
 לֹא תָּמוּת בַּת-הַשִּׁיר
לֹא תָּמוּת בַּת-הַשִּׁיר, לֹא תָּמוּת לְעוֹלְמֵי-עַד!
וְיוֹם עַל כָּל הַיְּקוּם תּוֹלַעַת אָדָם תִּשְׁפֹּךְ
מֶמְשַׁלְתָּהּ, מִמְשָׁל רַב, בַּשְּׁחָקִים וּבַתְּהוֹם,
וְתֵרְדְ בַּחֲזִיזֵי-אֵשׁ וּרְעָמִים תַּדְבֵּר תַּחְתָּהּ,
וְעַל חֶשְׁכַת לֵיל – הַצִּיר יַגִּיהַּ אוֹר הַיּוֹם;
בַּעֲרֹב הַיּוֹם בַּיּוֹם מֵחַשְׁרַת תִּמְרוֹת עָשָׁן,
וַעֲתַר עֲנַן כִּבְשׁוֹנִים יַקְדִּיר תְּכֵלֶת-עָל;
וִישַׂרְטֵט שַׁפְרִיר עָב, כְּמִכְמָרוֹת אֲשֶׁר מָשָׁן
הַדַּיָּג מִן הַיָּם, קְהַל חוּטֵי הַחַשְׁמַל;
וּכְנַף הָרְנָנִים עֵת עַל שִׂיחַ הָעֲמָקִים
תֵאָלֵם פִּתְאֹם דֹּם, כִּי חָלַף לִבָּהּ חֵץ,
וּשְׁאָר עֵץ יַעְרֵי-עַד שֶׁבִּקַּע גָּבְהֵי-שְׁחָקִים,
לַגַּרְזֶן יִכְרַע, כִּי גַם עָלָיו יָקִיץ קֵץ;
אֲבַק-הַשְּׂרֵפָה עֵת יַכְנִיעַ פִּסְגַּת צוּרִים,
וּבְרֻכְסֵי הַרְרֵי-אֵל מִקְלַעְתּוֹ מַסְלוּל יֵט,
עֵת קֶסֶם צֵל עֲרֹב-יוֹם יָנִיס נֹגַהּ אוּרִים,
הַמִּגְדָּל יִבְקַע עָב, בֶּעָנָן יִגַּע נֵד, –
לֹא תָּמוּת בַּת-הַשִּׁיר, לֹא תָּמוּת לְעוֹלְמֵי-עַד!
בִּשְׁרִיקַת מְגֵרָה אָז וּבְהַלְמוּת רַעַם פַּטִּישׁ,
בִּשְׁאוֹן מַתֶּכֶת אֵשׁ, נִתֶּכֶת בְּכוּר הַגִּיר,
בִּמְקוֹם לֵב אָדָם יַךְ: בִּשְׁאוֹן עִיר וְשַׁלְוַת כְּפָרִים
וּבְאַנְחוֹת אַהֲבָה אָז – תִּתְנַעֵר בַּת-הַשִּׁיר.
וּבְתִתָּהּ קוֹל מִקְצֵה מַמְלֶכֶת אִישׁ עַד קִצָּהּ
מִמִּכְרֶה לְמִכְרֶה זֶה, הַנּוֹקְבִים עַד תְהוֹם,
אָז תָּקֵר בֶּעֱזוּז אֵשׁ אַהֲבָה כְּיָם נִגְרָשָׁה
וּלְמַחֲזוֹת שַׁדַּי אֵל מִלֶּב אֱמוּנַת-תֹּם.
בְּמִלּוּאֵי כֶּתֶם פָּז, בַּחֲרוּזִים מֵעֻלָּפָה,
הָגוּת הַמְּשׁוֹרֵר בְּעֹז תְּפַכֶּה כִּנְאוֹת יָם,
כִּזְכֹּר מִפְעֲלוֹת דּוֹר אַדִּירִים וְעֵת חָלָפָה,
וּבְאֹשֶׁר עַד אֵין קֵץ עֲתִידוֹת דּוֹר הַקָּם, –
לֹא תָּמוּת בַּת-הַשִּׁיר, לֹא תָּמוּת לְעוֹלְמֵי-עַד!