כִּרְכָּרִי
הוֹי, כִּרְכָּרִי, בֶּן-בְּדִיל,
צֵא בְּמָחוֹל, רוּץ בְּגִיל!
מִבֵּית אָבִי
רוּץ וּמְצָא-לִי
אֶת כּוֹכָבִי
וּמַזָּלִי.
סֹב אֶל הֹדּוּ, פְּנֵה אֶל כּוּש
וַעֲשֵׂה לִי שָׁם רְכוּשׁ;
בְּלִי יְגִיעָה
וּבְלִי טֹרַח
לִי הָבִיאָה
אוֹצְרוֹת קֹרַח.
הוֹי, סְחוֹר, סְחוֹר, סְחוֹר,
קְפֹץ עַל הָר וּפְסַח עַל בּוֹר,
שֻׁלְחָן כֻּלּוֹ,
לְךָ כַּמִּישׁוֹר,
סֹב אֶת-גְּבוּלוֹ
קַל כַּכִּישׁוֹר!
כִּרְכָּר הוֹלֵךְ – פַּנּוּ שְׁבִיל!
קְפִיצָה – פַּרְסָה, פְּסִיעָה – מִיל!
יָצֹא יָצָא
לְמַסָּעָיו;
פִּתְאֹם מָצָא
הַר שֶׁל זָהָב.
הֶרָה, הֶרָה, הֶרָה, פְּנֵה,
עַל הַמְּצִיאָה נְפֹל וּזְכֵה!
זְכֵה, כִּרְכָּרִי,
שֶׁמָּא יַקְדִּי-
מֵנִי צָרִי
וּמִתְנַגְּדִי.
אַךְ הַכִּרְכָּר בֶּן-הַבְּדִיל
נָסוֹג אָחוֹר – אִי, אֱוִיל! –
זָחַל, רָעַד,
נָד וַיָּעַף –
וְלֹא בָּא עַד
הַר הַזָּהָב.
רֶגַע עוֹד כַּשִּׁכּוֹר חָג.
פִּתְאֹם נָפַל – לִבִּי פָּג!…
גִּמֶּל – גִּיל לִי!
הֵידָד, בָּא-גָד!
בֶּן-בְּדִילִי
בִּי לֹא בָּגַד!
הוֹי, נֵס גָּדוֹל הָיָה שָּם.
נֵס – כָּמוֹהוּ עוֹד לֹא קָם! –
אִישׁ עֲמִיתִי
יָצָא נָקִי,
נִמְלָא כִּיסִי,
תַּם מִשְׁחָקִי…
