בְּשֵׁם ה', אֵל עוֹלָם .

אָז לֹא-אֵבוֹשׁ--בְּהַבִּיטִי, אֶל-כָּל-מִצְוֹתֶיךָ .

מִשְׁנֵה תּוֹרָה לְהָרַמְבָּ"ם 
הֲלָכָה לְמַעֲשֶׂה לַכֹּל בִּזְמַנֵּנוּ 
מַהֲדוּרַת מְכוֹן מַמְרֵא 
לְפִי הַנֹּסַח שֶׁלְּרֹב כִּתְבֵי הַיָּד הַתֵּימָנִיִּים 
 כָּל הַזְּכֻיּוֹת שְׁמוּרוֹת לִמְכוֹן מַמְרֵא 
הַקְדָּמָה 
כָּל הַמִּצְווֹת שֶׁנִּתְּנוּ לוֹ לְמֹשֶׁה בְּסִינַי--בְּפֵרוּשָׁן נִתְּנוּ, שֶׁנֶּאֱמָר "וְאֶתְּנָה לְךָ אֶת-לֻחֹת הָאֶבֶן, וְהַתּוֹרָה וְהַמִּצְוָה" : "תּוֹרָה", זוֹ תּוֹרָה שֶׁבִּכְתָב; וּ"מִצְוָה", זֶה פֵּרוּשָׁהּ.
וְצִוָּנוּ לַעֲשׂוֹת הַתּוֹרָה, עַל פִּי הַמִּצְוָה.
וּמִצְוָה זוֹ, הִיא הַנִּקְרֵאת תּוֹרָה שֶׁבְּעַל פֶּה.

כָּל הַתּוֹרָה--כְּתָבָהּ מֹשֶׁה רַבֵּנוּ קֹדֶם שֶׁיָּמוּת, בִּכְתָב יָדוֹ.
וְנָתַן סֵפֶר לְכָל שֵׁבֶט וְשֵׁבֶט; וְסֵפֶר אֶחָד--נְתָנָהוּ בָּאָרוֹן לְעֵד, שֶׁנֶּאֱמָר "לָקֹחַ, אֵת סֵפֶר הַתּוֹרָה הַזֶּה, וְשַׂמְתֶּם אֹתוֹ, מִצַּד אֲרוֹן בְּרִית-ה' אֱלֹהֵיכֶם; וְהָיָה-שָׁם בְּךָ, לְעֵד" .

וְהַמִּצְוָה, שְׁהִיא פֵּרוּשׁ הַתּוֹרָה--לֹא כְתָבָהּ; אֵלָא צִוָּה בָּהּ לַזְּקֵנִים וְלִיהוֹשׁוּעַ וְלִשְׁאָר כָּל יִשְׂרָאֵל, שֶׁנֶּאֱמָר "אֵת כָּל-הַדָּבָר, אֲשֶׁר אָנֹכִי מְצַוֶּה אֶתְכֶם--אֹתוֹ תִשְׁמְרוּ, לַעֲשׂוֹת ..." .
וּמִפְּנֵי זֶה נִקְרֵאת תּוֹרָה שֶׁבְּעַל פֶּה.

אַף עַל פִּי שֶׁלֹּא נִכְתְּבָה תּוֹרָה שֶׁבְּעַל פֶּה, לִמְּדָהּ מֹשֶׁה רַבֵּנוּ כֻּלָּהּ בְּבֵית דִּינוֹ לְשִׁבְעִים זְקֵנִים; וְאֶלְעָזָר וּפִינְחָס וִיהוֹשׁוּעַ, שְׁלָשְׁתָּן קִבְּלוּ מִמֹּשֶׁה.
וְלִיהוֹשׁוּעַ שְׁהוּא תַּלְמִידוֹ שֶׁלְּמֹשֶׁה רַבֵּנוּ, מָסַר תּוֹרָה שֶׁבְּעַל פֶּה וְצִוָּהוּ עָלֶיהָ; וְכֵן יְהוֹשׁוּעַ, כָּל יְמֵי חַיָּיו לִמַּד עַל פֶּה.

וּזְקֵנִים רַבִּים קִבְּלוּ מִיְּהוֹשׁוּעַ, וְקִבַּל עֵלִי מִן הַזְּקֵנִים וּמִפִּינְחָס; וּשְׁמוּאֵל קִבַּל מֵעֵלִי וּבֵית דִּינוֹ, וְדָוִיד קִבַּל מִשְּׁמוּאֵל וּבֵית דִּינוֹ.
וַאֲחִיָּה הַשִּׁילוֹנִי, מִיּוֹצְאֵי מִצְרַיִם הָיָה וְלֵוִי הָיָה, וְשָׁמַע מִמֹּשֶׁה, וְהָיָה קָטָן בִּימֵי מֹשֶׁה; וְהוּא קִבַּל מִדָּוִיד וּבֵית דִּינוֹ.

אֵלִיָּהוּ קִבַּל מֵאֲחִיָּה הַשִּׁילוֹנִי וּבֵית דִּינוֹ, וֶאֱלִישָׁע קִבַּל מֵאֵלִיָּהוּ וּבֵית דִּינוֹ, וִיהוֹיָדָע הַכּוֹהֵן קִבַּל מֵאֱלִישָׁע וּבֵית דִּינוֹ, וּזְכַרְיָהוּ קִבַּל מִיְּהוֹיָדָע וּבֵית דִּינוֹ, וְהוֹשֵׁעַ קִבַּל מִזְּכַרְיָה וּבֵית דִּינוֹ, וְעָמוֹס קִבַּל מֵהוֹשֵׁעַ וּבֵית דִּינוֹ, וִישַׁעְיָהוּ קִבַּל מֵעָמוֹס וּבֵית דִּינוֹ, וּמִיכָה קִבַּל מִיְּשַׁעְיָה וּבֵית דִּינוֹ, וְיוֹאֵל קִבַּל מִמִּיכָה וּבֵית דִּינוֹ, וְנַחוּם קִבַּל מִיּוֹאֵל וּבֵית דִּינוֹ, וַחֲבַקּוּק קִבַּל מִנַּחוּם וּבֵית דִּינוֹ, וּצְפַנְיָה קִבַּל מֵחֲבַקּוּק וּבֵית דִּינוֹ, וְיִרְמְיָה קִבַּל מִצְּפַנְיָה וּבֵית דִּינוֹ, וּבָרוּךְ בֶּן נֵרִיָּה קִבַּל מִיִּרְמְיָה וּבֵית דִּינוֹ, וְעֶזְרָא וּבֵית דִּינוֹ קִבְּלוּ מִבָּרוּךְ וּבֵית דִּינוֹ.

בֵּית דִּינוֹ שֶׁלְּעֶזְרָא, הֶם הַנִּקְרָאִין אַנְשֵׁי כְּנֶסֶת הַגְּדוֹלָה.
וְהֶם חַגַּי זְכַרְיָה וּמַלְאָכִי, וְדָנִיֵּאל חֲנַנְיָה מִישָׁאֵל וַעֲזַרְיָה, וּנְחֶמְיָה בֶּן חֲכַלְיָה, וּמָרְדֳּכַי, וּזְרֻבָּבֶל; וְהַרְבֵּה חֲכָמִים עִמָּהֶם, תַּשְׁלוּם מֵאָה וְעֶשְׂרִים זְקֵנִים.
הָאַחֲרוֹן מֵהֶם הוּא שִׁמְעוֹן הַצַּדִּיק, וְהוּא הָיָה מִכְּלַל הַמֵּאָה וְעֶשְׂרִים, וְקִבַּל תּוֹרָה שֶׁבְּעַל פֶּה מִכֻּלָּן; וְהוּא הָיָה כּוֹהֵן גָּדוֹל, אַחַר עֶזְרָא.

אַנְטִיגְנוֹס אִישׁ שׂוֹכוֹ וּבֵית דִּינוֹ קִבְּלוּ מִשִּׁמְעוֹן הַצַּדִּיק וּבֵית דִּינוֹ, וְיוֹסֵף בֶּן יוֹעֶזֶר אִישׁ צְרֵדָה וְיוֹסֵף בֶּן יוֹחָנָן אִישׁ יְרוּשָׁלַיִם וּבֵית דִּינָם קִבְּלוּ מֵאַנְטִיגְנוֹס וּבֵית דִּינוֹ, וִיהוֹשׁוּעַ בֶּן פְּרַחְיָה וְנִתַּאי הָאַרְבֵּלִי וּבֵית דִּינָם קִבְּלוּ מִיּוֹסֵף וְיוֹסֵף וּבֵית דִּינָם, וִיהוּדָה בֶּן טָבַאי וְשִׁמְעוֹן בֶּן שָׁטָח וּבֵית דִּינָם קִבְּלוּ מִיְּהוֹשׁוּעַ וְנִתַּאי וּבֵית דִּינָם.
שְׁמַעְיָה וְאַבְטַלְיוֹן גֵּרֵי הַצֶּדֶק וּבֵית דִּינָם קִבְּלוּ מִיְּהוּדָה וְשִׁמְעוֹן וּבֵית דִּינָם.
וְהִלֵּל וְשַׁמַּאי וּבֵית דִּינָם קִבְּלוּ מִשְּׁמַעְיָה וְאַבְטַלְיוֹן וּבֵית דִּינָם.
וְרַבַּן יוֹחָנָן בֶּן זַכַּאי וְרַבַּן שִׁמְעוֹן בְּנוֹ שֶׁלְּהִלֵּל קִבְּלוּ מֵהִלֵּל וּבֵית דִּינוֹ.

חֲמִשָּׁה תַּלְמִידִים הָיוּ לוֹ לְרַבַּן יוֹחָנָן בֶּן זַכַּאי, וְהֶם גְּדוֹלֵי הַחֲכָמִים שֶׁקִּבְּלוּ מִמֶּנּוּ; וְאֵלּוּ הֶם--רִבִּי אֱלִיעֶזֶר הַגָּדוֹל, וְרִבִּי יְהוֹשׁוּעַ, וְרִבִּי יוֹסֵי הַכּוֹהֵן, וְרִבִּי שִׁמְעוֹן בֶּן נְתַנְאֵל, וְרִבִּי אֶלְעָזָר בֶּן עֲרָךְ.
וְרִבִּי עֲקִיבָה בֶּן יוֹסֵף קִבַּל מֵרִבִּי אֱלִיעֶזֶר הַגָּדוֹל, וְיוֹסֵף אָבִיו גֵּר צֶדֶק הָיָה.
וְרִבִּי יִשְׁמָעֵאל וְרִבִּי מֵאִיר בֶּן גֵּר הַצֶּדֶק קִבְּלוּ מֵרִבִּי עֲקִיבָה, וְגַם קִבַּל רִבִּי מֵאִיר וַחֲבֵרָיו מֵרִבִּי יִשְׁמָעֵאל.

חֲבֵרָיו שֶׁלְּרִבִּי מֵאִיר--הֶם רִבִּי יְהוּדָה, וְרִבִּי יוֹסֵי, וְרִבִּי שִׁמְעוֹן, וְרִבִּי נְחֶמְיָה, וְרִבִּי אֶלְעָזָר בֶּן שַׁמּוּעַ, וְרִבִּי יוֹחָנָן הַסַּנְדְּלָר, וְשִׁמְעוֹן בֶּן עַזַּאי, וְרִבִּי חֲנַנְיָה בֶּן תְּרַדְיוֹן.
וְכֵן קִבְּלוּ חֲבֵרָיו שֶׁלְּרִבִּי עֲקִיבָה מֵרִבִּי אֱלִיעֶזֶר הַגָּדוֹל; וַחֲבֵרָיו שֶׁלְּרִבִּי עֲקִיבָה--הֶם רִבִּי טַרְפוֹן רִבּוֹ שֶׁלְּרִבִּי יוֹסֵי הַגָּלִילִי, וְרִבִּי שִׁמְעוֹן בֶּן אֶלְעָזָר, וְרִבִּי יוֹחָנָן בֶּן נוּרִי.

רַבַּן גַּמְלִיאֵל הַזָּקֵן קִבַּל מֵרַבַּן שִׁמְעוֹן אָבִיו, בְּנוֹ שֶׁלְּהִלֵּל; וְרַבַּן שִׁמְעוֹן בְּנוֹ קִבַּל מִמֶּנּוּ, וְרַבַּן גַּמְלִיאֵל בְּנוֹ קִבַּל מִמֶּנּוּ, וְרַבַּן שִׁמְעוֹן בְּנוֹ קִבַּל מִמֶּנּוּ.
וְרִבִּי יְהוּדָה בְּנוֹ שֶׁלְּרַבַּן שִׁמְעוֹן, זֶה הוּא הַנִּקְרָא רַבֵּנוּ הַקָּדוֹשׁ, וְהוּא קִבַּל מֵאָבִיו, וּמֵרִבִּי אֶלְעָזָר בֶּן שַׁמּוּעַ וּמֵרִבִּי שִׁמְעוֹן חֲבֵרוֹ.

רַבֵּנוּ הַקָּדוֹשׁ חִבַּר הַמִּשְׁנָה.
וּמִיְּמוֹת מֹשֶׁה וְעַד רַבֵּנוּ הַקָּדוֹשׁ, לֹא חִבְּרוּ חִבּוּר שֶׁמְּלַמְּדִין אוֹתוֹ בָּרַבִּים בְּתוֹרָה שֶׁבְּעַל פֶּה; אֵלָא בְּכָל דּוֹר וָדוֹר, רֹאשׁ בֵּית דִּין אוֹ נָבִיא שֶׁיִּהְיֶה בְּאוֹתוֹ הַדּוֹר, כּוֹתֵב לְעַצְמוֹ זִכָּרוֹן בַּשְּׁמוּעוֹת שֶׁשָּׁמַע מֵרִבּוֹתָיו, וְהוּא מְלַמֵּד עַל פֶּה בָּרַבִּים.

וְכֵן כָּל אֶחָד וְאֶחָד כּוֹתֵב לְעַצְמוֹ כְּפִי כּוֹחוֹ, מִבֵּאוּר הַתּוֹרָה וּמֵהִלְכּוֹתֶיהָ כְּמוֹ שֶׁשָּׁמַע, וּמִדְּבָרִים שֶׁנִּתְחַדְּשׁוּ בְּכָל דּוֹר וָדוֹר, בְּדִינִים שֶׁלֹּא לְמָדוּם מִפִּי הַשְּׁמוּעָה אֵלָא בְּמִדָּה מִשְּׁלוֹשׁ עֶשְׂרֵה מִדּוֹת וְהִסְכִּימוּ עֲלֵיהֶן בֵּית דִּין הַגָּדוֹל.
וְכֵן הָיָה הַדָּבָר תָּמִיד, עַד רַבֵּנוּ הַקָּדוֹשׁ.

וְהוּא קִבַּץ כָּל הַשְּׁמוּעוֹת וְכָל הַדִּינִין וְכָל הַבֵּאוּרִין וְהַפֵּרוּשִׁין שֶׁשָּׁמְעוּ מִמֹּשֶׁה רַבֵּנוּ, וְשֶׁלִּמְּדוּ בֵּית דִּין שֶׁלְּכָל דּוֹר וָדוֹר, בְּכָל הַתּוֹרָה כֻּלָּהּ; וְחִבַּר מֵהַכֹּל סֵפֶר הַמִּשְׁנָה.
וְשִׁנְּנוֹ בָּרַבִּים, וְנִגְלָה לְכָל יִשְׂרָאֵל; וּכְתָבוּהוּ כֻּלָּם, וְרִבְּצוֹ בְּכָל מָקוֹם, כְּדֵי שֶׁלֹּא תִשְׁתַּכַּח תּוֹרָה שֶׁבְּעַל פֶּה מִיִּשְׂרָאֵל.

וְלָמָּה עָשָׂה רַבֵּנוּ הַקָּדוֹשׁ כָּךְ, וְלֹא הִנִּיחַ הַדָּבָר כְּמוֹת שֶׁהָיָה--לְפִי שֶׁרָאָה שֶׁהַתַּלְמִידִים מִתְמַעֲטִים וְהוֹלְכִים, וְהַצָּרוֹת מִתְחַדְּשׁוֹת וּבָאוֹת, וּמַמְלֶכֶת הָרִשְׁעָה פּוֹשֶׁטֶת בָּעוֹלָם וּמִתְגַּבֶּרֶת, וְיִשְׂרָאֵל מִתְגַּלְגְּלִים וְהוֹלְכִים לַקְּצָווֹת: חִבַּר חִבּוּר אֶחָד לִהְיוֹת בְּיַד כֻּלָּם, כְּדֵי שֶׁיִּלְמְדוּהוּ בִּמְהֵרָה וְלֹא יִשָּׁכַח; וְיָשַׁב כָּל יָמָיו הוּא וּבֵית דִּינוֹ, וְלִמַּד הַמִּשְׁנָה בָּרַבִּים.

וְאֵלּוּ הֶם גְּדוֹלֵי הַחֲכָמִים שֶׁהָיוּ בְּבֵית דִּינוֹ שֶׁלְּרַבֵּנוּ הַקָּדוֹשׁ וְקִבְּלוּ מִמֶּנּוּ--שִׁמְעוֹן וְגַמְלִיאֵל בָּנָיו, וְרִבִּי אָפֵס, וְרִבִּי חֲנַנְיָה בֶּן חָמָא, וְרִבִּי חִיָּא, וְרָב, וְרִבִּי יַנַּאי, וּבַר קַפָּרָא, וּשְׁמוּאֵל, וְרִבִּי יוֹחָנָן, וְרִבִּי הוֹשַׁעְיָה.
אֵלּוּ הֶם הַגְּדוֹלִים שֶׁקִּבְּלוּ מִמֶּנּוּ, וְעִמָּהֶם אֲלָפִים וּרְבָבוֹת מִשְּׁאָר הַחֲכָמִים.

אַף עַל פִּי שֶׁאֵלּוּ הָאַחַד עָשָׂר קִבְּלוּ מֵרַבֵּנוּ הַקָּדוֹשׁ וְעָמְדוּ בְּמִדְרָשׁוֹ, רִבִּי יוֹחָנָן קָטָן הָיָה וְאַחַר כָּךְ הָיָה תַּלְמִיד לְרִבִּי יַנַּאי וְקִבַּל מִמֶּנּוּ תּוֹרָה.
וְכֵן רָב קִבַּל מֵרִבִּי יַנַּאי; וּשְׁמוּאֵל קִבַּל מֵרִבִּי חֲנַנְיָה בֶּן חָמָא.

רָב חִבַּר סִפְרָא וְסִפְרֵי לְבָאַר וּלְהוֹדִיעַ עִיקְרֵי הַמִּשְׁנָה, וְרִבִּי חִיָּא חִבַּר הַתּוֹסֶפְתָּא לְבָאַר עִנְיְנֵי הַמִּשְׁנָה.
וְכֵן רִבִּי הוֹשַׁעְיָה וּבַר קַפָּרָא חִבְּרוּ בַּרַיְתּוֹת לְבָאַר דִּבְרֵי הַמִּשְׁנָה, וְרִבִּי יוֹחָנָן חִבַּר הַתַּלְמוּד הַיְּרוּשְׁלְמִי בְּאֶרֶץ יִשְׂרָאֵל אַחַר חָרְבַּן הַבַּיִת בְּקָרוֹב מִשְּׁלוֹשׁ מֵאוֹת שָׁנָה.

וּמִגְּדוֹלֵי הַחֲכָמִים שֶׁקִּבְּלוּ מֵרָב וּשְׁמוּאֵל--רָב הוּנָא, וְרָב יְהוּדָה, וְרָב נַחְמָן, וְרָב כַּהֲנָא; וּמִגְּדוֹלֵי הַחֲכָמִים שֶׁקִּבְּלוּ מֵרִבִּי יוֹחָנָן--רַבָּה בַּר בַּר חָנָה, וְרִבִּי אַמֵי, וְרִבִּי אַסֵי, וְרָב דִּימֵי, וְרַאבּוּן.

וּמִכְּלַל הַחֲכָמִים שֶׁקִּבְּלוּ מֵרָב הוּנָא וּמֵרָב יְהוּדָה, רַבָּה וְרָב יוֹסֵף.
וּמִכְּלַל הַחֲכָמִים שֶׁקִּבְּלוּ מֵרַבָּה וְרָב יוֹסֵף, אַבַּיֵי וְרַבָּא; וּשְׁנֵיהֶם קִבְּלוּ גַּם מֵרָב נַחְמָן.
וּמִכְּלַל הַחֲכָמִים שֶׁקִּבְּלוּ מֵרַבָּא, רָב אַשֵׁי וְרַבִּינָא; וּמָר בַּר רָב אַשֵׁי קִבַּל מֵאָבִיו וּמֵרַבִּינָא.

נִמְצָא מֵרָב אַשֵׁי עַד מֹשֶׁה רַבֵּנוּ--אַרְבָּעִים אִישׁ, וְאֵלּוּ הֶן: רָב אַשֵׁי, מֵרַבָּא, מֵרַבָּה, מֵרָב הוּנָא, מֵרִבִּי יוֹחָנָן וְרָב וּשְׁמוּאֵל, מֵרַבֵּנוּ הַקָּדוֹשׁ, מֵרַבַּן שִׁמְעוֹן אָבִיו, מֵרַבַּן גַּמְלִיאֵל אָבִיו, מֵרַבַּן שִׁמְעוֹן אָבִיו, מֵרַבַּן גַּמְלִיאֵל הַזָּקֵן אָבִיו, מֵרַבַּן שִׁמְעוֹן אָבִיו, מֵהִלֵּל אָבִיו וְשַׁמַּאי, מִשְּׁמַעְיָה וְאַבְטַלְיוֹן, מִיְּהוּדָה וְשִׁמְעוֹן, מִיְּהוֹשׁוּעַ וְנִתַּאי, מִיּוֹסֵף וְיוֹסֵף, מֵאַנְטִיגְנוֹס, מִשִּׁמְעוֹן הַצַּדִּיק, מֵעֶזְרָא, מִבָּרוּךְ, מִיִּרְמְיָה, מִצְּפַנְיָה, מֵחֲבַקּוּק, מִנַּחוּם, מִיּוֹאֵל, מִמִּיכָה, מִיְּשַׁעְיָה, מֵעָמוֹס, מֵהוֹשֵׁעַ, מִזְּכַרְיָה, מִיְּהוֹיָדָע, מֵאֱלִישָׁע, מֵאֵלִיָּהוּ, מֵאֲחִיָּה, מִדָּוִיד, מִשְּׁמוּאֵל, מֵעֵלִי, מִפִּינְחָס, מִיְּהוֹשׁוּעַ, מִמֹּשֶׁה רַבֵּנוּ רִבָּן שֶׁלְּכָל הַנְּבִיאִים, מֵעִם ה' אֱלֹהֵי יִשְׂרָאֵל.

כָּל אֵלּוּ הַחֲכָמִים הַנִּזְכָּרִים, הֶם גְּדוֹלֵי הַדּוֹרוֹת--מֵהֶם רָאשֵׁי יְשִׁיבוֹת, וּמֵהֶם רָאשֵׁי גָּלִיּוֹת, וּמֵהֶם מִסַּנְהֶדְּרֵי גְּדוֹלָה.
וְעִמָּהֶם בְּכָל דּוֹר וָדוֹר, אֲלָפִים וּרְבָבוֹת שֶׁשָּׁמְעוּ מֵהֶם וְעִמָּהֶם.

רַבִּינָא וְרָב אַשֵׁי, הֶם סוֹף חַכְמֵי הַתַּלְמוּד; וְרָב אַשֵׁי הוּא שֶׁחִבַּר הַתַּלְמוּד הַבַּבְלִי בְּאֶרֶץ שִׁנְעָר, אַחַר שֶׁחִבַּר רִבִּי יוֹחָנָן הַתַּלְמוּד הַיְּרוּשְׁלְמִי בִּכְמוֹ מֵאָה שָׁנָה.

וְעִנְיַן שְׁנֵי הַתַּלְמוּדִין--הוּא פֵּרוּשׁ דִּבְרֵי הַמִּשְׁנָה וּבֵאוּר עֲמוּקוֹתֶיהָ, וּדְבָרִים שֶׁנִּתְחַדְּשׁוּ בְּכָל בֵּית דִּין וּבֵית דִּין מִיְּמוֹת רַבֵּנוּ הַקָּדוֹשׁ וְעַד חִבּוּר הַתַּלְמוּד.
וּמִשְּׁנֵי הַתַּלְמוּדִין, וּמִן הַתּוֹסֶפְתָּא, וּמִסִּפְרָא וּמִסִּפְרֵי, וּמִן הַתּוֹסֶפְתּוֹת--מִכֻּלָּם יִתְבָּאַר הָאָסוּר וְהַמֻּתָּר, וְהַטָּמֵא וְהַטָּהוֹר, וְהַחַיָּב וְהַפָּטוּר, וְהַכָּשֵׁר וְהַפָּסוּל, כְּמוֹ שֶׁהִעְתִּיקוּ אִישׁ מִפִּי אִישׁ מִפִּי מֹשֶׁה מִסִּינַי.

גַּם יִתְבָּאַר מֵהֶם דְּבָרִים שֶׁגָּזְרוּ חֲכָמִים וּנְבִיאִים שֶׁבְּכָל דּוֹר וָדוֹר, לַעֲשׂוֹת סְיָג לַתּוֹרָה, כְּמוֹ שֶׁשָּׁמְעוּ מִמֹּשֶׁה בְּפֵרוּשׁ "וּשְׁמַרְתֶּם אֶת-מִשְׁמַרְתִּי" , שֶׁאָמַר עֲשׂוּ מִשְׁמֶרֶת לְמִשְׁמַרְתִּי.

וְכֵן יִתְבָּאַר מֵהֶם הַמִּנְהָגוֹת וְהַתַּקָּנוֹת שֶׁהִתְקִינוּ אוֹ שֶׁנָּהֲגוּ בְּכָל דּוֹר וָדוֹר, כְּמוֹ שֶׁרָאוּ בֵּית דִּין שֶׁלְּאוֹתוֹ הַדּוֹר, לְפִי שֶׁאָסוּר לָסוּר מֵהֶם, שֶׁנֶּאֱמָר "לֹא תָסוּר, מִכָּל הַדָּבָר אֲשֶׁר-יַגִּידוּ לְךָ--יָמִין וּשְׂמֹאל" .

וְכֵן מִשְׁפָּטִים וְדִינִין פִּלְאִיִּים שֶׁלֹּא קִבְּלוּ אוֹתָן מִמֹּשֶׁה, וְדָנוּ בָּהֶן בֵּית דִּין הַגָּדוֹל שֶׁלְּאוֹתוֹ הַדּוֹר בַּמִּדּוֹת שֶׁהַתּוֹרָה נִדְרֶשֶׁת בָּהֶן, וּפָסְקוּ אוֹתָן הַזְּקֵנִים, וְגָמְרוּ שֶׁהַדִּין כָּךְ הוּא.
הַכֹּל חִבַּר רָב אַשֵׁי בַּתַּלְמוּד, מִיְּמוֹת מֹשֶׁה וְעַד יָמָיו.

וְחִבְּרוּ חַכְמֵי מִשְׁנָה חִבּוּרִין אֲחֵרִים, לְפָרַשׁ דִּבְרֵי הַתּוֹרָה: רִבִּי הוֹשַׁעְיָה תַּלְמִידוֹ שֶׁלְּרַבֵּנוּ הַקָּדוֹשׁ, חִבַּר בֵּאוּר סֵפֶר בְּרֵאשִׁית.
וְרִבִּי יִשְׁמָעֵאל פֵּרַשׁ מֵאֵלֶּה שְׁמוֹת עַד סוֹף הַתּוֹרָה, וְהוּא הַנִּקְרָא מְכִלְּתָא; וְכֵן רִבִּי עֲקִיבָה חִבַּר מְכִלְּתָא.
וַחֲכָמִים אֲחֵרִים אַחֲרֵיהֶם חִבְּרוּ מִדְרָשׁוֹת.
וְהַכֹּל חֻבַּר קֹדֶם הַתַּלְמוּד הַבַּבְלִי.

נִמְצָא רַבִּינָא וְרָב אַשֵׁי וְחַבְרֵיהֶם, סוֹף גְּדוֹלֵי חַכְמֵי יִשְׂרָאֵל הַמַּעְתִּיקִים תּוֹרָה שֶׁבְּעַל פֶּה, וְשֶׁגָּזְרוּ גְּזֵרוֹת וְהִתְקִינוּ תַּקָּנוֹת וְהִנְהִיגוּ מִנְהָגוֹת וּפָשְׁטוּ גְּזֵרוֹתָם וְתַקָּנוֹתָם וּמִנְהֲגוֹתָם בְּכָל יִשְׂרָאֵל, בְּכָל מְקוֹמוֹת מוֹשְׁבוֹתֵיהֶם.

וְאַחַר בֵּית דִּינוֹ שֶׁלְּרָב אַשֵׁי, שֶׁחִבַּר הַתַּלְמוּד בִּימֵי בְּנוֹ וּגְמָרוֹ, נִתְפַּזְּרוּ יִשְׂרָאֵל בְּכָל הָאֲרָצוֹת פִּזּוּר יָתֵר, וְהִגִּיעוּ לַקְּצָווֹת וְלָאִיִּים הָרְחוֹקִים; וְרָבְתָה קְטָטָה בָּעוֹלָם, וְנִשְׁתַּבְּשׁוּ הַדְּרָכִים בִּגְיָסוֹת.
וְנִתְמַעַט תַּלְמוּד תּוֹרָה, וְלֹא נִתְכַּנְּסוּ יִשְׂרָאֵל לִלְמֹד בִּישִׁיבוֹתֵיהֶם אֲלָפִים וּרְבָבוֹת כְּמוֹ שֶׁהָיוּ מִקֹּדֶם.

אֵלָא מִתְקַבְּצִים יְחִידִים הַשְּׂרִידִים אֲשֶׁר ה' קוֹרֶא בְּכָל עִיר וְעִיר וּבְכָל מְדִינָה וּמְדִינָה, וְעוֹסְקִים בַּתּוֹרָה, וּמְבִינִים בְּחִבּוּרֵי הַחֲכָמִים כֻּלָּם, וְיוֹדְעִים מֵהֶם דֶּרֶךְ הַמִּשְׁפָּט הֵיאַךְ הוּא.

וְכָל בֵּית דִּין שֶׁעָמַד אַחַר הַתַּלְמוּד בְּכָל מְדִינָה וּמְדִינָה וְגָזַר אוֹ הִתְקִין אוֹ הִנְהִיג לִבְנֵי מְדִינָתוֹ, אוֹ לִבְנֵי מְדִינוֹת--לֹא פָשְׁטוּ מַעֲשָׂיו בְּכָל יִשְׂרָאֵל: מִפְּנֵי רֹחַק מוֹשְׁבוֹתֵיהֶם, וְשִׁבּוּשׁ הַדְּרָכִים; וֶהֱיוֹת בֵּית דִּין שֶׁלְּאוֹתָהּ הַמְּדִינָה יְחִידִים, וּבֵית דִּין הַגָּדוֹל שֶׁלְּשִׁבְעִים בָּטַל מִכַּמָּה שָׁנִים קֹדֶם חִבּוּר הַתַּלְמוּד.

לְפִיכָּךְ אֵין כּוֹפִין אַנְשֵׁי מְדִינָה זוֹ לִנְהֹג בְּמִנְהַג מְדִינָה אַחֶרֶת, וְאֵין אוֹמְרִין לְבֵית דִּין זֶה לִגְזֹר גְּזֵרָה שֶׁגְּזָרָהּ בֵּית דִּין אַחֵר בִּמְדִינָתוֹ.
וְכֵן אִם לִמַּד אֶחָד מִן הַגְּאוֹנִים שֶׁדֶּרֶךְ הַמִּשְׁפָּט כָּךְ הוּא, וְנִתְבָּאַר לְבֵית דִּין אַחֵר שֶׁעָמַד אַחֲרָיו שְׁאֵין זֶה דֶּרֶךְ הַמִּשְׁפָּט הַכָּתוּב בַּתַּלְמוּד--אֵין שׁוֹמְעִין לָרִאשׁוֹן, אֵלָא לְמִי שֶׁהַדַּעַת נוֹטָה לִדְבָרָיו, בֵּין רִאשׁוֹן, בֵּין אַחֲרוֹן.

וּדְבָרִים הַלָּלוּ, בְּדִינִים וּגְזֵרוֹת וְתַקָּנוֹת וּמִנְהָגוֹת שֶׁנִּתְחַדְּשׁוּ אַחַר חִבּוּר הַתַּלְמוּד.
אֲבָל כָּל הַדְּבָרִים שֶׁבַּתַּלְמוּד הַבַּבְלִי, חַיָּבִין כָּל בֵּית יִשְׂרָאֵל לָלֶכֶת בָּהֶם; וְכוֹפִין כָּל עִיר וְעִיר וְכָל מְדִינָה וּמְדִינָה לִנְהֹג בְּכָל הַמִּנְהָגוֹת שֶׁנָּהֲגוּ חֲכָמִים שֶׁבַּתַּלְמוּד, וְלִגְזֹר גְּזֵרוֹתָם וְלָלֶכֶת בְּתַקָּנוֹתָם.

הוֹאִיל וְכָל אוֹתָן הַדְּבָרִים שֶׁבַּתַּלְמוּד הִסְכִּימוּ עֲלֵיהֶם כָּל יִשְׂרָאֵל, וְאוֹתָן הַחֲכָמִים שֶׁהִתְקִינוּ אוֹ שֶׁגָּזְרוּ אוֹ שֶׁהִנְהִיגוּ אוֹ שֶׁדָּנוּ דִּין וְלִמְּדוּ שֶׁהַמִּשְׁפָּט כָּךְ הוּא הֶם כָּל חַכְמֵי יִשְׂרָאֵל אוֹ רֻבָּן, וְהֶם שֶׁשָּׁמְעוּ הַקַּבָּלָה בְּעִיקְרֵי הַתּוֹרָה כֻּלָּהּ, אִישׁ מִפִּי אִישׁ עַד מֹשֶׁה רַבֵּנוּ.

כָּל הַחֲכָמִים שֶׁעָמְדוּ אַחַר חִבּוּר הַתַּלְמוּד וּבָנוּ בּוֹ, וְיָצָא לָהֶם שֵׁם בְּחָכְמָתָם--הֶם הַנִּקְרָאִים גְּאוֹנִים.
וְכָל אֵלּוּ הַגְּאוֹנִים שֶׁעָמְדוּ בְּאֶרֶץ יִשְׂרָאֵל וּבְאֶרֶץ שִׁנְעָר וּבִסְפָרַד וּבְצָרְפַת לִמְּדוּ דֶּרֶךְ הַתַּלְמוּד וְהוֹצִיאוּ לָאוֹר תַּעֲלוּמוֹתָיו וּבֵאֲרוּ עִנְיָנָיו, לְפִי שֶׁדֶּרֶךְ עֲמוּקָה דַּרְכּוֹ עַד לִמְאוֹד.
וְעוֹד שְׁהוּא בִּלְשׁוֹן אֲרַמִּי מְעֹרָב עִם לְשׁוֹנוֹת אֲחֵרוֹת, לְפִי שֶׁאוֹתָהּ הַלָּשׁוֹן הָיְתָה בְּרוּרָה לַכֹּל בְּשִׁנְעָר בָּעֵת שֶׁחֻבַּר הַתַּלְמוּד; אֲבָל בִּשְׁאָר הַמְּקוֹמוֹת וְכֵן בְּשִׁנְעָר בִּימֵי הַגְּאוֹנִים, אֵין אָדָם מַכִּיר אוֹתָהּ לָשׁוֹן עַד שֶׁמְּלַמְּדִים אוֹתוֹ.

וּשְׁאֵלוֹת רַבּוֹת שׁוֹאֲלִין אַנְשֵׁי כָּל עִיר וְעִיר לְכָל גָּאוֹן שֶׁיִּהְיֶה בִּימֵיהֶם לְפָרַשׁ לָהֶם דְּבָרִים קָשִׁים שֶׁבַּתַּלְמוּד, וְהֶם מְשִׁיבִים לָהֶם כְּפִי חָכְמָתָם; וְאוֹתָן הַשּׁוֹאֲלִין מְקַבְּצִין הַתְּשׁוּבוֹת, וְעוֹשִׂין מֵהֶן סְפָרִים לְהָבִין מֵהֶם.

גַּם חִבְּרוּ הַגְּאוֹנִים שֶׁבְּכָל דּוֹר וָדוֹר, חִבּוּרִין לְבָאַר הַתַּלְמוּד: מֵהֶם מִי שֶׁפֵּרַשׁ הֲלָכוֹת יְחִידוֹת, וּמֵהֶם מִי שֶׁפֵּרַשׁ פְּרָקִים יְחִידִים שֶׁנִּתְקַשּׁוּ בְּיָמָיו, וּמֵהֶם מִי שֶׁפֵּרַשׁ מַסֶּכְתּוֹת וּסְדָרִים.

וְעוֹד חִבְּרוּ הֲלָכוֹת פְּסוּקוֹת, בְּעִנְיַן הָאָסוּר וְהַמֻּתָּר וְהַחַיָּב וְהַפָּטוּר, בִּדְבָרִים שֶׁהַשָּׁעָה צְרִיכָה לָהֶם, כְּדֵי שֶׁיִּהְיוּ קְרוֹבִין לְמַדַּע מִי שְׁאֵינוּ יָכוֹל לֵירַד לְעָמְקוֹ שֶׁלַּתַּלְמוּד.
וְזוֹ הִיא מְלֶאכֶת ה' שֶׁעָשׂוּ בָּהּ כָּל גְּאוֹנֵי יִשְׂרָאֵל, מִיּוֹם שֶׁחֻבַּר הַתַּלְמוּד וְעַד זְמָן זֶה, שְׁהוּא שָׁנָה שְׁמִינִית אַחַר מֵאָה וְאֶלֶף לְחָרְבָּן.

וּבַזְּמָן הַזֶּה תָּכְפוּ צָרוֹת יְתֵרוֹת, וְדָחֲקָה שָׁעָה אֶת הַכֹּל, וְאָבְדָה חָכְמַת חֲכָמֵינוּ, וּבִינַת נְבוֹנֵינוּ נִסְתַּתְּרָה; לְפִיכָּךְ אוֹתָן הַפֵּרוּשִׁין וְהַתְּשׁוּבוֹת וְהַהֲלָכוֹת שֶׁחִבְּרוּ הַגְּאוֹנִים, וְרָאוּ שְׁהֶם דְּבָרִים מְבֹאָרִים, נִתְקַשּׁוּ בְּיָמֵינוּ, וְאֵין מֵבִין עִנְיְנֵיהֶם כָּרָאוּי אֵלָא מְעַט בְּמִסְפָּר.
וְאֵין צָרִיךְ לוֹמַר, הַתַּלְמוּד עַצְמוֹ: הַבַּבְלִי, וְהַיְּרוּשְׁלְמִי, וְסִפְרָא, וְסִפְרֵי, וְהַתּוֹסֶפְתּוֹת--שְׁהֶן צְרִיכִין דַּעַת רְחָבָה וְנֶפֶשׁ חֲכָמָה וּזְמָן אָרוּךְ, וְאַחַר כָּךְ יִוָּדַע מֵהֶן הַדֶּרֶךְ הַנְּכוֹחָה בַּדְּבָרִים הָאֲסוּרִין וְהַמֻּתָּרִין וּשְׁאָר דִּינֵי תּוֹרָה הֵיאַךְ הִיא.

וּמִפְּנֵי זֶה נָעַרְתִּי חָצְנִי, אֲנִי מֹשֶׁה בֵּירִבִּי מַיְמוֹן הַסְּפָרַדִּי, וְנִשְׁעַנְתִּי עַל הַצּוּר בָּרוּךְ הוּא, וּבִינוֹתִי בְּכָל אֵלּוּ הַסְּפָרִים; וְרָאִיתִי לְחַבַּר דְּבָרִים הַמִּתְבָּרְרִים מִכָּל אֵלּוּ הַחִבּוּרִין, בְּעִנְיַן הָאָסוּר וְהַמֻּתָּר וְהַטָּמֵא וְהַטָּהוֹר עִם שְׁאָר דִּינֵי תּוֹרָה: כֻּלָּן בְּלָשׁוֹן בְּרוּרָה וְדֶרֶךְ קְצָרָה, עַד שֶׁתְּהֶא תּוֹרָה שֶׁבְּעַל פֶּה כֻּלָּהּ סְדוּרָה בְּפִי הַכֹּל--בְּלֹא קֻשְׁיָה וְלֹא פֵּרוּק, וְלֹא זֶה אוֹמֵר בְּכֹה וְזֶה אוֹמֵר בְּכֹה, אֵלָא דְּבָרִים בְּרוּרִים קְרוֹבִים נְכוֹנִים, עַל פִּי הַמִּשְׁפָּט אֲשֶׁר יִתְבָּאַר מִכָּל אֵלּוּ הַחִבּוּרִין וְהַפֵּרוּשִׁין הַנִּמְצָאִים מִיְּמוֹת רַבֵּנוּ הַקָּדוֹשׁ וְעַד עַכְשָׁו.

עַד שֶׁיִּהְיוּ כָּל הַדִּינִין גְּלוּיִין לַקָּטָן וְלַגָּדוֹל בְּדִין כָּל מִצְוָה וּמִצְוָה, וּבְדִין כָּל הַדְּבָרִים שֶׁתִּקְּנוּ חֲכָמִים וּנְבִיאִים: כְּלָלוֹ שֶׁלַּדָּבָר, כְּדֵי שֶׁלֹּא יְהֶא אָדָם צָרִיךְ לְחִבּוּר אַחֵר בָּעוֹלָם בְּדִין מִדִּינֵי יִשְׂרָאֵל; אֵלָא יִהְיֶה חִבּוּר זֶה מְקַבֵּץ לְתוֹרָה שֶׁבְּעַל פֶּה כֻּלָּהּ, עִם הַתַּקָּנוֹת וְהַמִּנְהָגוֹת וְהַגְּזֵרוֹת שֶׁנַּעֲשׂוּ מִיְּמוֹת מֹשֶׁה רַבֵּנוּ וְעַד חִבּוּר הַתַּלְמוּד, וּכְמוֹ שֶׁפֵּרְשׁוּ לָנוּ הַגְּאוֹנִים בְּכָל חִבּוּרֵיהֶן, שֶׁחִבְּרוּ אַחַר הַתַּלְמוּד.
לְפִיכָּךְ קָרָאתִי שֵׁם חִבּוּר זֶה מִשְׁנֵה תּוֹרָה--לְפִי שֶׁאָדָם קוֹרֶא תּוֹרָה שֶׁבִּכְתָב תְּחִלָּה, וְאַחַר כָּךְ קוֹרֶא בְּזֶה, וְיוֹדֵעַ מִמֶּנּוּ תּוֹרָה שֶׁבְּעַל פֶּה כֻּלָּהּ, וְאֵינוּ צָרִיךְ לִקְרוֹת סֵפֶר אַחֵר בֵּינֵיהֶם.

וְרָאִיתִי לְחַלַּק חִבּוּר זֶה הֲלָכוֹת הֲלָכוֹת בְּכָל עִנְיָן וְעִנְיָן, וַאֲחַלַּק הַהֲלָכוֹת לִפְרָקִים שֶׁבְּאוֹתוֹ עִנְיָן; וְכָל פֵּרֶק וּפֵרֶק אֲחַלַּק אוֹתוֹ לַהֲלָכוֹת קְטַנּוֹת, כְּדֵי שֶׁיִּהְיוּ סְדוּרִין עַל פֶּה.

אֵלּוּ הַהֲלָכוֹת שֶׁבְּכָל עִנְיָן וְעִנְיָן--יֵשׁ מֵהֶן הֲלָכוֹת שְׁהֶן מִשְׁפְּטֵי מִצְוָה אַחַת בִּלְבָד, וְהִיא הַמִּצְוָה שֶׁיֵּשׁ בָּהּ דִּבְרֵי קַבָּלָה הַרְבֵּה וְהִיא עִנְיָן בִּפְנֵי עַצְמוֹ; וְיֵשׁ מֵהֶן הֲלָכוֹת שְׁהֶן כּוֹלְלִין מִשְׁפְּטֵי מִצְווֹת הַרְבֵּה, אִם יִהְיוּ אוֹתָן הַמִּצְווֹת כֻּלָּן בְּעִנְיָן אֶחָד: מִפְּנֵי שֶׁחִלּוּק חִבּוּר זֶה הוּא לְפִי הָעִנְיָנִים לֹא לְפִי מִנְיַן הַמִּצְווֹת, כְּמוֹ שֶׁיִּתְבָּאַר לַקּוֹרֶא בּוֹ.

וּמִנְיַן מִצְווֹת שֶׁלַּתּוֹרָה הַנּוֹהֲגוֹת לְדוֹרוֹת, שֵׁשׁ מֵאוֹת וּשְׁלוֹשׁ עֶשְׂרֵה מִצְווֹת: מֵהֶן מִצְווֹת עֲשֵׂה מָאתַיִם שְׁמוֹנֶה וְאַרְבָּעִים, סִימָן לָהֶן מִנְיַן אֵבָרָיו שֶׁלָּאָדָם; וּמֵהֶן מִצְווֹת לֹא תַעֲשֶׂה שְׁלוֹשׁ מֵאוֹת חָמֵשׁ וְשִׁשִּׁים, סִימָן לָהֶן מִנְיַן יְמוֹת הַחַמָּה.

מִצְווֹת עֲשֵׂה 
מִצְוָה רִאשׁוֹנָה מִמִּצְווֹת עֲשֵׂה, לֵידַע שֶׁיֵּשׁ שָׁם אֱלוֹהַּ, שֶׁנֶּאֱמָר "אָנֹכִי ה' אֱלֹהֶיךָ" .

לְיַחֲדוֹ, שֶׁנֶּאֱמָר "ה' אֱלֹהֵינוּ, ה' אֶחָד" .

לְאָהֳבוֹ, שֶׁנֶּאֱמָר "וְאָהַבְתָּ, אֵת ה' אֱלֹהֶיךָ" .

לְיִרְאָה מִמֶּנּוּ, שֶׁנֶּאֱמָר "אֶת-ה' אֱלֹהֶיךָ תִּירָא" .

לְהִתְפַּלַּל לוֹ, שֶׁנֶּאֱמָר "וַעֲבַדְתֶּם, אֵת ה' אֱלֹהֵיכֶם" ; עֲבוֹדָה זוֹ תְּפִלָּה.

לְדָבְקָה בּוֹ, שֶׁנֶּאֱמָר "וּבוֹ תִדְבָּק" .

לְהִשָּׁבַע בִּשְׁמוֹ, שֶׁנֶּאֱמָר "וּבִשְׁמוֹ, תִּשָּׁבֵעַ" .

לְהִדַּמּוֹת בִּדְרָכָיו הַטּוֹבִים וְהַיְּשָׁרִים, שֶׁנֶּאֱמָר "וְהָלַכְתָּ, בִּדְרָכָיו" .

לְקַדַּשׁ שְׁמוֹ, שֶׁנֶּאֱמָר "וְנִקְדַּשְׁתִּי, בְּתוֹךְ בְּנֵי יִשְׂרָאֵל" .

לִקְרוֹת קִרְיַת שְׁמַע פַּעֲמַיִם בְּכָל יוֹם, שֶׁנֶּאֱמָר "וְדִבַּרְתָּ בָּם ...
וּבְשָׁכְבְּךָ וּבְקוּמֶךָ" .

לִלְמֹד תּוֹרָה וּלְלַמְּדָהּ, שֶׁנֶּאֱמָר "וְשִׁנַּנְתָּם לְבָנֶיךָ" .

לִקְשֹׁר תְּפִלִּין בָּרֹאשׁ, שֶׁנֶּאֱמָר "וְהָיוּ לְטֹטָפֹת, בֵּין עֵינֶיךָ" .

לִקְשֹׁר תְּפִלִּין בַּיָּד, שֶׁנֶּאֱמָר "וּקְשַׁרְתָּם לְאוֹת, עַל-יָדֶךָ" .

לַעֲשׂוֹת צִיצִית, שֶׁנֶּאֱמָר "וְעָשׂוּ לָהֶם צִיצִת" .

לִקְבֹּעַ מְזוּזָה, שֶׁנֶּאֱמָר "וּכְתַבְתָּם עַל-מְזֻזוֹת" .

לְהַקְהִיל אֶת הָעָם לִשְׁמֹעַ תּוֹרָה בְּמוֹצָאֵי שְׁבִיעִית, שֶׁנֶּאֱמָר "הַקְהֵל אֶת-הָעָם" .

לִכְתֹּב כָּל אִישׁ סֵפֶר תּוֹרָה לְעַצְמוֹ, שֶׁנֶּאֱמָר "כִּתְבוּ לָכֶם אֶת-הַשִּׁירָה הַזֹּאת" .

לִכְתֹּב הַמֶּלֶךְ סֵפֶר תּוֹרָה לְעַצְמוֹ, יָתֵר עַל הָאֶחָד שֶׁלְּכָל אָדָם, עַד שֶׁיִּהְיֶה לוֹ שְׁתֵּי תּוֹרוֹת, שֶׁנֶּאֱמָר "וְכָתַב לוֹ אֶת-מִשְׁנֵה הַתּוֹרָה הַזֹּאת" .

לְבָרַךְ אַחַר הַמָּזוֹן, שֶׁנֶּאֱמָר "וְאָכַלְתָּ, וְשָׂבָעְתָּ--וּבֵרַכְתָּ" .

לִבְנוֹת בֵּית הַבְּחִירָה, שֶׁנֶּאֱמָר "וְעָשׂוּ לִי, מִקְדָּשׁ" .

לְיִרְאָה מִבַּיִת זֶה, שֶׁנֶּאֱמָר "וּמִקְדָּשִׁי תִּירָאוּ" .

לִשְׁמֹר בַּיִת זֶה תָּמִיד, שֶׁנֶּאֱמָר "וְאַתָּה וּבָנֶיךָ אִתָּךְ, לִפְנֵי אֹהֶל הָעֵדֻת" .

לִהְיוֹת הַלֵּוִי עוֹבֵד בַּמִּקְדָּשׁ, שֶׁנֶּאֱמָר "וְעָבַד הַלֵּוִי הוּא" .

לְקַדַּשׁ הַכּוֹהֵן יָדָיו וְרַגְלָיו בְּשָׁעַת הָעֲבוֹדָה, שֶׁנֶּאֱמָר "וְרָחֲצוּ אַהֲרֹן וּבָנָיו ..." .

לַעֲרֹךְ נֵרוֹת בַּמִּקְדָּשׁ, שֶׁנֶּאֱמָר "יַעֲרֹךְ אֹתוֹ אַהֲרֹן וּבָנָיו" .

לְבָרַךְ הַכּוֹהֲנִים אֶת יִשְׂרָאֵל, שֶׁנֶּאֱמָר "כֹּה תְבָרְכוּ אֶת-בְּנֵי יִשְׂרָאֵל" .

לְהַסְדִּיר לֶחֶם וּלְבוֹנָה לִפְנֵי ה' בְּכָל שַׁבָּת, שֶׁנֶּאֱמָר "וְנָתַתָּ עַל-הַשֻּׁלְחָן לֶחֶם פָּנִים" .

לְהַקְטִיר קְטֹרֶת פַּעֲמַיִם בַּיּוֹם, שֶׁנֶּאֱמָר "וְהִקְטִיר עָלָיו אַהֲרֹן, קְטֹרֶת סַמִּים" .

לַעֲרֹךְ אֵשׁ בְּמִזְבַּח הָעוֹלָה תָּמִיד, שֶׁנֶּאֱמָר "אֵשׁ, תָּמִיד תּוּקַד עַל-הַמִּזְבֵּחַ" .

לְהָרִים הַדֶּשֶׁן מֵעַל הַמִּזְבֵּחַ בְּכָל יוֹם, שֶׁנֶּאֱמָר "וְהֵרִים אֶת-הַדֶּשֶׁן" .

לְשַׁלַּח טְמֵאִים מִמַּחֲנֵה שְׁכִינָה שְׁהוּא הַמִּקְדָּשׁ, שֶׁנֶּאֱמָר "וִישַׁלְּחוּ מִן-הַמַּחֲנֶה, כָּל-צָרוּעַ וְכָל-זָב" .

לַחְלֹק כָּבוֹד לְזַרְעוֹ שֶׁלְּאַהֲרוֹן וּלְהַקְדִּימוֹ לְכָל דָּבָר שֶׁבִּקְדֻשָּׁה, שֶׁנֶּאֱמָר "וְקִדַּשְׁתּוֹ" .

לִהְיוֹת הַכּוֹהֲנִים לוֹבְשִׁים לָעֲבוֹדָה בִּגְדֵי כְּהֻנָּה, שֶׁנֶּאֱמָר "וְעָשִׂיתָ בִגְדֵי-קֹדֶשׁ" .

לָשֵׂאת הָאָרוֹן עַל הַכָּתֵף כְּשֶׁנּוֹשְׂאִין אוֹתוֹ, שֶׁנֶּאֱמָר "בַּכָּתֵף יִשָּׂאוּ" .

לִמְשֹׁחַ כּוֹהֲנִים גְּדוֹלִים וּמְלָכִים בְּשֶׁמֶן הַמִּשְׁחָה, שֶׁנֶּאֱמָר "שֶׁמֶן מִשְׁחַת-קֹדֶשׁ יִהְיֶה זֶה" .

לִהְיוֹת הַכּוֹהֲנִים עוֹבְדִין בַּמִּקְדָּשׁ מִשְׁמָרוֹת מִשְׁמָרוֹת, וּבַמּוֹעֲדִים עוֹבְדִין כְּאֶחָד, שֶׁנֶּאֱמָר "וְכִי-יָבֹא הַלֵּוִי ...
לְבַד מִמְכָּרָיו, עַל-הָאָבוֹת" .

לִהְיוֹת הַכּוֹהֲנִים מִטַּמֵּאִין לִקְרוֹבֵיהֶם וּמִתְאַבְּלִין עֲלֵיהֶן כִּשְׁאָר יִשְׂרָאֵל שְׁהֶן מְצֻוִּין לְהִתְאַבַּל עַל מֵתֵיהֶן, שֶׁנֶּאֱמָר "לָהּ, יִטַּמָּא" .

לִהְיוֹת כּוֹהֵן גָּדוֹל נוֹשֵׂא בְּתוּלָה, שֶׁנֶּאֱמָר "וְהוּא, אִשָּׁה בִבְתוּלֶיהָ יִקָּח" .

לְהַקְרִיב תְּמִידִין בְּכָל יוֹם, שֶׁנֶּאֱמָר "שְׁנַיִם לַיּוֹם, עֹלָה תָמִיד" .

לְהַקְרִיב כּוֹהֵן גָּדוֹל מִנְחָה בְּכָל יוֹם, שֶׁנֶּאֱמָר "זֶה קָרְבַּן אַהֲרֹן וּבָנָיו" .

לְהוֹסִיף קָרְבָּן אַחֵר בְּכָל שַׁבָּת, שֶׁנֶּאֱמָר "וּבְיוֹם, הַשַּׁבָּת--שְׁנֵי-כְבָשִׂים" .

לְהוֹסִיף קָרְבָּן בְּכָל רֹאשׁ חֹדֶשׁ וְחֹדֶשׁ, שֶׁנֶּאֱמָר "וּבְרָאשֵׁי, חָדְשֵׁיכֶם" .

לְהוֹסִיף קָרְבָּן בְּחַג הַפֶּסַח, שֶׁנֶּאֱמָר "שִׁבְעַת יָמִים, תַּקְרִיבוּ אִשֶּׁה לַה'" .

לְהַקְרִיב מִנְחַת הָעֹמֶר מִמָּחֳרַת רִאשׁוֹן שֶׁלַּפֶּסַח עִם כֶּבֶשׂ אֶחָד, שֶׁנֶּאֱמָר "וַהֲבֵאתֶם אֶת-עֹמֶר" .

לְהוֹסִיף קָרְבָּן בְּיוֹם עֲצֶרֶת, שֶׁנֶּאֱמָר "וּבְיוֹם הַבִּכּוּרִים ...
וְהִקְרַבְתֶּם עוֹלָה" .

לְהָבִיא שְׁתֵּי הַלֶּחֶם עִם הַקָּרְבָּנוֹת הַקְּרֵבִין בִּגְלַל הַלֶּחֶם בְּיוֹם עֲצֶרֶת, שֶׁנֶּאֱמָר "מִמּוֹשְׁבֹתֵיכֶם תָּבִיאוּ לֶחֶם תְּנוּפָה ...
וְהִקְרַבְתֶּם עַל-הַלֶּחֶם" .

לְהוֹסִיף קָרְבָּן בְּרֹאשׁ הַשָּׁנָה, שֶׁנֶּאֱמָר "וּבַחֹדֶשׁ הַשְּׁבִיעִי בְּאֶחָד לַחֹדֶשׁ ...
וַעֲשִׂיתֶם עֹלָה" .

לְהוֹסִיף קָרְבָּן בְּיוֹם הַצּוֹם, שֶׁנֶּאֱמָר "וּבֶעָשׂוֹר לַחֹדֶשׁ הַשְּׁבִיעִי ..." .

לַעֲשׂוֹת עֲבוֹדַת הַיּוֹם בְּיוֹם הַצּוֹם, שֶׁנֶּאֱמָר "בְּזֹאת יָבֹא אַהֲרֹן ...
וּמֵאֵת, עֲדַת בְּנֵי יִשְׂרָאֵל" , וְכָל הָעֲבוֹדָה הַכְּתוּבָה בְּפָרָשַׁת "אַחֲרֵי מוֹת" .

לְהוֹסִיף קָרְבָּן בְּחַג הַסֻּכּוֹת, שֶׁנֶּאֱמָר "וְהִקְרַבְתֶּם עֹלָה אִשֵּׁה ..." .

לְהוֹסִיף קָרְבָּן בְּיוֹם שְׁמִינִי עֲצֶרֶת, שֶׁיּוֹם זֶה רֶגֶל בִּפְנֵי עַצְמוֹ הוּא, שֶׁנֶּאֱמָר "בַּיּוֹם, הַשְּׁמִינִי--עֲצֶרֶת" .

לָחֹג בָּרְגָלִים, שֶׁנֶּאֱמָר "שָׁלֹשׁ רְגָלִים, תָּחֹג לִי" .

לְהֵרָאוֹת בָּרְגָלִים, שֶׁנֶּאֱמָר "שָׁלֹשׁ פְּעָמִים, בַּשָּׁנָה--יֵרָאֶה, כָּל-זְכוּרְךָ" .

לִשְׂמֹחַ בָּרְגָלִים, שֶׁנֶּאֱמָר "וְשָׂמַחְתָּ, בְּחַגֶּךָ" .

לִשְׁחֹט כֶּבֶשׂ הַפֶּסַח, שֶׁנֶּאֱמָר "וְשָׁחֲטוּ אֹתוֹ, כֹּל קְהַל עֲדַת-יִשְׂרָאֵל" .

לֶאֱכֹל בְּשַׂר הַפֶּסַח בְּלֵיל חֲמִשָּׁה עָשָׂר, שֶׁנֶּאֱמָר "וְאָכְלוּ אֶת-הַבָּשָׂר, בַּלַּיְלָה הַזֶּה" .

לַעֲשׂוֹת פֶּסַח שֵׁנִי, שֶׁנֶּאֱמָר "בַּחֹדֶשׁ הַשֵּׁנִי בְּאַרְבָּעָה עָשָׂר" .

לֶאֱכֹל פֶּסַח בּוֹ, שֶׁנֶּאֱמָר "עַל-מַצּוֹת וּמְרֹרִים, יֹאכְלֻהוּ" .

לִתְקֹעַ בַּחֲצוֹצְרוֹת עַל הַקָּרְבָּנוֹת וּבְשָׁעַת הַצָּרוֹת, שֶׁנֶּאֱמָר "וּתְקַעְתֶּם בַּחֲצֹצְרֹת" .

לִהְיוֹת כָּל קָרְבָּנוֹת בְּהֵמָה מִיּוֹם שְׁמִינִי וָהָלְאָה, שֶׁנֶּאֱמָר "וּמִיּוֹם הַשְּׁמִינִי, וָהָלְאָה" .

לִהְיוֹת כָּל קָרְבָּן בְּהֵמָה תָּמִים, שֶׁנֶּאֱמָר "תָּמִים יִהְיֶה לְרָצוֹן" .

לִמְלֹחַ כָּל קָרְבָּן, שֶׁנֶּאֱמָר "עַל כָּל-קָרְבָּנְךָ, תַּקְרִיב מֶלַח" .

מַעֲשֵׂה הָעוֹלָה, שֶׁנֶּאֱמָר "אִם-עֹלָה קָרְבָּנוֹ" .

מַעֲשֵׂה הַחַטָּאת, שֶׁנֶּאֱמָר "זֹאת תּוֹרַת הַחַטָּאת" .

מַעֲשֵׂה הָאָשָׁם, שֶׁנֶּאֱמָר "זֹאת תּוֹרַת, הָאָשָׁם" .

מַעֲשֵׂה זֶבַח הַשְּׁלָמִים, שֶׁנֶּאֱמָר "וְזֹאת תּוֹרַת, זֶבַח הַשְּׁלָמִים" .

מַעֲשֵׂה הַמִּנְחָה, שֶׁנֶּאֱמָר "וְנֶפֶשׁ, כִּי-תַקְרִיב קָרְבַּן מִנְחָה" .

לְהַקְרִיב בֵּית דִּין קָרְבָּן אִם טָעוּ בַּהוֹרָאָה, שֶׁנֶּאֱמָר "וְאִם כָּל-עֲדַת יִשְׂרָאֵל, יִשְׁגּוּ" .

לְהַקְרִיב הַיָּחִיד קָרְבַּן חַטָּאת אִם שָׁגַג בְּמִצְוַת לֹא תַעֲשֶׂה שֶׁחַיָּבִין עָלֶיהָ כָּרֵת, שֶׁנֶּאֱמָר "נֶפֶשׁ כִּי-תֶחֱטָא" .

לְהַקְרִיב הַיָּחִיד קָרְבָּן אִם נִסְתַּפַּק לוֹ אִם חָטָא בְּחֵטְא שֶׁחַיָּבִין עָלָיו חַטָּאת אוֹ לֹא חָטָא, שֶׁנֶּאֱמָר "וְלֹא-יָדַע וְאָשֵׁם ...
וְהֵבִיא אֶת-אֲשָׁמוֹ" ; וְזֶה הוּא הַנִּקְרָא אָשָׁם תָּלוּי.

לְהַקְרִיב הַשּׁוֹגֵג בִּמְעִילָה, אוֹ הַחוֹטֶא בִּגְזֵלָה, אוֹ בְּשִׁפְחָה חֲרוּפָה, אוֹ שֶׁכָּפַר בַּפִּקָּדוֹן וְנִשְׁבַּע, קָרְבַּן אָשָׁם; וְזֶה הוּא הַנִּקְרָא אָשָׁם וַדַּאי.

לְהַקְרִיב קָרְבַּן עוֹלֶה וְיוֹרֵד, שֶׁנֶּאֱמָר "וְאִם-לֹא תַגִּיעַ יָדוֹ" , "וְאִם-לֹא תַשִּׂיג יָדוֹ" .

לְהִתְוַדּוֹת לִפְנֵי ה' מִכָּל חֵטְא שֶׁיַּעֲשֶׂה הָאָדָם, בְּשָׁעַת הַקָּרְבָּן וְשֶׁלֹּא בְּשָׁעַת הַקָּרְבָּן, שֶׁנֶּאֱמָר "וְהִתְוַדּוּ, אֶת-חַטָּאתָם אֲשֶׁר עָשׂוּ" .

לְהַקְרִיב הַזָּב קָרְבָּן אַחַר שֶׁיִּטְהַר, שֶׁנֶּאֱמָר "וְכִי-יִטְהַר הַזָּב ..." .

לְהַקְרִיב הַזָּבָה קָרְבָּן אַחַר שֶׁתִּטְהַר, שֶׁנֶּאֱמָר "וְאִם-טָהֲרָה, מִזּוֹבָהּ" .

לְהַקְרִיב הַיּוֹלֶדֶת קָרְבָּן אַחַר שֶׁתִּטְהַר, שֶׁנֶּאֱמָר "וּבִמְלֹאת יְמֵי טָהֳרָהּ" .

לְהַקְרִיב הַמְּצֹרָע קָרְבָּן אַחַר שֶׁיִּטְהַר, שֶׁנֶּאֱמָר "וּבַיּוֹם הַשְּׁמִינִי" .

לְעַשַּׂר הַבְּהֵמָה, שֶׁנֶּאֱמָר "וְכָל-מַעְשַׂר בָּקָר וָצֹאן" .

לְקַדַּשׁ בְּכוֹר הַבְּהֵמָה הַטְּהוֹרָה וּלְהַקְרִיבוֹ, שֶׁנֶּאֱמָר "כָּל-הַבְּכוֹר אֲשֶׁר יִוָּלֵד" .

לִפְדּוֹת בְּכוֹר אָדָם, שֶׁנֶּאֱמָר "אַךְ פָּדֹה תִפְדֶּה, אֵת בְּכוֹר הָאָדָם" .

לִפְדּוֹת פֶּטֶר חֲמוֹר, שֶׁנֶּאֱמָר "וּפֶטֶר חֲמוֹר תִּפְדֶּה בְשֶׂה" .

לַעֲרֹף פֶּטֶר חֲמוֹר, שֶׁנֶּאֱמָר "וְאִם-לֹא תִפְדֶּה וַעֲרַפְתּוֹ" .

לְהָבִיא כָּל הַקָּרְבָּנוֹת שֶׁיֵּשׁ עַל הָאָדָם בְּחוֹבָה אוֹ בִּנְדָבָה בְּרֶגֶל רִאשׁוֹן שֶׁפָּגַע בּוֹ, שֶׁנֶּאֱמָר "וּבָאתָ שָּׁמָּה.
וַהֲבֵאתֶם שָׁמָּה" .

לְהַקְרִיב כָּל הַקָּרְבָּנוֹת בְּבֵית הַבְּחִירָה, שֶׁנֶּאֱמָר "וְשָׁם תַּעֲשֶׂה, כֹּל אֲשֶׁר אָנֹכִי מְצַוֶּךָּ" .

לְהִטַּפַּל בַּהֲבָאַת הַקָּרְבָּנוֹת מֵחוּצָה לָאָרֶץ לְבֵית הַבְּחִירָה, שֶׁנֶּאֱמָר "רַק קָדָשֶׁיךָ אֲשֶׁר-יִהְיוּ לְךָ, וּנְדָרֶיךָ, תִּשָּׂא וּבָאתָ" ; מִפִּי הַשְּׁמוּעָה לָמְדוּ שְׁאֵינוּ מְדַבֵּר אֵלָא בְּקָדְשֵׁי חוּצָה לָאָרֶץ.

לִפְדּוֹת קֳדָשִׁים בַּעֲלֵי מוּמִין וְיִהְיוּ מֻתָּרִין בַּאֲכִילָה, שֶׁנֶּאֱמָר "רַק בְּכָל-אַוַּת נַפְשְׁךָ תִּזְבַּח וְאָכַלְתָּ בָשָׂר" ; מִפִּי הַשְּׁמוּעָה לָמְדוּ שְׁאֵינוּ מְדַבֵּר אֵלָא בִּפְסוּלֵי הַמֻּקְדָּשִׁין שֶׁיִּפָּדוּ.

לִהְיוֹת הַתְּמוּרָה קֹדֶשׁ, שֶׁנֶּאֱמָר "וְהָיָה-הוּא וּתְמוּרָתוֹ יִהְיֶה-קֹּדֶשׁ" .

לֶאֱכֹל שְׁיַרֵי מְנָחוֹת, שֶׁנֶּאֱמָר "וְהַנּוֹתֶרֶת מִמֶּנָּה, יֹאכְלוּ אַהֲרֹן וּבָנָיו" .

לֶאֱכֹל בְּשַׂר חַטָּאת וְאָשָׁם, שֶׁנֶּאֱמָר "וְאָכְלוּ אֹתָם אֲשֶׁר כֻּפַּר בָּהֶם" .

לִשְׂרֹף בְּשַׂר קֹדֶשׁ שֶׁנִּטְמָא, שֶׁנֶּאֱמָר "וְהַבָּשָׂר אֲשֶׁר-יִגַּע בְּכָל-טָמֵא" .

לִשְׂרֹף נוֹתָר, שֶׁנֶּאֱמָר "וְהַנּוֹתָר, מִבְּשַׂר הַזָּבַח--בַּיּוֹם, הַשְּׁלִישִׁי, בָּאֵשׁ, יִשָּׂרֵף" .

לְגַדַּל הַנָּזִיר שְׂעָרוֹ, שֶׁנֶּאֱמָר "גַּדֵּל פֶּרַע, שְׂעַר רֹאשׁוֹ" .

לְגַלַּח הַנָּזִיר שְׂעָרוֹ עַל קָרְבְּנוֹתָיו בִּמְלֹאת יְמֵי נִזְרוֹ, אוֹ בְּתוֹךְ יְמֵי נִזְרוֹ אִם נִטְמָא, שֶׁנֶּאֱמָר "וְכִי-יָמוּת מֵת עָלָיו" .

לְקַיַּם אָדָם כָּל שֶׁהוֹצִיא בִּשְׂפָתָיו, מִקָּרְבָּן אוֹ צְדָקָה וְכַיּוֹצֶא בָּהֶן, שֶׁנֶּאֱמָר "מוֹצָא שְׂפָתֶיךָ, תִּשְׁמֹר וְעָשִׂיתָ" .

לָדוּן בַּהֲפֵר נְדָרִים בְּכָל הַדִּינִין הָאֲמוּרִין בַּפָּרָשָׁה.

לִהְיוֹת כָּל נוֹגֵעַ בַּנְּבֵלָה טָמֵא, שֶׁנֶּאֱמָר "וְכִי יָמוּת מִן-הַבְּהֵמָה" .

לִהְיוֹת שְׁמוֹנָה שְׁרָצִים מְטַמְּאִין, שֶׁנֶּאֱמָר "וְזֶה לָכֶם הַטָּמֵא" .

לִהְיוֹת הָאֹכָלִין מִטַּמְּאִין, שֶׁנֶּאֱמָר "מִכָּל-הָאֹכֶל אֲשֶׁר יֵאָכֵל" .

לִהְיוֹת הַנִּדָּה טְמֵאָה וּמְטַמְּאָה לַאֲחֵרִים.

לִהְיוֹת הַיּוֹלֶדֶת טְמֵאָה כַּנִּדָּה.

לִהְיוֹת הַמְּצֹרָע טָמֵא וּמְטַמֵּא.

לִהְיוֹת בֶּגֶד מְנֻגַּע טָמֵא וּמְטַמֵּא.

לִהְיוֹת בַּיִת מְנֻגַּע מְטַמֵּא.

לִהְיוֹת הַזָּב מְטַמֵּא.

לִהְיוֹת שִׁכְבַת זֶרַע מְטַמְּאָה.

לִהְיוֹת זָבָה מְטַמְּאָה.

לִהְיוֹת הַמֵּת מְטַמֵּא.

לִהְיוֹת מֵי נִדָּה מְטַמְּאִין לְאָדָם טָהוֹר, וּמְטַהֲרִין מִטֻּמְאַת מֵת בִּלְבָד.
וְכָל אֵלּוּ הַדִּינִין שֶׁלִּטְמָאוֹת אֵלּוּ, רֹב מִשְׁפָּט כָּל טֻמְאָה וְטֻמְאָה מֵהֶן מְבֹאָר בְּתוֹרָה שֶׁבִּכְתָב.

לִהְיוֹת הַטַּהְרָה מִכָּל הַטְּמָאוֹת בִּטְבִילָה בְּמֵי מִקְוָה, שֶׁנֶּאֱמָר "וְרָחַץ בַּמַּיִם אֶת-כָּל-בְּשָׂרוֹ" ; כָּךְ לָמְדוּ מִפִּי הַשְּׁמוּעָה שֶׁרְחִיצָה זוֹ בְּמַיִם שֶׁכָּל גּוּפוֹ עוֹלֶה בָּהֶן בְּבַת אַחַת.

לִהְיוֹת הַטַּהְרָה מִן הַצָּרַעַת בֵּין צָרַעַת אָדָם בֵּין צָרַעַת בַּיִת בְּעֵץ אֶרֶז וְאֵזוֹב וּשְׁנִי תּוֹלַעַת וּשְׁתֵּי צִפֳּרִים וּמַיִם חַיִּים, שֶׁנֶּאֱמָר "זֹאת תִּהְיֶה תּוֹרַת הַמְּצֹרָע" .

לִהְיוֹת הַמְּצֹרָע מְגַלֵּחַ כָּל שְׂעָרוֹ, שֶׁנֶּאֱמָר "וְהָיָה בַיּוֹם הַשְּׁבִיעִי יְגַלַּח אֶת-כָּל-שְׂעָרוֹ" .

לִהְיוֹת הַמְּצֹרָע יָדוּעַ לַכֹּל בַּדְּבָרִים הָאֲמוּרִים בּוֹ, "בְּגָדָיו יִהְיוּ פְרֻמִים וְרֹאשׁוֹ יִהְיֶה פָרוּעַ, וְעַל-שָׂפָם, יַעְטֶה; וְטָמֵא טָמֵא, יִקְרָא" .
וְכֵן שְׁאָר הַטְּמֵאִים צְרִיכִין לְהוֹדִיעַ אֶת עַצְמָן.

לַעֲשׂוֹת פָּרָה אֲדֻמָּה לִהְיוֹת אֶפְרָהּ מוּכָן, שֶׁנֶּאֱמָר "וְהָיְתָה לַעֲדַת בְּנֵי-יִשְׂרָאֵל" .

לִהְיוֹת מַעְרִיךְ אָדָם נוֹתֵן דָּמִים הַקְּצוּבִין בַּפָּרָשָׁה, שֶׁנֶּאֱמָר "אִישׁ, כִּי יַפְלִא נֶדֶר" .

לִהְיוֹת מַעְרִיךְ בְּהֵמָה טְמֵאָה נוֹתֵן דָּמֶיהָ, שֶׁנֶּאֱמָר "וְהֶעֱמִיד אֶת-הַבְּהֵמָה" .

לִהְיוֹת מַעְרִיךְ בֵּיתוֹ נוֹתֵן כְּעֵרֶךְ הַכּוֹהֵן, שֶׁנֶּאֱמָר "וְאִישׁ, כִּי-יַקְדִּשׁ אֶת-בֵּיתוֹ" .

לִתֵּן מַקְדִּישׁ שָׂדֵהוּ עֶרְכָּהּ הָאָמוּר בַּתּוֹרָה, שֶׁנֶּאֱמָר "וְאִם מִשְּׂדֵה אֲחֻזָּתוֹ" .

לְהוֹסִיף הַמּוֹעֵל אוֹ אוֹכֵל תְּרוּמָה חֹמֶשׁ עַל הַקֶּרֶן וּלְהַחְזִירוֹ, שֶׁנֶּאֱמָר "וְאֵת אֲשֶׁר חָטָא מִן-הַקֹּדֶשׁ יְשַׁלֵּם" .

לִהְיוֹת נֶטַע רְבָעִי קֹדֶשׁ, שֶׁנֶּאֱמָר "יִהְיֶה, כָּל-פִּרְיוֹ--קֹדֶשׁ הִלּוּלִים" .

לְהַנִּיחַ פֵּאָה.

לְהַנִּיחַ לֶקֶט.

לְהַנִּיחַ עֹמֶר הַשִּׁכְחָה.

לְהַנִּיחַ עוֹלֵלוֹת בַּכֶּרֶם.

לְהַנִּיחַ פֶּרֶט הַכֶּרֶם.
לְפִי שֶׁבְּכָל אֵלּוּ נֶאֱמָר "לֶעָנִי וְלַגֵּר תַּעֲזֹב אֹתָם" ; וְזוֹ הִיא מִצְוַת עֲשֵׂה שֶׁלָּהֶם.

לְהָבִיא בִּכּוּרִים לְבֵית הַבְּחִירָה, שֶׁנֶּאֱמָר "רֵאשִׁית, בִּכּוּרֵי אַדְמָתְךָ" .

לְהַפְרִישׁ תְּרוּמָה גְּדוֹלָה לַכּוֹהֵן, שֶׁנֶּאֱמָר "רֵאשִׁית דְּגָנְךָ ..." .

לְהַפְרִישׁ מַעְשַׂר דָּגָן לַלְּוִיִּים, שֶׁנֶּאֱמָר "וְכָל-מַעְשַׂר הָאָרֶץ" .

לְהַפְרִישׁ מַעֲשֵׂר שֵׁנִי לְהֵאָכֵל לִבְעָלָיו בִּירוּשָׁלַיִם, שֶׁנֶּאֱמָר "עַשֵּׂר תְּעַשֵּׂר, אֵת כָּל-תְּבוּאַת זַרְעֶךָ" ; מִפִּי הַשְּׁמוּעָה לָמְדוּ שֶׁזֶּה הוּא מַעֲשֵׂר שֵׁנִי.

לִהְיוֹת הַלְּוִיִּים מַפְרִישִׁין מַעֲשֵׂר מִן הַמַּעֲשֵׂר שֶׁלָּקְחוּ מִיִּשְׂרָאֵל וְנוֹתְנִין אוֹתוֹ לַכּוֹהֲנִים, שֶׁנֶּאֱמָר "וְאֶל-הַלְוִיִּם תְּדַבֵּר" .

לְהַפְרִישׁ מַעְשַׂר עָנִי תַּחַת מַעֲשֵׂר שֵׁנִי בַּשְּׁלִישִׁית וּבַשִּׁשִּׁית בַּשָּׁבוּעַ, שֶׁנֶּאֱמָר "מִקְצֵה שָׁלֹשׁ שָׁנִים, תּוֹצִיא אֶת-כָּל-מַעְשַׂר תְּבוּאָתְךָ" .

לְהִתְוַדּוֹת וִדּוּי מַעֲשֵׂר, שֶׁנֶּאֱמָר "וְאָמַרְתָּ לִפְנֵי ה' אֱלֹהֶיךָ בִּעַרְתִּי הַקֹּדֶשׁ" .

לִקְרוֹת עַל הַבִּכּוּרִים, שֶׁנֶּאֱמָר "וְעָנִיתָ וְאָמַרְתָּ לִפְנֵי ה' אֱלֹהֶיךָ" .

לְהַפְרִישׁ חַלָּה לַכּוֹהֵן, שֶׁנֶּאֱמָר "רֵאשִׁית, עֲרִסֹתֵכֶם--חַלָּה, תָּרִימוּ" .

לְהַשְׁמִיט קַרְקָע, שֶׁנֶּאֱמָר "וְהַשְּׁבִיעִת תִּשְׁמְטֶנָּה וּנְטַשְׁתָּהּ" .

לִשְׁבֹּת מֵעֲבוֹדַת הָאָרֶץ, שֶׁנֶּאֱמָר "בֶּחָרִישׁ וּבַקָּצִיר, תִּשְׁבֹּת" .

לְקַדַּשׁ שְׁנַת יוֹבֵל בִּשְׁבִיתָה כַּשְּׁמִטָּה, שֶׁנֶּאֱמָר "וְקִדַּשְׁתֶּם, אֵת שְׁנַת הַחֲמִשִּׁים" .

לִתְקֹעַ בַּשּׁוֹפָר בִּשְׁנַת הַיּוֹבֵל, שֶׁנֶּאֱמָר "וְהַעֲבַרְתָּ שׁוֹפַר תְּרוּעָה" .

לִתֵּן גְּאֻלָּה לָאָרֶץ בִּשְׁנַת יוֹבֵל, שֶׁנֶּאֱמָר "וּבְכֹל, אֶרֶץ אֲחֻזַּתְכֶם, גְּאֻלָּה, תִּתְּנוּ לָאָרֶץ" .

לִהְיוֹת גְּאֻלַּת בָּתֵּי עָרֵי חוֹמָה עַד שָׁנָה, שֶׁנֶּאֱמָר "וְאִישׁ, כִּי-יִמְכֹּר בֵּית-מוֹשַׁב עִיר חוֹמָה" .

לִמְנוֹת שְׁנֵי יוֹבֵל שָׁנִים וּשְׁמִטִּים, שֶׁנֶּאֱמָר "וְסָפַרְתָּ לְךָ, שֶׁבַע שַׁבְּתֹת שָׁנִים" .

לְהַשְׁמִיט כְּסָפִים בַּשְּׁבִיעִית, שֶׁנֶּאֱמָר "שָׁמוֹט כָּל-בַּעַל מַשֵּׁה יָדוֹ" .

לִנְגֹשׂ לַנָּכְרִי, שֶׁנֶּאֱמָר "אֶת-הַנָּכְרִי, תִּגֹּשׂ; וַאֲשֶׁר יִהְיֶה לְךָ" .

לִתֵּן מִן הַבְּהֵמָה לַכּוֹהֵן הַזְּרוֹעַ וְהַלְּחָיַיִם וְהַקֵּבָה, שֶׁנֶּאֱמָר "וְנָתַן, לַכֹּהֵן, הַזְּרֹעַ" .

לִתֵּן רֵאשִׁית הַגֵּז לַכּוֹהֵן, שֶׁנֶּאֱמָר "וְרֵאשִׁית גֵּז צֹאנְךָ--תִּתֶּן-לוֹ" .

לָדוּן בְּדִינֵי חֲרָמִים, מֵהֶם לַה' וּמֵהֶם לַכּוֹהֵן, שֶׁנֶּאֱמָר "אַךְ-כָּל-חֵרֶם ..." .

לִשְׁחֹט בְּהֵמָה חַיָּה וָעוֹף וְאַחַר כָּךְ יֹאכַל בְּשָׂרָן, שֶׁנֶּאֱמָר "וְזָבַחְתָּ מִבְּקָרְךָ וּמִצֹּאנְךָ" .

לְכַסּוֹת דַּם חַיָּה וָעוֹף, שֶׁנֶּאֱמָר "וְשָׁפַךְ, אֶת-דָּמוֹ, וְכִסָּהוּ, בֶּעָפָר" .

לְשַׁלַּח הַקֵּן, שֶׁנֶּאֱמָר "שַׁלֵּחַ תְּשַׁלַּח אֶת-הָאֵם, וְאֶת-הַבָּנִים תִּקַּח-לָךְ" .

לִבְדֹּק בְּסִימָנֵי בְּהֵמָה, שֶׁנֶּאֱמָר "זֹאת הַחַיָּה אֲשֶׁר תֹּאכְלוּ" .

לִבְדֹּק בְּסִימָנֵי הָעוֹף עַד שֶׁיַּבְדִּיל בֵּין טָמֵא שֶׁבּוֹ לְטָהוֹר שֶׁבּוֹ, שֶׁנֶּאֱמָר "כָּל-צִפּוֹר טְהֹרָה, תֹּאכֵלוּ" .

לִבְדֹּק בְּסִימָנֵי חֲגָבִים לֵידַע טָהוֹר מִן הַטָּמֵא, שֶׁנֶּאֱמָר "אֲשֶׁר-לוֹ כְרָעַיִם" .

לִבְדֹּק בְּסִימָנֵי דָּגִים, שֶׁנֶּאֱמָר "אֶת-זֶה, תֹּאכְלוּ, מִכֹּל, אֲשֶׁר בַּמָּיִם" .

לְקַדַּשׁ חֳדָשִׁים וְלַחְשֹׁב שָׁנִים וָחֳדָשִׁים בְּבֵית דִּין בִּלְבָד, שֶׁנֶּאֱמָר "הַחֹדֶשׁ הַזֶּה לָכֶם, רֹאשׁ חֳדָשִׁים" .

לִשְׁבֹּת בַּשַּׁבָּת, שֶׁנֶּאֱמָר "וּבַיּוֹם הַשְּׁבִיעִי תִּשְׁבֹּת" .

לְקַדַּשׁ שַׁבָּת, שֶׁנֶּאֱמָר "זָכוֹר אֶת-יוֹם הַשַּׁבָּת, לְקַדְּשׁוֹ" .

לְבַעַר חָמֵץ, שֶׁנֶּאֱמָר "בַּיּוֹם הָרִאשׁוֹן, תַּשְׁבִּיתוּ שְּׂאֹר מִבָּתֵּיכֶם" .

לְסַפַּר בִּיצִיאַת מִצְרַיִם בַּלַּיְלָה הָרִאשׁוֹן שֶׁלְּחַג הַמַּצּוֹת, שֶׁנֶּאֱמָר "וְהִגַּדְתָּ לְבִנְךָ" .

לֶאֱכֹל מַצָּה בְּלֵיל זֶה, שֶׁנֶּאֱמָר "בָּעֶרֶב, תֹּאכְלוּ, מַצֹּת" .

לִשְׁבֹּת בָּרִאשׁוֹן שֶׁלַּפֶּסַח, שֶׁנֶּאֱמָר "בַּיּוֹם הָרִאשׁוֹן, מִקְרָא-קֹדֶשׁ" .

לִשְׁבֹּת בַּשְּׁבִיעִי בּוֹ, שֶׁנֶּאֱמָר "וּבַיּוֹם הַשְּׁבִיעִי, מִקְרָא-קֹדֶשׁ" .

לִסְפֹּר מִקְּצִירַת הָעֹמֶר תִּשְׁעָה וְאַרְבָּעִים יוֹם, שֶׁנֶּאֱמָר "וּסְפַרְתֶּם לָכֶם, מִמָּחֳרַת הַשַּׁבָּת" .

לִשְׁבֹּת בְּיוֹם חֲמִשִּׁים, שֶׁנֶּאֱמָר "וּקְרָאתֶם בְּעֶצֶם הַיּוֹם הַזֶּה, מִקְרָא-קֹדֶשׁ" .

לִשְׁבֹּת בָּרִאשׁוֹן שֶׁלְּחֹדֶשׁ הַשְּׁבִיעִי, שֶׁנֶּאֱמָר "בְּאֶחָד לַחֹדֶשׁ, יִהְיֶה לָכֶם שַׁבָּתוֹן" .

לְהִתְעַנּוֹת בָּעֲשִׂירִי בּוֹ, שֶׁנֶּאֱמָר "וּבֶעָשׂוֹר לַחֹדֶשׁ תְּעַנּוּ אֶת-נַפְשֹׁתֵיכֶם" .

לִשְׁבֹּת בְּיוֹם הַצּוֹם, שֶׁנֶּאֱמָר "שַׁבַּת שַׁבָּתוֹן הוּא לָכֶם" .

לִשְׁבֹּת בָּרִאשׁוֹן שֶׁלְּחַג הַסֻּכּוֹת, שֶׁנֶּאֱמָר "בַּיּוֹם הָרִאשׁוֹן, מִקְרָא-קֹדֶשׁ" .

לִשְׁבֹּת בַּשְּׁמִינִי שֶׁלֶּחָג, שֶׁנֶּאֱמָר "וּבַיּוֹם הַשְּׁמִינִי מִקְרָא-קֹדֶשׁ" .

לֵישֵׁב בַּסֻּכָּה שִׁבְעַת יָמִים, שֶׁנֶּאֱמָר "בַּסֻּכֹּת תֵּשְׁבוּ, שִׁבְעַת יָמִים" .

לִטֹּל לוֹלָב, שֶׁנֶּאֱמָר "וּלְקַחְתֶּם לָכֶם בַּיּוֹם הָרִאשׁוֹן, פְּרִי עֵץ הָדָר" .

לִשְׁמֹעַ קוֹל שׁוֹפָר בְּרֹאשׁ הַשָּׁנָה, שֶׁנֶּאֱמָר "יוֹם תְּרוּעָה, יִהְיֶה לָכֶם" .

לִתֵּן מַחֲצִית הַשֶּׁקֶל בְּכָל שָׁנָה, שֶׁנֶּאֱמָר "זֶה יִתְּנוּ, כָּל-הָעֹבֵר" .

לִשְׁמֹעַ מִכָּל נָבִיא שֶׁיִּהְיֶה בְּכָל דּוֹר וָדוֹר אִם לֹא יוֹסִיף וְלֹא יִגְרַע, שֶׁנֶּאֱמָר "אֵלָיו, תִּשְׁמָעוּן" .

לְמַנּוֹת מֶלֶךְ, שֶׁנֶּאֱמָר "שׂוֹם תָּשִׂים עָלֶיךָ מֶלֶךְ" .

לִשְׁמֹעַ מִכָּל בֵּית דִּין הַגָּדוֹל שֶׁיַּעַמְדוּ לָהֶם לְיִשְׂרָאֵל, שֶׁנֶּאֱמָר "וְעַל-הַמִּשְׁפָּט אֲשֶׁר-יֹאמְרוּ לְךָ--תַּעֲשֶׂה" .

לִנְטוֹת אַחֲרֵי רַבִּים אִם תִּהְיֶה מַחְלֹקֶת בֵּין הַסַּנְהֶדְּרִין בַּדִּינִין, שֶׁנֶּאֱמָר "אַחֲרֵי רַבִּים--לְהַטֹּת" .

לְמַנּוֹת שׁוֹפְטִים וְשׁוֹטְרִים בְּכָל קָהָל וְקָהָל מִיִּשְׂרָאֵל, שֶׁנֶּאֱמָר "שֹׁפְטִים וְשֹׁטְרִים, תִּתֶּן-לְךָ" .

לְהַשְׁווֹת בֵּין בַּעֲלֵי דִּינִין בְּשָׁעָה שֶׁעוֹמְדִין בַּדִּין, שֶׁנֶּאֱמָר "בְּצֶדֶק, תִּשְׁפֹּט עֲמִיתֶךָ" .

לְהָעִיד בְּבֵית דִּין לְמִי שֶׁיֵּשׁ לוֹ עֵדוּת, שֶׁנֶּאֱמָר "וְהוּא עֵד, אוֹ רָאָה אוֹ יָדָע" .

לַחְקֹר הָעֵדִים הַרְבֵּה, שֶׁנֶּאֱמָר "וְדָרַשְׁתָּ וְחָקַרְתָּ וְשָׁאַלְתָּ, הֵיטֵב" .

לַעֲשׂוֹת לְעֵדִים זוֹמְמִים כְּמוֹ שֶׁדִּמּוּ לַעֲשׂוֹת, שֶׁנֶּאֱמָר "וַעֲשִׂיתֶם לוֹ, כַּאֲשֶׁר זָמַם" .

לַעֲרֹף אֶת הָעֶגְלָה כְּמִצְוָתָהּ, שֶׁנֶּאֱמָר "וְעָרְפוּ-שָׁם אֶת-הָעֶגְלָה, בַּנָּחַל" .

לְהָכִין שֵׁשׁ עָרֵי מִקְלָט, שֶׁנֶּאֱמָר "תָּכִין לְךָ, הַדֶּרֶךְ, וְשִׁלַּשְׁתָּ אֶת-גְּבוּל אַרְצְךָ" .

לָתֵת לַלְּוִיִּים עָרִים לָשֶׁבֶת, וְגַם הֶם קוֹלְטוֹת, שֶׁנֶּאֱמָר "וְנָתְנוּ לַלְוִיִּם ...
עָרִים" .

לַעֲשׂוֹת מַעֲקֶה, שֶׁנֶּאֱמָר "וְעָשִׂיתָ מַעֲקֶה לְגַגֶּךָ" .

לְאַבַּד עֲבוֹדָה זָרָה וְכָל מְשַׁמְּשֶׁיהָ, שֶׁנֶּאֱמָר "אַבֵּד תְּאַבְּדוּן אֶת-כָּל-הַמְּקֹמוֹת" .

לַהְרֹג אַנְשֵׁי עִיר הַנִּדַּחַת וְלִשְׂרֹף אֶת הָעִיר, שֶׁנֶּאֱמָר "וְשָׂרַפְתָּ בָאֵשׁ ..." .

לְאַבַּד שִׁבְעָה עֲמָמִים מֵאֶרֶץ יִשְׂרָאֵל, שֶׁנֶּאֱמָר "הַחֲרֵם תַּחֲרִימֵם" .

לְהַכְרִית זַרְעוֹ שֶׁלַּעֲמָלֵק, שֶׁנֶּאֱמָר "תִּמְחֶה אֶת-זֵכֶר עֲמָלֵק" .

לִזְכֹּר מַה שֶׁעָשָׂה עֲמָלֵק תָּמִיד, שֶׁנֶּאֱמָר "זָכוֹר, אֵת אֲשֶׁר-עָשָׂה לְךָ עֲמָלֵק" .

לַעֲשׂוֹת בְּמִלְחֶמֶת הָרְשׁוּת כַּמִּשְׁפָּט הַכָּתוּב בַּתּוֹרָה, שֶׁנֶּאֱמָר "כִּי-תִקְרַב אֶל-עִיר" .

לִמְשֹׁחַ כּוֹהֵן לַמִּלְחָמָה, שֶׁנֶּאֱמָר "וְהָיָה, כְּקָרָבְכֶם אֶל-הַמִּלְחָמָה; וְנִגַּשׁ הַכֹּהֵן" .

לְהַתְקִין יָד בַּמַּחֲנֶה, שֶׁנֶּאֱמָר "וְיָד תִּהְיֶה לְךָ, מִחוּץ לַמַּחֲנֶה" .

לְהַתְקִין יָתֵד, שֶׁנֶּאֱמָר "וְיָתֵד תִּהְיֶה לְךָ, עַל-אֲזֵנֶךָ" .

לְהָשִׁיב אֶת הַגָּזֵל, שֶׁנֶּאֱמָר "וְהֵשִׁיב אֶת-הַגְּזֵלָה אֲשֶׁר גָּזָל" .

לִתֵּן צְדָקָה, שֶׁנֶּאֱמָר "פָּתֹחַ תִּפְתַּח אֶת-יָדְךָ" .

לְהַעְנִיק לְעֶבֶד עִבְרִי, שֶׁנֶּאֱמָר "הַעֲנֵיק תַּעֲנִיק, לוֹ" ; וְכֵן לְאָמָה עִבְרִיָּה.

לְהַלְווֹת לֶעָנִי, שֶׁנֶּאֱמָר "אִם-כֶּסֶף תַּלְוֶה אֶת-עַמִּי, אֶת-הֶעָנִי" ; "אִם" זֶה אֵינוּ רְשׁוּת אֵלָא מִצְוָה, שֶׁנֶּאֱמָר "וְהַעֲבֵט, תַּעֲבִיטֶנּוּ" .

לְהַלְווֹת לַנָּכְרִי בְּרִבִּית, שֶׁנֶּאֱמָר "לַנָּכְרִי תַשִּׁיךְ" ; מִפִּי הַשְּׁמוּעָה לָמְדוּ שֶׁזּוֹ מִצְוַת עֲשֵׂה.

לְהָשִׁיב הַמַּשְׁכּוֹן לִבְעָלָיו, שֶׁנֶּאֱמָר "הָשֵׁב תָּשִׁיב לוֹ אֶת-הַעֲבוֹט" .

לִתֵּן שְׂכַר שָׂכִיר בִּזְמַנּוֹ, שֶׁנֶּאֱמָר "בְּיוֹמוֹ תִתֵּן שְׂכָרוֹ" .

לִהְיוֹת הַשָּׂכִיר אוֹכֵל בִּזְמָן שְׂכִירוּתוֹ, שֶׁנֶּאֱמָר "כִּי תָבֹא בְּכֶרֶם רֵעֶךָ ...
כִּי תָבֹא בְּקָמַת רֵעֶךָ" .

לַעֲזֹב מֵעַל חֲבֵרוֹ אוֹ מֵעַל בְּהֶמְתּוֹ, שֶׁנֶּאֱמָר "עָזֹב תַּעֲזֹב, עִמּוֹ" .

לְהָקִים הַמַּשָּׂא עַל הַבְּהֵמָה, שֶׁנֶּאֱמָר "הָקֵם תָּקִים, עִמּוֹ" .

לְהָשִׁיב הָאֲבֵדָה, שֶׁנֶּאֱמָר "הָשֵׁב תְּשִׁיבֵם, לְאָחִיךָ" .

לְהוֹכִיחַ הַחוֹטֶא, שֶׁנֶּאֱמָר "הוֹכֵחַ תּוֹכִיחַ אֶת-עֲמִיתֶךָ" .

לֶאֱהֹב כָּל אָדָם מִבְּנֵי בְּרִית, שֶׁנֶּאֱמָר "וְאָהַבְתָּ לְרֵעֲךָ כָּמוֹךָ" .

לֶאֱהֹב אֶת הַגֵּר, שֶׁנֶּאֱמָר "וַאֲהַבְתֶּם, אֶת-הַגֵּר" .

לְצַדַּק מֹאזְנַיִם עִם הַמִּשְׁקָלוֹת, שֶׁנֶּאֱמָר "מֹאזְנֵי צֶדֶק אַבְנֵי-צֶדֶק" .

לְכַבַּד הַחֲכָמִים, שֶׁנֶּאֱמָר "מִפְּנֵי שֵׂיבָה תָּקוּם" .

לְכַבַּד אָב וָאֵם, שֶׁנֶּאֱמָר "כַּבֵּד אֶת-אָבִיךָ, וְאֶת-אִמֶּךָ" .

לְיִרְאָה מֵאָב וָאֵם, שֶׁנֶּאֱמָר "אִישׁ אִמּוֹ וְאָבִיו תִּירָאוּ" .

לִפְרוֹת וְלִרְבּוֹת, שֶׁנֶּאֱמָר "פְּרוּ וּרְבוּ" .

לִבְעֹל בְּקִדּוּשִׁין, שֶׁנֶּאֱמָר "כִּי-יִקַּח אִישׁ, אִשָּׁה; וּבָא אֵלֶיהָ" .

לְשַׂמַּח חָתָן אֶת אִשְׁתּוֹ שָׁנָה, שֶׁנֶּאֱמָר "נָקִי יִהְיֶה לְבֵיתוֹ, שָׁנָה אֶחָת" .

לָמוּל אֶת הַבֵּן, שֶׁנֶּאֱמָר "וּבַיּוֹם, הַשְּׁמִינִי, יִמּוֹל, בְּשַׂר עָרְלָתוֹ" .

לְיַבַּם אֵשֶׁת אָח, שֶׁנֶּאֱמָר "יְבָמָהּ יָבֹא עָלֶיהָ" .

לַחְלֹץ לַיָּבָם, שֶׁנֶּאֱמָר "וְחָלְצָה נַעֲלוֹ" .

לִשָּׂא אוֹנֵס אֶת אֲנוּסָתוֹ, שֶׁנֶּאֱמָר "וְלוֹ-תִהְיֶה לְאִשָּׁה" .

לֵישֵׁב מוֹצִיא שֵׁם רָע עִם אִשְׁתּוֹ כָּל יָמָיו, שֶׁנֶּאֱמָר "וְלוֹ-תִהְיֶה לְאִשָּׁה" .

לָדוּן בִּמְפַתֶּה בַּחֲמִשִּׁים שֶׁקֶל עִם שְׁאָר דִּינָיו, שֶׁנֶּאֱמָר "כִּי-יְפַתֶּה אִישׁ" .

לַעֲשׂוֹת לִיפַת תֹּאַר כַּכָּתוּב, שֶׁנֶּאֱמָר "וְרָאִיתָ, בַּשִּׁבְיָה" .

לְגָרַשׁ בַּשְּׁטָר, שֶׁנֶּאֱמָר "וְכָתַב לָהּ סֵפֶר כְּרִיתֻת וְנָתַן בְּיָדָהּ" .

לַעֲשׂוֹת לַסּוֹטָה כְּתוֹרָתָהּ, שֶׁנֶּאֱמָר "וְעָשָׂה לָהּ הַכֹּהֵן, אֵת כָּל-הַתּוֹרָה הַזֹּאת" .

לְהַלְקוֹת הָרְשָׁעִים, שֶׁנֶּאֱמָר "וְהִפִּילוֹ הַשֹּׁפֵט וְהִכָּהוּ" .

לְהַגְלוֹת רוֹצֵחַ בִּשְׁגָגָה, שֶׁנֶּאֱמָר "וְיָשַׁב שָׁם, עַד-מוֹת הַכֹּהֵן" .

לִהְיוֹת בֵּית דִּין הוֹרְגִין בְּסַיִף, שֶׁנֶּאֱמָר "נָקֹם, יִנָּקֵם" .

לִהְיוֹת בֵּית דִּין הוֹרְגִין בְּחָנֵק, שֶׁנֶּאֱמָר "מוֹת-יוּמַת הַנֹּאֵף, וְהַנֹּאָפֶת" .

לִהְיוֹת בֵּית דִּין שׂוֹרְפִין בְּאֵשׁ, שֶׁנֶּאֱמָר "בָּאֵשׁ יִשְׂרְפוּ אֹתוֹ, וְאֶתְהֶן" .

לִהְיוֹת בֵּית דִּין סוֹקְלִין בַּאֲבָנִים, שֶׁנֶּאֱמָר "וּסְקַלְתֶּם אֹתָם" .

לִתְלוֹת מִי שֶׁנִּתְחַיַּב תְּלִיָּה, שֶׁנֶּאֱמָר "וְתָלִיתָ אֹתוֹ, עַל-עֵץ" .

לִקְבֹּר הַנֶּהְרָג בְּיוֹמוֹ, שֶׁנֶּאֱמָר "כִּי-קָבוֹר תִּקְבְּרֶנּוּ בַּיּוֹם הַהוּא" .

לָדוּן בְּעֶבֶד עִבְרִי כְּהִלְכּוֹתָיו, שֶׁנֶּאֱמָר "כִּי תִקְנֶה עֶבֶד עִבְרִי" .

לְיַעַד אָמָה עִבְרִיָּה, שֶׁנֶּאֱמָר "אֲשֶׁר-לוֹ יְעָדָהּ ...
וְאִם-לִבְנוֹ, יִיעָדֶנָּה" .

לִפְדּוֹת אָמָה עִבְרִיָּה, שֶׁנֶּאֱמָר "וְהֶפְדָּהּ" .

לַעֲבֹד בְּעֶבֶד כְּנַעֲנִי לְעוֹלָם, שֶׁנֶּאֱמָר "לְעֹלָם, בָּהֶם תַּעֲבֹדוּ" .

לִהְיוֹת הַחוֹבֵל מְשַׁלֵּם מָמוֹן, שֶׁנֶּאֱמָר "וְכִי-יְרִיבֻן אֲנָשִׁים--וְהִכָּה" .

לָדוּן בְּנִזְקֵי בְּהֵמָה, שֶׁנֶּאֱמָר "כִּי-יִגֹּף שׁוֹר-אִישׁ אֶת-שׁוֹר רֵעֵהוּ" .

לָדוּן בְּנִזְקֵי הַבּוֹר, שֶׁנֶּאֱמָר "כִּי-יִפְתַּח אִישׁ בּוֹר" .

לָדוּן בַּגַּנָּב בְּתַשְׁלוּמִין אוֹ בְּמִיתָה, שֶׁנֶּאֱמָר "וְכִי יִגְנֹב" , "אִם-בַּמַּחְתֶּרֶת" , "וְגֹנֵב אִישׁ" .

לָדוּן בְּנִזְקֵי הֶבְעֵר, שֶׁנֶּאֱמָר "כִּי יַבְעֶר-אִישׁ, שָׂדֶה אוֹ-כֶרֶם" .

לָדוּן בְּנִזְקֵי הָאֵשׁ, שֶׁנֶּאֱמָר "כִּי-תֵצֵא אֵשׁ וּמָצְאָה קֹצִים" .

לָדוּן בְּדִין שׁוֹמֵר חִנָּם, שֶׁנֶּאֱמָר "כִּי-יִתֵּן אִישׁ אֶל-רֵעֵהוּ כֶּסֶף אוֹ-כֵלִים" .

לָדוּן בְּדִין נוֹשֵׂא שָׂכָר וְשׂוֹכֵר, שֶׁנֶּאֱמָר "כִּי-יִתֵּן אִישׁ אֶל-רֵעֵהוּ חֲמוֹר אוֹ-שׁוֹר" .

לָדוּן בְּדִין הַשּׁוֹאֵל, שֶׁנֶּאֱמָר "וְכִי-יִשְׁאַל אִישׁ מֵעִם רֵעֵהוּ" .

לָדוּן בְּדִין מֶקָּח וּמִמְכָּר, שֶׁנֶּאֱמָר "וְכִי-תִמְכְּרוּ מִמְכָּר" .

לָדוּן בְּדִין טוֹעֵן וְכוֹפֵר, שֶׁנֶּאֱמָר "עַל-כָּל-דְּבַר-פֶּשַׁע" .

לְהַצִּיל הַנִּרְדָּף וְאַפִלּוּ בְּנֶפֶשׁ הָרוֹדֵף, שֶׁנֶּאֱמָר "וְקַצֹּתָה, אֶת-כַּפָּהּ" .

לָדוּן בְּדִינֵי נְחָלוֹת, שֶׁנֶּאֱמָר "אִישׁ כִּי-יָמוּת, וּבֵן אֵין לוֹ ...
וְהָיְתָה לִבְנֵי יִשְׂרָאֵל" .

מִצְווֹת לֹא תַעֲשֶׂה 
מִצְוָה רִאשׁוֹנָה מִמִּצְווֹת לֹא תַעֲשֶׂה, שֶׁלֹּא לַעֲלוֹת בְּמַחְשָׁבָה שֶׁיֵּשׁ שָׁם אֱלוֹהַּ זוּלָתִי ה', שֶׁנֶּאֱמָר "לֹא-יִהְיֶה לְךָ אֱלֹהִים אֲחֵרִים" .

שֶׁלֹּא לַעֲשׂוֹת פֶּסֶל, לֹא יַעֲשֶׂה בְּיָדוֹ וְלֹא יַעֲשׂוּ לוֹ אֲחֵרִים, שֶׁנֶּאֱמָר "לֹא-תַעֲשֶׂה לְךָ פֶסֶל, וְכָל-תְּמוּנָה" .

שֶׁלֹּא לַעֲשׂוֹת עֲבוֹדָה זָרָה וְאַפִלּוּ לַאֲחֵרִים, שֶׁנֶּאֱמָר "וֵאלֹהֵי מַסֵּכָה, לֹא תַעֲשׂוּ לָכֶם" .

שֶׁלֹּא לַעֲשׂוֹת צוּרוֹת לְנוֹאי, וְאַף עַל פִּי שְׁאֵין עוֹבְדִין אוֹתָן, שֶׁנֶּאֱמָר "לֹא תַעֲשׂוּן, אִתִּי: אֱלֹהֵי כֶסֶף" .

שֶׁלֹּא לְהִשְׁתַּחֲווֹת לַעֲבוֹדָה זָרָה, אַף עַל פִּי שְׁאֵין דֶּרֶךְ עֲבוֹדָתָהּ בְּהִשְׁתַּחֲוָיָה, שֶׁנֶּאֱמָר "לֹא-תִשְׁתַּחֲוֶה לָהֶם" .

שֶׁלֹּא לַעֲבֹד עֲבוֹדָה זָרָה בִּדְבָרִים שֶׁדַּרְכָּהּ לְהֵעָבֵד בָּהֶן, שֶׁנֶּאֱמָר "וְלֹא תָעָבְדֵם" .

שֶׁלֹּא לְהַעְבִיר לַמֹּלֶךְ, שֶׁנֶּאֱמָר "וּמִזַּרְעֲךָ לֹא-תִתֵּן, לְהַעֲבִיר לַמֹּלֶךְ" .

שֶׁלֹּא לַעֲשׂוֹת מַעֲשֵׂה אוֹב, שֶׁנֶּאֱמָר "אַל-תִּפְנוּ אֶל-הָאֹבֹת" .

שֶׁלֹּא לַעֲשׂוֹת מַעֲשֵׂה יִדְּעוֹנִי, שֶׁנֶּאֱמָר "וְאֶל-הַיִּדְּעֹנִים" .

שֶׁלֹּא לִפְנוֹת אַחַר עֲבוֹדָה זָרָה, שֶׁנֶּאֱמָר "אַל-תִּפְנוּ, אֶל-הָאֱלִילִם" .

שֶׁלֹּא לְהָקִים מַצֵּבָה, שֶׁנֶּאֱמָר "וְלֹא-תָקִים לְךָ, מַצֵּבָה" .

שֶׁלֹּא לִתֵּן אֶבֶן מַשְׂכִּית, שֶׁנֶּאֱמָר "וְאֶבֶן מַשְׂכִּית לֹא תִתְּנוּ בְּאַרְצְכֶם" .

שֶׁלֹּא לִטַּע אִילָן בַּמִּקְדָּשׁ, שֶׁנֶּאֱמָר "לֹא-תִטַּע לְךָ אֲשֵׁרָה, כָּל-עֵץ" .

שֶׁלֹּא לִשָּׁבַע בַּעֲבוֹדָה זָרָה לְעוֹבְדֶיהָ, וְלֹא מַשְׁבִּיעִין אוֹתָן בָּהּ, שֶׁנֶּאֱמָר "וְשֵׁם אֱלֹהִים אֲחֵרִים לֹא תַזְכִּירוּ" .

שֶׁלֹּא לְהַדִּיחַ בְּנֵי יִשְׂרָאֵל אַחַר עֲבוֹדָה זָרָה, שֶׁנֶּאֱמָר "לֹא יִשָּׁמַע עַל-פִּיךָ" ; זוֹ אַזְהָרָה לַמַּדִּיחַ.

שֶׁלֹּא לְהַסִּית אָדָם מִיִּשְׂרָאֵל אַחַר עֲבוֹדָה זָרָה, שֶׁנֶּאֱמָר בַּמַּסִּית "וְלֹא-יוֹסִפוּ לַעֲשׂוֹת, כַּדָּבָר הָרָע" .

שֶׁלֹּא לֶאֱהֹב הַמַּסִּית, שֶׁנֶּאֱמָר "לֹא-תֹאבֶה לוֹ" .

שֶׁלֹּא לַעֲזֹב הַשִּׂנְאָה לַמַּסִּית, שֶׁנֶּאֱמָר "וְלֹא תִשְׁמַע אֵלָיו" .

שֶׁלֹּא לְהַצִּיל הַמַּסִּית אֵלָא עוֹמֵד עַל דָּמוֹ, שֶׁנֶּאֱמָר "לֹא-תָחוֹס עֵינְךָ עָלָיו" .

שֶׁלֹּא יְלַמַּד הַמֻּסָּת זְכוּת עַל הַמַּסִּית, שֶׁנֶּאֱמָר "לֹא-תַחְמֹל" .

שֶׁלֹּא יִשְׁתֹּק הַמֻּסָּת מִלְּלַמַּד חוֹבָה עַל הַמַּסִּית, אִם יָדַע לוֹ חוֹבָה, שֶׁנֶּאֱמָר "וְלֹא-תְכַסֶּה עָלָיו" .

שֶׁלֹּא לֵהָנוֹת בְּצִפּוּיֵי נֶעְבָּד, שֶׁנֶּאֱמָר "לֹא-תַחְמֹד כֶּסֶף וְזָהָב עֲלֵיהֶם" .

שֶׁלֹּא לִבְנוֹת עִיר הַנִּדַּחַת לִכְמוֹת שֶׁהָיְתָה, שֶׁנֶּאֱמָר "לֹא תִבָּנֶה עוֹד" .

שֶׁלֹּא לֵהָנוֹת בִּמְמוֹן עִיר הַנִּדַּחַת, שֶׁנֶּאֱמָר "וְלֹא-יִדְבַּק בְּיָדְךָ מְאוּמָה, מִן-הַחֵרֶם" .

שֶׁלֹּא לֵהָנוֹת בַּעֲבוֹדָה זָרָה, וּבְכָל מְשַׁמְּשֶׁיהָ וּבַתִּקְרֹבֶת שֶׁלָּהּ וּבַיַּיִן שֶׁנִּתְנַסַּךְ לָהּ, שֶׁנֶּאֱמָר "וְלֹא-תָבִיא תוֹעֵבָה אֶל-בֵּיתֶךָ" .

שֶׁלֹּא לְהִתְנַבֵּא בִּשְׁמָהּ, שֶׁנֶּאֱמָר "וַאֲשֶׁר יְדַבֵּר, בְּשֵׁם אֱלֹהִים אֲחֵרִים--וּמֵת, הַנָּבִיא הַהוּא" .

שֶׁלֹּא לְהִתְנַבֵּא בְּשֶׁקֶר, שֶׁנֶּאֱמָר "אֲשֶׁר יָזִיד לְדַבֵּר דָּבָר בִּשְׁמִי, אֵת אֲשֶׁר לֹא-צִוִּיתִיו לְדַבֵּר" .

שֶׁלֹּא לִשְׁמֹעַ לַמִּתְנַבֵּא בְּשֵׁם עֲבוֹדָה זָרָה, שֶׁנֶּאֱמָר "לֹא תִשְׁמַע, אֶל-דִּבְרֵי הַנָּבִיא" .

שֶׁלֹּא נִמָּנַע מֵהֲרִיגַת נְבִיא הַשֶּׁקֶר וְלֹא נִירָא מִמֶּנּוּ, שֶׁנֶּאֱמָר "לֹא תָגוּר מִמֶּנּוּ" .

שֶׁלֹּא לָלֶכֶת בְּחֻקּוֹת עוֹבְדֵי עֲבוֹדָה זָרָה וְלֹא בְּמִנְהֲגוֹתָם, שֶׁנֶּאֱמָר "וְלֹא תֵלְכוּ בְּחֻקֹּת הַגּוֹי" .

שֶׁלֹּא לִקְסֹם, שֶׁנֶּאֱמָר "לֹא-יִמָּצֵא בְךָ ...
קֹסֵם קְסָמִים" .

שֶׁלֹּא לְעוֹנֵן, שֶׁנֶּאֱמָר "לֹא תְעוֹנֵנוּ" .

שֶׁלֹּא לְנַחַשׁ, שֶׁנֶּאֱמָר "לֹא תְנַחֲשׁוּ" .

שֶׁלֹּא לְכַשַּׁף, שֶׁנֶּאֱמָר "לֹא-יִמָּצֵא בְךָ ...
וּמְכַשֵּׁף" .

שֶׁלֹּא לַחְבֹּר חֶבֶר, שֶׁנֶּאֱמָר "וְחֹבֵר, חָבֶר" .

שֶׁלֹּא לִשְׁאֹל בְּאוֹב, שֶׁנֶּאֱמָר "וְשֹׁאֵל אוֹב" .

שֶׁלֹּא לִשְׁאֹל בְּיִדְּעוֹנִי, שֶׁנֶּאֱמָר "וְשֹׁאֵל אוֹב וְיִדְּעֹנִי" .

שֶׁלֹּא לִשְׁאֹל בַּחֲלוֹם מִן הַמֵּתִים, שֶׁנֶּאֱמָר "וְדֹרֵשׁ אֶל-הַמֵּתִים" .

שֶׁלֹּא תַעְדֶּה אִשָּׁה עֲדִי אִישׁ, שֶׁנֶּאֱמָר "לֹא-יִהְיֶה כְלִי-גֶבֶר עַל-אִשָּׁה" .

שֶׁלֹּא יַעְדֶּה אִישׁ עֲדִי אִשָּׁה, שֶׁנֶּאֱמָר "וְלֹא-יִלְבַּשׁ גֶּבֶר שִׂמְלַת אִשָּׁה" , מִפְּנֵי שֶׁזֶּה הָיָה מִנְהַג עוֹבְדֵי עֲבוֹדָה זָרָה וְכֵן מְפֹרָשׁ בְּסִפְרֵי עֲבוֹדָתָהּ.

שֶׁלֹּא לִכְתֹּב בַּגּוּף כְּעוֹבְדֵי עֲבוֹדָה זָרָה, שֶׁנֶּאֱמָר "וּכְתֹבֶת קַעֲקַע, לֹא תִתְּנוּ בָּכֶם" .

שֶׁלֹּא לִלְבֹּשׁ שַׁעַטְנֵז כְּמוֹ שֶׁלּוֹבְשִׁין כּוּמָרֵי עֲבוֹדָה זָרָה, שֶׁנֶּאֱמָר "לֹא תִלְבַּשׁ שַׁעַטְנֵז" .

שֶׁלֹּא לְהַקִּיף פְּאַת רֹאשׁ כְּכוּמָרֵי עֲבוֹדָה זָרָה, שֶׁנֶּאֱמָר "לֹא תַקִּפוּ, פְּאַת רֹאשְׁכֶם" .

שֶׁלֹּא לְהַשְׁחִית כָּל הַזָּקָן כְּעוֹבְדֵי עֲבוֹדָה זָרָה, שֶׁנֶּאֱמָר "וְלֹא תַשְׁחִית, אֵת פְּאַת זְקָנֶךָ" .

שֶׁלֹּא לְהִתְגּוֹדֵד כְּעוֹבְדֵי עֲבוֹדָה זָרָה, שֶׁנֶּאֱמָר "לֹא תִתְגֹּדְדוּ" ; וּגְדִידָה וּשְׂרִיטָה אַחַת הִיא.

שֶׁלֹּא לִשְׁכֹּן בְּאֶרֶץ מִצְרַיִם לְעוֹלָם, שֶׁנֶּאֱמָר "לֹא תֹסִפוּן לָשׁוּב בַּדֶּרֶךְ הַזֶּה, עוֹד" .

שֶׁלֹּא לָתוּר אַחַר מַחְשְׁבוֹת הַלֵּב וּרְאִיַּת הָעֵינַיִם, שֶׁנֶּאֱמָר "וְלֹא-תָתוּרוּ אַחֲרֵי לְבַבְכֶם, וְאַחֲרֵי עֵינֵיכֶם" .

שֶׁלֹּא לִכְרֹת בְּרִית לְשִׁבְעָה עֲמָמִין, שֶׁנֶּאֱמָר "לֹא-תִכְרֹת לָהֶם בְּרִית" .

שֶׁלֹּא לְהַחֲיוֹת אָדָם מִשִּׁבְעָה עֲמָמִין, שֶׁנֶּאֱמָר "לֹא תְחַיֶּה, כָּל-נְשָׁמָה" .

שֶׁלֹּא לָחֹן עַל עוֹבְדֵי עֲבוֹדָה זָרָה, שֶׁנֶּאֱמָר "וְלֹא תְחָנֵּם" .

שֶׁלֹּא לְהוֹשִׁיב עוֹבְדֵי עֲבוֹדָה זָרָה בְּאַרְצֵנוּ, שֶׁנֶּאֱמָר "לֹא יֵשְׁבוּ בְּאַרְצְךָ" .

שֶׁלֹּא לְהִתְחַתַּן בְּעוֹבְדֵי עֲבוֹדָה זָרָה, שֶׁנֶּאֱמָר "וְלֹא תִתְחַתֵּן, בָּם" .

שֶׁלֹּא יִשָּׂא עַמּוֹנִי וּמוֹאָבִי בַּת יִשְׂרָאֵל לְעוֹלָם, שֶׁנֶּאֱמָר "לֹא-יָבֹא עַמּוֹנִי וּמוֹאָבִי" .

שֶׁלֹּא לְהַרְחִיק זֶרַע עֵשָׂו מִן הַקָּהָל אֵלָא עַד שְׁלוֹשָׁה דּוֹרוֹת, שֶׁנֶּאֱמָר "לֹא-תְתַעֵב אֲדֹמִי" .

שֶׁלֹּא לְהַרְחִיק מִצְרִי מִלָּבוֹא בַּקָּהָל אֵלָא עַד שְׁלוֹשָׁה דּוֹרוֹת, שֶׁנֶּאֱמָר "לֹא-תְתַעֵב מִצְרִי" .

שֶׁלֹּא לִקְרֹא שָׁלוֹם לְעַמּוֹן וּמוֹאָב בַּתְּחִלָּה בְּשָׁעַת מִלְחָמָה כִּשְׁאָר הַגּוֹיִים, שֶׁנֶּאֱמָר "לֹא-תִדְרֹשׁ שְׁלֹמָם, וְטֹבָתָם" .

שֶׁלֹּא לְהַשְׁחִית אִילָנֵי מַאֲכָל, וְכֵן כָּל שֶׁיֵּשׁ בּוֹ הַשְׁחָתָה אָסוּר, שֶׁנֶּאֱמָר "לֹא-תַשְׁחִית אֶת-עֵצָהּ" .

שֶׁלֹּא יִירְאוּ אַנְשֵׁי הַמִּלְחָמָה וְלֹא יִפְחֲדוּ מִן אוֹיְבֵיהֶם בְּשָׁעַת מִלְחָמָה, שֶׁנֶּאֱמָר "לֹא תַעֲרֹץ, מִפְּנֵיהֶם" , "לֹא, תִּירָאוּם" .

שֶׁלֹּא יָסוּר מִלְּבָבֵנוּ מַעֲשֵׂה עֲמָלֵק הָרָע שֶׁעָשָׁה לָנוּ, שֶׁנֶּאֱמָר "לֹא, תִּשְׁכָּח" .

שֶׁאָנוּ מֻזְהָרִין עַל בִּרְכַת הַשֵּׁם, שֶׁנֶּאֱמָר "אֱלֹהִים, לֹא תְקַלֵּל" , וְנֶאֱמָר בָּעֹנֶשׁ "וְנֹקֵב שֵׁם-ה' מוֹת יוּמָת" .
וְזֶה הַכְּלָל: כָּל שֶׁעָנַשׁ עָלָיו הַכָּתוּב כָּרֵת אוֹ מִיתַת בֵּית דִּין, הֲרֵי זוֹ מִצְוַת לֹא תַעֲשֶׂה--חוּץ מִמִּילָה וּפֶסַח, שְׁהֶן בְּכָרֵת וְהֶן מִצְווֹת עֲשֵׂה.

שֶׁלֹּא לַעֲבֹר עַל שְׁבוּעַת בִּטּוּי, שֶׁנֶּאֱמָר "וְלֹא-תִשָּׁבְעוּ בִשְׁמִי, לַשָּׁקֶר" .

שֶׁלֹּא לִשָּׁבַע לַשָּׁוְא, שֶׁנֶּאֱמָר "לֹא תִשָּׂא אֶת-שֵׁם-ה' אֱלֹהֶיךָ, לַשָּׁוְא" .

שֶׁלֹּא לְחַלַּל אֶת שֵׁם הַקָּדוֹשׁ בָּרוּךְ הוּא, שֶׁנֶּאֱמָר "וְלֹא תְחַלְּלוּ, אֶת-שֵׁם קָדְשִׁי" .

שֶׁלֹּא לְנַסּוֹת אֶת דְּבַר ה', שֶׁנֶּאֱמָר "לֹא תְנַסּוּ, אֶת-ה' אֱלֹהֵיכֶם" .

שֶׁלֹּא לְאַבַּד בֵּית הַמִּקְדָּשׁ, אוֹ בָּתֵּי כְּנָסִיּוֹת, וּבָתֵּי מִדְרָשׁוֹת; וְכֵן אֵין מוֹחֲקִין אֶת הַשֵּׁמוֹת הַמְּקֻדָּשִׁין, וְאֵין מְאַבְּדִין אֶת כִּתְבֵי הַקֹּדֶשׁ, שֶׁנֶּאֱמָר "אַבֵּד תְּאַבְּדוּן ...
וַאֲשֵׁרֵיהֶם תִּשְׂרְפוּן" , "לֹא-תַעֲשׂוּן כֵּן, לַה' אֱלֹהֵיכֶם" .

שֶׁלֹּא יָלִין הַצָּלוּב עַל הָעֵץ, שֶׁנֶּאֱמָר "לֹא-תָלִין נִבְלָתוֹ עַל-הָעֵץ" .

שֶׁלֹּא לְהַשְׁבִּית שְׁמִירָה סָבִיב לַמִּקְדָּשׁ, שֶׁנֶּאֱמָר "וּשְׁמַרְתֶּם, אֵת מִשְׁמֶרֶת הַקֹּדֶשׁ" .

שֶׁלֹּא יִכָּנֵס כּוֹהֵן לַהֵיכָל בְּכָל עֵת, שֶׁנֶּאֱמָר "וְאַל-יָבֹא בְכָל-עֵת אֶל-הַקֹּדֶשׁ" .

שֶׁלֹּא יִכָּנֵס בַּעַל מוּם מִן הַמִּזְבֵּחַ וְלִפְנִים לַהֵיכָל, שֶׁנֶּאֱמָר "אַךְ אֶל-הַפָּרֹכֶת לֹא יָבֹא" .

שֶׁלֹּא יַעֲבֹד בַּעַל מוּם, שֶׁנֶּאֱמָר "אֲשֶׁר יִהְיֶה בוֹ מוּם--לֹא יִקְרַב" .

שֶׁלֹּא יַעֲבֹד בַּעַל מוּם עוֹבֵר, שֶׁנֶּאֱמָר "כָּל-אִישׁ אֲשֶׁר-בּוֹ מוּם, לֹא יִקְרָב" .

שֶׁלֹּא יִתְעַסְּקוּ הַלְּוִיִּים בַּעֲבוֹדַת הַכּוֹהֲנִים וְלֹא כּוֹהֲנִים בַּעֲבוֹדַת הַלְּוִיִּים, שֶׁנֶּאֱמָר "אַךְ אֶל-כְּלֵי הַקֹּדֶשׁ וְאֶל-הַמִּזְבֵּחַ לֹא יִקְרָבוּ ...
גַם-הֵם גַּם-אַתֶּם" .

שֶׁלֹּא יִכָּנֵס לַמִּקְדָּשׁ וְלֹא יוֹרֶה בַּתּוֹרָה שְׁתוּי יַיִן, שֶׁנֶּאֱמָר "יַיִן וְשֵׁכָר אַל-תֵּשְׁתְּ ...
בְּבֹאֲכֶם ...
וּלְהוֹרֹת, אֶת-בְּנֵי יִשְׂרָאֵל" .

שֶׁלֹּא יַעֲבֹד הַזָּר בַּמִּקְדָּשׁ, שֶׁנֶּאֱמָר "וְזָר, לֹא-יִקְרַב אֲלֵיכֶם" .

שֶׁלֹּא יַעֲבֹד כּוֹהֵן טָמֵא, שֶׁנֶּאֱמָר "וְיִנָּזְרוּ מִקָּדְשֵׁי בְנֵי-יִשְׂרָאֵל" .

שֶׁלֹּא יַעֲבֹד כּוֹהֵן טְבוּל יוֹם עַד שֶׁיַּעְרִיב שִׁמְשׁוֹ, שֶׁנֶּאֱמָר "וְלֹא יְחַלְּלוּ, שֵׁם אֱלֹהֵיהֶם" .

שֶׁלֹּא יִכָּנֵס טָמֵא לָעֲזָרָה, שֶׁנֶּאֱמָר "וְלֹא יְטַמְּאוּ אֶת-מַחֲנֵיהֶם" ; זֶה מַחֲנֵה שְׁכִינָה.

שֶׁלֹּא יִכָּנֵס טָמֵא לְמַחֲנֵה לְוִיָּה, שֶׁכְּנֶגְדּוֹ לְדוֹרוֹת הַר הַבַּיִת, שֶׁנֶּאֱמָר "לֹא יָבֹא אֶל-תּוֹךְ הַמַּחֲנֶה" ; זֶה מַחֲנֵה לְוִיָּה.

שֶׁלֹּא לִבְנוֹת אַבְנֵי מִזְבֵּחַ גָּזִית, שֶׁנֶּאֱמָר "לֹא-תִבְנֶה אֶתְהֶן גָּזִית" .

שֶׁלֹּא לִפְסֹעַ עַל הַמִּזְבֵּחַ, שֶׁנֶּאֱמָר "וְלֹא-תַעֲלֶה בְמַעֲלֹת, עַל-מִזְבְּחִי" .

שֶׁלֹּא לְכַבּוֹת אֵשׁ הַמִּזְבֵּחַ, שֶׁנֶּאֱמָר "אֵשׁ, תָּמִיד תּוּקַד עַל-הַמִּזְבֵּחַ--לֹא תִכְבֶּה" .

שֶׁלֹּא לְהַקְטִיר וּלְהַקְרִיב בְּמִזְבַּח הַזָּהָב, שֶׁנֶּאֱמָר "לֹא-תַעֲלוּ עָלָיו קְטֹרֶת זָרָה" .

שֶׁלֹּא לַעֲשׂוֹת בְּמַתְכֹּנֶת שֶׁמֶן הַמִּשְׁחָה, שֶׁנֶּאֱמָר "וּבְמַתְכֻּנְתּוֹ, לֹא תַעֲשׂוּ" .

שֶׁלֹּא לָסוּךְ בְּשֶׁמֶן הַמִּשְׁחָה זָר, שֶׁנֶּאֱמָר "עַל-בְּשַׂר אָדָם, לֹא יִיסָךְ" .

שֶׁלֹּא לַעֲשׂוֹת בְּמַתְכֹּנֶת הַקְּטֹרֶת, שֶׁנֶּאֱמָר "וּבְמַתְכֻּנְתָּהּ, לֹא תַעֲשׂוּ לָכֶם" .

שֶׁלֹּא לְהוֹצִיא בַּדֵּי הָאָרוֹן, שֶׁנֶּאֱמָר "לֹא יָסֻרוּ, מִמֶּנּוּ" .

שֶׁלֹּא יִזַּח הַחֹשֶׁן מֵעַל הָאֵפוֹד, שֶׁנֶּאֱמָר "וְלֹא-יִזַּח הַחֹשֶׁן, מֵעַל הָאֵפוֹד" .

שֶׁלֹּא יִקָּרַע הַמְּעִיל, שֶׁנֶּאֱמָר "כְּפִי תַחְרָא יִהְיֶה-לּוֹ--לֹא יִקָּרֵעַ" .

שֶׁלֹּא לְהַעֲלוֹת קֳדָשִׁים בַּחוּץ, שֶׁנֶּאֱמָר "הִשָּׁמֶר לְךָ, פֶּן-תַּעֲלֶה עֹלֹתֶיךָ" .

שֶׁלֹּא לִשְׁחֹט קֳדָשִׁים בַּחוּץ, שֶׁנֶּאֱמָר "אֲשֶׁר יִשְׁחַט שׁוֹר אוֹ-כֶשֶׂב ...
וְאֶל-פֶּתַח אֹהֶל מוֹעֵד, לֹא הֱבִיאוֹ ...
וְנִכְרַת" .

שֶׁלֹּא לְהַקְדִּישׁ בַּעֲלֵי מוּמִין לַמִּזְבֵּחַ, שֶׁנֶּאֱמָר "כֹּל אֲשֶׁר-בּוֹ מוּם, לֹא תַקְרִיבוּ" ; זֶה הוּא אִסּוּר הֶקְדֵּשׁוֹ.

שֶׁלֹּא לִשְׁחֹט בַּעֲלֵי מוּמִין לְשֵׁם קָרְבָּן, שֶׁנֶּאֱמָר "לֹא-תַקְרִיבוּ אֵלֶּה, לַה'" .

שֶׁלֹּא לִזְרֹק דָּם בַּעֲלֵי מוּמִין לְגַבֵּי הַמִּזְבֵּחַ, שֶׁנֶּאֱמָר בְּבַעֲלֵי מוּמִין "לֹא תַקְרִיבוּ לַה'" ; וְזֶה הוּא אִסּוּר זְרִיקַת דָּמוֹ.

שֶׁלֹּא לְהַקְטִיר אֵמוּרֵי בַּעֲלֵי מוּמִין, שֶׁנֶּאֱמָר "וְאִשֶּׁה, לֹא-תִתְּנוּ מֵהֶם עַל-הַמִּזְבֵּחַ" .

שֶׁלֹּא לְהַקְרִיב בַּעַל מוּם עוֹבֵר, שֶׁנֶּאֱמָר "לֹא-תִזְבַּח לַה' אֱלֹהֶיךָ שׁוֹר וָשֶׂה, אֲשֶׁר יִהְיֶה בוֹ מוּם" ; זֶה מוּם עוֹבֵר.

שֶׁלֹּא לְהַקְרִיב בַּעַל מוּם מִיַּד הַגּוֹיִים, שֶׁנֶּאֱמָר "וּמִיַּד בֶּן-נֵכָר, לֹא תַקְרִיבוּ" .

שֶׁלֹּא לִתֵּן מוּם בַּקֳּדָשִׁים, שֶׁנֶּאֱמָר "כָּל-מוּם לֹא יִהְיֶה-בּוֹ" ; כְּלוֹמַר, אַל תִּתֶּן בּוֹ מוּם.

שֶׁלֹּא לְהַקְרִיב שְׂאוֹר אוֹ דְּבַשׁ, שֶׁנֶּאֱמָר "כִּי כָל-שְׂאֹר וְכָל-דְּבַשׁ, לֹא-תַקְטִירוּ" .

שֶׁלֹּא לְהַקְרִיב תָּפֵל, שֶׁנֶּאֱמָר "וְלֹא תַשְׁבִּית מֶלַח בְּרִית אֱלֹהֶיךָ" .

שֶׁלֹּא לְהַקְרִיב אֶתְנָן וּמְחִיר, שֶׁנֶּאֱמָר "לֹא-תָבִיא אֶתְנַן זוֹנָה וּמְחִיר כֶּלֶב" .

שֶׁלֹּא לִשְׁחֹט אוֹתוֹ וְאֶת בְּנוֹ, שֶׁנֶּאֱמָר "אֹתוֹ וְאֶת-בְּנוֹ, לֹא תִשְׁחֲטוּ בְּיוֹם אֶחָד" .

שֶׁלֹּא לִתֵּן זַיִת בְּמִנְחַת חוֹטֶא, שֶׁנֶּאֱמָר "לֹא-יָשִׂים עָלֶיהָ שֶׁמֶן" .

שֶׁלֹּא לִתֵּן עָלֶיהָ לְבוֹנָה, שֶׁנֶּאֱמָר "וְלֹא-יִתֵּן עָלֶיהָ לְבֹנָה" .

שֶׁלֹּא לִתֵּן זַיִת בְּמִנְחַת סוֹטָה, שֶׁנֶּאֱמָר "לֹא-יִצֹק עָלָיו שֶׁמֶן" .

שֶׁלֹּא לִתֵּן עָלָיו לְבוֹנָה, שֶׁנֶּאֱמָר "וְלֹא-יִתֵּן עָלָיו לְבֹנָה" .

שֶׁלֹּא לְהָמִיר, שֶׁנֶּאֱמָר "לֹא יַחֲלִיפֶנּוּ, וְלֹא-יָמִיר אֹתוֹ טוֹב בְּרָע" .

שֶׁלֹּא לְשַׁנּוֹת הַקֳּדָשִׁים מִקָּרְבָּן לְקָרְבָּן, שֶׁנֶּאֱמָר בַּבְּכוֹר "לֹא-יַקְדִּישׁ אִישׁ, אֹתוֹ" ; כְּלוֹמַר, לֹא יַקְדִישֶׁנּוּ לְקָרְבָּן אַחֵר.

שֶׁלֹּא לִפְדּוֹת בְּכוֹר בְּהֵמָה טְהוֹרָה, שֶׁנֶּאֱמָר "אַךְ בְּכוֹר-שׁוֹר ...
לֹא תִפְדֶּה" .

שֶׁלֹּא לִמְכֹּר מַעְשַׂר בְּהֵמָה, שֶׁנֶּאֱמָר "לֹא יִגָּאֵל" .

שֶׁלֹּא לִמְכֹּר שְׂדֵה הַחֵרֶם, שֶׁנֶּאֱמָר "כָּל-חֵרֶם ...
לֹא יִמָּכֵר" .

שֶׁלֹּא לִפְדּוֹת שְׂדֵה הַחֵרֶם, שֶׁנֶּאֱמָר "לֹא יִגָּאֵל" .

שֶׁלֹּא יַבְדִּיל בְּחַטַּאת הָעוֹף, שֶׁנֶּאֱמָר "וּמָלַק אֶת-רֹאשׁוֹ מִמּוּל עָרְפּוֹ, וְלֹא יַבְדִּיל" .

שֶׁלֹּא לַעֲבֹד בַּקֳּדָשִׁים, שֶׁנֶּאֱמָר "לֹא תַעֲבֹד בִּבְכֹר שׁוֹרֶךָ" .

שֶׁלֹּא לִגְזֹז אֶת הַקֳּדָשִׁים, שֶׁנֶּאֱמָר "לֹא תָגֹז בְּכוֹר צֹאנֶךָ" .

שֶׁלֹּא יִשְׁחֹט הַפֶּסַח וְהֶחָמֵץ קַיָּם, שֶׁנֶּאֱמָר "לֹא-תִשְׁחַט עַל-חָמֵץ, דַּם-זִבְחִי" .

שֶׁלֹּא לְהַנִּיחַ אֵמוּרֵי הַפֶּסַח עַד שֶׁיִּפָּסְלוּ בַּלִּינָה, שֶׁנֶּאֱמָר "וְלֹא-יָלִין חֵלֶב-חַגִּי, עַד-בֹּקֶר" .

שֶׁלֹּא לְהוֹתִיר מִבְּשַׂר הַפֶּסַח, שֶׁנֶּאֱמָר "לֹא-תוֹתִירוּ מִמֶּנּוּ, עַד-בֹּקֶר" .

שֶׁלֹּא לְהוֹתִיר מֵחֲגִיגַת אַרְבָּעָה עָשָׂר לְיוֹם הַשְּׁלִישִׁי, שֶׁנֶּאֱמָר "וְלֹא-יָלִין מִן-הַבָּשָׂר ..." ; מִפִּי הַשְּׁמוּעָה לָמְדוּ שֶׁבִּבְשַׂר חֲגִיגַת אַרְבָּעָה עָשָׂר הַכָּתוּב מְדַבֵּר, וְזֶה שֶׁנֶּאֱמָר "לַבֹּקֶר" לְבָקְרוֹ שֶׁלְּיוֹם שֵׁנִי שֶׁלַּפֶּסַח, שְׁהוּא שְׁלִישִׁי לַשְּׁחִיטָה.

שֶׁלֹּא לְהוֹתִיר מִבְּשַׂר פֶּסַח שֵׁנִי עַד בֹּקֶר, שֶׁנֶּאֱמָר "לֹא-יַשְׁאִירוּ מִמֶּנּוּ עַד-בֹּקֶר" .

שֶׁלֹּא לְהוֹתִיר מִבְּשַׂר הַתּוֹדָה עַד בֹּקֶר, שֶׁנֶּאֱמָר "וְלֹא-תוֹתִירוּ מִמֶּנּוּ עַד-בֹּקֶר" ; וְהוּא הַדִּין לִשְׁאָר הַקֳּדָשִׁים, שְׁאֵין מַנִּיחִין אוֹתָן לְאַחַר זְמָן אֲכִילָתָן.

שֶׁלֹּא לִשְׁבֹּר עֶצֶם בַּפֶּסַח, שֶׁנֶּאֱמָר "וְעֶצֶם, לֹא תִשְׁבְּרוּ-בוֹ" .

שֶׁלֹּא לִשְׁבֹּר עֶצֶם בְּפֶסַח שֵׁנִי, שֶׁנֶּאֱמָר "וְעֶצֶם לֹא יִשְׁבְּרוּ-בוֹ" .

שֶׁלֹּא לְהוֹצִיא מִבְּשַׂר הַפֶּסַח מִן הַחֲבוּרָה, שֶׁנֶּאֱמָר "לֹא-תוֹצִיא מִן-הַבַּיִת" .

שֶׁלֹּא לַעֲשׂוֹת שְׁיַרֵי מְנָחוֹת חָמֵץ, שֶׁנֶּאֱמָר "לֹא תֵאָפֶה חָמֵץ" .

שֶׁלֹּא לֶאֱכֹל בְּשַׂר הַפֶּסַח נָא וּמְבֻשָּׁל, שֶׁנֶּאֱמָר "אַל-תֹּאכְלוּ מִמֶּנּוּ נָא, וּבָשֵׁל מְבֻשָּׁל" .

שֶׁלֹּא לְהַאֲכִיל בְּשַׂר הַפֶּסַח לְגֵר תּוֹשָׁב, שֶׁנֶּאֱמָר "תּוֹשָׁב וְשָׂכִיר, לֹא-יֹאכַל בּוֹ" .

שֶׁלֹּא יֹאכַל הֶעָרֵל בְּשַׂר הַפֶּסַח, שֶׁנֶּאֱמָר "כָּל-עָרֵל, לֹא-יֹאכַל בּוֹ" .

שֶׁלֹּא לְהַאֲכִיל בְּשַׂר הַפֶּסַח לְיִשְׂרָאֵל שֶׁנִּשְׁתַּמַּד, שֶׁנֶּאֱמָר "כָּל-בֶּן-נֵכָר, לֹא-יֹאכַל בּוֹ" ; כְּלוֹמַר, יִשְׂרָאֵל שֶׁנִּלְוָה לִבְנֵי נֵכָר וְעָבַד עֲבוֹדָה זָרָה כְּמוֹתָם לֹא יֹאכַל בּוֹ.

שֶׁלֹּא יֹאכַל אָדָם שֶׁנִּטְמָא קֳדָשִׁים, שֶׁנֶּאֱמָר "וְהַנֶּפֶשׁ אֲשֶׁר-תֹּאכַל בָּשָׂר, מִזֶּבַח הַשְּׁלָמִים אֲשֶׁר לַה', וְטֻמְאָתוֹ, עָלָיו--וְנִכְרְתָה" .

שֶׁלֹּא לֶאֱכֹל מִן הַקֳּדָשִׁים שֶׁנִּטְמְאוּ, שֶׁנֶּאֱמָר "וְהַבָּשָׂר אֲשֶׁר-יִגַּע בְּכָל-טָמֵא, לֹא יֵאָכֵל" .

שֶׁלֹּא לֶאֱכֹל נוֹתָר, שֶׁנֶּאֱמָר "וְאֹכְלָיו עֲוֹנוֹ יִשָּׂא ...
וְנִכְרְתָה הַנֶּפֶשׁ הַהִיא, מֵעַמֶּיהָ" .

שֶׁלֹּא לֶאֱכֹל פִּגּוּל, שֶׁנֶּאֱמָר "הַמַּקְרִיב אֹתוֹ לֹא יֵחָשֵׁב לוֹ, פִּגּוּל יִהְיֶה; וְהַנֶּפֶשׁ הָאֹכֶלֶת מִמֶּנּוּ, עֲוֹנָהּ תִּשָּׂא" ; וְהוּא בְּכָרֵת.

שֶׁלֹּא יֹאכַל זָר תְּרוּמוֹת, שֶׁנֶּאֱמָר "וְכָל-זָר, לֹא-יֹאכַל קֹדֶשׁ" .

שֶׁלֹּא יֹאכַל אַפִלּוּ תּוֹשַׁב כּוֹהֵן וּשְׂכִירוֹ תְּרוּמָה, שֶׁנֶּאֱמָר "תּוֹשַׁב כֹּהֵן וְשָׂכִיר, לֹא-יֹאכַל קֹדֶשׁ" .

שֶׁלֹּא יֹאכַל עָרֵל תְּרוּמָה, וְהוּא הַדִּין לִשְׁאָר קֳדָשִׁים.
וְדָבָר זֶה לִמְּדוֹ הַכָּתוּב מִן הַפֶּסַח בִּגְזֵרָה שׁוֹוָה, וְאֵינוּ בַּפֵּרוּשׁ מִן הַתּוֹרָה; וּמִפִּי הַשְּׁמוּעָה לָמְדוּ שֶׁאִסּוּר עָרֵל בַּקֳּדָשִׁים מִגּוּפֵי תּוֹרָה, וְאֵינוּ מִדִּבְרֵי סוֹפְרִים.

שֶׁלֹּא יֹאכַל כּוֹהֵן טָמֵא תְּרוּמָה, שֶׁנֶּאֱמָר "אִישׁ מִזַּרְעֲךָ ...
בַּקֳּדָשִׁים לֹא יֹאכַל" .

שֶׁלֹּא תֹאכַל חֲלָלָה קֹדֶשׁ, לֹא תְּרוּמוֹת וְלֹא חָזֶה וְשׁוֹק, שֶׁנֶּאֱמָר "וּבַת-כֹּהֵן--כִּי תִהְיֶה, לְאִישׁ זָר: הִיא, בִּתְרוּמַת הַקֳּדָשִׁים לֹא תֹאכֵל" .

שֶׁלֹּא תֵאָכֵל מִנְחַת כּוֹהֵן, שֶׁנֶּאֱמָר "וְכָל-מִנְחַת כֹּהֵן כָּלִיל תִּהְיֶה, לֹא תֵאָכֵל" .

שֶׁלֹּא לֶאֱכֹל בְּשַׂר חַטָּאוֹת הַנַּעֲשׂוֹת בִּפְנִים, שֶׁנֶּאֱמָר "וְכָל-חַטָּאת אֲשֶׁר יוּבָא מִדָּמָהּ ...
לֹא תֵאָכֵל" .

שֶׁלֹּא לֶאֱכֹל פְּסוּלֵי הַמֻּקְדָּשִׁין שֶׁהֻטָּל בָּהֶם מוּם בְּכַוָּנָה, שֶׁנֶּאֱמָר "לֹא תֹאכַל, כָּל-תּוֹעֵבָה" ; לָמַדְנוּ מִפִּי הַשְּׁמוּעָה שֶׁבִּפְסוּלֵי הַמֻּקְדָּשִׁין שֶׁהֻטָּל בָּהֶם מוּם הַכָּתוּב מְדַבֵּר.

שֶׁלֹּא לֶאֱכֹל מַעֲשֵׂר שֵׁנִי שֶׁלְּדָגָן חוּץ לִירוּשָׁלַיִם, שֶׁנֶּאֱמָר "לֹא-תוּכַל לֶאֱכֹל בִּשְׁעָרֶיךָ, מַעְשַׂר דְּגָנְךָ" .

שֶׁלֹּא לֶאֱכֹל מַעֲשֵׂר שֵׁנִי שֶׁלְּתִירוֹשׁ חוּץ לִירוּשָׁלַיִם, שֶׁנֶּאֱמָר "תִּירֹשְׁךָ" .

שֶׁלֹּא לֶאֱכֹל מַעֲשֵׂר שֵׁנִי שֶׁלְּיִצְהָר חוּץ לִירוּשָׁלַיִם, שֶׁנֶּאֱמָר "וְיִצְהָרֶךָ" .

שֶׁלֹּא לֶאֱכֹל בְּכוֹר תָּמִים חוּץ לִירוּשָׁלַיִם, שֶׁנֶּאֱמָר "לֹא-תוּכַל ...
וּבְכֹרֹת" .

שֶׁלֹּא יֹאכְלוּ הַכּוֹהֲנִים חַטָּאת וְאָשָׁם חוּץ לָעֲזָרָה, שֶׁנֶּאֱמָר "לֹא-תוּכַל ...
בְּקָרְךָ, וְצֹאנֶךָ" ; מִפִּי הַשְּׁמוּעָה לָמְדוּ שֶׁלֹּא בָא הַכָּתוּב אֵלָא לֶאֱסֹר בְּשַׂר חַטָּאוֹת וַאֲשָׁמוֹת חוּץ לָעֲזָרָה, לְפִי שֶׁכָּל דָּבָר שֶׁיֵּאָכֵל חוּץ לִמְקוֹם אֲכִילָתוֹ "לֹא-תוּכַל לֶאֱכֹל בִּשְׁעָרֶיךָ" אֶקְרָא בּוֹ.

שֶׁלֹּא לֶאֱכֹל בְּשַׂר הָעוֹלָה, שֶׁנֶּאֱמָר "לֹא-תוּכַל ...
וּנְדָרֶיךָ אֲשֶׁר תִּדֹּר" ; כְּלוֹמַר, לֹא תוּכַל לֶאֱכֹל נְדָרֶיךָ אֲשֶׁר תִּדֹּר.
וְזוֹ הִיא אַזְהָרָה שֶׁלְּכָל מוֹעֵל, שֶׁלֹּא יֵהָנֶה מִן הַקֳּדָשִׁים הָאֲסוּרִים לֵהָנוֹת מֵהֶם; וְאִם נִהְנָה, מָעַל.

שֶׁלֹּא לֶאֱכֹל בְּשַׂר קֳדָשִׁים קַלִּים קֹדֶם זְרִיקַת דָּמִים, שֶׁנֶּאֱמָר "לֹא-תוּכַל ...
וְנִדְבֹתֶיךָ" ; כְּלוֹמַר, לֹא תוּכַל לֶאֱכֹל נִדְבוֹתֶיךָ עַד שֶׁיִּזָּרֵק דָּמָם.

שֶׁלֹּא יֹאכַל זָר בְּשַׂר קָדְשֵׁי קֳדָשִׁים, שֶׁנֶּאֱמָר "וְזָר לֹא-יֹאכַל, כִּי-קֹדֶשׁ הֵם" .

שֶׁלֹּא יֹאכַל כּוֹהֵן בִּכּוּרִים קֹדֶם הַנָּחָה בָּעֲזָרָה, שֶׁנֶּאֱמָר "לֹא-תוּכַל ...
וּתְרוּמַת יָדֶךָ" ; אֵלּוּ הַבִּכּוּרִים.

שֶׁלֹּא לֶאֱכֹל מַעֲשֵׂר שֵׁנִי בְּטֻמְאָה וְאַפִלּוּ בִּירוּשָׁלַיִם עַד שֶׁיִּפָּדֶה, שֶׁנֶּאֱמָר "לֹא-בִעַרְתִּי מִמֶּנּוּ בְּטָמֵא" .

שֶׁלֹּא לֶאֱכֹל מַעֲשֵׂר שֵׁנִי בַּאֲנִינוּת, שֶׁנֶּאֱמָר "לֹא-אָכַלְתִּי בְאֹנִי מִמֶּנּוּ" .

שֶׁלֹּא לְהוֹצִיא דְּמֵי מַעֲשֵׂר שֵׁנִי בִּשְׁאָר דְּבָרִים שְׁאֵין בָּהֶם אֲכִילָה וּשְׁתִיָּה, שֶׁנֶּאֱמָר "וְלֹא-נָתַתִּי מִמֶּנּוּ, לְמֵת" ; וְכָל שְׁהוּא חוּץ לְצָרְכֵּי הַגּוּף הַחַי, "נָתַתִּי מִמֶּנּוּ, לְמֵת" אֶקְרָא בּוֹ.

שֶׁלֹּא לֶאֱכֹל טֶבֶל; וְהַטֶּבֶל הוּא הַדָּבָר שֶׁגִּדּוּלָיו מִן הָאָרֶץ הַחַיָּב בִּתְרוּמוֹת וּמַעַשְׂרוֹת, שֶׁלֹּא הוֹצִיאוּ מִמֶּנּוּ תְּרוּמַת ה': שֶׁנֶּאֱמָר "וְלֹא יְחַלְּלוּ, אֶת-קָדְשֵׁי בְּנֵי יִשְׂרָאֵל--אֵת אֲשֶׁר-יָרִימוּ, לַה'" ; כְּלוֹמַר, דְּבָרִים שְׁהֶן עֲתִידִין לְהָרִים אוֹתָם לַה', לֹא יַעֲשׂוּ אוֹתָם חֹל וְיֹאכְלוּ אוֹתָם בְּטִבְלָם.

שֶׁלֹּא לְהַקְדִּים תְּרוּמָה לַבִּכּוּרִים, וְלֹא מַעֲשֵׂר רִאשׁוֹן לַתְּרוּמָה, וְלֹא מַעֲשֵׂר שֵׁנִי לָרִאשׁוֹן, אֵלָא מוֹצִיאִין עַל הַסֵּדֶר: בִּכּוּרִים תְּחִלָּה, וְאַחַר כָּךְ תְּרוּמָה גְּדוֹלָה, וְאַחַר כָּךְ מַעֲשֵׂר רִאשׁוֹן, וְאַחַר כָּךְ מַעֲשֵׂר שֵׁנִי; שֶׁנֶּאֱמָר "מְלֵאָתְךָ וְדִמְעֲךָ, לֹא תְאַחֵר" , כְּלוֹמַר לֹא תְאַחַר דָּבָר הָרָאוּי לְהַקְדִּימוֹ.

שֶׁלֹּא לְאַחַר הַנְּדָרִים וְהַנְּדָבוֹת שֶׁנָּדַר וְשֶׁנָּדַב, שֶׁנֶּאֱמָר "לֹא תְאַחֵר לְשַׁלְּמוֹ" .

שֶׁלֹּא לַעֲלוֹת לֶחָג בְּלֹא קָרְבָּן, שֶׁנֶּאֱמָר "וְלֹא-יֵרָאוּ פָנַי, רֵיקָם" .

שֶׁלֹּא לַעֲבֹר עַל דְּבָרִים שֶׁאָסַר אָדָם עַל נַפְשׁוֹ, שֶׁנֶּאֱמָר "לֹא יַחֵל, דְּבָרוֹ" .

שֶׁלֹּא יִקַּח כּוֹהֵן זוֹנָה, שֶׁנֶּאֱמָר "אִשָּׁה זֹנָה ...
לֹא יִקָּחוּ" .

שֶׁלֹּא יִקַּח כּוֹהֵן חֲלָלָה, שֶׁנֶּאֱמָר "וַחֲלָלָה לֹא יִקָּחוּ" .

שֶׁלֹּא יִקַּח כּוֹהֵן גְּרוּשָׁה, שֶׁנֶּאֱמָר "וְאִשָּׁה גְּרוּשָׁה מֵאִישָׁהּ לֹא יִקָּחוּ" .

שֶׁלֹּא יִקַּח כּוֹהֵן גָּדוֹל אַלְמָנָה, שֶׁנֶּאֱמָר "אַלְמָנָה וּגְרוּשָׁה וַחֲלָלָה זֹנָה, אֶת-אֵלֶּה לֹא יִקָּח" .

שֶׁלֹּא יִבְעֹל כּוֹהֵן גָּדוֹל אַלְמָנָה, וְאַפִלּוּ בְּלֹא קִדּוּשִׁין, מִפְּנֵי שֶׁמְּחַלְּלָהּ, שֶׁנֶּאֱמָר "וְלֹא-יְחַלֵּל זַרְעוֹ, בְּעַמָּיו" ; הֲרֵי הוּא מֻזְהָר שֶׁלֹּא לְחַלַּל כְּשֵׁרָה.

שֶׁלֹּא יִכָּנֵס כּוֹהֵן לַמִּקְדָּשׁ פְּרוּעַ רֹאשׁ, שֶׁנֶּאֱמָר "רָאשֵׁיכֶם אַל-תִּפְרָעוּ" .

שֶׁלֹּא יִכָּנֵס כּוֹהֵן לַמִּקְדָּשׁ קְרוּעַ בְּגָדִים, שֶׁנֶּאֱמָר "וּבִגְדֵיכֶם לֹא-תִפְרֹמוּ" .

שֶׁלֹּא יֵצֵא כּוֹהֵן מִן הָעֲזָרָה בְּשָׁעַת הָעֲבוֹדָה, שֶׁנֶּאֱמָר "וּמִפֶּתַח אֹהֶל מוֹעֵד לֹא תֵצְאוּ" .

שֶׁלֹּא יִטַּמֵּא כּוֹהֵן הִדְיוֹט לִשְׁאָר מֵתִים, שֶׁנֶּאֱמָר "לְנֶפֶשׁ לֹא-יִטַּמָּא בְּעַמָּיו" .

שֶׁלֹּא יִטַּמֵּא כּוֹהֵן גָּדוֹל וְאַפִלּוּ לִקְרוֹבָיו, שֶׁנֶּאֱמָר "לְאָבִיו וּלְאִמּוֹ, לֹא יִטַּמָּא" .

שֶׁלֹּא יִכָּנֵס כּוֹהֵן גָּדוֹל עִם מֵת, שֶׁנֶּאֱמָר "וְעַל כָּל-נַפְשֹׁת מֵת, לֹא יָבֹא" ; כָּךְ לָמְדוּ מִפִּי הַשְּׁמוּעָה, שְׁהוּא חַיָּב בְּבַל יָבוֹא וְחַיָּב בְּבַל יִטַּמֵּא.

שֶׁלֹּא יִקַּח כָּל שֵׁבֶט לֵוִי חֵלֶק בָּאָרֶץ, שֶׁנֶּאֱמָר "וְנַחֲלָה לֹא-יִהְיֶה-לּוֹ" .

שֶׁלֹּא יִקַּח כָּל שֵׁבֶט לֵוִי חֵלֶק בַּבִּזָּה בְּשָׁעַת כִּבּוּשׁ הָאָרֶץ, שֶׁנֶּאֱמָר "לֹא-יִהְיֶה לַכֹּהֲנִים הַלְוִיִּם" .

שֶׁלֹּא לַעֲשׂוֹת קָרְחָה עַל מֵת, שֶׁנֶּאֱמָר "לֹא-תָשִׂימוּ קָרְחָה בֵּין עֵינֵיכֶם--לָמֵת" .

שֶׁלֹּא לֶאֱכֹל בְּהֵמָה טְמֵאָה, שֶׁנֶּאֱמָר "אַךְ אֶת-זֶה, לֹא תֹאכְלוּ, מִמַּעֲלֵי הַגֵּרָה" .

שֶׁלֹּא לֶאֱכֹל דָּג טָמֵא, שֶׁנֶּאֱמָר "וְשֶׁקֶץ, יִהְיוּ לָכֶם; מִבְּשָׂרָם לֹא תֹאכֵלוּ" .

שֶׁלֹּא לֶאֱכֹל עוֹף טָמֵא, שֶׁנֶּאֱמָר "וְאֶת-אֵלֶּה תְּשַׁקְּצוּ מִן-הָעוֹף, לֹא יֵאָכְלוּ" .

שֶׁלֹּא לֶאֱכֹל שֶׁרֶץ הָעוֹף, שֶׁנֶּאֱמָר "כֹּל שֶׁרֶץ הָעוֹף, טָמֵא הוּא לָכֶם: לֹא, יֵאָכֵלוּ" .

שֶׁלֹּא לֶאֱכֹל שֶׁרֶץ הָאָרֶץ, שֶׁנֶּאֱמָר "וְכָל-הַשֶּׁרֶץ, הַשֹּׁרֵץ עַל-הָאָרֶץ--שֶׁקֶץ הוּא, לֹא יֵאָכֵל" .

שֶׁלֹּא לֶאֱכֹל רֶמֶשׂ הָאָרֶץ, שֶׁנֶּאֱמָר "וְלֹא תְטַמְּאוּ אֶת-נַפְשֹׁתֵיכֶם, בְּכָל-הַשֶּׁרֶץ הָרֹמֵשׂ עַל-הָאָרֶץ" .

שֶׁלֹּא לֶאֱכֹל תּוֹלַעַת הַפֵּרוֹת כְּשֶׁתֵּצֵא לָאַוֵּיר, שֶׁנֶּאֱמָר "לְכָל-הַשֶּׁרֶץ, הַשֹּׁרֵץ עַל-הָאָרֶץ--לֹא תֹאכְלוּם" .

שֶׁלֹּא לֶאֱכֹל שֶׁרֶץ הַמַּיִם, שֶׁנֶּאֱמָר "אַל-תְּשַׁקְּצוּ, אֶת-נַפְשֹׁתֵיכֶם, בְּכָל-הַשֶּׁרֶץ, הַשֹּׁרֵץ" .

שֶׁלֹּא לֶאֱכֹל מֵתָה, שֶׁנֶּאֱמָר "לֹא תֹאכְלוּ כָל-נְבֵלָה" .

שֶׁלֹּא לֶאֱכֹל טְרֵפָה, שֶׁנֶּאֱמָר "וּבָשָׂר בַּשָּׂדֶה טְרֵפָה לֹא תֹאכֵלוּ" .

שֶׁלֹּא לֶאֱכֹל אֵבֶר מִן הַחַי, שֶׁנֶּאֱמָר "לֹא-תֹאכַל הַנֶּפֶשׁ, עִם-הַבָּשָׂר" .

שֶׁלֹּא לֶאֱכֹל גִּיד הַנָּשֶׁה, שֶׁנֶּאֱמָר "עַל-כֵּן לֹא-יֹאכְלוּ בְנֵי-יִשְׂרָאֵל אֶת-גִּיד הַנָּשֶׁה" .

שֶׁלֹּא לֶאֱכֹל דָּם, שֶׁנֶּאֱמָר "וְכָל-דָּם, לֹא תֹאכֵלוּ" .

שֶׁלֹּא לֶאֱכֹל חֵלֶב, שֶׁנֶּאֱמָר "כָּל-חֵלֶב שׁוֹר וְכֶשֶׂב, וָעֵז--לֹא תֹאכֵלוּ" .

שֶׁלֹּא לְבַשַּׁל בָּשָׂר בְּחָלָב, שֶׁנֶּאֱמָר "לֹא-תְבַשֵּׁל גְּדִי, בַּחֲלֵב אִמּוֹ" .

שֶׁלֹּא לֶאֱכֹל בָּשָׂר בְּחָלָב, שֶׁנֶּאֱמָר "לֹא-תְבַשֵּׁל גְּדִי, בַּחֲלֵב אִמּוֹ" פַּעַם שְׁנִיָּה ; כָּךְ לָמְדוּ מִפִּי הַשְּׁמוּעָה, שֶׁאֶחָד לְאִסּוּר בִּשּׁוּל וְאֶחָד לְאִסּוּר אֲכִילָה.

שֶׁלֹּא לֶאֱכֹל בָּשָׂר שׁוֹר הַנִּסְקָל, שֶׁנֶּאֱמָר "וְלֹא יֵאָכֵל אֶת-בְּשָׂרוֹ" .

שֶׁלֹּא לֶאֱכֹל פַּת תְּבוּאָה חֲדָשָׁה קֹדֶם הַפֶּסַח, שֶׁנֶּאֱמָר "וְלֶחֶם ...
לֹא תֹאכְלוּ" .

שֶׁלֹּא לֶאֱכֹל קָלִי מִן הֶחָדָשׁ, שֶׁנֶּאֱמָר "וְקָלִי ...
לֹא תֹאכְלוּ" .

שֶׁלֹּא לֶאֱכֹל כַּרְמֶל מִתְּבוּאָה חֲדָשָׁה, שֶׁנֶּאֱמָר "וְכַרְמֶל לֹא תֹאכְלוּ" .

שֶׁלֹּא לֶאֱכֹל עָרְלָה, שֶׁנֶּאֱמָר "שָׁלֹשׁ שָׁנִים, יִהְיֶה לָכֶם עֲרֵלִים--לֹא יֵאָכֵל" .

שֶׁלֹּא לֶאֱכֹל כִּלְאֵי הַכֶּרֶם, שֶׁנֶּאֱמָר "פֶּן-תִּקְדַּשׁ, הַמְּלֵאָה הַזֶּרַע אֲשֶׁר תִּזְרָע, וּתְבוּאַת, הַכָּרֶם" ; זֶה הוּא אִסּוּר אֲכִילָה.

שֶׁלֹּא לִשְׁתּוֹת יֵין נֶסֶךְ, שֶׁנֶּאֱמָר "אֲשֶׁר חֵלֶב זְבָחֵימוֹ יֹאכֵלוּ, יִשְׁתּוּ יֵין נְסִיכָם" .

שֶׁלֹּא לֶאֱכֹל וְלִשְׁתּוֹת דֶּרֶךְ זוֹלֵל וְסוֹבֵא, שֶׁנֶּאֱמָר "בְּנֵנוּ זֶה ...
זוֹלֵל, וְסֹבֵא" .

שֶׁלֹּא לֶאֱכֹל בְּיוֹם הַצּוֹם, שֶׁנֶּאֱמָר "כִּי כָל-הַנֶּפֶשׁ אֲשֶׁר לֹא-תְעֻנֶּה" .

שֶׁלֹּא לֶאֱכֹל חָמֵץ בַּפֶּסַח, שֶׁנֶּאֱמָר "לֹא יֵאָכֵל, חָמֵץ" .

שֶׁלֹּא לֶאֱכֹל תַּעֲרֹבֶת חָמֵץ, שֶׁנֶּאֱמָר "כָּל-מַחְמֶצֶת, לֹא תֹאכֵלוּ" .

שֶׁלֹּא לֶאֱכֹל חָמֵץ אַחַר חֲצוֹת יוֹם אַרְבָּעָה עָשָׂר, שֶׁנֶּאֱמָר "לֹא-תֹאכַל עָלָיו חָמֵץ" .

שֶׁלֹּא יֵרָאֶה חָמֵץ, שֶׁנֶּאֱמָר "לֹא-יֵרָאֶה לְךָ חָמֵץ" .

שֶׁלֹּא יִמָּצֵא חָמֵץ, שֶׁנֶּאֱמָר "שְׂאֹר, לֹא יִמָּצֵא בְּבָתֵּיכֶם" .

שֶׁלֹּא יִשְׁתֶּה הַנָּזִיר יַיִן, וְלֹא דָּבָר שֶׁנִּתְעָרַב בּוֹ יַיִן וְטַעְמוֹ כְּטַעַם יַיִן, שֶׁנֶּאֱמָר "וְכָל-מִשְׁרַת עֲנָבִים" ; וְאַפִלּוּ הִחְמִיץ הַיַּיִן אוֹ דָּבָר שֶׁנִּתְעָרַב בּוֹ הַיַּיִן, הֲרֵי זֶה אָסוּר עָלָיו, שֶׁנֶּאֱמָר "חֹמֶץ יַיִן וְחֹמֶץ שֵׁכָר לֹא יִשְׁתֶּה" .

שֶׁלֹּא יֹאכַל עֲנָבִים לַחִים, שֶׁנֶּאֱמָר "וַעֲנָבִים לַחִים ...
לֹא יֹאכֵל" .

שֶׁלֹּא יֹאכַל עֲנָבִים יְבֵשִׁים, שֶׁנֶּאֱמָר "וִיבֵשִׁים לֹא יֹאכֵל" .

שֶׁלֹּא יֹאכַל חַרְצַנִּים, שֶׁנֶּאֱמָר "מֵחַרְצַנִּים ...
לֹא יֹאכֵל" .

שֶׁלֹּא יֹאכַל זוֹגִים, שֶׁנֶּאֱמָר "וְעַד-זָג--לֹא יֹאכֵל" .

שֶׁלֹּא יִטַּמֵּא הַנָּזִיר לְמֵת, שֶׁנֶּאֱמָר "לְאָבִיו וּלְאִמּוֹ ...
לֹא-יִטַּמָּא לָהֶם, בְּמֹתָם" .

שֶׁלֹּא יִכָּנֵס בְּאֹהֶל הַמֵּת, שֶׁנֶּאֱמָר "עַל-נֶפֶשׁ מֵת, לֹא יָבֹא" .

שֶׁלֹּא יְגַלַּח הַנָּזִיר, שֶׁנֶּאֱמָר "תַּעַר לֹא-יַעֲבֹר עַל-רֹאשׁוֹ" .

שֶׁלֹּא לִקְצֹר כָּל הַשָּׂדֶה, שֶׁנֶּאֱמָר "לֹא-תְכַלֶּה פְּאַת שָׂדְךָ בְּקֻצְרֶךָ" .

שֶׁלֹּא לִלְקֹט הַשִּׁבֳּלִים הַנּוֹפְלוֹת בְּשָׁעַת קְצִירָה, שֶׁנֶּאֱמָר "וְלֶקֶט קְצִירְךָ, לֹא תְלַקֵּט" .

שֶׁלֹּא לִבְצֹר עוֹלְלוֹת הַכֶּרֶם, שֶׁנֶּאֱמָר "וְכַרְמְךָ לֹא תְעוֹלֵל" .

שֶׁלֹּא לִלְקֹט פֶּרֶט הַכֶּרֶם, שֶׁנֶּאֱמָר "וּפֶרֶט כַּרְמְךָ לֹא תְלַקֵּט" .

שֶׁלֹּא לִקַּח עֹמֶר הַשִּׁכְחָה, שֶׁנֶּאֱמָר "לֹא תָשׁוּב לְקַחְתּוֹ" ; וְכֵן לְכָל הָאִילָנוֹת יֵשׁ שִׁכְחָה, שֶׁנֶּאֱמָר "לֹא תְפַאֵר אַחֲרֶיךָ" .

שֶׁלֹּא לִזְרֹעַ כִּלְאֵי זְרָעִים, שֶׁנֶּאֱמָר "שָׂדְךָ לֹא-תִזְרַע כִּלְאָיִם" .

שֶׁלֹּא לִזְרֹעַ תְּבוּאָה אוֹ יָרָק בַּכֶּרֶם, שֶׁנֶּאֱמָר "לֹא-תִזְרַע כַּרְמְךָ, כִּלְאָיִם" .

שֶׁלֹּא לְהַרְבִּיעַ בְּהֵמָה מִין עִם שְׁאֵינוּ מִינוֹ, שֶׁנֶּאֱמָר "בְּהֶמְתְּךָ לֹא-תַרְבִּיעַ כִּלְאַיִם" .

שֶׁלֹּא יַעֲשֶׂה מְלָאכָה בִּשְׁנֵי מִינֵי בְּהֵמָה כְּאֶחָד, שֶׁנֶּאֱמָר "לֹא-תַחֲרֹשׁ בְּשׁוֹר-וּבַחֲמֹר, יַחְדָּו" .

שֶׁלֹּא לַחֲסֹם בְּהֵמָה בְּשָׁעַת מְלָאכָה בְּדָבָר שֶׁאוֹכֶלֶת מִמֶּנּוּ וְנִהְנֵית, שֶׁנֶּאֱמָר "לֹא-תַחְסֹם שׁוֹר, בְּדִישׁוֹ" .

שֶׁלֹּא לַעֲבֹד אֲדָמָה בַּשְּׁבִיעִית, שֶׁנֶּאֱמָר "שָׂדְךָ לֹא תִזְרָע" .

שֶׁלֹּא לַעֲבֹד אִילָן בַּשְּׁבִיעִית, שֶׁנֶּאֱמָר "וְכַרְמְךָ לֹא תִזְמֹר" .

שֶׁלֹּא לִקְצֹר סְפִיחֵי שְׁבִיעִית כְּדֶרֶךְ שֶׁקּוֹצְרִין בִּשְׁאָר הַשָּׁנִים, שֶׁנֶּאֱמָר "אֵת סְפִיחַ קְצִירְךָ לֹא תִקְצוֹר" .

שֶׁלֹּא לֶאֱסֹף פֵּרוֹת הָאִילָן בַּשְּׁבִיעִית כְּדֶרֶךְ שֶׁאוֹסְפִין בְּכָל שָׁנָה וְשָׁנָה, שֶׁנֶּאֱמָר "וְאֶת-עִנְּבֵי נְזִירֶךָ לֹא תִבְצֹר" .

שֶׁלֹּא לַעֲבֹד בִּשְׁנַת יוֹבֵל בֵּין אֲדָמָה בֵּין אִילָן, שֶׁנֶּאֱמָר בָּהּ "לֹא תִזְרָעוּ" .

שֶׁלֹּא לִקְצֹר סְפִיחֵי יוֹבֵל כִּשְׁאָר הַשָּׁנִים, שֶׁנֶּאֱמָר בּוֹ "לֹא תִקְצְרוּ אֶת-סְפִיחֶיהָ" .

שֶׁלֹּא לֶאֱסֹף פֵּרוֹת יוֹבֵל כַּאֲסִיפַת שְׁאָר הַשָּׁנִים, שֶׁנֶּאֱמָר בּוֹ "וְלֹא תִבְצְרוּ אֶת-נְזִרֶיהָ" .

שֶׁלֹּא לִמְכֹּר שָׂדֶה בְּאֶרֶץ יִשְׂרָאֵל לִצְמִיתוּת, שֶׁנֶּאֱמָר "וְהָאָרֶץ, לֹא תִמָּכֵר לִצְמִתֻת" .

שֶׁלֹּא לְשַׁנּוֹת מִגְרְשֵׁי הַלְּוִיִּים וּשְׂדוֹתֵיהֶם, שֶׁנֶּאֱמָר "וּשְׂדֵה מִגְרַשׁ עָרֵיהֶם, לֹא יִמָּכֵר" ; מִפִּי הַשְּׁמוּעָה לָמְדוּ שֶׁזּוֹ אַזְהָרָה שֶׁלֹּא יִשְׁתַּנֶּה.

שֶׁלֹּא לַעֲזֹב הַלְּוִיִּים, שֶׁנֶּאֱמָר "הִשָּׁמֶר לְךָ, פֶּן-תַּעֲזֹב אֶת-הַלֵּוִי" , אֵלָא נוֹתְנִין לָהֶם מַתְּנוֹתֵיהֶם וּמְשַׂמְּחִין אוֹתָן בָּהֶן בְּכָל רֶגֶל וְרֶגֶל.

שֶׁלֹּא יִתְבַּע הַלְוָאָה שֶׁעָבְרָה עָלֶיהָ שְׁבִיעִית, שֶׁנֶּאֱמָר "לֹא-יִגֹּשׂ אֶת-רֵעֵהוּ וְאֶת-אָחִיו" .

שֶׁלֹּא יִמָּנַע מִלְּהַלְווֹת לֶעָנִי מִפְּנֵי הַשְּׁמִטָּה, שֶׁנֶּאֱמָר "הִשָּׁמֶר לְךָ פֶּן-יִהְיֶה דָבָר ..." .
זֶה הַכְּלָל--כָּל מָקוֹם שֶׁנֶּאֱמָר הִשָּׁמֶר אוֹ פֶּן אוֹ אַל, אֵינוּ אֵלָא מִצְוַת לֹא תַעֲשֶׂה.

שֶׁלֹּא לְהִמָּנַע מִלְּהַחֲיוֹת לֶעָנִי וּמִלִּתֵּן לוֹ מַה שְׁהוּא צָרִיךְ, שֶׁנֶּאֱמָר "לֹא תְאַמֵּץ אֶת-לְבָבְךָ ..." ; נִמְצָא הַנּוֹתֵן צְדָקָה עוֹשֶׂה מִצְוַת עֲשֵׂה, וְהַמַּעֲלִים עֵינָיו מִן הַצְּדָקָה יָתֵר עַל שֶׁבִּטַּל עֲשֵׂה עָבַר עַל לֹא תַעֲשֶׂה.

שֶׁלֹּא לְשַׁלַּח עֶבֶד עִבְרִי רֵיקָם כְּשֶׁיֵּצֵא חָפְשִׁי, שֶׁנֶּאֱמָר "לֹא תְשַׁלְּחֶנּוּ, רֵיקָם" .

שֶׁלֹּא יִתְבַּע הֶעָנִי בְּחוֹבוֹ כְּשֶׁיֵּדַע שְׁהוּא עָנִי, וְלֹא יֵצַר לוֹ, שֶׁנֶּאֱמָר "לֹא-תִהְיֶה לוֹ, כְּנֹשֶׁה" .

שֶׁלֹּא לְהַלְווֹת בְּרִבִּית לְיִשְׂרָאֵל, שֶׁנֶּאֱמָר "אֶת-כַּסְפְּךָ--לֹא-תִתֵּן לוֹ, בְּנֶשֶׁךְ; וּבְמַרְבִּית" .

שֶׁלֹּא לִלְווֹת בְּרִבִּית, שֶׁנֶּאֱמָר "לֹא-תַשִּׁיךְ לְאָחִיךָ" ; כָּךְ לָמְדוּ מִפִּי הַשְּׁמוּעָה, שֶׁזּוֹ אַזְהָרָה לַלּוֹוֶה שֶׁלֹּא יִנָּשֵׁךְ לַמַּלְוֶה.

שֶׁלֹּא לְהָשִׁית יָד בֵּין לוֹוֶה וּמַלְוֶה בְּרִבִּית, וְלֹא לִהְיוֹת עַרָב, וְלֹא עֵד, וְלֹא לִכְתֹּב שְׁטָר בֵּינֵיהֶם, שֶׁנֶּאֱמָר "לֹא-תְשִׂימוּן עָלָיו, נֶשֶׁךְ" .

שֶׁלֹּא לְאַחַר פְּעֻלַּת שָׂכִיר, שֶׁנֶּאֱמָר "לֹא-תָלִין פְּעֻלַּת שָׂכִיר" .

שֶׁלֹּא יְמַשְׁכַּן בַּעַל חוֹב בִּזְרוֹעַ, שֶׁנֶּאֱמָר "לֹא-תָבֹא אֶל-בֵּיתוֹ, לַעֲבֹט עֲבֹטוֹ" .

שֶׁלֹּא לִמְנֹעַ הָעֲבוֹט מִבְּעָלָיו הֶעָנִי בְּעֵת שְׁהוּא צָרִיךְ לוֹ, שֶׁנֶּאֱמָר "לֹא תִשְׁכַּב, בַּעֲבֹטוֹ" ; כְּלוֹמַר, לֹא תִשְׁכַּב וַעֲבוֹטוֹ עִמָּךְ, אֵלָא תְּשִׁיבֶנּוּ לוֹ בַּלַּיְלָה, הוֹאִיל וְהוּא צָרִיךְ לוֹ בַּלַּיְלָה.

שֶׁלֹּא לְמַשְׁכַּן הָאַלְמָנָה, שֶׁנֶּאֱמָר "וְלֹא תַחֲבֹל, בֶּגֶד אַלְמָנָה" .

שֶׁלֹּא לַחְבֹּל כֵּלִים שֶׁעוֹשִׂין בָּהֶן אֹכֶל נֶפֶשׁ, שֶׁנֶּאֱמָר "לֹא-יַחֲבֹל רֵחַיִם, וָרָכֶב" .

שֶׁלֹּא לִגְנֹב נֶפֶשׁ מִיִּשְׂרָאֵל, שֶׁנֶּאֱמָר "לֹא תִגְנֹב" ; זֶה גּוֹנֵב נֶפֶשׁ.

שֶׁלֹּא לִגְנֹב מָמוֹן, שֶׁנֶּאֱמָר "לֹא, תִּגְנֹבוּ" ; זוֹ הִיא גְּנֵבַת מָמוֹן.

שֶׁלֹּא לִגְזֹל, שֶׁנֶּאֱמָר "לֹא תִגְזֹל" .

שֶׁלֹּא לְהַסִּיג גְּבוּלוֹת, שֶׁנֶּאֱמָר "לֹא תַסִּיג גְּבוּל רֵעֲךָ" .

שֶׁלֹּא לַעֲשֹׁק, שֶׁנֶּאֱמָר "לֹא-תַעֲשֹׁק אֶת-רֵעֲךָ" .

שֶׁלֹּא לְכַחַשׁ בִּמְמוֹן חֲבֵרוֹ, שֶׁנֶּאֱמָר "לֹא-תְכַחֲשׁוּ" .

שֶׁלֹּא לִשָּׁבַע עַל כְּפִירַת מְמוֹן חֲבֵרוֹ, שֶׁנֶּאֱמָר "לֹא-תְשַׁקְּרוּ" ; כְּלוֹמַר, לֹא תִשָּׁבַע עַל שֶׁקֶר בְּמָמוֹן שֶׁיֵּשׁ לַחֲבֵרָךְ בְּיָדָךְ.

שֶׁלֹּא יוֹנֶה בְּמֶקָּח וּמִמְכָּר, שֶׁנֶּאֱמָר "אַל-תּוֹנוּ, אִישׁ אֶת-אָחִיו" .

שֶׁלֹּא יוֹנֶה בִּדְבָרִים, שֶׁנֶּאֱמָר "וְלֹא תוֹנוּ אִישׁ אֶת-עֲמִיתוֹ, וְיָרֵאתָ מֵאֱלֹהֶיךָ" ; זוֹ אוֹנָאַת דְּבָרִים.

שֶׁלֹּא לְהוֹנוֹת אֶת הַגֵּר בִּדְבָרִים, שֶׁנֶּאֱמָר "וְגֵר לֹא-תוֹנֶה" .

שֶׁלֹּא לְהוֹנוֹת אֶת הַגֵּר בְּמֶקָּח וּמִמְכָּר, שֶׁנֶּאֱמָר "וְלֹא תִלְחָצֶנּוּ" .

שֶׁלֹּא לְהַחְזִיר עֶבֶד שֶׁבָּרַח לְאֶרֶץ יִשְׂרָאֵל לַאֲדוֹנָיו שֶׁבְּחוּצָה לָאָרֶץ, שֶׁנֶּאֱמָר "לֹא-תַסְגִּיר עֶבֶד, אֶל-אֲדֹנָיו" .

שֶׁלֹּא לְהוֹנוֹת עֶבֶד זֶה, שֶׁנֶּאֱמָר "עִמְּךָ יֵשֵׁב בְּקִרְבְּךָ ...
בַּטּוֹב לוֹ; לֹא, תּוֹנֶנּוּ" .

שֶׁלֹּא לְעַנּוֹת יָתוֹם וְאַלְמָנָה, שֶׁנֶּאֱמָר "כָּל-אַלְמָנָה וְיָתוֹם, לֹא תְעַנּוּן" .

שֶׁלֹּא לַעֲבֹד בְּעֶבֶד עִבְרִי עֲבוֹדַת עֶבֶד, שֶׁנֶּאֱמָר "לֹא-תַעֲבֹד בּוֹ, עֲבֹדַת עָבֶד" .

שֶׁלֹּא לִמְכֹּר אוֹתוֹ מִמְכֶּרֶת עֲבָדִים, שֶׁנֶּאֱמָר "לֹא יִמָּכְרוּ, מִמְכֶּרֶת עָבֶד" .

שֶׁלֹּא לַעֲבֹד בְּעֶבֶד עִבְרִי בְּפֶרֶךְ, שֶׁנֶּאֱמָר "לֹא-תִרְדֶּה בוֹ, בְּפָרֶךְ" .

שֶׁלֹּא לְהַנִּיחַ הַגּוֹי לַעֲבֹד בְּעֶבֶד עִבְרִי הַנִּמְכָּר לוֹ בְּפֶרֶךְ, שֶׁנֶּאֱמָר "לֹא-יִרְדֶּנּוּ בְּפֶרֶךְ, לְעֵינֶיךָ" .

שֶׁלֹּא לִמְכֹּר אָמָה עִבְרִיָּה לְאַחֵר, שֶׁנֶּאֱמָר "לֹא-יִמְשֹׁל לְמָכְרָהּ, בְּבִגְדוֹ-בָהּ" .

שֶׁלֹּא לִמְנֹעַ מֵאָמָה עִבְרִיָּה הַיְּעוּדָה שְׁאֵר כְּסוּת וְעוֹנָה, שֶׁנֶּאֱמָר "שְׁאֵרָהּ כְּסוּתָהּ וְעֹנָתָהּ, לֹא יִגְרָע" ; וְהוּא הַדִּין לִשְׁאָר הַנָּשִׁים.

שֶׁלֹּא לִמְכֹּר אֵשֶׁת יְפַת תֹּאַר, שֶׁנֶּאֱמָר "וּמָכֹר לֹא-תִמְכְּרֶנָּה, בַּכָּסֶף" .

שֶׁלֹּא לִכְבֹּשׁ אֵשֶׁת יְפַת תֹּאַר שִׁפְחָה, שֶׁנֶּאֱמָר "לֹא-תִתְעַמֵּר בָּהּ" .

שֶׁלֹּא לַחְמֹד, שֶׁנֶּאֱמָר "לֹא-תַחְמֹד אֵשֶׁת רֵעֶךָ" .

שֶׁלֹּא לְהִתְאַוּוֹת, שֶׁנֶּאֱמָר "לֹא תִתְאַוֶּה בֵּית רֵעֶךָ" .

שֶׁלֹּא יֹאכַל הַשָּׂכִיר שֶׁלֹּא בְּשָׁעַת מְלָאכָה מִן הַמְּחֻבָּר שְׁהוּא עוֹשֶׂה בּוֹ, שֶׁנֶּאֱמָר "וְחֶרְמֵשׁ לֹא תָנִיף" .

שֶׁלֹּא יִקַּח הַשָּׂכִיר יָתֵר עַל אֲכִילָתוֹ, שֶׁנֶּאֱמָר "וְאָכַלְתָּ עֲנָבִים כְּנַפְשְׁךָ שָׂבְעֶךָ; וְאֶל-כֶּלְיְךָ, לֹא תִתֵּן" .

שֶׁלֹּא יִתְעַלַּם מִן הָאֲבֵדָה, שֶׁנֶּאֱמָר "לֹא תוּכַל, לְהִתְעַלֵּם" .

שֶׁלֹּא לְהַנִּיחַ הַבְּהֵמָה רוֹבֶצֶת תַּחַת מַשָּׂאָהּ בַּדֶּרֶךְ, שֶׁנֶּאֱמָר "לֹא-תִרְאֶה חֲמוֹר שֹׂנַאֲךָ" .

שֶׁלֹּא לַעֲשׂוֹת עָוֶל בַּמִּדָּה, שֶׁנֶּאֱמָר "לֹא-תַעֲשׂוּ עָוֶל, בַּמִּשְׁפָּט, בַּמִּדָּה" ; מִפִּי הַשְּׁמוּעָה לָמְדוּ שֶׁהַכָּתוּב מַזְהִיר, לֹא תַעֲשׂוּ עָוֶל בְּמִשְׁפָּט הַמִּדָּה.

שֶׁלֹּא לִהְיוֹת אֶצְלֵנוּ אֵיפָה וְאֵיפָה אֶבֶן וְאֶבֶן, שֶׁנֶּאֱמָר "לֹא-יִהְיֶה לְךָ בְּבֵיתְךָ, אֵיפָה וְאֵיפָה" .

שֶׁלֹּא לְעַוַּל הַמִּשְׁפָּט, שֶׁנֶּאֱמָר "לֹא-תַעֲשׂוּ עָוֶל, בַּמִּשְׁפָּט" .

שֶׁלֹּא לִקַּח שֹׁחַד, שֶׁנֶּאֱמָר "וְשֹׁחַד, לֹא תִקָּח" .

שֶׁלֹּא לְכַבַּד גָּדוֹל בַּדִּין, שֶׁנֶּאֱמָר "וְלֹא תֶהְדַּר פְּנֵי גָדוֹל" .

שֶׁלֹּא יִירָא הַדַּיָּן בַּדִּין מֵאָדָם רָע, שֶׁנֶּאֱמָר "לֹא תָגוּרוּ מִפְּנֵי-אִישׁ" .

שֶׁלֹּא לְרַחַם עַל עָנִי בַּדִּין, שֶׁנֶּאֱמָר "וְדָל, לֹא תֶהְדַּר בְּרִיבוֹ" .

שֶׁלֹּא לְהַטּוֹת מִשְׁפַּט אָדָם חוֹטֶא, שֶׁנֶּאֱמָר "לֹא תַטֶּה מִשְׁפַּט אֶבְיֹנְךָ" ; לָמְדוּ מִפִּי הַשְּׁמוּעָה, שֶׁזֶּה אֶבְיוֹן בַּמִּצְווֹת.

שֶׁלֹּא לְרַחַם עַל הַמַּזִּיק בְּדִינֵי קְנָסוֹת, שֶׁנֶּאֱמָר "לֹא תָחוֹס, עֵינֶךָ" .

שֶׁלֹּא לְהַטּוֹת מִשְׁפַּט גֵּרִים וִיתוֹמִים, שֶׁנֶּאֱמָר "לֹא תַטֶּה, מִשְׁפַּט גֵּר יָתוֹם" .

שֶׁלֹּא לִשְׁמֹעַ מֵאֶחָד מִבַּעֲלֵי דִּינִין וְאֵין חֲבֵרוֹ עִמּוֹ, שֶׁנֶּאֱמָר "לֹא תִשָּׂא, שֵׁמַע שָׁוְא" .

שֶׁלֹּא לִנְטוֹת אַחֲרֵי רַבִּים בְּדִינֵי נְפָשׁוֹת, אִם הָיוּ הַמְּחַיְּבִין יָתֵר עַל הַמְּזַכִּין אֶחָד, שֶׁנֶּאֱמָר "לֹא-תִהְיֶה אַחֲרֵי-רַבִּים, לְרָעֹת" .

שֶׁלֹּא יְלַמַּד חוֹבָה מִי שֶׁלִּמַּד זְכוּת תְּחִלָּה בְּדִינֵי נְפָשׁוֹת, שֶׁנֶּאֱמָר "לֹא-תַעֲנֶה עַל-רִב, לִנְטֹת" .

שֶׁלֹּא לְמַנּוֹת בַּדַּיָּנִין אָדָם שְׁאֵינוּ חָכָם בְּדִינֵי תּוֹרָה, אַף עַל פִּי שְׁהוּא חָכָם בְּחָכְמוֹת אֲחֵרוֹת, שֶׁנֶּאֱמָר "לֹא-תַכִּירוּ פָנִים בַּמִּשְׁפָּט" .

שֶׁלֹּא לְהָעִיד בְּשֶׁקֶר, שֶׁנֶּאֱמָר "לֹא-תַעֲנֶה בְרֵעֲךָ עֵד שָׁקֶר" .

שֶׁלֹּא יָעִיד בַּעַל עֲבֵרָה, שֶׁנֶּאֱמָר "אַל-תָּשֶׁת יָדְךָ עִם-רָשָׁע, לִהְיֹת עֵד חָמָס" .

שֶׁלֹּא יָעִיד קָרוֹב, שֶׁנֶּאֱמָר "לֹא-יוּמְתוּ אָבוֹת עַל-בָּנִים" ; מִפִּי הַשְּׁמוּעָה לָמְדוּ שֶׁלֹּא יוּמְתוּ אָבוֹת בְּעֵדוּת בָּנִים, וְהוּא הַדִּין לִשְׁאָר הַקְּרוֹבִים.

שֶׁלֹּא לִכְרֹת הַדִּין עַל פִּי עֵד אֶחָד, שֶׁנֶּאֱמָר "לֹא-יָקוּם עֵד אֶחָד בְּאִישׁ" .

שֶׁלֹּא לַהְרֹג נָקִי, שֶׁנֶּאֱמָר "לֹא תִרְצָח" .

שֶׁלֹּא לַחְתֹּךְ הַדִּין בְּאֹמֶד הַדַּעַת, עַד שֶׁיִּרְאוּ שְׁנֵי עֵדִים גּוּפוֹ שֶׁלַּדָּבָר, שֶׁנֶּאֱמָר "וְנָקִי וְצַדִּיק אַל-תַּהֲרֹג" .

שֶׁלֹּא יוֹרֶה הָעֵד בַּדִּין שֶׁהֵעִיד בּוֹ בְּדִינֵי נְפָשׁוֹת, שֶׁנֶּאֱמָר "וְעֵד אֶחָד, לֹא-יַעֲנֶה בְנֶפֶשׁ" .

שֶׁלֹּא לַהְרֹג מְחֻיָּב הֲרִיגָה קֹדֶם שֶׁיַּעֲמֹד בַּדִּין, שֶׁנֶּאֱמָר "וְלֹא יָמוּת הָרֹצֵחַ, עַד-עָמְדוֹ לִפְנֵי הָעֵדָה" .

שֶׁלֹּא לָחוּס עַל הָרוֹדֵף, אֵלָא הוֹרְגִין אוֹתוֹ קֹדֶם שֶׁיַּגִּיעַ לַנִּרְדָּף וְיַהַרְגֶנּוּ אוֹ יְגַלֶּה עֶרְוָתוֹ, שֶׁנֶּאֱמָר "וְקַצֹּתָה, אֶת-כַּפָּהּ: לֹא תָחוֹס, עֵינֶךָ" .

שֶׁלֹּא לַעֲנֹשׁ הָאָנוּס, שֶׁנֶּאֱמָר "וְלַנַּעֲרָ לֹא-תַעֲשֶׂה דָבָר" .

שֶׁלֹּא לִקַּח כֹּפֶר מִן הָרוֹצֵחַ, שֶׁנֶּאֱמָר "וְלֹא-תִקְחוּ כֹפֶר לְנֶפֶשׁ רֹצֵחַ" .

שֶׁלֹּא לִקַּח כֹּפֶר בְּגָלוּת רוֹצֵחַ בִּשְׁגָגָה, שֶׁנֶּאֱמָר "וְלֹא-תִקְחוּ כֹפֶר, לָנוּס אֶל-עִיר מִקְלָטוֹ" .

שֶׁלֹּא לַעֲמֹד עַל הַדָּם, שֶׁנֶּאֱמָר "לֹא תַעֲמֹד עַל-דַּם רֵעֶךָ" .

שֶׁלֹּא לְהַנִּיחַ מִכְשׁוֹל, שֶׁנֶּאֱמָר "וְלֹא-תָשִׂים דָּמִים בְּבֵיתֶךָ" .

שֶׁלֹּא לְהַכְשִׁיל תָּם בַּדֶּרֶךְ, שֶׁנֶּאֱמָר "וְלִפְנֵי עִוֵּר, לֹא תִתֵּן מִכְשֹׁל" .

שֶׁלֹּא לְהוֹסִיף בְּמַלְקוּת הַמְּחֻיָּב מַלְקוּת, שֶׁנֶּאֱמָר "לֹא יֹסִיף: פֶּן-יֹסִיף" .

שֶׁלֹּא לְרַגַּל, שֶׁנֶּאֱמָר "לֹא-תֵלֵךְ רָכִיל בְּעַמֶּיךָ" .

שֶׁלֹּא לִשְׂנֹא בַּלֵּב, שֶׁנֶּאֱמָר "לֹא-תִשְׂנָא אֶת-אָחִיךָ, בִּלְבָבֶךָ" .

שֶׁלֹּא לְהַלְבִּין פְּנֵי אָדָם מִיִּשְׂרָאֵל, שֶׁנֶּאֱמָר "הוֹכֵחַ תּוֹכִיחַ אֶת-עֲמִיתֶךָ, וְלֹא-תִשָּׂא עָלָיו חֵטְא" .

שֶׁלֹּא לִנְקֹם, שֶׁנֶּאֱמָר "לֹא-תִקֹּם" .

שֶׁלֹּא לִנְטֹר, שֶׁנֶּאֱמָר "וְלֹא-תִטֹּר" .

שֶׁלֹּא לִקַּח אֵם עַל הַבָּנִים, שֶׁנֶּאֱמָר "לֹא-תִקַּח הָאֵם, עַל-הַבָּנִים" .

שֶׁלֹּא לְגַלַּח שְׂעַר הַנֶּתֶק, שֶׁנֶּאֱמָר "וְאֶת-הַנֶּתֶק, לֹא יְגַלֵּחַ" .

שֶׁלֹּא לִתְלֹשׁ סִימָנֵי צָרַעַת, שֶׁנֶּאֱמָר "הִשָּׁמֶר בְּנֶגַע-הַצָּרַעַת" .

שֶׁלֹּא לַעֲבֹד וְלִזְרֹעַ בְּנַחַל אֵיתָן, שֶׁנֶּאֱמָר "אֲשֶׁר לֹא-יֵעָבֵד בּוֹ, וְלֹא יִזָּרֵעַ" .

שֶׁלֹּא יִתְחַיַּב חָתָן בְּדָבָר מִצָּרְכֵּי רַבִּים כָּל שְׁנָתוֹ, כְּגוֹן צָבָא וּשְׁמִירַת הַחוֹמָה וְכַיּוֹצֶא בָּהֶן, שֶׁנֶּאֱמָר "לֹא יֵצֵא בַּצָּבָא, וְלֹא-יַעֲבֹר עָלָיו לְכָל-דָּבָר" .

שֶׁלֹּא לְהַחֲיוֹת מְכַשֵּׁף, שֶׁנֶּאֱמָר "מְכַשֵּׁפָה, לֹא תְחַיֶּה" .

שֶׁלֹּא לְהַמְרוֹת עַל פִּי בֵּית דִּין, שֶׁנֶּאֱמָר "לֹא תָסוּר, מִכָּל הַדָּבָר" .

שֶׁלֹּא לְהוֹסִיף עַל מִצְווֹת הַתּוֹרָה, בֵּין תּוֹרָה שֶׁבִּכְתָב בֵּין בְּפֵרוּשָׁהּ שֶׁקִּבְּלוּ עַל פֶּה, שֶׁנֶּאֱמָר "אֵת כָּל-הַדָּבָר, אֲשֶׁר אָנֹכִי מְצַוֶּה אֶתְכֶם--אֹתוֹ תִשְׁמְרוּ, לַעֲשׂוֹת: לֹא-תֹסֵף עָלָיו" .

שֶׁלֹּא לִגְרֹעַ מִכָּל מִצְווֹת הַתּוֹרָה, שֶׁנֶּאֱמָר "וְלֹא תִגְרַע מִמֶּנּוּ" .

שֶׁלֹּא לְקַלַּל הַדַּיָּן, שֶׁנֶּאֱמָר "אֱלֹהִים, לֹא תְקַלֵּל" .

שֶׁלֹּא לְקַלַּל הַנָּשִׂיא, וְהוּא הַמֶּלֶךְ אוֹ רֹאשׁ יְשִׁיבַת אֶרֶץ יִשְׂרָאֵל, שֶׁנֶּאֱמָר "וְנָשִׂיא בְעַמְּךָ, לֹא תָאֹר" .

שֶׁלֹּא לְקַלַּל אֶחָד מִשְּׁאָר יִשְׂרָאֵל, שֶׁנֶּאֱמָר "לֹא-תְקַלֵּל חֵרֵשׁ" .

שֶׁלֹּא לְקַלַּל אָב וָאֵם, שֶׁנֶּאֱמָר "וּמְקַלֵּל אָבִיו וְאִמּוֹ, מוֹת יוּמָת" .

שֶׁלֹּא לְהַכּוֹת אָב וָאֵם, שֶׁנֶּאֱמָר "וּמַכֵּה אָבִיו וְאִמּוֹ, מוֹת יוּמָת" .

שֶׁלֹּא לַעֲשׂוֹת מְלָאכָה בַּשַּׁבָּת, שֶׁנֶּאֱמָר "לֹא-תַעֲשֶׂה כָל-מְלָאכָה" .

שֶׁלֹּא לְהַלַּךְ חוּץ לִתְחוּם מְדִינָה כְּהוֹלְכֵי דְּרָכִים בַּשַּׁבָּת, שֶׁנֶּאֱמָר "אַל-יֵצֵא אִישׁ מִמְּקֹמוֹ" .

שֶׁלֹּא לַעֲנֹשׁ בַּשַּׁבָּת, שֶׁנֶּאֱמָר "לֹא-תְבַעֲרוּ אֵשׁ, בְּכֹל מֹשְׁבֹתֵיכֶם" .

שֶׁלֹּא לַעֲשׂוֹת מְלָאכָה בָּרִאשׁוֹן שֶׁלַּפֶּסַח, שֶׁנֶּאֱמָר "כָּל-מְלָאכָה, לֹא-יֵעָשֶׂה בָהֶם" .

שֶׁלֹּא לַעֲשׂוֹת מְלָאכָה בַּשְּׁבִיעִי שֶׁלַּפֶּסַח, שֶׁנֶּאֱמָר "כָּל-מְלָאכָה, לֹא-יֵעָשֶׂה בָהֶם" .

שֶׁלֹּא לַעֲשׂוֹת מְלָאכָה בְּחַג הַשָּׁבוּעוֹת, שֶׁנֶּאֱמָר בּוֹ "כָּל-מְלֶאכֶת עֲבֹדָה, לֹא תַעֲשׂוּ" .

שֶׁלֹּא לַעֲשׂוֹת מְלָאכָה בְּאֶחָד לַחֹדֶשׁ הַשְּׁבִיעִי, שֶׁנֶּאֱמָר בּוֹ "כָּל-מְלֶאכֶת עֲבֹדָה, לֹא תַעֲשׂוּ" .

שֶׁלֹּא לַעֲשׂוֹת מְלָאכָה בְּיוֹם הַכִּפּוּרִים, שֶׁנֶּאֱמָר בּוֹ "כָּל-מְלָאכָה לֹא תַעֲשׂוּ" .

שֶׁלֹּא לַעֲשׂוֹת מְלָאכָה בָּרִאשׁוֹן שֶׁלֶּחָג, שֶׁנֶּאֱמָר בּוֹ "כָּל-מְלֶאכֶת עֲבֹדָה, לֹא תַעֲשׂוּ" .

שֶׁלֹּא לַעֲשׂוֹת מְלָאכָה בְּיוֹם שְׁמִינִי שֶׁלֶּחָג, שֶׁנֶּאֱמָר בּוֹ "כָּל-מְלֶאכֶת עֲבֹדָה, לֹא תַעֲשׂוּ" .

שֶׁלֹּא לְגַלּוֹת עֶרְוַת אֵם, שֶׁנֶּאֱמָר "אִמְּךָ הִיא, לֹא תְגַלֶּה עֶרְוָתָהּ" .

שֶׁלֹּא לְגַלּוֹת עֶרְוַת אֵשֶׁת אָב, שֶׁנֶּאֱמָר "עֶרְוַת אֵשֶׁת-אָבִיךָ, לֹא תְגַלֵּה" .

שֶׁלֹּא לְגַלּוֹת עֶרְוַת אָחוֹת, שֶׁנֶּאֱמָר "עֶרְוַת אֲחוֹתְךָ ...
לֹא תְגַלֶּה" .

שֶׁלֹּא לְגַלּוֹת עֶרְוַת אָחוֹת מִן הָאָב וּמִן הָאֵם, שֶׁנֶּאֱמָר "עֶרְוַת בַּת-אֵשֶׁת אָבִיךָ ...
אֲחוֹתְךָ הִיא--לֹא תְגַלֶּה, עֶרְוָתָהּ" .

שֶׁלֹּא לְגַלּוֹת עֶרְוַת בַּת הַבֵּן, שֶׁנֶּאֱמָר "עֶרְוַת בַּת-בִּנְךָ" .

שֶׁלֹּא לְגַלּוֹת עֶרְוַת בַּת הַבַּת, שֶׁנֶּאֱמָר "אוֹ בַת-בִּתְּךָ, לֹא תְגַלֶּה עֶרְוָתָן" .

שֶׁלֹּא לְגַלּוֹת עֶרְוַת הַבַּת; וְלָמָּה לֹא נִתְפָּרְשָׁה בַּתּוֹרָה, מִפְּנֵי שֶׁאָסַר בַּת הַבַּת שָׁתַק מִן הַבַּת, וּמִפִּי הַשְּׁמוּעָה לָמְדוּ שֶׁאִסּוּר הַבַּת מִגּוּפֵי תּוֹרָה, כִּשְׁאָר עֲרָיוֹת.

שֶׁלֹּא לְגַלּוֹת עֶרְוַת אִשָּׁה וּבִתָּהּ, שֶׁנֶּאֱמָר "עֶרְוַת אִשָּׁה וּבִתָּהּ, לֹא תְגַלֵּה" .

שֶׁלֹּא לְגַלּוֹת עֶרְוַת אִשָּׁה וּבַת בְּנָהּ, שֶׁנֶּאֱמָר "אֶת-בַּת-בְּנָהּ" .

שֶׁלֹּא לְגַלּוֹת עֶרְוַת אִשָּׁה וּבַת בִּתָּהּ, שֶׁנֶּאֱמָר "וְאֶת-בַּת-בִּתָּהּ, לֹא תִקַּח" .

שֶׁלֹּא לְגַלּוֹת עֶרְוַת אֲחוֹת הָאָב, שֶׁנֶּאֱמָר "עֶרְוַת אֲחוֹת-אָבִיךָ, לֹא תְגַלֵּה" .

שֶׁלֹּא לְגַלּוֹת עֶרְוַת אֲחוֹת הָאֵם, שֶׁנֶּאֱמָר "עֶרְוַת אֲחוֹת-אִמְּךָ, לֹא תְגַלֵּה" .

שֶׁלֹּא לְגַלּוֹת עֶרְוַת אֵשֶׁת אֲחִי הָאָב, שֶׁנֶּאֱמָר "אֶל-אִשְׁתּוֹ לֹא תִקְרָב, דֹּדָתְךָ הִיא" .

שֶׁלֹּא לְגַלּוֹת עֶרְוַת אֵשֶׁת הַבֵּן, שֶׁנֶּאֱמָר "עֶרְוַת כַּלָּתְךָ, לֹא תְגַלֵּה" .

שֶׁלֹּא לְגַלּוֹת עֶרְוַת אֵשֶׁת אָח, שֶׁנֶּאֱמָר "עֶרְוַת אֵשֶׁת-אָחִיךָ, לֹא תְגַלֵּה" .

שֶׁלֹּא לְגַלּוֹת עֶרְוַת אֲחוֹת אִשָּׁה, שֶׁנֶּאֱמָר "וְאִשָּׁה אֶל-אֲחֹתָהּ, לֹא תִקָּח" .

שֶׁלֹּא לְגַלּוֹת עֶרְוַת נִדָּה, שֶׁנֶּאֱמָר "וְאֶל-אִשָּׁה, בְּנִדַּת טֻמְאָתָהּ--לֹא תִקְרַב" .

שֶׁלֹּא לְגַלּוֹת עֶרְוַת אֵשֶׁת אִישׁ, שֶׁנֶּאֱמָר "וְאֶל-אֵשֶׁת, עֲמִיתְךָ--לֹא-תִתֵּן שְׁכָבְתְּךָ" .

שֶׁלֹּא לִשְׁכַּב עִם בְּהֵמָה, שֶׁנֶּאֱמָר "וּבְכָל-בְּהֵמָה לֹא-תִתֵּן שְׁכָבְתְּךָ" .

שֶׁלֹּא תָבִיא אִשָּׁה בְּהֵמָה עָלֶיהָ, שֶׁנֶּאֱמָר "וְאִשָּׁה, לֹא-תַעֲמֹד לִפְנֵי בְהֵמָה לְרִבְעָהּ" .

שֶׁלֹּא לִשְׁכַּב עִם זָכָר, שֶׁנֶּאֱמָר "וְאֶת-זָכָר--לֹא תִשְׁכַּב" .

שֶׁלֹּא לְגַלּוֹת עֶרְוַת הָאָב עַצְמוֹ, שֶׁנֶּאֱמָר "עֶרְוַת אָבִיךָ ...
לֹא תְגַלֵּה" .

שֶׁלֹּא לְגַלּוֹת עֶרְוַת אֲחִי הָאָב עַצְמוֹ, שֶׁנֶּאֱמָר "עֶרְוַת אֲחִי-אָבִיךָ, לֹא תְגַלֵּה" .

שֶׁלֹּא לִקָּרֵב לָעֲרָיוֹת בִּדְבָרִים הַמְּבִיאִים לִידֵי גִּלּוּי עֶרְוָה, כְּגוֹן חִבּוּק וְנִשּׁוּק וּרְמִיזָה וּקְפִיצָה, שֶׁנֶּאֱמָר "אֶל-כָּל-שְׁאֵר בְּשָׂרוֹ, לֹא תִקְרְבוּ לְגַלּוֹת עֶרְוָה" ; מִפִּי הַשְּׁמוּעָה לָמְדוּ שֶׁזּוֹ אַזְהָרָה לִקְרִיבָה הַמְּבִיאָה לִידֵי גִּלּוּי עֶרְוָה.

שֶׁלֹּא יִשָּׂא מַמְזֵר בַּת יִשְׂרָאֵל, שֶׁנֶּאֱמָר "לֹא-יָבֹא מַמְזֵר, בִּקְהַל ה'" .

שֶׁלֹּא תִהְיֶה קְדֵשָׁה, וְהִיא הַנִּבְעֶלֶת בְּלֹא כְּתֻבָּה וְקִדּוּשִׁין, שֶׁנֶּאֱמָר "לֹא-תִהְיֶה קְדֵשָׁה" .

שֶׁלֹּא יַחְזִיר הַמְּגָרֵשׁ גְּרוּשָׁתוֹ אַחַר שֶׁנִּשֵּׂאת לְאַחֵר, שֶׁנֶּאֱמָר "לֹא-יוּכַל בַּעְלָהּ הָרִאשׁוֹן ..." .

שֶׁלֹּא תִנָּשֵׂא הַיְּבָמָה לְאַחֵר חוּץ מִיְּבָמָהּ, שֶׁנֶּאֱמָר "לֹא-תִהְיֶה אֵשֶׁת-הַמֵּת" .

שֶׁלֹּא יְגָרַשׁ הָאוֹנֵס אֲנוּסָתוֹ, שֶׁנֶּאֱמָר "לֹא-יוּכַל שַׁלְּחָהּ, כָּל-יָמָיו" .

שֶׁלֹּא יְגָרַשׁ מוֹצִיא שֵׁם רָע אֶת אִשְׁתּוֹ, שֶׁנֶּאֱמָר בּוֹ "לֹא-יוּכַל לְשַׁלְּחָהּ כָּל-יָמָיו" .

שֶׁלֹּא יִקָּח סָרִיס בַּת יִשְׂרָאֵל, שֶׁנֶּאֱמָר "לֹא-יָבֹא פְצוּעַ-דַּכָּא" .

שֶׁלֹּא לְסָרַס זָכָר מִכָּל הַמִּינִים, לֹא אָדָם וְלֹא בְּהֵמָה חָיָה וָעוֹף, שֶׁנֶּאֱמָר "וּבְאַרְצְכֶם, לֹא תַעֲשׂוּ" .

שֶׁלֹּא לְמַנּוֹת עַל יִשְׂרָאֵל אִישׁ מִקְּהַל גֵּרִים, שֶׁנֶּאֱמָר "לֹא תוּכַל לָתֵת עָלֶיךָ אִישׁ נָכְרִי" .

שֶׁלֹּא יַרְבֶּה הַמֶּלֶךְ סוּסִים, שֶׁנֶּאֱמָר "לֹא-יַרְבֶּה-לּוֹ סוּסִים" .

שֶׁלֹּא יַרְבֶּה הַמֶּלֶךְ נָשִׁים, שֶׁנֶּאֱמָר "וְלֹא יַרְבֶּה-לּוֹ נָשִׁים" .

שֶׁלֹּא יַרְבֶּה לוֹ כֶּסֶף וְזָהָב, שֶׁנֶּאֱמָר "וְכֶסֶף וְזָהָב, לֹא יַרְבֶּה-לּוֹ מְאֹד" .

אֵלּוּ הֶם שֵׁשׁ מֵאוֹת וּשְׁלוֹשׁ עֶשְׂרֵה מִצְווֹת שֶׁנֶּאְמְרוּ לוֹ לְמֹשֶׁה בְּסִינַי, הֶן וּכְלָלוֹתֵיהֶן וּפְרָטוֹתֵיהֶן וְדִקְדּוּקֵיהֶן; וְכָל אוֹתָן הַכְּלָלוֹת וְהַפְּרָטוֹת וְהַדִּקְדּוּקִין וְהַבֵּאוּרִין שֶׁלְּכָל מִצְוָה וּמִצְוָה, הִיא תּוֹרָה שֶׁבְּעַל פֶּה שֶׁקִּבְּלוּ בֵּית דִּין מִפִּי בֵּית דִּין.

וְיֵשׁ מִצְווֹת אֲחֵרוֹת שֶׁנִּתְחַדְּשׁוּ אַחַר מַתַּן תּוֹרָה, וְקָבְעוּ אוֹתָן נְבִיאִים וַחֲכָמִים וּפָשְׁטוּ בְּכָל יִשְׂרָאֵל--כְּגוֹן מִקְרָא מְגִלָּה, וְנֵר חֲנֻכָּה, וְתַעְנִית תִּשְׁעָה בְּאָב, וְיָדַיִם, וְעֵרוּבִין.
וְיֵשׁ לְכָל מִצְוָה וּמִצְוָה מֵאֵלּוּ פֵּרוּשִׁין וְדִקְדּוּקִין; וְהַכֹּל יִתְבָּאַר בְּחִבּוּר זֶה.

כָּל אֵלּוּ הַמִּצְווֹת שֶׁנִּתְחַדְּשׁוּ--חַיָּבִין אָנוּ לְקַבְּלָם וּלְשָׁמְרָם, שֶׁנֶּאֱמָר "לֹא תָסוּר, מִכָּל-הַדָּבָר ..." ; וְאֵינָם תּוֹסֶפֶת עַל מִצְווֹת הַתּוֹרָה.
וְעַל מַה הִזְהִירָה תּוֹרָה "לֹא-תֹסֵף ...
וְלֹא תִגְרַע" --שֶׁלֹּא יִהְיֶה נָבִיא רַשָּׁאי לְחַדַּשׁ דָּבָר וְלוֹמַר שֶׁהַקָּדוֹשׁ בָּרוּךְ הוּא צִוָּהוּ בְּמִצְוָה זוֹ לְהוֹסִיפָהּ לְמִצְווֹת הַתּוֹרָה, אוֹ לְחַסַּר אַחַת מֵאֵלּוּ הַשֵּׁשׁ מֵאוֹת וּשְׁלוֹשׁ עֶשְׂרֵה מִצְווֹת.

אֲבָל אִם הוֹסִיפוּ בֵּית דִּין עִם נָבִיא שֶׁיִּהְיֶה בְּאוֹתוֹ הַזְּמָן מִצְוָה דֶּרֶךְ תַּקָּנָה, אוֹ דֶּרֶךְ הוֹרָאָה, אוֹ דֶּרֶךְ גְּזֵרָה--אֵין זוֹ תּוֹסֶפֶת: שֶׁהֲרֵי לֹא אָמְרוּ שֶׁהַקָּדוֹשׁ בָּרוּךְ הוּא צִוָּה לַעֲשׂוֹת עֵרוּב אוֹ לִקְרוֹת הַמְּגִלָּה בְּעוֹנָתָהּ.
וְאִלּוּ אָמְרוּ כֵּן, הָיוּ מוֹסִיפִין עַל הַתּוֹרָה.

אֵלָא כָּךְ אָנוּ אוֹמְרִין, שֶׁהַנְּבִיאִים עִם בֵּית דִּין תִּקְּנוּ וְצִוּוּ לִקְרוֹת הַמְּגִלָּה בְּעוֹנָתָהּ כְּדֵי לְהַזְכִּיר שְׁבָחוֹ שֶׁלְּהַקָּדוֹשׁ בָּרוּךְ הוּא וּתְשׁוּעוֹת שֶׁעָשָׂה לָנוּ, וְהָיָה קָרוֹב לְשַׁוְעֵנוּ כְּדֵי לְבָרְכוֹ וּלְהַלְּלוֹ, וּכְדֵי לְהוֹדִיעַ לְדוֹרוֹת הַבָּאִים שֶׁאֱמֶת מַה שֶׁהִבְטִיחָנוּ בַּתּוֹרָה, "וּמִי-גוֹי גָּדוֹל, אֲשֶׁר-לוֹ אֱלֹהִים קְרֹבִים אֵלָיו" .
וְעַל דֶּרֶךְ זוֹ הִיא כָּל מִצְוָה וּמִצְוָה שְׁהִיא מִדִּבְרֵי סוֹפְרִים, בֵּין עֲשֵׂה בֵּין לֹא תַעֲשֶׂה.

וְרָאִיתִי לְחַלַּק חִבּוּר זֶה לְאַרְבָּעָה עָשָׂר סְפָרִים: 
אֶכְלֹל בּוֹ כָּל הַמִּצְווֹת שְׁהֶן עִיקַר דָּת מֹשֶׁה רַבֵּנוּ, וְצָרִיךְ אָדָם לֵידַע אוֹתָן תְּחִלַּת הַכֹּל--כְּגוֹן יֵחוּד שְׁמוֹ בָּרוּךְ הוּא, וְאִסּוּר עֲבוֹדָה זָרָה.
וְקָרָאתִי שֵׁם סֵפֶר זֶה .

אֶכְלֹל בּוֹ הַמִּצְווֹת שְׁהֶן תְּדִירוֹת, שֶׁנִּצְטַוִּינוּ בָּהֶם כְּדֵי לֶאֱהֹב אֶת הַמָּקוֹם וּלְזָכְרוֹ תָּמִיד--כְּגוֹן קִרְיַת שְׁמַע, וּתְפִלָּה, וּתְפִלִּין, וּבְרָכוֹת; וּמִילָה בִּכְלָלָן, לְפִי שְׁהִיא אוֹת בִּבְשָׂרֵנוּ לְהַזְכִּיר תָּמִיד בְּשָׁעָה שְׁאֵין שָׁם לֹא תְּפִלִּין וְלֹא צִיצִית וְכַיּוֹצֶא בָּהֶן.
וְקָרָאתִי שֵׁם סֵפֶר זֶה .

אֶכְלֹל בּוֹ הַמִּצְווֹת שְׁהֶם בִּזְמַנִּים יְדוּעִים--כְּגוֹן שַׁבָּת, וּמוֹעֲדוֹת.
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת שֶׁלִּבְעִילָה--כְּגוֹן קִדּוּשִׁין וְגֵרוּשִׁין, וְיִבּוּם וַחֲלִיצָה.
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת שֶׁלְּבִיאוֹת אֲסוּרוֹת, וּמִצְווֹת שֶׁלְּמַאֲכָלוֹת אֲסוּרוֹת--לְפִי שֶׁבִּשְׁנֵי עִנְיָנִים הָאֵלּוּ קִדְּשָׁנוּ הַמָּקוֹם וְהִבְדִּילָנוּ מִן הָאֻמּוֹת בָּעֲרָיוֹת וּבְמַאֲכָלוֹת אֲסוּרוֹת, וּבִשְׁנֵיהֶם נֶאֱמָר "וָאַבְדִּל אֶתְכֶם מִן-הָעַמִּים" , "אֲשֶׁר-הִבְדַּלְתִּי אֶתְכֶם מִן-הָעַמִּים" .
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת שֶׁיִּתְחַיַּב בָּהֶם מִי שֶׁאָסַר עַצְמוֹ בִּדְבָרִים--כְּגוֹן שְׁבוּעוֹת וּנְדָרִים.
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת שְׁהֶם בְּזֶרַע הָאָרֶץ--כְּגוֹן שְׁמִטִּים וְיוֹבֵלוֹת, וּמַעַשְׂרוֹת וּתְרוּמוֹת, וּשְׁאָר מִצְווֹת הַנִּגְלָלִים עִמָּהֶן מֵעִנְיָנָם.
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת שְׁהֶן בְּבִנְיַן מִקְדָּשׁ וְקָרְבְּנוֹת צִבּוּר הַתְּמִידִין.
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת שְׁהֶם בְּקָרְבְּנוֹת הַיָּחִיד.
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת שְׁהֶן בִּטְהָרוֹת וּטְמָאוֹת.
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת שֶׁבֵּין אָדָם לַחֲבֵרוֹ, וְיֵשׁ בָּהֶן הֶזֵּק תְּחִלָּה בַּמָּמוֹן אוֹ בַּגּוּף.
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת מְכִירָה וּקְנִיָּה.
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת שֶׁבֵּין אָדָם לַחֲבֵרוֹ, בִּשְׁאָר הַדִּינִין שְׁאֵין בִּתְחִלָּתָן הֶזֵּק--כְּגוֹן שׁוֹמְרִים, וּבַעֲלֵי חוֹבוֹת, וּטְעָנוֹת וּכְפִירוֹת.
וְקָרָאתִי שֵׁם סֵפֶר זֶה .

אֶכְלֹל בּוֹ מִצְווֹת שְׁהֶן מְסוּרִין לַסַּנְהֶדְּרִין--כְּגוֹן מִיתוֹת בֵּית דִּין, וְקַבָּלַת עֵדוּת, וְדִין הַמֶּלֶךְ וּמִלְחֲמוֹתָיו.
וְקָרָאתִי שֵׁם סֵפֶר זֶה .

וְזֶה הוּא חִלּוּק הֲלָכוֹת שֶׁלְּחִבּוּר זֶה לְפִי עִנְיְנֵי הַסְּפָרִים, וְחִלּוּק הַמִּצְווֹת לְפִי עִנְיְנֵי הַהֲלָכוֹת.

סֵפֶר הַמַּדָּע 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת יְסוֹדֵי הַתּוֹרָה, הִלְכּוֹת דֵּעוֹת, הִלְכּוֹת תַּלְמוּד תּוֹרָה, הִלְכּוֹת עֲבוֹדָה זָרָה וְחֻקּוֹת הַגּוֹיִים, הִלְכּוֹת תְּשׁוּבָה.

יֵשׁ בִּכְלָלָן עֶשֶׂר מִצְווֹת--שֵׁשׁ מִצְווֹת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: לֵידַע שֶׁיֵּשׁ שָׁם אֱלוֹהַּ; שֶׁלֹּא יַעֲלֶה בְּמַחְשָׁבָה שֶׁיֵּשׁ שָׁם אֱלוֹהַּ זוּלָתִי ה'; לְיַחֲדוֹ; לְאָהֳבוֹ; לְיִרְאָה מִמֶּנּוּ; לְקַדַּשׁ שְׁמוֹ; שֶׁלֹּא לְחַלַּל שְׁמוֹ; שֶׁלֹּא לְאַבַּד דְּבָרִים שֶׁנִּקְרָא שְׁמוֹ עֲלֵיהֶן; לִשְׁמֹעַ מִן הַנָּבִיא הַמְּדַבֵּר בִּשְׁמוֹ; שֶׁלֹּא לְנַסּוֹתוֹ.

יֵשׁ בִּכְלָלָן אַחַת עֶשְׂרֵה מִצְווֹת--חָמֵשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהִדַּמּוֹת בִּדְרָכָיו; לְהִדָּבֵק בְּיוֹדְעָיו; לֶאֱהֹב אֶת רֵעִים; לֶאֱהֹב אֶת הַגֵּרִים; שֶׁלֹּא לִשְׂנֹא אַחִים; לְהוֹכִיחַ; שֶׁלֹּא לְהַלְבִּין פָּנִים; שֶׁלֹּא לְעַנּוֹת אֲמֵלָלִין; שֶׁלֹּא לַהֲלֹךְ רָכִיל; שֶׁלֹּא לִנְקֹם; שֶׁלֹּא לִנְטֹר.

יֵשׁ בִּכְלָלָן שְׁתֵּי מִצְווֹת עֲשֵׂה: לִלְמֹד תּוֹרָה; לְכַבַּד מְלַמְּדֶיהָ וְיוֹדְעֶיהָ.

יֵשׁ בִּכְלָלָן אַחַת וַחֲמִשִּׁים מִצְווֹת--שְׁתֵּי מִצְווֹת עֲשֵׂה, וְתֵשַׁע וְאַרְבָּעִים מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִפְנוֹת אַחַר עֲבוֹדָה זָרָה; שֶׁלֹּא לָתוּר אַחַר הִרְהוּר הַלֵּב וּרְאִיַּת הָעֵינַיִם; שֶׁלֹּא לְגַדַּף; שֶׁלֹּא יַעֲבֹד אוֹתָהּ כְּדֶרֶךְ עֲבוֹדָתָהּ; שֶׁלֹּא יִשְׁתַּחֲוֶה לָהּ; שֶׁלֹּא לַעֲשׂוֹת פֶּסֶל לְעַצְמוֹ; שֶׁלֹּא לַעֲשׂוֹת פֶּסֶל אַפִלּוּ לַאֲחֵרִים; שֶׁלֹּא לַעֲשׂוֹת צוּרוֹת אַפִלּוּ לְנוֹאי; שֶׁלֹּא לְהַדִּיחַ אֲחֵרִים אַחֲרֶיהָ; לִשְׂרֹף עִיר הַנִּדַּחַת; שֶׁלֹּא לִבְנוֹתָהּ; שֶׁלֹּא לֵהָנוֹת מִכָּל מְמוֹנָהּ; שֶׁלֹּא לְהַסִּית יָחִיד לְעָבְדָהּ; שֶׁלֹּא לֶאֱהֹב הַמַּסִּית; שֶׁלֹּא לַעֲזֹב שִׂנְאָתוֹ; שֶׁלֹּא לְהַצִּילוֹ; שֶׁלֹּא לְלַמַּד עָלָיו זְכוּת; שֶׁלֹּא יִמָּנַע מִלְּלַמַּד עָלָיו חוֹבָה; שֶׁלֹּא לְהִתְנַבֵּא בִּשְׁמָהּ; שֶׁלֹּא לִשְׁמֹעַ מִן הַמִּתְנַבֵּא בִּשְׁמָהּ; שֶׁלֹּא לְהִתְנַבֵּא בְּשֶׁקֶר, וְאַפִלּוּ בְּשֵׁם ה'; שֶׁלֹּא לָגוּר מֵהֲרִיגַת נְבִיא שֶׁקֶר; שֶׁלֹּא לִשָּׁבַע בְּשֵׁם עֲבוֹדָה זָרָה; שֶׁלֹּא לַעֲשׂוֹת אוֹב; שֶׁלֹּא לַעֲשׂוֹת יִדְּעוֹנִי; שֶׁלֹּא לְהַעְבִיר לַמֹּלֶךְ; שֶׁלֹּא לְהָקִים מַצֵּבָה; שֶׁלֹּא לְהִשְׁתַּחֲווֹת עַל אֶבֶן מַשְׂכִּית; שֶׁלֹּא לִטַּע אֲשֵׁרָה; לְאַבַּד עֲבוֹדָה זָרָה וְכָל הַנַּעֲשֶׂה בִּשְׁבִילָהּ; שֶׁלֹּא לֵהָנוֹת בַּעֲבוֹדָה זָרָה וּבְכָל מְשַׁמְּשֶׁיהָ; שֶׁלֹּא לֵהָנוֹת בְּצִפּוּיֵי נֶעְבָּד; שֶׁלֹּא לִכְרֹת בְּרִית לְעוֹבְדֵי עֲבוֹדָה זָרָה; שֶׁלֹּא לָחֹן עֲלֵיהֶם; שֶׁלֹּא יֵשְׁבוּ בְּאַרְצֵנוּ; שֶׁלֹּא לְהִדַּמּוֹת בְּמִנְהֲגוֹתָם וּבְמַלְבּוּשָׁם; שֶׁלֹּא לְנַחַשׁ; שֶׁלֹּא לִקְסֹם; שֶׁלֹּא לְעוֹנֵן; שֶׁלֹּא לַחְבֹּר חֶבֶר; שֶׁלֹּא לִדְרֹשׁ אֶל הַמֵּתִים; שֶׁלֹּא לִשְׁאֹל בְּאוֹב; שֶׁלֹּא לִשְׁאֹל בְּיִדְּעוֹנִי; שֶׁלֹּא לְכַשַּׁף; שֶׁלֹּא לְהַקִּיף פְּאַת רֹאשׁ; שֶׁלֹּא לְהַשְׁחִית פְּאַת הַזָּקָן; שֶׁלֹּא יַעְדֶּה אִישׁ עֲדִי אִשָּׁה; שֶׁלֹּא תַעְדֶּה אִשָּׁה עֲדִי אִישׁ; שֶׁלֹּא לִכְתֹּב קַעֲקַע; שֶׁלֹּא לְהִתְגּוֹדֵד; שֶׁלֹּא לַעֲשׂוֹת קָרְחָה עַל מֵת.

מִצְוַת עֲשֵׂה אַחַת, וְהִיא שֶׁיָּשׁוּב הַחוֹטֶא מֵחֶטְאוֹ לִפְנֵי ה', וְיִתְוַדֶּה.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, חָמֵשׁ וְשִׁבְעִים--שֵׁשׁ עֶשְׂרֵה מֵהֶן מִצְווֹת עֲשֵׂה, וְתֵשַׁע וַחֲמִשִּׁים מִצְווֹת לֹא תַעֲשֶׂה.

סֵפֶר אַהֲבָה 
הִלְכּוֹתָיו שֵׁשׁ, וְזֶה הוּא סִדּוּרָן: הִלְכּוֹת קִרְיַת שְׁמַע, הִלְכּוֹת תְּפִלָּה וּבִרְכַת כּוֹהֲנִים, הִלְכּוֹת תְּפִלִּין וּמְזוּזָה וְסֵפֶר תּוֹרָה, הִלְכּוֹת צִיצִית, הִלְכּוֹת בְּרָכוֹת, הִלְכּוֹת מִילָה.

מִצְוַת עֲשֵׂה אַחַת, וְהִיא לִקְרוֹת קִרְיַת שְׁמַע פַּעֲמַיִם בַּיּוֹם.

יֵשׁ בִּכְלָלָן שְׁתֵּי מִצְווֹת עֲשֵׂה: לַעֲבֹד אֶת ה' בִּתְפִלָּה בְּכָל יוֹם; לְבָרַךְ כּוֹהֲנִים אֶת יִשְׂרָאֵל בְּכָל יוֹם.

יֵשׁ בִּכְלָלָן חָמֵשׁ מִצְווֹת עֲשֵׂה; וְזֶה הוּא פְּרָטָן: לִהְיוֹת תְּפִלִּין עַל הָרֹאשׁ; לְקָשְׁרָם עַל הַיָּד; לִקְבֹּעַ מְזוּזָה בְּפִתְחֵי הַשְּׁעָרִים; לִכְתֹּב כָּל אִישׁ סֵפֶר תּוֹרָה לְעַצְמוֹ; לִכְתֹּב הַמֶּלֶךְ סֵפֶר שֵׁנִי לְעַצְמוֹ כְּדֵי שֶׁיִּהְיֶה לוֹ שְׁנֵי סִפְרֵי תּוֹרָה.

מִצְוַת עֲשֵׂה אַחַת, וְהִיא לַעֲשׂוֹת צִיצִית עַל כַּנְפֵי הַכְּסוּת.

מִצְוַת עֲשֵׂה אַחַת, וְהִיא לְבָרַךְ אֶת שְׁמוֹ אַחַר אֲכִילָה.

מִצְוַת עֲשֵׂה אַחַת, וְהִיא לָמוּל אֶת הַזְּכָרִים בְּיוֹם הַשְּׁמִינִי.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, אַחַת עֶשְׂרֵה מִצְווֹת עֲשֵׂה.

סֵפֶר זְמַנִּים 
הִלְכּוֹתָיו עֶשֶׂר, וְזֶה הוּא סִדּוּרָן: הִלְכּוֹת שַׁבָּת, הִלְכּוֹת עֵרוּבִין, הִלְכּוֹת שְׁבִיתַת עָשׂוֹר, הִלְכּוֹת שְׁבִיתַת יוֹם טוֹב, הִלְכּוֹת חָמֵץ וּמַצָּה, הִלְכּוֹת שׁוֹפָר וְסֻכָּה וְלוֹלָב, הִלְכּוֹת שְׁקָלִים, הִלְכּוֹת קִדּוּשׁ הַחֹדֶשׁ, הִלְכּוֹת תַּעְנִיּוֹת, הִלְכּוֹת מְגִלָּה וַחֲנֻכָּה.

יֵשׁ בִּכְלָלָן חָמֵשׁ מִצְווֹת--שְׁתֵּי מִצְווֹת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לִשְׁבֹּת בַּשְּׁבִיעִי; שֶׁלֹּא לַעֲשׂוֹת בּוֹ מְלָאכָה; שֶׁלֹּא לַעֲנֹשׁ בַּשַּׁבָּת; שֶׁלֹּא לָצֵאת חוּץ לַגְּבוּל בַּשַּׁבָּת; לְקַדַּשׁ הַיּוֹם בִּזְכִירָה.

מִצְוַת עֲשֵׂה אַחַת, וְהִיא מִדִּבְרֵי סוֹפְרִים וְאֵינָהּ מִן הַמִּנְיָן.

יֵשׁ בִּכְלָלָן אַרְבַּע מִצְווֹת--שְׁתֵּי מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לִשְׁבֹּת בּוֹ מִמְּלָאכָה; שֶׁלֹּא לַעֲשׂוֹת בּוֹ מְלָאכָה; לְהִתְעַנּוֹת בּוֹ; שֶׁלֹּא לֶאֱכֹל וְלִשְׁתּוֹת בּוֹ.

יֵשׁ בִּכְלָלָן שְׁתֵּים עֶשְׂרֵה מִצְווֹת--שֵׁשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לִשְׁבֹּת בָּרִאשׁוֹן שֶׁלַּפֶּסַח; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בַּשְּׁבִיעִי שֶׁלַּפֶּסַח; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בְּיוֹם חַג הַשָּׁבוּעוֹת; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בְּרֹאשׁ הַשָּׁנָה; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בָּרִאשׁוֹן שֶׁלְּחַג הַסֻּכּוֹת; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בַּשְּׁמִינִי שֶׁלֶּחָג; שֶׁלֹּא לַעֲשׂוֹת בּוֹ מְלָאכָה.

יֵשׁ בִּכְלָלָן שְׁמוֹנֶה מִצְווֹת--שָׁלוֹשׁ מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לֶאֱכֹל חָמֵץ בְּיוֹם אַרְבָּעָה עָשָׂר מֵחֲצוֹת הַיּוֹם וּלְמַעְלָה; לְהַשְׁבִּית שְׂאוֹר מֵאַרְבָּעָה עָשָׂר; שֶׁלֹּא לֶאֱכֹל חָמֵץ כָּל שִׁבְעָה; שֶׁלֹּא לֶאֱכֹל תַּעֲרֹבֶת חָמֵץ כָּל שִׁבְעָה; שֶׁלֹּא יֵרָאֶה חָמֵץ כָּל שִׁבְעָה; שֶׁלֹּא יִמָּצֵא חָמֵץ כָּל שִׁבְעָה; לֶאֱכֹל מַצָּה בְּלֵילֵי הַפֶּסַח; לְסַפַּר בִּיצִיאַת מִצְרַיִם בְּאוֹתוֹ הַלַּיְלָה.

יֵשׁ בִּכְלָלָן שָׁלוֹשׁ מִצְווֹת עֲשֵׂה; וְזֶה הוּא פְּרָטָן: לִשְׁמֹעַ קוֹל שׁוֹפָר בְּאֶחָד בְּתִשְׁרִי; לֵישֵׁב בַּסֻּכָּה שִׁבְעַת יְמֵי הֶחָג; לִטֹּל לוֹלָב בַּמִּקְדָּשׁ כָּל שִׁבְעַת יְמֵי הֶחָג.

מִצְוַת עֲשֵׂה אַחַת, וְהִיא לִתֵּן כָּל אִישׁ מַחֲצִית הַשֶּׁקֶל בְּכָל שָׁנָה.

מִצְוַת עֲשֵׂה אַחַת, וְהִיא לַחְשֹׁב וְלֵידַע וְלִקְבֹּעַ בְּאֵיזֶה יוֹם הוּא תְּחִלַּת כָּל חֹדֶשׁ וְחֹדֶשׁ מֵחָדְשֵׁי הַשָּׁנָה.

מִצְוַת עֲשֵׂה אַחַת, וְהִיא לְהִתְעַנּוֹת וְלִזְעֹק לִפְנֵי ה' בְּעֵת כָּל צָרָה גְּדוֹלָה שֶׁתָּבוֹא עַל הַצִּבּוּר.

יֵשׁ בִּכְלָלָן שְׁתֵּי מִצְווֹת עֲשֵׂה מִדִּבְרֵי סוֹפְרִים, וְאֵינָם מִן הַמִּנְיָן.

נִמְצְאוּ כָּל הַמִּצְווֹת שֶׁלַּתּוֹרָה הַנִּכְלָלוֹת בְּסֵפֶר זֶה, חָמֵשׁ וּשְׁלוֹשִׁים--תְּשַׁע עֶשְׂרֵה מֵהֶן מִצְווֹת עֲשֵׂה, וְשֵׁשׁ עֶשְׂרֵה מִצְווֹת לֹא תַעֲשֶׂה; וְיֵשׁ בּוֹ שָׁלוֹשׁ מִצְווֹת מִדִּבְרֵי סוֹפְרִים.

סֵפֶר נָשִׁים 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת אִישׁוּת, הִלְכּוֹת גֵּרוּשִׁין, הִלְכּוֹת יִבּוּם וַחֲלִיצָה, הִלְכּוֹת נַעֲרָה בְּתוּלָה, הִלְכּוֹת סוֹטָה.

יֵשׁ בִּכְלָלָן אַרְבַּע מִצְווֹת--שְׁתֵּי מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לִשָּׂא אִשָּׁה בִּכְתֻבָּה וְקִדּוּשִׁין; שֶׁלֹּא תִבָּעֵל אִשָּׁה בְּלֹא כְּתֻבָּה וְקִדּוּשִׁין; שֶׁלֹּא יִמְנַע שְׁאֵר כְּסוּת וְעוֹנָה; לִפְרוֹת וְלִרְבּוֹת מִמֶּנָּה.

יֵשׁ בִּכְלָלָן שְׁתֵּי מִצְווֹת: מִצְוַת עֲשֵׂה, וְהִיא שֶׁיְּגָרַשׁ הַמְּגָרֵשׁ בְּסֵפֶר; שֶׁלֹּא יַחְזִיר גְּרוּשָׁתוֹ מִשֶּׁנִּשֵּׂאת.

יֵשׁ בִּכְלָלָן שָׁלוֹשׁ מִצְווֹת--שְׁתֵּי מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: לְיַבַּם; לַחְלֹץ; שֶׁלֹּא תִנָּשֵׂא יְבָמָה לְאִישׁ זָר עַד שֶׁתָּסוּר רְשׁוּת הַיָּבָם מֵעָלֶיהָ.

יֵשׁ בִּכְלָלָן חָמֵשׁ מִצְווֹת--שָׁלוֹשׁ מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לִקְנֹס הַמְּפַתֶּה; שֶׁיִּשָּׂא הָאוֹנֵס אֲנוּסָתוֹ; שֶׁלֹּא יְגָרַשׁ הָאוֹנֵס; שֶׁתֵּשֵׁב אֵשֶׁת מוֹצִיא שֵׁם רָע תַּחַת בַּעְלָהּ לְעוֹלָם; שֶׁלֹּא יְגָרַשׁ מוֹצִיא שֵׁם רָע אֶת אִשְׁתּוֹ.

יֵשׁ בִּכְלָלָן שָׁלוֹשׁ מִצְווֹת--אַחַת מִצְוַת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת לַסּוֹטָה כְּתוֹרַת הַקְּנָאוֹת הַסְּדוּרָה בַּתּוֹרָה; שֶׁלֹּא לִתֵּן שֶׁמֶן עַל קָרְבָּנָהּ; שֶׁלֹּא לִתֵּן עָלָיו לְבוֹנָה.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שְׁבַע עֶשְׂרֵה--מֵהֶן תֵּשַׁע מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה.

סֵפֶר קְדֻשָּׁה 
הִלְכּוֹתָיו שָׁלוֹשׁ, וְזֶה הוּא סִדּוּרָן: הִלְכּוֹת אִסּוּרֵי בִּיאָה, הִלְכּוֹת מַאֲכָלוֹת אֲסוּרוֹת, הִלְכּוֹת שְׁחִיטָה.

יֵשׁ בִּכְלָלָן שֶׁבַע וּשְׁלוֹשִׁים מִצְווֹת--אַחַת מִצְוַת עֲשֵׂה, וְשֵׁשׁ וּשְׁלוֹשִׁים מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לָבוֹא עַל הָאֵם; שֶׁלֹּא לָבוֹא עַל אֵשֶׁת הָאָב; שֶׁלֹּא לִבְעֹל אָחוֹת; שֶׁלֹּא לִבְעֹל בַּת אֵשֶׁת אָב; שֶׁלֹּא לִבְעֹל בַּת הַבֵּן; שֶׁלֹּא לִבְעֹל בַּת; שֶׁלֹּא לִבְעֹל בַּת הַבַּת; שֶׁלֹּא לִשָּׂא אִשָּׁה וּבִתָּהּ; שֶׁלֹּא לִשָּׂא אִשָּׁה וּבַת בְּנָהּ; שֶׁלֹּא לִשָּׂא אִשָּׁה וּבַת בִּתָּהּ; שֶׁלֹּא לִבְעֹל אֲחוֹת אָב; שֶׁלֹּא לִבְעֹל אֲחוֹת אֵם; שֶׁלֹּא לִבְעֹל אֵשֶׁת אֲחִי הָאָב; שֶׁלֹּא לִבְעֹל אֵשֶׁת הַבֵּן; שֶׁלֹּא לִבְעֹל אֵשֶׁת אָח; שֶׁלֹּא לִבְעֹל אֲחוֹת אִשְׁתּוֹ; שֶׁלֹּא לִשְׁכַּב עִם בְּהֵמָה; שֶׁלֹּא תָבִיא אִשָּׁה בְּהֵמָה עָלֶיהָ; שֶׁלֹּא לִשְׁכַּב עִם זָכָר; שֶׁלֹּא לְגַלּוֹת עֶרְוַת אָב; שֶׁלֹּא לְגַלּוֹת עֶרְוַת אֲחִי אָב; שֶׁלֹּא לִבְעֹל אֵשֶׁת אִישׁ; שֶׁלֹּא לִבְעֹל נִדָּה; שֶׁלֹּא לְהִתְחַתַּן בַּגּוֹיִים; שֶׁלֹּא יָבוֹא עַמּוֹנִי וּמוֹאָבִי בַּקָּהָל; שֶׁלֹּא לְהַרְחִיק דּוֹר שְׁלִישִׁי מִצְרִי מִלָּבוֹא בַּקָּהָל; שֶׁלֹּא לְהַרְחִיק דּוֹר שְׁלִישִׁי אֲדוֹמִי מִלָּבוֹא בַּקָּהָל; שֶׁלֹּא יָבוֹא מַמְזֵר בַּקָּהָל; שֶׁלֹּא יָבוֹא סָרִיס בַּקָּהָל; שֶׁלֹּא לְסָרַס זָכָר, אַפִלּוּ בְּהֵמָה חַיָּה וָעוֹף; שֶׁלֹּא יִשָּׂא כּוֹהֵן גָּדוֹל אַלְמָנָה; שֶׁלֹּא יִבְעֹל כּוֹהֵן גָּדוֹל אַלְמָנָה, אַפִלּוּ בְּלֹא נִשּׂוּאִין; שֶׁיִּשָּׂא כּוֹהֵן גָּדוֹל בְּתוּלָה בְּנַעְרוּתָהּ; שֶׁלֹּא יִשָּׂא כּוֹהֵן גְּרוּשָׁה; שֶׁלֹּא יִשָּׂא זוֹנָה; שֶׁלֹּא יִשָּׂא חֲלָלָה; שֶׁלֹּא יִקְרַב אָדָם לְאַחַת מִכָּל הָעֲרָיוֹת, וְאַף עַל פִּי שֶׁלֹּא בָעַל.

יֵשׁ בִּכְלָלָן שְׁמוֹנֶה וְעֶשְׂרִים מִצְווֹת--אַרְבַּע מִצְווֹת עֲשֵׂה, וְאַרְבַּע וְעֶשְׂרִים מִצְווֹת לֹא תַעֲשֶׂה; וְזֶה הוּא פְּרָטָן: לִבְדֹּק בְּסִימָנֵי בְּהֵמָה וְחַיָּה לְהַבְדִּיל בֵּין טְמֵאָה לִטְהוֹרָה; לִבְדֹּק בְּסִימָנֵי הָעוֹף לְהַבְדִּיל בֵּין טָמֵא לְטָהוֹר; לִבְדֹּק בְּסִימָנֵי חֲגָבִים לְהַבְדִּיל בֵּין טָמֵא לְטָהוֹר; לִבְדֹּק בְּסִימָנֵי דָּגִים לְהַבְדִּיל בֵּין טָמֵא לְטָהוֹר; שֶׁלֹּא לֶאֱכֹל בְּהֵמָה וְחַיָּה טְמֵאָה; שֶׁלֹּא לֶאֱכֹל עוֹף טָמֵא; שֶׁלֹּא לֶאֱכֹל דָּגִים טְמֵאִים; שֶׁלֹּא לֶאֱכֹל שֶׁרֶץ הָעוֹף; שֶׁלֹּא לֶאֱכֹל שֶׁרֶץ הָאָרֶץ; שֶׁלֹּא לֶאֱכֹל רֶמֶשׂ הָאָרֶץ; שֶׁלֹּא לֶאֱכֹל תּוֹלַעַת הַפֵּרוֹת כְּשֶׁתֵּצֵא לָאָרֶץ; שֶׁלֹּא לֶאֱכֹל שֶׁרֶץ הַמַּיִם; שֶׁלֹּא לֶאֱכֹל נְבֵלָה; שֶׁלֹּא לֵהָנוֹת בְּשׁוֹר הַנִּסְקָל; שֶׁלֹּא לֶאֱכֹל טְרֵפָה; שֶׁלֹּא לֶאֱכֹל אֵבֶר מִן הַחַי; שֶׁלֹּא לֶאֱכֹל דָּם; שֶׁלֹּא לֶאֱכֹל חֵלֶב בְּהֵמָה טְהוֹרָה; שֶׁלֹּא לֶאֱכֹל גִּיד הַנָּשֶׁה; שֶׁלֹּא לֶאֱכֹל בָּשָׂר בְּחָלָב; שֶׁלֹּא לְבַשְּׁלוֹ; שֶׁלֹּא לֶאֱכֹל לֶחֶם תְּבוּאָה חֲדָשָׁה; שֶׁלֹּא לֶאֱכֹל קָלִי מִן הֶחָדָשׁ; שֶׁלֹּא לֶאֱכֹל כַּרְמֶל מִן הֶחָדָשׁ; שֶׁלֹּא לֶאֱכֹל עָרְלָה; שֶׁלֹּא לֶאֱכֹל כִּלְאֵי הַכֶּרֶם; שֶׁלֹּא לֶאֱכֹל טֶבֶל; שֶׁלֹּא לִשְׁתּוֹת יֵין נֶסֶךְ.

יֵשׁ בִּכְלָלָן חָמֵשׁ מִצְווֹת--שָׁלוֹשׁ מִצְווֹת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לִשְׁחֹט וְאַחַר כָּךְ יֹאכַל; שֶׁלֹּא לִשְׁחֹט אוֹתוֹ וְאֶת בְּנוֹ בְּיוֹם אֶחָד; לְכַסּוֹת דַּם חַיָּה וָעוֹף; שֶׁלֹּא לִקַּח הָאֵם עַל הַבָּנִים; לְשַׁלַּח הָאֵם, אִם לְקָחָהּ עַל הַבָּנִים.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שִׁבְעִים--מֵהֶן שְׁמוֹנֶה מִצְווֹת עֲשֵׂה, וּשְׁתַּיִם וְשִׁשִּׁים מִצְווֹת לֹא תַעֲשֶׂה.

סֵפֶר הַפְלָאָה 
הִלְכּוֹתָיו אַרְבַּע, וְזֶה הוּא סִדּוּרָן: הִלְכּוֹת שְׁבוּעוֹת, הִלְכּוֹת נְדָרִים, הִלְכּוֹת נְזִירוּת, הִלְכּוֹת עֲרָכִין וַחֲרָמִין.

יֵשׁ בִּכְלָלָן חָמֵשׁ מִצְווֹת--אַחַת מִצְוַת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִשָּׁבַע בִּשְׁמוֹ לַשֶּׁקֶר; שֶׁלֹּא לִשָּׂא שְׁמוֹ לַשָּׁוְא; שֶׁלֹּא לִכְפֹּר בַּפִּקָּדוֹן; שֶׁלֹּא לִשָּׁבַע עַל כְּפִירַת מָמוֹן; לִשָּׁבַע בִּשְׁמוֹ בֶּאֱמֶת.

יֵשׁ בִּכְלָלָן שָׁלוֹשׁ מִצְווֹת--שְׁתֵּי מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: שֶׁיִּשְׁמֹר מוֹצָא שְׂפָתָיו וְיַעֲשֶׂה כְּמוֹ שֶׁנָּדַר; שֶׁלֹּא יַחֵל דְּבָרוֹ; שֶׁיּוּפַר הַנֶּדֶר אוֹ הַשְּׁבוּעָה, וְזֶה הוּא דִּין הֲפֵר נְדָרִים הַמְּפֹרָשׁ בְּתוֹרָה שֶׁבִּכְתָב.

יֵשׁ בִּכְלָלָן עֶשֶׂר מִצְווֹת--שְׁתֵּי מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: שֶׁיְּגַדַּל הַנָּזִיר פֶּרַע; שֶׁלֹּא יְגַלַּח שְׂעָרוֹ כָּל יְמֵי נִזְרוֹ; שֶׁלֹּא יִשְׁתֶּה הַנָּזִיר יַיִן וְלֹא תַּעֲרֹבֶת יַיִן, וְאַפִלּוּ חֹמֶץ שֶׁלָּהֶן; שֶׁלֹּא יֹאכַל עֲנָבִים לַחִים; שֶׁלֹּא יֹאכַל צִמּוּקִים; שֶׁלֹּא יֹאכַל חַרְצַנִּים; שֶׁלֹּא יֹאכַל זוֹגִין; שֶׁלֹּא יִכָּנֵס לְאֹהֶל הַמֵּת; שֶׁלֹּא יִטַּמֵּא לַמֵּתִים; שֶׁיְּגַלַּח עַל הַקָּרְבָּנוֹת, כְּשֶׁיַּשְׁלִים נְזִירוּתוֹ אוֹ כְּשֶׁיִּטַּמֵּא.

יֵשׁ בִּכְלָלָן שֶׁבַע מִצְווֹת--חָמֵשׁ מִצְווֹת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לָדוּן בְּעֶרְכֵי אָדָם כַּאֲשֶׁר מְפֹרָשׁ בַּתּוֹרָה, וְזֶה הוּא דִּין עֶרְכֵי אָדָם; דִּין עֶרְכֵי בְּהֵמָה; דִּין עֶרְכֵי בָּתִּים; דִּין עֶרְכֵי שָׂדוֹת; דִּין מַחְרִים נְכָסָיו; שֶׁלֹּא יִמָּכֵר חֵרֶם; שֶׁלֹּא יִגָּאֵל חֵרֶם.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, חָמֵשׁ וְעֶשְׂרִים--עֶשֶׂר מֵהֶן מִצְווֹת עֲשֵׂה, וְחָמֵשׁ עֶשְׂרֵה מִצְווֹת לֹא תַעֲשֶׂה.

סֵפֶר זְרָעִים 
הִלְכּוֹתָיו שֶׁבַע, וְזֶה הוּא סִדּוּרָן: הִלְכּוֹת כִּלְאַיִם, הִלְכּוֹת מַתְּנוֹת עֲנִיִּים, הִלְכּוֹת תְּרוּמוֹת, הִלְכּוֹת מַעַשְׂרוֹת, הִלְכּוֹת מַעֲשֵׂר שֵׁנִי וְנֶטַע רְבָעִי, הִלְכּוֹת בִּכּוּרִים וּשְׁאָר מַתְּנוֹת כְּהֻנָּה שֶׁבַּגְּבוּלִין, הִלְכּוֹת שְׁמִטָּה וְיוֹבֵל.

יֵשׁ בִּכְלָלָן חָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִזְרֹעַ זְרָעִים כִּלְאַיִם; שֶׁלֹּא לִזְרֹעַ תְּבוּאָה אוֹ יָרָק בַּכֶּרֶם; שֶׁלֹּא לְהַרְבִּיעַ בְּהֵמָה כִּלְאַיִם; שֶׁלֹּא לַעֲשׂוֹת מְלָאכָה בְּכִלְאֵי בְּהֵמָה כְּאֶחָד; שֶׁלֹּא לִלְבֹּשׁ כִּלְאַיִם.

יֵשׁ בִּכְלָלָן שְׁלוֹשׁ עֶשְׂרֵה מִצְווֹת--שֶׁבַע מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַנִּיחַ פֵּאָה; שֶׁלֹּא יִכְלֶה הַפֵּאָה; לְהַנִּיחַ לֶקֶט; שֶׁלֹּא יְלַקַּט הַלֶּקֶט; לַעֲזֹב עוֹלֵלוֹת בַּכֶּרֶם; שֶׁלֹּא יְעוֹלֵל הַכֶּרֶם; לַעֲזֹב פֶּרֶט הַכֶּרֶם; שֶׁלֹּא יְלַקַּט פֶּרֶט הַכֶּרֶם; לְהַנִּיחַ הַשִּׁכְחָה; שֶׁלֹּא יָשׁוּב לָקַחַת הַשִּׁכְחָה; לְהַפְרִישׁ מַעֲשֵׂר לָעֲנִיִּים; לִתֶּן צְדָקָה כְּמִסַּת יָד; שֶׁלֹּא יְאַמַּץ לְבָבוֹ עַל הֶעָנִי.

יֵשׁ בִּכְלָלָן שְׁמוֹנֶה מִצְווֹת--שְׁתַּיִם מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַפְרִישׁ תְּרוּמָה גְּדוֹלָה; לְהַפְרִישׁ תְּרוּמַת מַעֲשֵׂר; שֶׁלֹּא יַקְדִּים תְּרוּמוֹת וּמַעַשְׂרוֹת זֶה לְזֶה, אֵלָא יַפְרִישׁ עַל הַסֵּדֶר; שֶׁלֹּא יֹאכַל זָר תְּרוּמָה; שֶׁלֹּא יֹאכַל אַפִלּוּ תּוֹשַׁב כּוֹהֵן אוֹ שְׂכִירוֹ תְּרוּמָה; שֶׁלֹּא יֹאכַל עָרֵל תְּרוּמָה; שֶׁלֹּא יֹאכַל כּוֹהֵן טָמֵא תְּרוּמָה; שֶׁלֹּא תֹאכַל חֲלָלָה תְּרוּמָה, וְלֹא מוּרָם מִן הַקֳּדָשִׁים.

מִצְוַת עֲשֵׂה אַחַת, וְהִיא לְהַפְרִישׁ מַעֲשֵׂר רִאשׁוֹן בְּכָל שָׁנָה וְשָׁנָה מִשְּׁנֵי הַזְּרִיעָה וְלִתְּנוֹ לַלְּוִיִּים.

יֵשׁ בִּכְלָלָן תֵּשַׁע מִצְווֹת--שָׁלוֹשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַפְרִישׁ מַעֲשֵׂר שֵׁנִי; שֶׁלֹּא לְהוֹצִיא דָּמָיו בִּשְׁאָר צָרְכֵּי הָאָדָם, חוּץ מֵאֲכִילָה וּשְׁתִיָּה וְסִיכָה; שֶׁלֹּא לְאָכְלוֹ בְּטֻמְאָה; שֶׁלֹּא לְאָכְלוֹ בַּאֲנִינוּת; שֶׁלֹּא לֶאֱכֹל מַעֲשֵׂר שֵׁנִי שֶׁלְּדָגָן חוּץ לִירוּשָׁלַיִם; שֶׁלֹּא לֶאֱכֹל מַעְשַׂר תִּירוֹשׁ חוּץ לִירוּשָׁלַיִם; שֶׁלֹּא לֶאֱכֹל מַעְשַׂר יִצְהָר חוּץ לִירוּשָׁלַיִם; לִהְיוֹת נֶטַע רְבָעִי כֻּלּוֹ קֹדֶשׁ, וְדִינוֹ לְהֵאָכֵל בִּירוּשָׁלַיִם לִבְעָלָיו כְּמַעֲשֵׂר שֵׁנִי לְכָל דָּבָר; לְהִתְוַדּוֹת וִדּוּי הַמַּעֲשֵׂר.

יֵשׁ בִּכְלָלָן תֵּשַׁע מִצְווֹת--שְׁמוֹנֶה מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: לְהַפְרִישׁ בִּכּוּרִים וּלְהַעֲלוֹתָן לַמִּקְדָּשׁ; שֶׁלֹּא יֹאכַל הַכּוֹהֵן בִּכּוּרִים חוּץ לִירוּשָׁלַיִם; לִקְרוֹת עֲלֵיהֶן; לְהַפְרִישׁ חַלָּה לַכּוֹהֵן; לָתֵת זְרוֹעַ וּלְחָיַיִם וְקֵבָה לַכּוֹהֵן; לִתֵּן לוֹ רֵאשִׁית הַגֵּז; לִפְדּוֹת בְּכוֹר הַבֵּן וְלִתֵּן פִּדְיוֹנוֹ לַכּוֹהֵן; לִפְדּוֹת פֶּטֶר חֲמוֹר וְלִתֵּן פִּדְיוֹנוֹ לַכּוֹהֵן; לַעֲרֹף פֶּטֶר חֲמוֹר, אִם לֹא רָצָה לִפְדּוֹתוֹ.

יֵשׁ בִּכְלָלָן שְׁתַּיִם וְעֶשְׂרִים מִצְווֹת--תֵּשַׁע מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: שֶׁתִּשְׁבֹּת הָאָרֶץ מִמְּלָאכָה בַּשְּׁבִיעִית; שֶׁלֹּא יַעֲבֹד עֲבוֹדַת הָאָרֶץ בְּשָׁנָה זוֹ; שֶׁלֹּא יַעֲבֹד עֲבוֹדַת הָאִילָן בְּשָׁנָה זוֹ; שֶׁלֹּא יִקְצֹר הַסָּפִיחַ כְּנֶגֶד הַקּוֹצְרִים; שֶׁלֹּא יִבְצֹר הַנְּזִירִים כְּנֶגֶד הַבּוֹצְרִים; שֶׁיַּשְׁמִיט מַה שֶׁתּוֹצִיא הָאָרֶץ; שֶׁיַּשְׁמִיט כָּל הַלְוָאָתוֹ; שֶׁלֹּא יִגֹּשׂ וְלֹא יִתְבַּע הַלְוָאָה; שֶׁלֹּא יִמָּנַע מִלְּהַלְווֹת קֹדֶם הַשְּׁמִטָּה כְּדֵי שֶׁלֹּא יֹאבַד מְמוֹנוֹ; לִסְפֹּר שָׁנִים שֶׁבַע שֶׁבַע; לְקַדַּשׁ שְׁנַת הַחֲמִשִּׁים; לִתְקֹעַ בַּשּׁוֹפָר בָּעֲשִׂירִי לְתִשְׁרִי כְּדֵי לָצֵאת עֲבָדִים חָפְשִׁיִּים; שֶׁלֹּא תֵעָבֵד אֲדָמָה בְּשָׁנָה זוֹ; שֶׁלֹּא יִקְצֹר סְפִיחֶיהָ כְּנֶגֶד הַקּוֹצְרִים; שֶׁלֹּא יִבְצֹר נְזִירֶיהָ כְּנֶגֶד הַבּוֹצְרִים; לִתֵּן גְּאֻלָּה לָאָרֶץ בְּשָׁנָה זוֹ, וְהוּא דִּין שְׂדֵה אֲחֻזָּה וּשְׂדֵה מִקְנָה; שֶׁלֹּא תִמָּכֵר הָאָרֶץ לִצְמִיתוּת; דִּין בָּתֵּי עָרֵי חוֹמָה; שֶׁלֹּא יִנְחַל כָּל שֵׁבֶט לֵוִי בְּאֶרֶץ יִשְׂרָאֵל, אֵלָא נוֹתְנִין לָהֶם עָרִים מַתָּנָה לָשֶׁבֶת בָּהֶם; שֶׁלֹּא יִקַּח שֵׁבֶט לֵוִי חֵלֶק בַּבִּזָּה; לִתֵּן לַלְּוִיִּים עָרִים לָשֶׁבֶת וּמִגְרְשֵׁיהֶם; שֶׁלֹּא יִמָּכֵר מִגְרַשׁ עָרֵיהֶם, אֵלָא גּוֹאֲלִין לְעוֹלָם בֵּין לִפְנֵי הַיּוֹבֵל בֵּין לְאַחַר הַיּוֹבֵל.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שֶׁבַע וְשִׁשִּׁים--מֵהֶן שְׁלוֹשִׁים מִצְווֹת עֲשֵׂה, וְשֶׁבַע וּשְׁלוֹשִׁים מִצְווֹת לֹא תַעֲשֶׂה.

סֵפֶר עֲבוֹדָה 
הִלְכּוֹתָיו תֵּשַׁע, וְזֶה הוּא סִדּוּרָן: הִלְכּוֹת בֵּית הַבְּחִירָה, הִלְכּוֹת כְּלֵי הַמִּקְדָּשׁ וְהָעוֹבְדִין בּוֹ, הִלְכּוֹת בִּיאַת הַמִּקְדָּשׁ, הִלְכּוֹת אִסּוּרֵי מִזְבֵּחַ, הִלְכּוֹת מַעֲשֵׂה הַקָּרְבָּנוֹת, הִלְכּוֹת תְּמִידִין וּמוּסָפִין, הִלְכּוֹת פְּסוּלֵי הַמֻּקְדָּשִׁין, הִלְכּוֹת עֲבוֹדַת יוֹם הַכִּפּוּרִים, הִלְכּוֹת מְעִילָה.

יֵשׁ בִּכְלָלָן שֵׁשׁ מִצְווֹת--שָׁלוֹשׁ מִצְווֹת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לִבְנוֹת מִקְדָּשׁ; שֶׁלֹּא לִבְנוֹת הַמִּזְבֵּחַ גָּזִית; שֶׁלֹּא לַעֲלוֹת בְּמַעֲלוֹת עָלָיו; לְיִרְאָה מִן הַמִּקְדָּשׁ; לִשְׁמֹר אֶת הַמִּקְדָּשׁ סָבִיב; שֶׁלֹּא לְהַשְׁבִּית שְׁמִירַת הַמִּקְדָּשׁ.

יֵשׁ בִּכְלָלָן אַרְבַּע עֶשְׂרֵה מִצְווֹת--שֵׁשׁ מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת שֶׁמֶן הַמִּשְׁחָה; שֶׁלֹּא לַעֲשׂוֹת כָּמוֹהוּ; שֶׁלֹּא לָסוּךְ מִמֶּנּוּ; שֶׁלֹּא לַעֲשׂוֹת כְּמַתְכֹּנֶת הַקְּטֹרֶת; שֶׁלֹּא לְהַקְטִיר עַל מִזְבַּח הַזָּהָב חוּץ מִן הַקְּטֹרֶת; לָשֵׂאת הָאָרוֹן עַל הַכָּתֵף; שֶׁלֹּא יָסוּרוּ הַבַּדִּים מִמֶּנּוּ; שֶׁיַּעֲבֹד הַלֵּוִי בַּמִּקְדָּשׁ; שֶׁלֹּא יַעֲשֶׂה אֶחָד בִּמְלֶאכֶת חֲבֵרוֹ בַּמִּקְדָּשׁ; לְקַדַּשׁ הַכּוֹהֵן לָעֲבוֹדָה; שֶׁיִּהְיוּ כָּל הַמִּשְׁמָרוֹת שֹׁווֹת בָּרְגָלִים; לִלְבֹּשׁ בִּגְדֵי כְּהֻנָּה לָעֲבוֹדָה; שֶׁלֹּא יִקָּרַע הַמְּעִיל; שֶׁלֹּא יִזַּח הַחֹשֶׁן מֵעַל הָאֵפוֹד.

יֵשׁ בִּכְלָלָן חָמֵשׁ עֶשְׂרֵה מִצְווֹת--שְׁתֵּי מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא יִכָּנֵס כּוֹהֵן שִׁכּוֹר לַמִּקְדָּשׁ; שֶׁלֹּא יִכָּנֵס לוֹ כּוֹהֵן פְּרוּעַ רֹאשׁ; שֶׁלֹּא יִכָּנֵס לוֹ כּוֹהֵן קְרוּעַ בְּגָדִים; שֶׁלֹּא יִכָּנֵס כּוֹהֵן בְּכָל עֵת אֶל הַהֵיכָל; שֶׁלֹּא יֵצֵא כּוֹהֵן מִן הַמִּקְדָּשׁ בְּשָׁעַת הָעֲבוֹדָה; לְשַׁלַּח טְמֵאִים מִן הַמִּקְדָּשׁ; שֶׁלֹּא יִכָּנֵס טָמֵא לַמִּקְדָּשׁ; שֶׁלֹּא יִכָּנֵס טָמֵא לְהַר הַבַּיִת; שֶׁלֹּא יְשַׁמַּשׁ טָמֵא; שֶׁלֹּא יְשַׁמַּשׁ טְבוּל יוֹם; לְקַדַּשׁ הָעוֹבֵד יָדָיו וְרַגְלָיו; שֶׁלֹּא יִכָּנֵס בַּעַל מוּם לַהֵיכָל וְלַמִּזְבֵּחַ; שֶׁלֹּא יַעֲבֹד בַּעַל מוּם; שֶׁלֹּא יַעֲבֹד בַּעַל מוּם עוֹבֵר; שֶׁלֹּא יַעֲבֹד זָר.

יֵשׁ בִּכְלָלָן אַרְבַּע עֶשְׂרֵה מִצְווֹת--אַרְבַּע מִצְווֹת עֲשֵׂה, וְעֶשֶׂר מִצְווֹת לֹא תַעֲשֶׂה; וְזֶה הוּא פְּרָטָן: לְהַקְרִיב כָּל הַקָּרְבָּנוֹת תְּמִימִין; שֶׁלֹּא לְהַקְדִּישׁ בַּעַל מוּם לַמִּזְבֵּחַ; שֶׁלֹּא יִשְׁחֹט; שֶׁלֹּא יִזְרֹק דָּמוֹ; שֶׁלֹּא יַקְטִיר חֶלְבּוֹ; שֶׁלֹּא יַקְרִיב בַּעַל מוּם עוֹבֵר; שֶׁלֹּא יַקְרִיב בַּעַל מוּם, אַפִלּוּ בְּקָרְבְּנוֹת הַגּוֹיִים; שֶׁלֹּא יַטִּיל מוּם בַּקֳּדָשִׁים; לִפְדּוֹת פְּסוּלֵי הַמֻּקְדָּשִׁין; לְהַקְרִיב מִיּוֹם הַשְּׁמִינִי וָהָלְאָה, וְקֹדֶם זְמָן זֶה הוּא הַנִּקְרָא מְחֻסַּר זְמָן וְאֵין מַקְרִיבִין אוֹתוֹ; שֶׁלֹּא לְהַקְרִיב אֶתְנָן וּמְחִיר; שֶׁלֹּא לְהַקְטִיר שְׂאוֹר וּדְבַשׁ; לִמְלֹחַ כָּל הַקָּרְבָּנוֹת; שֶׁלֹּא לְהַשְׁבִּית הַמֶּלַח מֵעַל הַקָּרְבָּנוֹת.

יֵשׁ בִּכְלָלָן שָׁלוֹשׁ וְעֶשְׂרִים מִצְווֹת--עֶשֶׂר מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת הָעוֹלָה כְּמַעֲשֶׂיהָ הַכְּתוּבִים עַל הַסֵּדֶר; שֶׁלֹּא לֶאֱכֹל בְּשַׂר הָעוֹלָה; סֵדֶר הַחַטָּאת; שֶׁלֹּא לֶאֱכֹל מִבְּשַׂר חַטָּאת הַפְּנִימִית; שֶׁלֹּא יַבְדִּיל בְּחַטַּאת הָעוֹף; סֵדֶר הָאָשָׁם; שֶׁיֹּאכְלוּ הַכּוֹהֲנִים בְּשַׂר קָדְשֵׁי הַקֳּדָשִׁים בַּמִּקְדָּשׁ; שֶׁלֹּא יֹאכְלוּם חוּץ לָעֲזָרָה; שֶׁלֹּא יֹאכַל זָר מִקָּדְשֵׁי קֳדָשִׁים; סֵדֶר הַשְּׁלָמִים; שֶׁלֹּא לֶאֱכֹל בְּשַׂר קֳדָשִׁים קַלִּים קֹדֶם זְרִיקַת דָּמִים; לַעֲשׂוֹת כָּל מִנְחָה כְּסֵדֶר מַעֲשֶׂיהָ הַכְּתוּבִין בַּתּוֹרָה; שֶׁלֹּא יָשִׂים שֶׁמֶן עַל מִנְחַת חוֹטֶא; שֶׁלֹּא יִתֵּן עָלֶיהָ לְבוֹנָה; שֶׁלֹּא תֵאָכֵל מִנְחַת כּוֹהֵן; שֶׁלֹּא תֵאָפֶה מִנְחָה חָמֵץ; שֶׁיֹּאכְלוּ הַכּוֹהֲנִים שְׁיַרֵי מְנָחוֹת; שֶׁיָּבִיא כָּל נְדָרָיו וְנִדְבוֹתָיו בָּרֶגֶל שֶׁפָּגַע בּוֹ רִאשׁוֹן; שֶׁלֹּא יְאַחַר נְדָרָיו וְנִדְבוֹתָיו וּשְׁאָר דְּבָרִים שְׁהוּא חַיָּב בָּהֶן; לְהַקְרִיב כָּל הַקָּרְבָּנוֹת בְּבֵית הַבְּחִירָה; לְהָבִיא קָדְשֵׁי חוּצָה לָאָרֶץ לְבֵית הַבְּחִירָה; שֶׁלֹּא לִשְׁחֹט קָרְבָּנוֹת חוּץ לָעֲזָרָה; שֶׁלֹּא לְהַקְרִיב קָרְבָּן חוּץ לָעֲזָרָה.

יֵשׁ בִּכְלָלָן תְּשַׁע עֶשְׂרֵה מִצְווֹת--שְׁמוֹנֶה עֶשְׂרֵה מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: לְהַקְרִיב שְׁנֵי כְּבָשִׂים בְּכָל יוֹם עוֹלוֹת; לְהַדְלִיק אֵשׁ עַל הַמִּזְבֵּחַ בְּכָל יוֹם; שֶׁלֹּא לְכַבּוֹתָהּ; לְהָרִים אֶת הַדֶּשֶׁן בְּכָל יוֹם; לְהַקְטִיר קְטֹרֶת בְּכָל יוֹם; לְהַדְלִיק נֵרוֹת בְּכָל יוֹם; שֶׁיַּקְרִיב כּוֹהֵן גָּדוֹל מִנְחָה בְּכָל יוֹם, וְהִיא הַנִּקְרֵאת חֲבִתִּין; לְהוֹסִיף שְׁנֵי כְּבָשִׂים עוֹלוֹת בַּשַּׁבָּת; לַעֲשׂוֹת לֶחֶם הַפָּנִים; מוּסַף רָאשֵׁי חֳדָשִׁים; מוּסַף הַפֶּסַח; לְהַקְרִיב עֹמֶר הַתְּנוּפָה; לִסְפֹּר כָּל אִישׁ וְאִישׁ שִׁבְעָה שָׁבוּעוֹת מִיּוֹם הַקְרָבַת הָעֹמֶר; מוּסַף עֲצֶרֶת; לְהָבִיא שְׁתֵּי הַלֶּחֶם עִם הַקָּרְבָּנוֹת הַבָּאוֹת בִּגְלַל הַלֶּחֶם בְּיוֹם עֲצֶרֶת; מוּסַף רֹאשׁ הַשָּׁנָה; מוּסַף יוֹם צוֹם; מוּסַף הֶחָג; מוּסַף שְׁמִינִי עֲצֶרֶת.

יֵשׁ בִּכְלָלָן שְׁמוֹנֶה מִצְווֹת--שְׁתֵּי מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לֶאֱכֹל קֳדָשִׁים שֶׁנִּפְסְלוּ וְשֶׁהֻטָּל בָּהֶם מוּם; שֶׁלֹּא לֶאֱכֹל פִּגּוּל; שֶׁלֹּא יוֹתִיר קֳדָשִׁים לְאַחַר זְמַנָּן; שֶׁלֹּא יֹאכַל נוֹתָר; שֶׁלֹּא יֹאכַל קֳדָשִׁים שֶׁנִּטְמְאוּ; שֶׁלֹּא יֹאכַל אָדָם שֶׁנִּטְמָא אֶת הַקֳּדָשִׁים; לִשְׂרֹף אֶת הַנּוֹתָר; לִשְׂרֹף אֶת הַטָּמֵא.

מִצְוַת עֲשֵׂה אַחַת--וְהִיא שֶׁיַּעֲשֶׂה מַעֲשֵׂה יוֹם הַכִּפּוּרִים כֻּלּוֹ עַל הַסֵּדֶר כְּמוֹ שֶׁכָּתוּב בְּפָרָשַׁת אַחֲרֵי מוֹת, הַקָּרְבָּנוֹת וְהַוִּדּוּיִין וְשִׁלּוּחַ הַשָּׂעִיר וּשְׁאָר הָעֲבוֹדָה.

יֵשׁ בִּכְלָלָן שָׁלוֹשׁ מִצְווֹת--אַחַת מִצְוַת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לְשַׁלַּם הַמּוֹעֵל אֲשֶׁר חָטָא בְּתוֹסֶפֶת חֹמֶשׁ וְקָרְבָּן, וְזֶה הוּא דִּין הַמּוֹעֵל; שֶׁלֹּא לַעֲבֹד בַּקֳּדָשִׁים; שֶׁלֹּא לָגֹז קֳדָשִׁים.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, מֵאָה וְשָׁלוֹשׁ--מֵהֶן שֶׁבַע וְאַרְבָּעִים מִצְווֹת עֲשֵׂה, וְשֵׁשׁ וַחֲמִשִּׁים מִצְווֹת לֹא תַעֲשֶׂה.

סֵפֶר הַקָּרְבָּנוֹת 
הִלְכּוֹתָיו שֵׁשׁ, וְזֶה הוּא סִדּוּרָן: הִלְכּוֹת קָרְבַּן פֶּסַח, הִלְכּוֹת חֲגִיגָה, הִלְכּוֹת בְּכוֹרוֹת, הִלְכּוֹת שְׁגָגוֹת, הִלְכּוֹת מְחֻסְּרֵי כַּפָּרָה, הִלְכּוֹת תְּמוּרָה.

יֵשׁ בִּכְלָלָן שֵׁשׁ עֶשְׂרֵה מִצְווֹת--אַרְבַּע מִצְווֹת עֲשֵׂה, וּשְׁתֵּים עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: לִשְׁחֹט הַפֶּסַח בִּזְמַנּוֹ; שֶׁלֹּא לִזְבֹּחַ אוֹתוֹ עַל הֶחָמֵץ; שֶׁלֹּא תָלִין אֵמוּרָיו; לִשְׁחֹט פֶּסַח שֵׁנִי; לֶאֱכֹל בְּשַׂר הַפֶּסַח עַל מַצָּה וּמָרוֹר בְּלֵילֵי חֲמִשָּׁה עָשָׂר; לֶאֱכֹל בְּשַׂר פֶּסַח שֵׁנִי עַל מַצָּה וּמָרוֹר בְּלֵילֵי חֲמִשָּׁה עָשָׂר לַחֹדֶשׁ הַשֵּׁנִי; שֶׁלֹּא יֹאכַל נָא וּמְבֻשָּׁל; שֶׁלֹּא יוֹצִיא מִבְּשַׂר הַפֶּסַח חוּץ לַחֲבוּרָה; שֶׁלֹּא יֹאכַל מִמֶּנּוּ מְשֻׁמָּד; שֶׁלֹּא יַאֲכִיל מִמֶּנּוּ לְתוֹשָׁב אוֹ שָׂכִיר; שֶׁלֹּא יֹאכַל מִמֶּנּוּ עָרֵל; שֶׁלֹּא יִשְׁבֹּר בּוֹ עֶצֶם; שֶׁלֹּא יִשְׁבֹּר עֶצֶם בְּפֶסַח שֵׁנִי; שֶׁלֹּא יַשְׁאִיר מִמֶּנּוּ לַבֹּקֶר; שֶׁלֹּא יַשְׁאִיר מִפֶּסַח שֵׁנִי לַבֹּקֶר; שֶׁלֹּא יַשְׁאִיר מִבְּשַׂר חֲגִיגַת אַרְבָּעָה עָשָׂר עַד יוֹם שְׁלִישִׁי.

יֵשׁ בִּכְלָלָן שֵׁשׁ מִצְווֹת--אַרְבַּע מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לְהֵרָאוֹת פְּנֵי ה'; לָחֹג בִּשְׁלוֹשָׁה רְגָלִים; לִשְׂמֹחַ בָּרְגָלִים; שֶׁלֹּא יֵרָאֶה רֵיקָם; שֶׁלֹּא יַעֲזֹב לֵוִי מִלְּשַׂמְּחוֹ וְלִתֵּן לוֹ מַתְּנוֹתָיו בָּרְגָלִים; לְהַקְהִיל אֶת הָעָם בְּחַג הַסֻּכּוֹת בְּמוֹצָאֵי שְׁמִטָּה.

יֵשׁ בִּכְלָלָן חָמֵשׁ מִצְווֹת--שְׁתֵּי מִצְווֹת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַפְרִישׁ בְּכוֹרוֹת; שֶׁלֹּא יֵאָכֵל בְּכוֹר תָּמִים חוּץ לִירוּשָׁלַיִם; שֶׁלֹּא יִפָּדֶה הַבְּכוֹר; לְהַפְרִישׁ מַעְשַׂר בְּהֵמָה; שֶׁלֹּא יִגָּאֵל מַעְשַׂר בְּהֵמָה.
וְכָלַלְתִּי הַמַּעֲשֵׂר עִם הַבְּכוֹר--לְפִי שֶׁמַּעֲשֵׂה שְׁנֵיהֶם כְּאֶחָד, וְהַכָּתוּב כְּלָלוֹ עִמּוֹ: שֶׁנֶּאֱמָר "וְאֶת-דָּמָם תִּזְרֹק" --כָּךְ לָמְדוּ מִפִּי הַשְּׁמוּעָה, שֶׁזֶּה דַּם מַעֲשֵׂר וְדַם בְּכוֹר.

יֵשׁ בִּכְלָלָן חָמֵשׁ מִצְווֹת עֲשֵׂה; וְזֶה הוּא פְּרָטָן: שֶׁיַּקְרִיב הַיָּחִיד קָרְבַּן חַטָּאת קָבוּעַ עַל שִׁגְגָתוֹ; שֶׁיַּקְרִיב אָשָׁם מִי שֶׁלֹּא נוֹדַע לוֹ אִם חָטָא אִם לֹא חָטָא עַד שֶׁיִּוָּדַע לוֹ וְיָבִיא חַטָּאתוֹ, וְזֶה הוּא הַנִּקְרָא אָשָׁם תָּלוּי; שֶׁיַּקְרִיב הַחוֹטֶא אָשָׁם עַל עֲבֵרוֹת יְדוּעוֹת, וְזֶה הוּא הַנִּקְרָא אָשָׁם וַדַּאי; שֶׁיַּקְרִיב הַחוֹטֶא קָרְבָּן עַל עֲבֵרוֹת יְדוּעוֹת, אִם הָיָה עָשִׁיר בְּהֵמָה וְאִם הָיָה עָנִי עוֹף אוֹ עֲשִׂירִית הָאֵיפָה, וְזֶה הוּא הַנִּקְרָא קָרְבַּן עוֹלֶה וְיוֹרֵד; שֶׁיַּקְרִיבוּ הַסַּנְהֶדְּרִין קָרְבָּן, אִם טָעוּ וְהוֹרוּ שֶׁלֹּא כַּהֲלָכָה בְּאַחַת מִן הַחֲמוּרוֹת.

יֵשׁ בִּכְלָלָן אַרְבַּע מִצְווֹת עֲשֵׂה; וְזֶה הוּא פְּרָטָן: שֶׁתַּקְרִיב הַזָּבָה כְּשֶׁתִּטְהַר קָרְבָּן; שֶׁתַּקְרִיב הַיּוֹלֶדֶת כְּשֶׁתִּטְהַר קָרְבָּן; שֶׁיַּקְרִיב הַזָּב כְּשֶׁיִּטְהַר קָרְבָּן; שֶׁיַּקְרִיב מְצֹרָע כְּשֶׁיִּטְהַר קָרְבָּן.
וְאַחַר שֶׁיַּקְרִיבוּ קָרְבְּנוֹתֵיהֶן, תִּגָּמֵר טַהְרָתָן.

יֵשׁ בִּכְלָלָן שָׁלוֹשׁ מִצְווֹת--אַחַת מִצְוַת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא יָמִיר; שֶׁתִּהְיֶה הַתְּמוּרָה קֹדֶשׁ, אִם הֵמִיר; שֶׁלֹּא יְשַׁנֶּה הַקֳּדָשִׁים מִקְּדֻשָּׁה לִקְדֻשָּׁה.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, תֵּשַׁע וּשְׁלוֹשִׁים--מֵהֶן עֶשְׂרִים מִצְווֹת עֲשֵׂה, וּתְשַׁע עֶשְׂרֵה מִצְווֹת לֹא תַעֲשֶׂה.

סֵפֶר טַהְרָה 
הִלְכּוֹתָיו שְׁמוֹנֶה, וְזֶה הוּא סִדּוּרָן: הִלְכּוֹת טֻמְאַת מֵת, הִלְכּוֹת פָּרָה אֲדֻמָּה, הִלְכּוֹת טֻמְאַת צָרַעַת, הִלְכּוֹת מְטַמְּאֵי מִשְׁכָּב וּמוֹשָׁב, הִלְכּוֹת שְׁאָר אֲבוֹת הַטְּמָאוֹת, הִלְכּוֹת טֻמְאַת אֹכָלִין, הִלְכּוֹת כֵּלִים, הִלְכּוֹת מִקְווֹת.

מִצְוַת עֲשֵׂה אַחַת, וְהִיא דִּין טֻמְאַת מֵת.

יֵשׁ בִּכְלָלָן שְׁתֵּי מִצְווֹת עֲשֵׂה; וְזֶה הוּא פְּרָטָן: דִּין פָּרָה אֲדֻמָּה; דִּין טֻמְאַת מֵי נִדָּה וְטַהְרָתָן.

יֵשׁ בִּכְלָלָן שְׁמוֹנֶה מִצְווֹת--שֵׁשׁ מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לְהוֹרוֹת בְּצָרַעַת אָדָם כְּדִינָהּ הַכָּתוּב בַּתּוֹרָה; שֶׁלֹּא יָקֹץ סִימָנֵי טֻמְאָה; שֶׁלֹּא יְגַלַּח הַנֶּתֶק; שֶׁיְּהֶא הַמְּצֹרָע מְפֻרְסָם בִּקְרִיעַת בְּגָדָיו וּפְרִיעַת רֹאשׁוֹ וַעֲטִיָּה עַל שָׂפָם; טַהְרַת צָרַעַת; שֶׁיְּגַלַּח הַמְּצֹרָע אֶת כָּל שְׂעָרוֹ כְּשֶׁיִּטְהַר; דִּין צָרַעַת הַבֶּגֶד; דִּין צָרַעַת הַבַּיִת.

יֵשׁ בִּכְלָלָן אַרְבַּע מִצְווֹת עֲשֵׂה; וְזֶה הוּא פְּרָטָן: דִּין טֻמְאַת נִדָּה; דִּין טֻמְאַת יוֹלֶדֶת; דִּין טֻמְאַת זָבָה; דִּין טֻמְאַת זָב.

יֵשׁ בִּכְלָלָן שָׁלוֹשׁ מִצְווֹת עֲשֵׂה; וְזֶה הוּא פְּרָטָן: דִּין טֻמְאַת נְבֵלָה; דִּין טֻמְאַת שֶׁרֶץ; דִּין טֻמְאַת שִׁכְבַת זֶרַע.
וַעֲבוֹדָה זָרָה מְטַמְּאָה כְּשֶׁרֶץ, וְטֻמְאָתָהּ מִדִּבְרֵי סוֹפְרִים.

מִצְוַת עֲשֵׂה אַחַת, וְהִיא דִּין טֻמְאַת מַשְׁקִין וְאֹכָלִין וְהֶכְשֵׁרָן.

עִנְיַן אֵלּוּ הַהֲלָכוֹת לֵידַע כֵּלִים שֶׁמְּקַבְּלִין טֻמְאָה מִכָּל אֵלּוּ הַטְּמָאוֹת, וְכֵלִים שְׁאֵינָן מִטַּמְּאִין, וְכֵיצַד מִטַּמְּאִין הַכֵּלִים וּמְטַמְּאִין.

מִצְוַת עֲשֵׂה אַחַת, וְהִיא שֶׁיִּטְבֹּל כָּל טָמֵא בְּמֵי מִקְוָה וְאַחַר כָּךְ יִטְהַר.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, עֶשְׂרִים--מֵהֶן שְׁמוֹנֶה עֶשְׂרֵה מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה.

סֵפֶר נְזָקִים 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת נִזְקֵי מָמוֹן, הִלְכּוֹת גְּנֵבָה, הִלְכּוֹת גְּזֵלָה וַאֲבֵדָה, הִלְכּוֹת חוֹבֵל וּמַזִּיק, הִלְכּוֹת רוֹצֵחַ וּשְׁמִירַת נֶפֶשׁ.

יֵשׁ בִּכְלָלָן אַרְבַּע מִצְווֹת עֲשֵׂה; וְזֶה הוּא פְּרָטָן: דִּין הַשּׁוֹר; דִּין הַהֶבְעֵר; דִּין הַבּוֹר; דִּין הַהַבְעָרָה.

יֵשׁ בִּכְלָלָן שֶׁבַע מִצְווֹת--שְׁתֵּי מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִגְנֹב מָמוֹן; דִּין הַגַּנָּב; לְצַדַּק הַמֹּאזְנַיִם עִם הַמִּשְׁקָלוֹת; שֶׁלֹּא יַעֲשֶׂה עָוֶל בַּמִּדּוֹת וּבַמִּשְׁקָלוֹת; שֶׁלֹּא יִהְיֶה לָאָדָם אֶבֶן וְאֶבֶן אֵיפָה וְאֵיפָה, אַף עַל פִּי שְׁאֵינוּ לוֹקֵחַ וְנוֹתֵן בָּהֶם; שֶׁלֹּא יַסִּיג גְּבוּל; שֶׁלֹּא לִגְנֹב נְפָשׁוֹת.

יֵשׁ בִּכְלָלָן שֶׁבַע מִצְווֹת--שְׁתֵּי מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִגְזֹל; שֶׁלֹּא לַעֲשֹׁק; שֶׁלֹּא לַחְמֹד; שֶׁלֹּא לְהִתְאַוּוֹת; לְהָשִׁיב אֶת הַגְּזֵלָה; שֶׁלֹּא יִתְעַלַּם מִן הָאֲבֵדָה; לְהָשִׁיב הָאֲבֵדָה.

מִצְוַת עֲשֵׂה אַחַת, וְהִיא דִּין חוֹבֵל בַּחֲבֵרוֹ אוֹ מַזִּיק מְמוֹן חֲבֵרוֹ.

יֵשׁ בִּכְלָלָן שְׁבַע עֶשְׂרֵה מִצְווֹת--שֶׁבַע מִצְווֹת עֲשֵׂה, וְעֶשֶׂר מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִרְצֹחַ; שֶׁלֹּא לִקַּח כֹּפֶר לְנֶפֶשׁ רוֹצֵחַ, אֵלָא יוּמַת; לְהַגְלוֹת הָרוֹצֵחַ בִּשְׁגָגָה; שֶׁלֹּא לִקַּח כֹּפֶר לִמְחֻיַּב גָּלוּת; שֶׁלֹּא יוּמַת הָרוֹצֵחַ כְּשֶׁיִּרְצַח, קֹדֶם עֲמִידָה בַּדִּין; לְהַצִּיל הַנִּרְדָּף בְּנַפְשׁוֹ שֶׁלָּרוֹדֵף; שֶׁלֹּא לָחוּס עַל הָרוֹדֵף; שֶׁלֹּא לַעֲמֹד עַל דָּם; לְהַפְרִישׁ עָרֵי מִקְלָט וּלְכַוַּן לָהֶם הַדֶּרֶךְ; לַעֲרֹף אֶת הָעֶגְלָה בַּנַּחַל; שֶׁלֹּא יַעֲבֹד בְּאוֹתָהּ קַרְקָע וְלֹא תִזָּרַע; שֶׁלֹּא לָשׂוּם דָּמִים; לַעֲשׂוֹת מַעֲקֶה; שֶׁלֹּא יַכְשִׁיל תָּמִים בְּדָבָר; לִפְרֹק עִם מִי שֶׁנִּכְשַׁל בַּדֶּרֶךְ; לִטְעֹן עִמּוֹ; שֶׁלֹּא יַנִּיחֶנּוּ בַּדֶּרֶךְ נִבְהָל בְּמַשָּׂאוֹ וְיֵלֵךְ לוֹ.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שֵׁשׁ וּשְׁלוֹשִׁים--מֵהֶן שֵׁשׁ עֶשְׂרֵה מִצְווֹת עֲשֵׂה, וְעֶשְׂרִים מִצְווֹת לֹא תַעֲשֶׂה.

סֵפֶר קִנְיָן 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת מְכִירָה, הִלְכּוֹת זְכִיָּה וּמַתָּנָה, הִלְכּוֹת שְׁכֵנִים, הִלְכּוֹת שְׁלוּחִין וְשֻׁתָּפִין, הִלְכּוֹת עֲבָדִים.

יֵשׁ בִּכְלָלָן חָמֵשׁ מִצְווֹת--אַחַת מִצְוַת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: דִּין מֶקָּח וּמִמְכָּר; שֶׁלֹּא יוֹנֶה בְּמֶקָּח וּמִמְכָּר; שֶׁלֹּא יוֹנֶה בִּדְבָרִים; שֶׁלֹּא יוֹנֶה גֵּר צֶדֶק בִּמְמוֹנוֹ; שֶׁלֹּא יוֹנֵהוּ בִּדְבָרִים.

עִנְיַן אֵלּוּ הַהֲלָכוֹת לֵידַע דִּין זוֹכֶה מִן הַהֶפְקֵר הֵיאַךְ יִקְנֶה וּבְמַה יִקְנֶה, וְדִין נוֹתֵן מַתָּנָה וּמְקַבֵּל וְאֵיזוֹ מַתָּנָה חוֹזֶרֶת וְאֵיזוֹ אֵינָהּ חוֹזֶרֶת.

עִנְיַן אֵלּוּ הַהֲלָכוֹת לֵידַע דִּין חִלּוּק הַקַּרְקָעוֹת בֵּין הַשֻּׁתָּפִין, וְהַרְחָקַת נִזְקֵי כָּל אֶחָד מֵהֶם מִשְּׁכֵנוֹ וּמִבַּעַל הַמְּצָר שֶׁלּוֹ, וְדִין בַּעַל הַמְּצָר.

עִנְיַן אֵלּוּ הַהֲלָכוֹת לֵידַע דִּין שְׁלוּחוֹ שֶׁלָּאָדָם וְשֻׁתָּפוֹ, וּמִשְׁפְּטֵיהֶן בְּמֶקָּחָן וּמִמְכָּרָן וּבְהֶפְסֵדָן וּשְׂכָרָן.

יֵשׁ בִּכְלָלָן שְׁלוֹשׁ עֶשְׂרֵה מִצְווֹת--חָמֵשׁ מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: דִּין קִנְיַן עֶבֶד עִבְרִי; שֶׁלֹּא יִמָּכֵר מִמְכֶּרֶת עֶבֶד; שֶׁלֹּא יַעֲבִידֶנּוּ בְּפֶרֶךְ; שֶׁלֹּא נַנִּיחַ גֵּר תּוֹשָׁב לִרְדּוֹת בּוֹ בְּפֶרֶךְ; שֶׁלֹּא נַעֲבֹד בּוֹ עֲבוֹדַת עֶבֶד; לְהַעְנִיק לוֹ בְּצֵאתוֹ חָפְשִׁי; שֶׁלֹּא יֵצֵא רֵיקָם; לִפְדּוֹת אָמָה עִבְרִיָּה; לְיַעֲדָהּ; שֶׁלֹּא תִמָּכֵר; לַעֲבֹד בְּעֶבֶד כְּנַעֲנִי לְעוֹלָם, אֵלָא אִם הִפִּיל לוֹ אֲדוֹנָיו אֶחָד מֵרָאשֵׁי אֵבָרָיו; שֶׁלֹּא לְהַסְגִּיר עֶבֶד שֶׁבָּרַח מֵחוּצָה לָאָרֶץ לְאֶרֶץ יִשְׂרָאֵל; שֶׁלֹּא לְהוֹנוֹת עֶבֶד זֶה הַנִּצּוֹל אֵלֵינוּ.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שְׁמוֹנֶה עֶשְׂרֵה--שֵׁשׁ מֵהֶן מִצְווֹת עֲשֵׂה, וּשְׁתֵּים עֶשְׂרֵה מִצְווֹת לֹא תַעֲשֶׂה.

סֵפֶר מִשְׁפָּטִים 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת שְׂכִירוּת, הִלְכּוֹת שְׁאֵלָה וּפִקָּדוֹן, הִלְכּוֹת מַלְוֶה וְלוֹוֶה, הִלְכּוֹת טוֹעֵן וְנִטְעָן, הִלְכּוֹת נְחָלוֹת.

יֵשׁ בִּכְלָלָן שֶׁבַע מִצְווֹת--שָׁלוֹשׁ מִצְווֹת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: דִּין שָׂכִיר וְשׁוֹמֵר שָׂכָר; לִתֵּן שְׂכַר שָׂכִיר בְּיוֹמוֹ; שֶׁלֹּא יְאַחַר שְׂכַר שָׂכִיר אַחַר זְמַנּוֹ; שֶׁיֹּאכַל הַשָּׂכִיר מִן הַמְּחֻבָּר שֶׁיַּעֲשֶׂה בּוֹ; שֶׁלֹּא יֹאכַל הַשָּׂכִיר מִן הַמְּחֻבָּר שֶׁלֹּא בְּשָׁעַת גְּמָר מְלָאכָה; שֶׁלֹּא יוֹלִיךְ הַשָּׂכִיר בְּיָדוֹ יָתֵר עַל מַה שֶׁאָכַל; שֶׁלֹּא יַחְסֹם שׁוֹר בְּדִישׁוֹ, וְכֵן שְׁאָר הַבְּהֵמָה.

יֵשׁ בִּכְלָלָן שְׁתֵּי מִצְווֹת עֲשֵׂה: דִּין הַשּׁוֹאֵל; דִּין שׁוֹמֵר חִנָּם.

יֵשׁ בִּכְלָלָן שְׁתֵּים עֶשְׂרֵה מִצְווֹת--אַרְבַּע מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: לְהַלְווֹת לְעָנִי וּמָךְ; שֶׁלֹּא יִגֹּשׂ אוֹתוֹ; לִנְגֹשׂ אֶת הַנָּכְרִי; שֶׁלֹּא יְמַשְׁכַּן בַּעַל חוֹב בִּזְרוֹעַ; לְהַחְזִיר הַמַּשְׁכּוֹן לִבְעָלָיו, בִּזְמָן שְׁהוּא צָרִיךְ לוֹ; שֶׁלֹּא יְאַחַר הַמַּשְׁכּוֹן מִבְּעָלָיו הֶעָנִי, בְּעֵת שְׁהוּא צָרִיךְ לוֹ; שֶׁלֹּא יַחְבֹּל אַלְמָנָה; שֶׁלֹּא יַחְבֹּל כֵּלִים שֶׁעוֹשִׂין בָּהֶן אֹכֶל נֶפֶשׁ; שֶׁלֹּא יִתֵּן הַמַּלְוֶה בְּרִבִּית; שֶׁלֹּא יִלְוֶה הַלּוֹוֶה בְּרִבִּית; שֶׁלֹּא יִתְעַסַּק אָדָם בֵּין מַלְוֶה וְלוֹוֶה בְּרִבִּית, לֹא יָעִיד בֵּינֵיהֶם וְלֹא יִכְתֹּב שְׁטָר וְלֹא יַעֲרֹב; לִלְווֹת מִן הַנָּכְרִי וּלְהַלְווֹתוֹ בְּרִבִּית.

מִצְוַת עֲשֵׂה אַחַת, וְהִיא דִּין טוֹעֵן וּמוֹדֶה אוֹ כּוֹפֵר.

מִצְוַת עֲשֵׂה אַחַת, וְהִיא דִּין סֵדֶר נְחָלוֹת.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שָׁלוֹשׁ וְעֶשְׂרִים--מֵהֶן אַחַת עֶשְׂרֵה מִצְווֹת עֲשֵׂה, וּשְׁתֵּים עֶשְׂרֵה מִצְווֹת לֹא תַעֲשֶׂה.

סֵפֶר שׁוֹפְטִים 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת סַנְהֶדְּרִין וְהָעֻנְשִׁין הַמְּסוּרִין לָהֶם, הִלְכּוֹת עֵדוּת, הִלְכּוֹת מַמְרִים, הִלְכּוֹת אֵבֶל, הִלְכּוֹת מְלָכִים וּמִלְחָמוֹת.

יֵשׁ בִּכְלָלָן שְׁלוֹשִׁים מִצְווֹת--עֶשֶׂר מִצְווֹת עֲשֵׂה, וְעֶשְׂרִים מִצְווֹת לֹא תַעֲשֶׂה; וְזֶה הוּא פְּרָטָן: לְמַנּוֹת שׁוֹפְטִים; שֶׁלֹּא לְמַנּוֹת דַּיָּן שְׁאֵינוּ יוֹדֵעַ דֶּרֶךְ הַמִּשְׁפָּט; לִנְטוֹת אַחֲרֵי רַבִּים, אִם נֶחְלְקוּ הַשּׁוֹפְטִים; שֶׁלֹּא לַהְרֹג אִם רַבּוּ הַמְּחַיְּבִין בְּאִישׁ אֶחָד, עַד שֶׁיִּהְיוּ יָתֵר שְׁנַיִם; שֶׁלֹּא יְלַמַּד חוֹבָה מִי שֶׁלִּמַּד זְכוּת בְּדִינֵי נְפָשׁוֹת; לַהְרֹג בִּסְקֵלָה; לַהְרֹג בִּשְׂרֵפָה; לַהְרֹג בְּסַיִף; לַהְרֹג בְּחָנֵק; לִתְלוֹת; לִקְבֹּר הַנֶּהְרָג בְּיוֹם הֲרִיגָתוֹ; שֶׁלֹּא תָלִין נִבְלָתוֹ; שֶׁלֹּא לְהַחֲיוֹת מְכַשֵּׁף; לְהַלְקוֹת לָרָשָׁע; שֶׁלֹּא יוֹסִיף בְּהַכָּיַת הַלּוֹקֶה; שֶׁלֹּא לַהְרֹג נָקִי בְּאֻמְדַּן הַדַּעַת; שֶׁלֹּא לַעֲנֹשׁ אָנוּס; שֶׁלֹּא לָחוּס עַל הוֹרֵג חֲבֵרוֹ אוֹ חוֹבֵל בּוֹ; שֶׁלֹּא לְרַחַם עַל הַדַּל בַּדִּין; שֶׁלֹּא לְהַדַּר גָּדוֹל בַּדִּין; שֶׁלֹּא לְהַטּוֹת הַדִּין עַל בַּעַל עֲבֵרוֹת, אַף עַל פִּי שְׁהוּא חוֹטֶא; שֶׁלֹּא לְעַוַּל מִשְׁפָּט; שֶׁלֹּא לְהַטּוֹת מִשְׁפַּט גֵּר יָתוֹם; לִשְׁפֹּט בְּצֶדֶק; שֶׁלֹּא לְיִרְאָה בַּדִּין מֵאִישׁ זְרוֹעַ; שֶׁלֹּא לִקַּח שֹׁחַד; שֶׁלֹּא לִשָּׂא שֵׁמַע שָׁוְא; שֶׁלֹּא לְקַלַּל הַדַּיָּנִין; שֶׁלֹּא לְקַלַּל הַנָּשִׂיא; שֶׁלֹּא לְקַלַּל אָדָם מִשְּׁאָר בְּנֵי יִשְׂרָאֵל הַכְּשֵׁרִים.

יֵשׁ בִּכְלָלָן שְׁמוֹנֶה מִצְווֹת--שָׁלוֹשׁ מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהָעִיד בְּבֵית דִּין לְמִי שֶׁיּוֹדֵעַ לוֹ עֵדוּת; לִדְרֹשׁ וְלַחְקֹר הָעֵדִים; שֶׁלֹּא יוֹרֶה הָעֵד בְּדִין זֶה שֶׁהֵעִיד עָלָיו, בְּדִינֵי נְפָשׁוֹת; שֶׁלֹּא יָקוּם דָּבָר בְּעֵדוּת אֶחָד; שֶׁלֹּא יָעִיד בַּעַל עֲבֵרָה; שֶׁלֹּא יָעִיד קָרוֹב; שֶׁלֹּא לְהָעִיד בְּשֶׁקֶר; לַעֲשׂוֹת לְעֵד זוֹמֵם כַּאֲשֶׁר זָמַם.

יֵשׁ בִּכְלָלָן תֵּשַׁע מִצְווֹת--שָׁלוֹשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת עַל פִּי הַתּוֹרָה שֶׁיֹּאמְרוּ בֵּית דִּין הַגָּדוֹל; שֶׁלֹּא לָסוּר מִדִּבְרֵיהֶם; שֶׁלֹּא לְהוֹסִיף עַל הַתּוֹרָה, לֹא בְּמִצְווֹת שֶׁבִּכְתָב וְלֹא בְּפֵרוּשָׁן שֶׁלָּמַדְנוּ מִפִּי הַשְּׁמוּעָה; שֶׁלֹּא לִגְרֹעַ מִן הַכֹּל; שֶׁלֹּא לְקַלַּל אָב וָאֵם; שֶׁלֹּא לְהַכּוֹת אָב וָאֵם; לְכַבַּד אָב וָאֵם; לְיִרְאָה מֵאָב וָאֵם; שֶׁלֹּא יִהְיֶה הַבֵּן סוֹרֵר וּמוֹרֶה עַל קוֹל אָבִיו וְאִמּוֹ.

יֵשׁ בִּכְלָלָן אַרְבַּע מִצְווֹת--אַחַת מִצְוַת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהִתְאַבַּל עַל הַקְּרוֹבִים, וְאַפִלּוּ כּוֹהֵן מִטַּמֵּא וּמִתְאַבֵּל עַל הַקְּרוֹבִים.
וְאֵין אָדָם מִתְאַבֵּל עַל הֲרוּגֵי בֵּית דִּין; וּלְפִי זֶה כָּלַלְתִּי הֲלָכוֹת אֵלּוּ בְּסֵפֶר זֶה, שְׁהֶן מֵעֵין קְבוּרָה בְּיוֹם מִיתָה שְׁהִיא מִצְוַת עֲשֵׂה.
שֶׁלֹּא יִטַּמֵּא כּוֹהֵן גָּדוֹל לַקְּרוֹבִים; שֶׁלֹּא יִכָּנֵס עִם הַמֵּת בְּאֹהֶל; שֶׁלֹּא יִטַּמֵּא כּוֹהֵן הִדְיוֹט לְנֶפֶשׁ אָדָם אֵלָא לַקְּרוֹבִים בִּלְבָד.

יֵשׁ בִּכְלָלָן שָׁלוֹשׁ וְעֶשְׂרִים מִצְווֹת--עֶשֶׂר מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: לְמַנּוֹת מֶלֶךְ מִיִּשְׂרָאֵל; שֶׁלֹּא יִמָּנֶה מִקְּהַל גֵּרִים; שֶׁלֹּא יַרְבֶּה לוֹ נָשִׁים; שֶׁלֹּא יַרְבֶּה לוֹ סוּסִים; שֶׁלֹּא יַרְבֶּה לוֹ כֶּסֶף וְזָהָב; לְהַחְרִים שִׁבְעָה עֲמָמִים; שֶׁלֹּא לְהַחֲיוֹת מֵהֶן נְשָׁמָה; לִמְחוֹת זַרְעוֹ שֶׁלַּעֲמָלֵק; לִזְכֹּר מַה שֶׁעָשָׂה עֲמָלֵק; שֶׁלֹּא לִשְׁכֹּחַ מַעֲשָׂיו הָרָעִים וַאֲרִיבָתוֹ בַּדֶּרֶךְ; שֶׁלֹּא לִשְׁכֹּן בְּאֶרֶץ מִצְרַיִם; לִשְׁלֹחַ שָׁלוֹם לְיוֹשְׁבֵי הָעִיר כְּשֶׁצָּרִים עָלֶיהָ, וְלָדוּן בָּהּ כַּאֲשֶׁר מְפֹרָשׁ בַּתּוֹרָה, אִם תַּשְׁלִים וְאִם לֹא תַשְׁלִים; שֶׁלֹּא לִדְרֹשׁ שָׁלוֹם מֵעַמּוֹן וּמוֹאָב בִּלְבָד, כְּשֶׁצָּרִים עֲלֵיהֶן; שֶׁלֹּא לְהַשְׁחִית אִילָנֵי מַאֲכָל בַּמָּצוֹר; לְהַתְקִין יָד שֶׁיֵּצְאוּ בּוֹ בַּעֲלֵי הַמַּחֲנֶה לְהִפָּנוֹת בּוֹ; לְהַתְקִין יָתֵד לַחְפֹּר בּוֹ; לִמְשֹׁחַ כּוֹהֵן לְדַבַּר בְּאָזְנֵי אַנְשֵׁי הַצָּבָא בְּשָׁעַת הַמִּלְחָמָה; לִהְיוֹת מְאָרֵס וּבוֹנֶה בִּנְיָן וְנוֹטֵעַ כֶּרֶם שְׂמֵחִין בְּקִנְיָנָם שָׁנָה תְּמִימָה, וּמַחְזִירִין אוֹתָן מִן הַמִּלְחָמָה; שֶׁלֹּא יַעֲבֹר עֲלֵיהֶן דָּבָר, וְלֹא יֵצְאוּ אַפִלּוּ לְצָרְכֵּי הָעִיר וְצָרְכֵּי הַגְּדוּד וְדוֹמֶה לָהֶן; שֶׁלֹּא לַעֲרֹץ וְלַחְזֹר לְאָחוֹר בְּשָׁעַת מִלְחָמָה; דִּין יְפַת תֹּאַר; שֶׁלֹּא תִמָּכֵר יְפַת תֹּאַר; שֶׁלֹּא יִכְבְּשֶׁנָּה לְעַבְדוּת אַחַר שֶׁנִּבְעֲלָה.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, אַרְבַּע וְשִׁבְעִים--מֵהֶן שֶׁבַע וְעֶשְׂרִים מִצְווֹת עֲשֵׂה, וְשֶׁבַע וְאַרְבָּעִים מִצְווֹת לֹא תַעֲשֶׂה.

וְנִמְצְאוּ כָּל הַהֲלָכוֹת שֶׁלְּאַרְבָּעָה עָשָׂר סֵפֶר, שָׁלוֹשׁ וּשְׁמוֹנִים הֲלָכוֹת.

וְעַתָּה אַתְחִיל לְבָאַר מִשְׁפְּטֵי כָּל מִצְוָה וּמִצְוָה וְכָל הַדִּינִין הַנִּגְלָלִין עִמָּהּ מֵעִנְיָנָהּ עַל סֵדֶר הַהֲלָכוֹת, בְּעֶזְרַת שַׁדָּי.

מְשֹׁךְ חַסְדְּךָ, לְיֹדְעֶיךָ; וְצִדְקָתְךָ, לְיִשְׁרֵי-לֵב .

סֵפֶר רִאשׁוֹן וְהוּא סֵפֶר הַמַּדָּע 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת יְסוֹדֵי הַתּוֹרָה, הִלְכּוֹת דֵּעוֹת, הִלְכּוֹת תַּלְמוּד תּוֹרָה, הִלְכּוֹת עֲבוֹדָה זָרָה וְחֻקּוֹת הַגּוֹיִים, הִלְכּוֹת תְּשׁוּבָה.

[.
יֵשׁ בִּכְלָלָן עֶשֶׂר מִצְווֹת--שֵׁשׁ מִצְווֹת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: לֵידַע שֶׁיֵּשׁ שָׁם אֱלוֹהַּ; שֶׁלֹּא יַעֲלֶה בְּמַחְשָׁבָה שֶׁיֵּשׁ שָׁם אֱלוֹהַּ זוּלָתִי ה'; לְיַחֲדוֹ; לְאָהֳבוֹ; לְיִרְאָה מִמֶּנּוּ; לְקַדַּשׁ שְׁמוֹ; שֶׁלֹּא לְחַלַּל שְׁמוֹ; שֶׁלֹּא לְאַבַּד דְּבָרִים שֶׁנִּקְרָא שְׁמוֹ עֲלֵיהֶן; לִשְׁמֹעַ מִן הַנָּבִיא הַמְּדַבֵּר בִּשְׁמוֹ; שֶׁלֹּא לְנַסּוֹתוֹ.

יֵשׁ בִּכְלָלָן אַחַת עֶשְׂרֵה מִצְווֹת--חָמֵשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהִדַּמּוֹת בִּדְרָכָיו; לְהִדָּבֵק בְּיוֹדְעָיו; לֶאֱהֹב אֶת רֵעִים; לֶאֱהֹב אֶת הַגֵּרִים; שֶׁלֹּא לִשְׂנֹא אַחִים; לְהוֹכִיחַ; שֶׁלֹּא לְהַלְבִּין פָּנִים; שֶׁלֹּא לְעַנּוֹת אֲמֵלָלִין; שֶׁלֹּא לַהֲלֹךְ רָכִיל; שֶׁלֹּא לִנְקֹם; שֶׁלֹּא לִנְטֹר.

יֵשׁ בִּכְלָלָן שְׁתֵּי מִצְווֹת עֲשֵׂה: לִלְמֹד תּוֹרָה; לְכַבַּד מְלַמְּדֶיהָ וְיוֹדְעֶיהָ.

יֵשׁ בִּכְלָלָן אַחַת וַחֲמִשִּׁים מִצְווֹת--שְׁתֵּי מִצְווֹת עֲשֵׂה, וְתֵשַׁע וְאַרְבָּעִים מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִפְנוֹת אַחַר עֲבוֹדָה זָרָה; שֶׁלֹּא לָתוּר אַחַר הִרְהוּר הַלֵּב וּרְאִיַּת הָעֵינַיִם; שֶׁלֹּא לְגַדַּף; שֶׁלֹּא יַעֲבֹד אוֹתָהּ כְּדֶרֶךְ עֲבוֹדָתָהּ; שֶׁלֹּא יִשְׁתַּחֲוֶה לָהּ; שֶׁלֹּא לַעֲשׂוֹת פֶּסֶל לְעַצְמוֹ; שֶׁלֹּא לַעֲשׂוֹת פֶּסֶל אַפִלּוּ לַאֲחֵרִים; שֶׁלֹּא לַעֲשׂוֹת צוּרוֹת אַפִלּוּ לְנוֹאי; שֶׁלֹּא לְהַדִּיחַ אֲחֵרִים אַחֲרֶיהָ; לִשְׂרֹף עִיר הַנִּדַּחַת; שֶׁלֹּא לִבְנוֹתָהּ; שֶׁלֹּא לֵהָנוֹת מִכָּל מְמוֹנָהּ; שֶׁלֹּא לְהַסִּית יָחִיד לְעָבְדָהּ; שֶׁלֹּא לֶאֱהֹב הַמַּסִּית; שֶׁלֹּא לַעֲזֹב שִׂנְאָתוֹ; שֶׁלֹּא לְהַצִּילוֹ; שֶׁלֹּא לְלַמַּד עָלָיו זְכוּת; שֶׁלֹּא יִמָּנַע מִלְּלַמַּד עָלָיו חוֹבָה; שֶׁלֹּא לְהִתְנַבֵּא בִּשְׁמָהּ; שֶׁלֹּא לִשְׁמֹעַ מִן הַמִּתְנַבֵּא בִּשְׁמָהּ; שֶׁלֹּא לְהִתְנַבֵּא בְּשֶׁקֶר, וְאַפִלּוּ בְּשֵׁם ה'; שֶׁלֹּא לָגוּר מֵהֲרִיגַת נְבִיא שֶׁקֶר; שֶׁלֹּא לִשָּׁבַע בְּשֵׁם עֲבוֹדָה זָרָה; שֶׁלֹּא לַעֲשׂוֹת אוֹב; שֶׁלֹּא לַעֲשׂוֹת יִדְּעוֹנִי; שֶׁלֹּא לְהַעְבִיר לַמֹּלֶךְ; שֶׁלֹּא לְהָקִים מַצֵּבָה; שֶׁלֹּא לְהִשְׁתַּחֲווֹת עַל אֶבֶן מַשְׂכִּית; שֶׁלֹּא לִטַּע אֲשֵׁרָה; לְאַבַּד עֲבוֹדָה זָרָה וְכָל הַנַּעֲשֶׂה בִּשְׁבִילָהּ; שֶׁלֹּא לֵהָנוֹת בַּעֲבוֹדָה זָרָה וּבְכָל מְשַׁמְּשֶׁיהָ; שֶׁלֹּא לֵהָנוֹת בְּצִפּוּיֵי נֶעְבָּד; שֶׁלֹּא לִכְרֹת בְּרִית לְעוֹבְדֵי עֲבוֹדָה זָרָה; שֶׁלֹּא לָחֹן עֲלֵיהֶם; שֶׁלֹּא יֵשְׁבוּ בְּאַרְצֵנוּ; שֶׁלֹּא לְהִדַּמּוֹת בְּמִנְהֲגוֹתָם וּבְמַלְבּוּשָׁם; שֶׁלֹּא לְנַחַשׁ; שֶׁלֹּא לִקְסֹם; שֶׁלֹּא לְעוֹנֵן; שֶׁלֹּא לַחְבֹּר חֶבֶר; שֶׁלֹּא לִדְרֹשׁ אֶל הַמֵּתִים; שֶׁלֹּא לִשְׁאֹל בְּאוֹב; שֶׁלֹּא לִשְׁאֹל בְּיִדְּעוֹנִי; שֶׁלֹּא לְכַשַּׁף; שֶׁלֹּא לְהַקִּיף פְּאַת רֹאשׁ; שֶׁלֹּא לְהַשְׁחִית פְּאַת הַזָּקָן; שֶׁלֹּא יַעְדֶּה אִישׁ עֲדִי אִשָּׁה; שֶׁלֹּא תַעְדֶּה אִשָּׁה עֲדִי אִישׁ; שֶׁלֹּא לִכְתֹּב קַעֲקַע; שֶׁלֹּא לְהִתְגּוֹדֵד; שֶׁלֹּא לַעֲשׂוֹת קָרְחָה עַל מֵת.

מִצְוַת עֲשֵׂה אַחַת, וְהִיא שֶׁיָּשׁוּב הַחוֹטֶא מֵחֶטְאוֹ לִפְנֵי ה', וְיִתְוַדֶּה.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, חָמֵשׁ וְשִׁבְעִים--שֵׁשׁ עֶשְׂרֵה מֵהֶן מִצְווֹת עֲשֵׂה, וְתֵשַׁע וַחֲמִשִּׁים מִצְווֹת לֹא תַעֲשֶׂה.] 
הִלְכּוֹת יְסוֹדֵי הַתּוֹרָה 
יֵשׁ בִּכְלָלָן עֶשֶׂר מִצְווֹת--שֵׁשׁ מִצְווֹת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: לֵידַע שֶׁיֵּשׁ שָׁם אֱלוֹהַּ; שֶׁלֹּא יַעֲלֶה בְּמַחְשָׁבָה שֶׁיֵּשׁ שָׁם אֱלוֹהַּ זוּלָתִי ה'; לְיַחֲדוֹ; לְאָהֳבוֹ; לְיִרְאָה מִמֶּנּוּ; לְקַדַּשׁ שְׁמוֹ; שֶׁלֹּא לְחַלַּל אֶת שְׁמוֹ; שֶׁלֹּא לְאַבַּד דְּבָרִים שֶׁנִּקְרָא שְׁמוֹ עֲלֵיהֶן; לִשְׁמֹעַ מִן הַנָּבִיא הַמְּדַבֵּר בִּשְׁמוֹ; שֶׁלֹּא לְנַסּוֹתוֹ.
וּבֵאוּר כָּל הַמִּצְווֹת הָאֵלּוּ בִּפְרָקִים אֵלּוּ.

הִלְכּוֹת יְסוֹדֵי הַתּוֹרָה פֵּרֶק א 
יְסוֹד הַיְּסוֹדוֹת וְעַמּוּד הַחָכְמוֹת, לֵידַע שֶׁיֵּשׁ שָׁם מָצוּי רִאשׁוֹן.
וְהוּא מַמְצִיא כָּל הַנִּמְצָא; וְכָל הַנִּמְצָאִים מִן שָׁמַיִם וָאָרֶץ וּמַה בֵּינֵיהֶם, לֹא נִמְצְאוּ אֵלָא מֵאֲמִתַּת הִמָּצְאוֹ.
וְאִם יַעֲלֶה עַל הַדַּעַת שְׁהוּא אֵינוּ מָצוּי, אֵין דָּבָר אַחֵר יָכוֹל לְהִמָּצֹאות.
וְאִם יַעֲלֶה עַל הַדַּעַת שְׁאֵין כָּל הַנִּמְצָאִים מִלְּבַדּוֹ מְצוּיִים, הוּא לְבַדּוֹ יִהְיֶה מָצוּי וְלֹא יִבָּטֵל הוּא לְבִטּוּלָם: שֶׁכָּל הַנִּמְצָאִים צְרִיכִין לוֹ; וְהוּא בָּרוּךְ הוּא אֵינוּ צָרִיךְ לָהֶם, וְלֹא לְאֶחָד מֵהֶם.

לְפִיכָּךְ אֵין אֲמִתָּתוֹ כַּאֲמִתַּת אֶחָד מֵהֶם.
הוּא שֶׁהַנָּבִיא אוֹמֵר "וַה' אֱלֹהִים אֱמֶת" --הוּא לְבַדּוֹ הָאֱמֶת, וְאֵין לְאַחֵר אֱמֶת כַּאֲמִתּוֹ.
וְהוּא שֶׁהַתּוֹרָה אוֹמֶרֶת "אֵין עוֹד, מִלְּבַדּוֹ" , כְּלוֹמַר אֵין שָׁם מָצוּי אֱמֶת מִלְּבַדּוֹ כְּמוֹתוֹ.

 הַמָּצוּי הַזֶּה--הוּא אֱלוֹהַּ הָעוֹלָם, אֲדוֹן כָּל הָאָרֶץ.
וְהוּא הַמַּנְהִיג הַגַּלְגַּל בְּכוֹחַ שְׁאֵין לוֹ קֵץ וְתַכְלִית, בְּכוֹחַ שְׁאֵין לוֹ הֶפְסֵק, שֶׁהַגַּלְגַּל סוֹבֵב תָּמִיד, וְאֵי אִפְשָׁר שֶׁיִּסֹּב בְּלֹא מְסַבֵּב; וְהוּא בָּרוּךְ הוּא הַמְּסַבֵּב אוֹתוֹ, בְּלֹא יָד וְלֹא גּוּף.

 וִידִיעַת דָּבָר זֶה מִצְוַת עֲשֵׂה, שֶׁנֶּאֱמָר "אָנֹכִי ה' אֱלֹהֶיךָ" .
וְכָל הַמַּעֲלֶה עַל דַּעְתּוֹ שֶׁיֵּשׁ שָׁם אֱלוֹהַּ אַחֵר, חוּץ מִזֶּה--עוֹבֵר בְּלֹא תַעֲשֶׂה, שֶׁנֶּאֱמָר "לֹא-יִהְיֶה לְךָ אֱלֹהִים אֲחֵרִים, עַל-פָּנָי" ; וְכָפַר בָּעִיקָר, שֶׁזֶּה הוּא הָעִיקָר הַגָּדוֹל שֶׁהַכֹּל תָּלוּי בּוֹ.

 אֱלוֹהַּ זֶה אֶחָד הוּא--אֵינוּ לֹא שְׁנַיִם וְלֹא יָתֵר עַל שְׁנַיִם, אֵלָא אֶחָד, שְׁאֵין כְּיֵחוּדוֹ אֶחָד מִן הָאֲחָדִים הַנִּמְצָאִים בָּעוֹלָם: לֹא אֶחָד כְּמִין שְׁהוּא כּוֹלֵל אֲחָדִים הַרְבֵּה, וְלֹא אֶחָד כְּגוּף שְׁהוּא נֶחְלָק לְמַחְלָקוֹת וְלִקְצָווֹת; אֵלָא יֵחוּד שְׁאֵין יֵחוּד אַחֵר כְּמוֹתוֹ בָּעוֹלָם.

אִלּוּ הָיוּ הָאֱלוֹהוֹת הַרְבֵּה--הָיוּ גּוּפִין וּגְוִיּוֹת, מִפְּנֵי שְׁאֵין הַנִּמְנִין הַשּׁוֹוִין בִּמְצִיאָתָן נִפְרָדִין זֶה מִזֶּה אֵלָא בַּמְּאֹרָעִין שֶׁיֵּארְעוּ הַגּוּפוֹת וְהַגְּוִיּוֹת.
וְאִלּוּ הָיָה הַיּוֹצֵר גּוּף וּגְוִיָּה--הָיָה לוֹ קֵץ וְתַכְלִית, שְׁאֵי אִפְשָׁר לִהְיוֹת גּוּף שְׁאֵין לוֹ קֵץ.
וְכָל שֶׁיֵּשׁ לוֹ קֵץ וְתַכְלִית, יֵשׁ לְכוֹחוֹ קֵץ וָסוֹף.

וֵאלֹהֵינוּ בָּרוּךְ שְׁמוֹ, הוֹאִיל וְכוֹחוֹ אֵין לוֹ קֵץ וְאֵינוּ פּוֹסֵק, שֶׁהֲרֵי הַגַּלְגַּל סוֹבֵב תָּמִיד, אֵין כּוֹחוֹ כּוֹחַ גּוּף.
וְהוֹאִיל וְאֵינוּ גּוּף, לֹא יֵארְעוּ מְאֹרְעוֹת הַגּוּפוֹת כְּדֵי שֶׁיְּהֶא נֶחְלָק וְנִפְרָד מֵאַחֵר; לְפִיכָּךְ אֵי אִפְשָׁר שֶׁיִּהְיֶה אֵלָא אֶחָד.
וִידִיעַת דָּבָר זֶה--מִצְוַת עֲשֵׂה, שֶׁנֶּאֱמָר "ה' אֱלֹהֵינוּ, ה' אֶחָד" .

הֲרֵי מְפֹרָשׁ בַּתּוֹרָה וּבַנָּבִיא, שְׁאֵין הַקָּדוֹשׁ בָּרוּךְ הוּא גּוּף וּגְוִיָּה: שֶׁנֶּאֱמָר "כִּי ה' אֱלֹהֵיכֶם, הוּא הָאֱלֹהִים בַּשָּׁמַיִם מִמַּעַל וְעַל הָאָרֶץ מִתָּחַת" , וְהַגּוּף לֹא יִהְיֶה בִּשְׁנֵי מְקוֹמוֹת.
וְנֶאֱמָר "כִּי לֹא רְאִיתֶם, כָּל-תְּמוּנָה" , וְנֶאֱמָר "וְאֶל-מִי תְדַמְּיוּנִי, וְאֶשְׁוֶה" ; וְאִלּוּ הָיָה גּוּף, הָיָה דּוֹמֶה לִשְׁאָר גּוּפִים.

אִם כֵּן מַה הוּא זֶה שֶׁנֶּאֱמָר בַּתּוֹרָה "וְתַחַת רַגְלָיו" , "כְּתֻבִים בְּאֶצְבַּע אֱלֹהִים" , "יַד-ה'" , "עֵינֵי ה'" , "אָזְנֵי ה'" , וְכַיּוֹצֶא בִּדְבָרִים הַלָּלוּ--הַכֹּל לְפִי דַּעְתָּן שֶׁלִּבְנֵי אָדָם הוּא, שְׁאֵינָן מַכִּירִין אֵלָא הַגּוּפוֹת; וְדִבְּרָה תּוֹרָה כִּלְשׁוֹן בְּנֵי אָדָם.
וְהַכֹּל כִּנּוּיִים הֶם, כְּמוֹ שֶׁנֶּאֱמָר "אִם-שַׁנּוֹתִי בְּרַק חַרְבִּי" , וְכִי חֶרֶב יֵשׁ לוֹ וּבְחֶרֶב הוּא הוֹרֵג; אֵלָא מָשָׁל, וְהַכֹּל מָשָׁל.

רְאָיָה לְדָבָר זֶה, שֶׁנָּבִיא אֶחָד אוֹמֵר שֶׁרָאָה הַקָּדוֹשׁ בָּרוּךְ הוּא "לְבוּשֵׁהּ כִּתְלַג חִוָּר" , וְאַחֵר רָאָהוּ "חֲמוּץ בְּגָדִים מִבָּצְרָה" ; וּמֹשֶׁה רַבֵּנוּ עַצְמוֹ רָאָהוּ עַל הַיָּם כְּגִבּוֹר עוֹשֵׂה מִלְחָמָה, וּבְסִינַי כִּשְׁלִיחַ צִבּוּר עָטוּף.
לוֹמַר שְׁאֵין לוֹ דְּמוּת וְצוּרָה, אֵלָא הַכֹּל בְּמַרְאֵה הַנְּבוּאָה וּבַמַּחֲזֶה.
וַאֲמִתַּת הַדָּבָר, אֵין דַּעְתּוֹ שֶׁלָּאָדָם יְכוּלָה לְהַשִּׂיגוֹ וּלְחָקְרוֹ; וְזֶה הוּא שֶׁאָמַר הַכָּתוּב "הַחֵקֶר אֱלוֹהַּ, תִּמְצָא; אִם עַד-תַּכְלִית שַׁדַּי, תִּמְצָא" .

 מַה הוּא זֶה שֶׁבִּקַּשׁ מֹשֶׁה רַבֵּנוּ לְהַשִּׂיג כְּשֶׁאָמַר "הַרְאֵנִי נָא, אֶת-כְּבֹדֶךָ" --בִּקַּשׁ לֵידַע אֲמִתַּת הִמָּצְאוֹ שֶׁלְּהַקָּדוֹשׁ בָּרוּךְ הוּא, עַד שֶׁיִּהְיֶה יָדוּעַ בְּלִבּוֹ כְּמוֹ יְדִיעַת אֶחָד מִן הָאֲנָשִׁים שֶׁרָאָה פָּנָיו וְנֶחְקְקָה צוּרָתוֹ בְּקִרְבּוֹ, שֶׁנִּמְצָא אוֹתוֹ הָאִישׁ נִפְרָד בְּדַעְתּוֹ מִשְּׁאָר הָאֲנָשִׁים; כָּךְ בִּקַּשׁ מֹשֶׁה רַבֵּנוּ לִהְיוֹת מְצִיאַת הַקָּדוֹשׁ בָּרוּךְ הוּא נִפְרֶדֶת בְּלִבּוֹ מִשְּׁאָר מְצִיאַת הַנִּמְצָאִים, עַד שֶׁיֵּדַע אֲמִתַּת הִמָּצְאוֹ כְּמַה שְׁהִיא.
וֶהֱשִׁיבוֹ בָּרוּךְ הוּא שְׁאֵין כּוֹחַ בְּדַעַת הָאָדָם הַחַי שְׁהוּא מְחֻבָּר מִגּוּף וְנֶפֶשׁ, לְהַשִּׂיג אֲמִתַּת דָּבָר זֶה עַל בָּרְיוֹ.

וְהוֹדִיעוֹ בָּרוּךְ הוּא מַה שֶׁלֹּא יָדַע אָדָם לְפָנָיו וְלֹא יֵדַע לְאַחֲרָיו, עַד שֶׁהִשִּׂיג מֵאֲמִתַּת הִמָּצְאוֹ דָּבָר שֶׁנִּפְרַד הַקָּדוֹשׁ בָּרוּךְ הוּא בְּדַעְתּוֹ מִשְּׁאָר הַנִּמְצָאִים, כְּמוֹ שֶׁיִּפָּרֵד אֶחָד מִן הָאֲנָשִׁים שֶׁרָאָה אֲחוֹרָיו, וְהִשִּׂיג כָּל גּוּפוֹ וּמַלְבּוּשׁוֹ בְּדַעְתּוֹ מִשְּׁאָר הָאֲנָשִׁים; וְעַל דָּבָר זֶה רָמַז הַכָּתוּב, וְאָמַר "וְרָאִיתָ, אֶת-אֲחֹרָי; וּפָנַי, לֹא יֵרָאוּ" .

 וְכֵיוָן שֶׁנִּתְבָּרַר שְׁאֵינוּ גּוּף וּגְוִיָּה, יִתְבָּאַר שֶׁלֹּא יֵארְעוֹ וְלֹא אֶחָד מִמְּאֹרְעוֹת הַגּוּף: לֹא חִבּוּר וְלֹא פֵּרוּד, וְלֹא מָקוֹם וְלֹא מִדָּה, וְלֹא עֲלִיָּה וְלֹא יְרִידָה, וְלֹא יָמִין וְלֹא שְׂמֹאל, וְלֹא פָּנִים וְלֹא אָחוֹר, וְלֹא יְשִׁיבָה וְלֹא עֲמִידָה.
וְאֵינוּ מָצוּי בַּזְּמָן, עַד שֶׁיִּהְיֶה לוֹ רֵאשִׁית וְאַחֲרִית וּמִנְיַן שָׁנִים; וְאֵינוּ מִשְׁתַּנֶּה, שְׁאֵין לוֹ דָּבָר שֶׁיִּגְרֹם לוֹ שִׁנּוּי.

וְאֵין לוֹ לֹא מָוֶת וְלֹא חַיִּים כְּחַיֵּי הַגּוּף הַחַי, וְלֹא סִכְלוּת וְלֹא חָכְמָה כְּחָכְמַת הָאִישׁ הֶחָכָם, לֹא שִׁינָה וְלֹא הֲקִיצָה, וְלֹא כַּעַס וְלֹא שְׂחוֹק, וְלֹא שִׂמְחָה וְלֹא עַצְבוּת, וְלֹא שְׁתִיקָה וְלֹא דִּבּוּר כְּדִבּוּר הָאָדָם.
כָּךְ אָמְרוּ חֲכָמִים, אֵין לְמַעְלָה לֹא יְשִׁיבָה וְלֹא עֲמִידָה, לֹא עֹרֶף וְלֹא עִפּוּי.

 וְהוֹאִיל וְהַדָּבָר כָּךְ הוּא, כָּל הַדְּבָרִים הַלָּלוּ וְכַיּוֹצֶא בָּהֶן שֶׁנֶּאְמְרוּ בַּתּוֹרָה וּבְדִבְרֵי נְבִיאִים--הַכֹּל מָשָׁל וּמְלִיצָה הֶם, כְּמוֹ שֶׁנֶּאֱמָר "יוֹשֵׁב בַּשָּׁמַיִם, יִשְׂחָק" , "כִּעֲסוּנִי בְּהַבְלֵיהֶם" , "כַּאֲשֶׁר-שָׂשׂ ה'" , וְכַיּוֹצֶא בָּהֶן.
עַל הַכֹּל אָמְרוּ חֲכָמִים, דִּבְּרָה תּוֹרָה כִּלְשׁוֹן בְּנֵי אָדָם.
וְכֵן הוּא אוֹמֵר "הַאֹתִי הֵם מַכְעִסִים" ; הֲרֵי הוּא אוֹמֵר "אֲנִי ה', לֹא שָׁנִיתִי" , וְאִלּוּ הָיָה פְּעָמִים כּוֹעֵס וּפְעָמִים שָׂמֵחַ, הָיָה מִשְׁתַּנֶּה.
וְכָל הַדְּבָרִים הָאֵלּוּ אֵינָם מְצוּיִים אֵלָא לַגּוּפִים הָאֲפֵלִים הַשְּׁפָלִים, "שֹׁכְנֵי בָתֵּי-חֹמֶר--אֲשֶׁר-בֶּעָפָר יְסוֹדָם" .
אֲבָל הוּא בָּרוּךְ הוּא יִתְעַלֶּה וְיִתְרוֹמֵם, עַל כָּל זֶה.

הִלְכּוֹת יְסוֹדֵי הַתּוֹרָה פֵּרֶק ב 
הָאֵל הַנִּכְבָּד וְהַנּוֹרָא הַזֶּה--מִצְוָה לְאָהֳבוֹ וּלְיִרְאָה מִמֶּנּוּ, שֶׁנֶּאֱמָר "וְאָהַבְתָּ, אֵת ה' אֱלֹהֶיךָ" וְנֶאֱמָר "אֶת-ה' אֱלֹהֶיךָ תִּירָא" .
וְהֵיאַךְ הִיא הַדֶּרֶךְ לְאַהֲבָתוֹ, וְיִרְאָתוֹ: בְּשָׁעָה שֶׁיִּתְבּוֹנֵן הָאָדָם בְּמַעֲשָׂיו וּבְרוּאָיו הַנִּפְלָאִים הַגְּדוֹלִים, וְיִרְאֶה מֵהֶם חָכְמָתוֹ שְׁאֵין לָהּ עֵרֶךְ וְלֹא קֵץ--מִיָּד הוּא אוֹהֵב וּמְשַׁבֵּחַ וּמְפָאֵר וּמִתְאַוֶּה תַּאֲוָה גְּדוֹלָה לֵידַע הַשֵּׁם הַגָּדוֹל, כְּמוֹ שֶׁאָמַר דָּוִיד "צָמְאָה נַפְשִׁי, לֵאלֹהִים--לְאֵל חָי" .

וּכְשֶׁמְּחַשֵּׁב בַּדְּבָרִים הָאֵלּוּ עַצְמָן, מִיָּד הוּא נִרְתָּע לַאֲחוֹרָיו, וְיִירָא וְיִפְחַד וְיֵדַע שְׁהוּא בִּרְיָה קְטַנָּה שְׁפָלָה אֲפֵלָה, עוֹמֵד בְּדַעַת קַלָּה מְעוּטָה לִפְנֵי תְּמִים דֵּעוֹת, כְּמוֹ שֶׁאָמַר דָּוִיד "כִּי-אֶרְאֶה שָׁמֶיךָ ...
מָה-אֱנוֹשׁ כִּי-תִזְכְּרֶנּוּ" .

וּלְפִי הַדְּבָרִים הָאֵלּוּ אֲנִי מְבָאֵר כְּלָלִים גְּדוֹלִים מִמַּעֲשֶׂה רִבּוֹן הָעוֹלָמִים, כְּדֵי שֶׁיִּהְיוּ פֶּתַח לַמֵּבִין לֶאֱהֹב אֶת הַשֵּׁם, כְּמוֹ שֶׁאָמְרוּ חֲכָמִים בְּעִנְיַן אַהֲבָה, שֶׁמִּתּוֹךְ כָּךְ אַתָּה מַכִּיר אֶת מִי שֶׁאָמַר וְהָיָה הָעוֹלָם.

 כָּל מַה שֶׁבָּרָא הַקָּדוֹשׁ בָּרוּךְ הוּא בְּעוֹלָמוֹ, נֶחְלָק לִשְׁלוֹשָׁה חֲלָקִים: מֵהֶם בְּרוּאִים שְׁהֶם מְחֻבָּרִים מִגֹּלֶם וְצוּרָה--וְהֶם נֶהֱוִים וְנִפְסָדִים תָּמִיד, כְּמוֹ גּוּפוֹת הָאָדָם וְהַבְּהֵמָה וְהַצְּמָחִים וְהַמַּתְּכוֹת.
וּמֵהֶם בְּרוּאִים שְׁהֶם מְחֻבָּרִים מִגֹּלֶם וְצוּרָה, אֲבָל אֵינָם מִשְׁתַּנִּים מִגּוּף לְגוּף וּמִצּוּרָה לְצוּרָה כְּמוֹ הָרִאשׁוֹנִים, אֵלָא צוּרָתָם קְבוּעָה בְּגֻלְמָם לְעוֹלָם, וְאֵינָם מִשְׁתַּנִּים כְּמוֹ אֵלּוּ--וְהֶם הַגַּלְגַּלִּים וְהַכּוֹכָבִים שֶׁבָּהֶן, וְאֵין גֻּלְמָם כִּשְׁאָר גְּלָמִים וְלֹא צוּרָתָם כִּשְׁאָר צוּרוֹת.

וּמֵהֶם בְּרוּאִים צוּרָה בְּלֹא גֹּלֶם כְּלָל--וְהֶם הַמַּלְאָכִים, שֶׁהַמַּלְאָכִים אֵינָם גּוּף וּגְוִיָּה, אֵלָא צוּרוֹת נִפְרָדוֹת זוֹ מִזּוֹ.
וּמַה הוּא זֶה שֶׁהַנְּבִיאִים אוֹמְרִים שֶׁרָאוּ הַמַּלְאָךְ אֵשׁ וּבַעַל כְּנָפַיִם--הַכֹּל בְּמַרְאֵה הַנְּבוּאָה וְדֶרֶךְ חִידָה, לוֹמַר שְׁאֵינוּ גּוּף וְאֵינוּ כָּבֵד כַּגּוּפוֹת הַכְּבֵדִים, כְּמוֹ שֶׁנֶּאֱמָר "כִּי ה' אֱלֹהֶיךָ, אֵשׁ אֹכְלָה הוּא" , וְאֵינוּ אֵשׁ אֵלָא מָשָׁל.
וּכְמוֹ שֶׁנֶּאֱמָר "עֹשֶׂה מַלְאָכָיו, רוּחוֹת" .

 וּבְמַה יִפָּרְדוּ הַצּוּרוֹת זוֹ מִזּוֹ, וַהֲרֵי אֵינָן גּוּפִין--לְפִי שְׁאֵינָן שׁוֹוִין בִּמְצִיאָתָן, אֵלָא כָּל אֶחָד מֵהֶן לְמַטָּה מִמַּעֲלָתוֹ שֶׁלַּחֲבֵרוֹ וְהוּא מָצוּי מִכּוֹחוֹ זֶה לְמַעְלָה מִזֶּה; וְהַכֹּל נִמְצָאִים מִכּוֹחוֹ שֶׁלְּהַקָּדוֹשׁ בָּרוּךְ הוּא וְטוּבוֹ.
וְזֶה הוּא שֶׁרָמַז שְׁלֹמֹה בְּחָכְמָתוֹ וְאָמַר "כִּי גָבֹהַּ מֵעַל גָּבֹהַּ, שֹׁמֵר, וּגְבֹהִים, עֲלֵיהֶם" .

 זֶה שֶׁאָמַרְנוּ לְמַטָּה מִמַּעֲלָתוֹ, אֵינָהּ מַעֲלַת מָקוֹם כְּמוֹ אָדָם שֶׁיּוֹשֵׁב לְמַעְלָה מֵחֲבֵרוֹ; אֵלָא כְּמוֹ שֶׁאוֹמְרִין בִּשְׁנֵי חֲכָמִים שֶׁאֶחָד גָּדוֹל מֵחֲבֵרוֹ בְּחָכְמָה, שְׁהוּא לְמַעְלָה מִמַּעֲלָתוֹ שֶׁלְּזֶה, וּכְמוֹ שֶׁאוֹמְרִין בָּעִלָּה, שְׁהִיא לְמַעְלָה מִן הֶעָלוּל.

 שִׁנּוּי שְׁמוֹת הַמַּלְאָכִים, עַל שֵׁם מַעֲלוֹתָם הִיא; וּלְפִיכָּךְ נִקְרָאִים חַיּוֹת הַקֹּדֶשׁ וְהֶם לְמַעְלָה מִן הַכֹּל, אוֹפַנִּים, וְאֶרְאֶלִּים, וְחַשְׁמַלִּים, וּשְׂרָפִים, וּמַלְאָכִים, וֵאלֹהִים, וּבְנֵי אֱלֹהִים, וּכְרוּבִים, וְאִישִׁים.

כָּל אֵלּוּ עֲשָׂרָה הַשֵּׁמוֹת שֶׁנִּקְרְאוּ בָּהֶם הַמַּלְאָכִים, עַל שֵׁם עֶשֶׂר מַעֲלוֹת שֶׁלָּהֶם הֶם.
וּמַעֲלָה שְׁאֵין לְמַעְלָה מִמֶּנָּה אֵלָא מַעֲלַת הָאֵל בָּרוּךְ הוּא, הִיא מַעֲלַת הַצּוּרוֹת שֶׁנִּקְרֵאת חַיּוֹת; לְפִיכָּךְ נֶאֱמָר בַּנְּבוּאָה, שְׁהֶן תַּחַת הַכִּסֵּא.
וּמַעֲלָה עֲשִׂירִית, הִיא מַעֲלַת הַצּוּרָה שֶׁנִּקְרֵאת אִישִׁים, וְהֶם הַמַּלְאָכִים שֶׁמְּדַבְּרִים עִם הַנְּבִיאִים וְנִרְאִים לָהֶם בְּמַרְאֵה הַנְּבוּאָה; לְפִיכָּךְ נִקְרְאוּ אִישִׁים, שֶׁמַּעֲלָתָם קְרוֹבָה מִמַּעֲלַת דַּעַת הָאָדָם.

 וְכָל הַצּוּרוֹת הָאֵלּוּ חַיִּים וּמַכִּירִים אֶת הַבּוֹרֵא, וְיוֹדְעִין אוֹתוֹ דֵּעָה גְּדוֹלָה עַד לִמְאוֹד.
כָּל צוּרָה וְצוּרָה לְפִי מַעֲלָתָהּ, לֹא לְפִי גָּדְלוֹ.
אַפִלּוּ מַעֲלָה הָרִאשׁוֹנָה אֵינָהּ יְכוּלָה לְהַשִּׂיג אֲמִתַּת הַבּוֹרֵא כְּמַה שְׁהִיא, אֵלָא דַּעְתָּהּ קְצָרָה לְהַשִּׂיג.

אֲבָל מַשֶּׂגֶת וְיוֹדַעַת יָתֵר, מִמַּה שֶׁמַּשֶּׂגֶת וְיוֹדַעַת צוּרָה שֶׁלְּמַטָּה מִמֶּנָּה; וְכֵן כָּל מַעֲלָה וּמַעֲלָה, עַד מַעֲלָה עֲשִׂירִית.
וּמַעֲלָה עֲשִׂירִית גַּם הִיא יוֹדַעַת הַבּוֹרֵא, דֵּעָה שְׁאֵין כּוֹחַ בְּנֵי אָדָם הַמְּחֻבָּרִין מִגֹּלֶם וְצוּרָה יָכוֹל לְהַשִּׂיג וְלֵידַע כְּמוֹתָהּ.
וְהַכֹּל אֵינָן יוֹדְעִין אֶת הַבּוֹרֵא, כְּמוֹ שְׁהוּא יוֹדֵעַ עַצְמוֹ.

 כָּל הַנִּמְצָאִים חוּץ מִן הַבּוֹרֵא, מִצּוּרָה הָרִאשׁוֹנָה עַד יְתוּשׁ קָטָן שֶׁיִּהְיֶה בְּטַבּוּר הָאָרֶץ--הַכֹּל מִכּוֹחַ אֲמִתּוֹ נִמְצְאוּ.
וּלְפִי שְׁהוּא יוֹדֵעַ עַצְמוֹ וּמַכִּיר גָּדְלוֹ וְתִפְאַרְתּוֹ וַאֲמִתּוֹ, הוּא יוֹדֵעַ הַכֹּל וְאֵין דָּבָר נֶעְלָם מִמֶּנּוּ.

 הַקָּדוֹשׁ בָּרוּךְ הוּא מַכִּיר אֲמִתּוֹ, וְיוֹדֵעַ אוֹתָהּ כְּמוֹת שְׁהִיא.
וְאֵינוּ יוֹדֵעַ בְּדֵעָה שְׁהִיא חוּץ מִמֶּנּוּ כְּמוֹ שֶׁאָנוּ יוֹדְעִין, שְׁאֵין אָנוּ וְדַעְתֵּנוּ אֶחָד.
אֲבָל הַבּוֹרֵא--הוּא וְדַעְתּוֹ וְחַיָּיו אֶחָד, מִכָּל צַד וּמִכָּל פִּנָּה: שֶׁאִלְמָלֵא הָיָה חַי בְּחַיִּים וְיוֹדֵעַ בְּדֵעָה, הָיוּ שָׁם אֱלוֹהוֹת הַרְבֵּה--הוּא וְחַיָּיו וְדַעְתּוֹ; וְאֵין הַדָּבָר כֵּן, אֵלָא אֶחָד מִכָּל צַד וּמִכָּל פִּנָּה וּבְכָל דֶּרֶךְ יֵחוּד.

נִמְצֵאתָ אוֹמֵר: הוּא הַיּוֹדֵעַ, וְהוּא הַיָּדוּעַ, וְהוּא הַדֵּעָה עַצְמָהּ--הַכֹּל אֶחָד.
וְדָבָר זֶה--אֵין כּוֹחַ בַּפֶּה לְאָמְרוֹ וְלֹא בָּאֹזֶן לְשָׁמְעוֹ וְלֹא בְּלֵב הָאָדָם לְהַכִּירוֹ, עַל בָּרְיוֹ.
וּלְפִיכָּךְ אוֹמְרִין "חֵי פַרְעֹה" וְ"חֵי נַפְשְׁךָ" , וְאֵין אוֹמְרִין חֵי ה' אֵלָא "חַי-ה'" --שְׁאֵין הַבּוֹרֵא וְחַיָּיו שְׁנַיִם כְּמוֹ חַיֵּי הַגּוּפוֹת הַחַיִּים, אוֹ כְּחַיֵּי הַמַּלְאָכִים.

לְפִיכָּךְ אֵינוּ מַכִּיר הַבְּרוּאִים וְיוֹדְעָם מֵחֲמַת הַבְּרוּאִים, כְּמוֹת שֶׁאָנוּ יוֹדְעִים אוֹתָם, אֵלָא מֵחֲמַת עַצְמוֹ יְדָעָם; לְפִיכָּךְ מִפְּנֵי שְׁהוּא יוֹדֵעַ עַצְמוֹ, יָדַע הַכֹּל--שֶׁהַכֹּל נִסְמָךְ בַּהֲוִיָּתוֹ לוֹ.

 דְּבָרִים אֵלּוּ שֶׁאָמַרְנוּ בְּעִנְיָן זֶה בִּשְׁנֵי פְּרָקִים אֵלּוּ, כְּמוֹ טִפָּה מִן הַיָּם הֶן מִמַּה שֶׁצָּרִיךְ לְבָאַר בְּעִנְיָן זֶה.
וּבֵאוּר כָּל הָעִיקָרִים שֶׁבִּשְׁנֵי פְּרָקִים אֵלּוּ--הוּא הַנִּקְרָא מַעֲשֵׂה מֶרְכָּבָה.

 צִוּוּ חֲכָמִים הָרִאשׁוֹנִים שֶׁלֹּא לִדְרֹשׁ בִּדְבָרִים אֵלּוּ אֵלָא לְאִישׁ אֶחָד בִּלְבָד, וְהוּא שֶׁיִּהְיֶה חָכָם וּמֵבִין מִדַּעְתּוֹ.
וְאַחַר כָּךְ מוֹסְרִין לוֹ רָאשֵׁי הַפְּרָקִים, וּמוֹדִיעִין אוֹתוֹ שֶׁמֶץ מִן הַדָּבָר; וְהוּא מֵבִין מִדַּעְתּוֹ, וְיוֹדֵעַ סוֹף הַדָּבָר וְעָמְקוֹ.

וּדְבָרִים אֵלּוּ דְּבָרִים עֲמוּקִים הֶם עַד לִמְאוֹד, וְאֵין כָּל דַּעַת וְדַעַת רְאוּיָה לְסָבְלָן.
וַעֲלֵיהֶן אָמַר שְׁלֹמֹה בְּחָכְמָתוֹ דֶּרֶךְ מָשָׁל, "כְּבָשִׂים לִלְבוּשֶׁךָ" ; כָּךְ אָמְרוּ חֲכָמִים בְּפֵרוּשׁ מָשָׁל זֶה, דְּבָרִים שְׁהֶן כִּבְשׁוֹנוֹ שֶׁלָּעוֹלָם יִהְיוּ לִלְבוּשָׁךְ, כְּלוֹמַר לָךְ לְבַדָּךְ, וְאַל תִּדְרֹשׁ אוֹתָן בָּרַבִּים.
וַעֲלֵיהֶם אָמַר "יִהְיוּ-לְךָ לְבַדֶּךָ; וְאֵין לְזָרִים, אִתָּךְ" .
וַעֲלֵיהֶן אָמַר "דְּבַשׁ וְחָלָב תַּחַת לְשׁוֹנֵךְ" ; כָּךְ פֵּרְשׁוּ חֲכָמִים הָרִאשׁוֹנִים, דְּבָרִים שְׁהֶן כִּדְבַשׁ וְחָלָב, יִהְיוּ תַּחַת לְשׁוֹנָךְ.

הִלְכּוֹת יְסוֹדֵי הַתּוֹרָה פֵּרֶק ג 
וְהַגַּלְגַּלִּים, הֶם הַנִּקְרָאִים שָׁמַיִם וְרָקִיעַ וּזְבוּל וַעֲרָבוֹת; וְהֶם תִּשְׁעָה גַּלְגַּלִּים--גַּלְגַּל הַקָּרוֹב מִמֶּנּוּ הוּא גַּלְגַּל הַיָּרֵחַ, וְהַשֵּׁנִי שֶׁלְּמַעְלָה מִמֶּנּוּ גַּלְגַּל שֶׁבּוֹ הַכּוֹכָב הַנִּקְרָא כּוֹכָב, וְגַלְגַּל שְׁלִישִׁי שֶׁלְּמַעְלָה מִמֶּנּוּ שֶׁבּוֹ נֹגַהּ, וְגַלְגַּל רְבִיעִי שֶׁבּוֹ חַמָּה, וְגַלְגַּל חֲמִישִׁי שֶׁבּוֹ מַאְדִּים, וְגַלְגַּל שִׁשִּׁי שֶׁבּוֹ כּוֹכָב צֶדֶק, וְגַלְגַּל שְׁבִיעִי שֶׁבּוֹ שַׁבְּתַאי, וְגַלְגַּל שְׁמִינִי שֶׁבּוֹ שְׁאָר כָּל הַכּוֹכָבִים שֶׁנִּרְאִים בָּרָקִיעַ, וְגַלְגַּל תְּשִׁיעִי הוּא גַּלְגַּל הַחוֹזֵר בְּכָל יוֹם מִמִּזְרָח לְמַעְרָב.

וְהוּא הַמַּקִּיף אֶת הַכֹּל וּמְסַבֵּב אֶת הַכֹּל.
וְזֶה שֶׁתִּרְאֶה כָּל הַכּוֹכָבִים כְּאִלּוּ הֶן כֻּלָּן בְּגַלְגַּל אֶחָד וְאַף עַל פִּי שֶׁיֵּשׁ בָּהֶם זֶה לְמַעְלָה מִזֶּה, מִפְּנֵי שֶׁהַגַּלְגַּלִּים טְהוֹרִים וְזַכִּים כַּזְּכוֹכִית וְכַסַּפִּיר; וּלְפִיכָּךְ רוֹאִין כּוֹכָבִים שֶׁבְּגַלְגַּל הַשְּׁמִינִי מִתַּחַת גַּלְגַּל הָרִאשׁוֹן.

 כָּל גַּלְגַּל וְגַלְגַּל מִשְּׁמוֹנַת הַגַּלְגַּלִּים שֶׁבָּהֶם הַכּוֹכָבִים, נֶחְלָק לְגַלְגַּלִּים הַרְבֵּה זֶה לְמַעְלָה מִזֶּה כְּמוֹ גִּלְדֵי בְּצָלִים: מֵהֶם גַּלְגַּלִּים סוֹבְבִים מִמַּעְרָב לְמִזְרָח, וּמֵהֶם סוֹבְבִים מִמִּזְרָח לְמַעְרָב כְּמוֹ הַגַּלְגַּל הַחוֹזֵר הַתְּשִׁיעִי.
וְכֻלָּם, אֵין בֵּינֵיהֶן מָקוֹם פָּנוּי.

 כָּל הַגַּלְגַּלִּים, אֵינָם לֹא קַלִּים וְלֹא כְּבֵדִים.
וְאֵין לָהֶם לֹא עַיִן אָדֹם וְלֹא עַיִן שָׁחוֹר וְלֹא שְׁאָר עֲיָנוֹת; וְזֶה שֶׁאָנוּ רוֹאִין אוֹתָן כְּעֵין הַתְּכֵלֶת, לְמַרְאִית הָעַיִן בִּלְבָד הוּא, לְפִי גֹּבַהּ הָאַוֵּיר.
וְכֵן אֵין לָהֶם לֹא טַעַם וְלֹא רֵיחַ, לְפִי שְׁאֵין אֵלּוּ הַמְּאֹרָעִים מְצוּיִים אֵלָא בַּגּוּפוֹת שֶׁלְּמַטָּה מֵהֶם.

 כָּל הַגַּלְגַּלִּים הָאֵלּוּ הַמַּקִּיפִין אֶת הָעוֹלָם כֻּלּוֹ--הֶן עֲגוּלִין כַּדּוּר, וְהָאָרֶץ תְּלוּיָה בָּאֶמְצָע.
וְיֵשׁ לְמִקְצָת מִן הַכּוֹכָבִים, גַּלְגַּלִּים קְטַנִּים שְׁהֶן קְבוּעִין בָּהֶן; וְאֵין אוֹתָם הַגַּלְגַּלִּים מַקִּיפִין אֶת הָאָרֶץ, אֵלָא גַּלְגַּל קָטָן שְׁאֵינוּ מַקִּיף קָבוּעַ בַּגַּלְגַּל גָּדוֹל הַמַּקִּיף.

 מִסְפַּר כָּל הַגַּלְגַּלִּים הַמַּקִּיפִין אֶת כָּל הָעוֹלָם, שְׁמוֹנָה עָשָׂר; וּמִסְפַּר כָּל הַגַּלְגַּלִּים הַקְּטַנִּים שְׁאֵינָן מַקִּיפִין, שְׁמוֹנָה.
וּמִמַּהְלַךְ הַכּוֹכָבִים וִידִיעַת שֵׁעוּר סְבִיבָתָן בְּכָל יוֹם וּבְכָל שָׁנָה וּנְטִיָּתָן לְרוּחַ צָפוֹן וְרוּחַ דָּרוֹם וּמִגָּבְהָן מֵעַל הָאָרֶץ וּקְרִיבָתָן, יִוָּדַע מִסְפַּר כָּל אֵלּוּ הַגַּלְגַּלִּים, וְצוּרַת הֲלִיכָתָן, וְדֶרֶךְ הַקָּפָתָן.
וְזוֹ הִיא חָכְמַת חֶשְׁבּוֹן תְּקוּפוֹת וּמַזָּלוֹת, וּסְפָרִים רַבִּים חִבְּרוּ בָּהּ חַכְמֵי יָוָן.

 גַּלְגַּל הַתְּשִׁיעִי שְׁהוּא מַקִּיף אֶת הַכֹּל--חִלְּקוּהוּ הַחֲכָמִים הַקַּדְמוֹנִים לִשְׁנֵים עָשָׂר חֵלֶק, כָּל חֵלֶק וְחֵלֶק הֶעֱלוּ לוֹ שֵׁם עַל שֵׁם צוּרָה שֶׁתֵּרָאֶה בּוֹ מִן הַכּוֹכָבִים שֶׁלְּמַטָּה מִמֶּנּוּ שְׁהֶם מְכֻוָּנִים תַּחְתָּיו; וְהֶם הַמַּזָּלוֹת--שֶׁשְּׁמוֹתָם טָלֶה, שׁוֹר, תְּאוֹמִים, סַרְטָן, אַרְיֵה, בְּתוּלָה, מֹאזְנַיִם, עַקְרָב, קַשָּׁת, גְּדִי, דְּלִי, דָּגִים.

 גַּלְגַּל הַתְּשִׁיעִי עַצְמוֹ, אֵין בּוֹ לֹא חֲלֻקָּה וְלֹא צוּרָה מִכָּל הַצּוּרוֹת הָאֵלּוּ וְלֹא כּוֹכָב, אֵלָא בְּחִבּוּר הַכּוֹכָבִים שֶׁבְּגַּלְגַּל שְׁמִינִי הוּא שֶׁיֵּרָאֶה בְּכוֹכָבִים גְּדוֹלִים שֶׁבּוֹ תַּבְנִית הַצּוּרוֹת הָאֵלּוּ, אוֹ קָרוֹב מֵהֶן.

וְאֵלּוּ הַשְּׁתֵּים עֶשְׂרֵה צוּרוֹת, לֹא הָיוּ מְכֻוָּנוֹת כְּנֶגֶד אוֹתָן הַחֲלָקִים אֵלָא בִּזְמָן הַמַּבּוּל, שֶׁבּוֹ הֶעֱלוּ לָהֶן שֵׁמוֹת אֵלּוּ; אֲבָל בַּזְּמָן הַזֶּה, כְּבָר סָבְבוּ מְעַט, לְפִי שֶׁכָּל הַכּוֹכָבִים שֶׁבְּגַלְגַּל שְׁמִינִי כֻּלָּם סוֹבְבִים כְּמוֹ הַשֶּׁמֶשׁ וְהַיָּרֵחַ, אֵלָא שְׁהֶן סוֹבְבִין בִּכְבֵדוּת.
וְחֵלֶק שֶׁתְּהַלַּךְ הַשֶּׁמֶשׁ כְּנֶגְדּוֹ בְּיוֹם אֶחָד, יֵלֵךְ כְּנֶגְדּוֹ כָּל כּוֹכָב מֵהֶן בְּקָרוֹב מִשִּׁבְעִים שָׁנָה.

 כָּל הַכּוֹכָבִים הַנִּרְאִים--יֵשׁ מֵהֶן כּוֹכָבִים קְטַנִּים שֶׁהָאָרֶץ גְּדוֹלָה מֵאֶחָד מֵהֶן, וְיֵשׁ מֵהֶן כּוֹכָבִים שֶׁכָּל אֶחָד מֵהֶן גָּדוֹל מִן הָאָרֶץ כַּמָּה פְּעָמִים.
וְהָאָרֶץ גְּדוֹלָה מִן הַיָּרֵחַ כְּמוֹ אַרְבָּעִים פְּעָמִים, וְהַשֶּׁמֶשׁ גְּדוֹלָה מִן הָאָרֶץ כְּמוֹ מֵאָה וְשִׁבְעִים פְּעָמִים; נִמְצָא הַיָּרֵחַ אֶחָד מִשֵּׁשֶׁת אֲלָפִים וּשְׁמוֹנֶה מֵאוֹת מִן הַשֶּׁמֶשׁ בְּקֵרוּב.
וְאֵין בְּכָל הַכּוֹכָבִים, כּוֹכָב גָּדוֹל מִן הַשֶּׁמֶשׁ וְלֹא קָטָן מִכּוֹכָב שֶׁבְּגַּלְגַּל שֵׁנִי.

 כָּל הַכּוֹכָבִים וְהַגַּלְגַּלִּים, כֻּלָּם בַּעֲלֵי נֶפֶשׁ וְדֵעָה וְהַשְׂכֵּל הֶם; וְהֶם חַיִּים וְעוֹמְדִים וּמַכִּירִים אֶת מִי שֶׁאָמַר וְהָיָה הָעוֹלָם, כָּל אֶחָד וְאֶחָד לְפִי גָּדְלוֹ וּלְפִי מַעֲלָתוֹ מְשַׁבְּחִים וּמְפָאֲרִים לְיוֹצְרָם כְּמוֹ הַמַּלְאָכִים.
וּכְשֵׁם שֶׁמַּכִּירִים אֵת הַקָּדוֹשׁ בָּרוּךְ הוּא, כָּךְ מַכִּירִים אֶת עַצְמָן וּמַכִּירִים אֶת הַמַּלְאָכִים שֶׁלְּמַעְלָה מֵהֶן.
וְדַעַת הַכּוֹכָבִים וְהַגַּלְגַּלִּים, מְעוּטָה מִדַּעַת הַמַּלְאָכִים וּגְדוֹלָה מִדַּעַת בְּנֵי הָאָדָם.

 בָּרָא הָאֵל לְמַטָּה מִגַּלְגַּל הַיָּרֵחַ, גֹּלֶם אֶחָד שְׁאֵינוּ כְּגֹלֶם הַגַּלְגַּלִּים; וּבָרָא אַרְבַּע צוּרוֹת לְגֹלֶם זֶה, וְאֵינָם כְּצוּרַת הַגַּלְגַּלִּים.
וְנִקְבְּעָה כָּל צוּרָה וְצוּרָה בְּמִקְצַת גֹּלֶם זֶה.

צוּרָה רִאשׁוֹנָה, צוּרַת הָאֵשׁ נִתְחַבְּרָה בְּמִקְצַת גֹּלֶם זֶה וְנִהְיָה מִשְּׁנֵיהֶם גּוּף הָאֵשׁ; וְצוּרָה שְׁנִיָּה, צוּרַת הָרוּחַ נִתְחַבְּרָה בְּמִקְצָתוֹ וְנִהְיָה מִשְּׁנֵיהֶם גּוּף הָרוּחַ; וְצוּרָה שְׁלִישִׁית, צוּרַת הַמַּיִם נִתְחַבְּרָה בְּמִקְצָתוֹ וְנִהְיָה מִשְּׁנֵיהֶם גּוּף הַמַּיִם; וְצוּרָה רְבִיעִית, צוּרַת הָאָרֶץ נִתְחַבְּרָה בְּמִקְצָתוֹ וְנִהְיָה מִשְּׁנֵיהֶם גּוּף הָאָרֶץ.

נִמְצָא לְמַטָּה מִן הָרָקִיעַ, אַרְבָּעָה גּוּפִין מֻחְלָקִין זֶה לְמַעְלָה מִזֶּה, וְכָל אֶחָד וְאֶחָד מַקִּיף אֶת שֶׁלְּמַטָּה מִמֶּנּוּ מִכָּל רוּחוֹתָיו כְּמוֹ גַּלְגַּל.
הַגּוּף הָרִאשׁוֹן הַסָּמוּךְ לְגַלְגַּל הַיָּרֵחַ, הוּא גּוּף הָאֵשׁ; לְמַטָּה מִמֶּנּוּ, גּוּף הָרוּחַ; לְמַטָּה מִמֶּנּוּ, גּוּף הַמַּיִם; לְמַטָּה מִמֶּנּוּ, גּוּף הָאָרֶץ.
וְאֵין בֵּינֵיהֶם מָקוֹם פָּנוּי בְּלֹא גּוּף, כְּלָל.

 אַרְבָּעָה גּוּפוֹת הָאֵלּוּ--אֵינָם בַּעֲלֵי נֶפֶשׁ וְאֵינָם יוֹדְעִין וְלֹא מַכִּירִין, אֵלָא כְּגוּפִים מֵתִים; וְיֵשׁ לְכָל אֶחָד וְאֶחָד מֵהֶם, מִנְהָג שְׁאֵינוּ יוֹדְעוֹ וְלֹא מַשִּׂיגוֹ וְאֵינוּ יָכוֹל לְשַׁנּוֹתוֹ.
וְזֶה שֶׁאָמַר דָּוִיד "הַלְּלוּ אֶת-ה', מִן-הָאָרֶץ--תַּנִּינִים, וְכָל-תְּהֹמוֹת.
אֵשׁ וּבָרָד" --עִנְיַן הַדְּבָרִים, הַלְּלוּהוּ בְּנֵי אָדָם מִגְּבוּרוֹתָיו שֶׁתִּרְאוּ בְּאֵשׁ וּבָרָד וּבִשְׁאָר בְּרוּאִים שֶׁתִּרְאוּ לְמַטָּה מִן הָרָקִיעַ, שֶׁגְּבוּרָתָם תָּמִיד נִכֶּרֶת, לַקָּטָן וְלַגָּדוֹל.

הִלְכּוֹת יְסוֹדֵי הַתּוֹרָה פֵּרֶק ד 
אַרְבָּעָה גּוּפִים הָאֵלּוּ שְׁהֶן אֵשׁ וְרוּחַ וּמַיִם וְאֶרֶץ, הֶם יְסוֹדוֹת כָּל הַנִּבְרָאִים לְמַטָּה מִן הָרָקִיעַ; וְכָל שֶׁיִּהְיֶה מֵאָדָם וּבְהֵמָה וָעוֹף וְרֶמֶשׂ וְדָג וְצֶמַח וּמַתֶּכֶת וַאֲבָנִים טוֹבוֹת וּמַרְגָּלִיּוֹת וּשְׁאָר אַבְנֵי בִּנְיָן וְהָרִים וְגוּשֵׁי עָפָר--הַכֹּל, גֻּלְמוֹ מְחֻבָּר מֵאַרְבַּע יְסוֹדוֹת הָאֵלּוּ.

נִמְצְאוּ כָּל הַגּוּפִים שֶׁלְּמַטָּה מִן הָרָקִיעַ, חוּץ מֵאַרְבַּע יְסוֹדוֹת הָאֵלּוּ, מְחֻבָּרִים מִגֹּלֶם וְצוּרָה, וְגֹלֶם שֶׁלָּהֶם מְחֻבָּר מֵאַרְבַּע יְסוֹדוֹת אֵלּוּ; אֲבָל כָּל אֶחָד מֵאַרְבַּע יְסוֹדוֹת, אֵינוּ מְחֻבָּר אֵלָא מִגֹּלֶם וְצוּרָה בִּלְבָד.

 דֶּרֶךְ הָאֵשׁ וְהָרוּחַ, לִהְיוֹת מַהְלָכָם מִמַּטָּה מִטַּבּוּר הָאָרֶץ לְמַעְלָה כְּלַפֵּי הָרָקִיעַ; וְדֶרֶךְ הַמַּיִם וְהָאָרֶץ, לִהְיוֹת מַהְלָכָם מִתַּחַת הָרָקִיעַ לְמַטָּה לָאֶמְצָע--שֶׁאֶמְצַע הָרָקִיעַ, הוּא הַמַּטָּה שְׁאֵין לְמַטָּה מִמֶּנּוּ.
וְאֵין הִלּוּכָם בְּדַעְתָּם וְלֹא בְּחֶפְצָם, אֵלָא מִנְהָג שֶׁנִּקְבַּע בָּהֶם וְטֶבַע שֶׁנִּטְבַּע בָּהֶם.

טֶבַע הָאֵשׁ חַם יָבֵשׁ, וְהוּא קַל מִכֻּלָּם; וְהָרוּחַ חַם לַח; וְהַמַּיִם קָרִים לַחִים; וְהָאָרֶץ יְבֵשָׁה קָרָה, וְהִיא כְּבֵדָה מִכֻּלָּם.
וְהַמַּיִם קַל מִמֶּנָּה, לְפִיכָּךְ נִמְצָא לְמַעְלָה מִן הָאָרֶץ; וְהָרוּחַ קַל מִן הַמַּיִם, לְפִיכָּךְ הוּא מְרַחֵף עַל פְּנֵי הַמַּיִם; וְהָאֵשׁ קַל מִן הָרוּחַ.

וּמִפְּנֵי שְׁהֶם יְסוֹדוֹת לְכָל גּוּפִים שֶׁתַּחַת הָרָקִיעַ, יִמָּצֵא כָּל גּוּף וְגוּף מֵאָדָם וּבְהֵמָה וְחַיָּה וָעוֹף וְדָג וְצֶמַח וּמַתֶּכֶת וְאֶבֶן, גֻּלְמוֹ מְחֻבָּר מֵאֵשׁ וְרוּחַ וּמַיִם וְעָפָר; וְאַרְבַּעְתָּן יִתְעָרְבוּ בְּיַחַד וְיִשְׁתַּנֶּה כָּל אֶחָד מֵהֶם בְּעֵת הָעֵרוּב, עַד שֶׁיִּמָּצֵא הַמְּחֻבָּר מֵאַרְבַּעְתָּן אֵינוּ דּוֹמֶה לְאֶחָד מֵהֶן כִּשְׁהוּא לְבַדּוֹ.
וְאֵין בַּמְּעֹרָב מֵהֶן, אַפִלּוּ חֵלֶק אֶחָד שְׁהוּא אֵשׁ בִּפְנֵי עַצְמָהּ אוֹ מַיִם בִּפְנֵי עַצְמָן אוֹ אֶרֶץ בִּפְנֵי עַצְמָהּ אוֹ רוּחַ בִּפְנֵי עַצְמָהּ; אֵלָא הַכֹּל נִשְׁתַּנּוּ, וְנַעֲשׂוּ גּוּף אֶחָד.

וְכָל גּוּף וְגוּף הַמְּחֻבָּר מֵאַרְבַּעְתָּן, יִמָּצֵא בּוֹ קֹר וְחֹם לֵחַ וְיֹבֶשׁ כְּאֶחָד.
אֲבָל יֵשׁ מֵהֶם גּוּפִים שֶׁיִּהְיֶה בָּהֶם חָזְקָה מִיְּסוֹד הָאֵשׁ כְּמוֹ בַּעֲלֵי נֶפֶשׁ חַיָּה, לְפִיכָּךְ יֵרָאֶה בָּהֶם הַחֹם יָתֵר; וְיֵשׁ מֵהֶם גּוּפִים שֶׁיִּהְיֶה בָּהֶם חָזְקָה מִיְּסוֹד הָאָרֶץ כְּמוֹ הָאֲבָנִים, לְפִיכָּךְ יֵרָאֶה בָּהֶם הַיֹּבֶשׁ הַרְבֵּה.

וְעַל הַדֶּרֶךְ הַזֶּה, יִמָּצֵא גּוּף חַם יָתֵר מִגּוּף אַחֵר חַם, וְגוּף יָבֵשׁ יָתֵר מִגּוּף אַחֵר יָבֵשׁ.
וְכֵן יִמָּצֵא גּוּפִים, יֵרָאֶה בָּהֶם הַקֹּר בִּלְבָד; וְגוּפִים, יֵרָאֶה בָּהֶם הַלֵּחַ בִּלְבָד.
וְגוּפִים, יֵרָאֶה בָּהֶם הַקֹּר וְהַיֹּבֶשׁ כְּאֶחָד בְּשׁוֹוֶה, אוֹ הַקֹּר וְהַלֵּחַ כְּאֶחָד בְּשׁוֹוֶה, אוֹ הַחֹם וְהַיֹּבֶשׁ כְּאֶחָד בְּשׁוֹוֶה, אוֹ הַחֹם וְהַלֵּחַ כְּאֶחָד בְּשׁוֹוֶה.
לְפִי רֹב הַיְּסוֹד שֶׁהָיָה בְּעִיקַר הַתַּעֲרֹבֶת, יֵרָאוּ מַעֲשֵׂה אוֹתוֹ הַיְּסוֹד וְטִבְעוֹ בַּגּוּף הַמְּעֹרָב.

 וְכָל הַמְּחֻבָּר מֵאַרְבַּע יְסוֹדוֹת אֵלּוּ, לָהֶם הוּא נִפְרָד בַּסּוֹף.
יֵשׁ שְׁהוּא נִפְרָד לְאַחַר יָמִים אֲחָדִים, וְיֵשׁ שְׁהוּא נִפְרָד לְאַחַר שָׁנִים רַבִּים; וְכָל שֶׁנִּתְחַבַּר מֵהֶם--אֵי אִפְשָׁר שֶׁלֹּא יִפָּרֵד לָהֶם, אַפִלּוּ הַזָּהָב וְהָאֹדֶם: אֵי אִפְשָׁר שֶׁלֹּא יִפָּסֵד וְיַחְזֹר לִיסוֹדוֹתָיו, וְיַחְזֹר מִקְצָתוֹ לְאֵשׁ וּמִקְצָתוֹ לְמַיִם וּמִקְצָתוֹ לְרוּחַ וּמִקְצָתוֹ לְאֶרֶץ.

 הוֹאִיל וְכָל הַנִּפְרָד לְאֵלּוּ יִפָּרֵד, לָמָּה נֶאֱמָר לָאָדָם "וְאֶל-עָפָר תָּשׁוּב" --לְפִי שֶׁרֹב בִּנְיָנוֹ מִן הֶעָפָר.
וְלֹא כָּל הַנִּפְסָד, כְּשֶׁיִּפָּסֵד, מִיָּד יַחְזֹר לְאַרְבַּע הַיְּסוֹדוֹת; אֵלָא יִפָּסֵד וְיַחְזֹר לְדָבָר אַחֵר, וְדָבָר אַחֵר לְדָבָר אַחֵר, וְסוֹף הַדְּבָרִים יַחְזֹר לַיְּסוֹדוֹת.
וְנִמְצְאוּ כָּל הַדְּבָרִים חוֹזְרִין חָלִילָה.

 אַרְבָּעָה יְסוֹדוֹת אֵלּוּ, מִשְׁתַּנִּים זֶה לְזֶה תָּמִיד בְּכָל יוֹם וּבְכָל שָׁעָה--מִקְצָתָן, לֹא כָּל גּוּפָן.
כֵּיצַד: מִקְצַת הָאָרֶץ הַקְּרוֹבָה מִן הַמַּיִם, מִשְׁתַּנֵּית וּמִתְפּוֹרֶרֶת וְנַעֲשֵׂית מַיִם; וְכֵן מִקְצַת הַמַּיִם הַסְּמוּכִין לָרוּחַ, מִשְׁתַּנִּים וּמִתְמַסְמְסִין וְהוֹוִין רוּחַ; וְכֵן הָרוּחַ, מִקְצָתוֹ הַסָּמוּךְ לָאֵשׁ מִשְׁתַּנֶּה וּמִתְחוֹלֵל וְנַעֲשֶׂה אֵשׁ.
וְכֵן הָאֵשׁ, מִקְצָתָהּ הַסָּמוּךְ לָרוּחַ מִשְׁתַּנֶּה וּמִתְכַּנֵּס וְנַעֲשֶׂה רוּחַ; וְכֵן הָרוּחַ, מִקְצָתוֹ הַסָּמוּךְ לַמַּיִם מִשְׁתַּנֶּה וּמִתְכַּנֵּס וְנַעֲשֶׂה מַיִם; וְכֵן הַמַּיִם, מִקְצָתָן הַסָּמוּךְ לָאָרֶץ מִשְׁתַּנֶּה וּמִתְכַּנֵּס וְנַעֲשֶׂה אֶרֶץ.

וְשִׁנּוּי זֶה, מְעַט מְעַט וּלְפִי אֹרֶךְ הַיָּמִים; וְאֵין כָּל הַיְּסוֹד מִשְׁתַּנֶּה עַד שֶׁיֵּעָשֶׂה כָּל הַמַּיִם רוּחַ אוֹ כָּל הָרוּחַ אֵשׁ, שְׁאֵי אִפְשָׁר שֶׁיִּבָּטֵל אֶחָד מִן הַיְּסוֹדוֹת הָאַרְבָּעָה.
אֵלָא מִקְצָת יִשְׁתַּנֶּה מֵאֵשׁ לְרוּחַ וּמִקְצָת מֵרוּחַ לְאֵשׁ; וְכֵן בֵּין כָּל אֶחָד וַחֲבֵרוֹ, יִמָּצֵא הַשִּׁנּוּי בֵּין אַרְבַּעְתָּם וְחוֹזְרוֹת חָלִילָה.

 וְשִׁנּוּי זֶה יִהְיֶה בִּסְבִיבַת הַגַּלְגַּל, וּמִסְּבִיבָתוֹ יִתְחַבְּרוּ אַרְבַּעְתָּם וְיִהְיֶה מֵהֶם שְׁאָר גֻּלְמֵי בְּנֵי אָדָם וְנֶפֶשׁ חַיָּה וְצֶמַח וְאֶבֶן וּמַתֶּכֶת.
וְהָאֵל נוֹתֵן לְכָל גֹּלֶם וְגֹלֶם צוּרָה הָרְאוּיָה לוֹ, עַל יְדֵי הַמַּלְאָךְ הָעֲשִׂירִי שְׁהִיא הַצּוּרָה הַנִּקְרֵאת אִישִׁים.

 לְעוֹלָם אֵין אַתָּה רוֹאֶה גֹּלֶם בְּלֹא צוּרָה, אוֹ צוּרָה בְּלֹא גֹּלֶם.
אֵלָא לֵב הָאָדָם--הוּא שֶׁמְּחַלֵּק הַגּוּף הַנִּמְצָא בְּדַעְתּוֹ, וְיוֹדֵעַ שְׁהוּא מְחֻבָּר מִגֹּלֶם וְצוּרָה, וְיוֹדֵעַ שֶׁיֵּשׁ שָׁם גּוּפִים שֶׁגֻּלְמָם מְחֻבָּר מֵאַרְבַּע יְסוֹדוֹת, וְגוּפִים שֶׁגֻּלְמָם פָּשׁוּט וְאֵינוּ מְחֻבָּר מִגֹּלֶם אַחֵר.
וְהַצּוּרוֹת שְׁאֵין לָהֶם גֹּלֶם, אֵינָן נִרְאִין לָעַיִן, אֵלָא בְּעֵין הַלֵּב הֶם יְדוּעִים, כְּמוֹ שֶׁיָּדַעְנוּ אֲדוֹן הַכֹּל בְּלֹא רְאִיַּת עַיִן.

 נֶפֶשׁ כָּל בָּשָׂר, הִיא צוּרָתוֹ שֶׁנָּתַן לוֹ הָאֵל.
וְהַדַּעַת הַיְּתֵרָה הַמְּצוּיָה בְּנַפְשׁוֹ שֶׁלָּאָדָם, הִיא צוּרַת הָאָדָם הַשָּׁלֵם בְּדַעְתּוֹ; וְעַל צוּרָה זוֹ נֶאֱמָר בַּתּוֹרָה "נַעֲשֶׂה אָדָם בְּצַלְמֵנוּ כִּדְמוּתֵנוּ" , כְּלוֹמַר שֶׁתִּהְיֶה לוֹ צוּרָה הַיּוֹדַעַת וּמַשֶּׂגֶת הַדֵּעוֹת שְׁאֵין לָהֶם גֹּלֶם, עַד שֶׁיִּדָּמֶה לָהֶן.
וְאֵינוּ אוֹמֵר עַל צוּרָה זוֹ הַנִּכֶּרֶת לָעֵינַיִם, שְׁהִיא הַפֶּה וְהַחֹטֶם וְהַלְּסָתוֹת וּשְׁאָר רֹשֶׁם הַגּוּף, שֶׁזּוֹ תֹּאַר שְׁמָהּ.

וְאֵינָהּ הַנֶּפֶשׁ הַמְּצוּיָה לְכָל נֶפֶשׁ חַיָּה, שֶׁבָּהּ אוֹכֵל וְשׁוֹתֶה וּמוֹלִיד וּמַרְגִּישׁ וּמְהַרְהֵר.
אֵלָא הַדֵּעָה--שְׁהִיא צוּרַת הַנֶּפֶשׁ, וּבְצוּרַת הַנֶּפֶשׁ הַכָּתוּב מְדַבֵּר.
וּפְעָמִים רַבּוֹת, תִּקָּרֵא זוֹ הַצּוּרָה נֶפֶשׁ וְרוּחַ; וּלְפִיכָּךְ צָרִיךְ לְהִזָּהֵר בַּשֵּׁמוֹת, שֶׁלֹּא תִטְעֶה: וְכָל שֵׁם וְשֵׁם, יִלָּמֵד מֵעִנְיָנוֹ.

 אֵין צוּרַת הַנֶּפֶשׁ הַזֹּאת מְחֻבֶּרֶת מִן הַיְּסוֹדוֹת, כְּדֵי שֶׁתִּפָּרֵד לָהֶם, וְאֵינָהּ מִכּוֹחַ הַנְּשָׁמָה, עַד שֶׁתְּהֶא צְרִיכָה לַנְּשָׁמָה כְּמוֹ שֶׁהַנְּשָׁמָה צְרִיכָה לַגּוּף; אֵלָא מֵאֵת ה', מִן הַשָּׁמַיִם הִיא.
לְפִיכָּךְ כְּשֶׁיִּפָּרֵד הַגֹּלֶם שְׁהוּא מְחֻבָּר מִן הַיְּסוֹדוֹת, וְתֹאבַד הַנְּשָׁמָה מִפְּנֵי שְׁאֵינָהּ מְצוּיָה אֵלָא עִם הַגּוּף וּצְרִיכָה לַגּוּף בְּכָל מַעֲשֶׂיהָ, לֹא תִכָּרֵת הַצּוּרָה הַזֹּאת, לְפִי שְׁאֵינָהּ צְרִיכָה לַנְּשָׁמָה בְּמַעֲשֶׂיהָ--אֵלָא יוֹדַעַת וּמַשֶּׂגֶת הַדֵּעוֹת הַפְּרוּדוֹת מִן הַגְּלָמִים, וְיוֹדַעַת בּוֹרֵא הַכֹּל, וְעוֹמֶדֶת לְעוֹלָם, וּלְעוֹלְמֵי עוֹלָמִים.
הוּא שֶׁאָמַר שְׁלֹמֹה בְּחָכְמָתוֹ, "וְיָשֹׁב הֶעָפָר עַל-הָאָרֶץ, כְּשֶׁהָיָה; וְהָרוּחַ תָּשׁוּב, אֶל-הָאֱלֹהִים אֲשֶׁר נְתָנָהּ" .

 כָּל הַדְּבָרִים הָאֵלּוּ שֶׁדִּבַּרְנוּ בְּעִנְיָן זֶה, כְּמַר מִדְּלִי הֶם; וּדְבָרִים עֲמוּקִים הֶם, אֲבָל אֵינָם כְּעֹמֶק עִנְיַן פֵּרֶק רִאשׁוֹן וְשֵׁנִי.
וּבֵאוּר כָּל אֵלּוּ הַדְּבָרִים שֶׁבְּפֵרֶק שְׁלִישִׁי וּרְבִיעִי, הוּא הַנִּקְרָא מַעֲשֵׂה בְּרֵאשִׁית.
וְכָּךְ צִוּוּ חֲכָמִים הָרִאשׁוֹנִים, שְׁאֵין דּוֹרְשִׁין גַּם בַּדְּבָרִים הָאֵלּוּ בָּרַבִּים, אֵלָא לְאָדָם אֶחָד בִּלְבָד מוֹדִיעִים דְּבָרִים אֵלּוּ וּמְלַמְּדִין אוֹתוֹ.

 וּמַה בֵּין עִנְיַן מַעֲשֵׂה מֶרְכָּבָה לְעִנְיַן מַעֲשֵׂה בְּרֵאשִׁית--שֶׁעִנְיַן מַעֲשֵׂה מֶרְכָּבָה, אַפִלּוּ לְאֶחָד אֵין דּוֹרְשִׁין בּוֹ, אֵלָא אִם כֵּן הָיָה חָכָם וּמֵבִין מִדַּעְתּוֹ, נוֹתְנִין לוֹ רָאשֵׁי הַפְּרָקִים; וְעִנְיַן מַעֲשֵׂה בְּרֵאשִׁית, מְלַמְּדִין אוֹתוֹ לַיָּחִיד, אַף עַל פִּי שְׁאֵינוּ מֵבִין אוֹתוֹ מִדַּעְתּוֹ, וּמוֹדִיעִין אוֹתוֹ כָּל שֶׁיָּכוֹל לֵידַע מִדְּבָרִים אֵלּוּ.
וְלָמָּה אֵין מְלַמְּדִין אוֹתוֹ בָּרַבִּים, לְפִי שְׁאֵין כָּל אָדָם יֵשׁ לוֹ דַּעַת רְחָבָה לְהַשִּׂיג פֵּרוּשׁ וּבֵאוּר כָּל הַדְּבָרִים עַל בָּרְיָן.

 בִּזְמָן שֶׁאָדָם מִתְבּוֹנֵן בִּדְבָרִים אֵלּוּ, וּמַכִּיר כָּל הַבְּרוּאִים מִמַּלְאָךְ וְגַלְגַּל וְאָדָם וְכַיּוֹצֶא בּוֹ, וְיִרְאֶה חָכְמָתוֹ שֶׁלְּהַקָּדוֹשׁ בָּרוּךְ הוּא בְּכָל הַיְּצוּרִים וְכָל הַבְּרוּאִים--מוֹסִיף אַהֲבָה לַמָּקוֹם, וְתִצְמָא נַפְשׁוֹ וְיִכְמַהּ בְּשָׂרוֹ לֶאֱהֹב הַמָּקוֹם בָּרוּךְ הוּא; וְיִירָא וְיִפְחַד מִשִּׁפְלוּתוֹ וְדַלּוּתוֹ וְקַלּוּתוֹ, כְּשֶׁיַּעֲרֹךְ עַצְמוֹ לְאֶחָד מֵהַגּוּפוֹת הַקְּדוֹשִׁים הַגְּדוֹלִים, וְכָל שֶׁכֵּן לְאֶחָד מֵהַצּוּרוֹת הַטְּהוֹרוֹת הַנִּפְרָדוֹת מִן הַגְּלָמִים, שֶׁלֹּא נִתְחַבְּרוּ בְּגֹלֶם כְּלָל.
וְיִמְצָא עַצְמוֹ, שְׁהוּא כִּכְלִי מָלֵא בּוּשָׁה וּכְלִמָּה, רֵיק וְחָסֵר.

 וְעִנְיְנֵי אַרְבָּעָה פְּרָקִים אֵלּוּ שֶׁבְּחָמֵשׁ מִצְווֹת הָאֵלּוּ--הֶם שֶׁחֲכָמִים הָרִאשׁוֹנִים קוֹרְאִין אוֹתָן פַּרְדֵּס, כְּמוֹ שֶׁאָמְרוּ אַרְבָּעָה נִכְנְסוּ לַפַּרְדֵּס: וְאַף עַל פִּי שֶׁגְּדוֹלֵי יִשְׂרָאֵל הָיוּ וַחֲכָמִים גְּדוֹלִים הָיוּ, לֹא כֻּלָּם הָיָה בָּהֶן כּוֹחַ לֵידַע וּלְהַשִּׂיג כָּל הַדְּבָרִים עַל בָּרְיָן.

וַאֲנִי אוֹמֵר שְׁאֵין רָאוּי לְהִטַּיַּל בַּפַּרְדֵּס, אֵלָא מִי שֶׁנִּתְמַלָּא כְּרֵסוֹ לֶחֶם וּבָשָׂר; וְלֶחֶם וּבָשָׂר זֶה, הוּא לֵידַע בֵּאוּר הָאָסוּר וְהַמֻּתָּר וְכַיּוֹצֶא בָּהֶן מִשְּׁאָר הַמִּצְווֹת.
וְאַף עַל פִּי שֶׁדְּבָרִים אֵלּוּ, דָּבָר קָטָן קָרְאוּ אוֹתָם חֲכָמִים, שֶׁהֲרֵי אָמְרוּ חֲכָמִים דָּבָר גָּדוֹל מַעֲשֵׂה מֶרְכָּבָה, וְדָבָר קָטָן הַוָּיָה דְּאַבַּיֵּי וְרַבָּא; אַף עַל פִּי כֵן, רְאוּיִין הֶן לְהַקְדִּימָן: שְׁהֶן מְיַשְּׁבִין דַּעְתּוֹ שֶׁלָּאָדָם תְּחִלָּה, וְעוֹד שְׁהֶן הַטּוֹבָה הַגְּדוֹלָה שֶׁהִשְׁפִּיעַ הַקָּדוֹשׁ בָּרוּךְ הוּא לְיִשּׁוּב הָעוֹלָם הַזֶּה, כְּדֵי לִנְחֹל חַיֵּי הָעוֹלָם הַבָּא.
וְאִפְשָׁר שֶׁיֵּדָעֵם הַכֹּל--גָּדוֹל וְקָטָן, אִישׁ וְאִשָּׁה, בַּעַל לֵב רָחֵב וּבַעַל לֵב קָצֵר.

הִלְכּוֹת יְסוֹדֵי הַתּוֹרָה פֵּרֶק ה 
כָּל בֵּית יִשְׂרָאֵל מְצֻוִּין עַל קִדּוּשׁ הַשֵּׁם הַגָּדוֹל הַזֶּה, שֶׁנֶּאֱמָר "וְנִקְדַּשְׁתִּי, בְּתוֹךְ בְּנֵי יִשְׂרָאֵל" ; וּמֻזְהָרִין שֶׁלֹּא לְחַלְּלוֹ, שֶׁנֶּאֱמָר "וְלֹא תְחַלְּלוּ, אֶת-שֵׁם קָדְשִׁי" .
כֵּיצַד--בְּשָׁעָה שֶׁיַּעֲמֹד גּוֹי וְיֶאֱנֹס אֶת יִשְׂרָאֵל לַעֲבֹר עַל אַחַת מִכָּל מִצְווֹת הָאֲמוּרוֹת בַּתּוֹרָה אוֹ יַהַרְגֶנּוּ, יַעֲבֹר וְאַל יֵהָרֵג: שֶׁנֶּאֱמָר בַּמִּצְווֹת, "אֲשֶׁר יַעֲשֶׂה אֹתָם הָאָדָם וָחַי בָּהֶם" --וְלֹא שֶׁיָּמוּת בָּהֶם.
וְאִם מֵת וְלֹא עָבַר, הֲרֵי זֶה מִתְחַיֵּב בְּנַפְשׁוֹ.

בַּמֶּה דְּבָרִים אֲמוּרִים, בִּשְׁאָר מִצְווֹת--חוּץ מֵעֲבוֹדָה זָרָה, וְגִלּוּי עֲרָיוֹת, וּשְׁפִיכוּת דָּמִים.
אֲבָל שָׁלוֹשׁ עֲבֵרוֹת אֵלּוּ, אִם יֹאמַר לוֹ עֲבֹר עַל אַחַת מֵהֶן אוֹ תֵּהָרֵג, יֵהָרֵג וְאַל יַעֲבֹר.

בַּמֶּה דְּבָרִים אֲמוּרִים, בִּזְמָן שֶׁהַגּוֹי מִתְכַּוֵּן לַהֲנָאַת עַצְמוֹ, כְּגוֹן שֶׁאֲנָסוֹ לִבְנוֹת לוֹ בֵּיתוֹ בַּשַּׁבָּת אוֹ לְבַשַּׁל לוֹ תַּבְשִׁילוֹ אוֹ אָנַס אִשָּׁה לְבָעֳלָהּ וְכַיּוֹצֶא בְּזֶה.
אֲבָל אִם נִתְכַּוַּן לְהַעְבִירוֹ עַל הַמִּצְווֹת בִּלְבָד--אִם הָיָה בֵּינוֹ לְבֵין עַצְמוֹ, וְאֵין שָׁם עֲשָׂרָה מִיִּשְׂרָאֵל--יַעֲבֹר וְאַל יֵהָרֵג; וְאִם אֲנָסוֹ לְהַעְבִירוֹ בַּעֲשָׂרָה מִיִּשְׂרָאֵל--יֵהָרֵג וְאַל יַעֲבֹר, וְאַפִלּוּ לֹא נִתְכַּוַּן לְהַעְבִירוֹ אֵלָא עַל מִצְוָה מִשְּׁאָר מִצְווֹת בִּלְבָד.

 וְכָל הַדְּבָרִים הָאֵלּוּ, שֶׁלֹּא בְּשָׁעַת הַשְּׁמָד.
אֲבָל בְּשָׁעַת הַשְּׁמָד, וְהוּא כְּשֶׁיַּעֲמֹד מֶלֶךְ רָשָׁע כִּנְבוּכַדְנֶאצַּר וַחֲבֵרָיו וְיִגְזֹר שְׁמָד עַל יִשְׂרָאֵל לְבַטַּל דָּתָם אוֹ מִצְוָה מִן הַמִּצְווֹת--יֵהָרֵג וְאַל יַעֲבֹר, אַפִלּוּ עַל אַחַת מִשְּׁאָר מִצְווֹת, בֵּין נֶאֱנָס בְּתוֹךְ עֲשָׂרָה, בֵּין נֶאֱנָס בֵּינוֹ לְבֵין גּוֹיִים.

 כָּל מִי שֶׁנֶּאֱמָר בּוֹ יַעֲבֹר וְאַל יֵהָרֵג, וְנֶהְרַג וְלֹא עָבַר--הֲרֵי זֶה מִתְחַיֵּב בְּנַפְשׁוֹ.
וְכָל מִי שֶׁנֶּאֱמָר בּוֹ יֵהָרֵג וְאַל יַעֲבֹר, וְנֶהְרַג וְלֹא עָבַר--הֲרֵי זֶה קִדַּשׁ אֶת הַשֵּׁם.
וְאִם הָיָה בַּעֲשָׂרָה מִיִּשְׂרָאֵל--הֲרֵי זֶה קִדַּשׁ אֶת הַשֵּׁם בָּרַבִּים, כְּדָנִיֵּאל חֲנַנְיָה מִישָׁאֵל וַעֲזַרְיָה וּכְרִבִּי עֲקִיבָה וַחֲבֵרָיו; וְאֵלּוּ הֶם הֲרוּגֵי מַלְכוּת, שְׁאֵין מַעֲלָה עַל מַעֲלָתָם, וַעֲלֵיהֶם נֶאֱמָר "כִּי-עָלֶיךָ, הֹרַגְנוּ כָל-הַיּוֹם; נֶחְשַׁבְנוּ, כְּצֹאן טִבְחָה" , וַעֲלֵיהֶם נֶאֱמָר "אִסְפוּ-לִי חֲסִידָי--כֹּרְתֵי בְרִיתִי, עֲלֵי-זָבַח" .

וְכָל מִי שֶׁנֶּאֱמָר בּוֹ יֵהָרֵג וְאַל יַעֲבֹר, וְעָבַר וְלֹא נֶהְרַג--הֲרֵי זֶה מְחַלֵּל אֶת הַשֵּׁם, וְאִם הָיָה בַּעֲשָׂרָה מִיִּשְׂרָאֵל, הֲרֵי זֶה חִלַּל אֶת הַשֵּׁם בָּרַבִּים; וּבִטַּל מִצְוַת עֲשֵׂה שְׁהִיא קִדּוּשׁ הַשֵּׁם, וְעָבַר עַל מִצְוַת לֹא תַעֲשֶׂה שְׁהִיא חִלּוּל הַשֵּׁם.
וְאַף עַל פִּי כֵן, מִפְּנֵי שֶׁעָבַר בְּאֹנֶס, אֵין מַלְקִין אוֹתוֹ וְאֵין צָרִיךְ לוֹמַר שְׁאֵין מְמִיתִין אוֹתוֹ בֵּית דִּין, אַפִלּוּ הָרַג בְּאֹנֶס: שְׁאֵין מַלְקִין וּמְמִיתִין, אֵלָא לָעוֹבֵר בִּרְצוֹנוֹ בְּעֵדִים וְהַתְרָאָה, שֶׁנֶּאֱמָר בְּנוֹתֵן מִזַּרְעוֹ לַמֹּלֶךְ, "וְנָתַתִּי אֲנִי אֶת-פָּנַי בָּאִישׁ הַהוּא" ; וּמִפִּי הַשְּׁמוּעָה לָמְדוּ, "הַהוּא" לֹא אָנוּס וְלֹא שׁוֹגֵג וְלֹא מֻטְעֶה.

וּמַה אִם עֲבוֹדָה זָרָה, שְׁהִיא חֲמוּרָה מִן הַכֹּל, הָעוֹבֵד אוֹתָהּ בְּאֹנֶס אֵינוּ חַיָּב כָּרֵת, וְאֵין צָרִיךְ לוֹמַר מִיתַת בֵּית דִּין--קַל וְחֹמֶר לִשְׁאָר מִצְווֹת הָאֲמוּרוֹת בַּתּוֹרָה.
וּבָעֲרָיוֹת, הוּא אוֹמֵר "וְלַנַּעֲרָ לֹא-תַעֲשֶׂה דָבָר" .

 נָשִׁים שֶׁאָמְרוּ לָהֶם גּוֹיִים, תְּנוּ לָנוּ אַחַת מִכֶּם וּנְטַמֵּא אוֹתָהּ, וְאִם לָאו, נְטַמֵּא אֶת כֻּלְּכֶם--יְטַמְּאוּ אֶת כֻּלָּן, וְאַל יִמְסְרוּ לָהֶם נֶפֶשׁ אַחַת מִיִּשְׂרָאֵל.
וְכֵן אִם אָמְרוּ לָהֶם גּוֹיִים, תְּנוּ לָנוּ אֶחָד מִכֶּם וְנַהַרְגֶנּוּ, וְאִם לָאו, נַהְרֹג אֶת כֻּלְּכֶם--יֵהָרְגוּ כֻּלָּם, וְאַל יִמְסְרוּ לָהֶם נֶפֶשׁ אַחַת מִיִּשְׂרָאֵל.
וְאִם יֵחֲדוּהוּ לָהֶם וְאָמְרוּ, תְּנוּ לָנוּ פְּלוֹנִי אוֹ נַהְרֹג אֶת כֻּלְּכֶם--אִם הָיָה מְחֻיָּב מִיתָה כְּשֶׁבַע בֶּן בִּכְרִי, יִתְּנוּ אוֹתוֹ לָהֶם, וְאֵין מוֹרִין לָהֶם כֵּן, לְכַתְּחִלָּה; וְאִם אֵינוּ חַיָּב--יֵהָרְגוּ כֻּלָּם, וְאַל יִמְסְרוּ לָהֶם נֶפֶשׁ אַחַת מִיִּשְׂרָאֵל.

 כְּעִנְיַן שֶׁאָמְרוּ בְּאֻנְסִין, כָּךְ אָמְרוּ בָּחֳלָאִים.
כֵּיצַד--מִי שֶׁחָלָה וְנָטָה לָמוּת וְאָמְרוּ הָרוֹפְאִים שֶׁרְפוּאָתוֹ בְּדָבָר פְּלוֹנִי מֵאִסּוּרִין שֶׁבַּתּוֹרָה, עוֹשִׂין לוֹ.
וּמִתְרַפְּאִין בְּכָל אִסּוּרִין שֶׁבַּתּוֹרָה, בִּמְקוֹם סַכָּנָה: חוּץ מֵעֲבוֹדָה זָרָה וְגִלּוּי עֲרָיוֹת וּשְׁפִיכוּת דָּמִים--שֶׁאַפִלּוּ בִּמְקוֹם סַכָּנָה, אֵין מִתְרַפְּאִין בָּהֶם; וְאִם עָבַר וְנִתְרַפָּא--עוֹנְשִׁין אוֹתוֹ בֵּית דִּין, עֹנֶשׁ הָרָאוּי לוֹ.

 וּמְנַיִן שֶׁאַפִלּוּ בִּמְקוֹם סַכָּנַת נְפָשׁוֹת, אֵין עוֹבְרִין עַל אַחַת מִשָּׁלוֹשׁ עֲבֵרוֹת אֵלּוּ: שֶׁנֶּאֱמָר "וְאָהַבְתָּ, אֵת ה' אֱלֹהֶיךָ, בְּכָל-לְבָבְךָ וּבְכָל-נַפְשְׁךָ, וּבְכָל-מְאֹדֶךָ" , אַפִלּוּ הוּא נוֹטֵל אֶת נַפְשָׁךְ.
וַהֲרִיגַת נֶפֶשׁ מִיִּשְׂרָאֵל לְרַפּוֹת נֶפֶשׁ אַחֶרֶת, אוֹ לְהַצִּיל אָדָם מִיַּד אַנָּס--דָּבָר שֶׁהַדַּעַת נוֹטָה לוֹ הוּא, שְׁאֵין מְאַבְּדִין נֶפֶשׁ מִפְּנֵי נֶפֶשׁ; וַעֲרָיוֹת הֻקְּשׁוּ לִנְפָשׁוֹת, שֶׁנֶּאֱמָר "כִּי כַּאֲשֶׁר יָקוּם אִישׁ עַל-רֵעֵהוּ, וּרְצָחוֹ נֶפֶשׁ--כֵּן, הַדָּבָר הַזֶּה" .

 בַּמֶּה דְּבָרִים אֲמוּרִים שְׁאֵין מִתְרַפְּאִין בִּשְׁאָר אִסּוּרִין אֵלָא בִּמְקוֹם סַכָּנָה--בִּזְמָן שְׁהֶן דֶּרֶךְ הֲנָאָתָן, כְּמוֹ שֶׁמַּאֲכִילִין אֶת הַחוֹלֶה שְׁקָצִים וּרְמָשִׂים, אוֹ חָמֵץ בַּפֶּסַח, אוֹ שֶׁמַּאֲכִילִין אוֹתוֹ בְּיוֹם הַכִּפּוּרִים.
אֲבָל שֶׁלֹּא דֶּרֶךְ הֲנָאָתָן, כְּגוֹן שֶׁעוֹשִׂין לוֹ רְטִיָּה אוֹ מְלֻגְמָה מֵחָמֵץ אוֹ מֵעָרְלָה, אוֹ שֶׁמַּשְׁקִין אוֹתוֹ דְּבָרִים שֶׁיֵּשׁ בָּהֶן מַר מְעֹרָב עִם אִסּוּרֵי מַאֲכָל, שֶׁהֲרֵי אֵין בָּהֶן הֲנָיָה לַחֵךְ--הֲרֵי זֶה מֻתָּר, וְאַפִלּוּ שֶׁלֹּא בִּמְקוֹם סַכָּנָה: חוּץ מִכִּלְאֵי הַכֶּרֶם וּבָשָׂר בְּחָלָב--שְׁהֶן אֲסוּרִין, אַפִלּוּ שֶׁלֹּא דֶּרֶךְ הֲנָאָתָן; לְפִיכָּךְ אֵין מִתְרַפְּאִין בָּהֶן, אַפִלּוּ שֶׁלֹּא דֶּרֶךְ הֲנָאָה, אֵלָא בִּמְקוֹם סַכָּנָה.

 מִי שֶׁנָּתַן עֵינָיו בְּאִשָּׁה וְחָלָה וְנָטָה לָמוּת, וְאָמְרוּ הָרוֹפְאִים אֵין לוֹ רְפוּאָה עַד שֶׁתִּבָּעֵל לוֹ--אַפִלּוּ הָיְתָה פְּנוּיָה, וְאַפִלּוּ לְדַבַּר עִמּוֹ מֵאֲחוֹרֵי הַגָּדֵר--אֵין מוֹרִין לוֹ בְּכָּךְ, וְיָמוּת וְלֹא יוֹרוּ לוֹ לְדַבַּר עִמּוֹ מֵאֲחוֹרֵי הַגָּדֵר: שֶׁלֹּא יְהוּ בְּנוֹת יִשְׂרָאֵל הֶפְקֵר, וְיָבוֹאוּ בִּדְבָרִים אֵלּוּ לִפְרֹץ בָּעֲרָיוֹת.

 כָּל הָעוֹבֵר מִדַּעְתּוֹ בְּלֹא אֹנֶס עַל אַחַת מִכָּל מִצְווֹת הָאֲמוּרוֹת בַּתּוֹרָה, בִּשְׁאָט בְּנֶפֶשׁ לְהַכְעִיס--הֲרֵי זֶה מְחַלֵּל אֶת הַשֵּׁם; וּלְפִיכָּךְ נֶאֱמָר בִּשְׁבוּעַת שֶׁקֶר, "וְחִלַּלְתָּ אֶת-שֵׁם אֱלֹהֶיךָ, אֲנִי ה'" .
וְאִם עָבַר בַּעֲשָׂרָה מִיִּשְׂרָאֵל, הֲרֵי זֶה חִלַּל אֶת הַשֵּׁם בָּרַבִּים.
וְכֵן כָּל הַפּוֹרֵשׁ מֵעֲבֵרָה אוֹ עָשָׂה מִצְוָה, לֹא מִפְּנֵי דָּבָר בָּעוֹלָם, לֹא פַּחַד וְלֹא יִרְאָה, וְלֹא לְבַקַּשׁ כָּבוֹד, אֵלָא מִפְּנֵי הַבּוֹרֵא בָּרוּךְ הוּא, כִּמְנִיעַת יוֹסֵף הַצַּדִּיק עַצְמוֹ מֵאֵשֶׁת רִבּוֹ--הֲרֵי זֶה מְקַדֵּשׁ אֶת הַשֵּׁם.

 וְיֵשׁ דְּבָרִים אֲחֵרִים שְׁהֶם בִּכְלַל חִלּוּל הַשֵּׁם, וְהוּא שֶׁיַּעֲשֶׂה אָדָם גָּדוֹל בַּתּוֹרָה וּמְפֻרְסָם בַּחֲסִידוּת, דְּבָרִים שֶׁהַבְּרִיּוֹת מְרַנְּנִים אַחֲרָיו בִּשְׁבִילָן, וְאַף עַל פִּי שְׁאֵינָם עֲבֵרוֹת--הֲרֵי זֶה מְחַלֵּל אֶת הַשֵּׁם: כְּגוֹן שֶׁלּוֹקֵחַ וְאֵינוּ נוֹתֵן דְּמֵי הַלֶּקַח לְאַלְתַּר, וְהוּא שֶׁיֵּשׁ לוֹ, וְנִמְצְאוּ הַמּוֹכְרִין תּוֹבְעִין אוֹתוֹ, וְהוּא מַקִּיפָן; אוֹ שֶׁיַּרְבֶּה בִּשְׂחוֹק, אוֹ בַּאֲכִילָה וּשְׁתִיָּה אֵצֶל עַמֵּי הָאָרֶץ וּבֵינֵיהֶן; אוֹ שְׁאֵין דִּבּוּרוֹ בְּנַחַת עִם הַבְּרִיּוֹת, וְאֵינוּ מַקְבִּילָן בְּסֵבֶר פָּנִים יָפוֹת, אֵלָא בַּעַל קְטָטָה וְכַעַס; וְכַיּוֹצֶא בַּדְּבָרִים הָאֵלּוּ.
הַכֹּל לְפִי גָּדְלוֹ שֶׁלֶּחָכָם--צָרִיךְ שֶׁיְּדַקְדַּק עַל עַצְמוֹ, וְיַעֲשֶׂה לִפְנִים מִשּׁוּרַת הַדִּין.

וְכֵן אִם דִּקְדַּק הֶחָכָם עַל עַצְמוֹ, וְהָיָה דִּבּוּרוֹ בְּנַחַת עִם הַבְּרִיּוֹת, וְדַעְתּוֹ מְעֹרֶבֶת עִמָּהֶם, וּמַקְבִּילָן בְּסֵבֶר פָּנִים יָפוֹת, וְנֶעְלָב מֵהֶן וְאֵינוּ עוֹלְבָן, מְכַבֵּד לָהֶן וְאַפִלּוּ לַמְּקִילִין לוֹ, וְנוֹשֵׂא וְנוֹתֵן בֶּאֱמוּנָה, וְלֹא יַרְבֶּה בַּאֲרִיחוּת עַמֵּי הָאָרֶץ וִישִׁיבָתָן, וְלֹא יֵרָאֶה תָּמִיד אֵלָא עוֹסֵק בַּתּוֹרָה עָטוּף בְּצִיצִית מֻכְתָּר בִּתְפִלִּין, וְעוֹשֶׂה בְּכָל מַעֲשָׂיו לִפְנִים מִשּׁוּרַת הַדִּין--וְהוּא שֶׁלֹּא יִתְרַחַק הַרְבֵּה, וְלֹא יִשְׁתּוֹמֵם הַרְבֵּה--עַד שֶׁיִּמָּצְאוּ הַכֹּל מְקַלְּסִין אוֹתוֹ וְאוֹהֲבִין אוֹתוֹ, וּמִתְאַוִּין לְמַעֲשָׂיו: הֲרֵי זֶה קִדַּשׁ אֶת הַשֵּׁם, וְעָלָיו הַכָּתוּב אוֹמֵר "וַיֹּאמֶר לִי, עַבְדִּי-אָתָּה--יִשְׂרָאֵל, אֲשֶׁר-בְּךָ אֶתְפָּאָר" .

הִלְכּוֹת יְסוֹדֵי הַתּוֹרָה פֵּרֶק ו 
כָּל הַמְּאַבֵּד שֵׁם מִן הַשֵּׁמוֹת הַקְּדוֹשִׁים הַטְּהוֹרִים שֶׁנִּקְרָא בָּהֶן הַקָּדוֹשׁ בָּרוּךְ הוּא, לוֹקֶה מִן הַתּוֹרָה--שֶׁהֲרֵי הוּא אוֹמֵר בַּעֲבוֹדָה זָרָה, "וְאִבַּדְתֶּם אֶת-שְׁמָם ...
לֹא-תַעֲשׂוּן כֵּן, לַה' אֱלֹהֵיכֶם" .

וְשִׁבְעָה שֵׁמוֹת הֶן--הַשֵּׁם הַנִּכְתָּב יוֹד הֵא וָאו הֵא וְהוּא הַשֵּׁם הַמְּפֹרָשׁ, אוֹ הַנִּכְתָּב אֶלֶף דַּאל נוּן יוֹד, וְאֵל, וֶאֱלוֹהַּ, וֵאלֹהִים, וְאֶהְיֶה, וְשַׁדַּי, וּצְבָאוֹת.
כָּל הַמּוֹחֵק אַפִלּוּ אוֹת אַחַת מִשִּׁבְעָה שֵׁמוֹת אֵלּוּ, לוֹקֶה.

כָּל הַנִּטְפָּל לַשֵּׁם מִלְּפָנָיו, מֻתָּר לְמָחֳקוֹ: כְּגוֹן לָמֶד מִלַּה', וּבֵית מִבֵּאלֹהִים, וְכַיּוֹצֶא בָּהֶן--אֵינָן בִּקְדֻשַּׁת הַשֵּׁם.
וְכָל הַנִּטְפָּל לַשֵּׁם מֵאֲחוֹרָיו, כְּגוֹן כָּף שֶׁלֶּאֱלֹהֶיךָ, וְכָף מִים שֶׁלֶּאֱלֹהֵיכֶם, וְכַיּוֹצֶא בָּהֶן--אֵינָן נִמְחָקִים; וַהֲרֵי הֶן כִּשְׁאָר אוֹתִיּוֹת שֶׁלַּשֵּׁם, מִפְּנֵי שֶׁהַשֵּׁם מְקַדְּשָׁן.
וְאַף עַל פִּי שֶׁנִּתְקַדְּשׁוּ וְאָסוּר לְמָחֳקָן, הַמּוֹחֵק אֵלּוּ הָאוֹתִיּוֹת הַנִּטְפָּלוֹת אֵינוּ לוֹקֶה, אֲבָל מַכִּין אוֹתוֹ מַכַּת מַרְדּוּת.

כָּתַב אֶלֶף לָמֶד מֵאֱלֹהִים, יוֹד הֵא מֵה'--אֵינוּ נִמְחָק; וְאֵין צָרִיךְ לוֹמַר יָהּ, שְׁהוּא שֵׁם בִּפְנֵי עַצְמוֹ, מִפְּנֵי שֶׁזֶּה הַשֵּׁם, מִקְצַת שֵׁם הַמְּפֹרָשׁ הוּא.
אֲבָל הַכּוֹתֵב שִׁין דֶּלֶת מִשַּׁדַּי, צַאד בֵּית מִצְּבָאוֹת--הֲרֵי זֶה נִמְחָק.

שְׁאָר הַכִּנּוּיִין שֶׁמְּשַׁבְּחִין בָּהֶן הַקָּדוֹשׁ בָּרוּךְ הוּא, כְּגוֹן חַנּוּן וְרַחוּם הַגָּדוֹל הַגִּבּוֹר וְהַנּוֹרָא הַנֶּאֱמָן קַנָּא וְחָזָק וְכַיּוֹצֶא בָּהֶן--הֲרֵי הֶן כִּשְׁאָר דִּבְרֵי הַקֹּדֶשׁ, וּמֻתָּר לְמָחֳקָן.

כְּלִי שֶׁהָיָה שֵׁם כָּתוּב עָלָיו--קוֹצֵץ אֶת מְקוֹם הַשֵּׁם, וְגוֹנְזוֹ.
אַפִלּוּ הָיָה הַשֵּׁם חָקוּק בִּכְלִי מַתְּכוֹת אוֹ בִּכְלִי זְכוֹכִית, וְהִתִּיךְ הַכְּלִי--הֲרֵי זֶה לוֹקֶה: אֵלָא חוֹתֵךְ אֶת מְקוֹמוֹ, וְגוֹנְזוֹ.
וְכֵן אִם הָיָה שֵׁם כָּתוּב עַל בְּשָׂרוֹ, הֲרֵי זֶה לֹא יִרְחֹץ וְלֹא יָסוּךְ וְלֹא יַעֲמֹד בִּמְקוֹם הַטִּנֹּפֶת.
נִזְדַּמְּנָה לוֹ טְבִילָה שֶׁלְּמִצְוָה--כּוֹרֵךְ עָלָיו גֳּמִי, וְטוֹבֵל; וְאִם לֹא מָצָא גֳּמִי, מְסַבֵּב אַחֲרָיו.
וְלֹא יְהַדַּק, כְּדֵי שֶׁלֹּא יָחֹץ--שֶׁלֹּא אָמְרוּ לִכְרֹךְ עָלָיו, אֵלָא מִפְּנֵי שֶׁאָסוּר לַעֲמֹד בִּפְנֵי הַשֵּׁם עָרֹם.

הַסּוֹתֵר אַפִלּוּ אֶבֶן אַחַת דֶּרֶךְ הַשְׁחָתָה מִן הַמִּזְבֵּחַ, אוֹ מִן הַהֵיכָל, אוֹ מִשְּׁאָר הָעֲזָרָה--לוֹקֶה: שֶׁנֶּאֱמָר בַּעֲבוֹדָה זָרָה, "כִּי אֶת-מִזְבְּחֹתָם תִּתֹּצוּן" ; וְכָתוּב "לֹא-תַעֲשׂוּן כֵּן, לַה' אֱלֹהֵיכֶם" .
וְכֵן הַשּׂוֹרֵף עֲצֵי הֶקְדֵּשׁ דֶּרֶךְ הַשְׁחָתָה--לוֹקֶה, שֶׁנֶּאֱמָר "וַאֲשֵׁרֵיהֶם תִּשְׂרְפוּן בָּאֵשׁ ...
לֹא-תַעֲשׂוּן כֵּן, לַה' אֱלֹהֵיכֶם" .

כִּתְבֵי הַקֹּדֶשׁ כֻּלָּן, וּפֵרוּשֵׁיהֶן וּבֵאוּרֵיהֶן--אָסוּר לִשְׂרֹף אוֹתָן אוֹ לְאַבְּדָן בַּיָּד; וְהַמְּאַבֵּד בַּיָּד, לוֹקֶה מַכַּת מַרְדּוּת.
בַּמֶּה דְּבָרִים אֲמוּרִים, בְּכִתְבֵי הַקֹּדֶשׁ שֶׁכָּתְבוּ אוֹתָן יִשְׂרָאֵל בִּקְדֻשָּׁה.
אֲבָל מִין יִשְׂרָאֵל שֶׁכָּתַב סֵפֶר תּוֹרָה, שׂוֹרְפִין אוֹתוֹ עִם הָאַזְכָּרוֹת שֶׁבּוֹ, מִפְּנֵי שְׁאֵינוּ מַאֲמִין בִּקְדֻשַּׁת הַשֵּׁם, וְלֹא כְתָבוֹ אֵלָא וְהוּא מַעֲלֶה בְּדַעְתּוֹ שֶׁזֶּה כִּשְׁאָר הַדְּבָרִים; וְהוֹאִיל וְדַעְתּוֹ כֵּן, לֹא נִתְקַדַּשׁ הַשֵּׁם, וּמִצְוָה לְשָׂרְפוֹ, כְּדֵי שֶׁלֹּא לְהַנִּיחַ שֵׁם לַמִּינִים וְלֹא לְמַעֲשֵׂיהֶם.
אֲבָל גּוֹי שֶׁכָּתַב אֶת הַשֵּׁם, גּוֹנְזִין אוֹתוֹ; וְכֵן כִּתְבֵי הַקֹּדֶשׁ שֶׁבָּלוּ אוֹ שֶׁכְּתָבָן גּוֹי, יִגָּנְזוּ.

כָּל הַשֵּׁמוֹת הָאֲמוּרוֹת בְּאַבְרָהָם, קֹדֶשׁ; אַף זֶה שֶׁנֶּאֱמָר "אֲדֹנָי, אִם-נָא מָצָאתִי חֵן בְּעֵינֶיךָ" , הֲרֵי הוּא קֹדֶשׁ.
כָּל הַשֵּׁמוֹת הָאֲמוּרוֹת בְּלוֹט--חֹל, חוּץ מִזֶּה: "אַל-נָא, אֲדֹנָי.
הִנֵּה-נָא מָצָא עַבְדְּךָ חֵן" .
כָּל הַשֵּׁמוֹת הָאֲמוּרוֹת בְּגִבְעַת בִּנְיָמִין, קֹדֶשׁ.
כָּל הַשֵּׁמוֹת הָאֲמוּרוֹת בְּמִיכָה, חֹל.
כָּל הַשֵּׁמוֹת הָאֲמוּרוֹת בְּנָבוֹת, קֹדֶשׁ.

כָּל שְׁלֹמֹה הָאָמוּר בְּשִׁיר הַשִּׁירִים--קֹדֶשׁ, וַהֲרֵי הוּא כִּשְׁאָר הַכִּנּוּיִין; חוּץ מִזֶּה: "הָאֶלֶף לְךָ שְׁלֹמֹה" .
כָּל מַלְכַיָּא הָאָמוּר בְּדָנִיֵּאל--חֹל, חוּץ מִזֶּה: "אַנְתְּ מַלְכָּא, מֶלֶךְ מַלְכַיָּא" , וַהֲרֵי הוּא כִּשְׁאָר הַכִּנּוּיִין.

הִלְכּוֹת יְסוֹדֵי הַתּוֹרָה פֵּרֶק ז 
מִיְּסוֹדֵי הַדָּת, לֵידַע שֶׁהָאֵל מְנַבֵּא אֶת בְּנֵי הָאָדָם; וְאֵין הַנְּבוּאָה חָלָה אֵלָא עַל חָכָם גָּדוֹל בְּחָכְמָה, גִּבּוֹר בְּמִדּוֹתָיו, וְלֹא יִהְיֶה יִצְרוֹ מִתְגַּבֵּר עָלָיו בְּדָבָר בָּעוֹלָם אֵלָא הוּא מִתְגַּבֵּר בְּדַעְתּוֹ עַל יִצְרוֹ תָּמִיד, בַּעַל דֵּעָה רְחָבָה נְכוֹנָה עַד מְאוֹד.

אָדָם שְׁהוּא מְמֻלָּא בְּכָל הַמִּדּוֹת הָאֵלּוּ, שָׁלֵם בְּגוּפוֹ, כְּשֶׁיִּכָּנֵס לַפַּרְדֵּס וְיִמָּשֵׁךְ בְּאוֹתָן הָעִנְיָנוֹת הַגְּדוֹלִים הָרְחוֹקִים, וְתִהְיֶה לוֹ דַּעַת נְכוֹנָה לְהָבִין וּלְהַשִּׂיג, וְהוּא מִתְקַדֵּשׁ וְהוֹלֵךְ פּוֹרֵשׁ מִדַּרְכֵי כְּלַל הָעָם הַהוֹלְכִים בְּמַחְשַׁכֵּי הַזְּמָן, וְהוֹלֵךְ מְזָרֵז עַצְמוֹ וּמְלַמֵּד נַפְשׁוֹ שֶׁלֹּא תִהְיֶה לוֹ מַחְשָׁבָה כְּלָל בְּאֶחָד מִדְּבָרִים בְּטֵלִים, וְלֹא מֵהַבְלֵי הַזְּמָן וְתַחְבּוּלוֹתָיו, אֵלָא דַּעְתּוֹ תָּמִיד פְּנוּיָה לְמַעְלָה, קְשׁוּרָה תַּחַת הַכִּסֵּא, לְהָבִין בְּאוֹתָן הַצּוּרוֹת הַקְּדוֹשׁוֹת הַטְּהוֹרוֹת, וּמִסְתַּכֵּל בְּחָכְמָתוֹ שֶׁלְּהַקָּדוֹשׁ בָּרוּךְ הוּא כֻּלָּהּ מִצּוּרָה רִאשׁוֹנָה עַד טַבּוּר הָאָרֶץ, וְיוֹדֵעַ מֵהֶם גָּדְלוֹ--מִיָּד רוּחַ הַקֹּדֶשׁ שׁוֹרָה עָלָיו.

וּבְעֵת שֶׁתָּנוּחַ עָלָיו הָרוּחַ--תִּתְעָרַב נַפְשׁוֹ בְּמַעֲלַת הַמַּלְאָכִים הַנִּקְרָאִים אִישִׁים, וְיֵהָפֵךְ לְאִישׁ אַחֵר, וְיָבִין בְּדַעְתּוֹ שְׁאֵינוּ כְּמוֹת שֶׁהָיָה, אֵלָא שֶׁנִּתְעַלָּה עַל מַעֲלַת שְׁאָר בְּנֵי אָדָם הַחֲכָמִים: כְּמוֹ שֶׁנֶּאֱמָר בְּשָׁאוּל, "וְהִתְנַבִּיתָ עִמָּם; וְנֶהְפַּכְתָּ, לְאִישׁ אַחֵר" .

 הַנְּבִיאִים, מַעֲלוֹת מַעֲלוֹת הֶן: כְּמוֹ שֶׁיֵּשׁ בְּחָכְמָה חָכָם גָּדוֹל מֵחֲבֵרוֹ, כָּךְ בַּנְּבוּאָה נָבִיא גָּדוֹל מִנָּבִיא.
וְכֻלָּן אֵין רוֹאִין מַרְאֵה הַנְּבוּאָה אֵלָא בַּחֲלוֹם בְּחֶזְיוֹן הַלַּיְלָה, אוֹ בַּיּוֹם אַחַר שֶׁתִּפֹּל עֲלֵיהֶן תַּרְדֵּמָה: כְּמוֹ שֶׁנֶּאֱמָר "בַּמַּרְאָה אֵלָיו אֶתְוַדָּע, בַּחֲלוֹם אֲדַבֶּר-בּוֹ" .

וְכֻלָּן, כְּשֶׁמִּתְנַבְּאִין, אֵבָרֵיהֶן מִזְדַּעְזְעִין וְכוֹחַ הַגּוּף כּוֹשֵׁל, וְעֶשְׁתּוֹנוֹתֵיהֶם מִטָּרְפוֹת וְתִשָּׁאֵר הַדֵּעָה פְּנוּיָה לְהָבִין מַה שֶׁתִּרְאֶה: כְּמוֹ שֶׁנֶּאֱמָר בְּאַבְרָהָם, "וְהִנֵּה אֵימָה חֲשֵׁכָה גְדֹלָה, נֹפֶלֶת עָלָיו" ; וּכְמוֹ שֶׁנֶּאֱמָר בְּדָנִיֵּאל, "וְהוֹדִי, נֶהְפַּךְ עָלַי לְמַשְׁחִית, וְלֹא עָצַרְתִּי, כֹּחַ" .

 הַדְּבָרִים שֶׁמּוֹדִיעִין לַנָּבִיא בְּמַרְאֵה הַנְּבוּאָה--דֶּרֶךְ מָשָׁל מוֹדִיעִין לוֹ, וּמִיָּד יֵחָקֵק בְּלִבּוֹ פִּתְרוֹן הַמָּשָׁל בְּמַרְאֵה הַנְּבוּאָה, וְיֵדַע מַה הוּא: כְּמוֹ הַסֻּלָּם שֶׁרָאָה יַעֲקוֹב אָבִינוּ, וּמַלְאָכִים עוֹלִים וְיוֹרְדִים בּוֹ, וְהוּא הָיָה מָשָׁל לְמַלְכִיּוֹת, וְשִׁעְבּוּדָן; וּכְמוֹ הַחַיּוֹת שֶׁרָאָה יְחֶזְקֵאל, וְהַסִּיר הַנָּפוּחַ וּמַקֵּל שָׁקֵד שֶׁרָאָה יִרְמְיָה, וְהַמְּגִלָּה שֶׁרָאָה יְחֶזְקֵאל, וְהָאֵיפָה שֶׁרָאָה זְכַרְיָה.

וְכֵן שְׁאָר הַנְּבִיאִים, יֵשׁ מֵהֶן אוֹמְרִין הַמָּשָׁל וּפִתְרוֹנוֹ כְּמוֹ אֵלּוּ; וְיֵשׁ מֵהֶן אוֹמְרִין הַפִּתְרוֹן בִּלְבָד.
וּפְעָמִים אוֹמְרִין הַמָּשָׁל בִּלְבָד בְּלֹא פִּתְרוֹן, כְּמִקְצַת דִּבְרֵי יְחֶזְקֵאל וּזְכַרְיָה.
וְכֻלָּם, בְּמָשָׁל וְדֶרֶךְ חִידָה הֶם מִתְנַבְּאִים.

 כָּל הַנְּבִיאִים--אֵין מִתְנַבְּאִין בְּכָל עֵת שֶׁיִּרְצוּ, אֵלָא מְכַוְּנִין דַּעְתָּן וְיוֹשְׁבִין שְׂמֵחִים וְטוֹבֵי לֵב וּמִתְבּוֹדְדִין: שְׁאֵין הַנְּבוּאָה שׁוֹרָה לֹא מִתּוֹךְ עַצְבוּת וְלֹא מִתּוֹךְ עַצְלוּת, אֵלָא מִתּוֹךְ שִׂמְחָה.
לְפִיכָּךְ בְּנֵי הַנְּבִיאִים, לִפְנֵיהֶם נֵבֶל וְתֹף וְחָלִיל וְכִנּוֹר, וְהֶם מְבַקְּשִׁים הַנְּבוּאָה; וְזֶה הוּא שֶׁנֶּאֱמָר "וְהֵמָּה מִתְנַבְּאִים" --כְּלוֹמַר מְהַלְּכִין בְּדֶרֶךְ הַנְּבוּאָה עַד שֶׁיִּנָּבְאוּ, כְּמוֹ שֶׁאַתָּה אוֹמֵר פְּלוֹנִי מִתְגַּדֵּל.

 אֵלּוּ שְׁהֶם מְבַקְּשִׁים לְהִתְנַבֵּא, הֶם הַנִּקְרָאִים בְּנֵי הַנְּבִיאִים.
וְאַף עַל פִּי שֶׁמְּכַוְּנִין דַּעְתָּן, אִפְשָׁר שֶׁתִּשְׁרֶה שְׁכִינָה עֲלֵיהֶן, וְאִפְשָׁר שֶׁלֹּא תִשְׁרֶה.

 כָּל הַדְּבָרִים שֶׁאָמַרְנוּ, הֶן דֶּרֶךְ הַנְּבוּאָה לְכָל הַנְּבִיאִים הָרִאשׁוֹנִים וְהָאַחֲרוֹנִים--חוּץ מִמֹּשֶׁה, רַבֵּנוּ וְרִבָּן שֶׁלְּכָל הַנְּבִיאִים.
וּמַה הֶפְרֵשׁ יֵשׁ בֵּין נְבוּאַת מֹשֶׁה לִשְׁאָר כָּל הַנְּבִיאִים--שֶׁכָּל הַנְּבִיאִים, בַּחֲלוֹם אוֹ בְּמַרְאֶה; וּמֹשֶׁה רַבֵּנוּ--הוּא עֵר וְעוֹמֵד, שֶׁנֶּאֱמָר "וּבְבֹא מֹשֶׁה אֶל-אֹהֶל מוֹעֵד, לְדַבֵּר אִתּוֹ, וַיִּשְׁמַע אֶת-הַקּוֹל" .

כָּל הַנְּבִיאִים, עַל יְדֵי מַלְאָךְ; לְפִיכָּךְ רוֹאִין מַה שְׁהֶן רוֹאִין בְּמָשָׁל וְחִידָה.
וּמֹשֶׁה רַבֵּנוּ, לֹא עַל יְדֵי מַלְאָךְ, שֶׁנֶּאֱמָר "פֶּה אֶל-פֶּה אֲדַבֶּר-בּוֹ" , וְנֶאֱמָר "וְדִבֶּר ה' אֶל-מֹשֶׁה פָּנִים אֶל-פָּנִים" , וְנֶאֱמָר "וּתְמֻנַת ה', יַבִּיט" : כְּלוֹמַר שְׁאֵין שָׁם מָשָׁל, אֵלָא רוֹאֶה הַדָּבָר עַל בָּרְיוֹ בְּלֹא חִידָה בְּלֹא מָשָׁל; הוּא שֶׁהַתּוֹרָה מְעִידָה עָלָיו, "וּמַרְאֶה וְלֹא בְחִידֹת" , שְׁאֵינוּ מִתְנַבֵּא בְּחִידָה אֵלָא בְּמַרְאֶה, שֶׁרוֹאֶה הַדָּבָר עַל בָּרְיוֹ.

כָּל הַנְּבִיאִים, יְרֵאִין וְנִבְהָלִין וּמִתְמוֹגְגִים.
וּמֹשֶׁה רַבֵּנוּ, אֵינוּ כֵּן; הוּא שֶׁהַכָּתוּב אוֹמֵר "כַּאֲשֶׁר יְדַבֵּר אִישׁ אֶל-רֵעֵהוּ" : כְּמוֹ שְׁאֵין אָדָם נִבְהָל לִשְׁמֹעַ דִּבְרֵי חֲבֵרוֹ, כָּךְ הָיָה כּוֹחַ בְּדַעְתּוֹ שֶׁלְּמֹשֶׁה רַבֵּנוּ לְהָבִין דִּבְרֵי הַנְּבוּאָה; וְהוּא עוֹמֵד עַל עָמְדוֹ שָׁלֵם.

כָּל הַנְּבִיאִים, אֵין מִתְנַבְּאִים בְּכָל עֵת שֶׁיִּרְצוּ.
וּמֹשֶׁה רַבֵּנוּ, אֵינוּ כֵּן, אֵלָא כָּל זְמָן שֶׁיַּחְפֹּץ, רוּחַ הַקֹּדֶשׁ לוֹבַשְׁתּוֹ וּנְבוּאָה שׁוֹרָה עָלָיו; וְאֵינוּ צָרִיךְ לְכַוַּן דַּעְתּוֹ וּלְהִזְדַּמַּן לָהּ, שֶׁהֲרֵי הוּא מְכֻוָּן וּמְזֻמָּן וְעוֹמֵד כְּמַלְאֲכֵי הַשָּׁרֵת.
לְפִיכָּךְ מִתְנַבֵּא בְּכָל עֵת, שֶׁנֶּאֱמָר "עִמְדוּ וְאֶשְׁמְעָה, מַה-יְצַוֶּה ה' לָכֶם" .

וּבְזֶה הִבְטִיחוֹ הָאֵל, שֶׁנֶּאֱמָר "לֵךְ, אֱמֹר לָהֶם: שׁוּבוּ לָכֶם, לְאָהֳלֵיכֶם.
וְאַתָּה, פֹּה עֲמֹד עִמָּדִי" .
הַא לָמַדְתָּ שֶׁכָּל הַנְּבִיאִים, כְּשֶׁהַנְּבוּאָה מִסְתַּלֶּקֶת, חוֹזְרִין לְאָהֳלָם, שְׁהוּא צָרְכֵּי הַגּוּף כֻּלָּן כִּשְׁאָר הָעָם; לְפִיכָּךְ אֵינָן פּוֹרְשִׁין מִנְּשׁוֹתֵיהֶן.
וּמֹשֶׁה רַבֵּנוּ, לֹא חָזַר לְאָהֳלוֹ הָרִאשׁוֹן; לְפִיכָּךְ פֵּרַשׁ מִן הָאִשָּׁה לְעוֹלָם וּמִכָּל הַדּוֹמֶה לָהּ, וְנִקְשְׁרָה דַּעְתּוֹ בְּצוּר הָעוֹלָמִים, וְלֹא נִסְתַּלַּק הַהוֹד מֵעָלָיו לְעוֹלָם וְקָרַן עוֹר פָּנָיו, וְנִתְקַדַּשׁ כַּמַּלְאָכִים.

 הַנָּבִיא, אִפְשָׁר שֶׁתִּהְיֶה נְבוּאָתוֹ לְעַצְמוֹ בִּלְבָד, לְהַרְחִיב לִבּוֹ וּלְהוֹסִיף דַּעְתּוֹ, עַד שֶׁיֵּדַע מַה שֶׁלֹּא הָיָה יוֹדֵעַ, מֵאוֹתָן הַדְּבָרִים הַגְּדוֹלִים.
וְאִפְשָׁר שֶׁיְּשֻׁלַּח לְעַם מֵעַמֵּי הָאָרֶץ, אוֹ לְאַנְשֵׁי עִיר אוֹ מַמְלָכָה, לְבוֹנֵן אוֹתָם וּלְהוֹדִיעָם מַה יַעֲשׂוּ, אוֹ לִמְנֹעַ אוֹתָם מִמַּעֲשִׂים הָרָעִים שֶׁבִּידֵיהֶם; וּכְשֶׁמְּשַׁלְּחִין אוֹתוֹ, נוֹתְנִין לוֹ אוֹת וּמוֹפֵת כְּדֵי שֶׁיֵּדְעוּ הָעָם שֶׁהָאֵל שִׁלְּחוֹ בֶּאֱמֶת.

וְלֹא כָּל הָעוֹשֶׂה אוֹת וּמוֹפֵת, מַאֲמִינִין אוֹתוֹ שְׁהוּא נָבִיא: אֵלָא אָדָם שֶׁהָיִינוּ יוֹדְעִין בּוֹ מִתְּחִלָּתוֹ שְׁהוּא רָאוּי לַנְּבוּאָה בְּחָכְמָתוֹ וּבְמַעֲשָׂיו, שֶׁנִּתְעַלָּה בָּהֶן עַל כָּל בְּנֵי גִּילוֹ, וְהָיָה מְהַלֵּךְ בְּדַרְכֵי הַנְּבוּאָה וּבִקְדֻשָּׁתָהּ וּפְרִישׁוּתָהּ, וְאַחַר כָּךְ בָּא וְעָשָׂה אוֹת וּמוֹפֵת וְאָמַר שֶׁהָאֵל שִׁלְּחוֹ--מִצְוָה לִשְׁמֹעַ מִמֶּנּוּ, שֶׁנֶּאֱמָר "אֵלָיו, תִּשְׁמָעוּן" .

וְאִפְשָׁר שֶׁיַּעֲשֶׂה אוֹת וּמוֹפֵת וְאֵינוּ נָבִיא, וְזֶה הָאוֹת יֵשׁ לוֹ דְּבָרִים בְּגוֹ; וְאַף עַל פִּי כֵן, מִצְוָה לִשְׁמֹעַ לוֹ, הוֹאִיל וְאָדָם גָּדוֹל הוּא וְחָכָם וְרָאוּי לַנְּבוּאָה, מַעְמִידִין אוֹתוֹ עַל חֶזְקָתוֹ--שֶׁבְּכָּךְ נִצְטַוִּינוּ: כְּמוֹ שֶׁנִּצְטַוִּינוּ לַחְתֹּךְ הַדִּין עַל פִּי שְׁנַיִם עֵדִים כְּשֵׁרִים, וְאַף עַל פִּי שֶׁאִפְשָׁר שֶׁהֵעִידוּ בְּשֶׁקֶר, הוֹאִיל וּכְשֵׁרִים הֶם אֶצְלֵנוּ, מַעְמִידִין אוֹתָן עַל כַּשְׁרוּתָן.
וּבַדְּבָרִים הָאֵלּוּ וְכַיּוֹצֶא בָּהֶן, נֶאֱמָר "הַנִּסְתָּרֹת--לַה', אֱלֹהֵינוּ; וְהַנִּגְלֹת לָנוּ וּלְבָנֵינוּ" , וְנֶאֱמָר "כִּי הָאָדָם יִרְאֶה לַעֵינַיִם, וַה' יִרְאֶה לַלֵּבָב" .

הִלְכּוֹת יְסוֹדֵי הַתּוֹרָה פֵּרֶק ח 
מֹשֶׁה רַבֵּנוּ--לֹא הֶאֱמִינוּ בּוֹ יִשְׂרָאֵל, מִפְּנֵי הָאוֹתוֹת שֶׁעָשָׂה: שֶׁהַמַּאֲמִין עַל פִּי הָאוֹתוֹת--יֵשׁ בְּלִבּוֹ דֹּפִי, שֶׁאִפְשָׁר שֶׁיֵּעָשֶׂה הָאוֹת בְּלָאט וְכִשּׁוּף.
אֵלָא כָּל הָאוֹתוֹת שֶׁעָשָׂה בַּמִּדְבָּר, לְפִי הַצֹּרֶךְ עֲשָׂאָן--לֹא לְהָבִיא רְאָיָה עַל הַנְּבוּאָה: צָרַךְ לְהַשְׁקִיעַ אֶת הַמִּצְרִיִּים, קָרַע אֶת הַיָּם וְהִצְלִילָם בּוֹ.
צָרַכְנוּ לְמָזוֹן, הוֹרִיד לָנוּ אֶת הַמָּן.
צָמְאוּ, בָּקַע לָהֶם אֶת הָאֶבֶן.
כָּפְרוּ בּוֹ עֲדַת קֹרַח, בָּלְעָה אוֹתָם הָאָרֶץ.
וְכֵן, שְׁאָר כָּל הָאוֹתוֹת.

וּבְמַה הֶאֱמִינוּ בּוֹ, בְּמַעְמַד הַר סִינַי: שֶׁעֵינֵינוּ רָאוּ, וְלֹא זָר, וְאָזְנֵינוּ שָׁמְעוּ, וְלֹא אַחֵר--הָאֵשׁ וְהַקּוֹלוֹת וְהַלַּפִּידִים.
וְהוּא נִגָּשׁ אֶל הָעֲרָפֶל, וְהַקּוֹל מְדַבֵּר אֵלָיו; וְאָנוּ שׁוֹמְעִים: מֹשֶׁה, מֹשֶׁה--לֵךְ אֱמֹר לָהֶם כָּךְ וְכָּךְ.
וְכֵן הוּא אוֹמֵר "פָּנִים בְּפָנִים, דִּבֶּר ה' עִמָּכֶם" , וְנֶאֱמָר "לֹא אֶת-אֲבֹתֵינוּ, כָּרַת ה' אֶת-הַבְּרִית הַזֹּאת" .

וּמְנַיִן שֶׁבְּמַעְמַד הַר סִינַי לְבַדּוֹ, הִיא הָרְאָיָה לִנְבוּאָתוֹ שְׁהִיא אֱמֶת שְׁאֵין בּוֹ דֹּפִי--שֶׁנֶּאֱמָר "הִנֵּה אָנֹכִי בָּא אֵלֶיךָ בְּעַב הֶעָנָן, בַּעֲבוּר יִשְׁמַע הָעָם בְּדַבְּרִי עִמָּךְ, וְגַם-בְּךָ יַאֲמִינוּ לְעוֹלָם" : מִכְּלָל שֶׁקֹּדֶם דָּבָר זֶה, לֹא הֶאֱמִינוּ בּוֹ נֶאֱמָנוּת שְׁהִיא עוֹמֶדֶת לְעוֹלָם, אֵלָא נֶאֱמָנוּת שֶׁיֵּשׁ אַחֲרֶיהָ הִרְהוּר וּמַחְשָׁבָה.

 נִמְצְאוּ אֵלּוּ שֶׁשֻּׁלַּח לָהֶם, הֶם הָעֵדִים עַל נְבוּאָתוֹ שְׁהִיא אֱמֶת, וְאֵינוּ צָרִיךְ לַעֲשׂוֹת לָהֶם אוֹת: שְׁהֶם וְהוּא אֶחָד בַּדָּבָר, כִּשְׁנֵי עֵדִים שֶׁרָאוּ דָּבָר אֶחָד בְּיַחַד--שֶׁכָּל אֶחָד מֵהֶם עֵד לַחֲבֵרוֹ שְׁהוּא אוֹמֵר אֱמֶת, וְאֵין אֶחָד מֵהֶם צָרִיךְ לְהָבִיא רְאָיָה לַחֲבֵרוֹ.
כָּךְ מֹשֶׁה רַבֵּנוּ--כָּל יִשְׂרָאֵל עֵדִים לוֹ אַחַר מַעְמַד הַר סִינַי, וְאֵינוּ צָרִיךְ לַעֲשׂוֹת לָהֶם אוֹת.

וְזֶה הוּא שֶׁאָמַר לוֹ הַקָּדוֹשׁ בָּרוּךְ הוּא בִּתְחִלַּת נְבוּאָתוֹ, בְּעֵת שֶׁנָּתַן לוֹ הָאוֹתוֹת לַעֲשׂוֹתָן בְּמִצְרַיִם, וְאָמַר לוֹ "וְשָׁמְעוּ, לְקֹלֶךָ" : יָדַע מֹשֶׁה רַבֵּנוּ שֶׁהַמַּאֲמִין עַל פִּי הָאוֹתוֹת, יֵשׁ בְּלִבּוֹ דֹּפִי וּמְהַרְהֵר וּמְחַשֵּׁב, וְהָיָה נִשְׁמָט מִלֵּילֵךְ, וְאָמַר "וְהֵן לֹא-יַאֲמִינוּ לִי" --עַד שֶׁהוֹדִיעוֹ הַקָּדוֹשׁ בָּרוּךְ הוּא, שֶׁאֵלּוּ הָאוֹתוֹת אֵינָן אֵלָא עַד שֶׁיֵּצְאוּ מִמִּצְרַיִם; וְאַחַר שֶׁיֵּצְאוּ וְיַעַמְדוּ עַל הָהָר הַזֶּה, יִסְתַּלַק הַהִרְהוּר שֶׁמְּהַרְהֲרִין אַחֲרֶיךָ, שֶׁאֲנִי נוֹתֵן לָךְ כָּאן אוֹת שֶׁיֵּדְעוּ שֶׁאֲנִי שְׁלַחְתִּיךָ בֶּאֱמֶת מִבַּתְּחִלָּה, וְלֹא יִשָּׁאֵר בְּלִבָּן הִרְהוּר.
וְהוּא שֶׁהַכָּתוּב אוֹמֵר "וְזֶה-לְּךָ הָאוֹת, כִּי אָנֹכִי שְׁלַחְתִּיךָ: בְּהוֹצִיאֲךָ אֶת-הָעָם, מִמִּצְרַיִם, תַּעַבְדוּן אֶת-הָאֱלֹהִים, עַל הָהָר הַזֶּה" .

נִמְצֵאתָ אוֹמֵר, שֶׁכָּל נָבִיא שֶׁיַּעֲמֹד אַחַר מֹשֶׁה רַבֵּנוּ, אֵין אָנוּ מַאֲמִינִין בּוֹ מִפְּנֵי הָאוֹת לְבַדּוֹ, כְּדֵי שֶׁנֹּאמַר אִם יַעֲשֶׂה אוֹת נִשְׁמַע לוֹ לְכָל מַה שֶׁיֹּאמַר; אֵלָא מִפְּנֵי הַמִּצְוָה שֶׁצִּוָּנוּ מֹשֶׁה בַּתּוֹרָה, וְאָמַר אִם נָתַן אוֹת, "אֵלָיו, תִּשְׁמָעוּן" : כְּמוֹ שֶׁצִּוָּנוּ לַחְתֹּךְ הַדָּבָר עַל פִּי שְׁנֵי עֵדִים, וְאַף עַל פִּי שְׁאֵין אָנוּ יוֹדְעִין אִם אֱמֶת הֵעִידוּ אִם שֶׁקֶר; כָּךְ מִצְוָה לִשְׁמֹעַ מִזֶּה הַנָּבִיא, אִם הָאוֹת אֱמֶת אוֹ בְּכִשּׁוּף וְלָאט.

 לְפִיכָּךְ אִם עָמַד נָבִיא וְעָשָׂה אוֹתוֹת וּמוֹפְתִים גְּדוֹלִים, וּבִקַּשׁ לְהַכְחִישׁ נְבוּאָתוֹ שֶׁלְּמֹשֶׁה רַבֵּנוּ--אֵין שׁוֹמְעִין לוֹ; וְאָנוּ יוֹדְעִין בַּיֵּחוּד שֶׁאוֹתָן הָאוֹתוֹת בְּלָאט וְכִשּׁוּף הֶן, לְפִי שֶׁנְּבוּאַת מֹשֶׁה רַבֵּנוּ אֵינָהּ עַל פִּי הָאוֹתוֹת כְּדֵי שֶׁנַּעֲרֹךְ אוֹתוֹת זֶה לְאוֹתוֹת זֶה, אֵלָא בְּעֵינֵינוּ רְאִינוּהָ וּבְאָזְנֵינוּ שְׁמַעְנוּהָ, כְּמוֹ שֶׁשָּׁמַע הוּא.

הַא לְמַה הַדָּבָר דּוֹמֶה: לְעֵדִים שֶׁהֵעִידוּ לְאָדָם עַל דָּבָר שֶׁרָאָה בְּעֵינָיו, שְׁאֵינוּ כְּמוֹ שֶׁרָאָה--שְׁאֵינוּ שׁוֹמֵעַ לָהֶן, אֵלָא יוֹדֵעַ בַּוַּדַּאי שְׁהֶן עֵדֵי שֶׁקֶר.

לְפִיכָּךְ אָמְרָה תּוֹרָה שְׁאִם בָּא הָאוֹת וְהַמּוֹפֵת, "לֹא תִשְׁמַע, אֶל-דִּבְרֵי הַנָּבִיא הַהוּא" : שֶׁהֲרֵי זֶה בָּא אֵלֶיךָ בְּאוֹת וּמוֹפֵת, לְהַכְחִישׁ מַה שֶׁרָאִיתָ בְּעֵינֶיךָ; וְהוֹאִיל וְאֵין אָנוּ מַאֲמִינִין בְּמוֹפֵת, אֵלָא מִפְּנֵי הַמִּצְוָה שֶׁצִּוָּנוּ מֹשֶׁה, הֵיאַךְ נְקַבַּל מֵאוֹת זֶה שֶׁבָּא לְהַכְחִישׁ נְבוּאָתוֹ שֶׁלְּמֹשֶׁה, שֶׁרָאִינוּ וְשֶׁשָּׁמַעְנוּ.

הִלְכּוֹת יְסוֹדֵי הַתּוֹרָה פֵּרֶק ט 
דָּבָר בָּרוּר וּמְפֹרָשׁ בַּתּוֹרָה, שְׁהִיא מִצְוָה עוֹמֶדֶת לְעוֹלָם וּלְעוֹלְמֵי עוֹלָמִים: אֵין לָהּ לֹא שִׁנּוּי, וְלֹא גֵּרָעוֹן וְלֹא תּוֹסֶפֶת, שֶׁנֶּאֱמָר "אֵת כָּל-הַדָּבָר, אֲשֶׁר אָנֹכִי מְצַוֶּה אֶתְכֶם--אֹתוֹ תִשְׁמְרוּ, לַעֲשׂוֹת: לֹא-תֹסֵף עָלָיו, וְלֹא תִגְרַע מִמֶּנּוּ" ; וְנֶאֱמָר "וְהַנִּגְלֹת לָנוּ וּלְבָנֵינוּ, עַד-עוֹלָם--לַעֲשׂוֹת, אֶת-כָּל-דִּבְרֵי הַתּוֹרָה הַזֹּאת" .
הַא לָמַדְתָּ שֶׁכָּל דִּבְרֵי תּוֹרָה, מְצֻוִּין אָנוּ לַעֲשׂוֹתָן עַד עוֹלָם; וְכֵן הוּא אוֹמֵר "חֻקַּת עוֹלָם לְדֹרֹתֵיכֶם" , וְנֶאֱמָר "לֹא בַשָּׁמַיִם, הִיא" .
הַא לָמַדְתָּ שְׁאֵין נָבִיא רַשָּׁאי לְחַדַּשׁ דָּבָר, מֵעַתָּה.

לְפִיכָּךְ אִם יַעֲמֹד אִישׁ, בֵּין מִיִּשְׂרָאֵל בֵּין מִן הָאֻמּוֹת, וְיַעֲשֶׂה אוֹת וּמוֹפֵת וְיֹאמַר שֶׁה' שְׁלָחוֹ לְהוֹסִיף מִצְוָה, אוֹ לִגְרֹעַ מִצְוָה, אוֹ לְפָרַשׁ בְּמִצְוָה מִן הַמִּצְווֹת פֵּרוּשׁ שֶׁלֹּא שָׁמַעְנוּ מִמֹּשֶׁה, אוֹ שֶׁאָמַר שֶׁאוֹתָן הַמִּצְווֹת שֶׁנִּצְטַוּוּ בָּהֶן יִשְׂרָאֵל אֵינָן לְעוֹלָם וּלְדוֹרֵי דּוֹרוֹת אֵלָא מִצְווֹת לְפִי זְמָן הָיוּ--הֲרֵי זֶה נְבִיא שֶׁקֶר, שֶׁהֲרֵי בָּא לְהַכְחִישׁ נְבוּאָתוֹ שֶׁלְּמֹשֶׁה; וּמִיתָתוֹ בְּחָנֵק, עַל שֶׁהֵזִיד לְדַבַּר בְּשֵׁם ה' אֲשֶׁר לֹא צִוָּהוּ, שְׁהוּא בָּרוּךְ שְׁמוֹ צִוָּה לְמֹשֶׁה שֶׁהַמִּצְוָה הַזֹּאת "לָנוּ וּלְבָנֵינוּ, עַד-עוֹלָם" , וְ"לֹא אִישׁ אֵל וִיכַזֵּב" .

 אִם כֵּן, לָמָּה נֶאֱמָר בַּתּוֹרָה "נָבִיא אָקִים לָהֶם מִקֶּרֶב אֲחֵיהֶם" --לֹא לַעֲשׂוֹת דָּת הוּא בָּא, אֵלָא לְצַוּוֹת עַל דִּבְרֵי הַתּוֹרָה, וּלְהַזְהִיר הָעָם שֶׁלֹּא יַעַבְרוּ עָלֶיהָ, כְּמוֹ שֶׁאָמַר הָאַחֲרוֹן שֶׁבָּהֶם "זִכְרוּ, תּוֹרַת מֹשֶׁה עַבְדִּי" .

וְכֵן אִם צִוָּנוּ בְּדִבְרֵי הָרְשׁוּת, כְּגוֹן לְכוּ לְמָקוֹם פְּלוֹנִי אוֹ אַל תֵּלְכוּ, עֲשׂוּ מִלְחָמָה הַיּוֹם אוֹ אַל תַּעֲשׂוּ, בְּנוּ חוֹמָה זוֹ אוֹ אַל תִּבְנוּהָ--מִצְוָה לִשְׁמֹעַ לוֹ; וְהָעוֹבֵר עַל דְּבָרָיו--חַיָּב מִיתָה בִּידֵי שָׁמַיִם, שֶׁנֶּאֱמָר "וְהָיָה, הָאִישׁ אֲשֶׁר לֹא-יִשְׁמַע אֶל-דְּבָרַי, אֲשֶׁר יְדַבֵּר, בִּשְׁמִי--אָנֹכִי, אֶדְרֹשׁ מֵעִמּוֹ" .
וְכֵן נָבִיא שֶׁעָבַר עַל דִּבְרֵי עַצְמוֹ, וְהַכּוֹבֵשׁ נְבוּאָתוֹ--חַיָּב מִיתָה בִּידֵי שָׁמַיִם; וּבִשְׁלָשְׁתָּן נֶאֱמָר "אָנֹכִי, אֶדְרֹשׁ מֵעִמּוֹ".

וְכֵן אִם יֹאמַר לָנוּ הַנָּבִיא שֶׁנּוֹדַע לָנוּ שְׁהוּא נָבִיא, לַעֲבֹר עַל אַחַת מִכָּל מִצְווֹת הָאֲמוּרוֹת בַּתּוֹרָה אוֹ עַל מִצְווֹת הַרְבֵּה, בֵּין קַלּוֹת בֵּין חֲמוּרוֹת, לְפִי שָׁעָה--מִצְוָה לִשְׁמֹעַ לוֹ.
וְכֵן לָמַדְנוּ מֵחֲכָמִים הָרִאשׁוֹנִים, מִפִּי הַשְּׁמוּעָה: בַּכֹּל, אִם יֹאמַר לָךְ נָבִיא עֲבֹר עַל דִּבְרֵי תּוֹרָה, כְּאֵלִיָּהוּ בְּהַר הַכַּרְמֶל, שְׁמַע לוֹ--חוּץ מֵעֲבוֹדָה זָרָה.
וְהוּא, שֶׁיִּהְיֶה הַדָּבָר לְפִי שָׁעָה--כְּגוֹן אֵלִיָּהוּ בְּהַר הַכַּרְמֶל, שֶׁהִקְרִיב עוֹלָה בַּחוּץ, וִירוּשָׁלַיִם נִבְחֲרָה, וְהַמַּקְרִיב בַּחוּץ חַיָּב כָּרֵת.
וּמִפְּנֵי שְׁהוּא נָבִיא, מִצְוָה לִשְׁמֹעַ לוֹ; וְגַם בְּזֶה נֶאֱמָר "אֵלָיו, תִּשְׁמָעוּן" .

וְאִלּוּ שָׁאֲלוּ אֶת אֵלִיָּהוּ וְאָמְרוּ לוֹ, נַעְקֹר מַה שֶׁכָּתוּב בַּתּוֹרָה "פֶּן-תַּעֲלֶה עֹלֹתֶיךָ, בְּכָל-מָקוֹם, אֲשֶׁר תִּרְאֶה" --הָיָה אוֹמֵר לֹא, אֵלָא הַמַּקְרִיב בַּחוּץ לְעוֹלָם חַיָּב כָּרֵת, כְּמוֹ שֶׁצִּוָּה מֹשֶׁה; אֲבָל אֲנִי הַיּוֹם אַקְרִיב בַּחוּץ בִּדְבַר ה', כְּדֵי לְהַכְחִישׁ נְבִיאֵי הַבַּעַל.

וְעַל הַדֶּרֶךְ הַזֹּאת, אִם צִוּוּ כָּל הַנְּבִיאִים לַעֲבֹר לְפִי שָׁעָה, מִצְוָה לִשְׁמֹעַ לָהֶם; וְאִם אָמְרוּ שֶׁהַדָּבָר נֶעְקַר לְעוֹלָם--מִיתָתָן בְּחָנֵק, שֶׁהַתּוֹרָה אָמְרָה "לָנוּ וּלְבָנֵינוּ, עַד-עוֹלָם" .
וְכֵן אִם עָקַר דָּבָר מִדְּבָרִים שֶׁלָּמַדְנוּ מִפִּי הַשְּׁמוּעָה, אוֹ שֶׁאָמַר בְּדִין מִדִּינֵי תּוֹרָה שֶׁה' צִוָּה לוֹ שֶׁהַדִּין כָּךְ הוּא וַהֲלָכָה כְּדִבְרֵי פְּלוֹנִי--הֲרֵי זֶה נְבִיא שֶׁקֶר, וְיֵחָנֵק אַף עַל פִּי שֶׁעָשָׂה אוֹת: שֶׁהֲרֵי בָּא לְהַכְחִישׁ תּוֹרָה שֶׁאָמְרָה "לֹא בַשָּׁמַיִם, הִיא" .
אֲבָל לְפִי שָׁעָה, שׁוֹמְעִין לוֹ בַּכֹּל.

 בַּמֶּה דְּבָרִים אֲמוּרִים, בִּשְׁאָר מִצְווֹת; אֲבָל בַּעֲבוֹדָה זָרָה--אֵין שׁוֹמְעִין לוֹ, וְאַפִלּוּ לְפִי שָׁעָה.
וְאַפִלּוּ עָשָׂה אוֹתוֹת וּמוֹפְתִים גְּדוֹלִים, וְאָמַר שֶׁה' צִוָּהוּ שֶׁתַּעֲבֹד עֲבוֹדָה זָרָה הַיּוֹם בִּלְבָד, אוֹ בְּשָׁעָה זוֹ בִּלְבָד--הֲרֵי זֶה דִּבַּר סָרָה עַל ה'; וְעַל זֶה צִוָּה הַכָּתוּב וְאָמַר "וּבָא הָאוֹת וְהַמּוֹפֵת ...
לֹא תִשְׁמַע ...
כִּי דִבֶּר-סָרָה עַל-ה' אֱלֹהֵיכֶם" : שֶׁהֲרֵי זֶה בָּא לְהַכְחִישׁ נְבוּאָתוֹ שֶׁלְּמֹשֶׁה.
וּלְפִיכָּךְ נֵדַע בַּוַּדַּאי שְׁהוּא נְבִיא שֶׁקֶר, וְכָל שֶׁעָשָׂה בְּלָאט וְכִשּׁוּף עָשָׂה; וְיֵחָנֵק.

הִלְכּוֹת יְסוֹדֵי הַתּוֹרָה פֵּרֶק י 
כָּל נָבִיא שֶׁיַּעֲמֹד לָנוּ וְיֹאמַר שֶׁה' שְׁלָחוֹ, אֵינוּ צָרִיךְ לַעֲשׂוֹת אוֹת כְּאֶחָד מֵאוֹתוֹת מֹשֶׁה רַבֵּנוּ אוֹ כְּאוֹתוֹת אֵלִיָּהוּ וֶאֱלִישָׁע, שֶׁיֵּשׁ בָּהֶן שִׁנּוּי מִנְהָגוֹ שֶׁלָּעוֹלָם; אֵלָא הָאוֹת שֶׁלּוֹ שֶׁיֹּאמַר דְּבָרִים הָעֲתִידִין לִהְיוֹת בָּעוֹלָם, וְיֵאָמְנוּ דְּבָרָיו, שֶׁנֶּאֱמָר "וְכִי תֹאמַר, בִּלְבָבֶךָ: אֵיכָה נֵדַע אֶת-הַדָּבָר ..." .

לְפִיכָּךְ כְּשֶׁיָּבוֹא אָדָם הָרָאוּי לַנְּבוּאָה בְּמַלְאֲכוּת ה', וְלֹא יָבוֹא לְהוֹסִיף וְלֹא לִגְרֹעַ, אֵלָא לַעֲבֹד אֶת ה' בְּמִצְווֹת הַתּוֹרָה--אֵין אוֹמְרִין לוֹ קְרַע לָנוּ אֶת הַיָּם אוֹ הַחֲיֵה מֵת וְכַיּוֹצֶא בְּאֵלּוּ, וְאַחַר כָּךְ נַאֲמִין בָּךְ.
אֵלָא אוֹמְרִין לוֹ, אִם נָבִיא אַתָּה, אֱמֹר לָנוּ דְּבָרִים הָעֲתִידִין לִהְיוֹת; וְהוּא אוֹמֵר, וְאָנוּ מְחַכִּים לוֹ לִרְאוֹת הֲיָבוֹאוּ דְּבָרָיו: אִם לֹא יָבוֹאוּ, וְאַפִלּוּ נָפַל דָּבָר אֶחָד קָטָן--בַּיָּדוּעַ שְׁהוּא נְבִיא שֶׁקֶר.

וְאִם בָּאוּ דְּבָרָיו כֻּלָּם, יִהְיֶה בְּעֵינֵינוּ נֶאֱמָן.
וּבוֹדְקִין אוֹתוֹ פְּעָמִים הַרְבֵּה.
אִם נִמְצְאוּ דְּבָרָיו כֻּלָּם נֶאֱמָנִין, הֲרֵי זֶה נְבִיא אֱמֶת, כְּמוֹ שֶׁנֶּאֱמָר בִּשְׁמוּאֵל, "וַיֵּדַע, כָּל-יִשְׂרָאֵל, מִדָּן, וְעַד-בְּאֵר שָׁבַע: כִּי נֶאֱמָן שְׁמוּאֵל, לְנָבִיא לַה'" .

 וַהֲלוֹא הַמְּעוֹנְנִים וְהַקּוֹסְמִים אוֹמְרִין מַה עֲתִיד לִהְיוֹת, וּמַה הֶפְרֵשׁ בֵּין הַנָּבִיא וּבֵינָם--אֵלָא שֶׁהַמְּעוֹנְנִים וְהַקּוֹסְמִים וְכַיּוֹצֶא בָּהֶן, מִקְצַת דִּבְרֵיהֶן מִתְקַיְּמִין וּמִקְצָתָן אֵין מִתְקַיְּמִין: כְּעִנְיַן שֶׁנֶּאֱמָר "יַעַמְדוּ-נָא וְיוֹשִׁיעֻךְ הֹבְרֵי שָׁמַיִם, הַחֹזִים בַּכּוֹכָבִים, מוֹדִעִים לֶחֳדָשִׁים, מֵאֲשֶׁר יָבֹאוּ עָלָיִךְ" --"מֵאֲשֶׁר", וְלֹא כָּל אֲשֶׁר.
וְאִפְשָׁר שֶׁלֹּא יִתְקַיַּם מִדִּבְרֵיהֶם כְּלוּם, אֵלָא יִטְעוּ בַּכֹּל, כְּעִנְיַן שֶׁנֶּאֱמָר "מֵפֵר אֹתוֹת בַּדִּים, וְקֹסְמִים יְהוֹלֵל" .

אֲבָל הַנָּבִיא--כָּל דְּבָרָיו קַיָּמִין, שֶׁנֶּאֱמָר "כִּי לֹא יִפֹּל מִדְּבַר ה' אַרְצָה" .
וְכֵן הוּא אוֹמֵר "הַנָּבִיא אֲשֶׁר-אִתּוֹ חֲלוֹם, יְסַפֵּר חֲלוֹם, וַאֲשֶׁר דְּבָרִי אִתּוֹ, יְדַבֵּר דְּבָרִי אֱמֶת: מַה-לַתֶּבֶן אֶת-הַבָּר, נְאֻם-ה'" --כְּלוֹמַר שֶׁדִּבְרֵי הַקּוֹסְמִים וְהַחֲלוֹמוֹת כְּתֶבֶן שֶׁנִּתְעָרַב בּוֹ מְעַט בָּר, וּדְבַר ה' כַּבָּר שְׁאֵין בּוֹ תֶּבֶן כְּלָל.

וּבַדָּבָר הַזֶּה הִבְטִיחַ הַכָּתוּב וְאָמַר, שֶׁאוֹתָן הַדְּבָרִים שֶׁמּוֹדִיעִין הַמְּעוֹנְנִים וְהַקּוֹסְמִים לָאֻמּוֹת וּמְכַזְּבִין--הַנָּבִיא יוֹדִיעַ לָכֶם דִּבְרֵי הָאֱמֶת, וְאֵין אַתֶּם צְרִיכִין לִמְעוֹנֵן וְקוֹסֵם וְכַיּוֹצֶא בּוֹ: שֶׁנֶּאֱמָר "לֹא-יִמָּצֵא בְךָ, מַעֲבִיר בְּנוֹ-וּבִתּוֹ בָּאֵשׁ ...
כִּי הַגּוֹיִם הָאֵלֶּה ...
נָבִיא מִקִּרְבְּךָ מֵאַחֶיךָ ..." .

הַא לָמַדְתָּ שְׁאֵין הַנָּבִיא עוֹמֵד לָנוּ, אֵלָא לְהוֹדִיעֵנוּ דְּבָרִים הָעֲתִידִים לִהְיוֹת בָּעוֹלָם, מִשֹּׂבַע וְרָעָב מִלְחָמָה וְשָׁלוֹם וְכַיּוֹצֶא בָּהֶן; וְאַפִלּוּ צָרְכֵּי יָחִיד מוֹדִיעַ לוֹ, כְּשָׁאוּל שֶׁאָבְדָה לוֹ אֲבֵדָה וְהָלַךְ לַנָּבִיא לְהוֹדִיעוֹ מְקוֹמָהּ.
וְכַיּוֹצֶא בְּאֵלּוּ הַדְּבָרִים, הוּא שֶׁיֹּאמַר הַנָּבִיא--לֹא שֶׁיַּעֲשֶׂה דָּת אַחֶרֶת, אוֹ יוֹסִיף מִצְוָה אוֹ יִגְרָע.

 דִּבְרֵי הַפֻּרְעָנוּת שֶׁהַנָּבִיא אוֹמֵר, כְּגוֹן שֶׁיֹּאמַר פְּלוֹנִי יָמוּת אוֹ שָׁנָה פְּלוֹנִית שְׁנַת רָעָב אוֹ מִלְחָמָה וְכַיּוֹצֶא בִּדְבָרִים אֵלּוּ--אִם לֹא עָמְדוּ דְּבָרָיו, אֵין בְּזֶה הַכְחָשָׁה לִנְבוּאָתוֹ; וְאֵין אוֹמְרִין הִנֵּה דָּבָר דִּבַּרְתָּ וְלֹא בָא: שֶׁהַקָּדוֹשׁ בָּרוּךְ הוּא "אֶרֶךְ אַפַּיִם וְרַב-חֶסֶד, וְנִחָם עַל-הָרָעָה" ; וְאִפְשָׁר שֶׁעָשׂוּ תְּשׁוּבָה וְנִסְלָח לָהֶם כְּאַנְשֵׁי נִינְוֵה, אוֹ שֶׁתָּלָה לָהֶם כְּחִזְקִיָּה.

אֲבָל אִם הִבְטִיחַ עַל טוֹבָה וְאָמַר שֶׁיִּהְיֶה כָּךְ וְכָּךְ, וְלֹא בָאָה הַטּוֹבָה שֶׁאָמַר--בַּיָּדוּעַ שְׁהוּא נְבִיא שֶׁקֶר: שֶׁכָּל דְּבַר טוֹבָה שֶׁיִּגְזֹר הָאֵל, אַפִלּוּ עַל תְּנָאי--אֵינוּ חוֹזֵר.
הַא לָמַדְתָּ, שֶׁבְּדִבְרֵי הַטּוֹבָה בִּלְבָד יִבָּחֵן הַנָּבִיא.

הוּא שֶׁיִּרְמְיָהוּ אוֹמֵר בִּתְשׁוּבָתוֹ לַחֲנַנְיָה בֶּן עַזּוּר, כְּשֶׁהָיָה יִרְמְיָה מִתְנַבֵּא לְרָעָה וַחֲנַנְיָה לְטוֹבָה.
אָמַר לוֹ חֲנַנְיָה, אִם לֹא יַעַמְדוּ דְּבָרַי, אֵין בְּזֶה רְאָיָה שֶׁאֲנִי נְבִיא שֶׁקֶר; אֲבָל אִם לֹא יַעַמְדוּ דְּבָרֶיךָ, יִוָּדַע שֶׁאַתָּה נְבִיא שֶׁקֶר: שֶׁנֶּאֱמָר "אַךְ-שְׁמַע-נָא אֶת הַדָּבָר הַזֶּה" .

 נָבִיא שֶׁהֵעִיד לוֹ נָבִיא אַחֵר שְׁהוּא נָבִיא--הֲרֵי זֶה בְּחֶזְקַת נָבִיא, וְאֵין זֶה הַשֵּׁנִי צָרִיךְ חֲקִירָה: שֶׁהֲרֵי מֹשֶׁה רַבֵּנוּ הֵעִיד לִיהוֹשׁוּעַ, וְהֶאֱמִינוּ בּוֹ כָּל יִשְׂרָאֵל קֹדֶם שֶׁיַּעֲשֶׂה אוֹת.
וְכֵן לְדוֹרוֹת.

נָבִיא שֶׁנּוֹדְעָה נְבוּאָתוֹ וְהָאָמְנוּ דְּבָרָיו פַּעַם אַחַר פַּעַם, אוֹ שֶׁהֵעִיד לוֹ נָבִיא, וְהָיָה הוֹלֵךְ בְּדַרְכֵי הַנְּבוּאָה--אָסוּר לַחְשֹׁב אַחֲרָיו וּלְהַרְהַר בִּנְבוּאָתוֹ, שֶׁמֶּא אֵינָהּ אֱמֶת.
וְאָסוּר לְנַסּוֹתוֹ יוֹתֵר מִדַּי, וְלֹא נִהְיֶה הוֹלְכִים וּמְנַסִּים לְעוֹלָם: שֶׁנֶּאֱמָר "לֹא תְנַסּוּ, אֶת-ה' אֱלֹהֵיכֶם, כַּאֲשֶׁר נִסִּיתֶם, בַּמַּסָּה" , שֶׁאָמְרוּ "הֲיֵשׁ ה' בְּקִרְבֵּנוּ" .
אֵלָא מֵאַחַר שֶׁנּוֹדַע שֶׁזֶּה נָבִיא, יַאֲמִינוּ וְיֵדְעוּ כִּי ה' בְּקִרְבָּם; וְלֹא יְהַרְהֲרוּ וְלֹא יַחְשְׁבוּ אַחֲרָיו, כְּעִנְיַן שֶׁנֶּאֱמָר "וְיָדְעוּ, כִּי נָבִיא הָיָה בְתוֹכָם" .

הִלְכּוֹת דֵּעוֹת 
יֵשׁ בִּכְלָלָן אַחַת עֶשְׂרֵה מִצְווֹת--חָמֵשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהִדַּמּוֹת בִּדְרָכָיו; לְהִדָּבֵק בְּיוֹדְעָיו; לֶאֱהֹב אֶת רֵעִים; לֶאֱהֹב אֶת הַגֵּרִים; שֶׁלֹּא לִשְׂנֹא אַחִים; לְהוֹכִיחַ; שֶׁלֹּא לְהַלְבִּין פָּנִים; שֶׁלֹּא לְעַנּוֹת אֲמֵלָלִים; שֶׁלֹּא לַהֲלֹךְ רָכִיל; שֶׁלֹּא לִנְקֹם; שֶׁלֹּא לִנְטֹר.
וּבֵאוּר כָּל הַמִּצְווֹת הָאֵלּוּ בִּפְרָקִים אֵלּוּ.

הִלְכּוֹת דֵּעוֹת פֵּרֶק א 
דֵּעוֹת הַרְבֵּה יֵשׁ לְכָל אֶחָד וְאֶחָד מִבְּנֵי אָדָם, וְזוֹ מְשֻׁנָּה מִזּוֹ וּרְחוֹקָה מִמֶּנָּה בְּיוֹתֵר: יֵשׁ אָדָם שְׁהוּא בַּעַל חֵמָה, כּוֹעֵס תָּמִיד; וְיֵשׁ אָדָם שֶׁדַּעְתּוֹ מְיֻשֶּׁבֶת עָלָיו, וְאֵינוּ כּוֹעֵס כְּלָל--וְאִם כָּעַס, יִכְעֹס כַּעַס מְעַט בְּכַמָּה שָׁנִים.
וְיֵשׁ אָדָם שְׁהוּא גְּבַהּ לֵב בְּיוֹתֵר, וְיֵשׁ שְׁהוּא שְׁפַל רוּחַ עַד מְאוֹד.
וְיֵשׁ שְׁהוּא בַּעַל תַּאֲוָה, לֹא תִשְׂבַּע נַפְשׁוֹ מֵהֲלֹךְ בְּתַאֲוָתָהּ; וְיֵשׁ שְׁהוּא טְהוֹר גּוּף בְּיוֹתֵר, לֹא יִתְאַוֶּה אַפִלּוּ לִדְבָרִים מְעוּטִים שֶׁהַגּוּף צָרִיךְ לָהֶם.

וְיֵשׁ בַּעַל נֶפֶשׁ רְחָבָה, שֶׁלֹּא תִשְׂבַּע נַפְשׁוֹ מִכָּל מְמוֹן הָעוֹלָם, כְּעִנְיַן שֶׁנֶּאֱמָר "אֹהֵב כֶּסֶף לֹא-יִשְׂבַּע כֶּסֶף" ; וְיֵשׁ מְקַצֵּר, שֶׁדַּיּוֹ אַפִלּוּ דָּבָר מוּעָט שֶׁלֹּא יְסַפַּק לוֹ, וְלֹא יִרְדֹּף לְהַשִּׂיג כָּל צָרְכּוֹ.

וְיֵשׁ שְׁהוּא מְסַגֵּף עַצְמוֹ בְּרָעָב וְקוֹבֵץ עַל יָדוֹ, וְאֵינוּ אוֹכֵל פְּרוּטָה מִשֶּׁלּוֹ אֵלָא בְּצַעַר גָּדוֹל; וְיֵשׁ שְׁהוּא מְאַבֵּד כָּל מְמוֹנוֹ בְּיָדוֹ, לְדַעְתּוֹ.
וְעַל דְּרָכִים אֵלּוּ--שְׁאָר כָּל הַדֵּעוֹת, כְּגוֹן מְהוֹלֵל וְאוֹנֵן, וְכִילַי וְשׁוֹעַ, וְאַכְזָרִי וְרַחְמָן, וְרַךְ לֵבָב וְאַמִּיץ לֵב, וְכָל כַּיּוֹצֶא בָּהֶן.

 וְיֵשׁ בֵּין כָּל דֵּעָה וְדֵעָה הָרְחוֹקָה מִמֶּנָּה בַּקָּצֶה הָאַחֵר, דֵּעוֹת בֵּינוֹנִיּוֹת זוֹ רְחוֹקָה מִזּוֹ.
וְכָל הַדֵּעוֹת--יֵשׁ מֵהֶן דֵּעוֹת שְׁהֶן לָאָדָם מִתְּחִלַּת בְּרִיָּתוֹ, לְפִי טֶבַע גּוּפוֹ; וְיֵשׁ מֵהֶן דֵּעוֹת שֶׁטִּבְעוֹ שֶׁלְּאָדָם זֶה מְכֻוָּן וַעֲתִיד לְקַבַּל אוֹתָם, בִּמְהֵרָה יָתֵר מִשְּׁאָר הַדֵּעוֹת; וְיֵשׁ מֵהֶן שְׁאֵינָן לָאָדָם מִתְּחִלַּת בְּרִיָּתוֹ, אֵלָא לָמַד אוֹתָן מֵאֲחֵרִים אוֹ שֶׁנִּפְנָה לָהֶן מֵעַצְמוֹ, לְפִי מַחְשָׁבָה שֶׁעָלְתָה בְּלִבּוֹ אוֹ שֶׁשָּׁמַע שֶׁזּוֹ הַדֵּעָה טוֹבָה לוֹ וּבָהּ רָאוּי לֵילֵךְ, וְהִנְהִיג עַצְמוֹ בָּהּ עַד שֶׁנִּקְבְּעָה.

 שְׁנֵי קְצָווֹת הָרְחוֹקוֹת זוֹ מִזּוֹ שֶׁבְּכָל דֵּעָה וְדֵעָה, אֵינָן דֶּרֶךְ טוֹבָה; וְאֵין רָאוּי לוֹ לָאָדָם לָלֶכֶת בָּהֶן, וְלֹא לְלַמְּדָן לְעַצְמוֹ.
וְאִם מָצָא טִבְעוֹ נוֹטֶה לְאַחַת מֵהֶן, אוֹ מוּכָן לְאַחַת מֵהֶן, אוֹ שֶׁכְּבָר לָמַד אַחַת מֵהֶן, וְנָהַג בָּהּ--יַחְזִיר עַצְמוֹ לַמּוּטָב וְיֵלֵךְ בְּדֶרֶךְ הַטּוֹבִים, וְהִיא דֶּרֶךְ הַיְּשָׁרָה.

 הַדֶּרֶךְ הַיְּשָׁרָה--הִיא מִדָּה בֵּינוֹנִית שֶׁבְּכָל דֵּעָה וְדֵעָה, מִכָּל דֵּעוֹת שֶׁיֵּשׁ לָאָדָם; וְהִיא הַדֵּעָה שְׁהִיא רְחוֹקָה מִשְּׁנֵי הַקְּצָווֹת רֵחוּק שׁוֹוֶה, וְאֵינָהּ קְרוֹבָה לֹא לְזוֹ וְלֹא לְזוֹ.
וּלְפִיכָּךְ צִוּוּ חֲכָמִים הָרִאשׁוֹנִים שֶׁיְּהֶא אָדָם שָׁם דֵּעוֹתָיו תָּמִיד, וּמְשַׁעֵר אוֹתָן וּמְכַוֵּן אוֹתָן בַּדֶּרֶךְ הָאֶמְצָעִית, כְּדֵי שֶׁיְּהֶא שָׁלֵם.

כֵּיצַד--לֹא יִהְיֶה בַּעַל חֵמָה נוֹחַ לִכְעֹס, וְלֹא כְּמֵת שְׁאֵינוּ מַרְגִּישׁ; אֵלָא בֵּינוֹנִי: לֹא יִכְעֹס אֵלָא עַל דָּבָר גָּדוֹל שֶׁרָאוּי לִכְעֹס עָלָיו, כְּדֵי שֶׁלֹּא יֵעָשֶׂה כַּיּוֹצֶא בּוֹ פַּעַם אַחֶרֶת.

וְכֵן לֹא יִתְאַוֶּה אֵלָא לִדְבָרִים שֶׁהַגּוּף צָרִיךְ לָהֶם וְאֵי אִפְשָׁר לִחְיוֹת בְּזוּלָתָן, כְּעִנְיַן שֶׁנֶּאֱמָר "צַדִּיק--אֹכֵל, לְשֹׂבַע נַפְשׁוֹ" .
וְכֵן לֹא יְהֶא עָמֵל בַּעֲסָקוֹ אֵלָא לְהַשִּׂיג דָּבָר שֶׁצָּרִיךְ לוֹ לְחַיֵּי שָׁעָה, כְּעִנְיַן שֶׁנֶּאֱמָר "טוֹב-מְעַט, לַצַּדִּיק" .
וְלֹא יִקְבֹּץ יָדוֹ בְּיוֹתֵר, וְלֹא יְפַזַּר כָּל מְמוֹנוֹ, אֵלָא נוֹתֵן צְדָקָה כְּפִי מִסַּת יָדוֹ, וּמַלְוֶה כָּרָאוּי לְמִי שֶׁצָּרִיךְ.
וְלֹא יְהֶא מְהוֹלֵל וְשׂוֹחֵק, וְלֹא עָצֵב וְאוֹנֵן, אֵלָא שָׂמֵחַ כָּל יָמָיו בְּנַחַת, בְּסֵבֶר פָּנִים יָפוֹת.
וְכֵן שְׁאָר דֵּעוֹתָיו.
וְדֶרֶךְ זוֹ, הִיא דֶּרֶךְ הַחֲכָמִים.

כָּל אָדָם שֶׁדֵּעוֹתָיו כֻּלָּן דֵּעוֹת בֵּינוֹנִיּוֹת מְמֻצָּעוֹת, נִקְרָא חָכָם; וּמִי שְׁהוּא מְדַקְדֵּק עַל עַצְמוֹ בְּיוֹתֵר וְיִתְרַחַק מִדֵּעָה בֵּינוֹנִית מְעַט לְצַד זֶה אוֹ לְצַד זֶה, נִקְרָא חָסִיד.

כֵּיצַד: מִי שֶׁיִּתְרַחַק מִגֹּבַהּ הַלֵּב עַד הַקָּצֶה הָאַחֲרוֹן, וְיִהְיֶה שְׁפַל רוּחַ בְּיוֹתֵר--נִקְרָא חָסִיד; וְזוֹ הִיא מִדַּת חֲסִידוּת.
וְאִם נִתְרַחַק עַד הָאֶמְצָע בִּלְבָד, וְיִהְיֶה עָנָו--נִקְרָא חָכָם; וְזוֹ הִיא מִדַּת חָכְמָה.
וְעַל דֶּרֶךְ זוֹ, שְׁאָר כָּל הַדֵּעוֹת.
וַחֲסִידִים הָרִאשׁוֹנִים הָיוּ מַטִּין דֵּעוֹת שֶׁלָּהֶן מִדֶּרֶךְ הָאֶמְצָעִית כְּנֶגֶד שְׁתֵּי הַקְּצָווֹת: יֵשׁ דֵּעָה שֶׁמַּטִּין אוֹתָהּ כְּנֶגֶד הַקָּצֶה הָאַחֲרוֹן, וְיֵשׁ דֵּעָה שֶׁמַּטִּין אוֹתָהּ כְּנֶגֶד הַקָּצֶה הָרִאשׁוֹן; וְזֶה הוּא לִפְנִים מִשּׁוּרַת הַדִּין.

וּמְצֻוִּין אָנוּ לָלֶכֶת בִּדְרָכִים אֵלּוּ הַבֵּינוֹנִיִּים, וְהֶם הַדְּרָכִים הַטּוֹבִים וְהַיְּשָׁרִים, שֶׁנֶּאֱמָר "וְהָלַכְתָּ, בִּדְרָכָיו" .
כָּךְ לִמְּדוּ בְּפֵרוּשׁ מִצְוָה זוֹ: מַה הוּא נִקְרָא חַנּוּן, אַף אַתָּה הֱיֵה חַנּוּן; מַה הוּא נִקְרָא רַחוּם, אַף אַתָּה הֱיֵה רַחוּם; מַה הוּא נִקְרָא קָדוֹשׁ, אַף אַתָּה הֱיֵה קָדוֹשׁ.
וְעַל דֶּרֶךְ זוֹ קָרְאוּ הַנְּבִיאִים לָאֵל בְּכָל אוֹתָן הַכִּנּוּיִין, אֶרֶךְ אַפַּיִם וְרַב חֶסֶד צַדִּיק וְיָשָׁר תָּמִים גִּבּוֹר וְחָזָק וְכַיּוֹצֶא בָּהֶן--לְהוֹדִיעַ שֶׁאֵלּוּ דְּרָכִים טוֹבִים וִישָׁרִים הֶם, וְחַיָּב אָדָם לְהַנְהִיג עַצְמוֹ בָּהֶן וּלְהִדַּמּוֹת כְּפִי כּוֹחוֹ.

 וְכֵיצַד יַרְגִּיל אָדָם עַצְמוֹ בְּדֵעוֹת אֵלּוּ עַד שֶׁיִּקָּבְעוּ בּוֹ--יַעֲשֶׂה וְיִשְׁנֶה וִישַׁלַּשׁ בַּמַּעֲשִׂים שֶׁעוֹשֶׂה עַל פִּי הַדֵּעוֹת הָאֶמְצָעִיּוֹת, וְיַחְזֹר בָּהֶן תָּמִיד, עַד שֶׁיִּהְיוּ מַעֲשֵׂיהֶן קַלִּים עָלָיו וְלֹא יִהְיֶה בָּהֶם טֹרַח, וְיִקָּבְעוּ הַדֵּעוֹת בְּנַפְשׁוֹ.

וּלְפִי שֶׁהַשֵּׁמוֹת הָאֵלּוּ שֶׁנִּקְרָא בָּהֶן הַיּוֹצֵר, הֶן הַדֶּרֶךְ הַבֵּינוֹנִית שֶׁאָנוּ חַיָּבִין לָלֶכֶת בָּהּ, נִקְרֵאת דֶּרֶךְ זוֹ, דֶּרֶךְ ה'.
וְהִיא שֶׁלִּמְּדָהּ אַבְרָהָם אָבִינוּ לְבָנָיו, שֶׁנֶּאֱמָר "כִּי יְדַעְתִּיו, לְמַעַן אֲשֶׁר יְצַוֶּה אֶת-בָּנָיו וְאֶת-בֵּיתוֹ אַחֲרָיו, וְשָׁמְרוּ דֶּרֶךְ ה', לַעֲשׂוֹת צְדָקָה וּמִשְׁפָּט" .

וְהַהוֹלֵךְ בְּדֶרֶךְ זוֹ, מֵבִיא טוֹבָה וּבְרָכָה לְעַצְמוֹ, שֶׁנֶּאֱמָר "לְמַעַן, הָבִיא ה' עַל-אַבְרָהָם, אֵת אֲשֶׁר-דִּבֶּר, עָלָיו" .

הִלְכּוֹת דֵּעוֹת פֵּרֶק ב 
חוֹלֵי הַגּוּף, טוֹעֲמִים הַמַּר מָתוֹק וְהַמָּתוֹק מַר.
וְיֵשׁ מִן הַחוֹלִים מִי שֶׁמִּתְאַוֶּה וְתָאֵב לְמַאֲכָלוֹת שְׁאֵינָן רְאוּיִין לַאֲכִילָה, כְּגוֹן הֶעָפָר וְהַפֶּחָם, וְשׂוֹנֵא הַמַּאֲכָלוֹת הַטּוֹבִים, כְּגוֹן הַפַּת וְהַבָּשָׂר--הַכֹּל לְפִי רֹב הַחֹלִי.
כָּךְ בְּנֵי אָדָם שֶׁנַּפְשׁוֹתֵיהֶם חוֹלוֹת, מִתְאַוִּים וְאוֹהֲבִים הַדֵּעוֹת הָרָעוֹת; וְשׂוֹנְאִים הַדֶּרֶךְ הַטּוֹבָה, וּמִתְעַצְּלִים לָלֶכֶת בָּהּ, וְהִיא כְּבֵדָה עֲלֵיהֶן לִמְאוֹד, לְפִי חָלְיָם.
וְכֵן יְשַׁעְיָהוּ אוֹמֵר בָּאֲנָשִׁים הַלָּלוּ, "הוֹי הָאֹמְרִים לָרָע טוֹב, וְלַטּוֹב רָע: שָׂמִים חֹשֶׁךְ לְאוֹר וְאוֹר לְחֹשֶׁךְ, שָׂמִים מַר לְמָתֹק וּמָתֹק לְמָר" .
וַעֲלֵיהֶם נֶאֱמָר "הַעֹזְבִים, אָרְחוֹת יֹשֶׁר--לָלֶכֶת, בְּדַרְכֵי-חֹשֶׁךְ" .

וּמַה הִיא תַּקָּנַת חוֹלֵי נְפָשׁוֹת--יֵלְכוּ אֵצֶל הַחֲכָמִים, שְׁהֶם רוֹפְאֵי הַנְּפָשׁוֹת, וִירַפְּאוּ חָלְיָם בְּדֵעוֹת, שֶׁמְּלַמְּדִין אוֹתָם עַד שֶׁיַּחְזִירוּם לַדֶּרֶךְ הַטּוֹבָה.
וְהַמַּכִּירִים בַּדֵּעוֹת הָרָעוֹת שֶׁלָּהֶם, וְאֵינָם הוֹלְכִים אֵצֶל הַחֲכָמִים לְרַפֵּא אוֹתָם--עֲלֵיהֶם אָמַר שְׁלֹמֹה, "וּמוּסָר, אֱוִילִים בָּזוּ" .

 וְכֵיצַד הִיא רְפוּאָתָם: מִי שְׁהוּא בַּעַל חֵמָה--אוֹמְרִים לוֹ לְהַנְהִיג עַצְמוֹ שְׁאִם הֻכָּה וְקֻלַּל, לֹא יַרְגִּישׁ כְּלָל, וְיֵלֵךְ בְּדֶרֶךְ זוֹ זְמָן מְרֻבֶּה, עַד שֶׁתֵּעָקֵר הַחֵמָה מִלִּבּוֹ.
וְאִם הָיָה גְּבַהּ לֵב--יַנְהִיג עַצְמוֹ בְּבִזָּיוֹן הַרְבֵּה, וְיֵשֵׁב לְמַטָּה מִן הַכֹּל, וְיִלְבֹּשׁ בְּלוֹיֵי סְחָבוֹת הַמְּבַזִּין אֶת לוֹבְשֵׁיהֶן, וְכַיּוֹצֶא בִּדְבָרִים אֵלּוּ: עַד שֶׁיֵּעָקֵר גֹּבַהּ הַלֵּב מִמֶּנּוּ, וְיַחְזֹר לַדֶּרֶךְ הָאֶמְצָעִית, שְׁהִיא דֶּרֶךְ הַטּוֹבָה; וְלִכְשֶׁיַּחְזֹר לַדֶּרֶךְ הָאֶמְצָעִית, יֵלֵךְ בָּהּ כָּל יָמָיו.

וְעַל קַו זֶה יַעֲשֶׂה בִּשְׁאָר כָּל הַדֵּעוֹת: אִם הָיָה רָחוֹק לַקָּצֶה הָאֶחָד, יַרְחִיק עַצְמוֹ לַקָּצֶה הַשֵּׁנִי, וְיִנְהֹג בּוֹ זְמָן מְרֻבֶּה עַד שֶׁיַּחְזֹר לַדֶּרֶךְ הַטּוֹבָה, וְהִיא מִדָּה בֵּינוֹנִית שֶׁבְּכָל דֵּעָה וְדֵעָה.

 וְיֵשׁ דֵּעוֹת שֶׁאָסוּר לוֹ לָאָדָם לִנְהֹג בָּהֶן בְּבֵינוֹנִית, אֵלָא יִתְרַחַק עַד הַקָּצֶה הָאַחֵר--וְהוּא גֹּבַהּ הַלֵּב, שְׁאֵין הַדֶּרֶךְ הַטּוֹבָה שֶׁיִּהְיֶה הָאָדָם עָנָו בִּלְבָד, אֵלָא שֶׁיִּהְיֶה שְׁפַל רוּחַ, וְתִהְיֶה רוּחוֹ נְמוּכָה לִמְאוֹד.
וּלְפִיכָּךְ נֶאֱמָר בְּמֹשֶׁה רַבֵּנוּ "עָנָו מְאֹד" , וְלֹא נֶאֱמָר עָנָו בִּלְבָד.
וּלְפִיכָּךְ צִוּוּ חֲכָמִים, מְאוֹד מְאוֹד הֱוִי שְׁפַל רוּחַ.
וְעוֹד אָמְרוּ שֶׁכָּל הַמַּגְבִּיהַּ לִבּוֹ--כָּפַר בָּעִיקָר, שֶׁנֶּאֱמָר "וְרָם, לְבָבֶךָ; וְשָׁכַחְתָּ אֶת-ה' אֱלֹהֶיךָ" .
וְעוֹד אָמְרוּ בְּשַׁמְתָּא דְּאִית בֵּיהּ גַּסּוּת הָרוּחַ, וְאַפִלּוּ מִקְצָתָהּ.

וְכֵן הַכַּעַס, דֵּעָה רָעָה הִיא עַד לִמְאוֹד; וְרָאוּי לָאָדָם שֶׁיִּתְרַחַק מִמֶּנָּה עַד הַקָּצֶה הָאַחֵר, וִילַמַּד עַצְמוֹ שֶׁלֹּא יִכְעֹס, וְאַפִלּוּ עַל דָּבָר שֶׁרָאוּי לִכְעֹס עָלָיו.
וְאִם רָצָה לְהַטִּיל אֵימָה עַל בָּנָיו וּבְנֵי בֵּיתוֹ, אוֹ עַל הַצִּבּוּר אִם הָיָה פַּרְנָס, וְרָצָה לִכְעֹס עֲלֵיהֶם, כְּדֵי שֶׁיַּחְזְרוּ לַמּוּטָב--יַרְאֶה עַצְמוֹ בִּפְנֵיהֶם שְׁהוּא כּוֹעֵס כְּדֵי לְיַסְּרָם, וְתִהְיֶה דַּעְתּוֹ מְיֻשֶּׁבֶת בֵּינוֹ לְבֵין עַצְמוֹ, כְּאָדָם שְׁהוּא מִדַּמֶּה אִישׁ בְּשָׁעַת כַּעְסוֹ, וְהוּא אֵינוּ כּוֹעֵס.

אָמְרוּ חֲכָמִים הָרִאשׁוֹנִים, כָּל הַכּוֹעֵס, כְּאִלּוּ עוֹבֵד עֲבוֹדָה זָרָה.
וְאָמְרוּ שֶׁכָּל הַכּוֹעֵס--אִם חָכָם הוּא, חָכְמָתוֹ מִסְתַּלֶּקֶת מִמֶּנּוּ, וְאִם נָבִיא הוּא, נְבוּאָתוֹ מִסְתַּלֶּקֶת מִמֶּנּוּ.
בַּעֲלֵי כַּעַס, אֵין חַיֵּיהֶם חַיִּים; לְפִיכָּךְ צִוּוּ לְהִתְרַחַק מִן הַכַּעַס, עַד שֶׁיַּנְהִיג עַצְמוֹ שֶׁלֹּא יַרְגִּישׁ אַפִלּוּ לִדְבָרִים הַמַּכְעִיסִים.
וְזוֹ הִיא הַדֶּרֶךְ הַטּוֹבָה, וְדֶרֶךְ הַצַּדִּיקִים: הֶן עֲלוּבִין, וְאֵינָן עוֹלְבִין; שׁוֹמְעִין חֶרְפָּתָם, וְאֵינָן מְשִׁיבִין; עוֹשִׂין מֵאַהֲבָה, וּשְׂמֵחִין בַּיִּסּוּרִים.
עֲלֵיהֶם הַכָּתוּב אוֹמֵר, "וְאֹהֲבָיו, כְּצֵאת הַשֶּׁמֶשׁ בִּגְבֻרָתוֹ" .

 לְעוֹלָם יַרְבֶּה אָדָם בִּשְׁתִיקָה, וְלֹא יְדַבַּר אֵלָא בִּדְבַר חָכְמָה אוֹ בִּדְבָרִים שְׁהוּא צָרִיךְ לָהֶן לְחַיֵּי גּוּפוֹ.
אָמְרוּ עַל רָב תַּלְמִיד רַבֵּנוּ הַקָּדוֹשׁ, שֶׁלֹּא שָׂח שִׂיחָה בְּטֵלָה כָּל יָמָיו--וְזוֹ הִיא שִׂיחַת רֹב כָּל אָדָם.
וְאַפִלּוּ בְּצָרְכֵּי הַגּוּף, לֹא יַרְבֶּה אָדָם דְּבָרִים.
וְעַל זֶה צִוּוּ חֲכָמִים וְאָמְרוּ, כָּל הַמַּרְבֶּה דְּבָרִים, מֵבִיא חֵטְא; וְאָמְרוּ לֹא מָצָאתִי לַגּוּף טוֹב, אֵלָא שְׁתִיקָה.

וְכֵן בְּדִבְרֵי תּוֹרָה וּבְדִבְרֵי חָכְמָה--יִהְיוּ דִּבְרֵי הֶחָכָם מוּעָטִים, וְעִנְיְנֵיהֶם מְרֻבִּים.
וְהוּא שֶׁצִּוּוּ חֲכָמִים וְאָמְרוּ, לְעוֹלָם יִשְׁנֶה אָדָם לְתַלְמִידוֹ דֶּרֶךְ קְצָרָה.
אֲבָל אִם הָיוּ הַדְּבָרִים מְרֻבִּים וְהָעִנְיָן מוּעָט, הֲרֵי זוֹ סִכְלוּת; וְעַל זֶה נֶאֱמָר "כִּי בָּא הַחֲלוֹם, בְּרֹב עִנְיָן; וְקוֹל כְּסִיל, בְּרֹב דְּבָרִים" .

 סְיָג לַחָכְמָה, שְׁתִיקָה.
לְפִיכָּךְ לֹא יְמַהַר לְהָשִׁיב, וְלֹא יַרְבֶּה לְדַבַּר; וִילַמַּד לַתַּלְמִידִים בְּשׁוּבָה וָנַחַת, בְּלֹא צְעָקָה, בְּלֹא אֲרִיכוּת לָשׁוֹן.
הוּא שֶׁשְּׁלֹמֹה אוֹמֵר, "דִּבְרֵי חֲכָמִים, בְּנַחַת נִשְׁמָעִים" .

 אָסוּר לָאָדָם לְהַנְהִיג עַצְמוֹ בְּדִבְרֵי חֲלָקוֹת וּפִתּוּי.
וְלֹא תִהְיֶה אַחַת בַּפֶּה וְאַחַת בַּלֵּב, אֵלָא תּוֹכוֹ כְּבָרוֹ; וְהָעִנְיָן שֶׁבַּלֵּב, הוּא הַדָּבָר שֶׁבַּפֶּה.
וְאָסוּר לִגְנֹב דַּעַת הַבְּרִיּוֹת, וְאַפִלּוּ דַּעַת הַגּוֹי.

כֵּיצַד--לֹא יִמְכֹּר לַגּוֹי בְּשַׂר נְבֵלָה בִּכְלַל שְׁחוּטָה, וְלֹא מַנְעָל שֶׁלְּמֵתָה בִּמְקוֹם מַנְעָל שֶׁלִּשְׁחוּטָה.
וְלֹא יְסָרַב בַּחֲבֵרוֹ שֶׁיֹּאכַל אֶצְלוֹ, וְהוּא יוֹדֵעַ שְׁאֵינוּ אוֹכֵל, וְיַרְבֶּה לוֹ בְּתִקְרֹבֶת, וְהוּא יוֹדֵעַ שְׁאֵינוּ מְקַבֵּל; וְיִפְתַּח לוֹ חָבִיּוֹת שְׁהוּא צָרִיךְ לִפְתֹּחַ אוֹתָן לְמָכְרָן, כְּדֵי לְפַתּוֹתוֹ שֶׁבִּשְׁבִיל כְּבוֹדוֹ פָּתַח.
וְכֵן כָּל כַּיּוֹצֶא בְּזֶה.
אַפִלּוּ מִלָּה אַחַת שֶׁלְּפִתּוּי וְשֶׁלִּגְנֵבַת הַדַּעַת, אֲסוּרָה; אֵלָא שְׂפַת אֱמֶת וְרוּחַ נָכוֹן, וְלֵב טָהוֹר מִכָּל עָמָל וְהַוּוֹת.

 לֹא יִהְיֶה אָדָם בַּעַל שְׂחוֹק וְהֶתֶל, וְלֹא עָצֵב וְאוֹנֵן--אֵלָא שָׂמֵחַ.
כָּךְ אָמְרוּ חֲכָמִים, שְׂחוֹק וְקַלּוּת רֹאשׁ מַרְגִּילִין לָעֶרְוָה.
וְצִוּוּ שֶׁלֹּא יְהֶא אָדָם פָּרוּץ בִּשְׂחוֹק, וְלֹא עָצֵב וּמִתְאַבֵּל; אֵלָא מַקְבִּיל אֶת כָּל הָאָדָם בְּסֵבֶר פָּנִים יָפוֹת.

וְכֵן לֹא יִהְיֶה בַּעַל נֶפֶשׁ רְחָבָה, נִבְהָל לַהוֹן, וְלֹא עָצֵל וּבָטֵל מִמְּלָאכָה, אֵלָא בַּעַל עַיִן טוֹבָה: מְעַט עֲסָק, וְעוֹסֵק בַּתּוֹרָה; וְאוֹתוֹ הַמְּעַט שְׁהוּא חֶלְקוֹ, יִשְׂמַח בּוֹ.
וְלֹא יִהְיֶה לֹא בַּעַל קְטָטָה וְלֹא בַּעַל קִנְאָה, וְלֹא בַּעַל תַּאֲוָה וְלֹא רוֹדֵף אַחַר הַכָּבוֹד.
כָּךְ אָמְרוּ חֲכָמִים, הַקִּנְאָה וְהַתַּאֲוָה וְהַכָּבוֹד, מוֹצִיאִין אֶת הָאָדָם מִן הָעוֹלָם.
כְּלָלוֹ שֶׁלַּדָּבָר--יֵלֵךְ בַּמִּדָּה הַבֵּינוֹנִית שֶׁבְּכָל דֵּעָה וְדֵעָה, עַד שֶׁיִּהְיוּ כָּל דֵּעוֹתָיו מְכֻוָּנוֹת בָּאֶמְצָעִית; וְהוּא שֶׁשְּׁלֹמֹה אוֹמֵר, "וְכָל-דְּרָכֶיךָ יִכֹּנוּ" .

הִלְכּוֹת דֵּעוֹת פֵּרֶק ג 
שֶׁמֶּא יֹאמַר אָדָם, הוֹאִיל וְהַתַּאֲוָה וְהַכָּבוֹד וְכַיּוֹצֶא בָּהֶן דֶּרֶךְ רָעָה הֶן וּמוֹצִיאִין אֶת הָאָדָם מִן הָעוֹלָם, אֶפְרֹשׁ מֵהֶן בְּיוֹתֵר וְאֶתְרַחַק לַצַּד הָאַחֲרוֹן, עַד שֶׁלֹּא יֹאכַל בָּשָׂר וְלֹא יִשְׁתֶּה יַיִן וְלֹא יִשָּׂא אִשָּׁה וְלֹא יֵשֵׁב בְּדִירָה נָאָה וְלֹא יִלְבֹּשׁ מַלְבּוּשׁ נָאֶה אֵלָא הַשָּׂק וְהַצֶּמֶר הַקָּשֶׁה וְכַיּוֹצֶא בָּהֶן, כְּגוֹן כּוּמָרֵי אֱדוֹם--גַּם זוֹ דֶּרֶךְ רָעָה הִיא, וְאָסוּר לֵילֵךְ בָּהּ.

הַמְּהַלֵּךְ בְּדֶרֶךְ זוֹ, נִקְרָא חוֹטֶא: הֲרֵי הוּא אוֹמֵר בַּנָּזִיר, "וְכִפֶּר עָלָיו, מֵאֲשֶׁר חָטָא עַל-הַנָּפֶשׁ" ; אָמְרוּ חֲכָמִים, וּמַה אִם נָזִיר שֶׁלֹּא פֵרַשׁ אֵלָא מִן הַיַּיִן, צָרִיךְ כַּפָּרָה--הַמּוֹנֵעַ עַצְמוֹ מִכָּל דָּבָר, עַל אַחַת כַּמָּה וְכַמָּה.

לְפִיכָּךְ צִוּוּ חֲכָמִים שֶׁלֹּא יִמְנַע אָדָם עַצְמוֹ אֵלָא מִדְּבָרִים שֶׁמָּנְעָה הַתּוֹרָה בִּלְבָד, וְלֹא יִהְיֶה אוֹסֵר עַצְמוֹ בִּנְדָרִים וּבִשְׁבוּעוֹת עַל דְּבָרִים הַמֻּתָּרִים.
כָּךְ אָמְרוּ חֲכָמִים, לֹא דַּיֶּיךָ מַה שֶׁאָסְרָה תּוֹרָה, אֵלָא שֶׁאַתָּה אוֹסֵר עָלֶיךָ דְּבָרִים אֲחֵרִים.

וּבַכְּלָל הַזֶּה, אֵלּוּ שֶׁמִּתְעַנִּין תָּמִיד--אֵינָן בְּדֶרֶךְ טוֹבָה, וְאָסְרוּ חֲכָמִים שֶׁיְּהֶא אָדָם מְסַגֵּף עַצְמוֹ בְּתַעְנִית.
וְעַל כָּל הַדְּבָרִים הָאֵלּוּ וְכַיּוֹצֶא בָּהֶן, צִוָּה שְׁלֹמֹה וְאָמַר, "אַל-תְּהִי צַדִּיק הַרְבֵּה, וְאַל-תִּתְחַכַּם יוֹתֵר: לָמָּה, תִּשּׁוֹמֵם" .

 צָרִיךְ הָאָדָם שֶׁיְּכַוַּן כָּל מַעֲשָׂיו, כֻּלָּם, כְּדֵי לֵידַע אֶת הַשֵּׁם בָּרוּךְ הוּא, בִּלְבָד; וְיִהְיֶה שִׁבְתּוֹ וְקוּמוֹ וְדִבּוּרוֹ, הַכֹּל לְעֻמַּת זֶה הַדָּבָר.
כֵּיצַד--כְּשֶׁיִּשָּׂא וְיִתֵּן אוֹ יַעֲשֶׂה מְלָאכָה לִטֹּל שָׂכָר, לֹא יִהְיֶה בְּלִבּוֹ קִבּוּץ מָמוֹן בִּלְבָד, אֵלָא יַעֲשֶׂה דְּבָרִים הַלָּלוּ כְּדֵי שֶׁיִּמְצָא דְּבָרִים שֶׁהַגּוּף צָרִיךְ לָהֶן, מֵאֲכִילָה וּשְׁתִיָּה וִישִׁיבַת בַּיִת וּנְשִׂיאַת אִשָּׁה.

וְכֵן כְּשֶׁיֹּאכַל וְיִשְׁתֶּה וְיִבְעֹל, לֹא יָשִׂים עַל לִבּוֹ לַעֲשׂוֹת דְּבָרִים הַלָּלוּ, כְּדֵי לֵהָנוֹת בִּלְבָד, עַד שֶׁנִּמְצָא שְׁאֵינוּ אוֹכֵל וְשׁוֹתֶה אֵלָא הַמָּתוֹק לַחֵךְ וְיִבְעֹל כְּדֵי לֵהָנוֹת; אֵלָא יָשִׂים עַל לִבּוֹ שֶׁיֹּאכַל וְיִשְׁתֶּה, כְּדֵי לְהַבְרוֹת גּוּפוֹ וְאֵבָרָיו בִּלְבָד.
לְפִיכָּךְ לֹא יֹאכַל כָּל שֶׁהַחֵךְ מִתְאַוֶּה, כְּמוֹ הַכֶּלֶב וְהַחֲמוֹר, אֵלָא יֹאכַל דְּבָרִים הַמּוֹעִילִים לוֹ, אִם מָרִים אִם מְתוּקִים.
וְלֹא יֹאכַל דְּבָרִים הָרָעִים לַגּוּף, אַף עַל פִּי שְׁהֶן מְתוּקִים לַחֵךְ.

כֵּיצַד: מִי שֶׁהָיָה בְּשָׂרוֹ חַם--לֹא יֹאכַל בָּשָׂר וְלֹא דְּבַשׁ וְלֹא יִשְׁתֶּה יַיִן, כְּעִנְיַן שֶׁאָמַר שְׁלֹמֹה דֶּרֶךְ מָשָׁל "אָכֹל דְּבַשׁ הַרְבּוֹת לֹא-טוֹב" , וְשׁוֹתֶה מֵי הָעֻלְשִׁין, אַף עַל פִּי שְׁהוּא מַר: שֶׁנִּמְצָא שְׁהוּא אוֹכֵל וְשׁוֹתֶה דֶּרֶךְ רְפוּאָה בִּלְבָד כְּדֵי שֶׁיַּבְרִיא וְיַעֲמֹד שָׁלֵם, הוֹאִיל וְאֵי אִפְשָׁר לָאָדָם לִחְיוֹת אֵלָא בַּאֲכִילָה וּשְׁתִיָּה.

וְכֵן כְּשֶׁיִּבְעֹל, לֹא יִבְעֹל אֵלָא כְּדֵי לְהַבְרוֹת גּוּפוֹ וּכְדֵי לְקַיַּם אֶת הַזֶּרַע; לְפִיכָּךְ אֵינוּ בּוֹעֵל כָּל זְמָן שֶׁיִּתְאַוֶּה, אֵלָא בְּכָל עֵת שֶׁיֵּדַע שְׁהוּא צָרִיךְ לְהוֹצִיא שִׁכְבַת זֶרַע כְּמוֹ דֶּרֶךְ הָרִפְאוּת, אוֹ לְקַיַּם אֶת הַזֶּרַע.

 הַמַּנְהִיג עַצְמוֹ עַל פִּי הָרְפוּאָה--אִם שָׂם עַל לִבּוֹ שֶׁיִּהְיֶה כָּל גּוּפוֹ וְאֵבָרָיו שְׁלֵמִים חֲזָקִים בִּלְבָד, וְשֶׁיִּהְיוּ לוֹ בָּנִים עוֹשִׂין מְלַאכְתּוֹ וַעֲמֵלִין לְצָרְכּוֹ--אֵין זוֹ דֶּרֶךְ טוֹבָה.
אֵלָא יָשִׂים עַל לִבּוֹ שֶׁיְּהֶא גּוּפוֹ שָׁלֵם חָזָק, כְּדֵי שֶׁתִּהְיֶה נַפְשׁוֹ יְשָׁרָה לָדַעַת אֶת ה', שְׁאֵי אִפְשָׁר שֶׁיָּבִין וְיִשְׂתַּכַּל בַּחָכְמוֹת, וְהוּא חוֹלֶה אוֹ אֶחָד מֵאֵבָרָיו כּוֹאֵב; וְיָשִׂים עַל לִבּוֹ שֶׁיִּהְיֶה לוֹ בֵּן, אוּלַי יִהְיֶה חָכָם וְגָדוֹל בְּיִשְׂרָאֵל.

נִמְצָא הַמְּהַלֵּךְ בְּדֶרֶךְ זוֹ כָּל יָמָיו כֻּלָּן, עוֹבֵד אֶת ה' תָּמִיד, אַפִלּוּ בְּשָׁעָה שֶׁנּוֹשֵׂא וְנוֹתֵן, וְאַפִלּוּ בְּשָׁעָה שֶׁבּוֹעֵל--מִפְּנֵי שֶׁמַּחְשַׁבְתּוֹ בַּכֹּל, כְּדֵי שֶׁיִּמְצָא צְרָכָיו עַד שֶׁיִּהְיֶה גּוּפוֹ שָׁלֵם לַעֲבֹד אֶת ה'.

וְאַפִלּוּ בְּשָׁעָה שְׁהוּא יָשֵׁן, אִם יָשֵׁן לַדַּעַת כְּדֵי שֶׁתָּנוּחַ דַּעְתּוֹ עָלָיו, וְיָנוּחַ גּוּפוֹ כְּדֵי שֶׁלֹּא יֶחֱלֶה, וְלֹא יוּכַל לַעֲבֹד אֶת ה' וְהוּא חוֹלֶה--נִמְצֵאת שִׁינָה שֶׁלּוֹ, עֲבוֹדָה לַמָּקוֹם בָּרוּךְ הוּא.
וְעַל עִנְיָן זֶה צִוּוּ חֲכָמִים וְאָמְרוּ, וְכָל מַעֲשֶׂיךָ, יִהְיוּ לְשֵׁם שָׁמַיִם; וְהוּא שֶׁאָמַר שְׁלֹמֹה בְּחָכְמָתוֹ, "בְּכָל-דְּרָכֶיךָ דָעֵהוּ" .

הִלְכּוֹת דֵּעוֹת פֵּרֶק ד 
הוֹאִיל וַהֲוִיַּת הַגּוּף בָּרִיא וְשָׁלֵם, מִדַּרְכֵי ה' הוּא, שֶׁהֲרֵי אֵי אִפְשָׁר שֶׁיָּבִין אוֹ יֵדַע, וְהוּא חוֹלֶה--צָרִיךְ אָדָם לְהַרְחִיק עַצְמוֹ מִדְּבָרִים הַמְּאַבְּדִין אֶת הַגּוּף, וּלְהַנְהִיג עַצְמוֹ בִּדְבָרִים הַמַּבְרִים הַמַּחֲלִימִים; וְאֵלּוּ הֶן: 
לְעוֹלָם לֹא יֹאכַל אָדָם, אֵלָא כִּשְׁהוּא רָעֵב; וְלֹא יִשְׁתֶּה, אֵלָא כִּשְׁהוּא צָמֵא.
וְאַל יַשְׁהֶה נְקָבָיו, וְאַפִלּוּ רֶגַע אֶחָד, אֵלָא כָּל זְמָן שֶׁצָּרִיךְ לְהַשְׁתִּין אוֹ לְהָסֵךְ אֶת רַגְלָיו, יַעֲמֹד מִיָּד.

 לֹא יֹאכַל אָדָם עַד שֶׁתִּתְמַלֵּא כְּרֵסוֹ, אֵלָא יִפְחֹת כְּמוֹ רְבִיעַ מִשָּׂבְעָתוֹ.
וְלֹא יִשְׁתֶּה מַיִם בְּתוֹךְ הַמָּזוֹן, אֵלָא מְעַט וּמָזוּג בַּיַּיִן; וּכְשֶׁיַּתְחִיל הַמָּזוֹן לְהִתְאַכַּל בְּמֵעָיו, שׁוֹתֶה מַה שְׁהוּא צָרִיךְ לִשְׁתּוֹת.
וְלֹא יַרְבֶּה לִשְׁתּוֹת מַיִם, אַפִלּוּ כְּשֶׁיִּתְאַכַּל הַמָּזוֹן.
וְלֹא יֹאכַל עַד שֶׁיִּבְדֹּק עַצְמוֹ יָפֶה יָפֶה, שֶׁמֶּא יִהְיֶה צָרִיךְ לִנְקָבָיו.

לֹא יֹאכַל אָדָם, עַד שֶׁיְּהַלַּךְ קֹדֶם אֲכִילָה עַד שֶׁיַּתְחִיל גּוּפוֹ לָחֹם, אוֹ יַעֲשֶׂה מְלָאכָה, אוֹ יִתְיַגַּע בְּיֶגַע אַחֵר.
כְּלָלוֹ שֶׁלַּדָּבָר--יְעַנֶּה גּוּפוֹ וְיִיגַע בְּכָל יוֹם בַּבֹּקֶר עַד שֶׁיַּתְחִיל גּוּפוֹ לָחֹם, וְיִשְׁקֹט מְעַט עַד שֶׁתִּתְיַשַּׁב נַפְשׁוֹ, וְאוֹכֵל.
וְאִם רָחַץ בְּחַמִּין אַחַר שֶׁיָּגַע, הֲרֵי זֶה טוֹב; וְאַחַר כָּךְ שׁוֹהֶה מְעַט, וְאוֹכֵל.

 לְעוֹלָם כְּשֶׁיֹּאכַל אָדָם, יֵשֵׁב בִּמְקוֹמוֹ אוֹ יַטֶּה עַל שְׂמֹאל.
וְלֹא יְהַלַּךְ וְלֹא יִרְכֹּב וְלֹא יִיגַע וְלֹא יְזַעְזַע גּוּפוֹ וְלֹא יִטַּיַּל, עַד שֶׁיִּתְאַכַּל הַמָּזוֹן שֶׁבְּמֵעָיו; וְכָל הַמִּטַּיֵּל אַחַר אֲכִילָתוֹ אוֹ שֶׁיָּגַע, הֲרֵי זֶה מֵבִיא עַל עַצְמוֹ חֳלָאִים רָעִים וְקָשִׁים.

 הַיּוֹם וְהַלַּיְלָה, אַרְבַּע וְעֶשְׂרִים שָׁעוֹת.
דַּי לוֹ לָאָדָם לִישַׁן שְׁלִישָׁן, שְׁהוּא שְׁמוֹנֶה שָׁעוֹת; וְיִהְיוּ בְּסוֹף הַלַּיְלָה, כְּדֵי שֶׁיְּהֶא מִתְּחִלַּת שִׁינָתוֹ עַד שֶׁתַּעֲלֶה הַשֶּׁמֶשׁ שְׁמוֹנֶה שָׁעוֹת, וְנִמְצָא עוֹמֵד מִמִּטָּתוֹ, קֹדֶם שֶׁתַּעֲלֶה הַשֶּׁמֶשׁ.

 לֹא יִישַׁן אָדָם לֹא עַל פָּנָיו, וְלֹא עַל עָרְפּוֹ, אֵלָא עַל צִדּוֹ--בִּתְחִלַּת הַלַּיְלָה עַל צַד שְׂמֹאל, וּבְסוֹף הַלַּיְלָה עַל צַד יָמִין.
וְלֹא יִישַׁן סָמוּךְ לַאֲכִילָה, אֵלָא יַמְתִּין אַחַר אֲכִילָה כְּמוֹ שָׁלוֹשׁ אוֹ אַרְבַּע שָׁעוֹת.
וְלֹא יִישַׁן בַּיּוֹם.

 דְּבָרִים הַמְּשַׁלְשְׁלִין אֶת בְּנֵי מֵעַיִם, כְּגוֹן עֲנָבִים וּתְאֵנִים וְתֻתִּים וַאֲגַסִּים וַאֲבַטִּיחִים וּמֵעֵי הַקִּשּׁוּאִים וּמֵעֵי הַמְּלָפְפוֹנוֹת--אוֹכֵל אָדָם אוֹתָם בַּתְּחִלָּה, קֹדֶם אֲכִילָה.
וְלֹא יְעָרְבֵם עִם הַמָּזוֹן, אֵלָא שׁוֹהֶה מְעַט עַד שֶׁיֵּצְאוּ מִבֶּטֶן הָעֶלְיוֹן; וְאוֹכֵל מְזוֹנוֹ.
וּדְבָרִים שְׁהֶן מְאַמְּצִין אֶת בְּנֵי מֵעַיִם, כְּגוֹן רִמּוֹנִים וּפָרִישִׁין וְתַפּוּחִים וּקְרֻסְטְמֵלִין--אוֹכֵל אוֹתָם תֵּכֶף לִמְזוֹנוֹ, וְלֹא יַרְבֶּה מֵהֶן.

 כְּשֶׁיִּרְצֶה אָדָם לֶאֱכֹל בְּשַׂר עוֹף וּבְשַׂר בְּהֵמָה כְּאֶחָד, אוֹכֵל בַּתְּחִלָּה בְּשַׂר הָעוֹף; וְכֵן בֵּיצִים וּבְשַׂר עוֹף, אוֹכֵל בַּתְּחִלָּה בֵּיצִים; בְּשַׂר בְּהֵמָה דַּקָּה וּבְשַׂר בְּהֵמָה גַּסָּה, אוֹכֵל בַּתְּחִלָּה בְּשַׂר הַדַּקָּה: לְעוֹלָם יַקְדִּים אָדָם דָּבָר הַקַּל, וּמְאַחֵר הַכָּבֵד.

 בִּימוֹת הַחַמָּה--אוֹכֵל מַאֲכָלִים הַקָּרִים, וְלֹא יַרְבֶּה בִּתְבָלִין, וְאוֹכֵל אֶת הַחֹמֶץ; וּבִימוֹת הַגְּשָׁמִים--אוֹכֵל אֹכָלִין הַחַמִּין, וּמַרְבֶּה בִּתְבָלִין, וְאוֹכֵל מְעַט מִן הַחַרְדָּל וּמִן הַחִלְתִּית.
וְעַל דֶּרֶךְ זוֹ, הוֹלֵךְ וְעוֹשֶׂה בַּמְּקוֹמוֹת הַקָּרִים וּבַמְּקוֹמוֹת הַחַמִּים--בְּכָל מָקוֹם וּמָקוֹם, כָּרָאוּי לוֹ.

 יֵשׁ מַאֲכָלוֹת שְׁהֶן רָעִים בְּיוֹתֵר עַד מְאוֹד, וְרָאוּי לָאָדָם שֶׁלֹּא לְאָכְלָן לְעוֹלָם--כְּגוֹן הַדָּגִים הַגְּדוֹלִים הַמְּלוּחִים הַיְּשָׁנִים, וְהַגְּבִנָּה הַמְּלוּחָה הַיְּשָׁנָה, וְהַכְּמֵהִין וְהַפַּטְרָיוֹת, וְהַבָּשָׂר הַמָּלִיחַ הַיָּשָׁן, וְיַיִן מִגִּתּוֹ, וְתַבְשִׁיל שֶׁשָּׁהָה עַד שֶׁנָּדַף רֵיחוֹ, וְכָל מַאֲכָל שֶׁרֵיחוֹ רָע אוֹ מַר בְּיוֹתֵר: הֲרֵי אֵלּוּ לַגּוּף, כְּמוֹ סַם הַמָּוֶת.

וְיֵשׁ מַאֲכָלוֹת שְׁהֶן רָעִים, אֲבָל אֵינָם כְּמוֹ הָרִאשׁוֹנוֹת לָרֹעַ; לְפִיכָּךְ רָאוּי לָאָדָם שֶׁלֹּא לֶאֱכֹל מֵהֶן אֵלָא מְעַט וְאַחַר יָמִים הַרְבֵּה, וְלֹא יַרְגִּיל עַצְמוֹ לִהְיוֹת מְזוֹנוֹ מֵהֶם אוֹ לְאָכְלָם עִם מְזוֹנוֹ תָּמִיד--כְּגוֹן דָּגִים גְּדוֹלִים, וּגְבִנָּה וְחָלָב שֶׁשָּׁהָה אַחַר שֶׁנֶּחֱלַב אַרְבַּע וְעֶשְׂרִים שָׁעוֹת, וּבְשַׂר שְׁוָרִים גְּדוֹלִים וּתְיָשִׁים גְּדוֹלִים, וְהַפּוֹל, וְהָעֲדָשִׁים, וְהַסָּפִיר, וְלֶחֶם שְׂעוֹרִים, וְלֶחֶם מַצּוֹת, וְהַכַּרוּב, וְהֶחָצִיר, וְהַבְּצָלִים, וְהַשּׁוּמִים, וְהַחַרְדָּל, וְהַצְּנוֹן: כָּל אֵלּוּ מַאֲכָלוֹת רָעִים הֶן.

אֵין רָאוּי לָאָדָם לֶאֱכֹל מֵאֵלּוּ אֵלָא מְעַט עַד מְאוֹד, וּבִימוֹת הַגְּשָׁמִים; אֲבָל שֶׁלֹּא בִּימוֹת הַגְּשָׁמִים, לֹא יֹאכַל מֵהֶן כְּלָל.
וְהַפּוֹל וְהָעֲדָשִׁים בִּלְבָד--אֵין רָאוּי לְאָכְלָן, לֹא בִּימוֹת הַחַמָּה וְלֹא בִּימוֹת הַגְּשָׁמִים.
וְהַדַּלּוּעִין, אוֹכְלִין מֵהֶן מְעַט בִּימוֹת הַחַמָּה.

 וְיֵשׁ מַאֲכָלוֹת שְׁהֶן רָעִים, וְאֵינָן כְּמוֹ אֵלּוּ; וְהֶם עוֹף הַמַּיִם, וּבְנֵי יוֹנָה הַקְּטַנִּים, וְהַתְּמָרִים, וְלֶחֶם קָלוּי בְּשֶׁמֶן אוֹ לֶחֶם שֶׁנִּלּוֹשׁ בְּשֶׁמֶן, וְהַסֹּלֶת שֶׁנִּפּוּ אוֹתָהּ כָּל צָרְכָּהּ עַד שֶׁלֹּא נִשְׁאָר בָּהּ רֵיחַ מֻרְסָן, וְהַצִּיר וְהַמֻּרְיָס.
אֵין רָאוּי לְהַרְבּוֹת מֵאֲכִילַת אֵלּוּ; וְאָדָם שְׁהוּא חָכָם וְכוֹבֵשׁ אֶת יִצְרוֹ, וְלֹא יִמָּשֵׁךְ אַחַר תַּאֲוָתוֹ וְלֹא יֹאכַל מִכָּל הַנִּזְכָּרִים כְּלוּם, אֵלָא אִם נִצְרָךְ לָהֶם לִרְפוּאָה--הֲרֵי זֶה גִּבּוֹר.

 לְעוֹלָם יִמְנַע אָדָם עַצְמוֹ מִפֵּרוֹת הָאִילָנוֹת, וְלֹא יַרְבֶּה מֵהֶן אַפִלּוּ יְבֵשִׁים, וְאֵין צָרִיךְ לוֹמַר רְטֻבִּים; אֲבָל קֹדֶם שֶׁיִּתְבַּשְּׁלוּ כָּל צָרְכָּן, הֲרֵי הֶן לַגּוּף כַּחֲרָבוֹת.
וְכֵן הַחַרוּבִים, רָעִים לְעוֹלָם.
וְכֵן הַפֵּרוֹת הַחֲמוּצִין רָעִים, וְאֵין אוֹכְלִין מֵהֶן אֵלָא מְעַט בִּימוֹת הַחַמָּה וּבַמְּקוֹמוֹת הַחַמִּין.
וְהַתְּאֵנִים וְהָעֲנָבִים וְהַשְּׁקֵדִים טוֹבִים לְעוֹלָם, בֵּין רְטֻבִּים בֵּין יְבֵשִׁים, וְאוֹכֵל אָדָם מֵהֶן כָּל צָרְכּוֹ; אֲבָל לֹא יַתְמִיד אֲכִילָתָן, אַף עַל פִּי שְׁהֶן טוֹבִים מִכָּל פְּרִי הָאִילָנוֹת.

 הַדְּבַשׁ וְהַיַּיִן, רָע לַקְּטַנִּים וְיָפֶה לַזְּקֵנִים, וְכָל שֶׁכֵּן בִּימוֹת הַגְּשָׁמִים.
וְצָרִיךְ אָדָם לֶאֱכֹל בִּימוֹת הַחַמָּה, שְׁנֵי שְׁלִישֵׁי מַה שְׁהוּא אוֹכֵל בִּימוֹת הַגְּשָׁמִים.

 לְעוֹלָם יִשְׁתַּדַּל אָדָם שֶׁיִּהְיוּ מֵעָיו רָפִין כָּל יָמָיו, וְיִהְיֶה קָרוֹב לְשִׁלְשׁוּל מְעַט.
וְזֶה כְּלָל גָּדוֹל בָּרְפוּאָה--שֶׁכָּל זְמָן שֶׁהָרְאִי נִמְנַע אוֹ יֵצֵא בְּקֹשִׁי, חֳלָאִים רַבִּים בָּאִים.

וּבְמַה יְרַפֶּה אָדָם מֵעָיו, אִם נִתְאַמְּצוּ מְעַט--אִם הָיָה בָּחוּר--יֹאכַל בַּבֹּקֶר בַּבֹּקֶר מַלּוּחִים שְׁלוּקִים מְתֻבָּלִים בְּשֶׁמֶן וּבְמֻרְיָס וּבְמֶלַח, בְּלֹא פַּת; אוֹ יִשְׁתֶּה מֵי שְׁלָק שֶׁלִּתְרָדִין אוֹ כַּרוּב בְּשֶׁמֶן וּמֶלַח וּמֻרְיָס.
וְאִם הָיָה זָקֵן--יִשְׁתֶּה דְּבַשׁ מָזוּג בְּמַיִם חַמִּין בַּבֹּקֶר, וְיִשְׁהֶה כְּמוֹ אַרְבַּע שָׁעוֹת, וְאַחַר כָּךְ יֹאכַל סְעוֹדָתוֹ.
יַעֲשֶׂה כֵּן יוֹם אַחַר יוֹם, שְׁלוֹשָׁה אוֹ אַרְבָּעָה יָמִים אִם צָרַךְ לְכָּךְ, עַד שֶׁיִּרְפּוּ מֵעָיו.

 וְעוֹד כְּלָל אַחֵר אָמְרוּ בִּבְרִיאַת הַגּוּף: כָּל זְמָן שֶׁאָדָם מִתְעַמֵּל וְיָגֵעַ הַרְבֵּה וְאֵינוּ שָׂבֵעַ, וּמֵעָיו רָפִים--אֵין חֹלִי בָּא עָלָיו וְכוֹחוֹ מִתְחַזֵּק, וְאַפִלּוּ אָכַל מַאֲכָלוֹת הָרָעִים; וְכָל מִי שְׁהוּא יוֹשֵׁב לָבֶטַח וְאֵינוּ מִתְעַמֵּל, אוֹ מִי שֶׁמַּשְׁהֶה נְקָבָיו אוֹ מִי שֶׁמֵּעָיו קָשִׁים--אַפִלּוּ אָכַל מַאֲכָלוֹת טוֹבִים וְשָׁמַר עַצְמוֹ עַל פִּי הָרְפוּאָה, כָּל יָמָיו יִהְיוּ מַכְאוֹבִים וְכוֹחוֹ תָּשֵׁשׁ.
וַאֲכִילָה גַּסָּה לְגוּף כָּל אָדָם כְּמוֹ סַם הַמָּוֶת, וְהִיא עִיקָר לְכָל חֳלָאִים.

רֹב הֶחֳלָאִים הַבָּאִים עַל הָאָדָם, אֵינָן אֵלָא מִפְּנֵי מַאֲכָלִים רָעִים, אוֹ מִפְּנֵי שְׁהוּא מְמַלֵּא בִּטְנוֹ וְאוֹכֵל אֲכִילָה גַּסָּה, אַפִלּוּ מִמַּאֲכָלִים טוֹבִים.
הוּא שֶׁשְּׁלֹמֹה אוֹמֵר בְּחָכְמָתוֹ, "שֹׁמֵר פִּיו, וּלְשׁוֹנוֹ--שֹׁמֵר מִצָּרוֹת, נַפְשׁוֹ" --כְּלוֹמַר שׁוֹמֵר פִּיו מִלֶּאֱכֹל מַאֲכָל רָע אוֹ מִלִּשְׂבֹּעַ, וּלְשׁוֹנוֹ מִלְּדַבַּר אֵלָא בִּצְרָכָיו.

 דֶּרֶךְ הָרְחִיצָה--שֶׁיִּכָּנֵס אָדָם לַמֶּרְחֵץ מִשִּׁבְעָה יָמִים לְשִׁבְעָה יָמִים; וְלֹא יִכָּנֵס סָמוּךְ לַאֲכִילָה וְלֹא כִּשְׁהוּא רָעֵב, אֵלָא כְּשֶׁיַּתְחִיל הַמָּזוֹן לְהִתְעַכַּל.
וְרוֹחֵץ כָּל גּוּפוֹ בְּחַמִּין שְׁאֵין הַגּוּף נִכְוֶה בָּהֶן, וְרֹאשׁוֹ בִּלְבָד בְּחַמִּין שֶׁהַגּוּף נִכְוֶה בָּהֶן.
וְאַחַר כָּךְ יִרְחֹץ גּוּפוֹ בְּפוֹשְׁרִין, וְאַחַר כָּךְ בְּפוֹשְׁרִין מִן הַפּוֹשְׁרִין, עַד שֶׁיִּרְחֹץ בְּצוֹנֵן; וְלֹא יַעְבִיר עַל רֹאשׁוֹ כְּלָל, לֹא פּוֹשְׁרִין וְלֹא צוֹנֵן.
וְלֹא יִרְחֹץ בְּצוֹנֵן, בִּימוֹת הַגְּשָׁמִים.
וְלֹא יִרְחֹץ עַד שֶׁיָּזִיעַ וְיִפָּרֵךְ כָּל גּוּפוֹ, וְלֹא יַאֲרִיךְ בַּמֶּרְחֵץ; אֵלָא כְּשֶׁיָּזִיעַ וְיִפָּרֵךְ גּוּפוֹ, יִשְׁתַּטַּף וְיֵצֵא.

וּבוֹדֵק עַצְמוֹ קֹדֶם שֶׁיִּכָּנֵס לַמֶּרְחֵץ, וְאַחַר שֶׁיֵּצֵא, שֶׁמֶּא יְהֶא צָרִיךְ לִנְקָבָיו.
וְכֵן בּוֹדֵק אָדָם עַצְמוֹ תָּמִיד--קֹדֶם אֲכִילָה וְאַחַר אֲכִילָה, וְקֹדֶם בְּעִילָה וְאַחַר בְּעִילָה, וְקֹדֶם שֶׁיִּיגַע וְיִתְעַמַּל וְאַחַר שֶׁיִּיגַע וְיִתְעַמַּל, וְקֹדֶם שֶׁיִּישַׁן וּכְשֶׁיֵּעוֹר: הַכֹּל עֲשָׂרָה.

 כְּשֶׁיֵּצֵא אָדָם מִן הַמֶּרְחֵץ, יִלְבֹּשׁ בְּגָדָיו וִיכַסֶּה רֹאשׁוֹ בַּבַּיִת הַחִיצוֹן, כְּדֵי שֶׁלֹּא תִשְׁלֹט בּוֹ רוּחַ קָרָה; וְאַפִלּוּ בִּימוֹת הַחַמָּה, צָרִיךְ לְהִזָּהֵר.
וְיִשְׁהֶה אַחַר שֶׁיֵּצֵא עַד שֶׁתִּתְיַשַּׁב נַפְשׁוֹ וְיָנוּחַ גּוּפוֹ וְתָסוּר הַחַמִימוּת, וְאַחַר כָּךְ יֹאכַל.
וְאִם יָשַׁן מְעַט כְּשֶׁיָּצָא מִן הַמֶּרְחֵץ, קֹדֶם אֲכִילָה--הֲרֵי זֶה יָפֶה עַד מְאוֹד.

לֹא יִשְׁתֶּה אָדָם מַיִם קָרִים כְּשֶׁיֵּצֵא מִן הַמֶּרְחֵץ, וְאֵין צָרִיךְ לוֹמַר שֶׁלֹּא יִשְׁתֶּה בַּמֶּרְחֵץ.
וְאִם צָמֵא כְּשֶׁיָּצָא וְאֵינוּ יָכוֹל לִמְנֹעַ עַצְמוֹ, יְעָרַב הַמַּיִם בַּיַּיִן אוֹ בִּדְבַשׁ וְיִשְׁתֶּה.
וְאִם סָךְ בְּשֶׁמֶן בַּמֶּרְחֵץ בִּימוֹת הַגְּשָׁמִים אַחַר שֶׁיִּשְׁתַּטַּף, הֲרֵי זֶה טוֹב.

 לֹא יַרְגִּיל אָדָם עַצְמוֹ לְהַקִּיז דָּם תָּמִיד, וְלֹא יַקִּיז דָּם אֵלָא אִם הָיָה צָרִיךְ לוֹ בְּיוֹתֵר; וְלֹא יַקִּיז לֹא בִּימוֹת הַחַמָּה וְלֹא בִּימוֹת הַגְּשָׁמִים, אֵלָא בְּיוֹמֵי נִיסָן וּמְעַט בְּיוֹמֵי תִּשְׁרִי.
וּמֵאַחַר חֲמִשִּׁים שָׁנָה, לֹא יַקִּיז כְּלָל.
וְלֹא יַקִּיז אָדָם דָּם וְיִכָּנֵס לַמֶּרְחֵץ, בְּיוֹם אֶחָד; וְלֹא יַקִּיז וְיֵצֵא לַדֶּרֶךְ, וְלֹא בְּיוֹם שֶׁיָּבוֹא מִן הַדֶּרֶךְ.
וְיֹאכַל וְיִשְׁתֶּה בְּיוֹם הַהַקָּזָה, פָּחוּת מִמַּה שְׁהוּא רָגִיל; וְיָנוּחַ בְּיוֹם הַהַקָּזָה, וְלֹא יִתְעַמַּל וְלֹא יִטַּיַּל.

 שִׁכְבַת זֶרַע, הִיא כּוֹחַ הַגּוּף וְחַיָּיו וּמְאוֹר הָעֵינַיִם; וְכָל זְמָן שֶׁתֵּצֵא בְּיוֹתֵר, הַגּוּף בּוֹלֶה וְכוֹחוֹ כּוֹלֶה וְחַיָּיו אוֹבְדִים.
הוּא שֶׁאָמַר שְׁלֹמֹה בְּחָכְמָתוֹ, "אַל-תִּתֵּן לַנָּשִׁים חֵילֶךָ; וּדְרָכֶיךָ, לַמְחוֹת מְלָכִין" .

כָּל הַשָּׁטוּף בִּבְעִילָה--זִקְנָה קוֹפֶצֶת עָלָיו, וְכוֹחוֹ תָּשֵׁשׁ וְעֵינָיו כֵּהוֹת וְרֵיחַ רָע נוֹדֵף מִפִּיו וּמִשְּׁחָיָיו; וּשְׂעַר רֹאשׁוֹ וְגַבּוֹת עֵינָיו וְרִיסֵי עֵינָיו נוֹשֵׁר, וּשְׂעַר זְקָנוֹ וּשְׁחָיָיו וּשְׂעַר רַגְלָיו רוֹבֶה; וְשִׁנָּיו נוֹפְלוֹת.
וְהַרְבֵּה כְּאֵבִים חוּץ מֵאֵלּוּ בָּאִין עָלָיו.

אָמְרוּ חַכְמֵי הָרוֹפְאִים, אֶחָד מֵאֶלֶף מֵת בִּשְׁאָר חֳלָאִים; וְהָאֶלֶף, מֵרֹב הַתַּשְׁמִישׁ.
לְפִיכָּךְ צָרִיךְ אָדָם לְהִזָּהֵר בְּדָבָר זֶה, אִם רָצָה לִהְיוֹת בְּטוֹבָה.
וְלֹא יִבְעֹל אֵלָא כְּשֶׁיִּמְצָא גּוּפוֹ בָּרִיא וְחָזָק בְּיוֹתֵר, וְהוּא מִתְקַשֶּׁה הַרְבֵּה שֶׁלֹּא לְדַעְתּוֹ, וּמַסִּיחַ עַצְמוֹ לְדָבָר אַחֵר, וְהַקִּשּׁוּי כְּשֶׁהָיָה; וְיִמְצָא כֹּבֶד מִמָּתְנָיו וּלְמַטָּה וּכְאִלּוּ חוּטֵי הַבֵּיצִים נִמְשָׁכִים, וּבְשָׂרוֹ חַם.
זֶה צָרִיךְ לִבְעֹל, וּרְפוּאָה לוֹ שֶׁיִּבְעֹל.

לֹא יִבְעֹל אָדָם וְהוּא שָׂבֵעַ, וְלֹא רָעֵב--אֵלָא אַחַר שֶׁיִּתְאַכַּל הַמָּזוֹן בְּמֵעָיו.
וְיִבְדֹק נְקָבָיו קֹדֶם בְּעִילָה, וְאַחַר בְּעִילָה.
וְלֹא יִבְעֹל מֵעוֹמֵד וְלֹא מִיּוֹשֵׁב, וְלֹא בְּבֵית הַמֶּרְחֵץ וְלֹא בְּיוֹם שֶׁיִּכָּנֵס לַמֶּרְחֵץ, וְלֹא בְּיוֹם הַקָּזָה, וְלֹא בְּיוֹם יְצִיאָה לַדֶּרֶךְ אוֹ בִּיאָה מִן הַדֶּרֶךְ; לֹא לִפְנֵיהֶם, וְלֹא לְאַחֲרֵיהֶם.

 כָּל הַמַּנְהִיג עַצְמוֹ בִּדְרָכִים אֵלּוּ שֶׁהוֹרִינוּ, אֲנִי עַרָב לוֹ שְׁאֵינוּ בָּא לִידֵי חֹלִי כָּל יָמָיו, עַד שֶׁיַּזְקִין הַרְבֵּה וְיָמוּת, וְאֵינוּ צָרִיךְ לְרוֹפֵא; וְשֶׁיִּהְיֶה גּוּפוֹ שָׁלֵם וְעוֹמֵד עַל בָּרְיוֹ, כָּל יָמָיו--אֵלָא אִם כֵּן הָיָה גּוּפוֹ רָע מִתְּחִלַּת בְּרִיָּתוֹ, אוֹ אִם הָיָה רָגִיל בְּמִנְהָג מִן הַמִּנְהָגוֹת הָרָעִים מִתְּחִלַּת מוֹלַדְתּוֹ, אוֹ אִם תָּבוֹא מַכַּת דֶּבֶר אוֹ מַכַּת בַּצֹּרֶת לָעוֹלָם.

 וְכָל הַמִּנְהָגוֹת הַטּוֹבִים הָאֵלּוּ שֶׁאָמַרְנוּ, אֵין רָאוּי לִנְהֹג בָּהֶן אֵלָא הַבָּרִיא.
אֲבָל הַחוֹלֶה, אוֹ מִי שֶׁאֶחָד מֵאֵבָרָיו חוֹלֶה, אוֹ מִי שֶׁנָּהַג מִנְהָג רָע שָׁנִים רַבּוֹת--יֵשׁ לְכָל אֶחָד וְאֶחָד מֵהֶן דְּרָכִים אֲחֵרִים וּמִנְהָגוֹת כְּפִי חָלְיוֹ, כְּמוֹ שֶׁיִּתְבָּאַר בְּסִפְרֵי הָרְפוּאוֹת; וְשִׁנּוּי וֶסֶת, תְּחִלַּת כָּל חֹלִי.

 כָּל מָקוֹם שְׁאֵין בּוֹ רוֹפֵא--אֶחָד הַבָּרִיא וְאֶחָד הַחוֹלֶה, אֵין רָאוּי לוֹ לָזוּז מִכָּל הַדְּבָרִים שֶׁאָמַרְנוּ בְּפֵרֶק זֶה: שֶׁכָּל אֶחָד מֵהֶן, לְאַחֲרִית טוֹבָה הוּא מֵבִיא.

 כָּל עִיר שְׁאֵין בָּהּ עֲשָׂרָה דְּבָרִים הָאֵלּוּ, אֵין תַּלְמִיד חֲכָמִים רַשָּׁאי לָדוּר בְּתוֹכָהּ; וְאֵלּוּ הֶן--רוֹפֵא, וְאֻמָּן, וּבֵית הַמֶּרְחֵץ, וּבֵית הַכִּסֵּא, וּמַיִם מְצוּיִין כְּגוֹן נָהָר אוֹ מַעְיָן, וּבֵית הַכְּנֶסֶת, וּמְלַמֵּד תִּינוֹקוֹת, וְלַבְלָר, וְגַבָּאֵי צְדָקָה, וּבֵית דִּין מַכִּין וְחוֹבְשִׁין.

הִלְכּוֹת דֵּעוֹת פֵּרֶק ה 
כְּשֵׁם שֶׁהֶחָכָם נִכָּר בְּחָכְמָתוֹ וּבְדֵעוֹתָיו, וְהוּא מֻבְדָּל בָּהֶן מִשְּׁאָר הָעָם--כָּךְ צָרִיךְ שֶׁיִּהְיֶה נִכָּר בְּמַעֲשָׂיו, בְּמַאֲכָלוֹ וּבְמַשְׁקֵהוּ וּבִבְעִילָתוֹ וּבַעֲשִׂיַּת צְרָכָיו וּבְדִבּוּרוֹ וּבְהִלּוּכוֹ וּבְמַלְבּוּשׁוֹ וּבְכִלְכּוּל דְּבָרָיו וּבְמַשָּׂאוֹ וּבְמַתָּנוֹ: וְיִהְיוּ כָּל הַמַּעֲשִׂים הָאֵלּוּ, נָאִים וּמְתֻקָּנִים בְּיוֹתֵר.

כֵּיצַד--תַּלְמִיד חֲכָמִים לֹא יִהְיֶה גַּרְגְּרָן, אֵלָא אוֹכֵל מַאֲכָל הָרָאוּי לְהַבְרוֹת גּוּפוֹ, וְלֹא יֹאכַל מִמֶּנּוּ אֲכִילָה גַּסָּה.
וְלֹא יְהֶא רוֹדֵף לְמַלֹּאות בִּטְנוֹ, כְּאֵלּוּ שֶׁמִּתְמַלְּאִין מִמַּאֲכָל וּמַשְׁקֶה עַד שֶׁתָּפוּחַ כְּרֵסָן; וַעֲלֵיהֶם מְפֹרָשׁ בַּקַּבָּלָה, "וְזֵרִיתִי פֶרֶשׁ עַל-פְּנֵיכֶם, פֶּרֶשׁ חַגֵּיכֶם" --אָמְרוּ חֲכָמִים, אֵלּוּ בְּנֵי אָדָם שֶׁאוֹכְלִין וְשׁוֹתִין וְעוֹשִׂין כָּל יְמֵיהֶם כְּחַגִּים.

וְהֶם הָאוֹמְרִים "אָכוֹל וְשָׁתוֹ, כִּי מָחָר נָמוּת" .
וְזֶה הוּא מַאֲכַל הָרְשָׁעִים; וְשֻׁלְחָנוֹת אֵלּוּ, הֶם שֶׁגִּנָּה הַכָּתוּב וְאָמַר "כִּי כָּל-שֻׁלְחָנוֹת, מָלְאוּ קִיא צֹאָה, בְּלִי, מָקוֹם" .
אֲבָל הֶחָכָם אֵינוּ אוֹכֵל אֵלָא תַּבְשִׁיל אֶחָד אוֹ שְׁנַיִם, וְאוֹכֵל מִמֶּנּוּ כְּדֵי חַיָּיו וְדַיּוֹ; הוּא שֶׁאָמַר שְׁלֹמֹה, "צַדִּיק--אֹכֵל, לְשֹׂבַע נַפְשׁוֹ" .

 כְּשֶׁהֶחָכָם אוֹכֵל מְעַט זֶה הָרָאוּי לוֹ, לֹא יֹאכְלֶנּוּ אֵלָא בְּבֵיתוֹ עַל שֻׁלְחָנוֹ.
לֹא יֹאכַל בֶּחָנוּת וְלֹא בַּשּׁוּק אֵלָא לְפִי צֹרֶךְ גָּדוֹל, כְּדֵי שֶׁלֹּא יִתְגַּנֶּה בִּפְנֵי הַבְּרִיּוֹת; וְלֹא יֹאכַל אֵצֶל עַמֵּי הָאָרֶץ, וְלֹא עַל אוֹתָן הַשֻּׁלְחָנוֹת הַמְּלֵאִים קִיא צוֹאָה.
וְלֹא יַרְבֶּה סְעוֹדוֹתָיו בְּכָל מָקוֹם, וְאַפִלּוּ עִם הַחֲכָמִים.
וְלֹא יֹאכַל בִּסְעוֹדוֹת שֶׁיֵּשׁ בָּהֶן קִבּוּץ הַרְבֵּה; וְאֵין רָאוּי לוֹ לֶאֱכֹל אֵלָא בִּסְעוֹדָה שֶׁלְּמִצְוָה בִּלְבָד, כְּגוֹן סְעוֹדַת אֵרוּסִין וְנִשּׂוּאִין--וְהוּא שֶׁיִּהְיֶה תַּלְמִיד חֲכָמִים, שֶׁנָּשָׂא בַּת תַּלְמִיד חֲכָמִים.
וְהַצַּדִּיקִים הַחֲסִידִים הָרִאשׁוֹנִים לֹא אָכְלוּ מֵעוֹלָם, מִסְּעוֹדָה שְׁאֵינָהּ שֶׁלָּהֶם.

 כְּשֶׁהֶחָכָם שׁוֹתֶה יַיִן, אֵינוּ שׁוֹתֶה אֵלָא כְּדֵי לִשְׁרוֹת אֲכִילָה שֶׁבְּמֵעָיו.
וְכָל הַמִּשְׁתַּכֵּר, הֲרֵי זֶה חוֹטֶא וּמְגֻנֶּה וּמַפְסִיד חָכְמָתוֹ; וְאִם מִשְׁתַּכֵּר בִּפְנֵי עַמֵּי הָאָרֶץ, הֲרֵי זֶה חִלַּל אֶת הַשֵּׁם.
וְאָסוּר לִשְׁתּוֹת בַּצָּהֳרַיִם וְאַפִלּוּ מְעַט, אֵלָא אִם הָיָה בִּכְלַל הָאֲכִילָה, שֶׁהַשְּׁתִיָּה שֶׁבִּכְלַל הָאֲכִילָה אֵינָהּ מְשַׁכֶּרֶת, וְאֵין נִזְהָרִין אֵלָא מִיַּיִן שֶׁלְּאַחַר הַמָּזוֹן.

 אַף עַל פִּי שֶׁאִשְׁתּוֹ שֶׁלָּאָדָם מֻתֶּרֶת לוֹ תָּמִיד, רָאוּי לוֹ לְתַלְמִיד חֲכָמִים שֶׁיַּנְהִיג עַצְמוֹ בִּקְדֻשָּׁה: וְלֹא יְהֶא מָצוּי אֵצֶל אִשְׁתּוֹ כַּתֻּרְנְגוֹל, אֵלָא מִלֵּילֵי שַׁבָּת לְלֵילֵי שַׁבָּת, אִם יֵשׁ בּוֹ כּוֹחַ.
וְכִשְׁהוּא מְסַפֵּר עִמָּהּ, לֹא יְסַפַּר לֹא בִּתְחִלַּת הַלַּיְלָה כִּשְׁהוּא שָׂבֵעַ וּבִטְנוֹ מְלֵאָה, וְלֹא בְּסוֹף הַלַּיְלָה כִּשְׁהוּא רָעֵב--אֵלָא בְּאֶמְצַע הַלַּיְלָה, כְּשֶׁיִּתְאַכַּל הַמָּזוֹן שֶׁבְּמֵעָיו.

וְלֹא יָקֵל רֹאשׁוֹ בְּיוֹתֵר, וְלֹא יְנַבַּל אֶת פִּיו בְּדִבְרֵי הֲבָאי, וְאַפִלּוּ בֵּינוֹ לְבֵינָהּ; הֲרֵי הוּא אוֹמֵר בַּקַּבָּלָה, "מַגִּיד לְאָדָם מַה-שֵּׂחוֹ" --אָמְרוּ חֲכָמִים, אַפִלּוּ שִׂיחָה קַלָּה שֶׁבֵּין אִישׁ לְאִשְׁתּוֹ, עֲתִיד לִתֵּן עָלֶיהָ אֶת הַדִּין.

וְלֹא יִהְיוּ שְׁנֵיהֶם לֹא שִׁכּוֹרִים, וְלֹא עַצְלָנִין, וְלֹא עַצְבָּנִין; וְלֹא אֶחָד מֵהֶן.
וְלֹא תִהְיֶה יְשֵׁנָה; וְלֹא יֶאֱנֹס אוֹתָהּ, וְהִיא אֵינָהּ רוֹצָה--אֵלָא בִּרְצוֹן שְׁנֵיהֶם, וּבְשִׂמְחָתָן.
יְסַפַּר מְעַט וִישַׂחַק עִמָּהּ מְעַט, כְּדֵי שֶׁתִּתְיַשַּׁב נַפְשׁוֹ; וְיִבְעֹל בְּבוּשָׁה וְלֹא בְּעַזּוּת, וְיִפְרֹשׁ מִיָּד.

 כָּל הַנּוֹהֵג מִנְהָג זֶה--לֹא דַּי לוֹ שֶׁקִּדַּשׁ נַפְשׁוֹ, וְטִהַר עַצְמוֹ, וְתִקַּן דֵּעוֹתָיו; אֵלָא שְׁאִם הָיוּ לוֹ בָּנִים--הוֹוִין בָּנִים נָאִים וּבַיְשָׁנִים, רְאוּיִין לְחָכְמָה וְלַחֲסִידוּת.
וְכָל הַנּוֹהֵג בְּמִנְהֲגוֹת שְׁאָר הָעָם, הַהוֹלְכִים בַּחֹשֶׁךְ--הוֹוִין לוֹ בָּנִים כְּמוֹ אוֹתָן הָעָם.

 צְנִיעוּת גְּדוֹלָה נוֹהֲגִים תַּלְמִידֵי חֲכָמִים בְּעַצְמָן: לֹא יִתְבַּזּוּ, וְלֹא יְגַלּוּ רֹאשָׁן וְלֹא גּוּפָן.
וְאַפִלּוּ בְּשָׁעָה שֶׁיִּכָּנְסוּ לְבֵית הַכִּסֵּא, יְהֶא צָנוּעַ, וְלֹא יְגַלֶּה בְּגָדָיו עַד שֶׁיֵּשֵׁב, וְלֹא יְקַנַּח בְּיָמִין.
וְיִתְרַחַק מִכָּל אָדָם וְיִכָּנֵס חֶדֶר בְּחֶדֶר לִפְנִים מִן הַמְּעָרָה, וְנִפְנֶה שָׁם; וְאִם נִפְנֶה אֲחוֹרֵי גָּדֵר, יַרְחִיק כְּדֵי שֶׁלֹּא יִשְׁמַע חֲבֵרוֹ קוֹלוֹ אִם נִתְעַטַּשׁ, וְאִם נִפְנֶה בְּבִקְעָה, יַרְחִיק כְּדֵי שֶׁלֹּא יִרְאֶה חֲבֵרוֹ פֵּרוּעוֹ.
וְלֹא יְדַבַּר כִּשְׁהוּא נִפְנֶה, אַפִלּוּ לְצֹרֶךְ גָּדוֹל.
וּכְדֶרֶךְ שֶׁנּוֹהֵג צְנִיעוּת בְּבֵית הַכִּסֵּא בַּיּוֹם, כָּךְ נוֹהֵג בַּלַּיְלָה.
וּלְעוֹלָם יְלַמַּד אָדָם עַצְמוֹ לְהִפָּנוֹת שַׁחְרִית וְעַרְבִּית בִּלְבָד, כְּדֵי שֶׁלֹּא יִתְרַחַק.

 תַּלְמִיד חֲכָמִים--לֹא יְהֶא צוֹעֵק וְצוֹוֵחַ בְּשָׁעַת דִּבּוּרוֹ, כַּבְּהֵמוֹת וְכַחַיּוֹת; וְלֹא יַגְבִּיהַּ קוֹלוֹ בְּיוֹתֵר, אֵלָא דִּבּוּרוֹ בְּנַחַת עִם כָּל הַבְּרִיּוֹת.
וּכְשֶׁיְּדַבַּר בְּנַחַת, יִזָּהֵר שֶׁלֹּא יִתְרַחַק עַד שֶׁיֵּרָאֶה כְּדִבְרֵי גַּסֵּי הָרוּחַ.
וּמַקְדִּים לִשְׁלוֹם כָּל אָדָם, כְּדֵי שֶׁתְּהֶא רוּחָן נוֹחָה הִמֶּנּוּ.
וְדָן אֶת כָּל הָאָדָם לְכַף זְכוּת--מְסַפֵּר בִּשְׁבָח חֲבֵרוֹ, וְאֵינוּ מְסַפֵּר בִּגְנוּתוֹ כְּלָל.
אוֹהֵב שָׁלוֹם, וְרוֹדֵף שָׁלוֹם.

אִם רָאָה מְקוֹם שֶׁדְּבָרָיו מוֹעִילִין וְנִשְׁמָעִין, אוֹמֵר; וְאִם לָאו, שׁוֹתֵק.
כֵּיצַד: לֹא יְרַצֶּה חֲבֵרוֹ בְּשָׁעַת כַּעְסוֹ, וְלֹא יִשְׁאַל לוֹ עַל נִדְרוֹ בְּשָׁעָה שֶׁנָּדַר עַד שֶׁתִּתְקָרַר דַּעְתּוֹ וְיָנוּחַ; וְלֹא יְנַחֲמֶנּוּ בְּשָׁעָה שֶׁמֵּתוֹ מֻטָּל לְפָנָיו, מִפְּנֵי שְׁהוּא בָּהוּל עַד שֶׁיִּקָּבֵר.
וְכֵן כָּל כַּיּוֹצֶא בְּאֵלּוּ.
וְלֹא יֵרָאֶה לַחֲבֵרוֹ בְּשָׁעַת קַלְקָלָתוֹ, אֵלָא יַעְלִים עֵינָיו מִמֶּנּוּ.

וְלֹא יְשַׁנֶּה בְּדִבּוּרוֹ, וְלֹא יוֹסִיף וְלֹא יִגְרַע אֵלָא בְּדִבְרֵי שָׁלוֹם וְכַיּוֹצֶא בָּהֶן.
כְּלָלוֹ שֶׁלַּדָּבָר--אֵינוּ מְדַבֵּר אֵלָא אוֹ בִּגְמִילוּת חֲסָדִים, אוֹ בְּדִבְרֵי חָכְמָה, וְכַיּוֹצֶא בָּהֶן.
וְלֹא יְסַפַּר עִם אִשָּׁה בַּשּׁוּק, אַפִלּוּ הִיא אִשְׁתּוֹ אוֹ אֲחוֹתוֹ אוֹ בִּתּוֹ.

 לֹא יְהַלַּךְ תַּלְמִיד חֲכָמִים בְּקוֹמָה זְקוּפָה וְגָרוֹן נָטוּי, כְּעִנְיַן שֶׁנֶּאֱמָר "וַתֵּלַכְנָה נְטוּיוֹת גָּרוֹן, וּמְשַׂקְּרוֹת עֵינָיִם" ; וְלֹא יְהַלַּךְ עָקֵב בְּצַד גֻּדָּל בְּנַחַת כְּמוֹ הַנָּשִׁים וְגַסֵּי הָרוּחַ, כְּעִנְיַן שֶׁנֶּאֱמָר "הָלוֹךְ וְטָפֹף תֵּלַכְנָה, וּבְרַגְלֵיהֶם תְּעַכַּסְנָה" .

וְלֹא יָרוּץ בִּרְשׁוּת הָרַבִּים, וְיִנְהֹג בְּשִׁגָּעוֹן.
וְלֹא יִכְפֹּף קוֹמָתוֹ כְּבַעֲלֵי חֲטֹרֶת; אֵלָא מִסְתַּכֵּל לְמַטָּה כְּמוֹ שְׁהוּא עוֹמֵד בַּתְּפִלָּה, וּמְהַלֵּךְ בְּשׁוֹוֶה כְּאָדָם שְׁהוּא טָרוּד בַּעֲסָקָיו.

גַּם בְּמַהְלָכוֹ שֶׁלָּאָדָם, נִכָּר אִם חָכָם בַּעַל דֵּעָה הוּא, אוֹ שׁוֹטֶה וְסָכָל; וְכֵן אָמַר שְׁלֹמֹה בְּחָכְמָתוֹ, "וְגַם-בַּדֶּרֶךְ כְּשֶׁסָּכָל הֹלֵךְ, לִבּוֹ חָסֵר; וְאָמַר לַכֹּל, סָכָל הוּא" --מוֹדִיעַ לַכֹּל עַל עַצְמוֹ שְׁהוּא סָכָל.

 מַלְבּוּשׁ תַּלְמִיד חֲכָמִים, מַלְבּוּשׁ נָאֶה נָקִי; וְאָסוּר לוֹ שֶׁיִּמָּצֵא בְּבִגְדוֹ כֶּתֶם אוֹ שַׁמְנוּנִית וְכַיּוֹצֶא בָּהּ.
וְלֹא יִלְבֹּשׁ לֹא מַלְבּוּשׁ מְלָכִים, כְּגוֹן בִּגְדֵי זָהָב וְאַרְגָּמָן שֶׁהַכֹּל מִסְתַּכְּלִין בָּהֶן, וְלֹא מַלְבּוּשׁ עֲנִיִּים, שְׁהוּא מְבַזֶּה אֶת לוֹבְשָׁיו--אֵלָא בְּגָדִים בֵּינוֹנִיִּים נָאִים.

וְלֹא יְהֶא בְּשָׂרוֹ נִרְאֶה מִתַּחַת מַדָּיו, כְּמוֹ בִּגְדֵי הַפִּשְׁתָּן הַקַּלִּים בְּיוֹתֵר שֶׁעוֹשִׂין בְּמִצְרַיִם.
וְלֹא יִהְיוּ בְּגָדָיו סְחוּבִים עַל הָאָרֶץ, כְּמוֹ בִּגְדֵי גַּסֵּי הָרוּחַ, אֵלָא עַד עֲקֵבוֹ; וּבֵית יָד שֶׁלּוֹ, עַד רָאשֵׁי אֶצְבְּעוֹתָיו.
וְלֹא יְשַׁלְשַׁל טְלִיתוֹ, מִפְּנֵי שֶׁנִּרְאֶה כְּגַסֵּי הָרוּחַ, אֵלָא בַּשַּׁבָּת בִּלְבָד, אִם אֵין לוֹ לְהַחְלִיף.
וְלֹא יִלְבֹּשׁ מַנְעָלִים מְטֻלָּאִים כְּבֶגֶד טְלָאי עַל גַּבֵּי טְלָאי, בִּימוֹת הַחַמָּה; אֲבָל בִּימוֹת הַגְּשָׁמִים, מֻתָּר אִם הָיָה עָנִי.

לֹא יֵצֵא מְבֻשָּׂם לַשּׁוּק, וְלֹא בִּבְגָדִים מְבֻשָּׂמִים; וְלֹא יָשִׂים בֹּשֶׂם בִּשְׂעָרוֹ.
אֲבָל אִם מָשַׁח בְּשָׂרוֹ בְּבֹשֶׂם כְּדֵי לְהַעְבִיר אֶת הַזֻּהְמָה, מֻתָּר.
וְכֵן לֹא יֵצֵא יְחִידִי בַּלַּיְלָה, אֵלָא אִם הָיָה לוֹ זְמָן קָבוּעַ לָצֵאת בּוֹ לְתַלְמוּדוֹ.
כָּל אֵלּוּ, מִפְּנֵי הַחֲשָׁד.

 תַּלְמִיד חֲכָמִים, מְכַלְכֵּל דְּבָרָיו בְּמִשְׁפָּט, אוֹכֵל וְשׁוֹתֶה וְזָן אֶת אַנְשֵׁי בֵּיתוֹ כְּפִי מְמוֹנוֹ וְהַצְלָחָתוֹ, וְלֹא יַטְרִיחַ עַל עַצְמוֹ יוֹתֵר מִדַּי.

צִוּוּ חֲכָמִים בְּדַרְכֵי אֶרֶץ, שֶׁלֹּא יֹאכַל אָדָם בָּשָׂר אֵלָא לְתֵאָבוֹן, שֶׁנֶּאֱמָר "כִּי-תְאַוֶּה נַפְשְׁךָ לֶאֱכֹל בָּשָׂר" .
דַּי לַבָּרִיא לְאָכְלוֹ מֵעֶרֶב שַׁבָּת לְעֶרֶב שַׁבָּת; וְאִם הָיָה עָשִׁיר כְּדֵי לֶאֱכֹל בָּשָׂר בְּכָל יוֹם, אוֹכֵל.

צִוּוּ חֲכָמִים וְאָמְרוּ, לְעוֹלָם יֹאכַל אָדָם פָּחוּת מִן הָרָאוּי לוֹ לְפִי מְמוֹנוֹ, וְיִלְבֹּשׁ כָּרָאוּי לוֹ; וִיכַבַּד אִשְׁתּוֹ וּבָנָיו, יָתֵר מִן הָרָאוּי לוֹ.

 דֶּרֶךְ בַּעֲלֵי דֵּעָה, שֶׁיִּקְבַּע לוֹ אָדָם מְלָאכָה הַמְּפַרְנֶסֶת אוֹתוֹ תְּחִלָּה, וְאַחַר כָּךְ יִקְנֶה בֵּית דִּירָה, וְאַחַר כָּךְ יִשָּׂא אִשָּׁה--שֶׁנֶּאֱמָר "מִי-הָאִישׁ אֲשֶׁר-נָטַע כֶּרֶם, וְלֹא חִלְּלוֹ ...
אֲשֶׁר בָּנָה בַיִת-חָדָשׁ ...
אֲשֶׁר-אֵרַשׂ אִשָּׁה" .

אֲבָל הַטִּפְּשִׁים, מַתְחִילִין לִשָּׂא אִשָּׁה, וְאַחַר כָּךְ אִם תִּמְצָא יָדוֹ יִקְנֶה בַּיִת, וְאַחַר כָּךְ בְּסוֹף יָמָיו יַחְזֹר לְבַקַּשׁ אֻמָּנוּת אוֹ יִתְפַּרְנַס מִן הַצְּדָקָה; וְכֵן הוּא אוֹמֵר בַּקְּלָלוֹת, "אִשָּׁה תְאָרֵשׂ ...
בַּיִת תִּבְנֶה ...
כֶּרֶם תִּטַּע" --כְּלוֹמַר יִהְיוּ מַעֲשֶׂיךָ הֲפוּכִין, כְּדֵי שֶׁלֹּא תַצְלִיחַ דְּרָכֶיךָ.
וּבַבְּרָכָה מַה הוּא אוֹמֵר, "וַיְהִי דָוִד לְכָל-דְּרָכָו, מַשְׂכִּיל; וַה', עִמּוֹ" .

 וְאָסוּר לָאָדָם לְהַפְקִיר אוֹ לְהַקְדִּישׁ כָּל נְכָסָיו, וְיַטְרִיחַ עַל הַבְּרִיּוֹת.
וְלֹא יִמְכֹּר שָׂדֶה, וְיִקְנֶה בַּיִת; וְלֹא בַּיִת, וְיִקְנֶה מִטַּלְטְלִין אוֹ יַעֲשֶׂה סְחוֹרָה בִּדְמֵי בֵּיתוֹ; אֲבָל מוֹכֵר הוּא מִטַּלְטְלִין, וְקוֹנֶה שָׂדֶה.
כְּלָלוֹ שֶׁלַּדָּבָר: יָשִׂים מְגַמָּתוֹ לְהַצְלִיחַ נְכָסָיו--לֹא לְהִתְנָאוֹת מְעַט לְפִי שָׁעָה אוֹ לֵהָנוֹת מְעַט, וְיַפְסִיד הַרְבֵּה.

 מַשָּׂאָן וּמַתָּנָן שֶׁלְּתַלְמִידֵי חֲכָמִים, בֶּאֱמֶת וּבֶאֱמוּנָה: אוֹמֵר עַל לָאו לָאו, וְעַל הִין הִין.
מְדַקְדֵּק עַל עַצְמוֹ, בְּחֶשְׁבּוֹן; וְנוֹתֵן וּמְוַתֵּר לַאֲחֵרִים כְּשֶׁיִּקַּח מֵהֶן, וְלֹא יְדַקְדַּק עֲלֵיהֶן.
וְנוֹתֵן דְּמֵי הַלֶּקַח לְאַלְתַּר.
וְאֵינוּ נַעֲשֶׂה לֹא עַרָב וְלֹא קַבְלָן, וְלֹא יָבוֹא בְּהַרְשָׁאָה.

מְחַיֵּב עַצְמוֹ בְּדִבְרֵי מֶקָּח וּמִמְכָּר, בִּמְקוֹם שֶׁלֹּא חִיְּבָה אוֹתוֹ תּוֹרָה, כְּדֵי שֶׁיַּעֲמֹד בְּדִבּוּרוֹ, וְלֹא יְשַׁנֵּהוּ.
וְאִם נִתְחַיְּבוּ לוֹ אֲחֵרִים בַּדִּין, מַאֲרִיךְ לָהֶן וּמוֹחֵל לָהֶן; וּמַלְוֶה, וְחוֹנֵן.
וְלֹא יֵרֵד לְתוֹךְ אֻמָּנוּת חֲבֵרוֹ, וְלֹא יֵצַר לְאָדָם בָּעוֹלָם בְּחַיָּיו.

כְּלָלוֹ שֶׁלַּדָּבָר--יִהְיֶה מִן הַנִּרְדָּפִין, וְלֹא מִן הָרוֹדְפִין; מִן הַנֶּעְלָבִין, וְלֹא מִן הָעוֹלְבִין.
וְאָדָם שְׁהוּא עוֹשֶׂה כָּל הַמַּעֲשִׂים הָאֵלּוּ וְכַיּוֹצֶא בָּהֶן, עָלָיו הַכָּתוּב אוֹמֵר "וַיֹּאמֶר לִי, עַבְדִּי-אָתָּה--יִשְׂרָאֵל, אֲשֶׁר-בְּךָ אֶתְפָּאָר" .

הִלְכּוֹת דֵּעוֹת פֵּרֶק ו 
דֶּרֶךְ בְּרִיָּתוֹ שֶׁלָּאָדָם--לִהְיוֹת נִמְשָׁךְ בְּדֵעוֹתָיו וּבְמַעֲשָׂיו אַחַר רֵעָיו וַחֲבֵרָיו, וְנוֹהֵג בְּמִנְהַג אַנְשֵׁי מְדִינָתוֹ.
לְפִיכָּךְ צָרִיךְ אָדָם לְהִתְחַבַּר לַצַּדִּיקִים וְלֵישֵׁב אֵצֶל הַחֲכָמִים תָּמִיד, כְּדֵי שֶׁיִּלְמֹד מִמַּעֲשֵׂיהֶם; וְיִתְרַחַק מִן הָרְשָׁעִים הַהוֹלְכִים בַּחֹשֶׁךְ, כְּדֵי שֶׁלֹּא יִלְמֹד מִמַּעֲשֵׂיהֶם.
הוּא שֶׁשְּׁלֹמֹה אוֹמֵר, "הוֹלֵךְ אֶת-חֲכָמִים, יֶחְכָּם; וְרֹעֶה כְסִילִים, יֵרוֹעַ" .
וְאוֹמֵר, "אַשְׁרֵי הָאִישׁ ..." .

וְכֵן אִם הָיָה בִּמְדִינָה שֶׁמִּנְהֲגוֹתֶיהָ רָעִים, וְאֵין אֲנָשֶׁיהָ הוֹלְכִים בְּדֶרֶךְ יְשָׁרָה--יֵלֵךְ לִמְקוֹם שֶׁאֲנָשָׁיו צַדִּיקִים, וְנוֹהֲגִים בְּדֶרֶךְ טוֹבִים.
וְאִם הָיוּ כָּל הַמְּדִינוֹת שְׁהוּא יוֹדְעָן וְשׁוֹמֵעַ שְׁמוּעָתָן נוֹהֲגִים בְּדֶרֶךְ לֹא טוֹבָה, כְּמוֹ זְמַנֵּנוּ זֶה, אוֹ שְׁאֵינוּ יָכוֹל לֵילֵךְ לִמְדִינָה שֶׁמִּנְהֲגוֹתֶיהָ טוֹבִים, מִפְּנֵי הַגְּיָסוֹת אוֹ מִפְּנֵי הַחֹלִי--יֵשֵׁב לְבַדּוֹ יְחִידִי, כְּעִנְיַן שֶׁנֶּאֱמָר "יֵשֵׁב בָּדָד וְיִדֹּם" .
וְאִם הָיוּ רָעִים וְחַטָּאִים, שְׁאֵין מַנִּיחִין אוֹתוֹ לֵישֵׁב בַּמְּדִינָה אֵלָא אִם כֵּן נִתְעָרַב עִמָּהֶן וְנוֹהֵג בְּמִנְהָגָן הָרָע--יֵצֵא לַמְּעָרוֹת וְלַחֲוָחִים וּלַמִּדְבָּרוֹת וְאַל יַנְהִיג עַצְמוֹ בְּדֶרֶךְ חַטָּאִים, כְּעִנְיַן שֶׁנֶּאֱמָר "מִי-יִתְּנֵנִי בַמִּדְבָּר ..." .

 מִצְוַת עֲשֵׂה לְהִדָּבֵק בַּחֲכָמִים, כְּדֵי לִלְמֹד מִמַּעֲשֵׂיהֶם: שֶׁנֶּאֱמָר "וּבוֹ תִדְבָּק" , וְכִי אִפְשָׁר לָאָדָם לְהִדָּבֵק בַּשְּׁכִינָה; אֵלָא כָּךְ אָמְרוּ חֲכָמִים בְּפֵרוּשׁ מִצְוָה זוֹ, הִדָּבֵק בַּחֲכָמִים וְתַלְמִידֵיהֶם.
לְפִיכָּךְ צָרִיךְ אָדָם לְהִשְׁתַּדַּל שֶׁיִּשָּׂא בַּת תַּלְמִיד חֲכָמִים, וְיַשִּׂיא בִּתּוֹ לְתַלְמִיד חֲכָמִים, וְלֶאֱכֹל וְלִשְׁתּוֹת עִם תַּלְמִידֵי חֲכָמִים, וְלַעֲשׂוֹת פְּרַקְמַטְיָה לְתַלְמִידֵי חֲכָמִים, וּלְהִתְחַבַּר לָהֶן בְּכָל מִינֵי חִבּוּר--שֶׁנֶּאֱמָר "וּלְדָבְקָה-בוֹ" .
וְכֵן צִוּוּ חֲכָמִים וְאָמְרוּ, וִהְוִי מִתְאַבֵּק בַּעֲפַר רַגְלֵיהֶם, וְשׁוֹתֶה בַּצָּמָא אֶת דִּבְרֵיהֶם.

 מִצְוָה עַל כָּל אָדָם לֶאֱהֹב אֶת כָּל אֶחָד וְאֶחָד מִיִּשְׂרָאֵל כְּגוּפוֹ, שֶׁנֶּאֱמָר "וְאָהַבְתָּ לְרֵעֲךָ כָּמוֹךָ" .
לְפִיכָּךְ צָרִיךְ שֶׁיְּסַפַּר בִּשְׁבָחוֹ וְלָחוּס עַל מְמוֹנוֹ, כְּמוֹ שְׁהוּא חָס עַל מְמוֹן עַצְמוֹ וְרוֹצֶה בִּכְבוֹד עַצְמוֹ; וְהַמִּתְכַּבֵּד בִּקְלוֹן חֲבֵרוֹ, אֵין לוֹ חֵלֶק לָעוֹלָם הַבָּא.

 אַהֲבַת הַגֵּר שֶׁבָּא וְנִכְנַס תַּחַת כַּנְפֵי הַשְּׁכִינָה, שְׁתֵּי מִצְווֹת עֲשֵׂה: אַחַת מִפְּנֵי שְׁהוּא בִּכְלַל רֵעִים, וְאַחַת מִפְּנֵי שְׁהוּא גֵּר וְהַתּוֹרָה אָמְרָה "וַאֲהַבְתֶּם, אֶת-הַגֵּר" .
צִוָּה עַל אַהֲבַת הַגֵּר כְּמוֹ שֶׁצִּוָּה עַל אַהֲבַת שְׁמוֹ, שֶׁנֶּאֱמָר "וְאָהַבְתָּ, אֵת ה' אֱלֹהֶיךָ" ; הַקָּדוֹשׁ בָּרוּךְ הוּא עַצְמוֹ אוֹהֵב גֵּרִים, שֶׁנֶּאֱמָר "וְאֹהֵב גֵּר" .

 כָּל הַשּׂוֹנֵא אֶחָד מִיִּשְׂרָאֵל בְּלִבּוֹ--עוֹבֵר בְּלֹא תַעֲשֶׂה, שֶׁנֶּאֱמָר "לֹא-תִשְׂנָא אֶת-אָחִיךָ, בִּלְבָבֶךָ" ; וְאֵין לוֹקִין עַל לָאו זֶה, לְפִי שְׁאֵין בּוֹ מַעֲשֶׂה.
וְלֹא הִזְהִירָה תּוֹרָה, אֵלָא עַל שִׂנְאָה שֶׁבַּלֵּב; אֲבָל הַמַּכֶּה אֶת חֲבֵרוֹ, וְהַמְּחָרֵף אֶת חֲבֵרוֹ--אַף עַל פִּי שְׁאֵינוּ רַשָּׁאי, אֵינוּ עוֹבֵר מִשּׁוֹם "לֹא-תִשְׂנָא".

 כְּשֶׁיֶּחֱטָא אִישׁ לְאִישׁ--לֹא יִשְׂטְמֶנּוּ וְיִשְׁתֹּק, כְּמוֹ שֶׁנֶּאֱמָר בָּרְשָׁעִים "וְלֹא-דִבֶּר אַבְשָׁלוֹם עִם-אַמְנוֹן, לְמֵרָע וְעַד-טוֹב: כִּי-שָׂנֵא אַבְשָׁלוֹם, אֶת-אַמְנוֹן" ; אֵלָא מִצְוָה עָלָיו לְהוֹדִיעוֹ וְלוֹמַר לוֹ, לָמָּה עָשִׂיתָ לִי כָּךְ וְכָּךְ וְלָמָּה חָטָאתָ לִי בְּדָבָר פְּלוֹנִי: שֶׁנֶּאֱמָר "הוֹכֵחַ תּוֹכִיחַ אֶת-עֲמִיתֶךָ, וְלֹא-תִשָּׂא עָלָיו חֵטְא" .
וְאִם חָזַר וּבִקַּשׁ מִמֶּנּוּ לִמְחֹל לוֹ, צָרִיךְ שֶׁיִּמְחֹל; וְלֹא יְהֶא הַמּוֹחֵל אַכְזָרִי, שֶׁנֶּאֱמָר "וַיִּתְפַּלֵּל אַבְרָהָם, אֶל-הָאֱלֹהִים" .

 הָרוֹאֶה אֶת חֲבֵרוֹ שֶׁחָטָא, אוֹ שְׁהוּא הוֹלֵךְ בְּדֶרֶךְ לֹא טוֹבָה--מִצְוָה לְהַחְזִירוֹ לַמּוּטָב, וּלְהוֹדִיעוֹ שְׁהוּא חוֹטֶא עַל עַצְמוֹ בְּמַעֲשָׂיו הָרָעִים: שֶׁנֶּאֱמָר "הוֹכֵחַ תּוֹכִיחַ אֶת-עֲמִיתֶךָ" .

הַמּוֹכִיחַ אֶת חֲבֵרוֹ--בֵּין בִּדְבָרִים שֶׁבֵּינוֹ לְבֵינוֹ, בֵּין בִּדְבָרִים שֶׁבֵּינוֹ לְבֵין הַמָּקוֹם--צָרִיךְ לְהוֹכִיחוֹ בֵּינוֹ לְבֵין עַצְמוֹ, וִידַבַּר לוֹ בְּנַחַת וּבְלָשׁוֹן רַכָּה, וְיוֹדִיעוֹ שְׁאֵינוּ אוֹמֵר לוֹ אֵלָא לְטוֹבָתוֹ, וְלַהֲבִיאוֹ לְחַיֵּי הָעוֹלָם הַבָּא.
אִם קִבַּל מִמֶּנּוּ, מוּטָב; וְאִם לָאו, יוֹכִיחַ פַּעַם שְׁנִיָּה וּשְׁלִישִׁית.
וְכֵן תָּמִיד חַיָּב לְהוֹכִיחַ, עַד שֶׁיַּכֵּהוּ הַחוֹטֶא וְיֹאמַר לוֹ אֵינִי שׁוֹמֵעַ; וְכָל שֶׁאִפְשָׁר בְּיָדוֹ לְמַחוֹת וְאֵינוּ מְמַחֶה, הוּא נִתְפָּס בַּעֲווֹן אֵלּוּ כֻּלָּם שֶׁאִפְשָׁר לוֹ לְמַחוֹת בָּהֶן.

 הַמּוֹכִיחַ אֶת חֲבֵרוֹ תְּחִלָּה--לֹא יְדַבַּר לוֹ קָשׁוֹת עַד שֶׁיַּכְלִימֶנּוּ, שֶׁנֶּאֱמָר "וְלֹא-תִשָּׂא עָלָיו חֵטְא" .
כָּךְ אָמְרוּ חֲכָמִים, יָכוֹל אַתְּ מוֹכִיחוֹ, וּפָנָיו מִשְׁתַּנּוֹת--תִּלְמֹד לוֹמַר, "וְלֹא-תִשָּׂא עָלָיו חֵטְא"; מִכָּאן שֶׁאָסוּר לְהַכְלִים אֶת יִשְׂרָאֵל, וְכָל שֶׁכֵּן בָּרַבִּים.

אַף עַל פִּי שֶׁהַמַּכְלִים אֶת חֲבֵרוֹ אֵינוּ לוֹקֶה, עָווֹן גָּדוֹל הוּא: כָּךְ אָמְרוּ חֲכָמִים, הַמַּלְבִּין פְּנֵי חֲבֵרוֹ בָּרַבִּים, אֵין לוֹ חֵלֶק לָעוֹלָם הַבָּא.
לְפִיכָּךְ צָרִיךְ אָדָם לְהִזָּהֵר בְּדָבָר זֶה, שֶׁלֹּא יְבַיַּשׁ חֲבֵרוֹ בָּרַבִּים, בֵּין קָטָן בֵּין גָּדוֹל; וְלֹא יִקְרָא לוֹ בְּשֵׁם שְׁהוּא בּוֹשׁ מִמֶּנּוּ, וְלֹא יְסַפַּר לְפָנָיו דָּבָר שְׁהוּא בּוֹשׁ מִמֶּנּוּ.

בַּמֶּה דְּבָרִים אֲמוּרִים, בִּדְבָרִים שֶׁבֵּין אָדָם לַחֲבֵרוֹ; אֲבָל בְּדִבְרֵי שָׁמַיִם--אִם לֹא חָזַר בּוֹ בַּסֵּתֶר--מַכְלִימִין אוֹתוֹ בָּרַבִּים וּמְפַרְסְמִין חֶטְאוֹ וּמְחָרְפִין אוֹתוֹ בְּפָנָיו וּמְבַזִּין וּמְקַלְּלִין, עַד שֶׁיַּחְזֹר לַמּוּטָב: כְּמוֹ שֶׁעָשׂוּ כָּל הַנְּבִיאִים לְיִשְׂרָאֵל.

 מִי שֶׁחָטָא עָלָיו חֲבֵרוֹ וְלֹא רָצָה לְהוֹכִיחוֹ וְלֹא לְדַבַּר לוֹ כְּלוּם, מִפְּנֵי שֶׁהָיָה הַחוֹטֶא הִדְיוֹט בְּיוֹתֵר אוֹ שֶׁהָיְתָה דַּעְתּוֹ מְשֻׁבֶּשֶׁת, וּמָחַל לוֹ בְּלִבּוֹ, וְלֹא שְׂטָמוֹ וְלֹא הוֹכִיחוֹ--הֲרֵי זוֹ מִדַּת חֲסִידוּת: לֹא הִקְפִּידָה תּוֹרָה, אֵלָא עַל הַמַּשְׂטֵמָה.

 חַיָּב אָדָם לְהִזָּהֵר בִּיתוֹמִים וְאַלְמָנוֹת--מִפְּנֵי שֶׁנַּפְשָׁן שְׁפָלָה לִמְאוֹד וְרוּחָן נְמוּכָה, אַף עַל פִּי שְׁהֶן בַּעֲלֵי מָמוֹן: אַפִלּוּ אַלְמְנָתוֹ שֶׁלַּמֶּלֶךְ וִיתוֹמָיו שֶׁלַּמֶּלֶךְ--מֻזְהָרִין אָנוּ עֲלֵיהֶן, שֶׁנֶּאֱמָר "כָּל-אַלְמָנָה וְיָתוֹם, לֹא תְעַנּוּן" .

וְהֵיאַךְ נוֹהֲגִין עִמָּהֶן--לֹא יְדַבַּר אֲלֵיהֶם אֵלָא רַכּוֹת, וְלֹא יִנְהֹג בָּהֶן אֵלָא מִנְהַג כָּבוֹד; וְלֹא יַכְאִיב גּוּפָן בַּעֲבוֹדָה וְלֹא לִבָּן בִּדְבָרִים, וְיָחוּס עַל מְמוֹנָם יוֹתֵר מִמְּמוֹן עַצְמוֹ.

כָּל הַמַּקְנִיטָן, אוֹ הַמַּכְעִיסָן, אוֹ הִכְאִיב לִבָּן, אוֹ רָדָה בָּהֶן, אוֹ אִבַּד מְמוֹנָם--הֲרֵי זֶה עוֹבֵר בְּלֹא תַעֲשֶׂה; וְכָל שֶׁכֵּן הַמַּכֶּה אוֹתָן, אוֹ הַמְּקַלְּלָן.
וְלָאו זֶה, אַף עַל פִּי שְׁאֵין לוֹקִין עָלָיו, הֲרֵי עָנְשׁוֹ מְפֹרָשׁ בַּתּוֹרָה, "וְחָרָה אַפִּי, וְהָרַגְתִּי אֶתְכֶם בֶּחָרֶב" .

בְּרִית כָּרַת לָהֶן מִי שֶׁאָמַר וְהָיָה הָעוֹלָם, שֶׁכָּל זְמָן שְׁהֶן צוֹעֲקִין מֵחָמָס--הֶן נַעֲנִין, שֶׁנֶּאֱמָר "כִּי אִם-צָעֹק יִצְעַק אֵלַי, שָׁמֹעַ אֶשְׁמַע צַעֲקָתוֹ" .

בַּמֶּה דְּבָרִים אֲמוּרִים, בִּזְמָן שֶׁעִנָּה אוֹתָם לְצֹרֶךְ עַצְמוֹ; אֲבָל אִם עִנָּה אוֹתָם הָרָב כְּדֵי לְלַמְּדָם תּוֹרָה אוֹ אֻמָּנוּת, אוֹ לְהוֹלִיכָם בְּדֶרֶךְ יְשָׁרָה--הֲרֵי זֶה מֻתָּר.
וְאַף עַל פִּי כֵן, לֹא יִנְהֹג בָּהֶם מִנְהַג כָּל אָדָם; אֵלָא יַעֲשֶׂה לָהֶם הֶפְרֵשׁ, וִינַהֲלֵם בְּנַחַת וּבְרַחֲמִים גְּדוֹלִים וְכָבוֹד, "כִּי-ה', יָרִיב רִיבָם" .
אֶחָד יָתוֹם מֵאָב, וְאֶחָד יָתוֹם מֵאֵם; וְעַד אֵימָתַי נִקְרָאִים יְתוֹמִים לְעִנְיָן זֶה--עַד שֶׁלֹּא יִהְיוּ צְרִיכִין לְאָדָם גָּדוֹל לְהִסָּמֵךְ לוֹ לְאָמְנָם וּלְהִטַּפַּל בָּהֶן, אֵלָא יִהְיֶה עוֹשֶׂה כָּל צָרְכֵּי עַצְמוֹ לְעַצְמוֹ כִּשְׁאָר כָּל הַגְּדוֹלִים.

הִלְכּוֹת דֵּעוֹת פֵּרֶק ז 
הַמְּרַגֵּל בַּחֲבֵרוֹ--עוֹבֵר בְּלֹא תַעֲשֶׂה, שֶׁנֶּאֱמָר "לֹא-תֵלֵךְ רָכִיל בְּעַמֶּיךָ" .
וְאַף עַל פִּי שְׁאֵין לוֹקִין עַל לָאו זֶה, עָווֹן גָּדוֹל הוּא וְגוֹרֵם לַהְרֹג נְפָשׁוֹת רַבּוֹת מִיִּשְׂרָאֵל; לְכָּךְ נִסְמַךְ לוֹ, "לֹא תַעֲמֹד עַל-דַּם רֵעֶךָ" .
צֵא וּלְמַד, מַה אֵרַע לְדוֹאֵג הָאֲדוֹמִי.

אֵיזֶה הוּא רָכִיל--זֶה שְׁהוּא טוֹעֵן דְּבָרִים וְהוֹלֵךְ מִזֶּה לְזֶה וְאוֹמֵר כָּךְ וְכָּךְ אָמַר פְּלוֹנִי, כָּךְ וְכָּךְ שָׁמַעְתִּי עַל פְּלוֹנִי: אַף עַל פִּי שְׁהוּא אוֹמֵר אֱמֶת, הֲרֵי זֶה מַחְרִיב אֶת הָעוֹלָם.

יֵשׁ עָווֹן גָּדוֹל מִזֶּה עַד מְאוֹד וְהוּא בִּכְלַל לָאו זֶה, וְהוּא לְשׁוֹן הָרַע; וְהוּא הַמְּסַפֵּר בִּגְנוּת חֲבֵרוֹ, אַף עַל פִּי שֶׁאָמַר אֱמֶת.
אֲבָל הָאוֹמֵר שֶׁקֶר, מוֹצִיא שֵׁם רָע עַל חֲבֵרוֹ נִקְרָא.
אֲבָל בַּעַל לְשׁוֹן הָרַע--זֶה שֶׁיּוֹשֵׁב וְאוֹמֵר כָּךְ וְכָּךְ עָשָׂה פְּלוֹנִי, וְכָּךְ וְכָּךְ הָיוּ אֲבוֹתָיו, וְכָּךְ וְכָּךְ שָׁמַעְתִּי עָלָיו, וְאוֹמֵר דְּבָרִים שֶׁלִּגְנָאי: עַל זֶה הַכָּתוּב אוֹמֵר, "יַכְרֵת ה', כָּל-שִׂפְתֵי חֲלָקוֹת--לָשׁוֹן, מְדַבֶּרֶת גְּדֹלוֹת" .

 אָמְרוּ חֲכָמִים, עַל שָׁלוֹשׁ עֲבֵרוֹת נִפְרָעִין מִן הָאָדָם בָּעוֹלָם הַזֶּה, וְאֵין לוֹ חֵלֶק לָעוֹלָם הַבָּא--עֲבוֹדָה זָרָה, וְגִלּוּי עֲרָיוֹת, וּשְׁפִיכוּת דָּמִים; וּלְשׁוֹן הָרַע, כְּנֶגֶד כֻּלָּם.
וְעוֹד אָמְרוּ חֲכָמִים, כָּל הַמְּסַפֵּר בִּלְשׁוֹן הָרַע--כְּאִלּוּ כָּפַר בָּעִיקָר, שֶׁנֶּאֱמָר "אֲשֶׁר אָמְרוּ, לִלְשֹׁנֵנוּ נַגְבִּיר--שְׂפָתֵינוּ אִתָּנוּ: מִי אָדוֹן, לָנוּ" .
וְעוֹד אָמְרוּ חֲכָמִים, שְׁלוֹשָׁה לְשׁוֹן הָרַע הוֹרֶגֶת--הָאוֹמְרוֹ, וְהַמְּקַבְּלוֹ, וְזֶה שֶׁאוֹמְרִין עָלָיו; וְהַמְּקַבְּלוֹ, יוֹתֵר מִן הָאוֹמְרוֹ.

 וְיֵשׁ שָׁם דְּבָרִים שְׁהֶן אֲבַק לְשׁוֹן הָרַע.
כֵּיצַד: מִי יֹאמַר לִפְלוֹנִי, שֶׁיִּהְיֶה כְּמוֹת שְׁהוּא עַתָּה; אוֹ שֶׁיֹּאמַר שִׁתְקוּ מִפְּלוֹנִי, אֵינִי רוֹצֶה לְהוֹדִיעַ מַה אֵרַע וּמַה הָיָה; וְכַיּוֹצֶא בַּדְּבָרִים הָאֵלּוּ.
וְכֵן הַמְּסַפֵּר בְּטוֹבַת חֲבֵרוֹ בִּפְנֵי שׂוֹנְאָיו--הֲרֵי זֶה אֲבַק לְשׁוֹן הָרַע, שֶׁזֶּה גּוֹרֵם לָהֶם שֶׁיְּסַפְּרוּ בִּגְנוּתוֹ; וְעַל עִנְיָן זֶה אָמַר שְׁלֹמֹה, "מְבָרֵךְ רֵעֵהוּ, בְּקוֹל גָּדוֹל--בַּבֹּקֶר הַשְׁכֵּים: קְלָלָה, תֵּחָשֶׁב לוֹ" --שֶׁמִּתּוֹךְ טוֹבָתוֹ, בָּא לִידֵי רָעָתוֹ.

וְכֵן הַמְּסַפֵּר בִּלְשׁוֹן הָרַע דֶּרֶךְ שְׂחוֹק וְדֶרֶךְ קַלּוּת רֹאשׁ, כְּלוֹמַר שְׁאֵינוּ מְדַבֵּר בְּשִׂנְאָה--הוּא שֶׁשְּׁלֹמֹה אוֹמֵר, "כְּמִתְלַהְלֵהַּ, הַיֹּרֶה זִקִּים--חִצִּים וָמָוֶת ...
וְאָמַר, הֲלֹא-מְשַׂחֵק אָנִי" .
וְכֵן הַמְּסַפֵּר בִּלְשׁוֹן הָרַע דֶּרֶךְ רַמָּיוּת, וְהוּא שֶׁיְּסַפַּר לְתֻמּוֹ כְּאִלּוּ אֵינוּ יוֹדֵעַ שֶׁדָּבָר זֶה לְשׁוֹן הָרַע הוּא, אֵלָא כְּשֶׁמְּמַחִין בּוֹ, אוֹמֵר אֵינִי יוֹדֵעַ שֶׁאֵלּוּ מַעֲשָׂיו שֶׁלִּפְלוֹנִי אוֹ שֶׁזֶּה לְשׁוֹן הָרַע.

 אֶחָד הַמְּסַפֵּר בִּלְשׁוֹן הָרַע בִּפְנֵי חֲבֵרוֹ, אוֹ שֶׁלֹּא בְּפָנָיו; וְהַמְּסַפֵּר דְּבָרִים שֶׁגּוֹרְמִין אִם נִשְׁמְעוּ אִישׁ מִפִּי אִישׁ, לְהַזִּיק חֲבֵרוֹ בְּגוּפוֹ אוֹ בִּמְמוֹנוֹ, אַפִלּוּ לְהָצֵר לוֹ אוֹ לְהַפְחִידוֹ--הֲרֵי זֶה לְשׁוֹן הָרַע.
וְאִם נֶאְמְרוּ דְּבָרִים אֵלּוּ בִּפְנֵי שְׁלוֹשָׁה, כְּבָר נִשְׁמַע הַדָּבָר וְנוֹדַע, וְאִם סִפַּר הַדָּבָר אֶחָד מִן הַשְּׁלוֹשָׁה פַּעַם אַחֶרֶת, אֵין בּוֹ מִשּׁוֹם לְשׁוֹן הָרַע--וְהוּא שֶׁלֹּא יִתְכַּוַּן לְהַעְבִיר הַקּוֹל, וּלְגַלּוֹתוֹ יוֹתֵר.

 כָּל אֵלּוּ--הֶם בַּעֲלֵי לְשׁוֹן הָרַע, שֶׁאָסוּר לָדוּר בִּשְׁכוּנָתָם, וְכָל שֶׁכֵּן לֵישֵׁב עִמָּהֶן, וְלִשְׁמֹעַ דִּבְרֵיהֶם.
וְלֹא נֶחְתַּם גְּזָר דִּין עַל אֲבוֹתֵינוּ בַּמִּדְבָּר, אֵלָא עַל לְשׁוֹן הָרַע בִּלְבָד.

 הַנּוֹקֵם אֶת חֲבֵרוֹ--עוֹבֵר בְּלֹא תַעֲשֶׂה, שֶׁנֶּאֱמָר "לֹא-תִקֹּם" .
וְאַף עַל פִּי שְׁאֵינוּ לוֹקֶה, דֵּעָה רָעָה הִיא עַד מְאוֹד; אֵלָא רָאוּי לָאָדָם לִהְיוֹת מַעְבִיר עַל כָּל דִּבְרֵי הָעוֹלָם--שֶׁהַכֹּל אֵצֶל הַמְּבִינִים דִּבְרֵי הֶבֶל וַהֲבָאי, וְאֵינָן כְּדַאי לִנְקֹם עֲלֵיהֶם.

כֵּיצַד הִיא הַנְּקִימָה: אָמַר לוֹ חֲבֵרוֹ הַשְׁאִילֵנִי קַרְדֻּמָּךְ, אָמַר לוֹ אֵינִי מַשְׁאִילָךְ; לְמָחָר צָרַךְ לִשְׁאֹל מִמֶּנּוּ, אָמַר לוֹ הַשְׁאִילֵנִי קַרְדֻּמָּךְ, אָמַר לוֹ אֵינִי מַשְׁאִילָךְ, כְּדֶרֶךְ שֶׁלֹּא הִשְׁאַלְתַּנִי כְּשֶׁשָּׁאַלְתִּי מִמָּךְ--הֲרֵי זֶה נוֹקֵם.
אֵלָא כְּשֶׁיָּבוֹא לִשְׁאֹל, יִתֵּן בְּלֵב שָׁלֵם וְלֹא יִגְמֹל לוֹ כַּאֲשֶׁר גְּמָלוֹ; וְכֵן כָּל כַּיּוֹצֶא בְּאֵלּוּ.
וְכֵן אָמַר דָּוִיד בְּדֵעוֹתָיו הַטּוֹבוֹת, "אִם-גָּמַלְתִּי, שׁוֹלְמִי רָע" .

 וְכֵן כָּל הַנּוֹטֵר לְאֶחָד מִיִּשְׂרָאֵל--עוֹבֵר בְּלֹא תַעֲשֶׂה, שֶׁנֶּאֱמָר "וְלֹא-תִטֹּר אֶת-בְּנֵי עַמֶּךָ" .
כֵּיצַד: רְאוּבֵן שֶׁאָמַר לְשִׁמְעוֹן שְׂכֹר לִי בַּיִת זֶה, אוֹ הַשְׁאִילֵנִי שׁוֹר זֶה, וְלֹא רָצָה שִׁמְעוֹן; לְיָמִים צָרַךְ שִׁמְעוֹן לִרְאוּבֵן לִשְׁאֹל מִמֶּנּוּ אוֹ לִשְׂכֹּר, וְאָמַר לוֹ רְאוּבֵן הֵא לָךְ, הֲרֵינִי מַשְׁאִילָךְ, וְאֵינִי כְּמוֹתָךְ, וְלֹא אֲשַׁלַּם לָךְ כְּמַעֲשֶׂיךָ--הָעוֹשֶׂה כְּזֶה, עוֹבֵר בְּ"לֹא תִטֹּר".

אֵלָא יִמְחֶה הַדָּבָר מִלִּבּוֹ וְלֹא יִטְּרֶנּוּ, שֶׁכָּל זְמָן שְׁהוּא נוֹטֵר אֶת הַדָּבָר וְזוֹכְרוֹ, שֶׁמֶּא יָבוֹא לִנְקֹם.
לְפִיכָּךְ הִקְפִּידָה תּוֹרָה עַל הַנְּטִירָה, עַד שֶׁיִּמְחֶה הֶעָווֹן מִלִּבּוֹ כְּלָל וְלֹא יִזְכְּרֶנּוּ; וְזוֹ הִיא הַדֵּעָה הַנְּכוֹנָה שֶׁאִפְשָׁר שֶׁיִּתְקַיַּם בָּהּ יִשּׁוּב הָאָרֶץ, וּמַשָּׂאָן וּמַתָּנָן שֶׁלִּבְנֵי אָדָם זֶה עִם זֶה.

הִלְכּוֹת תַּלְמוּד תּוֹרָה 
יֵשׁ בִּכְלָלָן שְׁתֵּי מִצְווֹת עֲשֵׂה-- לִלְמֹד תּוֹרָה; לְכַבַּד מְלַמְּדֶיהָ וְיוֹדְעֶיהָ.
וּבֵאוּר שְׁתֵּי מִצְווֹת אֵלּוּ בִּפְרָקִים אֵלּוּ.

הִלְכּוֹת תַּלְמוּד תּוֹרָה פֵּרֶק א 
נָשִׁים וַעֲבָדִים, פְּטוּרִים מִתַּלְמוּד תּוֹרָה; אֲבָל קָטָן--אָבִיו חַיָּב לְלַמְּדוֹ תּוֹרָה, שֶׁנֶּאֱמָר "וְלִמַּדְתֶּם אֹתָם אֶת-בְּנֵיכֶם, לְדַבֵּר בָּם" .
וְאֵין הָאִשָּׁה חַיֶּבֶת לְלַמַּד אֶת בְּנָהּ, שֶׁכָּל הַחַיָּב לִלְמֹד חַיָּב לְלַמַּד.

כְּשֵׁם שֶׁאָדָם חַיָּב לְלַמַּד אֶת בְּנוֹ--כָּךְ הוּא חַיָּב לְלַמַּד אֶת בֶּן בְּנוֹ, שֶׁנֶּאֱמָר "וְהוֹדַעְתָּם לְבָנֶיךָ, וְלִבְנֵי בָנֶיךָ" .
וְלֹא בְּנוֹ וּבֶן בְּנוֹ בִּלְבָד, אֵלָא מִצְוָה עַל כָּל חָכָם וְחָכָם מִיִּשְׂרָאֵל לְלַמַּד אֶת כָּל הַתַּלְמִידִים, אַף עַל פִּי שְׁאֵינָן בָּנָיו: שֶׁנֶּאֱמָר "וְשִׁנַּנְתָּם לְבָנֶיךָ" --מִפִּי הַשְּׁמוּעָה לָמְדוּ, בָּנֶיךָ אֵלּוּ תַּלְמִידֶיךָ, שֶׁהַתַּלְמִידִים קְרוּאִים בָּנִים, שֶׁנֶּאֱמָר "וַיֵּצְאוּ בְנֵי-הַנְּבִיאִים" .

אִם כֵּן לָמָּה נִצְטַוָּה עַל בְּנוֹ, וְעַל בֶּן בְּנוֹ--לְהַקְדִּים בְּנוֹ לְבֶן בְּנוֹ, וּבֶן בְּנוֹ לְבֶן חֲבֵרוֹ; וְחַיָּב לִשְׂכֹּר מְלַמֵּד לִבְנוֹ לְלַמְּדוֹ, וְאֵינוּ חַיָּב לְלַמַּד בֶּן חֲבֵרוֹ אֵלָא בְּחִנָּם.

מִי שֶׁלֹּא לִמְּדוֹ אָבִיו--חַיָּב לְלַמַּד אֶת עַצְמוֹ כְּשֶׁיַּכִּיר, שֶׁנֶּאֱמָר "וּלְמַדְתֶּם אֹתָם, וּשְׁמַרְתֶּם לַעֲשֹׂתָם" .
וְכֵן אַתָּה מוֹצֶא בְּכָל מָקוֹם, שֶׁהַתַּלְמוּד קוֹדֵם לַמַּעֲשֶׂה, מִפְּנֵי שֶׁהַתַּלְמוּד מֵבִיא לִידֵי מַעֲשֶׂה, וְאֵין הַמַּעֲשֶׂה מֵבִיא לִידֵי תַּלְמוּד.

 הָיָה הוּא לִלְמֹד תּוֹרָה וְיֵשׁ לוֹ בֵּן לִלְמֹד תּוֹרָה, הוּא קוֹדֵם לִבְנוֹ.
וְאִם הָיָה בְּנוֹ נָבוֹן וּמַשְׂכִּיל מַה שֶׁיִּלְמֹד יוֹתֵר מִמֶּנּוּ, בְּנוֹ קוֹדֵם; וְאַף עַל פִּי שֶׁבְּנוֹ קוֹדֵם, לֹא יִבָּטֵל הוּא--שֶׁכְּשֵׁם שֶׁמִּצְוָה עָלָיו לְלַמַּד אֶת בְּנוֹ, כָּךְ הוּא מְצֻוֶּה לְלַמַּד אֶת עַצְמוֹ.

 לְעוֹלָם יִלְמֹד אָדָם תּוֹרָה, וְאַחַר כָּךְ יִשָּׂא אִשָּׁה--שְׁאִם נָשָׂא אִשָּׁה תְּחִלָּה, אֵין דַּעְתּוֹ פְּנוּיָה לִלְמֹד.
וְאִם הָיָה יִצְרוֹ מִתְגַּבֵּר עָלָיו, עַד שֶׁנִּמְצָא שְׁאֵין לִבּוֹ פָּנוּי--יִשָּׂא אִשָּׁה, וְאַחַר כָּךְ יִלְמֹד תּוֹרָה.

 מֵאֵימָתַי מַתְחִיל אָבִיו לְלַמְּדוֹ תּוֹרָה--מִשֶּׁיַּתְחִיל לְדַבַּר, מְלַמְּדוֹ "תּוֹרָה צִוָּה-לָנוּ, מֹשֶׁה" וּפָסוּק רִאשׁוֹן מִפָּרָשַׁת "שְׁמַע" ; וְאַחַר כָּךְ מְלַמְּדוֹ מְעַט מְעַט פְּסוּקִים פְּסוּקִים, עַד שֶׁיִּהְיֶה בֶּן שֵׁשׁ אוֹ בֶּן שֶׁבַע לְפִי בָּרְיוֹ, מוֹלִיכוֹ אֵצֶל מְלַמֵּד הַתִּינוֹקוֹת.

 הָיָה מִנְהַג הַמְּדִינָה לִקַּח מְלַמֵּד הַתִּינוֹקוֹת שָׂכָר, נוֹתֵן לוֹ שְׂכָרוֹ; וְחַיָּב לְלַמְּדוֹ בְּשָׂכָר, עַד שֶׁיִּקְרָא תּוֹרָה שֶׁבִּכְתָב כֻּלָּהּ.

מְקוֹם שֶׁנָּהֲגוּ לְלַמַּד תּוֹרָה שֶׁבִּכְתָב בְּשָׂכָר, מֻתָּר לְלַמַּד בְּשָׂכָר.
אֲבָל תּוֹרָה שֶׁבְּעַל פֶּה, אָסוּר לְלַמְּדָהּ בְּשָׂכָר: שֶׁנֶּאֱמָר "רְאֵה לִמַּדְתִּי אֶתְכֶם" --מַה אֲנִי בְּחִנָּם לָמַדְתִּי, אַף אַתֶּם בְּחִנָּם לְמַדְתֶּם מִמֶּנִּי; וְכֵן כְּשֶׁתְּלַמְּדוּ לְדוֹרוֹת, בְּחִנָּם כְּמוֹ שֶׁלְּמַדְתֶּם מִמֶּנִּי.

לֹא מָצָא מִי שֶׁיְּלַמְּדוֹ בְּחִנָּם--יִלְמֹד בְּשָׂכָר, שֶׁנֶּאֱמָר "אֱמֶת קְנֵה" .
יָכוֹל, לְלַמַּד לַאֲחֵרִים בְּשָׂכָר: תִּלְמֹד לוֹמַר, "וְאַל-תִּמְכֹּר" --הַא לָמַדְתָּ שֶׁאָסוּר לוֹ לְלַמַּד בְּשָׂכָר, אַף עַל פִּי שֶׁלִּמְּדוֹ רִבּוֹ בְּשָׂכָר.

 כָּל אִישׁ מִיִּשְׂרָאֵל, חַיָּב בְּתַלְמוּד תּוֹרָה: בֵּין עָנִי בֵּין עָשִׁיר, בֵּין שָׁלֵם בְּגוּפוֹ בֵּין בַּעַל יִסּוּרִין, בֵּין בָּחוּר בֵּין שֶׁהָיָה זָקֵן גָּדוֹל שֶׁתָּשַׁשׁ כּוֹחוֹ, אַפִלּוּ עָנִי הַמְּחַזֵּר עַל הַפְּתָחִים, וְאַפִלּוּ בַּעַל אִשָּׁה וּבָנִים--חַיָּב לִקְבֹּעַ לוֹ זְמָן לְתַלְמוּד תּוֹרָה בַּיּוֹם וּבַלַּיְלָה, שֶׁנֶּאֱמָר "וְהָגִיתָ בּוֹ יוֹמָם וָלַיְלָה" .

 גְּדוֹלֵי חַכְמֵי יִשְׂרָאֵל--הָיָה מֵהֶם חוֹטְבֵי עֵצִים וּמֵהֶם שׁוֹאֲבֵי מַיִם, וּמֵהֶם סוֹמִין.
וְאַף עַל פִּי כֵן הָיוּ עוֹסְקִין בַּתּוֹרָה, בַּיּוֹם וּבַלַּיְלָה; וְהֶם מִכְּלַל מַעְתִּיקֵי הַשְּׁמוּעָה, אִישׁ מִפִּי אִישׁ מִפִּי מֹשֶׁה רַבֵּנוּ.

 עַד אֵימָתַי חַיָּב אָדָם לִלְמֹד תּוֹרָה--עַד יוֹם מוֹתוֹ, שֶׁנֶּאֱמָר "וּפֶן-יָסוּרוּ מִלְּבָבְךָ, כֹּל, יְמֵי חַיֶּיךָ" ; וְכָל זְמָן שֶׁלֹּא יַעְסֹק בְּלִמּוּד, הוּא שׁוֹכֵחַ.
וְחַיָּב לְשַׁלַּשׁ אֶת זְמָן לְמִידָתוֹ: שְׁלִישׁ בְּתוֹרָה שֶׁבִּכְתָב; וּשְׁלִישׁ בְּתוֹרָה שֶׁבְּעַל פֶּה; וּשְׁלִישׁ יָבִין וְיַשְׂכִּיל אַחֲרִית דָּבָר מֵרֵאשִׁיתוֹ, וְיוֹצִיא דָּבָר מִדָּבָר, וִידַמֶּה דָּבָר לְדָבָר, וְיָדִין בַּמִּדּוֹת שֶׁהַתּוֹרָה נִדְרֶשֶׁת בָּהֶן עַד שֶׁיֵּדַע הֵיאַךְ הוּא עִיקַר הַמִּדּוֹת וְהֵיאַךְ יוֹצִיא הָאָסוּר וְהַמֻּתָּר וְכַיּוֹצֶא בָּהֶן מִדְּבָרִים שֶׁלָּמַד מִפִּי הַשְּׁמוּעָה--וְעִנְיָן זֶה, הוּא הַנִּקְרָא תַּלְמוּד.

 כֵּיצַד: הָיָה בַּעַל אֻמָּנוּת--יִהְיֶה עוֹסֵק בַּמְּלָאכָה שָׁלוֹשׁ שָׁעוֹת בַּיּוֹם, וּבַתּוֹרָה תֵּשַׁע: אוֹתָן הַתֵּשַׁע--קוֹרֶא בְּשָׁלוֹשׁ מֵהֶן, בְּתוֹרָה שֶׁבִּכְתָב; וּבְשָׁלוֹשׁ, בְּתוֹרָה שֶׁבְּעַל פֶּה; וּבְשָׁלוֹשׁ, מִתְבּוֹנֵן בְּדַעְתּוֹ לְהָבִין דָּבָר מִדָּבָר.
וְדִבְרֵי קַבָּלָה, בִּכְלַל תּוֹרָה שֶׁבִּכְתָב הֶן; וּפֵרוּשָׁן, בִּכְלַל תּוֹרָה שֶׁבְּעַל פֶּה; וְהָעִנְיָנוֹת הַנִּקְרָאִין פַּרְדֵּס, בִּכְלַל הַתַּלְמוּד.

בַּמֶּה דְּבָרִים אֲמוּרִים, בִּתְחִלַּת תַּלְמוּדוֹ שֶׁלָּאָדָם; אֲבָל כְּשֶׁיַּגְדִּיל בְּחָכְמָה וְלֹא יִהְיֶה צָרִיךְ לֹא לִלְמֹד תּוֹרָה שֶׁבִּכְתָב, וְלֹא לַעְסֹק תָּמִיד בְּתוֹרָה שֶׁבְּעַל פֶּה--יִקְרָא בְּעִתִּים מְזֻמָּנִים תּוֹרָה שֶׁבִּכְתָב וְדִבְרֵי הַשְּׁמוּעָה, כְּדֵי שֶׁלֹּא יִשְׁכַּח דָּבָר מִדִּבְרֵי דִּינֵי תּוֹרָה, וְיִפָּנֶה כָּל יָמָיו לַתַּלְמוּד בִּלְבָד, לְפִי רֹחַב לִבּוֹ וְיִשּׁוּב דַּעְתּוֹ.

 אִשָּׁה שֶׁלָּמְדָה תּוֹרָה, יֵשׁ לָהּ שָׂכָר; אֲבָל אֵינוּ כִּשְׂכַר הָאִישׁ, מִפְּנֵי שֶׁלֹּא נִצְטַוֵּית, וְכָל הָעוֹשֶׂה דָּבָר שְׁאֵינוּ מְצֻוֶּה עָלָיו, אֵין שְׂכָרוֹ כִּשְׂכַר הַמְּצֻוֶּה שֶׁעָשָׂה אֵלָא פָּחוּת מִמֶּנּוּ.
וְאַף עַל פִּי שֶׁיֵּשׁ לָהּ שָׂכָר, צִוּוּ חֲכָמִים שֶׁלֹּא יְלַמַּד אָדָם אֶת בִּתּוֹ תּוֹרָה: מִפְּנֵי שֶׁרֹב הַנָּשִׁים, אֵין דַּעְתָּן מְכֻוֶּנֶת לְהִתְלַמַּד, וְהֶן מוֹצִיאִין דִּבְרֵי תּוֹרָה לְדִבְרֵי הֲבָאי, לְפִי עֲנִיּוּת דַּעְתָּן.

אָמְרוּ חֲכָמִים, כָּל הַמְּלַמֵּד אֶת בִּתּוֹ תּוֹרָה, כְּאִלּוּ לִמְּדָהּ תִּפְלוּת.
בַּמֶּה דְּבָרִים אֲמוּרִים, בְּתוֹרָה שֶׁבְּעַל פֶּה.
אֲבָל תּוֹרָה שֶׁבִּכְתָב, לֹא יְלַמַּד אוֹתָהּ לְכַתְּחִלָּה; וְאִם לִמְּדָהּ, אֵינוּ כִּמְלַמְּדָהּ תִּפְלוּת.

הִלְכּוֹת תַּלְמוּד תּוֹרָה פֵּרֶק ב 
מוֹשִׁיבִין מְלַמְּדֵי תִּינוֹקוֹת בְּכָל מְדִינָה וּמְדִינָה, וּבְכָל פֶּלֶךְ וּפֶלֶךְ.
וְכָל עִיר שְׁאֵין בָּהּ תִּינוֹקוֹת שֶׁלְּבֵית רִבָּן--מַחְרִימִין אֶת אַנְשֵׁי הָעִיר, עַד שֶׁמּוֹשִׁיבִין מְלַמֵּד תִּינוֹקוֹת; וְאִם לֹא הוֹשִׁיבוּ, מַחְרִיבִין אֶת הָעִיר: שְׁאֵין הָעוֹלָם מִתְקַיֵּם, אֵלָא בְּהֶבֶל פִּיהֶם שֶׁלְּתִינוֹקוֹת שֶׁלְּבֵית רִבָּן.

מַכְנִיסִין אֶת הַתִּינוֹקוֹת לְהִתְלַמַּד כְּבֶן שֵׁשׁ כְּבֶן שֶׁבַע, לְפִי כּוֹחַ הַבֵּן וּבִנְיַן גּוּפוֹ; וּפָחוּת מִבֶּן שֵׁשׁ, אֵין מַכְנִיסִין אוֹתוֹ.
וּמַכֶּה אוֹתָן הַמְּלַמֵּד, לְהַטִּיל עֲלֵיהֶן אֵימָה.
וְאֵינוּ מַכֶּה אוֹתָן מַכַּת אוֹיֵב, מוּסַר אַכְזָרִי; לְפִיכָּךְ לֹא יַכֶּה אוֹתָן בְּשׁוֹטִים וְלֹא בְּמַקְלוֹת, אֵלָא בִּרְצוּעָה קְטַנָּה.

וְיוֹשֵׁב וּמְלַמְּדָן כָּל הַיּוֹם כֻּלּוֹ, וּמִקְצָת מִן הַלַּיְלָה--כְּדֵי לְחַנְּכָן לִלְמֹד בַּיּוֹם, וּבַלַּיְלָה.
וְלֹא יִבָּטְלוּ הַתִּינוֹקוֹת כְּלָל, חוּץ מֵעַרְבֵּי שַׁבָּתוֹת וְעַרְבֵּי יָמִים טוֹבִים בְּסוֹף הַיּוֹם, וּבְיָמִים טוֹבִים; אֲבָל בַּשַּׁבָּת, אֵין קוֹרִין לְכַתְּחִלָּה, אֲבָל שׁוֹנִין לָרִאשׁוֹן.
וְאֵין מְבַטְּלִין הַתִּינוֹקוֹת, וְאַפִלּוּ לְבִנְיַן בֵּית הַמִּקְדָּשׁ.

 מְלַמֵּד תִּינוֹקוֹת שְׁהוּא מַנִּיחַ אֶת הַתִּינוֹקוֹת וְיוֹצֶא, אוֹ שְׁהוּא עוֹשֶׂה מְלָאכָה אַחֶרֶת עִמָּהֶן, אוֹ שְׁהוּא מִתְרַשֵּׁל בְּתַלְמוּדָן--הֲרֵי הוּא בִּכְלַל "אָרוּר, עֹשֶׂה מְלֶאכֶת ה'--רְמִיָּה" .
לְפִיכָּךְ אֵין רָאוּי לְהוֹשִׁיב מְלַמֵּד אֵלָא בַּעַל יִרְאָה, מָהִיר לִקְרוֹת וּלְדַקְדַּק.
וּמִי שְׁאֵין לוֹ אִשָּׁה--לֹא יְלַמַּד תִּינוֹקוֹת, מִפְּנֵי אִמּוֹתֵיהֶן שְׁהֶן בָּאִין אֵצֶל בְּנֵיהֶן; וְכֵן הָאִשָּׁה--לֹא תְלַמַּד תִּינוֹקוֹת, מִפְּנֵי אֲבוֹתֵיהֶן שְׁהֶן בָּאִין אֵצֶל הַבָּנִים.

עֶשְׂרִים וַחֲמִשָּׁה תִּינוֹקוֹת, לְמֵדִים אֵצֶל מְלַמֵּד אֶחָד.
הָיוּ יָתֵר עַל חֲמִשָּׁה וְעֶשְׂרִים--עַד אַרְבָּעִים, מוֹשִׁיבִין עִמּוֹ אַחֵר לְסַיְּעוֹ בְּלִמּוּדָן; הָיוּ יָתֵר עַל אַרְבָּעִים, מַעְמִידִין לָהֶם שְׁנֵי מְלַמְּדֵי תִּינוֹקוֹת.

מוֹלִיכִין אֶת הַקָּטָן מִמְּלַמֵּד לִמְלַמֵּד אַחֵר שְׁהוּא מָהִיר מִמֶּנּוּ, בֵּין בְּמִקְרָא בֵּין בְּדִקְדּוּק.
בַּמֶּה דְּבָרִים אֲמוּרִים, בְּשֶׁהָיוּ שְׁנֵיהֶן בְּעִיר אַחַת, וְלֹא הָיָה הַנָּהָר מַפְסִיק בֵּינֵיהֶן; אֲבָל מֵעִיר לְעִיר, אוֹ מִצַּד נָהָר לְצִדּוֹ אַפִלּוּ בְּאוֹתָהּ הָעִיר--אֵין מוֹלִיכִין אֶת הַקָּטָן, אֵלָא אִם כֵּן הָיָה בִּנְיָן בָּרִיא עַל גַּבֵּי הַנָּהָר, בִּנְיָן שְׁאֵינוּ רָאוּי לִפֹּל בִּמְהֵרָה.

אֶחָד מִבְּנֵי מָבוֹי שֶׁבִּקַּשׁ לְהֵעָשׂוֹת מְלַמֵּד, אַפִלּוּ אֶחָד מִבְּנֵי הֶחָצֵר--אֵין יְכוּלִין שְׁכֵנָיו לְמַחוֹת בְּיָדוֹ.
וְכֵן מְלַמֵּד תִּינוֹקוֹת שֶׁבָּא חֲבֵרוֹ וּפָתַח בַּיִת לְלַמַּד תִּינוֹקוֹת בְּצִדּוֹ כְּדֵי שֶׁיָּבוֹאוּ תִּינוֹקוֹת אֲחֵרִים לוֹ, אוֹ כְּדֵי שֶׁיָּבוֹאוּ מִתִּינוֹקוֹת שֶׁלְּזֶה אֵצֶל זֶה--אֵינוּ יָכוֹל לְמַחוֹת בְּיָדוֹ, שֶׁנֶּאֱמָר "ה' חָפֵץ, לְמַעַן צִדְקוֹ; יַגְדִּיל תּוֹרָה, וְיַאְדִּיר" .

הִלְכּוֹת תַּלְמוּד תּוֹרָה פֵּרֶק ג 
בִּשְׁלוֹשָׁה כְּתָרִים נִכְתְּרוּ יִשְׂרָאֵל--כֶּתֶר תּוֹרָה, וְכֶתֶר כְּהֻנָּה, וְכֶתֶר מַלְכוּת: כֶּתֶר כְּהֻנָּה--זָכָה בּוֹ אַהֲרוֹן, שֶׁנֶּאֱמָר "וְהָיְתָה לּוֹ וּלְזַרְעוֹ אַחֲרָיו, בְּרִית כְּהֻנַּת עוֹלָם" .
כֶּתֶר מַלְכוּת--זָכָה בּוֹ דָּוִיד, שֶׁנֶּאֱמָר "זַרְעוֹ, לְעוֹלָם יִהְיֶה; וְכִסְאוֹ כַּשֶּׁמֶשׁ, נֶגְדִּי" .
כֶּתֶר תּוֹרָה--הֲרֵי הוּא מֻנָּח וְעוֹמֵד וּמוּכָן לַכֹּל, שֶׁנֶּאֱמָר "מוֹרָשָׁה, קְהִלַּת יַעֲקֹב" : כָּל מִי שֶׁיִּרְצֶה, יָבוֹא וְיִטֹּל.

שֶׁמֶּא תֹּאמַר שֶׁאוֹתָן הַכְּתָרִים גְּדוֹלִים מִכֶּתֶר תּוֹרָה, הֲרֵי הוּא אוֹמֵר "בִּי, מְלָכִים יִמְלֹכוּ; וְרֹזְנִים, יְחֹקְקוּ צֶדֶק.
בִּי, שָׂרִים יָשֹׂרוּ" .
הַא לָמַדְתָּ, שֶׁכֶּתֶר הַתּוֹרָה גָּדוֹל מִכֶּתֶר כְּהֻנָּה וְכֶתֶר מַלְכוּת.
אָמְרוּ חֲכָמִים, מַמְזֵר תַּלְמִיד חֲכָמִים קוֹדֵם לְכוֹהֵן גָּדוֹל עַם הָאָרֶץ: שֶׁנֶּאֱמָר "יְקָרָה הִיא, מִפְּנִינִים" --יְקָרָה הִיא מִכּוֹהֵן גָּדוֹל, שֶׁנִּכְנָס לִפְנַי לִפְנִים.

אֵין לָךְ מִצְוָה בְּכָל הַמִּצְווֹת כֻּלָּן שְׁהִיא שְׁקוּלָה כְּנֶגֶד תַּלְמוּד תּוֹרָה, אֵלָא תַּלְמוּד תּוֹרָה כְּנֶגֶד כָּל הַמִּצְווֹת כֻּלָּן--שֶׁהַתַּלְמוּד מֵבִיא לִידֵי מַעֲשֶׂה.
לְפִיכָּךְ הַתַּלְמוּד קוֹדֵם לְמַעֲשֶׂה, בְּכָל מָקוֹם: הָיָה לְפָנָיו עֲשִׂיַּת מִצְוָה וְתַלְמוּד תּוֹרָה--אִם אִפְשָׁר לַמִּצְוָה לְהֵעָשׂוֹת עַל יְדֵי אֲחֵרִים, לֹא יַפְסִיק תַּלְמוּדוֹ; וְאִם לָאו, יַעֲשֶׂה הַמִּצְוָה וְיַחְזֹר לְתוֹרָתוֹ.

 תְּחִלַּת דִּינוֹ שֶׁלָּאָדָם, אֵינוּ נִדּוֹן אֵלָא עַל הַתַּלְמוּד, וְאַחַר כָּךְ, עַל שְׁאָר מַעֲשָׂיו; לְפִיכָּךְ אָמְרוּ חֲכָמִים, לְעוֹלָם יַעְסֹק אָדָם בַּתּוֹרָה, אַפִלּוּ שֶׁלֹּא לִשְׁמָהּ--שֶׁמִּתּוֹךְ שֶׁלֹּא לִשְׁמָהּ, בָּא לִשְׁמָהּ.

 מִי שֶׁנְּשָׂאוֹ לִבּוֹ לְקַיַּם מִצְוָה זוֹ כָּרָאוּי לָהּ, וְלִהְיוֹת מֻכְתָּר בְּכִתְרָהּ שֶׁלַּתּוֹרָה--לֹא יַסִּיחַ דַּעְתּוֹ לִדְבָרִים אֲחֵרִים, וְלֹא יָשִׂים עַל לִבּוֹ שֶׁיִּקְנֶה תּוֹרָה עִם הָעֹשֶׁר וְהַכָּבוֹד כְּאֶחָד.
כָּךְ הוּא דַּרְכָּהּ שֶׁלַּתּוֹרָה: פַּת בְּמֶלַח תֹּאכַל, וְעַל הָאָרֶץ תִּישַׁן, וְחַיֵּי צַעַר תִּחְיֶה, וּבַתּוֹרָה אַתָּה עָמֵל.
וְלֹא עָלֶיךָ כָּל הַמְּלָאכָה לִגְמֹר, וְלֹא אַתָּה בֶּן חוֹרִין לִבָּטֵל; אֲבָל אִם הִרְבֵּיתָ תּוֹרָה, הִרְבֵּיתָ שָׂכָר, וְהַשָּׂכָר, לְפִי הַצַּעַר.

 שֶׁמֶּא תֹּאמַר עַד שֶׁאֲקַבַּץ מָמוֹן וְאֶחְזֹר וְאֶקְרָא, עַד שֶׁאֶקְנֶה מַה שֶׁאֲנִי צָרִיךְ וְאֶפְנֶה מֵעֲסָקַי וְאֶחְזֹר וְאֶקְרָא--אִם תַּעֲלֶה מַחְשָׁבָה זוֹ עַל לִבָּךְ, אֵין אַתָּה זוֹכֶה לְכִתְרָהּ שֶׁלַּתּוֹרָה לְעוֹלָם; אֵלָא עֲשֵׂה תּוֹרָתָךְ קְבָע, וּמְלַאכְתָּךְ עֲרַאי, וְאַל תֹּאמַר לִכְשֶׁאֶפְנֶה אֶשְׁנֶה, שֶׁמֶּא לֹא תִפְנֶה.

 כָּתוּב בַּתּוֹרָה "לֹא בַשָּׁמַיִם, הִיא ...
וְלֹא-מֵעֵבֶר לַיָּם, הִיא" : "לֹא בַשָּׁמַיִם, הִיא", לֹא בְּגַסֵּי הָרוּחַ הִיא מְצוּיָה; "וְלֹא-מֵעֵבֶר לַיָּם, הִיא", לֹא בִּמְהַלְּכֵי מֵעֵבֶר לַיָּם הִיא.
לְפִיכָּךְ אָמְרוּ חֲכָמִים, לֹא כָּל הַמַּרְבֶּה סְחוֹרָה מַחְכִּים; וְצִוּוּ וְאָמְרוּ, הֱוִי מַעַט עֲסָק, וַעֲסֹק בַּתּוֹרָה.

 דִּבְרֵי תּוֹרָה נִמְשְׁלוּ בַּמַּיִם, שֶׁנֶּאֱמָר "הוֹי כָּל-צָמֵא לְכוּ לַמַּיִם" --לוֹמַר לָךְ: מַה הַמַּיִם אֵין מִתְכַּנְּסִין בִּמְקוֹם מִדְרוֹן, אֵלָא נִזְחָלִין מֵעָלָיו וּמִתְקַבְּצִין בִּמְקוֹם אֶשְׁבֹּרֶן--כָּךְ דִּבְרֵי תּוֹרָה, אֵינָן נִמְצָאִין בְּגַסֵּי הָרוּחַ וְלֹא בְּלֵב כָּל גְּבַהּ לֵב; אֵלָא בְּדַכָּא וּשְׁפַל רוּחַ שֶׁמִּתְאַבֵּק בַּעֲפַר רַגְלֵי הַחֲכָמִים, וּמֵסִיר הַתַּאֲווֹת וְתַעֲנוּגֵי הַזְּמָן מִלִּבּוֹ, וְעוֹשֶׂה מְלָאכָה בְּכָל יוֹם מְעַט כְּדֵי חַיָּיו, אִם לֹא הָיָה לוֹ מַה יֹאכַל, וּשְׁאָר יוֹמוֹ וְלֵילוֹ, עוֹסֵק בַּתּוֹרָה.

 כָּל הַמֵּשִׂים עַל לִבּוֹ שֶׁיַּעְסֹק בַּתּוֹרָה וְלֹא יַעֲשֶׂה מְלָאכָה, וְיִתְפַּרְנַס מִן הַצְּדָקָה--הֲרֵי זֶה חִלַּל אֶת הַשֵּׁם, וּבִזָּה אֶת הַתּוֹרָה, וְכִבָּה מְאוֹר הַדָּת, וְגָרַם רָעָה לְעַצְמוֹ, וְנָטַל חַיָּיו מִן הָעוֹלָם הַבָּא: לְפִי שֶׁאָסוּר לֵהָנוֹת בְּדִבְרֵי תּוֹרָה, בָּעוֹלָם הַזֶּה.

אָמְרוּ חֲכָמִים, כָּל הַנִּהְנֶה מִדִּבְרֵי תּוֹרָה, נָטַל חַיָּיו מִן הָעוֹלָם.
וְעוֹד צִוּוּ וְאָמְרוּ, לֹא תַעֲשֵׂם עֲטָרָה לְהִתְגַּדַּל בָּהֶם, וְלֹא קֻרְדֹּם לַחְפֹּר בָּהֶם.
וְעוֹד צִוּוּ וְאָמְרוּ, אֱהֹב אֶת הַמְּלָאכָה, וּשְׂנֹא אֶת הָרַבָּנוּת.
וְכָל תּוֹרָה שְׁאֵין עִמָּהּ מְלָאכָה, סוֹפָהּ בְּטֵלָה; וְסוֹף אָדָם זֶה, שֶׁיְּהֶא מְלַסְטֵס אֶת הַבְּרִיּוֹת.

מַעֲלָה גְּדוֹלָה הִיא לְמִי שְׁהוּא מִתְפַּרְנֵס מִמַּעֲשֶׂה יָדָיו, וּמִדַּת חֲסִידִים הָרִאשׁוֹנִים הִיא; וּבְזֶה זוֹכֶה לְכָל כָּבוֹד וְטוֹבָה שֶׁבָּעוֹלָם הַזֶּה, וְלָעוֹלָם הַבָּא: שֶׁנֶּאֱמָר "יְגִיעַ כַּפֶּיךָ, כִּי תֹאכֵל; אַשְׁרֶיךָ, וְטוֹב לָךְ" --"אַשְׁרֶיךָ" בָּעוֹלָם הַזֶּה, "וְטוֹב לָךְ" לָעוֹלָם הַבָּא שֶׁכֻּלּוֹ טוֹב.

אֵין דִּבְרֵי תּוֹרָה מִתְקַיְּמִין בְּמִי שֶׁמַּרְפֶּה עַצְמוֹ עֲלֵיהֶן, וְלֹא בְּאֵלּוּ שֶׁלּוֹמְדִין מִתּוֹךְ עִדּוּן וּמִתּוֹךְ אֲכִילָה וּשְׁתִיָּה--אֵלָא בְּמִי שֶׁמֵּמִית עַצְמוֹ עֲלֵיהֶן, וּמְצַעֵר גּוּפוֹ תָּמִיד, וְלֹא יִתֵּן שְׁנַת לְעֵינָיו, לְעַפְעַפָּיו תְּנוּמָה.

אָמְרוּ חֲכָמִים דֶּרֶךְ רְמָז, "זֹאת, הַתּוֹרָה, אָדָם, כִּי-יָמוּת בְּאֹהֶל" --אֵין הַתּוֹרָה מִתְקַיֶּמֶת, אֵלָא בְּמִי שֶׁמֵּמִית עַצְמוֹ בְּאָהֳלֵי הַחָכְמָה.
וְכָּךְ אָמַר שְׁלֹמֹה בְּחָכְמָתוֹ, "הִתְרַפִּיתָ, בְּיוֹם צָרָה--צַר כֹּחֶכָה" ; וְעוֹד אָמַר, "אַף חָכְמָתִי, עָמְדָה לִּי" --חָכְמָה שֶׁלָּמַדְתִּי בְּאַף, עָמְדָה לִי.

אָמְרוּ חֲכָמִים, בְּרִית כְּרוּתָה שֶׁכָּל הַיָּגֵעַ בְּתַלְמוּדוֹ בְּבֵית הַכְּנֶסֶת, לֹא בִּמְהֵרָה הוּא מְשַׁכֵּחַ; וְכָל הַיָּגֵעַ בְּתַלְמוּדוֹ בְּצִנְעָה מַחְכִּים, שֶׁנֶּאֱמָר "וְאֶת-צְנוּעִים חָכְמָה" .
וְכָל הַמַּשְׁמִיעַ קוֹלוֹ בְּשָׁעַת תַּלְמוּדוֹ, תַּלְמוּדוֹ מִתְקַיֵּם בְּיָדוֹ; אֲבָל הַקּוֹרֶא בְּלַחַשׁ, בִּמְהֵרָה הוּא שׁוֹכֵחַ.

 אַף עַל פִּי שֶׁמִּצְוָה לִלְמֹד בַּיּוֹם וּבַלַּיְלָה, אֵין אָדָם לָמֵד רֹב חָכְמָתוֹ אֵלָא בַּלַּיְלָה; לְפִיכָּךְ מִי שֶׁרָצָה לִזְכּוֹת בְּכֶתֶר הַתּוֹרָה, יִזָּהֵר בְּכָל לֵילוֹתָיו, וְלֹא יְאַבַּד אַפִלּוּ אַחַת מֵהֶן בְּשִׁינָה וַאֲכִילָה וּשְׁתִיָּה וְשִׂיחָה וְכַיּוֹצֶא בָּהֶן, אֵלָא בְּתַלְמוּד תּוֹרָה וְדִבְרֵי חָכְמָה.
אָמְרוּ חֲכָמִים, אֵין גָּרְנָהּ שֶׁלַּתּוֹרָה אֵלָא לַיְלָה, שֶׁנֶּאֱמָר "קוּמִי רֹנִּי בַלַּיְלָה" .
וְכָל הָעוֹסֵק בַּתּוֹרָה בַּלַּיְלָה, חוּט שֶׁלְּחֶסֶד נִמְשָׁךְ עָלָיו בַּיּוֹם, שֶׁנֶּאֱמָר "יוֹמָם, יְצַוֶּה ה' חַסְדּוֹ, וּבַלַּיְלָה, שִׁירֹה עִמִּי--תְּפִלָּה, לְאֵל חַיָּי" .
וְכָל בַּיִת שְׁאֵין דִּבְרֵי תּוֹרָה נִשְׁמָעִין בּוֹ בַּלַּיְלָה, אֵשׁ אוֹכְלַתּוּ.

"כִּי דְבַר-ה' בָּזָה" --זֶה שֶׁלֹּא הִשְׁגִּיחַ עַל דִּבְרֵי תּוֹרָה, כָּל עִיקָר.
וְכֵן כָּל שֶׁאִפְשָׁר לוֹ לַעְסֹק בַּתּוֹרָה, וְאֵינוּ עוֹסֵק, אוֹ שֶׁקָּרָא וְשָׁנָה, וּפֵרַשׁ לְהַבְלֵי עוֹלָם וְהִנִּיחַ תַּלְמוּדוֹ וּזְנָחוֹ--הֲרֵי זֶה בִּכְלַל בּוֹזֶה דְּבַר ה'.

אָמְרוּ חֲכָמִים, כָּל הַמְּבַטֵּל אֶת הַתּוֹרָה מֵעֹשֶׁר, סוֹפוֹ לְבַטְּלָהּ מֵעֹנִי; וְכָל הַמְּקַיֵּם אֶת הַתּוֹרָה מֵעֹנִי, סוֹפוֹ לְקַיְּמָהּ מֵעֹשֶׁר.
וְעִנְיָן זֶה מְפֹרָשׁ הוּא בַּתּוֹרָה: הֲרֵי הוּא אוֹמֵר "תַּחַת, אֲשֶׁר לֹא-עָבַדְתָּ אֶת-ה' אֱלֹהֶיךָ, בְּשִׂמְחָה, וּבְטוּב לֵבָב--מֵרֹב, כֹּל.
וְעָבַדְתָּ אֶת-אֹיְבֶיךָ" ; וְאוֹמֵר "לְמַעַן עַנֹּתְךָ, וּלְמַעַן נַסֹּתֶךָ--לְהֵיטִבְךָ, בְּאַחֲרִיתֶךָ" .

הִלְכּוֹת תַּלְמוּד תּוֹרָה פֵּרֶק ד 
אֵין מְלַמְּדִין דִּבְרֵי תּוֹרָה אֵלָא לְתַלְמִיד הָגוּן נָאֶה בְּמַעֲשָׂיו, אוֹ לְתָם.
אֲבָל אִם הָיָה הוֹלֵךְ בְּדֶרֶךְ לֹא טוֹבָה, מַחְזִירִין אוֹתוֹ לַמּוּטָב, וּמַנְהִיגִין אוֹתוֹ בְּדֶרֶךְ יְשָׁרָה, וּבוֹדְקִין אוֹתוֹ; וְאַחַר כָּךְ מַכְנִיסִין אוֹתוֹ לְבֵית הַמִּדְרָשׁ, וּמְלַמְּדִין אוֹתוֹ.
אָמְרוּ חֲכָמִים, כָּל הַשּׁוֹנֶה לְתַלְמִיד שְׁאֵינוּ הָגוּן, כְּאִלּוּ זָרַק אֶבֶן לְמֶרְקֻלְיָס, שֶׁנֶּאֱמָר "כִּצְרוֹר אֶבֶן, בְּמַרְגֵּמָה--כֵּן-נוֹתֵן לִכְסִיל, כָּבוֹד" : וְאֵין "כָּבוֹד" אֵלָא תּוֹרָה, שֶׁנֶּאֱמָר "כָּבוֹד, חֲכָמִים יִנְחָלוּ" .

וְכֵן הָרָב שְׁאֵינוּ הוֹלֵךְ בְּדֶרֶךְ טוֹבָה--אַף עַל פִּי שֶׁחָכָם גָּדוֹל הוּא, וְכָל הָעָם צְרִיכִין לוֹ--אֵין מִתְלַמְּדִין מִמֶּנּוּ, עַד שֶׁיַּחְזֹר לַמּוּטָב: שֶׁנֶּאֱמָר "כִּי-שִׂפְתֵי כֹהֵן יִשְׁמְרוּ-דַעַת, וְתוֹרָה יְבַקְשׁוּ מִפִּיהוּ: כִּי מַלְאַךְ ה'-צְבָאוֹת, הוּא" .
אָמְרוּ חֲכָמִים, אִם דּוֹמֶה הָרָב לְמַלְאַךְ ה' צְבָאוֹת, תּוֹרָה יְבַקְּשׁוּ מִפִּיהוּ; וְאִם לָאו, אַל יְבַקְּשׁוּ תּוֹרָה מִפִּיהוּ.

 כֵּיצַד מְלַמְּדִין: הָרָב יוֹשֵׁב בָּרֹאשׁ, וְהַתַּלְמִידִים לְפָנָיו מֻקָּפִין עֲטָרָה, כְּדֵי שֶׁיְּהוּ כֻּלָּן רוֹאִין אֶת הָרָב, וְשׁוֹמְעִין דְּבָרָיו.
וְלֹא יֵשֵׁב הָרָב עַל הַכִּסֵּא, וְתַלְמִידָיו עַל הַקַּרְקָע, אֵלָא אוֹ הַכֹּל עַל הָאָרֶץ, אוֹ הַכֹּל עַל הַכִּסְאוֹת.
וּבָרִאשׁוֹנָה, הָיָה הָרָב יוֹשֵׁב וְהַתַּלְמִידִים עוֹמְדִים; וּמִקֹּדֶם חָרְבַּן בַּיִת שֵׁנִי, נָהֲגוּ הַכֹּל לְלַמַּד לַתַּלְמִידִים, וְהֶן יוֹשְׁבִין.

 אִם הָיָה הָרָב מְלַמֵּד מִפִּיו לַתַּלְמִידִים, מְלַמֵּד.
וְאִם הָיָה מְלַמֵּד עַל יְדֵי מְתַרְגֵּם--הַמְּתַרְגֵּם עוֹמֵד בֵּינוֹ וּבֵין הַתַּלְמִידִים, וְהָרָב אוֹמֵר לַמְּתַרְגֵּם, וְהַמְּתַרְגֵּם מַשְׁמִיעַ לְכָל הַתַּלְמִידִים; וְכִשְׁהֶן שׁוֹאֲלִין לַמְּתַרְגֵּם, הוּא שׁוֹאֵל לָרָב, וְהָרָב מֵשִׁיב לַמְּתַרְגֵּם, וְהַמְּתַרְגֵּם מֵשִׁיב לַשּׁוֹאֵל.
וְלֹא יַגְבִּיהַּ הָרָב קוֹלוֹ, יוֹתֵר מִקּוֹל הַמְּתַרְגֵּם; וְלֹא יַגְבִּיהַּ הַמְּתַרְגֵּם קוֹלוֹ בְּעֵת שֶׁשּׁוֹאֵל אֶת הָרָב, יוֹתֵר מִקּוֹל הָרָב.

אֵין הַתֻּרְגְּמָן רַשָּׁאי, לֹא לִפְחֹת וְלֹא לְהוֹסִיף וְלֹא לְשַׁנּוֹת, אֵלָא אִם כֵּן הָיָה הַתֻּרְגְּמָן אָבִיו שֶׁלֶּחָכָם, אוֹ רִבּוֹ.
אָמַר הָרָב לַתֻּרְגְּמָן, כָּךְ אָמַר לִי רִבִּי, אוֹ כָּךְ אָמַר לִי אַבָּא מָרִי--כְּשֶׁאוֹמֵר הַתֻּרְגְּמָן הַדְּבָרִים לָעָם, אוֹמְרָן בְּשֵׁם הֶחָכָם וּמַזְכִּיר שְׁמוֹ שֶׁלַּאֲבִי הָרָב אוֹ שֶׁלְּרִבּוֹ, וְאוֹמֵר כָּךְ אָמַר רַבָּנָא פְּלוֹנִי, אַף עַל פִּי שֶׁלֹּא הִזְכִּיר הֶחָכָם שְׁמוֹ: שֶׁאָסוּר לוֹ לִקְרוֹת לְרִבּוֹ אוֹ לְאָבִיו, בִּשְׁמוֹ.

 הָרָב שֶׁלִּמַּד וְלֹא הֵבִינוּ הַתַּלְמִידִים, לֹא יִכְעֹס עֲלֵיהֶם וְיִרְגַּז, אֵלָא חוֹזֵר וְשׁוֹנֶה הַדָּבָר אַפִלּוּ כַּמָּה פְּעָמִים, עַד שֶׁיָּבִינוּ עֹמֶק הַהֲלָכָה.
וְכֵן לֹא יֹאמַר הַתַּלְמִיד הֵבַנְתִּי, וְהוּא לֹא הֵבִין, אֵלָא חוֹזֵר וְשׁוֹאֵל, אַפִלּוּ כַּמָּה פְּעָמִים.
וְאִם כָּעַס עָלָיו רִבּוֹ, וְרָגַז--יֹאמַר לוֹ: רִבִּי, תּוֹרָה הִיא, וְלִלְמֹד אֲנִי צָרִיךְ; וְדַעְתִּי קְצָרָה.

 לֹא יִהְיֶה הַתַּלְמִיד בּוֹשׁ מֵחֲבֵרָיו שֶׁלָּמְדוּ מִפַּעַם רִאשׁוֹנָה אוֹ שְׁנִיָּה, וְהוּא לֹא לָמַד אֵלָא אַחַר כַּמָּה פְּעָמִים: שְׁאִם נִתְבַּיַּשׁ מִדָּבָר זֶה--נִמְצָא נִכְנָס וְיוֹצֶא לְבֵית הַמִּדְרָשׁ, וְהוּא אֵינוּ לָמֵד כְּלוּם.
לְפִיכָּךְ אָמְרוּ חֲכָמִים הָרִאשׁוֹנִים, אֵין הַבַּיְשָׁן לָמֵד, וְלֹא הַקַּפְדָּן מְלַמֵּד.

בַּמֶּה דְּבָרִים אֲמוּרִים, בִּזְמָן שֶׁלֹּא הֵבִינוּ הַתַּלְמִידִים הַדָּבָר מִפְּנֵי עָמְקוֹ, אוֹ מִפְּנֵי דַּעְתָּן שְׁהִיא קְצָרָה; אֲבָל אִם נִכָּר לָרָב שְׁהֶן מִתְרַשְּׁלִין בְּדִבְרֵי תּוֹרָה וּמִתְרַפִּין עֲלֵיהֶן, וּלְפִיכָּךְ לֹא הֵבִינוּ--חַיָּב לִרְגֹז עֲלֵיהֶן וּלְהַכְלִימָן בִּדְבָרִים, כְּדֵי לְחַדְּדָן; וּבְעִנְיָן זֶה אָמְרוּ חֲכָמִים, זְרֹק מָרָה בַּתַּלְמִידִים.

לְפִיכָּךְ אֵין רָאוּי לָרָב לִנְהֹג קַלּוּת רֹאשׁ בִּפְנֵי הַתַּלְמִידִים, וְלֹא לִשְׂחֹק בִּפְנֵיהֶם, וְלֹא לֶאֱכֹל וְלִשְׁתּוֹת עִמָּהֶם--כְּדֵי שֶׁתְּהֶא אֵימָתוֹ עֲלֵיהֶן, וְיִלְמְדוּ מִמֶּנּוּ בִּמְהֵרָה.

 אֵין שׁוֹאֲלִין אֶת הָרָב כְּשֶׁיִּכָּנֵס לְבֵית הַמִּדְרָשׁ, עַד שֶׁתִּתְיַשַּׁב דַּעְתּוֹ עָלָיו; וְאֵין הַתַּלְמִיד שׁוֹאֵל כְּשֶׁיִּכָּנֵס, עַד שֶׁיֵּשֵׁב וְיָנוּחַ.
וְאֵין שׁוֹאֲלִין שְׁנַיִם, כְּאֶחָד.
וְאֵין שׁוֹאֲלִין אֶת הָרָב מֵעִנְיָן אַחֵר, אֵלָא מֵאוֹתוֹ הָעִנְיָן שְׁהֶן עוֹסְקִין בּוֹ, כְּדֵי שֶׁלֹּא יִתְבַּיַּשׁ.
וְיֵשׁ לָרָב לְהַטְעוֹת אֶת הַתַּלְמִידִים בִּשְׁאֵלוֹתָיו, וּבַמַּעֲשִׂים שֶׁעוֹשֶׂה בִּפְנֵיהֶם, כְּדֵי לְחַדְּדָן, וּכְדֵי שֶׁיֵּדַע אִם זוֹכְרִים הֶם מַה שֶׁלִּמְּדָם אוֹ אֵינָם זוֹכְרִים.
וְאֵין צָרִיךְ לוֹמַר, שֶׁיֵּשׁ לוֹ רְשׁוּת לִשְׁאֹל אוֹתָן בְּעִנְיָן אַחֵר שְׁאֵינָן עוֹסְקִין בּוֹ, כְּדֵי לְזָרְזָן.

 אֵין שׁוֹאֲלִין מֵעוֹמֵד, וְאֵין מְשִׁיבִין מֵעוֹמֵד; וְלֹא מִגָּבוֹהַּ וְלֹא מֵרָחוֹק, וְלֹא מֵאֲחוֹרֵי הַזְּקֵנִים.
וְאֵין שׁוֹאֲלִין אֶת הָרָב אֵלָא בָּעִנְיָן, וְאֵין שׁוֹאֲלִין אֵלָא מִיִּרְאָה; וְלֹא יִשְׁאַל בָּעִנְיָן, יוֹתֵר מִשָּׁלוֹשׁ הֲלָכוֹת.

 שְׁנַיִם שֶׁשָּׁאֲלוּ--שָׁאַל אֶחָד בָּעִנְיָן וְשָׁאַל אֶחָד שֶׁלֹּא בָּעִנְיָן, נִזְקָקִין לָעִנְיָן; מַעֲשֶׂה וּשְׁאֵינוּ מַעֲשֶׂה, נִזְקָקִין לַמַּעֲשֶׂה; הֲלָכָה וּמִדְרָשׁ, נִזְקָקִין לַהֲלָכָה; מִדְרָשׁ וְהַגָּדָה, נִזְקָקִין לַמִּדְרָשׁ; הַגָּדָה וְקַל וְחֹמֶר, נִזְקָקִין לַקַּל וְחֹמֶר; קַל וְחֹמֶר וּגְזֵרָה שׁוֹוָה, נִזְקָקִין לַקַּל וְחֹמֶר.

הָיוּ הַשּׁוֹאֲלִין אֶחָד חָכָם וְאֶחָד תַּלְמִיד, נִזְקָקִין לֶחָכָם; תַּלְמִיד וְעַם הָאָרֶץ, נִזְקָקִין לַתַּלְמִיד.
שְׁנֵיהֶם חֲכָמִים, שְׁנֵיהֶם תַּלְמִידִים, שְׁנֵיהֶם עַמֵּי הָאָרֶץ, שָׁאֲלוּ שְׁנֵיהֶם בִּשְׁתֵּי הֲלָכוֹת, אוֹ בִּשְׁתֵּי שְׁאֵלוֹת, שְׁתֵּי תְּשׁוּבוֹת, שְׁתֵּי מַעֲשִׂים--הָרְשׁוּת בְּיַד הַתֻּרְגְּמָן, מֵעַתָּה.

 אֵין יְשֵׁנִים בְּבֵית הַמִּדְרָשׁ.
וְכָל הַמִּתְנַמְנֵם בְּבֵית הַמִּדְרָשׁ, חָכְמָתוֹ נַעֲשֵׂית קְרָעִים קְרָעִים; וְכֵן אָמַר שְׁלֹמֹה בְּחָכְמָתוֹ, "וּקְרָעִים, תַּלְבִּישׁ נוּמָה" .
וְאֵין מְסִיחִין בְּבֵית הַמִּדְרָשׁ, אֵלָא בְּדִבְרֵי תּוֹרָה בִּלְבָד: אַפִלּוּ מִי שֶׁנִּתְעַטַּשׁ, אֵין אוֹמְרִין לוֹ רְפוּאָה בְּבֵית הַמִּדְרָשׁ; וְאֵין צָרִיךְ לוֹמַר, שְׁאָר הַדְּבָרִים.
וּקְדֻשַּׁת בֵּית הַמִּדְרָשׁ, חֲמוּרָה מִקְּדֻשַּׁת בָּתֵּי כְּנָסִיּוֹת.

הִלְכּוֹת תַּלְמוּד תּוֹרָה פֵּרֶק ה 
כְּשֵׁם שֶׁאָדָם מְצֻוֶּה בִּכְבוֹד אָבִיו, וּבְיִרְאָתוֹ--כָּךְ הוּא חַיָּב בִּכְבוֹד רִבּוֹ, וְיִרְאָתוֹ; וְרִבּוֹ, יָתֵר מֵאָבִיו: שֶׁאָבִיו, הֵבִיאוֹ לְחַיֵּי הָעוֹלָם הַזֶּה; וְרִבּוֹ שֶׁלִּמְּדוֹ חָכְמָה, הֵבִיאוֹ לְחַיֵּי הָעוֹלָם הַבָּא.

רָאָה אֲבֵדַת אָבִיו וַאֲבֵדַת רִבּוֹ, שֶׁלְּרִבּוֹ קוֹדֶמֶת לְשֶׁלְּאָבִיו.
אָבִיו וְרִבּוֹ נְשׂוּאִים בְּמַשָּׂא, מַנִּיחַ אֶת שֶׁלְּרִבּוֹ וְאַחַר כָּךְ אֶת שֶׁלְּאָבִיו.
אָבִיו וְרִבּוֹ שְׁבוּיִים בַּשִּׁבְיָה, פּוֹדֶה אֶת רִבּוֹ וְאַחַר כָּךְ פּוֹדֶה אֶת אָבִיו; וְאִם הָיָה אָבִיו תַּלְמִיד חֲכָמִים, פּוֹדֶה אֶת אָבִיו תְּחִלָּה.
וְכֵן אִם הָיָה אָבִיו חָכָם, אַף עַל פִּי שְׁאֵינוּ שָׁקוּל כְּנֶגֶד רִבּוֹ--מֵשִׁיב אֲבֵדָתוֹ וְאַחַר כָּךְ מֵשִׁיב אֲבֵדַת רִבּוֹ.
וְאֵין לָךְ כָּבוֹד, גָּדוֹל מִכְּבוֹד הָרָב; וְלֹא מוֹרָא, יָתֵר מִמּוֹרָא הָרָב.
אָמְרוּ חֲכָמִים, מוֹרָא רִבָּךְ כְּמוֹרָא שָׁמַיִם.

לְפִיכָּךְ אָמְרוּ, כָּל הַחוֹלֵק עַל רִבּוֹ--כְּחוֹלֵק עַל הַשְּׁכִינָה, שֶׁנֶּאֱמָר "בְּהַצֹּתָם, עַל-ה'" .
וְכָל הָעוֹשֶׂה מְרִיבָה עִם רִבּוֹ--כְּעוֹשֶׂה עִם הַשְּׁכִינָה, שֶׁנֶּאֱמָר "אֲשֶׁר-רָבוּ בְנֵי-יִשְׂרָאֵל אֶת-ה'" .
וְכָל הַמִּתְרַעֵם עַל רִבּוֹ--כְּמִתְרַעֵם עַל הַשְּׁכִינָה, שֶׁנֶּאֱמָר "לֹא-עָלֵינוּ תְלֻנֹּתֵיכֶם כִּי עַל-ה'" .
וְכָל הַמְּהַרְהֵר אַחַר רִבּוֹ--כִּמְהַרְהֵר אַחַר הַשְּׁכִינָה, שֶׁנֶּאֱמָר "וַיְדַבֵּר הָעָם, בֵּאלֹהִים וּבְמֹשֶׁה" .

 אֵיזֶה הוּא חוֹלֵק עַל רִבּוֹ--זֶה שֶׁקּוֹבֵעַ לוֹ מִדְרָשׁ וְיוֹשֵׁב וְדוֹרֵשׁ וּמְלַמֵּד שֶׁלֹּא בִּרְשׁוּת רִבּוֹ, וְרִבּוֹ קַיָּם, וְאַף עַל פִּי שֶׁרִבּוֹ בִּמְדִינָה אַחֶרֶת.
וְאָסוּר לָאָדָם לְהוֹרוֹת בִּפְנֵי רִבּוֹ, לְעוֹלָם; וְכָל הַמּוֹרֶה הֲלָכָה בִּפְנֵי רִבּוֹ, חַיָּב מִיתָה.

 הָיָה בֵּינוֹ וּבֵין רִבּוֹ שְׁנֵים עָשָׂר מִיל, וְשָׁאַל לוֹ אָדָם דְּבַר הֲלָכָה--מֻתָּר לְהָשִׁיב.
וּלְהַפְרִישׁ מִן הָאִסּוּר--אַפִלּוּ בִּפְנֵי רִבּוֹ, מֻתָּר לְהוֹרוֹת.
כֵּיצַד: כְּגוֹן שֶׁרָאָה אָדָם עוֹשֶׂה דָּבָר הָאָסוּר מִפְּנֵי שֶׁלֹּא יָדַע בְּאִסּוּרוֹ, אוֹ מִפְּנֵי רִשְׁעוֹ--יֵשׁ לוֹ לְהַפְרִישׁוֹ, וְלוֹמַר לוֹ דָּבָר זֶה אָסוּר, וְאַפִלּוּ בִּפְנֵי רִבּוֹ, וְאַף עַל פִּי שֶׁלֹּא נָתַן לוֹ רִבּוֹ רְשׁוּת: שֶׁכָּל מָקוֹם שֶׁיֵּשׁ חִלּוּל הַשֵּׁם, אֵין חוֹלְקִין כָּבוֹד לָרָב.

בַּמֶּה דְּבָרִים אֲמוּרִים, בְּדָבָר שֶׁנִּקְרֹא נִקְרֶה; אֲבָל לִקְבֹּעַ עַצְמוֹ לַהוֹרָאָה, וְלֵישֵׁב וּלְהוֹרוֹת לְכָל שׁוֹאֵל--אַפִלּוּ הוּא בְּסוֹף הָעוֹלָם, וְרִבּוֹ בְּסוֹף הָעוֹלָם--אָסוּר לוֹ לְהוֹרוֹת עַד שֶׁיָּמוּת רִבּוֹ, אֵלָא אִם כֵּן נָטַל רְשׁוּת מֵרִבּוֹ.

וְלֹא כָּל מִי שֶׁמֵּת רִבּוֹ, מֻתָּר לוֹ לֵישֵׁב וּלְהוֹרוֹת בַּתּוֹרָה, אֵלָא אִם כֵּן הָיָה תַּלְמִיד שֶׁהִגִּיעַ לַהוֹרָאָה.
וְכָל תַּלְמִיד שֶׁלֹּא הִגִּיעַ לַהוֹרָאָה, וּמוֹרֶה--הֲרֵי זֶה שׁוֹטֶה רָשָׁע וְגַס רוּחַ; וְעָלָיו נֶאֱמָר "כִּי-רַבִּים חֲלָלִים, הִפִּילָה" .
וְכֵן חָכָם שֶׁהִגִּיעַ לַהוֹרָאָה, וְאֵינוּ מוֹרֶה--הֲרֵי זֶה מוֹנֵעַ תּוֹרָה, וְנוֹתֵן מִכְשׁוֹלוֹת לִפְנֵי הָעִוְרִים; וְעָלָיו נֶאֱמָר "וַעֲצֻמִים, כָּל-הֲרֻגֶיהָ" .

אֵלּוּ הַתַּלְמִידִים הַקְּטַנִּים שֶׁלֹּא הִרְבּוּ תּוֹרָה כָּרָאוּי, וְהֶם מְבַקְּשִׁים לְהִתְגַּדַּל בִּפְנֵי עַמֵּי הָאָרֶץ וּבֵין אַנְשֵׁי עִירָם, וְקוֹפְצִים וְיוֹשְׁבִים בָּרֹאשׁ לָדוּן וּלְהוֹרוֹת בְּיִשְׂרָאֵל--הֶם הַמַּרְבִּים אֶת הַמַּחְלְקוֹת, וְהֶם הַמַּחְרִיבִים אֶת הָעוֹלָם, וְהַמְּכַבִּים נֵרָהּ שֶׁלַּתּוֹרָה, וְהַמְּחַבְּלִים כֶּרֶם ה' צְבָאוֹת.
וַעֲלֵיהֶם אָמַר שְׁלֹמֹה בְּחָכְמָתוֹ, "אֶחֱזוּ-לָנוּ, שֻׁעָלִים--שֻׁעָלִים קְטַנִּים, מְחַבְּלִים כְּרָמִים" .

 וְאָסוּר לוֹ לְתַלְמִיד לִקְרוֹת לְרִבּוֹ בִּשְׁמוֹ, וְאַפִלּוּ שֶׁלֹּא בְּפָנָיו.
וְלֹא יַזְכִּיר שְׁמוֹ בְּפָנָיו, וְאַפִלּוּ לִקְרוֹת לַאֲחֵרִים שֶׁשְּׁמָם כְּשֵׁם רִבּוֹ, כְּדֶרֶךְ שֶׁעוֹשֶׂה בְּשֵׁם אָבִיו; אֵלָא יְשַׁנֶּה שְׁמָם, וְאַפִלּוּ לְאַחַר מוֹתָם--וְהוּא שֶׁיִּהְיֶה הַשֵּׁם פָּלִיא, שֶׁכָּל הַשּׁוֹמֵעַ יֵדַע שְׁהוּא פְּלוֹנִי.
וְלֹא יִתֵּן שָׁלוֹם לְרִבּוֹ אוֹ יַחְזִיר לוֹ שָׁלוֹם, כְּדֶרֶךְ שֶׁנּוֹתְנִין הָרֵעִים וּמַחְזִירִין זֶה לְזֶה; אֵלָא שׁוֹחֶה לְפָנָיו, וְאוֹמֵר לוֹ בְּיִרְאָה וְכָבוֹד, שָׁלוֹם עָלֶיךָ, רִבִּי.
וְאִם נָתַן לוֹ רִבּוֹ שָׁלוֹם, יַחְזִיר לוֹ, שָׁלוֹם עָלֶיךָ, רִבִּי וּמָרִי.

 וְכֵן לֹא יַחְלֹץ תְּפִלָּיו בִּפְנֵי רִבּוֹ, וְלֹא יָסֵב אֵלָא יוֹשֵׁב כְּיוֹשֵׁב לִפְנֵי הַמֶּלֶךְ.
וְלֹא יִתְפַּלַּל לִפְנֵי רִבּוֹ, וְלֹא לְאַחַר רִבּוֹ, וְלֹא בְּצַד רִבּוֹ; וְאֵין צָרִיךְ לוֹמַר, שֶׁאָסוּר לוֹ לְהַלַּךְ בְּצִדּוֹ: אֵלָא יִתְרַחַק לְאַחַר רִבּוֹ, וְלֹא יְהֶא מְכֻוָּן כְּנֶגֶד אֲחוֹרָיו; וְאַחַר כָּךְ יִתְפַּלַּל.
וְלֹא יִכָּנֵס עִם רִבּוֹ, לַמֶּרְחֵץ.

לֹא יֵשֵׁב בִּמְקוֹם רִבּוֹ.
וְלֹא יַכְרִיעַ דְּבָרָיו בְּפָנָיו, וְלֹא יִסְתֹּר אֶת דְּבָרָיו.
וְלֹא יֵשֵׁב לְפָנָיו, עַד שֶׁיֹּאמַר לוֹ שֵׁב; וְלֹא יַעֲמֹד מִלְּפָנָיו, עַד שֶׁיֹּאמַר לוֹ עֲמֹד, אוֹ עַד שֶׁיִּטֹּל רְשׁוּת לַעֲמֹד.
וּכְשֶׁיִּפָּטֵר מֵרִבּוֹ, לֹא יַחְזִיר לוֹ אֲחוֹרָיו, אֵלָא נִרְתָּע לַאֲחוֹרָיו, וּפָנָיו כְּנֶגֶד פָּנָיו.
וְחַיָּב לַעֲמֹד מִפְּנֵי רִבּוֹ, מִשֶּׁיִּרְאֶנּוּ מֵרָחוֹק מְלוֹא עֵינָיו, עַד שֶׁיִּתְכַּסֶּה מִמֶּנּוּ וְלֹא יִרְאֶה קוֹמָתוֹ; וְאַחַר כָּךְ יֵשֵׁב.
וְחַיָּב אָדָם לְהַקְבִּיל אֶת פְּנֵי רִבּוֹ, בָּרֶגֶל.

 אֵין חוֹלְקִין כָּבוֹד לְתַלְמִיד בִּפְנֵי הָרָב, אֵלָא אִם כֵּן הָיָה דֶּרֶךְ רִבּוֹ לַחְלֹק לוֹ כָּבוֹד.
וְכָל מְלָאכוֹת שֶׁהָעֶבֶד עוֹשֶׂה לְרִבּוֹ, תַּלְמִיד עוֹשֶׂה לְרִבּוֹ; וְאִם הָיָה בִּמְקוֹם שְׁאֵין מַכִּירִין אוֹתוֹ, וְלֹא הָיוּ לוֹ תְּפִלִּין וְחָשׁ שֶׁמֶּא יֹאמְרוּ עֶבֶד הוּא--אֵינוּ נוֹעֵל לוֹ מַנְעָלוֹ, וְלֹא חוֹלְצוֹ.
וְכָל הַמּוֹנֵעַ תַּלְמִידוֹ מִלְּשַׁמְּשׁוֹ--מוֹנֵעַ מִמֶּנּוּ חֶסֶד, וּפוֹרֵק מִמֶּנּוּ יִרְאַת שָׁמַיִם; וְכָל תַּלְמִיד שֶׁמְּזַלְזֵל בְּדָבָר מִכָּל כְּבוֹד רִבּוֹ, גּוֹרֵם לַשְּׁכִינָה שֶׁתִּסְתַּלַּק מִיִּשְׂרָאֵל.

 רָאָה אֶת רִבּוֹ עוֹבֵר עַל דִּבְרֵי תּוֹרָה, אוֹמֵר לוֹ לִמַּדְתָּנוּ רַבֵּנוּ כָּךְ וְכָּךְ.
וְכָל זְמָן שֶׁמַּזְכִּיר שְׁמוּעָה בְּפָנָיו, אוֹמֵר לוֹ כָּךְ לִמַּדְתָּנוּ רַבֵּנוּ.
וְאַל יֹאמַר דָּבָר שֶׁלֹּא שָׁמַע מֵרִבּוֹ, עַד שֶׁיַּזְכִּיר שֵׁם אוֹמְרוֹ.
וּכְשֶׁיָּמוּת רִבּוֹ--קוֹרֵעַ כָּל בְּגָדָיו, עַד שְׁהוּא מְגַלֶּה אֶת לִבּוֹ; וְאֵינוּ מְאַחֶה, לְעוֹלָם.

בַּמֶּה דְּבָרִים אֲמוּרִים, בְּרִבּוֹ מֻבְהָק שֶׁלָּמַד מִמֶּנּוּ רֹב חָכְמָתוֹ.
אֲבָל אִם לֹא לָמַד מִמֶּנּוּ רֹב חָכְמָתוֹ--הֲרֵי זֶה תַּלְמִיד חָבֵר, וְאֵינוּ חַיָּב בִּכְבוֹדוֹ בְּכָל הַדְּבָרִים הָאֵלּוּ; אֲבָל עוֹמֵד מִלְּפָנָיו, וְקוֹרֵעַ עָלָיו כְּשֵׁם שְׁהוּא קוֹרֵעַ עַל כָּל הַמֵּתִים שְׁהוּא מִתְאַבֵּל עֲלֵיהֶן.

אַפִלּוּ לֹא לָמַד מִמֶּנּוּ אֵלָא דָּבָר אֶחָד, בֵּין קָטָן בֵּין גָּדוֹל--עוֹמֵד מִלְּפָנָיו, וְקוֹרֵעַ עָלָיו.
וְכָל תַּלְמִיד חֲכָמִים שֶׁדֵּעוֹתָיו מְכֻוָּנוֹת--אֵינוּ מְדַבֵּר בִּפְנֵי מִי שְׁהוּא גָּדוֹל מִמֶּנּוּ בְּחָכְמָה, אַף עַל פִּי שֶׁלֹּא לָמַד מִמֶּנּוּ כְּלוּם.

 הָרָב הַמֻּבְהָק שֶׁרָצָה לִמְחֹל עַל כְּבוֹדוֹ בְּכָל הַדְּבָרִים הָאֵלּוּ, אוֹ בְּאֶחָד מֵהֶן, לְכָל תַּלְמִידָיו, אוֹ לְאֶחָד מֵהֶן--הָרְשׁוּת בְּיָדוֹ.
וְאַף עַל פִּי שֶׁמָּחַל, חַיָּב הַתַּלְמִיד לְהַדְּרוֹ, וְאַפִלּוּ בְּשָׁעָה שֶׁמָּחַל.

 כְּשֵׁם שֶׁהַתַּלְמִידִים חַיָּבִין בִּכְבוֹד הָרָב, כָּךְ הָרָב צָרִיךְ לְכַבַּד אֶת תַּלְמִידָיו וּלְקָרְבָן: כָּךְ אָמְרוּ חֲכָמִים, יְהִי כְּבוֹד תַּלְמִידָךְ חַבִּיב עָלֶיךָ, כְּשֶׁלַּחֲבֵרָךְ.
וְצָרִיךְ אָדָם לְהִזָּהֵר בְּתַלְמִידָיו, וּלְאָהֳבָן, שְׁהֶם הַבָּנִים הַמְּהַנִּין בָּעוֹלָם הַזֶּה, וְלָעוֹלָם הַבָּא.

 הַתַּלְמִידִים מוֹסִיפִין חָכְמַת הָרָב, וּמַרְחִיבִין לִבּוֹ.
אָמְרוּ חֲכָמִים, הַרְבֵּה חָכְמָה לָמַדְתִּי מֵחֲבֵרַי יָתֵר מֵרִבּוֹתַי, וּמִתַּלְמִידַי יָתֵר מִכֻּלָּם; וּכְשֵׁם שֶׁעֵץ קָטָן מַדְלִיק אֶת הַגָּדוֹל, כָּךְ תַּלְמִיד קָטָן מְחַדֵּד אֶת הָרָב, עַד שֶׁיּוֹצִיא מִמֶּנּוּ בִּשְׁאֵלוֹתָיו, חָכְמָה מְפֹאָרָה.

הִלְכּוֹת תַּלְמוּד תּוֹרָה פֵּרֶק ו 
כָּל תַּלְמִיד חֲכָמִים--מִצְוָה לְהַדְּרוֹ, וְאַף עַל פִּי שְׁאֵינוּ רִבּוֹ: שֶׁנֶּאֱמָר "מִפְּנֵי שֵׂיבָה תָּקוּם, וְהָדַרְתָּ פְּנֵי זָקֵן" , זֶה שֶׁקָּנָה חָכְמָה.
וּמֵאֵימָתַי חַיָּבִין לַעֲמֹד מִפְּנֵי הֶחָכָם--מִשֶּׁיִּקְרַב מִמֶּנּוּ בְּאַרְבַּע אַמּוֹת, עַד שֶׁיַּעֲבֹר מִכְּנֶגֶד פָּנָיו.

אֵין עוֹמְדִין מִפָּנָיו לֹא בְּבֵית הַמֶּרְחֵץ, וְלֹא בְּבֵית הַכִּסֵּא--שֶׁנֶּאֱמָר "תָּקוּם, וְהָדַרְתָּ" , קִימָה שֶׁיֵּשׁ בָּהּ הִדּוּר.
וְאֵין בַּעֲלֵי אֻמָּנִיּוֹת חַיָּבִין לַעֲמֹד מִפְּנֵי תַּלְמִידֵי חֲכָמִים, בְּשָׁעָה שֶׁעוֹסְקִין בִּמְלַאכְתָּן: שֶׁנֶּאֱמָר "תָּקוּם, וְהָדַרְתָּ"--מַה הִדּוּר שְׁאֵין בּוֹ חֶסְרוֹן כִּיס, אַף קִימָה שְׁאֵין בָּהּ חֶסְרוֹן כִּיס.

וּמְנַיִן שֶׁלֹּא יַעֲצִים עֵינָיו מִן הֶחָכָם, כְּדֵי שֶׁלֹּא יִרְאֵהוּ עַד שֶׁלֹּא יַעֲמֹד מִפָּנָיו: תִּלְמֹד לוֹמַר "וְיָרֵאתָ מֵּאֱלֹהֶיךָ" --הַא כָּל דָּבָר שְׁהוּא מָסוּר לַלֵּב, נֶאֱמָר בּוֹ "וְיָרֵאתָ מֵּאֱלֹהֶיךָ" .

 אֵין רָאוּי לֶחָכָם שֶׁיַּטְרִיחַ עַל הָעָם, וִיכַוַּן עַצְמוֹ לָהֶן כְּדֵי שֶׁיַּעַמְדוּ מִפָּנָיו, אֵלָא יֵלֵךְ בְּדֶרֶךְ קְצָרָה וּמִתְכַּוֵּן שֶׁלֹּא יִרְאֶה אוֹתוֹ אֶחָד, כְּדֵי שֶׁלֹּא יַטְרִיחוֹ לַעֲמֹד.
וְהַחֲכָמִים הָיוּ מַקִּיפִין, וְהוֹלְכִין בַּדֶּרֶךְ הַחִיצוֹנָה שְׁאֵין מַכִּירֵיהֶן מְצוּיִין שָׁם, כְּדֵי שֶׁלֹּא יַטְרִיחוּ.

 רוֹכֵב, הֲרֵי הוּא כִּמְהַלֵּךְ, וּכְשֵׁם שֶׁעוֹמְדִין מִפְּנֵי הַמְּהַלֵּךְ, כָּךְ עוֹמְדִין מִפְּנֵי הָרוֹכֵב.
שְׁלוֹשָׁה שֶׁהָיוּ מְהַלְּכִין בַּדֶּרֶךְ--הָרָב בָּאֶמְצָע, גָּדוֹל מִיְּמִינוֹ, וְקָטָן מִשְּׂמֹאלוֹ.

הָרוֹאֶה חָכָם--אֵינוּ עוֹמֵד מִלְּפָנָיו, עַד שֶׁיַּגִּיעַ לוֹ לְאַרְבַּע אַמּוֹת; וְכֵיוָן שֶׁעָבַר, יֵשֵׁב.
רָאָה אָב בֵּית דִּין, עוֹמֵד מִלְּפָנָיו מִשֶּׁיִּרְאֶנּוּ מֵרָחוֹק מְלוֹא עֵינָיו; וְאֵינוּ יוֹשֵׁב, עַד שֶׁיַּעֲבֹר מֵאֲחוֹרָיו אַרְבַּע אַמּוֹת.
רָאָה אֶת הַנָּשִׂיא, עוֹמֵד מִלְּפָנָיו מְלוֹא עֵינָיו; וְאֵינוּ יוֹשֵׁב עַד שֶׁיֵּשֵׁב בִּמְקוֹמוֹ, אוֹ עַד שֶׁיִּתְכַּסֶּה מֵעֵינָיו.
וְהַנָּשִׂיא שֶׁמָּחַל עַל כְּבוֹדוֹ, כְּבוֹדוֹ מָחוּל.

כְּשֶׁהַנָּשִׂיא נִכְנָס, כָּל הָעָם עוֹמְדִין; וְאֵינָן יוֹשְׁבִין, עַד שֶׁיֹּאמַר לָהֶם שְׁבוּ.
כְּשֶׁאָב בֵּית דִּין נִכְנָס, עוֹשִׂין לוֹ שְׁתֵּי שׁוּרוֹת עוֹמְדִין מִכָּאן וּמִכָּאן, עַד שֶׁנִּכְנַס וְיָשַׁב בִּמְקוֹמוֹ, וּשְׁאָר הָעָם יוֹשְׁבִין בִּמְקוֹמָן.
חָכָם שֶׁנִּכְנָס, כָּל שֶׁיַּגִּיעַ לוֹ בְּאַרְבַּע אַמּוֹת עוֹמֵד מִלְּפָנָיו, אֶחָד עוֹמֵד וְאֶחָד יוֹשֵׁב, עַד שֶׁנִּכְנַס וְיָשַׁב בִּמְקוֹמוֹ.

בְּנֵי חֲכָמִים וְתַלְמִידֵי חֲכָמִים--בִּזְמָן שֶׁהָרַבִּים צְרִיכִין לָהֶם, מְקַפְּצִין עַל רָאשֵׁי הָעָם וְנִכְנָסִין לִמְקוֹמָן.
וְאֵין שְׁבָח לְתַלְמִיד חֲכָמִים, שֶׁיִּכָּנֵס בָּאַחֲרוֹנָה; יָצָא לְצֹרֶךְ, חוֹזֵר לִמְקוֹמוֹ.

בְּנֵי חֲכָמִים--בִּזְמָן שֶׁיֵּשׁ בָּהֶן דַּעַת לִשְׁמֹעַ, הוֹפְכִין פְּנֵיהֶן כְּלַפֵּי אֲבִיהֶן; אֵין בָּהֶן דַּעַת לִשְׁמֹעַ, הוֹפְכִין פְּנֵיהֶן כְּלַפֵּי הָעָם.
תַּלְמִיד שְׁהוּא יוֹשֵׁב לִפְנֵי רִבּוֹ תָּמִיד, אֵינוּ רַשָּׁאי לַעֲמֹד מִלְּפָנָיו אֵלָא שַׁחְרִית וְעַרְבִּית בִּלְבָד, שֶׁלֹּא יְהֶא כְּבוֹדוֹ מְרֻבֶּה, מִכְּבוֹד שָׁמַיִם.

 מִי שְׁהוּא זָקֵן מֻפְלָג בְּזִקְנָה--אַף עַל פִּי שְׁאֵינוּ חָכָם, עוֹמְדִין לְפָנָיו; וְאַפִלּוּ הֶחָכָם שְׁהוּא יֶלֶד, עוֹמֵד בִּפְנֵי הַזָּקֵן הַמֻּפְלָג בְּזִקְנָה, וְאֵינוּ חַיָּב לַעֲמֹד מְלוֹא קוֹמָתוֹ, אֵלָא כְּדֵי לְהַדְּרוֹ.
וְאַפִלּוּ זָקֵן גּוֹי, מְהַדְּרִין אוֹתוֹ בִּדְבָרִים וְנוֹתְנִין לוֹ יָד לְסָמְכוֹ--שֶׁנֶּאֱמָר "מִפְּנֵי שֵׂיבָה תָּקוּם" , כָּל שֵׂיבָה בְּמַשְׁמָע.

 תַּלְמִידֵי חֲכָמִים--אֵינָן יוֹצְאִין לַעֲשׂוֹת בְּעַצְמָן עִם כָּל הַקָּהָל בְּבִנְיָן וַחֲפִירָה שֶׁלַּמְּדִינָה וְכַיּוֹצֶא בָּהֶן, כְּדֵי שֶׁלֹּא יִתְבַּזּוּ בִּפְנֵי עַמֵּי הָאָרֶץ.
וְאֵין גּוֹבִין מֵהֶן לְבִנְיַן הַחוֹמוֹת וְתִקּוּן הַשְּׁעָרִים וּשְׂכַר הַשּׁוֹמְרִים וְכַיּוֹצֶא בָּהֶן, וְלֹא לִתְשׁוּרַת הַמֶּלֶךְ.
וְאֵין מְחַיְּבִין אוֹתָן לִתֵּן הַמַּס, בֵּין מַס שְׁהוּא קָצוּב עַל בְּנֵי הָעִיר בֵּין מַס שְׁהוּא קָצוּב עַל כָּל אִישׁ וְאִישׁ, שֶׁנֶּאֱמָר "גַּם כִּי-יִתְנוּ בַגּוֹיִם, עַתָּה אֲקַבְּצֵם; וַיָּחֵלּוּ מְּעָט, מִמַּשָּׂא מֶלֶךְ וְשָׂרִים" .

וְכֵן אִם הָיְתָה סְחוֹרָה לְתַלְמִיד חֲכָמִים, מַנִּיחִין אוֹתוֹ לִמְכֹּר תְּחִלָּה; וְאֵין מַנִּיחִין אֶחָד מִבְּנֵי הַשּׁוּק לִמְכֹּר, עַד שֶׁיִּמְכֹּר הוּא.
וְכֵן אִם הָיָה לוֹ דִּין, וְהָיָה עוֹמֵד בִּכְלַל בַּעֲלֵי דִּינִין הַרְבֵּה--מַקְדִּימִין אוֹתוֹ וּמוֹשִׁיבִין אוֹתוֹ.

 עָווֹן גָּדוֹל הוּא לְבַזּוֹת אֶת הַחֲכָמִים, אוֹ לִשְׂנֹא אוֹתָן: לֹא חָרְבָה יְרוּשָׁלַיִם, עַד שֶׁבִּזּוּ בָּהּ תַּלְמִידֵי חֲכָמִים--שֶׁנֶּאֱמָר "וַיִּהְיוּ מַלְעִבִים, בְּמַלְאֲכֵי הָאֱלֹהִים, וּבוֹזִים דְּבָרָיו, וּמִתַּעְתְּעִים בִּנְבִאָיו" , כְּלוֹמַר בּוֹזִים מְלַמְּדֵי דְּבָרָיו.
וְכֵן זֶה שֶׁאָמְרָה תּוֹרָה, "אִם-בְּחֻקֹּתַי תִּמְאָסוּ" --מְלַמְּדֵי חֻקּוֹתַי תִּמְאֲסוּ.
וְכָל הַמְּבַזֶּה אֶת הַחֲכָמִים--אֵין לוֹ חֵלֶק לָעוֹלָם הַבָּא, וַהֲרֵי הוּא בִּכְלַל "כִּי דְבַר-ה' בָּזָה" .

 אַף עַל פִּי שֶׁהַמְּבַזֶּה אֶת הַחֲכָמִים, אֵין לוֹ חֵלֶק לָעוֹלָם הַבָּא--אִם בָּאוּ עֵדִים שֶׁבִּזָּהוּ, אַפִלּוּ בִּדְבָרִים--חַיָּב נִדּוּי, וּמְנַדִּין אוֹתוֹ בֵּית דִּין בָּרַבִּים, וְקוֹנְסִין אוֹתוֹ לִיטְרָה זָהָב בְּכָל מָקוֹם, וְנוֹתְנִין אוֹתָהּ לֶחָכָם.
וְהַמְּבַזֶּה אֶת הֶחָכָם בִּדְבָרִים, אַפִלּוּ לְאַחַר מִיתָה--מְנַדִּין אוֹתוֹ בֵּית דִּין, וְהֶם מַתִּירִין אוֹתוֹ כְּשֶׁיַּחְזֹר בִּתְשׁוּבָה; אֲבָל אִם הָיָה הֶחָכָם חַי--אֵין מַתִּירִין לוֹ, עַד שֶׁיְּרַצֶּה זֶה שֶׁנִּדּוּהוּ בִּשְׁבִילוֹ.

וְכֵן הֶחָכָם עַצְמוֹ, מְנַדֶּה לִכְבוֹדוֹ לְעַם הָאָרֶץ שֶׁהִפְקִיר בּוֹ, וְאֵינוּ צָרִיךְ לֹא עֵדִים, וְלֹא הַתְרָאָה; וְאֵין מַתִּירִין לוֹ, עַד שֶׁיְּרַצֶּה אֶת הֶחָכָם.
וְאִם מֵת הֶחָכָם, בָּאִין שְׁלוֹשָׁה וּמַתִּירִין לוֹ.
וְאִם רָצָה הֶחָכָם לִמְחֹל לוֹ וְלֹא נִדָּהוּ, הָרְשׁוּת בְּיָדוֹ.

 הָרָב שֶׁנִּדָּה לִכְבוֹדוֹ, חַיָּבִין כָּל תַּלְמִידָיו לִנְהֹג נִדּוּי בַּמְּנֻדֶּה; אֲבָל תַּלְמִיד שֶׁנִּדָּה לִכְבוֹד עַצְמוֹ, אֵין הָרָב חַיָּב לִנְהֹג בּוֹ נִדּוּי, אֲבָל כָּל הָעָם, חַיָּבִין לִנְהֹג בּוֹ נִדּוּי.
וְכֵן מְנֻדֶּה לַנָּשִׂיא, מְנֻדֶּה לְכָל יִשְׂרָאֵל; מְנֻדֶּה לְכָל יִשְׂרָאֵל, אֵינוּ מְנֻדֶּה לַנָּשִׂיא.
מְנֻדֶּה לְעִירוֹ, מְנֻדֶּה לְעִיר אַחֶרֶת; מְנֻדֶּה לְעִיר אַחֶרֶת, אֵינוּ מְנֻדֶּה לְעִירוֹ.

 בַּמֶּה דְּבָרִים אֲמוּרִים, בְּמִי שֶׁנִּדּוּהוּ מִפְּנֵי שֶׁבִּזָּה תַּלְמִידֵי חֲכָמִים.
אֲבָל מִי שֶׁנִּדּוּהוּ עַל שְׁאָר דְּבָרִים שֶׁחַיָּבִין עֲלֵיהֶם נִדּוּי--אַפִלּוּ נִדָּהוּ קָטָן שֶׁבְּיִשְׂרָאֵל, חַיָּב הַנָּשִׂיא וְכָל יִשְׂרָאֵל לִנְהֹג בּוֹ נִדּוּי, עַד שֶׁיַּחְזֹר בִּתְשׁוּבָה מִדָּבָר שֶׁנִּדּוּהוּ בִּשְׁבִילוֹ, וְיַתִּירוּ לוֹ.

עַל אַרְבָּעָה וְעֶשְׂרִים דְּבָרִים מְנַדִּין אֶת הָאָדָם, בֵּין אִישׁ בֵּין אִשָּׁה; וְאֵלּוּ הֶן: הַמְּבַזֶּה אֶת הֶחָכָם, וְאַפִלּוּ לְאַחַר מוֹתוֹ; הַמְּבַזֶּה שְׁלִיחַ בֵּית דִּין; הַקּוֹרֶא לַחֲבֵרוֹ עֶבֶד; הַמְּזַלְזֵל בְּדָבָר אֶחָד מִדִּבְרֵי סוֹפְרִים, וְאֵין צָרִיךְ לוֹמַר בְּדִבְרֵי תּוֹרָה; מִי שֶׁשָּׁלְחוּ לוֹ בֵּית דִּין וְקָבְעוּ לוֹ זְמָן, וְלֹא בָא; מִי שֶׁלֹּא קִבַּל עָלָיו אֶת הַדִּין, מְנַדִּין אוֹתוֹ עַד שֶׁיִּתֵּן; מִי שֶׁיֵּשׁ בִּרְשׁוּתוֹ דָּבָר הַמַּזִּיק, כְּגוֹן כֶּלֶב רָע אוֹ סֻלָּם רָעוּעַ, מְנַדִּין אוֹתוֹ עַד שֶׁיָּסִיר הֶזֵּקוֹ; הַמּוֹכֵר קַרְקָע שֶׁלּוֹ לַגּוֹי, מְנַדִּין אוֹתוֹ עַד שֶׁיְּקַבַּל עָלָיו כָּל אֹנֶס שֶׁיָּבוֹא מִן הַגּוֹי לְיִשְׂרָאֵל חֲבֵרוֹ בַּעַל הַמְּצָר; הַמֵּעִיד עַל יִשְׂרָאֵל בְּעַרְכָּאוֹת שֶׁלַּגּוֹיִים וְהוֹצִיא מִמֶּנּוּ בְּעֵדוּתוֹ מָמוֹן שֶׁלֹּא כְּדִין יִשְׂרָאֵל, מְנַדִּין אוֹתוֹ עַד שֶׁיְּשַׁלַּם; טַבָּח כּוֹהֵן שְׁאֵינוּ מַפְרִישׁ הַמַּתָּנוֹת וְנוֹתְנָן לְכוֹהֵן אַחֵר, מְנַדִּין אוֹתוֹ עַד שֶׁיִּתֵּן; הַמְּחַלֵּל יוֹם טוֹב שֵׁנִי שֶׁלַּגָּלִיּוֹת, אַף עַל פִּי שְׁהוּא מִנְהָג; הָעוֹשֶׂה מְלָאכָה בְּעֶרֶב הַפֶּסַח אַחַר חֲצוֹת; הַמַּזְכִּיר שֵׁם שָׁמַיִם לְבַטָּלָה, אוֹ לִשְׁבוּעָה בְּדִבְרֵי הֲבָאי; הַמֵּבִיא אֶת הָרַבִּים לִידֵי חִלּוּל הַשֵּׁם; הַמֵּבִיא אֶת הָרַבִּים לִידֵי אֲכִילַת קֳדָשִׁים בַּחוּץ; הַמְּחַשֵּׁב שָׁנִים וְקוֹבֵעַ חֳדָשִׁים בְּחוּצָה לָאָרֶץ; הַמַּכְשִׁיל אֶת הָעִוֵּר; הַמְּעַכֵּב אֶת הָרַבִּים מִלַּעֲשׂוֹת מִצְוָה; טַבָּח שֶׁיָּצַאת טְרֵיפָה מִתַּחַת יָדוֹ; טַבָּח שֶׁלֹּא בָדַק סַכִּינוֹ לִפְנֵי חָכָם; הַמַּקְשֶׁה עַצְמוֹ לַדַּעַת; מִי שֶׁגֵּרַשׁ אֶת אִשְׁתּוֹ, וְעָשָׂה בֵּינוֹ וּבֵינָהּ שֻׁתָּפוּת אוֹ מַשָּׂא וּמַתָּן, הַמְּבִיאִין לָהֶן לְהִזָּקֵק זֶה לְזֶה, כְּשֶׁיָּבוֹאוּ שְׁנֵיהֶן לְבֵית דִּין מְנַדִּין אוֹתָן; חָכָם שֶׁשְּׁמוּעָתוֹ רָעָה; הַמְּנַדֶּה מִי שְׁאֵינוּ חַיָּב נִדּוּי.

הִלְכּוֹת תַּלְמוּד תּוֹרָה פֵּרֶק ז 
חָכָם זָקֵן בְּחָכְמָה, וְכֵן נָשִׂיא אוֹ אָב בֵּית דִּין, שֶׁסָּרַח--אֵין מְנַדִּין אוֹתוֹ בְּפַרְהֶסְיָה לְעוֹלָם, אֵלָא אִם כֵּן עָשָׂה כְּיָרָבְעָם בֶּן נְבָט וַחֲבֵרָיו.
אֲבָל כְּשֶׁחָטָא שְׁאָר חַטָּאוֹת, מַלְקִין אוֹתוֹ בְּצִנְעָה: שֶׁנֶּאֱמָר "וְכָשַׁלְתָּ הַיּוֹם, וְכָשַׁל גַּם-נָבִיא עִמְּךָ לָיְלָה" --אַף עַל פִּי שֶׁכָּשַׁל, כַּסֵּהוּ כַּלַּיְלָה.
וְאוֹמְרִין לוֹ, הִכָּבֵד וְשֵׁב בְּבֵיתָךְ.

וְכֵן כָּל תַּלְמִיד חֲכָמִים שֶׁנִּתְחַיַּב נִדּוּי--אָסוּר לְבֵית דִּין לִקְפֹּץ וּלְנַדּוֹתוֹ בִּמְהֵרָה, אֵלָא בּוֹרְחִין מִדָּבָר זֶה וְנִשְׁמָטִין מִמֶּנּוּ.
וַחֲסִידֵי הַחֲכָמִים הָיוּ מִשְׁתַּבְּחִין, שֶׁלֹּא נִמְנוּ מֵעוֹלָם לְנַדּוֹת תַּלְמִיד חֲכָמִים, אַף עַל פִּי שֶׁנִּמְנִין לְהַלְקוֹתוֹ, אִם נִתְחַיַּב מַלְקוּת; וְאַפִלּוּ מַכַּת מַרְדּוּת, נִמְנִין עָלָיו לְהַכּוֹתוֹ.

 וְכֵיצַד הוּא הַנִּדּוּי, אוֹמְרִין פְּלוֹנִי בְּשַׁמְתָּא; וְאִם נִדּוּהוּ בְּפָנָיו, אוֹמְרִין פְּלוֹנִי זֶה.
וְהַחֵרֶם, אוֹמְרִין פְּלוֹנִי מֻחְרָם.
וְאָרוּר, בּוֹ אָלָה, בּוֹ שְׁבוּעָה, בּוֹ נִדּוּי.

 וְכֵיצַד מַתִּירִין הַנִּדּוּי אוֹ הַחֵרֶם--אוֹמְרִין לוֹ, שָׁרוּי לָךְ וּמָחוּל לָךְ; וְאִם הִתִּירוּהוּ שֶׁלֹּא בְּפָנָיו, אוֹמְרִין פְּלוֹנִי שָׁרוּי לוֹ וּמָחוּל לוֹ.

 מַה הוּא הַמִּנְהָג שֶׁיִּנְהֹג הַמְּנֻדֶּה בְּעַצְמוֹ, וְשֶׁנּוֹהֲגִין עִמּוֹ--מְנֻדֶּה אָסוּר לְסַפַּר וּלְכַבַּס כְּאָבֵל, כָּל יְמֵי נִדּוּיוֹ.
וְאֵין מְזָמְנִין עָלָיו, וְלֹא כּוֹלְלִין אוֹתוֹ בַּעֲשָׂרָה לְכָל דָּבָר שֶׁצָּרִיךְ עֲשָׂרָה; וְלֹא יוֹשְׁבִין עִמּוֹ, בְּאַרְבַּע אַמּוֹת.
אֲבָל שׁוֹנֶה הוּא לַאֲחֵרִים, וְשׁוֹנִין לוֹ; וְנִשְׂכָּר, וְשׂוֹכֵר.
וְאִם מֵת בְּנִדּוּיוֹ--בֵּית דִּין שׁוֹלְחִין וּמַנִּיחִין אֶבֶן עַל אֲרוֹנוֹ, כְּלוֹמַר שְׁהֶן רוֹגְמִין אוֹתוֹ, לְפִי שְׁהוּא מֻבְדָּל מִן הַצִּבּוּר; וְאֵין צָרִיךְ לוֹמַר שְׁאֵין מַסְפִּידִין אוֹתוֹ, וְאֵין מְלַוִּין אֶת מִטָּתוֹ.

 יָתֵר עָלָיו הַמֻּחְרָם--שְׁאֵינוּ שׁוֹנֶה לַאֲחֵרִים, וְאֵין שׁוֹנִין לוֹ; אֲבָל שׁוֹנֶה הוּא לְעַצְמוֹ, כְּדֵי שֶׁלֹּא יִשְׁכַּח תַּלְמוּדוֹ.
וְאֵינוּ נִשְׂכָּר, וְאֵין נִשְׂכָּרִין לוֹ; וְאֵין נוֹשְׂאִין וְנוֹתְנִין עִמּוֹ, וְאֵין מִתְעַסְּקִין עִמּוֹ, אֵלָא מְעַט עֲסָק, כְּדֵי פַּרְנָסָתוֹ.

 מִי שֶׁיָּשַׁב בְּנִדּוּיוֹ שְׁלוֹשִׁים יוֹם, וְלֹא בִקַּשׁ לְהַתִּירוֹ--מְנַדִּין אוֹתוֹ שְׁנִיָּה; יָשַׁב שְׁלוֹשִׁים יוֹם אֲחֵרִים, וְלֹא בִקַּשׁ לְהַתִּירוֹ--מַחְרִימִין אוֹתוֹ.

 בְּכַמָּה מַתִּירִין הַנִּדּוּי אוֹ הַחֵרֶם--בִּשְׁלוֹשָׁה, אַפִלּוּ הִדְיוֹטוֹת; וְיָחִיד מֻמְחֶה, מַתִּיר הַנִּדּוּי לְבַדּוֹ.
וְיֵשׁ לַתַּלְמִיד לְהַתִּיר הַנִּדּוּי אוֹ הַחֵרֶם, וְאַפִלּוּ בִּמְקוֹם הָרָב.

שְׁלוֹשָׁה שֶׁנִּדּוּ וְהָלְכוּ לָהֶן, וְחָזַר זֶה מִדָּבָר שֶׁנִּדּוּהוּ בִּגְלָלוֹ--בָּאִין שְׁלוֹשָׁה אֲחֵרִים, וּמַתִּירִין לוֹ.
מִי שֶׁלֹּא יָדַע מִי נִדָּהוּ, יֵלֵךְ אֵצֶל הַנָּשִׂיא וְיַתִּיר לוֹ נִדּוּיוֹ.

 נִדּוּי עַל תְּנָאי, אַפִלּוּ מִפִּי עַצְמוֹ--צָרִיךְ הֲפָרָה.
תַּלְמִיד חֲכָמִים שֶׁנִּדָּה עַצְמוֹ, וְאַפִלּוּ נִדָּה עַצְמוֹ עַל דַּעַת פְּלוֹנִי, וְאַפִלּוּ עַל דָּבָר שֶׁחַיָּב עָלָיו נִדּוּי--הֲרֵי זֶה מֵפֵר לְעַצְמוֹ.

 מִי שֶׁנִּדּוּהוּ בַּחֲלוֹם, אַפִלּוּ יָדַע מִי נִדָּהוּ--צָרִיךְ עֲשָׂרָה בְּנֵי אָדָם שֶׁשּׁוֹנִין הֲלָכוֹת, לְהַתִּירוֹ מִנִּדּוּיוֹ; וְאִם לֹא מָצָא, טוֹרֵחַ אַחֲרֵיהֶם עַד פַּרְסָה.
לֹא מָצָא, מַתִּירִין לוֹ עֲשָׂרָה שֶׁשּׁוֹנִין מִשְׁנָה; לֹא מָצָא, מַתִּירִין לוֹ מִי שֶׁיּוֹדְעִין לִקְרוֹת בַּתּוֹרָה; לֹא מָצָא, מַתִּירִין לוֹ אַפִלּוּ עֲשָׂרָה שְׁאֵינָן יוֹדְעִין לִקְרוֹת.
לֹא מָצָא בִּמְקוֹמוֹ עֲשָׂרָה, מַתִּירִין לוֹ אַפִלּוּ שְׁלוֹשָׁה.

 מִי שֶׁנִּדּוּהוּ בְּפָנָיו, אֵין מַתִּירִין לוֹ אֵלָא בְּפָנָיו; נִדּוּהוּ שֶׁלֹּא בְּפָנָיו, מַתִּירִין לוֹ בֵּין בְּפָנָיו בֵּין שֶׁלֹּא בְּפָנָיו.
וְאֵין בֵּין נִדּוּי לַהֲפָרָה כְּלוּם, אֵלָא מְנַדִּין וּמַתִּירִין בְּרֶגַע אֶחָד, כְּשֶׁיַּחְזֹר הַמְּנֻדֶּה לַמּוּטָב.
וְאִם רָאוּ בֵּית דִּין לְהַנִּיחַ זֶה בְּנִדּוּיוֹ כַּמָּה שָׁנִים, מַנִּיחִין כְּפִי רִשְׁעוֹ.

וְכֵן אִם רָאוּ בֵּית דִּין לְהַחְרִים לְזֶה לְכַתְּחִלָּה, וּלְהַחְרִים מִי שֶׁאוֹכֵל עִמּוֹ וְשׁוֹתֶה עִמּוֹ אוֹ מִי שֶׁיַּעֲמֹד עִמּוֹ בְּאַרְבַּע אַמּוֹת--מַחְרִימִין כְּדֵי לְיַסְּרוֹ, וּכְדֵי לַעֲשׂוֹת סְיָג לַתּוֹרָה עַד שֶׁלֹּא יִפְרְצוּהָ הַחַטָּאִים.

אַף עַל פִּי שֶׁיֵּשׁ רְשׁוּת לֶחָכָם לְנַדּוֹת לִכְבוֹדוֹ, אֵינוּ שְׁבָח לְתַלְמִיד חֲכָמִים לְהַנְהִיג עַצְמוֹ בְּדָבָר זֶה, אֵלָא מַעֲלִים אָזְנָיו מִדִּבְרֵי עַמֵּי הָאָרֶץ, וְלֹא יָשִׁית לִבּוֹ לָהֶן--כְּעִנְיַן שֶׁאָמַר שְׁלֹמֹה בְּחָכְמָתוֹ, "גַּם לְכָל-הַדְּבָרִים אֲשֶׁר יְדַבֵּרוּ, אַל-תִּתֵּן לִבֶּךָ" .

וְכֵן הָיָה דֶּרֶךְ חֲסִידִים הָרִאשׁוֹנִים--שׁוֹמְעִין חֶרְפָּתָן, וְאֵינָן מְשִׁיבִין; וְלֹא עוֹד, אֵלָא שֶׁמּוֹחֲלִין לַמְּחָרֵף וְסוֹלְחִין לוֹ.
וַחֲכָמִים גְּדוֹלִים הָיוּ מִשְׁתַּבְּחִין בְּמַעֲשֵׂיהֶן הַנָּאִים, וְאוֹמְרִין שֶׁמֵּעוֹלָם לֹא נִדּוּ אָדָם וְלֹא הִחְרִימוּהוּ לִכְבוֹדָן.
וְזוֹ הִיא דַּרְכָּם שֶׁלְּתַלְמִידֵי חֲכָמִים, שֶׁרָאוּי לֵילֵךְ בָּהּ.

בַּמֶּה דְּבָרִים אֲמוּרִים, בְּשֶׁבִּזּוּהוּ אוֹ חֵרְפוּהוּ בַּסֵּתֶר.
אֲבָל תַּלְמִיד חֲכָמִים שֶׁבִּזָּהוּ אוֹ חֵרְפוֹ אָדָם בְּפַרְהֶסְיָה, אָסוּר לוֹ לִמְחֹל עַל כְּבוֹדוֹ.
וְאִם מָחַל--נֶעְנָשׁ, מִפְּנֵי שֶׁזֶּה בִּזְיוֹן תּוֹרָה: אֲבָל נוֹקֵם וְנוֹטֵר הַרְבֵּה כַּנָּחָשׁ, עַד שֶׁיְּבַקַּשׁ מִמֶּנּוּ מְחִילָה; וְיִסְלַח לוֹ.

הִלְכּוֹת עֲבוֹדָה זָרָה וְחֻקּוֹת הַגּוֹיִים 
יֵשׁ בִּכְלָלָן אַחַת וַחֲמִשִּׁים מִצְווֹת--שְׁתֵּי מִצְווֹת עֲשֵׂה, וְתֵשַׁע וְאַרְבָּעִים מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִפְנוֹת אַחַר עֲבוֹדָה זָרָה; שֶׁלֹּא לָתוּר אַחַר הִרְהוּר הַלֵּב וּרְאִיַּת הָעֵינַיִם; שֶׁלֹּא לְגַדַּף; שֶׁלֹּא יַעֲבֹד אוֹתָהּ כְּדֶרֶךְ עֲבוֹדָתָהּ; שֶׁלֹּא יִשְׁתַּחֲוֶה לָהּ; שֶׁלֹּא לַעֲשׂוֹת פֶּסֶל לְעַצְמוֹ; שֶׁלֹּא לַעֲשׂוֹת פֶּסֶל אַפִלּוּ לַאֲחֵרִים; שֶׁלֹּא לַעֲשׂוֹת צוּרוֹת אַפִלּוּ לְנוֹאי; שֶׁלֹּא לְהַדִּיחַ אֲחֵרִים אַחֲרֶיהָ; לִשְׂרֹף עִיר הַנִּדַּחַת; שֶׁלֹּא לִבְנוֹתָהּ; שֶׁלֹּא לֵהָנוֹת מִכָּל מְמוֹנָהּ; שֶׁלֹּא לְהַסִּית יָחִיד לְעָבְדָהּ; שֶׁלֹּא לֶאֱהֹב הַמַּסִּית; שֶׁלֹּא לַעֲזֹב שִׂנְאָתוֹ; שֶׁלֹּא לְהַצִּילוֹ; שֶׁלֹּא לְלַמַּד עָלָיו זְכוּת; שֶׁלֹּא יִמָּנַע מִלְּלַמַּד עָלָיו חוֹבָה; שֶׁלֹּא לְהִתְנַבֵּא בִּשְׁמָהּ; שֶׁלֹּא לִשְׁמֹעַ מִן הַמִּתְנַבֵּא בִּשְׁמָהּ; שֶׁלֹּא לְהִתְנַבֵּא בְּשֶׁקֶר, וְאַפִלּוּ בְּשֵׁם ה'; שֶׁלֹּא לָגוּר מֵהֲרִיגַת נְבִיא שֶׁקֶר; שֶׁלֹּא לִשָּׁבַע בְּשֵׁם עֲבוֹדָה זָרָה; שֶׁלֹּא לַעֲשׂוֹת אוֹב; שֶׁלֹּא לַעֲשׂוֹת יִדְּעוֹנִי; שֶׁלֹּא לְהַעְבִיר לַמֹּלֶךְ; שֶׁלֹּא לְהָקִים מַצֵּבָה; שֶׁלֹּא לְהִשְׁתַּחֲווֹת עַל אֶבֶן מַשְׂכִּית; שֶׁלֹּא לִטַּע אֲשֵׁרָה; לְאַבַּד עֲבוֹדָה זָרָה וְכָל הַנַּעֲשֶׂה בִּשְׁבִילָהּ; שֶׁלֹּא לֵהָנוֹת בַּעֲבוֹדָה זָרָה וּבְכָל מְשַׁמְּשֶׁיהָ; שֶׁלֹּא לֵהָנוֹת בְּצִפּוּיֵי נֶעְבָּד; שֶׁלֹּא לִכְרֹת בְּרִית לְעוֹבְדֵי עֲבוֹדָה זָרָה; שֶׁלֹּא לָחֹן עֲלֵיהֶן; שֶׁלֹּא יֵשְׁבוּ בְּאַרְצֵנוּ; שֶׁלֹּא לְהִדַּמּוֹת בְּמִנְהֲגוֹתָם וּבְמַלְבּוּשָׁם; שֶׁלֹּא לְנַחַשׁ; שֶׁלֹּא לִקְסֹם; שֶׁלֹּא לְעוֹנֵן; שֶׁלֹּא לַחְבֹּר חֶבֶר; שֶׁלֹּא לִדְרֹשׁ אֶל הַמֵּתִים; שֶׁלֹּא לִשְׁאֹל בְּאוֹב; שֶׁלֹּא לִשְׁאֹל בְּיִדְּעוֹנִי; שֶׁלֹּא לְכַשַּׁף; שֶׁלֹּא לְהַקִּיף פְּאַת רֹאשׁ; שֶׁלֹּא לְהַשְׁחִית פְּאַת זָקָן; שֶׁלֹּא יַעְדֶּה אִישׁ עֲדִי אִשָּׁה; שֶׁלֹּא תַעְדֶּה אִשָּׁה עֲדִי אִישׁ; שֶׁלֹּא לִכְתֹּב קַעֲקַע; שֶׁלֹּא לְהִתְגּוֹדֵד; שֶׁלֹּא לַעֲשׂוֹת קָרְחָה עַל מֵת.
וּבֵאוּר כָּל הַמִּצְווֹת הָאֵלּוּ בִּפְרָקִים אֵלּוּ.

הִלְכּוֹת עֲבוֹדָה זָרָה פֵּרֶק א 
בִּימֵי אֱנוֹשׁ טָעוּ בְּנֵי הָאָדָם טְעוּת גְּדוֹלָה, וְנִבְעֲרָה עֲצַת חַכְמֵי אוֹתוֹ הַדּוֹר; וֶאֱנוֹשׁ עַצְמוֹ, מִן הַטּוֹעִים.
וְזוֹ הָיְתָה טְעוּתָם: אָמְרוּ הוֹאִיל וְהָאֵל בָּרָא כּוֹכָבִים אֵלּוּ וְגַלְגַּלִּים אֵלּוּ לְהַנְהִיג אֶת הָעוֹלָם, וּנְתָנָם בַּמָּרוֹם, וְחָלַק לָהֶם כָּבוֹד, וְהֶם שַׁמָּשִׁים הַמְּשַׁמְּשִׁים לְפָנָיו--רְאוּיִים הֶם לְשַׁבְּחָם וּלְפָאֲרָם, וְלַחְלֹק לָהֶם כָּבוֹד.
וְזֶה הוּא רְצוֹן הָאֵל בָּרוּךְ הוּא, לְגַדַּל וּלְכַבַּד מִי שֶׁגִּדְּלוֹ וְכִבְּדוֹ, כְּמוֹ שֶׁהַמֶּלֶךְ רוֹצֶה לְכַבַּד עֲבָדָיו וְהָעוֹמְדִים לְפָנָיו, וְזֶה הוּא כִּבּוּדוֹ שֶׁלַּמֶּלֶךְ.

כֵּיוָן שֶׁעָלָה דָּבָר זֶה עַל לִבָּם, הִתְחִילוּ לִבְנוֹת לַכּוֹכָבִים הֵיכָלוֹת, וּלְהַקְרִיב לָהֶם קָרְבָּנוֹת, וּלְשַׁבְּחָם וּלְפָאֲרָם בִּדְבָרִים, וּלְהִשְׁתַּחֲווֹת לְמוּלָן--כְּדֵי לְהַשִּׂיג רְצוֹן הַבּוֹרֵא, בְּדַעְתָּם הָרָעָה.
וְזֶה, הָיָה עִיקַר עֲבוֹדָה זָרָה.

וְכָּךְ הֶם אוֹמְרִים עוֹבְדֶיהָ הַיּוֹדְעִים עִיקָרָהּ, לֹא שְׁהֶם אוֹמְרִים שְׁאֵין שָׁם אֱלוֹהַּ אֵלָא כּוֹכָב זֶה.
הוּא שֶׁיִּרְמְיָהוּ אוֹמֵר "מִי לֹא יִרָאֲךָ מֶלֶךְ הַגּוֹיִם, כִּי לְךָ יָאָתָה ..." --כְּלוֹמַר, הַכֹּל יוֹדְעִין שֶׁאַתָּה הוּא הָאֵל לְבַדָּךְ; אֲבָל טְעוּתָם וּכְסִילוּתָם, שֶׁמְּדַמִּין שֶׁזֶּה הַהֶבֶל רְצוֹנָךְ הוּא.

 וְאַחַר שֶׁאָרְכוּ הַיָּמִים, עָמְדוּ בִּבְנֵי אָדָם נְבִיאֵי שֶׁקֶר, וְאָמְרוּ שֶׁהָאֵל צִוָּה לָהֶם וְאָמַר לָהֶם: עִבְדוּ כּוֹכָב פְּלוֹנִי, אוֹ כָּל הַכּוֹכָבִים, וְהַקְרִיבוּ לוֹ וְנַסְּכוּ לוֹ כָּךְ וְכָּךְ, וּבְנוּ לוֹ הֵיכָל וַעֲשׂוּ צוּרָתוֹ כְּדֵי לְהִשְׁתַּחֲווֹת לָהּ--כָּל הָעָם הַנָּשִׁים וְהַקְּטַנִּים וּשְׁאָר עַם הָאָרֶץ.
וּמוֹדִיעַ לָהֶם צוּרָה שֶׁבָּדָה מִלִּבּוֹ, וְאוֹמֵר זוֹ הִיא צוּרַת הַכּוֹכָב הַפְּלוֹנִי שֶׁהוֹדִיעוּהוּ בִּנְבוּאָתוֹ.

וְהִתְחִילוּ עַל דֶּרֶךְ זוֹ לַעֲשׂוֹת צוּרוֹת בַּהֵיכָלוֹת וְתַחַת הָאִילָנוֹת וּבְרָאשֵׁי הֶהָרִים וְעַל הַגְּבָעוֹת, וּמִתְקַבְּצִים וּמִשְׁתַּחֲוִים לָהֶם; וְאוֹמְרִין לְכָל הָעָם שֶׁזּוֹ הַצּוּרָה מְטִיבָה וּמְרִיעָה, וְרָאוּי לְעָבְדָהּ וּלְיִרְאָה מִמֶּנָּה.
וְהַכּוּמָרִין אוֹמְרִין לָהֶם שֶׁבַּעֲבוֹדָה זוֹ, תִּרְבּוּ וְתַצְלִיחוּ; וְעָשׂוּ כָּךְ וְכָּךְ, וְאַל תַּעֲשׂוּ כָּךְ וְכָּךְ.

וְהִתְחִילוּ כּוֹזְבִים אֲחֵרִים, לַעֲמֹד וְלוֹמַר שֶׁהַכּוֹכָב עַצְמוֹ אוֹ הַגַּלְגַּל עַצְמוֹ אוֹ הַמַּלְאָךְ דִּבַּר עִמָּהֶם וְאָמַר לָהֶם, עִבְדוּנִי בְּכָּךְ וְכָּךְ, וְהוֹדִיעַ לָהֶם דֶּרֶךְ עֲבוֹדָתוֹ, וַעֲשׂוּ כָּךְ, וְאַל תַּעֲשׂוּ כָּךְ.
וּפָשַׁט דָּבָר זֶה בְּכָל הָעוֹלָם, לַעֲבֹד אֶת הַצּוּרוֹת בַּעֲבוֹדוֹת מְשֻׁנּוֹת זוֹ מִזּוֹ, וּלְהַקְרִיב לָהֶן, וּלְהִשְׁתַּחֲווֹת.

וְכֵיוָן שֶׁאָרְכוּ הַיָּמִים, נִשְׁתַּקַּע הַשֵּׁם הַנִּכְבָּד וְהַנּוֹרָא מִפִּי כָּל הַיְּקוּם וּמִדַּעְתָּם, וְלֹא הִכִּירוּהוּ: וְנִמְצְאוּ כָּל עַם הָאָרֶץ וְהַנָּשִׁים וְהַקְּטַנִּים, אֵינָן יוֹדְעִין אֵלָא הַצּוּרָה שֶׁלְּעֵץ וְאֶבֶן וְהַהֵיכָל שֶׁלְּבִנְיָן, שֶׁנִּתְחַנְּכוּ מִקַּטְנוּתָן לְהִשְׁתַּחֲווֹת לָהֶן וּלְעָבְדָן, וּלְהִשָּׁבַע בִּשְׁמָן.

וְהַחֲכָמִים שֶׁהָיוּ בָּהֶן כְּגוֹן הַכּוּמָרִין וְכַיּוֹצֶא בָּהֶן, מְדַמִּין שְׁאֵין שָׁם אֱלוֹהַּ אֵלָא הַכּוֹכָבִים וְהַגַּלְגַּלִּים שֶׁנַּעֲשׂוּ הַצּוּרוֹת הָאֵלּוּ בִּגְלָלָן וְלִדְמוּתָן.
אֲבָל צוּר הָעוֹלָמִים, לֹא הָיָה שָׁם מַכִּירוֹ וְלֹא יוֹדְעוֹ, אֵלָא יְחִידִים בָּעוֹלָם, כְּגוֹן חֲנוֹךְ וּמְתוּשֶׁלַח וְנוֹחַ וְשֵׁם וְעֵבֶר.
וְעַל דֶּרֶךְ זוֹ, הָיָה הָעוֹלָם מִתְגַּלְגֵּל וְהוֹלֵךְ, עַד שֶׁנֻּלַּד עַמּוּדוֹ שֶׁלָּעוֹלָם, שְׁהוּא אַבְרָהָם אָבִינוּ עָלָיו הַשָּׁלוֹם.

 כֵּיוָן שֶׁנִּגְמַל אֵיתָן זֶה, הִתְחִיל לְשׁוֹטֵט בְּדַעְתּוֹ וְהוּא קָטָן, וְלַחְשֹׁב בַּיּוֹם וּבַלַּיְלָה, וְהָיָה תָּמֵהַּ: הֵיאַךְ אִפְשָׁר שֶׁיִּהְיֶה הַגַּלְגַּל הַזֶּה נוֹהֵג תָּמִיד, וְלֹא יִהְיֶה לוֹ מַנְהִיג; וּמִי יְסַבַּב אוֹתוֹ, לְפִי שְׁאֵי אִפְשָׁר שֶׁיְּסַבַּב אֶת עַצְמוֹ.
וְלֹא הָיָה לוֹ לֹא מְלַמֵּד וְלֹא מוֹדִיעַ דָּבָר, אֵלָא מֻשְׁקָע בְּאוּר כַּשְׂדִּים בֵּין עוֹבְדֵי עֲבוֹדָה זָרָה הַטִּפְּשִׁים.

וְאָבִיו וְאִמּוֹ וְכָל הָעָם עוֹבְדִים עֲבוֹדָה זָרָה, וְהוּא הָיָה עוֹבֵד עִמָּהֶן.
וְלִבּוֹ מְשׁוֹטֵט וּמֵבִין, עַד שֶׁהִשִּׂיג דֶּרֶךְ הָאֱמֶת, וְהֵבִין קַו הַצֶּדֶק, מִדַּעְתּוֹ הַנְּכוֹנָה; וְיָדַע שֶׁיֵּשׁ שָׁם אֱלוֹהַּ אֶחָד, וְהוּא מַנְהִיג הַגַּלְגַּל, וְהוּא בָּרָא הַכֹּל, וְאֵין בְּכָל הַנִּמְצָא אֱלוֹהַּ חוּץ מִמֶּנּוּ.

וְיָדַע שֶׁכָּל הָעָם טוֹעִים, וְדָבָר שֶׁגָּרַם לָהֶם לִטְעוֹת, זֶה שֶׁעוֹבְדִים אֶת הַכּוֹכָבִים וְאֶת הַצּוּרוֹת, עַד שֶׁאָבַד הָאֱמֶת מִדַּעְתָּם; וּבֶן אַרְבָּעִים שָׁנָה, הִכִּיר אַבְרָהָם אֶת בּוֹרְאוֹ.

כֵּיוָן שֶׁהִכִּיר וְיָדַע, הִתְחִיל לְהָשִׁיב תְּשׁוּבוֹת עַל בְּנֵי אוּר כַּשְׂדִּים וְלַעֲרֹךְ דִּין עִמָּהֶם, וְלוֹמַר שְׁאֵין זוֹ דֶּרֶךְ הָאֱמֶת, שֶׁאַתֶּם הוֹלְכִים בָּהּ.
וְשִׁבַּר הַצְּלָמִים, וְהִתְחִיל לְהוֹדִיעַ לָעָם, שְׁאֵין רָאוּי לַעֲבֹד אֵלָא לֶאֱלוֹהַּ הָעוֹלָם, וְלוֹ רָאוּי לְהִשְׁתַּחֲווֹת וּלְהַקְרִיב וּלְנַסַּךְ--כְּדֵי שֶׁיַּכִּירוּהוּ כָּל הַבְּרוּאִים הַבָּאִים; וְרָאוּי לְאַבַּד וּלְשַׁבַּר כָּל הַצּוּרוֹת, כְּדֵי שֶׁלֹּא יִטְעוּ בָּהֶן כָּל הָעָם, כְּמוֹ אֵלּוּ שְׁהֶן מְדַמִּין, שְׁאֵין שָׁם אֱלוֹהַּ אֵלָא אֵלּוּ.

כֵּיוָן שֶׁגָּבַר עֲלֵיהֶם בִּרְאָיוֹתָיו, בִּקַּשׁ הַמֶּלֶךְ לְהָרְגוֹ; נַעֲשָׂה לוֹ נֵס, וְיָצָא לְחָרָן.
וְהִתְחִיל לַעֲמֹד וְלִקְרוֹת בְּקוֹל גָּדוֹל לְכָל הָעָם, וּלְהוֹדִיעָם שֶׁיֵּשׁ אֱלוֹהַּ אֶחָד לְכָל הָעוֹלָם, וְלוֹ רָאוּי לַעֲבֹד.
וְהָיָה מְהַלֵּךְ וְקוֹרֶא וּמְקַבֵּץ הָעָם מֵעִיר לְעִיר וּמִמַּמְלָכָה לְמַמְלָכָה, עַד שֶׁהִגִּיעַ לְאֶרֶץ כְּנַעַן, וְהוּא קוֹרֶא, שֶׁנֶּאֱמָר "וַיִּקְרָא-שָׁם--בְּשֵׁם ה', אֵל עוֹלָם" .

וְכֵיוָן שֶׁהָיוּ הָעָם מִתְקַבְּצִין לוֹ וְשׁוֹאֲלִין לוֹ עַל דְּבָרָיו, הָיָה מוֹדִיעַ לְכָל אֶחָד וְאֶחָד לְפִי דַּעְתּוֹ עַד שֶׁיַּחְזִירֵהוּ לְדֶרֶךְ הָאֱמֶת, עַד שֶׁנִּתְקַבְּצוּ אֵלָיו אֲלָפִים וּרְבָבוֹת, וְהֶם אַנְשֵׁי בֵּית אַבְרָהָם.
וְשָׁתַל בְּלִבָּם הָעִיקָר הַגָּדוֹל הַזֶּה, וְחִבַּר בּוֹ סְפָרִים.
וְהוֹדִיעוֹ לְיִצְחָק בְּנוֹ, וְיָשַׁב יִצְחָק מְלַמֵּד וּמַחְזִיר; וְיִצְחָק הוֹדִיעוֹ לְיַעֲקוֹב וּמִנָּהוּ לְלַמַּד, וְיָשַׁב מְלַמֵּד וּמַחְזִיר כָּל הַנִּלְוִים אֵלָיו.

וְיַעֲקוֹב אָבִינוּ לִמַּד בָּנָיו כֻּלָּם, וְהִבְדִּיל לֵוִי וּמִנָּהוּ רֹאשׁ, וְהוֹשִׁיבוֹ בִּישִׁיבָה לְלַמַּד דֶּרֶךְ ה', וְלִשְׁמֹר מִצְווֹת אַבְרָהָם; וְצִוָּה אֶת בָּנָיו שֶׁלֹּא יַפְסִיקוּ מִבְּנֵי לֵוִי מְמֻנֶּה אַחַר מְמֻנֶּה, כְּדֵי שֶׁלֹּא יִשְׁתַּכַּח הַלִּמּוּד.

וְהָיָה הַדָּבָר הוֹלֵךְ וּמִתְגַּבֵּר בִּבְנֵי יַעֲקוֹב וּבַנִּלְוִים עֲלֵיהֶם, וְנֶעֱשָׂת בָּעוֹלָם אֻמָּה שְׁהִיא יוֹדַעַת אֶת ה', עַד שֶׁאָרְכוּ הַיָּמִים לְיִשְׂרָאֵל בְּמִצְרַיִם, וְחָזְרוּ לִלְמֹד מַעֲשֵׂיהֶם וְלַעֲבֹד עֲבוֹדָה זָרָה כְּמוֹתָן--חוּץ מִשֵּׁבֶט לֵוִי, שֶׁעָמַד בְּמִצְווֹת אָבוֹת; וּמֵעוֹלָם, לֹא עָבַד שֵׁבֶט לֵוִי עֲבוֹדָה זָרָה.

וְכִמְעַט קָט הָיָה, וְהָעִיקָר שֶׁשָּׁתַל אַבְרָהָם נֶעְקַר; וְחוֹזְרִין בְּנֵי יַעֲקוֹב לִטְעוּת הָעַמִּים, וּתְעִיָּתָם.
וּמֵאַהֲבַת ה' אוֹתָנוּ, וּמִשָּׁמְרוֹ אֶת הַשְּׁבוּעָה לְאַבְרָהָם אָבִינוּ, עָשָׂה מֹשֶׁה רַבֵּנוּ וְרִבָּן שֶׁלְּכָל הַנְּבִיאִים, וּשְׁלָחוֹ.

כֵּיוָן שֶׁנִּתְנַבֵּא מֹשֶׁה רַבֵּנוּ, וּבָחַר ה' בְּיִשְׂרָאֵל לְנַחֲלָה, הִכְתִּירָן בַּמִּצְווֹת וְהוֹדִיעָם דֶּרֶךְ עֲבוֹדָתוֹ, וּמַה יִהְיֶה מִשְׁפַּט עֲבוֹדָה זָרָה וְכָל הַטּוֹעִים אַחֲרֶיהָ.

הִלְכּוֹת עֲבוֹדָה זָרָה פֵּרֶק ב 
עִיקַר הַצִּוּוּי בַּעֲבוֹדָה זָרָה, שֶׁלֹּא לַעֲבֹד אֶחָד מִכָּל הַבְּרוּאִים--לֹא מַלְאָךְ, וְלֹא גַּלְגַּל, וְלֹא כּוֹכָב, וְלֹא אֶחָד מֵאַרְבַּע הַיְּסוֹדוֹת, וְלֹא אֶחָד מִכָּל הַנִּבְרָאִים מֵהֶם.
וְאַף עַל פִּי שֶׁהָעוֹבֵד יוֹדֵעַ שֶׁה' הוּא הָאֱלֹהִים, וְהוּא עוֹבֵד הַנִּבְרָא הַזֶּה עַל דֶּרֶךְ שֶׁעָבַד אֱנוֹשׁ וְאַנְשֵׁי דּוֹרוֹ תְּחִלָּה--הֲרֵי זֶה עוֹבֵד עֲבוֹדָה זָרָה.

וְעִנְיָן זֶה, הוּא שֶׁהִזְהִירָה עָלָיו תּוֹרָה וְאָמְרָה "וּפֶן-תִּשָּׂא עֵינֶיךָ הַשָּׁמַיְמָה, וְרָאִיתָ אֶת-הַשֶּׁמֶשׁ וְאֶת-הַיָּרֵחַ וְאֶת-הַכּוֹכָבִים ...
אֲשֶׁר חָלַק ה' אֱלֹהֶיךָ, אֹתָם, לְכֹל הָעַמִּים" : כְּלוֹמַר שֶׁמֶּא תָּשׁוּט בְּעֵין לִבָּךְ וְתִרְאֶה שֶׁאֵלּוּ הֶם הַמַּנְהִיגִים אֶת הָעוֹלָם, וְהֶם שֶׁחָלַק ה' אוֹתָם לְכָל הָעַמִּים לִהְיוֹתָם חַיִּים וְהוֹוִים וְנִפְסָדִים כְּמִנְהָגוֹ שֶׁלָּעוֹלָם; וְתֹאמַר שֶׁרָאוּי לְהִשְׁתַּחֲווֹת לָהֶן, וּלְעָבְדָן.
וּבְעִנְיָן זֶה צִוָּה וְאָמַר "הִשָּׁמְרוּ לָכֶם, פֶּן יִפְתֶּה לְבַבְכֶם" --כְּלוֹמַר שֶׁלֹּא תִטְעוּ בְּהִרְהוּרֵי הַלֵּב לַעֲבֹד אֵלּוּ, לִהְיוֹתָם סִרְסוּר בֵּינֵיכֶם וּבֵין הַבּוֹרֵא.

 סְפָרִים רַבִּים חִבְּרוּ עוֹבְדֵי עֲבוֹדָה זָרָה בַּעֲבוֹדָתָהּ, הֵיאַךְ עִיקַר עֲבוֹדָתָהּ וּמַה מִשְׁפָּטָהּ וּמַעֲשֶׂיהָ.
צִוָּנוּ הַקָּדוֹשׁ בָּרוּךְ הוּא, שֶׁלֹּא לִקְרוֹת בְּאוֹתָן הַסְּפָרִים כְּלָל, וְלֹא נְהַרְהַר בָּהּ, וְלֹא בְּדָבָר מִדְּבָרֶיהָ.
וְאַפִלּוּ לְהִסְתַּכַּל בִּדְמוּת הַצּוּרָה--אָסוּר, שֶׁנֶּאֱמָר "אַל-תִּפְנוּ, אֶל-הָאֱלִילִם" .
וּבְעִנְיָן זֶה נֶאֱמָר "וּפֶן-תִּדְרֹשׁ לֵאלֹהֵיהֶם לֵאמֹר, אֵיכָה יַעַבְדוּ" --שֶׁלֹּא תִשְׁאַל עַל דֶּרֶךְ עֲבוֹדָתָהּ הֵיאַךְ הִיא, וְאַף עַל פִּי שְׁאֵין אַתָּה עוֹבֵד: שֶׁדָּבָר זֶה גּוֹרֵם לָךְ לְהִפָּנוֹת אַחֲרֶיהָ וְלַעֲשׂוֹת כְּמוֹ שְׁהֶן עוֹשִׂין, שֶׁנֶּאֱמָר "וְאֶעֱשֶׂה-כֵּן, גַּם-אָנִי" .
וְכָל הַלָּאוִין הַלָּלוּ בְּעִנְיָן אֶחָד הֶן, וְהוּא שֶׁלֹּא יִפָּנֶה אַחַר עֲבוֹדָה זָרָה; וְכָל הַנִּפְנֶה אַחֲרֶיהָ בְּדֶרֶךְ שְׁהוּא עוֹשֶׂה בּוֹ מַעֲשֶׂה, הֲרֵי זֶה לוֹקֶה.

וְלֹא עֲבוֹדָה זָרָה בִּלְבָד הוּא שֶׁאָסוּר לְהִפָּנוֹת אַחֲרֶיהָ בְּמַחְשָׁבָה, אֵלָא כָּל מַחְשָׁבָה שֶׁגּוֹרֶמֶת לוֹ לָאָדָם לַעְקֹר עִיקָר מֵעִיקְרֵי הַתּוֹרָה--מֻזְהָרִין אָנוּ שֶׁלֹּא לְהַעֲלוֹתָהּ עַל לִבֵּנוּ, וְלֹא נַסִּיחַ דַּעְתֵּנוּ לְכָּךְ וְנַחְשֹׁב וְנִמָּשֵׁךְ אַחַר הִרְהוּרֵי הַלֵּב: מִפְּנֵי שֶׁדַּעְתּוֹ שֶׁלָּאָדָם קְצָרָה, וְלֹא כָּל הַדֵּעוֹת יְכוּלוֹת לְהַשִּׂיג הָאֱמֶת עַל בָּרְיוֹ; וְאִם יִמָּשֵׁךְ כָּל אָדָם אַחַר מַחְשְׁבוֹת לִבּוֹ, נִמְצָא מַחְרִיב אֶת הָעוֹלָם לְפִי קֹצֶר דַּעְתּוֹ.

כֵּיצַד: פְּעָמִים יָתוּר אַחַר עֲבוֹדָה זָרָה; וּפְעָמִים יַחְשֹׁב בְּיֵחוּד הַבּוֹרֵא, שֶׁמֶּא הוּא שֶׁמֶּא אֵינוּ, מַה לְמַעְלָה מַה לְמַטָּה, מַה לְפָנִים מַה לְאָחוֹר; וּפְעָמִים בַּנְּבוּאָה, שֶׁמֶּא הִיא אֱמֶת שֶׁמֶּא אֵינָהּ; וּפְעָמִים בַּתּוֹרָה, שֶׁמֶּא הִיא מִן הַשָּׁמַיִם שֶׁמֶּא אֵינָהּ.
וְאֵינוּ יוֹדֵעַ הַמִּדּוֹת שֶׁיָּדוּן בָּהֶן עַד שֶׁיֵּדַע הָאֱמֶת עַל בָּרְיוֹ, וְנִמְצָא יוֹצֶא לִידֵי מִינוּת.

וְעַל עִנְיָן זֶה הִזְהִירָה תּוֹרָה, וְנֶאֱמָר בָּהּ "וְלֹא-תָתוּרוּ אַחֲרֵי לְבַבְכֶם, וְאַחֲרֵי עֵינֵיכֶם, אֲשֶׁר-אַתֶּם זֹנִים, אַחֲרֵיהֶם" --כְּלוֹמַר לֹא יִמָּשֵׁךְ כָּל אֶחָד מִכֶּם אַחַר דַּעְתּוֹ הַקְּצָרָה, וִידַמֶּה שֶׁמַּחְשַׁבְתּוֹ מַשֶּׂגֶת הָאֱמֶת.
כָּךְ אָמְרוּ חֲכָמִים, "אַחֲרֵי לְבַבְכֶם", זוֹ מִינוּת; "וְאַחֲרֵי עֵינֵיכֶם", זוֹ זְנוּת.
וְלָאו זֶה, אַף עַל פִּי שְׁהוּא גּוֹרֵם לָאָדָם לְטָרְדוֹ מִן הָעוֹלָם הַבָּא, אֵין בּוֹ מַלְקוּת.

 מִצְוַת עֲבוֹדָה זָרָה, כְּנֶגֶד כָּל הַמִּצְווֹת כֻּלָּן הִיא: שֶׁנֶּאֱמָר "וְכִי תִשְׁגּוּ--וְלֹא תַעֲשׂוּ, אֵת כָּל-הַמִּצְוֹת ..." --וּמִפִּי הַשְּׁמוּעָה לָמְדוּ, שֶׁבַּעֲבוֹדָה זָרָה הַכָּתוּב מְדַבֵּר.
הַא לָמַדְתָּ, שֶׁכָּל הַמּוֹדֶה בַּעֲבוֹדָה זָרָה--כָּפַר בְּכָל הַתּוֹרָה כֻּלָּהּ, וּבְכָל הַנְּבִיאִים, וּבְכָל מַה שֶׁנִּצְטַוּוּ הַנְּבִיאִים, מֵאָדָם עַד סוֹף הָעוֹלָם: שֶׁנֶּאֱמָר "מִן-הַיּוֹם אֲשֶׁר צִוָּה ה', וָהָלְאָה--לְדֹרֹתֵיכֶם" .
וְכָל הַכּוֹפֵר בַּעֲבוֹדָה זָרָה, מוֹדֶה בְּכָל הַתּוֹרָה כֻּלָּהּ; וְהִיא עִיקַר כָּל הַמִּצְווֹת, כֻּלָּן.

 יִשְׂרָאֵל שֶׁעָבַד עֲבוֹדָה זָרָה--הֲרֵי הוּא כְּגוֹי לְכָל דָּבָר, וְאֵינוּ כְּיִשְׂרָאֵל שֶׁעָבַר עַל עֲבֵרָה שֶׁיֵּשׁ בָּהּ סְקֵלָה; וּמְשֻׁמָּד לַעֲבוֹדָה זָרָה, הֲרֵי הוּא מְשֻׁמָּד לְכָל הַתּוֹרָה כֻּלָּהּ.

וְכֵן הַמִּינִים מִיִּשְׂרָאֵל, אֵינָן כְּיִשְׂרָאֵל לְדָבָר מִן הַדְּבָרִים.
וְאֵין מְקַבְּלִין אוֹתָן בִּתְשׁוּבָה, לְעוֹלָם--שֶׁנֶּאֱמָר "כָּל-בָּאֶיהָ, לֹא יְשׁוּבוּן; וְלֹא-יַשִּׂיגוּ, אָרְחוֹת חַיִּים" .
וְהַמִּינִים, הֶם הַתָּרִים אַחַר מַחְשְׁבוֹת לִבָּם בְּסִכְלוּת, בִּדְבָרִים שֶׁאָמַרְנוּ, עַד שֶׁנִּמְצְאוּ עוֹבְרִים עַל גּוּפֵי תּוֹרָה לְהַכְעִיס, בִּשְׁאָט בְּנֶפֶשׁ בְּיָד רָמָה; וְאוֹמְרִין, שְׁאֵין בְּזֶה עָווֹן.
וְאָסוּר לְסַפַּר עִמָּהֶן וּלְהָשִׁיב עֲלֵיהֶן תְּשׁוּבָה כְּלָל, שֶׁנֶּאֱמָר "אַל-תִּקְרַב, אֶל-פֶּתַח בֵּיתָהּ" .
וּמַחְשֶׁבֶת מִין, לַעֲבוֹדָה זָרָה.

 כָּל הַמּוֹדֶה בַּעֲבוֹדָה זָרָה, שְׁהִיא אֱמֶת--אַף עַל פִּי שֶׁלֹּא עֲבָדָהּ, הֲרֵי זֶה מְחָרֵף וּמְגַדֵּף אֶת הַשֵּׁם הַנִּכְבָּד וְהַנּוֹרָא; וְאֶחָד הָעוֹבֵד עֲבוֹדָה זָרָה, וְאֶחָד הַמְּגַדֵּף אֶת הַשֵּׁם--שֶׁנֶּאֱמָר "וְהַנֶּפֶשׁ אֲשֶׁר-תַּעֲשֶׂה בְּיָד רָמָה, מִן-הָאֶזְרָח וּמִן-הַגֵּר--אֶת-ה', הוּא מְגַדֵּף" .
לְפִיכָּךְ תּוֹלִין עוֹבֵד עֲבוֹדָה זָרָה, כְּמוֹ שֶׁתּוֹלִין אֶת הַמְּגַדֵּף; וּשְׁנֵיהֶם, נִסְקָלִין.

וּמִפְּנֵי זֶה כָּלַלְתִּי דִּין הַמְּגַדֵּף בְּהִלְכּוֹת עֲבוֹדָה זָרָה, שֶׁשְּׁנֵיהֶם כּוֹפְרִים בָּעִיקָר הֶן; וְאֵלּוּ הֶן דִּינֵי הַמְּגַדֵּף: 
אֵין הַמְּגַדֵּף חַיָּב סְקֵלָה, עַד שֶׁיְּפָרַשׁ אֶת הַשֵּׁם הַמְּיֻחָד שֶׁלְּאַרְבַּע אוֹתִיּוֹת שְׁהוּא אֶלֶף דֶּלֶת נוּן יוֹד, וִיבָרַךְ אוֹתוֹ בְּשֵׁם מִן הַשֵּׁמוֹת שְׁאֵינָן נִמְחָקִין--שֶׁנֶּאֱמָר "וְנֹקֵב שֵׁם-ה' מוֹת יוּמָת" , עַל הַשֵּׁם הַמְּיֻחָד חַיָּב סְקֵלָה; וְעַל שְׁאָר הַכִּנּוּיִין, בְּאַזְהָרָה.
וְיֵשׁ מִי שֶׁמְּפָרֵשׁ שְׁאֵינוּ חַיָּב אֵלָא עַל שֵׁם יוֹד הֵא וָאו הֵא; וַאֲנִי אוֹמֵר שֶׁעַל שְׁנֵיהֶם, הוּא נִסְקָל.

 אַזְהָרָה שֶׁלַּמְּגַדֵּף מְנַיִן, שֶׁנֶּאֱמָר "אֱלֹהִים, לֹא תְקַלֵּל" .
בְּכָל יוֹם וָיוֹם, דָּנִין אֶת הָעֵדִים בְּכִנּוּי יַכֶּה יוֹסֵי אֶת יוֹסֵי.
נִגְמַר הַדִּין, מוֹצִיאִין אֶת כָּל הָאָדָם לַחוּץ; וְשׁוֹאֲלִין אֶת הַגָּדוֹל שֶׁבָּעֵדִים וְאוֹמְרִין לוֹ אֱמֹר מַה שֶׁשָּׁמַעְתָּ בַּפֵּרוּשׁ, וְהוּא אוֹמֵר, וְהַדַּיָּנִין עוֹמְדִין עַל רַגְלֵיהֶן, וְקוֹרְעִין וְלֹא מְאַחִין.
וְהָעֵד הַשֵּׁנִי אוֹמֵר, אַף אֲנִי כְּמוֹתוֹ שָׁמַעְתִּי.
וְאִם הָיוּ עֵדִים רַבִּים, צָרִיךְ כָּל אֶחָד וְאֶחָד מֵהֶן לוֹמַר, כְּזֶה שָׁמַעְתִּי.

 מְגַדֵּף שֶׁחָזַר בּוֹ בְּתוֹךְ כְּדֵי דִּבּוּר, אֵינוּ כְּלוּם, אֵלָא כֵּיוָן שֶׁגִּדַּף בְּעֵדִים, נִסְקָל.
מִי שֶׁגִּדַּף אֶת הַשֵּׁם בְּשֵׁם עֲבוֹדָה זָרָה, קַנָּאִין פּוֹגְעִין בּוֹ וְהוֹרְגִין אוֹתוֹ.
וְאִם לֹא הֲרָגוּהוּ קַנָּאִין, וּבָא לְבֵית דִּין--אֵינוּ נִסְקָל: עַד שֶׁיְּבָרַךְ בְּשֵׁם מִן הַשֵּׁמוֹת הַמְּיֻחָדִין.

 כָּל הַשּׁוֹמֵעַ בִּרְכַת הַשֵּׁם, חַיָּב לִקְרֹעַ; וְאַפִלּוּ עַל בִּרְכַת הַכִּנּוּי, חַיָּב לִקְרֹעַ: וְהוּא, שֶׁיִּשְׁמְעֶנָּה מִיִּשְׂרָאֵל.
וְאֶחָד הַשּׁוֹמֵעַ, אוֹ הַשּׁוֹמֵעַ מִן הַשּׁוֹמֵעַ.
אֲבָל הַשּׁוֹמֵעַ מִן הַגּוֹי, אֵינוּ חַיָּב לִקְרֹעַ; וְלֹא קָרְעוּ אֶלְיָקִים וְשֶׁבְנָא, אֵלָא מִפְּנֵי שֶׁרַבְשָׁקֵה מְשֻׁמָּד הָיָה.

כָּל הָעֵדִים וְהַדַּיָּנִין, סוֹמְכִין יְדֵיהֶן אֶחָד אֶחָד עַל רֹאשׁ הַמְּגַדֵּף, וְאוֹמְרִין לוֹ, דָּמָךְ בְּרֹאשָׁךְ שֶׁאַתָּה גָּרַמְתָּ לָךְ.
וְאֵין בְּכָל הֲרוּגֵי בֵּית דִּין, מִי שֶׁסּוֹמְכִין עָלָיו, אֵלָא מְגַדֵּף בִּלְבָד, שֶׁנֶּאֱמָר "וְסָמְכוּ כָל-הַשֹּׁמְעִים" .

הִלְכּוֹת עֲבוֹדָה זָרָה פֵּרֶק ג 
כָּל הָעוֹבֵד עֲבוֹדָה זָרָה בִּרְצוֹנוֹ--בְּזָדוֹן, חַיָּב כָּרֵת; וְאִם הָיוּ שָׁם עֵדִים וְהַתְרָאָה, נִסְקָל.
וְאִם עָבַד בִּשְׁגָגָה, מֵבִיא חַטָּאת קְבוּעָה.

עֲבוֹדוֹת הַרְבֵּה קָבְעוּ עוֹבְדֵי עֲבוֹדָה זָרָה, לְכָל צֶלֶם וְצֶלֶם וּלְכָל צוּרָה וְצוּרָה, וַעֲבוֹדַת זֶה אֵינָהּ כַּעֲבוֹדַת זֶה--כְּגוֹן פְּעוֹר, שֶׁעֲבוֹדָתוֹ שֶׁיִּפְעֹר אָדָם עַצְמוֹ לוֹ; וּמֶרְקֻלְיָס, שֶׁעֲבוֹדָתוֹ שֶׁיִּזְרֹק לוֹ אֲבָנִים, אוֹ יְסַקַּל מִלְּפָנָיו אֲבָנִים.
וְהַרְבֵּה עֲבוֹדוֹת כְּגוֹן אֵלּוּ, תִּקְּנוּ לִשְׁאָר צְלָמִים.

לְפִיכָּךְ הַפּוֹעֵר עַצְמוֹ לְמֶרְקֻלְיָס, אוֹ שֶׁזָּרַק אֶבֶן לִפְעוֹר--פָּטוּר: עַד שֶׁיַּעֲבֹד אוֹתוֹ דֶּרֶךְ עֲבוֹדָתוֹ, שֶׁנֶּאֱמָר "אֵיכָה יַעַבְדוּ הַגּוֹיִם הָאֵלֶּה אֶת-אֱלֹהֵיהֶם, וְאֶעֱשֶׂה-כֵּן, גַּם-אָנִי" .

וּמִפְּנֵי זֶה הָעִנְיָן, צְרִיכִין בֵּית דִּין לֵידַע דַּרְכֵי הָעֲבוֹדוֹת, שְׁאֵין סוֹקְלִין עוֹבֵד עֲבוֹדָה זָרָה, עַד שֶׁיֵּדְעוּ שֶׁזּוֹ הִיא דֶּרֶךְ עֲבוֹדָתָהּ.
וְאַזְהָרָה שֶׁלַּעֲבוֹדוֹת אֵלּוּ וְכַיּוֹצֶא בָּהֶן, הוּא שֶׁכָּתוּב "וְלֹא תָעָבְדֵם" .

בַּמֶּה דְּבָרִים אֲמוּרִים, בִּשְׁאָר עֲבוֹדוֹת חוּץ מִמִּשְׁתַּחֲוֶה וְזוֹבֵחַ וּמְקַטֵּר וּמְנַסֵּךְ; אֲבָל הָעוֹבֵד בְּאַחַת מֵאַרְבַּע עֲבוֹדוֹת אֵלּוּ, לְאֶחָד מִכָּל מִינֵי עֲבוֹדָה זָרָה--חַיָּב, וְאַף עַל פִּי שְׁאֵין דֶּרֶךְ עֲבוֹדָתוֹ בְּכָּךְ.
כֵּיצַד: הֲרֵי שֶׁנִּסַּךְ לִפְעוֹר אוֹ שֶׁזָּבַח לְמֶרְקֻלְיָס--חַיָּב, שֶׁנֶּאֱמָר "זֹבֵחַ לָאֱלֹהִים, יָחֳרָם" .

זְבִיחָה בִּכְלַל עֲבוֹדוֹת הָיְתָה, וְלָמָּה יָצַאת--לוֹמַר לָךְ: מַה זְבִיחָה מְיֻחֶדֶת שֶׁעוֹבְדִין בָּהּ לַשֵּׁם, וְחַיָּב הַזּוֹבֵחַ לְאֵל אַחֵר סְקֵלָה עָלֶיהָ, בֵּין הָיְתָה דֶּרֶךְ עֲבוֹדָתָהּ בִּזְבִיחָה, אוֹ אֵינָהּ בִּזְבִיחָה; אַף כָּל עֲבוֹדָה שְׁהִיא מְיֻחֶדֶת לַשֵּׁם--אִם עָבַד בָּהּ לְאֵל אַחֵר, בֵּין שֶׁהָיְתָה דֶּרֶךְ עֲבוֹדָתָהּ בְּכָּךְ בֵּין שְׁאֵינָהּ בְּכָּךְ--חַיָּב עָלֶיהָ.
לְכָּךְ נֶאֱמָר "לֹא תִשְׁתַּחֲוֶה, לְאֵל אַחֵר" , לְחַיַּב עַל הַהִשְׁתַּחֲוָיָה, אַפִלּוּ אֵין דֶּרֶךְ עֲבוֹדָתוֹ בְּכָּךְ.
וְהוּא הַדִּין לִמְקַטֵּר, וּמְנַסֵּךְ; וְזוֹרֵק וּמְנַסֵּךְ, אֶחָד הוּא.

 סָפַת לָהּ צוֹאָה, אוֹ שֶׁנִּסַּךְ לָהּ עָבִיט שֶׁלְּמֵימֵי רַגְלַיִם--חַיָּב.
שָׁחַט לָהּ חָגָב--פָּטוּר, אֵלָא אִם כֵּן הָיְתָה דֶּרֶךְ עֲבוֹדָתָהּ בְּכָּךְ; וְכֵן אִם שָׁחַט לָהּ בְּהֵמָה מְחֻסֶּרֶת אֵבֶר--פָּטוּר, אֵלָא אִם כֵּן הָיְתָה דֶּרֶךְ עֲבוֹדָתָהּ בְּכָּךְ.

עֲבוֹדָה זָרָה שֶׁעוֹבְדִין אוֹתָהּ בְּמַקֵּל--שִׁבַּר מַקֵּל בְּפָנֶיהָ--חַיָּב, וְנֶאֱסֶרֶת.
זָרַק מַקֵּל בְּפָנֶיהָ--חַיָּב, וְאֵינָהּ נֶאֱסֶרֶת: שְׁאֵין זְרִיקַת הַמַּקֵל, כְּעֵין זְרִיקַת הַדָּם, שֶׁהֲרֵי הַמַּקֵל כְּמוֹת שְׁהוּא, וְהַדָּם מִתְפַּזֵּר.

הַמְּקַבֵּל עָלָיו אֶחָד מִכָּל מִינֵי עֲבוֹדָה זָרָה בֶּאֱלוֹהַּ, חַיָּב סְקֵלָה: אַפִלּוּ הִגְבִּיהַּ לְבֵנָה וְאָמַר לָהּ אֵלִי אַתְּ, וְכָל כַּיּוֹצֶא בְּדִבּוּר זֶה--חַיָּב; וְאַפִלּוּ חָזַר בּוֹ בְּתוֹךְ כְּדֵי דִּבּוּר, וְאָמַר אֵין זֶה אֵלִי--אֵין חֲזָרָתוֹ כְּלוּם, אֵלָא נִסְקָל.

 הָעוֹבֵד עֲבוֹדָה זָרָה כְּדַרְכָּהּ, וְאַפִלּוּ עָשָׂה דֶּרֶךְ בִּזָּיוֹן--חַיָּב.
כֵּיצַד: הַפּוֹעֵר עַצְמוֹ לִפְעוֹר כְּדֵי לְבַזּוֹתוֹ, אוֹ זָרַק אֶבֶן לְמֶרְקֻלְיָס כְּדֵי לְבַזּוֹתוֹ--הוֹאִיל וַעֲבוֹדָתוֹ בְּכָּךְ--חַיָּב, וּמֵבִיא קָרְבָּן עַל שִׁגְגָתוֹ.

 הָעוֹבֵד עֲבוֹדָה זָרָה מֵאַהֲבָה, כְּגוֹן שֶׁחָשַׁק בְּצוּרָה זוֹ מִפְּנֵי מְלַאכְתָּהּ שֶׁהָיְתָה נָאָה בְּיוֹתֵר, אוֹ שֶׁעֲבָדָהּ מִיִּרְאָתוֹ לָהּ, שֶׁמֶּא תָּרֵעַ לוֹ כְּמוֹ שְׁהֶן מְדַמִּין עוֹבְדֶיהָ שְׁהִיא מְטִיבָה וּמְרִיעָה--אִם קִבְּלָהּ עָלָיו בֶּאֱלוֹהַּ, חַיָּב סְקֵלָה; וְאִם עֲבָדָהּ כְּדֶרֶךְ עֲבוֹדָתָהּ אוֹ בְּאַחַת מֵאַרְבַּע עֲבוֹדוֹת מֵאַהֲבָה אוֹ מִיִּרְאָה, פָּטוּר.

הַמְּגַפֵּף עֲבוֹדָה זָרָה, וְהַמְּנַשֵּׁק לָהּ, וְהַמְּכַבֵּד וְהַמְּרַבֵּץ לְפָנֶיהָ, וְהַמַּרְחִיץ לָהּ, וְהַסָּךְ וְהַמַּלְבִּישׁ וְהַמַּנְעִיל, וְכָל כַּיּוֹצֶא בְּדִבְרֵי כָּבוֹד הָאֵלּוּ--עוֹבֵר בְּלֹא תַעֲשֶׂה, שֶׁנֶּאֱמָר "וְלֹא תָעָבְדֵם" ; וּדְבָרִים אֵלּוּ, בִּכְלַל עֲבוֹדָה הֶן.
וְאַף עַל פִּי כֵן אֵינוּ לוֹקֶה עַל אַחַת מֵהֶן, לְפִי שְׁאֵינָן בַּפֵּרוּשׁ; וְאִם הָיְתָה דֶּרֶךְ עֲבוֹדָתָהּ בְּאֶחָד מִכָּל הַדְּבָרִים הָאֵלּוּ, וְעָשָׂהוּ לְעָבְדָהּ--חַיָּב.

 יָשַׁב לוֹ קוֹץ בְּרַגְלוֹ בִּפְנֵי עֲבוֹדָה זָרָה--לֹא יָשֹׁחַ וְיִטְּלֶנּוּ, מִפְּנֵי שֶׁנִּרְאֶה כְּמִשְׁתַּחֲוֶה לָהּ; נִתְפַּזְּרוּ לוֹ מָעוֹת בְּפָנֶיהָ--לֹא יָשֹׁחַ וְיִטְּלֵם, מִפְּנֵי שֶׁנִּרְאֶה כְּמִשְׁתַּחֲוֶה לָהּ: אֵלָא יֵשֵׁב, וְאַחַר כָּךְ יִטֹּל.
פַּרְצוּפוֹת הַמְּקַלְּחוֹת מַיִם בִּפְנֵי עֲבוֹדָה זָרָה--לֹא יַנִּיחַ פִּיו עַל פִּיהֶם וְיִשְׁתֶּה, מִפְּנֵי שֶׁנִּרְאֶה כִּמְנַשֵּׁק לַעֲבוֹדָה זָרָה.

 הָעוֹשֶׂה עֲבוֹדָה זָרָה לְעַצְמוֹ--אַף עַל פִּי שֶׁלֹּא עֲשָׂאָהּ בְּיָדוֹ, וְאַף עַל פִּי שֶׁלֹּא עֲבָדָהּ--לוֹקֶה, שֶׁנֶּאֱמָר "לֹא-תַעֲשֶׂה לְךָ פֶסֶל, וְכָל-תְּמוּנָה" .
וְכֵן הָעוֹשֶׂה עֲבוֹדָה זָרָה בְּיָדוֹ לַאֲחֵרִים--אַפִלּוּ עָשָׂה אוֹתָהּ לַגּוֹי--לוֹקֶה, שֶׁנֶּאֱמָר "וֵאלֹהֵי מַסֵּכָה, לֹא תַעֲשׂוּ לָכֶם" .
לְפִיכָּךְ הָעוֹשֶׂה עֲבוֹדָה זָרָה בְּיָדוֹ לְעַצְמוֹ, לוֹקֶה שְׁתַּיִם.

 אָסוּר לַעֲשׂוֹת צוּרוֹת לְנוֹאי, וְאַף עַל פִּי שְׁאֵינָן עֲבוֹדָה זָרָה: שֶׁנֶּאֱמָר "לֹא תַעֲשׂוּן, אִתִּי: אֱלֹהֵי כֶסֶף וֵאלֹהֵי זָהָב" --כְּלוֹמַר צוּרוֹת שֶׁלְּכֶסֶף וְשֶׁלְּזָהָב שְׁהֶן לְנוֹאי, כְּדֵי שֶׁלֹּא יִטְעוּ בָּהֶן הַטּוֹעִים וִידַמּוּ שְׁהֶן לַעֲבוֹדָה.
וְאֵין אָסוּר לָצוּר לְנוֹאי, אֵלָא צוּרַת הָאָדָם בִּלְבָד.

לְפִיכָּךְ אֵין צָרִין, לֹא בְּעֵץ וְלֹא בְּסִיד וְלֹא בְּאֶבֶן, צוּרַת הָאָדָם: וְהוּא שֶׁתְּהֶא הַצּוּרָה בּוֹלֶטֶת, כְּגוֹן הַצִּיּוּר וְהַכִּיּוּר שֶׁבִּטְרַקְלִין וְכַיּוֹצֶא בָּהֶן; וְאִם צָר, לוֹקֶה.
אֲבָל אִם הָיְתָה הַצּוּרָה מֻשְׁקַעַת, אוֹ צוּרָה שֶׁלְּסַמָּנִין כְּגוֹן הַצּוּרוֹת שֶׁעַל גַּבֵּי הַלּוּחוֹת וְהַטַּבְלָיוֹת, אוֹ צוּרוֹת שֶׁרוֹקְמִין בָּאָרִיג--הֲרֵי אֵלּוּ מֻתָּרוֹת.

 טַבַּעַת שֶׁיֵּשׁ עָלֶיהָ חוֹתָם שְׁהוּא צוּרַת אָדָם--אִם הָיְתָה הַצּוּרָה בּוֹלֶטֶת--אָסוּר לְהַנִּיחָהּ, וּמֻתָּר לַחְתֹּם בָּהּ; וְאִם הָיְתָה הַצּוּרָה שׁוֹקַעַת--מֻתָּר לְהַנִּיחָהּ, וְאָסוּר לַחְתֹּם בָּהּ מִפְּנֵי שֶׁהַנֶּחְתָּם תֵּעָשֶׂה בּוֹ הַצּוּרָה בּוֹלֶטֶת.

וְכֵן אָסוּר לָצוּר דְּמוּת חַמָּה וּלְבָנָה כּוֹכָבִים וּמַזָּלוֹת וּמַלְאָכִים, שֶׁנֶּאֱמָר "לֹא תַעֲשׂוּן, אִתִּי" --לֹא תַעֲשׂוּן כִּדְמוּת שַׁמָּשִׁין הַמְּשַׁמְּשִׁין לְפָנַי בַּמָּרוֹם, וְאַפִלּוּ עַל הַלּוּחַ.

צוּרוֹת הַבְּהֵמוֹת וּשְׁאָר נֶפֶשׁ חַיָּה חוּץ מִן הָאָדָם, וְצוּרוֹת אִילָנוֹת וּדְשָׁאִים וְכַיּוֹצֶא בָּהֶן--מֻתָּר לָצוּר אוֹתָן, וְאַפִלּוּ הָיְתָה הַצּוּרָה בּוֹלֶטֶת.

הִלְכּוֹת עֲבוֹדָה זָרָה פֵּרֶק ד 
מַדִּיחֵי עִיר מִיִּשְׂרָאֵל--הֲרֵי אֵלּוּ נִסְקָלִין, אַף עַל פִּי שֶׁלֹּא עָבְדוּ עֲבוֹדָה זָרָה, אֵלָא הִדִּיחוּ אֶת יוֹשְׁבֵי עִירָם, עַד שֶׁעָבְדוּ אוֹתָהּ.
וְאַנְשֵׁי הָעִיר הַמֻּדָּחִין, נֶהְרָגִין בְּסַיִף: וְהוּא שֶׁעָבְדוּ עֲבוֹדָה זָרָה, אוֹ שֶׁקִּבְּלוּהָ עֲלֵיהֶם בֶּאֱלוֹהַּ.
וְאַזְהָרָה לַמַּדִּיחַ מְנַיִן, תִּלְמֹד לוֹמַר "לֹא יִשָּׁמַע עַל-פִּיךָ" .

אֵין הָעִיר נַעֲשֵׂית עִיר הַנִּדַּחַת עַד שֶׁיִּהְיוּ מַדִּיחֶיהָ שְׁנַיִם אוֹ יָתֵר עַל שְׁנַיִם, שֶׁנֶּאֱמָר "יָצְאוּ אֲנָשִׁים בְּנֵי-בְלִיַּעַל" ; וְיִהְיוּ מַדִּיחֶיהָ מֵאוֹתוֹ הַשֵּׁבֶט וּמֵאוֹתָהּ הָעִיר, שֶׁנֶּאֱמָר "מִקִּרְבֶּךָ, וַיַּדִּיחוּ אֶת-יֹשְׁבֵי עִירָם" .
וְעַד שֶׁיַּדִּיחוּ רֻבָּהּ, וְיִהְיוּ הַמֻּדָּחִין מִמֵּאָה וְעַד רֻבּוֹ שֶׁלַּשֵּׁבֶט; אֲבָל אִם הֻדַּח רֻבּוֹ שֶׁלַּשֵּׁבֶט, דָּנִין אוֹתָהּ כִּיחִידִים: שֶׁנֶּאֱמָר "אַנְשֵׁי הָעִיר" --לֹא כְּפָר קָטָן, וְלֹא כְּרָךְ גָּדוֹל; וְכָל פָּחוּת מִמֵּאָה כְּפָר, וְרֻבּוֹ שֶׁלַּשֵּׁבֶט כְּרָךְ גָּדוֹל.

וְכֵן אִם הִדִּיחוּהָ נָשִׁים אוֹ קְטַנִּים, אוֹ שֶׁהִדִּיחָהּ יָחִיד, אוֹ שֶׁהֻדַּח מֵעוּטָהּ, אוֹ שֶׁהֻדְּחוּ מֵאֵלֵיהֶן, אוֹ שֶׁהָיוּ מַדִּיחֶיהָ מֵחוּצָה לָהּ--אֵין דָּנִין בָּהּ דִּין עִיר הַנִּדַּחַת, אֵלָא הֲרֵי הֶם כִּיחִידִים שֶׁעָבְדוּ עֲבוֹדָה זָרָה: סוֹקְלִין כָּל מִי שֶׁעָבַד, וּמְמוֹנָם לְיוֹרְשֵׁיהֶם כִּשְׁאָר הֲרוּגֵי בֵּית דִּין.

 אֵין דָּנִין דִּין עִיר הַנִּדַּחַת אֵלָא בֵּית דִּין הַגָּדוֹל שֶׁלְּשִׁבְעִים וְאֶחָד, שֶׁנֶּאֱמָר "וְהוֹצֵאתָ אֶת-הָאִישׁ הַהוּא אוֹ אֶת-הָאִשָּׁה הַהִיא אֲשֶׁר עָשׂוּ אֶת-הַדָּבָר הָרָע הַזֶּה, אֶל-שְׁעָרֶיךָ" --יְחִידִים נֶהְרָגִין בְּבֵית דִּין שֶׁלְּכָל שַׁעַר וְשַׁעַר, וְאֵין הַמְּרֻבִּין נֶהְרָגִין אֵלָא בְּבֵית דִּין הַגָּדוֹל.

 אֵין אַחַת מֵעָרֵי מִקְלָט נַעֲשֵׂית עִיר הַנִּדַּחַת, שֶׁנֶּאֱמָר "בְּאַחַת עָרֶיךָ" ; וְלֹא יְרוּשָׁלַיִם נַעֲשֵׂית עִיר הַנִּדַּחַת, לְפִי שֶׁלֹּא נִתְחַלְּקָה לַשְּׁבָטִים.
וְאֵין עוֹשִׂין עִיר הַנִּדַּחַת בַּסְּפָר, כְּדֵי שֶׁלֹּא יִכָּנְסוּ גּוֹיִים וְיַחְרִיבוּ אֶת אֶרֶץ יִשְׂרָאֵל.
וְאֵין בֵּית דִּין אֶחָד עוֹשֶׂה שָׁלוֹשׁ עֲיָרוֹת הַנִּדָּחוֹת זוֹ בְּצַד זוֹ; אֲבָל אִם הָיוּ מְרֹחָקוֹת, עוֹשֶׂה.

 אֵין עוֹשִׂין עִיר הַנִּדַּחַת, עַד שֶׁיַּדִּיחוּהָ מַדִּיחֶיהָ בִּלְשׁוֹן רַבִּים וְיֹאמְרוּ לָהֶן נֵלֵךְ וְנַעֲבֹד, אוֹ נֵלֵךְ וְנִזְבַּח, אוֹ נֵלֵךְ וּנְקַטַּר, אוֹ נֵלֵךְ וּנְנַסַּךְ, אוֹ נֵלֵךְ וְנִשְׁתַּחֲוֶה, אוֹ נֵלֵךְ וּנְקַבַּל בֶּאֱלוֹהַּ; וְהֶן שׁוֹמְעִין, וְעָבְדוּ אוֹתָהּ דֶּרֶךְ עֲבוֹדָתָהּ, אוֹ בְּאַחַת מֵאַרְבַּע עֲבוֹדוֹת, אוֹ שֶׁקִּבְּלוּ אוֹתָהּ בֶּאֱלוֹהַּ.

עִיר הַנִּדַּחַת שֶׁלֹּא נִתְקַיְּמוּ בָּהּ וּבְמַדִּיחֶיהָ כָּל הַתְּנָאִים הָאֵלּוּ, הֵיאַךְ עוֹשִׂין לָהֶן--מַתְרִין וּמְעִידִין בְּכָל אֶחָד וְאֶחָד שֶׁעָבַד מֵהֶן עֲבוֹדָה זָרָה, וְסוֹקְלִין אוֹתָן כִּיחִידִין; וּמְמוֹנָם לְיוֹרְשֵׁיהֶן.

 וְהֵיאַךְ דִּין עִיר הַנִּדַּחַת, בִּזְמָן שֶׁתְּהֶא רְאוּיָה לֵעָשׂוֹת עִיר הַנִּדַּחַת--בֵּית דִּין הַגָּדוֹל שׁוֹלְחִין וְדוֹרְשִׁין וְחוֹקְרִין, עַד שֶׁיֵּדְעוּ בִּרְאָיָה בְּרוּרָה, שֶׁהֻדְּחָה כָּל הָעִיר אוֹ רֻבָּהּ, וְחָזְרוּ לַעֲבוֹדָה זָרָה.

אַחַר כָּךְ שׁוֹלְחִין לָהֶן שְׁנֵי תַּלְמִידֵי חֲכָמִים, לְהַזְהִיר אוֹתָן וּלְהַחְזִירָן.
אִם חָזְרוּ וְעָשׂוּ תְּשׁוּבָה, מוּטָב; וְאִם עָמְדוּ בְּאִוַּלְתָּם, בֵּית דִּין מְצַוִּין לְכָל יִשְׂרָאֵל לַעֲלוֹת עֲלֵיהֶן לַצָּבָא, וְהֶן צָרִין עֲלֵיהֶן וְעוֹרְכִין עִמָּהֶן מִלְחָמָה, עַד שֶׁתִּבָּקַע הָעִיר.

כְּשֶׁתִּבָּקַע הָעִיר, מִיָּד מַרְבִּין לָהֶן בָּתֵּי דִּינִין וְדָנִין אוֹתָן.
כָּל מִי שֶׁבָּאוּ עָלָיו שְׁנֵי עֵדִים שֶׁעָבַד עֲבוֹדָה זָרָה אַחַר שֶׁהִתְרוּ בּוֹ, מַפְרִישִׁין אוֹתוֹ: אִם נִמְצְאוּ כָּל הָעוֹבְדִים מֵעוּטָהּ--סוֹקְלִין אוֹתָן, וּשְׁאָר הָעִיר נִצּוֹל; נִמְצְאוּ רֻבָּהּ--מַעֲלִין אוֹתָן לְבֵית דִּין הַגָּדוֹל וְגוֹמְרִין שָׁם דִּינָם, וְהוֹרְגִין כָּל אֵלּוּ שֶׁעָבְדוּ בְּסַיִף.
וּמַכִּין אֶת כָּל נֶפֶשׁ אָדָם אֲשֶׁר בָּהּ לְפִי חֶרֶב, טַף וְנָשִׁים, אִם הֻדְּחָה כֻּלָּהּ; וְאִם נִמְצְאוּ הָעוֹבְדִים רֻבָּהּ, מַכִּין אֶת כָּל הַטַּף וְהַנָּשִׁים שֶׁלָּעוֹבְדִים לְפִי חֶרֶב.

וּבֵין שֶׁהֻדְּחָה כֻּלָּהּ בֵּין שֶׁהֻדְּחוּ רֻבָּהּ, סוֹקְלִין אֶת מַדִּיחֶיהָ.
וּמְקַבְּצִין אֶת כָּל שְׁלָלָהּ אֶל תּוֹךְ רְחוֹבָהּ.
אֵין לָהּ רְחוֹב, עוֹשִׂין לָהּ רְחוֹב; הָיָה רְחוֹבָהּ חוּצָה לָהּ, בּוֹנִין חוֹמָה חוּץ מִמֶּנּוּ עַד שֶׁיִּכָּנֵס לְתוֹכָהּ: שֶׁנֶּאֱמָר "אֶל-תּוֹךְ רְחֹבָהּ" .
וְהוֹרְגִין כָּל נֶפֶשׁ חַיָּה אֲשֶׁר בָּהּ.
וְשׂוֹרְפִין אֶת כָּל שְׁלָלָהּ עִם הַמְּדִינָה בָּאֵשׁ; וּשְׂרֵפָתָהּ מִצְוַת עֲשֵׂה, שֶׁנֶּאֱמָר "וְשָׂרַפְתָּ בָאֵשׁ אֶת-הָעִיר וְאֶת-כָּל-שְׁלָלָהּ" .

 נִכְסֵי הַצַּדִּיקִים שֶׁבְּתוֹכָהּ, וְהֶן שְׁאָר יוֹשְׁבֵי הָעִיר שֶׁלֹּא הֻדְּחוּ עִם רֻבָּהּ--נִשְׂרָפִין בִּכְלַל שְׁלָלָהּ: הוֹאִיל וְיָשְׁבוּ שָׁם, מְמוֹנָן אָבַד.
וְכָל הַנִּהְנֶה מִמֶּנָּה בְּכָל שְׁהוּא--לוֹקֶה אַחַת, שֶׁנֶּאֱמָר "וְלֹא-יִדְבַּק בְּיָדְךָ מְאוּמָה, מִן-הַחֵרֶם" .
וְעִיר הַנִּדַּחַת שֶׁהוּזָמוּ עֵדֶיהָ, כָּל הַמַּחְזִיק בִּנְכָסֶיהָ זָכָה; וּמֻתָּר לֵהָנוֹת בּוֹ, שֶׁהֲרֵי הוּזָמוּ.
וְלָמָּה זָכָה בָּם--שֶׁכָּל אֶחָד וְאֶחָד כְּבָר הִפְקִיר מְמוֹנוֹ, מִשָּׁעָה שֶׁנִּגְמַר דִּינָהּ.

וְאֵינָהּ נִבְנֵית, לְעוֹלָם; וְכָל הַבּוֹנֶה אוֹתָהּ--לוֹקֶה, שֶׁנֶּאֱמָר "לֹא תִבָּנֶה עוֹד" .
וּמֻתָּר לַעֲשׂוֹתָהּ גִּנּוֹת וּפַרְדֵּסִים--שֶׁנֶּאֱמָר "לֹא תִבָּנֶה עוֹד", לֹא תִבָּנֶה מְדִינָה כְּמוֹת שֶׁהָיְתָה.

 שְׁיָרָה הָעוֹבֶרֶת מִמָּקוֹם לְמָקוֹם, אִם עָבְרָה בְּעִיר הַנִּדַּחַת וְהֻדְּחָה עִמָּהּ--אִם שָׁהָת שָׁם שְׁלוֹשִׁים יוֹם--נֶהְרָגִין בְּסַיִף, וּמְמוֹנָם אָבַד; וְאִם לָאו--הֶן בִּסְקֵלָה, וּמְמוֹנָם לְיוֹרְשֵׁיהֶם.

 נִכְסֵי אַנְשֵׁי מְדִינָה אַחֶרֶת שֶׁהָיוּ מֻפְקָדִין בְּתוֹכָהּ--אַף עַל פִּי שֶׁקִּבְּלוּ עֲלֵיהֶן אַחְרָיוּת, אֵין נִשְׂרָפִין אֵלָא יַחְזְרוּ לְבַעְלֵיהֶן: שֶׁנֶּאֱמָר "שְׁלָלָהּ" , וְלֹא שְׁלַל חֲבִרְתָּהּ.
נִכְסֵי הָרְשָׁעִים שֶׁהֻדְּחוּ, שֶׁהָיוּ מֻפְקָדִין בִּמְדִינָה אַחֶרֶת--אִם נִקְבְּצוּ עִמָּהּ, נִשְׂרָפִין בִּכְלָלָהּ; וְאִם לָאו, אֵין מְאַבְּדִין אוֹתָן אֵלָא יִנָּתְנוּ לְיוֹרְשֵׁיהֶן.

 בְּהֵמָה, חֶצְיָהּ שֶׁלְּעִיר הַנִּדַּחַת וְחֶצְיָהּ שֶׁלְּעִיר אַחֶרֶת, שֶׁהָיְתָה בְּתוֹכָהּ--הֲרֵי זוֹ אֲסוּרָה.
וְעִיסָה שְׁהִיא כֵּן--מֻתֶּרֶת, לְפִי שֶׁאִפְשָׁר לַחְלֹק הָעִיסָה.
בְּהֵמָה שֶׁלְּעִיר הַנִּדַּחַת שֶׁנִּשְׁחֲטָה--אֲסוּרָה בַּהֲנָאָה, כְּשׁוֹר הַנִּסְקָל שֶׁנִּשְׁחַט.

שְׂעַר הָרֹאשׁ, בֵּין שֶׁלַּאֲנָשִׁים בֵּין שֶׁלְּנָשִׁים שֶׁבָּהּ--מֻתָּר בַּהֲנָאָה; אֲבָל שֶׁלְּפֵאָה נָכְרִית--הֲרֵי הוּא מִכְּלַל שְׁלָלָהּ, וְאָסוּר.
פֵּרוֹת דְּקָלִים שֶׁבְּתוֹכָהּ, מֻתָּרִין: שֶׁנֶּאֱמָר "תִּקְבֹּץ ...
וְשָׂרַפְתָּ" , מִי שְׁאֵינוּ מְחֻסַּר אֵלָא קִבּוּץ--יָצְאוּ פֵּרוֹת הַמְּחֻבָּרִין, שְׁהֶן מְחֻסָּרִין תְּלִישָׁה וְקִבּוּץ וּשְׂרֵפָה.
וְהוּא הַדִּין, לִשְׂעַר הָרֹאשׁ.
וְאֵין צָרִיךְ לוֹמַר, הָאִילָנוֹת עַצְמָן, שְׁהֶן מֻתָּרוֹת, וַהֲרֵי הֶן שֶׁלַּיּוֹרְשִׁין.

הַהֶקְדֵּשׁוֹת שֶׁבְּתוֹכָהּ--קָדְשֵׁי מִזְבֵּחַ יָמוּתוּ, שֶׁנֶּאֱמָר "זֶבַח רְשָׁעִים, תּוֹעֵבָה" ; קָדְשֵׁי בֶּדֶק הַבַּיִת, יִפָּדוּ וְאַחַר כָּךְ שׂוֹרְפִין אוֹתָן--שֶׁנֶּאֱמָר "שְׁלָלָהּ" , וְלֹא שְׁלַל שָׁמַיִם.
הַבְּכוֹר וְהַמַּעֲשֵׂר שֶׁבְּתוֹכָהּ--תְּמִימִין, הֲרֵי הֶן קָדְשֵׁי מִזְבֵּחַ וְיָמוּתוּ; וּבַעֲלֵי מוּמִין, הֲרֵי הֶן בִּכְלַל "בְּהֶמְתָּהּ" וְנֶהְרָגִין.

הַתְּרוּמוֹת שֶׁבְּתוֹכָהּ--אִם הִגִּיעוּ לְיַד כּוֹהֵן--יִרְקְבוּ, מִפְּנֵי שְׁהֶן נְכָסָיו; וְאִם עֲדַיִן הֶן בְּיַד יִשְׂרָאֵל--יִנָּתְנוּ לְכוֹהֵן שֶׁלִּמְדִינָה אַחֶרֶת, מִפְּנֵי שְׁהֶן נִכְסֵי שָׁמַיִם וּקְדֻשָּׁתָן קְדֻשַּׁת הַגּוּף.
מַעֲשֵׂר שֵׁנִי, וְכֶסֶף מַעֲשֵׂר שֵׁנִי, וְכִתְבֵי הַקֹּדֶשׁ שֶׁבְּתוֹכָהּ--הֲרֵי אֵלּוּ יִגָּנְזוּ.

 כָּל הָעוֹשֶׂה דִּין בְּעִיר הַנִּדַּחַת--הֲרֵי זֶה כְּמַקְרִיב עוֹלָה כָּלִיל, שֶׁנֶּאֱמָר "כָּלִיל, לַה' אֱלֹהֶיךָ" .
וְלֹא עוֹד אֵלָא שֶׁמְּסַלֵּק חֲרוֹן אַף מִיִּשְׂרָאֵל, שֶׁנֶּאֱמָר "לְמַעַן יָשׁוּב ה' מֵחֲרוֹן אַפּוֹ" , וּמֵבִיא עֲלֵיהֶם בְּרָכָה וְרַחֲמִים, שֶׁנֶּאֱמָר "וְנָתַן-לְךָ רַחֲמִים וְרִחַמְךָ וְהִרְבֶּךָ" .

הִלְכּוֹת עֲבוֹדָה זָרָה פֵּרֶק ה 
הַמַּסִּית אֶחָד מִיִּשְׂרָאֵל, בֵּין אִישׁ בֵּין אִשָּׁה--הֲרֵי זֶה נִסְקָל, אַף עַל פִּי שֶׁלֹּא עָבַד הַמֻּסָּת וְלֹא הַמַּסִּית עֲבוֹדָה זָרָה: אֵלָא מִפְּנֵי שֶׁהוֹרָהוּ לַעֲבֹד.
בֵּין שֶׁהָיָה הַמַּסִּית הִדְיוֹט, בֵּין שֶׁהָיָה נָבִיא, בֵּין שֶׁהָיָה הַמֻּסָּת יָחִיד אִישׁ אוֹ אִשָּׁה, אוֹ יְחִידִים--מִיתָתוֹ בִּסְקֵלָה.
הַמַּסִּית אֶת רֹב אַנְשֵׁי הָעִיר--הֲרֵי זֶה מַדִּיחַ, וְאֵינוּ נִקְרָא מַסִּית.

הָיָה זֶה שֶׁהִדִּיחַ רֹב הָעִיר נָבִיא, מִיתָתוֹ בִּסְקֵלָה.
וְהַנִּדָּחִים, הֲרֵי הֶן כִּיחִידִים, וְאֵינָן כְּאַנְשֵׁי עִיר הַנִּדַּחַת, עַד שֶׁיִּהְיוּ הַמַּדִּיחִים שְׁנַיִם.
וְאֶחָד הָאוֹמֵר אָמְרָה לִי עֲבוֹדָה זָרָה עִבְדוּהָ, אוֹ שֶׁאָמַר אָמַר לִי הַקָּדוֹשׁ בָּרוּךְ הוּא עִבְדוּ עֲבוֹדָה זָרָה--הֲרֵי זֶה נָבִיא שֶׁהִדִּיחַ; וְאִם הֻדְּחוּ אַחֲרָיו רֹב הָעִיר, נִסְקָל.

הַמַּסִּית שֶׁהִסִּית, בֵּין בִּלְשׁוֹן רַבִּים בֵּין בִּלְשׁוֹן יָחִיד--הֲרֵי זֶה נִסְקָל.
כֵּיצַד--הָאוֹמֵר לַחֲבֵרוֹ אֶעֱבֹד עֲבוֹדָה זָרָה, אֵלֵךְ וְאֶעֱבֹד, נֵלֵךְ וְנַעֲבֹד, בַּעֲבוֹדָה פְּלוֹנִית שֶׁדֶּרֶךְ אוֹתָהּ עֲבוֹדָה זָרָה לְהֵעָבֵד בָּהּ; אֶזְבַּח, אֵלֵךְ וְאֶזְבַּח, נֵלֵךְ וְנִזְבַּח; אֲקַטַּר, אֵלֵךְ וַאֲקַטַּר, נֵלֵךְ וּנְקַטַּר; אֲנַסַּךְ, אֵלֵךְ וַאֲנַסַּךְ, נֵלֵךְ וּנְנַסַּךְ; אֶשְׁתַּחֲוֶה, אֵלֵךְ וְאֶשְׁתַּחֲוֶה, נֵלֵךְ וְנִשְׁתַּחֲוֶה: הֲרֵי זֶה מַסִּית.

הִסִּית לִשְׁנַיִם, הֲרֵי הֶן עֵדָיו; וְהֶן מְבִיאִין אוֹתוֹ לְבֵית דִּין, וּמְעִידִין עָלָיו שֶׁכָּךְ אָמַר לָהֶן, וְסוֹקְלִין אוֹתוֹ.
וְאֵין הַמַּסִּית צָרִיךְ הַתְרָאָה.
אָמַר לְאֶחָד, הוּא אוֹמֵר יֵשׁ לִי חֲבֵרִים רוֹצִים בְּכָּךְ, וּמַעְרִים עָלָיו עַד שֶׁיַּסִּית בִּפְנֵי שְׁנַיִם, כְּדֵי לְהָרְגוֹ.
אִם לֹא רָצָה הַמַּסִּית לְהַסִּית לִשְׁנַיִם, מִצְוָה לְהַכְמִין לוֹ; כָּל חַיָּבֵי מִיתוֹת שֶׁבַּתּוֹרָה, אֵין מְכָמְנִין עֲלֵיהֶן--חוּץ מִזֶּה.

כֵּיצַד מְכָמְנִין לוֹ: הַמֻּסָּת מֵבִיא שְׁנַיִם וּמַעְמִידָן בְּמָקוֹם אָפֵל כְּדֵי שֶׁיִּרְאוּ הַמַּסִּית וְיִשְׁמְעוּ דְּבָרָיו, וְלֹא יִרְאֶה אוֹתָן.
וְהוּא אוֹמֵר לַמַּסִּית, אֱמֹר מַה שֶׁאָמַרְתָּ לִי בַּיֵּחוּד; וְהוּא אוֹמֵר לוֹ, וְהַמֻּסָּת מְשִׁיבוֹ הֵיאַךְ נַנִּיחַ אֶת אֱלֹהֵינוּ שֶׁבַּשָּׁמַיִם וְנֵלֵךְ וְנַעֲבֹד אֶת הָעֵצִים וְאֶת הָאֲבָנִים.
אִם חָזַר בּוֹ, אוֹ שֶׁשָּׁתַק--פָּטוּר; וְאִם אָמַר לוֹ כָּךְ הִיא חוֹבָתֵנוּ, וְכָּךְ יָפֶה לָנוּ--הָעוֹמְדִים שָׁם בְּרֵחוּק מְבִיאִין אוֹתוֹ לְבֵית דִּין, וְסוֹקְלִין אוֹתוֹ.

 מִצְוָה בְּיַד הַמֻּסָּת לְהָרְגוֹ, שֶׁנֶּאֱמָר "יָדְךָ תִּהְיֶה-בּוֹ בָרִאשׁוֹנָה לַהֲמִיתוֹ" .
וְאָסוּר לַמֻּסָּת לֶאֱהֹב אֶת הַמַּסִּית, שֶׁנֶּאֱמָר "לֹא-תֹאבֶה לוֹ" .
וּלְפִי שֶׁנֶּאֱמָר בַּשּׂוֹנֵא "עָזֹב תַּעֲזֹב, עִמּוֹ" , יָכוֹל אַתָּה עוֹזֵב לְזֶה--תִּלְמֹד לוֹמַר, "וְלֹא תִשְׁמַע אֵלָיו" .
וּלְפִי שֶׁנֶּאֱמָר "לֹא תַעֲמֹד עַל-דַּם רֵעֶךָ" , יָכוֹל אֵין אַתָּה עוֹמֵד עַל דָּמוֹ שֶׁלְּזֶה--תִּלְמֹד לוֹמַר, "לֹא-תָחוֹס עֵינְךָ" .

וְאָסוּר לַמֻּסָּת לְלַמַּד עָלָיו זְכוּת, שֶׁנֶּאֱמָר "לֹא-תַחְמֹל" ; וְאִם יָדַע לוֹ חוֹבָה--אֵינוּ רַשָּׁאי לִשְׁתֹּק מִמֶּנָּה, שֶׁנֶּאֱמָר "וְלֹא-תְכַסֶּה עָלָיו" .
וְאַזְהָרָה לְהִדְיוֹט הַמַּסִּית מְנַיִן, שֶׁנֶּאֱמָר "וְכָל-יִשְׂרָאֵל--יִשְׁמְעוּ, וְיִרָאוּן; וְלֹא-יוֹסִפוּ לַעֲשׂוֹת" .

 הַמַּסִּית אֲחֵרִים לְעָבְדוֹ, וְאָמַר לָהֶם עִבְדוּנִי--אִם עָבְדוּ אוֹתוֹ, נִסְקָל; וְאִם לֹא עֲבָדוּהוּ--אַף עַל פִּי שֶׁקִּבְּלוּ מִמֶּנּוּ וְאָמְרוּ לוֹ הִין, אֵינוּ נִסְקָל.
אֲבָל אִם הִסִּית לַעֲבוֹדַת אִישׁ אַחֵר, אוֹ לִשְׁאָר מִינֵי עֲבוֹדָה זָרָה--אִם קִבַּל מִמֶּנּוּ, וְאָמַר הִין נֵלֵךְ וְנַעֲבֹד--אַף עַל פִּי שֶׁעֲדַיִן לֹא עָבַד, שְׁנֵיהֶם נִסְקָלִין הַמַּסִּית וְהַמֻּסָּת: שֶׁנֶּאֱמָר "לֹא-תֹאבֶה לוֹ, וְלֹא תִשְׁמַע" --הַא שָׁמַע וְאָבָה, חַיָּב.

 נָבִיא הַמִּתְנַבֵּא בְּשֵׁם עֲבוֹדָה זָרָה, כֵּיצַד--זֶה הָאוֹמֵר אָמְרָה לִי עֲבוֹדָה זָרָה פְּלוֹנִית אוֹ כּוֹכָב פְּלוֹנִי שֶׁמִּצְוָה לַעֲשׂוֹת כָּךְ וְכָּךְ, אוֹ שֶׁלֹּא לַעֲשׂוֹת כָּךְ וְכָּךְ.
אַפִלּוּ כִּוַּן אֶת הַהֲלָכָה לְטַמֵּא אֶת הַטָּמֵא, וּלְטַהַר אֶת הַטָּהוֹר--אִם הִתְרוּ בּוֹ בִּפְנֵי שְׁנַיִם--הֲרֵי זֶה נֶחְנָק, שֶׁנֶּאֱמָר "וַאֲשֶׁר יְדַבֵּר, בְּשֵׁם אֱלֹהִים אֲחֵרִים--וּמֵת, הַנָּבִיא הַהוּא" .
וְאַזְהָרָה שֶׁלּוֹ, מִכְּלַל שֶׁנֶּאֱמָר "וְשֵׁם אֱלֹהִים אֲחֵרִים לֹא תַזְכִּירוּ" .

 וְאָסוּר לַעֲרֹךְ דִּין וּתְשׁוּבָה עִם מִתְנַבֵּא בְּשֵׁם עֲבוֹדָה זָרָה, וְאֵין שׁוֹאֲלִין מִמֶּנּוּ אוֹת וּמוֹפֵת; וְאִם עָשָׂה מֵעַצְמוֹ--אֵין מַשְׁגִּיחִין עָלָיו, וְאֵין מְהַרְהֲרִין בּוֹ.
וְכָל הַמְּחַשֵּׁב בָּאוֹתוֹת שֶׁלּוֹ שֶׁמֶּא אֱמֶת הֶן--עָבַר בְּלֹא תַעֲשֶׂה, שֶׁנֶּאֱמָר "לֹא תִשְׁמַע, אֶל-דִּבְרֵי הַנָּבִיא הַהוּא" .

וְכֵן נְבִיא הַשֶּׁקֶר--מִיתָתוֹ בְּחָנֵק, אַף עַל פִּי שֶׁנִּתְנַבֵּא בְּשֵׁם ה' וְלֹא הוֹסִיף וְלֹא גָרַע: שֶׁנֶּאֱמָר "אַךְ הַנָּבִיא אֲשֶׁר יָזִיד לְדַבֵּר דָּבָר בִּשְׁמִי, אֵת אֲשֶׁר לֹא-צִוִּיתִיו לְדַבֵּר, וַאֲשֶׁר יְדַבֵּר, בְּשֵׁם אֱלֹהִים אֲחֵרִים--וּמֵת, הַנָּבִיא הַהוּא" .

 אֶחָד הַמִּתְנַבֵּא מַה שֶׁלֹּא שָׁמַע בְּמַרְאֵה הַנְּבוּאָה, אוֹ מִי שֶׁשָּׁמַע דִּבְרֵי נָבִיא חֲבֵרוֹ וְאָמַר שֶׁדָּבָר זֶה לוֹ נֶאֱמָר וְהוּא נִתְנַבֵּא בּוֹ--הֲרֵי זֶה נְבִיא שֶׁקֶר, וּמִיתָתוֹ בְּחָנֵק.

 כָּל הַמּוֹנֵעַ עַצְמוֹ מֵהֲרִיגַת נְבִיא שֶׁקֶר מִפְּנֵי מַעֲלָתוֹ, שֶׁהֲרֵי הוּא הוֹלֵךְ בְּדַרְכֵי הַנְּבוּאָה--הֲרֵי זֶה עוֹבֵר בְּלֹא תַעֲשֶׂה, שֶׁנֶּאֱמָר "בְּזָדוֹן דִּבְּרוֹ הַנָּבִיא, לֹא תָגוּר מִמֶּנּוּ" .
וְכֵן הַמּוֹנֵעַ עַצְמוֹ מִלְּלַמַּד עָלָיו חוֹבָה, אוֹ הַפּוֹחֵד וְיָרֵא מִדְּבָרָיו--הֲרֵי זֶה בִּכְלַל "לֹא תָגוּר מִמֶּנּוּ".
וְאֵין דָּנִין נְבִיא שֶׁקֶר, אֵלָא בְּבֵית דִּין שֶׁלְּשִׁבְעִים וְאֶחָד.

 הַנּוֹדֵר בְּשֵׁם עֲבוֹדָה זָרָה, וְהַנִּשְׁבָּע בָּהּ--לוֹקֶה, שֶׁנֶּאֱמָר "וְשֵׁם אֱלֹהִים אֲחֵרִים לֹא תַזְכִּירוּ" : אֶחָד הַנִּשְׁבָּע בָּהּ לְעַצְמוֹ, וְאֶחָד הַנִּשְׁבָּע בָּהּ לַגּוֹי.
וְאָסוּר לְהַשְׁבִּיעַ לַגּוֹי בְּיִרְאָתוֹ.
וְאַפִלּוּ לְהַזְכִּיר שֵׁם עֲבוֹדָה זָרָה שֶׁלֹּא דֶּרֶךְ שְׁבוּעָה--אָסוּר, שֶׁנֶּאֱמָר "לֹא תַזְכִּירוּ".
לֹא יֹאמַר אָדָם לַחֲבֵרוֹ, שְׁמֹר לִי בְּצַד עֲבוֹדָה זָרָה פְּלוֹנִית וְכַיּוֹצֶא בְּזֶה.
וְכָל עֲבוֹדָה זָרָה הַכְּתוּבָה בְּכִתְבֵי הַקֹּדֶשׁ--מֻתָּר לְהַזְכִּיר שְׁמָהּ, כְּגוֹן פְּעוֹר וּבֵל וּנְבוֹ וְגַד וְכַיּוֹצֶא בָּהֶן.
וְאָסוּר לִגְרֹם לַאֲחֵרִים שֶׁיִּדְּרוּ וְשֶׁיְּקַיְּמוּ, בְּשֵׁם עֲבוֹדָה זָרָה; וְאֵינוּ לוֹקֶה אֵלָא הַנּוֹדֵר בִּשְׁמָהּ וְהַמְּקַיֵּם בִּשְׁמָהּ, וְהוּא הַנִּשְׁבָּע בִּשְׁמָהּ.

הִלְכּוֹת עֲבוֹדָה זָרָה פֵּרֶק ו 
הָעוֹשֶׂה אוֹב אוֹ יִדְּעוֹנִי--בִּרְצוֹנוֹ בְּזָדוֹן, חַיָּב כָּרֵת, וְאִם הָיוּ שָׁם עֵדִים וְהַתְרָאָה, נִסְקָל; הָיָה שׁוֹגֵג, מֵבִיא חַטָּאת קְבוּעָה.

כֵּיצַד מַעֲשֵׂה הָאוֹב--זֶה שְׁהוּא עוֹמֵד וּמַקְטִיר קְטֹרֶת יְדוּעָה וְאוֹחֵז שַׁרְבִיט שֶׁלַּהֲדָס בְּיָדוֹ וּמְנִיפוֹ, וְהוּא מְדַבֵּר בַּלָּאט בִּדְבָרִים יְדוּעִים אֶצְלָם, עַד שֶׁיִּשְׁמַע הַשּׁוֹאֵל כְּאִלּוּ אֶחָד מְדַבֵּר עִמּוֹ וּמְשִׁיבוֹ עַל מַה שְׁהוּא שׁוֹאֵל בִּדְבָרִים מִתַּחַת הָאָרֶץ בְּקוֹל נָמוּךְ עַד מְאוֹד, וּכְאִלּוּ אֵינוּ נִכָּר לָאֹזֶן אֵלָא בַּמַּחְשָׁבָה מַרְגִּישׁ בּוֹ.

וְכֵן הַלּוֹקֵחַ גֻּלְגֹּלֶת שֶׁלַּמֵּת וּמַקְטִיר לָהּ וּמְנַחֵשׁ בָּהּ, עַד שֶׁיִּשְׁמַע כְּאִלּוּ קוֹל יוֹצֶא מִתַּחַת שֶׁחְיוֹ שָׁפָל עַד מְאוֹד וּמְשִׁיבוֹ.
כָּל אֵלּוּ, מַעֲשֵׂה אוֹב הֶן; וְהָעוֹשֶׂה אֶחָד מֵהֶן, נִסְקָל.

 כֵּיצַד מַעֲשֵׂה הַיִּדְּעוֹנִי--מַנִּיחַ עֶצֶם עוֹף שֶׁשְּׁמוֹ יַדּוּעַ בְּפִיו וּמַקְטִיר, וְעוֹשֶׂה מַעֲשִׂיּוֹת אֲחֵרוֹת, עַד שֶׁיִּפֹּל כְּנִכְפֶּה וִידַבַּר בְּפִיו דְּבָרִים שֶׁעֲתִידִין לִהְיוֹת.
וְכָל אֵלּוּ, מִינֵי עֲבוֹדָה זָרָה הֶן; וְאַזְהָרָה שֶׁלָּהֶן מְנַיִן, תִּלְמֹד לוֹמַר "אַל-תִּפְנוּ אֶל-הָאֹבֹת וְאֶל-הַיִּדְּעֹנִים" .

 הַנּוֹתֵן מִזַּרְעוֹ לַמֹּלֶךְ--בִּרְצוֹנוֹ בְּזָדוֹן, חַיָּב כָּרֵת; בְּשׁוֹגֵג, מֵבִיא חַטָּאת קְבוּעָה.
וְאִם עָשָׂה בְּעֵדִים וְהַתְרָאָה--נִסְקָל, שֶׁנֶּאֱמָר "אֲשֶׁר יִתֵּן מִזַּרְעוֹ לַמֹּלֶךְ, מוֹת יוּמָת; עַם הָאָרֶץ, יִרְגְּמֻהוּ בָאָבֶן" .
וְאַזְהָרָה שֶׁלּוֹ מְנַיִן--שֶׁנֶּאֱמָר "וּמִזַּרְעֲךָ לֹא-תִתֵּן, לְהַעֲבִיר לַמֹּלֶךְ" , וּלְהַלָּן הוּא אוֹמֵר "לֹא-יִמָּצֵא בְךָ, מַעֲבִיר בְּנוֹ-וּבִתּוֹ בָּאֵשׁ" .

כֵּיצַד הָיוּ עוֹשִׂין--מַדְלִיק אֵשׁ גְּדוֹלָה, וְלוֹקֵחַ מִקְצַת זַרְעוֹ וּמוֹסְרוֹ לַכּוּמָרִין עוֹבְדֵי הָאֵשׁ, וְאוֹתָן הַכּוּמָרִין נוֹתְנִין הַבֵּן לְאָבִיו אַחַר שֶׁנִּמְסַר בְּיָדָן לְהַעְבִירוֹ בָּאֵשׁ בִּרְשׁוּתָן; וַאֲבִי הַבֵּן הוּא שֶׁמַּעְבִיר בְּנוֹ עַל הָאֵשׁ בִּרְשׁוּת הַכּוּמָרִין, וּמַעְבִיר אוֹתוֹ בְּרַגְלוֹ מִצַּד לְצַד אַחֵר בְּתוֹךְ הַשַּׁלְהֶבֶת: לֹא שְׁהוּא שׂוֹרְפוֹ לַמֹּלֶךְ כְּדֶרֶךְ שֶׁשּׂוֹרְפִין בְּנֵיהֶם וּבְנוֹתֵיהֶם לַעֲבוֹדָה זָרָה אַחֶרֶת, אֵלָא בְּהַעְבָּרָה בִּלְבָד הָיְתָה עֲבוֹדַת זֶה שֶׁשְּׁמוֹ מֹלֶךְ.
לְפִיכָּךְ הָעוֹשֶׂה עֲבוֹדָה זוֹ לַעֲבוֹדָה זָרָה אַחֶרֶת חוּץ מִמֹּלֶךְ, פָּטוּר.

 אֵינוּ חַיָּב כָּרֵת אוֹ סְקֵלָה, עַד שֶׁיִּמְסֹר לַמֹּלֶךְ וְיַעְבִירוֹ בְּרַגְלוֹ בָּאֵשׁ דֶּרֶךְ הַעְבָּרָה; מָסַר וְלֹא הִעְבִיר, הִעְבִיר וְלֹא מָסַר, אוֹ שֶׁמָּסַר וְהִעְבִיר שֶׁלֹּא דֶּרֶךְ הַעְבָּרָה--פָּטוּר.
וְאֵינוּ חַיָּב, עַד שֶׁיִּמְסֹר מִקְצַת זַרְעוֹ וְיַנִּיחַ מִקְצָתוֹ: שֶׁנֶּאֱמָר "כִּי מִזַּרְעוֹ, נָתַן לַמֹּלֶךְ" --מִקְצָתוֹ, וְלֹא כֻּלּוֹ.

 אֶחָד זֶרַע כָּשֵׁר, וְאֶחָד זֶרַע פָּסוּל; אֶחָד בָּנָיו וּבְנוֹתָיו, וְאֶחָד בְּנֵיהֶם וּבְנֵי בְּנֵיהֶם: עַל כָּל יוֹצְאֵי יְרֵכוֹ הוּא חַיָּב, מִפְּנֵי שְׁהֶן זַרְעוֹ.
אֲבָל אִם הִעְבִיר אֶחָיו אוֹ אַחְיוֹתָיו אוֹ אֲבוֹתָיו, אוֹ שֶׁהִעְבִיר עַצְמוֹ--פָּטוּר.
הִעְבִיר אֶחָד מִזַּרְעוֹ, וְהוּא יָשֵׁן אוֹ שֶׁהָיָה סוֹמֶה--פָּטוּר.

 מַצֵּבָה שֶׁאָסְרָה תּוֹרָה--הִיא בִּנְיָן שֶׁיִּהְיוּ הַכֹּל מִתְקַבְּצִין אֶצְלָהּ, וְאַפִלּוּ לַעֲבֹד אֶת ה', שֶׁכֵּן הָיָה דֶּרֶךְ עוֹבְדֵי עֲבוֹדָה זָרָה, שֶׁנֶּאֱמָר "וְלֹא-תָקִים לְךָ, מַצֵּבָה, אֲשֶׁר שָׂנֵא, ה' אֱלֹהֶיךָ" .
וְכָל הַמֵּקִים מַצֵּבָה, לוֹקֶה.

וְכֵן אֶבֶן מַשְׂכִּית הָאֲמוּרָה בַּתּוֹרָה--אַף עַל פִּי שְׁהוּא מִשְׁתַּחֲוֶה עָלֶיהָ לַשֵּׁם, לוֹקֶה: שֶׁנֶּאֱמָר "וְאֶבֶן מַשְׂכִּית לֹא תִתְּנוּ בְּאַרְצְכֶם, לְהִשְׁתַּחֲוֹת עָלֶיהָ" .
מִפְּנֵי שֶׁכֵּן הָיָה דֶּרֶךְ עֲבוֹדָה זָרָה לְהַנִּיחַ אֶבֶן לְפָנֶיהָ לְהִשְׁתַּחֲווֹת עָלֶיהָ, לְפִיכָּךְ אֵין עוֹשִׂין כֵּן לַה'.
וְאֵינוּ לוֹקֶה עַד שֶׁיִּפְשֹׁט יָדָיו וְרַגְלָיו עַל הָאֶבֶן, וְנִמְצָא כֻּלּוֹ מֻטָּל עָלֶיהָ--שֶׁזּוֹ הִיא הִשְׁתַּחֲוָיָה הָאֲמוּרָה בַּתּוֹרָה.

 בַּמֶּה דְּבָרִים אֲמוּרִים, בִּשְׁאָר הָאֲרָצוֹת; אֲבָל בַּמִּקְדָּשׁ, מֻתָּר לְהִשְׁתַּחֲווֹת לַה' עַל הָאֲבָנִים: שֶׁנֶּאֱמָר "לֹא תִתְּנוּ בְּאַרְצְכֶם, לְהִשְׁתַּחֲוֹת עָלֶיהָ" --"בְּאַרְצְכֶם" אֵין אַתֶּם מִשְׁתַּחֲוִים עַל הָאֲבָנִים, אֲבָל אַתֶּם מִשְׁתַּחֲוִים עַל הָאֲבָנִים הַמְּפֻצָּלוֹת בַּמִּקְדָּשׁ.

וּמִפְּנֵי זֶה נָהֲגוּ כָּל יִשְׂרָאֵל לְהַצִּיעַ מַחְצָלוֹת בְּבָתֵּי כְּנָסִיּוֹת הָרְצוּפוֹת בַּאֲבָנִים, אוֹ מִינֵי קַשׁ וְתֶבֶן, לְהַבְדִּיל בֵּין פְּנֵיהֶם, וּבֵין הָאֲבָנִים.
וְאִם לֹא מָצָא דָּבָר מַבְדִּיל בֵּינוֹ וּבֵין הָאֶבֶן--הוֹלֵךְ לְמָקוֹם אַחֵר וּמִשְׁתַּחֲוֶה, אוֹ שׁוֹחֶה עַל צִדּוֹ וּמַטֶּה: כְּדֵי שֶׁלֹּא יַדְבִּיק פָּנָיו בָּאֶבֶן.

 הַמִּשְׁתַּחֲוֶה לַה' עַל הָאֲבָנִים הַמְּפֻצָּלוֹת בְּלֹא פִּשּׁוּט יָדַיִם וְרַגְלַיִם--אֵינוּ לוֹקֶה, אֲבָל מַכִּין אוֹתוֹ מַכַּת מַרְדּוּת.
אֲבָל לַעֲבוֹדָה זָרָה--אֶחָד הִשְׁתַּחֲוָיָה בְּפִשּׁוּט יָדַיִם וְרַגְלַיִם, אוֹ הִשְׁתַּחֲוָיָה בְּלֹא פִּשּׁוּט יָדַיִם וְרַגְלַיִם--מִשָּׁעָה שֶׁיִּכְבֹּשׁ פָּנָיו בַּקַּרְקָע לָהּ, נִסְקָל.

 הַנּוֹטֵעַ אִילָן אֵצֶל הַמִּזְבֵּחַ אוֹ בְּכָל הָעֲזָרָה, בֵּין אִילָן סְרָק בֵּין אִילָן מַאֲכָל--אַף עַל פִּי שֶׁעָשָׂה אוֹתוֹ נוֹאי לַמִּקְדָּשׁ, וְיֹפִי לוֹ--הֲרֵי זֶה לוֹקֶה, שֶׁנֶּאֱמָר "לֹא-תִטַּע לְךָ אֲשֵׁרָה, כָּל-עֵץ" : מִפְּנֵי שֶׁזֶּה הָיָה דֶּרֶךְ עֲבוֹדָה זָרָה--נוֹטְעִין אִילָנוֹת בְּצַד מִזְבֵּחַ שֶׁלָּהּ, כְּדֵי שֶׁיִּתְקַבְּצוּ שָׁם הָעָם.

 וְאָסוּר לַעֲשׂוֹת אַכְסַדְרָאוֹת שֶׁלְּעֵץ בַּמִּקְדָּשׁ, כְּדֶרֶךְ שֶׁעוֹשִׂין בַּחֲצֵרוֹת, אַף עַל פִּי שְׁהוּא בִּנְיָן, וְאֵינוּ עֵץ נָטוּעַ--הַרְחָקָה יְתֵרָה, שֶׁנֶּאֱמָר "כָּל-עֵץ" ; אֵלָא כָּל הָאַכְסַדְרָאוֹת וְהַסְּכָכוֹת הַיּוֹצְאוֹת מִן הַכּוֹתָלִים שֶׁהָיוּ בַּמִּקְדָּשׁ--שֶׁלְּאֶבֶן הָיוּ, לֹא שֶׁלְּעֵץ.

הִלְכּוֹת עֲבוֹדָה זָרָה פֵּרֶק ז 
מִצְוַת עֲשֵׂה הִיא לְאַבַּד עֲבוֹדָה זָרָה, וּמְשַׁמְּשֶׁיהָ, וְכָל הַנַּעֲשֶׂה בִּשְׁבִילָהּ--שֶׁנֶּאֱמָר "אַבֵּד תְּאַבְּדוּן אֶת-כָּל-הַמְּקֹמוֹת ..." , וְנֶאֱמָר "כִּי-אִם-כֹּה תַעֲשׂוּ, לָהֶם--מִזְבְּחֹתֵיהֶם תִּתֹּצוּ ..." .

וּבְאֶרֶץ יִשְׂרָאֵל, מִצְוָה לִרְדֹּף אַחֲרֶיהָ עַד שֶׁנְּאַבַּד אוֹתָהּ מִכָּל אַרְצֵנוּ; אֲבָל בְּחוּצָה לָאָרֶץ, אֵין אָנוּ מְצֻוִּין לִרְדֹּף אַחֲרֶיהָ, אֵלָא כָּל מָקוֹם שֶׁנִּכְבֹּשׁ אוֹתוֹ, נְאַבַּד כָּל עֲבוֹדָה זָרָה שֶׁבּוֹ: שֶׁנֶּאֱמָר "וְאִבַּדְתֶּם אֶת-שְׁמָם, מִן-הַמָּקוֹם הַהוּא" --בְּאֶרֶץ יִשְׂרָאֵל, אַתָּה מְצֻוֶּה לִרְדֹּף אַחֲרֵיהֶם, וְאֵין אַתָּה מְצֻוֶּה לִרְדֹּף אַחֲרֵיהֶם, בְּחוּצָה לָאָרֶץ.

 עֲבוֹדָה זָרָה עַצְמָהּ, וּמְשַׁמְּשֶׁיהָ, וְתִקְרֹבֶת שֶׁלָּהּ, וְכָל הַנַּעֲשֶׂה בִּשְׁבִילָהּ--אָסוּר בַּהֲנָאָה, שֶׁנֶּאֱמָר "וְלֹא-תָבִיא תוֹעֵבָה אֶל-בֵּיתֶךָ" .
וְכָל הַנִּהְנֶה בְּאֶחָד מִכָּל אֵלּוּ, לוֹקֶה שְׁתַּיִם--אַחַת מִשּׁוֹם "וְלֹא-תָבִיא תוֹעֵבָה אֶל-בֵּיתֶךָ", וְאַחַת מִשּׁוֹם "וְלֹא-יִדְבַּק בְּיָדְךָ מְאוּמָה, מִן-הַחֵרֶם" .

 בְּהֵמָה שֶׁהִקְרִיבוּהָ לַעֲבוֹדָה זָרָה, כֻּלָּהּ אֲסוּרָה: אַפִלּוּ פִּרְשָׁהּ, וְעַצְמוֹתֶיהָ, וּקְרָנֶיהָ, וּטְלַפֶּיהָ, וְעוֹרָהּ--הַכֹּל אָסוּר בַּהֲנָאָה.
לְפִיכָּךְ אִם הָיָה בָּעוֹר סִימָן שֶׁיִּוָּדַע בּוֹ שֶׁזֶּה הָעוֹר תִּקְרֹבֶת עֲבוֹדָה זָרָה הוּא, כְּגוֹן שֶׁהָיוּ עוֹשִׂין שֶׁקּוֹרְעִין קְרָע עָגוּל כְּנֶגֶד הַלֵּב וּמוֹצִיאִין הַלֵּב--הֲרֵי כָּל אוֹתָן הָעוֹרוֹת שְׁהֶן כָּךְ, אֲסוּרִין בַּהֲנָאָה; וְכֵן כָּל כַּיּוֹצֶא בְּזֶה.

 מַה בֵּין עֲבוֹדָה זָרָה שֶׁלַּגּוֹי, לַעֲבוֹדָה זָרָה שֶׁלְּיִשְׂרָאֵל--עֲבוֹדָה זָרָה שֶׁלַּנָּכְרִי, אֲסוּרָה בַּהֲנָאָה מִיָּד, שֶׁנֶּאֱמָר "פְּסִילֵי אֱלֹהֵיהֶם, תִּשְׂרְפוּן בָּאֵשׁ" , מִשֶּׁפְּסָלוֹ נַעֲשָׂה לוֹ אֱלוֹהַּ; וְשֶׁלְּיִשְׂרָאֵל, אֵינָהּ אֲסוּרָה בַּהֲנָאָה עַד שֶׁתֵּעָבֵד, שֶׁנֶּאֱמָר "וְשָׂם בַּסָּתֶר" , עַד שֶׁיַּעֲשֶׂה לָהּ דְּבָרִים שֶׁבַּסֵּתֶר שְׁהֶן עֲבוֹדָתָהּ.
וּמְשַׁמְּשֵׁי עֲבוֹדָה זָרָה, בֵּין שֶׁלַּגּוֹי בֵּין שֶׁלְּיִשְׂרָאֵל--אֵינָן אֲסוּרִין, עַד שֶׁיִּשְׁתַּמְּשׁוּ בָּהֶן לַעֲבוֹדָה זָרָה.

 הָעוֹשֶׂה עֲבוֹדָה זָרָה לַאֲחֵרִים--אַף עַל פִּי שְׁהוּא לוֹקֶה, שְׂכָרוֹ מֻתָּר, וְאַפִלּוּ עָשָׂה אוֹתָהּ לַגּוֹי, שְׁהִיא אֲסוּרָה מִיָּד: מִפְּנֵי שְׁאֵינָהּ נֶאֱסֶרֶת, עַד שֶׁתִּגָּמֵר; וּמַכּוֹשׁ הָאַחֲרוֹן שֶׁגּוֹמְרָהּ, אֵין בּוֹ שׁוֹוֶה פְּרוּטָה.

הַלּוֹקֵחַ גְּרוּטָאוֹת מִן הַגּוֹיִים, וּמָצָא בָּהֶן עֲבוֹדָה זָרָה--אִם נָתַן מָעוֹת וְלֹא מָשַׁךְ, יַחְזִירֵן לַגּוֹי; וְכֵן אִם מָשַׁךְ וְלֹא נָתַן מָעוֹת, אַף עַל פִּי שֶׁמְּשִׁיכָה בַּגּוֹי קוֹנָה, כְּמֶקַּח טְעוּת הוּא; מָשַׁךְ וְנָתַן מָעוֹת, יוֹלִיכֵם לְיָם הַמֶּלַח.
וְכֵן גֵּר וְגוֹי שֶׁיָּרְשׁוּ אֶת אֲבִיהֶם גּוֹי--יָכוֹל הוּא הַגֵּר לוֹמַר לַגּוֹי טֹל אַתָּה עֲבוֹדָה זָרָה וַאֲנִי מָעוֹת, אַתָּה יֵין נֶסֶךְ וַאֲנִי פֵּרוֹת; וְאִם מִשֶּׁבָּאוּ לִרְשׁוּת הַגֵּר, אָסוּר.

 צוּרוֹת שֶׁעָשׂוּ אוֹתָן גּוֹיִים לְנוֹאי, מֻתָּרִין בַּהֲנָאָה; וְצוּרוֹת שֶׁעָשׂוּ אוֹתָן לַעֲבוֹדָה זָרָה, אֲסוּרִין.
כֵּיצַד: כָּל הַצּוּרוֹת הַנִּמְצָאוֹת בַּכְּפָרִים--אֲסוּרִין בַּהֲנָאָה, מִפְּנֵי שֶׁחֶזְקָתָן שְׁהֶן עֲשׂוּיִין לַעֲבוֹדָה זָרָה.
וְהַנִּמְצָאוֹת בַּמְּדִינָה--אִם הָיוּ עוֹמְדִין עַל פֶּתַח הַמְּדִינָה, וְהָיָה בְּיַד הַצּוּרָה צוּרַת מַקֵּל אוֹ צִפּוֹר אוֹ כַּדּוּר אוֹ סַיִף אוֹ עֲטָרָה וְטַבַּעַת--חֶזְקָתוֹ שְׁהוּא לַעֲבוֹדָה זָרָה, וְאָסוּר בַּהֲנָאָה; וְאִם לָאו--הֲרֵי הוּא בְּחֶזְקַת לְנוֹאי, וּמֻתָּר.

 צְלָמִים הַנִּמְצָאִים מֻשְׁלָכִים בַּשְּׁוָקִים אוֹ בְּתוֹךְ הַגְּרוּטָאוֹת, הֲרֵי אֵלּוּ מֻתָּרִין; וְאֵין צָרִיךְ לוֹמַר, שִׁבְרֵי צְלָמִים.
אֲבָל הַמּוֹצֶא יַד עֲבוֹדָה זָרָה אוֹ רַגְלָהּ אוֹ אֵבֶר מֵאֵבָרֶיהָ מֻשְׁלָךְ, הֲרֵי זֶה אָסוּר בַּהֲנָאָה--הוֹאִיל וְיָדַע בַּוַּדַּאי שֶׁזֶּה הָאֵבֶר מִן הַצּוּרָה הַנֶּעְבֶּדֶת, הֲרֵי הִיא בְּאִסּוּרָהּ, עַד שֶׁיִּוָּדַע לוֹ, שֶׁבִּטְּלוּהָ הַגּוֹיִים.

 הַמּוֹצֶא כֵּלִים וַעֲלֵיהֶן צוּרַת חַמָּה וּלְבָנָה וְדַרְקוֹן--אִם הָיוּ כְּלֵי כֶּסֶף וְזָהָב אוֹ בִּגְדֵי שָׁנִי, אוֹ שֶׁהָיוּ חֲקוּקִין עַל הַנְּזָמִים וְעַל הַטַּבָּעוֹת--הֲרֵי אֵלּוּ אֲסוּרִין; וְעַל שְׁאָר הַכֵּלִים--מֻתָּרִין, מִפְּנֵי שֶׁחֶזְקָתָן לְנוֹאי.
וְכֵן שְׁאָר הַצּוּרוֹת הַנִּמְצָאוֹת עַל כָּל הַכֵּלִים, חֶזְקָתָן לְנוֹאי וּמֻתָּרִין.

 עֲבוֹדָה זָרָה, וּמְשַׁמְּשֶׁיהָ, וְכָל הַתִּקְרֹבֶת שֶׁלָּהּ--אוֹסְרִין בְּכָל שְׁהֶן.
כֵּיצַד: עֲבוֹדָה זָרָה שֶׁנִּתְעָרְבָה בְּצוּרוֹת שֶׁלְּנוֹאי, אַפִלּוּ אַחַת בְּכַמָּה אֲלָפִים--יוֹלִיךְ הַכֹּל לְיָם הַמֶּלַח; וְכֵן אִם נִתְעָרַב כּוֹס שֶׁלַּעֲבוֹדָה זָרָה בְּכַמָּה כּוֹסוֹת, אוֹ חֲתִכָּה מִן הַבָּשָׂר שֶׁנִּכְנַס לְבֵיתָהּ בְּכַמָּה חֲתִכּוֹת--יוֹלִיךְ הַכֹּל לְיָם הַמֶּלַח; וְכֵן עוֹר לָבוּב שֶׁנִּתְעָרַב בְּכַמָּה עוֹרוֹת, הַכֹּל אָסוּר בַּהֲנָאָה.

עָבַר וּמָכַר עֲבוֹדָה זָרָה, אוֹ אֶחָד מִמְּשַׁמְּשֶׁיהָ, אוֹ תִּקְרֹבֶת שֶׁלָּהּ--הֲרֵי הַדָּמִים אֲסוּרִין בַּהֲנָאָה; וְאוֹסְרִין בְּכָל שְׁהֶן כַּעֲבוֹדָה זָרָה, שֶׁנֶּאֱמָר "וְהָיִיתָ חֵרֶם כָּמֹהוּ" : כָּל שֶׁאַתָּה מֵבִיא מֵעֲבוֹדָה זָרָה, וּמִכָּל מְשַׁמְּשֶׁיהָ וְתִקְרָבְתָּהּ--הֲרֵי הוּא כָּמוֹהָ.
עֲבוֹדָה זָרָה אוֹ אֲשֵׁרָה שֶׁנִּשְׂרְפָה, אֶפְרָהּ אָסוּר בַּהֲנָאָה; וְגַחֶלֶת שֶׁלַּעֲבוֹדָה זָרָה, אֲסוּרָה.
וְהַשַּׁלְהֶבֶת מֻתֶּרֶת, מִפְּנֵי שְׁאֵין בָּהּ מַמָּשׁ.

סְפֵק עֲבוֹדָה זָרָה, אָסוּר; וּסְפֵק סְפֵקָהּ, מֻתָּר.
כֵּיצַד: כּוֹס שֶׁלַּעֲבוֹדָה זָרָה שֶׁנָּפַל בְּאוֹצָר מָלֵא כּוֹסוֹת--כֻּלָּן אֲסוּרוֹת, מִפְּנֵי שֶׁעֲבוֹדָה זָרָה וְכָל מְשַׁמְּשֶׁיהָ אוֹסְרִין בְּכָל שְׁהֶן; פֵּרַשׁ כּוֹס אֶחָד מִן הַתַּעֲרֹבֶת, וְנָפַל לְכוֹסוֹת שְׁנִיִּים--הֲרֵי אֵלּוּ מֻתָּרִין.

טַבַּעַת שֶׁלַּעֲבוֹדָה זָרָה שֶׁנִּתְעָרְבָה בְּמֵאָה טַבָּעוֹת, וְנָפְלוּ שְׁתַּיִם מֵהֶן לַיָּם הַגָּדוֹל--הֻתְּרוּ כֻּלָּן, שֶׁאֲנִי אוֹמֵר אוֹתָהּ הַטַּבַּעַת הָיְתָה בִּכְלַל הַשְּׁתַּיִם שֶׁנָּפְלוּ.
נִתְעָרְבָה בְּמֵאָה וְנֶחְלְקוּ, אַרְבָּעִים לְמָקוֹם אֶחָד וְשִׁשִּׁים לְמָקוֹם אַחֵר, וְנָפְלוּ הָאַרְבָּעִים כֻּלָּן לְטַבָּעוֹת אֲחֵרוֹת--כֻּלָּן מֻתָּרוֹת, שֶׁאֲנִי אוֹמֵר אוֹתָהּ הַטַּבַּעַת הָאֲסוּרָה בָּרֹב הִיא; נָפְלוּ הַשִּׁשִּׁים לְטַבָּעוֹת אֲחֵרוֹת, כֻּלָּן אֲסוּרוֹת.

 הָאֲשֵׁרָה--בֵּין שֶׁהָיְתָה נֶעְבֶּדֶת, בֵּין שֶׁהָיְתָה עֲבוֹדָה זָרָה מֻנַּחַת תַּחְתֶּיהָ--אָסוּר לֵישֵׁב בְּצֵל קוֹמָתָהּ, וּמֻתָּר לֵישֵׁב בְּצֵל הַשָּׂרִיגִים וְהָעַלִּים שֶׁלָּהּ.
וְאִם יֵשׁ לוֹ דֶּרֶךְ אַחֶרֶת, אָסוּר לוֹ לַעֲבֹר תַּחְתֶּיהָ; וְאִם אֵין שָׁם דֶּרֶךְ אַחֶרֶת, עוֹבֵר תַּחְתֶּיהָ כִּשְׁהוּא רָץ.

 אֶפְרוֹחִין שֶׁקִּנְּנוּ בָּהּ, וְאֵינָן צְרִיכִין לְאִמָּן--מֻתָּרִין; וְהַבֵּיצִים וְהָאֶפְרוֹחִין שֶׁצְּרִיכִין לְאִמָּן--אֲסוּרִין, שֶׁהֲרֵי הָאֲשֵׁרָה כְּמוֹ בָּסִיס לָהֶן.
וְהַקֵּן עַצְמָהּ שֶׁבְּרֹאשָׁהּ--מֻתָּר, מִפְּנֵי שֶׁהָעוֹף מֵבִיא עֵצָיו מִמָּקוֹם אַחֵר.

 נָטַל מִמֶּנָּה עֵצִים, אֲסוּרִין בַּהֲנָאָה.
הִסִּיק בָּהֶן אֶת הַתַּנּוּר--יוּצַן, וְאַחַר כָּךְ יַסִּיק בְּעֵצִים שֶׁלְּהֶתֵּר וְיֹאפֶה בּוֹ.
אָפָה בּוֹ אֶת הַפַּת, וְלֹא צִנְּנוֹ--הַפַּת אֲסוּרָה בַּהֲנָאָה.
נִתְעָרְבָה בַּאֲחֵרוֹת--יוֹלִיךְ דְּמֵי אוֹתָהּ הַפַּת לְיָם הַמֶּלַח, כְּדֵי שֶׁלֹּא יֵהָנֶה בָּהּ; וּשְׁאָר הַכִּכָּרוֹת מֻתָּרִין.

 נָטַל מִמֶּנָּה כַּדְכַּד וְאָרַג בּוֹ אֶת הַבֶּגֶד, אָסוּר בַּהֲנָאָה; נִתְעָרַב בִּבְגָדִים אֲחֵרִים, יוֹלִיךְ דְּמֵי אוֹתוֹ הַבֶּגֶד לְיָם הַמֶּלָּח, וּשְׁאָר הַבְּגָדִים מֻתָּרִין.

וּמֻתָּר לִטַּע תַּחְתֶּיהָ יְרָקוֹת--בֵּין בִּימוֹת הַחַמָּה שְׁהֶן צְרִיכִין לְצֵל, בֵּין בִּימוֹת הַגְּשָׁמִים: מִפְּנֵי שֶׁצֵּל הָאֲשֵׁרָה שְׁהוּא אָסוּר עִם הַקַּרְקָע שְׁאֵינָהּ נֶאֱסֶרֶת, גּוֹרְמִין לִירָקוֹת אֵלּוּ לִצְמֹחַ; וְכָל שֶׁדָּבָר אָסוּר וְדָבָר מֻתָּר גּוֹרְמִין לוֹ, הֲרֵי זֶה מֻתָּר בְּכָל מָקוֹם.

לְפִיכָּךְ שָׂדֶה שֶׁזִּבְּלָהּ בְּזֵבֶל עֲבוֹדָה זָרָה, מֻתָּר לִזְרֹעַ אוֹתָהּ; וּפָרָה שֶׁפִּטְּמָהּ בְּכַרְשִׁינֵי עֲבוֹדָה זָרָה, תֵּאָכֵל.
וְכֵן כָּל כַּיּוֹצֶא בְּזֶה.

 בָּשָׂר אוֹ יַיִן אוֹ פֵּרוֹת שֶׁהֱכִינוּם לְהַקְרִיבָן לַעֲבוֹדָה זָרָה--לֹא נֶאְסְרוּ בַּהֲנָאָה אַף עַל פִּי שֶׁהִכְנִיסוּ אוֹתָם לְבֵית עֲבוֹדָה זָרָה, עַד שֶׁיַּקְרִיבוּם לְפָנֶיהָ; הִקְרִיבוּם לִפְנֵי עֲבוֹדָה זָרָה, נַעֲשׂוּ תִּקְרֹבֶת, וְאַף עַל פִּי שֶׁחָזְרוּ וְהוֹצִיאוּם, הֲרֵי אֵלּוּ אֲסוּרִין לְעוֹלָם.
וְכָל הַנִּמְצָא בְּבֵית עֲבוֹדָה זָרָה, אַפִלּוּ מַיִם וּמֶלַח--אָסוּר בַּהֲנָאָה מִן הַתּוֹרָה; וְהָאוֹכֵל מִמֶּנּוּ כָּל שְׁהוּא, לוֹקֶה.

 הַמּוֹצֶא כְּסוּת וְכֵלִים וּמָעוֹת בְּרֹאשׁ עֲבוֹדָה זָרָה--אִם מְצָאָן דֶּרֶךְ בִּזָּיוֹן, הֲרֵי אֵלּוּ מֻתָּרִין; וְאִם מְצָאָן דֶּרֶךְ כָּבוֹד, הֲרֵי אֵלּוּ אֲסוּרִין.
כֵּיצַד: מָצָא כִּיס מָעוֹת תָּלוּי בְּצַוָּארוֹ, וּכְסוּת מְקֻפֶּלֶת וּמֻנַּחַת עַל רֹאשׁוֹ, כְּלִי כָּפוּי עַל רֹאשׁוֹ--הֲרֵי זֶה מֻתָּר, מִפְּנֵי שְׁהוּא דֶּרֶךְ בִּזָּיוֹן; וְכֵן כָּל כַּיּוֹצֶא בְּזֶה.
מָצָא בְּרֹאשׁוֹ דָּבָר שֶׁכַּיּוֹצֶא בּוֹ קָרֵב לְגַבֵּי הַמִּזְבֵּחַ, הֲרֵי זֶה אָסוּר.

בַּמֶּה דְּבָרִים אֲמוּרִים, בִּזְמָן שֶׁמְּצָאָן חוּץ לִמְקוֹם עֲבוֹדָתוֹ; אֲבָל אִם מְצָאָן בִּפְנִים--בֵּין דֶּרֶךְ כָּבוֹד בֵּין דֶּרֶךְ בִּזָּיוֹן, בֵּין דָּבָר הָרָאוּי לַמִּזְבֵּחַ בֵּין דָּבָר שְׁאֵינוּ רָאוּי--כָּל הַנִּמְצָא בִּפְנִים אָסוּר, אַפִלּוּ מַיִם וּמֶלַח.
וּפְעוֹר וּמֶרְקֻלְיָס--כָּל הַנִּמְצָא עִמָּהֶן בֵּין בִּפְנִים בֵּין בַּחוּץ, אָסוּר בַּהֲנָאָה.
וְכֵן אַבְנֵי מֶרְקֻלְיָס--כָּל אֶבֶן הַנִּרְאֵית שְׁהִיא עִמּוֹ, אֲסוּרָה בַּהֲנָאָה.

 עֲבוֹדָה זָרָה שֶׁהָיָה לָהּ מֶרְחֵץ אוֹ גִּנָּה--נִהְנִין בָּהֶן שֶׁלֹּא בְּטוֹבָה, וְאֵין נִהְנִין בָּהֶן בְּטוֹבָה.
הָיָה לָהּ וְלַאֲחֵרִים--נִהְנִין בָּהֶן וְאַפִלּוּ בְּטוֹבַת הַכּוּמָרִין, וּבִלְבָד שֶׁלֹּא יִתֵּן שָׂכָר.

 מֶרְחֵץ שֶׁיֵּשׁ בָּהּ עֲבוֹדָה זָרָה--מֻתָּר לִרְחֹץ בָּהּ, מִפְּנֵי שְׁהִיא נַעֲשָׂת שָׁם לְנוֹאי לֹא לַעֲבוֹדָה: שֶׁנֶּאֱמָר "אֱלֹהֵיהֶם" --בִּזְמָן שֶׁנּוֹהֲגִין בָּהֶן מִנְהַג אֱלָהוּת, וְלֹא בִּזְמָן שֶׁמְּבַזִּין אוֹתָן, כְּגוֹן זוֹ שְׁהִיא עוֹמֶדֶת עַל הַבִּיב, וְהַכֹּל מַשְׁתִּינִין בְּפָנֶיהָ.
וְאִם הָיְתָה דֶּרֶךְ עֲבוֹדָתָהּ בְּכָּךְ, אָסוּר לִכָּנֵס בּוֹ.

 סַכִּין שֶׁלַּעֲבוֹדָה זָרָה שֶׁשָּׁחַט בָּהּ--הֲרֵי זֶה מֻתָּר, מִפְּנֵי שְׁהוּא מְקַלְקֵל; וְאִם הָיְתָה בְּהֵמָה מְסֻכֶּנֶת--הֲרֵי זוֹ אֲסוּרָה, מִפְּנֵי שְׁהוּא מְתַקֵּן וַהֲרֵי זֶה הַתִּקּוּן מֵהֲנָאַת מְשַׁמְּשֵׁי עֲבוֹדָה זָרָה.
וְכֵן אָסוּר לַחְתֹּךְ בָּהּ בָּשָׂר, מִפְּנֵי שְׁהוּא מְתַקֵּן; וְאִם חָתַךְ דֶּרֶךְ הֶפְסֵד וְהַשְׁחָתָה, מֻתָּר.

הִלְכּוֹת עֲבוֹדָה זָרָה פֵּרֶק ח 
כָּל שְׁאֵין בּוֹ תְּפוּסַת יַד אָדָם, וְלֹא עָשָׂהוּ--אִם נֶעְבַּד, הֲרֵי זֶה מֻתָּר בַּהֲנָאָה.
לְפִיכָּךְ הַגּוֹיִים הָעוֹבְדִים אֶת הֶהָרִים, וְאֶת הַגְּבָעוֹת, וְאֶת הָאִילָנוֹת הַנְּטוּעִין מִתְּחִלָּתָן לְפֵרוֹת, וְאֶת הַמַּעְיָנוֹת הַנּוֹבְעִים לָרַבִּים, וְאֶת הַבְּהֵמָה--הֲרֵי אֵלּוּ מֻתָּרִין בַּהֲנָאָה; וּמֻתָּר לֶאֱכֹל אוֹתָן הַפֵּרוֹת שֶׁנֶּעְבְּדוּ בִּמְקוֹם גְּדִילָתָן, וְאוֹתָהּ הַבְּהֵמָה.
וְאֵין צָרִיךְ לוֹמַר, בְּהֵמָה שֶׁהֻקְצָת לַעֲבוֹדָה זָרָה, שְׁהִיא מֻתֶּרֶת בַּאֲכִילָה: בֵּין שֶׁהִקְצוּהָ לְעָבְדָהּ, בֵּין שֶׁהִקְצוּהָ לְהַקְרִיבָהּ--הֲרֵי זוֹ מֻתֶּרֶת.

בַּמֶּה דְּבָרִים אֲמוּרִים שְׁאֵין הַבְּהֵמָה נֶאֱסֶרֶת, בְּשֶׁלֹּא עָשָׂה בָּהּ מַעֲשֶׂה לְשֵׁם עֲבוֹדָה זָרָה; אֲבָל אִם עָשָׂה בָּהּ מַעֲשֶׂה כָּל שְׁהוּא, אֲסָרָהּ.
כֵּיצַד, כְּגוֹן שֶׁשָּׁחַט בָּהּ סִימָן לַעֲבוֹדָה זָרָה.
עָשָׂה אוֹתָהּ חֲלִיפִין לַעֲבוֹדָה זָרָה, אֲסָרָהּ; וְכֵן חֲלִיפֵי חֲלִיפִין: מִפְּנֵי שֶׁנַּעֲשָׂת כִּדְמֵי עֲבוֹדָה זָרָה.

בַּמֶּה דְּבָרִים אֲמוּרִים, בְּבֶהֱמַת עַצְמוֹ; אֲבָל אִם שָׁחַט בֶּהֱמַת חֲבֵרוֹ לַעֲבוֹדָה זָרָה אוֹ הִחְלִיפָהּ--לֹא נֶאְסְרָה, שְׁאֵין אָדָם אוֹסֵר דָּבָר שְׁאֵינוּ שֶׁלּוֹ.

הַמִּשְׁתַּחֲוֶה לְקַרְקַע עוֹלָם, לֹא אֲסָרָהּ; חָפַר בָּהּ בּוֹרוֹת שִׁיחִין וּמְעָרוֹת לְשֵׁם עֲבוֹדָה זָרָה, אֲסָרָהּ.
מַיִם שֶׁעֲקָרָן הַגַּל וְהִשְׁתַּחֲוָה לָהֶן, לֹא אֲסָרָן; נְטָלָן בְּיָדוֹ וְהִשְׁתַּחֲוָה לָהֶן, אֲסָרָן.
אַבְנֵי הַר שֶׁנִּדַּלְדְּלוּ, וַעֲבָדָן בִּמְקוֹמָן--מֻתָּרוֹת, שֶׁהֲרֵי אֵין בָּהֶן תְּפוּסַת יַד אָדָם.

 יִשְׂרָאֵל שֶׁזָּקַף לְבֵנָה לְהִשְׁתַּחֲווֹת לָהּ, וְלֹא הִשְׁתַּחֲוָה, וּבָא גּוֹי וְהִשְׁתַּחֲוָה לָהּ--אֲסָרָהּ בַּהֲנָאָה, שֶׁזְּקִיפָתָהּ מַעֲשֶׂה; וְכֵן אִם זָקַף בֵּיצָה, וּבָא גּוֹי וְהִשְׁתַּחֲוָה לָהּ--אֲסָרָהּ.
חָתַךְ דַּלַּעַת וְכַיּוֹצֶא בָּהּ, וְהִשְׁתַּחֲוָה לָהּ--אֲסָרָהּ; הִשְׁתַּחֲוָה לַחֲצִי הַדַּלַּעַת, וְהַחֲצִי הָאַחֵר מְעֻרֶה בּוֹ--הֲרֵי זֶה אָסוּר מִסָּפֵק, שֶׁמֶּא זֶה הַחֵצִי כְּמוֹ יָד לַחֵצִי הַנֶּעְבָּד.

אִילָן שֶׁנְּטָעוֹ מִתְּחִלָּה שֶׁיְּהֶא נֶעְבָּד--אָסוּר בַּהֲנָאָה, וְזוֹ הִיא "אֲשֵׁרָה" הָאֲמוּרָה בַּתּוֹרָה.
הָיָה אִילָן נָטוּעַ, וְגִדְּעוֹ וּפִסְּלוֹ לְשֵׁם עֲבוֹדָה זָרָה, אַפִלּוּ הִבְרִיךְ וְהִרְכִּיב בְּגוּפוֹ שֶׁלָּאִילָן, וְהוֹצִיא שָׂרִיגִים--כּוֹרֵת אֶת הַשָּׂרִיגִים, וְהֶן אֲסוּרִין בַּהֲנָאָה; וּשְׁאָר הָאִילָן, מֻתָּר.
וְכֵן הַמִּשְׁתַּחֲוֶה לְאִילָן--אַף עַל פִּי שֶׁלֹּא נֶאֱסָר גּוּפוֹ--כָּל הַשָּׂרִיגִים וְהָעַלִּים וְהַלּוֹלַבִּין וְהַפֵּרוֹת שֶׁיּוֹצִיא כָּל זְמָן שְׁהוּא נֶעְבָּד, הֲרֵי אֵלּוּ אֲסוּרִין בַּהֲנָאָה.

אִילָן שֶׁהָיוּ הַגּוֹיִים מְשַׁמְּרִין אֶת פֵּרוֹתָיו, וְאוֹמְרִין שְׁהֶן מוּכָנִין לַעֲשׂוֹת מֵהֶן שֵׁכָר לְבֵית עֲבוֹדָה זָרָה פְּלוֹנִית, וְעוֹשִׂין מֵהֶן שֵׁכָר, וְשׁוֹתִין אוֹתוֹ בְּיוֹם אֵידָם--הֲרֵי זֶה הָאִילָן אָסוּר בַּהֲנָאָה, מִפְּנֵי שֶׁסְּתָמוֹ שְׁהוּא אֲשֵׁרָה, וּלְפִיכָּךְ עוֹשִׂין בְּפֵרוֹתָיו כָּךְ, שֶׁזּוֹ הִיא חֻקָּה שֶׁלַּאֲשֵׁרָה.

 אִילָן שֶׁמַּעְמִידִין תַּחְתָּיו עֲבוֹדָה זָרָה--כָּל זְמָן שְׁהִיא תַּחְתָּיו, אָסוּר בַּהֲנָאָה; נִטְּלָה מִתַּחְתָּיו עֲבוֹדָה זָרָה--הֲרֵי זֶה מֻתָּר, מִפְּנֵי שְׁאֵין הָאִילָן עַצְמוֹ הוּא הַנֶּעְבָּד.

בַּיִת שֶׁבָּנָה אוֹתוֹ הַגּוֹי מִתְּחִלָּה שֶׁיְּהֶא הַבַּיִת עַצְמוֹ נֶעְבָּד, וְכֵן הַמִּשְׁתַּחֲוֶה לְבַיִת בָּנוּי--הֲרֵי זֶה אָסוּר בַּהֲנָאָה.
הָיָה בָּנוּי, וְסִיְּדוֹ וְכִיְּרוֹ לְשֵׁם עֲבוֹדָה זָרָה עַד שֶׁנִּתְחַדַּשׁ--נוֹטֵל מַה שֶׁחִדַּשׁ, וְהַחִדּוּשׁ אָסוּר בַּהֲנָאָה, מִפְּנֵי שֶׁעָשָׂהוּ לְעָבְדוֹ; וּשְׁאָר הַבַּיִת, מֻתָּר.
הִכְנִיס עֲבוֹדָה זָרָה לְתוֹךְ הַבַּיִת--כָּל זְמָן שְׁהִיא שָׁם, הַבַּיִת אָסוּר בַּהֲנָאָה; הוֹצִיאָהּ, הֻתַּר הַבַּיִת.

וְכֵן אֶבֶן שֶׁחֲצָבָהּ מִתְּחִלָּה לְעָבְדָהּ, אֲסוּרָה בַּהֲנָאָה.
הָיְתָה חֲצוּבָה, וְצִיְּרָהּ וְכִיְּרָהּ שֶׁתֵּעָבֵד--אַפִלּוּ צִיַּר וְכִיַּר בְּגוּף הָאֶבֶן, וְאֵין צָרִיךְ לוֹמַר אִם סִיַּד עָלֶיהָ--נוֹטֵל מַה שֶׁחִדַּשׁ, וְהוּא אָסוּר בַּהֲנָאָה, הוֹאִיל וְנַעֲשָׂה שֶׁיֵּעָבֵד; וּשְׁאָר הָאֶבֶן, מֻתָּר.
אֶבֶן שֶׁהִעְמִיד עָלֶיהָ עֲבוֹדָה זָרָה, הֲרֵי זוֹ אֲסוּרָה כָּל זְמָן שְׁהִיא עָלֶיהָ; סִלַּק עֲבוֹדָה זָרָה, הָאֶבֶן מֻתֶּרֶת.

מִי שֶׁהָיָה בֵּיתוֹ סָמוּךְ לְבֵית עֲבוֹדָה זָרָה, וְנָפַל--אָסוּר לִבְנוֹתוֹ.
כֵּיצַד הוּא עוֹשֶׂה: כּוֹנֵס לְתוֹךְ שֶׁלּוֹ, וּבוֹנֶה; וְאוֹתוֹ הָרֵוַח--מְמַלְּאֵהוּ קוֹצִים אוֹ צוֹאָה, כְּדֵי שֶׁלֹּא יַרְחִיב בְּבֵית עֲבוֹדָה זָרָה.
הָיָה הַכּוֹתָל שֶׁלּוֹ וְשֶׁלַּעֲבוֹדָה זָרָה, יִדּוֹן מֶחְצָה לְמֶחְצָה: מֶחְצָה שֶׁלּוֹ, מֻתָּר בַּהֲנָאָה; וְשֶׁלַּעֲבוֹדָה זָרָה, אָסוּר--אֲבָנָיו וְעֵצָיו וַעֲפָרוֹ, הַכֹּל אָסוּר בַּהֲנָאָה.

 כֵּיצַד מְאַבֵּד עֲבוֹדָה זָרָה, וּשְׁאָר דְּבָרִים שְׁהֶן אֲסוּרִין בִּגְלָלָהּ כְּגוֹן מְשַׁמְּשֶׁיהָ וְתִקְרֹבֶת שֶׁלָּהּ--שׁוֹחֵק וְזוֹרֶה לָרוּחַ, אוֹ שׂוֹרֵף וּמַטִּיל לְיָם הַמֶּלַח.

 דָּבָר שְׁאֵין בּוֹ תְּפוּסַת יַד אָדָם שֶׁנֶּעְבָּד, כְּגוֹן הָרִים וּבְהֵמָה וְאִילָן--אַף עַל פִּי שֶׁהַנֶּעְבָּד עַצְמוֹ מֻתָּר בַּהֲנָאָה, צִפּוּיָיו אֲסוּרִין בַּהֲנָאָה; וְהַנִּהְנֶה בְּכָל שְׁהוּא מֵהֶן--לוֹקֶה, שֶׁנֶּאֱמָר "לֹא-תַחְמֹד כֶּסֶף וְזָהָב עֲלֵיהֶם" .
וְכָל צִפּוּיֵי עֲבוֹדָה זָרָה, הֲרֵי הֶן בִּכְלַל מְשַׁמְּשֶׁיהָ.

 עֲבוֹדָה זָרָה שֶׁלַּגּוֹיִים, שֶׁבִּטְּלוּהָ גּוֹיִים קֹדֶם שֶׁתָּבוֹא לְיַד יִשְׂרָאֵל--הֲרֵי זוֹ מֻתֶּרֶת בַּהֲנָאָה: שֶׁנֶּאֱמָר "פְּסִילֵי אֱלֹהֵיהֶם, תִּשְׂרְפוּן בָּאֵשׁ" , בְּשֶׁבָּאוּ לְיָדֵינוּ וְהֶן נוֹהֲגִין בָּהֶן אֱלָהוּת; אֲבָל אִם בִּטְּלוּם, הֲרֵי אֵלּוּ מֻתָּרִין.

 עֲבוֹדָה זָרָה שֶׁלְּיִשְׂרָאֵל, אֵינָהּ בְּטֵלָה לְעוֹלָם; אַפִלּוּ הָיָה לַגּוֹי בָּהּ שֻׁתָּפוּת, אֵין בִּטּוּלוֹ מוֹעִיל כְּלוּם, אֵלָא אֲסוּרָה בַּהֲנָאָה לְעוֹלָם, וּטְעוּנָה גְּנִיזָה.
וְכֵן עֲבוֹדָה זָרָה שֶׁלַּגּוֹי שֶׁבָּאת לְיַד יִשְׂרָאֵל, וְאַחַר כָּךְ בִּטְּלָהּ הַגּוֹי--אֵין בִּטּוּלוֹ מוֹעִיל כְּלוּם, אֵלָא אֲסוּרָה בַּהֲנָאָה לְעוֹלָם.
וְאֵין יִשְׂרָאֵל מְבַטֵּל עֲבוֹדָה זָרָה, וְאַפִלּוּ בִּרְשׁוּת הַגּוֹי.

גּוֹי קָטָן אוֹ שׁוֹטֶה, אֵינוּ מְבַטֵּל עֲבוֹדָה זָרָה.
וְגוֹי שֶׁבִּטַּל עֲבוֹדָה זָרָה--בֵּין שֶׁלּוֹ, בֵּין שֶׁלַּגּוֹיִים אֲחֵרִים, בְּעַל כָּרְחוֹ, אַף עַל פִּי שֶׁאֲנָסוֹ יִשְׂרָאֵל עַל כָּךְ--הֲרֵי זוֹ בְּטֵלָה: וּבִלְבָד שֶׁיְּהֶא הַגּוֹי הַמְּבַטֵּל, עוֹבֵד עֲבוֹדָה זָרָה; אֲבָל מִי שְׁאֵינוּ עוֹבֵד, אֵין בִּטּוּלוֹ בִּטּוּל.

הַמְּבַטֵּל עֲבוֹדָה זָרָה, בִּטַּל מְשַׁמְּשֶׁיהָ; בִּטַּל מְשַׁמְּשֶׁיהָ, מְשַׁמְּשֶׁיהָ מֻתָּרִין, וְהִיא אֲסוּרָה בַּהֲנָאָה כְּמוֹ שֶׁהָיְתָה, עַד שֶׁיְּבַטְּלָהּ.
וְתִקְרֹבֶת עֲבוֹדָה זָרָה, אֵינָהּ בְּטֵלָה לְעוֹלָם.

 כֵּיצַד מְבַטְּלָהּ: קָטַע רֹאשׁ אָזְנָהּ, רֹאשׁ חֻטְמָהּ, רֹאשׁ אֶצְבָּעָהּ, פְּחָסָהּ בְּפָנֶיהָ אַף עַל פִּי שֶׁלֹּא חִסְּרָהּ, אוֹ שֶׁמְּכָרָהּ לְצוֹרֵף יִשְׂרָאֵל--הֲרֵי זוֹ בְּטֵלָה.
אֲבָל אִם מִשְׁכְּנָהּ, אוֹ מְכָרָהּ לְגוֹי אוֹ לְיִשְׂרָאֵל שְׁאֵינוּ צוֹרֵף, אוֹ שֶׁנָּפְלָה עָלֶיהָ מַפֹּלֶת וְלֹא פִנָּהּ, גְּנָבוּהָ לִסְטִים וְלֹא תְבָעָהּ, רָקַק בְּפָנֶיהָ, הִשְׁתִּין בְּפָנֶיהָ, גְּרָרָהּ, זָרַק בָּהּ אֶת הַצּוֹאָה--הֲרֵי זוֹ אֵינָהּ בְּטֵלָה.

 עֲבוֹדָה זָרָה שֶׁהִנִּיחוּהָ עוֹבְדֶיהָ בְּשָׁעַת שָׁלוֹם--מֻתֶּרֶת בַּהֲנָאָה, שֶׁהֲרֵי בִּטְּלוּהָ; בְּשָׁעַת מִלְחָמָה--אֲסוּרָה, מִפְּנֵי שֶׁלֹּא הִנִּיחוּהָ אֵלָא מִפְּנֵי הַמִּלְחָמָה.
עֲבוֹדָה זָרָה שֶׁנִּשְׁבְּרָה מֵאֵלֶיהָ--שְׁבָרֶיהָ אֲסוּרִין בַּהֲנָאָה, עַד שֶׁיְּבַטְּלוּהָ; לְפִיכָּךְ הַמּוֹצֶא שִׁבְרֵי עֲבוֹדָה זָרָה--הֲרֵי אֵלּוּ אֲסוּרִין בַּהֲנָאָה, שֶׁמֶּא לֹא בִטְּלוּהָ הַגּוֹיִים.
וְאִם הָיְתָה שֶׁלִּפְרָקִים, וְהִדְיוֹט יָכוֹל לְהַחְזִירָהּ--צָרִיךְ לְבַטַּל כָּל פֵּרֶק וּפֵרֶק מִפְּרָקֶיהָ; וְאִם אֵינוּ יָכוֹל לְהַחְזִירָהּ--כֵּיוָן שֶׁבִּטַּל אֵבֶר אֶחָד מִמֶּנָּה, בָּטְלוּ כָּל הַשְּׁבָרִים.

 מִזְבַּח עֲבוֹדָה זָרָה שֶׁנִּפְגַם--עֲדַיִן הוּא אָסוּר בַּהֲנָאָה, עַד שֶׁיִּנָּתֵץ רֻבּוֹ בְּיַד גּוֹיִים; וּבִימוֹס שֶׁנִּפְגַם, מֻתָּר.
אֵיזֶה הוּא בִּימוֹס וְאֵיזֶה הוּא מִזְבֵּחַ--בִּימוֹס, אֶבֶן אַחַת; מִזְבֵּחַ, אֲבָנִים הַרְבֵּה.
וְכֵיצַד מְבַטְּלִין אַבְנֵי מֶרְקֻלְיָס: כֵּיוָן שֶׁבָּנָה בָּהֶן בִּנְיָן, אוֹ חִפָּה בָּהֶן אֶת הַדְּרָכִים, וְכַיּוֹצֶא בְּאֵלּוּ--הֲרֵי הֶן מֻתָּרוֹת בַּהֲנָאָה.

כֵּיצַד מְבַטְּלִין אֶת הָאֲשֵׁרָה: קִרְסַם מִמֶּנָּה עַלֶּה, זֵרַד מִמֶּנָּה יוֹנֵק, נָטַל מִמֶּנָּה מַקֵּל אוֹ שַׁרְבִיט, אוֹ שֶׁשְּׁפָיָהּ שֶׁלֹּא לְצָרְכָּהּ--הֲרֵי זוֹ בְּטֵלָה.
שְׁפָיָהּ לְצָרְכָּהּ--הִיא אֲסוּרָה, וּשְׁפָיֶיהָ מֻתָּרִין.
וְאִם הָיְתָה שֶׁלְּיִשְׂרָאֵל--בֵּין לְצָרְכָּהּ בֵּין לְצָרְכּוֹ, בֵּין הִיא בֵּין שְׁפָיֶיהָ--אֲסוּרִין לְעוֹלָם: שֶׁעֲבוֹדָה זָרָה שֶׁלְּיִשְׂרָאֵל, אֵין לָהּ בִּטּוּל לְעוֹלָם.

הִלְכּוֹת עֲבוֹדָה זָרָה פֵּרֶק ט 
שְׁלוֹשָׁה יָמִים לִפְנֵי אֵידֵיהֶן שֶׁלַּגּוֹיִים, אָסוּר לִקַּח מֵהֶן וְלִמְכֹּר לָהֶן דָּבָר הַמִּתְקַיֵּם, וְלִלְווֹת מֵהֶן וּלְהַלְווֹתָן, וּלְפָרְעָן וְלִפָּרַע מֵהֶן מַלְוָה שֶׁבַּשְּׁטָר אוֹ שֶׁעַל הַמַּשְׁכּוֹן.
אֲבָל מַלְוָה עַל פֶּה נִפְרָעִין מֵהֶן, מִפְּנֵי שְׁהוּא כְּמַצִּיל מִיָּדָם; וּמֻתָּר לִמְכֹּר לָהֶם דָּבָר שְׁאֵינוּ מִתְקַיֵּם, כְּגוֹן יְרָקוֹת וְתַבְשִׁיל, עַד יוֹם אֵידָם.
בַּמֶּה דְּבָרִים אֲמוּרִים, בְּאֶרֶץ יִשְׂרָאֵל; אֲבָל בִּשְׁאָר אֲרָצוֹת, אֵינוּ אָסוּר אֵלָא יוֹם אֵידָם בִּלְבָד.

עָבַר וְנָשָׂא וְנָתַן עִמָּהֶן בְּאוֹתָן הַשְּׁלוֹשָׁה יָמִים, הֲרֵי זֶה מֻתָּר בַּהֲנָאָה; וְהַנּוֹשֵׂא וְנוֹתֵן עִמָּהֶן בְּיוֹם אֵידָם, הֲרֵי זֶה אָסוּר בַּהֲנָאָה.
וְאָסוּר לִשְׁלֹחַ דּוֹרוֹן לְגוֹי בְּיוֹם אֵידוֹ, אֵלָא אִם כֵּן נוֹדַע לוֹ שְׁאֵינוּ מוֹדֶה בַּעֲבוֹדָה זָרָה, וְאֵינוּ עוֹבְדָהּ.
וְכֵן גּוֹי שֶׁשָּׁלַח דּוֹרוֹן לְיִשְׂרָאֵל בְּיוֹם אֵידוֹ, לֹא יְקַבְּלֶנּוּ מִמֶּנּוּ; וְאִם חָשַׁשׁ לְאֵיבָה, נוֹטֵל בְּפָנָיו, וְאֵינוּ נִהְנֶה בּוֹ עַד שֶׁיִּוָּדַע לוֹ שֶׁזֶּה הַגּוֹי אֵינוּ עוֹבֵד עֲבוֹדָה זָרָה, וְאֵינוּ מוֹדֶה בָּהּ.

הָיָה אֵידָן שֶׁלְּאוֹתָן הַגּוֹיִים יָמִים רַבִּים, שְׁלוֹשָׁה אוֹ אַרְבָּעָה אוֹ עֲשָׂרָה, כָּל אוֹתָן הַיָּמִים כְּיוֹם אֶחָד הֶן, וְכֻלָּן אֲסוּרִין עִם שְׁלוֹשָׁה יָמִים לִפְנֵיהֶן.

הַנּוֹצְרִיִּים עוֹבְדֵי עֲבוֹדָה זָרָה הֶן, וְיוֹם רִאשׁוֹן יוֹם אֵידָם הוּא.
לְפִיכָּךְ אָסוּר לָשֵׂאת וְלָתֵת עִמָּהֶן בְּאֶרֶץ יִשְׂרָאֵל, יוֹם חֲמִישִׁי וְיוֹם שִׁשִּׁי שֶׁבְּכָל שַׁבָּת וְשַׁבָּת; וְאֵין צָרִיךְ לוֹמַר יוֹם רִאשׁוֹן עַצְמוֹ, שְׁהוּא אָסוּר בְּכָל מָקוֹם.
וְכֵן נוֹהֲגִין עִמָּהֶן, בְּכָל אֵידֵיהֶן.

יוֹם שֶׁמִּתְכַּנְּסִין בּוֹ הַגּוֹיִים לְהַעְמִיד לָהֶן מֶלֶךְ, וּמַקְרִיבִין וּמְקַלְּסִין לֵאלֹהֵיהֶם--יוֹם אֵידָן הוּא, וַהֲרֵי הוּא כִּשְׁאָר אֵידֵיהֶן.
אֲבָל גּוֹי שְׁהוּא עוֹשֶׂה אֵיד לְעַצְמוֹ, וּמוֹדֶה לַעֲבוֹדָה זָרָה שֶׁלּוֹ, וּמְקַלְּסָהּ בְּיוֹם שֶׁנֻּלַּד בּוֹ, בְּיוֹם תַּגְלָחַת זְקָנוֹ אוֹ בְּלוֹרִיתוֹ, בְּיוֹם שֶׁעָלָה בּוֹ מִן הַיָּם אוֹ שֶׁיָּצָא בּוֹ מִבֵּית הָאֲסוּרִים, בְּיוֹם שֶׁעָשָׂה בּוֹ מִשְׁתֶּה לִבְנוֹ, וְכַיּוֹצֶא בְּאֵלּוּ--אֵין אָסוּר אֵלָא אוֹתוֹ הַיּוֹם, וְאוֹתוֹ הָאִישׁ בִּלְבָד.

וְכֵן יוֹם שֶׁיָּמוּת לָהֶן בּוֹ מֵת וְיַעֲשׂוּ אוֹתוֹ אֵיד, אוֹתָן הָעוֹשִׂין אֲסוּרִין אוֹתוֹ הַיּוֹם; וְכָל מִיתָה שֶׁשּׂוֹרְפִין בָּהּ כֵּלִים וּמַקְטִירִין קְטֹרֶת, בַּיָּדוּעַ שֶׁיֵּשׁ בָּהּ עֲבוֹדָה זָרָה.

אֵין יוֹם הָאֵיד אָסוּר, אֵלָא לָעוֹבְדִין בּוֹ בִּלְבָד; אֲבָל הַגּוֹיִים שֶׁשְּׂמֵחִין בּוֹ וְאוֹכְלִין וְשׁוֹתִין וּמְשַׁמְּרִין אוֹתוֹ מִנְהָג, אוֹ מִפְּנֵי כְּבוֹד הַמֶּלֶךְ, אֲבָל הֶן אֵין מוֹדִין בּוֹ--הֲרֵי אֵלּוּ מֻתָּרִין לָשֵׂאת וְלָתֵת עִמָּהֶן.

 דְּבָרִים שְׁהֶן מְיֻחָדִין לְמִין מִמִּינֵי עֲבוֹדָה זָרָה, אָסוּר לִמְכֹּר אוֹתָן לְעוֹבְדֵי אוֹתָהּ עֲבוֹדָה זָרָה שֶׁבְּאוֹתוֹ הַמָּקוֹם לְעוֹלָם.
וּדְבָרִים שְׁאֵינָן מְיֻחָדִין לָהּ, מוֹכְרִין אוֹתָן סְתָם; וְאִם פֵּרַשׁ הַגּוֹי שְׁהוּא קוֹנֶה אוֹתָן לַעֲבוֹדָה זָרָה, אָסוּר לִמְכֹּר לוֹ, אֵלָא אִם כֵּן פְּסָלוֹ מִלְּהַקְרִיבוֹ לַעֲבוֹדָה זָרָה, לְפִי שְׁאֵין מַקְרִיבִין חָסֵר לַעֲבוֹדָה זָרָה.

 הָיוּ מְעֹרָבִין דְּבָרִים הַמְּיֻחָדִין עִם דְּבָרִים שְׁאֵינָן מְיֻחָדִין, כְּגוֹן לְבוֹנָה זַכָּה בִּכְלַל לְבוֹנָה שְׁחוֹרָה--מוֹכֵר הַכֹּל סְתָם, וְאֵין חוֹשְׁשִׁין שֶׁמֶּא יְלַקַּט הַזַּכָּה לְבַדָּהּ לַעֲבוֹדָה זָרָה; וְכֵן כָּל כַּיּוֹצֶא בְּזֶה.

 כְּשֵׁם שְׁאֵין מוֹכְרִין לַגּוֹיִים, דְּבָרִים שֶׁמְּחַזְּקִין בָּהֶן יְדֵיהֶן לַעֲבוֹדָה זָרָה--כָּךְ אֵין מוֹכְרִין לָהֶם, דָּבָר שֶׁיֵּשׁ בּוֹ נֶזֶק לָרַבִּים, כְּגוֹן דֻּבִּים וַאֲרָיוֹת, וּכְלֵי זַיִן וּכְבָלִים וְשַׁלְשְׁלָיוֹת.
וְאֵין מַשְׁחִיזִין לָהֶם אֶת הַזַּיִן.
וְכָל שֶׁאָסוּר לְמָכְרוֹ לְגוֹי, אָסוּר לְמָכְרוֹ לְיִשְׂרָאֵל הֶחָשׁוּד לִמְכֹּר לְגוֹי; וְכֵן אָסוּר לִמְכֹּר כְּלֵי נֶזֶק, לְלִסְטִים יִשְׂרָאֵל.

 הָיוּ יִשְׂרָאֵל שׁוֹכְנִין בֵּינֵי הַגּוֹיִים, וְכָרְתוּ לָהֶן בְּרִית--מֻתָּר לָהֶן לִמְכֹּר כְּלֵי זַיִן לְעַבְדֵי הַמֶּלֶךְ וּגְיָסוֹתָיו: מִפְּנֵי שֶׁעוֹשִׂין בָּהֶן מִלְחָמָה עִם צָרֵי הַמְּדִינָה לְהַצִּילָהּ, וְנִמְצְאוּ מְגִנִּין עָלֵינוּ--שֶׁהֲרֵי אָנוּ שְׁרוּיִין בְּתוֹכָם.

עִיר שֶׁיֵּשׁ בָּהּ עֲבוֹדָה זָרָה--מֻתָּר לְהַלַּךְ חוּצָה לָהּ, וְאָסוּר לְהִכָּנֵס בְּתוֹכָהּ.
הָיָה חוּצָה לָהּ עֲבוֹדָה זָרָה, מֻתָּר לְהַלַּךְ בְּתוֹכָהּ.
הַמְּהַלֵּךְ מִמָּקוֹם לְמָקוֹם, אָסוּר לוֹ לַעֲבֹר בְּעִיר שֶׁיֵּשׁ בָּהּ עֲבוֹדָה זָרָה.
בַּמֶּה דְּבָרִים אֲמוּרִים, בִּזְמָן שֶׁהַדֶּרֶךְ מְיֻחֶדֶת לְאוֹתוֹ מָקוֹם; אֲבָל אִם יֵשׁ שָׁם דֶּרֶךְ אַחֶרֶת וְנִקְרָה וְהָלַךְ בְּזוֹ, מֻתָּר.
וְאָסוּר לִבְנוֹת עִם הַגּוֹיִים, כִּיפָה שֶׁמַּעְמִידִין בָּהּ עֲבוֹדָה זָרָה; וְאִם עָבַר וּבָנָה, שְׂכָרָהּ מֻתָּר.
אֲבָל בּוֹנֶה הוּא לְכַתְּחִלָּה, הַטְּרַקְלִין אוֹ הֶחָצֵר שֶׁיֵּשׁ בָּהּ אוֹתָהּ הַכִּיפָה.

 עִיר שֶׁיֵּשׁ בָּהּ עֲבוֹדָה זָרָה, וְהָיוּ בָּהּ חֲנִיּוֹת מְעֻטָּרוֹת וּשְׁאֵינָן מְעֻטָּרוֹת--הַמְּעֻטָּרוֹת, אָסוּר לֵהָנוֹת בָּהֶן בְּכָל מַה שֶׁבְּתוֹכָן, מִפְּנֵי שֶׁחֶזְקָתָן, שֶׁבִּגְלַל עֲבוֹדָה זָרָה נִתְעַטְּרוּ; וּשְׁאֵינָן מְעֻטָּרוֹת, מֻתָּרוֹת בַּהֲנָאָה.

חֲנִיּוֹת שֶׁלַּעֲבוֹדָה זָרָה--אָסוּר לִשְׂכֹּר אוֹתָן, מִפְּנֵי שֶׁמְּהַנֶּה עֲבוֹדָה זָרָה.
הַמּוֹכֵר בֵּיתוֹ לַעֲבוֹדָה זָרָה--דָּמָיו אֲסוּרִין בַּהֲנָאָה, וְיוֹלִיךְ אוֹתָן לְיָם הַמֶּלַח; אֲבָל גּוֹיִים שֶׁאָנְסוּ יִשְׂרָאֵל וְגָזְלוּ בֵּיתוֹ וְהִעְמִידוּ בּוֹ עֲבוֹדָה זָרָה, דָּמָיו מֻתָּרִין; וְכוֹתֵב וּמַעֲלֶה בְּעַרְכָּאוֹת שֶׁלָּהֶן.
וַחֲלִילִין שֶׁלַּעֲבוֹדָה זָרָה, אָסוּר לִסְפֹּד בָּהֶן.

הוֹלְכִין לְיָרִיד שֶׁלַּגּוֹיִים, וְלוֹקְחִין מֵהֶן בְּהֵמָה וַעֲבָדִים וּשְׁפָחוֹת בְּגֵיוּתָן, וּבָתִּים שָׂדוֹת וּכְרָמִים; וְכוֹתֵב וּמַעֲלֶה בְּעַרְכָּאוֹת שֶׁלָּהֶן, מִפְּנֵי שְׁהוּא כְּמַצִּיל מִיָּדָן.
בַּמֶּה דְּבָרִים אֲמוּרִים, בְּלוֹקֵחַ מִבַּעַל הַבַּיִת שְׁאֵינוּ נוֹתֵן מֶכֶס.
אֲבָל הַלּוֹקֵחַ שָׁם מִן הַתַּגָּר, אָסוּר: מִפְּנֵי שְׁהוּא נוֹתֵן מֶכֶס, וְהַמֶּכֶס לַעֲבוֹדָה זָרָה; וְנִמְצָא זֶה מְהַנֶּה עֲבוֹדָה זָרָה.
עָבַר וְלָקַח מִן הַתַּגָּר--אִם בְּהֵמָה לָקַח, נוֹשֵׁר פַּרְסוֹתֶיהָ מִן הָאַרְכֻּבָּה וּלְמַטָּה; וְאִם כְּסוּת וְכֵלִים לָקַח, יִרְקְבוּ; לָקַח מָעוֹת וּכְלֵי מַתְּכוֹת, יוֹלִיכֵם לְיָם הַמֶּלַח; לָקַח עֲבָדִים, לֹא מַעֲלִין וְלֹא מוֹרִידִין.

 גּוֹי שֶׁעָשָׂה מִשְׁתֶּה לִבְנוֹ אוֹ לְבִתּוֹ, אָסוּר לֵהָנוֹת מִסְּעוֹדָתוֹ; וְאַפִלּוּ לֶאֱכֹל הַיִּשְׂרְאֵלִי וְלִשְׁתּוֹת מִשֶּׁלּוֹ שָׁם--אָסוּר, הוֹאִיל וּבִמְסִבַּת הַגּוֹיִים אֲכָלוֹ.
וּמֵאֵימָתַי אָסוּר לֶאֱכֹל אֶצְלוֹ, מִשֶּׁיַּתְחִיל לַעְסֹק וּלְהָכִין צָרְכֵּי סְעוֹדָה, וְכָל יְמֵי הַמִּשְׁתֶּה, וּלְאַחַר הַמִּשְׁתֶּה שְׁלוֹשִׁים יוֹם.
וְאִם עָשָׂה סְעוֹדָה אַחֶרֶת מֵחֲמַת הַנִּשּׂוּאִין, אַפִלּוּ לְאַחַר שְׁלוֹשִׁים יוֹם--אָסוּר, עַד שְׁנֵים עָשָׂר חֹדֶשׁ.

וְכָל הַהֶרְחֵק הַזֶּה--מִפְּנֵי עֲבוֹדָה זָרָה הוּא, שֶׁנֶּאֱמָר "וְקָרָא לְךָ, וְאָכַלְתָּ מִזִּבְחוֹ.
וְלָקַחְתָּ מִבְּנֹתָיו, לְבָנֶיךָ; וְזָנוּ בְנֹתָיו, אַחֲרֵי אֱלֹהֵיהֶן, וְהִזְנוּ אֶת-בָּנֶיךָ" .

 בַּת יִשְׂרָאֵל לֹא תָנִיק אֶת בְּנָהּ שֶׁלַּנָּכְרִית, מִפְּנֵי שֶׁמְּגַדֶּלֶת בֵּן לַעֲבוֹדָה זָרָה; וְלֹא תְיַלַּד אֶת הַנָּכְרִית.
אֲבָל מְיַלֶּדֶת הִיא בְּשָׂכָר, מִשּׁוֹם אֵיבָה.
וְהַנָּכְרִית מְיַלֶּדֶת אֶת בַּת יִשְׂרָאֵל, וּמְנִיקָה אֶת בְּנָהּ--בִּרְשׁוּתָהּ, כְּדֵי שֶׁלֹּא תַהַרְגֶנּוּ.

 הַהוֹלְכִין לַתַּרְפּוּת, אָסוּר לָשֵׂאת וְלָתֵת עִמָּהֶן.
וְהַבָּאִין, מֻתָּרִין: וְהוּא, שֶׁלֹּא יִהְיוּ קְשׁוּרִין זֶה בְּזֶה--שְׁאִם הָיוּ קְשׁוּרִין, שֶׁמֶּא דַּעְתָּן לַחְזֹר.
וְיִשְׂרָאֵל הַהוֹלֵךְ לַתַּרְפּוּת--בַּהֲלִיכָה מֻתָּר לָשֵׂאת וְלָתֵת עִמּוֹ, שֶׁמֶּא יַחְזֹר בּוֹ; וּבַחֲזִירָה, אָסוּר.
יִשְׂרָאֵל מְשֻׁמָּד--בֵּין בַּהֲלִיכָה בֵּין בַּחֲזִירָה, אָסוּר.

 יִשְׂרָאֵל שֶׁהָלַךְ לְיָרִיד שֶׁלַּגּוֹיִים, בַּחֲזִירָה אָסוּר לָשֵׂאת וְלָתֵת עִמּוֹ, שֶׁמֶּא עֲבוֹדָה זָרָה מָכַר לָהֶן שָׁם, וּדְמֵי עֲבוֹדָה זָרָה בְּיַד יִשְׂרָאֵל אֲסוּרִים בַּהֲנָאָה; וּבְיַד הַגּוֹי, מֻתָּרִין בַּהֲנָאָה.
וּמִפְּנֵי זֶה, נוֹשְׂאִין וְנוֹתְנִין עִם הַגּוֹי הַבָּא מִן הַתַּרְפּוּת; וְאֵין נוֹשְׂאִין וְנוֹתְנִין עִם יִשְׂרָאֵל הַבָּא מִן הַתַּרְפּוּת.
וְלֹא עִם הַמְּשֻׁמָּד, לֹא בַּהֲלִיכָתוֹ וְלֹא בַּחֲזִירָתוֹ.

הִלְכּוֹת עֲבוֹדָה זָרָה פֵּרֶק י 
אֵין כּוֹרְתִין בְּרִית לְעוֹבְדֵי עֲבוֹדָה זָרָה, כְּדֵי שֶׁנַּעֲשֶׂה עִמָּהֶם שָׁלוֹם וְנַנִּיחַ אוֹתָם לְעָבְדָהּ--שֶׁנֶּאֱמָר "לֹא-תִכְרֹת לָהֶם בְּרִית" : אֵלָא יַחְזְרוּ מֵעֲבוֹדָתָהּ, אוֹ יֵהָרְגוּ.
וְאָסוּר לְרַחַם עֲלֵיהֶם, שֶׁנֶּאֱמָר "וְלֹא תְחָנֵּם" .
לְפִיכָּךְ אִם רָאָה גּוֹי עוֹבֵד עֲבוֹדָה זָרָה אוֹבֵד אוֹ טוֹבֵעַ בַּנָּהָר, לֹא יַעֲלֶנּוּ; רָאָהוּ לָקוּחַ לָמוּת, לֹא יַצִּילֶנּוּ.
אֲבָל לְאַבְּדוֹ בְּיָדוֹ, אוֹ לְדָחְפוֹ לְבוֹר, וְכַיּוֹצֶא בְּזֶה--אָסוּר, מִפְּנֵי שְׁאֵינוּ עוֹשֶׂה עִמָּנוּ מִלְחָמָה.

בַּמֶּה דְּבָרִים אֲמוּרִים, בְּגוֹי.
אֲבָל מוֹסְרֵי יִשְׂרָאֵל, וְהַמִּינִים, וְהָאֲפֵיקוֹרוֹסִין--מִצְוָה לְאַבְּדָן בַּיָּד, וּלְהוֹרִידָן עַד בְּאֵר שַׁחַת: מִפְּנֵי שְׁהֶן מְצֵרִין לְיִשְׂרָאֵל, וּמְסִירִין אֶת הָעָם מֵאַחֲרֵי ה', כְּיֵשׁוּעַ הַנּוֹצְרִי וְתַלְמִידָיו, וְצַדּוּק וּבַיְתּוֹס וְתַלְמִידֵיהֶם--"שֵׁם רְשָׁעִים, יִרְקָב" .

 מִכָּאן אַתָּה לָמֵד שֶׁאָסוּר לְרַפֹּאות עוֹבְדֵי עֲבוֹדָה זָרָה, אַפִלּוּ בְּשָׂכָר; וְאִם הָיָה מִתְיָרֵא מֵהֶן, אוֹ שֶׁהָיָה חוֹשֵׁשׁ מִשּׁוֹם אֵיבָה--מְרַפֵּא בְּשָׂכָר, אֲבָל בְּחִנָּם אָסוּר.
וְגֵר תּוֹשָׁב--הוֹאִיל וְאַתָּה מְצֻוֶּה לְהַחֲיוֹתוֹ, מְרַפְּאִין אוֹתוֹ בְּחִנָּם.

 אֵין מוֹכְרִין לָהֶם בָּתִּים וְשָׂדוֹת, בְּאֶרֶץ יִשְׂרָאֵל; וּבְסוּרְיָה, מוֹכְרִין לָהֶם בָּתִּים, אֲבָל לֹא שָׂדוֹת.
וּמַשְׂכִּירִין לָהֶם בָּתִּים בְּאֶרֶץ יִשְׂרָאֵל, וּבִלְבָד שֶׁלֹּא יַעֲשֵׂם שְׁכוּנָה--וְאֵין שְׁכוּנָה, פְּחוּתָה מִשְּׁלוֹשָׁה.
וְאֵין מַשְׂכִּירִין לָהֶם שָׂדוֹת; וּבְסוּרְיָה, מַשְׂכִּירִין לָהֶם שָׂדוֹת.
וּמִפְּנֵי מַה הִחְמִירוּ בַּשָּׂדֶה: מִפְּנֵי שֶׁיֵּשׁ בָּהּ שְׁתַּיִם--מַפְקִיעָהּ מִן הַמַּעַשְׂרוֹת, וְנוֹתֵן לָהֶם חֲנָיָה בַּקַּרְקָע.

וּמֻתָּר לִמְכֹּר לָהֶם בָּתִּים וְשָׂדוֹת בְּחוּצָה לָאָרֶץ, מִפְּנֵי שְׁאֵינָהּ אַרְצֵנוּ.
אַף בִּמְקוֹם שֶׁהִתִּירוּ לְהַשְׂכִּיר, לֹא לְבֵית דִּירָה הִתִּירוּ, מִפְּנֵי שְׁהוּא מַכְנִיס לְתוֹכָהּ עֲבוֹדָה זָרָה, וְנֶאֱמָר "וְלֹא-תָבִיא תוֹעֵבָה אֶל-בֵּיתֶךָ" ; אֲבָל מַשְׂכִּיר לָהֶן בָּתִּים, לַעֲשׂוֹתָן אוֹצָר.
וְאֵין מוֹכְרִין לָהֶן פֵּרוֹת וּתְבוּאָה וְכַיּוֹצֶא בָּהֶן, בַּמְּחֻבָּר לַקַּרְקָע; אֲבָל מוֹכֵר הוּא מִשֶּׁיָּקֹץ, אוֹ מוֹכֵר לוֹ עַל מְנָת לָקֹץ וְקוֹצֵץ.
וּמִפְּנֵי מַה אֵין מוֹכְרִין לָהֶן--מִשּׁוֹם שֶׁנֶּאֱמָר "וְלֹא תְחָנֵּם" , לֹא תִתֵּן לָהֶן חֲנָיָה בַּקַּרְקָע: שְׁאִם לֹא יִהְיֶה לָהֶן קַרְקָע, יְשִׁיבָתָן יְשִׁיבַת עֲרַאי הִיא.

וְכֵן אָסוּר לְסַפַּר בִּשְׁבָחָן, וְאַפִלּוּ לוֹמַר כַּמָּה נָאֶה גּוֹי זֶה בְּצוּרָתוֹ; קַל וְחֹמֶר שֶׁיְּסַפַּר בִּשְׁבָח מַעֲשָׂיו, אוֹ שֶׁיְּחַבַּב דָּבָר מִדִּבְרֵיהֶם: שֶׁנֶּאֱמָר "וְלֹא תְחָנֵּם" --לֹא יִהְיֶה לָהֶם חֵן בְּעֵינֶיךָ, מִפְּנֵי שֶׁגּוֹרֵם לְהִדָּבֵק עִמּוֹ וְלִלְמֹד מִמַּעֲשָׂיו הָרָעִים.

וְאָסוּר לִתֵּן לָהֶן מַתָּנוֹת חִנָּם, אֲבָל נוֹתֵן הוּא לְגֵר תּוֹשָׁב--שֶׁנֶּאֱמָר "לַגֵּר אֲשֶׁר-בִּשְׁעָרֶיךָ תִּתְּנֶנָּה וַאֲכָלָהּ, אוֹ מָכֹר לְנָכְרִי" : בִּמְכִירָה, לֹא בִּנְתִינָה.

 מְפַרְנְסִין עֲנִיֵּי גּוֹיִים עִם עֲנִיֵּי יִשְׂרָאֵל, מִפְּנֵי דַּרְכֵי שָׁלוֹם; וְאֵין מְמַחִין בְּיַד עֲנִיֵּי גּוֹיִים בְּלֶקֶט שִׁכְחָה וּפֵאָה, מִפְּנֵי דַּרְכֵי שָׁלוֹם.
וְשׁוֹאֲלִין בִּשְׁלוֹמָן, וְאַפִלּוּ בְּיוֹם אֵידָם, מִפְּנֵי דַּרְכֵי שָׁלוֹם; וְאֵין כּוֹפְלִין לָהֶן שָׁלוֹם, לְעוֹלָם.
וְלֹא יִכָּנֵס לְבֵיתוֹ שֶׁלַּנָּכְרִי בְּיוֹם אֵידוֹ, לִתֵּן לוֹ שָׁלוֹם; מְצָאוֹ בַּשּׁוּק, נוֹתֵן לוֹ שָׁלוֹם בְּשָׂפָה רָפָה וְכֹבֶד רֹאשׁ.

 אֵין כָּל הַדְּבָרִים הָאֵלּוּ אֲמוּרִים, אֵלָא בִּזְמָן שֶׁגָּלוּ יִשְׂרָאֵל לְבֵין הָאֻמּוֹת, אוֹ בִּזְמָן שֶׁיַּד הַגּוֹיִים תַּקִּיפָה.
אֲבָל בִּזְמָן שֶׁיַּד יִשְׂרָאֵל תַּקִּיפָה עַל אֻמּוֹת הָעוֹלָם, אָסוּר לָנוּ לְהַנִּיחַ גּוֹי עוֹבֵד עֲבוֹדָה זָרָה בֵּינֵינוּ; אַפִלּוּ יוֹשֵׁב יְשִׁיבַת עֲרַאי, אוֹ עוֹבֵר מִמָּקוֹם לְמָקוֹם לִסְחוֹרָה, לֹא יַעֲבֹר בְּאַרְצֵנוּ, עַד שֶׁיְּקַבַּל עָלָיו שֶׁבַע מִצְווֹת שֶׁנִּצְטַוּוּ בְּנֵי נוֹחַ--שֶׁנֶּאֱמָר "לֹא יֵשְׁבוּ בְּאַרְצְךָ" , אַפִלּוּ לְפִי שָׁעָה.
וְאִם קִבַּל עָלָיו שֶׁבַע מִצְווֹת, הֲרֵי זֶה גֵּר תּוֹשָׁב.
וְאֵין מְקַבְּלִין גֵּר תּוֹשָׁב, אֵלָא בִּזְמָן שֶׁהַיּוֹבֵל נוֹהֵג; אֲבָל שֶׁלֹּא בִּזְמָן הַיּוֹבֵל, אֵין מְקַבְּלִין אֵלָא גֵּר צֶדֶק בִּלְבָד.

הִלְכּוֹת עֲבוֹדָה זָרָה פֵּרֶק יא 
אֵין הוֹלְכִין בְּחֻקּוֹת הַגּוֹיִים, וְלֹא מִדַּמִּין לָהֶן--לֹא בְּמַלְבּוּשׁ, וְלֹא בְּשֵׂעָר, וְכַיּוֹצֶא בָּהֶן: שֶׁנֶּאֱמָר "וְלֹא תֵלְכוּ בְּחֻקֹּת הַגּוֹי" , וְנֶאֱמָר "וּבְחֻקֹּתֵיהֶם, לֹא תֵלֵכוּ" , וְנֶאֱמָר "הִשָּׁמֶר לְךָ, פֶּן-תִּנָּקֵשׁ אַחֲרֵיהֶם" .
הַכֹּל בְּעִנְיָן אֶחָד הוּא מַזְהִיר: שֶׁלֹּא יִדַּמֶּה לָהֶן--אֵלָא יִהְיֶה הַיִּשְׂרְאֵלִי מֻבְדָּל מֵהֶן וְיָדוּעַ בְּמַלְבּוּשׁוֹ וּבִשְׁאָר מַעֲשָׂיו, כְּמוֹ שְׁהוּא מֻבְדָּל מֵהֶן בְּמַדָּעוֹ וּבְדֵעוֹתָיו.
וְכֵן הוּא אוֹמֵר "וָאַבְדִּל אֶתְכֶם מִן-הָעַמִּים" .

לֹא יִלְבֹּשׁ בַּמַּלְבּוּשׁ הַמְּיֻחָד לָהֶן.
וְלֹא יְגַדַּל צִיצִית, כְּמוֹ צִיצִית רֹאשָׁם; וְלֹא יְגַלַּח מִן הַצְּדָדִין וְיַנִּיחַ הַשֵּׂעָר בָּאֶמְצָע, כְּמוֹ שְׁהֶן עוֹשִׂין, וְזֶה הוּא הַנִּקְרָא בְּלוֹרִית; וְלֹא יְגַלַּח הַשֵּׂעָר מִכְּנֶגֶד פָּנָיו מֵאֹזֶן לְאֹזֶן וְיַנִּיחַ הַפֶּרַע מִלְּאַחֲרָיו, כְּדֶרֶךְ שְׁהֶן עוֹשִׂין.
וְלֹא יִבְנֶה מְקוֹמוֹת כְּבִנְיַן הֵיכָלוֹת שֶׁלַּעֲבוֹדָה זָרָה כְּדֵי שֶׁיִּכָּנְסוּ בָּהֶן רַבִּים, כְּמוֹ שְׁהֶן עוֹשִׂין.
וְכָל הָעוֹשֶׂה אַחַת מֵאֵלּוּ, וְכַיּוֹצֶא בָּהֶן--לוֹקֶה.

 גּוֹי שֶׁהָיָה מִסְתַּפֵּר מִיִּשְׂרָאֵל--כֵּיוָן שֶׁהִגִּיעַ קָרוֹב לִבְלוֹרִיתוֹ שָׁלוֹשׁ אֶצְבָּעוֹת לְכָל רוּחַ, שׁוֹמֵט אֶת יָדוֹ.
יִשְׂרָאֵל שֶׁהָיָה קָרוֹב לַמַּלְכוּת, וְצָרַךְ לֵישֵׁב לִפְנֵי מַלְכֵיהֶם, וְהָיָה לוֹ גְּנָאי לְמִי שֶׁלֹּא יִדַּמֶּה לָהֶן--הֲרֵי זֶה מֻתָּר לִלְבֹּשׁ כְּמַלְבּוּשָׁן, וּלְגַלַּח כְּנֶגֶד פָּנָיו כְּדֶרֶךְ שְׁהֶן עוֹשִׂין.

אֵין מְנַחֲשִׁין כַּגּוֹיִים, שֶׁנֶּאֱמָר "לֹא תְנַחֲשׁוּ" .
כֵּיצַד הוּא הַנִּחוּשׁ: כְּגוֹן אֵלּוּ שֶׁאוֹמְרִין הוֹאִיל וְנָפְלָה פִּתִּי מִפִּי, אוֹ נָפַל מַקְלִי מִיָּדִי, אֵינִי הוֹלֵךְ לְמָקוֹם פְּלוֹנִי הַיּוֹם, שְׁאִם אֵלֵךְ אֵין חֲפָצַי נַעֲשִׂין; הוֹאִיל וְעָבַר שׁוּעָל מִיְּמִינִי, אֵינִי יוֹצֶא מִפֶּתַח בֵּיתִי הַיּוֹם, שְׁאִם יָצָאתִי, יִפְגָּעֵנִי אָדָם רַמָּאי.
וְכֵן אֵלּוּ שֶׁשּׁוֹמְעִין צִפְצוּף הָעוֹפוֹת וְאוֹמְרִין יִהְיֶה כָּךְ וְלֹא יִהְיֶה כָּךְ, טוֹב לַעֲשׂוֹת דָּבָר פְּלוֹנִי וְרָע לַעֲשׂוֹת דָּבָר פְּלוֹנִי.
וְכֵן אֵלּוּ שֶׁאוֹמְרִין שְׁחֹט תֻּרְנְגוֹל זֶה שֶׁקָּרָא עַרְבִּית, שְׁחֹט תֻּרְנְגֹלֶת זוֹ שֶׁקָּרָאת כְּמוֹ תֻּרְנְגוֹל.
וְכֵן הַמֵּשִׂים לְעַצְמוֹ סִימָנִים, אִם יֵארַע לִי כָּךְ וְכָּךְ אֶעֱשֶׂה דָּבָר פְּלוֹנִי, וְאִם לֹא יֵארַע לֹא אֶעֱשֶׂה, כֶּאֱלִיעֶזֶר עֶבֶד אַבְרָהָם.
וְכָל כַּיּוֹצֶא בַּדְּבָרִים הָאֵלּוּ, הַכֹּל אָסוּר; וְכָל הָעוֹשֶׂה מַעֲשֶׂה מִפְּנֵי דָּבָר מִדְּבָרִים אֵלּוּ, לוֹקֶה.

מִי שֶׁאָמַר דִּירָה זוֹ שֶׁבָּנִיתִי, סִימָן טוֹב הָיְתָה עָלַי, אִשָּׁה זוֹ שֶׁנָּשָׂאתִי וּבְהֵמָה זוֹ שֶׁקָּנִיתִי מְבֹרֶכֶת הָיְתָה, וּמֵעֵת שֶׁקְּנִיתִיהָ הֶעְשַׁרְתִּי, וְכֵן הַשּׁוֹאֵל לְתִינוֹק אֵיזֶה פָּסוּק אַתָּה לָמֵד, אִם אָמַר לוֹ פָּסוּק מִן הַבְּרָכוֹת, יִשְׂמַח וְיֹאמַר זֶה סִימָן טוֹב--כָּל אֵלּוּ וְכַיּוֹצֶא בָּהֶן, מֻתָּר: הוֹאִיל וְלֹא כִוַּן מַעֲשָׂיו וְלֹא נִמְנַע מִלַּעֲשׂוֹת, אֵלָא עָשָׂה זֶה סִימָן לְעַצְמוֹ לְדָבָר שֶׁכְּבָר הָיָה--הֲרֵי זֶה מֻתָּר.

אֵיזֶה הוּא קוֹסֵם--זֶה הָעוֹשֶׂה מַעֲשֶׂה מִשְּׁאָר הַמַּעֲשִׂיּוֹת, כְּדֵי שֶׁיִּשֹּׁם וְתִפָּנֶה מַחְשַׁבְתּוֹ מִכָּל הַדְּבָרִים עַד שֶׁיֹּאמַר דְּבָרִים שֶׁעֲתִידִין לִהְיוֹת, וְיֹאמַר דָּבָר פְּלוֹנִי עֲתִיד לִהְיוֹת, אוֹ אֵינוּ הוֹוֶה; אוֹ שֶׁיֹּאמַר שֶׁרָאוּי לַעֲשׂוֹת כָּךְ, וְהִזָּהֲרוּ מִכָּךְ.

יֵשׁ מִן הַקּוֹסְמִים שְׁהוּא מְמַשְׁמֵשׁ בְּחוֹל אוֹ בַּאֲבָנִים, וְיֵשׁ מֵהֶן מִי שֶׁגּוֹהֵר לָאָרֶץ וְצוֹעֵק, וְיֵשׁ מִי שֶׁמִּסְתַּכֵּל בְּמַרְאָה שֶׁלְּבַרְזֶל אוֹ עֲשָׁשִׁית וּמְדַמִּין וְאוֹמְרִין.
וְיֵשׁ מִי שֶׁאוֹחֵז מַקֵּל בְּיָדוֹ וְנִשְׁעָן עָלָיו, וּמַכֶּה בּוֹ עַד שֶׁתִּפָּנֶה מַחְשַׁבְתּוֹ וּמְדַבֵּר--הוּא שֶׁהַנָּבִיא אוֹמֵר "עַמִּי בְּעֵצוֹ יִשְׁאָל, וּמַקְלוֹ יַגִּיד לוֹ" .
וְאָסוּר לִקְסֹם, וְלִשְׁאֹל לַקּוֹסֵם: אֵלָא שֶׁהַשּׁוֹאֵל לַקּוֹסֵם, מַכִּין אוֹתוֹ מַכַּת מַרְדּוּת; אֲבָל הַקּוֹסֵם עַצְמוֹ, אִם עָשָׂה מַעֲשֶׂה מִכָּל אֵלּוּ וְכַיּוֹצֶא בָּהֶן--לוֹקֶה, שֶׁנֶּאֱמָר "לֹא-יִמָּצֵא בְךָ ...
קֹסֵם קְסָמִים" .

אֵיזֶה הוּא מְעוֹנֵן--אֵלּוּ נוֹתְנֵי הָעִתִּים, שֶׁאוֹמְרִין בְּאִצְטַגְנִינוּת יוֹם פְּלוֹנִי רָע, יוֹם פְּלוֹנִי טוֹב, יוֹם פְּלוֹנִי רָאוּי לַעֲשׂוֹת בּוֹ מְלָאכָה פְּלוֹנִית, שָׁנָה פְּלוֹנִית אוֹ חֹדֶשׁ פְּלוֹנִי רָע לְדָבָר פְּלוֹנִי.

אָסוּר לְעוֹנֵן, אַף עַל פִּי שֶׁלֹּא עָשָׂה מַעֲשֶׂה אֵלָא הוֹדִיעַ אוֹתָן הַכְּזָבִים שֶׁהַסְּכָלִים מְדַמִּין שְׁהֶן דִּבְרֵי אֱמֶת וְדִבְרֵי חָכְמָה.
וְכָל הָעוֹשֶׂה מַעֲשֶׂה מִפְּנֵי הָאִצְטַגְנִינוּת, וְכִוַּן מְלַאכְתּוֹ אוֹ הֲלִיכָתוֹ בְּאוֹתוֹ הָעֵת שֶׁקָּבְעוּ הוֹבְרֵי שָׁמַיִם--הֲרֵי זֶה לוֹקֶה, שֶׁנֶּאֱמָר "וְלֹא תְעוֹנֵנוּ" .
וְכֵן הָאוֹחֵז אֶת הָעֵינַיִם, וּמְדַמֶּה בִּפְנֵי הָרוֹאִים שֶׁעָשָׂה מַעֲשֶׂה תִּמָּהוֹן וְהוּא לֹא עָשָׂה--הֲרֵי זֶה בִּכְלַל מְעוֹנֵן, וְלוֹקֶה.

אֵיזֶה הוּא חוֹבֵר--זֶה שֶׁמְּדַבֵּר בִּדְבָרִים שְׁאֵינָן לְשׁוֹן עַם וְאֵין לָהֶן עִנְיָן, וּמַעֲלֶה עַל דַּעְתּוֹ בְּסִכְלוּתוֹ שֶׁאוֹתָן הַדְּבָרִים מוֹעִילִין, עַד שְׁהֶן אוֹמְרִים שֶׁהָאוֹמֵר כָּךְ וְכָּךְ עַל הַנָּחָשׁ אוֹ עַל הָעַקְרָב, אֵינוּ מַזִּיק; וְהָאוֹמֵר כָּךְ וְכָּךְ עַל הָאִישׁ, אֵינוּ נִזּוֹק מֵהֶן; וְאוֹחֵז בְּיָדוֹ בְּעֵת שֶׁמְּדַבֵּר מַפְתֵּחַ אוֹ סֶלַע, וְכַיּוֹצֶא בַּדְּבָרִים הָאֵלּוּ: הַכֹּל אָסוּר.
וְהַחוֹבֵר עַצְמוֹ שֶׁאָחַז בְּיָדוֹ כְּלוּם, אוֹ שֶׁעָשָׂה מַעֲשֶׂה עִם דִּבּוּרוֹ, אַפִלּוּ הֶרְאָה בְּאֶצְבָּעוֹ--הֲרֵי זֶה לוֹקֶה, שֶׁנֶּאֱמָר "לֹא-יִמָּצֵא בְךָ ...
וְחֹבֵר, חָבֶר" .

אֲבָל אִם אָמַר דְּבָרִים בִּלְבָד, וְלֹא הֵנִיד לֹא אֶצְבָּע וְלֹא רֹאשׁ, וְלֹא הָיָה בְּיָדוֹ כְּלוּם, וְכֵן אָדָם שֶׁאָמַר עָלָיו הַחוֹבֵר אוֹתָן הַקּוֹלוֹת, וְהוּא יוֹשֵׁב לְפָנָיו וּמְדַמֶּה שֶׁיֵּשׁ לוֹ בְּזֶה הֲנָאָה--מַכִּין אוֹתוֹ מַכַּת מַרְדּוּת, מִפְּנֵי שֶׁנִּשְׁתַּתַּף בְּסִכְלוּת הַחוֹבֵר.
וְכָל אוֹתָן הַקּוֹלוֹת וְהַשֵּׁמוֹת הַמְּשֻׁנִּים הַמְּכֹעָרִים, "לֹא יָרֵעוּ, וְגַם-הֵיטֵיב אֵין אוֹתָם" .

 מִי שֶׁנְּשָׁכוֹ עַקְרָב אוֹ נָחָשׁ, מֻתָּר לִלְחֹשׁ עַל מְקוֹם הַנְּשִׁיכָה, וְאַפִלּוּ בַּשַּׁבָּת, כְּדֵי לְיַשַּׁב דַּעְתּוֹ וּלְחַזַּק לִבּוֹ: אַף עַל פִּי שְׁאֵין הַדָּבָר מוֹעִיל כְּלוּם, הוֹאִיל וּמְסֻכָּן הוּא, הִתִּירוּ לוֹ, כְּדֵי שֶׁלֹּא תִטָּרֵף דַּעְתּוֹ עָלָיו.

 הַלּוֹחֵשׁ עַל הַמַּכָּה וְקוֹרֶא פָּסוּק מִן הַתּוֹרָה, וְכֵן הַקּוֹרֶא עַל הַתִּינוֹק שֶׁלֹּא יִבָּעֵת, הַמַּנִּיחַ סֵפֶר תּוֹרָה אוֹ תְּפִלִּין עַל הַקָּטָן בִּשְׁבִיל שֶׁיִּישַׁן--לֹא דַּי לָהֶן שְׁהֶן בִּכְלַל חוֹבְרִים וּמְנַחֲשִׁים: אֵלָא שְׁהֶן בִּכְלַל הַכּוֹפְרִים בַּתּוֹרָה, שְׁהֶן עוֹשִׂין דִּבְרֵי תּוֹרָה רִפְאוּת גּוּף, וְאֵינָן אֵלָא רִפְאוּת נְפָשׁוֹת, שֶׁנֶּאֱמָר "וְיִהְיוּ חַיִּים, לְנַפְשֶׁךָ" .
אֲבָל הַבָּרִיא שֶׁקָּרָא פְּסוּקִין אוֹ מִזְמוֹר מִתִּלִּים, כְּדֵי שֶׁתָּגֵן עָלָיו זְכוּת קְרִיאָתָן, וְיִנָּצֵל מִצָּרוֹת וּנְזָקִים--הֲרֵי זֶה מֻתָּר.

 אֵיזֶה הוּא דּוֹרֵשׁ אֶל הַמֵּתִים--זֶה הַמַּרְעִיב אֶת עַצְמוֹ וְהוֹלֵךְ וְלָן בְּבֵית הַקְּבָרוֹת, כְּדֵי שֶׁיָּבוֹא הַמֵּת בַּחֲלוֹם, וְיוֹדִיעוֹ מַה יִשְׁאַל עָלָיו.
וְיֵשׁ אֲחֵרִים שְׁהֶן לוֹבְשִׁים מַלְבּוּשִׁים יְדוּעִים, וְאוֹמְרִין דְּבָרִים, וּמַקְטִירִין קְטֹרֶת יְדוּעָה, וִישֵׁנִים לְבַדָּם--כְּדֵי שֶׁיָּבוֹא מֵת פְּלוֹנִי, וִיסַפַּר עִמּוֹ בַּחֲלוֹם.
כְּלָלוֹ שֶׁלַּדָּבָר: כָּל הָעוֹשֶׂה מַעֲשֶׂה כְּדֵי שֶׁיָּבוֹא הַמֵּת וְיוֹדִיעוֹ--לוֹקֶה, שֶׁנֶּאֱמָר "לֹא-יִמָּצֵא בְךָ ...
וְדֹרֵשׁ אֶל-הַמֵּתִים" .

 אָסוּר לִשְׁאֹל בַּעַל אוֹב אוֹ בַּעַל יִדְּעוֹנִי, שֶׁנֶּאֱמָר "לֹא-יִמָּצֵא בְךָ ...
וְשֹׁאֵל אוֹב וְיִדְּעֹנִי" .
נִמְצֵאתָ לָמֵד, שֶׁבַּעַל אוֹב וְיִדְּעוֹנִי עַצְמָן--בִּסְקֵלָה.
וְהַנִּשְׁאָל בָּהֶן--בְּאַזְהָרָה, וּמַכִּין אוֹתוֹ מַכַּת מַרְדּוּת; וְאִם כִּוַּן מַעֲשָׂיו וְעָשָׂה כְּפִי מַאֲמָרָן, לוֹקֶה.

 הַמְּכַשֵּׁף, חַיָּב סְקֵלָה: וְהוּא, שֶׁעָשָׂה מַעֲשֶׂה כְּשָׁפִים; אֲבָל הָאוֹחֵז אֶת הָעֵינַיִם, וְהוּא שֶׁיֵּרָאֶה שֶׁעָשָׂה וְהוּא לֹא עָשָׂה--לוֹקֶה מַכַּת מַרְדּוּת, מִפְּנֵי שֶׁלֹּא עָשָׂה.
וְזֶה שֶׁנֶּאֱמָר בִּמְכַשֵּׁף בִּכְלַל "לֹא-יִמָּצֵא בְךָ" , לָאו שֶׁנִּתַּן לְאַזְהָרַת מִיתַת בֵּית דִּין הוּא, וְאֵין לוֹקִין עָלָיו, שֶׁנֶּאֱמָר "מְכַשֵּׁפָה, לֹא תְחַיֶּה" .

 וּדְבָרִים הָאֵלּוּ--כֻּלָּן, דִּבְרֵי שֶׁקֶר וְכָזָב הֶן; וְהֶן שֶׁהִטְעוּ בָּהֶן עוֹבְדֵי עֲבוֹדָה זָרָה הַקַּדְמוֹנִים לְגוֹיֵי הָאֲרָצוֹת, כְּדֵי שֶׁיִּנָּהוּ אַחֲרֵיהֶן.
וְאֵין רָאוּי לְיִשְׂרָאֵל, שְׁהֶן חֲכָמִים מְחֻכָּמִים, לְהִמָּשֵׁךְ בַּהֲבָלִים אֵלּוּ, וְלֹא לְהַעֲלוֹת עַל הַלֵּב שֶׁיֵּשׁ בָּהֶן תְּעָלָה: שֶׁנֶּאֱמָר "כִּי לֹא-נַחַשׁ בְּיַעֲקֹב, וְלֹא-קֶסֶם בְּיִשְׂרָאֵל" , וְנֶאֱמָר "כִּי הַגּוֹיִם הָאֵלֶּה, אֲשֶׁר אַתָּה יוֹרֵשׁ אוֹתָם--אֶל-מְעֹנְנִים וְאֶל-קֹסְמִים, יִשְׁמָעוּ; וְאַתָּה--לֹא כֵן, נָתַן לְךָ ה' אֱלֹהֶיךָ" .

כָּל הַמַּאֲמִין בִּדְבָרִים אֵלּוּ, וְכַיּוֹצֶא בָּהֶן, וּמְחַשֵּׁב בְּלִבּוֹ שְׁהֶן אֱמֶת וְדִבְרֵי חָכְמָה, אֲבָל הַתּוֹרָה אָסְרָה אוֹתָן--אֵינוּ אֵלָא מִן הַסְּכָלִים וּמֵחַסְרֵי הַדַּעַת, וּבִכְלַל הַנָּשִׁים וְהַקְּטַנִּים שְׁאֵין דַּעְתָּן שְׁלֵמָה.
אֲבָל בַּעֲלֵי הַחָכְמָה וּתְמִימֵי הַדַּעַת, יֵדְעוּ בִּרְאָיוֹת בְּרוּרוֹת--שֶׁכָּל אֵלּוּ הַדְּבָרִים שֶׁאָסְרָה תּוֹרָה, אֵינָן דִּבְרֵי חָכְמָה, אֵלָא תֹּהוּ וְהֶבֶל שֶׁנִּמְשְׁכוּ בָּהֶן חַסְרֵי הַדַּעַת, וְנָטְשׁוּ כָּל דַּרְכֵי הָאֱמֶת בִּגְלָלָן.
וּמִפְּנֵי זֶה אָמְרָה תּוֹרָה, כְּשֶׁהִזְהִירָה עַל כָּל אֵלּוּ הַהֲבָלִים, "תָּמִים תִּהְיֶה, עִם ה' אֱלֹהֶיךָ" .

הִלְכּוֹת עֲבוֹדָה זָרָה פֵּרֶק יב 
אֵין מְגַלְּחִין פַּאֲתֵי הָרֹאשׁ, כְּמוֹ שֶׁהָיוּ עוֹשִׂין עוֹבְדֵי עֲבוֹדָה זָרָה וְכוּמָרֵיהֶן--שֶׁנֶּאֱמָר "לֹא תַקִּפוּ, פְּאַת רֹאשְׁכֶם" .
וְחַיָּב עַל כָּל פֵּאָה וּפֵאָה; לְפִיכָּךְ הַמְּגַלֵּחַ שְׁנֵי צְדָעָיו, אַפִלּוּ בְּבַת אַחַת וְהַתְרָאָה אַחַת--לוֹקֶה שְׁתַּיִם.

אֶחָד הַמְּגַלֵּחַ הַפֵּאוֹת בִּלְבָד וּמַנִּיחַ שְׂעַר כָּל הָרֹאשׁ, וְאֶחָד הַמְּגַלֵּחַ כָּל הָרֹאשׁ כְּאֶחָד--הוֹאִיל וְגִלַּח הַפֵּאוֹת, לוֹקֶה.
בַּמֶּה דְּבָרִים אֲמוּרִים, בְּאִישׁ הַמְּגַלֵּחַ; אֲבָל הָאִישׁ הַמִּתְגַּלֵּחַ, אֵינוּ לוֹקֶה אֵלָא אִם כֵּן סִיַּע לַמְּגַלֵּחַ.
וְהַמְּגַלֵּחַ אֶת הַקָּטָן, לוֹקֶה.

 הָאִשָּׁה שֶׁגִּלְּחָה פְּאַת רֹאשׁ הָאִישׁ, אוֹ שֶׁנִּתְגַּלְּחָה--פְּטוּרָה, שֶׁנֶּאֱמָר "לֹא תַקִּפוּ, פְּאַת רֹאשְׁכֶם; וְלֹא תַשְׁחִית, אֵת פְּאַת זְקָנֶךָ" : כָּל שֶׁיֶּשְׁנוֹ בְּבַל תַּשְׁחִית, יֶשְׁנוֹ בְּבַל תַּקִּיף; וְאִשָּׁה אֵינָהּ בְּבַל תַּשְׁחִית, לְפִי שְׁאֵין לָהּ זָקָן.
לְפִיכָּךְ הָעֲבָדִים--הוֹאִיל וְיֵשׁ לָהֶן זָקָן, אֲסוּרִין בְּהַקָּפָה.

 כָּל מִצְווֹת לֹא תַעֲשֶׂה שֶׁבַּתּוֹרָה--אֶחָד אֲנָשִׁים וְאֶחָד נָשִׁים, חַיָּבִין: חוּץ מִבַּל תַּקִּיף, וּבַל תַּשְׁחִית, וּבַל יִטַּמֵּא כּוֹהֵן לַמֵּתִים.
וְכָל מִצְוַת עֲשֵׂה שְׁהִיא מִזְּמָן לִזְמָן, וְאֵינָהּ תְּדִירָה--נָשִׁים פְּטוּרוֹת: חוּץ מִקִּדּוּשׁ הַיּוֹם, וַאֲכִילַת מַצָּה בְּלֵילֵי הַפֶּסַח, וַאֲכִילַת הַפֶּסַח וּשְׁחִיטָתוֹ, וְהַקְהֵל, וְשִׂמְחָה--שֶׁהַנָּשִׁים חַיָּבוֹת.

 טֻמְטוֹם וְאַנְדְּרֻגִּינוֹס, הֲרֵי הֶן סָפֵק--נוֹתְנִין עֲלֵיהֶן חֻמְרֵי הָאִישׁ וְחֻמְרֵי הָאִשָּׁה בְּכָל מָקוֹם, וְחַיָּבִין בַּכֹּל; וְאִם עָבְרוּ, אֵינָן לוֹקִין.

 אַף עַל פִּי שֶׁהָאִשָּׁה מֻתֶּרֶת לְגַלַּח פְּאַת רֹאשָׁהּ, הֲרֵי הִיא אֲסוּרָה לְגַלַּח פְּאַת רֹאשׁ הַזָּכָר; וְאַפִלּוּ קָטָן, אָסוּר לָהּ לְגַלַּח לוֹ.
וּפֵאָה זוֹ שֶׁמַּנִּיחִין בַּצֶּדַע, לֹא נָתְנוּ בָּהּ חֲכָמִים שֵׁעוּר; וְשָׁמַעְנוּ מִזְּקֵנֵינוּ, שְׁאֵינוּ מַנִּיחַ פָּחוּת מֵאַרְבָּעִים שְׂעָרוֹת.
וּמֻתָּר לִלְקֹט הַפֵּאוֹת בְּמִסְפְּרַיִם, לֹא נֶאֱסָר אֵלָא הַשְׁחָתָה שֶׁלַּתַּעַר.

דֶּרֶךְ כּוּמָרֵי עֲבוֹדָה זָרָה הָיָה לְהַשְׁחִית זְקָנָם, לְפִיכָּךְ אָסְרָה תּוֹרָה לְהַשְׁחִית הַזָּקָן.
וְחָמֵשׁ פֵּאוֹת יֵשׁ בּוֹ--לֶחִי הָעֶלְיוֹן וְלֶחִי הַתַּחְתּוֹן מִיָּמִין, וְלֶחִי הָעֶלְיוֹן וְלֶחִי הַתַּחְתּוֹן מִשְּׂמֹאל, וְשִׁבֹּלֶת הַזָּקָן.
וְלוֹקֶה עַל כָּל פֵּאָה וּפֵאָה; וְאִם נְטָלָן כֻּלָּן כְּאַחַת, לוֹקֶה חָמֵשׁ.

וְאֵינוּ חַיָּב עַד שֶׁיְּגַלְּחֶנּוּ בַּתַּעַר--שֶׁנֶּאֱמָר "וְלֹא תַשְׁחִית, אֵת פְּאַת זְקָנֶךָ" , גִּלּוּחַ שֶׁיֵּשׁ בּוֹ הַשְׁחָתָה; לְפִיכָּךְ אִם גִּלַּח זְקָנוֹ בְּמִסְפְּרַיִם, פָּטוּר.
וְאֵין הַמִּתְגַּלֵּחַ לוֹקֶה, עַד שֶׁיְּסַיַּע.
וְאִשָּׁה--מֻתֶּרֶת לְהַשְׁחִית זְקָנָהּ, אִם הָיָה לָהּ שְׂעַר זָקָן; וְאִם הִשְׁחִיתָה זְקַן הָאִישׁ, פְּטוּרָה.

 הַשָּׂפָם--מֻתָּר לְגַלְּחוֹ בַּתַּעַר, וְהוּא הַשֵּׂעָר שֶׁעַל גַּבֵּי הַשָּׂפָה הָעֶלְיוֹנָה; וְכֵן הַשֵּׂעָר הַמְּדֻלְדָּל מִן הַשָּׂפָה הַתַּחְתּוֹנָה.
וְאַף עַל פִּי שְׁהוּא מֻתָּר, לֹא נָהֲגוּ יִשְׂרָאֵל לְהַשְׁחִיתוֹ, אֵלָא לְגַלַּח קְצָתוֹ, עַד שֶׁלֹּא יְעַכַּב אֲכִילָה וּשְׁתִיָּה.

 הַעְבָּרַת הַשֵּׂעָר מִשְּׁאָר הַגּוּף, כְּגוֹן בֵּית הַשֶּׁחִי וּבֵית הָעֶרְוָה--אֵינוּ אָסוּר מִן הַתּוֹרָה, אֵלָא מִדִּבְרֵי סוֹפְרִים; וְהַמַּעְבִירוֹ, מַכִּין אוֹתוֹ מַכַּת מַרְדּוּת.
בַּמֶּה דְּבָרִים אֲמוּרִים, בִּמְקוֹם שְׁאֵין מַעְבִירִין אוֹתוֹ אֵלָא נָשִׁים--כְּדֵי שֶׁלֹּא יְתַקַּן עַצְמוֹ תִּקּוּן נָשִׁים; אֲבָל בִּמְקוֹם שֶׁמַּעְבִירִין הַשֵּׂעָר הָאֲנָשִׁים--אִם הִעְבִיר, אֵין מַכִּין אוֹתוֹ.
וּמֻתָּר לְהַעְבִיר שְׂעַר שְׁאָר אֵבָרִים בְּמִסְפְּרַיִם, בְּכָל מָקוֹם.

 לֹא תַעְדֶּה אִשָּׁה עֲדִי הָאִישׁ, כְּגוֹן שֶׁתָּשִׂים בְּרֹאשָׁהּ מִצְנֶפֶת אוֹ כּוֹבַע, אוֹ שֶׁתִּלְבֹּשׁ שִׁרְיוֹן וְכַיּוֹצֶא בּוֹ, אוֹ שֶׁתְּגַלַּח רֹאשָׁהּ כְּאִישׁ; וְלֹא יַעְדֶּה אִישׁ עֲדִי אִשָּׁה, כְּגוֹן שֶׁיִּלְבֹּשׁ בִּגְדֵי צִבְעוֹנִין וַחֲלִי זָהָב--בִּמְקוֹם שְׁאֵין לוֹבְשִׁין אוֹתָן הַכֵּלִים וְאֵין מְשִׂימִים אוֹתוֹ הַחֲלִי, אֵלָא הַנָּשִׁים: הַכֹּל, כְּמִנְהַג הַמְּדִינָה.

אִישׁ שֶׁעָדָה עֲדִי אִשָּׁה, וְאִשָּׁה שֶׁעָדָת עֲדִי אִישׁ--לוֹקִין.
הַמְּלַקֵּט שְׂעָרוֹת לְבָנוֹת מִתּוֹךְ הַשְּׁחוֹרוֹת, מֵרֹאשׁוֹ אוֹ מִזְּקָנוֹ--מִשֶּׁיְּלַקַּט שַׂעֲרָה אַחַת, לוֹקֶה מִפְּנֵי שֶׁעָדָה עֲדִי אִשָּׁה; וְכֵן אִם צָבַע שְׂעָרוֹ שָׁחוֹר--מִשֶּׁיִּצְבַּע שַׂעֲרָה לְבָנָה אַחַת, לוֹקֶה.

טֻמְטוֹם וְאַנְדְּרֻגִּינוֹס--אֵינוּ עוֹטֵף כְּאִשָּׁה, וְלֹא מְגַלֵּחַ רֹאשׁוֹ כְּאִישׁ; וְאִם עָשָׂה כֵּן, אֵינוּ לוֹקֶה.

 "כְּתֹבֶת קַעֲקַע" הָאֲמוּרָה בַּתּוֹרָה, הוּא שֶׁיִּשְׂרֹט עַל בְּשָׂרוֹ וִימַלֵּא מְקוֹם הַשְּׂרִיטָה כֹּחַל אוֹ דְּיוֹ אוֹ שְׁאָר צִבְעוֹנִין הָרוֹשְׁמִין; וְזֶה הָיָה מִנְהַג הַגּוֹיִים שֶׁרוֹשְׁמִין עַצְמָן לַעֲבוֹדָה זָרָה שֶׁלָּהֶן, כְּלוֹמַר שְׁהוּא עֶבֶד מָכוּר לָהּ וּמֻרְשָׁם לַעֲבוֹדָתָהּ.
וּמֵעֵת שֶׁיִּרְשֹׁם בְּאֶחָד מִדְּבָרִים הָרוֹשְׁמִים אַחַר שֶׁיִּשְׂרֹט, בְּאֵי זֶה מָקוֹם מִן הַגּוּף, בֵּין אִישׁ בֵּין אִשָּׁה--לוֹקֶה.

כָּתַב וְלֹא רָשַׁם בִּצְבָע, אוֹ שֶׁרָשַׁם בִּצְבָע וְלֹא כָתַב בִּשְׂרִיטָה--פָּטוּר: עַד שֶׁיִּכְתֹּב וִיקַעְקַע, שֶׁנֶּאֱמָר "וּכְתֹבֶת קַעֲקַע" .
בַּמֶּה דְּבָרִים אֲמוּרִים, בְּכוֹתֵב.
אֲבָל זֶה שֶׁכָּתְבוּ בִּבְשָׂרוֹ וְקִעְקְעוּ בּוֹ--אֵינוּ חַיָּב אֵלָא אִם סִיַּע, כְּדֵי שֶׁיֵּעָשֶׂה מַעֲשֶׂה; אֲבָל אִם לֹא עָשָׂה כְּלוּם, אֵינוּ לוֹקֶה.

 הַשּׂוֹרֵט שְׂרִיטָה אַחַת עַל הַמֵּת--לוֹקֶה, שֶׁנֶּאֱמָר "וְשֶׂרֶט לָנֶפֶשׁ, לֹא תִתְּנוּ בִּבְשַׂרְכֶם" : אֶחָד יִשְׂרָאֵל, וְאֶחָד כּוֹהֵן.
שָׂרַט שְׂרִיטָה אַחַת עַל חֲמִשָּׁה מֵתִים, אוֹ חָמֵשׁ שְׂרִיטוֹת עַל מֵת אֶחָד--לוֹקֶה חָמֵשׁ: וְהוּא, שֶׁהִתְרוּ בּוֹ עַל כָּל אַחַת וְאַחַת.

 גְּדִידָה וּשְׂרִיטָה, אַחַת הִיא.
וּכְשֵׁם שֶׁהָיוּ הַגּוֹיִים שׂוֹרְטִים בִּבְשָׂרָם עַל מֵתֵיהֶן מִפְּנֵי הַצַּעַר--כָּךְ הָיוּ חוֹבְלִין בְּעַצְמָן לַעֲבוֹדָה זָרָה, שֶׁנֶּאֱמָר "וַיִּתְגֹּדְדוּ כְּמִשְׁפָּטָם" .
גַּם זֶה אָסְרָה תּוֹרָה, שֶׁנֶּאֱמָר "לֹא תִתְגֹּדְדוּ" : אֵלָא שֶׁעַל הַמֵּת--בֵּין שָׂרַט בְּיָדוֹ בֵּין שָׂרַט בִּכְלִי, לוֹקֶה.
וְלַעֲבוֹדָה זָרָה--בִּכְלִי, חַיָּב מַלְקוּת; בְּיָדוֹ, פָּטוּר.

 וּבִכְלַל אַזְהָרָה זוֹ, שֶׁלֹּא יְהוּ שְׁנֵי בָּתֵּי דִּינִין בְּעִיר אַחַת, זֶה נוֹהֵג בְּמִנְהָג, וְזֶה נוֹהֵג בְּמִנְהָג אַחֵר--שֶׁדָּבָר זֶה גּוֹרֵם לְמַחְלֹקֶת גְּדוֹלָה: וְכָתוּב "לֹא תִתְגֹּדְדוּ" , לֹא תֵעָשׂוּ אֲגֻדּוֹת אֲגֻדּוֹת.

 הַקּוֹרֵחַ קָרְחָה עַל הַמֵּת--לוֹקֶה, שֶׁנֶּאֱמָר "וְלֹא-תָשִׂימוּ קָרְחָה בֵּין עֵינֵיכֶם--לָמֵת" .
אֶחָד יִשְׂרָאֵל וְאֶחָד כּוֹהֵן שֶׁקָּרַח עַל הַמֵּת, אֵינוּ לוֹקֶה אֵלָא אַחַת.
הַקּוֹרֵחַ אַרְבַּע אוֹ חָמֵשׁ קָרְחוֹת עַל מֵת אֶחָד, לוֹקֶה כְּמִנְיַן הַקָּרְחוֹת--וְהוּא שֶׁהִתְרוּ בּוֹ, עַל כָּל קָרְחָה וְקָרְחָה.

אֶחָד הַקּוֹרֵחַ בְּיָדוֹ, אוֹ בְּסַם.
הִטְבִּיל חָמֵשׁ אֶצְבְּעוֹתָיו בְּסַם, וְהִנִּיחָם בְּחָמֵשׁ מְקוֹמוֹת בְּרֹאשׁוֹ בְּבַת אַחַת--הוֹאִיל וְקָרַח חָמֵשׁ קָרְחוֹת--אַף עַל פִּי שְׁהִיא הַתְרָאָה אַחַת, לוֹקֶה חָמֵשׁ: שֶׁהֲרֵי כֻּלָּן בָּאִין כְּאַחַת.
וְחַיָּב עַל כָּל הָרֹאשׁ כְּבֵין הָעֵינַיִם, שֶׁנֶּאֱמָר "לֹא-יִקְרְחוּ קָרְחָה בְּרֹאשָׁם" .
וְכַמָּה שֵׁעוּר הַקָּרְחָה--כְּדֵי שֶׁיֵּרָאֶה מֵרֹאשׁוֹ כַּגָּרִיס פָּנוּי, בְּלֹא שֵׂעָר.

 הַקּוֹרֵחַ רֹאשׁוֹ, אוֹ הַשּׂוֹרֵט בִּבְשָׂרוֹ, עַל בֵּיתוֹ שֶׁנָּפַל, וְעַל סְפִינָתוֹ שֶׁטָּבְעָה בַּיָּם--פָּטוּר; וְאֵינוּ לוֹקֶה אֵלָא עַל הַמֵּת בִּלְבָד, אוֹ הַשּׂוֹרֵט לַעֲבוֹדָה זָרָה.

הַקּוֹרֵחַ קָרְחָה בְּרֹאשׁוֹ שֶׁלַּחֲבֵרוֹ, וְהַשּׂוֹרֵט שְׂרִיטָה בִּבְשַׂר חֲבֵרוֹ, וְהַכּוֹתֵב כְּתֹבֶת קַעֲקַע בִּבְשָׂרוֹ שֶׁלַּחֲבֵרוֹ, וְהָיָה חֲבֵרוֹ מְסַיֵּעַ--בִּזְמָן שֶׁשְּׁנֵיהֶם מְזִידִין, שְׁנֵיהֶם לוֹקִין; אֶחָד שׁוֹגֵג וְאֶחָד מֵזִיד--הַמֵּזִיד מִשְּׁנֵיהֶם לוֹקֶה, וְהַשּׁוֹגֵג פָּטוּר.

הִלְכּוֹת תְּשׁוּבָה 
מִצְוַת עֲשֵׂה אַחַת, וְהִיא שֶׁיָּשׁוּב הַחוֹטֶא מֵחֶטְאוֹ לִפְנֵי ה', וְיִתְוַדֶּה.
וּבֵאוּר מִצְוָה זוֹ וְעִיקָרִים הַנִּגְרָרִים עִמָּהּ בִּגְלָלָהּ, בִּפְרָקִים אֵלּוּ.

הִלְכּוֹת תְּשׁוּבָה פֵּרֶק א 
כָּל הַמִּצְווֹת שֶׁבַּתּוֹרָה, בֵּין עֲשֵׂה בֵּין לֹא תַעֲשֶׂה--אִם עָבַר אָדָם עַל אַחַת מֵהֶן, בֵּין בְּזָדוֹן בֵּין בִּשְׁגָגָה--כְּשֶׁיַּעֲשֶׂה תְּשׁוּבָה וְיָשׁוּב מֵחֶטְאוֹ, חַיָּב לְהִתְוַדּוֹת לִפְנֵי הָאֵל בָּרוּךְ הוּא: שֶׁנֶּאֱמָר "אִישׁ אוֹ-אִשָּׁה כִּי יַעֲשׂוּ מִכָּל-חַטֹּאת הָאָדָם ...
וְהִתְוַדּוּ, אֶת-חַטָּאתָם אֲשֶׁר עָשׂוּ" , זֶה וִדּוּי דְּבָרִים.
וּוִדּוּי זֶה מִצְוַת עֲשֵׂה.

כֵּיצַד מִתְוַדֶּה--אוֹמֵר אָנָּא ה' חָטָאתִי עָוִיתִי פָּשַׁעְתִּי לְפָנֶיךָ, וְעָשִׂיתִי כָּךְ וְכָּךְ, וַהֲרֵי נִחַמְתִּי וּבֹשְׁתִּי בְּמַעֲשַׂי, וּלְעוֹלָם אֵינִי חוֹזֵר לְדָבָר זֶה.
זֶה הוּא עִיקָרוֹ שֶׁלַּוִּדּוּי; וְכָל הַמַּרְבֶּה לְהִתְוַדּוֹת וּלְהַאֲרִיךְ בְּעִנְיָן זֶה, הֲרֵי זֶה מְשֻׁבָּח.

וְכֵן בַּעֲלֵי חַטָּאוֹת וַאֲשָׁמוֹת--בְּעֵת שֶׁמְּבִיאִין קָרְבְּנוֹתֵיהֶם עַל שִׁגְגָתָן אוֹ עַל זְדוֹנָן, אֵין מִתְכַּפֵּר לָהֶן בְּקָרְבָּנָם, עַד שֶׁיַּעֲשׂוּ תְּשׁוּבָה, וְיִתְוַדּוּ וִדּוּי דְּבָרִים: שֶׁנֶּאֱמָר "וְהִתְוַדָּה--אֲשֶׁר חָטָא, עָלֶיהָ" .

וְכֵן כָּל מְחֻיְּבֵי מִיתוֹת בֵּית דִּין, וּמְחֻיְּבֵי מַלְקוּת--אֵין מִתְכַּפֵּר לָהֶם בְּמִיתָתָם אוֹ בִּלְקִיָּתָם, עַד שֶׁיַּעֲשׂוּ תְּשׁוּבָה וְיִתְוַדּוּ.
וְכֵן הַחוֹבֵל בַּחֲבֵרוֹ אוֹ הַמַּזִּיק מְמוֹנוֹ--אַף עַל פִּי שֶׁשִּׁלַּם לוֹ מַה שְׁהוּא חַיָּב לוֹ--אֵין מִתְכַּפֵּר לוֹ, עַד שֶׁיִּתְוַדֶּה וְיָשׁוּב מִלַּעֲשׂוֹת כְּזֶה לְעוֹלָם: שֶׁנֶּאֱמָר "מִכָּל-חַטֹּאת הָאָדָם" .

 שָׂעִיר הַמִּשְׁתַּלֵּחַ--לְפִי שְׁהוּא כַּפָּרָה לְכָל יִשְׂרָאֵל, כּוֹהֵן גָּדוֹל מִתְוַדֶּה עָלָיו עַל לְשׁוֹן כָּל יִשְׂרָאֵל: שֶׁנֶּאֱמָר "וְהִתְוַדָּה עָלָיו אֶת-כָּל-עֲוֹנֹת בְּנֵי יִשְׂרָאֵל" .

שָׂעִיר הַמִּשְׁתַּלֵּחַ מְכַפֵּר עַל כָּל עֲבֵרוֹת שֶׁבַּתּוֹרָה, הַקַּלּוֹת וְהַחֲמוּרוֹת, בֵּין שֶׁעָבַר בְּזָדוֹן בֵּין שֶׁעָבַר בִּשְׁגָגָה, בֵּין שֶׁהוֹדַע לוֹ בֵּין שֶׁלֹּא הוֹדַע לוֹ--הַכֹּל מִתְכַּפֵּר בְּשָׂעִיר הַמִּשְׁתַּלֵּחַ: וְהוּא, שֶׁעָשָׂה תְּשׁוּבָה; אֲבָל אִם לֹא עָשָׂה תְּשׁוּבָה, אֵין הַשָּׂעִיר מְכַפֵּר לוֹ אֵלָא עַל הַקַּלּוֹת.

וּמַה הֶן הַקַּלּוֹת, וּמַה הֶן הַחֲמוּרוֹת: הַחֲמוּרוֹת הֶן הָעֲבֵרוֹת שֶׁחַיָּבִין עֲלֵיהֶן מִיתַת בֵּית דִּין אוֹ כָּרֵת; וּשְׁבוּעַת שָׁוְא וְשֶׁקֶר--אַף עַל פִּי שְׁאֵין בָּהּ כָּרֵת, הֲרֵי הִיא מִן הַחֲמוּרוֹת.
וּשְׁאָר מִצְווֹת לֹא תַעֲשֶׂה, וּמִצְווֹת עֲשֵׂה שְׁאֵין בָּהֶן כָּרֵת--הֶן הַקַּלּוֹת.

 בִּזְמָן שְׁאֵין בֵּית הַמִּקְדָּשׁ קַיָּם, וְאֵין לָנוּ מִזְבַּח כַּפָּרָה--אֵין שָׁם אֵלָא תְּשׁוּבָה.
הַתְּשׁוּבָה מְכַפֶּרֶת עַל כָּל הָעֲבֵרוֹת: אַפִלּוּ רָשָׁע כָּל יָמָיו, וְעָשָׂה תְּשׁוּבָה בָּאַחֲרוֹנָה--אֵין מַזְכִּירִין לוֹ שֵׁם רִשְׁעוֹ, שֶׁנֶּאֱמָר "וְרִשְׁעַת הָרָשָׁע לֹא-יִכָּשֶׁל בָּהּ, בְּיוֹם שׁוּבוֹ מֵרִשְׁעוֹ" .
וְעַצְמוֹ שֶׁלְּיוֹם הַכִּפּוּרִים מְכַפֵּר לַשָּׁבִים, שֶׁנֶּאֱמָר "כִּי-בַיּוֹם הַזֶּה יְכַפֵּר עֲלֵיכֶם" .

 אַף עַל פִּי שֶׁהַתְּשׁוּבָה מְכַפֶּרֶת עַל הַכֹּל, וְעַצְמוֹ שֶׁלְּיוֹם הַכִּפּוּרִים מְכַפֵּר--יֵשׁ עֲבֵרוֹת שְׁהֶן מִתְכַּפְּרִין בְּשָׁעָתָן, וְיֵשׁ עֲבֵרוֹת שְׁאֵין מִתְכַּפְּרִין אֵלָא לְאַחַר זְמָן.
כֵּיצַד: עָבַר אָדָם עַל מִצְוַת עֲשֵׂה שְׁאֵין בָּהּ כָּרֵת, וְעָשָׂה תְּשׁוּבָה--אֵינוּ זָז מִשָּׁם עַד שֶׁמּוֹחֲלִין לוֹ מִיָּד, וּבְאֵלּוּ נֶאֱמָר "שׁוּבוּ בָּנִים שׁוֹבָבִים, אֶרְפָּה מְשׁוּבֹתֵיכֶם" .

עָבַר עַל מִצְוַת לֹא תַעֲשֶׂה שְׁאֵין בָּהּ כָּרֵת וְלֹא מִיתַת בֵּית דִּין, וְעָשָׂה תְּשׁוּבָה--תְּשׁוּבָה תּוֹלָה וְיוֹם הַכִּפּוּרִים מְכַפֵּר, וּבְאֵלּוּ נֶאֱמָר "כִּי-בַיּוֹם הַזֶּה יְכַפֵּר עֲלֵיכֶם" .

עָבַר עַל כְּרֵתוֹת וּמִיתוֹת בֵּית דִּין, וְעָשָׂה תְּשׁוּבָה--תְּשׁוּבָה וְיוֹם הַכִּפּוּרִים תּוֹלִין, וְיִסּוּרִין הַבָּאִין עָלָיו גּוֹמְרִין לוֹ הַכַּפָּרָה, וּלְעוֹלָם אֵין מִתְכַּפֵּר לוֹ כַּפָּרָה גְּמוּרָה, עַד שֶׁיָּבוֹאוּ עָלָיו יִסּוּרִין; וּבְאֵלּוּ נֶאֱמָר "וּפָקַדְתִּי בְשֵׁבֶט פִּשְׁעָם; וּבִנְגָעִים עֲוֹנָם" .

בַּמֶּה דְּבָרִים אֲמוּרִים, בְּשֶׁלֹּא חִלַּל אֶת הַשֵּׁם בְּעֵת שֶׁעָבַר.
אֲבָל הַמְּחַלֵּל אֶת הַשֵּׁם--אַף עַל פִּי שֶׁעָשָׂה תְּשׁוּבָה וְהִגִּיעַ יוֹם הַכִּפּוּרִים וְהוּא עוֹמֵד בִּתְשׁוּבָתוֹ וּבָאוּ עָלָיו יִסּוּרִין, אֵינוּ מִתְכַּפֵּר לוֹ כַּפָּרָה גְּמוּרָה עַד שֶׁיָּמוּת, אֵלָא תְּשׁוּבָה וְיוֹם הַכִּפּוּרִים וְיִסּוּרִין שְׁלָשְׁתָּן תּוֹלִין וּמִיתָה מְכַפֶּרֶת, שֶׁנֶּאֱמָר "וְנִגְלָה בְאָזְנָי, ה' צְבָאוֹת: אִם-יְכֻפַּר הֶעָוֹן הַזֶּה לָכֶם, עַד-תְּמֻתוּן" .

הִלְכּוֹת תְּשׁוּבָה פֵּרֶק ב 
אֵיזוֹ הִיא תְּשׁוּבָה גְּמוּרָה--זֶה שֶׁבָּא לְיָדוֹ דָּבָר שֶׁעָבַר בּוֹ, וְאִפְשָׁר בְּיָדוֹ לַעֲשׂוֹת, וּפֵרַשׁ וְלֹא עָשָׂה מִפְּנֵי הַתְּשׁוּבָה, לֹא מִיִּרְאָה וְלֹא מִכִּשְׁלוֹן כּוֹחַ.
כֵּיצַד: הֲרֵי שֶׁבָּא עַל אִשָּׁה בַּעֲבֵרָה, וּלְאַחַר זְמָן נִתְיַחַד עִמָּהּ וְהוּא עוֹמֵד בְּאַהֲבָתוֹ בָּהּ וּבְכוֹחַ גּוּפוֹ, וּבַמְּדִינָה שֶׁעָבַר בָּהּ, וּפֵרַשׁ וְלֹא עָבַר--זֶה הוּא בַּעַל תְּשׁוּבָה גְּמוּרָה.
הוּא שֶׁשְּׁלֹמֹה אוֹמֵר "וּזְכֹר, אֶת-בּוֹרְאֶיךָ, בִּימֵי, בְּחוּרֹתֶיךָ" .

וְאִם לֹא שָׁב אֵלָא בִּימֵי זִקְנוּתוֹ, וּבְעֵת שְׁאֵי אִפְשָׁר לוֹ לַעֲשׂוֹת מַה שֶׁהָיָה עוֹשֶׂה--אַף עַל פִּי שְׁאֵינָהּ תְּשׁוּבָה מְעֻלָּה, מוֹעֶלֶת הִיא לוֹ וּבַעַל תְּשׁוּבָה הוּא.
אַפִלּוּ עָבַר כָּל יָמָיו, וְעָשָׂה תְּשׁוּבָה בְּיוֹם מִיתָתוֹ וּמֵת בִּתְשׁוּבָתוֹ--כָּל עֲווֹנוֹתָיו נִמְחָלִין: שֶׁנֶּאֱמָר "עַד אֲשֶׁר לֹא-תֶחְשַׁךְ הַשֶּׁמֶשׁ" , שְׁהוּא יוֹם הַמִּיתָה--מִכְּלָל שְׁאִם זָכַר בּוֹרְאוֹ וְשָׁב קֹדֶם שֶׁיָּמוּת, נִסְלַח לוֹ.

 וּמַה הִיא הַתְּשׁוּבָה--הוּא שֶׁיַּעֲזֹב הַחוֹטֶא חֶטְאוֹ, וִיסִירֶנּוּ מִמַּחְשַׁבְתּוֹ וְיִגְמֹר בְּלִבּוֹ שֶׁלֹּא יַעֲשֵׂהוּ עוֹד, שֶׁנֶּאֱמָר "יַעֲזֹב רָשָׁע דַּרְכּוֹ, וְאִישׁ אָוֶן מַחְשְׁבֹתָיו" .
וְכֵן יִתְנַחַם עַל שֶׁעָבַר, שֶׁנֶּאֱמָר "כִּי-אַחֲרֵי שׁוּבִי, נִחַמְתִּי, וְאַחֲרֵי הִוָּדְעִי, סָפַקְתִּי עַל-יָרֵךְ" ; וְיָעִיד עָלָיו יוֹדֵעַ תַּעֲלוּמוֹת שֶׁלֹּא יָשׁוּב לְזֶה הַחֵטְא לְעוֹלָם, שֶׁנֶּאֱמָר "וְלֹא-נֹאמַר עוֹד אֱלֹהֵינוּ, לְמַעֲשֵׂה יָדֵינוּ--אֲשֶׁר-בְּךָ, יְרֻחַם יָתוֹם" .
וְצָרִיךְ לְהִתְוַדּוֹת בִּשְׂפָתָיו, וְלוֹמַר עִנְיָנוֹת אֵלּוּ שֶׁגָּמַר בְּלִבּוֹ.

 כָּל הַמִּתְוַדֶּה בִּדְבָרִים, וְלֹא גָמַר בְּלִבּוֹ לַעֲזֹב--הֲרֵי זֶה דּוֹמֶה לְטוֹבֵל, וְשֶׁרֶץ בְּיָדוֹ, שְׁאֵין הַטְּבִילָה מוֹעֶלֶת, עַד שֶׁיַּשְׁלִיךְ הַשֶּׁרֶץ; וְכֵן הוּא אוֹמֵר "וּמוֹדֶה וְעֹזֵב, יְרֻחָם" .
וְצָרִיךְ לִפְרֹט אֶת הַחֵטְא, שֶׁנֶּאֱמָר "אָנָּא, חָטָא הָעָם הַזֶּה חֲטָאָה גְדֹלָה, וַיַּעֲשׂוּ לָהֶם, אֱלֹהֵי זָהָב" .

 מִדַּרְכֵי הַתְּשׁוּבָה לִהְיוֹת הַשָּׁב צוֹעֵק תָּמִיד לִפְנֵי ה', בִּבְכִי וּבְתַחֲנוּנִים, וְעוֹשֶׂה צְדָקָה כְּפִי כּוֹחוֹ, וּמִתְרַחֵק הַרְבֵּה מִן הַדָּבָר שֶׁחָטָא בּוֹ.
וּמְשַׁנֶּה שְׁמוֹ, כְּלוֹמַר שֶׁאֲנִי אַחֵר וְאֵינִי אוֹתוֹ הָאִישׁ שֶׁעָשָׂה אוֹתָן הַמַּעֲשִׂים; וּמְשַׁנֶּה מַעֲשָׂיו כֻּלָּן לְטוֹבָה, וּלְדֶרֶךְ יְשָׁרָה.
וְגוֹלֶה מִמְּקוֹמוֹ--שֶׁגָּלוּת מְכַפֶּרֶת עָווֹן, מִפְּנֵי שֶׁגּוֹרֶמֶת לוֹ לְהִכָּנַע וְלִהְיוֹת עָנָו וּשְׁפַל רוּחַ.

 וּשְׁבָח גָּדוֹל לַשָּׁב שֶׁיִּתְוַדֶּה בָּרַבִּים וְיוֹדִיעַ פְּשָׁעָיו לָהֶם, וּמְגַלֶּה עֲבֵרוֹת שֶׁבֵּינוֹ לְבֵין חֲבֵרוֹ לַאֲחֵרִים, וְאוֹמֵר לָהֶם אָמְנָם חָטָאתִי לִפְלוֹנִי וְעָשִׂיתִי לוֹ כָּךְ וְכָּךְ, וַהֲרֵינִי הַיּוֹם שָׁב וְנִחַם.
וְכָל הַמִּתְגָּאֶה וְאֵינוּ מוֹדִיעַ, אֵלָא מְכַסֶּה פְּשָׁעָיו--אֵין תְּשׁוּבָתוֹ גְּמוּרָה, שֶׁנֶּאֱמָר "מְכַסֶּה פְשָׁעָיו, לֹא יַצְלִיחַ" .

בַּמֶּה דְּבָרִים אֲמוּרִים, בַּעֲבֵרוֹת שֶׁבֵּין אָדָם לַחֲבֵרוֹ.
אֲבָל שֶׁבֵּינוֹ לְבֵין הַמָּקוֹם--אֵינוּ צָרִיךְ לְפַרְסַם עַצְמוֹ, וְעַזּוּת פָּנִים הִיא לוֹ אִם גִּלָּם: אֵלָא שָׁב לִפְנֵי הָאֵל בָּרוּךְ הוּא, וּפוֹרֵט חֲטָאָיו לְפָנָיו, וּמִתְוַדֶּה עֲלֵיהֶן בִּפְנֵי רַבִּים, סְתָם.
וְטוֹבָה הִיא לוֹ שֶׁלֹּא נִתְגַּלָּה עֲווֹנוֹ, שֶׁנֶּאֱמָר "אַשְׁרֵי נְשׂוּי-פֶּשַׁע; כְּסוּי חֲטָאָה" .

 אַף עַל פִּי שֶׁהַתְּשׁוּבָה וְהַצְּעָקָה יָפָה לְעוֹלָם, בַּעֲשֶׂרֶת הַיָּמִים שֶׁבֵּין רֹאשׁ הַשָּׁנָה וְיוֹם הַכִּפּוּרִים הִיא יָפָה בְּיוֹתֵר, וּמִיָּד הִיא מִתְקַבֶּלֶת, שֶׁנֶּאֱמָר "דִּרְשׁוּ ה', בְּהִמָּצְאוֹ; קְרָאֻהוּ, בִּהְיוֹתוֹ קָרוֹב" .
בַּמֶּה דְּבָרִים אֲמוּרִים, בַּיָּחִיד; אֲבָל בַּצִּבּוּר--כָּל זְמָן שֶׁעוֹשִׂין תְּשׁוּבָה וְצוֹעֲקִין בְּלֵב שָׁלֵם הֶן נַעֲנִין, שֶׁנֶּאֱמָר "כַּה' אֱלֹהֵינוּ, בְּכָל-קָרְאֵנוּ אֵלָיו" .

 יוֹם הַכִּפּוּרִים--הוּא זְמָן תְּשׁוּבָה לַכֹּל, לַיָּחִיד וְלָרַבִּים, וְהוּא קֵץ מְחִילָה וּסְלִיחָה לְיִשְׂרָאֵל; לְפִיכָּךְ חַיָּבִין הַכֹּל לַעֲשׂוֹת תְּשׁוּבָה וּלְהִתְוַדּוֹת, בְּיוֹם הַכִּפּוּרִים.
וּמִצְוַת וִדּוּי יוֹם הַכִּפּוּרִים שֶׁיַּתְחִיל מֵעֶרֶב הַיּוֹם קֹדֶם שֶׁיֹּאכַל, שֶׁמֶּא יֵחָנֵק בַּסְּעוֹדָה קֹדֶם שֶׁיִּתְוַדֶּה.
וְאַף עַל פִּי שֶׁהִתְוַדָּה קֹדֶם שֶׁיֹּאכַל, חוֹזֵר וּמִתְוַדֶּה בְּלֵילֵי יוֹם הַכִּפּוּרִים עַרְבִּית; וְחוֹזֵר וּמִתְוַדֶּה בַּשַּׁחְרִית, וּבַמּוּסָף, וּבַמִּנְחָה, וּבַנְּעִילָה.
וְהֵיכָן מִתְוַדֶּה--יָחִיד, אַחַר תְּפִלָּתוֹ; וּשְׁלִיחַ צִבּוּר, בְּאֶמְצַע תְּפִלָּתוֹ בִּבְרָכָה רְבִיעִית.

 הַוִּדּוּי שֶׁנָּהֲגוּ בּוֹ כָּל יִשְׂרָאֵל--אֲבָל חָטָאנוּ ..., וְהוּא עִיקַר הַוִּדּוּי.
עֲבֵרוֹת שֶׁהִתְוַדָּה עֲלֵיהֶן בְּיוֹם הַכִּפּוּרִים זֶה--חוֹזֵר וּמִתְוַדֶּה עֲלֵיהֶן בְּיוֹם הַכִּפּוּרִים אַחֵר, אַף עַל פִּי שְׁהוּא עוֹמֵד בִּתְשׁוּבָתוֹ: שֶׁנֶּאֱמָר "כִּי-פְשָׁעַי, אֲנִי אֵדָע; וְחַטָּאתִי נֶגְדִּי תָמִיד" .

 אֵין הַתְּשׁוּבָה וְלֹא יוֹם הַכִּפּוּרִים מְכַפְּרִין אֵלָא עֲבֵרוֹת שֶׁבֵּין אָדָם לַמָּקוֹם, כְּגוֹן מִי שֶׁאָכַל דָּבָר אָסוּר אוֹ בָּעַל בְּעִילָה אֲסוּרָה וְכַיּוֹצֶא בָּהֶן.
אֲבָל עֲבֵרוֹת שֶׁבֵּין אָדָם לַחֲבֵרוֹ, כְּגוֹן חוֹבֵל חֲבֵרוֹ אוֹ הַמְּקַלֵּל אֶת חֲבֵרוֹ אוֹ גּוֹזְלוֹ וְכַיּוֹצֶא בָּהֶן--אֵינוּ נִמְחָל לוֹ לְעוֹלָם, עַד שֶׁיִּתֵּן לַחֲבֵרוֹ מַה שְׁהוּא חַיָּב לוֹ, וִירַצֵּהוּ.

אַף עַל פִּי שֶׁהִחְזִיר לוֹ מָמוֹן שְׁהוּא חַיָּב לוֹ, צָרִיךְ לְרַצּוֹתוֹ וְלִשְׁאֹל מִמֶּנּוּ שֶׁיִּמְחֹל לוֹ; וְאַפִלּוּ לֹא הִקְנִיט אֶת חֲבֵרוֹ אֵלָא בִּדְבָרִים, צָרִיךְ לְפַיְּסוֹ וְלִפְגֹּעַ בּוֹ עַד שֶׁיִּמְחֹל לוֹ.

לֹא רָצָה חֲבֵרוֹ לִמְחֹל לוֹ--מֵבִיא לוֹ שׁוּרָה שֶׁלִּשְׁלוֹשָׁה בְּנֵי אָדָם מֵרֵעָיו, וּפוֹגְעִין בּוֹ וּמְבַקְּשִׁין מִמֶּנּוּ.
לֹא נִתְרַצָּה לָהֶן, מֵבִיא לוֹ שְׁנִיָּה וּשְׁלִישִׁית.
לֹא רָצָה, מַנִּיחוֹ וְהוֹלֵךְ לוֹ; וְזֶה שֶׁלֹּא מָחַל, הוּא הַחוֹטֶא.
וְאִם הָיָה רִבּוֹ--הוֹלֵךְ וּבָא אַפִלּוּ אֶלֶף פְּעָמִים, עַד שֶׁיִּמְחֹל לוֹ.

 לְפִי שֶׁאָסוּר לָאָדָם שֶׁיִּהְיֶה אַכְזָרִי וְלֹא יִתְפַּיַּס, אֵלָא יִהְיֶה נוֹחַ לְרַצּוֹת וְקָשֶׁה לִכְעֹס, וּבְשָׁעָה שֶׁמְּבַקֵּשׁ מִמֶּנּוּ הַחוֹטֶא לִמְחֹל, מוֹחֵל בְּלֵבָב שָׁלֵם וּבְנֶפֶשׁ חֲפֵצָה; וְאַפִלּוּ הֵצֵר לוֹ הַרְבֵּה וְחָטָא לוֹ הַרְבֵּה, לֹא יִקֹּם וְיִטֹּר.
וְזֶה הוּא דַּרְכָּם שֶׁלְּזֶרַע יִשְׂרָאֵל, וְלִבָּם הַנָּכוֹן.
אֲבָל הַגּוֹיִים עַרְלֵי לֵב אֵינָן כֵּן, אֵלָא "וְעֶבְרָתוֹ שְׁמָרָה נֶצַח" ; וְכֵן הוּא אוֹמֵר עַל הַגִּבְעוֹנִים לְפִי שֶׁלֹּא מָחֲלוּ לְיִשְׂרָאֵל, "וְהַגִּבְעֹנִים לֹא מִבְּנֵי יִשְׂרָאֵל הֵמָּה" .

 הַחוֹטֶא לַחֲבֵרוֹ, וּמֵת חֲבֵרוֹ קֹדֶם שֶׁיְּבַקַּשׁ מִמֶּנּוּ מְחִילָה--מֵבִיא עֲשָׂרָה בְּנֵי אָדָם וּמַעְמִידָן עַל קִבְרוֹ, וְאוֹמֵר לִפְנֵיהֶם חָטָאתִי לַה' אֱלֹהֵי יִשְׂרָאֵל וְלִפְלוֹנִי זֶה שֶׁעָשִׂיתִי לוֹ כָּךְ וְכָּךְ.
וְאִם הָיָה חַיָּב לוֹ מָמוֹן, יַחְזִירוֹ לְיוֹרְשָׁיו; לֹא הָיָה יוֹדֵעַ לוֹ יוֹרֵשׁ--יַנִּיחֶנּוּ בְּבֵית דִּין, וְיִתְוַדֶּה.

הִלְכּוֹת תְּשׁוּבָה פֵּרֶק ג 
כָּל אֶחָד וְאֶחָד מִבְּנֵי הָאָדָם, יֵשׁ לוֹ זָכִיּוֹת וַעֲווֹנוֹת: מִי שֶׁזָּכִיּוֹתָיו יְתֵרוֹת עַל עֲווֹנוֹתָיו, צַדִּיק; וּמִי שֶׁעֲווֹנוֹתָיו יְתֵרוֹת עַל זָכִיּוֹתָיו, רָשָׁע; מֶחְצָה לְמֶחְצָה, בֵּינוֹנִי.

וְכֵן הַמְּדִינָה--אִם הָיוּ זָכִיּוֹת כָּל יוֹשְׁבֶיהָ מְרֻבּוֹת עַל עֲווֹנוֹתֵיהֶם, הֲרֵי זוֹ צַדֶּקֶת; וְאִם הָיוּ עֲווֹנוֹתֵיהֶם מְרֻבִּין, הֲרֵי זוֹ רְשָׁעָה.
וְכֵן כָּל הָעוֹלָם כֻּלּוֹ.

 אָדָם שֶׁעֲווֹנוֹתָיו מְרֻבִּין עַל זָכִיּוֹתָיו--מִיָּד הוּא מֵת בְּרִשְׁעוֹ, שֶׁנֶּאֱמָר "עַל רֹב עֲוֹנֵךְ" .
וְכֵן מְדִינָה שֶׁעֲווֹנוֹתֶיהָ מְרֻבִּין--מִיָּד הִיא אוֹבֶדֶת, שֶׁנֶּאֱמָר "זַעֲקַת סְדֹם וַעֲמֹרָה כִּי-רָבָּה" .
וְכֵן כָּל הָעוֹלָם כֻּלּוֹ, אִם הָיוּ עֲווֹנוֹתֵיהֶם מְרֻבִּין--מִיָּד הֶן נִשְׁחָתִין, שֶׁנֶּאֱמָר "וַיַּרְא ה', כִּי רַבָּה רָעַת הָאָדָם" .

וְשִׁקּוּל זֶה אֵינוּ לְפִי מִנְיַן הַזָּכִיּוֹת וְהָעֲווֹנוֹת, אֵלָא לְפִי גָּדְלָן: יֵשׁ זְכוּת שְׁהִיא כְּנֶגֶד כַּמָּה עֲווֹנוֹת, שֶׁנֶּאֱמָר "יַעַן נִמְצָא-בוֹ דָּבָר טוֹב" ; וְיֵשׁ עָווֹן שְׁהוּא כְּנֶגֶד כַּמָּה זָכִיּוֹת, שֶׁנֶּאֱמָר "וְחוֹטֶא אֶחָד, יְאַבֵּד טוֹבָה הַרְבֵּה" .
וְאֵין שׁוֹקְלִין אֵלָא בְּדַעְתּוֹ שֶׁלְּאֵל דֵּעוֹת, וְהוּא הַיּוֹדֵעַ הֵיאַךְ עוֹרְכִין הַזָּכִיּוֹת כְּנֶגֶד הָעֲווֹנוֹת.

 כָּל מִי שֶׁנִּחַם עַל הַמִּצְווֹת שֶׁעָשָׂה, וְתָהָה עַל הַזָּכִיּוֹת, וְאָמַר בְּלִבּוֹ וּמַה הוֹעַלְתִּי בַּעֲשִׂיָּתָן, אוּלַי לֹא עָשִׂיתִי אוֹתָן--הֲרֵי זֶה אִבַּד אֶת כֻּלָּן, וְאֵין מַזְכִּירִין לוֹ שֵׁם זְכוּת בָּעוֹלָם: שֶׁנֶּאֱמָר "וְצִדְקַת הַצַּדִּיק לֹא תַצִּילֶנּוּ בְּיוֹם רִשְׁעוֹ" , אֵין זֶה אֵלָא בְּתוֹהֶה עַל הָרִאשׁוֹנוֹת.

כְּשֵׁם שֶׁשּׁוֹקְלִין עֲווֹנוֹת אָדָם וְזָכִיּוֹתָיו, בְּשָׁעַת מִיתָתוֹ--כָּךְ בְּכָל שָׁנָה וְשָׁנָה, שׁוֹקְלִין עֲווֹנוֹת כָּל אֶחָד וְאֶחָד מִבָּאֵי הָעוֹלָם עִם זָכִיּוֹתָיו בְּיוֹם טוֹב שֶׁלְּרֹאשׁ הַשָּׁנָה: מִי שֶׁנִּמְצָא צַדִּיק, נֶחְתָּם לְחַיִּים; וּמִי שֶׁנִּמְצָא רָשָׁע, נֶחְתָּם לְמִיתָה.
וְהַבֵּינוֹנִי, תּוֹלִין לוֹ עַד יוֹם הַכִּפּוּרִים: אִם עָשָׂה תְּשׁוּבָה, נֶחְתָּם לְחַיִּים; וְאִם לָאו, נֶחְתָּם לְמִיתָה.

 אַף עַל פִּי שֶׁתְּקִיעַת שׁוֹפָר בְּרֹאשׁ הַשָּׁנָה גְּזֵרַת הַכָּתוּב, רְמָז יֵשׁ בּוֹ: כְּלוֹמַר עוּרוּ עוּרוּ יְשֵׁנִים מִשִּׁינַתְכֶם, וְהָקִיצוּ נִרְדָּמִים מִתַּרְדֵּמַתְכֶם; וְחַפְּשׂוּ בְּמַעֲשֵׂיכֶם וְחִזְרוּ בִּתְשׁוּבָה, וְזִכְרוּ בּוֹרַאֲכֶם.
אֵלּוּ הַשּׁוֹכְחִים אֶת הָאֱמֶת בְּהַבְלֵי הַזְּמָן, וְשׁוֹגִים כָּל שְׁנָתָם בְּהֶבֶל וְרִיק אֲשֶׁר לֹא יוֹעִיל וְלֹא יַצִּיל--הַבִּיטוּ לְנַפְשׁוֹתֵיכֶם, וְהֵטִיבוּ דַּרְכֵיכֶם וּמַעַלְלֵיכֶם; וְיַעֲזֹב כָּל אֶחָד מִכֶּם דַּרְכּוֹ הָרָעָה, וּמַחְשַׁבְתּוֹ אֲשֶׁר לֹא טוֹבָה.

לְפִיכָּךְ צָרִיךְ כָּל אָדָם שֶׁיִּרְאֶה עַצְמוֹ כָּל הַשָּׁנָה כֻּלָּהּ, כְּאִלּוּ חֶצְיוֹ זַכָּאי וְחֶצְיוֹ חַיָּב; וְכֵן כָּל הָעוֹלָם, חֶצְיוֹ זַכָּאי וְחֶצְיוֹ חַיָּב: חָטָא חֵטְא אֶחָד--הֲרֵי הִכְרִיעַ עַצְמוֹ וְהִכְרִיעַ אֶת כָּל הָעוֹלָם כֻּלּוֹ לְכַף חוֹבָה, וְגָרַם לָהֶם הַשְׁחָתָה; עָשָׂה מִצְוָה אַחַת--הֲרֵי הִכְרִיעַ אֶת עַצְמוֹ וְהִכְרִיעַ אֶת כָּל הָעוֹלָם כֻּלּוֹ לְכַף זְכוּת, וְגָרַם לָהֶן תְּשׁוּעָה וְהַצָּלָה.
זֶה הוּא שֶׁנֶּאֱמָר "וְצַדִּיק, יְסוֹד עוֹלָם" , זֶה שֶׁצִּדַּק עַצְמוֹ הִכְרִיעַ אֶת כָּל הָעוֹלָם כֻּלּוֹ וְהִצִּילוֹ.

וּמִפְּנֵי עִנְיָן זֶה, נָהֲגוּ כָּל בֵּית יִשְׂרָאֵל לְהַרְבּוֹת בִּצְדָקָה וּבְמַעֲשִׂים טוֹבִים וְלַעְסֹק בַּמִּצְווֹת, מֵרֹאשׁ הַשָּׁנָה עַד יוֹם הַכִּפּוּרִים, יָתֵר מִכָּל יְמוֹת הַשָּׁנָה.
וְנָהֲגוּ כֻּלָּם לָקוּם בַּלַּיְלָה בַּעֲשֶׂרֶת יָמִים אֵלּוּ, וּלְהִתְפַּלַּל בְּבָתֵּי כְּנָסִיּוֹת בְּדִבְרֵי תַּחֲנוּנִים וְדִבְרֵי כִּבּוּשִׁין עַד שֶׁיֵּאוֹר הַיּוֹם.

 בְּשָׁעָה שֶׁשּׁוֹקְלִין עֲווֹנוֹת אָדָם עִם זָכִיּוֹתָיו, אֵין מְחַשְּׁבִין עָלָיו תְּחִלַּת עָווֹן שֶׁחָטָא בּוֹ וְלֹא שֵׁנִי, אֵלָא מִשְּׁלִישִׁי וְאִלַּךְ.
אִם נִמְצְאוּ עֲווֹנוֹתָיו מִשְּׁלִישִׁי וְאִלַּךְ מְרֻבִּין עַל זָכִיּוֹתָיו, אוֹתָן שְׁנֵי הָעֲווֹנוֹת מִצְטָרְפִין וְדָנִין אוֹתוֹ עַל הַכֹּל.

וְאִם נִמְצְאוּ זָכִיּוֹתָיו כְּנֶגֶד עֲווֹנוֹתָיו אֲשֶׁר מֵעָווֹן שְׁלִישִׁי וְאִלַּךְ, מַעְבִירִין כָּל עֲווֹנוֹתָיו רִאשׁוֹן רִאשׁוֹן: לְפִי שֶׁהַשְּׁלִישִׁי נֶחְשָׁב רִאשׁוֹן, שֶׁכְּבָר נִמְחֲלוּ הַשְּׁנַיִם; וְכֵן הָרְבִיעִי הֲרֵי הוּא רִאשׁוֹן, שֶׁכְּבָר נִמְחַל הַשְּׁלִישִׁי; וְכֵן עַד סוֹפָן.

בַּמֶּה דְּבָרִים אֲמוּרִים, בַּיָּחִיד, שֶׁנֶּאֱמָר "הֶן-כָּל-אֵלֶּה, יִפְעַל-אֵל--פַּעֲמַיִם שָׁלוֹשׁ, עִם-גָּבֶר" .
אֲבָל הַצִּבּוּר--תּוֹלִין לָהֶן עָווֹן רִאשׁוֹן וְשֵׁנִי וּשְׁלִישִׁי, שֶׁנֶּאֱמָר "עַל-שְׁלֹשָׁה פִּשְׁעֵי יִשְׂרָאֵל, וְעַל-אַרְבָּעָה לֹא אֲשִׁיבֶנּוּ" .
וּכְשֶׁמְּחַשְּׁבִין לָהֶן עַל דֶּרֶךְ זֶה, מְחַשְּׁבִין לָהֶן מֵרְבִיעִי וְאִלַּךְ.

הַבֵּינוֹנִיִּים--אִם הָיָה בִּכְלַל מֶחְצָה עֲווֹנוֹת שֶׁלָּהֶן שֶׁלֹּא הִנִּיחַ תְּפִלִּין מֵעוֹלָם--דָּנִין אוֹתוֹ כְּפִי חֲטָאָיו, וְיֵשׁ לוֹ חֵלֶק לָעוֹלָם הַבָּא; וְכֵן כָּל הָרְשָׁעִים שֶׁעֲווֹנוֹתֵיהֶם מְרֻבִּין--דָּנִין אוֹתָן כְּפִי חַטֹּאותֵיהֶם, וְיֵשׁ לָהֶן חֵלֶק לָעוֹלָם הַבָּא: שֶׁכָּל יִשְׂרָאֵל יֵשׁ לָהֶן חֵלֶק לָעוֹלָם הַבָּא, אַף עַל פִּי שֶׁחָטְאוּ--שֶׁנֶּאֱמָר "וְעַמֵּךְ כֻּלָּם צַדִּיקִים, לְעוֹלָם יִירְשׁוּ אָרֶץ" ; אֶרֶץ זוֹ מָשָׁל--כְּלוֹמַר אֶרֶץ הַחַיִּים, וְהוּא הָעוֹלָם הַבָּא.
וְכֵן חֲסִידֵי אֻמּוֹת הָעוֹלָם, יֵשׁ לָהֶן חֵלֶק לָעוֹלָם הַבָּא.

 וְאֵלּוּ שְׁאֵין לָהֶן חֵלֶק לָעוֹלָם הַבָּא, אֵלָא נִכְרָתִין וְאוֹבְדִין, וְנִדּוֹנִין עַל גֹּדֶל רִשְׁעָם וְחַטָּאתָם, לְעוֹלָם וּלְעוֹלְמֵי עוֹלָמִים: הַמִּינִים, וְהָאֲפֵיקוֹרוֹסִים, וְהַכּוֹפְרִים בַּתּוֹרָה, וְהַכּוֹפְרִים בִּתְחָיַת הַמֵּתִים, וְהַכּוֹפְרִים בְּבִיאַת הַגּוֹאֵל, וְהַמְּשֻׁמָּדִים, וּמַחְטִיאֵי הָרַבִּים, וְהַפּוֹרְשִׁים מִדַּרְכֵי צִבּוּר, וְהָעוֹשֶׂה עֲבֵרוֹת בְּיָד רָמָה בְּפַרְהֶסְיָה כִּיהוֹיָקִים, וְהַמּוֹסְרִים, וּמַטִּילֵי אֵימָה עַל הַצִּבּוּר שֶׁלֹּא לְשֵׁם שָׁמַיִם, וְשׁוֹפְכֵי דָּמִים, וּבַעֲלֵי לְשׁוֹן הָרַע, וְהַמּוֹשֵׁךְ עָרְלָתוֹ.

 חֲמִשָּׁה הֶן הַנִּקְרָאִין מִינִים: הָאוֹמֵר שְׁאֵין שָׁם אֱלוֹהַּ, וְאֵין לָעוֹלָם מַנְהִיג; וְהָאוֹמֵר שֶׁיֵּשׁ שָׁם מַנְהִיג, אֲבָל הֶם שְׁנַיִם אוֹ יָתֵר; וְהָאוֹמֵר שֶׁיֵּשׁ שָׁם רִבּוֹן אֶחָד, אֵלָא שְׁהוּא גּוּף וּבַעַל תְּמוּנָה; וְכֵן הָאוֹמֵר שְׁאֵינוּ לְבַדּוֹ רִאשׁוֹן וְצוּר לַכֹּל; וְכֵן הָעוֹבֵד אֱלוֹהַּ זוּלָתוֹ, כְּדֵי לִהְיוֹת מֵלִיץ בֵּינוֹ וּבֵין רִבּוֹן הָעוֹלָמִים.
כָּל אֶחָד מֵחֲמִשָּׁה אֵלּוּ מִין.

 שְׁלוֹשָׁה הֶן הַנִּקְרָאִין אֲפֵיקוֹרוֹסִים: הָאוֹמֵר שְׁאֵין שָׁם נְבוּאָה כְּלָל, וְאֵין שָׁם מַדָּע שֶׁמַּגִּיעַ מֵהַבּוֹרֵא לְלֵב בְּנֵי הָאָדָם; וְהַמַּכְחִישׁ נְבוּאָתוֹ שֶׁלְּמֹשֶׁה רַבֵּנוּ; וְהָאוֹמֵר שְׁאֵין הַבּוֹרֵא יוֹדֵעַ מַעֲשֵׂה בְּנֵי הָאָדָם.
כָּל אֶחָד מִשְּׁלוֹשָׁה אֵלּוּ אֲפֵיקוֹרוֹס.

שְׁלוֹשָׁה הֶן הַכּוֹפְרִים בַּתּוֹרָה: הָאוֹמֵר שְׁאֵין הַתּוֹרָה מֵעִם ה', אַפִלּוּ פָּסוּק אֶחָד, אַפִלּוּ תֵּבָה אַחַת--אִם אָמַר מֹשֶׁה אֲמָרוֹ מִפִּי עַצְמוֹ, הֲרֵי זֶה כּוֹפֵר בַּתּוֹרָה; וְכֵן הַכּוֹפֵר בְּפֵרוּשָׁהּ, וְהִיא תּוֹרָה שֶׁבְּעַל פֶּה, וְהִכְחִישׁ מַגִּידֶיהָ, כְּגוֹן צַדּוּק וּבַיְתּוֹס; וְהָאוֹמֵר שֶׁהַבּוֹרֵא הִחְלִיף מִצְוָה זוֹ בְּמִצְוָה אַחֶרֶת, וּכְבָר בָּטְלָה תּוֹרָה זוֹ, אַף עַל פִּי שְׁהִיא הָיְתָה מֵעִם ה', כְּגוֹן הַנּוֹצְרִיִּים וְהַהַגְרִיִּים.
כָּל אֶחָד מִשְּׁלוֹשָׁה אֵלּוּ כּוֹפֵר בַּתּוֹרָה.

 שְׁנַיִם הֶן הַמְּשֻׁמָּדִים: הַמְּשֻׁמָּד לַעֲבֵרָה אַחַת, וְהַמְּשֻׁמָּד לְכָל הַתּוֹרָה כֻּלָּהּ.
הַמְּשֻׁמָּד לַעֲבֵרָה אַחַת--זֶה שֶׁהִחְזִיק עַצְמוֹ לַעֲשׂוֹת אוֹתָהּ עֲבֵרָה בְּזָדוֹן וְנִתְפַּרְסַם בָּהּ וְהֻרְגַּל, אַפִלּוּ הָיְתָה מִן הַקַּלּוֹת, כְּגוֹן שֶׁהֻחְזַק תָּמִיד לִלְבֹּשׁ שַׁעַטְנֵז אוֹ לְהַקִּיף פֵּאָה, וְנִמְצָא כְּאִלּוּ בָּטְלָה מִצְוָה זוֹ מִן הָעוֹלָם אֶצְלוֹ--הֲרֵי זֶה מְשֻׁמָּד לְאוֹתוֹ דָּבָר: וְהוּא, שֶׁיַּעֲשֶׂה לְהַכְעִיס.
וְהַמְּשֻׁמָּד לְכָל הַתּוֹרָה, כְּגוֹן הַחוֹזֵר לְדָתֵי הַגּוֹיִים בְּשָׁעָה שֶׁגּוֹזְרִין שְׁמָד וְיִדָּבֵק בָּהֶן, וְיֹאמַר וּמַה בֶּצַע לִי לְהִדָּבֵק בְּיִשְׂרָאֵל שְׁהֶן שְׁפָלִים וְנִרְדָּפִים, טוֹב לוֹ שֶׁיִּדָּבֵק בְּאֵלּוּ שֶׁיָּדָן תַּקִּיפָה--הֲרֵי זֶה מְשֻׁמָּד לְכָל הַתּוֹרָה כֻּלָּהּ.

 מַחְטִיאֵי הָרַבִּים: אֶחָד שֶׁהִחְטִיא בְּדָבָר גָּדוֹל, כְּיָרָבְעָם וְצַדּוּק וּבַיְתּוֹס; וְאֶחָד שֶׁהִחְטִיא בְּדָבָר קַל, אַפִלּוּ לְבַטַּל מִצְוַת עֲשֵׂה.
וְאֶחָד הָאוֹנֵס אֲחֵרִים עַד שֶׁיֶּחֶטְאוּ כִּמְנַשֶּׁה, שֶׁהָיָה הוֹרֵג יִשְׂרָאֵל עַד שֶׁיַּעַבְדוּ עֲבוֹדָה זָרָה; אוֹ שֶׁהִטְעָה אֲחֵרִים וְהִדִּיחָם כְּיֵשׁוּעַ.

 הַפּוֹרֵשׁ מִדַּרְכֵי צִבּוּר: אַף עַל פִּי שֶׁלֹּא עָבַר עֲבֵרוֹת, אֵלָא נִבְדַּל מֵעֲדַת יִשְׂרָאֵל וְאֵינוּ עוֹשֶׂה מִצְווֹת בִּכְלָלָן וְלֹא נִכְנָס בְּצָרָתָן וְלֹא מִתְעַנֶּה בְּתַעְנִיתָן, אֵלָא הוֹלֵךְ בְּדַרְכּוֹ כְּאֶחָד מִגּוֹיֵי הָאָרֶץ, וּכְאִלּוּ אֵינוּ מֵהֶן--אֵין לוֹ חֵלֶק לָעוֹלָם הַבָּא.

הָעוֹשֶׂה עֲבֵרוֹת בְּיָד רָמָה כִּיהוֹיָקִים: בֵּין שֶׁעָשָׂה קַלּוֹת, בֵּין שֶׁעָשָׂה חֲמוּרוֹת--אֵין לוֹ חֵלֶק לָעוֹלָם הַבָּא; וְזֶה הוּא הַנִּקְרָא מְגַלֶּה פָּנִים בַּתּוֹרָה, מִפְּנֵי שֶׁהֵעִיז מִצְחוֹ וְגִלָּה פָּנָיו וְלֹא בּוֹשׁ מִדִּבְרֵי תּוֹרָה.

 שְׁנַיִם הֶם הַמּוֹסְרִים: הַמּוֹסֵר חֲבֵרוֹ בְּיַד גּוֹיִים לְהָרְגוֹ אוֹ לְהַכּוֹתוֹ, וְהַמּוֹסֵר מְמוֹן חֲבֵרוֹ בְּיַד גּוֹיִים אוֹ בְּיַד אַנָּס שְׁהוּא כְּגוֹי--שְׁנֵיהֶם, אֵין לָהֶן חֵלֶק לָעוֹלָם הַבָּא.

 מַטִּילֵי אֵימָה עַל הַצִּבּוּר שֶׁלֹּא לְשֵׁם שָׁמַיִם: זֶה הָרוֹדֶה צִבּוּר בְּחָזְקָה וְהֶם יְרֵאִים וּפוֹחֲדִים מִמֶּנּוּ הַרְבֵּה, וְכַוָּנָתוֹ לִכְבוֹד עַצְמוֹ וּלְכָל חֲפָצָיו, לֹא לִכְבוֹד שָׁמַיִם, כְּגוֹן מַלְכֵי הַגּוֹיִים.

 כָּל אֶחָד וְאֶחָד מֵאַרְבָּעָה וְעֶשְׂרִים אֲנָשִׁים אֵלּוּ שֶׁמָּנִינוּ--אַף עַל פִּי שְׁהֶן יִשְׂרָאֵל, אֵין לָהֶן חֵלֶק לָעוֹלָם הַבָּא.
וְיֵשׁ עֲבֵרוֹת קַלּוֹת מֵאֵלּוּ, וְאַף עַל פִּי כֵן אָמְרוּ חֲכָמִים שֶׁהָרָגִיל בָּהֶן אֵין לוֹ חֵלֶק לָעוֹלָם הַבָּא, כְּדֵי לְהִתְרַחַק מֵהֶן וּלְהִזָּהֵר מֵהֶן.

וְאֵלּוּ הֶן: הַמְּכַנֶּה אֶת חֲבֵרוֹ, וְהַקּוֹרֶא לַחֲבֵרוֹ בְּכִנּוּי, וְהַמַּלְבִּין פְּנֵי חֲבֵרוֹ בָּרַבִּים, וְהַמִּתְכַּבֵּד בִּקְלוֹן חֲבֵרוֹ, וְהַמְּבַזֶּה תַּלְמִידֵי חֲכָמִים, וְהַמְּבַזֶּה רִבּוֹתָיו, וְהַמְּבַזֶּה אֶת הַמּוֹעֲדוֹת, וְהַמְּחַלֵּל אֶת הַקֳּדָשִׁים.

בַּמֶּה דְּבָרִים אֲמוּרִים שֶׁכָּל אֶחָד מֵאֵלּוּ אֵין לוֹ חֵלֶק לָעוֹלָם הַבָּא, בְּשֶׁמֵּת בְּלֹא תְּשׁוּבָה.
אֲבָל אִם שָׁב מֵרִשְׁעוֹ, וּמֵת וְהוּא בַּעַל תְּשׁוּבָה--הֲרֵי זֶה מִבְּנֵי הָעוֹלָם הַבָּא, שְׁאֵין לָךְ דָּבָר שֶׁעוֹמֵד בִּפְנֵי הַתְּשׁוּבָה: אַפִלּוּ כָּפַר בָּעִיקָר כָּל יָמָיו, וּבָאַחֲרוֹנָה שָׁב--יֵשׁ לוֹ חֵלֶק לָעוֹלָם הַבָּא, שֶׁנֶּאֱמָר "שָׁלוֹם שָׁלוֹם לָרָחוֹק וְלַקָּרוֹב, אָמַר ה'--וּרְפָאתִיו" .

כָּל הָרְשָׁעִים וְהַפּוֹשְׁעִים וְהַמְּשֻׁמָּדִים וְכַיּוֹצֶא בָּהֶן שֶׁחָזְרוּ בִּתְשׁוּבָה, בֵּין בַּגָּלוּי בֵּין שֶׁחָזְרוּ בְּמַטְמוֹנִיּוֹת--מְקַבְּלִין אוֹתָן, שֶׁנֶּאֱמָר "שׁוּבוּ בָנִים שׁוֹבָבִים" : אַף עַל פִּי שֶׁעֲדַיִן שׁוֹבָב הוּא, שֶׁהֲרֵי בַּסֵּתֶר בִּלְבָד חוֹזֵר וְלֹא בַּגָּלוּי--מְקַבְּלִין אוֹתוֹ בִּתְשׁוּבָה.

הִלְכּוֹת תְּשׁוּבָה פֵּרֶק ד 
עֶשְׂרִים וְאַרְבָּעָה דְּבָרִים מְעַכְּבִין אֶת הַתְּשׁוּבָה.
אַרְבָּעָה מֵהֶן עָווֹן גָּדוֹל; וְהָעוֹשֶׂה אֶחָד מֵאַרְבַּעְתָּן--אֵין הַקָּדוֹשׁ בָּרוּךְ הוּא מַסְפִּיק בְּיָדוֹ לַעֲשׂוֹת תְּשׁוּבָה, לְפִי גֹּדֶל חֶטְאוֹ.
וְאֵלּוּ הֶן: הַמַּחְטִיא אֶת הָרַבִּים; וּבִכְלַל עָווֹן זֶה, הַמְּעַכֵּב אֶת הָרַבִּים מִלַּעֲשׂוֹת מִצְוָה.
וְהַמַּטֶּה חֲבֵרוֹ מִדֶּרֶךְ טוֹבָה לְדֶרֶךְ רָעָה, כְּגוֹן מַסִּית וּמַדִּיחַ.
וְהָרוֹאֶה בְּנוֹ בְּתַרְבּוּת רָעָה, וְאֵינוּ מְמַחֶה בְּיָדוֹ--הוֹאִיל וּבְנוֹ בִּרְשׁוּתוֹ אִלּוּ מִחָה בּוֹ הָיָה פּוֹרֵשׁ, וְנִמְצָא כְּמַחְטִיא אוֹתוֹ; וּבִכְלַל עָווֹן זֶה כָּל שֶׁאִפְשָׁר בְּיָדוֹ לְמַחוֹת בַּאֲחֵרִים בֵּין רַבִּים בֵּין יְחִידִים וְלֹא מִחָה, אֵלָא יַנִּיחַ אוֹתָן בְּכִשְׁלוֹנָן.
וְהָאוֹמֵר אֶחֱטָא וְאָשׁוּב; וּבִכְלַל זֶה הָאוֹמֵר אֶחֱטָא, וְיוֹם הַכִּפּוּרִים מְכַפֵּר.

וּמֵהֶן חֲמִשָּׁה דְּבָרִים הֶן נוֹעֲלִין דַּרְכֵי הַתְּשׁוּבָה בִּפְנֵי עוֹשֵׂיהֶן; וְאֵלּוּ הֶן: הַפּוֹרֵשׁ מִן הַצִּבּוּר--לְפִי שֶׁבִּזְמָן שֶׁיַּעֲשׂוּ תְּשׁוּבָה, לֹא יִהְיֶה עִמָּהֶן וְאֵינוּ זוֹכֶה עִמָּהֶן בַּזָּכִיּוֹת שֶׁעוֹשִׂין.
וְהַחוֹלֵק עַל דִּבְרֵי חֲכָמִים--לְפִי שֶׁמַּחְלֻקְתּוֹ גּוֹרֶמֶת לוֹ לִפְרֹשׁ מֵהֶן, וְאֵינוּ יוֹדֵעַ דַּרְכֵי הַתְּשׁוּבָה.
וְהַמַּלְעִיג עַל הַמִּצְווֹת--שֶׁכֵּיוָן שֶׁנִּתְבַּזּוּ בְּעֵינָיו, אֵינוּ רוֹדֵף אַחֲרֵיהֶן וְלֹא עוֹשָׂן; וְאִם לֹא יַעֲשֶׂה, בְּמַה יִזְכֶּה.
וְהַמְּבַזֶּה רִבּוֹתָיו--שֶׁדָּבָר זֶה גּוֹרֵם לָהֶן לְדָחְפוֹ וּלְטָרְדוֹ כְּיֵשׁוּעַ וּכְגֵיחֲזִי, וּבִזְמָן שֶׁנִּטְרָד לֹא יִמְצָא מְלַמֵּד וּמוֹרֶה לוֹ דֶּרֶךְ הָאֱמֶת.
וְהַשּׂוֹנֵא אֶת הַתּוֹכָחוֹת--שֶׁהֲרֵי לֹא הִנִּיחַ לוֹ דֶּרֶךְ תְּשׁוּבָה, שֶׁהַתּוֹכָחָה גּוֹרֶמֶת לִתְשׁוּבָה, שֶׁבִּזְמָן שֶׁמּוֹדִיעִין לוֹ לָאָדָם חֲטָאָיו וּמַכְלִימִין אוֹתוֹ, חוֹזֵר בִּתְשׁוּבָה כְּמוֹ שֶׁכָּתוּב בַּתּוֹרָה: "זְכֹר, אַל-תִּשְׁכַּח" , "מַמְרִים הֱיִיתֶם" , "וְלֹא-נָתַן ה' לָכֶם לֵב לָדַעַת" , "עַם נָבָל, וְלֹא חָכָם" .
וְכֵן יְשַׁעְיָהוּ הוֹכִיחַ אֶת יִשְׂרָאֵל וְאָמַר "הוֹי גּוֹי חֹטֵא" , "יָדַע שׁוֹר קֹנֵהוּ" , "מִדַּעְתִּי, כִּי קָשֶׁה אָתָּה" ; וְכֵן צִוָּהוּ הָאֵל לְהוֹכִיחַ לַחַטָּאִים, שֶׁנֶּאֱמָר "קְרָא בְגָרוֹן אַל-תַּחְשֹׂךְ" .
וְכֵן כָּל הַנְּבִיאִים הוֹכִיחוּ לְיִשְׂרָאֵל, עַד שֶׁחָזְרוּ בִּתְשׁוּבָה.
לְפִיכָּךְ צָרִיךְ לְהַעְמִיד בְּכָל קָהָל וְקָהָל מִיִּשְׂרָאֵל חָכָם גָּדוֹל וְזָקֵן וִירֵא שָׁמַיִם מִנְּעוּרָיו וְאָהוּב לָהֶם, שֶׁיְּהֶא מוֹכִיחַ לָרַבִּים וּמַחְזִירָן בִּתְשׁוּבָה.
וְזֶה שֶׁשּׂוֹנֵא אֶת הַתּוֹכָחוֹת, אֵינוּ בָּא לַמּוֹכִיחַ וְלֹא שׁוֹמֵעַ דְּבָרָיו; לְפִיכָּךְ יַעֲמֹד בְּחַטֹּאותָיו, שְׁהֶן בְּעֵינָיו טוֹבִים.

וּמֵהֶן חֲמִשָּׁה דְּבָרִים הָעוֹשֶׂה אוֹתָן אֵי אִפְשָׁר לוֹ שֶׁיָּשׁוּב תְּשׁוּבָה גְּמוּרָה, לְפִי שְׁהֶן עֲווֹנוֹת שֶׁבֵּין אָדָם לַחֲבֵרוֹ, וְאֵינוּ יוֹדֵעַ חֲבֵרוֹ שֶׁחָטָא לוֹ, כְּדֵי שֶׁיַּחְזִיר לוֹ אוֹ יִשְׁאַל מִמֶּנּוּ לִמְחֹל לוֹ; וְאֵלּוּ הֶן: הַמְּקַלֵּל אֶת הָרַבִּים--לֹא קִלַּל אָדָם יָדוּעַ, כְּדֵי שֶׁיִּשְׁאַל מִמֶּנּוּ כַּפָּרָה.
וְהַחוֹלֵק עִם גַּנָּב--לְפִי שְׁאֵינוּ יוֹדֵעַ גְּנֵבָה זוֹ שֶׁלְּמִי הִיא, אֵלָא הַגַּנָּב גּוֹנֵב רַבִּים וּמֵבִיא לוֹ וְהוּא לוֹקֵחַ; וְעוֹד שְׁהוּא מְחַזֵּק יַד הַגַּנָּב, וּמַחְטִיא אוֹתוֹ.
וְהַמּוֹצֶא אֲבֵדָה וְאֵינוּ מַכְרִיז עָלֶיהָ עַד שֶׁיַּחְזִירָהּ לִבְעָלֶיהָ--לְאַחַר זְמָן, כְּשֶׁיַּעֲשֶׂה תְּשׁוּבָה אֵינוּ יוֹדֵעַ לְמִי יַחְזִיר.
וְהָאוֹכֵל שֹׁד עֲנִיִּים וִיתוֹמִים וְאַלְמָנוֹת--אֵלּוּ בְּנֵי אָדָם אֲמֵלָלִין הֶן וְאֵינָן יְדוּעִים וּמְפֻרְסָמִים, וְגוֹלִים מֵעִיר לְעִיר, וְאֵין לָהֶם מַכִּיר, כְּדֵי שֶׁיֵּדַע שֹׁד זֶה שֶׁלְּמִי הוּא וְיַחְזִירֶנּוּ לוֹ.
וְהַמְּקַבֵּל שֹׁחַד לְהַטּוֹת דִּין--אֵינוּ יוֹדֵעַ עַד הֵיכָן הִגִּיעָה הַטָּיָה זוֹ וְכַמָּה הוּא כּוֹחָהּ כְּדֵי שֶׁיַּחְזִיר, שֶׁהַדָּבָר יֵשׁ לוֹ רַגְלַיִם; וְעוֹד שְׁהוּא מְחַזֵּק יַד זֶה, וּמַחְטִיא אוֹתוֹ.

וּמֵהֶן חֲמִשָּׁה דְּבָרִים הָעוֹשֶׂה אוֹתָן אֵין חֶזְקָתוֹ לָשׁוּב מֵהֶן, לְפִי שְׁהֶן דְּבָרִים קַלִּים בְּעֵינֵי רֹב הָאָדָם, וְנִמְצָא חוֹטֶא וְהוּא יְדַמֶּה שְׁאֵין זֶה חֵטְא; וְאֵלּוּ הֶן: הָאוֹכֵל מִסְּעוֹדָה שְׁאֵינָהּ מַסְפֶּקֶת לִבְעָלֶיהָ--שֶׁזֶּה אֲבַק גָּזֵל, וְהוּא מְדַמֶּה שֶׁלֹּא חָטָא וְיֹאמַר כְּלוּם אָכַלְתִּי אֵלָא בִּרְשׁוּתָן.
וְהַמִּשְׁתַּמֵּשׁ בַּעֲבוֹטוֹ שֶׁלֶּעָנִי--שֶׁהַעֲבוֹט שֶׁלֶּעָנִי אֵינוּ אֵלָא כְּגוֹן קֻרְדֹּם וּמַחְרֵשָׁה, וְיֹאמַר בְּלִבּוֹ אֵינָן חֲסֵרִים, וַהֲרֵי לֹא גָזַלְתִּי אוֹתוֹ.
וְהַמִּסְתַּכֵּל בָּעֲרָיוֹת--מַעֲלֶה עַל דַּעְתּוֹ שְׁאֵין בְּכָּךְ כְּלוּם, שְׁהוּא אוֹמֵר וְכִי בָּעַלְתִּי אוֹ קָרַבְתִּי; וְהוּא אֵינוּ יוֹדֵעַ שֶׁרְאִיַּת הָעֵינַיִם עָווֹן גָּדוֹל, שְׁהִיא גּוֹרֶמֶת לְגוּפָן שֶׁלָּעֲרָיוֹת, שֶׁנֶּאֱמָר "וְלֹא-תָתוּרוּ אַחֲרֵי לְבַבְכֶם, וְאַחֲרֵי עֵינֵיכֶם" .
וְהַמִּתְכַּבֵּד בִּקְלוֹן חֲבֵרוֹ--אוֹמֵר בְּלִבּוֹ שְׁאֵינוּ חֵטְא, לְפִי שְׁאֵין חֲבֵרוֹ עוֹמֵד וְלֹא הִגִּיעָה לוֹ בֹּשֶׁת, וְלֹא בִיְּשׁוֹ אֵלָא עָרַךְ מַעֲשָׂיו הַטּוֹבִים וְחָכְמָתוֹ לְמוּל מַעֲשֶׂה חֲבֵרוֹ אוֹ חָכְמָתוֹ, כְּדֵי שֶׁיֵּרָאֶה מִכְּלָלָן שְׁהוּא מְכֻבָּד וַחֲבֵרוֹ בָּזוּי.
וְהַחוֹשֵׁד כְּשֵׁרִים--אוֹמֵר בְּלִבּוֹ שְׁאֵינוּ חֵטְא, לְפִי שְׁהוּא אוֹמֵר מַה עָשִׂיתִי לוֹ, וְכִי יֵשׁ שָׁם אֵלָא חֲשָׁד שֶׁמֶּא עָשָׂה אוֹ לֹא עָשָׂה, וְהוּא אֵינוּ יוֹדֵעַ שֶׁזֶּה עָווֹן שֶׁמֵּשִׂים אָדָם כָּשֵׁר בְּדַעְתּוֹ כְּבַעַל עֲבֵרוֹת.

וּמֵהֶן חֲמִשָּׁה דְּבָרִים הָעוֹשֶׂה אוֹתָן יִמָּשֵׁךְ אַחֲרֵיהֶן תָּמִיד, וְהֶן קָשִׁים לִפְרֹשׁ מֵהֶן; לְפִיכָּךְ צָרִיךְ אָדָם לְהִזָּהֵר מֵהֶן שֶׁמֶּא יִדָּבֵק בָּהֶן, וְהֶן כֻּלָּן דֵּעוֹת רָעוֹת עַד מְאוֹד; וְאֵלּוּ הֶן: רְכִילוּת.
וּלְשׁוֹן הָרַע.
וּבַעַל חֵמָה.
וּבַעַל מַחְשָׁבָה רָעָה.
וְהַמִּתְחַבֵּר לָרָשָׁע--מִפְּנֵי שְׁהוּא לָמֵד מִמַּעֲשָׂיו, וְהֶן נִרְשָׁמִים בְּלִבּוֹ; הוּא שֶׁאָמַר שְׁלֹמֹה "וְרֹעֶה כְסִילִים, יֵרוֹעַ" .
וּכְבָר חִבַּרְנוּ בְּהִלְכּוֹת דֵּעוֹת דְּבָרִים שֶׁצָּרִיךְ כָּל אָדָם לִנְהֹג בָּהֶן תָּמִיד, קַל וְחֹמֶר לְבַעַל תְּשׁוּבָה.

כָּל אֵלּוּ הַדְּבָרִים וְכַיּוֹצֶא בָּהֶן--אַף עַל פִּי שֶׁמְּעַכְּבִין אֶת הַתְּשׁוּבָה, אֵינָן מוֹנְעִין אֶת הַתְּשׁוּבָה; אֵלָא אִם עָשָׂה אָדָם תְּשׁוּבָה מֵהֶן--הֲרֵי זֶה בַּעַל תְּשׁוּבָה, וְיֵשׁ לוֹ חֵלֶק לָעוֹלָם הַבָּא.

הִלְכּוֹת תְּשׁוּבָה פֵּרֶק ה 
רְשׁוּת כָּל אָדָם נְתוּנָה לוֹ: אִם רָצָה לְהַטּוֹת עַצְמוֹ לְדֶרֶךְ טוֹבָה וְלִהְיוֹת צַדִּיק, הָרְשׁוּת בְּיָדוֹ; וְאִם רָצָה לְהַטּוֹת עַצְמוֹ לְדֶרֶךְ רָעָה וְלִהְיוֹת רָשָׁע, הָרְשׁוּת בְּיָדוֹ.
הוּא שֶׁכָּתוּב בַּתּוֹרָה "הֵן הָאָדָם הָיָה כְּאֶחָד מִמֶּנּוּ, לָדַעַת, טוֹב וָרָע" --כְּלוֹמַר הֵן מִין זֶה שֶׁלָּאָדָם הָיָה אֶחָד בָּעוֹלָם, וְאֵין לוֹ מִין שֵׁנִי דּוֹמֶה לוֹ בְּזֶה הָעִנְיָן, שֶׁיְּהֶא הוּא מֵעַצְמוֹ בְּדַעְתּוֹ וּבְמַחְשַׁבְתּוֹ יוֹדֵעַ הַטּוֹב וְהָרָע וְעוֹשֶׂה כָּל מַה שְׁהוּא חָפֵץ, וְאֵין לוֹ מִי שֶׁיְּעַכַּב עַל יָדוֹ מִלַּעֲשׂוֹת הַטּוֹב אוֹ הָרָע.
וְכֵיוָן שֶׁכֵּן הוּא, "פֶּן-יִשְׁלַח יָדוֹ" .

אַל יַעֲבֹר בְּמַחְשַׁבְתָּךְ דָּבָר זֶה שֶׁאוֹמְרִים טִפְּשֵׁי הָאֻמּוֹת וְרֹב גֻּלְמֵי בְּנֵי יִשְׂרָאֵל, שֶׁהַקָּדוֹשׁ בָּרוּךְ הוּא גּוֹזֵר עַל הָאָדָם מִתְּחִלַּת בְּרִיָּתוֹ לִהְיוֹת צַדִּיק אוֹ רָשָׁע.
אֵין הַדָּבָר כֵּן, אֵלָא כָּל אָדָם וְאָדָם רָאוּי לִהְיוֹת צַדִּיק כְּמֹשֶׁה רַבֵּנוּ אוֹ רָשָׁע כְּיָרָבְעָם, אוֹ חָכָם אוֹ סָכָל, אוֹ רַחְמָן אוֹ אַכְזָרִי, אוֹ כִּילַי אוֹ שׁוֹעַ; וְכֵן שְׁאָר כָּל הַדֵּעוֹת.

וְאֵין לוֹ מִי שֶׁיִּכְפֵּהוּ וְלֹא גוֹזֵר עָלָיו, וְלֹא מִי שֶׁמּוֹשְׁכוֹ לְאֶחָד מִשְּׁנֵי הַדְּרָכִים, אֵלָא הוּא מֵעַצְמוֹ וּמִדַּעְתּוֹ נוֹטֶה לְאֵיזֶה דֶּרֶךְ שֶׁיִּרְצֶה.
הוּא שֶׁיִּרְמְיָהוּ אוֹמֵר "מִפִּי עֶלְיוֹן לֹא תֵצֵא, הָרָעוֹת וְהַטּוֹב" --כְּלוֹמַר אֵין הַבּוֹרֵא גּוֹזֵר עַל הָאָדָם לֹא לִהְיוֹת טוֹב, וְלֹא לִהְיוֹת רָע.

וְכֵיוָן שֶׁכֵּן הוּא, נִמְצָא זֶה הַחוֹטֶא הוּא הִפְסִיד עַל עַצְמוֹ; וּלְפִיכָּךְ רָאוּי לוֹ לִבְכּוֹת וּלְקוֹנֵן עַל מַה שֶׁעָשָׂה לְנַפְשׁוֹ, וּגְמָלָהּ רָעָה.
הוּא שֶׁכָּתוּב אַחֲרָיו "מַה-יִּתְאוֹנֵן אָדָם חָי, גֶּבֶר עַל-חֲטָאָו" .
וְחָזַר וְאָמַר הוֹאִיל וּרְשׁוּתֵנוּ בְּיָדֵינוּ, וּמִדַּעְתֵּנוּ עָשִׂינוּ כָּל הָרָעוֹת, רָאוּי לָנוּ לַחְזֹר בִּתְשׁוּבָה וְלַעֲזֹב רִשְׁעֵנוּ, שֶׁהָרְשׁוּת עַתָּה בְּיָדֵינוּ.
הוּא שֶׁכָּתוּב אַחֲרָיו, "נַחְפְּשָׂה דְרָכֵינוּ וְנַחְקֹרָה, וְנָשׁוּבָה עַד-ה'" .

 וְעִיקָר זֶה עִיקָר גָּדוֹל הוּא, וְהוּא עַמּוּד הַתּוֹרָה וְהַמִּצְוָה--שֶׁנֶּאֱמָר "רְאֵה נָתַתִּי לְפָנֶיךָ הַיּוֹם, אֶת-הַחַיִּים וְאֶת-הַטּוֹב, וְאֶת-הַמָּוֶת, וְאֶת-הָרָע" , וְכָתוּב "רְאֵה, אָנֹכִי נֹתֵן לִפְנֵיכֶם--הַיּוֹם: בְּרָכָה, וּקְלָלָה" : כְּלוֹמַר שֶׁהָרְשׁוּת בְּיֶדְכֶם; וְכָל שֶׁיַּחְפֹּץ הָאָדָם לַעֲשׂוֹת מִמַּעֲשֶׂה בְּנֵי הָאָדָם--עוֹשֶׂה, בֵּין טוֹבִים בֵּין רָעִים.
וּמִפְּנֵי זֶה הָעִנְיָן נֶאֱמָר "מִי-יִתֵּן וְהָיָה לְבָבָם זֶה לָהֶם" --כְּלוֹמַר שְׁאֵין הַבּוֹרֵא כּוֹפֶה בְּנֵי הָאָדָם וְלֹא גוֹזֵר עֲלֵיהֶן לַעֲשׂוֹת טוֹבָה אוֹ רָעָה, אֵלָא לִבָּם מָסוּר לָהֶם.

 אִלּוּ הָיָה הָאֵל גּוֹזֵר עַל הָאָדָם לִהְיוֹת צַדִּיק אוֹ רָשָׁע, אוֹ אִלּוּ הָיָה שָׁם דָּבָר שֶׁמּוֹשֵׁךְ אֶת הָאָדָם בְּעִיקַר תּוֹלַדְתּוֹ לְדֶרֶךְ מִן הַדְּרָכִים, אוֹ לְמַדָּע מִן הַמַּדָּעוֹת, אוֹ לְדֵעָה מִן הַדֵּעוֹת, אוֹ לְמַעֲשֶׂה מִן הַמַּעֲשִׂים, כְּמוֹ שֶׁבּוֹדִים מִלִּבָּם הַטִּפְּשִׁים הוֹבְרֵי שָׁמַיִם--הֵיאַךְ הָיָה מְצַוֶּה לָנוּ עַל יְדֵי הַנְּבִיאִים עֲשֵׂה כָּךְ וְאַל תַּעֲשֶׂה כָּךְ, הֵטִיבוּ דַּרְכֵיכֶם וְאַל תֵּלְכוּ אַחֲרֵי רִשְׁעֲכֶם, וְהוּא מִתְּחִלַּת בְּרִיָּתוֹ כְּבָר נִגְזַר עָלָיו, אוֹ תּוֹלַדְתּוֹ תִּמְשֹׁךְ אוֹתוֹ לְדָבָר שְׁאֵי אִפְשָׁר לָזוּז מִמֶּנּוּ.
וּמַה מָקוֹם הָיָה לְכָל הַתּוֹרָה כֻּלָּהּ, וּבְאֵיזֶה דִּין וְאֵיזֶה מִשְׁפָּט נִפְרָע מִן הָרָשָׁע אוֹ מְשַׁלֵּם שָׂכָר לַצַּדִּיק--"הֲשֹׁפֵט כָּל-הָאָרֶץ, לֹא יַעֲשֶׂה מִשְׁפָּט" .

וְאַל תִּתְמַהּ וְתֹאמַר הֵיאַךְ יִהְיֶה הָאָדָם עוֹשֶׂה כָּל מַה שֶׁיַּחְפֹּץ, וְיִהְיוּ מַעֲשָׂיו מְסוּרִין לוֹ, וְכִי יֵעָשֶׂה בָּעוֹלָם דָּבָר שֶׁלֹּא בִּרְשׁוּת קוֹנוֹ וּבְלֹא חֶפְצוֹ, וְהַכָּתוּב אוֹמֵר "כֹּל אֲשֶׁר-חָפֵץ ה', עָשָׂה: בַּשָּׁמַיִם וּבָאָרֶץ" .
דַּע שֶׁהַכֹּל בְּחֶפְצוֹ יֵעָשֶׂה, וְאַף עַל פִּי שֶׁמַּעֲשֵׂינוּ מְסוּרִין לָנוּ.

כֵּיצַד: כְּשֵׁם שֶׁחָפֵץ הַיּוֹצֵר לִהְיוֹת הָאֵשׁ וְהָרוּחַ עוֹלִים לְמַעְלָה, וְהַמַּיִם וְהָאָרֶץ יוֹרְדִים לְמַטָּה, וְהַגַּלְגַּל סוֹבֵב בְּעִגּוּל, וְכֵן שְׁאָר בְּרִיּוֹת הָעוֹלָם לִהְיוֹת כְּמִנְהָגָן שֶׁחָפֵץ בּוֹ--כָּכָה חָפֵץ לִהְיוֹת הָאָדָם רְשׁוּתוֹ בְּיָדוֹ, וְכָל מַעֲשָׂיו מְסוּרִין לוֹ, וְלֹא יִהְיֶה לוֹ לֹא כּוֹפֶה וְלֹא מוֹשֵׁךְ, אֵלָא הוּא מֵעַצְמוֹ וּבְדַעְתּוֹ שֶׁנָּתַן לוֹ הָאֵל עוֹשֶׂה כָּל שֶׁהָאָדָם יָכוֹל לַעֲשׂוֹת.

לְפִיכָּךְ דָּנִין אוֹתוֹ לְפִי מַעֲשָׂיו: אִם עָשָׂה טוֹבָה, מְטִיבִין לוֹ; וְאִם עָשָׂה רָעָה, מְרִיעִין לוֹ.
הוּא שֶׁהַנָּבִיא אוֹמֵר "מִיֶּדְכֶם, הָיְתָה זֹּאת" לָכֶם; "גַּם-הֵמָּה, בָּחֲרוּ בְּדַרְכֵיהֶם" .
וּבְעִנְיָן זֶה אָמַר שְׁלֹמֹה "שְׂמַח בָּחוּר בְּיַלְדוּתֶיךָ ...
וְדָע, כִּי עַל-כָּל-אֵלֶּה יְבִיאֲךָ הָאֱלֹהִים בַּמִּשְׁפָּט" --כְּלוֹמַר דַּע שֶׁיֵּשׁ בְּיָדָךְ כּוֹחַ לַעֲשׂוֹת, וַעֲתִיד אַתָּה לִתֵּן אֶת הַדִּין.

 שֶׁמֶּא תֹּאמַר וַהֲלוֹא הַקָּדוֹשׁ בָּרוּךְ הוּא יוֹדֵעַ כָּל מַה שֶׁיִּהְיֶה קֹדֶם שֶׁיִּהְיֶה: יָדַע שֶׁזֶּה צַדִּיק אוֹ רָשָׁע, אוֹ לֹא יָדַע; אִם יָדַע שְׁהוּא יִהְיֶה צַדִּיק, אֵי אִפְשָׁר שֶׁלֹּא יִהְיֶה צַדִּיק, וְאִם תֹּאמַר שֶׁיָּדַע שֶׁיִּהְיֶה צַדִּיק וְאִפְשָׁר שֶׁיִּהְיֶה רָשָׁע, הֲרֵי לֹא יָדַע הַדָּבָר עַל בָּרְיוֹ.

דַּע שֶׁתְּשׁוּבַת שְׁאֵלָה זוֹ "אֲרֻכָּה מֵאֶרֶץ, מִדָּהּ; וּרְחָבָה, מִנִּי-יָם" , וְכַמָּה עִיקָרִים גְּדוֹלִים וַהֲרָרִים רָמִים תְּלוּיִים בָּהּ; אֲבָל צָרִיךְ אַתָּה לֵידַע וּלְהָבִין בְּדָבָר זֶה שֶׁאֲנִי אוֹמֵר.

כְּבָר בֵּאַרְנוּ בְּפֵרֶק שֵׁנִי מֵהִלְכּוֹת יְסוֹדֵי הַתּוֹרָה שֶׁהַקָּדוֹשׁ בָּרוּךְ הוּא אֵינוּ יוֹדֵעַ בְּדֵעָה שְׁהִיא חוּץ מִמֶּנּוּ כִּבְנֵי אָדָם שְׁהֶן וְדַעְתָּם שְׁנַיִם, אֵלָא הוּא יִתְבָּרַךְ שְׁמוֹ וְדַעְתּוֹ אֶחָד; וְאֵין דַּעְתּוֹ שֶׁלָּאָדָם יְכוּלָה לְהַשִּׂיג דָּבָר זֶה עַל בָּרְיוֹ.
וּכְשֵׁם שְׁאֵין כּוֹחַ בָּאָדָם לְהַשִּׂיג וְלִמְצֹא אֲמִתַּת הַבּוֹרֵא, שֶׁנֶּאֱמָר "כִּי לֹא-יִרְאַנִי הָאָדָם, וָחָי" --כָּךְ אֵין כּוֹחַ בָּאָדָם לְהַשִּׂיג וְלִמְצֹא דַּעְתּוֹ שֶׁלַּבּוֹרֵא: הוּא שֶׁהַנָּבִיא אוֹמֵר "כִּי לֹא מַחְשְׁבוֹתַי מַחְשְׁבוֹתֵיכֶם, וְלֹא דַרְכֵיכֶם דְּרָכָי" .
וְכֵיוָן שֶׁכֵּן הוּא, אֵין בָּנוּ כּוֹחַ לֵידַע הֵיאַךְ יָדַע הַקָּדוֹשׁ בָּרוּךְ הוּא כָּל הַבְּרוּאִים וּמַעֲשֵׂיהֶם.

אֲבָל נֵדַע בְּלֹא סָפֵק, שֶׁמַּעֲשֵׂה הָאָדָם בְּיַד הָאָדָם; וְאֵין הַקָּדוֹשׁ בָּרוּךְ הוּא מוֹשְׁכוֹ, וְלֹא גוֹזֵר עָלָיו לֹא לַעֲשׂוֹת כָּךְ וְלֹא שֶׁלֹּא לַעֲשׂוֹת כָּךְ.
וְלֹא מִפְּנֵי קַבָּלַת הַדָּת בִּלְבָד נֵדַע דָּבָר זֶה, אֵלָא בִּרְאָיוֹת בְּרוּרוֹת מִדִּבְרֵי הַחָכְמָה.
וּמִפְּנֵי זֶה נֶאֱמָר בַּנְּבוּאָה שֶׁדָּנִין אֶת הָאָדָם עַל כָּל מַעֲשָׂיו כְּפִי מַעֲשָׂיו, אִם טוֹב וְאִם רָע.
וְזֶה הָעִיקָר, שֶׁכָּל דִּבְרֵי הַנְּבוּאָה תְּלוּיִין בּוֹ.

הִלְכּוֹת תְּשׁוּבָה פֵּרֶק ו 
פְּסוּקִים הַרְבֵּה יֵשׁ בַּתּוֹרָה וּבְדִבְרֵי הַנְּבִיאִים שְׁהֶן נִרְאִין כְּסוֹתְרִין עִיקָר זֶה, וְנִכְשָׁלִין בָּהֶן רֹב הָאָדָם; וְיַעֲלֶה עַל דַּעְתָּם מֵהֶן שֶׁהַקָּדוֹשׁ בָּרוּךְ הוּא גּוֹזֵר עַל הָאָדָם לַעֲשׂוֹת טוֹבָה אוֹ רָעָה, וּשְׁאֵין לִבּוֹ שֶׁלָּאָדָם מָסוּר לוֹ לְהַטּוֹתוֹ לְכָל אֲשֶׁר יִרְצֶה.
וַהֲרֵינִי מְבָאֵר עִיקָר גָּדוֹל שֶׁמִּמֶּנּוּ תֵּדַע פֵּרוּשׁ כָּל אוֹתָן הַפְּסוּקִים.

בִּזְמָן שֶׁאָדָם אֶחָד, אוֹ אַנְשֵׁי מְדִינָה חוֹטְאִים, וְעוֹשֶׂה הַחוֹטֶא חֵטְא שֶׁעָשָׂה מִדַּעְתּוֹ וּבִרְצוֹנוֹ, כְּמוֹ שֶׁהוֹדַעְנוּ--רָאוּי לְהִפָּרַע מִמֶּנּוּ; וְהַקָּדוֹשׁ בָּרוּךְ הוּא יוֹדֵע הֵיאַךְ יִפָּרַע.
יֵשׁ חֵטְא שֶׁהַדִּין נוֹתֵן שֶׁנִּפְרָעִין מִמֶּנּוּ עַל חֶטְאוֹ בָּעוֹלָם הַזֶּה, בְּגוּפוֹ אוֹ בִּמְמוֹנוֹ אוֹ בְּבָנָיו הַקְּטַנִּים: שֶׁבָּנָיוּ שֶׁלָּאָדָם הַקְּטַנִּים שְׁאֵין בָּהֶם דַּעַת וְלֹא הִגִּיעוּ לִכְלַל מִצְווֹת, כְּקִנְיָנוֹ הֶן--כָּתוּב "אִישׁ בְּחֶטְאוֹ, יוּמָת" , עַד שֶׁיֵּעָשֶׂה "אִישׁ".

וְיֵשׁ חֵטְא שֶׁהַדִּין נוֹתֵן שֶׁנִּפְרָעִין מִמֶּנּוּ לָעוֹלָם הַבָּא, וְאֵין עוֹבֵר עָלָיו שׁוּם נֶזֶק בָּעוֹלָם הַזֶּה.
וְיֵשׁ חֵטְא שֶׁנִּפְרָעִין מִמֶּנּוּ עָלָיו בָּעוֹלָם הַזֶּה, וְלָעוֹלָם הַבָּא.
בַּמֶּה דְּבָרִים אֲמוּרִים, בִּזְמָן שֶׁלֹּא עָשָׂה תְּשׁוּבָה; אֲבָל אִם עָשָׂה תְּשׁוּבָה, הַתְּשׁוּבָה כַּתָּרִיס לִפְנֵי הַפֻּרְעָנוּת.
וּכְשֵׁם שֶׁאָדָם חוֹטֶא בִּרְצוֹנוֹ וּמִדַּעְתּוֹ, כָּךְ הוּא עוֹשֶׂה תְּשׁוּבָה בִּרְצוֹנוֹ וּמִדַּעְתּוֹ.

 וְאִפְשָׁר שֶׁיֶּחֱטָא הָאָדָם חֵטְא גָּדוֹל אוֹ חֲטָאִים הַרְבֵּה, עַד שֶׁיִּתֵּן הַדִּין לִפְנֵי דַּיָּן הָאֱמֶת שֶׁיִּהְיֶה הַפֵּרָעוֹן מִזֶּה הַחוֹטֶא עַל חֲטָאִים אֵלּוּ שֶׁעָשָׂה בִּרְצוֹנוֹ וּמִדַּעְתּוֹ, שֶׁמּוֹנְעִין מִמֶּנּוּ הַתְּשׁוּבָה וְאֵין מַנִּיחִין לוֹ רְשׁוּת לָשׁוּב מֵרִשְׁעוֹ, כְּדֵי שֶׁיָּמוּת וְיֹאבַד בַּחֲטָאִים שֶׁעָשָׂה.
הוּא שֶׁהַקָּדוֹשׁ בָּרוּךְ הוּא אוֹמֵר עַל יְדֵי יְשַׁעְיָהוּ, "הַשְׁמֵן לֵב-הָעָם הַזֶּה ...
וָשָׁב--וְרָפָא לוֹ" .
וְכֵן הוּא אוֹמֵר "וַיִּהְיוּ מַלְעִבִים, בְּמַלְאֲכֵי הָאֱלֹהִים, וּבוֹזִים דְּבָרָיו, וּמִתַּעְתְּעִים בִּנְבִאָיו: עַד עֲלוֹת חֲמַת-ה', בְּעַמּוֹ--עַד-לְאֵין מַרְפֵּא" --כְּלוֹמַר חָטְאוּ בִּרְצוֹנָם וְהִרְבּוּ לִפְשֹׁעַ, עַד שֶׁנִּתְחַיְּבוּ לִמְנֹעַ מֵהֶן הַתְּשׁוּבָה שְׁהִיא הַמַּרְפֵּא.

לְפִיכָּךְ כָּתוּב בַּתּוֹרָה "וַאֲנִי, אֲחַזֵּק אֶת-לֵב-פַּרְעֹה" : לְפִי שֶׁחָטָא מֵעַצְמוֹ תְּחִלָּה וְהֵרַע לְיִשְׂרָאֵל הַגָּרִים בְּאַרְצוֹ, שֶׁנֶּאֱמָר "הָבָה נִתְחַכְּמָה, לוֹ" , נָתַן הַדִּין לִמְנֹעַ מִמֶּנּוּ הַתְּשׁוּבָה, עַד שֶׁנִּפְרָעִין מִמֶּנּוּ; לְפִיכָּךְ חִזַּק הַקָּדוֹשׁ בָּרוּךְ הוּא אֶת לִבּוֹ.

וְלָמָּה הָיָה שׁוֹלֵחַ לוֹ בְּיַד מֹשֶׁה וְאוֹמֵר לוֹ שַׁלַּח וַעֲשֵׂה תְּשׁוּבָה, וּכְבָר אָמַר לוֹ הַקָּדוֹשׁ בָּרוּךְ הוּא שְׁאֵין אַתָּה מְשַׁלֵּחַ, שֶׁנֶּאֱמָר "וְאַתָּה, וַעֲבָדֶיךָ: יָדַעְתִּי ..." , "וְאוּלָם, בַּעֲבוּר זֹאת הֶעֱמַדְתִּיךָ" --כְּדֵי לְהוֹדִיעַ לְבָאֵי הָעוֹלָם, שֶׁבִּזְמָן שֶׁמּוֹנֵעַ הַקָּדוֹשׁ בָּרוּךְ הוּא הַתְּשׁוּבָה לַחוֹטֶא, אֵינוּ יָכוֹל לָשׁוּב, אֵלָא יָמוּת בְּרִשְׁעוֹ שֶׁעָשָׂה בַּתְּחִלָּה בִּרְצוֹנוֹ.

וְכֵן סִיחוֹן לְפִי עֲווֹנוֹת שֶׁהָיוּ לוֹ נִתְחַיַּב לְמָנְעוֹ הַתְּשׁוּבָה, שֶׁנֶּאֱמָר "כִּי-הִקְשָׁה ה' אֱלֹהֶיךָ אֶת-רוּחוֹ, וְאִמֵּץ אֶת-לְבָבוֹ" .
וְכֵן הַכְּנַעֲנִיִּים לְפִי תּוֹעֲבוֹתֵיהֶם מָנַע מֵהֶן הַתְּשׁוּבָה עַד שֶׁעָשׂוּ מִלְחָמָה עִם יִשְׂרָאֵל, שֶׁנֶּאֱמָר "כִּי מֵאֵת ה' הָיְתָה לְחַזֵּק אֶת-לִבָּם לִקְרַאת הַמִּלְחָמָה אֶת-יִשְׂרָאֵל, לְמַעַן הַחֲרִימָם" .
וְכֵן יִשְׂרָאֵל בִּימֵי אֵלִיָּהוּ לְפִי שֶׁהִרְבּוּ לִפְשֹׁעַ, מָנַע מֵאוֹתָן הַמַּרְבִּים תְּשׁוּבָה, שֶׁנֶּאֱמָר "וְאַתָּה הֲסִבֹּתָ אֶת-לִבָּם, אֲחֹרַנִּית" , כְּלוֹמַר מָנַעְתָּ מֵהֶן הַתְּשׁוּבָה.

נִמְצֵאתָ אוֹמֵר שְׁאֵין הָאֵל גּוֹזֵר עַל פַּרְעֹה לְהָרַע לְיִשְׂרָאֵל, וְלֹא עַל סִיחוֹן לַחֲטֹא בְּאַרְצוֹ, וְלֹא עַל הַכְּנַעֲנִיִּים לְהַתְעִיב, וְלֹא עַל יִשְׂרָאֵל לַעֲבֹד עֲבוֹדָה זָרָה; אֵלָא כֻּלָּן חָטְאוּ מֵעַצְמָן, וְנִתְחַיְּבוּ כֻּלָּן לִמְנֹעַ מֵהֶן הַתְּשׁוּבָה.

 וּבְעִנְיָן זֶה שׁוֹאֲלִין הַנְּבִיאִים וְהַצַּדִּיקִים בִּתְפִלּוֹתֵיהֶם מֵה' לְעָזְרָם עַל דֶּרֶךְ הָאֱמֶת, כְּמוֹ שֶׁאָמַר דָּוִיד "הוֹרֵנִי ה', דַּרְכֶּךָ" --כְּלוֹמַר אַל יִמְנְעוּנִי חֲטָאַי דֶּרֶךְ הָאֱמֶת, שֶׁמִּמֶּנָּה אֵדַע דַּרְכָּךְ וְיֵחוּד שְׁמָךְ.
וְכֵן זֶה שֶׁאָמַר "וְרוּחַ נְדִיבָה תִסְמְכֵנִי" , כְּלוֹמַר תַּנִּיחַ רוּחִי לַעֲשׂוֹת חֶפְצָהּ וְאַל יִגְרְמוּ לִי חֲטָאַי לְמָנְעֵנִי הַתְּשׁוּבָה, אֵלָא תִּהְיֶה הָרְשׁוּת בְּיָדִי, עַד שֶׁאֶחְזֹר וְאָבִין וְאֵדַע דֶּרֶךְ הָאֱמֶת.
וְעַל דֶּרֶךְ זוֹ, כָּל הַדּוֹמֶה לִפְסוּקִים אֵלּוּ.

 וּמַה הוּא זֶה שֶׁאָמַר דָּוִיד "טוֹב-וְיָשָׁר ה'; עַל-כֵּן יוֹרֶה חַטָּאִים, בַּדָּרֶךְ.
יַדְרֵךְ עֲנָוִים, בַּמִּשְׁפָּט; וִילַמֵּד עֲנָוִים, דַּרְכּוֹ" .
זֶה שֶׁשָּׁלַח לָהֶם נְבִיאִים מוֹדִיעִים לָהֶם דַּרְכֵי ה', וּמַחְזִירִין אוֹתָן בִּתְשׁוּבָה.
וְעוֹד שֶׁנָּתַן בָּהֶם כּוֹחַ לִלְמֹד וּלְהָבִין, שֶׁמִּדָּה זוֹ בְּכָל אָדָם, שֶׁכָּל זְמָן שְׁהוּא נִמְשָׁךְ בְּדַרְכֵי הַחָכְמָה וְהַצֶּדֶק, מִתְאַוֶּה לָהֶן וְרוֹדֵף אוֹתָן.
וְהוּא שֶׁאָמְרוּ חֲכָמִים בָּא לִטַּהַר, מְסַיְּעִין אוֹתוֹ--כְּלוֹמַר יִמְצָא עַצְמוֹ נֶעֱזָר עַל הַדָּבָר.

וַהֲלוֹא כָּתוּב בַּתּוֹרָה "וַעֲבָדוּם, וְעִנּוּ אֹתָם" , הֲרֵי גָּזַר עַל הַמִּצְרִיִּים לַעֲשׂוֹת רָע; וְכָתוּב "וְקָם הָעָם הַזֶּה וְזָנָה אַחֲרֵי אֱלֹהֵי נֵכַר-הָאָרֶץ" , הֲרֵי גָּזַר עַל יִשְׂרָאֵל לַעֲבֹד עֲבוֹדָה זָרָה.
וְלָמָּה נִפְרַע מֵהֶן: לְפִי שֶׁלֹּא גָזַר עַל אִישׁ פְּלוֹנִי הַיָּדוּעַ, שֶׁיִּהְיֶה הוּא הַזּוֹנֶה; אֵלָא כָּל אֶחָד וְאֶחָד מֵאוֹתָן הַזּוֹנִים שֶׁעָבְדוּ עֲבוֹדָה זָרָה--אִלּוּ לֹא רָצָה לַעֲבֹד, לֹא הָיָה עוֹבֵד.
וְלֹא הוֹדִיעוֹ הַבּוֹרֵא, אֵלָא מִנְהָגוֹ שֶׁלָּעוֹלָם.
הַא לְמַה זֶה דּוֹמֶה--לְאוֹמֵר הָעָם הַזֶּה, יִהְיֶה בָּהֶן צַדִּיקִים וּרְשָׁעִים.
לֹא מִפְּנֵי זֶה יֹאמַר הָרָשָׁע כְּבָר נִגְזַר עָלָיו שֶׁיִּהְיֶה רָשָׁע, מִפְּנֵי שֶׁהוֹדִיעַ הַקָּדוֹשׁ בָּרוּךְ הוּא לְמֹשֶׁה שֶׁיִּהְיֶה רְשָׁעִים בְּיִשְׂרָאֵל, כְּעִנְיַן שֶׁנֶּאֱמָר "כִּי לֹא-יֶחְדַּל אֶבְיוֹן, מִקֶּרֶב הָאָרֶץ" .

וְכֵן הַמִּצְרִיִּים, כָּל אֶחָד וְאֶחָד מֵאוֹתָן הַמְּצֵרִים וְהַמְּרִיעִים לְיִשְׂרָאֵל, אִלּוּ לֹא רָצָה לְהָרַע לָהֶם, הָרְשׁוּת בְּיָדוֹ--שֶׁלֹּא גָזַר עַל אִישׁ יָדוּעַ, אֵלָא הוֹדִיעוֹ שֶׁסּוֹף זַרְעוֹ לְהִשְׁתַּעְבַּד בְּאֶרֶץ לֹא לָהֶם.
וּכְבָר אָמַרְנוּ, שְׁאֵין כּוֹחַ בָּאָדָם לֵידַע הֵיאַךְ יֵדַע הַקָּדוֹשׁ בָּרוּךְ הוּא דְּבָרִים שֶׁעֲתִידִין לִהְיוֹת.

הִלְכּוֹת תְּשׁוּבָה פֵּרֶק ז 
הוֹאִיל וּרְשׁוּת כָּל אָדָם נְתוּנָה לוֹ כְּמוֹ שֶׁבֵּאַרְנוּ, יִשְׁתַּדַּל הָאָדָם לַעֲשׂוֹת תְּשׁוּבָה וְלִנְעֹר כַּפָּיו מֵחֲטָאָיו, כְּדֵי שֶׁיָּמוּת וְהוּא בַּעַל תְּשׁוּבָה, כְּדֵי שֶׁיִּזְכֶּה לְחַיֵּי הָעוֹלָם הַבָּא.

לְעוֹלָם יִרְאֶה אָדָם אֶת עַצְמוֹ כְּאִלּוּ הוּא נוֹטֶה לָמוּת, וְשֶׁמֶּא יָמוּת בְּשָׁעָתוֹ וְנִמְצָא עוֹמֵד בַּחֲטָאָיו; לְפִיכָּךְ יָשׁוּב מֵחֲטָאָיו מִיָּד, וְלֹא יֹאמַר כְּשֶׁאַזְקִין אָשׁוּב--שֶׁמֶּא יָמוּת קֹדֶם שֶׁיַּזְקִין.
הוּא שֶׁשְּׁלֹמֹה אוֹמֵר בְּחָכְמָתוֹ "בְּכָל-עֵת, יִהְיוּ בְגָדֶיךָ לְבָנִים" .

וְאַל תֹּאמַר שְׁאֵין הַתְּשׁוּבָה אֵלָא מֵעֲבֵרוֹת שֶׁיֵּשׁ בָּהֶן מַעֲשֶׂה, כְּגוֹן זְנוּת וְגָזֵל וּגְנֵבָה.
כְּשֵׁם שֶׁצָּרִיךְ אָדָם לָשׁוּב מֵאֵלּוּ--כָּךְ הוּא צָרִיךְ לְחַפַּשׂ בְּדֵעוֹת רָעוֹת שֶׁיֵּשׁ לוֹ, וְלָשׁוּב מֵהֶן: מִן הַכַּעַס, וּמִן הָאֵיבָה, וּמִן הַקִּנְאָה, וּמִן הַתַּחְרוּת, וּמִן הַהֶתֶל, וּמֵרְדִיפַת הַמָּמוֹן וְהַכָּבוֹד, וּמֵרְדִיפַת הַמַּאֲכָלוֹת, וְכַיּוֹצֶא בָּהֶן--מִן הַכֹּל צָרִיךְ לַחְזֹר בִּתְשׁוּבָה.
וְאֵלּוּ הָעֲווֹנוֹת, קָשִׁים מֵאוֹתָן שֶׁיֵּשׁ בָּהֶן מַעֲשֶׂה, שֶׁבִּזְמָן שֶׁאָדָם נִשְׁקָע בְּאֵלּוּ, קָשֶׁה הוּא לִפְרֹשׁ.
וְכֵן הוּא אוֹמֵר "יַעֲזֹב רָשָׁע דַּרְכּוֹ, וְאִישׁ אָוֶן מַחְשְׁבֹתָיו" .

אַל יְדַמֶּה בַּעַל תְּשׁוּבָה שְׁהוּא מְרֹחָק מִמַּעֲלַת הַצַּדִּיקִים, מִפְּנֵי הָעֲווֹנוֹת וְהַחַטָּאוֹת שֶׁעָשָׂה.
אֵין הַדָּבָר כֵּן, אֵלָא אָהוּב וְנֶחְמָד הוּא לִפְנֵי הַבּוֹרֵא, וּכְאִלּוּ לֹא חָטָא מֵעוֹלָם; וְלֹא עוֹד אֵלָא שֶׁשְּׂכָרוֹ הַרְבֵּה, שֶׁהֲרֵי טָעַם טַעַם הַחֵטְא וּפֵרַשׁ מִמֶּנּוּ וְכָבַשׁ יִצְרוֹ.
אָמְרוּ חֲכָמִים, מְקוֹם שֶׁבַּעֲלֵי תְּשׁוּבָה עוֹמְדִין בּוֹ, אֵין צַדִּיקִים גְּמוּרִין יְכוּלִין לַעֲמֹד בּוֹ: כְּלוֹמַר מַעֲלָתָן גְּדוֹלָה מִמַּעֲלַת אֵלּוּ שֶׁלֹּא חָטְאוּ מֵעוֹלָם, מִפְּנֵי שְׁהֶן כּוֹבְשִׁין יִצְרָם יָתֵר מֵהֶן.

כָּל הַנְּבִיאִים, כֻּלָּן צִוּוּ עַל הַתְּשׁוּבָה; וְאֵין יִשְׂרָאֵל נִגְאָלִין, אֵלָא בִּתְשׁוּבָה.
וּכְבָר הִבְטִיחָה תּוֹרָה שֶׁסּוֹף יִשְׂרָאֵל לַעֲשׂוֹת תְּשׁוּבָה בְּסוֹף גָּלוּתָן, וּמִיָּד הֶן נִגְאָלִין, שֶׁנֶּאֱמָר "וְהָיָה כִי-יָבֹאוּ עָלֶיךָ כָּל-הַדְּבָרִים הָאֵלֶּה, הַבְּרָכָה וְהַקְּלָלָה, אֲשֶׁר נָתַתִּי, לְפָנֶיךָ; וַהֲשֵׁבֹתָ, אֶל-לְבָבֶךָ ...
וְשַׁבְתָּ עַד-ה' אֱלֹהֶיךָ ...
וְשָׁב ה' אֱלֹהֶיךָ אֶת-שְׁבוּתְךָ ..." .

גְּדוֹלָה תְּשׁוּבָה שֶׁמְּקָרֶבֶת אֶת הָאָדָם לַשְּׁכִינָה--שֶׁנֶּאֱמָר "שׁוּבָה, יִשְׂרָאֵל, עַד, ה' אֱלֹהֶיךָ" , וְנֶאֱמָר "שֻׁבוּ עָדַי, נְאֻם-ה'" , וְנֶאֱמָר "אִם-תָּשׁוּב יִשְׂרָאֵל נְאֻם-ה' אֵלַי, תָּשׁוּב" : כְּלוֹמַר אִם תַּחְזֹר בִּתְשׁוּבָה, בִּי תִּדְבַּק.

הַתְּשׁוּבָה מְקָרֶבֶת אֶת הָרְחוֹקִים: אֶמֶשׁ הָיָה זֶה שָׂנוּי לִפְנֵי הַמָּקוֹם, מְשֻׁקָּץ וּמְרֹחָק וְתוֹעֵבָה; וְהַיּוֹם הוּא אָהוּב וְנֶחְמָד, קָרוֹב וְיָדִיד.
וְכֵן אַתָּה מוֹצֶא שֶׁבַּלָּשׁוֹן שֶׁהַקָּדוֹשׁ בָּרוּךְ הוּא מְרַחֵק אֶת הַחַטָּאִים--בָּהּ מְקָרֵב אֶת הַשָּׁבִים, בֵּין יָחִיד בֵּין רַבִּים: שֶׁנֶּאֱמָר "וְהָיָה בִּמְקוֹם אֲשֶׁר-יֵאָמֵר לָהֶם, לֹא-עַמִּי אַתֶּם, יֵאָמֵר לָהֶם, בְּנֵי אֵל-חָי" , וְנֶאֱמָר בִּיכָנְיָה בְּרִשְׁעָתוֹ "כִּתְבוּ אֶת-הָאִישׁ הַזֶּה עֲרִירִי ..." , "אִם-יִהְיֶה כָּנְיָהוּ בֶן-יְהוֹיָקִים מֶלֶךְ יְהוּדָה, חוֹתָם עַל-יַד יְמִינִי" .
וְכֵיוָן שֶׁשָּׁב בְּגָלוּתוֹ נֶאֱמָר בִּזְרֻבָּבֶל בְּנוֹ "בַּיּוֹם הַהוּא ...
אֶקָּחֲךָ זְרֻבָּבֶל בֶּן-שְׁאַלְתִּיאֵל עַבְדִּי, נְאֻם-ה', וְשַׂמְתִּיךָ, כַּחוֹתָם" .

 כַּמָּה מְעֻלָּה מַעֲלַת הַתְּשׁוּבָה: אֶמֶשׁ הָיָה זֶה מֻבְדָּל מֵה' אֱלֹהֵי יִשְׂרָאֵל, שֶׁנֶּאֱמָר "עֲוֹנֹתֵיכֶם, הָיוּ מַבְדִּלִים, בֵּינֵכֶם, לְבֵין אֱלֹהֵיכֶם" .
צוֹעֵק וְאֵינוּ נַעֲנֶה, שֶׁנֶּאֱמָר "גַּם כִּי-תַרְבּוּ תְפִלָּה, אֵינֶנִּי שֹׁמֵעַ" .
וְעוֹשֶׂה מִצְווֹת וְטוֹרְפִין אוֹתָן בְּפָנָיו, שֶׁנֶּאֱמָר "מִי-בִקֵּשׁ זֹאת מִיֶּדְכֶם, רְמֹס חֲצֵרָי" , "מִי גַם-בָּכֶם וְיִסְגֹּר דְּלָתַיִם" , "עֹלוֹתֵיכֶם סְפוּ עַל-זִבְחֵיכֶם, וְאִכְלוּ בָשָׂר" .
וְהַיּוֹם הוּא מֻדְבָּק בַּשְּׁכִינָה, שֶׁנֶּאֱמָר "וְאַתֶּם, הַדְּבֵקִים, בַּה', אֱלֹהֵיכֶם" .
צוֹעֵק וְנַעֲנֶה מִיָּד, שֶׁנֶּאֱמָר "וְהָיָה טֶרֶם-יִקְרָאוּ, וַאֲנִי אֶעֱנֶה" .
וְעוֹשֶׂה מִצְווֹת וּמְקַבְּלִין אוֹתָן בְּנַחַת וְשִׂמְחָה, שֶׁנֶּאֱמָר "כִּי כְבָר, רָצָה הָאֱלֹהִים אֶת-מַעֲשֶׂיךָ" .
וְלֹא עוֹד אֵלָא שֶׁמִּתְאַוִּים לָהֶם, שֶׁנֶּאֱמָר "וְעָרְבָה, לַה', מִנְחַת יְהוּדָה, וִירוּשָׁלַיִם--כִּימֵי עוֹלָם, וּכְשָׁנִים קַדְמֹנִיֹּת" .

 בַּעֲלֵי תְּשׁוּבָה, דַּרְכָּן לִהְיוֹת שְׁפָלִים וַעֲנָוִים בְּיוֹתֵר: אִם חֵרְפוּ אוֹתָן הַכְּסִילִים בְּמַעֲשֵׂיהֶם הָרִאשׁוֹנִים, וְאָמְרוּ לָהֶן אֶמֶשׁ הָיִיתָ עוֹשֶׂה כָּךְ וְכָּךְ, וְאֶמֶשׁ הָיִיתָ אוֹמֵר כָּךְ וְכָּךְ--אַל יַרְגִּישׁוּ לָהֶן.
אֵלָא שׁוֹמְעִין וּשְׂמֵחִין וְיוֹדְעִין, שֶׁזּוֹ זְכוּת לָהֶן; וְשֶׁכָּל זְמָן שְׁהֶן בּוֹשִׁין מִמַּעֲשֵׂיהֶם שֶׁעָבְרוּ וְנִכְלָמִין מֵהֶן, זְכוּתָן מְרֻבָּה וּמַעֲלָתָם מִתְגַּדֶּלֶת.

וְחֵטְא גָּדוֹל הוּא לוֹמַר לְבַעַל תְּשׁוּבָה, זְכֹר מַעֲשֶׂיךָ הָרִאשׁוֹנִים, אוֹ לְהַזְכִּירָם בְּפָנָיו כְּדֵי לְבַיְּשׁוֹ, אוֹ לְהַזְכִּיר דְּבָרִים וְעִנְיָנִים הַדּוֹמִין לָהֶן כְּדֵי לְהַזְכִּירוֹ מַה עָשָׂה.
הַכֹּל אָסוּר, וּמֻזְהָר עָלָיו בִּכְלַל הוֹנָיַת דְּבָרִים, שֶׁהִזְהִירָה עָלֶיהָ תּוֹרָה, שֶׁנֶּאֱמָר "וְלֹא תוֹנוּ אִישׁ אֶת-עֲמִיתוֹ" .

הִלְכּוֹת תְּשׁוּבָה פֵּרֶק ח 
הַטּוֹבָה הַצְּפוּנָה לַצַּדִּיקִים, הִיא חַיֵּי הָעוֹלָם הַבָּא; וְהֶם הַחַיִּים שְׁאֵין עִמָּהֶן מָוֶת, וְהַטּוֹבָה שְׁאֵין עִמָּהּ רָעָה.
הוּא שֶׁכָּתוּב בַּתּוֹרָה, "לְמַעַן יִיטַב לָךְ, וְהַאֲרַכְתָּ יָמִים" : מִפִּי הַשְּׁמוּעָה לָמְדוּ "לְמַעַן יִיטַב לָךְ" לָעוֹלָם שֶׁכֻּלּוֹ טוֹב, "וְהַאֲרַכְתָּ יָמִים" לָעוֹלָם שֶׁכֻּלּוֹ אָרוּךְ; וְזֶה הוּא הָעוֹלָם הַבָּא.

שְׂכַר הַצַּדִּיקִים--הוּא שֶׁיִּזְכּוּ לְנֹעַם זֶה, וְיִהְיוּ בְּטוֹבָה זוֹ; וּפִרְעוֹן הָרְשָׁעִים--הוּא שֶׁלֹּא יִזְכּוּ לְחַיִּים אֵלּוּ, אֵלָא יִכָּרְתוּ וְיָמוּתוּ.
וְכָל מִי שְׁאֵינוּ זוֹכֶה לְחַיִּים אֵלּוּ, הוּא הַמֵּת שְׁאֵינוּ חוֹיֶה לְעוֹלָם, אֵלָא נִכְרָת בְּרִשְׁעוֹ, וְאוֹבֵד כַּבְּהֵמָה.
וְזֶה הוּא הַכָּרֵת הַכָּתוּב בַּתּוֹרָה, שֶׁנֶּאֱמָר "הִכָּרֵת תִּכָּרֵת הַנֶּפֶשׁ הַהִיא" ; מִפִּי הַשְּׁמוּעָה לָמְדוּ "הִכָּרֵת" בָּעוֹלָם הַזֶּה, "תִּכָּרֵת" לְחַיֵּי הָעוֹלָם הַבָּא: כְּלוֹמַר שֶׁאוֹתָהּ הַנֶּפֶשׁ שֶׁפָּרְשָׁה מִן הַגּוּף בָּעוֹלָם הַזֶּה--אֵינָהּ זוֹכָה לְחַיֵּי הָעוֹלָם הַבָּא, אֵלָא גַּם מִן הָעוֹלָם הַבָּא נִכְרְתָה.

 הָעוֹלָם הַבָּא--אֵין בּוֹ גּוּף וּגְוִיָּה, אֵלָא נַפְשׁוֹת הַצַּדִּיקִים בִּלְבָד, בְּלֹא גּוּף כְּמַלְאֲכֵי הַשָּׁרֵת.
הוֹאִיל וְאֵין בּוֹ גְּוִיּוֹת, אֵין בּוֹ לֹא אֲכִילָה וְלֹא שְׁתִיָּה וְלֹא דָּבָר מִכָּל הַדְּבָרִים שֶׁגּוּפוֹת בְּנֵי הָאָדָם צְרִיכִין לָהֶן בָּעוֹלָם הַזֶּה.
וְלֹא יֵארַע בּוֹ דָּבָר מִן הַדְּבָרִים שֶׁמְּאֹרָעִין לַגּוּפוֹת בָּעוֹלָם הַזֶּה, כְּגוֹן יְשִׁיבָה וַעֲמִידָה וְשִׁינָה וּמִיתָה וְעֶצֶב וּשְׂחוֹק וְכַיּוֹצֶא בָּהֶן.
כָּךְ אָמְרוּ חֲכָמִים הָרִאשׁוֹנִים, הָעוֹלָם הַבָּא--אֵין בּוֹ לֹא אֲכִילָה וְלֹא שְׁתִיָּה וְלֹא תַּשְׁמִישׁ, אֵלָא צַדִּיקִים יוֹשְׁבִין וְעַטְרוֹתֵיהֶם בְּרָאשֵׁיהֶם וְנִהְנִין מִזִּיו הַשְּׁכִינָה.

הֲרֵי נִתְבָּרַר לָךְ שְׁאֵין שָׁם גּוּף, לְפִי שְׁאֵין שָׁם אֲכִילָה וּשְׁתִיָּה.
וְזֶה שֶׁאָמְרוּ צַדִּיקִים יוֹשְׁבִין, עַל דֶּרֶךְ הַחִידָה--כְּלוֹמַר נַפְשׁוֹת הַצַּדִּיקִים מְצוּיִין שָׁם, בְּלֹא עָמָל וְלֹא יֶגַע.
וְכֵן זֶה שֶׁאָמְרוּ עַטְרוֹתֵיהֶם בְּרָאשֵׁיהֶם--כְּלוֹמַר דֵּעָה שֶׁיָּדְעוּ שֶׁבִּגְלָלָהּ זָכוּ לְחַיֵּי הָעוֹלָם הַבָּא, מְצוּיָה עִמָּהֶן, וְהִיא הָעֲטָרָה שֶׁלָּהֶן, כְּעִנְיַן שֶׁאָמַר שְׁלֹמֹה "בָּעֲטָרָה, שֶׁעִטְּרָה-לּוֹ אִמּוֹ" .
וַהֲרֵי הוּא אוֹמֵר "וְשִׂמְחַת עוֹלָם, עַל-רֹאשָׁם" , וְאֵין הַשִּׂמְחָה גּוּף כְּדֵי שֶׁתָּנוּחַ עַל הָרֹאשׁ; כָּךְ עֲטָרָה שֶׁאָמְרוּ חֲכָמִים כָּאן, הִיא הַדֵּעָה.

וּמַה הוּא זֶה שֶׁאָמְרוּ, וְנִהְנִין מִזִּיו הַשְּׁכִינָה--שֶׁיּוֹדְעִין וּמַשִּׂיגִין מֵאֲמִתַּת הַקָּדוֹשׁ בָּרוּךְ הוּא, מַה שְׁאֵינָן יוֹדְעִין וְהֶן בַּגּוּף הָאָפֵל הַשָּׁפָל.

 כָּל נֶפֶשׁ הָאֲמוּרָה בְּעִנְיָן זֶה, אֵינָהּ הַנְּשָׁמָה שְׁהִיא צְרִיכָה לַגּוּף, אֵלָא צוּרַת הַנֶּפֶשׁ, שְׁהִיא הַדֵּעָה שֶׁהִשִּׂיגָה הַבּוֹרֵא כְּפִי כּוֹחָהּ וְהִשִּׂיגָה הַדֵּעוֹת הַנִּפְרָדוֹת וּשְׁאָר הַמַּעֲשִׂים.
וְהִיא הַצּוּרָה שֶׁבֵּאַרְנוּ עִנְיָנָהּ בְּפֵרֶק רְבִיעִי מֵהִלְכּוֹת יְסוֹדֵי הַתּוֹרָה; הִיא הַנִּקְרֵאת נֶפֶשׁ, בְּעִנְיָן זֶה.

חַיִּים אֵלּוּ--לְפִי שְׁאֵין עִמָּהֶם מָוֶת, שְׁאֵין הַמָּוֶת אֵלָא מִמְּאֹרְעוֹת הַגּוּף וְאֵין שָׁם גּוּף, נִקְרְאוּ צְרוֹר הַחַיִּים, שֶׁנֶּאֱמָר "וְהָיְתָה נֶפֶשׁ אֲדֹנִי צְרוּרָה בִּצְרוֹר הַחַיִּים" .
וְזֶה הוּא הַשָּׂכָר שְׁאֵין שָׂכָר לְמַעְלָה מִמֶּנּוּ, וְהַטּוֹבָה שְׁאֵין אַחֲרֶיהָ טוֹבָה; וְהִיא שֶׁהִתְאַוּוּ כָּל הַנְּבִיאִים.
וְכַמָּה שֵׁמוֹת קָרְאוּ לָהּ דֶּרֶךְ מָשָׁל: הַר ה', וּמְקוֹם קָדְשׁוֹ, וְדֶרֶךְ הַקֹּדֶשׁ, וְחַצְרוֹת ה', וְאֹהֶל ה', וְנֹעַם ה', וְהֵיכָל ה', וּבֵית ה', וְשַׁעַר ה'.
וְהַחֲכָמִים קָרְאוּ לָהּ דֶּרֶךְ מָשָׁל לְטוֹבָה זוֹ הַמְּזֻמֶּנֶת לַצַּדִּיקִים, סְעוֹדָה; וְקוֹרִין לָהּ בְּכָל מָקוֹם, הָעוֹלָם הַבָּא.

 הַנְּקָמָה שְׁאֵין נְקָמָה גְּדוֹלָה מִמֶּנָּה--שֶׁתִּכָּרֵת הַנֶּפֶשׁ וְלֹא תִזְכֶּה לְאוֹתָן הַחַיִּים, שֶׁנֶּאֱמָר "הִכָּרֵת תִּכָּרֵת הַנֶּפֶשׁ הַהִיא, עֲוֹנָה בָהּ" .
וְזֶה הָאָבְדָן הוּא שֶׁקּוֹרְאִין אוֹתוֹ הַנְּבִיאִים דֶּרֶךְ מָשָׁל, בְּאֵר שַׁחַת וַאֲבַדּוֹן וְתָפְתֶּה וַעֲלוּקָה; וְכָל לָשׁוֹן כְּלָיָה וְהַשְׁחָתָה קוֹרְאִין לוֹ, לְפִי שְׁהִיא הַכְּלָיָה שְׁאֵין אַחֲרֶיהָ תְּקוּמָה לְעוֹלָם וְהַהֶפְסֵד שְׁאֵינוּ חוֹזֵר לְעוֹלָם.

 שֶׁמֶּא תֵּקַל בְּעֵינֶיךָ טוֹבָה זוֹ, וּתְדַמֶּה שְׁאֵין שְׂכַר הַמִּצְווֹת וַהֲוִיַּת הָאָדָם שָׁלֵם בְּדַרְכֵי הָאֱמֶת, אֵלָא לִהְיוֹתוֹ אוֹכֵל וְשׁוֹתֶה מַאֲכָלוֹת טוֹבוֹת וּבוֹעֵל צוּרוֹת נָאוֹת וְלוֹבֵשׁ בִּגְדֵי שֵׁשׁ וְרִקְמָה וְשׁוֹכֵן בְּאָהֳלֵי שֵׁן וּמִשְׁתַּמֵּשׁ בִּכְלֵי כֶּסֶף וְזָהָב וּדְבָרִים הַדּוֹמִין לְאֵלּוּ, כְּמוֹ שֶׁמְּדַמִּין אֵלּוּ הָעֲרָבִיִּים הַטִּפְּשִׁים הָאֱוִילִים הַשְּׁטוּפִים בְּזִמָּה.

אֲבָל הַחֲכָמִים וּבַעֲלֵי דֵּעָה יֵדְעוּ שֶׁכָּל הַדְּבָרִים הָאֵלּוּ דִּבְרֵי הֲבָאי וְהֶבֶל הֶן, וְאֵין בָּהֶן תּוֹחֶלֶת.
וְאֵינָם טוֹבָה גְּדוֹלָה אֶצְלֵנוּ בָּעוֹלָם הַזֶּה, אֵלָא מִפְּנֵי שֶׁאָנוּ בַּעֲלֵי גּוּף וּגְוִיָּה; וְכָל הַדְּבָרִים הָאֵלּוּ, צָרְכֵּי הַגּוּף הֶן, וְאֵין הַנֶּפֶשׁ מִתְאַוָּה לָהֶן וּמְחַמַּדְתָּן אֵלָא מִפְּנֵי צֹרֶךְ הַגּוּף, כְּדֵי שֶׁיִּמְצָא חֶפְצוֹ וְיַעֲמֹד עַל בָּרְיוֹ.
וּבִזְמָן שְׁאֵין שָׁם גּוּף, נִמְצְאוּ כָּל הַדְּבָרִים הָאֵלּוּ בְּטֵלִים.

הַטּוֹבָה הַגְּדוֹלָה שֶׁתִּהְיֶה בָּהּ הַנֶּפֶשׁ בָּעוֹלָם הַבָּא, אֵין שָׁם דֶּרֶךְ בָּעוֹלָם הַזֶּה לְהַשִּׂיגָהּ וְלֵידַע אוֹתָהּ, שְׁאֵין אָנוּ יוֹדְעִין בָּעוֹלָם הַזֶּה אֵלָא טוֹבַת הַגּוּף, וְלָהּ אָנוּ מִתְאַוִּין; אֲבָל אוֹתָהּ הַטּוֹבָה גְּדוֹלָה עַד מְאוֹד, וְאֵין לָהּ עֵרֶךְ בְּטוֹבוֹת שֶׁלָּעוֹלָם הַזֶּה אֵלָא דֶּרֶךְ מָשָׁל.
אֲבָל בְּדֶרֶךְ הָאֱמֶת שֶׁנַּעֲרֹךְ טוֹבַת הַנֶּפֶשׁ בָּעוֹלָם הַבָּא כְּמוֹ טוֹבַת הַגּוּף בָּעוֹלָם הַזֶּה בְּמַאֲכָל וּבְמַשְׁקֶה, אֵינוּ כֵּן; אֵלָא אוֹתָהּ הַטּוֹבָה גְּדוֹלָה עַד אֵין חֵקֶר, וְאֵין עֵרֶךְ וְאֵין דִּמְיוֹן.
הוּא שֶׁאָמַר דָּוִיד, "מָה רַב-טוּבְךָ, אֲשֶׁר-צָפַנְתָּ לִּירֵאֶיךָ: פָּעַלְתָּ, לַחֹסִים בָּךְ" .
וְכַמָּה תָּמַהּ דָּוִיד וְהִתְאַוָּה לְחַיֵּי הָעוֹלָם הַבָּא, שֶׁנֶּאֱמָר "לוּלֵא--הֶאֱמַנְתִּי, לִרְאוֹת בְּטוּב-ה': בְּאֶרֶץ חַיִּים" .

כְּבָר הוֹדִיעוּנוּ חֲכָמִים הָרִאשׁוֹנִים שֶׁטּוֹבַת הָעוֹלָם הַבָּא אֵין כּוֹחַ בָּאָדָם לְהַשִּׂיגָהּ עַל בָּרְיָהּ, וְאֵין יוֹדֵעַ גָּדְלָהּ וְיָפְיָהּ וְעָצְמָהּ אֵלָא הַקָּדוֹשׁ בָּרוּךְ הוּא לְבַדּוֹ; וְשֶׁכָּל הַטּוֹבוֹת שֶׁמִּתְנַבְּאִין בָּהֶן הַנְּבִיאִים לְיִשְׂרָאֵל, אֵינָן אֵלָא לִדְבָרִים שֶׁלַּגּוּף, שֶׁנִּהְנִין בָּהֶן יִשְׂרָאֵל בִּימוֹת הַמֶּלֶךְ הַמָּשִׁיחַ, בִּזְמָן שֶׁתַּחְזֹר הַמֶּמְשָׁלָה לְיִשְׂרָאֵל.

אֲבָל טוֹבַת חַיֵּי הָעוֹלָם הַבָּא, אֵין לָהּ עֵרֶךְ וְדִמְיוֹן, וְלֹא דִמּוּהָ הַנְּבִיאִים, כְּדֵי שֶׁלֹּא יִפְחֲתוּ אוֹתָהּ בַּדִּמְיוֹן.
הוּא שֶׁיְּשַׁעְיָהוּ אוֹמֵר "עַיִן לֹא-רָאָתָה, אֱלֹהִים זוּלָתְךָ--יַעֲשֶׂה, לִמְחַכֵּה-לוֹ" : כְּלוֹמַר הַטּוֹבָה שֶׁלֹּא רָאֲתָה אוֹתָהּ עֵין נָבִיא, אֵלָא עָשָׂה אוֹתָהּ הָאֱלֹהִים לָאָדָם שֶׁמְּחַכֶּה לוֹ.
אָמְרוּ חֲכָמִים, כָּל הַנְּבִיאִים כֻּלָּן לֹא נִתְנַבְּאוּ אֵלָא לִימוֹת הַמָּשִׁיחַ, אֲבָל הָעוֹלָם הַבָּא, "עַיִן לֹא-רָאָתָה, אֱלֹהִים זוּלָתְךָ".

 זֶה שֶׁקָּרְאוּ אוֹתוֹ חֲכָמִים הָעוֹלָם הַבָּא, לֹא מִפְּנֵי שְׁאֵינוּ מָצוּי עַתָּה וְזֶה הָעוֹלָם אוֹבֵד וְאַחַר כָּךְ יָבוֹא אוֹתוֹ הָעוֹלָם.
אֵין הַדָּבָר כֵּן, אֵלָא הֲרֵי הוּא מָצוּי וְעוֹמֵד, שֶׁנֶּאֱמָר "מָה רַב-טוּבְךָ, אֲשֶׁר-צָפַנְתָּ לִּירֵאֶיךָ" .
וְלֹא קְרָאוּהוּ הָעוֹלָם הַבָּא, אֵלָא מִפְּנֵי שֶׁאוֹתָן הַחַיִּים בָּאִין לוֹ לָאָדָם אַחַר חַיֵּי הָעוֹלָם הַזֶּה, שֶׁאָנוּ קַיָּמִין בּוֹ בְּגוּף וְנֶפֶשׁ, וְזֶה הוּא הַנִּמְצָא לְכָל אָדָם בָּרִאשׁוֹנָה.

הִלְכּוֹת תְּשׁוּבָה פֵּרֶק ט 
מֵאַחַר שֶׁנּוֹדַע שֶׁמַּתַּן שְׂכָרָן שֶׁלַּמִּצְווֹת וְהַטּוֹבָה שֶׁנִּזְכֶּה לָהּ אִם שָׁמַרְנוּ דֶּרֶךְ ה' הַכָּתוּב בַּתּוֹרָה--הִיא חַיֵּי הָעוֹלָם הַבָּא, שֶׁנֶּאֱמָר "לְמַעַן יִיטַב לָךְ, וְהַאֲרַכְתָּ יָמִים" ; וְהַנְּקָמָה שֶׁנּוֹקְמִין מִן הָרְשָׁעִים שֶׁעָזְבוּ אָרְחוֹת הַצֶּדֶק הַכְּתוּבוֹת בַּתּוֹרָה--הִיא הַכָּרֵת, שֶׁנֶּאֱמָר "הִכָּרֵת תִּכָּרֵת הַנֶּפֶשׁ הַהִיא, עֲוֹנָה בָהּ" .

מַה הוּא זֶה שֶׁכָּתוּב בְּכָל הַתּוֹרָה כֻּלָּהּ, אִם תִּשְׁמְעוּ יַגִּיעַ לָכֶם, וְאִם לֹא תִשְׁמְעוּ יִקְרָא אֶתְכֶם, וְכָל אוֹתָן הַדְּבָרִים בָּעוֹלָם הַזֶּה--כְּגוֹן שֹׂבַע וְרָעָב, וּמִלְחָמָה וְשָׁלוֹם, וּמַלְכוּת וְשִׁפְלוּת, וִישִׁיבַת הָאָרֶץ וְגָלוּת, וְהַצְלָחַת מַעֲשֶׂה וְהֶפְסֵדוֹ, וּשְׁאָר כָּל דִּבְרֵי הַבְּרִית.

כָּל אוֹתָן הַדְּבָרִים אֱמֶת הָיוּ, וְיִהְיוּ, וּבִזְמָן שֶׁאָנוּ עוֹשִׂין כָּל מִצְווֹת הַתּוֹרָה, יַגִּיעוּ אֵלֵינוּ טוֹבוֹת הָעוֹלָם הַזֶּה כֻּלָּן; וּבִזְמָן שֶׁאָנוּ עוֹבְרִין עֲלֵיהֶן, תִּקְרָא אוֹתָנוּ הָרָעוֹת הַכְּתוּבוֹת.
וְאַף עַל פִּי כֵן אֵין אוֹתָן הַטּוֹבוֹת, הֶן סוֹף מַתַּן שְׂכָרָן שֶׁלַּמִּצְווֹת; וְלֹא אוֹתָן הָרָעוֹת, הֶן סוֹף הַנְּקָמָה שֶׁנּוֹקְמִין מֵעוֹבֵר עַל כָּל הַמִּצְווֹת.
אֵלָא כָּךְ הוּא הֶסַּע הַדְּבָרִים.

הַקָּדוֹשׁ בָּרוּךְ הוּא נָתַן לָנוּ תּוֹרָה זוֹ, עֵץ חַיִּים, וְכָל הָעוֹשֶׂה כָּל הַכָּתוּב בָּהּ, וְיוֹדְעוֹ דֵּעָה גְּמוּרָה נְכוֹנָה--זוֹכֶה בָּהּ לְחַיֵּי הָעוֹלָם הַבָּא; וּלְפִי גֹּדֶל מַעֲשָׂיו וְגֹדֶל חָכְמָתוֹ, הוּא זוֹכֶה.
וְהִבְטִיחָנוּ בַּתּוֹרָה שְׁאִם נַעֲשֶׂה אוֹתָהּ בְּשִׂמְחָה וּבְטוֹבַת נֶפֶשׁ, וְנֶהְגֶּה בְּחָכְמָתָהּ תָּמִיד--שֶׁיָּסִיר מִמֶּנּוּ כָּל הַדְּבָרִים הַמּוֹנְעִים אוֹתָנוּ מִלַּעֲשׂוֹתָהּ, כְּגוֹן חֹלִי וּמִלְחָמָה וְרָעָב וְכַיּוֹצֶא בָּהֶן.
וְיַשְׁפִּיעַ לָנוּ כָּל הַטּוֹבוֹת הַמְּחַזְּקִים אֶת יָדֵינוּ לַעֲשׂוֹת אֶת הַתּוֹרָה, כְּגוֹן שֹׂבַע וְשָׁלוֹם וּרְבוֹת כֶּסֶף וְזָהָב--כְּדֵי שֶׁלֹּא נַעְסֹק כָּל יָמֵינוּ בִּדְבָרִים שֶׁהַגּוּף צָרִיךְ לָהֶן, אֵלָא נֵשֵׁב פְּנוּיִים לִלְמֹד בְּחָכְמָה, וְלַעֲשׂוֹת הַמִּצְוָה, כְּדֵי שֶׁנִּזְכֶּה לְחַיֵּי הָעוֹלָם הַבָּא.
וְכֵן הוּא אוֹמֵר בַּתּוֹרָה אַחַר שֶׁהִבְטִיחַ בְּטוֹבוֹת הָעוֹלָם הַזֶּה, "וּצְדָקָה, תִּהְיֶה-לָּנוּ ..." .

וְכֵן הוֹדִיעָנוּ בַּתּוֹרָה שְׁאִם נַעֲזֹב הַתּוֹרָה מִדַּעְתֵּנוּ וְנַעְסֹק בְּהַבְלֵי הַזְּמָן, כְּעִנְיַן שֶׁנֶּאֱמָר "וַיִּשְׁמַן יְשֻׁרוּן וַיִּבְעָט" --שֶׁדַּיָּן הָאֱמֶת יָסִיר מִן הָעוֹזְבִים כָּל טוֹבוֹת הָעוֹלָם הַזֶּה, שְׁהֶן חִזְּקוּ יְדֵיהֶם לִבְעֹט, וּמֵבִיא עֲלֵיהֶן כָּל הָרָעוֹת הַמּוֹנְעִים אוֹתָן מִלִּקְנוֹת הָעוֹלָם הַבָּא, כְּדֵי שֶׁיֹּאבְדוּ בְּרִשְׁעָם.
הוּא שֶׁכָּתוּב בַּתּוֹרָה, "וְעָבַדְתָּ אֶת-אֹיְבֶיךָ, אֲשֶׁר יְשַׁלְּחֶנּוּ ה' בָּךְ" , "תַּחַת, אֲשֶׁר לֹא-עָבַדְתָּ אֶת-ה'" .

נִמְצָא פֵּרוּשׁ כָּל אוֹתָן הַבְּרָכוֹת וְהַקְּלָלוֹת, עַל דֶּרֶךְ זוֹ: כְּלוֹמַר אִם עֲבַדְתֶּם אֶת ה' בְּשִׂמְחָה, וּשְׁמַרְתֶּם דַּרְכּוֹ--מַשְׁפִּיעַ לָכֶם הַבְּרָכוֹת הָאֵלּוּ וּמַרְחִיק הַקְּלָלוֹת, עַד שֶׁתִּהְיוּ פְּנוּיִים לְהִתְחַכַּם בַּתּוֹרָה וְלַעְסֹק בָּהּ, כְּדֵי שֶׁתִּזְכּוּ לְחַיֵּי הָעוֹלָם הַבָּא, וְיִיטַב לָךְ לָעוֹלָם שֶׁכֻּלּוֹ טוֹב וְתַאֲרִיךְ יָמִים לָעוֹלָם שֶׁכֻּלּוֹ אָרוּךְ.
וְנִמְצֵאתֶם זוֹכִין לִשְׁנֵי הָעוֹלָמוֹת, לְחַיִּים טוֹבִים בָּעוֹלָם הַזֶּה הַמְּבִיאִין לְחַיֵּי הָעוֹלָם הַבָּא: שְׁאִם לֹא יִקְנֶה הֵנָּה חָכְמָה וּמַעֲשִׂים טוֹבִים--אֵין לוֹ בְּמַה יִזְכֶּה, שֶׁנֶּאֱמָר "כִּי אֵין מַעֲשֶׂה וְחֶשְׁבּוֹן, וְדַעַת וְחָכְמָה, בִּשְׁאוֹל ..." .

וְאִם עֲזַבְתֶּם אֶת ה' וּשְׁגִיתֶם בְּמַאֲכָל וּמַשְׁקֶה וּזְנוּת וְדוֹמֶה לָהֶם--מֵבִיא עֲלֵיכֶם כָּל הַקְּלָלוֹת הָאֵלּוּ וּמֵסִיר כָּל הַבְּרָכוֹת, עַד שֶׁיִּכְלוּ יְמֵיכֶם בְּבֶהָלָה וּפַחַד, וְלֹא יִהְיֶה לָכֶם לֵב פָּנוּי וְלֹא גּוּף שָׁלֵם לַעֲשׂוֹת הַמִּצְווֹת, כְּדֵי שֶׁתֹּאבְדוּ מֵחַיֵּי הָעוֹלָם הַבָּא.
וְנִמְצָא שֶׁאִבַּדְתֶּם שְׁנֵי עוֹלָמוֹת: שֶׁבִּזְמָן שֶׁאָדָם טָרוּד בָּעוֹלָם הַזֶּה בְּחֹלִי וּבְמִלְחָמָה וּרְעָבוֹן, אֵינוּ מִתְעַסֵּק לֹא בְּחָכְמָה וְלֹא בְּמִצְוָה שֶׁבָּהֶן זוֹכִין לְחַיֵּי הָעוֹלָם הַבָּא.

 וּמִפְּנֵי זֶה הִתְאַוּוּ כָּל יִשְׂרָאֵל נְבִיאֵיהֶם וְחַכְמֵיהֶם יְמוֹת הַמֶּלֶךְ הַמָּשִׁיחַ, כְּדֵי שֶׁיָּנוּחוּ מִמַּלְכוּת הָרִשְׁעָה שְׁאֵינָהּ מַנַּחַת לָהֶן לְיִשְׂרָאֵל לַעְסֹק בַּתּוֹרָה וּבַמִּצְווֹת כַּהֹגֶן, וְיִמְצְאוּ לָהֶן מַרְגּוֹעַ וְיַרְבּוּ בְּחָכְמָה, כְּדֵי שֶׁיִּזְכּוּ לְחַיֵּי הָעוֹלָם הַבָּא.

לְפִי שֶׁבְּאוֹתָן הַיָּמִים תִּרְבֶה הַדֵּעָה וְהַחָכְמָה וְהָאֱמֶת--שֶׁנֶּאֱמָר "כִּי-מָלְאָה הָאָרֶץ, דֵּעָה אֶת-ה'" , וְנֶאֱמָר "וְלֹא יְלַמְּדוּ עוֹד, אִישׁ אֶת-רֵעֵהוּ וְאִישׁ אֶת-אָחִיו" , וְנֶאֱמָר "וַהֲסִרֹתִי אֶת-לֵב הָאֶבֶן, מִבְּשַׂרְכֶם" .
מִפְּנֵי שֶׁאוֹתוֹ הַמֶּלֶךְ שֶׁיַּעֲמֹד מִזֶּרַע דָּוִיד בַּעַל חָכְמָה יִהְיֶה יָתֵר מִשְּׁלֹמֹה, וְנָבִיא גָּדוֹל הוּא קָרוֹב מִמֹּשֶׁה רַבֵּנוּ; וּלְפִיכָּךְ יְלַמַּד כָּל הָעָם וְיוֹרֶה אוֹתָם דֶּרֶךְ ה', וְיָבוֹאוּ כָּל הַגּוֹיִים לְשָׁמְעוֹ, שֶׁנֶּאֱמָר "וְהָיָה בְּאַחֲרִית הַיָּמִים, נָכוֹן יִהְיֶה הַר בֵּית-ה' בְּרֹאשׁ הֶהָרִים" .

וְסוֹף הַשָּׂכָר כֻּלּוֹ וְהַטּוֹבָה הָאַחֲרוֹנָה שְׁאֵין לָהּ הֶפְסֵק וְלֹא גֵּרָעוֹן, הוּא חַיֵּי הָעוֹלָם הַבָּא; אֲבָל יְמוֹת הַמָּשִׁיחַ הוּא הָעוֹלָם הַזֶּה וְעוֹלָם כְּמִנְהָגוֹ הוֹלֵךְ, אֵלָא שֶׁהַמַּלְכוּת תַּחְזֹר לְיִשְׂרָאֵל.
וּכְבָר אָמְרוּ חֲכָמִים הָרִאשׁוֹנִים, אֵין בֵּין הָעוֹלָם הַזֶּה לִימוֹת הַמָּשִׁיחַ אֵלָא שִׁעְבּוּד מַלְכִיּוֹת בִּלְבָד.

הִלְכּוֹת תְּשׁוּבָה פֵּרֶק י 
אַל יֹאמַר אָדָם הֲרֵינִי עוֹשֶׂה מִצְווֹת הַתּוֹרָה וְעוֹסֵק בְּחָכְמָתָהּ, כְּדֵי שֶׁאֲקַבַּל הַבְּרָכוֹת הַכְּתוּבוֹת בַּתּוֹרָה אוֹ כְּדֵי שֶׁאֶזְכֶּה לְחַיֵּי הָעוֹלָם הַבָּא; וְאֶפְרֹשׁ מִן הָעֲבֵרוֹת שֶׁהִזְהִירָה תּוֹרָה מֵהֶן, כְּדֵי שֶׁאִנָּצֵל מִן הַקְּלָלוֹת הַכְּתוּבוֹת בַּתּוֹרָה אוֹ כְּדֵי שֶׁלֹּא אִכָּרֵת מֵחַיֵּי הָעוֹלָם הַבָּא.

אֵין רָאוּי לַעֲבֹד אֶת ה', עַל דֶּרֶךְ זוֹ: שֶׁהָעוֹבֵד עַל דֶּרֶךְ זוֹ, הוּא עוֹבֵד מִיִּרְאָה; וְאֵינָהּ מַעֲלַת הַנְּבִיאִים, וְלֹא מַעֲלַת הַחֲכָמִים.
וְאֵין עוֹבֵד אֶת ה' עַל דֶּרֶךְ זוֹ, אֵלָא עַמֵּי הָאָרֶץ וְהַנָּשִׁים וְהַקְּטַנִּים, שֶׁמְּחַנְּכִין אוֹתָן לַעֲבֹד מִיִּרְאָה, עַד שֶׁתִּרְבֶּה דַּעְתָּן וְיַעַבְדוּ מֵאַהֲבָה.

 הָעוֹבֵד מֵאַהֲבָה, עוֹסֵק בַּתּוֹרָה וּבַמִּצְווֹת וְהוֹלֵךְ בִּנְתִיבוֹת הַחָכְמָה--לֹא מִפְּנֵי דָּבָר בָּעוֹלָם, לֹא מִפְּנֵי יִרְאַת הָרָעָה, וְלֹא כְּדֵי לִירָשׁ הַטּוֹבָה: אֵלָא עוֹשֶׂה הָאֱמֶת, מִפְּנֵי שְׁהוּא אֱמֶת; וְסוֹף הַטּוֹבָה לָבוֹא בִּכְלָל.

וּמַעֲלָה זוֹ הִיא מַעֲלָה גְּדוֹלָה עַד מְאוֹד, וְאֵין כָּל חָכָם זוֹכֶה לָהּ.
וְהִיא מַעֲלַת אַבְרָהָם אָבִינוּ, שֶׁקְּרָאוֹ הַקָּדוֹשׁ בָּרוּךְ הוּא אוֹהֲבוֹ לְפִי שֶׁלֹּא עָבַד אֵלָא מֵאַהֲבָה.
וְהִיא הַמַּעֲלָה שֶׁצִּוָּנוּ בָּהּ הַקָּדוֹשׁ בָּרוּךְ הוּא עַל יְדֵי מֹשֶׁה רַבֵּנוּ, שֶׁנֶּאֱמָר "וְאָהַבְתָּ, אֵת ה' אֱלֹהֶיךָ, בְּכָל-לְבָבְךָ וּבְכָל-נַפְשְׁךָ, וּבְכָל-מְאֹדֶךָ" .
וּבִזְמָן שֶׁיֶּאֱהַב אֶת ה' אַהֲבָה הָרְאוּיָה, מִיָּד יַעֲשֶׂה כָּל הַמִּצְווֹת מֵאַהֲבָה.

 וְכֵיצַד הִיא הָאַהֲבָה הָרְאוּיָה: הוּא שֶׁיֶּאֱהַב אֶת ה' אַהֲבָה גְּדוֹלָה יְתֵרָה רַבָּה, עַזָּה עַד מְאוֹד, עַד שֶׁתְּהֶא נַפְשׁוֹ קְשׁוּרָה בְּאַהֲבַת ה', וְנִמְצָא שׁוֹגֶה בָּהּ תָּמִיד--כְּאֵלּוּ חוֹלֵי הָאַהֲבָה, שְׁאֵין דַּעְתָּם פְּנוּיָה מֵאַהֲבַת אוֹתָהּ אִשָּׁה שְׁהוּא שׁוֹגֶה בָּהּ תָּמִיד, בֵּין בְּשָׁכְבוֹ בֵּין בְּקוּמוֹ, בֵּין בְּשָׁעָה שְׁהוּא אוֹכֵל וְשׁוֹתֶה.
יָתֵר מִזֶּה תִּהְיֶה אַהֲבַת ה' בְּלֵב אוֹהֲבָיו, וְשׁוֹגִים בָּהּ תָּמִיד, כְּמוֹ שֶׁצִּוָּנוּ, "בְּכָל-לְבָבְךָ וּבְכָל-נַפְשְׁךָ" .
וְהוּא שֶׁשְּׁלֹמֹה אוֹמֵר דֶּרֶךְ מָשָׁל, "כִּי-חוֹלַת אַהֲבָה, אָנִי" ; וְכָל שִׁיר הַשִּׁירִים מָשָׁל הוּא לְעִנְיָן זֶה.

 אָמְרוּ חֲכָמִים הָרִאשׁוֹנִים, שֶׁמֶּא תֹּאמַר הֲרֵינִי לָמֵד תּוֹרָה בִּשְׁבִיל שֶׁאֶהְיֶה עָשִׁיר, בִּשְׁבִיל שֶׁאִקָּרֵא רִבִּי, בִּשְׁבִיל שֶׁאֲקַבַּל שָׂכָר בָּעוֹלָם הַבָּא; תִּלְמֹד לוֹמַר, "לְאַהֲבָה אֶת-ה'" --כָּל שֶׁאַתֶּם עוֹשִׂים, לֹא תַעֲשׂוּ אֵלָא מֵאַהֲבָה.

וְעוֹד אָמְרוּ חֲכָמִים, "בְּמִצְוֹתָיו, חָפֵץ מְאֹד" --"בְּמִצְוֹתָיו", וְלֹא בִּשְׂכַר מִצְווֹתָיו.
וְכֵן הָיוּ גְּדוֹלֵי הַחֲכָמִים מְצַוִּים לִנְבוֹנֵי תַּלְמִידֵיהֶם וּמַשְׂכִּילֵיהֶם בַּיֵּחוּד, אַל תִּהְיוּ כַּעֲבָדִים הַמְּשַׁמְּשִׁים אֶת הָרָב עַל מְנָת לְקַבַּל טוֹבָה; אֵלָא הֱיוּ כַּעֲבָדִים הַמְּשַׁמְּשִׁים אֶת הָרָב עַל מְנָת שֶׁלֹּא לְקַבַּל כְּלוּם--אֵלָא מִפְּנֵי שְׁהוּא הָרָב, רָאוּי לְשַׁמְּשׁוֹ: כְּלוֹמַר, עִבְדוּ מֵאַהֲבָה.

 כָּל הָעוֹסֵק בַּתּוֹרָה כְּדֵי לְקַבַּל שָׂכָר, אוֹ כְּדֵי שֶׁלֹּא תַגִּיעַ עָדָיו פֻּרְעָנוּת--הֲרֵי זֶה עוֹסֵק בָּהּ שֶׁלֹּא לִשְׁמָהּ.
וְכָל הָעוֹסֵק בָּהּ לֹא לְיִרְאָה, וְלֹא לְקַבַּל שָׂכָר, אֵלָא מִפְּנֵי אַהֲבַת אֲדוֹן כָּל הָאָרֶץ שֶׁצִּוָּה בָּהּ--הֲרֵי זֶה עוֹסֵק בָּהּ לִשְׁמָהּ.
וְאָמְרוּ חֲכָמִים, לְעוֹלָם יַעְסֹק אָדָם בַּתּוֹרָה, אַפִלּוּ שֶׁלֹּא לִשְׁמָהּ--שֶׁמִּתּוֹךְ שֶׁלֹּא לִשְׁמָהּ, בָּא לִשְׁמָהּ.

לְפִיכָּךְ כְּשֶׁמְּלַמְּדִין אֶת הַקְּטַנִּים וְאֶת הַנָּשִׁים וּכְלָל עַמֵּי הָאָרֶץ, אֵין מְלַמְּדִין אוֹתָן אֵלָא לַעֲבֹד מִיִּרְאָה וּכְדֵי לְקַבַּל שָׂכָר, עַד שֶׁתִּרְבֶּה דַּעְתָּן וְיִתְחַכְּמוּ חָכְמָה יְתֵרָה, מְגַּלִּין לָהֶן רָז זֶה מְעַט מְעַט; וּמַרְגִּילִין אוֹתָן לְעִנְיָן זֶה בְּנַחַת, עַד שֶׁיַּשִּׂיגוּהוּ וְיֵדָעוּהוּ וְיַעַבְדוּ מֵאַהֲבָה.

 דָּבָר יָדוּעַ וּבָרוּר שְׁאֵין אַהֲבַת הַקָּדוֹשׁ בָּרוּךְ הוּא נִקְשֶׁרֶת בְּלִבּוֹ שֶׁלָּאָדָם, עַד שֶׁיִּשְׁגֶּה בָּהּ תָּמִיד כָּרָאוּי וְיַעֲזֹב כָּל שֶׁבָּעוֹלָם חוּץ מִמֶּנָּה כְּמוֹ שֶׁצִּוָּה וְאָמַר "בְּכָל-לְבָבְךָ וּבְכָל-נַפְשְׁךָ" : אֵלָא בְּדֵעָה שֶׁיֵּדָעֵהוּ.
וְעַל פִּי הַדֵּעָה--עַל פִּי הָאַהֲבָה--אִם מְעַט מְעַט, וְאִם הַרְבֵּה הַרְבֵּה.

לְפִיכָּךְ צָרִיךְ הָאָדָם לְיַחַד עַצְמוֹ לְהָבִין וּלְהַשְׂכִּיל בְּחָכְמוֹת וּתְבוּנוֹת הַמּוֹדִיעִין לוֹ אֶת קוֹנוֹ כְּפִי כּוֹחַ שֶׁיֵּשׁ בָּאָדָם לְהָבִין וּלְהַשִּׂיג, כְּמוֹ שֶׁבֵּאַרְנוּ בְּהִלְכּוֹת יְסוֹדֵי הַתּוֹרָה.

בְּרִיךְ רַחְמָנָא דְּסַיְּעַן.
נִגְמַר סֵפֶר רִאשׁוֹן, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, שִׁשָּׁה וְאַרְבָעִים פְּרָקִים: הִלְכּוֹת יְסוֹדֵי הַתּוֹרָה, עֲשָׂרָה פְּרָקִים; הִלְכּוֹת דֵּעוֹת, שִׁבְעָה פְּרָקִים; הִלְכּוֹת תַּלְמוּד תּוֹרָה, שִׁבְעָה פְּרָקִים; הִלְכּוֹת עֲבוֹדָה זָרָה, שְׁנֵים עָשָׂר פְּרָקִים; הִלְכּוֹת תְּשׁוּבָה, עֲשָׂרָה פְּרָקִים.

בְּשֵׁם ה', אֵל עוֹלָם .

מָה-אָהַבְתִּי תוֹרָתֶךָ: כָּל-הַיּוֹם, הִיא שִׂיחָתִי .

סֵפֶר שֵׁנִי וְהוּא סֵפֶר אַהֲבָה 
הִלְכּוֹתָיו שֵׁשׁ, וְזֶה הוּא סִדּוּרָן: הִלְכּוֹת קִרְיַת שְׁמַע, הִלְכּוֹת תְּפִלָּה וּבִרְכַת כּוֹהֲנִים, הִלְכּוֹת תְּפִלִּין וּמְזוּזָה וְסֵפֶר תּוֹרָה, הִלְכּוֹת צִיצִית, הִלְכּוֹת בְּרָכוֹת, הִלְכּוֹת מִילָה.

מִצְוַת עֲשֵׂה אַחַת, וְהִיא לִקְרוֹת קִרְיַת שְׁמַע פַּעֲמַיִם בַּיּוֹם.

יֵשׁ בִּכְלָלָן שְׁתֵּי מִצְווֹת עֲשֵׂה: לַעֲבֹד אֶת ה' בִּתְפִלָּה בְּכָל יוֹם; לְבָרַךְ כּוֹהֲנִים אֶת יִשְׂרָאֵל בְּכָל יוֹם.

יֵשׁ בִּכְלָלָן חָמֵשׁ מִצְווֹת עֲשֵׂה; וְזֶה הוּא פְּרָטָן: לִהְיוֹת תְּפִלִּין עַל הָרֹאשׁ; לְקָשְׁרָם עַל הַיָּד; לִקְבֹּעַ מְזוּזָה בְּפִתְחֵי הַשְּׁעָרִים; לִכְתֹּב כָּל אִישׁ סֵפֶר תּוֹרָה לְעַצְמוֹ; לִכְתֹּב הַמֶּלֶךְ סֵפֶר שֵׁנִי לְעַצְמוֹ כְּדֵי שֶׁיִּהְיֶה לוֹ שְׁנֵי סִפְרֵי תּוֹרָה.

מִצְוַת עֲשֵׂה אַחַת, וְהִיא לַעֲשׂוֹת צִיצִית עַל כַּנְפֵי הַכְּסוּת.

מִצְוַת עֲשֵׂה אַחַת, וְהִיא לְבָרַךְ אֶת שֵׁם הַקָּדוֹשׁ בָּרוּךְ הוּא אַחַר אֲכִילָה.

מִצְוַת עֲשֵׂה אַחַת, וְהִיא לָמוּל אֶת הַזְּכָרִים בְּיוֹם הַשְּׁמִינִי.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, אַחַת עֶשְׂרֵה מִצְווֹת עֲשֵׂה.

הִלְכּוֹת קִרְיַת שְׁמַע 
מִצְוַת עֲשֵׂה אַחַת, וְהִיא לִקְרוֹת קִרְיַת שְׁמַע פַּעֲמַיִם בַּיּוֹם.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת קִרְיַת שְׁמַע פֵּרֶק א 
פַּעֲמַיִם בְּכָל יוֹם, קוֹרְאִים קִרְיַת שְׁמַע--בָּעֶרֶב וּבַבֹּקֶר: שֶׁנֶּאֱמָר "וּבְשָׁכְבְּךָ וּבְקוּמֶךָ" --בְּשָׁעָה שֶׁדֶּרֶךְ בְּנֵי אָדָם שׁוֹכְבִין, וְזֶה הוּא לַיְלָה; וּבְשָׁעָה שֶׁדֶּרֶךְ בְּנֵי אָדָם עוֹמְדִין, וְזֶה הוּא יוֹם.

וּמַה הוּא קוֹרֶא: שָׁלוֹשׁ פָּרָשִׁיּוֹת אֵלּוּ--וְהֶן "שְׁמַע" , וּ"וְהָיָה, אִם-שָׁמֹעַ" , וּ"וַיֹּאמֶר" .
וּמַקְדִּימִין לִקְרוֹת פָּרָשַׁת "שְׁמַע", מִפְּנֵי שֶׁיֵּשׁ בָּהּ צִוּוּי עַל יֵחוּד הַשֵּׁם, וְאַהֲבָתוֹ וְתַלְמוּדוֹ: שְׁהוּא הָעִיקָר הַגָּדוֹל, שֶׁהַכֹּל תָּלוּי בּוֹ.
וְאַחֲרֶיהָ "וְהָיָה, אִם-שָׁמֹעַ", שֶׁיֵּשׁ בָּהּ צִוּוּי עַל שְׁאָר הַמִּצְווֹת כֻּלָּן.
וְאַחַר כָּךְ פָּרָשַׁת "צִיצִת" , שֶׁגַּם הִיא יֵשׁ בָּהּ צִוּוּי עַל זְכִירַת כָּל הַמִּצְווֹת.

אַף עַל פִּי שְׁאֵין מִצְוַת צִיצִית נוֹהֶגֶת בַּלַּיְלָה, קוֹרְאִין אוֹתָהּ בַּלַּיְלָה, מִפְּנֵי שֶׁיֵּשׁ בָּהּ זִכְרוֹן יְצִיאַת מִצְרַיִם; וּמִצְוָה לְהַזְכִּיר יְצִיאַת מִצְרַיִם בַּיּוֹם וּבַלַּיְלָה, שֶׁנֶּאֱמָר "לְמַעַן תִּזְכֹּר אֶת-יוֹם צֵאתְךָ מֵאֶרֶץ מִצְרַיִם, כֹּל יְמֵי חַיֶּיךָ" .
וּקְרִיאַת שָׁלוֹשׁ פָּרָשִׁיּוֹת אֵלּוּ עַל סֵדֶר זֶה, הִיא הַנִּקְרֵאת קִרְיַת שְׁמַע.

הַקּוֹרֶא קִרְיַת שְׁמַע--כִּשְׁהוּא גּוֹמֵר פָּסוּק רִאשׁוֹן, אוֹמֵר בְּלַחַשׁ בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד; וְחוֹזֵר וְקוֹרֶא כְּדַרְכּוֹ "וְאָהַבְתָּ, אֵת ה'" , עַד סוֹפָהּ.
וְלָמָּה קוֹרִין כֵּן--מָסֹרֶת הִיא בְּיָדֵינוּ שֶׁבְּשָׁעָה שֶׁקִּבַּץ יַעֲקוֹב אָבִינוּ אֶת בָּנָיו בְּמִצְרַיִם בְּשָׁעַת מִיתָתוֹ, צִוָּם וְזֵרְזָם עַל יֵחוּד הַשֵּׁם, וְעַל דֶּרֶךְ ה' שֶׁהָלַךְ בָּהּ אַבְרָהָם וְיִצְחָק אָבִיו.
וְשָׁאַל אוֹתָן וְאָמַר לָהֶן, בָּנַי, שֶׁמֶּא יֵשׁ בָּכֶם פָּסֹלֶת, מִי שְׁאֵינוּ עוֹמֵד עִמִּי בְּיֵחוּד אֲדוֹן כָּל הָעוֹלָם, כְּעִנְיַן שֶׁאָמַר לָנוּ מֹשֶׁה רַבֵּנוּ "פֶּן-יֵשׁ בָּכֶם אִישׁ אוֹ-אִשָּׁה ..." .
עָנוּ כֻּלָּם, וְאָמְרוּ לוֹ "שְׁמַע, יִשְׂרָאֵל: ה' אֱלֹהֵינוּ, ה' אֶחָד" --כְּלוֹמַר שְׁמַע מִמֶּנּוּ, אָבִינוּ יִשְׂרָאֵל, ה' אֱלֹהֵינוּ, ה' אֶחָד.
פָּתַח הַזָּקֵן וְעָנָה, בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד; לְפִיכָּךְ נָהֲגוּ כָּל יִשְׂרָאֵל לוֹמַר שְׁבָח זֶה שֶׁשִּׁבַּח בּוֹ יִשְׂרָאֵל הַזָּקֵן, אַחַר פָּסוּק זֶה.

כְּשֶׁהַקּוֹרֶא קוֹרֶא קִרְיַת שְׁמַע, מְבָרֵךְ לְפָנֶיהָ וּלְאַחֲרֶיהָ--בַּיּוֹם, מְבָרֵךְ שְׁתַּיִם לְפָנֶיהָ וְאַחַת לְאַחֲרֶיהָ; וּבַלַּיְלָה, מְבָרֵךְ שְׁתַּיִם לְפָנֶיהָ וּשְׁתַּיִם לְאַחֲרֶיהָ.

בְּרָכָה רִאשׁוֹנָה שֶׁלְּפָנֶיהָ בַּיּוֹם, יוֹצֵר אוֹר; שְׁנִיָּה לָהּ, אַהֲבַת עוֹלָם אֲהַבְתָּנוּ; וְשֶׁלְּאַחֲרֶיהָ, אֱמֶת וְיַצִּיב.
וּבְרָכָה רִאשׁוֹנָה שֶׁלְּפָנֶיהָ בַּלַּיְלָה, מַעֲרִיב עֲרָבִים; שְׁנִיָּה לָהּ, אַהֲבַת עוֹלָם עַמְּךָ יִשְׂרָאֵל אָהַבְתָּ; וּבְרָכָה רִאשׁוֹנָה שֶׁלְּאַחֲרֶיהָ, אֱמֶת אֱמוּנָה; שְׁנִיָּה לָהּ, הַשְׁכִּיבֵנוּ.

בְּרָכָה רִאשׁוֹנָה שֶׁלְּפָנֶיהָ, בֵּין בַּיּוֹם בֵּין בַּלַּיְלָה--פּוֹתֵחַ בָּהּ בְּבָרוּךְ, וְחוֹתֵם בְּבָרוּךְ; וּשְׁאָר בִּרְכוֹתֶיהָ--חוֹתֵם בְּכָל אַחַת מֵהֶן בְּבָרוּךְ, וְאֵין לָהֶן פְּתִיחָה.

בְּרָכוֹת אֵלּוּ, עִם שְׁאָר כָּל הַבְּרָכוֹת הָעֲרוּכוֹת בְּפִי כָּל יִשְׂרָאֵל--עֶזְרָא וּבֵית דִּינוֹ תִּקְּנוּם; וְאֵין אָדָם רַשָּׁאי לִפְחֹת מֵהֶן, וְלֹא לְהוֹסִיף עֲלֵיהֶן: מְקוֹם שֶׁהִתְקִינוּ לַחְתֹּם בְּבָרוּךְ, אֵינוּ רַשָּׁאי שֶׁלֹּא לַחְתֹּם, וּמְקוֹם שֶׁהִתְקִינוּ שֶׁלֹּא לַחְתֹּם, אֵינוּ רַשָּׁאי לַחְתֹּם; מְקוֹם שֶׁהִתְקִינוּ שֶׁלֹּא לִפְתֹּחַ בְּבָרוּךְ, אֵינוּ רַשָּׁאי לִפְתֹּחַ, וּמְקוֹם שֶׁהִתְקִינוּ לִפְתֹּחַ בְּבָרוּךְ, אֵינוּ רַשָּׁאי שֶׁלֹּא לִפְתֹּחַ.
כְּלָלוֹ שֶׁלַּדָּבָר: כָּל הַמְּשַׁנֶּה מִמַּטְבֵּעַ שֶׁטָּבְעוּ חֲכָמִים בַּבְּרָכוֹת--הֲרֵי זֶה טוֹעֶה, וְחוֹזֵר וּמְבָרֵךְ כַּמַּטְבֵּעַ.
וְכָל שְׁאֵינוּ אוֹמֵר אֱמֶת וְיַצִּיב בַּשַּׁחְרִית, וֶאֱמֶת אֱמוּנָה בָּעַרְבִּית--לֹא יָצָא יְדֵי חוֹבָתוֹ.

 הִקְדִּים בְּרָכָה שְׁנִיָּה לִבְרָכָה רִאשׁוֹנָה, בֵּין בַּיּוֹם בֵּין בַּלַּיְלָה, בֵּין לְפָנֶיהָ בֵּין לְאַחֲרֶיהָ--יָצָא: לְפִי שְׁאֵין סֵדֶר לַבְּרָכוֹת.
בַּשַּׁחְרִית--פָּתַח יוֹצֵר אוֹר, וְסִיַּם מַעֲרִיב עֲרָבִים--לֹא יָצָא; פָּתַח בְּמַעֲרִיב עֲרָבִים, וְסִיַּם בְּיוֹצֵר אוֹר--יָצָא.
וְכֵן בָּעַרְבִּית--אִם פָּתַח בְּמַעֲרִיב עֲרָבִים, וְסִיַּם בְּיוֹצֵר אוֹר--לֹא יָצָא; פָּתַח בְּיוֹצֵר אוֹר, וְסִיַּם בְּמַעֲרִיב עֲרָבִים--יָצָא: שֶׁכָּל הַבְּרָכוֹת, הוֹלְכוֹת אַחַר חֲתִימָתָן.

 אֵיזֶה הוּא זְמָן קִרְיַת שְׁמַע בַּלַּיְלָה--מִצְוָתָהּ מִשָּׁעַת יְצִיאַת הַכּוֹכָבִים, עַד חֲצִי הַלַּיְלָה; וְאִם עָבַר וְאֵחַר, וְקָרָא עַד שֶׁלֹּא עָלָה עַמּוּד הַשַּׁחַר--יָצָא יְדֵי חוֹבָתוֹ: שֶׁלֹּא אָמְרוּ עַד חֲצוֹת, אֵלָא כְּדֵי לְהַרְחִיק אֶת הָאָדָם מִן הַפְּשִׁיעָה.

 הַקּוֹרֶא קִרְיַת שְׁמַע שֶׁלְּעַרְבִּית אַחַר שֶׁעָלָה עַמּוּד הַשַּׁחַר, קֹדֶם הָנֵץ הַחַמָּה--לֹא יָצָא יְדֵי חוֹבָתוֹ אֵלָא אִם כֵּן הָיָה אָנוּס, כְּגוֹן שִׁכּוֹר אוֹ חוֹלֶה וְכַיּוֹצֶא בָּהֶן.
וְאָנוּס שֶׁקָּרָא בְּעֵת זֶה, אֵינוּ מְבָרֵךְ הַשְׁכִּיבֵנוּ.

 וְאֵיזֶה הוּא זְמַנָּהּ בַּיּוֹם--מִצְוָתָהּ שֶׁיַּתְחִיל לִקְרוֹת קֹדֶם הָנֵץ הַחַמָּה, כְּדֵי שֶׁיִּגְמֹר לִקְרוֹת וּלְבָרַךְ בְּרָכָה אַחֲרוֹנָה עִם הָנֵץ הַחַמָּה; וְשֵׁעוּר זֶה, כְּמוֹ עִשּׂוּר שָׁעָה קֹדֶם שֶׁתַּעֲלֶה הַשֶּׁמֶשׁ.
וְאִם אֵחַר, וְקָרָא אַחַר שֶׁעָלְתָה הַשֶּׁמֶשׁ--יָצָא יְדֵי חוֹבָתוֹ, שֶׁעוֹנָתָהּ עַד סוֹף שָׁלוֹשׁ שָׁעוֹת בַּיּוֹם לְמִי שֶׁעָבַר וְאֵחַר.

 מִי שֶׁהִקְדִּים וְקָרָא קִרְיַת שְׁמַע שֶׁלְּשַׁחְרִית, אַחַר שֶׁעָלָה עַמּוּד הַשַּׁחַר--אַף עַל פִּי שֶׁהִשְׁלִים קֹדֶם שֶׁתָּנֵץ הַחַמָּה, יָצָא יְדֵי חוֹבָתוֹ.
וּבְשָׁעַת הַדֹּחַק, כְּגוֹן שֶׁהָיָה מַשְׁכִּים לָצֵאת לַדֶּרֶךְ--קוֹרֶא לְכַתְּחִלָּה, מִשֶּׁעָלָה עַמּוּד הַשַּׁחַר.

 הַקּוֹרֶא אַחַר שָׁלוֹשׁ שָׁעוֹת בַּיּוֹם, אַפִלּוּ הָיָה אָנוּס--לֹא יָצָא יְדֵי חוֹבַת קִרְיַת שְׁמַע בְּעוֹנָתָהּ, אֵלָא הֲרֵי הוּא כְּקוֹרֶא בַּתּוֹרָה; וּמְבָרֵךְ הוּא לְפָנֶיהָ וּלְאַחֲרֶיהָ כָּל הַיּוֹם, אַפִלּוּ אֵחַר וְקָרָא אַחַר שָׁלוֹשׁ שָׁעוֹת.

הִלְכּוֹת קִרְיַת שְׁמַע פֵּרֶק ב 
הַקּוֹרֶא אֶת שְׁמַע, וְלֹא כִוַּן לִבּוֹ בְּפָסוּק רִאשׁוֹן שְׁהוּא "שְׁמַע, יִשְׂרָאֵל: ה' אֱלֹהֵינוּ, ה' אֶחָד" --לֹא יָצָא יְדֵי חוֹבָתוֹ; וְהַשְּׁאָר--אִם לֹא כִוַּן לִבּוֹ, יָצָא.
אַפִלּוּ הָיָה קוֹרֶא בַּתּוֹרָה כְּדַרְכּוֹ, אוֹ מַגִּיהַּ אֶת הַפָּרָשִׁיּוֹת הָאֵלּוּ בְּעוֹנַת קְרִיאָה--יָצָא: וְהוּא, שֶׁכִּוַּן לִבּוֹ בְּפָסוּק רִאשׁוֹן.

כָּל בְּנֵי אָדָם, קוֹרְאִין כְּדַרְכָּן--בֵּין עוֹמְדִין, בֵּין מְהַלְּכִין, בֵּין שׁוֹכְבִין, בֵּין רוֹכְבִין עַל גַּבֵּי בְּהֵמָה.
וְאָסוּר לִקְרוֹת קִרְיַת שְׁמַע, וְהוּא מֻטָּל וּפָנָיו טוּחוֹת בַּקַּרְקָע, אוֹ מֻשְׁלָךְ עַל גַּבּוֹ וּפָנָיו לְמַעְלָה.
אֲבָל קוֹרֶא הוּא, וְהוּא שׁוֹכֵב עַל צִדּוֹ; וְאִם הָיָה בַּעַל בָּשָׂר הַרְבֵּה, וְאֵינוּ יָכוֹל לְהִתְהַפַּךְ עַל צִדּוֹ, אוֹ שֶׁהָיָה חוֹלֶה--נוֹטֶה מְעַט לְצִדּוֹ, וְקוֹרֶא.

מִי שֶׁהָיָה מְהַלֵּךְ עַל רַגְלָיו--עוֹמֵד בְּפָסוּק רִאשׁוֹן, וְהַשְּׁאָר קוֹרֶא וְהוּא מְהַלֵּךְ.
הָיָה יָשֵׁן--מְצַעֲרִין אוֹתוֹ וּמְעִירִין אוֹתוֹ, עַד שֶׁיִּקְרָא פָּסוּק רִאשׁוֹן; מִכָּאן וְאִלַּךְ, אִם אֲנָסַתְהוּ שִׁינָה, אֵין מְצַעֲרִין אוֹתוֹ.

מִי שֶׁהָיָה עוֹסֵק בִּמְלָאכָה--מַפְסִיק עַד שֶׁיִּקְרָא פָּרָשָׁה רִאשׁוֹנָה, כֻּלָּהּ; וְכֵן הָאֻמָּנִין בְּטֵלִין מִמְּלַאכְתָּן בְּפָרָשָׁה רִאשׁוֹנָה, כְּדֵי שֶׁלֹּא תְהֶא קְרִיאַת עֲרַאי.
וְהַשְּׁאָר, קוֹרֶא וְהוּא עוֹסֵק בִּמְלַאכְתּוֹ.
אַפִלּוּ הָיָה עוֹמֵד בְּרֹאשׁ הָאִילָן אוֹ בְּרֹאשׁ הַכּוֹתָל, קוֹרֶא בִּמְקוֹמוֹ.
וּמְבָרֵךְ לְפָנֶיהָ, וּלְאַחֲרֶיהָ.

הָיָה עוֹסֵק בְּתַלְמוּד תּוֹרָה, וְהִגִּיעַ זְמָן קִרְיַת שְׁמַע--פּוֹסֵק וְקוֹרֶא; וּמְבָרֵךְ לְפָנֶיהָ, וּלְאַחֲרֶיהָ.
הָיָה עוֹסֵק בְּצָרְכֵּי רַבִּים--לֹא יַפְסִיק, אֵלָא יִגְמֹר עָסְקֵיהֶן; וְיִקְרָא, אִם נִשְׁאַר עֵת לִקְרוֹת.

הָיָה עוֹסֵק בַּאֲכִילָה, אוֹ שֶׁהָיָה בַּמֶּרְחֵץ, אוֹ שֶׁהָיָה עוֹסֵק בְּתַסְפֹּרֶת, אוֹ שֶׁהָיָה מְהַפֵּךְ בְּעוֹרוֹת, אוֹ שֶׁהָיוּ עוֹסְקִין בַּדִּין--גּוֹמֵר, וְאַחַר כָּךְ קוֹרֶא קִרְיַת שְׁמַע.
וְאִם הָיָה מִתְיָרֵא שֶׁמֶּא יַעֲבֹר זְמָן הַקְּרִיאָה, וּפָסַק וְקָרָא--הֲרֵי זֶה מְשֻׁבָּח.

מִי שֶׁיָּרַד לִטְבֹּל--אִם יָכוֹל לַעֲלוֹת וּלְהִתְכַּסּוֹת וְלִקְרוֹת קֹדֶם שֶׁתָּנֵץ הַחַמָּה, יַעֲלֶה וְיִתְכַּסֶּה וְיִקְרָא.
וְאִם הָיָה מִתְיָרֵא שֶׁמֶּא תָּנֵץ הַחַמָּה קֹדֶם שֶׁיִּקְרָא, יִתְכַּסֶּה בַּמַּיִם שְׁהוּא עוֹמֵד בָּהֶן וְיִקְרָא.
וְלֹא יִתְכַּסֶּה לֹא בְּמַיִם שֶׁרֵיחָן רָע, וְלֹא בְּמֵי הַמִּשְׁרָה; וְלֹא בְּמַיִם צְלוּלִין, מִפְּנֵי שֶׁעֶרְוָתוֹ נִרְאֵית מֵהֶן.
אֲבָל מִתְכַּסֶּה הוּא בְּמַיִם עֲכוּרִים שְׁאֵין רֵיחָן רָע, וְקוֹרֶא בִּמְקוֹמוֹ.

הַקּוֹרֶא קִרְיַת שְׁמַע--לֹא יִרְמֹז בְּעֵינָיו, וְלֹא יִקְרֹץ בִּשְׂפָתָיו, וְלֹא יַרְאֶה בְּאֶצְבְּעוֹתָיו: כְּדֵי שֶׁלֹּא תְהֶא קְרִיאַת עֲרַאי.
וְאִם עָשָׂה כֵּן--אַף עַל פִּי שֶׁיָּצָא יְדֵי חוֹבָתוֹ, הֲרֵי זֶה מְגֻנֶּה.
וְצָרִיךְ לְהַשְׁמִיעַ לְאָזְנוֹ, כִּשְׁהוּא קוֹרֶא; וְאִם לֹא הִשְׁמִיעַ לְאָזְנוֹ, יָצָא.
וְצָרִיךְ לְדַקְדַּק, בְּאוֹתִיּוֹתֶיהָ; וְאִם לֹא דִקְדַּק, יָצָא.

כֵּיצַד מְדַקְדֵּק--יִזָּהֵר שֶׁלֹּא יְרַפֶּה הֶחָזָק, וְלֹא יְחַזַּק הָרָפֶה; וְלֹא יָנִיד הַנָּח, וְלֹא יָנִיחַ הַנָּד.
לְפִיכָּךְ צָרִיךְ לִתֵּן רֵוַח, בֵּין כָּל שְׁתֵּי אוֹתוֹת הַדּוֹמוֹת שֶׁאַחַת מֵהֶן סוֹף תֵּבָה וְהָאַחֶרֶת תְּחִלַּת תֵּבָה הַסְּמוּכָה לָהּ: כְּגוֹן "בְּכָל לְבָבְךָ", קוֹרֶא "בְּכָל" וְשׁוֹהֶה וְחוֹזֵר וְקוֹרֶא "לְבָבְךָ"; וְכֵן "וַאֲבַדְתֶּם מְהֵרָה", "הַכָּנָף פְּתִיל".
וְצָרִיךְ לְבָאַר זַיִן שֶׁלְּ"תִזְכְּרוּ".
וְצָרִיךְ לְהַאֲרִיךְ בַּדָּאל שֶׁלְּ"אֶחָד", כְּדֵי שֶׁיַּמְלִיכֵהוּ עַל הַשָּׁמַיִם וְעַל הָאָרֶץ וְעַל אַרְבַּע רוּחוֹת הָעוֹלָם; וְצָרִיךְ שֶׁלֹּא יַחְטֹף בַּחֵית, כְּדֵי שֶׁלֹּא יְהֶא כְּאוֹמֵר אֵי חַד.

קוֹרֶא אָדָם אֶת שְׁמַע, בְּכָל לָשׁוֹן שְׁהוּא מַכִּירָהּ; וְהַקּוֹרֶא בְּכָל לָשׁוֹן--צָרִיךְ לְהִזָּהֵר מִדִּבְרֵי שִׁבּוּשׁ שֶׁבְּאוֹתָהּ הַלָּשׁוֹן, וּמְדַקְדֵּק בְּאוֹתָהּ הַלָּשׁוֹן, כְּמוֹ שֶׁמְּדַקְדֵּק בִּלְשׁוֹן הַקֹּדֶשׁ, אִם קְרָאָהּ בִּלְשׁוֹן הַקֹּדֶשׁ.

הַקּוֹרֶא לְמַפְרֵעַ, לֹא יָצָא.
בַּמֶּה דְּבָרִים אֲמוּרִים, בְּסֵדֶר הַפְּסוּקִים.
אֲבָל אִם הִקְדִּים פָּרָשָׁה לְפָרָשָׁה--אַף עַל פִּי שְׁאֵינוּ רַשָּׁאי--אֲנִי אוֹמֵר שֶׁיָּצָא, לְפִי שְׁאֵינָהּ סְמוּכָה לָהּ בַּתּוֹרָה.
קָרָא פָּסוּק וְחָזַר וּקְרָאוֹ פַּעַם שְׁנִיָּה, הֲרֵי זֶה מְגֻנֶּה; קָרָא מִלָּה אַחַת וּכְפָלָהּ, כְּגוֹן שֶׁקָּרָא שְׁמַע שְׁמַע, מְשַׁתְּקִין אוֹתוֹ.

קְרָאָהּ סֵרוּגִין, יָצָא; אַפִלּוּ שָׁהָה בֵּין סֵרוּג לְסֵרוּג כְּדֵי לִגְמֹר אֶת כֻּלָּהּ, יָצָא--וְהוּא, שֶׁיִּקְרָא עַל הַסֵּדֶר.
קְרָאָהּ מִתְנַמְנֵם, וְהוּא מִי שְׁאֵינוּ לֹא עֵר וְלֹא נִרְדָּם בְּשִׁינָה--יָצָא: וּבִלְבָד, שֶׁיְּהֶא עֵר בְּפָסוּק רִאשׁוֹן.

סְפֵק קָרָא קִרְיַת שְׁמַע, סְפֵק לֹא קָרָא--חוֹזֵר וְקוֹרֶא, וּמְבָרֵךְ לְפָנֶיהָ וּלְאַחֲרֶיהָ.
אֲבָל אִם יָדַע שֶׁקָּרָא, וְנִסְתַּפַּק לוֹ אִם בֵּרַךְ לְפָנֶיהָ וּלְאַחֲרֶיהָ אוֹ לֹא בֵרַךְ--אֵינוּ חוֹזֵר וּמְבָרֵךְ.
קָרָא וְטָעָה, יַחְזֹר לִמְקוֹם שֶׁטָּעָה; נֶעְלַם מִמֶּנּוּ בֵּין פָּרָשָׁה לְפָרָשָׁה, וְאֵינוּ יוֹדֵעַ אֵיזוֹ פָּרָשָׁה הִשְׁלִים וְאֵיזוֹ צָרִיךְ לְהַתְחִיל--חוֹזֵר לְפֵרֶק רִאשׁוֹן, שְׁהוּא "וְאָהַבְתָּ, אֵת ה' אֱלֹהֶיךָ" .

טָעָה בְּאֶמְצַע הַפֵּרֶק, וְלֹא יָדַע הֵיכָן פָּסַק--חוֹזֵר לְרֹאשׁ הַפֵּרֶק.
הָיָה קוֹרֶא "וּכְתַבְתָּם", וְאֵינוּ יוֹדֵעַ אִם הוּא בְּ"וּכְתַבְתָּם" שֶׁבִּ"שְׁמַע" אוֹ בְּ"וּכְתַבְתָּם" שֶׁבִּ"וְהָיָה, אִם שָׁמֹעַ"--חוֹזֵר לְ"וּכְתַבְתָּם" שֶׁבִּ"שְׁמַע"; וְאִם נִסְתַּפַּק לוֹ אַחַר שֶׁקָּרָא "לְמַעַן יִרְבּוּ"--אֵינוּ חוֹזֵר, שֶׁעַל הֶרְגֵּל לְשׁוֹנוֹ הוּא הוֹלֵךְ.

הָיָה קוֹרֶא וּפָגַע בַּאֲחֵרִים, אוֹ פָּגְעוּ בּוֹ--אִם הָיָה בֵּין פֵּרֶק לְפֵרֶק--פּוֹסֵק וּמַתְחִיל וְשׁוֹאֵל בִּשְׁלוֹם מִי שְׁהוּא חַיָּב בִּכְבוֹדוֹ, כְּגוֹן שֶׁפָּגַע בְּאָבִיו אוֹ רִבּוֹ, אוֹ מִי שְׁהוּא גָּדוֹל מִמֶּנּוּ בְּחָכְמָה; וּמֵשִׁיב שָׁלוֹם, לְכָל אָדָם שֶׁנָּתַן לוֹ שָׁלוֹם.

הָיָה קוֹרֶא בְּאֶמְצַע הַפֵּרֶק--אֵינוּ פּוֹסֵק וּמַתְחִיל לִשְׁאֹל אֵלָא בִּשְׁלוֹם מִי שְׁהוּא מִתְיָרֵא מִמֶּנּוּ, כְּגוֹן מֶלֶךְ אוֹ אַנָּס וְכַיּוֹצֶא בָּהֶן; אֲבָל מִי שְׁהוּא חַיָּב בִּכְבוֹדוֹ, כְּגוֹן אָבִיו אוֹ רִבּוֹ--אִם נָתַן לוֹ שָׁלוֹם תְּחִלָּה, פּוֹסֵק וּמֵשִׁיב לוֹ שָׁלוֹם.

וְאֵלּוּ הֶן בֵּין הַפְּרָקִים--בֵּין בְּרָכָה רִאשׁוֹנָה לִשְׁנִיָּה, בֵּין שְׁנִיָּה לִ"שְׁמַע", בֵּין "שְׁמַע" לִ"וְהָיָה, אִם שָׁמֹעַ", בֵּין "וְהָיָה, אִם שָׁמֹעַ" לְ"וַיֹּאמֶר".
אֲבָל בֵּין "וַיֹּאמֶר" לֶאֱמֶת וְיַצִּיב, הֲרֵי הוּא כְּאֶמְצַע הַפֵּרֶק, וְלֹא יַפְסִיק אֵלָא לִשְׁאֹל מִפְּנֵי הַיִּרְאָה, וּלְהָשִׁיב מִפְּנֵי הַכָּבוֹד.

הִלְכּוֹת קִרְיַת שְׁמַע פֵּרֶק ג 
הַקּוֹרֶא קִרְיַת שְׁמַע, רוֹחֵץ יָדָיו בַּמַּיִם קֹדֶם שֶׁיִּקְרָא.
הִגִּיעַ זְמָן קְרִיאָה, וְלֹא מָצָא מַיִם--לֹא יְאַחַר קְרִיאָתָהּ, וְיֵלֵךְ לְבַקַּשׁ הַמַּיִם, אֵלָא מְקַנֵּחַ יָדָיו בְּעָפָר אוֹ בִּצְרוֹר אוֹ בְּקוֹרָה וְכַיּוֹצֶא בָּהֶן, וְקוֹרֶא.

אֵין קוֹרְאִין, לֹא בְּבֵית הַמֶּרְחֵץ; וְלֹא בְּבֵית הַכִּסֵּא, אַף עַל פִּי שְׁאֵין בּוֹ צוֹאָה; וְלֹא בְּבֵית הַקְּבָרוֹת, וְלֹא בְּצַד הַמֵּת עַצְמוֹ--וְאִם הִרְחִיק אַרְבַּע אַמּוֹת מִן הַקֶּבֶר אוֹ מִן הַמֵּת, מֻתָּר לִקְרוֹת.
וְכָל מִי שֶׁקָּרָא בִּמְקוֹם שְׁאֵין קוֹרְאִין בּוֹ, חוֹזֵר וְקוֹרֶא.

בֵּית הַכִּסֵּא הֶחָדָשׁ, שֶׁהוּכַן וַעֲדַיִן לֹא נִשְׁתַּמְּשׁוּ בּוֹ--מֻתָּר לִקְרוֹת קִרְיַת שְׁמַע כְּנֶגְדּוֹ, אֲבָל לֹא בְּתוֹכוֹ.
מֶרְחֵץ חָדָשׁ, מֻתָּר לִקְרוֹת בְּתוֹכוֹ.
הָיוּ שְׁנֵי בָּתִּים--זִמַּן אֶחָד מֵהֶן לְבֵית הַכִּסֵּא, וְאָמַר עַל הַשֵּׁנִי וְזֶה--הֲרֵי הַשֵּׁנִי סְפֵק אִם הִזְמִינוֹ, אוֹ לֹא הִזְמִינוֹ; לְפִיכָּךְ אֵין קוֹרְאִין בּוֹ, לְכַתְּחִלָּה, וְאִם קָרָא, יָצָא.
אָמַר וְגַם זֶה--הֲרֵי שְׁנֵיהֶן מְזֻמָּנִין, וְאֵין קוֹרְאִין בָּהֶם.
חֲצַר הַמֶּרְחֵץ, וְהוּא הַמָּקוֹם שֶׁבְּנֵי אָדָם עוֹמְדִין בּוֹ לְבוּשִׁין--מֻתָּר לִקְרוֹת בּוֹ קִרְיַת שְׁמַע.

וְלֹא קִרְיַת שְׁמַע בִּלְבָד, אֵלָא כָּל עִנְיָן שְׁהוּא מִדִּבְרֵי קֹדֶשׁ--אָסוּר לְאָמְרוֹ בְּבֵית הַמֶּרְחֵץ וּבְבֵית הַכִּסֵּא, וְאַפִלּוּ אֲמָרוֹ בִּלְשׁוֹן חֹל.
וְלֹא לְאָמְרוֹ בִּלְבָד, אֵלָא אַפִלּוּ לְהַרְהַר בְּלִבּוֹ בְּדִבְרֵי תּוֹרָה בְּבֵית הַכִּסֵּא, וּבְבֵית הַמֶּרְחֵץ, וּבִמְקוֹם הַטִּנֹּפֶת וְהוּא הַמָּקוֹם שֶׁיֵּשׁ בּוֹ צוֹאָה אוֹ מֵי רַגְלַיִם--אָסוּר.

דְּבָרִים שֶׁלַּחֹל, מֻתָּר לְאָמְרָן בִּלְשׁוֹן הַקֹּדֶשׁ בְּבֵית הַכִּסֵּא.
וְכֵן הַכִּנּוּיִין, כְּגוֹן רַחוּם וְחַנּוּן וְנֶאֱמָן וְכַיּוֹצֶא בָּהֶן--מֻתָּר לְאָמְרָן בְּבֵית הַכִּסֵּא; אֲבָל הַשֵּׁמוֹת הַמְּיֻחָדִין, וְהֶן הַשֵּׁמוֹת שְׁאֵין נִמְחָקִין--אָסוּר לְהַזְכִּירָן בְּבֵית הַכִּסֵּא, וּבְבֵית הַמֶּרְחֵץ הַיָּשֵׁן.
וְאִם נִזְדַּמַּן לוֹ לְהַפְרִישׁ מִדָּבָר הָאָסוּר בְּבַיִת הַמֶּרְחֵץ, אוֹ בְּבֵית הַכִּסֵּא--מַפְרִישׁ, וְאַפִלּוּ בִּלְשׁוֹן קֹדֶשׁ וּבְעִנְיְנֵי קֹדֶשׁ.

צוֹאַת הָאָדָם, וְצוֹאַת כְּלָבִים וַחֲזִירִים בִּזְמָן שֶׁיֵּשׁ בְּתוֹכָן עוֹרוֹת, וְכָל צוֹאָה שֶׁרֵיחָהּ רָע כְּגוֹן אֵלּוּ--אָסוּר לִקְרוֹת קִרְיַת שְׁמַע כְּנֶגְדָּן.
וְכֵן כְּנֶגֶד מֵי רַגְלֵי אָדָם; אֲבָל מֵי רַגְלֵי בְּהֵמָה, קוֹרְאִין כְּנֶגְדָּן.
קָטָן שְׁאֵינוּ יָכוֹל לֶאֱכֹל כַּזַּיִת דָּגָן, בִּכְדֵי שֶׁיֹּאכַל הַגָּדוֹל כְּשָׁלוֹשׁ בֵּיצִים דָּגָן--אֵין מַרְחִיקִין לֹא מִצּוֹאָתוֹ, וְלֹא מֵימֵי רַגְלָיו.

הָיְתָה צוֹאָה יְבֵשָׁה כַּחֶרֶס, אָסוּר לִקְרוֹת כְּנֶגְדָּהּ; וְאִם הָיְתָה יְבֵשָׁה יָתֵר מִכַּחֶרֶס, עַד שְׁאִם זְרָקָהּ תִּתְפָּרַר--הֲרֵי הִיא כְּעָפָר, וּמֻתָּר לִקְרוֹת כְּנֶגְדָּהּ.
מֵי רַגְלַיִם שֶׁנִּבְלְעוּ בַּקַּרְקָע--אִם הָיָה רִשּׁוּמָן נִכָּר, אָסוּר לִקְרוֹת כְּנֶגְדָּן; וְאִם לֹא הָיָה רִשּׁוּמָן נִכָּר, מֻתָּר.

כַּמָּה יַרְחִיק מִצּוֹאָה וּמִמֵּי רַגְלַיִם וְאַחַר כָּךְ יִקְרָא, אַרְבַּע אַמּוֹת.
בַּמֶּה דְּבָרִים אֲמוּרִים, בִּזְמָן שְׁהֶן מִלְּאַחֲרָיו אוֹ מִצְּדָדָיו; אֲבָל אִם הָיוּ כְּנֶגֶד פָּנָיו--מַרְחִיק מֵהֶן עַד שֶׁלֹּא יִרְאֶה אוֹתָן, וְאַחַר כָּךְ יִקְרָא.

בַּמֶּה דְּבָרִים אֲמוּרִים, בְּשֶׁהָיָה עִמָּהֶן בַּבַּיִת, בְּמָקוֹם שׁוֹוֶה.
אֲבָל אִם הָיָה שָׁם מָקוֹם גָּבוֹהַּ מֵהֶן עֲשָׂרָה טְפָחִים, אוֹ נָמוּךְ מֵהֶן עֲשָׂרָה טְפָחִים--יוֹשֵׁב בְּצַד הַמָּקוֹם וְקוֹרֶא, שֶׁהֲרֵי נִפְסַק בֵּינֵיהֶן: וְהוּא, שֶׁלֹּא יַגִּיעַ לוֹ רֵיחַ רָע.
וְכֵן אִם כָּפָה כְּלִי עַל הַצּוֹאָה, אוֹ מֵימֵי רַגְלַיִם--אַף עַל פִּי שְׁהֶן עִמּוֹ בַּבַּיִת--הֲרֵי אֵלּוּ כִּקְבוּרִין, וּמֻתָּר לִקְרוֹת עִמָּהֶן.

הָיָה בֵּינוֹ וּבֵין הַצּוֹאָה מְחִצָּה שֶׁלִּזְכוֹכִית--אַף עַל פִּי שְׁהוּא רוֹאֶה אוֹתָהּ מֵאֲחוֹרֵי הַזְּכוֹכִית, מֻתָּר לִקְרוֹת בְּצִדָּהּ.
נָתַן רְבִיעִית מַיִם לְתוֹךְ מֵי רַגְלַיִם שֶׁלְּפַעַם אַחַת, מֻתָּר לִקְרוֹת עִמָּהֶן בְּתוֹךְ אַרְבַּע אַמּוֹת.

הָיְתָה צוֹאָה בְּגֻמָּה--עוֹמֵד בְּסַנְדָּלוֹ עַל הַגֻּמָּה, וְקוֹרֶא: וְהוּא, שֶׁלֹּא יִהְיֶה סַנְדָּלוֹ נוֹגֵעַ בָּהּ.
הָיְתָה כְּנֶגְדּוֹ צוֹאָה מְעוּטָה בְּיוֹתֵר, כְּמוֹ טִפָּה--רוֹקֵק עָלֶיהָ רֹק עָבֶה עַד שֶׁתִּתְכַּסֶּה, וְקוֹרֶא.
הָיְתָה נְטִישַׁת צוֹאָה עַל בְּשָׂרוֹ, אוֹ יָדָיו מְטֻנָּפוֹת מִבֵּית הַכִּסֵּא, וְלֹא הָיָה לָהֶן רֵיחַ רָע כְּלָל, מִפְּנֵי קָטְנָן אוֹ יְבִישָׁתָן--מֻתָּר לִקְרוֹת, לְפִי שְׁאֵין לָהּ רֵיחַ.
אֲבָל אִם הָיְתָה בִּמְקוֹמָהּ--אַף עַל פִּי שְׁאֵינָהּ נִרְאֵית כִּשְׁהוּא עוֹמֵד, הוֹאִיל וְנִרְאֵית כִּשְׁהוּא יוֹשֵׁב, אָסוּר לִקְרוֹת עַד שֶׁיְּקַנַּח יָפֶה יָפֶה, מִפְּנֵי שֶׁצּוֹאָה לָחָה הִיא וְיֵשׁ לָהּ רֵיחַ רָע.
וְכַמָּה גְּאוֹנִים הוֹרוּ שֶׁאָסוּר לוֹ לִקְרוֹת, אִם הָיוּ יָדָיו מְטֻנָּפוֹת; וְכָּךְ רָאוּי לַעֲשׂוֹת.

רֵיחַ רָע שֶׁיֵּשׁ לוֹ עִיקָר--מַרְחִיק אַרְבַּע אַמּוֹת וְקוֹרֶא, אִם פָּסַק הָרֵיחַ; וְאִם לֹא פָסַק, מַרְחִיק עַד מְקוֹם שֶׁפּוֹסֵק.
וּשְׁאֵין לוֹ עִיקָר, כְּגוֹן מִי שֶׁיָּצָא מִמֶּנּוּ רוּחַ מִלְּמַטָּה--מַרְחִיק עַד מְקוֹם שֶׁתִּכְלֶה הָרוּחַ, וְקוֹרֶא.
גֶּרֶף שֶׁלִּרְעִי, וְעָבִיט שֶׁלְּמֵימֵי רַגְלַיִם--אָסוּר לִקְרוֹת קִרְיַת שְׁמַע כְּנֶגְדָּן, אַף עַל פִּי שְׁאֵין בָּהֶן כְּלוּם וְאֵין לָהֶן רֵיחַ: מִפְּנֵי שְׁהֶן כְּבֵית הַכִּסֵּא.

צוֹאָה עוֹבֶרֶת, כְּגוֹן שֶׁהָיְתָה שָׁטָה עַל פְּנֵי הַמַּיִם--אָסוּר לִקְרוֹת כְּנֶגְדָּהּ; וּפִי חֲזִיר, כְּצוֹאָה עוֹבֶרֶת.
וְאָסוּר לִקְרוֹת כְּנֶגְדָּן, עַד שֶׁיַּעַבְרוּ מִמֶּנּוּ אַרְבַּע אַמּוֹת.

הָיָה קוֹרֶא, וְהִגִּיעַ לִמְקוֹם הַטִּנּוֹפוֹת--לֹא יַנִּיחַ יָדָיו עַל פִּיו וְיִקְרָא, אֵלָא יַפְסִיק עַד שֶׁיַּעֲבֹר מֵאוֹתוֹ מָקוֹם.
וְכֵן הַקּוֹרֶא שֶׁיָּצַאת מִמֶּנּוּ רוּחַ מִלְּמַטָּה--יַפְסִיק עַד שֶׁיִּכְלֶה בָּאְשָׁהּ, וְחוֹזֵר לִקְרִיאָתוֹ; וְכֵן בְּדִבְרֵי תּוֹרָה.
יָצַאת רוּחַ מֵחֲבֵרוֹ--אַף עַל פִּי שֶׁמַּפְסִיק לָהּ קִרְיַת שְׁמַע, אֵינוּ מַפְסִיק לָהּ דִּבְרֵי תּוֹרָה.

הָיָה קוֹרֶא קִרְיַת שְׁמַע בַּבַּיִת, וְנִסְתַּפַּק לוֹ אִם יֵשׁ שָׁם צוֹאָה אוֹ מֵי רַגְלַיִם אוֹ אֵין שָׁם--הֲרֵי זֶה מֻתָּר לִקְרוֹת.
הָיָה קוֹרֶא בָּאַשְׁפָּה, וְנִסְתַּפַּק לוֹ אִם יֵשׁ שָׁם צוֹאָה אוֹ אֵין שָׁם--לֹא יִקְרָא עַד שֶׁיִּבְדֹּק: שֶׁחֶזְקַת הָאַשְׁפָּה, שְׁהִיא מְקוֹם הַטִּנּוֹפוֹת.
אֲבָל סְפֵק מֵי רַגְלַיִם--אַפִלּוּ בָּאַשְׁפָּה, מֻתָּר לִקְרוֹת.

כְּשֵׁם שֶׁאָסוּר לִקְרוֹת כְּנֶגֶד צוֹאָה וּמֵימֵי רַגְלַיִם, עַד שֶׁיַּרְחִיק--כָּךְ אָסוּר לִקְרוֹת כְּנֶגֶד הָעֶרְוָה, עַד שֶׁיַּחְזִיר פָּנָיו: אַפִלּוּ גּוֹי אוֹ קָטָן, לֹא יִקְרָא כְּנֶגֶד עֶרְוָתָן.
וְאַפִלּוּ הָיְתָה מְחִצָּה שֶׁלִּזְכוֹכִית מַפְסֶקֶת, הוֹאִיל וְהוּא רוֹאֶה אֶת הָעֶרְוָה, אָסוּר לִקְרוֹת, עַד שֶׁיַּחְזִיר פָּנָיו.
וְכָל גּוּף הָאִשָּׁה, עֶרְוָה; לְפִיכָּךְ לֹא יִסְתַּכַּל בְּגוּף הָאִשָּׁה, כִּשְׁהוּא קוֹרֶא: וְאַפִלּוּ אִשְׁתּוֹ--אִם הָיָה מְגֻלֶּה טֶפַח מִגּוּפָהּ, לֹא יִקְרָא כְּנֶגְדָּהּ.

וּכְשֵׁם שְׁהוּא אָסוּר לִקְרוֹת, כְּנֶגֶד עֶרְוַת אֲחֵרִים--כָּךְ הוּא אָסוּר לִקְרוֹת, כְּנֶגֶד עֶרְוָתוֹ: לֹא יִקְרָא כִּשְׁהוּא עָרֹם, עַד שֶׁיְּכַסֶּה עֶרְוָתוֹ.
הָיְתָה חֲגוֹרָה שֶׁלְּבֶגֶד אוֹ עוֹר אוֹ שַׂק עַל מָתְנָיו--אַף עַל פִּי שֶׁשְּׁאָר גּוּפוֹ עָרֹם, מֻתָּר לוֹ לִקְרוֹת: וְהוּא, שֶׁלֹּא יִהְיֶה עֲקֵבוֹ נוֹגֵעַ בְּעֶרְוָתוֹ.
הָיָה יָשֵׁן בִּטְלִיתוֹ, וְהוּא עָרֹם--חוֹצֵץ בִּטְלִיתוֹ מִתַּחַת לִבּוֹ, וְקוֹרֶא; אֲבָל לֹא יָחֹץ מִצַּוָּארוֹ וְיִקְרָא, מִפְּנֵי שֶׁלִּבּוֹ רוֹאֶה אֶת הָעֶרְוָה, וְנִמְצָא כְּמִי שֶׁקָּרָא בְּלֹא חָגוֹר.

שְׁנַיִם שֶׁהָיוּ יְשֵׁנִים בִּטְלִית אַחַת--כָּל אֶחָד מֵהֶן אָסוּר לִקְרוֹת, אַף עַל פִּי שֶׁכִּסָּה מִתַּחַת לִבּוֹ, עַד שֶׁתְּהֶא טְלִית מַפְסֶקֶת בֵּינֵיהֶן, כְּדֵי שֶׁלֹּא יִגַּע בְּשַׂר זֶה בִּבְשַׂר זֶה מִמָּתְנָיו וּלְמַטָּה.
וְאִם הָיָה יָשֵׁן עִם אִשְׁתּוֹ, אוֹ בָּנָיו וּבְנֵי בֵּיתוֹ הַקְּטַנִּים--הֲרֵי גּוּפָן כְּגוּפוֹ, וְאֵינוּ מַרְגִּישׁ מֵהֶן; לְפִיכָּךְ אַף עַל פִּי שֶׁבְּשָׂרוֹ נוֹגֵעַ בָּהֶן, מַחְזִיר פָּנָיו וְחוֹצֵץ מִתַּחַת לִבּוֹ, וְקוֹרֶא.

עַד אֵימָתַי הֶן קְטַנִּים לְעִנְיָן זֶה--עַד שֶׁיִּהְיֶה הַזָּכָר בֶּן שְׁתֵּים עֶשְׂרֵה שָׁנָה וְיוֹם אֶחָד, וְהַנְּקֵבָה בַּת אַחַת עֶשְׂרֵה שָׁנָה וְיוֹם אֶחָד: וְהוּא שֶׁיִּהְיֶה תַּבְנִיתָם כְּתַבְנִית גְּדוֹלִים, "שָׁדַיִם נָכֹנוּ וּשְׂעָרֵךְ צִמֵּחַ" , וְאַחַר כָּךְ לֹא יִקְרָא, עַד שֶׁתַּפְסִיק טְלִית בֵּינֵיהֶן.
אֲבָל אִם עֲדַיִן לֹא הָיוּ "שָׁדַיִם נָכֹנוּ וּשְׂעָרֵךְ צִמֵּחַ", קוֹרֶא עִמָּהֶן בְּקֵרוּב בָּשָׂר וְאֵינוּ צָרִיךְ הֶפְסֵק--עַד שֶׁיִּהְיֶה הַזָּכָר בֶּן שְׁלוֹשׁ עֶשְׂרֵה שָׁנָה וְיוֹם אֶחָד, וְהַנְּקֵבָה בַּת שְׁתֵּים עֶשְׂרֵה שָׁנָה וְיוֹם אֶחָד.

הִלְכּוֹת קִרְיַת שְׁמַע פֵּרֶק ד 
נָשִׁים וַעֲבָדִים וּקְטַנִּים, פְּטוּרִין מִקִּרְיַת שְׁמַע; וּמְלַמְּדִין אֶת הַקְּטַנִּים לִקְרוֹת אוֹתָהּ בְּעוֹנָתָהּ, וּמְבָרְכִין לְפָנֶיהָ וּלְאַחֲרֶיהָ, כְּדֵי לְחַנְּכָן בַּמִּצְווֹת.
מִי שֶׁהָיָה לִבּוֹ טָרוּד וְנֶחְפָּז בִּדְבַר מִצְוָה מִכָּל הַמִּצְווֹת, פָּטוּר מִקִּרְיַת שְׁמַע.
לְפִיכָּךְ חָתָן שֶׁנָּשָׂא בְּתוּלָה--פָּטוּר מִקִּרְיַת שְׁמַע, עַד שֶׁיָּבוֹא עָלֶיהָ, לְפִי שְׁאֵין דַּעְתּוֹ פְּנוּיָה, שֶׁמֶּא לֹא יִמְצָא בְּתוּלִים; וְאִם שָׁהָה עַד מוֹצָאֵי שַׁבָּת וְלֹא בָעַל, חַיָּב לִקְרוֹת מִמּוֹצָאֵי שַׁבָּת וְאִלַּךְ, שֶׁהֲרֵי נִתְקָרְרָה דַּעְתּוֹ, וְלִבּוֹ גָּס בָּהּ אַף עַל פִּי שֶׁלֹּא בָעַל.

אֲבָל הַנּוֹשֵׂא אֶת הַבְּעוּלָה--אַף עַל פִּי שְׁהוּא עוֹסֵק בְּמִצְוָה, חַיָּב לִקְרוֹת, הוֹאִיל וְאֵין לוֹ דָּבָר שֶׁמְּשַׁבֵּשׁ אֶת דַּעְתּוֹ.
וְכֵן כָּל כַּיּוֹצֶא בּוֹ.

מִי שֶׁמֵּת לוֹ מֵת שְׁהוּא חַיָּב לְהִתְאַבַּל עָלָיו--פָּטוּר מִקִּרְיַת שְׁמַע עַד שֶׁיִּקְבְּרֶנּוּ, מִפְּנֵי שְׁאֵין דַּעְתּוֹ פְּנוּיָה לִקְרוֹת.
וְאִם הָיָה מְשַׁמֵּר אֶת הַמֵּת--אַף עַל פִּי שְׁאֵינוּ מֵתוֹ, פָּטוּר מִקִּרְיַת שְׁמַע; וְאִם הָיוּ הַשּׁוֹמְרִין שְׁנַיִם--הָאֶחָד מְשַׁמֵּר, וְהַשֵּׁנִי נִשְׁמָט לְמָקוֹם אַחֵר וְקוֹרֶא, וְחוֹזֵר וּמְשַׁמֵּר, וְנִשְׁמָט הָאַחֵר וְקוֹרֶא.
וְכֵן הַחוֹפֵר קֶבֶר לְמֵת, פָּטוּר מִקִּרְיַת שְׁמַע.

אֵין מוֹצִיאִין אֶת הַמֵּת לְקָבְרוֹ סָמוּךְ לִזְמָן קִרְיַת שְׁמַע, אֵלָא אִם כֵּן הָיָה אָדָם גָּדוֹל.
וְאִם הִתְחִילוּ וְהוֹצִיאוּהוּ, וְהִגִּיעַ זְמָן הַקְּרִיאָה וְהֶן מְלַוִּין אֶת הַמֵּת--כֹּל שֶׁיֵּשׁ לַמִּטָּה צֹרֶךְ בָּהֶן, כְּגוֹן נוֹשְׂאֵי הַמִּטָּה וְחִלּוּפֵיהֶן וְחִלּוּפֵי חִלּוּפֵיהֶן, בֵּין הָיוּ לִפְנֵי הַמִּטָּה, בֵּין הָיוּ לְאַחַר הַמִּטָּה--פְּטוּרִין; וּשְׁאָר הַמְּלַוִּין שְׁאֵין לַמִּטָּה צֹרֶךְ בָּהֶן, חַיָּבִין.

הָיוּ עוֹסְקִין בְּהֶסְפֵּד, וְהִגִּיעַ זְמָן קִרְיַת שְׁמַע--בִּזְמָן שֶׁהַמֵּת מֻנָּח לִפְנֵיהֶן, נִשְׁמָטִין אֶחָד אֶחָד וְקוֹרִין וְחוֹזְרִין לַהֶסְפֵּד.
אֵין הַמֵּת מֻטָּל לִפְנֵיהֶם, כָּל הָעָם קוֹרִין קִרְיַת שְׁמַע; וְהָאָבֵל יוֹשֵׁב וְדוֹמֵם, שְׁאֵינוּ חַיָּב לִקְרוֹת עַד שֶׁיִּקְבֹּר מֵתוֹ.

קָבְרוּ אֶת הַמֵּת, וְחָזְרוּ הָאֲבֵלִים לְקַבַּל תַּנְחוּמִים, וְכָל הָעָם הוֹלְכִין אַחֲרֵיהֶם מִמְּקוֹם הַקֶּבֶר לִמְקוֹם שֶׁעוֹמְדִין בּוֹ הָאֲבֵלִים, לַעֲשׂוֹת שׁוּרָה לְקַבַּל תַּנְחוּמִים--אִם יְכוּלִין הָעָם לְהַתְחִיל וְלִגְמֹר אַפִלּוּ פָּסוּק אֶחָד קֹדֶם שֶׁיַּגִּיעוּ לַשּׁוּרָה, יַתְחִילוּ; וְאִם לָאו, לֹא יַתְחִילוּ, אֵלָא יְנַחֲמוּ אֶת הָאֲבֵלִים, וְאַחַר שֶׁיִּפָּטְרוּ מֵהֶם יַתְחִילוּ לִקְרוֹת.
בְּנֵי אָדָם הָעוֹמְדִים בַּשּׁוּרָה--הַפְּנִימִיִּים, שְׁהֶן רוֹאִין פְּנֵי הָאֲבֵלִים--פְּטוּרִין מִקִּרְיַת שְׁמַע; וְהַחִיצוֹנִים--הוֹאִיל וְאֵינָן רוֹאִין אֶת הָאֲבֵלִים, חַיָּבִין בְּקִרְיַת שְׁמַע בִּמְקוֹמָן.

כָּל מִי שְׁהוּא פָּטוּר מִלִּקְרוֹת קִרְיַת שְׁמַע--אִם רָצָה לְהַחְמִיר עַל עַצְמוֹ וְלִקְרוֹת, קוֹרֶא: וְהוּא, שֶׁתְּהֶא דַּעְתּוֹ מְיֻשֶּׁבֶת עָלָיו; אֲבָל אִם הָיָה זֶה הַפָּטוּר מִלִּקְרוֹת מְבֹהָל וְתָמֵהַּ--אֵינוּ רַשָּׁאי לִקְרוֹת, עַד שֶׁתִּתְיַשַּׁב דַּעְתּוֹ.

כָּל הַטְּמֵאִים--חַיָּבִין בִּקְרִיאַת שְׁמַע, וּמְבָרְכִין לְפָנֶיהָ וּלְאַחֲרֶיהָ וְהֶן בְּטֻמְאָתָן, אַף עַל פִּי שֶׁאִפְשָׁר לָהֶן לַעֲלוֹת מִטֻּמְאָתָן בּוֹ בַּיּוֹם, כְּגוֹן הַנּוֹגְעִים בְּשֶׁרֶץ אוֹ בְּנִדָּה וְזָבָה וּמִשְׁכָּבָן וְכַיּוֹצֶא בָּהֶן.
וְעֶזְרָא וּבֵית דִּינוֹ תִּקְּנוּ שֶׁלֹּא יִקְרָא בַּעַל קֶרִי לְבַדּוֹ מִשְּׁאָר הַטְּמֵאִים, עַד שֶׁיִּטְבֹּל; וְלֹא פָשְׁטָה תַּקָּנָה זוֹ בְּכָל יִשְׂרָאֵל, וְלֹא הָיָה כּוֹחַ לְרֹב הַצִּבּוּר לַעֲמֹד בָּהּ--לְפִיכָּךְ בָּטְלָה.
וּכְבָר נָהֲגוּ כָּל יִשְׂרָאֵל לִקְרוֹת בַּתּוֹרָה וְלִקְרוֹת קִרְיַת שְׁמַע, וְהֶן בַּעֲלֵי קְרָאִין, לְפִי שְׁאֵין דִּבְרֵי תּוֹרָה מְקַבְּלִין טֻמְאָה, אֵלָא עוֹמְדִין בְּטַהְרָתָן לְעוֹלָם.

הִלְכּוֹת תְּפִלָּה וּבִרְכַת כּוֹהֲנִים 
יֵשׁ בִּכְלָלָן שְׁתֵּי מִצְווֹת עֲשֵׂה: לַעֲבֹד אֶת ה' בִּתְפִלָּה בְּכָל יוֹם; לְבָרַךְ כּוֹהֲנִים אֶת יִשְׂרָאֵל בְּכָל יוֹם.
וּבֵאוּר שְׁתֵּי מִצְווֹת אֵלּוּ בִּפְרָקִים אֵלּוּ.

הִלְכּוֹת תְּפִלָּה פֵּרֶק א 
מִצְוַת עֲשֵׂה לְהִתְפַּלַּל בְּכָל יוֹם, שֶׁנֶּאֱמָר "וַעֲבַדְתֶּם, אֵת ה' אֱלֹהֵיכֶם" : מִפִּי הַשְּׁמוּעָה לָמְדוּ שֶׁעֲבוֹדָה זוֹ--הִיא תְּפִלָּה, וְנֶאֱמָר "וּלְעָבְדוֹ, בְּכָל-לְבַבְכֶם" ; אָמְרוּ חֲכָמִים, אֵיזוֹ הִיא עֲבוֹדָה שֶׁבַּלֵּב, זוֹ הִיא תְּפִלָּה.
וְאֵין מִנְיַן הַתְּפִלּוֹת מִן הַתּוֹרָה, וְלֹא מִשְׁנֵה הַתְּפִלָּה הַזֹּאת מִן הַתּוֹרָה.
וְאֵין לַתְּפִלָּה זְמָן קָבוּעַ מִן הַתּוֹרָה; וּלְפִיכָּךְ נָשִׁים וַעֲבָדִים חַיָּבִין בַּתְּפִלָּה, לְפִי שְׁהִיא מִצְוַת עֲשֵׂה שֶׁלֹּא הַזְּמָן גְּרָמָהּ.

אֵלָא חִיּוּב מִצְוָה זוֹ, כָּךְ הוּא--שֶׁיְּהֶא אָדָם מִתְפַּלֵּל וּמִתְחַנֵּן בְּכָל יוֹם, וּמַגִּיד שְׁבָחוֹ שֶׁלְּהַקָּדוֹשׁ בָּרוּךְ הוּא, וְאַחַר כָּךְ שׁוֹאֵל צְרָכָיו שְׁהוּא צָרִיךְ לָהֶן בְּבַקָּשָׁה וּבִתְחִנָּה, וְאַחַר כָּךְ נוֹתֵן שְׁבָח וְהוֹדָיָה לַה' עַל הַטּוֹבָה שֶׁהִשְׁפִּיעַ לוֹ: כָּל אֶחָד כְּפִי כּוֹחוֹ.

אִם הָיָה רָגִיל, מַרְבֶּה בִּתְחִנָּה וּבַקָּשָׁה; וְאִם הָיָה עֲרַל שְׂפָתַיִם, מְדַבֵּר כְּפִי יָכְלוֹ וּבְכָל עֵת שֶׁיִּרְצֶה.
וְכֵן מִנְיַן הַתְּפִלּוֹת, כָּל אֶחָד וְאֶחָד כְּפִי יְכָלְתּוֹ--יֵשׁ שֶׁמִּתְפַּלֵּל פַּעַם אַחַת בַּיּוֹם, וְיֵשׁ שֶׁמִּתְפַּלֵּל פְּעָמִים הַרְבֵּה.
וְהַכֹּל הָיוּ מִתְפַּלְּלִים נֹכַח הַמִּקְדָּשׁ, בְּכָל מָקוֹם שֶׁיִּהְיֶה.
וְכֵן הָיָה הַדָּבָר תָּמִיד מִמֹּשֶׁה רַבֵּנוּ, עַד עֶזְרָא.

כֵּיוָן שֶׁגָּלוּ יִשְׂרָאֵל בִּימֵי נְבוּכַדְנֶאצַּר הָרָשָׁע, נִתְעָרְבוּ בְּפָרַס וְיָוָן וּשְׁאָר הָאֻמּוֹת, וְנֻלְּדוּ לָהֶם בָּנִים בְּאַרְצוֹת הַגּוֹיִים; וְאוֹתָן הַבָּנִים נִתְבַּלְבְּלָה שְׂפָתָם, וְהָיְתָה שְׂפַת כָּל אֶחָד וְאֶחָד מְעֹרֶבֶת מִלְּשׁוֹנוֹת הַרְבֵּה.
וְכֵיוָן שֶׁהָיָה מְדַבֵּר, אֵינוּ יָכוֹל לְדַבַּר כָּל צְרָכָיו בְּלָשׁוֹן אַחַת אֵלָא בְּשִׁבּוּשׁ, שֶׁנֶּאֱמָר "וּבְנֵיהֶם, חֲצִי מְדַבֵּר אַשְׁדּוֹדִית, וְאֵינָם מַכִּירִים, לְדַבֵּר יְהוּדִית--וְכִלְשׁוֹן, עַם וָעָם" .

וּמִפְּנֵי זֶה, כְּשֶׁהָיָה אֶחָד מֵהֶן מִתְפַּלֵּל, תִּקְצַר לְשׁוֹנוֹ לִשְׁאֹל חֲפָצָיו אוֹ לְהַגִּיד שְׁבָח הַקָּדוֹשׁ בָּרוּךְ הוּא בִּלְשׁוֹן הַקֹּדֶשׁ, עַד שֶׁיְּעָרַב עִמָּהּ לְשׁוֹנוֹת אֲחֵרוֹת.
וְכֵיוָן שֶׁרָאָה עֶזְרָא וּבֵית דִּינוֹ כָּךְ, עָמְדוּ וְתִקְּנוּ לָהֶם שְׁמוֹנֶה עֶשְׂרֵה בְּרָכוֹת עַל הַסֵּדֶר.

שָׁלוֹשׁ רִאשׁוֹנוֹת, שְׁבָח לַה'; וְשָׁלוֹשׁ אַחֲרוֹנוֹת, הוֹדָיָה; וְאֶמְצָעִיּוֹת, יֵשׁ בָּהֶן שְׁאֵלַת כָּל הַדְּבָרִים שְׁהֶן כְּמוֹ אָבוֹת לְכָל חֶפְצֵי אִישׁ וְאִישׁ, וּלְצָרְכֵּי הַצִּבּוּר, כֻּלָּם--כְּדֵי שֶׁיִּהְיוּ עֲרוּכוֹת בְּפִי הַכֹּל, וְיִלְמְדוּ אוֹתָם בִּמְהֵרָה, וְתִהְיֶה תְּפִלַּת אֵלּוּ הָעִלְּגִים תְּפִלָּה שְׁלֵמָה, כִּתְפִלַּת בַּעַל הַלָּשׁוֹן הַצֶּחָה.
וּמִפְּנֵי עִנְיָן זֶה, תִּקְּנוּ כָּל הַבְּרָכוֹת וְהַתְּפִלּוֹת הַסְּדוּרוֹת בְּפִי כָּל יִשְׂרָאֵל--כְּדֵי שֶׁיְּהֶא כָּל עִנְיַן בְּרָכָה, עָרוּךְ בְּפִי הָעִלֵּג.

 וְכֵן תִּקְּנוּ שֶׁיְּהֶא מִנְיַן הַתְּפִלּוֹת, כְּמִנְיַן הַקָּרְבָּנוֹת--שְׁתֵּי תְּפִלּוֹת בְּכָל יוֹם, כְּנֶגֶד שְׁנֵי תְּמִידִין.
וְכָל יוֹם שֶׁיֵּשׁ בּוֹ קָרְבַּן מוּסָף, תִּקְּנוּ בּוֹ תְּפִלָּה שְׁלִישִׁית כְּנֶגֶד קָרְבַּן מוּסָף.
וּתְפִלָּה שֶׁכְּנֶגֶד תָּמִיד שֶׁלְּבֹקֶר, הִיא הַנִּקְרֵאת תְּפִלַּת הַשַּׁחַר; וּתְפִלָּה שֶׁכְּנֶגֶד תָּמִיד שֶׁלְּבֵין הָעַרְבַּיִם, הִיא הַנִּקְרֵאת תְּפִלַּת מִנְחָה; וּתְפִלָּה שֶׁכְּנֶגֶד הַמּוּסָפִין, הִיא הַנִּקְרֵאת תְּפִלַּת הַמּוּסָפִין.

 וְכֵן הִתְקִינוּ שֶׁיְּהֶא אָדָם מִתְפַּלֵּל תְּפִלָּה אַחַת בַּלַּיְלָה, שֶׁהֲרֵי אֵבַרֵי תָּמִיד שֶׁלְּבֵין הָעַרְבַּיִם מִתְאַכְּלִין וְהוֹלְכִין כָּל הַלַּיְלָה, שֶׁנֶּאֱמָר "הִיא הָעֹלָה ..." , כְּעִנְיַן שֶׁנֶּאֱמָר "עֶרֶב וָבֹקֶר וְצָהֳרַיִם, אָשִׂיחָה וְאֶהֱמֶה; וַיִּשְׁמַע קוֹלִי" .
וְאֵין תְּפִלַּת עַרְבִּית חוֹבָה, כִּתְפִלַּת שַׁחְרִית וּמִנְחָה; וְאַף עַל פִּי כֵן נָהֲגוּ כָּל יִשְׂרָאֵל בְּכָל מְקוֹמוֹת מוֹשְׁבוֹתֵיהֶם לְהִתְפַּלַּל עַרְבִּית, וְקִבְּלוּהָ עֲלֵיהֶם כִּתְפִלַּת חוֹבָה.

 וְכֵן תִּקְּנוּ תְּפִלָּה אַחַר תְּפִלַּת הַמִּנְחָה סָמוּךְ לִשְׁקִיעַת הַחַמָּה, בְּיוֹם הַתַּעְנִית בִּלְבָד, כְּדֵי לְהוֹסִיף תְּחִנָּה וּבַקָּשָׁה, מִפְּנֵי הַתַּעְנִית; וְזוֹ הַתְּפִלָּה נִקְרֵאת תְּפִלַּת נְעִילָה, כְּלוֹמַר נִנְעֲלוּ שַׁעֲרֵי הַשָּׁמַיִם בְּעַד הַשֶּׁמֶשׁ וְנִסְתְּרָה, לְפִי שְׁאֵין מִתְפַּלְּלִין אוֹתָהּ, אֵלָא סָמוּךְ לִשְׁקִיעַת הַחַמָּה.

 נִמְצְאוּ הַתְּפִלּוֹת בְּכָל יוֹם--שָׁלוֹשׁ, עַרְבִּית וְשַׁחְרִית וּמִנְחָה; וּבְשַׁבָּתוֹת וּבְמוֹעֲדִים וּבְרָאשֵׁי חֳדָשִׁים--אַרְבַּע, שָׁלוֹשׁ שֶׁלְּכָל יוֹם וּתְפִלַּת הַמּוּסָפִין; וּבְיוֹם הַכִּפּוּרִים--חָמֵשׁ, אַרְבַּע אֵלּוּ וּתְפִלַּת נְעִילָה.

 תְּפִלּוֹת אֵלּוּ--אֵין פּוֹחֲתִין מֵהֶן, אֲבָל מוֹסִיפִין עֲלֵיהֶן: אִם רָצָה אָדָם שֶׁיִּתְפַּלַּל כָּל הַיּוֹם כֻּלּוֹ, הָרְשׁוּת בְּיָדוֹ.
וְכָל אוֹתָן הַתְּפִלּוֹת שֶׁיּוֹסִיף, כְּמוֹ מַקְרִיב נְדָבוֹת.
לְפִיכָּךְ צָרִיךְ שֶׁיְּחַדַּשׁ דָּבָר בַּתְּפִלָּה בְּכָל בְּרָכָה וּבְרָכָה מִן הָאֶמְצָעִיּוֹת, מֵעֵין הַבְּרָכָה, וְאִם חִדַּשׁ אַפִלּוּ בִּבְרָכָה אַחַת, דַּיּוֹ--כְּדֵי לְהוֹדִיעַ שְׁהִיא נְדָבָה, לֹא חוֹבָה.
וְשָׁלוֹשׁ רִאשׁוֹנוֹת וְשָׁלוֹשׁ אַחֲרוֹנוֹת--לְעוֹלָם אֵין מוֹסִיפִים בָּהֶן, וְלֹא פוֹחֲתִין מֵהֶן, וְאֵין מְשַׁנִּין בָּהֶן דָּבָר.

 אֵין הַצִּבּוּר מִתְפַּלְּלִין תְּפִלַּת נְדָבָה, לְפִי שְׁאֵין הַצִּבּוּר מְבִיאִין קָרְבַּן נְדָבָה; וְלֹא יִתְפַּלַּל אַפִלּוּ יָחִיד מוּסָף שְׁתַּיִם, אַחַת חוֹבַת הַיּוֹם וְאַחַת נְדָבָה, לְפִי שְׁאֵין מִתְנַדְּבִין קָרְבַּן מוּסָף.
וְיֵשׁ מִן הַגְּאוֹנִים, מִי שֶׁהוֹרָה שֶׁאָסוּר לְהִתְפַּלַּל תְּפִלַּת נְדָבָה בְּשַׁבָּתוֹת וְיָמִים טוֹבִים, לְפִי שְׁאֵין מַקְרִיבִין בָּהֶן נְדָבָה, אֵלָא חוֹבַת הַיּוֹם בִּלְבָד.

הִלְכּוֹת תְּפִלָּה פֵּרֶק ב 
בִּימֵי רַבַּן גַּמְלִיאֵל, רַבּוּ הַמִּינִים בְּיִשְׂרָאֵל, וְהָיוּ מְצִירִין לְיִשְׂרָאֵל, וּמַסִּיתִים אוֹתָם לָשׁוּב מֵאַחֲרֵי ה'.
וְכֵיוָן שֶׁרָאָה שֶׁזּוֹ גְּדוֹלָה מִכָּל צָרְכֵּי בְּנֵי אָדָם, עָמַד הוּא וּבֵית דִּינוֹ, וְהִתְקִין בְּרָכָה אַחַת שֶׁתִּהְיֶה בָּהּ שְׁאֵלָה מִלִּפְנֵי ה' לְאַבַּד אֶת הַמִּינִים; וְקָבַע אוֹתָהּ בַּתְּפִלָּה, כְּדֵי שֶׁתְּהֶא עֲרוּכָה בְּפִי הַכֹּל.
וְנִמְצְאוּ הַבְּרָכוֹת שֶׁבַּתְּפִלָּה, תְּשַׁע עֶשְׂרֵה בְּרָכוֹת.

בְּכָל תְּפִלָּה מִשָּׁלוֹשׁ תְּפִלּוֹת אֵלּוּ שֶׁבְּכָל יוֹם, מִתְפַּלֵּל אָדָם תְּשַׁע עֶשְׂרֵה בְּרָכוֹת אֵלּוּ עַל הַסֵּדֶר.
בַּמֶּה דְּבָרִים אֲמוּרִים, בְּשֶׁמָּצָא דַּעְתּוֹ מְכֻוֶּנֶת וּלְשׁוֹנוֹ תְּמַהַר לִקְרוֹת; אֲבָל אִם הָיָה טָרוּד וְדָחוּק, אוֹ שֶׁקָּצְרָה לְשׁוֹנוֹ--מִתְפַּלֵּל שָׁלוֹשׁ רִאשׁוֹנוֹת וּבְרָכָה אַחַת מֵעֵין כָּל הָאֶמְצָעִיּוֹת וְשָׁלוֹשׁ אַחֲרוֹנוֹת, וְיָצָא יְדֵי חוֹבָתוֹ.

וְזוֹ הִיא הַבְּרָכָה שֶׁתִּקְּנוּ מֵעֵין כָּל הָאֶמְצָעִיּוֹת: הֲבִינֵנוּ ה' אֱלֹהֵינוּ לָדַעַת דְּרָכֶיךָ, וּמוּל אֶת לְבָבֵנוּ לְיִרְאָתֶךָ, לְסוֹלֵחַ הֱיֵה לָנוּ, לִהְיוֹת גְּאוּלִים, רַחֲקֵנוּ מִמַּכְאוֹב, וְדַשְּׁנֵנוּ וְשַׁכְּנֵנוּ בִּנְאוֹת אַרְצֶךָ, וּנְפוֹצִים מֵאַרְבַּע תְּקַבֵּץ, וְהַתּוֹעִים בְּדַעְתְּךָ יִשָּׁפֵטוּ, וְעַל הָרְשָׁעִים תָּנִיף יָדֶךָ, וְיִשְׂמְחוּ צַדִּיקִים בְּבִנְיַן עִירָךְ וּבְתִקּוּן הֵיכָלֶךָ, וּבְהַצְמָחַת קֶרֶן לְדָוִיד עַבְדֶּךָ וּבַעֲרִיכַת נֵר לְבֶן יִשַׁי מְשִׁיחֶךָ; טֶרֶם נִקְרָא וְאַתָּה תַּעֲנֶה, טֶרֶם נְדַבֵּר וְאַתָּה תִּשְׁמַע, כִּי אַתָּה הוּא עוֹנֶה בְּכָל עֵת צָרָה, פּוֹדֶה וּמַצִּיל מִכָּל צוּקָה.
בָּרוּךְ אַתָּה ה', שׁוֹמֵעַ הַתְּפִלָּה.

בַּמֶּה דְּבָרִים אֲמוּרִים, בִּימוֹת הַחַמָּה; אֲבָל בִּימוֹת הַגְּשָׁמִים--אֵינוּ מִתְפַּלֵּל הֲבִינֵנוּ, מִפְּנֵי שֶׁצָּרִיךְ לוֹמַר שְׁאֵלָה בְּבִרְכַת הַשָּׁנִים.
וְכֵן בְּמוֹצָאֵי שַׁבָּתוֹת וְיָמִים טוֹבִים--אֵינוּ מִתְפַּלֵּל הֲבִינֵנוּ, מִפְּנֵי שֶׁצָּרִיךְ לוֹמַר הַבְדָּלָה בְּחוֹנֵן הַדַּעַת.

בְּשַׁבָּתוֹת וְיָמִים טוֹבִים, מִתְפַּלֵּל שֶׁבַע בְּרָכוֹת בְּכָל תְּפִלָּה וּתְפִלָּה מֵאַרְבַּע תְּפִלּוֹת שֶׁלְּאוֹתוֹ הַיּוֹם--שָׁלוֹשׁ רִאשׁוֹנוֹת, וְשָׁלוֹשׁ אַחֲרוֹנוֹת, וּבְרָכָה אֶמְצָעִית מֵעֵין אוֹתוֹ הַיּוֹם.

בַּשַּׁבָּתוֹת, חוֹתְמִין בִּבְרָכָה אֶמְצָעִית מְקַדֵּשׁ הַשַּׁבָּת; וּבָרְגָלִים, חוֹתֵם בָּהּ מְקַדֵּשׁ יִשְׂרָאֵל וְהַזְּמַנִּים.
וְאִם הָיָה שַׁבָּת וְיוֹם טוֹב, חוֹתְמִין בָּהּ מְקַדֵּשׁ הַשַּׁבָּת וְיִשְׂרָאֵל וְהַזְּמַנִּים.

בְּרֹאשׁ הַשָּׁנָה, חוֹתְמִין בָּהּ מֶלֶךְ עַל כָּל הָאָרֶץ, מְקַדֵּשׁ יִשְׂרָאֵל וְיוֹם הַזִּכָּרוֹן; וְאִם הָיָה שַׁבָּת, חוֹתֵם בָּהּ מְקַדֵּשׁ הַשַּׁבָּת וְיִשְׂרָאֵל וְיוֹם הַזִּכָּרוֹן.

 בַּמֶּה דְּבָרִים אֲמוּרִים, בִּתְפִלַּת עַרְבִּית וְשַׁחְרִית וּמִנְחָה; אֲבָל תְּפִלַּת הַמּוּסָפִין שֶׁלְּרֹאשׁ הַשָּׁנָה, מִתְפַּלֵּל תֵּשַׁע בְּרָכוֹת--שָׁלוֹשׁ רִאשׁוֹנוֹת וְשָׁלוֹשׁ אַחֲרוֹנוֹת שֶׁלְּכָל יוֹם, וְשָׁלוֹשׁ אֶמְצָעִיּוֹת.
רִאשׁוֹנָה מִן הָאֶמְצָעִיּוֹת עִנְיָנָהּ מַלְכִיּוֹת, שְׁנִיָּה זִכְרוֹנוֹת, שְׁלִישִׁית שׁוֹפָרוֹת; וְחוֹתֵם בְּכָל אַחַת מֵהֶן מֵעִנְיָנָהּ.

 בְּיוֹם הַכִּפּוּרִים, מִתְפַּלֵּל בְּכָל תְּפִלָּה מֵחָמֵשׁ תְּפִלּוֹת, שֶׁבַע בְּרָכוֹת--שָׁלוֹשׁ רִאשׁוֹנוֹת וְשָׁלוֹשׁ אַחֲרוֹנוֹת, וְאֶמְצָעִית מֵעֵין הַיּוֹם, וְחוֹתֵם בָּהּ מֶלֶךְ עַל כָּל הָאָרֶץ, מְקַדֵּשׁ יִשְׂרָאֵל וְיוֹם הַכִּפּוּרִים; וְאִם חָל לִהְיוֹת בַּשַּׁבָּת, חוֹתֵם בְּכָל תְּפִלָּה וּתְפִלָּה מֵהֶן, מֶלֶךְ עַל כָּל הָאָרֶץ, מְקַדֵּשׁ הַשַּׁבָּת וְיִשְׂרָאֵל וְיוֹם הַכִּפּוּרִים.

 בַּמֶּה דְּבָרִים אֲמוּרִים, בְּיוֹם צוֹם שֶׁלְּכָל שָׁנָה וְשָׁנָה; אֲבָל בְּיוֹם צוֹם שֶׁלִּשְׁנַת הַיּוֹבֵל, מִתְפַּלֵּל תְּפִלַּת הַמּוּסָפִין תֵּשַׁע בְּרָכוֹת, כְּמוֹ שֶׁמִּתְפַּלֵּל בְּמוּסַף רֹאשׁ הַשָּׁנָה, וְהֶן אוֹתָן הַבְּרָכוֹת עַצְמָן, בְּלֹא פָּחוּת וְלֹא יָתֵר.
וְאֵין מִתְפַּלְּלִין אוֹתָם, אֵלָא בִּזְמָן שֶׁהַיּוֹבֵל נוֹהֵג.

 בְּכָל תְּפִלָּה מִן הַתְּפִלּוֹת, פּוֹתֵחַ קֹדֶם לִבְרָכָה רִאשׁוֹנָה וְאוֹמֵר "אֲדֹנָי, שְׂפָתַי תִּפְתָּח; וּפִי, יַגִּיד תְּהִלָּתֶךָ" .
וְכִשְׁהוּא חוֹתֵם בְּסוֹף הַתְּפִלָּה, אוֹמֵר "יִהְיוּ לְרָצוֹן אִמְרֵי-פִי ..." ; וְאַחַר כָּךְ צוֹעֵד לְאַחֲרָיו.

 בְּרָאשֵׁי חֳדָשִׁים וּבְחֻלּוֹ שֶׁלַּמּוֹעֵד--מִתְפַּלֵּל עַרְבִּית וְשַׁחְרִית וּמִנְחָה תְּשַׁע עֶשְׂרֵה בְּרָכוֹת, כִּשְׁאָר הַיָּמִים; וְאוֹמֵר בָּעֲבוֹדָה אֱלֹהֵינוּ וֵאלֹהֵי אֲבוֹתֵינוּ, יַעֲלֶה וְיָבוֹא ...
בְּמוּסַף בְּחֻלּוֹ שֶׁלַּמּוֹעֵד, מִתְפַּלֵּל תְּפִלַּת מוּסָף כְּמוֹ שֶׁמִּתְפַּלֵּל בְּיוֹם טוֹב; וּבְרָאשֵׁי חֳדָשִׁים, מִתְפַּלֵּל שֶׁבַע בְּרָכוֹת, שָׁלוֹשׁ רִאשׁוֹנוֹת וְשָׁלוֹשׁ אַחֲרוֹנוֹת, וְאֶמְצָעִית מֵעֵין קָרְבַּן רֹאשׁ חֹדֶשׁ, וְחוֹתֵם בָּהּ מְקַדֵּשׁ יִשְׂרָאֵל וְרָאשֵׁי חֳדָשִׁים.

 שַׁבָּת שֶׁחָלָה לִהְיוֹת בְּחֻלּוֹ שֶׁלַּמּוֹעֵד, וְכֵן רֹאשׁ חֹדֶשׁ שֶׁחָל לִהְיוֹת בַּשַּׁבָּת--מִתְפַּלֵּל עַרְבִּית וְשַׁחְרִית וּמִנְחָה שֶׁבַע בְּרָכוֹת כִּשְׁאָר הַשַּׁבָּתוֹת, וְאוֹמֵר יַעֲלֶה וְיָבוֹא בָּעֲבוֹדָה.
בַּמּוּסָף מַתְחִיל בִּבְרָכָה אֶמְצָעִית בְּעִנְיַן שַׁבָּת, וּמַשְׁלִים בְּעִנְיַן שַׁבָּת, וְאוֹמֵר קְדֻשַּׁת הַיּוֹם בְּאֶמְצַע הַבְּרָכָה, וְחוֹתֵם בָּהּ בְּרָאשֵׁי חֳדָשִׁים, מְקַדֵּשׁ הַשַּׁבָּת וְיִשְׂרָאֵל וְרָאשֵׁי חֳדָשִׁים; וּבְחֻלּוֹ שֶׁלַּמּוֹעֵד, חוֹתֵם בָּהּ כְּמוֹ שֶׁחוֹתֵם בְּיוֹם טוֹב שֶׁחָל לִהְיוֹת בַּשַּׁבָּת.
וְיוֹם טוֹב שֶׁחָל לִהְיוֹת בְּאֶחָד בַּשַּׁבָּת, מִתְפַּלֵּל בְּרָכָה רְבִיעִית בַּלַּיְלָה כָּכָה: 
וַתּוֹדִיעֵנוּ מִשְׁפְּטֵי צִדְקֶךָ, וַתְּלַמְּדֵנוּ לַעֲשׂוֹת חֻקֵּי רְצוֹנֶךָ, וַתִּתֵּן לָנוּ ה' אֱלֹהֵינוּ קְדֻשַּׁת שַׁבָּת וּכְבוֹד יוֹם טוֹב וַחֲגִיגַת הָרֶגֶל, וּבֵין קְדֻשַּׁת שַׁבָּת לִקְדֻשַּׁת יוֹם טוֹב הִבְדַּלְתָּ, וְאֶת יוֹם הַשְּׁבִיעִי הַגָּדוֹל וְהַקָּדוֹשׁ מִשֵּׁשֶׁת יָמִים קִדַּשְׁתָּ; וַתִּתֵּן לָנוּ ה' אֱלֹהֵינוּ, מוֹעֲדִים לְשִׂמְחָה ...
וּבְמוֹצָאֵי שַׁבָּת וּבְמוֹצָאֵי יוֹם טוֹב שֶׁלְּכָל הַשָּׁנָה--מַבְדִּיל בְּאַתָּה חוֹנֵן, אַף עַל פִּי שְׁהוּא מַבְדִּיל עַל הַכּוֹס.

 בַּחֲנֻכָּה וּפוּרִים, מוֹסִיפִין בְּהוֹדָיָה עַל הַנִּסִּים ...; שַׁבָּת שֶׁחָלָה לִהְיוֹת בַּחֲנֻכָּה וּפוּרִים, מַזְכִּיר עַל הַנִּסִּים בַּמּוּסָף, כְּמוֹ שֶׁמַּזְכִּיר בִּשְׁאָר תְּפִלּוֹת.

 בִּימֵי הַתַּעְנִיּוֹת, אַפִלּוּ יָחִיד שֶׁהִתְעַנָּה--מוֹסִיף בְּשׁוֹמֵעַ תְּפִלָּה, עֲנֵנוּ אָבִינוּ ...
וּשְׁלִיחַ צִבּוּר אוֹמְרָהּ בְּרָכָה בִּפְנֵי עַצְמָהּ, בֵּין גּוֹאֵל לְרוֹפֵא; וְחוֹתֵם בָּהּ הָעוֹנֶה בְּעֵת צָרָה, וְנִמְצָא מִתְפַּלֵּל עֶשְׂרִים בְּרָכוֹת.
בְּתִשְׁעָה בְּאָב--מוֹסִיפִין בְּבוֹנֵה יְרוּשָׁלַיִם, רַחֵם ה' אֱלֹהֵינוּ עָלֵינוּ וְעַל יִשְׂרָאֵל עַמָּךְ וְעַל יְרוּשָׁלַיִם עִירָךְ, הָעִיר הָאֲבֵלָה הַחֲרֵבָה הַשּׁוֹמֵמָה ...

 כָּל יְמוֹת הַגְּשָׁמִים, אוֹמֵר בִּבְרָכָה שְׁנִיָּה מוֹרִיד הַגֶּשֶׁם; וּבִימוֹת הַחַמָּה, מוֹרִיד הַטָּל.
מֵאֵימָתַי אוֹמֵר מוֹרִיד הַגֶּשֶׁם--מִתְּפִלַּת הַמּוּסָפִין שֶׁלְּיוֹם טוֹב הָאַחֲרוֹן שֶׁלֶּחָג, עַד תְּפִלַּת שַׁחְרִית שֶׁלְּיוֹם טוֹב הָרִאשׁוֹן שֶׁלַּפֶּסַח; וּמִתְּפִלַּת הַמּוּסָפִין שֶׁלְּיוֹם טוֹב הָרִאשׁוֹן שֶׁלַּפֶּסַח, אוֹמֵר מוֹרִיד הַטָּל.

 מִשִּׁבְעָה יָמִים בִּמְרַחְשְׁוָן, שׁוֹאֲלִין אֶת הַגְּשָׁמִים בְּבִרְכַת הַשָּׁנִים, כָּל זְמָן שֶׁמַּזְכִּיר הַגֶּשֶׁם.
בַּמֶּה דְּבָרִים אֲמוּרִים, בְּאֶרֶץ יִשְׂרָאֵל; אֲבָל בְּשִׁנְעָר וּבְסוּרְיָה וּמִצְרַיִם וּמְקוֹמוֹת הַסְּמוּכוֹת לְאֵלּוּ וְהַדּוֹמִין לָהֶן, שׁוֹאֲלִין אֶת הַגְּשָׁמִים בְּיוֹם שִׁשִּׁים אַחַר תְּקוּפַת תִּשְׁרִי.

 מְקוֹמוֹת שְׁהֶן צְרִיכִים לַגְּשָׁמִים בִּימוֹת הַחַמָּה, כְּגוֹן אִיֵּי הַיָּם הָרְחוֹקִים--שׁוֹאֲלִין אֶת הַגְּשָׁמִים בְּעֵת שְׁהֶן צְרִיכִין לָהֶן, בְּשׁוֹמֵעַ תְּפִלָּה.
וּמְקוֹמוֹת שְׁהֶן עוֹשִׂין יוֹם טוֹב שְׁנֵי יָמִים--אוֹמֵר מוֹרִיד הַגֶּשֶׁם בִּתְפִלַּת מוּסָף שֶׁלְּיוֹם רִאשׁוֹן שֶׁלִּשְׁמִינִי עֲצֶרֶת, וּמִתְפַּלֵּל וְהוֹלֵךְ כָּל יְמוֹת הַגְּשָׁמִים.

 כָּל הַשָּׁנָה כֻּלָּהּ--חוֹתֵם בִּבְרָכָה שְׁלִישִׁית, הָאֵל הַקָּדוֹשׁ; וּבְבִרְכַת אַחַת עֶשְׂרֵה, מֶלֶךְ אוֹהֵב צְדָקָה וּמִשְׁפָּט.
וּבַעֲשֶׂרֶת הַיָּמִים שֶׁמֵּרֹאשׁ הַשָּׁנָה עַד מוֹצָאֵי יוֹם הַכִּפּוּרִים--חוֹתֵם בִּשְׁלִישִׁית, הַמֶּלֶךְ הַקָּדוֹשׁ; וּבְאַחַת עֶשְׂרֵה, הַמֶּלֶךְ הַמִּשְׁפָּט.

 יֵשׁ מְקוֹמוֹת שֶׁנָּהֲגוּ בַּעֲשֶׂרֶת יָמִים אֵלּוּ לְהוֹסִיף בִּבְרָכָה רִאשׁוֹנָה, זָכְרֵנוּ לְחַיִּים ...; וּבִשְׁנִיָּה, מִי כָּמוֹךָ אָב הָרַחֲמָן ...; וּמוֹסִיפִין בְּבִרְכַת שְׁמוֹנֶה עֶשְׂרֵה, זְכֹר רַחֲמֶיךָ ...; וּמוֹסִיפִין בִּבְרָכָה אַחֲרוֹנָה, וּבְסֵפֶר חַיִּים ...
וְכֵן יֵשׁ מְקוֹמוֹת שֶׁנָּהֲגוּ לְהוֹסִיף בַּעֲשֶׂרֶת יָמִים אֵלּוּ בִּבְרָכָה שְׁלִישִׁית, וּבְכֵן ...
וּבְכֵן ...; אֲבָל בְּרֹאשׁ הַשָּׁנָה וְיוֹם הַכִּפּוּרִים, מִנְהָג פָּשׁוּט הוּא לְהוֹסִיף בִּשְׁלִישִׁית, וּבְכֵן ...
וּבְכֵן ...

הִלְכּוֹת תְּפִלָּה פֵּרֶק ג 
תְּפִלַּת הַשַּׁחַר--מִצְוָתָהּ, שֶׁיַּתְחִיל לְהִתְפַּלַּל עִם הָנֵץ הַחַמָּה; וּזְמַנָּהּ, עַד סוֹף שָׁעָה רְבִיעִית שְׁהוּא שְׁלִישׁ הַיּוֹם.
וְאִם עָבַר אוֹ טָעָה וְהִתְפַּלַּל אַחַר אַרְבַּע שָׁעוֹת עַד חֲצוֹת הַיּוֹם--יָצָא יְדֵי חוֹבַת תְּפִלָּה, אֲבָל לֹא יָצָא יְדֵי חוֹבַת תְּפִלָּה בִּזְמַנָּהּ: שֶׁכְּשֵׁם שֶׁמִּצְוַת תְּפִלָּה מִן הַתּוֹרָה, כָּךְ מִצְוָה מִדִּבְרֵיהֶם לְהִתְפַּלַּל אוֹתָהּ בִּזְמַנָּהּ שֶׁתִּקְּנוּ לָהּ חֲכָמִים וּנְבִיאִים.

כְּבָר אָמַרְנוּ שֶׁתְּפִלַּת מִנְחָה, כְּנֶגֶד זְמָן תָּמִיד שֶׁלְּבֵין הָעַרְבַּיִם תִּקְּנוּ זְמַנָּהּ.
וּלְפִי שֶׁהָיָה הַתָּמִיד קָרֵב בְּכָל יוֹם, בְּתֵשַׁע וּמֶחְצָה--תִּקְּנוּ זְמַנָּהּ מִתֵּשַׁע שָׁעוֹת וּמֶחְצָה, וְהִיא הַנִּקְרֵאת מִנְחָה קְטַנָּה.
וּלְפִי שֶׁבְּעֶרֶב הַפֶּסַח שֶׁחָל לִהְיוֹת בְּעֶרֶב שַׁבָּת, הָיוּ שׁוֹחֲטִין אֶת הַתָּמִיד בְּשֵׁשׁ וּמֶחְצָה--אָמְרוּ שֶׁהַמִּתְפַּלֵּל מֵאַחַר שֵׁשׁ וּמֶחְצָה, יָצָא; וּמִשֶּׁהִגִּיעַ זְמָן זֶה--הִגִּיעַ זְמָן חִיּוּבָהּ, וְזוֹ הִיא הַנִּקְרֵאת מִנְחָה גְּדוֹלָה.

נָהֲגוּ אֲנָשִׁים הַרְבֵּה לְהִתְפַּלַּל גְּדוֹלָה וּקְטַנָּה, וְהָאַחַת רְשׁוּת.
וְהוֹרוּ מִקְצַת גְּאוֹנִים שְׁאֵין רָאוּי לְהִתְפַּלַּל רְשׁוּת, אֵלָא הַגְּדוֹלָה; וְכֵן הַדִּין נוֹתֵן, מִפְּנֵי שְׁהִיא כְּנֶגֶד דָּבָר שְׁאֵינוּ תָּדִיר בְּכָל יוֹם.
וְאִם הִתְפַּלַּל הַגְּדוֹלָה חוֹבָה, לֹא יִתְפַּלַּל הַקְּטַנָּה אֵלָא רְשׁוּת.

הַא לָמַדְתָּ שֶׁזְּמָן מִנְחָה גְּדוֹלָה, מִשֵּׁשׁ שָׁעוֹת וּמֶחְצָה עַד תֵּשַׁע וּמֶחְצָה.
וּזְמָן מִנְחָה קְטַנָּה, מִתֵּשַׁע וּמֶחְצָה עַד שֶׁיִּשָּׁאֵר מִן הַיּוֹם שָׁעָה וּרְבִיעַ; וְיֵשׁ לוֹ לְהִתְפַּלַּל אוֹתָהּ, עַד שֶׁתִּשְׁקַע הַחַמָּה.

תְּפִלַּת הַמּוּסָפִין--זְמַנָּהּ אַחַר תְּפִלַּת הַשַּׁחַר, עַד שֶׁבַע שָׁעוֹת בַּיּוֹם; וְהַמִּתְפַּלֵּל אַחַר שֶׁבַע שָׁעוֹת--אַף עַל פִּי שֶׁפָּשַׁע--יָצָא יְדֵי חוֹבָתוֹ, מִפְּנֵי שֶׁזְּמַנָּהּ כָּל הַיּוֹם.

תְּפִלַּת הָעֶרֶב--אַף עַל פִּי שְׁאֵינָהּ חוֹבָה--הַמִּתְפַּלֵּל אוֹתָהּ, יֵשׁ לוֹ לְהִתְפַּלַּל מִתְּחִלַּת הַלַּיְלָה עַד שֶׁיַּעֲלֶה עַמּוּד הַשַּׁחַר.
תְּפִלַּת נְעִילָה--כְּדֵי שֶׁיַּשְׁלִים אוֹתָהּ, סָמוּךְ לִשְׁקִיעַת הַחַמָּה.

הַמִּתְפַּלֵּל תְּפִלָּה קֹדֶם זְמַנָּהּ--לֹא יָצָא יְדֵי חוֹבָתוֹ, וְחוֹזֵר וּמִתְפַּלֵּל אוֹתָהּ בִּזְמַנָּהּ.
וְאִם הִתְפַּלַּל תְּפִלַּת שַׁחְרִית בְּשָׁעַת הַדֹּחַק, אַחַר שֶׁעָלָה עַמּוּד הַשַּׁחַר--יָצָא.
וְיֵשׁ לוֹ לְהִתְפַּלַּל תְּפִלַּת עַרְבִּית שֶׁלְּלֵילֵי שַׁבָּת, בְּעֶרֶב שַׁבָּת קֹדֶם שֶׁתִּשְׁקַע הַשֶּׁמֶשׁ; וְכֵן מִתְפַּלֵּל עַרְבִּית שֶׁלְּמוֹצָאֵי שַׁבָּת, בַּשַּׁבָּת: לְפִי שֶׁתְּפִלַּת עַרְבִּית רְשׁוּת, אֵין מְדַקְדְּקִין בִּזְמַנָּהּ.
וּבִלְבָד שֶׁיִּקְרָא קִרְיַת שְׁמַע בְּעוֹנָתָהּ, אַחַר צֵאת הַכּוֹכָבִים.

כָּל מִי שֶׁעָבַר עָלָיו זְמָן תְּפִלָּה, וְלֹא הִתְפַּלַּל--בְּמֵזִיד--אֵין לוֹ תַּקָּנָה, וְאֵינוּ מְשַׁלֵּם; בְּשׁוֹגֵג, אוֹ שֶׁהָיָה אָנוּס אוֹ טָרוּד--מְשַׁלֵּם אוֹתָהּ תְּפִלָּה, בִּזְמָן תְּפִלָּה הַסְּמוּכָה לָהּ, וּמַקְדִּים תְּפִלָּה אַחֲרוֹנָה, וְאַחֲרֶיהָ מִתְפַּלֵּל אֶת הַתַּשְׁלוּמִין.

כֵּיצַד: טָעָה וְלֹא הִתְפַּלַּל שַׁחְרִית עַד שֶׁעָבַר חֲצִי הַיּוֹם, יִתְפַּלַּל מִנְחָה שְׁתַּיִם--הָרִאשׁוֹנָה תְּפִלַּת מִנְחָה, וְהַשְּׁנִיָּה תַּשְׁלוּמֵי שַׁחְרִית.
טָעָה וְלֹא הִתְפַּלַּל מִנְחָה עַד שֶׁשָּׁקְעָה הַשֶּׁמֶשׁ, מִתְפַּלֵּל עַרְבִּית שְׁתַּיִם--הָרִאשׁוֹנָה עַרְבִּית, וּשְׁנִיָּה תַּשְׁלוּמֵי מִנְחָה.
טָעָה וְלֹא הִתְפַּלַּל עַרְבִּית עַד שֶׁעָלָה עַמּוּד הַשַּׁחַר, מִתְפַּלֵּל שַׁחְרִית שְׁתַּיִם--רִאשׁוֹנָה שַׁחְרִית, וּשְׁנִיָּה תַּשְׁלוּמֵי עַרְבִּית.

טָעָה וְלֹא הִתְפַּלַּל לֹא תְּפִלָּה זוֹ, וְלֹא תְּפִלָּה הַסְּמוּכָה לָהּ--אֵינוּ מְשַׁלֵּם אֵלָא הָאַחֲרוֹנָה בִּלְבָד.
כֵּיצַד: טָעָה וְלֹא הִתְפַּלַּל לֹא שַׁחְרִית וְלֹא מִנְחָה, מִתְפַּלֵּל עַרְבִּית שְׁתַּיִם--רִאשׁוֹנָה תְּפִלַּת עַרְבִּית, וְהָאַחֲרוֹנָה תַּשְׁלוּמֵי מִנְחָה; אֲבָל שַׁחְרִית--אֵין לָהּ תַּשְׁלוּמִין, שֶׁכְּבָר עָבַר יוֹמָהּ.
וְכֵן בִּשְׁאָר תְּפִלּוֹת.

הָיוּ לְפָנָיו שְׁתֵּי תְּפִלּוֹת, שֶׁלַּמִּנְחָה וְשֶׁלַּמּוּסָפִין--מִתְפַּלֵּל שֶׁלַּמִּנְחָה, וְאַחַר כָּךְ שֶׁלַּמּוּסָפִין.
וְיֵשׁ מִי שֶׁהוֹרָה שְׁאֵין עוֹשִׂין כֵּן בַּצִּבּוּר, כְּדֵי שֶׁלֹּא יִטְעוּ.

הִלְכּוֹת תְּפִלָּה פֵּרֶק ד 
חֲמִשָּׁה דְּבָרִים מְעַכְּבִין אֶת הַתְּפִלָּה, אַף עַל פִּי שֶׁהִגִּיעַ זְמַנָּהּ--טַהְרַת הַיָּדַיִם, וְכִסּוּי הָעֶרְוָה, וְטַהְרַת מְקוֹם הַתְּפִלָּה, וּדְבָרִים הַחוֹפְזִים אוֹתוֹ, וְכַוָּנַת הַלֵּב.

טַהְרַת הַיָּדַיִם כֵּיצַד: רוֹחֵץ יָדָיו בַּמַּיִם עַד הַפֵּרֶק, וְאַחַר כָּךְ יִתְפַּלַּל.
הָיָה מְהַלֵּךְ בַּדֶּרֶךְ וְהִגִּיעַ זְמָן הַתְּפִלָּה, וְלֹא הָיָה לוֹ מַיִם--אִם הָיָה בֵּינוֹ וּבֵין הַמַּיִם אַרְבָּעָה מִילִין, שְׁהֶן שְׁמוֹנַת אֲלָפִים אַמָּה--הוֹלֵךְ עַד מְקוֹם הַמַּיִם וְרוֹחֵץ, וְאַחַר כָּךְ מִתְפַּלֵּל; הָיָה בֵּינוֹ וּבֵין הַמַּיִם יָתֵר מִכָּאן--מְקַנֵּחַ יָדָיו בִּצְרוֹר אוֹ בְּעָפָר אוֹ בְּקוֹרָה, וּמִתְפַּלֵּל.

בַּמֶּה דְּבָרִים אֲמוּרִים, לְפָנָיו; אֲבָל אִם הָיָה מְקוֹם הַמַּיִם לְאַחֲרָיו, אֵין מְחַיְּבִין אוֹתוֹ לַחְזֹר לְאַחֲרָיו אֵלָא עַד מִיל.
אֲבָל אִם עָבַר מִן הַמַּיִם יָתֵר מִמִּיל, אֵינוּ חַיָּב לַחְזֹר, אֵלָא מְקַנֵּחַ יָדָיו, וּמִתְפַּלֵּל.
בַּמֶּה דְּבָרִים אֲמוּרִים, שְׁאֵינוּ מְטַהֵר לִתְפִלָּה אֵלָא יָדָיו בִּלְבָד--בִּשְׁאָר תְּפִלּוֹת, חוּץ מִתְּפִלַּת שַׁחְרִית; אֲבָל בַּשַּׁחְרִית--רוֹחֵץ פָּנָיו יָדָיו וְרַגְלָיו, וְאַחַר כָּךְ יִתְפַּלַּל.
וְאִם הָיָה רָחוֹק מִן הַמַּיִם--מְקַנֵּחַ יָדָיו בִּלְבָד, וּמִתְפַּלֵּל.

כָּל הַטְּמֵאִים--רוֹחֲצִין יְדֵיהֶן בִּלְבָד כַּטְּהוֹרִין, וּמִתְפַּלְּלִין: אַף עַל פִּי שֶׁאִפְשָׁר לָהֶן לִטְבֹּל וְלַעֲלוֹת מִטֻּמְאָתָן, אֵין הַטְּבִילָה מְעַכֶּבֶת.
וּכְבָר בֵּאַרְנוּ שֶׁעֶזְרָא תִּקַּן שֶׁלֹּא יִקְרָא בַּעַל קֶרִי בִּלְבָד דִּבְרֵי תּוֹרָה, עַד שֶׁיִּטְבֹּל.
וּבֵית דִּין שֶׁעָמְדוּ אַחֲרֵי כֵן, הִתְקִינוּ אַף לַתְּפִלָּה, שֶׁלֹּא יִתְפַּלַּל בַּעַל קֶרִי בִּלְבָד, עַד שֶׁיִּטְבֹּל.
וְלֹא מִפְּנֵי טֻמְאָה וְטַהְרָה נָגְעוּ בָּהּ, אֵלָא כְּדֵי שֶׁלֹּא יִהְיוּ תַּלְמִידֵי חֲכָמִים מְצוּיִין אֵצֶל נְשׁוֹתֵיהֶן כְּתֻרְנְגוֹלִין; וּמִפְּנֵי זֶה תִּקְּנוּ טְבִילָה לְבַעַל קֶרִי לְבַדּוֹ, וְהוֹצִיאוּהוּ מִכְּלָל הַטְּמֵאִים.

לְפִיכָּךְ הָיוּ אוֹמְרִין בִּזְמָן תַּקָּנָה זוֹ, שֶׁאַפִלּוּ זָב שֶׁרָאָה קֶרִי וְנִדָּה שֶׁפָּלְטָה שִׁכְבַת זֶרַע וְהַמְּשַׁמֶּשֶׁת שֶׁרָאָת נִדָּה, צְרִיכִין טְבִילָה לְקִרְיַת שְׁמַע וְכֵן לִתְפִלָּה מִפְּנֵי הַקֶּרִי, אַף עַל פִּי שְׁהֶן טְמֵאִין.
וְכֵן הַדִּין נוֹתֵן, שְׁאֵין טְבִילָה זוֹ מִפְּנֵי הַטַּהְרָה, אֵלָא מִפְּנֵי הַגְּזֵרָה, שֶׁלֹּא יִהְיוּ מְצוּיִין אֵצֶל נְשׁוֹתֵיהֶן תָּמִיד.
וּכְבָר בָּטְלָה גַּם תַּקָּנָה זוֹ שֶׁלַּתְּפִלָּה, לְפִי שֶׁלֹּא פָשְׁטָה בְּכָל יִשְׂרָאֵל, וְלֹא הָיָה כּוֹחַ בַּצִּבּוּר לַעֲמֹד בָּהּ.

מִנְהָג פָּשׁוּט בִּסְפָרַד וּבְשִׁנְעָר, שְׁאֵין בַּעַל קֶרִי מִתְפַּלֵּל עַד שְׁהוּא רוֹחֵץ כָּל בְּשָׂרוֹ בַּמַּיִם, מִשּׁוֹם "הִכּוֹן לִקְרַאת-אֱלֹהֶיךָ יִשְׂרָאֵל" .
בַּמֶּה דְּבָרִים אֲמוּרִים, בְּבָרִיא אוֹ חוֹלֶה שֶׁבָּעַל; אֲבָל חוֹלֶה שֶׁרָאָה קֶרִי לְאֻנְסוֹ--פָּטוּר מִן הָרְחִיצָה, וְאֵין בְּזֶה מִנְהָג.
וְכֵן זָב שֶׁרָאָה קֶרִי וְנִדָּה שֶׁפָּלְטָה שִׁכְבַת זֶרַע, אֵין בָּהֶן מִנְהָג, אֵלָא מְקַנְּחִין עַצְמָן וְרוֹחֲצִין יְדֵיהֶן, וּמִתְפַּלְּלִין.

כִּסּוּי הָעֶרְוָה כֵּיצַד: אַף עַל פִּי שֶׁכִּסָּה עֶרְוָתוֹ כְּדֶרֶךְ שֶׁמְּכַסֶּה לְקִרְיַת שְׁמַע, לֹא יִתְפַּלַּל, עַד שֶׁיְּכַסֶּה אֶת לִבּוֹ; וְאִם לֹא כִסָּה לִבּוֹ, אוֹ שֶׁנֶּאֱנַס וְאֵין לוֹ בְּמַה יְכַסֶּה, הוֹאִיל וְכִסָּה עֶרְוָתוֹ וְהִתְפַּלַּל, יָצָא; וּלְכַתְּחִלָּה, לֹא יַעֲשֶׂה.

טַהְרַת מְקוֹם הַתְּפִלָּה כֵּיצַד: לֹא יִתְפַּלַּל בִּמְקוֹם הַטִּנֹּפֶת, וְלֹא בַּמֶּרְחֵץ, וְלֹא בְּבֵית הַכִּסֵּא, וְלֹא בָּאַשְׁפָּה, וְלֹא בִּמְקוֹם שְׁאֵינוּ בְּחֶזְקַת טַהְרָה עַד שֶׁיִּבְדְּקֶנּוּ.
כְּלָלוֹ שֶׁלַּדָּבָר--כָּל מָקוֹם שְׁאֵין קוֹרִין בּוֹ קִרְיַת שְׁמַע, אֵין מִתְפַּלְּלִין בּוֹ.
וּכְשֵׁם שֶׁמַּרְחִיקִין מִצּוֹאָה וּמֵי רַגְלַיִם וְרֵיחַ רָע וּמִן הַמֵּת וּמֵרְאִיַּת הָעֶרְוָה, לְקִרְיַת שְׁמַע--כָּךְ מַרְחִיקִין, לַתְּפִלָּה.

הִתְפַּלַּל וּמָצָא צוֹאָה בִּמְקוֹמוֹ--הוֹאִיל וְחָטָא מִפְּנֵי שֶׁלֹּא בָדַק עַד שֶׁלֹּא הִתְפַּלַּל, חוֹזֵר וּמִתְפַּלֵּל בְּמָקוֹם טָהוֹר.
הָיָה עוֹמֵד בַּתְּפִלָּה, וְרָאָה צוֹאָה כְּנֶגְדּוֹ--אִם יָכוֹל לְהַלַּךְ לְפָנָיו כְּדֵי שֶׁיִּזְרְקֶנָּה לְאַחֲרָיו אַרְבַּע אַמּוֹת, יְהַלַּךְ; וְאִם לָאו, יְסַלְּקֶנָּה לַצְּדָדִין; וְאִם אֵינוּ יָכוֹל, יַפְסִיק.
גְּדוֹלֵי הַחֲכָמִים לֹא הָיוּ מִתְפַּלְּלִין בְּבַיִת שֶׁיֵּשׁ בּוֹ שֵׁכָר, וְלֹא בְּבַיִת שֶׁיֵּשׁ בּוֹ מֻרְיָס בְּעֵת עִפּוּשׁוֹ, מִפְּנֵי שֶׁרֵיחוֹ רָע, אַף עַל פִּי שֶׁהַמָּקוֹם טָהוֹר.

דְּבָרִים הַחוֹפְזִין אוֹתוֹ כֵּיצַד: שְׁאִם הָיָה צָרִיךְ לִנְקָבָיו, לֹא יִתְפַּלַּל.
וְכָל הַצָּרִיךְ לִנְקָבָיו וְהִתְפַּלַּל--תְּפִלָּתוֹ תּוֹעֵבָה, וְחוֹזֵר וּמִתְפַּלֵּל אַחַר שֶׁיַּעֲשֶׂה צְרָכָיו.
וְאִם יָכוֹל לְהַעְמִיד עַצְמוֹ כְּדֵי פַּרְסָה, תְּפִלָּתוֹ תְּפִלָּה; וְאַף עַל פִּי כֵן, לְכַתְּחִלָּה לֹא יִתְפַּלַּל, עַד שֶׁיִּבְדֹּק עַצְמוֹ יָפֶה יָפֶה, וְיִפְקֹד נְקָבָיו וְיָסִיר כִּיחוֹ וְנִיעוֹ וְכָל דָּבָר הַטּוֹרְדוֹ--וְאַחַר כָּךְ יִתְפַּלַּל.

מִי שֶׁגִּהַק וּפִהַק וְנִתְעַטַּשׁ בִּתְפִלָּתוֹ--אִם לִרְצוֹנוֹ, הֲרֵי זֶה מְגֻנֶּה; וְאִם בָּדַק גּוּפוֹ קֹדֶם שֶׁיִּתְפַּלַּל וּבָאוּ לְאֻנְסוֹ, אֵין בְּכָּךְ כְּלוּם.
נִזְדַּמַּן לוֹ רֹק בִּתְפִלָּתוֹ, מַבְלִיעוֹ בִּטְלִיתוֹ אוֹ בְּבִגְדוֹ; וְאִם הָיָה מִצְטַעֵר מִכָּךְ, זוֹרְקוֹ בְּיָדוֹ לַאֲחוֹרָיו, כְּדֵי שֶׁלֹּא יִצְטַעַר בַּתְּפִלָּה, וְנִמְצָא טָרוּד.
יָצָא מִמֶּנּוּ רוּחַ מִלְּמַטָּה כִּשְׁהוּא עוֹמֵד בַּתְּפִלָּה שֶׁלֹּא לְדַעְתּוֹ--שׁוֹתֵק עַד שֶׁתִּכְלֶה הָרוּחַ, וְחוֹזֵר לִתְפִלָּתוֹ.

בִּקַּשׁ לְהוֹצִיא רוּחַ מִלְּמַטָּה, וְנִצְטַעַר הַרְבֵּה וְאֵינוּ יָכוֹל לְהַעְמִיד עַצְמוֹ--מְהַלֵּךְ לְאַחֲרָיו אַרְבַּע אַמּוֹת, וּמַמְתִּין עַד שֶׁתִּכְלֶה הָרוּחַ; וְאוֹמֵר רִבּוֹן הָעוֹלָמִים, יְצַרְתָּנוּ נְקָבִים נְקָבִים וַחֲלָלִים חֲלָלִים--גָּלוּי וְיָדוּעַ לְפָנֶיךָ, חֶרְפָּתֵנוּ וּכְלִמָּתֵנוּ, חֶרְפָּה וּכְלִמָּה בְּחַיֵּינוּ, תּוֹלֵעָה וְרִמָּה בְּמוֹתֵנוּ; וְחוֹזֵר לִמְקוֹמוֹ, וּמִתְפַּלֵּל.

הָיָה עוֹמֵד בַּתְּפִלָּה, וְנָטְפוּ מֵי רַגְלָיו עַל בִּרְכָּיו--מַמְתִּין עַד שֶׁיִּכְלֶה הַמַּיִם, וְחוֹזֵר לִמְקוֹם שֶׁפָּסַק; וְאִם שָׁהָה כְּדֵי לִגְמֹר אֶת כָּל הַתְּפִלָּה, חוֹזֵר לָרֹאשׁ.

וְכֵן הַמַּשְׁתִּין מַיִם--שׁוֹהֶה כְּדֵי הִלּוּךְ אַרְבַּע אַמּוֹת, וְאַחַר כָּךְ מִתְפַּלֵּל; וּמִי שֶׁהִתְפַּלַּל, שׁוֹהֶה כְּדֵי הִלּוּךְ אַרְבַּע אַמּוֹת, וְאַחַר כָּךְ מַשְׁתִּין, כְּדֵי שֶׁיִּפְסֹק דִּבְרֵי תְּפִלָּה מִפִּיו.

כַּוָּנַת הַלֵּב כֵּיצַד: כָּל תְּפִלָּה שְׁאֵינָהּ בְּכַוָּנָה, אֵינָהּ תְּפִלָּה; וְאִם הִתְפַּלַּל בְּלֹא כַּוָּנָה, חוֹזֵר וּמִתְפַּלֵּל בְּכַוָּנָה.
מָצָא דַּעְתּוֹ מְשֻׁבֶּשֶׁת וְלִבּוֹ טָרוּד--אָסוּר לוֹ לְהִתְפַּלַּל, עַד שֶׁתִּתְיַשַּׁב דַּעְתּוֹ.
לְפִיכָּךְ הַבָּא מִן הַדֶּרֶךְ, וְהוּא עָיֵף אוֹ מֵצֵר--אָסוּר לוֹ לְהִתְפַּלַּל, עַד שֶׁתִּתְיַשַּׁב דַּעְתּוֹ: אָמְרוּ חֲכָמִים, שְׁלוֹשָׁה יָמִים, עַד שֶׁיָּנוּחַ וְתִתְקָרַר דַּעְתּוֹ, וְאַחַר כָּךְ יִתְפַּלַּל.

כֵּיצַד הִיא הַכַּוָּנָה--שֶׁיְּפַנֶּה לִבּוֹ מִכָּל הַמַּחְשָׁבוֹת, וְיִרְאֶה עַצְמוֹ כְּאִלּוּ הוּא עוֹמֵד לִפְנֵי הַשְּׁכִינָה; לְפִיכָּךְ צָרִיךְ לֵישֵׁב מְעַט קֹדֶם הַתְּפִלָּה, כְּדֵי לְכַוַּן אֶת לִבּוֹ, וְאַחַר כָּךְ יִתְפַּלַּל, בְּנַחַת וּבְתַחֲנוּנִים.
וְלֹא יַעֲשֶׂה תְּפִלָּתוֹ כְּמִי שֶׁהָיָה נוֹשֵׂא מַשּׂאוּי, מַשְׁלִיכוֹ וְהוֹלֵךְ לוֹ; לְפִיכָּךְ צָרִיךְ לֵישֵׁב מְעַט אַחַר הַתְּפִלָּה, וְאַחַר כָּךְ יִפָּטֵר.
חֲסִידִים הָרִאשׁוֹנִים הָיוּ שׁוֹהִין שָׁעָה קֹדֶם הַתְּפִלָּה, וְשָׁעָה אַחַר הַתְּפִלָּה, וּמַאֲרִיכִין בַּתְּפִלָּה שָׁעָה.

שִׁכּוֹר--אַל יִתְפַּלַּל, מִפְּנֵי שְׁאֵין לוֹ כַּוָּנָה; וְאִם הִתְפַּלַּל, תְּפִלָּתוֹ תּוֹעֵבָה--לְפִיכָּךְ חוֹזֵר וּמִתְפַּלֵּל, כְּשֶׁיִּתְרוֹנֵן מִשִּׁכְרוּתוֹ.
שָׁתוּי, אַל יִתְפַּלַּל; וְאִם הִתְפַּלַּל, תְּפִלָּתוֹ תְּפִלָּה.
אֵיזֶה הוּא שִׁכּוֹר, וְאֵיזֶה הוּא שָׁתוּי--שִׁכּוֹר, זֶה שְׁאֵינוּ יָכוֹל לְדַבַּר בִּפְנֵי הַמֶּלֶךְ; וְשָׁתוּי, שֶׁיָּכוֹל לְדַבַּר בִּפְנֵי הַמֶּלֶךְ וְאֵינוּ מִשְׁתַּבֵּשׁ.
אַף עַל פִּי כֵן, הוֹאִיל וְשָׁתָה רְבִיעִית יַיִן--לֹא יִתְפַּלַּל, עַד שֶׁיָּסוּר יֵינוֹ מֵעָלָיו.

וְכֵן אֵין עוֹמְדִין לְהִתְפַּלַּל לֹא מִתּוֹךְ שְׂחוֹק, וְלֹא מִתּוֹךְ קַלּוּת רֹאשׁ, וְלֹא מִתּוֹךְ שִׂיחָה, וְלֹא מִתּוֹךְ מְרִיבָה, וְלֹא מִתּוֹךְ כַּעַס--אֵלָא מִתּוֹךְ דִּבְרֵי תּוֹרָה.
וְלֹא מִתּוֹךְ דִּין הֲלָכָה, אַף עַל פִּי שְׁהֶן דִּבְרֵי תּוֹרָה, כְּדֵי שֶׁלֹּא יְהֶא לִבּוֹ טָרוּד בַּהֲלָכָה--אֵלָא מִתּוֹךְ דִּבְרֵי תּוֹרָה שְׁאֵין בָּהֶן עִיּוּן, כְּגוֹן הֲלָכוֹת פְּסוּקוֹת.

תְּפִלּוֹת שֶׁלִּפְרָקִים כְּגוֹן תְּפִלַּת מוּסַף רֹאשׁ חֹדֶשׁ, וּתְפִלַּת הַמּוֹעֲדוֹת--צָרִיךְ לְהַסְדִּיר תְּפִלָּתוֹ וְאַחַר כָּךְ עוֹמֵד וּמִתְפַּלֵּל, כְּדֵי שֶׁלֹּא יִכָּשֵׁל בָּהּ.

הָיָה מְהַלֵּךְ בִּמְקוֹם סַכָּנָה בִּמְקוֹם גְּדוּדֵי חַיָּה וְלִסְטִים, וְהִגִּיעַ זְמָן הַתְּפִלָּה--מִתְפַּלֵּל בְּרָכָה אַחַת, וְזוֹ הִיא: צָרְכֵּי עַמְךָ יִשְׂרָאֵל מְרֻבִּין, וְדַעְתָּן קְצָרָה; יְהִי רָצוֹן מִלְּפָנֶיךָ ה' אֱלֹהֵינוּ, שֶׁתִּתֵּן לְכָל אֶחָד וְאֶחָד כְּדֵי פַרְנָסָתוֹ, וּלְכָל גְּוִיָּה וּגְוִיָּה דֵּי מַחְסוֹרָהּ, וְהַטּוֹב בְּעֵינֶיךָ עֲשֵׂה; בָּרוּךְ אַתָּה ה', שׁוֹמֵעַ תְּפִלָּה.

וּמִתְפַּלֵּל אוֹתָהּ, כִּשְׁהוּא מְהַלֵּךְ; וְאִם יָכוֹל לַעֲמֹד, עוֹמֵד.
וְכִשְׁהוּא מַגִּיעַ לַיִּשּׁוּב, וְתִתְקָרַר דַּעְתּוֹ--חוֹזֵר וּמִתְפַּלֵּל תְּפִלָּה כְּתִקְנָהּ, תְּשַׁע עֶשְׂרֵה בְּרָכוֹת.

הִלְכּוֹת תְּפִלָּה פֵּרֶק ה 
שְׁמוֹנָה דְּבָרִים, צָרִיךְ הַמִּתְפַּלֵּל לְהִזָּהֵר בָּהֶן וְלַעֲשׂוֹתָן; וְאִם הָיָה דָּחוּק, אוֹ נֶאֱנָס, אוֹ שֶׁעָבַר וְלֹא עָשָׂה אוֹתָן--אֵינָן מְעַכְּבִין.
וְאֵלּוּ הֶן--עֲמִידָה, וְנֹכַח הַמִּקְדָּשׁ, וְתִקּוּן הַגּוּף, וְתִקּוּן הַמַּלְבּוּשׁ, וְתִקּוּן הַמָּקוֹם, וְהַשְׁוָיַת הַקּוֹל, וְהַכְּרִיעָה, וְהַהִשְׁתַּחֲוָיָה.

עֲמִידָה כֵּיצַד: אֵין מִתְפַּלְּלִין אֵלָא מֵעוֹמֵד.
הָיָה יוֹשֵׁב בִּסְפִינָה אוֹ בַּעֲגָלָה--אִם יָכוֹל לַעֲמֹד, יַעֲמֹד; וְאִם לָאו, יֵשֵׁב בִּמְקוֹמוֹ וְיִתְפַּלַּל.
חוֹלֶה מִתְפַּלֵּל, אַפִלּוּ שׁוֹכֵב עַל צִדּוֹ--וְהוּא, שֶׁיָּכוֹל לְכַוַּן אֶת דַּעְתּוֹ.
וְכֵן הַצָּמֵא וְהָרָעֵב, הֲרֵי הֶן בִּכְלַל חוֹלִים--אִם יֵשׁ בּוֹ יְכֹלֶת לְכַוַּן אֶת דַּעְתּוֹ, יִתְפַּלַּל; וְאִם לָאו, אַל יִתְפַּלַּל עַד שֶׁיֹּאכַל וְיִשְׁתֶּה.
הָיָה רוֹכֵב עַל הַבְּהֵמָה--אַף עַל פִּי שֶׁיֵּשׁ לוֹ מִי שֶׁיֶּאֱחֹז בְּהֶמְתּוֹ, לֹא יֵרֵד, אֵלָא יֵשֵׁב בִּמְקוֹמוֹ וּמִתְפַּלֵּל, כְּדֵי שֶׁתְּהֶא דַּעְתּוֹ מְיֻשֶּׁבֶת עָלָיו.

נֹכַח הַמִּקְדָּשׁ כֵּיצַד: הָיָה עוֹמֵד בְּחוּצָה לָאָרֶץ, מַחְזִיר פָּנָיו נֹכַח אֶרֶץ יִשְׂרָאֵל וּמִתְפַּלֵּל; הָיָה עוֹמֵד בָּאָרֶץ, מְכַוֵּן פָּנָיו כְּנֶגֶד יְרוּשָׁלַיִם; הָיָה עוֹמֵד בִּירוּשָׁלַיִם, מְכַוֵּן פָּנָיו כְּנֶגֶד הַמִּקְדָּשׁ; הָיָה עוֹמֵד בַּמִּקְדָּשׁ, מְכַוֵּן פָּנָיו כְּנֶגֶד בֵּית קֹדֶשׁ הַקֳּדָשִׁים.
סוֹמֶה, וּמִי שְׁאֵינוּ יָכוֹל לְכַוַּן אֶת הָרוּחוֹת, וְהַמְּהַלֵּךְ בִּסְפִינָה--יְכַוַּן אֶת לִבּוֹ כְּנֶגֶד הַשְּׁכִינָה, וְיִתְפַּלַּל.

תִּקּוּן הַגּוּף כֵּיצַד: כִּשְׁהוּא עוֹמֵד בַּתְּפִלָּה, צָרִיךְ לְכַוַּן אֶת רַגְלָיו זוֹ בְּצַד זוֹ; וְנוֹתֵן עֵינָיו לְמַטָּה, כְּאִלּוּ הוּא מַבִּיט לָאָרֶץ; וְיִהְיֶה לִבּוֹ פָּנוּי לְמַעְלָה, כְּאִלּוּ הוּא עוֹמֵד בַּשָּׁמַיִם; וּמַנִּיחַ יָדָיו עַל לִבּוֹ כְּפוּתִין, הַיְּמָנִית עַל הַשְּׂמָאלִית.
וְעוֹמֵד כְּעֶבֶד לִפְנֵי רִבּוֹ, בְּאֵימָה וְיִרְאָה וּפַחַד.
וְלֹא יַנִּיחַ יָדָיו, עַל חֲלָצָיו.

תִּקּוּן הַמַּלְבּוּשׁ כֵּיצַד: מְתַקֵּן מַלְבּוּשָׁיו תְּחִלָּה, וּמְצַיֵּן עַצְמוֹ וּמְהַדֵּר, שֶׁנֶּאֱמָר "הִשְׁתַּחֲווּ לַה', בְּהַדְרַת-קֹדֶשׁ" .
וְלֹא יַעֲמֹד לַתְּפִלָּה בַּאֲפֻנְדָּתוֹ, וְלֹא בְּרֹאשׁ מְגֻלֶּה.
וְלֹא בְּרַגְלַיִם מְגֻלּוֹת, אִם דֶּרֶךְ אַנְשֵׁי הַמָּקוֹם שֶׁלֹּא יַעַמְדוּ לִפְנֵי גְּדוֹלִים אֵלָא בְּבֵית הָרַגְלַיִם.
וּבְכָל מָקוֹם, לֹא יֶאֱחֹז תְּפִלִּין בְּיָדוֹ אוֹ סֵפֶר תּוֹרָה בִּזְרוֹעוֹ, מִפְּנֵי שֶׁלִּבּוֹ טָרוּד בָּהֶן; וְלֹא יֶאֱחֹז מָעוֹת וְכֵלִים בְּיָדוֹ.
אֲבָל מִתְפַּלֵּל הוּא בְּלוֹלָב בְּיָדוֹ בִּימוֹת הֶחָג, מִפְּנֵי שְׁהִיא מִצְוַת הַיּוֹם.

הָיָה מַשּׂאוּי עַל רֹאשׁוֹ, וְהִגִּיעַ זְמָן הַתְּפִלָּה--אִם הָיָה פָּחוּת מֵאַרְבַּעַת קַבִּין--מַפְשִׁילוֹ לַאֲחוֹרָיו, וּמִתְפַּלֵּל; הָיָה אַרְבַּעַת קַבִּין--מַנִּיחוֹ עַל גַּבֵּי קַרְקָע, וְאַחַר כָּךְ יִתְפַּלַּל.
דֶּרֶךְ כָּל הַחֲכָמִים וְתַלְמִידֵיהֶם, שֶׁלֹּא יִתְפַּלְּלוּ אֵלָא כִּשְׁהֶן עֲטוּפִין.

 תִּקּוּן הַמָּקוֹם כֵּיצַד: יַעֲמֹד בְּמָקוֹם נָמוּךְ, וְיַחְזִיר פָּנָיו לַכּוֹתָל.
וְצָרִיךְ לִפְתֹּחַ חַלּוֹנוֹת אוֹ פְּתָחִים, כְּנֶגֶד יְרוּשָׁלַיִם, כְּדֵי לְהִתְפַּלַּל כְּנֶגְדָּן, שֶׁנֶּאֱמָר "וְכַוִּין פְּתִיחִין לֵהּ בְּעִלִּיתֵהּ, נֶגֶד יְרוּשְׁלֶם" .
וְקוֹבֵעַ מָקוֹם לִתְפִלָּתוֹ, תָּמִיד.
וְאֵין מִתְפַּלְּלִין, בְּחֻרְבָה; וְלֹא לַאֲחוֹרֵי בֵּית הַכְּנֶסֶת, אֵלָא אִם כֵּן הִחְזִיר פָּנָיו לְבֵית הַכְּנֶסֶת.
וְאָסוּר לֵישֵׁב בְּצַד הָעוֹמֵד בַּתְּפִלָּה, אוֹ לַעֲבֹר לְפָנָיו--עַד שֶׁיַּרְחִיק מִמֶּנּוּ אַרְבַּע אַמּוֹת.

 לֹא יַעֲמֹד בְּמָקוֹם גָּבוֹהַּ שְׁלוֹשָׁה טְפָחִים אוֹ יָתֵר, וְיִתְפַּלַּל; וְלֹא עַל גַּבֵּי מִטָּה, וְלֹא עַל גַּבֵּי סַפְסַל, וְלֹא עַל גַּבֵּי כִּסֵּא.
הָיָה בִּנְיָן גָּבוֹהַּ--אִם יֵשׁ בּוֹ אַרְבַּע אַמּוֹת עַל אַרְבַּע אַמּוֹת, שְׁהוּא שֵׁעוּר הַבַּיִת--הֲרֵי הוּא כַּעֲלִיָּה, וּמֻתָּר לְהִתְפַּלַּל בּוֹ.
וְכֵן אִם הָיָה מֻקָּף מְחִצָּה מִכָּל רוּחוֹתָיו--אַף עַל פִּי שְׁאֵין בּוֹ אַרְבַּע אַמּוֹת, מֻתָּר לְהִתְפַּלַּל בּוֹ, מִפְּנֵי שְׁאֵין גָּבְהוֹ נִכָּר, שֶׁהֲרֵי חָלַק רְשׁוּת לְעַצְמוֹ.

 הָאֻמָּנִין שֶׁהָיוּ עוֹשִׂין בְּרֹאשׁ הַכּוֹתָל אוֹ בְּרֹאשׁ הָאִילָן, וְהִגִּיעַ זְמָן תְּפִלָּה--יוֹרְדִין לְמַטָּה וּמִתְפַּלְּלִין, וְחוֹזְרִין לִמְלַאכְתָּן; וְאִם הָיוּ בְּרֹאשׁ הַזַּיִת אוֹ בְּרֹאשׁ הַתְּאֵנָה--מִתְפַּלְּלִין בִּמְקוֹמָן, מִפְּנֵי שֶׁטָּרְחָן מְרֻבֶּה.
וּמַה הֶן מִתְפַּלְּלִין--אִם הָיוּ עוֹשִׂין בִּסְעוֹדָתָן בִּלְבָד, מִתְפַּלְּלִין שָׁלוֹשׁ תְּפִלּוֹת שֶׁלִּתְשַׁע עֶשְׂרֵה בְּרָכוֹת; הָיוּ עוֹשִׂין בִּשְׂכָרָן, מִתְפַּלְּלִין הֲבִינֵנוּ.
וּבֵין כָּךְ וּבֵין כָּךְ, אֵין יוֹרְדִין לִפְנֵי הַתֵּבָה, וְאֵין נוֹשְׂאִין אֶת כַּפֵּיהֶן.

 הַשְׁוָיַת הַקּוֹל כֵּיצַד: לֹא יַגְבִּיהַּ קוֹלוֹ בִּתְפִלָּתוֹ, וְלֹא יִתְפַּלַּל בְּלִבּוֹ--אֵלָא מְחַתֵּךְ הַדְּבָרִים בִּשְׂפָתָיו, וּמַשְׁמִיעַ לְאָזְנוֹ בְּלַחַשׁ.
וְלֹא יַשְׁמִיעַ קוֹלוֹ, אֵלָא אִם כֵּן הָיָה חוֹלֶה; אוֹ שְׁאֵינוּ יָכוֹל לְכַוַּן אֶת לִבּוֹ, עַד שֶׁיַּשְׁמִיעַ קוֹלוֹ--הֲרֵי זֶה מֻתָּר: וּבִלְבָד שֶׁלֹּא יִהְיֶה בַּצִּבּוּר, כְּדֵי שֶׁלֹּא תִטָּרֵף דַּעְתָּן מִקּוֹלוֹ.

 כְּרִיעָה כֵּיצַד: הַמִּתְפַּלֵּל כּוֹרֵעַ חָמֵשׁ כְּרִיעוֹת בְּכָל תְּפִלָּה וּתְפִלָּה--בִּבְרָכָה רִאשׁוֹנָה בַּתְּחִלָּה וּבַסּוֹף, וּבְהוֹדָיָה בַּתְּחִלָּה וּבַסּוֹף.
וּכְשֶׁגּוֹמֵר הַתְּפִלָּה, כּוֹרֵעַ וּפוֹסֵעַ שָׁלוֹשׁ פְּסִיעוֹת לַאֲחוֹרָיו כִּשְׁהוּא כּוֹרֵעַ; וְנוֹתֵן שָׁלוֹם מִשְּׂמֹאל עַצְמוֹ, וְאַחַר כָּךְ מִיְּמִין עַצְמוֹ, וְאַחַר כָּךְ מַגְבִּיהַּ רֹאשׁוֹ מִן הַכְּרִיעָה.
וְכִשְׁהוּא כּוֹרֵעַ בְּאַרְבַּע הַכְּרִיעוֹת, כּוֹרֵעַ בְּבָרוּךְ; וְכִשְׁהוּא זוֹקֵף, זוֹקֵף בַּשֵּׁם.
בַּמֶּה דְּבָרִים אֲמוּרִים, בְּהִדְיוֹט.
אֲבָל כּוֹהֵן גָּדוֹל--כּוֹרֵעַ בִּתְחִלַּת כָּל בְּרָכָה, וּבְסוֹף כָּל בְּרָכָה; וְהַמֶּלֶךְ--כֵּיוָן שֶׁשָּׁחָה בָּרִאשׁוֹנָה, אֵינוּ מַגְבִּיהַּ רֹאשׁוֹ עַד שֶׁגּוֹמֵר תְּפִלָּתוֹ.

 וְלָמָּה נוֹתֵן שָׁלוֹם לִשְׂמֹאלוֹ תְּחִלָּה, מִפְּנֵי שֶׁשְּׂמֹאלוֹ הִיא יָמִין שֶׁכְּנֶגֶד פָּנָיו: כְּלוֹמַר שְׁהוּא עוֹמֵד לִפְנֵי הַמֶּלֶךְ, נוֹתֵן שָׁלוֹם לִימִין הַמֶּלֶךְ וְאַחַר כָּךְ לִשְׂמֹאל הַמֶּלֶךְ; וְקָבְעוּ שֶׁיִּפָּטֵר מִן הַתְּפִלָּה, כְּמוֹ שֶׁיִּהְיוּ נִפְטָרִין מִלִּפְנֵי הַמֶּלֶךְ.

 כָּל הַכְּרִיעוֹת הָאֵלּוּ--צָרִיךְ שֶׁיִּכְרַע בָּהֶן עַד שֶׁיִּתְפַּקְפְּקוּ כָּל חֻלְיוֹת שֶׁבַּשִּׁדְרָה, וְיֵעָשֶׂה כְּקֶשֶׁת; וְאִם שָׁחָה מְעַט וְצִעַר עַצְמוֹ, וְנִרְאָה כְּכוֹרֵעַ בְּכָל כּוֹחוֹ--אֵינוּ חוֹשֵׁשׁ.

 הִשְׁתַּחֲוָיָה כֵּיצַד: אַחַר שֶׁמַּגְבִּיהַּ רֹאשׁוֹ מִכְּרִיעָה חֲמִישִׁית, יוֹשֵׁב לָאָרֶץ, וְנוֹפֵל עַל פָּנָיו אָרְצָה, וּמִתְחַנֵּן בְּכָל תַּחֲנוּנִים שֶׁיִּרְצֶה.
כְּרִיעָה הָאֲמוּרָה בְּכָל מָקוֹם, עַל בִּרְכַּיִם; קִדָּה, עַל אַפַּיִם; הִשְׁתַּחֲוָיָה--זֶה פִּשּׁוּט יָדַיִם וְרַגְלַיִם, עַד שֶׁנִּמְצָא מֻטָּל עַל פָּנָיו עַל הָאָרֶץ.

 כִּשְׁהוּא עוֹשֶׂה נְפִילַת פָּנִים אַחַר תְּפִלָּה, יֵשׁ מִי שְׁהוּא עוֹשֶׂה קִדָּה, וְיֵשׁ מִי שְׁהוּא עוֹשֶׂה הִשְׁתַּחֲוָיָה; וְאָסוּר לַעֲשׂוֹת הִשְׁתַּחֲוָיָה עַל הָאֲבָנִים אֵלָא בַּמִּקְדָּשׁ, כְּמוֹ שֶׁבֵּאַרְנוּ בְּהִלְכּוֹת עֲבוֹדָה זָרָה.
וְאֵין אָדָם חָשׁוּב רַשָּׁאי לִפֹּל עַל פָּנָיו, אֵלָא אִם כֵּן הוּא יוֹדֵעַ בְּעַצְמוֹ שְׁהוּא צַדִּיק כִּיהוֹשׁוּעַ; אֲבָל מַטֶּה הוּא פָּנָיו מְעַט, וְאֵינוּ כּוֹבֵשׁ אוֹתוֹ בַּקַּרְקָע.
וּמֻתָּר לָאָדָם לְהִתְפַּלַּל בְּמָקוֹם זֶה, וְלִנְפֹּל עַל פָּנָיו בְּמָקוֹם אַחֵר.

 מִנְהָג פָּשׁוּט בְּכָל יִשְׂרָאֵל, שְׁאֵין נְפִילַת פָּנִים בְּשַׁבָּתוֹת וּבְמוֹעֲדוֹת, וְלֹא בְּרֹאשׁ הַשָּׁנָה, וְלֹא בְּרָאשֵׁי חֳדָשִׁים וּבַחֲנֻכָּה וּפוּרִים, וְלֹא בַּמִּנְחָה שֶׁלְּעַרְבֵּי שַׁבָּתוֹת וְיָמִים טוֹבִים, וְלֹא בָּעַרְבִּית שֶׁבְּכָל יוֹם.
וְיֵשׁ יְחִידִים שֶׁנּוֹפְלִין עַל פְּנֵיהֶם, בָּעַרְבִּית.
וּבְיוֹם הַכִּפּוּרִים בִּלְבָד, נוֹפְלִין עַל פְּנֵיהֶם בְּכָל תְּפִלָּה וּתְפִלָּה, מִפְּנֵי שְׁהוּא יוֹם תְּחִנָּה וּבַקָּשָׁה וְתַעְנִית.

הִלְכּוֹת תְּפִלָּה פֵּרֶק ו 
אָסוּר לוֹ לָאָדָם לַעֲבֹר אֲחוֹרֵי בֵּית הַכְּנֶסֶת בְּשָׁעָה שֶׁהַצִּבּוּר מִתְפַּלְּלִין, אֵלָא אִם כֵּן הָיָה נוֹשֵׂא מַשּׂאוּי; אוֹ אִם הָיָה לְבֵית הַכְּנֶסֶת שְׁנֵי פְּתָחִים בִּשְׁתֵּי רוּחוֹת, שֶׁהָרוֹאֶה אוֹמֵר שֶׁמֶּא יֵלֵךְ וְיִכָּנֵס בַּפֶּתַח הָאַחֵר.
וְכֵן אִם הָיָה בָּעִיר שְׁנֵי בָּתֵּי כְּנָסִיּוֹת, יֹאמַר הָרוֹאֶה שֶׁמֶּא יֵלֵךְ לְבֵית הַכְּנֶסֶת הָרָגִיל בּוֹ.
וְאִם הָיָה לוֹ תְּפִלִּין בְּרֹאשׁוֹ--מֻתָּר לַעֲבֹר, וְאַף עַל פִּי שְׁאֵין שָׁם אֶחָד מִכָּל אֵלּוּ: שֶׁהַתְּפִלִּין מוֹכִיחִין עָלָיו שְׁהוּא רוֹדֵף אַחַר הַמִּצְווֹת, וְאֵינוּ מִמְּבַטְּלֵי הַתְּפִלָּה.

הַמִּתְפַּלֵּל עִם הַצִּבּוּר, לֹא יַאֲרִיךְ בִּתְפִלָּתוֹ יָתֵר מִדַּי.
אֲבָל בֵּינוֹ לְבֵין עַצְמוֹ, הָרְשׁוּת בְּיָדוֹ: אִם בָּא לוֹמַר אַחַר תְּפִלָּתוֹ, אַפִלּוּ כְּסֵדֶר וִדּוּי יוֹם הַכִּפּוּרִים--אוֹמֵר; וְכֵן אִם רָצָה לְהוֹסִיף בְּכָל בְּרָכָה וּבְרָכָה מִן הָאֶמְצָעִיּוֹת, מֵעֵין הַבְּרָכָה--מוֹסִיף.

כֵּיצַד: הָיָה לוֹ חוֹלֶה--מְבַקֵּשׁ עָלָיו רַחֲמִים בְּבִרְכַת חוֹלִים, כְּפִי צַחוּת לְשׁוֹנוֹ; הָיָה צָרִיךְ לְפַרְנָסָה, מוֹסִיף תְּחִנָּה וּבַקָּשָׁה בְּבִרְכַת הַשָּׁנִים.
וְעַל דֶּרֶךְ זוֹ, בְּכָל אַחַת מֵהֶן.
וְאִם רָצָה לִשְׁאֹל כָּל צְרָכָיו בְּשׁוֹמֵעַ תְּפִלָּה, שׁוֹאֵל; אֲבָל לֹא יִשְׁאַל לֹא בְּשָׁלוֹשׁ רִאשׁוֹנוֹת, וְלֹא בְּשָׁלוֹשׁ אַחֲרוֹנוֹת.

אָסוּר לוֹ לָאָדָם שֶׁיִּטְעֹם כְּלוּם אוֹ שֶׁיַּעֲשֶׂה מְלָאכָה, מֵאַחַר שֶׁיַּעֲלֶה עַמּוּד הַשַּׁחַר, עַד שֶׁיִּתְפַּלַּל תְּפִלַּת שַׁחְרִית; וְכֵן לֹא יַשְׁכִּים לְפֶתַח חֲבֵרוֹ לִשְׁאֹל בִּשְׁלוֹמוֹ, קֹדֶם שֶׁיִּתְפַּלַּל תְּפִלַּת שַׁחְרִית.
וְלֹא יֵצֵא לַדֶּרֶךְ, קֹדֶם שֶׁיִּתְפַּלַּל.
אֲבָל טוֹעֵם הוּא וְעוֹשֶׂה מְלָאכָה קֹדֶם מוּסָף, וְקֹדֶם מִנְחָה; אֲבָל אֵינוּ סוֹעֵד, סָמוּךְ לַמִּנְחָה.

כֵּיוָן שֶׁהִגִּיעַ זְמָן מִנְחָה גְּדוֹלָה--לֹא יִכָּנֵס לַמֶּרְחֵץ, אַפִלּוּ לְהָזִיעַ, עַד שֶׁיִּתְפַּלַּל, שֶׁמֶּא יִתְעַלַּף וְיִבָּטֵל מִן הַתְּפִלָּה; וְלֹא לֶאֱכֹל, אַפִלּוּ אֲכִילַת עֲרַאי, שֶׁמֶּא יִמָּשֵׁךְ בַּאֲכִילָה; וְלֹא לָדוּן, אַפִלּוּ בִּגְמָר דִּין, שֶׁמֶּא יִסָּתֵר הַדִּין וְיִמָּשֵׁךְ וְיִבָּטֵל מִן הַתְּפִלָּה.
וְכֵן לֹא יֵשֵׁב לִפְנֵי הַסַּפָּר, אַפִלּוּ תַּסְפֹּרֶת הִדְיוֹט, עַד שֶׁיִּתְפַּלַּל, שֶׁמֶּא יִשָּׁבֵר הַזּוֹג; וְלֹא יִכָּנֵס לַבֻּרְסְקֵי סָמוּךְ לַמִּנְחָה, עַד שֶׁיִּתְפַּלַּל, שֶׁמֶּא יִרְאֶה הֶפְסֵד בִּמְלַאכְתּוֹ וְיִתְעַסַּק בָּהּ וְיִתְעַכַּב מִן הַתְּפִלָּה.
וְאִם הִתְחִיל בְּאַחַת מֵאֵלּוּ--לֹא יַפְסִיק אֵלָא גּוֹמֵר, וְאַחַר כָּךְ מִתְפַּלֵּל מִנְחָה.

מֵאֵימָתַי הַתְחָלַת הַתַּסְפֹּרֶת, מִשֶּׁיַּנִּיחַ מַעְפֹּרֶת הַסַּפָּרִין עַל בִּרְכָּיו.
וּמֵאֵימָתַי הַתְחָלַת הַמֶּרְחֵץ, מִשֶּׁיִּפְשֹׁט בֶּגֶד הַסָּמוּךְ לִבְשָׂרוֹ.
וּמֵאֵימָתַי הַתְחָלַת הַבֻּרְסְקֵי, מִשֶּׁיִּקְשֹׁר בֵּין כְּתֵפָיו כְּמוֹ שֶׁהָאֻמָּנִין קוֹשְׁרִין.
וּמֵאֵימָתַי הַתְחָלַת אֲכִילָה--לִבְנֵי אֶרֶץ יִשְׂרָאֵל, מִשֶּׁיִּטֹּל יָדָיו; וְלִבְנֵי בָּבֶל, מִשֶּׁיַּתִּיר חֲגוֹרוֹ.
וּמֵאֵימָתַי הַתְחָלַת הַדִּין, מִשֶּׁיִּתְעַטְּפוּ הַדַּיָּנִין וְיֵשְׁבוּ; וְאִם הָיוּ יוֹשְׁבִין, מִשֶּׁיַּתְחִילוּ בַּעֲלֵי דִּינִין.

אַף עַל פִּי שֶׁתְּפִלַּת הָעֶרֶב רְשׁוּת, לֹא יָבוֹא אָדָם מִמְּלַאכְתּוֹ וְיֹאמַר, אֹכַל מְעַט וְאֶשְׁתֶה מְעַט וְאִישַׁן קִמְעָה, וְאַחַר כָּךְ אֶתְפַּלַּל--שֶׁמֶּא תֶּאֱנֹס אוֹתוֹ שִׁינָה, וְנִמְצָא יָשֵׁן כָּל הַלַּיְלָה; אֵלָא מִתְפַּלֵּל עַרְבִּית, וְאַחַר כָּךְ אוֹכֵל וְשׁוֹתֶה אוֹ יִישַׁן.
וּמֻתָּר לְהִסְתַּפַּר וּלְהִכָּנֵס לַמֶּרְחֵץ, סָמוּךְ לַשַּׁחְרִית, מִפְּנֵי שֶׁלֹּא גָזְרוּ אֵלָא סָמוּךְ לַמִּנְחָה שְׁהוּא דָּבָר הַמָּצוּי, שֶׁרֹב הָעָם נִכְנָסִין בַּיּוֹם; אֲבָל בַּשַּׁחַר, דָּבָר שְׁאֵינוּ מָצוּי, לֹא גָזְרוּ בּוֹ.

מִי שֶׁהָיָה עוֹסֵק בְּתַלְמוּד תּוֹרָה, וְהִגִּיעַ זְמָן תְּפִלָּה--פּוֹסֵק וּמִתְפַּלֵּל; וְאִם הָיְתָה תּוֹרָתוֹ אֻמָּנוּתוֹ וְאֵינוּ עוֹשֶׂה מְלָאכָה כְּלָל, וְהָיָה עוֹסֵק בַּתּוֹרָה בְּשָׁעַת תְּפִלָּה--אֵינוּ פּוֹסֵק, שֶׁמִּצְוַת תַּלְמוּד תּוֹרָה גְּדוֹלָה מִמִּצְוַת תְּפִלָּה.
וְכָל הָעוֹסֵק בְּצָרְכֵּי רַבִּים, כְּעוֹסֵק בְּדִבְרֵי תּוֹרָה.

אֵין הַמִּתְפַּלֵּל מַפְסִיק תְּפִלָּתוֹ, אֵלָא מִפְּנֵי סַכָּנַת נְפָשׁוֹת בִּלְבָד.
אַפִלּוּ מֶלֶךְ יִשְׂרָאֵל שׁוֹאֵל בִּשְׁלוֹמוֹ, לֹא יְשִׁיבֶנּוּ; אֲבָל פּוֹסֵק הוּא לְמֶלֶךְ גּוֹי, שֶׁמֶּא יַהַרְגֶנּוּ.
הָיָה עוֹמֵד בַּתְּפִלָּה, וְרָאָה מֶלֶךְ גּוֹי אוֹ אַנָּס בָּא כְּנֶגְדּוֹ--יְקַצַּר; וְאִם אֵינוּ יָכוֹל, יַפְסִיק.
וְכֵן אִם רָאָה נְחָשִׁים וְעַקְרַבִּים בָּאִין כְּנֶגְדּוֹ--אִם הִגִּיעוּ אֵלָיו וְהָיָה דַּרְכָּן בְּאוֹתוֹ הַמָּקוֹם שְׁהֶן מְמִיתִין, פּוֹסֵק וּבוֹרֵחַ; וְאִם לֹא הָיָה דַּרְכָּן לְהָמִית, אֵינוּ פּוֹסֵק.

נָשִׁים וַעֲבָדִים וּקְטַנִּים, חַיָּבִין בַּתְּפִלָּה.
וְכָל אִישׁ שֶׁפָּטוּר מִקִּרְיַת שְׁמַע, פָּטוּר מִן הַתְּפִלָּה; וְכָל הַמְּלַוִּין אֶת הַמֵּת, אַף עַל פִּי שְׁאֵין לַמִּטָּה צֹרֶךְ בָּהֶן, פְּטוּרִין מִן הַתְּפִלָּה.

הִלְכּוֹת תְּפִלָּה פֵּרֶק ז 
כְּשֶׁתִּקְּנוּ חֲכָמִים דִּבְרֵי תְּפִלּוֹת אֵלּוּ, תִּקְּנוּ בְּרָכוֹת אֲחֵרוֹת לְבָרַךְ אוֹתָן בְּכָל יוֹם; וְאֵלּוּ הֶן: כְּשֶׁיִּכָּנֵס אָדָם לְמִטָּתוֹ לִישַׁן בַּלַּיְלָה, מְבָרֵךְ: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הַמַּפִּיל חֶבְלֵי שִׁינָה עַל עֵינַי, וּמֵאִיר לְאִישׁוֹן בַּת עָיִן; יְהִי רָצוֹן מִלְּפָנֶיךָ ה' אֱלֹהַי, שֶׁתַּצִּילֵנִי מִיֵּצֶר רָע, וּמִפֶּגַע רָע, וְאַל יְבַהֲלוּנִי חֲלוֹמוֹת רָעוֹת וְלֹא הִרְהוּרִים רָעִים, וְתִהְיֶה מִטָּתִי שְׁלֵמָה לְפָנֶיךָ, וְתַעֲמִידֵנִי מִמֶּנָּה לְחַיִּים וּלְשָׁלוֹם, וְהָאִירָה עֵינַי פֶּן אִישַׁן הַמָּוֶת; בָּרוּךְ אַתָּה ה', הַמֵּאִיר לְכָל הָעוֹלָם.

וְקוֹרֶא פָּרָשָׁה רִאשׁוֹנָה מִקִּרְיַת שְׁמַע, וְיִישַׁן; וְאִם אֲנָסַתְהוּ שִׁינָה--קוֹרֶא אַפִלּוּ פָּסוּק רִאשׁוֹן אוֹ פְּסוּקֵי רַחֲמִים, וְאַחַר כָּךְ יִישַׁן.

בְּשָׁעָה שֶׁיִּיקַץ בְּסוֹף שִׁינָתוֹ, מְבָרֵךְ וְהוּא עַל מִטָּתוֹ כָּךְ: אֱלֹהַי, הַנְּשָׁמָה שֶׁנָּתַתָּ בִּי טְהוֹרָה--אַתָּה בְרָאתָהּ, וְאַתָּה יְצַרְתָּהּ, וְאַתָּה נְפַחְתָּהּ בִּי, וְאַתָּה מְשַׁמְּרָהּ בְּקִרְבִּי, וְאַתָּה עֲתִיד לִטְּלָהּ מִמֶּנִּי, וְאַתָּה עֲתִיד לְהַחְזִירָהּ לִי לָעֲתִיד לָבוֹא; וְכָל זְמָן שֶׁהַנְּשָׁמָה בְקִרְבִּי, מוֹדֶה אֲנִי לְפָנֶיךָ ה' אֱלֹהַי, רִבּוֹן כָּל הַמַּעֲשִׂים; בָּרוּךְ אַתָּה ה', הַמַּחְזִיר נְשָׁמוֹת לִפְגָרִים מֵתִים.

כְּשֶׁשּׁוֹמֵעַ קוֹל הַתֻּרְנְגוֹל--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הַנּוֹתֵן לַשֶּׂכְוִי בִינָה לְהָבִין בֵּין יוֹם וּבֵין לַיְלָה.
כְּשֶׁלּוֹבֵשׁ בְּגָדָיו--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, מַלְבִּישׁ עֲרֻמִּים.
כְּשֶׁמַּנִּיחַ סְדִינוֹ עַל רֹאשׁוֹ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, עוֹטֵר יִשְׂרָאֵל בַּתִּפְאָרָה.
כְּשֶׁמַּעְבִיר יָדָיו עַל עֵינָיו--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, פּוֹקֵחַ עִוְרִים.
כְּשֶׁיֵּשֵׁב עַל מִטָּתוֹ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, מַתִּיר אֲסוּרִים.
כְּשֶׁמּוֹרִיד רַגְלָיו מִן הַמִּטָּה וּמַנִּיחָם עַל הָאָרֶץ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, רוֹקַע הָאָרֶץ עַל הַמָּיִם.
כְּשֶׁעוֹמֵד--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, זוֹקֵף כְּפוּפִים.
כְּשֶׁנּוֹטֵל יָדָיו--מְבָרֵךְ תְּחִלָּה בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל נְטִילַת יָדָיִם.
כְּשֶׁרוֹחֵץ פָּנָיו--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הַמַּעֲבִיר שִׁינָה מֵעֵינַי וּתְנוּמָה מֵעַפְעַפַּי; יְהִי רָצוֹן מִלְּפָנֶיךָ ה' אֱלֹהַי וֵאלֹהֵי אֲבוֹתַי, שֶׁתַּרְגִּילֵנִי לִדְבַר מִצְוָה, וְאַל תַּרְגִּילֵנִי לִדְבַר עֲבֵרָה, וְתַשְׁלֶט בִּי יֵצֶר טוֹב, וְאַל תַּשְׁלֶט בִּי יֵצֶר רָע, וּתְחַזְּקֵנִי בְּמִצְווֹתֶיךָ, וְתִתֵּן חֶלְקִי בְּתוֹרָתֶךָ, וְתִתְּנֵנִי לְחֵן לְחֶסֶד וּלְרַחֲמִים בְּעֵינֶיךָ וּבְעֵינֵי כָל רוֹאַי, וְתִגְמְלֵנִי חֲסָדִים טוֹבִים מִלְּפָנֶיךָ; בָּרוּךְ אַתָּה ה', גּוֹמֵל חֲסָדִים טוֹבִים.

וְכָל זְמָן שֶׁיִּכָּנֵס אָדָם לְבֵית הַכִּסֵּא--אוֹמֵר קֹדֶם שֶׁיִּכָּנֵס, הִתְכַּבְּדוּ מְכֻבָּדִים קְדוֹשִׁים, מְשָׁרְתֵי עֶלְיוֹן, שִׁמְרוּנִי עַד שֶׁאֶכָּנֵס וְאֵצֵא, כִּי זֶה דַּרְכָּן שֶׁלִּבְנֵי אָדָם.
וְאַחַר שֶׁיֵּצֵא--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר יָצַר אֶת הָאָדָם בְּחָכְמָה, וּבָרָא בוֹ נְקָבִים נְקָבִים וַחֲלָלִים חֲלָלִים, מֵהֶן סְתוּמִים וּמֵהֶן פְּתוּחִים, שְׁאִם יִסָּתֵם אֶחָד מֵהֶן אוֹ יִפָּתֵחַ, אֵינוּ יָכוֹל לְהִתְקַיֵּם אַפִלּוּ שָׁעָה אַחַת; בָּרוּךְ אַתָּה ה', רוֹפֵא כָל בָּשָׂר וּמַפְלִיא לַעֲשׂוֹת.

כְּשֶׁחוֹגֵר חֲגוֹרוֹ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אוֹזֵר יִשְׂרָאֵל בִּגְבוּרָה.
כְּשֶׁלּוֹבֵשׁ מַנְעָלוֹ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁעָשָׂה לִי כָל צְרָכָי.
כְּשֶׁמְּהַלֵּךְ לָצֵאת לַדֶּרֶךְ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הַמֵּכִין מִצְעֲדֵי גָבֶר.
וּמְבָרֵךְ אָדָם בְּכָל יוֹם--בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁלֹּא עָשָׂנִי גּוֹי; בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁלֹּא עָשָׂנִי עֶבֶד; בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁלֹּא עָשָׂנִי אִשָּׁה.

שְׁמוֹנֶה עֶשְׂרֵה בְּרָכוֹת אֵלּוּ, אֵין לָהֶן סֵדֶר, אֵלָא מְבָרֵךְ כָּל אַחַת מֵהֶן עַל דָּבָר שֶׁהַבְּרָכָה בִּשְׁבִילוֹ, בְּשָׁעָתוֹ.
כֵּיצַד--הֲרֵי שֶׁחָגַר חֲגוֹרוֹ וְהוּא עַל מִטָּתוֹ, מְבָרֵךְ אוֹזֵר יִשְׂרָאֵל; שָׁמַע קוֹל הַתֻּרְנְגוֹל אַחַר כָּךְ, מְבָרֵךְ הַנּוֹתֵן לַשֶּׂכְוִי בִינָה.
וְכָל בְּרָכָה מֵהֶן שֶׁלֹּא נִתְחַיַּב בָּהּ, אֵינוּ מְבָרֵךְ אוֹתָהּ.

כֵּיצַד: לָן בִּכְסוּתוֹ, אֵינוּ מְבָרֵךְ כְּשֶׁעוֹמֵד מַלְבִּישׁ עֲרֻמִּים; הָלַךְ יָחֵף, אֵינוּ מְבָרֵךְ שֶׁעָשָׂה לִי כָל צְרָכָי.
בְּיוֹם הַכִּפּוּרִים וְתִשְׁעָה בְּאָב, שְׁאֵין שָׁם רְחִיצָה, אֵינוּ מְבָרֵךְ עַל נְטִילַת יָדָיִם, וְלֹא הַמַּעֲבִיר שִׁינָה.
אִם לֹא נִכְנַס לְבֵית הַכִּסֵּא, אֵינוּ מְבָרֵךְ אֲשֶׁר יָצַר אֶת הָאָדָם.
וְכֵן שְׁאָר בְּרָכוֹת אֵלּוּ.

נָהֲגוּ הָעָם בְּרֹב עָרֵינוּ, לְבָרַךְ בְּרָכוֹת אֵלּוּ כֻּלָּן זוֹ אַחַר זוֹ בְּבֵית הַכְּנֶסֶת, בֵּין נִתְחַיְּבוּ בָּהֶן, בֵּין לֹא נִתְחַיְּבוּ בָּהֶן.
וּטְעוּת הִיא בְּיָדָם, וְאֵין רָאוּי לַעֲשׂוֹת כֵּן.
וְלֹא יְבָרַךְ אָדָם בְּרָכָה, אֵלָא אִם כֵּן נִתְחַיַּב בָּהּ.

הַמַּשְׁכִּים לִקְרוֹת בַּתּוֹרָה קֹדֶם שֶׁיִּקְרָא קִרְיַת שְׁמַע, בֵּין קָרָא בְּתוֹרָה שֶׁבִּכְתָב בֵּין בְּתוֹרָה שֶׁבְּעַל פֶּה--נוֹטֵל יָדָיו תְּחִלָּה, וּמְבָרֵךְ שָׁלוֹשׁ בְּרָכוֹת, וְאַחַר כָּךְ קוֹרֶא; וְאֵלּוּ הֶן: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל דִּבְרֵי תּוֹרָה.
הַעֲרֵב נָא ה' אֱלֹהֵינוּ, אֶת דִּבְרֵי תּוֹרָתְךָ בְּפִינוּ וּבְפִיפִיּוֹת עַמְּךָ כָל בֵּית יִשְׂרָאֵל, וְנִהְיֶה אֲנַחְנוּ וְצֶאֱצָאֵינוּ וְצֶאֱצָאֵי עַמְּךָ כָל בֵּית יִשְׂרָאֵל, יוֹדְעֵי שְׁמֶךָ וְלוֹמְדֵי תּוֹרָתְךָ לִשְׁמָהּ; בָּרוּךְ אַתָּה ה', נוֹתֵן הַתּוֹרָה.
בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר בָּחַר בָּנוּ מִכָּל הָעַמִּים וְנָתַן לָנוּ אֶת תּוֹרָתוֹ; בָּרוּךְ אַתָּה ה', נוֹתֵן הַתּוֹרָה.

בְּכָל יוֹם, חַיָּב אָדָם לְבָרַךְ שָׁלוֹשׁ בְּרָכוֹת אֵלּוּ, וְאַחַר כָּךְ קוֹרֶא מְעַט מִדִּבְרֵי תּוֹרָה.
וְנָהֲגוּ הָעָם, לִקְרוֹת בִּרְכַת כּוֹהֲנִים; וְיֵשׁ מְקוֹמוֹת שֶׁקּוֹרִין "צַו אֶת-בְּנֵי יִשְׂרָאֵל" ; וְיֵשׁ מְקוֹמוֹת שֶׁקּוֹרִין שְׁתֵּיהֶם.
וְקוֹרִין פְּרָקִים אוֹ הֲלָכוֹת מִן הַמִּשְׁנָה, אוֹ מִן הַבַּרַיְתּוֹת.

וְשִׁבְּחוּ חֲכָמִים הָרִאשׁוֹנִים, לְמִי שֶׁקּוֹרֶא זְמִירוֹת מִסֵּפֶר תִּלִּים בְּכָל יוֹם, וְהֶן מִ"תְּהִלָּה, לְדָוִד" , עַד סוֹף הַסֵּפֶר.
וּכְבָר נָהֲגוּ הָעָם לִקְרוֹת פְּסוּקִים לִפְנֵיהֶם, וּלְאַחֲרֵיהֶם; וְתִקְּנוּ חֲכָמִים בְּרָכָה לִפְנֵי הַזְּמִירוֹת, וְהִיא בָּרוּךְ שֶׁאָמַר, וּבְרָכָה לְאַחֲרֵיהֶן, וְהִיא יִשְׁתַּבַּח ...
וְאַחַר כָּךְ מְבָרֵךְ עַל קִרְיַת שְׁמַע, וְקוֹרֶא קִרְיַת שְׁמַע.

יֵשׁ מְקוֹמוֹת שֶׁנָּהֲגוּ לִקְרוֹת בְּכָל יוֹם אַחַר שֶׁמְּבָרְכִין יִשְׁתַּבַּח, שִׁירַת הַיָּם, וְאַחַר כָּךְ מְבָרְכִין עַל שְׁמַע; וְיֵשׁ מְקוֹמוֹת שֶׁקּוֹרִין שִׁירַת הַאֲזִינוּ; וְיֵשׁ יְחִידִים, שֶׁקּוֹרִין שְׁתֵּי הַשִּׁירוֹת: הַכֹּל לְפִי הַמִּנְהָג.

חַיָּב אָדָם לְבָרַךְ מֵאָה בְּרָכוֹת בְּכָל יוֹם, בֵּין הַיּוֹם וְהַלַּיְלָה.
וּמַה הֶן מֵאָה בְּרָכוֹת אֵלּוּ: שָׁלוֹשׁ וְעֶשְׂרִים בְּרָכוֹת שֶׁמָּנִינוּ בְּפֵרֶק זֶה, וְשֶׁבַע בְּרָכוֹת שֶׁלְּקִרְיַת שְׁמַע שַׁחְרִית וְעַרְבִּית לְפָנֶיהָ וּלְאַחֲרֶיהָ; וּכְשֶׁמִּתְעַטֵּף בַּצִּיצִית, מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ לְהִתְעַטֵּף בַּצִּיצִית; וּכְשֶׁלּוֹבֵשׁ תְּפִלִּין, מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ לְהַנִּיחַ תְּפִלִּין; וְשָׁלוֹשׁ תְּפִלּוֹת, בְּכָל תְּפִלָּה מֵהֶן שְׁמוֹנֶה עֶשְׂרֵה בְּרָכוֹת.
הֲרֵי שִׁשָּׁה וּשְׁמוֹנִים בְּרָכוֹת; וְכִשְׁהוּא אוֹכֵל שְׁתֵּי סְעוֹדוֹת שֶׁלְּכָל יוֹם, מְבָרֵךְ אַרְבַּע עֶשְׂרֵה בְּרָכוֹת, שֶׁבַע בְּרָכוֹת בְּכָל סְעוֹדָה--אַחַת כְּשֶׁנּוֹטֵל יָדָיו תְּחִלָּה, וְעַל הַמָּזוֹן אַחַת בַּתְּחִלָּה וְשָׁלוֹשׁ בַּסּוֹף, וְעַל הַמַּיִם לְפָנָיו וּלְאַחֲרָיו, הֲרֵי שֶׁבַע.

בַּזְּמָן הַזֶּה שֶׁתִּקְּנוּ בִּרְכַת הַמִּינִים בַּתְּפִלָּה, וְהוֹסִיפוּ הַטּוֹב וְהַמֵּטִיב בְּבִרְכַת הַמָּזוֹן--נִמְצְאוּ חָמֵשׁ בְּרָכוֹת יְתֵרוֹת.
בְּשַׁבָּתוֹת וְיָמִים טוֹבִים שֶׁהַתְּפִלָּה שֶׁבַע בְּרָכוֹת, וְכֵן אִם לֹא נִתְחַיַּב בִּשְׁאָר יָמִים בְּכָל הַבְּרָכוֹת הָאֵלּוּ, כְּגוֹן שֶׁלֹּא יָשַׁן כָּל הַלַּיְלָה, וְלֹא הִתִּיר חֲגוֹרוֹ, וְלֹא נִכְנַס לְבֵית הַכִּסֵּא, וְכַיּוֹצֶא בְּאֵלּוּ--צָרִיךְ לְהַשְׁלִים מֵאָה בְּרָכוֹת מִבְּרָכוֹת שֶׁלְּפֵּרוֹת.

כֵּיצַד--אוֹכֵל מְעַט יָרָק, וּמְבָרֵךְ לְפָנָיו וּלְאַחֲרָיו; וְחוֹזֵר וְאוֹכֵל מְעַט מִפְּרִי זֶה, וּמְבָרֵךְ לְפָנָיו וּלְאַחֲרָיו, וּמְעַט מִפְּרִי זֶה, וּמְבָרֵךְ לְפָנָיו וּלְאַחֲרָיו.
שָׁתָה יַיִן, מְבָרֵךְ לְפָנָיו וּלְאַחֲרָיו.
וּמוֹנֶה כָּל הַבְּרָכוֹת, עַד שֶׁמַּשְׁלִים מֵאָה בְּכָל יוֹם.

סֵדֶר תְּפִלּוֹת, כָּךְ הוּא: בַּשַּׁחַר, מַשְׁכִּים אָדָם וּמְבָרֵךְ בְּרָכוֹת אֵלּוּ, וְקוֹרֶא הַזְּמִירוֹת וּמְבָרֵךְ לִפְנֵיהֶן וּלְאַחֲרֵיהֶן.
וְקוֹרֶא אֶת שְׁמַע וּמְבָרֵךְ לְפָנֶיהָ וּלְאַחֲרֶיהָ, וּמְדַלֵּג הַקְּדֻשָּׁה מִבְּרָכָה רִאשׁוֹנָה שֶׁלְּפָנֶיהָ, שְׁאֵין הַיָּחִיד אוֹמֵר קְדֻשָּׁה; וְכִשְׁהוּא חוֹתֵם גָּאַל יִשְׂרָאֵל, מִיָּד יַעֲמֹד כְּדֵי שֶׁיִּסְמֹךְ גְּאֻלָּה לִתְפִלָּה, וּמִתְפַּלֵּל מֵעוֹמֵד כְּמוֹ שֶׁאָמַרְנוּ.
וּכְשֶׁיַּשְׁלִים, יֵשֵׁב וְיִפֹּל עַל פָּנָיו, וּמִתְחַנֵּן; וּמַגְבִּיהַּ רֹאשׁוֹ, וּמִתְחַנֵּן מְעַט וְהוּא יוֹשֵׁב, בְּדִבְרֵי תַּחֲנוּנִים.
וְאַחַר כָּךְ יִקְרָא "תְּהִלָּה, לְדָוִד" , וְיִתְחַנַּן כְּפִי כּוֹחוֹ, וְיִפָּטֵר לְמַעֲשָׂיו.

וּבִתְפִלַּת הַמִּנְחָה, מַתְחִיל לִקְרוֹת "תְּהִלָּה, לְדָוִד" , מִיּוֹשֵׁב; וְאַחַר כָּךְ עוֹמֵד, וּמִתְפַּלֵּל תְּפִלַּת הַמִּנְחָה; וּכְשֶׁמַּשְׁלִים, נוֹפֵל עַל פָּנָיו, וּמִתְחַנֵּן; וּמַגְבִּיהַּ רֹאשׁוֹ, וְיִתְחַנַּן מְעַט, וְיִפָּטֵר לְמַעֲשָׂיו.

וּבִתְפִלַּת הָעֶרֶב, קוֹרֶא קִרְיַת שְׁמַע וּמְבָרֵךְ לְפָנֶיהָ וּלְאַחֲרֶיהָ, וְסוֹמֵךְ גְּאֻלָּה לִתְפִלָּה, וּמִתְפַּלֵּל מֵעוֹמֵד; וּכְשֶׁיַּשְׁלִים, יֵשֵׁב מְעַט וְיִפָּטֵר.
וְאִם הִתְחַנַּן אַחַר תְּפִלַּת עַרְבִּית, הֲרֵי זֶה מְשֻׁבָּח; וְאַף עַל פִּי שֶׁמְּבָרֵךְ הַשְׁכִּיבֵנוּ אַחַר גָּאַל יִשְׂרָאֵל, אֵינָהּ הַפְסָקָה בֵּין גְּאֻלָּה לִתְפִלָּה, וַהֲרֵי שְׁתֵּיהֶן כִּבְרָכָה אַחַת אֲרוּכָה.

הִלְכּוֹת תְּפִלָּה פֵּרֶק ח 
תְּפִלַּת הַצִּבּוּר, נִשְׁמַעַת תָּמִיד; וְאַפִלּוּ הָיוּ בָּהֶן חַטָּאִים, אֵין הַקָּדוֹשׁ בָּרוּךְ הוּא מוֹאֵס תְּפִלָּתָן שֶׁלָּרַבִּים.
לְפִיכָּךְ צָרִיךְ אָדָם לְשַׁתַּף עַצְמוֹ עִם הַצִּבּוּר, וְלֹא יִתְפַּלַּל יְחִידִי, כָּל זְמָן שֶׁיָּכוֹל לְהִתְפַּלַּל בַּצִּבּוּר.
וּלְעוֹלָם יַשְׁכִּים אָדָם וְיַעְרִיב לְבֵית הַכְּנֶסֶת, שְׁאֵין תְּפִלָּתוֹ שֶׁלָּאָדָם נִשְׁמַעַת בְּכָל עֵת, אֵלָא בְּבֵית הַכְּנֶסֶת.
וְכָל מִי שֶׁיֵּשׁ לוֹ בֵּית הַכְּנֶסֶת בְּעִירוֹ, וְאֵינוּ נִכְנָס לְתוֹכָהּ לְהִתְפַּלַּל--נִקְרָא שָׁכֵן רָע.

וּמִצְוָה לָרוּץ לְבֵית הַכְּנֶסֶת, שֶׁנֶּאֱמָר "וְנֵדְעָה נִרְדְּפָה, לָדַעַת אֶת-ה'" ; וּכְשֶׁיֵּצֵא מִבֵּית הַכְּנֶסֶת, אַל יִפְסֹעַ פְּסִיעָה גַּסָּה, אֵלָא יֵלֵךְ מְעַט מְעַט.
וּכְשֶׁיִּכָּנֵס לְבֵית הַכְּנֶסֶת, יִכָּנֵס שֵׁעוּר שְׁנֵי פְּתָחִים וְאַחַר כָּךְ יִתְפַּלַּל, לְקַיַּם "לִשְׁמֹר, מְזוּזֹת פְּתָחָי" .

בֵּית הַמִּדְרָשׁ, גָּדוֹל מִבֵּית הַכְּנֶסֶת.
וַחֲכָמִים גְּדוֹלִים--אַף עַל פִּי שֶׁהָיָה לָהֶם בְּעִירָם בָּתֵּי כְּנָסִיּוֹת הַרְבֵּה, לֹא הָיוּ מִתְפַּלְּלִין אֵלָא בִּמְקוֹם שֶׁהָיוּ עוֹסְקִין בּוֹ בַּתּוֹרָה: וְהוּא שֶׁיִּתְפַּלַּל שָׁם, תְּפִלַּת הַצִּבּוּר.

וְכֵיצַד הִיא תְּפִלַּת הַצִּבּוּר--יִהְיֶה אֶחָד מִתְפַּלֵּל בְּקוֹל רָם, וְהַכֹּל שׁוֹמְעִין.
וְאֵין עוֹשִׂין כֵּן בְּפָחוּת מֵעֲשָׂרָה גְּדוֹלִים וּבְנֵי חוֹרִין, וּשְׁלִיחַ צִבּוּר אֶחָד מֵהֶן.
וְאַפִלּוּ הָיוּ מִקְצָתָן כְּבָר הִתְפַּלְּלוּ, וְיָצְאוּ יְדֵי חוֹבָתָן--מַשְׁלִימִין בָּהֶן עֲשָׂרָה: וְהוּא, שֶׁיִּהְיוּ רֹב הָעֲשָׂרָה לֹא הִתְפַּלְּלוּ.
וְכֵן אֵין אוֹמְרִין קְדֻשָּׁה, וְלֹא קוֹרְאִין בַּתּוֹרָה וּמְבָרֵךְ לְפָנֶיהָ וּלְאַחֲרֶיהָ, וְלֹא מַפְטִירִין בַּנְּבִיא, אֵלָא בַּעֲשָׂרָה.

וְכֵן לֹא יִהְיֶה אֶחָד מְבָרֵךְ בִּרְכוֹת שְׁמַע, וְהַכֹּל שׁוֹמְעִין וְעוֹנִין אַחֲרָיו אָמֵן, אֵלָא בַּעֲשָׂרָה; וְזֶה הוּא הַנִּקְרָא פּוֹרֵס עַל שְׁמַע.
וְאֵין אוֹמְרִין קַדִּישׁ, אֵלָא בַּעֲשָׂרָה; וְאֵין הַכּוֹהֲנִים נוֹשְׂאִין אֶת כַּפֵּיהֶן אֵלָא בַּעֲשָׂרָה, וְהַכּוֹהֲנִים מִן הַמִּנְיָן.
שֶׁכָּל עֲשָׂרָה מִיִּשְׂרָאֵל הֶן הַנִּקְרָאִין עֵדָה, שֶׁנֶּאֱמָר "עַד-מָתַי, לָעֵדָה הָרָעָה הַזֹּאת" , וְהָיוּ עֲשָׂרָה, שֶׁהֲרֵי יָצְאוּ יְהוֹשׁוּעַ וְכָלֵב.

וְכָל דָּבָר שֶׁבִּקְדֻשָּׁה--לֹא יִהְיֶה אֵלָא בְּתוֹךְ עֵדָה מִיִּשְׂרָאֵל, שֶׁנֶּאֱמָר "וְנִקְדַּשְׁתִּי, בְּתוֹךְ בְּנֵי יִשְׂרָאֵל" .
וְכָל אֵלּוּ הַדְּבָרִים--אִם הִתְחִילוּ בָּהֶן בַּעֲשָׂרָה, וְהָלְכוּ מִקְצָתָן אַף עַל פִּי שְׁאֵינָן רַשָּׁאִין--יִגְמְרוּ הַשְּׁאָר.

וְצָרִיךְ לִהְיוֹת הָעֲשָׂרָה כֻּלָּן בְּמָקוֹם אֶחָד, וּשְׁלִיחַ צִבּוּר עִמָּהֶן בְּמָקוֹם אֶחָד.
חָצֵר קְטַנָּה שֶׁנִּפְרְצָה בִּמְלוֹאָהּ לְחָצֵר גְּדוֹלָה, וְהָיוּ תִּשְׁעָה בַּגְּדוֹלָה וְיָחִיד בַּקְּטַנָּה--מִצְטָרְפִין; תִּשְׁעָה בַּקְּטַנָּה, וְיָחִיד בַּגְּדוֹלָה--אֵין מִצְטָרְפִין.
צִבּוּר בַּגְּדוֹלָה, וּשְׁלִיחַ צִבּוּר בַּקְּטַנָּה--יוֹצְאִין יְדֵי חוֹבָתָן; צִבּוּר בַּקְּטַנָּה, וּשְׁלִיחַ צִבּוּר בַּגְּדוֹלָה--אֵין יוֹצְאִין יְדֵי חוֹבָתָן, שֶׁהֲרֵי הוּא מֻפְלָג מֵהֶן וְאֵינוּ עִמָּהֶן בְּמָקוֹם אֶחָד: מִפְּנֵי שֶׁיֵּשׁ לַגְּדוֹלָה פַּסִּין מִכָּאן וּמִכָּאן, הֲרֵי הִיא כְּמֻפְלֶגֶת מִן הַקְּטַנָּה; וְאֵין הַקְּטַנָּה מֻפְלֶגֶת מִן הַגְּדוֹלָה, אֵלָא הֲרֵי הִיא כְּקֶרֶן זָוִית שֶׁלָּהּ.

וְכֵן אִם הָיְתָה צוֹאָה בַּגְּדוֹלָה, אָסוּר לְהִתְפַּלַּל וְלִקְרוֹת קִרְיַת שְׁמַע בַּקְּטַנָּה; הָיְתָה צוֹאָה בַּקְּטַנָּה, מֻתָּר לְהִתְפַּלַּל וְלִקְרוֹת קִרְיַת שְׁמַע בַּגְּדוֹלָה, אִם לֹא הָיָה שָׁם רֵיחַ רָע, מִפְּנֵי שְׁהִיא מֻפְלֶגֶת מִמֶּנָּה.

שְׁלִיחַ צִבּוּר, מוֹצִיא אֶת הָרַבִּים יְדֵי חוֹבָתָן.
כֵּיצַד: בְּשָׁעָה שְׁהוּא מִתְפַּלֵּל, וְהֶן שׁוֹמְעִין וְעוֹנִין אָמֵן אַחַר כָּל בְּרָכָה וּבְרָכָה--הֲרֵי הֶן כְּמִתְפַּלְּלִין.
בַּמֶּה דְּבָרִים אֲמוּרִים, בְּמִי שְׁאֵינוּ יוֹדֵעַ לְהִתְפַּלַּל; אֲבָל הַיּוֹדֵעַ, אֵינוּ יוֹצֶא יְדֵי חוֹבָתוֹ אֵלָא בִּתְפִלַּת עַצְמוֹ.

בַּמֶּה דְּבָרִים אֲמוּרִים, בִּשְׁאָר הַיָּמִים, חוּץ מֵרֹאשׁ הַשָּׁנָה, וְיוֹם הַכִּפּוּרִים שֶׁלַּיּוֹבֵל.
אֲבָל בִּשְׁנֵי יָמִים אֵלּוּ, שְׁלִיחַ צִבּוּר מוֹצִיא אֶת הַיּוֹדֵעַ כְּשֵׁם שֶׁמּוֹצִיא אֶת שְׁאֵינוּ יוֹדֵעַ, מִפְּנֵי שְׁהֶן בְּרָכוֹת אֲרוּכוֹת, וְאֵין רֹב הַיּוֹדְעִין אוֹתָן יְכוּלִין לְכַוַּן דַּעְתָּן בָּהֶן כִּשְׁלִיחַ צִבּוּר.
לְפִיכָּךְ אִם רָצָה הַיּוֹדֵעַ, בִּשְׁנֵי יָמִים אֵלּוּ, לִסְמֹךְ עַל תְּפִלַּת שְׁלִיחַ צִבּוּר לְהוֹצִיאוֹ יְדֵי חוֹבָתוֹ--הָרְשׁוּת בְּיָדוֹ.

אֵין מְמַנִּין שְׁלִיחַ צִבּוּר, אֵלָא גָּדוֹל שֶׁבַּצִּבּוּר בְּחָכְמָתוֹ וּבְמַעֲשָׂיו; וְאִם הָיָה זָקֵן, הֲרֵי זֶה מְשֻׁבָּח בְּיוֹתֵר.
וּמִשְׁתַּדְּלִין לִהְיוֹת שְׁלִיחַ צִבּוּר, קוֹלוֹ עָרֵב וְרָגִיל לִקְרוֹת.
וּמִי שֶׁלֹּא נִתְמַלָּא זְקָנוֹ--אַף עַל פִּי שְׁהוּא חָכָם גָּדוֹל--לֹא יִהְיֶה שְׁלִיחַ צִבּוּר, מִפְּנֵי כְּבוֹד הַצִּבּוּר; אֲבָל פּוֹרֵס הוּא עַל שְׁמַע, מִשֶּׁיָּבִיא שְׁתֵּי שְׂעָרוֹת אַחַר שְׁלוֹשׁ עֶשְׂרֵה שָׁנָה.

וְכֵן הָעִלֵּג, כְּגוֹן מִי שֶׁקּוֹרֶא לְעַיִן אֶלֶף, אוֹ לְאֶלֶף עַיִן, וְכָל מִי שְׁאֵינוּ יָכוֹל לְהוֹצִיא אֶת הָאוֹתִיּוֹת כְּתִקְנָן--אֵין מְמַנִּין אוֹתוֹ שְׁלִיחַ צִבּוּר.
וְהָרָב מְמַנֶּה אֶחָד מִתַּלְמִידָיו לְהִתְפַּלַּל לְפָנָיו בַּצִּבּוּר.

הַסּוֹמֶה פּוֹרֵס עַל שְׁמַע, וְנַעֲשֶׂה שְׁלִיחַ צִבּוּר.
אֲבָל מִי שֶׁכְּתֵפָיו מְגֻלּוֹת--אַף עַל פִּי שְׁהוּא פּוֹרֵס עַל שְׁמַע, אֵינוּ נַעֲשֶׂה שְׁלִיחַ צִבּוּר לִתְפִלָּה עַד שֶׁיִּהְיֶה עָטוּף.

הִלְכּוֹת תְּפִלָּה פֵּרֶק ט 
סֵדֶר תְּפִלַּת הַצִּבּוּר, כָּךְ הוּא: בַּשַּׁחַר--כָּל הָעָם יוֹשְׁבִין, וּשְׁלִיחַ צִבּוּר יוֹרֵד לִפְנֵי הַתֵּבָה וְעוֹמֵד בְּאֶמְצַע הָעָם; וּמַתְחִיל וְאוֹמֵר קַדִּישׁ, וְכָל הָעָם עוֹנִין אָמֵן יְהֶא שְׁמֵיהּ רַבָּא מְבָרַךְ בְּכָל כּוֹחָן, וְעוֹנִין אָמֵן בְּסוֹף קַדִּישׁ; וְאַחַר כָּךְ אוֹמֵר בָּרְכוּ אֶת ה' הַמְּבֹרָךְ, וְהֶם עוֹנִים בָּרוּךְ ה' הַמְּבֹרָךְ, לְעוֹלָם וָעֶד.
וּמַתְחִיל וּפוֹרֵס עַל שְׁמַע בְּקוֹל רָם, וְהֶן עוֹנִין אָמֵן אַחַר כָּל בְּרָכָה וּבְרָכָה, וְהַיּוֹדֵעַ לְבָרַךְ וְלִקְרוֹת קוֹרֶא עִמּוֹ, עַד שֶׁמְּבָרֵךְ גָּאַל יִשְׂרָאֵל.

וְהַכֹּל עוֹמְדִין מִיָּד, וּמִתְפַּלְּלִין בְּלַחַשׁ, וּמִי שְׁאֵינוּ יוֹדֵעַ לְהִתְפַּלַּל, עוֹמֵד וְשׁוֹתֵק עַד שֶׁיִּתְפַּלַּל שְׁלִיחַ צִבּוּר בְּלַחַשׁ עִם שְׁאָר הָעָם; וְכָל שֶׁיִּגְמֹר תְּפִלָּתוֹ מִן הַצִּבּוּר, יִפְסֹעַ שָׁלוֹשׁ פְּסִיעוֹת לַאֲחוֹרָיו, וְיַעֲמֹד בִּמְקוֹם שֶׁהִגִּיעַ אֵלָיו בָּעֵת שֶׁפָּסַע.

וְאַחַר שֶׁיִּפְסֹעַ שְׁלִיחַ צִבּוּר שָׁלוֹשׁ פְּסִיעוֹת לַאֲחוֹרָיו, מַתְחִיל וּמִתְפַּלֵּל בְּקוֹל רָם מִתְּחִלַּת הַבְּרָכוֹת, לְהוֹצִיא אֶת מִי שֶׁלֹּא הִתְפַּלַּל; וְהַכֹּל עוֹמְדִין וְשׁוֹמְעִין, וְעוֹנִין אָמֵן אַחַר כָּל בְּרָכָה וּבְרָכָה, בֵּין אֵלּוּ שֶׁלֹּא יָצְאוּ יְדֵי חוֹבָתָן, בֵּין אֵלּוּ שֶׁכְּבָר יָצְאוּ יְדֵי חוֹבָתָן.

וְאוֹמֵר קְדֻשָּׁה, בִּבְרָכָה שְׁלִישִׁית; וְכֵיוָן שֶׁהִגִּיעַ שְׁלִיחַ צִבּוּר לַקְּדֻשָּׁה, יֵשׁ רְשׁוּת לְכָל אֶחָד וְאֶחָד לַחְזֹר לִמְקוֹם שֶׁעָמַד בּוֹ בַּתְּפִלָּה.
וּכְשֶׁיַּגִּיעַ שְׁלִיחַ צִבּוּר לְמוֹדִים וְכוֹרֵעַ, כָּל הָעָם שׁוֹחִין מְעַט וְלֹא יִשְׁחוּ יָתֵר מִדַּי; וְאוֹמְרִין מוֹדִים אֲנַחְנוּ לָךְ ה' אֱלֹהֵינוּ וֵאלֹהֵי כָּל בָּשָׂר, יוֹצְרֵנוּ יוֹצֵר בְּרֵאשִׁית, בְּרָכוֹת וְהוֹדָאוֹת לְשִׁמְךָ הַגָּדוֹל וְהַקָּדוֹשׁ עַל שֶׁהֶחֱיִיתָנוּ וְקִיַּמְתָּנוּ, כֵּן תְּחַיֵּינוּ וּתְחָנְּנוּ, וְתֶאֱסֹף גָּלִיּוֹתֵינוּ לְחַצְרוֹת קָדְשָׁךְ, לִשְׁמֹר חֻקֶּיךָ וּלְעָבְדָּךְ וְלַעֲשׂוֹת רְצוֹנָךְ בְּלֵבָב שָׁלֵם עַל שֶׁאָנוּ מוֹדִים לָךְ.
וְכָל הָאוֹמֵר מוֹדִים מוֹדִים, מְשַׁתְּקִין אוֹתוֹ.

וְאַחַר שֶׁיַּשְׁלִים כָּל הַתְּפִלָּה, יֵשֵׁב וְיִפֹּל עַל פָּנָיו, וְיִטֶּה מְעַט הוּא וְכָל הַצִּבּוּר, וְיִתְחַנַּן וְהוּא נוֹפֵל; וְיֵשֵׁב וְיַגְבִּיהַּ רֹאשׁוֹ הוּא וּשְׁאָר הָעָם, וּמִתְחַנֵּן מְעַט בְּקוֹל רָם מִיּוֹשֵׁב.

וְאַחַר כָּךְ יַעֲמֹד שְׁלִיחַ צִבּוּר לְבַדּוֹ, וְאוֹמֵר קַדִּישׁ פַּעַם שְׁנִיָּה, וְהֶן עוֹנִין כְּדֶרֶךְ שֶׁעָנוּ תְּחִלָּה; וְאוֹמֵר "וְהוּא רַחוּם ..." , "תְּהִלָּה, לְדָוִד ..." , הוּא עוֹמֵד, וְהֶן יוֹשְׁבִין וְהֶם קוֹרְאִין עִמּוֹ; וְאַחַר כָּךְ אוֹמֵר "וּבָא לְצִיּוֹן גּוֹאֵל ...
וַאֲנִי, זֹאת בְּרִיתִי אוֹתָם ..." , וְאַתָּה קָדוֹשׁ ..., "וְקָרָא זֶה אֶל-זֶה" , וְגוֹמֵר הַקְּדֻשָּׁה, וְהֶן עוֹנִין "קָדוֹשׁ קָדוֹשׁ קָדוֹשׁ" שְׁלוֹשָׁה פְּעָמִים, וְחוֹזֵר וְקוֹרֶא הַקְּדֻשָּׁה תַּרְגּוּם, וְאוֹמֵר "וַתִּשָּׂאֵנִי רוּחַ ..." , וְקוֹרֵאהוּ תַּרְגּוּם, וְאוֹמֵר "ה' יִמְלֹךְ" , וְקוֹרֵאהוּ תַּרְגּוּם, כְּדֵי לְהָבִין לָעָם.
וְאֵלּוּ הַפְּסוּקִים שֶׁלִּפְנֵי הַקְּדֻשָּׁה, וְשֶׁלְּאַחֲרֶיהָ, עִם תַּרְגּוּמָן--הֶן הַנִּקְרָאִים סֵדֶר הַיּוֹם.
וְאַחַר כָּךְ מִתְחַנֵּן בְּדִבְרֵי תַּחֲנוּנִים וּבִפְסוּקֵי רַחֲמִים, וְאוֹמֵר קַדִּישׁ, וְכָל הָעָם עוֹנִין כְּדַרְכָּן; וְנִפְטָרִין.

כָּל הָאוֹמֵר בַּתַּחֲנוּנִים, מִי שֶׁרִחֵם עַל קַן צִפּוֹר שֶׁלֹּא יִקַּח הָאֵם עַל הַבָּנִים, אוֹ שֶׁלֹּא יִשְׁחֹט אוֹתוֹ וְאֶת בְּנוֹ בְּיוֹם אֶחָד, יְרַחֵם עָלֵינוּ, וְכַיּוֹצֶא בְּעִנְיָן זֶה--מְשַׁתְּקִין אוֹתוֹ, מִפְּנֵי שֶׁמִּצְווֹת אֵלּוּ גְּזֵרַת הַכָּתוּב הֶן, וְאֵינָם רַחֲמִים: שֶׁאִלּוּ הָיוּ מִפְּנֵי הָרַחֲמִים, לֹא הִתִּיר לָנוּ שְׁחִיטָה כָּל עִיקָר.
וְכֵן לֹא יַרְבֶּה בְּכִנּוּיִין שֶׁלַּשֵּׁם וְיֹאמַר "הָאֵל הַגָּדֹל הַגִּבֹּר, וְהַנּוֹרָא" הֶחָזָק וְהָאַמִּיץ וְהָעִזּוּז, שְׁאֵין כּוֹחַ בָּאָדָם לְהַגִּיעַ סוֹף שְׁבָחוֹ שֶׁלְּהַקָּדוֹשׁ בָּרוּךְ הוּא--אֵלָא אוֹמֵר, מַה שֶׁאָמַר מֹשֶׁה רַבֵּנוּ.

בַּמִּנְחָה--אוֹמֵר שְׁלִיחַ צִבּוּר "וְהוּא רַחוּם ..." , "אַשְׁרֵי, יוֹשְׁבֵי בֵיתֶךָ ..." , "תְּהִלָּה, לְדָוִד ..." ; קוֹרֶא הוּא וְהָעָם מִיּוֹשֵׁב.
וְעוֹמֵד שְׁלִיחַ צִבּוּר וְאוֹמֵר קַדִּישׁ, וְהֶן עוֹמְדִין אַחֲרָיו וְעוֹנִין כְּדַרְכָּן, וּמִתְפַּלְּלִין כֻּלָּן בְּלַחַשׁ; וְאַחַר כָּךְ חוֹזֵר שְׁלִיחַ צִבּוּר, וּמִתְפַּלֵּל בְּקוֹל רָם כְּדֶרֶךְ שֶׁעָשָׂה בַּשַּׁחְרִית, עַד שֶׁיַּשְׁלִים כָּל הַתְּפִלָּה.
וְיוֹשֵׁב הוּא וְהֶן, וְנוֹפְלִין עַל פְּנֵיהֶם וּמִתְחַנֵּן; וּמַגְבִּיהַּ רֹאשׁוֹ הוּא וְהֶן, וּמִתְחַנֵּן מְעַט מִיּוֹשֵׁב כְּדֶרֶךְ שֶׁעָשָׂה שַׁחְרִית.
וְעוֹמֵד וְאוֹמֵר קַדִּישׁ, וְכָל הָעָם עוֹנִין כְּדַרְכָּן; וְנִפְטָרִין לְמַעֲשֵׂיהֶן.

בָּעֶרֶב--כָּל הָעָם יוֹשְׁבִין, וְהוּא עוֹמֵד וְאוֹמֵר "וְהוּא רַחוּם ..." , בָּרְכוּ אֶת ה' הַמְּבֹרָךְ, וְהֶן עוֹנִין בָּרוּךְ ה' הַמְּבֹרָךְ, לְעוֹלָם וָעֶד.
וּמַתְחִיל לִפְרֹס עַל שְׁמַע, וְאוֹמֵר קַדִּישׁ, וְאַחַר כָּךְ הַכֹּל עוֹמְדִין וּמִתְפַּלְּלִין בְּלַחַשׁ.
וּכְשֶׁמַּשְׁלִימִין, אוֹמֵר קַדִּישׁ; וְהֶן נִפְטָרִין.
וְאֵינוּ חוֹזֵר לְהִתְפַּלַּל בְּקוֹל רָם עַרְבִּית, לְפִי שְׁאֵין תְּפִלַּת עַרְבִּית חוֹבָה; לְפִיכָּךְ לֹא יְבָרַךְ זֶה בְּרָכוֹת לְבַטָּלָה, שְׁאֵין כָּאן אָדָם שֶׁנִּתְחַיַּב בָּהֶן כְּדֵי לְהוֹצִיאוֹ.

בְּלֵילֵי שַׁבָּתוֹת--חוֹזֵר שְׁלִיחַ צִבּוּר אַחַר שֶׁמִּתְפַּלֵּל בְּלַחַשׁ עִם הַצִּבּוּר, וּמִתְפַּלֵּל בְּקוֹל רָם; אֲבָל אֵינוּ מִתְפַּלֵּל שֶׁבַע, אֵלָא בְּרָכָה אַחַת מֵעֵין הַשֶּׁבַע.
וְכָּךְ, הוּא אוֹמְרָהּ: 
בָּרוּךְ אַתָּה ה' אֱלֹהֵינוּ וֵאלֹהֵי אֲבוֹתֵינוּ, אֱלֹהֵי אַבְרָהָם אֱלֹהֵי יִצְחָק וֵאלֹהֵי יַעֲקֹב, הָאֵל הַגָּדוֹל הַגִּבּוֹר וְהַנּוֹרָא, אֵל עֶלְיוֹן קוֹנֵה בְרַחֲמָיו שָׁמַיִם וָאָרֶץ, גּוֹמֵל חֲסָדִים טוֹבִים וְקוֹנֵה הַכֹּל, מָגֵן אָבוֹת בִּדְבָרוֹ, מְחַיֶּה מֵתִים בְּמַאֲמָרוֹ, הַמֶּלֶךְ הַקָּדוֹשׁ שְׁאֵין כָּמוֹהוּ, הַמֵּנִיחַ לְעַמּוֹ בְּשַׁבַּת קָדְשׁוֹ, כִּי בָם רָצָה לְהָנִיחַ לָהֶם; לְפָנָיו נַעֲבֹד בְּיִרְאָה וָפַחַד, וְנוֹדֶה לִשְׁמוֹ בְּכָל יוֹם תָּמִיד, מְעוֹן הַבְּרָכוֹת, אֲדוֹן הַשָּׁלוֹם, מְבָרֵךְ הַשְּׁבִיעִי וּמְקַדֵּשׁ הַשַּׁבָּת וּמֵנִיחַ בִּקְדֻשָּׁה לְעָם מְדַשְּׁנֵי עֹנֶג, זֵכֶר לְמַעֲשֶׂה בְרֵאשִׁית; אֱלֹהֵינוּ וֵאלֹהֵי אֲבוֹתֵינוּ, רְצֵה נָא בִמְנוּחָתֵנוּ ...
בָּרוּךְ אַתָּה ה', מְקַדֵּשׁ הַשַּׁבָּת.
וְאוֹמֵר קַדִּישׁ; וְכָל הָעָם נִפְטָרִין.

 וְלָמָּה תִּקְּנוּ חֲכָמִים זֶה--מִפְּנֵי שֶׁרֹב הָעָם בָּאִין לְהִתְפַּלַּל עַרְבִּית בְּלֵילֵי שַׁבָּת, וְיִהְיֶה שָׁם מִי שֶׁנִּתְאַחַר לָבוֹא וְלֹא הִשְׁלִים תְּפִלָּתוֹ; וְיִשָּׁאֵר לְבַדּוֹ בְּבֵית הַכְּנֶסֶת, וְיָבוֹא לִידֵי סַכָּנָה.
לְפִיכָּךְ חוֹזֵר שְׁלִיחַ צִבּוּר וּמִתְפַּלֵּל, כְּדֵי שֶׁיִּתְעַכְּבוּ כָּל הָעָם עַד שֶׁיַּשְׁלִים הַמִּתְאַחֵר, וְיֵצֵא עִמָּהֶן.

 לְפִיכָּךְ יוֹם טוֹב שֶׁחָל לִהְיוֹת בַּשַּׁבָּת, אוֹ יוֹם הַכִּפּוּרִים, אוֹ רֹאשׁ חֹדֶשׁ--אֵין שְׁלִיחַ צִבּוּר הַיּוֹרֵד עַרְבִּית לִפְנֵי הַתֵּבָה מַזְכִּיר עִנְיַן הַיּוֹם בִּבְרָכָה זוֹ, אֵלָא חוֹתֵם בָּהּ מְקַדֵּשׁ הַשַּׁבָּת בִּלְבָד, לְפִי שֶׁלֹּא נִתְחַיַּב הַיּוֹם בִּתְפִלָּה זוֹ.

 בְּשַׁבָּתוֹת וְיָמִים טוֹבִים--כְּשֶׁגּוֹמֵר שְׁלִיחַ צִבּוּר תְּפִלַּת שַׁחְרִית בְּקוֹל רָם, אוֹמֵר קַדִּישׁ וְאַחַר כָּךְ קוֹרֶא "תְּהִלָּה, לְדָוִד ..." , וְאוֹמֵר קַדִּישׁ, וּמִתְפַּלְּלִין מוּסָף בְּלַחַשׁ, וְחוֹזֵר וּמִתְפַּלֵּל מוּסָף בְּקוֹל רָם כְּדֶרֶךְ שֶׁעוֹשֶׂה בַּשַּׁחְרִית; וְאוֹמֵר קַדִּישׁ אַחַר תְּפִלַּת מוּסָף, וְהָעָם נִפְטָרִים.
וְאֵין אוֹמְרִין קְדֻשָּׁה וְלֹא תַּחֲנוּנִים אַחַר תְּפִלַּת שַׁחְרִית כִּשְׁאָר הַיָּמִים, אֵלָא אוֹמֵר אוֹתָהּ קֹדֶם תְּפִלַּת מִנְחָה.
כֵּיצַד--קוֹרֶא "תְּהִלָּה, לְדָוִד" , וְאוֹמֵר סֵדֶר הַיּוֹם וְדִבְרֵי תַּחֲנוּנִים, וְאוֹמֵר קַדִּישׁ; וּמִתְפַּלְּלִין מִנְחָה, וְחוֹזֵר וּמַשְׁמִיעַ תְּפִלַּת מִנְחָה בְּקוֹל רָם, וְאוֹמֵר קַדִּישׁ.

 בְּרָאשֵׁי חֳדָשִׁים וּבְחֻלּוֹ שֶׁלַּמּוֹעֵד--אוֹמֵר סֵדֶר הַיּוֹם, אַחַר תְּפִלַּת מוּסָף.
וּבְמוֹצָאֵי שַׁבָּת, אוֹמֵר סֵדֶר הַיּוֹם גַּם אַחַר תְּפִלַּת הָעֶרֶב, וְאוֹמֵר קַדִּישׁ; וְאַחַר כָּךְ, מַבְדִּיל.

הִלְכּוֹת תְּפִלָּה פֵּרֶק י 
מִי שֶׁהִתְפַּלַּל וְלֹא כִוַּן אֶת לִבּוֹ, יַחְזֹר וְיִתְפַּלַּל בְּכַוָּנָה; וְאִם כִּוַּן לִבּוֹ בִּבְרָכָה רִאשׁוֹנָה, שׁוּב אֵינוּ צָרִיךְ.
מִי שֶׁטָּעָה בְּאַחַת מִשָּׁלוֹשׁ בְּרָכוֹת הָרִאשׁוֹנוֹת, חוֹזֵר לָרֹאשׁ; וְאִם טָעָה בְּאַחַת מִשָּׁלוֹשׁ אַחֲרוֹנוֹת, חוֹזֵר לָעֲבוֹדָה; וְאִם טָעָה בְּאַחַת מִן הָאֶמְצָעִיּוֹת, חוֹזֵר לִתְחִלַּת הַבְּרָכָה שֶׁטָּעָה בָּהּ, וּמַשְׁלִים תְּפִלָּתוֹ עַל הַסֵּדֶר.
וְכֵן שְׁלִיחַ צִבּוּר שֶׁטָּעָה כִּשְׁהוּא מִתְפַּלֵּל בְּקוֹל רָם, עַל דֶּרֶךְ זוֹ הוּא חוֹזֵר.

אֲבָל אִם טָעָה שְׁלִיחַ צִבּוּר כִּשְׁהוּא מִתְפַּלֵּל בְּלַחַשׁ, אֲנִי אוֹמֵר שְׁאֵינוּ חוֹזֵר וּמִתְפַּלֵּל בְּלַחַשׁ פַּעַם שְׁנִיָּה, מִפְּנֵי טֹרַח הַצִּבּוּר, אֵלָא סוֹמֵךְ עַל הַתְּפִלָּה שֶׁמִּתְפַּלֵּל בְּקוֹל רָם; וְהוּא שְׁאִם טָעָה בָּהּ, לְעוֹלָם חוֹזֵר כְּמוֹ שֶׁהַיָּחִיד חוֹזֵר.

שְׁלִיחַ צִבּוּר שֶׁטָּעָה וְנִבְהָל, וְלֹא יָדַע מֵהֵיכָן יַתְחִיל, וְשָׁהָה שָׁעָה--יַעֲמֹד אַחֵר תַּחְתָּיו.
וְאִם טָעָה בְּבִרְכַת הַמִּינִים, אֵין מַמְתִּינִין לוֹ, אֵלָא מִיָּד יַעֲבֹר אַחֵר תַּחְתָּיו, שֶׁמֶּא מִינוּת נִזְרְקָה בּוֹ: וְהוּא, שֶׁלֹּא הִתְחִיל בָּהּ; אֲבָל אִם הִתְחִיל בָּהּ, מַמְתִּינִין לוֹ שָׁעָה.

וְלֹא יְהֶא הַשֵּׁנִי סַרְבָן, בְּאוֹתָהּ שָׁעָה.
וּמֵהֵיכָן הוּא מַתְחִיל--מִתְּחִלַּת בְּרָכָה שֶׁטָּעָה בָּהּ הָרִאשׁוֹן, אִם טָעָה בְּאַחַת מִן הָאֶמְצָעִיּוֹת; אֲבָל אִם טָעָה בְּאַחַת מִשָּׁלוֹשׁ רִאשׁוֹנוֹת, מַתְחִיל הַשֵּׁנִי מִן הָרֹאשׁ, וְאִם טָעָה בְּאַחַת מִן הָאַחֲרוֹנוֹת, יַתְחִיל הַשֵּׁנִי מִן הָעֲבוֹדָה.

הָאוֹמֵר אֵינִי יוֹרֵד לִפְנֵי הַתֵּבָה, מִפְּנֵי שֶׁבְּגָדַי צְבוּעִין--אַף בִּלְבָנִים, לֹא יַעֲבֹר בְּאוֹתָהּ הַתְּפִלָּה.
אָמַר אֵינִי עוֹבֵר, מִפְּנֵי שֶׁיֵּשׁ בְּרַגְלַי סַנְדָּל--אַף יָחֵף, לֹא יַעֲבֹר.

מִי שֶׁנִּסְתַּפַּק לוֹ אִם הִתְפַּלַּל אוֹ לֹא הִתְפַּלַּל--אֵינוּ חוֹזֵר וּמִתְפַּלֵּל, אֵלָא אִם כֵּן הִתְפַּלַּל תְּפִלָּה זוֹ עַל דַּעַת שְׁהִיא נְדָבָה: שְׁאִם רָצָה הַיָּחִיד לְהִתְפַּלַּל כָּל הַיּוֹם כֻּלּוֹ תְּפִלַּת נְדָבָה, יִתְפַּלַּל.
מִי שֶׁהָיָה עוֹמֵד בַּתְּפִלָּה, וְנִזְכַּר שֶׁכְּבָר הִתְפַּלַּל--פּוֹסֵק וְאַפִלּוּ בְּאֶמְצַע הַבְּרָכָה; וְאִם הָיְתָה תְּפִלַּת עַרְבִּית--אֵינוּ פּוֹסֵק, שֶׁלֹּא הִתְפַּלַּל אוֹתָהּ מִתְּחִלָּה אֵלָא עַל דַּעַת שְׁאֵינָהּ חוֹבָה.

מִי שֶׁטָּעָה וְהִתְפַּלַּל שֶׁלַּחֹל בַּשַּׁבָּת, יָצָא; וְאִם נִזְכַּר וְהוּא בְּתוֹךְ הַתְּפִלָּה--גּוֹמֵר בְּרָכָה שֶׁהִתְחִיל בָּהּ, וְחוֹזֵר וּמִתְפַּלֵּל שֶׁלַּשַּׁבָּת.
בַּמֶּה דְּבָרִים אֲמוּרִים, בָּעַרְבִּית אוֹ בַּשַּׁחְרִית וּבַמִּנְחָה.
אֲבָל בַּמּוּסָף, פּוֹסֵק וְאַפִלּוּ בְּאֶמְצַע הַבְּרָכָה; וְכֵן אִם הִשְׁלִים תְּפִלָּה שֶׁלַּחֹל עַל דַּעַת שְׁהִיא מוּסָף, חוֹזֵר וּמִתְפַּלֵּל מוּסָף: אֶחָד שַׁבָּת, וְאֶחָד יוֹם טוֹב, אוֹ רֹאשׁ חֹדֶשׁ.

מִי שֶׁטָּעָה בִּימוֹת הַגְּשָׁמִים, וְלֹא אָמַר מוֹרִיד הַגֶּשֶׁם וְלֹא מוֹרִיד הַטָּל--חוֹזֵר לָרֹאשׁ; וְאִם הִזְכִּיר הַטָּל, אֵינוּ חוֹזֵר.
וְאִם טָעָה בִּימוֹת הַחַמָּה, וְאָמַר מוֹרִיד הַגֶּשֶׁם--חוֹזֵר לָרֹאשׁ; וְאִם לֹא הִזְכִּיר טַל, אֵין מַחְזִירִין אוֹתוֹ, שְׁאֵין הַטָּל נֶעְצָר, וְאֵינוּ צָרִיךְ בַּקָּשָׁה.

מִי שֶׁשָּׁכַח הַשְּׁאֵלָה בְּבִרְכַת הַשָּׁנִים--אִם נִזְכַּר קֹדֶם שׁוֹמֵעַ תְּפִלָּה, שׁוֹאֵל אֶת הַגְּשָׁמִים בְּשׁוֹמֵעַ תְּפִלָּה.
וְאִם נִזְכַּר אַחַר שֶׁבֵּרַךְ שׁוֹמֵעַ תְּפִלָּה, חוֹזֵר לְבִרְכַת הַשָּׁנִים; וְאִם לֹא נִזְכַּר עַד שֶׁהִשְׁלִים כָּל תְּפִלָּתוֹ, חוֹזֵר וּמִתְפַּלֵּל שְׁנִיָּה.

טָעָה וְלֹא הִזְכִּיר יַעֲלֶה וְיָבוֹא--אִם נִזְכַּר קֹדֶם שֶׁיַּשְׁלִים תְּפִלָּתוֹ, חוֹזֵר לָעֲבוֹדָה וּמַזְכִּיר.
וְאִם נִזְכַּר אַחַר שֶׁהִשְׁלִים תְּפִלָּתוֹ, חוֹזֵר לָרֹאשׁ; וְאִם הָיָה רָגִיל לוֹמַר דִּבְרֵי תַּחֲנוּנִים אַחַר תְּפִלָּתוֹ, וְנִזְכַּר אַחַר שֶׁהִשְׁלִים תְּפִלָּתוֹ קֹדֶם שֶׁיַּעְקֹר רַגְלָיו--חוֹזֵר לָעֲבוֹדָה.

בַּמֶּה דְּבָרִים אֲמוּרִים, בְּחֻלּוֹ שֶׁלַּמּוֹעֵד, אוֹ בְּשַׁחְרִית וּמִנְחָה שֶׁלְּרָאשֵׁי חֳדָשִׁים; אֲבָל עַרְבִּית שֶׁלְּרֹאשׁ חֹדֶשׁ--אִם לֹא הִזְכִּיר, אֵינוּ חוֹזֵר.

כָּל מָקוֹם שֶׁחוֹזֵר הַיָּחִיד וּמִתְפַּלֵּל--שְׁלִיחַ צִבּוּר חוֹזֵר וּמִתְפַּלֵּל, אִם טָעָה כְּמוֹתוֹ בְּעֵת שֶׁמִּתְפַּלֵּל בְּקוֹל רָם: חוּץ מִשַּׁחְרִית שֶׁלְּרֹאשׁ חֹדֶשׁ, שְׁאִם שָׁכַח שְׁלִיחַ צִבּוּר וְלֹא הִזְכִּיר יַעֲלֶה וְיָבוֹא עַד שֶׁהִשְׁלִים תְּפִלָּתוֹ, אֵין מַחְזִירִין אוֹתוֹ, מִפְּנֵי טֹרַח הַצִּבּוּר--שֶׁהֲרֵי תְּפִלַּת הַמּוּסָפִין לְפָנָיו, שְׁהוּא מַזְכִּיר בָּהּ רֹאשׁ חֹדֶשׁ.

עֲשֶׂרֶת הַיָּמִים שֶׁמֵּרֹאשׁ הַשָּׁנָה וְעַד יוֹם הַכִּפּוּרִים--טָעָה וְחָתַם בָּהֶם בִּבְרָכָה שְׁלִישִׁית הָאֵל הַקָּדוֹשׁ, חוֹזֵר לָרֹאשׁ.
טָעָה וְחָתַם בְּאַחַת עֶשְׂרֵה אוֹהֵב צְדָקָה וּמִשְׁפָּט, חוֹזֵר לִתְחִלַּת הַבְּרָכָה, וְחוֹתֵם בָּהּ הַמֶּלֶךְ הַמִּשְׁפָּט, וּמִתְפַּלֵּל וְהוֹלֵךְ עַל הַסֵּדֶר; וְאִם לֹא נִזְכַּר עַד שֶׁהִשְׁלִים תְּפִלָּתוֹ, חוֹזֵר לָרֹאשׁ.
אֶחָד יָחִיד, וְאֶחָד צִבּוּר.

טָעָה וְלֹא הִזְכִּיר הַבְדָּלָה בְּחוֹנֵן הַדַּעַת--יֵשׁ מִי שֶׁהוֹרָה שְׁאִם נִזְכַּר קֹדֶם שׁוֹמֵעַ תְּפִלָּה, מַבְדִּיל בְּשׁוֹמֵעַ תְּפִלָּה; וְאִם נִזְכַּר אַחַר שׁוֹמֵעַ תְּפִלָּה, מַשְׁלִים תְּפִלָּתוֹ וְאֵינוּ צָרִיךְ לַחְזֹר.
וְכֵן מִי שֶׁלֹּא הִזְכִּיר עַל הַנִּסִּים בַּחֲנֻכָּה וּפוּרִים, וַעֲנֵנוּ בִּתְפִלַּת תַּעְנִית--אֵינוּ חוֹזֵר וּמִתְפַּלֵּל: אֶחָד יָחִיד וְאֶחָד צִבּוּר.
וְאִם נִזְכַּר קֹדֶם שֶׁיַּעְקֹר רַגְלָיו--אוֹמֵר עֲנֵנוּ אָבִינוּ ...
כִּי אַתָּה שׁוֹמֵעַ תְּפִלָּה, פּוֹדֶה וּמַצִּיל בְּכָל עֵת צָרָה; "יִהְיוּ לְרָצוֹן אִמְרֵי-פִי" .

שָׁכַח וְלֹא הִתְפַּלַּל מִנְחָה בְּעֶרֶב שַׁבָּת, יִתְפַּלַּל עַרְבִּית שְׁתַּיִם שֶׁלַּשַּׁבָּת; וְכֵן בְּיוֹם טוֹב.
שָׁכַח וְלֹא הִתְפַּלַּל מִנְחָה בַּשַּׁבָּת אוֹ בְּיוֹם טוֹב--מִתְפַּלֵּל בְּמוֹצָאֵיהֶן עַרְבִּית שְׁתַּיִם שֶׁלַּחֹל, מַבְדִּיל בָּרִאשׁוֹנָה וְאֵינוּ מַבְדִּיל בַּשְּׁנִיָּה: וְאִם הִבְדִּיל בִּשְׁתֵּיהֶם, אוֹ לֹא הִבְדִּיל בְּאַחַת מֵהֶם--יָצָא; אֲבָל אִם לֹא הִבְדִּיל בָּרִאשׁוֹנָה, וְהִבְדִּיל בַּשְּׁנִיָּה--חוֹזֵר וּמִתְפַּלֵּל תְּפִלָּה שְׁלִישִׁית, מִפְּנֵי שֶׁהָרִאשׁוֹנָה לֹא עָלְתָה לוֹ, מִפְּנֵי שֶׁהִקְדִּימָהּ לִתְפִלָּה שְׁהִיא תְּפִלַּת עַרְבִּית.
וְכָל הַמִּתְפַּלֵּל שְׁתֵּי תְּפִלּוֹת, אַפִלּוּ שַׁחְרִית וּמוּסָף--לֹא יִתְפַּלַּל זוֹ אַחַר זוֹ; אֵלָא יִשְׁהֶה בֵּין תְּפִלָּה לִתְפִלָּה, כְּדֵי שֶׁתִּתְחוֹנֵן דַּעְתּוֹ עָלָיו.

אָסוּר לוֹ לַמִּתְפַּלֵּל בַּצִּבּוּר, שֶׁיַּקְדִּים תְּפִלָּתוֹ לִתְפִלַּת הַצִּבּוּר.
הַנִּכְנָס לְבֵית הַכְּנֶסֶת, וּמָצָא צִבּוּר מִתְפַּלְּלִין בְּלַחַשׁ--אִם יָכוֹל לְהַתְחִיל וְלִגְמֹר עַד שֶׁלֹּא יַגִּיעַ שְׁלִיחַ צִבּוּר לַקְּדֻשָּׁה, יִתְפַּלַּל.
וְאִם לָאו, יַמְתִּין עַד שֶׁיַּגִּיעַ שְׁלִיחַ צִבּוּר לְהִתְפַּלַּל בְּקוֹל רָם, וְיִתְפַּלַּל עִמּוֹ בְּלַחַשׁ מִלָּה בְּמִלָּה, עַד שֶׁיַּגִּיעַ שְׁלִיחַ צִבּוּר לַקְּדֻשָּׁה; עוֹנֶה הַקְּדֻשָּׁה עִם הַצִּבּוּר, וּמִתְפַּלֵּל שְׁאָר הַתְּפִלָּה לְעַצְמוֹ.
וְאִם הִתְחִיל לְהִתְפַּלַּל קֹדֶם שְׁלִיחַ צִבּוּר, וְהִגִּיעַ שְׁלִיחַ צִבּוּר לַקְּדֻשָּׁה--לֹא יַפְסִיק, וְלֹא יַעֲנֶה קְדֻשָּׁה עִמָּהֶן; וְכֵן לֹא יַעֲנֶה אָמֵן יְהֶא שְׁמֵיהּ רַבָּא מְבָרַךְ, וְהוּא בְּאֶמְצַע הַתְּפִלָּה, וְאֵין צָרִיךְ לוֹמַר, בִּשְׁאָר בְּרָכוֹת.

הִלְכּוֹת תְּפִלָּה פֵּרֶק יא 
כָּל מָקוֹם שֶׁיֵּשׁ בּוֹ עֲשָׂרָה מִיִּשְׂרָאֵל, צָרִיךְ לְהָכִין בּוֹ בַּיִת שֶׁיִּכָּנְסוּ בּוֹ לִתְפִלָּה בְּכָל עֵת תְּפִלָּה; וּמָקוֹם זֶה, הוּא הַנִּקְרָא בֵּית הַכְּנֶסֶת.
וְכוֹפִין בְּנֵי הָעִיר זֶה אֶת זֶה לִבְנוֹת לָהֶן בֵּית הַכְּנֶסֶת, וְלִקְנוֹת לָהֶן סֵפֶר תּוֹרָה נְבִיאִים וּכְתוּבִים.

כְּשֶׁבּוֹנִין בֵּית הַכְּנֶסֶת, אֵין בּוֹנִין אוֹתוֹ אֵלָא בְּגָבְהָהּ שֶׁלָּעִיר, שֶׁנֶּאֱמָר "בְּרֹאשׁ הֹמִיּוֹת, תִּקְרָא" .
וּמַגְבִּיהִין אוֹתוֹ עַד שֶׁיִּהְיֶה גָּבוֹהַּ מִכָּל חַצְרוֹת הָעִיר, שֶׁנֶּאֱמָר "וּלְרוֹמֵם אֶת-בֵּית אֱלֹהֵינוּ" .
וְאֵין פּוֹתְחִין פִּתְחֵי בֵּית הַכְּנֶסֶת אֵלָא לְמִזְרָח, שֶׁנֶּאֱמָר "וְהַחֹנִים לִפְנֵי הַמִּשְׁכָּן קֵדְמָה ..." .
וּבוֹנִין בּוֹ, הֵיכָל שֶׁמַּנִּיחִין בּוֹ סֵפֶר תּוֹרָה; וּבוֹנִין הֵיכָל זֶה, בְּרוּחַ שֶׁמִּתְפַּלְּלִין כְּנֶגְדָּהּ בְּאוֹתָהּ הָעִיר, כְּדֵי שֶׁיִּהְיוּ פְּנֵיהֶן אֶל מוּל הַהֵיכָל, כְּשֶׁיַּעַמְדוּ בַּתְּפִלָּה.

וּמַעְמִידִין בִּימָה בְּבֵית הַכְּנֶסֶת בְּאֶמְצַע הַבַּיִת, כְּדֵי שֶׁיַּעֲלֶה עָלֶיהָ הַקּוֹרֶא בַּתּוֹרָה אוֹ מִי שְׁהוּא אוֹמֵר לָעָם דִּבְרֵי כִּבּוּשִׁין--כְּדֵי שֶׁיִּשְׁמְעוּ כֻּלָּם.
וּכְשֶׁמַּעְמִידִין הַתֵּבָה שֶׁיֵּשׁ בָּהּ סֵפֶר תּוֹרָה, מַעְמִידִין אוֹתָהּ בָּאֶמְצָע, וַאֲחוֹרֵי הַתֵּבָה כְּלִפְנֵי הַהֵיכָל, וּפָנֶיהָ כְּלִפְנֵי הָעָם.

כֵּיצַד הָעָם יוֹשְׁבִין בְּבָתֵּי כְּנָסִיּוֹת--הַזְּקֵנִים יוֹשְׁבִין פְּנֵיהֶם כְּלִפְנֵי הָעָם, וַאֲחוֹרֵיהֶם כְּלִפְנֵי הַהֵיכָל; וְכָל הָעָם יוֹשְׁבִין שׁוּרָה לִפְנֵי שׁוּרָה, וּפְנֵי כָּל שׁוּרָה לַאֲחוֹרֵי הַשּׁוּרָה שֶׁלְּפָנֶיהָ, עַד שֶׁיִּהְיוּ פְּנֵי כָּל הָעָם כְּלִפְנֵי הַקֹּדֶשׁ, וּכְלִפְנֵי הַזְּקֵנִים וּכְלִפְנֵי פְּנֵי הַתֵּבָה.
וּבְעֵת שֶׁשְּׁלִיחַ צִבּוּר עוֹמֵד לִתְפִלָּה, עוֹמֵד בָּאָרֶץ לִפְנֵי הַתֵּבָה, וּפָנָיו לִפְנֵי הַקֹּדֶשׁ, כִּשְׁאָר הָעָם.

בָּתֵּי כְּנָסִיּוֹת וּבָתֵּי מִדְרָשׁוֹת--נוֹהֲגִין בָּהֶן כָּבוֹד, מְכַבְּדִין אוֹתָן, וּמְרַבְּצִין אוֹתָן.
וְנָהֲגוּ כָּל יִשְׂרָאֵל בִּסְפָרַד וּבְמַעְרָב בְּשִׁנְעָר וְאֶרֶץ הַצְּבִי, לְהַדְלִיק עֲשָׁשִׁיּוֹת בְּבָתֵּי כְּנָסִיּוֹת, וּלְהַצִּיעַ בְּקַרְקָעָן מַחְצְלוֹת כְּדֵי לֵישֵׁב עֲלֵיהֶן.
וּבְעָרֵי אֱדוֹם, יוֹשְׁבִין שָׁם עַל הַכִּסְאוֹת.

בָּתֵּי כְּנָסִיּוֹת וּבָתֵּי מִדְרָשׁוֹת--אֵין נוֹהֲגִין בָּהֶן קַלּוּת רֹאשׁ, כְּגוֹן שְׂחוֹק וְהֶתֶל וְשִׂיחָה בְּטֵלָה.
וְאֵין אוֹכְלִין בָּהֶן, וְאֵין שׁוֹתִין בָּהֶן, וְאֵין נֵאוֹתִין בָּהֶן, וְאֵין מִטַּיְּלִין בָּהֶן.
וְאֵין נִכְנָסִין לָהֶן לֹא בַּחַמָּה מִפְּנֵי הַחַמָּה, וְלֹא בַּגְּשָׁמִים מִפְּנֵי הַגְּשָׁמִים.
וַחֲכָמִים וְתַלְמִידֵיהֶם--מֻתָּרִין לֶאֱכֹל וְלִשְׁתּוֹת בָּהֶן, מִדֹּחַק.

וְאֵין מְחַשְּׁבִין בָּהֶן חֶשְׁבּוֹנוֹת, אֵלָא אִם כֵּן הָיוּ חֶשְׁבּוֹנוֹת שֶׁלְּמִצְוָה, כְּגוֹן קֻפָּה שֶׁלִּצְדָקָה וּפִדְיוֹן שְׁבוּיִים, וְכַיּוֹצֶא בָּהֶן.
וְאֵין מַסְפִּידִין בָּהֶן, אֵלָא הֶסְפֵּד שֶׁלָּרַבִּים, כְּגוֹן שֶׁיִּהְיֶה שָׁם בַּהֶסְפֵּד גְּדוֹלֵי חַכְמֵי אוֹתָהּ הָעִיר, שֶׁכָּל הָעָם מִתְקַבְּצִין וּבָאִין בִּגְלָלָן.

הָיָה לְבֵית הַכְּנֶסֶת אוֹ לְבֵית הַמִּדְרָשׁ שְׁנֵי פְּתָחִים--לֹא יַעֲשֶׂנּוּ דֶּרֶךְ כְּדֵי שֶׁיִּכָּנֵס בְּפֶתַח זֶה וְיֵצֵא בְּפֶתַח שֶׁכְּנֶגְדּוֹ לְקָרַב הַדֶּרֶךְ, שֶׁאָסוּר לְהִכָּנֵס לָהֶן אֵלָא לִדְבַר מִצְוָה.

מִי שֶׁצָּרַךְ לְהִכָּנֵס לְבֵית הַכְּנֶסֶת לִקְרוֹת תִּינוֹק אוֹ חֲבֵרוֹ--יִכָּנֵס וְיִקְרָא מְעַט אוֹ יֹאמַר שְׁמוּעָה, וְאַחַר כָּךְ יִקְרָא חֲבֵרוֹ, כְּדֵי שֶׁלֹּא יִכָּנֵס בִּשְׁבִיל חֶפְצוֹ, בִּלְבָד.
וְאִם אֵינוּ יוֹדֵעַ, יֹאמַר לְאֶחָד מִן הַתִּינוֹקוֹת קְרָא לִי פָּסוּק שֶׁאַתָּה קוֹרֶא בּוֹ; אוֹ יִשְׁהֶה מְעַט בְּבֵית הַכְּנֶסֶת, וְאַחַר כָּךְ יֵצֵא, שֶׁהַיְּשִׁיבָה שָׁם מֵעִסְקֵי מִצְוָה הִיא, שֶׁנֶּאֱמָר "אַשְׁרֵי, יוֹשְׁבֵי בֵיתֶךָ" .

מִי שֶׁנִּכְנַס לִקְרוֹת אוֹ לְהִתְפַּלַּל בְּפֶתַח זֶה, מֻתָּר לוֹ לָצֵאת בְּפֶתַח שֶׁכְּנֶגְדּוֹ כְּדֵי לְקָרַב אֶת הַדֶּרֶךְ; וּמֻתָּר לָאָדָם לְהִכָּנֵס לְבֵית הַכְּנֶסֶת בְּמַקְלוֹ וּבְמַנְעָלוֹ וּבַאֲפֻנְדָּתוֹ.
וְאִם הָיָה צָרִיךְ לָרֹק, רוֹקֵק בְּבֵית הַכְּנֶסֶת.

בָּתֵּי כְּנָסִיּוֹת וּבָתֵּי מִדְרָשׁוֹת שֶׁחָרְבוּ, בִּקְדֻשָּׁתָן הֶן עוֹמְדִין: שֶׁנֶּאֱמָר "וַהֲשִׁמּוֹתִי אֶת-מִקְדְּשֵׁיכֶם" --אַף עַל פִּי שְׁהֶן שׁוֹמְמִין, בִּקְדֻשָּׁתָן הֶן עוֹמְדִין.
וּכְשֵׁם שֶׁנּוֹהֲגִין בָּהֶן בְּיִשּׁוּבָן, כָּךְ נוֹהֲגִין בָּהֶן בְּחָרְבָּנָן--חוּץ מִכִּבּוּד וְרִבּוּץ, שְׁאֵין מְכַבְּדִין אוֹתָם וְאֵין מְרַבְּצִין אוֹתָן.
עָלוּ בָּהֶם עֲשָׂבִים, לֹא יִתְלֹשׁ; וְאִם תָּלְשׁוּ אוֹתָן, מַנִּיחִין אוֹתָן בִּמְקוֹמָן, כְּדֵי שֶׁיִּרְאוּ אוֹתָם הָעָם, וְתֵעוֹר רוּחָם וְיִשְׁתַּדְּלוּ לִבְנוֹתָן.

אֵין סוֹתְרִין בֵּית הַכְּנֶסֶת כְּדֵי לִבְנוֹת אַחֵר בִּמְקוֹמוֹ, אוֹ בְּמָקוֹם אַחֵר, אֲבָל בּוֹנִין אַחֵר, וְאַחַר כָּךְ סוֹתְרִין זֶה--שֶׁמֶּא יֵארַע לָהֶן אֹנֶס, וְלֹא יִבְנוּ.
אַפִלּוּ כּוֹתָל אֶחָד מִמֶּנּוּ--בּוֹנֶה חָדָשׁ בְּצַד הַיָּשָׁן, וְאַחַר כָּךְ סוֹתֵר הַיָּשָׁן.

בַּמֶּה דְּבָרִים אֲמוּרִים, שֶׁלֹּא חָרְבוּ יְסוֹדוֹתָיו.
אֲבָל אִם חָרְבוּ יְסוֹדוֹתָיו, אוֹ שֶׁנָּטוּ כּוֹתָלָיו לִנְפֹּל--סוֹתְרִין אוֹתוֹ מִיָּד, וּמַתְחִילִין לִבְנוֹתוֹ בִּמְהֵרָה בַּיּוֹם וּבַלַּיְלָה, שֶׁמֶּא תִּדְחַק הַשָּׁעָה, וְיִשָּׁאֵר חָרֵב.

מֻתָּר לַעֲשׂוֹת בֵּית הַכְּנֶסֶת, בֵּית הַמִּדְרָשׁ; אֲבָל בֵּית הַמִּדְרָשׁ, אֵין עוֹשִׂין אוֹתוֹ בֵּית הַכְּנֶסֶת, שֶׁקְּדֻשַּׁת בֵּית הַמִּדְרָשׁ יְתֵרָה עַל קְדֻשַּׁת בֵּית הַכְּנֶסֶת, וּמַעֲלִין בַּקֹּדֶשׁ וְלֹא מוֹרִידִין.
וְכֵן בְּנֵי הָעִיר שֶׁמָּכְרוּ בֵּית הַכְּנֶסֶת, יֵשׁ לָהֶן לִקַּח בְּדָמָיו תֵּבָה; מָכְרוּ תֵּבָה, יֵשׁ לָהֶן לִקַּח בְּדָמֶיהָ מִטְפָּחוֹת אוֹ תִּיק לְסֵפֶר תּוֹרָה; מָכְרוּ מִטְפָּחוֹת אוֹ תִּיק, לוֹקְחִין בְּדָמָיו חֻמְשִׁין; מָכְרוּ חֻמְשִׁין, לוֹקְחִין סֵפֶר תּוֹרָה.
אֲבָל אִם מָכְרוּ סֵפֶר תּוֹרָה--אֵין לוֹקְחִין בְּדָמָיו אֵלָא סֵפֶר תּוֹרָה אַחֵר, שְׁאֵין שָׁם קְדֻשָּׁה לְמַעְלָה מִקְּדֻשַּׁת סֵפֶר תּוֹרָה.
וְכֵן בְּמוֹתְרֵיהֶן.

וְכֵן אִם גָּבוּ מִן הָעָם מָעוֹת לִבְנוֹת בֵּית הַמִּדְרָשׁ, אוֹ בֵּית הַכְּנֶסֶת, אוֹ לִקְנוֹת תֵּבָה, אוֹ מִטְפָּחוֹת וְתִיק, אוֹ סֵפֶר תּוֹרָה, וְרָצוּ לְשַׁנּוֹת כָּל שֶׁגָּבוּ--אֵין מְשַׁנִּין אוֹתוֹ אֵלָא מִקְּדֻשָּׁה קַלָּה, לִקְדֻשָּׁה חֲמוּרָה מִמֶּנָּה; אֲבָל אִם עָשׂוּ מַה שֶׁגָּבוּ לַעֲשׂוֹתוֹ וְהוֹתִירוּ, מְשַׁנִּין הַמּוֹתָר לְכָל מַה שֶׁיִּרְצוּ.
וְכָל כְּלֵי בֵּית הַכְּנֶסֶת, כְּבֵית הַכְּנֶסֶת; פָּרֹכֶת שֶׁעַל הָאָרוֹן שֶׁמַּנִּיחִין בּוֹ הַסְּפָרִים, כְּמִטְפְּחוֹת הַסְּפָרִים.
וְאִם הִתְנוּ עֲלֵיהֶן, הֲרֵי הֶן כְּפִי הַתְּנָאי.

בַּמֶּה דְּבָרִים אֲמוּרִים שֶׁמֻּתָּר לִמְכֹּר בֵּית הַכְּנֶסֶת--בְּבֵית הַכְּנֶסֶת שֶׁלַּכְּפָרִים שֶׁלֹּא עָשׂוּ אוֹתָהּ אֵלָא עַל דַּעַת בְּנֵי הַכְּפָר לְבַדָּם, שֶׁתִּהְיֶה לָהֶם לְהִתְפַּלַּל בָּהּ, הִיא שְׁאִם רָצוּ כֻּלָּם לְמָכְרָהּ, מוֹכְרִין.
אֲבָל בֵּית הַכְּנֶסֶת שֶׁלַּכְּרָכִין--הוֹאִיל וְעַל דַּעַת כָּל אַנְשֵׁי הָעוֹלָם נַעֲשָׂה, שֶׁיָּבוֹא וְיִתְפַּלַּל בּוֹ כָּל הַבָּא אֶל הַמְּדִינָה--נַעֲשָׂה שֶׁלְּכָל יִשְׂרָאֵל, וְאֵין מוֹכְרִין אוֹתוֹ לְעוֹלָם.

בְּנֵי הַכְּפָר שֶׁרָצוּ לִמְכֹּר בֵּית הַכְּנֶסֶת שֶׁלָּהֶן, אוֹ לִבְנוֹת בַּדָּמִים בֵּית הַכְּנֶסֶת אַחֵר, אוֹ לִקְנוֹת בַּדָּמִים תֵּבָה אוֹ תּוֹרָה--צְרִיכִין לְהַתְנוֹת עַל הַלּוֹקֵחַ, שֶׁלֹּא יַעֲשֶׂה אוֹתוֹ לֹא מֶרְחֵץ, וְלֹא בֻּרְסְקֵי וְהוּא הַמָּקוֹם שֶׁמְּעַבְּדִין בּוֹ הָעוֹרוֹת, וְלֹא בֵּית הַטְּבִילָה, וְלֹא בֵּית הַמַּיִם.
וְאִם הִתְנוּ שִׁבְעָה טוֹבֵי הָעִיר בְּמַעְמַד אַנְשֵׁי הָעִיר בְּשָׁעַת מְכִירָה, שֶׁיְּהֶא הַלּוֹקֵחַ רַשָּׁאי לַעֲשׂוֹת בּוֹ כָּל אֵלּוּ--מֻתָּר.

וְכֵן אִם הִתְנוּ שִׁבְעָה טוֹבֵי הָעִיר בְּמַעְמַד אַנְשֵׁי הָעִיר עַל מוֹתַר הַדָּמִים, שֶׁיִּהְיוּ חֻלִּין--הֲרֵי אֵלּוּ חֻלִּין.
וּכְשֶׁלּוֹקְחִין הַדָּמִים וּבוֹנִין מֵהֶם בֵּית הַכְּנֶסֶת אַחֵר, אוֹ שֶׁקָּנוּ מֵהֶן תֵּבָה אוֹ מִטְפָּחוֹת וְתִיק, אוֹ סִפְרֵי חֻמְשִׁין אוֹ סֵפֶר תּוֹרָה--הַשְּׁאָר יִהְיֶה חֻלִּין כְּמוֹ שֶׁהִתְנוּ, וְיַעֲשׂוּ בּוֹ מַה שֶׁיִּרְצוּ.

וְכֵן אִם קִבְּלוּ עֲלֵיהֶן כָּל אַנְשֵׁי הָעִיר, אוֹ רֻבָּם, אָדָם אֶחָד--כָּל מַה שֶׁעָשָׂה, עָשׂוּי, וּמוֹכֵר וְנוֹתֵן לְבַדּוֹ כְּפִי מַה שֶׁיִּרְאֶה, וְיַתְנֶה כְּפִי מַה שֶׁיִּרְאֶה.

כְּשֵׁם שֶׁמֻּתָּר לָהֶן לִמְכֹּר בֵּית הַכְּנֶסֶת, כָּךְ נוֹתְנִים אוֹתוֹ בְּמַתָּנָה, שֶׁאִלּוּ לֹא הָיָה לָהֶן לַצִּבּוּר הֲנָיָה בְּמַתָּנָה זוֹ, לֹא נְתָנוּהָ; אֲבָל לֹא שׂוֹכְרִין אוֹתָהּ, וְלֹא מְמַשְׁכְּנִין אוֹתָהּ.
וְכֵן כְּשֶׁסּוֹתְרִין בָּתֵּי כְּנָסִיּוֹת לִבְנוֹתָן, מֻתָּרִין לִמְכֹּר וּלְהַחְלִיף וְלִתֵּן בְּמַתָּנָה הַלְּבֵנִים וְהָעֵצִים וְהֶעָפָר שֶׁלָּהֶן; אֲבָל לְהַלְווֹתָן, אָסוּר, שְׁאֵין הַקְּדֻשָּׁה עוֹלָה מֵהֶן אֵלָא בְּדָמִים, אוֹ בַּהֲנָיָה שְׁהִיא כְּדָמִים.

רְחוֹבָהּ שֶׁלָּעִיר--אַף עַל פִּי שֶׁהָעָם מִתְפַּלְּלִין בּוֹ בַּתַּעְנִיּוֹת וּבַמַּעְמָדוֹת, מִפְּנֵי שֶׁהַקִּבּוּץ רַב, וְאֵין בֵּית הַכְּנֶסֶת מֵכִיל אוֹתָם--אֵין בּוֹ קְדֻשָּׁה, מִפְּנֵי שְׁהוּא עֲרַאי וְלֹא נִקְבַּע לִתְפִלָּה; וְכֵן בָּתִּים וַחֲצֵרוֹת שֶׁהָעָם מִתְכַּנְּסִין לָהֶם לִתְפִלָּה--אֵין בָּהֶן קְדֻשָּׁה, מִפְּנֵי שֶׁלֹּא קָבְעוּ אוֹתָם לִתְפִלָּה בִּלְבָד, אֵלָא עֲרַאי מִתְפַּלְּלִין בָּהֶן, כְּאָדָם שֶׁמִּתְפַּלֵּל בְּתוֹךְ בֵּיתוֹ.

הִלְכּוֹת תְּפִלָּה פֵּרֶק יב 
מֹשֶׁה רַבֵּנוּ תִּקַּן לָהֶן לְיִשְׂרָאֵל, שֶׁיִּהְיוּ קוֹרִין בַּתּוֹרָה בָּרַבִּים בַּשַּׁבָּת וּבַשֵּׁנִי וּבַחֲמִישִׁי בַּשַּׁחְרִית, כְּדֵי שֶׁלֹּא יִשְׁהוּ שְׁלוֹשָׁה יָמִים, בְּלֹא שְׁמִיעַת תּוֹרָה.
וְעֶזְרָא הַסּוֹפֵר תִּקַּן שֶׁיִּהְיוּ קוֹרִין כֵּן בַּמִּנְחָה בְּכָל שַׁבָּת, מִשּׁוֹם יוֹשְׁבֵי קְרָנוֹת; וְגַם, הוּא תִּקַּן שֶׁיִּהְיוּ הַקּוֹרִין בַּשֵּׁנִי וּבַחֲמִישִׁי שְׁלוֹשָׁה בְּנֵי אָדָם, וְלֹא יִקְרְאוּ פָּחוּת מֵעֲשָׂרָה פְּסוּקִים.

וְאֵלּוּ הֶן הַיָּמִים שֶׁקּוֹרִין בָּהֶן בַּתּוֹרָה, בַּצִּבּוּר: בְּשַׁבָּתוֹת, וּבְמוֹעֲדִים, וּבְרָאשֵׁי חֳדָשִׁים, וּבְתַעְנִיּוֹת, וּבַחֲנֻכָּה וּפוּרִים, וּבַשֵּׁנִי וּבַחֲמִישִׁי שֶׁבְּכָל שָׁבוּעַ וְשָׁבוּעַ.
וְאֵין מַפְטִירִין בַּנָּבִיא אֵלָא בְּשַׁבָּתוֹת וּבְיָמִים טוֹבִים וּבְיוֹם הַכִּפּוּרִים וּבְתִשְׁעָה בְּאָב.

אֵין קוֹרִין בַּתּוֹרָה בַּצִּבּוּר, בְּפָחוּת מֵעֲשָׂרָה אֲנָשִׁים גְּדוֹלִים וּבְנֵי חוֹרִין; וְאֵין קוֹרִין פָּחוּת מֵעֲשָׂרָה פְּסוּקִין, וּ"וַיְדַבֵּר" עוֹלֶה מִן הַמִּנְיָן.
וְלֹא יִהְיוּ הַקּוֹרִין, פָּחוּת מִשְּׁלוֹשָׁה אֲנָשִׁים; וְאֵין מַתְחִילִין בְּפָרָשָׁה, פָּחוּת מִשְּׁלוֹשָׁה פְּסוּקִין; וְאֵין מַנִּיחִין בְּפָרָשָׁה, פָּחוּת מִשְּׁלוֹשָׁה פְּסוּקִין; וְלֹא יִקְרָא הַקּוֹרֶא, פָּחוּת מִשְּׁלוֹשָׁה פְּסוּקִין.

שְׁלוֹשָׁה שֶׁקָּרְאוּ עֲשָׂרָה פְּסוּקִין, שְׁנַיִם קוֹרְאִין שְׁלוֹשָׁה שְׁלוֹשָׁה, וְאֶחָד אַרְבָּעָה.
וּבֵין שֶׁהָיָה הַקּוֹרֶא אַרְבָּעָה רִאשׁוֹן, אוֹ אַחֲרוֹן, אוֹ אֶמְצָעִי--הֲרֵי זֶה מְשֻׁבָּח.

כָּל אֶחָד וְאֶחָד מִן הַקּוֹרְאִין, פּוֹתֵחַ סֵפֶר תּוֹרָה, וּמַבִּיט בִּמְקוֹם שְׁהוּא קוֹרֶא בּוֹ; וְאַחַר כָּךְ אוֹמֵר בָּרְכוּ אֶת ה' הַמְּבֹרָךְ, וְכָל הָעָם עוֹנִין בָּרוּךְ ה' הַמְּבֹרָךְ, לְעוֹלָם וָעֶד; וְחוֹזֵר וּמְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר בָּחַר בָּנוּ מִכָּל הָעַמִּים, וְנָתַן לָנוּ אֶת תּוֹרָתוֹ--בָּרוּךְ אַתָּה ה', נוֹתֵן הַתּוֹרָה; וְכָל הָעָם, עוֹנִין אָמֵן.
וְאַחַר כָּךְ קוֹרֶא, עַד שֶׁיַּשְׁלִים לִקְרוֹת; וְגוֹלֵל הַסֵּפֶר, וּמְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר נָתַן לָנוּ תּוֹרַת אֱמֶת, חַיֵּי עוֹלָם נְטָעָהּ בְּתוֹכֵנוּ--בָּרוּךְ אַתָּה ה', נוֹתֵן הַתּוֹרָה.

אֵין הַקּוֹרֶא רַשָּׁאי לִקְרוֹת בַּתּוֹרָה, עַד שֶׁיִּכְלֶה אָמֵן מִפִּי הַצִּבּוּר.
קָרָא וְטָעָה, אַפִלּוּ בְּדִקְדּוּק אוֹת אַחַת--מַחְזִירִין אוֹתוֹ, עַד שֶׁיִּקְרְאֶנָּה בְּדִקְדּוּק.
וְלֹא יִקְרְאוּ שְׁנַיִם בַּתּוֹרָה, אֵלָא הָאֶחָד לְבַדּוֹ.
קָרָא וְנִשְׁתַּתַּק--יַעֲמֹד אַחֵר תַּחְתָּיו, וְיַתְחִיל מִמְּקוֹם שֶׁהִתְחִיל הָרִאשׁוֹן שֶׁנִּשְׁתַּתַּק; וּמְבָרֵךְ בַּסּוֹף.

אֵין הַקּוֹרֶא רַשָּׁאי לִקְרוֹת, עַד שֶׁיֹּאמַר לוֹ גָּדוֹל שֶׁבַּצִּבּוּר לִקְרוֹת.
וְאַפִלּוּ חַזָּן הַכְּנֶסֶת, אוֹ רֹאשׁ הַכְּנֶסֶת--אֵינוּ קוֹרֶא מֵעַצְמוֹ, עַד שֶׁיֹּאמְרוּ לוֹ הַצִּבּוּר אוֹ גָּדוֹל שֶׁבָּהֶן לִקְרוֹת.
וְצָרִיךְ אַחֵר לַעֲמֹד עִמּוֹ בְּשָׁעָה שְׁהוּא קוֹרֶא, כְּדֶרֶךְ שֶׁהַחַזָּן עוֹמֵד עִם הַקּוֹרְאִים.

הַקּוֹרֶא, יֵשׁ לוֹ לְדַלַּג מִמָּקוֹם לְמָקוֹם, בְּעִנְיָן אֶחָד כְּגוֹן "אַחֲרֵי מוֹת" וְ"אַךְ בֶּעָשׂוֹר" שֶׁבְּפָרָשַׁת "אֱמֹר אֶל-הַכֹּהֲנִים" : וְהוּא, שֶׁלֹּא יִקְרָא עַל פֶּה, שֶׁאָסוּר לִקְרוֹת שֶׁלֹּא מִן הַכְּתָב, אַפִלּוּ תֵּבָה אַחַת; וְלֹא יִשְׁהֶה בַּדִּלּוּג, אֵלָא כְּדֵי שֶׁיַּשְׁלִים הַתֻּרְגְּמָן תַּרְגּוּם הַפָּסוּק.

כֵּיוָן שֶׁהִתְחִיל הַקּוֹרֶא לִקְרוֹת בַּתּוֹרָה, אָסוּר לְסַפַּר אַפִלּוּ בִּדְבַר הֲלָכָה--אֵלָא הַכֹּל שׁוֹתְקִין וְשׁוֹמְעִין, וּמְשִׂימִין לִבָּם לְמַה שְׁהוּא קוֹרֶא: שֶׁנֶּאֱמָר "וְאָזְנֵי כָל-הָעָם, אֶל-סֵפֶר הַתּוֹרָה" .
וְאָסוּר לָצֵאת מִן הַצִּבּוּר, בְּשָׁעָה שֶׁהַקּוֹרֶא קוֹרֶא; וּמֻתָּר לָצֵאת, בֵּין אִישׁ לְאִישׁ.
וּמִי שְׁהוּא עוֹסֵק בַּתּוֹרָה תָּמִיד, וְתוֹרָתוֹ אֻמָּנוּתוֹ--מֻתָּר לוֹ לַעְסֹק בְּתַלְמוּד תּוֹרָה, בְּשָׁעָה שֶׁהַקּוֹרֶא קוֹרֶא בַּתּוֹרָה.

מִיְּמוֹת עֶזְרָא נָהֲגוּ שֶׁיְּהֶא שָׁם תֻּרְגְּמָן מְתַרְגֵּם לָעָם, מַה שֶׁהַקּוֹרֶא קוֹרֶא בַּתּוֹרָה--כְּדֵי שֶׁיָּבִינוּ, עִנְיַן הַדְּבָרִים.
וְהַקּוֹרֶא קוֹרֶא פָּסוּק אֶחָד בִּלְבָד, וְשׁוֹתֵק עַד שֶׁיְּתַרְגַּם אוֹתוֹ הַתֻּרְגְּמָן; וְחוֹזֵר וְקוֹרֶא פָּסוּק שֵׁנִי.
וְאֵין הַקּוֹרֶא רַשָּׁאי לִקְרוֹת לַתֻּרְגְּמָן, יָתֵר מִפָּסוּק אֶחָד.

אֵין הַקּוֹרֶא רַשָּׁאי לְהִגְבִּיהַּ קוֹלוֹ, יָתֵר מִן הַמְּתַרְגֵּם; וְלֹא יַגְבִּיהַּ הַמְּתַרְגֵּם קוֹלוֹ, יָתֵר מִן הַקּוֹרֶא.
וְאֵין הַמְּתַרְגֵּם רַשָּׁאי לְתַרְגַּם, עַד שֶׁיִּכְלֶה הַפָּסוּק מִפִּי הַקּוֹרֶא; וְאֵין הַקּוֹרֶא רַשָּׁאי לִקְרוֹת פָּסוּק אַחֵר, עַד שֶׁיִּכְלֶה הַתַּרְגּוּם מִפִּי הַמְּתַרְגֵּם.
וְאֵין הַמְּתַרְגֵּם נִשְׁעָן לֹא לְעַמּוּד וְלֹא לְקוֹרָה, אֵלָא עוֹמֵד בְּיִרְאָה וְאֵימָה; וְלֹא יְתַרְגַּם מִתּוֹךְ הַכְּתָב, אֵלָא עַל פֶּה.
וְאֵין הַקּוֹרֶא רַשָּׁאי לְסַיַּע לַתֻּרְגְּמָן, שֶׁלֹּא יֹאמְרוּ תַּרְגּוּם כָּתוּב בַּתּוֹרָה.
וְהַקָּטָן מְתַרְגֵּם עַל יְדֵי הַגָּדוֹל, וְאֵינוּ כָּבוֹד לַגָּדוֹל שֶׁיְּתַרְגַּם עַל יְדֵי הַקָּטָן.
וְלֹא יִהְיוּ הַמְּתַרְגְּמִין שְׁנַיִם כְּאֶחָד, אֵלָא אֶחָד קוֹרֶא וְאֶחָד מְתַרְגֵּם.

וְלֹא כָּל הַמִּקְרָאוֹת, מִתַּרְגְמִין בַּצִּבּוּר: מַעֲשֶׂה רְאוּבֵן, וּבִרְכַת כּוֹהֲנִים, וּמַעֲשֵׂה הָעֵגֶל מִן "וַיֹּאמֶר מֹשֶׁה אֶל-אַהֲרֹן" עַד "וַיַּרְא מֹשֶׁה אֶת-הָעָם" , וְעוֹד פָּסוּק אַחֵר "וַיִּגֹּף ה', אֶת-הָעָם" --נִקְרָאִין, וְלֹא מִתַּרְגְמִין.
וּבְמַעֲשֶׂה אַמְנוֹן, הַמָּקוֹם שֶׁנֶּאֱמָר "אַמְנוֹן בֶּן-דָּוִד" --לֹא נִקְרָא, וְלֹא מִתַּרְגֵּם.

הַמַּפְטִיר בַּנָּבִיא, צָרִיךְ לִקְרוֹת בַּתּוֹרָה תְּחִלָּה--אַפִלּוּ שְׁלוֹשָׁה פְּסוּקִים, חוֹזֵר וְקוֹרֶא מַה שֶׁקָּרָא שֶׁלְּפָנָיו; וְלֹא יַפְטִיר בַּנָּבִיא, עַד שֶׁיִּגְלֹל סֵפֶר תּוֹרָה.
וְלֹא יִפְחֹת, מֵעֶשְׂרִים וְאֶחָד פָּסוּק; וְאִם שָׁלַם הָעִנְיָן בְּפָחוּת מֵאֵלּוּ, אֵינוּ צָרִיךְ.
וְאִם קָרָא עֲשָׂרָה פְּסוּקִים, וְתִרְגְּמָן הַמְּתַרְגֵּם--דַּיּוֹ, וְאַף עַל פִּי שֶׁלֹּא שָׁלַם הָעִנְיָן.
וּבַנָּבִיא--אֶחָד קוֹרֶא, וְאַפִלּוּ שְׁנַיִם מְתַרְגְּמִין.
וּמְדַלֵּג מֵעִנְיָן לְעִנְיָן אַחֵר; וְאֵינוּ מְדַלֵּג מִנָּבִיא לְנָבִיא, אֵלָא בַּנְּבִיאִים שֶׁלִּשְׁנֵים עָשָׂר בִּלְבָד--וּבִלְבָד שֶׁלֹּא יְדַלַּג מִסּוֹף הַסֵּפֶר, לִתְחִלָּתוֹ: וְכָל הַמְּדַלֵּג, לֹא יִשְׁהֶה בַּדִּלּוּג אֵלָא כְּדֵי שֶׁיַּשְׁלִים הַמְּתַרְגֵּם תַּרְגּוּמוֹ.

הַקּוֹרֶא בַּנָּבִיא, יֵשׁ לוֹ לִקְרוֹת לַתֻּרְגְּמָן שְׁלוֹשָׁה פְּסוּקִין; וְהַמְּתַרְגֵּם, מְתַרְגֵּם שְׁלָשְׁתָּן זֶה אַחַר זֶה: וְאִם הָיוּ הַשְּׁלוֹשָׁה פְּסוּקִים שָׁלוֹשׁ פָּרָשִׁיּוֹת, לֹא יִקְרָא לַתֻּרְגְּמָן אֵלָא אֶחָד אֶחָד.

הַמַּפְטִיר בַּנָּבִיא, מְבָרֵךְ לְפָנָיו בְּרָכָה אַחַת--בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר בָּחַר בִּנְבִיאִים טוֹבִים ...
וּמְבָרֵךְ לְאַחֲרָיו אַרְבַּע בְּרָכוֹת--בְּרָכָה רִאשׁוֹנָה, חוֹתֵם בָּהּ הָאֵל הַנֶּאֱמָן בְּכָל דְּבָרָיו; שְׁנִיָּה, חוֹתֵם בָּהּ בּוֹנֵה יְרוּשָׁלַיִם; שְׁלִישִׁית, חוֹתֵם בָּהּ מָגֵן דָּוִיד; רְבִיעִית, חוֹתֵם בָּהּ בְּעִנְיַן קְדֻשַּׁת הַיּוֹם, כְּמוֹ שֶׁחוֹתֵם בַּתְּפִלָּה.
וְכֵן אִם חָל רֹאשׁ חֹדֶשׁ לִהְיוֹת בַּשַּׁבָּת, הַמַּפְטִיר בַּנָּבִיא מַזְכִּיר רֹאשׁ חֹדֶשׁ בִּבְרָכָה זוֹ, כְּדֶרֶךְ שֶׁמַּזְכִּיר בַּתְּפִלָּה.

כַּמָּה הֶם הַקּוֹרְאִין--בַּשַּׁבָּת בַּשַּׁחְרִית, קוֹרְאִין שִׁבְעָה; וּבְיוֹם הַכִּפּוּרִים, שִׁשָּׁה; וּבְיָמִים טוֹבִים, חֲמִשָּׁה: אֵין פּוֹחֲתִין מִמִּנְיָן זֶה, אֲבָל מוֹסִיפִין עֲלֵיהֶם.
בְּרָאשֵׁי חֳדָשִׁים, וּבְחֻלּוֹ שֶׁלַּמּוֹעֵד, קוֹרְאִין אַרְבָּעָה; בַּשַּׁבָּת וּבְיוֹם הַכִּפּוּרִים בַּמִּנְחָה, וּבַשֵּׁנִי וּבַחֲמִישִׁי שֶׁבְּכָל שָׁבוּעַ וּבַחֲנֻכָּה וּפוּרִים בַּשַּׁחְרִית, וּבִימֵי הַתַּעְנִיּוֹת בַּשַּׁחְרִית וּבַמִּנְחָה, קוֹרְאִין שְׁלוֹשָׁה: אֵין פּוֹחֲתִין מִמִּנְיָן זֶה, וְאֵין מוֹסִיפִין עָלָיו.

אִשָּׁה לֹא תִקְרָא בַּצִּבּוּר, מִפְּנֵי כְּבוֹד הַצִּבּוּר; קָטָן הַיּוֹדֵעַ לִקְרוֹת וְיוֹדֵעַ לְמִי מְבָרְכִין, עוֹלֶה מִמִּנְיַן הַקּוֹרְאִים.
וְכֵן הַמַּפְטִיר עוֹלֶה מִן הַמִּנְיָן, שֶׁהֲרֵי קָרָא בַּתּוֹרָה; וְאִם הִפְסִיק שְׁלִיחַ צִבּוּר בְּקַדִּישׁ בֵּין הַמַּשְׁלִים וּבֵין הַמַּפְטִיר, אֵינוּ עוֹלֶה.
צִבּוּר שֶׁלֹּא הָיָה בָּהֶם יוֹדֵעַ לִקְרוֹת אֵלָא אֶחָד--עוֹלֶה וְקוֹרֶא וְיוֹרֵד וְיוֹשֵׁב, וְחוֹזֵר וְקוֹרֶא שְׁנִיָּה וּשְׁלִישִׁית, עַד שֶׁיִּגְמֹר מִנְיַן הַקּוֹרְאִים שֶׁלְּאוֹתוֹ הַיּוֹם.

בְּכָל קְרִיאָה מֵאֵלּוּ, כּוֹהֵן קוֹרֶא רִאשׁוֹן, וְאַחֲרָיו לֵוִי, וְאַחֲרָיו יִשְׂרָאֵל.
וּמִנְהָג פָּשׁוּט הוּא הַיּוֹם, שֶׁאַפִלּוּ כּוֹהֵן עַם הָאָרֶץ קוֹדֵם לִקְרוֹת לִפְנֵי חָכָם גָּדוֹל מִיִּשְׂרָאֵל; וְכָל מִי שְׁהוּא גָּדוֹל מֵחֲבֵרוֹ בְּחָכְמָה, קוֹדֵם לִקְרוֹת.
וְהָאַחֲרוֹן שֶׁגּוֹלֵל סֵפֶר תּוֹרָה, נוֹטֵל שָׂכָר כְּנֶגֶד הַכֹּל; לְפִיכָּךְ עוֹלֶה מַשְׁלִים, אַפִלּוּ גָּדוֹל שֶׁבַּצִּבּוּר.

אֵין שָׁם כּוֹהֵן, עוֹלֶה יִשְׂרָאֵל; וְלֹא יַעֲלֶה אַחֲרָיו לֵוִי, כְּלָל.
אֵין שָׁם לֵוִי, כּוֹהֵן שֶׁקָּרָא רִאשׁוֹן חוֹזֵר הוּא עַצְמוֹ, וְקוֹרֶא פַּעַם שְׁנִיָּה בִּמְקוֹם לֵוִי; אֲבָל לֹא יִקְרָא אַחֲרָיו כּוֹהֵן אַחֵר, שֶׁמֶּא יֹאמְרוּ הָרִאשׁוֹן פָּסוּל וּלְפִיכָּךְ עָלָה כּוֹהֵן אַחֵר, וְכֵן לֹא יִקְרָא לֵוִי אַחַר לֵוִי, שֶׁמֶּא יֹאמְרוּ אֶחָד מִשְּׁנֵיהֶם פָּסוּל.

כֵּיצַד סֵדֶר הַקְּרִיאָה בַּתּוֹרָה עִם הַתְּפִלָּה: כָּל יוֹם שֶׁיֵּשׁ בּוֹ תְּפִלַּת מוּסָף--אַחַר שֶׁיִּגְמֹר שְׁלִיחַ צִבּוּר תְּפִלַּת שַׁחְרִית, אוֹמֵר קַדִּישׁ, וּמוֹצִיא סֵפֶר תּוֹרָה וְקוֹרֶא לְאֶחָד אֶחָד מִן הַצִּבּוּר, וְעוֹלִין וְקוֹרִין בַּתּוֹרָה; וּכְשֶׁגּוֹמְרִין, מַחְזִיר סֵפֶר תּוֹרָה לִמְקוֹמוֹ, וְאוֹמֵר קַדִּישׁ, וּמִתְפַּלְּלִין תְּפִלַּת מוּסָף.
וְיָמִים שֶׁיֵּשׁ בָּהֶן מַפְטִיר וּמוּסָף, נָהֲגוּ לוֹמַר קַדִּישׁ קֹדֶם שֶׁיַּעֲלֶה הַמַּפְטִיר; וְיֵשׁ מְקוֹמוֹת שֶׁנָּהֲגוּ לוֹמַר קַדִּישׁ, אַחַר הַמַּפְטִיר.

בַּמִּנְחָה שֶׁלַּשַּׁבָּת וְיוֹם הַכִּפּוּרִים--אַחַר שֶׁיִּגְמֹר שְׁלִיחַ צִבּוּר "תְּהִלָּה, לְדָוִד" וְסֵדֶר הַיּוֹם, אוֹמֵר קַדִּישׁ, וּמוֹצִיא סֵפֶר תּוֹרָה וְקוֹרִין בּוֹ וּמַחְזִירוֹ, וְאוֹמֵר קַדִּישׁ, וּמִתְפַּלְּלִין מִנְחָה.
וְכֵן בַּתַּעְנִיּוֹת--קוֹרְאִין בַּמִּנְחָה, וְאַחַר כָּךְ אוֹמֵר קַדִּישׁ, וּמִתְפַּלְּלִין תְּפִלַּת מִנְחָה; אֲבָל בְּיוֹם טוֹב, לֹא נָהֲגוּ לִקְרוֹת בַּמִּנְחָה.

וְיוֹם שְׁאֵין בּוֹ מוּסָף--כְּשֶׁגּוֹמֵר תְּפִלַּת שַׁחְרִית, אוֹמֵר קַדִּישׁ, וּמוֹצִיא סֵפֶר תּוֹרָה וְקוֹרְאִין בּוֹ וּמַחְזִירוֹ, וְאוֹמֵר קַדִּישׁ; וְאַחַר כָּךְ אוֹמֵר "תְּהִלָּה, לְדָוִד" וְסֵדֶר הַיּוֹם, כְּדֶרֶךְ שֶׁאוֹמֵר בְּכָל יוֹם; וְאוֹמֵר קַדִּישׁ, וְהָעָם נִפְטָרִין.

אֵין קוֹרְאִין בְּחֻמְשִׁין בְּבָתֵּי כְּנָסִיּוֹת, מִשּׁוֹם כְּבוֹד הַצִּבּוּר; וְאֵין גּוֹלְלִין סֵפֶר תּוֹרָה בַּצִּבּוּר, שֶׁלֹּא יַטְרִיחַ עֲלֵיהֶן לִהְיוֹתָן עוֹמְדִין, עַד שֶׁיִּגְלֹל.
לְפִיכָּךְ אִם צָרְכוּ לִקְרוֹת שְׁנֵי עִנְיָנִין, מוֹצִיאִין שְׁנֵי סִפְרֵי תּוֹרוֹת; וְלֹא יִקְרָא אִישׁ אֶחָד עִנְיָן אֶחָד, בִּשְׁתֵּי תּוֹרוֹת, שֶׁמֶּא יֹאמְרוּ סֵפֶר רִאשׁוֹן פָּגוּם הָיָה, וּלְפִיכָּךְ קָרָא בְּשֵׁנִי.

כָּל הַגּוֹלֵל סֵפֶר תּוֹרָה, גּוֹלְלוֹ מִבַּחוּץ, וְכִשְׁהוּא מְהַדְּקוֹ, מְהַדְּקוֹ מִבִּפְנִים; וְצָרִיךְ לְהַעְמִידוֹ, עַל הַתְּפָר.
מְקוֹם שֶׁמּוֹצִיאִין סֵפֶר תּוֹרָה אַחַר שֶׁקּוֹרְאִין בּוֹ, וּמוֹלִיכִין אוֹתוֹ לְבַיִת אַחֵר לְהַצְנִיעוֹ, אֵין הַצִּבּוּר רַשָּׁאִין לָצֵאת, עַד שֶׁיֵּצֵא סֵפֶר תּוֹרָה; וִילַוּוּ אוֹתוֹ וְהֶן אַחֲרָיו, עַד הַמָּקוֹם שֶׁמַּצְנִיעִין אוֹתוֹ בּוֹ.

הִלְכּוֹת תְּפִלָּה פֵּרֶק יג 
הַמִּנְהָג הַפָּשׁוּט בְּכָל יִשְׂרָאֵל, שֶׁמַּשְׁלִימִין אֶת הַתּוֹרָה בְּשָׁנָה אַחַת: מַתְחִילִין בַּשַּׁבָּת שֶׁאַחַר חַג הַסֻּכּוֹת, וְקוֹרִין בְּסֵדֶר "בְּרֵאשִׁית" ; בַּשְּׁנִיָּה, "אֵלֶּה, תּוֹלְדֹת נֹחַ" ; בַּשְּׁלִישִׁית, "וַיֹּאמֶר ה' אֶל-אַבְרָם" .
וְקוֹרְאִין וְהוֹלְכִין עַל הַסֵּדֶר הַזֶּה, עַד שֶׁגּוֹמְרִין הַתּוֹרָה בְּחַג הַסֻּכּוֹת.
וְיֵשׁ מִי שֶׁמַּשְׁלִים אֶת הַתּוֹרָה בְּשָׁלוֹשׁ שָׁנִים, וְאֵינוּ מִנְהָג פָּשׁוּט.

עֶזְרָא תִּקַּן לָהֶם לְיִשְׂרָאֵל, שֶׁיִּהְיוּ קוֹרִין קְלָלוֹת שֶׁבְּסֵפֶר וַיִּקְרָא, קֹדֶם עֲצֶרֶת; וְשֶׁבְּמִשְׁנֵה תּוֹרָה, קֹדֶם רֹאשׁ הַשָּׁנָה.
וְהַמִּנְהָג הַפָּשׁוּט, שֶׁיִּהְיוּ קוֹרְאִין "בְּמִדְבַּר סִינַי" , קֹדֶם עֲצֶרֶת; "וָאֶתְחַנַּן" , אַחַר תִּשְׁעָה בְּאָב; וְ"אַתֶּם נִצָּבִים" , קֹדֶם רֹאשׁ הַשָּׁנָה; וְ"צַו אֶת-אַהֲרֹן" , קֹדֶם הַפֶּסַח בְּשָׁנָה פְּשׁוּטָה.
לְפִיכָּךְ יֵשׁ שַׁבָּתוֹת שֶׁקּוֹרְאִין בַּשַּׁחְרִית, שְׁנֵי סְדָרִים כְּגוֹן "אִשָּׁה כִּי תַזְרִיעַ" וְ"זֹאת תִּהְיֶה תּוֹרַת הַמְּצֹרָע" , וּ"בְהַר סִינַי" וְ"אִם-בְּחֻקֹּתַי" , וְכַיּוֹצֶא בָּהֶן--כְּדֵי שֶׁיַּשְׁלִימוּ בְּשָׁנָה, וְיִקְרְאוּ אוֹתָם הַסְּדָרִים בְּעוֹנָתָן.

מְקוֹם שֶׁמַּפְסִיקִין בַּשַּׁבָּת בַּשַּׁחְרִית--שָׁם קוֹרְאִין בַּמִּנְחָה, וּבַשֵּׁנִי וּבַחֲמִישִׁי, וּלְשַׁבָּת הַבָּאָה.
כֵּיצַד: שַׁבָּת רִאשׁוֹנָה, קוֹרִין בַּשַּׁחְרִית בְּסֵדֶר "בְּרֵאשִׁית" ; בַּמִּנְחָה, קוֹרִין מֵ"אֵלֶּה, תּוֹלְדֹת נֹחַ" עֲשָׂרָה פְּסוּקִים אוֹ יָתֵר; וְכֵן בַּשֵּׁנִי וּבַחֲמִישִׁי; וְכֵן לְשַׁבָּת הַבָּאָה בַּשַּׁחְרִית, מַתְחִילִין מֵ"אֵלֶּה, תּוֹלְדֹת נֹחַ", וְקוֹרֶא עַד סוֹף הַסֵּדֶר.
וְעַל דֶּרֶךְ זוֹ, קוֹרְאִין כָּל הַשָּׁנָה.
וּמַפְטִירִין בְּכָל שַׁבָּת וְשַׁבָּת, בְּנָבִיא מֵעֵין שֶׁקָּרְאוּ בַּתּוֹרָה.

בְּרָאשֵׁי חֳדָשִׁים--הָרִאשׁוֹן, קוֹרֶא שְׁלוֹשָׁה פְּסוּקִים מִפָּרָשַׁת "צַו" ; וְהַשֵּׁנִי, חוֹזֵר וְקוֹרֶא פָּסוּק שְׁלִישִׁי שֶׁקָּרָא הָרִאשׁוֹן וּשְׁנֵי פְּסוּקִים אַחֲרָיו, כְּדֵי שֶׁיִּשָּׁאֵר בַּפָּרָשָׁה שְׁלוֹשָׁה פְּסוּקִים; וְהַשְּׁלִישִׁי, קוֹרֶא שְׁלוֹשָׁה פְּסוּקִים שֶׁשִּׁיַּר הַשֵּׁנִי עִם "וּבְיוֹם, הַשַּׁבָּת" ; וְהַרְבִיעִי, קוֹרֶא "וּבְרָאשֵׁי, חָדְשֵׁיכֶם" .
וְאִם חָל רֹאשׁ חֹדֶשׁ לִהְיוֹת בַּשַּׁבָּת, מוֹצִיאִין שְׁנֵי סְפָרִים בַּשַּׁחְרִית: אֶחָד, קוֹרִין בּוֹ סֵדֶר אוֹתָהּ שַׁבָּת; וְהַשֵּׁנִי, קוֹרֶא בּוֹ הַמַּשְׁלִים "וּבְרָאשֵׁי, חָדְשֵׁיכֶם".
וְאִם קָרָא עִנְיַן רֹאשׁ חֹדֶשׁ בַּשַּׁבָּת, הַמַּפְטִיר קוֹרֶא, וּמַפְטִירִין "וְהָיָה, מִדֵּי-חֹדֶשׁ בְּחָדְשׁוֹ" .
וְרֹאשׁ חֹדֶשׁ אָב שֶׁחָל לִהְיוֹת בַּשַּׁבָּת, מַפְטִירִין "חָדְשֵׁיכֶם וּמוֹעֲדֵיכֶם שָׂנְאָה נַפְשִׁי" .
וְרֹאשׁ חֹדֶשׁ שֶׁחָל לִהְיוֹת בְּאֶחָד בַּשַּׁבָּת, מַפְטִירִין בַּשַּׁבָּת שֶׁלְּפָנָיו "וַיֹּאמֶר-לוֹ יְהוֹנָתָן, מָחָר חֹדֶשׁ" .

כָּל הָעוֹלֶה לִקְרוֹת בַּתּוֹרָה פּוֹתֵחַ בְּדָבָר טוֹב, וְחוֹתֵם בְּדָבָר טוֹב.
אֲבָל בְּפָרָשַׁת "הַאֲזִינוּ" --הָרִאשׁוֹן, קוֹרֶא עַד "זְכֹר יְמוֹת עוֹלָם" ; וְהַשֵּׁנִי, מַתְחִיל מִ"זְּכֹר יְמוֹת עוֹלָם" עַד "יַרְכִּבֵהוּ" ; וְהַשְּׁלִישִׁי, מִ"יַּרְכִּבֵהוּ" עַד "וַיַּרְא ה', וַיִּנְאָץ" ; וְהַרְבִיעִי, מִן "וַיַּרְא ה', וַיִּנְאָץ" עַד "לוּ חָכְמוּ" ; וְהַחֲמִישִׁי, מִן "לוּ חָכְמוּ" עַד "כִּי-אֶשָּׂא אֶל-שָׁמַיִם, יָדִי" ; וְהַשִּׁשִּׁי, מִן "כִּי-אֶשָּׂא" עַד סוֹף הַשִּׁירָה.
וְלָמָּה פּוֹסְקִין בָּהּ בְּעִנְיָנוֹת אֵלּוּ--מִפְּנֵי שְׁהִיא תּוֹכֵחָה, כְּדֵי שֶׁיַּחְזְרוּ הָעָם בִּתְשׁוּבָה.

שְׁמוֹנָה פְּסוּקִין שֶׁבְּסוֹף הַתּוֹרָה, מֻתָּר לִקְרוֹת אוֹתָן בְּבֵית הַכְּנֶסֶת בְּפָחוּת מֵעֲשָׂרָה: אַף עַל פִּי שֶׁהַכֹּל תּוֹרָה, וּמִפִּי מֹשֶׁה מִפִּי הַגְּבוּרָה הֶן, הוֹאִיל וּמַשְׁמָעָן שְׁהֶן אַחַר מִיתַת מֹשֶׁה, הֲרֵי נִשְׁתַּנּוּ; וּלְפִיכָּךְ מֻתָּר לַיָּחִיד לִקְרוֹת אוֹתָן.

קְלָלוֹת שֶׁבְּתוֹרַת כּוֹהֲנִים--אֵין מַפְסִיקִין בָּהֶן, אֵלָא אֶחָד קוֹרֶא אוֹתָן; מַתְחִיל בַּפָּסוּק שֶׁלִּפְנֵיהֶם, וּמְסַיֵּם בַּפָּסוּק שֶׁלְּאַחֲרֵיהֶם.
וּקְלָלוֹת שֶׁבְּמִשְׁנֵה תּוֹרָה--אִם רָצָה לִפְסֹק בָּהֶן, פּוֹסֵק; וּכְבָר נָהֲגוּ הָעָם שֶׁלֹּא לִפְסֹק בָּהֶן, אֵלָא אֶחָד קוֹרֶא אוֹתָן.

מַפְסִיקִין לַמּוֹעֲדוֹת, וּלְיוֹם הַכִּפּוּרִים, וְקוֹרְאִין בְּעִנְיַן הַמּוֹעֵד, לֹא בְּסֵדֶר הַשַּׁבָּת.
וּמֹשֶׁה רַבֵּנוּ תִּקַּן לָהֶן לְיִשְׂרָאֵל, שֶׁיִּהְיוּ קוֹרְאִין בְּכָל מוֹעֵד, עִנְיָנוֹ; וְשׁוֹאֲלִין וְדוֹרְשִׁין בְּעִנְיָנוֹ שֶׁלַּיּוֹם, בְּכָל מוֹעֵד וּמוֹעֵד.
וּמַה הֶן קוֹרִין: בַּפֶּסַח, בְּפָרָשַׁת הַמּוֹעֲדוֹת שֶׁבְּתוֹרַת כּוֹהֲנִים.
וּכְבָר נָהֲגוּ הָעָם, לִקְרוֹת בְּיוֹם טוֹב רִאשׁוֹן "מִשְׁכוּ" , וּמַפְטִירִין בְּפֶסַח גִּלְגָּל; וּבְיוֹם טוֹב שֵׁנִי, "שׁוֹר אוֹ-כֶשֶׂב" , וּמַפְטִירִין בְּפֶסַח יֹאשִׁיָּהוּ.
בַּשְּׁלִישִׁי, "קַדֶּשׁ-לִי" ; בָּרְבִיעִי, "אִם-כֶּסֶף תַּלְוֶה" ; בַּחֲמִישִׁי, "פְּסָל-לְךָ" ; בַּשִּׁשִּׁי, "וְיַעֲשׂוּ בְנֵי-יִשְׂרָאֵל אֶת-הַפָּסַח, בְּמוֹעֲדוֹ" .
בְּיוֹם טוֹב אַחֲרוֹן, בְּ"וַיְהִי, בְּשַׁלַּח" עַד סוֹף הַשִּׁירָה, וּמַפְטִירִין "וַיְדַבֵּר דָּוִד" ; וּבַשְּׁמִינִי, "כָּל-הַבְּכוֹר" , וּמַפְטִירִין "עוֹד הַיּוֹם, בְּנֹב לַעֲמֹד" .

בָּעֲצֶרֶת, קוֹרִין בְּ"שִׁבְעָה שָׁבֻעֹת" .
וּמִנְהָג פָּשׁוּט, שֶׁקּוֹרִים בְּיוֹם טוֹב רִאשׁוֹן, "בַּחֹדֶשׁ, הַשְּׁלִישִׁי" , וּמַפְטִירִין בַּמֶּרְכָּבָה; וּבַשֵּׁנִי, קוֹרִין בְּפָרָשַׁת מוֹעֲדוֹת, וּמַפְטִירִין בַּחֲבַקּוּק.

בְּרֹאשׁ הַשָּׁנָה, קוֹרִין "בַּחֹדֶשׁ הַשְּׁבִיעִי בְּאֶחָד לַחֹדֶשׁ" .
וּמִנְהָג פָּשׁוּט, שֶׁקּוֹרִין בְּיוֹם רִאשׁוֹן, "וַה' פָּקַד אֶת-שָׂרָה" , וּמַפְטִירִין "וַיְהִי אִישׁ אֶחָד מִן-הָרָמָתַיִם" ; וּבַשֵּׁנִי, קוֹרִין "וְהָאֱלֹהִים, נִסָּה אֶת-אַבְרָהָם" , וּמַפְטִירִין "הֲבֵן יַקִּיר לִי אֶפְרַיִם" .

בְּיוֹם הַכִּפּוּרִים, בַּשַּׁחְרִית, קוֹרִין "אַחֲרֵי מוֹת" , וּמַפְטִירִין "כֹּה אָמַר רָם וְנִשָּׂא" .
בַּמִּנְחָה, קוֹרִין בָּעֲרָיוֹת שֶׁבְּ"אַחֲרֵי מוֹת", כְּדֵי שֶׁיִּזְכֹּר וְיִכָּלֵם כָּל מִי שֶׁנִּכְשַׁל בְּאַחַת מֵהֶן, וְיַחְזֹר בִּתְשׁוּבָה; וְהַשְּׁלִישִׁי שֶׁקּוֹרֶא בַּתּוֹרָה, מַפְטִיר בְּיוֹנָה.

בַּסֻּכּוֹת, בִּשְׁנֵי יָמִים הָרִאשׁוֹנִים, קוֹרִין בְּפָרָשַׁת מוֹעֲדוֹת, וּמַפְטִירִין בְּיוֹם הָרִאשׁוֹן "הִנֵּה יוֹם-בָּא, לַה'" , וּבְיוֹם שֵׁנִי "וַיִּקָּהֲלוּ אֶל-הַמֶּלֶךְ שְׁלֹמֹה" ; וּבְיוֹם טוֹב הָאַחֲרוֹן, קוֹרִין "כָּל-הַבְּכוֹר" , וּמַפְטִירִין "וַיְהִי כְּכַלּוֹת שְׁלֹמֹה" ; וּלְמָחָר, קוֹרִין "וְזֹאת הַבְּרָכָה" , וּמַפְטִירִין "וַיַּעֲמֹד שְׁלֹמֹה" , וְיֵשׁ מִי שֶׁמַּפְטִיר "אַחֲרֵי מוֹת מֹשֶׁה" , וּבִשְׁאָר יְמוֹת הֶחָג, קוֹרִין בְּקָרְבָּנוֹת הֶחָג.

כֵּיצַד--בְּכָל יוֹם וָיוֹם מֵחֻלּוֹ שֶׁלַּמּוֹעֵד, קוֹרֶא שְׁתֵּי פָּרָשִׁיּוֹת: בַּיּוֹם הַשְּׁלִישִׁי, שְׁהוּא תְּחִלַּת חֻלּוֹ שֶׁלַּמּוֹעֵד, קוֹרֶא הַכּוֹהֵן "וּבַיּוֹם הַשֵּׁנִי" , וְלֵוִי קוֹרֶא "וּבַיּוֹם הַשְּׁלִישִׁי" , וְיִשְׂרָאֵל קוֹרֶא "וּבַיּוֹם הַשְּׁלִישִׁי", וְהַרְבִיעִי חוֹזֵר וְקוֹרֶא "וּבַיּוֹם הַשֵּׁנִי" "וּבַיּוֹם הַשְּׁלִישִׁי".
וְכֵן בְּיוֹם הָרְבִיעִי, שְׁהוּא שֵׁנִי שֶׁלְּחֻלּוֹ שֶׁלַּמּוֹעֵד, קוֹרִין "וּבַיּוֹם הַשְּׁלִישִׁי" "וּבַיּוֹם הָרְבִיעִי" עַל דֶּרֶךְ זוֹ.

בְּכָל יוֹם וָיוֹם מִיָּמִים טוֹבִים, וְכֵן בְּיוֹם הַכִּפּוּרִים, וּבְשִׁבְעַת יְמֵי הַפֶּסַח--מוֹצִיאִין שְׁנֵי סְפָרִים בַּשַּׁחְרִית: הָאֶחָד, קוֹרִין בּוֹ תְּחִלָּה עִנְיָנוֹת אֵלּוּ שֶׁאָמַרְנוּ.
וְהַשֵּׁנִי, קוֹרִין בּוֹ קָרְבַּן אוֹתוֹ הַיּוֹם הָאָמוּר בְּחֹמֶשׁ הַפְּקוּדִים; וְהַקּוֹרֶא עִנְיַן הַקָּרְבָּן, הוּא מַפְטִיר בַּנָּבִיא.

בְּכָל יוֹם שֶׁמּוֹצִיאִין שְׁנֵי סְפָרִים, אוֹ שְׁלוֹשָׁה, אִם הוֹצִיאוּ זֶה אַחַר זֶה, כְּשֶׁמַּחְזִיר אֶת הָרִאשׁוֹן אוֹמֵר קַדִּישׁ וּמוֹצִיא הַשֵּׁנִי; וּכְשֶׁמַּחְזִיר הָאַחֲרוֹן, אוֹמֵר קַדִּישׁ.
וּכְבָר אָמַרְנוּ שֶׁהַמִּנְהָג הַפָּשׁוּט, לוֹמַר קַדִּישׁ אַחַר שֶׁקּוֹרֶא הַמַּשְׁלִים לְעוֹלָם, וְאַחַר כָּךְ מַפְטִירִין בַּנָּבִיא.

שַׁבָּת שֶׁחָלָה לִהְיוֹת בְּחֻלּוֹ שֶׁלַּמּוֹעֵד, בֵּין בַּפֶּסַח בֵּין בַּסֻּכּוֹת, קוֹרִין בְּאוֹתָהּ שַׁבָּת "רְאֵה אַתָּה אֹמֵר אֵלַי" ; וּמַפְטִירִין בַּפֶּסַח "הָעֲצָמוֹת הַיְּבֵשׁוֹת" , וְאִם הָיְתָה בְּתוֹךְ הֶחָג, "בְּיוֹם בּוֹא גוֹג" .

בַּחֲנֻכָּה--בְּיוֹם הָרִאשׁוֹן, קוֹרִין מִבִּרְכַת כּוֹהֲנִים עַד סוֹף קָרְבַּן הַמַּקְרִיב בַּיּוֹם הָרִאשׁוֹן; וּבְיוֹם הַשֵּׁנִי, קוֹרִין קָרְבַּן נָשִׂיא שֶׁהִקְרִיב בַּשֵּׁנִי; וְכֵן עַד יוֹם שְׁמִינִי, קוֹרִין מִיּוֹם הַשְּׁמִינִי עַד סוֹף כָּל הַקָּרְבָּנוֹת, עַד סוֹף הַסֵּדֶר.
וּמַפְטִירִין בַּשַּׁבָּת שֶׁלַּחֲנֻכָּה, בְּנֵרוֹת זְכַרְיָה; וְאִם הָיוּ שְׁתֵּי שַׁבָּתוֹת, מַפְטִירִין בְּשַׁבָּת רִאשׁוֹנָה בְּנֵרוֹת זְכַרְיָה, וּבַשְּׁנִיָּה בְּנֵרוֹת שְׁלֹמֹה.
וְהַקּוֹרֶא בְּעִנְיַן חֲנֻכָּה, הוּא שֶׁמַּפְטִיר בַּנָּבִיא.

בְּפוּרִים, קוֹרִין בַּשַּׁחְרִית "וַיָּבֹא, עֲמָלֵק" .
בְּתִשְׁעָה בְּאָב, בַּשַּׁחְרִית קוֹרִין "כִּי-תוֹלִיד בָּנִים" וּמַפְטִירִין "אָסֹף אֲסִיפֵם" ; וּבַמִּנְחָה, קוֹרִין "וַיְחַל מֹשֶׁה" , כִּשְׁאָר יְמֵי הַתַּעְנִיּוֹת.
וּבִשְׁאָר הַתַּעְנִיּוֹת שֶׁאָנוּ מִתְעַנִּים עַל מַה שֶׁאֵרַע לַאֲבוֹתֵינוּ, קוֹרִין בַּשַּׁחְרִית וּבַמִּנְחָה: הָרִאשׁוֹן, קוֹרֶא "וַיְחַל מֹשֶׁה" אַרְבָּעָה פְּסוּקִין; וְקוֹרֶא הַשֵּׁנִי וְהַשְּׁלִישִׁי, מִ"פְּסָל-לְךָ" עַד "אֲשֶׁר אֲנִי, עֹשֶׂה עִמָּךְ" .
וּבַתַּעְנִיּוֹת שֶׁגּוֹזְרִין אוֹתָן הַצִּבּוּר מִפְּנֵי הַצָּרוֹת, כְּגוֹן בַּצֹּרֶת וְדֶבֶר וְכַיּוֹצֶא בָּהֶן, קוֹרִין בְּרָכוֹת וּקְלָלוֹת, כְּדֵי שֶׁיָּשׁוּבוּ הָעָם וְיִכָּנַע לְבָבָם כְּשֶׁיִּשְׁמְעוּ אוֹתָם.

נָהֲגוּ כָּל יִשְׂרָאֵל, לִהְיוֹת מַפְטִירִין קֹדֶם לְתִשְׁעָה בְּאָב בְּשָׁלוֹשׁ שַׁבָּתוֹת, בְּדִבְרֵי תּוֹכֵחָה--שַׁבָּת רִאשׁוֹנָה, מַפְטִירִין "דִּבְרֵי יִרְמְיָהוּ" ; שְׁנִיָּה, "חֲזוֹן יְשַׁעְיָהוּ" ; שְׁלִישִׁית, "אֵיכָה הָיְתָה לְזוֹנָה" .
וְכֵן שַׁבָּת שֶׁאַחַר תִּשְׁעָה בְּאָב, מַפְטִירִין "נַחֲמוּ נַחֲמוּ, עַמִּי" .
וּמִנְהָג פָּשׁוּט בְּעָרֵינוּ, לִהְיוֹת מַפְטִירִין בְּנֶחָמוֹת יְשַׁעְיָה, מֵאַחַר תִּשְׁעָה בְּאָב עַד רֹאשׁ הַשָּׁנָה; וְשַׁבָּת שֶׁבֵּין רֹאשׁ הַשָּׁנָה וְיוֹם הַכִּפּוּרִים, מַפְטִירִין "שׁוּבָה, יִשְׂרָאֵל" .

רֹאשׁ חֹדֶשׁ אֲדָר שֶׁחָל לִהְיוֹת בַּשַּׁבָּת, קוֹרִין בְּפָרָשַׁת שְׁקָלִים, וּמַפְטִירִין בִּ"יהוֹיָדָע הַכֹּהֵן" .
וְכֵן אִם חָל רֹאשׁ חֹדֶשׁ אֲדָר לִהְיוֹת בְּתוֹךְ הַשַּׁבָּת, וְאַפִלּוּ בְּעֶרֶב הַשַּׁבָּת, מַקְדִּימִין וְקוֹרִין בַּשַּׁבָּת שֶׁלְּפָנָיו, בְּפָרָשַׁת שְׁקָלִים.
בְּשַׁבָּת שְׁנִיָּה, קוֹרִין בְּפָרָשַׁת "זָכוֹר" , וּמַפְטִירִין "כֹּה אָמַר, ה' צְבָאוֹת, פָּקַדְתִּי" .
וְאֵי זוֹ הִיא שַׁבָּת שְׁנִיָּה, כָּל שֶׁחָל פּוּרִים לִהְיוֹת בְּתוֹכָהּ, וְאַפִלּוּ בְּעֶרֶב שַׁבָּת.
בַּשְּׁלִישִׁית, קוֹרִין "פָּרָה אֲדֻמָּה" , וּמַפְטִירִין "וְזָרַקְתִּי עֲלֵיכֶם מַיִם טְהוֹרִים" .
וְאֵי זוֹ הִיא שַׁבָּת שְׁלִישִׁית, הַסְּמוּכָה לָרְבִיעִית.
בָּרְבִיעִית, קוֹרִין "הַחֹדֶשׁ הַזֶּה" , וּמַפְטִירִין "בָּרִאשׁוֹן בְּאֶחָד לַחֹדֶשׁ" .
וְאֵי זוֹ הִיא רְבִיעִית, כָּל שֶׁחָל רֹאשׁ חֹדֶשׁ נִיסָן לִהְיוֹת בְּתוֹכָהּ, וְאַפִלּוּ בְּעֶרֶב שַׁבָּת.

נִמְצֵאתָ אוֹמֵר, שֶׁפְּעָמִים תִּהְיֶה הַפְסָקָה בֵּין שַׁבָּת רִאשׁוֹנָה וּשְׁנִיָּה, אוֹ בֵּין שְׁנִיָּה וּשְׁלִישִׁית; וּפְעָמִים תִּהְיֶה שְׁתֵּי הַפְסָקוֹת, בֵּין רִאשׁוֹנָה וּשְׁנִיָּה וּבֵין שְׁנִיָּה וּשְׁלִישִׁית.
אֲבָל בֵּין שְׁלִישִׁית לָרְבִיעִית, אֵין מַפְסִיקִין.

כָּל פָּרָשָׁה מֵאַרְבַּע פָּרָשִׁיּוֹת הָאֵלּוּ, אֶחָד קוֹרֶא אוֹתָהּ בְּסֵפֶר שֵׁנִי, אַחַר שֶׁקּוֹרִין סֵדֶר אוֹתָהּ שַׁבָּת בַּסֵּפֶר שֶׁהוֹצִיאוּ רִאשׁוֹן.
חָל רֹאשׁ חֹדֶשׁ אֲדָר לִהְיוֹת בַּשַּׁבָּת, וְהָיָה סֵדֶר אוֹתָהּ שַׁבָּת "וְאַתָּה תְּצַוֶּה" , קוֹרִין שִׁשָּׁה מִ"אַתָּה תְּצַוֶּה" עַד "וְעָשִׂיתָ כִּיּוֹר נְחֹשֶׁת" , וְהַשְּׁבִיעִי חוֹזֵר וְקוֹרֶא מִ"כִּי תִשָּׂא" עַד "וְעָשִׂיתָ כִּיּוֹר נְחֹשֶׁת".
וְאִם הָיָה סֵדֶר אוֹתָהּ שַׁבָּת "כִּי תִשָּׂא" עַצְמָהּ, קוֹרִין שִׁשָּׁה מִ"כִּי תִשָּׂא" עַד "וַיַּקְהֵל" , וְהַשְּׁבִיעִי חוֹזֵר וְקוֹרֶא בְּסֵפֶר שֵׁנִי מִ"כִּי תִשָּׂא" עַד "וְעָשִׂיתָ כִּיּוֹר נְחֹשֶׁת".

רֹאשׁ חֹדֶשׁ אֲדָר שֶׁחָל לִהְיוֹת בַּשַּׁבָּת, מוֹצִיאִין שְׁלוֹשָׁה סְפָרִים--אֶחָד, קוֹרִין בּוֹ סֵדֶר הַיּוֹם; וְהַשֵּׁנִי, קוֹרִין בּוֹ עִנְיַן רֹאשׁ חֹדֶשׁ; וְהַשְּׁלִישִׁי, קוֹרִין בּוֹ "כִּי תִשָּׂא" .
וְכֵן רֹאשׁ חֹדֶשׁ נִיסָן שֶׁחָל לִהְיוֹת בַּשַּׁבָּת--קוֹרִין סֵדֶר הַיּוֹם, בְּאֶחָד; וְעִנְיַן רֹאשׁ חֹדֶשׁ, בַּשֵּׁנִי; וְ"הַחֹדֶשׁ הַזֶּה" , בַּשְּׁלִישִׁי.

רֹאשׁ חֹדֶשׁ טֵבֵת שֶׁחָל לִהְיוֹת בַּשַּׁבָּת, מוֹצִיאִין שְׁלוֹשָׁה סְפָרִים--הָרִאשׁוֹן, קוֹרִין בּוֹ סֵדֶר הַיּוֹם; וְהַשֵּׁנִי, קוֹרִין בּוֹ עִנְיַן רֹאשׁ חֹדֶשׁ; וְהַשְּׁלִישִׁי, קוֹרִין בּוֹ עִנְיַן חֲנֻכָּה.
חָל לִהְיוֹת בְּאֶמְצַע הַשַּׁבָּת, שְׁלוֹשָׁה קוֹרִין בְּעִנְיַן רֹאשׁ חֹדֶשׁ, וְהַרְבִיעִי קוֹרֶא עִנְיַן חֲנֻכָּה.

אַף עַל פִּי שֶׁאָדָם שׁוֹמֵעַ כָּל הַתּוֹרָה כֻּלָּהּ, בְּכָל שְׁנָתוֹ בַּצִּבּוּר, חַיָּב לִקְרוֹת לְעַצְמוֹ בְּכָל שָׁבוּעַ וְשָׁבוּעַ, סֵדֶר שֶׁלְּאוֹתָהּ שַׁבָּת--שְׁנַיִם מִקְרָא, וְאֶחָד תַּרְגּוּם; וּפָסוּק שְׁאֵין לוֹ תַּרְגּוּם, קוֹרְאֵהוּ שְׁלוֹשָׁה פְּעָמִים: עַד שֶׁיַּשְׁלִים פָּרָשִׁיּוֹתָיו, עִם הַצִּבּוּר.

הִלְכּוֹת בִּרְכַת כּוֹהֲנִים פֵּרֶק יד 
בַּשַּׁחְרִית בַּמּוּסָף וּבַנְּעִילָה, הַכּוֹהֲנִים נוֹשְׂאִין אֶת כַּפֵּיהֶן; אֲבָל בַּמִּנְחָה, אֵין נְשִׂיאַת כַּפַּיִם, מִפְּנֵי שֶׁבַּמִּנְחָה כְּבָר סָעֲדוּ כָּל הָעָם וְשֶׁמֶּא שָׁתוּ הַכּוֹהֲנִים יַיִן, וְשִׁכּוֹר אָסוּר בִּנְשִׂיאַת כַּפַּיִם.
וְאַפִלּוּ בְּיוֹם הַתַּעְנִית, אֵין נוֹשְׂאִין כַּפֵּיהֶם בַּמִּנְחָה: גְּזֵרָה--מִנְחָה שֶׁלְּתַעְנִית, מִפְּנֵי מִנְחָה שֶׁלְּכָל יוֹם.

בַּמֶּה דְּבָרִים אֲמוּרִים, בְּתַעְנִית שֶׁמִּתְפַּלְּלִין בּוֹ מִנְחָה וּנְעִילָה כְּגוֹן צוֹם כִּפּוּר, וְתַעְנִית צִבּוּר; אֲבָל תַּעְנִית שְׁאֵין בּוֹ נְעִילָה כְּגוֹן תִּשְׁעָה בְּאָב, וְשִׁבְעָה עָשָׂר בְּתַמּוּז, הוֹאִיל וּתְפִלַּת מִנְחָה שֶׁלָּהֶן סָמוּךְ לִשְׁקִיעַת הַחַמָּה--הֲרֵי זוֹ נִרְאֵית כַּנְּעִילָה וְאֵינָהּ מִתְחַלֶּפֶת בַּמִּנְחָה שֶׁלְּכָל יוֹם, וּלְפִיכָּךְ יֵשׁ בָּהּ נְשִׂיאַת כַּפַּיִם.
וְכוֹהֵן שֶׁעָבַר וְעָלָה לַדּוּכָן בַּמִּנְחָה שֶׁלְּיוֹם הַכִּפּוּרִים--הוֹאִיל וְהַדָּבָר יָדוּעַ שְׁאֵין שָׁם שִׁכְרוּת, הֲרֵי זֶה נוֹשֵׂא אֶת כַּפָּיו; וְאֵין מוֹרִידִין אוֹתוֹ, מִפְּנֵי הַחֲשָׁד, שֶׁלֹּא יֹאמְרוּ פָּסוּל הָיָה, וּלְפִיכָּךְ הוֹרִידוּהוּ.

כֵּיצַד הִיא נְשִׂיאַת כַּפַּיִם בַּגְּבוּלִין: בָּעֵת שֶׁיַּגִּיעַ שְׁלִיחַ צִבּוּר לָעֲבוֹדָה, כְּשֶׁיֹּאמַר רְצֵה, כָּל הַכּוֹהֲנִים הָעוֹמְדִין בְּבֵית הַכְּנֶסֶת, נֶעְקָרִין מִמְּקוֹמָן וְהוֹלְכִין וְעוֹלִין לַדּוּכָן; וְעוֹמְדִין שָׁם, פְּנֵיהֶם לְמוּל הַהֵיכָל וַאֲחוֹרֵיהֶם כְּלַפֵּי הָעָם, וְאֶצְבְּעוֹתֵיהֶם כְּפוּפוֹת לְתוֹךְ כַּפֵּיהֶן, עַד שֶׁיַּשְׁלִים שְׁלִיחַ צִבּוּר הַהוֹדָיָה; מַחְזִירִין פְּנֵיהֶם כְּלִפְנֵי הָעָם, וּפוֹשְׁטִין אֶצְבְּעוֹתֵיהֶן, וּמַגְבִּיהִין יְדֵיהֶם כְּנֶגֶד כִּתְפֵיהֶן, וּמַתְחִילִין "יְבָרֶכְךָ" ; וּשְׁלִיחַ צִבּוּר מְקַרֶא אוֹתָם, מִלָּה מִלָּה, וְהֶם עוֹנִין, שֶׁנֶּאֱמָר "אָמוֹר, לָהֶם" , עַד שֶׁמַּשְׁלִימִין פָּסוּק רִאשׁוֹן, וְכָל הָעָם עוֹנִין אָמֵן.
וְחוֹזֵר שְׁלִיחַ צִבּוּר וּמְקַרֶא אוֹתָם פָּסוּק שֵׁנִי מִלָּה מִלָּה, וְהֶם עוֹנִים, עַד שֶׁמַּשְׁלִימִין פָּסוּק שֵׁנִי, וְכָל הָעָם עוֹנִין אָמֵן.
וְכֵן בְּפָסוּק שְׁלִישִׁי.

כְּשֶׁיַּשְׁלִימוּ הַכּוֹהֲנִים שְׁלוֹשָׁה הַפְּסוּקִין, מַתְחִיל שְׁלִיחַ צִבּוּר בִּבְרָכָה אַחֲרוֹנָה שֶׁלַּתְּפִלָּה שְׁהִיא שִׂים שָׁלוֹם, וְהַכּוֹהֲנִים מַחְזִירִין פְּנֵיהֶם כְּלַפֵּי הַקֹּדֶשׁ, וְאַחַר כָּךְ קוֹפְצִין אֶצְבְּעוֹתֵיהֶם; וְעוֹמְדִין שָׁם בַּדּוּכָן עַד שֶׁיִּגְמֹר הַבְּרָכָה, וְחוֹזְרִין לִמְקוֹמָן.

אֵין הַמְּקַרֶא רַשָּׁאי לְהַקְרוֹת לַכּוֹהֲנִים, עַד שֶׁיִּכְלֶה אָמֵן מִפִּי הַצִּבּוּר; וְאֵין הַכּוֹהֲנִים רַשָּׁאִין לְהַתְחִיל בַּבְּרָכָה, עַד שֶׁיִּכְלֶה הַדִּבּוּר מִפִּי הַמְּקַרֶא; וְאֵין הַצִּבּוּר עוֹנִים אָמֵן, עַד שֶׁתִּכְלֶה הַבְּרָכָה מִפִּי הַכּוֹהֲנִים; וְאֵין הַכּוֹהֲנִים מַתְחִילִין בִּבְרָכָה אַחֶרֶת, עַד שֶׁיִּכְלֶה אָמֵן מִפִּי הַצִּבּוּר.
וְאֵין שְׁלִיחַ צִבּוּר רַשָּׁאי לַעֲנוֹת אָמֵן אַחַר הַכּוֹהֲנִים כִּשְׁאָר הָעָם, שֶׁמֶּא תִּטָּרֵף דַּעְתּוֹ וְלֹא יֵדַע אֵיזוֹ בְּרָכָה מְקַרֶא אוֹתָם, אִם פָּסוּק שֵׁנִי, אוֹ שְׁלִישִׁי.

אֵין הַכּוֹהֲנִים רַשָּׁאִין לְהַחְזִיר פְּנֵיהֶם מִן הַצִּבּוּר, עַד שֶׁיַּתְחִיל שְׁלִיחַ צִבּוּר שִׂים שָׁלוֹם; וְאֵינָן רַשָּׁאִין לַעְקֹר רַגְלַיהֶם מִמְּקוֹמָן, עַד שֶׁיִּגְמֹר שְׁלִיחַ צִבּוּר שִׂים שָׁלוֹם; וְאֵינָן רַשָּׁאִין לָכֹף קִשְׁרֵי אֶצְבְּעוֹתֵיהֶן, עַד שֶׁיַּחְזִירוּ פְּנֵיהֶם מִן הַצִּבּוּר.
וּמִתַּקָּנוֹת רַבַּן יוֹחָנָן, שֶׁלֹּא יַעֲלוּ הַכּוֹהֲנִים לַדּוּכָן בְּסַנְדָלֵיהֶן, אֵלָא עוֹמְדִים יְחֵפִים.

כְּשֶׁיִּהְיוּ הַכּוֹהֲנִים מְבָרְכִין אֶת הָעָם, לֹא יַבִּיטוּ בָּעָם, וְלֹא יַסִּיחוּ דַּעְתָּן; אֵלָא יִהְיוּ עֵינֵיהֶם כְּנֶגֶד הָאָרֶץ, כְּעוֹמֵד בַּתְּפִלָּה.
וְאֵין אָדָם רַשָּׁאי לְהִסְתַּכַּל בִּפְנֵי הַכּוֹהֲנִים, בְּשָׁעָה שְׁהֶם מְבָרְכִין, כְּדֵי שֶׁלֹּא יַסִּיחַ דַּעְתּוֹ; אֵלָא כָּל הָעָם מִתְכַּוְּנִין לִשְׁמֹעַ הַבְּרָכָה, וּמְכַוְּנִין פְּנֵיהֶם כְּנֶגֶד פְּנֵי הַכּוֹהֲנִים, וְאֵינָן מַבִּיטִין בִּפְנֵיהֶם.

אִם הָיָה הַכּוֹהֵן הַמְּבָרֵךְ אֶחָד, מַתְחִיל לְבָרַךְ מֵעַצְמוֹ, וּשְׁלִיחַ צִבּוּר מְקַרֶא אוֹתוֹ מִלָּה מִלָּה, כְּמוֹ שֶׁאָמַרְנוּ.
הָיוּ שְׁנַיִם אוֹ יָתֵר, אֵינָן מַתְחִילִין לְבָרַךְ, עַד שֶׁיִּקְרָא לָהֶם שְׁלִיחַ צִבּוּר תְּחִלָּה וְאוֹמֵר לָהֶם כּוֹהֲנִים, וְהֶם עוֹנִים וְאוֹמְרִין "יְבָרֶכְךָ" ; וְהוּא מְקַרֶא אוֹתָן מִלָּה מִלָּה, עַל הַסֵּדֶר שֶׁאָמַרְנוּ.

כֵּיצַד בִּרְכַת כּוֹהֲנִים בַּמִּקְדָּשׁ: הַכּוֹהֲנִים עוֹלִין לַדּוּכָן, אַחַר שֶׁיַּשְׁלִימוּ עֲבוֹדַת תָּמִיד שֶׁלַּשַּׁחַר, וּמַגְבִּיהִין יְדֵיהֶם לְמַעְלָה עַל גַּבֵּי רָאשֵׁיהֶם וְאֶצְבְּעוֹתֵיהֶם פְּשׁוּטוֹת, חוּץ מִכּוֹהֵן גָּדוֹל שְׁאֵינוּ מַגְבִּיהַּ יָדָיו לְמַעְלָה מִן הַצִּיץ; וְאֶחָד מְקַרֶא אוֹתָם, מִלָּה מִלָּה, כְּדֶרֶךְ שֶׁעוֹשִׂין בַּגְּבוּלִין, עַד שֶׁיַּשְׁלִימוּ שְׁלֹשֶׁת הַפְּסוּקִים.
וְאֵין הָעָם עוֹנִין אַחַר כָּל פָּסוּק, אֵלָא עוֹשִׂין אוֹתָהּ בַּמִּקְדָּשׁ בְּרָכָה אַחַת.
וּכְשֶׁיַּשְׁלִימוּ, כָּל הָעָם עוֹנִין, בָּרוּךְ ה' אֱלֹהֵי יִשְׂרָאֵל, מִן הָעוֹלָם וְעַד הָעוֹלָם.

וְאוֹמְרִין אֶת הַשֵּׁם, כִּכְתָבוֹ, וְהוּא דָּבָר הַנֶּהְגֶּה מִיּוֹד הֵא וָאו הֵא, וְזֶה הוּא הַשֵּׁם הַמְּפֹרָשׁ הָאָמוּר בְּכָל מָקוֹם.
וּבַמְּדִינָה, אוֹמְרִין אוֹתוֹ בְּכִנּוּיוֹ, וְהוּא אֶלֶף דָּאל נוּן יוֹד, שְׁאֵין מַזְכִּירִין אֶת הַשֵּׁם כִּכְתָבוֹ אֵלָא בַּמִּקְדָּשׁ בִּלְבָד.
וּמִשֶּׁמֵּת שִׁמְעוֹן הַצַּדִּיק, פָּסְקוּ הַכּוֹהֲנִים מִלְּבָרַךְ בְּשֵׁם הַמְּפֹרָשׁ, אַפִלּוּ בַּמִּקְדָּשׁ--כְּדֵי שֶׁלֹּא יִלְמֹד אוֹתוֹ, מִי שְׁאֵינוּ הָגוּן; וְלֹא הָיוּ חֲכָמִים הָרִאשׁוֹנִים מְלַמְּדִין שֵׁם זֶה לְתַלְמִידֵיהֶן וּבְנֵיהֶם הַהֲגוּנִים, אֵלָא אַחַת לְשֶׁבַע שָׁנִים.
כָּל זֶה, גְּדֻלָּה לִשְׁמוֹ הַנִּכְבָּד וְהַנּוֹרָא.

אֵין בִּרְכַת כּוֹהֲנִים נֶאֱמֶרֶת בְּכָל מָקוֹם אֵלָא בִּלְשׁוֹן הַקֹּדֶשׁ, שֶׁנֶּאֱמָר "כֹּה תְבָרְכוּ אֶת-בְּנֵי יִשְׂרָאֵל" : כָּךְ לָמְדוּ שׁוֹמְעֵי שְׁמוּעָה מִמֹּשֶׁה רַבֵּנוּ--"כֹּה תְּבָרְכוּ", בַּעֲמִידָה; "כֹּה תְבָרְכוּ", בִּנְשִׂיאַת כַּפַּיִם; "כֹּה תְבָרְכוּ", בִּלְשׁוֹן הַקֹּדֶשׁ; "כֹּה תְבָרְכוּ", פָּנִים כְּנֶגֶד פָּנִים; "כֹּה תְבָרְכוּ", בְּקוֹל רָם; "כֹּה תְבָרְכוּ", בְּשֵׁם הַמְּפֹרָשׁ, וְהוּא שֶׁיִּהְיֶה בַּמִּקְדָּשׁ, כְּמוֹ שֶׁאָמַרְנוּ.

אֵין הַכּוֹהֲנִים רַשָּׁאִין בְּכָל מָקוֹם, לְהוֹסִיף בְּרָכָה עַל שְׁלֹשֶׁת הַפְּסוּקִין, כְּגוֹן "ה' אֱלֹהֵי אֲבוֹתֵכֶם, יֹסֵף עֲלֵיכֶם כָּכֶם ..." , וְכַיּוֹצֶא בּוֹ--לֹא בְּקוֹל רָם, וְלֹא בְּלַחַשׁ: שֶׁנֶּאֱמָר "לֹא תֹסִפוּ, עַל-הַדָּבָר" .

בְּשָׁעָה שֶׁכָּל כּוֹהֵן עוֹלֶה לַדּוּכָן, כִּשְׁהוּא עוֹקֵר רַגְלָיו לַעֲלוֹת, אוֹמֵר יְהִי רָצוֹן מִלְּפָנֶיךָ ה' אֱלֹהֵינוּ, שֶׁתִּהְיֶה הַבְּרָכָה הַזֹּאת שֶׁצִּוִּיתָנוּ לְבָרֵךְ אֶת עַמְּךָ יִשְׂרָאֵל בְּרָכָה שְׁלֵמָה, וְאַל יְהִי בָּהּ מִכְשׁוֹל וְעָווֹן, מֵעַתָּה וְעַד עוֹלָם.
וְקֹדֶם שֶׁיַּחְזִיר פָּנָיו לְבָרַךְ אֶת הָעָם, מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בִּקְדֻשָּׁתוֹ שֶׁלְּאַהֲרוֹן, וְצִוָּנוּ לְבָרֵךְ אֶת עַמּוֹ יִשְׂרָאֵל, בְּאַהֲבָה; וְאַחַר כָּךְ מַחְזִיר פָּנָיו לַצִּבּוּר, וּמַתְחִיל לְבָרְכָם.
וּכְשֶׁמַּחְזִיר פָּנָיו מִן הַצִּבּוּר אַחַר שֶׁהִשְׁלִים, אוֹמֵר עָשִׂינוּ מַה שֶׁגָּזַרְתָּ עָלֵינוּ, עֲשֵׂה עִמָּנוּ מַה שֶׁהִבְטַחְתָּנוּ, "הַשְׁקִיפָה מִמְּעוֹן קָדְשְׁךָ מִן-הַשָּׁמַיִם, וּבָרֵךְ אֶת-עַמְּךָ אֶת-יִשְׂרָאֵל" .

 כְּשֶׁמַּחְזִירִין הַכּוֹהֲנִים פְּנֵיהֶם לַצִּבּוּר לְבָרְכָם, וּכְשֶׁמַּחְזִירִין פְּנֵיהֶם מִן הַצִּבּוּר אַחַר שֶׁמְּבָרְכִין, לֹא יַחְזִירוּ אֵלָא דֶּרֶךְ יָמִין, בְּכָל מָקוֹם; וְכֵן כָּל פּוֹנוֹת שֶׁיִּהְיֶה אָדָם פּוֹנֶה, לֹא יִהְיוּ אֵלָא דֶּרֶךְ יָמִין.

 בַּמִּקְדָּשׁ--מְבָרְכִין בִּרְכַת כּוֹהֲנִים פַּעַם אַחַת בַּיּוֹם, אַחַר תָּמִיד שֶׁלַּשַּׁחַר: בָּאִים וְעוֹמְדִים עַל מַעֲלוֹת הָאוּלָם, וּמְבָרְכִין כְּדֶרֶךְ שֶׁאָמַרְנוּ.
אֲבָל בַּמְּדִינָה--מְבָרְכִין אוֹתָהּ אַחַר כָּל תְּפִלָּה חוּץ מִמִּנְחָה, כְּמוֹ שֶׁאָמַרְנוּ.
וּבְכָל מָקוֹם, מִשְׁתַּדְּלִין שֶׁיִּהְיֶה הַמְּקַרֶא אוֹתָן יִשְׂרָאֵל--שֶׁנֶּאֱמָר "אָמוֹר, לָהֶם" , מִכְּלָל שְׁאֵין הַמְּקַרֶא מֵהֶן.

הִלְכּוֹת בִּרְכַת כּוֹהֲנִים פֵּרֶק טו 
שִׁשָּׁה דְּבָרִים, מוֹנְעִין נְשִׂיאַת כַּפַּיִם--הַלָּשׁוֹן, וְהַמּוּמִין, וְהָעֲבֵרָה, וְהַשָּׁנִים, וְהַיַּיִן, וְטֻמְאַת הַיָּדַיִם.

הַלָּשׁוֹן כֵּיצַד: הָעִלְּגִין שְׁאֵין מוֹצִיאִין אֶת הָאוֹתִיּוֹת כְּתִקְנָן, כְּגוֹן שֶׁקּוֹרִין לְאִלְפִין עַיְנִין, וּלְעַיְנִין אִלְפִין, אוֹ לְשִׁבֹּלֶת סִבֹּלֶת, וְכַיּוֹצֶא בָּהֶן--אֵין נוֹשְׂאִין אֶת כַּפֵּיהֶם.
וְכֵן כִּבְדֵי פֶּה וְכִבְדֵי לָשׁוֹן, שְׁאֵין דִּבְרֵיהֶם נִכָּרִין לַכֹּל--אֵין נוֹשְׂאִין אֶת כַּפֵּיהֶם.

 הַמּוּמִין כֵּיצַד: כּוֹהֵן שֶׁיֵּשׁ מוּמִין בְּיָדָיו אוֹ בְּפָנָיו אוֹ בְּרַגְלָיו, כְּגוֹן שֶׁהָיוּ אֶצְבְּעוֹתָיו עֲקוּמוֹת אוֹ עֲקֻשּׁוֹת, אוֹ שֶׁהָיוּ יָדָיו בַּהְקָנִיּוֹת--לֹא יִשָּׂא אֶת כַּפָּיו, לְפִי שֶׁהָעָם מִסְתַּכְּלִין בּוֹ.
מִי שֶׁהָיָה רִירוֹ יוֹרֵד עַל זְקָנוֹ בְּשָׁעָה שְׁהוּא מְדַבֵּר, וְכֵן סוֹמֶה בְּאַחַת מֵעֵינָיו--לֹא יִשָּׂא אֶת כַּפָּיו; וְאִם הָיָה דָּשׁ בְּעִירוֹ וְהָיוּ הַכֹּל רְגִילִין בְּזֶה הַסּוֹמֶה בְּאַחַת מֵעֵינָיו, אוֹ בְּזֶה שֶׁרִירוֹ זָב--מֻתָּר, לְפִי שְׁאֵין הָעָם מִסְתַּכְּלִין בּוֹ.
וְכֵן מִי שֶׁהָיוּ יָדָיו צְבוּעוֹת אִסְטִיס וּפוּאָה, לֹא יִשָּׂא אֶת כַּפָּיו; וְאִם רֹב אַנְשֵׁי אוֹתָהּ הָעִיר, מְלַאכְתָּן בְּכָּךְ--מֻתָּר, לְפִי שְׁאֵין מִסְתַּכְּלִין בּוֹ.

 הָעֲבֵרָה כֵּיצַד: כּוֹהֵן שֶׁהָרַג אֶת הַנֶּפֶשׁ, אַפִלּוּ בִּשְׁגָגָה--אַף עַל פִּי שֶׁעָשָׂה תְּשׁוּבָה, לֹא יִשָּׂא אֶת כַּפָּיו: שֶׁנֶּאֱמָר "יְדֵיכֶם, דָּמִים מָלֵאוּ" , וְכָתִיב "וּבְפָרִשְׂכֶם כַּפֵּיכֶם, אַעְלִים עֵינַי מִכֶּם" .
וְכוֹהֵן שֶׁעָבַד עֲבוֹדָה זָרָה--בֵּין בְּאֹנֶס, בֵּין בִּשְׁגָגָה--אַף עַל פִּי שֶׁעָשָׂה תְּשׁוּבָה, אֵינוּ נוֹשֵׂא אֶת כַּפָּיו לְעוֹלָם: שֶׁנֶּאֱמָר "לֹא יַעֲלוּ כֹּהֲנֵי הַבָּמוֹת ..." ; וּבְרָכָה כַּעֲבוֹדָה, שֶׁנֶּאֱמָר "לְשָׁרְתוֹ וּלְבָרֵךְ בִּשְׁמוֹ" .
וְכֵן כּוֹהֵן שֶׁנִּשְׁתַּמַּד לַעֲבוֹדָה זָרָה--אַף עַל פִּי שֶׁחָזַר בּוֹ, אֵינוּ נוֹשֵׂא אֶת כַּפָּיו לְעוֹלָם.
וּשְׁאָר הָעֲבֵרוֹת, אֵין מוֹנְעִין.

 הַשָּׁנִים כֵּיצַד: כּוֹהֵן נַעַר--לֹא יִשָּׂא אֶת כַּפָּיו, עַד שֶׁיִּתְמַלֵּא זְקָנוֹ.
וְהַיַּיִן כֵּיצַד: מִי שֶׁשָּׁתָה רְבִיעִית יַיִן חַי בְּבַת אַחַת--אֵינוּ נוֹשֵׂא אֶת כַּפָּיו, עַד שֶׁיָּסוּר יֵינוֹ מֵעָלָיו, לְפִי שֶׁהֻקְשָׁה בְּרָכָה לָעֲבוֹדָה.
שָׁתָה רְבִיעִית בִּשְׁתֵּי פְּעָמִים, אוֹ שֶׁנָּתַן לְתוֹכָהּ מְעַט מַיִם--מֻתָּר; וְאִם שָׁתָה יָתֵר מֵרְבִיעִית--אַף עַל פִּי שֶׁהָיָה מָזוּג, וְאַף עַל פִּי שֶׁשָּׁתָהוּ בְּכַמָּה פְּעָמִים--לֹא יִשָּׂא אֶת כַּפָּיו, עַד שֶׁיָּסוּר יֵינוֹ מֵעָלָיו.
וְכַמָּה הִיא רְבִיעִית, אֶצְבָּעַיִם עַל אֶצְבָּעַיִם עַל רוּם אֶצְבָּעַיִם וַחֲצִי אֶצְבָּע וְחֹמֶשׁ אֶצְבָּע.
וְזֶה הָאֶצְבָּע שֶׁמּוֹשְׁחִין בּוֹ בְּכָל הַתּוֹרָה כֻּלָּהּ, הוּא הַגֻּדָּל; וְהוּא הַנִּקְרָא בֹּהֶן הַיָּד.

 טֻמְאַת הַיָּדַיִם כֵּיצַד: כּוֹהֵן שֶׁלֹּא נָטַל יָדָיו, לֹא יִשָּׂא אֶת כַּפָּיו; אֵלָא נוֹטֵל יָדָיו בַּמַּיִם עַד הַפֵּרֶק, כְּדֶרֶךְ שֶׁמְּקַדְּשִׁין לָעֲבוֹדָה, וְאַחַר כָּךְ מְבָרֵךְ, שֶׁנֶּאֱמָר "שְׂאוּ-יְדֵכֶם קֹדֶשׁ; וּבָרְכוּ, אֶת-ה'" .
וְהֶחָלָל אֵינוּ נוֹשֵׂא אֶת כַּפָּיו, לְפִי שְׁאֵינוּ בְּכֵהוּנוֹ.

 כּוֹהֵן שֶׁלֹּא הָיָה לוֹ דָּבָר מִכָּל אֵלּוּ הַדְּבָרִים הַמּוֹנְעִין אוֹתוֹ נְשִׂיאוּת כַּפַּיִם--אַף עַל פִּי שְׁאֵינוּ חָכָם וְאֵינוּ מְדַקְדֵּק בַּמִּצְווֹת, אוֹ שֶׁהָיוּ הַבְּרִיּוֹת מְרַנְּנִין אַחֲרָיו, אוֹ שֶׁלֹּא הָיָה מַשָּׂאוֹ וּמַתָּנוֹ בְּצֶדֶק--הֲרֵי זֶה נוֹשֵׂא אֶת כַּפָּיו, וְאֵין מוֹנְעִין אוֹתוֹ: לְפִי שֶׁזּוֹ מִצְוַת עֲשֵׂה עַל כָּל כּוֹהֵן וְכוֹהֵן שֶׁרָאוּי לִנְשִׂיאַת כַּפַּיִם, וְאֵין אוֹמְרִין לְאָדָם רָשָׁע הוֹסֵף רֶשַׁע וְהִמָּנַע מִן הַמִּצְווֹת.

 וְאַל תִּתְמַהּ וְתֹאמַר, וּמַה תּוֹעִיל בִּרְכַת הִדְיוֹט זֶה--שְׁאֵין קִבּוּל הַבְּרָכָה תָּלוּי בַּכּוֹהֲנִים, אֵלָא בְּהַקָּדוֹשׁ בָּרוּךְ הוּא: שֶׁנֶּאֱמָר "וְשָׂמוּ אֶת-שְׁמִי, עַל-בְּנֵי יִשְׂרָאֵל; וַאֲנִי, אֲבָרְכֵם" --הַכּוֹהֲנִים עוֹשִׂים מִצְוָה שֶׁנִּצְטַוּוּ בָּהּ, וְהַקָּדוֹשׁ בָּרוּךְ הוּא בְּרַחֲמָיו מְבָרֵךְ אֶת יִשְׂרָאֵל כְּחֶפְצוֹ.

 עַם שְׁהֶן אֲחוֹרֵי הַכּוֹהֲנִים, אֵינָן בִּכְלַל הַבְּרָכָה; וְהָעוֹמְדִין מִצִּדֵּיהֶן, הֲרֵי הֶן בִּכְלַל הַבְּרָכָה.
וְאִם הָיְתָה מְחִצָּה בֵּין הַכּוֹהֲנִים וּבֵין הָעָם הַמִּתְבָּרְכִין, אַפִלּוּ הִיא חוֹמָה שֶׁלְּבַרְזֶל, הוֹאִיל וּפְנֵיהֶן לְמוּל פְּנֵי הַכּוֹהֲנִים, הֲרֵי הֶן בִּכְלַל הַבְּרָכָה.

 נְשִׂיאַת כַּפַּיִם בַּעֲשָׂרָה, וְכוֹהֲנִים מִן הַמִּנְיָן.
בֵּית הַכְּנֶסֶת שֶׁכֻּלּוֹ כּוֹהֲנִים, כֻּלָּן נוֹשְׂאִין אֶת כַּפֵּיהֶן; וּלְמִי הֶן מְבָרְכִין, לַאֲחֵיהֶם שֶׁבַּצָּפוֹן וְלַאֲחֵיהֶם שֶׁבַּדָּרוֹם; וּמִי עוֹנֶה אַחֲרֵיהֶם אָמֵן, הַנָּשִׁים וְהַטָּף.
וְאִם נִשְׁאָר שָׁם עֲשָׂרָה כּוֹהֲנִים יָתֵר עַל אֵלּוּ שֶׁעָלוּ לַדּוּכָן--הָעֲשָׂרָה עוֹנִין אָמֵן, וְהַשְּׁאָר מְבָרְכִין.

 צִבּוּר שֶׁלֹּא הָיָה בָּהֶן כּוֹהֵן אֵלָא שְׁלִיחַ צִבּוּר לְבַדּוֹ, לֹא יִשָּׂא אֶת כַּפָּיו; וְאִם הַבְטָחָתוֹ הִיא שְׁהוּא נוֹשֵׂא אֶת כַּפָּיו וְחוֹזֵר לִתְפִלָּתוֹ, רַשָּׁאי.
וְאִם אֵין לָהֶן כּוֹהֵן כְּלָל--כְּשֶׁיַּגִּיעַ שְׁלִיחַ צִבּוּר לְשִׂים שָׁלוֹם, אוֹמֵר אֱלֹהֵינוּ וֵאלֹהֵי אֲבוֹתֵינוּ, בָּרְכֵנוּ בַּבְּרָכָה הַמְּשֻׁלֶּשֶׁת בַּתּוֹרָה הָאֲמוּרָה לְאַהֲרוֹן וּלְבָנָיו כּוֹהֲנִים עַם קְדוֹשֶׁיךָ, כָּאָמוּר "יְבָרֶכְךָ ה', וְיִשְׁמְרֶךָ.
יָאֵר ה' פָּנָיו אֵלֶיךָ, וִיחֻנֶּךָּ.
יִשָּׂא ה' פָּנָיו אֵלֶיךָ, וְיָשֵׂם לְךָ שָׁלוֹם.
וְשָׂמוּ אֶת-שְׁמִי, עַל-בְּנֵי יִשְׂרָאֵל; וַאֲנִי, אֲבָרְכֵם" .
וְאֵין הָעָם עוֹנִין אָמֵן, וּמַתְחִיל וְאוֹמֵר שִׂים שָׁלוֹם.

 כּוֹהֵן שֶׁנָּשָׂא כַּפָּיו בְּבֵית הַכְּנֶסֶת זוֹ, וְהָלַךְ לְבֵית הַכְּנֶסֶת אַחֵר, וּמָצָא צִבּוּר שֶׁמִּתְפַּלְּלִין, וְלֹא הִגִּיעוּ לְבִרְכַת כּוֹהֲנִים--נוֹשֵׂא יָדָיו לָהֶן, וּמְבָרְכֵם; וְאַפִלּוּ כַּמָּה פְּעָמִים בַּיּוֹם.

כּוֹהֵן שֶׁלֹּא עָקַר רַגְלָיו מִמְּקוֹמוֹ לַעֲלוֹת לַדּוּכָן בְּשָׁעָה שֶׁאָמַר שְׁלִיחַ צִבּוּר רְצֵה, שׁוּב אֵינוּ עוֹלֶה בְּאוֹתָהּ הַתְּפִלָּה; אֲבָל אִם עָקַר רַגְלָיו לַעֲלוֹת--אָף עַל פִּי שֶׁלֹּא הִגִּיעַ לַדּוּכָן אֵלָא לְאַחַר הָעֲבוֹדָה, הֲרֵי זֶה עוֹלֶה וּמְבָרֵךְ.

 כָּל כּוֹהֵן שְׁאֵינוּ עוֹלֶה לַדּוּכָן, אַף עַל פִּי שֶׁבִּטַּל מִצְוַת עֲשֵׂה אַחַת--הֲרֵי הוּא כְּעוֹבֵר עַל שְׁלוֹשָׁה עֲשֵׂה: "כֹּה תְבָרְכוּ" , "אָמוֹר, לָהֶם" , "וְשָׂמוּ אֶת-שְׁמִי" .
וְכָל כּוֹהֵן שְׁאֵינוּ מְבָרֵךְ, אֵינוּ מִתְבָּרֵךְ.
וְכָל כּוֹהֵן הַמְּבָרֵךְ--מִתְבָּרֵךְ, שֶׁנֶּאֱמָר "וַאֲבָרְכָה, מְבָרְכֶיךָ" .

הִלְכּוֹת תְּפִלִּין וּמְזוּזָה וְסֵפֶר תּוֹרָה 
יֵשׁ בִּכְלָלָן חָמֵשׁ מִצְווֹת עֲשֵׂה; וְזֶה הוּא פְּרָטָן: לִהְיוֹת תְּפִלִּין עַל הָרֹאשׁ; לְקָשְׁרָן עַל הַיָּד; לִקְבֹּעַ מְזוּזָה בְּפִתְחֵי הַשְּׁעָרִים; לִכְתֹּב כָּל אִישׁ סֵפֶר תּוֹרָה לְעַצְמוֹ; לִכְתֹּב הַמֶּלֶךְ סֵפֶר שֵׁנִי לְעַצְמוֹ כְּדֵי שֶׁיִּהְיוּ לוֹ שֵׁנִי סִפְרֵי תּוֹרָה.
וּבֵאוּר כָּל הַמִּצְווֹת הַאֵלּוּ בִּפְרָקִים אֵלּוּ.

הִלְכּוֹת תְּפִלִּין פֵּרֶק א 
אַרְבַּע פָּרָשִׁיּוֹת אֵלּוּ--שְׁהֶן "קַדֶּשׁ-לִי" , וּ"וְהָיָה כִּי-יְבִאֲךָ" שֶׁבְּסֵפֶר וְאֵלֶּה שְׁמוֹת, וּ"שְׁמַע" , וּ"וְהָיָה, אִם-שָׁמֹעַ" --הֶן שֶׁנִּכְתָּבוֹת בִּפְנֵי עַצְמָן, וּמְחַפִּין אוֹתָן בְּעוֹר, וְנִקְרָאִין תְּפִלִּין; וּמַנִּיחִין אוֹתָן עַל הָרֹאשׁ, וְקוֹשְׁרִין אוֹתָן עַל הַיָּד.
וְאַפִלּוּ קֻצּוֹ שֶׁלְּאוֹת אַחַת מֵאַרְבַּע הַפָּרָשִׁיּוֹת, מְעַכֵּב אֶת כֻּלָּן מִן הַתּוֹרָה, עַד שֶׁיִּהְיוּ נִכְתָּבוֹת שְׁלֵמוֹת, כְּתִקְנָן.

וְכֵן שְׁתֵּי פָּרָשִׁיּוֹת שֶׁבַּמְּזוּזָה--שְׁהֶן "שְׁמַע" "וְהָיָה, אִם-שָׁמֹעַ" --אַפִלּוּ אוֹת אַחַת מִשְּׁתֵּי הַפָּרָשִׁיּוֹת, אִם חָסֵר קֻצּוֹ, עִכַּב מִן הַתּוֹרָה, עַד שֶׁיִּהְיוּ שְׁתֵּיהֶן נִכְתָּבוֹת שְׁלֵמוֹת.
וְכֵן סֵפֶר תּוֹרָה שֶׁחָסֵר אַפִלּוּ אוֹת אַחַת, פָּסוּל.

עֲשָׂרָה דְּבָרִים יֵשׁ בַּתְּפִלִּין--כֻּלָּן הֲלָכָה לְמֹשֶׁה מִסִּינַי, וְכֻלָּם מְעַכְּבִין; לְפִיכָּךְ אִם שִׁנָּה בְּאַחַת מֵהֶן, הֲרֵי הַתְּפִלִּין פְּסוּלוֹת.
שְׁנַיִם מֵהֶן בִּכְתִיבָתָן, וּשְׁמוֹנָה בְּחִפּוּיָן וּקְשִׁירַת רְצוּעוֹתֵיהֶן; וְאֵלּוּ הֶן הַשְּׁנַיִם שֶׁבִּכְתִיבָתָן--שֶׁכּוֹתְבִין אוֹתָן בַּדְּיוֹ, וְשֶׁיִּהְיוּ נִכְתָּבוֹת עַל הַקֶּלֶף.

כֵּיצַד מַעֲשֵׂה הַדְּיוֹ: מְקַבְּצִין הֶעָשָׁן שֶׁלִּשְׁמָנִים, אוֹ שֶׁלְּזֶפֶת וְשַׁעְוָה וְכַיּוֹצֶא בָּהֶן; וְגוֹבְלִין אוֹתוֹ בְּשֶׂרֶף הָאִילָן, וּבִמְעַט דְּבַשׁ, וְלוֹתְתִין אוֹתוֹ הַרְבֵּה וְדָכִין אוֹתוֹ, עַד שֶׁיֵּעָשֶׂה רְקִיקִין; וּמְיַבְּשִׁין אוֹתוֹ, וּמַצְנִיעִין אוֹתוֹ.
וּבְשָׁעַת כְּתִיבָה, שׁוֹרֵהוּ בְּמֵי עַפְצָא וְכַיּוֹצֶא בּוֹ וְכוֹתֵב בּוֹ--שְׁאִם תִּמְחֲקֶנּוּ, יִמָּחֵק.
וְזֶה הוּא הַדְּיוֹ שֶׁמִּצְוָה מִן הַמֻּבְחָר, לִכְתֹּב בּוֹ סְפָרִים תְּפִלִּין וּמְזוּזוֹת; וְאִם כָּתַב שְׁלָשְׁתָּן בְּמֵי עַפְצָא וְקַלְקַנְתּוֹס, שְׁהוּא עוֹמֵד וְאֵינוּ נִמְחָק--כְּשֵׁרִים.

אִם כֵּן מַה מִעֲטָה הַהֲלָכָה שֶׁנֶּאְמְרָה לְמֹשֶׁה מִסִּינַי, שֶׁיִּהְיוּ כּוֹתְבִין בַּדְּיוֹ--לְמַעַט שְׁאָר מִינֵי צִבְעוֹנִים, כְּגוֹן הָאָדֹם וְהַיָּרֹק וְכַיּוֹצֶא בָּהֶן: שְׁאִם כָּתַב בַּסְּפָרִים אוֹ בַּתְּפִלִּין אוֹ בַּמְּזוּזוֹת אַפִלּוּ אוֹת אַחַת, בִּשְׁאָר מִינֵי צִבְעוֹנִין אוֹ בְּזָהָב--הֲרֵי אֵלּוּ פְּסוּלִין.

שְׁלוֹשָׁה עוֹרוֹת הֶן--גָּוִיל, וְקֶלֶף, וְדוּכְסוּסְטוֹס.
כֵּיצַד: לוֹקְחִין עוֹר הַבְּהֵמָה אוֹ עוֹר הַחַיָּה, וּמַעְבִירִין שֵׂעָר מִמֶּנּוּ תְּחִלָּה; וְאַחַר כָּךְ מוֹלְחִין אוֹתוֹ בְּמֶלַח, וְאַחַר כָּךְ מְעַבְּדִין אוֹתוֹ בְּקֶמַח; וְאַחַר כָּךְ בְּעַפְצָא וְכַיּוֹצֶא בּוֹ, מִדְּבָרִים שֶׁמְּקַבְּצִין אֶת הָעוֹר וּמְחַזְּקִין אוֹתוֹ.
וְזֶה הוּא הַנִּקְרָא גָּוִיל.

וְאִם לָקְחוּ הָעוֹר אַחַר שֶׁהִעְבִירוּ שְׂעָרוֹ, וְחִלְּקוּ אוֹתוֹ בְּעָבְיוֹ לִשְׁנַיִם, כְּמוֹ שֶׁהָעַבְדָנִין עוֹשִׂין, עַד שֶׁיֵּעָשֶׂה שְׁנֵי עוֹרוֹת--אֶחָד דַּק, וְהוּא שֶׁמִּמּוּל הַשֵּׂעָר, וְאֶחָד עָבֶה, וְהוּא שֶׁמִּמּוּל הַבָּשָׂר--וְעִבְּדוּ אוֹתוֹ בְּמֶלַח, וְאַחַר כָּךְ בְּקֶמַח, וְאַחַר כָּךְ בְּעַפְצָא וְכַיּוֹצֶא בּוֹ: זֶה הַחֵלֶק שֶׁמִּמּוּל הַשֵּׂעָר, נִקְרָא דּוּכְסוּסְטוֹס; וְזֶה שֶׁמִּמּוּל הַבָּשָׂר, נִקְרָא קֶלֶף.

הֲלָכָה לְמֹשֶׁה מִסִּינַי, שֶׁיִּהְיוּ כּוֹתְבִין סֵפֶר תּוֹרָה עַל הַגָּוִיל, וְכוֹתְבִין בִּמְקוֹם הַשֵּׂעָר; וְשֶׁיִּהְיוּ כּוֹתְבִין הַתְּפִלִּין עַל הַקֶּלֶף, וְכוֹתְבִין בִּמְקוֹם הַבָּשָׂר; וְשֶׁיִּהְיוּ כּוֹתְבִין הַמְּזוּזָה עַל דּוּכְסוּסְטוֹס, וְכוֹתְבִין בִּמְקוֹם הַשֵּׂעָר.
וְכָל הַכּוֹתֵב בַּקֶּלֶף בִּמְקוֹם שֵׂעָר, אוֹ שֶׁכָּתַב בַּגָּוִיל וּבַדּוּכְסוּסְטוֹס בִּמְקוֹם בָּשָׂר--פָּסַל.

אַף עַל פִּי שֶׁכָּךְ הִיא הֲלָכָה לְמֹשֶׁה מִסִּינַי, אִם כָּתַב סֵפֶר תּוֹרָה עַל הַקֶּלֶף, כָּשֵׁר; וְלֹא נֶאֱמָר גָּוִיל, אֵלָא לְמַעַט הַדּוּכְסוּסְטוֹס, שְׁאִם כָּתַב עָלָיו, הַסֵּפֶר פָּסוּל.
וְכֵן אִם כָּתַב הַמְּזוּזָה עַל הַקֶּלֶף אוֹ עַל הַגָּוִיל, כְּשֵׁרָה; לֹא נֶאְמְרָה עַל הַדּוּכְסוּסְטוֹס, אֵלָא לְמִצְוָה.

אֵין כּוֹתְבִין סְפָרִים תְּפִלִּין וּמְזוּזוֹת, עַל גַּבֵּי עוֹר בְּהֵמָה טְמֵאָה וְחַיָּה וָעוֹף הַטְּמֵאִין; אֲבָל כּוֹתְבִין עַל גַּבֵּי עוֹר בְּהֵמָה וְחַיָּה וָעוֹף הַטְּהוֹרִים, וְאַפִלּוּ נְבֵלוֹת וּטְרֵפוֹת שֶׁלָּהֶן.
וְאֵין כּוֹתְבִין עַל גַּבֵּי עוֹר הַדָּג הַטָּהוֹר, מִפְּנֵי הַזֻּהְמָה, שְׁאֵין זֻהְמָתוֹ פּוֹסֶקֶת בְּעַבְדָה.

גָּוִיל שֶׁלְּסֵפֶר תּוֹרָה, וְקֶלֶף שֶׁלִּתְפִלִּין אוֹ שֶׁלְּסֵפֶר תּוֹרָה--צָרִיךְ לְעַבַּד אוֹתָן לִשְׁמָן; וְאִם עִבְּדָן שֶׁלֹּא לִשְׁמָן, פְּסוּלִין.
לְפִיכָּךְ אִם עִבְּדָן הַגּוֹי--פְּסוּלִין, אַף עַל פִּי שֶׁאָמַרְנוּ לוֹ לְעַבַּד עוֹר זֶה לְשֵׁם הַסֵּפֶר אוֹ לְשֵׁם הַתְּפִלִּין: שֶׁהַגּוֹי עַל דַּעַת עַצְמוֹ הוּא עוֹשֶׂה, לֹא עַל דַּעַת הַשּׂוֹכֵר אוֹתוֹ.
לְפִיכָּךְ כָּל דָּבָר שֶׁצָּרִיךְ מַעֲשֶׂה לִשְׁמוֹ--אִם עָשָׂהוּ הַגּוֹי, פָּסוּל.
וּמְזוּזָה, אֵינָהּ צְרִיכָה עַבְדָה לִשְׁמָהּ.

הֲלָכָה לְמֹשֶׁה מִסִּינַי, שְׁאֵין כּוֹתְבִין סֵפֶר תּוֹרָה וְלֹא מְזוּזָה, אֵלָא בְּשִׁרְטוּט; אֲבָל תְּפִלִּין, אֵינָן צְרִיכִין שִׁרְטוּט, לְפִי שְׁהֶן מְחֻפִּין.
וּמֻתָּר לִכְתֹּב תְּפִלִּין וּמְזוּזוֹת, שֶׁלֹּא מִן הַכְּתָב, שֶׁהַכֹּל גּוֹרְסִין פָּרָשִׁיּוֹת אֵלּוּ; אֲבָל סֵפֶר תּוֹרָה, אָסוּר לִכְתֹּב בּוֹ אַפִלּוּ אוֹת אַחַת, שֶׁלֹּא מִן הַכְּתָב.

סֵפֶר תּוֹרָה תְּפִלִּין וּמְזוּזוֹת שֶׁכְּתָבָן מִין, יִשָּׂרְפוּ.
כְּתָבָן גּוֹי, אוֹ יִשְׂרָאֵל מְשֻׁמָּד, אוֹ מוֹסֵר, אוֹ עֶבֶד, אוֹ אִשָּׁה, אוֹ קָטָן--הֲרֵי אֵלּוּ פְּסוּלִין וְיִגָּנְזוּ: שֶׁנֶּאֱמָר "וּקְשַׁרְתָּם ...
וּכְתַבְתָּם" --כָּל שֶׁמֻּזְהָר עַל הַקְּשִׁירָה וּמַאֲמִין בָּהּ, הוּא שֶׁכּוֹתֵב.
נִמְצְאוּ בְּיַד מִין וְאֵין יָדוּעַ מִי כְּתָבָן, יִגָּנְזוּ; נִמְצְאוּ בְּיַד גּוֹי, כְּשֵׁרִים.
וְאֵין לוֹקְחִין סְפָרִים תְּפִלִּין וּמְזוּזוֹת מִן הַגּוֹיִים בְּיָתֵר עַל דְּמֵיהֶן, שֶׁלֹּא לְהַרְגִּיל אוֹתָם לְגָנְבָם וּלְגָזְלָם.

סֵפֶר תּוֹרָה תְּפִלִּין וּמְזוּזוֹת, שֶׁכְּתָבָן עַל גַּבֵּי עוֹר בְּהֵמָה וְחַיָּה וָעוֹף הַטְּמֵאִים, אוֹ עַל גַּבֵּי עוֹרוֹת שְׁאֵינָן מְעֻבָּדִין, אוֹ שֶׁכָּתַב סֵפֶר תּוֹרָה אוֹ תְּפִלִּין עַל עוֹר שֶׁלֹּא עִבְּדוֹ לִשְׁמָן--הֲרֵי אֵלּוּ פְּסוּלִין.

הַכּוֹתֵב סֵפֶר תּוֹרָה תְּפִלִּין וּמְזוּזוֹת, וּבְשָׁעַת כְּתִיבָה לֹא הָיְתָה לוֹ כַּוָּנָה, וְכָתַב אַזְכָּרָה מִן הָאַזְכָּרוֹת שֶׁבָּהֶן, שֶׁלֹּא לִשְׁמָן--פְּסוּלִין.
לְפִיכָּךְ הַכּוֹתֵב אֶת הַשֵּׁם--אַפִלּוּ מֶלֶךְ יִשְׂרָאֵל שׁוֹאֵל בִּשְׁלוֹמוֹ, לֹא יְשִׁיבֶנּוּ; הָיָה כּוֹתֵב שְׁנַיִם שְׁלוֹשָׁה שְׁמוֹת--הֲרֵי זֶה מַפְסִיק בֵּינֵיהֶן, וּמֵשִׁיב.

הַטּוֹבֵל אֶת הַקֻּלְמוֹס לִכְתֹּב אֶת הַשֵּׁם--לֹא יַתְחִיל מֵאוֹתוֹ הַשֵּׁם, אֲבָל מַתְחִיל הוּא מֵאוֹת שֶׁלְּפָנָיו.
שָׁכַח לִכְתֹּב אֶת הַשֵּׁם, תּוֹלֶה אוֹתוֹ בֵּין הַשִּׁטּוֹת; אֲבָל מִקְצַת הַשֵּׁם בַּשִּׁטָּה וּמִקְצָתוֹ תָּלוּי, פָּסוּל.
וּבִשְׁאָר הַתֵּבוֹת--אִם שָׁכַח, כּוֹתֵב מִקְצַת הַתֵּבָה בַּשִּׁטָּה וּמִקְצָתָהּ לְמַעְלָה.
בַּמֶּה דְּבָרִים אֲמוּרִים, בְּסֵפֶר תּוֹרָה; אֲבָל בַּמְּזוּזוֹת וּתְפִלִּין, אֵין תּוֹלִין בָּהֶן אַפִלּוּ אוֹת אַחַת, אֵלָא אִם שָׁכַח אַפִלּוּ אוֹת אַחַת, גּוֹנֵז מַה שֶׁכָּתַב וְכוֹתֵב אַחֶרֶת.
וּמֻתָּר לִכְתֹּב אֶת הַשֵּׁם עַל מְקוֹם הַגֶּרֶד, וְעַל מְקוֹם הַמְּחָק, בְּכֻלָּם.

כּוֹתְבֵי סְפָרִים תְּפִלִּין וּמְזוּזוֹת, אָסוּר לָהֶם לַהְפֹּךְ אֶת הַיְּרִיעָה עַל פָּנֶיהָ; אֵלָא פּוֹרֵס עָלֶיהָ בֶּגֶד, אוֹ כּוֹפְלָהּ.

סֵפֶר תּוֹרָה תְּפִלִּין וּמְזוּזָה, שֶׁאָמַר הַסּוֹפֵר אַחַר שֶׁיָּצְאוּ מִתַּחַת יָדוֹ, לֹא כָתַבְתִּי הָאַזְכָּרוֹת שֶׁבָּהֶן לִשְׁמָן--אֵינוּ נֶאֱמָן לְפָסְלָן, אֲבָל נֶאֱמָן לְהַפְסִיד כָּל שְׂכָרוֹ.
וְלָמָּה אֵינוּ נֶאֱמָן לְפָסְלָן--שֶׁמֶּא לֹא נִתְכַּוַּן אֵלָא לְהַפְסִיד עַל הַלּוֹקֵחַ, אוֹ עַל זֶה שֶׁשְּׂכָרוֹ, וְדִמָּה שְׁאֵינוּ מַפְסִיד בַּאֲמִירָה זוֹ אֵלָא שְׂכַר הָאַזְכָּרוֹת.
לְפִיכָּךְ אִם אָמַר סֵפֶר תּוֹרָה זֶה, אוֹ תְּפִלִּין אֵלּוּ, עוֹרוֹת שֶׁלָּהֶן, אֵינָן מְעֻבָּדוֹת לִשְׁמָן--מִתּוֹךְ שֶׁנֶּאֱמָן לְהַפְסִיד שְׂכָרוֹ, נֶאֱמָן לְפָסְלָן: שֶׁהֲרֵי הַכֹּל יוֹדְעִין, שְׁאִם אֵין הָעוֹרוֹת מְעֻבָּדִים לִשְׁמָן, אֵין לְכֻלָּן שָׂכָר.

אֵין כּוֹתְבִין תְּפִלִּין וּמְזוּזוֹת, אֵלָא בִּכְתָב אַשּׁוּרִי.
וְהִתִּירוּ בַּסְּפָרִים, לְכָתְבָן אַף בִּיוָנִי בִּלְבָד; וּכְבָר נִשְׁתַּקַּע יְוָנִי מִן הָעוֹלָם, וְנִשְׁתַּבַּשׁ וְאָבַד--לְפִיכָּךְ אֵין כּוֹתְבִין הַיּוֹם שְׁלָשְׁתָּן, אֵלָא אַשּׁוּרִי.
וְצָרִיךְ לְהִזָּהֵר בִּכְתִיבָתָן, כְּדֵי שֶׁלֹּא תִדְבַּק אוֹת לְאוֹת, שֶׁכָּל אוֹת שְׁאֵין הָעוֹר מַקִּיף לָהּ מֵאַרְבַּע רוּחוֹתֶיהָ, פְּסוּלָה; וְכָל אוֹת שְׁאֵין הַתִּינוֹק שְׁאֵינוּ לֹא חָכָם וְלֹא סָכָל יָכוֹל לִקְרוֹתָהּ, פְּסוּלָה.
לְפִיכָּךְ צָרִיךְ לְהִזָּהֵר בְּצוּרַת הָאוֹתִיּוֹת, שֶׁלֹּא תִדְמֶה הַיּוֹד לְוָאו, וְלֹא וָאו לְיוֹד; וְלֹא כָּף לְבֵית, וְלֹא בֵּית לְכָף; וְלֹא דָּאל לְרֵישׁ, וְלֹא רֵישׁ לְדָאל; וְכֵן כָּל כַּיּוֹצֶא בָּהֶן, עַד שֶׁיָּרוּץ הַקּוֹרֶא בָּהֶן.

עוֹר שֶׁהָיָה נָקוּב, לֹא יִכְתֹּב עַל גַּבֵּי הַנֶּקֶב.
וְכָל נֶקֶב שֶׁהַדְּיוֹ עוֹבֶרֶת עָלָיו--אֵינוּ נֶקֶב, וּמֻתָּר לִכְתֹּב עָלָיו; לְפִיכָּךְ מֻתָּר לִכְתֹּב עַל עוֹר הָעוֹף שֶׁנִּתְעַבַּד.
נִקַּב הָעוֹר אַחַר שֶׁנִּכְתַּב--אִם נִקַּב בְּתוֹךְ הָאוֹת כְּגוֹן תּוֹךְ הֵא אוֹ תּוֹךְ מִים, וְכֵן בִּשְׁאָר אוֹתִיּוֹת--כָּשֵׁר.
נִקַּב בְּיָרֵךְ שֶׁלְּאוֹת עַד שֶׁנִּפְסְקָה--אִם נִשְׁתַּיַּר מִמֶּנָּה מְלוֹא אוֹת קְטַנָּה, כָּשֵׁר, וְהוּא, שֶׁלֹּא תִדְמֶה לְאוֹת אַחֶרֶת; וְאִם לֹא נִשְׁתַּיַּר מִמֶּנָּה מְלוֹא אוֹת קְטַנָּה, פְּסוּלָה.

הִלְכּוֹת תְּפִלִּין פֵּרֶק ב 
כֵּיצַד כּוֹתְבִין אֶת הַתְּפִלִּין: שֶׁלָּרֹאשׁ--כּוֹתְבִין אַרְבַּע הַפָּרָשִׁיּוֹת עַל אַרְבָּעָה קְלָפִים, וְגוֹלְלִין כָּל אֶחָד וְאֶחָד לְבַדּוֹ, וּמַנִּיחִין אוֹתָן בְּאַרְבָּעָה בָּתִּים שְׁהֶן מְחֻבָּרִין בְּעוֹר אֶחָד; וְשֶׁלַּיָּד--כּוֹתְבִין אֶת אַרְבַּע הַפָּרָשִׁיּוֹת בְּאַרְבָּעָה דַּפִּין עַל קֶלֶף אֶחָד, וְגוֹלְלוֹ כְּמִין סֵפֶר תּוֹרָה מִסּוֹפוֹ לִתְחִלָּתוֹ, וּמַנִּיחוֹ בְּבַיִת אֶחָד.

וְצָרִיךְ לְהִזָּהֵר בַּפָּרָשִׁיּוֹת--שְׁאִם עָשָׂה הַסְּתוּמָה פְּתוּחָה אוֹ הַפְּתוּחָה סְתוּמָה, פְּסָלָן.
וּשְׁלוֹשׁ הַפָּרָשִׁיּוֹת הָרִאשׁוֹנוֹת, כֻּלָּן פְּתוּחוֹת; וּפָרָשָׁה אַחֲרוֹנָה שְׁהִיא "וְהָיָה, אִם-שָׁמֹעַ" , סְתוּמָה.

וְצָרִיךְ לְהִזָּהֵר בְּמָלֵא וְחָסֵר, עַד שֶׁיִּהְיוּ אַרְבַּעְתָּן כְּתוּבוֹת כְּמוֹ שְׁהֶן כְּתוּבוֹת בְּסֵפֶר תּוֹרָה הַבָּדוּק: שְׁאִם כָּתַב הֶחָסֵר מָלֵא--פָּסַל, עַד שֵׁיִמְחֹק הַיָּתֵר; וְאִם כָּתַב הַמָּלֵא חָסֵר--פָּסַל, וְאֵין לוֹ תַּקָּנָה.

וְאֵלּוּ הֶן הַחֲסֵרוֹת וְהַמְּלֵאוֹת שֶׁיֵּשׁ בְּאַרְבַּע פָּרָשִׁיּוֹת אֵלּוּ: רִאשׁוֹנָה --קַדֶּשׁ לִי כָל בְּכוֹר מָלֵא, זָכוֹר מָלֵא, בְּחֹזֶק חָסֵר, הוֹצִיא מָלֵא, יֹצְאִים חָסֵר וָאו, יְבִיאֲךָ מָלֵא, וְהָאֱמֹרִי חָסֵר, וְהַיְּבוּסִי מָלֵא, לַאֲבֹתֶיךָ חָסֵר וָאו, הָעֲבֹדָה חָסֵר, מַצֹּת חָסֵר, הַשְּׁבִיעִי מָלֵא, מַצּוֹת מָלֵא, שְׂאֹר חָסֵר, גְּבֻלֶךָ חָסֵר, בַּעֲבוּר מָלֵא, לְאוֹת מָלֵא, וּלְזִכָּרוֹן מָלֵא, עֵינֶיךָ מָלֵא, תּוֹרַת מָלֵא, הוֹצִאֲךָ חָסֵר יוֹד, הַחֻקָּה חָסֵר, לְמוֹעֲדָהּ מָלֵא.

פָּרָשָׁה שְׁנִיָּה --וְהָיָה כִּי יְבִאֲךָ חָסֵר, וְלַאֲבֹתֶיךָ חָסֵר וָאו, חֲמֹר חָסֵר, בְּכוֹר מָלֵא, בְּחֹזֶק חָסֵר, הוֹצִיאָנוּ מָלֵא, וַיַּהֲרֹג חָסֵר, בְּכוֹר מָלֵא, מִבְּכֹר חָסֵר, וְעַד בְּכוֹר מָלֵא, זֹבֵחַ חָסֵר, וְכָל בְּכוֹר מָלֵא, לְאוֹת מָלֵא, יָדְכָה כָּתוּב בְּהֵא, וּלְטוֹטָפֹת חָסֵר וָאו אַחֲרוֹנָה, עֵינֶיךָ מָלֵא, בְּחֹזֶק חָסֵר, הוֹצִיאָנוּ מָלֵא.

פָּרָשָׁה שְׁלִישִׁית --שְׁמַע, מְאֹדֶךָ חָסֵר, לְבָנֶיךָ מָלֵא, בְּבֵיתֶךָ בְּלֹא יוֹד שְׁנִיָּה, וּבְקוּמֶךָ מָלֵא, לְאוֹת מָלֵא, יָדֶךָ בְּלֹא יוֹד שְׁנִיָּה, לְטֹטָפֹת חָסֵר שְׁנֵי וָאוִין, עֵינֶיךָ מָלֵא, מְזֻזוֹת חָסֵר וָאו רִאשׁוֹנָה, בֵּיתֶךָ בְּלֹא יוֹד שְׁנִיָּה, וּבִשְׁעָרֶיךָ מָלֵא.

פָּרָשָׁה רְבִיעִית --וְהָיָה אִם שָׁמֹעַ חָסֵר, מִצְוֹתַי בְּוָאו אַחַת, יוֹרֶה מָלֵא, וּמַלְקוֹשׁ מָלֵא, וְתִירֹשְׁךָ חָסֵר וָאו, וְהִשְׁתַּחֲוִיתֶם מָלֵא, יְבוּלָהּ מָלֵא, הַטֹּבָה חָסֵר, נֹתֵן חָסֵר, אֹתָם חָסֵר, לְאוֹת מָלֵא, לְטוֹטָפֹת חָסֵר וָאו שְׁנִיָּה, עֵינֵיכֶם מָלֵא, אֹתָם חָסֵר, בְּבֵיתֶךָ בְּלֹא יוֹד שְׁנִיָּה, וּבְקוּמֶךָ מָלֵא, מְזוּזוֹת מָלֵא, בֵּיתֶךָ בְּלֹא יוֹד שְׁנִיָּה, וּבִשְׁעָרֶיךָ מָלֵא, לַאֲבֹתֵיכֶם חָסֵר וָאו.

וְצָרִיךְ לְהִזָּהֵר בַּתָּגִין שֶׁלָּאוֹתִיּוֹת, וְהֶן כְּמוֹ זַיְנִין זְקוּפוֹת עַל הָאוֹת שֶׁיֵּשׁ לָהּ תָּג, כְּמַה שְׁהֶן כְּתוּבִין בְּסֵפֶר תּוֹרָה; וְאֵלּוּ הֶן הָאוֹתִיּוֹת הַמְּתֻיָּגוֹת שֶׁבְּאַרְבַּע פָּרָשִׁיּוֹת הָאֵלּוּ: 
פָּרָשָׁה רִאשׁוֹנָה--יֵשׁ בָּהּ אוֹת אַחַת בִּלְבָד, וְהִיא מִים סְתוּמָה שֶׁלְּ"מִיָּמִים" , עָלֶיהָ שְׁלוֹשָׁה זַיְנִין.

פָּרָשָׁה שְׁנִיָּה--יֵשׁ בָּהּ חָמֵשׁ אוֹתִיּוֹת, וְכָל אַחַת מֵהֶן הֵא, וְעַל כָּל הֵא מֵחֲמִשְׁתָּן אַרְבָּעָה זַיְנִין; וְהֶן הֵא שֶׁלְּ"וּנְתָנָהּ" , וְהֵא רִאשׁוֹנָה וְאַחֲרוֹנָה שֶׁלְּ"כִי-הִקְשָׁה" , וְהֵא שֶׁלְּ"וַיַּהֲרֹג" , וְהֵא שֶׁלְּ"יָדְכָה" .

פָּרָשָׁה שְׁלִישִׁית--יֵשׁ בָּהּ חָמֵשׁ אוֹתִיּוֹת, וְאֵלּוּ הֶן: קוֹף שֶׁלְּ"וּבְקוּמֶךָ" , יֵשׁ עָלֶיהָ שְׁלוֹשָׁה זַיְנִין; וְקוֹף שֶׁלְּ"וּקְשַׁרְתָּם" , יֵשׁ עָלֶיהָ שְׁלוֹשָׁה זַיְנִין; וְטֵית טֵית פֵּא שֶׁלִּ"לְטֹטָפֹת" , עַל כָּל אוֹת מִשְּׁלָשְׁתָּן אַרְבָּעָה זַיְנִין.

פָּרָשָׁה רְבִיעִית--יֵשׁ בָּהּ חָמֵשׁ אוֹתִיּוֹת, וְאֵלּוּ הֶן: פֵּא שֶׁלִּ"וְאָסַפְתָּ" , יֵשׁ עָלֶיהָ שְׁלוֹשָׁה זַיְנִין; וְתָיו שֶׁלִּ"וְאָסַפְתָּ", יֵשׁ עָלֶיהָ זַיִן אֶחָד; וְטֵית טֵית פֵּא שֶׁלִּ"לְטוֹטָפֹת" , עַל כָּל אַחַת מִשְּׁלָשְׁתָּן אַרְבָּעָה זַיְנִין.

כָּל הָאוֹתִיּוֹת הַמְּתֻיָּגוֹת, שֵׁשׁ עֶשְׂרֵה; וְאִם לֹא עָשָׂה הַתָּגִין, אוֹ הוֹסִיף וְגָרַע בָּהֶן--לֹא פָסַל.

 הַלּוֹקֵחַ תְּפִלִּין מִמִּי שְׁאֵינוּ מֻמְחֶה, צָרִיךְ לְבָדְקָן.
לָקַח מִמֶּנּוּ מֵאָה קְצִיצוֹת, בּוֹדֵק מֵהֶן שָׁלוֹשׁ קְצִיצוֹת--אוֹ שְׁתַּיִם שֶׁלָּרֹאשׁ וְאַחַת שֶׁלַּיָּד, אוֹ שְׁתַּיִם שֶׁלַּיָּד וְאַחַת שֶׁלָּרֹאשׁ: אִם מְצָאָן כְּשֵׁרִים, הֻחְזַק זֶה הָאִישׁ, וַהֲרֵי כֻּלָּם כְּשֵׁרִים, וְאֵין הַשְּׁאָר צָרִיךְ בְּדִיקָה.
וְאִם לְקָחָן צְבָתִים צְבָתִים, כֻּלָּן צְרִיכוֹת בְּדִיקָה, שֶׁחֶזְקַת הַצְּבָתִים, מֵאֲנָשִׁים הַרְבֵּה לְקוּחִים.

 הַכּוֹתֵב תְּפִלִּין בִּכְתָב יָדוֹ, אוֹ שֶׁלְּקָחָן מִן הַמֻּמְחֶה, אוֹ מִשְּׁאָר אָדָם וּבְדָקָם וְהִחְזִירָם לְעוֹרָן--אֵינוּ צָרִיךְ לְבָדְקָן פַּעַם אַחֵר, וְאַפִלּוּ אַחַר כַּמָּה שָׁנִים: כָּל זְמָן שֶׁחִפּוּיָן שָׁלֵם, הֲרֵי הֶן בְּחֶזְקָתָן, וְאֵין חוֹשְׁשִׁין לָהֶן, שֶׁמֶּא נִמְחֲקָה אוֹת מִתּוֹכָן אוֹ נִקְּבָה.
הִלֵּל הַזָּקֵן הָיָה אוֹמֵר, אֵלּוּ מִשֶּׁלַּאֲבִי אִמָּא.

הִלְכּוֹת תְּפִלִּין פֵּרֶק ג 
שְׁמוֹנֶה הֲלָכוֹת יֵשׁ בְּמַעֲשֵׂה הַתְּפִלִּין, כֻּלָּן הֲלָכָה לְמֹשֶׁה מִסִּינַי; לְפִיכָּךְ כֻּלָּן מְעַכְּבוֹת, וְאִם שִׁנָּה בְּאַחַת מֵהֶן, פָּסַל.
וְאֵלּוּ הֶן: שֶׁיִּהְיוּ מְרֻבָּעוֹת, וְכֵן תְּפִירָתָן בְּרִבּוּעַ, וַאֲלַכְסוֹנָן בְּרִבּוּעַ, עַד שֶׁיִּהְיֶה לָהֶם אַרְבַּע זָוִיּוֹת שֹׁווֹת; וְשֶׁיִּהְיֶה בָּעוֹר שֶׁלָּרֹאשׁ, צוּרַת שִׁין מִיָּמִין וּמִשְּׂמֹאל; וְשֶׁיִּכְרֹךְ הַפָּרָשִׁיּוֹת בְּמַטְלִית; וְשֶׁיִּכְרֹךְ אוֹתָן בְּשֵׂעָר עַל הַמַּטְלִית, וְאַחַר כָּךְ מַכְנִיסָן בְּבָתֵּיהֶן; וְשֶׁיִּהְיוּ תּוֹפְרִין אוֹתָם בְּגִידִין; וְשֶׁעוֹשִׂין לָהֶן מַעְבֶּרֶת מֵעוֹר הַחִפּוּי שֶׁתִּכָּנֵס בָּהּ הָרְצוּעָה, עַד שֶׁתְּהֶא עוֹבֶרֶת וְהוֹלֶכֶת בְּתוֹךְ תּוֹבָר שֶׁלָּהּ; וְשֶׁיִּהְיוּ הָרְצוּעוֹת שְׁחוֹרוֹת; וְשֶׁיִּהְיֶה קֶשֶׁר שֶׁלָּהֶן, קֶשֶׁר יָדוּעַ כְּצוּרַת דָּאל.

כֵּיצַד עוֹשִׂין תְּפִלִּין שֶׁלָּרֹאשׁ--לוֹקְחִין עֵץ מְרֻבָּע, אָרְכּוֹ כְּרָחְבּוֹ כְּגָבְהוֹ: וְאִם הָיָה גָּבְהוֹ יָתֵר עַל רָחְבּוֹ, אוֹ פָּחוּת מִמֶּנּוּ, אֵין בְּכָּךְ כְּלוּם; אֵין מַקְפִּידִין אֵלָא עַל אָרְכּוֹ, שֶׁיִּהְיֶה כְּרָחְבּוֹ.
וְחוֹפְרִין בּוֹ שְׁלוֹשָׁה חֲרִיצִין, כְּדֵי שֶׁיֵּעָשֶׂה לוֹ אַרְבָּעָה רָאשִׁים כְּגוֹן זֶה .
וְלוֹקְחִין עוֹר, וּמְרַטֵּבִין אוֹתוֹ בַּמַּיִם, וּמְחַפִּין בּוֹ אֶת הָעֵץ, וּמַכְנִיסִין אֶת הָעוֹר בֵּין כָּל חָרִיץ וְחָרִיץ; וּמְכַמְּשִׁין אוֹתוֹ וְהוּא רָטֹב, מִכָּאן וּמִכָּאן, עַד שֶׁעוֹשִׂין מִן הָעוֹר דְּמוּת שִׁין שֶׁיֵּשׁ לָהּ שְׁלוֹשָׁה רָאשִׁים מִיְּמִין הַמַּנִּיחַ תְּפִלִּין, וּדְמוּת שִׁין שֶׁיֵּשׁ לָהּ אַרְבָּעָה רָאשִׁים מִשְּׂמֹאל הַמַּנִּיחַ.

וּמַנִּיחִין אֶת הָעוֹר עַל הָעֵץ, עַד שֶׁיִּיבַשׁ; וְאַחַר כָּךְ חוֹלֵץ הָעוֹר מֵעַל גַּבֵּי הָאִמּוּם שֶׁלְּעֵץ, וְנִמְצָא הָעוֹר שֶׁיֵּשׁ בּוֹ אַרְבָּעָה בָּתִּים פְּנוּיִין.
מַכְנִיסִין פָּרָשָׁה בְּכָל בַּיִת, וּמַחְזִירִין מִקְצַת הָעוֹר מִלְּמַטָּה; וְתוֹפְרִין אוֹתוֹ מֵאַרְבַּע פִּנּוֹתָיו, וּמַנִּיחִין מִן הָעוֹר שֶׁלְּמַטָּה מְקוֹם שֶׁתִּכָּנֵס בּוֹ הָרְצוּעָה, כְּמוֹ תּוֹבָר, וְהוּא הַנִּקְרָא מַעְבֶּרֶת.

וְכֵיצַד עוֹשִׂין תְּפִלִּין שֶׁלַּיָּד--לוֹקְחִין עֵץ מְרֻבָּע, אָרְכּוֹ כְּרָחְבּוֹ, וְיִהְיֶה גָּבְהוֹ כְּאֶצְבָּע, אוֹ יָתֵר עַל זֶה מְעַט אוּ פָּחוּת מְעַט; וּמְחַפִּין אוֹתוֹ בְּעוֹר רָטֹב, וּמַנִּיחִין אֶת הָעוֹר עַל הָאִמּוּם עַד שֶׁיִּיבַשׁ; וְחוֹלֵץ הָעוֹר, וּמַכְנִיס אַרְבַּע הַפָּרָשִׁיּוֹת בִּמְקוֹם הָעֵץ, וּמַחְזִיר מִקְצַת הָעוֹר מִלְּמַטָּה; וְתוֹפְרוֹ מֵאַרְבַּע פִּנּוֹתָיו, וּמַנִּיחִין מִן הָעוֹר תּוֹבָר, מְקוֹם הָרְצוּעָה.

כֵּיצַד סִדּוּר הַפָּרָשִׁיּוֹת בַּתְּפִלִּין שֶׁלָּרֹאשׁ--מַכְנִיס פָּרָשָׁה אַחֲרוֹנָה שְׁהִיא "וְהָיָה, אִם-שָׁמֹעַ" בְּבַיִת שְׁהוּא עַל יְמִין הַמַּנִּיחַ; וּ"שְׁמַע" , סְמוּכָה לָהּ; "וְהָיָה כִּי-יְבִאֲךָ" , בְּבַיִת שְׁלִישִׁי סְמוּכָה לִ"שְׁמַע"; וְ"קַדֶּשׁ-לִי" , בְּבַיִת רְבִיעִי שְׁהוּא לִשְׂמֹאל הַמַּנִּיחַ תְּפִלִּין: כְּדֵי שֶׁיְּהֶא הַקּוֹרֶא שֶׁפָּנָיו כְּנֶגֶד פְּנֵי הַמַּנִּיחַ, קוֹרֶא עַל הַסֵּדֶר כְּגוֹן זֶה .
וְאִם הִחְלִיף סִדּוּר זֶה, פְּסוּלוֹת.

תְּפִלִּין שֶׁלַּיָּד--כּוֹתְבִין אוֹתָהּ בְּאַרְבָּעָה דַּפִּין בְּעוֹר אֶחָד, אָרוּךְ כְּסֵפֶר תּוֹרָה, עַל סִדּוּרָן בַּתּוֹרָה כְּגוֹן זֶה ; וְאִם כְּתָבָן עַל אַרְבָּעָה עוֹרוֹת וְהִנִּיחָן בְּבַיִת אֶחָד--יָצָא, וְאֵינוּ צָרִיךְ לְדַבְּקָן.

כִּשְׁהוּא גּוֹלֵל הַפָּרָשִׁיּוֹת, בֵּין שֶׁלָּרֹאשׁ בֵּין שֶׁלַּיָּד, גּוֹלֵל אוֹתָן מִסּוֹפָן לִתְחִלָּתָן--עַד שֶׁתִּמְצָא כְּשֶׁתִּפְתַּח הַפָּרָשָׁה, תִּקְרָא כָּל שִׁטָּה מִתְּחִלָּתָהּ לְסוֹפָהּ.

כְּשֶׁמַּכְנִיסִין אֶת הַפָּרָשִׁיּוֹת בַּבָּתִּים שֶׁלָּהֶן, כּוֹרְכִין אוֹתָן בְּמַטְלִית, וְעַל הַמַּטְלִית שֵׂעָר, וְאַחַר כָּךְ מַכְנִיסִין אוֹתָן בְּבָתֵּיהֶם.
וְשֵׂעָר זֶה, צָרִיךְ לִהְיוֹת שֵׂעָר בְּהֵמָה אוֹ חַיָּה טְהוֹרָה, וְאַפִלּוּ מִנְּבֵלוֹת וּטְרֵפוֹת שֶׁלָּהֶן; וּכְבָר נָהֲגוּ כָּל הָעָם, לְכָרְכָן בִּשְׂעָר זְנַב הָעֲגָלִים.

כְּשֶׁתּוֹפְרִין אֶת הַתְּפִלִּין, אֵין תּוֹפְרִין אֵלָא בְּגִידִין שֶׁלִּבְהֵמָה אוֹ שֶׁלְּחַיָּה טְהוֹרָה, וְאַפִלּוּ מִנְּבֵלוֹת וּטְרֵפוֹת שֶׁלָּהֶן.
לוֹקְחִין הַגִּידִים שֶׁיֵּשׁ בַּעֲקֵב הַבְּהֵמָה אוֹ הַחַיָּה, וְהֶם לְבָנִים קָשִׁים, וּמְרַכְּכִין אוֹתָן בַּאֲבָנִים וְכַיּוֹצֶא בָּהֶן עַד שֶׁיֵּעָשׂוּ כְּפִשְׁתָּן, וְטוֹוִין אוֹתָן וְשׁוֹזְרִין אוֹתָן; וּבָהֶן, תּוֹפְרִין הַתְּפִלִּין וִירִיעוֹת סֵפֶר תּוֹרָה.

כְּשֶׁתּוֹפְרִין הַתְּפִלִּין, תּוֹפְרִין אוֹתָן בְּרִבּוּעַ.
וַהֲלָכָה רוֹוַחַת, שֶׁיִּהְיוּ בְּכָל צַד שָׁלוֹשׁ תְּפִירוֹת, עַד שֶׁיִּהְיוּ הַכֹּל שְׁתֵּים עֶשְׂרֵה תְּפִירוֹת, בֵּין שֶׁלַּיָּד בֵּין שֶׁלָּרֹאשׁ; וְאִם עָשָׂה הַתְּפִירוֹת עֶשֶׂר אוֹ אַרְבַּע עֶשְׂרֵה, עוֹשֶׂה.
וְכָל הַתְּפִירוֹת, יִהְיֶה הַחוּט שֶׁלָּהֶן סוֹבֵב מִשְּׁתֵּי הָרוּחוֹת.

וְצָרִיךְ שֶׁיַּגִּיעַ הַחֶרֶץ שֶׁלַּתְּפִלִּין שֶׁלָּרֹאשׁ, עַד מְקוֹם הַתְּפָר.
וְאִם הָיָה הַחֶרֶץ נִכָּר כְּדֵי שֶׁיִּהְיוּ אַרְבָּעָה רָאשִׁים נִרְאִין לַכֹּל, אַף עַל פִּי שְׁאֵין הַחֶרֶץ מַגִּיעַ לִמְקוֹם הַתְּפָר--כְּשֵׁרוֹת; וְאִם אֵין חֶרְצָן נִכָּר, פְּסוּלוֹת.
וְצָרִיךְ לְהַעְבִיר בְּתוֹךְ כָּל חָרִיץ וְחָרִיץ עַל גַּבֵּי הָעוֹר, חוּט אוֹ מְשִׁיחָה לְהַבְדִּיל בֵּין בַּיִת לְבַיִת; וּמִנְהָג פָּשׁוּט, לְהַעְבִיר גִּיד מִגִּידֵי הַתְּפִירָה בְּכָל חָרִיץ וְחָרִיץ מִשְּׁלָשְׁתָּן.

וְכֵיצַד עוֹשִׂין הָרְצוּעוֹת--לוֹקְחִין רְצוּעָה שֶׁלְּעוֹר, רָחְבָּהּ כְּאֹרֶךְ הַשְּׂעוֹרָה; וְאִם הָיְתָה רְחָבָה מִזֶּה הַשֵּׁעוּר, כְּשֵׁרָה.
וְאֹרֶךְ רְצוּעָה שֶׁלָּרֹאשׁ, כְּדֵי שֶׁתַּקִּיף אֶת הָרֹאשׁ וְיִקְשֹׁר מִמֶּנָּה הַקֶּשֶׁר, וְתִמְתַּח שְׁתֵּי הָרְצוּעוֹת מִכָּאן וּמִכָּאן, עַד שֶׁיַּגִּיעוּ לְטַבּוּר אוֹ לְמַעְלָה מִמֶּנּוּ מְעַט; וְאֹרֶךְ רְצוּעָה שֶׁלַּיָּד, כְּדֵי שֶׁתַּקִּיף אֶת הַזְּרוֹעַ וְיִקְשֹׁר מִמֶּנָּה הַקֶּשֶׁר, וְתִמְתַּח רְצוּעָה אַחַת עַד אֶצְבָּע אֶמְצָעִית, וְיִכְרֹךְ מִמֶּנָּה עַל אֶצְבָּעוֹ שָׁלוֹשׁ כְּרִיכוֹת וְיִקְשֹׁר.
וְאִם הָיוּ הָרְצוּעוֹת אֲרוּכוֹת יָתֵר עַל הַשֵּׁעוּרִין הָאֵלּוּ, כְּשֵׁרוֹת.

וּמַכְנִיס רְצוּעָה שֶׁלָּרֹאשׁ, בַּתּוֹבָר שֶׁלָּהּ; וּמַקִּיף כְּמִדַּת רֹאשׁוֹ, וְקוֹשֵׁר קֶשֶׁר מְרֻבָּע, כְּמִין דָּאל.
וְקֶשֶׁר זֶה, צָרִיךְ כָּל תַּלְמִיד חֲכָמִים לְלָמְדוֹ, וְאֵי אִפְשָׁר לְהוֹדִיעַ צוּרָתוֹ בִּכְתָב, אֵלָא בִּרְאִיַּת הָעַיִן.
וְכֵן בְּשֶׁלַּיָּד, קוֹשֵׁר קֶשֶׁר כְּמִין יוֹד; וְתִהְיֶה הָרְצוּעָה שֶׁלַּיָּד עוֹלָה וְיוֹרֶדֶת בְּתוֹךְ הַקֶּשֶׁר, כְּדֵי שֶׁיַּרְחִיב וִיקַצַּר, בְּעֵת שֶׁיִּרְצֶה לִקְשֹׁר עַל יָדוֹ.

הָרְצוּעוֹת שֶׁלַּתְּפִלִּין, בֵּין שֶׁלָּרֹאשׁ בֵּין שֶׁלַּיָּד--פְּנֵיהֶם הַחִצּוֹנִים שְׁחוֹרִים, וְזוֹ הִיא הַהֲלָכָה לְמֹשֶׁה מִסִּינַי.
אֲבָל אֲחוֹרֵי הָרְצוּעוֹת, הוֹאִיל וּמִבִּפְנִים הֶם, אִם הָיוּ יְרֻקּוֹת אוֹ לְבָנוֹת, כְּשֵׁרוֹת; אֲדֻמּוֹת, לֹא יַעֲשֶׂה שֶׁמֶּא תֵּהָפֵךְ הָרְצוּעָה, וּגְנָאי הוּא לוֹ.
וְלֹא יִהְיוּ אֲחוֹרֵי הָרְצוּעָה לְעוֹלָם, אֵלָא כְּעֵין הַקְּצִיצָה--אִם יְרֻקָּה, יְרֻקִּין, וְאִם לְבָנָה, לְבָנִים.
וְנוֹאי הוּא לַתְּפִלִּין, שֶׁיִּהְיוּ כֻּלָּן שְׁחוֹרוֹת, הַקְּצִיצָה, וְהָרְצוּעָה כֻּלָּהּ.

הָעוֹר שֶׁמְּחַפִּין בּוֹ הַתְּפִלִּין, וְשֶׁעוֹשִׂין מִמֶּנּוּ הָרְצוּעוֹת, הוּא עוֹר בְּהֵמָה אוֹ חַיָּה אוֹ עוֹף הַטְּהוֹרִים, וְאַפִלּוּ נְבֵלוֹת וּטְרֵפוֹת שֶׁלָּהֶן.
וְאִם עָשָׂה מֵעוֹר טְמֵאִים, אוֹ שֶׁחִפָּה תְּפִלִּין בְּזָהָב--פְּסוּלוֹת.
וְעוֹר הָרְצוּעוֹת, צָרִיךְ עַבְדָה לִשְׁמָן.
אֲבָל הָעוֹר שֶׁמְּחַפִּין בּוֹ, אֵינוּ צָרִיךְ עַבְדָה כְּלָל--אַפִלּוּ עָשָׂהוּ מַצָּה, כָּשֵׁר; וּמְקוֹמוֹת הַרְבֵּה, נָהֲגוּ לְחַפּוֹת אוֹתָן בְּעוֹר מַצָּה.

אֵין עוֹשִׂין הַתְּפִלִּין אֵלָא יִשְׂרָאֵל, שֶׁעֲשִׂיָּתָן כִּכְתִיבָתָן, מִפְּנֵי הַשִּׁין שֶׁעוֹשִׂין בָּעוֹר, כְּמוֹ שֶׁאָמַרְנוּ; לְפִיכָּךְ אִם חִפָּן גּוֹי, אוֹ תְּפָרָן--פְּסוּלוֹת.
וְהוּא הַדִּין לְכָל הַפָּסוּל לְכָתְבָן, שֶׁלֹּא יַעֲשֶׂה אוֹתָן.

תְּפִלִּין שֶׁלָּרֹאשׁ, אֵין עוֹשִׂין אוֹתָהּ שֶׁלַּיָּד, וְשֶׁלַּיָּד, עוֹשִׂין אוֹתָהּ שֶׁלָּרֹאשׁ--לְפִי שְׁאֵין מוֹרִידִין מִקְּדֻשָּׁה חֲמוּרָה, לִקְדֻשָּׁה קַלָּה.
וְכֵן רְצוּעָה שֶׁלַּתְּפִלִּין שֶׁלָּרֹאשׁ, אֵין עוֹשִׂין אוֹתָהּ לִתְפִלִּין שֶׁלַּיָּד.
בַּמֶּה דְּבָרִים אֲמוּרִים, בְּשֶׁלְּבָשָׁן; אֲבָל תְּפִלִּין שֶׁלָּרֹאשׁ שֶׁלֹּא לְבָשָׁהּ אָדָם מֵעוֹלָם, אִם רָצָה לְהַחְזִירָהּ לַיָּד, מֻתָּר.
וְכֵיצַד הוּא עוֹשֶׂה--טוֹלֶה עָלֶיהָ עוֹר, עַד שֶׁתֵּעָשֶׂה אַחַת, וְקוֹשְׁרָהּ עַל יָדוֹ.

תְּפִלִּין שֶׁנִּפְסְקוּ הַתְּפִירוֹת שֶׁלָּהֶן--אִם הָיוּ שְׁתֵּי הַתְּפִירוֹת זוֹ בְּצַד זוֹ, אוֹ שֶׁנִּפְסְקוּ שָׁלוֹשׁ תְּפִירוֹת אַפִלּוּ זוֹ שֶׁלֹּא כְּנֶגֶד זוֹ--הֲרֵי אֵלּוּ פְּסוּלוֹת.
בַּמֶּה דְּבָרִים אֲמוּרִים, בִּישָׁנוֹת; אֲבָל בַּחֲדָשׁוֹת, כָּל זְמָן שֶׁפְּנֵי טַבְלָה קַיֶּמֶת, כְּשֵׁרָה.
וְאֵלּוּ הֶן הַחֲדָשׁוֹת: כָּל שֶׁאוֹחֲזִין מִקְצַת הָעוֹר שֶׁנִּקְרַע תְּפָרוֹ וְתוֹלִין בּוֹ הַתְּפִלִּין, וְהוּא חָזָק וְאֵינוּ נִכְרָת--הֲרֵי אֵלּוּ חֲדָשׁוֹת; וְאִם אֵין רָאוּי לִתְלוֹת בּוֹ, אֵלָא וְהוּא נִפְסָק--הֲרֵי אֵלּוּ יְשָׁנוֹת.

רְצוּעָה שֶׁנִּפְסְקָה--אֵין קוֹשְׁרִין אוֹתָהּ, וְאֵין תּוֹפְרִין אוֹתָהּ, אֵלָא מוֹצִיאָהּ וְגוֹנְזָהּ, וְעוֹשֶׂה אַחֶרֶת.
וּשְׁיַרֵי הָרְצוּעָה פְּסוּלִין, עַד שֶׁיִּהְיֶה אָרְכָּהּ וְרָחְבָּהּ כַּשֵּׁעוּר, אוֹ יָתֵר עָלָיו.
וּלְעוֹלָם יִזָּהֵר לִהְיוֹת פְּנֵי עוֹר הָרְצוּעוֹת לְמַעְלָה בָּעֵת שֶׁקּוֹשֵׁר אוֹתָן עַל יָדוֹ, וְעַל רֹאשׁוֹ.

הִלְכּוֹת תְּפִלִּין פֵּרֶק ד 
הֵיכָן מַנִּיחִין הַתְּפִלִּין: שֶׁלָּרֹאשׁ--מַנִּיחִין אוֹתָן עַל הַקָּדְקֹד, שְׁהוּא סוֹף הַשֵּׂעָר שֶׁכְּנֶגֶד הַפָּנִים, וְהוּא הַמָּקוֹם שֶׁמּוֹחוֹ שֶׁלַּתִּינוֹק רוֹפֵס בּוֹ; וְצָרִיךְ לְכַוַּן אוֹתָן בָּאֶמְצָע, כְּדֵי שֶׁיִּהְיוּ בֵּין הָעֵינַיִם, וְיִהְיֶה הַקֶּשֶׁר בְּגֹבַהּ הָעֹרֶף, שְׁהוּא סוֹף הַגֻּלְגֹלֶת.

וְשֶׁלַּיָּד--קוֹשֵׁר אוֹתָהּ עַל שְׂמֹאלוֹ עַל הַקִּבּוֹרִית, וְהוּא הַבָּשָׂר הַתָּפוּחַ שֶׁבַּמַּרְפֵּק שֶׁבֵּין פֵּרֶק הַכָּתֵף וּבֵין פֵּרֶק הַזְּרוֹעַ: שֶׁנִּמְצָא כִּשְׁהוּא מְדַבֵּק מַרְפְּקוֹ לִצְלָעָיו, תִּהְיֶה תְּפִלָּה כְּנֶגֶד לִבּוֹ; וְנִמְצָא מְקַיֵּם "וְהָיוּ הַדְּבָרִים הָאֵלֶּה ...
עַל-לְבָבֶךָ" .

הַמַּנִּיחַ תְּפִלִּין שֶׁלַּיָּד עַל פַּס יָדוֹ, אוֹ שֶׁלָּרֹאשׁ עַל מִצְחוֹ--הֲרֵי זוֹ דֶּרֶךְ הַמִּינוּת; הָעוֹשֶׂה תְּפִלָּתוֹ עֲגוּלָה כָּאֱגוֹז, אֵין בָּהּ מִצְוָה כְּלָל.
אִטֵּר--מַנִּיחַ תְּפִלִּין בִּימִינוֹ, שְׁהִיא לוֹ כִּשְׂמֹאל; וְאִם הָיָה שׁוֹלֵט בִּשְׁתֵּי יָדָיו--מַנִּיחַ אוֹתָהּ בִּשְׂמֹאלוֹ, שְׁהִיא שְׂמֹאל כָּל אָדָם.
וּמְקוֹם קְשִׁירַת הַתְּפִלִּין וּמְקוֹם הַנָּחָתָן, מִפִּי הַשְּׁמוּעָה לְמָדוּם.

תְּפִלִּין שֶׁלָּרֹאשׁ, אֵינָהּ מְעַכֶּבֶת שֶׁלַּיָּד, וְשֶׁלַּיָּד, אֵינָהּ מְעַכֶּבֶת שֶׁלָּרֹאשׁ--מִפְּנֵי שְׁהֶן שְׁתֵּי מִצְווֹת, זוֹ לְעַצְמָהּ וְזוֹ לְעַצְמָהּ.
וְכֵיצַד מְבָרֵךְ עֲלֵיהֶן--עַל שֶׁלָּרֹאשׁ, מְבָרֵךְ אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל מִצְוַת תְּפִלִּין; וְעַל שֶׁלַּיָּד, מְבָרֵךְ אֲשֶׁר קִדְּשָׁנוּ בְּמִצְווֹתָיו וְצִוָּנוּ לְהַנִּיחַ תְּפִלִּין.

בַּמֶּה דְּבָרִים אֲמוּרִים, בְּשֶׁהִנִּיחַ אַחַת מֵהֶן; אֲבָל אִם הִנִּיחַ שְׁתֵּיהֶן--מְבָרֵךְ בְּרָכָה אַחַת, לְהַנִּיחַ תְּפִלִּין, וְקוֹשֵׁר שֶׁלַּיָּד תְּחִלָּה, וְאַחַר כָּךְ מַנִּיחַ שֶׁלָּרֹאשׁ.
וְכִשְׁהוּא חוֹלֵץ, חוֹלֵץ שֶׁלָּרֹאשׁ תְּחִלָּה, וְאַחַר כָּךְ חוֹלֵץ שֶׁלַּיָּד.

מִי שֶׁבֵּרַךְ לְהַנִּיחַ תְּפִלִּין וְקָשַׁר תְּפִלִּין שֶׁלַּיָּד--אָסוּר לוֹ לְסַפַּר, וְאַפִלּוּ לְהָשִׁיב שָׁלוֹם לְרִבּוֹ, עַד שֶׁיַּנִּיחַ שֶׁלָּרֹאשׁ; וְאִם שָׂח, הֲרֵי זוֹ עֲבֵרָה, וְצָרִיךְ לְבָרַךְ בְּרָכָה שְׁנִיָּה עַל מִצְוַת תְּפִלִּין, וְאַחַר כָּךְ מַנִּיחַ שֶׁלָּרֹאשׁ.

תְּפִלִּין--כָּל זְמָן שֶׁמַּנִּיחָן, מְבָרֵךְ עֲלֵיהֶן, אַפִלּוּ חָלַץ וְלָבַשׁ מֵאָה פְּעָמִים בַּיּוֹם.
וְכָל הַמִּצְווֹת כֻּלָּן, מְבָרֵךְ עֲלֵיהֶן קֹדֶם עֲשִׂיָּתָן; לְפִיכָּךְ צָרִיךְ לְבָרַךְ עַל הַתְּפִלִּין שֶׁלַּיָּד, אַחַר הַנָּחָה עַל הַקִּבּוֹרִית קֹדֶם קְשִׁירָה, שֶׁקְּשִׁירָתָן, זוֹ הִיא עֲשִׂיָּתָן.

כְּשֶׁחוֹלֵץ אָדָם תְּפִלָּיו לְהַצְנִיעָן בִּכְלִי, לֹא יַנִּיחַ שֶׁלַּיָּד מִלְּמַטָּה וְשֶׁלָּרֹאשׁ מִלְמַעְלָה, מִפְּנֵי שֶׁבְּשָׁעָה שְׁהוּא רוֹצֶה לְלָבְשָׁן, יִפְגַּע בְּשֶׁלָּרֹאשׁ תְּחִלָּה: וְנִמְצָא שֶׁמַּנִּיחָהּ וּמוֹצִיא שֶׁלַּיָּד, לְפִי שְׁאֵין לוֹבְשִׁין שֶׁלָּרֹאשׁ קֹדֶם שֶׁלַּיָּד, וְאָסוּר לוֹ לָאָדָם לְהַנִּיחַ מִצְוָה, וְלַעֲבֹר מִמֶּנָּה לְמִצְוָה אַחֶרֶת--אֵלָא מִצְוָה שֶׁתָּבוֹא לְיָדוֹ שֶׁלָּאָדָם בַּתְּחִלָּה, בָּהּ הוּא מִתְעַסֵּק.
לְפִיכָּךְ צָרִיךְ לְהַנִּיחַ שֶׁלַּיָּד לְמַעְלָה, כְּדֵי שֶׁיִּפְגַּע בָּהּ תְּחִלָּה וְיִלְבֹּשׁ עַל הַסֵּדֶר.

כְּלִי שֶׁהֱכִינוֹ לְהַנִּיחַ בּוֹ תְּפִלִּין, וְהִנִּיחָן בּוֹ--נִתְקַדַּשׁ, וְאָסוּר לְהִשְׁתַּמַּשׁ בּוֹ בְּדִבְרֵי חֹל; הֱכִינוֹ וְלֹא הִנִּיחַ בּוֹ, אוֹ שֶׁהִנִּיחַ בּוֹ עֲרַאי וְלֹא הֱכִינוֹ--לֹא נִתְקַדַּשׁ, וַהֲרֵי הוּא חֹל כְּמוֹת שֶׁהָיָה.
וְאָסוּר לִתְלוֹת אֶת הַתְּפִלִּין, בֵּין בָּרְצוּעָה בֵּין בַּתְּפִלָּה עַצְמָהּ; אֲבָל תּוֹלֶה הוּא, אֶת הַכִּיס שֶׁהַתְּפִלִּין מֻנָּחִין בּוֹ.

זְמָן הַנָּחַת תְּפִלִּין בַּיּוֹם, לֹא בַּלַּיְלָה: שֶׁנֶּאֱמָר "מִיָּמִים, יָמִימָה" --"חֻקָּה" זוֹ, הִיא מִצְוַת תְּפִלִּין.
וְכֵן שַׁבָּתוֹת וְיָמִים טוֹבִים, אֵינָן זְמָן תְּפִלִּין, שֶׁנֶּאֱמָר "וְהָיוּ לְךָ לְאוֹת" , וְשַׁבָּתוֹת וְיָמִים טוֹבִים הֶן עַצְמָן אוֹת.
וּמֵאֵימָתַי זְמָן הַנָּחָתָן--מִכְּדֵי שֶׁיִּרְאֶה אֶת חֲבֵרוֹ בְּרֵחוּק אַרְבַּע אַמּוֹת וְיַכִּירֵהוּ, עַד שֶׁתִּשְׁקַע הַחַמָּה.

מִי שֶׁהִנִּיחַ תְּפִלִּין קֹדֶם שֶׁתִּשְׁקַע הַחַמָּה, וְחָשֵׁכָה וְהֶן עָלָיו--אַפִלּוּ הֶן עָלָיו כָּל הַלַּיְלָה, מֻתָּר; וְאֵין מוֹרִין דָּבָר זֶה בָּרַבִּים, אֵלָא מְלַמְּדִין אֶת הַכֹּל, שֶׁלֹּא יַנִּיחוּ תְּפִלִּין עֲלֵיהֶן, אֵלָא יַחְלְצוּ אוֹתָן מִשְּׁתִּשְׁקַע הַחַמָּה.
וְכָל הַמַּנִּיחַ תְּפִלִּין לְכַתְּחִלָּה אַחַר שֶׁתִּשְׁקַע הַחַמָּה--עוֹבֵר בְּלָאו, שֶׁנֶּאֱמָר "וְשָׁמַרְתָּ אֶת-הַחֻקָּה הַזֹּאת, לְמוֹעֲדָהּ" .

הָיָה בָּא בַּדֶּרֶךְ וּתְפִלִּין בְּרֹאשׁוֹ, וְשָׁקְעָה עָלָיו הַחַמָּה--מַנִּיחַ יָדוֹ עֲלֵיהֶן עַד שְׁהוּא מַגִּיעַ לְבֵיתוֹ, וְחוֹלֵץ.
הָיָה יוֹשֵׁב בְּבֵית הַמִּדְרָשׁ וּתְפִלִּין בְּרֹאשׁוֹ, וְקָדַשׁ עָלָיו הַיּוֹם--מַנִּיחַ יָדוֹ עֲלֵיהֶן עַד שֶׁמַּגִּיעַ לְבֵיתוֹ, וְחוֹלֵץ; וְאִם יֵשׁ בַּיִת סָמוּךְ לַחוֹמָה שְׁהֶן מִשְׁתַּמְּרִין בּוֹ, מַנִּיחָן שָׁם.
וְאִם לֹא חָלַץ תְּפִלָּיו מִשֶּׁשָּׁקְעָה הַחַמָּה, מִפְּנֵי שֶׁלֹּא הָיָה לוֹ מָקוֹם לְשָׁמְרָן, וְנִמְצְאוּ עָלָיו, כְּדֵי לְשָׁמְרָן--מֻתָּר.

כָּל הַפָּטוּר מִקִּרְיַת שְׁמַע, פָּטוּר מִן הַתְּפִלִּין.
קָטָן שֶׁיּוֹדֵעַ לִשְׁמֹר תְּפִלָּיו--אָבִיו לוֹקֵחַ לוֹ תְּפִלִּין, כְּדֵי לְחַנְּכוֹ בַּמִּצְווֹת.
חוֹלֵי מֵעַיִם, וְכָל שְׁאֵינוּ יָכוֹל לִשְׁמֹר אֶת נְקָבָיו אֵלָא בְּצַעַר--פָּטוּר מִן הַתְּפִלִּין; וְכָל הַטְּמֵאִין, כֻּלָּן חַיָּבִין בַּתְּפִלִּין כַּטְּהוֹרִין.
מִצְטַעֵר, וּמִי שְׁאֵין דַּעְתּוֹ נְכוֹנָה וּמְיֻשֶּׁבֶת עָלָיו--פָּטוּר מִן הַתְּפִלִּין: שֶׁהַמַּנִּיחַ תְּפִלִּין, אָסוּר לוֹ לְהַסִּיחַ דַּעְתּוֹ מֵהֶן.
כּוֹהֲנִים בְּשָׁעַת הָעֲבוֹדָה, וּלְוִיִּים בְּשָׁעָה שֶׁאוֹמְרִין שִׁיר עַל הַדּוּכָן, וְיִשְׂרָאֵל בְּשָׁעַת מַעְמָדָן בַּמִּקְדָּשׁ--פְּטוּרִין מִן הַתְּפִלָּה, וּמִן הַתְּפִלִּין.

חַיָּב אָדָם לְמַשְׁמַשׁ בִּתְפִלָּיו, כָּל זְמָן שְׁהֶן עָלָיו, שֶׁלֹּא יַסִּיחַ דַּעְתּוֹ מֵהֶן, אַפִלּוּ רֶגַע אֶחָד--שֶׁקְּדֻשָּׁתָן גְּדוֹלָה מִקְּדֻשַּׁת הַצִּיץ: שֶׁהַצִּיץ אֵין בּוֹ אֵלָא שֵׁם אֶחָד; וְאֵלּוּ יֵשׁ בָּהֶן אֶחָד וְעֶשְׂרִים שֵׁם שֶׁלְּיוֹד הֵא בְּשֶׁלָּרֹאשׁ, וּכְמוֹתָן בְּשֶׁלַּיָּד.

תְּפִלִּין צְרִיכִין גּוּף נָקִי כֶּאֱלִישָׁע, שֶׁיִּזָּהֵר שֶׁלֹּא תֵצֵא מִמֶּנּוּ רוּחַ מִלְּמַטָּה, כָּל זְמָן שְׁהֶן עָלָיו.
לְפִיכָּךְ אָסוּר לִישַׁן בָּהֶן, שִׁינַת קְבָע; וְלֹא שִׁינַת עֲרַאי, אֵלָא אִם הִנִּיחַ עֲלֵיהֶן סוּדָר, וְלֹא הָיְתָה עִמּוֹ אִשָּׁה--יָשֵׁן בָּהֶן שִׁינַת עֲרַאי: כֵּיצַד הוּא עוֹשֶׂה--מַנִּיחַ רֹאשׁוֹ בֵּין בִּרְכָּיו, וְהוּא יוֹשֵׁב וְיִישַׁן.

הָיוּ תְּפִלָּיו כְּרוּכִין בְּיָדוֹ--מֻתָּר לִישַׁן בָּהֶן, אַפִלּוּ שִׁינַת קְבָע.
וְאֵינוּ אוֹכֵל בָּהֶן, אֵלָא אֲכִילַת עֲרַאי; אֲבָל אִם נִכְנַס לִסְעוֹדַת קְבָע--חוֹלְצָן וּמַנִּיחָן עַל שֻׁלְחָנוֹ עַד שֶׁיִּטֹּל יָדָיו, וְאַחַר כָּךְ יַנִּיחֵם, וִיבָרַךְ עַל מְזוֹנוֹ, וְהוּא לָבוּשׁ בָּהֶן.

הָיָה לָבוּשׁ תְּפִלִּין, וְהֻצְרַךְ לְבֵית הַכִּסֵּא--לֹא יַנִּיחַ תְּפִלָּיו בַּחוֹרִים הַסְּמוּכִין לִרְשׁוּת הָרַבִּים וְיִכָּנֵס, שֶׁמֶּא יִטְּלוּם עוֹבְרֵי דְּרָכִים.
כֵּיצַד יַעֲשֶׂה--אַפִלּוּ הֻצְרַךְ לְהַשְׁתִּין מַיִם, חוֹלֵץ תְּפִלָּיו בְּרֵחוּק אַרְבַּע אַמּוֹת, וְגוֹלְלָן בְּבִגְדוֹ כְּמִין סֵפֶר תּוֹרָה, וְאוֹחֲזָן בִּימִינוֹ כְּנֶגֶד לִבּוֹ; וְיִזָּהֵר שֶׁלֹּא תֵצֵא רְצוּעָה מִתַּחַת יָדוֹ טֶפַח, וְנִכְנָס וְעוֹשֶׂה צְרָכָיו.
וּכְשֶׁיֵּצֵא, מַרְחִיק אַרְבַּע אַמּוֹת מִבֵּית הַכִּסֵּא, וְלוֹבְשָׁן.

בַּמֶּה דְּבָרִים אֲמוּרִים, בְּבֵית הַכִּסֵּא הַקָּבוּעַ, שְׁאֵין נִיצוֹצוֹת נוֹתְזוֹת עָלָיו; אֲבָל בֵּית הַכִּסֵּא עֲרַאי--לֹא יִכָּנֵס בָּהֶן כִּשְׁהֶן גְּלוּלִין, אֵלָא חוֹלְצָן, וְנוֹתְנָן לַחֲבֵרוֹ לְשָׁמְרָן.
וְאֵין מֵי רַגְלַיִם כָּלִין אַפִלּוּ בְּבֵית הַכִּסֵּא הַקָּבוּעַ, אֵלָא בִּישִׁיבָה; וְאִם הָיָה עָפָר תּוֹחֵחַ, אַפִלּוּ בַּעֲמִידָה.
הָיָה מָקוֹם קָשֶׁה--יַעֲמֹד בִּמְקוֹם מִדְרוֹן, כְּדֵי שֶׁלֹּא יִנָּתְזוּ נִיצוֹצוֹת עָלָיו.

הָיָה לָבוּשׁ בַּתְּפִלִּין וְהֻצְרַךְ לְבֵית הַכִּסֵּא לְעֵת עֶרֶב, וְלֹא נִשְׁאָר מִן הַיּוֹם כְּדֵי לְלָבְשָׁן אַחַר שֶׁיֵּצֵא--לֹא יִכָּנֵס בָּהֶן גְּלוּלִין בְּבִגְדוֹ, וְאַפִלּוּ לְהַשְׁתִּין מַיִם בְּבֵית הַכִּסֵּא הַקָּבוּעַ.
אֵלָא כֵּיצַד יַעֲשֶׂה--חוֹלְצָן וּמַנִּיחָן בְּכֶלְיָן אִם הָיָה בּוֹ טֶפַח, אוֹ בִּכְלִי שְׁאֵינוּ כֶּלְיָן אַף עַל פִּי שְׁאֵין בּוֹ טֶפַח, וְאוֹחֵז הַכְּלִי בְּיָדוֹ, וְנִכְנָס.
וְכֵן אִם הֻצְרַךְ בַּלַּיְלָה--מַנִּיחָן בִּכְלִי, וְאוֹחֵז הַכְּלִי בְּיָדוֹ, וְנִכְנָס.

שָׁכַח וְנִכְנַס לְבֵית הַכִּסֵּא וְהוּא לָבוּשׁ תְּפִלִּין--מַנִּיחַ יָדוֹ עֲלֵיהֶן עַד שֶׁיִּגְמֹר עַמּוּד רִאשׁוֹן, וְיוֹצֶא וְחוֹלֵץ; אַחַר כָּךְ נִכְנָס וְעוֹשֶׂה כָּל צְרָכָיו: שְׁאִם יַפְסִיק בְּעַמּוּד רִאשׁוֹן, בֵּין בִּגְדוֹלִים בֵּין בִּקְטַנִּים--יָבוֹא לִידֵי חֳלָאִים שֶׁיֵּשׁ בָּהֶן סַכָּנָה גְּדוֹלָה.

שָׁכַח וְשִׁמַּשׁ מִטָּתוֹ בִּתְפִלָּיו--הֲרֵי זֶה לֹא יֶאֱחֹז לֹא בָּרְצוּעָה וְלֹא בַּקְּצִיצָה, עַד שֶׁיִּטֹּל יָדָיו; וְיִטְּלֵם, מִפְּנֵי שֶׁהַיָּדַיִם עַסְקָנִיּוֹת.

הַנִּכְנָס לַמֶּרְחֵץ--מְקוֹם שֶׁבְּנֵי אָדָם עוֹמְדִין לְבוּשִׁין, מֻתָּר לְהַנִּיחַ תְּפִלִּין; וּמְקוֹם שֶׁבְּנֵי אָדָם עוֹמְדִין שָׁם מִקְצָתָן עֲרֻמִּין וּמִקְצָתָן לְבוּשִׁין, אֵינוּ חוֹלֵץ תְּפִלָּיו וְאֵינוּ מַנִּיחַ שָׁם תְּפִלִּין לְכַתְּחִלָּה; מְקוֹם שֶׁבְּנֵי אָדָם עוֹמְדִין שָׁם עֲרֻמִּין, חוֹלֵץ תְּפִלָּיו, וְאֵין צָרִיךְ לוֹמַר, שְׁאֵינוּ מַנִּיחַ.

לֹא יְהַלַּךְ אָדָם בְּבֵית הַקְּבָרוֹת, וּתְפִלִּין בְּרֹאשׁוֹ, וְאַפִלּוּ בְּתוֹךְ אַרְבַּע אַמּוֹת שֶׁלַּמֵּת, אוֹ שֶׁלַּקֶּבֶר; צָרִיךְ לַחְלֹץ תְּפִלָּיו, עַד שֶׁיַּרְחִיק אַרְבַּע אַמּוֹת.
וְלֹא יִלְבֹּשׁ אָדָם תְּפִלִּין, עַד שֶׁיְּכַסֶּה עֶרְוָתוֹ וְיִלְבֹּשׁ בְּגָדָיו.
הַנּוֹשֵׂא מַשּׂאוּי עַל רֹאשׁוֹ--חוֹלֵץ תְּפִלִּין שֶׁלָּרֹאשׁ, עַד שֶׁיָּסִיר הַמַּשּׂאוּי; אַפִלּוּ מִטְפַּחַת, אָסוּר לְהַנִּיחַ עַל הָרֹאשׁ שֶׁיֵּשׁ בּוֹ תְּפִלִּין, אֲבָל צוֹנֵף הוּא מִצְנַפְתּוֹ, עַל תְּפִלָּיו.

בַּיִת שֶׁיֵּשׁ בּוֹ תְּפִלִּין, אוֹ סֵפֶר תּוֹרָה--אָסוּר לְשַׁמַּשׁ בּוֹ מִטָּתוֹ, עַד שֶׁיּוֹצִיאֵם, אוֹ יַנִּיחֵם בִּכְלִי וְיַנִּיחַ הַכְּלִי בִּכְלִי אַחֵר שְׁאֵינוּ כֶּלְיָן; אֲבָל אִם הָיָה הַכְּלִי הַשֵּׁנִי מְזֻמָּן לָהֶן, אַפִלּוּ הָיוּ עֲשָׂרָה כֵּלִים כִּכְלִי אֶחָד הֶם חֲשׁוּבִין.
וְאִם הִנִּיחָן כְּלִי בְּתוֹךְ כְּלִי, מֻתָּר לוֹ לְהַנִּיחָן תַּחַת מְרַאֲשׁוֹתָיו בֵּין כַּר לְכֶסֶת שֶׁלֹּא כְּנֶגֶד רֹאשׁוֹ, כְּדֵי לְשָׁמְרָן, וְאַפִלּוּ אִשְׁתּוֹ עִמּוֹ בַּמִּטָּה.

קְדֻשַּׁת תְּפִלִּין, קְדֻשָּׁה גְּדוֹלָה הִיא: שֶׁכָּל זְמָן שֶׁתְּפִלִּין עַל רֹאשׁוֹ שֶׁלָּאָדָם, וְעַל זְרוֹעוֹ--הוּא עָנָו וְיָרֵא, וְאֵינוּ נִמְשָׁךְ בִּשְׂחוֹק וּבְשִׂיחָה בְּטֵלָה, וְאֵינוּ מְהַרְהֵר בְּמַחְשָׁבוֹת רָעוֹת, אֵלָא מְפַנֶּה לִבּוֹ לְדִבְרֵי הָאֱמֶת וְהַצֶּדֶק.
לְפִיכָּךְ צָרִיךְ אָדָם לְהִשְׁתַּדַּל לִהְיוֹתָן עָלָיו, כָּל הַיּוֹם--שֶׁמִּצְוָתָן, כָּךְ הִיא.
אָמְרוּ עָלָיו עַל רָב תַּלְמִיד רַבֵּנוּ הַקָּדוֹשׁ, שֶׁכָּל יָמָיו לֹא רָאוּהוּ שֶׁהָלַךְ אַרְבַּע אַמּוֹת בְּלֹא תּוֹרָה, אוֹ בְּלֹא צִיצִית, אוֹ בְּלֹא תְּפִלִּין.

אַף עַל פִּי שֶׁמִּצְוָתָן לְלָבְשָׁן כָּל הַיּוֹם, בְּשָׁעַת תְּפִלָּה יָתֵר מִן הַכֹּל: אָמְרוּ חֲכָמִים, כָּל הַקּוֹרֶא קִרְיַת שְׁמַע בְּלֹא תְּפִלִּין, כְּאִלּוּ מֵעִיד עֵדוּת שֶׁקֶר בְּעַצְמוֹ; וְכָל שְׁאֵינוּ מַנִּיחַ תְּפִלִּין, עוֹבֵר בִּשְׁמוֹנֶה עֲשֵׂה--שֶׁהֲרֵי בְּאַרְבַּע הַפָּרָשִׁיּוֹת צִוָּה עַל תְּפִלִּין שֶׁלָּרֹאשׁ, וְעַל תְּפִלִּין שֶׁלַּיָּד.
וְכָל הָרָגִיל בַּתְּפִלִּין--מַאֲרִיךְ יָמִים, שֶׁנֶּאֱמָר "אֲדֹנָי, עֲלֵיהֶם יִחְיוּ" .

הִלְכּוֹת מְזוּזָה פֵּרֶק ה 
כֵּיצַד כּוֹתְבִין אֶת הַמְּזוּזָה--כּוֹתֵב שְׁתֵּי הַפָּרָשִׁיּוֹת "שְׁמַע" וּ"וְהָיָה, אִם-שָׁמֹעַ" עַל דַּף אֶחָד, בִּירִיעָה אַחַת; וְעוֹשֶׂה לָהּ רֵוַח מִלְמַעְלָה וְרֵוַח מִלְּמַטָּה, כְּמוֹ חֲצִי צִפֹּרֶן.
וְאִם כְּתָבָהּ בִּשְׁנַיִם בִּשְׁלוֹשָׁה דַּפִּין, כְּשֵׁרָה--וּבִלְבָד שֶׁלֹּא יַעֲשֶׂנָּה כְּזָנָב, אוֹ כְּמוֹ עִגּוּל, אוֹ כְּקֻבָּה; וְאִם עָשָׂה כְּאַחַת מֵאֵלּוּ, פְּסוּלָה.
כְּתָבָהּ שֶׁלֹּא עַל הַסֵּדֶר, כְּגוֹן שֶׁהִקְדִּים פָּרָשָׁה לְפָרָשָׁה--פְּסוּלָה.
כְּתָבָהּ בִּשְׁנֵי עוֹרוֹת--אַף עַל פִּי שֶׁתְּפָרָן, פְּסוּלָה.
סֵפֶר תּוֹרָה שֶׁבָּלָה, וּתְפִלִּין שֶׁבָּלוּ--אֵין עוֹשִׂין מֵהֶן מְזוּזָה; וְלֹא מִן הַגִּלָּיוֹן שֶׁלַּסֵּפֶר, אֵין כּוֹתְבִין עָלָיו מְזוּזָה, לְפִי שְׁאֵין מוֹרִידִין מִקְּדֻשָּׁה חֲמוּרָה, לִקְדֻשָּׁה קַלָּה.

וּמִצְוָה לַעֲשׂוֹת הָרֵוַח שֶׁבֵּין פָּרָשַׁת "שְׁמַע" לִ"וְהָיָה, אִם-שָׁמֹעַ" , פָּרָשָׁה סְתוּמָה; וְאִם עָשָׂה אוֹתָהּ פְּתוּחָה, כְּשֵׁרָה, לְפִי שְׁאֵינָהּ סְמוּכָה לָהּ, מִן הַתּוֹרָה.
וְצָרִיךְ לְהִזָּהֵר בַּתָּגִין שֶׁבָּהּ; וְאֵלּוּ הֶן, הַתָּגִין שֶׁעוֹשִׂין בַּמְּזוּזָה: 
פָּרָשָׁה רִאשׁוֹנָה--יֵשׁ בָּהּ שֶׁבַע אוֹתִיּוֹת, עַל כָּל אוֹת וְאוֹת מֵהֶן שְׁלוֹשָׁה זַיְנִין; וְאֵלּוּ הֶן: שִׁין וְעַיִן שֶׁלִּ"שְׁמַע" , וְנוּן דְּ"נַפְשְׁךָ" , וּשְׁנֵי זַיְנִין שֶׁלִּ"מְזֻזוֹת" , וּשְׁנֵי טֵיתִין שֶׁלְּ"טֹטָפֹת" .
וּפָרָשָׁה שְׁנִיָּה--יֵשׁ בָּהּ שֵׁשׁ אוֹתִיּוֹת, עַל כָּל אוֹת מֵהֶן שְׁלוֹשָׁה זַיְנִין; וְאֵלּוּ הֶן: גֵּימָל שֶׁלִּ"דְגָנֶךָ" , וּשְׁנֵי זַיְנִין שֶׁלִּ"מְזוּזוֹת" , וּשְׁנֵי טֵיתִין שֶׁלְּ"טוֹטָפֹת" , וְצָד שֶׁלְּ"עַל-הָאָרֶץ" .
וְאִם לֹא עָשָׂה תָּגִין, אוֹ שֶׁהוֹסִיף בָּהֶן, אוֹ גָּרַע מֵהֶן--לֹא פָסַל.
וְאִם כְּתָבָהּ שֶׁלֹּא בְּשִׁרְטוּט, אוֹ שֶׁלֹּא דִקְדַּק בְּמָלֵא וְחָסֵר, אוֹ שֶׁהוֹסִיף בָּהּ מִבִּפְנִים אַפִלּוּ אוֹת אַחַת--הֲרֵי זוֹ פְּסוּלָה.

מִנְהָג פָּשׁוּט, שֶׁכּוֹתְבִין עַל הַמְּזוּזָה מִבַּחוּץ, כְּנֶגֶד הָרֵוַח שֶׁבֵּין פָּרָשָׁה לְפָרָשָׁה, שַׁדַּי; וְאֵין בְּזֶה הֶפְסֵד, לְפִי שְׁהוּא מִבַּחוּץ.
אֲבָל אֵלּוּ שֶׁכּוֹתְבִין בָּהּ מִבִּפְנִים שְׁמוֹת מַלְאָכִים, אוֹ שְׁמוֹת קְדוֹשִׁים, אוֹ פָּסוּק, אוֹ חוֹתָמוֹת--הֲרֵי הֶן בִּכְלַל מִי שְׁאֵין לָהֶן חֵלֶק לָעוֹלָם הַבָּא: שֶׁאֵלּוּ הַטִּפְּשִׁים, לֹא דַּי לָהֶם שֶׁבִּטְּלוּ הַמִּצְוָה; אֵלָא שֶׁעוֹשִׂין מִצְוָה גְּדוֹלָה, שְׁהִיא יֵחוּד שְׁמוֹ שֶׁלְּהַקָּדוֹשׁ בָּרוּךְ הוּא וְאַהֲבָתוֹ וַעֲבוֹדָתוֹ, כְּאִלּוּ הִיא קָמִיעַ לַהֲנָיַת עַצְמָן, כְּמוֹ שֶׁעָלָה עַל לִבָּם הַסָּכָל שֶׁזֶּה דָּבָר הַמְּהַנֶּה בְּהַבְלֵי הָעוֹלָם.

וּמִצְוָה לִכְתֹּב "עַל-הָאָרֶץ" בְּשִׁטָּה אַחֲרוֹנָה, בֵּין בְּרֹאשׁ הַשִּׁטָּה בֵּין בְּאֶמְצַע הַשִּׁטָּה; וְנָהֲגוּ כָּל הַסּוֹפְרִים לִכְתֹּב אוֹתָהּ בִּשְׁתַּיִם וְעֶשְׂרִים שִׁטּוֹת, וְ"עַל-הָאָרֶץ" בְּרֹאשׁ שִׁטָּה אַחֲרוֹנָה.
וְאֵלּוּ הֶן הָאוֹתִיּוֹת שֶׁבְּרֹאשׁ כָּל שִׁטָּה וְשִׁטָּה, עַל הַסֵּדֶר: שְׁמַע, ה', הַדְּבָרִים, לְבָנֶיךָ, וּבְשָׁכְבְּךָ, בֵּין, וְהָיָה, מְצַוֶּה, בְּכָל, יוֹרֶה, עֵשֶׂב, פֶּן, וְהִשְׁתַּחֲוִיתֶם, הַשָּׁמַיִם, וַאֲבַדְתֶּם, וְשַׂמְתֶּם, אֹתָם, אֹתָם, בַּדֶּרֶךְ, וּבִשְׁעָרֶיךָ, אֲשֶׁר, עַל הָאָרֶץ.

כְּשֶׁכּוֹפְלִין אוֹתָהּ, גּוֹלְלִין אוֹתָהּ מִסּוֹף הַשִּׁטָּה לִתְחִלָּתָהּ, עַד שֶׁתִּמְצָא כְּשֶׁיִּפְתַּח הַקּוֹרֶא לִקְרוֹת, יִקְרָא מֵרֹאשׁ הַשִּׁטָּה לְסוֹפָהּ.
וְאַחַר שֶׁגּוֹלְלָהּ, מַכְנִיסָהּ בִּשְׁפוֹפֶרֶת שֶׁלְּקָנֶה אוֹ שֶׁלְּעֵץ אוֹ שֶׁלְּכָל דָּבָר, וּמְחַבֵּר אוֹתָהּ אֶל מְזוּזַת הַפֶּתַח בְּמַסְמֵר, אוֹ חוֹפֵר בִּמְזוּזַת הַפֶּתַח וּמַכְנִיס בָּהּ הַמְּזוּזָה.

וְקֹדֶם שֶׁיִּקְבְּעֶנָּה בִּמְזוּזַת הַפֶּתַח, מְבָרֵךְ תְּחִלָּה, בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ לִקְבֹּעַ מְזוּזָה; וְאֵינוּ מְבָרֵךְ בְּשָׁעַת כְּתִיבָתָהּ, שֶׁקְּבִיעָתָהּ הִיא הַמִּצְוָה.

תְּלָיָהּ בְּמַקֵּל--פְּסוּלָה, שְׁאֵין זוֹ קְבִיעָה.
הִנִּיחָהּ אֲחוֹרֵי הַדֶּלֶת, לֹא עָשָׂה כְּלוּם.
חָפַר בִּמְזוּזַת הַפֶּתַח, וְהִכְנִיס הַמְּזוּזָה כְּמוֹ נְגָר, וְהוּא כִּבְרִיחַ הַקְּרָשִׁים בְּטַבָּעוֹת--פְּסוּלָה; הִעְמִיק לָהּ טֶפַח, פְּסוּלָה.
חָתַךְ קָנֶה וְהִכְנִיס בּוֹ מְזוּזָה, וְאַחַר כָּךְ חִבַּר הַקָּנָה אֶל קָנִים אֲחֵרִים וְהִעְמִיד מִן הַכֹּל מְזוּזַת הַפֶּתַח--פְּסוּלָה, מִפְּנֵי שֶׁקָּדְמָה קְבִיעַת הַמְּזוּזָה לַעֲשִׂיַּת מְזוּזַת הַפֶּתַח.

מְזוּזַת הַיָּחִיד, נִבְדֶקֶת פַּעֲמַיִם בַּשָּׁבוּעַ, וּמְזוּזַת רַבִּים, פַּעֲמַיִם בַּיּוֹבֵל--שֶׁמֶּא נִקְרְעָה מִמֶּנָּה אוֹת אוֹ נִמְחֲקָה: מִפְּנֵי שְׁהִיא קְבוּעָה בַּכּוֹתָלִים, מַרְקֶבֶת.

הַכֹּל חַיָּבִין בַּמְּזוּזָה, אַפִלּוּ נָשִׁים וַעֲבָדִים; וּמְחַנְּכִין אֶת הַקְּטַנִּים, לַעֲשׂוֹת מְזוּזָה לְבָתֵּיהֶם.
הַשּׂוֹכֵר בַּיִת בְּחוּצָה לָאָרֶץ, וְהַדָּר בְּפֻנְדָּק בְּאֶרֶץ יִשְׂרָאֵל--פָּטוּר מִן הַמְּזוּזָה שְׁלוֹשִׁים יוֹם; אֲבָל הַשּׂוֹכֵר בַּיִת בְּאֶרֶץ יִשְׂרָאֵל, חַיָּב בַּמְּזוּזָה מִיָּד.

הַמַּשְׂכִּיר בַּיִת לַחֲבֵרוֹ--עַל הַשּׂוֹכֵר לְהָבִיא מְזוּזָה וְלִקְבֹּעַ אוֹתָהּ, אַפִלּוּ הָיָה נוֹתֵן שָׂכָר עַל קְבִיעָתָהּ: מִפְּנֵי שֶׁהַמְּזוּזָה חוֹבַת הַדָּר הִיא, וְאֵינָהּ חוֹבַת הַבַּיִת.
וְכִשְׁהוּא יוֹצֶא, לֹא יִטְּלֶנָּה בְּיָדוֹ וְיֵצֵא; וְאִם הָיָה הַבַּיִת לְגוֹי, הֲרֵי זֶה נוֹטְלָהּ כְּשֶׁיֵּצֵא.

הִלְכּוֹת מְזוּזָה פֵּרֶק ו 
עֲשָׂרָה תְּנָאִין יֵשׁ בַּבַּיִת, וְאַחַר כָּךְ יִתְחַיַּב הַדָּר בּוֹ לַעֲשׂוֹת לוֹ מְזוּזָה, וְאִם חָסֵר תְּנָאי אֶחָד מֵהֶן, פָּטוּר מִן הַמְּזוּזָה; וְאֵלּוּ הֶן: שֶׁיִּהְיֶה בּוֹ אַרְבַּע אַמּוֹת עַל אַרְבַּע אַמּוֹת אוֹ יָתֵר, וְשֶׁיִּהְיֶה לוֹ שְׁתֵּי מְזוּזוֹת, וְיִהְיֶה לוֹ מַשְׁקוֹף, וְתִהְיֶה לוֹ תַּקְרָה, וְיִהְיוּ לוֹ דְּלָתוֹת, וְיִהְיֶה גֹּבַהּ הַשַּׁעַר עֲשָׂרָה טְפָחִים אוֹ יָתֵר, וְיִהְיֶה בֵּית חֹל, וְיִהְיֶה עָשׂוּי לְדִירַת אָדָם, וְעָשׂוּי לְדִירַת כָּבוֹד, וְעָשׂוּי לְדִירַת קְבָע.

בַּיִת שְׁאֵין בּוֹ אַרְבַּע אַמּוֹת עַל אַרְבַּע אַמּוֹת, פָּטוּר מִן הַמְּזוּזָה; וְאִם יֵשׁ בּוֹ כְּדֵי לְרַבַּע אַרְבַּע אַמּוֹת עַל אַרְבַּע אַמּוֹת בְּשׁוֹוֶה, אַף עַל פִּי שְׁהוּא עָגוּל, אוֹ בַּעַל חָמֵשׁ זָוִיּוֹת, וְאֵין צָרִיךְ לוֹמַר שְׁאִם הָיָה אָרְכּוֹ יָתֵר עַל רָחְבּוּ--הוֹאִיל וְיֵשׁ בּוֹ כְּדֵי לְרַבַּע אַרְבַּע אַמּוֹת עַל אַרְבַּע אַמּוֹת, חַיָּב בַּמְּזוּזָה.

אַכְסַדְרָה, וְהוּא הַמָּקוֹם שֶׁיֵּשׁ לוֹ שְׁלוֹשָׁה כּוֹתָלִים וְתַקְרָה--אַף עַל פִּי שֶׁיֵּשׁ לָהּ שְׁנֵי פְּצִימִין בְּרוּחַ רְבִיעִית, פְּטוּרָה מִן הַמְּזוּזָה, מִפְּנֵי שֶׁהַפְּצִימִין לְהַעְמִיד הַתַּקְרָה הֶן, וְלֹא מִשּׁוֹם מְזוּזוֹת נַעֲשׂוּ.
וְכֵן תַּקְרָה שְׁאֵין לָהּ כּוֹתָלִים, אֵלָא עוֹמֶדֶת עַל עַמּוּדִים מִכָּאן וּמִכָּאן--אַף עַל פִּי שְׁהִיא כְּתַבְנִית בַּיִת, פְּטוּרָה, לְפִי שְׁאֵין לָהּ מְזוּזוֹת, שֶׁאֵלּוּ הָעַמּוּדִים לְהַעְמִיד הַתַּקְרָה הֶן עֲשׂוּיִין.

בַּיִת שֶׁיֵּשׁ לוֹ מְזוּזָה מִכָּאן וּמְזוּזָה מִכָּאן, וְכִיפָה כְּמִין קֶשֶׁת עַל שְׁתֵּי הַמְּזוּזוֹת בִּמְקוֹם הַמַּשְׁקוֹף--אִם יֵשׁ בְּגֹבַהּ הַמְּזוּזוֹת עֲשָׂרָה טְפָחִים אוֹ יָתֵר--חַיָּב בַּמְּזוּזָה; וְאִם אֵין בָּהֶן עֲשָׂרָה טְפָחִים--פָּטוּר, מִפְּנֵי שְׁאֵין לוֹ מַשְׁקוֹף.

בַּיִת שְׁאֵין לוֹ תַּקְרָה, פָּטוּר מִן הַמְּזוּזָה; הָיָה מִקְצָתוֹ מְקֻרֶה, וּמִקְצָתוֹ אֵינוּ מְקֻרֶה--יֵרָאֶה לִי שְׁאִם הָיָה הַקֵּרוּי כְּנֶגֶד הַפֶּתַח, שְׁהוּא חַיָּב בַּמְּזוּזָה.
וּמַעְמִידִין הַדְּלָתוֹת, וְאַחַר כָּךְ קוֹבְעִין אֶת הַמְּזוּזָה.

הַר הַבַּיִת הַלְּשָׁכוֹת וְהָעֲזָרוֹת, וּבָתֵּי כְּנָסִיּוֹת וּבָתֵּי מִדְרָשׁוֹת--שְׁאֵין בָּהֶן בֵּית דִּירָה--פְּטוּרִין, לְפִי שְׁהֶן קֹדֶשׁ.
בֵּית הַכְּנֶסֶת שֶׁלַּכְּפָרִים שֶׁהָאוֹרְחִים דָּרִין בּוֹ, חַיָּב בַּמְּזוּזָה; וְכֵן בֵּית הַכְּנֶסֶת שֶׁלַּכְּרָכִין, אִם הָיָה בּוֹ בֵּית דִּירָה.
כָּל הַשְּׁעָרִים שֶׁהָיוּ בַּמִּקְדָּשׁ, לֹא הָיָה לָהֶן מְזוּזָה--חוּץ מִשַּׁעַר נִיקָנוֹר, וְשֶׁלִּפְנִים מִמֶּנּוּ, וְשֶׁלְּלִשְׁכַּת פַּלְהֶדְּרִין: מִפְּנֵי שֶׁהַלִּשְׁכָּה הַזֹּאת הָיְתָה בֵּית דִּירָה לְכוֹהֵן גָּדוֹל, בְּשִׁבְעַת יְמֵי הַהַפְרָשָׁה.

בֵּית הַתֶּבֶן, בֵּית הַבָּקָר, בֵּית הָעֵצִים, בֵּית הָאוֹצָרוֹת--פְּטוּרִין מִן הַמְּזוּזָה: שֶׁנֶּאֱמָר "בֵּיתֶךָ" --בֵּיתָךְ הַמְּיֻחָד לָךְ, פְּרָט לְאֵלּוּ וְכַיּוֹצֶא בָּהֶן.
לְפִיכָּךְ רֶפֶת בָּקָר שֶׁהַנָּשִׁים יוֹשְׁבוֹת בָּהּ וּמִתְקַשְּׁטוֹת בָּהּ--חַיֶּבֶת בַּמְּזוּזָה, שֶׁהֲרֵי יֵשׁ בָּהּ יֵחוּד לְדִירַת אָדָם.
בֵּית שַׁעַר, אַכְסַדְרָה, וּמַרְפֶּסֶת, וְהַגִּנָּה, וְהַדִּיר--פְּטוּרִין מִן הַמְּזוּזָה, מִפְּנֵי שְׁאֵינָן עֲשׂוּיִין לְדִירָה; וְאִם הָיוּ בָּתִּים הַחַיָּבִין בַּמְּזוּזָה פְּתוּחִים לִמְקוֹמוֹת אֵלּוּ, חַיָּבִין גַּם הֶם בַּמְּזוּזָה.

לְפִיכָּךְ אֶחָד שַׁעֲרֵי חֲצֵרוֹת, וְאֶחָד שַׁעֲרֵי מְבוֹאוֹת, וְאֶחָד שַׁעֲרֵי מְדִינוֹת וַעֲיָרוֹת--כֻּלָּן חַיָּבִין בַּמְּזוּזָה, שֶׁהֲרֵי הַבָּתִּים הַחַיָּבִין בַּמְּזוּזָה פְּתוּחִין לְתוֹכָן.
וְאַפִלּוּ עֲשָׂרָה פְּתָחִים זֶה פָּתוּחַ לְזֶה, וְזֶה פָּתוּחַ לְזֶה--הוֹאִיל וְהַפְּנִימִי חַיָּב בַּמְּזוּזָה, כֻּלָּן חַיָּבִין; וּמִפְּנֵי זֶה אָמְרוּ, שַׁעַר הַפָּתוּחַ מִן הַגִּנָּה לְחָצֵר, חַיָּב בַּמְּזוּזָה.

בֵּית הַכִּסֵּא, וּבֵית הַמֶּרְחֵץ, וּבֵית הַטְּבִילָה, וּבֵית הַבֻּרְסְקֵי, וְכַיּוֹצֶא בָּהֶן--פְּטוּרִין מִן הַמְּזוּזָה, לְפִי שְׁאֵינָן עֲשׂוּיִין לְדִירַת כָּבוֹד.
סֻכַּת הֶחָג בֶּחָג, וּבַיִת שֶׁבִּסְפִינָה--פְּטוּרִין מִן הַמְּזוּזָה, לְפִי שְׁאֵינָן עֲשׂוּיִין לְדִירַת קְבָע.
שְׁתֵּי סֻכּוֹת שֶׁלְּיוֹצְרִין, זוֹ לִפְנִים מִזּוֹ--הַחִיצוֹנָה פְּטוּרָה מִן הַמְּזוּזָה, מִפְּנֵי שְׁאֵינָהּ קְבוּעָה.
הַחָנִיּוֹת שֶׁבַּשְּׁוָקִים פְּטוּרִין, מִפְּנֵי שְׁאֵינָן קְבוּעִין לְדִירָה.

בַּיִת שֶׁיֵּשׁ לוֹ פְּתָחִים הַרְבֵּה--אַף עַל פִּי שְׁאֵינוּ רָגִיל לָצֵאת וְלָבוֹא אֵלָא בְּפֶתַח אֶחָד מֵהֶן, חַיָּב לַעֲשׂוֹת מְזוּזָה בְּכָל פֶּתַח וּפֶתַח.
פֶּתַח קָטָן שֶׁבֵּין בַּיִת וַעֲלִיָּה, חַיָּב בַּמְּזוּזָה; חֶדֶר שֶׁבְּבַיִת, אַפִלּוּ חֶדֶר בְּחֶדֶר--חַיָּב לַעֲשׂוֹת מְזוּזָה עַל שַׁעַר הַחֶדֶר הַפְּנִימִי, וְעַל שַׁעַר הַחֶדֶר הַחִיצוֹן, וְעַל שַׁעַר הַבַּיִת: שֶׁכֻּלָּן עֲשׂוּיִין לְדִירָה, וּקְבוּעִין.

פֶּתַח שֶׁבֵּין בֵּית הַמִּדְרָשׁ אוֹ בֵּית הַכְּנֶסֶת וּבֵיתוֹ--אִם רָגִיל לָצֵאת וְלָבוֹא בְּאוֹתוֹ הַפֶּתַח, חַיָּב בַּמְּזוּזָה.
פֶּתַח שֶׁבֵּין שְׁנֵי בָּתִּים, הוֹלְכִין אַחַר הַצִּיר שֶׁלַּדֶּלֶת--מְקוֹם שֶׁהַצִּיר נִרְאֶה עִמּוֹ, שָׁם קוֹבְעִין אֶת הַמְּזוּזָה.

וְהֵיכָן קוֹבְעִין אֶת הַמְּזוּזָה--בְּתוֹךְ חֲלַל הַפֶּתַח, בַּטֶּפַח הַסָּמוּךְ לַחוּץ, בִּתְחִלַּת שְׁלִישׁ הָעֶלְיוֹן שֶׁלְּגֹבַהּ הַשָּׁעַר; וְאִם קְבָעָהּ לְמַעְלָה מִזֶּה, כְּשֵׁרָה, וְהוּא שֶׁיַּרְחִיקֶנָּה מִן הַמַּשְׁקוֹף, טֶפַח: עַל יְמִין הַנִּכְנָס לַבַּיִת; וְאִם קְבָעָהּ מִשְּׂמֹאל, פְּסוּלָה.
וּבַיִת שֶׁלְּשֻׁתָּפִין, חַיָּב בַּמְּזוּזָה.

חַיָּב אָדָם לְהִזָּהֵר בַּמְּזוּזָה, מִפְּנֵי שְׁהִיא חוֹבַת הַכֹּל תָּמִיד.
וְכָל עֵת שֶׁיִּכָּנֵס וְיֵצֵא, יִפְגַּע בְּיֵחוּד שְׁמוֹ שֶׁלְּהַקָּדוֹשׁ בָּרוּךְ הוּא--וְיִזְכֹּר אַהֲבָתוֹ, וְיֵעוֹר מִשִּׁינָתוֹ וּשְׁגִּיָּתוֹ בְּהַבְלֵי הַזְּמָן; וְיֵדַע שְׁאֵין שָׁם דָּבָר הָעוֹמֵד לְעוֹלָם וּלְעוֹלְמֵי עוֹלָמִים, אֵלָא יְדִיעַת צוּר הָעוֹלָם, וּמִיָּד הוּא חוֹזֵר לְדַעְתּוֹ, וְהוֹלֵךְ בְּדַרְכֵי מֵישָׁרִים.
אָמְרוּ חֲכָמִים, כָּל מִי שֶׁיֵּשׁ לוֹ תְּפִלִּין בְּרֹאשׁוֹ וּבִזְרוֹעוֹ, וְצִיצִית בְּבִגְדוֹ, וּמְזוּזָה בְּפִתְחוֹ--מֻחְזָק לוֹ, שֶׁלֹּא יֶחֱטָא: שֶׁהֲרֵי יֵשׁ לוֹ מַזְכִּירִים רַבִּים; וְהֶן הֶן הַמַּלְאָכִים שֶׁמַּצִּילִין אוֹתוֹ מִלַּחֲטֹא, שֶׁנֶּאֱמָר "חֹנֶה מַלְאַךְ-ה' סָבִיב לִירֵאָיו; וַיְחַלְּצֵם" .

הִלְכּוֹת סֵפֶר תּוֹרָה פֵּרֶק ז 
מִצְוַת עֲשֵׂה עַל כָּל אִישׁ וְאִישׁ מִיִּשְׂרָאֵל, לִכְתֹּב סֵפֶר תּוֹרָה לְעַצְמוֹ: שֶׁנֶּאֱמָר "וְעַתָּה, כִּתְבוּ לָכֶם אֶת-הַשִּׁירָה הַזֹּאת" , כְּלוֹמַר כִּתְבוּ אֶת הַתּוֹרָה שֶׁיֵּשׁ בָּהּ שִׁירָה זוֹ--לְפִי שְׁאֵין כּוֹתְבִין אֶת הַתּוֹרָה, פָּרָשִׁיּוֹת פָּרָשִׁיּוֹת.
וְאַף עַל פִּי שֶׁהִנִּיחוּ לוֹ לָאָדָם אֲבוֹתָיו סֵפֶר תּוֹרָה, מִצְוָה לִכְתֹּב מִשֶּׁלּוֹ.
וְאִם כְּתָבוֹ בְּיָדוֹ, הֲרֵי הוּא כְּאִלּוּ קִבְּלוֹ מִסִּינַי; וְאִם אֵינוּ יוֹדֵעַ לִכְתֹּב, אֲחֵרִים כּוֹתְבִין לוֹ.
וְכָל הַמַּגִּיהַּ בְּסֵפֶר תּוֹרָה, אַפִלּוּ אוֹת אַחַת--הֲרֵי זֶה כְּאִלּוּ כְּתָבוֹ, כֻּלּוֹ.

הַמֶּלֶךְ מְצֻוֶּה לִכְתֹּב לוֹ סֵפֶר תּוֹרָה אַחֵר לְעַצְמוֹ, לְשֵׁם הַמֶּלֶךְ יָתֵר עַל סֵפֶר שֶׁהָיָה לוֹ כִּשְׁהוּא הִדְיוֹט--שֶׁנֶּאֱמָר "וְהָיָה כְשִׁבְתּוֹ, עַל כִּסֵּא מַמְלַכְתּוֹ--וְכָתַב לוֹ" ; וּמַגִּיהִין אוֹתוֹ מִסֵּפֶר הָעֲזָרָה, עַל פִּי בֵּית דִּין הַגָּדוֹל.
זֶה שֶׁהָיָה לוֹ כִּשְׁהוּא הִדְיוֹט, מַנִּיחוֹ בְּבֵית גְּנָזָיו; וְזֶה שֶׁכָּתַב אוֹ שֶׁנִּכְתַּב לוֹ אַחַר שֶׁמָּלַךְ, יִהְיֶה עִמּוֹ תָּמִיד.
אִם יֵצֵא לְמִלְחָמָה, סֵפֶר תּוֹרָה זֶה עִמּוֹ; נִכְנָס, וְהוּא עִמּוֹ; יָשַׁב בַּדִּין, וְהוּא עִמּוֹ; מֵסֶב, וְהוּא כְּנֶגְדּוֹ: שֶׁנֶּאֱמָר "וְהָיְתָה עִמּוֹ, וְקָרָא בוֹ כָּל-יְמֵי חַיָּיו" .

לֹא הָיָה לוֹ סֵפֶר תּוֹרָה לְעַצְמוֹ, קֹדֶם שֶׁיִּמְלֹךְ--צָרִיךְ לִכְתֹּב אַחַר שֶׁמָּלַךְ, שְׁנֵי סִפְרֵי תּוֹרָה: אֶחָד, מַנִּיחוֹ בְּבֵית גְּנָזָיו; וְהַשֵּׁנִי, יִהְיֶה עִמּוֹ תָּמִיד--לֹא יָסוּר מֵעִמּוֹ אֵלָא בַּלַּיְלָה, אוֹ כְּשֶׁיִּכָּנֵס לַמֶּרְחֵץ, אוֹ לְבֵית הַכִּסֵּא, אוֹ לִישַׁן עַל מִטָּתוֹ.

סֵפֶר תּוֹרָה שֶׁכְּתָבוֹ שֶׁלֹּא בְּשִׁרְטוּט, אוֹ שֶׁכָּתַב מִקְצָתוֹ עַל הַגָּוִיל וּמִקְצָתוֹ עַל הַקֶּלֶף--פָּסוּל: אֵלָא אוֹ כֻּלּוֹ עַל הַגָּוִיל, אוֹ כֻּלּוֹ עַל הַקֶּלֶף.
וְכֵיצַד כּוֹתְבִין סֵפֶר תּוֹרָה, כּוֹתֵב כְּתִיבָה מְתֻקֶּנֶת נָאָה בְּיוֹתֵר: יַנִּיחַ בֵּין כָּל תֵּבָה וְתֵבָה, כִּמְלוֹא אוֹת קְטַנָּה; וּבֵין כָּל שִׁטָּה וְשִׁטָּה, כִּמְלוֹא שִׁטָּה; וְאֹרֶךְ כָּל שִׁטָּה וְשִׁטָּה, שְׁלוֹשִׁים אוֹתִיּוֹת כְּדֵי לִכְתֹּב לְמִשְׁפְּחוֹתֵיכֶם לְמִשְׁפְּחוֹתֵיכֶם לְמִשְׁפְּחוֹתֵיכֶם שְׁלוֹשָׁה פְּעָמִים, וְזֶה הוּא רֹחַב כָּל דַּף וְדַף.
וְלֹא תְהֶא הַשִּׁטָּה קְצָרָה מִזֶּה, כְּדֵי שֶׁלֹּא יְהֶא הַדַּף כְּאִגֶּרֶת; וְלֹא אֲרוּכָה יָתֵר עַל זֶה, כְּדֵי שֶׁלֹּא יִהְיוּ עֵינָיו מְשׁוֹטְטוֹת בַּכְּתָב.

לֹא יְמַעַט אֶת הַכְּתָב, מִפְּנֵי הָרֵוַח שֶׁיֵּשׁ בֵּין פָּרָשָׁה לְפָרָשָׁה.
נִזְדַּמְּנָה לוֹ תֵּבָה בַּת חָמֵשׁ אוֹתִיּוֹת--לֹא יִכְתֹּב שְׁנַיִם בְּתוֹךְ הַדַּף וְשָׁלוֹשׁ חוּץ לַדַּף, אֵלָא כּוֹתֵב שָׁלוֹשׁ בְּתוֹךְ הַדַּף וּשְׁתַּיִם חוּץ לַדַּף; לֹא נִשְׁאָר מִן הַשִּׁטָּה כְּדֵי לִכְתֹּב שָׁלוֹשׁ אוֹתִיּוֹת--מַנִּיחַ הַמָּקוֹם פָּנוּי, וּמַתְחִיל מִתְּחִלַּת הַשִּׁטָּה.

נִזְדַּמְּנָה לוֹ תֵּבָה בַּת שְׁתֵּי אוֹתִיּוֹת--לֹא יִזְרְקֶנָּה בֵּין הַדַּפִּין, אֵלָא יַחְזֹר לִתְחִלַּת הַשִּׁטָּה.
נִזְדַּמְּנָה לוֹ בְּסוֹף הַשִּׁטָּה תֵּבָה בַּת עֶשֶׂר אוֹתִיּוֹת, אוֹ פָּחוּת אוֹ יָתֵר, וְלֹא נִשְׁאָר מִן הַשִּׁטָּה כְּדֵי לִכְתֹּב אֶת כֻּלָּהּ בְּתוֹךְ הַדַּף--אִם יָכוֹל לִכְתֹּב חֶצְיָהּ בְּתוֹךְ הַדַּף וְחֶצְיָהּ חוּץ לַדַּף, כּוֹתֵב; וְאִם לָאו, מַנִּיחַ הַמָּקוֹם פָּנוּי וּמַתְחִיל מִתְּחִלַּת הַשִּׁטָּה.

וּמַנִּיחַ בֵּין כָּל חֹמֶשׁ וְחֹמֶשׁ, אַרְבַּע שִׁטִּין פְּנוּיוֹת, בְּלֹא כְּתִיבָה, לֹא פָּחוּת וְלֹא יָתֵר; וְיַתְחִיל הַחֹמֶשׁ, מִתְּחִלַּת שִׁטָּה חֲמִישִׁית.
וּכְשֶׁיִּגְמֹר הַתּוֹרָה, צָרִיךְ שֶׁיִּגְמֹר בְּאֶמְצַע שִׁטָּה שֶׁבְּסוֹף הַדַּף; וְאִם נִשְׁאָר מִן הַדַּף שִׁטִּין הַרְבֵּה, מְקַצֵּר וְעוֹלֶה, וְיַתְחִיל מִתְּחִלַּת הַשִּׁטָּה, וְלֹא יִגְמֹר אֶת הַשִּׁטָּה.
וּמִתְכַּוֵּן, עַד שֶׁיִּהְיֶה "לְעֵינֵי כָּל-יִשְׂרָאֵל" בְּאֶמְצַע שִׁטָּה בְּסוֹף הַדַּף.

וְיִזָּהֵר בָּאוֹתִיּוֹת הַגְּדוֹלוֹת, וּבָאוֹתִיּוֹת הַקְּטַנּוֹת, וּבָאוֹתִיּוֹת הַנְּקֻדּוֹת, וּבָאוֹתִיּוֹת שֶׁצּוּרָתָן מְשֻׁנּוֹת כְּגוֹן הַפֵּיִין הַלְּפוּפוֹת, וְהַאוֹתִיּוֹת הָעֲקוּמוֹת כְּמוֹ שֶׁהִעְתִּיקוּ הַסּוֹפְרִים אִישׁ מִפִּי אִישׁ.
וְיִזָּהֵר בַּתָּגִין וּבְמִנְיָנָם--יֵשׁ אוֹת שֶׁיֵּשׁ עָלֶיהָ תָּג אֶחָד, וְיֵשׁ אוֹת שֶׁיֵּשׁ עָלֶיהָ שִׁבְעָה; וְכָל הַתָּגִין--כְּצוּרַת זַיִן הֶן, דַּקִּין כְּחוּט הַשַּׂעֲרָה.

כָּל הַדְּבָרִים הָאֵלּוּ, לֹא נֶאְמְרוּ אֵלָא לְמִצְוָה מִן הַמֻּבְחָר; וְאִם שִׁנָּה בְּתִקּוּן זֶה, אוֹ שֶׁלֹּא דִקְדַּק בַּתָּגִין, וְכָתַב הָאוֹתִיּוֹת כֻּלָּן כְּתִקְנָן, אוֹ שֶׁקֵּרַב אֶת הַשִּׁטִּין, אוֹ הִרְחִיקָן, אוֹ הֶאֱרִיךְ בָּהֶן, אוֹ קִצְּרָן--הוֹאִיל וְלֹא הִדְבִּיק אוֹת לְאוֹת, וְלֹא חִסַּר וְלֹא הוֹתִיר, וְלֹא הִפְסִיד צוּרַת אוֹת אַחַת, וְלֹא שִׁנָּה בִּפְתוּחוֹת וּסְתוּמוֹת--הֲרֵי זֶה סֵפֶר כָּשֵׁר.

יֵשׁ דְּבָרִים אֲחֵרִים, שֶׁלֹּא אָמְרוּ אוֹתָן בַּתַּלְמוּד, וְנָהֲגוּ בָּהֶן הַסּוֹפְרִים, וְקַבָּלָה הִיא בְּיָדָם אִישׁ מִפִּי אִישׁ; וְהֶן: שֶׁיִּהְיוּ מִנְיַן הַשִּׁטִּין שֶׁבְּכָל דַּף וְדַף, לֹא פָּחוּת מִשְּׁמוֹנֶה וְאַרְבָּעִים, וְלֹא יָתֵר עַל שִׁשִּׁים; וְשֶׁיִּהְיֶה הָרֵוַח שֶׁבֵּין כָּל פָּרָשָׁה וּפָרָשָׁה, כְּמוֹ תֵּשַׁע אוֹתִיּוֹת אֲשֶׁר אֲשֶׁר אֲשֶׁר; וְשֶׁיִּהְיֶה בְּרָאשֵׁי הַשִּׁטִּין לְמַעְלָה מִשִּׁירַת הַיָּם , הַבָּאִים, בַּיַּבָּשָׁה, ה', מֵת, בְּמִצְרַיִם, חָמֵשׁ שִׁטִּין; וּלְמַטָּה מִן הַשִּׁירָה , חָמֵשׁ שִׁטִּין תְּחִלַּת כָּל שִׁטָּה מֵהֶן כָּךְ, וַתִּקַּח, אַחֲרֶיהָ, סוּס, וַיֵּצְאוּ, וַיָּבֹאוּ; וְיִהְיֶה בְּרָאשֵׁי הַשִּׁטִּין לְמַעְלָה מִשִּׁירַת הַאֲזִינוּ , וְאָעִידָה, אַחֲרֵי, הַדֶּרֶךְ, בְּאַחֲרִית, לְהַכְעִיסוֹ, קְהַל, שֵׁשׁ שִׁטִּין; וּלְמַטָּה מִמֶּנָּה , חָמֵשׁ שִׁטִּין, וַיָּבֹא, לְדַבֵּר, אֲשֶׁר, הַזֹּאת, אֲשֶׁר.
וְכָל הַדְּבָרִים הָאֵלּוּ, לְמִצְוָה מִן הַמֻּבְחָר; וְאִם שִׁנָּה, לֹא פָסַל.

אֲבָל אִם כָּתַב הַמָּלֵא חָסֵר, אוֹ הֶחָסֵר מָלֵא; אוֹ שֶׁכָּתַב מִלָּה שְׁהִיא קְרֵא וְכָתַב כִּקְרִיאָתָהּ, כְּגוֹן שֶׁכָּתַב יִשְׁכָּבֶנָּה מְקוֹם יִשְׁגָלֶנָּה, וּבַטְּחֹרִים מְקוֹם וּבַעֲפֹלִים, וְכַיּוֹצֶא בָּהֶן; אוֹ שֶׁכָּתַב פָּרָשָׁה פְּתוּחָה סְתוּמָה, אוֹ שֶׁכָּתַב הַסְּתוּמָה פְּתוּחָה; אוֹ שֶׁכָּתַב הַשִּׁירָה כִּשְׁאָר הַכְּתָב, אוֹ שֶׁכָּתַב פָּרָשָׁה אַחַת כְּשִׁירָה: הֲרֵי זֶה פָּסוּל, וְאֵין בּוֹ קְדֻשַּׁת סֵפֶר תּוֹרָה כְּלָל, אֵלָא כְּחֹמֶשׁ מִן הַחֻמְשִׁין, שֶׁמְּלַמְּדִין בָּהֶן הַתִּינוֹקוֹת.

סֵפֶר תּוֹרָה שְׁאֵינוּ מֻגָּהּ, אָסוּר לַשְׁהוֹתוֹ יָתֵר עַל שְׁלוֹשִׁים יוֹם, אֵלָא יִתָּקֵן, אוֹ יִגָּנֵז.
סֵפֶר שֶׁיֵּשׁ בּוֹ שָׁלוֹשׁ טְעִיּוֹת בְּכָל דַּף וְדַף, יִתָּקֵן; אַרְבַּע, יִגָּנֵז; וְאִם הָיָה רֹב הַסֵּפֶר מֻגָּהּ, וְהַשְּׁאָר יֵשׁ בּוֹ אַרְבַּע טְעִיּוֹת בְּכָל דַּף, וְנִשְׁאָר אַפִלּוּ דַּף אֶחָד מֵאוֹתוֹ הַשְּׁאָר הַמְּשֻׁבָּשׁ בְּלֹא אַרְבַּע טְעִיּוֹת--הֲרֵי זֶה יִתָּקֵן.

בַּמֶּה דְּבָרִים אֲמוּרִים, שֶׁכָּתַב הַמָּלֵא חָסֵר, שֶׁנִּמְצָא תּוֹלֶה הָאוֹתִיּוֹת שֶׁשָּׁכַח בֵּינֵי הַשִּׁטּוֹת; אֲבָל אִם כָּתַב הֶחָסֵר מָלֵא, אַפִלּוּ יֵשׁ בְּכָל דַּף וְדַף כַּמָּה טְעִיּוֹת, הֲרֵי זֶה מְתַקְּנוֹ, מִפְּנֵי שְׁהוּא גּוֹרֵד וְאֵינוּ תּוֹלֶה.

מֻתָּר לִכְתֹּב הַתּוֹרָה חֹמֶשׁ חֹמֶשׁ, כָּל חֹמֶשׁ בִּפְנֵי עַצְמוֹ, וְאֵין בָּהֶן קְדֻשַּׁת סֵפֶר תּוֹרָה הַתָּם; אֲבָל לֹא יִכְתֹּב מְגִלָּה בִּפְנֵי עַצְמָהּ, שֶׁיִּהְיֶה בָּהּ פָּרָשִׁיּוֹת.
וְאֵין כּוֹתְבִין מְגִלָּה לְתִינוֹק, לְהִתְלַמַּד בָּהּ; וְאִם דַּעְתּוֹ לְהַשְׁלִים עָלֶיהָ חֹמֶשׁ, מֻתָּר.
כָּתַב מְגִלָּה שָׁלוֹשׁ שָׁלוֹשׁ תֵּבוֹת בְּשִׁטָּה אַחַת, מֻתָּר.

מֻתָּר לְדַבַּק תּוֹרָה נְבִיאִים וּכְתוּבִים בְּכֶרֶךְ אֶחָד, וּמַנִּיחַ בֵּין כָּל חֹמֶשׁ וְחֹמֶשׁ אַרְבַּע שִׁטִּין, וּבֵין כָּל נָבִיא וְנָבִיא שָׁלוֹשׁ שִׁטִּין, וּבֵין כָּל נָבִיא וְנָבִיא מִשְּׁנֵים עָשָׂר שָׁלוֹשׁ שִׁטִּין--שְׁאִם בָּא לַחְתֹּךְ, חוֹתֵךְ.
וְסִדּוּרָן שֶׁלַּנְּבִיאִים, כָּךְ הוּא--יְהוֹשׁוּעַ, וְשׁוֹפְטִים, שְׁמוּאֵל, וּמְלָכִים, יִרְמְיָה, וִיחֶזְקֵאל, יְשַׁעְיָה, וּתְרֵי עָשָׂר; וְסֵדֶר הַכְּתוּבִים--רוּת, וְתִלִּים, וְאִיּוֹב, וּמִשְׁלֵי, וְקוֹהֶלֶת, וְשִׁיר הַשִּׁירִים, וְקִינוֹת, וְדָנִיֵּאל, וּמְגִלַּת אֶסְתֵּר, וְעֶזְרָא, וְדִבְרֵי הַיָּמִים.

כָּל כִּתְבֵי הַקֹּדֶשׁ--אֵין כּוֹתְבִין אוֹתָם אֵלָא בְּשִׁרְטוּט, אַפִלּוּ כְּתָבָן עַל הַנְּיָר.
וּמֻתָּר לִכְתֹּב שָׁלוֹשׁ תֵּבוֹת, בְּלֹא שִׁרְטוּט; יָתֵר עַל זֶה, אָסוּר.

כֶּרֶךְ זֶה שֶׁיֵּשׁ בּוֹ סֵפֶר תּוֹרָה נְבִיאִים וּכְתוּבִים--אֵין קְדֻשָּׁתוֹ כִּקְדֻשַּׁת סֵפֶר תּוֹרָה, אֵלָא כְּחֹמֶשׁ מִן הַחֻמְשִׁין: דִּין הַיָּתֵר, כְּדִין הֶחָסֵר.

הִלְכּוֹת סֵפֶר תּוֹרָה פֵּרֶק ח 
פָּרָשָׁה פְּתוּחָה, יֵשׁ לָהּ שְׁתֵּי צוּרוֹת: אִם גָּמַר בְּאֶמְצַע הַשִּׁטָּה, מַנִּיחַ שְׁאָר הַשִּׁטָּה פָּנוּי, וּמַתְחִיל הַפָּרָשָׁה שְׁהִיא פְּתוּחָה מִתְּחִלַּת הַשִּׁטָּה הַשְּׁנִיָּה, כְּגוֹן זֶה .
בַּמֶּה דְּבָרִים אֲמוּרִים, שֶׁנִּשְׁאַר מִן הַשִּׁטָּה רֵוַח כְּשֵׁעוּר תֵּשַׁע אוֹתִיּוֹת; אֲבָל אִם לֹא נִשְׁאַר אֵלָא מְעַט, אוֹ אִם גָּמַר בְּסוֹף הַשִּׁטָּה, מַנִּיחַ שִׁטָּה שְׁנִיָּה כֻּלָּהּ פְּנוּיָה בְּלֹא כְּתָב, וּמַתְחִיל הַפָּרָשָׁה הַפְּתוּחָה מִתְּחִלַּת שִׁטָּה שְׁלִישִׁית, כְּגוֹן זֶה .

וּפָרָשָׁה סְתוּמָה, יֵשׁ לָהּ שָׁלוֹשׁ צוּרוֹת: אִם גָּמַר בְּאֶמְצַע הַשִּׁטָּה, מַנִּיחַ רֵוַח כַּשֵּׁעוּר, וּמַתְחִיל לִכְתֹּב בְּסוֹף הַשִּׁטָּה מִתְּחִלַּת הַפָּרָשָׁה שְׁהִיא סְתוּמָה, עַד שֶׁיִּמָּצֵא הָרֵוַח בָּאֶמְצָע, כְּגוֹן זֶה .
וְאִם לֹא נִשְׁאַר מִן הַשִּׁטָּה כְּדֵי לְהַנִּיחַ הָרֵוַח כַּשֵּׁעוּר, וְלִכְתֹּב בְּסוֹף הַשִּׁטָּה תֵּבָה אַחַת, יַנִּיחַ הַכֹּל פָּנוּי וְיַנִּיחַ מְעַט רֵוַח מֵרֹאשׁ שִׁטָּה שְׁנִיָּה, וְיַתְחִיל לִכְתֹּב הַפָּרָשָׁה הַסְּתוּמָה מֵאֶמְצַע שִׁטָּה, כְּגוֹן זֶה .
וְאִם גָּמַר בְּסוֹף הַשִּׁטָּה, מַנִּיחַ מִתְּחִלַּת שִׁטָּה שְׁנִיָּה כְּשֵׁעוּר הָרֵוַח, וּמַתְחִיל לִכְתֹּב הַפָּרָשָׁה הַסְּתוּמָה מֵאֶמְצַע הַשִּׁטָּה, כְּגוֹן זֶה .
נִמְצֵאתָ אוֹמֵר שֶׁפָּרָשָׁה פְּתוּחָה, תְּחִלָּתָהּ בִּתְחִלַּת הַשִּׁטָּה לְעוֹלָם; וּפָרָשָׁה סְתוּמָה, תְּחִלָּתָהּ מֵאֶמְצַע הַשִּׁטָּה לְעוֹלָם.

סֵפֶר תּוֹרָה שְׁאֵינוּ מֻגָּהּ בְּמָלֵא וְחָסֵר, אִפְשָׁר לְתַקְּנוֹ וּלְהַגִּיהוֹ כְּמוֹ שֶׁבֵּאַרְנוּ; אֲבָל אִם טָעָה בְּרֵוַח הַפָּרָשִׁיּוֹת וְכָתַב סְתוּמָה פְּתוּחָה, אוֹ פְּתוּחָה סְתוּמָה, אוֹ שֶׁהִפְסִיק בְּרֵוַח וְהִנִּיחַ פָּנוּי בִּמְקוֹם שְׁאֵין בּוֹ פָּרָשָׁה, אוֹ שֶׁכָּתַב כְּדַרְכּוֹ וְלֹא הִפְסִיק בְּרֵוַח בִּמְקוֹם הַפָּרָשָׁה, אוֹ שֶׁשִּׁנָּה צוּרוֹת הַשִּׁירוֹת--הֲרֵי זֶה פָּסַל, וְאֵין לוֹ תַּקָּנָה, אֵלָא לְסַלַּק אֶת כָּל הַדַּף שֶׁטָּעָה בּוֹ.

וּלְפִי שֶׁרָאִיתִי שִׁבּוּשׁ גָּדוֹל בְּכָל הַסְּפָרִים שֶׁרָאִיתִי בִּדְבָרִים אֵלּוּ, וְכֵן בַּעֲלֵי הַמָּסֹרֶת שֶׁכּוֹתְבִין וּמְחַבְּרִין לְהוֹדִיעַ הַסְּתוּמוֹת וְהַפְּתוּחוֹת, נֶחְלָקִין בִּדְבָרִים אֵלּוּ, כְּמַחְלֹקֶת הַסְּפָרִים שֶׁסּוֹמְכִין עֲלֵיהֶן--רָאִיתִי לִכְתֹּב הֵנָּה כָּל פָּרָשִׁיּוֹת הַתּוֹרָה, הַסְּתוּמוֹת וְהַפְּתוּחוֹת, וְצוּרוֹת הַשִּׁירוֹת, כְּדֵי לְתַקַּן עֲלֵיהֶם כָּל הַסְּפָרִים וּלְהַגִּיהַּ מֵהֶן.

וְסֵפֶר שֶׁסָּמַכְנוּ עָלָיו בִּדְבָרִים אֵלּוּ, הוּא הַסֵּפֶר הַיָּדוּעַ בְּמִצְרַיִם, שְׁהוּא כּוֹלֵל אַרְבָּעָה וְעֶשְׂרִים סְפָרִים, שֶׁהָיָה בִּירוּשָׁלַיִם מִכַּמָּה שָׁנִים לְהַגִּיהַּ מִמֶּנּוּ הַסְּפָרִים; וְעָלָיו, הָיוּ הַכֹּל סוֹמְכִין, לְפִי שֶׁהִגִּיהוֹ בֶּן אָשֵׁר וְדִקְדַּק בּוֹ שָׁנִים, וְהִגִּיהוֹ פְּעָמִים רַבּוֹת כְּמוֹ שֶׁהִעְתִּיקוּ.
וְעָלָיו, סָמַכְתִּי בְּסֵפֶר תּוֹרָה שֶׁכָּתַבְתִּי כְּהִלְכָּתוֹ.

סֵפֶר בְּרֵאשִׁית--יְהִי רָקִיעַ, יִקָּווּ הַמַּיִם, יְהִי מְאֹרֹת, יִשְׁרְצוּ הַמַּיִם, תּוֹצֵא הָאָרֶץ, וַיְכֻלּוּ, אֵלֶּה תוֹלְדוֹת הַשָּׁמַיִם, כֻּלָּן פְּתוּחוֹת, וְהֶן שֶׁבַע פָּרָשִׁיּוֹת; אֶל הָאִשָּׁה אָמַר, וּלְאָדָם אָמַר, שְׁתֵּיהֶן סְתוּמוֹת; וַיֹּאמֶר ה' אֱלֹהִים, פְּתוּחָה; וְהָאָדָם יָדַע, זֶה סֵפֶר, וַיְחִי שֵׁת, וַיְחִי אֱנוֹשׁ, וַיְחִי קֵינָן, וַיְחִי מַהֲלַלְאֵל, וַיְחִי יֶרֶד, וַיְחִי חֲנוֹךְ, וַיְחִי מְתוּשֶׁלַח, וַיְחִי לֶמֶךְ, וַיְהִי נֹחַ, אַחַת עֶשְׂרֵה פָּרָשִׁיּוֹת אֵלּוּ, כֻּלָּן סְתוּמוֹת; וַיַּרְא ה', אֵלֶּה תּוֹלְדֹת נֹחַ, שְׁתֵּיהֶן פְּתוּחוֹת; וַיֹּאמֶר אֱלֹהִים לְנֹחַ, וַיְדַבֵּר אֱלֹהִים אֶל נֹחַ, וַיֹּאמֶר אֱלֹהִים אֶל נֹחַ, שְׁלָשְׁתָּן סְתוּמוֹת; וַיִּהְיוּ בְנֵי נֹחַ, וְאֵלֶּה תּוֹלְדֹת בְּנֵי נֹחַ, שְׁתֵּיהֶן פְּתוּחוֹת; וּכְנַעַן יָלַד, וּלְשֵׁם יֻלַּד, שְׁתֵּיהֶן סְתוּמוֹת; וַיְהִי כָל הָאָרֶץ, אֵלֶּה תּוֹלְדֹת שֵׁם, שְׁתֵּיהֶן פְּתוּחוֹת; וְאַרְפַּכְשַׁד חַי, וְשֶׁלַח חַי, וַיְחִי עֵבֶר, וַיְחִי פֶלֶג, וַיְחִי רְעוּ, וַיְחִי שְׂרוּג, וַיְחִי נָחוֹר, וַיְחִי תֶרַח, כֻּלָּן סְתוּמוֹת, וְהֶן שְׁמוֹנֶה פָּרָשִׁיּוֹת; וַיֹּאמֶר ה' אֶל אַבְרָם, וַיְהִי רָעָב, וַיְהִי בִּימֵי אַמְרָפֶל, שְׁלָשְׁתָּן פְּתוּחוֹת; אַחַר הַדְּבָרִים, וְשָׂרַי אֵשֶׁת אַבְרָם, וַיְהִי אַבְרָם, וַיֹּאמֶר אֱלֹהִים אֶל אַבְרָהָם, אַרְבַּעְתָּן סְתוּמוֹת; וַיֵּרָא אֵלָיו, פְּתוּחָה; וַיִּסַּע מִשָּׁם, וַה' פָּקַד, שְׁתֵּיהֶן סְתוּמוֹת; וַיְהִי בָּעֵת, וַיְהִי אַחַר, וַיְהִי אַחֲרֵי הַדְּבָרִים, וַיִּהְיוּ חַיֵּי שָׂרָה, אַרְבַּעְתָּן פְּתוּחוֹת; וְאַבְרָהָם זָקֵן, סְתוּמָה; וַיֹּסֶף אַבְרָהָם, וְאֵלֶּה תֹּלְדֹת יִשְׁמָעֵאל, וְאֵלֶּה תּוֹלְדֹת יִצְחָק, וַיְהִי רָעָב, אַרְבַּעְתָּן פְּתוּחוֹת; וַיְהִי עֵשָׂו, וַיְהִי כִּי זָקֵן יִצְחָק, וַיֵּצֵא יַעֲקֹב, שְׁלָשְׁתָּן סְתוּמוֹת; וַיִּשְׁלַח יַעֲקֹב, פְּתוּחָה; וַיָּבֹא יַעֲקֹב, וַתֵּצֵא דִינָה, שְׁתֵּיהֶן סְתוּמוֹת; וַיֹּאמֶר אֱלֹהִים, וַיֵּרָא אֱלֹהִים, וַיִּהְיוּ בְנֵי יַעֲקֹב, וְאֵלֶּה תֹּלְדוֹת עֵשָׂו, אַרְבַּעְתָּן פְּתוּחוֹת; אֵלֶּה בְנֵי שֵׂעִיר, סְתוּמָה; וְאֵלֶּה הַמְּלָכִים, וַיֵּשֶׁב יַעֲקֹב, וַיְהִי בָּעֵת הַהִוא, שְׁלָשְׁתָּן פְּתוּחוֹת; וְיוֹסֵף הוּרַד, סְתוּמָה; וַיְהִי אַחַר הַדְּבָרִים, וַיְהִי מִקֵּץ, שְׁתֵּיהֶן פְּתוּחוֹת; וַיִּגַּשׁ אֵלָיו יְהוּדָה, וְאֵלֶּה שְׁמוֹת, וְאֶת יְהוּדָה, שְׁלָשְׁתָּן סְתוּמוֹת; וַיְהִי אַחֲרֵי, וַיִּקְרָא יַעֲקֹב, שִׁמְעוֹן וְלֵוִי, יְהוּדָה, זְבוּלֻן, יִשָּׂשׂכָר, כֻּלָּן פְּתוּחוֹת, וְהֶן שֵׁשׁ; דָּן, גָּד, מֵאָשֵׁר, נַפְתָּלִי, בֵּן פֹּרָת, חֲמִשְׁתָּן סְתוּמוֹת; בִּנְיָמִין, פְּתוּחָה.
מִנְיַן הַפְּתוּחוֹת, שָׁלוֹשׁ וְאַרְבָּעִים; וְהַסְּתוּמוֹת, שְׁמוֹנֶה וְאַרְבָּעִים: הַכֹּל, אַחַת וְתִשְׁעִים פָּרָשִׁיּוֹת.

סֵפֶר וְאֵלֶּה שְׁמוֹת--וַיָּקָם מֶלֶךְ חָדָשׁ, וַיֵּלֶךְ אִישׁ, וַיְהִי בַיָּמִים הָרַבִּים, שְׁלָשְׁתָּן פְּתוּחוֹת; וּמֹשֶׁה הָיָה רֹעֶה, סְתוּמָה; וַיֵּלֶךְ מֹשֶׁה וַיָּשָׁב, וַיֹּאמֶר ה' אֶל אַהֲרֹן, שְׁתֵּיהֶן פְּתוּחוֹת; וַיְדַבֵּר אֱלֹהִים אֶל מֹשֶׁה, סְתוּמָה; וַיְדַבֵּר ה' אֶל מֹשֶׁה, וַיְדַבֵּר ה' אֶל מֹשֶׁה וְאֶל אַהֲרֹן, שְׁתֵּיהֶן פְּתוּחוֹת; אֵלֶּה רָאשֵׁי בֵית אֲבֹתָם, וַיְדַבֵּר ה' אֶל מֹשֶׁה, שְׁתֵּיהֶם סְתוּמוֹת; וַיֹּאמֶר ה' אֶל מֹשֶׁה, וַיֹּאמֶר ה' אֶל מֹשֶׁה וְאֶל אַהֲרֹן, שְׁתֵּיהֶן פְּתוּחוֹת; וַיֹּאמֶר ה' אֶל מֹשֶׁה כָּבֵד, וַיֹּאמֶר ה' אֶל מֹשֶׁה אֱמֹר אֶל אַהֲרֹן, שְׁתֵּיהֶן סְתוּמוֹת; וַיֹּאמֶר ה' אֶל מֹשֶׁה, פְּתוּחָה; וַיֹּאמֶר ה' אֶל מֹשֶׁה אֱמֹר אֶל אַהֲרֹן, וַיֹּאמֶר ה' אֶל מֹשֶׁה הַשְׁכֵּם בַּבֹּקֶר, שְׁתֵּיהֶן סְתוּמוֹת; וַיֹּאמֶר ה' אֶל מֹשֶׁה בֹּא אֶל פַּרְעֹה, וַיֹּאמֶר ה' אֶל מֹשֶׁה וְאֶל אַהֲרֹן, שְׁתֵּיהֶן פְּתוּחוֹת; וַיֹּאמֶר ה' אֶל מֹשֶׁה הַשְׁכֵּם, סְתוּמָה; וַיֹּאמֶר ה' אֶל מֹשֶׁה נְטֵה, וַיֹּאמֶר ה' אֶל מֹשֶׁה בֹּא אֶל פַּרְעֹה, שְׁתֵּיהֶן פְּתוּחוֹת; וַיֹּאמֶר ה' אֶל מֹשֶׁה נְטֵה יָדְךָ בָּאַרְבֶּה, סְתוּמָה; וַיֹּאמֶר ...
וִיהִי חֹשֶׁךְ, וַיֹּאמֶר ...
עוֹד נֶגַע, שְׁתֵּיהֶן פְּתוּחוֹת; וַיֹּאמֶר מֹשֶׁה, וַיֹּאמֶר ה' אֶל מֹשֶׁה, וַיֹּאמֶר ה' אֶל מֹשֶׁה וְאֶל אַהֲרֹן, שְׁלָשְׁתָּן סְתוּמוֹת; וַיִּקְרָא מֹשֶׁה, פְּתוּחָה; וַיְהִי בַּחֲצִי הַלַּיְלָה, סְתוּמָה; וַיִּסְעוּ בְנֵי יִשְׂרָאֵל, וַיֹּאמֶר ה' אֶל מֹשֶׁה וְאַהֲרֹן, שְׁתֵּיהֶן פְּתוּחוֹת; וַיְהִי בְּעֶצֶם, סְתוּמָה; וַיְדַבֵּר ...
קַדֶּשׁ לִי, וְהָיָה כִּי יְבִאֲךָ, שְׁתֵּיהֶן פְּתוּחוֹת; וַיְהִי בְּשַׁלַּח, סְתוּמָה; וַיְדַבֵּר ה' ...
וְיָשֻׁבוּ וְיַחֲנוּ, וַיֹּאמֶר ה' אֶל מֹשֶׁה מַה תִּצְעַק, וַיֹּאמֶר ה' אֶל מֹשֶׁה נְטֵה אֶת יָדְךָ, אָז יָשִׁיר מֹשֶׁה, וַתִּקַּח מִרְיָם, חֲמִשְׁתָּן פְּתוּחוֹת; וַיַּסַּע מֹשֶׁה, וַיָּבֹאוּ אֵילִמָה, וַיֹּאמֶר ה' אֶל מֹשֶׁה הִנְנִי מַמְטִיר, שְׁלָשְׁתָּן סְתוּמוֹת; וַיְדַבֵּר ה' אֶל מֹשֶׁה, פְּתוּחָה; וַיֹּאמֶר ה' אֶל מֹשֶׁה, סְתוּמָה; וַיִּסְעוּ כָּל עֲדַת, וַיָּבֹא עֲמָלֵק, וַיֹּאמֶר ה' אֶל מֹשֶׁה כְּתֹב, וַיִּשְׁמַע יִתְרוֹ, בַּחֹדֶשׁ הַשְּׁלִישִׁי, חֲמִשְׁתָּן פְּתוּחוֹת; וַיְדַבֵּר אֱלֹהִים, אָנֹכִי, לֹא תִשָּׂא, שְׁלָשְׁתָּן סְתוּמוֹת; זָכוֹר, פְּתוּחָה; כַּבֵּד, לֹא תִרְצָח, לֹא תִנְאָף, לֹא תִגְנֹב, לֹא תַעֲנֶה, לֹא תַחְמֹד, לֹא תַחְמֹד, כֻּלָּן סְתוּמוֹת, וְהֶן שֶׁבַע; וְכָל הָעָם, פְּתוּחָה; וַיֹּאמֶר ה' אֶל מֹשֶׁה, סְתוּמָה; וְאֵלֶּה הַמִּשְׁפָּטִים, פְּתוּחָה; וְכִי יִמְכֹּר, מַכֵּה אִישׁ, וְכִי יָזִד אִישׁ, וּמַכֵּה אָבִיו, וְגֹנֵב אִישׁ, וּמְקַלֵּל אָבִיו, וְכִי יְרִיבֻן, וְכִי יַכֶּה אִישׁ, וְכִי יִנָּצוּ, וְכִי יַכֶּה אִישׁ, כֻּלָּן סְתוּמוֹת, וְהֶן עֶשֶׂר; וְכִי יִגַּח שׁוֹר, פְּתוּחָה; וְכִי יִפְתַּח, וְכִי יִגֹּף שׁוֹר, כִּי יִגְנֹב אִישׁ, כִּי יַבְעֶר אִישׁ, כִּי תֵצֵא אֵשׁ, כִּי יִתֵּן אִישׁ, כִּי יִתֵּן אִישׁ, כֻּלָּן סְתוּמוֹת, וְהֶן שֶׁבַע; וְכִי יִשְׁאַל, פְּתוּחָה; וְכִי יְפַתֶּה, מְכַשֵּׁפָה, זֹבֵחַ לָאֱלֹהִים, שְׁלָשְׁתָּן סְתוּמוֹת; אִם כֶּסֶף, פְּתוּחָה; אֱלֹהִים לֹא תְקַלֵּל, לֹא תִשָּׂא, כִּי תִפְגַּע, כִּי תִרְאֶה, לֹא תַטֶּה, חֲמִשְׁתָּן סְתוּמוֹת; הִנֵּה אָנֹכִי, פְּתוּחָה; לֹא תִהְיֶה מְשַׁכֵּלָה, סְתוּמָה; וְאֶל מֹשֶׁה אָמַר, פְּתוּחָה; וַיֹּאמֶר ה', סְתוּמָה; וַיְדַבֵּר ה', פְּתוּחָה; וְעָשׂוּ אֲרוֹן, סְתוּמָה; וְעָשִׂיתָ שֻׁלְחָן, וְעָשִׂיתָ מְנֹרַת, שְׁתֵּיהֶן פְּתוּחוֹת; וְאֶת הַמִּשְׁכָּן, סְתוּמָה; וְעָשִׂיתָ אֶת הַקְּרָשִׁים, פְּתוּחָה; וְעָשִׂיתָ פָרֹכֶת, וְעָשִׂיתָ אֶת הַמִּזְבֵּחַ, וְעָשִׂיתָ אֵת חֲצַר הַמִּשְׁכָּן, וְאַתָּה תְּצַוֶּה, וְאַתָּה הַקְרֵב, חֲמִשְׁתָּן סְתוּמוֹת; וְעָשׂוּ אֶת הָאֵפֹד, פְּתוּחָה; וְעָשִׂיתָ מִשְׁבְּצֹת, וְעָשִׂיתָ חֹשֶׁן, וְעָשִׂיתָ אֶת מְעִיל, וְעָשִׂיתָ צִּיץ, וְזֶה הַדָּבָר, וְזֶה אֲשֶׁר תַּעֲשֶׂה, כֻּלָּן סְתוּמוֹת, וְהֶן שֵׁשׁ; וְעָשִׂיתָ מִזְבֵּחַ, וַיְדַבֵּר דְּכִי תִשָּׂא, וַיְדַבֵּר דִּוְעָשִׂיתָ כִּיּוֹר, וַיְדַבֵּר דִּבְשָׂמִים, אַרְבַּעְתָּן פְּתוּחוֹת; וַיֹּאמֶר דְּקַח לְךָ סַמִּים, וַיְדַבֵּר דִּרְאֵה קָרָאתִי, שְׁתֵּיהֶן סְתוּמוֹת; וַיֹּאמֶר ה', פְּתוּחָה; וַיִּתֵּן אֶל מֹשֶׁה, סְתוּמָה; וַיְדַבֵּר דְּלֶךְ רֵד, וַיִּפֶן וַיֵּרֶד, שְׁתֵּיהֶן פְּתוּחוֹת; וַיְדַבֵּר דְּלֵךְ עֲלֵה מִזֶּה, סְתוּמָה; וַיֹּאמֶר מֹשֶׁה, וַיֹּאמֶר ה' אֶל מֹשֶׁה גַּם, וַיֹּאמֶר ה' אֶל מֹשֶׁה פְּסָל, וַיֹּאמֶר ה' אֶל מֹשֶׁה כְּתָב, אַרְבַּעְתָּן פְּתוּחוֹת; וַיַּקְהֵל מֹשֶׁה, סְתוּמָה; וַיֹּאמֶר מֹשֶׁה, וַיֹּאמֶר מֹשֶׁה אֶל בְּנֵי יִשְׂרָאֵל, שְׁתֵּיהֶן פְּתוּחוֹת; וַיַּעֲשׂוּ כָל חֲכַם לֵב, סְתוּמָה; וַיַּעַשׂ יְרִיעֹת, פְּתוּחָה; וַיַּעַשׂ אֶת הַקְּרָשִׁים, סְתוּמָה; וַיַּעַשׂ בְּצַלְאֵל, וַיַּעַשׂ אֶת הַשֻּׁלְחָן, וַיַּעַשׂ אֶת הַמְּנֹרָה, וַיַּעַשׂ אֶת מִזְבַּח הַקְּטֹרֶת, אַרְבַּעְתָּן פְּתוּחוֹת; וַיַּעַשׂ אֶת מִזְבַּח הָעֹלָה, וַיַּעַשׂ אֵת הַכִּיּוֹר, וַיַּעַשׂ אֶת הֶחָצֵר, אֵלֶּה פְקוּדֵי, כָּל הַזָּהָב, חֲמִשְׁתָּן סְתוּמוֹת; וַיַּעַשׂ אֶת הָאֵפֹד, פְּתוּחָה; וַיַּעֲשׂוּ אֶת אַבְנֵי, סְתוּמָה; וַיַּעַשׂ אֶת הַחֹשֶׁן, וַיַּעַשׂ אֶת מְעִיל, שְׁתֵּיהֶן פְּתוּחוֹת; וַיַּעֲשׂוּ אֶת הַכָּתְנֹת, וַיַּעֲשׂוּ אֶת צִיץ, וַתֵּכֶל, שְׁלָשְׁתָּן סְתוּמוֹת; וַיָּבִיאוּ אֶת הַמִּשְׁכָּן, וַיְדַבֵּר דִּבְיוֹם הַחֹדֶשׁ, שְׁתֵּיהֶן פְּתוּחוֹת; וַיְהִי בַּחֹדֶשׁ הָרִאשׁוֹן, וַיִּקַּח וַיִּתֵּן, וַיִּתֵּן אֶת הַשֻּׁלְחָן, וַיָּשֶׂם אֶת הַמְּנֹרָה, וַיָּשֶׂם אֶת מִזְבַּח, וַיָּשֶׂם אֶת מָסַךְ, וַיָּשֶׂם אֶת הַכִּיֹּר, וַיָּקֶם אֶת הֶחָצֵר, כֻּלָּן סְתוּמוֹת, וְהֶן שְׁמוֹנֶה; וַיְכַס הֶעָנָן, פְּתוּחָה.
מִנְיַן הַפְּתוּחוֹת, תֵּשַׁע וְשִׁשִּׁים; וּמִנְיַן הַסְּתוּמוֹת, חָמֵשׁ וְתִשְׁעִים: הַכֹּל, מֵאָה וְאַרְבַּע וְשִׁשִּׁים פָּרָשִׁיּוֹת.

סֵפֶר וַיִּקְרָא--וְאִם מִן הַצֹּאן, סְתוּמָה; וְאִם מִן הָעוֹף, פְּתוּחָה; וְנֶפֶשׁ כִּי תַקְרִיב, וְכִי תַקְרִב, וְאִם מִנְחָה, וְאִם מִנְחַת, וְאִם תַּקְרִיב, חֲמִשְׁתָּן סְתוּמוֹת; וְאִם זֶבַח, וְאִם מִן הַצֹּאן, וְאִם עֵז, וַיְדַבֵּר, וְאִם כָּל עֲדַת, אֲשֶׁר נָשִׂיא, וְאִם נֶפֶשׁ, וְאִם כֶּבֶשׂ, וְנֶפֶשׁ כִּי תֶחֱטָא, כֻּלָּן פְּתוּחוֹת, וְהֶן תֵּשַׁע; וְאִם לֹא תַשִּׂיג, וַיְדַבֵּר ה', שְׁתֵּיהֶן סְתוּמוֹת; וְאִם נֶפֶשׁ, וַיְדַבֵּר דְּנֶפֶשׁ, וַיְדַבֵּר דְּצַו, שְׁלָשְׁתָּן פְּתוּחוֹת; וְזֹאת תּוֹרַת, סְתוּמָה; וַיְדַבֵּר דְּזֶה קָרְבַּן, וַיְדַבֵּר דְּדַבֵּר אֶל אַהֲרֹן, וְזֹאת תּוֹרַת הָאָשָׁם, וְזֹאת תּוֹרַת זֶבַח, וַיְדַבֵּר דְּדַבֵּר אֶל בְּנֵי יִשְׂרָאֵל, וַיְדַבֵּר דְּקַח אֶת אַהֲרֹן, כֻּלָּן פְּתוּחוֹת, וְהֶן שֵׁשׁ; וַיְהִי בַּיּוֹם הַשְּׁמִינִי, סְתוּמָה; וַיְדַבֵּר ה' אֶל אַהֲרֹן, וַיְדַבֵּר מֹשֶׁה, וַיְדַבֵּר ה' אֶל מֹשֶׁה, שְׁלָשְׁתָּן פְּתוּחוֹת; וְזֶה לָכֶם, וְכִי יָמוּת, שְׁתֵּיהֶן סְתוּמוֹת; וַיְדַבֵּר דְּאִשָּׁה כִּי תַזְרִיעַ, וַיְדַבֵּר דְּאָדָם כִּי יִהְיֶה, נֶגַע צָרַעַת, וּבָשָׂר, אַרְבַּעְתָּן פְּתוּחוֹת; אוֹ בָשָׂר, סְתוּמָה; וְאִישׁ אוֹ אִשָּׁה, פְּתוּחָה; וְאִישׁ אוֹ אִשָּׁה כִּי יִהְיֶה בְעוֹר בְּשָׂרָם, וְאִישׁ כִּי יִמָּרֵט, וְהַבֶּגֶד, שְׁלָשְׁתָּן סְתוּמוֹת; וַיְדַבֵּר דְּזֹאת תִּהְיֶה, פְּתוּחָה; וְאִם דַּל, סְתוּמָה; וַיְדַבֵּר דְּכִי תָבֹאוּ, וַיְדַבֵּר דְּדַבְּרוּ אֶל בְּנֵי יִשְׂרָאֵל, שְׁתֵּיהֶן פְּתוּחוֹת; וְאִישׁ כִּי תֵצֵא, סְתוּמָה; וְאִשָּׁה כִּי תִהְיֶה, פְּתוּחָה; וְאִשָּׁה כִּי יָזוּב, סְתוּמָה; וַיְדַבֵּר דְּאַחֲרֵי מוֹת, וַיְדַבֵּר דְּדַבֵּר אֶל אַהֲרֹן, וַיְדַבֵּר דְּדַבֵּר אֶל בְּנֵי יִשְׂרָאֵל, שְׁלָשְׁתָּן פְּתוּחוֹת; אִישׁ אִישׁ, עֶרְוַת אָבִיךָ, עֶרְוַת אֵשֶׁת אָבִיךָ, עֶרְוַת אֲחוֹתְךָ, עֶרְוַת בַּת בִּנְךָ, עֶרְוַת בַּת אֵשֶׁת, עֶרְוַת אֲחוֹת אָבִיךָ, עֶרְוַת אֲחוֹת אִמְּךָ, עֶרְוַת אֲחִי אָבִיךָ, עֶרְוַת כַּלָּתְךָ, עֶרְוַת אֵשֶׁת אָחִיךָ, עֶרְוַת אִשָּׁה, כֻּלָּן סְתוּמוֹת, וְהֶן שְׁתֵּים עֶשְׂרֵה; וַיְדַבֵּר דְּדַבֵּר אֶל כָּל עֲדַת, וְכִי תָבֹאוּ אֶל הָאָרֶץ, שְׁתֵּיהֶן פְּתוּחוֹת; וְכִי יָגוּר, סְתוּמָה; וַיְדַבֵּר דַּאֲשֶׁר יִתֵּן מִזַּרְעוֹ, וַיֹּאמֶר ה' אֶל מֹשֶׁה אֱמֹר אֶל הַכֹּהֲנִים, שְׁתֵּיהֶן פְּתוּחוֹת; וְהַכֹּהֵן הַגָּדוֹל, וַיְדַבֵּר דְּדַבֵּר אֶל אַהֲרֹן, שְׁתֵּיהֶן סְתוּמוֹת; וַיְדַבֵּר דִּוְיִנָּזְרוּ, וַיְדַבֵּר דְּדַבֵּר אֶל אַהֲרֹן וְאֶל בָּנָיו וְאֶל כָּל בְּנֵי יִשְׂרָאֵל, שְׁתֵּיהֶן פְּתוּחוֹת; וַיְדַבֵּר דְּשׁוֹר אוֹ כֶשֶׂב, סְתוּמָה; וַיְדַבֵּר דְּדַבֵּר אֶל בְּנֵי יִשְׂרָאֵל, אֵלֶּה מוֹעֲדֵי ה', וַיְדַבֵּר דְּכִי תָבֹאוּ אֶל הָאָרֶץ, שְׁלָשְׁתָּן פְּתוּחוֹת; וּסְפַרְתֶּם לָכֶם, סְתוּמָה; וַיְדַבֵּר דְּבַחֹדֶשׁ הַשְּׁבִיעִי, פְּתוּחָה; וַיְדַבֵּר דְּאַךְ בֶּעָשׂוֹר, סְתוּמָה; וַיְדַבֵּר דְּבַחֲמִשָּׁה עָשָׂר יוֹם, וַיְדַבֵּר דְּצַו אֶת בְּנֵי יִשְׂרָאֵל, וְלָקַחְתָּ סֹלֶת, שְׁלָשְׁתָּן פְּתוּחוֹת; וַיֵּצֵא בֶּן אִשָּׁה, סְתוּמָה; וַיְדַבֵּר דְּהוֹצֵא אֶת הַמְּקַלֵּל, וַיְדַבֵּר דִּבְהַר סִינַי, שְׁתֵּיהֶן פְּתוּחוֹת; וְסָפַרְתָּ לְךָ, כִּי יָמוּךְ אָחִיךָ, וְאִישׁ כִּי יִמְכֹּר, וְכִי יָמוּךְ אָחִיךָ וּמָטָה, וְכִי יָמוּךְ אָחִיךָ עִמָּךְ, וְכִי תַשִּׂיג יַד גֵּר, כֻּלָּן סְתוּמוֹת, וְהֶן שֵׁשׁ; אִם בְּחֻקֹּתַי, וְאִם לֹא תִשְׁמְעוּ לִי, שְׁתֵּיהֶן פְּתוּחוֹת; וְאִם בְּזֹאת, סְתוּמָה; וַיְדַבֵּר דְּאִישׁ כִּי יַפְלִא, פְּתוּחָה; וְאִם בְּהֵמָה, סְתוּמָה.
מִנְיַן הַפְּתוּחוֹת, שְׁתַּיִם וַחֲמִשִּׁים; וְהַסְּתוּמוֹת, שֵׁשׁ וְאַרְבָּעִים: הַכֹּל, שְׁמוֹנֶה וְתִשְׁעִים.

סֵפֶר בְּמִדְבַּר סִינַי--וַיִּהְיוּ בְנֵי רְאוּבֵן, סְתוּמָה; לִבְנֵי שִׁמְעוֹן, לִבְנֵי גָד, לִבְנֵי יְהוּדָה, לִבְנֵי יִשָּׂשׂכָר, לִבְנֵי זְבוּלֻן, לִבְנֵי יוֹסֵף, לִבְנֵי מְנַשֶּׁה, לִבְנֵי בִנְיָמִן, לִבְנֵי דָן, לִבְנֵי אָשֵׁר, בְּנֵי נַפְתָּלִי, אֵלֶּה הַפְּקֻדִים, וַיְדַבֵּר דְּאַךְ אֶת מַטֵּה לֵוִי, וַיְדַבֵּר דְּאִישׁ עַל דִּגְלוֹ, כֻּלָּן פְּתוּחוֹת, וְהֶן אַרְבַּע עֶשְׂרֵה; דֶּגֶל מַחֲנֵה רְאוּבֵן, וְנָסַע אֹהֶל, דֶּגֶל מַחֲנֵה אֶפְרַיִם, דֶּגֶל מַחֲנֵה דָן, אַרְבַּעְתָּן סְתוּמוֹת; אֵלֶּה פְּקוּדֵי, וְאֵלֶּה תּוֹלְדֹת, וַיְדַבֵּר דְּהַקְרֵב, וַיְדַבֵּר דְּוַאֲנִי, וַיְדַבֵּר דִּפְקֹד, חֲמִשְׁתָּן פְּתוּחוֹת; וְלִקְהָת, וַיֹּאמֶר דִּפְקֹד, שְׁתֵּיהֶן סְתוּמוֹת; וַיְדַבֵּר דְּקַח, וַיְדַבֵּר דְּנָשֹׂא, וַיְדַבֵּר דְּאַל תַּכְרִיתוּ, וַיְדַבֵּר דְּנָשֹׂא, אַרְבַּעְתָּן פְּתוּחוֹת; בְּנֵי מְרָרִי, וּפְקוּדֵי בְּנֵי גֵרְשׁוֹן, שְׁתֵּיהֶן סְתוּמוֹת; וַיְדַבֵּר דְּצַו, וַיְדַבֵּר דְּאִישׁ אוֹ אִשָּׁה, וַיְדַבֵּר דְּאִישׁ אִישׁ כִּי תִשְׂטֶה, וַיְדַבֵּר דְּאִישׁ אוֹ אִשָּׁה כִּי יַפְלִא, וַיְדַבֵּר דְּדַבֵּר אֶל אַהֲרֹן, חֲמִשְׁתָּן פְּתוּחוֹת; יְבָרֶכְךָ, יָאֵר, יִשָּׂא, וְשָׂמוּ, וַיְהִי בְּיוֹם כַּלּוֹת, וַיְהִי הַמַּקְרִיב, כֻּלָּן סְתוּמוֹת, וְהֶן שֵׁשׁ; בַּיּוֹם הַשֵּׁנִי, בַּיּוֹם הַשְּׁלִישִׁי, בַּיּוֹם הָרְבִיעִי, בַּיּוֹם הַחֲמִישִׁי, בַּיּוֹם הַשִּׁשִּׁי, בַּיּוֹם הַשְּׁבִיעִי, בַּיּוֹם הַשְּׁמִינִי, בַּיּוֹם הַתְּשִׁיעִי, בַּיּוֹם הָעֲשִׂירִי, בְּיוֹם עַשְׁתֵּי עָשָׂר, בְּיוֹם שְׁנֵים עָשָׂר, זֹאת חֲנֻכַּת, וַיְדַבֵּר דִּבְהַעֲלֹתְךָ, וַיְדַבֵּר דְּקַח אֶת הַלְוִיִּם, כֻּלָּן פְּתוּחוֹת, וְהֶן אַרְבַּע עֶשְׂרֵה; וַיְדַבֵּר דְּזֹאת אֲשֶׁר לַלְוִיִּם, סְתוּמָה; וַיְדַבֵּר דִּוְיַעֲשׂוּ, וַיְדַבֵּר דְּכִי יִהְיֶה טָמֵא, שְׁתֵּיהֶן פְּתוּחוֹת; וּבְיוֹם הָקִים, סְתוּמָה; וַיְדַבֵּר דַּעֲשֵׂה לְךָ, וַיְהִי בַּשָּׁנָה הַשֵּׁנִית, שְׁתֵּיהֶן פְּתוּחוֹת; וַיֹּאמֶר מֹשֶׁה לְחֹבָב, וַיְהִי בִּנְסֹעַ, שְׁתֵּיהֶן סְתוּמוֹת; וַיְהִי הָעָם כְּמִתְאֹנְנִים, וַיֹּאמֶר דְּאֶסְפָה לִּי, וַיֹּאמֶר דַּהֲיַד ה' תִּקְצָר, וַתְּדַבֵּר מִרְיָם, אַרְבַּעְתָּן פְּתוּחוֹת; וַיֹּאמֶר ה' פִּתְאֹם, סְתוּמָה; וַיֹּאמֶר דִּוְאָבִיהָ, וַיְדַבֵּר דִּשְׁלַח לְךָ, וַיֹּאמֶר דְּעַד אָנָה יְנַאֲצֻנִי, וַיְדַבֵּר דְּעַד מָתַי, וַיְדַבֵּר דְּכִי תָבֹאוּ, וַיְדַבֵּר דִּבְבֹאֲכֶם, כֻּלָּן פְּתוּחוֹת, וְהֶן שֵׁשׁ; וְכִי תִשְׁגּוּ, וְאִם נֶפֶשׁ אַחַת, שְׁתֵּיהֶן סְתוּמוֹת; וַיִּהְיוּ בְנֵי יִשְׂרָאֵל, פְּתוּחָה; וַיֹּאמֶר דְּמוֹת יוּמַת, סְתוּמָה; וַיֹּאמֶר דִּוְעָשׂוּ לָהֶם, וַיִּקַּח קֹרַח, שְׁתֵּיהֶן פְּתוּחוֹת; וַיְדַבֵּר דְּהִבָּדְלוּ, וַיְדַבֵּר דְּהֵעָלוּ, וַיְדַבֵּר דֶּאֱמֹר אֶל אֶלְעָזָר, שְׁלָשְׁתָּן סְתוּמוֹת; וַיִּלֹּנוּ, פְּתוּחָה; וַיְדַבֵּר דְּהֵרֹמּוּ, סְתוּמָה; וַיְדַבֵּר דִּוְקַח מֵאִתָּם, וַיֹּאמֶר דְּהָשֵׁב, וַיֹּאמְרוּ בְּנֵי יִשְׂרָאֵל, שְׁלָשְׁתָּן פְּתוּחוֹת; וַיֹּאמֶר ה' אֶל אַהֲרֹן, סְתוּמָה; וַיְדַבֵּר ה' אֶל אַהֲרֹן, פְּתוּחָה; וְלִבְנֵי לֵוִי, סְתוּמָה; וַיְדַבֵּר דִּוְאֶל הַלְוִיִּם, וַיְדַבֵּר דְּזֹאת חֻקַּת הַתּוֹרָה, וַיָּבֹאוּ בְנֵי יִשְׂרָאֵל, וַיְדַבֵּר דְּקַח אֶת הַמַּטֶּה, אַרְבַּעְתָּן פְּתוּחוֹת; וַיֹּאמֶר דְּיַעַן לֹא הֶאֱמַנְתֶּם, וַיִּשְׁלַח מֹשֶׁה, שְׁתֵּיהֶן סְתוּמוֹת; וַיִּסְעוּ מִקָּדֵשׁ, פְּתוּחָה; וַיִּשְׁמַע הַכְּנַעֲנִי, סְתוּמָה; וַיִּסְעוּ מֵהֹר הָהָר, פְּתוּחָה; אָז יָשִׁיר, סְתוּמָה; וַיִּשְׁלַח יִשְׂרָאֵל, פְּתוּחָה; וַיַּרְא בָּלָק, סְתוּמָה; וַיֵּשֶׁב יִשְׂרָאֵל, וַיְדַבֵּר דְּפִינְחָס, וַיְדַבֵּר דְּצָרוֹר, וַיֹּאמֶר ה', אַרְבַּעְתָּן פְּתוּחוֹת; בְּנֵי שִׁמְעוֹן, בְּנֵי גָד, בְּנֵי יְהוּדָה, בְּנֵי יִשָּׂשׂכָר, בְּנֵי זְבוּלֻן, בְּנֵי יוֹסֵף, אֵלֶּה בְנֵי אֶפְרַיִם, בְּנֵי בִנְיָמִן, אֵלֶּה בְנֵי דָן, בְּנֵי אָשֵׁר, בְּנֵי נַפְתָּלִי, כֻּלָּן סְתוּמוֹת, וְהֶן אַחַת עֶשְׂרֵה; וַיְדַבֵּר ה', פְּתוּחָה; וְאֵלֶּה פְקוּדֵי הַלֵּוִי, וַתִּקְרַבְנָה בְּנוֹת צְלָפְחָד, שְׁתֵּיהֶן סְתוּמוֹת; וַיֹּאמֶר דְּכֵן בְּנוֹת צְלָפְחָד, וַיֹּאמֶר דַּעֲלֵה, שְׁתֵּיהֶן פְּתוּחוֹת; וַיְדַבֵּר מֹשֶׁה, סְתוּמָה; וַיְדַבֵּר דְּצַו, וּבְיוֹם הַשַּׁבָּת, וּבְרָאשֵׁי חָדְשֵׁיכֶם, שְׁלָשְׁתָּן פְּתוּחוֹת; וּבַחֹדֶשׁ הָרִאשׁוֹן, וּבְיוֹם הַבִּכּוּרִים, שְׁתֵּיהֶן סְתוּמוֹת; וּבַחֹדֶשׁ הַשְּׁבִיעִי, פְּתוּחָה; וּבֶעָשׂוֹר, וּבַחֲמִשָּׁה עָשָׂר, וּבַיּוֹם הַשֵּׁנִי, וּבַיּוֹם הַשְּׁלִישִׁי, וּבַיּוֹם הָרְבִיעִי, וּבַיּוֹם הַחֲמִישִׁי, וּבַיּוֹם הַשִּׁשִּׁי, וּבַיּוֹם הַשְּׁבִיעִי, בַּיּוֹם הַשְּׁמִינִי, כֻּלָּן סְתוּמוֹת, וְהֶן תֵּשַׁע; וַיְדַבֵּר מֹשֶׁה, וַיְדַבֵּר ה', שְׁתֵּיהֶן פְּתוּחוֹת; וַיֵּצְאוּ מֹשֶׁה וְאֶלְעָזָר, וַיֹּאמֶר אֶלְעָזָר, וַיֹּאמֶר דְּשָׂא, שְׁלָשְׁתָּן סְתוּמוֹת; וּמִקְנֶה רַב, פְּתוּחָה; וַיֹּאמְרוּ אִם מָצָאנוּ, וַיִּגְּשׁוּ אֵלָיו, שְׁתֵּיהֶן סְתוּמוֹת; וַיֹּאמֶר אֲלֵיהֶם מֹשֶׁה, אֵלֶּה מַסְעֵי, שְׁתֵּיהֶן פְּתוּחוֹת; וַיִּשְׁמַע הַכְּנַעֲנִי, וַיְדַבֵּר דִּבְעַרְבֹת, שְׁתֵּיהֶן סְתוּמוֹת; וַיְדַבֵּר דְּצַו אֶת בְּנֵי יִשְׂרָאֵל, וַיְדַבֵּר דְּאֵלֶּה שְׁמוֹת הָאֲנָשִׁים, וַיְדַבֵּר דִּבְעַרְבֹת מוֹאָב, וַיְדַבֵּר דְּדַבֵּר אֶל בְּנֵי יִשְׂרָאֵל, וַיִּקְרְבוּ רָאשֵׁי הָאָבוֹת, חֲמִשְׁתָּן פְּתוּחוֹת.
מִנְיַן הַפְּתוּחוֹת, שְׁתַּיִם וְתִשְׁעִים; וְהַסְּתוּמוֹת, שֵׁשׁ וְשִׁשִּׁים: הַכֹּל, מֵאָה וּשְׁמוֹנֶה וַחֲמִשִּׁים.

סֵפֶר אֵלֶּה הַדְּבָרִים--וַיֹּאמֶר ה' אֵלַי, וַנֵּפֶן וַנַּעֲבֹר, וַיְדַבֵּר ה', וַיֹּאמֶר ה' אֵלַי רְאֵה, וָאֶתְחַנַּן, חֲמִשְׁתָּן סְתוּמוֹת; וְעַתָּה יִשְׂרָאֵל, כִּי תוֹלִיד בָּנִים, אָז יַבְדִּיל, וַיִּקְרָא מֹשֶׁה, אַרְבַּעְתָּן פְּתוּחוֹת; אָנֹכִי, לֹא תִשָּׂא, שָׁמוֹר, כַּבֵּד, לֹא תִרְצָח, וְלֹא תִנְאָף, וְלֹא תִגְנֹב, וְלֹא תַעֲנֶה, וְלֹא תַחְמֹד, וְלֹא תִתְאַוֶּה, אֶת הַדְּבָרִים, כֻּלָּן סְתוּמוֹת, וְהֶן אַחַת עֶשְׂרֵה; שְׁמַע יִשְׂרָאֵל, פְּתוּחָה; וְהָיָה כִּי יְבִיאֲךָ, לֹא תְנַסּוּ, כִּי יִשְׁאָלְךָ, כִּי יְבִיאֲךָ, אַרְבַּעְתָּן סְתוּמוֹת; וְהָיָה עֵקֶב, פְּתוּחָה; כִּי תֹאמַר, סְתוּמָה; כָּל הַמִּצְוָה, וְהָיָה אִם שָׁכֹחַ, שְׁמַע יִשְׂרָאֵל, בָּעֵת הַהִוא, וְעַתָּה יִשְׂרָאֵל, חֲמִשְׁתָּן פְּתוּחוֹת; כִּי הָאָרֶץ, וְהָיָה אִם שָׁמֹעַ, כִּי אִם שָׁמֹר תִּשְׁמְרוּן, רְאֵה אָנֹכִי, וְהָיָה כִּי יְבִיאֲךָ, כִּי יַרְחִיב, כִּי יַכְרִית, כֻּלָּן סְתוּמוֹת, וְהֶן שֶׁבַע; כִּי יָקוּם, פְּתוּחָה; כִּי יְסִיתְךָ, כִּי תִשְׁמַע, בָּנִים אַתֶּם, לֹא תֹאכַל, אֶת זֶה תֹּאכְלוּ, כָּל צִפּוֹר טְהֹרָה, כֻּלָּן סְתוּמוֹת, וְהֶן שֵׁשׁ; עַשֵּׂר תְּעַשֵּׂר, פְּתוּחָה; מִקְצֵה שָׁלֹשׁ, מִקֵּץ שֶׁבַע, כִּי יִהְיֶה בְךָ אֶבְיוֹן, כִּי יִמָּכֵר לְךָ, אַרְבַּעְתָּן סְתוּמוֹת; כָּל הַבְּכוֹר, שָׁמוֹר אֶת חֹדֶשׁ, שְׁתֵּיהֶן פְּתוּחוֹת; שִׁבְעָה שָׁבֻעֹת, סְתוּמָה; חַג הַסֻּכֹּת, פְּתוּחָה; שֹׁפְטִים וְשֹׁטְרִים, לֹא תִטַּע לְךָ, לֹא תִזְבַּח, כִּי יִמָּצֵא בְקִרְבְּךָ, אַרְבַּעְתָּן סְתוּמוֹת; כִּי יִפָּלֵא, פְּתוּחָה; כִּי תָבֹא, לֹא יִהְיֶה לַכֹּהֲנִים, וְזֶה יִהְיֶה, וְכִי יָבֹא הַלֵּוִי, כִּי אַתָּה בָּא, כִּי יַכְרִית, כֻּלָּן סְתוּמוֹת, וְהֶן שֵׁשׁ; וְכִי יִהְיֶה אִישׁ, פְּתוּחָה; לֹא תַסִּיג, לֹא יָקוּם עֵד, כִּי תֵצֵא לַמִּלְחָמָה, כִּי תִקְרַב אֶל עִיר, כִּי תָצוּר אֶל עִיר, חֲמִשְׁתָּן סְתוּמוֹת; כִּי יִמָּצֵא חָלָל, פְּתוּחָה; כִּי תֵצֵא לַמִּלְחָמָה, כִּי תִהְיֶיןָ לְאִישׁ, כִּי יִהְיֶה לְאִישׁ, וְכִי יִהְיֶה בְאִישׁ, לֹא תִרְאֶה אֶת שׁוֹר, לֹא תִרְאֶה אֶת חֲמוֹר, לֹא יִהְיֶה כְלִי, כֻּלָּן סְתוּמוֹת, וְהֶן שֶׁבַע; כִּי יִקָּרֵא, פְּתוּחָה; כִּי תִבְנֶה, לֹא תַחֲרֹשׁ, גְּדִלִים, כִּי יִקַּח אִישׁ, וְאִם אֱמֶת הָיָה, כִּי יִמָּצֵא אִישׁ, כִּי יִהְיֶה נַעֲרָ, וְאִם בַּשָּׂדֶה, כִּי יִמְצָא אִישׁ נַעֲרָ, לֹא יִקַּח אִישׁ, לֹא יָבֹא פְצוּעַ דַּכָּא, לֹא יָבֹא מַמְזֵר, לֹא יָבֹא עַמּוֹנִי, לֹא תְתַעֵב אֲדֹמִי, כִּי תֵצֵא מַחֲנֶה, לֹא תַסְגִּיר, לֹא תִהְיֶה קְדֵשָׁה, לֹא תַשִּׁיךְ, כִּי תִדֹּר, כִּי תָבֹא בְּכֶרֶם, כִּי תָבֹא בְּקָמַת, כִּי יִקַּח אִישׁ אִשָּׁה וּבְעָלָהּ, כִּי יִקַּח אִישׁ אִשָּׁה חֲדָשָׁה, כִּי יִמָּצֵא אִישׁ, הִשָּׁמֶר בְּנֶגַע הַצָּרַעַת, כִּי תַשֶּׁה, לֹא תַעֲשֹׁק, לֹא יוּמְתוּ, לֹא תַטֶּה, כִּי תִקְצֹר, כִּי תַחְבֹּט, כִּי יִהְיֶה רִיב, כִּי יֵשְׁבוּ אַחִים, כִּי יִנָּצוּ אֲנָשִׁים, לֹא יִהְיֶה לְךָ בְּכִיסְךָ, כֻּלָּן סְתוּמוֹת, וְהֶן חָמֵשׁ וּשְׁלוֹשִׁים; זָכוֹר, וְהָיָה כִּי תָבוֹא, שְׁתֵּיהֶן פְּתוּחוֹת; כִּי תְכַלֶּה, הַיּוֹם הַזֶּה, שְׁתֵּיהֶן סְתוּמוֹת; וַיְצַו מֹשֶׁה וְזִקְנֵי, פְּתוּחָה; וַיְדַבֵּר מֹשֶׁה, וַיְצַו מֹשֶׁה אֶת הָעָם, אָרוּר הָאִישׁ, אָרוּר מַקְלֶה, אָרוּר מַסִּיג, אָרוּר מַשְׁגֶּה, אָרוּר מַטֶּה, אָרוּר שֹׁכֵב עִם כָּל בְּהֵמָה, אָרוּר שֹׁכֵב עִם אֲחֹתוֹ, אָרוּר שֹׁכֵב עִם חֹתַנְתּוֹ, אָרוּר מַכֵּה, אָרוּר לֹקֵחַ, אָרוּר אֲשֶׁר לֹא יָקִים, כֻּלָּן סְתוּמוֹת, וְהֶן שְׁלוֹשׁ עֶשְׂרֵה; וְהָיָה אִם שָׁמוֹעַ, וְהָיָה אִם לֹא תִשְׁמַע, שְׁתֵּיהֶן פְּתוּחוֹת; אֵלֶּה דִבְרֵי הַבְּרִית, סְתוּמָה; וַיִּקְרָא מֹשֶׁה אֶל כָּל יִשְׂרָאֵל, אַתֶּם נִצָּבִים, שְׁתֵּיהֶן פְּתוּחוֹת; וְהָיָה כִי יָבֹאוּ, כִּי הַמִּצְוָה, רְאֵה נָתַתִּי, שְׁלָשְׁתָּן סְתוּמוֹת; וַיֵּלֶךְ מֹשֶׁה, פְּתוּחָה; וַיִּקְרָא מֹשֶׁה, סְתוּמָה; וַיֹּאמֶר ה' אֶל מֹשֶׁה הֵן, הַאֲזִינוּ הַשָּׁמַיִם, וַיָּבֹא מֹשֶׁה, וַיְדַבֵּר ה' אֶל מֹשֶׁה בְּעֶצֶם, וְזֹאת הַבְּרָכָה, חֲמִשְׁתָּן פְּתוּחוֹת; וְזֹאת לִיהוּדָה, סְתוּמָה; וּלְלֵוִי, פְּתוּחָה; לְבִנְיָמִן, וּלְיוֹסֵף, וְלִזְבוּלֻן, וּלְגָד, וּלְדָן, וּלְאָשֵׁר, וַיַּעַל מֹשֶׁה, כֻּלָּן סְתוּמוֹת, וְהֶן שֶׁבַע.
מִנְיַן הַפְּתוּחוֹת שֶׁלְּסֵפֶר זֶה, אַרְבַּע וּשְׁלוֹשִׁים; וְהַסְּתוּמוֹת, מֵאָה אַרְבַּע וְעֶשְׂרִים: הַכֹּל, מֵאָה שְׁמוֹנֶה וַחֲמִשִּׁים.
וּמִנְיַן הַפְּתוּחוֹת שֶׁלְּכָל הַתּוֹרָה, מָאתַיִם וְתִשְׁעִים; וּמִנְיַן הַסְּתוּמוֹת, שְׁלוֹשׁ מֵאוֹת וְתִשְׁעָה וְשִׁבְעִים: הַכֹּל, שֵׁשׁ מֵאוֹת שִׁשִּׁים וְתִשְׁעָה.

צוּרַת שִׁירַת הַאֲזִינוּ --כָּל שִׁטָּה וְשִׁטָּה, יֵשׁ בְּאֶמְצָעָהּ רֵוַח אֶחָד כְּצוּרַת הַפָּרָשָׁה הַסְּתוּמָה, וְנִמְצֵאת כָּל שִׁטָּה חֲלוּקָה לִשְׁתַּיִם; וְכוֹתְבִין אוֹתָהּ בְּשֶׁבַע וְשִׁשִּׁים שִׁטּוֹת.
וְאֵלּוּ הֶן הַתֵּבוֹת שֶׁבְּרֹאשׁ כָּל שִׁטָּה וְשִׁטָּה: 
הַאֲזִינוּ, יַעֲרֹף, כִּשְׂעִירִם, כִּי, הַצּוּר, אֵל, שִׁחֵת, הַ_לה', הֲלוֹא, זְכֹר, בְּהַנְחֵל, יַצֵּב, כִּי, יִמְצָאֵהוּ, יְסֹבְבֶנְהוּ, כְּנֶשֶׁר, ה', יַרְכִּבֵהוּ, וַיֵּנִקֵהוּ, חֶמְאַת, בְּנֵי, וְדַם, שָׁמַנְתָּ, וַיְנַבֵּל, בְּתוֹעֵבֹת, אֱלֹהִים, לֹא, וַתִּשְׁכַּח, מִכַּעַס, אֶרְאֶה, בָּנִים, כִּעֲסוּנִי, בְּגוֹי, וַתִּיקַד, וַתְּלַהֵט, חִצַּי, וְקֶטֶב, עִם, גַּם, אַשְׁבִּיתָה, פֶּן, וְלֹא, וְאֵין, יָבִינוּ, וּשְׁנַיִם, וַה', וְאֹיְבֵינוּ, וּמִשַּׁדְמֹת, אַשְׁכְּלֹת, וְרֹאשׁ, חָתוּם, לְעֵת, וְחָשׁ, וְעַל, וְאֶפֶס, צוּר, יִשְׁתּוּ, יְהִי, וְאֵין, מָחַצְתִּי, כִּי, אִם, אָשִׁיב, אַשְׁכִּיר, מִדַּם, הַרְנִינוּ, וְנָקָם.
וְאֵלּוּ הֶן הַתֵּבוֹת שֶׁבְּרֹאשׁ כָּל חֲצִי שִׁטָּה אַחֲרוֹנָה, שְׁהֶן בְּאֶמְצַע הַדַּף: וְתִשְׁמַע, תִּזַּל, וְכִרְבִיבִים, הָבוּ, כִּי, צַדִּיק, דּוֹר, עַם, הוּא, שְׁאַל, בְּהַפְרִידוֹ, לְמִסְפַּר, יַעֲקֹב, וּבְתֹהוּ, יִצְּרֶנְהוּ, יִפְרֹשׂ, וְאֵין, וַיֹּאכַל, וְשֶׁמֶן, עִם, עִם, וַיִּשְׁמַן, וַיִּטֹּשׁ, יַקְנִאֻהוּ, יִזְבְּחוּ, חֲדָשִׁים, צוּר, וַיַּרְא, וַיֹּאמֶר, כִּי, הֵם, וַאֲנִי, כִּי, וַתֹּאכַל, אַסְפֶּה, מְזֵי, וְשֶׁן, מִחוּץ, אָמַרְתִּי, לוּלֵי, פֶּן, כִּי, לוּ, אֵיכָה, אִם, כִּי, כִּי, עֲנָבֵמוֹ, חֲמַת, הֲלֹא, לִי, כִּי, כִּי, כִּי, וְאָמַר, אֲשֶׁר, יָקוּמוּ, רְאוּ, אֲנִי, וְאֵין, וְאָמַרְתִּי, וְתֹאחֵז, וְלִמְשַׂנְאַי, וְחַרְבִּי, מֵרֹאשׁ, כִּי, וְכִפֶּר.

שִׁירַת הַיָּם --כּוֹתְבִין אוֹתָהּ בִּשְׁלוֹשִׁים שִׁטָּה: שִׁטָּה רִאשׁוֹנָה, כְּדַרְכָּהּ; וּשְׁאָר הַשִּׁטּוֹת, אַחַת מַנִּיחִין בְּאֶמְצָעָהּ רֵוַח אֶחָד, וְאַחַת מַנִּיחִין הָרֵוַח בִּשְׁנֵי מְקוֹמוֹת בְּאֶמְצָעָהּ, עַד שֶׁתִּמָּצֵא הַשִּׁטָּה חֲלוּקָה לְשָׁלוֹשׁ, וְנִמְצָא רֵוַח כְּנֶגֶד הַכְּתָב וּכְתָב כְּנֶגֶד הָרֵוַח.
וְזוֹ הִיא צוּרָתָהּ: 
כָּל הַתּוֹרָה כֻּלָּהּ, בֵּין בַּשִּׁירוֹת בֵּין בִּשְׁאָר הַכְּתָב, יִתְכַּוַּן שֶׁתְּהֶא אוֹת סְמוּכָה לַחֲבִרְתָּהּ בְּיוֹתֵר, וְלֹא תִדְבַּק בָּהּ וְלֹא תִתְרַחַק מִמֶּנָּה--כְּדֵי שֶׁלֹּא תֵרָאֶה הַתֵּבָה כִּשְׁתֵּי תֵּבוֹת, אֵלָא יִהְיֶה בֵּין אוֹת לְאוֹת כְּחוּט הַשַּׂעֲרָה; וְאִם הִרְחִיק אוֹת מֵאוֹת, עַד שֶׁתֵּרָאֶה הַתֵּבָה כִּשְׁתֵּי תֵּבוֹת לְתִינוֹק שְׁאֵינוּ רָגִיל, הֲרֵי זֶה פָּסוּל, עַד שֶׁיִּתָּקֵן.

הִלְכּוֹת סֵפֶר תּוֹרָה פֵּרֶק ט 
אֵין עוֹשִׂין סֵפֶר תּוֹרָה, לֹא אָרְכּוֹ יָתֵר עַל הֶקֵּפוֹ, וְלֹא הֶקֵּפוֹ יָתֵר עַל אָרְכּוֹ.
וְכַמָּה הוּא אָרְכּוֹ: בַּגָּוִיל--שִׁשָּׁה טְפָחִים, שְׁהֶן אַרְבַּע וְעֶשְׂרִים אֶצְבָּע בְּרֹחַב הַגֻּדָּל שֶׁלַּיָּד; וּבַקֶּלֶף--אוֹ פָּחוּת אוֹ יָתֵר, וְהוּא שֶׁיְּהֶא אָרְכּוֹ כְּהֶקֵּפוֹ.
וְכֵן אִם עָשָׂה בַּגָּוִיל פָּחוּת מִשִּׁשָּׁה וּמִעַט אֶת הַכְּתָב, אוֹ יָתֵר עַל הַשִּׁשָּׁה וְהִרְחִיב בַּכְּתָב, עַד שֶׁיִּהְיֶה אָרְכּוֹ כְּהֶקֵּפוֹ--הֲרֵי זֶה כַּמִּצְוָה.

שֵׁעוּר הַגִּלָּיוֹן מִלְּמַטָּה, אַרְבַּע אֶצְבָּעוֹת; וּמִלְמַעְלָה, שָׁלוֹשׁ אֶצְבָּעוֹת; וּבֵין דַּף לְדַף, שְׁתֵּי אֶצְבָּעוֹת.
לְפִיכָּךְ צָרִיךְ שֶׁיַּנִּיחַ בִּתְחִלַּת כָּל יְרִיעָה וּבְסוֹפָהּ, רֹחַב אֶצְבָּע אַחַת וּכְדֵי תְּפִירָה--שֶׁנִּמְצָא כְּשֶׁתִּתָּפֵר הַיְּרִיעוֹת, יִהְיֶה בֵּין כָּל דַּף וְדַף בְּכָל הַסֵּפֶר כֻּלּוֹ, שְׁתֵּי אֶצְבָּעוֹת.
וְיַנִּיחַ מִן הָעוֹר בִּתְחִלַּת הַסֵּפֶר וּבְסוֹפוֹ, כְּדֵי לָגֹל עַמּוּד.
וְכָל הַשֵּׁעוּרִין הָאֵלּוּ, לְמִצְוָה; וְאִם חִסַּר אוֹ הוֹתִיר, לֹא פָסַל.

כֵּיצַד יִתְכַּוַּן אָדָם, עַד שֶׁיֵּעָשֶׂה הַסֵּפֶר אָרְכּוֹ כְּהֶקֵּפוֹ: מַתְחִיל וּמְרַבֵּעַ הָעוֹרוֹת בְּשׁוֹוֶה, וְעוֹשֶׂה רֹחַב כָּל עוֹר מֵהֶם שִׁשָּׁה טְפָחִים, קֶצֶב אֶחָד לַכֹּל.
וְאַחַר כָּךְ גּוֹלֵל הָעוֹרוֹת, וְעוֹשֶׂה מֵהֶן כֶּרֶךְ אֶחָד, מְהֻדָּק יָפֶה יָפֶה; וּמוֹסִיף בְּעוֹרוֹת וּמְהַדֵּק, עַד שֶׁיֵּעָשֶׂה הֶקֵּף הַכֶּרֶךְ שִׁשָּׁה טְפָחִים, שְׁהוּא רֹחַב הָעוֹר.
וּמוֹדֵד בְּחוּט שֶׁלְּשָׁנִי, שֶׁיַּקִּיפוֹ עַל הַכֶּרֶךְ.

וְאַחַר כָּךְ עוֹשֶׂה כַּנָּה שׁוֹוָה, יִהְיֶה אָרְכָּהּ אַרְבָּעִים אוֹ חֲמִשִּׁים אֶצְבָּעוֹת; וִיחַלַּק אֶצְבָּע אַחַת מֵהֶן בַּכַּנָּה לִשְׁנַיִם וְלִשְׁלוֹשָׁה וּלְאַרְבָּעָה חֲלָקִים, כְּדֵי שֶׁיֵּדַע בּוֹ שֵׁעוּר חֲצִי אֶצְבָּע, וּרְבִיעַ אֶצְבָּע, וְכַיּוֹצֶא בְּזֶה הַחֵלֶק.
וְיִמְדֹד כָּל עוֹר וְעוֹר בְּכַנָּה זוֹ, עַד שֶׁיֵּדַע כַּמָּה אֶצְבָּע יֵשׁ בְּכָל עוֹר וְעוֹר, כְּדֵי שֶׁיֵּדַע כַּמָּה אֶצְבָּע, בְּאֹרֶךְ כָּל הַכֶּרֶךְ.

וְאַחַר כָּךְ לוֹקֵחַ עוֹרוֹת אֲחֵרִים, שְׁנַיִם אוֹ שְׁלוֹשָׁה, לִבְדֹק בָּהֶן שֵׁעוּר הַכְּתָב, וְכוֹתֵב בָּהֶן דַּף אֶחָד.
וְדָבָר יָדוּעַ, שֶׁאֹרֶךְ הַדַּף שְׂבַע עֶשְׂרֵה אֶצְבָּעוֹת, לְפִי שְׁהוּא מַנִּיחַ גִּלָּיוֹן לְמַעְלָה שָׁלוֹשׁ, וּלְמַטָּה אַרְבַּע; אֲבָל רֹחַב הַדַּף, הוּא לְפִי הַכְּתָב--אִם דַּק אִם עָבֶה.
וְכֵן מִנְיַן הַשִּׁטּוֹת שֶׁבְּדַף, יָבוֹאוּ לְפִי הַכְּתָב, לְפִי שֶׁבֵּין שִׁטָּה לְשִׁטָּה, כִּמְלוֹא שִׁטָּה.

וְאַחַר שֶׁכּוֹתֵב הַדַּף שֶׁבּוֹדֵק בּוֹ לְפִי מַה שֶׁיִּרְצֶה, יָמֹד רֹחַב הַדַּף בְּאֶצְבְּעוֹת הַכַּנָּה; וְיוֹסִיף עַל רֹחַב הַדַּף שְׁתֵּי אֶצְבָּעוֹת שֶׁבֵּין דַּף לְדַף, וְיֵחָשֵׁב כַּמָּה דַּפִּין יָבוֹאוּ בַּכֶּרֶךְ שֶׁגָּלַל מֵאוֹתוֹ הַכְּתָב שֶׁבָּדַק בּוֹ, וְיֵדַע חֶשְׁבּוֹן הַדַּפִּין.
וְיִרְאֶה כַּמָּה נִכְתַּב בְּדַף זֶה שֶׁבָּדַק בּוֹ מִן הַתּוֹרָה כֻּלָּהּ, וּמְשַׁעֵר לְפִי הַסֵּפֶר שְׁהוּא כּוֹתֵב מִמֶּנּוּ.
וּמְחַשֵּׁב--אִם עָלְתָה כָּל הַתּוֹרָה לְפִי מִנְיַן הַדַּפִּין, זֶה הוּא הַכְּתָב שֶׁכּוֹתֵב בּוֹ בַּכֶּרֶךְ; וְאִם הוֹצִיא הַחֶשְׁבּוֹן שֶׁהַדַּפִּין יָתֵר מִן הַתּוֹרָה, יַרְחִיב בַּכְּתָב עַד שֶׁיִּתְמַעַט מִנְיַן הַדַּפִּין, וְיִבְדֹק בְּדַף אַחֵר; וְאִם הוֹצִיא הַחֶשְׁבּוֹן שֶׁהַתּוֹרָה יָתֵר מִן הַדַּפִּין, יְמַעַט בַּכְּתָב עַד שֶׁיַּרְבֶּה בְּמִנְיַן הַדַּפִּין, וְיִבְדֹק בְּדַף אַחֵר.
וְכֵן בְּדַף אַחַר דַּף, עַד שֶׁיָּבוֹא הַחֶשְׁבּוֹן אֶחָד.

מֵאַחַר שֶׁיֵּדַע רֹחַב הַדַּף וְשֵׁעוּר הַכְּתָב, מַתְחִיל בְּאוֹתוֹ הַכֶּרֶךְ.
וּמְחַלֵּק כָּל עוֹר וְעוֹר, דַּפִּין דַּפִּין בְּשִׁרְטוּט, כְּפִי רֹחַב הַדַּף שֶׁבָּדַק בּוֹ, וְעָלָה בַּחֶשְׁבּוֹן.
וּכְשֶׁיִּשָּׁאֵר לוֹ מִן הָעוֹר שָׁלוֹשׁ אֶצְבָּעוֹת אוֹ אַרְבַּע, יָתֵר עַל הַדַּף הָאַחֲרוֹנָה שֶׁבַּיְּרִיעָה, יַנִּיחַ מִמֶּנּוּ רֹחַב אֶצְבָּע וּכְדֵי תְּפִירָה, וְיָקֹץ הַשְּׁאָר וְאַל יָחוּשׁ--שֶׁבָּאַחֲרוֹנָה יִתּוֹסַף לוֹ עוֹרוֹת אֲחֵרוֹת עַל הַכֶּרֶךְ שֶׁגָּלַל, כְּנֶגֶד כָּל הַתּוֹסָפוֹת שֶׁקּוֹצֵץ מִכָּל עוֹר וְעוֹר, וְאֵינוּ צָרִיךְ לְחַשַּׁב דָּבָר זֶה, שֶׁהַכְּתָב מוֹשְׁכוֹ לְפִי מִנְיַן הַדַּפִּין.

וְכֵן הָרוֹצֶה לַעֲשׂוֹת רֹחַב הַסֵּפֶר יָתֵר עַל שִׁשָּׁה אוֹ פָּחוּת מִשִּׁשָּׁה, עַל הַדֶּרֶךְ הַזֹּאת הוּא מְחַשֵּׁב, וְיֵצֵא אָרְכּוֹ כְּהֶקֵּפוֹ, בְּלֹא פָּחוּת וְלֹא יָתֵר--וְהוּא, שֶׁלֹּא יִטְעֶה בַּחֶשְׁבּוֹן.

רֹחַב הַגֻּדָּל הָאָמוּר בְּכָל הַשֵּׁעוּרִין הָאֵלּוּ וּבִשְׁאָר שֵׁעוּרֵי תּוֹרָה כֻּלָּהּ, וְהוּא הַבֵּינוֹנִי--כְּבָר דִּקְדַּקְנוּ בְּשֵׁעוּרוֹ, וּמְצָאנוּהוּ רֹחַב שֶׁבַע שְׂעוֹרוֹת בֵּינוֹנִיּוֹת זוֹ בְּצַד זוֹ, בְּדֹחַק; וְהֶן כְּאֹרֶךְ שְׁתֵּי שְׂעוֹרוֹת, בְּרֵוַח.
וְכָל טֶפַח הָאָמוּר בְּכָל מָקוֹם, הוּא אַרְבַּע אֶצְבָּעוֹת מִזּוֹ; וְכָל אַמָּה, שִׁשָּׁה טְפָחִים.

סֵפֶר תּוֹרָה שֶׁכָּתַבְתִּי אֲנִי--רֹחַב כָּל דַּף וְדַף מִדַּפָּיו, אַרְבַּע אֶצְבָּעוֹת; וְשִׁירַת הַיָּם וְשִׁירַת הַאֲזִינוּ, רֹחַב כָּל דַּף מִשְּׁתֵּיהֶן שֵׁשׁ אֶצְבָּעוֹת; וּמִנְיַן הַשִּׁטִּין שֶׁבְּכָל דַּף וְדַף, אַחַת וַחֲמִשִּׁים; וּמִנְיַן הַדַּפִּין שֶׁלְּכָל הַסֵּפֶר, מָאתַיִם שִׁשָּׁה וְעֶשְׂרִים דַּף; וְאֹרֶךְ כָּל הַסֵּפֶר, אֶלֶף וּשְׁלוֹשׁ מֵאוֹת וְשִׁשִּׁים וְשֵׁשׁ אֶצְבָּעוֹת, בְּקֵרוּב.

אֵלּוּ הַשֵּׁשׁ אֶצְבָּעוֹת הַיְּתֵרוֹת בַּחֶשְׁבּוֹן, לַגִּלָּיוֹן שֶׁבִּתְחִלַּת הַסֵּפֶר וְשֶׁבְּסוֹפוֹ.
וְהָעוֹרוֹת שֶׁכָּתַבְנוּ בָּהֶן, עוֹרוֹת אֵילִים.
וּבִזְמָן שֶׁתִּרְצֶה לִכְתֹּב עַל פִּי הַמִּדּוֹת הָאֵלּוּ, אוֹ קָרוֹב לָהֶן מְעַט, הֶן חָסֵר דַּף אוֹ שְׁנַיִם אוֹ שְׁלוֹשָׁה, אוֹ יָתֵר דַּף אוֹ שְׁנַיִם אוֹ שְׁלוֹשָׁה--לֹא תִיגַע וְלֹא תְהֶא צָרִיךְ לְחֶשְׁבּוֹן, אֵלָא מִיָּד יָבוֹא לָךְ אָרְכּוֹ כְּהֶקֵּפוֹ.

אֵין עוֹשִׂין בַּיְּרִיעָה פָּחוּת מִשְּׁלוֹשָׁה דַּפִּין, וְלֹא יָתֵר עַל שְׁמוֹנָה דַּפִּין; נִזְדַּמְּנָה לוֹ יְרִיעָה בַּת תֶּשַׁע דַּפִּין, חוֹלֵק אוֹתָהּ אַרְבָּעָה לְכָאן וְחָמֵשׁ לְכָאן.
בַּמֶּה דְּבָרִים אֲמוּרִים, בִּתְחִלַּת הַסֵּפֶר, אוֹ בְּאֶמְצָעוֹ; אֲבָל בְּסוֹף הַסֵּפֶר, אַפִלּוּ פָּסוּק אֶחָד בְּדַף אֶחָד, עוֹשִׂין אוֹתוֹ דַּף לְבַדּוֹ, וְתוֹפְרִין אוֹתוֹ עִם שְׁאָר הַיְּרִיעוֹת.

כְּשֶׁתּוֹפְרִין הַיְּרִיעוֹת, אֵין תּוֹפְרִין אוֹתָן אֵלָא בְּגִידִין שֶׁלִּבְהֵמָה אוֹ חַיָּה טְהוֹרָה, וְאַפִלּוּ מִנְּבֵלוֹת וּטְרֵפוֹת שֶׁלָּהֶן, כְּדֶרֶךְ שֶׁתּוֹפְרִין הַתְּפִלִּין.
וְדָבָר זֶה, הֲלָכָה לְמֹשֶׁה מִסִּינַי; לְפִיכָּךְ אִם תְּפָרָן שֶׁלֹּא בְּגִידִין, אוֹ בְּגִידֵי בְּהֵמָה טְמֵאָה--פָּסַל, עַד שֶׁיַּתִּיר וְיַחְזֹר וְיִתְפֹּר כַּהֲלָכָה.

כְּשֶׁתּוֹפְרִין הַיְּרִיעוֹת, אֵינוּ תּוֹפֵר כָּל הַיְּרִיעָה כֻּלָּהּ, מִתְּחִלָּתָהּ וְעַד סוֹפָהּ, אֵלָא מַנִּיחַ מְעַט מִלְמַעְלָה וּמְעַט מִלְּמַטָּה, בְּלֹא תְּפִירָה--כְּדֵי שֶׁלֹּא תִקָּרַע הַיְּרִיעָה בְּאֶמְצָעָהּ, כְּשֶׁיִּגְלֹל.
וְעוֹשֶׂה לוֹ שְׁנֵי עַמּוּדִין שֶׁלְּעֵץ, אֶחָד בִּתְחִלָּתוֹ וְאֶחָד בְּסוֹפוֹ.
וְתוֹפֵר הָעוֹר שֶׁשִּׁיַּר בַּתְּחִלָּה וּבַסּוֹף עַל הָעַמּוּדִים בְּגִידִין, כְּדֵי שֶׁיְּהֶא נִגְלָל עֲלֵיהֶן; וְיַרְחִיק בֵּין הָעַמּוּד וְהַכְּתָב שֶׁבַּדַּף.

סֵפֶר תּוֹרָה שֶׁנִּקְרְעָה בּוֹ יְרִיעָה--בְּתוֹךְ שְׁתֵּי שִׁטּוֹת, יִתְפֹּר; בְּתוֹךְ שָׁלוֹשׁ, לֹא יִתְפֹּר.
בַּמֶּה דְּבָרִים אֲמוּרִים, בְּיָשָׁן שְׁאֵין עֲפָצוֹ נִכָּר; אֲבָל אִם נִכָּר הַגָּוִיל שְׁהוּא עָפוּץ--תּוֹפֵר, וְאַפִלּוּ קְרָע הַבָּא בְּתוֹךְ שָׁלוֹשׁ.
וְכֵן בֵּין דַּף לְדַף, וּבֵין תֵּבָה לְתֵבָה--יִתְפֹּר.
וְכָל הַקְּרָעִים--אֵין תּוֹפְרִין אוֹתָן, אֵלָא בְּגִידִין שֶׁתּוֹפְרִין בָּהֶן הַיְּרִיעוֹת זוֹ לְזוֹ; וּבְכָל הַקְּרָעִים--יִזָּהֵר שֶׁלֹּא תֶחְסַר אוֹת אַחַת, אוֹ תִּשְׁתַּנֶּה צוּרָתָהּ.

הִלְכּוֹת סֵפֶר תּוֹרָה פֵּרֶק י 
נִמְצֵאתָ לָמֵד שֶׁעֶשְׂרִים דְּבָרִים הֶן, שֶׁכָּל אֶחָד מֵהֶן פּוֹסֵל אֶת סֵפֶר תּוֹרָה.
וְאִם נַעֲשֶׂה בּוֹ אֶחָד מֵהֶן--הֲרֵי הוּא כְּחֹמֶשׁ מִן הַחֻמְשִׁין שֶׁמְּלַמְּדִין בָּהֶן הַתִּינוֹקוֹת, וְאֵין בּוֹ קְדֻשַּׁת סֵפֶר תּוֹרָה, וְאֵין קוֹרִין בּוֹ בָּרַבִּים; וְאֵלּוּ הֶן: אִם נִכְתַּב עַל עוֹר בְּהֵמָה טְמֵאָה; שֶׁנִּכְתַּב עַל עוֹר בְּהֵמָה טְהוֹרָה שְׁאֵינוּ מְעֻבָּד; שֶׁהָיָה מְעֻבָּד שֶׁלֹּא לְשֵׁם סֵפֶר תּוֹרָה; שֶׁנִּכְתַּב שֶׁלֹּא בִּמְקוֹם כְּתִיבָה, עַל הַגָּוִיל בִּמְקוֹם בָּשָׂר וְעַל הַקֶּלֶף בִּמְקוֹם שֵׂעָר; שֶׁנִּכְתַּב מִקְצָתוֹ עַל הַגָּוִיל, וּמִקְצָתוֹ עַל הַקֶּלֶף; שֶׁנִּכְתַּב עַל דּוּכְסוּסְטוֹס; שֶׁנִּכְתַּב בְּלֹא שִׁרְטוּט; שֶׁנִּכְתַּב שֶׁלֹּא בְּשָׁחוֹר הָעוֹמֵד; שֶׁנִּכְתַּב בִּשְׁאָר לְשׁוֹנוֹת; שֶׁכְּתָבוֹ גּוֹי וְכַיּוֹצֶא בּוֹ מִשְּׁאָר פְּסוּלִים; שֶׁכָּתַב הָאַזְכָּרוֹת בְּלֹא כַּוָּנָה; שֶׁחִסַּר אַפִלּוּ אוֹת אַחַת; שֶׁהוֹסִיף אַפִלּוּ אוֹת אַחַת; שֶׁנָּגְעָה אוֹת בְּאוֹת; שֶׁנִּפְסְדָה צוּרַת אוֹת אַחַת עַד שֶׁלֹּא תִקָּרֵא כָּל עִיקָר, אוֹ תִּדְמֶה לְאוֹת אַחֶרֶת, בֵּין בְּעִיקַר הַכְּתִיבָה, בֵּין בְּנֶקֶב, בֵּין בִּקְרָע, בֵּין בְּטִשְׁטוּשׁ; שֶׁהִרְחִיק אוֹ הִקְרִיב בֵּין אוֹת לְאוֹת, עַד שֶׁתֵּרָאֶה הַתֵּבָה כִּשְׁתֵּי תֵּבוֹת, אוֹ שְׁתֵּי תֵּבוֹת כְּמוֹ תֵּבָה אַחַת; שֶׁשִּׁנָּה צוּרַת הַפָּרָשִׁיּוֹת; שֶׁשִּׁנָּה צוּרַת הַשִּׁירוֹת; שֶׁכָּתַב בִּשְׁאָר הַכְּתָב כְּשִׁירָה; שֶׁתָּפַר הַיְּרִיעוֹת שֶׁלֹּא בְּגִידֵי טְהוֹרָה.
וּשְׁאָר כָּל הַדְּבָרִים--לְמִצְוָה, לֹא לְעַכַּב.

סֵפֶר תּוֹרָה הַכָּשֵׁר--נוֹהֲגִין בּוֹ קְדֻשָּׁה יְתֵרָה, וְכָבוֹד גָּדוֹל.
אָסוּר לָאָדָם לִמְכֹּר סֵפֶר תּוֹרָה, אַפִלּוּ אֵין לוֹ מַה יֹאכַל, וְאַפִלּוּ הָיוּ לוֹ סְפָרִים רַבִּים, וְאַפִלּוּ יָשָׁן לִקַּח בּוֹ חָדָשׁ.
לְעוֹלָם אֵין מוֹכְרִין סֵפֶר תּוֹרָה, אֵלָא לִשְׁנֵי דְּבָרִים--שֶׁיִּלְמֹד תּוֹרָה בְּדָמָיו, אוֹ שֶׁיִּשָּׂא אִשָּׁה בְּדָמָיו: וְהוּא, שֶׁלֹּא יִהְיֶה לוֹ דָּבָר אַחֵר לִמְכֹּר.

סֵפֶר תּוֹרָה שֶׁבָּלָה, אוֹ שֶׁנִּפְסַל--נוֹתְנִין אוֹתוֹ בִּכְלִי חֶרֶס, וְקוֹבְרִין אוֹתוֹ אֵצֶל תַּלְמִיד חֲכָמִים; וְזוֹ הִיא גְּנִיזָתוֹ.
מִטְפְּחוֹת סְפָרִים שֶׁבָּלוּ, עוֹשִׂין אוֹתָן תַּכְרִיכִין לְמֵת מִצְוָה; וְזוֹ הִיא גְּנִיזָתָן.

תִּיק שֶׁהוּכַן לְסֵפֶר תּוֹרָה, וְהֻנַּח בּוֹ; וְכֵן הַמִּטְפָּחוֹת, וְהָאָרוֹן, אוֹ הַמִּגְדָּל שֶׁמַּנִּיחִין בּוֹ סֵפֶר תּוֹרָה, אַף עַל פִּי שֶׁהַסֵּפֶר בְּתוֹךְ הַתִּיק; וְכֵן הַכִּסֵּא שֶׁהוּכַן לְהַנִּיחַ עָלָיו סֵפֶר תּוֹרָה, וְהֻנַּח עָלָיו סֵפֶר תּוֹרָה: הַכֹּל תַּשְׁמִישֵׁי קְדֻשָּׁה הֶן, וְאָסוּר לְזָרְקָן; אֵלָא כְּשֶׁיִּבְלוּ אוֹ כְּשֶׁיִּשָּׁבְרוּ, נִגְנָזִין.
אֲבָל הַבִּימוֹת שֶׁעוֹמֵד עֲלֵיהֶן אוֹחֵז הַסֵּפֶר, וְהַלּוּחוֹת שֶׁכּוֹתְבִין בָּהֶן לַתִּינוֹק לְהִתְלַמַּד--אֵין בָּהֶן קְדֻשָּׁה.
וְכֵן רִמּוֹנֵי כֶּסֶף וְזָהָב וְכַיּוֹצֶא בָּהֶן, שֶׁעוֹשִׂין לְסֵפֶר תּוֹרָה לְנוֹאי--תַּשְׁמִישֵׁי קְדֻשָּׁה הֶן; וְאָסוּר לְהוֹצִיאָן לְחֹל, אֵלָא אִם מָכַר אוֹתָם לִקְנוֹת בִּדְמֵיהֶן סֵפֶר תּוֹרָה אוֹ חֹמֶשׁ.

מֻתָּר לְהַנִּיחַ סֵפֶר עַל גַּבֵּי סֵפֶר, וְאֵין צָרִיךְ לוֹמַר עַל גַּבֵּי הַחֻמְשִׁין; וּמַנִּיחִין חֻמְשִׁין, עַל גַּבֵּי נְבִיאִים וּכְתוּבִים.
אֲבָל אֵין מַנִּיחִין נְבִיאִים וּכְתוּבִים עַל גַּבֵּי הַחֻמְשִׁין, וְלֹא חֻמְשִׁין עַל גַּבֵּי סֵפֶר תּוֹרָה.
וְכָל כִּתְבֵי הַקֹּדֶשׁ, אַפִלּוּ הֲלָכוֹת וְהַגָּדוֹת--אָסוּר לִזְרֹק אוֹתָן.
הַקָּמִיעִין שֶׁיֵּשׁ בָּהֶן עִנְיָנִים שֶׁלְּכִתְבֵי הַקֹּדֶשׁ--אֵין נִכְנָסִין בָּהֶן לְבֵית הַכִּסֵּא, אֵלָא אִם כֵּן הָיוּ מְחֻפּוֹת עוֹר.

לֹא יֶאֱחֹז אָדָם סֵפֶר תּוֹרָה בִּזְרוֹעוֹ, וְיִכָּנֵס בּוֹ לְבֵית הַמֶּרְחֵץ, אוֹ לְבֵית הַכִּסֵּא, אוֹ לְבֵית הַקְּבָרוֹת--אַף עַל פִּי שְׁהוּא כָּרוּךְ בְּמִטְפָּחוֹת, וְנָתוּן בְּתוֹךְ הַתִּיק שֶׁלּוֹ.
וְלֹא יִקְרָא בּוֹ, עַד שֶׁיַּרְחִיק אַרְבַּע אַמּוֹת מִן הַקֶּבֶר, אוֹ מִן הַמֵּת, אוֹ מִבֵּית הַכִּסֵּא.
וְלֹא יֶאֱחֹז הַסֵּפֶר, כִּשְׁהוּא עָרֹם.
וְאָסוּר לֵישֵׁב עַל מִטָּה, שֶׁסֵּפֶר תּוֹרָה עָלֶיהָ.

בַּיִת שֶׁיֵּשׁ בּוֹ סֵפֶר תּוֹרָה--אָסוּר לְשַׁמַּשׁ מִטָּתוֹ בּוֹ, עַד שֶׁיּוֹצִיאֶנּוּ, אוֹ עַד שֶׁיַּנִּיחֶנּוּ בִּכְלִי, וְיִתֵּן הַכְּלִי בִּכְלִי אַחֵר שְׁאֵינוּ מְזֻמָּן לוֹ; אֲבָל אִם הָיָה מְזֻמָּן לוֹ--אַפִלּוּ עֲשָׂרָה כֵּלִים זֶה בְּתוֹךְ זֶה, כִּכְלִי אֶחָד הֶן.
אוֹ עַד שֶׁיַּעֲשֶׂה לוֹ מְחִצָּה גְּבוֹהָה עֲשָׂרָה טְפָחִים, אִם אֵין לוֹ בַּיִת אַחֵר; אֲבָל אִם יֵשׁ לוֹ בַּיִת אַחֵר--אָסוּר לְשַׁמַּשׁ מִטָּתוֹ, עַד שֶׁיּוֹצִיאֶנּוּ.

כָּל הַטְּמֵאִים, אַפִלּוּ נִדּוֹת, וְאַפִלּוּ גּוֹיִים--מֻתָּרִין לֶאֱחֹז סֵפֶר תּוֹרָה, וְלִקְרוֹת בּוֹ: שְׁאֵין דִּבְרֵי תּוֹרָה מְקַבְּלִין טֻמְאָה.
וְהוּא שֶׁלֹּא יִהְיוּ יְדֵיהֶם מְטֻנָּפוֹת, אוֹ מְלֻכְלָכוֹת בְּטִיט; אֵלָא יִרְחֲצוּ יְדֵיהֶם, וְאַחַר כָּךְ יִגְּעוּ בּוֹ.

כָּל הָרוֹאֶה סֵפֶר תּוֹרָה כִּשְׁהוּא מְהַלֵּךְ, חַיָּב לַעֲמֹד מִפָּנָיו.
וְיִהְיוּ הַכֹּל עוֹמְדִין, עַד שֶׁיַּעֲמֹד זֶה שְׁהוּא מְהַלֵּךְ בּוֹ כְּשֶׁיַּגִּיעֶנּוּ לִמְקוֹמוֹ, אוֹ עַד שֶׁיִּתְכַּסֶּה מֵעֵינֵיהֶם; וְאַחַר כָּךְ, יִהְיוּ מֻתָּרִין לֵישֵׁב.

מִצְוָה לְיַחַד לְסֵפֶר תּוֹרָה מָקוֹם, וּלְכַבַּד אוֹתוֹ הַמָּקוֹם, וּלְהַדְּרוֹ יָתֵר מִדַּי: דְּבָרִים שֶׁבְּלוּחוֹת הַבְּרִית, הֶן הֶן שֶׁבְּכָל סֵפֶר וְסֵפֶר.
לֹא יָרֹק אָדָם כְּנֶגֶד סֵפֶר תּוֹרָה, וְלֹא יְגַלֶּה עֶרְוָתוֹ כְּנֶגְדּוֹ, וְלֹא יִפְשֹׁט רַגְלָיו, וְלֹא יַנִּיחֶנּוּ עַל רֹאשׁוֹ כְּמַשּׂאוּי.
וְלֹא יַחְזִיר אֲחוֹרָיו לְסֵפֶר תּוֹרָה, אֵלָא אִם כֵּן הָיָה גָּבוֹהַּ מִמֶּנּוּ עֲשָׂרָה טְפָחִים.

הָיָה מְהַלֵּךְ מִמָּקוֹם לְמָקוֹם וְסֵפֶר תּוֹרָה עִמּוֹ--לֹא יַנִּיחַ סֵפֶר תּוֹרָה בְּתוֹךְ הַשָּׂק, וְיַנִּיחֶנּוּ עַל גַּבֵּי הַחֲמוֹר וְיִרְכֹב עָלָיו; וְאִם הָיָה מִתְפַּחֵד מִן הַגַּנָּבִים, מֻתָּר.
וְאִם אֵין שָׁם פַּחַד--מַנִּיחוֹ בְּחֵיקוֹ כְּנֶגֶד לִבּוֹ, וְהוּא רוֹכֵב עַל הַבְּהֵמָה וְהוֹלֵךְ.

כָּל מִי שֶׁיֵּשֵׁב לִפְנֵי סֵפֶר תּוֹרָה, יֵשֵׁב בְּכֹבֶד רֹאשׁ וּבְאֵימָה וּפַחַד, שְׁהוּא הָעֵד הַנֶּאֱמָן עַל כָּל בָּאֵי הָעוֹלָם, שֶׁנֶּאֱמָר "וְהָיָה-שָׁם בְּךָ, לְעֵד" ; וִיכַבְּדֶנּוּ כְּפִי כּוֹחוֹ.
אָמְרוּ חֲכָמִים הָרִאשׁוֹנִים, כָּל הַמְּחַלֵּל אֶת הַתּוֹרָה, גּוּפוֹ מְחֻלָּל עַל הַבְּרִיּוֹת; וְכָל הַמְּכַבֵּד אֶת הַתּוֹרָה, גּוּפוֹ מְכֻבָּד עַל הַבְּרִיּוֹת.

הִלְכּוֹת צִיצִית 
מִצְוַת עֲשֵׂה אַחַת, וְהִיא לַעֲשׂוֹת צִיצִית עַל כַּנְפֵי הַכְּסוּת.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת צִיצִית פֵּרֶק א 
עָנָף שֶׁעוֹשִׂין עַל כְּנַף הַבֶּגֶד מִמִּין הַבֶּגֶד--הוּא הַנִּקְרָא צִיצִית, מִפְּנֵי שְׁהוּא דּוֹמֶה לְצִיצִית הָרֹאשׁ: שֶׁנֶּאֱמָר "וַיִּקָּחֵנִי בְּצִיצִת רֹאשִׁי" .
וְזֶה הֶעָנָף--הוּא הַנִּקְרָא לָבָן, מִפְּנֵי שְׁאֵין אָנוּ מְצֻוִּין לְצָבְעוֹ.
וְאֵין לְחוּטֵי הֶעָנָף, מִנְיָן מִן הַתּוֹרָה.

וְלוֹקְחִין חוּט צֶמֶר שֶׁנִּצְבַּע כְּעֵין הָרָקִיעַ, וְכוֹרְכִין אוֹתוֹ עַל הֶעָנָף; וְחוּט זֶה, הוּא הַנִּקְרָא תְּכֵלֶת.
וְאֵין לְמִנְיַן הַכְּרִיכוֹת שֶׁכּוֹרֵךְ חוּט זֶה, שֵׁעוּר מִן הַתּוֹרָה.

נִמְצְאוּ בְּמִצְוָה זוֹ, שְׁתֵּי צַוָּיוֹת--שֶׁיַּעֲשֶׂה עַל הַכָּנָף עָנָף יוֹצֶא מִמֶּנָּה, וְשֶׁיִּכְרֹךְ עַל הֶעָנָף חוּט תְּכֵלֶת: שֶׁנֶּאֱמָר "וְעָשׂוּ לָהֶם צִיצִת ...
וְנָתְנוּ עַל-צִיצִת הַכָּנָף, פְּתִיל תְּכֵלֶת" .

הַתְּכֵלֶת, אֵינוּ מְעַכֵּב אֶת הַלָּבָן; וְהַלָּבָן, אֵינוּ מְעַכֵּב אֶת הַתְּכֵלֶת.
כֵּיצַד: הֲרֵי שְׁאֵין לוֹ תְּכֵלֶת, עוֹשֶׂה לָבָן לְבַדּוֹ; וְכֵן אִם עָשָׂה לָבָן וּתְכֵלֶת, וְנִפְסַק הַלָּבָן, וְנִתְמַעַט עַד הַכָּנָף, וְנִשְׁאָר הַתְּכֵלֶת לְבַדּוֹ--כָּשֵׁר.

אַף עַל פִּי שְׁאֵין אֶחָד מֵהֶן מְעַכֵּב אֶת חֲבֵרוֹ, אֵינָן שְׁתֵּי מִצְווֹת, אֵלָא מִצְוַת עֲשֵׂה אַחַת הִיא; וְהַלּוֹבֵשׁ טְלִית שֶׁיֵּשׁ בָּהּ לָבָן, אוֹ תְּכֵלֶת, אוֹ שְׁנֵיהֶם כְּאֶחָד--הֲרֵי קִיַּם מִצְוַת עֲשֵׂה אַחַת.
אָמְרוּ חֲכָמִים הָרִאשׁוֹנִים, "וְהָיָה לָכֶם, לְצִיצִת" , מְלַמֵּד שֶׁשְּׁנֵיהֶם מִצְוָה אַחַת.
וְאַרְבַּע הַצִּיצִיּוֹת מְעַכְּבוֹת זוֹ אֶת זוֹ, שֶׁאַרְבַּעְתָּן מִצְוָה אַחַת.

כֵּיצַד עוֹשִׂין הצִּיצִית: מַתְחִיל מִזָּוִית שֶׁלַּטְּלִית שְׁהִיא סוֹף הָאָרִיג, וּמַרְחִיק מִמֶּנָּה לֹא יָתֵר עַל שָׁלוֹשׁ אֶצְבָּעוֹת לְמַעְלָה, וְלֹא פָּחוּת מִקֶּשֶׁר גֻּדָּל; וּמַכְנִיס שָׁם אַרְבָּעָה חוּטִין, וְכוֹפְלָן בָּאֶמְצָע--נִמְצְאוּ שְׁמוֹנָה חוּטִין מְשֻׁלְשָׁלִין, תְּלוּיִין מִן הַקֶּרֶן.
וְאֹרֶךְ הַחוּטִין הַשְּׁמוֹנָה, אֵין פָּחוּת מֵאַרְבַּע אֶצְבָּעוֹת; וְאִם הָיוּ יָתֵר עַל כֵּן, אַפִלּוּ אַמָּה אוֹ שְׁתַּיִם--כְּשֵׁרוֹת.
וְכָל הָאֶצְבָּעוֹת, בַּגֻּדָּל.
וְיִהְיֶה אֶחָד מִשְּׁמוֹנַת הַחוּטִין, חוּט תְּכֵלֶת; וְהַשִּׁבְעָה, לָבָן.

וְלוֹקֵחַ חוּט אֶחָד מִן הַלָּבָן, וְכוֹרֵךְ בּוֹ כְּרִיכָה אַחַת עַל שְׁאָר הַחוּטִין בְּצַד הַבֶּגֶד וּמַנִּיחוֹ; וְלוֹקֵחַ חוּט הַתְּכֵלֶת, וְכוֹרֵךְ בּוֹ שְׁתֵּי כְּרִיכוֹת בְּצַד כְּרִיכָה שֶׁלַּלָּבָן, וְקוֹשֵׁר.
וְאֵלּוּ הַשָּׁלוֹשׁ כְּרִיכוֹת, הֶן הַנִּקְרָאִין חֻלְיָה.
וּמַרְחִיק מְעַט, וְעוֹשֶׂה חֻלְיָה שְׁנִיָּה בַּחוּט שֶׁלַּתְּכֵלֶת לְבַדּוֹ; וּמַרְחִיק מְעַט, וְעוֹשֶׂה חֻלְיָה שְׁלִישִׁית; וְכֵן עַד חֻלְיָה אַחֲרוֹנָה, שְׁהוּא כּוֹרֵךְ בָּהּ שְׁתֵּי כְּרִיכוֹת שֶׁלַּתְּכֵלֶת, וּכְרִיכָה אַחֲרוֹנָה שֶׁלַּלָּבָן--מִפְּנֵי שֶׁהִתְחִיל בַּלָּבָן, מְסַיֵּם בּוֹ, שֶׁמַּעֲלִין בַּקֹּדֶשׁ, וְלֹא מוֹרִידִין.
וְלָמָּה יַתְחִיל בַּלָּבָן, כְּדֵי שֶׁיְּהֶא סָמוּךְ לַכָּנָף מִינָהּ.
וְעַל דֶּרֶךְ זוֹ, הוּא עוֹשֶׂה בְּאַרְבַּע הַכְּנָפוֹת.

כַּמָּה חֻלְיוֹת הוּא עוֹשֶׂה בְּכָל כָּנָף--לֹא פָּחוּת מִשֶּׁבַע, וְלֹא יָתֵר עַל שְׁלוֹשׁ עֶשְׂרֵה; וְזוֹ הִיא מִצְוָה מִן הַמֻּבְחָר.
וְאִם לֹא כָרַךְ עָלֶיהָ אֵלָא חֻלְיָה אַחַת, כְּשֵׁרָה; וְאִם כָּרַךְ הַתְּכֵלֶת עַל רֹב הצִּיצִית, כְּשֵׁרָה.
וְנוֹאי הַתְּכֵלֶת--שֶׁיִּהְיוּ כָּל הַחֻלְיוֹת בִּשְׁלִישׁ הַחוּטִין הַמְּשֻׁלְשָׁלִין, וּשְׁנֵי שְׁלִישֵׁיהֶן עָנָף.
וְצָרִיךְ לְפָרְדוֹ, עַד שֶׁיִּהְיֶה כְּצִיצִית שְׂעַר הָרֹאשׁ.

הָעוֹשֶׂה לָבָן בְּלֹא תְּכֵלֶת--לוֹקֵחַ אֶחָד מִשְּׁמוֹנַת הַחוּטִין, וְכוֹרֵךְ אוֹתוֹ עַל שְׁאָר הַחוּטִין עַד שְׁלִישָׁן, וּמַנִּיחַ שְׁנֵי שְׁלִישֵׁיהֶן עָנָף.
וּכְרִיכָה זוֹ--אִם רָצָה לִכְרֹךְ אוֹתָהּ חֻלְיוֹת חֻלְיוֹת, כְּעֵין שֶׁכּוֹרֵךְ בַּתְּכֵלֶת--הָרְשׁוּת בְּיָדוֹ, וְזֶה הוּא מִנְהָגֵנוּ; וְאִם רָצָה לִכְרֹךְ בְּלֹא מִנְיַן חֻלְיוֹת, עוֹשֶׂה.
כְּלָלוֹ שֶׁלַּדָּבָר--יִתְכַּוַּן לִהְיוֹת הַכָּרוּךְ שְׁלִישׁ, וְהֶעָנָף שְׁנֵי שְׁלִישִׁים.
וְיֵשׁ מִי שְׁאֵינוּ מְדַקְדֵּק בְּדָבָר זֶה, בַּלָּבָן; וְאִם כָּרַךְ הַלָּבָן עַל רֹב הַחוּטִין, אוֹ שֶׁלֹּא כָרַךְ אֵלָא חֻלְיָה אַחַת--כְּשֵׁרָה.

אֶחָד חוּטֵי הַלָּבָן, וְאֶחָד חוּטֵי הַתְּכֵלֶת--אִם רָצָה לַעֲשׂוֹתָן שְׁזוּרִין, עוֹשֶׂה; אַפִלּוּ הָיָה הַחוּט כָּפוּל מִשְּׁמוֹנָה חוּטִין, וְשָׁזוּר עַד שֶׁנַּעֲשָׂה פְּתִיל אֶחָד--אֵינוּ נֶחְשָׁב אֵלָא חוּט אֶחָד.

חוּטֵי צִיצִית, בֵּין לָבָן בֵּין תְּכֵלֶת--צְרִיכִין טְוִיָּה לְשֵׁם צִיצִית.
וְאֵין עוֹשִׂין אוֹתָן, לֹא מִן הַצֶּמֶר הַנֶּאֱחָז בַּקּוֹצִים כְּשֶׁהַצֹּאן רוֹבְצִין בֵּינֵיהֶן, וְלֹא מִן הַנִּימִין הַנִּתְלָשִׁין מִן הַבְּהֵמָה, וְלֹא מִשִּׁיּוּרֵי שְׁתִי שֶׁהָאוֹרֵג מְשַׁיֵּר בְּסוֹף הַבֶּגֶד--אֵלָא מִן הַגִּזָּה שֶׁלַּצֶּמֶר, אוֹ מִן הַפִּשְׁתָּן.
וְאֵין עוֹשִׂין אוֹתָן לֹא מִן הַצֶּמֶר הַגָּזוּל, וְלֹא מִשֶּׁלְּעִיר הַנִּדַּחַת, וְלֹא מִשֶּׁלַּקֳּדָשִׁים; וְאִם עָשָׂה, פְּסוּלָה.
הַמִּשְׁתַּחֲוֶה לַבְּהֵמָה, צַמְרָהּ פָּסוּל לְצִיצִית; אֲבָל הַמִּשְׁתַּחֲוֶה לַפִּשְׁתָּן הַנָּטוּעַ--הֲרֵי זֶה כָּשֵׁר, שֶׁהֲרֵי נִשְׁתַּנָּה.

צִיצִית שֶׁעָשָׂה אוֹתָהּ גּוֹי--פְּסוּלָה, שֶׁנֶּאֱמָר "דַּבֵּר אֶל-בְּנֵי יִשְׂרָאֵל ...
וְעָשׂוּ לָהֶם צִיצִת" ; אֲבָל אִם עָשָׂה אוֹתָהּ יִשְׂרָאֵל בְּלֹא כַּוָּנָה, כְּשֵׁרָה.
וְצִיצִית שֶׁנַּעֲשָׂת מִן הֶעָשׂוּי מִקֹּדֶם, פְּסוּלָה.

כֵּיצַד: הֵבִיא כָּנָף שֶׁיֵּשׁ בּוֹ צִיצִית, וּתְפָרָהּ עַל הַבֶּגֶד--אַפִלּוּ יֵשׁ בְּאוֹתָהּ הַכָּנָף אַמָּה עַל אַמָּה, פְּסוּלָה: שֶׁנֶּאֱמָר "וְעָשׂוּ לָהֶם צִיצִת" , וְלֹא מִן הֶעָשׂוּי--שֶׁהֲרֵי זֶה דּוֹמֶה לְמִי שֶׁנַּעֲשָׂת מֵאֵלֶיהָ.
וּמֻתָּר לְהַתִּיר צִיצִית מִבֶּגֶד זֶה, וְלִתְלוֹתָהּ בְּבֶגֶד אַחֵר, בֵּין לָבָן, בֵּין תְּכֵלֶת.

תָּלָה הַחוּטִין בֵּין שְׁתֵּי כְּנָפַיִם מִזּוֹ לְזוֹ, וְקָשַׁר כָּנָף זוֹ כְּהִלְכָּתָהּ וְכָנָף זוֹ כְּהִלְכָּתָהּ, וְאַחַר כָּךְ חֲתָכָן בָּאֶמְצָע, וְנִפְרְדוּ זֶה מִזֶּה--פְּסוּלָה: שֶׁהֲרֵי בְּעֵת שֶׁקְּשָׁרָן, הָיוּ פְּסוּלִים לְפִי שֶׁשְּׁתֵּי הַכְּנָפַיִם מְעֻרוֹת זוֹ בְּזוֹ בַּחוּטִין שֶׁבֵּינֵיהֶן, וּבְשָׁעָה שֶׁפְּסָקָן, וְנַעֲשׂוּ שְׁתֵּי צִיצִיּוֹת--נִמְצָא עוֹשֶׂה מִן הֶעָשׂוּי.

הִטִּיל צִיצִית עַל צִיצִית--אִם נִתְכַּוַּן לְבַטַּל אֶת הָרִאשׁוֹנָה--מַתִּיר אֶת הָרִאשׁוֹנָה אוֹ חוֹתְכָהּ, וּכְשֵׁרָה.
וְאִם נִתְכַּוַּן לְהוֹסִיף--אַף עַל פִּי שֶׁחָתַךְ אַחַת מִשְּׁתֵּיהֶן, הֲרֵי זוֹ פְּסוּלָה: שֶׁהֲרֵי כְּשֶׁהוֹסִיף פָּסַל הַכֹּל; וּכְשֶׁהִתִּיר אוֹ חָתַךְ הַתּוֹסֶפֶת, נִמְצָא הַנִּשְׁאָר נַעֲשֶׂה מִן הֶעָשׂוּי, שֶׁעֲשִׂיָּתוֹ הָרִאשׁוֹנָה, פְּסוּלָה הָיְתָה.

וְכֵן הַמַּטִּיל לְבַעֲלַת שָׁלוֹשׁ, וְאַחַר כָּךְ הִשְׁלִימָהּ לְאַרְבַּע, וְהִטִּיל לָרְבִיעִית--כֻּלָּהּ פְּסוּלָה: מִשּׁוֹם "תַּעֲשֶׂה" , וְלֹא מִן הֶעָשׂוּי.

אֵין כּוֹפְלִין אֶת הַטְּלִית לִשְׁנַיִם, וּמַטִּילִין צִיצִית עַל אַרְבַּע כְּנָפֶיהָ כִּשְׁהִיא כְּפוּלָה, אֵלָא אִם כֵּן תְּפָרָהּ כֻּלָּהּ, וְאַפִלּוּ מֵרוּחַ אַחַת.

נִפְסַק הַכָּנָף שֶׁיֵּשׁ בָּהּ הַצִּיצִית--חוּץ לְשָׁלוֹשׁ אֶצְבָּעוֹת, תּוֹפְרָהּ בִּמְקוֹמָהּ; בְּתוֹךְ שָׁלוֹשׁ, לֹא יִתְפֹּר.
נִתְמַעֲטָה זָוִית שֶׁלַּבֶּגֶד שֶׁבֵּין חוּטֵי הַצִּיצִית וּבֵין סוֹף הָאָרִיג--אַפִלּוּ לֹא נִשְׁאָר מִן הֶאָרִיג אֵלָא כָּל שְׁהוּא, כְּשֵׁרָה.
וְכֵן אִם נִתְמַעֲטוּ חוּטֵי הַצִּיצִית--אַפִלּוּ לֹא נִשְׁתַּיַּר מֵהֶן אֵלָא כְּדֵי עֲנִיבָה, כְּשֵׁרָה; וְאִם נִפְסַק הַחוּט מֵעִיקָרוֹ, אַפִלּוּ חוּט אֶחָד--פְּסוּלָה.

הִלְכּוֹת צִיצִית פֵּרֶק ב 
תְּכֵלֶת הָאֲמוּרָה בַּתּוֹרָה בְּכָל מָקוֹם, הוּא הַצֶּמֶר הַצָּבוּעַ כַּפָּתוּךְ שֶׁבַּכֹּחַל; וְזוֹ הִיא דְּמוּת הָרָקִיעַ, הַנִּרְאֵית לָעַיִן בְּטָהְרוֹ שֶׁלָּרָקִיעַ.
וְהַתְּכֵלֶת הָאֲמוּרָה בְּצִיצִית, צָרִיךְ שֶׁתְּהֶא צְבִיעָתָהּ צְבִיעָה יְדוּעָה, שֶׁעוֹמֶדֶת בְּיָפְיָהּ, וְלֹא תִשְׁתַּנֶּה.
וְכָל שֶׁלֹּא נִצְבַּע בְּאוֹתָהּ הַצְּבִיעָה, פָּסוּל לְצִיצִית: אַף עַל פִּי שְׁהוּא כְּעֵין הָרָקִיעַ, כְּגוֹן שֶׁצְּבָעוֹ בְּאִסְטִיס אוֹ בִּשְׁאָר הַמַּשְׁחִירִין--הֲרֵי זֶה פָּסוּל לְצִיצִית.
וְרָחֵל בַּת עֵז, צַמְרָהּ פָּסוּל לְצִיצִית.

כֵּיצַד צוֹבְעִין תְּכֵלֶת שֶׁלַּצִּיצִית: לוֹקְחִין הַצֶּמֶר, וְשׁוֹרִין אוֹתוֹ בְּסִיד; וְאַחַר כָּךְ מְכַבְּסִין אוֹתוֹ, עַד שֶׁיִּהְיֶה נָקִי; וּמַרְתִּיחִין אוֹתוֹ בְּאַהֲלָא וְכַיּוֹצֶא בּוֹ, כְּדֶרֶךְ שֶׁהַצַּבָּעִין עוֹשִׂין כְּדֵי שֶׁיִּקְלֹט אֶת הָעַיִן.
וְאַחַר כָּךְ מְבִיאִין דַּם חִלָּזוֹן, וְהוּא דָּג שֶׁדּוֹמֶה עֵינוֹ לְעֵין הַיָּם, וְדָמוּ שָׁחוֹר כַּדְּיוֹ, וּבְיָם הַמֶּלַח הוּא מָצוּי.
וְנוֹתְנִין אֶת הַדָּם לְיוּרָה, וְנוֹתְנִין עִמּוֹ סַמָּמְנִין כְּמוֹ הַקִּימוּנְיָא וְכַיּוֹצֶא בָּהּ, כְּדֶרֶךְ שֶׁהַצַּבָּעִין עוֹשִׂים; וּמַרְתִּיחִין אוֹתוֹ, וְנוֹתְנִין בּוֹ הַצֶּמֶר, עַד שֶׁיֵּעָשֶׂה כְּעֵין הָרָקִיעַ.
וְזוֹ הִיא צוּרַת הַתְּכֵלֶת שֶׁלַּצִּיצִית.

תְּכֵלֶת שֶׁלַּצִּיצִית, צְרִיכָה צְבִיעָה לִשְׁמָהּ; וְאִם צְבָעָהּ שֶׁלֹּא לִשְׁמָהּ, פְּסוּלָה.
וְהַיּוּרָה שֶׁיֵּשׁ בָּהּ הַצְּבָע--אִם צָבַע בּוֹ מְעַט צֶמֶר לְבָדְקוֹ אִם הוּא יָפֶה אִם לָאו, נִפְסְלָה הַיּוּרָה כֻּלָּהּ.
אֵלָא כֵּיצַד יַעֲשֶׂה: לוֹקֵחַ הַצְּבָע מִן הַיּוּרָה בִּכְלִי קָטָן, וּמַנִּיחַ בּוֹ מְעַט צֶמֶר שֶׁבּוֹדֵק בּוֹ; וְשׂוֹרֵף אֶת שֶׁבָּדַק, שֶׁהֲרֵי נִצְבַּע לִבְדִיקָה.
וְשׁוֹפֵךְ הַצְּבָע שֶׁבַּכְּלִי שֶׁבָּדַק בּוֹ, שֶׁהֲרֵי טְעָמוֹ וּפְסָלוֹ; וְצוֹבֵעַ הַתְּכֵלֶת בִּשְׁאָר הַצְּבָע, שֶׁלֹּא נִפְגָם.

הַתְּכֵלֶת אֵינָהּ נִלְקַחַת, אֵלָא מִן הַמֻּמְחֶה--חוֹשְׁשִׁין, שֶׁמֶּא לֹא נִצְבְּעָה לִשְׁמָהּ.
וְאַף עַל פִּי שֶׁנִּלְקְחָה מִן הַמֻּמְחֶה, אִם נִבְדְּקָה וְנוֹדַע שֶׁנִּצְבְּעָה בְּאֶחָד מִשְּׁאָר צִבְעוֹנִין הַמַּשְׁחִירִים שְׁאֵינָן עוֹמְדִין--פְּסוּלָה.

כֵּיצַד בּוֹדְקִין אוֹתָהּ עַד שֶׁיִּוָּדַע אִם נִצְבְּעָה כְּהִלְכָּתָהּ, אִם לָאו: לוֹקְחִין הַתֶּבֶן וְרִיר שֶׁלְּשַׁבְּלוּל, וּמֵי רַגְלַיִם שֶׁנִּתְחַמְּצוּ אַרְבָּעִים יוֹם; וְשׁוֹרִין הַתְּכֵלֶת בְּכֻלָּן, מֵעֵת לְעֵת.
אִם עָמְדָה בְּעֵינֵיהָ וְלֹא כָהָת, כְּשֵׁרָה.
וְאִם כָּהָת--לוֹקְחִין בָּצֵק שֶׁלִּשְׂעוֹרִים שֶׁמְּעַפְּשִׁין אוֹתוֹ לְמֻרְיָס, וְנוֹתְנִין אֶת זוֹ הַתְּכֵלֶת שֶׁנִּשְׁתַּנָּת בְּתוֹכוֹ, וְאוֹפֶה הַבָּצֵק בְּתַנּוּר; וּמוֹצִיאִין הַתְּכֵלֶת מִן הַפַּת, וְרוֹאִין אוֹתָהּ: אִם כָּהָת מִמַּה שֶׁהָיְתָה, פְּסוּלָה; וְאִם הוֹסִיף עֵינָהּ, וְהֻשְׁחֲרָה יָתֵר מִמַּה שֶׁהָיְתָה קֹדֶם הָאֲפִיָּה--כְּשֵׁרָה.

חָצֵר שֶׁמּוֹכְרִין בָּהּ הַתְּכֵלֶת, וְהָיוּ מֻחְזָקִין בְּכַשְׁרוּת--לוֹקְחִין מִמֶּנָּה סְתָם, וְאֵינוּ צָרִיךְ בְּדִיקָה, וַהֲרֵי הִיא בְּחֶזְקָתָהּ, עַד שֶׁתֵּחָשֵׁד.
הַמַּפְקִיד תְּכֵלֶת אֵצֶל הַגּוֹי--הֲרֵי זוֹ פְּסוּלָה, שֶׁמֶּא הִחְלִיפָהּ.
וְאִם הָיְתָה בִּכְלִי, וְהָיָה חָתוּם בִּשְׁנֵי חוֹתָמוֹת, חוֹתָם בְּתוֹךְ חוֹתָם--כְּשֵׁרָה; בְּחוֹתָם אֶחָד, פְּסוּלָה.

הַמּוֹצֶא תְּכֵלֶת בַּשּׁוּק, אַפִלּוּ מָצָא חוּטִין פְּסוּקִין וּשְׁזוּרִין--פְּסוּלָה.
הַלּוֹקֵחַ טְלִית מְצֻיֶּצֶת מִן הַשּׁוּק מִיִּשְׂרָאֵל, הֲרֵי הִיא כְּחֶזְקָתָהּ.
מִן הַגּוֹי--מִן הַתַּגָּר, כְּשֵׁרָה; מִן הַהִדְיוֹט, פְּסוּלָה.

טְלִית שְׁהִיא כֻּלָּהּ אֲדֻמָּה, אוֹ יְרֻקָּה, אוֹ מִשְּׁאָר צִבְעוֹנִים--עוֹשֶׂה חוּטֵי לָבָן שֶׁלָּהּ, כְּעֵין צְבָעָהּ: אִם יְרֻקָּה, יְרֻקִּין; וְאִם אֲדֻמָּה, אֲדֻמִּין.
הָיְתָה כֻּלָּהּ תְּכֵלֶת--עוֹשֶׂה לָבָן שֶׁלָּהּ מִשְּׁאָר צִבְעוֹנִים, חוּץ מִן הַשָּׁחוֹר, מִפְּנֵי שְׁהוּא נִרְאֶה כִּתְכֵלֶת; וְכוֹרֵךְ עַל הַכֹּל חוּט אֶחָד תְּכֵלֶת, כְּדֶרֶךְ שֶׁעוֹשֶׂה בִּשְׁאָר צִיצִיּוֹת שְׁאֵינָן צְבוּעִין.

קָשֶׁה עֹנֶשׁ מִי שְׁאֵינוּ מַנִּיחַ לָבָן, יָתֵר מֵעֹנֶשׁ מִי שֶׁלֹּא הִנִּיחַ תְּכֵלֶת: לְפִי שֶׁהַלָּבָן, מָצוּי לַכֹּל; וְהַתְּכֵלֶת, אֵינָהּ מְצוּיָה לַכֹּל--לְפִי שְׁאֵינָהּ מְצוּיָה בְּכָל מָקוֹם וְלֹא בְּכָל זְמָן, מִפְּנֵי הַצְּבָע שֶׁאָמַרְנוּ.

הִלְכּוֹת צִיצִית פֵּרֶק ג 
כְּסוּת שֶׁחַיָּב אָדָם לַעֲשׂוֹת בָּהּ צִיצִית מִן הַתּוֹרָה--הִיא כְּסוּת שֶׁיֵּשׁ לָהּ אַרְבַּע כְּנָפַיִם, אוֹ יָתֵר עַל אַרְבַּע; וְתִהְיֶה מִדָּתָהּ, כְּדֵי שֶׁיִּתְכַּסֶּה בָּהּ רֹאשׁוֹ וְרֻבּוֹ שֶׁלַּקָּטָן הַמְּהַלֵּךְ לְבַדּוֹ בַּשּׁוּק, וְאֵינוּ צָרִיךְ אַחֵר לְשָׁמְרוֹ וְלֵילֵךְ עִמּוֹ; וְתִהְיֶה הַכְּסוּת שֶׁלְּצֶמֶר אוֹ שֶׁלְּפִשְׁתָּים, בִּלְבָד.

אֲבָל טְלִית שֶׁלִּשְׁאָר מִינִין--כְּגוֹן בִּגְדֵי מֶשִׁי, וּבִגְדֵי צֶמֶר גֶּפֶן, וּבִגְדֵי צֶמֶר גְּמַלִּים, וְצֶמֶר אַרְנָבִים, וְנוֹצָה שֶׁלְּעִזִּים, וְכַיּוֹצֶא בָּהֶן--אֵין חַיָּבִין בְּמִצְוַת צִיצִית אֵלָא מִדִּבְרֵי חֲכָמִים, כְּדֵי לְהִזָּהֵר בְּמִצְוַת צִיצִית: וְהוּא שֶׁתִּהְיֶה מְרֻבַּעַת אוֹ יָתֵר עַל אַרְבַּע, וְיִהְיֶה שֵׁעוּרָהּ כַּשֵּׁעוּר.
שֶׁכָּל בְּגָדִים הָאֲמוּרִין בַּתּוֹרָה סְתָם, אֵינָן אֵלָא צֶמֶר וּפִשְׁתִּים בִּלְבָד.

"עַל-אַרְבַּע כַּנְפוֹת כְּסוּתְךָ" --"אַרְבַּע", וְלֹא בַּעֲלַת שָׁלוֹשׁ.
אִם כֵּן--"אַרְבַּע", וְלֹא בַּעֲלַת חָמֵשׁ: תִּלְמֹד לוֹמַר "אֲשֶׁר תְּכַסֶּה-בָּהּ" , אַפִלּוּ בַּעֲלַת חָמֵשׁ אוֹ יָתֵר עַל זֶה.
וְלָמָּה אֲנִי מְחַיֵּב בַּעֲלַת חָמֵשׁ וּפוֹטֵר בַּעֲלַת שָׁלוֹשׁ, וּשְׁתֵּיהֶן אֵינָן בַּעֲלֵי אַרְבַּע כְּנָפוֹת--מִפְּנֵי שֶׁיֵּשׁ בִּכְלַל חָמֵשׁ, אַרְבַּע.
לְפִיכָּךְ כִּשְׁהוּא עוֹשֶׂה צִיצִית לְבַעֲלַת חָמֵשׁ אוֹ שֵׁשׁ, אֵינוּ עוֹשֶׂה אֵלָא לְאַרְבַּע הַכְּנָפַיִם, הַמְּרֹחָקוֹת זוֹ מִזּוֹ מֵאוֹתָן הֶחָמֵשׁ אוֹ הַשֵּׁשׁ בִּלְבָד, שֶׁנֶּאֱמָר "עַל-אַרְבַּע כַּנְפוֹת כְּסוּתְךָ".

כְּסוּת שֶׁלְּבֶגֶד, וּכְנָפֶיהָ שֶׁלְּעוֹר--חַיֶּבֶת; הִיא שֶׁלְּעוֹר, וּכְנָפֶיהָ שֶׁלְּבֶגֶד--פְּטוּרָה: שְׁאֵין הוֹלְכִין אֵלָא אַחַר עִיקַר הַכְּסוּת.
כְּסוּת שֶׁלִּשְׁנֵי שֻׁתָּפִין--חַיֶּבֶת, שֶׁנֶּאֱמָר "עַל-כַּנְפֵי בִגְדֵיהֶם" : לֹא נֶאֱמָר "כְּסוּתְךָ" , אֵלָא לְמַעַט שְׁאוּלָה--שֶׁהַטְּלִית הַשְּׁאוּלָה, פְּטוּרָה מִן הַצִּיצִית שְׁלוֹשִׁים יוֹם; מִכָּאן וְאִלַּךְ, חַיֶּבֶת.

כְּסוּת שֶׁלְּצֶמֶר, עוֹשִׂין לָבָן שֶׁלָּהּ חוּטֵי צֶמֶר, וּכְסוּת שֶׁלְּפִשְׁתָּן, עוֹשִׂין לָבָן שֶׁלָּהּ חוּטֵי פִּשְׁתָּן--מִמִּינָהּ.
וּשְׁאָר בְּגָדִים, עוֹשִׂין לָבָן שֶׁלְּכָל מִין וּמִין מִמִּינוֹ--כְּגוֹן חוּטֵי מֶשִׁי לִכְסוּת מֶשִׁי, וְחוּטֵי נוֹצָה לִכְסוּת נוֹצָה.
וְאִם רָצָה לַעֲשׂוֹת לָבָן שֶׁלִּשְׁאָר מִינִין מִצֶּמֶר אוֹ מִפִּשְׁתִּים, עוֹשֶׂה: מִפְּנֵי שֶׁהַצֶּמֶר וְהַפִּשְׁתִּים פּוֹטְרִין, בֵּין בְּמִינָן בֵּין שֶׁלֹּא בְּמִינָן.
וּשְׁאָר מִינִין--בְּמִינָן, פּוֹטְרִין; שֶׁלֹּא בְּמִינָן, אֵין פּוֹטְרִין.

וּמַה הוּא לַעֲשׂוֹת חוּטֵי צֶמֶר בִּכְסוּת שֶׁלְּפִשְׁתָּן, אוֹ חוּטֵי פִּשְׁתָּן בִּכְסוּת שֶׁלְּצֶמֶר, אַף עַל פִּי שְׁהוּא לָבָן לְבַדּוֹ, בְּלֹא תְּכֵלֶת--בַּדִּין הוּא שֶׁיְּהֶא מֻתָּר, שֶׁהַשַּׁעַטְנֵז מֻתָּר לְעִנְיַן צִיצִית, שֶׁהֲרֵי הַתְּכֵלֶת צֶמֶר הִיא, וּמַטִּילִין אוֹתָהּ לְפִשְׁתָּן.
וּמִפְּנֵי מַה אֵין עוֹשִׂין כֵּן--מִפְּנֵי שֶׁאִפְשָׁר לַעֲשׂוֹת הַלָּבָן שֶׁלָּהּ מִמִּינָהּ, וְכָל מָקוֹם שֶׁאַתָּה מוֹצֶא עֲשֵׂה וְלֹא תַעֲשֶׂה, אִם יָכוֹל אַתָּה לְקַיַּם אֶת שְׁנֵיהֶם, הֲרֵי מוּטָב; וְאִם לָאו, יָבוֹא עֲשֵׂה וְיִדְחֶה אֶת לֹא תַעֲשֶׂה.
וְכָאן, אִפְשָׁר לְקַיַּם אֶת שְׁנֵיהֶן.

כְּסוּת שֶׁלְּפִשְׁתָּן--אֵין מַטִּילִין בָּהּ תְּכֵלֶת, אֵלָא עוֹשֶׂה הַלָּבָן בִּלְבָד שֶׁלְּחוּטֵי פִּשְׁתָּן: לֹא מִפְּנֵי שֶׁהַצִּיצִית נִדְחֵית מִפְּנֵי הַשַּׁעַטְנֵז, אֵלָא גְּזֵרָה מִדִּבְרֵיהֶם, שֶׁמֶּא יִתְכַּסֶּה בָּהּ בַּלַּיְלָה שְׁאֵינוּ זְמָן חִיּוּב צִיצִית, וְנִמְצָא עוֹבֵר עַל לֹא תַעֲשֶׂה בָּעֵת שְׁאֵין שָׁם מִצְוַת עֲשֵׂה--שֶׁחוֹבַת הַצִּיצִית בַּיּוֹם, וְלֹא בַּלַּיְלָה, שֶׁנֶּאֱמָר "וּרְאִיתֶם אֹתוֹ" , בְּשָׁעַת רְאִיָּה.
וְסוֹמֶה, חַיָּב בְּצִיצִית--שֶׁאַף עַל פִּי שְׁאֵינוּ רוֹאֶה, אֲחֵרִים רוֹאִים אוֹתוֹ.

מֻתָּר לָאָדָם לִלְבֹּשׁ צִיצִית בַּלַּיְלָה, בֵּין בַּחֹל בֵּין בַּשַּׁבָּת, וְאַף עַל פִּי שְׁאֵינוּ זְמַנָּהּ, וּבִלְבָד שֶׁלֹּא יְבָרַךְ; וּמֵאֵימָתַי מְבָרֵךְ עַל הַצִּיצִית בַּשַּׁחַר, מִשֶּׁיַּכִּיר בֵּין תְּכֵלֶת שֶׁבָּהּ לְלָבָן שֶׁבָּהּ.
וְכֵיצַד מְבָרֵךְ עָלֶיהָ--בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו, וְצִוָּנוּ לְהִתְעַטֵּף בַּצִּיצִית.
וְכָל זְמָן שֶׁמִּתְעַטֵּף בָּהּ בַּיּוֹם, מְבָרֵךְ עָלֶיהָ קֹדֶם שֶׁיִּתְעַטַּף; וְאֵינוּ מְבָרֵךְ עַל הַצִּיצִית בְּשָׁעַת עֲשִׂיָּתָהּ, מִפְּנֵי שֶׁסּוֹף הַמִּצְוָה הוּא שֶׁיִּתְעַטַּף בָּהּ.

וּמֻתָּר לְהִכָּנֵס בַּצִּיצִית לְבֵית הַכִּסֵּא, וּלְבֵית הַמֶּרְחֵץ.
נִפְסְקוּ לוֹ חוּטֵי לָבָן, אוֹ תְּכֵלֶת--זוֹרְקָן בָּאַשְׁפָּה, מִפְּנֵי שְׁהִיא מִצְוָה שְׁאֵין בְּגוּפָהּ קְדֻשָּׁה.
וְאָסוּר לִמְכֹּר טְלִית מְצֻיֶּצֶת לַגּוֹי, עַד שֶׁיַּתִּיר צִיצִיּוֹתֶיהָ: לֹא מִפְּנֵי שֶׁיֵּשׁ בְּגוּפָהּ קְדֻשָּׁה--אֵלָא שֶׁמֶּא יִתְעַטַּף בָּהּ, וְיִתְלַוֶּה עִמּוֹ יִשְׂרָאֵל, וִידַמֶּה שְׁהוּא יִשְׂרָאֵל, וְיַהַרְגֶנּוּ.

נָשִׁים וַעֲבָדִים וּקְטַנִּים, פְּטוּרִין מִן הַצִּיצִית מִן הַתּוֹרָה; וּמִדִּבְרֵי חֲכָמִים, שֶׁכָּל קָטָן שֶׁיּוֹדֵעַ לְהִתְעַטַּף, חַיָּב בַּצִּיצִית, כְּדֵי לְחַנְּכוֹ בַּמִּצְווֹת.
וְנָשִׁים וַעֲבָדִים שֶׁרָצוּ לְהִתְעַטַּף בַּצִּיצִית, מִתְעַטְּפִין בְּלֹא בְּרָכָה; וְכֵן שְׁאָר כָּל מִצְווֹת עֲשֵׂה שֶׁהַנָּשִׁים פְּטוּרוֹת מֵהֶן--אִם רָצוּ לַעֲשׂוֹת אוֹתָהּ בְּלֹא בְּרָכָה, אֵין מְמַחִין בְּיָדָן.
טֻמְטוֹם וְאַנְדְּרֻגִּינוֹס, חַיָּבִין בְּכֻלָּן מִסָּפֵק; לְפִיכָּךְ אֵין מְבָרְכִין, אֵלָא עוֹשִׂין בְּלֹא בְּרָכָה.

 הֵיאַךְ חִיּוּב מִצְוַת הַצִּיצִית: כָּל אָדָם שְׁהוּא חַיָּב לַעֲשׂוֹת מִצְוָה זוֹ--אִם יִתְכַּסֶּה בִּכְסוּת הָרְאוּיָה לְצִיצִית--יַטִּיל לָהּ צִיצִית, וְאַחַר כָּךְ יִתְכַּסֶּה בָּהּ; וְאִם נִתְכַּסָּה בָּהּ בְּלֹא צִיצִית, הֲרֵי בִּטַּל מִצְוַת עֲשֵׂה.
אֲבָל הַבְּגָדִים הָרְאוּיִין לְצִיצִית--כָּל זְמָן שֶׁלֹּא יִתְכַּסֶּה בָּהֶן אָדָם, אֵלָא מְקֻפָּלִין וּמֻנָּחִין--פְּטוּרִין מִן הַצִּיצִית: שְׁאֵינָהּ חוֹבַת הַטְּלִית, אֵלָא חוֹבַת הָאִישׁ שֶׁיֵּשׁ לוֹ טְלִית.

 אַף עַל פִּי שְׁאֵין אָדָם מְחֻיָּב לִקְנוֹת טְלִית וּלְהִתְעַטַּף בָּהּ, כְּדֵי שֶׁיַּעֲשֶׂה בָּהּ צִיצִית, אֵין רָאוּי לְאָדָם חָסִיד, לִפְטֹר עַצְמוֹ מִמִּצְוָה זוֹ; אֵלָא לְעוֹלָם יִשְׁתַּדַּל לִהְיוֹת עָטוּף בִּכְסוּת הַמְּחֻיֶּבֶת בְּצִיצִית, כְּדֵי שֶׁיְּקַיַּם מִצְוָה זוֹ.
וּבְשָׁעַת הַתְּפִלָּה, צָרִיךְ לְהִזָּהֵר בְּיוֹתֵר; גְּנָאי גָּדוֹל הוּא לְתַלְמִיד חֲכָמִים, שֶׁיִּתְפַּלַּל וְהוּא אֵינוּ עָטוּף.

 לְעוֹלָם יְהֶא אָדָם זָהִיר בְּמִצְוַת צִיצִית, שֶׁהֲרֵי הַכָּתוּב שְׁקָלָהּ וְתָלָה בָּהּ כָּל הַמִּצְווֹת כֻּלָּן, שֶׁנֶּאֱמָר "וּרְאִיתֶם אֹתוֹ וּזְכַרְתֶּם אֶת-כָּל-מִצְוֹת ה', וַעֲשִׂיתֶם אֹתָם" .

הִלְכּוֹת בְּרָכוֹת 
מִצְוַת עֲשֵׂה אַחַת, וְהִיא לְבָרַךְ אֶת שֵׁם הַקָּדוֹשׁ בָּרוּךְ הוּא אַחַר אֲכִילָה.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת בְּרָכוֹת פֵּרֶק א 
מִצְוַת עֲשֵׂה מִן הַתּוֹרָה לְבָרַךְ אַחַר אֲכִילַת מָזוֹן, שֶׁנֶּאֱמָר "וְאָכַלְתָּ, וְשָׂבָעְתָּ--וּבֵרַכְתָּ אֶת-ה' אֱלֹהֶיךָ" .
וְאֵינוּ חַיָּב מִן הַתּוֹרָה, אֵלָא אִם שָׂבַע, שֶׁנֶּאֱמָר "וְשָׂבָעְתָּ--וּבֵרַכְתָּ"; וּמִדִּבְרֵי סוֹפְרִים, שֶׁאַפִלּוּ אָכַל כַּזַּיִת, מְבָרֵךְ אַחֲרָיו.

וּמִדִּבְרֵי סוֹפְרִים, חַיָּב אָדָם לְבָרַךְ עַל כָּל מַאֲכָל תְּחִלָּה, וְאַחַר כָּךְ יֵהָנֶה מִמֶּנּוּ.
וְכֵן אִם הֵרִיחַ רֵיחַ טוֹב, יְבָרַךְ וְאַחַר כָּךְ יֵהָנֶה בּוֹ.
וְאַפִלּוּ נִתְכַּוַּן לֶאֱכֹל אוֹ לִשְׁתּוֹת כָּל שְׁהוּא, מְבָרֵךְ וְאַחַר כָּךְ נִהְנֶה; וְכָל הַנִּהְנֶה מִן הָעוֹלָם בְּלֹא בְּרָכָה, מָעַל.
וְכֵן מִדִּבְרֵי סוֹפְרִים, חַיָּב אָדָם לְבָרַךְ אַחַר כָּל שֶׁיֹּאכַל, וְכָל שֶׁיִּשְׁתֶּה--וְהוּא שֶׁיִּשְׁתֶּה רְבִיעִית, וְהוּא שֶׁיֹּאכַל כַּזַּיִת.
וּמַטְעֶמֶת--אֵינָהּ צְרִיכָה בְּרָכָה, לֹא לְפָנֶיהָ וְלֹא לְאַחֲרֶיהָ: עַד רְבִיעִית.

וּכְשֵׁם שֶׁמְּבָרְכִין עַל הַהֲנָיָה--כָּךְ מְבָרְכִין עַל כָּל מִצְוָה וּמִצְוָה, וְאַחַר כָּךְ יַעֲשֶׂה אוֹתָהּ.
וּבְרָכוֹת רַבּוֹת תִּקְּנוּ חֲכָמִים דֶּרֶךְ שְׁבָח וְהוֹדָיָה, וְדֶרֶךְ בַּקָּשָׁה, כְּדֵי לִזְכֹּר אֶת הַבּוֹרֵא תָּמִיד, אַף עַל פִּי שֶׁלֹּא נִהְנָה וְלֹא עָשָׂה מִצְוָה.

נִמְצְאוּ כָּל הַבְּרָכוֹת כֻּלָּן, שְׁלוֹשָׁה מִינִין: בִּרְכוֹת הַהֲנָיָה; וּבִרְכוֹת הַמִּצְווֹת; וּבִרְכוֹת הַיִּרְאָה--שְׁהֶן דֶּרֶךְ שְׁבָח וְהוֹדָיָה וּבַקָּשָׁה, כְּדֵי לִזְכֹּר אֶת הַבּוֹרֵא תָּמִיד וּלְיִרְאָה מִמֶּנּוּ.

וְנֹסַח כָּל הַבְּרָכוֹת, עֶזְרָא וּבֵית דִּינוֹ תִּקְּנוּם.
וְאֵין רָאוּי לְשַׁנּוֹתָן, וְלֹא לְהוֹסִיף עַל אַחַת מֵהֶן, וְלֹא לִגְרֹעַ מִמֶּנָּה; וְכָל הַמְּשַׁנֶּה מִמַּטְבֵּעַ שֶׁטָּבְעוּ חֲכָמִים בַּבְּרָכוֹת, אֵינוּ אֵלָא טוֹעֶה.
וְכָל בְּרָכָה שְׁאֵין בָּהּ הַזְכָּרַת הַשֵּׁם וּמַלְכוּת, אֵינָהּ בְּרָכָה אֵלָא אִם כֵּן הָיְתָה סְמוּכָה לַחֲבִרְתָּהּ.

כָּל הַבְּרָכוֹת כֻּלָּן, נֶאֱמָרִין בְּכָל לָשׁוֹן: וְהוּא, שֶׁיֹּאמַר כְּעִנְיַן שֶׁתִּקְּנוּ חֲכָמִים; וְאִם שִׁנָּה אֶת הַמַּטְבֵּעַ, הוֹאִיל וְהִזְכִּיר אַזְכָּרָה וּמַלְכוּת וְעִנְיַן הַבְּרָכָה, וְאַפִלּוּ בִּלְשׁוֹן חֹל, יָצָא.

כָּל הַבְּרָכוֹת כֻּלָּן, צָרִיךְ שֶׁיַּשְׁמִיעַ לְאָזְנוֹ מַה שְׁהוּא אוֹמֵר; וְאִם לֹא הִשְׁמִיעַ לְאָזְנוֹ, יָצָא--בֵּין שֶׁהוֹצִיא בִּשְׂפָתָיו, בֵּין שֶׁבֵּרַךְ בְּלִבּוֹ.

כָּל הַבְּרָכוֹת כֻּלָּן, לֹא יַפְסִיק בֵּין הַבְּרָכָה וּבֵין דָּבָר שֶׁמְּבָרְכִין עָלָיו בִּדְבָרִים אֲחֵרִים.
וְאִם הִפְסִיק, צָרִיךְ לַחְזֹר וּלְבָרַךְ שְׁנִיָּה; וְאִם הִפְסִיק בִּדְבָרִים שְׁהֶן מֵעִנְיַן דָּבָר שֶׁמְּבָרְכִין עָלָיו, אֵינוּ צָרִיךְ לְבָרַךְ שְׁנִיָּה.
כֵּיצַד: כְּגוֹן שֶׁבֵּרַךְ עַל הַפַּת, וְקֹדֶם שֶׁיֹּאכַל אָמַר הָבִיאוּ מֶלַח, הָבִיאוּ תַּבְשִׁיל, תְּנוּ לִפְלוֹנִי לֶאֱכֹל, תְּנוּ מַאֲכָל לַבְּהֵמָה, וְכַיּוֹצֶא בְּאֵלּוּ--אֵינוּ צָרִיךְ לְבָרַךְ; וְכֵן כָּל כַּיּוֹצֶא בְּזֶה.

כָּל הַבְּרָכוֹת כֻּלָּן, מֻתָּר לְטָמֵא לְבָרַךְ אוֹתָן, בֵּין הָיָה טָמֵא טֻמְאָה שְׁהוּא יָכוֹל לַעֲלוֹת מִמֶּנָּה בּוֹ בַּיּוֹם, בֵּין טֻמְאָה שְׁאֵינוּ יָכוֹל לַעֲלוֹת מִמֶּנָּה בּוֹ בַּיּוֹם.
וְאָסוּר לַמְּבָרֵךְ לְבָרַךְ כִּשְׁהוּא עָרֹם, עַד שֶׁיְּכַסֶּה עֶרְוָתוֹ.
בַּמֶּה דְּבָרִים אֲמוּרִים, בְּאִישׁ; אֲבָל אִשָּׁה יוֹשֶׁבֶת וּפָנֶיהָ טוּחוֹת בַּקַּרְקָע, וּמְבָרֶכֶת.

כָּל הַבְּרָכוֹת כֻּלָּן, אַף עַל פִּי שֶׁבֵּרַךְ וְיָצָא יְדֵי חוֹבָתוֹ, מֻתָּר לוֹ לְבָרַךְ לַאֲחֵרִים שֶׁלֹּא יָצְאוּ יְדֵי חוֹבָתָן, כְּדֵי לְהוֹצִיאָן--חוּץ מִבִּרְכַת הַהֲנָיָה שְׁאֵין בָּהּ מִצְוָה, שְׁאֵינוּ מְבָרֵךְ לַאֲחֵרִים אֵלָא אִם כֵּן נִהְנֶה עִמָּהֶן.
אֲבָל בִּרְכַת הַהֲנָיָה שֶׁיֵּשׁ בָּהּ מִצְוָה--כְּגוֹן אֲכִילַת מַצָּה בְּלֵילֵי הַפֶּסַח, וְקִדּוּשׁ הַיּוֹם--הֲרֵי זֶה מְבָרֵךְ לַאֲחֵרִים וְאוֹכְלִים וְשׁוֹתִים, אַף עַל פִּי שְׁאֵינוּ אוֹכֵל וְשׁוֹתֶה עִמָּהֶן.

כָּל הַשּׁוֹמֵעַ בְּרָכָה מִן הַבְּרָכוֹת מִתְּחִלָּתָהּ וְעַד סוֹפָהּ, וְנִתְכַּוַּן לָצֵאת בָּהּ יְדֵי חוֹבָתוֹ--יָצָא, וְאַף עַל פִּי שֶׁלֹּא עָנָה אָמֵן; וְכָל הָעוֹנֶה אָמֵן אַחַר הַמְּבָרֵךְ, הֲרֵי הוּא כִּמְבָרֵךְ--וְהוּא, שֶׁיִּהְיֶה הַמְּבָרֵךְ חַיָּב בְּאוֹתָהּ הַבְּרָכָה.
הָיָה הַמְּבָרֵךְ חַיָּב מִדִּבְרֵי סוֹפְרִים, וְהָעוֹנֶה חַיָּב מִן הַתּוֹרָה--לֹא יָצָא יְדֵי חוֹבָתוֹ: עַד שֶׁיַּעֲנֶה, אוֹ יִשְׁמַע מִמִּי שְׁהוּא חַיָּב בָּהּ מִן הַתּוֹרָה כְּמוֹתוֹ.

רַבִּים שֶׁנִּתְוַעֲדוּ לֶאֱכֹל פַּת, אוֹ לִשְׁתּוֹת יַיִן, וּבֵרַךְ אֶחָד מֵהֶן, וְעָנוּ כֻּלָּן אָמֵן--הֲרֵי אֵלּוּ מֻתָּרִין לֶאֱכֹל וְלִשְׁתּוֹת; אֲבָל אִם לֹא נִתְכַּוְּנוּ לֶאֱכֹל כְּאֶחָד, אֵלָא זֶה בָּא מֵעַצְמוֹ וְזֶה בָּא מֵעַצְמוֹ--אַף עַל פִּי שְׁהֶן אוֹכְלִין מִכִּכָּר אֶחָד, כָּל אֶחָד וְאֶחָד מְבָרֵךְ לְעַצְמוֹ.
בַּמֶּה דְּבָרִים אֲמוּרִים, בְּפַת וְיַיִן בִּלְבָד; אֲבָל שְׁאָר אֹכָלִין וּמַשְׁקִין, אֵינָן צְרִיכִין הֲסִבָּה, אֵלָא אִם בֵּרַךְ אֶחָד, וְעָנוּ כֻּלָּם אָמֵן--הֲרֵי אֵלּוּ אוֹכְלִין וְשׁוֹתִין, אַף עַל פִּי שֶׁלֹּא נִתְכַּוְּנוּ לְהָסֵב כְּאֶחָד.

כָּל הַשּׁוֹמֵעַ אֶחָד מִיִּשְׂרָאֵל מְבָרֵךְ בְּרָכָה מִכָּל הַבְּרָכוֹת כֻּלָּן--אַף עַל פִּי שֶׁלֹּא שָׁמַע הַבְּרָכָה כֻּלָּהּ מִתְּחִלָּתָהּ וְעַד סוֹפָהּ, וְאַף עַל פִּי שְׁאֵינוּ חַיָּב בְּאוֹתָהּ הַבְּרָכָה--חַיָּב לַעֲנוֹת אָמֵן; וְאִם הָיָה הַמְּבָרֵךְ גּוֹי, אוֹ מִין, אוֹ כּוּתִי, אוֹ תִּינוֹק הַמִּתְלַמֵּד, אוֹ שֶׁהָיָה גָּדוֹל וְשִׁנָּה מַטְבֵּעַ הַבְּרָכָה--אֵין עוֹנִין אַחֲרֵיהֶן אָמֵן.

כָּל הָעוֹנֶה אָמֵן--לֹא יַעֲנֶה לֹא אָמֵן חֲטוּפָה, וְלֹא אָמֵן קְטוּפָה, וְלֹא אָמֵן קְצָרָה, וְלֹא אָמֵן אֲרוּכָה, אֵלָא בֵּינוֹנִית; וְלֹא יַגְבִּיהַּ קוֹלוֹ, יָתֵר מִן הַמְּבָרֵךְ.
וְכָל מִי שֶׁלֹּא שָׁמַע הַבְּרָכָה שְׁהוּא חַיָּב בָּהּ, לֹא יַעֲנֶה אָמֵן בִּכְלַל הָעוֹנִים.

כָּל הַמְּבָרֵךְ בְּרָכָה שְׁאֵינָהּ צְרִיכָה, הֲרֵי זֶה נוֹשֵׂא שֵׁם שָׁמַיִם לַשָּׁוְא; וַהֲרֵי הוּא כְּנִשְׁבָּע לַשָּׁוְא, וְאָסוּר לַעֲנוֹת אַחֲרָיו אָמֵן.
הַתִּינוֹקוֹת, מְלַמְּדִין אוֹתָן הַבְּרָכוֹת כְּתִקְנָן; וְאַף עַל פִּי שְׁהֶן מְבָרְכִין לְבַטָּלָה בְּשָׁעַת לְמִידָה, הֲרֵי זֶה מֻתָּר.
וְאֵין עוֹנִין אַחֲרֵיהֶן אָמֵן; וְהָעוֹנֶה אַחֲרֵיהֶן אָמֵן, לֹא יָצָא יְדֵי חוֹבָתוֹ.

כָּל הָעוֹנֶה אָמֵן אַחַר בִּרְכוֹתָיו, הֲרֵי זֶה מְגֻנֶּה; וְהָעוֹנֶה אַחַר בְּרָכָה שְׁהִיא סוֹף בְּרָכוֹת אַחֲרוֹנוֹת, הֲרֵי זֶה מְשֻׁבָּח--כְּגוֹן אַחַר בּוֹנֵה יְרוּשָׁלַיִם בְּבִרְכַת הַמָּזוֹן, וְאַחַר בְּרָכָה אַחֲרוֹנָה שֶׁלְּקִרְיַת שְׁמַע עַרְבִּית.
וְכֵן בְּסוֹף כָּל בְּרָכָה שְׁהִיא סוֹף בְּרָכוֹת אַחֲרוֹנוֹת, עוֹנֶה בָּהּ אָמֵן אַחַר עַצְמוֹ.

וְלָמָּה יַעֲנֶה אָמֵן בְּבוֹנֵה יְרוּשָׁלַיִם, וַהֲרֵי אַחֲרֶיהָ בִּרְכַת הַטּוֹב וְהַמֵּטִיב--מִפְּנֵי שֶׁבְּרָכָה זוֹ בִּימֵי חַכְמֵי מִשְׁנָה תִּקְּנוּהָ, וּכְאִלּוּ הִיא תּוֹסֶפֶת; אֲבָל סוֹף עִיקַר הַבְּרָכוֹת שֶׁלַּמָּזוֹן, הִיא בּוֹנֵה יְרוּשָׁלַיִם.
וְלָמָּה לֹא יַעֲנֶה אָמֵן אַחַר אַהֲבַת עוֹלָם, מִפְּנֵי שְׁהִיא סוֹף בְּרָכוֹת רִאשׁוֹנוֹת.
וְכֵן כָּל כַּיּוֹצֶא בָּהּ, מִבְּרָכוֹת שֶׁמְּבָרְכִין אוֹתָן תְּחִלָּה לְדָבָר, כְּגוֹן בְּרָכוֹת שֶׁמְּבָרְכִין לִפְנֵי קְרִיאַת מְגִלָּה, וְהַדְלָקַת נֵר חֲנֻכָּה--לֹא יַפְסִיק בְּאָמֵן בֵּין הַבְּרָכָה, וּבֵין דָּבָר שֶׁבֵּרַךְ עָלָיו.

וְלָמָּה לֹא יַעֲנֶה אָמֵן אַחַר בִּרְכַת הַפֵּרוֹת וְכַיּוֹצֶא בָּהּ, מִפְּנֵי שְׁהִיא בְּרָכָה אַחַת; וְאֵין עוֹנֶה אָמֵן אֵלָא אַחַר בְּרָכָה אַחֲרוֹנָה, שֶׁקָּדְמָה אוֹתָהּ בְּרָכָה אַחֶרֶת, אוֹ בְּרָכוֹת, כְּגוֹן בִּרְכוֹת מֶלֶךְ, וּבִרְכוֹת כּוֹהֵן גָּדוֹל, וְכַיּוֹצֶא בָּהֶן--לְהוֹדִיעַ שֶׁכְּבָר הִשְׁלִים כָּל בִּרְכוֹתָיו, וּלְפִיכָּךְ עוֹנֶה אָמֵן.

כָּל הָאוֹכֵל דָּבָר הָאָסוּר, בֵּין בְּזָדוֹן בֵּין בִּשְׁגָגָה--אֵינוּ מְבָרֵךְ עָלָיו לֹא בַּתְּחִלָּה, וְלֹא בַּסּוֹף.
כֵּיצַד: הֲרֵי שֶׁאָכַל טֶבֶל, וְאַפִלּוּ טֶבֶל דְּדִבְרֵיהֶם, אוֹ שֶׁאָכַל מַעֲשֵׂר רִאשׁוֹן שֶׁלֹּא נִטְּלוּ כָּל תְּרוּמוֹתָיו, אוֹ מַעֲשֵׂר שֵׁנִי וְהֶקְדֵּשׁ שֶׁלֹּא נִפְדּוּ כְּהִלְכָּתָן--אֵינוּ מְבָרֵךְ; וְאֵין צָרִיךְ לוֹמַר, אִם אָכַל נְבֵלוֹת וּטְרֵפוֹת, אוֹ שָׁתָה יֵין נֶסֶךְ, וְכַיּוֹצֶא בָּהֶן.

אֲבָל אִם אָכַל דֳּמַאי, אַף עַל פִּי שְׁאֵינוּ רָאוּי אֵלָא לַעֲנִיִּים, אוֹ מַעֲשֵׂר רִאשׁוֹן שֶׁנִּטְּלָה תְּרוּמָתוֹ, אַף עַל פִּי שֶׁלֹּא נִטַּל מִמֶּנּוּ חֶשְׁבּוֹן תְּרוּמָה גְּדוֹלָה שֶׁבּוֹ וְהוּא שֶׁהִקְדִּימוֹ בַּשִּׁבֳּלִים, אוֹ מַעֲשֵׂר שֵׁנִי וְהֶקְדֵּשׁ שֶׁנִּפְדוּ, אַף עַל פִּי שֶׁלֹּא נָתַן אֶת הַחֹמֶשׁ--הֲרֵי זֶה מְבָרֵךְ תְּחִלָּה וָסוֹף; וְכֵן כָּל כַּיּוֹצֶא בָּהֶן.

הִלְכּוֹת בְּרָכוֹת פֵּרֶק ב 
סֵדֶר בִּרְכַת הַמָּזוֹן כָּךְ הוּא--רִאשׁוֹנָה בִּרְכַת הַזָּן, שְׁנִיָּה בִּרְכַת הָאָרֶץ, שְׁלִישִׁית בּוֹנֵה יְרוּשָׁלַיִם, רְבִיעִית הַטּוֹב וְהַמֵּטִיב: בְּרָכָה רִאשׁוֹנָה, מֹשֶׁה רַבֵּנוּ תִּקְּנָהּ; וּשְׁנִיָּה, תִּקַּן יְהוֹשׁוּעַ; וּשְׁלִישִׁית, תִּקַּן דָּוִיד וּשְׁלֹמֹה בְּנוֹ; וּבְרָכָה רְבִיעִית, חַכְמֵי מִשְׁנָה תִּקְּנוּהָ.

הַפּוֹעֲלִים שֶׁהָיוּ עוֹשִׂין מְלָאכָה אֵצֶל בַּעַל הַבַּיִת, וְאָכְלוּ פִּתָּן--אֵין מְבָרְכִין לְפָנֶיהָ.
וּמְבָרְכִין לְאַחַר סְעוֹדָתָן שְׁתֵּי בְּרָכוֹת בִּלְבָד, כְּדֵי שֶׁלֹּא יִבָּטְלוּ מִמְלֶאכֶת בַּעַל הַבַּיִת: בְּרָכָה רִאשׁוֹנָה כְּתִקְנָהּ; שְׁנִיָּה פּוֹתֵחַ בְּבִרְכַת הָאָרֶץ, וְכוֹלֵל בּוֹנֵה יְרוּשָׁלַיִם בְּבִרְכַת הָאָרֶץ, וְחוֹתֵם בְּבִרְכַת הָאָרֶץ.
וְאִם הָיוּ עוֹשִׂין בִּסְעוֹדָתָן בִּלְבָד, אוֹ שֶׁהָיָה בַּעַל הַבַּיִת מֵסֶב עִמָּהֶן--מְבָרְכִין כְּתִקְנָן אַרְבַּע בְּרָכוֹת, כִּשְׁאָר כָּל אָדָם.

בִּרְכַת הָאָרֶץ--צָרִיךְ לוֹמַר הוֹדָיָה בִּתְחִלָּתָהּ וּבְסוֹפָהּ, וְחוֹתֵם בָּהּ עַל הָאָרֶץ וְעַל הַמָּזוֹן; וְכָל שֶׁלֹּא אָמַר אֶרֶץ חֶמְדָּה טוֹבָה וּרְחָבָה בְּבִרְכַת הָאָרֶץ, לֹא יָצָא יְדֵי חוֹבָתוֹ.
וְצָרִיךְ לְהַזְכִּיר בָּהּ בְּרִית וְתוֹרָה, וּלְהִקְדִים בְּרִית לַתּוֹרָה: שֶׁהַבְּרִית הַזֹּאת שֶׁאוֹמְרִין בְּבִרְכַת הָאָרֶץ, הִיא בְּרִית מִילָה שֶׁנִּכְרְתוּ עָלֶיהָ שְׁלוֹשׁ עֶשְׂרֵה בְּרִיתוֹת; וְהַתּוֹרָה כֻּלָּהּ נִכְרְתוּ עָלֶיהָ שָׁלוֹשׁ בְּרִיתוֹת, שֶׁנֶּאֱמָר "אֵלֶּה דִבְרֵי הַבְּרִית ...
מִלְּבַד הַבְּרִית, אֲשֶׁר-כָּרַת אִתָּם בְּחֹרֵב" , וְכָתוּב "אַתֶּם נִצָּבִים ...
לְעָבְרְךָ, בִּבְרִית ה'" .

בְּרָכָה שְׁלִישִׁית--פּוֹתֵחַ בָּהּ רַחֵם ה' אֱלֹהֵינוּ עַל יִשְׂרָאֵל עַמָּךְ וְעַל יְרוּשָׁלַיִם עִירָךְ, אוֹ נַחֲמֵנוּ ה' אֱלֹהֵינוּ בִּירוּשָׁלַיִם עִירָךְ; וְחוֹתֵם בָּהּ בּוֹנֵה יְרוּשָׁלַיִם, אוֹ מְנַחֵם עַמּוֹ בְּבִנְיַן יְרוּשָׁלַיִם--וּלְפִיכָּךְ נִקְרֵאת בְּרָכָה זוֹ נֶחָמָה.
וְכָל מִי שֶׁלֹּא אָמַר מַלְכוּת בֵּית דָּוִיד בִּבְרָכָה זוֹ, לֹא יָצָא יְדֵי חוֹבָתוֹ, מִפְּנֵי שְׁהִיא עִנְיַן הַבְּרָכָה, שְׁאֵין נֶחָמָה גְּמוּרָה אֵלָא בַּחֲזָרַת מַלְכוּת בֵּית דָּוִיד.

בְּשַׁבָּתוֹת וְיָמִים טוֹבִים, מַתְחִיל בְּנֶחָמָה וּמְסַיֵּם בְּנֶחָמָה, וְאוֹמֵר קְדֻשַּׁת הַיּוֹם בָּאֶמְצָע.
כֵּיצַד: מַתְחִיל נַחֲמֵנוּ ה' אֱלֹהֵינוּ בְּצִיּוֹן עִירָךְ, אוֹ רַחֵם ה' אֱלֹהֵינוּ עַל יִשְׂרָאֵל עַמָּךְ וְעַל יְרוּשָׁלַיִם עִירָךְ; וּמְסַיֵּם מְנַחֵם עַמּוֹ בְּבִנְיַן יְרוּשָׁלַיִם, אוֹ בּוֹנֵה יְרוּשָׁלַיִם.
וְאוֹמֵר בָּאֶמְצָע בַּשַּׁבָּת, אֱלֹהֵינוּ וֵאלֹהֵי אֲבוֹתֵינוּ רְצֵה וְהַחֲלִיצֵנוּ בְּמִצְווֹתֶיךָ וּבְמִצְוַת יוֹם הַשְּׁבִיעִי הַזֶּה, וְנִשְׁבֹּת בּוֹ וְנָנוּחַ בּוֹ כְּמִצְוַת רְצוֹנֶךָ, וְאַל תְּהִי צָרָה וְיָגוֹן בְּיוֹם מְנוּחָתֵנוּ.
וּבְיָמִים טוֹבִים אוֹמֵר, יַעֲלֶה וְיָבוֹא ...; וְכֵן בְּרָאשֵׁי חֳדָשִׁים, וּבְחֻלּוֹ שֶׁלַּמּוֹעֵד, מוֹסִיף בָּאֶמְצָע בְּרָכָה שְׁלִישִׁית, יַעֲלֶה וְיָבוֹא.

בַּחֲנֻכָּה וּפוּרִים, מוֹסִיף בְּאֶמְצַע בִּרְכַת הָאָרֶץ, עַל הַנִּסִּים ..., כְּדֶרֶךְ שֶׁמּוֹסִיף בַּתְּפִלָּה.
וְיוֹם טוֹב אוֹ רֹאשׁ חֹדֶשׁ שֶׁחָל לִהְיוֹת בַּשַּׁבָּת, מַזְכִּיר רְצֵה וְהַחֲלִיצֵנוּ תְּחִלָּה, וְאַחַר כָּךְ יַעֲלֶה וְיָבוֹא; וְכֵן רֹאשׁ חֹדֶשׁ טֵבֵת שֶׁחָל לִהְיוֹת בַּשַּׁבָּת, מַזְכִּיר עַל הַנִּסִּים בְּבִרְכַת הָאָרֶץ, וּרְצֵה וְהַחֲלִיצֵנוּ וְיַעֲלֶה וְיָבוֹא בְּנֶחָמָה.

בְּרָכָה רְבִיעִית, צָרִיךְ לְהַזְכִּיר בָּהּ שָׁלוֹשׁ מַלְכִיּוֹת.
וּכְשֶׁמְּבָרֵךְ הָאוֹרֵחַ אֵצֶל בַּעַל הַבַּיִת, מוֹסִיף בָּהּ בְּרָכָה לְבַעַל הַבַּיִת.
כֵּיצַד מְבָרְכוֹ--אוֹמֵר יְהִי רָצוֹן שֶׁלֹּא תֵבוֹשׁ בַּעַל הַבַּיִת בָּעוֹלָם הַזֶּה, וְלֹא תִכָּלֵם לָעוֹלָם הַבָּא; וְיֵשׁ לוֹ רְשׁוּת לְהוֹסִיף בְּבִרְכַת בַּעַל הַבַּיִת, וּלְהַאֲרִיךְ בָּהּ.

וּכְשֶׁמְּבָרְכִין בְּבֵית הָאָבֵל, אוֹמֵר בִּבְרָכָה רְבִיעִית, הַמֶּלֶךְ הַחַי הַטּוֹב וְהַמֵּטִיב אֵל אֱמֶת דַּיָּן אֱמֶת שׁוֹפֵט בְּצֶדֶק שַׁלִּיט בְּעוֹלָמוֹ לַעֲשׂוֹת בּוֹ כִּרְצוֹנוֹ, שֶׁאֲנַחְנוּ עַמּוֹ וַעֲבָדָיו וּבַכֹּל אָנוּ חַיָּבִין לְהוֹדוֹת לוֹ וּלְבָרְכוֹ; וּמְבַקֵּשׁ רַחֲמִים עַל הָאָבֵל לְנַחֲמוֹ, כְּפִי מַה שֶׁיִּרְצֶה; וְגוֹמֵר הָרַחֲמָן ...

בְּבֵית חֲתָנִים, מְבָרְכִין בִּרְכַת חֲתָנִים אַחַר אַרְבַּע בְּרָכוֹת אֵלּוּ, בְּכָל סְעוֹדָה וּסְעוֹדָה שֶׁאוֹכְלִין שָׁם; וְאֵין מְבָרְכִין בְּרָכָה זוֹ לֹא עֲבָדִים, וְלֹא קְטַנִּים.
וְעַד כַּמָּה מְבָרְכִין אוֹתָהּ--אִם הָיָה אַלְמוֹן שֶׁנָּשָׂא אַלְמָנָה, מְבָרְכִין אוֹתָהּ בְּיוֹם רִאשׁוֹן בִּלְבָד; וְאִם הָיָה בָּחוּר שֶׁנָּשָׂא אַלְמָנָה אוֹ אַלְמוֹן שֶׁנָּשָׂא בְּתוּלָה, מְבָרְכִין אוֹתָהּ כָּל שִׁבְעַת יְמֵי הַמִּשְׁתֶּה.

בְּרָכָה זוֹ שֶׁמּוֹסִיפִין בְּבֵית חֲתָנִים, הִיא בְּרָכָה אַחֲרוֹנָה מִשֶּׁבַע בְּרָכוֹת שֶׁלַּנִּשּׂוּאִין.
בַּמֶּה דְּבָרִים אֲמוּרִים, בְּשֶׁהָיוּ הָאוֹכְלִים הֶן שֶׁעָמְדוּ בְּבִרְכַת נִשּׂוּאִין, וְשָׁמְעוּ הַבְּרָכוֹת; אֲבָל אִם הָיוּ הָאוֹכְלִין אֲחֵרִים שֶׁלֹּא שָׁמְעוּ בִּרְכַת נִשּׂוּאִין בְּשָׁעַת נִשּׂוּאִין, מְבָרְכִין בִּשְׁבִילָן אַחַר בִּרְכַת מָזוֹן שֶׁבַע בְּרָכוֹת, כְּדֶרֶךְ שֶׁמְּבָרְכִין בְּשָׁעַת נִשּׂוּאִין--וְהוּא שֶׁיִּהְיוּ עֲשָׂרָה, וַחֲתָנִים מִן הַמִּנְיָן.

 שָׁכַח וְלֹא הִזְכִּיר בַּשַּׁבָּת אוֹ בְּיוֹם טוֹב קְדֻשַּׁת הַיּוֹם--אִם נִזְכַּר קֹדֶם שֶׁיַּתְחִיל בִּבְרָכָה רְבִיעִית--בַּשַּׁבָּת אוֹמֵר בָּרוּךְ אֲשֶׁר נָתַן שַׁבָּת מְנוּחָה לְעַמּוֹ יִשְׂרָאֵל לְאוֹת וְלִבְרִית קֹדֶשׁ, בָּרוּךְ אַתָּה ה' מְקַדֵּשׁ הַשַּׁבָּת; וּבְיוֹם טוֹב אוֹמֵר בָּרוּךְ אֲשֶׁר נָתַן יָמִים טוֹבִים לְעַמּוֹ יִשְׂרָאֵל לְשָׂשׂוֹן וּלְשִׂמְחָה, בָּרוּךְ אַתָּה ה' מְקַדֵּשׁ יִשְׂרָאֵל וְהַזְּמַנִּים.
וּמַתְחִיל בִּבְרָכָה רְבִיעִית, וְגוֹמֵר.
וְאִם נִזְכַּר אַחַר שֶׁהִתְחִיל בִּבְרָכָה רְבִיעִית--פּוֹסֵק וְחוֹזֵר לָרֹאשׁ, שְׁהוּא בִּרְכַת הַזָּן.

 בְּרָאשֵׁי חֳדָשִׁים, שָׁכַח וְלֹא אָמַר יַעֲלֶה וְיָבוֹא--אִם נִזְכַּר קֹדֶם שֶׁיַּתְחִיל בִּבְרָכָה רְבִיעִית--אוֹמֵר בָּרוּךְ שֶׁנָּתַן רָאשֵׁי חֳדָשִׁים לְעַמּוֹ יִשְׂרָאֵל לְזִכָּרוֹן, וְאֵינוּ חוֹתֵם בָּהּ; וּמַתְחִיל בִּבְרָכָה רְבִיעִית, וְגוֹמֵר.
וְאִם נִזְכַּר אַחַר שֶׁהִתְחִיל בִּבְרָכָה רְבִיעִית--גּוֹמֵר אוֹתָהּ, וְאֵינוּ חוֹזֵר; וְכֵן בְּחֻלּוֹ שֶׁלַּמּוֹעֵד.
וּבַחֲנֻכָּה וּבְפוּרִים, אִם שָׁכַח וְלֹא הִזְכִּיר הָעִנְיָן בְּבִרְכַת הַמָּזוֹן--אֵינוּ חוֹזֵר.

 מִי שֶׁאָכַל וְשָׁכַח וְלֹא בֵרַךְ--אִם נִזְכַּר קֹדֶם שֶׁיִּתְאַכַּל הַמָּזוֹן בְּמֵעָיו, חוֹזֵר וּמְבָרֵךְ; וְכֵן אִם נֶעְלָם מִמֶּנּוּ, וְלֹא יָדַע אִם בֵּרַךְ אוֹ לֹא בֵרַךְ, חוֹזֵר וּמְבָרֵךְ--וְהוּא, שֶׁלֹּא נִתְאַכַּל הַמָּזוֹן בְּמֵעָיו.

הִלְכּוֹת בְּרָכוֹת פֵּרֶק ג 
חֲמִשָּׁה מִינִין הֶן--הַחִטִּים, וְהַשְּׂעוֹרִים, וְהַכֻּסְּמִין, וְשִׁבֹּלֶת שׁוּעָל, וְהַשִּׁיפוֹן: הַכֻּסְּמִין, מִמִּין הַחִטִּים; וְשִׁבֹּלֶת שׁוּעָל וְהַשִּׁיפוֹן, מִמִּין הַשְּׂעוֹרִים.
וַחֲמֵשֶׁת הַמִּינִין הָאֵלּוּ--כִּשְׁהֶן שִׁבֳּלִים, נִקְרָאִין תְּבוּאָה בְּכָל מָקוֹם; וְאַחַר שֶׁדָּשִׁין אוֹתָן וְזוֹרִין אוֹתָן, נִקְרָאִין דָּגָן; וּכְשֶׁטּוֹחֲנִין אֶת אֶחָד מֵהֶן וְלָשִׁין אֶת קִמְחוֹ וְאוֹפִין אוֹתוֹ, נִקְרָא פַּת.
וְהַפַּת הַנַּעֲשֵׂית מֵאֶחָד מֵהֶן, הִיא הַנִּקְרֵאת פַּת בְּכָל מָקוֹם, בְּלֹא לְוָיָה.

הָאוֹכֵל פַּת--חַיָּב לְבָרַךְ לְפָנֶיהָ, בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הַמּוֹצִיא לֶחֶם מִן הָאָרֶץ.
אָכַל דָּגָן שָׁלוּק כְּמוֹת שְׁהוּא--מְבָרֵךְ לְפָנָיו, בּוֹרֵא פְּרִי הָאֲדָמָה; וּלְאַחֲרָיו, בּוֹרֵא נְפָשׁוֹת רַבּוֹת.
אָכַל קֶמַח--מְבָרֵךְ לְפָנָיו, שֶׁהַכֹּל; וּלְאַחֲרָיו, בּוֹרֵא נְפָשׁוֹת רַבּוֹת.

קֶמַח שֶׁלְּאֶחָד מֵחֲמֵשֶׁת הַמִּינִים, שֶׁקָּלָהוּ וְעֵרְבוֹ בַּמַּיִם אוֹ בִּשְׁאָר מַשְׁקִין--אִם הָיָה עָבֶה כְּדֵי שֶׁיִּהְיֶה רָאוּי לַאֲכִילָה וּלְעָטוֹ--מְבָרֵךְ עָלָיו בַּתְּחִלָּה, בּוֹרֵא מִינֵי מְזוֹנוֹת; וְאִם הָיָה רַךְ כְּדֵי שֶׁיִּהְיֶה רָאוּי לִשְׁתִיָּה--מְבָרֵךְ עָלָיו בַּתְּחִלָּה שֶׁהַכֹּל, וּלְבַסּוֹף בּוֹרֵא נְפָשׁוֹת רַבּוֹת.

קֶמַח שֶׁלְּאֶחָד מֵחֲמֵשֶׁת הַמִּינִים שֶׁבִּשְּׁלוֹ בַּקְּדֵרָה, בֵּין לְבַדּוֹ בֵּין שֶׁעֵרְבוֹ עִם דְּבָרִים אֲחֵרִים כְּגוֹן לְבִיבוֹת וְכַיּוֹצֶא בָּהֶן, וְכֵן הַדָּגָן שֶׁחִלְּקוֹ אוֹ כְּתָשׁוֹ וּבִשְּׁלוֹ בַּקְּדֵרָה כְּגוֹן הָרִיפוֹת וְגֶרֶשׂ הַכַּרְמֶל וְכַיּוֹצֶא בָּהֶן, וְכָל זֶה הוּא הַנִּקְרָא מַעֲשֵׂה קְדֵרָה, וְכֵן כָּל תַּבְשִׁיל שֶׁעֵרַב בּוֹ אֶחָד מֵחֲמֵשֶׁת הַמִּינִים, בֵּין קֶמַח בֵּין פַּת--בַּתְּחִלָּה, מְבָרֵךְ עָלָיו בּוֹרֵא מִינֵי מְזוֹנוֹת.

בַּמֶּה דְּבָרִים אֲמוּרִים, בְּשֶׁהָיָה אוֹתוֹ הַמִּין חָשׁוּב אֶצְלוֹ, וְלֹא הָיָה טְפֵלָה; אֲבָל אִם הָיָה אֶחָד מֵחֲמֵשֶׁת הַמִּינִים שֶׁעֵרַב טְפֵלָה--אֵינוּ מְבָרֵךְ אֵלָא עַל הָעִיקָר, וּפוֹטֵר אֶת הַטְּפֵלָה.
וְזֶה כְּלָל בַּבְּרָכוֹת--כָּל שְׁהוּא עִיקָר וְעִמּוֹ טְפֵלָה, מְבָרֵךְ עַל הָעִיקָר וּפוֹטֵר אֶת הַטְּפֵלָה, בֵּין שֶׁהָיְתָה הַטְּפֵלָה מְעֹרֶבֶת עִם הָעִיקָר, בֵּין שֶׁלֹּא הָיְתָה מְעֹרֶבֶת.

כֵּיצַד הִיא הַטְּפֵלָה הַמְּעֹרֶבֶת: לֶפֶת אוֹ כַּרוּב שֶׁבִּשְּׁלוֹ וְעֵרַב בּוֹ קֶמַח שֶׁלְּאֶחָד מֵחֲמֵשֶׁת הַמִּינִים כְּדֵי לְדַבְּקוֹ--אֵינוּ מְבָרֵךְ עָלָיו בּוֹרֵא מִינֵי מְזוֹנוֹת, שֶׁהַלֶּפֶת הוּא הָעִיקָר וְקֶמַח זֶה טְפֵלָה: שֶׁכָּל דָּבָר שֶׁמְּעָרְבִין אוֹתוֹ כְּדֵי לְדַבַּק, אוֹ כְּדֵי לִתֵּן רֵיחַ, אוֹ כְּדֵי לִצְבֹּעַ הַתַּבְשִׁיל--הֲרֵי זֶה טְפֵלָה לוֹ; אֲבָל אִם עֵרַב כְּדֵי לִתֵּן טַעַם בַּתַּעֲרֹבֶת, הֲרֵי הוּא עִיקָר.
לְפִיכָּךְ מִינֵי דְּבַשׁ שֶׁמְּבַשְּׁלִין אוֹתָן וְנוֹתְנִין בָּהֶן חֵלֶב חִטָּה כְּדֵי לְדַבַּק, וְעוֹשִׂין מֵהֶן מִינֵי מְתִיקָה--אֵינוּ מְבָרֵךְ עָלָיו בּוֹרֵא מִינֵי מְזוֹנוֹת, מִפְּנֵי שֶׁהַדְּבַשׁ הוּא הָעִיקָר.

כֵּיצַד הִיא הַטְּפֵלָה שְׁאֵינָהּ מְעֹרֶבֶת: הֲרֵי שֶׁצָּרַךְ לֶאֱכֹל דָּג מָלִיחַ, וְאָכַל הַפַּת עִמּוֹ כְּדֵי שֶׁלֹּא יַזִּיק הַמָּלִיחַ גְּרוֹנוֹ וּלְשׁוֹנוֹ--מְבָרֵךְ עַל הַמָּלִיחַ וּפוֹטֵר אֶת הַפַּת, מִפְּנֵי שֶׁהַפַּת טְפֵלָה לוֹ; וְכֵן כָּל כַּיּוֹצֶא בְּזֶה.

הַפַּת שֶׁפָּתַת אוֹתָהּ פִּתִּים, וּבִשְּׁלָהּ בַּקְּדֵרָה אוֹ לָשָׁהּ בְּמָרָק--אִם יֵשׁ בַּפְּתִיתִין כַּזַּיִת, אוֹ שֶׁנִּכָּר שְׁהֶן פַּת וְלֹא נִשְׁתַּנָּת צוּרָתָהּ--מְבָרֵךְ עָלֶיהָ בַּתְּחִלָּה, הַמּוֹצִיא; וְאִם אֵין בָּהֶן כַּזַּיִת, אוֹ שֶׁעָבְרָה צוּרַת הַפַּת בַּבִּשּׁוּל--מְבָרֵךְ עָלָיו בַּתְּחִלָּה, בּוֹרֵא מִינֵי מְזוֹנוֹת.

עִיסָה שֶׁנֶּאֱפָת בַּקַּרְקָע כְּמוֹ שֶׁהָעֲרָבִיִּים שׁוֹכְנֵי מִדְבָּרוֹת אוֹפִים, הוֹאִיל וְאֵין עָלֶיהָ צוּרַת פַּת, מְבָרֵךְ עָלֶיהָ בַּתְּחִלָּה, בּוֹרֵא מִינֵי מְזוֹנוֹת; וְאִם קָבַע סְעוֹדָתוֹ עָלֶיהָ, מְבָרֵךְ הַמּוֹצִיא.
וְכֵן עִיסָה שֶׁלָּשָׁהּ בִּדְבַשׁ אוֹ בְּשֶׁמֶן אוֹ בְּחָלָב, אוֹ שֶׁעֵרַב בָּהּ מִינֵי תְּבָלִין וַאֲפָיָהּ, וְהִיא הַנִּקְרֵאת פַּת הַבָּאָה בְּכִסְנִין--אַף עַל פִּי שְׁהִיא פַּת, מְבָרֵךְ עָלֶיהָ בּוֹרֵא מִינֵי מְזוֹנוֹת; וְאִם קָבַע סְעוֹדָתוֹ עָלֶיהָ, מְבָרֵךְ הַמּוֹצִיא.

אֹרֶז שֶׁבִּשְּׁלוֹ, אוֹ שֶׁעָשָׂה מִמֶּנּוּ פַּת--בַּתְּחִלָּה מְבָרֵךְ עָלָיו בּוֹרֵא מִינֵי מְזוֹנוֹת, וּלְבַסּוֹף בּוֹרֵא נְפָשׁוֹת רַבּוֹת: וּבִלְבָד שֶׁלֹּא יְהֶא מְעֹרָב עִם דָּבָר אַחֵר, אֵלָא אֹרֶז לְבַדּוֹ.
אֲבָל פַּת דֹּחַן, אוֹ פַּת שֶׁלִּשְׁאָר מִינֵי קָטְנָיוֹת--בַּתְּחִלָּה מְבָרֵךְ שֶׁהַכֹּל, וּלְבַסּוֹף בּוֹרֵא נְפָשׁוֹת רַבּוֹת.

כָּל שֶׁמְּבָרְכִין עָלָיו בַּתְּחִלָּה הַמּוֹצִיא, מְבָרְכִין לְאַחֲרָיו בְּסוֹף בִּרְכַת הַמָּזוֹן כְּסִדְרָהּ אַרְבַּע בְּרָכוֹת; וְכָל שֶׁמְּבָרְכִין עָלָיו בַּתְּחִלָּה בּוֹרֵא מִינֵי מְזוֹנוֹת, מְבָרְכִין לְאַחֲרָיו בְּסוֹף בְּרָכָה אַחַת מֵעֵין שָׁלוֹשׁ--חוּץ מִן הָאֹרֶז.

בַּמֶּה דְּבָרִים אֲמוּרִים, שֶׁאָכַל מִכַּזַּיִת וָמַעְלָה; אֲבָל הָאוֹכֵל פָּחוּת מִכַּזַּיִת, בֵּין מִן הַפַּת בֵּין מִשְּׁאָר אֹכָלִין, וְהַשּׁוֹתֶה פָּחוּת מֵרְבִיעִית, בֵּין מִן הַיַּיִן בֵּין מִשְּׁאָר מַשְׁקִים--מְבָרֵךְ בַּתְּחִלָּה בְּרָכָה הָרְאוּיָה לְאוֹתוֹ הַמִּין, וּלְבַסּוֹף אֵינוּ מְבָרֵךְ כְּלָל.

וְזוֹ הִיא בְּרָכָה אַחַת שֶׁמֵּעֵין שָׁלוֹשׁ: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, עַל הַמִּחְיָה וְעַל הַכַּלְכָּלָה וְעַל אֶרֶץ חֶמְדָּה טוֹבָה וּרְחָבָה שֶׁרָצִיתָ וְהִנְחַלְתָּ אֶת אֲבוֹתֵינוּ; רַחֵם ה' אֱלֹהֵינוּ עַל יְרוּשָׁלַיִם עִירָךְ וְעַל צִיּוֹן מִשְׁכַּן כְּבוֹדָךְ, וְהַעֲלֵנוּ לְתוֹכָהּ וְשַׂמְּחֵנוּ בְּבִנְיָנָהּ וּנְבָרֶכְךָ עָלֶיהָ בִּקְדֻשָּׁה וּבְטַהְרָה; בָּרוּךְ אַתָּה ה', עַל הָאָרֶץ וְעַל הַמִּחְיָה.
וּבְשַׁבָּתוֹת וּבְיָמִים טוֹבִים, אוֹמֵר בִּבְרָכָה זוֹ בִּכְלָלָהּ מֵעֵין קְדֻשַּׁת הַיּוֹם, כְּדֶרֶךְ שֶׁמַּזְכִּיר בְּבִרְכַת הַמָּזוֹן.

הִלְכּוֹת בְּרָכוֹת פֵּרֶק ד 
כָּל הַמְּבָרֵךְ בִּרְכַת הַמָּזוֹן אוֹ בְּרָכָה אַחַת שֶׁמֵּעֵין שָׁלוֹשׁ, צָרִיךְ לְבָרַךְ אוֹתָהּ בִּמְקוֹם שֶׁאָכַל.
אָכַל כִּשְׁהוּא מְהַלֵּךְ--יוֹשֵׁב בִּמְקוֹם שֶׁפָּסַק, וִיבָרַךְ; אָכַל כִּשְׁהוּא עוֹמֵד--יוֹשֵׁב בִּמְקוֹמוֹ, וִיבָרַךְ.
שָׁכַח בִּרְכַת הַמָּזוֹן, וְנִזְכַּר קֹדֶם שֶׁיִּתְאַכַּל הַמָּזוֹן בְּמֵעָיו--מְבָרֵךְ בִּמְקוֹם שֶׁנִּזְכַּר; וְאִם הָיָה מֵזִיד, חוֹזֵר לִמְקוֹמוֹ וּמְבָרֵךְ, וְאִם בֵּרַךְ בִּמְקוֹם שֶׁנִּזְכַּר, יָצָא יְדֵי חוֹבָתוֹ.
וְכֵן אִם בֵּרַךְ כִּשְׁהוּא עוֹמֵד, אוֹ כִּשְׁהוּא מְהַלֵּךְ--יָצָא יְדֵי חוֹבָתוֹ; וּלְכַתְּחִלָּה לֹא יְבָרַךְ בִּרְכַת הַמָּזוֹן, וְלֹא בְּרָכָה שֶׁמֵּעֵין הַשָּׁלוֹשׁ, אֵלָא כִּשְׁהוּא יוֹשֵׁב, וּבִמְקוֹם שֶׁאָכַל.

מִי שֶׁנִּסְתַּפַּק לוֹ אִם בֵּרַךְ הַמּוֹצִיא אוֹ לֹא בֵרַךְ--אֵינוּ חוֹזֵר וּמְבָרֵךְ, מִפְּנֵי שְׁאֵינָהּ מִן הַתּוֹרָה.
שָׁכַח לְבָרַךְ הַמּוֹצִיא--אִם נִזְכַּר עַד שֶׁלֹּא גָמַר סְעוֹדָתוֹ, חוֹזֵר וּמְבָרֵךְ; וְאִם לְאַחַר שֶׁגָּמַר, אֵינוּ חוֹזֵר וּמְבָרֵךְ.

הָיָה אוֹכֵל בְּבַיִת זֶה, וּפָסַק סְעוֹדָתוֹ וְהָלַךְ לְבַיִת אַחֵר, אוֹ שֶׁהָיָה אוֹכֵל וְקָרָא לוֹ חֲבֵרוֹ לְדַבַּר עִמּוֹ, וְיָצָא לוֹ לְפֶתַח בֵּיתוֹ וְחָזַר--הוֹאִיל וְשִׁנָּה מְקוֹמוֹ, צָרִיךְ לְבָרַךְ לְמַפְרֵעַ עַל מַה שֶׁאָכַל, וְחוֹזֵר וּמְבָרֵךְ כַּתְּחִלָּה הַמּוֹצִיא, וְאַחַר כָּךְ גּוֹמֵר סְעוֹדָתוֹ.

חֲבֵרִים שֶׁהָיוּ יוֹשְׁבִין לֶאֱכֹל, וְיָצְאוּ לִקְרַאת חָתָן אוֹ לִקְרַאת כַּלָּה--אִם הִנִּיחוּ שָׁם זָקֵן אוֹ חוֹלֶה--חוֹזְרִין לִמְקוֹמָן וְגוֹמְרִין סְעוֹדָתָן, וְאֵינָן צְרִיכִין לְבָרַךְ שְׁנִיָּה.
וְאִם לֹא הִנִּיחוּ שָׁם אָדָם--כִּשְׁהֶן יוֹצְאִין, צְרִיכִין בְּרָכָה לְמַפְרֵעַ; וְכִשְׁהֶן חוֹזְרִין, צְרִיכִין בְּרָכָה לְכַתְּחִלָּה.

וְכֵן אִם הָיוּ מְסֻבִּין לִשְׁתִיָּה, אוֹ לַאֲכִילַת פֵּרוֹת: שֶׁכָּל הַמְּשַׁנֶּה מְקוֹמוֹ, הֲרֵי פָּסַק אֲכִילָתוֹ; וּלְפִיכָּךְ מְבָרֵךְ לְמַפְרֵעַ עַל מַה שֶׁאָכַל, וְחוֹזֵר וּמְבָרֵךְ שְׁנִיָּה לְכַתְּחִלָּה עַל מַה שְׁהוּא צָרִיךְ לֶאֱכֹל.
וְהַמְּשַׁנֶּה מְקוֹמוֹ מִפִּנָּה לְפִנָּה בְּבַיִת אֶחָד, אֵינוּ צָרִיךְ לַחְזֹר וּלְבָרַךְ.
אָכַל בְּמִזְרָחָהּ שֶׁלִּתְאֵנָה וּבָא לֶאֱכֹל בְּמַעְרָבָהּ, צָרִיךְ לַחְזֹר וּלְבָרַךְ.

בֵּרַךְ עַל הַפַּת, פָּטַר כָּל הַפַּרְפְּרָיוֹת שֶׁאוֹכְלִין בָּהֶן הַפַּת, מִמִּינֵי תַּבְשִׁיל וּפֵרוֹת, וְכַיּוֹצֶא בָּהֶן; אֲבָל אִם בֵּרַךְ עַל הַפַּרְפֶּרֶת, לֹא פָטַר אֶת הַפַּת.
בֵּרַךְ עַל מַעֲשֶׂה קְדֵרָה, פָּטַר אֶת הַתַּבְשִׁיל; וְאִם בֵּרַךְ עַל הַתַּבְשִׁיל, לֹא פָטַר מַעֲשֶׂה קְדֵרָה.

גָּמַר בְּלִבּוֹ מִלֶּאֱכֹל אוֹ מִלִּשְׁתּוֹת, וְאַחַר כָּךְ נִמְלַךְ לֶאֱכֹל אוֹ לִשְׁתּוֹת--אַף עַל פִּי שֶׁלֹּא שִׁנָּה מְקוֹמוֹ, חוֹזֵר וּמְבָרֵךְ; וְאִם לֹא גָמַר בְּלִבּוֹ, אֵלָא דַּעְתּוֹ לַחְזֹר וְלִשְׁתּוֹת אוֹ לֶאֱכֹל--אַפִלּוּ פָּסַק כָּל הַיּוֹם כֻּלּוֹ, אֵינוּ צָרִיךְ לְבָרַךְ שֵׁנִיָּה.

הָיוּ שׁוֹתִין וְאָמְרוּ בּוֹאוּ וּנְבָרַךְ בִּרְכַת הַמָּזוֹן, אוֹ בּוֹאוּ וּנְקַדַּשׁ קִדּוּשׁ הַיּוֹם--נֶאֱסָר לָהֶם לִשְׁתּוֹת, עַד שֶׁיְּבָרְכוּ אוֹ יְקַדְּשׁוּ; וְאִם רָצוּ לַחְזֹר וְלִשְׁתּוֹת קֹדֶם שֶׁיְּבָרְכוּ אוֹ יְקַדְּשׁוּ, אַף עַל פִּי שְׁאֵינָן רַשָּׁאִין--צְרִיכִין לַחְזֹר וּלְבָרַךְ בּוֹרֵא פְּרִי הַגֶּפֶן תְּחִלָּה, וְאַחַר כָּךְ יִשְׁתּוּ.
אֲבָל אִם אָמְרוּ בּוֹאוּ וְנַבְדִּיל, אֵין צְרִיכִין לַחְזֹר וּלְבָרַךְ.

הָיוּ מְסֻבִּין לִשְׁתּוֹת יַיִן, וּבָא לָהֶן מִין יַיִן אַחֵר, כְּגוֹן שֶׁהָיוּ שׁוֹתִין אָדֹם וְהֵבִיאוּ שָׁחוֹר, אוֹ יָשָׁן וְהֵבִיאוּ חָדָשׁ--אֵינָן צְרִיכִין לְבָרַךְ בִּרְכַת הַיַּיִן פַּעַם שְׁנִיָּה; אֲבָל מְבָרְכִין בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הַטּוֹב וְהַמֵּטִיב.

אֵין מְבָרְכִין עַל אֹכֶל מִכָּל הָאֹכָלִין, וְלֹא עַל מַשְׁקֶה מִכָּל הַמַּשְׁקִין, עַד שֶׁיָּבוֹא לְפָנָיו; וְאִם בֵּרַךְ וְאַחַר כָּךְ הֵבִיאוּ לְפָנָיו, צָרִיךְ לַחְזֹר וּלְבָרַךְ.
נָטַל אֹכֶל וּבֵרַךְ עָלָיו, וְנָפַל מִיָּדוֹ וְנִשְׂרַף אוֹ שְׁטָפוֹ נָהָר--נוֹטֵל אַחֵר וְחוֹזֵר וּמְבָרֵךְ עָלָיו, אַף עַל פִּי שְׁהוּא מֵאוֹתוֹ הַמִּין; וְצָרִיךְ לוֹמַר בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד עַל בְּרָכָה רִאשׁוֹנָה, כְּדֵי שֶׁלֹּא לְהוֹצִיא שֵׁם שָׁמַיִם לְבַטָּלָה.
עוֹמֵד אָדָם עַל אַמַּת הַמַּיִם, וּמְבָרֵךְ וְשׁוֹתֶה, אַף עַל פִּי שֶׁהַמַּיִם שֶׁהָיוּ לְפָנָיו בְּשָׁעַת הַבְּרָכָה, אֵינָן הַמַּיִם שֶׁשָּׁתָה--מִפְּנֵי שֶׁלְּכָּךְ נִתְכַּוַּן, מִתְּחִלָּה.

דְּבָרִים הַבָּאִים בְּתוֹךְ הַסְּעוֹדָה, וְהֶם מֵחֲמַת הַסְּעוֹדָה--אֵינָן צְרִיכִין בְּרָכָה לֹא לִפְנֵיהֶם, וְלֹא לְאַחֲרֵיהֶם; אֵלָא בִּרְכַת הַמּוֹצִיא שֶׁבַּתְּחִלָּה, וּבִרְכַת הַמָּזוֹן שֶׁבַּסּוֹף, פּוֹטְרִין הַכֹּל, שֶׁהַכֹּל טְפֵלָה לַסְּעוֹדָה.
וּדְבָרִים שְׁאֵינָן מֵחֲמַת הַסְּעוֹדָה, שֶׁבָּאוּ בְּתוֹךְ הַסְּעוֹדָה--טְעוּנִין בְּרָכָה לִפְנֵיהֶם, וְאֵין טְעוּנִין בְּרָכָה לְאַחֲרֵיהֶם.
וּדְבָרִים הַבָּאִים לְאַחַר הַסְּעוֹדָה, בֵּין מֵחֲמַת הַסְּעוֹדָה בֵּין שֶׁלֹּא מֵחֲמַת הַסְּעוֹדָה--טְעוּנִין בְּרָכָה לִפְנֵיהֶם, וּלְאַחֲרֵיהֶם.

בְּשַׁבָּתוֹת וְיָמִים טוֹבִים, וּבִסְעוֹדַת הַקָּזַת הַדָּם, וּבְעֵת שֶׁיֵּצֵא מִן הַמֶּרְחֵץ, וְכַיּוֹצֶא בָּהֶן, שֶׁאָדָם קוֹבֵעַ סְעוֹדָתוֹ עַל הַיַּיִן--אִם בֵּרַךְ עַל הַיַּיִן שֶׁלִּפְנֵי הַמָּזוֹן, פָּטַר אֶת הַיַּיִן שֶׁשּׁוֹתֶה לְאַחַר הַמָּזוֹן קֹדֶם שֶׁיְּבָרַךְ בִּרְכַת הַמָּזוֹן; אֲבָל בִּשְׁאָר הַיָּמִים, צָרִיךְ לַחְזֹר וּלְבָרַךְ בַּתְּחִלָּה עַל הַיַּיִן שֶׁלְּאַחַר הַמָּזוֹן.
בָּא לָהֶם יַיִן בְּתוֹךְ הַמָּזוֹן, כָּל אֶחָד וְאֶחָד מְבָרֵךְ לְעַצְמוֹ, שְׁאֵין בֵּית הַבְּלִיעָה פָּנוּי, שֶׁיַּעֲנוּ הַכֹּל אַחַר אֶחָד אָמֵן; וְאֵינוּ פּוֹטֵר אֶת הַיַּיִן שֶׁלְּאַחַר הַמָּזוֹן.

הִלְכּוֹת בְּרָכוֹת פֵּרֶק ה 
נָשִׁים וַעֲבָדִים, חַיָּבִין בְּבִרְכַת הַמָּזוֹן; וְסָפֵק יֵשׁ בַּדָּבָר אִם הֶם חַיָּבִין מִן הַתּוֹרָה, לְפִי שְׁאֵין קָבוּעַ לָהּ זְמָן, אוֹ אֵינָן חַיָּבִין מִן הַתּוֹרָה.
לְפִיכָּךְ אֵין מוֹצִיאִין אֶת הַגְּדוֹלִים יְדֵי חוֹבָתָן.
אֲבָל הַקְּטַנִּים, חַיָּבִין בְּבִרְכַת הַמָּזוֹן מִדִּבְרֵי סוֹפְרִים, כְּדֵי לְחַנְּכָן בַּמִּצְווֹת.

שְׁלוֹשָׁה שֶׁאָכְלוּ פַּת כְּאֶחָד, חַיָּבִין לְבָרַךְ בִּרְכַת הַזִּמּוּן קֹדֶם בִּרְכַת הַמָּזוֹן.
וְאֵי זוֹ הִיא בִּרְכַת הַזִּמּוּן--אִם הָיוּ הָאוֹכְלִים מִשְּׁלוֹשָׁה וְעַד עֲשָׂרָה, מְבָרֵךְ הָאֶחָד מֵהֶן, וְאוֹמֵר נְבָרֵךְ שֶׁאָכַלְנוּ מִשֶּׁלּוֹ; וְהַכֹּל עוֹנִים בָּרוּךְ שֶׁאָכַלְנוּ מִשֶּׁלּוֹ וּבְטוּבוֹ חָיִינוּ, וְהוּא חוֹזֵר וְאוֹמֵר בָּרוּךְ שֶׁאָכַלְנוּ מִשֶּׁלּוֹ וּבְטוּבוֹ חָיִינוּ.
וְאַחַר כָּךְ מַתְחִיל, וְאוֹמֵר בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הַזָּן ...
עַד שֶׁגּוֹמֵר אַרְבַּע הַבְּרָכוֹת; וְהֶם עוֹנִין אָמֵן, אַחַר כָּל בְּרָכָה וּבְרָכָה.

 הָיוּ הָאוֹכְלִים מֵעֲשָׂרָה וּלְמַעְלָה, מְזָמְנִין בְּשֵׁם.
כֵּיצַד--הַמְּבָרֵךְ אוֹמֵר נְבָרֵךְ לֵאלֹהֵינוּ שֶׁאָכַלְנוּ מִשֶּׁלּוֹ, וְהֶן עוֹנִין בָּרוּךְ אֱלֹהֵינוּ שֶׁאָכַלְנוּ מִשֶּׁלּוֹ וּבְטוּבוֹ חָיִינוּ, וְהוּא חוֹזֵר וְאוֹמֵר בָּרוּךְ אֱלֹהֵינוּ שֶׁאָכַלְנוּ מִשֶּׁלּוֹ וּבְטוּבוֹ חָיִינוּ, וּמַתְחִיל בִּרְכַת הַמָּזוֹן.

 הַסּוֹעֵד בְּבֵית חֲתָנִים--מִשֶּׁיַּתְחִילוּ לְהִתְעַסַּק בְּצָרְכֵּי סְעוֹדַת נִשּׂוּאִין וְלַהֲכִינָהּ, וְעַד שְׁלוֹשִׁים יוֹם אַחַר הַנִּשּׂוּאִין--מְבָרֵךְ נְבָרֵךְ שֶׁהַשִּׂמְחָה בִּמְעוֹנוֹ שֶׁאָכַלְנוּ מִשֶּׁלּוֹ, וְהֶן עוֹנִין בָּרוּךְ שֶׁהַשִּׂמְחָה בִּמְעוֹנוֹ שֶׁאָכַלְנוּ מִשֶּׁלּוֹ וּבְטוּבוֹ חָיִינוּ.
וְאִם הָיוּ עֲשָׂרָה--מְבָרֵךְ נְבָרֵךְ לֵאלֹהֵינוּ שֶׁהַשִּׂמְחָה בִּמְעוֹנוֹ שֶׁאָכַלְנוּ מִשֶּׁלּוֹ, וְהֶם עוֹנִים בָּרוּךְ אֱלֹהֵינוּ שֶׁהַשִּׂמְחָה בִּמְעוֹנוֹ שֶׁאָכַלְנוּ מִשֶּׁלּוֹ וּבְטוּבוֹ חָיִינוּ, וְהוּא חוֹזֵר וְאוֹמֵר בָּרוּךְ אֱלֹהֵינוּ שֶׁהַשִּׂמְחָה בִּמְעוֹנוֹ שֶׁאָכַלְנוּ מִשֶּׁלּוֹ וּבְטוּבוֹ חָיִינוּ.
וְכֵן סְעוֹדָה שֶׁעוֹשִׂין אוֹתָהּ אַחַר הַנִּשּׂוּאִין מֵחֲמַת הַנִּשּׂוּאִין עַד שְׁנֵים עָשָׂר חֹדֶשׁ, מְבָרֵךְ שֶׁהַשִּׂמְחָה בִּמְעוֹנוֹ.

 הַכֹּל חַיָּבִין בְּבִרְכַת הַזִּמּוּן, כְּדֶרֶךְ שֶׁחַיָּבִין בְּבִרְכַת הַמָּזוֹן--אַפִלּוּ כּוֹהֲנִים שֶׁאָכְלוּ קָדְשֵׁי קֳדָשִׁים בָּעֲזָרָה.
וְכֵן כּוֹהֲנִים וְיִשְׂרְאֵלִיִּים שֶׁאָכְלוּ כְּאֶחָד, וְאָכְלוּ הַכּוֹהֲנִים תְּרוּמָה וְיִשְׂרָאֵל חֻלִּין--חַיָּבִין בַּזִּמּוּן.
נָשִׁים וַעֲבָדִים וּקְטַנִּים, חַיָּבִין בַּזִּמּוּן כְּחִיּוּבָן בְּבִרְכַת הַמָּזוֹן.

 נָשִׁים וַעֲבָדִים וּקְטַנִּים--אֵין מְזָמְנִין עֲלֵיהֶם, אֲבָל מְזָמְנִין לְעַצְמָן.
וְלֹא תְהֶא חֲבוּרָה שֶׁלְּנָשִׁים וַעֲבָדִים וּקְטַנִּים, מִפְּנֵי הַפְּרִיצוּת--אֵלָא נָשִׁים לְעַצְמָן, אוֹ עֲבָדִים לְעַצְמָן, אוֹ קְטַנִּים לְעַצְמָן: וּבִלְבָד, שֶׁלֹּא יְזָמְנוּ בְּשֵׁם.
אַנְדְּרֻגִּינוֹס, מְזָמֵן לְמִינוֹ; וְאֵינוּ מְזָמֵן לֹא לְנָשִׁים וְלֹא לַאֲנָשִׁים, מִפְּנֵי שְׁהוּא סָפֵק.
וְהַטֻּמְטוֹם, אֵינוּ מְזָמֵן כְּלָל.
קָטָן הַיּוֹדֵעַ לְמִי מְבָרְכִין--מְזָמְנִין עָלָיו, אַף עַל פִּי שְׁהוּא כְּבֶן שֶׁבַע כְּבֶן שְׁמוֹנֶה; וּמִצְטָרֵף בֵּין לְמִנְיַן שְׁלוֹשָׁה בֵּין לְמִנְיַן עֲשָׂרָה, לְזָמַן עָלָיו.
וְהַנָּכְרִי, אֵין מְזָמְנִין עָלָיו.

 אֵין מְזָמְנִין אֵלָא עַל מִי שֶׁאָכַל מִכַּזַּיִת פַּת וָמַעְלָה.
שִׁבְעָה שֶׁאָכְלוּ פַּת, וּשְׁלוֹשָׁה אָכְלוּ עִמָּהֶן יָרָק אוֹ צִיר וְכַיּוֹצֶא בְּזֶה--מִצְטָרְפִין לְזִמּוּן בְּשֵׁם: וְהוּא, שֶׁיְּהֶא הַמְּבָרֵךְ מֵאוֹכְלֵי הַפַּת.
אֲבָל שִׁשָּׁה שֶׁאָכְלוּ פַּת, וְאַרְבָּעָה יָרָק--אֵין מִצְטָרְפִין: עַד שֶׁיִּהְיוּ אוֹכְלֵי הַפַּת, רֹב הַנִּכָּר.
בַּמֶּה דְּבָרִים אֲמוּרִים, בַּעֲשָׂרָה; אֲבָל שְׁלוֹשָׁה--צָרִיךְ שֶׁיֹּאכַל כָּל אֶחָד מֵהֶן כַּזַּיִת פַּת, וְאַחַר כָּךְ מְזָמְנִין.

 שְׁנַיִם שֶׁאָכְלוּ וְגָמְרוּ מִלֶּאֱכֹל, וּבָא שְׁלִישִׁי וְאָכַל--אִם יְכוּלִין לֶאֱכֹל עִמּוֹ כָּל שְׁהוּא אַפִלּוּ מִשְּׁאָר אֹכָלִין, מִצְטָרֵף עִמָּהֶן; וְחָכָם גָּדוֹל שֶׁבַּמְּסֻבִּין--הוּא שֶׁמְּבָרֵךְ לְכֻלָּן, אַף עַל פִּי שֶׁלֹּא בָא אֵלָא בָּאַחֲרוֹנָה.

 שְׁלוֹשָׁה שֶׁאָכְלוּ כְּאֶחָד, אֵינָן רַשָּׁאִין לֵחָלֵק; וְכֵן אַרְבָּעָה, וְכֵן חֲמִשָּׁה.
שִׁשָּׁה, יֵשׁ לָהֶן לֵחָלֵק, עַד עֲשָׂרָה; עֲשָׂרָה אֵינָן רַשָּׁאִין לֵחָלֵק, עַד שֶׁיִּהְיוּ עֶשְׂרִים: שֶׁכָּל זְמָן שֶׁיֵּחָלְקוּ וְתִהְיֶה בִּרְכַת הַזִּמּוּן לְכָל חֵלֶק וְחֵלֶק כְּזִמּוּן הַכֹּל, יֵשׁ לָהֶן לֵחָלֵק.

 שְׁלוֹשָׁה בְּנֵי אָדָם שֶׁבָּאוּ מִשָּׁלוֹשׁ חֲבוּרוֹת שֶׁלִּשְׁלוֹשָׁה שְׁלוֹשָׁה, אֵינָן רַשָּׁאִין לֵחָלֵק; וְאִם כְּבָר זִמַּן כָּל אֶחָד וְאֶחָד מֵהֶן בַּחֲבוּרָה שֶׁלּוֹ, רַשָּׁאִין לֵחָלֵק, וְאֵינָן חַיָּבִין בַּזִּמּוּן, שֶׁכְּבָר זִמְּנוּ עֲלֵיהֶן.
שְׁלוֹשָׁה שֶׁיָּשְׁבוּ לֶאֱכֹל--אַף עַל פִּי שֶׁכָּל אֶחָד וְאֶחָד אוֹכֵל מִשֶּׁלּוֹ, אֵינָן רַשָּׁאִין לֵחָלֵק.

 שְׁתֵּי חֲבוּרוֹת שֶׁהָיוּ אוֹכְלוֹת בְּבַיִת אֶחָד--בִּזְמָן שֶׁמִּקְצָתָן רוֹאִין אֵלּוּ אֶת אֵלּוּ, מִצְטָרְפִין לְזִמּוּן אֶחָד; וְאִם לָאו, אֵלּוּ מְזָמְנִין לְעַצְמָן וְאֵלּוּ מְזָמְנִין לְעַצְמָן.
וְאִם יֵשׁ שַׁמָּשׁ אֶחָד בֵּינֵיהֶן, שְׁהוּא הוֹלֵךְ וּמְשַׁמֵּשׁ מֵחֲבוּרָה זוֹ לַחֲבוּרָה זוֹ--מִצְטָרְפִין לְזִמּוּן אֶחָד, אַף עַל פִּי שְׁאֵין מִקְצַת אֵלּוּ רוֹאִין מִקְצַת אֵלּוּ: וְהוּא שֶׁיִּשְׁמְעוּ שְׁתֵּיהֶן, כָּל דִּבְרֵי הַמְּבָרֵךְ בְּבֵאוּר.

 שְׁלוֹשָׁה שֶׁאָכְלוּ, וְיָצָא אֶחָד מֵהֶן לַשּׁוּק--קוֹרְאִין לוֹ, כְּדֵי שֶׁיְּכַוַּן לִשְׁמֹעַ מַה שְׁהֶן אוֹמְרִין, וּמְזָמְנִין עָלָיו וְהוּא בַּשּׁוּק, וְיָצָא יְדֵי חוֹבָתוֹ; וְלִכְשֶׁיַּחְזֹר לִמְקוֹמוֹ, יְבָרַךְ בִּרְכַת הַמָּזוֹן לְעַצְמוֹ.
אֲבָל עֲשָׂרָה שֶׁאָכְלוּ, וְיָצָא אֶחָד מֵהֶן--אֵין מְזָמְנִין עָלָיו, עַד שֶׁיַּחְזֹר וְיֵשֵׁב בִּמְקוֹמוֹ עִמָּהֶם.

 שְׁלוֹשָׁה שֶׁאָכְלוּ כְּאֶחָד, וְקָדַם אֶחָד מֵהֶן וּבֵרַךְ לְעַצְמוֹ--מְזָמְנִין עָלָיו, וְיָצְאוּ הַשְּׁנַיִם יְדֵי חוֹבַת זִמּוּן; וְהוּא לֹא יָצָא בְּזִמּוּן זֶה, שְׁאֵין זִמּוּן לְמַפְרֵעַ.

 שְׁנַיִם שֶׁאָכְלוּ, כָּל אֶחָד וְאֶחָד מְבָרֵךְ לְעַצְמוֹ; וְאִם הָיָה אֶחָד יוֹדֵעַ וְאֶחָד אֵינוּ יוֹדֵעַ, זֶה שֶׁיּוֹדֵעַ מְבָרֵךְ בְּקוֹל רָם, וְהַשֵּׁנִי עוֹנֶה אָמֵן אַחַר כָּל בְּרָכָה וּבְרָכָה, וְיָצָא יְדֵי חוֹבָתוֹ.
וּבֵן מְבָרֵךְ לְאָבִיו, וְעֶבֶד מְבָרֵךְ לְרִבּוֹ, וְאִשָּׁה מְבָרֶכֶת לְבַעְלָהּ, וְיוֹצְאִין יְדֵי חוֹבָתָן; אֲבָל אָמְרוּ חֲכָמִים, תָּבוֹא מְאֵרָה לְמִי שֶׁאִשְׁתּוֹ וּבָנָיו מְבָרְכִין לוֹ.

 בַּמֶּה דְּבָרִים אֲמוּרִים שֶׁיָּצְאוּ יְדֵי חוֹבָתָן, בִּזְמָן שֶׁאָכְלוּ וְלֹא שָׂבְעוּ, שְׁהֶן חַיָּבִין לְבָרַךְ מִדִּבְרֵי סוֹפְרִים, וּלְפִיכָּךְ מוֹצִיאִין אוֹתָן קָטָן אוֹ עֶבֶד אוֹ אִשָּׁה מִידֵי חוֹבָתָן; אֲבָל אִם אָכַל וְשָׂבַע, שֶׁנִּתְחַיַּב בְּבִרְכַת הַמָּזוֹן מִן הַתּוֹרָה--אֵין אִשָּׁה אוֹ קָטָן אוֹ עֶבֶד מוֹצִיאִין אוֹתוֹ מִידֵי חוֹבָתוֹ: שֶׁכָּל הַחַיָּב בְּדָבָר מִן הַתּוֹרָה--אֵין מוֹצִיא אוֹתוֹ מִידֵי חוֹבָתוֹ, אֵלָא הַחַיָּב בְּאוֹתוֹ הַדָּבָר מִן הַתּוֹרָה כְּמוֹתוֹ.

 הַנִּכְנָס אֵצֶל אֲחֵרִים, וּמְצָאָן מְבָרְכִין בִּרְכַת הַזִּמּוּן--אִם מָצָא הַמְּבָרֵךְ אוֹמֵר נְבָרֵךְ, הוּא עוֹנֶה אַחֲרָיו בָּרוּךְ וּמְבֹרָךְ; וְאִם מָצָא הָאוֹכְלִים עוֹנִין בָּרוּךְ שֶׁאָכַלְנוּ, הוּא עוֹנֶה אַחֲרֵיהֶם אָמֵן.

הִלְכּוֹת בְּרָכוֹת פֵּרֶק ו 
כָּל הָאוֹכֵל הַפַּת שֶׁמְּבָרְכִין עָלֶיהָ הַמּוֹצִיא--צָרִיךְ נְטִילַת יָדַיִם תְּחִלָּה וָסוֹף, אַף עַל פִּי שְׁהִיא פַּת חֻלִּין; וְאַף עַל פִּי שְׁאֵין יָדָיו מְלֻכְלָכוֹת, וְאֵינוּ יוֹדֵעַ לָהֶם טֻמְאָה, לֹא יֹאכַל, עַד שֶׁיִּטֹּל שְׁתֵּי יָדָיו.
וְכֵן כָּל דָּבָר שֶׁטִּבּוּלוֹ בְּמַשְׁקִין--צָרִיךְ נְטִילַת יָדַיִם, תְּחִלָּה.

כָּל הַנּוֹטֵל יָדָיו--בֵּין לַאֲכִילָה, בֵּין לְקִרְיַת שְׁמַע, בֵּין לִתְפִלָּה--מְבָרֵךְ בַּתְּחִלָּה, אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל נְטִילַת יָדָיִם: שֶׁזּוֹ מִצְוַת חֲכָמִים הִיא שֶׁנִּצְטַוִּינוּ בַּתּוֹרָה לִשְׁמֹעַ מֵהֶן, שֶׁנֶּאֱמָר "עַל-פִּי הַתּוֹרָה אֲשֶׁר יוֹרוּךָ" .
וּמַיִם אַחֲרוֹנִים--אֵין מְבָרְכִין עֲלֵיהֶן, שְׁאֵינָן אֵלָא מִפְּנֵי הַסַּכָּנָה; וּלְפִיכָּךְ חַיָּב אָדָם לְהִזָּהֵר בָּהֶן יָתֵר.

נְטִילַת יָדַיִם בֵּין תַּבְשִׁיל לְתַבְשִׁיל, רְשׁוּת--רָצָה נוֹטֵל, רָצָה אֵינוּ נוֹטֵל.
וּפֵרוֹת שֶׁלַּחֻלִּין--אֵינָן צְרִיכִין נְטִילַת יָדַיִם, לֹא בַּתְּחִלָּה וְלֹא בַּסּוֹף; וְכָל הַנּוֹטֵל יָדָיו לַפֵּרוֹת, הֲרֵי זֶה מִגַּסֵּי הָרוּחַ.

כָּל אֶת הַמֶּלַח, צָרִיךְ נְטִילַת יָדַיִם בָּאַחֲרוֹנָה--שֶׁמֶּא יֵשׁ בּוֹ מֶלַח סְדוֹמִית אוֹ מֶלַח שֶׁטִּבְעוֹ כְּטֶבַע מֶלַח סְדוֹמִית, וְיַעְבִיר יָדָיו עַל עֵינָיו וְיִסָּמֵה; וּמִפְּנֵי זֶה חִיְּבוּ לִטֹּל יָדַיִם בְּסוֹף כָּל סְעוֹדָה, מִפְּנֵי הַמֶּלַח.
וּבַמַּחֲנֶה, פְּטוּרִין מִנְּטִילַת יָדַיִם בַּתְּחִלָּה, מִפְּנֵי שְׁהֶן טְרוּדִין בַּמִּלְחָמָה; וְחַיָּבִין בָּאַחֲרוֹנָה, מִפְּנֵי הַסַּכָּנָה.

 עַד הֵיכָן הִיא נְטִילַת יָדַיִם, עַד הַפֵּרֶק; וְכַמָּה שֵׁעוּר הַמַּיִם, רְבִיעִית לְכָל שְׁתֵּי יָדַיִם.
וְכָל שֶׁחוֹצֵץ בִּטְבִילָה, חוֹצֵץ בִּנְטִילַת יָדַיִם; וְכָל הָעוֹלֶה לְמִדַּת הַמִּקְוָה, עוֹלֶה לְשֵׁעוּר רְבִיעִית.

 כָּל הַצָּרִיךְ נְטִילַת יָדַיִם--אִם הִטְבִּיל יָדָיו בְּמֵי מִקְוָה, אֵינוּ צָרִיךְ דָּבָר אַחֵר; וְאִם הִטְבִּילָן בְּמַיִם שְׁאֵין בָּהֶן שֵׁעוּר מִקְוָה, אוֹ בְּמַיִם שְׁאוּבִין שֶׁבַּקַּרְקָע, לֹא עָשָׂה כְּלוּם, שְׁאֵין הַמַּיִם הַשְּׁאוּבִין מְטַהֲרִין אֶת הַיָּדַיִם אֵלָא בִּנְטִילָה.

 כָּל הַנּוֹטֵל יָדָיו, צָרִיךְ לְהִזָּהֵר בְּאַרְבָּעָה דְּבָרִים: בַּמַּיִם עַצְמָן, שֶׁלֹּא יִהְיוּ פְּסוּלִין לִנְטִילַת יָדַיִם; וּבַשֵּׁעוּר, שֶׁיִּהְיֶה בָּהֶן רְבִיעִית לְכָל שְׁתֵּי יָדַיִם; וּבַכְּלִי, שֶׁיִּהְיוּ הַמַּיִם שֶׁנּוֹטְלִין בָּהֶן בִּכְלִי; וּבַנּוֹטֵל, שֶׁיְּהוּ הַמַּיִם בָּאִים מִכּוֹחַ נוֹתֵן.

 אַרְבָּעָה דְּבָרִים פּוֹסְלִין אֶת הַמַּיִם--שִׁנּוּי מַרְאֶה, וְגִלּוּי, וַעֲשִׂיַּת מְלָאכָה בָּהֶן, וְהֶפְסֵד הַמּוֹנֵעַ אֶת הַבְּהֵמָה מִלִּשְׁתּוֹת מֵהֶן.
כֵּיצַד: מַיִם שֶׁנִּשְׁתַּנּוּ מַרְאֵיהֶן--בֵּין בַּכֵּלִים בֵּין בַּקַּרְקָעוֹת, בֵּין מֵחֲמַת דָּבָר שֶׁנָּפַל לְתוֹכָן בֵּין מֵחֲמַת מְקוֹמָן--הֲרֵי אֵלּוּ פְּסוּלִין.
וְכֵן אִם נִתְגַּלּוּ גִּלּוּי הָאוֹסֵר אוֹתָן מִן הַשְּׁתִיָּה, נִפְסְלוּ לִנְטִילַת יָדַיִם.

 כָּל מַיִם שֶׁנַּעֲשָׂה בָּהֶן מְלָאכָה, נַעֲשׂוּ שׁוֹפְכִין וּפְסוּלִים לִנְטִילַת יָדַיִם.
כֵּיצַד: מַיִם שְׁאוּבִין שֶׁהֵדִיחַ בָּהֶן כֵּלִים, אוֹ שֶׁשָּׁרָה בָּהֶן פִּתּוֹ, וְכַיּוֹצֶא בְּזֶה, בֵּין בַּכֵּלִים בֵּין בַּקַּרְקָעוֹת--פְּסוּלִין לִנְטִילַת יָדַיִם.
הֵדִיחַ בָּהֶן כֵּלִים מוּדָחִין אוֹ חֲדָשִׁים, לֹא פְסָלָן.
מַיִם שֶׁהַנַּחְתּוֹם מְטַבֵּל בָּהֶן אֶת הַכְּעָכִין, פְּסוּלִין; וּשְׁהוּא חוֹפֵן מֵהֶן בְּשָׁעַת לִישָׁה, כְּשֵׁרִים--שֶׁהַמַּיִם שֶׁבְּחָפְנָיו, הֶם שֶׁנַּעֲשׂוּ בָּהֶן מְלָאכָה, אֲבָל הַמַּיִם שֶׁחָפַן מֵהֶן, הֲרֵי הֶן בְּכַשְׁרוּתָן.

 כָּל מַיִם שֶׁנִּפְסְלוּ מִשְּׁתִיַּת הַכֶּלֶב--כְּגוֹן שֶׁהָיוּ מָרִים אוֹ מְלוּחִין אוֹ עֲכוּרִין אוֹ רֵיחָן רָע, עַד שֶׁלֹּא יִשְׁתֶּה אוֹתָן הַכֶּלֶב--בַּכֵּלִים, פְּסוּלִין לִנְטִילַת יָדַיִם; וּבַקַּרְקָעוֹת, כְּשֵׁרִים לְהַטְבִּיל בָּהֶן.
חַמֵּי טְבֶרְיָה--בִּמְקוֹמָן, מַטְבִּילִין בָּהֶן אֶת הַיָּדַיִם; אֲבָל אִם נָטַל מֵהֶן בִּכְלִי, אוֹ שֶׁהִפְלִיג מֵהֶן אַמָּה לְמָקוֹם אַחֵר--אֵין נוֹטְלִין מֵהֶן לֹא רִאשׁוֹנִים וְלֹא אַחֲרוֹנִים, מִפְּנֵי שְׁאֵינָן רְאוּיִין לִשְׁתִיַּת הַבְּהֵמָה.

 יֵשׁ לַנּוֹטֵל לִתֵּן עַל יָדָיו מְעַט מְעַט, עַד שֶׁיִּתֵּן כַּשֵּׁעוּר; וְאִם נָתַן הָרְבִיעִית כֻּלָּהּ בִּשְׁטִיפָה אַחַת, כָּשֵׁר.
נוֹטְלִין אַרְבָּעָה חֲמִשָּׁה, זֶה בְּצַד זֶה, אוֹ יַד זֶה עַל גַּבֵּי יַד זֶה, בִּשְׁטִיפָה אַחַת--וּבִלְבָד שֶׁיַּרְפּוּ יְדֵיהֶם, כְּדֵי שֶׁיָּבוֹא בֵּינֵיהֶן הַמַּיִם, וְיִהְיֶה בְּאוֹתָהּ הַשְּׁטִיפָה, כְּדֵי רְבִיעִית לְכָל אֶחָד וְאֶחָד.

 אֵין נוֹטְלִין לַיָּדַיִם לֹא בְּדָפְנוֹת הַכֵּלִים, וְלֹא בְּשׁוּלֵי הַמְּחָץ, וְלֹא בַּחֲרָסִים, וְלֹא בִּמְגוּפַת הֶחָבִית.
וְאִם תִּקַּן הַמְּגוּפָה לִנְטִילָה, נוֹטְלִין מִמֶּנָּה לַיָּדַיִם; וְכֵן הַחֵמֶת שֶׁתִּקְּנָהּ, נוֹתְנִין בָּהּ לַיָּדַיִם.
אֲבָל שַׂק וְקֻפָּה--אַף עַל פִּי שֶׁתִּקְּנָן, אֵין נוֹתְנִין מֵהֶן לַיָּדַיִם.
וְלֹא יִתֵּן לַחֲבֵרוֹ בְּחָפְנָיו, שְׁאֵין חָפְנָיו כְּלִי.
וְכֵלִים שֶׁנִּשְׁבְּרוּ שְׁבִירָה הַמְּטַהֶרֶת אוֹתָם מִידֵי טֻמְאָה--אֵין נוֹתְנִין בָּהֶן לַיָּדַיִם, מִפְּנֵי שְׁהֶן שִׁבְרֵי כֵּלִים.

 בְּכָל הַכֵּלִים, נוֹטְלִין לַיָּדַיִם, אַפִלּוּ כְּלֵי גְּלָלִים, וּכְלֵי אֲדָמָה--וְהוּא, שֶׁיִּהְיוּ שְׁלֵמִים.
כְּלִי שְׁאֵינוּ מַחְזִיק רְבִיעִית, אוֹ שְׁאֵין בּוֹ רְבִיעִית--אֵין נוֹתְנִין מִמֶּנּוּ לַיָּדַיִם.

 הַכֹּל כְּשֵׁרִים לִתֵּן לַיָּדַיִם, אַפִלּוּ חֵרֵשׁ שׁוֹטֶה וְקָטָן.
אִם אֵין שָׁם אַחֵר--מַנִּיחַ הַכְּלִי בֵּין בִּרְכָּיו, וְצָק עַל יָדָיו, אוֹ יַטֶּה הֶחָבִית עַל יָדָיו, וְיִטֹּל; אוֹ נוֹטֵל יָדוֹ אַחַת וְצָק בְּזוֹ עַל זוֹ, וְחוֹזֵר וְצָק בָּרִאשׁוֹנָה עַל הַשְּׁנִיָּה.
וְהַקּוּף, נוֹטֵל לְיָדַיִם.

 הַשֹּׁקֶת שֶׁדּוֹלֶה הָאָדָם בְּיָדוֹ אוֹ בְּגַלְגַּל וְנוֹתֵן לְתוֹכָהּ, וְהַמַּיִם נִמְשָׁכִין מִמֶּנָּה בְּאַמָּה וְהוֹלְכִין וּמַשְׁקִין הַיְּרָקוֹת אוֹ הַבְּהֵמָה, וְהִנִּיחַ יָדָיו בַּשֹּׁקֶת, וְעָבְרוּ הַמַּיִם וְשָׁטְפוּ עַל יָדָיו--לֹא עָלְתָה לוֹ נְטִילָה, שֶׁהֲרֵי אֵין כָּאן נוֹתֵן עַל יָדָיו; וְאִם הָיוּ יָדָיו קְרוֹבוֹת לִשְׁפִיכַת הַדְּלִי, עַד שֶׁנִּמְצְאוּ הַמַּיִם שָׁטְפוּ עַל יָדָיו מִכּוֹחַ נְתִינַת הָאָדָם--עָלְתָה לוֹ נְטִילָה.

 מַיִם שֶׁנִּסְתַּפַּק לוֹ אִם נַעֲשָׂה בָּהֶן מְלָאכָה אוֹ לֹא נַעֲשָׂה, אִם יֵשׁ בָּהֶן כַּשֵּׁעוּר אוֹ שְׁאֵין בָּהֶן, אִם הֶם טְהוֹרִים אוֹ טְמֵאִים, סְפֵק נָטַל יָדָיו סְפֵק לֹא נָטַל יָדָיו--סְפֵקוֹ טָהוֹר: שֶׁכָּל סָפֵק שֶׁבְּטַהְרַת הַיָּדַיִם, טָהוֹר.

 מַיִם רִאשׁוֹנִים--צָרִיךְ שֶׁיַּגְבִּיהַּ יָדָיו לְמַעְלָה, שֶׁלֹּא יֵצְאוּ מַיִם חוּץ לַפֵּרֶק וְיַחְזְרוּ וִיטַמְּאוּ אֶת הַיָּדַיִם; וְאַחֲרוֹנִים--צָרִיךְ שֶׁיַּשְׁפִּיל יָדָיו לְמַטָּה, כְּדֵי שֶׁיֵּצֵא כָּל כּוֹחַ הַמֶּלַח שֶׁעַל יָדָיו.
מַיִם רִאשׁוֹנִים, נִטָּלִין בֵּין עַל גַּבֵּי כְּלִי בֵּין עַל גַּבֵּי קַרְקָע; וְאַחֲרוֹנִים, אֵינָן נִטָּלִין עַל גַּבֵּי קַרְקָע.
מַיִם רִאשׁוֹנִים, בֵּין בְּחַמֵּי הָאוּר בֵּין בְּצוֹנֵן.
אַחֲרוֹנִים, אֵין נִטָּלִין בְּחַמִּין--וְהוּא, שֶׁיִּהְיוּ חַמִּין שֶׁהַיָּד סוֹלֶדֶת בָּהֶן, מִפְּנֵי שְׁאֵין מַעְבִירִין אֶת הַזֻּהְמָה, שְׁאֵינוּ יָכוֹל לְפַשְׁפַּשׁ בָּהֶן; אֲבָל אִם הָיוּ פּוֹשְׁרִין, נוֹטְלִין מֵהֶן בָּאַחֲרוֹנָה.

 נוֹטֵל אָדָם יָדָיו שַׁחְרִית, וּמַתְנֶה עֲלֵיהֶן לְכָל הַיּוֹם, וְאֵינוּ צָרִיךְ לִטֹּל יָדָיו, לְכָל אֲכִילָה וַאֲכִילָה: וְהוּא, שֶׁלֹּא הִסִּיחַ דַּעְתּוֹ מֵהֶן; אֲבָל אִם הִסִּיחַ דַּעְתּוֹ מֵהֶן, צָרִיךְ לִטֹּל יָדָיו בְּכָל עֵת שֶׁצָּרִיךְ נְטִילָה.

 לָט אָדָם אֶת יָדָיו בְּמַפָּה, וְאוֹכֵל בָּהֶן פַּת אוֹ דָּבָר שֶׁטִּבּוּלוֹ בְּמַשְׁקִין, אַף עַל פִּי שֶׁלֹּא נָטַל יָדָיו.
הַמַּאֲכִיל לַאֲחֵרִים, אֵינוּ צָרִיךְ נְטִילַת יָדַיִם; וְהָאוֹכֵל, צָרִיךְ נְטִילַת יָדַיִם, אַף עַל פִּי שְׁאֵינוּ נוֹגֵעַ בְּמַאֲכָל, אֵלָא אַחֵר הוּא הַמַּאֲכִילוֹ.
וְהוּא הַדִּין לָאוֹכֵל בַּמַּגְרֵפָה, שֶׁצָּרִיךְ נְטִילַת יָדַיִם.

 אָסוּר לְהַאֲכִיל לְמִי שֶׁלֹּא נָטַל יָדָיו, אַף עַל פִּי שְׁהוּא נוֹתֵן לְתוֹךְ פִּיו.
וְאָסוּר לְזַלְזַל בִּנְטִילַת יָדַיִם; וְצִוּוּי הַרְבֵּה צִוּוּ חֲכָמִים עַל נְטִילַת יָדָיִם, וְהִזְהִירוּ עַל הַדָּבָר.
אַפִלּוּ אֵין לוֹ מַיִם אֵלָא כְּדֵי לִשְׁתּוֹת, נוֹטֵל יָדָיו בְּמִקְצָתָן, וְאַחַר כָּךְ אוֹכֵל, וְשׁוֹתֶה מִקְצָתָן.

 צָרִיךְ אָדָם לְנַגַּב אֶת יָדָיו, וְאַחַר כָּךְ יֹאכַל; וְכָל הָאוֹכֵל בְּלֹא נִגּוּב יָדַיִם, כְּאוֹכֵל לֶחֶם טָמֵא.
וְכָל הַנּוֹטֵל יָדָיו בָּאַחֲרוֹנָה, מְנַגֵּב וְאַחַר כָּךְ מְבָרֵךְ.
וְתֵכֶף לִנְטִילַת יָדַיִם, בִּרְכַת הַמָּזוֹן: לֹא יַפְסִיק בֵּינֵיהֶן בְּדָבָר אַחֵר; אַפִלּוּ לִשְׁתּוֹת מַיִם אַחַר שֶׁנּוֹטֵל יָדָיו בָּאַחֲרוֹנָה, אָסוּר עַד שֶׁיְּבָרַךְ בִּרְכַת הַמָּזוֹן.

הִלְכּוֹת בְּרָכוֹת פֵּרֶק ז 
מִנְהָגוֹת רַבּוֹת נָהֲגוּ חַכְמֵי יִשְׂרָאֵל בַּסְּעוֹדָה, וְכֻלָּן דֶּרֶךְ אֶרֶץ הֶן; וְאֵלּוּ הֶן: כְּשֶׁנִּכְנָסִין לַסְּעוֹדָה, גָּדוֹל שֶׁבְּכֻלָּן נוֹטֵל יָדָיו תְּחִלָּה, וְאַחַר כָּךְ נִכְנָסִין, וְיוֹשְׁבִין מְסֻבִּין.
וְגָדוֹל מֵסֶב בָּרֹאשׁ, וְשֵׁנִי לוֹ לְמַטָּה מִמֶּנּוּ; הָיוּ שָׁלוֹשׁ מִטּוֹת, גָּדוֹל מֵסֶב בָּרֹאשׁ, וְשֵׁנִי לוֹ לְמַעְלָה מִמֶּנּוּ, וּשְׁלִישִׁי לוֹ לְמַטָּה מִמֶּנּוּ.

בַּעַל הַבַּיִת מְבָרֵךְ הַמּוֹצִיא, וּמַשְׁלִים הַבְּרָכָה וְאַחַר כָּךְ בּוֹצֵעַ; וְהָאוֹרֵחַ מְבָרֵךְ בִּרְכַת הַמָּזוֹן, כְּדֵי שֶׁיְּבָרַךְ לְבַעַל הַבַּיִת.
אִם הָיוּ כֻּלָּן בַּעֲלֵי הַבַּיִת--גָּדוֹל שֶׁבְּכֻלָּן בּוֹצֵעַ, וְהוּא מְבָרֵךְ בִּרְכַת הַמָּזוֹן.

אֵין הַבּוֹצֵעַ רַשָּׁאי לִבְצֹעַ, עַד שֶׁיָּבִיאוּ מֶלַח וְלִפְתָּן לִפְנֵי כָּל אֶחָד וְאֶחָד, אֵלָא אִם כֵּן נִתְכַּוְּנוּ לֶאֱכֹל פַּת חֲרֵבָה.
וְאֵינוּ בּוֹצֵעַ לֹא פְּרוּסָה קְטַנָּה, מִפְּנֵי שְׁהוּא נִרְאֶה כְּצַר עַיִן, וְלֹא פְּרוּסָה יָתֵר מִכַּבֵּיצָה, מִפְּנֵי שֶׁנִּרְאֶה כְּרַעְבְּתָן; וּבַשַּׁבָּת, יֵשׁ לוֹ לִבְצֹעַ פְּרוּסָה גְּדוֹלָה.
וְאֵינוּ בּוֹצֵעַ, אֵלָא מִמְּקוֹם שֶׁבָּשֵׁל יָפֶה יָפֶה.

מִצְוָה מִן הַמֻּבְחָר, לִבְצֹעַ מִכִּכָּר שְׁלֵמָה; אִם הָיְתָה שָׁם שְׁלֵמָה שֶׁלִּשְׂעוֹרִים וּפְרוּסָה שֶׁלְּחִטִּים, מַנִּיחַ פְּרוּסָה בְּתוֹךְ שְׁלֵמָה, וּבוֹצֵעַ מִשְּׁתֵּיהֶם, כְּדֵי שֶׁיִּבְצַע מֵחִטִּים וּמִשְּׁלֵמָה.
וּבַשַּׁבָּת וּבְיָמִים טוֹבִים, חַיָּב לִבְצֹעַ עַל שְׁתֵּי כִּכְּרוֹת; נוֹטֵל שְׁתֵּיהֶן בְּיָדוֹ, וּבוֹצֵעַ אַחַת מֵהֶם.

הַבּוֹצֵעַ נוֹתֵן פְּרוּסָה לִפְנֵי כָּל אֶחָד וְאֶחָד, וְהָאֶחָד נוֹטֵל בְּיָדוֹ; וְאֵינוּ נוֹתֵן בְּיַד הָאוֹכֵל, אֵלָא אִם כֵּן הָיָה אָבֵל.
וְהַבּוֹצֵעַ, הוּא שֶׁפּוֹשֵׁט יָדוֹ תְּחִלָּה וְאוֹכֵל, וְאֵין הַמְּסֻבִּין רַשָּׁאִין לִטְעֹם, עַד שֶׁיִּטְעֹם הַמְּבָרֵךְ; וְאֵין הַבּוֹצֵעַ רַשָּׁאי לִטְעֹם, עַד שֶׁיִּכְלֶה אָמֵן מִפִּי רֹב הַמְּסֻבִּין.
וְאִם רָצָה הַבּוֹצֵעַ לַחְלֹק כָּבוֹד לְרִבּוֹ, אוֹ לְמִי שְׁהוּא גָּדוֹל מִמֶּנּוּ בְּחָכְמָה, וְיַנִּיחֶנּוּ לִפְשֹׁט יָדוֹ קֹדֶם לוֹ--הָרְשׁוּת בְּיָדוֹ.

שְׁנַיִם, מַמְתִּינִין זֶה לְזֶה בַּקְּעָרָה; שְׁלוֹשָׁה, אֵין מַמְתִּינִין.
גָּמְרוּ מֵהֶן שְׁנַיִם, הַשְּׁלִישִׁי מַפְסִיק עִמָּהֶן; גָּמַר אֶחָד מֵהֶן, הַשְּׁנַיִם אֵין מַפְסִיקִין לוֹ, אֵלָא אוֹכְלִין וְהוֹלְכִין, עַד שֶׁגּוֹמְרִין.

אֵין מְסִיחִין בַּסְּעוֹדָה, כְּדֵי שֶׁלֹּא יָבוֹא לִידֵי סַכָּנָה; וּמִפְּנֵי זֶה אִם בָּא לָהֶם יַיִן בְּתוֹךְ הַמָּזוֹן, כָּל אֶחָד וְאֶחָד מְבָרֵךְ לְעַצְמוֹ, שְׁאִם בֵּרַךְ אֶחָד וְיַעֲנֶה הָעוֹנֶה אָמֵן בְּשָׁעַת הַבְּלִיעָה, יָבוֹא לִידֵי סַכָּנָה.
וְאֵין מִסְתַּכְּלִין בִּפְנֵי הָאוֹכֵל, וְלֹא בִּמְנָתוֹ, שֶׁלֹּא לְבַיִּשׁוֹ.

 הַשַּׁמָּשׁ הָעוֹמֵד לִפְנֵי הַמְּסֻבִּין, אֵינוּ אוֹכֵל עִמָּהֶן; וְדֶרֶךְ רַחְמָנוּת הִיא לִתֵּן לְתוֹךְ פִּיו מִכָּל תַּבְשִׁיל וְתַבְשִׁיל, כְּדֵי לְיַשַּׁב דַּעְתּוֹ.
וְאִם נָתְנוּ לוֹ יַיִן, מְבָרֵךְ עַל כָּל כּוֹס וְכוֹס שֶׁנּוֹתְנִין לוֹ, מִפְּנֵי שְׁאֵין שְׁתִיָּתוֹ תְּלוּיָה בִּרְצוֹנוֹ, אֵלָא בִּרְצוֹנָם.

 יָצָא אֶחָד מִן הַמְּסֻבִּין לְהַשְׁתִּין מַיִם, נוֹטֵל יָדוֹ אַחַת וְנִכְנָס; דִּבַּר עִם חֲבֵרוֹ וְהִפְלִיג, נוֹטֵל שְׁתֵּי יָדָיו וְנִכְנָס.
וְאִם הָיוּ מְסֻבִּין לִשְׁתִיָּה, נִכְנָס וְיוֹשֵׁב בִּמְקוֹמוֹ וְנוֹטֵל יָדָיו, וְאַחַר כָּךְ מַחְזִיר פָּנָיו לָאוֹרְחִים; וְלָמָּה נוֹטֵל בִּמְקוֹמוֹ--שֶׁמֶּא יְדַמּוּ שֶׁלֹּא נָטַל יָדָיו, מִפְּנֵי שְׁאֵין שָׁם אֲכִילָה.

 אֵין מַנִּיחִין בָּשָׂר חַי עַל הַפַּת, וְאֵין מַעְבִירִין כּוֹס מָלֵא עַל הַפַּת, וְאֵין סוֹמְכִין אֶת הַקְּעָרָה בַּפַּת.
וְאֵין זוֹרְקִין אֶת הַפַּת, וְלֹא אֶת הַחֲתִכּוֹת; וְלֹא אֶת הָאֹכָלִין שְׁאֵין לָהֶם קְלִפִּין, כְּגוֹן תֻּתִּים וַעֲנָבִים וּתְאֵנִים, מִפְּנֵי שְׁהֶן נִמְאָסִין.
וּמֻתָּר לְהַמְשִׁיךְ יַיִן בְּצִינוֹרוֹת בְּבָתֵּי חֲתָנִים; וְזוֹרְקִין לִפְנֵיהֶן קְלָיוֹת וֶאֱגוֹזִים, בִּימוֹת הַחַמָּה, אֲבָל לֹא בִּימוֹת הַגְּשָׁמִים, מִפְּנֵי שֶׁנִּמְאָסִין.
וְאֵין נוֹטְלִין יָדַיִם בְּיַיִן, בֵּין חַי בֵּין מָזוּג.
וְכֵן אֵין מַפְסִידִין שְׁאָר אֹכָלִין וּמַשְׁקִין, דֶּרֶךְ בִּזּוּי וּבְעִיטָה.

 אָסוּר לָאוֹרְחִים לִטֹּל כְּלוּם מִמַּה שֶׁלִּפְנֵיהֶם, וְלִתֵּן בְּיַד בְּנוֹ אוֹ בִּתּוֹ שֶׁלְּבַעַל הַבַּיִת--שֶׁמֶּא יִתְבַּיַּשׁ בַּעַל הַסְּעוֹדָה, שֶׁהֲרֵי אֵין לוֹ אֵלָא מַה שֶׁהֵבִיא לִפְנֵיהֶן, וְנִמְצְאוּ הַקְּטַנִּים נוֹטְלִין אוֹתָן וְהוֹלְכִין.
לֹא יִשְׁלַח אָדָם לַחֲבֵרוֹ חָבִית יַיִן, וְשֶׁמֶן צָף עַל פִּיהָ--שֶׁמֶּא יִשְׁלַח לוֹ אָדָם חָבִית שֶׁכֻּלָּהּ שֶׁמֶן וִידַמֶּה שְׁהִיא יַיִן, וְשֶׁמֶן הוּא שֶׁעַל פָּנֶיהָ בִּלְבָד, וִיזָמַן אוֹרְחִים, וְיִתְבַּיַּשׁ.
וְכֵן כָּל כַּיּוֹצֶא בִּדְבָרִים אֵלּוּ, הַמְּבִיאִין לִידֵי בּוּשָׁה לְבַעַל הַסְּעוֹדָה--אֲסוּרִין.

 גָּמְרוּ מִלֶּאֱכֹל--מְסַלְּקִין אֶת הַשֻּׁלְחָן וּמְכַבְּדִין אֶת הַמָּקוֹם שֶׁאָכְלוּ בּוֹ, וְאַחַר כָּךְ נוֹטְלִין אֶת יְדֵיהֶן: שֶׁמֶּא יִשָּׁאֵר שָׁם פֵּרוּרִין שֶׁיֵּשׁ בָּהֶן כַּזַּיִת, שֶׁאָסוּר לְהַלַּךְ עֲלֵיהֶן וְלִרְחֹץ עֲלֵיהֶן; אֲבָל פֵּרוּרִין שְׁאֵין בָּהֶן כַּזַּיִת, מֻתָּר לְאַבְּדָן בַּיָּד.

 הֵבִיאוּ לָהֶן מַיִם לִנְטִילָה--כָּל שֶׁמְּבָרֵךְ בִּרְכַת הַמָּזוֹן, הוּא נוֹטֵל יָדָיו תְּחִלָּה, כְּדֵי שֶׁלֹּא יֵשֵׁב הַגָּדוֹל וְיָדָיו מְזֹהָמוֹת, עַד שֶׁיִּטֹּל אַחֵר.
וּשְׁאָר הַסּוֹעֲדִין, נוֹטְלִין יָדָן בַּסּוֹף זֶה אַחַר זֶה; וְאֵין מְכַבְּדִין בְּדָבָר זֶה, שְׁאֵין מְכַבְּדִין בְּיָדַיִם מְזֹהָמוֹת, וְלֹא בִּדְרָכִים, וְלֹא בִּגְשָׁרִים--אֵלָא בְּפֶתַח הָרָאוּי לִמְזוּזָה, וּבְשָׁעַת כְּנִיסָה.

 גָּמְרוּ לִטֹּל יְדֵיהֶן, וְנִגְּבוּ יְדֵיהֶן, וּבֵרְכוּ בִּרְכַת הַמָּזוֹן, וְהֵבִיאוּ אֶת הַמֻּגְמָר--הַגָּדוֹל שֶׁבֵּרַךְ בִּרְכַת הַמָּזוֹן, הוּא מְבָרֵךְ עַל הַמֻּגְמָר; וְכֻלָּם עוֹנִים אָמֵן.

 אִם הָיָה שָׁם יַיִן--מְבִיאִין כּוֹס מַחְזִיק רְבִיעִית, אוֹ יָתֵר עַל רְבִיעִית; וּמְבִיאִין מִין בְּשָׂמִים: אוֹחֵז אֶת הַיַּיִן בִּימִינוֹ, וְאֶת הַבְּשָׂמִים בִּשְׂמֹאלוֹ, וּמְבָרֵךְ בִּרְכַת הַמָּזוֹן; וְאַחַר כָּךְ מְבָרֵךְ עַל הַיַּיִן, וְאַחַר כָּךְ מְבָרֵךְ עַל הַבֹּשֶׂם.
אִם הָיָה הַבְּשָׂמִים שֶׁמֶן עָרֵב וְכַיּוֹצֶא בּוֹ, טָחוֹ בְּרֹאשׁ הַשַּׁמָּשׁ; וְאִם הָיָה הַשַּׁמָּשׁ תַּלְמִיד חֲכָמִים, טָחוֹ בַּכּוֹתָל, כְּדֵי שֶׁלֹּא יֵצֵא מְבֻשָּׂם לַשּׁוּק.

 אַף עַל פִּי שְׁאֵין בִּרְכַת הַמָּזוֹן טְעוּנָה יַיִן, אִם בֵּרַךְ עַל הַיַּיִן כַּמִּנְהָג שֶׁאָמַרְנוּ, צָרִיךְ שֶׁיָּדִיחַ הַכּוֹס שֶׁלַּבְּרָכָה מִבִּפְנִים, וְיִשְׁטֹף אוֹתוֹ מִבַּחוּץ; וִימַלְּאֶנּוּ יַיִן חַי, וְכֵיוָן שֶׁיַּגִּיעַ לְבִרְכַת הָאָרֶץ, נוֹתֵן לְתוֹכוֹ מְעַט מַיִם, כְּדֵי שֶׁיְּהֶא עָרֵב לִשְׁתִיָּה.
וְאֵין מְסִיחִין עַל כּוֹס שֶׁלְּבִרְכַת הַמָּזוֹן, אֵלָא הַכֹּל שׁוֹתְקִין, עַד שֶׁתִּכְלֶה בִּרְכַת הַמָּזוֹן וְהַיַּיִן, וְיִשְׁתּוּ.

הִלְכּוֹת בְּרָכוֹת פֵּרֶק ח 
כָּל פֵּרוֹת הָאִילָן--מְבָרְכִין עֲלֵיהֶן בַּתְּחִלָּה, בּוֹרֵא פְּרִי הָעֵץ; וּבַסּוֹף, בּוֹרֵא נְפָשׁוֹת רַבּוֹת: חוּץ מֵחֲמֵשֶׁת הַמִּינִים הַכְּתוּבִין בַּתּוֹרָה, וְהֶן עֲנָבִים וְרִמּוֹנִים וּתְאֵנִים וְזֵיתִים וּתְמָרִים--שְׁהוּא מְבָרֵךְ עֲלֵיהֶן בַּסּוֹף, בְּרָכָה אַחַת מֵעֵין שָׁלוֹשׁ.
וְכָל פֵּרוֹת הָאָרֶץ וְהַיְּרָקוֹת--מְבָרְכִין עֲלֵיהֶן בַּתְּחִלָּה, בּוֹרֵא פְּרִי הָאֲדָמָה; וּלְבַסּוֹף, בּוֹרֵא נְפָשׁוֹת רַבּוֹת.
וּדְבָרִים שְׁאֵין גִּדּוּלֵיהֶן מִן הָאָרֶץ, כְּגוֹן בָּשָׂר וּגְבִנָּה וְדָגִים וּבֵיצִים וּמַיִם וְחָלָב וּדְבַשׁ וְכַיּוֹצֶא בָּהֶן--בַּתְּחִלָּה מְבָרֵךְ שֶׁהַכֹּל, וּלְבַסּוֹף בּוֹרֵא נְפָשׁוֹת רַבּוֹת.
וְהַשּׁוֹתֶה מַיִם שֶׁלֹּא לְרַוּוֹת צְמָאוֹ--אֵינוּ טָעוּן בְּרָכָה, לֹא לְפָנָיו וְלֹא לְאַחֲרָיו.

הַסּוֹחֵט פֵּרוֹת וְהוֹצִיא מֵהֶן מַשְׁקִין--מְבָרֵךְ עֲלֵיהֶן בַּתְּחִלָּה, שֶׁהַכֹּל; וּלְבַסּוֹף, בּוֹרֵא נְפָשׁוֹת רַבּוֹת: חוּץ מִן הָעֲנָבִים וְהַזֵּיתִים--שֶׁעַל הַיַּיִן--הוּא מְבָרֵךְ בַּתְּחִלָּה, בּוֹרֵא פְּרִי הַגֶּפֶן; וּלְבַסּוֹף, בְּרָכָה אַחַת מֵעֵין שָׁלוֹשׁ.
וְעַל הַשֶּׁמֶן--הוּא מְבָרֵךְ בַּתְּחִלָּה, בּוֹרֵא פְּרִי הָעֵץ: בַּמֶּה דְּבָרִים אֲמוּרִים, שֶׁהָיָה חוֹשֵׁשׁ בִּגְרוֹנוֹ וְשָׁתָה הַשֶּׁמֶן עִם מֵי הַשְּׁלָקוֹת וְכַיּוֹצֶא בָּהֶן, שֶׁהֲרֵי נִהְנָה בִּשְׁתִיָּתוֹ; אֲבָל אִם שָׁתָה הַשֶּׁמֶן לְבַדּוֹ, אוֹ שֶׁלֹּא הָיָה חוֹשֵׁשׁ בִּגְרוֹנוֹ--מְבָרֵךְ עָלָיו שֶׁהַכֹּל, שֶׁהֲרֵי לֹא נִהְנֶה בְּטַעַם הַשֶּׁמֶן.

פֵּרוֹת אוֹ יְרָקוֹת שֶׁדַּרְכָּן לְהֵאָכֵל חַיִּים--אִם בִּשְּׁלָן אוֹ שְׁלָקָן--מְבָרֵךְ עֲלֵיהֶן בַּתְּחִלָּה, שֶׁהַכֹּל; וּלְבַסּוֹף, בּוֹרֵא נְפָשׁוֹת רַבּוֹת.
וִירָקוֹת שֶׁדַּרְכָּן לְהֵאָכֵל שְׁלוּקִין כְּגוֹן כַּרוּב וְלֶפֶת--אִם אֲכָלָן חַיִּים--מְבָרֵךְ עֲלֵיהֶן בַּתְּחִלָּה, שֶׁהַכֹּל.
וּדְבָרִים שֶׁדַּרְכָּן לְהֵאָכֵל חַיִּים וּמְבֻשָּׁלִין--אֲכָלָן בֵּין חַיִּים בֵּין מְבֻשָּׁלִין--מְבָרֵךְ עֲלֵיהֶן בַּתְּחִלָּה, בְּרָכָה הָרְאוּיָה לָהֶן: אִם הָיוּ פֵּרוֹת עֵץ, מְבָרֵךְ בּוֹרֵא פְּרִי הָעֵץ; וְאִם הָיוּ פֵּרוֹת אֲדָמָה אוֹ יְרָקוֹת, מְבָרֵךְ בּוֹרֵא פְּרִי הָאֲדָמָה.

יְרָקוֹת שֶׁדַּרְכָּן לְהִשָּׁלֵק שֶׁשְּׁלָקָן--מְבָרֵךְ עַל מֵי שְׁלָק שֶׁלָּהֶן, בּוֹרֵא פְּרִי הָאֲדָמָה: וְהוּא, שֶׁשְּׁלָקָן לִשְׁתּוֹת מֵימֵיהֶן, שֶׁמֵּימֵי שְׁלָקוֹת כִּשְׁלָקוֹת, בִּמְקוֹם שֶׁדַּרְכָּן לִשְׁתּוֹתָן.
דְּבַשׁ תְּמָרִים, מְבָרְכִין עָלָיו תְּחִלָּה שֶׁהַכֹּל.
אֲבָל תְּמָרִים שֶׁמִּעֲכָן בְּיָדוֹ, וְהוֹצִיא גַּרְעִנִּין שֶׁלָּהֶן, וַעֲשָׂיָן כְּמוֹ עִיסָה--מְבָרֵךְ עֲלֵיהֶן בַּתְּחִלָּה, בּוֹרֵא פְּרִי הָעֵץ; וּלְבַסּוֹף, בְּרָכָה אַחַת מֵעֵין שָׁלוֹשׁ.

הַקָּנִים הַמְּתוּקִים שֶׁסּוֹחֲטִין אוֹתָן, וּמְבַשְּׁלִין מֵימֵיהֶן עַד שֶׁיִּקְפֶּה וְיִדְמֶה לְמֶלַח--כָּל הַגְּאוֹנִים אָמְרוּ, שֶׁמְּבָרְכִין עָלָיו בּוֹרֵא פְּרִי הָאֲדָמָה, וּמִקְצָת אָמְרוּ, בּוֹרֵא פְּרִי הָעֵץ; וְכֵן אָמְרוּ שֶׁהַמּוֹצֵץ אוֹתָן קָנִים, מְבָרֵךְ בּוֹרֵא פְּרִי הָאֲדָמָה.
וַאֲנִי אוֹמֵר שְׁאֵין זֶה פְּרִי, וְאֵין מְבָרְכִין עָלָיו אֵלָא שֶׁהַכֹּל: לֹא יִהְיֶה דְּבַשׁ אֵלּוּ הַקָּנִים שֶׁנִּשְׁתַּנָּה עַל יְדֵי הָאוּר, גָּדוֹל מִדְּבַשׁ תְּמָרִים שֶׁלֹּא נִשְׁתַּנָּה, וּמְבָרְכִין עָלָיו, שֶׁהַכֹּל.

הַקּוּר, וְהוּא רֹאשׁ הַדֶּקֶל שְׁהוּא כְּמוֹ עֵץ לָבָן--מְבָרֵךְ עָלָיו בַּתְּחִלָּה שֶׁהַכֹּל.
קַפְרָס שֶׁלַּצְּלָף--מְבָרֵךְ עָלָיו בּוֹרֵא פְּרִי הָאֲדָמָה, מִפְּנֵי שְׁאֵינוּ פְּרִי; וְהָאֲבִיּוֹנוֹת שֶׁלַּצְּלָף, הֶן הַפְּרִי שְׁהֶן כְּצוּרַת תְּמָרִים דַּקִּין קְטַנִּים--מְבָרֵךְ עֲלֵיהֶם בּוֹרֵא פְּרִי הָעֵץ.

הַפַּלְפְּלִין וְהַזַּנְגְּבִיל--בִּזְמָן שְׁהֶן רְטֻבִּין, מְבָרֵךְ עֲלֵיהֶן תְּחִלָּה בּוֹרֵא פְּרִי הָאֲדָמָה; אֲבָל יְבֵשִׁים, אֵינָן טְעוּנִין בְּרָכָה לֹא לִפְנֵיהֶם וְלֹא לְאַחֲרֵיהֶן--מִפְּנֵי שְׁהֶן תְּבָלִין, וְאֵינָן אֹכֶל.
וְכֵן אֹכָלִין שְׁאֵינָן רְאוּיִין לַאֲכִילָה, וּמַשְׁקִין שְׁאֵינָן רְאוּיִין לִשְׁתִיָּה--אֵינָן טְעוּנִין בְּרָכָה, לֹא לִפְנֵיהֶם וְלֹא לְאַחֲרֵיהֶן.

הַפַּת שֶׁעִפְּשָׁה, וְיַיִן שֶׁהִקְרִיס, וְתַבְשִׁיל שֶׁעָבְרָה צוּרָתוֹ, וְהַנּוֹבְלוֹת שְׁהֶן פַּגִּין, וְהַשֵּׁכָר, וְהַחֹמֶץ, וְהַגּוֹבַאי, וְהַמֶּלַח, וְהַכְּמֵהִין, וְהַפַּטְרָיוֹת--עַל כֻּלָּן הוּא מְבָרֵךְ תְּחִלָּה, שֶׁהַכֹּל נִהְיָה בִּדְבָרוֹ.
וְכָל שֶׁמְּבָרְכִין לְפָנָיו שֶׁהַכֹּל, מְבָרְכִין לְאַחֲרָיו, בּוֹרֵא נְפָשׁוֹת רַבּוֹת עַל כָּל מַה שֶׁבָּרָא, חֵי הָעוֹלָמִים.
וְכָל הַטָּעוּן בְּרָכָה לְאַחֲרָיו, טָעוּן בְּרָכָה לְפָנָיו.

שְׁמָרִים שֶׁנָּתַן עֲלֵיהֶן שְׁלוֹשָׁה, וְהוֹצִיא אַרְבָּעָה--מְבָרֵךְ עֲלֵיהֶן בּוֹרֵא פְּרִי הַגֶּפֶן, שֶׁזֶּה יַיִן מָזוּג הוּא; הוֹצִיא פָּחוּת מֵאַרְבָּעָה--אַף עַל פִּי שֶׁיֵּשׁ בָּהֶן טַעַם יַיִן, מְבָרֵךְ עֲלֵיהֶן תְּחִלָּה שֶׁהַכֹּל.

בֵּרַךְ עַל פֵּרוֹת הָאִילָן, בּוֹרֵא פְּרִי הָאֲדָמָה--יָצָא; וְעַל פֵּרוֹת הָאָרֶץ, בּוֹרֵא פְּרִי הָעֵץ--לֹא יָצָא.
וְעַל הַכֹּל--אִם בֵּרַךְ שֶׁהַכֹּל נִהְיָה בִּדְבָרוֹ, יָצָא: אַפִלּוּ עַל הַפַּת וְעַל הַיַּיִן.

לָקַח כּוֹס שֶׁלְּשֵׁכָר בְּיָדוֹ, וְהִתְחִיל הַבְּרָכָה עַל מְנָת לוֹמַר שֶׁהַכֹּל, וְטָעָה וְאָמַר בּוֹרֵא פְּרִי הַגֶּפֶן--אֵין מַחְזִירִין אוֹתוֹ.
וְכֵן אִם הָיוּ לְפָנָיו פֵּרוֹת הָאָרֶץ, וְהִתְחִיל הַבְּרָכָה עַל מְנָת לוֹמַר בּוֹרֵא פְּרִי הָאֲדָמָה, וְטָעָה וְאָמַר בּוֹרֵא פְּרִי הָעֵץ--אֵין מַחְזִירִין אוֹתוֹ.
וְכֵן אִם הָיָה לְפָנָיו תַּבְשִׁיל שֶׁלַּדָּגָן, וּפָתַח וּבֵרַךְ עַל מְנָת לוֹמַר בּוֹרֵא מִינֵי מְזוֹנוֹת, וְטָעָה וְאָמַר הַמּוֹצִיא לֶחֶם--יָצָא: מִפְּנֵי שֶׁבְּשָׁעָה שֶׁהִזְכִּיר הַשֵּׁם וְהַמַּלְכוּת, שְׁהֶן עִיקַר הַבְּרָכָה, לֹא נִתְכַּוַּן אֵלָא לַבְּרָכָה הָרְאוּיָה לְאוֹתוֹ הַמִּין; וְהוֹאִיל וְלֹא הָיָה בְּעִיקַר הַבְּרָכָה טְעוּת, אַף עַל פִּי שֶׁטָּעָה בְּסוֹפָהּ, יָצָא, וְאֵין מַחְזִירִין אוֹתוֹ.

כָּל הַבְּרָכוֹת הָאֵלּוּ שֶׁנִּסְתַּפַּק לוֹ בָּהֶן אִם בֵּרַךְ אוֹ לֹא בֵרַךְ--אֵינוּ חוֹזֵר וּמְבָרֵךְ, לֹא בַּתְּחִלָּה וְלֹא בַּסּוֹף: מִפְּנֵי שְׁהֶן מִדִּבְרֵי סוֹפְרִים.
שָׁכַח וְהִכְנִיס אֹכָלִין לְתוֹךְ פִּיו בְּלֹא בְּרָכָה--אִם הָיוּ מַשְׁקִין--בּוֹלְעָן, וּמְבָרֵךְ בַּסּוֹף; וְאִם הָיוּ פֵּרוֹת שְׁאִם זְרָקָן יִמָּאֲסוּ כְּגוֹן תֻּתִּים וַעֲנָבִים--מְסַלְּקָן לְצַד אֶחָד וּמְבָרֵךְ, וְאַחַר כָּךְ בּוֹלְעָן; וְאִם אֵינָן נִמְאָסִין כְּגוֹן פּוֹלִים וַאֲפוּנִים--פּוֹלְטָן מִפִּיו עַד שֶׁיְּבָרַךְ וּפִיו פָּנוּי, וְאַחַר כָּךְ אוֹכֵל.

הָיוּ לְפָנָיו מִינִים הַרְבֵּה--אִם הָיוּ בִּרְכוֹתֵיהֶן שֹׁווֹת--מְבָרֵךְ עַל אֶחָד מֵהֶן, וּפוֹטֵר אֶת הַשְּׁאָר; וְאִם אֵין בִּרְכוֹתֵיהֶן שֹׁווֹת--מְבָרֵךְ עַל כָּל אֶחָד מֵהֶן בְּרָכָה הָרְאוּיָה לוֹ, וְאֵי זֶה מִין שֶׁיִּרְצֶה לְהַקְדִּים מַקְדִּים.
וְאִם אֵינוּ רוֹצֶה בְּזֶה יָתֵר מִזֶּה--אִם יֵשׁ בֵּינֵיהֶן אֶחָד מִשִּׁבְעַת הַמִּינִין, עָלָיו הוּא מְבָרֵךְ תְּחִלָּה; וְכָל הַקּוֹדֵם בַּפָּסוּק, קוֹדֵם לַבְּרָכָה: וְהַשִּׁבְעָה הֶן הָאֲמוּרִין בְּפָסוּק זֶה "אֶרֶץ חִטָּה וּשְׂעֹרָה, וְגֶפֶן וּתְאֵנָה וְרִמּוֹן; אֶרֶץ-זֵית שֶׁמֶן, וּדְבָשׁ" , וּדְבַשׁ זֶה הֶם הַתְּמָרִים; וְהַתְּמָרִים קוֹדְמִין לַעֲנָבִים, שֶׁהַתְּמָרִים שֵׁנִי לְאֶרֶץ וְהָעֲנָבִים שְׁלִישִׁי לְאֶרֶץ.

בְּרָכָה אַחַת שֶׁמֵּעֵין שָׁלוֹשׁ שֶׁלַּחֲמֵשֶׁת מִינֵי הַפֵּרוֹת וְשֶׁלַּיַּיִן, הִיא שֶׁלְּמִינֵי הַדָּגָן: אֵלָא שֶׁעַל הַפֵּרוֹת, הוּא אוֹמֵר עַל הָעֵץ וְעַל פְּרִי הָעֵץ וְעַל תְּנוּבַת הַשָּׂדֶה וְעַל אֶרֶץ חֶמְדָּה ...; וְעַל הַיַּיִן, הוּא אוֹמֵר עַל הַגֶּפֶן וְעַל פְּרִי הַגֶּפֶן וְעַל תְּנוּבַת הַשָּׂדֶה וְעַל אֶרֶץ חֶמְדָּה.
וְחוֹתֵם בִּשְׁתֵּיהֶן, עַל הָאָרֶץ וְעַל הַפֵּרוֹת; וְאִם הָיָה בְּאֶרֶץ יִשְׂרָאֵל, חוֹתֵם בָּהֶן עַל הָאָרֶץ וְעַל פֵּרוֹתֶיהָ.
וְיֵשׁ מִי שֶׁמּוֹסִיף בַּבְּרָכָה שֶׁמֵּעֵין שָׁלוֹשׁ, קֹדֶם חֲתִימָה, כִּי אֵל טוֹב וּמֵטִיב אַתָּה, שְׁהוּא עֵין בְּרָכָה רְבִיעִית; וְיֵשׁ מִי שֶׁאוֹמֵר שֶׁלֹּא תִקְּנוּ בְּרָכָה רְבִיעִית אֵלָא בְּבִרְכַת הַמָּזוֹן בִּלְבָד.

שָׁתָה יַיִן וְאָכַל תְּמָרִים וְאָכַל תַּבְשִׁיל שֶׁלַּחֲמֵשֶׁת מִינֵי דָּגָן, מְבָרֵךְ בָּאַחֲרוֹנָה כָּכָה: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, עַל הַמִּחְיָה וְעַל הַכַּלְכָּלָה, וְעַל הַגֶּפֶן וְעַל פְּרִי הַגֶּפֶן, וְעַל הָעֵץ וְעַל פְּרִי הָעֵץ וְעַל תְּנוּבַת הַשָּׂדֶה, וְעַל אֶרֶץ חֶמְדָּה ...; וְחוֹתֵם בָּרוּךְ אַתָּה ה', עַל הָאָרֶץ, וְעַל הַמִּחְיָה, וְעַל הַפֵּרוֹת.

אֲבָל אִם אָכַל בָּשָׂר וְשָׁתָה יַיִן--מְבָרֵךְ בַּסּוֹף עַל זֶה בִּפְנֵי עַצְמוֹ, וְעַל זֶה בִּפְנֵי עַצְמוֹ.
אָכַל תְּאֵנִים אוֹ עֲנָבִים, וְתַפּוּחִים וַאֲגַסִּים וְכַיּוֹצֶא בָּהֶן--מְבָרֵךְ בַּסּוֹף בְּרָכָה אַחַת מֵעֵין שָׁלוֹשׁ, וְהִיא כּוֹלֶלֶת הַכֹּל, מִפְּנֵי שֶׁכֻּלָּן פֵּרוֹת הָעֵץ הֶן.
וְכֵן כָּל כַּיּוֹצֶא בְּזֶה.

הִלְכּוֹת בְּרָכוֹת פֵּרֶק ט 
כְּשֵׁם שֶׁאָסוּר לוֹ לָאָדָם לֵהָנוֹת בְּמַאֲכָל אוֹ בְּמַשְׁקֶה, קֹדֶם בְּרָכָה--כָּךְ אָסוּר לוֹ לֵהָנוֹת בְּרֵיחַ טוֹב, קֹדֶם בְּרָכָה.
וְכֵיצַד מְבָרְכִין עַל רֵיחַ טוֹב: אִם הָיָה זֶה שֶׁיֵּשׁ לוֹ הָרֵיחַ עֵץ אוֹ מִין הָעֵץ, מְבָרֵךְ בּוֹרֵא עֲצֵי בְּשָׂמִים; וְאִם הָיָה עֵשֶׂב אוֹ מִין הַעֵשֶׂב, מְבָרֵךְ בּוֹרֵא עִשְׂבֵּי בְּשָׂמִים; וְאִם הָיָה לֹא מֵעֵץ וְלֹא מֵאֲדָמָה, כְּגוֹן הַמּוֹר שְׁהוּא מִן הַחַיָּה--מְבָרֵךְ בּוֹרֵא מִינֵי בְּשָׂמִים; וְאִם הָיָה פְּרִי הָרָאוּי לַאֲכִילָה, כְּגוֹן אֶתְרוֹג וְתַפּוּחַ--מְבָרֵךְ שֶׁנָּתַן רֵיחַ טוֹב בַּפֵּרוֹת.
וְעַל הַכֹּל--אִם אָמַר בּוֹרֵא מִינֵי בְּשָׂמִים, יָצָא.

אֵין מְבָרְכִין עַל הַמֻּגְמָר, עַד שֶׁתַּעֲלֶה תִּימַרְתּוֹ.
וְכֵיצַד מְבָרְכִין עָלָיו: אִם הָיָה זֶה הַנִּשְׂרָף שֶׁנָּתַן רֵיחַ עֵץ, מְבָרְכִין עֲצֵי בְּשָׂמִים; וְאִם הָיָה עֵשֶׂב, מְבָרְכִין עִשְׂבֵּי בְּשָׂמִים; וְאִם הָיָה מִמִּין חַיָּה וְכַיּוֹצֶא בָּהּ, מְבָרְכִין בּוֹרֵא מִינֵי בְּשָׂמִים.

שֶׁמֶן שֶׁלַּאֲפַרְסְמוֹן וְכַיּוֹצֶא בּוֹ, מְבָרֵךְ עָלָיו בּוֹרֵא שֶׁמֶן עָרֵב; אֲבָל שֶׁמֶן זַיִת שֶׁכְּבָשׁוֹ אוֹ שֶׁטְּחָנוֹ עַד שֶׁחָזַר רֵיחוֹ נוֹדֵף, מְבָרֵךְ עָלָיו בּוֹרֵא עֲצֵי בְּשָׂמִים.
שֶׁמֶן שֶׁבִּשְּׂמוֹ כְּעֵין שֶׁמֶן הַמִּשְׁחָה, מְבָרֵךְ עָלָיו בּוֹרֵא מִינֵי בְּשָׂמִים.
הֵבִיאוּ לְפָנָיו שֶׁמֶן וַהֲדָס, מְבָרֵךְ עַל הַהֲדָס וּפוֹטֵר אֶת הַשֶּׁמֶן, מִפְּנֵי שֶׁבְּרָכָה אַחַת לִשְׁנֵיהֶן, וְהִיא עֲצֵי בְּשָׂמִים.

הָיָה לְפָנָיו בֹּשֶׂם שְׁהוּא עֵץ וּבֹשֶׂם שְׁהוּא עֵשֶׂב, אֵין בִּרְכַת אֶחָד מֵהֶן פּוֹטֶרֶת אֶת חֲבֵרוֹ, אֵלָא מְבָרֵךְ עַל זֶה לְעַצְמוֹ, וְעַל זֶה לְעַצְמוֹ.
הֵבִיאוּ לְפָנָיו יַיִן וְשֶׁמֶן--אוֹחֵז יַיִן בִּימִינוֹ, וְשֶׁמֶן בִּשְׂמֹאלוֹ; וּמְבָרֵךְ עַל הַיַּיִן וְשׁוֹתֵהוּ, וְחוֹזֵר וּמְבָרֵךְ עַל הַשֶּׁמֶן וּמֵרִיחַ בּוֹ וְטָחוֹ בְּרֹאשׁ הַשַּׁמָּשׁ; וְאִם הָיָה הַשַּׁמָּשׁ תַּלְמִיד חֲכָמִים, טָחוֹ בַּכּוֹתָל.

דָּבָר שְׁהוּא סְפֵק אִם מִן הָעֵץ אִם מִן הָאֲדָמָה, מְבָרֵךְ עָלָיו בּוֹרֵא מִינֵי בְּשָׂמִים; בֹּשֶׂם שֶׁעֵרְבוֹ הָרוֹכֵל מִמִּינִין הַרְבֵּה, מְבָרֵךְ עָלָיו בּוֹרֵא מִינֵי בְּשָׂמִים.
נִכְנַס לְחָנוּתוֹ שֶׁלַּבַּשָּׂם שֶׁיֵּשׁ בָּהּ מִינִין הַרְבֵּה, מְבָרֵךְ בּוֹרֵא מִינֵי בְּשָׂמִים.
אִם יָשַׁב שָׁם כָּל הַיּוֹם כֻּלּוֹ, אֵינוּ מְבָרֵךְ אֵלָא אַחַת; נִכְנַס וְיָצָא נִכְנַס וְיָצָא, מְבָרֵךְ עַל כָּל פַּעַם וּפַעַם.

הַשּׁוֹשַׁנָּה וְחִלְפֵי הַיָּם, מְבָרְכִין עֲלֵיהֶם בּוֹרֵא עֲצֵי בְּשָׂמִים.
נַרְגִּיס שֶׁלַּגִּנָּה, בּוֹרֵא עֲצֵי בְּשָׂמִים; וְשֶׁלַּשָּׂדֶה, בּוֹרֵא עִשְׂבֵּי בְּשָׂמִים.
הַוֶּרֶד, וּמֵי הַוֶּרֶד, וְהַלְּבוֹנָה, וְהַמַּצְתִּכֵּי, וְכַיּוֹצֶא בָּהֶן--בּוֹרֵא עֲצֵי בְּשָׂמִים.

שְׁלוֹשָׁה מִינֵי רֵיחַ טוֹב, אֵין מְבָרְכִין עֲלֵיהֶן; וְאֵלּוּ הֶן--רֵיחַ טוֹב שֶׁאָסוּר לְהָרִיחַ בּוֹ, וְרֵיחַ טוֹב הֶעָשׂוּי לְהַעְבִיר רֵיחַ רָע, וְרֵיחַ טוֹב שֶׁלֹּא נַעֲשָׂה לְהָרִיחַ בְּעַצְמוֹ שֶׁלְּרֵיחַ זֶה.

כֵּיצַד: בְּשָׂמִים שֶׁלַּעֲבוֹדָה זָרָה, וּבְשָׂמִים שֶׁעַל עֶרְוָה מִן הָעֲרָיוֹת--אֵין מְבָרְכִין עֲלֵיהֶן, לְפִי שֶׁאָסוּר לְהָרִיחַ בָּהֶן.
בְּשָׂמִים שֶׁלַּמֵּתִים, וּבְשָׂמִים שֶׁלְּבֵית הַכִּסֵּא, וְשֶׁמֶן הֶעָשׂוּי לְהַעְבִיר אֶת הַזֻּהְמָה--אֵין מְבָרְכִין עֲלֵיהֶן, לְפִי שֶׁנַּעֲשׂוּ לְהַעְבִיר רֵיחַ רָע.
מֻגְמָר שֶׁמְּגַמְּרִין בּוֹ אֶת הַכֵּלִים וְאֶת הַבְּגָדִים--אֵין מְבָרְכִין עָלָיו, לְפִי שֶׁלֹּא נַעֲשָׂה לְהָרִיחַ בְּעַצְמוֹ שֶׁלַּמֻּגְמָר.
וְכֵן הַמֵּרִיחַ בִּבְגָדִים הַמְּגֻמָּרִין, אֵינוּ מְבָרֵךְ, לְפִי שְׁאֵין שָׁם עִיקַר בֹּשֶׂם, אֵלָא רֵיחַ בְּלֹא עִיקָר.

בְּשָׂמִים שֶׁבִּמְסִבָּה שֶׁלַּגּוֹיִים--אֵין מְבָרְכִין עֲלֵיהֶם, שֶׁסְּתָם מְסִבַּת גּוֹיִים לַעֲבוֹדָה זָרָה.
הָיָה מְהַלֵּךְ חוּץ לַכְּרָךְ וְהֵרִיחַ רֵיחַ טוֹב--אִם רֹב הָעִיר גּוֹיִים, אֵינוּ מְבָרֵךְ; וְאִם רֹב יִשְׂרָאֵל, מְבָרֵךְ: נִתְעָרַב רֵיחַ שֶׁמְּבָרְכִין עָלָיו, בְּרֵיחַ שְׁאֵין מְבָרְכִין עָלָיו--הוֹלְכִין אַחַר הָרֹב.

הִלְכּוֹת בְּרָכוֹת פֵּרֶק י 
בְּרָכוֹת אֲחֵרוֹת וּדְבָרִים שְׁאֵין בָּהֶן פְּתִיחָה וְלֹא חֲתִימָה, תִּקְּנוּ חֲכָמִים דֶּרֶךְ שְׁבָח וְהוֹדָיָה לְהַקָּדוֹשׁ בָּרוּךְ הוּא, כְּמוֹ בִּרְכוֹת הַתְּפִלָּה שֶׁכְּבָר כְּתַבְנוּם; וְהֶם אֵלּוּ: הַבּוֹנֶה בַּיִת חָדָשׁ, וְהַקּוֹנֶה כֵּלִים חֲדָשִׁים בֵּין יֵשׁ לוֹ כַּיּוֹצֶא בָּהֶן בֵּין אֵין לוֹ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁהֶחֱיָנוּ וְקִיְּמָנוּ וְהִגִּיעָנוּ לַזְּמָן הַזֶּה.

וְכֵן הָרוֹאֶה חֲבֵרוֹ לְאַחַר שְׁלוֹשִׁים יוֹם, מְבָרֵךְ שֶׁהֶחֱיָנוּ; וְאִם רָאָהוּ לְאַחַר שְׁנֵים עָשָׂר חֹדֶשׁ, מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, מְחַיֶּה הַמֵּתִים.
הָרוֹאֶה פְּרִי הַמִּתְחַדֵּשׁ מִשָּׁנָה לְשָׁנָה בִּתְחִלַּת רְאִיָּתוֹ, מְבָרֵךְ שֶׁהֶחֱיָנוּ.

שָׁמַע שְׁמוּעָה טוֹבָה, מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הַטּוֹב וְהַמֵּטִיב; שָׁמַע שְׁמוּעָה רָעָה, מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, דַּיָּן הָאֱמֶת: וְחַיָּב אָדָם לְבָרַךְ עַל הָרָעָה בְּטוֹבַת נֶפֶשׁ, כְּדֶרֶךְ שֶׁמְּבָרֵךְ עַל הַטּוֹבָה בְּשִׂמְחָה--שֶׁנֶּאֱמָר "וְאָהַבְתָּ, אֵת ה' אֱלֹהֶיךָ ...
וּבְכָל-מְאֹדֶךָ" , וּבִכְלַל אַהֲבָה זוֹ הַיְּתֵרָה שֶׁנִּצְטַוִּינוּ בָּהּ, שֶׁאַפִלּוּ בָּעֵת שֶׁיֵּצַר לוֹ, יוֹדֶה וִישַׁבַּח בְּשִׂמְחָה.

הִגִּיעָה אֵלָיו טוֹבָה, אוֹ שֶׁשָּׁמַע שְׁמוּעָה טוֹבָה--אַף עַל פִּי שֶׁהַדְּבָרִים מַרְאִים, שֶׁטּוֹבָה זוֹ תִּגְרֹם לוֹ רָעָה--מְבָרֵךְ הַטּוֹב וְהַמֵּטִיב; וְכֵן אִם נָגְעָה אֵלָיו רָעָה, אוֹ שֶׁשָּׁמַע שְׁמוּעָה רָעָה--אַף עַל פִּי שֶׁהַדְּבָרִים מַרְאִין, שֶׁרָעָה זוֹ גּוֹרֶמֶת לוֹ טוֹבָה--מְבָרֵךְ דַּיָּן הָאֱמֶת: שְׁאֵין מְבָרְכִין עַל הָעֲתִיד לִהְיוֹת, אֵלָא עַל מַה שֶׁאֵרַע עַתָּה.

יָרְדוּ גְּשָׁמִים רַבִּים--אִם יֵשׁ לוֹ שָׂדֶה, מְבָרֵךְ שֶׁהֶחֱיָנוּ; וְאִם הָיְתָה שֶׁלּוֹ וְשֶׁלַּאֲחֵרִים, מְבָרֵךְ הַטּוֹב וְהַמֵּטִיב.
וְאִם אֵין לוֹ שָׂדֶה, מְבָרֵךְ: מוֹדִים אֲנַחְנוּ לָךְ ה' אֱלֹהֵינוּ, עַל כָּל טִפָּה וְטִפָּה שֶׁהוֹרַדְתָּ לָנוּ; וְאִלּוּ פִינוּ מָלֵא שִׁירָה כַיָּם, וּלְשׁוֹנֵנוּ רִנָּה כַּהֲמוֹן גַּלָּיו, וְשִׂפְתוֹתֵינוּ שְׁבָח כְּמֶרְחֲבֵי הָרָקִיעַ, וְעֵינֵינוּ מְאִירוֹת כַּשֶּׁמֶשׁ וְכַיָּרֵחַ, וְיָדֵינוּ פְרוּסוֹת כְּנִשְׁרֵי שָׁמָיִם, וְרַגְלֵינוּ קַלּוֹת כָּאַיָּלוֹת--אֵין אָנוּ מַסְפִּיקִין לְהוֹדוֹת לְךָ ה' אֱלֹהֵינוּ, וּלְבָרֵךְ אֶת שִׁמְךָ מַלְכֵּנוּ, עַל אַחַת מֵאֶלֶף אַלְפֵי אֲלָפִים וְרֹב רִבְבֵי רְבָבוֹת פְּעָמִים הַטּוֹבוֹת, שֶׁעָשִׂיתָ עִמָּנוּ וְעִם אֲבוֹתֵינוּ.
מִלְּפָנִים--מִמִּצְרַיִם גְּאַלְתָּנוּ ה' אֱלֹהֵינוּ, מִבֵּית עֲבָדִים פְּדִיתָנוּ, בָּרָעָב זַנְתָּנוּ, וּבַשֹּׂבַע כִּלְכַּלְתָּנוּ, וּמֵחֶרֶב הִצַּלְתָּנוּ, וּמִדֶּבֶר מִלַּטְתָּנוּ, וּמֵחֳלָאִים רָעִים רַבִּים דִּלִּיתָנוּ; וְעַד הֵנָּה--עֲזָרוּנוּ רַחֲמֶיךָ ה' אֱלֹהֵינוּ, וְלֹא עֲזָבוּנוּ חֲסָדֶיךָ.
עַל כֵּן אֵבָרִים שֶׁפִּלַּגְתָּ בָּנוּ, וְרוּחַ וּנְשָׁמָה שֶׁנָּפַחְתָּ בְּאַפֵּינוּ, וְלָשׁוֹן אֲשֶׁר שַׂמְתָּ בְּפִינוּ--הֵן הֶן יוֹדוּ לְךָ, וִיבָרְכוּ אֶת שִׁמְךָ ה' אֱלֹהֵינוּ.
בָּרוּךְ אַתָּה ה', רֹב הַהוֹדָיוֹת אֵל הַתֻּשְׁבָּחוֹת.

מֵאֵימָתַי מְבָרְכִין עַל הַגְּשָׁמִים--מִשֶּׁיִּרְבּוּ הַמַּיִם עַל הָאָרֶץ, וַיַּעֲלוּ אֲבַעְבּוּעוֹת מִן הַמָּטָר עַל פְּנֵי הַמַּיִם, וְיֵלְכוּ הֲאַבַעְבּוּעוֹת זֶה לִקְרַאת זֶה.

אָמְרוּ לוֹ מֵת אָבִיו וִירַשְׁתּוֹ--אִם יֵשׁ עִמּוֹ אַחִים--מְבָרֵךְ בַּתְּחִלָּה דַּיָּן הָאֱמֶת, וְאַחַר כָּךְ מְבָרֵךְ הַטּוֹב וְהַמֵּטִיב; וְאִם אֵין עִמּוֹ אַחִים, מְבָרֵךְ שֶׁהֶחֱיָנוּ.
קִצְבּוֹ שֶׁלַּדָּבָר--שֶׁכָּל טוֹבָה שְׁהִיא לוֹ וְלַאֲחֵרִים, מְבָרֵךְ הַטּוֹב וְהַמֵּטִיב; וְטוֹבָה שְׁהִיא לוֹ לְבַדּוֹ, מְבָרֵךְ שֶׁהֶחֱיָנוּ.

אַרְבָּעָה צְרִיכִין לְהוֹדוֹת--חוֹלֶה שֶׁנִּתְרַפָּא, וְחָבוּשׁ שֶׁיָּצָא מִבֵּית הָאֲסוּרִים, וְיוֹרְדֵי הַיָּם כְּשֶׁיַּעֲלוּ, וְהוֹלְכֵי דְּרָכִים כְּשֶׁיַּגִּיעוּ לַיִּשּׁוּב; וּצְרִיכִין לְהוֹדוֹת בִּפְנֵי עֲשָׂרָה, וּשְׁנַיִם מֵהֶן חֲכָמִים, שֶׁנֶּאֱמָר "וִירוֹמְמוּהוּ, בִּקְהַל-עָם; וּבְמוֹשַׁב זְקֵנִים, יְהַלְּלוּהוּ" .
וְכֵיצַד מוֹדֶה--עוֹמֵד בֵּינֵיהֶן וּמְבָרֵךְ, בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הַגּוֹמֵל לַחַיָּבִין טוֹבוֹת שֶׁגְּמָלַנִי כָּל טוֹב; וְכָל הַשּׁוֹמְעִים אוֹמְרִים, שֶׁגְּמָלְךָ טוֹב, הוּא יִגְמָלְךָ, סֶלָה.

הָרוֹאֶה מְקוֹם שֶׁנַּעֲשָׂה בּוֹ נִסִּים לְיִשְׂרָאֵל, כְּגוֹן יַם סוּף וּמַעְבְּרוֹת הַיַּרְדֵּן--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁעָשָׂה נִסִּים לַאֲבוֹתֵינוּ בַּמָּקוֹם הַזֶּה; וְכֵן כָּל מָקוֹם שֶׁנַּעֲשָׂה בּוֹ נֵס, לָרַבִּים.
אֲבָל מְקוֹם שֶׁנַּעֲשָׂה בּוֹ נֵס לַיָּחִיד--אוֹתוֹ הַיָּחִיד וּבְנוֹ וּבֶן בְּנוֹ מְבָרֵךְ כְּשֶׁרוֹאֶה אוֹתוֹ מָקוֹם, בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁעָשָׂה לִי נֵס בַּמָּקוֹם הַזֶּה; אוֹ, שֶׁעָשָׂה לְאָבִי נֵס בַּמָּקוֹם הַזֶּה.
הָרוֹאֶה גּוֹב אֲרָיוֹת, וְכִבְשָׁן הָאֵשׁ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁעָשָׂה נֵס לַצַּדִּיקִים בַּמָּקוֹם הַזֶּה.

הָרוֹאֶה מְקוֹם שֶׁעוֹבְדִין בּוֹ עֲבוֹדָה זָרָה--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁנָּתַן אֶרֶךְ אַפַּיִם לְעוֹבְרֵי רְצוֹנוֹ.
מְקוֹם שֶׁנֶּעְקְרָה מִמֶּנּוּ עֲבוֹדָה זָרָה--אִם בְּאֶרֶץ יִשְׂרָאֵל--הוּא מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁעָקַר עֲבוֹדָה זָרָה מֵאַרְצֵנוּ; וְאִם בְּחוּצָה לָאָרֶץ, הוּא מְבָרֵךְ שֶׁעָקַר עֲבוֹדָה זָרָה מִן הַמָּקוֹם הַזֶּה; וְאוֹמֵר בִּשְׁתֵּיהֶן, כְּשֵׁם שֶׁעָקַרְתָּ מִן הַמָּקוֹם הַזֶּה, כָּךְ תַּעְקֹר מִכָּל הַמְּקוֹמוֹת, וְתָשִׁיב לֵב עוֹבְדֵיהֶן לְעָבְדָךְ.

 הָרוֹאֶה בָּתֵּי יִשְׂרָאֵל בְּיִשּׁוּבָן--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, מַצִּיב גְּבוּל אַלְמָנָה; בְּחָרְבָּנָן, מְבָרֵךְ דַּיָּן הָאֱמֶת.

הָרוֹאֶה קִבְרֵי יִשְׂרָאֵל--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר יָצַר אֶתְכֶם בַּדִּין, וְזָן אֶתְכֶם בַּדִּין, וְכִלְכַּל אֶתְכֶם בַּדִּין, וְהֶחֱיָה אֶתְכֶם בַּדִּין, וְהֵמִית אֶתְכֶם בַּדִּין, וַעֲתִיד לְהָקִים אֶתְכֶם לְחַיֵּי הָעוֹלָם הַבָּא בַּדִּין; בָּרוּךְ אַתָּה ה', מְחַיֶּה הַמֵּתִים.

 הָרוֹאֶה שֵׁשׁ מֵאוֹת אֶלֶף בְּנֵי אָדָם עוֹמְדִין כְּאֶחָד--אִם גּוֹיִים הֶם--אוֹמֵר "בּוֹשָׁה אִמְּכֶם מְאֹד, חָפְרָה יוֹלַדְתְּכֶם; הִנֵּה אַחֲרִית גּוֹיִם, מִדְבָּר צִיָּה וַעֲרָבָה" ; וְאִם יִשְׂרָאֵל הֶם וּבְאֶרֶץ יִשְׂרָאֵל--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, חֲכַם הָרָזִים.
הָרוֹאֶה חַכְמֵי אֻמּוֹת הָעוֹלָם--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁנָּתַן מֵחָכְמָתוֹ לְבָשָׂר וָדָם; חַכְמֵי יִשְׂרָאֵל, מְבָרֵךְ שֶׁנָּתַן מֵחָכְמָתוֹ לִירֵאָיו; מַלְכֵי אֻמּוֹת הָעוֹלָם, מְבָרֵךְ שֶׁנָּתַן מִכְּבוֹדוֹ לְבָשָׂר וָדָם; מַלְכֵי יִשְׂרָאֵל, מְבָרֵךְ שֶׁנָּתַן מִכְּבוֹדוֹ לִירֵאָיו.

 הָרוֹאֶה אֶת הַכּוּשִׁי, וְאֶת הַמְּשֻׁנִּין בְּצוּרַת פְּנֵיהֶם אוֹ בְּאֵבָרֵיהֶם--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, מְשַׁנֶּה הַבְּרִיּוֹת.
רָאָה סוֹמֶה, אוֹ קִטֵּעַ, וּמֻכֵּי שְׁחִין, וּבַהְקָנִין, וְכַיּוֹצֶא בָּהֶן--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, דַּיָּן הָאֱמֶת; וְאִם נֻלְּדוּ כֵּן מִמְּעֵי אִמָּן, מְבָרֵךְ מְשַׁנֶּה הַבְּרִיּוֹת.
וְכֵן הָרוֹאֶה פִּיל וְקוּף וְקִפּוֹף, מְבָרֵךְ בָּרוּךְ מְשַׁנֶּה הַבְּרִיּוֹת.

 הָרוֹאֶה בְּרִיּוֹת טוֹבוֹת וּמְתֻקָּנוֹת בְּיוֹתֵר, וְאִילָנוֹת טוֹבוֹת--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁכָּכָה לוֹ בְּעוֹלָמוֹ.
הַיּוֹצֶא לַשָּׂדוֹת וְלַגִּנּוֹת בְּיוֹמֵי נִיסָן, וְרָאָה אִילָנוֹת פּוֹרְחוֹת וְנִצָּנִים עוֹלִים--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁלֹּא חִסַּר בְּעוֹלָמוֹ כְּלוּם, וּבָרָא בוֹ בְּרִיּוֹת טוֹבוֹת נָאוֹת, כְּדֵי לְהִתְנָאוֹת בָּהֶם בְּנֵי אָדָם.

 עַל הָרוּחוֹת שֶׁיְּנַשְּׁבוּ בְּזַעַף, וְעַל הַבְּרָקִים, וְעַל הָרְעָמִים, וְעַל קוֹל הַהֲבָרָה שֶׁתִּשָּׁמַע בָּאָרֶץ כְּמוֹ רֵחַיִם גְּדוֹלִים, וְעַל הָאוֹר שֶׁבָּאַוֵּיר שֶׁיֵּרָאוּ כְּאִלּוּ הֶם כּוֹכָבִים נוֹפְלִים וְרָצִים מִמָּקוֹם לְמָקוֹם, אוֹ כְּמוֹ כּוֹכָבִים שֶׁיֵּשׁ לָהֶן זָנָב--עַל כָּל אֶחָד מֵאֵלּוּ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁכּוֹחוֹ מָלֵא עוֹלָם; וְאִם רָצָה--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, עוֹשֶׂה בְּרֵאשִׁית.

 עַל הֶהָרִים, וְעַל הַגְּבָעוֹת, וְעַל הַמִּדְבָּרוֹת, וְעַל הַיַּמִּים, וְעַל הַנְּהָרוֹת--אִם רָאָה אֶחָד מֵהֶן אַחַר שְׁלוֹשִׁים יוֹם--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, עוֹשֶׂה בְּרֵאשִׁית.
הָרוֹאֶה אֶת הַיָּם הַגָּדוֹל, מִשְּׁלוֹשִׁים יוֹם לִשְׁלוֹשִׁים יוֹם אוֹ יָתֵר--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הָעוֹשֶׂה אֶת הַיָּם הַגָּדוֹל.

 הָרוֹאֶה קֶשֶׁת בֶּעָנָן--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, זוֹכֵר הַבְּרִית, נֶאֱמָן בִּבְרִיתוֹ, וְקַיָּם בְּמַאֲמָרוֹ.
הָרוֹאֶה לְבָנָה בְּחִדּוּשָׁהּ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר בְּמַאֲמָרוֹ בָּרָא שְׁחָקִים, וּבְרוּחַ פִּיו כָּל צְבָאָם, חֹק וּזְמָן נָתַן לָהֶם שֶׁלֹּא יְשַׁנּוּ אֶת תַּפְקִידָתָם, שָׂשִׂים וּשְׂמֵחִים לַעֲשׂוֹת רְצוֹן קוֹנֵיהֶם, פּוֹעֲלֵי אֱמֶת שֶׁפְּעֻלָּתָן אֱמֶת; וְלַלְּבָנָה אָמַר שֶׁתִּתְחַדֵּשׁ לִהְיוֹת עֲטֶרֶת תִּפְאֶרֶת לַעֲמוּסֵי בֶטֶן, שְׁהֶן עֲתִידִין לְהִתְחַדֵּשׁ כְּמוֹתָהּ, וּלְפָאֵר לְיוֹצְרָם עַל כְּבוֹד מַלְכוּתוֹ; בָּרוּךְ אַתָּה ה', מְחַדֵּשׁ חֳדָשִׁים.

 וְצָרִיךְ לְבָרַךְ בְּרָכָה זוֹ מֵעוֹמֵד, שֶׁכָּל הַמְּבָרֵךְ עַל הַחֹדֶשׁ בִּזְמַנּוֹ, כְּאִלּוּ הִקְבִּיל פְּנֵי שְׁכִינָה.
וְאִם לֹא בֵרַךְ עָלָיו בַּלַּיְלָה הָרִאשׁוֹן--יֵשׁ לוֹ לְבָרַךְ עָלָיו עַד שִׁשָּׁה עָשָׂר יוֹם בַּחֹדֶשׁ, עַד שֶׁתִּתְמַלֵּא פְּגִימָתוֹ.

 הָרוֹאֶה אֶת הַחַמָּה בְּיוֹם תְּקוּפַת נִיסָן שֶׁלִּתְחִלַּת הַמַּחְזוֹר שֶׁלִּשְׁמוֹנֶה וְעֶשְׂרִים, שֶׁהַתְּקוּפָה בִּתְחִלַּת לֵיל רְבִיעִי--כְּשֶׁרוֹאֶה אוֹתָהּ בְּיוֹם רְבִיעִי בַּבֹּקֶר, מְבָרֵךְ עוֹשֶׂה בְּרֵאשִׁית.
וְכֵן כְּשֶׁתַּחְזֹר הַלְּבָנָה לִתְחִלַּת מַזָּל טָלֶה בִּתְחִלַּת הַחֹדֶשׁ, וְלֹא תִהְיֶה נוֹטָה לֹא לַצָּפוֹן וְלֹא לַדָּרוֹם; וְכֵן כְּשֶׁיַּחְזְרוּ כָּל כּוֹכָב וְכוֹכָב מֵחֲמֵשֶׁת הַכּוֹכָבִים הַנִּשְׁאָרִים לִתְחִלַּת מַזָּל טָלֶה, וְלֹא יִהְיֶה נוֹטֶה לֹא לַצָּפוֹן וְלֹא לַדָּרוֹם; וְכֵן בְּכָל עֵת שֶׁיֵּרָאֶה מַזָּל טָלֶה עוֹלֶה מִקְּצֵה הַמִּזְרָח: עַל כָּל אֶחָד מֵאֵלּוּ, מְבָרֵךְ עוֹשֶׂה בְּרֵאשִׁית.

 הָרוֹאֶה בָּתֵּי אֻמּוֹת הָעוֹלָם בְּיִשּׁוּבָן, אוֹמֵר "בֵּית גֵּאִים, יִסַּח ה'" ; בְּחָרְבָּנָן, אוֹמֵר "אֵל-נְקָמוֹת ה'" .
רָאָה אֶת קִבְרֵי אֻמּוֹת הָעוֹלָם, אוֹמֵר "בּוֹשָׁה אִמְּכֶם מְאֹד ..." .

 הַנִּכְנָס לַמֶּרְחֵץ--אוֹמֵר יְהִי רָצוֹן מִלְּפָנֶיךָ ה' אֱלֹהַי, שֶׁתַּכְנִיסֵנִי לְשָׁלוֹם, וְתוֹצִיאֵנִי לְשָׁלוֹם; וְתַצִּילֵנִי מִזֶּה וּמִכַּיּוֹצֶא בּוֹ, לָעֲתִיד לָבוֹא.
וּכְשֶׁיָּצָא מִן הַמֶּרְחֵץ, אוֹמֵר מוֹדֶה אֲנִי לְפָנֶיךָ ה' אֱלֹהַי, שֶׁהִצַּלְתַּנִי מִן הָאוּר.

 הַנִּכְנָס לְהַקִּיז דָּם--אוֹמֵר יְהִי רָצוֹן מִלְּפָנֶיךָ ה' אֱלֹהַי, שֶׁיְּהֶא עֲסָק זֶה לִי לִרְפוּאָה, כִּי רוֹפֵא שֶׁלְּחִנָּם אָתָּה; וּכְשֶׁיָּצָא, אוֹמֵר בָּרוּךְ רוֹפֵא חַיִּים.

 הַהוֹלֵךְ לָמֹד אֶת גָּרְנוֹ--אוֹמֵר יְהִי רָצוֹן מִלְּפָנֶיךָ ה' אֱלֹהַי, שֶׁתִּשְׁלַח בְּרָכָה בְּמַעֲשֵׂה יָדַי; הִתְחִיל לָמֹד, אוֹמֵר בָּרוּךְ הַשּׁוֹלֵחַ בְּרָכָה בַּכֳּרִי הַזֶּה.
מָדַד וְאַחַר כָּךְ בִּקַּשׁ רַחֲמִים, הֲרֵי זוֹ תְּפִלַּת שָׁוְא; וְכָל הַצּוֹעֵק לְשֶׁעָבַר, הֲרֵי זוֹ תְּפִלַּת שָׁוְא.

 הַנִּכְנָס לְבֵית הַמִּדְרָשׁ--אוֹמֵר יְהִי רָצוֹן מִלְּפָנֶיךָ ה' אֱלֹהַי, שֶׁלֹּא אֶכָּשֵׁל בִּדְבַר הֲלָכָה, שֶׁלֹּא אוֹמַר עַל טָמֵא טָהוֹר, וְעַל טָהוֹר טָמֵא, וְעַל מֻתָּר אָסוּר, וְעַל אָסוּר מֻתָּר; וְאַל אֶכָּשֵׁל בִּדְבַר הֲלָכָה, וְיִשְׂמְחוּ בִּי חֲבֵרַי; וְאַל יִכָּשְׁלוּ חֲבֵרַי בִּדְבַר הֲלָכָה, וְאֶשְׂמַח בָּהֶם.

 וּבִיצִיאָתוֹ מִבֵּית הַמִּדְרָשׁ, אוֹמֵר מוֹדֶה אֲנִי לְפָנֶיךָ ה' אֱלֹהַי, שֶׁשַּׂמְתָּ חֶלְקִי מִיּוֹשְׁבֵי בֵּית הַמִּדְרָשׁ, וְלֹא שַׂמְתָּ חֶלְקִי מִיּוֹשְׁבֵי קְרָנוֹת: שֶׁאֲנִי מַשְׁכִּים, וְהֵם מַשְׁכִּימִין--אֲנִי מַשְׁכִּים לְדִבְרֵי תּוֹרָה, וְהֵם מַשְׁכִּימִין לִדְבָרִים בְּטֵלִים; אֲנִי עָמֵל, וְהֵם עֲמֵלִין--אֲנִי עָמֵל וּמְקַבֵּל שָׂכָר, וְהֵם עֲמֵלִים וְאֵין מְקַבְּלִין שָׂכָר; אֲנִי רָץ, וְהֵם רָצִים--אֲנִי רָץ לְחַיֵּי הָעוֹלָם הַבָּא, וְהֵם רָצִים לִבְאֵר שַׁחַת.

 הַנִּכְנָס לִכְּרָךְ--אוֹמֵר יְהִי רָצוֹן מִלְּפָנֶיךָ ה' אֱלֹהַי, שֶׁתַּכְנִיסֵנִי לִכְּרָךְ זֶה לְשָׁלוֹם; וְאִם נִכְנַס בְּשָׁלוֹם--אוֹמֵר מוֹדֶה אֲנִי לְפָנֶיךָ ה' אֱלֹהַי, שֶׁהִכְנַסְתַּנִי בְּשָׁלוֹם.
וּכְשֶׁיְּבַקַּשׁ לָצֵאת--אוֹמֵר יְהִי רָצוֹן מִלְּפָנֶיךָ ה' אֱלֹהַי, שֶׁתּוֹצִיאֵנִי מִכְּרָךְ זֶה בְּשָׁלוֹם; וְאִם יָצָא בְּשָׁלוֹם--אוֹמֵר מוֹדֶה אֲנִי לְפָנֶיךָ ה' אֱלֹהַי, שֶׁהוֹצֵאתַנִי מִכְּרָךְ זֶה לְשָׁלוֹם, וּכְשֵׁם שֶׁהוֹצֵאתַנִי בְשָׁלוֹם, כָּךְ תּוֹלִיכֵנִי לְשָׁלוֹם, וְתִסְמְכֵנִי לְשָׁלוֹם, וְתַצְעִידֵנִי לְשָׁלוֹם, וְתַצִּילֵנִי מִכַּף אוֹיֵב וְאוֹרֵב בַּדֶּרֶךְ.

 כְּלָלוֹ שֶׁלַּדָּבָר: לְעוֹלָם יִצְעַק אָדָם עַל הָעֲתִיד לָבוֹא, וִיבַקַּשׁ רַחֲמִים; וְיִתֵּן הוֹדָיָה עַל שֶׁעָבַר, וְיוֹדֶה וִישַׁבַּח כְּפִי כּוֹחוֹ.
וְכָל הַמַּרְבֶּה לְהוֹדוֹת אֶת הַשֵּׁם וּלְשַׁבְּחוֹ תָּמִיד, הֲרֵי זֶה מְשֻׁבָּח.

הִלְכּוֹת בְּרָכוֹת פֵּרֶק יא 
כָּל הַבְּרָכוֹת כֻּלָּן--פּוֹתֵחַ בָּהֶן בְּבָרוּךְ, וְחוֹתֵם בָּהֶן בְּבָרוּךְ: חוּץ מִבְּרָכָה אַחֲרוֹנָה שֶׁלְּקִרְיַת שְׁמַע, וּבְרָכָה הַסְּמוּכָה לַחֲבִרְתָּהּ, וּבִרְכַת הַפֵּרוֹת וְהַדּוֹמֶה לָהּ, וּבִרְכַת עֲשִׂיַּת הַמִּצְווֹת.
וְאֵלּוּ הַבְּרָכוֹת שֶׁאָמַרְנוּ שְׁהֶן דֶּרֶךְ שְׁבָח וְהוֹדָיָה--שֶׁיֵּשׁ מֵהֶן שְׁהוּא פּוֹתֵחַ בְּבָרוּךְ, וְאֵינוּ חוֹתֵם, וְיֵשׁ מֵהֶן שְׁהוּא חוֹתֵם בְּבָרוּךְ, וְאֵינוּ פּוֹתֵחַ.
אֵלָא מְעַט מִבִּרְכַת הַמִּצְווֹת כְּגוֹן בִּרְכַת סֵפֶר תּוֹרָה, וּכְגוֹן רוֹאֶה קִבְרֵי יִשְׂרָאֵל--מֵאֵלּוּ שְׁהֶן דֶּרֶךְ שְׁבָח וְהוֹדָיָה.
אֲבָל שְׁאָר בִּרְכוֹת הַמִּצְווֹת כֻּלָּן--פּוֹתֵחַ בָּהֶן בְּבָרוּךְ, וְאֵינוּ חוֹתֵם.

יֵשׁ מִצְוַת עֲשֵׂה שֶׁאָדָם חַיָּב לְהִשְׁתַּדַּל וְלִרְדֹּף עַד שֶׁיַּעֲשֶׂה אוֹתָהּ, כְּגוֹן תְּפִלִּין וְסֻכָּה וְלוֹלָב וְשׁוֹפָר; וְאֵלּוּ הֶן הַנִּקְרָאִין חוֹבָה, לְפִי שֶׁאָדָם חַיָּב עַל כָּל פָּנִים לַעֲשׂוֹתָן.
וְיֵשׁ מִצְווֹת שְׁאֵינָן חוֹבָה אֵלָא דּוֹמִין לִרְשׁוּת, כְּגוֹן מְזוּזָה וּמַעֲקֶה--שְׁאֵין אָדָם חַיָּב לִשְׁכֹּן בְּבַיִת הַחַיָּב בִּמְזוּזָה, כְּדֵי שֶׁיַּעֲשֶׂה מְזוּזָה, אֵלָא אִם רָצָה לִשְׁכֹּן כָּל יָמָיו בְּאֹהֶל אוֹ בִּסְפִינָה, יֵשֵׁב; וְכֵן אֵינוּ חַיָּב לִבְנוֹת בַּיִת, כְּדֵי לַעֲשׂוֹת מַעֲקֶה.
וְכָל מִצְוַת עֲשֵׂה שֶׁבֵּין אָדָם לְבֵין הַקָּדוֹשׁ בָּרוּךְ הוּא, בֵּין מִצְוָה שְׁהִיא חוֹבָה, בֵּין מִצְוָה שְׁאֵינָהּ חוֹבָה--מְבָרֵךְ עָלֶיהָ, קֹדֶם לַעֲשִׂיָּתָהּ.

וְכֵן כָּל הַמִּצְווֹת שְׁהֶן מִדִּבְרֵי סוֹפְרִים--בֵּין מִצְווֹת שְׁהֶן חוֹבָה מִדִּבְרֵיהֶם כְּגוֹן מִקְרָא מְגִלָּה וְהַדְלָקַת נֵר שַׁבָּת וְהַדְלָקַת נֵר חֲנֻכָּה, בֵּין מִצְווֹת שְׁאֵינָן חוֹבָה כְּגוֹן עֵרוּב וּנְטִילַת יָדַיִם--מְבָרֵךְ עַל הַכֹּל קֹדֶם לַעֲשִׂיָּתָן, אֲשֶׁר קִדְּשָׁנוּ בְּמִצְווֹתָיו וְצִוָּנוּ לַעֲשׂוֹת.
וְהֵיכָן צִוָּנוּ, בַּתּוֹרָה שֶׁכָּתוּב בָּהּ "אֲשֶׁר-יֹאמְרוּ לְךָ--תַּעֲשֶׂה" .
נִמְצָא עִנְיַן הַדְּבָרִים וְהֶסֵּעָן, כָּךְ הוּא--אֲשֶׁר קִדְּשָׁנוּ בְּמִצְווֹתָיו, שֶׁצִּוָּה בָּהֶן לִשְׁמֹעַ מֵאֵלּוּ שֶׁצִּוּוּ לִקְרוֹת אֶת הַמְּגִלָּה, אוֹ לְהַדְלִיק נֵר שֶׁלַּחֲנֻכָּה; וְכֵן שְׁאָר כָּל הַמִּצְווֹת שֶׁמִּדִּבְרֵי סוֹפְרִים.

וְלָמָּה אֵין מְבָרְכִין עַל נְטִילַת יָדָיִם בָּאַחֲרוֹנָה--מִפְּנֵי שֶׁלֹּא חִיְּבוּ בְּדָבָר זֶה אֵלָא מִפְּנֵי הַסַּכָּנָה, וּדְבָרִים שְׁהֶן מִשּׁוֹם סַכָּנָה, אֵין מְבָרְכִין עַל עֲשִׂיָּתָן.
הַא לְמַה זֶה דּוֹמֶה--לְמִי שֶׁסִּנַּן אֶת הַמַּיִם וְאַחַר כָּךְ שָׁתָה בַּלַּיְלָה, מִפְּנֵי סַכָּנַת עֲלוּקָה, שְׁאֵינוּ מְבָרֵךְ וְצִוָּנוּ לְסַנַּן אֶת הַמַּיִם; וְכֵן כָּל כַּיּוֹצֶא בְּזֶה.

הָעוֹשֶׂה מִצְוָה, וְלֹא בֵרַךְ--אִם מִצְוָה שֶׁעֲדַיִן עֲשִׂיָּתָהּ קַיֶּמֶת, מְבָרֵךְ אַחַר עֲשִׂיָּה; וְאִם דָּבָר שֶׁעָבַר הוּא, אֵינוּ מְבָרֵךְ.
כֵּיצַד: הֲרֵי שֶׁנִּתְעַטַּף בַּצִּיצִית, אוֹ שֶׁלָּבַשׁ תְּפִלִּין, אוֹ שֶׁיָּשַׁב בַּסֻּכָּה, וְלֹא בֵרַךְ תְּחִלָּה--חוֹזֵר וּמְבָרֵךְ אַחַר שֶׁנִּתְעַטַּף, אֲשֶׁר קִדְּשָׁנוּ בְּמִצְווֹתָיו וְצִוָּנוּ לְהִתְעַטֵּף בַּצִּיצִית; וְכֵן מְבָרֵךְ אַחַר שֶׁלָּבַשׁ, אֲשֶׁר קִדְּשָׁנוּ בְּמִצְווֹתָיו וְצִוָּנוּ לְהַנִּיחַ תְּפִלִּין, וְאַחַר שֶׁיָּשַׁב, אֲשֶׁר קִדְּשָׁנוּ בְּמִצְווֹתָיו וְצִוָּנוּ לֵישֵׁב בַּסֻּכָּה.
וְכֵן כָּל כַּיּוֹצֶא בְּאֵלּוּ.

אֲבָל אִם שָׁחַט בְּלֹא בְּרָכָה, אֵינוּ חוֹזֵר אַחַר שְׁחִיטָה וּמְבָרֵךְ אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל הַשְּׁחִיטָה; וְכֵן אִם כִּסָּה הַדָּם בְּלֹא בְּרָכָה, אוֹ הִפְרִישׁ תְּרוּמָה וּמַעַשְׂרוֹת, אוֹ שֶׁטָּבַל, וְלֹא בֵרַךְ--אֵינוּ חוֹזֵר וּמְבָרֵךְ אַחַר עֲשִׂיָּה.
וְכֵן כָּל כַּיּוֹצֶא בְּאֵלּוּ.

אֵין לָךְ מִצְוָה שֶׁמְּבָרְכִין עָלֶיהָ אַחַר עֲשִׂיָּתָהּ לְעוֹלָם, אֵלָא טְבִילַת הַגֵּר בִּלְבָד--שְׁאֵינוּ יָכוֹל לוֹמַר, אֲשֶׁר קִדְּשָׁנוּ בְּמִצְווֹתָיו וְצִוָּנוּ, שֶׁעֲדַיִן לֹא נִתְקַדַּשׁ וְלֹא נִצְטַוָּה, עַד שֶׁיִּטְבֹּל; לְפִיכָּךְ אַחַר שֶׁיִּטְבֹּל, מְבָרֵךְ עַל הַטְּבִילָה, מִפְּנֵי שֶׁהָיָה דָּחוּי מֵעִיקָרוֹ, וְלֹא הָיָה רָאוּי לַבְּרָכָה.

כָּל מִצְוָה שֶׁעֲשִׂיָּתָהּ הוּא גְּמָר חִיּוּבָהּ, מְבָרֵךְ עָלֶיהָ בְּשָׁעַת עֲשִׂיָּה; וְכָל מִצְוָה שֶׁיֵּשׁ אַחַר עֲשִׂיָּתָהּ צִוּוּי אַחֵר, אֵינוּ מְבָרֵךְ אֵלָא בְּשָׁעָה שֶׁעוֹשֶׂה הַצִּוּוּי הָאַחֲרוֹן.
כֵּיצַד: הָעוֹשֶׂה סֻכָּה, אוֹ לוֹלָב, אוֹ שׁוֹפָר, אוֹ צִיצִית, אוֹ תְּפִלִּין, אוֹ מְזוּזָה--אֵינוּ מְבָרֵךְ בְּשָׁעַת עֲשִׂיָּה אֲשֶׁר קִדְּשָׁנוּ בְּמִצְווֹתָיו וְצִוָּנוּ לַעֲשׂוֹת סֻכָּה, אוֹ לִכְתֹּב תְּפִלִּין, מִפְּנֵי שֶׁיֵּשׁ אַחַר עֲשִׂיָּתָן צִוּוּי אַחֵר.
וְאֵימָתַי מְבָרֵךְ--בְּשָׁעָה שֶׁיֵּשֵׁב בַּסֻּכָּה, אוֹ כְּשֶׁיְּנַעְנַע הַלּוֹלָב, אוֹ כְּשֶׁיִּשְׁמַע קוֹל הַשּׁוֹפָר, אוֹ כְּשֶׁיִּתְעַטַּף בַּצִּיצִית, וּבְשָׁעַת לְבִישַׁת תְּפִלִּין, וּבְשָׁעַת קְבִיעַת מְזוּזָה.
אֲבָל אִם עָשָׂה מַעֲקֶה--מְבָרֵךְ בְּשָׁעַת עֲשִׂיָּה, אֲשֶׁר קִדְּשָׁנוּ בְּמִצְווֹתָיו וְצִוָּנוּ לַעֲשׂוֹת מַעֲקֶה; וְכֵן כָּל כַּיּוֹצֶא בְּזֶה.

כָּל מִצְוָה שְׁהִיא מִזְּמָן לִזְמָן, כְּגוֹן שׁוֹפָר וְסֻכָּה וְלוֹלָב וּמִקְרָא מְגִלָּה וְנֵר חֲנֻכָּה, וְכֵן כָּל מִצְוָה שְׁהִיא קִנְיָן לוֹ, כְּגוֹן צִיצִית וּתְפִלִּין וּמְזוּזָה וּמַעֲקֶה, וְכֵן מִצְוָה שְׁאֵינָהּ תְּדִירָה וְאֵינָהּ מְצוּיָה בְּכָל עֵת, שֶׁהֲרֵי הִיא דּוֹמָה לְמִצְוָה שְׁהִיא מִזְּמָן לִזְמָן, כְּגוֹן מִילַת בְּנוֹ וּפִדְיוֹן בְּנוֹ--מְבָרֵךְ עָלֶיהָ בְּשָׁעַת עֲשִׂיָּה, שֶׁהֶחֱיָנוּ.
וְאִם לֹא בֵרַךְ עַל סֻכָּה וְלוֹלָב וְכַיּוֹצֶא בָּהֶן שֶׁהֶחֱיָנוּ בְּשָׁעַת עֲשִׂיָּה, מְבָרֵךְ עֲלֵיהֶן שֶׁהֶחֱיָנוּ בְּשָׁעָה שֶׁיֵּצֵא יְדֵי חוֹבָתוֹ בָּהֶן; וְכֵן כָּל כַּיּוֹצֶא בְּזֶה.

אֶחָד הָעוֹשֶׂה מִצְוָה לְעַצְמוֹ, וְאֶחָד הָעוֹשֶׂה אוֹתָהּ לַאֲחֵרִים--מְבָרֵךְ קֹדֶם עֲשִׂיָּתָהּ, אֲשֶׁר קִדְּשָׁנוּ בְּמִצְווֹתָיו וְצִוָּנוּ לַעֲשׂוֹת; אֲבָל אֵינוּ מְבָרֵךְ שֶׁהֶחֱיָנוּ, אֵלָא עַל מִצְוָה שֶׁעָשָׂה לְעַצְמוֹ.
הָיוּ לְפָנָיו מִצְווֹת הַרְבֵּה, אֵינוּ מְבָרֵךְ אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל הַמִּצְווֹת--אֵלָא מְבָרֵךְ עַל כָּל אַחַת וְאַחַת, בִּפְנֵי עַצְמָהּ.

כָּל הָעוֹשֶׂה מִצְוָה, בֵּין שֶׁהָיְתָה חוֹבָה עָלָיו בֵּין שְׁאֵינָהּ חוֹבָה עָלָיו--אִם עָשָׂה אוֹתָהּ לְעַצְמוֹ, מְבָרֵךְ לַעֲשׂוֹת; עָשָׂה אוֹתָהּ לַאֲחֵרִים, מְבָרֵךְ עַל הָעֲשִׂיָּה.

כֵּיצַד: לָבַשׁ תְּפִלִּין, מְבָרֵךְ לְהַנִּיחַ תְּפִלִּין; נִתְעַטַּף בַּצִּיצִית, מְבָרֵךְ לְהִתְעַטֵּף בַּצִּיצִית; יָשַׁב בַּסֻּכָּה, מְבָרֵךְ לֵישֵׁב בַּסֻּכָּה.
וְכֵן הוּא מְבָרֵךְ לְהַדְלִיק נֵר שַׁבָּת, וְלִגְמֹר אֶת הַלֵּל.
וְכֵן אִם קָבַע מְזוּזָה לְבֵיתוֹ, מְבָרֵךְ לִקְבֹּעַ מְזוּזָה; עָשָׂה מַעֲקֶה לְגַגּוֹ, מְבָרֵךְ אֲשֶׁר קִדְּשָׁנוּ בְּמִצְווֹתָיו וְצִוָּנוּ לַעֲשׂוֹת מַעֲקֶה; הִפְרִישׁ תְּרוּמָה וּמַעַשְׂרוֹת לְעַצְמוֹ, מְבָרֵךְ לְהַפְרִישׁ; מָל אֶת בְּנוֹ, מְבָרֵךְ לָמוּל אֶת הַבֵּן; שָׁחַט פִּסְחוֹ וַחֲגִיגָתוֹ, מְבָרֵךְ לִשְׁחֹט.

אֲבָל אִם קָבַע מְזוּזָה לַאֲחֵרִים, מְבָרֵךְ עַל קְבִיעַת מְזוּזָה; עָשָׂה לָהֶן מַעֲקֶה, מְבָרֵךְ עַל עֲשִׂיַּת מַעֲקֶה; הִפְרִישׁ לָהֶן תְּרוּמָה, מְבָרֵךְ עַל הַפְרָשַׁת תְּרוּמָה; מָל אֶת בֶּן חֲבֵרוֹ, מְבָרֵךְ עַל הַמִּילָה.
וְכֵן כָּל כַּיּוֹצֶא בְּאֵלּוּ.

עָשָׂה הַמִּצְוָה לוֹ וְלַאֲחֵרִים כְּאֶחָד--אִם הָיְתָה מִצְוָה שְׁאֵינָהּ חוֹבָה, מְבָרֵךְ עַל הָעֲשִׂיָּה; לְפִיכָּךְ הוּא מְבָרֵךְ עַל מִצְוַת עֵרוּב.
הָיְתָה חוֹבָה וְנִתְכַּוַּן לְהוֹצִיא עַצְמוֹ מִידֵי חוֹבָה, וּלְהוֹצִיא אֲחֵרִים--מְבָרֵךְ לַעֲשׂוֹת; לְפִיכָּךְ הוּא מְבָרֵךְ לִשְׁמֹעַ קוֹל שׁוֹפָר.

נָטַל אֶת הַלּוֹלָב--מְבָרֵךְ עַל נְטִילַת לוֹלָב, שֶׁכֵּיוָן שֶׁהִגְבִּיהוֹ, יָצָא יְדֵי חוֹבָתוֹ; אֲבָל אִם בֵּרַךְ קֹדֶם שֶׁיִּטֹּל--מְבָרֵךְ לִטֹּל אֶת הַלּוֹלָב, כְּמוֹ לֵישֵׁב בַּסֻּכָּה.
וּמִכָּאן אַתָּה לָמֵד, שֶׁהַמְּבָרֵךְ אַחַר שֶׁעָשָׂה בְּלֹא בְּרָכָה, מְבָרֵךְ עַל הָעֲשִׂיָּה.
אֲבָל נְטִילַת יָדַיִם וּשְׁחִיטָה, הוֹאִיל וּבְדִבְרֵי הָרְשׁוּת הֶן--אַפִלּוּ שָׁחַט לְעַצְמוֹ--מְבָרֵךְ עַל הַשְּׁחִיטָה וְעַל כִּסּוּי הַדָּם, וְעַל נְטִילַת יָדָיִם.
וְכֵן הוּא מְבָרֵךְ עַל בֵּעוּר חָמֵץ, בֵּין שֶׁבָּדַק לְעַצְמוֹ בֵּין שֶׁבָּדַק לַאֲחֵרִים--שֶׁמֵּעֵת שֶׁגָּמַר בְּלִבּוֹ לְבַטַּל, נַעֲשָׂת מִצְוַת הַבֵּעוּר, קֹדֶם שֶׁיִּבְדֹּק, כְּמוֹ שֶׁיִּתְבָּאַר בִּמְקוֹמוֹ.

כָּל דָּבָר שְׁהוּא מִנְהָג--אַף עַל פִּי שֶׁמִּנְהַג נְבִיאִים הוּא, כְּגוֹן נְטִילַת עֲרָבָה בַּשְּׁבִיעִי שֶׁלֶּחָג, וְאֵין צָרִיךְ לוֹמַר מִנְהַג חֲכָמִים, כְּגוֹן קְרִיאַת הַהַלֵּל בְּרָאשֵׁי חֳדָשִׁים וּבְחֻלּוֹ שֶׁלַּפֶּסַח--אֵין מְבָרְכִין עָלָיו.
וְכֵן כָּל דָּבָר שֶׁיִּסְתַּפַּק לָךְ אִם טָעוּן בְּרָכָה אִם לָאו, עוֹשִׂין אוֹתוֹ בְּלֹא בְּרָכָה.
וּלְעוֹלָם יִזָּהֵר אָדָם מִבְּרָכָה שְׁאֵינָהּ צְרִיכָה, וְיַרְבֶּה בִּבְרָכוֹת הַצְּרִיכוֹת; וְכֵן דָּוִיד אוֹמֵר "בְּכָל-יוֹם אֲבָרְכֶךָּ; וַאֲהַלְלָה שִׁמְךָ, לְעוֹלָם וָעֶד" .

הִלְכּוֹת מִילָה 
מִצְוַת עֲשֵׂה אַחַת, וְהִיא לָמוּל אֶת הַזְּכָרִים בְּיוֹם הַשְּׁמִינִי.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת מִילָה פֵּרֶק א 
מִילָה--מִצְוַת עֲשֵׂה שֶׁחַיָּבִין עָלֶיהָ כָּרֵת, שֶׁנֶּאֱמָר "וְעָרֵל זָכָר, אֲשֶׁר לֹא-יִמּוֹל אֶת-בְּשַׂר עָרְלָתוֹ--וְנִכְרְתָה הַנֶּפֶשׁ הַהִיא" .
וּמִצְוָה עַל הָאָב לָמוּל אֶת בְּנוֹ, וְעַל הָרָב לָמוּל אֶת כָּל עֲבָדָיו "יְלִיד בָּיִת--וּמִקְנַת-כֶּסֶף" .
עָבַר הָאָב אוֹ הָאָדוֹן וְלֹא מָל אוֹתָן, בִּטַּל מִצְוַת עֲשֵׂה; וְאֵינוּ חַיָּב כָּרֵת, שְׁאֵין הַכָּרֵת תָּלוּי אֵלָא בֶּעָרֵל עַצְמוֹ.
וּבֵית דִּין מְצֻוִּין לָמוּל אֶת אוֹתוֹ הַבֵּן אוֹ הָעֶבֶד, בִּזְמַנּוֹ; וְלֹא יַנִּיחוּ עָרֵל לֹא בְּיִשְׂרָאֵל, וְלֹא בְּעַבְדֵיהֶם.

אֵין מוֹלִין בְּנוֹ שֶׁלָּאָדָם שֶׁלֹּא מִדַּעְתּוֹ, אֵלָא אִם כֵּן עָבַר וְנִמְנַע לְמוּלוֹ, שֶׁבֵּית דִּין מָלִין אוֹתוֹ, בְּעַל כָּרְחוֹ.
נִתְעַלַּם מִבֵּית דִּין, וְלֹא מָלוּ אוֹתוֹ--כְּשֶׁיַּגְדִּיל, הוּא חַיָּב לָמוּל אֶת עַצְמוֹ: וְכָל יוֹם וָיוֹם שֶׁיַּעֲבֹר עָלָיו מִשֶּׁיַּגְדִּיל וְלֹא יָמוּל אֶת עַצְמוֹ, הֲרֵי הוּא מְבַטֵּל מִצְוַת עֲשֵׂה; אֲבָל אֵינוּ חַיָּב כָּרֵת, עַד שֶׁיָּמוּת וְהוּא עָרֵל, בְּמֵזִיד.

אֶחָד עֶבֶד שֶׁנֻּלַּד בִּרְשׁוּת יִשְׂרָאֵל, וְאֶחָד עֶבֶד הַנִּלְקָח מִן הַגּוֹיִים--הַכֹּל, חַיָּב הָרָב לְמוּלָן: אֵלָא שֶׁיְּלִיד בַּיִת, נִמּוֹל לִשְׁמוֹנָה; וּמִקְנַת כֶּסֶף, נִמּוֹל בְּיוֹם שֶׁנִּלְקַח--אַפִלּוּ לְקָחוֹ בְּיוֹם שֶׁנֻּלַּד, נִמּוֹל בְּיוֹמוֹ.

יֵשׁ מִקְנַת כֶּסֶף, שֶׁנִּמּוֹל לִשְׁמוֹנָה; וְיֵשׁ יְלִיד בַּיִת, שֶׁנִּמּוֹל בְּיוֹם שֶׁיֻּלַּד.
כֵּיצַד: לָקַח שִׁפְחָה וְלָקַח עֻבְרָהּ עִמָּהּ וְיָלְדָה, הֲרֵי זֶה נִמּוֹל לִשְׁמוֹנָה; וְאַף עַל פִּי שֶׁלָּקַח הָעֹבֶר בִּפְנֵי עַצְמוֹ, וַהֲרֵי הָעֹבֶר עַצְמוֹ מִקְנַת כֶּסֶף, הוֹאִיל וְקָנָה אִמּוֹ קֹדֶם שֶׁתֵּלֵד, נִמּוֹל לִשְׁמוֹנָה.

לָקַח שִׁפְחָה לְעֻבְרֶיהָ, אוֹ שֶׁלָּקַח שִׁפְחָה עַל מְנָת שֶׁלֹּא לְהַטְבִּילָהּ לְשֵׁם עַבְדוּת--אָף עַל פִּי שֶׁנֻּלַּד בִּרְשׁוּתוֹ, נִמּוֹל בְּיוֹם שֶׁיֻּלַּד: שֶׁהֲרֵי הַנּוֹלָד הַזֶּה כְּאִלּוּ הוּא מִקְנַת כֶּסֶף לְבַדּוֹ, וּכְאִלּוּ הַיּוֹם קָנָהוּ, שְׁאֵין אִמּוֹ בִּכְלַל שִׁפְחוֹת יִשְׂרָאֵל, כְּדֵי שֶׁיִּהְיֶה הַבֵּן יְלִיד בַּיִת.
וְאִם טָבְלָה אִמּוֹ אַחַר שֶׁיָּלְדָה, הֲרֵי זֶה נִמּוֹל לִשְׁמוֹנָה.

לָקַח עֶבֶד גָּדוֹל מִן הַגּוֹיִים, וְלֹא רָצָה הָעֶבֶד לִמּוֹל--מְגַלְגְּלִין עִמּוֹ, כָּל שְׁנֵים עָשָׂר חֹדֶשׁ; יָתֵר עַל כֵּן, אָסוּר לְקַיְּמוֹ כִּשְׁהוּא עָרֵל, אֵלָא חוֹזֵר וּמוֹכְרוֹ לַגּוֹיִים.
וְאִם הִתְנָה עָלָיו מִתְּחִלָּה, וְהוּא אֵצֶל רִבּוֹ הַגּוֹי, שֶׁלֹּא יָמוּל אוֹתוֹ--מֻתָּר לְקַיְּמוֹ וְהוּא עָרֵל: וּבִלְבָד שֶׁיְּקַבַּל עָלָיו שֶׁבַע מִצְווֹת, וְיִהְיֶה כְּגֵר תּוֹשָׁב; אֲבָל אִם לֹא קִבַּל עָלָיו שֶׁבַע מִצְווֹת, יֵהָרֵג מִיָּד.
וְאֵין מְקַבְּלִין גֵּר תּוֹשָׁב, אֵלָא בִּזְמָן שֶׁהַיּוֹבֵל נוֹהֵג.

גֵּר שֶׁנִּכְנָס לִקְהַל יִשְׂרָאֵל, חַיָּב מִילָה תְּחִלָּה; וְאִם מָל כְּשֶׁהָיָה גּוֹי, צָרִיךְ לְהַטִּיף מִמֶּנּוּ דַּם בְּרִית כְּשֶׁנִּתְגַּיַּר.
וְכֵן קָטָן שֶׁנֻּלַּד כִּשְׁהוּא מָהוּל, צָרִיךְ לְהַטִּיף מִמֶּנּוּ דַּם בְּרִית בַּיּוֹם הַשְּׁמִינִי.
אַנְדְּרֻגִּינוֹס, וְהוּא הַיִּלּוֹד שֶׁיֵּשׁ לוֹ זַכְרוּת כַּזָּכָר וְנַקְבוּת כַּנְּקֵבָה--צָרִיךְ לָמוּל אוֹתוֹ בַּשְּׁמִינִי; וְכֵן יוֹצֵא דֹּפֶן.
וּמִי שֶׁיֵּשׁ לוֹ שְׁתֵּי עֲרָלוֹת, מָלִין אֶת שְׁתֵּיהֶן בַּשְּׁמִינִי.

אֵין מוֹלִין לְעוֹלָם אֵלָא בַּיּוֹם, אַחַר עֲלוֹת הַשֶּׁמֶשׁ--בֵּין בַּיּוֹם הַשְּׁמִינִי, שְׁהוּא זְמַנָּהּ, בֵּין שֶׁלֹּא בִּזְמַנָּהּ, שְׁהוּא מִתְּשִׁיעִי וָהָלְאָה: שֶׁנֶּאֱמָר "וּבַיּוֹם, הַשְּׁמִינִי" --"בַּיּוֹם", וְלֹא בַּלַּיְלָה.
וְאִם מָל מִשֶּׁעָלָה עַמּוּד הַשַּׁחַר, כָּשֵׁר.
וְכָל הַיּוֹם, כָּשֵׁר לַמִּילָה; וְאַף עַל פִּי כֵן, מִצְוָה לְהַקְדִּים בִּתְחִלַּת הַיּוֹם--זְרִיזִין, מַקְדִּימִין לַמִּצְווֹת.

מִילָה בִּזְמַנָּהּ, דּוֹחָה אֶת הַשַּׁבָּת; וְשֶׁלֹּא בִּזְמַנָּהּ--אֵינָהּ דּוֹחָה לֹא אֶת הַשַּׁבָּת, וְלֹא אֶת יוֹם טוֹב.
וּבֵין בִּזְמַנָּהּ בֵּין שֶׁלֹּא בִּזְמַנָּהּ, דּוֹחָה אֶת הַצָּרַעַת.
כֵּיצַד--שְׁאִם הָיְתָה בַּהֶרֶת בְּעוֹר הֶעָרְלָה, חוֹתְכָהּ עִם הֶעָרְלָה: אַף עַל פִּי שֶׁקְּצִיצַת נֶגַע הַצָּרַעַת, בְּלֹא תַעֲשֶׂה, יָבוֹא עֲשֵׂה, וְיִדְחֶה אֶת לֹא תַעֲשֶׂה.

כְּשֵׁם שֶׁמִּילַת הַבָּנִים, דּוֹחָה אֶת הַשַּׁבָּת; כָּךְ מִילַת הָעֲבָדִים שְׁהֶן נִמּוֹלִין לִשְׁמוֹנָה--דּוֹחָה אֶת הַשַּׁבָּת, אִם חָל שְׁמִינִי שֶׁלָּהֶן בַּשַּׁבָּת: חוּץ מִיְּלִיד בַּיִת שֶׁלֹּא טָבְלָה אִמּוֹ עַד שֶׁיָּלְדָה--שֶׁאַף עַל פִּי שֶׁנִּמּוֹל לִשְׁמוֹנָה, אֵינוּ דּוֹחֶה אֶת הַשַּׁבָּת.

קָטָן שֶׁנֻּלַּד כִּשְׁהוּא מָהוּל, וּמִי שֶׁנֻּלַּד בַּחֹדֶשׁ הַשְּׁמִינִי לְעִבּוּרוֹ קֹדֶם שֶׁתִּגָּמֵר בְּרִיָּתוֹ שְׁהוּא כְּנֵפֶל מִפְּנֵי שְׁאֵינוּ חַי, וְיוֹצֵא דֹּפֶן, וְאַנְדְּרֻגִּינוֹס, וּמִי שֶׁיֵּשׁ לוֹ שְׁתֵּי עֲרָלוֹת--אֵינָן דּוֹחִין אֶת הַשַּׁבָּת, אֵלָא נִמּוֹלִין הֶן בְּאֶחָד בַּשַּׁבָּת, שְׁהוּא יוֹם תְּשִׁיעִי שֶׁלָּהֶן.

מִי שֶׁנֻּלַּד בֵּין הַשְּׁמָשׁוֹת, סְפֵק בַּיּוֹם סְפֵק בַּלַּיְלָה--מוֹנִין מִן הַלַּיְלָה, וְנִמּוֹל בַּתְּשִׁיעִי שְׁהוּא סְפֵק שְׁמִינִי.
וְאִם נֻלַּד עֶרֶב שַׁבָּת בֵּין הַשְּׁמָשׁוֹת--אֵינוּ דּוֹחֶה אֶת הַשַּׁבָּת, אֵלָא נִמּוֹל בְּאֶחָד בַּשַּׁבָּת: שְׁאֵין דּוֹחִין אֶת הַשַּׁבָּת מִסָּפֵק.

מִי שֶׁנֻּלַּד בַּחֹדֶשׁ הַשְּׁמִינִי--אִם הָיָה שָׁלֵם בִּשְׂעָרוֹ וּבְצִפָּרְנָיו--הֲרֵי זֶה וֶלֶד שָׁלֵם וּבֶן שִׁבְעָה הוּא, אֵלָא שֶׁנִּשְׁתָּהָה; וּמֻתָּר לְטַלְטְלוֹ בַּשַּׁבָּת וְאֵינוּ כְּאֶבֶן, וּמוֹלִין אוֹתוֹ בַּשַּׁבָּת.
אֲבָל אִם נֻלַּד וּשְׂעָרוֹ לָקוּי, וְאֵין צִפָּרְנָיו שְׁלֵמִין בִּבְרִיָּתָן--הֲרֵי זֶה בֶּן שְׁמוֹנָה וַדַּאי שֶׁלֹּא הָיָה רָאוּי לְהִוָּלֵד אֵלָא בְּתִשְׁעָה, וְיָצָא קֹדֶם שֶׁיִּגָּמֵר; וּלְפִיכָּךְ הוּא חָשׁוּב כְּאֶבֶן, וְאָסוּר לְטַלְטְלוֹ.
וְאַף עַל פִּי כֵן, אִם שָׁהָה שְׁלוֹשִׁים יוֹם--הֲרֵי הוּא וֶלֶד שֶׁלְּקַיָּמָה, וַהֲרֵי הוּא כִּשְׁאָר הַנּוֹלָדִים לְכָל דָּבָר: שֶׁכֹּל שֶׁשָּׁהָה שְׁלוֹשִׁים יוֹם בָּאָדָם, אֵינוּ נֵפֶל.

מִי שֶׁנֻּלַּד בַּחֹדֶשׁ הַשְּׁבִיעִי לְעִבּוּרוֹ--אִם נֻלַּד שָׁלֵם--הֲרֵי זֶה וֶלֶד שֶׁלְּקַיָּמָה, וּמוֹלִין אוֹתוֹ בַּשַּׁבָּת.
סְפֵק בֶּן שִׁבְעָה, סְפֵק בֶּן שְׁמוֹנָה--נִמּוֹל בַּשַּׁבָּת מִכָּל פָּנִים: אִם בֶּן שִׁבְעָה הוּא וְשָׁלֵם הוּא, בַּדִּין הוּא שֶׁיִּדְחֶה שַׁבָּת; וְאִם בֶּן שְׁמוֹנָה הוּא, זֶה שֶׁמָּל כִּמְחַתֵּךְ בָּשָׂר הוּא, לְפִי שֶׁזֶּה נֵפֶל, אִם הוּא בֶּן שְׁמוֹנָה.

הוֹצִיא הָעֹבֶר רֹאשׁוֹ חוּץ לִמְעֵי אִמּוֹ בֵּין הַשְּׁמָשׁוֹת--אַף עַל פִּי שֶׁלֹּא יָצָא כֻּלּוֹ אֵלָא בְּלֵילֵי שַׁבָּת, אֵין מוֹלִין אוֹתוֹ בַּשַּׁבָּת.
וְכָל מִי שְׁאֵינוּ דּוֹחֶה אֶת הַשַּׁבָּת--אֵינוּ דּוֹחֶה אֶת יוֹם טוֹב רִאשׁוֹן, וְדוֹחֶה יוֹם טוֹב שֵׁנִי: וּבִשְׁנֵי יָמִים טוֹבִים שֶׁלְּרֹאשׁ הַשָּׁנָה, אֵינוּ דּוֹחֶה לֹא אֶת הָרִאשׁוֹן וְלֹא אֶת הַשֵּׁנִי; וְכֵן מִילָה שֶׁלֹּא בִּזְמַנָּהּ, אֵינָהּ דּוֹחָה שֵׁנִי שֶׁלְּרֹאשׁ הַשָּׁנָה.

חוֹלֶה, אֵין מוֹלִין אוֹתוֹ עַד שֶׁיַּבְרִיא; וּמוֹנִין לוֹ מֵעֵת שֶׁיְּחִי מֵחָלְיוֹ, שִׁבְעַת יָמִים מֵעֵת לְעֵת, וְאַחַר כָּךְ מוֹלִין אוֹתוֹ.
בַּמֶּה דְּבָרִים אֲמוּרִים, בְּשֶׁחֲלָצַתּוּ חַמָּה, וְכַיּוֹצֶא בְּחֹלִי זֶה; אֲבָל אִם כָּאֲבוּ לוֹ עֵינָיו בְּעֵת שֶׁיִּתְפַּתְּחוּ עֵינָיו, וְיֵרָפְאוּ--מוֹלִין אוֹתוֹ מִיָּד.
וְכֵן כָּל כַּיּוֹצֶא בְּזֶה.

קָטָן שֶׁנִּמְצָא בַּשְּׁמִינִי שֶׁלּוֹ יָרֹק בְּיוֹתֵר--אֵין מוֹלִין אוֹתוֹ, עַד שֶׁיִּפֹּל בּוֹ דָּם וְיַחְזְרוּ מַרְאָיו כְּמַרְאֵה הַקְּטַנִּים הַבְּרִיאִים.
וְכֵן אִם הָיָה אָדֹם בְּיוֹתֵר כְּמִי שֶׁצְּבָעוֹ--אֵין מוֹלִין אוֹתוֹ, עַד שֶׁיִּבָּלַע בּוֹ דָּמוֹ וְיַחְזְרוּ מַרְאָיו כִּשְׁאָר הַקְּטַנִּים: מִפְּנֵי שֶׁזֶּה חֹלִי הוּא.
וְצָרִיךְ לְהִזָּהֵר בִּדְבָרִים אֵלּוּ הַרְבֵּה, וְאֵין מוֹלִין אֵלָא וֶלֶד שְׁאֵין בּוֹ שֵׁם חֹלִי: שֶׁסַּכָּנַת נְפָשׁוֹת דּוֹחָה אֶת הַכֹּל, וְאִפְשָׁר לָמוּל לְאַחַר זְמָן; וְאֵי אִפְשָׁר לְהַחְזִיר נֶפֶשׁ אַחַת מִיִּשְׂרָאֵל, לְעוֹלָם.

אִשָּׁה שֶׁמָּלָה בְּנָהּ רִאשׁוֹן וּמֵת מֵחֲמַת הַמִּילָה שֶׁהִכְשִׁילָה אֶת כּוֹחוֹ, וְכֵן מָלָה הַשֵּׁנִי וּמֵת מֵחֲמַת הַמִּילָה, בֵּין מִבַּעַל זֶה, בֵּין מִבַּעַל אַחֵר--הֲרֵי זוֹ לֹא תָמוּל אֶת הַשְּׁלִישִׁי בִּזְמַנּוֹ, אֵלָא מַמְתִּינִין לוֹ עַד שֶׁיַּגְדִּיל מְעַט וְיִתְחַזַּק כּוֹחוֹ.

הִלְכּוֹת מִילָה פֵּרֶק ב 
הַכֹּל, כְּשֵׁרִים לָמוּל: וְאַפִלּוּ הֶעָרֵל וְעֶבֶד וְקָטָן וְאִשָּׁה מוֹלִין, בִּמְקוֹם שְׁאֵין שָׁם אִישׁ.
אֲבָל גּוֹי, לֹא יָמוּל כְּלָל; וְאִם מָל, אֵינוּ צָרִיךְ לַחְזֹר וּלְמוּלוֹ שְׁנִיָּה.
וּבַכֹּל מוֹלִין, אַפִלּוּ בְּצֹר וּבִזְכוֹכִית, וּבְכָל דָּבָר שֶׁכּוֹרֵת; וְלֹא יָמוּל בִּקְרוֹמִית שֶׁלְּקָנֶה, מִפְּנֵי הַסַּכָּנָה.
וּמִצְוָה מִן הַמֻּבְחָר לָמוּל בְּבַרְזֶל, בֵּין בְּסַכִּין בֵּין בְּמִסְפְּרַיִם; וְנָהֲגוּ כָּל יִשְׂרָאֵל, בְּסַכִּין.

כֵּיצַד מוֹהֲלִין: חוֹתְכִין אֶת כָּל הָעוֹר הַחוֹפֶה אֶת הָעֲטָרָה, עַד שֶׁתִּתְגַלֶּה כָּל הָעֲטָרָה; וְאַחַר כָּךְ פּוֹרְעִין אֶת הַקְּרוֹם הָרַךְ שֶׁלְּמַטָּה מִן הָעוֹר בְּצִפֹּרֶן, וּמַחְזִירוֹ לְכָאן וּלְכָאן, עַד שֶׁיֵּרָאֶה בְּשַׂר הָעֲטָרָה.
וְאַחַר כָּךְ מוֹצֵץ הַמִּילָה, עַד שֶׁיֵּצֵא הַדָּם מִמְּקוֹמוֹת רְחוֹקִים, כְּדֵי שֶׁלֹּא יָבוֹא לִידֵי סַכָּנָה; וְכָל מָל שְׁאֵינוּ מוֹצֵץ, מַעְבִירִין אוֹתוֹ.
וְאַחַר שֶׁמּוֹצֵץ, נוֹתֵן עָלֶיהָ אַסְפְּלוֹנִית אוֹ רְטִיָּה וְכַיּוֹצֶא בָּהֶן.

יֵשׁ צִיצִין מְעַכְּבִין אֶת הַמִּילָה, וְיֵשׁ צִיצִין שְׁאֵין מְעַכְּבִין.
כֵּיצַד: אִם נִשְׁאָר מֵעוֹר הֶעָרְלָה, עוֹר הַחוֹפֶה אֶת רֹב גָּבְהָהּ שֶׁלָּעֲטָרָה--הֲרֵי זֶה עָרֵל כְּמוֹת שֶׁהָיָה; וְזֶה הָעוֹר הוּא צִיץ הַמְּעַכֵּב.
וְאִם לֹא נִשְׁאָר מִמֶּנּוּ אֵלָא מְעַט, שְׁאֵינוּ חוֹפֶה רֹב גָּבְהָהּ שֶׁלָּעֲטָרָה--זֶה הוּא צִיץ שְׁאֵינוּ מְעַכֵּב.

הַמָּל--כָּל זְמָן שֶׁעוֹסֵק בַּמִּילָה--חוֹזֵר בֵּין עַל צִיצִין הַמְּעַכְּבִין, בֵּין עַל צִיצִין שְׁאֵין מְעַכְּבִין.
פֵּרַשׁ--עַל צִיצִין הַמְּעַכְּבִין, חוֹזֵר; וְעַל צִיצִין שְׁאֵינָן מְעַכְּבִין, אֵינוּ חוֹזֵר.
מָל וְלֹא פָרַע אֶת הַמִּילָה, כְּאִלּוּ לֹא מָל.

קָטָן שֶׁבְּשָׂרוֹ רַךְ וּמְדֻלְדָל, אוֹ שֶׁהָיָה בַּעַל בָּשָׂר עַד שֶׁיֵּרָאֶה כְּאִלּוּ אֵינוּ מָהוּל--רוֹאִין אוֹתוֹ בְּעֵת שֶׁיִּתְקַשֶּׁה: אִם נִרְאֶה שְׁהוּא נִמּוֹל, אֵינוּ צָרִיךְ כְּלוּם; וְצָרִיךְ לְתַקַּן הַבָּשָׂר מִכָּאן וּמִכָּאן, מִפְּנֵי מַרְאִית הָעַיִן.
וְאִם בְּעֵת שֶׁיִּתְקַשֶּׁה לֹא יֵרָאֶה שְׁהוּא נִמּוֹל--חוֹזְרִין וְקוֹצְצִין מִן הַבָּשָׂר הַמְּדֻלְדָּל מִכָּאן וּמִכָּאן, עַד שֶׁתֵּרָאֶה הָעֲטָרָה גְּלוּיָה בְּשָׁעַת קִשּׁוּי.
וְדָבָר זֶה, מִדִּבְרֵי סוֹפְרִים; אֲבָל מִן הַתּוֹרָה, אַף עַל פִּי שְׁהוּא נִרְאֶה כְּעָרֵל, הוֹאִיל וּמָל, אֵינוּ צָרִיךְ לָמוּל פַּעַם שְׁנִיָּה.

עוֹשִׂין כָּל צָרְכֵּי מִילָה בַּשַּׁבָּת, מוֹלִין וּפוֹרְעִין וּמוֹצְצִין, וְחוֹזֵר עַל צִיצִין הַמְּעַכְּבִין, אַף עַל פִּי שֶׁפֵּרַשׁ; וְעַל צִיצִין שְׁאֵין מְעַכְּבִין, כָּל זְמָן שֶׁלֹּא פֵרַשׁ; וְנוֹתֵן עָלֶיהָ אַסְפְּלוֹנִית.
אֲבָל מַכְשִׁירֵי מִילָה, אֵינָן דּוֹחִין אֶת הַשַּׁבָּת.
כֵּיצַד: הֲרֵי שֶׁלֹּא מָצְאוּ סַכִּין--אֵין עוֹשִׂין סַכִּין בַּשַּׁבָּת, וְלֹא מְבִיאִין אוֹתוֹ מִמָּקוֹם לְמָקוֹם; וְאַפִלּוּ בְּמָבוֹי שְׁאֵינוּ מְעֹרָב, אֵין מְבִיאִין אוֹתוֹ מֵחָצֵר לְחָצֵר, וְאֵין עֵרוּב דְּדִבְרֵיהֶם נִדְחֶה מִפְּנֵי הֲבָאַת הַסַּכִּין, הוֹאִיל וְאִפְשָׁר לַהֲבִיאוֹ מֵעֶרֶב שַׁבָּת.

וְכֵן אֵין שׁוֹחֲקִין לָהּ סַמָּמְנִין, וְאֵין מְחִמִּין לָהּ חַמִּין, וְאֵין עוֹשִׂין לָהּ אַסְפְּלוֹנִית, וְאֵין טוֹרְפִין יַיִן וְשֶׁמֶן.
לֹא שָׁחַק כַּמּוֹן מֵעֶרֶב שַׁבָּת, לוֹעֵס בְּשִׁנָּיו וְנוֹתֵן; לֹא טָרַף לָהּ יַיִן וְשֶׁמֶן, נוֹתֵן זֶה לְעַצְמוֹ וְזֶה לְעַצְמוֹ.
זֶה הַכְּלָל: כָּל שֶׁאִפְשָׁר לַעֲשׂוֹתוֹ מֵעֶרֶב שַׁבָּת, אֵינוּ דּוֹחֶה אֶת הַשַּׁבָּת; אֵלָא אִם שָׁכְחוּ וְלֹא הֵכִינוּ הַמַּכְשִׁירִין, תִּדָּחֶה הַמִּילָה לַתְּשִׁיעִי.

מָלוּ אֶת הַקָּטָן בַּשַּׁבָּת, וְאַחַר כָּךְ נִשְׁפְּכוּ הַחַמִּין אוֹ נִתְפַּזְּרוּ הַסַּמָּמְנִין--עוֹשִׂין לוֹ הַכֹּל בַּשַּׁבָּת, מִפְּנֵי שֶׁסַּכָּנָה הִיא לוֹ.
מְקוֹם שֶׁדַּרְכָּן לְהַרְחִיץ אֶת הַקָּטָן, מַרְחִיצִין אוֹתוֹ בַּשַּׁבָּת: בְּיוֹם הַמִּילָה בֵּין לִפְנֵי הַמִּילָה בֵּין לְאַחַר הַמִּילָה, אוֹ בַּשְּׁלִישִׁי שֶׁלַּמִּילָה שֶׁחָל לִהְיוֹת בַּשַּׁבָּת, בֵּין רְחִיצַת כָּל גּוּפוֹ בֵּין רְחִיצַת מִילָה, בֵּין בְּחַמִּין שֶׁהוּחַמּוּ מֵעֶרֶב שַׁבָּת בֵּין בְּחַמִּין שֶׁמְּחִמִּין לוֹ בַּשַּׁבָּת--מִפְּנֵי שֶׁסַּכָּנָה הִיא לוֹ.

שָׁכְחוּ וְלֹא הֵבִיאוּ סַכִּין מֵעֶרֶב שַׁבָּת, אוֹמְרִין לַגּוֹי לְהָבִיא סַכִּין בַּשַּׁבָּת, וּבִלְבָד שֶׁלֹּא יָבִיא אוֹתוֹ, דֶּרֶךְ רְשׁוּת הָרַבִּים.
כְּלָלוֹ שֶׁלַּדָּבָר: כָּל דָּבָר שֶׁעֲשִׂיָּתוֹ בַּשַּׁבָּת אֲסוּרָה עָלֵינוּ מִשּׁוֹם שְׁבֹת, מֻתָּר לָנוּ לוֹמַר לַגּוֹי לַעֲשׂוֹת אוֹתוֹ כְּדֵי לַעֲשׂוֹת מִצְוָה בִּזְמַנָּהּ; וְדָבָר שֶׁעֲשִׂיָּתוֹ בַּשַּׁבָּת אֲסוּרָה עָלֵינוּ מִשּׁוֹם מְלָאכָה, אָסוּר לָנוּ לוֹמַר לַגּוֹי לַעֲשׂוֹתוֹ בַּשַּׁבָּת.

מַכְשִׁירֵי מִילָה, אַפִלּוּ בִּזְמַנָּהּ--אֵינָן דּוֹחִין אֶת יוֹם טוֹב, הוֹאִיל וְאִפְשָׁר לַעֲשׂוֹתָן מֵעֶרֶב יוֹם טוֹב; וְקַל וְחֹמֶר הַדְּבָרִים, אִם לֹא דָחוּ מַכְשִׁירֵי מִילָה שְׁבֹת שְׁהוּא מִדִּבְרֵיהֶם, הֵיאַךְ יִדְחוּ לֹא תַעֲשֶׂה שֶׁלַּתּוֹרָה.
אֲבָל שׁוֹחֲקִין לָהּ סַמָּמְנִין בְּיוֹם טוֹב, הוֹאִיל וּרְאוּיִין לַקְּדֵרָה; וְטוֹרְפִין לָהּ יַיִן וְשֶׁמֶן.

הִלְכּוֹת מִילָה פֵּרֶק ג 
הַמָּל--מְבָרֵךְ קֹדֶם שֶׁיָּמוּל, בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל הַמִּילָה, אִם הָיָה מָל בֶּן חֲבֵרוֹ; וְאִם מָל בְּנוֹ, מְבָרֵךְ וְצִוָּנוּ לָמוּל אֶת הַבֵּן.
וַאֲבִי הַבֵּן--מְבָרֵךְ בְּרָכָה אַחֶרֶת, בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ לְהַכְנִיסוֹ בִּבְרִיתוֹ שֶׁלְּאַבְרָהָם אָבִינוּ: שֶׁמִּצְוָה עַל הָאָב לָמוּל אֶת בְּנוֹ, יָתֵר עַל הַמִּצְוָה שֶׁמְּצֻוִּין כָּל יִשְׂרָאֵל שֶׁיָּמוּלוּ כָּל עָרֵל שֶׁבֵּינֵיהֶן; לְפִיכָּךְ אִם אֵין שָׁם אָבִיו, אֵין מְבָרְכִין אֲחֵרִים בְּרָכָה זוֹ.
וְיֵשׁ מִי שֶׁהוֹרָה שֶׁיְּבָרְכוּ אוֹתָהּ בֵּית דִּין, אוֹ אֶחָד מִן הָעָם; וְאֵין רָאוּי לַעֲשׂוֹת כָּךְ.

וְאִם הָיוּ שָׁם עוֹמְדִין--אוֹמְרִין כְּשֵׁם שֶׁהִכְנַסְתּוֹ לַבְּרִית, כָּךְ תַּכְנִיסֵהוּ לַתּוֹרָה וְלַחֻפָּה וּלְמַעֲשִׂים טוֹבִים.

וְאַחַר כָּךְ מְבָרֵךְ אֲבִי הַבֵּן, אוֹ הַמָּל, אוֹ אֶחָד מִן הָעוֹמְדִין שָׁם בְּרָכָה זוֹ--בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדַּשׁ יָדִיד מִבֶּטֶן, וְחֹק בִּשְׁאֵרוֹ שָׂם, וְצֶאֱצָאָיו חָתַם בְּאוֹת בְּרִית קֹדֶשׁ; עַל כֵּן בִּשְׂכַר זֹאת אֵל חַי חֶלְקֵנוּ לָעַד, צוּרֵנוּ צַוֵּה בְּצַוָּאַת קְדוֹשִׁים לְהַצִּיל יְדִידוּת שְׁאֵרֵנוּ מִשַּׁחַת; בָּרוּךְ אַתָּה ה', כּוֹרֵת הַבְּרִית.
וַאֲבִי הַבֵּן, מְבָרֵךְ שֶׁהֶחֱיָנוּ.

הַמָּל אֶת הַגֵּרִים--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ לָמוּל אֶת הַגֵּרִים וּלְהַטִּיף מֵהֶן דַּם בְּרִית, שֶׁאִלְמָלֵא דַּם בְּרִית, לֹא נִתְקַיְּמוּ שָׁמַיִם וָאָרֶץ: שֶׁנֶּאֱמָר "אִם-לֹא בְרִיתִי יוֹמָם וָלָיְלָה--חֻקּוֹת שָׁמַיִם וָאָרֶץ, לֹא-שָׂמְתִּי" .

הַמָּל אֶת עַבְדּוֹ--מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ לָמוּל אֶת הָעֲבָדִים וּלְהַטִּיף מֵהֶן דַּם בְּרִית, שֶׁאִלְמָלֵא דַּם בְּרִית, לֹא נִתְקַיְּמוּ שָׁמַיִם וָאָרֶץ: שֶׁנֶּאֱמָר "אִם-לֹא בְרִיתִי יוֹמָם וָלָיְלָה--חֻקּוֹת שָׁמַיִם וָאָרֶץ, לֹא-שָׂמְתִּי" .
וְאִם מָל עֶבֶד שֶׁלַּאֲחֵרִים, מְבָרֵךְ עַל מִילַת הָעֲבָדִים.
וְהַמָּל אָדָם גָּדוֹל--צָרִיךְ לְכַסּוֹת עֶרְוָתוֹ עַד שֶׁיְּבָרַךְ, וְאַחַר כָּךְ מְגַלֵּהוּ וּמָל אוֹתוֹ.

גֵּר שֶׁמָּל קֹדֶם שֶׁיִּתְגַּיַּר, וְקָטָן שֶׁנֻּלַּד מָהוּל--כְּשֶׁמַּטִּיפִין מֵהֶן דַּם בְּרִית, אֵינָן צְרִיכִין בְּרָכָה.
וְכֵן אַנְדְּרֻגִּינוֹס--אֵין מְבָרְכִין עַל מִילָתוֹ, מִפְּנֵי שְׁאֵינוּ וַדַּאי.

גּוֹי שֶׁצָּרִיךְ לַחְתֹּךְ עָרְלָתוֹ מִפְּנֵי מַכָּה, אוֹ שְׁחִין שֶׁנֻּלַּד בָּהּ--אָסוּר לְיִשְׂרָאֵל לַחְתֹּךְ לוֹ אוֹתָהּ: שֶׁהַגּוֹיִים--לֹא מַעֲלִין אוֹתָן מִידֵי מִיתָה, וְלֹא מוֹרִידִין אוֹתָן אֵלֶיהָ, וְאַף עַל פִּי שֶׁנַּעֲשֵׂית מִצְוָה בִּרְפוּאָה זוֹ, שֶׁהֲרֵי לֹא נִתְכַּוַּן לְמִצְוָה.
לְפִיכָּךְ אִם נִתְכַּוַּן הַגּוֹי לַמִּילָה, מֻתָּר לְיִשְׂרָאֵל לָמוּל אוֹתוֹ.

מְאוּסָה הִיא הֶעָרְלָה שֶׁנִּתְגַּנּוּ בָּהּ הָרְשָׁעִים, שֶׁנֶּאֱמָר "כִּי כָל-הַגּוֹיִם עֲרֵלִים" .
וּגְדוֹלָה הִיא מִילָה, שֶׁלֹּא נִקְרָא אַבְרָהָם אָבִינוּ שָׁלֵם, עַד שֶׁמָּל, שֶׁנֶּאֱמָר "הִתְהַלֵּךְ לְפָנַי, וֶהְיֵה תָמִים.
וְאֶתְּנָה בְרִיתִי, בֵּינִי וּבֵינֶךָ" .
וְכָל הַמֵּפֵר בְּרִיתוֹ שֶׁלְּאַבְרָהָם אָבִינוּ, וְהִנִּיחַ עָרְלָתוֹ, אוֹ מְשָׁכָהּ--אַף עַל פִּי שֶׁיֵּשׁ בְּיָדוֹ תּוֹרָה וּמַעֲשִׂים טוֹבִים הַרְבֵּה, אֵין לוֹ חֵלֶק לָעוֹלָם הַבָּא.

בּוֹא וּרְאֵה כַּמָּה חֲמוּרָה מִילָה, שֶׁלֹּא נִתְלָה לְמֹשֶׁה רַבֵּנוּ עָלֶיהָ אַפִלּוּ שָׁעָה אַחַת, אַף עַל פִּי שֶׁהָיוּ בַּדֶּרֶךְ.
וְכָל מִצְווֹת הַתּוֹרָה נִכְרְתוּ עֲלֵיהֶן שָׁלוֹשׁ בְּרִיתוֹת בִּלְבָד, שֶׁנֶּאֱמָר "אֵלֶּה דִבְרֵי הַבְּרִית אֲשֶׁר-צִוָּה ה' אֶת-מֹשֶׁה, לִכְרֹת אֶת-בְּנֵי יִשְׂרָאֵל--בְּאֶרֶץ מוֹאָב: מִלְּבַד הַבְּרִית, אֲשֶׁר-כָּרַת אִתָּם בְּחֹרֵב" ; וְשָׁם הוּא אוֹמֵר "אַתֶּם נִצָּבִים הַיּוֹם ...
לְעָבְרְךָ, בִּבְרִית ה' אֱלֹהֶיךָ" .
הֲרֵי שָׁלוֹשׁ בְּרִיתוֹת.
וְעַל הַמִּילָה, נִכְרְתוּ שְׁלוֹשׁ עֶשְׂרֵה בְּרִיתוֹת עִם אַבְרָהָם אָבִינוּ: "וְאֶתְּנָה בְרִיתִי, בֵּינִי וּבֵינֶךָ" , "אֲנִי, הִנֵּה בְרִיתִי אִתָּךְ" , "וַהֲקִמֹתִי אֶת-בְּרִיתִי בֵּינִי וּבֵינֶךָ" , "לִבְרִית עוֹלָם" , "אֶת-בְּרִיתִי תִשְׁמֹר" , "זֹאת בְּרִיתִי" , "וְהָיָה לְאוֹת בְּרִית" , "וְהָיְתָה בְרִיתִי" , "לִבְרִית עוֹלָם" , "אֶת-בְּרִיתִי, הֵפַר" , "וַהֲקִמֹתִי אֶת-בְּרִיתִי אִתּוֹ" , "לִבְרִית עוֹלָם" , "וְאֶת-בְּרִיתִי, אָקִים אֶת-יִצְחָק" .

בְּרִיךְ רַחְמָנָא דְּסַיְּעַן.
נִגְמַר סֵפֶר שֵׁנִי, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, שִׁשָּׁה וְאַרְבָּעִים: הִלְכּוֹת קִרְיַת שְׁמַע, אַרְבָּעָה פְּרָקִים; הִלְכּוֹת תְּפִלָּה וּבִרְכַת כּוֹהֲנִים, חֲמִשָּׁה עָשָׂר פְּרָקִים; הִלְכּוֹת תְּפִלִּין וּמְזוּזָה וְסֵפֶר תּוֹרָה, עֲשָׂרָה פְּרָקִים; הִלְכּוֹת צִיצִית, שְׁלוֹשָׁה פְּרָקִים; הִלְכּוֹת בְּרָכוֹת, אֶחָד עָשָׂר פְּרָקִים; הִלְכּוֹת מִילָה, שְׁלוֹשָׁה פְּרָקִים.

סֵדֶר הַתְּפִלָּה 
נָהֲגוּ הָעָם לִקְרוֹת בְּכָל יוֹם בַּשַּׁחַר, אַחַר שֶׁקּוֹרִין פָּרָשַׁת צַו וּבִרְכַת כּוֹהֲנִים; קוֹרְאִין מִשְׁנָה זוֹ: 
אֵלּוּ דְּבָרִים שְׁאֵין לָהֶן שֵׁעוּר--הַפֵּאָה, וְהַבִּכּוּרִים, וְהָרֵאָיוֹן, וּגְמִילוּת חֲסָדִים; אֵלּוּ דְּבָרִים שֶׁאָדָם אוֹכֵל פֵּרוֹתֵיהֶן בָּעוֹלָם הַזֶּה, וְהַקֶּרֶן קַיֶּמֶת לוֹ לָעוֹלָם הַבָּא--כִּבּוּד אָב וָאֵם, וּגְמִילוּת חֲסָדִים, וַהֲבָאַת שָׁלוֹם בֵּין אָדָם לַחֲבֵרוֹ: וְתַלְמוּד תּוֹרָה, כְּנֶגֶד כֻּלָּם.

אָמַר רִבִּי זֵירָא, בְּנוֹת יִשְׂרָאֵל הֶם הִחְמִירוּ עַל עַצְמָן, שֶׁאַפִלּוּ רוֹאוֹת דָּם טִפָּה כַּחַרְדָּל, יוֹשְׁבוֹת עָלֶיהָ שִׁבְעַת יְמֵי נְקִיִּים.

תָּנָא דְּבֵי אֵלִיָּהוּ, כָּל הַשּׁוֹנֶה הֲלָכוֹת, מֻבְטָח לוֹ שְׁהוּא בֶּן הָעוֹלָם הַבָּא: שֶׁנֶּאֱמָר הֲלִיכוֹת עוֹלָם לוֹ--אַל תִּקְרֵי הֲלִיכוֹת, אֵלָא הֲלָכוֹת.

אָמַר רִבִּי אֶלְעָזָר אָמַר רִבִּי חֲנִינָה, תַּלְמִידֵי חֲכָמִים מַרְבִּים שָׁלוֹם בָּעוֹלָם: שֶׁנֶּאֱמָר וְכָל בָּנַיִךְ, לִמּוּדֵי יְהוָה; וְרַב, שְׁלוֹם בָּנָיִךְ.

לְעוֹלָם יְהֶא אָדָם יָרֵא שָׁמַיִם בַּסֵּתֶר, וּמוֹדֶה עַל הָאֱמֶת, וְדוֹבֵר אֱמֶת בִּלְבָבוֹ; יַשְׁכִּים וְיֹאמַר, רִבּוֹן כָּל הָעוֹלָמִים--לֹא עַל צִדְקוֹתֵינוּ אֲנַחְנוּ מַפִּילִים תַּחֲנוּנֵינוּ לְפָנֶיךָ, כִּי עַל רַחֲמֶיךָ הָרַבִּים.
מַה אָנוּ, מַה חַיֵּינוּ, מַה חַסְדֵּנוּ, מַה צִּדְקֵנוּ, מַה מַּעֲשֵׂינוּ, מַה נֹּאמַר לְפָנֶיךָ, יְהוָה אֱלֹהֵינוּ.
הֲלוֹא הַגִּבּוֹרִים כְּאַיִן לְפָנֶיךָ, וְאַנְשֵׁי הַשֵּׁם כְּלֹא הָיוּ, וַחֲכָמִים כִּבְלִי מַדָּע, וּנְבוֹנִים כִּבְלִי הַשְׂכֵּל.
כִּי כָּל מַעֲשֵׂינוּ תֹּהוּ, וִימֵי חַיֵּינוּ הֶבֶל לְפָנֶיךָ; כְּמוֹ שֶׁכָּתוּב בְּדִבְרֵי קָדְשְׁךָ, וּמוֹתַר הָאָדָם מִן-הַבְּהֵמָה אָיִן, כִּי הַכֹּל הָבֶל.

אֲבָל אֲנַחְנוּ עַמְּךָ, בְּנֵי בְרִיתֶךָ: בְּנֵי אַבְרָהָם--אוֹהֲבֶךָ, שֶׁנִּשְׁבַּעְתָּ לּוֹ בְּהַר הַמּוֹרִיָּה; זֶרַע יִצְחָק--עֲקִידֶךָ, שֶׁנֶּעְקָד עַל גַּבֵּי מִזְבַּחֶךָ; עֲדַת יַעֲקֹב--בִּנְךָ, בְּכוֹרֶךָ, שֶׁמֵּאַהֲבָתְךָ שֶׁאָהַבְתָּ אוֹתוֹ וְשִׂמְחָתְךָ שֶׁשָּׂמַחְתָּ בּוֹ, קָרָאתָ אוֹתוֹ יִשְׂרָאֵל וִישׁוּרוּן.

לְפִיכָּךְ אָנוּ חַיָּבִין לְהוֹדוֹת לָךְ, וּלְשַׁבְּחֶךָ וּלְפָאֲרֶךָ, וְלִתֶּן הוֹדָיָה וּשְׁבָח לִשְׁמֶךָ.
חַיָּבִין אָנוּ לוֹמַר לְפָנֶיךָ בְּכָל יוֹם עֶרֶב וָבֹקֶר, שְׁמַע, יִשְׂרָאֵל: יְהוָה אֱלֹהֵינוּ, יְהוָה אֶחָד.
אַשְׁרֵינוּ, מַה טּוֹב חֶלְקֵנוּ, מַה נָּעִים גּוֹרָלֵנוּ, מַה יָּפָה מְאוֹד יְרֻשָּׁתֵנוּ.
אַשְׁרֵינוּ שֶׁאָנוּ מַשְׁכִּימִין וּמַעֲרִיבִין וְאוֹמְרִין, שְׁמַע, יִשְׂרָאֵל: יְהוָה אֱלֹהֵינוּ, יְהוָה אֶחָד.

אַתָּה הוּא קֹדֶם שֶׁנִּבְרָא הָעוֹלָם, אַתָּה הוּא אַחַר שֶׁנִּבְרָא הָעוֹלָם; אַתָּה הוּא בָּעוֹלָם הַזֶּה, וְאַתָּה הוּא לָעוֹלָם הַבָּא; אַתָּה הוּא רִאשׁוֹן, וְאַתָּה הוּא אַחֲרוֹן.
קַדֵּשׁ אֶת שְׁמָךְ הַגָּדוֹל וְהַקָּדוֹשׁ, בְּעוֹלָמֶךָ; וּבִישׁוּעָתְךָ, תָּרִים וְתַגְבִּיהַּ קַרְנֵנוּ.
בָּרוּךְ מְקַדֵּשׁ שְׁמוֹ, בָּרַבִּים.

אַתָּה הוּא יְהוָה, לְבַדֶּךָ.
אַתָּה עָשִׂיתָ אֶת הַשָּׁמַיִם שְׁמֵי הַשָּׁמַיִם וְכָל צְבָאָם, הָאָרֶץ וְכָל אֲשֶׁר עָלֶיהָ הַיַּמִּים וְכָל אֲשֶׁר בָּהֶם, וְאַתָּה מְחַיֶּה אֶת כֻּלָּם, וּצְבָא הַשָּׁמַיִם לְךָ מִשְׁתַּחֲוִים.
אַתָּה-הוּא, יְהוָה הָאֱלֹהִים, אֲשֶׁר בָּחַרְתָּ בְּאַבְרָם, וְהוֹצֵאתוֹ מֵאוּר כַּשְׂדִּים; וְשַׂמְתָּ שְּׁמוֹ, אַבְרָהָם.
אַתָּה-הוּא; וּשְׁנוֹתֶיךָ, לֹא יִתָּמּוּ.
יְהוָה מֶלֶךְ, יְהוָה מָלָךְ; יְהוָה יִמְלֹךְ, לְעֹלָם וָעֶד.
בָּרוּךְ יְהוָה לְעוֹלָם, אָמֵן וְאָמֵן.

בְּרָכָה רִאשׁוֹנָה שֶׁמְּבָרְכִין לִפְנֵי פְּסוּקֵי הַזְּמִירוֹת, זֶה הוּא נָסְחָהּ: 
בָּרוּךְ שֶׁאָמַר וְהָיָה הָעוֹלָם, בָּרוּךְ הוּא.
בָּרוּךְ אוֹמֵר וְעוֹשֶׂה, בָּרוּךְ גּוֹזֵר וּמְקַיֵּם; בָּרוּךְ מְרַחֵם עַל הָאָרֶץ, בָּרוּךְ מְרַחֵם עַל הַבְּרִיּוֹת; בָּרוּךְ מַעֲבִיר אֲפֵלָה וּמֵבִיא אוֹרָה, בָּרוּךְ מְשַׁלֵּם שָׂכָר טוֹב לִירֵאָיו.
בָּרוּךְ שְׁאֵין לְפָנָיו, לֹא עַוְלָה וְלֹא שִׁכְחָה, לֹא כָזָב וְלֹא מִרְמָה, לֹא מַשּׂוֹא פָנִים וְלֹא מִקַּח שֹׁחַד.
בָּרוּךְ אֵל חַי לָעַד, וְקַיָּם לָנֶצַח.
בָּרוּךְ אַתָּה יְהוָה אֱלֹהֵינוּ מֶלֶךְ הָעוֹלָם, הָאֵל הַמְּהֻלָּל בְּפִי עַמּוֹ, מְשֻׁבָּח וּמְפֹאָר בִּלְשׁוֹן כָּל חֲסִידָיו וַעֲבָדָיו; וּבְשִׁירֵי דָוִיד בֶּן יִשַׁי עַבְדְּךָ מְשִׁיחֶךָ, נְהַלֶּלְךָ יְהוָה אֱלֹהֵינוּ בִּשְׁבָחוֹ וּבְזִמְרוֹ, נוֹדָךְ נְשַׁבְּחָךְ נְפָאֲרָךְ נַמְלִיכָךְ, נַזְכִּיר שְׁמָךְ מַלְכֵּנוּ אֱלֹהֵינוּ יַחַד.
יָחִיד, חֵי הָעוֹלָמִים, מְשֻׁבָּח וּמְפֹאָר, עֲדֵי עַד שְׁמוֹ.
בָּרוּךְ אַתָּה יְהוָה, מֶלֶךְ מְהֻלָּל בַּתֻּשְׁבָּחוֹת.

וְקוֹרֶא פְּסוּקִים אֵלּוּ: 
יְהִי כְבוֹד יְהוָה, לְעוֹלָם; יִשְׂמַח יְהוָה, בְּמַעֲשָׂיו.
יְהִי שֵׁם יְהוָה, מְבֹרָךְ--מֵעַתָּה, וְעַד-עוֹלָם.
מִמִּזְרַח-שֶׁמֶשׁ עַד-מְבוֹאוֹ--מְהֻלָּל, שֵׁם יְהוָה.
רָם עַל-כָּל-גּוֹיִם יְהוָה; עַל הַשָּׁמַיִם כְּבוֹדוֹ.
יְהוָה, שִׁמְךָ לְעוֹלָם; יְהוָה, זִכְרְךָ לְדֹר-וָדֹר.
יְהוָה--בַּשָּׁמַיִם, הֵכִין כִּסְאוֹ; וּמַלְכוּתוֹ, בַּכֹּל מָשָׁלָה.
יִשְׂמְחוּ הַשָּׁמַיִם, וְתָגֵל הָאָרֶץ--וְיֹאמְרוּ בַגּוֹיִם, יְהוָה מָלָךְ.
יְהוָה מֶלֶךְ.
יְהוָה יִמְלֹךְ, לְעֹלָם וָעֶד.
יְהוָה מֶלֶךְ, עוֹלָם וָעֶד; אָבְדוּ גוֹיִם, מֵאַרְצוֹ.
יְהוָה, הֵפִיר עֲצַת-גּוֹיִם; הֵנִיא, מַחְשְׁבוֹת עַמִּים.
עֻצוּ עֵצָה, וְתֻפָר; דַּבְּרוּ דָבָר וְלֹא יָקוּם, כִּי עִמָּנוּ אֵל.
רַבּוֹת מַחֲשָׁבוֹת בְּלֶב-אִישׁ; וַעֲצַת יְהוָה, הִיא תָקוּם.
עֲצַת יְהוָה, לְעוֹלָם תַּעֲמֹד; מַחְשְׁבוֹת לִבּוֹ, לְדֹר וָדֹר.
כִּי הוּא אָמַר וַיֶּהִי; הוּא-צִוָּה, וַיַּעֲמֹד.
כִּי-בָחַר יְהוָה בְּצִיּוֹן; אִוָּהּ, לְמוֹשָׁב לוֹ.
כִּי-יַעֲקֹב, בָּחַר לוֹ יָהּ; יִשְׂרָאֵל, לִסְגֻלָּתוֹ.
כִּי, לֹא-יִטֹּשׁ יְהוָה עַמּוֹ; וְנַחֲלָתוֹ, לֹא יַעֲזֹב.
וְהוּא רַחוּם, יְכַפֵּר עָוֹן--וְלֹא-יַשְׁחִית: וְהִרְבָּה, לְהָשִׁיב אַפּוֹ; וְלֹא-יָעִיר, כָּל-חֲמָתוֹ.
יְהוָה הוֹשִׁיעָה: הַמֶּלֶךְ, יַעֲנֵנוּ בְיוֹם-קָרְאֵנוּ.
אַשְׁרֵי, יוֹשְׁבֵי בֵיתֶךָ--עוֹד, יְהַלְּלוּךָ סֶּלָה.
אַשְׁרֵי הָעָם, שֶׁכָּכָה לּוֹ: אַשְׁרֵי הָעָם, שֱׁיְהוָה אֱלֹהָיו.

וְקוֹרֶא מִתְּהִלָּה, לְדָוִד: אֲרוֹמִמְךָ אֱלוֹהַי הַמֶּלֶךְ ..., עַד סוֹף סֵפֶר תִּלִּים.
וְאַחַר כָּךְ, קוֹרֶא פְּסוּקִים אֵלּוּ: 
בָּרוּךְ יְהוָה לְעוֹלָם: אָמֵן וְאָמֵן.
יִמְלֹךְ יְהוָה לְעוֹלָם, אָמֵן וְאָמֵן.
וַיְבָרֶךְ דָּוִיד אֶת-יְהוָה, לְעֵינֵי כָּל-הַקָּהָל; וַיֹּאמֶר דָּוִיד, בָּרוּךְ אַתָּה יְהוָה אֱלֹהֵי יִשְׂרָאֵל אָבִינוּ, מֵעוֹלָם, וְעַד-עוֹלָם.
לְךָ יְהוָה הַגְּדֻלָּה וְהַגְּבוּרָה וְהַתִּפְאֶרֶת, וְהַנֵּצַח וְהַהוֹד, כִּי-כֹל, בַּשָּׁמַיִם וּבָאָרֶץ: לְךָ יְהוָה הַמַּמְלָכָה, וְהַמִּתְנַשֵּׂא לְכֹל לְרֹאשׁ.
וְהָעֹשֶׁר וְהַכָּבוֹד, מִלְּפָנֶיךָ, וְאַתָּה מוֹשֵׁל בַּכֹּל, וּבְיָדְךָ כֹּחַ וּגְבוּרָה; וּבְיָדְךָ, לְגַדֵּל וּלְחַזֵּק לַכֹּל.
וְעַתָּה אֱלֹהֵינוּ, מוֹדִים אֲנַחְנוּ לָךְ; וּמְהַלְלִים, לְשֵׁם תִּפְאַרְתֶּךָ.
וִיבָרְכוּ שֵׁם כְּבֹדֶךָ, וּמְרוֹמַם עַל-כָּל-בְּרָכָה וּתְהִלָּה.

בְּרָכָה אַחֲרוֹנָה שֶׁלְּאַחַר פְּסוּקֵי הַזְּמִירוֹת, זֶה הוּא נָסְחָהּ: 
יִשְׁתַּבַּח שִׁמְךָ לָעַד מַלְכֵּנוּ, הַמֶּלֶךְ הַגָּדוֹל וְהַקָּדוֹשׁ בַּשָּׁמַיִם וּבָאָרֶץ: כִּי לְךָ נָאֶה יְהוָה אֱלֹהֵינוּ, שִׁיר וּשְׁבָח, הַלֵּל וְזִמְרָה, בְּרָכוֹת וְהוֹדָאוֹת, נֶצַח גְּבוּרָה גְּדֻלָּה תְּהִלָּה וְתִפְאֶרֶת, עֹז מַלְכוּת וּמֶמְשָׁלָה, מֵעַתָּה וְעַד עוֹלָם.
בָּרוּךְ אַתָּה יְהוָה אֱלֹהֵינוּ מֶלֶךְ הָעוֹלָם, מֶלֶךְ גְּדוֹל הַתֻּשְׁבָּחוֹת, אֵל הַהוֹדָיוֹת, אֲדוֹן כָּל הַמַּעֲשִׂים, הַבּוֹחֵר בְּשִׁירֵי זִמְרָה, חֵי הָעוֹלָמִים.

וְקוֹרֶא הַשִּׁירָה עַד סוֹפָהּ, כְּמִנְהַג הַמָּקוֹם.

בַּשַּׁבָּת, נָהֲגוּ כָּל הָעָם לְהוֹסִיף לִפְנֵי בְּרָכָה זוֹ, נֹסַח זֶה: 
נִשְׁמַת כָּל חַי תְּבָרֵךְ אֶת שִׁמְךָ, יְהוָה אֱלֹהֵינוּ; וְרוּחַ כָּל בָּשָׂר, לְךָ תְּפָאֵר וּתְרוֹמֵם אֶת זִכְרְךָ מַלְכֵּנוּ תָּמִיד.
לְדוֹר וָדוֹר מֵעוֹלָם וְעַד עוֹלָם, אַתָּה הוּא הָאֵל וּמִבַּלְעָדֶיךָ אֵין אֱלֹהִים; וְאֵין לָנוּ מֶלֶךְ גּוֹאֵל וּמוֹשִׁיעַ בְּכָל עֵת צָרָה וְצוּקָה, אֵלָא אָתָּה.
פּוֹדֶה וּמַצִּיל מְפַרְנֵס וּמְרַחֵם, אֱלוֹהַּ כַּל הַבְּרִיּוֹת; אֲדוֹן הַתּוֹלָדוֹת הַמְּהֻלָּל בַּתֻּשְׁבָּחוֹת, הַמְּנַהֵג עוֹלָמוֹ בְּחֶסֶד וּבִרְיוֹתָיו בְּרַחֲמִים רַבִּים.
וַיהוָה אֱלֹהִים אֱמֶת, לֹא יָנוּם וְלֹא יִישָׁן; הַמְּעוֹרֵר יְשֵׁנִים הַמֵּקִיץ רְדוּמִים, סוֹמֵךְ נוֹפְלִים וְרוֹפֵא חוֹלִים וּמַתִּיר אֲסוּרִים--וּלְךָ, אֲנַחְנוּ מוֹדִים.
וְאִלּוּ פִינוּ מָלֵא שִׁירָה כַיָּם, וּלְשׁוֹנֵנוּ רִנָּה כַּהֲמוֹן גַּלָּיו, וְשִׂפְתוֹתֵינוּ שְׁבָח כְּמֶרְחֲבֵי הָרָקִיעַ, וְעֵינֵינוּ מְאִירוֹת כַּשֶּׁמֶשׁ וְכַיָּרֵחַ, וְיָדֵינוּ פְרוּסוֹת כְּנִשְׁרֵי שָׁמָיִם, וְרַגְלֵינוּ קַלּוֹת כָּאַיָּלוֹת--אֵין אָנוּ מַסְפִּיקִין לְהוֹדוֹת לְךָ יְהוָה אֱלֹהֵינוּ, וּלְבָרֵךְ אֶת שִׁמְךָ מַלְכֵּנוּ, עַל אַחַת מֵאֶלֶף אַלְפֵי אֲלָפִים וְרֹב רִבְבֵי רְבָבוֹת פְּעָמִים הַטּוֹבוֹת, שֶׁעָשִׂיתָ עִמָּנוּ וְעִם אֲבוֹתֵינוּ.
מִלְּפָנִים--מִמִּצְרַיִם גְּאַלְתָּנוּ יְהוָה אֱלֹהֵינוּ, מִבֵּית עֲבָדִים פְּדִיתָנוּ, בָּרָעָב זַנְתָּנוּ, וּבַשֹּׂבַע כִּלְכַּלְתָּנוּ, וּמֵחֶרֶב הִצַּלְתָּנוּ, וּמִדֶּבֶר מִלַּטְתָּנוּ, וּמֵחֳלָאִים רָעִים רַבִּים דִּלִּיתָנוּ; וְעַד הֵנָּה--עֲזָרוּנוּ רַחֲמֶיךָ יְהוָה אֱלֹהֵינוּ, וְלֹא עֲזָבוּנוּ חֲסָדֶיךָ.
עַל כֵּן אֵבָרִים שֶׁפִּלַּגְתָּ בָּנוּ, וְרוּחַ וּנְשָׁמָה שֶׁנָּפַחְתָּ בְּאַפֵּינוּ, וְלָשׁוֹן אֲשֶׁר שַׂמְתָּ בְּפִינוּ--הֵן הֶן יוֹדוּ וִיבָרְכוּ אֶת שִׁמְךָ יְהוָה אֱלֹהֵינוּ, עַל רֹב נִסֵּי פְלָאֶיךָ.
כִּי כָל פֶּה לְךָ יוֹדֶה וְכָל לָשׁוֹן לְךָ תְשַׁבֵּחַ, וְכָל עַיִן לְךָ תְצַפֶּה; וְכָל בֶּרֶךְ לְךָ תִכְרַע, וְכָל קוֹמָה לְפָנֶיךָ תִשְׁתַּחֲוֶה, וְכָל הַלְּבָבוֹת יִירָאוּךָ, וְהַקְּרָבִים וְהַכְּלָיוֹת יְזַמְּרוּ לִשְׁמֶךָ, כְּדָבָר שֶׁנֶּאֱמָר כָּל עַצְמוֹתַי, תֹּאמַרְנָה--יְהוָה, מִי כָמוֹךָ: מַצִּיל עָנִי, מֵחָזָק מִמֶּנּוּ; וְעָנִי וְאֶבְיוֹן, מִגֹּזְלוֹ.
וְנֶאֱמָר רַנְּנוּ צַדִּיקִים, בַּיהוָה; לַיְּשָׁרִים, נָאוָה תְהִלָּה.
בְּפִי יְשָׁרִים תִּתְרוֹמַם, וּבְדִבְרֵי צַדִּיקִים תִּתְבָּרַךְ, וּבִלְשׁוֹן כָּל חֲסִידִים תִּתְקַדָּשׁ, וּבְקֶרֶב קְדוֹשִׁים תִּתְהַלָּל, וּבְמִקְהֲלוֹת רִבְבוֹת עַמְּךָ כָל בֵּית יִשְׂרָאֵל, יִתְפָּאַר שִׁמְךָ יְהוָה אֱלֹהֵינוּ--שֶׁכֵּן חוֹבַת כָּל הַיְּצוּרִים לְפָנֶיךָ יְהוָה אֱלֹהֵינוּ, לְהוֹדוֹת לְהַלֵּל, לְשַׁבֵּחַ לְפָאֶר, לְרוֹמַם לְגַדֶּל, וּלְהַדֶּר עַל כָּל דִּבְרֵי זְמִירוֹת שִׁירוֹת תֻּשְׁבְּחוֹת דָּוִיד בֶּן יִשַׁי עַבְדְּךָ מְשִׁיחֶךָ.
יִשְׁתַּבַּח שִׁמְךָ לָעַד מַלְכֵּנוּ, הַמֶּלֶךְ הַגָּדוֹל וְהַקָּדוֹשׁ בַּשָּׁמַיִם וּבָאָרֶץ: כִּי לְךָ נָאֶה, יְהוָה אֱלֹהֵינוּ ...

וְכֵן נָהֲגוּ לִקְרוֹת מִזְמוֹר שִׁיר לְיוֹם הַשַּׁבָּת, כָּל הַמִּזְמוֹר, קֹדֶם שֶׁיַּתְחִילוּ פְּסוּקֵי הַזְּמִירוֹת בְּיוֹם הַשַּׁבָּת, וּבְיוֹם הַכִּפּוּרִים.
וְיֵשׁ מְקוֹמוֹת שֶׁנָּהֲגוּ לִקְרוֹת הַלֵּל הַגָּדוֹל בַּשַּׁבָּתוֹת קֹדֶם פְּסוּקֵי הַזְּמִירוֹת, וְיֵשׁ מְקוֹמוֹת שֶׁנָּהֲגוּ לִקְרוֹת שִׁיר הַמַּעֲלוֹת--הַכֹּל כְּמִנְהֲגָם.

בְּרָכָה רִאשׁוֹנָה שֶׁלִּפְנֵי קִרְיַת שְׁמַע בַּשַּׁחַר, זֶה הוּא נָסְחָהּ: 
בָּרוּךְ אַתָּה יְהוָה אֱלֹהֵינוּ מֶלֶךְ הָעוֹלָם, יוֹצֵר אוֹר וּבוֹרֵא חֹשֶׁךְ עוֹשֶׂה שָׁלוֹם וּבוֹרֵא אֶת הַכֹּל; הַמֵּאִיר לָאָרֶץ וְלַדָּרִין עָלֶיהָ, הַמְּחַדֵּשׁ בְּכָל יוֹם תָּמִיד מַעֲשֵׂה בְרֵאשִׁית.
מָה רַבּוּ מַעֲשֶׂיךָ יְהוָה, כֻּלָּם בְּחָכְמָה עָשִׂיתָ; מָלְאָה הָאָרֶץ, קִנְיָנֶיךָ.
הַמֶּלֶךְ הַמְּרוֹמָם שְׁמוֹ לְבַדּוֹ מֵאָז, הַמְּשֻׁבָּח הַמְּפֹאָר הַמִּתְנַשֵּׂא וְטוֹב מִיְּמוֹת עוֹלָם.
אֱלֹהֵי עוֹלָם מַלְכֵּנוּ, בְּרַחֲמֶיךָ הָרַבִּים רַחֵם עָלֵינוּ, אֲדוֹן עֻזֵּנוּ צוּר מִשְׂגַּבֵּנוּ, מָגֵן יִשְׁעֵנוּ מִשְׂגָּב בַּעֲדֵנוּ.
אֵל בָּרוּךְ גְּדוֹל דֵּעָה הִתְקִין וּפָעַל זָהֳרֵי חַמָּה, טוֹב יָצַר כָּבוֹד לִשְׁמוֹ, מְאוֹרוֹת נָתַן סְבִיבוֹת עֻזּוֹ, פִּנּוֹת צִבְאוֹת קְדוֹשִׁים רוֹמְמֵי שַׁדַּי תָּמִיד יְסַפְּרוּ לָאֵל קְדֻשָּׁתוֹ.
תִּתְבָּרַךְ יְהוָה אֱלֹהֵינוּ, בַּשָּׁמַיִם מִמַּעַל וְעַל הָאָרֶץ מִתָּחַת; וְעַל כָּל שְׁבָח מַעֲשֵׂה יָדֶיךָ, וּמְאוֹרוֹת אֲשֶׁר יָצַרְתָּ--הֵמָּה יְפָאֲרוּךָ, סֶלָה.
תִּתְבָּרַךְ לָעַד צוּרֵנוּ, מַלְכֵּנוּ, גּוֹאֲלֵנוּ, בּוֹרֵא קְדוֹשִׁים.
יִשְׁתַּבַּח שִׁמְךָ לָעַד מַלְכֵּנוּ, יוֹצֵר מְשָׁרְתִים, אֲשֶׁר מְשָׁרְתָיו עוֹמְדִים בְּרוּם עוֹלָם, וּמַשְׁמִיעִים אֶת קוֹלָם יַחַד בְּדִבְרֵי אֱלֹהִים חַיִּים וּמֶלֶךְ עוֹלָם.
כֻּלָּם אֲהוּבִים, כֻּלָּם בְּרוּרִים, כֻּלָּם גִּבּוֹרִים, עוֹשִׂים בְּאֵימָה רְצוֹן קוֹנֵיהֶם בְּאַהֲבָה.
כֻּלָּם מְקַבְּלִים עֲלֵיהֶם עֹל מַלְכוּת שָׁמַיִם זֶה מִזֶּה, וְנוֹתְנִים רְשׁוּת זֶה לָזֶה לְהַקְדִּישׁ לְצוּרָם בְּנַחַת רוּחַ, בְּשָׂפָה בְּרוּרָה, וּבִנְעִימָה טְהוֹרָה.
כֻּלָּם כְּאֶחָד עוֹנִים בְּיִרְאָה, וְאוֹמְרִים: קָדוֹשׁ קָדוֹשׁ קָדוֹשׁ יְהוָה צְבָאוֹת; מְלֹא כָל-הָאָרֶץ, כְּבוֹדוֹ.
וְהָאוֹפַנִּים וְחַיּוֹת הַקֹּדֶשׁ, יַחַד מִתְנַשְּׂאִים לְעֻמָּתָם: מְשַׁבְּחִים וְאוֹמְרִים--בָּרוּךְ כְּבוֹד-יְהוָה, מִמְּקוֹמוֹ.
לְאֵל בָּרוּךְ נְעִימוֹת יִתֵּנוּ, לְמֶלֶךְ אֵל חַי וְקַיָּם זְמִירוֹת יֹאמֵרוּ וְתֻשְׁבָּחוֹת יַשְׁמִיעוּ, כִּי הוּא לְבַדּוֹ פּוֹעֵל גְּבוּרוֹת עוֹשֶׂה חֲדָשׁוֹת זוֹרֵעַ צְדָקוֹת מַצְמִיחַ יְשׁוּעוֹת, אֲדוֹן נִפְלָאוֹת מְחַדֵּשׁ בְּכָל יוֹם תָּמִיד מַעֲשֵׂה בְרֵאשִׁית--כָּאָמוּר לְעֹשֵׂה, אוֹרִים גְּדֹלִים: כִּי לְעוֹלָם חַסְדּוֹ--, הִתְקַנְתָּ מְאוֹרוֹת, לְשַׂמֵּחַ עוֹלָם.
בָּרוּךְ אַתָּה יְהוָה, יוֹצֵר הַמְּאוֹרוֹת.

בְּרָכָה שְׁנִיָּה: 
אַהֲבַת עוֹלָם אֲהַבְתָּנוּ, יְהוָה אֱלֹהֵינוּ; חֶמְלָה גְדוֹלָה יְתֵרָה, חָמַלְתָּ עָלֵינוּ.
אָבִינוּ מַלְכֵּנוּ, בַּעֲבוּר שְׁמָךְ וּבַעֲבוּר אֲבוֹתֵינוּ אֲשֶׁר בָּטְחוּ בָךְ, וַתְּלַמְּדֵנוּ חֻקֵּי חַיִּים, כֵּן תְּחָנֵּנוּ אָבִינוּ אָב הָרַחֲמָן.
הַמְּרַחֵם רַחֵם נָא עָלֵינוּ, וְתֶן בְּלִבֵּנוּ לְהָבִין לְהַשְׂכִּיל לִשְׁמֹעַ לִלְמֹד וּלְלַמֵּד לִשְׁמֹר וְלַעֲשׂוֹת וּלְקַיֵּם אֶת כָּל דִּבְרֵי תַלְמוּד תּוֹרָתְךָ בְּאַהֲבָה; וְהָאֵר עֵינֵינוּ בְּמִצְווֹתֶיךָ וְדַבֵּק בְּלִבֵּנוּ יִרְאָתֶךָ, וְיַחֵד לְבָבֵנוּ לְאַהֲבָה אֶת שְׁמֶךָ.
וּמְלֹךְ עָלֵינוּ מְהֵרָה אַתָּה לְבַדֶּךָ, כִּי שֵׁם קָדְשְׁךָ בֱּאֱמֶת נִקְרָא עָלֵינוּ; בַּעֲבוּר שְׁמָךְ הָאֵל הַגָּדוֹל הַגִּבּוֹר וְהַנּוֹרָא, מְהֵרָה בְּאַהֲבָה תָרִים קַרְנֵנוּ וְתוֹשִׁיעֵנוּ לְמַעַן שְׁמֶךָ.
בָּךְ בָּטַחְנוּ לֹא נֵבוֹשׁ, וּבְשִׁמְךָ חָסִינוּ לֹא נִכָּלֵם וְלֹא נִכָּשֵׁל עַד עוֹלְמֵי עַד: כִּי אָבִינוּ מַלְכֵּנוּ אָתָּה, נָגִילָה וְנִשְׂמְחָה בִּישׁוּעָתֶךָ.
רַחֲמֶיךָ יְהוָה אֱלֹהֵינוּ וַחֲסָדֶיךָ, אַל יַעַזְבוּנוּ נֵצַח סֶלָה וָעֶד; וְהָבֵא עָלֵינוּ בְּרָכָה וְשָׁלוֹם מֵאַרְבַּע כַּנְפוֹת הָאָרֶץ, וְהוֹלִיכֵנוּ מְהֵרָה קוֹמְמִיּוּת לְאַרְצֵנוּ.
כִּי בָנוּ בָחַרְתָּ מִכָּל עָם וְלָשׁוֹן, וְקֵרַבְתָּנוּ לְשִׁמְךָ הַגָּדוֹל, לְהוֹדוֹת לָךְ וּלְיַחֲדָךְ וּלְרוֹמְמָךְ, וּלְאַהֲבָה אֶת שְׁמָךְ.
בָּרוּךְ אַתָּה יְהוָה, הַבּוֹחֵר בְּעַמּוֹ יִשְׂרָאֵל בְּאַהֲבָה.

בְּרָכָה אַחֲרוֹנָה שֶׁלְּאַחַר קִרְיַת שְׁמַע בַּשַּׁחַר, זֶה הוּא נָסְחָהּ: 
אֱמֶת וְיַצִּיב, נָכוֹן וְקַיָּם, יָשָׁר וְנֶאֱמָן, אָהוּב וְחַבִּיב, נֶחְמָד וְנָעִים, נוֹרָא וְאַדִּיר, מְתֻקָּן וּמְקֻבָּל, טוֹב וְיָפֶה הַדָּבָר הַזֶּה עָלֵינוּ--לְעוֹלָם וָעֶד.
אֱמֶת--אֱלֹהֵי עוֹלָם מַלְכֵּנוּ, צוּר יַעֲקֹב מָגֵן יִשְׁעֵנוּ; לְדוֹר וָדוֹר הוּא קַיָּם וּשְׁמוֹ קַיָּם, כִּסְאוֹ נָכוֹן וּמַלְכוּתוֹ וֶאֱמוּנָתוֹ קַיֶּמֶת.
וּדְבָרָיו חַיִּים וְנֶאֱמָנִים לָעַד, וּלְעוֹלְמֵי עוֹלָמִים: עָלֵינוּ וְעַל אֲבוֹתֵינוּ, עַל בָּנֵינוּ וְעַל כָּל דּוֹרוֹתֵינוּ; עַל הָרִאשׁוֹנִים, וְעַל הָאַחֲרוֹנִים--דָּבָר טוֹב וְקַיָּם בֶּאֱמֶת, חֹק וְלֹא יַעֲבֹר.
אֱמֶת--שֶׁאַתָּה הוּא יְהוָה אֱלֹהֵינוּ וֵאלֹהֵי אֲבוֹתֵינוּ, מַלְכֵּנוּ וּמֶלֶךְ אֲבוֹתֵינוּ, גּוֹאֲלֵנוּ וְגוֹאֵל אֲבוֹתֵינוּ, יוֹצְרֵנוּ וְצוּר יְשׁוּעָתֵנוּ, פּוֹדֵנוּ וּמַצִּילֵנוּ מֵעוֹלָם הוּא שְׁמֶךָ, וְאֵין לָנוּ אֱלֹהִים עוֹד זוּלָתֶךָ.
עֶזְרַת אֲבוֹתֵינוּ אַתָּה הוּא מֵעוֹלָם, מָגֵן וּמוֹשִׁיעַ לִבְנֵיהֶם אַחֲרֵיהֶם בְּכָל דּוֹר וָדוֹר.
בְּרוּם עוֹלָם מוֹשָׁבֶךָ, וּמִשְׁפָּטֶיךָ וְצִדְקָתְךָ עַד אַפְסֵי אָרֶץ.
אֱמֶת--אַשְׁרֵי אִישׁ אֲשֶׁר יִשְׁמַע אֶל מִצְווֹתֶיךָ, וְתוֹרָתְךָ וּדְבָרְךָ יָשִׂים עַל לִבּוֹ; אֱמֶת--אַתָּה הוּא אָדוֹן לְעַמָּךְ, וּמֶלֶךְ גִּבּוֹר לָרִיב רִיבָם לְאָבוֹת וּבָנִים; אֱמֶת--אַתָּה הוּא רִאשׁוֹן וְאַתָּה הוּא אַחֲרוֹן, וּמִבַּלְעָדֶיךָ אֵין לָנוּ מוֹשִׁיעַ.
אֱמֶת--מִמִּצְרַיִם גְּאַלְתָּנוּ, יְהוָה אֱלֹהֵינוּ: מִבֵּית עֲבָדִים פְּדִיתָנוּ, וְכָל בְּכוֹרֵי מִצְרַיִם בַּדֶּבֶר הָרַגְתָּ, וּבְכוֹרְךָ גָּאַלְתָּ, וְיַם סוּף בָּקַעְתָּ, וְזֵדִים טִבַּעְתָּ, וִידִידִים עָבְרוּ מִיָּם, וַיְכַסּוּ מַיִם צָרֵיהֶם עַד אֶחָד מֵהֶם לֹא נוֹתָר.
וְעַל זֹאת שִׁבְּחוּ גְאוּלִים, וְרוֹמְמוּ לָאֵל; וְנָתְנוּ יְדִידִים שִׁירוֹת זְמִירוֹת, תֻּשְׁבָּחוֹת לְמֶלֶךְ אֵל חַי וְקַיָּם.
רָם וְנִשָּׂא, גָּדוֹל גִּבּוֹר וְנוֹרָא, מַשְׁפִּיל גֵּאִים, עֲדֵי אָרֶץ.
מַגְבִּיהַּ שְׁפָלִים עַד מָרוֹם, מוֹצִיא אֲסִירִים, וּפוֹדֶה עֲנָוִים, וְעוֹזֵר דַּלִּים, וְעוֹנֶה לְעַמּוֹ יִשְׂרָאֵל בְּעֵת שַׁוְּעָם אֵלָיו; תְּהִלָּה לְאֵל עֶלְיוֹן, בָּרוּךְ הוּא.
מֹשֶׁה וְכָל בְּנֵי יִשְׂרָאֵל, לְךָ אָמְרוּ שִׁירָה--בְּשִׂמְחָה רַבָּה, אָמְרוּ כֻלָּם: מִי-כָמֹכָה בָּאֵלִם יְהוָה, מִי כָּמֹכָה נֶאְדָּר בַּקֹּדֶשׁ; נוֹרָא תְהִלֹּת, עֹשֵׂה פֶלֶא.
יְהוָה יִמְלֹךְ, לְעֹלָם וָעֶד.
וְנֶאֱמָר גֹּאֲלֵנוּ, יְהוָה צְבָאוֹת שְׁמוֹ--קְדוֹשׁ, יִשְׂרָאֵל.
בָּרוּךְ אַתָּה יְהוָה, גָּאַל יִשְׂרָאֵל.

בְּרָכָה רִאשׁוֹנָה שֶׁלִּפְנֵי קִרְיַת שְׁמַע שֶׁלְּעַרְבִּית, זֶה הוּא נָסְחָהּ: 
בָּרוּךְ אַתָּה יְהוָה אֶלֹהֵינוּ מֶלֶךְ הָעוֹלָם, אֲשֶׁר בִּדְבָרוֹ מַעֲרִיב עֲרָבִים, בְּחָכְמָה פּוֹתֵחַ שְׁעָרִים, בִּתְבוּנָה מְשַׁנֶּה עִתִּים, מַחֲלִיף אֶת הַזְּמַנִּים, מְסַדֵּר אֶת הַכּוֹכָבִים בְּמִשְׁמְרוֹתֵיהֶם בָּרָקִיעַ כִּרְצוֹנוֹ.
בּוֹרֵא יוֹמָם וָלַיְלָה, גּוֹלֵל אוֹר מִפְּנֵי חֹשֶׁךְ וְחֹשֶׁךְ מִפְּנֵי אוֹר, מַעֲבִיר יוֹם וּמֵבִיא לַיְלָה, מַבְדִּיל בֵּין יוֹם לַלַּיְלָה: יְהוָה צְבָאוֹת שְׁמוֹ--קְדוֹשׁ, יִשְׂרָאֵל.
בָּרוּךְ אַתָּה יְהוָה, הַמַּעֲרִיב עֲרָבִים.

בְּרָכָה שְׁנִיָּה: 
אַהֲבַת עוֹלָם, עַמְּךָ יִשְׂרָאֵל אָהַבְתָּ--תּוֹרָה וּמִצְווֹת חֻקִּים וּמִשְׁפָּטִים, אוֹתָם לִמַּדְתָּ.
עַל כֵּן יְהוָה אֱלֹהֵינוּ, בְּשָׁכְבֵּנוּ וּבְקוּמֵנוּ נָשִׂיחַ בְּחֻקֵּי רְצוֹנֶךָ, וְנִשְׂמַח וְנַעֲלֹז בְּדִבְרֵי תוֹרָתְךָ, לְעוֹלָם וָעֶד--כִּי הֵם חַיֵּינוּ וְאֹרֶךְ יָמֵינוּ, וּבָהֶם נֶהְגֶּה יוֹמָם וָלַיְלָה.
וְאַהֲבָתְךָ לֹא תָסוּר מִמֶּנּוּ לְעוֹלָם וָעֶד, כִּי הִיא עֲטֶרֶת רֹאשֵׁנוּ.
בָּרוּךְ אַתָּה יְהוָה, אוֹהֵב אֶת עַמּוֹ יִשְׂרָאֵל לָעַד.

בְּרָכָה רִאשׁוֹנָה שֶׁלְּאַחַר קִרְיַת שְׁמַע שֶׁלְּעַרְבִּית, זֶה הוּא נָסְחָהּ: 
אֱמֶת אֱמוּנָה כָּל זֹאת קִיַּם עָלֵינוּ, כִּי הוּא יְהוָה אֱלֹהֵינוּ וַאֲנַחְנוּ יִשְׂרָאֵל עַמּוֹ; אֱמֶת מַלְכֵּנוּ, וְאֶפֶס זוּלָתוֹ--הַפּוֹדֵנוּ מִיַּד מְלָכִים, הַגּוֹאֲלֵנוּ מִכַּף עָרִיצִים, הָאֵל הַנִּפְרָע לָנוּ מִצָּרֵינוּ, וְהַמְּשַׁלֵּם גְּמוּל לְכָל אוֹיְבֵי נַפְשֵׁנוּ, הַשָּׂם נַפְשֵׁנוּ בַּחַיִּים וְלֹא נָתַן לַמּוֹט רַגְלֵנוּ, הַמַּדְרִיכֵנוּ עַל בָּמוֹת אוֹיְבֵינוּ, וַיָּרֶם קַרְנֵנוּ עַל כָּל שׂוֹנְאֵינוּ.
הָעוֹשֶׂה לָנוּ נְקָמָה בְּפַרְעֹה, אוֹתוֹת וּמוֹפְתִים בְּאַדְמַת בְּנֵי חָם, הַמַּכֶּה בְּעֶבְרָתוֹ כָּל בְּכוֹרֵי מִצְרַיִם, וַיּוֹצֵא אֶת יִשְׂרָאֵל מִתּוֹכָם לְחֵרוּת עוֹלָם; הַמַּעֲבִיר בָּנָיו בֵּין גִּזְרֵי יַם סוּף, וְאֶת רוֹדְפֵיהֶם וְאֶת שׂוֹנְאֵיהֶם בִּתְהוֹמוֹת טִבַּע.
רָאוּ בָנִים אֶת גְּבוּרָתוֹ, וְהוֹדוּ וְשִׁבְּחוּ לִשְׁמוֹ; וּמַלְכוּתוֹ בְרָצוֹן קִבְּלוּ עֲלֵיהֶם, וְעָנוּ כֻלָּם בְּשִׂמְחָה רַבָּה אָמְרוּ כֻלָּם: מִי-כָמֹכָה בָּאֵלִם יְהוָה, מִי כָּמֹכָה נֶאְדָּר בַּקֹּדֶשׁ; נוֹרָא תְהִלֹּת, עֹשֵׂה פֶלֶא.
יְהוָה יִמְלֹךְ, לְעֹלָם וָעֶד.
וְנֶאֱמָר גֹּאֲלֵנוּ, יְהוָה צְבָאוֹת שְׁמוֹ--קְדוֹשׁ, יִשְׂרָאֵל.
בָּרוּךְ אַתָּה יְהוָה, גּוֹאֵל יִשְׂרָאֵל.

בְּרָכָה אַחֲרוֹנָה שֶׁלְּאַחַר קִרְיַת שְׁמַע שֶׁלְּעַרְבִּית, זֶה הוּא נָסְחָהּ: 
הַשְׁכִּיבֵנוּ יְהוָה אֱלֹהֵינוּ לְשָׁלוֹם, וְהַעֲמִידֵנוּ מַלְכֵּנוּ לְחַיִּים וּלְשָׁלוֹם, וּפְרֹס עָלֵינוּ סֻכַּת שְׁלוֹמֶךָ, וְתַקְּנֵנוּ בְּעֵצָה טוֹבָה מִלְּפָנֶיךָ.
וְהָגֵן בַּעֲדֵנוּ וְשָׁמְרֵנוּ, וְהַצִּילֵנוּ מִכָּל דָּבָר רָע וּמִפַּחַד לָיְלָה, וּשְׁבֹר הַשָּׂטָן מִלְּפָנֵינוּ וּמֵאֲחוֹרֵינוּ, וּשְׁמֹר צֵאתֵנוּ וּבוֹאֵנוּ--כִּי שׁוֹמְרֵנוּ וּמַצִּילֵנוּ אָתָּה.
וּבְצֵל כְּנָפֶיךָ תַסְתִּירֵנוּ, כְּדָבָר שֶׁנֶּאֱמָר הִנֵּה לֹא-יָנוּם, וְלֹא יִישָׁן--שׁוֹמֵר, יִשְׂרָאֵל.
בָּרוּךְ שׁוֹמֵר עַמּוֹ יִשְׂרָאֵל, לָעַד.
בָּרוּךְ יְהוָה לְעוֹלָם: אָמֵן וְאָמֵן.
יִמְלֹךְ יְהוָה לְעוֹלָם, אָמֵן וְאָמֵן.
וַיַּרְא, כָּל-הָעָם, וַיִּפְּלוּ, עַל-פְּנֵיהֶם; וַיֹּאמְרוּ--יְהוָה הוּא הָאֱלֹהִים, יְהוָה הוּא הָאֱלֹהִים.
בָּרוּךְ, שֵׁם כְּבוֹדוֹ--לְעוֹלָם וָעֶד: וְיִמָּלֵא כְבוֹד יְהוָה, אֶת-כֹּל הָאָרֶץ.
בָּרוּךְ יְהוָה בַּיּוֹם בָּרוּךְ יְהוָה בַּלָּיְלָה, בָּרוּךְ יְהוָה בַּבֹּקֶר בָּרוּךְ יְהוָה בָּעָרֶב, בָּרוּךְ יְהוָה בְּשָׁכְבֵּנוּ בָּרוּךְ יְהוָה בְּקוּמֵנוּ.
הָאֵל אֲשֶׁר בְּיָדוֹ נַפְשׁוֹת הַחַיִּים וְהַמֵּתִים--אֲשֶׁר בְּיָדוֹ, נֶפֶשׁ כָּל-חָי, וְרוּחַ, כָּל-בְּשַׂר-אִישׁ--בְּיָדְךָ, אַפְקִיד רוּחִי: פָּדִיתָ אוֹתִי יְהוָה--אֵל אֱמֶת.
יִרְאוּ עֵינֵינוּ וְיִשְׂמַח לִבֵּנוּ וְתָגֵל נַפְשֵׁנוּ, בִּישׁוּעָתֶךָ; בֶּאֱמֹר לְצִיּוֹן, מָלַךְ אֱלֹהָיִךְ.
יְהוָה מֶלֶךְ, יְהוָה מָלָךְ; יְהוָה יִמְלֹךְ, לְעֹלָם וָעֶד.
בָּרוּךְ אַתָּה יְהוָה, הַמּוֹלֵךְ בִּכְבוֹדוֹ חַי וְקַיָּם תָּמִיד יִמְלֹךְ לְעוֹלָם וָעֶד.

וְנָהֲגוּ מִקְצַת הָעָם לְהוֹסִיף פְּסוּקִין בְּאֶמְצַע בְּרָכָה זוֹ, וְקוֹרְאִין בְּנֹסַח זֶה: 
וַיַּרְא, כָּל-הָעָם, וַיִּפְּלוּ, עַל-פְּנֵיהֶם; וַיֹּאמְרוּ--יְהוָה הוּא הָאֱלֹהִים, יְהוָה הוּא הָאֱלֹהִים.
הוֹשִׁיעֵנוּ, יְהוָה אֱלֹהֵינוּ, וְקַבְּצֵנוּ, מִן-הַגּוֹיִם: לְהֹדוֹת, לְשֵׁם קָדְשֶׁךָ; לְהִשְׁתַּבֵּחַ, בִּתְהִלָּתֶךָ.
כִּי לֹא-יִטֹּשׁ יְהוָה, אֶת-עַמּוֹ--בַּעֲבוּר, שְׁמוֹ הַגָּדוֹל: כִּי הוֹאִיל יְהוָה, לַעֲשׂוֹת אֶתְכֶם לוֹ לְעָם.
וְעָלוּ מוֹשִׁעִים בְּהַר צִיּוֹן, לִשְׁפֹּט אֶת-הַר עֵשָׂו; וְהָיְתָה לַיהוָה, הַמְּלוּכָה.
וְהָיָה יְהוָה לְמֶלֶךְ, עַל-כָּל-הָאָרֶץ; בַּיּוֹם הַהוּא, יִהְיֶה יְהוָה אֶחָד--וּשְׁמוֹ אֶחָד.
אֱלֹהֵינוּ שֶׁבַּשָּׁמַיִם, קַיֵּם שִׁמְךָ וּמַלְכוּתְךָ עָלֵינוּ תָּמִיד.
בְּיָדְךָ נֶפֶשׁ הַחַיִּים וְנֶפֶשׁ הַמֵּתִים.
אֲשֶׁר בְּיָדוֹ, נֶפֶשׁ כָּל-חָי, וְרוּחַ, כָּל-בְּשַׂר-אִישׁ--בְּיָדְךָ, אַפְקִיד רוּחִי: פָּדִיתָ אוֹתִי יְהוָה--אֵל אֱמֶת.
וַאֲנַחְנוּ עַמְּךָ, וְצֹאן מַרְעִיתֶךָ--נוֹדֶה לְּךָ, לְעוֹלָם: לְדוֹר וָדֹר--נְסַפֵּר, תְּהִלָּתֶךָ.
יְהוָה--הַצִּילָה נַפְשִׁי, מִשְּׂפַת-שֶׁקֶר: מִלָּשׁוֹן רְמִיָּה.
יִשְׂרָאֵל נוֹשַׁע בַּיהוָה, תְּשׁוּעַת עוֹלָמִים: לֹא-תֵבֹשׁוּ וְלֹא-תִכָּלְמוּ, עַד-עוֹלְמֵי עַד.
יְהִי יְהוָה אֱלֹהֵינוּ עִמָּנוּ, כַּאֲשֶׁר הָיָה עִם-אֲבֹתֵינוּ: אַל-יַעַזְבֵנוּ, וְאַל-יִטְּשֵׁנוּ.
לְהַטּוֹת לְבָבֵנוּ, אֵלָיו--לָלֶכֶת בְּכָל-דְּרָכָיו, לִשְׁמֹר מִצְוֹתָיו וְחֻקָּיו וּמִשְׁפָּטָיו, אֲשֶׁר צִוָּה, אֶת-אֲבֹתֵינוּ.
כֹּל הַנְּשָׁמָה, תְּהַלֵּל יָהּ: הַלְּלוּ-יָהּ.
בָּרוּךְ יְהוָה בַּיּוֹם בָּרוּךְ יְהוָה בַּלָּיְלָה, בָּרוּךְ יְהוָה בַּבֹּקֶר בָּרוּךְ יְהוָה בָּעָרֶב, בָּרוּךְ יְהוָה בְּשָׁכְבֵּנוּ בָּרוּךְ יְהוָה בְּקוּמֵנוּ.
תָּמִיד נְהַלֶּלְךָ, סֶלָה; וְנָשִׂיחַ, בֶּאֱמוּנָתֶךָ.
בָּרוּךְ אַתָּה יְהוָה, הַמּוֹלֵךְ בִּכְבוֹדוֹ חַי וְקַיָּם תָּמִיד יִמְלֹךְ לְעוֹלָם וָעֶד.

נֹסַח בִּרְכוֹת הַתְּפִלָּה וְסִדּוּרָן: 
 בָּרוּךְ אַתָּה יְהוָה, אֱלֹהֵינוּ וֵאלֹהֵי אֲבוֹתֵינוּ, אֱלֹהֵי אַבְרָהָם אֱלֹהֵי יִצְחָק וֵאלֹהֵי יַעֲקֹב, הָאֵל הַגָּדוֹל הַגִּבּוֹר וְהַנּוֹרָא.
אֵל עֶלְיוֹן, גּוֹמֵל חֲסָדִים טוֹבִים וְקוֹנֵה הַכֹּל, וְזוֹכֵר חַסְדֵי אָבוֹת וּמֵבִיא גוֹאֵל לִבְנֵי בְנֵיהֶם, מֶלֶךְ רַחֲמָן מוֹשִׁיעַ וּמָגֵן.
בָּרוּךְ אַתָּה יְהוָה, מָגֵן אַבְרָהָם.

 אַתָּה גִּבּוֹר לְעוֹלָם יְהוָה, מְחַיֶּה מֵתִים אַתָּה רַב לְהוֹשִׁיעַ, מַשִּׁיב הָרוּחַ מוֹרִיד הַגֶּשֶׁם, מְכַלְכֵּל חַיִּים בְּחֶסֶד.
מְחַיֶּה מֵתִים בְּרַחֲמִים רַבִּים, רוֹפֵא חוֹלִים, וְסוֹמֵךְ נוֹפְלִים וּמַתִּיר אֲסוּרִים, וּמְקַיֵּם אֱמוּנָתוֹ לִישֵׁנֵי עָפָר.
מִי כָמוֹךָ בַּעַל גְּבוּרוֹת, וּמִי דוֹמֶה לָךְ מֵמִית וּמְחַיֶּה, וְנֶאֱמָן אַתָּה, לְהַחֲיוֹת מֵתִים.
בָּרוּךְ אַתָּה יְהוָה, מְחַיֶּה הַמֵּתִים.

 אַתָּה קָדוֹשׁ, וְשִׁמְךָ קָדוֹשׁ, וּקְדוֹשִׁים בְּכָל יוֹם יְהַלְּלוּךָ, סֶלָה.
בָּרוּךְ אַתָּה יְהוָה, הָאֵל הַקָּדוֹשׁ.

 אַתָּה חוֹנֵן לָאָדָם דַּעַת, וּמְלַמֵּד לֶאֱנוֹשׁ בִּינָה; חָנֵּנוּ מֵאִתָּךְ דֵּעָה, וּבִינָה וְהַשְׂכֵּל.
בָּרוּךְ אַתָּה יְהוָה, חוֹנֵן הַדַּעַת.

 הֲשִׁיבֵנוּ אָבִינוּ לְתוֹרָתֶךָ, וְקָרְבֵנוּ מַלְכֵּנוּ לַעֲבוֹדָתֶךָ, וְהַחְזִירֵנוּ בִּתְשׁוּבָה שְׁלֵמָה, לְפָנֶיךָ.
בָּרוּךְ אַתָּה יְהוָה, הָרוֹצֶה בַּתְּשׁוּבָה.

 סְלַח לָנוּ אָבִינוּ כִּי חָטָאנוּ, מְחֹל לָנוּ מַלְכֵּנוּ כִּי פָשָׁעְנוּ, כִּי אֵל טוֹב וְסַלָּח, אָתָּה.
בָּרוּךְ אַתָּה יְהוָה, חַנּוּן וּמַרְבֶּה לִסְלֹחַ.

 רְאֵה בְעָנְיֵנוּ, וְרִיבָה רִיבֵנוּ, וּמַהֵר לְגָאֳלֵנוּ, כִּי אֵל מֶלֶךְ גּוֹאֵל חָזָק אָתָּה.
בָּרוּךְ אַתָּה יְהוָה, גּוֹאֵל יִשְׂרָאֵל.

 רְפָאֵנוּ יְהוָה אֱלֹהֵינוּ וְנֵרָפֵא, הוֹשִׁיעֵנוּ וְנִוָּשֵׁעָה, וְהַעֲלֵה רְפוּאָה שְׁלֵמָה לְכָל תַּחֲלוּאֵינוּ, כִּי אֵל רוֹפֵא רַחֲמָן אָתָּה.
בָּרוּךְ אַתָּה יְהוָה, רוֹפֵא חוֹלֵי עַמּוֹ יִשְׂרָאֵל.

 בָּרְכֵנוּ יְהוָה אֱלֹהֵינוּ בְּכָל מַעֲשֵׂה יָדֵינוּ, וּבָרֵךְ אֶת שְׁנוֹתֵינוּ וְתֶן טָל וּמָטָר עַל פְּנֵי הָאֲדָמָה, וְשַׂבַּע אֶת הָעוֹלָם כֻּלּוֹ מִטּוּבָךְ, וְרַוֵּה פְּנֵי תֵבֵל מֵעֹשֶׁר מַתְּנוֹת יָדֶיךָ.
וְשָׁמְרָה וְהַצִּילָה יְהוָה אֱלֹהֵינוּ אֶת הַשָּׁנָה הַזֹּאת וְאֶת כָּל מִינֵי תְבוּאָתָהּ, מִכָּל מִינֵי מַשְׁחִית וּמִכָּל מִינֵי פֻרְעָנוּת; וְתֶן לָהּ אַחֲרִית וְתִקְוָה שֹׂבַע וְשָׁלוֹם וּבְרָכָה, כַּשָּׁנִים הַטּוֹבוֹת.
בָּרוּךְ אַתָּה יְהוָה, מְבָרֵךְ הַשָּׁנִים.

 תְּקַע בְּשׁוֹפָר גָּדוֹל לְחֵרוּתֵנוּ, וְשָׂא נֵס לְקַבֵּץ אֶת כָּל גָּלִיּוֹתֵינוּ, מֵאַרְבַּע כַּנְפוֹת הָאָרֶץ, לְאַרְצֵנוּ.
בָּרוּךְ אַתָּה יְהוָה, מְקַבֵּץ נִדְחֵי עַמּוֹ יִשְׂרָאֵל.

 הָשִׁיבָה שׁוֹפְטֵינוּ כְּבָרִאשׁוֹנָה, וְיוֹעֲצֵינוּ כְּבַתְּחִלָּה, וְהָסֵר מִמֶּנּוּ יָגוֹן וַאֲנָחָה, וּמְלֹךְ עָלֵינוּ אַתָּה לְבַדֶּךָ בְּרַחֲמִים בְּצֶדֶק וּבְמִשְׁפָּט.
בָּרוּךְ אַתָּה יְהוָה, מֶלֶךְ אוֹהֵב צְדָקָה וּמִשְׁפָּט.

 לַמְּשֻׁמָּדִים אַל תְּהִי תִקְוָה, כָּל הַמִּינִים כְּרֶגַע יֹאבֵדוּ, וּמַלְכוּת זָדוֹן תַּעֲקֹר וְתִשְׁבֹּר, מְהֵרָה בְּיָמֵינוּ.
בָּרוּךְ אַתָּה יְהוָה, שׁוֹבֵר אוֹיְבִים וּמַכְנִיעַ זֵדִים.

 עַל הַצַּדִּיקִים וְעַל הַחֲסִידִים וְעַל גֵּרֵי הַצֶּדֶק, וְעַל שְׁאֵרִית עַמְּךָ בֵּית יִשְׂרָאֵל, יֶהֱמוּ רַחֲמֶיךָ יְהוָה אֱלֹהֵינוּ, וְתֶן שָׂכָר טוֹב לְכָל הַבּוֹטְחִים בְּשִׁמְךָ בֶּאֱמֶת; וְשִׂים חֶלְקֵנוּ עִמָּהֶם לְעוֹלָם, לֹא נֵבוֹשׁ, כִּי בְשִׁמְךָ בָטַחְנוּ, וְלִישׁוּעָתְךָ נִשְׁעַנּוּ.
בָּרוּךְ אַתָּה יְהוָה, מִשְׁעָן וּמִבְטָח לַצַּדִּיקִים.

 תִּשְׁכֹּן בְּתוֹךְ יְרוּשָׁלַיִם עִירָךְ, כַּאֲשֶׁר דִּבַּרְתָּ, וּבְנֵה אוֹתָהּ בִּנְיַן עוֹלָם, בִּמְהֵרָה בְּיָמֵינוּ.
בָּרוּךְ אַתָּה יְהוָה, בּוֹנֵה יְרוּשָׁלָיִם.

 אֶת צֶמַח דָּוִיד, מְהֵרָה תַצְמִיחַ, וְקַרְנוֹ, תָּרוּם בִּישׁוּעָתֶךָ.
בָּרוּךְ אַתָּה יְהוָה, מַצְמִיחַ קֶרֶן הַיְּשׁוּעָה.

 שְׁמַע קוֹלֵנוּ יְהוָה אֱלֹהֵינוּ, חוּס וְרַחֵם עָלֵינוּ וְקַבֵּל בְּרַחֲמִים וְרָצוֹן אֶת תְּפִלָּתֵנוּ; מִלְּפָנֶיךָ מַלְכֵּנוּ, רֵיקָם אַל תְּשִׁיבֵנוּ: כִּי אַתָּה, שׁוֹמֵעַ תְּפִלַּת כָּל פֶּה.
בָּרוּךְ אַתָּה יְהוָה, שׁוֹמֵעַ הַתְּפִלָּה.

 רְצֵה יְהוָה אֱלֹהֵינוּ בְּעַמְּךָ יִשְׂרָאֵל וְלִתְפִלָּתָם שְׁעֵה, וְהָשֵׁב הָעֲבוֹדָה לִדְבִיר בֵּיתֶךָ, וְאִשֵּׁי יִשְׂרָאֵל וּתְפִלָּתָם מְהֵרָה בְּאַהֲבָה תְקַבֵּל בְּרָצוֹן, וּתְהִי לְרָצוֹן תָּמִיד עֲבוֹדַת יִשְׂרָאֵל עַמֶּךָ.
וְתִרְצֵנוּ, וְתֶחֱזֶינָה עֵינֵינוּ בְּשׁוּבְךָ לְנָוְךָ, לְצִיּוֹן בְּרַחֲמִים, כְּמֵאָז.
בָּרוּךְ אַתָּה יְהוָה, הַמַּחְזִיר שְׁכִינָתוֹ לְצִיּוֹן.

 מוֹדִים אֲנַחְנוּ לָךְ: שֶׁאַתָּה הוּא יְהוָה אֱלֹהֵינוּ, צוּר חַיֵּינוּ מָגֵן יִשְׁעֵנוּ, אַתָּה הוּא, לְדוֹר וָדוֹר.
נוֹדֶה לָךְ וּנְסַפֵּר תְּהִלָּתֶךָ עַל חַיֵּינוּ הַמְּסוּרִין בְּיָדֶיךָ, וְעַל נִשְׁמוֹתֵינוּ הַפְּקוּדוֹת לָךְ, עַל נִסֶּיךָ וְנִפְלְאוֹתֶיךָ שֶׁבְּכָל עֵת וָעֵת, עֶרֶב וָבֹקֶר וְצָהֳרָיִם.
הַטּוֹב כִּי לֹא כָלוּ רַחֲמֶיךָ, הַמְּרַחֵם כִּי לֹא תַמּוּ חֲסָדֶיךָ, כָּל הַחַיִּים יְהַלְּלוּ אֶת שְׁמָךְ הַגָּדוֹל, כִּי טוֹב הָאֵל הַטּוֹב.
בָּרוּךְ אַתָּה יְהוָה, הַטּוֹב שִׁמְךָ וּלְךָ נָאֶה לְהוֹדוֹת.

 שִׂים שָׁלוֹם טוֹבָה וּבְרָכָה, חֵן וְחֶסֶד וְרַחֲמִים עָלֵינוּ וְעַל יִשְׂרָאֵל עַמֶּךָ, וּבָרְכֵנוּ כֻּלָּנוּ, מִמְּאוֹר פָּנֶיךָ: כִּי מִמְּאוֹר פָּנֶיךָ נָתַתָּ לָּנוּ יְהוָה אֱלֹהֵינוּ, תּוֹרָה וְחַיִּים אַהֲבָה וְחֶסֶד צְדָקָה וְשָׁלוֹם, וְטוֹב בְּעֵינֶיךָ, לְבָרֵךְ אֶת עַמְּךָ יִשְׂרָאֵל בְּכָל עֵת בַּשָּׁלוֹם.
בָּרוּךְ אַתָּה יְהוָה, הַמְּבָרֵךְ אֶת עַמּוֹ יִשְׂרָאֵל בַּשָּׁלוֹם.

בִּימוֹת הַחַמָּה, אוֹמֵר בִּבְרָכָה שְׁנִיָּה רַב לְהוֹשִׁיעַ, מוֹרִיד הַטָּל, מְכַלְכֵּל חַיִּים בְּחֶסֶד ...; וּמְבָרֵךְ בְּרָכָה תְּשִׁיעִית, בְּנֹסַח זֶה: 
בָּרְכֵנוּ יְהוָה אֱלֹהֵינוּ, בְּכָל מַעֲשֵׂה יָדֵינוּ, וּבָרֵךְ אֶת שְׁנוֹתֵינוּ בְּטַלְלֵי רָצוֹן בְּרָכָה וּנְדָבָה, כַּשָּׁנִים הַטּוֹבוֹת.
בָּרוּךְ אַתָּה יְהוָה, מְבָרֵךְ הַשָּׁנִים.

בְּלֵילֵי מוֹצָאֵי שַׁבָּת וּמוֹצָאֵי יוֹם הַכִּפּוּרִים וּמוֹצָאֵי יָמִים טוֹבִים, מְבָרֵךְ בְּרָכָה רְבִיעִית בְּנֹסַח זֶה: 
אַתָּה חוֹנֵן לָאָדָם דַּעַת, וּמְלַמֵּד לֶאֱנוֹשׁ בִּינָה; וְאַתָּה הִבְדַּלְתָּ בֵּין קֹדֶשׁ לַחֹל, וּבֵין אוֹר לַחֹשֶׁךְ, וּבֵין יִשְׂרָאֵל לַגּוֹיִים, וּבֵין יוֹם הַשְּׁבִיעִי לְשֵׁשֶׁת יְמֵי הַמַּעֲשֶׂה.
כְּשֵׁם שֶׁהִבְדַּלְתָּ בֵּין קֹדֶשׁ לַחֹל, כָּךְ פְּדֵנוּ וְהַצִּילֵנוּ מִכָּל מִינֵי מַשְׁחִית וּמִכָּל מִינֵי פֻרְעָנִיּוֹת הַמִּתְרַגְּשׁוֹת לָבוֹא בָּעוֹלָם; וְשָׁמְרֵנוּ מִן הַכֹּל, וְחָנֵּנוּ מֵאִתְּךָ דֵּעָה וּבִינָה וְהַשְׂכֵּל.
בָּרוּךְ אַתָּה יְהוָה, חוֹנֵן הַדַּעַת.

בְּרָאשֵׁי חֳדָשִׁים, וּבְחֻלּוֹ שֶׁלַּמּוֹעֵד, מוֹסִיף בְּבִרְכַת שְׁבַע עֶשְׂרֵה בְּעַרְבִּית וְשַׁחְרִית וּמִנְחָה, וּמְבָרֵךְ אוֹתָהּ בְּנֹסַח זֶה: 
רְצֵה יְהוָה אֱלֹהֵינוּ בְּעַמְּךָ יִשְׂרָאֵל וְלִתְפִלָּתָם שְׁעֵה, וְהָשֵׁב הָעֲבוֹדָה לִדְבִיר בֵּיתֶךָ, וְאִשֵּׁי יִשְׂרָאֵל וּתְפִלָּתָם מְהֵרָה בְּאַהֲבָה תְקַבֵּל בְּרָצוֹן, וּתְהִי לְרָצוֹן תָּמִיד עֲבוֹדַת יִשְׂרָאֵל עַמֶּךָ.
אֱלֹהֵינוּ וֵאלֹהֵי אֲבוֹתֵינוּ, יַעֲלֶה וְיָבוֹא יַגִּיעַ יֵרָאֶה יֵרָצֶה יִשָּׁמַע יִפָּקֵד יִזָּכֵר לְפָנֶיךָ זִכְרוֹנֵנוּ, זִכְרוֹן אֲבוֹתֵינוּ, זִכְרוֹן יְרוּשָׁלַיִם עִירָךְ, זִכְרוֹן מָשִׁיחַ בֶּן דָּוִיד עַבְדָּךְ, זִכְרוֹן כָּל עַמְּךָ בֵּית יִשְׂרָאֵל לְפָנֶיךָ, לִפְלֵטָה לְטוֹבָה לְחֵן לְחֶסֶד וּלְרַחֲמִים--בְּיוֹם רֹאשׁ הַחֹדֶשׁ הַזֶּה, לְרַחֵם בּוֹ עָלֵינוּ וּלְהוֹשִׁיעֵנוּ.
זָכְרֵנוּ יְהוָה אֱלֹהֵינוּ בּוֹ לְטוֹבָה, פָּקְדֵנוּ בוֹ לִבְרָכָה, הוֹשִׁיעֵנוּ בוֹ לְחַיִּים, בִּדְבַר יְשׁוּעָה וְרַחֲמִים; חוּס וְחָנֵּנוּ, וְרַחֵם עָלֵינוּ, וּמַלְּטֵנוּ בוֹ מִכָּל צָרָה וְיָגוֹן, וְשַׂמְּחֵנוּ בוֹ שִׂמְחָה שְׁלֵמָה.
וְתִרְצֵנוּ, וְתֶחֱזֶינָה עֵינֵינוּ בְּשׁוּבְךָ לְנָוְךָ, לְצִיּוֹן בְּרַחֲמִים, כְּמֵאָז.
בָּרוּךְ אַתָּה יְהוָה, הַמַּחְזִיר שְׁכִינָתוֹ לְצִיּוֹן.

וּבְחֻלּוֹ שֶׁלַּמּוֹעֵד אוֹמֵר: 
בְּיוֹם מִקְרָא קֹדֶשׁ הַזֶּה, בְּיוֹם מוֹעֵד חַג הַמַּצּוֹת הַזֶּה--אוֹ, בְּיוֹם מוֹעֵד חַג הַסֻּכּוֹת הַזֶּה, לְרַחֵם בּוֹ עָלֵינוּ וּלְהוֹשִׁיעֵנוּ ...

בְּיוֹם תַּעְנִית, מְבָרֵךְ בִּרְכַת שֵׁשׁ עֶשְׂרֵה הַיָּחִיד בְּנֹסַח זֶה: 
שְׁמַע קוֹלֵנוּ יְהוָה אֱלֹהֵינוּ, חוּס וְרַחֵם עָלֵינוּ וְקַבֵּל בְּרַחֲמִים וְרָצוֹן אֶת תְּפִלָּתֵנוּ; מִלְּפָנֶיךָ מַלְכֵּנוּ, רֵיקָם אַל תְּשִׁיבֵנוּ.
עֲנֵנוּ יְהוָה אֱלֹהֵינוּ, עֲנֵנוּ בְּיוֹם צוֹם הַתַּעְנִית הַזֶּה--כִּי בְצָרָה גְדוֹלָה אֲנָחְנוּ.
אַל תַּסְתֵּר פָּנֶיךָ מִמֶּנּוּ, וְאַל תַּעְלֵם אָזְנְךָ מִשְּׁמֹעַ תְּפִלָּתֵנוּ, וֶהְיֵה קָרוֹב, לְשַׁוְעֵנו: טֶרֶם נִקְרָא, וְאַתָּה תַעֲנֶה; נְדַבֵּר, וְאַתָּה תִשְׁמָע.
כְּדָבָר שֶׁנֶּאֱמָר וְהָיָה טֶרֶם-יִקְרָאוּ, וַאֲנִי אֶעֱנֶה; עוֹד הֵם מְדַבְּרִים, וַאֲנִי אֶשְׁמָע.
כִּי אַתָּה, שׁוֹמֵעַ תְּפִלַּת כָּל פֶּה.
בָּרוּךְ אַתָּה יְהוָה, שׁוֹמֵעַ תְּפִלָּה.

וּשְׁלִיחַ צִבּוּר אוֹמֵר נֹסַח זֶה, בְּרָכָה בִּפְנֵי עַצְמָהּ; אַחַר בְּרָכָה שְׁבִיעִית, אוֹמֵר: 
עֲנֵנוּ יְהוָה אֱלֹהֵינוּ ...
עוֹד הֵם מְדַבְּרִים, וַאֲנִי אֶשְׁמָע.
כִּי אַתָּה עוֹנֶה, בְּכָל עֵת צָרָה וְצוּקָה; פּוֹדֶה, וּמָצִיל.
בָּרוּךְ אַתָּה יְהוָה, הָעוֹנֶה בְּעֵת צָרָה.

בְּתִשְׁעָה בְּאָב, מְבָרֵךְ בִּרְכַת אַרְבַּע עֶשְׂרֵה בְּנֹסַח זֶה: 
רַחֵם יְהוָה אֱלֹהֵינוּ, עָלֵינוּ, וְעַל יִשְׂרָאֵל עַמָּךְ, וְעַל יְרוּשָׁלַיִם עִירָךְ: הָעִיר הָאֲבֵלָה הַחֲרֵבָה הַשּׁוֹמֵמָה, הַנְּתוּנָה בְיַד זָרִים, הַיּוֹשֶׁבֶת וְרֹאשׁ לָהּ חָפוּי, כְּאִשָּׁה עֲקָרָה שֶׁלֹּא יָלָדָה.
וַיְבַלְּעוּהָ לִגְיוֹנִים, וַיִּירָשׁוּהָ עוֹבְדֵי פְסִילִים; וַיִּתְּנוּ אֶת נִבְלַת עֲבָדֶיךָ, מַאֲכָל לְעוֹף הַשָּׁמַיִם וּלְבֶהֱמַת הָאָרֶץ.
עַל כֵּן צִיּוֹן בִּמְרָר תִּבְכֶּה, וִירוּשָׁלַיִם תִּתֵּן קוֹלָהּ: לִבִּי לִבִּי עַל חַלְלֵיהֶם, מֵעַי מֵעַי עַל הֲרוּגֵיהֶם.
רְאֵה יְהוָה וְהַבִּיטָה, וְרַחֵם שׁוֹמְמוֹתֶיהָ וְנַחֲמֶהָ--כִּי אַתָּה יְהוָה בָּאֵשׁ יְסַדְתָּהּ, וּבָאֵשׁ אַתָּה עֲתִיד לִבְנוֹתָהּ: כַּכָּתוּב וַאֲנִי אֶהְיֶה-לָּהּ נְאֻם-יְהוָה, חוֹמַת אֵשׁ סָבִיב; וּלְכָבוֹד, אֶהְיֶה בְתוֹכָהּ.
בָּרוּךְ אַתָּה יְהוָה, בּוֹנֵה יְרוּשָׁלָיִם.

בְּפוּרִים, מְבָרֵךְ בִּרְכַת שְׁמוֹנֶה עֶשְׂרֵה בְּנֹסַח זֶה: 
מוֹדִים אֲנַחְנוּ לָךְ: שֶׁאַתָּה הוּא יְהוָה אֱלֹהֵינוּ, צוּר חַיֵּינוּ מָגֵן יִשְׁעֵנוּ, אַתָּה הוּא, לְדוֹר וָדוֹר.
נוֹדֶה לָךְ וּנְסַפֵּר תְּהִלָּתֶךָ עַל חַיֵּינוּ הַמְּסוּרִין בְּיָדֶיךָ, וְעַל נִשְׁמוֹתֵינוּ הַפְּקוּדוֹת לָךְ, עַל נִסֶּיךָ שֶׁבְּכָל יוֹם וָיוֹם, וְעַל נִפְלְאוֹתֶיךָ שֶׁבְּכָל עֵת וָעֵת, עַל הַנִּסִּים וְעַל הַגְּבוּרוֹת וְעַל הַתְּשׁוּעוֹת, שֶׁעָשִׂיתָ עִמָּנוּ וְעִם אֲבוֹתֵינוּ בַּיָּמִים הָהֵם בַּזְּמָן הַזֶּה: בִּימֵי מָרְדֳּכַי וְאֶסְתֵּר, כְּשֶׁעָמַד הָמָן הָרָע עַל עַמְּךָ בֵּית יִשְׂרָאֵל, וּבִקֵּשׁ לְהַשְׁמִיד לַהֲרֹג וּלְאַבֵּד אֶת כָּל הַיְּהוּדִים, מִנַּעַר וְעַד זָקֵן טַף וְנָשִׁים בְּיוֹם אֶחָד, וּשְׁלָלָם לָבֹז; וְאַתָּה בְּרַחֲמֶיךָ הָרַבִּים עָמַדְתָּ לָהֶם בְּעֵת צָרָתָם, וְדַנְתָּ אֶת דִּינָם, וְרַבְתָּ אֶת רִיבָם, וְנָקַמְתָּ אֶת נִקְמָתָם; וְהֵפַרְתָּ אֶת עֲצָתוֹ, וְקִלְקַלְתָּ אֶת מַחֲשַׁבְתּוֹ, וַהֲשֵׁבוֹתָ לוֹ גְּמוּלוֹ בְּרֹאשׁוֹ, וְתָלוּ אוֹתוֹ וְאֶת בָּנָיו עַל הָעֵץ; וְעָשִׂיתָ לְךָ שֵׁם גָּדוֹל בְּעוֹלָמֶךָ, וּלְעַמְּךָ יִשְׂרָאֵל עָשִׂיתָ פֶלֶא וְנִסִּים.
כְּשֵׁם שֶׁעָשִׂיתָ עִמָּהֶן פֶּלֶא וְנִסִּים, כָּךְ עֲשֵׂה עִמָּנוּ נִסִּים וּגְבוּרוֹת בָּעֵת וּבָעוֹנָה הַזֹּאת.
וְעַל כֻּלָּם יְהוָה אֱלֹהֵינוּ, אָנוּ מוֹדִים לָךְ.
הַטּוֹב כִּי לֹא כָלוּ רַחֲמֶיךָ.

בַּחֲנֻכָּה, מְבָרֵךְ בְּרָכָה זוֹ בְּנֹסַח זֶה: 
מוֹדִים אֲנַחְנוּ לָךְ ...
עַל נִפְלְאוֹתֶיךָ שֶׁבְּכָל עֵת וָעֵת, עַל הַנִּסִּים וְעַל הַגְּבוּרוֹת וְעַל הַמִּלְחָמוֹת וְעַל הַתְּשׁוּעוֹת וְעַל הַפְּדוּת וְעַל הַפֻּרְקָן, שֶׁעָשִׂיתָ עִמָּנוּ וְעִם אֲבוֹתֵינוּ בַּיָּמִים הָהֵם בַּזְּמָן הַזֶּה: בִּימֵי מַתִּתְיָה בֶּן יוֹחָנָן כּוֹהֵן גָּדוֹל חַשְׁמֻנַּאי וּבָנָיו, כְּשֶׁעָמְדָה מַלְכוּת יָוָן הָרִשְׁעָה עַל עַמְּךָ בֵּית יִשְׂרָאֵל, לְבַטְּלָם מִתּוֹרָתֶךָ, וּלְהַעֲבִירָם מֵחֻקֵּי רְצוֹנֶךָ; וְאַתָּה בְּרַחֲמֶיךָ הָרַבִּים עָמַדְתָּ לָהֶם בְּעֵת צָרָתָם, וְדַנְתָּ אֶת דִּינָם, וְרַבְתָּ אֶת רִיבָם, וְנָקַמְתָּ אֶת נִקְמָתָם; וּמָסַרְתָּ גִּבּוֹרִים בְּיַד חַלָּשִׁים, וְרַבִּים בְּיַד מְעוּטִים, וּטְמֵאִים בְּיַד טְהוֹרִים, וּרְשָׁעִים בְּיַד צַדִּיקִים וּפוֹשְׁעִים בְּיַד עוֹשֵׂי תוֹרָתֶךָ; וְעָשִׂיתָ לְךָ שֵׁם גָּדוֹל בְּעוֹלָמֶךָ, וּלְעַמְּךָ יִשְׂרָאֵל עָשִׂיתָ פֶלֶא וְנִסִּים.
כְּשֵׁם שֶׁעָשִׂיתָ עִמָּהֶם נִסִּים וּגְבוּרוֹת, כָּךְ עֲשֵׂה עִמָּנוּ נִסִּים וּגְבוּרוֹת בָּעֵת וּבָעוֹנָה הַזֹּאת.
וְעַל כֻּלָּם יְהוָה אֱלֹהֵינוּ, אָנוּ מוֹדִים לָךְ.

שְׁלִיחַ צִבּוּר, מְבָרֵךְ לְעוֹלָם בְּרָכָה שְׁלִישִׁית בְּנֹסַח זֶה: 
נַקְדִּישָׁךְ וְנַעֲרִיצָךְ, וּנְשַׁלֵּשׁ לָךְ קְדֻשָּׁה מְשֻׁלֶּשֶׁת, כַּדָּבָר הָאָמוּר עַל יְדֵי נְבִיאָךְ וְקָרָא זֶה אֶל-זֶה וְאָמַר, קָדוֹשׁ קָדוֹשׁ קָדוֹשׁ יְהוָה צְבָאוֹת; מְלֹא כָל-הָאָרֶץ, כְּבוֹדוֹ.
כְּבוֹדוֹ וּגָדְלוֹ, מָלֵא עוֹלָם; וּמְשָׁרְתָיו שׁוֹאֲלִים, אַיֵּה מְקוֹם כְּבוֹדוֹ.
מְשַׁבְּחִים וְאוֹמְרִים, בָּרוּךְ כְּבוֹד-יְהוָה, מִמְּקוֹמוֹ.
מִמְּקוֹמְךָ מַלְכֵּנוּ תּוֹפִיעַ וְתִמְלֹךְ עַלֵינוּ, כִּי מְחַכִּים אָנוּ לָךְ.
מָתַי תִּמְלֹךְ בְּצִיּוֹן, בְּחַיֵּינוּ וּבְיָמֵינוּ.
תִּשְׁכֹּן תִּתְגַּדַּל וְתִתְקַדַּשׁ בְּתוֹךְ יְרוּשָׁלַיִם עִירָךְ, לְדוֹר וָדוֹר וּלְנֵצַח נְצָחִים.
וְעֵינֵינוּ תִרְאֶינָה בְּמַלְכוּת עֻזָּךְ, כַּדָּבָר הָאָמוּר בְּשִׁירֵי קָדְשָׁךְ עַל יְדֵי דָּוִיד עַבְדָּךְ מְשִׁיחַ צִדְקָךְ: יִמְלֹךְ יְהוָה, לְעוֹלָם--אֱלֹהַיִךְ צִיּוֹן, לְדֹר וָדֹר: הַלְּלוּ-יָהּ.
לְדוֹר וָדוֹר נַגִּיד גָּדְלָךְ, וּלְנֵצַח נְצָחִים קְדֻשָּׁתָךְ נַקְדִּישׁ; וּשְׁבָחָךְ אֱלֹהֵינוּ מִפִּינוּ לֹא יָמוּשׁ, כִּי אֵל מֶלֶךְ גָּדוֹל וְקָדוֹשׁ אָתָּה.
בָּרוּךְ אַתָּה יְהוָה, הָאֵל הַקָּדוֹשׁ.

בָּעֵת שֶׁשְּׁלִיחַ צִבּוּר אוֹמֵר בִּבְרָכָה זוֹ וְקָרָא זֶה אֶל-זֶה וְאָמַר, כָּל הָעָם עוֹנִין: קָדוֹשׁ קָדוֹשׁ קָדוֹשׁ יְהוָה צְבָאוֹת; מְלֹא כָל-הָאָרֶץ, כְּבוֹדוֹ.
וְכִשְׁהוּא אוֹמֵר אַיֵּה מְקוֹם כְּבוֹדוֹ, כָּל הָעָם עוֹנִין: מְשַׁבְּחִים וְאוֹמְרִים, בָּרוּךְ כְּבוֹד-יְהוָה, מִמְּקוֹמוֹ.
וְכִשְׁהוּא אוֹמֵר בְּחַיֵּינוּ וּבְיָמֵינוּ, כָּל הָעָם עוֹנִין אָמֵן.
וְכִשְׁהוּא אוֹמֵר עַל יְדֵי דָּוִיד מְשִׁיחַ צִדְקָךְ, כָּל הָעָם עוֹנִין: יִמְלֹךְ יְהוָה, לְעוֹלָם--אֱלֹהַיִךְ צִיּוֹן, לְדֹר וָדֹר: הַלְּלוּ-יָהּ.
וְכָל אֵלּוּ הַדְּבָרִים שֶׁעוֹנִין הַצִּבּוּר, הוּא קוֹרֶא עִמָּהֶן; וְלֹא יַגְבִּיהַּ קוֹלוֹ, בָּעֵת שְׁהֶן עוֹנִין עִמּוֹ.

וְאֶחָד הַיָּחִיד וְאֶחָד הַצִּבּוּר, בַּעֲשֶׂרֶת יָמִים שֶׁמֵּרֹאשׁ הַשָּׁנָה וְעַד יוֹם הַכִּפּוּרִים, אוֹמֵר בְּסוֹף בְּרָכָה זוֹ, כָּאָמוּר וַיִּגְבַּהּ יְהוָה צְבָאוֹת, בַּמִּשְׁפָּט; וְהָאֵל, הַקָּדוֹשׁ, נִקְדָּשׁ, בִּצְדָקָה.
בָּרוּךְ אַתָּה יְהוָה, הַמֶּלֶךְ הַקָּדוֹשׁ.

שְׁלִיחַ צִבּוּר אוֹמֵר קַדִּישׁ לְעוֹלָם קֹדֶם כָּל תְּפִלָּה, וְאַחַר כָּל תְּפִלָּה; וְאַחַר שֶׁאוֹמֵר סֵדֶר הַיּוֹם, בְּכָל עֵת שֶׁיֹּאמַר סֵדֶר הַיּוֹם, יִתְחַנַּן מְעַט, וְיֹאמַר קַדִּישׁ; וּכְשֶׁיַּשְׁלִים לִקְרוֹת בַּתּוֹרָה, וּבְכָל עֵת שֶׁיִּתְחַנַּן בְּדִבְרֵי תַּחֲנוּנִים, כְּשֶׁיִּגְמֹר תַּחֲנוּנָיו, יֹאמַר קַדִּישׁ.

נֹסַח הַקַּדִּישׁ: 
יִתְגַּדַּל וְיִתְקַדַּשׁ שְׁמֵיהּ רַבָּה.
בְּעָלְמָא דִּי בְרָא כִרְעוּתֵיהּ, וְיַמְלִיךְ מַלְכוּתֵיהּ, וְיַצְמַח פֻּרְקָנֵיהּ, וִיקָרֵב מְשִׁיחֵיהּ, וְיִפְרֹק עַמֵּיהּ, בְּחַיֵּיכוֹן וּבְיוֹמֵיכוֹן וּבְחַיֵּיהוֹן דְּכָל בֵּית יִשְׂרָאֵל, בַּעֲגַלָא וּבִזְמָן קָרִיב; וְאִמְרוּ אָמֵן.
יְהֶא שְׁמֵיהּ רַבָּה מְבָרַךְ לְעָלְמָא וּלְעָלְמֵי עָלְמַיָּא.
יִתְבָּרַךְ.
יִשְׁתַּבַּח יִתְפָּאַר, יִתְרוֹמַם יִתְעַלֶּה, יִתְהַדַּר יִתְהַלַּל, וְיִתְנַשֵּׂא שְׁמֵיהּ דְּקֻדְשָׁא בְּרִיךְ הוּא.
לְעֵילָא לְעֵילָא מִכָּל בִּרְכָתָא שִׁירָתָא וְתֻשְׁבְּחָתָא וְנֶחָמָתָא, דַּאֲמִירָן בְּעָלְמָא; וְאִמְרוּ אָמֵן.

בָּעֵת שֶׁיֹּאמַר שְׁלִיחַ צִבּוּר יִתְגַּדַּל וְיִתְקַדַּשׁ שְׁמֵיהּ רַבָּה, כָּל הָעָם עוֹנִין אָמֵן.
וּבְעֵת שְׁהוּא אוֹמֵר תְּחִלָּה וְאִמְרוּ אָמֵן, כָּל הָעָם עוֹנִין אָמֵן יְהֶא שְׁמֵיהּ רַבָּה מְבָרַךְ לְעָלְמָא וּלְעָלְמֵי עָלְמַיָּא; וּמִצְוַת חֲכָמִים הָרִאשׁוֹנִים לַעֲנוֹת אָמֵן יְהֶא שְׁמֵיהּ רַבָּה מְבָרַךְ, בְּכָל כּוֹחוֹ שֶׁלָּאָדָם.
וְכִשְׁהוּא אוֹמֵר יִתְבָּרַךְ, כָּל הָעָם עוֹנִין אָמֵן.
וְכִשְׁהוּא אוֹמֵר בְּרִיךְ הוּא, כָּל הָעָם עוֹנִין אָמֵן.
וְכִשְׁהוּא אוֹמֵר בַּסּוֹף וְאִמְרוּ אָמֵן, כָּל הָעָם עוֹנִין אָמֵן.
וְכַסֵּדֶר הַזֶּה עוֹנִין, בְּכָל קַדִּישׁ וְקַדִּישׁ.

קַדִּישׁ בַּתְרָא.
כָּל קַדִּישׁ שֶׁאוֹמֵר שְׁלִיחַ צִבּוּר אַחַר שֶׁגּוֹמֵר הַתְּפִלָּה, שְׁאֵינוּ אוֹמֵר אַחֲרָיו כְּלוּם, אֵלָא כָּל הָעָם שׁוֹמְעִין אוֹתוֹ וְיוֹצְאִין וְנִפְטָרִין--נָהֲגוּ הָעָם כֻּלָּם, לְהוֹסִיף בְּסוֹפוֹ נֹסַח זֶה: 
תִּתְקַבַּל צְלוֹתְכוֹן וְתִתְעֲבֵיד בָּעוּתְכוֹן וּצְלוֹתְהוֹן וּבָעוּתְהוֹן דְּכָל בֵּית יִשְׂרָאֵל, קֳדָם אֲבוּהוֹן דִּי בִשְׁמַיָּא; יְהֶא שְׁלָמָא רַבָּא מִשְּׁמַיָּא וְסִיַּעְתָּא וּפֻרְקָנָא עֲלֵיכוֹן וַעֲלַנָא, וְעַל כָּל קְהָלְהוֹן דְּיִשְׂרָאֵל; וְאִמְרוּ אָמֵן.
עוֹשֶׂה שָׁלוֹם בִּמְרוֹמָיו, הוּא בְרַחֲמָיו יַעֲשֶׂה שָׁלוֹם עַל כָּל יִשְׂרָאֵל.

קַדִּישׁ דְּרַבָּנַן.
כָּל עֲשָׂרָה מִיִּשְׂרָאֵל אוֹ יָתֵר שֶׁהָיוּ עוֹסְקִין בְּתַלְמוּד תּוֹרָה שֶׁבְּעַל פֶּה, וְאַפִלּוּ בַּמִּדְרָשׁוֹת אוֹ בַּהַגָּדוֹת--כִּשְׁהֶן מְסַיְּמִין, אוֹמֵר אֶחָד מֵעוֹמֵד קַדִּישׁ בְּנֹסַח זֶה: 
יִתְגַּדַּל וְיִתְקַדַּשׁ שְׁמֵיהּ רַבָּה.
דַּעֲתִיד לְחַדָּתָא עָלְמָא, וּלְאַחָאָה מִיתַיָּא וּלְמִפְרַק חַיַיָּא, וּלְמִבְנֵי קַרְתָּא דִירֻשְׁלֶם וּלְשַׁכְלָלָא הֵיכְלָא קַדִּישָׁא, וּלְמִעְקַר פֻּלְחָנָא נֻכְרָאָה מִן אַרְעָא וּלְאָתָבָא פֻלְחָנָא דִּי שְׁמֵיהּ לְאַתְרֵיהּ בְּזִיוֵיהּ וּבִיקָרֵיהּ, וְיַמְלִיךְ מַלְכוּתֵיהּ וְיַצְמַח פֻּרְקָנֵיהּ, וְיַבַּע מְשִׁיחֵיהּ וְיִפְרֹק עַמֵּיהּ, בְּחַיֵּיכוֹן וּבְיוֹמֵיכוֹן וּבְחַיֵּיהוֹן דְּכָל בֵּית יִשְׂרָאֵל, בַּעֲגַלָא וּבִזְמָן קָרִיב; וְאִמְרוּ אָמֵן.
יְהֶא שְׁמֵיהּ רַבָּה מְבָרַךְ לְעָלְמָא וּלְעָלְמֵי עָלְמַיָּא.
יִתְבָּרַךְ.
יִשְׁתַּבַּח יִתְפָּאַר, יִתְרוֹמַם יִתְעַלֶּה, יִתְהַדַּר יִתְהַלַּל, וְיִתְנַשֵּׂא שְׁמֵיהּ דְּקֻדְשָׁא בְּרִיךְ הוּא.
לְעֵילָא לְעֵילָא מִכָּל בִּרְכָתָא שִׁירָתָא תֻּשְׁבְּחָתָא וְנֶחָמָתָא, דַּאֲמִירָן בְּעָלְמָא; וְאִמְרוּ אָמֵן.
עַל רַבָּנַן וְעַל תַּלְמִידֵיהוֹן וְעַל תַּלְמִידֵי תַּלְמִידֵיהוֹן דַּעֲסֵקִין בְּאוֹרָיְתָא דִּי בְאַתְרָא הָדֵין וְדִי בְכָל אֲתַר וַאֲתַר, יְהֵי לְכוֹן וּלְהוֹן חִנָּא וְחִסְדָּא וְרַחֲמֵי וְסִיַּעְתָּא וּרְוַחָא מִקֳּדָם אֲבוּהוֹן דִּי בִשְׁמַיָּא, וְאִמְרוּ אָמֵן.
יְהֶא שְׁלָמָא רַבָּא מִשְּׁמַיָּא וְסִיַּעְתָּא וּפֻרְקָנָא ...
עוֹשֶׂה שָׁלוֹם בִּמְרוֹמָיו, הוּא בְרַחֲמָיו יַעֲשֶׂה שָׁלוֹם עַל כָּל יִשְׂרָאֵל.
וְזֶה הוּא הַנִּקְרָא קַדִּישׁ דְּרַבָּנַן.

נָהֲגְנוּ לְהִתְחַנַּן בִּנְפִילַת פָּנִים בִּדְבָרִים וּבִפְסוּקִים אֵלּוּ--פְּעָמִים בְּכֻלָּן, וּפְעָמִים בְּמִקְצָתָן: 
לְפָנֶיךָ, אֲנִי כּוֹרֵעַ וּמִשְׁתַּחֲוֶה וּמִתְחַנֵּן--אֲדוֹן הָעוֹלָם, אֱלֹהֵי הָאֱלֹהִים וַאֲדוֹנֵי הָאֲדוֹנִים: כִּי לֹא עַל-צִדְקֹתֵינוּ, אֲנַחְנוּ מַפִּילִים תַּחֲנוּנֵינוּ לְפָנֶיךָ--כִּי, עַל-רַחֲמֶיךָ הָרַבִּים.
מַה-נֹּאמַר לַיהוָה, מַה-נְּדַבֵּר, וּמַה-נִּצְטַדָּק.
חָטָאנוּ וְעָוִינוּ, וְהִרְשַׁעְנוּ וּמָרָדְנוּ; וְסוֹר מִמִּצְוֹתֶךָ, וּמִמִּשְׁפָּטֶיךָ.
לְךָ אֲדֹנָי הַצְּדָקָה, וְלָנוּ בֹּשֶׁת הַפָּנִים.
הָשְׁחָרוּ פָנֵינוּ מִפְּנֵי אַשְׁמָתֵנוּ, וְנִכְפְּפָה קוֹמָתֵנוּ מִפְּנֵי עֲווֹנוֹתֵינוּ; אֵין לָנוּ פֶּה לְהָשִׁיב, וְלֹא מֵצַח לְהָרִים רֹאשׁ.
אֱלֹהַי בֹּשְׁתִּי וְנִכְלַמְתִּי--לְהָרִים אֱלֹהַי פָּנַי, אֵלֶיךָ: כִּי עֲוֹנֹתֵינוּ רָבוּ לְמַעְלָה רֹאשׁ, וְאַשְׁמָתֵנוּ גָדְלָה עַד לַשָּׁמָיִם.
אֵין בָּנוּ מַעֲשִׂים.
עֲשֵׂה עִמָּנוּ צְדָקָה לְמַעַן שְׁמֶךָ, כְּמוֹ שֶׁהִבְטַחְתָּנוּ עַל יְדֵי נְבִיאֶיךָ: לְמַעַן שְׁמִי אַאֲרִיךְ אַפִּי, וּתְהִלָּתִי אֶחֱטָם-לָךְ--לְבִלְתִּי, הַכְרִיתֶךָ.
לֹא לְמַעַנְכֶם אֲנִי עֹשֶׂה, בֵּית יִשְׂרָאֵל: כִּי אִם-לְשֵׁם-קָדְשִׁי.
לֹא לָנוּ יְהוָה, לֹא-לָנוּ: כִּי-לְשִׁמְךָ, תֵּן כָּבוֹד--עַל-חַסְדְּךָ, וְעַל-אֲמִתֶּךָ.
לָמָּה, יֹאמְרוּ הַגּוֹיִם: אַיֵּה-נָא, אֱלֹהֵיהֶם.
אָנָּא יְהוָה, אַל-תֵּפֶן, אֶל-קְשִׁי הָעָם הַזֶּה, וְאֶל-רִשְׁעוֹ, וְאֶל-חַטָּאתוֹ.
סְלַח-נָא, לַעֲוֹן הָעָם הַזֶּה--כְּגֹדֶל חַסְדֶּךָ; וְכַאֲשֶׁר נָשָׂאתָה לָעָם הַזֶּה, מִמִּצְרַיִם וְעַד-הֵנָּה.
לְמַעַן-שִׁמְךָ יְהוָה; וְסָלַחְתָּ לַעֲוֹנִי, כִּי רַב-הוּא.
אֲדֹנָי שְׁמָעָה, אֲדֹנָי סְלָחָה, אֲדֹנָי הַקְשִׁיבָה וַעֲשֵׂה, וְאַל-תְּאַחַר: לְמַעַנְךָ אֱלֹהַי--כִּי-שִׁמְךָ נִקְרָא, עַל-עִירְךָ וְעַל-עַמֶּךָ.

נָהֲגוּ הָעָם לְהִתְחַנַּן אַחַר נְפִילַת פָּנִים, כְּשֶׁמַּגְבִּיהַּ פָּנָיו מִן הַקַּרְקָע; בִּפְסוּקִים אֵלּוּ, אוֹמֵר: 
וַאֲנַחְנוּ, לֹא נֵדַע מַה-נַּעֲשֶׂה--כִּי עָלֶיךָ, עֵינֵינוּ.
זְכֹר-רַחֲמֶיךָ יְהוָה, וַחֲסָדֶיךָ: כִּי מֵעוֹלָם הֵמָּה.
אַל-תִּזְכָּר-לָנוּ, עֲוֹנֹת רִאשֹׁנִים: מַהֵר, יְקַדְּמוּנוּ רַחֲמֶיךָ--כִּי דַלּוֹנוּ מְאֹד.
קוּמָה, עֶזְרָתָה לָּנוּ; וּפְדֵנוּ, לְמַעַן חַסְדֶּךָ.
יְהִי-חַסְדְּךָ יְהוָה עָלֵינוּ: כַּאֲשֶׁר, יִחַלְנוּ לָךְ.
אִם-עֲוֹנוֹת תִּשְׁמָר-יָהּ--אֲדֹנָי, מִי יַעֲמֹד.
כִּי-עִמְּךָ הַסְּלִיחָה--לְמַעַן, תִּוָּרֵא.
יְהוָה הוֹשִׁיעָה: הַמֶּלֶךְ, יַעֲנֵנוּ בְיוֹם-קָרְאֵנוּ.
כִּי-הוּא, יָדַע יִצְרֵנוּ; זָכוּר, כִּי-עָפָר אֲנָחְנוּ.
עָזְרֵנוּ, אֱלֹהֵי יִשְׁעֵנוּ--עַל-דְּבַר כְּבוֹד-שְׁמֶךָ; וְהַצִּילֵנוּ וְכַפֵּר עַל-חַטֹּאתֵינוּ, לְמַעַן שְׁמֶךָ.

וְכֵן נָהֲגוּ הָעָם לְהִתְחַנַּן אַחַר סֵדֶר הַיּוֹם תָּמִיד, בְּתַחֲנוּנִים אֵלּוּ: 
יְהוָה, אֱלֹהֵי אַבְרָהָם יִצְחָק וְיִשְׂרָאֵל אֲבֹתֵינוּ, שָׁמְרָה-זֹּאת לְעוֹלָם, לְיֵצֶר מַחְשְׁבוֹת לְבַב עַמֶּךָ; וְהָכֵן לְבָבָם, אֵלֶיךָ.
וְהוּא רַחוּם, יְכַפֵּר עָוֹן--וְלֹא-יַשְׁחִית: וְהִרְבָּה, לְהָשִׁיב אַפּוֹ; וְלֹא-יָעִיר, כָּל-חֲמָתוֹ.
כִּי-אַתָּה אֲדֹנָי, טוֹב וְסַלָּח; וְרַב-חֶסֶד, לְכָל-קֹרְאֶיךָ.
צִדְקָתְךָ צֶדֶק לְעוֹלָם; וְתוֹרָתְךָ אֱמֶת.
מִי-אֵל כָּמוֹךָ, נֹשֵׂא עָוֹן וְעֹבֵר עַל-פֶּשַׁע, לִשְׁאֵרִית, נַחֲלָתוֹ: לֹא-הֶחֱזִיק לָעַד אַפּוֹ, כִּי-חָפֵץ חֶסֶד הוּא.
יָשׁוּב יְרַחֲמֵנוּ, יִכְבֹּשׁ עֲוֹנֹתֵינוּ; וְתַשְׁלִיךְ בִּמְצֻלוֹת יָם, כָּל-חַטֹּאותָם.
תִּתֵּן אֱמֶת לְיַעֲקֹב, חֶסֶד לְאַבְרָהָם, אֲשֶׁר-נִשְׁבַּעְתָּ לַאֲבֹתֵינוּ, מִימֵי קֶדֶם.
בָּרוּךְ אֲדֹנָי, יוֹם יוֹם: יַעֲמָס-לָנוּ--הָאֵל יְשׁוּעָתֵנוּ סֶלָה.
יְהוָה צְבָאוֹת עִמָּנוּ; מִשְׂגָּב-לָנוּ אֱלֹהֵי יַעֲקֹב סֶלָה.
יְהוָה צְבָאוֹת--אַשְׁרֵי אָדָם, בֹּטֵחַ בָּךְ.
בָּרוּךְ אֱלֹהֵינוּ בָּרוּךְ אֲדוֹנֵינוּ, בָּרוּךְ בּוֹרְאֵנוּ שֶׁבְּרָאָנוּ לִכְבוֹדוֹ, שֶׁהִבְדִּילָנוּ מִן הַתּוֹעִים וְנָתַן לָנוּ תּוֹרַת אֱמֶת עַל יְדֵי מֹשֶׁה רַבֵּנוּ, חַיֵּי עוֹלָם נְטָעָהּ בְּתוֹכֵנוּ.
הָרַחֲמָן יִפְתַּח לִבֵּנוּ לְתַלְמוּד תּוֹרָתוֹ, וְיִתֵּן בְּלִבֵּנוּ אַהֲבָתוֹ וְיִרְאָתוֹ, לַעֲשׂוֹת רְצוֹנוֹ כִּרְצוֹנוֹ, וּלְעָבְדוֹ בְּלֵבָב שָׁלֵם וּבְנֶפֶשׁ חֲפֵצָה--לְמַעַן לֹא נִיגַע לָרִיק, וְלֹא נֵלֵד לַבֶּהָלָה.
כֵּן יְהִי רָצוֹן וְרַחֲמִים מִלְּפָנֶיךָ יְהוָה אֱלֹהֵינוּ, שֶׁנִּחְיֶה לִשְׁמֹר חֻקֶּיךָ בָּעוֹלָם הַזֶּה וְלִימוֹת הַמָּשִׁיחַ, כְּדֵי שֶׁנִּזְכֶּה וְנִירַשׁ טוֹב לְחַיֵּי הָעוֹלָם הַבָּא.
לְמַעַן, יְזַמֶּרְךָ כָבוֹד--וְלֹא יִדֹּם: יְהוָה אֱלֹהַי, לְעוֹלָם אוֹדֶךָּ.
יִהְיוּ לְרָצוֹן אִמְרֵי-פִי, וְהֶגְיוֹן לִבִּי לְפָנֶיךָ: יְהוָה, צוּרִי וְגֹאֲלִי.

וְנָהֲגוּ מִקְצַת הָעָם, לִקְרוֹת בְּכָל יוֹם אַחַר תַּחֲנוּנִים אֵלּוּ, שִׁיר מִזְמוֹר שֶׁהָיוּ הַלְּוִיִּים אוֹמְרִים בְּבֵית הַמִּקְדָּשׁ בְּאוֹתוֹ הַיּוֹם.
וְקוֹרְאִין לְדָוִד: אֵלֶיךָ יְהוָה, נַפְשִׁי אֶשָּׂא, כָּל הַמִּזְמוֹר.
וְקוֹרְאִין אָמַר רִבִּי אֶלְעָזָר אָמַר רִבִּי חֲנִינָה, תַּלְמִידֵי חֲכָמִים מַרְבִּים שָׁלוֹם בָּעוֹלָם: שֶׁנֶּאֱמָר וְכָל בָּנַיִךְ, לִמּוּדֵי יְהוָה; וְרַב, שְׁלוֹם בָּנָיִךְ.
אֵין כֵּאלֹהֵינוּ, אֵין כַּאדוֹנֵינוּ, אֵין כְּמַלְכֵּנוּ, אֵין כְּמוֹשִׁיעֵנוּ; מִי כֵּאלֹהֵינוּ, מִי כַּאדוֹנֵינוּ, מִי כְּמַלְכֵּנוּ, מִי כְּמוֹשִׁיעֵנוּ; נוֹדֶה לֵאלֹהֵינוּ, נוֹדֶה לַאדוֹנֵינוּ, נוֹדֶה לְמַלְכֵּנוּ, נוֹדֶה לְמוֹשִׁיעֵנוּ; בָּרוּךְ אלֹהֵינוּ, בָּרוּךְ אֲדוֹנֵינוּ, בָּרוּךְ מַלְכֵּנוּ, בָּרוּךְ מוֹשִׁיעֵנוּ; אַתָּה הוּא אֱלֹהֵינוּ, אַתָּה הוּא אֲדוֹנֵינוּ, אַתָּה הוּא מַלְכֵּנוּ, אַתָּה הוּא מוֹשִׁיעֵנוּ.
אַתָּה תָקוּם, תְּרַחֵם צִיּוֹן: כִּי-עֵת לְחֶנְנָהּ, כִּי-בָא מוֹעֵד.
אַךְ צַדִּיקִים, יוֹדוּ לִשְׁמֶךָ; יֵשְׁבוּ יְשָׁרִים, אֶת-פָּנֶיךָ.
וְיִבְטְחוּ בְךָ, יוֹדְעֵי שְׁמֶךָ: כִּי לֹא-עָזַבְתָּ דֹרְשֶׁיךָ יְהוָה.
כִּי, כָּל-הָעַמִּים, יֵלְכוּ, אִישׁ בְּשֵׁם אֱלֹהָיו; וַאֲנַחְנוּ, נֵלֵךְ בְּשֵׁם-יְהוָה אֱלֹהֵינוּ--לְעוֹלָם וָעֶד.

כְּבָר אָמַרְנוּ בְּסֵפֶר זֶה שֶׁבִּימֵי הַשַּׁבָּתוֹת וְיָמִים טוֹבִים, מִתְפַּלֵּל אָדָם בְּכָל תְּפִלָּה שֶׁבַע בְּרָכוֹת--שָׁלוֹשׁ רִאשׁוֹנוֹת וְשָׁלוֹשׁ אַחֲרוֹנוֹת, וּבְרָכָה אַחַת אֶמְצָעִית מֵעֵין הַיּוֹם.
וּבְרֹאשׁ הַשָּׁנָה וּבְיוֹם הַכִּפּוּרִים שֶׁלַּיּוֹבֵל, מִתְפַּלֵּל בָּאֶמְצָע שָׁלוֹשׁ בְּרָכוֹת וּבִתְפִלַּת מוּסָף בִּלְבָד; וְנִמְצָא מִתְפַּלֵּל בַּמּוּסָף בִּשְׁנֵי יָמִים אֵלּוּ, תֶּשַׁע בְּרָכוֹת.
וּבְמוּסַף רֹאשׁ חֹדֶשׁ וּבְמוּסַף חֻלּוֹ שֶׁלַּמּוֹעֵד, מִתְפַּלֵּל שֶׁבַע--שָׁלוֹשׁ רִאשׁוֹנוֹת וְשָׁלוֹשׁ אַחֲרוֹנוֹת, וּבְרָכָה אַחַת בָּאֶמְצָע.
וְזֶה הוּא נֹסַח כָּל הַבְּרָכוֹת הָאֶמְצָעִיּוֹת: 
בְּרָכָה אֶמְצָעִית שֶׁלְּלֵילֵי שַׁבָּת: 
אַתָּה קִדַּשְׁתָּ אֶת יוֹם הַשְּׁבִיעִי לִשְׁמָךְ, תַּכְלִית מַעֲשֵׂה שָׁמַיִם וָאָרֶץ, וּבֵרַכְתּוֹ מִכָּל הַיָּמִים, וְקִדַּשְׁתּוֹ מִכָּל הַזְּמַנִּים: כָּאָמוּר וַיְבָרֶךְ אֱלֹהִים אֶת יוֹם הַשְּׁבִיעִי, וַיְקַדֵּשׁ אֹתוֹ, כִּי בוֹ שָׁבַת מִכָּל מְלַאכְתּוֹ, אֲשֶׁר בָּרָא אֱלֹהִים לַעֲשׂוֹת.
אֱלֹהֵינוּ וֵאלֹהֵי אֲבוֹתֵינוּ--רְצֵה נָא בִּמְנוּחָתֵנוּ, וְקַדְּשֵׁנוּ בְּמִצְווֹתֶיךָ וְתֶן חֶלְקֵנוּ בְּתוֹרָתָךְ, וְשַׂמַּח נַפְשֵׁנוּ בִּישׁוּעָתָךְ וְשַׂבְּעֵנוּ מִטּוּבָךְ, וְטַהֵר לִבֵּנוּ לְעָבְדָךְ בֶּאֱמֶת; וְהַנְחִילֵנוּ בְּאַהֲבָה וּבְרָצוֹן שַׁבְּתוֹת קָדְשָׁךְ, וְיָנוּחוּ בָם כָּל יִשְׂרָאֵל אוֹהֲבֵי שְׁמֶךָ.
בָּרוּךְ אַתָּה יְהוָה, מְקַדֵּשׁ הַשַּׁבָּת.

בְּרָכָה אֶמְצָעִית שֶׁלְּשַׁחְרִית שַׁבָּת: 
יִשְׂמַח מֹשֶׁה בְּמַתְּנַת חֶלְקוֹ, כִּי עֶבֶד נֶאֱמָן קָרָאתָ לּוֹ, כְּלִיל תִּפְאֶרֶת בְּרֹאשׁוֹ נָתַתָּ בְּעָמְדוֹ לְפָנֶיךָ עַל הַר סִינַי, שְׁנֵי לוּחוֹת אֲבָנִים הוֹרִיד בְּיָדוֹ וְכָתוּב בָּהֶן שְׁמִירַת שַׁבָּת.
וְכֵן כָּתוּב בְּתוֹרָתֶךָ, וְשָׁמְרוּ בְנֵי-יִשְׂרָאֵל, אֶת-הַשַּׁבָּת, לַעֲשׂוֹת אֶת-הַשַּׁבָּת לְדֹרֹתָם, בְּרִית עוֹלָם.
בֵּינִי, וּבֵין בְּנֵי יִשְׂרָאֵל--אוֹת הִיא, לְעֹלָם: כִּי-שֵׁשֶׁת יָמִים, עָשָׂה יְהוָה אֶת-הַשָּׁמַיִם וְאֶת-הָאָרֶץ, וּבַיּוֹם הַשְּׁבִיעִי, שָׁבַת וַיִּנָּפַשׁ.
יִשְׂמְחוּ בְמַלְכוּתְךָ שׁוֹמְרֵי שַׁבָּת קוֹרְאֵי עֹנֶג, עַם מְקַדְּשֵׁי שְׁבִיעִי.
אֱלֹהֵינוּ וֵאלֹהֵי אֲבוֹתֵינוּ--רְצֵה נָא בִּמְנוּחָתֵנוּ, וְקַדְּשֵׁנוּ בְּמִצְווֹתֶיךָ ...
בָּרוּךְ אַתָּה יְהוָה, מְקַדֵּשׁ הַשַּׁבָּת.

בְּרָכָה אֶמְצָעִית שֶׁלְּמוּסַף שַׁבָּת: 
לְמֹשֶׁה צִוִּיתָ עַל הַר סִינַי מִצְוַת שַׁבָּת, זָכוֹר וְשָׁמוֹר, וּבוֹ צִוִּיתָנוּ יְהוָה אֱלֹהֵינוּ, לְהַקְרִיב לָךְ קָרְבַּן מוּסָף כָּרָאוּי.
יְהִי רָצוֹן מִלְּפָנֶיךָ יְהוָה אֱלֹהֵינוּ, שֶׁתַּעֲלֵנוּ לְאַרְצֵנוּ וְתִטָּעֵנוּ בִּגְבוּלֵנוּ; וְשָׁם נַעֲשֶׂה לְפָנֶיךָ אֶת קָרְבְּנוֹת חוֹבַתֵנוּ, תְּמִידִין כְּסִדְרָן וּמוּסָפִין כְּהִלְכָּתָן, וְאֶת מוּסָפֵי יוֹם הַמָּנוֹחַ הַזֶּה נַעֲשֶׂה וְנַקְרִיב לְפָנֶיךָ בְּאַהֲבָה כְּמִצְוַת רְצוֹנָךְ, כְּמוֹ שֶׁכָּתַבְתָּ עָלֵינוּ בְּתוֹרָתָךְ עַל יְדֵי מֹשֶׁה עַבְדָּךְ.
לֹא נְתַתּוֹ מַלְכֵּנוּ לְגוֹיֵי הָאֲרָצוֹת, וְלֹא הִנְחַלְתּוֹ מַלְכֵּנוּ לְעוֹבְדֵי פְסִילִים, גַּם בִּמְנוּחָתוֹ, לֹא יִשְׁכְּנוּ עֲרֵלִים: לְבֵית יִשְׂרָאֵל נְתַתּוֹ, זֶרַע יְשׁוּרוּן אֲשֶׁר בָּם בָּחָרְתָּ; חֶמְדַּת יָמִים, אוֹתוֹ קָרָאתָ.
אֱלֹהֵינוּ וֵאלֹהֵי אֲבוֹתֵינוּ--רְצֵה נָא בִּמְנוּחָתֵנוּ ...
בָּרוּךְ אַתָּה יְהוָה, מְקַדֵּשׁ הַשַּׁבָּת.

בְּרָכָה אֶמְצָעִית שֶׁלְּמִנְחַת שַׁבָּת: 
אַתָּה אֶחָד, וְשִׁמְךָ אֶחָד; וּמִי כְּעַמְּךָ יִשְׂרָאֵל, גּוֹי אֶחָד בָּאָרֶץ.
עֲטֶרֶת תְּהִלָּה וְתִפְאֶרֶת יְשׁוּעָה, לְעַמְּךָ נָתַתָּ; אַבְרָהָם יָגֵל, יִצְחָק יְרַנֵּן, יַעֲקֹב וּבָנָיו יָנוּחוּ בוֹ, מְנוּחָה שְׁלֵמָה שֶׁאַתָּה רוֹצֶה בָהּ.
יַכִּירוּ בָנֶיךָ וְיֵדְעוּ, כִּי מֵאִתָּךְ הִיא מְנוּחָתָם; הָנַח לָנוּ אָבִינוּ, וְאַל תְּהִי צָרָה וְיָגוֹן בְּיוֹם מְנוּחָתֵנוּ.
אֱלֹהֵינוּ וֵאלֹהֵי אֲבוֹתֵינוּ--רְצֵה נָא בִּמְנוּחָתֵנוּ ...
בָּרוּךְ אַתָּה יְהוָה, מְקַדֵּשׁ הַשַּׁבָּת.

בְּרָכָה אֶמְצָעִית שֶׁלְּמוּסַף רֹאשׁ חֹדֶשׁ: 
רָאשֵׁי חֳדָשִׁים לְעַמְּךָ נָתַתָּ, זְמָן כַּפָּרָה לְכָל תּוֹלְדוֹתָם, לִהְיוֹתָם מַקְרִיבִין לְפָנֶיךָ זִבְחֵי רָצוֹן, וּשְׂעִירֵי חַטָּאת לְכַפֵּר בַּעֲדָם; זִכָּרוֹן לְכֻלָּם יִהְיֶה, תְּשׁוּעַת נַפְשָׁם מִיַּד שׂוֹנֵא.
מִזְבֵּחַ חָדָשׁ בְּצִיּוֹן תָּכִין, וְעוֹלַת רֹאשׁ חֹדֶשׁ נַעֲלֶה עָלָיו; שִׁירֵי דָוִיד נִשְׁמַע בְּעִירָךְ, הָאֲמוּרִים לִפְנֵי מִזְבְּחָךְ לְרָצוֹן.
אַהֲבַת עוֹלָם תָּבִיא לָהֶם, וּבְרִית אָבוֹת לַבָּנִים תִּזְכֹּר.
אֱלֹהֵינוּ וֵאלֹהֵי אֲבוֹתֵינוּ, מִפְּנֵי חֲטָאֵינוּ, גָּלִינוּ מֵאַרְצֵנוּ, וַנִּתְרַחַק מֵעַל אַדְמָתֵנוּ.
יְהִי רָצוֹן מִלְּפָנֶיךָ יְהוָה אֱלֹהֵינוּ, שֶׁתַּעֲלֵנוּ לְאַרְצֵנוּ וְתִטָּעֵנוּ בִּגְבוּלֵנוּ; וְשָׁם נַעֲשֶׂה לְפָנֶיךָ אֶת קָרְבְּנוֹת חוֹבַתֵנוּ, תְּמִידִין כְּסִדְרָן וּמוּסָפִין כְּהִלְכָּתָן, וְאֶת מוּסָפֵי יוֹם רֹאשׁ הַחֹדֶשׁ הַזֶּה נַעֲשֶׂה וְנַקְרִיב לְפָנֶיךָ בְּאַהֲבָה כְּמִצְוַת רְצוֹנָךְ, כְּמוֹ שֶׁכָּתַבְתָּ עָלֵינוּ בְּתוֹרָתָךְ עַל יְדֵי מֹשֶׁה עַבְדָּךְ.
יְהִי רָצוֹן מִלְּפָנֶיךָ יְהוָה אֱלֹהֵינוּ וֵאלֹהֵי אֲבוֹתֵינוּ, שֶׁתְּחַדֵּשׁ עָלֵינוּ אֶת רֹאשׁ הַחֹדֶשׁ הַזֶּה לְטוֹבָה לִבְרָכָה, לְחֵן לְחֶסֶד וּלְרַחֲמִים, לְחַיִּים וּלְשָׁלוֹם; וִיהִי רֹאשׁ הַחֹדֶשׁ הַזֶּה סוֹף וְקֵץ לְכָל חַטֹּאותֵינוּ וְצָרוֹתֵינוּ, תְּחִלָּה וָרֹאשׁ לִפְדוּת נַפְשֵׁנוּ--כִּי בְעַמְּךָ יִשְׂרָאֵל מִכָּל הָאֻמּוֹת בָּחַרְתָּ, וְרָאשֵׁי חֳדָשִׁים לָהֶם נָתַתָּ.
בָּרוּךְ אַתָּה יְהוָה, מְקַדֵּשׁ יִשְׂרָאֵל וְרָאשֵׁי חֳדָשִׁים.

בְּרָכָה אֶמְצָעִית שֶׁלְּמוּסַף רֹאשׁ חֹדֶשׁ שֶׁחָל לִהְיוֹת בַּשַּׁבָּת: 
אַתָּה יָצַרְתָּ עוֹלָמָךְ מִקֶּדֶם, כִּלִּיתָ מְלַאכְתְּךָ בַּיּוֹם הַשְּׁבִיעִי; וּבָחַרְתָּ בָּנוּ מִכָּל הָעַמִּים וְרָצִיתָ בָּנוּ מִכָּל הַלְּשׁוֹנוֹת, וְקִדַּשְׁתָּנוּ בְּמִצְווֹתֶיךָ וְקֵרַבְתָּנוּ מַלְכֵּנוּ לַעֲבוֹדָתֶךָ, וְשִׁמְךָ הַגָּדוֹל וְהַקָּדוֹשׁ, עָלֵינוּ קָרָאתָ.
וַתִּתֵּן לָנוּ יְהוָה אֱלֹהֵינוּ שַׁבָּתוֹת לִמְנוּחָה, וְיוֹם רֹאשׁ הַחֹדֶשׁ הַזֶּה לְכַפֵּר בַּעֲדֵנוּ.
וּמִפְּנֵי חֲטָאֵינוּ, גָּלִינוּ מֵאַרְצֵנוּ וְנִתְרַחַקְנוּ מֵעַל אַדְמָתֵנוּ, וְאֵין אָנוּ יְכוּלִין לַעֲשׂוֹת לְפָנֶיךָ, קָרְבְּנוֹת חוֹבוֹתֵינוּ.
יְהִי רָצוֹן מִלְּפָנֶיךָ יְהוָה אֱלֹהֵינוּ, שֶׁתַּעֲלֵנוּ לְאַרְצֵנוּ וְתִטָּעֵנוּ בִּגְבוּלֵנוּ; וְשָׁם נַעֲשֶׂה לְפָנֶיךָ אֶת קָרְבְּנוֹת חוֹבוֹתֵינוּ, תְּמִידִין כְּסִדְרָן וּמוּסָפִין כְּהִלְכָּתָן, וְאֶת מוּסָפֵי יוֹם הַמָּנוֹחַ הַזֶּה וְיוֹם רֹאשׁ הַחֹדֶשׁ הַזֶּה, נַעֲשֶׂה וְנַקְרִיב לְפָנֶיךָ בְּאַהֲבָה כְּמִצְוַת רְצוֹנָךְ כְּמוֹ שֶׁכָּתַבְתָּ עָלֵינוּ בְּתוֹרָתָךְ עַל יְדֵי מֹשֶׁה עַבְדָּךְ.
יְהִי רָצוֹן מִלְּפָנֶיךָ יְהוָה אֱלֹהֵינוּ וֵאלֹהֵי אֲבוֹתֵינוּ, שֶׁתְּחַדֵּשׁ עָלֵינוּ אֶת רֹאשׁ הַחֹדֶשׁ הַזֶּה לְטוֹבָה ...
לִפְדוּת נַפְשֵׁנוּ.
וּרְצֵה נָא בִּמְנוּחָתֵנוּ, וְקַדְּשֵׁנוּ בְּמִצְווֹתֶיךָ ...
וְיָנוּחוּ בָם כָּל יִשְׂרָאֵל אוֹהֲבֵי שְׁמֶךָ.
בָּרוּךְ אַתָּה יְהוָה, מְקַדֵּשׁ הַשַּׁבָּת וְיִשְׂרָאֵל וְרָאשֵׁי חֳדָשִׁים.

בְּרָכָה אֶמְצָעִית שֶׁלְּיוֹם טוֹב שֶׁלַּפֶּסַח, בְּעַרְבִּית וְשַׁחְרִית וּמִנְחָה: 
אַתָּה בְחַרְתָּנוּ מִכָּל הָעַמִּים וְרָצִיתָ בָּנוּ מִכָּל הַלְּשׁוֹנוֹת, וְקִדַּשְׁתָּנוּ בְּמִצְווֹתֶיךָ וְקֵרַבְתָּנוּ מַלְכֵּנוּ לַעֲבוֹדָתֶךָ; וְשִׁמְךָ הַגָּדוֹל וְהַקָּדוֹשׁ, עָלֵינוּ קָרָאתָ.
וַתִּתֵּן לָנוּ יְהוָה אֱלֹהֵינוּ, מוֹעֲדִים לְשִׂמְחָה, חַגִּים וּזְמַנִּים לְשָׂשׂוֹן, אֶת יוֹם טוֹב מִקְרָא קֹדֶשׁ הַזֶּה, אֶת יוֹם חַג הַמַּצּוֹת הַזֶּה, זְמָן חֵרוּתֵנוּ בְּאַהֲבָה--זֵכֶר לִיצִיאַת מִצְרָיִם.
אֱלֹהֵינוּ וֵאלֹהֵי אֲבוֹתֵינוּ, יַעֲלֶה וְיָבוֹא יַגִּיעַ יֵרָאֶה יֵרָצֶה יִשָּׁמַע יִפָּקֵד יִזָּכֵר לְפָנֶיךָ זִכְרוֹנֵנוּ, זִכְרוֹן אֲבוֹתֵינוּ, זִכְרוֹן יְרוּשָׁלַיִם עִירָךְ, זִכְרוֹן מָשִׁיחַ בֶּן דָּוִיד עַבְדָּךְ, זִכְרוֹן כָּל עַמְּךָ בֵּית יִשְׂרָאֵל לְפָנֶיךָ, לִפְלֵטָה לְטוֹבָה לְחֵן לְחֶסֶד וּלְרַחֲמִים--בְּיוֹם טוֹב מִקְרָא קֹדֶשׁ הַזֶּה, בְּיוֹם חַג הַמַּצּוֹת הַזֶּה, לְרַחֵם בּוֹ עָלֵינוּ וּלְהוֹשִׁיעֵנוּ.
זָכְרֵנוּ יְהוָה אֱלֹהֵינוּ בּוֹ לְטוֹבָה, פָּקְדֵנוּ בוֹ לִבְרָכָה, הוֹשִׁיעֵנוּ בוֹ לְחַיִּים, בִּדְבַר יְשׁוּעָה וְרַחֲמִים; חוּס וְחָנֵּנוּ, וְרַחֵם עָלֵינוּ, וּמַלְּטֵנוּ בוֹ מִכָּל צָרָה וְיָגוֹן, וְשַׂמְּחֵנוּ בוֹ שִׂמְחָה שְׁלֵמָה, כִּי אֵל מֶלֶךְ רַחוּם וְחַנּוּן אָתָּה.
וְהַשִּׂיאֵנוּ יְהוָה אֱלֹהֵינוּ, אֶת בִּרְכַּת מוֹעֲדֶיךָ לְחַיִּים לְשִׂמְחָה וּלְשָׁלוֹם, כַּאֲשֶׁר רָצִיתָ וְאָמַרְתָּ לְבָרְכֵנוּ כֵּן תְּבָרְכֵנוּ, סֶלָה.
וְקַדְּשֵׁנוּ בְּמִצְווֹתֶיךָ וְתֶן חֶלְקֵנוּ בְּתוֹרָתָךְ, וְשַׂמַּח נַפְשֵׁנוּ בִּישׁוּעָתָךְ וְשַׂבְּעֵנוּ מִטּוּבָךְ, וְטַהֵר לִבֵּנוּ לְעָבְדָךְ בֶּאֱמֶת; וְהַנְחִילֵנוּ בְּשִׂמְחָה וּבְשָׂשׂוֹן מוֹעֲדֵי קָדְשָׁךְ, וְיִשְׂמְחוּ בָם כָּל יִשְׂרָאֵל אוֹהֲבֵי שְׁמֶךָ.
בָּרוּךְ אַתָּה יְהוָה, מְקַדֵּשׁ יִשְׂרָאֵל וְהַזְּמַנִּים.

בְּרָכָה אֶמְצָעִית שֶׁלְּמוּסַף הַפֶּסַח: 
אַתָּה בְחַרְתָּנוּ מִכָּל הָעַמִּים ...
זֵכֶר לִיצִיאַת מִצְרָיִם.
וּמִפְּנֵי חֲטָאֵינוּ, גָּלִינוּ מֵאַרְצֵנוּ וַנִּתְרַחַק מֵעַל אַדְמָתֵנוּ; וְאֵין אָנוּ יְכוּלִין לַעֲלוֹת לְהֵרָאוֹת לְהִשְׁתַּחֲווֹת לְפָנֶיךָ בְּבֵית בְּחִירָתָךְ, בִּנְוֵה הֲדָרָךְ בַּבַּיִת הַגָּדוֹל וְהַקָּדוֹשׁ שֶׁנִּקְרָא שִׁמְךָ עָלָיו--מִפְּנֵי הַיָּד שֶׁנִּשְׁתַּלְּחָה בְּמִקְדָּשָׁךְ.
יְהִי רָצוֹן מִלְּפָנֶיךָ יְהוָה אֱלֹהֵינוּ, שֶׁתָּשׁוּב וּתְרַחֵם עָלָיו וְעָלֵינוּ בְּרַחֲמֶיךָ הָרַבִּים, וּתְקַבֵּץ פְּזוּרֵינוּ מִבֵּין הַגּוֹיִים וּנְפוּצוֹתֵינוּ כַּנֵּס מִיַּרְכְּתֵי אָרֶץ, וַהֲבִיאֵנוּ לְצִיּוֹן עִירָךְ בְּרִנָּה וְלִירוּשָׁלַיִם בֵּית מִקְדָּשָׁךְ בְּשִׂמְחַת עוֹלָם.
וְשָׁם נַעֲשֶׂה לְפָנֶיךָ אֶת קָרְבְּנוֹת חוֹבַתֵנוּ, תְּמִידִין כְּסִדְרָן וּמוּסָפִין כְּהִלְכָּתָן, וְאֶת מוּסָפֵי יוֹם טוֹב מִקְרָא קֹדֶשׁ הַזֶּה, יוֹם חַג הַמַּצּוֹת הַזֶּה, נַעֲשֶׂה וְנַקְרִיב לְפָנֶיךָ כְּמִצְוַת רְצוֹנָךְ, כְּמוֹ שֶׁכָּתַבְתָּ עָלֵינוּ בְּתוֹרָתָךְ עַל יְדֵי מֹשֶׁה עַבְדָּךְ.
מֶלֶךְ רַחֲמָן, רַחֵם עָלֵינוּ; טוֹב וּמֵטִיב, הִדָּרֵשׁ לָנוּ; שׁוּבָה עָלֵינוּ בַּהֲמוֹן רַחֲמֶיךָ, בִּגְלַל אֲבוֹתֵינוּ שֶׁעָשׂוּ רְצוֹנָךְ.
בְּנֵה בֵיתָךְ כְּבַתְּחִלָּה, וְכוֹנֵן מִקְדְשָׁךְ עַל מְכוֹנוֹ, וְהַרְאֵנוּ בְּבִנְיָנוֹ, וְשַׂמְּחֵנוּ בְּתִקּוּנוֹ; וְהָשֵׁב יִשְׂרָאֵל אֶל נָוֵהוּ--וְכוֹהֲנִים לַעֲבוֹדָתָם, וּלְוִיִּים לְדוּכָנָן, וְיִשְׂרָאֵל לְמַעְמָדָן, וְאַרְמוֹן עַל מִשְׁפָּטוֹ יֵשֵׁב.
וְשָׁם נַעֲלֶה וְנֵרָאֶה לְפָנֶיךָ בְּשָׁלוֹשׁ פַּעֲמֵי רְגָלֵינוּ, כַּכָּתוּב בְּתוֹרָתֶךָ: שָׁלוֹשׁ פְּעָמִים בַּשָּׁנָה יֵרָאֶה כָל-זְכוּרְךָ אֶת-פְּנֵי יְהוָה אֱלֹהֶיךָ, בַּמָּקוֹם אֲשֶׁר יִבְחָר--בְּחַג הַמַּצּוֹת וּבְחַג הַשָּׁבֻעוֹת, וּבְחַג הַסֻּכּוֹת; וְלֹא יֵרָאֶה אֶת-פְּנֵי יְהוָה, רֵיקָם.
אִישׁ, כְּמַתְּנַת יָדוֹ, כְּבִרְכַּת יְהוָה אֱלֹהֶיךָ, אֲשֶׁר נָתַן-לָךְ.
וְהַשִּׂיאֵנוּ יְהוָה אֱלֹהֵינוּ, אֶת בִּרְכַּת מוֹעֲדֶיךָ ...
בָּרוּךְ אַתָּה יְהוָה, מְקַדֵּשׁ יִשְׂרָאֵל וְהַזְּמַנִּים.

וּכְנֹסַח זֶה הוּא מִתְפַּלֵּל בְּחַג הַשָּׁבוּעוֹת וּבְחַג הַסֻּכּוֹת, בְּלֹא חֶסְרוֹן וְלֹא יָתֵר: אֵלָא שֶׁבְּחַג הַשָּׁבוּעוֹת, הוּא אוֹמֵר אֶת יוֹם טוֹב מִקְרָא קֹדֶשׁ הַזֶּה, אֶת יוֹם חַג הַשָּׁבוּעוֹת הַזֶּה, זְמָן מַתַּן תּוֹרָתֵנוּ בְּאַהֲבָה--זֵכֶר לִיצִיאַת מִצְרָיִם.
וְכֵן הוּא אוֹמֵר, בְּיוֹם טוֹב מִקְרָא קֹדֶשׁ הַזֶּה, בְּיוֹם חַג הַשָּׁבוּעוֹת הַזֶּה, לְרַחֵם בּוֹ עָלֵינוּ ...
וּבַמּוּסָף, הוּא אוֹמֵר וְאֶת מוּסָפֵי יוֹם טוֹב מִקְרָא קֹדֶשׁ הַזֶּה, יוֹם חַג הַשָּׁבוּעוֹת הַזֶּה.
וְכֵן בְּחַג הַסֻּכּוֹת, הוּא אוֹמֵר אֶת יוֹם טוֹב מִקְרָא קֹדֶשׁ הַזֶּה, יוֹם חַג הַסֻּכּוֹת הַזֶּה, זְמָן שִׂמְחָתֵנוּ ...
וְכֵן בִּשְׁמִינִי עֲצֶרֶת, אוֹמֵר אֶת יוֹם טוֹב מִקְרָא קֹדֶשׁ הַזֶּה, אֶת יוֹם חַג שְׁמִינִי עֲצֶרֶת הַזֶּה, זְמָן שִׁמְחָתֵנוּ ...
וְכֵן בַּמּוּסָף, אוֹמֵר וְאֶת מוּסָפֵי יוֹם טוֹב מִקְרָא קֹדֶשׁ הַזֶּה, יוֹם חַג שְׁמִינִי עֲצֶרֶת הַזֶּה, נַעֲשֶׂה וְנַקְרִיב לְפָנֶיךָ.
וְאִם חָל יוֹם טוֹב לִהְיוֹת בַּשַּׁבָּת, אוֹמֵר אַתָּה בְחַרְתָּנוּ ...
וַתִּתֵּן לָנוּ יְהוָה אֱלֹהֵינוּ שַׁבָּתוֹת לִמְנוּחָה, מוֹעֲדִים לְשִׂמְחָה וְחַגִּים וּזְמַנִּים לְשָׂשׂוֹן, אֶת יוֹם הַמָּנוֹחַ הַזֶּה, אֶת יוֹם טוֹב מִקְרָא קֹדֶשׁ הַזֶּה, אֶת יוֹם חַג פְּלוֹנִי הַזֶּה ...
וְכֵן בַּמּוּסָף, אוֹמֵר וְאֶת מוּסָפֵי יוֹם הַמָּנוֹחַ הַזֶּה, יוֹם טוֹב מִקְרָא קֹדֶשׁ הַזֶּה, יוֹם חַג פְּלוֹנִי ...
וְעַל דֶּרֶךְ זוֹ הוּא מַזְכִּיר הַשַּׁבָּת בְּרֹאשׁ הַשָּׁנָה, וּבְיוֹם הַכִּפּוּרִים, אִם חָלוּ לִהְיוֹת בַּשַּׁבָּת, בֵּין בִּשְׁאָר תְּפִלּוֹת בֵּין בַּמּוּסָף.
וְחוֹתֵם בְּכָל הַתְּפִלּוֹת שֶׁלִּשְׁלוֹשָׁה רְגָלִים, מְקַדֵּשׁ הַשַּׁבָּת וְיִשְׂרָאֵל וְהַזְּמַנִּים; וּבְרֹאשׁ הַשָּׁנָה, הוּא חוֹתֵם מֶלֶךְ עַל כָּל הָאָרֶץ, מְקַדֵּשׁ הַשַּׁבָּת וְיִשְׂרָאֵל וְיוֹם הַזִּכָּרוֹן.
וּבְיוֹם הַכִּפּוּרִים, הוּא חוֹתֵם מֶלֶךְ עַל כָּל הָאָרֶץ, מְקַדֵּשׁ הַשַּׁבָּת וְיִשְׂרָאֵל וְיוֹם הַכִּפּוּרִים.

נָהֲגוּ רֹב הָעָם מֵרֹאשׁ הַשָּׁנָה וְעַד יוֹם הַכִּפּוּרִים, לְהוֹסִיף בְּכָל תְּפִלָּה בַּעֲשֶׂרֶת הַיָּמִים: בִּבְרָכָה רִאשׁוֹנָה, מוֹסִיפִין זָכְרֵנוּ לְחַיִּים אֵל מֶלֶךְ חָפֵץ בַּחַיִּים, כָּתַבְנוּ בְּסֵפֶר חַיִּים לְמַעֲנָךְ אֱלֹהִים חַיִּים, מֶלֶךְ רַחֲמָן, וּמוֹשִׁיעַ וּמָגֵן; בָּרוּךְ אַתָּה יְהוָה, מָגֵן אַבְרָהָם.
וּמוֹסִיפִין בִּבְרָכָה שְׁנִיָּה, מִי כָמוֹךָ אָב הָרַחֲמָן, זוֹכֵר יְצוּרָיו בְּרַחֲמִים לְחַיִּים, וְנֶאֱמָן אַתָּה, לְהַחֲיוֹת מֵתִים.
בָּרוּךְ אַתָּה יְהוָה, מְחַיֶּה הַמֵּתִים.
וּמוֹסִיפִין בְּבִרְכַת שְׁמוֹנֶה עֶשְׂרֵה, זְכֹר רַחֲמֶיךָ יְהוָה אֱלֹהֵינוּ, וּכְבֹשׁ כַּעַסְךָ, וּכְתֹב לְחַיִּים, כָּל בְּנֵי בְרִיתָךְ.
בָּרוּךְ אַתָּה יְהוָה, הַטּוֹב שִׁמְךָ וּלְךָ נָאֶה לְהוֹדוֹת.
וּמוֹסִיפִין בִּבְרָכָה אַחֲרוֹנָה, וּבְסֵפֶר חַיִּים בְּרָכָה וְשָׁלוֹם, וְנִזָּכֵר וְנִכָּתֵב לְפָנֶיךָ, אָנוּ וְכָל עַמְּךָ בֵּית יִשְׂרָאֵל, לְחַיִּים וּלְשָׁלוֹם.
בָּרוּךְ אַתָּה יְהוָה, הַמְּבָרֵךְ אֶת עַמּוֹ יִשְׂרָאֵל בַּשָּׁלוֹם.
וּבִתְפִלַּת נְעִילָה יוֹם הַצּוֹם, אוֹמֵר בִּבְרָכוֹת אֵלּוּ מְקוֹם זָכְרֵנוּ לְחַיִּים, חָתְמֵנוּ לְחַיִּים.
וְכָל הַתּוֹסָפוֹת הָאֵלּוּ, מִנְהַג מְקוֹמוֹת; וְיֵשׁ מְקוֹמוֹת שֶׁנָּהֲגוּ שֶׁלֹּא יוֹסִיפוּ דָּבָר.

מִנְהָג פָּשׁוּט שֶׁמְּבָרְכִין בְּרָכָה שְׁלִישִׁית בְּנֹסַח זֶה, בִּשְׁנֵי יָמִים שֶׁלְּרֹאשׁ הַשָּׁנָה בְּכָל תְּפִלָּה וּתְפִלָּה מֵאַרְבַּע הַתְּפִלּוֹת; וְכֵן נָהֲגוּ מִקְצָת, לְבָרֵךְ אוֹתָהּ בְּאוֹתוֹ הַנֹּסַח בְּכָל תְּפִלָּה וּתְפִלָּה מֵחָמֵשׁ תְּפִלּוֹת שֶׁלְּיוֹם הַכִּפּוּרִים; וְזֶה הוּא נָסְחָהּ: 
אַתָּה קָדוֹשׁ, וְשִׁמְךָ קָדוֹשׁ, וּקְדוֹשִׁים בְּכָל יוֹם יְהַלְּלוּךָ, סֶלָה.
וּבְכֵן תֵּן פַּחְדְּךָ יְהוָה אֱלֹהֵינוּ עַל כָּל מַעֲשֶׂיךָ, וְאֵימָתְךָ עַל כָּל מַה שֶׁבָּרָאתָ; וְיִירָאוּךָ כָּל הַמַּעֲשִׂים, וְיִשְׁתַּחֲווּ לְפָנֶיךָ כָּל הַבְּרוּאִים, וְיֵעָשׂוּ כֻּלָּם אֲגֻדָּה אַחַת, לַעֲשׂוֹת רְצוֹנָךְ בְּלֵבָב שָׁלֵם--כְּמוֹ שֶׁיָּדַעְנוּ יְהוָה אֱלֹהֵינוּ, שֶׁהַשִּׁלְטוֹן מִלְּפָנֶיךָ, עֹז בְּיָדָךְ וּגְבוּרָה בִּימִינָךְ, וּשְׁמָךְ נוֹרָא עַל כָּל מַה שֶּׁבָּרָאתָ.
וּבְכֵן תֵּן כָּבוֹד לְעַמֶּךָ תְּהִלָּה לִירֵאֶיךָ, תִּקְוָה לְדוֹרְשֶׁיךָ פִּתְחוֹן פֶּה לַמְיַחֲלִים לָךְ; שִׂמְחָה לְאַרְצָךְ שָׂשׂוֹן לְעִירָךְ, וּצְמִיחַת קֶרֶן לְדָוִיד עַבְדָּךְ וַעֲרִיכַת נֵר לְבֶן יִשַׁי מְשִׁיחָךְ.
וְאָז צַדִּיקִים יִרְאוּ וְיִשְׂמָחוּ וִישָׁרִים יַעֲלֹזוּ, וַחֲסִידִים בְּרִנָּה יָגִילוּ וְעוֹלָתָה תִּקְפֹּץ פִּיהָ; וְכָל הָרִשְׁעָה כֻּלָּהּ כֶּעָשָׁן תִּכְלֶה, כִּי תַּעֲבִיר מֶמְשֶׁלֶת זָדוֹן מִן הָאָרֶץ.
וּמַלְכוּת הָעַלִּיזָה מְהֵרָה תַּעֲקֹר וְתִשְׁבֹּר, וְתִמְלֹךְ אַתָּה הוּא יְהוָה אֱלֹהֵינוּ מְהֵרָה עַל כָּל מַעֲשֶׂיךָ, בִּירוּשָׁלַיִם עִירָךְ, וּבְהַר צִיּוֹן מִשְׁכַּן כְּבוֹדָךְ וְנֶגֶד זְקֵנֶיךָ כָּבוֹד.
כַּכָּתוּב וְחָפְרָה הַלְּבָנָה, וּבוֹשָׁה הַחַמָּה: כִּי-מָלַךְ יְהוָה צְבָאוֹת, בְּהַר צִיּוֹן וּבִירוּשָׁלַיִם, וְנֶגֶד זְקֵנָיו, כָּבוֹד.
וְנֶאֱמָר יְהוָה יִמְלֹךְ, לְעֹלָם וָעֶד.
וְנֶאֱמָר וַיִּגְבַּהּ יְהוָה צְבָאוֹת, בַּמִּשְׁפָּט; וְהָאֵל, הַקָּדוֹשׁ, נִקְדָּשׁ, בִּצְדָקָה.
בָּרוּךְ אַתָּה יְהוָה, הַמֶּלֶךְ הַקָּדוֹשׁ.

בְּרָכָה אֶמְצָעִית שֶׁלְּרֹאשׁ הַשָּׁנָה, בְּעַרְבִּית וְשַׁחְרִית וּמִנְחָה: 
אַתָּה בְחַרְתָּנוּ מִכָּל הָעַמִּים וְרָצִיתָ בָּנוּ מִכָּל הַלְּשׁוֹנוֹת, וְקִדַּשְׁתָּנוּ בְּמִצְווֹתֶיךָ וְקֵרַבְתָּנוּ מַלְכֵּנוּ לַעֲבוֹדָתֶךָ; וְשִׁמְךָ הַגָּדוֹל וְהַקָּדוֹשׁ, עָלֵינוּ קָרָאתָ.
וַתִּתֵּן לָנוּ יְהוָה אֱלֹהֵינוּ, אֶת יוֹם טוֹב מִקְרָא קֹדֶשׁ הַזֶּה, אֶת יוֹם הַזִּכָּרוֹן הַזֶּה, זִכְרוֹן תְּרוּעָה בְּאַהֲבָה--זֵכֶר לִיצִיאַת מִצְרָיִם.
אֱלֹהֵינוּ וֵאלֹהֵי אֲבוֹתֵינוּ, יַעֲלֶה וְיָבוֹא ...
כִּי אֵל מֶלֶךְ רַחוּם וְחַנּוּן אָתָּה.
אֱלֹהֵינוּ וֵאלֹהֵי אֲבוֹתֵינוּ, מְלֹךְ עַל כָּל הָעוֹלָם כֻּלּוֹ בִּכְבוֹדָךְ, וְהִנָּשֵׂא עַל כָּל הָאָרֶץ בִּיקָרָךְ, וְהוֹפַע בַּהֲדַר גְּאוֹן עֻזָּךְ עַל כָּל יוֹשְׁבֵי תֵבֵל אַרְצָךְ; וְיֵדַע כָּל פְּעוּל כִּי אַתָּה פְעַלְתּוֹ, וְיָבִין כָּל יְצוּר כִּי אַתָּה יְצַרְתּוֹ, וְיֹאמְרוּ כֹּל אֲשֶׁר נְשָׁמָה בְּאַפּוֹ, יְהוָה אֱלֹהֵי יִשְׂרָאֵל מָלָךְ וּמַלְכוּתוֹ בַּכֹּל מָשָׁלָה.
קַדְּשֵׁנוּ בְּמִצְווֹתֶיךָ ...
וּדְבָרְךָ אֱמֶת וְקַיָּם לָעַד.
בָּרוּךְ אַתָּה יְהוָה, מֶלֶךְ עַל כָּל הָאָרֶץ, מְקַדֵּשׁ יִשְׂרָאֵל וְיוֹם הַזִּכָּרוֹן.

בְּרָכָה רִאשׁוֹנָה מִשָּׁלוֹשׁ בְּרָכוֹת אֶמְצָעִיּוֹת שֶׁלְּמוּסַף רֹאשׁ הַשָּׁנָה: 
אַתָּה בְחַרְתָּנוּ מִכָּל הָעַמִּים ...
זֵכֶר לִיצִיאַת מִצְרָיִם.
וּמִפְּנֵי חֲטָאֵינוּ, גָּלִינוּ מֵאַרְצֵנוּ ...
תְּמִידִין כְּסִדְרָן וּמוּסָפִין כְּהִלְכָּתָן, וְאֶת מוּסָפֵי יוֹם טוֹב מִקְרָא קֹדֶשׁ הַזֶּה, יוֹם הַזִּכָּרוֹן הַזֶּה, נַעֲשֶׂה וְנַקְרִיב לְפָנֶיךָ כְּמִצְוַת רְצוֹנָךְ, כְּמוֹ שֶׁכָּתַבְתָּ עָלֵינוּ בְּתוֹרָתָךְ עַל יְדֵי מֹשֶׁה עַבְדָּךְ.
עָלֵינוּ לְשַׁבֵּחַ לַאֲדוֹן הַכֹּל, לָתֵת גְּדֻלָּה לְיוֹצֵר בְּרֵאשִׁית: שֶׁלֹּא עֲשָׂנוּ כְּגוֹיֵי הָאֲרָצוֹת, וְלֹא שָׂמָנוּ כְּכָל מִשְׁפְּחוֹת הָאֲדָמָה, שֶׁלֹּא שָׂם חֶלְקֵנוּ כָּהֵם, וְלֹא גוֹרָלֵנוּ כְּכָל הֲמוֹנָם--שֶׁהֵם מִשְׁתַּחֲוִים לְהֶבֶל וְרִיק, וּמִתְפַּלְלִים לְאֵל לֹא יוֹשִׁיעַ.
וְאָנוּ מִשְׁתַּחֲוִים לִפְנֵי מֶלֶךְ מַלְכֵי הַמְּלָכִים בָּרוּךְ הוּא, שְׁהוּא נוֹטֶה שָׁמַיִם וְיוֹסֵד אָרֶץ; מוֹשַׁב יְקָרוֹ בַּשָּׁמַיִם מִמַּעַל, וּשְׁכִינַת עֻזּוֹ בְּגָבְהֵי מְרוֹמִים.
הוּא אֱלֹהֵינוּ, וְאֵין עוֹד; אֱמֶת מַלְכֵּנוּ, וְאֵין זוּלָתוֹ.
כַּכָּתוּב בְּתוֹרָתֶךָ וְיָדַעְתָּ הַיּוֹם, וַהֲשֵׁבֹתָ אֶל-לְבָבֶךָ, כִּי יְהוָה הוּא הָאֱלֹהִים, בַּשָּׁמַיִם מִמַּעַל וְעַל-הָאָרֶץ מִתָּחַת: אֵין, עוֹד.
אוֹחִילָה לָאֵל אֲחַלֶּה פָנָיו, אֶשְׁאֲלָה מִמֶּנּוּ מַעֲנֵה לָשׁוֹן, אֲשֶׁר בִּקְהַל עָם אָשִׁיר עֻזּוֹ, אַבִּיעָה רְנָנוֹ בְּעַד מִפְעָלָיו.
לְאָדָם מַעַרְכֵי-לֵב; וּמֵיְהוָה, מַעֲנֵה לָשׁוֹן.
אֲדֹנָי, שְׂפָתַי תִּפְתָּח; וּפִי, יַגִּיד תְּהִלָּתֶךָ.
בָּרוּךְ אַתָּה יְהוָה--לַמְּדֵנִי חֻקֶּיךָ.
עַל כֵּן נְקַוֶּה לָּךְ יְהוָה אֱלֹהֵינוּ, לִרְאוֹת מְהֵרָה בְּתִפְאֶרֶת עֻזָּךְ, לְהַעֲבִיר גִּלּוּלִים מִן הָאָרֶץ וְהָאֱלִילִים כָּרוֹת יִכָּרֵתוּן, לְתַכֶּן עוֹלָם בְּמַלְכוּת שַׁדַּי.
וְכָל בְּנֵי בָשָׂר יִקְרְאוּ בִשְׁמֶךָ, לְהַפְנוֹת אֵלֶיךָ כָּל רִשְׁעֵי אָרֶץ; יַכִּירוּ וְיֵדְעוּ כָּל יוֹשְׁבֵי תֵבֵל, כִּי לְךָ תִּכְרַע כָּל בֶּרֶךְ תִּשָּׁבַע כָּל לָשׁוֹן.
לְפָנֶיךָ יְהוָה אֱלֹהֵינוּ יִכְרְעוּ וְיִפֹּלוּ, וְלִכְבוֹד שְׁמָךְ הַגָּדוֹל יְקָר יִתֵּנוּ, וִיקַבְּלוּ כֻלָּם עֹל מַלְכוּתֶךָ, וְתִמְלֹךְ עֲלֵיהֶם לְעוֹלָם וָעֶד.
כִּי הַמַּלְכוּת, שֶׁלָּךְ הִיא; וּלְעוֹלְמֵי עַד, תִּמְלֹךְ בְּכָבוֹד.
כַּכָּתוּב בְּתוֹרָתֶךָ, יְהוָה יִמְלֹךְ, לְעֹלָם וָעֶד.
וְכָתוּב לֹא-הִבִּיט אָוֶן בְּיַעֲקֹב, וְלֹא-רָאָה עָמָל בְּיִשְׂרָאֵל; יְהוָה אֱלֹהָיו עִמּוֹ, וּתְרוּעַת מֶלֶךְ בּוֹ.
וְכָתוּב וַיְהִי בִישֻׁרוּן, מֶלֶךְ, בְּהִתְאַסֵּף רָאשֵׁי עָם, יַחַד שִׁבְטֵי יִשְׂרָאֵל.
וּבְדִבְרֵי קָדְשְׁךָ כָּתוּב לֵאמֹר, כִּי לַיהוָה, הַמְּלוּכָה; וּמֹשֵׁל, בַּגּוֹיִם.
וְכָתוּב יְהוָה מָלָךְ, גֵּאוּת לָבֵשׁ: לָבֵשׁ יְהוָה, עֹז הִתְאַזָּר; אַף-תִּכּוֹן תֵּבֵל, בַּל-תִּמּוֹט.
וְכָתוּב יִמְלֹךְ יְהוָה, לְעוֹלָם--אֱלֹהַיִךְ צִיּוֹן, לְדֹר וָדֹר: הַלְּלוּ-יָהּ.
וְכָתוּב שְׂאוּ שְׁעָרִים, רָאשֵׁיכֶם ...
וְעַל יְדֵי עֲבָדֶיךָ הַנְּבִיאִים נֶאֱמָר, כֹּה-אָמַר יְהוָה מֶלֶךְ-יִשְׂרָאֵל וְגֹאֲלוֹ, יְהוָה צְבָאוֹת: אֲנִי רִאשׁוֹן וַאֲנִי אַחֲרוֹן, וּמִבַּלְעָדַי אֵין אֱלֹהִים.
וְכָתוּב וְעָלוּ מוֹשִׁעִים בְּהַר צִיּוֹן, לִשְׁפֹּט אֶת-הַר עֵשָׂו; וְהָיְתָה לַיהוָה, הַמְּלוּכָה.
וְכָתוּב וְהָיָה יְהוָה לְמֶלֶךְ, עַל-כָּל-הָאָרֶץ; בַּיּוֹם הַהוּא, יִהְיֶה יְהוָה אֶחָד--וּשְׁמוֹ אֶחָד.
וּבְתוֹרָתְךָ, כָּתוּב לֵאמֹר--שְׁמַע, יִשְׂרָאֵל: יְהוָה אֱלֹהֵינוּ, יְהוָה אֶחָד.
אֱלֹהֵינוּ וֵאלֹהֵי אֲבוֹתֵינוּ, מְלֹךְ עַל כָּל הָעוֹלָם כֻּלּוֹ בִּכְבוֹדָךְ ...
וּמַלְכוּתוֹ בַּכֹּל מָשָׁלָה.
קַדְּשֵׁנוּ בְּמִצְווֹתֶיךָ ...
וּדְבָרְךָ אֱמֶת וְקַיָּם לָעַד.
בָּרוּךְ אַתָּה יְהוָה, מֶלֶךְ עַל כָּל הָאָרֶץ, מְקַדֵּשׁ יִשְׂרָאֵל וְיוֹם הַזִּכָּרוֹן.

הַיּוֹם הֲרַת עוֹלָם, הַיּוֹם יַעֲמִיד בַּמִּשְׁפָּט כָּל יְצוּרֵי עוֹלָמִים, אִם כַּבָּנִים, אוֹ כָעֲבָדִים: אִם כַּבָּנִים--רַחֲמֵנוּ, כְּרַחֵם אָב עַל בָּנִים; וְאִם כָּעֲבָדִים--עֵינֵינוּ לְךָ תְלוּיוֹת עַד שֶׁתְּחָנֵּנוּ וְתוֹצִיא לָאוֹר מִשְׁפָּטֵנוּ, קָדוֹשׁ.

בָּרָכָה שְׁנִיָּה: 
אַתָּה זוֹכֵר מַעֲשֵׂה עוֹלָם, וּפוֹקֵד כָּל יְצוּרֵי קֶדֶם; לְפָנֶיךָ נִגְלוּ כָּל תַּעֲלוּמוֹת, וַהֲמוֹן נִסְתָּרוֹת שֶׁמִּבְּרֵאשִׁית: כִּי אֵין שִׁכְחָה לִפְנֵי כִסֵּא כְבוֹדָךְ, וְאֵין נִסְתָּר מִנֶּגֶד עֵינֶיךָ; אַתָּה זוֹכֵר אֶת כָּל הַמִּפְעָל, וְגַם כָּל הַיְּצוּר לֹא נִכְחַד מִמֶּךָּ.
הַכֹּל גָּלוּי לְפָנֶיךָ יְהוָה אֱלֹהֵינוּ, צוֹפֶה וּמַבִּיט עַד סוֹף כָּל הַדּוֹרוֹת: כִּי תָבִיא חֹק זִכָּרוֹן לְהִפָּקֵד כָּל רוּחַ וָנֶפֶשׁ, וּלְהִזָּכֵר מַעֲשִׂים רַבִּים וַהֲמוֹן בְּרִיּוֹת לְאֵין תַּכְלִית.
מֵרֵאשִׁית, כַּזֹּאת הוֹדָעְתָ; וּמִלְּפָנִים, אוֹתָהּ גִּלִּיתָ.
זֶה הַיּוֹם תְּחִלַּת מַעֲשֶׂיךָ, זִכָּרוֹן לְיוֹם רִאשׁוֹן: כִּי חֹק לְיִשְׂרָאֵל הוּא; מִשְׁפָּט, לֵאלֹהֵי יַעֲקֹב.
וְעַל הַמְּדִינוֹת--בּוֹ יֵאָמֵר אֵיזוֹ לְחֶרֶב אֵיזוֹ לְשָׁלוֹם, אֵיזוֹ לְרָעָב אֵיזוֹ לְשֹׂבַע.
וּבְרִיּוֹת--בּוֹ יִפָּקֵדוּ לְהַזְכִּירָם לַחַיִּים, וְלַמָּוֶת.
מִי לֹא נִפְקַד בַּיּוֹם הַזֶּה, כִּי זֵכֶר כָּל הַיְּצוּר לְפָנֶיךָ בָּא: מַעֲשֵׂה אִישׁ וּפְקֻדָּתוֹ, וַעֲלִילוֹת מִצְעֲדֵי גֶבֶר, מַחְשְׁבוֹת אָדָם וְתַחְבּוּלוֹתָיו, וְיִצְרֵי כָּל מַעַלְלֵי אִישׁ.
אַשְׁרֵי אִישׁ שֶׁלֹּא יִשְׁכָּחָךְ, וּבֶן אָדָם יִתְאַמֶּץ בָּךְ: כִּי דוֹרשֶׁיךָ לְעוֹלָם לֹא יִכָּשֵׁלוּ, וְגַם לֹא תַכְלִים לָנֶצַח כָּל הַחוֹסִים בָּךְ.
הֲלוֹא אֶת נוֹחַ בְּאַהֲבָה זָכַרְתָּ, וַתִּפְקְדֵהוּ בַּהֲמוֹן רַחֲמֶיךָ בַּהֲבִיאֲךָ אֶת מֵי הַמַּבוּל לְשַׁחֵת כָּל בָּשָׂר מִפְּנֵי רֹעַ מַעַלְלֵיהֶם.
עַל כֵּן זִכְרוֹנוֹ בָּא לְפָנֶיךָ יְהוָה אֱלֹהֵינוּ, לְהַרְבּוֹת זַרְעוֹ כְּעַפְרוֹת תֵּבֵל, וְצֶאֱצָאָיו כְּחוֹל הַיָּם.
כַּכָּתוּב בְּתוֹרָתֶךָ, וַיִּזְכֹּר אֱלֹהִים, אֶת-נֹחַ, וְאֵת כָּל-הַחַיָּה וְאֶת-כָּל-הַבְּהֵמָה, אֲשֶׁר אִתּוֹ בַּתֵּבָה; וַיַּעֲבֵר אֱלֹהִים רוּחַ עַל-הָאָרֶץ, וַיָּשֹׁכּוּ הַמָּיִם.
וְכָתוּב וַיִּשְׁמַע אֱלֹהִים, אֶת-נַאֲקָתָם; וַיִּזְכֹּר אֱלֹהִים אֶת-בְּרִיתוֹ, אֶת-אַבְרָהָם אֶת-יִצְחָק וְאֶת-יַעֲקֹב.
וְכָתוּב וְזָכַרְתִּי, אֶת-בְּרִיתִי יַעֲקוֹב; וְאַף אֶת-בְּרִיתִי יִצְחָק וְאַף אֶת-בְּרִיתִי אַבְרָהָם, אֶזְכֹּר--וְהָאָרֶץ אֶזְכֹּר.
וּבְדִבְרֵי קָדְשְׁךָ כָּתוּב לֵאמֹר, זֵכֶר עָשָׂה, לְנִפְלְאוֹתָיו; חַנּוּן וְרַחוּם יְהוָה.
טֶרֶף, נָתַן לִירֵאָיו; יִזְכֹּר לְעוֹלָם בְּרִיתוֹ.
וְנֶאֱמָר זָכַר לְעוֹלָם בְּרִיתוֹ; דָּבָר צִוָּה, לְאֶלֶף דּוֹר.
וְנֶאֱמָר וַיִּזְכֹּר לָהֶם בְּרִיתוֹ; וַיִּנָּחֵם, כְּרֹב חֲסָדָו.
וְעַל יְדֵי עֲבָדֶיךָ הַנְּבִיאִים כָּתוּב לֵאמֹר, הָלֹךְ וְקָרָאתָ בְאָזְנֵי יְרוּשָׁלַיִם לֵאמֹר, כֹּה אָמַר יְהוָה, זָכַרְתִּי לָךְ חֶסֶד נְעוּרַיִךְ, אַהֲבַת כְּלוּלֹתָיִךְ--לֶכְתֵּךְ אַחֲרַי בַּמִּדְבָּר, בְּאֶרֶץ לֹא זְרוּעָה.
וְכָתוּב וְזָכַרְתִּי אֲנִי אֶת-בְּרִיתִי אוֹתָךְ, בִּימֵי נְעוּרָיִךְ; וַהֲקִימוֹתִי לָךְ, בְּרִית עוֹלָם.
וְכָתוּב הֲבֵן יַקִּיר לִי אֶפְרַיִם, אִם יֶלֶד שַׁעֲשֻׁעִים--כִּי-מִדֵּי דַבְּרִי בּוֹ, זָכֹר אֶזְכְּרֶנּוּ עוֹד; עַל-כֵּן, הָמוּ מֵעַי לוֹ--רַחֵם אֲרַחֲמֶנּוּ, נְאֻם-יְהוָה.
אֱלֹהֵינוּ וֵאלֹהֵי אֲבוֹתֵינוּ, יַעֲלֶה וְיָבוֹא יַגִּיעַ יֵרָאֶה ...
כִּי אֵל מֶלֶךְ רַחוּם וְחַנּוּן אָתָּה.
וְזָכְרֵנוּ בְּזִכְרוֹן טוֹב מִלְּפָנֶיךָ, וּפָקְדֵנוּ בִּפְקֻדַּת יְשׁוּעָה וְרַחֲמִים מִשְּׁמֵי שְׁמֵי קֶדֶם.
וּזְכֹר לָנוּ יְהוָה אֱלֹהֵינוּ אֶת הַבְּרִית וְאֶת הַחֶסֶד וְאֶת הַשְּׁבוּעָה, אֲשֶׁר נִשְׁבַּעְתָּ לְאַבְרָהָם אָבִינוּ בְּהַר הַמּוֹרִיָּה.
וְתֵרָאֶה לְפָנֶיךָ הָעֲקִידָה שֶׁעָקַד אֶת יִצְחָק בְּנוֹ עַל גַּבֵּי הַמִּזְבֵּחַ, וְכָבַשׁ רַחֲמָיו לַעֲשׂוֹת רְצוֹנָךְ בְּלֵבָב שָׁלֵם.
כֵּן יִכְבְּשׁוּ רַחֲמֶיךָ אֶת כַּעֲסֶךָ, וְיִגָּלוּ רַחֲמֶיךָ עַל מִדּוֹתֶיךָ, וְתִתְנַהֵג עִמָּנוּ בְּמִדַּת רַחֲמִים, וְאַל תִּתְנַהֵג עִמָּנוּ בְּמִדַּת הַדִּין.
וּבַעֲבוּר שְׁמָךְ הַגָּדוֹל, יָשׁוּב אַפְּךָ מֵעַמְּךָ יִשְׂרָאֵל, וּמֵעִירְךָ, וּמִנַּחֲלָתֶךָ.
וְקַיֵּם לָנוּ יְהוָה אֱלֹהֵינוּ, אֶת הַדָּבָר שֶׁהִבְטַחְתָּנוּ בְּתוֹרָתָךְ עַל יְדֵי מֹשֶׁה עַבְדָּךְ: וְזָכַרְתִּי לָהֶם, בְּרִית רִאשֹׁנִים: אֲשֶׁר הוֹצֵאתִי-אֹתָם מֵאֶרֶץ מִצְרַיִם לְעֵינֵי הַגּוֹיִם, לִהְיוֹת לָהֶם לֵאלֹהִים--אֲנִי יְהוָה.
כִּי זוֹכֵר כָּל הַנִּשְׁכָּחוֹת אַתָּה מֵעוֹלָם, כִּי אֵין שִׁכְחָה לִפְנֵי כִסֵּא כְבוֹדָךְ; וַעֲקִידַת יִצְחָק אָבִינוּ, לְזַרְעוֹ הַיּוֹם תִּזְכֹּר.
בָּרוּךְ אַתָּה יְהוָה, זוֹכֵר הַבְּרִית.

הַיּוֹם הֲרַת עוֹלָם, הַיּוֹם יַעֲמִיד בַּמִּשְׁפָּט כָּל יְצוּרֵי עוֹלָמִים, אִם כַּבָּנִים, אוֹ כָעֲבָדִים: אִם כַּבָּנִים--רַחֲמֵנוּ, כְּרַחֵם אָב עַל בָּנִים; וְאִם כָּעֲבָדִים--עֵינֵינוּ לְךָ תְלוּיוֹת עַד שֶׁתְּחָנֵּנוּ וְתוֹצִיא לָאוֹר מִשְׁפָּטֵנוּ, קָדוֹשׁ.

בְּרָכָה שְׁלִישִׁית: 
אַתָּה נִגְלֵיתָ בַּעֲנַן כְּבוֹדָךְ עַל עַם קָדְשָׁךְ, לְדַבֵּר עִמָּהֶם; מִן הַשָּׁמַיִם הִשְׁמַעְתָּם קוֹלָךְ, וְנִגְלֵיתָ עֲלֵיהֶם בְּעַרְפְּלֵי טֹהַר.
גַּם כָּל הָעוֹלָם כֻּלּוֹ חָל מִלְּפָנֶיךָ, וּבְרִיּוֹת בְּרֵאשִׁית חָרְדוּ מִמֶּךָּ, בְּהִגָּלוֹתְךָ מַלְכֵּנוּ עַל הַר סִינַי, לְלַמֵּד לְעַמְּךָ תּוֹרָה וּמִצְווֹת.
וַתַּשְׁמִיעֵם אֶת הוֹד קוֹלָךְ, וְדִבְּרוֹת קָדְשָׁךְ מִלַּהֲבֵי אֵשׁ; בְּקוֹלוֹת וּבְרָקִים עֲלֵיהֶם נִגְלֵיתָ, וּבְקוֹל שׁוֹפָר עֲלֵיהֶם הוֹפָעְתָּ.
כַּכָּתוּב בְּתוֹרָתֶךָ, וַיְהִי בַיּוֹם הַשְּׁלִישִׁי בִּהְיֹת הַבֹּקֶר, וַיְהִי קֹלֹת וּבְרָקִים וְעָנָן כָּבֵד עַל-הָהָר, וְקֹל שֹׁפָר, חָזָק מְאֹד; וַיֶּחֱרַד כָּל-הָעָם, אֲשֶׁר בַּמַּחֲנֶה.
וְכָתוּב וַיְהִי קוֹל הַשֹּׁפָר, הוֹלֵךְ וְחָזֵק מְאֹד; מֹשֶׁה יְדַבֵּר, וְהָאֱלֹהִים יַעֲנֶנּוּ בְקוֹל.
וְכָתוּב וְכָל-הָעָם רֹאִים אֶת-הַקּוֹלֹת וְאֶת-הַלַּפִּידִם, וְאֵת קוֹל הַשֹּׁפָר, וְאֶת-הָהָר, עָשֵׁן; וַיַּרְא הָעָם וַיָּנֻעוּ, וַיַּעַמְדוּ מֵרָחֹק.
וּבְדִבְרֵי קָדְשְׁךָ כָּתוּב לֵאמֹר, עָלָה אֱלֹהִים, בִּתְרוּעָה; יְהוָה, בְּקוֹל שׁוֹפָר.
וְכָתוּב בַּחֲצֹצְרוֹת, וְקוֹל שׁוֹפָר--הָרִיעוּ, לִפְנֵי הַמֶּלֶךְ יְהוָה.
וְכָתוּב הַלְּלוּ-יָהּ: הַלְּלוּ-אֵל בְּקָדְשׁוֹ ...
תְּהַלֵּל יָהּ: הַלְּלוּ-יָהּ.
וְעַל יְדֵי עֲבָדֶיךָ הַנְּבִיאִים נֶאֱמָר, כָּל-יֹשְׁבֵי תֵבֵל, וְשֹׁכְנֵי אָרֶץ, כִּנְשֹׂא-נֵס הָרִים תִּרְאוּ, וְכִתְקֹעַ שׁוֹפָר תִּשְׁמָעוּ.
וְכָתוּב וְהָיָה בַּיּוֹם הַהוּא, יִתָּקַע בְּשׁוֹפָר גָּדוֹל, וּבָאוּ הָאֹבְדִים בְּאֶרֶץ אַשּׁוּר, וְהַנִּדָּחִים בְּאֶרֶץ מִצְרָיִם; וְהִשְׁתַּחֲווּ לַיהוָה בְּהַר הַקֹּדֶשׁ, בִּירוּשָׁלַיִם.
וְכָתוּב וַיהוָה עֲלֵיהֶם יֵרָאֶה, וְיָצָא כַבָּרָק חִצּוֹ; וַאדֹנָי יְהוִה בַּשּׁוֹפָר יִתְקָע, וְהָלַךְ בְּסַעֲרוֹת תֵּימָן.
יְהוָה צְבָאוֹת, יָגֵן עֲלֵיהֶם; כֵּן תָּגֵן עַל עַמְּךָ, בִּשְׁלוֹמֶךָ.
תְּקַע בְּשׁוֹפָר גָּדוֹל לְחֵרוּתֵנוּ, וְשָׂא נֵס לְקִבּוּץ גָּלִיּוֹתֵינוּ, וְקָרֵב פְּזוּרֵינוּ מִבֵּין הַגּוֹיִים, וּנְפוּצוֹתֵינוּ כַּנֵּס מִיַּרְכְּתֵי אָרֶץ; וַהֲבִיאֵנוּ לְצִיּוֹן עִירָךְ בְּרִנָּה, וְלִירוּשָׁלַיִם בֵּית מִקְדָּשָׁךְ בְּשִׂמְחַת עוֹלָם.
וְשָׁם נַעֲשֶׂה לְפָנֶיךָ, כִּמְצֻוָּה עָלֵינוּ בְּתוֹרָתָךְ עַל יְדֵי מֹשֶׁה עַבְדָּךְ: וּבְיוֹם שִׂמְחַתְכֶם וּבְמוֹעֲדֵיכֶם, וּבְרָאשֵׁי חָדְשֵׁיכֶם--וּתְקַעְתֶּם בַּחֲצֹצְרֹת עַל עֹלֹתֵיכֶם, וְעַל זִבְחֵי שַׁלְמֵיכֶם; וְהָיוּ לָכֶם לְזִכָּרוֹן לִפְנֵי אֱלֹהֵיכֶם, אֲנִי יְהוָה אֱלֹהֵיכֶם.
כִּי שׁוֹמֵעַ קוֹל שׁוֹפָר אַתָּה מֵעוֹלָם, וּמַאֲזִין תְּרוּעָה וְאֵין דּוֹמֶה לָךְ.
בָּרוּךְ אַתָּה יְהוָה, שׁוֹמֵעַ קוֹל תְּרוּעַת עַמּוֹ יִשְׂרָאֵל הַיּוֹם בְּרַחֲמִים.

הַיּוֹם הֲרַת עוֹלָם, הַיּוֹם יַעֲמִיד בַּמִּשְׁפָּט כָּל יְצוּרֵי עוֹלָמִים, אִם כַּבָּנִים, אוֹ כָעֲבָדִים: אִם כַּבָּנִים--רַחֲמֵנוּ, כְּרַחֵם אָב עַל בָּנִים; וְאִם כָּעֲבָדִים--עֵינֵינוּ לְךָ תְלוּיוֹת עַד שֶׁתְּחָנֵּנוּ וְתוֹצִיא לָאוֹר מִשְׁפָּטֵנוּ, קָדוֹשׁ.

בְּרָכָה אֶמְצָעִית שֶׁלְּיוֹם צוֹם הַכִּפּוּרִים, בְּעַרְבִּית וְשַׁחְרִית וּמִנְחָה וּנְעִילָה: 
אַתָּה בְחַרְתָּנוּ ...
וַתִּתֵּן לָנוּ יְהוָה אֱלֹהֵינוּ, אֶת יוֹם מִקְרָא קֹדֶשׁ הַזֶּה, אֶת יוֹם הַכִּפּוּרִים הַזֶּה, לִמְחִילָה וְלִסְלִיחָה וּלְכַפֵּר בּוֹ עַל כָּל עֲווֹנוֹתֵינוּ בְּאַהֲבָה--זֵכֶר לִיצִיאַת מִצְרָיִם.
אֱלֹהֵינוּ וֵאלֹהֵי אֲבוֹתֵינוּ, יַעֲלֶה וְיָבוֹא ...
כִּי אֵל מֶלֶךְ רַחוּם וְחַנּוּן אָתָּה.
אֱלֹהֵינוּ וֵאלֹהֵי אֲבוֹתֵינוּ, מְחֹל לַעֲווֹנוֹתֵינוּ בְּיוֹם צוֹם הַכִּפּוּרִים הַזֵּה, מְחֵה וְהַעֲבֵר פְּשָׁעֵינוּ מִנֶּגֶד עֵינֶיךָ--כָּאָמוּר אָנֹכִי אָנֹכִי הוּא מֹחֶה פְשָׁעֶיךָ, לְמַעֲנִי: וְחַטֹּאתֶיךָ, לֹא אֶזְכֹּר.
וְכָתוּב מָחִיתִי כָעָב פְּשָׁעֶיךָ, וְכֶעָנָן חַטֹּאותֶיךָ; שׁוּבָה אֵלַי, כִּי גְאַלְתִּיךָ.
וְכָתוּב כִּי-בַיּוֹם הַזֶּה יְכַפֵּר עֲלֵיכֶם, לְטַהֵר אֶתְכֶם: מִכֹּל, חַטֹּאתֵיכֶם, לִפְנֵי יְהוָה, תִּטְהָרוּ.
כִּי אַתָּה סַלְחָן לְיִשְׂרָאֵל מִן הָעוֹלָם, וּמַחְלָן לְשִׁבְטֵי יְשׁוּרוּן; וּמִבַּלְעָדֶיךָ, אֵין לָנוּ מֶלֶךְ מוֹחֵל וְסוֹלֵחַ.
אֱלֹהֵינוּ וֵאלֹהֵי אֲבוֹתֵינוּ, מְלֹךְ עַל כָּל הָעוֹלָם כֻּלּוֹ בִּכְבוֹדָךְ ...
וּמַלְכוּתוֹ בַּכֹּל מָשָׁלָה.
קַדְּשֵׁנוּ בְּמִצְווֹתֶיךָ וְתֶן חֶלְקֵנוּ בְּתוֹרָתָךְ, וְשַׂבְּעֵנוּ מִטּוּבָךְ וְשַׂמַּח נַפְשֵׁנוּ בִּישׁוּעָתָךְ; וְטַהֵר לִבֵּנוּ לְעָבְדָךְ בֶּאֱמֶת, וּדְבָרְךָ אֱמֶת וְקַיָּם לָעַד.
בָּרוּךְ אַתָּה יְהוָה, מֶלֶךְ עַל כָּל הָאָרֶץ, מוֹחֵל וְסוֹלֵחַ לַעֲווֹנוֹת עַמּוֹ בֵּית יִשְׂרָאֵל, מְקַדֵּשׁ יִשְׂרָאֵל וְיוֹם הַכִּפּוּרִים.

בְּרָכָה אֶמְצָעִית שֶׁלַּמּוּסָף: 
אַתָּה בְחַרְתָּנוּ מִכָּל הָעַמִּים ...
זֵכֶר לִיצִיאַת מִצְרָיִם.
וּמִפְּנֵי חֲטָאֵינוּ ...
תְּמִידִין כְּסִדְרָן וּמוּסָפִין כְּהִלְכָּתָן, וְאֶת מוּסָפֵי יוֹם מִקְרָא קֹדֶשׁ הַזֶּה, יוֹם צוֹם הַכִּפּוּרִים הַזֶּה, נַעֲשֶׂה וְנַקְרִיב לְפָנֶיךָ כְּמִצְוַת רְצוֹנָךְ, כְּמוֹ שֶׁכָּתַבְתָּ עָלֵינוּ בְּתוֹרָתָךְ עַל יְדֵי מֹשֶׁה עַבְדָּךְ.
אֱלֹהֵינוּ וֵאלֹהֵי אֲבוֹתֵינוּ, מְחֹל לַעֲווֹנוֹתֵינוּ בְּיוֹם הַזֵּה ...
וּמִבַּלְעָדֶיךָ, אֵין לָנוּ מֶלֶךְ מוֹחֵל וְסוֹלֵחַ.
אֱלֹהֵינוּ וֵאלֹהֵי אֲבוֹתֵינוּ, מְלֹךְ עַל כָּל הָעוֹלָם ...
וּמַלְכוּתוֹ בַּכֹּל מָשָׁלָה.
קַדְּשֵׁנוּ ...
מְקַדֵּשׁ יִשְׂרָאֵל וְיוֹם הַכִּפּוּרִים.

נָהֲגוּ הָעָם בְּכָל תְּפִלּוֹת הַמּוּסָפִין, כִּשְׁהוּא אוֹמֵר כְּמוֹ שֶׁכָּתַבְתָּ עָלֵינוּ בְּתוֹרָתָךְ עַל יְדֵי מֹשֶׁה עַבְדָּךְ, מַזְכִּיר קָרְבָּנוֹת אוֹתוֹ הַיּוֹם כְּמוֹ שְׁהֶן כְּתוּבִין בַּתּוֹרָה, וְקוֹרֶא אוֹתָן הַפְּסוּקִים; וְאִם לֹא הִזְכִּיר, כֵּיוָן שֶׁאָמַר כְּמוֹ שֶׁכָּתַבְתָּ עָלֵינוּ בְּתוֹרָתָךְ, שׁוּב אֵינוּ צָרִיךְ.

נֹסַח הַוִּדּוּי: 
אָנָּא אֱלֹהֵינוּ, וֵאלֹהֵי אֲבוֹתֵינוּ--תָּבוֹא לְפָנֶיךָ תְּפִלָּתֵנוּ, וְאַל תִּתְעַלַּם מַלְכֵּנוּ מִתְּחִנָּתֵנוּ: שְׁאֵין אָנוּ עַזֵּי פָנִים וּקְשֵׁי עֹרֶף, שֶׁנֹּאמַר לְפָנֶיךָ, צַדִּיקִים אֲנַחְנוּ, וְלֹא חָטָאנוּ.
אֲבָל חָטָאנוּ אֲנַחְנוּ, וַאֲבוֹתֵינוּ: אָשַׁמְנוּ, בָּגַדְנוּ, גָּזַלְנוּ, דִּבַּרְנוּ דֹּפִי, הֶעֱוִינוּ, וְהִרְשָׁעְנוּ, זַדְנוּ, חָמַסְנוּ, טָפַלְנוּ שֶׁקֶר, יָעַצְנוּ רָע, כִּזַּבְנוּ, לַצְנוּ, מָרַדְנוּ, נִאַצְנוּ, סָרַרְנוּ, עָוִינוּ, פָּשַׁעְנוּ, צֵרַרְנוּ, קִשִּׁינוּ עֹרֶף, רָשַׁעְנוּ, שִׁחַתְנוּ, תָּעִינוּ תִּעַבְנוּ תִּעְתָּעְנוּ; סַרְנוּ מִמִּצְווֹתֶיךָ וּמִמִּשְׁפָּטֶיךָ הַטּוֹבִים, וְלֹא שָׁוָה לָנוּ.
וְאַתָּה צַדִּיק, עַל כָּל הַבָּא עָלֵינוּ: כִּי אֱמֶת עָשִׂיתָ, וַאֲנַחְנוּ הִרְשָׁעְנוּ.
מַה נֹּאמַר לְפָנֶיךָ, יוֹשֵׁב מָרוֹם; מַה נְּסַפֵּר לְפָנֶיךָ, שׁוֹכֵן שְׁחָקִים.
הֲלוֹא הַנִּסְתָּרוֹת וְהַנִּגְלוֹת, אַתָּה יוֹדֵעַ.
אַתָּה יוֹדֵעַ רָזֵי עוֹלָם, וְתַעֲלוּמוֹת סִתְרֵי כָל חָי; אַתָּה חוֹפֵשׂ כָּל חַדְרֵי בֶטֶן, וְרוֹאֶה כְלָיוֹת וָלֵב.
וְאֵין כָּל דָּבָר נֶעְלָם מִמֶּךָּ, וְאֵין נִסְתָּר מִנֶּגֶד עֵינֶיךָ.
יְהִי רָצוֹן וְרַחֲמִים מִלְּפָנֶיךָ, יְהוָה אֱלֹהֵינוּ וֵאלֹהֵי אֲבוֹתֵינוּ, שֶׁתִּמְחֹל לָנוּ עַל כָּל חַטֹּאתֵינוּ, וּתְכַפֵּר לָנוּ עַל כָּל עֲווֹנוֹתֵינוּ, וְתִסְלַח לְכָל פְּשָׁעֵינוּ: וְעַל חֵטְא שֶׁחָטָאנוּ לְפָנֶיךָ בִּשְׁגָגָה, וְעַל חֵטְא שֶׁחָטָאנוּ לְפָנֶיךָ בְּזָדוֹן, וְעַל חֵטְא שֶׁחָטָאנוּ לְפָנֶיךָ בַּסֵּתֶר, וְעַל חֵטְא שֶׁחָטָאנוּ לְפָנֶיךָ בַּגָּלוּי, וְעַל חֵטְא שֶׁחָטָאנוּ לְפָנֶיךָ בְּאֹנֶס, וְעַל חֵטְא שֶׁחָטָאנוּ לְפָנֶיךָ בְּרָצוֹן; וְעַל חֲטָאִים שֶׁאָנוּ חַיָּבִין עֲלֵיהֶן עֲשֵׂה, וְעַל חֲטָאִים שֶׁאָנוּ חַיָּבִין עֲלֵיהֶן לֹא תַעֲשֶׂה שֶׁנִּתַּק לַעֲשֵׂה, וְעַל חֲטָאִים שֶׁאָנוּ חַיָּבִין עֲלֵיהֶן לֹא תַעֲשֶׂה, וְעַל חֲטָאִים שֶׁאָנוּ חַיָּבִין עֲלֵיהֶן קָרְבָּן, וְעַל חֲטָאִים שֶׁאָנוּ חַיָּבִין עֲלֵיהֶן מַלְקוּת אַרְבָּעִים, וְעַל חֲטָאִים שֶׁאָנוּ חַיָּבִין עֲלֵיהֶן מִיתָה בִּידֵי שָׁמָיִם, וְעַל חֲטָאִים שֶׁאָנוּ חַיָּבִין עֲלֵיהֶן כָּרֵת, וְעַל חֲטָאִים שֶׁאָנוּ חַיָּבִין עֲלֵיהֶם אַרְבַּע מִיתוֹת בֵּית דִּין, חָנֵק וְהֶרֶג שְׂרֵפָה וּסְקֵלָה.
עַל הַגְּלוּיִים לָנוּ, וְעַל שְׁאֵינָן גְּלוּיִין לָנוּ: הַגְּלוּיִים לָנוּ, כְּבָר אֲמַרְנוּם לְפָנֶיךָ יְהוָה אֱלֹהֵינוּ; וּשְׁאֵינָן גְּלוּיִין לָנוּ, חָטָאנוּ עַל כֻּלָּם.
וְאַתָּה יוֹדֵעַ כָּל הַנִּסְתָּרוֹת, כַּכָּתוּב הַנִּסְתָּרֹת--לַיהוָה, אֱלֹהֵינוּ; וְהַנִּגְלֹת לָנוּ וּלְבָנֵינוּ, עַד-עוֹלָם--לַעֲשׂוֹת, אֶת-כָּל-דִּבְרֵי הַתּוֹרָה הַזֹּאת.
כִּי אַתָּה סַלְחָן לְיִשְׂרָאֵל מִן הָעוֹלָם, וּמַחְלָן לְשִׁבְטֵי יְשׁוּרוּן; וּמִבַּלְעָדֶיךָ, אֵין לָנוּ מֶלֶךְ מוֹחֵל וְסוֹלֵחַ.
אֱלֹהַי, עַד שֶׁלֹּא נוֹצַרְתִּי, אֵינִי כְּדַאי; וְעַכְשָׁו שֶׁנּוֹצַרְתִּי, כְּאִלּוּ לֹא נוֹצַרְתִּי.
עָפָר אֲנִי בְּחַיַּי, קַל וְחֹמֶר בְּמִיתָתִי.
הֲרֵי אֲנִי לְפָנֶיךָ יְהוָה אֱלֹהַי, כִּכְלִי מָלֵא בוּשָׁה וּכְלִמָּה.
יְהִי רָצוֹן מִלְּפָנֶיךָ, שֶׁלֹּא אֶחֱטָא, וּמַה שֶּׁחָטָאתִי מְרֹק בְּרַחֲמֶיךָ הָרַבִּים, אֲבָל לֹא עַל יְדֵי יִסּוּרִין.
וְיִהְיוּ לְרָצוֹן אִמְרֵי-פִי, וְהֶגְיוֹן לִבִּי לְפָנֶיךָ: יְהוָה, צוּרִי וְגֹאֲלִי.

כַּסֵּדֶר הַזֶּה, מִתְוַדֶּה בְּעַרְבִּית וְשַׁחְרִית וּמוּסָף וּמִנְחָה, בֵּין יָחִיד, בֵּין שְׁלִיחַ צִבּוּר.
וְהַיָּחִיד אוֹמֵר וִדּוּי זֶה, אַחַר תְּפִלָּתוֹ, אַחַר שֶׁגּוֹמֵר שִׂים שָׁלוֹם, קֹדֶם שֶׁיִּפְסֹעַ שָׁלוֹשׁ פְּסִיעוֹת.
וּשְׁלִיחַ צִבּוּר אוֹמְרוֹ בְּאֶמְצַע בְּרָכָה אֶמְצָעִית--קֹדֶם שֶׁיֹּאמַר אֱלֹהֵינוּ וֵאלֹהֵי אֲבוֹתֵינוּ, מְחֹל לַעֲווֹנוֹתֵינוּ ...
מִתְוַדֶּה וִדּוּי כַּסֵּדֶר הַזֶּה; וְאַחַר כָּךְ אוֹמֵר מְחֹל לַעֲווֹנוֹתֵינוּ בְּיוֹם צוֹם הַכִּפּוּרִים ...

בַּנְּעִילָה מִתְוַדֶּה כַּסֵּדֶר הַזֶּה, אוֹמֵר: 
מַה נֹּאמַר לְפָנֶיךָ, יוֹשֵׁב מָרוֹם; מַה נְּסַפֵּר לְפָנֶיךָ, שׁוֹכֵן שְׁחָקִים.
כִּי עֲווֹנוֹתֵינוּ רַבּוּ מִלִּמְנוֹת, וְחַטֹּאתֵינוּ עָצְמוּ מִלִּסְפֹּר: מַה אָנוּ, מַה חַיֵּינוּ, מַה חַסְדֵּנוּ, מַה צִּדְקֵנוּ, מַה מַּעֲשֵׂינוּ, מַה נֹּאמַר לְפָנֶיךָ, יְהוָה אֱלֹהֵינוּ.
הֲלוֹא כָּל הַגִּבּוֹרִים כְּאַיִן לְפָנֶיךָ, וְאַנְשֵׁי הַשֵּׁם כְּלֹא הָיוּ, וַחֲכָמִים כִּבְלִי מַדָּע, וּנְבוֹנִים כִּבְלִי הַשְׂכֵּל.
כִּי כָּל מַעֲשֵׂינוּ תֹּהוּ, וִימֵי חַיֵּינוּ הֶבֶל לְפָנֶיךָ; כַּכָּתוּב בְּדִבְרֵי קָדְשְׁךָ, וּמוֹתַר הָאָדָם מִן-הַבְּהֵמָה אָיִן, כִּי הַכֹּל הָבֶל.
אֲבָל אַתָּה הִבְדַּלְתָּ אֱנוֹשׁ מֵרֹאשׁ, וַתַּכִּירֵהוּ לַעֲמֹד לְפָנֶיךָ: כִּי מִי יֹאמַר לְךָ, מַה תַּעֲשֶׂה; וְאִם יִצְדַּק, מַה יִּתֶּן לָךְ.
וַתִּתֵּן לָנוּ יְהוָה אֱלֹהֵינוּ, אֶת יוֹם הַכִּפּוּרִים הַזֶּה קֵץ מְחִילָה לְכָל חַטֹּאתֵינוּ, לְמַעַן נֶחְדַּל מֵעֹשֶׁק יָדֵינוּ, וְנָשׁוּב לַעֲשׂוֹת חֻקֵּי רְצוֹנֶךָ בְּלֵבָב שָׁלֵם--כְּדָבָר שֶׁנֶּאֱמָר, דִּרְשׁוּ יְהוָה, בְּהִמָּצְאוֹ; קְרָאֻהוּ, בִּהְיוֹתוֹ קָרוֹב.
יַעֲזֹב רָשָׁע דַּרְכּוֹ, וְאִישׁ אָוֶן מַחְשְׁבֹתָיו; וְיָשֹׁב אֶל-יְהוָה וִירַחֲמֵהוּ, וְאֶל-אֱלֹהֵינוּ כִּי-יַרְבֶּה לִסְלֹחַ.
וְאַתָּה אֱלוֹהַּ סְלִיחוֹת, טוֹב וּמֵטִיב, חַנּוּן וְרַחוּם, אֶרֶךְ אַפַּיִם וְרַב חֶסֶד; מַרְבֶּה לְהָשִׁיב, רוֹצֶה בִּתְשׁוּבָתָן שֶׁלָּרְשָׁעִים.
וְאֵין אַתָּה חָפֵץ בְּמִיתָתָן, כַּכָּתוּב חַי-אָנִי נְאֻם אֲדֹנָי יְהוִה, אִם-אֶחְפֹּץ בְּמוֹת הָרָשָׁע, כִּי אִם-בְּשׁוּב רָשָׁע מִדַּרְכּוֹ, וְחָיָה: שׁוּבוּ שׁוּבוּ מִדַּרְכֵיכֶם הָרָעִים, וְלָמָּה תָמוּתוּ--בֵּית יִשְׂרָאֵל.
הֲשִׁיבֵנוּ וְקַבְּלֵנוּ וּמְחֹל לָנוּ וּסְלַח, כְּגֹדֶל חַסְדֶּךָ.
יִהְיוּ לְרָצוֹן אִמְרֵי-פִי, וְהֶגְיוֹן לִבִּי לְפָנֶיךָ: יְהוָה, צוּרִי וְגֹאֲלִי.

נֹסַח בִּרְכַת הַמָּזוֹן: 
בָּרוּךְ אַתָּה יְהוָה אֱלֹהֵינוּ מֶלֶךְ הָעוֹלָם, הַזָּן אֶת הָעוֹלָם כֻּלּוֹ בְּטוֹב בְּחֶסֶד וּבְרַחֲמִים.
וְטוּבוֹ הַגָּדוֹל לֹא חָסַר לָנוּ וְאַל יֶחְסַר לָנוּ לְעוֹלָם וָעֶד, כִּי הוּא זָן וּמְפַרְנֵס לַכֹּל--כָּאָמוּר פּוֹתֵחַ אֶת-יָדֶךָ; וּמַשְׂבִּיעַ לְכָל-חַי רָצוֹן--, וּמֵכִין מָזוֹן לְכָל בִּרְיוֹתָיו אֲשֶׁר בָּרָא.
בָּרוּךְ אַתָּה יְהוָה, הַזָּן אֶת הַכֹּל.

נוֹדֶה לָךְ יְהוָה אֱלֹהֵינוּ, וּנְבָרֶכְךָ מַלְכֵּנוּ, כִּי הִנְחַלְתָּ אֶת אֲבוֹתֵינוּ אֶרֶץ חֶמְדָּה טוֹבָה וּרְחָבָה, בְּרִית וְתוֹרָה; עַל שֶׁהוֹצֵאתָנוּ מֵאֶרֶץ מִצְרַיִם וּפְדִיתָנוּ מִבֵּית עֲבָדִים, עַל תּוֹרָתָךְ שֶׁלִּמַּדְתָּנוּ עַל חֻקֵּי רְצוֹנָךְ שֶׁהוֹדַעְתָּנוּ.
עַל כֻּלָּם יְהוָה אֱלֹהֵינוּ, אָנוּ מוֹדִים לָךְ וּמְבָרְכִים אֶת שְׁמָךְ--כָּאָמוּר וְאָכַלְתָּ, וְשָׂבָעְתָּ--וּבֵרַכְתָּ אֶת-יְהוָה אֱלֹהֶיךָ, עַל-הָאָרֶץ הַטֹּבָה אֲשֶׁר נָתַן-לָךְ.
בָּרוּךְ אַתָּה יְהוָה, עַל הָאָרֶץ וְעַל הַמָּזוֹן.

רַחֵם יְהוָה אֱלֹהֵינוּ עַל יִשְׂרָאֵל עַמָּךְ, וְעַל יְרוּשָׁלַיִם עִירָךְ וְעַל צִיּוֹן מִשְׁכַּן כְּבוֹדָךְ, וְעַל הַבַּיִת הַגָּדוֹל וְהַקָּדוֹשׁ שֶׁנִּקְרָא שִׁמְךָ עָלָיו, וּמַלְכוּת בֵּית דָּוִיד מְשִׁיחָךְ תַּחְזִיר לִמְקוֹמָהּ בְּיָמֵינוּ.
וּבְנֵה אֶת יְרוּשָׁלַיִם בְּקָרוֹב, כַּאֲשֶׁר דִּבַּרְתָּ.
בָּרוּךְ אַתָּה יְהוָה, בּוֹנֵה בְרַחֲמָיו אֶת יְרוּשָׁלַיִם.

בָּרוּךְ אַתָּה יְהוָה אֱלֹהֵינוּ מֶלֶךְ הָעוֹלָם, הָאֵל, אָבִינוּ, מַלְכֵּנוּ, אַדִּירֵנוּ, בּוֹרְאֵנוּ, קְדוֹשֵׁנוּ, קְדוֹשׁ יַעֲקֹב, הַמֶּלֶךְ הַטּוֹב וְהַמֵּטִיב, שֶׁבְּכָל יוֹם וָיוֹם הוּא גּוֹמְלֵנוּ חֵן וְחֶסֶד וְרַחֲמִים, וְכָל טוּב.
הָרַחֲמָן יִשְׁתַּבַּח לְדוֹרֵי דוֹרִים.
הָרַחֲמָן יִתְפָּאַר לְנֵצַח נְצָחִים.
הָרַחֲמָן יְפַרְנְסֵנוּ בְּכָבוֹד.
הָרַחֲמָן יְזַכֵּנוּ לִימוֹת הַמָּשִׁיחַ, וּלְבִנְיַן בֵּית הַמִּקְדָּשׁ, וּלְחַיֵּי הָעוֹלָם הַבָּא.
מִגְדּוֹל, יְשׁוּעוֹת מַלְכּוֹ; וְעֹשֶׂה-חֶסֶד לִמְשִׁיחוֹ לְדָוִד וּלְזַרְעוֹ, עַד-עוֹלָם.
כְּפִירִים, רָשׁוּ וְרָעֵבוּ; וְדֹרְשֵׁי יְהוָה, לֹא-יַחְסְרוּ כָל-טוֹב.
הוֹדוּ לַיהוָה כִּי-טוֹב: כִּי לְעוֹלָם חַסְדּוֹ.

הַמַּפְטִיר בַּנָּבִיא, מְבָרֵךְ לְפָנֶיהָ: 
בָּרוּךְ אַתָּה יְהוָה אֱלֹהֵינוּ מֶלֶךְ הָעוֹלָם, אֲשֶׁר בָּחַר בִּנְבִיאִים טוֹבִים, וְרָצָה בְדִבְרֵיהֶם, הַנֶּאֱמָרִים בֶּאֱמֶת.
בָּרוּךְ אַתָּה יְהוָה--הַבּוֹחֵר בַּתּוֹרָה, וּבְמֹשֶׁה עָבְדוֹ, וּביִשְׂרָאֵל עֲמוֹ, וּבִנְבִיאֵי הָאֱמֶת וְהַצֶּדֶק.

וּמְבָרֵךְ לְאַחֲרֶיהָ: 
בָּרוּךְ אַתָּה יְהוָה אֶלֹהֵינוּ מֶלֶךְ הָעוֹלָם, צוּר כָּל הָעוֹלָמִים צַדִּיק בְּכָל הַדּוֹרוֹת.
הָאֵל הַנֶּאֱמָן--הָאוֹמֵר וְעוֹשֶׂה מְדַבֵּר וּמְקַיֵּם, אֲשֶׁר כָּל דְּבָרָיו הָאֱמֶת וְהַצֶּדֶק; נֶאֱמָן הוּא יְהוָה אֱלֹהֵינוּ, וְנֶאֱמָנִים דְּבָרֶיךָ, וְדָבָר מִדְּבָרֶיךָ אָחוֹר לֹא יָשׁוּב רֵיקָם, כִּי אֵל נֶאֱמָן אָתָּה.
בָּרוּךְ אַתָּה יְהוָה, הָאֵל הַנֶּאֱמָן בְּכָל דְּבָרָיו.
רַחֵם עַל צִיּוֹן, כִּי הִיא בֵית חַיֵּינוּ, וְלַעֲגוּמַת נֶפֶשׁ תִּנְקֹם נָקָם מְהֵרָה בְּיָמֵינוּ, וְתִבָּנֶה מְהֵרָה.
בָּרוּךְ אַתָּה יְהוָה, בּוֹנֵה יְרוּשָׁלָיִם.
אֶת צֶמַח דָּוִיד מְהֵרָה תַצְמִיחַ, וְקַרְנוֹ תָרוּם בִּישׁוּעָתֶךָ.
בָּרוּךְ אַתָּה יְהוָה, מָגֵן דָּוִיד.
עַל הַתּוֹרָה וְעַל הַנְּבִיאִים, וְעַל יוֹם הַמָּנוֹחַ הַזֶּה שֶׁנָּתַתָּ לָנוּ יְהוָה אֶלֹהֵינוּ לִקְדֻשָּׁה לְכָבוֹד וּלְתִפְאֶרֶת--עַל הַכֹּל, אָנוּ מְבָרְכִין אֶת שְׁמָךְ.
בָּרוּךְ אַתָּה יְהוָה, מְקַדֵּשׁ הַשַּׁבָּת.

וּבְיוֹם טוֹב, הוּא אוֹמֵר: וְעַל יוֹם טוֹב מִקְרָא קֹדֶשׁ הַזֶּה שֶׁנָּתַתָּ לָנוּ יְהוָה אֱלֹהֵינוּ לְשָׂשׂוֹן וּלְשִׂמְחָה.
בָּרוּךְ אַתָּה יְהוָה, מְקַדֵּשׁ יִשְׂרָאֵל וְהַזְּמַנִּים.

וְאִם הָיָה שַׁבָּת וְיוֹם טוֹב, כּוֹלֵל שְׁנֵיהֶן וְחוֹתֵם מְקַדֵּשׁ הַשַּׁבָּת וְיִשְׂרָאֵל וְהַזְּמַנִּים: כַּנֹּסַח שְׁהוּא חוֹתֵם בַּתְּפִלָּה בִּבְרָכָה אֶמְצָעִית בְּאוֹתוֹ הַיּוֹם, כָּךְ הוּא חוֹתֵם בִּבְרָכָה אַחֲרוֹנָה זוֹ.

הָעִנְיָנוֹת שֶׁנָּהֲגוּ רֹב הָעָם לִקְרוֹת מִן הַנְּבִיאִים בְּכָל שַׁבָּת וְשַׁבָּת, וּמַפְטִירִין בָּהֶן; וְאֵלּוּ הֶן: 
בְּרֵאשִׁית--"הֵן עַבְדִּי אֶתְמָךְ-בּוֹ" עַד "אֵלֶּה הַדְּבָרִים, עֲשִׂיתִם וְלֹא עֲזַבְתִּים" בִּישַׁעְיָה; 
אֵלֶּה תּוֹלְדֹת נֹחַ--"רָנִּי עֲקָרָה, לֹא יָלָדָה" בִּישַׁעְיָה עַד "הַטּוּ אָזְנְכֶם וּלְכוּ אֵלַי" ; 
לֵךְ לְךָ--"וְאֶל-מִי תְדַמְּיוּנִי, וְאֶשְׁוֶה" עַד "אֲנִי ה' אֶעֱנֵם, אֱלֹהֵי יִשְׂרָאֵל לֹא אֶעֶזְבֵם" בִּישַׁעְיָה; 
וַיֵּרָא אֵלָיו--"וְאִשָּׁה אַחַת מִנְּשֵׁי ..." עַד "וַתִּשָּׂא אֶת-בְּנָהּ, וַתֵּצֵא" בִּמְלָכִים; 
וַיִּהְיוּ חַיֵּי שָׂרָה--תְּחִלַּת מְלָכִים עַד "יְחִי אֲדֹנִי הַמֶּלֶךְ דָּוִד, לְעֹלָם" ; 
וְאֵלֶּה תּוֹלְדֹת יִצְחָק--"מַשָּׂא דְבַר-ה', אֶל-יִשְׂרָאֵל, בְּיַד, מַלְאָכִי" עַד "וְעָרְבָה, לַה' ..." , בִּתְרֵי עָשָׂר; 
וַיֵּצֵא יַעֲקֹב--"וְעַמִּי תְלוּאִים, לִמְשׁוּבָתִי" עַד "וּבְנָבִיא, הֶעֱלָה ..." , בִּתְרֵי עָשָׂר; 
וַיִּשְׁלַח יַעֲקֹב--"חֲזוֹן, עֹבַדְיָה" עַד סוֹף סִפְרוֹ, בִּתְרֵי עָשָׂר; 
וַיֵּשֶׁב יַעֲקֹב--"עַל-שְׁלֹשָׁה פִּשְׁעֵי יִשְׂרָאֵל ..." עַד "אַרְיֵה שָׁאָג, מִי לֹא יִירָא ..." , בִּתְרֵי עָשָׂר; 
וַיְהִי מִקֵּץ--"וַיִּקַץ שְׁלֹמֹה, וְהִנֵּה חֲלוֹם ..." עַד "וַיְהִי הַמֶּלֶךְ שְׁלֹמֹה, מֶלֶךְ עַל-כָּל-יִשְׂרָאֵל" , בִּמְלָכִים; 
וַיִּגַּשׁ אֵלָיו--"וְאַתָּה בֶן-אָדָם, קַח-לְךָ עֵץ אֶחָד ..." עַד "וְיָדְעוּ, הַגּוֹיִם, כִּי אֲנִי ה' ..." , בִּיחֶזְקֵאל; 
וַיְּחִי יַעֲקֹב--"וַיִּקְרְבוּ יְמֵי-דָוִד, לָמוּת ..." עַד "וּשְׁלֹמֹה--יָשַׁב, עַל-כִּסֵּא דָּוִד ..." , בִּמְלָכִים.

וְאֵלֶּה שְׁמוֹת--"בֶּן-אָדָם, הוֹדַע אֶת ..." עַד "וַיֵּצֵא לָךְ שֵׁם בַּגּוֹיִם ..." , בִּיחֶזְקֵאל; 
וָאֵרָא--"וְלֹא-יִהְיֶה עוֹד לְבֵית יִשְׂרָאֵל, סִלּוֹן מַמְאִיר ..." עַד "בַּיּוֹם הַהוּא, אַצְמִיחַ קֶרֶן ..." , בִּיחֶזְקֵאל; 
בֹּא אֶל פַּרְעֹה--"מַשָּׂא, מִצְרָיִם ..." עַד "אֲשֶׁר בֵּרְכוֹ ה' צְבָאוֹת" , בִּישַׁעְיָה; 
וַיְהִי בְּשַׁלַּח--שִׁירַת דְּבוֹרָה, מִן "וַיַּכְנַע אֱלֹהִים בַּיּוֹם הַהוּא ..." עַד "וַתִּשְׁקֹט הָאָרֶץ, אַרְבָּעִים שָׁנָה" ; 
וַיִּשְׁמַע יִתְרוֹ--"בִּשְׁנַת-מוֹת הַמֶּלֶךְ עֻזִּיָּהוּ ..." עַד "לְמַרְבֵּה הַמִּשְׂרָה ..." , בִּישַׁעְיָה; 
וְאֵלֶּה הַמִּשְׁפָטִים--"הַדָּבָר אֲשֶׁר-הָיָה אֶל-יִרְמְיָהוּ ..." עַד "לֹא-יִכָּרֵת אִישׁ לְיוֹנָדָב בֶּן-רֵכָב ..." ; 
וְיִקְחוּ לִי תְּרוּמָה--"וַה', נָתַן חָכְמָה לִשְׁלֹמֹה ..." עַד "וְשָׁכַנְתִּי, בְּתוֹךְ בְּנֵי יִשְׂרָאֵל ..." , בִּמְלָכִים; 
וְאַתָּה תְּצַוֶּה--"הַגֵּד אֶת-בֵּית-יִשְׂרָאֵל ..." עַד "וְרָצִאתִי אֶתְכֶם ..." , בִּיחֶזְקֵאל; 
כִּי תִשָּׂא--"וּדְבַר-ה' הָיָה אֶל-אֵלִיָּהוּ ..." עַד "וַיִּרְכַּב אַחְאָב, וַיֵּלֶךְ יִזְרְעֶאלָה" , בִּמְלָכִים; 
וַיַּקְהֵל--"וַיִּשְׁלַח הַמֶּלֶךְ שְׁלֹמֹה, וַיִּקַּח אֶת-חִירָם מִצֹּר" עַד "וַתִּתֹּם, מְלֶאכֶת הָעַמּוּדִים" , בִּמְלָכִים; 
אֵלֶּה פְקוּדֵי--"וַיַּעַשׂ חִירוֹם--אֶת-הַכִּיֹּרוֹת ..." עַד "וְהַפֹּתוֹת לְדַלְתוֹת הַבַּיִת הַפְּנִימִי ..." , בִּמְלָכִים.

וַיִּקְרָא--"עַם-זוּ יָצַרְתִּי לִי ..." עַד "כֹּה-אָמַר ה' מֶלֶךְ-יִשְׂרָאֵל וְגֹאֲלוֹ ..." , בִּישַׁעְיָה; 
צַו אֶת אַהֲרֹן--"עֹלוֹתֵיכֶם סְפוּ עַל-זִבְחֵיכֶם ..." עַד "כִּי-בְאֵלֶּה חָפַצְתִּי, נְאֻם-ה'" , בְּיִרְמְיָה; 
וַיְהִי בַּיּוֹם הַשְּׁמִינִי--"וַיֹּסֶף עוֹד דָּוִד אֶת-כָּל-בָּחוּר ..." עַד "כֹּל אֲשֶׁר בִּלְבָבְךָ לֵךְ עֲשֵׂה" , בִּשְׁמוּאֵל; 
אִשָּׁה כִּי תַזְרִיעַ--"וְאִישׁ בָּא מִבַּעַל שָׁלִשָׁה ..." עַד "וַיֵּלֶךְ מֵאִתּוֹ, כִּבְרַת-אָרֶץ" , בִּמְלָכִים; 
זֹאת תִּהְיֶה--"וַיֹּאמֶר אֱלִישָׁע ..." , "וְאַרְבָּעָה אֲנָשִׁים ..." , וּמְדַלֵּג עַד "וְלֹא-הִשְׁלִיכָם מֵעַל-פָּנָיו ..." , בִּמְלָכִים; 
אַחֲרֵי מוֹת--"הֲתִשְׁפֹּט הֲתִשְׁפֹּט ..." עַד "וְנִחַלְתְּ בָּךְ, לְעֵינֵי גוֹיִם ..." , בִּיחֶזְקֵאל; 
קְדֹשִׁים תִּהְיוּ--"בָּאוּ אֲנָשִׁים מִזִּקְנֵי יִשְׂרָאֵל ..." עַד "צְבִי הִיא, לְכָל-הָאֲרָצוֹת" , בִּיחֶזְקֵאל; 
אֱמֹר אֶל-הַכֹּהֲנִים--"וְהַכֹּהֲנִים הַלְוִיִּם בְּנֵי צָדוֹק ..." עַד "כָּל-נְבֵלָה ..." , בִּיחֶזְקֵאל; 
בְּהַר סִינַי--"ה' עֻזִּי וּמָעֻזִּי, וּמְנוּסִי ..." עַד "רְפָאֵנִי ה' וְאֵרָפֵא" , בְּיִרְמְיָה; 
אִם בְּחֻקֹּתַי--"הִנָּבֵא עַל-רוֹעֵי יִשְׂרָאֵל ..." עַד "וְהִצַּלְתִּים, מִיַּד הָעֹבְדִים בָּהֶם" , בִּיחֶזְקֵאל.

בְּמִדְבַּר סִינַי--"וְהָיָה מִסְפַּר בְּנֵי-יִשְׂרָאֵל ..." עַד "וְאֵרַשְׂתִּיךְ לִי, בֶּאֱמוּנָה ..." , בִּתְרֵי עָשָׂר; 
נָשֹׂא--"וַיְהִי אִישׁ אֶחָד מִצָּרְעָה ..." עַד "וַיִּגְדַּל הַנַּעַר, וַיְבָרְכֵהוּ ה'" , בְּשׁוֹפְטִים; 
בְּהַעֲלֹתְךָ--"רָנִּי וְשִׂמְחִי, בַּת-צִיּוֹן ..." עַד "יְדֵי זְרֻבָּבֶל, יִסְּדוּ ..." , בִּתְרֵי עָשָׂר; 
שְׁלַח לְךָ--"וַיִּשְׁלַח יְהוֹשֻׁעַ-בִּן-נוּן ..." עַד "וְגַם-נָמֹגוּ כָּל-יֹשְׁבֵי הָאָרֶץ, מִפָּנֵינוּ" , בִּיהוֹשׁוּעַ; 
וַיִּקַּח קֹרַח--"וַיֹּאמֶר שְׁמוּאֵל אֶל-הָעָם, לְכוּ וְנֵלְכָה הַגִּלְגָּל ..." עַד "כִּי לֹא-יִטֹּשׁ ה' ..." , בִּשְׁמוּאֵל; 
זֹאת חֻקַּת--"וְיִפְתָּח הַגִּלְעָדִי ..." עַד "מִיָּמִים יָמִימָה ..." , בְּשׁוֹפְטִים; 
וַיַּרְא בָּלָק--"וְהָיָה שְׁאֵרִית יַעֲקֹב ..." עַד "וְהַצְנֵעַ לֶכֶת, עִם-אֱלֹהֶיךָ" , בִּתְרֵי עָשָׂר; 
פִּינְחַס--"וְיַד-ה', הָיְתָה אֶל-אֵלִיָּהוּ ..." עַד "וַיָּקָם, וַיֵּלֶךְ אַחֲרֵי אֵלִיָּהוּ" , בִּמְלָכִים; 
רָאשֵׁי הַמַּטּוֹת--"וַיִּתֵּן מֹשֶׁה, לְמַטֵּה בְנֵי-רְאוּבֵן ..." עַד "וַיַּחְלְקוּ, אֶת-הָאָרֶץ" , בִּיהוֹשׁוּע; 
אֵלֶּה מַסְעֵי--"אֵלֶּה הַנְּחָלֹת ..." עַד "וַיִּתְּנוּ בְנֵי-יִשְׂרָאֵל לַלְוִיִּם" , בִּיהוֹשׁוּע.

אֵלֶּה הַדְּבָרִים--"וְאֵלֶּה הַדְּבָרִים, אֲשֶׁר דִּבֶּר ה' אֶל-יִשְׂרָאֵל--וְאֶל-יְהוּדָה ..." עַד "וִהְיִיתֶם לִי, לְעָם" , בְּיִרְמְיָה; 
וָאֶתְחַנַּן--"וָאֶתְפַּלֵּל, אֶל-ה', אַחֲרֵי תִתִּי ..." עַד "שָׂדוֹת בַּכֶּסֶף יִקְנוּ ..." , בְּיִרְמְיָה; 
וְהָיָה עֵקֶב--"הָלֹךְ וְקָרָאתָ בְאָזְנֵי יְרוּשָׁלַיִם ..." עַד "וְהִתְבָּרְכוּ בוֹ גּוֹיִם, וּבוֹ יִתְהַלָּלוּ" , בְּיִרְמְיָה; 
רְאֵה אָנֹכִי--"הִנֵּה יָמִים בָּאִים נְאֻם-ה', וַהֲקִמֹתִי לְדָוִד צֶמַח צַדִּיק ..." עַד "אִם-יִסָּתֵר אִישׁ בַּמִּסְתָּרִים" , בְּיִרְמְיָה; 
שֹׁפְטִים--"וַיְהִי, כַּאֲשֶׁר זָקֵן שְׁמוּאֵל ..." עַד "וַיֹּאמֶר שְׁמוּאֵל אֶל-אַנְשֵׁי יִשְׂרָאֵל ..." , בִּשְׁמוּאֵל; 
כִּי תֵצֵא--"וַיַּאַסְפוּ פְלִשְׁתִּים אֶת-מַחֲנֵיהֶם ..." עַד "וַיְהִי דָוִד לְכָל-דְּרָכָו, מַשְׂכִּיל; וַה', עִמּוֹ" , בִּשְׁמוּאֵל; 
וְהָיָה כִּי תָבֹא--"אָז יִבְנֶה יְהוֹשֻׁעַ מִזְבֵּחַ ..." עַד "וְלֹא הָיָה כַּיּוֹם הַהוּא ..." , בִּיהוֹשׁוּע; 
אַתֶּם נִצָּבִים--"וַיֶּאֱסֹף יְהוֹשֻׁעַ אֶת-כָּל-שִׁבְטֵי יִשְׂרָאֵל ..." עַד "כְּרָמִים וְזֵיתִים אֲשֶׁר לֹא-נְטַעְתֶּם ..." , בִּיהוֹשׁוּע; 
הַאֲזִינוּ--"וְלָקַחְתִּי אָנִי מִצַּמֶּרֶת הָאֶרֶז ..." עַד "וְהָשִׁיבוּ, וִחְיוּ" , בִּיחֶזְקֵאל; 
וְזֹאת הַבְּרָכָה--"וַיְהִי, אַחֲרֵי מוֹת מֹשֶׁה--עֶבֶד ה' ..." , וּמְדַלֵּג עַד "וַיְהִי ה', אֶת-יְהוֹשֻׁעַ ..." .

כָּל שַׁבָּת שֶׁקּוֹרִין בָּהּ שְׁתֵּי פָּרָשִׁיּוֹת, מַפְטִירִין בָּהּ מֵעִנְיַן פָּרָשָׁה אַחֲרוֹנָה; וְזֶה הוּא הַמִּנְהָג, בְּרֹב הַמְּקוֹמוֹת.

וְכֵן נָהֲגוּ רֹב הָעָם, לִהְיוֹת מַפְטִירִין בְּנֶחָמוֹת יְשַׁעְיָה, מֵאַחַר תִּשְׁעָה בְּאָב עַד רֹאשׁ הַשָּׁנָה: 
בַּשַּׁבָּת שֶׁאַחַר תִּשְׁעָה בְּאָב--"נַחֲמוּ נַחֲמוּ, עַמִּי ..." ; 
בַּשְּׁנִיָּה--"וַתֹּאמֶר צִיּוֹן, עֲזָבַנִי ה' ..." ; 
בַּשְּׁלִישִׁית--"עֲנִיָּה סֹעֲרָה ..." ; 
בָּרְבִיעִית--"אָנֹכִי אָנֹכִי הוּא, מְנַחֶמְכֶם ..." ; 
בַּחֲמִישִׁית--"רָנִּי עֲקָרָה, לֹא יָלָדָה" ; 
בַּשִּׁשִּׁית--"קוּמִי אוֹרִי, כִּי בָא אוֹרֵךְ" ; 
בַּשְּׁבִיעִית--"שׂוֹשׂ אָשִׂישׂ ..." .

בְּשֵׁם ה', אֵל עוֹלָם .

נָחַלְתִּי עֵדְוֹתֶיךָ לְעוֹלָם: כִּי-שְׂשׂוֹן לִבִּי הֵמָּה .

סֵפֶר שְׁלִישִׁי וְהוּא סֵפֶר זְמַנִּים 
הִלְכּוֹתָיו עֶשֶׂר, וְזֶה הוּא סִדּוּרָן: הִלְכּוֹת שַׁבָּת, הִלְכּוֹת עֵרוּבִין, הִלְכּוֹת שְׁבִיתַת עָשׂוֹר, הִלְכּוֹת שְׁבִיתַת יוֹם טוֹב, הִלְכּוֹת חָמֵץ וּמַצָּה, הִלְכּוֹת שׁוֹפָר וְסֻכָּה וְלוֹלָב, הִלְכּוֹת שְׁקָלִים, הִלְכּוֹת קִדּוּשׁ הַחֹדֶשׁ, הִלְכּוֹת תַּעְנִיּוֹת, הִלְכּוֹת מְגִלָּה וַחֲנֻכָּה.

יֵשׁ בִּכְלָלָן חָמֵשׁ מִצְווֹת--שְׁתֵּי מִצְווֹת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לִשְׁבֹּת בַּשְּׁבִיעִי; שֶׁלֹּא לַעֲשׂוֹת בּוֹ מְלָאכָה; שֶׁלֹּא לַעֲנֹשׁ בַּשַּׁבָּת; שֶׁלֹּא לָצֵאת חוּץ לַגְּבוּל בַּשַּׁבָּת; לְקַדַּשׁ הַיּוֹם בִּזְכִירָה.

מִצְוַת עֲשֵׂה אַחַת, וְהִיא מִדִּבְרֵי סוֹפְרִים וְאֵינָהּ מִן הַמִּנְיָן.

יֵשׁ בִּכְלָלָן אַרְבַּע מִצְווֹת--שְׁתֵּי מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לִשְׁבֹּת בּוֹ מִמְּלָאכָה; שֶׁלֹּא לַעֲשׂוֹת בּוֹ מְלָאכָה; לְהִתְעַנּוֹת בּוֹ; שֶׁלֹּא לֶאֱכֹל וְלִשְׁתּוֹת בּוֹ.

יֵשׁ בִּכְלָלָן שְׁתֵּים עֶשְׂרֵה מִצְווֹת--שֵׁשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לִשְׁבֹּת בָּרִאשׁוֹן שֶׁלַּפֶּסַח; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בַּשְּׁבִיעִי שֶׁלַּפֶּסַח; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בְּיוֹם חַג הַשָּׁבוּעוֹת; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בְּרֹאשׁ הַשָּׁנָה; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בָּרִאשׁוֹן שֶׁלְּחַג הַסֻּכּוֹת; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בַּשְּׁמִינִי שֶׁלֶּחָג; שֶׁלֹּא לַעֲשׂוֹת בּוֹ מְלָאכָה.

יֵשׁ בִּכְלָלָן שְׁמוֹנֶה מִצְווֹת--שָׁלוֹשׁ מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לֶאֱכֹל חָמֵץ בְּיוֹם אַרְבָּעָה עָשָׂר מֵחֲצוֹת הַיּוֹם וּלְמַעְלָה; לְהַשְׁבִּית שְׂאוֹר מֵאַרְבָּעָה עָשָׂר; שֶׁלֹּא לֶאֱכֹל חָמֵץ כָּל שִׁבְעָה; שֶׁלֹּא לֶאֱכֹל תַּעֲרֹבֶת חָמֵץ כָּל שִׁבְעָה; שֶׁלֹּא יֵרָאֶה חָמֵץ כָּל שִׁבְעָה; שֶׁלֹּא יִמָּצֵא חָמֵץ כָּל שִׁבְעָה; לֶאֱכֹל מַצָּה בְּלֵילֵי הַפֶּסַח; לְסַפַּר בִּיצִיאַת מִצְרַיִם בְּאוֹתוֹ הַלַּיְלָה.

יֵשׁ בִּכְלָלָן שָׁלוֹשׁ מִצְווֹת עֲשֵׂה; וְזֶה הוּא פְּרָטָן: לִשְׁמֹעַ קוֹל שׁוֹפָר בְּאֶחָד בְּתִשְׁרִי; לֵישֵׁב בַּסֻּכָּה שִׁבְעַת יְמֵי הֶחָג; לִטֹּל לוֹלָב בַּמִּקְדָּשׁ כָּל שִׁבְעַת יְמֵי הֶחָג.

מִצְוַת עֲשֵׂה אַחַת, וְהִיא לִתֵּן כָּל אִישׁ מַחֲצִית הַשֶּׁקֶל בְּכָל שָׁנָה.

מִצְוַת עֲשֵׂה אַחַת, וְהִיא לְחַשַּׁב וְלֵידַע וְלִקְבֹּעַ בְּאֵיזֶה יוֹם הוּא תְּחִלַּת כָּל חֹדֶשׁ וְחֹדֶשׁ מֵחָדְשֵׁי הַשָּׁנָה.

מִצְוַת עֲשֵׂה אַחַת, וְהִיא לְהִתְעַנּוֹת וְלִזְעֹק לִפְנֵי ה' בְּעֵת כָּל צָרָה גְּדוֹלָה שֶׁתָּבוֹא עַל הַצִּבּוּר.

יֵשׁ בִּכְלָלָן שְׁתֵּי מִצְווֹת עֲשֵׂה מִדִּבְרֵי סוֹפְרִים, וְאֵינָן מִן הַמִּנְיָן.

נִמְצְאוּ כָּל הַמִּצְווֹת שֶׁלַּתּוֹרָה הַנִּכְלָלוֹת בְּסֵפֶר זֶה, חָמֵשׁ וּשְׁלוֹשִׁים--תְּשַׁע עֶשְׂרֵה מֵהֶן מִצְווֹת עֲשֵׂה, וְשֵׁשׁ עֶשְׂרֵה מִצְווֹת לֹא תַעֲשֶׂה; וְיֵשׁ בּוֹ שָׁלוֹשׁ מִצְווֹת מִדִּבְרֵי סוֹפְרִים.

הִלְכּוֹת שַׁבָּת 
יֵשׁ בִּכְלָלָן חָמֵשׁ מִצְווֹת--שְׁתֵּי מִצְווֹת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לִשְׁבֹּת בַּשְּׁבִיעִי; שֶׁלֹּא לַעֲשׂוֹת בּוֹ מְלָאכָה; שֶׁלֹּא לַעֲנֹשׁ בַּשַּׁבָּת; שֶׁלֹּא לָצֵאת חוּץ לַגְּבוּל בַּשַּׁבָּת; לְקַדַּשׁ הַיּוֹם בִּזְכִירָה.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת שַׁבָּת פֵּרֶק א 
שְׁבִיתָה בַּשְּׁבִיעִי מִמְּלָאכָה--מִצְוַת עֲשֵׂה, שֶׁנֶּאֱמָר "וּבַיּוֹם הַשְּׁבִיעִי תִּשְׁבֹּת" .
וְכָל הָעוֹשֶׂה בּוֹ מְלָאכָה, בִּטַּל מִצְוַת עֲשֵׂה, וְעָבַר עַל לֹא תַעֲשֶׂה, שֶׁנֶּאֱמָר "לֹא-תַעֲשֶׂה כָל-מְלָאכָה" .
וּמַה הוּא חַיָּב עַל עֲשִׂיַּת מְלָאכָה--אִם עָשָׂה בִּרְצוֹנוֹ בְּזָדוֹן, חַיָּב כָּרֵת, וְאִם הָיוּ שָׁם עֵדִים וְהַתְרָאָה, נִסְקָל; וְאִם עָשָׂה בִּשְׁגָגָה, חַיָּב קָרְבַּן חַטָּאת קְבוּעָה.

כָּל מָקוֹם שֶׁנֶּאֱמָר בְּהִלְכּוֹת שַׁבָּת שֶׁהָעוֹשֶׂה דָּבָר זֶה חַיָּב--הֲרֵי זֶה חַיָּב כָּרֵת, וְאִם הָיוּ שָׁם עֵדִים וְהַתְרָאָה, חַיָּב סְקֵלָה; וְאִם הָיָה שׁוֹגֵג, חַיָּב חַטָּאת.

וְכָל מָקוֹם שֶׁנֶּאֱמָר שֶׁהָעוֹשֶׂה דָּבָר זֶה פָּטוּר--הֲרֵי זֶה פָּטוּר מִן הַכָּרֵת, וּמִן הַסְּקֵלָה, וּמִן הַקָּרְבָּן; אֲבָל אָסוּר לַעֲשׂוֹת אוֹתוֹ דָּבָר בַּשַּׁבָּת: וְאִסּוּרוֹ מִדִּבְרֵי סוֹפְרִים, הַרְחָקָה מִן הַמְּלָאכָה; וְהָעוֹשֶׂה אוֹתוֹ בְּזָדוֹן, מַכִּין אוֹתוֹ מַכַּת מַרְדּוּת.
וְכֵן כָּל מָקוֹם שֶׁנֶּאֱמָר אֵין עוֹשִׂין כָּךְ וְכָּךְ, אוֹ אָסוּר לַעֲשׂוֹת כָּךְ וְכָּךְ בַּשַּׁבָּת--הָעוֹשֶׂה אוֹתוֹ דָּבָר בְּזָדוֹן, מַכִּין אוֹתוֹ מַכַּת מַרְדּוּת.

וְכָל מָקוֹם שֶׁנֶּאֱמָר מֻתָּר לַעֲשׂוֹת כָּךְ וְכָּךְ, הֲרֵי זֶה מֻתָּר לְכַתְּחִלָּה.
וְכֵן כָּל מָקוֹם שֶׁנֶּאֱמָר אֵינוּ חַיָּב כְּלוּם, אוֹ פָּטוּר מִכְּלוּם--אֵין מַכִּין אוֹתוֹ כְּלָל.

דְּבָרִים הַמֻּתָּרִים לַעֲשׂוֹתָן בַּשַּׁבָּת, וּבְשָׁעַת עֲשִׂיָּתָן אִפְשָׁר שֶׁתֵּעָשֶׂה בִּגְלָלָן מְלָאכָה וְאִפְשָׁר שֶׁלֹּא תֵעָשֶׂה--אִם לֹא נִתְכַּוַּן לְאוֹתָהּ מְלָאכָה, הֲרֵי זֶה מֻתָּר.
כֵּיצַד: גּוֹרֵר אָדָם מִטָּה וְכִסֵּא וּמִגְדָּל וְכַיּוֹצֶא בָּהֶן בַּשַּׁבָּת, וּבִלְבָד שֶׁלֹּא יִתְכַּוַּן לַחְפֹּר חָרִיץ בַּקַּרְקָע בְּשָׁעַת גְּרִירָתָן; וּלְפִיכָּךְ אִם חָפְרוּ הַקַּרְקָע, אֵינוּ חוֹשֵׁשׁ בְּכָּךְ--לְפִי שֶׁלֹּא נִתְכַּוַּן.
וְכֵן מְהַלֵּךְ אָדָם עַל גַּבֵּי עֲשָׂבִים בַּשַּׁבָּת, וּבִלְבָד שֶׁלֹּא יִתְכַּוַּן לַעְקֹר אוֹתָן; לְפִיכָּךְ אִם נֶעְקְרוּ, אֵינוּ חוֹשֵׁשׁ.
וְרוֹחֵץ יָדָיו מֵעֲפַר הַפֵּרוֹת וְכַיּוֹצֶא בּוֹ, וּבִלְבָד שֶׁלֹּא יִתְכַּוַּן לְהַשִּׁיר הַשֵּׂעָר; לְפִיכָּךְ אִם נָשַׁר, אֵינוּ חוֹשֵׁשׁ.
פִּרְצָה דְּחוּקָה--מֻתָּר לְהִכָּנֵס לָהּ בַּשַּׁבָּת, אַף עַל פִּי שֶׁמַּשִּׁיר צְרוֹרוֹת.
וְכֵן כָּל דָּבָר שְׁאֵינוּ מִתְכַּוֵּן כְּגוֹן זֶה.

עָשָׂה מַעֲשֶׂה, וְנַעֲשָׂת בִּגְלָלוֹ מְלָאכָה שֶׁוַּדַּאי תֵּעָשֶׂה בִּשְׁבִיל אוֹתוֹ מַעֲשֶׂה--אַף עַל פִּי שֶׁלֹּא נִתְכַּוַּן לָהּ, חַיָּב: שֶׁהַדָּבָר יָדוּעַ, שְׁאֵי אִפְשָׁר שֶׁלֹּא תֵעָשֶׂה אוֹתָהּ מְלָאכָה.
כֵּיצַד: הֲרֵי שֶׁצָּרַךְ לְרֹאשׁ עוֹף לְשַׂחַק בּוֹ לַקָּטָן, וְחָתַךְ רֹאשׁוֹ בַּשַּׁבָּת--אַף עַל פִּי שְׁאֵין סוֹף מְגַמָּתוֹ לַהֲרִיגַת הָעוֹף בִּלְבָד, חַיָּב: שֶׁהַדָּבָר יָדוּעַ, שְׁאֵי אִפְשָׁר שֶׁיֵּחָתֵךְ רֹאשׁ הַחַי אֵלָא וְהַמָּוֶת בָּא בִּשְׁבִילוֹ.
וְכֵן כָּל כַּיּוֹצֶא בְּזֶה.

כָּל הָעוֹשֶׂה מְלָאכָה בַּשַּׁבָּת--אַף עַל פִּי שְׁאֵינוּ צָרִיךְ לְגוּף הַמְּלָאכָה, חַיָּב עָלֶיהָ.
כֵּיצַד: הֲרֵי שֶׁכִּבָּה אֶת הַנֵּר מִפְּנֵי שְׁהוּא צָרִיךְ לַשֶּׁמֶן כְּדֵי שֶׁלֹּא יֹאבַד, אוֹ כְּדֵי שֶׁלֹּא יִשָּׂרֵף חֶרֶס שֶׁלַּנֵּר--חַיָּב: מִפְּנֵי שֶׁהַכִּבּוּי מְלָאכָה, וַהֲרֵי נִתְכַּוַּן לְכַבּוֹת, וְאַף עַל פִּי שְׁאֵינוּ צָרִיךְ לְגוּף הַכִּבּוּי, וְלֹא כִבָּה אֵלָא מִפְּנֵי הַשֶּׁמֶן אוֹ מִפְּנֵי הַחֶרֶס אוֹ מִפְּנֵי הַפְּתִילָה--הֲרֵי זֶה חַיָּב.
וְכֵן הַמַּעְבִיר אֶת הַקּוֹץ אַרְבַּע אַמּוֹת בִּרְשׁוּת הָרַבִּים, אוֹ הַמְּכַבֶּה אֶת הַגַּחֶלֶת, כְּדֵי שֶׁלֹּא יֻזְּקוּ בָּהֶן רַבִּים--חַיָּב: אַף עַל פִּי שְׁאֵינוּ צָרִיךְ לְגוּף הַכִּבּוּי, אוֹ לְגוּף הַהַעְבָּרָה, אֵלָא לְהַרְחִיק הַהֶזֵּק--הֲרֵי זֶה חַיָּב.
וְכֵן כָּל כַּיּוֹצֶא בְּזֶה.

כָּל הַמִּתְכַּוֵּן לַעֲשׂוֹת מְלָאכָה, וְנַעֲשָׂת לוֹ מְלָאכָה אַחֶרֶת שֶׁלֹּא נִתְכַּוַּן לָהּ--פָּטוּר עָלֶיהָ, לְפִי שֶׁלֹּא נַעֲשָׂת מַחְשַׁבְתּוֹ.
כֵּיצַד: זָרַק אֶבֶן אוֹ חֵץ בַּחֲבֵרוֹ אוֹ בַּבְּהֵמָה, כְּדֵי לְהָרְגָן, וְהָלַךְ וְעָקַר אִילָן בַּהֲלִיכָתוֹ, וְלֹא הָרַג--הֲרֵי זֶה פָּטוּר.
קַל וְחֹמֶר, אִם נִתְכַּוַּן לְאִסּוּר קַל, וְנַעֲשָׂה אִסּוּר חָמוּר, כְּגוֹן שֶׁנִּתְכַּוַּן לִזְרֹק בְּכַרְמְלִית, וְעָבְרָה הָאֶבֶן לִרְשׁוּת הָרַבִּים--שְׁהוּא פָּטוּר.
וְכֵן כָּל כַּיּוֹצֶא בְּזֶה.
נִתְכַּוַּן לַעֲשׂוֹת דָּבָר הַמֻּתָּר, וְנַעֲשָׂת מְלָאכָה--כְּגוֹן שֶׁנִּתְכַּוַּן לַחְתֹּךְ אֶת הַתָּלוּשׁ, וְחָתַךְ אֶת הַמְּחֻבָּר--אֵינוּ חַיָּב כְּלוּם.
וְכֵן כָּל כַּיּוֹצֶא בְּזֶה.

נִתְכַּוַּן לִלְקֹט תְּאֵנִים שְׁחוֹרוֹת, וְלִקַּט לְבָנוֹת, אוֹ שֶׁנִּתְכַּוַּן לִלְקֹט עֲנָבִים וְאַחַר כָּךְ תְּאֵנִים, וְנֶהְפַּךְ הַדָּבָר וְלִקַּט הַתְּאֵנִים בַּתְּחִלָּה וְאַחַר כָּךְ עֲנָבִים--פָּטוּר.
אַף עַל פִּי שֶׁלִּקַּט כָּל שֶׁחָשַׁב--הוֹאִיל וְלֹא לִקַּט כַּסֵּדֶר שֶׁחָשַׁב, פָּטוּר: שֶׁלֹּא אָסְרָה תּוֹרָה אֵלָא מְלֶאכֶת מַחְשֶׁבֶת, וַהֲרֵי הוּא כְּמִתְעַסֵּק שֶׁהֲרֵי לֹא יָדַע בָּעֵת שֶׁלִּקַּט שֶׁעָבַר עַל מַחְשַׁבְתּוֹ.

הָיוּ לְפָנָיו שְׁתֵּי נֵרוֹת דּוֹלְקוֹת, אוֹ כָּבוֹת, וְנִתְכַּוַּן לְכַבּוֹת זוֹ וְכִבָּה אֶת זוֹ, אוֹ לְהַדְלִיק זוֹ וְהִדְלִיק אֶת זוֹ--חַיָּב: שֶׁהֲרֵי עָשָׂה מִין הַמְּלָאכָה שֶׁחָשַׁב לַעֲשׂוֹתָהּ.
הַא לְמַה זֶה דּוֹמֶה, לְמִי שֶׁנִּתְכַּוַּן לְלַקַּט תְּאֵנָה זוֹ, וְלִקַּט תְּאֵנָה אַחֶרֶת, אוֹ לְמִי שֶׁנִּתְכַּוַּן לַהְרֹג אֶת זֶה, וְהָרַג אֶת זֶה--שֶׁהֲרֵי נַעֲשָׂת מְלָאכָה שֶׁחָשַׁב לַעֲשׂוֹתָהּ.

אֲבָל אִם נִתְכַּוַּן לְהַדְלִיק רִאשׁוֹנָה, וּלְכַבּוֹת שְׁנִיָּה אַחֲרֶיהָ, וְנֶהְפַּךְ הַדָּבָר וְכִבָּה רִאשׁוֹנָה, וְאַחַר כָּךְ הִדְלִיק שְׁנִיָּה אַחֲרֶיהָ--פָּטוּר.
כִּבָּה זוֹ וְהִדְלִיק זוֹ בִּנְשִׁימָה אַחַת, חַיָּב--שֶׁאַף עַל פִּי שֶׁלֹּא הִקְדִּים הַהַדְלָקָה, הֲרֵי לֹא אֵחַר אוֹתָהּ, אֵלָא שְׁתֵּיהֶן כְּאַחַת, וּלְפִיכָּךְ חַיָּב.
וְכֵן כָּל כַּיּוֹצֶא בְּזֶה.
וְכָל הָעוֹשֶׂה מְלָאכָה כְּמִתְעַסֵּק, וְלֹא נִתְכַּוַּן לָהּ--פָּטוּר.

כָּל הַמִּתְכַּוֵּן לַעֲשׂוֹת מְלָאכָה, וְנַעֲשָׂת בְּיוֹתֵר עַל כַּוָּנָתוֹ--חַיָּב; בְּפָחוּת מִכַּוָּנָתוֹ, פָּטוּר.
כֵּיצַד: הֲרֵי שֶׁנִּתְכַּוַּן לְהוֹצִיא מַשָּׂא לְאַחֲרָיו וּבָא לוֹ לְפָנָיו, חַיָּב--שֶׁהֲרֵי נִתְכַּוַּן לִשְׁמִירָה פְּחוּתָה, וְנַעֲשָׂת שְׁמִירָה מְעֻלָּה.
אֲבָל אִם נִתְכַּוַּן לְהוֹצִיא לְפָנָיו וּבָא לוֹ לְאַחֲרָיו, פָּטוּר--שֶׁהֲרֵי נִתְכַּוַּן לְהוֹצִיא בִּשְׁמִירָה מְעֻלָּה, וְהוֹצִיא בִּשְׁמִירָה פְּחוּתָה.
וְכֵן כָּל כַּיּוֹצֶא בְּזֶה.

הָיָה חָגוּר בְּסֵינָר, וְהִשְׁלִיךְ הַמַּשָּׂא בֵּין בְּשָׂרוֹ וַחֲלוּקוֹ--בֵּין שֶׁבָּא זֶה הַמַּשָּׂא שֶׁדַּרְכּוֹ לְהוֹצִיאוֹ בַּדֶּרֶךְ הַזֹּאת לְפָנָיו, בֵּין שֶׁבָּא לְאַחֲרָיו--חַיָּב: שֶׁכֵּן דַּרְכּוֹ לִהְיוֹת חוֹזֵר.

כָּל הַמִּתְכַּוֵּן לַעֲשׂוֹת מְלָאכָה בַּשַּׁבָּת, וְהִתְחִיל בָּהּ, וְעָשָׂה כַּשֵּׁעוּר--חַיָּב, אַף עַל פִּי שֶׁלֹּא הִשְׁלִים כָּל הַמְּלָאכָה שֶׁנִּתְכַּוַּן לְהַשְׁלִימָהּ.
כֵּיצַד: הֲרֵי שֶׁנִּתְכַּוַּן לִכְתֹּב אִגֶּרֶת אוֹ שְׁטָר בַּשַּׁבָּת--אֵין אוֹמְרִים לֹא יִתְחַיַּב זֶה עַד שֶׁיַּשְׁלִים חֶפְצוֹ וְיִכְתֹב כָּל הָאִגֶּרֶת, אוֹ כָּל הַשְּׁטָר, אֵלָא מִשֶּׁיִּכְתֹּב שְׁתֵּי אוֹתִיּוֹת, יִתְחַיַּב.
וְכֵן אִם נִתְכַּוַּן לֶאֱרֹג בֶּגֶד שָׁלֵם--מִשֶּׁיֶּאֱרֹג שְׁנֵי חוּטִין, יִתְחַיַּב; וְאַף עַל פִּי שֶׁכַּוָּנָתוֹ לְהַשְׁלִים, הוֹאִיל וְעָשָׂה כַּשֵּׁעוּר בְּכַוָּנָה, חַיָּב.
וְכֵן כָּל כַּיּוֹצֶא בְּזֶה.

כָּל מְלָאכָה שֶׁהַיָּחִיד יָכוֹל לַעֲשׂוֹת אוֹתָהּ לְבַדּוֹ, וְעָשׂוּ אוֹתָהּ שְׁנַיִם בְּשֻׁתָּפוּת--בֵּין שֶׁעָשָׂה זֶה מִקְצָתָהּ וְזֶה מִקְצָתָהּ, כְּגוֹן שֶׁעָקַר זֶה הַחֵפֶץ מֵרְשׁוּת זוֹ וְהִנִּיחוֹ הַשֵּׁנִי בִּרְשׁוּת אַחֶרֶת, בֵּין שֶׁעָשׂוּ אוֹתָהּ שְׁנֵיהֶם כְּאֶחָד מִתְּחִלָּה וְעַד סוֹף, כְּגוֹן שֶׁאָחֲזוּ שְׁנֵיהֶם בַּקֻּלְמוֹס וְכָתְבוּ אוֹ אָחֲזוּ כִּכָּר וְהוֹצִיאוּהוּ מֵרְשׁוּת לִרְשׁוּת--הֲרֵי אֵלּוּ פְּטוּרִין.

וְאִם אֵין אֶחָד מֵהֶן יָכוֹל לַעֲשׂוֹתָהּ לְבַדּוֹ עַד שֶׁיִּצְטָרְפוּ, כְּגוֹן שְׁנַיִם שֶׁאָחֲזוּ קוֹרָה וְהוֹצִיאוּהָ לִרְשׁוּת הָרַבִּים--הוֹאִיל וְאֵין כּוֹחַ בְּאֶחָד מֵהֶן לַעֲשׂוֹתָהּ לְבַדּוֹ, וְעָשׂוּ אוֹתָהּ בְּשֻׁתָּפוּת מִתְּחִלָּה וְעַד סוֹף--שְׁנֵיהֶן חַיָּבִין, וְשֵׁעוּר אֶחָד לִשְׁנֵיהֶן.
הָיָה כּוֹחַ בְּאֶחָד לְהוֹצִיא קוֹרָה זוֹ לְבַדּוֹ, וְהַשֵּׁנִי אֵינוּ יָכוֹל לְהוֹצִיאָהּ לְבַדּוֹ, וְנִשְׁתַּתְּפוּ שְׁנֵיהֶם וְהוֹצִיאוּהָ--זֶה שֶׁיָּכוֹל, חַיָּב; וְהַשֵּׁנִי מְסַיֵּעַ הוּא, וּמְסַיֵּעַ אֵינוּ חַיָּב כְּלוּם.
וְכֵן כָּל כַּיּוֹצֶא בְּזֶה.

כָּל הַמְּקַלְקְלִין, פְּטוּרִין.
כֵּיצַד: הֲרֵי שֶׁחָבַל בַּחֲבֵרוֹ אוֹ בַּבְּהֵמָה דֶּרֶךְ הַשְׁחָתָה, וְכֵן אִם קָרַע בְּגָדִים אוֹ שְׂרָפָן אוֹ שִׁבַּר כֵּלִים דֶּרֶךְ הַשְׁחָתָה--הֲרֵי זֶה פָּטוּר; חָפַר גֻּמָּה וְאֵינוּ צָרִיךְ אֵלָא לַעֲפָרָהּ, הֲרֵי זֶה מְקַלְקֵל וּפָטוּר.
אַף עַל פִּי שֶׁעָשָׂה מְלָאכָה, הוֹאִיל וְכַוָּנָתוֹ לְקַלְקַל, פָּטוּר.

כָּל הַמְּקַלְקֵל עַל מְנָת לְתַקַּן, חַיָּב.
כֵּיצַד: הֲרֵי שֶׁסָּתַר כְּדֵי לִבְנוֹת בִּמְקוֹמוֹ, אוֹ שֶׁמָּחַק כְּדֵי לִכְתֹּב בִּמְקוֹם שֶׁמָּחַק, אוֹ שֶׁחָפַר גֻּמָּה כְּדֵי לִבְנוֹת בְּתוֹכָהּ יְסוֹדוֹת, וְכָל כַּיּוֹצֶא בְּזֶה--חַיָּב.
וְשֵׁעוּרוֹ, כְּשֵׁעוּר הַמְּתַקֵּן.

כָּל הָעוֹשֶׂה מְלָאכָה בַּשַּׁבָּת, מִקְצָתָהּ בִּשְׁגָגָה וּמִקְצָתָהּ בְּזָדוֹן--בֵּין שֶׁהֵזִיד וּלְבַסּוֹף שָׁגַג, בֵּין שֶׁשָּׁגַג וּלְבַסּוֹף הֵזִיד--פָּטוּר: עַד שֶׁיַּעֲשֶׂה שֵׁעוּר הַמְּלָאכָה כֻּלָּהּ מִתְּחִלָּה וְעַד סוֹף בְּזָדוֹן, וְאַחַר כָּךְ יִהְיֶה חַיָּב כָּרֵת וּסְקֵלָה; אוֹ יַעֲשֵׂהוּ כֻּלּוֹ בִּשְׁגָגָה מִתְּחִלָּה וְעַד סוֹף, וְאַחַר כָּךְ יִהְיֶה חַיָּב חַטָּאת קְבוּעָה.

הִלְכּוֹת שַׁבָּת פֵּרֶק ב 
דְּחוּיָה הִיא שַׁבָּת, אֵצֶל סַכָּנַת נְפָשׁוֹת, כִּשְׁאָר כָּל הַמִּצְווֹת; לְפִיכָּךְ חוֹלֶה שֶׁיֵּשׁ בּוֹ סַכָּנָה--עוֹשִׂין לוֹ כָּל צְרָכָיו בַּשַּׁבָּת, עַל פִּי רוֹפֵא אֻמָּן שֶׁלְּאוֹתוֹ מָקוֹם.
סְפֵק שְׁהוּא צָרִיךְ לְחַלַּל עָלָיו אֶת הַשַּׁבָּת, סְפֵק שְׁאֵינוּ צָרִיךְ, וְכֵן אִם אָמַר רוֹפֵא לְחַלַּל עָלָיו אֶת הַשַּׁבָּת, וְרוֹפֵא אַחֵר אוֹמֵר אֵינוּ צָרִיךְ--מְחַלְּלִין עָלָיו אֶת הַשַּׁבָּת: שֶׁסְּפֵק נְפָשׁוֹת, דּוֹחֶה אֶת הַשַּׁבָּת.

אֲמָדוּהוּ בְּיוֹם הַשַּׁבָּת שְׁהוּא צָרִיךְ לְכָּךְ וְכָּךְ שְׁמוֹנָה יָמִים--אֵין אוֹמְרִים נַמְתִּין עַד הָעֶרֶב, כְּדֵי שֶׁלֹּא לְחַלַּל עָלָיו שְׁתֵּי שַׁבָּתוֹת; אֵלָא מַתְחִילִין מֵהַיּוֹם שְׁהוּא שַׁבָּת, וּמְחַלְּלִין עָלָיו אַפִלּוּ מֵאָה שַׁבָּתוֹת: כָּל זְמָן שְׁהוּא צָרִיךְ וְיֵשׁ בּוֹ סַכָּנָה אוֹ סְפֵק סַכָּנָה, מְחַלְּלִין--מַדְלִיקִין לוֹ אֶת הַנֵּר, וּמְכַבִּין מִלְּפָנָיו אֶת הַנֵּר, וְשׁוֹחֲטִין לוֹ, וְאוֹפִין וּמְבַשְּׁלִין, וּמְחִמִּין לוֹ חַמִּין בֵּין לְהַשְׁקוֹתוֹ בֵּין לִרְחִיצַת גּוּפוֹ.
כְּלָלוֹ שֶׁלַּדָּבָר: שַׁבָּת לְגַבֵּי חוֹלֶה שֶׁיֵּשׁ בּוֹ סַכָּנָה--הֲרֵי הִיא כַּחֹל, לְכָל הַדְּבָרִים שְׁהוּא צָרִיךְ לָהֶן.

כְּשֶׁעוֹשִׂים דְּבָרִים אֵלּוּ, אֵין עוֹשִׂין אוֹתָן לֹא עַל יְדֵי גּוֹיִים, וְלֹא עַל יְדֵי קְטַנִּים, וְלֹא עַל יְדֵי עֲבָדִים, וְלֹא עַל יְדֵי נָשִׁים--כְּדֵי שֶׁלֹּא תְהֶא שַׁבָּת קַלָּה בְּעֵינֵיהֶם; אֵלָא עַל יְדֵי גְּדוֹלֵי יִשְׂרָאֵל וְחַכְמֵיהֶם.
וְאֵין מוֹרִין לַנָּשִׁים לַעֲשׂוֹת דְּבָרִים אֵלּוּ.
וְאָסוּר לְהִתְמַהְמַהּ בְּחִלּוּל שַׁבָּת, לְחוֹלֶה שֶׁיֵּשׁ בּוֹ סַכָּנָה, שֶׁנֶּאֱמָר "אֲשֶׁר יַעֲשֶׂה אֹתָם הָאָדָם וָחַי בָּהֶם" , וְלֹא שֶׁיָּמוּת בָּהֶם.
הַא לָמַדְתָּ, שְׁאֵין מִשְׁפְּטֵי הַתּוֹרָה נְקָמָה בָּעוֹלָם, אֵלָא רַחֲמִים וְחֶסֶד וְשָׁלוֹם בָּעוֹלָם.
וְאֵלּוּ הַמִּינִים שֶׁאוֹמְרִים שֶׁזֶּה חִלּוּל וְאָסוּר, עֲלֵיהֶן הַכָּתוּב אוֹמֵר "וְגַם-אֲנִי נָתַתִּי לָהֶם, חֻקִּים לֹא טוֹבִים; וּמִשְׁפָּטִים--לֹא יִחְיוּ, בָּהֶם" .

הַחוֹשֵׁשׁ בְּעֵינָיו--וְהוּא שֶׁיִּהְיֶה בִּשְׁתֵּיהֶן אוֹ בְּאַחַת מֵהֶן צִיר, אוֹ שֶׁהָיוּ דְּמָעוֹת שׁוֹתְתוֹת מֵרֹב הַכְּאֵב, אוֹ שֶׁהָיָה דָּם שׁוֹתֵת מֵהֶן, אוֹ שֶׁהָיָה בָּהֶן קֶדַח, וְכַיּוֹצֶא בָּחֳלָאִים אֵלּוּ--הֲרֵי זֶה בִּכְלַל חוֹלִים שֶׁיֵּשׁ בָּהֶן סַכָּנָה, וּמְחַלְּלִין עָלָיו אֶת הַשַּׁבָּת, וְעוֹשִׂין לוֹ כָּל צָרְכֵּי רְפוּאָה.

וְכֵן כָּל שֶׁיֵּשׁ מַכָּה בַּחֲלַל גּוּפוֹ מִן הַשָּׂפָה וְלִפְנִים--בֵּין בְּפִיו, בֵּין בְּמֵעָיו, בֵּין בִּכְבֵדוֹ וּטְחוֹלוֹ אוֹ בִּשְׁאָר כָּל שֶׁיֵּשׁ בַּחֲלָלוֹ--הֲרֵי זֶה חוֹלֶה שֶׁיֵּשׁ בּוֹ סַכָּנָה.
וְאֵינוּ צָרִיךְ אֹמֶד, שֶׁחֹלִי כָּבֵד הוּא; לְפִיכָּךְ מְחַלְּלִין עָלָיו מִיָּד, בְּלֹא אֲמִידָה.
וּמַכָּה שְׁהִיא בְּגַב הַיָּד וְגַב הָרֶגֶל--הֲרֵי זוֹ כְּמַכָּה שֶׁלַּחֲלָל, וְאֵינָהּ צְרִיכָה אֹמֶד, וּמְחַלְּלִין עָלֶיהָ אֶת הַשַּׁבָּת.
וְהַחֹם שֶׁמְּצַמֵּר אֶת הַבָּשָׂר--כְּמַכָּה שֶׁלַּחֲלָל הוּא, וּמְחַלְּלִין עָלָיו אֶת הַשַּׁבָּת.
וְכֵן כָּל חֹלִי שֶׁהָרוֹפְאִים אוֹמְרִין שֶׁזֶּה יֵשׁ בּוֹ סַכָּנָה--אַף עַל פִּי שְׁהוּא בְּעוֹר הַבָּשָׂר מִבַּחוּץ, מְחַלְּלִין עָלָיו אֶת הַשַּׁבָּת עַל פִּיהֶם.

הַבּוֹלֵעַ נִימָה שֶׁלְּמַיִם--מְחִמִּין לוֹ חַמִּין בַּשַּׁבָּת, וְעוֹשִׂין לוֹ כָּל צָרְכֵּי רְפוּאָה: מִפְּנֵי שְׁהִיא סַכָּנַת נְפָשׁוֹת.
וְכֵן מִי שֶׁנְּשָׁכוֹ כֶּלֶב שׁוֹטֶה, אוֹ אֶחָד מִזּוֹחֲלֵי עָפָר שֶׁמְּמִיתִין--אַפִלּוּ הָיוּ סְפֵק מְמִיתִין, סְפֵק אֵין מְמִיתִין--עוֹשִׂין לוֹ כָּל צָרְכֵּי רְפוּאָה לְהַצִּילוֹ.

חוֹלֶה שֶׁאֲמָדוּהוּ רוֹפְאִים לְהָבִיא לוֹ גְּרֹגֶּרֶת אַחַת, וְרָצוּ עֲשָׂרָה בְּנֵי אָדָם וְהֵבִיאוּ לוֹ עֶשֶׂר גְּרֹגְּרוֹת בְּבַת אַחַת--כֻּלָּן פְּטוּרִין מִכְּלוּם: וְאַפִלּוּ הֵבִיאוּ בְּזֶה אַחַר זֶה, וְאַפִלּוּ הִבְרִיא בָּרִאשׁוֹנָה--שֶׁהֲרֵי כֻּלָּם בִּרְשׁוּת הֵבִיאוּ.

חוֹלֶה שֶׁהָיָה צָרִיךְ לִשְׁתֵּי גְּרֹגְּרוֹת, וְלֹא מָצְאוּ אֵלָא שְׁתֵּי גְּרֹגְּרוֹת בִּשְׁנֵי עֻקְצִין וְשָׁלוֹשׁ גְּרֹגְּרוֹת בְּעֹקֶץ אֶחָד--כּוֹרְתִין הָעֹקֶץ שֶׁיֵּשׁ בּוֹ שָׁלוֹשׁ, אַף עַל פִּי שְׁאֵין צְרִיכִין אֵלָא לִשְׁתַּיִם, כְּדֵי שֶׁלֹּא יִרְבּוּ בִּבְצִירָה, אֵלָא יִכְרְתוּ עֹקֶץ אֶחָד וְלֹא יִכְרְתוּ שְׁנַיִם.
וְכֵן כָּל כַּיּוֹצֶא בְּזֶה.

הַמְּבַשֵּׁל לַחוֹלֶה בַּשַּׁבָּת, וְאָכַל הַחוֹלֶה וְהוֹתִיר--אָסוּר לַבָּרִיא לֶאֱכֹל מִן הַמּוֹתָר: גְּזֵרָה, שֶׁמֶּא יַרְבֶּה בִּשְׁבִילוֹ.
אֲבָל הַשּׁוֹחֵט לַחוֹלֶה בַּשַּׁבָּת, מֻתָּר לַבָּרִיא לֶאֱכֹל מִמֶּנּוּ בָּשָׂר חַי--שְׁאֵין בַּדָּבָר תּוֹסֶפֶת, כְּדֵי שֶׁנִּגְזֹר שֶׁמֶּא יַרְבֶּה בִּשְׁבִילוֹ.
וְכֵן כָּל כַּיּוֹצֶא בְּזֶה.

חוֹלֶה שְׁאֵין בּוֹ סַכָּנָה, עוֹשִׂין לוֹ כָּל צְרָכָיו עַל יְדֵי גּוֹי.
כֵּיצַד: אוֹמְרִין לַגּוֹי לַעֲשׂוֹת לוֹ, וְהוּא עוֹשֶׂה--לְבַשַּׁל לוֹ וְלֶאֱפוֹת, וּלְהָבִיא רְפוּאָה מֵרְשׁוּת לִרְשׁוּת, וְכַיּוֹצֶא בְּאֵלּוּ.
וְכֵן כּוֹחֵל עֵינָיו מִן הַגּוֹי בַּשַּׁבָּת, אַף עַל פִּי שְׁאֵין שָׁם סַכָּנָה.
וְאִם הָיוּ צְרָכָיו, אֵין בָּהֶן מְלָאכָה--עוֹשִׂין אוֹתָן אַפִלּוּ יִשְׂרָאֵל; לְפִיכָּךְ מַעֲלִין אָזְנַיִם בַּשַּׁבָּת, וּמַעֲלִין אֻנְקְלֵי, וּמַחְזִירִין אֶת הַשֶּׁבֶר.
וְכֵן כָּל כַּיּוֹצֶא בָּהֶן, מֻתָּר.

הַיּוֹלֶדֶת, כְּשֶׁכּוֹרַעַת לֵילֶד--הֲרֵי הִיא בְּסַכָּנַת נְפָשׁוֹת, וּמְחַלְּלִין עָלֶיהָ אֶת הַשַּׁבָּת: קוֹרְאִין לָהּ חֲכָמָה מִמָּקוֹם לְמָקוֹם, וְחוֹתְכִים אֶת הַטַּבּוּר, וְקוֹשְׁרִין אוֹתוֹ.
וְאִם הָיְתָה צְרִיכָה לְנֵר בְּשָׁעָה שְׁהִיא מְצַעֶקֶת בַּחֲבָלֶיהָ--מַדְלִיקִין לָהּ אֶת הַנֵּר, וְאַפִלּוּ הָיְתָה סוֹמָה, מִפְּנֵי שֶׁדַּעְתָּהּ מִתְיַשֶּׁבֶת עָלֶיהָ בַּנֵּר, וְאַף עַל פִּי שְׁאֵינָהּ רוֹאָה.
וְאִם הָיְתָה צְרִיכָה לְשֶׁמֶן וְכַיּוֹצֶא בּוֹ, מְבִיאִין לָהּ.
וְכָל שֶׁאִפְשָׁר לְשַׁנּוֹת, מְשַׁנִּין בְּשָׁעַת הַבָּאָה, כְּגוֹן שֶׁתָּבִיא לָהּ חֲבִרְתָּהּ, כְּלִי תָּלוּי בִּשְׂעָרָהּ; וְאִם אֵי אִפְשָׁר, מְבִיאָה כְּדַרְכָּהּ.

אֵין מְיַלְּדִין אֶת הַגּוֹיָה בַּשַּׁבָּת, וְאַפִלּוּ בְּשָׂכָר; וְאֵין חוֹשְׁשִׁין לְאֵיבָה, וְאַף עַל פִּי שְׁאֵין שָׁם חִלּוּל.
אֲבָל מְיַלְּדִין אֶת בַּת גֵּר תּוֹשָׁב, מִפְּנֵי שֶׁאָנוּ מְצֻוִּין לְהַחֲיוֹתוֹ; וְאֵין מְחַלְּלִין עָלֶיהָ, אֶת הַשַּׁבָּת.

חָיָה--מִשֶּׁיַּתְחִיל הַדָּם לִהְיוֹת שׁוֹתֵת עַד שֶׁתֵּלֵד, וְאַחַר שֶׁתֵּלֵד עַד שְׁלוֹשָׁה יָמִים--מְחַלְּלִין עָלֶיהָ אֶת הַשַּׁבָּת, וְעוֹשִׂין לָהּ כָּל צְרָכֶיהָ, בֵּין שֶׁאָמְרָה צְרִיכָה אֲנִי, בֵּין שֶׁאָמְרָה אֵינִי צְרִיכָה.
וּמִשְּׁלוֹשָׁה וְעַד שִׁבְעָה--אִם אָמְרָה אֵין אֲנִי צְרִיכָה, אֵין מְחַלְּלִין עָלֶיהָ; וְאִם שָׁתְקָה, וְאֵין צָרִיךְ לוֹמַר אִם אָמְרָה צְרִיכָה אֲנִי--מְחַלְּלִין עָלֶיהָ אֶת הַשַּׁבָּת.
וּמִשִּׁבְעָה וְעַד שְׁלוֹשִׁים, הֲרֵי הִיא כְּחוֹלֶה שְׁאֵין בּוֹ סַכָּנָה; וְאַפִלּוּ אָמְרָה צְרִיכָה אֲנִי, אֵין עוֹשִׂין לָהּ מְלָאכָה אֵלָא עַל יְדֵי גּוֹי.

עוֹשִׂין מְדוּרָה לֶחָיָה, וְאַפִלּוּ בִּימוֹת הַחַמָּה, מִפְּנֵי שֶׁהַצִּנָּה קָשָׁה לֶחָיָה הַרְבֵּה, בִּמְקוֹמוֹת הַקּוֹר; אֲבָל אֵין עוֹשִׂין מְדוּרָה לַחוֹלֶה, לְהִתְחַמַּם בָּהּ.
הִקִּיז דָּם וְנִצְטַנַּן--עוֹשִׂין לוֹ מְדוּרָה, אַפִלּוּ בִּתְקוּפַת תַּמּוּז.
וּמַרְחִיצִין אֶת הַוֶּלֶד בַּשַּׁבָּת בְּיוֹם שֶׁנֻּלַּד, אַחַר שֶׁחוֹתְכִין אֶת טַבּוּרוֹ, אַפִלּוּ בְּחַמִּין שֶׁהוּחַמּוּ בַּשַּׁבָּת; וּמוֹלְחִין אוֹתוֹ, וּמְלַפְּפִין אוֹתוֹ, מִפְּנֵי שֶׁסַּכָּנָה הִיא לוֹ, אִם לֹא יַעֲשׂוּ לוֹ כָּל אֵלֶּה.

וְכֵן מַרְחִיצִים אוֹתוֹ לִפְנֵי הַמִּילָה, וּלְאַחַר הַמִּילָה, וּבַיּוֹם הַשְּׁלִישִׁי לַמִּילָה, בְּחַמִּין שֶׁהוּחַמּוּ בַּשַּׁבָּת--מִפְּנֵי הַסַּכָּנָה.
הָאִשָּׁה שֶׁיָּשְׁבָה עַל הַמַּשְׁבֵּר, וּמֵתָה--מְבִיאִין סַכִּין בַּשַּׁבָּת, אַפִלּוּ דֶּרֶךְ רְשׁוּת הָרַבִּים, וְקוֹרְעִין אֶת כְּרֵסָהּ, וּמוֹצִיאִין אֶת הַוֶּלֶד: שֶׁמֶּא יִמָּצֵא חַי--שֶׁסְּפֵק נְפָשׁוֹת דּוֹחֶה אֶת הַשַּׁבָּת, וְאַפִלּוּ לְזֶה שְׁאֵין חֶזְקָתוֹ חַי.

מְפַקְּחִין פִּקּוּחַ נֶפֶשׁ בַּשַּׁבָּת, וְאֵין צָרִיךְ לִטֹּל רְשׁוּת מִבֵּית דִּין; וְהַמַּקְדִּים לְהַצִּיל הַנֶּפֶשׁ, הֲרֵי זֶה מְשֻׁבָּח.
כֵּיצַד: רָאָה תִּינוֹק שֶׁנָּפַל לַיָּם--פּוֹרֵס מְצוּדָה וּמַעֲלֵהוּ, וְאַף עַל פִּי שְׁהוּא צָד הַדָּגִים עִמּוֹ.
שָׁמַע שֶׁטָּבַע תִּינוֹק בַּיָּם, וּפָרַס מְצוּדָה לְהַעֲלוֹתוֹ, וְהֶעֱלָה דָּגִים בִּלְבָד--פָּטוּר מִכְּלוּם.
נִתְכַּוַּן לְהַעֲלוֹת דָּגִים, וְהֶעֱלָה דָּגִים וְתִינוֹק--פָּטוּר, אַפִלּוּ לֹא שָׁמַע שֶׁטָּבַע: הוֹאִיל וְהֶעֱלָה תִּינוֹק עִם הַדָּגִים, פָּטוּר.

נָפַל תִּינוֹק לַבּוֹר--עוֹקֵר חֻלְיָה וּמַעֲלֵהוּ, וְאַף עַל פִּי שְׁהוּא מְתַקֵּן בָּהּ מַדְרֵגָה בְּשָׁעַת עֲקִירָתָן.
נִנְעֲלָה דֶּלֶת בִּפְנֵי תִּינוֹק--שׁוֹבֵר אֶת הַדֶּלֶת וּמוֹצִיאוֹ, וְאַף עַל פִּי שְׁהוּא מְפַצֵּל אוֹתָהּ עֵצִים שֶׁרְאוּיִין לִמְלָאכָה: שֶׁמֶּא יִבָּעֵת הַתִּינוֹק, וְיָמוּת.
נָפְלָה דְּלֵקָה, וְיֵשׁ שָׁם אָדָם שֶׁחוֹשְׁשִׁין שֶׁמֶּא יִשָּׂרֵף--מְכַבִּין אוֹתָהּ לְהַצִּילוֹ מִן הָאֵשׁ, וְאַף עַל פִּי שְׁהוּא כּוֹבֵשׁ דֶּרֶךְ וּמְתַקְּנָהּ בְּשָׁעַת כִּבּוּי.
וְכָל הַקּוֹדֵם לְהַצִּיל, הֲרֵי זֶה מְשֻׁבָּח; וְאֵינוּ צָרִיךְ לִטֹּל רְשׁוּת מִבֵּית דִּין, בְּכָל דָּבָר שֶׁיֵּשׁ בּוֹ סַכָּנָה.

מִי שֶׁנָּפְלָה עָלָיו מַפֹּלֶת--סְפֵק הוּא שָׁם, סְפֵק אֵינוּ שָׁם--מְפַקְּחִין עָלָיו; מְצָאוּהוּ חַי--אַף עַל פִּי שֶׁנִּתְרוֹצֵץ, וְאֵי אִפְשָׁר שֶׁיַּבְרִיא, מְפַקְּחִין עָלָיו וּמוֹצִיאִין אוֹתוֹ, לְחַיֵּי אוֹתָהּ שָׁעָה.
בָּדְקוּ עַד חֻטְמוֹ, וְלֹא מָצְאוּ בּוֹ נְשָׁמָה--מַנִּיחִין אוֹתוֹ, שֶׁכְּבָר מֵת.

בָּדְקוּ וּמָצְאוּ עֶלְיוֹנִים מֵתִים--לֹא יֹאמְרוּ כְּבָר מֵתוּ תַּחְתּוֹנִים, אֵלָא מְפַקְּחִין עַל הַכֹּל: שֶׁאִפְשָׁר בְּמַפֹּלֶת שֶׁיָּמוּת הָעֶלְיוֹן, וְיִחְיֶה הַתַּחְתּוֹן.

הָיְתָה חָצֵר שֶׁיֵּשׁ בָּהּ גּוֹיִים וְיִשְׂרְאֵלִיִּים, אַפִלּוּ יִשְׂרְאֵלִי אֶחָד וְאֶלֶף גּוֹיִים, וְנָפְלָה עֲלֵיהֶם--מְפַקְּחִין עַל הַכֹּל, מִפְּנֵי הַיִּשְׂרְאֵלִי.
פֵּרַשׁ אֶחָד מֵהֶם לְחָצֵר אַחֶרֶת, וְנָפְלָה עָלָיו אוֹתָהּ חָצֵר--מְפַקְּחִים עָלָיו: שֶׁמֶּא זֶה שֶׁפֵּרַשׁ הוּא הַיִּשְׂרְאֵלִי, וְהַנִּשְׁאָרִים גּוֹיִים.

נֶעְקְרוּ כֻּלָּן מֵחָצֵר זוֹ לֵילֵךְ לְחָצֵר אַחֶרֶת, וּבְעֵת עֲקִירָתָם פֵּרַשׁ אֶחָד מֵהֶן וְנִכְנַס לְחָצֵר אַחֶרֶת, וְנָפְלָה עָלָיו, וְאֵין יָדוּעַ מִי הוּא--אֵין מְפַקְּחִין עָלָיו: שֶׁכֵּיוָן שֶׁנֶּעְקְרוּ כֻּלָּם, אֵין כָּאן יִשְׂרָאֵל קָבוּעַ, וְכָל הַפּוֹרֵשׁ מֵהֶן כִּשְׁהֶן מְהַלְּכִין, הֲרֵי הוּא בְּחֶזְקַת שֶׁפֵּרַשׁ מִן הָרֹב.
לְפִיכָּךְ אִם הָיָה הָרֹב יִשְׂרָאֵל--אַף עַל פִּי שֶׁנֶּעְקְרוּ כֻּלָּם, וּפֵרַשׁ אֶחָד מֵהֶם לְחָצֵר, וְנָפְלָה עָלָיו--מְפַקְּחִין עָלָיו.

הַמְּהַלֵּךְ בַּמִּדְבָּר, וְלֹא יָדַע מָתַי הוּא יוֹם שַׁבָּת--מוֹנֶה מִיּוֹם שֶׁטָּעָה שִׁשָּׁה וּמְקַדֵּשׁ שְׁבִיעִי, וּמְבָרֵךְ בּוֹ בִּרְכַת הַיּוֹם וּמַבְדִּיל בְּמוֹצָאוֹ כַּשַּׁבָּת.
וּבְכָל יוֹם וָיוֹם, וְאַפִלּוּ בְּיוֹם זֶה שְׁהוּא מַבְדִּיל בּוֹ וּמְקַדֵּשׁ, מֻתָּר לוֹ לַעֲשׂוֹת כְּדֵי פַּרְנָסָתוֹ בִּלְבָד, כְּדֵי שֶׁלֹּא יָמוּת.
וְאָסוּר לוֹ לַעֲשׂוֹת יוֹתֵר עַל פַּרְנָסָתוֹ, שֶׁכָּל יוֹם וָיוֹם סְפֵק שַׁבָּת הוּא; וְאִם יָדַע שֶׁהַיּוֹם שְׁמִינִי לִיצִיאָתוֹ, אוֹ חֲמִשָּׁה עָשָׂר לִיצִיאָתוֹ, וְכַיּוֹצֶא בְּזֶה הַמִּנְיָן--הֲרֵי זֶה מֻתָּר לַעֲשׂוֹת כָּל מְלָאכָה בְּאוֹתוֹ הַיּוֹם, שֶׁהֲרֵי הַדָּבָר וַדַּאי שֶׁלֹּא יָצָא בִּשְׁיָרָה בַּשַּׁבָּת; וּשְׁאָר הַיָּמִים חוּץ מִיּוֹם זֶה, עוֹשֶׂה כְּדֵי פַּרְנָסָתוֹ בִּלְבָד.

גּוֹיִים שֶׁצָּרוּ עַל עֲיָרוֹת יִשְׂרָאֵל--אִם בָּאוּ עַל עִסְקֵי מָמוֹן--אֵין מְחַלְּלִין עֲלֵיהֶן אֶת הַשַּׁבָּת, וְאֵין עוֹשִׂין עִמָּהֶן מִלְחָמָה; וּבָעִיר הַסְּמוּכָה לַסְּפָר, אַפִלּוּ לֹא בָאוּ אֵלָא עַל עִסְקֵי תֶּבֶן וְקַשׁ, יוֹצְאִין עֲלֵיהֶן בִּכְלֵי זַיִן, וּמְחַלְּלִין עֲלֵיהֶן אֶת הַשַּׁבָּת.
וּבְכָל מָקוֹם, אִם בָּאוּ עַל עִסְקֵי נְפָשׁוֹת, אוֹ שֶׁעָרְכוּ מִלְחָמָה, אוֹ שֶׁצָּרוּ סְתָם--יוֹצְאִין עֲלֵיהֶן בִּכְלֵי זַיִן, וּמְחַלְּלִין עֲלֵיהֶן אֶת הַשַּׁבָּת.
וּמִצְוָה עַל כָּל יִשְׂרָאֵל שֶׁיְּכוּלִין לָבוֹא, לָצֵאת וְלַעְזֹר לַאֲחֵיהֶם שֶׁבַּמָּצוֹר וּלְהַצִּילָם מִיַּד הַגּוֹיִים בַּשַּׁבָּת; וְאָסוּר לָהֶן לְהִתְמַהְמַהּ לְמוֹצָאֵי שַׁבָּת.
וּכְשֶׁיַּצִּילוּ אֶת אֲחֵיהֶן, מֻתָּר לָהֶן לַחְזֹר בִּכְלֵי זַיִן שֶׁלָּהֶן לִמְקוֹמָם בַּשַּׁבָּת, כְּדֵי שֶׁלֹּא לְהַכְשִׁילָן, לָעֲתִיד לָבוֹא.

וְכֵן סְפִינָה הַמִּטָּרֶפֶת בַּיָּם, אוֹ עִיר שֶׁהִקִּיפָהּ נָהָר--מִצְוָה לָצֵאת בַּשַּׁבָּת לְהַצִּילָן, בְּכָל דָּבָר שֶׁיָּכוֹל לְהַצִּילָן.
וְאַפִלּוּ יָחִיד הַנִּרְדָּף מִפְּנֵי הַגּוֹיִים, אוֹ מִפְּנֵי שְׁהוּא רוֹדֵף אַחֲרָיו לְהָרְגוֹ--מִצְוָה לְהַצִּילוֹ, וְאַפִלּוּ בַּעֲשִׂיַּת כַּמָּה מְלָאכוֹת בַּשַּׁבָּת; וְאַפִלּוּ לְתַקַּן כְּלֵי זַיִן לְהַצִּילוֹ, מֻתָּר.
וְזוֹעֲקִים עֲלֵיהֶן וּמִתְחַנְּנִים בַּשַּׁבָּת, וּמַתְרִיעִין עֲלֵיהֶן לַעְזֹר אוֹתָם; וְאֵין מִתְחַנְּנִים וְלֹא זוֹעֲקִין עַל הַדֶּבֶר, בַּשַּׁבָּת.

צָרִין עַל עֲיָרוֹת הַגּוֹיִים, שְׁלוֹשָׁה יָמִים קֹדֶם לַשַּׁבָּת; וְעוֹשִׂין עִמָּהֶן מִלְחָמָה בְּכָל יוֹם וָיוֹם, וְאַפִלּוּ בַּשַּׁבָּת, עַד שֶׁכּוֹבְשִׁין אוֹתָהּ, וְאַף עַל פִּי שְׁהִיא מִלְחֶמֶת הָרְשׁוּת: מִפִּי הַשְּׁמוּעָה לָמְדוּ, "עַד רִדְתָּהּ" , וְאַפִלּוּ בַּשַּׁבָּת.
וְאֵין צָרִיךְ לוֹמַר בְּמִלְחֶמֶת מִצְוָה; וְלֹא כָבַשׁ יְהוֹשׁוּעַ יְרִיחוֹ, אֵלָא בַּשַּׁבָּת.

הִלְכּוֹת שַׁבָּת פֵּרֶק ג 
מֻתָּר לְהַתְחִיל בִּמְלָאכָה מֵעֶרֶב שַׁבָּת, אַף עַל פִּי שְׁהִיא נִגְמֶרֶת מֵאֵלֶיהָ בַּשַּׁבָּת: שֶׁלֹּא נֶאֱסָר עָלֵינוּ, אֵלָא לַעֲשׂוֹת מְלָאכָה בְּעַצְמוֹ שֶׁלַּיּוֹם; אֲבָל שֶׁתֵּעָשֶׂה הַמְּלָאכָה מֵעַצְמָהּ בַּשַּׁבָּת, מֻתָּר לָנוּ לֵהָנוֹת בְּמַה שֶׁנַּעֲשָׂה בַּשַּׁבָּת מֵאֵלָיו.

כֵּיצַד: פּוֹתְקִין מַיִם לַגִּנָּה עֶרֶב שַׁבָּת עִם חָשֵׁכָה, וְהִיא מִתְמַלְּאָה וְהוֹלֶכֶת כָּל הַיּוֹם כֻּלּוֹ.
וּמַנִּיחִין מֻגְמָר תַּחַת הַכֵּלִים, וְהֶן מִתְגַּמְּרִין וְהוֹלְכִין כָּל הַשַּׁבָּת כֻּלָּהּ.
וּמַנִּיחִים קִלּוֹר עַל גַּבֵּי הָעַיִן, וְאַסְפְּלוֹנִית עַל גַּבֵּי הַמַּכָּה, וּמִתְרַפִּין וְהוֹלְכִין כָּל הַשַּׁבָּת כֻּלָּהּ.
וְשׁוֹרִין דְּיוֹ וְסַמָּמְנִין עִם חָשֵׁכָה, וְהֶן נִשְׁרִין וְהוֹלְכִין כָּל הַשַּׁבָּת כֻּלָּהּ.
וְנוֹתְנִין צֶמֶר לַיּוּרָה, וְאַוְנִין שֶׁלְּפִשְׁתָּן לַתַּנּוּר, וְהֶם מִשְׁתַּנִּין וְהוֹלְכִין כָּל הַשַּׁבָּת כֻּלָּהּ.
וּפוֹרְסִין מְצוּדוֹת לְחַיָּה וּלְעוֹפוֹת וּלְדָגִים עִם חָשֵׁכָה, וְהֶן צָדִין וְהוֹלְכִין כָּל הַשַּׁבָּת כֻּלָּהּ.
וְטוֹעֲנִין בְּקוֹרַת בֵּית הַבַּד וּבְעִגּוּלֵי הַגַּת עִם חָשֵׁכָה, וְהַמַּשְׁקִין זָבִין וְהוֹלְכִין כָּל הַשַּׁבָּת כֻּלָּהּ.
וּמַדְלִיקִין אֶת הַנֵּר אוֹ אֶת הַמְּדוּרָה מִבָּעֶרֶב, וְהִיא דּוֹלֶקֶת וְהוֹלֶכֶת כָּל הַשַּׁבָּת כֻּלָּהּ.

מַנִּיחִין קְדֵרָה עַל גַּבֵּי הָאֵשׁ, אוֹ בָּשָׂר בַּתַּנּוּר אוֹ עַל גַּבֵּי גֶּחָלִים, וְהֶן מִתְבַּשְּׁלִים וְהוֹלְכִין כָּל הַשַּׁבָּת כֻּלָּהּ, וְאוֹכְלִין אוֹתָן בַּשַּׁבָּת.
וְיֵשׁ בְּדָבָר זֶה, דְּרָכִים שְׁהֶן אֲסוּרִין--גְּזֵרָה, שֶׁמֶּא יַחְתֶּה בַּגֶּחָלִים בַּשַּׁבָּת.

כֵּיצַד: תַּבְשִׁיל שֶׁלֹּא בָשַׁל כָּל צָרְכּוֹ, וְחַמִּין שֶׁלֹּא הוּחַמּוּ כָּל צָרְכָּן, אוֹ תַּבְשִׁיל שֶׁבָּשַׁל כָּל צָרְכּוֹ וְכָל זְמָן שֶׁמִּצְטַמֵּק הוּא יָפֶה לוֹ--אֵין מַשְׁהִין אוֹתוֹ עַל גַּבֵּי הָאֵשׁ בַּשַּׁבָּת, אַף עַל פִּי שֶׁהֻנַּח מִבְּעוֹד יוֹם: גְּזֵרָה--שֶׁמֶּא יַחְתֶּה בַּגֶּחָלִים כְּדֵי לְהַשְׁלִים בִּשּׁוּלוֹ, אוֹ כְּדֵי לְצַמְּקוֹ.
לְפִיכָּךְ אִם גָּרַף הָאֵשׁ, אוֹ שֶׁכִּסָּה אֵשׁ הַכִּירָה בְּאֵפֶר אוֹ בִּנְעֹרֶת הַפִּשְׁתָּן הַדַּקָּה, אוֹ שֶׁעָמְמוּ הַגֶּחָלִים שֶׁהֲרֵי הֶן כִּמְכֻסּוֹת בְּאֵפֶר, אוֹ שֶׁהִסִּיקוּהָ בְּקַשׁ אוֹ בִּגְבַבָה אוֹ בְּגֶלְלֵי בְּהֵמָה דַּקָּה שֶׁהֲרֵי אֵין שָׁם גֶּחָלִים בּוֹעֲרוֹת--הֲרֵי זֶה, מֻתָּר לַשְׁהוֹת עָלֶיהָ: שֶׁהֲרֵי הִסִּיחַ דַּעְתּוֹ מִזֶּה הַתַּבְשִׁיל, וְאֵין גּוֹזְרִין שֶׁמֶּא יַחְתֶּה בָּאֵשׁ.

בַּמֶּה דְּבָרִים אֲמוּרִים, בַּכִּירָה שֶׁהֶבְלָהּ מוּעָט.
אֲבָל הַתַּנּוּר--אַף עַל פִּי שֶׁגָּרַף הָאֵשׁ, אוֹ חִפָּה בְּאֵפֶר, אוֹ שֶׁהִסִּיקוּהוּ בְּקַשׁ אוֹ בִּגְבַבָה--אֵין מַשְׁהִין בְּתוֹכוֹ, וְלֹא עַל גַּבָּיו, וְלֹא סוֹמְכִין לוֹ תַּבְשִׁיל שֶׁלֹּא בָשַׁל כָּל צָרְכּוֹ, אוֹ שֶׁבָּשַׁל כָּל צָרְכּוֹ וּמִצְטָמֵּק וְיָפֶה לוֹ: הוֹאִיל וְהֶבְלוֹ חַם בְּיוֹתֵר, אֵינוּ מַסִּיחַ דַּעְתּוֹ; וְחוֹשְׁשִׁים שֶׁמֶּא יַחְתֶּה בְּזוֹ הָאֵשׁ הַמְּעוּטָה, אַף עַל פִּי שְׁהִיא אֵשׁ קַשׁ וּגְבַבָה אוֹ מְכֻסָּה.

וְלָמָּה אָסְרוּ לַשְׁהוֹת בַּתַּנּוּר, אַף עַל פִּי שֶׁגָּרַף--מִפְּנֵי שֶׁהַגּוֹרֵף אֵינוּ גּוֹרֵף אֵלָא רֹב הָאֵשׁ וְעָצְמָהּ, וְאֵי אִפְשָׁר לִגְרֹף כָּל הָאֵשׁ עַד שֶׁלֹּא תִשָּׁאֵר נִיצוֹצָה אַחַת; וּמִפְּנֵי שֶׁהֶבְלוֹ חַם, שֶׁמֶּא יַחְתֶּה כְּדֵי לְנַעַר הַנִּיצוֹצוֹת הַנִּשְׁאָרוֹת.

הַכֻּפָּח--הֶבְלוֹ רַב מֵהֶבֶל הַכִּירָה, וּמוּעָט מֵהֶבֶל הַתַּנּוּר.
לְפִיכָּךְ אִם הִסִּיקוֹ בְּגֶפֶת אוֹ בְּעֵצִים--הֲרֵי הוּא כַּתַּנּוּר, וְאֵין מַשְׁהִין בְּתוֹכוֹ וְלֹא עַל גַּבָּיו, וְלֹא סוֹמְכִין לוֹ תַּבְשִׁיל שֶׁלֹּא בָשַׁל כָּל צָרְכּוֹ, אוֹ מִצְטַמֵּק וְיָפֶה לוֹ: אַף עַל פִּי שֶׁגָּרַף, אוֹ כִּסָּה בְּאֵפֶר.
וְאִם הִסִּיקוּהוּ בְּקַשׁ אוֹ בִּגְבַבָה--הֲרֵי הוּא כַּכִּירָה שֶׁהֻסְּקָה בְּקַשׁ וּבִגְבַבָה, וּמַשְׁהִין עָלָיו.
וּמֻתָּר לִסְמֹךְ לַכִּירָה מִבָּעֶרֶב, אַף עַל פִּי שְׁאֵינָהּ גְּרוּפָה.
וְאֵיזוֹ הִיא כִּירָה, וְאֵיזֶה הוּא כֻּפָּח--כִּירָה, מְקוֹם שְׁפִיתַת שְׁתֵּי קְדֵרוֹת; וְכֻפָּח, מְקוֹם שְׁפִיתַת קְדֵרָה אַחַת.

תַּבְשִׁיל חַי שֶׁלֹּא בָשַׁל כְּלָל, אוֹ שֶׁבָּשַׁל כָּל צָרְכּוֹ וּמִצְטָמֵּק וְרָע לוֹ--מֻתָּר לַשְׁהוֹתוֹ עַל גַּבֵּי הָאֵשׁ, בֵּין בְּכִירָה וְכֻפָּח בֵּין בְּתַנּוּר.
וְכֵן תַּבְשִׁיל שֶׁבָּשַׁל וְלֹא בָשַׁל כָּל צָרְכּוֹ, אוֹ בָּשַׁל כָּל צָרְכּוֹ וּמִצְטָמֵּק וְיָפֶה לוֹ--אִם הִשְׁלִיךְ לְתוֹכוֹ אֵבֶר חַי סָמוּךְ לְבֵין הַשְּׁמָשׁוֹת, נַעֲשֶׂה הַכֹּל כְּתַבְשִׁיל חַי; וּמֻתָּר לַשְׁהוֹתוֹ עַל הָאֵשׁ, אַף עַל פִּי שֶׁלֹּא גָרַף וְלֹא כִסָּה, מִפְּנֵי שֶׁכְּבָר הִסִּיחַ דַּעְתּוֹ מִמֶּנּוּ, וְאֵינוּ בָּא לַחְתּוֹת בַּגֶּחָלִים.

כָּל תַּבְשִׁיל שֶׁאָסוּר לַשְׁהוֹתוֹ--אִם עָבַר וְשִׁהָּה אוֹתוֹ--אָסוּר לְאָכְלוֹ עַד מוֹצָאֵי שַׁבָּת, וְיַמְתִין בִּכְדֵי שֶׁיֵּעָשֶׂה.
וְאִם שְׁכָחוֹ--אִם תַּבְשִׁיל שֶׁלֹּא בָשַׁל כָּל צָרְכּוֹ הוּא, אָסוּר עַד מוֹצָאֵי שַׁבָּת; וְאִם תַּבְשִׁיל שֶׁבָּשַׁל כָּל צָרְכּוֹ הוּא וּמִצְטָמֵּק וְיָפֶה לוֹ, מֻתָּר לְאָכְלוֹ בַּשַּׁבָּת.

כָּל שֶׁמֻּתָּר לַשְׁהוֹתוֹ עַל גַּבֵּי הָאֵשׁ--כְּשֶׁנּוֹטְלִים אוֹתוֹ בַּשַּׁבָּת, אָסוּר לְהַחְזִירוֹ לִמְקוֹמוֹ.
וְאֵין מַחְזִירִין לְעוֹלָם, אֵלָא עַל גַּבֵּי כִּירָה גְּרוּפָה, אוֹ מְכֻסָּה, אוֹ בְּכִירָה וְכֻפָּח שֶׁהֻסְּקוּ בְּקַשׁ וּגְבַבָה: וְהוּא, שֶׁלֹּא הִנִּיחַ הַקְּדֵרָה עַל גַּבֵּי קַרְקָע; אֲבָל מִשֶּׁהִנִּיחָהּ עַל גַּבֵּי הַקַּרְקָע, אֵין מַחְזִירִין אוֹתָהּ, וְאַפִלּוּ עַל גַּבֵּי גְּרוּפָה, אוֹ מְכֻסָּה.
וְאֵין מַחְזִירִין לַתַּנּוּר וְלֹא לַכֻּפָּח, שֶׁהֻסְּקוּ בְּגֶפֶת אוֹ בְּעֵצִים, אַף עַל פִּי שֶׁגָּרַף אוֹ כִּסָּה, מִפְּנֵי שֶׁהֶבְלָן חַם בְּיוֹתֵר.
וְכָל שְׁאֵין מַחְזִירִין עָלָיו, אֵין סוֹמְכִין לוֹ בַּשַּׁבָּת.

אָסוּר לְהַכְנִיס מַגְרֵפָה לַקְּדֵרָה, וְהִיא עַל הָאֵשׁ, לְהוֹצִיא מִמֶּנָּה בַּשַּׁבָּת: מִפְּנֵי שֶׁמַּגֵּס בָּהּ, וְזֶה מִצָּרְכֵּי הַבִּשּׁוּל הוּא; וְנִמְצָא כִּמְבַשֵּׁל בַּשַּׁבָּת.
וּמֻתָּר לְהַחְזִיר מִכִּירָה לְכִירָה, אַפִלּוּ מִכִּירָה שֶׁהֶבְלָהּ מוּעָט לְכִירָה שֶׁהֶבְלָהּ מְרֻבֶּה; אֲבָל לֹא מִכִּירָה לִטְמִינָה, וְלֹא מִטְּמִינָה לְכִירָה.

לֹא יְמַלֵּא אָדָם קְדֵרָה עֲסָסִיּוֹת וְתֻרְמוֹסִין, אוֹ חָבִית שֶׁלְּמַיִם, וְיִתֵּן לְתוֹךְ הַתַּנּוּר עֶרֶב שַׁבָּת עִם חָשֵׁכָה, וְיַשְׁהֶה אוֹתָן--שֶׁאֵלּוּ וְכַיּוֹצֶא בָּהֶן, אַף עַל פִּי שֶׁלֹּא בָשְׁלוּ כָּל עִיקָר, כְּתַבְשִׁיל שֶׁלֹּא בָשַׁל כָּל צָרְכּוֹ הֶן, מִפְּנֵי שְׁאֵינָן צְרִיכִים בִּשּׁוּל הַרְבֵּה; וְדַעְתּוֹ עֲלֵיהֶן לְאָכְלָן לְאַלְתַּר, וּלְפִיכָּךְ אָסוּר לַשְׁהוֹתָן בַּתַּנּוּר.
וְאִם עָבַר וְשִׁהָּה--אֲסוּרִין עַד מוֹצָאֵי שַׁבָּת, וְיַמְתִין בִּכְדֵי שֶׁיֵּעָשׂוּ.

תַּנּוּר שֶׁנָּתַן לְתוֹכוֹ בָּשָׂר מִבְּעוֹד יוֹם, וְשִׁהָּה אוֹתוֹ בַּשַּׁבָּת--אִם בְּשַׂר גְּדִי הוּא וְכַיּוֹצֶא בּוֹ, מֻתָּר, שְׁאִם יַחְתֶּה בַּגֶּחָלִים, יִתְחָרַךְ הַבָּשָׂר שְׁאֵינוּ צָרִיךְ אֵלָא חֲמִימוּת הָאֵשׁ בִּלְבָד; וְאִם בְּשַׂר עֵז אוֹ שׁוֹר הוּא, אָסוּר, שֶׁמֶּא יַחְתֶּה בַּגֶּחָלִים, לְבַשְּׁלוֹ.
וְאִם טָח פִּי הַתַּנּוּר בְּטִיט, מֻתָּר--שְׁאִם בָּא לִפְתֹּחַ הַתַּנּוּר וְלַחְתּוֹת, תִּכָּנֵס הָרוּחַ, וְיִתְקַשֶּׁה הַבָּשָׂר וְיִפָּסֵד, וְיִצְטַנַּן הַתַּנּוּר.

וְכֵן כָּל דָּבָר שֶׁהָרוּחַ מַפְסֶדֶת אוֹתוֹ, אֵין גּוֹזְרִין עָלָיו שֶׁמֶּא יְגַלֵּהוּ וְיַחְתֶּה; וּמִפְּנֵי זֶה נוֹתְנִין אַוְנִין שֶׁלְּפִשְׁתָּן לְתוֹךְ הַתַּנּוּר עִם חָשֵׁכָה, שְׁאִם גִּלָּהוּ יִפָּסֵד.

נָתַן גְּדִי שָׁלֵם לְתוֹךְ הַתַּנּוּר--הֲרֵי זֶה כִּבְשַׂר הָעֵז אוֹ בְּשַׂר שׁוֹר, וְאָסוּר לַשְׁהוֹתוֹ, שֶׁמֶּא יַחְתֶּה בַּגֶּחָלִים: אֵלָא אִם כֵּן טָח הַתַּנּוּר.
וּמֻתָּר לְשַׁלְשַׁל כֶּבֶשׂ הַפֶּסַח לַתַּנּוּר עִם חָשֵׁכָה, אַף עַל פִּי שְׁאֵינוּ טָח, מִפְּנֵי שֶׁבְּנֵי חֲבוּרָה, זְרִיזִים הֶן.

אֵין צוֹלִין בָּשָׂר בָּצֵל וּבֵיצָה עַל גַּבֵּי הָאֵשׁ--אֵלָא כְּדֵי שֶׁיִּצָּלוּ מִבְּעוֹד יוֹם, וְיִהְיוּ רְאוּיִין לַאֲכִילָה.
וְאִם נִשְׁאֲרוּ אַחַר כֵּן עַל הָאֵשׁ בַּשַּׁבָּת, עַד שֶׁיִּצָּלוּ הַרְבֵּה--מֻתָּר, מִפְּנֵי שְׁהֶן כְּמִצְטַמֵּק וְרָע לוֹ: שְׁאִם חָתָה--יַחֲרֹךְ אוֹתָן, שֶׁעַל גּוּף הָאֵשׁ הֶם.
וּמִפְּנֵי זֶה מַנִּיחִין הַמֻּגְמָר תַּחַת הַכֵּלִים עִם חָשֵׁכָה--שְׁאִם חָתָה בַּגֶּחָלִים, יִשָּׂרֵף הַמֻּגְמָר וִיעַשַּׁן הַכֵּלִים.

הַא לָמַדְתָּ, שֶׁכָּל דָּבָר שֶׁאָנוּ אוֹסְרִין בְּעִנְיָן זֶה, אֵינוּ אָסוּר מִשּׁוֹם שְׁהוּא נַעֲשָׂה בַּשַּׁבָּת; אֵלָא גְּזֵרָה, שֶׁמֶּא יַחְתֶּה בַּגֶּחָלִים.
לְפִיכָּךְ אֵין נוֹתְנִין צֶמֶר לַיּוּרָה, אֵלָא אִם כֵּן הָיְתָה עֲקוּרָה מֵעַל הָאֵשׁ--שֶׁמֶּא יַחְתֶּה בַּגֶּחָלִים: וְהוּא, שֶׁיִּהְיֶה פִּיהָ טָח בְּטִיט--שֶׁמֶּא יַגֵּס בָּהּ, מִשֶּׁחָשֵׁכָה.

אֵין נוֹתְנִין אֶת הַפַּת בַּתַּנּוּר עִם חָשֵׁכָה, וְלֹא חֲרָרָה עַל גַּבֵּי הַגֶּחָלִים--אֵלָא כְּדֵי שֶׁיִּקְרְמוּ פָּנִים שְׁאֵינָן מֻדְבָּקִים בַּתַּנּוּר אוֹ בָּאֵשׁ.
וְאִם נִשְׁאֲרוּ אַחַר כֵּן, עַד שֶׁיִּגְמֹר אֲפִיָּתָן--מֻתָּר: שְׁאִם יַחְתֶּה, יַפְסִיד אוֹתָן.
וְאִם נָתַן סָמוּךְ לְחָשֵׁכָה, וְחָשֵׁכָה וַעֲדַיִן לֹא קָרְמוּ פָּנֶיהָ--אִם בְּמֵזִיד--אָסוּר לֶאֱכֹל מֵהֶן עַד מוֹצָאֵי שַׁבָּת, וְיַמְתִין בִּכְדֵי שֶׁיֵּעָשׂוּ.
וְאִם בְּשׁוֹגֵג--מֻתָּר לוֹ לִרְדּוֹת מִמֶּנָּה מְזוֹן שָׁלוֹשׁ סְעוֹדוֹת, בַּשַּׁבָּת; וְכִשְׁהוּא רוֹדֶה--לֹא יִרְדֶּה בְּמִרְדֶּה כְּדֶרֶךְ שְׁהוּא עוֹשֶׂה בַּחֹל, אֵלָא בְּסַכִּין וְכַיּוֹצֶא בָּהּ.

עוֹשֶׂה אָדָם מְדוּרָה מִכָּל דָּבָר שֶׁיִּרְצֶה, בֵּין עַל גַּבֵּי קַרְקָע בֵּין עַל גַּבֵּי מְנוֹרָה, וּמַדְלִיקָהּ מִבְּעוֹד יוֹם, וּמִשְׁתַּמֵּשׁ לְאוֹרָהּ אוֹ מִתְחַמֵּם כְּנֶגְדָּהּ בַּשַּׁבָּת.
וְצָרִיךְ שֶׁיַּדְלִיק רֹב הַמְּדוּרָה קֹדֶם חָשֵׁכָה, עַד שֶׁתְּהֶא שַׁלְהֶבֶת עוֹלָה מֵאֵלֶיהָ קֹדֶם הַשַּׁבָּת; וְאִם לֹא הִדְלִיק רֻבָּהּ, אָסוּר לֵהָנוֹת בָּהּ בַּשַּׁבָּת--גְּזֵרָה, שֶׁמֶּא יַחְתֶּה בָּהּ וְיָנִיד הָעֵצִים כְּדֵי שֶׁתַּעֲלֶה הַשַּׁלְהֶבֶת.
וְאִם הִדְלִיק עֵץ יְחִידִי, צָרִיךְ לְהַדְלִיק רֹב עָבְיוֹ וְרֹב הֶקֵּפוֹ מִבְּעוֹד יוֹם.

בַּמֶּה דְּבָרִים אֲמוּרִים, בַּגְּבוּלִין; אֲבָל בַּמִּקְדָּשׁ, מַאֲחִיזִין אֶת הָאוּר בָּעֵצִים בִּמְדוּרַת בֵּית הַמּוֹקֵד עִם חָשֵׁכָה, וְאֵין חוֹשְׁשִׁין שֶׁמֶּא יַחְתֶּה, שֶׁהַכּוֹהֲנִים זְרִיזִין הֶן.

הָיְתָה מְדוּרָה שֶׁלְּקָנִים, אוֹ שֶׁלְּגַרְעִנִּין--אֵינוּ צָרִיךְ לְהַדְלִיק הָרֹב; אֵלָא כֵּיוָן שֶׁהִתְחִיל בָּהּ הָאֵשׁ קֹדֶם הַשַּׁבָּת, מֻתָּר לְהִשְׁתַּמַּשׁ בָּהּ, מִפְּנֵי שֶׁהָאֵשׁ נִתְלֵית בָּהֶן בִּמְהֵרָה, וְאֵינוּ צָרִיךְ לַחְתּוֹת.
לְפִיכָּךְ אִם אָגַד הַקָּנִים, אוֹ הִנִּיחַ הַגַּרְעִנִּין בְּחוֹתָלוֹת--הֲרֵי הֶן כְּעֵצִים, וְצָרִיךְ שֶׁתַּעֲלֶה בָּהֶן הַשַּׁלְהֶבֶת מֵאֵלֶיהָ קֹדֶם הַשַּׁבָּת.

מְדוּרָה שֶׁלְּזֶפֶת, אוֹ שֶׁלְּגָפְרִית, אוֹ שֶׁלִּרְבָב, אוֹ שֶׁלְּקִירָה, אוֹ שֶׁלְּקַשׁ, אוֹ שֶׁלִּגְבַבָה--אֵינוּ צָרִיךְ לְהַדְלִיק רֻבָּהּ קֹדֶם הַשַּׁבָּת, מִפְּנֵי שֶׁהָאֵשׁ מַדְלֶקֶת אוֹתָם בִּמְהֵרָה.

הִלְכּוֹת שַׁבָּת פֵּרֶק ד 
יֵשׁ דְּבָרִים שְׁאִם טָמַן בָּהֶן הַתַּבְשִׁיל, הוּא מִתְחַמֵּם וּמוֹסִיפִין בְּבִשּׁוּלוֹ כְּעֵין הָאֵשׁ--כְּגוֹן זֶפֶת, וְזֵבֶל, וּמֶלַח, וְסִיד, וְחוֹל, אוֹ זוֹגִין וּמוֹכִין וַעֲשָׂבִים בִּזְמָן שֶׁשְּׁלָשְׁתָּן לַחִים וְאַפִלּוּ מֵחֲמַת עַצְמָן; וּדְבָרִים אֵלּוּ, נִקְרָאִין דָּבָר הַמּוֹסִיף.
וְיֵשׁ דְּבָרִים שְׁאִם טָמַן בָּהֶן הַתַּבְשִׁיל, יִשָּׁאֵר בַּחֲמִימוּתוֹ בִּלְבָד, וְאֵינָן מוֹסִיפִין לוֹ בִּשּׁוּל, אֵלָא מוֹנְעִין אוֹתוֹ מִלְּהִצְטַנַּן--כְּגוֹן זוֹגִין וּמוֹכִין וַעֲשָׂבִים יְבֵשִׁין, וּכְסוּת, וּפֵרוֹת, וְכַנְפֵי יוֹנָה, וּנְעֹרֶת הַפִּשְׁתָּן, וְנָסֹרֶת חָרָשִׁים, וּשְׁלָחִין, וְגִזֵּי צֶמֶר; וּדְבָרִים אֵלּוּ, נִקְרָאִין דָּבָר שְׁאֵינוּ מוֹסִיף.

מִן הַדִּין הָיָה, שֶׁטּוֹמְנִין בְּדָבָר הַמּוֹסִיף מִבְּעוֹד יוֹם, וְיִשָּׁאֵר הַתַּבְשִׁיל טָמוּן בַּשַּׁבָּת, שֶׁהֲרֵי מַשְׁהִין עַל גַּבֵּי הָאֵשׁ בַּשַּׁבָּת.
אֲבָל אָסְרוּ חֲכָמִים לְהַטְמִין בְּדָבָר הַמּוֹסִיף, מִבְּעוֹד יוֹם: גְּזֵרָה, שֶׁמֶּא תִּרְתַּח הַקְּדֵרָה בַּשַּׁבָּת, וְיִצְטָרַךְ לְגַלּוֹתָהּ עַד שֶׁתָּנוּחַ הָרְתִיחָה, וְיַחְזֹר וִיכַסֶּה בַּשַּׁבָּת; וְנִמְצָא טוֹמֵן בְּדָבָר הַמּוֹסִיף בַּשַּׁבָּת, שְׁהוּא אָסוּר.
לְפִיכָּךְ מֻתָּר לִטְמֹן בְּדָבָר הַמּוֹסִיף, בֵּין הַשְּׁמָשׁוֹת--שֶׁסְּתָם קְדֵרוֹת בֵּין הַשְּׁמָשׁוֹת, כְּבָר רָתְחוּ וְנָחוּ מִבִּעְבּוּעָן, וְכֵיוָן שֶׁנָּחוּ, שׁוּב אֵינָן רוֹתְחִין.

וְכֵן מִן הַדִּין הָיָה, לִטְמֹן הַתַּבְשִׁיל בְּדָבָר שְׁאֵינוּ מוֹסִיף, בַּשַּׁבָּת עַצְמָהּ; אֲבָל אָסְרוּ חֲכָמִים דָּבָר זֶה--גְּזֵרָה שֶׁמֶּא יַטְמִין בִּרְמָץ וְיִהְיֶה בּוֹ נִיצוֹצוֹת שֶׁלְּאֵשׁ, וְנִמְצָא חוֹתֶה בַּגֶּחָלִים; לְפִיכָּךְ אָסְרוּ לְהַטְמִין דָּבָר חַם בַּשַּׁבָּת, וְאַפִלּוּ בְּדָבָר שְׁאֵינוּ מוֹסִיף.

סְפֵק חָשֵׁכָה סְפֵק לֹא חָשֵׁכָה, מֻתָּר לִטְמֹן אֶת דָּבָר חָם; וּמֻתָּר לִטְמֹן דָּבָר הַצּוֹנֵן בַּשַּׁבָּת, בְּדָבָר שְׁאֵינוּ מוֹסִיף, כְּדֵי שֶׁלֹּא יִצְטַנַּן בְּיוֹתֵר, אוֹ כְּדֵי שֶׁתָּפוּג צִנָּתוֹ.
חַמִּין שֶׁטְּמָנָן מֵעֶרֶב שַׁבָּת, וְנִתְגַּלּוּ בַּשַּׁבָּת--מֻתָּר לְכַסּוֹתָן, שֶׁהֲרֵי אֵינוּ מוֹסִיף; וּמֻתָּר לְהַחְלִיף הַכִּסּוּי בַּשַּׁבָּת.
כֵּיצַד--נוֹטֵל כְּסוּת וּמַנִּיחַ כַּנְפֵי יוֹנָה, אוֹ נוֹטֵל כַּנְפֵי יוֹנָה וּמַנִּיחַ הַכְּסוּת.

פִּנָּה הַתַּבְשִׁיל אוֹ הַמַּיִם הַחַמִּין, מִכְּלִי לִכְלִי אַחֵר--מֻתָּר לְהַטְמִין הַכְּלִי הָאַחֵר בַּשַּׁבָּת בְּדָבָר שְׁאֵינוּ מוֹסִיף, כְּמוֹ הַדָּבָר הַצּוֹנֵן: שֶׁלֹּא אָסְרוּ לְהַטְמִין בַּשַּׁבָּת, אֵלָא דָּבָר חַם שְׁהוּא בִּכְלִי רִאשׁוֹן שֶׁנִּתְבַּשַּׁל בּוֹ; אֲבָל אִם פִּנָּהוּ, מֻתָּר.

מַנִּיחִין מֵחָם עַל גַּבֵּי מֵחָם בַּשַּׁבָּת, וּקְדֵרָה עַל גַּבֵּי קְדֵרָה, וּקְדֵרָה עַל גַּבֵּי מֵחָם, וּמֵחָם עַל גַּבֵּי קְדֵרָה; וְטָח פִּיהֶם בְּבָצֵק: לֹא בִּשְׁבִיל שֶׁיֵּחַמּוּ, אֵלָא בִּשְׁבִיל שֶׁיַּעַמְדוּ עַל חֻמָּם--שֶׁלֹּא אָסְרוּ אֵלָא לְהַטְמִין בַּשַּׁבָּת; אֲבָל לְהַנִּיחַ כְּלִי חַם עַל גַּבֵּי כְּלִי חַם, כְּדֵי שֶׁיִּהְיוּ עוֹמְדִין בַּחֲמִימוּתָן--מֻתָּר.
אֲבָל אֵין מַנִּיחִין כְּלִי שֶׁיֵּשׁ בּוֹ דָּבָר צוֹנֵן, עַל גַּבֵּי כְּלִי חַם, בַּשַּׁבָּת--שֶׁהֲרֵי מוֹלִיד בּוֹ חֹם בַּשַּׁבָּת; וְאִם הִנִּיחוֹ, מִבָּעֶרֶב--מֻתָּר, וְאֵינוּ כְּטוֹמֵן בְּדָבָר הַמּוֹסִיף.

הִלְכּוֹת שַׁבָּת פֵּרֶק ה 
הַדְלָקַת נֵר בַּשַּׁבָּת אֵינָהּ רְשׁוּת, אִם רָצָה מַדְלִיק וְאִם רָצָה אֵינוּ מַדְלִיק; וְלֹא מִצְוָה שְׁאֵינוּ חַיָּב לִרְדֹף אַחֲרֶיהָ עַד שֶׁיַּעֲשֶׂנָּה, כְּגוֹן עֵרוּבֵי חֲצֵרוֹת אוֹ נְטִילַת יָדַיִם לַאֲכִילָה: אֵלָא חוֹבָה.
וְאֶחָד אֲנָשִׁים וְאֶחָד נָשִׁים, חַיָּבִין לִהְיוֹת בְּבָתֵּיהֶן נֵר דָּלוּק בַּשַּׁבָּת.
אַפִלּוּ אֵין לוֹ מַה יֹאכַל--שׁוֹאֵל עַל הַפְּתָחִים, וְלוֹקֵחַ שֶׁמֶן וּמַדְלִיק אֶת הַנֵּר: שֶׁזֶּה בִּכְלַל עֹנֶג שַׁבָּת הוּא.
וְחַיָּב לְבָרַךְ קֹדֶם הַדְלָקָה, אֲשֶׁר קִדְּשָׁנוּ בְּמִצְווֹתָיו וְצִוָּנוּ לְהַדְלִיק נֵר שֶׁלַּשַּׁבָּת--כְּדֶרֶךְ שֶׁמְּבָרֵךְ עַל כָּל הַדְּבָרִים שְׁהוּא חַיָּב בָּהֶם מִדִּבְרֵי סוֹפְרִים.

מֻתָּר לְהִשְׁתַּמַּשׁ לְנֵר הַשַּׁבָּת: וְהוּא, שֶׁלֹּא יְהֶא הַדָּבָר צָרִיךְ עִיּוּן הַרְבֵּה; אֲבָל דָּבָר שֶׁצָּרִיךְ לְדַקְדַּק בִּרְאִיָּתוֹ, אָסוּר לְהַבְחִינוֹ לְאוֹר הַנֵּר--גְּזֵרָה, שֶׁמֶּא יַטֶּה.

הַמַּדְלִיק צָרִיךְ לְהַדְלִיק מִבְּעוֹד יוֹם, קֹדֶם שְׁקִיעַת הַחַמָּה.
וְנָשִׁים מְצֻוּוֹת עַל דָּבָר זֶה, יוֹתֵר מִן הָאֲנָשִׁים, לְפִי שְׁהֶן מְצוּיוֹת בַּבָּתִּים, וְהֶן הָעֲסֵקוֹת בִּמְלֶאכֶת הַבַּיִת; וְאַף עַל פִּי כֵן, צָרִיךְ הָאִישׁ לְהַזְהִירָן וְלִבְדֹּק אוֹתָן עַל כָּךְ, וְלוֹמַר לְאַנְשֵׁי בֵּיתוֹ עֶרֶב שַׁבָּת קֹדֶם שֶׁתֶּחְשַׁךְ, הַדְלִיקוּ אֶת הַנֵּר.
סְפֵק חָשֵׁכָה וְנִכְנַס הַשַּׁבָּת, סְפֵק לֹא נִכְנַס--אֵין מַדְלִיקִין.

מִשֶּׁתִּשְׁקַע הַחַמָּה עַד שֶׁיֵּרָאוּ שְׁלוֹשָׁה כּוֹכָבִים בֵּינוֹנִיִּים, הוּא הַזְּמָן הַנִּקְרָא בֵּין הַשְּׁמָשׁוֹת בְּכָל מָקוֹם; וְהוּא סְפֵק מִן הַיּוֹם, סְפֵק מִן הַלַּיְלָה, וְדָנִין בּוֹ לְהַחְמִיר, בְּכָל מָקוֹם.
וּלְפִיכָּךְ אֵין מַדְלִיקִין בּוֹ; וְהָעוֹשֶׂה מְלָאכָה בֵּין הַשְּׁמָשׁוֹת שַׁבָּת וּבֵין הַשְּׁמָשׁוֹת בְּמוֹצָאֵי שַׁבָּת, בְּשׁוֹגֵג--חַיָּב חַטָּאת מִכָּל מָקוֹם.
וְכוֹכָבִים אֵלּוּ--לֹא גְּדוֹלִים הַנִּרְאִים בַּיּוֹם, וְלֹא קְטַנִּים שְׁאֵין נִרְאִין אֵלָא בַּלַּיְלָה; וּמִשֶּׁיֵּרָאוּ שְׁלוֹשָׁה כּוֹכָבִים אֵלּוּ הַבֵּינוֹנִיִּים, הֲרֵי זֶה לַיְלָה וַדַּאי.

פְּתִילָה שֶׁמַּדְלִיקִין בָּהּ לַשַּׁבָּת, אֵין עוֹשִׂין אוֹתָהּ מִדָּבָר שֶׁהָאוּר מְסַכְסֶכֶת בּוֹ--כְּגוֹן צֶמֶר, וְשֵׂעָר, וּמֶשִׁי, וְצֶמֶר הָאֶרֶז, וּפִשְׁתָּן שֶׁלֹּא נֻפַּץ, וְסִיב שֶׁלְּדֶקֶל, וּמִינֵי הָעֵץ הָרַכִּים, וְכַיּוֹצֶא בָּהֶן; אֵלָא מִדָּבָר שֶׁהָאוּר נִתְלֵית בּוֹ--כְּגוֹן פִּשְׁתָּה נְפוּצָה, וּבִגְדֵי שֵׁשׁ, וְצֶמֶר גֶּפֶן, וְכַיּוֹצֶא בָּהֶן.
וְהַמַּדְלִיק צָרִיךְ שֶׁיַּדְלִיק, בְּרֹב הַיּוֹצֶא מִן הַפְּתִילָה.

הַכּוֹרֵךְ דָּבָר שֶׁמַּדְלִיקִין בּוֹ, עַל דָּבָר שְׁאֵין מַדְלִיקִין בּוֹ--אִם לְהַעֲבוֹת הַפְּתִילָה כְּדֵי לְהוֹסִיף אוֹרָהּ, אָסוּר; וְאִם לְהַקְשׁוֹת הַפְּתִילָה כְּדֵי שֶׁתְּהֶא עוֹמֶדֶת וְלֹא תִשְׁתַּלְשַׁל לְמַטָּה, מֻתָּר.

נוֹתְנִין גַּרְגֶּר שֶׁלְּמֶלַח וְגָרִיס שֶׁלְּפוֹל עַל פִּי הַנֵּר בְּעֶרֶב שַׁבָּת, כְּדֵי שֶׁיְּהֶא דּוֹלֵק בְּלֵילֵי שַׁבָּת.
וְכָל הַפְּתִילוֹת שְׁאֵין מַדְלִיקִין בָּהֶן, עוֹשִׂין מֵהֶן מְדוּרָה--בֵּין לְהִתְחַמַּם כְּנֶגְדָּהּ, בֵּין לְהִשְׁתַּמַּשׁ לְאוֹרָהּ, בֵּין עַל גַּבֵּי מְנוֹרָה, בֵּין עַל גַּבֵּי קַרְקָע; וְלֹא אָסְרוּ אֵלָא לַעֲשׂוֹתָן פְּתִילָה לַנֵּר, בִּלְבָד.

שֶׁמֶן שֶׁמַּדְלִיקִין בּוֹ לַשַּׁבָּת, צָרִיךְ שֶׁיְּהֶא נִמְשָׁךְ אַחַר הַפְּתִילָה; אֲבָל שְׁמָנִין שְׁאֵין נִמְשָׁכִין אַחַר הַפְּתִילָה--כְּגוֹן זֶפֶת, וְשַׁעְוָה, וְשֶׁמֶן קִיק, וְאַלְיָה, וְחֵלֶב--אֵין מַדְלִיקִין בָּהֶן.
וּמִפְּנֵי מַה אֵין מַדְלִיקִין בִּפְתִילוֹת שְׁאֵין הָאוּר נִתְלֵית בָּהֶן, וְלֹא בִּשְׁמָנִים שְׁאֵין נִמְשָׁכִים אַחַר הַפְּתִילָה--גְּזֵרָה, שֶׁמֶּא יִהְיֶה אוֹר הַנֵּר אָפֵל, וְיַטֶּה אוֹתָהּ, בְּשָׁעָה שֶׁיִּשְׁתַּמַּשׁ לְאוֹרָהּ.

חֵלֶב שֶׁהִתִּיכוֹ, וְקִרְבֵי דָּגִים שֶׁנִּמּוֹחוּ--נוֹתֵן לְתוֹכָן שֶׁמֶן כָּל שְׁהוּא, וּמַדְלִיק; אֲבָל שְׁמָנִין שְׁאֵין מַדְלִיקִין בָּהֶן--אַפִלּוּ עֵרְבָן בְּשֶׁמֶן מִשְּׁמָנִים שֶׁמַּדְלִיקִין בָּהֶן--לֹא יַדְלִיק, מִפְּנֵי שְׁאֵין נִמְשָׁכִין.

אֵין מַדְלִיקִין בְּעִטְרָן, מִפְּנֵי שֶׁרֵיחוֹ רָע--שֶׁמֶּא יַנִּיחֶנּוּ וְיֵצֵא, וְחוֹבָה עָלָיו לֵישֵׁב לְאוֹר הַנֵּר.
וְלֹא בְּצֹרִי, מִפְּנֵי שֶׁרֵיחוֹ טוֹב--שֶׁמֶּא יִקַּח מִמֶּנּוּ, מִן הַנֵּר; וְעוֹד, מִפְּנֵי שְׁהוּא עָף.
וְלֹא בִּנְפָט לָבָן, וְאַפִלּוּ בַּחֹל--מִפְּנֵי שְׁהוּא עָף, וְיָבוֹא לִידֵי סַכָּנָה.

מֻתָּר לְהַדְלִיק לְכַתְּחִלָּה, בִּשְׁאָר שְׁמָנִים--כְּגוֹן שֶׁמֶן צְנוֹן, וְשֻׁמְשְׁמִין, וְלֶפֶת, וְכָל כַּיּוֹצֶא בָּהֶן: אֵין אָסוּר אֵלָא אֵלּוּ שֶׁמָּנוּ חֲכָמִים, בִּלְבָד.

לֹא יִתֵּן אָדָם כְּלִי מְנֻקָּב מָלֵא שֶׁמֶן עַל פִּי הַנֵּר, בִּשְׁבִיל שֶׁיְּהֶא מְנַטֵּף, וְלֹא יְמַלֵּא קְעָרָה שֶׁמֶן וְיִתְּנֶנָּה בְּצַד הַנֵּר וְיִתֵּן רֹאשׁ הַפְּתִילָה לְתוֹכָהּ, בִּשְׁבִיל שֶׁתְּהֶא שׁוֹאֶבֶת--גְּזֵרָה, שֶׁמֶּא יִקַּח מִן הַשֶּׁמֶן שֶׁבַּכְּלִי: שֶׁהֲרֵי לֹא נִמְאָס בַּנֵּר; וְאָסוּר לֵהָנוֹת בַּשַּׁבָּת מִן הַשֶּׁמֶן שֶׁהֻדְלַק בּוֹ, וְאַפִלּוּ כָּבְתָה הַנֵּר, וְאַפִלּוּ נָטַף מִן הַנֵּר--מִפְּנֵי שְׁהוּא מֻקְצֶה מֵחֲמַת אִסּוּר.
וְאִם חִבַּר הַכְּלִי שֶׁיֵּשׁ בּוֹ הַשֶּׁמֶן אֶל הַנֵּר בְּסִיד, וּבְחַרְסִית, וְכַיּוֹצֶא בָּהֶן--מֻתָּר.

אֵין נוֹתְנִין כְּלִי תַּחַת הַנֵּר לְקַבַּל בּוֹ שֶׁמֶן בַּשַּׁבָּת, שֶׁהֲרֵי מְבַטֵּל הַכְּלִי מֵהֲכֵנוֹ; וְאִם נְתָנוֹ מִבְּעוֹד יוֹם, מֻתָּר.
וְנוֹתְנִין כְּלִי תַּחַת הַנֵּר בַּשַּׁבָּת, לְקַבַּל נִיצוֹצוֹת--מִפְּנֵי שְׁאֵין בָּהֶן מַמָּשׁ, וַהֲרֵי לֹא בִטְּלוֹ מִלְּטַלְטְלוֹ; וְאָסוּר לִתֵּן לְתוֹכוֹ מַיִם, וְאַפִלּוּ מֵעֶרֶב שַׁבָּת--מִפְּנֵי שְׁהוּא מְקָרֵב אֶת כִּבּוּי הַנִּיצוֹצוֹת.

אֵין פּוֹלִין לְאוֹר הַנֵּר, וְלֹא קוֹרִין לְאוֹר הַנֵּר, וְאַפִלּוּ גָּבוֹהַּ שְׁתֵּי קוֹמוֹת; וְאַפִלּוּ עֲשָׂרָה בָּתִּים זֶה עַל גַּב זֶה, וְהַנֵּר בָּעֶלְיוֹנָה--לֹא יִקְרָא וְלֹא יְפַלֶּה לְאוֹרוֹ בַּתַּחְתּוֹנָה, שֶׁמֶּא יִשְׁכַּח וְיַטֶּה.
וְאִם הָיוּ שְׁנַיִם קוֹרִין בְּעִנְיָן אֶחָד, מֻתָּרִין לִקְרוֹת לִפְנֵי הַנֵּר--שֶׁכָּל אֶחָד מֵהֶן מַזְכִּיר חֲבֵרוֹ, אִם שָׁכַח; אֲבָל לֹא בִּשְׁנֵי עִנְיָנוֹת, שֶׁכָּל אֶחָד מֵהֶן טָרוּד בְּעִנְיָנוֹ.

הַתִּינוֹקוֹת--קוֹרִין לִפְנֵי רִבָּן לְאוֹר הַנֵּר, מִפְּנֵי שֶׁהָרָב מְשַׁמְּרָן; אֲבָל הוּא לֹא יִקְרָא, מִפְּנֵי שְׁאֵין אֵימָתָן עָלָיו.
וְיֵשׁ לוֹ לִרְאוֹת בַּסֵּפֶר לְאוֹר הַנֵּר, עַד שֶׁיִּרְאֶה רֹאשׁ הַפָּרָשָׁה שְׁהוּא צָרִיךְ לְהַקְרוֹתָן; וְאַחַר כָּךְ נוֹתֵן הַסֵּפֶר בְּיָדָן, וְהֶם קוֹרְאִין לְפָנָיו.

כֵּלִים הַדּוֹמִים זֶה לְזֶה, וְאֵינָן נִכָּרִין אֵלָא בְּעִיּוּן הַרְבֵּה--אָסוּר לְהַקְרִיבָן לְאוֹר הַנֵּר, וּלְהַבְחִין בֵּינֵיהֶן: שֶׁמֶּא יִשְׁכַּח, וְיַטֶּה.
לְפִיכָּךְ שַׁמָּשׁ שְׁאֵינוּ קָבוּעַ--אָסוּר לוֹ לִבְדֹּק כּוֹסוֹת וּקְעָרוֹת לְאוֹר הַנֵּר, מִפְּנֵי שְׁאֵינוּ מַכִּירָן, בֵּין בְּנֵר שֶׁלַּשֶּׁמֶן, בֵּין בְּנֵר שֶׁלַּנְּפָט שֶׁאוֹרוֹ רַב; אֲבָל שַׁמָּשׁ קָבוּעַ--מֻתָּר לוֹ לִבְדֹּק לְאוֹר הַנֵּר כּוֹסוֹת וּקְעָרוֹת, מִפְּנֵי שְׁאֵינוּ צָרִיךְ עִיּוּן הַרְבֵּה.
וְאִם הָיָה נֵר שֶׁלְּשֶׁמֶן זַיִת--אֵין מוֹרִין לוֹ לִבְדֹּק, וְאַף עַל פִּי שְׁהוּא מֻתָּר: גְּזֵרָה, שֶׁמֶּא יִסְתַּפַּק מִמֶּנּוּ.

נֵר שֶׁאֲחוֹרֵי הַדֶּלֶת--אָסוּר לִפְתֹּחַ הַדֶּלֶת וְלִנְעֹל כְּדַרְכּוֹ, מִפְּנֵי שְׁהוּא מְכַבֵּהוּ; אֵלָא יִזָּהֵר בְּשָׁעָה שֶׁפּוֹתֵחַ, וּבְשָׁעָה שֶׁנּוֹעֵל.
וְאָסוּר לִפְתֹּחַ אֶת הַדֶּלֶת כְּנֶגֶד הַמְּדוּרָה בַּשַּׁבָּת, כְּדֵי שֶׁתְּהֶא הָרוּחַ מְנַשֶּׁבֶת בָּהּ, וְאַף עַל פִּי שְׁאֵין שָׁם, אֵלָא רוּחַ הַמְּצוּיָה.
וּמַנִּיחִין הַנֵּר שֶׁלַּשַּׁבָּת עַל גַּבֵּי אִילָן הַמְּחֻבָּר לַקַּרְקָע, וְאֵינוּ חוֹשֵׁשׁ.

כָּל מְדִינוֹת וַעֲיָרוֹת שֶׁלְּיִשְׂרָאֵל, תּוֹקְעִין בָּהֶן שֵׁשׁ תְּקִיעוֹת בְּעֶרֶב שַׁבָּת; וּבְמָקוֹם גָּבוֹהַּ הָיוּ תּוֹקְעִין, כְּדֵי לְהַשְׁמִיעַ כָּל אַנְשֵׁי הַמְּדִינָה, וְכָל אַנְשֵׁי הַמִּגְרָשׁ שֶׁלָּהּ.

תְּקִיעָה רִאשׁוֹנָה, נִמְנְעוּ הָעוֹמְדִים בַּשָּׂדוֹת מִלַּחְרֹשׁ וּמִלַּעְדֹּר וּמִלַּעֲשׂוֹת מְלָאכָה שֶׁבַּשָּׂדֶה; וְאֵין הַקְּרוֹבִין רַשָּׁאִין לִכָּנֵס לָעִיר, עַד שֶׁיָּבוֹאוּ רְחוֹקִים וְיִכָּנְסוּ כֻּלָּם בְּבַת אַחַת.
וַעֲדַיִן הַחֲנִיּוֹת פְּתוּחוֹת, וְהַתָּרִיסִין מֻנָּחִין.
הִתְחִיל לִתְקֹעַ שְׁנִיָּה--נִסְתַּלְּקוּ הַתָּרִיסִין, וְנִנְעֲלוּ הַחֲנִיּוֹת; וַעֲדַיִן הַחַמִּין וְהַקְּדֵרוֹת מֻנָּחוֹת עַל גַּבֵּי כִּירָה.
הִתְחִיל לִתְקֹעַ תְּקִיעָה שְׁלִישִׁית--סִלַּק הַמְּסַלֵּק וְהִטְמִין הַמַּטְמִין, וְהִדְלִיקוּ אֶת הַנֵּרוֹת.
וְשׁוֹהֶה כְּדֵי לִצְלוֹת דָּג, אוֹ כְּדֵי לְהַדְבִּיק פַּת בַּתַּנּוּר; וְתוֹקֵעַ וּמֵרִיעַ, וְתוֹקֵעַ וְשׁוֹבֵת.

תְּקִיעָה רִאשׁוֹנָה, תּוֹקֵעַ אוֹתָהּ בַּמִּנְחָה; וְהַשְּׁלִישִׁית, קֹדֶם לִשְׁקִיעַת הַחַמָּה.
וְכֵן תּוֹקְעִין בְּמוֹצָאֵי שַׁבָּת אַחַר צֵאת הַכּוֹכָבִים, לְהַתִּיר הָעָם לְמַעֲשֵׂיהֶן.

יוֹם הַכִּפּוּרִים שֶׁחָל לִהְיוֹת בְּעֶרֶב שַׁבָּת, לֹא הָיוּ תּוֹקְעִין; חָל לִהְיוֹת בְּמוֹצָאֵי שַׁבָּת, לֹא תוֹקְעִין וְלֹא מַבְדִּילִין.
יוֹם טוֹב שֶׁחָל לִהְיוֹת בְּעֶרֶב שַׁבָּת, תּוֹקְעִין וְלֹא מַבְדִּילִין; חָל לִהְיוֹת לְאַחַר הַשַּׁבָּת, מַבְדִּילִין וְלֹא תוֹקְעִין.

הִלְכּוֹת שַׁבָּת פֵּרֶק ו 
אָסוּר לוֹמַר לַגּוֹי, לַעֲשׂוֹת לָנוּ מְלָאכָה בַּשַּׁבָּת--אַף עַל פִּי שְׁאֵינוּ מְצֻוֶּה עַל הַשַּׁבָּת, וְאַף עַל פִּי שֶׁאָמַר לוֹ מִקֹּדֶם הַשַּׁבָּת, וְאַף עַל פִּי שְׁאֵינוּ צָרִיךְ לְאוֹתָהּ מְלָאכָה, אֵלָא לְאַחַר הַשַּׁבָּת; וְדָבָר זֶה, אִסּוּרוֹ מִדִּבְרֵי סוֹפְרִים, כְּדֵי שֶׁלֹּא תִהְיֶה שַׁבָּת קַלָּה בְּעֵינֵיהֶן, וַיָּבוֹאוּ לַעֲשׂוֹת בְּעַצְמָן.

גּוֹי שֶׁעָשָׂה מְלָאכָה מֵעַצְמוֹ בַּשַּׁבָּת--אִם בִּשְׁבִיל יִשְׂרָאֵל עָשָׂה אוֹתָהּ--אָסוּר לֵהָנוֹת בְּאוֹתָהּ מְלָאכָה עַד מוֹצָאֵי שַׁבָּת, וְיַמְתִין בִּכְדֵי שֶׁתֵּעָשֶׂה: וְהוּא שֶׁלֹּא יְהֶא הַדָּבָר בְּפַרְהֶסְיָה, עַד שֶׁיֵּדְעוּ בּוֹ רַבִּים שֶׁדָּבָר זֶה בִּשְׁבִיל פְּלוֹנִי הוּא נַעֲשָׂה בַּשַּׁבָּת.
וְאִם בִּשְׁבִיל עַצְמוֹ בִּלְבָד עָשָׂה, מֻתָּר לֵהָנוֹת בָּהּ בַּשַּׁבָּת.

כֵּיצַד: גּוֹי שֶׁהִדְלִיק אֶת הַנֵּר, מִשְׁתַּמֵּשׁ לְאוֹרוֹ יִשְׂרָאֵל; וְאִם בִּשְׁבִיל יִשְׂרָאֵל, אָסוּר.
עָשָׂה כֶּבֶשׁ לֵירַד בּוֹ מִן הַסְּפִינָה, יֵרֵד אַחֲרָיו יִשְׂרָאֵל; וְאִם בִּשְׁבִיל יִשְׂרָאֵל, אָסוּר.
מִלָּא מַיִם לְהַשְׁקוֹת בְּהֶמְתּוֹ, מַשְׁקֶה אַחֲרָיו יִשְׂרָאֵל; לִקַּט עֲשָׂבִים לְהַאֲכִיל לִבְהֶמְתּוֹ, מַנִּיחַ יִשְׂרָאֵל בְּהֶמְתּוֹ לֶאֱכֹל מֵהֶן: וְהוּא, שֶׁלֹּא יְהֶא הַגּוֹי מַכִּיר לְאוֹתוֹ יִשְׂרָאֵל--שֶׁמֶּא יַרְבֶּה בִּמְלַאכְתּוֹ בִּשְׁבִילוֹ, וְנִמְצָא עוֹשֶׂה בִּשְׁבִיל יִשְׂרָאֵל.
וְכֵן כָּל דָּבָר שֶׁאִפְשָׁר לְהַרְבּוֹת בּוֹ--לֹא יֵהָנֶה בּוֹ בַּשַּׁבָּת, אֵלָא אִם כֵּן אֵינוּ מַכִּירוֹ.

אֲבָל דָּבָר שְׁאֵין בּוֹ לְהַרְבּוֹת וּלְמַעַט, כְּגוֹן נֵר וְכֶבֶשׁ, הוֹאִיל וְעָשָׂה בִּשְׁבִיל עַצְמוֹ, נִהְנֶה אַחֲרָיו יִשְׂרָאֵל בַּשַּׁבָּת--וְאַף עַל פִּי שְׁהוּא מַכִּירוֹ.
נֵר הַדָּלוּק בִּמְסִבָּה בַּשַּׁבָּת--אִם רֹב יִשְׂרָאֵל, אָסוּר לְהִשְׁתַּמַּשׁ לְאוֹרָהּ, שֶׁהַמַּדְלִיק, עַל דַּעַת הָרֹב מַדְלִיק; וְאִם רֹב גּוֹיִים, מֻתָּר לְהִשְׁתַּמַּשׁ לְאוֹרָהּ; מֶחְצָה לְמֶחְצָה, אָסוּר.
נָפְלָה דְּלֵקָה בַּשַּׁבָּת, וּבָא גּוֹי לְכַבּוֹת--אֵין אוֹמְרִין לוֹ כַּבֵּה וְאַל תְּכַבֶּה, מִפְּנֵי שְׁאֵין שְׁבִיתָתוֹ עָלֵינוּ; וְכֵן כָּל כַּיּוֹצֶא בְּזֶה.

מֵת שֶׁעָשׂוּ לוֹ גּוֹיִים אָרוֹן, וְחָפְרוּ לוֹ קֶבֶר בַּשַּׁבָּת, אוֹ הֵבִיאוּ לוֹ חֲלִילִין לִסְפֹּד בָּהֶן--אִם בְּצִנְעָה--יַמְתִּין בִּכְדֵי שֶׁיֵּעָשׂוּ לְמוֹצָאֵי שַׁבָּת, וְיִקָּבֵר בּוֹ.
וְאִם הָיָה הַקֶּבֶר בִּסְרַטְיָה גְּדוֹלָה, וְהָאָרוֹן עַל גַּבָּיו, וְכָל הָעוֹבְרִין וְהַשָּׁבִין אוֹמְרִים שֶׁזֶּה שֶׁהַנָּכְרִים עוֹשִׂין עַכְשָׁו בַּשַּׁבָּת, לִפְלוֹנִי הוּא--הֲרֵי זֶה לֹא יִקָּבֵר בּוֹ אוֹתוֹ יִשְׂרָאֵל עוֹלָמִית, מִפְּנֵי שְׁהוּא בְּפַרְהֶסְיָה.
וּמֻתָּר לִקְבֹּר בּוֹ יִשְׂרָאֵל אַחֵר--וְהוּא, שֶׁיַּמְתִּין בִּכְדֵי שֶׁיֵּעָשֶׂה.
וְכֵן כָּל כַּיּוֹצֶא בְּזֶה.

גּוֹי שֶׁהֵבִיא חֲלִילִין בַּשַּׁבָּת לַמֵּת--אַף עַל פִּי שֶׁהֱבִיאָן מִצַּד הַחוֹמָה--יַמְתִּין לְמוֹצָאֵי שַׁבָּת כְּדֵי שֶׁיָּבוֹאוּ מִמָּקוֹם קָרוֹב, וְאַחַר כָּךְ יִסְפְּדוּ בָּהֶן: שֶׁמֶּא בַּלַּיְלָה הֱבִיאוּם מִמָּקוֹם אַחֵר עַד הַחוֹמָה, וּבַבֹּקֶר נִכְנְסוּ בָּהֶן.
וְאִם יָדַע בַּוַּדַּאי שֶׁמִּמָּקוֹם פְּלוֹנִי הֱבִיאוּם בַּשַּׁבָּת, יַמְתִּין כְּדֵי שֶׁיָּבוֹאוּ מֵאוֹתוֹ מָקוֹם אַחַר הַשַּׁבָּת--וְהוּא שֶׁלֹּא יְהֶא הַדָּבָר בְּפַרְהֶסְיָה גְּדוֹלָה, כְּמוֹ שֶׁאָמַרְנוּ.

עִיר שֶׁיִּשְׂרָאֵל וְגוֹיִים דָּרִין בְּתוֹכָהּ, וְהָיְתָה בָּהּ מֶרְחֵץ הַמַּרְחֶצֶת בַּשַּׁבָּת--אִם רֹב גּוֹיִים, מֻתָּר לִרְחֹץ בָּהּ לְמוֹצָאֵי שַׁבָּת מִיָּד; וְאִם רֹב יִשְׂרָאֵל, יַמְתִּין בִּכְדֵי שֶׁיֵּחַמּוּ חַמָּיו: שֶׁבִּשְׁבִיל הָרֹב הוּחַמּוֹ.
מֶחְצָה לְמֶחְצָה, יַמְתִּין בִּכְדֵי שֶׁיֵּחַמּוּ חַמָּיו.
וְכֵן כָּל כַּיּוֹצֶא בְּזֶה.

יִשְׂרָאֵל שֶׁאָמַר לַגּוֹי לַעֲשׂוֹת לוֹ מְלָאכָה זוֹ בַּשַּׁבָּת--אַף עַל פִּי שֶׁעָבַר וּמַכִּין אוֹתוֹ מַכַּת מַרְדּוּת--מֻתָּר לוֹ לֵהָנוֹת בְּאוֹתָהּ מְלָאכָה לָעֶרֶב, אַחַר שֶׁיַּמְתִּין בִּכְדֵי שֶׁתֵּעָשֶׂה.
וְלֹא אָסְרוּ בְּכָל מָקוֹם עַד שֶׁיַּמְתִּין בִּכְדֵי שֶׁיֵּעָשׂוּ, אֵלָא מִפְּנֵי דָּבָר זֶה: שְׁאִם תֹּאמַר יְהֶא מֻתָּר מִיָּד--שֶׁמֶּא יֹאמַר לַגּוֹי לַעֲשׂוֹת לוֹ, וְיִמְצָא הַדָּבָר מוּכָן מִיָּד; וְכֵיוָן שֶׁאָסְרוּ עַד שֶׁיַּמְתִּין בִּכְדֵי שֶׁיֵּעָשׂוּ, לֹא יֹאמַר לַגּוֹי לַעֲשׂוֹת לוֹ, שֶׁהֲרֵי אֵינוּ מִשְׂתַּכַּר כְּלוּם, מִפְּנֵי שְׁהוּא מִתְעַכֵּב לָעֶרֶב בִּכְדֵי שֶׁיֵּעָשֶׂה דָּבָר זֶה שֶׁנַּעֲשָׂה בַּשַּׁבָּת.

דָּבָר שְׁאֵינוּ מְלָאכָה, וְאֵין אָסוּר לַעֲשׂוֹתוֹ בַּשַּׁבָּת אֵלָא מִשּׁוֹם שְׁבֹת--מֻתָּר לְיִשְׂרָאֵל לוֹמַר לַגּוֹי לַעֲשׂוֹתוֹ בַּשַּׁבָּת: וְהוּא, שֶׁיִּהְיֶה שָׁם מִקְצַת חֹלִי, אוֹ יִהְיֶה צָרִיךְ לַדָּבָר צֹרֶךְ הַרְבֵּה, אוֹ מִפְּנֵי מִצְוָה.

כֵּיצַד: אוֹמֵר יִשְׂרָאֵל לַגּוֹי לַעֲלוֹת בְּאִילָן בַּשַּׁבָּת אוֹ לָשׁוּט עַל פְּנֵי הַמַּיִם, כְּדֵי לְהָבִיא לוֹ שׁוֹפָר, אוֹ סַכִּין לְמִילָה; אוֹ מֵבִיא לוֹ מֵחָצֵר לְחָצֵר שְׁאֵין בֵּינֵיהֶן עֵרוּב, מַיִם חַמִּין לְהַרְחִיץ בָּהֶם קָטָן אוֹ מִצְטַעֵר.
וְכֵן כָּל כַּיּוֹצֶא בְּזֶה.

הַלּוֹקֵחַ בַּיִת בְּאֶרֶץ יִשְׂרָאֵל, מֻתָּר לוֹ לוֹמַר לַגּוֹי לִכְתֹּב לוֹ הַשְּׁטָר בַּשַּׁבָּת--שֶׁאֲמִירָה לַגּוֹי, אִסּוּרָהּ מִדִּבְרֵי סוֹפְרִים, וּמִשּׁוֹם יִשּׁוּב אֶרֶץ יִשְׂרָאֵל, לֹא גָזְרוּ בְּדָבָר זֶה.
וְכֵן הַלּוֹקֵחַ בַּיִת מֵהֶם בְּסוּרְיָה, שֶׁסּוּרְיָה כְּאֶרֶץ יִשְׂרָאֵל לְדָבָר זֶה.

פּוֹסֵק אָדָם עִם הַגּוֹי עַל הַמְּלָאכָה וְקוֹצֵץ דָּמִים, וְהַגּוֹי עוֹשֶׂה לְעַצְמוֹ; וְאַף עַל פִּי שְׁהוּא עוֹשֶׂה בַּשַּׁבָּת, מֻתָּר.
וְכֵן הַשּׂוֹכֵר אֶת הַגּוֹי לְיָמִים הַרְבֵּה--מֻתָּר, אַף עַל פִּי שְׁהוּא עוֹשֶׂה בַּשַּׁבָּת.
כֵּיצַד: כְּגוֹן שֶׁשָּׂכַר הַגּוֹי לְשָׁנָה אוֹ לִשְׁתַּיִם, שֶׁיִּכְתֹּב לוֹ אוֹ יֶאֱרֹג לוֹ--הֲרֵי זֶה כּוֹתֵב וְאוֹרֵג בַּשַּׁבָּת, וּמֻתָּר, כְּאִלּוּ קָצַץ עִמּוֹ שֶׁיִּכְתֹּב לוֹ סֵפֶר אוֹ שֶׁיֶּאֱרֹג לוֹ בֶּגֶד, שְׁהוּא עוֹשֶׂה בְּכָל עֵת שֶׁיִּרְצֶה.
וְהוּא שֶׁלֹּא יַחְשֹׁב עִמּוֹ, יוֹם יוֹם.

בַּמֶּה דְּבָרִים אֲמוּרִים, בְּצִנְעָה, שְׁאֵין הַכֹּל מַכִּירִים שֶׁזּוֹ הַמְּלָאכָה הַנַּעֲשֵׂית בַּשַּׁבָּת, שֶׁלְּיִשְׂרָאֵל הִיא; אֲבָל אִם הָיְתָה יְדוּעָה וּגְלוּיָה וּמְפֻרְסֶמֶת, אֲסוּרָה--שֶׁהָרוֹאֶה אֶת הַגּוֹי עוֹשֶׂה, אֵינוּ יוֹדֵעַ שֶׁקָּצַץ, וְאוֹמֵר שֶׁפְּלוֹנִי שָׂכַר הַגּוֹי לַעֲשׂוֹת לוֹ, בַּשַּׁבָּת.

לְפִיכָּךְ הַפּוֹסֵק עִם הַגּוֹי לִבְנוֹת לוֹ חֲצֵרוֹ, אוֹ כּוֹתָלוֹ, אוֹ לִקְצֹר אֶת שָׂדֵהוּ, אוֹ שֶׁשְּׂכָרוֹ שָׁנָה אוֹ שְׁתַּיִם לִבְנוֹת לוֹ חָצֵר, אוֹ לִטַּע לוֹ כֶּרֶם--אִם הָיְתָה הַמְּלָאכָה בַּמְּדִינָה, אוֹ בְּתוֹךָ הַתְּחוּם--אָסוּר לוֹ לְהַנִּיחָן לַעֲשׂוֹת בַּשַּׁבָּת, מִפְּנֵי הָרוֹאִים שְׁאֵינָם יוֹדְעִים שֶׁפָּסַק; וְאִם הָיְתָה הַמְּלָאכָה חוּץ לַתְּחוּם--מֻתָּר, שְׁאֵין שָׁם יִשְׂרָאֵל שֶׁיִּרְאֶה אֶת הַפּוֹעֲלִין, כִּשְׁהֶן עוֹשִׂין בַּשַּׁבָּת.

וְכֵן מֻתָּר לָאָדָם לְהַשְׂכִּיר כַּרְמוֹ אוֹ שָׂדֵהוּ לַגּוֹי, אַף עַל פִּי שְׁהוּא זוֹרְעָן וְנוֹטְעָן בַּשַּׁבָּת, שֶׁהָרוֹאֶה יוֹדֵעַ שֶׁשְּׂכוּרִין הֶן, אוֹ בַּאֲרִיסוּת יָרַד לָהֶן.
וְדָבָר שֶׁשֵּׁם יִשְׂרָאֵל בְּעָלָיו קָרוּי עָלָיו, וְאֵין דֶּרֶךְ רֹב אַנְשֵׁי אוֹתוֹ הַמָּקוֹם לְהַשְׂכִּירוֹ, אוֹ לִתְּנוֹ בַּאֲרִיסוּת--אָסוּר לְהַשְׂכִּירוֹ לַגּוֹי: מִפְּנֵי שֶׁהַגּוֹי עוֹשֶׂה בְּאוֹתוֹ הַמָּקוֹם מְלָאכָה בַּשַּׁבָּת, וְהוּא נִקְרָא עַל שֵׁם הַיִּשְׂרְאֵלִי בְּעָלָיו.

מֻתָּר לְהַשְׁאִיל כֵּלִים וּלְהַשְׂכִּירָן לַגּוֹי, וְאַף עַל פִּי שְׁהוּא עוֹשֶׂה בָּהֶן מְלָאכָה בַּשַּׁבָּת--מִפְּנֵי שְׁאֵין אָנוּ מְצֻוִּים עַל שְׁבִיתַת הַכֵּלִים; אֲבָל בְּהֶמְתּוֹ וְעַבְדוֹ, אָסוּר--מִפְּנֵי שֶׁאָנוּ מְצֻוִּין עַל שְׁבִיתַת בְּהֵמָה וְעֶבֶד.

הַמִּשְׁתַּתֵּף עִם הַגּוֹי בִּמְלָאכָה, אוֹ בִּסְחוֹרָה, אוֹ בְּחָנוּת--אִם הִתְנוּ בַּתְּחִלָּה שֶׁיִּהְיֶה שְׂכַר הַשַּׁבָּת לַגּוֹי לְבַדּוֹ אִם מְעַט אִם הַרְבֵּה, וּשְׂכַר יוֹם אֶחָד כְּנֶגֶד יוֹם הַשַּׁבָּת לְיִשְׂרָאֵל לְבַדּוֹ--מֻתָּר.
וְאִם לֹא הִתְנוּ מִבַּתְּחִלָּה--כְּשֶׁיָּבוֹאוּ לַחְלֹק, נוֹטֵל הַגּוֹי שְׂכַר הַשַּׁבָּתוֹת כֻּלָּן לְבַדּוֹ, וְהַשְּׁאָר חוֹלְקִין אוֹתוֹ; וְאֵינוּ מוֹצִיא לוֹ כְּלוּם כְּנֶגֶד יוֹם הַשַּׁבָּת, אֵלָא אִם כֵּן הִתְנָה בַּתְּחִלָּה.
וְכֵן אִם קִבְּלוּ שָׂדֶה בְּשֻׁתָּפוּת, דִּין אֶחָד הוּא.

אִם לֹא הִתְנוּ, וּבָאוּ לַחְלֹק הַשָּׂכָר, וְלֹא הָיָה שְׂכַר שַׁבָּת יָדוּעַ--יֵרָאֶה לִי שֶׁהַגּוֹי נוֹטֵל לְבַדּוֹ שְׁבִיעַ הַשָּׂכָר, וְהַשְּׁאָר חוֹלְקִין.
הַנּוֹתֵן מָעוֹת לַגּוֹי לְהִתְעַסַּק בָּהֶן--אַף עַל פִּי שֶׁהַגּוֹי נוֹשֵׂא וְנוֹתֵן בַּשַּׁבָּת, חוֹלֵק עִמּוֹ שָׂכָר בְּשׁוֹוֶה; וְכֵן הוֹרוּ כָּל הַגְּאוֹנִים.

לֹא יִתֵּן אָדָם בְּעֶרֶב שַׁבָּת כֵּלִים לְאֻמָּן גּוֹי לַעֲשׂוֹתָן, אַף עַל פִּי שֶׁפָּסַק עִמּוֹ--אֵלָא בִּכְדֵי שֶׁיֵּצֵא בָּהֶן מִבֵּיתוֹ, קֹדֶם שֶׁחָשֵׁכָה; וְכֵן לֹא יִמְכֹּר אָדָם חֶפְצוֹ לַגּוֹי, וְלֹא יַשְׂאִילֶנּוּ, וְלֹא יַלְוֶנּוּ, וְלֹא יְמַשְׁכְּנֶנּוּ, וְלֹא יִתֵּן לוֹ בְּמַתָּנָה--אֵלָא בִּכְדֵי שֶׁיֵּצֵא בְּאוֹתוֹ חֵפֶץ מִפֶּתַח בֵּיתוֹ, קֹדֶם הַשַּׁבָּת: שֶׁכָּל זְמָן שְׁהוּא בְּבֵיתוֹ, אֵין אָדָם יוֹדֵעַ אֵימָתַי נָתַן לוֹ; וּכְשֶׁיֵּצֵא הַגּוֹי מִבֵּיתוֹ בַּשַּׁבָּת, וְחֵפֶץ יִשְׂרָאֵל בְּיָדוֹ, יֵרָאֶה כְּמִי שֶׁהִלְוָהוּ לַגּוֹי אוֹ מִשְׁכְּנוֹ אוֹ פָּסַק עִמּוֹ אוֹ מָכַר לוֹ, בַּשַּׁבָּת.

הַנּוֹתֵן אִגֶּרֶת לַגּוֹי לְהוֹלִיכָהּ לְעִיר אַחֶרֶת--אִם קָצַץ עִמּוֹ שְׂכַר הוֹלָכָה--מֻתָּר, וְאַפִלּוּ נְתָנָהּ לוֹ עֶרֶב שַׁבָּת עִם חָשֵׁכָה: וְהוּא שֶׁיֵּצֵא בָּהּ מִפֶּתַח בֵּיתוֹ, קֹדֶם הַשַּׁבָּת.
וְאִם לֹא קָצַץ--אִם יֵשׁ בַּמְּדִינָה אָדָם קָבוּעַ שְׁהוּא מְקַבֵּץ הָאִגְּרוֹת וְשׁוֹלֵחַ אוֹתָם לְכָל מְדִינָה וּמְדִינָה עִם שְׁלוּחָיו, מֻתָּר לִתֵּן לַגּוֹי הָאִגֶּרֶת: וְהוּא שֶׁיִּהְיֶה שָׁהוּת בַּיּוֹם כְּדֵי שֶׁיַּגִּיעַ לְבַיִת הַסָּמוּךְ לַחוֹמָה, קֹדֶם הַשַּׁבָּת--שֶׁמֶּא זֶה שֶׁמְּקַבֵּץ הָאִגְּרוֹת וְשׁוֹלְחָן, בֵּיתוֹ סָמוּךְ לַחוֹמָה הוּא.
וְאִם אֵין שָׁם אָדָם קָבוּעַ לְכָּךְ, אֵלָא הַגּוֹי שֶׁנּוֹתְנִין לוֹ הָאִגֶּרֶת, הוּא שֶׁמּוֹלִיכָהּ לְעִיר אַחֶרֶת--אָסוּר לִשְׁלֹחַ בְּיַד גּוֹי הָאִגֶּרֶת לְעוֹלָם, אֵלָא אִם כֵּן קָצַץ לוֹ דָּמִים.

גּוֹי שֶׁהֵבִיא חֲפָצָיו בַּשַּׁבָּת, וְהִכְנִיסָן לְבֵית יִשְׂרָאֵל--מֻתָּר; וְאַפִלּוּ אָמַר לוֹ הַנִּיחֵן בְּזָוִית זוֹ, הֲרֵי זֶה מֻתָּר.
וּמְזָמְנִין אֶת הַגּוֹי בַּשַּׁבָּת, וְנוֹתְנִין לְפָנָיו מְזוֹנוֹת לְאָכְלָן; וְאִם נְטָלָן וְיָצָא--אֵין נִזְקָקִין לוֹ, מִפְּנֵי שְׁאֵין שְׁבִיתָתוֹ עָלֵינוּ.
וְכֵן נוֹתְנִין מְזוֹנוֹת לִפְנֵי הַכֶּלֶב בֶּחָצֵר; וְאִם נְטָלָן וְיָצָא, אֵין נִזְקָקִין לוֹ.

מִי שֶׁהָיָה בָּא בַּדֶּרֶךְ, וְקָדַשׁ עָלָיו הַיּוֹם, וְהָיָה עִמּוֹ מָעוֹת--נוֹתֵן כִּיסוֹ לְנָכְרִי לְהוֹלִיכוֹ לוֹ, וּלְמוֹצָאֵי שַׁבָּת לוֹקְחוֹ מִמֶּנּוּ.
וְאַף עַל פִּי שֶׁלֹּא נָתַן לוֹ שָׂכָר עַל זֶה, וְאַף עַל פִּי שֶׁנְּתָנוֹ לוֹ מִשֶּׁחָשֵׁכָה--מֻתָּר: מִפְּנֵי שֶׁאָדָם בָּהוּל עַל מְמוֹנוֹ, וְאֵי אִפְשָׁר שֶׁיַּשְׁלִיכוֹ; וְאִם לֹא תַתִּיר לוֹ דָּבָר זֶה, שְׁאֵין אִסּוּרוֹ אֵלָא מִדִּבְרֵי סוֹפְרִים--יָבוֹא לַהֲבִיאוֹ בְּיָדוֹ, וְעוֹבֵר עַל מְלָאכָה שֶׁלַּתּוֹרָה.

בַּמֶּה דְּבָרִים אֲמוּרִים, בְּכִיסוֹ; אֲבָל מְצִיאָה, לֹא יִתֵּן לְנָכְרִי, אֵלָא מוֹלִיכָהּ, פָּחוּת פָּחוּת מֵאַרְבַּע אַמּוֹת.

 יִשְׂרָאֵל שֶׁעָשָׂה מְלָאכָה בַּשַּׁבָּת--אִם עָבַר וְעָשָׂה בְּזָדוֹן, אָסוּר לוֹ לֵהָנוֹת בְּאוֹתָהּ מְלָאכָה לְעוֹלָם; וּשְׁאָר יִשְׂרָאֵל, מֻתָּר לָהֶם לֵהָנוֹת בָּהּ לְמוֹצָאֵי שַׁבָּת מִיָּד: שֶׁנֶּאֱמָר "וּשְׁמַרְתֶּם, אֶת-הַשַּׁבָּת, כִּי קֹדֶשׁ הִיא" --הִיא קֹדֶשׁ, וְאֵין מַעֲשֶׂיהָ קֹדֶשׁ.
כֵּיצַד: יִשְׂרָאֵל שֶׁבִּשַּׁל בַּשַּׁבָּת בְּמֵזִיד, לְמוֹצָאֵי שַׁבָּת יֵאָכֵל לַאֲחֵרִים; אֲבָל לוֹ, לֹא יֵאָכֵל עוֹלָמִית.
וְאִם בִּשַּׁל בִּשְׁגָגָה--לְמוֹצָאֵי שַׁבָּת יֹאכַל, בֵּין הוּא בֵּין אֲחֵרִים, מִיָּד.
וְכֵן כָּל כַּיּוֹצֶא בְּזֶה.

 פֵּרוֹת שֶׁיָּצְאוּ חוּץ לַתְּחוּם, וְחָזְרוּ--בְּשׁוֹגֵג, יֵאָכְלוּ בַּשַּׁבָּת, שֶׁהֲרֵי לֹא נַעֲשָׂה בְּגוּפָן מַעֲשֶׂה, וְלֹא נִשְׁתַּנּוּ; בְּמֵזִיד, לֹא יֵאָכְלוּ עַד מוֹצָאֵי שַׁבָּת.

 הַשּׂוֹכֵר אֶת הַפּוֹעֵל לִשְׁמֹר לוֹ אֶת הַפָּרָה וְאֶת הַתִּינוֹק, לֹא יִתֵּן לוֹ שְׂכָרוֹ שֶׁלַּשַּׁבָּת--לְפִיכָּךְ אֵין אַחְרָיוּת שַׁבָּת עָלָיו; וְאִם הָיָה הַשָּׂכִיר שְׂכִיר שַׁבָּת אוֹ שְׂכִיר שָׁנָה, נוֹתֵן לוֹ שְׂכָרוֹ מֻשְׁלָם--לְפִיכָּךְ אַחְרָיוּת שַׁבָּת עָלָיו.
וְלֹא יֹאמַר לוֹ, תֶּן לִי שְׂכָרִי שֶׁלַּשַּׁבָּת, אֵלָא אוֹמֵר לוֹ תֶּן לִי שְׂכָרִי שֶׁלְּשָׁנָה, אוֹ שֶׁלַּעֲשָׂרָה יָמִים.

הִלְכּוֹת שַׁבָּת פֵּרֶק ז 
מְלָאכוֹת שֶׁחַיָּבִין עֲלֵיהֶן סְקֵלָה וְכָרֵת בְּמֵזִיד, אוֹ קָרְבַּן חַטָּאת בִּשְׁגָגָה--מֵהֶן אָבוֹת, וּמֵהֶן תּוֹלָדוֹת; וּמִנְיַן כָּל אָבוֹת מְלָאכוֹת, אַרְבָּעִים חָסֵר אַחַת.
וְאֵלּוּ הֶן--הַחֲרִישָׁה, וְהַזְּרִיעָה, וְהַקְּצִירָה, וְהָעִמּוּר, וְהַדִּישָׁה, וְהַזְּרִיָּה, וְהַבְּרִירָה, וְהַטְּחִינָה, וְהַהַרְקָדָה, וְהַלִּישָׁה, וְהָאֲפִיָּה, וְהַגְּזִיזָה, וְהַלִּבּוּן, וְהַנִּפּוּץ, וְהַצְּבִיעָה, וְהַטְּוִיָּה, וַעֲשִׂיַּת הַנִּירִין, וְהַנְסָכַת הַמַּסֵּכָה, וְהָאֲרִיגָה, וְהַבְּצִיעָה, וְהַקְּשִׁירָה, וְהַהַתָּרָה, וְהַתְּפִירָה, וְהַקְּרִיעָה, וְהַבִּנְיָן, וְהַסְּתִירָה, וְהַהַכָּיָה בַּפַּטִּישׁ, וְהַצִּידָה, וְהַשְּׁחִיטָה, וְהַהַפְשָׁטָה, וְהַהַעְבָּדָה, וּמְחִיקַת הָעוֹר, וְחִתּוּכוֹ, וְהַכְּתִיבָה, וְהַמְּחִיקָה, וְהַשִּׁרְטוּט, וְהַהַבְעָרָה, וְהַכִּבּוּי, וְהַהוֹצָאָה מֵרְשׁוּת לִרְשׁוּת.

כָּל אֵלּוּ הַמְּלָאכוֹת וְכָל שְׁהוּא מֵעִנְיָנָן, הֶן הַנִּקְרָאִין אָבוֹת מְלָאכוֹת.
כֵּיצַד הוּא עִנְיָנָן: אֶחָד הַחוֹרֵשׁ, אוֹ הַחוֹפֵר, אוֹ הָעוֹשֶׂה חָרִיץ--הֲרֵי זֶה אָב מְלָאכָה: שֶׁכָּל אַחַת וְאַחַת מֵהֶן חֲפִירָה בַּקַּרְקָע, וְעִנְיָן אֶחָד הוּא.

וְכֵן אֶחָד הַזּוֹרֵעַ זְרָעִים, אוֹ הַנּוֹטֵעַ אִילָנוֹת, אוֹ הַמַּבְרִיךְ אִילָנוֹת, אוֹ הַמַּרְכִּיב, אוֹ הַזּוֹמֵר--כָּל אֵלּוּ אָב אֶחָד הֶן מֵאֲבוֹת מְלָאכוֹת, וְעִנְיָן אֶחָד הוּא: שֶׁכָּל אַחַת מֵהֶן לְצַמַּח דָּבָר הוּא מִתְכַּוֵּן.

וְכֵן אֶחָד הַקּוֹצֵר תְּבוּאָה אוֹ קָטְנִית, אוֹ הַבּוֹצֵר עֲנָבִים, אוֹ הַגּוֹדֵר תְּמָרִים, אוֹ הַמּוֹסֵק זֵיתִים, אוֹ הָאוֹרֶה תְּאֵנִים--כָּל אֵלּוּ אָב מְלָאכָה אַחַת הֶן: שֶׁכָּל אַחַת מֵהֶן לַעְקֹר דָּבָר מִגִּדּוּלָיו מִתְכַּוֵּן.
וְעַל דֶּרֶךְ זוֹ, שְׁאָר הָאָבוֹת.

הַתּוֹלָדָה, הִיא הַמְּלָאכָה הַדּוֹמָה לְאָב מֵאֵלּוּ הָאָבוֹת.
כֵּיצַד: הַמְּחַתֵּךְ אֶת הַיָּרָק מְעַט מְעַט לְבַשְּׁלוֹ, הֲרֵי זֶה חַיָּב--שֶׁזּוֹ הַמְּלָאכָה תּוֹלֶדֶת טְחִינָה, שֶׁהַטּוֹחֵן לוֹקֵחַ גּוּף אֶחָד וּמְחַלְּקוֹ לְגוּפִים הַרְבֵּה; וְכָל הָעוֹשֶׂה דָּבָר הַדּוֹמֶה לְזֶה, הֲרֵי זֶה תּוֹלֶדֶת טוֹחֵן.
וְכֵן הַלּוֹקֵחַ לָשׁוֹן שֶׁלְּמַתֶּכֶת, וְשָׁף אוֹתוֹ כְּדֵי לִקַּח מֵעֲפָרוֹ כְּדֶרֶךְ שֶׁעוֹשִׂים צוֹרְפֵי הַזָּהָב--הֲרֵי זֶה תּוֹלֶדֶת טְחִינָה.

וְכֵן הַלּוֹקֵחַ חָלָב, וְנָתַן בּוֹ קֵבָה כְּדֵי לְחַבְּצוֹ--הֲרֵי זֶה חַיָּב מִשּׁוֹם תּוֹלֶדֶת בּוֹרֵר, שֶׁהֲרֵי הִפְרִישׁ הַקּוֹס מִן הֶחָלָב; וְאִם גִּבְּנוֹ וְעָשָׂהוּ גְּבִנָּה, חַיָּב מִשּׁוֹם בּוֹנֶה--שֶׁכָּל הַמְּקַבֵּץ חֵלֶק אֶל חֵלֶק וְדָבַק הַכֹּל עַד שֶׁיֵּעָשׂוּ גּוּף אֶחָד, הֲרֵי זֶה דּוֹמֶה לְבִנְיָן.
וְכֵן לְכָל מְלָאכָה וּמְלָאכָה מֵאֵלּוּ הָאָבוֹת, יֵשׁ לָהֶן תּוֹלָדוֹת עַל דֶּרֶךְ זוֹ שֶׁאָמַרְנוּ; וּמִגּוּף הַמְּלָאכָה הַנַּעֲשֵׂית בַּשַּׁבָּת, תֵּדַע מֵעֵין אֵיזֶה אָב הִיא, וְתוֹלֶדֶת אֵיזֶה אָב הִיא.

אֶחָד הָעוֹשֶׂה אָב מֵאֲבוֹת מְלָאכוֹת, אוֹ תּוֹלָדָה מִן הַתּוֹלָדוֹת--בְּמֵזִיד, חַיָּב כָּרֵת, וְאִם בָּאוּ עֵדִים, נִסְקָל; בְּשׁוֹגֵג, חַיָּב חַטָּאת קְבוּעָה.
אִם כֵּן, מַה הֶפְרֵשׁ יֵשׁ בֵּין הָאָבוֹת וְהַתּוֹלָדוֹת: אֵין בֵּינֵיהֶן הֶפְרֵשׁ, אֵלָא לְעִנְיַן הַקָּרְבָּן בִּלְבָד--שֶׁהָעוֹשֶׂה בְּשׁוֹגֵג--אִם עָשָׂה אָבוֹת הַרְבֵּה בְּהֶעְלֵם אֶחָד, חַיָּב חַטָּאת עַל כָּל אָב וְאָב; וְאִם עָשָׂה אָב וְתוֹלְדוֹתָיו בְּהֶעְלֵם אֶחָד, אֵינוּ חַיָּב אֵלָא חַטָּאת אַחַת.

כֵּיצַד: הֲרֵי שֶׁחָרַשׁ, וְזָרַע, וְקָצַר בַּשַּׁבָּת בְּהֶעְלֵם אֶחָד--חַיָּב שָׁלוֹשׁ חַטָּאוֹת; וְאַפִלּוּ עָשָׂה הָאַרְבָּעִים חָסֵר אַחַת בִּשְׁגָגָה, כְּגוֹן שֶׁשָּׁכַח שֶׁאֵלּוּ הַמְּלָאכוֹת אֲסוּרוֹת לַעֲשׂוֹת בַּשַּׁבָּת--חַיָּב עַל כָּל מְלָאכָה וּמְלָאכָה חַטָּאת אַחַת.
אֲבָל אִם טָחַן, וְחָתַךְ הַיָּרָק, וְשָׁף לָשׁוֹן שֶׁלְּמַתֶּכֶת בְּהֶעְלֵם אֶחָד--אֵינוּ חַיָּב אֵלָא חַטָּאת אַחַת, שֶׁהֲרֵי לֹא עָשָׂה אֵלָא אָב אֶחָד וְתוֹלְדוֹתָיו.
וְכֵן כָּל כַּיּוֹצֶא בְּזֶה.

הָעוֹשֶׂה מְלָאכוֹת הַרְבֵּה מֵעֵין מְלָאכָה אַחַת בְּהֶעְלֵם אֶחָד, אֵינוּ חַיָּב אֵלָא חַטָּאת אַחַת.
כֵּיצַד: הֲרֵי שֶׁזָּרַע, וְנָטַע, וְהִבְרִיךְ, וְהִרְכִּיב, וְזָמַר בְּהֶעְלֵם אֶחָד--אֵינוּ חַיָּב אֵלָא חַטָּאת אַחַת, שֶׁכֻּלָּן אָב אֶחָד הֶן.
וְכֵן כָּל כַּיּוֹצֶא בְּזֶה.

הִלְכּוֹת שַׁבָּת פֵּרֶק ח 
הַחוֹרֵשׁ כָּל שְׁהוּא, חַיָּב.
הַמְּנַכֵּשׁ בְּעִיקְרֵי הָאִילָנוֹת, וְהַמְּקַרְסֵם עֲשָׂבִים, אוֹ הַמְּזָרֵד אֶת הַשָּׂרִיגִים, כְּדֵי לְיַפּוֹת הַקַּרְקָע--הֲרֵי זֶה תּוֹלֶדֶת חוֹרֵשׁ; וּמִשֶּׁיַּעֲשֶׂה כָּל שְׁהוּא, חַיָּב.
וְכֵן הַמַּשְׁוֶה פְּנֵי הַשָּׂדֶה--כְּגוֹן שֶׁהִשְׁפִּיל הַתֵּל וְרִדְּדוֹ, אוֹ מִלָּא הַגַּיְא--חַיָּב מִשּׁוֹם חוֹרֵשׁ; וְשֵׁעוּרוֹ, כָּל שְׁהוּא.
וְכֵן כָּל הַמַּשְׁוֶה גֻּמּוֹת, שֵׁעוּרוֹ כָּל שְׁהוּא.

הַזּוֹרֵעַ כָּל שְׁהוּא, חַיָּב.
הַזּוֹמֵר אֶת הָאִילָן, כְּדֵי שֶׁיִּצְמַח--הֲרֵי זֶה מֵעֵין זוֹרֵעַ.
אֲבָל הַמַּשְׁקֶה צְמָחִין וְאִילָנוֹת בַּשַּׁבָּת--הֲרֵי זֶה תּוֹלֶדֶת זוֹרֵעַ, וְחַיָּב; וְכֵן הַשּׁוֹרֶה חִטִּין וּשְׂעוֹרִין וְכַיּוֹצֶא בָּהֶן בַּמַּיִם--הֲרֵי זֶה תּוֹלֶדֶת זוֹרֵעַ, וְחַיָּב.

הַקּוֹצֵר כִּגְרֹגֶּרֶת, חַיָּב.
וְתוֹלֵשׁ, תּוֹלֶדֶת קוֹצֵר הוּא; וְכָל הָעוֹקֵר דָּבָר מִגִּדּוּלָיו, חַיָּב מִשּׁוֹם קוֹצֵר.
לְפִיכָּךְ צְרוֹר שֶׁעָלוּ בּוֹ עֲשָׂבִים, וְכִשּׁוּת שֶׁעָלָת בִּסְנֶה, וַעֲשָׂבִים שֶׁצָּמְחוּ עַל גַּב הֶחָבִית--הַתּוֹלֵשׁ מֵהֶן, חַיָּב: שֶׁזֶּה הוּא מְקוֹם גִּדּוּלוֹ.
אֲבָל הַתּוֹלֵשׁ מֵעֲצִיץ שְׁאֵינוּ נָקוּב--פָּטוּר, מִפְּנֵי שְׁאֵין זֶה מְקוֹם גִּדּוּלוֹ.
וַעֲצִיץ נָקוּב בִּכְדֵי שֹׁרֶשׁ קָטָן, הֲרֵי הוּא כָּאָרֶץ; וְהַתּוֹלֵשׁ מִמֶּנּוּ, חַיָּב.

כָּל זֶרַע שֶׁקְּצִירָתוֹ מְצַמַּחַת אוֹתוֹ וּמְגַדְּלַתּוּ, כְּגוֹן אַסְפַּסְתָּא וְסִלְקָא--הַקּוֹצְרוֹ בִּשְׁגָגָה, חַיָּב שְׁתֵּי חַטָּאוֹת: אַחַת מִפְּנֵי שְׁהוּא קוֹצֵר, וְאַחַת מִפְּנֵי שְׁהוּא נוֹטֵעַ.
וְכֵן הַזּוֹמֵר, וְהוּא צָרִיךְ לָעֵצִים--חַיָּב מִשּׁוֹם קוֹצֵר, וּמִשּׁוֹם נוֹטֵעַ.
גַּבְשׁוּשִׁית שֶׁלְּעָפָר שֶׁעָלוּ בָּהּ עֲשָׂבִים--הִגְבִּיהָהּ מֵעַל הָאָרֶץ וְהִנִּיחָהּ עַל גַּבֵּי יְתֵדוֹת, חַיָּב מִשּׁוֹם תּוֹלֵשׁ; הָיְתָה עַל גַּבֵּי יְתֵדוֹת וְהִנִּיחָהּ עַל הָאָרֶץ, חַיָּב מִשּׁוֹם זוֹרֵעַ.
תְּאֵנִים שֶׁיָּבְשׁוּ בְּאִבֵּיהֶן, וְכֵן אִילָן שֶׁיָּבְשׁוּ פֵּרוֹתָיו בּוֹ--הַתּוֹלֵשׁ מֵהֶן בַּשַּׁבָּת חַיָּב, אַף עַל פִּי שְׁהֶן כַּעֲקוּרִין לְעִנְיַן טֻמְאָה.

הַתּוֹלֵשׁ עֻלְשִׁין, וְהַמְּזָרֵד זְרָדִין--אִם לַאֲכִילָה, שֵׁעוּרוֹ כִּגְרֹגֶּרֶת; וְאִם לַבְּהֵמָה, שֵׁעוּרוֹ כִּמְלוֹא פִּי גְּדִי; וְאִם לְהַסָּקָה, שֵׁעוּרוֹ כְּדֵי לְבַשַּׁל בֵּיצָה.

הַמְּעַמֵּר אֹכָלִין, שֵׁעוּרוֹ כִּגְרֹגֶּרֶת; וְאִם עִמַּר לַבְּהֵמָה, שֵׁעוּרוֹ כִּמְלוֹא פִּי גְּדִי; וְאִם לְהַסָּקָה, שֵׁעוּרוֹ כְּדֵי לְבַשַּׁל בֵּיצָה.
וּבֵיצָה הָאֲמוּרָה בְּכָל מָקוֹם, הִיא בֵּיצָה בֵּינוֹנִית שֶׁלַּתֻּרְנְגוֹלִין; וְכָל מָקוֹם שֶׁנֶּאֱמָר כְּדֵי לְבַשַּׁל בֵּיצָה, הוּא כְּדֵי לְבַשַּׁל כִּגְרֹגֶּרֶת מִבֵּיצָה; וּגְרֹגֶּרֶת, אֶחָד מִשְּׁלוֹשָׁה בְּבֵיצָה.
וְאֵין עִמּוּר, אֵלָא בְּגִדּוּלֵי קַרְקָע.
הַמְּקַבֵּץ דְּבֵלָה וְעָשָׂה מִמֶּנָּה עִגּוּל, אוֹ שֶׁנִּקַּב תְּאֵנִים וְהִכְנִיס הַחֶבֶל בָּהֶן עַד שֶׁנִּתְקַבְּצוּ גּוּף אֶחָד--הֲרֵי זֶה תּוֹלֶדֶת מְעַמֵּר, וְחַיָּב.
וְכֵן כָּל כַּיּוֹצֶא בְּזֶה.

הַדָּשׁ כִּגְרֹגֶּרֶת, חַיָּב; וְאֵין דִּישָׁה, אֵלָא בְּגִדּוּלֵי קַרְקָע.
וְהַמְּפָרֵק, הֲרֵי הוּא תּוֹלֶדֶת הַדָּשׁ.
הַחוֹלֵב אֶת הַבְּהֵמָה, חַיָּב מִפְּנֵי שְׁהוּא מְפָרֵק.
וְכֵן הַחוֹבֵל בְּחַי שֶׁיֵּשׁ לוֹ עוֹר, חַיָּב מִשּׁוֹם מְפָרֵק--וְהוּא, שֶׁיִּהְיֶה צָרִיךְ לַדָּם שֶׁיֵּצֵא מִן הַחַבּוּרָה; אֲבָל אִם נִתְכַּוַּן לְהַזִּיק בִּלְבָד--פָּטוּר, מִפְּנֵי שְׁהוּא מְקַלְקֵל.
וְאֵינוּ חַיָּב, עַד שֶׁיִּהְיֶה בַּדָּם אוֹ בֶּחָלָב שֶׁהוֹצִיא, כִּגְרֹגֶּרֶת.

בַּמֶּה דְּבָרִים אֲמוּרִים, בַּחוֹבֵל בִּבְהֵמָה וְחַיָּה וְכַיּוֹצֶא בָּהֶן.
אֲבָל הַחוֹבֵל בַּחֲבֵרוֹ--אַף עַל פִּי שֶׁנִּתְכַּוַּן לְהַזִּיק--חַיָּב, מִפְּנֵי נַחַת רוּחוֹ: שֶׁהֲרֵי נִתְקָרְרָה דַּעְתּוֹ וְשָׁכְכָה חֲמָתוֹ, וַהֲרֵי הוּא כִּמְתַקֵּן; וְאַף עַל פִּי שְׁאֵינוּ צָרִיךְ לַדָּם שֶׁהוֹצִיא מִמֶּנּוּ, חַיָּב.

שְׁמוֹנָה שְׁרָצִים הָאֲמוּרִים בַּתּוֹרָה, הֶן שֶׁיֵּשׁ לָהֶן עוֹרוֹת לְעִנְיַן שַׁבָּת כְּמוֹ חַיָּה וּבְהֵמָה וָעוֹף.
אֲבָל שְׁאָר שְׁקָצִים וּרְמָשִׂים, אֵין לָהֶן עוֹר; לְפִיכָּךְ הַחוֹבֵל בָּהֶן, פָּטוּר.
וְאֶחָד הַחוֹבֵל בִּבְהֵמָה חַיָּה וָעוֹף, אוֹ בִּשְׁמוֹנָה שְׁרָצִים, וְעָשָׂה חַבּוּרָה וְיָצָא הַדָּם, אוֹ שֶׁנִּצְרַר הַדָּם אַף עַל פִּי שֶׁלֹּא יָצָא--חַיָּב.

הַסּוֹחֵט אֶת הַפֵּרוֹת, חַיָּב מִשּׁוֹם מְפָרֵק; וְאֵינוּ חַיָּב, עַד שֶׁיִּהְיֶה בַּמַּשְׁקִין שֶׁסָּחַט כִּגְרֹגֶּרֶת.
וְאֵין חַיָּבִים מִן הַתּוֹרָה, אֵלָא עַל דְּרִיכַת זֵיתִים וַעֲנָבִים בִּלְבָד.
וּמֻתָּר לִסְחֹט אֶשְׁכּוֹל שֶׁלַּעֲנָבִים, לְתוֹךְ הָאֹכֶל--שֶׁמַּשְׁקֶה הַבָּא לְאֹכֶל אֹכֶל הוּא, וְנִמְצָא כִּמְפָרֵק אֹכֶל מֵאֹכֶל; אֲבָל אִם סָחַט לִכְלִי שְׁאֵין בּוֹ אֹכֶל--הֲרֵי זֶה דּוֹרֵךְ, וְחַיָּב.
וְהַחוֹלֵב לְתוֹךְ הָאֹכֶל, אוֹ הַיּוֹנֵק בְּפִיו--פָּטוּר, וְאֵינוּ חַיָּב עַד שֶׁיַּחְלֹב לְתוֹךְ הַכְּלִי.

הַזּוֹרֶה אוֹ הַבּוֹרֵר כִּגְרֹגֶּרֶת, חַיָּב; וְהַמְּחַבֵּץ, הֲרֵי הוּא תּוֹלֶדֶת הַבּוֹרֵר.
וְכֵן הַמְּמַחֶה שְׁמָרִים מִתּוֹךְ הַמַּשְׁקִין--הֲרֵי זֶה תּוֹלֶדֶת בּוֹרֵר אוֹ תּוֹלֶדֶת מְרַקֵּד, וְחַיָּב: שֶׁהַזּוֹרֵה וְהַבּוֹרֵר וְהַמְּרַקֵּד, דּוֹמִין עִנְיְנֵיהֶם זֶה לְזֶה; וּמִפְּנֵי מַה מָנוּ אוֹתָן בִּשְׁלוֹשָׁה--מִפְּנֵי שֶׁכָּל מְלָאכָה שֶׁהָיְתָה בַּמִּשְׁכָּן, מוֹנִין אוֹתָהּ בִּפְנֵי עַצְמָהּ.

הַבּוֹרֵר אֹכֶל מִתּוֹךְ פָּסֹלֶת, אוֹ שֶׁהָיוּ לְפָנָיו שְׁנֵי מִינֵי אֹכָלִין וּבֵרַר מִין מִמִּין אַחֵר--בְּנַפָה וּבִכְבָרָה, חַיָּב; בְּקָנוֹן וּבְתַמְחוּי, פָּטוּר; וְאִם בֵּרַר בְּיָדוֹ לֶאֱכֹל לְאַלְתַּר, מֻתָּר.

וְהַבּוֹרֵר פָּסֹלֶת מִתּוֹךְ הָאֹכֶל, אַפִלּוּ בְּיָדוֹ--חַיָּב.
וְהַבּוֹרֵר תֻּרְמוֹסִין מִתּוֹךְ פָּסֹלֶת שֶׁלָּהֶן, חַיָּב--מִפְּנֵי שֶׁהַפָּסֹלֶת שֶׁלָּהֶן מְמַתֶּקֶת אוֹתָן, כְּשֶׁיִּשָּׁלְקוּ עִמָּהּ, וְנִמְצָא כְּבוֹרֵר פָּסֹלֶת מִתּוֹךְ אֹכֶל, וְחַיָּב.

הַבּוֹרֵר אֹכֶל מִתּוֹךְ פָּסֹלֶת בְּיָדוֹ לְהַנִּיחוֹ, אַפִלּוּ לְבוֹ בַּיּוֹם--נַעֲשָׂה כְּבוֹרֵר לְאוֹצָר, וְחַיָּב.
הָיוּ לְפָנָיו שְׁנֵי מִינֵי אֹכָלִין מְעֹרָבִין--בּוֹרֵר אֶחָד מֵאֶחָד, וּמַנִּיחַ לֶאֱכֹל מִיָּד; וְאִם בֵּרַר וְהִנִּיחַ לְאַחַר זְמָן, אַפִלּוּ לְבוֹ בַּיּוֹם--כְּגוֹן שֶׁבֵּרַר בַּשַּׁחְרִית, לֶאֱכֹל בֵּין הָעַרְבַּיִם--חַיָּב.

 הַמְּשַׁמֵּר יַיִן אוֹ שֶׁמֶן אוֹ מַיִם, וְכֵן שְׁאָר הַמַּשְׁקִין, בַּמַּשְׁמֶרֶת שֶׁלָּהֶן--חַיָּב: וְהוּא, שֶׁיְּשַׁמַּר כִּגְרֹגֶּרֶת.
אֲבָל מְסַנְּנִין יַיִן שְׁאֵין בּוֹ שְׁמָרִים, אוֹ מַיִם צְלוּלִין, בְּסוּדָרִין וּבִכְפִיפָה מִצְרִית, כְּדֵי שֶׁיְּהֶא צָלוּל בְּיוֹתֵר.
וְנוֹתְנִין מַיִם עַל גַּבֵּי שְׁמָרִים, בִּשְׁבִיל שֶׁיִּצָּלוּ.
וְנוֹתְנִין בֵּיצָה טְרוּפָה לְמַסְנֶנֶת שֶׁלַּחַרְדָּל, כְּדֵי שֶׁיֵּצַל; וְחַרְדָּל שֶׁלָּשׁוֹ מֵעֶרֶב שַׁבָּת--לְמָחָר מְמַחוֹ, בֵּין בַּיָּד בֵּין בִּכְלִי.
וְכֵן יַיִן מִגִּתּוֹ, כָּל זְמָן שְׁהוּא תּוֹסֵס--טוֹרֵף חָבִית בִּשְׁמָרֶיהָ, וְנוֹתֵן לְתוֹךְ הַסּוּדָרִין: שֶׁעֲדַיִן לֹא נִפְרְשׁוּ הַשְּׁמָרִים מִן הַיַּיִן יָפֶה יָפֶה, וְכָל הַיַּיִן כְּגוּף אֶחָד הוּא.
וְכֵן הַחַרְדָּל, וְכָל כַּיּוֹצֶא בּוֹ.

 הַטּוֹחֵן כִּגְרֹגֶּרֶת, חַיָּב.
וְכָל הַשּׁוֹחֵק תְּבָלִין וְסַמָּנִין בְּמַכְתֶּשֶׁת--הֲרֵי זֶה טוֹחֵן, וְחַיָּב.
הַמְּחַתֵּךְ יָרָק תָּלוּשׁ, הֲרֵי זֶה תּוֹלֶדֶת טוֹחֵן.
וְכֵן הַנּוֹסֵר עֵצִים לֵהָנוֹת בְּנָסֹרֶת שֶׁלָּהֶן, אוֹ שֶׁשָּׁף לָשׁוֹן שֶׁלְּמַתֶּכֶת--חַיָּב, מִשֶּׁיָּשׁוּף כָּל שְׁהוּא; אֲבָל הַמְּחַתֵּךְ עֵצִים, אֵינוּ חַיָּב עַד שֶׁיְּדַקְדַּק מֵהֶן כְּדֵי לְבַשַּׁל כִּגְרֹגֶּרֶת מִבֵּיצָה.
וְהַמְּרַקֵּד כִּגְרֹגֶּרֶת, חַיָּב.

הַלָּשׁ כִּגְרֹגֶּרֶת, חַיָּב.
וְהַמְּגַבֵּל אֶת הֶעָפָר, הֲרֵי זֶה תּוֹלֶדֶת לָשׁ; וְכַמָּה שֵׁעוּרוֹ, כְּדֵי לַעֲשׂוֹת פִּי כּוּר שֶׁלְּצוֹרְפֵי זָהָב.
וְאֵין גִּבּוּל בְּאֵפֶר, וְלֹא בְּחוֹל הַגַּס, וְלֹא בְּמֻרְסָן, וְלֹא בְּכַיּוֹצֶא בָּהֶן.
וְהַנּוֹתֵן זֶרַע שֻׁמְשְׁמִין אוֹ זֶרַע פִּשְׁתָּן וְכַיּוֹצֶא בָּהֶן בַּמַּיִם--חַיָּב מִשּׁוֹם לָשׁ, מִפְּנֵי שְׁהֶן מִתְעָרְבִין וְנִתְלִין זֶה בְּזֶה.

הִלְכּוֹת שַׁבָּת פֵּרֶק ט 
הָאוֹפֶה כִּגְרֹגֶּרֶת, חַיָּב.
אֶחָד הָאוֹפֶה אֶת הַפַּת, אוֹ הַמְּבַשֵּׁל אֶת הַמַּאֲכָל אוֹ אֶת הַסַּמָּמְנִין, אוֹ הַמְּחַמֵּם אֶת הַמַּיִם--הַכֹּל עִנְיָן אֶחָד הוּא.
שֵׁעוּר הַמְּחַמֵּם אֶת הַמַּיִם, כְּדֵי לִרְחֹץ בָּהֶן אֵבֶר קָטָן; וְשֵׁעוּר מְבַשֵּׁל סַמָּמְנִין, כְּדֵי שֶׁיִּהְיוּ רְאוּיִין לַדָּבָר שֶׁמְּבַשְּׁלִין אוֹתָן לוֹ.

הַנּוֹתֵן בֵּיצָה בְּצַד הַמֵּחָם בִּשְׁבִיל שֶׁתִּתְגַּלְגַּל, וְנִתְגַּלְגְּלָה--חַיָּב: שֶׁהַמְּבַשֵּׁל בְּתוֹלֶדֶת הָאוּר, כִּמְבַשֵּׁל בָּאוּר עַצְמָהּ.
וְכֵן הַמֵּדִיחַ בְּחַמִּין מָלִיחַ הַיָּשָׁן, אוֹ קוּלְיָס הָאַסְפַּנִּין וְהוּא דָּג דַּק וְרַךְ בְּיוֹתֵר--הֲרֵי זֶה חַיָּב: שֶׁהֲדָחָתָן בְּחַמִּין, זֶה הוּא גְּמָר בִּשּׁוּלָן.
וְכֵן כָּל כַּיּוֹצֶא בָּהֶן.

הַמַּפְקִיעַ אֶת הַבֵּיצָה בְּבֶגֶד חַם, אוֹ בְּחוֹל וּבַאֲבַק דְּרָכִים, שְׁהֶן חַמִּים מִפְּנֵי הַשֶּׁמֶשׁ--אַף עַל פִּי שֶׁנִּצְלָת, פָּטוּר: שֶׁתּוֹלְדוֹת חַמָּה, אֵינָם כְּתוֹלְדוֹת הָאֵשׁ; אֲבָל גָּזְרוּ עֲלֵיהֶן, מִפְּנֵי תּוֹלְדוֹת הָאוּר.
וְכֵן הַמְּבַשֵּׁל בְּחַמֵּי טְבֶרְיָה וְכַיּוֹצֶא בָּהֶם, פָּטוּר.
הַמְּבַשֵּׁל עַל הָאוּר דָּבָר שֶׁהָיָה מְבֻשָּׁל כָּל צָרְכּוֹ, אוֹ דָּבָר שְׁאֵינוּ צָרִיךְ בִּשּׁוּל כְּלָל--פָּטוּר.

אֶחָד נָתַן אֶת הָאוּר, וְאֶחָד נָתַן אֶת הָעֵצִים, וְאֶחָד נָתַן אֶת הַקְּדֵרָה, וְאֶחָד נָתַן אֶת הַמַּיִם, וְאֶחָד נָתַן אֶת הַבָּשָׂר, וְאֶחָד נָתַן אֶת הַתְּבָלִין, וּבָא אַחֵר וְהֵגִיס--כֻּלָּם חַיָּבִים מִשּׁוֹם מְבַשֵּׁל: שֶׁכָּל הָעוֹשֶׂה דָּבָר מִצָּרְכֵּי הַבִּשּׁוּל, הֲרֵי זֶה מְבַשֵּׁל.
אֲבָל אִם שָׁפַת אֶחָד אֶת הַקְּדֵרָה תְּחִלָּה, וּבָא אַחֵר וְנָתַן אֶת הַמַּיִם, וּבָא אַחֵר וְנָתַן אֶת הַבָּשָׂר, וּבָא אַחֵר וְנָתַן אֶת הַתְּבָלִין, וּבָא אַחֵר וְנָתַן אֶת הָאוּר, וּבָא אַחֵר וְנָתַן עֵצִים עַל הָאוּר, וּבָא אַחֵר וְהֵגִיס--שְׁנַיִם הָאַחֲרוֹנִים בִּלְבָד, חַיָּבִין מִשּׁוֹם מְבַשֵּׁל.

הִנִּיחַ בָּשָׂר עַל גַּבֵּי גֶּחָלִים--אִם נִצְלָה בּוֹ כִּגְרֹגֶּרֶת, אַפִלּוּ בִּשְׁנַיִם וּשְׁלוֹשָׁה מְקוֹמוֹת--חַיָּב; לֹא נִצְלָה בּוֹ כִּגְרֹגֶּרֶת, אֲבָל נִתְבַּשַּׁל כֻּלּוֹ חֲצִי בִּשּׁוּל--חַיָּב.
נִתְבַּשַּׁל חֲצִי בִּשּׁוּל מִצַּד אֶחָד, פָּטוּר--עַד שֶׁיַּהְפֹּךְ בּוֹ, וְיִתְבַּשַּׁל חֲצִי בִּשּׁוּל מִשְּׁנֵי צְדָדָיו.
שָׁכַח וְהִדְבִּיק פַּת בַּתַּנּוּר בַּשַּׁבָּת, וְנִזְכַּר--מֻתָּר לוֹ לִרְדּוֹתָהּ, קֹדֶם שֶׁתֵּאָפֶה וְיָבוֹא לִידֵי מְלָאכָה.

הַמַּתִּיךְ אֶחָד מִמִּינֵי מַתְּכוֹת כָּל שְׁהוּא, אוֹ הַמְּחַמֵּם אֶת הַמַּתֶּכֶת עַד שֶׁתֵּעָשֶׂה גַּחֶלֶת--הֲרֵי זֶה תּוֹלֶדֶת מְבַשֵּׁל.
וְכֵן הַמְּמַסֵּס אֶת הַדּוֹנַג, אוֹ אֶת הֶחֵלֶב, אוֹ אֶת הַזֶּפֶת, וְהַכֹּפֶר, וְהַגָּפְרִית, וְכַיּוֹצֶא בָּהֶם--הֲרֵי זֶה תּוֹלֶדֶת מְבַשֵּׁל.
וְכֵן הַמְּבַשֵּׁל כְּלֵי אֲדָמָה עַד שֶׁיֵּעָשׂוּ חֶרֶס, חַיָּב מִשּׁוֹם מְבַשֵּׁל.
כְּלָלוֹ שֶׁלַּדָּבָר: בֵּין שֶׁרִפָּה גּוּף קָשֶׁה בָּאֵשׁ, אוֹ שֶׁהִקְשָׁה גּוּף רַךְ--הֲרֵי זֶה חַיָּב, מִשּׁוֹם מְבַשֵּׁל.

הַגּוֹזֵז צֶמֶר אוֹ שֵׂעָר--בֵּין מִן הַבְּהֵמָה בֵּין מִן הַחַיָּה, בֵּין מִן הַחַי בֵּין מִן הַמֵּת, אַפִלּוּ מִן הַשֶּׁלַח שֶׁלָּהֶן--חַיָּב.
כַּמָּה שֵׁעוּרוֹ, כְּדֵי לִטְווֹת מִמֶּנּוּ חוּט שֶׁאָרְכּוֹ כְּרֹחַב הַסִּיט כָּפוּל; וְכַמָּה רֹחַב הַסִּיט--כְּדֵי לִמְתֹּחַ מִן בֹּהֶן שֶׁלַּיָּד עַד הָאֶצְבָּע הָרִאשׁוֹנָה, כְּשֶׁיִּפְתַּח בֵּינֵיהֶן בְּכָל כּוֹחוֹ, וְהוּא קָרוֹב לִשְׁנֵי שְׁלִישִׁי זֶרֶת.
הַתּוֹלֵשׁ כָּנָף מִן הָעוֹף, הֲרֵי זֶה תּוֹלֶדֶת גּוֹזֵז.
הַטּוֹוֶה אֶת הַצֶּמֶר מִן הַחַי, פָּטוּר--שְׁאֵין דֶּרֶךְ גְּזִיזָה בְּכָּךְ, וְאֵין דֶּרֶךְ נִפּוּץ בְּכָּךְ, וְאֵין דֶּרֶךְ טְוִיָּה בְּכָּךְ.

הַנּוֹטֵל צִפָּרְנָיו, אוֹ שְׂעָרוֹ, אוֹ שְׂפָמוֹ, אוֹ זְקָנוֹ--הֲרֵי זֶה תּוֹלֶדֶת גּוֹזֵז, וְחַיָּב: וְהוּא, שֶׁיִּטֹּל בִּכְלִי; אֲבָל אִם נְטָלָן בְּיָדוֹ, בֵּין לוֹ בֵּין לְאַחֵר--פָּטוּר.
וְכֵן הַחוֹתֵךְ יַבֹּלֶת מִגּוּפוֹ, בֵּין בַּיָּד בֵּין בִּכְלִי--פָּטוּר, בֵּין לוֹ בֵּין לְאַחֵר.
וּמֻתָּר לַחְתֹּךְ יַבֹּלֶת בַּמִּקְדָּשׁ בַּיָּד, אֲבָל לֹא בִּכְלִי; וְאִם הָיְתָה יְבֵשָׁה--חוֹתְכָהּ אַף בִּכְלִי, וְעוֹבֵד.

הַנּוֹטֵל שְׂעָרוֹ בִּכְלִי, כַּמָּה יִטֹּל וְיִהְיֶה חַיָּב--שְׁתֵּי שְׂעָרוֹת; וְאִם לִקַּט לְבָנוֹת מִתּוֹךְ שְׁחוֹרוֹת, אַפִלּוּ אַחַת--חַיָּב.

צִפֹּרֶן שֶׁפֵּרַשׁ רֻבָּהּ, וְצִיצִין שֶׁלְּעוֹר שֶׁפֵּרַשׁ רֻבָּן--אִם פֵּרְשׁוּ כְּלַפֵּי מַעְלָה, וּמְצַעֲרוֹת אוֹתוֹ--מֻתָּר לִטֹּל אוֹתָן בְּיָדוֹ, אֲבָל לֹא בִּכְלִי; וְאִם נְטָלָן בִּכְלִי, פָּטוּר.
וְאִם אֵינָן מְצַעֲרוֹת אוֹתוֹ, אַפִלּוּ בְּיָדוֹ אָסוּר.
וְאִם לֹא פֵרַשׁ רֻבָּן--אַפִלּוּ מְצַעֲרוֹת אוֹתוֹ, אָסוּר לִטְּלָן בְּיָדוֹ; וְאִם נְטָלָן בִּכְלִי, חַיָּב.

 הַמְּלַבֵּן אֶת הַצֶּמֶר, אוֹ אֶת הַפִּשְׁתָּן, אוֹ אֶת הַשָּׁנִי, וְכֵן כָּל כַּיּוֹצֶא בָּהֶן מִמַּה שֶׁדַּרְכּוֹ לְהִתְלַבַּן--חַיָּב.
וְכַמָּה שֵׁעוּרוֹ--כְּדֵי לִטְווֹת מִמֶּנּוּ חוּט אֶחָד, אָרְכּוֹ כִּמְלוֹא רֹחַב הַסִּיט כָּפוּל, שְׁהוּא אֹרֶךְ אַרְבָּעָה טְפָחִים.
וְהַמְּכַבֵּס בְּגָדִים--הֲרֵי הוּא תּוֹלֶדֶת הַמְּלַבֵּן, וְחַיָּב.
וְהַסּוֹחֵט אֶת הַבֶּגֶד עַד שֶׁיּוֹצִיא הַמַּיִם שֶׁבּוֹ--הֲרֵי זֶה מְכַבְּסוֹ, וְחַיָּב: שֶׁהַסְּחִיטָה מִצָּרְכֵּי כִּבּוּס הִיא, כְּמוֹ שֶׁהַהֲגָסָה מִצָּרְכֵּי הַבִּשּׁוּל.
וְאֵין סְחִיטָה בַּשֵּׂעָר; וְהוּא הַדִּין לָעוֹר, שְׁאֵין חַיָּבִין עַל סְחִיטָתוֹ.

הַמְּנַפֵּץ אֶת הַצֶּמֶר, אוֹ אֶת הַפִּשְׁתָּן, אוֹ אֶת הַשָּׁנִי, וְכַיּוֹצֶא בָּהֶן--חַיָּב.
וְכַמָּה שֵׁעוּרוֹ--כְּדֵי לִטְווֹת מִמֶּנּוּ חוּט אֶחָד, אָרְכּוֹ אַרְבָּעָה טְפָחִים.
וְהַמְּנַפֵּץ אֶת הַגִּידִים עַד שֶׁיֵּעָשׂוּ כְּצֶמֶר, כְּדֵי לִטְווֹת אוֹתָן--הֲרֵי זֶה תּוֹלֶדֶת מְנַפֵּץ, וְחַיָּב.

הַצּוֹבֵעַ חוּט שֶׁאָרְכּוֹ אַרְבָּעָה טְפָחִים, אוֹ דָּבָר שֶׁאִפְשָׁר לִטְווֹת מִמֶּנּוּ חוּט כְּזֶה--חַיָּב.
וְאֵין הַצּוֹבֵעַ חַיָּב, עַד שֶׁיְּהֶא צְבָע הַמִּתְקַיֵּם; אֲבָל צְבָע שְׁאֵינוּ מִתְקַיֵּם כְּלָל, כְּגוֹן שֶׁהִעְבִיר סָרָק אוֹ שָׁשַׁר עַל גַּבֵּי בַּרְזֶל אוֹ נְחֹשֶׁת וּצְבָעוֹ--פָּטוּר: שֶׁהֲרֵי אַתָּה מַעְבִירוֹ לְשָׁעָתוֹ, וְאֵינוּ צוֹבֵעַ כְּלוּם; וְכָל שְׁאֵין מְלַאכְתּוֹ מִתְקַיֶּמֶת בַּשַּׁבָּת, פָּטוּר.

הָעוֹשֶׂה עֵין הַצְּבָע--הֲרֵי זֶה תּוֹלֶדֶת צוֹבֵעַ, וְחַיָּב.
כֵּיצַד: כְּגוֹן שֶׁנָּתַן קַלְקַנְתּוֹס לְתוֹךְ מֵי עַפְצָא, שֶׁנַּעֲשָׂה הַכֹּל שָׁחוֹר; אוֹ שֶׁנָּתַן אִסְטִיס לְתוֹךְ מֵי כַּרְכֹּם, שֶׁנַּעֲשָׂה הַכֹּל יָרֹק; וְכֵן כָּל כַּיּוֹצֶא בְּזֶה.
וְכַמָּה שֵׁעוּרוֹ, כְּדֵי לִצְבֹּעַ בּוֹ חוּט שֶׁאָרְכּוֹ אַרְבָּעָה טְפָחִים.

הַטּוֹוֶה אֹרֶךְ אַרְבָּעָה טְפָחִים מִכָּל דָּבָר הַנִּטְוֶה, חַיָּב: אֶחָד הַטּוֹוֶה אֶת הַצֶּמֶר, אוֹ אֶת הַפִּשְׁתָּן, אוֹ אֶת הַשֵּׂעָר, אוֹ אֶת הַנּוֹצָה, אוֹ אֶת הַגִּידִין, וְכֵן כָּל כַּיּוֹצֶא בָּהֶן.
הָעוֹשֶׂה אֶת הַלֶּבֶד--הֲרֵי זֶה תּוֹלֶדֶת טוֹוֶה, וְחַיָּב: וְהוּא, שֶׁיְּלַבַּד דָּבָר שֶׁאִפְשָׁר לִטְווֹת מִמֶּנּוּ אֹרֶךְ אַרְבָּעָה טְפָחִים בְּעֹבִי בֵּינוֹנִי.

הָעוֹשֶׂה שְׁנֵי בָּתֵּי נִירִין, חַיָּב.
הָעוֹשֶׂה נַפָה, אוֹ כְּבָרָה, אוֹ סַל, אוֹ סְבָכָה, אוֹ שֶׁסָּרַג מִטָּה בַּחֲבָלִים--הֲרֵי זֶה תּוֹלֶדֶת עוֹשֶׂה נִירִין; וּמִשֶּׁיַּעֲשֶׂה שְׁנֵי בָּתִּים כְּאֶחָד מִכָּל אֵלּוּ, חַיָּב.
וְכֵן כָּל הָעוֹשֶׂה שְׁנֵי בָּתִּים בְּדָבָר שֶׁעוֹשִׂין אוֹתוֹ בָּתִּים בָּתִּים כְּגוֹן אֵלּוּ, חַיָּב.

דֶּרֶךְ הָאוֹרְגִין, שֶׁמּוֹתְחִין הַחוּטִין תְּחִלָּה בְּאֹרֶךְ הַיְּרִיעָה וּבְרָחְבָּהּ; וּשְׁנַיִם אוֹחֲזִין זֶה מִכָּאן וְזֶה מִכָּאן, וְאֶחָד שׁוֹבֵט בַּשֵּׁבֶט עַל הַחוּטִין וּמְתַקֵּן אוֹתָן זֶה בְּצַד זֶה, עַד שֶׁתֵּעָשֶׂה כֻּלָּהּ שְׁתִי בְּלֹא עֵרֶב.
וּמְתִיחַת הַחוּטִין כְּדֶרֶךְ הָאוֹרְגִין, הִיא הַנְסָכַת הַמַּסֵּכָה; וְזֶה הַמּוֹתֵחַ, נִקְרָא מֵסֵךְ.
וּכְשֶׁכּוֹפְלִין אוֹתָהּ וּמַתְחִיל לְהַכְנִיס הָעֵרֶב בַּשְּׁתִי, נִקְרָא אוֹרֵג.

הַמֵּסֵךְ חַיָּב, וְהִיא מְלָאכָה מֵאֲבוֹת מְלָאכוֹת.
וְהַשּׁוֹבֵט עַל הַחוּטִין עַד שֶׁיִּתְפָּרְקוּ וִיתַקְּנָם, הֲרֵי זֶה תּוֹלֶדֶת מֵסֵךְ.
וְכַמָּה שֵׁעוּרוֹ, מִשֶּׁיְּתַקַּן רֹחַב שְׁתֵּי אֶצְבָּעוֹת.
וְכֵן הָאוֹרֵג שְׁנֵי חוּטִין בְּרֹחַב שְׁתֵּי אֶצְבָּעוֹת, חַיָּב.
בֵּין שֶׁאֲרָגָן בַּתְּחִלָּה, בֵּין שֶׁהָיָה מִקְצַת הַבֶּגֶד אָרוּג וְאָרַג עַל הָאָרִיג--שֵׁעוּרוֹ שְׁנֵי חוּטִין; וְאִם אָרַג חוּט אֶחָד, וְהִשְׁלִים בּוֹ הַבֶּגֶד--חַיָּב.
אָרַג בִּשְׂפַת הַיְּרִיעָה, שְׁנֵי חוּטִין בְּרֹחַב שְׁלוֹשָׁה בָּתֵּי נִירִין--חַיָּב: הַא לְמַה זֶה דּוֹמֶה, לְאוֹרֵג צִלְצוּל קָטָן בְּרֹחַב שְׁלוֹשָׁה בָּתֵּי נִירִין.

הַמְּדַקְדֵּק אֶת הַחוּטִין, וּמַפְרִידָן בְּעֵת הָאֲרִיגָה--הֲרֵי זֶה תּוֹלֶדֶת אוֹרֵג.
וְכֵן הַקּוֹלֵעַ אֶת הַנִּימִין, הֲרֵי זֶה תּוֹלֶדֶת אוֹרֵג; וְשֵׁעוּרוֹ, מִשֶּׁיַּעֲשֶׂה קְלִיעָה בְּאֹרֶךְ שְׁתֵּי אֶצְבָּעוֹת.

הַבּוֹצֵעַ שְׁנֵי חוּטִין, חַיָּב; וּבוֹצֵעַ, הוּא הַמַּפְרִיד אֶת הָאָרִיג.
בֵּין שֶׁהוֹצִיא הָעֵרֶב מִן הַשְּׁתִי אוֹ שֶׁהִעְבִיר הַשְּׁתִי מֵעַל הָעֵרֶב, הֲרֵי זֶה בּוֹצֵעַ וְחַיָּב--וְהוּא, שֶׁלֹּא יְהֶא מְקַלְקֵל, אֵלָא יִתְכַּוַּן לְתַקַּן, כְּדֶרֶךְ שֶׁעוֹשִׂין אֵלּוּ שֶׁמְּאַחִין אֶת הַבְּגָדִים הַקַּלִּים בְּיוֹתֵר: שֶׁבּוֹצְעִין, וְאַחַר כָּךְ מְאַחִין, וְחוֹזְרִין וְאוֹרְגִין חוּטִין שֶׁבָּצְעוּ, עַד שֶׁיֵּעָשׂוּ שְׁנֵי הַבְּגָדִים אוֹ שְׁנֵי הַקְּרָעִים אֶחָד.
וְהַסּוֹתֵר אֶת הַקְּלִיעָה לְתַקַּן, הֲרֵי זֶה תּוֹלֶדֶת בּוֹצֵעַ; וְשֵׁעוּרוֹ, כְּשֵׁעוּר הַבּוֹצֵעַ.

הִלְכּוֹת שַׁבָּת פֵּרֶק י 
הַקּוֹשֵׁר קֶשֶׁר שֶׁלְּקַיָּמָה, וְהוּא מַעֲשֶׂה אֻמָּן--חַיָּב: כְּגוֹן קֶשֶׁר הַגַּמָּלִין, וְקֶשֶׁר הַסַּפָּנִין, וְקִשְׁרֵי רְצוּעוֹת מַנְעָל וְסַנְדָּל שֶׁקּוֹשְׁרִין הָרַצְעָנִין בְּשָׁעַת עֲשִׂיָּתָן, וְכֵן כָּל כַּיּוֹצֶא בְּזֶה.
אֲבָל הַקּוֹשֵׁר קֶשֶׁר שֶׁלְּקַיָּמָה, וְאֵינוּ מַעֲשֶׂה אֻמָּן--פָּטוּר; וְקֶשֶׁר שְׁאֵינוּ שֶׁלְּקַיָּמָה, וְאֵינוּ מַעֲשֶׂה אֻמָּן--מֻתָּר לְקָשְׁרוֹ לְכַתְּחִלָּה.

כֵּיצַד: נִפְסְקָה לוֹ רְצוּעָה וּקְשָׁרָהּ, נִפְסַק הַחֶבֶל וּקְשָׁרוֹ, אוֹ שֶׁקָּשַׁר חֶבֶל בִּדְלִי, אוֹ שֶׁקָּשַׁר רֶסֶן בְּהֵמָה--הֲרֵי זֶה פָּטוּר; וְכֵן כָּל כַּיּוֹצֶא בְּאֵלּוּ הַקְּשָׁרִים, שְׁהֶן מַעֲשֵׂה הִדְיוֹט וְכָל אָדָם קוֹשֵׁר אוֹתָן לְקַיָּמָה.
וְכָל קֶשֶׁר שְׁאֵינוּ שֶׁלְּקַיָּמָה--אִם קְשָׁרוֹ קֶשֶׁר אֻמָּן, הֲרֵי זֶה אָסוּר.

קוֹשֶׁרֶת אִשָּׁה מַפְתְּחֵי הַחֲלוּק, אַף עַל פִּי שֶׁיֵּשׁ לוֹ שְׁנֵי פְּתָחִים; וְחוּטֵי סְבָכָה, אַף עַל פִּי שְׁהוּא רָפוּי; וּרְצוּעוֹת מַנְעָל וְסַנְדָּל שֶׁקּוֹשְׁרִין אוֹתָן עַל הָרֶגֶל, בְּשָׁעַת מַלְבּוּשׁ; וְנוֹדוֹת יַיִן וְשֶׁמֶן, אַף עַל פִּי שֶׁיֵּשׁ לוֹ שְׁתֵּי אָזְנַיִם; וּקְדֵרָה שֶׁלְּבָשָׂר, אַף עַל פִּי שֶׁיְּכוּלָה לְהוֹצִיא הַבָּשָׂר וְלֹא תַתִּיר הַקֶּשֶׁר.
וְקוֹשְׁרִין דְּלִי בִּמְשִׁיחָה, אוֹ בְּאַבְנֵט, וְכַיּוֹצֶא בּוֹ--אֲבָל לֹא בְּחֶבֶל.
וְקוֹשְׁרִין לִפְנֵי בְּהֵמָה אוֹ בְּרַגְלָהּ, בִּשְׁבִיל שֶׁלֹּא תֵצֵא, אַף עַל פִּי שֶׁיֵּשׁ לָהּ שְׁנֵי אֵיסָרוֹת.
וְחֶבֶל שֶׁהָיָה קָשׁוּר בַּפָּרָה, קוֹשְׁרוֹ בָּאֵבוּס; הָיָה קָשׁוּר בָּאֵבוּס, קוֹשְׁרוֹ בַּפָּרָה.
אֲבָל לֹא יָבִיא חֶבֶל מִתּוֹךְ בֵּיתוֹ, וְיִקְשֹׁר בַּפָּרָה וּבָאֵבוּס; וְאִם הָיָה חֶבֶל גַּרָדִי שֶׁמֻּתָּר לְטַלְטְלוֹ, הֲרֵי זֶה מֵבִיא וְקוֹשֵׁר בַּפָּרָה וּבָאֵבוּס.
מִפְּנֵי שֶׁכָּל אֵלּוּ הַקְּשָׁרִים, מַעֲשֵׂה הִדְיוֹט הֶן, וְאֵינָן לְקַיָּמָה, אֵלָא פַּעַם קוֹשֵׁר וּפַעַם מַתִּיר; וּלְפִיכָּךְ מֻתָּר לִקְשֹׁר אוֹתָן, לְכַתְּחִלָּה.
חוֹתָלוֹת שֶׁלִּתְמָרִים וְשֶׁלִּגְרֹגְּרוֹת--מַתִּיר, וּמַפְקִיעַ, וְחוֹתֵךְ, וְנוֹטֵל וְאוֹכֵל.

כָּל שֶׁרָאוּי לְמַאֲכַל בְּהֵמָה, מֻתָּר לִקְשֹׁר אוֹתוֹ בַּשַּׁבָּת; לְפִיכָּךְ אִם נִפְסְקָה רְצוּעוֹת סַנְדָּלוֹ בְּכַרְמְלִית--נוֹטֵל גֳּמִי לַח הָרָאוּי לְמַאֲכַל בְּהֵמָה, וְכוֹרֵךְ עָלָיו וְקוֹשֵׁר הַגֳּמִי.
נִשְׁמְטָה לוֹ רְצוּעוֹת מַנְעָל וְסַנְדָּל, אוֹ שֶׁנִּשְׁמַט רֹב הָרֶגֶל--מֻתָּר לְהַחְזִיר הָרְצוּעוֹת לִמְקוֹמָן, וּבִלְבָד שֶׁלֹּא יִקְשֹׁר.

הָעֲנִיבָה מֻתֶּרֶת, לְפִי שְׁאֵינָהּ מִתְחַלֶּפֶת בִּקְשִׁירָה; לְפִיכָּךְ הַחֶבֶל שֶׁנִּפְסַק--מְקַבֵּץ שְׁנֵי קְצוֹתָיו, וְכוֹרֵךְ עָלָיו מְשִׁיחָה, וְעוֹנֵב עֲנִיבָה.

מֻתָּר לִקְשֹׁר קֶשֶׁר שְׁאֵינוּ שֶׁלְּקַיָּמָה, לִדְבַר מִצְוָה--כְּגוֹן שֶׁיִּקְשֹׁר לִמְדֹּד שֵׁעוּר, מִשֵּׁעוּרֵי הַתּוֹרָה.
נִימַת כִּנּוֹר שֶׁנִּפְסְקָה--קוֹשְׁרִין אוֹתָהּ בַּמִּקְדָּשׁ, אֲבָל לֹא בַּמְּדִינָה; וְלֹא יִקְשֹׁר נִימָה לְכַתְּחִלָּה, אַפִלּוּ בַּמִּקְדָּשׁ.

כָּל קֶשֶׁר שֶׁחַיָּבִין עַל קָשְׁרוֹ, כָּךְ חַיָּבִין עַל הֶתֵּרוֹ; וְכָל קֶשֶׁר שֶׁהַקּוֹשֵׁר אוֹתוֹ פָּטוּר, כָּךְ הַמַּתִּיר אוֹתוֹ פָּטוּר; וְכָל קֶשֶׁר שֶׁמֻּתָּר לְקָשְׁרוֹ, כָּךְ מֻתָּר לְהַתִּירוֹ.

הַפּוֹתֵל חֲבָלִים מִן הַהַוְצִין, וּמִן הַחֵלֶף, אוֹ מִחוּטֵי צֶמֶר, אוֹ מִחוּטֵי פִּשְׁתָּן, אוֹ חוּטֵי שֵׂעָר, וְכַיּוֹצֶא בָּהֶן--הֲרֵי זֶה תּוֹלֶדֶת קוֹשֵׁר, וְחַיָּב.
וְשֵׁעוּרוֹ, כְּדֵי שֶׁיַּעֲמֹד הַחֶבֶל בִּפְתִילָתוֹ בְּלֹא קְשִׁירָה--שֶׁנִּמְצֵאת מְלַאכְתּוֹ מִתְקַיֶּמֶת.
וְכֵן הַמַּפְרִיד אֶת הַפְּתִיל--הֲרֵי זֶה תּוֹלֶדֶת מַתִּיר, וְחַיָּב: וְהוּא, שֶׁלֹּא יִתְכַּוַּן לְקַלְקַל בִּלְבָד.
וְשֵׁעוּרוֹ, כְּשֵׁעוּר הַפּוֹתֵל.

הַתּוֹפֵר שְׁתֵּי תְּפִירוֹת, חַיָּב--וְהוּא שֶׁקָּשַׁר רָאשֵׁי הַחוּט מִכָּאן וּמִכָּאן, כְּדֵי שֶׁתַּעֲמֹד הַתְּפִירָה וְלֹא תִשָּׁמֵט.
אֲבָל אִם תָּפַר יָתֵר עַל שְׁתֵּי תְּפִירוֹת--אַף עַל פִּי שֶׁלֹּא קָשַׁר, חַיָּב: שֶׁהֲרֵי מִתְקַיֶּמֶת הַתְּפִירָה.
וְהַמּוֹתֵחַ חוּט שֶׁלִּתְפִירָה בַּשַּׁבָּת--חַיָּב, מִפְּנֵי שְׁהוּא מִצָּרְכֵּי הַתְּפִירָה.

הַקּוֹרֵעַ כְּדֵי לִתְפֹּר שְׁתֵּי תְּפִירוֹת, עַל מְנָת לִתְפֹּר שְׁתֵּי תְּפִירוֹת--חַיָּב; אֲבָל הַקּוֹרֵעַ לְהַפְסָדָה--פָּטוּר, מִפְּנֵי שְׁהוּא מְקַלְקֵל.
הַקּוֹרֵעַ בַּחֲמָתוֹ, אוֹ עַל מֵת שְׁהוּא חַיָּב לִקְרֹעַ עָלָיו--חַיָּב: מִפְּנֵי שֶׁמְּיַשֵּׁב אֶת דַּעְתּוֹ בְּדָבָר זֶה, וְיָנוּחַ יִצְרוֹ; וְהוֹאִיל וַחֲמָתוֹ שׁוֹכֶכֶת בְּדָבָר זֶה, הֲרֵי הוּא כִּמְתַקֵּן וְחַיָּב.
וְהַפּוֹתֵחַ בֵּית הַצַּוָּאר בַּשַּׁבָּת, חַיָּב.

הַמְּדַבֵּק נְיָרוֹת אוֹ עוֹרוֹת בְּקֻלָּן שֶׁלַּסּוֹפְרִים, וְכַיּוֹצֶא בּוֹ--הֲרֵי זֶה תּוֹלֶדֶת תּוֹפֵר, וְחַיָּב.
וְכֵן הַמְּפָרֵק נְיָרוֹת דְּבוּקִין אוֹ עוֹרוֹת דְּבוּקִין, וְלֹא נִתְכַּוַּן לְקַלְקַל בִּלְבָד--הֲרֵי זֶה תּוֹלֶדֶת קוֹרֵעַ.

הַבּוֹנֶה כָּל שְׁהוּא, חַיָּב.
הַמַּשְׁוֶה פְּנֵי הַקַּרְקָע בַּבַּיִת, כְּגוֹן שֶׁהִשְׁפִּיל תֵּל, אוֹ מִלָּא גַּיא--הֲרֵי זֶה בּוֹנֶה, וְחַיָּב.
אֶחָד נָתַן אֶת הָאֶבֶן, וְאֶחָד נָתַן אֶת הַטִּיט--הַנּוֹתֵן אֶת הַטִּיט, חַיָּב; וּבַנִּדְבָּךְ הָעֶלְיוֹן, אַפִלּוּ הֶעֱלָה אֶת הָאֶבֶן וְהִנִּיחָהּ עַל גַּבֵּי הַטִּיט--חַיָּב, שֶׁהֲרֵי אֵין מַנִּיחִין עָלֶיהָ טִיט.
וְהַבּוֹנֶה עַל גַּבֵּי כֵּלִים, פָּטוּר.

הָעוֹשֶׂה אֹהֶל קָבוּעַ--הֲרֵי זֶה תּוֹלֶדֶת בּוֹנֶה, וְחַיָּב.
וְכֵן הָעוֹשֶׂה כְּלֵי אֲדָמָה, כְּגוֹן תַּנּוּר וְחָבִית קֹדֶם שֶׁיִּשָּׂרְפוּ--הֲרֵי זֶה תּוֹלֶדֶת בּוֹנֶה, וְחַיָּב.
וְכֵן הַמְּגַבֵּן אֶת הַגְּבִנָּה, הֲרֵי זֶה תּוֹלֶדֶת בּוֹנֶה; וְאֵינוּ חַיָּב, עַד שֶׁיְּגַבַּן כִּגְרֹגֶּרֶת.
הַמַּכְנִיס יַד הַקֻּרְדֹּם בְּתוֹךְ הָעַיִן שֶׁלּוֹ, הֲרֵי זֶה תּוֹלֶדֶת בּוֹנֶה; וְכֵן כָּל כַּיּוֹצֶא בּוֹ.
וְכֵן כָּל הַתּוֹקֵעַ עֵץ בְּעֵץ--בֵּין שֶׁתָּקַע בְּמַסְמֵר, בֵּין שֶׁתָּקַע בְּעֵץ עַצְמוֹ עַד שֶׁנִּתְאַחַד--הֲרֵי זֶה תּוֹלֶדֶת בּוֹנֶה, וְחַיָּב.

הָעוֹשֶׂה נֶקֶב כָּל שְׁהוּא בְּלוּל שֶׁלַּתֻּרְנְגוֹלִים, כְּדֵי שֶׁיִּכָּנֵס לָהֶן הָאוֹר--חַיָּב מִשּׁוֹם בּוֹנֶה.
הַמַּחְזִיר דֶּלֶת שֶׁלְּבוֹר, וְשֶׁלְּדוּת, וְשֶׁלְּיָצִיעַ--חַיָּב מִשּׁוֹם בּוֹנֶה.

הַסּוֹתֵר כָּל שְׁהוּא, חַיָּב: וְהוּא, שֶׁיִּסְתֹּר עַל מְנָת לִבְנוֹת; אֲבָל אִם סָתַר דֶּרֶךְ הַשְׁחָתָה, פָּטוּר.
הַסּוֹתֵר אֹהֶל קָבוּעַ, אוֹ שֶׁפֵּרַק עֵץ תָּקוּעַ--הֲרֵי זֶה תּוֹלֶדֶת סוֹתֵר, וְחַיָּב: וְהוּא, שֶׁיִּתְכַּוַּן לְתַקַּן.

הַמַּכֶּה בַּפַּטִּישׁ הַכָּיָה אַחַת, חַיָּב.
וְכָל הָעוֹשֶׂה דָּבָר שְׁהוּא גְּמָר מְלָאכָה--הֲרֵי זֶה תּוֹלֶדֶת מַכֶּה בַּפַּטִּישׁ, וְחַיָּב.
כֵּיצַד: הַמְּנַפֵּחַ בִּכְלִי זְכוֹכִית, וְהַצָּר בִּכְלִי צוּרָה אַפִלּוּ מִקְצַת הַצּוּרָה, וְהַמְּגָרֵד כָּל שְׁהוּא, וְהָעוֹשֶׂה נֶקֶב כָּל שְׁהוּא בֵּין בְּעֵץ בֵּין בְּבִנְיָן בֵּין בְּמַתֶּכֶת בֵּין בְּכֵלִים--הֲרֵי זֶה תּוֹלֶדֶת מַכֶּה בַּפַּטִּישׁ, וְחַיָּב.
וְכָל פֶּתַח שְׁאֵינוּ עָשׂוּי לְהַכְנִיס וּלְהוֹצִיא, אֵין חַיָּבִין עַל עֲשִׂיָּתוֹ.

הַמֵּפִיס שְׁחִין בַּשַּׁבָּת, כְּדֵי לְהַרְחִיב פִּי הַמַּכָּה, כְּדֶרֶךְ שֶׁהָרוֹפְאִין עוֹשִׂין, שְׁהֶן מִתְכַּוְּנִין בָּרְפוּאָה לְהַרְחִיב פִּי הַמַּכָּה--הֲרֵי זֶה חַיָּב מִשּׁוֹם מַכֶּה בַּפַּטִּישׁ, שֶׁזּוֹ הִיא מְלֶאכֶת הָרוֹפֵא; וְאִם הֱפִיסָהּ לְהוֹצִיא מִמֶּנָּה הַלֵּחָה שֶׁבָּהּ, הֲרֵי זֶה מֻתָּר.

הַמְּסַתֵּת אֶת הָאֶבֶן כָּל שְׁהוּא, חַיָּב מִשּׁוֹם מַכֶּה בַּפַּטִּישׁ; הַמְּצַדֵּד אֶת הָאֶבֶן בִּיסוֹד הַבִּנְיָן, וְתִקְּנָהּ בְּיָדוֹ וְהוֹשִׁיבָהּ בְּמָקוֹם הָרָאוּי לָהּ--חַיָּב מִשּׁוֹם מַכֶּה בַּפַּטִּישׁ.
הַלּוֹקֵחַ יַבֹּלֶת שֶׁעַל הַבְּגָדִים בְּיָדוֹ, כְּגוֹן אֵלּוּ הַיַּבּוֹלוֹת שֶׁבִּכְלֵי צֶמֶר--חַיָּב מִשּׁוֹם מַכֶּה בַּפַּטִּישׁ: וְהוּא, שֶׁיַּקְפִּיד עֲלֵיהֶן; אֲבָל אִם הֱסִירָן דֶּרֶךְ עֲסָק, הֲרֵי זֶה פָּטוּר.
הַמְּנַעֵר טְלִית חֲדָשָׁה שְׁחוֹרָה, כְּדֵי לְנָאוֹתָהּ וּלְהָסִיר הַצֵּהוּב הַלָּבָן הַנִּתְלֶה בָּהּ, כְּדֶרֶךְ שֶׁהָאֻמָּנִין עוֹשִׂין--חַיָּב חַטָּאת; וְאִם אֵינוּ מַקְפִּיד, מֻתָּר.

הַצָּד דָּבָר שֶׁדֶּרֶךְ מִינוֹ לָצוּד אוֹתוֹ--חַיָּב, כְּגוֹן חַיָּה וְעוֹפוֹת וְדָגִים: וְהוּא שֶׁיָּצוּד אוֹתָן, לִמְקוֹם שְׁאֵינוּ מְחֻסָּר צִידָה.
כֵּיצַד: כְּגוֹן שֶׁרָדַף אַחַר צְבִי עַד שֶׁהִכְנִיסוֹ לַבַּיִת אוֹ לַגִּנָּה אוֹ לֶחָצֵר, וְנָעַל עָלָיו, אוֹ שֶׁהִפְרִיחַ אֶת הָעוֹף עַד שֶׁהִכְנִיסוֹ לַמִּגְדָּל, וְנָעַל עָלָיו, אוֹ שֶׁשָּׁלָה דָּג מִן הַיָּם, בְּתוֹךְ סֵפֶל שֶׁלְּמַיִם--הֲרֵי זֶה חַיָּב.
אֲבָל אִם הִפְרִיחַ צִפּוֹר לַבַּיִת, וְנָעַל עָלָיו, אוֹ שֶׁהִבְרִיחַ דָּג וַעֲקָרוֹ מִן הַיָּם, לִבְרֵכָה שֶׁלְּמַיִם, אוֹ שֶׁרָדַף אַחַר צְבִי עַד שֶׁנִּכְנַס לִטְרַקְלִין רָחֵב, וְנָעַל עָלָיו--הֲרֵי זֶה פָּטוּר: שְׁאֵין זוֹ צִידָה גְּמוּרָה--שְׁאִם יָבוֹא לְקַחְתּוֹ, צָרִיךְ לִרְדֹּף אַחֲרָיו, וְלָצוּד אוֹתוֹ מִשָּׁם.
לְפִיכָּךְ הַצַּד אֲרִי, אֵינוּ חַיָּב עַד שֶׁיַּכְנִיסֶנּוּ לַכִּיפָה שֶׁלּוֹ שְׁהוּא נֶאֱסָר בָּהּ.

כָּל מָקוֹם שְׁאִם יָרוּץ בּוֹ, יַגִּיעַ לַחַיָּה בִּשְׂחִיָּה אַחַת, אוֹ שֶׁהָיוּ הַכּוֹתָלִים קְרוֹבִין זֶה לְזֶה, עַד שֶׁיִּפֹּל צֵל שְׁנֵיהֶם לָאֶמְצָע כְּאֶחָד--הֲרֵי זֶה מָקוֹם קָטָן; וְאִם הִבְרִיחַ הַצְּבִי וְכַיּוֹצֶא בּוֹ לְתוֹכוֹ, חַיָּב.
וּמְקוֹם שְׁהוּא גָּדוֹל מִזֶּה--הַמַּבְרִיחַ חַיָּה לְתוֹכוֹ, פָּטוּר.

אֶחָד שְׁמוֹנָה שְׁרָצִים הָאֲמוּרִין בַּתּוֹרָה, וְאֶחָד שְׁאָר שְׁקָצִים וּרְמָשִׂים שֶׁיֵּשׁ לְמִינוֹ צִידָה--הַצָּד אֶחָד מִכֻּלָּן, בֵּין לְצֹרֶךְ בֵּין שֶׁלֹּא לְצֹרֶךְ אֵלָא לְשַׂחַק בָּהֶן--חַיָּב, הוֹאִיל וְנִתְכַּוַּן לָצוּד וְצָד: שֶׁמְּלָאכָה שְׁאֵינָהּ צְרִיכָה לְגוּפָהּ, חַיָּב עָלֶיהָ.
הַצָּד אֶת הַיָּשֵׁן, וְאֶת הַסּוֹמֶה--חַיָּב.

הַמְּשַׁלֵּחַ כְּלָבִים כְּדֵי שֶׁיָּצוּדוּ צְבָאִים וְאַרְנָבִים וְכַיּוֹצֶא בָּהֶן, וּבָרַח הַצְּבִי מִפְּנֵי הַכֶּלֶב, וְהָיָה הוּא רוֹדֵף אַחַר הַצְּבִי אוֹ שֶׁעָמַד בְּפָנָיו וְהִבְהִילוֹ, עַד שֶׁהִגִּיעַ הַכֶּלֶב וְתָפַס--הֲרֵי זֶה תּוֹלֶדֶת הַצָּד, וְחַיָּב.
וְכֵן הָעוֹשֶׂה כַּדֶּרֶךְ הַזּוֹ, בְּעוֹפוֹת.

צְבִי שֶׁנִּכְנַס לַבַּיִת, וְנָעַל אֶחָד בְּפָנָיו--חַיָּב.
נְעָלוּהוּ שְׁנַיִם, פְּטוּרִין; אִם אֵין אֶחָד יָכוֹל לִנְעֹל, וּנְעָלוּהוּ שְׁנַיִם--חַיָּבִין.
יָשַׁב אֶחָד עַל הַפֶּתַח וְלֹא מִלְּאָהוּ, וְיָשַׁב הַשֵּׁנִי וּמִלְּאָהוּ--הַשֵּׁנִי חַיָּב; יָשַׁב הָרִאשׁוֹן וּמִלְּאָהוּ, וּבָא הַשֵּׁנִי וְיָשַׁב בְּצִדּוֹ--אַף עַל פִּי שֶׁעָמַד הָרִאשׁוֹן וְהָלַךְ לוֹ, הָרִאשׁוֹן חַיָּב; וְהַשֵּׁנִי לֹא עָשָׂה כְּלוּם, וּמֻתָּר לוֹ לֵישֵׁב בִּמְקוֹמוֹ עַד הָעֶרֶב וְלִקַּח הַצְּבִי.
לְמַה זֶה דּוֹמֶה--לְנוֹעֵל בֵּיתוֹ לְשָׁמְרוֹ וְנִמְצָא צְבִי שָׁמוּר בְּתוֹכוֹ, שֶׁלֹּא עָשָׂה כְּלוּם.
נִכְנְסָה לוֹ צִפּוֹר תַּחַת כְּנָפָיו--יוֹשֵׁב וּמְשַׁמְּרָהּ עַד שֶׁתֶּחְשַׁךְ, וּמֻתָּר.

הַצַּד צְבִי זָקֵן, אוֹ חִגֵּר, אוֹ חוֹלֶה, אוֹ קָטָן--פָּטוּר.
הַמְּפָרֵק בְּהֵמָה חַיָּה וָעוֹף מִן הַמְּצוּדָה, פָּטוּר.
הַצָּד חַיָּה וָעוֹף שֶׁבִּרְשׁוּתוֹ, כְּגוֹן אַוְזִין וְתֻרְנְגוֹלִין וְיוֹנֵי עֲלִיָּה--פָּטוּר.
הַצָּד דָּבָר שְׁאֵין בְּמִינוֹ צִידָה, כְּגוֹן חֲגָבִים חֲזִיזִין צִרְעִין וִיתוּשִׁין וּפַרְעוֹשִׁין וְכַיּוֹצֶא בְּאֵלּוּ--הֲרֵי זֶה פָּטוּר.

רְמָשִׂים הַמַּזִּיקִין, כְּגוֹן נְחָשִׁים וְעַקְרַבִּים וְכַיּוֹצֶא בָּהֶן--אַף עַל פִּי שְׁאֵינָן מְמִיתִין--הוֹאִיל וְנוֹשְׁכִין, מֻתָּר לָצוּד אוֹתָם בַּשַּׁבָּת: וְהוּא, שֶׁיִּתְכַּוַּן לְהִנָּצֵל מִנְּשִׁיכָתָן.
כֵּיצַד הוּא עוֹשֶׂה: כּוֹפֶה כְּלִי עֲלֵיהֶן, אוֹ מַקִּיף עֲלֵיהֶן, אוֹ קוֹשְׁרָן--כְּדֵי שֶׁלֹּא יַזִּיקוּ.

הִלְכּוֹת שַׁבָּת פֵּרֶק יא 
הַשּׁוֹחֵט, חַיָּב.
וְלֹא שׁוֹחֵט בִּלְבָד, אֵלָא כָּל הַנּוֹטֵל נְשָׁמָה לְאֶחָד מִכָּל מִינֵי חַיָּה וּבְהֵמָה וָעוֹף וְדָג וְשֶׁרֶץ--בֵּין בִּשְׁחִיטָה, בֵּין בִּנְחִירָה אוֹ בְּהַכָּיָה--חַיָּב.
הַחוֹנֵק אֶת הַחַי עַד שֶׁיָּמוּת, הֲרֵי זֶה תּוֹלֶדֶת שׁוֹחֵט; לְפִיכָּךְ אִם הֶעֱלָה דָּג מִסֵּפֶל שֶׁלְּמַיִם, וְהִנִּיחוֹ עַד שֶׁמֵּת--חַיָּב מִשּׁוֹם חוֹנֵק; וְלֹא עַד שֶׁיָּמוּת, אֵלָא כֵּיוָן שֶׁיָּבַשׁ בּוֹ כַּסֶּלַע בֵּין סְנַפִּירָיו--חַיָּב, שֶׁעֲדַיִן אֵינוּ יָכוֹל לִחְיוֹת.
הוֹשִׁיט יָדוֹ לִמְעֵי הַבְּהֵמָה, וְדִלְדַּל עֹבֶר שֶׁבְּמֵעֶיהָ--חַיָּב.

רְמָשִׂים שְׁהֶן פָּרִין וְרָבִין מִזָּכָר וּנְקֵבָה, אוֹ נֶהֱוִין מִן הֶעָפָר כְּמוֹ הַפַּרְעוֹשִׁין--הַהוֹרֵג אוֹתָן, חַיָּב כְּהוֹרֵג בְּהֵמָה וְחַיָּה; אֲבָל רְמָשִׂים שֶׁהֲוִיָּתָן מִן הַגְּלָלִים, וּמִן הַפֵּרוֹת שֶׁהִבְאִישׁוּ, וְכַיּוֹצֶא בָּהֶן--כְּגוֹן תּוֹלָעִים שֶׁלְּבָשָׂר, וְתוֹלָעִים שֶׁבְּתוֹךְ הַקָּטְנָיוֹת--הַהוֹרְגָן, פָּטוּר.

הַמְּפַלֶּה כֵּלָיו בַּשַּׁבָּת--מוֹלֵל אֶת הַכִּנִּים, וְזוֹרְקָן; וּמֻתָּר לַהְרֹג אֶת הַכִּנִּים בַּשַּׁבָּת, מִפְּנֵי שְׁהֶן מִן הַזִּיעָה.

חַיָּה וְרֶמֶשׂ שְׁהֶן נוֹשְׁכִין וּמְמִיתִין וַדַּאי--כְּגוֹן זְבוּב שֶׁבְּמִצְרַיִם, וְצִרְעָה שֶׁבְּנִינְוֵה, וְעַקְרָב שֶׁבְּחִדְיַב, וְנָחָשׁ שֶׁבְּאֶרֶץ יִשְׂרָאֵל, וְכֶלֶב שׁוֹטֶה בְּכָל מָקוֹם--מֻתָּר לְהָרְגָן בַּשַּׁבָּת, כְּשֶׁיֵּרָאוּ.
וּשְׁאָר כָּל הַמַּזִּיקִין--אִם הָיוּ רָצִין אַחֲרָיו, מֻתָּר לְהָרְגָן; וְאִם הָיוּ יוֹשְׁבִין בִּמְקוֹמָן אוֹ בּוֹרְחִין מִלְּפָנָיו, אָסוּר לְהָרְגָן; וְאִם דְּרָסָן לְפִי תֻּמּוֹ בְּשָׁעַת הִלּוּכוֹ וַהֲרָגָן, מֻתָּר.

הַמַּפְשִׁיט מִן הָעוֹר כְּדֵי לַעֲשׂוֹת קָמִיעַ, חַיָּב.
וְכֵן הַמְּעַבֵּד מִן הָעוֹר כְּדֵי לַעֲשׂוֹת קָמִיעַ, חַיָּב.
וְאֶחָד הַמְּעַבֵּד, וְאֶחָד הַמּוֹלֵחַ--שֶׁהַמְּלִיחָה, מִין עִבּוּד הִיא.
וְאֵין עִבּוּד בְּאֹכָלִין.
וְכֵן הַמּוֹחֵק מִן הָעוֹר כְּדֵי לַעֲשׂוֹת קָמִיעַ, חַיָּב.
וְאֵיזֶה הוּא מוֹחֵק--זֶה הַמַּעְבִיר הַשֵּׂעָר אוֹ הַצֶּמֶר מֵעַל הָעוֹר אַחַר מִיתָה, עַד שֶׁיַּחְלִיק פְּנֵי הָעוֹר.

הַמְּפָרֵק דּוּכְסוֹסְטוֹס מֵעַל הַקֶּלֶף--הֲרֵי זֶה תּוֹלֶדֶת מַפְשִׁיט, וְחַיָּב.
הַדּוֹרֵס עַל הָעוֹר בְּרַגְלוֹ עַד שֶׁיִּתְקַשֶּׁה, אוֹ הַמְּרַכְּכוֹ בְּיָדוֹ וּמוֹשְׁכוֹ וּמַשְׁוֶה אוֹתוֹ כְּדֶרֶךְ שֶׁהָרַצְעָנִין עוֹשִׂין--הֲרֵי זֶה תּוֹלֶדֶת מְעַבֵּד, וְחַיָּב.
הַמּוֹרֵט נוֹצָה מִן הָאֶבְרָה--הֲרֵי זֶה תּוֹלֶדֶת מוֹחֵק, וְחַיָּב.
וְכֵן הַמְּמָרֵחַ רְטִיָּה כָּל שְׁהוּא, אוֹ שַׁעְוָה, אוֹ זֶפֶת, וְכַיּוֹצֶא בָּהֶן מִדְּבָרִים הַמִּתְמָרְחִין, עַד שֶׁיַּחְלִיק פָּנִים--חַיָּב מִשּׁוֹם מוֹחֵק.
וְכֵן הַשָּׁף בְּיָדוֹ עַל הָעוֹר הַמָּתוּחַ בֵּין הָעַמּוּדִים, חַיָּב מִשּׁוֹם מוֹחֵק.

הַמְּחַתֵּךְ מִן הָעוֹר כְּדֵי לַעֲשׂוֹת קָמִיעַ, חַיָּב: וְהוּא שֶׁיִּתְכַּוַּן לְמִדַּת אָרְכּוֹ וּמִדַּת רָחְבּוּ, וְיַחְתֹּךְ בְּכַוָּנָה--הוּא שְׁהִיא מְלָאכָה; אֲבָל אִם חָתַךְ דֶּרֶךְ הֶפְסֵד, אוֹ בְּלֹא כַּוָּנָה לְמִדָּתוֹ, אֵלָא כְּמִתְעַסֵּק, אוֹ כִּמְשַׂחֵק--הֲרֵי זֶה פָּטוּר.
וְהַקּוֹמֵט אֶת הַכָּנָף--הֲרֵי זֶה תּוֹלֶדֶת מְחַתֵּךְ, וְחַיָּב.
וְכֵן הַמְּגָרֵד רָאשֵׁי כְּלֻנְסוֹת שֶׁלְּאֶרֶז, חַיָּב מִשּׁוֹם מְחַתֵּךְ.
וְכֵן כָּל חֲתִכָּה שֶׁיַּחְתֹּךְ חָרַשׁ הָעֵץ מִן הָעֵצִים, אוֹ חָרַשׁ מַתֶּכֶת מִן הַמַּתְּכוֹת--חַיָּב מִשּׁוֹם מְחַתֵּךְ.
הַנּוֹטֵל קֵיסָם שֶׁלְּעֵץ מִלְּפָנָיו וּקְטָמוֹ לַחְצוֹת בּוֹ שִׁנָּיו, אוֹ לִפְתֹּחַ בּוֹ אֶת הַדֶּלֶת--חַיָּב.

כָּל דָּבָר שְׁהוּא רָאוּי לְמַאֲכַל בְּהֵמָה--כְּגוֹן תֶּבֶן, וַעֲשָׂבִים לַחִים, וְהַוְצִין, וְכַיּוֹצֶא בָּהֶן--מֻתָּר לִקְטֹם אוֹתָן בַּשַּׁבָּת, מִפְּנֵי שְׁאֵין בָּהֶן תִּקּוּן כֵּלִים.
וּמֻתָּר לִקְטֹם עֲצֵי בְּשָׂמִים לְהָרִיחַ בָּהֶן, וְאַף עַל פִּי שְׁהֶן קָשִׁים וִיבֵשִׁין; וּמְפַשֵּׁחַ מֵהֶן כָּל שֶׁיִּרְצֶה, בֵּין שֶׁפִּשַּׁח עֵץ גָּדוֹל, בֵּין שֶׁפִּשַּׁח עֵץ קָטָן.

הַכּוֹתֵב שְׁתֵּי אוֹתוֹת, חַיָּב.
וְהַמּוֹחֵק כְּתָב עַל מְנָת לִכְתֹּב בִּמְקוֹם הַמְּחָק שְׁתֵּי אוֹתוֹת, חַיָּב.
הַכּוֹתֵב אוֹת אַחַת גְּדוֹלָה כִּשְׁתַּיִם, פָּטוּר; מָחַק אוֹת אַחַת גְּדוֹלָה, וְיֵשׁ בִּמְקוֹמָהּ כְּדֵי לִכְתֹּב שְׁתַּיִם--חַיָּב.
כָּתַב אוֹת אַחַת וְהִשְׁלִים בָּהּ אֶת הַסֵּפֶר, חַיָּב.
הַכּוֹתֵב עַל מְנָת לְקַלְקַל הָעוֹר, חַיָּב--שְׁאֵין חִיּוּבוֹ עַל מְקוֹם הַכְּתָב, אֵלָא עַל הַכְּתָב; אֲבָל הַמּוֹחֵק עַל מְנָת לְקַלְקַל, פָּטוּר.
נָפְלָה דְּיוֹ עַל גַּבֵּי סֵפֶר, וּמָחַק אוֹתָהּ, נָפְלָה שַׁעְוָה עַל גַּבֵּי הַפֵּנְקַס, וּמָחַק אוֹתָהּ--אִם יֵשׁ בִּמְקוֹמָהּ כְּדֵי לִכְתֹּב שְׁתֵּי אוֹתִיּוֹת, חַיָּב.

הַכּוֹתֵב אוֹת כְּפוּלָה פַּעֲמַיִם, וְהוּא שֵׁם אֶחָד כְּגוֹן רַר תֵּת גָּג--חַיָּב.
וְהַכּוֹתֵב בְּכָל כְּתָב וּבְכָל לָשׁוֹן--חַיָּב, וְאַפִלּוּ מִשְּׁנֵי סִמְיוֹנוֹת.
הַכּוֹתֵב אוֹת אַחַת סָמוּךְ לִכְתָב, אוֹ כָּתַב עַל גַּבֵּי כְּתָב, הַמִּתְכַּוֵּן לִכְתֹּב חֵת וְכָתַב שְׁנֵי זַיְנִין, וְכֵן כָּל כַּיּוֹצֶא בְּזֶה מִשְּׁאָר אוֹתִיּוֹת, הַכּוֹתֵב אוֹת אַחַת בָּאָרֶץ וְאוֹת אַחַת בַּקּוֹרָה שֶׁהֲרֵי אֵין נִהְגִּין זֶה עִם זֶה, אוֹ שֶׁכָּתַב שְׁתֵּי אוֹתִיּוֹת בִּשְׁנֵי דַּפֵּי פֵּנְקַס וְאֵין נִהְגִּין זֶה עִם זֶה--פָּטוּר; כְּתָבָן בִּשְׁנֵי כּוֹתָלֵי זָוִית, אוֹ בִּשְׁנֵי דַּפֵּי פֵּנְקַס, וְהֶן נִהְגִּין זֶה עִם זֶה--חַיָּב.

 לָקַח גָּוִיל וְכַיּוֹצֶא בּוֹ, וְכָתַב עָלָיו אוֹת אַחַת בִּמְדִינָה זוֹ, וְהָלַךְ בְּאוֹתוֹ הַיּוֹם, וְכָתַב אוֹת שְׁנִיָּה בִּמְדִינָה אַחֶרֶת בִּמְגִלָּה אַחֶרֶת--חַיָּב: שֶׁבִּזְמָן שֶׁמְּקָרְבָן, נִהְגִּין זֶה עִם זֶה, וְאֵין מְחֻסָּרִין מַעֲשֶׂה לִקְרִיבָתָן.

 הַכּוֹתֵב אוֹת אַחַת--אַף עַל פִּי שֶׁקּוֹרִים מִמֶּנָּה תֵּבָה שְׁלֵמָה, פָּטוּר.
כֵּיצַד: כְּגוֹן שֶׁכָּתַב מִים, וְהַכֹּל קוֹרִין אוֹתָהּ מַעֲשֵׂר, אוֹ שֶׁכְּתָבָהּ בִּמְקוֹם מִנְיָן, שֶׁהֲרֵי הִיא כְּמִי שֶׁכָּתַב אַרְבָּעִים--הֲרֵי זֶה פָּטוּר.
הַמַּגִּיהַּ אוֹת אַחַת, וְעָשָׂה אוֹתָהּ שְׁתַּיִם--כְּגוֹן שֶׁחִלַּק גַּג הַחֵית, וְנַעֲשָׂת שְׁנֵי זַיְנִין--חַיָּב.
וְכֵן כָּל כַּיּוֹצֶא בְּזֶה.

 הַכּוֹתֵב בִּשְׂמֹאלוֹ, אוֹ לְאַחַר יָדוֹ, בְּרַגְלוֹ, בְּפִיו, וּבְמַרְפֵּקוֹ--פָּטוּר.
אִטֵּר שֶׁכָּתַב בִּימִינוֹ, שְׁהִיא לוֹ כִּשְׂמֹאל כָּל אָדָם--פָּטוּר; וְאִם כָּתַב בִּשְׂמֹאלוֹ, חַיָּב.
וְהַשּׁוֹלֵט בִּשְׁתֵּי יָדָיו בְּשׁוֹוֶה, וְכָתַב בֵּין בִּימִינוֹ בֵּין בִּשְׂמֹאלוֹ--חַיָּב.
קָטָן אוֹחֵז בְּקֻלְמוֹס, וְגָדוֹל אוֹחֵז בְּיָדוֹ וְכוֹתֵב--חַיָּב; גָּדוֹל אוֹחֵז בְּקֻלְמוֹס, וְקָטָן אוֹחֵז בְּיָדוֹ וְכוֹתֵב--פָּטוּר.

 אֵין הַכּוֹתֵב חַיָּב--עַד שֶׁיִּכְתֹּב בְּדָבָר הָרוֹשֵׁם וְעוֹמֵד, כְּגוֹן דְּיוֹ, וְשָׁחוֹר, וְסִקְרָה, וְקָמוֹס, וְקַלְקַנְתּוֹס, וְכַיּוֹצֶא בָּהֶם; וְיִכְתֹב עַל דָּבָר שֶׁמִּתְקַיֵּם הַכְּתָב עָלָיו, כְּגוֹן עוֹר, וְקֶלֶף, וּנְיָר, וְעֵץ, וְכַיּוֹצֶא בָּהֶם.
אֲבָל הַכּוֹתֵב בְּדָבָר שְׁאֵין רִשּׁוּמוֹ עוֹמֵד, כְּגוֹן מַשְׁקִין וּמֵי פֵּרוֹת, אוֹ שֶׁכָּתַב בַּדְּיוֹ וְכַיּוֹצֶא בּוֹ עַל עַלֵּי יְרָקוֹת, וְעַל כָּל דָּבָר שְׁאֵינוּ עוֹמֵד--פָּטוּר.
אֵינוּ חַיָּב--עַד שֶׁיִּכְתֹּב בְּדָבָר הָעוֹמֵד, עַל דָּבָר הָעוֹמֵד; וְכֵן אֵין הַמּוֹחֵק חַיָּב--עַד שֶׁיִּמְחֹק כְּתָב הָעוֹמֵד, מֵעַל דָּבָר הָעוֹמֵד.

 הַכּוֹתֵב עַל בְּשָׂרוֹ--חַיָּב, מִפְּנֵי שְׁהוּא עוֹר: אַף עַל פִּי שֶׁחֲמִימוּת בְּשָׂרוֹ מַעְבֶּרֶת הַכְּתָב לְאַחַר זְמָן, הֲרֵי זֶה דּוֹמֶה לִכְתָב שֶׁנִּמְחַק.
אֲבָל הַמְּשָׂרֵט עַל בְּשָׂרוֹ צוּרַת כְּתָב, פָּטוּר.
הַקּוֹרֵעַ עַל הָעוֹר כְּתַבְנִית כְּתָב, חַיָּב מִשּׁוֹם כּוֹתֵב; הָרוֹשֵׁם עַל הָעוֹר כְּתַבְנִית כְּתָב, פָּטוּר.

הַמַּעְבִיר דְּיוֹ עַל גַּבֵּי סִקְרָה, חַיָּב שְׁתַּיִם--אַחַת מִשּׁוֹם כּוֹתֵב, וְאַחַת מִשּׁוֹם מוֹחֵק.
הִעְבִיר דְּיוֹ עַל גַּבֵּי דְּיוֹ, וְסִקְרָה עַל גַּבֵּי סִקְרָה, אוֹ סִקְרָה עַל גַּבֵּי דְּיוֹ--פָּטוּר.

רוֹשֵׁם, תּוֹלֶדֶת כּוֹתֵב הוּא.
כֵּיצַד: הָרוֹשֵׁם רְשָׁמִים וְצוּרוֹת בַּכֹּחַל וּבַשָּׁשַׁר וְכַיּוֹצֶא בָּהֶן, כְּדֶרֶךְ שֶׁהַצַּיָּרִין רוֹשְׁמִים--הֲרֵי זֶה חַיָּב מִשּׁוֹם כּוֹתֵב; וְכֵן הַמּוֹחֵק אֶת הָרָשׁוּם לְתַקַּן--הֲרֵי זֶה תּוֹלֶדֶת מוֹחֵק, וְחַיָּב.

הַמְּשַׁרְטֵט כְּדֵי לִכְתֹּב שְׁתֵּי אוֹתִיּוֹת תַּחַת אוֹתוֹ שִׁרְטוּט, חַיָּב.
חָרָשֵׁי הָעֵצִים שֶׁמַּעְבִירִין חוּט שֶׁלְּסִקְרָה עַל גַּבֵּי הַקּוֹרָה, כְּדֵי שֶׁיִּנְסֹר בְּשׁוֹוֶה--הֲרֵי זֶה תּוֹלֶדֶת מְשַׁרְטֵט; וְכֵן הַגַּבָּלִים שֶׁעוֹשִׂים כֵּן בָּאֲבָנִים, כְּדֵי שֶׁיְּפַצַּל הָאֶבֶן בְּשׁוֹוֶה.
וְאֶחָד הַמְּשַׁרְטֵט בִּצְבָע, אוֹ בְּלֹא צְבָע--הֲרֵי זֶה חַיָּב.

הִלְכּוֹת שַׁבָּת פֵּרֶק יב 
הַמַּבְעִיר כָּל שְׁהוּא, חַיָּב: וְהוּא, שֶׁיְּהֶא צָרִיךְ לָאֵפֶר; אֲבָל אִם הִבְעִיר דֶּרֶךְ הַשְׁחָתָה--פָּטוּר, מִפְּנֵי שְׁהוּא מְקַלְקֵל.
וְהַמַּבְעִיר גְּדִישׁוֹ שֶׁלַּחֲבֵרוֹ, אוֹ הַשּׂוֹרֵף דִּירָתוֹ--חַיָּב, אַף עַל פִּי שְׁהוּא מַשְׁחִית: מִפְּנֵי שֶׁכַּוָּנָתוֹ לְהִנָּקֵם מִשּׂוֹנְאוֹ, וַהֲרֵי נִתְקָרְרָה דַּעְתּוֹ וְשָׁכְכָה חֲמָתוֹ; וְנַעֲשָׂה כַּקּוֹרֵעַ עַל מֵתוֹ אוֹ בַּחֲמָתוֹ, שְׁהוּא חַיָּב, וּכַחוֹבֵל בַּחֲבֵרוֹ, בְּשָׁעַת מְרִיבָה--שֶׁכָּל אֵלּוּ מְתַקְּנִים הֶן, אֵצֶל יִצְרָן הָרָע.
וְכֵן הַמַּדְלִיק אֶת הַנֵּר, אוֹ אֶת הָעֵצִים, בֵּין לְהִתְחַמַּם, בֵּין לְהָאִיר--הֲרֵי זֶה חַיָּב.
הַמְּחַמֵּם אֶת הַבַּרְזֶל כְּדֵי לְצָרְפוֹ בַּמַּיִם--הֲרֵי זֶה תּוֹלֶדֶת מַבְעִיר, וְחַיָּב.

הַמְּכַבֶּה כָּל שְׁהוּא, חַיָּב.
אֶחָד הַמְּכַבֶּה אֶת הַנֵּר, וְאֶחָד הַמְּכַבֶּה אֶת הַגַּחֶלֶת שֶׁלְּעֵץ.
אֲבָל הַמְּכַבֶּה גַּחֶלֶת שֶׁלְּמַתֶּכֶת, פָּטוּר: וְאִם נִתְכַּוַּן לְצָרַף, חַיָּב--שֶׁכֵּן לוֹטְשֵׁי הַבַּרְזֶל עוֹשִׂים, מְחִמִּין אֶת הַבַּרְזֶל עַד שֶׁיֵּעָשֶׂה גַּחֶלֶת, וּמְכַבִּין אוֹתוֹ בַּמַּיִם, כְּדֵי לְחַסְּמוֹ; וְזֶה הוּא לְצָרַף שֶׁהָעוֹשֶׂה אוֹתוֹ חַיָּב, וְהוּא תּוֹלֶדֶת הַמְּכַבֶּה.
וּמֻתָּר לְכַבּוֹת גַּחֶלֶת שֶׁלְּמַתֶּכֶת בִּרְשׁוּת הָרַבִּים, כְּדֵי שֶׁלֹּא יֻזְּקוּ בָּהּ רַבִּים.
הַנּוֹתֵן שֶׁמֶן לְתוֹךְ הַנֵּר הַדָּלוּק, חַיָּב מִשּׁוֹם מַבְעִיר; וְהַמִּסְתַּפֵּק מִן הַשֶּׁמֶן שֶׁבַּנֵּר, חַיָּב מִשּׁוֹם מְכַבָּה.

דְּלֵקָה שֶׁנָּפְלָה בַּשַּׁבָּת--הַמְּכַבֶּה אוֹתָהּ מִפְּנֵי אִבּוּד הַמָּמוֹן, חַיָּב: שְׁאֵין אִבּוּד הַמָּמוֹן דּוֹחֶה שַׁבָּת, אֵלָא אִבּוּד נְפָשׁוֹת.
לְפִיכָּךְ יֵצְאוּ בְּנֵי אָדָם, כְּדֵי שֶׁלֹּא יָמוּתוּ, וְיַנִּיחוּ הָאֵשׁ תְּלַהַט, וְאַפִלּוּ שׂוֹרֶפֶת כָּל הַמְּדִינָה כֻּלָּהּ.

וּמֻתָּר לַעֲשׂוֹת מְחִצָּה בְּכָל הַכֵּלִים, בֵּין מְלֵאִים בֵּין רֵיקָנִים, כְּדֵי שֶׁלֹּא תַעֲבֹר הַדְּלֵקָה.
אַפִלּוּ כְּלֵי חֶרֶס חֲדָשִׁים מְלֵאִים מַיִם--עוֹשִׂין מֵהֶן מְחִצָּה, אַף עַל פִּי שֶׁוַּדַּאי מִתְבַּקְּעִין וּמְכַבִּים: שֶׁגְּרָם כִּבּוּי, מֻתָּר.
וְכוֹפִין קְעָרָה עַל גַּבֵּי הַנֵּר, בִּשְׁבִיל שֶׁלֹּא תֶאֱחֹז בַּקּוֹרָה.

תֵּבָה שִׁדָּה וּמִגְדָּל שֶׁאָחַז בָּהֶן הָאוּר--מֵבִיא עוֹר גְּדִי וְכַיּוֹצֶא בּוֹ מִדְּבָרִים שְׁאֵין הָאוּר מְלַהֶטֶת אוֹתָן, וּפוֹרְסוֹ עַל הַקָּצֶה שֶׁעֲדַיִן לֹא נִשְׂרַף, כְּדֵי שֶׁלֹּא תַעֲבֹר לוֹ הָאֵשׁ.

טְלִית שֶׁאָחַז בָּהּ הָאוּר, פּוֹשְׁטָהּ וּמִתְכַּסֶּה בָּהּ; וְאִם כָּבְתָה, כָּבְתָה.
וְכֵן סֵפֶר תּוֹרָה שֶׁאָחַז בּוֹ הָאוּר, פּוֹשְׁטוֹ וְקוֹרֶא בּוֹ; וְאִם כָּבָה, כָּבָה.
וְנוֹתֵן מַיִם, מִן הַצַּד שֶׁעֲדַיִן לֹא נִתְלֵית בּוֹ הָאוּר; וְאִם כָּבְתָה, כָּבְתָה.
שָׁכַח נֵר דָּלוּק עַל גַּבֵּי הַטַּבְלָה, נוֹעֵר אֶת הַטַּבְלָה וְהוּא נוֹפֵל; וְאִם כָּבָה, כָּבָה: אֲבָל אִם הִנִּיחוֹ מִבָּעֶרֶב--אַף עַל פִּי שֶׁכָּבָה, אָסוּר לְטַלְטְלוֹ.

נָכְרִי שֶׁבָּא לְכַבּוֹת--אֵין אוֹמְרִים לוֹ כַּבֵּה וְאַל תְּכַבֶּה, מִפְּנֵי שְׁאֵין שְׁבִיתָתוֹ עָלֵינוּ.
אֲבָל קָטָן שֶׁבָּא לְכַבּוֹת, אֵין שׁוֹמְעִין לוֹ--וְהוּא, שֶׁיִּהְיֶה עוֹשֶׂה עַל דַּעַת אָבִיו; אֲבָל מִדַּעַת עַצְמוֹ, אֵין בֵּית דִּין מְצֻוִּין עָלָיו לְהַפְרִישׁוֹ.
וּבִדְלֵקָה הִתִּירוּ לוֹמַר, כָּל הַמְּכַבֶּה אֵינוּ מַפְסִיד.

הַהוֹצָאָה מֵרְשׁוּת לִרְשׁוּת, מְלָאכָה מֵאֲבוֹת מְלָאכוֹת הִיא.
וְאַף עַל פִּי שֶׁדָּבָר זֶה, עִם כָּל גּוּפֵי תּוֹרָה, מִפִּי מֹשֶׁה, מִסִּינַי נֶאְמְרוּ--הֲרֵי הוּא אוֹמֵר בַּתּוֹרָה "אִישׁ וְאִשָּׁה אַל-יַעֲשׂוּ-עוֹד מְלָאכָה, לִתְרוּמַת הַקֹּדֶשׁ; וַיִּכָּלֵא הָעָם, מֵהָבִיא" : הַא לָמַדְתָּ שֶׁהַהֲבָאָה, מְלָאכָה קוֹרֶא אוֹתָהּ.
וְכֵן לָמְדוּ מִפִּי הַשְּׁמוּעָה, שֶׁהַמַּעְבִיר בִּרְשׁוּת הָרַבִּים מִתְּחִלַּת אַרְבַּע לְסוֹף אַרְבַּע--הֲרֵי הוּא כְּמוֹצִיא מֵרְשׁוּת לִרְשׁוּת, וְחַיָּב.

אֵין הַמּוֹצִיא מֵרְשׁוּת לִרְשׁוּת חַיָּב, עַד שֶׁיּוֹצִיא כַּשֵּׁעוּר הַמּוֹעִיל, מֵרְשׁוּת הַיָּחִיד לִרְשׁוּת הָרַבִּים, אוֹ מֵרְשׁוּת הָרַבִּים לִרְשׁוּת הַיָּחִיד; וְיַעְקֹר מֵרְשׁוּת זוֹ, וְיַנִּיחַ בִּרְשׁוּת שְׁנִיָּה.
אֲבָל אִם עָקַר וְלֹא הִנִּיחַ, אוֹ הִנִּיחַ וְלֹא עָקַר, אוֹ שֶׁהוֹצִיא פָּחוּת מִכַּשֵּׁעוּר--פָּטוּר.
וְכֵן הַמַּעְבִיר מִתְּחִלַּת אַרְבַּע לְסוֹף אַרְבַּע, בִּרְשׁוּת הָרַבִּים--אֵינוּ חַיָּב עַד שֶׁיַּעְקֹר כַּשֵּׁעוּר מִצַּד זֶה, וְיַנִּיחוֹ בְּצַד הָאַחֶרֶת.

הַזּוֹרֵק מֵרְשׁוּת לִרְשׁוּת, אוֹ הַמּוֹשִׁיט--הֲרֵי זֶה תּוֹלֶדֶת הַמּוֹצִיא, וְחַיָּב.
וְכֵן הַזּוֹרֵק אוֹ הַמּוֹשִׁיט, מִתְּחִלַּת אַרְבַּע לְסוֹף אַרְבַּע--הֲרֵי זֶה תּוֹלֶדֶת הַמּוֹצִיא, וְחַיָּב.
וְהַזּוֹרֵק כִּלְאַחַר יָד, פָּטוּר.

הַמּוֹצִיא מִקְצַת הַחֵפֶץ, מֵרְשׁוּת מִשְּׁתֵּי רְשִׁיּוּת אֵלּוּ לִרְשׁוּת שְׁנִיָּה--פָּטוּר עַד שֶׁיּוֹצִיא אֶת כָּל הַחֵפֶץ כֻּלּוֹ, מֵרְשׁוּת זוֹ לִרְשׁוּת זוֹ.
קֻפָּה שְׁהִיא מְלֵאָה חֲפָצִים, אַפִלּוּ מְלֵאָה חַרְדָּל, וְהוֹצִיא רֻבָּהּ מֵרְשׁוּת זוֹ לִרְשׁוּת זוֹ--פָּטוּר, עַד שֶׁיּוֹצִיא אֶת כָּל הַקֻּפָּה.
וְכֵן כָּל הַדּוֹמֶה לְזֶה, שֶׁהַכְּלִי מֵשִׂים כָּל שֶׁיֵּשׁ בּוֹ כְּחֵפֶץ אֶחָד.
הַמּוֹצִיא בֵּין בִּימִינוֹ, בֵּין בִּשְׂמֹאלוֹ, בֵּין בְּתוֹךְ חֵיקוֹ, אוֹ שֶׁיָּצָא בְּמָעוֹת צְרוּרִין לוֹ בִּסְדִינוֹ--חַיָּב, מִפְּנֵי שֶׁהוֹצִיא כְּדֶרֶךְ הַמּוֹצִיאִין.
וְכֵן הַמּוֹצִיא עַל כְּתֵפוֹ--חַיָּב, אַף עַל פִּי שֶׁהַמַּשּׂאוּי לְמַעְלָה מֵעֲשָׂרָה בִּרְשׁוּת הָרַבִּים: שֶׁכֵּן הָיָה מַשָּׁא בְּנֵי קְהָת בַּמִּשְׁכָּן לְמַעְלָה מֵעֲשָׂרָה, שֶׁנֶּאֱמָר "בַּכָּתֵף יִשָּׂאוּ" ; וְכָל הַמְּלָאכוֹת, מִמִּשְׁכָּן לוֹמְדִין אוֹתָן.

 אֲבָל הַמּוֹצִיא לְאַחַר יָדוֹ, בְּפִיו, וּבְמַרְפֵּקוֹ, בְּאָזְנוֹ, וּבִשְׂעָרוֹ, וּבְכִיס שֶׁתָּפוּר בְּבִגְדוֹ וּפִי הַכִּיס לְמַטָּה, בֵּין בֶּגֶד וּבֶגֶד, בְּפִי בִּגְדוֹ, בְּמַנְעָלוֹ, וּבְסַנְדָּלוֹ--פָּטוּר, שֶׁלֹּא הוֹצִיא כְּדֶרֶךְ הַמּוֹצִיאִין.

 הַמּוֹצִיא מַשּׂאוּי עַל רֹאשׁוֹ--אִם הָיָה מַשּׂאוּי כָּבֵד, כְּגוֹן שַׂק מָלֵא אוֹ תֵּבָה וּמִגְדָּל וְכַיּוֹצֶא בָּהֶן, שְׁהוּא מֵשִׂים עַל רֹאשׁוֹ, וְתוֹפֵס בְּיָדוֹ--חַיָּב, שֶׁכֵּן דֶּרֶךְ הַמּוֹצִיאִין, וְנִמְצָא כְּמוֹצִיא עַל כְּתֵפוֹ, אוֹ בְּיָדוֹ.
אֲבָל אִם לָקַח חֵפֶץ קַל, כְּגוֹן שֶׁהִנִּיחַ בֶּגֶד אוֹ סַכִּין אוֹ סֵפֶר עַל רֹאשׁוֹ, וְהוֹצִיאוֹ, וְהוּא אֵינוּ אוֹחֵז בְּיָדָיו--הֲרֵי זֶה פָּטוּר, שֶׁלֹּא הוֹצִיא כְּדֶרֶךְ הַמּוֹצִיאִין: שְׁאֵין דֶּרֶךְ רֹב הָעוֹלָם לְהוֹצִיא הַחֲפָצִין מֻנָּחִין עַל רָאשֵׁיהֶם.
הַמַּעְבִיר חֵפֶץ מִתְּחִלַּת אַרְבַּע לְסוֹף אַרְבַּע בִּרְשׁוּת הָרַבִּים--אַף עַל פִּי שֶׁהִעְבִירוֹ לְמַעְלָה מֵרֹאשׁוֹ, חַיָּב.

 מֻתָּר לָאָדָם לְטַלְטַל בִּרְשׁוּת הָרַבִּים, בְּתוֹךְ אַרְבַּע אַמּוֹת עַל אַרְבַּע אַמּוֹת שְׁהוּא עוֹמֵד בְּצִדָּן; וְיֵשׁ לוֹ לְטַלְטַל, בְּכָל הַמְּרֻבָּע הַזֶּה.
וּבְאַמָּה שֶׁלּוֹ, מוֹדְדִין לוֹ; וְאִם הָיָה נַנָּס בְּאֵבָרָיו, נוֹתְנִין לוֹ אַרְבַּע אַמּוֹת בְּבֵינוֹנִית שֶׁלְּכָל אָדָם.
וּמִפִּי הַקַּבָּלָה אָמְרוּ, שֶׁזֶּה שֶׁנֶּאֱמָר בַּתּוֹרָה "שְׁבוּ אִישׁ תַּחְתָּיו" --שֶׁלֹּא יְטַלְטַל חוּץ לִמְרֻבָּע זֶה; אֵלָא בִּמְרֻבָּע זֶה, שְׁהוּא כְּמִדַּת אֹרֶךְ הָאָדָם כְּשֶׁיִּפְשֹׁט יָדָיו וְרַגְלָיו--בּוֹ בִּלְבָד, יֵשׁ לוֹ לְטַלְטַל.

 הָיוּ שְׁנַיִם, מִקְצַת אַרְבַּע אַמּוֹת שֶׁלְּזֶה לְתוֹךְ אַרְבַּע אַמּוֹת שֶׁלְּזֶה--מְבִיאִין וְאוֹכְלִין בָּאֶמְצָע, וּבִלְבָד שֶׁלֹּא יוֹצִיא זֶה מִתּוֹךְ שֶׁלּוֹ לְתוֹךְ שֶׁלַּחֲבֵרוֹ; וְאִם הָיוּ שְׁלוֹשָׁה, וְהָאֶמְצָעִי מֻבְלָע בִּנְתַּיִם--הוּא מֻתָּר עִמָּהֶן וְהֶן מֻתָּרִין עִמּוֹ, וּשְׁנַיִם הַחִיצוֹנִים אֲסוּרִים זֶה עִם זֶה.

 לְפִיכָּךְ מֻתָּר לָאָדָם לַעְקֹר חֵפֶץ מֵרְשׁוּת הָרַבִּים, וְלִתְּנוֹ לַחֲבֵרוֹ שֶׁעִמּוֹ בְּתוֹךְ אַרְבַּע אַמּוֹת; וְכֵן חֲבֵרוֹ לַחֲבֵרוֹ הָאַחֵר שֶׁבְּצִדּוֹ, אַפִלּוּ הֶן מֵאָה: וְאַף עַל פִּי שֶׁהַחֵפֶץ הוֹלֵךְ כַּמָּה מִילִין בַּשַּׁבָּת--מֻתָּר, מִפְּנֵי שֶׁכָּל אֶחָד מֵהֶן לֹא טִלְטַל אֵלָא בְּתוֹךְ אַרְבַּע אַמּוֹת שֶׁלּוֹ.

 הוֹאִיל וְיֵשׁ לוֹ לָאָדָם לְטַלְטַל, בְּכָל הַמְּרֻבָּע שְׁהוּא אַרְבַּע אַמּוֹת עַל אַרְבַּע אַמּוֹת, נִמְצָא מְטַלְטֵל בְּאֹרֶךְ אֲלַכְסוֹנוֹ שֶׁלִּמְרֻבָּע זֶה, חָמֵשׁ אַמּוֹת וּשְׁלוֹשָׁה חֻמְשֵׁי אַמָּה.
לְפִיכָּךְ אֵין הַמַּעְבִיר אוֹ הַזּוֹרֵק בִּרְשׁוּת הָרַבִּים חַיָּב, עַד שֶׁיַּעְבִיר חוּץ לְחָמֵשׁ אַמּוֹת וּשְׁלוֹשָׁה חֻמְשֵׁי אַמָּה.
וְכָל מָקוֹם שֶׁאָמַרְנוּ מִתְּחִלַּת אַרְבַּע לְסוֹף אַרְבַּע, אוֹ הַמַּעְבִיר אַרְבַּע אַמּוֹת חַיָּב--הוּא מִתְּחִלַּת הָאֲלַכְסוֹן שֶׁלְּאַרְבַּע אַמּוֹת, עַד סוֹפוֹ; וְאִם הִעְבִיר פָּחוּת מִזֶּה, פָּטוּר.

 נִמְצָא כָּאן, שָׁלוֹשׁ מִדּוֹת; כֵּיצַד: הָעוֹקֵר חֵפֶץ מֵרְשׁוּת הָרַבִּים מִמָּקוֹם זֶה, וְהִנִּיחוֹ בְּמָקוֹם אַחֵר בִּרְשׁוּת הָרַבִּים--אִם הָיָה בֵּין שְׁנֵי הַמְּקוֹמוֹת עַד אַרְבַּע אַמּוֹת, הֲרֵי זֶה מֻתָּר; הָיָה בֵּינֵיהֶן יָתֵר מֵאַרְבַּע אַמּוֹת וַעֲדַיִן הֶן בְּתוֹךְ חָמֵשׁ אַמּוֹת וּשְׁלוֹשָׁה חֻמְשֵׁי אַמָּה, פָּטוּר; הָיָה בֵּינֵיהֶן חָמֵשׁ אַמּוֹת וּשְׁלוֹשָׁה חֻמְשֵׁי אַמָּה בְּשׁוֹוֶה--הֲרֵי זֶה חַיָּב, שֶׁהֲרֵי הִעְבִיר הַחֵפֶץ חוּץ לַאֲלַכְסוֹנוֹ שֶׁלַּמְּרֻבָּע.

הִלְכּוֹת שַׁבָּת פֵּרֶק יג 
אֵין הַמּוֹצִיא מֵרְשׁוּת לִרְשׁוּת אוֹ הַמַּעְבִיר בִּרְשׁוּת הָרַבִּים חוּץ לְאַרְבַּע אַמּוֹת, חַיָּב--עַד שֶׁיַּעְקֹר מֵעַל גַּבֵּי מְקוֹם שֶׁיֵּשׁ בּוֹ אַרְבָּעָה טְפָחִים עַל אַרְבָּעָה טְפָחִים אוֹ יָתֵר, וְיַנִּיחַ עַל גַּבֵּי מְקוֹם שֶׁיֵּשׁ בּוֹ אַרְבָּעָה עַל אַרְבָּעָה.

יָדוֹ שֶׁלָּאָדָם, חֲשׁוּבָה לוֹ כְּאַרְבָּעָה עַל אַרְבָּעָה; לְפִיכָּךְ אִם עָקַר הַחֵפֶץ מִיַּד אָדָם הָעוֹמֵד בִּרְשׁוּת זוֹ, וְהִנִּיחוֹ בְּיַד אָדָם אַחֵר הָעוֹמֵד בִּרְשׁוּת שְׁנִיָּה--חַיָּב.
וְכֵן אִם הָיָה עוֹמֵד בְּאַחַת מִשְּׁתֵּי רְשִׁיּוֹת אֵלּוּ, וּפָשַׁט יָדוֹ לִרְשׁוּת שְׁנִיָּה וְעָקַר הַחֵפֶץ מִמֶּנָּה, אוֹ מִיַּד אָדָם הָעוֹמֵד בָּהּ, וְהִחְזִיר יָדוֹ אֵלָיו--חַיָּב: וְאַף עַל פִּי שֶׁלֹּא הִנִּיחַ הַחֵפֶץ בִּמְקוֹם שְׁהוּא עוֹמֵד בּוֹ, הוֹאִיל וְהוּא בְּיָדוֹ, הֲרֵי הוּא כְּמֻנָּח בָּאָרֶץ.

הָיָה אוֹכֵל וְיוֹצֶא מֵרְשׁוּת לִרְשׁוּת, וְחָשַׁב לְהוֹצִיא הָאֹכֶל שֶׁבְּפִיו מֵרְשׁוּת לִרְשׁוּת--חַיָּב: מִפְּנֵי שֶׁמַּחְשַׁבְתּוֹ מְשִׂימָה פִּיו מָקוֹם, אַף עַל פִּי שֶׁלֹּא הוֹצִיא כְּדֶרֶךְ הַמּוֹצִיאִין.
וְכֵן מִי שֶׁהָיָה עוֹמֵד בְּאַחַת מִשְּׁתֵּי רְשִׁיּוֹת אֵלּוּ, וְהִשְׁתִּין מַיִם אוֹ רָקַק בִּרְשׁוּת שְׁנִיָּה--חַיָּב: שֶׁהֲרֵי עָקַר מֵרְשׁוּת, וְהִנִּיחַ בִּרְשׁוּת שְׁנִיָּה, וּמַחְשַׁבְתּוֹ עוֹשָׂה אוֹתוֹ, כְּאִלּוּ עָקַר מֵעַל גַּבֵּי מָקוֹם.
הָיָה עוֹמֵד בִּרְשׁוּת זוֹ, וּפִי אַמָּה בִּרְשׁוּת שְׁנִיָּה, וְהִשְׁתִּין בָּהּ--פָּטוּר.

הָיָה עוֹמֵד בְּאַחַת מִשְּׁתֵּי רְשִׁיּוֹת, וּפָשַׁט יָדוֹ לִרְשׁוּת שְׁנִיָּה, וְנָטַל מִשָּׁם מַיִם מֵעַל גַּבֵּי גֻּמָּה מְלֵאָה מַיִם, וְהוֹצִיאָן--חַיָּב: שֶׁהַמַּיִם כֻּלָּן, כְּאִלּוּ הֶן מֻנָּחִין עַל הָאָרֶץ.
אֲבָל אִם הָיָה כְּלִי צָף עַל גַּבֵּי הַמַּיִם, וּפֵרוֹת עַל גַּבֵּי הַכְּלִי, וּפָשַׁט יָדוֹ וְלָקַח מִן הַפֵּרוֹת, וְהוֹצִיא--פָּטוּר: שֶׁהֲרֵי לֹא נָחוּ הַפֵּרוֹת עַל גַּבֵּי הָאָרֶץ, וְנִמְצָא שֶׁלֹּא עָקַר מֵעַל גַּבֵּי מְקוֹם אַרְבָּעָה.
וְאֵין צָרִיךְ לוֹמַר, אִם הָיוּ הַפֵּרוֹת צָפִין עַל פְּנֵי הַמַּיִם, וְהוֹצִיאָם--שְׁהוּא פָּטוּר.
וְכֵן אִם הָיָה שֶׁמֶן עַל גַּבֵּי הַמַּיִם, וְקָלַט מִן הַשֶּׁמֶן, וְהוֹצִיאוֹ--פָּטוּר.

כְּבָר אָמַרְנוּ, שְׁאֵין הַמּוֹצִיא מֵרְשׁוּת לִרְשׁוּת חַיָּב, עַד שֶׁיַּעְקֹר, וְיַנִּיחַ; אֲבָל אִם עָקַר וְלֹא הִנִּיחַ, אוֹ הִנִּיחַ וְלֹא עָקַר--פָּטוּר.
לְפִיכָּךְ מִי שֶׁהָיָה עוֹמֵד בְּאַחַת מִשְּׁתֵּי רְשִׁיּוֹת, וּפָשַׁט יָדוֹ לִרְשׁוּת שְׁנִיָּה וְחֵפֶץ בְּיָדוֹ, וְנָטַל אַחֵר מִמֶּנּוּ; אוֹ שֶׁנָּתַן אַחֵר לְיָדוֹ חֵפֶץ, וְהִחְזִיר יָדוֹ אֵלָיו: שְׁנֵיהֶם פְּטוּרִים--מִפְּנֵי שֶׁזֶּה עָקַר, וְזֶה הִנִּיחַ.

בַּמֶּה דְּבָרִים אֲמוּרִים, בְּשֶׁהָיְתָה יָדוֹ לְמַעְלָה מִשְּׁלוֹשָׁה; אֲבָל אִם הָיְתָה יָדוֹ בְּתוֹךְ שְׁלוֹשָׁה סָמוּךְ לָאָרֶץ--הֲרֵי זֶה כְּמִי שֶׁהִנִּיחַ בָּאָרֶץ, וְחַיָּב.

הָיָה עוֹמֵד בְּאַחַת מִשְּׁתֵּי רְשִׁיּוֹת אֵלּוּ, וּפָשַׁט חֲבֵרוֹ יָדוֹ מֵרְשׁוּת שְׁנִיָּה, וְנָטַל חֵפֶץ מִיַּד זֶה הָעוֹמֵד בִּרְשׁוּת זוֹ, וְהִכְנִיסוֹ אֶצְלוֹ; אוֹ שֶׁהוֹצִיא חֵפֶץ מֵאֶצְלוֹ, וְהִנִּיחוֹ בְּיַד זֶה הָעוֹמֵד: זֶה הָעוֹמֵד לֹא עָשָׂה כְּלוּם--שֶׁהֲרֵי חֲבֵרוֹ נָתַן בְּיָדוֹ, אוֹ נָטַל מִיָּדוֹ; וַחֲבֵרוֹ חַיָּב--שֶׁהֲרֵי עָקַר, וְהִנִּיחַ.

הָיָה עוֹמֵד בְּאַחַת מִשְּׁתֵּי רְשִׁיּוֹת אֵלּוּ, וְנָתַן חֲבֵרוֹ חֵפֶץ בְּיָדוֹ אוֹ עַל גַּבָּיו, וְיָצָא בְּאוֹתוֹ הַחֵפֶץ לִרְשׁוּת שְׁנִיָּה, וְעָמַד שָׁם--חַיָּב: מִפְּנֵי שֶׁעֲקִירַת גּוּפוֹ בַּחֵפֶץ שֶׁעָלָיו, כַּעֲקִירַת הַחֵפֶץ מֵאוֹתָהּ רְשׁוּת; וַעֲמִידָתוֹ בְּאוֹתוֹ הַחֵפֶץ, כְּהַנָּחַת הַחֵפֶץ בַּקַּרְקָע שֶׁעָמַד בָּהּ.

לְפִיכָּךְ אִם יָצָא בַּחֵפֶץ שֶׁבְּיָדוֹ, אוֹ עַל גַּבָּיו, וְלֹא עָמַד בִּרְשׁוּת שְׁנִיָּה, אֵלָא חָזַר וְנִכְנַס וְהוּא בְּיָדוֹ--אַפִלּוּ יָצָא וְנִכְנַס כָּל הַיּוֹם כֻּלּוֹ, עַד שֶׁיָּצָא הַיּוֹם--פָּטוּר: לְפִי שֶׁעָקַר, וְלֹא הִנִּיחַ.
וְאַפִלּוּ עָמַד לְתַקַּן הַמַּשּׂאוּי עָלָיו, עֲדַיִן פָּטוּר הוּא--עַד שֶׁיַּעֲמֹד לָנוּחַ.

 וְכֵן מִי שֶׁהָיְתָה חֲבִלָּתוֹ עַל כְּתֵפוֹ--רָץ בָּהּ אַפִלּוּ כָּל הַיּוֹם כֻּלּוֹ, וְאֵינוּ חַיָּב עַד שֶׁיַּעֲמֹד: וְהוּא, שֶׁיִּהְיֶה רָץ בָּהּ; אֲבָל אִם הָלַךְ מְעַט מְעַט--הֲרֵי זֶה כְּעוֹקֵר וּמַנִּיחַ, וְאָסוּר.
לְפִיכָּךְ מִי שֶׁקָּדַשׁ עָלָיו הַיּוֹם, וַחֲבִלָּתוֹ עַל כְּתֵפוֹ--רָץ בָּהּ עַד שֶׁיַּגִּיעַ לְבֵיתוֹ, וְזוֹרְקָהּ שָׁם כִּלְאַחַר יָד.

 עָקַר חֵפֶץ מֵרְשׁוּת הָרַבִּים, וְהָלַךְ בּוֹ פָּחוּת מֵאַרְבַּע אַמּוֹת וְעָמַד, וְחָזַר וְהָלַךְ פָּחוּת מֵאַרְבַּע אַמּוֹת וְעָמַד--אַפִלּוּ כָּל הַיּוֹם כֻּלּוֹ--מֻתָּר.
בַּמֶּה דְּבָרִים אֲמוּרִים, בְּשֶׁעָמַד לָנוּחַ; אֲבָל אִם עָמַד לְתַקַּן מַשָּׂאוֹ, הֲרֵי זֶה כִּמְהַלֵּךְ, וּכְשֶׁיַּעֲמֹד חוּץ לְאַרְבַּע הַאַמּוֹת, חַיָּב: וְהוּא שֶׁיַּעֲמֹד חוּץ לְאַרְבַּע אַמּוֹת, לָנוּחַ; אֲבָל אִם יַעֲמֹד לְתַקַּן מַשָּׂאוֹ, עֲדַיִן הוּא כִּמְהַלֵּךְ, וְאֵינוּ חַיָּב, עַד שֶׁיַּעֲמֹד לָנוּחַ חוּץ לְאַרְבַּע הַאַמּוֹת.

 הָיָה קָנֶה אוֹ רֹמַח וְכַיּוֹצֶא בּוֹ מֻנָּח עַל הָאָרֶץ, וְהִגְבִּיהַּ הַקָּצֶה הָאֶחָד וְהָיָה הַקָּצֶה הַשֵּׁנִי מֻנָּח בָּאָרֶץ וְהִשְׁלִיכוֹ לְפָנָיו, וְחָזַר וְהִגְבִּיהַּ הַקָּצֶה שֶׁהָיָה מֻנָּח וְהִשְׁלִיכוֹ לְפָנָיו עַל דֶּרֶךְ זוֹ, עַד שֶׁהִעְבִיר הַחֵפֶץ כַּמָּה מִילִין--פָּטוּר: לְפִי שֶׁלֹּא עָקַר הַחֵפֶץ כֻּלּוֹ, מֵעַל גַּבֵּי הָאָרֶץ.
וְאִם מָשַׁךְ הַחֵפֶץ, וּגְרָרוֹ עַל הָאָרֶץ מִתְּחִלַּת אַרְבַּע לְסוֹף אַרְבַּע--חַיָּב: שֶׁהַמְּגַלְגֵּל, עוֹקֵר הוּא.

 עָקַר חֵפֶץ מִזָּוִית זוֹ לְהַנִּיחוֹ בְּזָוִית אַחֶרֶת, שֶׁנִּמְצֵאת זוֹ הָעֲקִירָה עֲקִירָה הַמֻּתֶּרֶת, וְנִמְלַךְ בַּדֶּרֶךְ, וְהוֹצִיאוֹ לִרְשׁוּת שְׁנִיָּה--פָּטוּר: מִפְּנֵי שֶׁלֹּא הָיְתָה עֲקִירָה רִאשׁוֹנָה לְכָּךְ; וְנִמְצֵאת כָּאן הַנָּחָה, בְּלֹא עֲקִירָה.
וְכֵן הָעוֹקֵר חֵפֶץ וְהִנִּיחוֹ עַל חֲבֵרוֹ כִּשְׁהוּא מְהַלֵּךְ, וּבְעֵת שֶׁיִּרְצֶה חֲבֵרוֹ לַעֲמֹד, נוֹטְלוֹ מֵעַל גַּבֵּי חֲבֵרוֹ--הֲרֵי זֶה פָּטוּר: שֶׁהֲרֵי יֵשׁ כָּאן עֲקִירָה, בְּלֹא הַנָּחָה.

 הַזּוֹרֵק חֵפֶץ מֵרְשׁוּת לִרְשׁוּת, אוֹ מִתְּחִלַּת אַרְבַּע לְסוֹף אַרְבַּע בִּרְשׁוּת הָרַבִּים, וְקֹדֶם שֶׁיָּנוּחַ קְלָטוֹ אַחֵר בְּיָדוֹ, אוֹ קְלָטוֹ כֵּלֶב, אוֹ נִשְׂרַף--פָּטוּר: מִפְּנֵי שְׁאֵין זוֹ, הַנָּחָה שֶׁנִּתְכַּוַּן לָהּ.
לְפִיכָּךְ אִם נִתְכַּוַּן בְּשָׁעַת זְרִיקָה לְכָּךְ, חַיָּב.

 הַזּוֹרֵק חֵפֶץ מֵרְשׁוּת לִרְשׁוּת, וְהָיָה קָשׁוּר בְּחֶבֶל וֶאֱגוֹדוֹ בְּיָדוֹ--אִם יָכוֹל לִמְשֹׁךְ הַחֵפֶץ אֶצְלוֹ, פָּטוּר: שֶׁהֲרֵי אֵין כָּאן הַנָּחָה גְּמוּרָה, וְנִמְצָא כְּמִי שֶׁעָקַר וְלֹא הִנִּיחַ.

 הַזּוֹרֵק, וְנָחָה בְּתוֹךְ יָדוֹ שֶׁלַּחֲבֵרוֹ--אִם עָמַד חֲבֵרוֹ בִּמְקוֹמוֹ, וְקִבְּלָהּ--הַזּוֹרֵק חַיָּב, שֶׁהֲרֵי עָקַר וְהִנִּיחַ; וְאִם נֶעְקַר חֲבֵרוֹ מִמְּקוֹמוֹ, וְקִבְּלָהּ--פָּטוּר.
זָרַק, וְרָץ הַזּוֹרֵק עַצְמוֹ אַחַר הַחֵפֶץ, וְקִבְּלוֹ בְּיָדוֹ בִּרְשׁוּת אַחֶרֶת, אוֹ חוּץ לְאַרְבַּע אַמּוֹת--פָּטוּר: כְּאִלּוּ נֶעְקַר אַחֵר, וְקִבְּלוֹ--שְׁאֵין הַהַנָּחָה הַגְּמוּרָה, אֵלָא שֶׁיָּנוּחַ הַחֵפֶץ, בִּמְקוֹם שֶׁהָיָה לוֹ לָנוּחַ, בְּשָׁעַת עֲקִירָה.

 הַזּוֹרֵק מֵרְשׁוּת הַיָּחִיד לִרְשׁוּת הַיָּחִיד, וּרְשׁוּת הָרַבִּים בָּאֶמְצָע--אַף עַל פִּי שֶׁעָבַר הַחֵפֶץ בְּאַוֵּיר רְשׁוּת הָרַבִּים, פָּטוּר: וְהוּא, שֶׁיַּעֲבֹר לְמַעְלָה מִשְּׁלוֹשָׁה; אֲבָל אִם עָבַר בְּפָחוּת מִשְּׁלוֹשָׁה סָמוּךְ לָאָרֶץ, וְנָח עַל גַּבֵּי מַשְׁהוּ--אַף עַל פִּי שֶׁנֶּעְקַר אוֹ נִתְגַּלְגַּל, וְיָצָא הַחֵפֶץ לִרְשׁוּת הַיָּחִיד הָאַחֶרֶת--הֲרֵי הוּא כְּמִי שֶׁנִּשְׁאָר עוֹמֵד בִּרְשׁוּת הָרַבִּים, וּלְפִיכָּךְ חַיָּב.

וְכֵן הַזּוֹרֵק מֵרְשׁוּת הָרַבִּים לִרְשׁוּת הָרַבִּים, וּרְשׁוּת הַיָּחִיד בָּאֶמְצָע--פָּטוּר; וְאִם עָבַר הַחֵפֶץ בְּפָחוּת מִשְּׁלוֹשָׁה סָמוּךְ לָאָרֶץ, וְנָח עַל גַּבֵּי מַשְׁהוּ--אַף עַל פִּי שֶׁחָזַר וְנִתְגַּלְגַּל, וְיָצָא לִרְשׁוּת הָרַבִּים הַשְּׁנִיָּה--הֲרֵי הוּא כְּמִי שֶׁנִּשְׁאָר עוֹמֵד בִּרְשׁוּת הַיָּחִיד, וּלְפִיכָּךְ חַיָּב.

 הַמַּעְבִיר אַרְבַּע אַמּוֹת, בִּרְשׁוּת הָרַבִּים זוֹ עִם רְשׁוּת הָרַבִּים הַשְּׁנִיָּה--חַיָּב: מִפְּנֵי שֶׁאַרְבַּע אַמּוֹת בִּשְׁתֵּי רְשִׁיּוֹת הָרַבִּים מִצְטָרְפִים, מִפְּנֵי שֶׁלֹּא נָח הַחֵפֶץ בִּרְשׁוּת שֶׁבֵּינֵיהֶן.

 הַמּוֹשִׁיט מֵרְשׁוּת הַיָּחִיד לִרְשׁוּת הַיָּחִיד, וּרְשׁוּת הָרַבִּים בָּאֶמְצָע--חַיָּב, וְאַפִלּוּ הוֹשִׁיט לְמַעְלָה מֵאַוֵּיר רְשׁוּת הָרַבִּים: שֶׁכֵּן הָיְתָה עֲבוֹדַת הַלְּוִיִּים בַּמִּשְׁכָּן, מוֹשִׁיטִין אֶת הַקְּרָשִׁים מֵעֲגָלָה לָעֲגָלָה--וּרְשׁוּת הָרַבִּים בֵּין שְׁתֵּי הָעֲגָלוֹת, וְכָל עֲגָלָה וַעֲגָלָה רְשׁוּת הַיָּחִיד הִיא.

 בַּמֶּה דְּבָרִים אֲמוּרִים, בְּשֶׁהָיוּ שְׁתֵּי רְשִׁיּוֹת הַיָּחִיד בְּאֹרֶךְ רְשׁוּת הָרַבִּים, כְּמוֹ שֶׁהָעֲגָלוֹת מְהַלְּכוֹת בִּרְשׁוּת הָרַבִּים, זוֹ אַחַר זוֹ; אֲבָל אִם הָיוּ שְׁתֵּי הַרְשִׁיּוֹת בִּשְׁנֵי צִדֵּי רְשׁוּת הָרַבִּים--אַף הַמּוֹשִׁיט מֵרְשׁוּת הַיָּחִיד זוֹ לִרְשׁוּת הַיָּחִיד שֶׁכְּנֶגְדָּהּ, פָּטוּר.

 שָׁכַח וּפָשַׁט יָדוֹ וְהִיא מְלֵאָה פֵּרוֹת, וְהוֹצִיאָהּ מֵחָצֵר זוֹ לְהַכְנִיסָהּ לֶחָצֵר שֶׁבְּצִדָּהּ, וְנִזְכַּר קֹדֶם שֶׁיַּכְנִיס, וַהֲרֵי יָדוֹ תְּלוּיָה בְּאַוֵּיר רְשׁוּת הָרַבִּים--מֻתָּר לְהַחְזִירָהּ אֵלָיו, לַחֲצֵרוֹ; אֲבָל לְהַכְנִיסָהּ לְאוֹתָהּ חָצֵר שְׁנִיָּה, אָסוּר, כְּדֵי שֶׁלֹּא יֵעָשֶׂה מַחְשַׁבְתּוֹ, שֶׁחָשַׁב בְּשָׁעַת שְׁגָגָה.
וְאִם הוֹצִיא יָדוֹ בְּמֵזִיד, הֲרֵי זֶה אָסוּר לְהַחְזִירָהּ אֶצְלוֹ; אֵלָא קָנְסוּ אוֹתוֹ, שֶׁתְּהֶא יָדוֹ תְּלוּיָה עַד שֶׁתֶּחְשַׁךְ.

 הַמִּתְכַּוֵּן לִזְרֹק שְׁמוֹנֶה אַמּוֹת בִּרְשׁוּת הָרַבִּים, וְנָח הַחֵפֶץ בְּסוֹף אַרְבַּע--חַיָּב: שֶׁהֲרֵי נַעֲשָׂה שֵׁעוּר הַמְּלָאכָה, וְנַעֲשָׂת מַחְשַׁבְתּוֹ--שֶׁהַדָּבָר יָדוּעַ שְׁאֵין זֶה הַחֵפֶץ מַגִּיעַ לְסוֹף שְׁמוֹנֶה, עַד שֶׁיַּעֲבֹר עַל כָּל מָקוֹם וּמָקוֹם מִכָּל הַשְּׁמוֹנֶה.
אֲבָל אִם נִתְכַּוַּן לִזְרֹק אַרְבַּע, וְנָח הַחֵפֶץ בְּסוֹף שְׁמוֹנֶה--פָּטוּר: לְפִי שֶׁנָּח בִּמְקוֹם שֶׁלֹּא חִשַּׁב שֶׁתַּעֲבֹר בּוֹ, וְכָל שֶׁכֵּן שֶׁתָּנוּחַ; לְפִיכָּךְ אִם חִשַּׁב בְּעֵת זְרִיקָה, שֶׁיָּנוּחַ הַחֵפֶץ בְּכָל מָקוֹם שֶׁיִּרְצֶה--חַיָּב.

 זָרַק לְתוֹךְ אַרְבַּע אַמּוֹת, וְנִתְגַּלְגַּל חוּץ לְאַרְבַּע אַמּוֹת--פָּטוּר.
זָרַק חוּץ לְאַרְבַּע אַמּוֹת, וְנִתְגַּלְגַּל לְתוֹךְ אַרְבַּע אַמּוֹת--אִם נָח עַל גַּבֵּי מַשְׁהוּ חוּץ לְאַרְבַּע אַמּוֹת וְאַחַר כָּךְ נִתְגַּלְגַּל וְנִכְנַס, חַיָּב; וְאִם לֹא נָח כְּלָל, הֲרֵי זֶה פָּטוּר.

הִלְכּוֹת שַׁבָּת פֵּרֶק יד 
אֵיזוֹ הִיא רְשׁוּת הָרַבִּים--מִדְבָּרוֹת וִיעָרִים וְשָׂדוֹת, וּדְרָכִים הַמְּפֻלָּשִׁין לָהֶן: וּבִלְבָד שֶׁיִּהְיֶה רֹחַב הַדֶּרֶךְ שֵׁשׁ עֶשְׂרֵה אַמָּה, וְלֹא תִהְיֶה עָלָיו תַּקְרָה.
וְאֵי זוֹ הִיא רְשׁוּת הַיָּחִיד--תֵּל שֶׁגָּבוֹהַּ עֲשָׂרָה טְפָחִים, וְרָחֵב אַרְבָּעָה טְפָחִים עַל אַרְבָּעָה טְפָחִים אוֹ יָתֵר עַל כֵּן; וְכֵן חָרִיץ שְׁהוּא עָמוֹק עֲשָׂרָה, וְרָחֵב אַרְבָּעָה עַל אַרְבָּעָה אוֹ יָתֵר עַל כֵּן; וְכֵן מְקוֹם שְׁהוּא מֻקָּף אַרְבַּע מְחִצּוֹת, גָּבְהָן עֲשָׂרָה וּבֵינֵיהֶן אַרְבָּעָה עַל אַרְבָּעָה אוֹ יָתֵר עַל כֵּן, אַפִלּוּ יֵשׁ בָּהּ כַּמָּה מִילִין, אִם הֻקַּף לְדִירָה כְּגוֹן מְדִינָה הַמֻּקֶּפֶת חוֹמָה שֶׁדַּלְתוֹתֶיהָ נִנְעָלוֹת בַּלַּיְלָה; וּמְבוֹאוֹת שֶׁיֵּשׁ לָהֶן שְׁלוֹשָׁה כּוֹתָלִים, וְלֶחִי בְּרוּחַ רְבִיעִית; וְכֵן חָצֵר וְדִיר וְסַהַר, שֶׁהֻקְּפוּ לְדִירָה: כֻּלָּן, רְשׁוּת הַיָּחִיד גְּמוּרָה הֶן.

אַפִלּוּ כֵּלִים, כְּגוֹן סְפִינָה אוֹ מִגְדָּל שֶׁלְּעֵץ וְכַוֶּרֶת וְכַיּוֹצֶא בָּהֶן--אִם יֵשׁ בָּהֶן אַרְבָּעָה עַל אַרְבָּעָה בְּגֹבַהּ עֲשָׂרָה, אוֹ יָתֵר עַל זֶה--הֲרֵי הֶן רְשׁוּת הַיָּחִיד גְּמוּרָה.

עֹבִי הַכּוֹתָלִים שֶׁלִּרְשׁוּת הַיָּחִיד, כִּרְשׁוּת הַיָּחִיד--לַאֲחֵרִים עוֹשֶׂה מְחִצָּה, לְעַצְמוֹ לֹא כָּל שֶׁכֵּן.
אַוֵּיר רְשׁוּת הַיָּחִיד, כִּרְשׁוּת הַיָּחִיד; וּרְשׁוּת הַיָּחִיד, אַוֵּירָהּ כִּרְשׁוּת הַיָּחִיד עַד לָרָקִיעַ.
אֲבָל אַוֵּיר רְשׁוּת הָרַבִּים--אֵינוּ כִּרְשׁוּת הָרַבִּים, אֵלָא עַד עֲשָׂרָה טְפָחִים; וּלְמַעְלָה מֵעֲשָׂרָה בְּאַוֵּיר רְשׁוּת הָרַבִּים, מָקוֹם פָּטוּר הוּא.

 אַרְבַּע רְשִׁיּוֹת לַשַּׁבָּת--רְשׁוּת הַיָּחִיד, וּרְשׁוּת הָרַבִּים, וְכַרְמְלִית, וּמָקוֹם פָּטוּר.
אֵיזוֹ הִיא כַּרְמְלִית--תֵּל שֶׁיֵּשׁ בּוֹ אַרְבָּעָה עַל אַרְבָּעָה אוֹ יָתֵר עַל כֵּן, וְגָבְהוֹ מִשְּׁלוֹשָׁה וְעַד עֲשָׂרָה, שֶׁהַכַּרְמְלִית אֵינָהּ תּוֹפֶסֶת אֵלָא עַד עֲשָׂרָה, וְאֵין רָחְבָּהּ פָּחוּת מֵאַרְבָּעָה עַל אַרְבָּעָה; וְכֵן חָרִיץ שֶׁיֵּשׁ בּוֹ אַרְבָּעָה עַל אַרְבָּעָה אוֹ יָתֵר עַל כֵּן, וְעָמוֹק מִשְּׁלוֹשָׁה עַד עֲשָׂרָה; וְכֵן מְקוֹם שֶׁהֻקַּף בְּאַרְבַּע מְחִצּוֹת, גָּבְהָן מִשְּׁלוֹשָׁה וְעַד עֲשָׂרָה וּבֵינֵיהֶן אַרְבָּעָה עַל אַרְבָּעָה אוֹ יָתֵר עַל כֵּן; וְכֵן קֶרֶן זָוִית הַסְּמוּכָה לִרְשׁוּת הָרַבִּים, וְהוּא הַמָּקוֹם שֶׁמֻּקָּף שָׁלוֹשׁ מְחִצּוֹת, וְהָרוּחַ הָרְבִיעִית רְשׁוּת הָרַבִּים, כְּגוֹן מָבוֹי שְׁאֵין לוֹ לֶחִי אוֹ קוֹרָה בְּרוּחַ רְבִיעִית; וְכֵן הַיַּמִּים וְהַבִּקְעָה, בֵּין בִּימוֹת הַחַמָּה בֵּין בִּימוֹת הַגְּשָׁמִים: כָּל אֵלּוּ, כַּרְמְלִית הֶן.

אַוֵּיר הַכַּרְמְלִית, הֲרֵי הוּא כְּכַרְמְלִית עַד עֲשָׂרָה טְפָחִים; וּלְמַעְלָה מֵעֲשָׂרָה בְּאַוֵּיר הַכַּרְמְלִית, הֲרֵי הוּא מָקוֹם פָּטוּר.
לְפִיכָּךְ מֵעַל פְּנֵי הַמַּיִם שֶׁבַּיַּמִּים וְשֶׁבַּנְּהָרוֹת, עַד עֲשָׂרָה טְפָחִים בְּאַוֵּיר כַּרְמְלִית; וּלְמַעְלָה מֵעֲשָׂרָה, מָקוֹם פָּטוּר.
אֲבָל כָּל הָעֹמֶק הַמָּלֵא מַיִם, הֲרֵי הוּא כְּקַרְקָע עָבָה.
בּוֹר שֶׁבְּכַרְמְלִית--הֲרֵי הוּא כְּכַרְמְלִית, אַפִלּוּ עָמוֹק מֵאָה אַמָּה וְרָחֵב מֵאָה אַמָּה.

רְשׁוּת הָרַבִּים שֶׁהָיְתָה עָלֶיהָ תַּקְרָה, אוֹ שְׁאֵין בְּרָחְבָּהּ שֵׁשׁ עֶשְׂרֵה אַמָּה--הֲרֵי הִיא כְּכַרְמְלִית.
אִצְטְבָה שֶׁבֵּין הָעַמּוּדִים הָעוֹמְדִים בִּרְשׁוּת הָרַבִּים, הֲרֵי הִיא כְּכַרְמְלִית; וְצִדֵּי רְשׁוּת הָרַבִּים, כְּכַרְמְלִית.
אֲבָל בֵּין הָעַמּוּדִים--הוֹאִיל וְרַבִּים דּוֹרְסִין בֵּינֵיהֶן, הֲרֵי הֶן רְשׁוּת הָרַבִּים.

אֵיזֶה הוּא מָקוֹם פָּטוּר--מְקוֹם שֶׁיֵּשׁ בּוֹ פָּחוּת מֵאַרְבָּעָה עַל אַרְבָּעָה, וְגָבְהוֹ שְׁלוֹשָׁה עַד לָרָקִיעַ: שֶׁכָּל פָּחוּת מִשְּׁלוֹשָׁה, הֲרֵי הוּא כָּאָרֶץ.
אַפִלּוּ קוֹצִים וּבַרְקָנִים, אוֹ גְּלָלִים בִּרְשׁוּת הָרַבִּים, גָּבְהָן שְׁלוֹשָׁה, וְאֵין בָּהֶן אַרְבָּעָה עַל אַרְבָּעָה--הֲרֵי הֶן מָקוֹם פָּטוּר.
וְכֵן חָרִיץ שְׁאֵין בּוֹ אַרְבָּעָה עַל אַרְבָּעָה, וְעָמְקוֹ מִשְּׁלוֹשָׁה עַד הַתְּהוֹם, וְכֵן מָקוֹם הַמֻּקָּף שְׁאֵין בּוֹ אַרְבָּעָה עַל אַרְבָּעָה, אַפִלּוּ הָיָה אָרְכּוֹ אֶלֶף מִיל, וְרָחְבּוֹ אַרְבָּעָה פָּחוּת שְׂעוֹרָה, וְגָבְהוֹ מִשְּׁלוֹשָׁה וָמַעְלָה--הֲרֵי זֶה מָקוֹם פָּטוּר.
וְכֵן אַוֵּיר רְשׁוּת הָרַבִּים אוֹ אַוֵּיר כַּרְמְלִית, לְמַעְלָה מֵעֲשָׂרָה--הֲרֵי הוּא מָקוֹם פָּטוּר.

מְקוֹם שֶׁיֵּשׁ בְּגָבְהוֹ תִּשְׁעָה טְפָחִים מְצֻמְצָמוֹת, לֹא פָּחוּת וְלֹא יָתֵר, בִּרְשׁוּת הָרַבִּים--הֲרֵי הוּא כִּרְשׁוּת הָרַבִּים: וְאֵין מַשְׁגִּיחִין עַל מִדַּת אָרְכּוֹ וּמִדַּת רָחְבּוֹ, בֵּין רָחֵב בֵּין קָצֵר--מִפְּנֵי שֶׁרַבִּים מְכַתְּפִין עָלָיו.
אֲבָל אִם הָיָה יָתֵר עַל תִּשְׁעָה, אוֹ פָּחוּת--אִם הָיָה בּוֹ אַרְבָּעָה עַל אַרְבָּעָה אוֹ יָתֵר, הֲרֵי הוּא כַּרְמְלִית; וְאִם אֵין בּוֹ אַרְבָּעָה עַל אַרְבָּעָה, הֲרֵי הוּא מָקוֹם פָּטוּר.
גָּג הַסָּמוּךְ לִרְשׁוּת הָרַבִּים, בְּתוֹךְ עֲשָׂרָה טְפָחִים--הוֹאִיל וְרַבִּים מְכַתְּפִין עָלָיו, אָסוּר לְטַלְטַל בַּגָּג, עַד שֶׁיַּעֲשֶׂה לוֹ סֻלָּם קָבוּעַ לְהַתִּירוֹ.

עַמּוּד בִּרְשׁוּת הָרַבִּים, גָּבוֹהַּ עֲשָׂרָה וְרָחֵב אַרְבָּעָה--הֲרֵי זֶה רְשׁוּת הַיָּחִיד.
נָעַץ בְּגָבְהוֹ יָתֵד כָּל שְׁהוּא, אַפִלּוּ אֵינָהּ גְּבוֹהָה שְׁלוֹשָׁה--הוֹאִיל וְרָאוּי לִתְלוֹת בַּיָּתֵד וּלְהִשְׁתַּמַּשׁ בּוֹ, הֲרֵי זֶה מְמַעֲטוֹ וְנַעֲשֶׂה כַּרְמְלִית, וְאֵין מוֹדְדִין לוֹ, אֵלָא מִן הַיָּתֵד וּלְמַעְלָה: וְאַפִלּוּ מִלְּאָהוּ כֻּלּוֹ יְתֵדוֹת, הֲרֵי זֶה נִתְמַעַט גָּבְהוֹ, שֶׁהֲרֵי תּוֹלִין בְּאוֹתָן הַיְּתֵדוֹת, וּמִשְׁתַּמְּשִׁים בָּהֶן.

חוֹרֵי רְשׁוּת הַיָּחִיד, הֲרֵי הֶן כִּרְשׁוּת הַיָּחִיד; אֲבָל חוֹרֵי רְשׁוּת הָרַבִּים--אֵינָם כִּרְשׁוּת הָרַבִּים, אֵלָא הֲרֵי הֶן כְּפִי מִדָּתָן.
כֵּיצַד: חוֹר בְּצַד רְשׁוּת הָרַבִּים--אִם יֵשׁ בּוֹ אַרְבָּעָה עַל אַרְבָּעָה וְגָבוֹהַּ עֲשָׂרָה, הֲרֵי זֶה רְשׁוּת הַיָּחִיד; וְאִם אֵין גָּבוֹהַּ עֲשָׂרָה, הֲרֵי זֶה כַּרְמְלִית.
וְאִם אֵין בּוֹ אַרְבָּעָה עַל אַרְבָּעָה, הֲרֵי זֶה מָקוֹם פָּטוּר: וְהוּא, שֶׁגָּבוֹהַּ שְׁלוֹשָׁה--שֶׁכָּל פָּחוּת מִשְּׁלוֹשָׁה, הֲרֵי הוּא כָּאָרֶץ.

רְשׁוּת הַיָּחִיד וּמָקוֹם פָּטוּר, מֻתָּר לְטַלְטַל בְּכֻלָּן--אַפִלּוּ הָיָה אֹרֶךְ כָּל אַחַת מִשְּׁתֵּיהֶן כַּמָּה מִילִין, מְטַלְטֵל בְּכֻלָּהּ.
אֲבָל רְשׁוּת הָרַבִּים וְהַכַּרְמְלִית--אֵין מְטַלְטְלִין בָּהֶן, אֵלָא בְּאַרְבַּע אַמּוֹת: וְאִם הִעְבִיר, אוֹ הוֹשִׁיט, אוֹ זָרַק חוּץ לְאַרְבַּע אַמּוֹת--בִּרְשׁוּת הָרַבִּים, חַיָּב.
וּבְכְרַמְלְיִת, פָּטוּר--שֶׁאִסּוּר הַכַּרְמְלִית מִדִּבְרֵיהֶם מִפְּנֵי שְׁהִיא דּוֹמָה לִרְשׁוּת הָרַבִּים, שֶׁמֶּא תִּתְחַלַּף בִּרְשׁוּת הָרַבִּים.
לְפִיכָּךְ אִם לֹא הָיָה צָרִיךְ לְגוּף הַהוֹצָאָה, כְּגוֹן שֶׁהִעְבִיר קוֹץ בְּכַרְמְלִית כְּדֵי שֶׁלֹּא יֻזְּקוּ בּוֹ רַבִּים--הֲרֵי זֶה מֻתָּר, וְאַפִלּוּ הִעְבִירוֹ כַּמָּה אַמּוֹת; וְכֵן כָּל כַּיּוֹצֶא בְּזֶה.

כְּשֵׁם שֶׁמֻּתָּר לְטַלְטַל בְּכָל מָקוֹם פָּטוּר--כָּךְ מֻתָּר לְהַכְנִיס מִמֶּנּוּ לִרְשׁוּת הַיָּחִיד, אוֹ לִרְשׁוּת הָרַבִּים, וְאֵין צָרִיךְ לוֹמַר לְכַרְמְלִית; וּמוֹצִיאִין לוֹ מֵרְשׁוּת הַיָּחִיד, וּמֵרְשׁוּת הָרַבִּים, וְאֵין צָרִיךְ לוֹמַר מִן הַכַּרְמְלִית.

כְּשֵׁם שֶׁאָסוּר לְטַלְטַל בְּכָל הַכַּרְמְלִית--כָּךְ אָסוּר לְהוֹצִיא מִמֶּנָּה לִרְשׁוּת הַיָּחִיד, אוֹ לִרְשׁוּת הָרַבִּים, אוֹ לְהַכְנִיס לְכַרְמְלִית מֵרְשׁוּת הַיָּחִיד, אוֹ מֵרְשׁוּת הָרַבִּים; וְאִם הוֹצִיא אוֹ הִכְנִיס, פָּטוּר.

הַמּוֹצִיא מֵרְשׁוּת הַיָּחִיד לִרְשׁוּת הַיָּחִיד, אוֹ מֵרְשׁוּת הָרַבִּים לִרְשׁוּת הָרַבִּים, וְכַרְמְלִית בָּאֶמְצָע--פָּטוּר; וְכֵן הַמּוֹשִׁיט אוֹ הַזּוֹרֵק מִזּוֹ לְזוֹ, וְכַרְמְלִית בָּאֶמְצָע--פָּטוּר.
הַמּוֹצִיא חֵפֶץ מֵרְשׁוּת הָרַבִּים לְכַרְמְלִית וְהִנִּיחוֹ שָׁם, וְחָזַר וַעֲקָרוֹ מִכַּרְמְלִית וְהִכְנִיסוֹ לִרְשׁוּת הַיָּחִיד, אוֹ שֶׁהוֹצִיאוֹ מֵרְשׁוּת הַיָּחִיד לְכַרְמְלִית וְהִנִּיחוֹ שָׁם, וְחָזַר וַעֲקָרוֹ מִכַּרְמְלִית וְהוֹצִיאוֹ לִרְשׁוּת הָרַבִּים--הֲרֵי זֶה פָּטוּר.

הַמּוֹצִיא מֵרְשׁוּת הַיָּחִיד לִרְשׁוּת הָרַבִּים, וְעָבַר עַל מָקוֹם פָּטוּר בֵּינֵיהֶן בַּהֲלִיכָתוֹ--חַיָּב, שֶׁהַמְּהַלֵּךְ אֵינוּ כָּעוֹמֵד; וְאֵין צָרִיךְ לוֹמַר, בַּזּוֹרֵק שֶׁעָבַר הַחֵפֶץ בְּמָקוֹם פָּטוּר--שְׁאֵינוּ חָשׁוּב כְּמִי שֶׁנָּח שָׁם.
הָיָה עוֹמֵד בְּמָקוֹם פָּטוּר, וְנָטַל חֵפֶץ מֵרְשׁוּת הַיָּחִיד, אוֹ מֵאָדָם הָעוֹמֵד שָׁם, וְהִנִּיחוֹ בִּרְשׁוּת הָרַבִּים, אוֹ בְּיַד אָדָם הָעוֹמֵד שָׁם--פָּטוּר; וְכֵן אִם הִכְנִיס מֵרְשׁוּת הָרַבִּים לִרְשׁוּת הַיָּחִיד, וְעָמַד בְּמָקוֹם פָּטוּר--פָּטוּר.

עַמּוּד בִּרְשׁוּת הָרַבִּים גָּבוֹהַּ עֲשָׂרָה וְרָחֵב אַרְבָּעָה, וְאֵין בְּעִיקָרוֹ אַרְבָּעָה, וְאֵין בְּגֹבַהּ הַקָּצֵר שֶׁלּוֹ שְׁלוֹשָׁה--הֲרֵי הוּא רְשׁוּת הַיָּחִיד; וְאִם זָרַק מֵרְשׁוּת הָרַבִּים, וְנָח עַל גַּבָּיו--חַיָּב.
תֵּל הַמִּתְלַקֵּט גֹּבַהּ עֲשָׂרָה טְפָחִים מִתּוֹךְ אֹרֶךְ אַרְבַּע אַמּוֹת, הֲרֵי הוּא רְשׁוּת הַיָּחִיד; וְאִם זָרַק מֵרְשׁוּת הָרַבִּים, וְנָח עַל גַּבָּיו--חַיָּב.

נָעַץ קָנֶה בִּרְשׁוּת הַיָּחִיד, אַפִלּוּ גָּבוֹהַּ מֵאָה אַמָּה, וְזָרַק מֵרְשׁוּת הָרַבִּים, וְנָח עַל גַּבָּיו--חַיָּב: שֶׁרְשׁוּת הַיָּחִיד, עוֹלָה עַד לָרָקִיעַ.
אִילָן שְׁהוּא עוֹמֵד בִּרְשׁוּת הַיָּחִיד, וְנוֹפוֹ נוֹטֶה לִרְשׁוּת הָרַבִּים, וְזָרַק וְנָח עַל נוֹפוֹ--פָּטוּר: שְׁאֵין הַנּוֹף, הוֹלֵךְ אַחַר הָעִיקָר.

נָעַץ קָנֶה בִּרְשׁוּת הָרַבִּים, וּבְרֹאשׁוֹ טְרַסְקַל, וְזָרַק וְנָח עַל גַּבָּיו--פָּטוּר: שְׁאֵין רְשׁוּת הָרַבִּים, אֵלָא עַד עֲשָׂרָה.
הַזּוֹרֵק אַרְבַּע אַמּוֹת בִּרְשׁוּת הָרַבִּים, וְנָח הַחֵפֶץ בַּכּוֹתָל, כְּגוֹן שֶׁזָּרַק חֵלֶב אוֹ בָּצֵק, וְנִדְבַּק בַּכּוֹתָל--אִם נִדְבַּק לְמַעְלָה מֵעֲשָׂרָה טְפָחִים--כְּזוֹרֵק בָּאַוֵּיר, שֶׁלְּמַעְלָה מֵעֲשָׂרָה בִּרְשׁוּת הָרַבִּים מָקוֹם פָּטוּר הוּא; נִדְבַּק לְמַטָּה מֵעֲשָׂרָה טְפָחִים--כְּזוֹרֵק בָּאָרֶץ, וְחַיָּב.
זָרַק לְמַעְלָה מֵעֲשָׂרָה, וְנָח בְּחוֹר כָּל שְׁהוּא--פָּטוּר.

זָרַק קָנֶה אוֹ רֹמַח מֵרְשׁוּת הַיָּחִיד, וְנִתְקַע בִּרְשׁוּת הָרַבִּים כִּשְׁהוּא עוֹמֵד--פָּטוּר, שֶׁהֲרֵי מִקְצָתוֹ בְּמָקוֹם פָּטוּר.
זָרַק כְּלִי מֵרְשׁוּת הַיָּחִיד לִרְשׁוּת הָרַבִּים, וְהָיָה אוֹתוֹ כְּלִי גָּדוֹל, וְיֵשׁ בּוֹ אַרְבָּעָה עַל אַרְבָּעָה בְּגֹבַהּ עֲשָׂרָה--פָּטוּר: מִפְּנֵי שֶׁכְּלִי זֶה רְשׁוּת הַיָּחִיד גְּמוּרָה, וְנִמְצָא כְּמוֹצִיא מֵרְשׁוּת הַיָּחִיד לִרְשׁוּת הַיָּחִיד.

בּוֹר תִּשְׁעָה בִּרְשׁוּת הָרַבִּים, וְעָקַר חֻלְיָה מִקַּרְקָעִיתוֹ וְהִשְׁלִימוֹ לַעֲשָׂרָה--אַף עַל פִּי שֶׁעֲקִירַת הַחֵפֶץ וַעֲשִׁיַּת הַמְּחִצָּה בָּאִין כְּאַחַת, פָּטוּר: מִפְּנֵי שֶׁלֹּא הָיְתָה הַמְּחִצָּה עֲשָׂרָה, בַּתְּחִלָּה.
הָיָה הַבּוֹר עֲשָׂרָה, וְהִשְׁלִיךְ לוֹ חֻלְיָה, וּמִעֲטוֹ מֵעֲשָׂרָה--פָּטוּר, שֶׁהֲרֵי הַנָּחַת הַחֵפֶץ וְסִלּוּק הַמְּחִצָּה בָּאִין כְּאַחַת.

הַזּוֹרֵק דַּף, וְנָח עַל גַּבֵּי יְתֵדוֹת בִּרְשׁוּת הָרַבִּים, וְנַעֲשָׂה רְשׁוּת הַיָּחִיד, אַפִלּוּ הָיָה כְּלִי עַל גַּבֵּי הַדַּף--פָּטוּר, שֶׁהֲרֵי עֲשִׂיַּת הַמְּחִצָּה עִם נִיחַת הַכְּלִי בָּאִין כְּאַחַת.

בּוֹר שְׁהוּא עָמוֹק עֲשָׂרָה וְרָחֵב שְׁמוֹנָה בִּרְשׁוּת הָרַבִּים, וְזָרַק מַחְצֶלֶת מֵרְשׁוּת הָרַבִּים, וְחִלְּקָה הַבּוֹר בְּרָחְבּוֹ לִשְׁנַיִם--פָּטוּר: שֶׁהֲרֵי עִם הַנָּחַת הַכְּלִי בָּטְלוּ הַמְּחִצּוֹת, וְנַעֲשָׂה כָּל מָקוֹם מֵהֶן פָּחוּת מֵאַרְבָּעָה עַל אַרְבָּעָה.

בּוֹר בִּרְשׁוּת הָרַבִּים עָמוֹק עֲשָׂרָה וְרָחֵב אַרְבָּעָה, מָלֵא מַיִם, וְזָרַק לְתוֹכוֹ חֵפֶץ, וְנָח עַל גַּבֵּי הַמַּיִם--חַיָּב, שְׁאֵין הַמַּיִם מְבַטְּלִין הַמְּחִצּוֹת; הָיָה מָלֵא פֵּרוֹת, וְזָרַק לְתוֹכוֹ--פָּטוּר, שֶׁהֲרֵי מִעֲטוּ הַפֵּרוֹת אֶת שֵׁעוּרוֹ.

רְקַק מַיִם שְׁהוּא עוֹבֵר בִּרְשׁוּת הָרַבִּים, וְרַבִּים מְהַלְּכִין בּוֹ--אִם אֵין בְּעָמְקוֹ עֲשָׂרָה טְפָחִים, הֲרֵי הוּא כִּרְשׁוּת הָרַבִּים, בֵּין שֶׁהָיָה רָחֵב אַפִלּוּ אַרְבַּע אַמּוֹת, בֵּין שֶׁלֹּא הָיָה בְּרָחְבּוֹ אַרְבָּעָה טְפָחִים: שֶׁהֲרֵי רֹב הָעָם מְדַלְּגִין עָלָיו, וְאֵין מְהַלְּכִין בְּתוֹכוֹ, הוֹאִיל וְאֵין בְּעָמְקוֹ עֲשָׂרָה, הֲרֵי הוּא רְשׁוּת הָרַבִּים.
וְאִם יֵשׁ בְּעָמְקוֹ עֲשָׂרָה אוֹ יָתֵר, הֲרֵי הוּא כַּרְמְלִית כִּשְׁאָר הַיַּמִּים--וְהוּא שֶׁיֵּשׁ בְּרָחְבּוֹ אַרְבָּעָה טְפָחִים אוֹ יָתֵר עַל כֵּן, שְׁאֵין כַּרְמְלִית פְּחוּתָה מֵאַרְבָּעָה.

הִלְכּוֹת שַׁבָּת פֵּרֶק טו 
עוֹמֵד אָדָם בִּרְשׁוּת הָרַבִּים, וּמְטַלְטֵל בִּרְשׁוּת הַיָּחִיד כֻּלָּהּ.
וְעוֹמֵד בִּרְשׁוּת הַיָּחִיד, וּמְטַלְטֵל בִּרְשׁוּת הָרַבִּים: וּבִלְבָד שֶׁלֹּא יוֹצִיא חוּץ לְאַרְבַּע אַמּוֹת; וְאִם הוֹצִיא--פָּטוּר, מִפְּנֵי שְׁהוּא בִּרְשׁוּת אַחֶרֶת.
וְכֵן עוֹמֵד אָדָם בִּרְשׁוּת הַיָּחִיד, וּפוֹתֵחַ בִּרְשׁוּת הָרַבִּים; בִּרְשׁוּת הָרַבִּים, וּפוֹתֵחַ בִּרְשׁוּת הַיָּחִיד.
בְּהֵמָה שֶׁהָיְתָה בַּחוּץ, וְרֹאשָׁהּ בִּפְנִים--אוֹבְסִין אוֹתָהּ; וּבַגָּמָל--עַד שֶׁיְּהֶא רֹאשׁוֹ וְרֻבּוֹ בִּפְנִים, הוֹאִיל וְצַוָּארוֹ אָרוּךְ.

לֹא יַעֲמֹד אָדָם בִּרְשׁוּת הַיָּחִיד, וְיִשְׁתֶּה בִּרְשׁוּת הָרַבִּים; בִּרְשׁוּת הָרַבִּים, וְיִשְׁתֶּה בִּרְשׁוּת הַיָּחִיד: אֵלָא אִם כֵּן הִכְנִיס רֹאשׁוֹ וְרֻבּוֹ, לִמְקוֹם שְׁהוּא שׁוֹתֶה.
בַּמֶּה דְּבָרִים אֲמוּרִים, בְּשֶׁהָיָה שׁוֹתֶה בְּכֵלִים נָאִים שְׁהוּא צָרִיךְ לָהֶן--גְּזֵרָה, שֶׁמֶּא יוֹצִיאֵם; אֲבָל אִם הָיוּ כֵּלִים שְׁאֵינָן נָאִים, שְׁאֵינוּ צָרִיךְ לָהֶן, אוֹ שֶׁהָיָה הַבּוֹר בְּכַרְמְלִית, אַף עַל פִּי שֶׁהַכֵּלִים נָאִים--מַכְנִיס רֹאשׁוֹ בִּלְבָד וְשׁוֹתֶה בִּמְקוֹמוֹ, וְאַף עַל פִּי שֶׁלֹּא הִכְנִיס רֹאשׁוֹ וְרֻבּוֹ.

עוֹמֵד אָדָם בִּרְשׁוּת הָרַבִּים, וְקוֹלֵט מִן הָאַוֵּיר מִן הַמַּיִם הַמְּקַלְּחִין מִן הַצִּנּוֹר אוֹ מִן הַכּוֹתָל, וְשׁוֹתֶה: וּבִלְבָד שֶׁלֹּא יִגַּע בַּצִּנּוֹר אוֹ בַּכּוֹתָל, וְיִקְלֹט מֵעַל גַּבָּן.
וְאִם נָגַע--אִם הָיָה מְקוֹם שֶׁנָּגַע בּוֹ לְמַעְלָה מֵעֲשָׂרָה, בְּפָחוּת מִשְּׁלוֹשָׁה סָמוּךְ לַגָּג--הֲרֵי זֶה אָסוּר, שֶׁנִּמְצָא כְּעוֹקֵר מֵעַל הַגָּג שְׁהוּא רְשׁוּת הַיָּחִיד; וְכֵן אִם הָיָה בַּצִּנּוֹר אַרְבָּעָה עַל אַרְבָּעָה, בֵּין שֶׁהָיָה הַצִּנּוֹר בְּתוֹךְ עֲשָׂרָה בֵּין שֶׁהָיָה לְמַעְלָה מֵעֲשָׂרָה, וְקָלַט מִמֶּנּוּ מַיִם--הֲרֵי זֶה אָסוּר.
וְלָמָּה אֵינוּ חַיָּב--מִפְּנֵי שֶׁלֹּא נָחוּ הַמַּיִם, אֵלָא הֲרֵי הֶן נִזְחָלִין וְהוֹלְכִין.

זִיז שֶׁלִּפְנֵי הַחַלּוֹן יוֹצֶא בָּאַוֵּיר שֶׁעַל רְשׁוּת הָרַבִּים--אִם הָיָה לְמַעְלָה מֵעֲשָׂרָה טְפָחִים--מֻתָּר לְהִשְׁתַּמַּשׁ עָלָיו, שְׁאֵין רְשׁוּת הָרַבִּים תּוֹפֶסֶת אֵלָא עַד עֲשָׂרָה טְפָחִים; לְפִיכָּךְ מֻתָּר לְהִשְׁתַּמַּשׁ בְּכָל הַכּוֹתָל, עַד עֲשָׂרָה טְפָחִים הַתַּחְתּוֹנִים.

בַּמֶּה דְּבָרִים אֲמוּרִים, בְּשֶׁהָיָה זִיז אֶחָד יוֹצֶא בָּאַוֵּיר; אֲבָל אִם הָיוּ יוֹצְאִים בַּכּוֹתָל שְׁנֵי זִיזִין, זֶה לְמַטָּה מִזֶּה--אַף עַל פִּי שֶׁשְּׁנֵיהֶם לְמַעְלָה מֵעֲשָׂרָה--אִם יֵשׁ בַּזִּיז הָעֶלְיוֹן שֶׁלִּפְנֵי הַחַלּוֹן רֹחַב אַרְבָּעָה עַל אַרְבָּעָה, אָסוּר לְהִשְׁתַּמַּשׁ עָלָיו: מִפְּנֵי שְׁהוּא רְשׁוּת בִּפְנֵי עַצְמוֹ, וְהַזִּיז שֶׁתַּחְתָּיו רְשׁוּת אַחֶרֶת; וְאָסְרוּ זֶה עַל זֶה, שְׁאֵין שְׁתֵּי רְשִׁיּוֹת מִשְׁתַּמְּשׁוֹת בִּרְשׁוּת אַחַת.

אֵין בָּעֶלְיוֹן אַרְבָּעָה, וְאֵין בַּתַּחְתּוֹן אַרְבָּעָה--מִשְׁתַּמֵּשׁ בִּשְׁנֵיהֶן; וְכֵן בְּכָל הַכּוֹתָל, עַד עֲשָׂרָה טְפָחִים הַתַּחְתּוֹנִים.
הָיָה בַּתַּחְתּוֹן אַרְבָּעָה, וְהָעֶלְיוֹן אֵין בּוֹ אַרְבָּעָה--אֵינוּ מִשְׁתַּמֵּשׁ בָּעֶלְיוֹן, אֵלָא כְּנֶגֶד חַלּוֹנוֹ בִּלְבָד; אֲבָל בִּשְׁאָר הַזִּיז שֶׁבִּשְׁנֵי צְדַדֵי הַחַלּוֹן, אָסוּר לְהִשְׁתַּמַּשׁ, מִפְּנֵי זֶה שֶׁתַּחְתָּיו, שֶׁחָלַק רְשׁוּת לְעַצְמוֹ.

כָּל זִיז הַיּוֹצֶא עַל אַוֵּיר רְשׁוּת הָרַבִּים שֶׁמֻּתָּר לְהִשְׁתַּמַּשׁ עָלָיו--כִּשְׁהוּא מִשְׁתַּמֵּשׁ בּוֹ, אֵין נוֹתְנִין עָלָיו וְאֵין נוֹטְלִין מִמֶּנּוּ אֵלָא כְּלֵי חֶרֶס וּזְכוֹכִית וְכַיּוֹצֶא בָּהֶן, שְׁאִם יִפְּלוּ לִרְשׁוּת הָרַבִּים, יִשָּׁבְרוּ; אֲבָל שְׁאָר כֵּלִים וְאֹכָלִין, אָסוּר--שֶׁמֶּא יִפְּלוּ לִרְשׁוּת הָרַבִּים, וִיבִיאֵם.

שְׁנֵי בָּתִּים בִּשְׁנֵי צִדֵּי רְשׁוּת הָרַבִּים, זוֹרֵק מִזּוֹ לְזוֹ לְמַעְלָה מֵעֲשָׂרָה--וְהוּא שֶׁיִּהְיוּ שְׁנֵיהֶם שֶׁלּוֹ, אוֹ שֶׁיִּהְיֶה בֵּינֵיהֶם עֵרוּב; וְאַפִלּוּ בְּגָדִים וּכְלֵי מַתְּכוֹת, מֻתָּר לִזְרֹק.
וְאִם הָיוּ זֶה לְמַעְלָה מִזֶּה, וְלֹא הָיוּ בְּשׁוֹוֶה--אָסוּר לִזְרֹק בֶּגֶד וְכַיּוֹצֶא בּוֹ, שֶׁמֶּא יִפֹּל וִיבִיאֶנּוּ; אֲבָל כְּלֵי חֶרֶס וְכַיּוֹצֶא בָּהֶן, זוֹרֵק.

בּוֹר בִּרְשׁוּת הָרַבִּים, וְחַלּוֹן עַל גַּבָּיו--הַבּוֹר וְחֻלְיָתוֹ מִצְטָרְפִים לַעֲשָׂרָה, וּמְמַלְּאִין מִמֶּנּוּ בַּשַּׁבָּת.
בַּמֶּה דְּבָרִים אֲמוּרִים, בְּשֶׁהָיָה סָמוּךְ לַכּוֹתָל בְּתוֹךְ אַרְבָּעָה טְפָחִים, שְׁאֵין אָדָם יָכוֹל לַעֲבֹר שָׁם.
אֲבָל אִם הָיָה מֻפְלָג--אֵין מְמַלְּאִין מִמֶּנּוּ, אֵלָא אִם כֵּן הָיְתָה חֻלְיָתוֹ גְּבוֹהָה עֲשָׂרָה: שֶׁנִּמְצָא הַדְּלִי--כְּשֶׁיֵּצֵא מִן הַחֻלְיָה, יֵצֵא לְמָקוֹם פָּטוּר.

אַשְׁפָּה בִּרְשׁוּת הָרַבִּים גְּבוֹהָה עֲשָׂרָה, וְחַלּוֹן עַל גַּבָּהּ--שׁוֹפְכִין לָהּ מַיִם בַּשַּׁבָּת.
בַּמֶּה דְּבָרִים אֲמוּרִים, בְּאַשְׁפָּה שֶׁלָּרַבִּים, שְׁאֵין דַּרְכָּהּ לְהִתְפַּנּוֹת; אֲבָל שֶׁלַּיָּחִיד, אֵין שׁוֹפְכִין עָלֶיהָ--שֶׁמֶּא תִּתְפַּנֶּה, וְנִמְצְאוּ שׁוֹפְכִין כְּדַרְכָּן בִּרְשׁוּת הָרַבִּים.

אַמַּת הַמַּיִם שְׁהִיא עוֹבֶרֶת בֶּחָצֵר--אִם יֵשׁ בְּגָבְהָהּ עֲשָׂרָה טְפָחִים, וּבְרָחְבָּהּ אַרְבָּעָה אוֹ יָתֵר עַל כֵּן עַד עֶשֶׂר אַמּוֹת--אֵין מְמַלְּאִין מִמֶּנָּה בַּשַּׁבָּת, אֵלָא אִם כֵּן עָשׂוּ לָהּ מְחִצָּה, גְּבוֹהָה עֲשָׂרָה טְפָחִים, בַּכְּנִיסָה וּבַיְּצִיאָה; וְאִם אֵין בְּגָבְהָהּ עֲשָׂרָה, אוֹ שְׁאֵין בְּרָחְבָּהּ אַרְבָּעָה--מְמַלְּאִין מִמֶּנָּה, בְּלֹא מְחִצָּה.

הָיָה בְּרָחְבָּהּ יָתֵר מֵעֶשֶׂר אַמּוֹת, אַף עַל פִּי שְׁאֵין בְּגָבְהָהּ עֲשָׂרָה--אֵין מְמַלְּאִין מִמֶּנָּה, עַד שֶׁיַּעֲשֶׂה לָהּ מְחִצָּה: שֶׁכָּל יָתֵר עַל עֶשֶׂר פִּרְצָה הִיא, וּמַפְסֶדֶת הַמְּחִצּוֹת.
וּמַה הוּא לְטַלְטַל בְּכָל הֶחָצֵר: אִם נִשְׁאָר מִצַּד הַפִּרְצָה פַּס מִכָּאן וּפַס מִכָּאן בְּכָל שְׁהוּא, אוֹ פַּס רָחֵב אַרְבָּעָה טְפָחִים מֵרוּחַ אַחַת--מֻתָּר לְטַלְטַל בְּכָל הֶחָצֵר, וְאֵין אָסוּר אֵלָא לְמַלֹּאות מִן הָאַמָּה בִּלְבָד.
אֲבָל אִם לֹא נִשְׁאָר פַּס כְּלָל--אָסוּר לְטַלְטַל בְּכָל הֶחָצֵר, שֶׁהֲרֵי נִפְרְצָה חָצֵר לַיָּם שְׁהוּא כַּרְמְלִית.

וְהֵיאַךְ מַעְמִידִין אֶת הַמְּחִצָּה בַּמַּיִם: אִם הָיְתָה לְמַעְלָה מִן הַמַּיִם, צָרִיךְ שֶׁיִּהְיֶה טֶפַח מִן הַמְּחִצָּה יוֹרֵד בְּתוֹךְ הַמַּיִם, וְאִם הָיְתָה הַמְּחִצָּה כֻּלָּהּ בְּתוֹךְ הַמַּיִם, צָרִיךְ שֶׁיִּהְיֶה טֶפַח מִמֶּנָּה יוֹצֶא לְמַעְלָה מִן הַמַּיִם--כְּדֵי שֶׁיִּהְיוּ הַמַּיִם שֶׁבֶּחָצֵר מֻבְדָּלִין; וְאַף עַל פִּי שְׁאֵין הַמְּחִצָּה מַגַּעַת עַד הַקַּרְקָע, הוֹאִיל וְיֵשׁ בָּהּ עֲשָׂרָה טְפָחִים, הֲרֵי זוֹ מֻתֶּרֶת.
וְלֹא הִתִּירוּ מְחִצָּה תְּלוּיָה, אֵלָא בַּמַּיִם בִּלְבָד: מִפְּנֵי שֶׁאִסּוּר הַטִּלְטוּל בַּמַּיִם מִדִּבְרֵיהֶם, הֵקִילוּ בִּמְחִצָּתוֹ, שְׁאֵינָהּ אֵלָא כְּדֵי לַעֲשׂוֹת הֶכֵּר.

אַמַּת הַמַּיִם הָעוֹבֶרֶת בֵּין הַחֲצֵרוֹת, וְהַחַלּוֹנוֹת פְּתוּחוֹת אֵלֶיהָ--אִם אֵין בָּהּ כַּשֵּׁעוּר, מְשַׁלְשְׁלִין דְּלִי מִן הַחַלּוֹנוֹת וּמְמַלְּאִים מִמֶּנָּה בַּשַּׁבָּת.
בַּמֶּה דְּבָרִים אֲמוּרִים, בִּשְׁאֵינָהּ מֻפְלֶגֶת מִן הַכּוֹתָל שְׁלוֹשָׁה; אֲבָל אִם הָיְתָה מֻפְלֶגֶת שְׁלוֹשָׁה, אֵין מְמַלְּאִים מִמֶּנָּה, אֵלָא אִם כֵּן הָיוּ פַּסִּין יוֹצְאִין מִן הַכּוֹתָלִים מִכָּאן וּמִכָּאן, שֶׁנִּמְצֵאת הָאַמָּה כְּאִלּוּ הִיא עוֹבֶרֶת בְּתוֹךְ הֶחָצֵר.

כְּצוּצְטְרָה שְׁהִיא לְמַעְלָה מִן הַיָּם, וְחַלּוֹן בְּתוֹכָהּ עַל גַּבֵּי הַמַּיִם--אֵין מְמַלְּאִים מִמֶּנָּה בַּשַּׁבָּת, אֵלָא אִם כֵּן עָשׂוּ מְחִצָּה עֲשָׂרָה טְפָחִים גְּבוֹהָה עַל גַּבֵּי הַמַּיִם כְּנֶגֶד הַחַלּוֹן שֶׁבַּכְּצוּצְטְרָה, אוֹ תִּהְיֶה הַמְּחִצָּה יוֹרֶדֶת מִן הַכְּצוּצְטְרָה כְּנֶגֶד הַמַּיִם, וְרוֹאִין אוֹתָהּ כְּאִלּוּ יָרְדָה וְנָגְעָה עַד הַמַּיִם.
וּכְשֵׁם שֶׁמְּמַלְּאִין מִזּוֹ שֶׁעָשׂוּ לָהּ מְחִצָּה, כָּךְ שׁוֹפְכִין מִמֶּנָּה עַל הַיָּם--שֶׁהֲרֵי עַל הַכַּרְמְלִית הֶן שׁוֹפְכִין.

חָצֵר שְׁהִיא פְּחוּתָה מֵאַרְבַּע אַמּוֹת עַל אַרְבַּע אַמּוֹת--אֵין שׁוֹפְכִין בְּתוֹכָהּ מַיִם בַּשַּׁבָּת, מִפְּנֵי שְׁהֶן יוֹצְאִין לִרְשׁוּת הָרַבִּים בִּמְהֵרָה.
לְפִיכָּךְ צָרִיךְ לַעֲשׂוֹת גֻּמָּה מַחְזֶקֶת סָאתַיִם בְּתוֹךְ הֶחָצֵר, אוֹ בִּרְשׁוּת הָרַבִּים בְּצַד הֶחָצֵר, כְּדֵי שֶׁיִּהְיוּ הַמַּיִם נִקְבָּצִים לְתוֹכָהּ; וְצָרִיךְ לִבְנוֹת עָלֶיהָ כִּיפָה מִבַּחוּץ, כְּדֵי שֶׁלֹּא תֵרָאֶה הָעוּקָה הַזֹּאת מֵרְשׁוּת הָרַבִּים.
וְהֶחָצֵר וְהָאַכְסַדְרָה, מִצְטָרְפִין לְאַרְבַּע אַמּוֹת; וְכַמָּה הוּא הַמָּקוֹם שֶׁמַּחְזִיק סָאתַיִם, חֲצִי אַמָּה עַל חֲצִי אַמָּה בְּרוּם שְׁלוֹשָׁה חֻמְשֵׁי אַמָּה.

הָיְתָה הָעוּקָה פְּחוּתָה מִסָּאתַיִם, שׁוֹפְכִין לָהּ מְלוֹאָהּ; הָיְתָה סָאתַיִם, שׁוֹפְכִין לָהּ אַפִלּוּ שִׁשִּׁים סְאָה שֶׁלְּמַיִם, וְאַף עַל פִּי שֶׁהַמַּיִם יִתְגַּבְּרוּ, וְיָפוּצוּ מֵעַל הַגֻּמָּה לְחוּץ.
בַּמֶּה דְּבָרִים אֲמוּרִים, בִּימוֹת הַגְּשָׁמִים, שֶׁהַחֲצֵרוֹת מִתְקַלְקְלוֹת וּסְתָם צִנּוֹרוֹת מְקַלְּחִין, וְלֹא יָבוֹאוּ הָרוֹאִים לוֹמַר שֶׁזֶּה מִשְׁתַּמֵּשׁ וְהַמַּיִם יוֹצְאִים מִכּוֹחוֹ לִרְשׁוּת הָרַבִּים.
אֲבָל בִּימוֹת הַחַמָּה--אִם הָיְתָה מַחְזֶקֶת סָאתַיִם, אֵין שׁוֹפְכִין לָהּ אֵלָא סָאתַיִם; הָיְתָה פְּחוּתָה מִסָּאתַיִם, אֵין שׁוֹפְכִין לָהּ כָּל עִיקָר.

בִּיב שֶׁשּׁוֹפְכִין לוֹ מַיִם, וְהֶן נִזְחָלִין וְהוֹלְכִין תַּחַת הַקַּרְקָע וְיוֹצְאִין לִרְשׁוּת הָרַבִּים, וְכֵן צִנּוֹר שֶׁשּׁוֹפְכִין עַל פִּיו מַיִם, וְהֶן נִזְחָלִין עַל הַכּוֹתָל וְיוֹרְדִין לִרְשׁוּת הָרַבִּים--אַפִלּוּ הָיָה אֹרֶךְ הַכּוֹתָל אוֹ אֹרֶךְ הַדֶּרֶךְ שֶׁתַּחַת הָאָרֶץ מֵאָה אַמָּה, אָסוּר לִשְׁפֹּךְ עַל פִּי הַבִּיב אוֹ עַל פִּי הַצִּנּוֹר, מִפְּנֵי שֶׁהַמַּיִם יוֹצְאִין מִכּוֹחוֹ לִרְשׁוּת הָרַבִּים; אֵלָא שׁוֹפֵךְ חוּץ לַבִּיב, וְהֶן יוֹרְדִין לַבִּיב.

בַּמֶּה דְּבָרִים אֲמוּרִים, בִּימוֹת הַחַמָּה; אֲבָל בִּימוֹת הַגְּשָׁמִים, שׁוֹפֵךְ וְשׁוֹנֶה וְאֵינוּ נִמְנָע, שֶׁסְּתָם צִנּוֹרוֹת מְקַלְּחִין הֶן, וְאָדָם רוֹצֶה שֶׁיִּבָּלְעוּ הַמַּיִם בִּמְקוֹמָן.
הָיָה שׁוֹפֵךְ עַל פִּי הַבִּיב, וְהַמַּיִם יוֹצְאִין לְכַרְמְלִית--הֲרֵי זֶה מֻתָּר, וְאַפִלּוּ בִּימוֹת הַחַמָּה: שֶׁלֹּא גָזְרוּ עַל כּוֹחוֹ בְּכַרְמְלִית.
לְפִיכָּךְ מֻתָּר לִשְׁפֹּךְ עַל כּוֹתַל הַסְּפִינָה, וְהֶם יוֹרְדִין לַיָּם.

לֹא יְמַלֵּא מִן הַסְּפִינָה, אֵלָא אִם כֵּן עָשָׂה מְקוֹם אַרְבָּעָה עַל אַרְבָּעָה יוֹצֶא מִן הַסְּפִינָה עַל הַיָּם.
בַּמֶּה דְּבָרִים אֲמוּרִים, בְּשֶׁהָיָה בְּתוֹךְ עֲשָׂרָה; אֲבָל אִם הָיָה לְמַעְלָה מֵעֲשָׂרָה מִן הַיָּם, מוֹצִיא זִיז כָּל שְׁהוּא וּמְמַלֵּא, שֶׁהֲרֵי דֶּרֶךְ מָקוֹם פָּטוּר מְמַלֵּא, וְאֵינוּ צָרִיךְ לְזִיז זֶה אֵלָא מִשּׁוֹם הֶכֵּר.

הַקּוֹרֶא בְּסֵפֶר בְּכַרְמְלִית, וְנִתְגַּלְגַּל מִקְצַת הַסֵּפֶר לִרְשׁוּת הָרַבִּים וּמִקְצָתוֹ בְּיָדוֹ--אִם נִתְגַּלְגַּל חוּץ לְאַרְבַּע אַמּוֹת, הוֹפְכוֹ עַל הַכְּתָב וּמַנִּיחוֹ: גְּזֵרָה--שֶׁמֶּא יִשָּׁמֵט כֻּלּוֹ מִיָּדוֹ, וְיַעְבִירֶנּוּ אַרְבַּע אַמּוֹת.
נִתְגַּלְגַּל לְתוֹךְ אַרְבַּע אַמּוֹת, גּוֹלְלוֹ אֶצְלוֹ; וְכֵן אִם נִתְגַּלְגַּל לִרְשׁוּת הַיָּחִיד, גּוֹלְלוֹ אֶצְלוֹ.
הָיָה קוֹרֶא בִּרְשׁוּת הַיָּחִיד, וְנִתְגַּלְגַּל לִרְשׁוּת הָרַבִּים--אִם נָח בָּהּ, הוֹפְכוֹ עַל הַכְּתָב; וְאִם לֹא נָח אֵלָא הָיָה תָּלוּי בְּאַוֵּיר רְשׁוּת הָרַבִּים וְלֹא הִגִּיעַ לָאָרֶץ, גּוֹלְלוֹ אֶצְלוֹ.

הַמַּעְבִיר קוֹץ כְּדֵי שֶׁלֹּא יֻזְּקוּ בּוֹ רַבִּים--אִם הָיָה בִּרְשׁוּת הָרַבִּים, מוֹלִיכוֹ פָּחוּת פָּחוּת מֵאַרְבַּע אַמּוֹת; וְאִם הָיָה בְּכַרְמְלִית, מוֹלִיכוֹ כְּדַרְכּוֹ אַפִלּוּ מֵאָה אַמָּה.
וְכֵן מֵת שֶׁהִסְרִיחַ וְנִתְבַּזָּה יָתֵר מִדַּי, וְלֹא יָכְלוּ שְׁכֵנִים לַעֲמֹד עִמּוֹ--מוֹצִיאִין אוֹתוֹ מֵרְשׁוּת הַיָּחִיד לְכַרְמְלִית.
הַיּוֹרֵד לִרְחֹץ בַּיָּם, כִּשְׁהוּא עוֹלֶה--מְנַגֵּב עַצְמוֹ, שֶׁמֶּא יַעְבִיר מַיִם שֶׁעָלָיו אַרְבַּע אַמּוֹת בְּכַרְמְלִית.

הִלְכּוֹת שַׁבָּת פֵּרֶק טז 
מְקוֹם שֶׁלֹּא הֻקַּף לְדִירָה אֵלָא שֶׁיִּהְיֶה תַּשְׁמִישׁוֹ לָאַוֵּיר--כְּגוֹן גִּנּוֹת וּפַרְדֵּסִים, וּכְגוֹן הַמַּקִּיף מָקוֹם מִן הָאָרֶץ לְשָׁמְרוֹ, וְכַיּוֹצֶא בָּהֶן--אִם יֵשׁ בְּגֹבַהּ הַמְּחִצּוֹת עֲשָׂרָה טְפָחִים אוֹ יָתֵר, הֲרֵי הוּא כִּרְשׁוּת הַיָּחִיד לְחַיַּב הַמּוֹצִיא וְהַזּוֹרֵק וְהַמּוֹשִׁיט מִמֶּנּוּ לִרְשׁוּת הָרַבִּים, אוֹ מֵרְשׁוּת הָרַבִּים לְתוֹכוֹ.
וְאֵין מְטַלְטְלִין בְּכֻלּוֹ, אֵלָא אִם כֵּן יֵשׁ בּוֹ בֵּית סָאתַיִם אוֹ פָּחוּת; אֲבָל אִם הָיָה בּוֹ יָתֵר עַל בֵּית סָאתַיִם, אָסוּר לְטַלְטַל בּוֹ אֵלָא בְּאַרְבַּע אַמּוֹת כְּכַרְמְלִית.

וְכֵן עַמּוּד שֶׁגָּבוֹהַּ עֲשָׂרָה וְרָחֵב בֵּית סָאתַיִם, מְטַלְטְלִין עַל כֻּלּוֹ; הָיָה רָחֵב עַל בֵּית סָאתַיִם, אֵין מְטַלְטְלִין בּוֹ אֵלָא בְּאַרְבַּע אַמּוֹת.
סֶלַע שֶׁבַּיָּם--הָיָה גָּבוֹהַּ פָּחוּת מֵעֲשָׂרָה--מְטַלְטְלִין מִתּוֹכוֹ לַיָּם, וּמִן הַיָּם לְתוֹכוֹ: שֶׁהַכֹּל כַּרְמְלִית.
הָיָה גָּבוֹהַּ עֲשָׂרָה--אִם רָחְבּוֹ מֵאַרְבָּעָה טְפָחִים עַד בֵּית סָאתַיִם, הוֹאִיל וּמֻתָּר לְטַלְטַל בְּכֻלּוֹ, אֵין מְטַלְטְלִין לֹא מִתּוֹכוֹ לַיָּם, וְלֹא מִן הַיָּם לְתוֹכוֹ.
הָיָה יָתֵר מִבֵּית סָאתַיִם--אַף עַל פִּי שְׁהוּא רְשׁוּת הַיָּחִיד, הוֹאִיל וְאָסוּר לְטַלְטַל בּוֹ אֵלָא בְּאַרְבַּע אַמּוֹת כְּכַרְמְלִית, הֲרֵי זֶה מֻתָּר לְטַלְטַל מִתּוֹכוֹ לַיָּם, וּמִן הַיָּם לְתוֹכוֹ: שֶׁזֶּה דָּבָר שְׁאֵינוּ מָצוּי הוּא, וְלֹא גָזְרוּ בּוֹ.

כַּמָּה הִיא בֵּית סְאָה, חֲמִשִּׁים אַמָּה עַל חֲמִשִּׁים אַמָּה; נִמְצָא בֵּית סָאתַיִם, מְקוֹם שֶׁיֵּשׁ בְּשִׁבּוּרוֹ חֲמֵשֶׁת אֲלָפִים אַמָּה.
וְכָל מָקוֹם שֶׁיֵּשׁ בּוֹ כַּמִּדָּה הַזֹּאת--בֵּין שֶׁהָיָה מְרֻבָּע שְׁהוּא שִׁבְעִים וּשְׁיָרַיִם עַל שִׁבְעִים וּשְׁיָרַיִם, בֵּין שֶׁהָיָה עָגוּל, בֵּין שְׁאָר הַצּוּרוֹת--הֲרֵי זֶה נִקְרָא בֵּית סָאתַיִם.

מְקוֹם שֶׁלֹּא הֻקַּף לְדִירָה שֶׁיֵּשׁ בּוֹ בֵּית סָאתַיִם--אִם הָיָה אָרְכּוֹ כִּשְׁנַיִם בְּרָחְבּוֹ כְּדֵי שֶׁיִּהְיֶה מֵאָה עַל חֲמִשִּׁים כַּחֲצַר הַמִּשְׁכָּן, מֻתָּר לְטַלְטַל בְּכֻלּוֹ; אֲבָל אִם הָיָה אָרְכּוֹ יָתֵר עַל שְׁנַיִם בְּרָחְבּוֹ אַפִלּוּ אַמָּה אַחַת, אֵין מְטַלְטְלִין בּוֹ אֵלָא בְּאַרְבַּע אַמּוֹת: שֶׁלֹּא עָשׂוּ בֵּית סָאתַיִם שֶׁתַּשְׁמִישׁוֹ לָאַוֵּיר כִּשְׁאָר הַחֲצֵרוֹת, אֵלָא מֵחֲצַר הַמִּשְׁכָּן.

מְקוֹם שֶׁהֻקַּף שֶׁלֹּא לְשֵׁם דִּירָה--אִם פָּרַץ בּוֹ פִּרְצָה יָתֵר עַל עֶשֶׂר אַמּוֹת בְּגֹבַהּ עֲשָׂרָה טְפָחִים, וּגְדָרָהּ לְשֵׁם דִּירָה--מֻתָּר לְטַלְטַל בְּכֻלּוֹ; וְאַפִלּוּ פָּרַץ אַמָּה וּגְדָרָהּ לְשֵׁם דִּירָה, וּפָרַץ אַמָּה וּגְדָרָהּ לְשֵׁם דִּירָה, עַד שֶׁהִשְׁלִימָהּ לְיָתֵר מֵעֶשֶׂר--מֻתָּר לְטַלְטַל בְּכֻלּוֹ, אַף עַל פִּי שֶׁיֵּשׁ בּוֹ כַּמָּה מִילִין.

מָקוֹם יָתֵר מִבֵּית סָאתַיִם שֶׁהֻקַּף לְדִירָה--אִם נִזְרַע רֻבּוֹ--הֲרֵי הוּא כְּגִנָּה, וְאָסוּר לְטַלְטַל בְּכֻלּוֹ.
נִזְרַע מֵעוּטוֹ--אִם נִזְרַע מִמֶּנּוּ בֵּית סָאתַיִם, מֻתָּר לְטַלְטַל בְּכֻלּוֹ; וְאִם הָיָה הַמָּקוֹם הַזָּרוּעַ יָתֵר מִבֵּית סָאתַיִם, אָסוּר לְטַלְטַל בְּכֻלּוֹ.
נִטַּע רֻבּוֹ--הֲרֵי הוּא כְּחָצֵר, וּמֻתָּר לְטַלְטַל בְּכֻלּוֹ.
נִתְמַלָּא מַיִם, אַפִלּוּ הָיוּ עֲמוּקִים הַרְבֵּה--אִם הָיוּ רְאוּיִין לְתַשְׁמִישׁ, הֲרֵי הֶן כִּנְטָעִים וּמֻתָּר לְטַלְטַל בְּכֻלּוֹ; וְאִם אֵינָן רְאוּיִין, אֵין מְטַלְטְלִין בּוֹ אֵלָא בְּאַרְבַּע אַמּוֹת.

מְקוֹם שֶׁהֻקַּף שֶׁלֹּא לְשֵׁם דִּירָה שֶׁיֵּשׁ בּוֹ בֵּית שָׁלוֹשׁ סְאִין, וְקֵרוּ בּוֹ בֵּית סְאָה--קֵרוּיוֹ מַתִּירוֹ, שֶׁפִּי תַּקְרָה יוֹרֵד וְסוֹתֵם.

נִפְרַץ בִּמְלוֹאוֹ לְחָצֵר, וְנִפְרְצָה חָצֵר כְּנֶגְדּוֹ--חָצֵר מֻתֶּרֶת כְּשֶׁהָיְתָה; וְהַקַּרְפֵּף אָסוּר כְּשֶׁהָיָה, שְׁאֵין אַוֵּיר הֶחָצֵר מַתִּירוֹ.

 הָיָה יָתֵר מִבֵּית סָאתַיִם, וּבָא לְמַעֲטוֹ בְּאִילָנוֹת--אֵינוּ מֵעוּט.
בָּנָה בּוֹ עַמּוּד בְּצַד הַכּוֹתָל גָּבוֹהַּ עֲשָׂרָה, וְרָחֵב שְׁלוֹשָׁה אוֹ יָתֵר--הֲרֵי זֶה מֵעוּט; פָּחוּת מִשְּׁלוֹשָׁה--אֵינוּ מֵעוּט, שֶׁכָּל פָּחוּת מִשְּׁלוֹשָׁה כְּלָבוּד הוּא.
וְכֵן אִם הִרְחִיק מִן הַכּוֹתָל שְׁלוֹשָׁה, וְעָשָׂה מְחִצָּה--מִעַט; פָּחוּת מִשְּׁלוֹשָׁה, לֹא עָשָׂה כְּלוּם.

 טָח אֶת הַכּוֹתָל בְּטִיט--אַף עַל פִּי שְׁאֵינוּ יָכוֹל לַעֲמֹד בִּפְנֵי עַצְמוֹ, הֲרֵי זֶה מֵעוּט.
הִרְחִיק מִן הַתֵּל שְׁלוֹשָׁה, וְעָשָׂה מְחִצָּה--הוֹעִיל; עָשָׂה מְחִצָּה עַל שְׂפַת הַתֵּל, אֵינוּ מוֹעִיל, שֶׁהָעוֹשֶׂה מְחִצָּה עַל גַּבֵּי מְחִצָּה, אֵינוּ מוֹעִיל.
נִבְלְעָה מְחִצָּה הַתַּחְתּוֹנָה, וַהֲרֵי הָעֶלְיוֹנָה קַיֶּמֶת--הוֹאִיל וְנַעֲשָׂת הָעֶלְיוֹנָה לְשֵׁם דִּירָה, וַהֲרֵי אֵין שָׁם נִרְאֶה אֵלָא הִיא--הֲרֵי זֶה הוֹעִיל, וּמֻתָּר לְטַלְטַל בְּכֻלָּהּ.

 רְחָבָה שֶׁאֲחוֹרֵי בָּתִּים, יְתֵרָה עַל בֵּית סָאתַיִם--אֵין מְטַלְטְלִין בָּהּ אֵלָא בְּאַרְבַּע אַמּוֹת, וְאַפִלּוּ הָיָה פֶּתַח הַבַּיִת פָּתוּחַ לְתוֹכָהּ; וְאִם פָּתַח הַפֶּתַח לְשָׁם, וְאַחַר כָּךְ הִקִּיפָהּ--הֲרֵי זוֹ כְּמֻקֶּפֶת לְדִירָה, וּמֻתָּר לְטַלְטַל בְּכֻלָּהּ.

 רְחָבָה הַפְּתוּחָה לִמְדִינָה מִצַּד אֶחָד, וּמִצַּד אֶחָד פְּתוּחָה לְשָׁבִיל הַמַּגִּיעַ לְנָהָר--עוֹשֶׂה לָהּ לֶחִי מִצַּד הַמְּדִינָה, וְיִהְיֶה מֻתָּר לְטַלְטַל בְּכֻלָּהּ, וּמִתּוֹכָהּ לַמְּדִינָה, וּמִן הַמְּדִינָה לְתוֹכָהּ.

 יָחִיד שֶׁשָּׁבַת בְּבִקְעָה, וְעָשָׂה מְחִצָּה סָבִיב לוֹ--אִם יֵשׁ בָּהּ עַד בֵּית סָאתַיִם, מֻתָּר לְטַלְטַל בְּכֻלָּהּ; וְאִם הָיְתָה יָתֵר עַל בֵּית סָאתַיִם, אֵינוּ מְטַלְטֵל בָּהּ אֵלָא בְּאַרְבַּע אַמּוֹת.
וְכֵן, אִם הָיוּ שְׁנַיִם.
אֲבָל שְׁלוֹשָׁה יִשְׂרְאֵלִיִּים אוֹ יָתֵר עֲלֵיהֶן שֶׁשָּׁבְתוּ בְּבִקְעָה--הֲרֵי הֶן שְׁיָרָה, וּמֻתָּר לָהֶם לְטַלְטַל בְּכָל צָרְכָּן, אַפִלּוּ כַּמָּה מִילִין: וְהוּא שֶׁלֹּא יִשָּׁאֵר מִן הַמְּחִצָּה שֶׁהִקִּיפוּ, בֵּית סָאתַיִם פָּנוּי בְּלֹא כֵּלִים; אֲבָל אִם נִשְׁאָר בֵּית סָאתַיִם פָּנוּי בְּלֹא כֵּלִים, וְלֹא הָיוּ צְרִיכִים לוֹ--אֲסוּרִים לְטַלְטַל בְּכָל הַמְּחִצָּה, אֵלָא בְּאַרְבַּע אַמּוֹת.
וְאֵין הַקָּטָן מַשְׁלִים לִשְׁיָרָה.

 שְׁלוֹשָׁה שֶׁהִקִּיפוּ כְּדֵי צָרְכָּן וְקָנוּ שְׁבִיתָה, וְאַחַר כָּךְ מֵת אֶחָד מֵהֶן--הֲרֵי הֶם מֻתָּרִין לְטַלְטַל בְּכֻלָּהּ; קָנוּ שְׁנַיִם שְׁבִיתָה בְּיָתֵר מִבֵּית סָאתַיִם, וְאַחַר כָּךְ בָּא לָהֶם שְׁלִישִׁי--אֲסוּרִין לְטַלְטַל אֵלָא בְּאַרְבַּע אַמּוֹת, כְּשֶׁהָיוּ קֹדֶם שֶׁיָּבוֹא זֶה: שֶׁהַשְּׁבִיתָה הִיא הַגּוֹרֶמֶת, לֹא הַדִּיּוּרִין.

 שְׁלוֹשָׁה מְקוֹמוֹת הַמֻּקָּפִין שֶׁלֹּא לְשֵׁם דִּירָה זֶה בְּצַד זֶה וּפְתוּחִים זֶה לְזֶה, שְׁנַיִם הַחִיצוֹנִים רְחָבִים וְהָאֶמְצָעִי קָצֵר, שֶׁנִּמְצְאוּ לַשְּׁנַיִם הַחִיצוֹנִים פַּסִּין מִכָּאן וּמִכָּאן, וְהָיָה יָחִיד בְּזֶה וְיָחִיד בְּזֶה וְיָחִיד בְּזֶה--נַעֲשׂוּ כִּשְׁיָרָה, וְנוֹתְנִין לָהֶם כָּל צָרְכָּן.
הָיָה הָאֶמְצָעִי רָחֵב וּשְׁנַיִם הַחִיצוֹנִים קְצָרִים, שֶׁנִּמְצָא הָאֶמְצָעִי בְּפַסִּין מִשְּׁנֵי רוּחוֹתָיו--הֲרֵי הוּא מֻבְדָּל מִשְּׁנַיִם הַחִיצוֹנִים; לְפִיכָּךְ אִם שָׁבַת יָחִיד בְּזֶה וְיָחִיד בְּזֶה וְיָחִיד בְּזֶה, אֵין נוֹתְנִין לָהֶן כָּל צָרְכָּן, אֵלָא כָּל אֶחָד וְאֶחָד, יֵשׁ לוֹ בֵּית סָאתַיִם בִּמְקוֹמוֹ.
הָיָה יָחִיד בְּזֶה וְיָחִיד בְּזֶה וּשְׁנַיִם בָּאֶמְצָעִי, אוֹ שְׁנַיִם בְּזֶה וּשְׁנַיִם בְּזֶה וְאֶחָד בָּאֶמְצָעִי--נוֹתְנִין לָהֶן כָּל צָרְכָּן.

 כָּל מְחִצָּה שְׁאֵינָהּ יְכוּלָה לַעֲמֹד בְּרוּחַ מְצוּיָה, אֵינָהּ מְחִצָּה; וְכָל מְחִצָּה שְׁאֵינָהּ עֲשׂוּיָה לְנַחַת, אֵינָהּ מְחִצָּה; וְכָל מְחִצָּה שְׁאֵינָהּ עֲשׂוּיָה אֵלָא לִצְנִיעוּת בִּלְבָד, אֵינָהּ מְחִצָּה.
וְכָל מְחִצָּה שְׁאֵין בְּגָבְהָהּ עֲשָׂרָה טְפָחִים אוֹ יָתֵר, אֵינָהּ מְחִצָּה גְּמוּרָה; גִּדּוּר חֲמִשָּׁה וּמְחִצָּה חֲמִשָּׁה, מִצְטָרְפִין.

 כָּל מְחִצָּה שֶׁיֵּשׁ בָּהּ פָּרוּץ מְרֻבֶּה עַל הָעוֹמֵד, אֵינָהּ מְחִצָּה.
אֲבָל אִם הָיָה פָּרוּץ כְּעוֹמֵד, הֲרֵי זוֹ מֻתֶּרֶת--וּבִלְבָד שֶׁלֹּא יִהְיֶה בְּאוֹתָן הַפְּרָצוֹת, פִּרְצָה שְׁהִיא יָתֵר עַל עֶשֶׂר אַמּוֹת.
אֲבָל עֶשֶׂר אַמּוֹת, הֲרֵי הִיא כְּפֶתַח; וְאִם הָיָה לְפִרְצָה זוֹ צוּרַת פֶּתַח, אַף עַל פִּי שֶׁיֵּשׁ בָּהּ יוֹתֵר מֵעֶשֶׂר, אֵינָהּ מַפְסֶדֶת הַמְּחִצָּה--וְהוּא, שֶׁלֹּא יְהֶא הַפָּרוּץ מְרֻבֶּה.

 בַּמֶּה דְּבָרִים אֲמוּרִים, בִּזְמָן שֶׁהַפְּרָצוֹת מִשְּׁלוֹשָׁה טְפָחִים וָמַעְלָה; אֲבָל אִם הָיוּ הַפְּרָצוֹת, כָּל פִּרְצָה מֵהֶן פְּחוּתָה מִשְּׁלוֹשָׁה--הֲרֵי זוֹ מֻתֶּרֶת, וְאַף עַל פִּי שֶׁהַפָּרוּץ מְרֻבֶּה עַל הָעוֹמֵד: שֶׁכָּל פָּחוּת מִשְּׁלוֹשָׁה, הֲרֵי הוּא כְּלָבוּד.

 כֵּיצַד: הֲרֵי שֶׁהִקִּיף בְּקָנִים, וְאֵין בֵּין קָנֶה לַחֲבֵרוֹ שְׁלוֹשָׁה טְפָחִים, אוֹ שֶׁהִקִּיף בַּחֲבָלִים, וְאֵין בֵּין חֶבֶל לַחֲבֵרוֹ שְׁלוֹשָׁה טְפָחִים--הֲרֵי זוֹ מְחִצָּה גְּמוּרָה, אַף עַל פִּי שְׁהִיא שְׁתִי בְּלֹא עֵרֶב, אוֹ עֵרֶב בְּלֹא שְׁתִי.
וְצָרִיךְ שֶׁיִּהְיֶה גֹּבַהּ הַקָּנֶה עֲשָׂרָה, אוֹ שֶׁיִּהְיֶה מִן הָאָרֶץ עַד סוֹף עֹבִי הַחֶבֶל הָעֶלְיוֹן עֲשָׂרָה אִם הִקִּיף בַּחֲבָלִים--שְׁאֵין מְחִצָּה פְּחוּתָה מֵעֲשָׂרָה.
וְכָל הַשֵּׁעוּרִין הָאֵלּוּ, הֲלָכָה לְמֹשֶׁה מִסִּינַי הֶן.

 צוּרַת הַפֶּתַח הָאֲמוּרָה בְּכָל מָקוֹם--הִיא אַפִלּוּ קָנֶה וְכַיּוֹצֶא בּוֹ מִכָּאן, וְקָנֶה מִכָּאן, וְקָנֶה עַל גַּבֵּיהֶן: גֹּבַהּ שְׁנֵי הַלְּחָיַיִם, עֲשָׂרָה טְפָחִים אוֹ יָתֵר; וְהַקָּנֶה וְכַיּוֹצֶא בּוֹ שֶׁעַל גַּבֵּיהֶן, אַף עַל פִּי שְׁאֵינוּ נוֹגֵעַ בִּשְׁנֵי הַלְּחָיַיִם אֵלָא יֵשׁ בֵּינֵיהֶן כַּמָּה אַמּוֹת, הוֹאִיל וְגֹבַהּ הַלְּחָיַיִם עֲשָׂרָה, הֲרֵי זוֹ צוּרַת הַפֶּתַח.
וְצוּרַת הַפֶּתַח שֶׁאָמְרוּ--צְרִיכָה שֶׁתְּהֶא בְּרִיאָה לְקַבַּל דֶּלֶת, אַפִלּוּ דֶּלֶת שֶׁלְּקַשׁ.

 פֶּתַח שֶׁצּוּרָתוֹ כִּיפָה--אִם יֵשׁ בְּאֹרֶךְ רַגְלֵי הַכִּיפָה עֲשָׂרָה טְפָחִים, הֲרֵי זֶה צוּרַת פֶּתַח; וְצוּרַת פֶּתַח שֶׁעָשָׂה אוֹתָהּ מִן הַצַּד--אֵינָהּ כְּלוּם, שְׁאֵין דֶּרֶךְ הַפְּתָחִים לִהְיוֹת בְּקֶרֶן זָוִית אֵלָא בָּאֶמְצָע.

 בַּכֹּל עוֹשִׂין מְחִצָּה--בֵּין בְּכֵלִים, בֵּין בְּאֹכָלִים, בֵּין בְּאָדָם; אַפִלּוּ בִּבְהֵמָה, וּשְׁאָר מִינֵי חַיָּה וָעוֹף--וְהוּא שֶׁיִּהְיוּ כְּפוּתִים, כְּדֵי שֶׁלֹּא יָנוּדוּ.

 מְחִצָּה הָעוֹמֶדֶת מֵאֵלֶיהָ, הֲרֵי זוֹ כְּשֵׁרָה.
וּמְחִצָּה הַנַּעֲשֵׂית בַּשַּׁבָּת, הֲרֵי זוֹ מְחִצָּה; וְאִם נַעֲשָׂת בִּשְׁגָגָה, מֻתָּר לְטַלְטַל בָּהּ בְּאוֹתָהּ שַׁבָּת--וְהוּא, שֶׁתֵּעָשֶׂה שֶׁלֹּא לְדַעַת הַמְּטַלְטֵל.
אֲבָל אִם נִתְכַּוַּן אָדָם לְזוֹ הַמְּחִצָּה שֶׁתֵּעָשֶׂה בַּשַּׁבָּת כְּדֵי לְטַלְטַל בָּהּ, אַף עַל פִּי שֶׁעָשָׂה אוֹתָהּ הָעוֹשֶׂה בִּשְׁגָגָה, וְכֵן אִם נַעֲשָׂת בְּמֵזִיד, אַף עַל פִּי שֶׁלֹּא נִתְכַּוַּן זֶה לְטַלְטַל בָּהּ--הֲרֵי זֶה, אָסוּר לְטַלְטַל בָּהּ.

 מֻתָּר לַעֲשׂוֹת מְחִצָּה שֶׁלִּבְנֵי אָדָם בַּשַּׁבָּת, שֶׁיַּעֲמֹד זֶה בְּצַד זֶה, וּבִלְבָד שֶׁלֹּא יֵדְעוּ אֵלּוּ הָעוֹמְדִין, שֶׁבִּשְׁבִיל לַעֲשׂוֹתָן מְחִצָּה הָעָמְדוּ; וְלֹא יַעְמִיד אוֹתָן אָדָם שְׁהוּא רוֹצֶה לְהִשְׁתַּמַּשׁ בִּמְחִצָּה זוֹ, אֵלָא יַעְמִיד אוֹתָן אַחֵר שֶׁלֹּא לְדַעְתּוֹ.

 אִילָן שְׁהוּא מֵסֵךְ עַל הָאָרֶץ--אִם אֵין נוֹפוֹ גָּבוֹהַּ מִן הָאָרֶץ שְׁלוֹשָׁה טְפָחִים--מְמַלֵּא בֵּין בַּדָּיו וְעַלָּיו תֶּבֶן וְקַשׁ וְכַיּוֹצֶא בָּהֶן, וְקוֹשְׁרָן בָּאָרֶץ, עַד שֶׁיַּעֲמֹד בְּרוּחַ מְצוּיָה וְלֹא יִתְנַדְנַד, וּמְטַלְטֵל תַּחַת כֻּלּוֹ: וְהוּא שֶׁיִּהְיֶה תַּחְתָּיו, עַד בֵּית סָאתַיִם; אֲבָל אִם הָיָה יָתֵר מִבֵּית סָאתַיִם, אֵין מְטַלְטְלִין תַּחְתָּיו אֵלָא בְּאַרְבַּע אַמּוֹת, מִפְּנֵי שֶׁתַּחְתָּיו, מְקוֹם שֶׁלֹּא הֻקַּף לְדִירָה הוּא.

הִלְכּוֹת שַׁבָּת פֵּרֶק יז 
מָבוֹי שֶׁיֵּשׁ לוֹ שְׁלוֹשָׁה כּוֹתָלִים, הוּא הַנִּקְרָא מָבוֹי סָתוּם; וּמָבוֹי שֶׁיֵּשׁ לוֹ שְׁנֵי כּוֹתָלִים בִּלְבָד זֶה כְּנֶגֶד זֶה, וְהָעָם נִכְנָסִין בְּרוּחַ זוֹ וְיוֹצְאִין בְּשֶׁכְּנֶגְדָּהּ--הוּא הַנִּקְרָא מָבוֹי מְפֻלָּשׁ.

הֵיאַךְ מַתִּירִין מָבוֹי הַסָּתוּם--עוֹשֶׂה לוֹ בְּרוּחַ רְבִיעִית לֶחִי אֶחָד, אוֹ עוֹשֶׂה עָלָיו קוֹרָה, וְדַיּוֹ.
וְתֵחָשֵׁב אוֹתָהּ קוֹרָה, אוֹ אוֹתוֹ לֶחִי, כְּאִלּוּ סָתַם רוּחַ רְבִיעִית, וְיֵעָשֶׂה רְשׁוּת הַיָּחִיד וְיִהְיֶה מֻתָּר לְטַלְטַל בְּכֻלּוֹ: שֶׁדִּין תּוֹרָה, בְּשָׁלוֹשׁ מְחִצּוֹת בִּלְבָד מֻתָּר לְטַלְטַל, וּמִדִּבְרֵי סוֹפְרִים הִיא, הָרוּחַ הָרְבִיעִית; וּלְפִיכָּךְ דַּי לָהּ בְּלֶחִי, אוֹ קוֹרָה.

וְהֵיאַךְ מַתִּירִין מָבוֹי מְפֻלָּשׁ--עוֹשֶׂה לוֹ צוּרַת פֶּתַח מִכָּאן, וְלֶחִי אוֹ קוֹרָה מִכָּאן.
וּמָבוֹי עָקוּם, תּוֹרָתוֹ כִּמְפֻלָּשׁ.

מָבוֹי שְׁהוּא שׁוֹוֶה מִתּוֹכוֹ וּמִדְרוֹן לִרְשׁוּת הָרַבִּים, אוֹ שׁוֹוֶה לִרְשׁוּת הָרַבִּים וּמִדְרוֹן לְתוֹכוֹ--אֵינוּ צָרִיךְ לֹא לֶחִי וְלֹא קוֹרָה, שֶׁהֲרֵי הוּא מֻבְדָּל מֵרְשׁוּת הָרַבִּים.

מָבוֹי שֶׁצִּדּוֹ אֶחָד כֻּלָּהּ לַיָּם, וְצִדּוֹ אֶחָד כֻּלָּהּ לְאַשְׁפָּה שֶׁלָּרַבִּים--אֵינוּ צָרִיךְ כְּלוּם: שֶׁאַשְׁפָּה שֶׁלָּרַבִּים אֵינָהּ עֲשׂוּיָה לְהִתְפַּנּוֹת, וְאֵין חוֹשְׁשִׁין שֶׁמֶּא יַעֲלֶה הַיָּם שִׁרְטוֹן.

מָבוֹי מְפֻלָּשׁ שֶׁהָיָה כֻּלָּהּ לְאֶמְצַע רְחָבָה שֶׁלָּרַבִּים--אִם לֹא הָיָה מְכֻוָּן כְּנֶגֶד פֶּתַח הָרְחָבָה--הֲרֵי זֶה כְּסָתוּם, וְאֵין צָרִיךְ מִצַּד הָרְחָבָה כְּלוּם.
אֲבָל אִם הָיָה כֻּלָּהּ לִצְדַדֵי הָרְחָבָה, אָסוּר; וְאִם הָיְתָה שֶׁלַּיָּחִיד, אַף לְאֶמְצָעָהּ אָסוּר--פְּעָמִים בּוֹנֶה מִצַּד אֶחָד, וְנִמְצָא כֻּלָּהּ לְצִדָּהּ שֶׁלָּרְחָבָה.

אֵין הַמָּבוֹי נִתָּר בְּלֶחִי אוֹ קוֹרָה, עַד שֶׁיִּהְיוּ בָּתִּים וַחֲצֵרוֹת פְּתוּחוֹת לְתוֹכוֹ, וְיִהְיֶה אָרְכּוֹ מֵאַרְבַּע אַמּוֹת וָמַעְלָה, וְיִהְיֶה אָרְכּוֹ יָתֵר עַל רָחְבּוֹ; אֲבָל מָבוֹי שֶׁאָרְכּוֹ כְּרָחְבּוֹ, הֲרֵי הוּא כְּחָצֵר, וְאֵינוּ נִתָּר אֵלָא בִּשְׁנֵי לְחָיַיִם מִשְּׁנֵי רוּחוֹתָיו כָּל לֶחִי בְּמַשְׁהוּ, אוֹ בְּפַס רָחֵב אַרְבָּעָה מֵרוּחַ אַחַת.

חָצֵר שֶׁאָרְכָּהּ יָתֵר עַל רָחְבָּהּ--הֲרֵי הִיא כְּמָבוֹי, וְנִתֶּרֶת בְּלֶחִי אוֹ קוֹרָה.
וּמָבוֹי שְׁאֵין בָּתִּים וַחֲצֵרוֹת פְּתוּחוֹת לְתוֹכוֹ, כְּגוֹן שֶׁלֹּא הָיָה בּוֹ אֵלָא בַּיִת אֶחָד אוֹ חָצֵר אַחַת, וְכֵן מָבוֹי שְׁאֵין בְּאָרְכּוֹ אַרְבַּע אַמּוֹת--אֵינוּ נִתָּר אֵלָא בִּשְׁנֵי לְחָיַיִם, אוֹ בְּפַס אַרְבָּעָה.

מָבוֹי שְׁאֵין בְּרָחְבּוֹ שְׁלוֹשָׁה טְפָחִים--אֵינוּ צָרִיךְ לֹא לֶחִי וְלֹא קוֹרָה, וּמֻתָּר לְטַלְטַל בְּכֻלּוֹ: שֶׁכָּל פָּחוּת מִשְּׁלוֹשָׁה, הֲרֵי הוּא כְּלָבוּד.
מָבוֹי שֶׁהִכְשִׁירוֹ בְּקוֹרָה--אַף עַל פִּי שֶׁמֻּתָּר לְטַלְטַל בְּכֻלּוֹ כִּרְשׁוּת הַיָּחִיד, הַזּוֹרֵק מִתּוֹכוֹ לִרְשׁוּת הָרַבִּים, אוֹ מֵרְשׁוּת הָרַבִּים לְתוֹכוֹ--פָּטוּר, שֶׁהַקּוֹרָה מִשּׁוֹם הֶכֵּר הִיא עֲשׂוּיָה.
אֲבָל אִם הִכְשִׁירוֹ בְּלֶחִי--הַזּוֹרֵק מִתּוֹכוֹ לִרְשׁוּת הָרַבִּים, אוֹ מֵרְשׁוּת הָרַבִּים לְתוֹכוֹ--חַיָּב, שֶׁהַלֶּחִי הֲרֵי הוּא כִּמְחִצָּה בְּרוּחַ רְבִיעִית.

שְׁנֵי כּוֹתָלִים בִּרְשׁוּת הָרַבִּים, וְהָעָם עוֹבְרִים בֵּינֵיהֶם--כֵּיצַד מַכְשִׁיר בֵּינֵיהֶם: עוֹשֶׂה דְּלָתוֹת מִכָּאן וּדְלָתוֹת מִכָּאן, וְאַחַר כָּךְ יֵעָשֶׂה בֵּינֵיהֶם רְשׁוּת הַיָּחִיד.
וְאֵינוּ צָרִיךְ לִנְעֹל הַדְּלָתוֹת, אֲבָל צָרִיךְ שֶׁיִּהְיוּ רְאוּיוֹת לְהִנָּעֵל; הָיוּ מֻשְׁקָעוֹת בֶּעָפָר, מְפַנֶּה אוֹתָן וּמְתַקְּנָן לְהִנָּעֵל.
אֲבָל צוּרַת פֶּתַח, אוֹ לֶחִי וְקוֹרָה--אֵינָן מוֹעִילִין בְּהֶכְשֵׁר רְשׁוּת הָרַבִּים.

מֻתָּר לְטַלְטַל בְּמָבוֹי תַּחַת הַקּוֹרָה, אוֹ בֵּין הַלְּחָיַיִם.
בַּמֶּה דְּבָרִים אֲמוּרִים, בְּשֶׁהָיָה סָמוּךְ לִרְשׁוּת הָרַבִּים; אֲבָל אִם הָיָה סָמוּךְ לְכַרְמְלִית--אָסוּר לְטַלְטַל תַּחַת הַקּוֹרָה, אוֹ בֵּין הַלְּחָיַיִם, עַד שֶׁיַּעֲשֶׂה לֶחִי אַחֵר לְהַתִּיר תּוֹךְ הַפֶּתַח: שֶׁהֲרֵי מָצָא מִין אֶת מִינוֹ, וְנֵעוֹר.

בַּכֹּל עוֹשִׂין לְחָיַיִם--אַפִלּוּ בְּדָבָר שֶׁיֵּשׁ בּוֹ רוּחַ חַיִּים, וְאַפִלּוּ בְּאִסּוּרֵי הֲנָיָה: עֲבוֹדָה זָרָה עַצְמָהּ אוֹ אֲשֵׁרָה, שֶׁעָשָׂה אוֹתָהּ לֶחִי--כָּשֵׁר, שֶׁהַלֶּחִי עָבְיוֹ כָּל שְׁהוּא.
גֹּבַהּ הַלֶּחִי, אֵין פָּחוּת מֵעֲשָׂרָה טְפָחִים; רָחְבּוֹ וְעָבְיוֹ, כָּל שְׁהוּא.

בַּכֹּל עוֹשִׂין קוֹרָה; אֲבָל לֹא בַּאֲשֵׁרָה, לְפִי שֶׁיֵּשׁ לְרֹחַב הַקּוֹרָה שֵׁעוּר, וְכָל הַשֵּׁעוּרִין, אֲסוּרִים מִן הָאֲשֵׁרָה.
וְכֵן רֹחַב הַקּוֹרָה, אֵין פָּחוּת מִטֶּפַח; וְעָבְיָהּ, כָּל שְׁהוּא--וְהוּא שֶׁתִּהְיֶה בְּרִיאָה לְקַבַּל אָרִיחַ, שְׁהוּא חֲצִי לְבֵנָה שֶׁלִּשְׁלוֹשָׁה טְפָחִים עַל שְׁלוֹשָׁה טְפָחִים.
וּמַעְמִידֵי קוֹרָה, צְרִיכִין שֶׁיִּהְיוּ בְּרִיאִין כְּדֵי לְקַבַּל קוֹרָה וַחֲצִי לְבֵנָה.

כַּמָּה יִהְיֶה פֶּתַח הַמָּבוֹי, וְיִהְיֶה דַּי לְהַכְשִׁירוֹ בְּלֶחִי אוֹ קוֹרָה--גָּבְהוֹ, אֵין פָּחוּת מֵעֲשָׂרָה טְפָחִים וְלֹא יָתֵר עַל עֶשְׂרִים אַמָּה; וְרָחְבּוֹ, עַד עֶשֶׂר אַמּוֹת.
בַּמֶּה דְּבָרִים אֲמוּרִים, שֶׁלֹּא הָיָה לוֹ צוּרַת פֶּתַח; אֲבָל אִם הָיָה לוֹ צוּרַת פֶּתַח--אַפִלּוּ הָיָה גָּבוֹהַּ מֵאָה אַמָּה, אוֹ פָּחוּת מֵעֲשָׂרָה, אוֹ רָחֵב מֵאָה אַמָּה--הֲרֵי זֶה מֻתָּר.

וְכֵן אִם הָיָה בַּקּוֹרָה שֶׁלְּמָבוֹי כִּיּוּר וְצִיּוּר, עַד שֶׁיִּהְיוּ הַכֹּל מִסְתַּכְּלִין בָּהּ--אַף עַל פִּי שְׁהִיא לְמַעְלָה מֵעֶשְׂרִים אַמָּה, כְּשֵׁרָה: שֶׁהַקּוֹרָה מִשּׁוֹם הֶכֵּר עֲשׂוּיָה, וְאִם הָיְתָה לְמַעְלָה מֵעֶשְׂרִים, אֵינָהּ נִכֶּרֶת; וְאִם יֵשׁ בָּהּ צִיּוּר וְכִיּוּר--מִסְתַּכְּלִים בָּהּ, וְנִמְצָא שָׁם הֶכֵּר.

מָבוֹי שֶׁהָיָה גָּבְהוֹ מִן הָאָרֶץ עַד קַרְקָעִית קוֹרָה עֶשְׂרִים אַמָּה, וְעֹבִי הַקּוֹרָה לְמַעְלָה מֵעֶשְׂרִים--כָּשֵׁר; הָיָה גָּבְהוֹ יָתֵר מֵעֶשְׂרִים, וּבָא לְמַעֲטוֹ בַּקּוֹרָה שֶׁמַּנִּיחַ אוֹתָהּ לְמַטָּה--צָרִיךְ לִהְיוֹת בְּרָחְבָּהּ טֶפַח.
הָיָה גָּבְהוֹ פָּחוּת מֵעֲשָׂרָה--חוֹקֵק בּוֹ מֶשֶׁךְ אַרְבַּע אַמּוֹת עַל אַרְבַּע אַמּוֹת, וּמַעְמִיק כְּדֵי לְהַשְׁלִימוֹ לַעֲשָׂרָה.

נִפְרַץ בּוֹ פִּרְצָה מִצִּדּוֹ כְּלַפֵּי רֹאשׁוֹ--אִם נִשְׁאַר עוֹמֵד בְּרֹאשׁוֹ פַּס רָחֵב אַרְבָּעָה טְפָחִים, מֻתָּר: וְהוּא שֶׁלֹּא תִהְיֶה הַפִּרְצָה, יָתֵר עַל עֶשֶׂר.
וְאִם לֹא נִשְׁאָר פַּס אַרְבָּעָה--אָסוּר, אֵלָא אִם כֵּן הָיְתָה הַפִּרְצָה פָּחוּת מִשְּׁלוֹשָׁה: שֶׁכָּל פָּחוּת מִשְּׁלוֹשָׁה כְּלָבוּד הוּא.

נִפְרַץ הַמָּבוֹי בִּמְלוֹאוֹ לְחָצֵר, וְנִפְרְצָה חָצֵר כְּנֶגְדּוֹ לִרְשׁוּת הָרַבִּים--הֲרֵי זֶה אָסוּר, מִפְּנֵי שְׁהוּא מָבוֹי מְפֻלָּשׁ; וְהֶחָצֵר, מֻתֶּרֶת--שֶׁהַחָצֵר שֶׁרַבִּים בּוֹקְעִין בָּהּ וְנִכְנָסִין בְּזוֹ וְיוֹצְאִין בְּזוֹ, הֲרֵי הִיא רְשׁוּת הַיָּחִיד גְּמוּרָה.

מָבוֹי שֶׁהָיוּ לוֹ שָׁבִילִים מִצַּד זֶה וְשָׁבִילִים מִצַּד הָאַחֵר, שֶׁנִּמְצְאוּ מְפֻלָּשִׁין לִרְשׁוּת הָרַבִּים--אַף עַל פִּי שְׁאֵינָן מְכֻוָּנִין זֶה כְּנֶגֶד זֶה, הֲרֵי כָּל אֶחָד מֵהֶן מָבוֹי מְפֻלָּשׁ.
וְכֵיצַד מַכְשִׁירָן: עוֹשֶׂה צוּרַת פֶּתַח לְכָל אֶחָד וְאֶחָד מִן הַשָּׁבִילִים שֶׁבַּצַּד הָאֶחָד, וְכֵן לַפֶּתַח הַגָּדוֹל; וְעוֹשֶׂה לְכָל הַשָּׁבִילִים שֶׁבְּצִדּוֹ הַשֵּׁנִי לֶחִי, אוֹ קוֹרָה.

מָבוֹי שֶׁצִּדּוֹ אֶחָד אָרוּךְ וְצִדּוֹ הַשֵּׁנִי קָצֵר, מַנִּיחַ אֶת הַקּוֹרָה כְּנֶגֶד הַקָּצֵר.
הִעְמִיד לֶחִי בַּחֲצִי הַמָּבוֹי--מֵחֲצִי הַמָּבוֹי הַפְּנִימִי שְׁהוּא לִפְנִים מִן הַלֶּחִי, מֻתָּר לְטַלְטַל בּוֹ; וְהַחֲצִי הַחִיצוֹן שְׁהוּא חוּץ מִן הַלֶּחִי, אָסוּר.

מָבוֹי שְׁהוּא רָחֵב עֶשְׂרִים אַמָּה--עוֹשֶׂה פַּס גָּבוֹהַּ עֲשָׂרָה טְפָחִים בְּמֶשֶׁךְ אַרְבַּע אַמּוֹת, שְׁהוּא שֵׁעוּר מֶשֶׁךְ הַמָּבוֹי, וּמַעְמִידוֹ בָּאֶמְצָע; וְנִמְצָא כִּשְׁנֵי מְבוֹאוֹת, שֶׁיֵּשׁ בְּפֶתַח כָּל אֶחָד מֵהֶן עֶשֶׂר אַמּוֹת.
אוֹ מַרְחִיק שְׁתֵּי אַמּוֹת מִכָּאן, וּמַעְמִיד פַּס שָׁלוֹשׁ אַמּוֹת, וּמַרְחִיק שְׁתֵּי אַמּוֹת מִכָּאן, וּמַעְמִיד פַּס שָׁלוֹשׁ אַמּוֹת; וְנִמְצָא פֶּתַח הַמָּבוֹי עֶשֶׂר אַמּוֹת, וְהַצְּדָדִין הֲרֵי הֶן כִּסְתוּמִין, שֶׁהֲרֵי עוֹמֵד מְרֻבֶּה עַל הַפָּרוּץ.

לֶחִי הַבּוֹלֵט מִדָּפְנוֹ שֶׁלַּמָּבוֹי, כָּשֵׁר; וְלֶחִי הָעוֹמֵד מֵאֵלָיו--אִם סָמְכוּ עָלָיו מִקֹּדֶם הַשַּׁבָּת, כָּשֵׁר.
וְלֶחִי שְׁהוּא נִרְאֶה מִבִּפְנִים לֶחִי, וּמִבַּחוּץ אֵינוּ נִרְאֶה לֶחִי, אוֹ שֶׁהָיָה נִרְאֶה מִבַּחוּץ לֶחִי, וּמִבִּפְנִים נִרְאֶה שְׁהוּא שׁוֹוֶה וּכְאִלּוּ אֵין שָׁם לֶחִי--הֲרֵי זֶה נִדּוֹן מִשּׁוֹם לֶחִי.
לֶחִי שֶׁהִגְבִּיהוֹ מִן הַקַּרְקָע שְׁלוֹשָׁה טְפָחִים, אוֹ שֶׁהִפְלִיגוֹ מִן הַכּוֹתָל שְׁלוֹשָׁה--לֹא עָשָׂה כְּלוּם; אֲבָל פָּחוּת מִשְּׁלוֹשָׁה טְפָחִים--כָּשֵׁר, שֶׁכָּל פָּחוּת מִשְּׁלוֹשָׁה כְּלָבוּד.
לֶחִי שְׁהוּא רָחֵב הַרְבֵּה--בֵּין שֶׁהָיָה רָחְבּוֹ פָּחוּת מֵחֲצִי רֹחַב הַמָּבוֹי, בֵּין שֶׁהָיָה רָחְבּוֹ כַּחֲצִי רֹחַב הַמָּבוֹי--כָּשֵׁר, וְנִדּוֹן מִשּׁוֹם לֶחִי; אֲבָל אִם הָיָה יָתֵר עַל חֲצִי רֹחַב הַמָּבוֹי, נִדּוֹן מִשּׁוֹם עוֹמֵד מְרֻבֶּה עַל הַפָּרוּץ.

קוֹרָה שֶׁפָּרַס עָלֶיהָ מַחְצֶלֶת--הֲרֵי בִּטְּלָהּ, שֶׁהֲרֵי אֵינָהּ נִכֶּרֶת; לְפִיכָּךְ אִם הָיְתָה הַמַּחְצֶלֶת מְסֻלֶּקֶת מִן הָאָרֶץ שְׁלוֹשָׁה טְפָחִים אוֹ יָתֵר, אֵינָהּ מְחִצָּה.
נָעַץ שְׁתֵּי יְתֵדוֹת בִּשְׁנֵי כּוֹתָלֵי מָבוֹי מִבַּחוּץ, וְהִנִּיחַ עֲלֵיהֶן הַקּוֹרָה--לֹא עָשָׂה כְּלוּם: שֶׁצָּרִיךְ לִהְיוֹת הַקּוֹרָה עַל גַּבֵּי הַמָּבוֹי, לֹא סָמוּךְ לוֹ.

קוֹרָה הַיּוֹצְאָה מִכּוֹתָל זֶה, וְאֵינָהּ נוֹגַעַת בַּכּוֹתָל הַשֵּׁנִי, וְכֵן שְׁתֵּי קוֹרוֹת אַחַת יוֹצְאָה מִכּוֹתָל זֶה וְאַחַת יוֹצְאָה מִכּוֹתָל זֶה, וְאֵין מַגִּיעוֹת זוֹ לְזוֹ--פָּחוּת מִשְּׁלוֹשָׁה, אֵין צָרִיךְ לְהָבִיא קוֹרָה אַחֶרֶת; הָיָה בֵּינֵיהֶן שְׁלוֹשָׁה, צָרִיךְ לְהָבִיא קוֹרָה אַחֶרֶת.

וְכֵן שְׁתֵּי קוֹרוֹת הַמַּתְאִימוֹת, לֹא בְּזוֹ לְקַבַּל אָרִיחַ וְלֹא בְּזוֹ לְקַבַּל אָרִיחַ--אִם יֵשׁ בִּשְׁתֵּיהֶן כְּדֵי לְקַבַּל אָרִיחַ, אֵינוּ צָרִיךְ לְהָבִיא קוֹרָה אַחֶרֶת.
הָיוּ אַחַת לְמַטָּה וְאַחַת לְמַעְלָה--רוֹאִין אֶת הָעֶלְיוֹנָה כְּאִלּוּ הִיא לְמַטָּה, וְאֶת הַתַּחְתּוֹנָה כְּאִלּוּ הִיא לְמַעְלָה: וּבִלְבָד שֶׁלֹּא תִהְיֶה עֶלְיוֹנָה לְמַעְלָה מֵעֶשְׂרִים, וְלֹא תַּחְתּוֹנָה לְמַטָּה מֵעֲשָׂרָה; וְלֹא יִהְיֶה בֵּינֵיהֶן שְׁלוֹשָׁה טְפָחִים, כְּשֶׁרוֹאִין אוֹתָן שֶׁיָּרְדָה זוֹ וְעָלְתָה זוֹ בְּכַוָּנָה, עַד שֶׁיֵּעָשׂוּ זוֹ בְּצַד זוֹ.

הָיְתָה הַקּוֹרָה עֲקוּמָה, רוֹאִין אוֹתָהּ כְּאִלּוּ הִיא פְּשׁוּטָה; עֲגוּלָה, רוֹאִין אוֹתָהּ כְּאִלּוּ הִיא מְרֻבַּעַת--אִם הָיָה בְּהֶקֵּפָהּ שְׁלוֹשָׁה טְפָחִים, יֵשׁ בָּהּ רֹחַב טֶפַח.
הָיְתָה הַקּוֹרָה בְּתוֹךְ הַמָּבוֹי, וְעִקּוּמָהּ חוּץ לַמָּבוֹי, אוֹ שֶׁהָיָה עִקּוּמָהּ לְמַעְלָה מֵעֶשְׂרִים, אוֹ לְמַטָּה מֵעֲשָׂרָה--רוֹאִין: כָּל שֶׁאִלּוּ יִנָּטֵל הָעִקּוּם, וְיִשָּׁאֲרוּ שְׁנֵי רָאשֶׁיהָ, אֵין בֵּין זֶה לְזֶה שְׁלוֹשָׁה, אֵינוּ צָרִיךְ לְהָבִיא קוֹרָה אַחֶרֶת; וְאִם לָאו, צָרִיךְ לְהָבִיא קוֹרָה אַחֶרֶת.

בְּאֵר שֶׁעָשָׂה לָהּ שְׁמוֹנָה פַּסִּין מֵאַרְבַּע זָוִיּוֹת, שְׁנֵי פַּסִּין דְּבוּקִין בְּכָל זָוִית--הֲרֵי אֵלּוּ כִּמְחִצָּה; וְאַף עַל פִּי שֶׁהַפָּרוּץ מְרֻבֶּה עַל הָעוֹמֵד בְּכָל רוּחַ וְרוּחַ, הוֹאִיל וְאַרְבַּע הַזָּוִיּוֹת עוֹמְדוֹת, הֲרֵי זֶה מֻתָּר לְמַלֹּאות מִן הַבּוֹר, וּלְהַשְׁקוֹת לַבְּהֵמָה.
וְכַמָּה יִהְיֶה גֹּבַהּ כָּל פַּס מֵהֶן, עֲשָׂרָה טְפָחִים; וְרָחְבּוֹ, שִׁשָּׁה טְפָחִים; וּבֵין כָּל פַּס וּפַס, כִּמְלוֹא שְׁתֵּי רְבָקוֹת שֶׁלְּאַרְבָּעָה אַרְבָּעָה בָּקָר, אַחַת נִכְנֶסֶת וְאַחַת יוֹצְאָה--שֵׁעוּר רֹחַב זֶה, אֵין יָתֵר עַל שְׁלוֹשׁ עֶשְׂרֵה אַמָּה וּשְׁלִישׁ.

הָיָה בְּמָקוֹם אֶחָד מִן הַזָּוִיּוֹת, אוֹ בְּכָל זָוִית מֵאַרְבַּעְתָּן, אֶבֶן גְּדוֹלָה, אוֹ אִילָן, אוֹ תֵּל הַמִּתְלַקֵּט עֲשָׂרָה מִתּוֹךְ אַרְבַּע אַמּוֹת, אוֹ חֲבִלָּה שֶׁלְּקָנִים--רוֹאִין: כָּל שֶׁאִלּוּ יְחַלַּק יֵשׁ בּוֹ אַמָּה לְכָאן וְאַמָּה לְכָאן בְּגֹבַהּ עֲשָׂרָה, נִדּוֹן מִשּׁוֹם זָוִית שֶׁיֵּשׁ בָּהּ שְׁנֵי פַּסִּין.
חֲמִשָּׁה קָנִים, וְאֵין בֵּין זֶה לְזֶה שְׁלוֹשָׁה, וְיֵשׁ בָּהֶן שִׁשָּׁה טְפָחִים לְכָאן וְשִׁשָּׁה טְפָחִים לְכָאן--נִדּוֹנִים מִשּׁוֹם זָוִית שֶׁיֵּשׁ בָּהּ שְׁנֵי פַּסִּין.

מֻתָּר לְהַקְרִיב אַרְבַּע הַזָּוִיּוֹת הָאֵלּוּ לִבְאֵר--וְהוּא, שֶׁתִּהְיֶה פָּרָה רֹאשָׁהּ וְרֻבָּהּ בִּפְנִים מִן הַפַּסִּין וְשׁוֹתָה: אַף עַל פִּי שֶׁלֹּא יֶאֱחֹז רֹאשׁ הַבְּהֵמָה עִם הַכְּלִי שֶׁבּוֹ הַמַּיִם, הוֹאִיל וְרֹאשָׁהּ וְרֻבָּהּ בִּפְנִים, מֻתָּר, וְאַפִלּוּ לַגָּמָל.
הָיוּ קְרוֹבִים יוֹתֵר מִזֶּה--אָסוּר לְהַשְׁקוֹת מֵהֶן, אַפִלּוּ לִגְדִי שְׁהוּא כֻּלּוֹ נִכְנָס לִפְנִים.
וּמֻתָּר לְהַרְחִיק כָּל שְׁהוּא, וּבִלְבָד שֶׁיַּרְבֶּה בְּפַסִּים פְּשׁוּטִים שֶׁמַּנִּיחִין אוֹתָן בְּכָל רוּחַ וְרוּחַ, כְּדֵי שֶׁלֹּא יְהֶא בֵּין פַּס לַחֲבֵרוֹ, יָתֵר עַל שְׁלוֹשׁ עֶשְׂרֵה אַמָּה וּשְׁלִישׁ.

לֹא הִתִּירוּ הַפַּסִּים הָאֵלּוּ, אֵלָא בְּאֶרֶץ יִשְׂרָאֵל, וּלְבֶהֱמַת עוֹלֵי רְגָלִים בִּלְבָד--וְהוּא, שֶׁיִּהְיֶה בְּאֵר מַיִם חַיִּים שֶׁלָּרַבִּים.
אֲבָל אָדָם יֵרֵד לַבְּאֵר, וְיִשְׁתֶּה; אוֹ יַעֲשֶׂה לוֹ מְחִצָּה מֻקֶּפֶת לַבְּאֵר גְּבוֹהָה עֲשָׂרָה טְפָחִים, וְיַעֲמֹד בְּתוֹכָהּ וְיִדְלֶה וְיִשְׁתֶּה.
וְאִם הָיָה הַבְּאֵר רָחֵב הַרְבֵּה, שְׁאֵין אָדָם יָכוֹל לֵירַד בּוֹ--הֲרֵי זֶה יִדְלֶה וְיִשְׁתֶּה בֵּין הַפַּסִּין.

וְכֵן בּוֹר הָרַבִּים וּבְאֵר הַיָּחִיד, אַפִלּוּ בְּאֶרֶץ יִשְׂרָאֵל--אֵין מְמַלְּאִין מֵהֶן, אֵלָא אִם כֵּן עָשׂוּ לָהֶן מְחִצָּה גְּבוֹהָה עֲשָׂרָה טְפָחִים.

הַמְּמַלֵּא לִבְהֶמְתּוֹ בֵּין הַפַּסִּים, מְמַלֵּא וְנוֹתֵן בִּכְלִי לְפָנֶיהָ; וְאִם הָיָה אֵבוּס רֹאשׁוֹ נִכְנָס לְבֵין הַפַּסִּים--הָיָה גָּבוֹהַּ עֲשָׂרָה, וְרָחֵב אַרְבָּעָה--לֹא יְמַלֵּא וְיִתֵּן לְפָנֶיהָ, שֶׁמֶּא יִתְקַלְקַל הָאֵבוּס, וְיוֹצִיא הַדְּלִי לָאֵבוּס, וּמִן הָאֵבוּס לְקַרְקַע רְשׁוּת הָרַבִּים: אֵלָא מְמַלֵּא וְשׁוֹפֵךְ, וְהִיא שׁוֹתָה מֵאֵלֶיהָ.

הַזּוֹרֵק מֵרְשׁוּת הָרַבִּים לְבֵין הַפַּסִּין, חַיָּב: הוֹאִיל וְיֵשׁ בְּכָל זָוִית וְזָוִית מְחִצָּה גְּמוּרָה, שֶׁיֵּשׁ בָּהּ גֹּבַהּ עֲשָׂרָה וְיוֹתֵר מֵאַרְבָּעָה עַל אַרְבָּעָה, וַהֲרֵי הָרִבּוּעַ, נִכָּר וְנִרְאֶה--נַעֲשָׂה כֹּל שֶׁבֵּינֵיהֶם, רְשׁוּת הַיָּחִיד; וְאַפִלּוּ הָיָה בְּבִקְעָה, וְאֵין שָׁם בֵּינֵיהֶם בְּאֵר--שֶׁהֲרֵי בְּכָל רוּחַ וְרוּחַ פַּס מִכָּאן וּפַס מִכָּאן.
וְאַפִלּוּ הָיוּ רַבִּים בּוֹקְעִין וְעוֹבְרִין בֵּין הַפַּסִּין--לֹא בָטְלוּ הַמְּחִצּוֹת, וַהֲרֵי הֶן כְּחָצֵר שֶׁהָרַבִּים בּוֹקְעִין בָּהּ; וְהַזּוֹרֵק לְתוֹכָן, חַיָּב.
וּמֻתָּר לְהַשְׁקוֹת הַבְּהֵמָה בֵּינֵיהֶן, אִם הָיָה שָׁם בֵּינֵיהֶן בְּאֵר.

חָצֵר שֶׁרֹאשָׁהּ אֶחָד נִכְנָס לְבֵין הַפַּסִּין--מֻתָּר לְטַלְטַל מִתּוֹכָהּ לְבֵין הַפַּסִּין, וּמִבֵּין הַפַּסִּין לְתוֹכָהּ; הָיוּ שְׁתֵּי חֲצֵרוֹת, אֲסוּרִין עַד שֶׁיְּעָרְבוּ.
יָבְשׁוּ הַמַּיִם בַּשַּׁבָּת, אָסוּר לְטַלְטַל בֵּין הַפַּסִּין, שֶׁלֹּא נֶחְשְׁבוּ מְחִצָּה לְטַלְטַל בְּתוֹכָן, אֵלָא מִשּׁוֹם הַמַּיִם; בָּאוּ לוֹ מַיִם בַּשַּׁבָּת, מֻתָּר לְטַלְטַל בֵּינֵיהֶן, שֶׁכָּל מְחִצָּה שֶׁנַּעֲשָׂת בַּשַּׁבָּת, שְׁמָהּ מְחִצָּה.
מָבוֹי שֶׁנִּטְּלָה קוֹרָתוֹ אוֹ לֶחְיוֹ בַּשַּׁבָּת--אָסוּר לְטַלְטַל בּוֹ, אַף עַל פִּי שֶׁנִּפְרַץ לְכַרְמְלִית.

אַכְסַדְרָה בְּבִקְעָה--מֻתָּר לְטַלְטַל בְּכֻלָּהּ, וְאַף עַל פִּי שְׁהִיא שָׁלוֹשׁ מְחִצּוֹת וְתַקְרָה: שֶׁאָנוּ רוֹאִין כְּאִלּוּ פִּי תַּקְרָה יָרַד וְסָתַם רוּחַ רְבִיעִית.
וְהַזּוֹרֵק מֵרְשׁוּת הָרַבִּים לְתוֹכָהּ--פָּטוּר, כְּזוֹרֵק לְמָבוֹי סָתוּם שֶׁיֵּשׁ לוֹ קוֹרָה.
בַּיִת אוֹ חָצֵר שֶׁנִּפְרַץ קֶרֶן זָוִית שֶׁלָּהּ בְּעֶשֶׂר אַמּוֹת, הֲרֵי זֶה אָסוּר לְטַלְטַל בְּכֻלּוֹ--אַף עַל פִּי שֶׁכָּל פִּרְצָה שְׁהִיא עַד עֶשֶׂר אַמּוֹת כְּפֶתַח, אֵין עוֹשִׂין פֶּתַח בְּקֶרֶן זָוִית; וְאִם הָיְתָה שָׁם קוֹרָה מִלְמַעְלָה עַל אֹרֶךְ הַפִּרְצָה--רוֹאִין אוֹתָהּ שֶׁיָּרְדָה וְסָתְמָה, וּמֻתָּר לְטַלְטַל בְּכֻלּוֹ.

הָאֶצְבָּע שֶׁמְּשַׁעֲרִין בָּהּ בְּכָל מָקוֹם, הִיא רֹחַב הַגֻּדָּל שֶׁלַּיָּד; וְהַטֶּפַח, אַרְבַּע אֶצְבָּעוֹת.
וְכָל אַמָּה הָאֲמוּרָה בְּכָל מָקוֹם, בֵּין בַּשַּׁבָּת בֵּין בְּסֻכָּה וְכִלְאַיִם--הִיא אַמָּה בַּת שִׁשָּׁה טְפָחִים.
וּפְעָמִים מְשַׁעֲרִין בְּאַמָּה בַּת שִׁשָּׁה טְפָחִים דְּחוּקוֹת זוֹ לְזוֹ, וּפְעָמִים מְשַׁעֲרִין בְּאַמָּה בַּת שִׁשָּׁה טְפָחִים שׂוֹחֲקוֹת וְרוֹוְחוֹת; וְזֶה וְזֶה, לְהַחְמִיר.
כֵּיצַד: מֶשֶׁךְ מָבוֹי, בְּאַרְבַּע אַמּוֹת שׂוֹחֲקוֹת; וְגָבְהוֹ, עֶשְׂרִים אַמָּה עֲצֵבוֹת; רֹחַב הַפִּרְצָה, עֶשֶׂר אַמּוֹת עֲצֵבוֹת.
וְכַיּוֹצֶא בְּזֶה, לְעִנְיַן סֻכָּה וְכִלְאַיִם.

הִלְכּוֹת שַׁבָּת פֵּרֶק יח 
הַמּוֹצִיא דָּבָר מֵרְשׁוּת הַיָּחִיד לִרְשׁוּת הָרַבִּים, אוֹ מֵרְשׁוּת הָרַבִּים לִרְשׁוּת הַיָּחִיד--אֵינוּ חַיָּב, עַד שֶׁיּוֹצִיא מִמֶּנּוּ שֵׁעוּר שֶׁמּוֹעִיל כְּלוּם; וְאֵלּוּ הֶן, שֵׁעוּרֵי הַהוֹצָאָה.
הַמּוֹצִיא אֹכָלֵי אָדָם--כִּגְרֹגֶּרֶת, וּמִצְטָרְפִין זֶה עִם זֶה: וְהוּא שֶׁיִּהְיֶה כִּגְרֹגֶּרֶת מִן הָאֹכֶל עַצְמוֹ, חוּץ מִן הַקְּלִפִּים וְהַגַּרְעִנִּין וְהָעֻקְצִין וְהַסֻּבִּין וְהַמֻּרְסָן.

יַיִן, כְּדֵי רֹבַע רְבִיעִית; וְאִם הָיָה קָרוּשׁ, כַּזַּיִת.
חֲלֵב בְּהֵמָה טְהוֹרָה, כְּדֵי גְּמִיאָה; וַחֲלֵב טְמֵאָה, כְּדֵי לִכְחֹל עַיִן אַחַת.
חֲלֵב אִשָּׁה וְלֹבֶן בֵּיצָה, כְּדֵי לִתֵּן בִּמְשִׁיפָה.
שֶׁמֶן--כְּדֵי לָסוּךְ אֵבֶר קָטָן, שְׁהוּא אֶצְבָּע קְטַנָּה שֶׁלְּרֶגֶל קָטָן בֶּן יוֹמוֹ.
טַל, כְּדֵי לָשׁוּף אֶת הַקִּלּוֹרִית; וְקִלּוֹר, כְּדֵי לָשׁוּף בְּמַיִם.
וּמַיִם, כְּדֵי לִרְחֹץ פְּנֵי מְדוֹכָה.
דְּבַשׁ, כְּדֵי לִתֵּן עַל כָּל רֹאשׁ הַכָּתִית.
דָּם, וּשְׁאָר כָּל הַמַּשְׁקִין, וְכָל הַשּׁוֹפְכִין--כְּדֵי רְבִיעִית.

תֶּבֶן תְּבוּאָה, כִּמְלוֹא פִּי פָּרָה.
תֶּבֶן קָטְנָיוֹת, כִּמְלוֹא פִּי גָּמָל.
וְאִם הוֹצִיא תֶּבֶן קָטְנָיוֹת לְהַאֲכִילוֹ לְפָרָה, כִּמְלוֹא פִּי פָּרָה--חַיָּב: שֶׁאֲכִילָה עַל יְדֵי הַדֹּחַק, שְׁמָהּ אֲכִילָה.
עָמִיר, כִּמְלוֹא פִּי טָלֶה.
עֲשָׂבִים, כִּמְלוֹא פִּי גְּדִי.
עַלֵּי שׁוּם וְעַלֵּי בְּצָלִים--אִם הָיוּ לַחִים, כִּגְרֹגֶּרֶת מִפְּנֵי שְׁהֶן אֹכָלֵי אָדָם; וִיבֵשִׁים, כִּמְלוֹא פִּי גְּדִי.
וְאֵין מִצְטָרְפִין זֶה עִם זֶה לַחֹמֶר שֶׁבָּהֶן, אֲבָל מִצְטָרְפִין לַקַּל שֶׁבָּהֶן.
כֵּיצַד: הוֹצִיא תֶּבֶן תְּבוּאָה וְקָטְנִית--אִם יֵשׁ בִּשְׁנֵיהֶם כִּמְלוֹא פִּי פָּרָה, פָּטוּר; כִּמְלוֹא פִּי גָּמָל, חַיָּב.
וְכֵן כָּל כַּיּוֹצֶא בְּזֶה, לְעִנְיַן הַשַּׁבָּת.

הַמּוֹצִיא עֵצִים--כְּדֵי לְבַשַּׁל כִּגְרֹגֶּרֶת מִבֵּיצַת הַתֻּרְנְגוֹלִים, טְרוּפָה בְּשֶׁמֶן וּנְתוּנָה בְּאִלְפָס.
הַמּוֹצִיא קָנֶה, כְּדֵי לַעֲשׂוֹת קֻלְמוֹס הַמַּגִּיעַ לְרָאשֵׁי אֶצְבְּעוֹתָיו; וְאִם הָיָה עָבֶה אוֹ מְרֻסָּס, שֵׁעוּרוֹ כְּעֵצִים.

הַמּוֹצִיא תְּבָלִין, כְּדֵי לְתַבַּל בֵּיצָה; וּמִצְטָרְפִין זֶה עִם זֶה.
פַּלְפֶּלֶת, כָּל שְׁהוּא.
עִטְרָן, כָּל שְׁהוּא.
רֵיחַ טוֹב, כָּל שְׁהוּא.
רֵיחַ רָע, כָּל שְׁהוּא.
מִינֵי בְּשָׂמִים, כָּל שְׁהֶן.
אַרְגָּמָן טוֹב, כָּל שְׁהוּא.
בְּתוּלַת הַוֶּרֶד, אַחַת.
מִינֵי מַתְּכוֹת הַקָּשִׁים כְּגוֹן נְחֹשֶׁת וּבַרְזֶל, כָּל שְׁהֶן.
מֵעֲפַר הַמִּזְבֵּחַ, וּמֵאַבְנֵי הַמִּזְבֵּחַ, וּמִמְּקַק סְפָרִים, וּמִמְּקַק מִטְפְּחוֹתֵיהֶן--כָּל שְׁהֶן, מִפְּנֵי שֶׁמַּצְנִיעִין אוֹתָם לִגְנִיזָה.
גַּחֶלֶת, כָּל שְׁהוּא; וְהַמּוֹצִיא שַׁלְהֶבֶת, פָּטוּר.

הַמּוֹצִיא זֵרְעוֹנֵי גִּנָּה שְׁאֵינָן נֶאֱכָלִין לָאָדָם, שֵׁעוּרָן פָּחוּת מִכִּגְרֹגֶּרֶת--מִזֶּרַע קִשּׁוּאִין, שְׁנַיִם; וּמִזֶּרַע הַדַּלּוּעִין, שְׁנַיִם; מִזֶּרַע פּוֹל הַמִּצְרִי, שְׁנַיִם.
הַמּוֹצִיא סֻבִּין, כְּדֵי לִתֵּן עַל פִּי כּוּר שֶׁלְּצוֹרְפֵי זָהָב.
הַמּוֹצִיא מֻרְסָן--אִם לַאֲכִילָה, שֵׁעוּרוֹ כִּגְרֹגֶּרֶת; לַבְּהֵמָה, שֵׁעוּרוֹ כִּמְלוֹא פִּי גְּדִי; לִצְבִיעָה, כְּדֵי לִצְבֹּעַ בֶּגֶד קָטָן.
לוֹלַבֵּי זְרָדִין וְהַחַרוּבִין--עַד שֶׁלֹּא יַמְתִּיקוּ, כִּגְרֹגֶּרֶת; וּמִשֶּׁיַּמְתִּיקוּ, כִּמְלוֹא פִּי גְּדִי.
אֲבָל הַלּוּף וְהַחַרְדָּל וְהַתֻּרְמוֹסִין וּשְׁאָר כָּל הַנִּכְבָּשִׁין--בֵּין שֶׁיַּמְתִּיקוּ בֵּין שֶׁלֹּא יַמְתִּיקוּ, כִּגְרֹגֶּרֶת.

הַמּוֹצִיא גַּרְעִנִּין--אִם לַאֲכִילָה, חָמֵשׁ; וְאִם לְהַסָּקָה, הֲרֵי הֶן כְּעֵצִים; וְאִם לְחֶשְׁבּוֹן, שְׁתַּיִם; וְאִם לִזְרִיעָה, שְׁתַּיִם.
הַמּוֹצִיא אֵזוֹב לְאֹכָלִים, כִּגְרֹגֶּרֶת; לַבְּהֵמָה, כִּמְלוֹא פִּי גְּדִי; לְעֵצִים, כְּשֵׁעוּר הָעֵצִים; לְהַזָּיָה, כְּשֵׁעוּר הַזָּיָה.

הַמּוֹצִיא קְלִפֵּי אֱגוֹזִין, וּקְלִפֵּי רִמּוֹנִים, אִסְטִיס, וּפוּאָה, וּשְׁאָר הַצּוֹבְעִין--כְּדֵי לִצְבֹּעַ בָּהֶן בֶּגֶד קָטָן, כַּסְּבָכָה שֶׁמַּנִּיחִין הַבָּנוֹת עַל רָאשֵׁיהֶן.
וְכֵן הַמּוֹצִיא מֵי רַגְלַיִם בֶּן אַרְבָּעִים יוֹם, אוֹ נֶתֶר אֲלֶכְסַנְדַּרְיָה, אוֹ בּוֹרִית, קִימוּנְיָא, וְאַשְׁלָג, וּשְׁאָר כָּל הַמְּנַקִּין--כְּדֵי לְכַבַּס בָּהֶן בֶּגֶד קָטָן, כַּסְּבָכָה.
הוֹצִיא סַמָּמְנִין שְׁרוּיִין, כְּדֵי לִצְבֹּעַ בָּהֶן דֻּגְמָה לְאוֹרֵג.

הַמּוֹצִיא דְּיוֹ עַל הַקֻּלְמוֹס, שֵׁעוּרוֹ כְּדֵי לִכְתֹּב מִמֶּנּוּ שְׁתֵּי אוֹתִיּוֹת; אֲבָל אִם הוֹצִיא הַדְּיוֹ בִּפְנֵי עַצְמוֹ, אוֹ בְּקֶסֶת--צָרִיךְ שֶׁיִּהְיֶה בּוֹ יָתֵר עַל זֶה, כְּדֵי שֶׁיַּעֲלֶה מִמֶּנּוּ עַל הַקֻּלְמוֹס כְּדֵי לִכְתֹּב שְׁתֵּי אוֹתִיּוֹת.
הָיָה בַּקֶּסֶת כְּדֵי אוֹת אַחַת, וּבַקֻּלְמוֹס כְּדֵי אוֹת אַחַת, אוֹ בַּדְּיוֹ לְבַדּוֹ כְּדֵי אוֹת אַחַת, וּבַקֻּלְמוֹס כְּדֵי אוֹת אַחַת--הֲרֵי זֶה סָפֵק.
הוֹצִיא שְׁתֵּי אוֹתִיּוֹת וּכְתָבָן כִּשְׁהוּא מְהַלֵּךְ, חַיָּב--כְּתִיבָתָן, זוֹ הִיא הַנָּחָתָן.
הוֹצִיא אוֹת אַחַת וּכְתָבָהּ, וְחָזַר וְהוֹצִיא אוֹת שְׁנִיָּה וּכְתָבָהּ--פָּטוּר, שֶׁכְּבָר חֲסֵרָה הָאוֹת הָרִאשׁוֹנָה.

הַמּוֹצִיא כֹּחַל בֵּין לִרְפוּאָה בֵּין לְתַכְשִׁיט, כְּדֵי לִכְחֹל עַיִן אַחַת; וּבִמְקוֹם שְׁאֵין דַּרְכָּן לְהִתְקַשַּׁט אֵלָא בִּכְחִילַת שְׁתֵּי עֵינַיִם, וְהוֹצִיאוֹ לְהִתְקַשַּׁט--עַד שֶׁיּוֹצִיא כְּדֵי לִכְחֹל שְׁתֵּי עֵינַיִם.
זֶפֶת וְגָפְרִית, כְּדֵי לַעֲשׂוֹת נֶקֶב.
שַׁעְוָה, כְּדֵי לִתֵּן עַל פִּי נֶקֶב קָטָן.
דֶּבֶק, כְּדֵי לִתֵּן בְּרֹאשׁ הַשַּׁבְשֶׁבֶת.
רְבָב, כְּדֵי לִמְשֹׁחַ תַּחַת רָקִיק כַּסֶּלַע.

הַמּוֹצִיא אֲדָמָה, כְּדֵי לַעֲשׂוֹת חוֹתָם הָאִגֶּרֶת.
טִיט, כְּדֵי לַעֲשׂוֹת פִּי כּוּר.
זֵבֶל אוֹ חוֹל דַּק, כְּדֵי לְזַבַּל כְּרֵשָׁה.
חוֹל גָּס, כְּדֵי לְעָרַב עִם מְלוֹא כַּף שֶׁלַּסַּיָּדִין סִיד.
חַרְסִית, כְּדֵי לַעֲשׂוֹת פִּי כּוּר שֶׁלְּצוֹרְפֵי זָהָב.
שֵׂעָר, כְּדֵי לְגַבַּל טִיט לַעֲשׂוֹת פִּי כּוּר שֶׁלְּצוֹרְפֵי זָהָב.
סִיד, כְּדֵי לָסוּד אֶצְבָּע קְטַנָּה שֶׁבַּבָּנוֹת.
עָפָר וְאֵפֶר, כְּדֵי לְכַסּוֹת דַּם צִפּוֹר קְטַנָּה.
צְרוֹר אֶבֶן, כְּדֵי לִזְרֹק בַּבְּהֵמָה וְתַרְגִּישׁ--וְהוּא, מִשְׁקַל עֲשָׂרָה זוּזִים.
חֶרֶס, כְּדֵי לְקַבַּל בּוֹ רְבִיעִית.

הַמּוֹצִיא חֶבֶל, כְּדֵי לַעֲשׂוֹת אֹזֶן לַקֻּפָּה.
גֳּמִי, כְּדֵי לַעֲשׂוֹת תְּלוּי לְנַפָה וְלִכְבָרָה.
הַוְצִין, כְּדֵי לַעֲשׂוֹת אֹזֶן לִכְפִיפָה מִצְרִית.
סִיב, כְּדֵי לִתֵּן עַל פִּי מַשְׁפֵּךְ קָטָן שֶׁלַּיַּיִן.
מוֹכִין, כְּדֵי לַעֲשׂוֹת כַּדּוּר כָּאֱגוֹז.
עֶצֶם, כְּדֵי לַעֲשׂוֹת תַּרְוָד.
זְכוֹכִית--כְּדֵי לִגְרֹד בָּהּ רֹאשׁ הַכַּדְכַּד, עַד שֶׁיִּפְצַע שְׁתֵּי נִימוֹת כְּאַחַת.

הַמּוֹצִיא שְׁתֵּי נִימִין מִזְּנַב הַסּוּס וּמִזְּנַב הַפָּרָה, חַיָּב.
הוֹצִיא אַחַת מִן הַקָּשָׁה שֶׁבַּחֲזִיר, חַיָּב.
נִצְרֵי דֶּקֶל, וְהֶן חוּטֵי הָעֵץ--שְׁתַּיִם; חוֹרֵי דֶּקֶל, וְהֶן קְלִפֵּי הֶחָרִיּוֹת--אַחַת.
מִצֶּמֶר גֶּפֶן, וּמִצֶּמֶר כָּלָךְ, וְצֶמֶר גְּמַלִּים וְאַרְנָבִים וְחַיָּה שֶׁבַּיָּם, וּשְׁאָר כָּל הַנִּטְוִין--כְּדֵי לִטְווֹת חוּט אֹרֶךְ אַרְבָּעָה טְפָחִים.
הַמּוֹצִיא מִן הַבֶּגֶד, אוֹ מִן הַשָּׂק, אוֹ מִן הָעוֹר--כְּשֵׁעוּרָן לַטֻּמְאָה, כָּךְ שֵׁעוּרָן לַהוֹצָאָה: הַבֶּגֶד, שְׁלוֹשָׁה עַל שְׁלוֹשָׁה; הַשָּׂק, אַרְבָּעָה עַל אַרְבָּעָה; הָעוֹר, חֲמִשָּׁה עַל חֲמִשָּׁה.

הַמּוֹצִיא עוֹר שֶׁלֹּא נִתְעַבַּד כְּלָל, אֵלָא עֲדַיִן הוּא רַךְ--שֵׁעוּרוֹ, כְּדֵי לָצוּר מִשְׁקֹלֶת קְטַנָּה שֶׁמִּשְׁקָלָהּ שֶׁקֶל.
הָיָה מָלוּחַ, וַעֲדַיִן לֹא נַעֲשָׂה בְּקֶמַח וְלֹא בְּעַפְצָא--שֵׁעוּרוֹ, כְּדֵי לַעֲשׂוֹת קָמִיעַ.
הָיָה עָשׂוּי בְּקֶמַח, וַעֲדַיִן לֹא נִתְעַבַּד בְּעַפְצָא--שֵׁעוּרוֹ, כְּדֵי לִכְתֹּב עָלָיו אֶת הַגֶּט.
נִגְמַר עִבּוּדוֹ--שֵׁעוּרוֹ, חֲמִשָּׁה עַל חֲמִשָּׁה.

הַמּוֹצִיא קֶלֶף מְעֻבָּד, כְּדֵי לִכְתֹּב עָלָיו פָּרָשַׁת שְׁמַע עַד וּבִשְׁעָרֶיךָ.
דּוּכְסוּסְטוֹס, כְּדֵי לִכְתֹּב עָלָיו מְזוּזָה.
נְיָר--כְּדֵי לִכְתֹּב עָלָיו שְׁתֵּי אוֹתִיּוֹת שֶׁלְּקֶשֶׁר הַמּוֹכְסִין, שְׁהֶן גְּדוֹלוֹת מֵאוֹתִיּוֹת שֶׁלָּנוּ.
הַמּוֹצִיא קֶשֶׁר מוֹכְסִין--חַיָּב, אַף עַל פִּי שֶׁכְּבָר הֶרְאָהוּ לַמּוֹכֵס וְנִפְטַר בּוֹ: שֶׁהֲרֵי רְאָיָה הוּא לְעוֹלָם.
הַמּוֹצִיא שְׁטָר פָּרוּעַ, וּנְיָר מָחוּק--כְּדֵי לִכְרֹךְ עַל פִּי צְלוֹחִית קְטַנָּה שֶׁלְּפַלְיָטוֹן; וְאִם יֵשׁ בַּלֹּבֶן שֶׁלּוֹ כְּדֵי לִכְתֹּב שְׁתֵּי אוֹתִיּוֹת שֶׁלְּקֶשֶׁר מוֹכְסִין, חַיָּב.

הַמּוֹצִיא בְּהֵמָה חַיָּה וָעוֹף--אַף עַל פִּי שְׁהֶן חַיִּים, חַיָּב.
אֲבָל אָדָם חַי, אֵינוּ מַשּׂאוּי; וְאִם הָיָה כָּפוּת אוֹ חוֹלֶה, הַמּוֹצִיא אוֹתוֹ חַיָּב.
וְהָאִשָּׁה מְדַדָּה אֶת בְּנָהּ, בִּזְמָן שֶׁנּוֹטֵל אַחַת וּמַנִּיחַ אַחַת.

הַמּוֹצִיא תִּינוֹק חַי, וְכִיס תָּלוּי בְּצַוָּארוֹ--חַיָּב מִשּׁוֹם הַכִּיס, שְׁאֵין הַכִּיס טְפֵלָה לַתִּינוֹק; אֲבָל אִם הוֹצִיא אֶת הַגָּדוֹל, אַף עַל פִּי שְׁהוּא מְלֻבָּשׁ בְּכֵלָיו וְטַבְּעוֹתָיו בְּיָדוֹ--פָּטוּר, שֶׁהַכֹּל טְפֵלָה לוֹ.
הָיוּ כֵּלָיו מְקֻפָּלִין עַל כְּתֵפוֹ--הַנּוֹשֵׂא אוֹתוֹ, חַיָּב.

הַמּוֹצִיא חָגָב חַי, כָּל שְׁהוּא; וּמֵת, כִּגְרֹגֶּרֶת.
צִפֹּרֶת כְּרָמִים, בֵּין חַיָּה בֵּין מֵתָה--כָּל שְׁהוּא, מִפְּנֵי שֶׁמַּצְנִיעִין אוֹתָהּ לִרְפוּאָה; וְכֵן כָּל כַּיּוֹצֶא בָּהּ.
הַמֵּת, וְהַנְּבֵלָה, וְהַשֶּׁרֶץ--כְּשֵׁעוּר טֻמְאָתָן, כָּךְ שֵׁעוּר הוֹצָאָתָן: מֵת וּנְבֵלָה, בְּכַזַּיִת; וְשֶׁרֶץ, כַּעֲדָשָׁה.

הָיָה שָׁם כַּזַּיִת מְצֻמְצָם, וְהוֹצִיא מִמֶּנּוּ כַּחֲצִי זַיִת--חַיָּב, שֶׁהֲרֵי הוֹעִיל בְּמַעֲשָׂיו: שֶׁנִּתְמַעַט הַשֵּׁעוּר מִלְּטַמֵּא.
אֲבָל אִם הוֹצִיא כַּחֲצִי זַיִת מִכַּזַּיִת וּמֶחְצָה, פָּטוּר.
וְכֵן כָּל כַּיּוֹצֶא בְּזֶה, בִּשְׁאָר הַטְּמָאוֹת.

בַּמֶּה דְּבָרִים אֲמוּרִים שְׁאֵינוּ חַיָּב אֵלָא עַל הוֹצָאַת כַּשֵּׁעוּר, בְּשֶׁהוֹצִיא סְתָם; אֲבָל הַמּוֹצִיא לְזֶרַע, אוֹ לִרְפוּאָה, אוֹ לְהַרְאוֹת מִמֶּנּוּ דֻּגְמָה, וּלְכָל כַּיּוֹצֶא בְּזֶה--חַיָּב בְּכָל שְׁהוּא.

הַמַּצְנִיעַ דָּבָר לִזְרִיעָה, אוֹ לִרְפוּאָה, אוֹ לְדֻגְמָה, וְשָׁכַח לְמַה הִצְנִיעוֹ, וְהוֹצִיאוֹ סְתָם--חַיָּב עָלָיו בְּכָל שְׁהוּא, שֶׁעַל דַּעַת מַחְשָׁבָה רִאשׁוֹנָה הוֹצִיא; וּשְׁאָר הָאָדָם, אֵין חַיָּבִין עָלָיו אֵלָא בְּשֵׁעוּרוֹ.
זָרַק זֶה שֶׁהוֹצִיא כְּבָר לְתוֹךְ הָאוֹצָר--אַף עַל פִּי שֶׁמְּקוֹמוֹ נִכָּר, כְּבָר בָּטְלָה מַחְשַׁבְתּוֹ הָרִאשׁוֹנָה; לְפִיכָּךְ אִם חָזַר וְהִכְנִיסוֹ, אֵינוּ חַיָּב עַד שֶׁיַּכְנִיס כַּשֵּׁעוּר.

דָּבָר שְׁאֵין דֶּרֶךְ בְּנֵי אָדָם לְהַצְנִיעוֹ וְאֵינוּ רָאוּי לְהַצְנִיעַ, כְּגוֹן דַּם הַנִּדָּה--אִם הִצְנִיעוֹ אֶחָד וְהוֹצִיאוֹ, חַיָּב; וּשְׁאָר הָאָדָם, פְּטוּרִין עָלָיו, שְׁאֵין חַיָּבִין אֵלָא עַל הוֹצָאַת דָּבָר הַכָּשֵׁר לְהַצְנִיעַ, וּמַצְנִיעִין כָּמוֹהוּ.

הַמּוֹצִיא חֲצִי שֵׁעוּר, פָּטוּר; וְכֵן כָּל הָעוֹשֶׂה מִמְּלָאכָה מִן הַמְּלָאכוֹת חֲצִי שֵׁעוּר, פָּטוּר.
הוֹצִיא חֲצִי שֵׁעוּר וְהִנִּיחוֹ, וְחָזַר וְהוֹצִיא הַחֲצִי הָאַחֵר--חַיָּב; וְאִם קָדַם וְהִגְבִּיהַּ הַחֲצִי הָרִאשׁוֹן, קֹדֶם הַנָּחַת הַחֲצִי הַשֵּׁנִי--נַעֲשָׂה כְּמִי שֶׁנִּשְׂרַף, וּפָטוּר.
הוֹצִיא חֲצִי שֵׁעוּר וְהִנִּיחוֹ, וְחָזַר וְהוֹצִיא חֲצִי אַחֵר וְהִעְבִירוֹ עַל הָרִאשׁוֹן בְּתוֹךְ שְׁלוֹשָׁה--חַיָּב, שֶׁהַמַּעְבִיר כְּמִי שֶׁנָּח עַל גַּבֵּי מַשְׁהוּ; אֲבָל אִם זְרָקוֹ--אֵינוּ חַיָּב, עַד שֶׁיָּנוּחַ שָׁם עַל גַּבֵּי מַשְׁהוּ.

הוֹצִיא חֲצִי שֵׁעוּר, וְחָזַר וְהוֹצִיא חֲצִי שֵׁעוּר בְּהֶעְלֵם אֶחָד--לִרְשׁוּת אַחַת, חַיָּב.
לִשְׁתֵּי רְשִׁיּוֹת, אִם יֵשׁ בֵּינֵיהֶן רְשׁוּת שֶׁחַיָּבִין עָלֶיהָ--פָּטוּר; הָיְתָה בֵּינֵיהֶן כַּרְמְלִית--הֲרֵי הֶן כִּרְשׁוּת אַחַת, וְחַיָּב חַטָּאת.

הַמּוֹצִיא פָּחוּת מִכַּשֵּׁעוּר, וְקֹדֶם שֶׁיַּנִּיחוֹ נִתְפַּח וְחָזַר כַּשֵּׁעוּר, וְכֵן הַמּוֹצִיא כַּשֵּׁעוּר, וְקֹדֶם שֶׁהִנִּיחַ צָמַק וְחָזַר פָּחוּת מִכַּשֵּׁעוּר--פָּטוּר.

הַמּוֹצִיא כִּגְרֹגֶּרֶת לַאֲכִילָה, וְצָמְקָה קֹדֶם הַנָּחָה, וְחָשַׁב עָלֶיהָ לִזְרִיעָה אוֹ לִרְפוּאָה, שְׁאֵינוּ צָרִיךְ שֵׁעוּר--הֲרֵי זֶה חַיָּב, כְּמַחְשַׁבְתּוֹ שֶׁלְּעֵת הַנָּחָה.
הוֹצִיא פָּחוּת מִכִּגְרֹגֶּרֶת לִזְרִיעָה, וְקֹדֶם הַנָּחָה חָזַר וְחָשַׁב לַאֲכִילָה--פָּטוּר; וְאִם תָּפְחָה קֹדֶם הַנָּחָה וְנַעֲשָׂת כִּגְרֹגֶּרֶת קֹדֶם שֶׁיִּמָּלֵךְ עָלֶיהָ לַאֲכִילָה, חַיָּב, שֶׁאַפִלּוּ לֹא חָשַׁב, הָיָה מִתְחַיֵּב עַל מַחְשֶׁבֶת הַהוֹצָאָה.

הוֹצִיא כִּגְרֹגֶּרֶת לַאֲכִילָה, וְצָמְקָה וְחָזְרָה וְתָפְחָה קֹדֶם הַנָּחָה--הֲרֵי זֶה סְפֵק אִם נִדְחָה, אוֹ לֹא נִדְחָה.
זָרַק כַּזַּיִת אֹכָלִין לְבַיִת טָמֵא, וְהִשְׁלִים כַּזַּיִת זֶה לְאֹכָלִים שֶׁהָיוּ שָׁם וְנַעֲשָׂה הַכֹּל כַּבֵּיצָה--הֲרֵי זֶה סְפֵק אִם נִתְחַיַּב עַל כַּזַּיִת, מִפְּנֵי שֶׁהִשְׁלִים הַשֵּׁעוּר לְעִנְיַן טֻמְאָה, אוֹ לֹא נִתְחַיַּב.

הַמּוֹצִיא פָּחוּת מִכַּשֵּׁעוּר--אַף עַל פִּי שֶׁהוֹצִיאוֹ בִּכְלִי, פָּטוּר: שֶׁהַכְּלִי טְפֵלָה לוֹ, וְאֵין כַּוָּנָתוֹ לְהוֹצָאַת הַכְּלִי, אֵלָא לְהוֹצָאַת מַה שֶׁבְּתוֹכוֹ, וַהֲרֵי אֵין בּוֹ כַּשֵּׁעוּר.
לְפִיכָּךְ אִם הוֹצִיא אָדָם חַי שְׁאֵינוּ כַּפּוֹת בַּמִּטָּה--פָּטוּר אַף עַל הַמִּטָּה, שֶׁהַמִּטָּה טְפֵלָה לוֹ.
וְכֵן כָּל כַּיּוֹצֶא בְּזֶה.
הַמּוֹצִיא קֻפַּת הָרוֹכְלִים--אַף עַל פִּי שֶׁיֵּשׁ בָּהּ מִינִין הַרְבֵּה, וְאַפִלּוּ הוֹצִיאָן בְּתוֹךְ כַּפּוֹ--אֵינוּ חַיָּב אֵלָא אַחַת: שֵׁם הוֹצָאָה אֶחָד הוּא.

הִלְכּוֹת שַׁבָּת פֵּרֶק יט 
כָּל כְּלֵי הַמִּלְחָמָה, אֵין יוֹצְאִין בָּהֶן בַּשַּׁבָּת.
וְאִם יָצָא--אִם הָיוּ כֵּלִים שְׁהֶן דֶּרֶךְ מַלְבּוּשׁ, כְּגוֹן שִׁרְיוֹן וְכוֹבַע וּמְגַפַּיִם שֶׁעַל הָרַגְלַיִם--הֲרֵי זֶה פָּטוּר; וְאִם יָצָא בַּכֵּלִים שְׁאֵינָן דֶּרֶךְ מַלְבּוּשׁ, כְּגוֹן רֹמַח וְסַיִף וְקֶשֶׁת וְאַלָּה וְתָרִיס--הֲרֵי זֶה חַיָּב.

אֵין יוֹצְאִין בְּסַנְדָּל מְסֻמָּר, שֶׁסִּמְּרוּ לְחַזְּקוֹ; וְאַפִלּוּ בְּיוֹם טוֹב, גָּזְרוּ שֶׁלֹּא יֵצֵא בּוֹ.
וּמֻתָּר לָצֵאת בְּאַבְנֵט שֶׁיֵּשׁ עָלָיו חֲתִכּוֹת קְבוּעוֹת שֶׁלְּכֶסֶף וְשֶׁלְּזָהָב, כְּמוֹ שֶׁהַמְּלָכִים עוֹשִׂין, מִפְּנֵי שְׁהוּא תַּכְשִׁיט, וְכָל שְׁהוּא תַּכְשִׁיט מֻתָּר: וְהוּא, שֶׁלֹּא יְהֶא רָפוּי--שֶׁמֶּא יִפֹּל בִּרְשׁוּת הָרַבִּים, וְיָבוֹא לַהֲבִיאוֹ.

טַבַּעַת שֶׁיֵּשׁ עָלֶיהָ חוֹתָם--מִתַּכְשִׁיטֵי הָאִישׁ, וְאֵינָהּ מִתַּכְשִׁיטֵי הָאִשָּׁה; וּשְׁאֵין עָלֶיהָ חוֹתָם--מִתַּכְשִׁיטֵי אִשָּׁה, וְאֵינָהּ מִתַּכְשִׁיטֵי הָאִישׁ.
לְפִיכָּךְ אִשָּׁה שֶׁיָּצַאת בְּטַבַּעַת שֶׁיֵּשׁ עָלֶיהָ חוֹתָם, וְאִישׁ שֶׁיָּצָא בְּטַבַּעַת שְׁאֵין עָלֶיהָ חוֹתָם--חַיָּבִין.
וּמִפְּנֵי מַה הֶן חַיָּבִין, וַהֲרֵי הוֹצִיאוּ אוֹתָן שֶׁלֹּא כְּדֶרֶךְ הַמּוֹצִיאִין, שְׁאֵין דֶּרֶךְ הָאִישׁ לְהוֹצִיא בְּאֶצְבָּעוֹ אֵלָא טַבַּעַת הָרְאוּיָה לוֹ, וְכֵן הָאִשָּׁה אֵין דַּרְכָּהּ לְהוֹצִיא בְּאֶצְבָּעָהּ אֵלָא טַבַּעַת הָרְאוּיָה לָהּ: מִפְּנֵי שֶׁפְּעָמִים נוֹתֵן הָאִישׁ טַבַּעְתּוֹ לְאִשְׁתּוֹ לְהַצְנִיעָהּ בַּבַּיִת, וּמַנַּחַת אוֹתָהּ בְּאֶצְבָּעָהּ בְּעֵת הוֹלָכָה, וְכֵן הָאִשָּׁה נוֹתֶנֶת טַבַּעְתָּהּ לְבַעְלָהּ לְתַקְּנָהּ אֵצֶל הָאֻמָּן, וּמַנִּיחַ אוֹתָהּ בְּאֶצְבָּעוֹ עַד חָנוּת הָאֻמָּן; וְנִמְצְאוּ שֶׁהוֹצִיאוּ אוֹתָן כְּדֶרֶךְ שֶׁדַּרְכָּן לְהוֹצִיאָן, וּלְפִיכָּךְ חַיָּבִין.

לֹא תֵצֵא אִשָּׁה בְּטַבַּעַת שְׁאֵין עָלֶיהָ חוֹתָם, אַף עַל פִּי שְׁהִיא מִתַּכְשִׁיטֶיהָ: גְּזֵרָה--שֶׁמֶּא תּוֹצִיאָהּ בִּרְשׁוּת הָרַבִּים לְהַרְאוֹת לְחַבְרוֹתֶיהָ, כְּדֶרֶךְ שֶׁהַנָּשִׁים עוֹשׂוֹת תָּמִיד; וְאִם יָצַאת בָּהּ, פְּטוּרָה.
אֲבָל הָאִישׁ, מֻתָּר לָצֵאת בְּטַבַּעַת שֶׁיֵּשׁ עָלֶיהָ חוֹתָם, מִפְּנֵי שְׁהוּא תַּכְשִׁיט, וְאֵין דַּרְכּוֹ לְהַרְאוֹת; וְנָהֲגוּ כָּל הָעָם, שֶׁלֹּא יֵצְאוּ בְּטַבַּעַת כְּלָל.

אִשָּׁה שֶׁיָּצַאת בְּמַחַט נְקוּבָה, חַיֶּבֶת; וְהָאִישׁ, פָּטוּר.
וְאִישׁ שֶׁיָּצָא בְּמַחַט שְׁאֵינָהּ נְקוּבָה, חַיָּב; וְהָאִשָּׁה, פְּטוּרָה--מִפְּנֵי שְׁהִיא מִתַּכְשִׁיטֶיהָ, וְאֵינָהּ אֲסוּרָה, אֵלָא גְּזֵרָה, שֶׁמֶּא תַּרְאֶה לְחַבְרוֹתֶיהָ.
זֶה הַכְּלָל: כָּל הַיּוֹצֶא בְּדָבָר שְׁאֵינוּ מִתַּכְשִׁיטוֹ, וְאֵינוּ דֶּרֶךְ מַלְבּוּשׁ, וְהוֹצִיאוֹ כְּדֶרֶךְ שֶׁמּוֹצִיאִין אוֹתוֹ דָּבָר--חַיָּב; וְכָל הַיּוֹצֶא בְּדָבָר שְׁהוּא מִתַּכְשִׁיטָיו, וְהָיָה רָפוּי וְאִפְשָׁר שֶׁיִּפֹּל בִּמְהֵרָה וְיָבוֹא לַהֲבִיאוֹ בִּרְשׁוּת הָרַבִּים, וְכֵן אִשָּׁה שֶׁיָּצַאת בְּתַכְשִׁיטִין שֶׁדַּרְכָּהּ לִשְׁלֹף אוֹתָן וּלְהַרְאוֹתָן--הֲרֵי אֵלּוּ פְּטוּרִין; וְכָל דָּבָר שְׁהוּא תַּכְשִׁיט, וְאֵינוּ נוֹפֵל וְאֵין דַּרְכָּהּ לְהַרְאוֹתוֹ--הֲרֵי זֶה מֻתָּר לָצֵאת בּוֹ.
לְפִיכָּךְ אֶצְעָדָה שֶׁמַּנִּיחִין בִּזְרוֹעַ אוֹ בַּשּׁוֹק, יוֹצְאִין בָּהּ בַּשַּׁבָּת--וְהוּא שֶׁתִּהְיֶה דְּבוּקָה לַבָּשָׂר, וְלֹא תִשָּׁמֵט.
וְכֵן כָּל כַּיּוֹצֶא בְּזֶה.

לֹא תֵצֵא אִשָּׁה בְּחוּטֵי צֶמֶר, אוֹ בְּחוּטֵי פִּשְׁתָּן, אוֹ בִּרְצוּעוֹת הַקְּשׁוּרִין לָהּ עַל רֹאשָׁהּ--שֶׁמֶּא תַּחְלֹץ אוֹתָן בְּשָׁעַת טְבִילָה, וְתַעְבִירֵם בִּרְשׁוּת הָרַבִּים.
וְלֹא בַּצִּיץ שֶׁמַּנַּחַת בֵּין עֵינֶיהָ; וְלֹא בַּלְּחָיַיִם שֶׁלְּזָהָב שֶׁיּוֹרְדִין מִן הַצִּיץ עַל לְחָיֶיהָ, בִּזְמָן שְׁאֵינָן תְּפוּרִין זֶה בְּזֶה; וְלֹא בַּעֲטֶרֶת שֶׁלְּזָהָב שֶׁמַּנַּחַת בְּרֹאשָׁהּ; וְלֹא בַּכְּבָלִים שֶׁיּוֹצְאִין בָּהֶן הַבָּנוֹת בְּרַגְלֵיהֶן, כְּדֵי שֶׁלֹּא יִפְסְעוּ פְּסִיעָה גַּסָּה: כָּל אֵלּוּ, אֲסוּרִין לָצֵאת בָּהֶן--שֶׁמֶּא יִפֹּלוּ, וּתְבִיאֵן בְּיָדָהּ.

לֹא תֵצֵא אִשָּׁה בַּקַּטְלָה שֶׁבְּצַוָּארָהּ, וְלֹא בְּנִזְמֵי הָאַף; וְלֹא בִּצְלוֹחִית שֶׁלְּפַלְיָטוֹן הַקְּבוּעָה עַל זְרוֹעָהּ; וְלֹא בַּכִּיס הַקָּטָן הֶעָגוּל שֶׁמַּנִּיחִין בּוֹ שֶׁמֶן הַטּוֹב, וְהוּא הַנִּקְרָא כּוֹכֶלֶת; וְלֹא בְּפֵאָה שֶׁלְּשֵׂעָר שֶׁמַּנַּחַת עַל רֹאשָׁהּ, כְּדֵי שֶׁתֵּרָאֶה בַּעֲלַת שֵׂעָר הַרְבֵּה; וְלֹא בְּכָבוּל שֶׁלְּצֶמֶר, שֶׁמַּקֶּפֶת אוֹתוֹ סָבִיב לְפָנֶיהָ; וְלֹא בְּשֵׁן שֶׁמַּנַּחַת בְּפִיהָ, בִּמְקוֹם שֵׁן שֶׁנָּפַל; וְלֹא בְּשֵׁן שֶׁלְּזָהָב שֶׁמַּנַּחַת עַל שֵׁן שָׁחוֹר אוֹ אָדֹם שֶׁיֵּשׁ בְּשִׁנֶּיהָ--אֲבָל שֵׁן שֶׁלְּכֶסֶף מֻתָּר, מִפְּנֵי שְׁאֵינוּ נִכָּר.
כָּל אֵלּוּ, אֲסוּרִין לָצֵאת בָּהֶן--שֶׁמֶּא תַּחְלֹץ, וְתַרְאֶה לְחַבְרוֹתֶיהָ.

כָּל שֶׁאָסְרוּ חֲכָמִים לָצֵאת בּוֹ לִרְשׁוּת הָרַבִּים, אָסוּר לָצֵאת בּוֹ אַפִלּוּ בְּחָצֵר שְׁאֵינָהּ מְעֹרֶבֶת: חוּץ מִכָּבוּל וּפֵאָה שֶׁלְּשֵׂעָר, שֶׁמֻּתָּר לָצֵאת בָּהֶן לְחָצֵר--כְּדֵי שֶׁלֹּא תִתְגַּנֶּה עַל בַּעְלָהּ.
וְהַיּוֹצֵאת בִּצְלוֹחִית שֶׁלְּפַלְיָטוֹן שְׁאֵין בָּהּ בֹּשֶׂם כְּלָל, חַיֶּבֶת.

יוֹצְאָה אִשָּׁה בְּחוּטֵי שֵׂעָר הַקְּשׁוּרִים לָהּ עַל רֹאשָׁהּ--מִפְּנֵי שֶׁהַמַּיִם בָּאִין בָּהֶן וְאֵינָן חוֹצְצִין, אֵינָהּ חוֹלְצַתָּן אִם אֵרְעָה לָהּ טְבִילָה, עַד שֶׁנִּגְזֹר, שֶׁמֶּא תְּבִיאֵם בִּרְשׁוּת הָרַבִּים: בֵּין שֶׁהָיוּ הַחוּטִין שֶׁלָּהּ, בֵּין שֶׁלַּחֲבִרְתָּהּ, בֵּין שֶׁלִּבְהֵמָה.
וְלֹא תֵצֵא הַזְּקֵנָה בְּשֶׁלְּיַלְדָּה, שֶׁשְּׁבָח הֶן לָהּ, וְשֶׁמֶּא תַּחְלֹץ וְתַרְאֵם לְחַבְרוֹתֶיהָ; אֲבָל יַלְדָּה, יוֹצְאָה בְּחוּטֵי זְקֵנָה.
וְכָל שְׁהוּא אָרִיג, יוֹצְאָה בּוֹ עַל רֹאשָׁהּ.

יוֹצְאָה אִשָּׁה בְּחוּטִין שֶׁבְּצַוָּארָהּ--מִפְּנֵי שְׁאֵינָהּ חוֹנֶקֶת עַצְמָהּ בָּהֶן, אֵינָן חוֹצְצִין; וְאִם הָיוּ צְבוּעִין--אֲסוּרִים, שֶׁמֶּא תַּרְאֶה אוֹתָן לְחַבְרוֹתֶיהָ.
וְיוֹצְאָה אִשָּׁה בִּכְלִיל שֶׁלְּזָהָב בְּרֹאשָׁהּ, שְׁאֵין יוֹצְאָה בּוֹ אֵלָא אִשָּׁה חֲשׁוּבָה שְׁאֵין דַּרְכָּהּ לַחְלֹץ וּלְהַרְאוֹת; וְיוֹצְאָה בְּצִיץ וּבִלְחָיַיִם שֶׁלְּזָהָב, בִּזְמָן שְׁהֶן תְּפוּרִין בַּסְּבָכָה שֶׁעַל רֹאשָׁהּ, כְּדֵי שֶׁלֹּא יִפֹּלוּ.
וְכֵן כָּל כַּיּוֹצֶא בְּזֶה.

יוֹצְאָה אִשָּׁה בְּמוֹךְ שֶׁבְּאָזְנָהּ--וְהוּא, שֶׁיִּהְיֶה קָשׁוּר בְּאָזְנָהּ; וּבְמוֹךְ שֶׁבְּסַנְדָּלָהּ--וְהוּא, שֶׁיִּהְיֶה קָשׁוּר בְּסַנְדָּלָהּ; וּבְמוֹךְ שֶׁהִתְקִינָה לְנִדָּתָהּ, וְאַף עַל פִּי שְׁאֵינוּ קָשׁוּר, וְאַפִלּוּ עָשְׂתָה לוֹ בֵּית יָד--שְׁאִם נָפַל, אֵינָהּ מְבִיאָה אוֹתוֹ מִפְּנֵי מְאִיסוּתוֹ.

וְיוֹצְאָה בְּפַלְפַּל, וּבְגַרְגֶּר מֶלַח, וּבְכָל דָּבָר שֶׁתִּתֵּן לְתוֹךְ פִּיהָ מִפְּנֵי רֵיחַ הַפֶּה; וְלֹא תִתֵּן לְכַתְּחִלָּה, בַּשַּׁבָּת.
וְיוֹצְאוֹת הַנָּשִׁים בַּקִּסְמִין שֶׁבְּאָזְנֵיהֶן, וּבָרְעָלוֹת שֶׁבְּצַוָּארָן אוֹ שֶׁבִּכְסוּתָן, וּבָרָדִיד הַפָּרוּף.
וּפוֹרֶפֶת כַּתְּחִלָּה בַּשַּׁבָּת עַל הָאֶבֶן וְעַל הָאֱגוֹז, וְיוֹצְאָה; וְלֹא תַעְרִים וְתִפְרֹף עַל הָאֱגוֹז, כְּדֵי לְהוֹצִיאוֹ לִבְנָהּ הַקָּטָן.
וְכֵן לֹא תִפְרֹף עַל הַמַּטְבֵּעַ לְכַתְּחִלָּה, מִפְּנֵי שֶׁאָסוּר לְטַלְטְלוֹ; וְאִם פָּרְפָה, יוֹצְאָה בּוֹ.

יוֹצֶא אָדָם בַּקֵּיסָם שֶׁבְּשִׁנָּיו וְשֶׁבְּסַנְדָּלוֹ, לִרְשׁוּת הָרַבִּים, וְאִם נָפַל, לֹא יַחְזִיר; וּבַמּוֹךְ וּבַסְּפוֹג שֶׁעַל גַּבֵּי הַמַּכָּה, וּבִלְבָד שֶׁלֹּא יִכְרֹךְ עֲלֵיהֶן חוּט אוֹ מְשִׁיחָה, שֶׁהֲרֵי הַחוּט וְהַמְּשִׁיחָה חֲשׁוּבִין אֶצְלוֹ, וְאֵינָם מוֹעִילִין לַמַּכָּה.
וְיוֹצֶא בִּקְלִפַּת הַשּׁוּם, וּבִקְלִפַּת הַבָּצֵל שֶׁעַל הַמַּכָּה; וּבָאֶגֶד שֶׁעַל גַּבֵּי הַמַּכָּה, וְקוֹשְׁרוֹ וּמַתִּירוֹ בַּשַּׁבָּת; וּבְאַסְפְּלוֹנִית, וּמְלֻגְמָה, וּרְטִיָּה שֶׁעַל גַּבֵּי הַמַּכָּה; וּבַסֶּלַע שֶׁעַל גַּבֵּי הַצִּנִּית, וּבְבֵיצַת הַחַרְגּוֹל, וּבְשֵׁן הַשּׁוּעָל, וּבְמַסְמֵר הַצָּלוּב, וּבְכָל דָּבָר שֶׁתּוֹלִין אוֹתוֹ מִשּׁוֹם רְפוּאָה--וְהוּא שֶׁיֹּאמְרוּ הָרוֹפְאִים, שְׁהוּא מוֹעִיל.

יוֹצְאָה הָאִשָּׁה בְּאֶבֶן תְּקוּמָה, וּבְמִשְׁקַל אֶבֶן תְּקוּמָה שֶׁנִּתְכַּוַּן וּשְׁקָלוֹ לִרְפוּאָה; וְלֹא אִשָּׁה עֻבְרָה בִּלְבָד, אֵלָא שְׁאָר הַנָּשִׁים--שֶׁמֶּא תִּתְעַבַּר, וְתַפִּיל.
וְיוֹצְאִין בְּקָמִיעַ מֻמְחֶה.
וְאֵי זֶה הוּא מֻמְחֶה--זֶה שֶׁרִפָּא שְׁלוֹשָׁה בְּנֵי אָדָם, אוֹ שֶׁעָשָׂהוּ אָדָם שֶׁרִפָּא שְׁלוֹשָׁה בְּנֵי אָדָם בְּקָמִיעִין אֲחֵרִים.
וְאִם יָצָא בְּקָמִיעַ שְׁאֵינוּ מֻמְחֶה--פָּטוּר, מִפְּנֵי שֶׁהוֹצִיאוֹ דֶּרֶךְ מַלְבּוּשׁ.
וְכֵן הַיּוֹצֶא בַּתְּפִלִּין, פָּטוּר.

מִי שֶׁיֵּשׁ בְּרַגְלוֹ מַכָּה, יוֹצֶא בְּסַנְדָּל יְחִידִי בְּרַגְלוֹ הַבְּרִיאָה; וְאִם אֵין בְּרַגְלוֹ מַכָּה, לֹא יֵצֵא בְּיָחִיד.
וְלֹא יֵצֵא קָטָן בְּמַנְעָל גָּדוֹל, אֲבָל יוֹצֶא הוּא בַּחֲלוּק גָּדוֹל.
וְלֹא תֵצֵא אִשָּׁה בְּמַנְעָל רָפוּי, וְלֹא בְּמַנְעָל חָדָשׁ שֶׁלֹּא יָצְאָה בּוֹ שָׁעָה אַחַת מִבְּעוֹד יוֹם.
וְאֵין הַקִּטֵּעַ יוֹצֶא בְּקָב שֶׁלּוֹ.
אַנְקַטְמִין שֶׁלְּעֵץ--אֵין יוֹצְאִין בָּהֶן בַּשַּׁבָּת, מִפְּנֵי שְׁאֵינָן מִדַּרְכֵי הַמַּלְבּוּשׁ; וְאִם יָצְאוּ, פְּטוּרִין.

יוֹצְאִין בְּפִקַּרְיוֹן וּבְצִפָּה שֶׁבְּרָאשֵׁי בַּעֲלֵי חֲטָטִין.
אֵימָתַי--בִּזְמָן שֶׁצְּבָעָן וּכְרָכָן, אוֹ שֶׁיָּצָא בָּהֶן שָׁעָה אַחַת מִבְּעוֹד יוֹם; אֲבָל אִם לֹא עָשָׂה בָּהֶן מַעֲשֶׂה, וְלֹא יָצָא בָּהֶן קֹדֶם הַשַּׁבָּת--אָסוּר לָצֵאת בָּהֶן.

יוֹצְאִין בְּשַׂק עָבֶה, וּבִסְגוֹס עָבֶה, וּבִירִיעָה, וּבַחֲמִילָה--מִפְּנֵי הַגְּשָׁמִים; אֲבָל לֹא בְּתֵבָה, וְלֹא בְּקֻפָּה, וְלֹא בְּמַחְצֶלֶת--מִפְּנֵי הַגְּשָׁמִים.
הַכַּר וְהַכֶּסֶת--אִם הָיוּ רַכִּין וְדַקִּין כְּמוֹ הַבְּגָדִים--מֻתָּר לְהוֹצִיאָן מֻנָּחִין עַל רֹאשׁוֹ בַּשַּׁבָּת, דֶּרֶךְ מַלְבּוּשׁ; וְאִם הָיוּ קָשִׁין--הֲרֵי הֶן כְּמַשּׂאוּי, וַאֲסוּרִין.

יוֹצְאִין בַּזּוֹגִין הָאֲרוּגִין בַּבְּגָדִים.
וְיוֹצֶא הָעֶבֶד בְּחוֹתָם שֶׁלְּטִיט שֶׁבְּצַוָּארוֹ; אֲבָל לֹא בְּחוֹתָם שֶׁלְּמַתֶּכֶת, שֶׁמֶּא יִפֹּל וִיבִיאֶנּוּ.
הַמִּתְעַטֵּף בִּטְלִיתוֹ, וְקִפְּלָהּ מִכָּאן וּמִכָּאן בְּיָדוֹ אוֹ עַל כְּתֵפוֹ--אִם נִתְכַּוַּן לְקַבַּץ כְּנָפָיו, כְּדֵי שֶׁלֹּא יִקָּרְעוּ אוֹ שֶׁלֹּא יִתְלַכְלְכוּ--אָסוּר; וְאִם קִבְּצָן לְהִתְנָאוֹת בָּהֶן, כְּמִנְהַג אַנְשֵׁי הַמָּקוֹם בְּמַלְבּוּשָׁן--מֻתָּר.

הַיּוֹצֶא בִּטְלִית מְקֻפֶּלֶת וּמֻנַּחַת עַל כְּתֵפוֹ, חַיָּב.
אֲבָל יוֹצֶא הוּא בַּסּוּדָר שֶׁעַל כְּתֵפוֹ, אַף עַל פִּי שְׁאֵין נִימָה קְשׁוּרָה לוֹ בְּאֶצְבָּעוֹ; וְכָל סוּדָר שְׁאֵינוּ חוֹפֶה רֹאשׁוֹ וְרֻבּוֹ, אָסוּר לָצֵאת בּוֹ.
הָיְתָה סַבְנִית קְצָרָה שְׁאֵינָהּ רְחָבָה, קוֹשֵׁר שְׁנֵי רָאשֶׁיהָ לְמַטָּה מִכְּתֵפַיִם; וְנִמְצֵאת כְּמוֹ אַבְנֵט, וּמֻתָּר לָצֵאת בָּהּ.

מֻתָּר לְהִתְעַטַּף בִּטְלִית שֶׁיֵּשׁ בִּשְׂפָתֶיהָ מְלָל, אַף עַל פִּי שְׁהֶן חוּטִין אֲרוּכִין, וְאַף עַל פִּי שְׁאֵינָן נוֹאי לַטְּלִית--מִפְּנֵי שְׁהֶן בְּטֵלִים לְגַבֵּי הַטְּלִית, וְאֵינוּ מַקְפִּיד עֲלֵיהֶן בֵּין הָיוּ בֵּין לֹא הָיוּ.
לְפִיכָּךְ הַיּוֹצֶא בִּטְלִית שְׁאֵינָהּ מְצֻיֶּצֶת כְּהִלְכָּתָהּ, חַיָּב--מִפְּנֵי שֶׁאוֹתָן הַחוּטִין חֲשׁוּבִין הֶן אֶצְלוֹ, וְדַעְתּוֹ עֲלֵיהֶן, עַד שֶׁיַּשְׁלִים חֶסְרוֹנָן, וְיֵעָשׂוּ צִיצִית.
אֲבָל טְלִית הַמְּצֻיֶּצֶת כְּהִלְכָּתָהּ--מֻתָּר לָצֵאת בָּהּ, בֵּין בַּיּוֹם בֵּין בַּלַּיְלָה: שְׁאֵין הַצִּיצִית הַגְּמוּרָה מַשּׂאוּי, אֵלָא הֲרֵי הִיא מִנּוֹאי הַבֶּגֶד וּמִטַּכְסִיסָיו כְּמוֹ הָאִמְרָה וְכַיּוֹצֶא בָּהּ.
וְאִלּוּ הָיוּ חוּטֵי הַצִּיצִית שְׁהִיא מְצֻיֶּצֶת כְּהִלְכָּתָהּ מַשּׂאוּי--הָיָה חַיָּב הַיּוֹצֶא בָּהּ אַפִלּוּ בְּיוֹם הַשַּׁבָּת, שְׁאֵין מִצְוַת עֲשֵׂה שְׁאֵין בָּהּ כָּרֵת דּוֹחָה שַׁבָּת.

לֹא יֵצֵא הַחַיָּט בַּשַּׁבָּת, בַּמַּחַט הַתְּחוּבָה לוֹ בְּבִגְדוֹ; וְלֹא נַגָּר, בַּקֵּיסָם שֶׁבְּאָזְנוֹ; וְלֹא גַּרָדִי, בָּאִירָא שֶׁבְּאָזְנוֹ; וְלֹא סוֹרֵק, בַּמְּשִׁיחָה שֶׁבְּצַוָּארוֹ; וְלֹא שֻׁלְחָנִי, בַּדֵּינָר שֶׁבְּאָזְנוֹ; וְלֹא צַבָּע, בַּדֻּגְמָה שֶׁבְּאָזְנוֹ.
וְאִם יָצָא--פָּטוּר, אַף עַל פִּי שֶׁיָּצָא דֶּרֶךְ אֻמָּנוּתוֹ: מִפְּנֵי שֶׁלֹּא הוֹצִיא כְּדֶרֶךְ הַמּוֹצִיאִין.

הַזָּב שֶׁיָּצָא בַּכִּיס שֶׁלּוֹ--חַיָּב, מִפְּנֵי שְׁאֵין דֶּרֶךְ כִּיס זֶה לְהוֹצִיאוֹ אֵלָא כַּדֶּרֶךְ הַזֹּאת: וְאַף עַל פִּי שְׁאֵינוּ צָרִיךְ לְגוּף הַהוֹצָאָה, אֵלָא כְּדֵי שֶׁלֹּא יִתְלַכְלְכוּ בְּגָדָיו--שֶׁהַמְּלָאכָה שְׁאֵינָהּ צְרִיכָה לְגוּפָהּ, חַיָּב עָלֶיהָ.

הַמּוֹצֶא תְּפִלִּין בַּשַּׁבָּת בִּרְשׁוּת הָרַבִּים, כֵּיצַד הוּא עוֹשֶׂה: לוֹבְשָׁן כְּדַרְכָּן, מַנִּיחַ שֶׁלָּרֹאשׁ בְּרֹאשׁוֹ וְשֶׁלַּיָּד בְּיָדוֹ, וְנִכְנָס, וְחוֹלְצָן בַּבַּיִת; וְחוֹזֵר וְיוֹצֶא וְלוֹבֵשׁ זוֹג שֵׁנִי וְחוֹלְצוֹ, עַד שֶׁיַּכְנִיס אֶת כֻּלָּן.
וְאִם הָיוּ הַרְבֵּה, וְלֹא נִשְׁאָר מִן הַיּוֹם כְּדֵי לְהַכְנִיסָן דֶּרֶךְ מַלְבּוּשׁ--הֲרֵי זֶה מַחְשִׁיךְ עֲלֵיהֶם, וּמַכְנִיסָן בְּמוֹצָאֵי שַׁבָּת.
וְאִם הָיָה בִּימֵי הַשְּׁמָד, שֶׁמִּתְיָרֵא לֵישֵׁב וּלְשָׁמְרָן עַד הָעֶרֶב מִפְּנֵי הַגּוֹיִים--מְכַסָּן בִּמְקוֹמָן, וּמַנִּיחָן וְהוֹלֵךְ.

הָיָה מִתְיָרֵא לְהַחְשִׁיךְ עֲלֵיהֶן מִפְּנֵי הַלִּסְטִים--נוֹטֵל אֶת כֻּלָּן כְּאַחַת, וּמוֹלִיכָן פָּחוּת פָּחוּת מֵאַרְבַּע אַמּוֹת, אוֹ נוֹתְנָן לַחֲבֵרוֹ בְּתוֹךְ אַרְבַּע אַמּוֹת וַחֲבֵרוֹ לַחֲבֵרוֹ, עַד שֶׁמַּגִּיעַ לֶחָצֵר הַחִיצוֹנָה.
בַּמֶּה דְּבָרִים אֲמוּרִים, בְּשֶׁהָיוּ בָּהֶן רְצוּעוֹתֵיהֶן, וְהָיוּ מְקֻשָּׁרִין קֶשֶׁר תְּפִלִּין--שֶׁוַּדַּאי תְּפִלִּין הֶן; אֲבָל אִם לֹא הָיוּ רְצוּעוֹתֵיהֶן מְקֻשָּׁרוֹת, אֵינוּ נִזְקָק לָהֶן.

הַמּוֹצֶא סֵפֶר תּוֹרָה--יוֹשֵׁב וּמְשַׁמְּרוֹ, וּמַחְשִׁיךְ עָלָיו; וּבְסַכָּנָה, מַנִּיחוֹ וְהוֹלֵךְ לוֹ.
וְאִם הָיוּ גְּשָׁמִים יוֹרְדִין, מִתְעַטֵּף בָּעוֹר, וְחוֹזֵר וּמְכַסֶּה אוֹתוֹ, וְנִכְנָס בּוֹ.

לֹא יֵצֵא הַחַיָּט בְּמַחְטוֹ בְּיָדוֹ, וְלֹא הַלַּבְלָר בְּקֻלְמוֹסוֹ, עֶרֶב שַׁבָּת, סָמוּךְ לְחָשֵׁכָה--שֶׁמֶּא יִשְׁכַּח, וְיוֹצִיא.
וְחַיָּב אָדָם לְמַשְׁמַשׁ בְּבִגְדוֹ, עֶרֶב שַׁבָּת עִם חָשֵׁכָה--שֶׁמֶּא יִהְיֶה שָׁם דָּבָר שָׁכוּחַ, וְיֵצֵא בּוֹ בַּשַּׁבָּת.
וּמֻתָּר לָצֵאת בַּתְּפִלִּין, עֶרֶב שַׁבָּת עִם חָשֵׁכָה--הוֹאִיל וְחַיָּב אָדָם לְמַשְׁמַשׁ בִּתְפִלָּיו בְּכָל עֵת, אֵינוּ שׁוֹכְחָן.
שָׁכַח וְיָצָא בָּהֶן לִרְשׁוּת הָרַבִּים, וְנִזְכַּר שֶׁיֵּשׁ לוֹ תְּפִלִּין בְּרֹאשׁוֹ--מְכַסֶּה אֶת רֹאשׁוֹ עַד שֶׁמַּגִּיעַ לְבֵיתוֹ, אוֹ לְבֵית הַמִּדְרָשׁ.

הִלְכּוֹת שַׁבָּת פֵּרֶק כ 
אָסוּר לְהוֹצִיא מַשָּׂא עַל הַבְּהֵמָה בַּשַּׁבָּת, שֶׁנֶּאֱמָר "לְמַעַן יָנוּחַ, שׁוֹרְךָ וַחֲמֹרֶךָ" --אֶחָד שׁוֹר וְאֶחָד חֲמוֹר, וְאֶחָד כָּל בְּהֵמָה וְחַיָּה וָעוֹף.
וְאִם הוֹצִיא עַל הַבְּהֵמָה--אַף עַל פִּי שְׁהוּא מְצֻוֶּה עַל שְׁבִיתָתָהּ--אֵינוּ לוֹקֶה, לְפִי שֶׁאִסּוּרוֹ בָּא מִכְּלַל עֲשֵׂה; לְפִיכָּךְ הַמְּחַמֵּר אַחַר בְּהֶמְתּוֹ בַּשַּׁבָּת, וְהָיָה עָלֶיהָ מַשּׂאוּי--פָּטוּר.

וַהֲלוֹא לָאו מְפֹרָשׁ בַּתּוֹרָה, שֶׁנֶּאֱמָר "לֹא-תַעֲשֶׂה כָל-מְלָאכָה אַתָּה וּבִנְךָ וּבִתֶּךָ, עַבְדְּךָ וַאֲמָתְךָ וּבְהֶמְתֶּךָ" --שֶׁלֹּא יַחְרֹשׁ בָּהּ, וְכַיּוֹצֶא בַּחֲרִישָׁה; וְנִמְצָא לָאו שֶׁנִּתַּן לְאַזְהָרַת מִיתַת בֵּית דִּין, וְאֵין לוֹקִין עָלָיו.

אָסוּר לְיִשְׂרָאֵל לְהַשְׁאִיל אוֹ לְהַשְׂכִּיר בְּהֵמָה גַּסָּה לַגּוֹי--שֶׁלֹּא יַעֲשֶׂה בָּהּ מְלָאכָה בַּשַּׁבָּת, וַהֲרֵי הוּא מְצֻוֶּה עַל שְׁבִיתַת בְּהֶמְתּוֹ; וְאָסְרוּ חֲכָמִים לִמְכֹּר בְּהֵמָה גַּסָּה לַגּוֹי, שֶׁמֶּא יַשְׁאִיל אוֹ יַשְׂכִּיר.
וְאִם מָכַר--קוֹנְסִין אוֹתוֹ עַד עֲשָׂרָה בְּדָמֶיהָ, וּמַחְזִירָהּ; וְאַפִלּוּ שְׁבוּרָה, אֵין מוֹכְרִין.
וּמֻתָּר לוֹ לִמְכֹּר עַל יְדֵי סִרְסוּר, שֶׁהַסִּרְסוּר אֵינוּ מַשְׁאִיל וְאֵינוּ מַשְׂכִּיר.

וּמֻתָּר לִמְכֹּר לָהֶם סוּס--שְׁאֵין הַסּוּס אֵלָא לִרְכִיבַת אָדָם, לֹא לְמַשּׂאוּי, וְהַחַי, נוֹשֵׂא אֶת עַצְמוֹ.
וּכְדֶרֶךְ שֶׁאָסְרוּ לִמְכֹּר לַגּוֹי, כָּךְ אָסְרוּ לִמְכֹּר לְיִשְׂרָאֵל הֶחָשׁוּד לִמְכֹּר לַגּוֹי.
וּמֻתָּר לִמְכֹּר לָהֶם פָּרָה לִשְׁחִיטָה, וְשׁוֹחֵט אוֹתָהּ בְּפָנָיו; וְלֹא יִמְכֹּר סְתָם, אַפִלּוּ שׁוֹר שֶׁלְּפַטָּם--שֶׁמֶּא יַשְׁהֶה אוֹתוֹ, וְיַעֲבֹד בּוֹ.

מְקוֹם שֶׁנָּהֲגוּ לִמְכֹּר לָהֶן בְּהֵמָה דַּקָּה, מוֹכְרִין; מְקוֹם שֶׁנָּהֲגוּ שֶׁלֹּא לִמְכֹּר, אֵין מוֹכְרִין.
וּבְכָל מָקוֹם, אֵין מוֹכְרִין לָהֶם חַיָּה גַּסָּה, כְּמוֹ שְׁאֵין מוֹכְרִין לָהֶם בְּהֵמָה גַּסָּה--אֵלָא עַל יְדֵי סִרְסוּר.

מִי שֶׁהִחְשִׁיךְ בַּדֶּרֶךְ, וְלֹא הָיָה עִמּוֹ נָכְרִי שֶׁיִּתֵּן לוֹ כִּיסוֹ, וְהָיְתָה עִמּוֹ בְּהֵמָה--מַנִּיחַ כִּיסוֹ עָלֶיהָ כִּשְׁהִיא מְהַלֶּכֶת, וּכְשֶׁתִּרְצֶה לַעֲמֹד נוֹטְלוֹ מֵעָלֶיהָ, כְּדֵי שֶׁלֹּא תַעֲמֹד וְהוּא עָלֶיהָ, עַד שֶׁלֹּא תִהְיֶה שָׁם לֹא עֲקִירָה וְלֹא הַנָּחָה.
וְאָסוּר לוֹ לְהַנְהִיגָהּ, וְאַפִלּוּ בְּקוֹל, כָּל זְמָן שֶׁהַכִּיס עָלֶיהָ, כְּדֵי שֶׁלֹּא יִהְיֶה מְחַמֵּר בַּשַּׁבָּת.
וּגְזֵרַת חֲכָמִים הִיא, שֶׁלֹּא יַנִּיחַ כִּיסוֹ עַל גַּבֵּי בְּהֵמָה, אֵלָא אִם אֵין עִמּוֹ נָכְרִי.

הָיָה עִמּוֹ חֵרֵשׁ שׁוֹטֶה וְקָטָן, מַנִּיחַ כִּיסוֹ עַל הַחֲמוֹר, וְאֵינוּ נוֹתְנוֹ לְאֶחָד מֵהֶן, מִפְּנֵי שְׁהֶן אָדָם מִיִּשְׂרָאֵל.
הָיָה עִמּוֹ חֵרֵשׁ וְשׁוֹטֶה, וְאֵין עִמּוֹ בְּהֵמָה--נוֹתְנוֹ לַשּׁוֹטֶה; שׁוֹטֶה וְקָטָן, נוֹתְנוֹ לַשּׁוֹטֶה; חֵרֵשׁ וְקָטָן, נוֹתְנוֹ לְאֵי זֶה מֵהֶן שֶׁיִּרְצֶה.
לֹא הָיְתָה עִמּוֹ בְּהֵמָה, וְלֹא נָכְרִי, וְלֹא אֶחָד מִכָּל אֵלּוּ--מְהַלֵּךְ בּוֹ פָּחוּת פָּחוּת מֵאַרְבַּע אַמּוֹת.
וְאַפִלּוּ מְצִיאָה שֶׁבָּאָה לְיָדוֹ, מְהַלֵּךְ בָּהּ פָּחוּת פָּחוּת מֵאַרְבַּע אַמּוֹת: אֲבָל קֹדֶם שֶׁתָּבוֹא לְיָדוֹ--אִם יָכוֹל לְהַחְשִׁיךְ עָלֶיהָ, מַחְשִׁיךְ; וְאִם לָאו, מוֹלִיכָהּ פָּחוּת פָּחוּת מֵאַרְבַּע אַמּוֹת.

מֻתָּר לִמְשֹׁךְ אֶת הַבְּהֵמָה בְּמֶתֶג וְרֶסֶן שֶׁלָּהּ, לִרְשׁוּת הָרַבִּים--וְהוּא שֶׁתִּהְיֶה רְאוּיָה לְאוֹתוֹ הָרֶסֶן, כְּגוֹן שֵׁיר לַסּוּס וְאַפְסָר לַגָּמָל וַחֲטָם לַנָּאקָה וְסוּגַר לַכֶּלֶב.
אֲבָל אִם הוֹצִיא בְּהֵמָה בְּמֶתֶג שְׁאֵין מִשְׁתַּמֶּרֶת בּוֹ, כְּגוֹן שֶׁקָּשַׁר חֶבֶל בְּפִי הַסּוּס, אוֹ בְּמֶתֶג שְׁאֵינָהּ צְרִיכָה לוֹ אֵלָא מִשְׁתַּמֶּרֶת בְּפָחוּת מִמֶּנּוּ, כְּגוֹן שֶׁהוֹצִיא חֲמוֹר בַּשֵּׁיר שֶׁלְּסוּס אוֹ חָתוּל בַּסּוּגַר--הֲרֵי זֶה מַשּׂאוּי: שֶׁכָּל שְׁמִירָה מְעֻלָּה אוֹ שְׁמִירָה פְּחוּתָה, מַשּׂאוּי הוּא לָהּ.

לֹא יִקְשֹׁר גְּמַלִּים זֶה בְּזֶה, וְיִמְשֹׁךְ; אַפִלּוּ הָיוּ קְשׁוּרִין מֵעֶרֶב שַׁבָּת, אֵינָן נִמְשָׁכִין בַּשַּׁבָּת.
אֲבָל מַכְנִיס הוּא חֲבָלִים לְתוֹךְ יָדוֹ--וְהוּא, שֶׁלֹּא יֵצֵא חֶבֶל מִתַּחַת יָדוֹ טֶפַח; וְצָרִיךְ שֶׁיִּהְיֶה הַחֶבֶל שֶׁמִּפִּי הַבְּהֵמָה עַד יָדוֹ, גָּבוֹהַּ מִן הָאָרֶץ טֶפַח אוֹ יוֹתֵר.
וּמִפְּנֵי מַה לֹא יִמְשֹׁךְ הַגְּמַלִּים הַקְּשׁוּרִים זֶה בְּזֶה, מִפְּנֵי שְׁהוּא נִרְאֶה כְּמִי שֶׁמּוֹלִיכָן לַשּׁוּק שֶׁמּוֹכְרִין בּוֹ הַבְּהֵמוֹת אוֹ שֶׁמְּשַׂחֲקִין בָּהֶן שָׁם; וּמִפְּנֵי זֶה, לֹא תֵצֵא בְּהֵמָה בַּזּוֹג שֶׁבְּצַוָּארָהּ, וְאַפִלּוּ הָיָה פָּקוּק, שְׁאֵין לוֹ קוֹל.

לֹא תֵצֵא בְּהֵמָה בַּזּוֹג שֶׁבִּכְסוּתָהּ, וְלֹא בַּחוֹתָם שֶׁבְּצַוָּארָהּ, וְלֹא בַּחוֹתָם שֶׁבִּכְסוּתָהּ, וְלֹא בָּרְצוּעָה שֶׁבְּרַגְלָהּ, וְלֹא בַּסֻּלָּם שֶׁבְּצַוָּארָהּ.
וְאֵין חֲמוֹר יוֹצֶא בַּמַּרְדַּעַת, אֵלָא אִם כֵּן הָיְתָה קְשׁוּרָה לוֹ מֵעֶרֶב שַׁבָּת.
וְלֹא יֵצֵא הַגָּמָל בַּמְּטֻלְטֶלֶת הַתְּלוּיָה לוֹ בְּדַבַּשְׁתּוֹ אוֹ בִּזְנָבוֹ, אֵלָא אִם כֵּן הָיְתָה קְשׁוּרָה בִּזְנָבוֹ וְחוֹטַרְתּוֹ; וְלֹא יֵצֵא הַגָּמָל עֲקוּד יָד, וְלֹא עֲקוּד רֶגֶל.
וְכֵן שְׁאָר כָּל הַבְּהֵמָה.

אֵין הַתֻּרְנְגוֹלִים יוֹצְאִין בַּחוּטִין, וְלֹא בָּרְצוּעוֹת שֶׁבְּרַגְלֵיהֶם.
וְאֵין הַכְּבָשִׂין יוֹצְאִין בָּעֲגָלָה שֶׁתַּחַת הָאַלְיָה; וְאֵין הַכְּבָשׂוֹת יוֹצְאוֹת בָּעֵצִים שֶׁמַּנִּיחִים לָהֶן בְּחֻטְמָן, כְּדֵי שֶׁיִּתְעַטְּשׁוּ הַתּוֹלָעִין שֶׁבְּמוֹחָן.
וְאֵין הָעֵגֶל יוֹצֶא בְּעֹל קָטָן שֶׁמַּנִּיחִין לוֹ עַל צַוָּארוֹ, כְּדֵי שֶׁיִּכָּנַע וְיִהְיֶה נוֹחַ לַחֲרִישָׁה.
וְלֹא תֵצֵא בְּהֵמָה בַּשְּׂבָכָה שֶׁמַּנִּיחִין לָהּ בְּפִיהָ, כְּדֵי שֶׁלֹּא תִשֹּׁךְ אוֹ לֹא תֹאכַל.
וְלֹא תֵצֵא הַפָּרָה בְּעוֹר הַקֻּפָּד שֶׁמַּנִּיחִין לָהּ עַל דַּדֶּיהָ, כְּדֵי שֶׁלֹּא יִינַק מִמֶּנָּה הַשֶּׁרֶץ כִּשְׁהִיא יְשֵׁנָה; וְלֹא תֵצֵא בָּרְצוּעָה שֶׁבֵּין קְרָנֶיהָ, בֵּין לְנוֹאי בֵּין לְשַׁמַּר.
עֵז שֶׁחָקַק לָהּ בִּקְרָנֶיהָ, יוֹצְאָה בָּאַפְסָר הַקָּשׁוּר בַּחֲקָק בַּשַּׁבָּת; וְאִם תְּחָבוֹ בִּזְקָנָהּ, אָסוּר--שֶׁמֶּא תְּנַתְּחֶנּוּ, וִיבִיאֶנּוּ בְּיָדוֹ בִּרְשׁוּת הָרַבִּים.
וְכֵן כָּל כַּיּוֹצֶא בְּזֶה.

הַזְּכָרִים יוֹצְאִים בָּעוֹר הַקָּשׁוּר לָהֶן עַל זַכְרוּתָן, כְּדֵי שֶׁלֹּא יַעֲלוּ עַל הַנְּקֵבוֹת; וּבָעוֹר הַקָּשׁוּר לָהֶם עַל לִבֵּיהֶם, כְּדֵי שֶׁלֹּא יִפְּלוּ עֲלֵיהֶם זְאֵבִים; וּבַמַּטְלָנִיּוֹת הַמְּרֻקָּמוֹת, שֶׁמְּיַפִּין אוֹתָן בָּהֶן.
וְהָרְחֵלוֹת יוֹצְאוֹת, וְאַלְיָה שֶׁלָּהֶן קְשׁוּרָה לְמַעְלָה עַל גַּבָּן, כְּדֵי שֶׁיַּעֲלוּ עֲלֵיהֶן הַזְּכָרִים, אוֹ קְשׁוּרָה לְמַטָּה, כְּדֵי שֶׁלֹּא יַעֲלוּ עֲלֵיהֶן הַזְּכָרִים; וְיוֹצְאוֹת מְלֻפָּפוֹת בְּמַטְלָנִיּוֹת, כְּדֵי שֶׁיִּהְיֶה הַצֶּמֶר שֶׁלָּהֶן נָקִי.
וְהָעִזִּים יוֹצְאוֹת וְדַדֵּיהֶן קְשׁוּרוֹת, כְּדֵי שֶׁיִּיבַשׁ מֵהֶן הֶחָלָב; אֲבָל אִם קְשָׁרָן כְּדֵי שֶׁלֹּא יֵצֵא הֶחָלָב עַד שֶׁיַּחְלֹב אוֹתוֹ לָעֶרֶב, הֲרֵי אֵלּוּ לֹא יֵצְאוּ.

אֵין חֲמוֹר יוֹצֶא בָּאֻכָּף, אַף עַל פִּי שֶׁקָּשׁוּר לוֹ מֵעֶרֶב שַׁבָּת; וְלֹא יֵצֵא הַסּוּס בִּזְנַב שׁוּעָל, וְלֹא בִּזְהוֹרִית שֶׁבֵּין עֵינָיו.
וְלֹא תֵצֵא בְּהֵמָה בַּקַּלַּסְטָר שֶׁבְּפִיהָ, וְלֹא בַּסַּנְדָּל שֶׁבְּרַגְלָהּ, וְלֹא בְּקָמִיעַ שְׁאֵינוּ מֻמְחֶה לַבְּהֵמָה; אֲבָל יוֹצְאָה הִיא בָּאֶגֶד שֶׁעַל גַּבֵּי הַמַּכָּה, וּבַכַּבְשִׁישִׁין שֶׁעַל גַּבֵּי הַשֶּׁבֶר, וּבַשִּׁלְיָה הַמְּדֻלְדֶּלֶת בָּהּ; וּפוֹקֵק לָהּ זוֹג שֶׁבְּצַוָּארָהּ, וּמִטַּיֶּלֶת בּוֹ בֶּחָצֵר.
וְנוֹתֵן מַרְדַּעַת עַל הַחֲמוֹר בַּשַּׁבָּת, וּמִטַּיֵּל בֶּחָצֵר; אֲבָל אֵין תּוֹלִין לָהּ קַלַּסְטָר בְּפִיהָ בַּשַּׁבָּת.

כְּשֵׁם שֶׁאָדָם מְצֻוֶּה עַל שְׁבִיתַת בְּהֶמְתּוֹ בַּשַּׁבָּת, כָּךְ הוּא מְצֻוֶּה עַל שְׁבִיתַת עַבְדּוֹ וַאֲמָתוֹ; וְאַף עַל פִּי שְׁהֶן בְּנֵי דַּעַת, וּלְדַעַת עַצְמָן עוֹשִׂין, מִצְוָה עָלָיו לְשָׁמְרָן וּלְמָנְעָן מַעֲשִׂיַּת מְלָאכָה בַּשַּׁבָּת, שֶׁנֶּאֱמָר "לְמַעַן יָנוּחַ, שׁוֹרְךָ וַחֲמֹרֶךָ, וְיִנָּפֵשׁ בֶּן-אֲמָתְךָ, וְהַגֵּר" .

עֶבֶד וְאָמָה שֶׁאָנוּ מְצֻוִּין עַל שְׁבִיתָתָן--הֶם עֲבָדִים שֶׁמָּלוּ וְטָבְלוּ לְשֵׁם עַבְדוּת, וְקִבְּלוּ מִצְווֹת שֶׁהָעֲבָדִים חַיָּבִין בָּהֶן.
אֲבָל עֲבָדִים שֶׁלֹּא מָלוּ וְלֹא טָבְלוּ, אֵלָא קִבְּלוּ שֶׁבַע מִצְווֹת שֶׁנִּצְטַוּוּ בְּנֵי נוֹחַ בִּלְבָד--הֲרֵי הֶן כְּגֵר תּוֹשָׁב; וּמֻתָּרִין לַעֲשׂוֹת מְלָאכָה בַּשַּׁבָּת לְעַצְמָן בְּפַרְהֶסְיָה, כְּיִשְׂרָאֵל בַּחֹל.
וְאֵין מְקַבְּלִין גֵּר תּוֹשָׁב, אֵלָא בִּזְמָן שֶׁהַיּוֹבֵל נוֹהֵג.

הוֹאִיל וְגֵר תּוֹשָׁב עוֹשֶׂה מְלָאכָה לְעַצְמוֹ בַּשַּׁבָּת, וְגֵר צֶדֶק הֲרֵי הוּא כְּיִשְׂרָאֵל לְכָל דָּבָר, בְּמִי נֶאֱמָר "וְיִנָּפֵשׁ בֶּן-אֲמָתְךָ, וְהַגֵּר" --זֶה גֵּר תּוֹשָׁב שְׁהוּא לְקִיטוֹ וּשְׂכִירוֹ שֶׁלְּיִשְׂרָאֵל, כְּמוֹ בֶּן אֲמָתוֹ: שֶׁלֹּא יַעֲשֶׂה מְלָאכָה לְיִשְׂרָאֵל רִבּוֹ בַּשַּׁבָּת, אֲבָל לְעַצְמוֹ עוֹשֶׂה; וְאַפִלּוּ הָיָה זֶה הַגֵּר עַבְדּוֹ, הֲרֵי זֶה עוֹשֶׂה לְעַצְמוֹ.

הִלְכּוֹת שַׁבָּת פֵּרֶק כא 
נֶאֱמָר בַּתּוֹרָה "תִּשְׁבֹּת" --אַפִלּוּ מִדְּבָרִים שְׁאֵינָן מְלָאכָה, חַיָּב לִשְׁבֹּת מֵהֶן.
וּדְבָרִים הַרְבֵּה הֶן, שֶׁאָסְרוּ חֲכָמִים מִשּׁוֹם שְׁבֹת--מֵהֶן דְּבָרִים, אֲסָרוּם מִפְּנֵי שְׁהֶן דּוֹמִים לַמְּלָאכוֹת, וּמֵהֶן דְּבָרִים, אֲסָרוּם גְּזֵרָה שֶׁמֶּא יָבוֹא מֵהֶן אִסּוּר סְקֵלָה; וְאֵלּוּ הֶן: 
כָּל הַמַּשְׁוֶה גֻּמּוֹת, הֲרֵי זֶה חַיָּב מִשּׁוֹם חוֹרֵשׁ; לְפִיכָּךְ אָסוּר לְהִפָּנוֹת בִּשְׂדֵה הַנִּירָה בַּשַּׁבָּת, שֶׁמֶּא יַשְׁוֶה גֻּמּוֹת.
הַמְּפַנֶּה אֶת הָאוֹצָר בַּשַּׁבָּת, מִפְּנֵי שְׁהוּא צָרִיךְ לוֹ לִדְבַר מִצְוָה, כְּגוֹן שֶׁיַּכְנִיס בּוֹ אוֹרְחִים, אוֹ יִקְבַּע בּוֹ מִדְרָשׁ--לֹא יִגְמֹר אֶת כָּל הָאוֹצָר, שֶׁמֶּא יָבוֹא לְהַשְׁווֹת הַגֻּמּוֹת.
טִיט שֶׁעַל גַּבֵּי רַגְלוֹ, מְקַנְּחוֹ בַּכּוֹתָל אוֹ בַּקּוֹרָה; אֲבָל לֹא בַּקַּרְקָע, שֶׁמֶּא יָבוֹא לְהַשְׁווֹת הַגֻּמּוֹת.
לֹא יָרֹק בַּקַּרְקָע וְיָשׁוּף בְּרַגְלוֹ, שֶׁמֶּא יַשְׁוֶה גֻּמּוֹת; וּמֻתָּר לִדְרֹס הָרֹק שֶׁעַל גַּבֵּי הַקַּרְקָע, וְהוֹלֵךְ לְפִי תֻּמּוֹ.

נָשִׁים הַמְּשַׂחֲקוֹת בֶּאֱגוֹזִים וּשְׁקֵדִים וְכַיּוֹצֶא בָּהֶן--אֲסוּרוֹת לְשַׂחַק בָּהֶן בַּשַּׁבָּת, שֶׁמֶּא יָבוֹא לְהַשְׁווֹת הַגֻּמּוֹת; וְאָסוּר לְכַבַּד אֶת הַקַּרְקָע, שֶׁמֶּא יַשְׁוֶה גֻּמּוֹת, אֵלָא אִם כֵּן הָיָה רָצוּף בַּאֲבָנִים.
וּמֻתָּר לְזַלַּף מַיִם עַל גַּבֵּי הַקַּרְקָע, וְאֵינוּ חוֹשֵׁשׁ שֶׁמֶּא יַשְׁוֶה גֻּמּוֹת, שֶׁהֲרֵי אֵינוּ מִתְכַּוֵּן לְכָּךְ.
אֵין סָכִין אֶת הַקַּרְקָע, וְאַפִלּוּ הָיָה רָצוּף בַּאֲבָנִים; וְאֵין נוֹפְחִין אוֹתוֹ, וְאֵין מְדִיחִין אוֹתוֹ, אַפִלּוּ בְּיוֹם טוֹב, קַל וְחֹמֶר בַּשַּׁבָּת--שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל, וְיָבוֹא לְהַשְׁווֹת הַגֻּמּוֹת, בִּזְמָן שְׁהוּא עוֹשֶׂה כֵּן, בִּמְקוֹם שְׁאֵינוּ רָצוּף.

חָצֵר שֶׁנִּתְקַלְקְלָה בִּימֵי הַגְּשָׁמִים, מֵבִיא תֶּבֶן וּמְרַדֶּה בָּהּ; וְכִשְׁהוּא מְרַדֶּה, לֹא יְרַדֶּה לֹא בַּסַּל, וְלֹא בַּקֻּפָּה, אֵלָא בְּשׁוּלֵי הַקֻּפָּה--שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל, וְיָבוֹא לְהַשְׁווֹת גֻּמּוֹת.

הַמַּשְׁקֶה אֶת הַזְּרָעִים, חַיָּב מִשּׁוֹם זוֹרֵעַ; לְפִיכָּךְ אָסוּר לִשְׁאֹב מִן הַבּוֹר, בְּגַלְגַּל--גְּזֵרָה, שֶׁמֶּא יְמַלֵּא לְגִנָּתוֹ וּלְחָרְבָתוֹ.
וּמִפְּנֵי זֶה, אִם הָיָה הַבּוֹר שֶׁלַּגַּלְגַּל בֶּחָצֵר, מֻתָּר לְמַלֹּאות מִמֶּנּוּ בַּגַּלְגַּל.

הַתּוֹלֵשׁ, חַיָּב מִשּׁוֹם קוֹצֵר; לְפִיכָּךְ אָסוּר לִרְדּוֹת דְּבַשׁ מִכַּוַּרְתּוֹ בַּשַּׁבָּת, מִפְּנֵי שְׁהוּא כְּתוֹלֵשׁ.
אֵין עוֹלִין בָּאִילָן, בֵּין לַח בֵּין יָבֵשׁ; וְאֵין נִתְלִין בָּאִילָן, וְאֵין נִסְמָכִין בָּאִילָן.
וְלֹא יַעֲלֶה מִבְּעוֹד יוֹם, לֵישֵׁב שָׁם כָּל הַיּוֹם כֻּלּוֹ.
וְאֵין מִשְׁתַּמְּשִׁין בַּמְּחֻבָּר לַקַּרְקָע כְּלָל--גְּזֵרָה, שֶׁמֶּא יִתְלֹשׁ.

פֵּרוֹת שֶׁנָּשְׁרוּ בַּשַּׁבָּת, אָסוּר לְאָכְלָן עַד מוֹצָאֵי שַׁבָּת--גְּזֵרָה, שֶׁמֶּא יִתְלֹשׁ.
הֲדָס הַמְּחֻבָּר, מֻתָּר לְהָרִיחַ בּוֹ, שְׁאֵין הֲנָיָתוֹ אֵלָא לְהָרִיחַ בּוֹ, וַהֲרֵי רֵיחוֹ מָצוּי; אֲבָל אֶתְרוֹג וְתַפּוּחַ וְכָל הָרָאוּי לַאֲכִילָה, אָסוּר לְהָרִיחַ בּוֹ בַּמְּחֻבָּר--גְּזֵרָה, שֶׁמֶּא יָקֹץ אוֹתוֹ לְאָכְלוֹ.

אִילָן שֶׁהָיוּ שָׁרָשָׁיו גְּבוֹהִין מִן הָאָרֶץ שְׁלוֹשָׁה טְפָחִים, אָסוּר לֵישֵׁב עֲלֵיהֶן; וְאִם אֵינָן גְּבוֹהִין שְׁלוֹשָׁה, הֲרֵי הֶן כָּאָרֶץ.
הָיוּ בָּאִין מִלְמַעְלָה מִשְּׁלוֹשָׁה לְתוֹךְ שְׁלוֹשָׁה, מֻתָּר לְהִשְׁתַּמַּשׁ בָּהֶן; הָיוּ גְּבוֹהִין שְׁלוֹשָׁה, אַף עַל פִּי שֶׁצִּדָּן אֶחָד שׁוֹוֶה לָאָרֶץ, אוֹ שֶׁיֵּשׁ חֲלָל תַּחְתֵּיהֶן שְׁלוֹשָׁה--אָסוּר לֵישֵׁב עֲלֵיהֶן.

אֵין רוֹכְבִין עַל גַּבֵּי בְּהֵמָה בַּשַּׁבָּת--גְּזֵרָה, שֶׁמֶּא יַחְתֹּךְ זְמוֹרָה לְהַנְהִיגָהּ.
וְאֵין נִתְלִין בַּבְּהֵמָה, וְלֹא יַעֲלֶה מִבְּעוֹד יוֹם לֵישֵׁב עָלֶיהָ בַּשַּׁבָּת.
וְאֵין נִסְמָכִין לְצִדֵּי בְּהֵמָה; וְצִדֵּי צְדָדִין, מֻתָּרִין.
עָלָה בָּאִילָן בַּשַּׁבָּת--בְּשׁוֹגֵג, מֻתָּר לֵירַד; בְּמֵזִיד, אָסוּר לֵירַד.
וּבַבְּהֵמָה--אַפִלּוּ בְּמֵזִיד--יֵרֵד, מִשּׁוֹם צַעַר בַּעֲלֵי חַיִּים.
וְכֵן פּוֹרְקִין הַמַּשּׂאוּי מֵעַל הַבְּהֵמָה בַּשַּׁבָּת, מִשּׁוֹם צַעַר בַּעֲלֵי חַיִּים.

כֵּיצַד: הָיְתָה בְּהֶמְתּוֹ טְעוּנָה שָׁלִיף שֶׁלִּתְבוּאָה--מַכְנִיס רֹאשׁוֹ תַּחְתָּיו, וּמְסַלְּקוֹ לְצַד אַחֵר, וְהוּא נוֹפֵל מֵאֵלָיו.
הָיָה בָּא בַּדֶּרֶךְ בְּלֵילֵי שַׁבָּת, וּבְהֶמְתּוֹ טְעוּנָה--כְּשֶׁיַּגִּיעַ לֶחָצֵר הַחִיצוֹנָה, נוֹטֵל אֶת הַכֵּלִים הַנִּטָּלִין בַּשַּׁבָּת; וּשְׁאֵינָן נִטָּלִין, מַתִּיר הַחֲבָלִים וְהַשַּׂקִּין נוֹפְלִין.
הָיוּ בַּשַּׂקִּין דְּבָרִים הַמִּשְׁתַּבְּרִין--אִם הָיוּ שַׂקִּין קְטַנִּים, מֵבִיא כַּרִים וּכְסָתוֹת וּמַנִּיחַ תַּחְתֵּיהֶן, וְהַשַּׂקִּין נוֹפְלִין עַל הַכַּרִים: שֶׁהֲרֵי אִם יִרְצֶה לִשְׁלֹף הַכַּר, שׁוֹלֵף, מִפְּנֵי שֶׁהַשַּׂקִּים קְטַנִּים וְקַלִּים, וְנִמְצָא שֶׁלֹּא בִטַּל כְּלִי.
הָיְתָה טְעוּנָה עֲשָׁתוֹת שֶׁלִּזְכוֹכִית, מַתִּיר הַשַּׂקִּים וְהֶן נוֹפְלִין--שֶׁאַף עַל פִּי שֶׁיִּשָּׁבְרוּ, אֵין בְּכָּךְ הֶפְסֵד גָּדוֹל: שֶׁהֲרֵי הַכֹּל לְהַתָּכָה עוֹמֵד, וּלְהֶפְסֵד מוּעָט לֹא חָשְׁשׁוּ.
הָיוּ הַשַּׂקִּים גְּדוֹלִים וּמְלֵאִים כְּלֵי זְכוֹכִית וְכַיּוֹצֶא בָּהֶם, פּוֹרֵק בְּנַחַת.
וּמִכָּל מָקוֹם, לֹא יַנִּיחֵן שָׁם עַל גַּבֵּי בְּהֵמָה--מִשּׁוֹם צַעַר בַּעֲלֵי חַיִּים.

הַמְּדַבֵּק פֵּרוֹת עַד שֶׁיֵּעָשׂוּ גּוּף אֶחָד, חַיָּב מִשּׁוֹם מְעַמֵּר.
לְפִיכָּךְ מִי שֶׁנִּתְפַּזְּרוּ לוֹ פֵּרוֹת בַּחֲצֵרוֹ, מְלַקֵּט עַל יָד עַל יָד וְאוֹכֵל; אֲבָל לֹא יִתֵּן לֹא לְתוֹךְ הַסַּל וְלֹא לְתוֹךְ הַקֻּפָּה, כְּדֶרֶךְ שְׁהוּא עוֹשֶׂה בַּחֹל: שְׁאִם יַעֲשֶׂה כְּדֶרֶךְ שְׁהוּא עוֹשֶׂה בַּחֹל--שֶׁמֶּא יִכְבְּשֵׁם בְּיָדוֹ בְּתוֹךְ הַקֻּפָּה, וְיָבוֹא לִידֵי עִמּוּר.
וְכֵן אֵין מְקַבְּצִין אֶת הַמֶּלַח וְכַיּוֹצֶא בּוֹ, מִפְּנֵי שֶׁנִּרְאֶה כִּמְעַמֵּר.

מְפָרֵק, חַיָּב מִשּׁוֹם דָּשׁ, וְהַסּוֹחֵט זֵיתִים וַעֲנָבִים, חַיָּב מִשּׁוֹם מְפָרֵק; לְפִיכָּךְ אָסוּר לִסְחֹט תֻּתִּים וְרִמּוֹנִים, הוֹאִיל וּמִקְצַת בְּנֵי אָדָם סוֹחֲטִים אוֹתָם כְּזֵיתִים וַעֲנָבִים--שֶׁמֶּא יָבוֹא לִסְחֹט זֵיתִים וַעֲנָבִים.
אֲבָל שְׁאָר פֵּרוֹת, כְּגוֹן פָּרִישִׁין וְתַפּוּחִים וְעַזְרוּרִין--מֻתָּר לְסָחְטָן בַּשַּׁבָּת, מִפְּנֵי שְׁאֵינָן בְּנֵי סְחִיטָה.

כְּבָשִׁין וּשְׁלָקוֹת שֶׁסְּחָטָן--אִם לְרַכַּךְ גּוּפָן, מֻתָּר; וְאִם לְהוֹצִיא מֵימֵיהֶן, אָסוּר.
וְאֵין מְרַסְּקִין אֶת הַשֶּׁלֶג, שֶׁיָּזוּבוּ מֵימָיו; אֲבָל מְרַסֵּק הוּא לְתוֹךְ הַכּוֹס, אוֹ לְתוֹךְ הַקְּעָרָה.
הַשּׁוּם וְהַבֹּסֶר וְהַמְּלִילוֹת שֶׁרִסְּקָן מִבְּעוֹד יוֹם--אִם מְחֻסָּרִין דִּיכָה, אָסוּר לוֹ לִגְמֹר דִּיכָתָן בַּשַּׁבָּת; וְאִם מְחֻסָּרִין שְׁחִיקָה בַּיָּד, מֻתָּר לוֹ לִגְמֹר שְׁחִיקָתָן בַּשַּׁבָּת.
לְפִיכָּךְ מֻתָּר לִגְמֹר שְׁחִיקַת הָרִיפוֹת בְּעֵץ הַפָּרוּר בְּתוֹךְ הַקְּדֵרָה בַּשַּׁבָּת, אַחַר שֶׁמּוֹרִידִין אוֹתָהּ מֵעַל הָאֵשׁ.

הַמּוֹלֵל מְלִילוֹת--מוֹלֵל בְּשִׁנּוּי, כְּדֵי שֶׁלֹּא יֵרָאֶה כְּדָשׁ.
הַיּוֹנֵק בְּפִיו, פָּטוּר; וְאִם הָיָה גּוֹנֵחַ--מֻתָּר לוֹ לִינַק בְּפִיו, מִפְּנֵי שְׁהוּא מְפָרֵק כִּלְאַחַר יָד, וּמִשּׁוֹם צַעֲרוֹ לֹא גָזְרוּ, וְאַף עַל פִּי שְׁאֵין שָׁם סַכָּנָה.

פֵּרוֹת שֶׁזָּבוּ מֵהֶן מַשְׁקִין בַּשַּׁבָּת--אִם זֵיתִים וַעֲנָבִים הֶן--אָסוּר לִשְׁתּוֹת אוֹתָן הַמַּשְׁקִין, עַד מוֹצָאֵי שַׁבָּת: גְּזֵרָה--שֶׁמֶּא יִתְכַּוַּן, וְיִסְחֹט אוֹתָן בַּשַּׁבָּת.
וְאִם תֻּתִּים וְרִמּוֹנִים הֶן--אִם הִכְנִיסָן לַאֲכִילָה, מַשְׁקִין שֶׁזָּבוּ מֵהֶן מֻתָּרִין; וְאִם הִכְנִיסָן לְדָרְכָן, מַשְׁקִין שֶׁזָּבוּ מֵהֶן אֲסוּרִין עַד מוֹצָאֵי שַׁבָּת.

זֵיתִים וַעֲנָבִים שֶׁרִסְּקָן מֵעֶרֶב שַׁבָּת, וְיָצְאוּ מֵהֶן מַשְׁקִין מֵעַצְמָן--מֻתָּרִין; וְכֵן חַלּוֹת דְּבַשׁ שֶׁרִסְּקָן מֵעֶרֶב שַׁבָּת--מַשְׁקִין הַיּוֹצְאִין מֵהֶן בַּשַּׁבָּת, מֻתָּרִין: שְׁאֵין כָּאן מָקוֹם לִגְזֵרָה, שֶׁכְּבָר רִסְּקָן מִבָּעֶרֶב.

זוֹרֶה וּבוֹרֵר, מֵאֲבוֹת מְלָאכוֹת הֶן.
לְפִיכָּךְ אַף עַל פִּי שֶׁמֻּתָּר לִמְלֹל מְלִילוֹת, בְּרָאשֵׁי אֶצְבְּעוֹתָיו, כִּשְׁהוּא מְנַפֵּחַ, מְנַפֵּחַ בְּיָדוֹ אַחַת בְּכָל כּוֹחוֹ--אֲבָל לֹא בַּקָּנוֹן, וְלֹא בַּתַּמְחוּי: גְּזֵרָה--שֶׁמֶּא יְנַפֶּה בְּנַפָה וּבִכְבָרָה, שְׁהוּא חַיָּב.
וְהַמְּשַׁמֵּר שְׁמָרִים, תּוֹלֶדֶת בּוֹרֵר אוֹ מְרַקֵּד הוּא; לְפִיכָּךְ אַף עַל פִּי שֶׁמֻּתָּר לְסַנַּן יַיִן צָלוּל אוֹ מַיִם צְלוּלִין, בְּסוּדָרִין אוֹ בִּקְפִיפָה מִצְרִית, לֹא יַעֲשֶׂה גֻּמָּה, בַּסּוּדָר--שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל, וְיָבוֹא לְשַׁמַּר בַּמַּשְׁמֶרֶת.
וְכֵן אָסוּר לִתְלוֹת אֶת הַמַּשְׁמֶרֶת, כְּדֶרֶךְ שְׁהוּא עוֹשֶׂה בַּחֹל--שֶׁמֶּא יָבוֹא לְשַׁמַּר.
וְכֵן הַמְּחַבֵּץ, תּוֹלֶדֶת בּוֹרֵר הוּא; לְפִיכָּךְ אַף עַל פִּי שֶׁנּוֹתְנִין שֻׁמְשְׁמִין וֶאֱגוֹזִים לַדְּבַשׁ, לֹא יְחַבַּץ בְּיָדוֹ.

הַמְּחַתֵּךְ אֶת הַיָּרָק דַּק דַּק, כְּדֵי לְבַשְּׁלוֹ--הֲרֵי זֶה תּוֹלֶדֶת טוֹחֵן, וְחַיָּב; לְפִיכָּךְ אֵין מְרַסְּקִין לֹא אֶת הַשַּׁחַת, וְלֹא אֶת הַחַרוּבִין, לִפְנֵי בְּהֵמָה, בֵּין דַּקָּה בֵּין גַּסָּה--מִפְּנֵי שֶׁנִּרְאֶה כְּטוֹחֵן.
אֲבָל מְחַתְּכִין אֶת הַדַּלּוּעִין לִפְנֵי הַבְּהֵמָה, וְאֶת הַנְּבֵלָה לִפְנֵי הַכְּלָבִים--שְׁאֵין טְחִינָה בַּפֵּרוֹת.
וּמַתִּירִין אֲלֻמּוֹת שֶׁלְּעָמִיר לִפְנֵי בְּהֵמָה, וּמְפַסְפֵּס בְּיָדוֹ אֲלֻמּוֹת קְטַנּוֹת; אֲבָל לֹא אֲלֻמּוֹת גְּדוֹלוֹת, מִפְּנֵי הַטֹּרַח שֶׁבָּהֶן.

חֲבִלֵּי סִיאָה וְאֵזוֹב וְקָרְנִית וְכַיּוֹצֶא בָּהֶן, שֶׁהִכְנִיסָן לְמַאֲכַל בְּהֵמָה--מִסְתַּפֵּק בָּהֶן, וְקוֹטֵם וְאוֹכֵל בְּרָאשֵׁי אֶצְבְּעוֹתָיו; אֲבָל לֹא בְּיָדוֹ הַרְבֵּה--שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל, וְיָבוֹא לָדֹק.

הַצָּרִיךְ לָדֹק פַּלְפְּלִים וְכַיּוֹצֶא בָּהֶן, לִתֵּן לְתוֹךְ הַמַּאֲכָל בַּשַּׁבָּת--הֲרֵי זֶה כּוֹתֵשׁ בְּיַד הַסַּכִּין, וּבַקְּעָרָה.
אֲבָל בַּמַּכְתֶּשֶׁת--חַיָּב, מִפְּנֵי שְׁהוּא טוֹחֵן; לְפִיכָּךְ אָסוּר לַבָּרִיא, לְהִתְרַפֹּאות בַּשַּׁבָּת--גְּזֵרָה, שֶׁמֶּא יִשְׁחֹק סַמָּמְנִין.

כֵּיצַד: לֹא יֹאכַל אָדָם דְּבָרִים שְׁאֵינָן מַאֲכַל בְּרִיאִים, כְּגוֹן אֵזוֹבְיוּן וּפוּאָה; וְלֹא דְּבָרִים הַמְּשַׁלְשְׁלִים, כְּגוֹן לַעֲנָה וְכַיּוֹצֶא בָּהּ.
וְכֵן לֹא יִשְׁתֶּה דְּבָרִים שְׁאֵין דֶּרֶךְ הַבְּרִיאִים לִשְׁתּוֹתָן, כְּגוֹן מַיִם שֶׁבִּשְּׁלוּ בּוֹ סַמָּמְנִין וַעֲשָׂבִים.

אוֹכֵל אָדָם אֹכָלִין וּמַשְׁקִין שֶׁדֶּרֶךְ הַבְּרִיאִים לְאָכְלָן וְלִשְׁתּוֹתָן, כְּגוֹן הַכֻּסְבַּר וְהַכִּישׁוּת וְהָאֵזוֹב; אַף עַל פִּי שְׁהֶן מְרַפְּאִין, וַאֲכָלָן כְּדֵי לְהִתְרַפֹּאות בָּהֶם--מֻתָּר, הוֹאִיל וְהֶם מַאֲכַל בְּרִיאִים.
שָׁתָה חִלְתִּית מִקֹּדֶם הַשַּׁבָּת, וַהֲרֵי הוּא שׁוֹתֶה וְהוֹלֵךְ--מֻתָּר לִשְׁתּוֹתָן בַּשַּׁבָּת, בִּמְקוֹמוֹת שֶׁנָּהֲגוּ הַבְּרִיאִים לִשְׁתּוֹת הַחִלְתִּית; וְשׁוֹתִין זַיְתּוּס הַמִּצְרִי, בְּכָל מָקוֹם.

וְכֵן שְׁמָנִים שֶׁדֶּרֶךְ הַבְּרִיאִים לָסוּךְ בָּהֶן--מֻתָּר לָסוּךְ בָּהֶן בַּשַּׁבָּת, וְאַף עַל פִּי שֶׁנִּתְכַּוַּן לִרְפוּאָה; וּשְׁאֵין הַבְּרִיאִים סָכִין בָּהֶן, אֲסוּרִין.
הַחוֹשֵׁשׁ בְּמָתְנָיו--לֹא יָסוּךְ יַיִן וְחֹמֶץ, אֲבָל סָךְ הוּא אֶת הַשֶּׁמֶן; וְלֹא שֶׁמֶן וֶרֶד, אֵלָא בִּמְקוֹם שֶׁהַבְּרִיאִים סָכִין אוֹתוֹ.
וּמֻתָּר לָסוּךְ שֶׁמֶן וּמֶלַח, בְּכָל מָקוֹם.
נִגְּפָה יָדוֹ אוֹ רַגְלוֹ, צוֹמְתָהּ בַּיַּיִן; וְאֵינוּ צוֹמְתָהּ, בַּחֹמֶץ: וְאִם הָיָה עָנֹג, אַף בַּיַּיִן אָסוּר.

הַחוֹשֵׁשׁ בְּשִׁנָּיו--לֹא יְגַמַּע בָּהֶן אֶת הַחֹמֶץ, וְיִפְלֹט; אֲבָל מְגַמֵּעַ הוּא, וּבוֹלֵעַ.
הַחוֹשֵׁשׁ בִּגְרוֹנוֹ, לֹא יְעַרְעֲרֶנּוּ בְּשֶׁמֶן; אֲבָל בּוֹלֵעַ הוּא שֶׁמֶן הַרְבֵּה--וְאִם נִתְרַפָּא, נִתְרַפָּא.
אֵין לוֹעֲסִין אֶת הַמַּצְטִכֵּי, וְאֵין שָׁפִין אֶת הַשִּׁנַּיִם בְּסַם בַּשַּׁבָּת, בִּזְמָן שֶׁמִּתְכַּוֵּן לִרְפוּאָה; וְאִם נִתְכַּוַּן לְרֵיחַ הַפֶּה, מֻתָּר.

אֵין נוֹתְנִין יַיִן, לְתוֹךְ הָעַיִן; אֲבָל נוֹתֵן הוּא, עַל גַּב הָעַיִן.
וְרֹק תָּפֵל, אַפִלּוּ עַל גַּב הָעַיִן אָסוּר.
קִלּוֹר שֶׁשָּׁרָה אוֹתוֹ מֵעֶרֶב שַׁבָּת--מַעְבִירוֹ עַל גַּב עֵינָיו בַּשַּׁבָּת, וְאֵינוּ חוֹשֵׁשׁ.
מִי שֶׁלָּקָה בְּאֶצְבָּעוֹ, לֹא יִכְרֹךְ עָלָיו גֳּמִי כְּדֵי לְרַפֹּאותוֹ; וְלֹא יִדְחֲקֶנּוּ בְּיָדוֹ, כְּדֵי לְהוֹצִיא מִמֶּנּוּ דָּם.

אֵין נוֹתְנִין חֹמֶץ וְשֶׁמֶן עַל גַּבֵּי הַמַּכָּה, וְלֹא עַל גַּבֵּי מוֹךְ שֶׁעַל הַמַּכָּה, וְלֹא עַל גַּבֵּי מוֹךְ לִתְּנוֹ עַל הַמַּכָּה בַּשַּׁבָּת; אֲבָל נוֹתֵן הוּא חוּץ לַמַּכָּה, וְשׁוֹתֵת וְיוֹרֵד לַמַּכָּה.
וְנוֹתְנִין מוֹךְ יָבֵשׁ עַל גַּבֵּי הַמַּכָּה; וְאִם הָיָה עַתִּיק--אָסוּר, מִפְּנֵי שְׁהוּא כִּרְטִיָּה.

רְטִיָּה שֶׁפֵּרְשָׁה עַל גַּבֵּי כְּלִי, מַחְזִירִין אוֹתָהּ; וְאִם פֵּרְשָׁה עַל גַּבֵּי קַרְקָע, אָסוּר לְהַחְזִירָהּ.
וּמַנִּיחִין רְטִיָּה עַל גַּבֵּי הַמַּכָּה לְכַתְּחִלָּה בַּמִּקְדָּשׁ, שְׁאֵין אִסּוּר שְׁבֹת בַּמִּקְדָּשׁ.
וּבְכָל מָקוֹם, מְקַנְּחִין פִּי הַמַּכָּה; וְאֵין מְקַנְּחִין אֶת הָרְטִיָּה, שֶׁמֶּא יְמָרַח.

סָכִין וּמִתְמַשִּׁין בִּבְנֵי מֵעַיִם בַּשַּׁבָּת--וְהוּא שֶׁיָּסוּךְ וִימַשְׁמַשׁ בְּבַת אַחַת, כְּדֵי שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל.
וְאֵין מִתְעַמְּלִין בַּשַּׁבָּת.
אֵי זֶה הוּא מִתְעַמֵּל: זֶה שֶׁדּוֹרְסִים עַל גּוּפוֹ בְּכוֹחַ, עַד שֶׁיִּיגַע וְיָזִיעַ, אוֹ שֶׁיְּהַלַּךְ, עַד שֶׁיִּיגַע וְיָזִיעַ--שֶׁאָסוּר לְיַגַּע אֶת עַצְמוֹ כְּדֵי שֶׁיָּזִיעַ בַּשַּׁבָּת, מִפְּנֵי שְׁהוּא רְפוּאָה.
וְכֵן אָסוּר לַעֲמֹד בְּקַרְקַע דִּימוֹסוֹת שֶׁבְּאֶרֶץ יִשְׂרָאֵל, מִפְּנֵי שֶׁמְּעַמֶּלֶת וּמְרַפְּאָה.

אֵין רוֹחֲצִין בְּמַיִם שֶׁמְּשַׁלְשְׁלִין, וְלֹא בְּטִיט שֶׁטּוֹבְעִין בּוֹ, וְלֹא בְּמֵי הַמִּשְׁרָה הַבְּאוּשִׁים, וְלֹא בְּיַם סְדוֹם, וְלֹא בַּמַּיִם הָרָעִים שֶׁבַּיָּם הַגָּדוֹל--מִפְּנֵי שֶׁכָּל אֵלּוּ צַעַר הֶן, וְכָתוּב "וְקָרָאתָ לַשַּׁבָּת עֹנֶג" ; לְפִיכָּךְ אִם לֹא נִשְׁתָּהָה בָּהֶם, אֵלָא עָלָה מִיָּד--אַף עַל פִּי שֶׁיֵּשׁ לוֹ חֲטָטִין בְּרֹאשׁוֹ, מֻתָּר.

אֵין מִתְגָּרְדִין בְּמִגְרֶדֶת; וְאִם הָיוּ יָדָיו מְלֻכְלָכוֹת בְּצוֹאָה אוֹ בְּטִיט, גּוֹרֵד כְּדַרְכּוֹ וְאֵינוּ חוֹשֵׁשׁ.
סָכִין וּמְפָרְכִין לָאָדָם לְעַנְּגוֹ, אֲבָל לֹא לַבְּהֵמָה; וְאִם הָיָה לָהּ צַעַר, מֻתָּר לְהָסִיר צַעֲרָהּ בְּסִיכָה וּפֵרוּךְ.
בְּהֵמָה שֶׁאָכְלָה כַּרְשִׁינִין הַרְבֵּה, מְרִיצִין אוֹתָהּ בֶּחָצֵר בִּשְׁבִיל שֶׁתִּתְרַפָּא; וְאִם אֲחָזָהּ דָּם, מַעְמִידִין אוֹתָהּ בַּמַּיִם בִּשְׁבִיל שֶׁתִּצְטַנַּן, וְאֵין חוֹשְׁשִׁין, שֶׁמֶּא יִשְׁחֹק לָהּ סַמָּמְנִין.

אֵין מְקִיאִין אֶת הָאֹכֶל בַּשַּׁבָּת.
בַּמֶּה דְּבָרִים אֲמוּרִים, בְּסַם--שֶׁמֶּא יִשְׁחֹק סַמָּמְנִין; אֲבָל לְהַכְנִיס יָדוֹ לְתוֹךְ פִּיו וּלְהָקִיא, מֻתָּר.
וְאָסוּר לִדְחֹק כְּרֵסוֹ שֶׁלַּתִּינוֹק, כְּדֵי לְהוֹצִיא הָרְאִי שֶׁלּוֹ--שֶׁמֶּא יָבוֹא לְהַשְׁקוֹתוֹ סַמָּנִין הַמְּשַׁלְשְׁלִין.
וּמֻתָּר לִכְפּוֹת כּוֹס עַל הַטַּבּוּר בַּשַּׁבָּת, כְּדֵי לְהַעֲלוֹתוֹ.
וְכֵן מֻתָּר לְחַנַּק וְלִלְפֹּף אֶת הַקָּטָן, וּלְהַעֲלוֹת אָזְנַיִם בֵּין בַּיָּד בֵּין בִּכְלִי, וּלְהַעֲלוֹת אֻנְקְלֵי: שֶׁכָּל אֵלּוּ וְכַיּוֹצֶא בָּהֶן--אֵין עוֹשִׂין אוֹתָן בְּסַמָּנִין כְּדֵי לָחוּשׁ לִשְׁחִיקָה, וְיֵשׁ לוֹ צַעַר מֵהֶן.

הַמְּרַקֵּד, מֵאֲבוֹת מְלָאכוֹת.
לְפִיכָּךְ אֵין כּוֹבְרִין אֶת הַתֶּבֶן בַּכְּבָרָה; וְלֹא יַנִּיחַ הַכְּבָרָה שֶׁיֵּשׁ בָּהּ תֶּבֶן בְּמָקוֹם גָּבוֹהַּ, בִּשְׁבִיל שֶׁיֵּרֵד הַמּוֹץ--מִפְּנֵי שְׁהוּא כִּמְרַקֵּד.
אֲבָל נוֹטֵל הַתֶּבֶן בַּכְּבָרָה וּמוֹלִיךְ לָאֵבוּס, אַף עַל פִּי שֶׁיֵּרֵד הַמּוֹץ בְּשָׁעַת הוֹלָכָה--שֶׁהֲרֵי אֵינוּ מִתְכַּוֵּן לְכָּךְ.

מְגַבֵּל, חַיָּב מִשּׁוֹם לָשׁ; לְפִיכָּךְ אֵין מְגַבְּלִין קֶמַח קָלִי הַרְבֵּה, שֶׁמֶּא יָבוֹא לָלוּשׁ קֶמַח שְׁאֵינוּ קָלִי.
וּמֻתָּר לְגַבַּל אֶת הַקָּלִי, מְעַט מְעַט.
אֲבָל תְּבוּאָה שֶׁלֹּא הֵבִיאָה שְׁלִישׁ שֶׁקָּלוּ אוֹתָהּ, וְאַחַר כָּךְ טָחֲנוּ אוֹתָהּ טְחִינָה גַּסָּה, שֶׁהֲרֵי הִיא כְּחוֹל, וְהִיא הַנִּקְרֵאת שְׁתִית--מֻתָּר לְגַבַּל מִמֶּנָּה בְּחֹמֶץ וְכַיּוֹצֶא בּוֹ הַרְבֵּה בְּבַת אַחַת: וְהוּא, שֶׁיִּהְיֶה רַךְ; אֲבָל קָשֶׁה, אָסוּר--מִפְּנֵי שֶׁנִּרְאֶה כְּלָשׁ.
וְצָרִיךְ לְשַׁנּוֹת; כֵּיצַד--נוֹתֵן אֶת הַשְּׁתִית, וְאַחַר כָּךְ נוֹתֵן אֶת הַחֹמֶץ.

הַמֻּרְסָן--אַף עַל פִּי שְׁאֵינוּ רָאוּי לְגִבּוּל, אֵין גּוֹבְלִין אוֹתוֹ: שֶׁמֶּא יָבוֹא לְגַבַּל הֶעָפָר, וְכַיּוֹצֶא בּוֹ.
וְנוֹתְנִין מַיִם עַל גַּבֵּי הַמֻּרְסָן, וּמוֹלִיךְ בּוֹ הַתַּרְוָד שְׁתִי וְעֵרֶב; אֲבָל אֵינוּ מְמָרֵס בְּיָדוֹ, שֶׁלֹּא יֵרָאֶה כְּלָשׁ.
אִם לֹא נִתְעָרַב, מְנַעֲרוֹ מִכְּלִי לִכְלִי עַד שֶׁיִּתְעָרַב; וְנוֹתֵן לִפְנֵי הַתֻּרְנְגוֹלִין, אוֹ לִפְנֵי הַשְּׁוָרִים.
וּמֻתָּר לְעָרַב הַמֻּרְסָן עַל דֶּרֶךְ זוֹ בִּכְלִי אֶחָד, וּמְחַלֵּק אוֹתוֹ בְּכֵלִים הַרְבֵּה, וְנוֹתֵן לִפְנֵי כָּל בְּהֵמָה וּבְהֵמָה; וּמְעָרֵב בִּכְלִי אֶחָד אַפִלּוּ כּוֹר, וְאַפִלּוּ כּוֹרַיִם.

אֵין מַאֲכִילִין בְּהֵמָה חַיָּה וָעוֹף בַּשַּׁבָּת, כְּדֶרֶךְ שְׁהוּא מַאֲכִיל בַּחֹל--שֶׁמֶּא יָבוֹא לִידֵי כְּתִישַׁת קָטְנָיוֹת, אוֹ לִידֵי לִישַׁת קֶמַח וְכַיּוֹצֶא בּוֹ.
כֵּיצַד: לֹא יַאֲכִיל הַגָּמָל בַּשַּׁבָּת מַאֲכַל שְׁלוֹשָׁה אַרְבָּעָה יָמִים, וְלֹא יַרְבִּיץ עֵגֶל וְכַיּוֹצֶא בּוֹ וְיִפְתַּח פִּיו וְיִתֵּן לְתוֹכוֹ כַּרְשִׁינִין וּמַיִם בְּבַת אַחַת.
וְכֵן לֹא יִתֵּן לְתוֹךְ פִּי יוֹנִים וְתֻרְנְגוֹלִים, לִמְקוֹם שְׁאֵינָן יְכוּלִין לְהַחְזִיר; אֲבָל מַאֲכִיל הוּא אֶת הַבְּהֵמָה מֵעוֹמֵד, וּמַשְׁקֶה אוֹתָהּ מֵעוֹמֵד, אוֹ נוֹתֵן לְתוֹךְ פִּיהָ מַיִם בִּפְנֵי עַצְמָן וְכַרְשִׁינִין בִּפְנֵי עַצְמָן, בִּמְקוֹם שֶׁיְּכוּלָה לְהַחְזִיר.
וְכֵן מַאֲכִיל הָעוֹף בְּיָדוֹ, בִּמְקוֹם שֶׁיָּכוֹל לְהַחְזִיר.
וְאֵין צָרִיךְ לוֹמַר, שֶׁיִּתֵּן לִפְנֵיהֶן וְהֶן אוֹכְלִין.

בַּמֶּה דְּבָרִים אֲמוּרִים, בְּמִי שֶׁמְּזוֹנוֹתָיו עָלָיו, כְּגוֹן בְּהֶמְתּוֹ וְחַיָּתוֹ וְיוֹנֵי הַבַּיִת וְאַוְזִין וְתֻרְנְגוֹלִין; אֲבָל מִי שְׁאֵין מְזוֹנוֹתָיו עָלָיו, כְּגוֹן חֲזִיר וְיוֹנֵי שׁוֹבָךְ וּדְבוֹרִים--לֹא יִתֵּן לִפְנֵיהֶם, לֹא מָזוֹן וְלֹא מַיִם.
וּמֻתָּר לָאָדָם לְהַעְמִיד בְּהֶמְתּוֹ עַל גַּבֵּי עֲשָׂבִים, וְהִיא אוֹכֶלֶת.
אֲבָל לֹא יַעְמִיד אוֹתָהּ, עַל גַּבֵּי דָּבָר שֶׁהֻקְצָה; וְעוֹמֵד בְּפָנֶיהָ, כְּדֵי שֶׁתַּחְזִיר פָּנֶיהָ לַדָּבָר הַמֻּקְצֶה וְתֹאכַל מִמֶּנּוּ.
וְכֵן בְּיוֹם טוֹב.

הִלְכּוֹת שַׁבָּת פֵּרֶק כב 
רְדִיַּת הַפַּת--אַף עַל פִּי שְׁאֵינָהּ מְלָאכָה--אָסְרוּ אוֹתָהּ חֲכָמִים, שֶׁמֶּא יָבוֹא לֶאֱפוֹת.
הַמַּדְבִּיק פַּת בַּתַּנּוּר מִבְּעוֹד יוֹם, וְקָדַשׁ עָלָיו הַיּוֹם--מַצִּיל מִמֶּנּוּ מְזוֹן שָׁלוֹשׁ סְעוֹדוֹת, וְאוֹמֵר לַאֲחֵרִים בּוֹאוּ וְהַצִּילוּ לָכֶם.
וְאַף עַל פִּי שֶׁהָרְדִיָּה אֵינָהּ מְלָאכָה, כִּשְׁהוּא מַצִּיל, לֹא יִרְדֶּה בַּמִּרְדֶּה אֵלָא בַּסַּכִּין, כְּדֵי לְשַׁנּוֹת.

מִפְּנֵי מַה אָסְרוּ חֲכָמִים לְהִכָּנֵס לַמֶּרְחֵץ בַּשַּׁבָּת--מִפְּנֵי הַבַּלָּנִין שֶׁהָיוּ מְחִמִּין חַמִּין בַּשַּׁבָּת, וְאוֹמְרִין מֵעֶרֶב שַׁבָּת הוּחַמּוּ; לְפִיכָּךְ גָּזְרוּ שֶׁלֹּא יִכָּנֵס אָדָם לַמֶּרְחֵץ בַּשַּׁבָּת, אַפִלּוּ לְהָזִיעַ.
וְגָזְרוּ שֶׁלֹּא יִשְׁתַּטַּף כָּל גּוּפוֹ בְּחַמִּין, וְאַפִלּוּ בְּחַמִּין שֶׁהוּחַמּוּ מֵעֶרֶב שַׁבָּת; אֲבָל פָּנָיו יָדָיו וְרַגְלָיו, מֻתָּר.
בַּמֶּה דְּבָרִים אֲמוּרִים, בְּחַמֵּי הָאוּר--גְּזֵרָה, מִשּׁוֹם מֶרְחֵץ; אֲבָל בְּחַמֵּי טְבֶרְיָה וְכַיּוֹצֶא בָּהֶן, מֻתָּר לְהִשְׁתַּטַּף בָּהֶן כָּל גּוּפוֹ.
וְאָסוּר לִרְחֹץ בְּמַיִם חַמִּין שֶׁבַּמְּעָרוֹת, מִפְּנֵי שֶׁהַמְּעָרָה יֵשׁ בָּהּ הֶבֶל, וְיָבוֹא לִידֵי זִיעָה; וְנִמְצֵאת כַּמֶּרְחֵץ.

מִתְחַמֵּם אָדָם כְּנֶגֶד הַמְּדוּרָה, וְיוֹצֶא וּמִשְׁתַּטֵּף כָּל גּוּפוֹ בְּצוֹנֵן; אֲבָל אֵינוּ מִשְׁתַּטֵּף כָּל גּוּפוֹ בְּצוֹנֵן, וּבָא וּמִתְחַמֵּם כְּנֶגֶד הַמְּדוּרָה, מִפְּנֵי שֶׁמַּפְשִׁיר מַיִם שֶׁעָלָיו, וְנִמְצָא כְּרוֹחֵץ כָּל גּוּפוֹ בְּחַמִּין.
הַמֵּבִיא סִילוֹן שֶׁלְּצוֹנֵן בְּתוֹךְ מַיִם חַמִּין, אַפִלּוּ בְּתוֹךְ חַמֵּי טְבֶרְיָה--הֲרֵי אֵלּוּ כְּחַמִּין שֶׁהוּחַמּוּ בַּשַּׁבָּת, וַאֲסוּרִין בִּרְחִיצָה וּבִשְׁתִיָּה.

מֵבִיא אָדָם קִתּוֹן שֶׁלְּמַיִם, וּמַנִּיחוֹ כְּנֶגֶד הַמְּדוּרָה--לֹא בִּשְׁבִיל שֶׁיֵּחַמּוּ, אֵלָא כְּדֵי שֶׁתָּפוּג צִנָּתָן.
וְכֵן מַנִּיחַ פַּךְ שֶׁלְּשֶׁמֶן כְּנֶגֶד הַמְּדוּרָה--כְּדֵי שֶׁיִּפְשַׁר, לֹא שֶׁיֵּחַם.
וְסָךְ אָדָם יָדוֹ בַּמַּיִם אוֹ בְּשֶׁמֶן, וּמְחַמֵּם כְּנֶגֶד הַמְּדוּרָה--וְהוּא שֶׁלֹּא יֵחַמּוּ הַמַּיִם שֶׁעַל יָדוֹ, עַד שֶׁתְּהֶא כְּרֵסוֹ שֶׁלַּתִּינוֹק נִכְוֵית בָּהֶן.
וּמְחַמֵּם בֶּגֶד, וּמַנִּיחוֹ עַל גַּבֵּי מֵעָיו בַּשַּׁבָּת.

אַמְבָּטֵי שֶׁלְּמֶרְחֵץ שְׁהִיא מְלֵאָה מַיִם חַמִּים--אֵין נוֹתְנִין לָהּ מַיִם צוֹנֵן, שֶׁהֲרֵי מְחַמְּמָן הַרְבֵּה; וְכֵן לֹא יִתֵּן לְתוֹכָהּ פַּךְ שֶׁלְּשֶׁמֶן, מִפְּנֵי שְׁהוּא כִּמְבַשְּׁלוֹ.
אֲבָל נוֹתֵן הוּא מַיִם חַמִּין, לְתוֹךְ אַמְבָּטֵי שֶׁלְּצוֹנֵן.

מֵחָם שֶׁפִּנָּה מִמֶּנּוּ מַיִם--מֻתָּר לִתֵּן לְתוֹכוֹ מַיִם צוֹנֵן, כְּדֵי לְהַפְשִׁירָן; וּמֻתָּר לִצֹּק מַיִם חַמִּין לְתוֹךְ מַיִם צוֹנֵן, אוֹ צוֹנֵן לְתוֹךְ הַחַמִּין--וְהוּא שֶׁלֹּא יִהְיוּ בִּכְלִי רִאשׁוֹן, מִפְּנֵי שְׁהוּא מְחַמְּמָן הַרְבֵּה.
וְכֵן קְדֵרָה רוֹתַחַת--אַף עַל פִּי שֶׁהוֹרִידָהּ מֵעַל הָאֵשׁ, לֹא יִתֵּן לְתוֹכָהּ תְּבָלִין; אֲבָל נוֹתֵן לְתוֹכָהּ מֶלַח, שֶׁהַמֶּלַח אֵינוּ מִתְבַּשֵּׁל אֵלָא עַל גַּבֵּי אֵשׁ גְּדוֹלָה.
וְאִם צָק הַתַּבְשִׁיל מִקְּדֵרָה לִקְעָרָה--אַף עַל פִּי שְׁהוּא רוֹתֵחַ בַּקְּעָרָה, מֻתָּר לוֹ לִתֵּן לְתוֹךְ הַקְּעָרָה תְּבָלִין: שֶׁכְּלִי שֵׁנִי אֵינוּ מְבַשֵּׁל.

אֵין שׁוֹרִין אֶת הַחִלְתִּית, בֵּין בְּפוֹשְׁרִין בֵּין בְּצוֹנֵן; אֲבָל שׁוֹרֶה אוֹתוֹ, בְּתוֹךְ הַחֹמֶץ.
וְאִם שָׁתָה יוֹם חֲמִישִׁי וְשִׁשִּׁי, הֲרֵי זֶה שׁוֹרֶה בַּשַּׁבָּת בְּצוֹנֵן, וּמַנִּיחוֹ בַּחַמָּה עַד שֶׁיֵּחַם, וְשׁוֹתֶה--כְּדֵי שֶׁלֹּא יֶחֱלֶה, אִם פָּסַק מִלִּשְׁתּוֹת.

דָּבָר שֶׁנִּתְבַּשַּׁל קֹדֶם הַשַּׁבָּת, אוֹ נִשְׁרָה בְּחַמִּין מִלִּפְנֵי הַשַּׁבָּת--אַף עַל פִּי שְׁהוּא עַכְשָׁו צוֹנֵן, מֻתָּר לִשְׁרוֹתוֹ בְּחַמִּין בַּשַּׁבָּת.
וְדָבָר שְׁהוּא צוֹנֵן מֵעִיקָרוֹ, וְלֹא בָא בְּחַמִּין מֵעוֹלָם--מְדִיחִין אוֹתוֹ בְּחַמִּין בַּשַּׁבָּת, אִם לֹא הָיְתָה הֲדָחָתוֹ גְּמָר מְלַאכְתּוֹ; אֲבָל אִם הָיְתָה הֲדָחָתוֹ גְּמָר מְלַאכְתּוֹ, אֵין שׁוֹרִין אוֹתוֹ בְּחַמִּין.

מֻתָּר לְהָחֵם בַּחַמָּה, אַף עַל פִּי שֶׁאָסוּר לְהָחֵם בְּתוֹלְדוֹת הָאֵשׁ--שְׁאֵינוּ בָּא לִטְעוֹת מֵחַמָּה, לָאֵשׁ; לְפִיכָּךְ מֻתָּר לִתֵּן מַיִם צוֹנֵן בַּשֶּׁמֶשׁ, כְּדֵי שֶׁיֵּחַמּוּ.
וְכֵן נוֹתְנִין מַיִם יָפִים לְתוֹךְ מַיִם רָעִים, בִּשְׁבִיל שֶׁיִּצּוֹנוּ.
וְנוֹתְנִין תַּבְשִׁיל לְתוֹךְ הַבּוֹר, בִּשְׁבִיל שֶׁיְּהֶא שָׁמוּר.

מְעָרֵב אָדָם מַיִם וּמֶלַח וְשֶׁמֶן, וְטוֹבֵל בּוֹ פִּתּוֹ, אוֹ נוֹתְנוֹ לְתוֹךְ הַתַּבְשִׁיל--וְהוּא, שֶׁיַּעֲשֶׂה מְעַט; אֲבָל הַרְבֵּה--אָסוּר, מִפְּנֵי שֶׁנִּרְאֶה כְּעוֹשֶׂה מְלָאכָה מִמְּלֶאכֶת הַתַּבְשִׁיל.
וְכֵן לֹא יַעֲשֶׂה מֵי מֶלַח עַזִּין, וְהֶן שְׁנֵי שְׁלִישִׁי מֶלַח וּשְׁלִישׁ מַיִם, מִפְּנֵי שֶׁנִּרְאֶה כְּעוֹשֶׂה מֻרְיָס.
וּמֻתָּר לִמְלֹחַ בֵּיצָה; אֲבָל צְנוֹן וְכַיּוֹצֶא בּוֹ, אָסוּר--מִפְּנֵי שֶׁנִּרְאֶה כְּכוֹבֵשׁ כְּבָשִׁים בַּשַּׁבָּת, וְהַכּוֹבֵשׁ אָסוּר, מִפְּנֵי שְׁהוּא כִּמְבַשֵּׁל.
וּמֻתָּר לִטְבֹּל צְנוֹן וְכַיּוֹצֶא בּוֹ בְּמֶלַח, וְאוֹכֵל.

מֻתָּר לְעָרַב יַיִן וּדְבַשׁ וּפַלְפְּלִין בַּשַּׁבָּת, לְאָכְלָן; אֲבָל יַיִן וּמַיִם וְשֶׁמֶן אֲפַרְסְמוֹן--אָסוּר, שְׁאֵין זֶה רָאוּי לַאֲכִילַת בְּרִיאִים.
וְכֵן כָּל כַּיּוֹצֶא בְּזֶה.

חַרְדָּל שֶׁלָּשׁוֹ מֵעֶרֶב שַׁבָּת--לְמָחָר מַמְחוֹ בֵּין בַּיָּד בֵּין בִּכְלִי, וְנוֹתֵן לְתוֹכוֹ דְּבַשׁ; וְלֹא יִטְרֹף, אֵלָא מְעָרֵב.
שִׁחְלַיִם שֶׁטְּרָפָן מֵעֶרֶב שַׁבָּת, לְמָחָר נוֹתֵן לְתוֹכָן שֶׁמֶן וְחֹמֶץ וּתְבָלִין; וְלֹא יִטְרֹף, אֵלָא מְעָרֵב.
שׁוּם שֶׁרִסְּקוֹ מֵעֶרֶב שַׁבָּת, לְמָחָר נוֹתְנוֹ לְתוֹךְ הַגָּרִיסִין; וְלֹא יִשְׁחֹק, אֵלָא מְעָרֵב.

הַנּוֹטֵל שֵׂעָר מִגּוּף הָאָדָם, חַיָּב מִשּׁוֹם גּוֹזֵז; לְפִיכָּךְ אָסוּר לִרְחֹץ אֶת הַיָּדַיִם בְּדָבָר שֶׁמַּשִּׁיר אֶת הַשֵּׂעָר וַדַּאי, כְּגוֹן אַהֲלָא וְכַיּוֹצֶא בּוֹ.
וּמֻתָּר לָחֹף אֶת הַיָּדַיִם בַּעֲפַר לְבוֹנָה, וְעֲפַר פַּלְפְּלִין, וַעֲפַר יַסְמִין, וְכַיּוֹצֶא בָּהֶן; וְאֵינוּ חוֹשֵׁשׁ שֶׁמֶּא יַשִּׁיר שֵׂעָר שֶׁעַל יָדוֹ, שֶׁהֲרֵי אֵינוּ מִתְכַּוֵּן.
עֵרַב דָּבָר שֶׁמַּשִּׁיר אֶת הַשֵּׂעָר וַדַּאי, עִם דָּבָר שְׁאֵינוּ מַשִּׁיר וַדַּאי--אִם הָיָה הָרֹב מִדָּבָר שְׁאֵינוּ מַשִּׁיר, מֻתָּר לָחֹף בּוֹ; וְאִם לָאו, אָסוּר.

אָסוּר לִרְאוֹת בְּמַרְאָה שֶׁלְּמַתֶּכֶת בַּשַּׁבָּת--גְּזֵרָה שֶׁמֶּא יַשִּׁיר בָּהּ נִימִין הַמְּדֻלְדָּלִין מִן הַשֵּׂעָר, וְאַפִלּוּ קְבוּעָה בַּכּוֹתָל; אֲבָל מַרְאָה שְׁאֵינָהּ שֶׁלְּמַתֶּכֶת--מֻתָּר לִרְאוֹת בָּהּ, אַפִלּוּ אֵינָהּ קְבוּעָה.

הַמְּכַבֵּס, חַיָּב מִשּׁוֹם מְלַבֵּן, וְהַסּוֹחֵט כְּסוּת, חַיָּב מִפְּנֵי שְׁהוּא מְכַבֵּס; לְפִיכָּךְ אָסוּר לִדְחֹק מַטְלִית אוֹ מוֹךְ וְכַיּוֹצֶא בָּהֶן, בִּפְנֵי הָאֲשִׁישָׁה וְכַיּוֹצֶא בָּהּ, כְּדֵי לְסָתְמָהּ--שֶׁמֶּא יָבוֹא לִידֵי סְחִיטָה.
וְאֵין מְקַנְּחִין בִּסְפוֹג, אֵלָא אִם כֵּן יֵשׁ לוֹ בֵּית אֲחִיזָה--שֶׁלֹּא יִסְחֹט.
וְאֵין מְכַסִּין חָבִית שֶׁלְּמַיִם וְכַיּוֹצֶא בָּהּ, בְּבֶגֶד שְׁאֵינוּ מוּכָן לָהּ--גְּזֵרָה, שֶׁמֶּא יִסְחֹט.

נִשְׁבְּרָה לוֹ חָבִית בַּשַּׁבָּת, מַצִּיל מִמֶּנָּה מַה שְׁהוּא צָרִיךְ לַשַּׁבָּת לוֹ וּלְאוֹרְחָיו, וּבִלְבָד שֶׁלֹּא יִסְפֹּג בַּיַּיִן, אוֹ יְטַפַּח בַּשֶּׁמֶן: שְׁאִם יַעֲשֶׂה כְּדֶרֶךְ שְׁהוּא עוֹשֶׂה בַּחֹל, שֶׁמֶּא יָבוֹא לִידֵי סְחִיטָה.
וְכֵיצַד מַצִּיל מִמֶּנָּה, מֵבִיא כְּלִי וּמַנִּיחַ תַּחְתֶּיהָ; וְלֹא יָבִיא כְּלִי אַחֵר וְיִקְלֹט, כְּלִי אַחֵר וִיצָרַף--גְּזֵרָה, שֶׁמֶּא יָבִיא כְּלִי דֶּרֶךְ רְשׁוּת הָרַבִּים.
נִזְדַּמְּנוּ לוֹ אוֹרְחִים--מֵבִיא מִבֵּיתוֹ כְּלִי אַחֵר וְקוֹלֵט, כְּלִי אַחֵר וּמְצָרְפוֹ לָרִאשׁוֹן.
וְלֹא יִקְלֹט וְאַחַר כָּךְ יַזְמִין, אֵלָא יַזְמִין וְאַחַר כָּךְ יִקְלֹט; וְאִם הִעְרִים בְּדָבָר זֶה, מֻתָּר.

טִיט שֶׁעַל בִּגְדוֹ, מְכַסְכְּסוֹ מִבִּפְנִים; וְאֵינוּ מְכַסְכְּסוֹ מִבַּחוּץ--גְּזֵרָה, שֶׁמֶּא יְכַבַּס.
וּמֻתָּר לְגָרְדוֹ בַּצִּפֹּרֶן, וְאֵינוּ חוֹשֵׁשׁ שֶׁמֶּא יְלַבְּנוֹ.
הַמְּכַסְכֵּס אֶת הַסּוּדָר--אָסוּר, מִפְּנֵי שְׁהוּא מְלַבְּנוֹ; אֲבָל הַחֲלוּק--מֻתָּר, מִפְּנֵי שְׁאֵין כַּוָּנָתוֹ אֵלָא לְרַכְּכוֹ.

מַנְעָל אוֹ סַנְדָּל שֶׁנִּתְלַכְלַךְ בְּטִיט וּבְצוֹאָה, מֻתָּר לְשַׁכְשְׁכוֹ בַּמַּיִם; אֲבָל לְכַבְּסוֹ, אָסוּר.
וְאֵין מְגָרְדִין לֹא מַנְעָלִים וְלֹא סַנְדָּלִים, אֲבָל סָכִין וּמְקַנְּחִין אֶת הַיְּשָׁנִים.
כַּר אוֹ כֶּסֶת שֶׁהָיָה עֲלֵיהֶן צוֹאָה אוֹ טִנּוּף, מְקַנְּחוֹ בִּסְמַרְטוּט; וְאִם הָיְתָה עַל שֶׁלְּעוֹר, נוֹתְנִין עָלֶיהָ מַיִם עַד שֶׁתִּכְלֶה.

מִי שֶׁנִּתְלַכְלְכָה יָדוֹ בְּטִיט--מְקַנְּחָהּ בִּזְנַב הַסּוּס, וּבִזְנַב הַפָּרָה, וּבְמַפָּה הַקָּשָׁה הָעֲשׂוּיָה לֶאֱחֹז בָּהּ הַקּוֹצִים; אֲבָל לֹא בְּמַפָּה שֶׁמְּקַנְּחִין בָּהּ אֶת הַיָּדַיִם--שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל, וְיָבוֹא לְכַבַּס אֶת הַמַּפָּה.

מִי שֶׁרָחַץ בַּמַּיִם--מִסְתַּפֵּג בְּלֻנְטִיתוֹ וּמְבִיאָהּ בְּיָדוֹ, וְאֵין חוֹשְׁשִׁין שֶׁמֶּא יִסְחֹט.
וְכֵן מִי שֶׁנָּשְׁרוּ כֵּלָיו בַּדֶּרֶךְ--מְהַלֵּךְ בָּהֶן, וְאֵין חוֹשְׁשִׁין שֶׁמֶּא יִסְחֹט.
וְאָסוּר לוֹ לְשָׁטְחָן, וְאַפִלּוּ בְּתוֹךְ בֵּיתוֹ: גְּזֵרָה שֶׁמֶּא יֹאמַר הָרוֹאֶה, הֲרֵי זֶה כִּבַּס כְּסוּתוֹ בַּשַּׁבָּת, וּשְׁטָחָהּ לְיַבְּשָׁהּ; וְכָל מָקוֹם שֶׁאָסְרוּ חֲכָמִים מִפְּנֵי מַרְאִית הָעַיִן, אַפִלּוּ בְּחַדְרֵי חֲדָרִים אָסוּר.

שְׁתֵּי מְטַהֲרוֹת זוֹ עַל גַּבֵּי זוֹ--נוֹטֵל אֶת הַפְּקָק מִבִּנְתַּיִם וּמַשִּׁיקָן, וּמַחְזִיר אֶת הַפְּקָק לִמְקוֹמוֹ, מִפְּנֵי שְׁאֵינוּ בָּא לִידֵי סְחִיטָה, שֶׁהֲרֵי דַּעְתּוֹ שֶׁיֵּצְאוּ הַמַּיִם.
וּפוֹקְקִין אֶת הַבִּיב בְּסוּדָרִין וּבְכָל דָּבָר הַמִּטַּלְטֵל, כְּדֵי שֶׁלֹּא יָצוּפוּ הַמַּיִם עַל הָאֹכָלִים וְעַל הַכֵּלִים; אֲבָל אֵין פּוֹקְקִין אֶת הַבִּיב, כְּדֵי שֶׁיֵּרְדוּ הַמַּיִם לַבּוֹר--שֶׁמֶּא יִסְחֹט בְּעֵת שֶׁדּוֹחֵק, שֶׁהֲרֵי הַפְּקָק שָׁרוּי בַּמַּיִם.

אָסוּר לְתַקַּן בֵּית יָד שֶׁלַּבְּגָדִים, וּלְשָׁבְרָם שְׁבָרִים שְׁבָרִים, כְּדֶרֶךְ שֶׁמְּתַקְּנִין בַּחֹל הַבְּגָדִים, כְּשֶׁמְּכַבְּסִין אוֹתָן; וְכֵן אֵין מְקַפְּלִים אֶת הַכֵּלִים בַּשַּׁבָּת, כְּדֶרֶךְ שֶׁעוֹשִׂין בַּחֹל בַּבְּגָדִים כְּשֶׁיְּכַבְּסוּ אוֹתָן.
וְאִם לֹא הָיָה לוֹ כְּלִי אַחֵר לְהַחְלִיפוֹ, מֻתָּר לְקַפְּלוֹ וּלְפַשְּׁטוֹ וּלְהִתְכַּסּוֹת בּוֹ, כְּדֵי שֶׁיִּתְנָאֶה בּוֹ בַּשַּׁבָּת--וְהוּא שֶׁיִּהְיֶה בֶּגֶד חָדָשׁ לָבָן, שֶׁהֲרֵי הוּא מִתְמַעֵךְ וּמִתְלַכְלֵךְ מִיָּד.
וּכְשֶׁיְּקַפַּל, לֹא יְקַפַּל אֵלָא אִישׁ אֶחָד; אֲבָל לְקַפַּל בִּשְׁנַיִם, אָסוּר.

הַצּוֹבֵעַ, מֵאֲבוֹת מְלָאכוֹת; לְפִיכָּךְ אָסוּר לָאִשָּׁה לְהַעְבִיר סָרָק עַל פָּנֶיהָ, מִפְּנֵי שְׁהִיא כְּצוֹבַעַת.
וְהַתּוֹפֵר, מֵאֲבוֹת מְלָאכוֹת; לְפִיכָּךְ אָסוּר לְמַלֹּאות הַכַּר וְהַכֶּסֶת הַחֲדָשִׁים בְּמוֹכִין--גְּזֵרָה, שֶׁמֶּא יִתְפֹּר; אֲבָל מוֹכִין שֶׁנָּשְׁרוּ מִן הַכַּר אוֹ מִן הַכֶּסֶת, מַחְזִירִין אוֹתָן בַּשַּׁבָּת.

הַקּוֹרֵעַ, מֵאֲבוֹת מְלָאכוֹת.
לְפִיכָּךְ מִי שֶׁנִּסְתַּבְּכוּ בְּגָדָיו בְּקוֹצִים--מַפְרִישָׁן בְּצִנְעָה, וּמִתְמַהְמֵהַּ כְּדֵי שֶׁלֹּא יִקָּרַע; וְאִם נִקְרְעוּ--אֵינוּ חַיָּב כְּלוּם, שֶׁהֲרֵי לֹא נִתְכַּוַּן.
וּמֻתָּר לִלְבֹּשׁ כֵּלִים חֲדָשִׁים; וְאִם נִקְרְעוּ, נִקְרְעוּ.
פּוֹצְעִין אֶת הָאֱגוֹז בְּמַטְלִית, וְאֵין חוֹשְׁשִׁין שֶׁמֶּא תִּקָּרַע.

הַתּוֹקֵעַ, חַיָּב מִשּׁוֹם בּוֹנֶה; לְפִיכָּךְ כָּל הַדְּלָתוֹת הַמְּחֻבָּרוֹת לַקַּרְקָע, לֹא נוֹטְלִין אוֹתָן וְלֹא מַחְזִירִין--גְּזֵרָה, שֶׁמֶּא יִתְקַע.
אֲבָל דֶּלֶת שִׁדָּה תֵּבָה וּמִגְדָּל, וּשְׁאָר דַּלְתוֹת הַכֵּלִים--נוֹטְלִין, וְלֹא מַחְזִירִין.
וְאִם נִשְׁמַט צִיר הַתַּחְתּוֹן שֶׁלָּהֶן--דּוֹחֲקִין אוֹתוֹ לִמְקוֹמוֹ, וּבַמִּקְדָּשׁ מַחְזִירִין אוֹתוֹ; אֲבָל צִיר הָעֶלְיוֹן שֶׁנִּשְׁמַט, אָסוּר לְהַחְזִירוֹ בְּכָל מָקוֹם--גְּזֵרָה, שֶׁמֶּא יִתְקַע.

אֵין גּוֹדְלִין אֶת שְׂעַר הָרֹאשׁ, וְאֵין פּוֹקְסִין אוֹתוֹ, מִפְּנֵי שֶׁנִּרְאֶה כְּבוֹנֶה.
וְאֵין מַחְזִירִין מְנוֹרָה שֶׁלְּחֻלְיוֹת, וְלֹא כִּסֵּא הַמְּפֻצָּל, וְלֹא שֻׁלְחָן הַמְּפֻצָּל, וְכַיּוֹצֶא בָּהֶן--מִפְּנֵי שֶׁנִּרְאֶה כְּבוֹנֶה; וְאִם הִחְזִיר, פָּטוּר--שְׁאֵין בִּנְיָן בְּכֵלִים, וְאֵין סְתִירָה בְּכֵלִים; וְאִם הָיָה רָפוּי, מֻתָּר לְהַחְזִירוֹ.
וְאֵין מְתַקְּנִין חֻלְיוֹת שֶׁלְּשִׁדְרָה שֶׁלְּקָטָן זוֹ בְּצַד זוֹ, מִפְּנֵי שֶׁנִּרְאֶה כְּבוֹנֶה.

הָעוֹשֶׂה אֹהֶל קָבוּעַ, חַיָּב מִשּׁוֹם בּוֹנֶה.
לְפִיכָּךְ אֵין עוֹשִׂין אֹהֶל עֲרַאי לְכַתְּחִלָּה, וְלֹא סוֹתְרִין אֹהֶל עֲרַאי--גְּזֵרָה, שֶׁמֶּא יַעֲשֶׂה אוֹ יִסְתֹּר אֹהֶל קָבוּעַ; וְאִם עָשָׂה אוֹ סָתַר אֹהֶל עֲרַאי, פָּטוּר.
וּמֻתָּר לְהוֹסִיף אֹהֶל עֲרַאי בַּשַּׁבָּת.
כֵּיצַד: טְלִית שֶׁהָיְתָה פְּרוּסָה עַל הָעַמּוּדִים אוֹ עַל הַכּוֹתָלִים, וְהָיְתָה כְּרוּכָה קֹדֶם הַשַּׁבָּת--אִם נִשְׁאָר מִמֶּנָּה גַּג טֶפַח מָתוּחַ--הֲרֵי זֶה מוֹתֵחַ אֶת כֻּלָּהּ בַּשַּׁבָּת, עַד שֶׁיֵּעָשֶׂה אֹהֶל גָּדוֹל.
וְכֵן כָּל כַּיּוֹצֶא בְּזֶה.

אֵין תּוֹלִין אֶת הַכִּילָה, שֶׁהֲרֵי נַעֲשֵׂית תַּחְתֶּיהָ אֹהֶל עֲרַאי; וּמֻתָּר לְהַנִּיחַ מִטָּה וְכִסֵּא וּטְרַסְקַל, וְאַף עַל פִּי שֶׁיֵּעָשֶׂה תַּחְתֵּיהֶן אֹהֶל--שְׁאֵין זֶה דֶּרֶךְ עֲשִׂיַּת אֹהֶל, לֹא קְבָע וְלֹא עֲרַאי.

כָּל אֹהֶל מְשֻׁפָּע שְׁאֵין בְּגַגּוֹ טֶפַח, וְלֹא בְּפָחוּת מִשְּׁלוֹשָׁה סָמוּךְ לְגַגּוֹ רֹחַב טֶפַח--הֲרֵי זֶה אֹהֶל עֲרַאי; וְהָעוֹשֶׂה אוֹתוֹ לְכַתְּחִלָּה בַּשַּׁבָּת, פָּטוּר.
טְלִית כְּפוּלָה שֶׁהָיוּ עָלֶיהָ חוּטִין שְׁהִיא תְּלוּיָה בָּהֶן מֵעֶרֶב שַׁבָּת, מֻתָּר לִנְטוֹתָהּ.
וְכֵן הַפָּרֹכֶת, מֻתָּר לִנְטוֹתָהּ וּמֻתָּר לְפָרְקָהּ.

כִּילַת חֲתָנִים שְׁאֵין בְּגַגָּהּ טֶפַח, וְאֵין בְּפָחוּת מִשְּׁלוֹשָׁה סָמוּךְ לְגַגָּהּ רֹחַב טֶפַח--הוֹאִיל וְהִיא מְתֻקֶּנֶת לְכָּךְ, מֻתָּר לִנְטוֹתָהּ וּמֻתָּר לְפָרְקָהּ: וְהוּא, שֶׁלֹּא תְהֶא מְשֻׁלְשֶׁלֶת מֵעַל הַמִּטָּה טֶפַח.
פְּקַק הַחַלּוֹן--בִּזְמָן שְׁהוּא מְתֻקָּן לְכָּךְ--אַף עַל פִּי שְׁאֵינוּ קָשׁוּר וְאֵינוּ תָּלוּי, מֻתָּר לִפְקֹק בּוֹ הַחַלּוֹן.

כּוֹבַע שֶׁעוֹשִׂין עַל הָרֹאשׁ, וְיֵשׁ לוֹ שָׂפָה מֻקֶּפֶת שְׁהִיא עוֹשָׂה צֵל כְּמוֹ אֹהֶל עַל לוֹבְשׁוֹ--מֻתָּר לְלָבְשׁוֹ; וְאִם הוֹצִיא מִן הַבְּגָדִים סָבִיב לְרֹאשׁוֹ אוֹ כְּנֶגֶד פָּנָיו כְּמוֹ אֹהֶל, וְהָיָה מְהֻדָּק עַל הָרֹאשׁ, וְהָיְתָה הַשָּׂפָה שֶׁהוֹצִיאָהּ קָשָׁה בְּיוֹתֵר כְּמוֹ גָּג--אָסוּר, מִפְּנֵי שְׁהוּא עוֹשֶׂה אֹהֶל עֲרַאי.

הַנּוֹטֶה פָּרֹכֶת וְכַיּוֹצֶא בָּהּ, צָרִיךְ לְהִזָּהֵר כְּדֵי שֶׁלֹּא יַעֲשֶׂה אֹהֶל בְּשָׁעָה שֶׁנּוֹטֶה; לְפִיכָּךְ אִם הָיְתָה פָּרֹכֶת גְּדוֹלָה--תּוֹלִין אוֹתָהּ שְׁנַיִם, אֲבָל אֶחָד אָסוּר.
וְאִם הָיְתָה כִּילָה שֶׁיֵּשׁ לָהּ גָּג, אֵין מוֹתְחִין אוֹתָהּ וְאַפִלּוּ עֲשָׂרָה: שְׁאֵי אִפְשָׁר שֶׁלֹּא תִגְבַּהּ מְעַט מֵעַל הָאָרֶץ, וְתֵעָשֶׂה אֹהֶל עֲרַאי.

בֶּגֶד שֶׁמְּכַסֶּה בּוֹ פִּי הֶחָבִית--לֹא יְכַסֶּה בּוֹ אֶת כֻּלָּהּ, מִפְּנֵי שֶׁנַּעֲשֶׂה אֹהֶל; אֲבָל מְכַסֶּה הוּא, מִקְצַת פִּיהָ.
הַמְּסַנֵּן בִּכְפִיפָה מִצְרִית--לֹא יַגְבִּיהַּ קַרְקָעִית הַכְּפִיפָה מִן הַכְּלִי טֶפַח, כְּדֵי שֶׁלֹּא יַעֲשֶׂה אֹהֶל עֲרַאי.

הִלְכּוֹת שַׁבָּת פֵּרֶק כג 
הָעוֹשֶׂה נֶקֶב שְׁהוּא עָשׂוּי לְהַכְנִיס וּלְהוֹצִיא, כְּגוֹן נֶקֶב שֶׁלְּלוּל הַתֻּרְנְגוֹלִין שְׁהוּא עָשׂוּי לְהַכְנִיס הָאוֹרָה וּלְהוֹצִיא הַהֶבֶל--הֲרֵי זֶה חַיָּב מִשּׁוֹם מַכֶּה בַּפַּטִּישׁ; לְפִיכָּךְ גָּזְרוּ עַל כָּל נֶקֶב, אַפִלּוּ הָיָה עָשׂוּי לְהוֹצִיא בִּלְבָד, אוֹ לְהַכְנִיס בִּלְבָד--שֶׁמֶּא יָבוֹא לַעֲשׂוֹת נֶקֶב שֶׁחַיָּבִין עָלָיו.
וּמִפְּנֵי זֶה אֵין נוֹקְבִין בֶּחָבִית נֶקֶב חָדָשׁ, וְאֵין מוֹסִיפִין בּוֹ.
אֲבָל פּוֹתְחִין נֶקֶב יָשָׁן--וְהוּא, שֶׁלֹּא יִהְיֶה הַנֶּקֶב לְמַטָּה מִן הַשְּׁמָרִים: שְׁאִם הָיָה לְמַטָּה מִן הַשְּׁמָרִים--הֲרֵי זֶה עָשׂוּי לְחַזַּק, וְאָסוּר לְפָתְחוֹ.

נוֹקְבִין מְגוּפָה שֶׁלֶּחָבִית לְהוֹצִיא מִמֶּנָּה יַיִן, וּבִלְבָד שֶׁיִּקְּבֶנָּה לְמַעְלָה; אֲבָל מִצִּדָּהּ--אָסוּר, מִפְּנֵי שְׁהוּא כִּמְתַקֵּן כְּלִי.
שׁוֹבֵר אָדָם אֶת הֶחָבִית לֶאֱכֹל מִמֶּנָּה גְּרֹגְּרוֹת, וּבִלְבָד שֶׁלֹּא יִתְכַּוַּן לַעֲשׂוֹת כְּלִי; וּמֵבִיא אָדָם חָבִית שֶׁלְּיַיִן, וּמַתִּיז אֶת רֹאשָׁהּ בְּסַיִף לִפְנֵי הַאוֹרְחִין, וְאֵינוּ חוֹשֵׁשׁ, שְׁאֵין כַּוָּנָתוֹ אֵלָא לְהַרְאוֹת נְדִיבוּת לִבּוֹ.

וּכְשֵׁם שֶׁאָסוּר לִפְתֹּחַ כָּל נֶקֶב, כָּךְ אָסוּר לִסְתֹם כָּל נֶקֶב; לְפִיכָּךְ אָסוּר לִסְתֹם נֶקֶב הֶחָבִית--וְאַפִלּוּ בְּדָבָר שְׁאֵינוּ מִתְמָרֵחַ, וְאֵינוּ בָּא לִידֵי סְחִיטָה, כְּגוֹן שֶׁיִּסְתֹּם בְּקֵיסָם, אוֹ בִּצְרוֹר קָטָן.
אֲבָל אִם הִנִּיחַ שָׁם אֹכֶל כְּדֵי לְהַצְנִיעוֹ, וְנִמְצָא הַנֶּקֶב נִסְתָּם--מֻתָּר; וּמֻתָּר לְהַעְרִים, בְּדָבָר זֶה.

כָּל דָּבָר שְׁהוּא גְּמָר מְלָאכָה, חַיָּב עָלָיו מִשּׁוֹם מַכֶּה בַּפַּטִּישׁ.
וּמִפְּנֵי זֶה, הַגּוֹרֵד כָּל שְׁהוּא, אוֹ הַמְּתַקֵּן כְּלִי בְּאֵיזֶה דָּבָר שֶׁיְּתַקַּן--חַיָּב; לְפִיכָּךְ אָסוּר לְהַשְׁמִיעַ קוֹל שֶׁלְּשִׁיר בַּשַּׁבָּת, בֵּין בִּכְלֵי שִׁיר כְּגוֹן כִּנּוֹרוֹת וּנְבָלִים, בֵּין בִּשְׁאָר דְּבָרִים.
אַפִלּוּ לְהַכּוֹת בְּאֶצְבָּע עַל הַקַּרְקָע, אוֹ עַל הַלּוּחַ, אַחַת כְּנֶגֶד אַחַת כְּדֶרֶךְ הַמְּשׁוֹרְרִים, אוֹ לְקַרְקַשׁ אֶת הָאֱגוֹז לַתִּינוֹק, אוֹ לְשַׂחַק לוֹ בַּזּוֹג כְּדֵי שֶׁיִּשְׁתֹּק--כָּל זֶה וְכַיּוֹצֶא בּוֹ, אָסוּר: גְּזֵרָה, שֶׁמֶּא יְתַקַּן כְּלִי שִׁיר.

אֵין מְסַפְּקִין, וְלֹא מְרַקְּדִין, וְלֹא מְטַפְּחִין בַּשַּׁבָּת--גְּזֵרָה, שֶׁמֶּא יְתַקַּן כְּלִי שִׁיר; וּלְסַפַּק לְאַחַר יָדוֹ, מֻתָּר.
אֵין שָׁטִין עַל פְּנֵי הַמַּיִם--גְּזֵרָה, שֶׁמֶּא יְתַקַּן חָבִית שֶׁלְּשַׁיָּטִין.
בְּרֵכָה שֶׁבְּחָצֵר--מֻתָּר לָשׁוּט בָּהּ, שְׁאֵינוּ בָּא לַעֲשׂוֹת בָּהּ חָבִית שֶׁלְּשַׁיָּטִין: וְהוּא שֶׁתִּהְיֶה לָהּ שָׂפָה מֻקֶּפֶת, שֶׁלֹּא יֵעָקֵר מִמֶּנָּה הַמַּיִם, כְּדֵי שֶׁיִּהְיֶה הֶכֵּר וְהֶפְרֵשׁ בֵּינָהּ, וּבֵין הַיָּם.

אֵין חוֹתְכִין שְׁפוֹפֶרֶת שֶׁלְּקָנֶה, מִפְּנֵי שְׁהוּא כִּמְתַקֵּן כְּלִי; הָיְתָה חֲתוּכָה--אַף עַל פִּי שְׁאֵינָהּ מְתֻקֶּנֶת--מֻתָּר לְהַכְנִיסָהּ בְּנֶקֶב הֶחָבִית בַּשַּׁבָּת לְהוֹצִיא מִמֶּנָּה יַיִן, וְאֵין חוֹשְׁשִׁין שֶׁמֶּא יְתַקַּן.
וְאָסוּר לְהַנִּיחַ עַלֶּה שֶׁלַּהֲדָס וְכַיּוֹצֶא בּוֹ בְּתוֹךְ הַנֶּקֶב שֶׁלֶּחָבִית, כְּדֵי שֶׁיְּקַלַּח אֶת הַיַּיִן, מִפְּנֵי שְׁהוּא כְּעוֹשֶׂה מַרְזֵב בַּשַּׁבָּת.
וְאֵין שׁוֹבְרִין אֶת הַחֶרֶס, וְאֵין קוֹרְעִין אֶת הַנְּיָר, מִפְּנֵי שְׁהוּא כִּמְתַקֵּן כְּלִי.

זְמוֹרָה שְׁהִיא קְשׁוּרָה בְּטָפִיחַ, מְמַלְּאִין בָּהּ בַּשַּׁבָּת; וְאִם אֵינָהּ קְשׁוּרָה, אֵין מְמַלְּאִין בָּהּ--גְּזֵרָה, שֶׁמֶּא יִקְטֹם אוֹתָהּ וִיתַקְּנָהּ.

אָסוּר לָחֹף כְּלֵי כֶּסֶף בִּגְרֵתִקּוֹן, מִפְּנֵי שְׁהוּא מְלַבְּנָן כְּדֶרֶךְ שֶׁהָאֻמָּנִין עוֹשִׂין, וְנִמְצָא כִּמְתַקֵּן כְּלִי, וְגוֹמֵר מְלַאכְתּוֹ בַּשַּׁבָּת; אֲבָל חוֹפְפִין אוֹתוֹ בְּחוֹל, וּבְנֶתֶר.
וְכֵן כָּל הַכֵּלִים, חוֹפְפִין אוֹתָן בְּכָל דָּבָר.
וְאָסוּר לְהָדִיחַ קְעָרוֹת וְאִלְפָסִין וְכַיּוֹצֶא בָּהֶן, מִפְּנֵי שְׁהוּא כִּמְתַקֵּן, אֵלָא אִם כֵּן הֱדִיחָן לֶאֱכֹל בָּהֶן סְעוֹדָה אַחֶרֶת, בְּאוֹתָהּ שַׁבָּת; אֲבָל כְּלֵי שְׁתִיָּה כְּגוֹן כּוֹסוֹת וְקִתּוֹנוֹת--מֻתָּר לַהֲדִיחָן בְּכָל עֵת, שְׁאֵין קְבָע לִשְׁתִיָּה.
וְאֵין מַצִּיעִין אֶת הַמִּטּוֹת בַּשַּׁבָּת, כְּדֵי לִישַׁן עֲלֵיהֶן לְמוֹצָאֵי שַׁבָּת; אֲבָל מַצִּיעִין מִלֵּילֵי שַׁבָּת, לַשַּׁבָּת.

 אָסוּר לְהַטְבִּיל כֵּלִים טְמֵאִין בַּשַּׁבָּת, מִפְּנֵי שְׁהוּא כִּמְתַקֵּן כְּלִי.
אֲבָל אָדָם טָמֵא--מֻתָּר לִטְבֹּל, מִפְּנֵי שֶׁנִּרְאֶה כְּמֵקֵר; וְאֵין מַזִּין עָלָיו בַּשַּׁבָּת.
הַמַּטְבִּיל כֵּלִים בַּשַּׁבָּת--בְּשׁוֹגֵג, יִשְׁתַּמַּשׁ בָּהֶן; בְּמֵזִיד, לֹא יִשְׁתַּמַּשׁ בָּהֶן עַד לְמוֹצָאֵי שַׁבָּת.
וּמֻתָּר לְהַטְבִּיל אֶת הַמַּיִם הַטְּמֵאִים בַּשַּׁבָּת; כֵּיצַד יַעֲשֶׂה--נוֹתְנָן בִּכְלִי שְׁאֵינוּ מְקַבֵּל טֻמְאָה, כְּגוֹן כְּלֵי אֲבָנִים, וּמַטְבִּיל הַכְּלִי בְּמִקְוָה עַד שֶׁיַּעֲלֶה מֵי הַמִּקְוָה עֲלֵיהֶן, וְיִטְהֲרוּ.
וְאֵין מַגְבִּיהִין תְּרוּמוֹת וּמַעַשְׂרוֹת בַּשַּׁבָּת, מִפְּנֵי שֶׁנִּרְאֶה כִּמְתַקֵּן דָּבָר שֶׁלֹּא הָיָה מְתֻקָּן.

מְעַבֵּד, מֵאֲבוֹת מְלָאכוֹת הוּא; וְהַמְּרַכֵּךְ עוֹר בְּשֶׁמֶן כְּדֶרֶךְ שֶׁהָעַבְדָנִים עוֹשִׂים--הֲרֵי זֶה מְעַבֵּד, וְחַיָּב.
לְפִיכָּךְ לֹא יָסוּךְ אָדָם אֶת רַגְלוֹ שֶׁמֶן, וְהִיא בְּתוֹךְ הַמַּנְעָל אוֹ בְּתוֹךְ הַסַּנְדָּל הַחֲדָשִׁים; אֲבָל סָךְ הוּא אֶת רַגְלוֹ שֶׁמֶן, וְלוֹבֵשׁ מַנְעָלוֹ אוֹ סַנְדָּלוֹ, אַף עַל פִּי שְׁהֶן חֲדָשִׁים.
וְסָךְ כָּל גּוּפוֹ שֶׁמֶן, וּמִתְעַגֵּל עַל גַּבֵּי קַטְבֻּלְיָה חֲדָשָׁה, וְאֵינוּ חוֹשֵׁשׁ.
בַּמֶּה דְּבָרִים אֲמוּרִים, בְּשֶׁהָיָה הַשֶּׁמֶן מוּעָט, כְּדֵי שֶׁיְּצַחְצַח הָעוֹר בִּלְבָד; אֲבָל אִם הָיָה בִּבְשָׂרוֹ שֶׁמֶן הַרְבֵּה, כְּדֵי שֶׁיְּרַכַּךְ הָעוֹר--הֲרֵי זֶה אָסוּר, מִפְּנֵי שְׁהוּא כִּמְעַבְּדוֹ.
וְהַכֹּל בַּחֲדָשִׁים; אֲבָל בִּישָׁנִים, מֻתָּר.

הַמְּמָרֵחַ רְטִיָּה, חַיָּב מִשּׁוֹם מוֹחֵק אֶת הָעוֹר; לְפִיכָּךְ אֵין סוֹתְמִין נֶקֶב בְּשַׁעְוָה וְכַיּוֹצֶא בָּהּ, שֶׁמֶּא יְמָרַח.
וְאַפִלּוּ בְּשֻׁמָּן, אֵין סוֹתְמִין אֶת הַנֶּקֶב--גְּזֵרָה, מִשּׁוֹם שַׁעְוָה.

כּוֹתֵב, מֵאֲבוֹת מְלָאכוֹת; לְפִיכָּךְ אָסוּר לִכְחֹל בַּפּוּךְ וְכַיּוֹצֶא בּוֹ בַּשַּׁבָּת, מִפְּנֵי שְׁהוּא כְּכוֹתֵב.
וְאָסוּר לִלְווֹת, וּלְהַלְווֹת--גְּזֵרָה, שֶׁמֶּא יִכְתֹּב.
וְכֵן אָסוּר לִקְנוֹת וְלִמְכֹּר, וְלִשְׂכֹּר וּלְהַשְׂכִּיר--שֶׁמֶּא יִכְתֹּב.
לֹא יִשְׂכֹּר אָדָם פּוֹעֲלִים בַּשַּׁבָּת, וְלֹא יֹאמַר לַחֲבֵרוֹ לִשְׂכֹּר לוֹ פּוֹעֲלִין.
אֲבָל לִשְׁאֹל וּלְהַשְׁאִיל, מֻתָּר: שׁוֹאֵל אָדָם מֵחֲבֵרוֹ כַּדֵּי יַיִן וְכַדֵּי שֶׁמֶן, וּבִלְבָד שֶׁלֹּא יֹאמַר לוֹ הַלְוֵנִי.

אֶחָד הַמּוֹכֵר בַּפֶּה אוֹ בִּמְסִירָה--אָסוּר, בֵּין בְּמֹאזְנַיִם בֵּין שֶׁלֹּא בְּמֹאזְנַיִם; וּכְשֵׁם שֶׁאָסוּר לִשְׁקֹל--כָּךְ אָסוּר לִמְנוֹת וְלִמְדֹּד, בֵּין בִּכְלֵי מִדָּה בֵּין בַּיָּד בֵּין בַּחֶבֶל.

אֵין דָּנִין בַּשַּׁבָּת, וְלֹא חוֹלְצִין, וְלֹא מְיַבְּמִין, וְלֹא מְקַדְּשִׁין--גְּזֵרָה, שֶׁמֶּא יִכְתֹּב.
וְאֵין מַקְדִּישִׁין, וְלֹא מַעְרִיכִין, וְלֹא מַחְרִימִין--מִפְּנֵי שְׁהוּא כְּמֶקָּח וּמִמְכָּר; וְאֵין מַגְבִּיהִין תְּרוּמָה וּמַעַשְׂרוֹת, שֶׁזֶּה דּוֹמֶה לְמַקְדִּישׁ אוֹתָן פֵּרוֹת שֶׁהִפְרִישׁ, וְעוֹד, מִפְּנֵי שְׁהוּא כִּמְתַקֵּן אוֹתָן בַּשַּׁבָּת.
וְאֵין מְעַשְּׂרִין אֶת הַבְּהֵמָה--גְּזֵרָה, שֶׁמֶּא יִרְשֹׁם בְּסִקְרָה.
וּמַקְדִּישׁ אָדָם פִּסְחוֹ בַּשַּׁבָּת, וַחֲגִיגָתוֹ בְּיוֹם טוֹב--שֶׁזּוֹ מִצְוַת הַיּוֹם.
וּכְשֵׁם שְׁאֵין מַקְדִּישִׁין, כָּךְ אֵין מְקַדְּשִׁין מֵי חַטָּאת.

הַמַּגְבִּיהַּ תְּרוּמָה וּמַעַשְׂרוֹת בַּשַּׁבָּת אוֹ בְּיוֹם טוֹב--בְּשׁוֹגֵג, יֹאכַל מִמַּה שֶׁתִּקַּן; בְּמֵזִיד, לֹא יֹאכַל עַד מוֹצָאֵי שַׁבָּת.
וּבֵין כָּךְ וּבֵין כָּךְ, תִּקַּן אֶת הַפֵּרוֹת.
וְכֵן הַמַּקְדִּישׁ אוֹ הִעְרִיךְ אוֹ הִחְרִים בַּשַּׁבָּת, בֵּין בְּשׁוֹגֵג בֵּין בְּמֵזִיד--מַה שֶׁעָשָׂה עָשׂוּי; וְאֵין צָרִיךְ לוֹמַר, בְּיוֹם טוֹב.
וְכֵן הַמַּקְנֶה לַחֲבֵרוֹ בַּשַּׁבָּת, קָנָה.

מְעַשְּׂרִין אֶת הַדֳּמַאי, בֵּין הַשְּׁמָשׁוֹת; אֲבָל לֹא אֶת הַוַּדַּאי.
מִי שֶׁקָּרָא שֵׁם לִתְרוּמַת מַעֲשֵׂר שֶׁלַּדֳּמַאי אוֹ לְמַעְשַׂר עָנִי שֶׁלַּוַּדַּאי, לֹא יִטְּלֵם בַּשַּׁבָּת, וְאַף עַל פִּי שֶׁיֵּחַד מְקוֹמָן מִקֹּדֶם הַשַּׁבָּת, וַהֲרֵי הֶן יְדוּעִין וּמֻנָּחִין בְּצַד הַפֵּרוֹת.
וְאִם הָיָה כּוֹהֵן אוֹ עָנִי לְמוּדִים לֶאֱכֹל אֶצְלוֹ, יָבוֹאוּ וְיֹאכְלוּ, וּבִלְבָד שֶׁיּוֹדִיעַ לַכּוֹהֵן שֶׁזּוֹ שֶׁאֲנִי מַאֲכִילָךְ תְּרוּמַת מַעֲשֵׂר, וְיוֹדִיעַ לֶעָנִי שֶׁזֶּה שֶׁאֲנִי מַאֲכִילָךְ מַעְשַׂר עָנִי.

אָסוּר לְהָפִיס וּלְשַׂחַק בַּקֻּבְיָה בַּשַּׁבָּת, מִפְּנֵי שְׁהוּא כְּמֶקָּח וּמִמְכָּר; וּמֵפִיס אָדָם עִם בָּנָיו וְעִם בְּנֵי בֵּיתוֹ, עַל מָנָה גְּדוֹלָה כְּנֶגֶד מָנָה קְטַנָּה, מִפְּנֵי שְׁאֵין מַקְפִּידִין.

אָסוּר לְחַשַּׁב חֶשְׁבּוֹנוֹת שְׁהוּא צָרִיךְ לָהֶן, בַּשַּׁבָּת, בֵּין שֶׁעָבַר, בֵּין שֶׁעֲתִיד לִהְיוֹת--גְּזֵרָה, שֶׁמֶּא יִכְתֹּב; לְפִיכָּךְ חֶשְׁבּוֹנוֹת שְׁאֵין בָּהֶן צֹרֶךְ, מֻתָּר לְחַשְּׁבָן.
כֵּיצַד: כַּמָּה סְאָה הָיָה לָנוּ בְּשָׁנָה פְּלוֹנִית, כַּמָּה דֵּינָרִין הוֹצִיא בְּחַתְנוּת בְּנוֹ, וְכַיּוֹצֶא בְּאֵלּוּ, שְׁהֶן בִּכְלַל שִׂיחָה בְּטֵלָה שְׁאֵין בָּהֶן צֹרֶךְ כְּלָל--הַמְּחַשֵּׁב אוֹתָן בַּשַּׁבָּת, כִּמְחַשֵּׁב בַּחֹל.

אָסוּר לִקְרוֹת בְּשִׁטְרֵי הִדְיוֹטוֹת בַּשַּׁבָּת--שֶׁלֹּא יִהְיֶה כַּחֹל, וְיָבוֹא לִמְחֹק.
מוֹנֶה אָדָם אֶת אוֹרְחָיו וְאֶת פַּרְפְּרוֹתָיו, מִפִּיו; אֲבָל לֹא מִן הַכְּתָב, כְּדֵי שֶׁלֹּא יִקְרָא בְּשִׁטְרֵי הִדְיוֹטוֹת.
לְפִיכָּךְ אִם הָיוּ הַשֵּׁמוֹת חֲקוּקִין עַל הַטַּבְלָה, אוֹ עַל הַכּוֹתָל--מֻתָּר לִקְרוֹתָן, מִפְּנֵי שְׁאֵינוּ מִתְחַלֵּף בַּשְּׁטָר.
וְאָסוּר לִקְרוֹת בִּכְתָב הַמְּהַלֵּךְ תַּחַת הַצּוּרָה וְתַחַת הַדְּיוֹקָנִי בַּשַּׁבָּת.
אַף לִקְרוֹת בַּכְּתוּבִים בַּשַּׁבָּת בְּשָׁעַת בֵּית הַמִּדְרָשׁ, אָסוּר--גְּזֵרָה, מִשּׁוֹם בִּטּוּל בֵּית הַמִּדְרָשׁ: שֶׁלֹּא יִהְיֶה כָּל אֶחָד יוֹשֵׁב בְּבֵיתוֹ וְקוֹרֶא, וְיִמָּנַע מִבֵּית הַמִּדְרָשׁ.

נָפְלָה דְּלֵקָה בֶּחָצֵר בַּשַּׁבָּת--אֵינוּ מַצִּיל כָּל מַה שֶׁיֵּשׁ בֶּחָצֵר לְחָצֵר אַחֶרֶת שֶׁבְּאוֹתוֹ הַמָּבוֹי, אַף עַל פִּי שֶׁעֵרְבוּ: גְּזֵרָה--שֶׁמֶּא יְכַבֶּה הַדְּלֵקָה כְּדֵי שֶׁיַּצִּיל, מִפְּנֵי שֶׁאָדָם בָּהוּל עַל מְמוֹנוֹ.
לְפִיכָּךְ גָּזְרוּ שֶׁלֹּא יַצִּיל אֵלָא מָזוֹן שְׁהוּא צָרִיךְ לוֹ לְאוֹתָהּ שַׁבָּת, וְכֵלִים שֶׁצָּרִיךְ לְהִשְׁתַּמַּשׁ בָּהֶן בַּשַּׁבָּת, וּבְגָדִים שֶׁיָּכוֹל לִלְבֹּשׁ: שֶׁנִּמְצָא מִתְיָאֵשׁ מִן הַכֹּל, וְאֵינוּ בָּא לִידֵי כִּבּוּי.
וְאִם לֹא עֵרְבוּ, אַף מְזוֹנוֹ וְכֵלָיו אֵינוּ מַצִּיל.

וּמַה הוּא מַצִּיל לִמְזוֹנוֹ: אִם נָפְלָה דְּלֵקָה בְּלֵילֵי שַׁבָּת, מַצִּילִין מְזוֹן שָׁלוֹשׁ סְעוֹדוֹת--הָרָאוּי לָאָדָם לָאָדָם, וְהָרָאוּי לַבְּהֵמָה לַבְּהֵמָה; נָפְלָה בַּשַּׁחְרִית, מַצִּילִין מִמֶּנָּה מְזוֹן שְׁתֵּי סְעוֹדוֹת; בַּמִּנְחָה, מַצִּילִין מְזוֹן סְעוֹדָה אַחַת.

בַּמֶּה דְּבָרִים אֲמוּרִים, בְּמַצִּיל בְּכֵלִים הַרְבֵּה, אוֹ שֶׁהָיָה מְמַלֵּא כְּלִי וּמוֹצִיאוֹ וּמְעַרֶה וְחוֹזֵר וּמְמַלֵּא אוֹתוֹ שְׁנִיָּה--הוּא שְׁאֵין מַצִּיל, אֵלָא מַה שְׁהוּא צָרִיךְ לוֹ; אֲבָל אִם הוֹצִיא כְּלִי אֶחָד הוֹצָאָה אַחַת--אַף עַל פִּי שֶׁיֵּשׁ בּוֹ כַּמָּה סְעוֹדוֹת, מֻתָּר.

כֵּיצַד: מַצִּיל סַל מָלֵא כִּכָּרוֹת, אַף עַל פִּי שֶׁיֵּשׁ בּוֹ כַּמָּה סְעוֹדוֹת; וְעִגּוּל שֶׁלִּדְבֵלָה, וְחָבִית שֶׁלְּיַיִן.
וְכֵן אִם פָּרַס טְלִיתוֹ, וְקִבַּץ בָּהּ כָּל שֶׁיָּכוֹל לְהוֹצִיא, וְהוֹצִיאָהּ מְלֵאָה בְּבַת אַחַת--מֻתָּר.

אָמַר לַאֲחֵרִים בּוֹאוּ וְהַצִּילוּ לָכֶם--כָּל אֶחָד וְאֶחָד מַצִּיל מָזוֹן שְׁהוּא צָרִיךְ לוֹ, אוֹ כְּלִי אֶחָד שֶׁמַּחְזִיק אַפִלּוּ דָּבָר גָּדוֹל; וַהֲרֵי הוּא שֶׁלַּמַּצִּיל.
אִם לֹא רָצָה הַמַּצִּיל לְקַחְתּוֹ, וּנְתָנוֹ לִבְעָלָיו--מֻתָּר לוֹ לִטֹּל מִמֶּנּוּ אַחַר הַשַּׁבָּת, שְׂכַר עֲמָלוֹ; וְאֵין זֶה שְׂכַר שַׁבָּת--שֶׁהֲרֵי אֵין שָׁם מְלָאכָה וְלֹא אִסּוּר, שֶׁלֹּא הוֹצִיאוֹ אֵלָא בְּמָקוֹם מְעֹרָב.

הִצִּיל פַּת נְקִיָּה, אֵינוּ חוֹזֵר וּמַצִּיל פַּת שְׁאֵינָהּ נְקִיָּה; אֲבָל אִם הִצִּיל פַּת שְׁאֵינָהּ נְקִיָּה בַּתְּחִלָּה, חוֹזֵר וּמַצִּיל פַּת נְקִיָּה.
וּמַצִּיל בְּיוֹם הַכִּפּוּרִים מַה שְׁהוּא צָרִיךְ לַשַּׁבָּת, אִם הָיָה יוֹם הַכִּפּוּרִים בְּעֶרֶב שַׁבָּת.
אֲבָל אֵינוּ מַצִּיל בַּשַּׁבָּת, לְיוֹם הַכִּפּוּרִים, וְאֵין צָרִיךְ לוֹמַר, לְיוֹם טוֹב; וְלֹא מִשַּׁבָּת זוֹ, לְשַׁבָּת הַבָּאָה.

וּמַה הוּא מַצִּיל לִלְבוּשׁוֹ--לוֹבֵשׁ כָּל שְׁהוּא יָכוֹל לִלְבֹּשׁ וְעוֹטֵף כָּל שְׁהוּא יָכוֹל לַעְטֹף, וּמוֹצִיא.
וְאוֹמֵר לַאֲחֵרִים בּוֹאוּ וְהַצִּילוּ לָכֶם, וְכָל אֶחָד וְאֶחָד לוֹבֵשׁ וּמִתְעַטֵּף יָכְלוֹ, וּמוֹצִיא; וַהֲרֵי הוּא שֶׁלּוֹ כְּמוֹ הַמַּאֲכָל, שֶׁהֲרֵי מִן הַהֶפְקֵר זוֹכִין.

 מֻתָּר לְהַצִּיל כָּל כִּתְבֵי הַקֹּדֶשׁ שֶׁיֵּשׁ בֶּחָצֵר, לְחָצֵר אַחֶרֶת שֶׁבְּאוֹתוֹ הַמָּבוֹי, וְאַף עַל פִּי שֶׁלֹּא עֵרְבוּ--וּבִלְבָד שֶׁיִּהְיֶה לַמָּבוֹי שָׁלוֹשׁ מְחִצּוֹת, וְלֶחִי אֶחָד: וְהוּא שֶׁיִּהְיוּ כְּתוּבִין אַשּׁוּרִי, וּבִלְשׁוֹן הַקֹּדֶשׁ.
אֲבָל אִם הָיוּ כְּתוּבִין בְּכָל לָשׁוֹן, אוֹ בִּכְתָב אַחֵר--אֵין מַצִּילִין אוֹתָן, אַפִלּוּ הָיָה שָׁם עֵרוּב; וּבַחֹל, אָסוּר לִקְרוֹת בָּהֶם, אֵלָא מַנִּיחָן בִּמְקוֹם הַתֹּרֶף, וְהֶן מִתְאַבְּדִין מֵאֵלֵיהֶן.

 הָיוּ כְּתוּבִין בְּסַם וּבְסִקְרָה--אַף עַל פִּי שְׁאֵינוּ כְּתָב שֶׁלְּקַיָּמָה, הוֹאִיל וְהֶן כְּתוּבִין אַשּׁוּרִי וּבִלְשׁוֹן הַקֹּדֶשׁ, מַצִּילִין אוֹתָן.
הַגִּלָּיוֹן שֶׁלַּסְּפָרִים שֶׁלְּמַעְלָה וְשֶׁלְּמַטָּה, וְשֶׁבֵּין פָּרָשָׁה לְפָרָשָׁה, וְשֶׁבֵּין דַּף לְדַף, וְשֶׁבִּתְחִלַּת הַסֵּפֶר, וְשֶׁבְּסוֹף הַסֵּפֶר--אֵין מַצִּילִין אוֹתָן.
הַבְּרָכוֹת וְהַקָּמִיעִין--אַף עַל פִּי שֶׁיֵּשׁ בָּהֶן אוֹתִיּוֹת שֶׁלַּשֵּׁם, וּמֵעִנְיָנוֹת הַרְבֵּה שֶׁלַּתּוֹרָה--אֵין מַצִּילִין אוֹתָן מִפְּנֵי הַדְּלֵקָה.

 סֵפֶר תּוֹרָה שֶׁיֵּשׁ בּוֹ לְלַקַּט שְׁמוֹנִים וְחָמֵשׁ אוֹתִיּוֹת מִתּוֹךְ תֵּבוֹת שְׁלֵמוֹת, וְאַפִלּוּ בִּכְלָלָן "יְגַר שָׂהֲדוּתָא" , וְכֵן אִם הָיְתָה בּוֹ פָּרָשָׁה שְׁאֵין בָּהּ שְׁמוֹנִים וְחָמֵשׁ אוֹתִיּוֹת, וְיֵשׁ בָּהּ הַזְכָּרוֹת כְּגוֹן "וַיְהִי בִּנְסֹעַ הָאָרֹן" --מַצִּילִין אוֹתוֹ מִפְּנֵי הַדְּלֵקָה.
וּמַצִּילִין תִּיק הַסֵּפֶר עִם הַסֵּפֶר, וְתִיק תְּפִלִּין עִם הַתְּפִלִּין--אַף עַל פִּי שֶׁיֵּשׁ בְּתוֹכָן מָעוֹת.

הִלְכּוֹת שַׁבָּת פֵּרֶק כד 
יֵשׁ דְּבָרִים שְׁהֶן אֲסוּרִין בַּשַּׁבָּת, אַף עַל פִּי שְׁאֵינָן דּוֹמִין לִמְלָאכָה, וְאֵינָם מְבִיאִין לִידֵי מְלָאכָה; וּמִפְּנֵי מַה נֶאְסְרוּ--מִשּׁוֹם שֶׁנֶּאֱמָר "אִם-תָּשִׁיב מִשַּׁבָּת רַגְלֶךָ, עֲשׂוֹת חֲפָצֶךָ בְּיוֹם קָדְשִׁי" , וְנֶאֱמָר "וְכִבַּדְתּוֹ מֵעֲשׂוֹת דְּרָכֶיךָ, מִמְּצוֹא חֶפְצְךָ וְדַבֵּר דָּבָר" .
לְפִיכָּךְ אָסוּר לָאָדָם לְהַלַּךְ בַּחֲפָצָיו בַּשַּׁבָּת, וְאַפִלּוּ לְדַבַּר בָּהֶן, כְּגוֹן שֶׁיְּדַבַּר עִם שֻׁתָּפוֹ מַה יִמְכֹּר לְמָחָר אוֹ מַה יִקְנֶה, אוֹ הֵיאַךְ יִבְנֶה בַּיִת זֶה, וּבְאֵי זוֹ סְחוֹרָה יֵלֵךְ לְמָקוֹם פְּלוֹנִי--כָּל זֶה וְכַיּוֹצֶא בּוֹ, אָסוּר: שֶׁנֶּאֱמָר "וְדַבֵּר דָּבָר", דִּבּוּר אָסוּר; וְהִרְהוּר מֻתָּר.

אָסוּר לָאָדָם לִפְקֹד גִּנּוֹתָיו וּשְׂדוֹתָיו בַּשַּׁבָּת, כְּדֵי לִרְאוֹת מַה הֶן צְרִיכִין, אוֹ הֵיאַךְ הֶן פֵּרוֹתֵיהֶן--שֶׁהֲרֵי זֶה מְהַלֵּךְ, לַעֲשׂוֹת חֶפְצוֹ.
וְכֵן אָסוּר לָאָדָם שֶׁיֵּצֵא בַּשַּׁבָּת עַד סוֹף הַתְּחוּם וְיֵשֵׁב שָׁם עַד שֶׁתֶּחְשַׁךְ, כְּדֵי שֶׁיִּהְיֶה קָרוֹב לַעֲשׂוֹת חֲפָצָיו בְּמוֹצָאֵי שַׁבָּת--שֶׁהֲרֵי נִמְצָא הִלּוּכוֹ בַּשַּׁבָּת, לַעֲשׂוֹת חֲפָצָיו.

בַּמֶּה דְּבָרִים אֲמוּרִים, בְּשֶׁהִחְשִׁיךְ עַל הַתְּחוּם לַעֲשׂוֹת דָּבָר שֶׁאָסוּר לַעֲשׂוֹתוֹ בַּשַּׁבָּת; אֲבָל אִם הִחְשִׁיךְ לַעֲשׂוֹת דָּבָר שֶׁמֻּתָּר לַעֲשׂוֹתוֹ בַּשַּׁבָּת, הֲרֵי זֶה מֻתָּר.
כֵּיצַד: אֵין מַחְשִׁיכִין עַל הַתְּחוּם לְהָבִיא פֵּרוֹת מְחֻבָּרִין, אוֹ לִשְׂכֹּר פּוֹעֲלִין; אֲבָל מַחְשִׁיךְ הוּא לִשְׁמֹר פֵּרוֹת, שֶׁהֲרֵי מֻתָּר לִשְׁמֹר בַּשַּׁבָּת.
וּמַחְשִׁיךְ לְהָבִיא בְּהֵמָה אוֹ פֵּרוֹת תְּלוּשִׁין: שֶׁהַבְּהֵמָה--קוֹרֶא לָהּ וְהִיא בָּאָה, אַף עַל פִּי שְׁהִיא חוּץ לַתְּחוּם; וּפֵרוֹת תְּלוּשִׁין--אִלּוּ הָיוּ שָׁם מְחִצּוֹת, הָיָה מֻתָּר לַהֲבִיאָן בַּשַּׁבָּת.
וְכֵן אוֹמֵר אָדָם לַחֲבֵרוֹ, לִכְּרָךְ פְּלוֹנִי אֲנִי הוֹלֵךְ לְמָחָר, שְׁאִם הָיוּ שָׁם בֻּרְגְּנִים, הָיָה הוֹלֵךְ לְשָׁם בַּשַּׁבָּת.
וְכֵן כָּל כַּיּוֹצֶא בְּזֶה.

מֻתָּר לָאָדָם לוֹמַר לַפּוֹעֵל, הֲנִרְאֶה שֶׁתַּעֲמֹד עִמִּי לָעֶרֶב; אֲבָל לֹא יֹאמַר לוֹ, הֱיֵה נָכוֹן לִי לָעֶרֶב--שֶׁנִּמְצָא עוֹשֶׂה חֶפְצוֹ בַּשַּׁבָּת.
וְאָסוּר לָרוּץ וּלְדַלַּג בַּשַּׁבָּת, שֶׁנֶּאֱמָר "מֵעֲשׂוֹת דְּרָכֶיךָ" --שֶׁלֹּא יְהֶא הִלּוּכָךְ בַּשַּׁבָּת כְּהִלּוּכָךְ שֶׁלַּחֹל.
וְיוֹרֵד אָדָם בּוֹר וְשִׁיחַ וּמְעָרָה, אַפִלּוּ הֶן מֵאָה אַמָּה; וּמְטַפֵּס וְיוֹרֵד וְשׁוֹתֶה, וּמְטַפֵּס וְעוֹלֶה.
וְאָסוּר לְהַרְבּוֹת בְּשִׂיחָה בְּטֵלָה בַּשַּׁבָּת, שֶׁנֶּאֱמָר "וְדַבֵּר דָּבָר" --שֶׁלֹּא יְהֶא דִּבּוּרָךְ שֶׁלַּחֹל כְּדִבּוּרָךְ שֶׁלַּשַּׁבָּת.

מֻתָּר לָרוּץ בַּשַּׁבָּת לִדְבַר מִצְוָה, כְּגוֹן שֶׁיָּרוּץ לְבֵית הַכְּנֶסֶת, אוֹ לְבֵית הַמִּדְרָשׁ; וּמְחַשְּׁבִין חֶשְׁבּוֹנוֹת שֶׁלְּמִצְוָה, וּמוֹדְדִין מְדִידָה שֶׁלְּמִצְוָה, כְּגוֹן מִקְוָה לֵידַע אִם יֵשׁ כַּשֵּׁעוּר, אוֹ בֶּגֶד לֵידַע אִם מְקַבֵּל טֻמְאָה.
וּפוֹסְקִין צְדָקָה לָעֲנִיִּים.
וְהוֹלְכִין לְבָתֵּי כְּנָסִיּוֹת וּלְבָתֵּי מִדְרָשׁוֹת, וְאַפִלּוּ לְתַרְטְיָאוֹת וּטְרַקְלִין שֶׁלַּגּוֹיִים, לְפַקַּח עַל עִסְקֵי רַבִּים בַּשַּׁבָּת.
וּמְשַׁדְּכִין עַל הַתִּינֹקֶת לֵאָרֵס, וְעַל הַתִּינוֹק לְלַמְּדוֹ סֵפֶר וּלְלַמְּדוֹ אֻמָּנוּת.
וּמְבַקְּרִין חוֹלִין, וּמְנַחֲמִים אֲבֵלִים; וְהַנִּכְנָס לְבַקַּר אֶת הַחוֹלֶה, אוֹמֵר שַׁבָּת הִיא מִלִּזְעֹק, וּרְפוּאָה קְרוֹבָה לָבוֹא.
וּמַחְשִׁיכִין עַל הַתְּחוּם לְפַקַּח עַל עִסְקֵי כַּלָּה, וְעַל עִסְקֵי הַמֵּת לְהָבִיא לוֹ אָרוֹן וְתַכְרִיכִין.
וְאוֹמֵר לוֹ לֵךְ לְמָקוֹם פְּלוֹנִי, לֹא מָצָאתָ שָׁם הָבֵא מִמְּקוֹם פְּלוֹנִי, לֹא מָצָאתָ בְּמָנֶה הָבֵא בְּמָאתַיִם--וּבִלְבָד שֶׁלֹּא יִזְכֹּר לוֹ סְכוּם מֶקָּח.
שֶׁכָּל אֵלּוּ וְכַיּוֹצֶא בָּהֶן--מִצְוָה הֶן, וְנֶאֱמָר "עֲשׂוֹת חֲפָצֶךָ" : חֲפָצֶיךָ אֲסוּרִין, חֶפְצֵי שָׁמַיִם מֻתָּרִין.

מַפְלִיגִין בַּיָּם הַגָּדוֹל בְּעֶרֶב שַׁבָּת, לִדְבַר מִצְוָה; וּפוֹסֵק עִמּוֹ לִשְׁבֹּת, וְאֵינוּ שׁוֹבֵת.
וּמְפִירִין נְדָרִים בַּשַּׁבָּת, בֵּין לְצֹרֶךְ שַׁבָּת בֵּין שֶׁלֹּא לְצֹרֶךְ שַׁבָּת; וְנִשְׁאָלִין לֶחָכָם עַל נְדָרִים שְׁהֶן לְצֹרֶךְ הַשַּׁבָּת וּמַתִּירִין, אַף עַל פִּי שֶׁהָיָה לָהֶן פְּנָאי לְהַתִּירָן קֹדֶם הַשַּׁבָּת: שֶׁדְּבָרִים אֵלּוּ, דִּבְרֵי מִצְוָה הֶן.

אֵין עוֹנְשִׁין בַּשַּׁבָּת; אַף עַל פִּי שֶׁהַעֹנֶשׁ מִצְוַת עֲשֵׂה, אֵינָהּ דּוֹחָה שַׁבָּת.
כֵּיצַד--הֲרֵי שֶׁנִּתְחַיַּב בְּבֵית דִּין מַלְקוּת אוֹ מִיתָה, אֵין מַלְקִין אוֹתוֹ וְאֵין מְמִיתִין אוֹתוֹ בַּשַּׁבָּת: שֶׁנֶּאֱמָר "לֹא-תְבַעֲרוּ אֵשׁ, בְּכֹל מֹשְׁבֹתֵיכֶם, בְּיוֹם, הַשַּׁבָּת" --זוֹ אַזְהָרָה לְבֵית דִּין, שֶׁלֹּא יִשְׂרְפוּ בַּשַּׁבָּת מִי שֶׁנִּתְחַיַּב שְׂרֵפָה; וְהוּא הַדִּין, לִשְׁאָר עֻנְשִׁין.

מֻתָּר לָאָדָם לִשְׁמֹר פֵּרוֹתָיו בַּשַּׁבָּת, בֵּין תְּלוּשִׁים בֵּין מְחֻבָּרִין; וְאִם בָּא אָדָם לִטֹּל מֵהֶן, אוֹ בְּהֵמָה וְחַיָּה לֶאֱכֹל מֵהֶן--גּוֹעֵר בָּהֶן וּמַכֶּה בָּהֶן, וּמַרְחִיק.
וַהֲלוֹא דָּבָר זֶה מֵחֲפָצָיו הוּא, וְלָמָּה הוּא מֻתָּר--מִפְּנֵי שֶׁלֹּא נֶאֱסָר אֵלָא לְהַקְנוֹת לְעַצְמוֹ חֲפָצִים שְׁאֵינָן עַתָּה מְצוּיִים, אוֹ לְהִשְׂתַּכַּר וּלְהַרְוִיחַ וּלְהִטַּפַּל בַּהֲנָאָה שֶׁתָּבוֹא לְיָדוֹ; אֲבָל לִשְׁמֹר מְמוֹנוֹ שֶׁכְּבָר בָּא לְיָדוֹ, עַד שֶׁיַּעֲמֹד כְּמוֹת שְׁהוּא--מֻתָּר: הַא לְמַה זֶה דּוֹמֶה, לְנוֹעֵל בֵּיתוֹ מִפְּנֵי הַגַּנָּבִים.

הַמְּשַׁמֵּר זְרָעָיו מִפְּנֵי הָעוֹפוֹת, וּמִקְשָׁאָיו וּמִדְלָעָיו מִפְּנֵי הַחַיָּה--לֹא יְסַפַּק וְלֹא יְרַקַּד, כְּדֶרֶךְ שֶׁעוֹשֶׂה בַּחֹל: גְּזֵרָה, שֶׁמֶּא יִטֹּל צְרוֹר וְיִזְרֹק אַרְבַּע אַמּוֹת בִּרְשׁוּת הָרַבִּים.

כָּל הַדְּבָרִים שְׁהֶן אֲסוּרִין מִשּׁוֹם שְׁבֹת, לֹא גָזְרוּ עֲלֵיהֶן בֵּין הַשְּׁמָשׁוֹת, אֵלָא בְּעַצְמוֹ שֶׁלַּיּוֹם הוּא, שְׁהֶן אֲסוּרִין; אֲבָל בֵּין הַשְּׁמָשׁוֹת, מֻתָּרִין: וְהוּא, שֶׁיִּהְיֶה שָׁם דְּבַר מִצְוָה אוֹ דֹּחַק.
כֵּיצַד: מֻתָּר לוֹ בֵּין הַשְּׁמָשׁוֹת לַעֲלוֹת בָּאִילָן אוֹ לָשׁוּט עַל פְּנֵי הַמַּיִם, לְהָבִיא לוֹלָב אוֹ שׁוֹפָר; וְכֵן מוֹרִיד מִן הָאִילָן אוֹ מוֹצִיא מִן הַכַּרְמְלִית, עֵרוּב שֶׁעָשָׂה.
וְכֵן אִם הָיָה טָרוּד וְנֶחְפָּז, וְנִצְרָךְ לְדָבָר שְׁהוּא מִשּׁוֹם שְׁבֹת בֵּין הַשְּׁמָשׁוֹת--הֲרֵי זֶה מֻתָּר.
אֲבָל אִם לֹא הָיָה שָׁם דֹּחַק, וְלֹא דְּבַר מִצְוָה--אָסוּר.
לְפִיכָּךְ אֵין מְעַשְּׂרִין אֶת הַוַּדַּאי בֵּין הַשְּׁמָשׁוֹת, אַף עַל פִּי שֶׁאִסּוּר הַפְרָשַׁת הַמַּעֲשֵׂר בַּשַּׁבָּת מִשּׁוֹם שְׁבֹת; אֲבָל מְעַשְּׂרִים אֶת הַדֳּמַאי.

קָטָן שֶׁעָשָׂה בַּשַּׁבָּת דָּבָר שְׁהוּא מִשּׁוֹם שְׁבֹת, כְּגוֹן שֶׁתָּלַשׁ מֵעֲצִיץ שְׁאֵינוּ נָקוּב, אוֹ טִלְטַל בְּכַרְמְלִית--אֵין בֵּית דִּין מְצֻוִּין לְהַפְרִישׁוֹ.
וְכֵן אִם הִנִּיחוֹ אָבִיו, אֵין מְמַחִין בְּיָדוֹ.

אָסְרוּ חֲכָמִים לְטַלְטַל מִקְצַת דְּבָרִים בַּשַּׁבָּת, כְּדֶרֶךְ שְׁהוּא עוֹשֶׂה בַּחֹל.
וּמִפְּנֵי מַה נָגְעוּ בְּאִסּוּר זֶה--אָמְרוּ, וּמַה אִם הִזְהִירוּ נְבִיאִים וְצִוּוּ שֶׁלֹּא יִהְיֶה הִלּוּכָךְ בַּשַּׁבָּת כְּהִלּוּכָךְ בַּחֹל, וְלֹא שִׂיחַת הַשַּׁבָּת כְּשִׂיחַת הַחֹל, שֶׁנֶּאֱמָר "וְדַבֵּר דָּבָר" ; קַל וְחֹמֶר, שֶׁלֹּא יִהְיֶה טִלְטוּל בַּשַּׁבָּת כְּטִלְטוּל בַּחֹל--כְּדֵי שֶׁלֹּא יִהְיֶה כְּיוֹם חֹל בְּעֵינָיו, וְיָבוֹא לְהַגְבִּיהַּ וּלְתַקַּן כֵּלִים מִפִּנָּה לְפִנָּה, אוֹ מִבַּיִת לְבַיִת, אוֹ לְהַצְנִיעַ אֲבָנִים וְכַיּוֹצֶא בָּהֶן: שֶׁהֲרֵי הוּא בָּטֵל וְיוֹשֵׁב בְּבֵיתוֹ, וִיבַקַּשׁ דָּבָר שֶׁיִּתְעַסַּק בּוֹ; וְנִמְצָא שֶׁלֹּא שָׁבַת, וּבִטַּל הַטַּעַם שֶׁנֶּאֱמָר בַּתּוֹרָה "לְמַעַן יָנוּחַ" .

וְעוֹד, כְּשֶׁיְּבַקַּר וִיטַלְטַל כֵּלִים שֶׁמְּלַאכְתָּן לְאִסּוּר, אִפְשָׁר שֶׁיִּתְעַסַּק בָּהֶן מְעַט, וְיָבוֹא לִידֵי מְלָאכָה.
וְעוֹד, מִפְּנֵי שֶׁמִּקְצַת הָעָם אֵינָם בַּעֲלֵי אֻמָּנִיּוֹת, אֵלָא בְּטֵלִין כָּל יְמֵיהֶן, כְּגוֹן הַטַּיָּלִין וְיוֹשְׁבֵי קְרָנוֹת, שֶׁכָּל יְמֵיהֶן הֶן שׁוֹבְתִים מִמְּלָאכָה; וְאִם הָיָה מֻתָּר לְהַלַּךְ וּלְדַבַּר וּלְטַלְטַל כִּשְׁאָר הַיָּמִים, נִמְצָא שֶׁלֹּא שָׁבַת שְׁבִיתָה הַנִּכֶּרֶת; לְפִיכָּךְ שְׁבִיתָה מִדְּבָרִים אֵלּוּ, הִיא שְׁבִיתָה הַשּׁוֹוָה בְּכָל אָדָם.
וּמִפְּנֵי דְּבָרִים אֵלּוּ, נָגְעוּ בְּאִסּוּר הַטִּלְטוּל; וְאָסְרוּ שֶׁלֹּא יְטַלְטַל אֵלָא כֵּלִים הַצָּרִיךְ לָהֶם, כְּמוֹ שֶׁיִּתְבָּאַר.

הִלְכּוֹת שַׁבָּת פֵּרֶק כה 
יֵשׁ כְּלִי שֶׁמְּלַאכְתּוֹ לְהֶתֵּר, וְהוּא הַכְּלִי שֶׁמֻּתָּר לַעֲשׂוֹת בּוֹ בַּשַּׁבָּת דָּבָר שֶׁנַּעֲשֶׂה לוֹ--כְּגוֹן כּוֹס לִשְׁתּוֹת בּוֹ, וּקְעָרָה לֶאֱכֹל בָּהּ, וְסַכִּין לַחְתֹּךְ בּוֹ בָּשָׂר וּפַת, וְקֻרְדֹּם לִפְצֹעַ בּוֹ אֱגוֹזִים, וְכַיּוֹצֶא בָּהֶן.

וְיֵשׁ כְּלִי שֶׁמְּלַאכְתּוֹ לְאִסּוּר, וְהוּא הַכְּלִי שֶׁאָסוּר לַעֲשׂוֹת בּוֹ בַּשַּׁבָּת דָּבָר שֶׁנַּעֲשֶׂה לוֹ--כְּגוֹן מַכְתֶּשֶׁת וְרֵחַיִם וְכַיּוֹצֶא בָּהֶן, שֶׁאָסוּר לִכְתֹּשׁ וְלִטְחֹן בַּשַּׁבָּת.

כָּל כְּלִי שֶׁמְּלַאכְתּוֹ לְהֶתֵּר--בֵּין הָיָה שֶׁלְּעֵץ, אוֹ שֶׁלְּחֶרֶס, אוֹ שֶׁלְּאֶבֶן, אוֹ שֶׁלְּמַתֶּכֶת--מֻתָּר לְטַלְטְלוֹ בַּשַּׁבָּת, בֵּין בִּשְׁבִיל עַצְמוֹ שֶׁלַּכְּלִי, בֵּין לְצֹרֶךְ מְקוֹמוֹ, בֵּין לְצֹרֶךְ גּוּפוֹ.
וְכָל כְּלִי שֶׁמְּלַאכְתּוֹ לְאִסּוּר--בֵּין הָיָה שֶׁלְּעֵץ, אוֹ שֶׁלְּחֶרֶס, אוֹ שֶׁלַּאֲבָנִים, אוֹ שֶׁלְּמַתֶּכֶת--מֻתָּר לְטַלְטְלוֹ בַּשַּׁבָּת, בֵּין לְצֹרֶךְ גּוּפוֹ, בֵּין לְצֹרֶךְ מְקוֹמוֹ; אֲבָל בִּשְׁבִיל עַצְמוֹ שֶׁלַּכְּלִי, אָסוּר.

כֵּיצַד: מְטַלְטֵל הוּא אֶת הַקְּעָרָה שֶׁלְּעֵץ לֶאֱכֹל בָּהּ, אוֹ לֵישֵׁב בִּמְקוֹמָהּ; אוֹ כְּדֵי שֶׁלֹּא תִגָּנֵב, וְזֶה הוּא בִּשְׁבִיל עַצְמוֹ.
וְכֵן אִם טִלְטַל אוֹתָהּ מִן הַחַמָּה, כְּדֵי שֶׁלֹּא תִיבַשׁ וְתִשָּׁבֵר, אוֹ מִן הַגְּשָׁמִים, כְּדֵי שֶׁלֹּא תִתְפַּח וְתִפָּסֵד--הֲרֵי זֶה טִלְטוּל בִּשְׁבִיל עַצְמָהּ; וּמֻתָּר, מִפְּנֵי שֶׁמְּלַאכְתָּהּ לְהֶתֵּר.

וְכֵן מְטַלְטֵל הוּא הָרֵחַיִם אוֹ הַמַּכְתֶּשֶׁת לִשְׁבֹּר עָלֶיהָ אֱגוֹזִים, אוֹ לַעֲלוֹת עָלֶיהָ לַמִּטָּה--וְזֶה הוּא לְצֹרֶךְ גּוּפוֹ; אוֹ לֵישֵׁב בִּמְקוֹמָהּ.
אֲבָל אֵינוּ מְטַלְטְלָהּ כְּדֵי שֶׁלֹּא תִשָּׁבֵר, וְלֹא כְּדֵי שֶׁלֹּא תִגָּנֵב.
וְכֵן כָּל כַּיּוֹצֶא בְּזֶה.

וְכָל שְׁאֵינוּ כְּלִי--כְּגוֹן אֲבָנִים, וּמָעוֹת, וְקָנִים, וְקוֹרוֹת, וְכַיּוֹצֶא בָּהֶן--אָסוּר לְטַלְטְלָן.
אֶבֶן גְּדוֹלָה אוֹ קוֹרֶה גְּדוֹלָה--אַף עַל פִּי שְׁהִיא נִטֶּלֶת בַּעֲשָׂרָה בְּנֵי אָדָם--אִם יֵשׁ תּוֹרַת כְּלִי עָלֶיהָ, מְטַלְטְלִים אוֹתָהּ.
דַּלְתוֹת הַבַּיִת--אַף עַל פִּי שְׁהֶן כֵּלִים, לֹא הוּכְנוּ לְטִלְטוּל; לְפִיכָּךְ אִם נִתְפָּרְקוּ, אַפִלּוּ בַּשַּׁבָּת--אֵין מְטַלְטְלִין אוֹתָן.
וְכֵן הֶעָפָר וְהַחוֹל וְהַמֵּת, אֵין מְזִיזִין אוֹתָן מִמְּקוֹמָן; וּבֶן שְׁמוֹנָה חַי--הֲרֵי הוּא כָּאֶבֶן, וְאָסוּר לְטַלְטְלוֹ.

מֻתָּר לְטַלְטַל הַכְּלִי, אַפִלּוּ שֶׁלֹּא לְצֹרֶךְ תַּשְׁמִישׁוֹ, אֵלָא לַעֲשׂוֹת בּוֹ מְלָאכָה, שֶׁלֹּא נַעֲשָׂה לְשַׁמְּשָׁהּ.
כֵּיצַד--נוֹטֵל אָדָם קֻרְנַס לִפְצֹעַ בּוֹ אֱגוֹזִים, קֻרְדֹּם לַחְתֹּךְ בּוֹ דְּבֵלָה, מְגֵרָה לָגוּר בָּהּ אֶת הַגְּבִנָּה, מַגְרֵפָה לִגְרֹף בָּהּ אֶת הַגְּרֹגְּרוֹת, אֶת הָרַחַת וְאֶת הַמַּזְלֵג לָתֵת עָלָיו אֹכֶל לַקָּטָן, אֶת הַכּוּשׁ וְאֶת הַכַּדְכַּד לִדְחֹף בּוֹ, מַחַט שֶׁלְּסַקָּאִין לִפְתֹּחַ בּוֹ אֶת הַדֶּלֶת, אֶת הַמַּכְתֶּשֶׁת לֵישֵׁב עָלֶיהָ.
וְכֵן כָּל כַּיּוֹצֶא בְּזֶה.

וּמְטַלְטֵל אָדָם מַחַט שֶׁלַּיָּד הַשְּׁלֵמָה, לִטֹּל בָּהּ אֶת הַקּוֹץ; אֲבָל אִם נִטַּל הַקָּצֶה הַנָּקוּב שֶׁלָּהּ, אוֹ הַקָּצֶה הַחַד--אֵין מְטַלְטְלִין אוֹתָהּ.
וְאִם הָיְתָה גֹּלֶם וַעֲדַיִן לֹא נִקְּבָה, מֻתָּר לְטַלְטְלָהּ.

כָּל כְּלִי שֶׁמַּקְפִּיד עָלָיו שֶׁמֶּא יִפְחֲתוּ דָּמָיו--כְּגוֹן כֵּלִים הַמֻּקְצִים לִסְחוֹרָה, וְכֵלִים הַיְּקָרִים בְּיוֹתֵר שֶׁמַּקְפִּיד עֲלֵיהֶן שֶׁמֶּא יִפָּסְדוּ--אָסוּר לְטַלְטְלָן בַּשַּׁבָּת; וְזֶה הוּא הַנִּקְרָא מֻקְצֶה מֵחֲמַת חֶסְרוֹן כִּיס, כְּגוֹן הַמַּסָּר הַגָּדוֹל, וְיָתֵד שֶׁלַּמַּחְרֵשָׁה, וְסַכִּין שֶׁלַּטַּבָּחִים, וְחֶרֶב שֶׁלָּאֻשְׁכָּפִים, וַחֲצִין הֶחָרָשִׁים, וְקֻרְנַס הַבַּשָּׂמִים, וְכַיּוֹצֶא בָּהֶן.

כָּל כְּלִי שֶׁהֻקְצָה מֵחֲמַת הָאִסּוּר, אָסוּר לְטַלְטְלוֹ--כְּגוֹן נֵר שֶׁהִדְלִיקוּ בּוֹ בַּשַּׁבָּת, וְהַמְּנוֹרָה שֶׁהָיָה הַנֵּר עָלֶיהָ, וְשֻׁלְחָן שֶׁהָיוּ עָלָיו מָעוֹת.
אַף עַל פִּי שֶׁכָּבָה הַנֵּר, אוֹ שֶׁנָּפְלוּ הַמָּעוֹת--אָסוּר לְטַלְטְלָן: שֶׁכָּל כְּלִי שֶׁהָיָה אָסוּר לְטַלְטְלוֹ בֵּין הַשְּׁמָשׁוֹת--נֶאֱסָר לְטַלְטְלוֹ כָּל הַשַּׁבָּת כֻּלָּהּ, אַף עַל פִּי שֶׁהָלַךְ דָּבָר שֶׁגָּרַם לוֹ הָאִסּוּר.
אֲבָל כְּלִי הַמֻּקְצֶה מֵחֲמַת מֵאוּס--כְּגוֹן נֵר יָשָׁן שֶׁלַּנְּפָט, וּכְלִי הַצּוֹאָה, וְכַיּוֹצֶא בָּהֶן--מֻתָּר לְטַלְטְלָן בַּשַּׁבָּת, אִם הֻצְרַךְ לָהֶן.

 כָּל הַכֵּלִים הַנִּטָּלִין בַּשַּׁבָּת שֶׁנִּתְפָּרְקוּ דַּלְתוֹתֵיהֶן, כְּגוֹן דַּלְתוֹת תֵּבָה וּמִגְדָּל--בֵּין שֶׁנִּתְפָּרְקוּ בַּשַּׁבָּת, בֵּין שֶׁנִּתְפָּרְקוּ קֹדֶם הַשַּׁבָּת--מֻתָּר לְטַלְטַל אוֹתָן דְּלָתוֹת.
וְכֵן כָּל הַכֵּלִים הַנִּטָּלִין בַּשַּׁבָּת שֶׁנִּשְׁבְּרוּ--בֵּין קֹדֶם שַׁבָּת, בֵּין בַּשַּׁבָּת--שִׁבְרֵיהֶן נִטָּלִין: וְהוּא, שֶׁיִּהְיוּ עוֹשִׂין מֵעֵין מְלָאכָה; כֵּיצַד--שִׁבְרֵי עֲרֵבָה לְכַסּוֹת בָּהֶן אֶת פִּי הֶחָבִית, שִׁבְרֵי זְכוֹכִית לְכַסּוֹת בָּהֶן אֶת פִּי הַפַּךְ, וְכֵן כָּל כַּיּוֹצֶא בְּזֶה.
אֲבָל אִם אֵין הַשְּׁבָרִים רְאוּיִין לִמְלָאכָה כְּלָל, אָסוּר לְטַלְטְלָן.

 כָּל כְּסוּיֵי הַכֵּלִים, נִטָּלִים בַּשַּׁבָּת--וְהוּא, שֶׁיֵּשׁ תּוֹרַת כְּלִי עֲלֵיהֶן.
הָיָה כְּלִי מְחֻבָּר בַּקַּרְקָע, כְּגוֹן חָבִית הַטְּמוּנָה בָּאָרֶץ--אִם יֵשׁ לַכְּסוּי שֶׁלָּהּ בֵּית אֲחִיזָה, מְטַלְטְלִין אוֹתוֹ; וְאִם לָאו, אֵין מְטַלְטְלִין אוֹתוֹ.
וְכֵן כְּסוּיֵי הַקַּרְקָעוֹת, כְּגוֹן בּוֹרוֹת וַחֲרִיצִין--אֵין מְטַלְטְלִין כְּסוּי שֶׁלָּהֶן, אֵלָא אִם כֵּן יֵשׁ לוֹ בֵּית אֲחִיזָה.
כְּסוּי הַתַּנּוּר--אַף עַל פִּי שְׁאֵין לוֹ בֵּית אֲחִיזָה, מֻתָּר לְטַלְטְלוֹ.

 שְׁנֵי דְּבָרִים, אֶחָד אָסוּר לְטַלְטְלוֹ וְאֶחָד מֻתָּר לְטַלְטְלוֹ, וְהֶן סְמוּכִים זֶה לְזֶה אוֹ זֶה עַל זֶה אוֹ זֶה בְּזֶה, וּבִזְמָן שֶׁמְּטַלְטְלִין אֶחָד מֵהֶן יִטַּלְטַל הַשֵּׁנִי--אִם הָיָה צָרִיךְ לַדָּבָר שֶׁמֻּתָּר לְטַלְטְלוֹ, מְטַלְטְלוֹ וְאַף עַל פִּי שֶׁדָּבָר הָאָסוּר מִטַּלְטֵל עִמּוֹ; וְאִם הָיָה צָרִיךְ לְטַלְטַל דָּבָר הָאָסוּר, לֹא יְטַלְטְלֶנּוּ בְּאוֹתוֹ דָּבָר הַמֻּתָּר.

 כֵּיצַד: פָּגָּה שֶׁהָיְתָה טְמוּנָה בְּתֶבֶן, וַהֲרָרָה שֶׁהָיְתָה עַל גַּבֵּי הַגֶּחָלִים--תּוֹחֲבָן בַּכּוּשׁ אוֹ בַּכַּדְכַּד וְנוֹטְלָן, וְאַף עַל פִּי שֶׁהַתֶּבֶן וְהַגֶּחָלִים נִנְעָרִים בְּשָׁעַת נְטִילָה; וְכֵן לֶפֶת אוֹ צְנוֹנוֹת שֶׁהָיוּ טְמוּנִים בֶּעָפָר, וּמִקְצַת הָעַלִּים מְגֻלִּים--שׁוֹמְטָן בַּשַּׁבָּת בָּעַלֶּה שֶׁלָּהֶן, וְאַף עַל פִּי שֶׁהֶעָפָר נִנְעָר.
אֲבָל אִם הָיָה כִּכָּר אוֹ תִּינוֹק עַל גַּבֵּי הָאֶבֶן, אוֹ עַל גַּבֵּי הַקּוֹרָה--לֹא יְטַלְטַל הָאֶבֶן אוֹ הַקּוֹרָה, בַּכִּכָּר אוֹ בַּתִּינוֹק שֶׁיֵּשׁ עָלֶיהָ.
וְכֵן כָּל כַּיּוֹצֶא בְּזֶה.

 נוֹטֵל אָדָם אֶת בְּנוֹ שֶׁיֵּשׁ לוֹ גַּעְגּוּעִין עָלָיו, וְהָאֶבֶן בְּיָדוֹ; אֲבָל לֹא דֵּינָר--שְׁאִם יִפֹּל הַדֵּינָר, יִטְּלֶנּוּ הָאָב בְּיָדוֹ.
כַּלְכָּלָה שֶׁהָיְתָה נְקוּבָה, וְסָתַם נֶקֶב שֶׁלָּהּ בָּאֶבֶן--מֻתָּר לְטַלְטְלָהּ, שֶׁהֲרֵי הָאֶבֶן נַעֲשָׂת כְּדֹפֶן.
הָיְתָה הַכַּלְכָּלָה מְלֵאָה פֵּרוֹת, וְהָאֶבֶן בְּתוֹךְ הַפֵּרוֹת--אִם הָיוּ הַפֵּרוֹת רְטֻבִּים כְּגוֹן עֲנָבִים וְתֻתִּים, נוֹטֵל אוֹתָהּ כְּמוֹת שְׁהִיא: שְׁאִם יְנַעַר הַפֵּרוֹת, יִטָּנְפוּ בֶּעָפָר; וּבִמְקוֹם הֶפְסֵד, לֹא גָזְרוּ.

 חָבִית שֶׁשָּׁכַח אֶבֶן עַל פִּיהָ--מַטָּהּ עַל צִדָּהּ, וְהִיא נוֹפֶלֶת; הָיְתָה בֵּין הֶחָבִיּוֹת, מַגְבִּיהָהּ לְמָקוֹם אַחֵר וְהָאֶבֶן עָלֶיהָ, וּמַטָּהּ עַל צִדָּהּ שָׁם, וְהָאֶבֶן נוֹפֶלֶת.
וְכֵן הַשּׁוֹכֵחַ מָעוֹת עַל הַכַּר, וְצָרַךְ לַכַּר--נוֹעֵר אֶת הַכַּר, וְהֶן נוֹפְלוֹת; וְאִם צָרַךְ לִמְקוֹם הַכַּר, נוֹטֵל אֶת הַכַּר וְהַמָּעוֹת עָלָיו.
אֲבָל אִם הִנִּיחַ הַמָּעוֹת מֵעֶרֶב שַׁבָּת עַל הַכַּר, אוֹ הִנִּיחַ הָאֶבֶן עַל פִּי הֶחָבִית--הֲרֵי אֵלּוּ אֲסוּרִין לְטַלְטְלָן, וְאַפִלּוּ נָפְלוּ הַמָּעוֹת וְהָאֶבֶן: שֶׁהֲרֵי נַעֲשׂוּ בָּסִיס לַדָּבָר הָאָסוּר.

 הָאֶבֶן שֶׁבַּקֵּרוּיָה--אִם מְמַלְּאִין בָּהּ, וְאֵינָהּ נוֹפֶלֶת, הֲרֵי הִיא כְּמִקְצַת הַקֵּרוּיָה, וּמֻתָּר לְמַלֹּאות בָּהּ; וְאִם לָאו, אֵין מְמַלְּאִין בָּהּ.
בֶּגֶד שֶׁעַל הַקָּנֶה, שׁוֹמְטוֹ מִן הַקָּנֶה.

 פֵּרוֹת שֶׁאָסוּר לְאָכְלָן--כְּגוֹן פֵּרוֹת שְׁאֵינָם מְעֻשָּׂרִין, אַפִלּוּ הֶן חַיָּבִין בְּמַעֲשֵׂר מִדִּבְרֵיהֶם, אוֹ מַעֲשֵׂר רִאשׁוֹן שֶׁלֹּא נִטְּלָה תְּרוּמָתוֹ, אוֹ תְּרוּמָה טְמֵאָה, אוֹ מַעֲשֵׂר שֵׁנִי וְהֶקְדֵּשׁ שֶׁלֹּא נִפְדּוּ כְּהִלְכָּתָן--אָסוּר לְטַלְטְלָן; אֲבָל הַדֳּמַאי, הוֹאִיל וְרָאוּי לָעֲנִיִּים, וְכֵן מַעֲשֵׂר שֵׁנִי וְהֶקְדֵּשׁ שֶׁפְּדָיָן, אַף עַל פִּי שֶׁלֹּא נָתַן הַחֹמֶשׁ--מֻתָּר לְטַלְטְלָן.

 מְטַלְטֵל יִשְׂרָאֵל הַתְּרוּמָה, אַף עַל פִּי שְׁאֵינָהּ רְאוּיָה לוֹ; וּמְטַלְטְלִין תְּרוּמָה טְמֵאָה עִם הַטְּהוֹרָה אוֹ עִם הַחֻלִּין, אִם הָיוּ שְׁנֵיהֶם בִּכְלִי אֶחָד.
בַּמֶּה דְּבָרִים אֲמוּרִים, בְּשֶׁהָיְתָה הַטְּמֵאָה לְמַטָּה, וְהָיוּ פֵּרוֹת הַמִּטַּנְּפִין בַּקַּרְקָע--שְׁאִם יְנַעַר אוֹתָן, יִפָּסְדוּ.
אֲבָל אִם הָיוּ אֱגוֹזִים וּשְׁקֵדִים וְכַיּוֹצֶא בָּהֶן--נוֹעֵר הַכְּלִי, וְנוֹטֵל הַטְּהוֹרָה אוֹ הַחֻלִּין; וּמַנִּיחַ הַטְּמֵאָה.
וְאִם הָיָה צָרִיךְ לִמְקוֹם הַכְּלִי--בֵּין שֶׁהַטְּהוֹרָה לְמַעְלָה בֵּין שֶׁהָיְתָה לְמַטָּה, מְטַלְטֵל הַכֹּל כְּאֶחָד.

 מַדְבֵּךְ שֶׁלַּאֲבָנִים שֶׁחָשַׁב עָלָיו מִבְּעוֹד יוֹם--אִם לִמְּדוּם, מֻתָּר לֵישֵׁב עֲלֵיהֶן לְמָחָר; וְאִם לָאו, אָסוּר.
חֲרָיוֹת שֶׁלְּדֶקֶל שֶׁגְּרָדָן לְעֵצִים, וְנִמְלַךְ עֲלֵיהֶן מֵעֶרֶב שַׁבָּת לִישִׁיבָה--מֻתָּר לְטַלְטְלָן; וְכֵן אִם יָשַׁב עֲלֵיהֶן מֵעֶרֶב שַׁבָּת, מֻתָּר לְטַלְטְלָן.

 הַקַּשׁ שֶׁעַל הַמִּטָּה--לֹא יְנַעְנְעוֹ בְּיָדוֹ, אֲבָל מְנַעְנְעוֹ בְּגוּפוֹ; וְאִם הָיָה מַאֲכַל בְּהֵמָה, מֻתָּר לְטַלְטְלוֹ.
וְכֵן אִם הָיָה עָלָיו כַּר אוֹ סָדִין וְכַיּוֹצֶא בָּהֶן--מְנַעְנְעוֹ בְּיָדוֹ, שֶׁהֲרֵי נַעֲשָׂה כְּמִי שֶׁיָּשַׁב עָלָיו מִבְּעוֹד יוֹם.
הַמַּכְנִיס קֻפָּה שֶׁלְּעָפָר לְבֵיתוֹ--אִם יֵחַד לָהּ קֶרֶן זָוִית מֵעֶרֶב שַׁבָּת--מְטַלְטְלוֹ בַּשַּׁבָּת, וְעוֹשֶׂה בּוֹ כָּל צְרָכָיו.

 אָסוּר לְבַטַּל כְּלִי מֵהֲכֵנוֹ, מִפְּנֵי שְׁהוּא כְּסוֹתֵר.
כֵּיצַד: לֹא יִתֵּן כְּלִי תַּחַת הַנֵּר בַּשַּׁבָּת, לְקַבַּל אֶת הַשֶּׁמֶן הַנּוֹטֵף--שֶׁהַשֶּׁמֶן שֶׁבַּנֵּר, אָסוּר לְטַלְטְלוֹ, וּכְשֶׁיִּפֹּל לַכְּלִי, יֵאָסֵר טִלְטוּל הַכְּלִי שֶׁהָיָה מֻתָּר; וְכֵן כָּל כַּיּוֹצֶא בְּזֶה.
לְפִיכָּךְ אֵין נוֹתְנִין כְּלִי תַּחַת הַתֻּרְנְגֹלֶת לְקַבַּל בֵּיצָתָהּ, אֲבָל כּוֹפֶה הוּא הַכְּלִי עָלֶיהָ.
וְכֵן כּוֹפֶה הַכְּלִי עַל כָּל דָּבָר שֶׁאָסוּר לְטַלְטְלוֹ, שֶׁהֲרֵי לֹא בִטְּלוֹ: שְׁאִם יַחְפֹּץ, יִטְּלֶנּוּ.

 נוֹתְנִין כְּלִי תַּחַת הַדֶּלֶף; וְאִם נִתְמַלָּא הַכְּלִי--שׁוֹפֵךְ וְשׁוֹנֶה, וְאֵינוּ נִמְנָע: וְהוּא, שֶׁיִּהְיֶה הַדֶּלֶף רָאוּי לִרְחִיצָה.
אֲבָל אִם אֵינוּ רָאוּי, אֵינוּ נוֹתֵן; וְאִם נָתַן, מֻתָּר לְטַלְטְלוֹ בַּמַּיִם הַמְּאוּסִין שֶׁבּוֹ: שְׁאֵין עוֹשִׂין גֶּרֶף שֶׁלִּרְעִי, לְכַתְּחִלָּה.

 חָבִית שֶׁלְּטֶבֶל שֶׁנִּשְׁבְּרָה, מֵבִיא כְּלִי וּמַנִּיחַ תַּחְתֶּיהָ: הוֹאִיל וְאִם עָבַר וְתִקְּנוֹ, מְתֻקָּן--הֲרֵי הוּא כִּמְתֻקָּן.
וְנוֹתְנִין כְּלִי תַּחַת הַנֵּר לְקַבַּל נִיצוֹצוֹת, מִפְּנֵי שְׁאֵין בָּהֶן מַמָּשׁ, וּמֻתָּר לְטַלְטַל הַכְּלִי.
קוֹרָה שֶׁנִּשְׁבְּרָה--אֵין סוֹמְכִין אוֹתָהּ בְּסֵפֶל, אוֹ בַּאֲרוּכוֹת הַמִּטָּה: אֵלָא אִם כֵּן הָיוּ רְוָחִים, וְכָל זְמָן שֶׁיַּחְפֹּץ יִטְּלֵם--כְּדֵי שֶׁלֹּא יְבַטַּל כְּלִי מֵהֲכֵנוֹ.
וּפוֹרְסִין מַחְצֶלֶת עַל גַּבֵּי אֲבָנִים בַּשַּׁבָּת; אוֹ עַל גַּבֵּי כַּוֶּרֶת דְּבוֹרִים בַּחַמָּה מִפְּנֵי הַחַמָּה, וּבַגְּשָׁמִים מִפְּנֵי הַגְּשָׁמִים--וּבִלְבָד שֶׁלֹּא יִתְכַּוַּן לָצוּד: שֶׁהֲרֵי נוֹטְלָהּ בְּכָל עֵת שֶׁיִּרְצֶה.
וְכוֹפִין אֶת הַסַּל בַּשַּׁבָּת לִפְנֵי הָאֶפְרוֹחִים, בִּשְׁבִיל שֶׁיַּעֲלוּ עָלָיו וְיֵרְדוּ--שֶׁהֲרֵי מֻתָּר לְטַלְטְלוֹ, כְּשֶׁיֵּרְדוּ מֵעָלָיו.
וְכֵן כָּל כַּיּוֹצֶא בְּזֶה.

 בְּהֵמָה שֶׁנָּפְלָה לַבּוֹר אוֹ לְאַמַּת הַמַּיִם--אִם יָכוֹל לִתֵּן לָהּ פַּרְנָסָה בִּמְקוֹמָהּ, מְפַרְנְסִין אוֹתָהּ עַד מוֹצָאֵי שַׁבָּת.
וְאִם לָאו, מֵבִיא כַּרִים וּכְסָתוֹת וּמַנִּיחַ תַּחְתֶּיהָ; וְאִם עָלְתָה, עָלְתָה: וְאַף עַל פִּי שֶׁבִּטַּל כְּלִי מֵהֲכֵנוֹ, שֶׁהֲרֵי מַשְׁלִיכוֹ לַבּוֹר לְתוֹךְ הַמַּיִם--מִפְּנֵי צַעַר בַּעֲלֵי חַיִּים, לֹא גָזְרוּ.
וְאָסוּר לְהַעֲלוֹתָהּ, בְּיָדוֹ.
וְכֵן אֵין עוֹקְרִין בְּהֵמָה חַיָּה וָעוֹף בֶּחָצֵר, אֲבָל דּוֹחִין אוֹתָן עַד שֶׁיִּכָּנְסוּ; וּמְדַדִּין עֲגָלִים וּסְיָחִים.
תֻּרְנְגֹלֶת שֶׁבָּרְחָה, אֵין מְדַדִּין אוֹתָהּ, מִפְּנֵי שְׁהִיא נִשְׁמֶטֶת מִן הַיָּד, וְנִמְצְאוּ אֲגַפֶּיהָ נִתְלָשִׁין; אֲבָל דּוֹחִין אוֹתָהּ, עַד שֶׁתִּכָּנֵס.

הִלְכּוֹת שַׁבָּת פֵּרֶק כו 
כָּל כְּלֵי הָאוֹרֵג, וַחֲבָלִים וְקָנִים שֶׁלּוֹ--מֻתָּר לְטַלְטְלָן כִּכְלִי שֶׁמְּלַאכְתּוֹ לְאִסּוּר: חוּץ מִכֹּבֶד הָעֶלְיוֹן וְכֹבֶד הַתַּחְתּוֹן--לְפִי שְׁאֵינָן נִטָּלִין, מִפְּנֵי שְׁהֶן תְּקוּעִין.
וְכֵן הָעַמּוּדִים שֶׁלָּאוֹרֵג--אָסוּר לְטַלְטְלָן, שֶׁמֶּא יְתַקַּן הַגֻּמּוֹת שֶׁלָּהֶן.
וּשְׁאָר כְּלֵי הָאוֹרֵג, מֻתָּרִין.

מַכְבָּדוֹת שֶׁלִּתְמָרָה, וְכַיּוֹצֶא בָּהֶן שֶׁמְּכַבְּדִין בָּהֶן הַקַּרְקָע--הֲרֵי הֶן כִּכְלִי שֶׁמְּלַאכְתּוֹ לְהֶתֵּר, שֶׁהֲרֵי מֻתָּר לְכַבַּד בַּשַּׁבָּת.
לְבֵנִים שֶׁנִּשְׁאֲרוּ מִן הַבִּנְיָן--הֲרֵי הֶן כִּכְלִי שֶׁמְּלַאכְתּוֹ לְהֶתֵּר, מִפְּנֵי שֶׁרְאוּיִין לְהָסֵב עֲלֵיהֶן, שֶׁהֲרֵי שָׁפִין אוֹתָן, וּמְתַקְּנִין אוֹתָן; וְאִם צָבַר אוֹתָן--הֲרֵי הִקְצָם, וְאָסוּר לְטַלְטְלָם.

חֶרֶס קְטַנָּה--מֻתָּר לְטַלְטְלָהּ אַפִלּוּ בִּרְשׁוּת הָרַבִּים, הוֹאִיל וּרְאוּיָה הִיא בֶּחָצֵר לְכַסּוֹת בָּהּ פִּי כְּלִי קָטָן.
מְגוּפַת חָבִית שֶׁנִּתְכַּתְּתָה--הִיא וּשְׁבָרֶיהָ, מֻתָּר לְטַלְטְלָהּ; וְאִם זְרָקָהּ לָאַשְׁפָּה מִבְּעוֹד יוֹם, אָסוּר לְטַלְטְלָהּ.
כְּלִי שֶׁנִּתְרָעַע--לֹא יִתְלֹשׁ מִמֶּנּוּ חֶרֶס לְכַסּוֹת בּוֹ, אוֹ לִסְמֹךְ בּוֹ.

מֻתָּר לְהַכְנִיס לְבֵית הַכִּסֵּא, שָׁלוֹשׁ אֲבָנִים מְקֻרְזָלוֹת לְקַנַּח בָּהֶן; וְכַמָּה שֵׁעוּרָן, כִּמְלוֹא הַיָּד.
אֲבָל אֲדָמָה שְׁהִיא קְרוֹבָה לְהִתְפָּרַךְ, אָסוּר לְטַלְטְלָהּ לְקַנַּח בָּהּ.
וּמֻתָּר לְהַעֲלוֹת הָאֲבָנִים לַגָּג, לְקַנַּח בָּהֶן; יָרְדוּ עֲלֵיהֶן גְּשָׁמִים, וְנִשְׁתַּקְּעוּ בַּטִּיט--אִם רִשּׁוּמָן נִכָּר, מֻתָּר לְטַלְטְלָן.
אֶבֶן שֶׁיֵּשׁ עָלֶיהָ טִנּוּף, שֶׁוַּדַּאי לְקִנּוּחַ הִיא--מֻתָּר לְטַלְטְלָהּ, וְאַפִלּוּ הִיא גְּדוֹלָה.

הָיָה לְפָנָיו צְרוֹר וְחֶרֶס, מְקַנֵּחַ בַּצְּרוֹר; וְאִם הָיָה הַחֶרֶס מֵאָגְנֵי כֵּלִים, מְקַנֵּחַ בַּחֶרֶס.
הָיוּ לְפָנָיו צְרוֹר וַעֲשָׂבִים--אִם הָיוּ עֲשָׂבִים רַכִּים, מְקַנֵּחַ בָּהֶן; וְאִם לָאו, מְקַנֵּחַ בַּצְּרוֹר.

שְׁיַרֵי מַחְצְלָאוֹת שֶׁבָּלוּ--הֲרֵי הֶן כִּכְלִי שֶׁמְּלַאכְתּוֹ לְהֶתֵּר, מִפְּנֵי שֶׁרְאוּיִין לְכַסּוֹת בָּהֶן הַטִּנּוּף; אֲבָל שְׁיַרֵי בְּגָדִים שְׁאֵין בָּהֶן שָׁלוֹשׁ עַל שָׁלוֹשׁ--אָסוּר לְטַלְטְלָן, שְׁאֵינָן רְאוּיִין לֹא לָעֲנִיִּים וְלֹא לָעֲשִׁירִים.
שִׁבְרֵי תַּנּוּר--מֻתָּר לְטַלְטְלָן, וַהֲרֵי הֶן כְּכָל הַכֵּלִים שֶׁמְּלַאכְתָּן לְהֶתֵּר.
כִּירָה שֶׁנִּשְׁמְטָה אַחַת מִיַּרְכוֹתֶיהָ--אָסוּר לְטַלְטְלָהּ, שֶׁמֶּא יִתְקַע.

סֻלָּם שֶׁלַּעֲלִיָּה--אָסוּר לְטַלְטְלוֹ, שְׁאֵין עָלָיו תּוֹרַת כְּלִי.
וְשֶׁלְּשׁוֹבָךְ, מֻתָּר לְהַטּוֹתוֹ; אֲבָל לֹא יוֹלִיכוֹ מִשּׁוֹבָךְ לְשׁוֹבָךְ--שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל, וְיָבוֹא לָצוּד.
קָנֶה שֶׁמּוֹסְקִין בּוֹ הַזֵּיתִים--אִם יֵשׁ עָלָיו תּוֹרַת כְּלִי, הֲרֵי הוּא כִּכְלִי שֶׁמְּלַאכְתּוֹ לְאִסּוּר; קָנֶה שֶׁהִתְקִינוֹ בַּעַל הַבַּיִת לִהְיוֹת פּוֹתֵחַ וְנוֹעֵל בּוֹ--אִם יֵשׁ תּוֹרַת כְּלִי עָלָיו, הֲרֵי הוּא כִּכְלִי שֶׁמְּלַאכְתּוֹ לְהֶתֵּר.

דֶּלֶת שֶׁהָיָה לָהּ צִיר, אַף עַל פִּי שְׁאֵין לָהּ עַתָּה צִיר, שֶׁהֵכִינָהּ לִסְתֹם בָּהּ מְקוֹם מֻקְצֶה, וְהִיא נִגְרֶרֶת שֶׁנּוֹטְלִין אוֹתָהּ וְסוֹתְמִין בָּהּ, וְכֵן חֲדָקִים שֶׁסּוֹתְמִין בָּהֶן הַפִּרְצָה, וְכֵן מַחְצֶלֶת הַנִּגְרֶרֶת--בִּזְמָן שֶׁקְּשׁוּרִין וּתְלוּיִין בַּכּוֹתָל, סוֹתְמִין בָּהֶן; וְאִם לָאו, אֵין נוֹעֲלִין בָּהֶן.
וְאִם הָיוּ גְּבוֹהִים מֵעַל הָאָרֶץ, נוֹעֲלִין בָּהֶן.

דֶּלֶת שְׁהִיא לוּחַ אֶחָד, שֶׁשּׁוֹמְטִין אוֹתָהּ וְנוֹעֲלִין בָּהּ--אִם לֹא הָיָה לָהּ לְמַטָּה כַּן כְּמוֹ אַסְקֻפָּה, שֶׁמּוֹכִיחַ עָלֶיהָ שְׁהִיא כְּלִי מוּכָן לִנְעִילָה--אֵין נוֹעֲלִין בָּהּ; וְכֵן נְגָר שֶׁיֵּשׁ בְּרֹאשׁוֹ קְלֻסְטְרָה, שֶׁמּוֹכַחַת עָלָיו שְׁהוּא כְּלִי מוּכָן לִנְעִילָה, וְאֵינוּ קוֹרָה כִּשְׁאָר הַקּוֹרוֹת--נוֹעֲלִין בּוֹ בַּשַּׁבָּת.

נְגָר שְׁאֵין בְּרֹאשׁוֹ קְלֻסְטְרָה--אִם הָיָה קָשׁוּר וְתָלוּי בַּדֶּלֶת, נוֹעֲלִין בּוֹ; וְכֵן אִם הָיָה נִטָּל, וֶאֱגוֹדוֹ עִמּוֹ.
אֲבָל אִם הָיָה אֱגוֹדוֹ קָבוּעַ בַּדֶּלֶת, וְהָיָה הַנְּגָר נִשְׁמָט כְּמוֹ קוֹרָה, וּמַנִּיחִין אוֹתוֹ בְּזָוִית, וְחוֹזְרִין וְנוֹעֲלִין בּוֹ בְּעֵת שֶׁרוֹצִין--הֲרֵי זֶה אָסוּר לִנְעֹל בּוֹ: שְׁאֵין עָלָיו תּוֹרַת כְּלִי, וְאֵינוּ אָגוּד, וְאֵין בּוֹ אֵגֶד לְהוֹכִיחַ עָלָיו.

מְנוֹרָה שֶׁלְּחֻלְיוֹת, בֵּין גְּדוֹלָה בֵּין קְטַנָּה--אֵין מְטַלְטְלִין אוֹתָהּ, שֶׁמֶּא יַחְזִירָהּ בַּשַּׁבָּת.
הָיוּ בָּהּ חֲדָקִים, וְהִיא נִרְאֵית כְּבַעֲלַת חֻלְיוֹת--אִם הָיְתָה גְּדוֹלָה הַנִּטֶּלֶת בִּשְׁתֵּי יָדַיִם, אָסוּר לְטַלְטְלָהּ; הָיְתָה קְטַנָּה מִזּוֹ, מֻתָּר לְטַלְטְלָהּ.

מַנְעָל שֶׁעַל גַּבֵּי הָאִמּוּם, שׁוֹמְטִין אוֹתוֹ בַּשַּׁבָּת.
מַכְבֵּשׁ שֶׁלְּבַעֲלֵי בָּתִּים--מַתִּירִין, אֲבָל לֹא כוֹבְשִׁין; וְשֶׁלַּכּוֹבְסִין--לֹא יִגַּע בּוֹ, מִפְּנֵי שְׁהוּא מֻקְצֶה מֵחֲמַת חֶסְרוֹן כִּיס.
וְכֵן גִּזֵּי צֶמֶר--אֵין מְטַלְטְלִין אוֹתָן, מִפְּנֵי שְׁהוּא מַקְפִּיד עֲלֵיהֶן; לְפִיכָּךְ אִם יֵחֲדָן לְתַשְׁמִישׁ, מֻתָּרִין.
וְהַשְּׁלָחִין--מֻתָּר לְטַלְטְלָן, בֵּין הָיוּ שֶׁלְּבַעַל הַבַּיִת אוֹ שֶׁלְּאֻמָּן: מִפְּנֵי שְׁאֵינוּ מַקְפִּיד עֲלֵיהֶם.

כָּל דָּבָר מְטֻנָּף, כְּגוֹן רְאִי וְקִיא וְצוֹאָה וְכַיּוֹצֶא בָּהֶן--אִם הָיוּ בֶּחָצֵר שֶׁיּוֹשְׁבִין בָּהּ, מֻתָּר לְהוֹצִיאָן לָאַשְׁפָּה אוֹ לְבֵית הַכִּסֵּא; וְזֶה הוּא הַנִּקְרָא גֶּרֶף שֶׁלִּרְעִי.
וְאִם הָיוּ בְּחָצֵר אַחֶרֶת--כּוֹפִין עֲלֵיהֶן כְּלִי, כְּדֵי שֶׁלֹּא יֵצֵא הַקָּטָן וְיִתְלַכְלַךְ בָּהֶן.
רֹק שֶׁעַל הַקַּרְקָע--דּוֹרְסוֹ לְפִי תֻּמּוֹ, וְהוֹלֵךְ.
וּמְטַלְטְלִין כָּנוּנָא, מִפְּנֵי אֶפְרוֹ, אַף עַל פִּי שֶׁיֵּשׁ עָלָיו שִׁבְרֵי עֵצִים, מִפְּנֵי שְׁהוּא כְּגֶרֶף שֶׁלִּרְעִי.
וְאֵין עוֹשִׂין גֶּרֶף שֶׁלִּרְעִי לְכַתְּחִלָּה, בַּשַּׁבָּת; אֲבָל אִם נַעֲשָׂה מֵאֵלָיו, אוֹ שֶׁעָבַר וְעָשָׂהוּ--מוֹצִיאִין אוֹתוֹ.

שֶׁמֶן שֶׁיּוֹצֶא מִתַּחַת הַקּוֹרָה שֶׁלְּבֵית הַבַּד בַּשַּׁבָּת, וְכֵן תְּמָרִים וּשְׁקֵדִים הַמּוּכָנִים לִסְחוֹרָה--מֻתָּר לְאָכְלָם בַּשַּׁבָּת; וְאַפִלּוּ אוֹצָר שֶׁלִּתְבוּאָה, אוֹ תְּבוּאָה צְבוּרָה--מַתְחִיל לְהִסְתַּפַּק מִמֶּנָּה בַּשַּׁבָּת: שְׁאֵין שָׁם אֹכֶל שְׁהוּא מֻקְצֶה בַּשַּׁבָּת כְּלָל, אֵלָא הַכֹּל מוּכָן הוּא.
חוּץ מִגְּרֹגְּרוֹת וְצִמּוּקִין שֶׁבַּמֻּקְצֶה, בִּזְמָן שֶׁמְּיַבְּשִׁים אוֹתָם; הוֹאִיל וּמַסְרִיחוֹת בִּנְתַּיִם, וְאֵינָם רְאוּיִין לַאֲכִילָה--הֲרֵי הֶן אֲסוּרִין בַּשַּׁבָּת, מִשּׁוֹם מֻקְצֶה.
חָבִית שֶׁנִּתְגַּלְּתָה, וַאֲבַטִּיחַ שֶׁנִּשְׁבְּרָה--אַף עַל פִּי שְׁאֵינָן רְאוּיִין לַאֲכִילָה, נוֹטְלָן וּמַנִּיחָן בְּמָקוֹם הַמֻּצְנָע.
כַּיּוֹצֶא בּוֹ, קָמִיעַ שְׁאֵינוּ מֻמְחֶה--אַף עַל פִּי שְׁאֵין יוֹצְאִין בּוֹ, מְטַלְטְלִין אוֹתוֹ.
מוֹתַר הַשֶּׁמֶן שֶׁבַּנֵּר, וְשֶׁבַּקְּעָרָה שֶׁהִדְלִיקוּ בָּהֶן בְּאוֹתָהּ שַׁבָּת--אָסוּר לְהִסְתַּפַּק מִמֶּנּוּ בְּאוֹתָהּ שַׁבָּת, מִפְּנֵי שְׁהוּא מֻקְצֶה מֵחֲמַת אִסּוּר.

אוֹצָר שֶׁלִּתְבוּאָה אוֹ שֶׁלְּכַדֵּי יַיִן--אַף עַל פִּי שֶׁמֻּתָּר לְהִסְתַּפַּק מִמֶּנּוּ, אָסוּר לְהַתְחִיל בּוֹ לְפַנּוֹתוֹ אֵלָא לִדְבַר מִצְוָה, כְּגוֹן שֶׁפִּנָּהוּ לְהַכְנָסַת אוֹרְחִין, אוֹ לִקְבֹּעַ בּוֹ בֵּית הַמִּדְרָשׁ.
וְכֵיצַד מְפַנִּין אוֹתוֹ: כָּל אֶחָד וְאֶחָד מְמַלֵּא אַרְבַּע אוֹ חָמֵשׁ קֻפּוֹת, עַד שֶׁגּוֹמְרִין; וְלֹא יְכַבְּדוּ קַרְקָעִיתוֹ שֶׁלָּאוֹצָר, כְּמוֹ שֶׁבֵּאַרְנוּ, אֵלָא נִכְנָס וְיוֹצֶא בּוֹ, וְעוֹשֶׂה שָׁבִיל בְּרַגְלוֹ בִּכְנִיסָתוֹ וּבִיצִיאָתוֹ.

כָּל שְׁהוּא רָאוּי לְמַאֲכַל בְּהֵמָה וְחַיָּה וָעוֹף הַמְּצוּיִין, מְטַלְטְלִין אוֹתוֹ בַּשַּׁבָּת.
כֵּיצַד: מְטַלְטְלִין אֶת הַתֻּרְמוֹס הַיָּבֵשׁ, מִפְּנֵי שְׁהוּא מַאֲכָל לָעִזִּים--אֲבָל לֹא אֶת הַלַּח; אֶת הַחֲצָב, מִפְּנֵי שְׁהוּא מַאֲכָל לַצְּבָאִים; אֶת הַחַרְדָּל, מִפְּנֵי שְׁהוּא מַאֲכָל לַיּוֹנִים; אֶת הָעֲצָמוֹת, מִפְּנֵי שְׁהֶן מַאֲכָל לַכְּלָבִים.
וְכֵן כָּל הַקְּלִפִּין וְהַגַּרְעִנִּין הָרְאוּיִין לְמַאֲכַל בְּהֵמָה, מְטַלְטְלִין אוֹתָן.
וּשְׁאֵינָן רְאוּיִין--אוֹכֵל אֶת הָאֹכֶל, וְזוֹרְקָן לַאֲחוֹרָיו; וְאָסוּר לְטַלְטְלָן.
וּמְטַלְטְלִין בָּשָׂר תָּפוּחַ, מִפְּנֵי שְׁהוּא מַאֲכָל לַחַיָּה.
וּמְטַלְטְלִין בָּשָׂר חַי, בֵּין תָּפֵל בֵּין מָלִיחַ, מִפְּנֵי שֶׁרָאוּי לָאָדָם.
וְכֵן, דָּג מָלִיחַ; אֲבָל הַתָּפֵל, אָסוּר לְטַלְטְלוֹ.

אֵין מְטַלְטְלִין שִׁבְרֵי זְכוֹכִית, אַף עַל פִּי שְׁהֶן מַאֲכָל לַנַּעֲמִיּוֹת, וְלֹא חֲבִלֵּי זְמוֹרוֹת, אַף עַל פִּי שְׁהֶן מַאֲכָל לַפִּילִים, וְלֹא אֶת הַלּוּף, אַף עַל פִּי שְׁהוּא מַאֲכָל לָעוֹרְבִים--מִפְּנֵי שְׁאֵין אֵלּוּ וְכַיּוֹצֶא בָּהֶן מְצוּיִין, אֵצֶל רֹב בְּנֵי אָדָם.

חֲבִלֵּי קַשׁ וַחֲבִלֵּי עֵצִים וַחֲבִלֵּי זְרָדִין--אִם הִתְקִינָן לְמַאֲכַל בְּהֵמָה, מְטַלְטְלִין אוֹתָן; וְאִם לָאו, אֵין מְטַלְטְלִין אוֹתָן.
חֲבִלֵּי סִיאָה וְאֵזוֹב וְקָרְנִית--הִכְנִיסָן לָעֵצִים, אֵין מִסְתַּפֵּק מֵהֶם בַּשַּׁבָּת; לְמַאֲכַל בְּהֵמָה, מִסְתַּפֵּק מֵהֶן.
וְכֵן בָּאֲמִיתָא, וְכֵן בַּפֵּיגָם; וְכֵן בִּשְׁאָר מִינֵי תְּבָלִין.

אֵין גּוֹרְפִין מַאֲכָל מִלִּפְנֵי הַפְּטָם, בֵּין בָּאֵבוּס שֶׁלִּכְלִי בֵּין בָּאֵבוּס שֶׁלַּקַּרְקָע; וְאֵין מְסַלְּקִין לַצְּדָדִין, מִפְּנֵי הָרְאִי: גְּזֵרָה, שֶׁמֶּא יַשְׁוֶה גֻּמּוֹת.
וְנוֹטְלִין מִלִּפְנֵי הַחֲמוֹר, וּמַנִּיחִין לִפְנֵי הַשּׁוֹר; אֲבָל אֵין נוֹטְלִין מִלִּפְנֵי הַשּׁוֹר, וּמַנִּיחִין לִפְנֵי הַחֲמוֹר--מִפְּנֵי שֶׁהַמַּאֲכָל שֶׁלִּפְנֵי הַשּׁוֹר מְטֻנָּף בְּרִירוֹ, וְאֵין רָאוּי לְמַאֲכַל בְּהֵמָה אַחֶרֶת.
וְכֵן עַלִּים שֶׁרֵיחָם רָע וּמָאוּס, וְאֵין הַבְּהֵמָה אוֹכְלַתָּן--אָסוּר לְטַלְטְלָן.
לְפִיכָּךְ תְּלִי שֶׁלְּדָגִים, אָסוּר לְטַלְטְלוֹ; וְשֶׁלְּבָשָׂר, מֻתָּר.
וְכֵן כָּל כַּיּוֹצֶא בְּזֶה.

אַף עַל פִּי שֶׁאָסוּר לְטַלְטַל אֶת הַמֵּת בַּשַּׁבָּת, סָכִין אוֹתוֹ וּמְדִיחִין אוֹתוֹ--וּבִלְבָד, שֶׁלֹּא יָזִיזוּ בּוֹ אֵבֶר.
וְשׁוֹמְטִין אֶת הַכַּר מִתַּחְתָּיו, כְּדֵי שֶׁיִּהְיֶה מֻטָּל עַל הַחוֹל, בִּשְׁבִיל שֶׁיַּמְתִּין.
וּמְבִיאִין כְּלֵי מֵקַר וּכְלֵי מַתְּכוֹת, וּמַנִּיחִין לוֹ עַל כְּרֵסוֹ, כְּדֵי שֶׁלֹּא תָפוּחַ; וּפוֹקְקִין אֶת נְקָבָיו, שֶׁלֹּא יִכָּנֵס בָּהֶן הָרוּחַ.
וְקוֹשְׁרִין אֶת הַלֶּחִי--לֹא שֶׁיַּעֲלֶה, אֵלָא שֶׁלֹּא יוֹסִיף; וְאֵין מְאַמְּצִין אֶת עֵינָיו בַּשַּׁבָּת.

מֵת הַמֻּטָּל בַּחַמָּה--מַנִּיחַ עָלָיו כִּכָּר אוֹ תִּינוֹק, וּמְטַלְטְלוֹ.
וְכֵן אִם נָפְלָה דְּלֵקָה בֶּחָצֵר שֶׁיֵּשׁ בָּהּ מֵת, מַנִּיחַ עָלָיו כִּכָּר אוֹ תִּינוֹק; וְאִם אֵין שָׁם כִּכָּר וְלֹא תִּינוֹק, מַצִּילִין אוֹתוֹ מִן הַדְּלֵקָה מִכָּל מָקוֹם--שֶׁמֶּא יָבוֹא לְכַבּוֹת, מִפְּנֵי שְׁהוּא בָּהוּל עַל מֵתוֹ שֶׁלֹּא יִשָּׂרֵף.
וְלֹא הִתִּירוּ לְטַלְטַל בְּכִכַּר אוֹ תִּינוֹק, אֵלָא לַמֵּת בִּלְבָד, מִפְּנֵי שֶׁאָדָם בָּהוּל עַל מֵתוֹ.

הָיָה מֻטָּל בַּחַמָּה, וְאֵין לָהֶם מָקוֹם לְטַלְטְלוֹ, אוֹ שֶׁלֹּא רָצוּ לַהֲזִיזוֹ מִמְּקוֹמוֹ--בָּאִין שְׁנֵי בְּנֵי אָדָם, וְיוֹשְׁבִים מִשְּׁנֵי צְדָדָיו; חַם לָהֶם מִלְּמַטָּה, זֶה מֵבִיא מִטָּתוֹ וְיוֹשֵׁב עָלֶיהָ, וְזֶה מֵבִיא מִטָּתוֹ וְיוֹשֵׁב עָלֶיהָ; חַם לָהֶם מִלְמַעְלָה, זֶה מֵבִיא מַחְצֶלֶת וּפוֹרֵס עַל גַּבָּיו, וְזֶה מֵבִיא מַחְצֶלֶת וּפוֹרֵס עַל גַּבָּיו; זֶה זוֹקֵף מִטָּתוֹ וְהוֹלֵךְ לוֹ, וְזֶה זוֹקֵף מִטָּתוֹ וְהוֹלֵךְ לוֹ: וְנִמְצֵאת מְחִצָּה עֲשׂוּיָה מֵאֵלֶיהָ--שֶׁהֲרֵי מַחְצֶלֶת זֶה וּמַחְצֶלֶת זֶה, גַּגֵּיהֶן סְמוּכוֹת זוֹ לְזוֹ; וּשְׁנֵי קְצוֹתֵיהֶם עַל הַקַּרְקָע, מִשְּׁנֵי צִדֵּי הַמֵּת.

מֵת שֶׁהִסְרִיחַ בַּבַּיִת, וְנִמְצָא מִתְבַּזֶּה בֵּין הַחַיִּים, וְהֶם מִתְבַּזִּים מִמֶּנּוּ--מֻתָּר לְהוֹצִיאוֹ לְכַרְמְלִית: גָּדוֹל כְּבוֹד הַבְּרִיּוֹת, שֶׁדּוֹחֶה אֶת לֹא תַעֲשֶׂה שֶׁבַּתּוֹרָה, שְׁהוּא "לֹא תָסוּר, מִן-הַדָּבָר אֲשֶׁר-יַגִּידוּ לְךָ" .
וְאִם הָיָה לָהֶן מָקוֹם אַחֵר לָצֵאת לוֹ, אֵין מוֹצִיאִין אוֹתוֹ--אֵלָא מַנִּיחִין אוֹתוֹ בִּמְקוֹמוֹ, וְיוֹצְאִין הֶם.

הִלְכּוֹת שַׁבָּת פֵּרֶק כז 
הַיּוֹצֶא חוּץ לִתְחוּם הַמְּדִינָה בַּשַּׁבָּת--לוֹקֶה, שֶׁנֶּאֱמָר "אַל-יֵצֵא אִישׁ מִמְּקֹמוֹ--בַּיּוֹם הַשְּׁבִיעִי" : מָקוֹם זֶה, הוּא תְּחוּם הָעִיר.
וְלֹא נָתְנָה תּוֹרָה, שֵׁעוּר לִתְחוּם זֶה; אֲבָל חֲכָמִים הִעְתִּיקוּ שֶׁתְּחוּם זֶה, הוּא חוּץ לִשְׁנֵים עָשָׂר מִיל כְּנֶגֶד מַחֲנֵה יִשְׂרָאֵל, וְכָּךְ אָמַר לָהֶם מֹשֶׁה רַבֵּנוּ, לֹא תֵצְאוּ חוּץ לַמַּחֲנֶה.
וּמִדִּבְרֵי סוֹפְרִים, שֶׁלֹּא יֵצֵא אָדָם חוּץ לָעִיר, אֵלָא עַד אַלְפַּיִם אַמָּה; אֲבָל חוּץ לָאַלְפַּיִם, אָסוּר--שֶׁאַלְפַּיִם, הוּא מִגְרַשׁ הָעִיר.

נִמְצֵאתָ לָמֵד, שֶׁמֻּתָּר לָאָדָם בַּשַּׁבָּת לְהַלַּךְ אֶת כָּל הָעִיר כֻּלָּהּ, אַפִלּוּ הָיְתָה כְּנִינְוֵה, בֵּין שֶׁהָיְתָה מֻקֶּפֶת חוֹמָה, בֵּין שֶׁלֹּא הָיְתָה מֻקֶּפֶת.
וְכֵן מֻתָּר לוֹ לְהַלַּךְ חוּץ לָעִיר אַלְפַּיִם אַמָּה לְכָל רוּחַ מְרֻבָּעוֹת כְּטַבְלָה מְרֻבַּעַת, כְּדֵי שֶׁיִּהְיֶה נִשְׂכָּר אֶת הַזָּוִיּוֹת.
וְאִם יָצָא חוּץ לָאַלְפַּיִם, מַכִּין אוֹתוֹ מַכַּת מַרְדּוּת--עַד שְׁנֵים עָשָׂר מִיל; אֲבָל אִם יָצָא וְהִרְחִיק מִן הָעִיר יָתֵר עַל שְׁנֵים עָשָׂר מִיל, אַפִלּוּ אַמָּה אַחַת--לוֹקֶה מִן הַתּוֹרָה.

הַמְּהַלֵּךְ חוּץ לַתְּחוּם לְמַעְלָה מֵעֲשָׂרָה טְפָחִים, כְּגוֹן שֶׁקָּפַץ עַל גַּבֵּי עַמּוּדִים שֶׁגְּבוֹהִין עֲשָׂרָה וְאֵין בְּכָל אֶחָד מֵהֶן אַרְבָּעָה עַל אַרְבָּעָה--הֲרֵי זֶה סָפֵק, אִם יֵשׁ תְּחוּמִין לְמַעְלָה מֵעֲשָׂרָה; אֲבָל אִם הָלַךְ עַל מְקוֹם שֶׁיֵּשׁ בּוֹ אַרְבָּעָה עַל אַרְבָּעָה--הֲרֵי זֶה כִּמְהַלֵּךְ עַל הָאָרֶץ, וְיֵשׁ אִסּוּר תְּחוּמִין שָׁם.

מִי שֶׁשָּׁבַת בְּדִיר שֶׁבַּמִּדְבָּר, אוֹ בְּסַהַר, אוֹ בִּמְעָרָה, וְכַיּוֹצֶא בָּהֶן מֵרְשׁוּת הַיָּחִיד--מְהַלֵּךְ אֶת כֻּלָּהּ, וְחוּצָה לָהּ אַלְפַּיִם אַמָּה לְכָל רוּחַ בְּרִבּוּעַ; וְכֵן הַשּׁוֹבֵת בְּבִקְעָה.
אַפִלּוּ הָיָה יָשֵׁן בְּשָׁעָה שֶׁנִּכְנַס הַשַּׁבָּת, שֶׁלֹּא קָנָה שְׁבִיתָה--יֵשׁ לוֹ לְהַלַּךְ מִמְּקוֹמוֹ אַלְפַּיִם אַמָּה לְכָל רוּחַ בְּרִבּוּעַ.
הָיָה מְהַלֵּךְ בְּבִקְעָה, וְאֵינוּ יוֹדֵעַ תְּחוּם הַשַּׁבָּת--מְהַלֵּךְ אַלְפַּיִם פְּסִיעוֹת בֵּינוֹנִיּוֹת, וְזֶה הוּא תְּחוּם הַשַּׁבָּת.

הַמְּהַלֵּךְ אַלְפַּיִם אַמָּה שֶׁיֵּשׁ לוֹ לְהַלַּךְ, וְשָׁלְמָה מִדָּתוֹ בְּתוֹךְ דִּיר אוֹ סַהַר אוֹ מְעָרָה אוֹ בְּתוֹךְ הַמְּדִינָה--אֵינוּ מְהַלֵּךְ אֵלָא עַד סוֹף מִדָּתוֹ; וְאֵין אוֹמְרִין הוֹאִיל וְכָלְתָה מִדָּתוֹ בְּתוֹךְ רְשׁוּת הַיָּחִיד, מְהַלֵּךְ אֶת כֻּלָּהּ.
בַּמֶּה דְּבָרִים אֲמוּרִים, בְּשֶׁכָּלְתָה מִדָּתוֹ בְּמִקְצַת הָעִיר, אוֹ בְּמִקְצַת הַמְּעָרָה; אֲבָל אִם הָיְתָה אוֹתָהּ רְשׁוּת הַיָּחִיד מֻבְלַעַת בְּתוֹךְ אַלְפַּיִם אַמָּה שֶׁלּוֹ--תֵּחָשֵׁב לוֹ כָּל אוֹתָהּ הָרְשׁוּת כְּאַרְבַּע אַמּוֹת, וּמַשְׁלִימִין לוֹ אֶת הַשְּׁאָר.

כֵּיצַד: הֲרֵי שֶׁהָיָה אֶלֶף אַמָּה מִמְּקוֹם שְׁבִיתָתוֹ, אוֹ מִחוּץ לָעִיר, עַד מְדִינָה אוֹ מְעָרָה שֶׁיֵּשׁ בְּאָרְכָּהּ אֶלֶף אַמָּה, אוֹ פָּחוּת מֵאֶלֶף--מְהַלֵּךְ אֶת כָּל הַמְּדִינָה אוֹ הַמְּעָרָה שֶׁפָּגַע בָּהּ, וּמְהַלֵּךְ חוּצָה לָהּ אֶלֶף אַמָּה פָּחוּת אַרְבַּע אַמּוֹת.
אֲבָל אִם הָיָה בַּמְּדִינָה אוֹ בַּמְּעָרָה שֶׁפָּגַע בָּהּ בְּתוֹךְ מִדָּתוֹ, אֶלֶף אַמָּה וְאַמָּה--אֵינוּ מְהַלֵּךְ בָּהּ אֵלָא אֶלֶף אַמָּה בִּלְבָד, שְׁהוּא תַּשְׁלוּם אַלְפַּיִם שֶׁיֵּשׁ לוֹ.

 מִי שֶׁכָּלְתָה מִדָּתוֹ בַּחֲצִי הָעִיר--אַף עַל פִּי שְׁאֵינוּ מְהַלֵּךְ אֵלָא עַד סוֹף מִדָּתוֹ, מֻתָּר לְטַלְטַל בְּכָל הָעִיר עַל יְדֵי זְרִיקָה.
וְכֵן מִי שֶׁשָּׁבַת בְּבִקְעָה, וְהִקִּיפוּהוּ גּוֹיִים מְחִצָּה בַּשַּׁבָּת--אֵינוּ מְהַלֵּךְ בָּהּ אֵלָא אַלְפַּיִם אַמָּה לְכָל רוּחַ, אַף עַל פִּי שְׁהוּא בְּתוֹךְ הַמְּחִצָּה; וּמֻתָּר לוֹ לְטַלְטַל בְּכָל הַמְּחִצָּה עַל יְדֵי זְרִיקָה, אִם הִקִּיפוּהָ לְשֵׁם דִּירָה.

 מִי שֶׁהָיָה בָּא בַּדֶּרֶךְ לִכָּנֵס לַמְּדִינָה, בֵּין שֶׁהָיָה בָּא בַּיָּם בֵּין שֶׁהָיָה בָּא בֶּחָרָבָה--אִם נִכְנַס בְּתוֹךְ אַלְפַּיִם אַמָּה קָרוֹב לָעִיר, קֹדֶם שֶׁיִּכָּנֵס הַשַּׁבָּת--אַף עַל פִּי שֶׁלֹּא הִגִּיעַ לַמְּדִינָה אֵלָא בַּשַּׁבָּת, הֲרֵי זֶה יִכָּנֵס וִיהַלַּךְ אֶת כֻּלָּהּ וְחוּצָה לָהּ אַלְפַּיִם אַמָּה לְכָל רוּחַ.

 הָיָה בָּא לַמְּדִינָה וְיָשַׁן בַּדֶּרֶךְ, וְלֹא נֵעוֹר אֵלָא בַּשַּׁבָּת, וּכְשֶׁנֵּעוֹר, מָצָא עַצְמוֹ בְּתוֹךְ הַתְּחוּם--הֲרֵי זֶה יִכָּנֵס לָהּ, וִיהַלַּךְ אֶת כֻּלָּהּ וְחוּצָה לָהּ אַלְפַּיִם אַמָּה לְכָל רוּחַ: מִפְּנֵי שֶׁדַּעְתּוֹ הָיְתָה לְהַלַּךְ לִמְדִינָה זוֹ, וּלְפִיכָּךְ קָנָה שְׁבִיתָה עִם בְּנֵי הַמְּדִינָה כְּמוֹתָן--שֶׁהֲרֵי נִכְנַס עִמָּהֶן בַּתְּחוּם.

 מִי שֶׁיָּצָא חוּץ לַתְּחוּם, אַפִלּוּ אַמָּה אַחַת--לֹא יִכָּנֵס: שֶׁהָאַרְבַּע אַמּוֹת שֶׁיֵּשׁ לוֹ לָאָדָם, תְּחִלָּתָן מִמְּקוֹם שְׁהוּא עוֹמֵד בּוֹ; לְפִיכָּךְ כֵּיוָן שֶׁיָּצָא חוּץ מִתְּחוּמוֹ אַמָּה אוֹ יָתֵר, יֵשֵׁב בִּמְקוֹמוֹ, וְאֵין לוֹ לְהַלַּךְ אֵלָא בְּתוֹךְ אַרְבַּע אַמּוֹת, מֵעֲמִידַת רַגְלָיו וְלַחוּץ.
וְכֵן מִי שֶׁהִחְשִׁיךְ חוּץ לִתְחוּם הַמְּדִינָה, אַפִלּוּ אַמָּה אַחַת--הֲרֵי זֶה לֹא יִכָּנֵס לָהּ: אֵלָא יְהַלַּךְ מִמְּקוֹם שֶׁנִּכְנַס עָלָיו הַשַּׁבָּת וְהוּא עוֹמֵד בּוֹ, אַלְפַּיִם אַמָּה בִּלְבָד.
וְאִם כָּלְתָה מִדָּתוֹ בְּמִקְצַת הָעִיר, מְהַלֵּךְ עַד סוֹף מִדָּתוֹ כְּמוֹ שֶׁאָמַרְנוּ.
הָיְתָה רַגְלוֹ אַחַת בְּתוֹךְ הַתְּחוּם, וְרַגְלוֹ אַחַת חוּץ לַתְּחוּם--הֲרֵי זֶה יִכָּנֵס.

 מִי שֶׁיָּצָא חוּץ לַתְּחוּם שֶׁלֹּא לְדַעְתּוֹ--כְּגוֹן שֶׁהוֹצִיאוּהוּ גּוֹיִים אוֹ רוּחַ רָעָה, אוֹ שֶׁשָּׁגַג וְיָצָא--אֵין לוֹ אֵלָא אַרְבַּע אַמּוֹת.
חָזַר לַדַּעַת, אֵין לוֹ אֵלָא אַרְבַּע אַמּוֹת; הִחְזִירוּהוּ, כְּאִלּוּ לֹא יָצָא.
וְאִם נְתָנוּהוּ בִּרְשׁוּת הַיָּחִיד--כְּגוֹן שֶׁנְּתָנוּהוּ גּוֹיִים בְּדִיר וְסַהַר וּמְעָרָה, אוֹ בְּעִיר אַחֶרֶת--יֵשׁ לוֹ לְהַלַּךְ אֶת כֻּלָּהּ; וְכֵן אִם יָצָא לְאֶחָד מֵאֵלּוּ בִּשְׁגָגָה, וְנִזְכַּר וְהוּא בְּתוֹכָן--מְהַלֵּךְ אֶת כֻּלָּהּ.

 יָצָא חוּץ לַתְּחוּם לַדַּעַת--אַף עַל פִּי שֶׁחָזַר שֶׁלֹּא לַדַּעַת, כְּגוֹן שֶׁהִחְזִירוּהוּ גּוֹיִים אוֹ רוּחַ רָעָה--אֵין לוֹ אֵלָא אַרְבַּע אַמּוֹת; וְכֵן אִם יָצָא חוּץ לַתְּחוּם לַדַּעַת--אַף עַל פִּי שְׁהוּא בְּתוֹךְ רְשׁוּת הַיָּחִיד, כְּגוֹן דִּיר וְסַהַר--אֵין לוֹ אֵלָא אַרְבַּע אַמּוֹת.
הַמְּפָרֵשׁ בַּיָּם הַגָּדוֹל--אַף עַל פִּי שְׁהוּא חוּץ לַתְּחוּם שֶׁשָּׁבַת בּוֹ, מְהַלֵּךְ אֶת כָּל הַסְּפִינָה כֻּלָּהּ, וּמְטַלְטֵל בְּכֻלָּהּ.

 מִי שֶׁיָּצָא חוּץ לַתְּחוּם שֶׁלֹּא לַדַּעַת, וְהֻקַּף בִּמְחִצָּה בַּשַּׁבָּת--יֵשׁ לוֹ לְהַלַּךְ כָּל אוֹתָהּ הַמְּחִצָּה: וְהוּא, שֶׁלֹּא תִהְיֶה יָתֵר עַל אַלְפַּיִם אַמָּה.
וְאִם הָיָה תְּחוּם שֶׁיָּצָא מִמֶּנּוּ מֻבְלָע מִקְצָתוֹ בְּתוֹךְ הַמְּחִצָּה שֶׁנַּעֲשָׂת שֶׁלֹּא לְדַעְתּוֹ--הוֹאִיל וְיֵשׁ לוֹ לְהַלַּךְ אֶת כָּל הַמְּחִצָּה, הֲרֵי זֶה נִכְנָס לִתְחוּמוֹ; וְכֵיוָן שֶׁיִּכָּנֵס, הֲרֵי הוּא כְּאִלּוּ לֹא יָצָא.

 כָּל מִי שְׁאֵין לוֹ לָזוּז מִמְּקוֹמוֹ, אֵלָא בְּתוֹךְ אַרְבַּע אַמּוֹת--אִם נִצְרָךְ לִנְקָבָיו, הֲרֵי זֶה יוֹצֶא וּמַרְחִיק וְנִפְנֶה וְחוֹזֵר לִמְקוֹמוֹ.
וְאִם נִכְנַס לְמִקְצַת תְּחוּם שֶׁיָּצָא מִמֶּנּוּ, בְּעֵת שֶׁיַּרְחִיק לְהִפָּנוֹת--הוֹאִיל וְנִכְנַס יִכָּנֵס, וּכְאִלּוּ לֹא יָצָא: וְהוּא, שֶׁלֹּא יָצָא בַּתְּחִלָּה לַדַּעַת; אֲבָל אִם יָצָא לַדַּעַת--אַף עַל פִּי שֶׁנִּכְנַס, אֵין לוֹ אֵלָא אַרְבַּע אַמּוֹת.

 כָּל מִי שֶׁיָּצָא בִּרְשׁוּת בֵּית דִּין--כְּגוֹן הָעֵדִים שֶׁבָּאִין לְהָעִיד עַל רְאִיַּת הַלְּבָנָה, וְכַיּוֹצֶא בָּהֶן מִמִּי שֶׁמֻּתָּר לוֹ לָצֵאת לִדְבַר מִצְוָה--יֵשׁ לוֹ אַלְפַּיִם אַמָּה לְכָל רוּחַ, בְּאוֹתוֹ מָקוֹם שֶׁהִגִּיעַ לוֹ; וְאִם הִגִּיעַ לִמְדִינָה--הֲרֵי הוּא כְּאַנְשֵׁי הָעִיר, וְיֵשׁ לוֹ אַלְפַּיִם אַמָּה לְכָל רוּחַ חוּץ לַמְּדִינָה.

 הָיָה יוֹצֶא בִּרְשׁוּת, וְאָמְרוּ לוֹ וְהוּא הוֹלֵךְ בַּדֶּרֶךְ כְּבָר נַעֲשָׂת הַמִּצְוָה שֶׁיָּצָאתָ לַעֲשׂוֹתָהּ--יֵשׁ לוֹ מִמְּקוֹמוֹ, אַלְפַּיִם אַמָּה לְכָל רוּחַ; וְאִם הָיָה מִקְצַת תְּחוּם שֶׁיָּצָא מִמֶּנּוּ בִּרְשׁוּת, מֻבְלָע בְּתוֹךְ אַלְפַּיִם שֶׁיֵּשׁ לוֹ מִמְּקוֹמוֹ--הֲרֵי זֶה חוֹזֵר לִמְקוֹמוֹ, וּכְאִלּוּ לֹא יָצָא.
וְכָל הַיּוֹצְאִין לְהַצִּיל נְפָשׁוֹת יִשְׂרָאֵל מִיַּד גּוֹיִים, אוֹ מִן הַנָּהָר, אוֹ מִן הַמַּפֹּלֶת--יֵשׁ לָהֶם אַלְפַּיִם אַמָּה לְכָל רוּחַ, מִמְּקוֹם שֶׁהִצִּילוּ; וְאִם הָיְתָה יַד הַגּוֹיִים תַּקִּיפָה, וְהָיוּ מְפַחֲדִים לִשְׁבֹּת בִּמְקוֹם שֶׁהִצִּילוּ--הֲרֵי אֵלּוֹ חוֹזְרִין בַּשַּׁבָּת לִמְקוֹמָן, וּבִכְלֵי זֵינָן.

הִלְכּוֹת שַׁבָּת פֵּרֶק כח 
כָּל בֵּית דִּירָה שְׁהוּא יוֹצֶא מִן הַמְּדִינָה--אִם הָיָה בֵּינוֹ וּבֵין הַמְּדִינָה שִׁבְעִים אַמָּה וּשְׁנֵי שְׁלִישִׁי אַמָּה, שְׁהוּא צֶלַע בֵּית סָאתַיִם הַמְּרֻבַּעַת, אוֹ פָּחוּת מִזֶּה--הֲרֵי זֶה מִצְטָרֵף לַמְּדִינָה, וְנֶחְשָׁב מִמֶּנָּה; וּכְשֶׁמּוֹדְדִין לָהּ אַלְפַּיִם אַמָּה לְכָל רוּחַ, מוֹדְדִין חוּץ מִבֵּית דִּירָה זֶה.

הָיָה בַּיִת זֶה קָרוֹב לַמְּדִינָה בְּשִׁבְעִים אַמָּה, וּבַיִת שֵׁנִי קָרוֹב לְבַיִת רִאשׁוֹן בְּשִׁבְעִים אַמָּה, וּבַיִת שְׁלִישִׁי קָרוֹב לַשֵּׁנִי בְּשִׁבְעִים אַמָּה, וְכֵן עַד מַהְלַךְ כַּמָּה יָמִים--הֲרֵי הַכֹּל כִּמְדִינָה אַחַת; וּכְשֶׁמּוֹדְדִין, מוֹדְדִין מִחוּץ לַבַּיִת הָאַחֲרוֹן: וְהוּא שֶׁיִּהְיֶה בֵּית דִּירָה זֶה, אַרְבַּע אַמּוֹת עַל אַרְבַּע אַמּוֹת אוֹ יָתֵר.

וְכֵן בֵּית הַכְּנֶסֶת שֶׁיֵּשׁ בּוֹ בֵּית דִּירָה לַחַזָּנִין, וּבֵית עֲבוֹדָה זָרָה שֶׁיֵּשׁ בּוֹ בֵּית דִּירָה לַכּוּמָרִין, וְהָאוֹצָרוֹת שֶׁיֵּשׁ בָּהֶן בֵּית דִּירָה, וְהַגֶּשֶׁר וְהַקֶּבֶר שֶׁיֵּשׁ בָּהֶן בֵּית דִּירָה, וְשָׁלוֹשׁ מְחִצּוֹת שְׁאֵין עֲלֵיהֶן תַּקְרָה וְיֵשׁ בָּהֶן אַרְבַּע אַמּוֹת עַל אַרְבַּע אַמּוֹת, וְהַבֻּרְגְּנִין, וְהַבַּיִת הַבָּנוּי בַּיָּם, וּשְׁתֵּי מְחִצּוֹת שֶׁיֵּשׁ עֲלֵיהֶן תַּקְרָה, וְהַמְּעָרָה שֶׁיֵּשׁ בִּנְיָן עַל פִּיהָ וְיֵשׁ בָּהּ בֵּית דִּירָה--כָּל אֵלּוּ מִצְטָרְפִין עִמָּהּ, אִם הָיוּ בְּתוֹךְ שִׁבְעִים אַמָּה וּשְׁיָרַיִם; וּמֵאוֹתוֹ הַבַּיִת הַיּוֹצֶא, רוֹאִין כְּאִלּוּ חוּט מָתוּחַ עַל פְּנֵי כָּל הַמְּדִינָה, וּמוֹדְדִין חוּץ לְאוֹתוֹ הַחוּט, אַלְפַּיִם אַמָּה.

וְאֵלּוּ, שְׁאֵין מִצְטָרְפִין עִמָּהּ--שְׁתֵּי מְחִצּוֹת שְׁאֵין עֲלֵיהֶן תַּקְרָה, אַף עַל פִּי שֶׁדָּרִין בֵּינֵיהֶן; וְהַגֶּשֶׁר וְהַקֶּבֶר וּבֵית הַכְּנֶסֶת וּבֵית עֲבוֹדָה זָרָה וְהָאוֹצָרוֹת, שְׁאֵין בָּהֶן בֵּית דִּירָה; וְהַבּוֹר וְהַשִּׁיחַ וְהַמְּעָרָה וְהַשּׁוֹבָךְ, וּבַיִת שֶׁבַּסְּפִינָה: כָּל אֵלּוּ וְכַיּוֹצֶא בָּהֶן, אֵין מִצְטָרְפִין עִמָּהּ.

הָיוּ שְׁתֵּי עֲיָרוֹת זוֹ סְמוּכָה לְזוֹ--אִם יֵשׁ בֵּינֵיהֶן מֵאָה וְאַרְבָּעִים וְאַחַת וּשְׁלִישׁ, כְּדֵי שֶׁיִּהְיֶה שִׁבְעִים אַמָּה וּשְׁיָרַיִם לְזוֹ וְשִׁבְעִים אַמָּה וּשְׁיָרַיִם לְזוֹ--חוֹשְׁבִין שְׁתֵּיהֶן כְּעִיר אַחַת; וְנִמְצֵאת כָּל עִיר מֵהֶן, מְהַלֶּכֶת אֶת כָּל הָעִיר הַשְּׁנִיָּה וְחוּצָה לָהּ אַלְפַּיִם אַמָּה.
הָיוּ שְׁלוֹשָׁה כְּפָרִים מְשֻׁלָּשִׁין--אִם יֵשׁ בֵּין הָאֶמְצָעִי וּבֵין כָּל אֶחָד מִן הַחִיצוֹנִים, אַלְפַּיִם אַמָּה אוֹ פָּחוּת מִכָּאן, וּבֵין הַשְּׁנַיִם הַחִיצוֹנִים, מָאתַיִם שָׁלוֹשׁ וּשְׁמוֹנִים פָּחוּת שְׁלִישׁ, כְּדֵי שֶׁיִּהְיֶה בֵּין כָּל אֶחָד מֵהֶן וּבֵין הָאֶמְצָעִי כְּשֶׁתִּרְאֶה אוֹתוֹ כְּאִלּוּ הוּא בֵּינֵיהֶן, מֵאָה אַמָּה וְאַרְבָּעִים וְאַחַת וּשְׁלִישׁ--הֲרֵי שְׁלָשְׁתָּן כִּמְדִינָה אַחַת, וּמוֹדְדִין לָהֶם אַלְפַּיִם אַמָּה לְכָל רוּחַ מִחוּץ לִשְׁלָשְׁתָּן.
עִיר שֶׁהֻקְּפָה וּלְבַסּוֹף יָשְׁבָה, מוֹדְדִין לָהּ מִיְּשִׁיבָתָהּ; יָשְׁבָה וּלְבַסּוֹף הֻקְּפָה, מוֹדְדִין לָהּ מֵחוֹמוֹתֶיהָ.

עִיר שֶׁהָיְתָה אֲרוּכָה אוֹ מְרֻבַּעַת, הוֹאִיל וְיֵשׁ לָהּ אַרְבַּע זָוִיּוֹת שֹׁווֹת, מַנִּיחִין אוֹתָהּ כְּמוֹת שְׁהִיא, וּמוֹדְדִין לָהּ אַלְפַּיִם אַמָּה לְכָל רוּחַ מֵאַרְבַּע רוּחוֹתֶיהָ; הָיְתָה עֲגוּלָה, עוֹשִׂין לָהּ זָוִיּוֹת, וְרוֹאִין אוֹתָהּ כְּאִלּוּ הִיא בְּתוֹךְ מְרֻבָּע, וּמוֹדְדִין חוּץ מִצַּלְעוֹת אוֹתוֹ מְרֻבָּע אַלְפַּיִם אַמָּה לְכָל רוּחַ--שֶׁנִּמְצָא מִשְׂתַּכֵּר הַזָּוִיּוֹת.

וְכֵן אִם הָיְתָה מְשֻׁלֶּשֶׁת, אוֹ שֶׁיֵּשׁ לָהּ צְלָעוֹת רַבּוֹת--מְרַבְּעִין אוֹתָהּ, וְאַחַר כָּךְ מוֹדְדִין חוּץ לַמְּרֻבָּע אַלְפַּיִם אַמָּה לְכָל רוּחַ; וְכִשְׁהוּא מְרַבְּעָהּ, מְרַבְּעָהּ כְּרִבּוּעַ הָעוֹלָם, כְּדֵי שֶׁתְּהֶא כָּל רוּחַ מִמֶּנָּה מְשׁוּכָה כְּנֶגֶד רוּחַ מֵרוּחוֹת הָעוֹלָם, וּמְכֻוֶּנֶת כְּנֶגְדָּהּ.
הָיְתָה רְחָבָה מִצַּד אֶחָד, וּקְצָרָה מִצַּד אֶחָד--רוֹאִין אוֹתָהּ כְּאִלּוּ הִיא כֻּלָּהּ רְחָבָה.
הָיְתָה עֲשׂוּיָה כְּמִין גַּם, אוֹ שֶׁהָיְתָה עֲשׂוּיָה כְּקֶשֶׁת--אִם יֵשׁ בֵּין שְׁנֵי רָאשֶׁיהָ, פָּחוּת מֵאַרְבַּעַת אֲלָפִים אַמָּה--מוֹדְדִין לָהּ מִן הַיֶּתֶר, וְרוֹאִין אֶת כָּל הָרֹחַב שֶׁבֵּין הַיֶּתֶר וְהַקֶּשֶׁת כְּאִלּוּ הוּא מָלֵא בָּתִּים; וְאִם הָיָה בֵּין שְׁנֵי רָאשֶׁיהָ, אַרְבַּעַת אֲלָפִים--אֵין מוֹדְדִין לָהּ, אֵלָא מִן הַקֶּשֶׁת.

 עִיר שֶׁיּוֹשֶׁבֶת עַל שְׂפַת הַנַּחַל--אִם יֵשׁ לְפָנֶיהָ רַקָּה רֹחַב אַרְבַּע אַמּוֹת עַל שְׂפַת הַנַּחַל, כְּדֵי שֶׁיַּעַמְדוּ עָלֶיהָ וְיִשְׁתַּמְּשׁוּ בַּנַּחַל--נִמְצָא הַנַּחַל בִּכְלַל הָעִיר, וּמוֹדְדִין לָהּ אַלְפַּיִם אַמָּה מִשְּׂפַת הַנַּחַל הַשְּׁנִיָּה, וְיֵעָשֶׂה הַנַּחַל כֻּלּוֹ בִּכְלַל הַמְּדִינָה, מִפְּנֵי הָרַקָּה הַבְּנוּיָה מִצִּדּוֹ.
וְאִם אֵין שָׁם רַקָּה, אֵין מוֹדְדִין לָהֶן אֵלָא מִפֶּתַח בָּתֵּיהֶן; וְנִמְצָא הַנַּחַל, נִמְדָד מִן הָאַלְפַּיִם שֶׁלָּהֶם.

 יוֹשְׁבֵי צְרִיפִין, אֵין מוֹדְדִין לָהֶן אֵלָא מִפֶּתַח בָּתֵּיהֶן; וְאִם יֵשׁ שָׁם שָׁלוֹשׁ חֲצֵרוֹת שֶׁלִּשְׁנֵי שְׁנֵי בָּתִּים, הֻקְבְּעוּ כֻּלָּם, וּמְרַבְּעִין אוֹתָהּ וְנוֹתְנִין לָהֶם אַלְפַּיִם אַמָּה לְכָל רוּחַ, כִּשְׁאָר הָעֲיָרוֹת.

 אֵין מוֹדְדִין אֵלָא בְּחֶבֶל שֶׁלַּחֲמִשִּׁים אַמָּה, לֹא פָּחוּת וְלֹא יָתֵר; וּבְחֶבֶל שֶׁלְּפִשְׁתָּן, כְּדֵי שֶׁלֹּא יִמָּשֵׁךְ יוֹתֵר.
הִגִּיעַ לַגַּיְא--אִם הָיָה רָחְבּוֹ חֲמִשִּׁים אַמָּה, שֶׁיָּכוֹל לְהַבְלִיעוֹ בְּחֶבֶל הַמִּדָּה--מַבְלִיעוֹ: וְהוּא שֶׁיִּהְיֶה בְּעָמְקוֹ, פָּחוּת מֵאַרְבַּעַת אֲלָפִים.

 בַּמֶּה דְּבָרִים אֲמוּרִים, שֶׁהָיָה חוּט הַמִּשְׁקֹלֶת יוֹרֵד כְּנֶגְדּוֹ, שְׁאֵי אִפְשָׁר לְהִשְׁתַּמַּשׁ בּוֹ; אֲבָל אִם אֵין חוּט הַמִּשְׁקֹלֶת יוֹרֵד כְּנֶגְדּוֹ, אֵינוּ מַבְלִיעוֹ, אֵלָא אִם כֵּן הָיָה עָמְקוֹ אַלְפַּיִם, אוֹ פָּחוּת מִכָּאן.

 הָיָה גַּיְא מְעֻקָּם--מְקַדֵּד וְעוֹלֶה, מְקַדֵּד וְיוֹרֵד; הָיָה גַּיְא רָחֵב מֵחֲמִשִּׁים, שְׁאֵינוּ יָכוֹל לְהַבְלִיעוֹ--הוֹלֵךְ לִמְקוֹם שְׁהוּא יָכוֹל לְהַבְלִיעוֹ, וּמַבְלִיעוֹ, וְצוֹפֶה כְּנֶגֶד מִדָּתוֹ, וְחוֹזֵר.

 הִגִּיעַ לַכּוֹתָל, אֵין אוֹמְרִים יִקֹּב אֶת הַכּוֹתָל; אֵלָא אוֹמֵד רָחְבּוֹ, וְהוֹלֵךְ לוֹ.
וְאִם אִפְשָׁר לְהִשְׁתַּמַּשׁ בּוֹ, מוֹדְדוֹ מְדִידָה יָפָה; וְאִם הָיָה חוּט הַמִּשְׁקֹלֶת יוֹרֵד כְּנֶגְדּוֹ, מוֹדֵד רָחְבּוֹ מְדִידָה יָפָה.

 הִגִּיעַ לְהַר--אִם הָיָה הַר הַמִּתְלַקֵּט מִמֶּנּוּ גֹבַהּ עֲשָׂרָה טְפָחִים בְּאֹרֶךְ חָמֵשׁ אַמּוֹת, מַבְלִיעוֹ וְחוֹזֵר לְמִדָּתוֹ; וְאִם הָיָה גָּבוֹהַּ הַרְבֵּה, עַד שֶׁיִּתְלַקַּט מִמֶּנּוּ עֲשָׂרָה טְפָחִים מִתּוֹךְ מֶשֶׁךְ אַרְבַּע אַמּוֹת, אוֹמְדוֹ, וְהוֹלֵךְ לוֹ.
אִם אֵינוּ יָכוֹל לְהַבְלִיעוֹ, כְּגוֹן שֶׁהָיָה רָחְבּוֹ יָתֵר מֵחֲמִשִּׁים--מְקַדְּדוֹ מְעַט מְעַט: וְזֶה הוּא שֶׁאָמְרוּ, מְקַדְּדִין בֶּהָרִים.

 כֵּיצַד מְקַדְּדִין בֶּהָרִים אוֹ בַּגֵּיאָיוֹת שְׁאֵינוּ יָכוֹל לְהַבְלִיעָן: אוֹחֲזִין שְׁנַיִם חֶבֶל שֶׁלְּאַרְבַּע אַמּוֹת, הָעֶלְיוֹן אוֹחֵז קְצָתוֹ כְּנֶגֶד מַרְגְּלוֹתָיו, וְהַתַּחְתּוֹן אוֹחֵז בַּקָּצֶה הַשֵּׁנִי כְּנֶגֶד לִבּוֹ; וְחוֹזֵר הָעֶלְיוֹן לַעֲמֹד בִּמְקוֹם הַתַּחְתּוֹן, וְהַתַּחְתּוֹן יוֹרֵד וּמַרְחִיק מִמֶּנּוּ מִדַּת הַחֶבֶל; וְכֵן מִתְגַּלְגְּלִים וְהוֹלְכִין, עַד שֶׁמּוֹדְדִין אֶת כֻּלּוֹ.
וּכְשֶׁיֵּלֵךְ הַמּוֹדֵד לְהַבְלִיעַ אֶת הָהָר אוֹ הַגַּיְא, לֹא יֵצֵא חוּץ לַתְּחוּם--שֶׁלֹּא יִרְאוּ אוֹתוֹ הָעוֹבְרִים, וְיֹאמְרוּ מִדַּת תְּחוּמִין בָּאָה לְכָאן.

 אֵין סוֹמְכִין אֵלָא עַל מְדִידַת אָדָם מֻמְחֶה, שְׁהוּא יוֹדֵעַ מִדַּת הַקַּרְקָע.
הָיוּ לָנוּ תְּחוּמֵי שַׁבָּת מֻחְזָקִין, וּבָא מֻמְחֶה וּמָדַד, רִבָּה בַּתְּחוּם מֵהֶן, וּמִעַט בַּתְּחוּם--שׁוֹמְעִין לוֹ בַּתְּחוּם שֶׁרִבָּה; וְכֵן אִם בָּאוּ שְׁנַיִם מֻמְחִין, וּמָדְדוּ הַתְּחוּם, אֶחָד רִבָּה, וְאֶחָד מִעַט--שׁוֹמְעִין לַמְּרַבֶּה: וּבִלְבָד שֶׁלֹּא יְרַבֶּה, יָתֵר מִמִּדַּת אֲלַכְסוֹנָהּ שֶׁלָּעִיר.

 כֵּיצַד: בְּעֵת שֶׁיְּרַבֶּה זֶה--נֹאמַר שֶׁמֶּא הָרִאשׁוֹן מִקֶּרֶן אֲלַכְסוֹן שֶׁלָּעִיר מָדַד הָאַלְפַּיִם, וּלְפִיכָּךְ מִעַט מִדָּתוֹ, וְנִמְצָא צֶלַע הַתְּחוּם בֵּינוֹ וּבֵין הַמְּדִינָה, פָּחוּת מֵאַלְפַּיִם; וְזֶה הָאַחֲרוֹן, מָדַד אַלְפַּיִם מִצֶּלַע הַמְּדִינָה: וְאֵין מַחְזִיקִין עַל הָרִאשׁוֹן, שֶׁטָּעָה בְּיָתֵר עַל זֶה.
לְפִיכָּךְ אִם רִבָּה זֶה הָאַחֲרוֹן יָתֵר עַל הָרִאשׁוֹן, אַפִלּוּ בַּחֲמֵשׁ מֵאוֹת וּשְׁמוֹנִים בְּקֵרוּב--שׁוֹמְעִין לוֹ; בְּיָתֵר עַל זֶה, אֵין שׁוֹמְעִין לוֹ.

 אַפִלּוּ עֶבֶד, אַפִלּוּ שִׁפְחָה--נֶאֱמָנִין לוֹמַר עַד כָּאן תְּחוּם הַשַּׁבָּת; וְנֶאֱמָן הַגָּדוֹל לוֹמַר, זָכוּר אֲנִי שֶׁעַד כָּאן הָיִינוּ בָּאִים בַּשַּׁבָּת כְּשֶׁהָיִיתִי קָטָן, וְסוֹמְכִין עַל עֵדוּתוֹ בְּדָבָר זֶה: שֶׁלֹּא אָמְרוּ חֲכָמִים בַּדָּבָר לְהַחְמִיר אֵלָא לְהָקֶל, מִפְּנֵי שֶׁשֵּׁעוּר אַלְפַּיִם מִדִּבְרֵיהֶם.

הִלְכּוֹת שַׁבָּת פֵּרֶק כט 
מִצְוַת עֲשֵׂה מִן הַתּוֹרָה, לְקַדַּשׁ יוֹם הַשַּׁבָּת בִּדְבָרִים--שֶׁנֶּאֱמָר "זָכוֹר אֶת-יוֹם הַשַּׁבָּת, לְקַדְּשׁוֹ" , כְּלוֹמַר זָכְרֵהוּ זְכִירַת שְׁבָח וְקִדּוּשׁ; וְצָרִיךְ לְזָכְרֵהוּ בִּכְנִיסָתוֹ, וּבִיצִיאָתוֹ--בִּכְנִיסָתוֹ בְּקִדּוּשׁ הַיּוֹם, וּבִיצִיאָתוֹ בְּהַבְדָּלָה.

וְזֶה הוּא נֹסַח קִדּוּשׁ הַיּוֹם: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְרָצָה בָנוּ; וְשַׁבַּת קָדְשׁוֹ בְּאַהֲבָה וּבְרָצוֹן הִנְחִילָנוּ--זִכָּרוֹן לְמַעֲשֵׂה בְרֵאשִׁית, תְּחִלָּה לְמִקְרָאֵי קֹדֶשׁ, זֵכֶר לִיצִיאַת מִצְרָיִם: כִּי בָנוּ בָחַרְתָּ וְאוֹתָנוּ קִדַּשְׁתָּ מִכָּל הָעַמִּים, וְשַׁבַּת קָדְשְׁךָ בְּאַהֲבָה וּבְרָצוֹן הִנְחַלְתָּנוּ.
בָּרוּךְ אַתָּה ה', מְקַדֵּשׁ הַשַּׁבָּת.

וְזֶה הוּא נֹסַח הַהַבְדָּלָה: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הַמַּבְדִּיל בֵּין קֹדֶשׁ לַחֹל, וּבֵין אוֹר לַחֹשֶׁךְ, וּבֵין יִשְׂרָאֵל לַגּוֹיִים, וּבֵין יוֹם הַשְּׁבִיעִי לְשֵׁשֶׁת יְמֵי הַמַּעֲשֶׂה.
בָּרוּךְ אַתָּה ה', הַמַּבְדִּיל בֵּין קֹדֶשׁ לַחֹל.

עִיקַר הַקִּדּוּשׁ, בַּלַּיְלָה; אִם לֹא קִדַּשׁ בַּלַּיְלָה, בֵּין בְּשׁוֹגֵג בֵּין בְּמֵזִיד--מְקַדֵּשׁ וְהוֹלֵךְ, כָּל הַיּוֹם כֻּלּוֹ.
וְאִם לֹא הִבְדִּיל בַּלַּיְלָה--מַבְדִּיל לְמָחָר, וּמַבְדִּיל וְהוֹלֵךְ עַד סוֹף יוֹם רְבִיעִי; אֲבָל אֵינוּ מְבָרֵךְ עַל הָאוֹר, אֵלָא בְּלֵילֵי מוֹצָאֵי שַׁבָּת בִּלְבָד.

אָסוּר לָאָדָם לֶאֱכֹל אוֹ לִשְׁתּוֹת יַיִן, מִשֶּׁיִּקְדַּשׁ הַיּוֹם--עַד שֶׁיְּקַדַּשׁ.
וְכֵן מִשֶּׁיֵּצֵא הַיּוֹם, אָסוּר לוֹ לְהַתְחִיל לֶאֱכֹל וְלִשְׁתּוֹת, וְלַעֲשׂוֹת מְלָאכָה, אוֹ לִטְעֹם כְּלוּם--עַד שֶׁיַּבְדִּיל; וְלִשְׁתּוֹת הַמַּיִם, מֻתָּר.
שָׁכַח אוֹ עָבַר, וְאָכַל וְשָׁתָה קֹדֶם שֶׁיְּקַדַּשׁ אוֹ קֹדֶם שֶׁיַּבְדִּיל--הֲרֵי זֶה מְקַדֵּשׁ וּמַבְדִּיל, אַחַר שֶׁאָכַל.

מִדִּבְרֵי סוֹפְרִים לְקַדַּשׁ עַל הַיַּיִן, וּלְהַבְדִּיל עַל הַיַּיִן.
וְאַף עַל פִּי שֶׁהִבְדִּיל בַּתְּפִלָּה, צָרִיךְ לְהַבְדִּיל עַל הַכּוֹס; וּמֵאַחַר שֶׁיַּבְדִּיל וְיֹאמַר בֵּין קֹדֶשׁ לַחֹל, מֻתָּר לוֹ לַעֲשׂוֹת מְלָאכָה, אַף עַל פִּי שֶׁלֹּא הִבְדִּיל עַל הַכּוֹס.
וּמְבָרֵךְ עַל הַיַּיִן תְּחִלָּה, וְאַחַר כָּךְ מְקַדֵּשׁ; וְאֵינוּ נוֹטֵל אֶת יָדָיו, עַד שֶׁיְּקַדַּשׁ.

כֵּיצַד הוּא עוֹשֶׂה: לוֹקֵחַ כּוֹס שְׁהוּא מַחְזִיק רְבִיעִית אוֹ יָתֵר, וּמְדִיחוֹ מִבִּפְנִים וְשׁוֹטְפוֹ מִבַּחוּץ, וּמְמַלְּאֵהוּ יַיִן, וְאוֹחֲזוֹ בִּימִינוֹ, וּמַגְבִּיהוֹ מִן הַקַּרְקָע טֶפַח אוֹ יָתֵר, וְלֹא יְסַיַּע בִּשְׂמֹאל.
וּמְבָרֵךְ עַל הַגֶּפֶן, וְאַחַר כָּךְ מְקַדֵּשׁ; וּמִנְהָג פָּשׁוּט בְּכָל יִשְׂרָאֵל, לִקְרוֹת בַּתְּחִלָּה פָּרָשַׁת "וַיְכֻלּוּ" , וְאַחַר כָּךְ מְבָרֵךְ עַל הַיַּיִן, וְאַחַר כָּךְ מְקַדֵּשׁ.
וְשׁוֹתֶה מְלוֹא לֻגְמָיו, וּמַשְׁקֶה כָּל בְּנֵי חֲבוּרָה; וְאַחַר כָּךְ נוֹטֵל יָדָיו, וּמְבָרֵךְ הַמּוֹצִיא וְאוֹכֵל.

אֵין קִדּוּשׁ, אֵלָא בִּמְקוֹם סְעוֹדָה.
כֵּיצַד: לֹא יְקַדַּשׁ בְּבַיִת זֶה, וְיֹאכַל בְּבַיִת אַחֵר; אֲבָל אִם קִדַּשׁ בְּזָוִית זוֹ, אוֹכֵל בְּזָוִית שְׁנִיָּה.
וְלָמָּה מְקַדְּשִׁין בְּבֵית הַכְּנֶסֶת, מִפְּנֵי הַאוֹרְחִין שֶׁאוֹכְלִין וְשׁוֹתִין שָׁם.

הָיָה מִתְאַוֶּה לַפַּת יוֹתֵר מִן הַיַּיִן, אוֹ שֶׁלֹּא הָיָה לוֹ יַיִן--הֲרֵי זֶה נוֹטֵל יָדָיו תְּחִלָּה, וּמְבָרֵךְ הַמּוֹצִיא, וּמְקַדֵּשׁ, וְאַחַר כָּךְ בּוֹצֵעַ וְאוֹכֵל.
וְאֵין מַבְדִּילִין עַל הַפַּת, אֵלָא עַל הַכּוֹס.

מִי שֶׁנִּתְכַּוַּן לְקַדַּשׁ עַל הַיַּיִן בְּלֵילֵי שַׁבָּת, וְשָׁכַח וְנָטַל יָדָיו קֹדֶם שֶׁיְּקַדַּשׁ--הֲרֵי זֶה מְקַדֵּשׁ עַל הַפַּת, וְאֵינוּ מְקַדֵּשׁ עַל הַיַּיִן אַחַר שֶׁנָּטַל יָדָיו לַסְּעוֹדָה.
וּמִצְוָה לְבָרַךְ עַל הַיַּיִן בְּיוֹם הַשַּׁבָּת, קֹדֶם שֶׁיִּסְעֹד סְעוֹדָה שְׁנִיָּה; וְזֶה הוּא הַנִּקְרָא קִדּוּשָׁא רַבָּא.
מְבָרֵךְ בּוֹרֵא פְּרִי הַגֶּפֶן בִּלְבָד, וְשׁוֹתֶה, וְאַחַר כָּךְ יִטֹּל יָדָיו, וְיִסְעֹד; וְאָסוּר לוֹ לָאָדָם שֶׁיִּטְעֹם כְּלוּם, קֹדֶם שֶׁיְּקַדַּשׁ.
וְגַם קִדּוּשׁ זֶה, לֹא יִהְיֶה אֵלָא בִּמְקוֹם סְעוֹדָה.

יֵשׁ לוֹ לָאָדָם לְקַדַּשׁ עַל הַכּוֹס עֶרֶב שַׁבָּת מִבְּעוֹד יוֹם, אַף עַל פִּי שֶׁלֹּא נִכְנְסָה הַשַּׁבָּת; וְכֵן מַבְדִּיל עַל הַכּוֹס מִבְּעוֹד יוֹם, אַף עַל פִּי שֶׁעֲדַיִן הִיא שַׁבָּת: שֶׁמִּצְוַת זְכִירָה לְאָמְרָהּ בֵּין בְּשָׁעַת כְּנִיסָתוֹ וִיצִיאָתוֹ, בֵּין קֹדֶם לְשָׁעָה זוֹ בִּמְעַט.

מִי שֶׁהָיָה אוֹכֵל בְּעֶרֶב שַׁבָּת, וְקָדַשׁ עָלָיו הַיּוֹם וְהוּא בְּתוֹךְ הַסְּעוֹדָה--פּוֹרֵס מַפָּה עַל הַשֻּׁלְחָן, וּמְקַדֵּשׁ; וְגוֹמֵר סְעוֹדָתוֹ, וְאַחַר כָּךְ מְבָרֵךְ בִּרְכַת הַמָּזוֹן.
הָיָה אוֹכֵל בַּשַּׁבָּת, וְיָצָא הַשַּׁבָּת וְהוּא בְּתוֹךְ סְעוֹדָתוֹ--גּוֹמֵר סְעוֹדָתוֹ, וְנוֹטֵל יָדָיו, וּמְבָרֵךְ בִּרְכַת הַמָּזוֹן עַל הַכּוֹס, וְאַחַר כָּךְ מַבְדִּיל עָלָיו; וְאִם הָיָה בְּתוֹךְ הַשְּׁתִיָּה--פּוֹסֵק וּמַבְדִּיל, וְאַחַר כָּךְ חוֹזֵר לִשְׁתִיָּתוֹ.

הָיָה אוֹכֵל וְגָמַר אֲכִילָתוֹ עִם הַכְנָסַת שַׁבָּת, מְבָרֵךְ בִּרְכַת הַמָּזוֹן תְּחִלָּה; וְאַחַר כָּךְ מְקַדֵּשׁ עַל כּוֹס שֵׁנִי, וְלֹא יְבָרַךְ וִיקַדַּשׁ עַל כּוֹס אֶחָד--שְׁאֵין עוֹשִׂין שְׁתֵּי מִצְווֹת בְּכוֹס אֶחָד: שֶׁמִּצְוַת קִדּוּשׁ הַיּוֹם וּמִצְוַת בִּרְכַת הַמָּזוֹן, שְׁתֵּי מִצְווֹת שֶׁלַּתּוֹרָה הֶן.

אֵין מְקַדְּשִׁין אֵלָא עַל הַיַּיִן הָרָאוּי לְנַסַּךְ עַל גַּבֵּי הַמִּזְבֵּחַ; לְפִיכָּךְ אִם נִתְעָרַב בּוֹ דְּבַשׁ אוֹ שְׂאוֹר, אַפִלּוּ כְּטִפַּת חַרְדָּל בְּחָבִית גְּדוֹלָה--אֵין מְקַדְּשִׁין עָלָיו: כָּךְ אָנוּ מוֹרִין, בְּכָל הַמַּעְרָב; וְיֵשׁ מִי שֶׁמַּתִּיר לְקַדַּשׁ עָלָיו, וְאוֹמֵר לֹא נֶאֱמָר הַיַּיִן הָרָאוּי לְנַסַּךְ עַל גַּבֵּי הַמִּזְבֵּחַ אֵלָא לְהוֹצִיא יַיִן שֶׁרֵיחוֹ רָע, אוֹ מְגֻלֶּה, אוֹ מְבֻשָּׁל--שְׁאֵין מְקַדְּשִׁין עַל אֶחָד מֵהֶן.

יַיִן שֶׁטַּעְמוֹ טַעַם חֹמֶץ--אַף עַל פִּי שֶׁרֵיחוֹ רֵיחַ יַיִן, אֵין מְקַדְּשִׁין עָלָיו.
וְכֵן שְׁמָרִים שֶׁנָּתַן עֲלֵיהֶן מַיִם--אַף עַל פִּי שֶׁיֵּשׁ בָּהֶן טַעַם יַיִן, אֵין מְקַדְּשִׁין עֲלֵיהֶן: בַּמֶּה דְּבָרִים אֲמוּרִים, בְּשֶׁנָּתַן עַל הַשְּׁמָרִים שְׁלוֹשָׁה מַיִם, וְהוֹצִיא פָּחוּת מֵאַרְבָּעָה; אֲבָל אִם הוֹצִיא אַרְבָּעָה--הֲרֵי זֶה יַיִן מָזוּג, וּמְקַדְּשִׁין עָלָיו.

כְּלִי שֶׁהָיָה מָלֵא יַיִן, אַפִלּוּ מַחְזִיק כַּמָּה רְבִיעִיּוֹת--אִם שָׁתָה מִמֶּנּוּ מְעַט, הֲרֵי זֶה פְּגָמוֹ, וְנִפְסַל, וְאֵין מְקַדְּשִׁין עַל הַשְּׁאָר: מִפְּנֵי שְׁהוּא כִּשְׁיַרֵי כּוֹסוֹת.

יַיִן שֶׁרֵיחוֹ רֵיחַ חֹמֶץ, וְטַעְמוֹ טַעַם יַיִן--מְקַדְּשִׁין עָלָיו; וְכֵן יַיִן מָזוּג.
וְיֵין צִמּוּקִים, מְקַדְּשִׁין עָלָיו--וְהוּא שֶׁיִּהְיוּ צִמּוּקִים שֶׁיֵּשׁ בָּהֶן לַחְלוּחִית, שְׁאִם יִדְרֹךְ אוֹתָן יֵצֵא מֵהֶן דְּבַשׁ.
וְכֵן יַיִן חָדָשׁ מִגִּתּוֹ, מְקַדְּשִׁין עָלָיו; וְסוֹחֵט אָדָם אֶשְׁכּוֹל שֶׁלַּעֲנָבִים, וּמְקַדֵּשׁ עָלָיו בְּשָׁעָתוֹ.
מְדִינָה שֶׁרֹב יֵינָהּ שֵׁכָר--אַף עַל פִּי שְׁהוּא פָּסוּל לְקִדּוּשׁ--מֻתָּר לְהַבְדִּיל עָלָיו, הוֹאִיל וְהוּא חֲמַר הַמְּדִינָה.

כְּשֵׁם שֶׁמְּקַדְּשִׁין בְּלֵילֵי שַׁבָּת, וּמַבְדִּילִין בְּמוֹצָאֵי שַׁבָּת; כָּךְ מְקַדְּשִׁין בְּלֵילֵי יָמִים טוֹבִים, וּמַבְדִּילִין בְּמוֹצָאֵיהֶן וּבְמוֹצָאֵי יוֹם הַכִּפּוּרִים--שֶׁכֻּלָּם שַׁבָּתוֹת ה' הֶן.
וּמַבְדִּילִין בְּמוֹצָאֵי יָמִים טוֹבִים לְחֻלּוֹ שֶׁלַּמּוֹעֵד, וּבְמוֹצָאֵי שַׁבָּת לְיוֹם טוֹב; אֲבָל אֵין מַבְדִּילִים בְּמוֹצָאֵי יוֹם טוֹב, לַשַּׁבָּת.

נֹסַח קִדּוּשׁ יוֹם טוֹב: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ מִכָּל עָם, וְרוֹמְמָנוּ מִכָּל לָשׁוֹן, בָּחַר בָּנוּ וַיְגַדְּלֵנוּ, רָצָה בָנוּ וַיְפָאֲרֵנוּ; וַתִּתֵּן לָנוּ ה' אֱלֹהֵינוּ בְּאַהֲבָה, מוֹעֲדִים לְשִׂמְחָה חַגִּים וּזְמַנִּים לְשָׂשׂוֹן, אֶת יוֹם טוֹב מִקְרָא קֹדֶשׁ הַזֶּה, אֶת יוֹם חַג הַמַּצּוֹת הַזֶּה--אוֹ חַג הַשָּׁבוּעוֹת, אוֹ חַג הַסֻּכּוֹת--, זְמָן חֵרוּתֵנוּ--אוֹ זְמָן מַתַּן תּוֹרָתֵנוּ, אוֹ זְמָן שִׂמְחָתֵנוּ--, בְּאַהֲבָה, זֵכֶר לִיצִיאַת מִצְרָיִם: כִּי בָנוּ בָחַרְתָּ וְאוֹתָנוּ קִדַּשְׁתָּ מִכָּל הָעַמִּים, וּמוֹעֲדֵי קָדְשְׁךָ בְּשִׂמְחָה וּבְשָׂשׂוֹן הִנְחַלְתָּנוּ.
בָּרוּךְ אַתָּה ה', מְקַדֵּשׁ יִשְׂרָאֵל וְהַזְּמַנִּים.
וְאִם חָל לִהְיוֹת בַּשַּׁבָּת--מַזְכִּיר הַשַּׁבָּת וְחוֹתֵם כְּדֶרֶךְ שֶׁחוֹתֵם בַּתְּפִלָּה, מְקַדֵּשׁ הַשַּׁבָּת וְיִשְׂרָאֵל וְהַזְּמַנִּים.

בְּרֹאשׁ הַשָּׁנָה אוֹמֵר: וַתִּתֵּן לָנוּ ה' אֱלֹהֵינוּ בְּאַהֲבָה, אֶת יוֹם טוֹב מִקְרָא קֹדֶשׁ הַזֶּה, אֶת יוֹם הַזִּכָּרוֹן הַזֶּה, זִכְרוֹן תְּרוּעָה בְּאַהֲבָה, זֵכֶר לִיצִיאַת מִצְרָיִם: כִּי בָנוּ בָחַרְתָּ וְאוֹתָנוּ קִדַּשְׁתָּ מִכָּל הָעַמִּים, וּדְבָרְךָ אֱמֶת וְקַיָּם לָעַד.
בָּרוּךְ אַתָּה ה', מֶלֶךְ עַל כָּל הָאָרֶץ, מְקַדֵּשׁ יִשְׂרָאֵל וְיוֹם הַזִּכָּרוֹן.
וְאִם חָל לִהְיוֹת בַּשַּׁבָּת--חוֹתֵם מְקַדֵּשׁ הַשַּׁבָּת וְיִשְׂרָאֵל וְיוֹם הַזִּכָּרוֹן, כְּדֶרֶךְ שֶׁחוֹתֵם בַּתְּפִלָּה.

בְּלֵילֵי יוֹם טוֹב, מְקַדֵּשׁ עַל הַיַּיִן כַּשַּׁבָּת; וְאִם אֵין לוֹ יַיִן, אוֹ שֶׁהָיָה מִתְאַוֶּה לַפַּת--מְקַדֵּשׁ עַל הַפַּת.
וְכֵן בְּיוֹם טוֹב מְקַדֵּשׁ קִדּוּשָׁא רַבָּא, כְּדֶרֶךְ שֶׁמְּקַדֵּשׁ בַּשַּׁבָּת.

כֵּיצַד מְבָרְכִין בְּלֵילֵי יוֹם טוֹב שֶׁחָל לִהְיוֹת בְּאֶחָד בַּשַּׁבָּת: בַּתְּחִלָּה מְבָרֵךְ עַל הַגֶּפֶן, וְאַחַר כָּךְ מְקַדֵּשׁ קִדּוּשׁ יוֹם טוֹב, וְאַחַר כָּךְ מְבָרֵךְ עַל הַנֵּר, וְאַחַר כָּךְ מַבְדִּיל--וְחוֹתֵם בַּהַבְדָּלָה, הַמַּבְדִּיל בֵּין קֹדֶשׁ לְקֹדֶשׁ; וְאַחַר כָּךְ מְבָרֵךְ שֶׁהֶחֱיָנוּ.

כָּל לֵילֵי יוֹם טוֹב, וּבְלֵיל יוֹם הַכִּפּוּרִים--אוֹמְרִים שֶׁהֶחֱיָנוּ; וּבַשְּׁבִיעִי שֶׁלַּפֶּסַח, אֵין מְבָרְכִין שֶׁהֶחֱיָנוּ, מִפְּנֵי שְׁאֵינוּ רֶגֶל בִּפְנֵי עַצְמוֹ, וּכְבָר בֵּרַךְ עַל הַזְּמָן בִּתְחִלַּת הַפֶּסַח.

סֵדֶר הַבְדָּלָה בְּמוֹצָאֵי שַׁבָּת--שֶׁיְּבָרַךְ עַל הַיַּיִן, וְאַחַר כָּךְ עַל הַבְּשָׂמִים, וְאַחַר כָּךְ עַל הַנֵּר.
וְכֵיצַד מְבָרֵךְ עַל הַנֵּר, בּוֹרֵא מְאוֹרֵי הָאֵשׁ.
וְאַחַר כָּךְ מַבְדִּיל.

אֵין מְבָרְכִין עַל הַנֵּר, עַד שֶׁיֵּאוֹתוּ לְאוֹרוֹ, כְּדֵי שֶׁיַּכִּיר בֵּין מַטְבֵּעַ מְדִינָה זוֹ, לְמַטְבֵּעַ מְדִינָה אַחֶרֶת; וְאֵין מְבָרְכִין עַל הַנֵּר שֶׁלַּגּוֹיִים, שֶׁסְּתָם מְסִבָּתָן לַעֲבוֹדָה זָרָה, וְאֵין מְבָרְכִין לֹא עַל הַנֵּר שֶׁלַּעֲבוֹדָה זָרָה, וְלֹא עַל הַנֵּר שֶׁלַּמֵּתִים.

יִשְׂרָאֵל שֶׁהִדְלִיק מִגּוֹי, אוֹ גּוֹי מִיִּשְׂרָאֵל--מְבָרְכִין עָלָיו; גּוֹי מִגּוֹי, אֵין מְבָרְכִין עָלָיו.
הָיָה מְהַלֵּךְ חוּץ לַכְּרָךְ, וְרָאָה אוּר--אִם רֹב אַנְשֵׁי הַכְּרָךְ גּוֹיִים, אֵינוּ מְבָרֵךְ; וְאִם רֹב יִשְׂרָאֵל, מְבָרֵךְ.
אוּר שֶׁלְּכִבְשָׁן, וְשֶׁלְּתַנּוּר, וְשֶׁלְּכִירַיִם--לְכַתְּחִלָּה לֹא יְבָרַךְ עָלָיו; הַגֶּחָלִים--אִם כְּשֶׁיַּכְנִיס קֵיסָם בֵּינֵיהֶן דּוֹלֵק מֵאֵלָיו, מְבָרְכִין עֲלֵיהֶן.
אוּר שֶׁלְּבֵית הַמִּדְרָשׁ--אִם יֵשׁ שָׁם אָדָם חָשׁוּב שֶׁמַּדְלִיקִים בִּשְׁבִילוֹ, מְבָרֵךְ עָלָיו; שֶׁלְּבֵית הַכְּנֶסֶת--אִם יֵשׁ שָׁם חַזָּן שְׁהוּא דָּר שָׁם, מְבָרְכִין עָלָיו.
וַאֲבוּקָה לַהַבְדָּלָה, מִצְוָה מִן הַמֻּבְחָר.
וְאֵין מְחַזְּרִין עַל הָאוּר, כְּדֶרֶךְ שֶׁמְּחַזְּרִין עַל כָּל הַמִּצְווֹת; אֵלָא אִם בָּא לוֹ, מְבָרְכִין עָלָיו.

אוּר שֶׁהֻדְלַק בַּשַּׁבָּת לְחוֹלֶה וּלְחָיָה, מְבָרְכִין עָלָיו בְּמוֹצָאֵי שַׁבָּת.
אוּר שֶׁהֻקְדַּח מִן הָעֵצִים וּמִן הָאֲבָנִים, מְבָרְכִין עָלָיו בְּמוֹצָאֵי שַׁבָּת--שְׁהִיא הָיְתָה תְּחִלַּת בְּרִיָּתוֹ בִּידֵי אָדָם.
אֲבָל אֵין מְבָרְכִין עָלָיו בְּמוֹצָאֵי יוֹם הַכִּפּוּרִים, שְׁאֵין מְבָרְכִין בְּמוֹצָאֵי יוֹם הַכִּפּוּרִים אֵלָא עַל אוּר שֶׁשָּׁבַת; אַף עַל פִּי שֶׁהֻדְלַק לְחוֹלֶה אוֹ לְחָיָה בְּיוֹם הַכִּפּוּרִים, מְבָרְכִין עָלָיו--שֶׁהֲרֵי שָׁבַת מֵעֲבוֹדָה.

יוֹם טוֹב שֶׁחָל לִהְיוֹת בְּאֶמְצַע שַׁבָּת, אוֹמֵר בַּהַבְדָּלָה, הַמַּבְדִּיל בֵּין קֹדֶשׁ לַחֹל וּבֵין אוֹר לַחֹשֶׁךְ וּבֵין יִשְׂרָאֵל לַגּוֹיִים וּבֵין יוֹם הַשְּׁבִיעִי לְשֵׁשֶׁת יְמֵי הַמַּעֲשֶׂה, כְּדֶרֶךְ שֶׁאוֹמֵר בְּמוֹצָאֵי שַׁבָּת--שֶׁסֵּדֶר הַבְדָּלוֹת הוּא מוֹנֶה.
וְאֵינוּ צָרִיךְ לְבָרַךְ לֹא עַל הַבְּשָׂמִים, וְלֹא עַל הַנֵּר; וְכֵן אֵינוּ צָרִיךְ לְבָרַךְ עַל הַבְּשָׂמִים, בְּמוֹצָאֵי יוֹם הַכִּפּוּרִים.

וְלָמָּה מְבָרְכִים עַל הַבְּשָׂמִים בְּמוֹצָאֵי שַׁבָּת, מִפְּנֵי שֶׁהַנֶּפֶשׁ דּוֹאֶבֶת לִיצִיאַת הַשַּׁבָּת, מְשַׂמְּחִין אוֹתָהּ וּמְיַשְּׁבִין אוֹתָהּ, בְּרֵיחַ טוֹב.

הִלְכּוֹת שַׁבָּת פֵּרֶק ל 
אַרְבָּעָה דְּבָרִים נֶאְמְרוּ בַּשַּׁבָּת--שְׁנַיִם בַּתּוֹרָה, וּשְׁנַיִם מִדִּבְרֵי סוֹפְרִים וְהֶן מְפֹרָשִׁין עַל יְדֵי הַנְּבִיאִים: שֶׁבַּתּוֹרָה "זָכוֹר" , וְ"שָׁמוֹר" ; וְשֶׁנִּתְפָּרְשׁוּ עַל יְדֵי הַנְּבִיאִים, כִּבּוּד וְעִנּוּג, שֶׁנֶּאֱמָר "וְקָרָאתָ לַשַּׁבָּת עֹנֶג, לִקְדוֹשׁ ה' מְכֻבָּד" .

אֵיזֶה הוּא כִּבּוּד--זֶה שֶׁאָמְרוּ חֲכָמִים שֶׁמִּצְוָה עַל אָדָם לִרְחֹץ פָּנָיו יָדָיו וְרַגְלָיו בְּחַמִּין בְּעֶרֶב שַׁבָּת, מִפְּנֵי כְּבוֹד הַשַּׁבָּת.
וּמִתְעַטֵּף בַּצִּיצִית וְיוֹשֵׁב בְּכֹבֶד רֹאשׁ, מְיַחֵל לְהַקְבָּלַת פְּנֵי הַשַּׁבָּת, כְּמוֹ שְׁהוּא יוֹצֶא לִקְרַאת הַמֶּלֶךְ.
וַחֲכָמִים הָרִאשׁוֹנִים הָיוּ מְקַבְּצִין תַּלְמִידֵיהֶן בְּעֶרֶב שַׁבָּת, וּמִתְעַטְּפִים; וְאוֹמְרִים, בּוֹאוּ וְנֵצֵא לִקְרַאת שַׁבַּת הַמֶּלֶךְ.

וּמִכְּבוֹד הַשַּׁבָּת, שֶׁיִּלְבֹּשׁ כְּסוּת נְקִיָּה.
וְלֹא יִהְיֶה מַלְבּוּשׁ הַחֹל, כְּמַלְבּוּשׁ הַשַּׁבָּת; וְאִם אֵין לוֹ לְהַחְלִיף, מְשַׁלְשֵׁל טְלִיתוֹ כְּדֵי שֶׁלֹּא יְהֶא מַלְבּוּשׁוֹ כְּמַלְבּוּשׁ הַחֹל.
וְעֶזְרָא תִּקַּן שֶׁיְּהוּ הָעָם מְכַבְּסִים בַּחֲמִישִׁי, מִפְּנֵי כְּבוֹד הַשַּׁבָּת.

אָסוּר לִקְבֹּעַ סְעוֹדָה וּמִשְׁתֶּה בְּעֶרֶב שַׁבָּת, מִפְּנֵי כְּבוֹד הַשַּׁבָּת.
וּמֻתָּר לֶאֱכֹל וְלִשְׁתּוֹת, עַד שֶׁתֶּחְשַׁךְ; וְאַף עַל פִּי כֵן מִכְּבוֹד הַשַּׁבָּת שֶׁיִּמָּנַע אָדָם מִן הַמִּנְחָה וָמַעְלָה מִלִּקְבֹּעַ סְעוֹדָה, כְּדֵי שֶׁיִּכָּנֵס לַשַּׁבָּת כִּשְׁהוּא מִתְאַוֶּה לֶאֱכֹל.

מְסַדֵּר אָדָם שֻׁלְחָנוֹ בְּעֶרֶב הַשַּׁבָּת, וְאַף עַל פִּי שְׁאֵינוּ צָרִיךְ אֵלָא לְכַזַּיִת, וְכֵן מְסַדֵּר שֻׁלְחָנוֹ בְּמוֹצָאֵי שַׁבָּת, וְאַף עַל פִּי שְׁאֵינוּ צָרִיךְ אֵלָא לְכַזַּיִת--כְּדֵי לְכַבְּדוֹ בִּכְנִיסָתוֹ, וּבִיצִיאָתוֹ.
וְצָרִיךְ לְתַקַּן בֵּיתוֹ מִבְּעוֹד יוֹם, לִכְבוֹד הַשַּׁבָּת; וְיִהְיֶה נֵר דָּלוּק, וְשֻׁלְחָן עָרוּךְ, וּמִטָּה מֻצַּעַת--שֶׁכָּל אֵלּוּ לִכְבוֹד שַׁבָּת הֶן.

אַף עַל פִּי שֶׁיִּהְיֶה אָדָם חָשׁוּב בְּיוֹתֵר, וְאֵין דַּרְכּוֹ לִקַּח דְּבָרִים מִן הַשּׁוּק, וְלֹא לְהִתְעַסַּק בַּמְּלָאכוֹת שֶׁבַּבַּיִת--חַיָּב לַעֲשׂוֹת דְּבָרִים שְׁהֶן לְצֹרֶךְ הַשַּׁבָּת בְּגוּפוֹ, שֶׁזֶּה הוּא כְּבוֹדוֹ.
חֲכָמִים הָרִאשׁוֹנִים--מֵהֶם מִי שֶׁהָיָה מְפַצֵּל הָעֵצִים, לְבַשַּׁל בָּהֶן; וּמֵהֶן מִי שֶׁהָיָה מְבַשֵּׁל, אוֹ מוֹלֵחַ בָּשָׂר, אוֹ גּוֹדֵל פְּתִילוֹת, אוֹ מַדְלִיק נֵרוֹת; וּמֵהֶן מִי שֶׁהָיָה יוֹצֶא וְקוֹנֶה דְּבָרִים שְׁהוּא צָרִיךְ לַשַּׁבָּת מִמַּאֲכָל וּמַשְׁקֶה, אַף עַל פִּי שְׁאֵין דַּרְכּוֹ בְּכָּךְ.
וְכָל הַמַּרְבֶּה בְּדָבָר זֶה, הֲרֵי זֶה מְשֻׁבָּח.

אֵיזֶה הוּא עִנּוּג: זֶה שֶׁאָמְרוּ חֲכָמִים שֶׁצָּרִיךְ לְתַקַּן תַּבְשִׁיל שָׁמֵן בְּיוֹתֵר, וּמַשְׁקֶה מְבֻשָּׂם, הַכֹּל לַשַּׁבָּת--הַכֹּל לְפִי מְמוֹנוֹ שֶׁלָּאָדָם.
וְכָל הַמַּרְבֶּה בְּהוֹצָאַת שַׁבָּת וּבְתִקּוּן מַאֲכָלִים רַבִּים וְטוֹבִים, הֲרֵי זֶה מְשֻׁבָּח.
וְאִם אֵין יָדוֹ מַשֶּׂגֶת, אַפִלּוּ עָשָׂה שְׁלָק וְכַיּוֹצֶא בּוֹ מִשּׁוֹם כְּבוֹד הַשַּׁבָּת--הֲרֵי זֶה עֹנֶג שַׁבָּת; וְאֵינוּ חַיָּב לְהָצֵר לְעַצְמוֹ, וְלִשְׁאֹל מֵאֲחֵרִים כְּדֵי לְהַרְבּוֹת בְּמַאֲכַל שַׁבָּת: אָמְרוּ חֲכָמִים הָרִאשׁוֹנִים, עֲשֵׂה שַׁבָּתְךָ כַּחֹל, וְאַל תִּצְטָרַךְ לַבְּרִיּוֹת.

מִי שֶׁהָיָה עָנֹג וְעָשִׁיר, וַהֲרֵי כָּל יָמָיו כַּשַּׁבָּת--צָרִיךְ לְשַׁנּוֹת מַאֲכַל שַׁבָּת, מִמַּאֲכַל הַחֹל.
וְאִם אֵי אִפְשָׁר לְשַׁנּוֹת, מְשַׁנֶּה זְמָן הָאֲכִילָה: אִם הָיָה רָגִיל לְהַקְדִּים, מְאַחֵר; וְאִם הָיָה רָגִיל לְאַחַר, מַקְדִּים.

חַיָּב אָדָם לֶאֱכֹל שָׁלוֹשׁ סְעוֹדוֹת בַּשַּׁבָּת--אַחַת עַרְבִּית, וְאַחַת שַׁחְרִית, וְאַחַת בַּמִּנְחָה.
וְצָרִיךְ לְהִזָּהֵר בְּשָׁלוֹשׁ סְעוֹדוֹת אֵלּוּ, שֶׁלֹּא יִפְחֹת מֵהֶן כְּלָל; וְאַפִלּוּ עָנִי הַמִּתְפַּרְנֵס מִן הַצְּדָקָה, סוֹעֵד שָׁלוֹשׁ סְעוֹדוֹת.
וְאִם הָיָה חוֹלֶה מֵרֹב הָאֲכִילָה, אוֹ שֶׁהָיָה מִתְעַנֶּה--פָּטוּר מִשָּׁלוֹשׁ סְעוֹדוֹת.
וְצָרִיךְ לִקְבֹּעַ כָּל סְעוֹדָה מִשְּׁלָשְׁתָּן עַל הַיַּיִן, וְלִבְצֹעַ עַל שְׁתֵּי כִּכָּרוֹת.
וְכֵן, בְּיָמִים טוֹבִים.

אֲכִילַת בָּשָׂר וּשְׁתִיַּת יַיִן בַּשַּׁבָּת, עִנּוּג הוּא לָהּ--וְהוּא, שֶׁהָיְתָה יָדוֹ מַשֶּׂגֶת.
וְאָסוּר לִקְבֹּעַ סְעוֹדָה עַל הַיַּיִן בַּשַּׁבָּת וּבְיָמִים טוֹבִים, בְּשָׁעַת בֵּית הַמִּדְרָשׁ; אֵלָא כָּךְ הוּא מִנְהַג הַצַּדִּיקִים--יִתְפַּלַּל אָדָם בַּשַּׁבָּת שַׁחְרִית וּמוּסָף בְּבֵית הַכְּנֶסֶת, וְיָבוֹא לְבֵיתוֹ וְיִסְעֹד סְעוֹדָה שְׁנִיָּה, וְיֵלֵךְ לְבֵית הַמִּדְרָשׁ יִקְרָא וְיִשְׁמַע עַד הַמִּנְחָה, וְיִתְפַּלַּל מִנְחָה; וְאַחַר כָּךְ יִקְבַּע סְעוֹדָה שְׁלִישִׁית עַל הַיַּיִן, וְיֹאכַל וְיִשְׁתֶּה עַד מוֹצָאֵי שַׁבָּת.

אָסוּר לוֹ לָאָדָם שֶׁיְּהַלַּךְ בְּעַרְבֵּי שַׁבָּתוֹת, יוֹתֵר מִשָּׁלוֹשׁ פַּרְסָאוֹת מִתְּחִלַּת הַיּוֹם: כְּדֵי שֶׁיַּגִּיעַ לְבֵיתוֹ וְעוֹד הַיּוֹם רַב, וְיָכִין סְעוֹדָה לַשַּׁבָּת--שֶׁהֲרֵי אֵין אַנְשֵׁי בֵּיתוֹ יוֹדְעִין שֶׁהַיּוֹם יָבוֹא, כְּדֵי לְהָכִין לוֹ.
וְאֵין צָרִיךְ לוֹמַר, אִם הָיָה מִתְאָרֵחַ אֵצֶל אֲחֵרִים--שֶׁהֲרֵי מְבַיְּשָׁן, מִפְּנֵי שֶׁלֹּא הֵכִינוּ לָהֶן דָּבָר הָרָאוּי לְאוֹרְחִין.

אָסוּר לְהִתְעַנּוֹת, וְלִזְעֹק וּלְהִתְחַנַּן וּלְבַקַּשׁ רַחֲמִים בַּשַּׁבָּת; וְאַפִלּוּ בְּצָרָה מִן הַצָּרוֹת, שֶׁהַצִּבּוּר מִתְעַנִּין וּמַתְרִיעִין עֲלֵיהֶן--אֵין מִתְעַנִּין וְלֹא מַתְרִיעִין בַּשַּׁבָּת, וְלֹא בְּיָמִים טוֹבִים: חוּץ מֵעִיר שֶׁהִקִּיפוּהָ גּוֹיִים אוֹ נָהָר, אוֹ סְפִינָה הַמִּטָּרֶפֶת בַּיָּם--שֶׁמַּתְרִיעִין עֲלֵיהֶן בַּשַּׁבָּת לַעְזֹר אוֹתָן, וּמִתְחַנְּנִין וּמְבַקְּשִׁין עֲלֵיהֶן רַחֲמִים.

אֵין צָרִין עַל עֲיָרוֹת שֶׁלַּגּוֹיִים, פָּחוּת מִשְּׁלוֹשָׁה יָמִים קֹדֶם הַשַּׁבָּת, כְּדֵי שֶׁתִּתְיַשַּׁב דַּעַת אַנְשֵׁי הַמִּלְחָמָה עֲלֵיהֶן, וְלֹא יִהְיוּ מְבֹהָלִים וּטְרוּדִים בַּשַּׁבָּת.
וּמִפְּנֵי זֶה אֵין מַפְלִיגִין בַּסְּפִינָה, פָּחוּת מִשְּׁלוֹשָׁה יָמִים קֹדֶם הַשַּׁבָּת, כְּדֵי שֶׁתִּתְיַשַּׁב דַּעְתּוֹ עָלָיו קֹדֶם הַשַּׁבָּת, וְלֹא יִצְטַעַר יוֹתֵר מִדַּי; וְלִדְבַר מִצְוָה, מַפְלִיג בַּיָּם אַפִלּוּ בְּעֶרֶב שַׁבָּת, וּפוֹסֵק עִמּוֹ לִשְׁבֹּת, וְאֵינוּ שׁוֹבֵת.
וּמִצֹּר לְצִידוֹן, וְכַיּוֹצֶא בָּהֶן--אַפִלּוּ לִדְבַר הָרְשׁוּת, מֻתָּר לְהַפְלִיג בְּעֶרֶב שַׁבָּת; וּמְקוֹם שֶׁנָּהֲגוּ שֶׁלֹּא יַפְלִיגוּ בְּעֶרֶב שַׁבָּת כְּלָל, אֵין מַפְלִיגִין.

תַּשְׁמִישׁ הַמִּטָּה, מֵעֹנֶג שַׁבָּת הוּא; לְפִיכָּךְ עוֹנַת תַּלְמִידֵי חֲכָמִים הַבְּרִיאִים, מִלֵּילֵי שַׁבָּת לְלֵילֵי שַׁבָּת.
וּמֻתָּר לִבְעֹל בְּתוּלָה לְכַתְּחִלָּה בַּשַּׁבָּת, וְאֵין בְּזֶה מִשּׁוֹם חוֹבֵל וְלֹא מִשּׁוֹם צַעַר לָהּ.

הַשַּׁבָּת וַעֲבוֹדָה זָרָה--כָּל אַחַת מִשְּׁתֵּיהֶן, שְׁקוּלָה כְּנֶגֶד שְׁאָר כָּל מִצְווֹת הַתּוֹרָה; וְהַשַּׁבָּת הִיא הָאוֹת שֶׁבֵּין הַקָּדוֹשׁ בָּרוּךְ הוּא וּבֵינֵינוּ, לְעוֹלָם.
לְפִיכָּךְ כָּל הָעוֹבֵר עַל שְׁאָר הַמִּצְווֹת, הֲרֵי הוּא בִּכְלַל רִשְׁעֵי יִשְׂרָאֵל; אֲבָל מְחַלֵּל שַׁבָּת בְּפַרְהֶסְיָה, הֲרֵי הוּא כְּעוֹבֵד עֲבוֹדָה זָרָה--וּשְׁנֵיהֶם כְּגוֹיִים, לְכָל דִּבְרֵיהֶם.

לְפִיכָּךְ מְשַׁבֵּחַ הַנָּבִיא וְאוֹמֵר, "אַשְׁרֵי אֱנוֹשׁ יַעֲשֶׂה-זֹּאת, וּבֶן-אָדָם יַחֲזִיק בָּהּ--שֹׁמֵר שַׁבָּת מֵחַלְּלוֹ ..." .
וְכָל הַמְּשַׁמֵּר אֶת הַשַּׁבָּת כְּהִלְכָּתָהּ, וּמְכַבְּדָהּ וּמְעַנְּגָהּ כְּפִי כּוֹחוֹ--כְּבָר מְפֹרָשׁ בַּקַּבָּלָה שְׂכָרוֹ בָּעוֹלָם הַזֶּה, יָתֵר עַל הַשָּׂכָר הַצָּפוּן לָעוֹלָם הַבָּא, שֶׁנֶּאֱמָר "אָז, תִּתְעַנַּג עַל-ה', וְהִרְכַּבְתִּיךָ, עַל-בָּמֳתֵי אָרֶץ; וְהַאֲכַלְתִּיךָ, נַחֲלַת יַעֲקֹב אָבִיךָ--כִּי פִּי ה', דִּבֵּר" .

הִלְכּוֹת עֵרוּבִין 
מִצְוַת עֲשֵׂה אַחַת, וְהִיא מִדִּבְרֵי סוֹפְרִים וְאֵינָהּ מִן הַמִּנְיָן.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת עֵרוּבִין פֵּרֶק א 
חָצֵר שֶׁיֵּשׁ בָּהּ שְׁכֵנִים הַרְבֵּה, כָּל אֶחָד מֵהֶם בְּבַיִת לְעַצְמוֹ--דִּין תּוֹרָה הוּא, שֶׁיִּהְיוּ כֻּלָּן מֻתָּרִין לְטַלְטַל בְּכָל הֶחָצֵר, וּמִבָּתִּים לֶחָצֵר, וּמֵהֶחָצֵר לַבָּתִּים: מִפְּנֵי שֶׁכָּל הֶחָצֵר רְשׁוּת הַיָּחִיד אַחַת, שֶׁמֻּתָּר לְטַלְטַל בְּכֻלָּהּ.
וְכֵן הַדִּין בְּמָבוֹי שֶׁיֵּשׁ לוֹ לֶחִי, אוֹ קוֹרָה--שֶׁיִּהְיוּ כָּל בְּנֵי הַמָּבוֹי מֻתָּרִים לְטַלְטַל בְּכֻלּוֹ, וּמֵחֲצֵרוֹת לַמָּבוֹי, וּמִמָּבוֹי לַחֲצֵרוֹת: שֶׁכָּל הַמָּבוֹי, רְשׁוּת הַיָּחִיד הוּא.
וְכֵן הַדִּין בִּמְדִינָה שְׁהִיא מֻקֶּפֶת חוֹמָה גְּבוֹהָה עֲשָׂרָה טְפָחִים, שֶׁיֵּשׁ לָהּ דְּלָתוֹת נִנְעָלוֹת בַּלַּיְלָה--שֶׁכֻּלָּהּ, רְשׁוּת הַיָּחִיד הִיא.
זֶה הוּא דִּין תּוֹרָה.

אֲבָל מִדִּבְרֵי סוֹפְרִים, אָסוּר לַשְּׁכֵנִים לְטַלְטַל בִּרְשׁוּת הַיָּחִיד שֶׁיֵּשׁ בָּהּ חֲלוּקָה בְּדִיּוּרִין, עַד שֶׁיְּעָרְבוּ כָּל הַשְּׁכֵנִים כֻּלָּן מֵעֶרֶב שַׁבָּת--אֶחָד חָצֵר, וְאֶחָד הַמָּבוֹי, וְאֶחָד הַמְּדִינָה; וְדָבָר זֶה, תַּקָּנַת שְׁלֹמֹה וּבֵית דִּינוֹ הוּא.

וְכֵן יוֹשְׁבֵי אֹהָלִים, אוֹ סֻכּוֹת, אוֹ מַחֲנֶה שֶׁהִקִּיפוּהוּ מְחִצָּה--אֵין מְטַלְטְלִין מֵאֹהֶל לְאֹהֶל, עַד שֶׁיְּעָרְבוּ כֻּלָּן.
אֲבָל שְׁיָרָה שֶׁהִקִּיפוּהָ מְחִצָּה--אֵין צְרִיכִין לְעָרַב, אֵלָא מוֹצִיאִין מֵאֹהֶל לְאֹהֶל בְּלֹא עֵרוּב, לְפִי שְׁהֶן כֻּלָּן מְעֹרָבִין, וְאֵין אוֹתָן אֹהָלִים קְבוּעִין לָהֶן.

מִפְּנֵי מַה תִּקַּן שְׁלֹמֹה דָּבָר זֶה: כְּדֵי שֶׁלֹּא יִטְעוּ וְיֹאמְרוּ, כְּשֵׁם שֶׁמֻּתָּר לְהוֹצִיא מִן הַחֲצֵרוֹת לִרְחוֹבוֹת הַמְּדִינָה וּשְׁוָקֶיהָ, וּלְהַכְנִיס מֵהֶם לַחֲצֵרוֹת--כָּךְ מֻתָּר לְהוֹצִיא מִן הַמְּדִינָה לַשָּׂדֶה, וּלְהַכְנִיס מִן הַשָּׂדֶה לַמְּדִינָה; וְיַחְשְׁבוּ שֶׁהַשְּׁוָקִים וְהָרְחוֹבוֹת, הוֹאִיל וְהֶן רְשׁוּת לַכֹּל, הֲרֵי הֶן כַּשָּׂדוֹת וְכַמִּדְבָּרוֹת, וְיֹאמְרוּ שֶׁהַחֲצֵרוֹת בִּלְבָד, הֶן רְשׁוּת הַיָּחִיד; וִידַמּוּ שְׁאֵין הַהוֹצָאָה מְלָאכָה, וְשֶׁמֻּתָּר לְהוֹצִיא וּלְהַכְנִיס מֵרְשׁוּת הַיָּחִיד לִרְשׁוּת הָרַבִּים.

לְפִיכָּךְ תִּקַּן שֶׁכָּל רְשׁוּת הַיָּחִיד שֶׁתֵּחָלֵק בְּדִיּוּרִין, וְיֶאֱחֹז כָּל אֶחָד וְאֶחָד בָּהּ רְשׁוּת לְעַצְמוֹ, וְיִשָּׁאֵר מִמֶּנָּה מָקוֹם בִּרְשׁוּת כֻּלָּן, וְיַד כֻּלָּן שׁוֹוָה בּוֹ כְּגוֹן הֶחָצֵר לַבָּתִּים--שֶׁנַּחְשֹׁב אוֹתוֹ הַמָּקוֹם שֶׁיַּד כֻּלָּן שׁוֹוָה בּוֹ, כְּאִלּוּ הוּא רְשׁוּת לָרַבִּים, וְנַחְשֹׁב כָּל מָקוֹם וּמָקוֹם שֶׁאָחַז כָּל אֶחָד מִן הַשְּׁכֵנִים וַחֲלָקוֹ לְעַצְמוֹ, שְׁהוּא בִּלְבָד רְשׁוּת הַיָּחִיד; וְיִהְיֶה אָסוּר לְהוֹצִיא מֵרְשׁוּת שֶׁחָלַק לְעַצְמוֹ לִרְשׁוּת שֶׁיַּד כֻּלָּם שׁוֹוָה בּוֹ, כְּמוֹ שְׁאֵין מוֹצִיאִין מֵרְשׁוּת הַיָּחִיד לִרְשׁוּת הָרַבִּים, אֵלָא יִשְׁתַּמַּשׁ כָּל אֶחָד בָּרְשׁוּת שֶׁחָלַק לְעַצְמוֹ בִּלְבָד עַד שֶׁיְּעָרְבוּ כֻּלָּן, אַף עַל פִּי שֶׁהַכֹּל רְשׁוּת הַיָּחִיד.

וּמַה הוּא הָעֵרוּב הַזֶּה: הוּא שֶׁיִּתְעָרְבוּ בְּמַאֲכָל אֶחָד שֶׁמַּנִּיחִין אוֹתוֹ מֵעֶרֶב שַׁבָּת--כְּלוֹמַר שֶׁכֻּלָּנוּ מְעֹרָבִין וְאֹכֶל אֶחָד לְכֻלָּנוּ, וְאֵין כָּל אֶחָד מִמֶּנּוּ חוֹלֵק רְשׁוּת מֵחֲבֵרוֹ; אֵלָא כְּשֵׁם שֶׁיַּד כֻּלָּנוּ שׁוֹוָה בְּמָקוֹם זֶה שֶׁנִּשְׁאָר לְכֻלָּנוּ, כָּךְ יַד כֻּלָּנוּ שׁוֹוָה בְּכָל מָקוֹם שֶׁאָחַז כָּל אֶחָד לְעַצְמוֹ, וַהֲרֵי אָנוּ כֻּלָּנוּ, רְשׁוּת אַחַת.
וּבַמַּעֲשֶׂה הַזֶּה, לֹא יָבוֹאוּ לִטְעוֹת וּלְדַמּוֹת שֶׁמֻּתָּר לְהוֹצִיא וּלְהַכְנִיס מֵרְשׁוּת הַיָּחִיד לִרְשׁוּת הָרַבִּים.

הָעֵרוּב שֶׁעוֹשִׂים בְּנֵי הֶחָצֵר זֶה עִם זֶה, הוּא הַנִּקְרָא עֵרוּבֵי חֲצֵרוֹת; וְשֶׁעוֹשִׂין אַנְשֵׁי הַמָּבוֹי זֶה עִם זֶה אוֹ כָּל בְּנֵי הַמְּדִינָה, הוּא הַנִּקְרָא שִׁתּוּף.

אֵין מְעָרְבִין בַּחֲצֵרוֹת, אֵלָא בְּפַת שְׁלֵמָה בִּלְבָד: אַפִלּוּ כִּכָּר מַאֲפֶה סְאָה, וְהִיא פְּרוּסָה--אֵין מְעָרְבִין בָּהּ; הָיְתָה שְׁלֵמָה, וְהִיא כָּאֵיסָר--מְעָרְבִין בָּהּ.
וּכְשֵׁם שֶׁמְּעָרְבִין בְּפַת תְּבוּאָה, כָּךְ מְעָרְבִין בְּפַת אֹרֶז וּבְפַת עֲדָשִׁים; אֲבָל לֹא בְּפַת דֹּחַן.
וְשִׁתּוּף, בֵּין בְּפַת בֵּין בִּשְׁאָר אֹכָלִים: בְּכָל אֹכֶל מִשְׁתַּתְּפִין--חוּץ מִן הַמַּיִם בִּפְנֵי עַצְמָן, אוֹ מֶלַח בִּפְנֵי עַצְמוֹ; וְכֵן כְּמֵהִין וּפַטְרָיוֹת--אֵין מִשְׁתַּתְּפִין בָּהֶן, שְׁאֵינָן חֲשׁוּבִין כְּאֹכָלִים.
עֵרַב מַיִם עִם מֶלַח--נַעֲשָׂה כְּמֻרְיָס, וּמִשְׁתָּתְּפִין בּוֹ.

וְכַמָּה שֵׁעוּר הָאֹכֶל שֶׁמִּשְׁתַּתְּפִין בּוֹ: כִּגְרֹגֶּרֶת לְכָל אֶחָד וְאֶחָד מִבְּנֵי הַמָּבוֹי, אוֹ מִבְּנֵי הַמְּדִינָה--וְהוּא שֶׁיִּהְיוּ שְׁמוֹנָה עָשָׂר, אוֹ פָּחוּת; אֲבָל אִם הָיוּ מְרֻבִּים עַל זֶה, שֵׁעוּרוֹ שְׁתֵּי סְעוֹדוֹת--שְׁהֶן כִּשְׁמוֹנָה עָשָׂר גְּרֹגְּרוֹת, שְׁהֶן כְּשִׁשָּׁה בֵּיצִים בֵּינוֹנִיּוֹת: אַפִלּוּ הָיוּ הַמִּשְׁתַּתְּפִין אֲלָפִים וּרְבָבוֹת, שְׁתֵּי סְעוֹדוֹת לְכֻלָּן.

כָּל אֹכֶל שְׁהוּא נֶאֱכָל כְּמוֹת שְׁהוּא--כְּגוֹן פַּת, וּמִינֵי דָּגָן, וּבָשָׂר חַי--אִם יִשְׁתַּתְּפוּ בּוֹ, שֵׁעוּרוֹ מְזוֹן שְׁתֵּי סְעוֹדוֹת; וְכָל שְׁהוּא לִפְתָּן, וְדֶרֶךְ הָעָם לֶאֱכֹל בּוֹ פִּתָּן--כְּגוֹן יַיִן מְבֻשָּׁל, וּבְשַׂר צֳלִי, וְחֹמֶץ, וּמֻרְיָס, וְזֵיתִים, וְאִמָּהוֹת שֶׁלִּבְצָלִים--שֵׁעוּרוֹ כְּדֵי לֶאֱכֹל בּוֹ שְׁתֵּי סְעוֹדוֹת.

נִשְׁתַּתְּפוּ בְּיַיִן חַי, שֵׁעוּרוֹ שְׁתֵּי רְבִיעִיּוֹת לְכֻלָּן; וְכֵן בְּשֵׁכָר, שְׁתֵּי רְבִיעִיּוֹת.
בֵּיצִים, שְׁתַּיִם; וּמִשְׁתָּתְּפִין בָּהֶן, וְאַפִלּוּ הֶן חַיּוֹת.
רִמּוֹנִים, שְׁתַּיִם; אֶתְרוֹג, אֶחָד; חֲמִשָּׁה אֱגוֹזִים, חֲמִשָּׁה אֲפַרְסְקִים.
לִיטְרָה יָרָק, בֵּין חַי בֵּין שָׁלוּק; וְאִם הָיָה בָּשֵׁל, וְלֹא בָּשֵׁל--אֵין מְעָרְבִין בּוֹ, לְפִי שְׁאֵינוּ רָאוּי לַאֲכִילָה.
עֻכְלָא תְּבָלִין, קַב תְּמָרִים, קַב גְּרֹגְּרוֹת, מָנֶה דְּבֵלָה, קַב תַּפּוּחִין.
כִּישׁוּת, כִּמְלוֹא הַיָּד; פּוֹלִין לַחִין, כִּמְלוֹא הַיָּד; חָזִין, לִיטְרָה.
וְהַתְּרָדִין--הֲרֵי הֶן בִּכְלַל הַיָּרָק, וּמְעָרְבִין בָּהֶן.
עַלֵּי בְּצָלִים--אֵין מְעָרְבִין בָּהֶן, אֵלָא אִם הִבְצִילוּ וְנַעֲשָׂה אֹרֶךְ כָּל עַלֶּה מֵהֶן זֶרֶת; אֲבָל פָּחוּת מִכָּאן, אֵינוּ אֹכֶל.
וְכָל אֵלּוּ הַדְּבָרִים הָאֲמוּרִין, כְּלִפְתָּן הֶן; וּלְפִיכָּךְ נָתְנוּ בָּהֶן שֵׁעוּרִין אֵלּוּ.
וְכֵן כָּל כַּיּוֹצֶא בָּהֶן; וְכָל הָאֹכָלִין, מִצְטָרְפִין לְשֵׁעוּר הַשִּׁתּוּף.

לִיטְרָה הָאֲמוּרָה בְּכָל מָקוֹם, מְלוֹא שְׁתֵּי רְבִיעִיּוֹת; וְעֻכְלָא, חֲצִי רְבִיעִית.
וּמָנֶה הָאָמוּר בְּכָל מָקוֹם, מֵאָה דֵּינָר; וְהַדֵּינָר, שֵׁשׁ מָעִין; וְהַמָּעָה, מִשְׁקַל שֵׁשׁ עֶשְׂרֵה שְׂעוֹרוֹת; וְהַסֶּלַע, אַרְבָּעָה דֵּינָרִין.
וְהָרְבִיעִית, מַחְזֶקֶת מִן הַמַּיִם אוֹ מִן הַיַּיִן, מִשְׁקַל שִׁבְעָה עָשָׂר דֵּינָרִין וַחֲצִי דֵּינָר, בְּקֵרוּב; נִמְצֵאת הַלִּיטְרָה, מִשְׁקַל חֲמִשָּׁה וּשְׁלוֹשִׁים דֵּינָר, וְהַעֻכְלָא, מִשְׁקַל תִּשְׁעָה דֵּינָרִין פָּחוּת רְבִיעַ.

סְאָה הָאֲמוּרָה בְּכָל מָקוֹם, שֵׁשֶׁת קַבִּין; וְהַקַּב, אַרְבַּעַת לוֹגִין; וְהַלּוֹג, אַרְבַּע רְבִיעִיּוֹת; וּכְבָר בֵּאַרְנוּ מִדַּת הָרְבִיעִית, וּמִשְׁקָלָהּ.
וְאֵלּוּ הַשֵּׁעוּרִין שֶׁאָדָם צָרִיךְ לִזְכֹּר אוֹתָן, תָּמִיד.

אֹכֶל שְׁהוּא מֻתָּר בַּאֲכִילָה--אַף עַל פִּי שְׁהוּא אָסוּר לְזֶה הַמְּעָרֵב--הֲרֵי זֶה מְעָרֵב בּוֹ, וּמִשְׁתַּתֵּף בּוֹ.
כֵּיצַד--מִשְׁתַּתֵּף הוּא הַנָּזִיר בְּיַיִן, וְיִשְׂרָאֵל בִּתְרוּמָה.
וְכֵן הַנּוֹדֵר מֵאֹכֶל זֶה, אוֹ שֶׁנִּשְׁבַּע שֶׁלֹּא יֹאכְלֶנּוּ--מְעָרֵב בּוֹ, וּמִשְׁתַּתֵּף בּוֹ: שְׁאִם אֵינוּ רָאוּי לְזֶה, הֲרֵי הוּא רָאוּי לְאַחֵר.

אֲבָל דָּבָר הָאָסוּר לַכֹּל--כְּגוֹן טֶבֶל, אַפִלּוּ טֶבֶל שֶׁלְּדִבְרֵי סוֹפְרִים, וְכֵן מַעֲשֵׂר רִאשׁוֹן שֶׁלֹּא נִטְּלָה תְּרוּמָתוֹ כַּהֹגֶן, וְכֵן מַעֲשֵׂר שֵׁנִי וְהֶקְדֵּשׁ שֶׁלֹּא נִפְדּוּ כַּהֲלָכָה--אֵין מְעָרְבִין וּמִשְׁתָּתְּפִין בָּהֶן.
וּמְעָרְבִין וּמִשְׁתָּתְּפִין בַּדֳּמַאי, מִפְּנֵי שֶׁרָאוּי לָעֲנִיִּים; וּבְמַעֲשֵׂר שֵׁנִי וְהֶקְדֵּשׁ שֶׁנִּפְדוּ, אַף עַל פִּי שֶׁלֹּא נָתַן אֶת הַחֹמֶשׁ--שְׁאֵין הַחֹמֶשׁ מְעַכֵּב; וּמְעָרְבִין בְּמַעֲשֵׂר שֵׁנִי בִּירוּשָׁלַיִם, מִפְּנֵי שְׁהוּא שָׁם רָאוּי לַאֲכִילָה--אֲבָל לֹא בַּגְּבוּלִין.

כֵּיצַד מְעָרְבִין בַּחֲצֵרוֹת: גּוֹבִין חַלָּה אַחַת שְׁלֵמָה מִכָּל בַּיִת וּבַיִת, וּמַנִּיחִין הַכֹּל בִּכְלִי אֶחָד בְּבַיִת אֶחָד מִבָּתֵּי הֶחָצֵר, אַפִלּוּ בְּבֵית הַתֶּבֶן אוֹ בְּבֵית הַבָּקָר אוֹ בֵּית הָאוֹצָר; אֲבָל אִם נְתָנוֹ בְּבֵית שַׁעַר, אַפִלּוּ בֵּית שַׁעַר שֶׁלַּיָּחִיד, אוֹ בְּאַכְסַדְרָה, אוֹ בְּמַרְפֶּסֶת, אוֹ בְּבַיִת שְׁאֵין בּוֹ אַרְבַּע אַמּוֹת עַל אַרְבַּע אַמּוֹת--אֵינוּ עֵרוּב.
וּכְשֶׁמְּקַבֵּץ הָעֵרוּב, מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו, וְצִוָּנוּ עַל מִצְוַת עֵרוּב; וְאוֹמֵר, בְּעֵרוּב זֶה יִהְיֶה מֻתָּר לְכָל בְּנֵי הֶחָצֵר לְהוֹצִיא וּלְהַכְנִיס מִבַּיִת לְבַיִת בַּשַּׁבָּת.
וְיֵשׁ לְקָטָן, לִגְבּוֹת עֵרוּבֵי חֲצֵרוֹת.
וּבַיִת שֶׁמַּנִּיחִין בּוֹ עֵרוּב, אֵינוּ צָרִיךְ לִתֵּן אֶת הַפַּת; וְאִם הָיוּ רְגִילִין לְהַנִּיחַ בּוֹ--אֵין מְשַׁנִּין אוֹתוֹ, מִפְּנֵי דַּרְכֵי שָׁלוֹם.

וְכֵיצַד מִשְׁתַּתְּפִין בַּמָּבוֹי: גּוֹבֶה אֹכֶל כִּגְרֹגֶּרֶת מִכָּל אֶחָד וְאֶחָד, אוֹ פָּחוּת מִכִּגְרֹגֶּרֶת אִם הָיוּ מְרֻבִּין, וּמַנִּיחַ הַכֹּל בִּכְלִי אֶחָד בְּחָצֵר מֵחַצְרוֹת הַמָּבוֹי, אוֹ בְּבַיִת מִן הַבָּתִּים--אַפִלּוּ בַּיִת קָטָן אוֹ אַכְסַדְרָה אוֹ מַרְפֶּסֶת--הֲרֵי זֶה שִׁתּוּף; אֲבָל אִם הִנִּיחוֹ בְּאַוֵּיר מָבוֹי, אֵינוּ שִׁתּוּף.
וְאִם הִנִּיחַ הַכְּלִי בֶּחָצֵר--צָרִיךְ לְהַגְבִּיהַּ הַכְּלִי מִן הַקַּרְקָע טֶפַח, כְּדֵי שֶׁיִּהְיֶה נִכָּר.
וּמְבָרֵךְ, עַל מִצְוַת עֵרוּב; וְאוֹמֵר, בְּזֶה הַשִּׁתּוּף יִהְיֶה מֻתָּר לְכָל בְּנֵי הַמָּבוֹי לְהוֹצִיא וּלְהַכְנִיס מֵחֲצֵרוֹת לַמָּבוֹי בַּשַּׁבָּת.

חָלְקוּ אֶת הָעֵרוּב, אוֹ אֶת הַשִּׁתּוּף--אַף עַל פִּי שְׁהוּא בְּבַיִת אֶחָד, אֵינוּ עֵרוּב; אֲבָל אִם מִלְּאוּ אֶת הַכְּלִי מִן הָעֵרוּב, וְנִשְׁאָר מִמֶּנּוּ מְעַט וְהִנִּיחוּהוּ בִּכְלִי אַחֵר--מֻתָּר.

הַמִּשְׁתַּתְּפִין בַּמָּבוֹי, צְרִיכִים לְעָרַב בַּחֲצֵרוֹת, כְּדֵי שֶׁלֹּא לְשַׁכַּח הַתִּינוֹקוֹת תּוֹרַת עֵרוּב, שֶׁהֲרֵי אֵין הַתִּינוֹקוֹת מַכִּירִין מַה נַעֲשֶׂה בַּמָּבוֹי; לְפִיכָּךְ אִם נִשְׁתַּתְּפוּ בַּמָּבוֹי בְּפַת, סוֹמְכִין עָלָיו, וְאֵין צְרִיכִין לְעָרַב בַּחֲצֵרוֹת, שֶׁהֲרֵי הַתִּינוֹקוֹת מַכִּירִין בַּפַּת.
בְּנֵי חֲבוּרָה שֶׁהָיוּ מְסֻבִּין בְּבַיִת, וְקָדַשׁ עֲלֵיהֶן הַיּוֹם--פַּת שֶׁעַל הַשֻּׁלְחָן, סוֹמְכִין עָלֶיהָ מִשּׁוֹם עֵרוּבֵי חֲצֵרוֹת; וְאִם רָצוּ לִסְמֹךְ עָלֶיהָ מִשּׁוֹם שִׁתּוּף, סוֹמְכִין--אַף עַל פִּי שְׁהֶן מְסֻבִּין בֶּחָצֵר.

לָקַח אֶחָד מִבְּנֵי הֶחָצֵר פַּת אַחַת, וְאָמַר הֲרֵי זֶה לְכָל בְּנֵי הֶחָצֵר, אוֹ אֹכֶל כִּשְׁתֵּי סְעוֹדוֹת, וְאָמַר הֲרֵי זֶה לְכָל בְּנֵי הַמָּבוֹי--אֵינוּ צָרִיךְ לִגְבּוֹת מִכָּל אֶחָד וְאֶחָד; אֲבָל צָרִיךְ לְזַכּוֹת לָהֶן בּוֹ, עַל יְדֵי אַחֵר.
וְיֵשׁ לוֹ לְזַכּוֹת לָהֶן עַל יְדֵי בְּנוֹ וּבִתּוֹ הַגְּדוֹלִים, וְעַל יְדֵי עַבְדּוֹ הָעִבְרִי, וְעַל יְדֵי אִשְׁתּוֹ; אֲבָל לֹא עַל יְדֵי בְּנוֹ וּבִתּוֹ הַקְּטַנִּים, וְלֹא עַל יְדֵי עַבְדּוֹ וְשִׁפְחָתוֹ הַכְּנַעֲנִיִּים--מִפְּנֵי שֶׁיָּדָן כְּיָדוֹ.

וְכֵן יֵשׁ לוֹ לְזַכּוֹת לָהֶן עַל יְדֵי שִׁפְחָתוֹ הָעִבְרִית, אַף עַל פִּי שְׁהִיא קְטַנָּה--שֶׁהַקָּטָן זוֹכֶה לַאֲחֵרִים, בְּדָבָר שְׁהוּא מִדִּבְרֵי סוֹפְרִים.
וְאֵינוּ צָרִיךְ לְהוֹדִיעַ לִבְנֵי הֶחָצֵר, אוֹ לִבְנֵי הַמָּבוֹי, שֶׁהֲרֵי זִכָּה לָהֶן, וְעֵרַב עֲלֵיהֶן--שֶׁזְּכוּת הִיא לָהֶן, וְזָכִין לָאָדָם שֶׁלֹּא בְּפָנָיו.

 אֵין מְעָרְבִין וְלֹא מִשְׁתַּתְּפִין בַּשַּׁבָּת, אֵלָא מִבְּעוֹד יוֹם; וּמְעָרְבִין עֵרוּבֵי חֲצֵרוֹת וְשִׁתּוּפֵי מְבוֹאוֹת, בֵּין הַשְּׁמָשׁוֹת--אַף עַל פִּי שְׁהוּא סְפֵק מִן הַיּוֹם, סְפֵק מִן הַלַּיְלָה.
וּלְעוֹלָם צָרִיךְ שֶׁיְּהֶא הָעֵרוּב אוֹ הַשִּׁתּוּף מָצוּי וְאִפְשָׁר לְאָכְלוֹ, כָּל בֵּין הַשְּׁמָשׁוֹת.
לְפִיכָּךְ אִם נָפַל עָלָיו גַּל, אוֹ אָבַד, אוֹ נִשְׂרַף, אוֹ שֶׁהָיָה תְּרוּמָה וְנִטְמֵאת מִבְּעוֹד יוֹם--אֵינוּ עֵרוּב; מִשֶּׁחָשֵׁכָה, הֲרֵי זֶה עֵרוּב; וְאִם סָפֵק, הֲרֵי זֶה עֵרוּב--שֶׁסְּפֵק הָעֵרוּב, כָּשֵׁר.

 נָתַן הָעֵרוּב אוֹ הַשִּׁתּוּף בְּמִגְדָּל, וְנָעַל עָלָיו וְאָבַד הַמַּפְתֵּחַ קֹדֶם שֶׁחָשֵׁכָה--אִם אֵי אִפְשָׁר לוֹ לְהוֹצִיא הָעֵרוּב, אֵלָא אִם כֵּן עָשָׂה מְלָאכָה בֵּין הַשְּׁמָשׁוֹת--הֲרֵי זֶה כְּמִי שֶׁאָבַד וְאֵינוּ עֵרוּב, שֶׁהֲרֵי אֵי אִפְשָׁר לְאָכְלוֹ.
הִפְרִישׁ תְּרוּמַת מַעֲשֵׂר אוֹ תְּרוּמָה גְּדוֹלָה, וְהִתְנָה עָלֶיהָ שֶׁלֹּא תִהְיֶה תְּרוּמָה עַד שֶׁתֶּחְשַׁךְ--אֵין מְעָרְבִין בָּהּ: שֶׁעֲדַיִן הִיא טֶבֶל כָּל בֵּין הַשְּׁמָשׁוֹת, וְצָרִיךְ שֶׁתִּהְיֶה סְעוֹדָה הָרְאוּיָה מִבְּעוֹד יוֹם.

הִלְכּוֹת עֵרוּבִין פֵּרֶק ב 
אַנְשֵׁי חָצֵר שֶׁעֵרְבוּ כֻּלָּן, חוּץ מֵאֶחָד מֵהֶן שֶׁלֹּא עֵרַב עִמָּהֶן--בֵּין מֵזִיד, בֵּין שׁוֹכֵחַ--הֲרֵי זֶה אוֹסֵר עֲלֵיהֶן, וְאָסוּר לְכֻלָּן לְהוֹצִיא מִבָּתֵּיהֶן לְחָצֵר אוֹ מֵחָצֵר לְבָתֵּיהֶן.
בִּטַּל לָהֶן זֶה שֶׁלֹּא עֵרַב רְשׁוּת חֲצֵרוֹ בִּלְבָד, הֲרֵי אֵלּוּ מֻתָּרִין לְהוֹצִיא וּלְהַכְנִיס מִבָּתֵּיהֶן לְחָצֵר וּמֵחָצֵר לְבָתֵּיהֶן; אֲבָל לְבֵיתוֹ, אָסוּר.
בִּטַּל לָהֶן רְשׁוּת בֵּיתוֹ וּרְשׁוּת חֲצֵרוֹ, הֲרֵי כֻּלָּם מֻתָּרִין: הֶן מֻתָּרִין, מִפְּנֵי שֶׁעֵרְבוּ וַהֲרֵי בִּטַּל לָהֶן רְשׁוּת בֵּיתוֹ וַחֲצֵרוֹ; וְגַם הוּא מֻתָּר, מִפְּנֵי שֶׁלֹּא נִשְׁאָר לוֹ רְשׁוּת, וַהֲרֵי הוּא כְּאוֹרֵחַ אֶצְלָם, וְהָאוֹרֵחַ אֵינוּ אוֹסֵר.

הַמְּבַטֵּל רְשׁוּתוֹ סְתָם--רְשׁוּת חֲצֵרוֹ, בִּטַּל; רְשׁוּת בֵּיתוֹ, לֹא בִטַּל.
וְהַמְּבַטֵּל רְשׁוּתוֹ לִבְנֵי חָצֵר, צָרִיךְ לְבַטַּל לְכָל אֶחָד וְאֶחָד בַּפֵּרוּשׁ, וְאוֹמֵר רְשׁוּתִי מְבֻטֶּלֶת לָךְ, וְלָךְ וְלָךְ; וְהַיּוֹרֵשׁ מְבַטֵּל רְשׁוּת, אַף עַל פִּי שֶׁמֵּת מוֹרִישׁוֹ בַּשַּׁבָּת, שֶׁהַיּוֹרֵשׁ תַּחַת מוֹרִישׁוֹ הוּקַם לְכָל דָּבָר, וּבִטּוּל רְשׁוּת בַּשַּׁבָּת מֻתָּר לְכַתְּחִלָּה.

בִּטְּלוּ אֵלּוּ הַמְּעָרְבִין רְשׁוּתָן לְזֶה שֶׁלֹּא עֵרַב--הוּא מֻתָּר, שֶׁהֲרֵי נִשְׁאָר לְבַדּוֹ; וְהֶם אֲסוּרִין, שֶׁלֹּא נִשְׁאָר לָהֶן רְשׁוּת, וְאֵין אוֹמְרִים יִהְיוּ כְּאוֹרְחִים אֶצְלוֹ, שְׁאֵין רַבִּים אוֹרְחִין אֵצֶל אֶחָד.

הָיוּ אֵלּוּ שֶׁלֹּא עֵרְבוּ שְׁנַיִם אוֹ יָתֵר--אִם בִּטְּלוּ רְשׁוּתָם לַמְּעָרְבִין--הַמְּעָרְבִין מֻתָּרִין, וְאֵלּוּ שֶׁלֹּא עֵרְבוּ אֲסוּרִין.
וְאֵין הַמְּעָרְבִין יְכוּלִים לְבַטַּל רְשׁוּתָם לַשְּׁנַיִם שֶׁלֹּא עֵרְבוּ, שֶׁכָּל אֶחָד מֵהֶן אוֹסֵר עַל חֲבֵרוֹ; וְאַפִלּוּ חָזַר הָאֶחָד שֶׁלֹּא עֵרַב, וּבִטַּל רְשׁוּתוֹ לַשֵּׁנִי שֶׁלֹּא עֵרַב--הֲרֵי זֶה אָסוּר, שֶׁבְּשָׁעָה שֶׁבִּטְּלוּ לוֹ הַמְּעָרְבִין, אָסוּר הָיָה.
אֶחָד שֶׁעֵרַב, אֵינוּ מְבַטֵּל רְשׁוּתוֹ לְאֶחָד שֶׁלֹּא עֵרַב; אֲבָל הָאֶחָד שֶׁלֹּא עֵרַב, מְבַטֵּל רְשׁוּתוֹ לְאֶחָד שֶׁעֵרַב.

כְּשֵׁם שֶׁבַּעַל בַּיִת זֶה מְבַטֵּל לְבַעַל בַּיִת זֶה רְשׁוּתוֹ בְּחָצֵר אַחַת, כָּךְ מְבַטְּלִין מֵחָצֵר לְחָצֵר; וּמְבַטְּלִין, וְחוֹזְרִין וּמְבַטְּלִין.
כֵּיצַד: שְׁנַיִם שֶׁשְּׁרוּיִים בְּחָצֵר וְלֹא עֵרְבוּ--אֶחָד מֵהֶן מְבַטֵּל רְשׁוּתוֹ לַשֵּׁנִי, וְנִמְצָא הַשֵּׁנִי מְטַלְטֵל בִּרְשׁוּתוֹ שֶׁבִּטַּל לוֹ חֲבֵרוֹ, עַד שֶׁיַּעֲשֶׂה צְרָכָיו; וְחוֹזֵר הַשֵּׁנִי וּמְבַטֵּל רְשׁוּתוֹ לָרִאשׁוֹן, וּמְטַלְטֵל הָרִאשׁוֹן בִּרְשׁוּתוֹ שֶׁבִּטַּל לוֹ; וְכֵן כַּמָּה פְּעָמִים.
וְיֵשׁ בִּטּוּל רְשׁוּת בְּחֻרְבָה, כְּדֶרֶךְ שְׁהוּא בְּחָצֵר.

מִי שֶׁבִּטַּל רְשׁוּתוֹ, וְחָזַר וְטִלְטַל בָּרְשׁוּת שֶׁבִּטַּל--אִם בְּמֵזִיד הוֹצִיא--הֲרֵי זֶה אוֹסֵר עֲלֵיהֶן, שֶׁהֲרֵי לֹא עָמַד בְּבִטּוּלוֹ; וְאִם בְּשׁוֹגֵג הוֹצִיא--אֵינוּ אוֹסֵר, שֶׁהֲרֵי הוּא עוֹמֵד בְּבִטּוּלוֹ.
בַּמֶּה דְּבָרִים אֲמוּרִים, שֶׁלֹּא קָדְמוּ וְהִחְזִיקוּ אֵלּוּ שֶׁבִּטַּל לָהֶן; אֲבָל אִם קָדְמוּ וְהִחְזִיקוּ וְהוֹצִיאוּ--אִם חָזַר הוּא וְהוֹצִיא בֵּין שׁוֹגֵג בֵּין מֵזִיד, אֵינוּ אוֹסֵר עֲלֵיהֶן.

שְׁנֵי בָּתִּים בִּשְׁנֵי צִדֵּי רְשׁוּת הָרַבִּים, וְהִקִּיפוּם גּוֹיִים מְחִצָּה בַּשַּׁבָּת--אֵין מְבַטְּלִין זֶה לְזֶה, הוֹאִיל וְאֵי אִפְשָׁר לָהֶם לְעָרַב מֵאֶמֶשׁ.
אֶחָד מִבְּנֵי חָצֵר שֶׁמֵּת, וְהִנִּיחַ רְשׁוּתוֹ לְאֶחָד מִן הַשּׁוּק--אִם מֵת מִבְּעוֹד יוֹם, הֲרֵי הַיּוֹרֵשׁ שְׁאֵינוּ מִבְּנֵי הֶחָצֵר אוֹסֵר עֲלֵיהֶם; וְאִם מֵת מִשֶּׁחָשֵׁכָה, אֵינוּ אוֹסֵר עֲלֵיהֶם.
אֶחָד מִן הַשּׁוּק שֶׁמֵּת, וְהִנִּיחַ רְשׁוּתוֹ לְאֶחָד מִבְּנֵי הֶחָצֵר--אִם מִבְּעוֹד יוֹם מֵת--אֵינוּ אוֹסֵר, שֶׁהֲרֵי כֻּלָּן מְעָרְבִים; וְאִם מֵת מִשֶּׁחָשֵׁכָה--אוֹסֵר עֲלֵיהֶם, עַד שֶׁיְּבַטַּל לָהֶן רְשׁוּת מוֹרִישׁוֹ.

יִשְׂרָאֵל וְגֵר שֶׁשְּׁרוּיִים בִּמְעָרָה אַחַת, וּמֵת הַגֵּר מִבְּעוֹד יוֹם--אַף עַל פִּי שֶׁלֹּא הִחְזִיק יִשְׂרָאֵל אַחֵר בִּנְכָסָיו עַד שֶׁחָשֵׁכָה--הֲרֵי זֶה הַמַּחְזִיק אוֹסֵר עַד שֶׁיְּבַטַּל, שֶׁהֲרֵי הוּא כְּיוֹרֵשׁ; וְאִם מֵת הַגֵּר מִשֶּׁחָשֵׁכָה--אַף עַל פִּי שֶׁהִחְזִיק יִשְׂרָאֵל אַחֵר בִּנְכָסָיו--אֵינוּ אוֹסֵר עָלָיו, אֵלָא בְּהֶתֵּרוֹ הָרִאשׁוֹן הוּא עוֹמֵד.

יִשְׂרָאֵל הַדָּר עִם הַנָּכְרִי אוֹ עִם גֵּר תּוֹשָׁב בְּחָצֵר, אֵינוּ אוֹסֵר עָלָיו, שֶׁדִּירַת הַגּוֹי אֵינָהּ דִּירָה, אֵלָא כַּבְּהֵמָה הוּא חָשׁוּב.
וְאִם הָיוּ שְׁנֵי יִשְׂרְאֵלִיִּים אוֹ יָתֵר, וְגוֹי שׁוֹכֵן עִמָּהֶן--הֲרֵי זֶה אוֹסֵר עֲלֵיהֶם; וְדָבָר זֶה, גְּזֵרָה--כְּדֵי שֶׁלֹּא יְשַׁכְּנוּ גּוֹי עִמָּהֶן, שֶׁלֹּא יִלְמְדוּ מִמַּעֲשָׂיו.
וְלָמָּה לֹא גָזְרוּ בְּיִשְׂרָאֵל אֶחָד וְגוֹי אֶחָד: מִפְּנֵי שְׁאֵינוּ דָּבָר מָצוּי--שֶׁהֲרֵי יִפְחַד שֶׁמֶּא יִתְיַחַד עִמּוֹ וְיַהַרְגֶנּוּ, וּכְבָר אָסְרוּ לְהִתְיַחַד עִם הַגּוֹי.

שְׁנֵי יִשְׂרְאֵלִיִּים וְגוֹי הַשּׁוֹכְנִים בְּחָצֵר אַחַת, וְעֵרְבוּ הַיִּשְׂרְאֵלִיִּים לְעַצְמָן--לֹא הוֹעִילוּ כְּלוּם; וְכֵן אִם בִּטְּלוּ לַגּוֹי, אוֹ בִּטַּל לָהֶן, אוֹ בִּטְּלוּ הַיִּשְׂרְאֵלִיִּים זֶה לְזֶה וְנַעֲשׂוּ כַּיָּחִיד עִם הַגּוֹי--לֹא הוֹעִילוּ כְּלוּם: שְׁאֵין עֵרוּב מוֹעִיל בִּמְקוֹם גּוֹי, וְאֵין בִּטּוּל רְשׁוּת מוֹעִיל בִּמְקוֹם גּוֹי; וְאֵין לָהֶן תַּקָּנָה--אֵלָא שֶׁיִּשְׂכְּרוּ מִמֶּנּוּ רְשׁוּתוֹ, וְיֵעָשֶׂה הַגּוֹי כְּאִלּוּ הוּא אוֹרֵחַ עִמָּהֶן.
וְכֵן אִם הָיוּ גּוֹיִים רַבִּים--מַשְׂכִּירִין רְשׁוּתָם לַיִּשְׂרְאֵלִיִּים, וְהַיִּשְׂרְאֵלִיִּים מְעָרְבִין וּמֻתָּרִין.
וְיִשְׂרָאֵל אֶחָד שֶׁשָּׂכַר מִן הַגּוֹי--מְעָרֵב עִם שְׁאָר הַיִּשְׂרְאֵלִיִּים, וְיֻתְּרוּ כֻּלָּם; וְאֵין כָּל אֶחָד וְאֶחָד, צָרִיךְ לִשְׂכֹּר מִן הַגּוֹי.

שְׁתֵּי חֲצֵרוֹת זוֹ לִפְנִים מִזּוֹ, וְיִשְׂרָאֵל אֶחָד וְגוֹי דָּרִים בַּפְּנִימִית וְיִשְׂרָאֵל אֶחָד בַּחִיצוֹנָה, אוֹ שֶׁהָיָה יִשְׂרָאֵל וְגוֹי בַּחִיצוֹנָה וְיִשְׂרָאֵל אֶחָד בַּפְּנִימִית--הֲרֵי זֶה אוֹסֵר עַל הַחִיצוֹנָה עַד שֶׁיִּשְׂכֹּר מִמֶּנּוּ, שֶׁהֲרֵי רַגְלֵי שְׁנֵי יִשְׂרְאֵלִיִּים וְגוֹי מְצוּיִים שָׁם; וְהַפְּנִימִי, מֻתָּר בַּפְּנִימִית.

שׂוֹכְרִין מִן הַגּוֹי אַפִלּוּ בַּשַּׁבָּת, שֶׁהַשְּׂכִירוּת כְּבִטּוּל רְשׁוּת הִיא, שְׁאֵינָהּ שְׂכִירוּת וַדָּאִית, אֵלָא הֶכֵּר בִּלְבָד; לְפִיכָּךְ שׂוֹכְרִין מִן הַגּוֹי אַפִלּוּ בְּפָחוּת מִשּׁוֹוֶה פְּרוּטָה, וְאִשְׁתּוֹ שֶׁלַּגּוֹי מַשְׂכֶּרֶת שֶׁלֹּא מִדַּעְתּוֹ.
וְכֵן שְׂכִירוֹ אוֹ שַׁמָּשׁוֹ, מַשְׂכִּירִין שֶׁלֹּא מִדַּעְתּוֹ; וְאַפִלּוּ הָיָה שְׂכִירוֹ אוֹ שַׁמָּשׁוֹ יִשְׂרְאֵלִי, הֲרֵי זֶה מַשְׂכִּיר שֶׁלֹּא מִדַּעְתּוֹ.
שָׁאַל מִן הַגּוֹי מָקוֹם לְהַנִּיחַ בּוֹ חֲפָצָיו, וְהִשְׁאִילוֹ--הֲרֵי נִשְׁתַּתַּף עִמּוֹ בִּרְשׁוּתוֹ, וּמַשְׂכִּיר שֶׁלֹּא מִדַּעְתּוֹ.
הָיוּ לַגּוֹי שְׁנֵי שְׂכִירִים אוֹ שַׁמָּשִׁים אוֹ נָשִׁים רַבּוֹת--אִם הִשְׂכִּיר אֶחָד מֵהֶן, דַּיּוֹ.

שְׁנֵי יִשְׂרְאֵלִיִּים וְגוֹי הַדָּרִים בְּחָצֵר אַחַת, וְשָׂכְרוּ מִן הַגּוֹי בַּשַּׁבָּת--חוֹזֵר הָאֶחָד וּמְבַטֵּל רְשׁוּתוֹ לַשֵּׁנִי, וּמֻתָּר; וְכֵן אִם מֵת הַגּוֹי בַּשַּׁבָּת--מְבַטֵּל הַיִּשְׂרְאֵלִי לְיִשְׂרְאֵלִי הָאַחֵר, וְיִהְיֶה מֻתָּר לְטַלְטַל.

גּוֹי שֶׁהִשְׂכִּיר מִגּוֹי--אִם אֵין הָרִאשׁוֹן יָכוֹל לְהוֹצִיא הַגּוֹי הַשֵּׁנִי עַד שֶׁיַּשְׁלִים זְמָן שְׂכִירוּתוֹ--שׂוֹכְרִין מִזֶּה הַגּוֹי הַשֵּׁנִי, שֶׁהֲרֵי נִכְנַס תַּחַת הַבְּעָלִים; וְאִם יֵשׁ רְשׁוּת לָרִאשׁוֹן לְהוֹצִיא אֶת הַגּוֹי הַשּׂוֹכֵר מִמֶּנּוּ בְּכָל עֵת שֶׁיִּרְצֶה--אִם לֹא הָיָה הַשֵּׁנִי עוֹמֵד וְשָׂכְרוּ הַיִּשְׂרְאֵלִיִּים מִן הָרִאשׁוֹן, הֲרֵי אֵלּוּ מֻתָּרִין.

חָצֵר שֶׁיִּשְׂרְאֵלִיִּים וְגוֹי שְׁרוּיִין בָּהּ, וְהָיוּ חַלּוֹנוֹת פְּתוּחוֹת מִבֵּית יִשְׂרְאֵלִי זֶה לְבֵית יִשְׂרְאֵלִי זֶה, וְעָשׂוּ עֵרוּב דֶּרֶךְ חַלּוֹנוֹת--אַף עַל פִּי שְׁהֶן מֻתָּרִין לְהוֹצִיא מִבַּיִת לְבַיִת דֶּרֶךְ חַלּוֹנוֹת, הֲרֵי הֶן אֲסוּרִין לְהוֹצִיא מִבַּיִת לְבַיִת דֶּרֶךְ פְּתָחִים, מִפְּנֵי הַגּוֹי, עַד שֶׁיַּשְׂכִּיר: שְׁאֵין רַבִּים נַעֲשִׂים בָּעֵרוּב כַּיָּחִיד, בִּמְקוֹם הַגּוֹי.

יִשְׂרָאֵל שְׁהוּא מְחַלֵּל שַׁבָּת בְּפַרְהֶסְיָה, אוֹ שְׁהוּא עוֹבֵד עֲבוֹדָה זָרָה--הֲרֵי הוּא כְּגוֹי לְכָל דְּבָרָיו; וְאֵין מְעָרְבִין עִמּוֹ, וְאֵינוּ מְבַטֵּל--אֵלָא שׂוֹכְרִין מִמֶּנּוּ כְּגוֹי.
אֲבָל אִם הָיָה מִן הַמִּינִים שְׁאֵין עוֹבְדִין עֲבוֹדָה זָרָה, וְאֵין מְחַלְּלִין שַׁבָּת, כְּגוֹן צַדּוּקִיִּין וּבַיְתּוֹסִיִּין, וְכָל הַכּוֹפְרִים בְּתוֹרָה שֶׁבְּעַל פֶּה--כְּלָלוֹ שֶׁלַּדָּבָר, כָּל מִי שְׁאֵינוּ מוֹדֶה בְּמִצְוַת עֵרוּב--אֵין מְעָרְבִין עִמּוֹ, לְפִי שְׁאֵינוּ מוֹדֶה בָּעֵרוּב, וְאֵין שׂוֹכְרִין מִמֶּנּוּ, לְפִי שְׁאֵינוּ כְּגוֹי; אֲבָל מְבַטֵּל הוּא רְשׁוּתוֹ לְיִשְׂרָאֵל הַכָּשֵׁר, וְזוֹ הִיא תַּקָּנָתוֹ.
וְכֵן אִם הָיָה יִשְׂרָאֵל אֶחָד כָּשֵׁר, וְזֶה הַצַּדּוּקִי בֶּחָצֵר--הֲרֵי זֶה אוֹסֵר עָלָיו, עַד שֶׁיְּבַטַּל לוֹ.

הִלְכּוֹת עֵרוּבִין פֵּרֶק ג 
חַלּוֹן שֶׁבֵּין שְׁתֵּי חֲצֵרוֹת--אִם יֵשׁ בּוֹ אַרְבָּעָה טְפָחִים עַל אַרְבָּעָה טְפָחִים אוֹ יָתֵר עַל זֶה, וְהָיָה קָרוֹב מִן הָאָרֶץ בְּתוֹךְ עֲשָׂרָה טְפָחִים, אַפִלּוּ כֻּלּוֹ לְמַעְלָה מֵעֲשָׂרָה וּמִקְצָתוֹ בְּתוֹךְ עֲשָׂרָה, אוֹ כֻּלּוֹ בְּתוֹךְ עֲשָׂרָה וּמִקְצָתוֹ לְמַעְלָה מֵעֲשָׂרָה--אִם רָצוּ יוֹשְׁבֵי שְׁתֵּי הַחֲצֵרוֹת לְעָרַב כֻּלָּן עֵרוּב אֶחָד, הָרְשׁוּת בְּיָדָן, וְיֵעָשׂוּ כְּחָצֵר אַחַת, וִיטַלְטְלוּ מִזּוֹ לְזוֹ; וְאִם רָצוּ, מְעָרְבִין שְׁנֵי עֵרוּבִין, אֵלּוּ לְעַצְמָן וְאֵלּוּ לְעַצְמָן.
הָיָה הַחַלּוֹן פָּחוּת מֵאַרְבָּעָה, אוֹ שֶׁהָיָה כֻּלּוֹ לְמַעְלָה מֵעֲשָׂרָה--מְעָרְבִין שְׁנֵי עֵרוּבִין, אֵלּוּ לְעַצְמָן וְאֵלּוּ לְעַצְמָן.

בַּמֶּה דְּבָרִים אֲמוּרִים, בְּחַלּוֹן שֶׁבֵּין שְׁתֵּי חֲצֵרוֹת; אֲבָל שֶׁבֵּין שְׁנֵי בָּתִּים, אַפִלּוּ הָיָה לְמַעְלָה מֵעֲשָׂרָה.
וְכֵן חַלּוֹן שֶׁבֵּין בַּיִת לַעֲלִיָּה--אִם רָצוּ מְעָרְבִין עֵרוּב אֶחָד, אַף עַל פִּי שְׁאֵין בֵּינֵיהֶם סֻלָּם: וְהוּא שֶׁיִּהְיֶה בּוֹ, אַרְבָּעָה עַל אַרְבָּעָה.
הָיָה חַלּוֹן עָגוּל--אִם יֵשׁ בּוֹ כְּדֵי לְרַבַּע בּוֹ אַרְבָּעָה עַל אַרְבָּעָה, הֲרֵי הוּא כִּמְרֻבָּע.

כּוֹתָל שֶׁבֵּין שְׁתֵּי חֲצֵרוֹת, אוֹ מַתְבֵּן שֶׁבֵּין שְׁתֵּי חֲצֵרוֹת--פָּחוּת מֵעֲשָׂרָה טְפָחִים--מְעָרְבִין עֵרוּב אֶחָד, וְאֵין מְעָרְבִין שְׁנַיִם.
הָיָה גָּבוֹהַּ עֲשָׂרָה, אוֹ יָתֵר עַל כֵּן--מְעָרְבִין שְׁנֵי עֵרוּבִין, אֵלּוּ לְעַצְמָן וְאֵלּוּ לְעַצְמָן; וְאִם הָיָה בֵּינֵיהֶם סֻלָּם מִכָּאן וְסֻלָּם מִכָּאן, הֲרֵי הֶן כְּפֶתַח, וְאִם רָצוּ, מְעָרְבִין אֶחָד.
וְאַפִלּוּ הָיָה הַסֻּלָּם זָקוּף וְסָמוּךְ לַכּוֹתָל, שֶׁהֲרֵי אֵין יְכוּלִין לַעֲלוֹת בּוֹ עַד שֶׁיִּמָּשֵׂךְ וְיִתְרַחַק מִתַּחְתָּיו מִן הַכּוֹתָל--הֲרֵי זֶה מַתִּיר; וְאַפִלּוּ לֹא הָיָה מַגִּיעַ רֹאשׁ הַסֻּלָּם לְרֹאשׁ הַכּוֹתָל--אִם נִשְׁאָר בֵּינֵיהֶן פָּחוּת מִשְּׁלוֹשָׁה, הֲרֵי זֶה מַתִּיר, וּמְעָרְבִין אֶחָד, אִם רָצוּ.

הָיָה הַכּוֹתָל רָחֵב אַרְבָּעָה, וְעָשָׂה סֻלָּם מִכָּאן וְסֻלָּם מִכָּאן--אַף עַל פִּי שֶׁהַסֻּלָּמוֹת מְרֹחָקוֹת זֶה מִזֶּה--אִם רָצוּ, מְעָרְבִין אֶחָד.
אֵין בְּרֹחַב הַכּוֹתָל אַרְבָּעָה--אִם אֵין בֵּין הַסֻּלָּמוֹת שְׁלוֹשָׁה, מְעָרְבִין אֶחָד; הָיָה בֵּינֵיהֶם שְׁלוֹשָׁה, מְעָרְבִין שְׁנַיִם.

בָּנָה מַצֵּבָה עַל גַּבֵּי מַצֵּבָה בְּצַד הַכּוֹתָל--אִם יֵשׁ בַּתַּחְתּוֹנָה אַרְבָּעָה, מְמַעֵט; אֵין בַּתַּחְתּוֹנָה אַרְבָּעָה וְאֵין בֵּינָהּ לְבֵין הָעֶלְיוֹנָה שְׁלוֹשָׁה, מְמַעֵט, וְאִם רָצוּ, מְעָרְבִין אֶחָד.
וְכֵן בְּמַדְרֵגוֹת שֶׁלְּעֵץ שֶׁסְּמָכָן לַכּוֹתָל.

כּוֹתָל גָּבוֹהַּ שֶׁבֵּין שְׁתֵּי חֲצֵרוֹת, וְזִיז יוֹצֶא בְּאֶמְצָעִיתוֹ--אִם נִשְׁאָר מִן הַזִּיז עַד רֹאשׁ הַכּוֹתָל פָּחוּת מֵעֲשָׂרָה, מַנִּיחַ סֻלָּם לִפְנֵי הַזִּיז, וּמְעָרְבִין אֶחָד, אִם רָצוּ; אֲבָל אִם הִנִּיחַ הַסֻּלָּם בְּצַד הַזִּיז, אֵינוּ מְמַעֵט.
הָיָה הַכּוֹתָל גָּבוֹהַּ תִּשְׁעָה עָשָׂר טֶפַח--מוֹצִיא זִיז אֶחָד בָּאֶמְצָע, וּמְעָרְבִין אֶחָד, אִם רָצוּ: שֶׁהֲרֵי מִן הַזִּיז עַד הָאָרֶץ פָּחוּת מֵעֲשָׂרָה, וּמִן הַזִּיז עַד רֹאשׁ הַכּוֹתָל פָּחוּת מֵעֲשָׂרָה.
הָיָה הַכּוֹתָל גָּבוֹהַּ עֶשְׂרִים טֶפַח, צָרִיךְ שְׁנֵי זִיזִין זֶה שֶׁלֹּא כְּנֶגֶד זֶה, עַד שֶׁיִּהְיֶה בֵּין הַזִּיז הַתַּחְתּוֹן וּבֵין הָאָרֶץ פָּחוּת מֵעֲשָׂרָה, וּבֵין הַזִּיז הָעֶלְיוֹן וּבֵין רֹאשׁ הַכּוֹתָל פָּחוּת מֵעֲשָׂרָה; וּמְעָרְבִין אֶחָד, אִם רָצוּ.

דֶּקֶל שֶׁחֲתָכוֹ וּסְמָכוֹ עַל רֹאשׁ הַכּוֹתָל וְעַל הָאָרֶץ--מְעָרְבִין אֶחָד, אִם רָצוּ; וְאֵינוּ צָרִיךְ לְקָבְעוֹ בַּבִּנְיָן.
וְכֵן הַסֻּלָּם--כָּבְדוֹ קוֹבְעוֹ, וְאֵינוּ צָרִיךְ לְחַבְּרוֹ בַּבִּנְיָן.
הָיוּ קַשִּׁין מַבְדִּילִין בֵּין שְׁתֵּי הַחֲצֵרוֹת, וְסֻלָּם מִכָּאן וְסֻלָּם מִכָּאן--אֵין מְעָרְבִין אֶחָד: שֶׁהֲרֵי אֵין כַּף הָרֶגֶל עוֹלָה בַּסֻּלָּם, לְפִי שְׁאֵין לוֹ עַל מַה יִסְמֹךְ.
הָיָה הַסֻּלָּם בָּאֶמְצָע, וְקַשִּׁין מִכָּאן וְקַשִּׁין מִכָּאן--אִם רָצוּ, מְעָרְבִין שְׁנַיִם.

הָיָה אִילָן בְּצַד הַכּוֹתָל, וְעָשָׂהוּ סֻלָּם לַכּוֹתָל--אִם רָצוּ, מְעָרְבִין אֶחָד, הוֹאִיל וְאִסּוּר שְׁבֹת, הוּא שֶׁגָּרַם לוֹ שֶׁלֹּא יַעֲלֶה בָּאִילָן.
עָשָׂה אֲשֵׁרָה סֻלָּם לַכּוֹתָל--אֵין מְעָרְבִין אֶחָד, מִפְּנֵי שֶׁאָסוּר לַעֲלוֹת עָלֶיהָ מִן הַתּוֹרָה, שֶׁהֲרֵי הִיא אֲסוּרָה בַּהֲנָיָה.

כּוֹתָל שֶׁגָּבוֹהַּ עֲשָׂרָה, וּבָא לְמַעֲטוֹ כְּדֵי לְעָרַב עֵרוּב אֶחָד--אִם יֵשׁ בְּאֹרֶךְ הַמֵּעוּט אַרְבָּעָה טְפָחִים, מְעָרְבִין אֶחָד; סָתַר מִקְצַת הַכּוֹתָל עַד שֶׁנִּתְמַעַט מֵעֲשָׂרָה--צִדּוֹ הַקָּצֵר, נוֹתְנִין אוֹתוֹ לְחָצֵר זוֹ, וּשְׁאָר הַכּוֹתָל הַגָּבוֹהַּ, לְבֵין שְׁתֵּי הַחֲצֵרוֹת.

נִפְרַץ הַכּוֹתָל הַגָּבוֹהַּ שֶׁבֵּינֵיהֶן--אִם הָיְתָה הַפִּרְצָה עַד עֶשֶׂר אַמּוֹת, מְעָרְבִין שְׁנֵי עֵרוּבִין; וְאִם רָצוּ, מְעָרְבִין אֶחָד, מִפְּנֵי שְׁהִיא כְּפֶתַח.
וְאִם הָיְתָה יָתֵר מֵעֶשֶׂר--מְעָרְבִין עֵרוּב אֶחָד, וְאֵין מְעָרְבִין שְׁנֵי עֵרוּבִין.

הָיְתָה הַפִּרְצָה פָּחוּת מֵעֶשֶׂר, וּבָא לְהַשְׁלִימָהּ לְיָתֵר מֵעֶשֶׂר--חוֹקֵק בַּכּוֹתָל גֹּבַהּ עֲשָׂרָה טְפָחִים, וּמְעָרְבִין עֵרוּב אֶחָד; וְאִם בָּא לִפְרֹץ לְכַתְּחִלָּה פִּרְצָה יָתֵר מֵעֶשֶׂר בְּכָל הַכּוֹתָל, צָרִיךְ לִהְיוֹת גֹּבַהּ הַפִּרְצָה מְלוֹא קוֹמָתוֹ.

חָרִיץ שֶׁבֵּין שְׁתֵּי חֲצֵרוֹת, עָמוֹק עֲשָׂרָה וְרָחֵב אַרְבָּעָה אוֹ יָתֵר--מְעָרְבִין שְׁנֵי עֵרוּבִין; פָּחוּת מִכָּאן--מְעָרְבִין אֶחָד, וְאֵין מְעָרְבִין שְׁנַיִם.
וְאִם מִעַט עָמְקוֹ בְּעָפָר, אוֹ בִּצְרוֹרוֹת--מְעָרְבִין אֶחָד, וְאֵין מְעָרְבִין שְׁנַיִם: שֶׁסְּתָם עָפָר וּצְרוֹרוֹת בֶּחָרִיץ, מְבֻטָּלִין הֶן.
אֲבָל אִם מִלָּהוּ תֶּבֶן, אוֹ קַשׁ--אֵינָן מְמַעֲטִין, עַד שֶׁיְּבַטַּל.

וְכֵן אִם מִעַט רָחְבּוֹ בְּלוּחַ אוֹ בְּקָנֶה שֶׁהוֹשִׁיטוֹ בְּאֹרֶךְ כָּל הֶחָרִיץ--מְעָרְבִין אֶחָד, וְאֵין מְעָרְבִין שְׁנַיִם; וְכָל הַדָּבָר הַנִּטָּל בַּשַּׁבָּת, כְּגוֹן הַסַּל וְהַסֵּפֶל--אֵין מְמַעֲטִין בּוֹ, אֵלָא אִם כֵּן חִבְּרוֹ בָּאָרֶץ חִבּוּר שְׁאֵי אִפְשָׁר לְשָׁמְטוֹ עַד שֶׁיַּחְפֹּר בַּדֶּקֶר.

נָתַן לוּחַ שֶׁרָחֵב אַרְבָּעָה טְפָחִים עַל רֹחַב הֶחָרִיץ, מְעָרְבִין אֶחָד; וְאִם רָצוּ, מְעָרְבִין שְׁנֵי עֵרוּבִין.
וְכֵן שְׁתֵּי כְּצוּצְטְרָאוֹת זוֹ כְּנֶגֶד זוֹ--אִם הוֹשִׁיט לוּחַ שֶׁרָחֵב אַרְבָּעָה טְפָחִים מִזּוֹ לְזוֹ, מְעָרְבִין עֵרוּב אֶחָד; וְאִם רָצוּ, מְעָרְבִין שְׁנֵי עֵרוּבִין, אֵלּוּ לְעַצְמָן וְאֵלּוּ לְעַצְמָן.

הָיוּ זוֹ בְּצַד זוֹ, וְאֵינָן בְּשׁוֹוֶה אֵלָא אַחַת לְמַעְלָה מֵחֲבִרְתָּהּ--אִם יֵשׁ בֵּינֵיהֶן פָּחוּת מִשְּׁלוֹשָׁה טְפָחִים, הֲרֵי הֶן כִּכְצוּצְטְרָה אַחַת; וְאִם יֵשׁ בֵּינֵיהֶם שְׁלוֹשָׁה אוֹ יָתֵר, מְעָרְבִין אֵלּוּ לְעַצְמָן וְאֵלּוּ לְעַצְמָן.

 כּוֹתָל שֶׁבֵּין שְׁתֵּי חֲצֵרוֹת שְׁהוּא רָחֵב, וְהָיָה גָּבוֹהַּ מֵעֲשָׂרָה טְפָחִים מֵחָצֵר זוֹ וְשׁוֹוֶה לְקַרְקַע חָצֵר שְׁנִיָּה--נוֹתְנִין רָחְבּוֹ לִבְנֵי הֶחָצֵר שְׁהוּא שׁוֹוֶה לָהֶן, וְיֵחָשֵׁב מֵחֲצֵרָן: הוֹאִיל וְתַשְׁמִישׁוֹ בְּנַחַת לְאֵלּוּ וְתַשְׁמִישׁוֹ בְּקָשֶׁה לְאֵלּוּ, נוֹתְנִין אוֹתוֹ לְאֵלּוּ שֶׁתַּשְׁמִישׁוֹ לָהֶן בְּנַחַת.
וְכֵן חָרִיץ שֶׁבֵּין שְׁתֵּי חֲצֵרוֹת, עָמוֹק עֲשָׂרָה טְפָחִים מִצַּד חָצֵר זוֹ וְשׁוֹוֶה לְקַרְקַע חָצֵר שְׁנִיָּה--נוֹתְנִין רָחְבּוֹ לֶחָצֵר שְׁהוּא שׁוֹוֶה לוֹ: מִפְּנֵי שֶׁתַּשְׁמִישׁוֹ נַחַת לְזֶה וְקָשֶׁה לְזֶה, נוֹתְנִין אוֹתוֹ לְאֵלּוּ שֶׁתַּשְׁמִישׁוֹ לָהֶן בְּנַחַת.

 הָיָה הַכּוֹתָל שֶׁבֵּין שְׁתֵּי הַחֲצֵרוֹת נָמוּךְ מֵחָצֵר הָעֶלְיוֹנָה, וְגָבוֹהַּ מֵחָצֵר הַתַּחְתּוֹנָה, שֶׁנִּמְצְאוּ בְּנֵי הָעֶלְיוֹנָה מִשְׁתַּמְּשִׁין בְּעָבְיוֹ עַל יְדֵי שִׁלְשׁוּל, וּבְנֵי הַתַּחְתּוֹנָה מִשְׁתַּמְּשִׁין בְּעָבְיוֹ עַל יְדֵי זְרִיקָה--שְׁנֵיהֶן אֲסוּרִין בּוֹ, עַד שֶׁיְּעָרְבוּ שְׁתֵּיהֶן עֵרוּב אֶחָד; אֲבָל אִם לֹא עֵרְבוּ--אֵין מַכְנִיסִין מֵעֹבִי כּוֹתָל זֶה לַבָּתִּים, וְאֵין מוֹצִיאִין מֵהַבָּתִּים לְעָבְיוֹ.

 שְׁנֵי בָּתִּים שֶׁבֵּינֵיהֶן חֻרְבָה שְׁהִיא רְשׁוּת הַיָּחִיד--אִם יְכוּלִין שְׁנֵיהֶם לְהִשְׁתַּמַּשׁ בַּחֻרְבָה עַל יְדֵי זְרִיקָה, אוֹסְרִין זֶה עַל זֶה; וְאִם הָיָה תַּשְׁמִישָׁהּ לְזֶה בְּנַחַת, וְהָאַחֵר אֵינוּ יָכוֹל לִזְרֹק לָהּ מִפְּנֵי שְׁהִיא עֲמוּקָה מִמֶּנָּה--הֲרֵי זֶה שְׁהִיא לוֹ בְּנַחַת, מִשְׁתַּמֵּשׁ בָּהּ עַל יְדֵי זְרִיקָה.

 כָּל גַּגּוֹת הָעִיר, אַף עַל פִּי שֶׁזֶּה גָּבוֹהַּ וְזֶה נָמוּךְ, עִם כָּל הַחֲצֵרוֹת, עִם כָּל הַקַּרְפֵּפוֹת שֶׁהֻקְּפוּ שֶׁלֹּא לְשֵׁם דִּירָה שְׁאֵין בְּכָל אֶחָד מֵהֶן יָתֵר עַל בֵּית סָאתַיִם, עִם עֹבִי הַכּוֹתָלִים שֶׁבֵּין הַחֲצֵרוֹת, עִם הַמְּבוֹאוֹת שֶׁיֵּשׁ לָהֶן לֶחִי אוֹ קוֹרָה--כֻּלָּן, רְשׁוּת אַחַת הֶן; וּמְטַלְטְלִין בְּכֻלָּן בְּלֹא עֵרוּב, כֵּלִים שֶׁשָּׁבְתוּ בְּתוֹכָן, אֲבָל לֹא כֵּלִים שֶׁשָּׁבְתוּ בְּתוֹךְ הַבַּיִת, אֵלָא אִם כֵּן עֵרְבוּ.

 כֵּיצַד: כְּלִי שֶׁשָּׁבַת בְּתוֹךְ הֶחָצֵר--בֵּין עֵרְבוּ אַנְשֵׁי הֶחָצֵר, בֵּין לֹא עֵרְבוּ--מֻתָּר לְהַעֲלוֹתוֹ מִן הֶחָצֵר לַגָּג, אוֹ לְרֹאשׁ הַכּוֹתָל, וּמִן הַגָּג לְגָג אַחֵר הַסָּמוּךְ לוֹ אַפִלּוּ הָיָה גָּבוֹהַּ מִמֶּנּוּ כָּל שְׁהוּא אוֹ נָמוּךְ, וּמִן הַגָּג הָאַחֵר לְחָצֵר שְׁנִיָּה, וּמֵחָצֵר שְׁנִיָּה לְגָג שְׁלִישִׁי שֶׁלְּחָצֵר שְׁלִישִׁית, וּמִגָּג שְׁלִישִׁי לְמָבוֹי, וּמִן הַמָּבוֹי לְגָג רְבִיעִי.
עַד שֶׁיַּעְבִירֶנּוּ כָּל הַמְּדִינָה כֻּלָּהּ דֶּרֶךְ גַּגּוֹת וַחֲצֵרוֹת, אוֹ דֶּרֶךְ גַּגּוֹת וְקַרְפֵּפוֹת, אוֹ דֶּרֶךְ חֲצֵרוֹת וְקַרְפֵּפוֹת, אוֹ דֶּרֶךְ שְׁלָשְׁתָּן מִזֶּה לְזֶה וּמִזֶּה לְזֶה--וּבִלְבָד שֶׁלֹּא יִכָּנֵס בִּכְלִי זֶה, לְבַיִת מִן הַבָּתִּים, אֵלָא אִם עֵרְבוּ כָּל אַנְשֵׁי הַמְּקוֹמוֹת הָאֵלּוּ, עֵרוּב אֶחָד.

 וְכֵן אִם שָׁבַת הַכְּלִי בַּבַּיִת, וְהוֹצִיאוֹ לֶחָצֵר--לֹא יַעְבִירֶנּוּ לְחָצֵר אַחֶרֶת, אוֹ לְגָג אַחֵר, אוֹ לְרֹאשׁ הַכּוֹתָל, אוֹ לַקַּרְפֵּף: אֵלָא אִם כֵּן עֵרְבוּ כָּל אַנְשֵׁי הַמְּקוֹמוֹת שֶׁמַּעְבִירִין בָּהֶן כְּלִי זֶה, עֵרוּב אֶחָד.

 בּוֹר שֶׁבֵּין שְׁתֵּי חֲצֵרוֹת--אֵין מְמַלְּאִין מִמֶּנּוּ בַּשַּׁבָּת, אֵלָא אִם כֵּן עָשׂוּ לוֹ מְחִצָּה גְּבוֹהָה עֲשָׂרָה טְפָחִים, כְּדֵי שֶׁיִּהְיֶה כָּל אֶחָד וְאֶחָד דּוֹלֶה מֵרְשׁוּתוֹ.
וְהֵיכָן מַעְמִידִין אֶת הַמְּחִצָּה: אִם הָיְתָה לְמַעְלָה מִן הַמַּיִם, צָרִיךְ שֶׁיִּהְיֶה טֶפַח מִן הַמְּחִצָּה יוֹרֵד בְּתוֹךְ הַמַּיִם, וְאִם הָיְתָה הַמְּחִצָּה כֻּלָּהּ בְּתוֹךְ הַמַּיִם, צָרִיךְ שֶׁיִּהְיֶה טֶפַח מִמֶּנָּה יוֹצֶא לְמַעְלָה מִן הַמַּיִם--כְּדֵי שֶׁתִּהְיֶה נִכֶּרֶת רְשׁוּת זֶה, מֵרְשׁוּת זֶה.

 וְכֵן אִם עָשׂוּ עַל פִּי הַבּוֹר קוֹרָה רְחָבָה אַרְבָּעָה טְפָחִים, זֶה מְמַלֵּא מִצַּד הַקּוֹרָה וְזֶה מְמַלֵּא מִצִּדָּהּ הַשֵּׁנִי, וּכְאִלּוּ הִבְדִּילָה חֵלֶק זֶה מְחַלֵּק זֶה, אַף עַל פִּי שֶׁהַמַּיִם מְעֹרָבִין מִלְּמַטָּה: קַל הוּא שֶׁהֵקִילוּ חֲכָמִים, בַּמַּיִם.

 בְּאֵר שֶׁבְּאֶמְצַע הַשָּׁבִיל בֵּין שְׁנֵי כּוֹתָלֵי חֲצֵרוֹת--אַף עַל פִּי שְׁהִיא מֻפְלֶגֶת מִכּוֹתָל זֶה אַרְבָּעָה טְפָחִים, וּמִכּוֹתָל זֶה אַרְבָּעָה טְפָחִים--שְׁנֵיהֶם מְמַלְּאִין מִמֶּנָּה, וְאֵין צְרִיכִין לְהוֹצִיא זִיזִין עַל גַּבָּהּ: שְׁאֵין אָדָם אוֹסֵר עַל חֲבֵרוֹ, דֶּרֶךְ אַוֵּיר.

 חָצֵר קְטַנָּה שֶׁנִּפְרְצָה בִּמְלוֹאָהּ לְחָצֵר גְּדוֹלָה מִבְּעוֹד יוֹם--אַנְשֵׁי גְּדוֹלָה מְעָרְבִין לְעַצְמָן וּמֻתָּרִים, שֶׁהֲרֵי נִשְׁאָר לָהֶן פַּסִּין מִכָּאן וּמִכָּאן; וְאַנְשֵׁי קְטַנָּה אֲסוּרִין לְהוֹצִיא מִבָּתֵּיהֶן לְחָצֵר שֶׁלָּהֶן, עַד שֶׁיְּעָרְבוּ עִם בְּנֵי הַגְּדוֹלָה עֵרוּב אֶחָד: שֶׁדִּיּוּרִין שֶׁלִּגְדוֹלָה חֲשׁוּבִין בִּקְטַנָּה, וְאֵין דְּיוֹרֵי קְטַנָּה חֲשׁוּבִין בִּגְדוֹלָה.

 שְׁתֵּי חֲצֵרוֹת שֶׁעֵרְבוּ עֵרוּב אֶחָד דֶּרֶךְ הַפֶּתַח שֶׁבֵּינֵיהֶן, אוֹ דֶּרֶךְ הַחַלּוֹן, וְנִסְתַּם הַפֶּתַח אוֹ הַחַלּוֹן בַּשַּׁבָּת--כָּל אַחַת וְאַחַת מֻתֶּרֶת לְעַצְמָהּ: הוֹאִיל וְהֻתְּרָה מִקְצַת שַׁבָּת, הֻתְּרָה כֻּלָּהּ.
וְכֵן שְׁתֵּי חֲצֵרוֹת שֶׁעֵרְבָה זוֹ לְעַצְמָהּ וְזוֹ לְעַצְמָהּ, וְנָפַל כּוֹתָל שֶׁבֵּינֵיהֶן בַּשַּׁבָּת--אֵלּוּ מֻתָּרִים לְעַצְמָן וּמוֹצִיאִין מִבָּתֵּיהֶן וּמְטַלְטְלִין עַד עִיקַר הַמְּחִצָּה, וְאֵלּוּ מְטַלְטְלִין כֵּן עַד עִיקַר הַמְּחִצָּה: הוֹאִיל וְהֻתְּרָה מִקְצַת שַׁבָּת, הֻתְּרָה כֻּלָּהּ, אַף עַל פִּי שֶׁנִּתּוֹסְפוּ הַדִּיּוּרִין--שֶׁהַדִּיּוּרִין הַבָּאִין בַּשַּׁבָּת, אֵינָן אוֹסְרִין.
נִפְתַּח הַחַלּוֹן וְנַעֲשָׂה הַפֶּתַח בִּשְׁגָגָה, אוֹ שֶׁעָשׂוּ גּוֹיִים לְדַעְתָּן--חָזְרוּ לְהֶתֵּרָן.
וְכֵן שְׁתֵּי סְפִינוֹת שֶׁהָיוּ קְשׁוּרוֹת זוֹ בְּזוֹ וְעֵרְבוּ, וְנִפְסְקוּ--אָסוּר לְטַלְטַל מִזּוֹ לְזוֹ, וְאַפִלּוּ הָיוּ מֻקָּפוֹת מְחִצָּה; חָזְרוּ וְנִקְשְׁרוּ בְּשׁוֹגֵג, חָזְרוּ לְהֶתֵּרָן.

הִלְכּוֹת עֵרוּבִין פֵּרֶק ד 
אַנְשֵׁי חָצֵר שֶׁהָיוּ כֻּלָּם אוֹכְלִין עַל שֻׁלְחָן אֶחָד תָּמִיד--אַף עַל פִּי שֶׁכָּל אֶחָד וְאֶחָד יֵשׁ לוֹ בַּיִת בִּפְנֵי עַצְמוֹ--אֵין צְרִיכִין עֵרוּב, מִפְּנֵי שְׁהֶן כְּאַנְשֵׁי בַּיִת אֶחָד.
וּכְשֵׁם שְׁאֵין אִשְׁתּוֹ שֶׁלָּאָדָם וּבָנָיו וּבְנֵי בֵּיתוֹ וַעֲבָדָיו אוֹסְרִין עָלָיו, וְאֵינוּ צָרִיךְ לְעָרַב עִמָּהֶן--כָּךְ אֵלּוּ כֻּלָּן כְּאַנְשֵׁי בַּיִת אֶחָד הֶן, מִפְּנֵי שְׁהֶן כֻּלָּן סוֹמְכִין עַל שֻׁלְחָן אֶחָד.

וְכֵן אִם צָרְכוּ לַעֲשׂוֹת עֵרוּב עִם אַנְשֵׁי חָצֵר אַחֶרֶת--עֵרוּב אֶחָד לְכֻלָּן וּפַת אַחַת בִּלְבָד, מוֹלִיכִין לְאוֹתוֹ מָקוֹם שֶׁמְּעָרְבִין עִמּוֹ; וְאִם הָיָה הָעֵרוּב בָּא אֶצְלָן--אֵינָן צְרִיכִין לְעָרַב, כְּמוֹ הַבַּיִת שֶׁמַּנִּיחִין בּוֹ הָעֵרוּב שְׁאֵינוּ צָרִיךְ לִתֵּן אֶת הַפַּת: שֶׁכָּל אֵלּוּ הַבָּתִּים, כְּבַיִת אֶחָד הֶן חֲשׁוּבִין.

וְכֵן אַנְשֵׁי חָצֵר שֶׁעֵרְבוּ, נַעֲשׂוּ כֻּלָּן כְּבַיִת אֶחָד; וְאִם צָרְכוּ לְעָרַב עִם חָצֵר שְׁנִיָּה, כִּכָּר אַחַד בִּלְבָד הוּא שֶׁמּוֹלִיכִין עַל יְדֵי כֻּלָּן לִמְקוֹם שֶׁמְּעָרְבִין בּוֹ, וְאִם הָיָה עֵרוּב בָּא אֶצְלָן, אֵינָן צְרִיכִין לִתֵּן פַּת.

חֲמִשָּׁה שֶׁגָּבוּ אֶת הָעֵרוּב לְהוֹלִיכוֹ לִמְקוֹם שֶׁמַּנִּיחִין בּוֹ הָעֵרוּב--כִּשְׁהֶם מוֹלִיכִין, אֵינָן צְרִיכִין לְהוֹלִיךְ עַל יְדֵי חֲמִשְׁתָּן אֵלָא כִּכָּר אֶחָד, שֶׁכֵּיוָן שֶׁגָּבוּ, כֻּלָּן נַעֲשׂוּ כְּאַנְשֵׁי בַּיִת אֶחָד.

הָאָב וּבְנוֹ, הָרָב וְתַלְמִידוֹ, שְׁהֶן שְׁרוּיִין בֶּחָצֵר--אֵינָן צְרִיכִין לְעָרַב, מִפְּנֵי שְׁהֶן כְּבַיִת אֶחָד; וְאַף עַל פִּי שֶׁפְּעָמִים אוֹכְלִין עַל שֻׁלְחָן אֶחָד, וּפְעָמִים אֵינָן אוֹכְלִין--הֲרֵי הֶן כְּבַיִת אֶחָד.

הָאַחִים שֶׁכָּל אֶחָד מֵהֶם יֵשׁ לוֹ בַּיִת בִּפְנֵי עַצְמוֹ, וְאֵינָן סוֹמְכִין עַל שֻׁלְחַן אֲבִיהֶן, וְכֵן הַנָּשִׁים אוֹ הָעֲבָדִים, שְׁאֵינָן סוֹמְכִין עַל שֻׁלְחַן בַּעְלָן אוֹ רִבָּן תָּמִיד, אֲבָל אוֹכְלִין הֶם עַל שֻׁלְחָנוֹ בְּשָׂכָר מְלָאכָה שֶׁעוֹשִׂין לוֹ אוֹ בְּטוֹבָה יָמִים יְדוּעִין, כְּמוֹ שֶׁסּוֹעֵד אֵצֶל חֲבֵרוֹ שָׁבוּעַ אוֹ חֹדֶשׁ--אִם אֵין עִמָּהֶן דִּיּוּרִין אֲחֵרִים בֶּחָצֵר, אֵינָן צְרִיכִין לְעָרַב; וְאִם עֵרְבוּ עִם חָצֵר אַחֶרֶת, עֵרוּב אֶחָד לְכֻלָּן, וְאִם בָּא הָעֵרוּב אֶצְלָן, אֵין נוֹתְנִין פַּת.
וְאִם הָיוּ דִּיּוּרִין עִמָּהֶן בֶּחָצֵר, צְרִיכִין פַּת לְכָל אֶחָד וְאֶחָד כִּשְׁאָר אַנְשֵׁי הֶחָצֵר, מִפְּנֵי שְׁאֵינָן סוֹמְכִין עַל שֻׁלְחָן אֶחָד, תָּמִיד.

חָמֵשׁ חֲבוּרוֹת שֶׁשָּׁבְתוּ בִּטְרַקְלִין אֶחָד--אִם הָיָה מַפְסִיק בֵּין כָּל חֲבוּרָה וַחֲבוּרָה מְחִצָּה הַמַּגַּעַת לַתַּקְרָה--הֲרֵי כָּל חֲבוּרָה מֵהֶן כְּאִלּוּ הִיא בְּחֶדֶר בִּפְנֵי עַצְמוֹ, אוֹ בַּעֲלִיָּה בִּפְנֵי עַצְמָהּ; לְפִיכָּךְ צְרִיכִין פַּת, מִכָּל חֲבוּרָה וַחֲבוּרָה.
וְאִם אֵין הַמְּחִצּוֹת מַגִּיעוֹת לַתַּקְרָה--כִּכָּר אֶחָד לְכֻלָּן, שֶׁכֻּלָּן כְּאַנְשֵׁי בַּיִת אֶחָד הֶן חֲשׁוּבִין.

מִי שֶׁיֵּשׁ לוֹ בַּחֲצַר חֲבֵרוֹ בֵּית שַׁעַר שֶׁהָרַבִּים דּוֹרְסִין בּוֹ, אוֹ אַכְסַדְרָה, אוֹ מַרְפֶּסֶת, אוֹ בֵּית הַבָּקָר, אוֹ בֵּית הַתֶּבֶן, אוֹ בֵּית הָעֵצִים, אוֹ אוֹצָר--הֲרֵי זֶה אֵינוּ אוֹסֵר עָלָיו, עַד שֶׁיִּהְיֶה לוֹ עִמּוֹ בֶּחָצֵר מְקוֹם דִּירָה שְׁהוּא סוֹמֵךְ עָלָיו לֶאֱכֹל בּוֹ פִּתּוֹ, וְאַחַר כָּךְ יִהְיֶה אוֹסֵר עָלָיו, עַד שֶׁיְּעָרַב עִמּוֹ; אֲבָל מְקוֹם לִינָה, אֵינוּ אוֹסֵר.
לְפִיכָּךְ אִם קָבַע לוֹ מָקוֹם לֶאֱכֹל בּוֹ בְּבֵית שַׁעַר, אוֹ בְּאַכְסַדְרָה וּמַרְפֶּסֶת--אֵינוּ אוֹסֵר עָלָיו, לְפִי שְׁאֵינוּ מְקוֹם דִּירָה.

עֲשָׂרָה בָּתִּים זֶה לִפְנִים מִזֶּה, זֶה לִפְנִים מִזֶּה--הַבַּיִת הַפְּנִימִי וְהַשֵּׁנִי לוֹ, הֶם שֶׁנּוֹתְנִין אֶת הָעֵרוּב; וְהַשְּׁמוֹנָה בָּתִּים הַחִיצוֹנִים, אֵינָן נוֹתְנִין אֶת הָעֵרוּב--הוֹאִיל וְרַבִּים דּוֹרְסִין בָּהֶן, הֲרֵי הֶן כְּבֵית שַׁעַר, וְהַדָּר בְּבֵית שַׁעַר, אֵינוּ אוֹסֵר.
אֲבָל הַתְּשִׁיעִי, אֵין דּוֹרְסִין בּוֹ רַבִּים; לְפִיכָּךְ אוֹסֵר, עַד שֶׁיִּתֵּן עֵרוּבוֹ.

שְׁתֵּי חֲצֵרוֹת וּבֵינֵיהֶן שְׁלוֹשָׁה בָּתִּים פְּתוּחוֹת זֶה לְזֶה וּפְתוּחִים לַחֲצֵרוֹת, וְהֵבִיאוּ בְּנֵי חָצֵר זוֹ עֵרוּבָן דֶּרֶךְ הַבַּיִת הַפָּתוּחַ לָהֶן, וְהִנִּיחוּהוּ בַּבַּיִת הָאֶמְצָעִי, וְכֵן הֵבִיאוּ בְּנֵי חָצֵר הָאַחֶרֶת עֵרוּבָן דֶּרֶךְ הַבַּיִת הַפָּתוּחַ לָהֶן וְהִנִּיחוּהוּ בַּבַּיִת הָאֶמְצָעִי--אוֹתָן הַשְּׁלוֹשָׁה בָּתִּים, אֵינָן צְרִיכִין לִתֵּן אֶת הַפַּת: הָאֶמְצָעִי, מִפְּנֵי שֶׁהִנִּיחוּ בּוֹ הָעֵרוּב; וְהַשְּׁנַיִם שֶׁמִּצְּדָדָיו, מִפְּנֵי שֶׁכָּל אֶחָד מֵהֶן בֵּית שַׁעַר לְאַנְשֵׁי חָצֵר.

שְׁתֵּי חֲצֵרוֹת וּשְׁנֵי בָּתִּים פְּתוּחִין זֶה לְזֶה בֵּינֵיהֶן, וְהֵבִיאוּ אֵלּוּ עֵרוּבָן דֶּרֶךְ הַבַּיִת הַפָּתוּחַ לָהֶן, וְהִנִּיחוּהוּ בַּבַּיִת הַשֵּׁנִי הַסָּמוּךְ לֶחָצֵר הָאַחֶרֶת, וְהֵבִיאוּ אֵלּוּ עֵרוּבָן דֶּרֶךְ הַפֶּתַח הַסָּמוּךְ לָהֶן, וְהִנִּיחוּהוּ בַּבַּיִת הָאַחֵר--שְׁתֵּיהֶן לֹא קָנוּ עֵרוּב, שֶׁכָּל אַחַת מֵהֶן הִנִּיחָה עֵרוּבָהּ בְּבֵית שַׁעַר שֶׁלֶּחָצֵר הָאַחֶרֶת.

אֶחָד מִבְּנֵי הֶחָצֵר שֶׁהָיָה גּוֹסֵס--אַף עַל פִּי שְׁאֵינוּ יָכוֹל לִחְיוֹת בּוֹ בַּיּוֹם--הֲרֵי זֶה אוֹסֵר עַל בְּנֵי הֶחָצֵר, עַד שֶׁיְּזַכּוּ לוֹ בַּפַּת וִיעָרְבוּ עָלָיו; וְכֵן קָטָן--אַף עַל פִּי שְׁאֵינוּ יָכוֹל לֶאֱכֹל כַּזַּיִת--הֲרֵי זֶה אוֹסֵר, עַד שֶׁיְּעָרְבוּ עָלָיו.
אֲבָל הָאוֹרֵחַ--אֵינוּ אוֹסֵר לְעוֹלָם, כְּמוֹ שֶׁבֵּאַרְנוּ.

אֶחָד מִבְּנֵי חָצֵר שֶׁהִנִּיחַ בֵּיתוֹ, וְהָלַךְ וְשָׁבַת בְּחָצֵר אַחֶרֶת--אַפִלּוּ הָיְתָה סְמוּכָה לַחֲצֵרוֹ--אִם הִסִּיעַ מִלִּבּוֹ וְאֵין דַּעְתּוֹ לַחְזֹר לְבֵיתוֹ בְּשַׁבָּת זוֹ, הֲרֵי זֶה אֵינוּ אוֹסֵר עֲלֵיהֶן.
בַּמֶּה דְּבָרִים אֲמוּרִים, בְּיִשְׂרָאֵל; אֲבָל גּוֹי--אַפִלּוּ הָלַךְ לִשְׁבֹּת בְּעִיר אַחֶרֶת, אוֹסֵר עֲלֵיהֶן, עַד שֶׁיִּשְׂכְּרוּ מִמֶּנּוּ מְקוֹמוֹ, שֶׁהֲרֵי אִפְשָׁר שֶׁיָּבוֹא בַּשַּׁבָּת.

בַּעַל הֶחָצֵר שֶׁשָּׂכַר מִבָּתֵּי חֲצֵרוֹ לַאֲחֵרִים, וְהִנִּיחַ לוֹ כֵּלִים אוֹ מִינֵי סְחוֹרָה בְּכָל בַּיִת וּבַיִת מֵהֶן--אֵינָן אוֹסְרִין עָלָיו: הוֹאִיל וְיֵשׁ לוֹ תְּפוּסַת יָד בְּכָל בַּיִת מֵהֶן, נַעֲשׂוּ הַכֹּל כְּאוֹרְחִין אֶצְלוֹ.
בַּמֶּה דְּבָרִים אֲמוּרִים, בְּשֶׁהִנִּיחַ שָׁם דָּבָר שֶׁאָסוּר לְטַלְטְלוֹ בַּשַּׁבָּת, כְּגוֹן טֶבֶל וַעֲשָׁשִׁיּוֹת; אֲבָל אִם נִשְׁאָר לוֹ בְּכָל בַּיִת מֵהֶן, כֵּלִים שֶׁמֻּתָּר לְטַלְטְלָן--הוֹאִיל וְאִפְשָׁר שֶׁיּוֹצִיאֵם הַיּוֹם, וְלֹא יִשָּׁאֵר לוֹ שָׁם תְּפוּסַת יָד--הֲרֵי אֵלּוּ אוֹסְרִין עָלָיו, עַד שֶׁיְּעָרְבוּ.

אַנְשֵׁי חָצֵר שֶׁשָּׁכְחוּ וְלֹא עֵרְבוּ--אֵין מוֹצִיאִים מִבָּתֵּיהֶם לֶחָצֵר, וְלֹא מֵחָצֵר לַבָּתִּים; אֲבָל מְטַלְטְלִין הֶן כֵּלִים שֶׁשָּׁבְתוּ בֶחָצֵר, בְּכָל הֶחָצֵר וּבַכֹּל הַנֶּחְשָׁב עִם הֶחָצֵר.
וְאִם הָיְתָה שָׁם מַרְפֶּסֶת אוֹ עֲלִיָּה, וְעֵרְבוּ אַנְשֵׁי הֶחָצֵר לְעַצְמָן וְאַנְשֵׁי הַמַּרְפֶּסֶת לְעַצְמָן--אַנְשֵׁי הַמַּרְפֶּסֶת אוֹ אַנְשֵׁי הָעֲלִיָּה מְטַלְטְלִין כֵּלִים שֶׁשָּׁבְתוּ בְּבָתֵּיהֶן, בְּכָל הַמַּרְפֶּסֶת וּבְכָל הַנֶּחְשָׁב עִמָּהּ, אוֹ בְּכָל רֹחַב הָעֲלִיָּה, וּבְכָל הַנֶּחְשָׁב עִמָּהּ; וְאַנְשֵׁי הֶחָצֵר, מְטַלְטְלִין בְּכָל הֶחָצֵר וּבְכָל הַנֶּחְשָׁב עִמָּהּ.
וְכֵן אִם הָיָה יָחִיד דָּר בֶּחָצֵר וְיָחִיד דָּר בָּעֲלִיָּה, וְשָׁכְחוּ וְלֹא עֵרְבוּ--זֶה מְטַלְטֵל בְּכָל הָעֲלִיָּה וְהַנֶּחְשָׁב עִמָּהּ, וְזֶה מְטַלְטֵל בְּכָל הֶחָצֵר וְהַנֶּחְשָׁב עִמָּהּ.

כֵּיצַד: הַסֶּלַע אוֹ תֵּל וְכַיּוֹצֶא בּוֹ שֶׁבְּתוֹךְ הֶחָצֵר--אִם אֵינָן גְּבוֹהִין עֲשָׂרָה טְפָחִים--הֲרֵי אֵלּוּ נֶחְשָׁבִין בֵּין הֶחָצֵר וּבֵין הַמַּרְפֶּסֶת, וּשְׁנֵיהֶן אֲסוּרִין לְהוֹצִיא שָׁם כֵּלִים שֶׁבַּבָּתִּים.
וְאִם גְּבוֹהִין עֲשָׂרָה, וְהָיָה בֵּינֵיהֶן וּבֵין הַמַּרְפֶּסֶת פָּחוּת מֵאַרְבָּעָה טְפָחִים--הֲרֵי אֵלּוּ נֶחְשָׁבִין עִם הַמַּרְפֶּסֶת, שֶׁהֲרֵי הֶן שׁוֹוִין לָהּ, וּבְנֵי מַרְפֶּסֶת מֻתָּרִין בָּהֶם.
וְאִם הָיוּ רְחוֹקִין מִן הַמַּרְפֶּסֶת אַרְבָּעָה טְפָחִים, אוֹ יָתֵר עַל כֵּן--אַף עַל פִּי שֶׁגְּבוֹהִין עֲשָׂרָה--הֲרֵי אֵלּוּ בִּכְלַל הֶחָצֵר וְהַמַּרְפֶּסֶת, לְפִי שֶׁשְּׁנֵיהֶן אִפְשָׁר לָהֶן לְהִשְׁתַּמַּשׁ בָּהֶן עַל יְדֵי זְרִיקָה; לְפִיכָּךְ שְׁנֵיהֶן אֲסוּרִין לְהוֹצִיא לְשָׁם כְּלֵי הַבָּתִּים, עַד שֶׁיְּעָרְבוּ.
הָיְתָה מַצֵּבָה רְחָבָה אַרְבָּעָה טְפָחִים לִפְנֵי הַמַּרְפֶּסֶת--אֵין הַמַּרְפֶּסֶת אוֹסֶרֶת עַל בְּנֵי הֶחָצֵר, שֶׁהֲרֵי נֶחְלְקָה מֵהֶן.

זִיזִין הַיּוֹצְאִין מִן הַכּוֹתָלִים--כָּל שְׁהוּא לְמַטָּה מֵעֲשָׂרָה טְפָחִים--הֲרֵי זֶה נֶחְשָׁב מִן הֶחָצֵר, וּבְנֵי הֶחָצֵר מִשְׁתַּמְּשִׁין בּוֹ; וְכָל שְׁהוּא בְּתוֹךְ עֲשָׂרָה טְפָחִים הָעֶלְיוֹנִים הַסְּמוּכִין לָעֲלִיָּה, אַנְשֵׁי עֲלִיָּה מִשְׁתַּמְּשִׁין בּוֹ.
וְהַנִּשְׁאָר בֵּין עֲשָׂרָה הַתַּחְתּוֹנִים עַד תְּחִלַּת עֲשָׂרָה הָעֶלְיוֹנִים, מִן הַזִּיזִין הַיּוֹצְאִין שָׁם--שְׁנֵיהֶן אֲסוּרִין בּוֹ; וְאֵין מִשְׁתַּמְּשִׁין בָּהֶן בַּכֵּלִים שֶׁבַּבָּתִּים, אֵלָא אִם כֵּן עֵרְבוּ.

בּוֹר שֶׁבֶּחָצֵר--אִם הָיָה מָלֵא פֵּרוֹת טְבָלִים שֶׁאָסוּר לְטַלְטְלָן בַּשַּׁבָּת, וְכַיּוֹצֶא בָּהֶן--הֲרֵי הוּא וְחֻלְיָתוֹ, כַּסֶּלַע אוֹ תֵּל שֶׁבֶּחָצֵר: אִם הָיָה גָּבוֹהַּ עֲשָׂרָה וְהָיָה סָמוּךְ לַמַּרְפֶּסֶת, הֲרֵי הוּא נֶחְשָׁב עִם הַמַּרְפֶּסֶת.
אֲבָל אִם הָיָה מָלֵא מַיִם--אֵין בְּנֵי חָצֵר וְלֹא בְּנֵי מַרְפֶּסֶת מַכְנִיסִין מִמֶּנּוּ לַבָּתִּים, עַד שֶׁיְּעָרְבוּ.

שְׁתֵּי חֲצֵרוֹת זוֹ לִפְנִים מִזּוֹ, וְאַנְשֵׁי הַפְּנִימִית יוֹצְאִין וְנִכְנָסִין וְעוֹבְרִין עַל הַחִיצוֹנָה--עֵרְבָה הַפְּנִימִית וְלֹא עֵרְבָה הַחִיצוֹנָה, הַפְּנִימִית מֻתֶּרֶת וְהַחִיצוֹנָה אֲסוּרָה; עֵרְבָה הַחִיצוֹנָה וְלֹא עֵרְבָה הַפְּנִימִית, שְׁתֵּיהֶן אֲסוּרוֹת--הַפְּנִימִית מִפְּנֵי שֶׁלֹּא עֵרְבָה, וְהַחִיצוֹנָה מִפְּנֵי אֵלּוּ שֶׁלֹּא עֵרְבוּ שֶׁעוֹבְרִין עֲלֵיהֶן.
עֵרְבָה זוֹ לְעַצְמָהּ וְזוֹ לְעַצְמָהּ--זוֹ מֻתֶּרֶת בִּפְנֵי עַצְמָהּ, וְזוֹ מֻתֶּרֶת בִּפְנֵי עַצְמָהּ; אֲבָל אֵין מְטַלְטְלִין מִזּוֹ לְזוֹ.

שָׁכַח אֶחָד מִן הַחִיצוֹנָה וְלֹא עֵרַב, הַפְּנִימִית בְּהֶתֵּרָהּ עוֹמֶדֶת; שָׁכַח אֶחָד מִן בְּנֵי הַפְּנִימִית וְלֹא עֵרַב עִמָּהֶן, אַף הַחִיצוֹנָה אֲסוּרָה--מִפְּנֵי אֵלּוּ בְּנֵי הַפְּנִימִית שֶׁלֹּא עָלָה לָהֶן עֵרוּב, שְׁהֶן עוֹבְרִין עֲלֵיהֶן.

עָשׂוּ שְׁתֵּיהֶן עֵרוּב אֶחָד--אִם הִנִּיחוּהוּ בַּחִיצוֹנָה, וְשָׁכַח אֶחָד מֵהֶן וְלֹא עֵרַב, בֵּין שֶׁהָיָה מִבְּנֵי הַחִיצוֹנָה, בֵּין מִבְּנֵי הַפְּנִימִית--שְׁתֵּיהֶן אֲסוּרוֹת, עַד שֶׁיְּבַטַּל לָהֶן, שֶׁהֲרֵי בֵּאַרְנוּ, שֶׁמְּבַטְּלִין מֵחָצֵר לְחָצֵר.
וְאִם הִנִּיחוּ עֵרוּבָן בַּפְּנִימִית, וְשָׁכַח אֶחָד מִבְּנֵי הַחִיצוֹנָה וְלֹא עֵרַב--חִיצוֹנָה אֲסוּרָה, וּפְנִימִית מֻתֶּרֶת בִּמְקוֹמָהּ; שָׁכַח אֶחָד מִבְּנֵי הַפְּנִימִית וְלֹא עֵרַב--שְׁתֵּיהֶן אֲסוּרוֹת, עַד שֶׁיְּבַטַּל לָהֶן.

הָיָה אֶחָד דָּר בְּחָצֵר זוֹ וְאֶחָד דָּר בְּחָצֵר זוֹ--אֵינָן צְרִיכִין לְעָרַב, אֵלָא כָּל אֶחָד מֵהֶן מִשְׁתַּמֵּשׁ בְּכָל חֲצֵרוֹ; וְאִם הָיָה גּוֹי בַּפְּנִימִית--אַף עַל פִּי שְׁהוּא אֶחָד--הֲרֵי הוּא כְּרַבִּים וְאוֹסֵר עַל הַחִיצוֹנָה, עַד שֶׁיִּשְׂכְּרוּ מְקוֹמוֹ.

שָׁלוֹשׁ חֲצֵרוֹת הַפְּתוּחוֹת זוֹ לְזוֹ, וְרַבִּים בְּכָל חָצֵר מֵהֶן--עֵרְבוּ שְׁתַּיִם הַחִיצוֹנוֹת עִם הָאֶמְצָעִית--הִיא מֻתֶּרֶת עִמָּהֶן, וְהֶן מֻתָּרוֹת עִמָּהּ, וּשְׁתַּיִם הַחִיצוֹנוֹת אֲסוּרוֹת זוֹ עִם זוֹ, עַד שֶׁיַּעֲשׂוּ שְׁלָשְׁתָּן עֵרוּב אֶחָד; הָיָה בְּכָל חָצֵר מֵהֶן אֶחָד--אַף עַל פִּי שֶׁרַבִּים דּוֹרְסִין בַּחִיצוֹנָה--אֵינָן צְרִיכִין לְעָרַב, שֶׁכָּל אֶחָד מֵהֶן מֻתָּר בִּמְקוֹמוֹ.
הָיוּ שְׁנַיִם בַּפְּנִימִית--הוֹאִיל וְהֶן אֲסוּרִין בִּמְקוֹמָן, עַד שֶׁיְּעָרְבוּ--הֲרֵי הֶן אוֹסְרִין עַל הַיְּחִידִים שֶׁבָּאֶמְצָעִית וְשֶׁבַּחִיצוֹנָה, עַד שֶׁיְּעָרְבוּ שְׁנַיִם שֶׁבַּפְּנִימִית.
זֶה הַכְּלָל: רֶגֶל הָאֲסוּרָה בִּמְקוֹמָהּ, אוֹסֶרֶת שֶׁלֹּא בִּמְקוֹמָהּ; וְרֶגֶל הַמֻּתֶּרֶת בִּמְקוֹמָהּ, אֵינָהּ אוֹסֶרֶת שֶׁלֹּא בִּמְקוֹמָהּ מִפְּנֵי שֶׁעוֹבֶרֶת עֲלֵיהֶן.

שְׁתֵּי כְּצוּצְטְרָיוֹת זוֹ לְמַעְלָה מִזּוֹ, שְׁהֶן לְמַעְלָה מִן הַמַּיִם--אַף עַל פִּי שֶׁעָשָׂת כָּל אַחַת מֵהֶן מְחִצָּה גְּבוֹהָה עֲשָׂרָה טְפָחִים יוֹרֶדֶת מִכָּל אַחַת וְאַחַת--אִם הָיוּ שְׁתֵּי הַכְּצוּצְטְרָיוֹת בְּתוֹךְ עֲשָׂרָה טְפָחִים, הֲרֵי אֵלּוּ אֲסוּרִין לְמַלֹּאות, עַד שֶׁיְּעָרְבוּ שְׁתֵּיהֶן עֵרוּב אֶחָד, מִפְּנֵי שְׁהֶן כִּכְצוּצְטְרָה אַחַת.
וְאִם הָיָה בֵּין הָעֶלְיוֹנָה וְהַתַּחְתּוֹנָה יוֹתֵר עַל עֲשָׂרָה טְפָחִים, וְעֵרְבָה זוֹ לְעַצְמָהּ וְזוֹ לְעַצְמָהּ--שְׁתֵּיהֶן מֻתָּרוֹת לְמַלֹּאות.

לֹא עָשְׂתָה הָעֶלְיוֹנָה מְחִצָּה, וְעָשְׂתָה הַתַּחְתּוֹנָה--אַף הַתַּחְתּוֹנָה אֲסוּרָה לְמַלֹּאות: מִפְּנֵי דְּלִי שֶׁלִּבְנֵי הָעֶלְיוֹנָה שְׁהֶן אֲסוּרִין, שֶׁעוֹבֵר עָלֶיהָ.
עָשְׂתָה הָעֶלְיוֹנָה מְחִצָּה, וְלֹא עָשְׂתָה הַתַּחְתּוֹנָה--הָעֶלְיוֹנָה מֻתֶּרֶת לְמַלֹּאות, וְהַתַּחְתּוֹנָה אֲסוּרָה.
וְאִם נִשְׁתַּתְּפוּ בְּנֵי הַתַּחְתּוֹנָה עִם בְּנֵי הָעֶלְיוֹנָה בַּמְּחִצָּה שֶׁעָשׂוּ--שְׁתֵּיהֶן אֲסוּרוֹת לְמַלֹּאות, עַד שֶׁיְּעָרְבוּ עֵרוּב אֶחָד.

שָׁלוֹשׁ דְּיָטוֹת זוֹ לְמַעְלָה מִזּוֹ, עֶלְיוֹנָה וְתַחְתּוֹנָה שֶׁלְּאֶחָד וְאֶמְצָעִית שֶׁלְּאֶחָד--לֹא יְשַׁלְשַׁל מִן הָעֶלְיוֹנָה לַתַּחְתּוֹנָה דֶּרֶךְ אֶמְצָעִית, שְׁאֵין מְשַׁלְשְׁלִין מֵרְשׁוּת לִרְשׁוּת דֶּרֶךְ רְשׁוּת; אֲבָל מְשַׁלְשֵׁל הוּא מִן הָעֶלְיוֹנָה לַתַּחְתּוֹנָה, שֶׁלֹּא דֶּרֶךְ אֶמְצָעִית.

שְׁתֵּי דְּיָטוֹת זוֹ כְּנֶגֶד זוֹ, וְחָצֵר אַחַת תַּחְתֵּיהֶן שֶׁשּׁוֹפְכִין לְתוֹכָהּ הַמַּיִם--לֹא יִשְׁפְּכוּ לְתוֹכָהּ, עַד שֶׁיְּעָרְבוּ שְׁתֵּיהֶן עֵרוּב אֶחָד.
עָשׂוּ מִקְצָתָן עוּקָה בֶּחָצֵר לִשְׁפֹּךְ בָּהּ הַמַּיִם, וּמִקְצָתָן לֹא עָשׂוּ--אֵלּוּ שֶׁעָשׂוּ עוּקָה, שׁוֹפְכִים לָעוּקָה שֶׁלָּהֶן; וְאֵלּוּ שֶׁלֹּא עָשׂוּ, לֹא יִשְׁפְּכוּ לֶחָצֵר עַד שֶׁיְּעָרְבוּ.
וְאִם עָשׂוּ אֵלּוּ עוּקָה, וְעָשׂוּ אֵלּוּ עוּקָה--כָּל אַחַת וְאַחַת מִשְּׁתֵּיהֶן שׁוֹפֶכֶת לָעוּקָה שֶׁלָּהּ, אַף עַל פִּי שֶׁלֹּא עֵרְבוּ.

הִלְכּוֹת עֵרוּבִין פֵּרֶק ה 
אַנְשֵׁי מָבוֹי שֶׁהָיָה בֵּינֵיהֶן שִׁתּוּף בְּמַאֲכָל אֶחָד לְעִנְיַן סְחוֹרָה, כְּגוֹן שֶׁקָּנוּ יַיִן בְּשֻׁתָּפוּת אוֹ שֶׁמֶן אוֹ דְּבַשׁ וְכַיּוֹצֶא בָּהֶן--אֵינָן צְרִיכִין שִׁתּוּף אַחֵר לְעִנְיַן שַׁבָּת, אֵלָא סוֹמְכִין עַל שִׁתּוּף שֶׁלַּסְּחוֹרָה: וְהוּא שֶׁיִּהְיֶה הַמִּין שְׁהֶן שֻׁתָּפִין בּוֹ, מִין אֶחָד וּבִכְלִי אֶחָד; אֲבָל אִם הָיָה אֶחָד מֵהֶן שֻׁתָּף לְזֶה בְּיַיִן וּלְאַחֵר בְּשֶׁמֶן, אוֹ שֶׁהָיָה הַכֹּל יַיִן וְהָיָה בִּשְׁנֵי כֵּלִים--הֲרֵי אֵלּוּ צְרִיכִין לְהִשְׁתַּתַּף לְעִנְיַן שַׁבָּת.

אֶחָד מִבְּנֵי הַמָּבוֹי שֶׁבִּקַּשׁ מֵחֲבֵרוֹ יַיִן אוֹ שֶׁמֶן קֹדֶם הַשַּׁבָּת, וְלֹא נָתַן לוֹ--בִּטַּל הַשִּׁתּוּף, שֶׁהֲרֵי גִּלָּה דַּעְתּוֹ שְׁאֵינָן כֻּלָּן כְּשֻׁתָּפִין שְׁאֵין מַקְפִּידִין זֶה עַל זֶה.
וְאֶחָד מִבְּנֵי הַמָּבוֹי שֶׁרָגִיל לְהִשְׁתַּתַּף עִם בְּנֵי הַמָּבוֹי, וְלֹא נִשְׁתַּתַּף--בְּנֵי מָבוֹי נִכְנָסִין לְתוֹךְ בֵּיתוֹ, וְנוֹטְלִין מִמֶּנּוּ שִׁתּוּף בְּעַל כָּרְחוֹ; וְאֶחָד מִבְּנֵי הַמָּבוֹי שְׁאֵינוּ רוֹצֶה לְהִשְׁתַּתַּף כְּלָל עִם בְּנֵי הַמָּבוֹי, כּוֹפִין אוֹתוֹ לְהִשְׁתַּתַּף עִמָּהֶן.

אֶחָד מִבְּנֵי מָבוֹי שֶׁהָיָה לוֹ אוֹצָר שֶׁלְּיַיִן אוֹ שֶׁמֶן וְכַיּוֹצֶא בָּהֶן--הֲרֵי זֶה מְזַכֶּה מִמֶּנּוּ מְעַט לְכָל בְּנֵי הַמָּבוֹי לְהִשְׁתַּתַּף בּוֹ, וּמְעָרֵב בּוֹ עֲלֵיהֶם; וְאַף עַל פִּי שֶׁלֹּא הִפְרִישׁוֹ, וְלֹא יֵחֲדוֹ, אֵלָא הֲרֵי הוּא מְעֹרָב בָּאוֹצָר--הֲרֵי זֶה שִׁתּוּף.

חָצֵר שֶׁיֵּשׁ לָהּ שְׁנֵי פְּתָחִים לִשְׁנֵי מְבוֹאוֹת--אִם נִשְׁתַּתְּפָה עִם אֶחָד מֵהֶן בִּלְבָד--נֶאְסְרָה בַּמָּבוֹי הַשֵּׁנִי, וְאֵינָהּ מוֹצִיאָה וּמַכְנִיסָה בּוֹ; לְפִיכָּךְ אִם זִכָּה אֶחָד בַּשִּׁתּוּף לְכָל בְּנֵי הַמָּבוֹי, וְשִׁתַּף עֲלֵיהֶן--צָרִיךְ לְהוֹדִיעַ לְאַנְשֵׁי חָצֵר זוֹ: שְׁאֵינָן מִשְׁתַּתְּפִין אֵלָא מִדַּעְתָּן, שְׁאֵינָהּ זְכוּת לָהֶן--שֶׁמֶּא בַּמָּבוֹי הַשֵּׁנִי רוֹצִים לְהִשְׁתַּתַּף, לֹא בְּזֶה.

אִשְׁתּוֹ שֶׁלָּאָדָם מְעָרֶבֶת לוֹ, שֶׁלֹּא מִדַּעְתּוֹ--וְהוּא, שֶׁלֹּא יֶאֱסֹר עַל שְׁכֵנָיו; אֲבָל אִם הָיָה אוֹסֵר--אֵינָהּ מְעָרֶבֶת עָלָיו וְלֹא מִשְׁתַּתֶּפֶת עָלָיו, אֵלָא מִדַּעְתּוֹ.
כֵּיצַד אוֹסֵר--כְּגוֹן שֶׁאָמַר אֵינִי מְעָרֵב עִמָּכֶם, אוֹ אֵינִי מִשְׁתַּתֵּף עִמָּכֶם.

נִשְׁתַּתְּפוּ אַנְשֵׁי חָצֵר זוֹ עִם אֶחָד מִשְּׁנֵי הַמְּבוֹאוֹת--אִם בְּמִין אֶחָד נִשְׁתַּתְּפוּ, אַפִלּוּ כָּלָה אוֹתוֹ הַמִּין--הֲרֵי זֶה עוֹשֶׂה שִׁתּוּף אַחֵר וּמְזַכֶּה לָהֶן, וְאֵינוּ צָרִיךְ לְהוֹדִיעָם פַּעַם שְׁנִיָּה.
וְאִם בִּשְׁנֵי מִינִין נִשְׁתַּתְּפוּ, וְנִתְמַעַט הָאֹכֶל--מוֹסִיף וּמְזַכֶּה, וְאֵינוּ צָרִיךְ לְהוֹדִיעַ; וְאִם כָּלוּ--מְזַכֶּה, וְצָרִיךְ לְהוֹדִיעָם.
נִתּוֹסְפוּ שְׁכֵנִים בְּחָצֵר זוֹ--מְזַכֶּה לָהֶם, וְצָרִיךְ לְהוֹדִיעָם.

נִשְׁתַּתְּפָה חָצֵר זוֹ עִם בְּנֵי מָבוֹי זֶה מִפֶּתַח זֶה, וְעִם בְּנֵי הַמָּבוֹי הַשֵּׁנִי מִן הַפֶּתַח הָאַחֵר--מֻתֶּרֶת עִם שְׁנֵיהֶן, וְהֶן מֻתָּרִין עִמָּהּ; וּשְׁנֵי הַמְּבוֹאוֹת אֲסוּרִין זֶה עִם זֶה.
לֹא עֵרְבָה עִם אֶחָד מֵהֶם, אוֹסֶרֶת עַל שְׁנֵיהֶן.

הָיְתָה חָצֵר זוֹ רְגִילָה בְּפֶתַח אֶחָד, וְהַפֶּתַח הַשֵּׁנִי אֵינָהּ רְגִילָה בּוֹ--זֶה שֶׁרְגִילָה לְהִכָּנֵס וְלָצֵאת בּוֹ, אוֹסֵר; וּשְׁאֵינָהּ רְגִילָה בּוֹ, אֵינוּ אוֹסֵר.
עֵרְבָה עִם מָבוֹי שְׁאֵינָהּ רְגִילָה בּוֹ--הֻתַּר הַמָּבוֹי הָאַחֵר לְעַצְמוֹ, וְאֵינוּ צָרִיךְ לְעָרַב עִמָּהּ.

עֵרְבוּ בְּנֵי הַמָּבוֹי שְׁהִיא רְגִילָה בּוֹ לְעַצְמָן, וְהִיא לֹא עֵרְבָה עִמּוֹ, וְלֹא עִם הַמָּבוֹי הָאַחֵר שְׁאֵינָהּ רְגִילָה בּוֹ, וְגַם לֹא עֵרְבוּ בְּנֵי הַמָּבוֹי שְׁאֵינָהּ רְגִילָה בּוֹ--דּוֹחִין אוֹתָהּ אֵצֶל זֶה הַמָּבוֹי שְׁאֵינָהּ רְגִילָה בּוֹ, מִפְּנֵי שֶׁלֹּא עֵרַב: הוֹאִיל וְהִיא לֹא עֵרְבָה, וְהוּא לֹא עֵרַב--דּוֹחִין אוֹתָהּ אֶצְלוֹ, כְּדֵי שֶׁלֹּא תֶאֱסֹר עַל מָבוֹי זֶה שֶׁעֵרַב לְעַצְמוֹ.

חָצֵר שֶׁיֵּשׁ לָהּ פֶּתַח לְמָבוֹי, וּפֶתַח אַחֵר לְבִקְעָה אוֹ לְקַרְפֵּף יָתֵר מִבֵּית סָאתַיִם--הוֹאִיל וְאָסוּר לְטַלְטַל מֵחָצֵר לְאוֹתוֹ קַרְפֵּף, אֵינוּ סוֹמֵךְ אֵלָא עַל פֶּתַח שֶׁלַּמָּבוֹי; לְפִיכָּךְ אוֹסֵר עַל בְּנֵי הַמָּבוֹי, עַד שֶׁיִּשְׁתַּתַּף עִמָּהֶן.
אֲבָל אִם הָיָה הַקַּרְפֵּף בֵּית סָאתַיִם אוֹ פָּחוּת, אֵינוּ אוֹסֵר עַל בְּנֵי הַמָּבוֹי, שֶׁעַל הַפֶּתַח הַמְּיֻחָד לוֹ סוֹמֵךְ, הוֹאִיל וּמֻתָּר לְטַלְטַל בְּכָל הַקַּרְפֵּף.

אֶחָד מִבְּנֵי מָבוֹי שֶׁהָלַךְ לִשְׁבֹּת בְּמָבוֹי אַחֵר, אֵינוּ אוֹסֵר עֲלֵיהֶן; וְכֵן אֶחָד מִבְּנֵי מָבוֹי שֶׁבָּנָה מַצֵּבָה רְחָבָה אַרְבָּעָה טְפָחִים עַל פִּתְחוֹ, אֵינוּ אוֹסֵר עֲלֵיהֶן, שֶׁהֲרֵי הִפְרִישׁ עַצְמוֹ מֵהֶן, וְחָלַק רְשׁוּתוֹ.

אַנְשֵׁי מָבוֹי שֶׁנִּשְׁתַּתְּפוּ מִקְצָתָן וְשָׁכְחוּ מִקְצָתָן וְלֹא נִשְׁתַּתְּפוּ, מְבַטְּלִין רְשׁוּתָן לְאֵלּוּ שֶׁנִּשְׁתַּתְּפוּ, וְדִינָם לְעִנְיַן בִּטּוּל רְשׁוּת, כְּדִין אַנְשֵׁי חָצֵר שֶׁשָּׁכַח אֶחָד מֵהֶן אוֹ שְׁנַיִם וְלֹא עֵרְבוּ; וּכְבָר אָמַרְנוּ שֶׁכָּל אָדָם עִם אַנְשֵׁי בֵּיתוֹ הַסְּמוּכִים עַל שֻׁלְחָנוֹ, כְּאִישׁ אֶחָד הֶן חֲשׁוּבִין, בֵּין לְעֵרוּבֵי חֲצֵרוֹת, בֵּין לְשִׁתּוּפֵי מְבוֹאוֹת.

מָבוֹי שֶׁעֵרְבוּ כָּל חֲצֵרוֹת שֶׁבּוֹ כָּל חָצֵר וְחָצֵר בִּפְנֵי עַצְמָהּ, וְאַחַר כָּךְ נִשְׁתַּתְּפוּ כֻּלָּן בַּמָּבוֹי--שָׁכַח אֶחָד מִבְּנֵי חָצֵר וְלֹא עֵרַב עִם בְּנֵי חֲצֵרוֹ, לֹא הִפְסִיד כְּלוּם: שֶׁהֲרֵי כֻּלָּם נִשְׁתַּתְּפוּ, וְעַל הַשִּׁתּוּף סוֹמְכִין; וְלֹא הִצְרִיכוּ לְעָרַב בַּחֲצֵרוֹת עִם הַשִּׁתּוּף, אֵלָא שֶׁלֹּא לְשַׁכַּח הַתִּינוֹקוֹת--וַהֲרֵי עֵרְבוּ בַּחֲצֵרוֹת.
אֲבָל אִם שָׁכַח אֶחָד מִבְּנֵי הַמָּבוֹי וְלֹא נִשְׁתַּתַּף--אֲסוּרִים בַּמָּבוֹי, וּמֻתָּרִין בְּנֵי כָּל חָצֵר לְטַלְטַל בַּחֲצֵרָן: שֶׁהַמָּבוֹי לַחֲצֵרוֹת, כֶּחָצֵר לַבָּתִּים.

נִשְׁתַּתְּפוּ בַּמָּבוֹי, וְשָׁכְחוּ כֻּלָּן לְעָרַב בַּחֲצֵרוֹת--אִם אֵין מַקְפִּידִין עַל פְּרוּסָתָן, סוֹמְכִין עַל הַשִּׁתּוּף בַּשַּׁבָּת הָרִאשׁוֹנָה בִּלְבָד; וְאֵין מַתִּירִין לָהֶן דָּבָר זֶה, אֵלָא מִדֹּחַק.

מָבוֹי שֶׁלֹּא נִשְׁתַּתְּפוּ בּוֹ--אִם עֵרְבוּ חֲצֵרוֹת עִם הַבָּתִּים, אֵין מְטַלְטְלִין בּוֹ אֵלָא בְּאַרְבַּע אַמּוֹת כְּכַרְמְלִית: מֵאַחַר שֶׁעֵרְבוּ חֲצֵרוֹת עִם הַבָּתִּים, נַעֲשָׂה הַמָּבוֹי כְּאִלּוּ אֵין פָּתוּחַ לוֹ אֵלָא בָּתִּים בִּלְבָד, בְּלֹא חֲצֵרוֹת; וּלְפִיכָּךְ אֵין מְטַלְטְלִין בְּכֻלּוֹ.
וְאִם לֹא עֵרְבוּ אַנְשֵׁי הַחֲצֵרוֹת--מְטַלְטְלִין בְּכֻלּוֹ כֵּלִים שֶׁשָּׁבְתוּ בְּתוֹכוֹ, כְּחָצֵר שֶׁלֹּא עֵרְבוּ בָּהּ.

גּוֹי אוֹ צַדּוּקִי הַשָּׁרוּי בֶּחָצֵר שֶׁבַּמָּבוֹי, דִּינוֹ עִם בְּנֵי הַמָּבוֹי כְּדִינוֹ עִם בְּנֵי הֶחָצֵר--שֶׁשּׂוֹכְרִים מִן הַגּוֹי אוֹ מֵאֶחָד מִבַּעֲלֵי בֵּיתוֹ רְשׁוּתוֹ שֶׁבַּמָּבוֹי, אוֹ מְבַטֵּל לָהֶן הַצַּדּוּקִי; וְאִם הָיָה בַּמָּבוֹי גּוֹי וְיִשְׂרָאֵל אֶחָד, אֵינוּ צָרִיךְ שִׁתּוּף.
וְדִין יִשְׂרָאֵל אֶחָד, וְדִין רַבִּים שְׁהֶן סוֹמְכִין עַל שֻׁלְחָן אֶחָד--דִּין אֶחָד הוּא.

גּוֹי שֶׁהָיָה דָּר בַּמָּבוֹי--אִם יֵשׁ לוֹ בַּחֲצֵרוֹ פֶּתַח אֶחָד לַבִּקְעָה, אֵינוּ אוֹסֵר עַל בְּנֵי הַמָּבוֹי; וְאַפִלּוּ הָיָה פֶּתַח קָטָן אַרְבָּעָה עַל אַרְבָּעָה, וְאַף עַל פִּי שֶׁמּוֹצִיא גְּמַלִּים וּקְרָנוֹת דֶּרֶךְ הַפֶּתַח שֶׁבַּמָּבוֹי--אֵינוּ אוֹסֵר עֲלֵיהֶן: שְׁאֵין דַּעְתּוֹ אֵלָא עַל פֶּתַח הַמְּיֻחָד לוֹ, שְׁהוּא לַבִּקְעָה.
וְכֵן אִם הָיָה פָּתוּחַ לְקַרְפֵּף שְׁהוּא יָתֵר עַל בֵּית סָאתַיִם--הֲרֵי זֶה כְּפָתוּחַ לַבִּקְעָה, וְאֵינוּ אוֹסֵר עֲלֵיהֶן; הָיָה בֵּית סָאתַיִם אוֹ פָּחוּת--אֵינוּ סוֹמֵךְ עָלָיו, וְאוֹסֵר עֲלֵיהֶן, עַד שֶׁיִּשְׂכְּרוּ מִמֶּנּוּ.

מָבוֹי שֶׁצִּדּוֹ אֶחָד גּוֹיִים וְצִדּוֹ אֶחָד יִשְׂרְאֵלִיִּים, וְהָיוּ חַלּוֹנוֹת פְּתוּחוֹת מֵחָצֵר לְחָצֵר שֶׁלְּיִשְׂרָאֵל, וְעֵרְבוּ כֻּלָּן דֶּרֶךְ חַלּוֹנוֹת, וְאַף עַל פִּי שֶׁנַּעֲשׂוּ כְּאַנְשֵׁי בַּיִת אֶחָד, וּמֻתָּרִין לְהוֹצִיא וּלְהַכְנִיס דֶּרֶךְ חַלּוֹנוֹת--הֲרֵי אֵלּוּ אֲסוּרִין לְהִשְׁתַּמַּשׁ בַּמָּבוֹי דֶּרֶךְ פְּתָחִים, עַד שֶׁיִּשְׂכְּרוּ מִן הַגּוֹיִים: שְׁאֵין רַבִּים נַעֲשִׂים כַּיָּחִיד, בִּמְקוֹם גּוֹי.

כֵּיצַד מִשְׁתַּתְּפִין בַּמְּדִינָה: כָּל חָצֵר וְחָצֵר מְעָרֶבֶת לְעַצְמָהּ, שֶׁלֹּא לְשַׁכַּח הַתִּינוֹקוֹת; וְאַחַר כָּךְ מִשְׁתַּתְּפִין כָּל אַנְשֵׁי הַמְּדִינָה, כְּדֶרֶךְ שֶׁמִּשְׁתַּתְּפִין בַּמָּבוֹי.
וְאִם הָיְתָה הַמְּדִינָה קִנְיַן לַיָּחִיד, אַפִלּוּ נַעֲשָׂת שֶׁלָּרַבִּים, מִשְׁתַּתְּפִין כֻּלָּן שִׁתּוּף אֶחָד, וִיטַלְטְלוּ בְּכָל הַמְּדִינָה; וְכֵן אִם הָיְתָה שֶׁלָּרַבִּים, וְיֵשׁ לָהּ פֶּתַח אֶחָד--מִשְׁתַּתְּפִין כֻּלָּן שִׁתּוּף אֶחָד.

אֲבָל אִם הָיְתָה שֶׁלָּרַבִּים, וְיֵשׁ לָהּ שְׁנֵי פְּתָחִים שֶׁהָעָם נִכְנָסִין בְּזֶה וְיוֹצְאִין בְּזֶה--אַפִלּוּ נַעֲשָׂת שֶׁלַּיָּחִיד, אֵין מְעָרְבִין אֶת כֻּלָּהּ, אֵלָא מַנִּיחִין מִמֶּנָּה מָקוֹם אֶחָד, אַפִלּוּ בַּיִת אֶחָד בְּחָצֵר אַחַת; וּמִשְׁתַּתְּפִין הַשְּׁאָר.
וְיִהְיוּ אֵלּוּ הַמִּשְׁתַּתְּפִין כֻּלָּן, מֻתָּרִין בְּכָל הַמְּדִינָה, חוּץ מֵאוֹתוֹ מָקוֹם שֶׁשִּׁיְּרוּ; וְיִהְיוּ אוֹתָן הַנִּשְׁאָרִים, מֻתָּרִין בִּמְקוֹמָן בְּשִׁתּוּף שֶׁעוֹשִׂין לְעַצְמָן, אִם הָיוּ הַמְּשֹׁאָרִין רַבִּים--וַאֲסוּרִין לְטַלְטַל, בִּשְׁאָר כָּל הַמְּדִינָה.

וְדָבָר זֶה מִשּׁוֹם הֶכֵּר הוּא, כְּדֵי שֶׁיֵּדְעוּ שֶׁהָעֵרוּב הִתִּיר לָהֶן לְטַלְטַל בִּמְדִינָה זוֹ שֶׁרַבִּים בּוֹקְעִין בָּהּ--שֶׁהֲרֵי הַמָּקוֹם שֶׁנִּשְׁאָר וְלֹא נִשְׁתַּתַּף עִמָּהֶן, אֵין מְטַלְטְלִין בּוֹ, אֵלָא אֵלּוּ לְעַצְמָן, וְאֵלּוּ לְעַצְמָן.

מְדִינָה שֶׁלָּרַבִּים שֶׁיֵּשׁ לָהּ פֶּתַּח אֶחָד, וְסֻלָּם בְּמָקוֹם אֶחָד--מְעָרְבִין אֶת כֻּלָּהּ, וְאֵינָהּ צְרִיכָה שִׁיּוּר: שְׁאֵין הַסֻּלָּם שֶׁבַּחוֹמָה חָשׁוּב כְּפֶתַח.
הַבָּתִּים שֶׁמַּנִּיחִין אוֹתָן שִׁיּוּר--אַף עַל פִּי שְׁאֵינָן פְּתוּחִין לָעִיר, אֵלָא אֲחוֹרֵיהֶן לָעִיר, וּפְנֵיהֶם לַחוּץ--עוֹשִׂין אוֹתָן שִׁיּוּר, וּמְעָרְבִין אֶת הַשְּׁאָר.

הַמְּזַכֶּה בְּשִׁתּוּף לִבְנֵי הַמְּדִינָה--אִם עֵרְבוּ כֻּלָּן עֵרוּב אֶחָד--אֵינוּ צָרִיךְ לְהוֹדִיעָן, שֶׁזְּכוּת הִיא לָהֶן; וְדִין מִי שֶׁשָּׁכַח וְלֹא נִשְׁתַּתַּף עִם בְּנֵי הַמְּדִינָה, אוֹ מִי שֶׁהָלַךְ לִשְׁבֹּת בְּעִיר אַחֶרֶת, אוֹ גּוֹי שֶׁהָיָה עִמָּהֶן בַּמְּדִינָה--דִּין הַכֹּל, כְּדִינָם בֶּחָצֵר וּבַמָּבוֹי.

מְדִינָה שֶׁנִּשְׁתַּתְּפוּ כָּל יוֹשְׁבֶיהָ חוּץ מִמָּבוֹי אֶחָד, הֲרֵי זֶה אוֹסֵר עַל כֻּלָּן; וְאִם בָּנוּ מַצֵּבָה עַל פֶּתַח הַמָּבוֹי, אֵינוּ אוֹסֵר עֲלֵיהֶן.
לְפִיכָּךְ אֵין מְעָרְבִין מְדִינָה לַחֲצָאִין--אֵלָא אוֹ כֻּלָּהּ, אוֹ מָבוֹי מָבוֹי; וּבוֹנֶה כָּל מָבוֹי מַצֵּבָה עַל פִּתְחוֹ, אִם רָצָה לַחְלֹק רְשׁוּתוֹ מֵהֶן--כְּדֵי שֶׁלֹּא יֶאֱסֹר עַל שְׁאָר הַמְּבוֹאוֹת.

הִלְכּוֹת עֵרוּבִין פֵּרֶק ו 
מִי שֶׁיָּצָא מִן הַמְּדִינָה עֶרֶב שַׁבָּת, וְהִנִּיחַ מְזוֹן שְׁתֵּי סְעוֹדוֹת רָחוֹק מִן הַמְּדִינָה בְּתוֹךְ הַתְּחוּם, וְקָבַע שְׁבִיתָתוֹ שָׁם--אַף עַל פִּי שֶׁחָזַר לַמְּדִינָה וְלָן בְּבֵיתוֹ, נַחְשֹׁב אוֹתוֹ כְּאִלּוּ שָׁבַת בִּמְקוֹם שֶׁהִנִּיחַ בּוֹ שְׁתֵּי הַסְּעוֹדוֹת; וְזֶה הוּא הַנִּקְרָא עֵרוּבֵי תְּחוּמִין.

וְיֵשׁ לוֹ לְהַלַּךְ מִמְּקוֹם עֵרוּבוֹ, אַלְפַּיִם אַמָּה לְכָל רוּחַ.
לְפִיכָּךְ כִּשְׁהוּא מְהַלֵּךְ מִמְּקוֹם עֵרוּבוֹ לְמָחָר אַלְפַּיִם אַמָּה כְּנֶגֶד הַמְּדִינָה, אֵינוּ מְהַלֵּךְ בַּמְּדִינָה אֵלָא עַד סוֹף מִדָּתוֹ; וְאִם הָיְתָה הַמְּדִינָה מֻבְלַעַת בְּתוֹךְ מִדָּתוֹ--תֵּחָשֵׁב הַמְּדִינָה כֻּלָּהּ כְּאַרְבַּע אַמּוֹת, וְיַשְׁלִים מִדָּתוֹ חוּצָה לָהּ.

כֵּיצַד: הֲרֵי שֶׁהִנִּיחַ אֶת עֵרוּבוֹ בְּרֵחוּק אֶלֶף אַמָּה מִבֵּיתוֹ שֶׁבַּמְּדִינָה לְרוּחַ מִזְרָח, נִמְצָא מְהַלֵּךְ לְמָחָר מִמְּקוֹם עֵרוּבוֹ אַלְפַּיִם אַמָּה לְמִזְרָח; וּמְהַלֵּךְ מִמְּקוֹם עֵרוּבוֹ אַלְפַּיִם אַמָּה לְרוּחַ מַעְרָב--אֶלֶף שֶׁמִּן הָעֵרוּב עַד בֵּיתוֹ, וְאֶלֶף אַמָּה מִבֵּיתוֹ בְּתוֹךְ הַמְּדִינָה, וְאֵינוּ מְהַלֵּךְ בַּמְּדִינָה, אֵלָא עַד סוֹף הָאֶלֶף.
הָיָה מִבֵּיתוֹ עַד סוֹף הַמְּדִינָה פָּחוּת מֵאֶלֶף אַפִלּוּ אַמָּה אַחַת, שֶׁנִּמְצֵאת מִדָּתוֹ כָּלְתָה חוּץ לַמְּדִינָה--תֵּחָשֵׁב הַמְּדִינָה כֻּלָּהּ כְּאַרְבַּע אַמּוֹת, וִיהַלַּךְ חוּצָה לָהּ תְּשַׁע מֵאוֹת שִׁשָּׁה וְתִשְׁעִים אַמָּה תַּשְׁלוּם הָאַלְפַּיִם.

לְפִיכָּךְ אִם הִנִּיחַ עֵרוּבוֹ בְּרֵחוּק אַלְפַּיִם אַמָּה מִבֵּיתוֹ שֶׁבַּמְּדִינָה, הִפְסִיד אֶת כָּל הַמְּדִינָה כֻּלָּהּ; וְנִמְצָא מְהַלֵּךְ מִבֵּיתוֹ עַד עֵרוּבוֹ אַלְפַּיִם אַמָּה, וּמֵעֵרוּבוֹ אַלְפַּיִם עַד בֵּיתוֹ, וְאֵינוּ מְהַלֵּךְ מִבֵּיתוֹ בַּמְּדִינָה לְרוּחַ מַעְרָב, אַפִלּוּ אַמָּה אַחַת.

הַמַּנִּיחַ אֶת עֵרוּבוֹ בִּרְשׁוּת הַיָּחִיד--אַפִלּוּ הָיְתָה מְדִינָה גְּדוֹלָה כְּנִינְוֵה, וְאַפִלּוּ עִיר חֲרֵבָה, אוֹ מְעָרָה הָרְאוּיָה לְדִיּוּרִין--מְהַלֵּךְ אֶת כֻּלָּהּ וְחוּצָה לָהּ אַלְפַּיִם אַמָּה לְכָל רוּחַ.
הַמַּנִּיחַ עֵרוּבוֹ בְּתוֹךְ הַמְּדִינָה שֶׁשָּׁבַת בָּהּ, לֹא עָשָׂה כְּלוּם; וְאֵין מוֹדְדִין לוֹ מִמְּקוֹם עֵרוּבוֹ, אֵלָא הֲרֵי הוּא כִּבְנֵי הַמְּדִינָה כֻּלָּן, שֶׁיֵּשׁ לָהֶן אַלְפַּיִם אַמָּה לְכָל רוּחַ, חוּץ לַמְּדִינָה.
וְכֵן אִם נָתַן עֵרוּבוֹ בַּמְּקוֹמוֹת הַמִּצְטָרְפִין לָעִיר שֶׁמּוֹדְדִין הַתְּחוּם חוּץ מֵהֶם, הֲרֵי זֶה כְּנוֹתְנוֹ בְּתוֹךְ הָעִיר.
נָתַן עֵרוּבוֹ חוּץ לַתְּחוּם, אֵינוּ עֵרוּב.

אֵין מְעָרְבִין עֵרוּבִי תְּחוּמִין, אֵלָא לִדְבַר מִצְוָה--כְּגוֹן שֶׁהָיָה רוֹצֶה לֵילֵךְ לְבֵית הָאֵבֶל, אוֹ לְמִשְׁתֶּה שֶׁלַּנִּשּׂוּאִין, אוֹ לְהַקְבִּיל פְּנֵי רִבּוֹ, אוֹ חֲבֵרוֹ שֶׁבָּא מִן הַדֶּרֶךְ, וְכַיּוֹצֶא בְּאֵלּוּ; אוֹ מִפְּנֵי הַיִּרְאָה--כְּגוֹן שֶׁהָיָה רוֹצֶה לִבְרֹחַ מִן הַגּוֹיִים, אוֹ מִן הַלִּסְטִים, וְכַיּוֹצֶא בְּזֶה.
וְאִם עֵרַב שֶׁלֹּא לְאֶחָד מִכָּל אֵלּוּ, אֵלָא לְדִבְרֵי הָרְשׁוּת--הֲרֵי זֶה עֵרוּב.

כָּל שֶׁמִּשְׁתַּתְּפִין בּוֹ, מְעָרְבִין בּוֹ עֵרוּבֵי תְּחוּמִין; וְכָל שְׁאֵין מִשְׁתַּתְּפִין בּוֹ, אֵין מְעָרְבִין בּוֹ עֵרוּבֵי תְּחוּמִין.
וְכַמָּה שֵׁעוּר עֵרוּבֵי תְּחוּמִין, מְזוֹן שְׁתֵּי סְעוֹדוֹת לְכָל אֶחָד וְאֶחָד; וְאִם הָיָה לִפְתָּן, כְּדֵי לֶאֱכֹל בּוֹ שְׁתֵּי סְעוֹדוֹת: כְּמוֹ הַשִּׁתּוּף.

וְצָרִיךְ שֶׁיִּהְיֶה הוּא וְעֵרוּבוֹ בְּמָקוֹם אֶחָד, כְּדֵי שֶׁיִּהְיֶה אִפְשָׁר לוֹ לְאָכְלוֹ בֵּין הַשְּׁמָשׁוֹת.
לְפִיכָּךְ אִם נִתְכַּוַּן לִשְׁבֹּת בִּרְשׁוּת הָרַבִּים, וְהִנִּיחַ עֵרוּבוֹ בִּרְשׁוּת הַיָּחִיד, אוֹ בִּרְשׁוּת הַיָּחִיד, וְהִנִּיחַ עֵרוּבוֹ בִּרְשׁוּת הָרַבִּים--אֵינוּ עֵרוּב: שְׁאֵי אִפְשָׁר לוֹ לְהוֹצִיא מֵרְשׁוּת הַיָּחִיד לִרְשׁוּת הָרַבִּים בֵּין הַשְּׁמָשׁוֹת, אֵלָא בַּעֲבֵרָה.

אֲבָל אִם נִתְכַּוַּן לִשְׁבֹּת בִּרְשׁוּת הַיָּחִיד אוֹ בִּרְשׁוּת הָרַבִּים, וְהִנִּיחַ עֵרוּבוֹ בְּכַרְמְלִית, אוֹ שֶׁנִּתְכַּוַּן לִשְׁבֹּת בְּכַרְמְלִית, וְהִנִּיחַ עֵרוּבוֹ בִּרְשׁוּת הַיָּחִיד אוֹ בִּרְשׁוּת הָרַבִּים--הֲרֵי זֶה עֵרוּב: שֶׁבְּשָׁעַת קְנִיַּת הָעֵרוּב שְׁהוּא בֵּין הַשְּׁמָשׁוֹת, מֻתָּר לְהוֹצִיא וּלְהַכְנִיס מִכָּל אַחַת מִשְּׁתֵּי הָרְשִׁיּוֹת לְכַרְמְלִית לִדְבַר מִצְוָה--שֶׁכָּל דָּבָר שְׁהוּא מִדִּבְרֵי סוֹפְרִים, לֹא גָזְרוּ עָלָיו בֵּין הַשְּׁמָשׁוֹת בִּמְקוֹם מִצְוָה אוֹ בְּשָׁעַת הַדֹּחַק.

נְתָנוֹ בְּמִגְדָּל, וְנָעַל וְאָבַד הַמַּפְתֵּחַ--אִם יָכוֹל לְהוֹצִיאוֹ בְּלֹא עֲשִׂיַּת מְלָאכָה, הֲרֵי זֶה עֵרוּב: שְׁאֵין אִסּוּר לַעֲשׂוֹת בֵּין הַשְּׁמָשׁוֹת בִּמְקוֹם מִצְוָה, אֵלָא מְלָאכָה.
נְתָנוֹ בְּרֹאשׁ הַקָּנֶה אוֹ הַקֻּנְדָּס הַצּוֹמְחִין מִן הָאָרֶץ, אֵינוּ עֵרוּב--גְּזֵרָה, שֶׁמֶּא יִתְלֹשׁ; וְאִם הָיוּ תְּלוּשִׁין וּנְעוּצִין, הֲרֵי זֶה עֵרוּב.

כָּל הַמַּנִּיחַ עֵרוּבוֹ בְּמָקוֹם, יֵשׁ לוֹ בִּמְקוֹם עֵרוּבוֹ אַרְבַּע אַמּוֹת.
לְפִיכָּךְ הַמַּנִּיחַ עֵרוּבֵי תְּחוּמִין שֶׁלּוֹ בְּסוּף הַתְּחוּם, וְנִתְגַּלְגַּל הָעֵרוּב וְיָצָא חוּץ לַתְּחוּם, בְּתוֹךְ שְׁתֵּי אַמּוֹת--הֲרֵי זֶה עֵרוּב, וּכְאִלּוּ לֹא יָצָא מִמְּקוֹמוֹ.
וְאִם יָצָא חוּץ לִשְׁתֵּי אַמּוֹת--אֵינוּ עֵרוּב, שֶׁהֲרֵי נַעֲשָׂה חוּץ לַתְּחוּם: וְהַמַּנִּיחַ עֵרוּבוֹ חוּץ לַתְּחוּם--אֵינוּ עֵרוּב, מִפְּנֵי שְׁאֵינוּ יָכוֹל לְהַגִּיעַ אֶל עֵרוּבוֹ.

נִתְגַּלְגַּל הָעֵרוּב וְיָצָא שְׁתֵּי אַמּוֹת חוּץ לַתְּחוּם, אוֹ אָבַד, אוֹ נִשְׂרַף, אוֹ שֶׁהָיָה תְּרוּמָה וְנִטְמָא--מִבְּעוֹד יוֹם, אֵינוּ עֵרוּב; מִשֶּׁחָשֵׁכָה, הֲרֵי זֶה עֵרוּב: שֶׁקְּנִיַּת הָעֵרוּב, בֵּין הַשְּׁמָשׁוֹת.
וְאִם סָפֵק, הֲרֵי זֶה עֵרוּב--שֶׁסְּפֵק הָעֵרוּב, כָּשֵׁר; לְפִיכָּךְ אִם נֶאֱכַל הָעֵרוּב בֵּין הַשְּׁמָשׁוֹת, הֲרֵי זֶה עֵרוּב.

אָמְרוּ לוֹ שְׁנַיִם, צֵא וְעָרַב עָלֵינוּ, אֶחָד עֵרַב עָלָיו מִבְּעוֹד יוֹם, וְאֶחָד עֵרַב עָלָיו בֵּין הַשְּׁמָשׁוֹת--זֶה שֶׁעֵרַב עָלָיו מִבְּעוֹד יוֹם, נֶאֱכַל עֵרוּבוֹ בֵּין הַשְּׁמָשׁוֹת, וְזֶה שֶׁעֵרַב עָלָיו בֵּין הַשְּׁמָשׁוֹת, נֶאֱכַל עֵרוּבוֹ מִשֶּׁחָשֵׁכָה--שְׁנֵיהֶם קָנוּ עֵרוּב: שֶׁבֵּין הַשְּׁמָשׁוֹת סָפֵק הוּא, וּסְפֵק הָעֵרוּב כָּשֵׁר.
וְאַף עַל פִּי כֵן, סְפֵק חָשֵׁכָה סְפֵק לֹא חָשֵׁכָה--אֵין מְעָרְבִין עֵרוּבֵי תְּחוּמִין, לְכַתְּחִלָּה; וְאִם עֵרַב, הֲרֵי זֶה עֵרוּב.

נָפַל עַל הָעֵרוּב גַּל מִבְּעוֹד יוֹם--אִם יָכוֹל לְהוֹצִיאוֹ בְּלֹא עֲשִׂיַּת מְלָאכָה, הֲרֵי זֶה כָּשֵׁר, לְפִי שֶׁמֻּתָּר לְהוֹצִיאוֹ בֵּין הַשְּׁמָשׁוֹת, שְׁהוּא שָׁעַת קְנִיַּת הָעֵרוּב; וְאִם נָפַל עָלָיו גַּל מִשֶּׁחָשֵׁכָה--הֲרֵי זֶה עֵרוּב, וְאַף עַל פִּי שְׁאֵי אִפְשָׁר לְהוֹצִיאוֹ אֵלָא בַּעֲשִׂיַּת מְלָאכָה.
סְפֵק מִבְּעוֹד יוֹם נָפַל, אוֹ מִשֶּׁחָשֵׁכָה--הֲרֵי זֶה כָּשֵׁר, שֶׁסְּפֵק הָעֵרוּב כָּשֵׁר.

אֲבָל אִם עֵרַב בִּתְרוּמָה, שְׁהִיא סְפֵק טְמֵאָה--אֵינוּ עֵרוּב, שְׁאֵינָהּ סְעוֹדָה הָרְאוּיָה; וְכֵן אִם הָיוּ לְפָנָיו שְׁתֵּי כִּכָּרוֹת שֶׁלִּתְרוּמָה, אַחַת טְהוֹרָה וְאַחַת טְמֵאָה, וְאֵינוּ יוֹדֵעַ אֵי זוֹ הִיא מִשְּׁתֵּיהֶן, וְאָמַר עֵרוּבִי בַּטְּהוֹרָה בְּכָל מָקוֹם שְׁהוּא--אֵינוּ עֵרוּב, שְׁאֵין כָּאן סְעוֹדָה הָרְאוּיָה לַאֲכִילָה.

אָמַר כִּכָּר זוֹ הַיּוֹם חֹל וּלְמָחָר קֹדֶשׁ, וְעֵרַב בָּהּ--עֵרוּבוֹ עֵרוּב, שֶׁבֵּין הַשְּׁמָשׁוֹת עֲדַיִן לֹא נִתְקַדְּשָׁה וַדַּאי, וּרְאוּיָה הָיְתָה מִבְּעוֹד יוֹם; אֲבָל אִם אָמַר הַיּוֹם קֹדֶשׁ וּלְמָחָר חֹל--אֵין מְעָרְבִין בָּהּ, שְׁאֵינָהּ רְאוּיָה עַד שֶׁתֶּחְשַׁךְ.
וְכֵן אִם הִפְרִישׁ תְּרוּמָה, וְהִתְנָה עָלֶיהָ שֶׁלֹּא תִהְיֶה תְּרוּמָה עַד שֶׁתֶּחְשַׁךְ--אֵין מְעָרְבִין בָּהּ, שֶׁהֲרֵי הִיא טֶבֶל כָּל בֵּין הַשְּׁמָשׁוֹת, וְצָרִיךְ שֶׁתִּהְיֶה הַסְּעוֹדָה רְאוּיָה, מִבְּעוֹד יוֹם.

הַנּוֹתֵן עֵרוּבוֹ בְּבֵית הַקְּבָרוֹת, אֵינוּ עֵרוּב--לְפִי שֶׁבֵּית הַקְּבָרוֹת, אָסוּר בַּהֲנָיָה, וְכֵיוָן שֶׁרוֹצֶה בְּקִיּוּם הָעֵרוּב שָׁם אַחַר קְנִיָּה, הֲרֵי נִהְנֶה בּוֹ; נְתָנוֹ בְּבֵית הַפְּרָס--הֲרֵי זֶה עֵרוּב, וְאַפִלּוּ הָיָה כּוֹהֵן, מִפְּנֵי שֶׁיָּכוֹל לִכָּנֵס שָׁם בְּמִגְדָּל הַפּוֹרֵחַ, אוֹ שֶׁיְּנַפַּח וְהוֹלֵךְ.

רַבִּים שֶׁרָצוּ לְהִשְׁתַּתַּף בְּעֵרוּבֵי תְּחוּמִין--מְקַבְּצִין כֻּלָּן עֵרוּבָן שְׁתֵּי סְעוֹדוֹת לְכָל אֶחָד וְאֶחָד, וּמַנִּיחִין אוֹתוֹ בִּכְלִי אֶחָד בִּמְקוֹם שֶׁיִּרְצוּ.
וְאִם עָשָׂה אֶחָד עֵרוּב עַל יְדֵי כֻּלָּן--צָרִיךְ לְזַכּוֹת לָהֶן עַל יְדֵי אַחֵר, וְצָרִיךְ לְהוֹדִיעָם: שְׁאֵין מְעָרְבִין לוֹ לָאָדָם עֵרוּבִי תְּחוּמִין אֵלָא לְדַעְתּוֹ, שֶׁמֶּא אֵינוּ רוֹצֶה לְעָרַב בְּאוֹתָהּ הָרוּחַ שֶׁרָצָה זֶה בָּהּ.
וְאִם הוֹדִיעוֹ מִבְּעוֹד יוֹם--אַף עַל פִּי שֶׁלֹּא רָצָה אֵלָא מִשֶּׁתֶּחְשַׁךְ, הֲרֵי זֶה עֵרוּב; וְאִם לֹא הוֹדִיעוֹ עַד שֶׁחָשֵׁכָה--אֵינוּ יוֹצֶא בּוֹ, שְׁאֵין מְעָרְבִין מִשֶּׁתֶּחְשַׁךְ.

כָּל הַזּוֹכֶה בְּעֵרוּבֵי חֲצֵרוֹת, מְזַכִּין עַל יָדוֹ בְּעֵרוּבֵי תְּחוּמִין; וְכָל מִי שְׁאֵין מְזַכִּין עַל יָדוֹ עֵרוּבִי חֲצֵרוֹת, אֵין מְעָרְבִין עַל יָדוֹ עֵרוּבִי תְּחוּמִין.

נוֹתֵן אָדָם מָעָה לְבָעָל הַבַּיִת, כְּדֵי שֶׁיִּקַּח לוֹ בָּהּ פַּת וִיעָרַב לוֹ בָּהּ עֵרוּבֵי תְּחוּמִין.
אֲבָל אִם נָתַן לַחֶנְוָנִי, אוֹ לַנַּחְתּוֹם, וְאָמַר לוֹ, זַכֵּה לִי בְּמָעָה זוֹ--אֵינוּ עֵרוּב; וְאִם אָמַר לוֹ, עָרַב עָלַי בְּמָעָה זוֹ--הֲרֵי זֶה לוֹקֵחַ בָּהּ פַּת אוֹ אֹכֶל מִן הָאֹכָלִין, וּמְעָרֵב עָלָיו.
וְאִם נָתַן לוֹ כְּלִי, וְאָמַר לוֹ, תֶּן לִי בְּזֶה אֹכֶל, וְזַכֵּה לִי בּוֹ--הֲרֵי זֶה לוֹקֵחַ אֹכֶל, וּמְעָרֵב עָלָיו בּוֹ.

מְעָרֵב אָדָם עֵרוּבֵי תְּחוּמִין עַל יְדֵי בְּנוֹ וּבִתּוֹ הַקְּטַנִּים, וְעַל יְדֵי עַבְדּוֹ וְשִׁפְחָתוֹ הַכְּנַעֲנִיִּים, בֵּין מִדַּעְתָּן, בֵּין שֶׁלֹּא מִדַּעְתָּן; לְפִיכָּךְ אִם עֵרַב עֲלֵיהֶן וְעֵרְבוּ לְעַצְמָן, יוֹצְאִין בְּשֶׁלְּרִבָּן.
אֲבָל אֵינוּ מְעָרֵב לֹא עַל יְדֵי בְּנוֹ וּבִתּוֹ הַגְּדוֹלִים, וְלֹא עַל יְדֵי עַבְדּוֹ וְשִׁפְחָתוֹ הָעִבְרִיִּים, וְלֹא עַל יְדֵי אִשְׁתּוֹ--אֵלָא מִדַּעְתָּן, וְאַף עַל פִּי שְׁהֶן אוֹכְלִין עַל שֻׁלְחָנוֹ.
וְאִם עֵרַב עֲלֵיהֶן, וְשָׁמְעוּ וְשָׁתְקוּ וְלֹא מִחוּ--יוֹצְאִין בְּעֵרוּבוֹ; עֵרַב עַל כָּל אֶחָד מֵהֶן, וְעֵרְבוּ הֶן לְעַצְמָן--אֵין לָךְ מֶחָאָה גְּדוֹלָה מִזּוֹ, וְיוֹצְאִין בְּעֵרוּב עַצְמָן.
קָטָן בֶּן שֵׁשׁ שָׁנִים אוֹ פָּחוּת--יוֹצֶא בְּעֵרוּב אִמּוֹ, וְאֵין צָרִיךְ לְהַנִּיחַ עָלָיו מְזוֹן שְׁתֵּי סְעוֹדוֹת לְעַצְמוֹ.

הָרוֹצֶה לְשַׁלַּח עֵרוּבוֹ בְּיַד אַחֵר לְהַנִּיחוֹ לוֹ בִּמְקוֹם שְׁהוּא רוֹצֶה לִקְבֹּעַ שְׁבִיתָתוֹ שָׁם, הָרְשׁוּת בְּיָדוֹ.
וְכִשְׁהוּא מְשַׁלְּחוֹ, אֵינוּ מְשַׁלְּחוֹ בְּיַד חֵרֵשׁ שׁוֹטֶה וְקָטָן, וְלֹא בְּיַד מִי שְׁאֵינוּ מוֹדֶה בְּמִצְוַת עֵרוּב; וְאִם שִׁלַּח, אֵינוּ עֵרוּב.
וְאִם שִׁלְּחוֹ בְּיַד אֶחָד מֵאֵלּוּ הַפְּסוּלִין, לְהוֹלִיכוֹ לָאָדָם כָּשֵׁר, כְּדֵי שֶׁיּוֹלִיכוֹ הַכָּשֵׁר וְיַנִּיחוֹ בִּמְקוֹם הָעֵרוּב--הֲרֵי זֶה כָּשֵׁר, וְאַפִלּוּ שִׁלְּחוֹ עַל הַקּוּף אוֹ עַל הַפִּיל: וְהוּא, שֶׁיִּהְיֶה עוֹמֵד מֵרָחוֹק, עַד שֶׁיִּרְאֶה זֶה הַפָּסוּל אוֹ הַבְּהֵמָה הִגִּיעוּ אֵצֶל הַכָּשֵׁר, שֶׁאָמַר לוֹ לְהוֹלִיךְ אֶת הָעֵרוּב.
וְכֵן רַבִּים שֶׁנִּשְׁתַּתְּפוּ בְּעֵרוּבֵי תְּחוּמִין, וְרָצוּ לְשַׁלַּח עֵרוּבָן בְּיַד אֶחָד--הֲרֵי אֵלּוּ מְשַׁלְּחִין.

אֶחָד אוֹ רַבִּים שֶׁאָמְרוּ לְאֶחָד, עָרַב עָלֵינוּ, וְעֵרַב עֲלֵיהֶן בְּאֵי זֶה רוּחַ שֶׁרָצָה--הֲרֵי זֶה עֵרוּב וְיוֹצְאִין בּוֹ, שֶׁהֲרֵי לֹא יֵחֲדוּ לוֹ רוּחַ.
הָאוֹמֵר לַחֲבֵרוֹ עָרַב עָלַי בִּתְמָרִים וְעֵרַב עָלָיו בִּגְרֹגְּרוֹת, בִּגְרֹגְּרוֹת וְעֵרַב עָלָיו בִּתְמָרִים, אָמַר לוֹ הַנַּח עֵרוּבִי בַּמִּגְדָּל וְהִנִּיחוֹ בַּשּׁוֹבָךְ, בַּשּׁוֹבָךְ וְהִנִּיחוֹ בַּמִּגְדָּל, בַּבַּיִת וְהִנִּיחוֹ בָּעֲלִיָּה, בָּעֲלִיָּה וְהִנִּיחוֹ בַּבַּיִת--אֵינוּ עֵרוּב; אֲבָל אִם אָמַר לוֹ עָרַב עָלַי סְתָם, וְעֵרַב עָלָיו--בֵּין בִּתְמָרִים בֵּין בִּגְרֹגְּרוֹת, בֵּין בַּבַּיִת בֵּין בָּעֲלִיָּה--הֲרֵי זֶה עֵרוּב.

כְּשֵׁם שֶׁמְּבָרְכִין עַל עֵרוּבֵי חֲצֵרוֹת וְשִׁתּוּפֵי מְבוֹאוֹת, כָּךְ מְבָרֵךְ עַל עֵרוּבֵי תְּחוּמִין; וְאוֹמֵר, בְּזֶה הָעֵרוּב יִהְיֶה מֻתָּר לִי לְהַלַּךְ מִמְּקוֹם זֶה אַלְפַּיִם אַמָּה לְכָל רוּחַ.
וְאִם הָיָה אֶחָד מְעָרֵב עַל יְדֵי רַבִּים--אוֹמֵר, בְּזֶה הָעֵרוּב יִהְיֶה מֻתָּר לִפְלוֹנִי וּפְלוֹנִי, אוֹ לִבְנֵי מָקוֹם פְּלוֹנִי, אוֹ לִבְנֵי עִיר זוֹ, לְהַלַּךְ מִמָּקוֹם זֶה אַלְפַּיִם אַמָּה לְכָל רוּחַ.

הִלְכּוֹת עֵרוּבִין פֵּרֶק ז 
מִי שֶׁיָּצָא מֵעֶרֶב שַׁבָּת חוּץ לַמְּדִינָה, וְעָמַד בְּמָקוֹם בְּתוֹךְ הַתְּחוּם אוֹ בְּסוֹפוֹ, וְאָמַר שְׁבִיתָתִי בְּמָקוֹם זֶה, וְחָזַר לְעִירוֹ וְלָן שָׁם--יֵשׁ לוֹ לְהַלַּךְ לְמָחָר מֵאוֹתוֹ מָקוֹם, אַלְפַּיִם אַמָּה לְכָל רוּחַ.
וְזֶה הוּא עִיקַר עֵרוּבֵי תְּחוּמִין, לְעָרַב בְּרַגְלָיו; וְלֹא אָמְרוּ לְעָרַב בְּהַנָּחַת מְזוֹן שְׁתֵּי סְעוֹדוֹת בִּלְבָד בְּמָקוֹם, אַף עַל פִּי שֶׁלֹּא יָצָא וְלֹא עָמַד שָׁם, אֵלָא לְהָקֶל עַל הֶעָשִׁיר, שֶׁלֹּא יֵצֵא אֵלָא יְשַׁלַּח עֵרוּבוֹ בְּיַד אַחֵר וְיַנִּיחֶנּוּ לוֹ.

וְכֵן אִם נִתְכַּוַּן לִקְבֹּעַ שְׁבִיתָתוֹ בְּמָקוֹם יָדוּעַ אֶצְלוֹ, כְּגוֹן אִילָן אוֹ בַּיִת אוֹ גָּדֵר שְׁהוּא מַכִּיר מְקוֹמוֹ, וְיֵשׁ בֵּינוֹ וּבֵינוֹ כְּשֶׁחָשֵׁכָה אַלְפַּיִם אַמָּה אוֹ פָּחוּת, וְהִחְזִיק בַּדֶּרֶךְ וְהָלַךְ כְּדֵי שֶׁיַּגִּיעַ לְאוֹתוֹ מָקוֹם וְיִקְנֶה בּוֹ שְׁבִיתָה--אַף עַל פִּי שֶׁלֹּא הִגִּיעַ וְלֹא עָמַד שָׁם, אֵלָא הִחְזִירוֹ חֲבֵרוֹ לָלוּן אֶצְלוֹ, אוֹ שֶׁחָזַר מֵעַצְמוֹ לָלוּן, אוֹ נִתְעַכַּב--יֵשׁ לוֹ לְהַלַּךְ עַד מְקוֹם שֶׁנִּתְכַּוַּן לוֹ, וּמֵאוֹתוֹ מָקוֹם אַלְפַּיִם אַמָּה לְכָל רוּחַ: שֶׁכֵּיוָן שֶׁגָּמַר בְּלִבּוֹ לִקְבֹּעַ שָׁם שְׁבִיתָתוֹ, וְהִחְזִיק בַּדֶּרֶךְ, נַעֲשָׂה כְּמִי שֶׁעָמַד שָׁם, אוֹ שֶׁהִנִּיחַ עֵרוּבוֹ שָׁם.

בַּמֶּה דְּבָרִים אֲמוּרִים, בֶּעָנִי, שְׁאֵין מַטְרִיחִין אוֹתוֹ לְהַנִּיחַ עֵרוּב; אוֹ בְּדָחוּק, כְּגוֹן מִי שֶׁהָיָה בָּא בַּדֶּרֶךְ וְהָיָה יָרֵא שֶׁמֶּא תֶּחְשַׁךְ: וְהוּא שֶׁיִּשָּׁאֵר מִן הַיּוֹם, כְּדֵי שֶׁיַּגִּיעַ לְאוֹתוֹ מָקוֹם שֶׁקָּבַע בּוֹ שְׁבִיתָה, קֹדֶם שֶׁתֶּחְשַׁךְ, אִם רָץ בְּכָל כּוֹחוֹ, וְיִהְיֶה בֵּינוֹ וּבֵין אוֹתוֹ מָקוֹם כְּשֶׁתֶּחְשַׁךְ, אַלְפַּיִם אוֹ פָּחוּת.
אֲבָל אִם לֹא הָיָה דָּחוּק וְלֹא עָנִי, אוֹ שֶׁלֹּא נִשְׁאָר מִן הַיּוֹם כְּדֵי שֶׁיַּגִּיעַ אַפִלּוּ רָץ בְּכָל כּוֹחוֹ, אוֹ שֶׁהָיָה בֵּין הַמָּקוֹם שֶׁנִּתְכַּוַּן לִשְׁבֹּת בּוֹ וּבֵין הַמָּקוֹם שְׁהוּא עוֹמֵד בּוֹ כְּשֶׁחָשֵׁכָה יָתֵר מֵאַלְפַּיִם אַמָּה, אוֹ שֶׁלֹּא כִוַּן הַמָּקוֹם שֶׁקָּנָה בּוֹ שְׁבִיתָה--הֲרֵי לֹא קָנָה שְׁבִיתָה בְּרֵחוּק מָקוֹם, וְאֵין לוֹ אֵלָא אַלְפַּיִם אַמָּה לְכָל רוּחַ, מִמְּקוֹם שְׁהוּא עוֹמֵד בּוֹ, כְּשֶׁחָשֵׁכָה.

מִי שֶׁעָמַד מִבְּעוֹד יוֹם בִּרְשׁוּת הַיָּחִיד, וְקָנָה שָׁם שְׁבִיתָה, אוֹ שֶׁהָיָה בָּא בַּדֶּרֶךְ וְנִתְכַּוַּן לִשְׁבֹּת בִּרְשׁוּת הַיָּחִיד הַיְּדוּעָה אֶצְלוֹ, וְקָבַע שָׁם שְׁבִיתָתוֹ--הֲרֵי זֶה מְהַלֵּךְ אֶת כֻּלָּהּ, וְחוּצָה לָהּ אַלְפַּיִם אָמָה לְכָל רוּחַ.
וְאִם הָיְתָה רְשׁוּת הַיָּחִיד זוֹ מְקוֹם שֶׁלֹּא הֻקַּף לְדִירָה, אוֹ תֵּל, אוֹ נְקָע--אִם הָיָה בָּהּ בֵּית סָאתַיִם אוֹ פָּחוּת, מְהַלֵּךְ אֶת כֻּלָּהּ, וְחוּצָה לָהּ אַלְפַּיִם אָמָה לְכָל רוּחַ; וְאִם הָיְתָה יָתֵר עַל בֵּית סָאתַיִם, אֵין לוֹ בָּהּ אֵלָא אַרְבַּע אַמּוֹת, וְחוּצָה מֵהֶן אַלְפַּיִם אַמָּה לְכָל רוּחַ.
וְכֵן אִם הִנִּיחַ עֵרוּבוֹ, בִּמְקוֹם שֶׁלֹּא הֻקַּף לְדִירָה.

הַקּוֹנֶה שְׁבִיתָה בְּרֵחוּק מָקוֹם, וְלֹא סִיַּם מְקוֹם שְׁבִיתָתוֹ--לֹא קָנָה שְׁבִיתָה שָׁם.
כֵּיצַד: הָיָה בָּא בַּדֶּרֶךְ וְאָמַר שְׁבִיתָתִי בְּשָׂדֶה פְּלוֹנִית, אוֹ בְּבִקְעָה פְּלוֹנִית, אוֹ בְּרֵחוּק אֶלֶף אַמָּה, אוֹ אַלְפַּיִם מִמְּקוֹמִי זֶה--הֲרֵי זֶה לֹא קָנָה שְׁבִיתָה בְּרֵחוּק מָקוֹם; וְאֵין לוֹ אֵלָא אַלְפַּיִם אַמָּה לְכָל רוּחַ, מִמְּקוֹם שְׁהוּא עוֹמֵד בּוֹ, כְּשֶׁחָשֵׁכָה.

אָמַר שְׁבִיתָתִי תַּחַת אִילָן פְּלוֹנִי, אוֹ תַּחַת סֶלַע פְּלוֹנִית--אִם יֵשׁ תַּחַת אוֹתוֹ אִילָן אוֹ אוֹתָהּ סֶלַע שְׁמוֹנֶה אַמּוֹת אוֹ יָתֵר, לֹא קָנָה שְׁבִיתָה: שֶׁהֲרֵי לֹא כִוַּן מְקוֹם שְׁבִיתָתוֹ--שְׁאִם בָּא לִשְׁבֹּת בְּאַרְבַּע אַמּוֹת אֵלּוּ, שֶׁמֶּא בְּאַרְבַּע אַמּוֹת אֵלּוּ הָאֲחֵרוֹת הוּא שֶׁקָּנָה.
לְפִיכָּךְ צָרִיךְ לְהִתְכַּוַּן לִשְׁבֹּת בְּעִיקָרוֹ, אוֹ בְּאַרְבַּע אַמּוֹת שֶׁבִּדְרוֹמוֹ אוֹ שֶׁבִּצְפוֹנוֹ.
וְאִם הָיָה תַּחְתָּיו פָּחוּת מִשְּׁמוֹנֶה, וְנִתְכַּוַּן לִשְׁבֹּת תַּחְתָּיו--קָנָה: שֶׁהֲרֵי אֵין שָׁם שֵׁעוּר שְׁנֵי מְקוֹמוֹת, וַהֲרֵי מִקְצַת מְקוֹמוֹ מְסֻיָּם.

הָיוּ שְׁנַיִם בָּאִים בַּדֶּרֶךְ, אֶחָד מֵהֶן מַכִּיר אִילָן אוֹ גָּדֵר אוֹ מְקוֹם שְׁהוּא קוֹבֵעַ בּוֹ שְׁבִיתָה, וְהַשֵּׁנִי אֵינוּ מַכִּיר--זֶה שְׁאֵינוּ מַכִּיר מוֹסֵר שְׁבִיתָתוֹ לַמַּכִּיר, וְהַמַּכִּיר מִתְכַּוֵּן לִשְׁבֹּת הוּא וַחֲבֵרוֹ בִּמְקוֹם שְׁהוּא מַכִּיר.

אַנְשֵׁי הָעִיר שֶׁשִּׁלְּחוּ אֶחָד מֵהֶן לְהוֹלִיךְ לָהֶן עֵרוּבָן לְמָקוֹם יָדוּעַ, וְהִחְזִיק בַּדֶּרֶךְ, וְהִחְזִירוֹ חֲבֵרוֹ, וְלֹא הוֹלִיךְ עֵרוּבָן--הֶן לֹא קָנוּ שְׁבִיתָה בְּאוֹתוֹ מָקוֹם, שֶׁהֲרֵי לֹא הֻנַּח שָׁם עֵרוּבָן, וְאֵין לָהֶן לְהַלַּךְ מִמְּדִינָתָן, אֵלָא אַלְפַּיִם אַמָּה לְכָל רוּחַ.
וְהוּא, קָנָה שָׁם עֵרוּב--שֶׁהֲרֵי הוּא בָּא בַּדֶּרֶךְ, וְנִתְכַּוַּן לִשְׁבֹּת שָׁם, וְהִחְזִיק בַּדֶּרֶךְ; לְפִיכָּךְ יֵשׁ לוֹ לְמָחָר לְהַלַּךְ לְאוֹתוֹ מָקוֹם, וּלְהַלַּךְ מִמֶּנּוּ אַלְפַּיִם אַמָּה לְכָל רוּחַ.

זֶה שֶׁאָמַרְנוּ שֶׁצָּרִיךְ הַקּוֹנֶה שְׁבִיתָה בְּרֵחוּק מָקוֹם שֶׁיַּחְזִיק בַּדֶּרֶךְ, לֹא שֶׁיֵּצֵא וְיֵלֵךְ בַּשָּׂדֶה, אֵלָא אַפִלּוּ יָרַד מִן הָעֲלִיָּה לֵילֵךְ לְאוֹתוֹ מָקוֹם, וְקֹדֶם שֶׁיֵּצֵא מִפֶּתַח הֶחָצֵר הִחְזִירוֹ חֲבֵרוֹ--הֲרֵי זֶה הִחְזִיק, וְקָנָה שְׁבִיתָה.
וְכֵן כָּל הַקּוֹנֶה שְׁבִיתָה בְּרֵחוּק מָקוֹם, אֵינוּ צָרִיךְ לוֹמַר שְׁבִיתָתִי בְּמָקוֹם פְּלוֹנִי, אֵלָא כֵּיוָן שֶׁגָּמַר בְּלִבּוֹ וְהִחְזִיק בַּדֶּרֶךְ כָּל שְׁהוּא, קָנָה שָׁם שְׁבִיתָה; וְאֵין צָרִיךְ לוֹמַר מִי שֶׁיָּצָא בְּרַגְלָיו וְעָמַד בִּמְקוֹם שֶׁקָּנָה בּוֹ שְׁבִיתָה, שְׁאֵינוּ צָרִיךְ לוֹמַר כְּלוּם, אֵלָא כֵּיוָן שֶׁגָּמַר בְּלִבּוֹ, קָנָה.

הַתַּלְמִידִים שֶׁהוֹלְכִין אוֹכְלִין בְּלֵילֵי שַׁבָּת בַּשָּׂדוֹת וּבַכְּרָמִים, אֵצֶל בַּעֲלֵי הַבָּתִּים שֶׁפִּתָּן מְצוּיָה לְעוֹבְרֵי דְּרָכִים הַבָּאִים שָׁם, וּבָאִים וְלָנִים, בְּבֵית הַמִּדְרָשׁ--מְהַלְּכִין אַלְפַּיִם אַמָּה לְכָל רוּחַ מִבֵּית הַמִּדְרָשׁ, לֹא מִמְּקוֹם הָאֲכִילָה: שֶׁאִלּוּ מָצְאוּ סְעוֹדָתָן בְּבֵית הַמִּדְרָשׁ, לֹא הָיוּ יוֹצְאִין לַשָּׂדֶה; וְאֵין דַּעְתָּן סוֹמֶכֶת לְדִירָה, אֵלָא עַל בֵּית מִדְרָשָׁם.

הִלְכּוֹת עֵרוּבִין פֵּרֶק ח 
אֵין מַנִּיחִין שְׁנֵי עֵרוּבִין, אֶחָד בְּמִזְרָח וְאֶחָד בְּמַעְרָב, כְּדֵי שֶׁיְּהַלַּךְ בְּמִקְצַת הַיּוֹם עַל אֶחָד מִשְּׁנֵי הָעֵרוּבִין, וּבִשְׁאָר הַיּוֹם עַל הָעֵרוּב הַשֵּׁנִי--שְׁאֵין מְעָרְבִין שְׁנֵי עֵרוּבִין, לְיוֹם אֶחָד; טָעָה וְעֵרַב לִשְׁתֵּי רוּחוֹת, כִּמְדֻמֶּה הוּא שֶׁמְּעָרְבִין לִשְׁתֵּי רוּחוֹת, אוֹ שֶׁאָמַר לִשְׁנַיִם צְאוּ וְעָרְבוּ עָלַי, אֶחָד עֵרַב עָלָיו לַצָּפוֹן וְאֶחָד עֵרַב עָלָיו לַדָּרוֹם--מְהַלֵּךְ כְּרַגְלֵי שְׁנֵיהֶם.

כֵּיצַד מְהַלֵּךְ כְּרַגְלֵי שְׁנֵיהֶם: שְׁאֵינוּ יָכוֹל לְהַלַּךְ, אֵלָא בִּמְקוֹם שֶׁיֵּשׁ לִשְׁנֵיהֶם לְהַלַּךְ בּוֹ; נָתַן הָאֶחָד עֵרוּבוֹ בְּרֵחוּק אֶלֶף אַמָּה לְרוּחַ מִזְרָח, וְהִנִּיחַ הַשֵּׁנִי מֵהֶן עֵרוּבוֹ בְּרֵחוּק חֲמֵשׁ מֵאוֹת אַמָּה לְרוּחַ מַעְרָב--אֵין זֶה שֶׁעֵרְבוּ עָלָיו מְהַלֵּךְ בְּמַעְרָב אֵלָא אֶלֶף אַמָּה, כְּרַגְלֵי מִי שֶׁעֵרַב עָלָיו בְּמִזְרָח, וְלֹא יְהַלַּךְ בְּמִזְרָח אֵלָא אֶלֶף וַחֲמֵשׁ מֵאוֹת, כְּרַגְלֵי מִי שֶׁעֵרַב עָלָיו בְּמַעְרָב.
לְפִיכָּךְ אִם עֵרַב אוֹ עֵרְבוּ עָלָיו שְׁנֵי עֵרוּבִין אֵלּוּ, אֶחָד בְּרֵחוּק אַלְפַּיִם לְמִזְרָח, וְאֶחָד בְּרֵחוּק אַלְפַּיִם לְמַעְרָב--הֲרֵי זֶה, לֹא יָזוּז מִמְּקוֹמוֹ.

מְעָרֵב אָדָם שְׁנֵי עֵרוּבִין בִּשְׁתֵּי רוּחוֹת, וּמַתְנֶה וְאוֹמֵר: אִם אֵרַע לִי דְּבַר מִצְוָה אוֹ נִלְחַצְתִּי לְמָחָר וְנִצְרַכְתִּי לְרוּחַ זוֹ, זֶה הָעֵרוּב הוּא שֶׁאֲנִי סוֹמֵךְ עָלָיו, וְהָעֵרוּב שֶׁבְּרוּחַ הַשֵּׁנִית, אֵינוּ כְּלוּם; וְאִם נִצְרַכְתִּי לְרוּחַ זוֹ הַשֵּׁנִית, זֶה הָעֵרוּב הוּא שֶׁאֲנִי סוֹמֵךְ עָלָיו, וְשֶׁבָּרוּחַ הָרִאשׁוֹנָה, אֵינוּ כְּלוּם; וְאִם נִצְרַכְתִּי לִשְׁתֵּי הָרוּחוֹת, יֵשׁ לִי לִסְמֹךְ עַל אֵיזֶה עֵרוּב שֶׁאֶרְצֶה, וּלְאֵיזֶה שֶׁאֶרְצֶה אֵלֵךְ; וְאִם לֹא אֵרַע לִי דָּבָר, וְלֹא נִצְרַכְתִּי לְרוּחַ מִשְּׁתֵּיהֶן--אֵין שְׁנֵי הָעֵרוּבִין אֵלּוּ עֵרוּב, וְאֵינִי סוֹמֵךְ עַל אֶחָד מֵהֶן, אֵלָא הֲרֵינִי כִּבְנֵי עִירִי, שֶׁיֵּשׁ לִי אַלְפַּיִם אַמָּה לְכָל רוּחַ מִחוּץ לַחוֹמָה.

כְּשֵׁם שֶׁאָסוּר לָצֵאת חוּץ לַתְּחוּם בַּשַּׁבָּת, כָּךְ אָסוּר בְּיוֹם טוֹב וּבְיוֹם הַכִּפּוּרִים; וּכְשֵׁם שֶׁהַמּוֹצִיא מֵרְשׁוּת לִרְשׁוּת בַּשַּׁבָּת חַיָּב, כָּךְ הַמּוֹצִיא בְּיוֹם הַכִּפּוּרִים חַיָּב.
אֲבָל בְּיוֹם טוֹב, מֻתָּר לְהוֹצִיא מֵרְשׁוּת לִרְשׁוּת.
לְפִיכָּךְ מְעָרְבִין עֵרוּבֵי חֲצֵרוֹת וּמִשְׁתַּתְּפִין בַּמְּבוֹאוֹת לְיוֹם הַכִּפּוּרִים, כַּשַּׁבָּת; וּמְעָרְבִין עֵרוּבֵי תְּחוּמִין לְיוֹם הַכִּפּוּרִים וּלְיָמִים טוֹבִים, כְּדֶרֶךְ שֶׁמְּעָרְבִין לַשַּׁבָּת.

יוֹם טוֹב שֶׁחָל לִהְיוֹת סָמוּךְ לַשַּׁבָּת, בֵּין מִלְּפָנֶיהָ בֵּין מִלְּאַחֲרֶיהָ, אוֹ שְׁנֵי יָמִים טוֹבִים שֶׁלַּגָּלִיּוֹת--יֵשׁ לוֹ לְעָרַב שְׁנֵי עֵרוּבִין לִשְׁתֵּי רוּחוֹת, וְסוֹמֵךְ עַל אֵי זֶה מֵהֶן שֶׁיִּרְצֶה לְיוֹם הָרִאשׁוֹן, וְעַל הָעֵרוּב שֶׁבְּרוּחַ הַשֵּׁנִית לְיוֹם הַשֵּׁנִי; אוֹ מְעָרֵב עֵרוּב אֶחָד לְרוּחַ אַחַת, וְסוֹמֵךְ עָלָיו לְאֶחָד מִשְּׁנֵי יָמִים, וּבַיּוֹם הַשֵּׁנִי יִהְיֶה כִּבְנֵי הָעִיר וּכְאִלּוּ לֹא עָשָׂה עֵרוּב, וְיֵשׁ לוֹ אַלְפַּיִם אַמָּה לְכָל רוּחַ.
בַּמֶּה דְּבָרִים אֲמוּרִים, בִּשְׁנֵי יָמִים טוֹבִים שֶׁלַּגָּלִיּוֹת; אֲבָל בִּשְׁנֵי יָמִים טוֹבִים שֶׁלְּרֹאשׁ הַשָּׁנָה, הֲרֵי הֶן כְּיוֹם אֶחָד, וְאֵינוּ מְעָרֵב לִשְׁנֵי הַיָּמִים, אֵלָא לְרוּחַ אַחַת.

וְכֵן מַתְנֶה אָדָם עַל עֵרוּבוֹ, וְאוֹמֵר עֵרוּבִי לְשַׁבָּת זוֹ, אֲבָל לֹא לְשַׁבָּת אַחֶרֶת; לְשַׁבָּת אַחֶרֶת, אֲבָל לֹא לְזוֹ; לְשַׁבָּתוֹת, לֹא לְיָמִים טוֹבִים; לְיָמִים טוֹבִים, לֹא לְשַׁבָּתוֹת.

אָמַר לַחֲמִשָּׁה, הֲרֵינִי מְעָרֵב עַל אֵיזֶה מִכֶּם שֶׁאֶרְצֶה, רָצִיתִי יֵלֵךְ, לֹא רָצִיתִי לֹא יֵלֵךְ--אַף עַל פִּי שֶׁרָצָה מִשֶּׁחָשֵׁכָה, יֵלֵךְ: דָּבָר שְׁהוּא מִדִּבְרֵי סוֹפְרִים, יֵשׁ בּוֹ בְּרִירָה.
וְכֵן הַמְּעָרֵב לַשַּׁבָּתוֹת שֶׁלְּכָל הַשָּׁנָה, וְאָמַר רָצִיתִי אֵלֵךְ, לֹא רָצִיתִי לֹא אֵלֵךְ אֵלָא אֶהְיֶה כִּבְנֵי עִירִי--כָּל שַׁבָּת שֶׁיִּרְצֶה יֵלֵךְ, אַף עַל פִּי שֶׁרָצָה מִשֶּׁתֶּחְשַׁךְ.

הַמְּעָרֵב לִשְׁנֵי יָמִים טוֹבִים שֶׁלַּגָּלִיּוֹת, אוֹ לְשַׁבָּת וְיוֹם טוֹב--אַף עַל פִּי שְׁהוּא עֵרוּב אֶחָד לְרוּחַ אַחַת, לִשְׁנֵי הַיָּמִים--צָרִיךְ שֶׁיִּהְיֶה הָעֵרוּב בִּמְקוֹמוֹ מָצוּי בְּלֵיל רִאשׁוֹן וּבְלֵיל שֵׁנִי, כָּל בֵּין הַשְּׁמָשׁוֹת.
כֵּיצַד הוּא עוֹשֶׂה: מוֹלִיכוֹ בְּעֶרֶב יוֹם טוֹב אוֹ בְּעֶרֶב שַׁבָּת, וּמַחְשִׁיךְ עָלָיו, וְנוֹטְלוֹ בְּיָדוֹ וּבָא לוֹ, אִם הָיָה לֵיל יוֹם טוֹב; וּלְמָחָר מוֹלִיכוֹ לְאוֹתוֹ מָקוֹם, וּמַנִּיחוֹ שָׁם עַד שֶׁתֶּחְשַׁךְ, וְאוֹכְלוֹ אִם הָיָה לֵיל שַׁבָּת, אוֹ מְבִיאוֹ אִם הָיָה לֵיל יוֹם טוֹב--מִפְּנֵי שְׁהֶן שְׁתֵּי קְדֻשּׁוֹת, וְאֵינָן כְּיוֹם אֶחָד, כְּדֵי שֶׁנֹּאמַר מִלֵּיל רִאשׁוֹן, קָנָה הָעֵרוּב לִשְׁנֵי יָמִים.

נֶאֱכַל הָעֵרוּב בָּרִאשׁוֹן--קָנָה הָעֵרוּב לָרִאשׁוֹן, וְאֵין לוֹ עֵרוּב לַשֵּׁנִי; עֵרַב בְּרַגְלָיו בָּרִאשׁוֹן, צָרִיךְ לְעָרַב בְּרַגְלָיו בַּשֵּׁנִי, וְהוּא שֶׁיֵּלֵךְ וְיַעֲמֹד בְּאוֹתוֹ מָקוֹם, וְיַחְשֹׁב בְּלִבּוֹ שֶׁיִּקְנֶה שָׁם שְׁבִיתָה.
עֵרַב בְּפַת בָּרִאשׁוֹן--אִם רָצָה לְעָרַב בְּרַגְלָיו בַּשֵּׁנִי, הֲרֵי זֶה עֵרוּב; וְאִם רָצָה לְעָרַב בְּפַת, צָרִיךְ לְעָרַב בְּאוֹתָהּ הַפַּת עַצְמָהּ שֶׁעֵרַב בָּהּ בָּרִאשׁוֹן.

יוֹם הַכִּפּוּרִים שֶׁחָל לִהְיוֹת עֶרֶב שַׁבָּת אוֹ לְאַחַר שַׁבָּת, בִּזְמָן שֶׁמְּקַדְּשִׁין עַל הָרְאִיָּה--יֵרָאֶה לִי שְׁהֶן כְּיוֹם אֶחָד, וּקְדֻשָּׁה אַחַת הֶם.

זֶה שֶׁאָמַרְנוּ שֶׁיֵּשׁ לוֹ לָאָדָם לְעָרַב שְׁנֵי עֵרוּבִין בִּשְׁתֵּי רוּחוֹת לִשְׁנֵי הַיָּמִים, וְהוּא שֶׁיִּהְיֶה אִפְשָׁר לוֹ לְהַגִּיעַ לְכָל אֶחָד מִשְּׁנֵי הָעֵרוּבִין בַּיּוֹם הָרִאשׁוֹן; אֲבָל אִם אֵי אִפְשָׁר לוֹ לְהַגִּיעַ לָעֵרוּב שֶׁלַּיּוֹם הַשֵּׁנִי בַּיּוֹם הָרִאשׁוֹן, אֵין עֵרוּב הַשֵּׁנִי עֵרוּב--שֶׁהָעֵרוּב מִצְוָתוֹ שֶׁיִּהְיֶה בִּסְעוֹדָה, הָרְאוּיָה מִבְּעוֹד יוֹם, וְזֶה הוֹאִיל וְאֵינוּ יָכוֹל לְהַגִּיעַ לְזֶה הָעֵרוּב בַּיּוֹם הָרִאשׁוֹן, הֲרֵי זוֹ אֵינָהּ רְאוּיָה מִבְּעוֹד יוֹם.

כֵּיצַד: הֲרֵי שֶׁהִנִּיחַ עֵרוּבוֹ בְּרֵחוּק אַלְפַּיִם אַמָּה מִבֵּיתוֹ לְרוּחַ מִזְרָח, וְסָמַךְ עָלָיו לְיוֹם רִאשׁוֹן, וְהִנִּיחַ עֵרוּב שֵׁנִי בְּרֵחוּק אַמָּה אַחַת אוֹ מְאָה אוֹ אֶלֶף בְּרוּחַ מַעְרָב, וְסָמַךְ עָלָיו לְיוֹם שֵׁנִי--אֵין זֶה הַשֵּׁנִי עֵרוּב, שֶׁהֲרֵי בַּיּוֹם הָרִאשׁוֹן אֵין זֶה הָעֵרוּב הַשֵּׁנִי רָאוּי לוֹ מִבְּעוֹד יוֹם, לְפִי שְׁאֵינוּ יָכוֹל לְהַגִּיעַ אֵלָיו, שֶׁהֲרֵי לֹא נִשְׁאָר לוֹ בְּרוּחַ מַעְרָב כְּלוּם.

אֲבָל אִם הִנִּיחַ עֵרוּבוֹ בְּרֵחוּק אֶלֶף וַחֲמֵשׁ מֵאוֹת אַמָּה מִבֵּיתוֹ בְּרוּחַ מִזְרָח, וְסָמַךְ עָלָיו לְיוֹם רִאשׁוֹן, וְהִנִּיחַ עֵרוּב שֵׁנִי רָחוֹק מִבֵּיתוֹ לְרוּחַ מַעְרָב בְּתוֹךְ חֲמֵשׁ מֵאוֹת אַמָּה, וְסָמַךְ עָלָיו לְיוֹם שֵׁנִי--הֲרֵי זֶה עֵרוּב, שֶׁהֲרֵי אִפְשָׁר לוֹ שֶׁיַּגִּיעַ לוֹ בְּיוֹם רִאשׁוֹן.

יוֹם טוֹב שֶׁחָל לִהְיוֹת בְּעֶרֶב שַׁבָּת, אֵינוּ עוֹשֶׂה עֵרוּב בְּיוֹם טוֹב, לֹא עֵרוּבֵי חֲצֵרוֹת, וְלֹא עֵרוּבֵי תְּחוּמִין--אֵלָא מְעָרֵב הוּא, בְּיוֹם חֲמִישִׁי שְׁהוּא עֶרֶב יוֹם טוֹב.
וְאִם חָלוּ שְׁנֵי יָמִים טוֹבִים שֶׁלַּגָּלִיּוֹת בַּחֲמִישִׁי וְעֶרֶב שַׁבָּת, מְעָרֵב מִיּוֹם רְבִיעִי עֵרוּבֵי תְּחוּמִין וְעֵרוּבֵי חֲצֵרוֹת.
וְאִם שָׁכַח וְלֹא עֵרַב--הֲרֵי זֶה מְעָרֵב עֵרוּבֵי חֲצֵרוֹת בַּחֲמִישִׁי וּבְעֶרֶב שַׁבָּת, וּמַתְנֶה; אֲבָל לֹא עֵרוּבֵי תְּחוּמִין.

כֵּיצַד מַתְנֶה: אוֹמֵר בַּחֲמִישִׁי, אִם הַיּוֹם יוֹם טוֹב, אֵין בִּדְבָרַי כְּלוּם, וְאִם לָאו, הֲרֵי זֶה עֵרוּב; וּלְמָחָר חוֹזֵר וּמְעָרֵב וְאוֹמֵר, אִם הַיּוֹם יוֹם טוֹב, כְּבָר עֵרַבְתִּי מֵאֶמֶשׁ וְאֵין בִּדְבָרַי הַיּוֹם כְּלוּם, וְאִם אֶמֶשׁ הָיָה יוֹם טוֹב, הֲרֵי זֶה עֵרוּב.
בַּמֶּה דְּבָרִים אֲמוּרִים, בִּשְׁנֵי יָמִים טוֹבִים שֶׁלַּגָּלִיּוֹת; אֲבָל בִּשְׁנֵי יָמִים טוֹבִים שֶׁלְּרֹאשׁ הַשָּׁנָה, הֲרֵי הֶן כְּיוֹם אֶחָד, וְאֵינוּ מְעָרֵב לָהֶן, אֵלָא מֵעֶרֶב יוֹם טוֹב.

הִלְכּוֹת שְׁבִיתַת עָשׂוֹר 
יֵשׁ בִּכְלָלָן אַרְבַּע מִצְווֹת--שְׁתֵּי מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לִשְׁבֹּת בּוֹ מִמְּלָאכָה; שֶׁלֹּא לַעֲשׂוֹת בּוֹ מְלָאכָה; לְהִתְעַנּוֹת בּוֹ; שֶׁלֹּא לֶאֱכֹל וְלִשְׁתּוֹת בּוֹ.
וּבֵאוּר כָּל הַמִּצְווֹת הָאֵלּוּ בִּפְרָקִים אֵלּוּ.

הִלְכּוֹת שְׁבִיתַת עָשׂוֹר פֵּרֶק א 
מִצְוַת עֲשֵׂה לִשְׁבֹּת מִמְּלָאכָה בֶּעָשׂוֹר לַחֹדֶשׁ הַשְּׁבִיעִי, שֶׁנֶּאֱמָר "שַׁבַּת שַׁבָּתוֹן הוּא לָכֶם" ; וְכָל הָעוֹשֶׂה בּוֹ מְלָאכָה, בִּטַּל מִצְוַת עֲשֵׂה, וְעָבַר עַל לֹא תַעֲשֶׂה, שֶׁנֶּאֱמָר "וּבֶעָשׂוֹר לַחֹדֶשׁ ...
כָּל-מְלָאכָה, לֹא תַעֲשׂוּ" .
וּמַה הוּא חַיָּב עַל עֲשִׂיַּת מְלָאכָה בְּיוֹם זֶה--אִם עָשָׂה בִּרְצוֹנוֹ בְּזָדוֹן, חַיָּב כָּרֵת; וְאִם עָשָׂה בִּשְׁגָגָה, חַיָּב קָרְבַּן חַטָּאת קְבוּעָה.

כָּל מְלָאכָה שֶׁחַיָּבִין עַל זְדוֹנָהּ בַּשַּׁבָּת סְקֵלָה, חַיָּבִין עַל זְדוֹנָהּ בֶּעָשׂוֹר כָּרֵת; וְכָל שֶׁחַיָּבִין עָלָיו קָרְבַּן חַטָּאת בַּשַּׁבָּת, חַיָּבִין עָלָיו קָרְבַּן חַטָּאת בְּיוֹם הַכִּפּוּרִים.
וְכָל דָּבָר שֶׁאָסוּר לַעֲשׂוֹתוֹ בַּשַּׁבָּת אַף עַל פִּי שְׁאֵינוּ מְלָאכָה, אָסוּר לַעֲשׂוֹתוֹ בְּיוֹם הַכִּפּוּרִים; וְאִם עָשָׂה, מַכִּין אוֹתוֹ מַכַּת מַרְדּוּת כְּדֶרֶךְ שֶׁמַּכִּין אוֹתוֹ עַל הַשַּׁבָּת.
וְכָל שֶׁאָסוּר לְטַלְטְלוֹ בַּשַּׁבָּת, אָסוּר לְטַלְטְלוֹ בְּיוֹם הַכִּפּוּרִים; וְכָל שֶׁאָסוּר לְאָמְרוֹ אוֹ לַעֲשׂוֹתוֹ לְכַתְּחִלָּה בַּשַּׁבָּת, כָּךְ אָסוּר בְּיוֹם הַכִּפּוּרִים.
כְּלָלוֹ שֶׁלַּדָּבָר--אֵין בֵּין שַׁבָּת לְיוֹם הַכִּפּוּרִים בְּעִנְיָנִים אֵלּוּ, אֵלָא שֶׁזְּדוֹן מְלָאכָה בַּשַּׁבָּת בִּסְקֵלָה, וּבְיוֹם הַכִּפּוּרִים בְּכָרֵת.

וּמֻתָּר לְקַנַּב אֶת הַיָּרָק בְּיוֹם הַכִּפּוּרִים, מִן הַמִּנְחָה וָמַעְלָה.
וּמַה הוּא הַקִּנּוּב--שֶׁיָּסִיר אֶת הָעַלִּים הַמְּעֻפָּשׁוֹת, וִיקַצַּץ הַשְּׁאָר וִיתַקַּן אוֹתוֹ לַאֲכִילָה.
וְכֵן מְפַצְּעִין בֶּאֱגוֹזִין וּמְפָרְרִין בְּרִמּוֹנִים, מִן הַמִּנְחָה וָמַעְלָה--מִפְּנֵי עָגְמַת נֶפֶשׁ.
וְיוֹם הַכִּפּוּרִים שֶׁחָל לִהְיוֹת בַּשַּׁבָּת, אָסוּר בִּקְנִיבַת יָרָק וּבִפְצִיעַת אֱגוֹזִים וּבִפְרִירַת רִמּוֹנִים כָּל הַיּוֹם.
וּכְבָר נָהֲגוּ הָעָם בְּשִׁנְעָר וּבְמַעְרָב, שֶׁלֹּא יַעֲשׂוּ אֶחָד מִכָּל אֵלּוּ בְּיוֹם הַצּוֹם, אֵלָא הֲרֵי הוּא כַּשַּׁבָּת לַכֹּל.

מִצְוַת עֲשֵׂה אַחֶרֶת יֵשׁ בְּיוֹם הַכִּפּוּרִים, וְהִיא לִשְׁבֹּת בּוֹ מֵאֲכִילָה וּשְׁתִיָּה: שֶׁנֶּאֱמָר "תְּעַנּוּ אֶת-נַפְשֹׁתֵיכֶם" --מִפִּי הַשְּׁמוּעָה לָמְדוּ, עִנּוּי שְׁהוּא לַנֶּפֶשׁ זֶה הַצּוֹם; וְכָל הַצָּם בּוֹ, קִיַּם מִצְוַת עֲשֵׂה.
וְכָל הָאוֹכֵל וְשׁוֹתֶה בּוֹ, בִּטַּל מִצְוַת עֲשֵׂה, וְעָבַר עַל לֹא תַעֲשֶׂה, שֶׁנֶּאֱמָר "כִּי כָל-הַנֶּפֶשׁ אֲשֶׁר לֹא-תְעֻנֶּה ...
וְנִכְרְתָה" ; מֵאַחַר שֶׁעָנַשׁ הַכָּתוּב כָּרֵת לְמִי שֶׁלֹּא נִתְעַנָּה, לָמַדְנוּ שֶׁמֻּזְהָרִין אָנוּ בּוֹ עַל אֲכִילָה וּשְׁתִיָּה.
וְכָל הָאוֹכֵל אוֹ הַשּׁוֹתֶה בּוֹ בְּשׁוֹגֵג, חַיָּב קָרְבַּן חַטָּאת קְבוּעָה.

וְכֵן לָמְדוּ מִפִּי הַשְּׁמוּעָה, שֶׁאָסוּר לִרְחֹץ בּוֹ אוֹ לָסוּךְ אוֹ לִנְעֹל אֶת הַסַּנְדָּל אוֹ לִבְעֹל.
וּמִצְוָה לִשְׁבֹּת מִכָּל אֵלּוּ, כְּדֶרֶךְ שֶׁשּׁוֹבֵת מֵאֲכִילָה וּשְׁתִיָּה: שֶׁנֶּאֱמָר "שַׁבַּת שַׁבָּתוֹן" --שַׁבָּת לְעִנְיַן מְלָאכָה, וְשַׁבָּתוֹן לְעִנְיָנִים אֵלּוּ.
וְאֵין חַיָּבִין כָּרֵת אוֹ קָרְבָּן, אֵלָא עַל אֲכִילָה וּשְׁתִיָּה בִּלְבָד; אֲבָל אִם רָחַץ אוֹ סָךְ אוֹ נָעַל אוֹ בָּעַל, מַכִּין אוֹתוֹ מַכַּת מַרְדּוּת.

כְּשֵׁם שֶׁשְּׁבֹת מְלָאכָה בּוֹ, בֵּין בַּיּוֹם בֵּין בַּלַּיְלָה--כָּךְ שְׁבֹת שֶׁלְּעִנּוּי, בֵּין בַּיּוֹם בֵּין בַּלַּיְלָה.
וְצָרִיךְ לְהוֹסִיף מֵחֹל עַל קֹדֶשׁ בִּכְנִיסָתוֹ וּבִיצִיאָתוֹ, שֶׁנֶּאֱמָר "וְעִנִּיתֶם אֶת-נַפְשֹׁתֵיכֶם; בְּתִשְׁעָה לַחֹדֶשׁ, בָּעֶרֶב" --כְּלוֹמַר הַתְחֵל לָצוּם וּלְהִתְעַנּוֹת, מֵעֵרֶב תִּשְׁעָה הַסָּמוּךְ לָעֲשִׂירִי; וְכֵן בַּיְּצִיאָה שׁוֹהֶה בְּעִנּוּיוֹ, מְעַט מִלֵּילֵי אַחַד עָשָׂר סָמוּךְ לָעֲשִׂירִי, שֶׁנֶּאֱמָר "מֵעֶרֶב עַד-עֶרֶב, תִּשְׁבְּתוּ שַׁבַּתְּכֶם" .

נָשִׁים שֶׁאוֹכְלוֹת וְשׁוֹתוֹת עַד שֶׁחָשֵׁכָה, וְהֶן אֵינָן יוֹדְעוֹת שֶׁמִּצְוָה לְהוֹסִיף מֵחֹל עַל קֹדֶשׁ--אֵין מְמַחִין בְּיָדָן, שֶׁלֹּא יָבוֹאוּ לַעֲשׂוֹת בְּזָדוֹן: שֶׁהֲרֵי אֵי אִפְשָׁר שֶׁיִּהְיֶה שׁוֹטֵר בְּבֵית כָּל אֶחָד וְאֶחָד לְהַזְהִיר נָשָׁיו; וְהַנַּח לָהֶן שֶׁיִּהְיוּ שׁוֹגְגִין, וְאַל יִהְיוּ מְזִידִין.
וְכֵן כָּל הַדּוֹמֶה לְזֶה.

הִלְכּוֹת שְׁבִיתַת עָשׂוֹר פֵּרֶק ב 
הָאוֹכֵל בְּיוֹם הַכִּפּוּרִים מַאֲכָלִין הָרְאוּיִין לָאָדָם כַּכּוֹתֶבֶת הַגַּסָּה, שְׁהִיא פָּחוּת מִכַּבֵּיצָה בִּמְעַט--הֲרֵי זֶה חַיָּב.
וְכָל הָאֹכָלִים מִצְטָרְפִין לְשֵׁעוּר זֶה.
וְכֵן הַשּׁוֹתֶה מַשְׁקִין הָרְאוּיִין לִשְׁתִיַּת אָדָם כִּמְלוֹא לֻגְמָיו שֶׁלַּשּׁוֹתֶה, כָּל אֶחָד וְאֶחָד לְפִי לֻגְמָיו--חַיָּב; וְכַמָּה מְלוֹא לֻגְמָיו--כְּדֵי שֶׁיְּסַלְּקֵם לְצַד אֶחָד וְיֵרָאֶה מָלֵא, וְשֵׁעוּר זֶה בְּאָדָם בֵּינוּנִי פָּחוּת מֵרְבִיעִית.
וְכָל הַמַּשְׁקִין מִצְטָרְפִין לְשֵׁעוּר זֶה.
וַאֲכִילָה וּשְׁתִיָּה, אֵין מִצְטָרְפִין לְשֵׁעוּר אֶחָד.

אֶחָד הָאוֹכֵל אֹכָלִים הַמֻּתָּרִים, אוֹ שֶׁאָכַל דְּבָרִים הָאֲסוּרִין כְּגוֹן פִּגּוּל וְנוֹתָר וְטֶבֶל וּנְבֵלוֹת וּטְרֵפוֹת וְחֵלֶב אוֹ דָּם, הוֹאִיל וְאָכַל אֹכָלִים הָרְאוּיִין לָאָדָם, הֲרֵי זֶה חַיָּב כָּרֵת מִשּׁוֹם אוֹכֵל בְּיוֹם הַכִּפּוּרִים.

אָכַל אוֹ שָׁתָה פָּחוּת מִשֵּׁעוּר זֶה, אֵינוּ חַיָּב כָּרֵת; אַף עַל פִּי שְׁהוּא אָסוּר מִן הַתּוֹרָה בַּחֲצִי שֵׁעוּר, אֵין חַיָּבִין כָּרֵת אֵלָא עַל כַּשֵּׁעוּר.
וְהָאוֹכֵל אוֹ הַשּׁוֹתֶה חֲצִי שֵׁעוּר, מַכִּין אוֹתוֹ מַכַּת מַרְדּוּת.

אָכַל מְעַט וְחָזַר וְאָכַל וְחָזַר וְאָכַל--אִם יֵשׁ מִתְּחִלַּת אֲכִילָה רִאשׁוֹנָה עַד סוֹף אֲכִילָה אַחֲרוֹנָה כְּדֵי אֲכִילַת שָׁלוֹשׁ בֵּיצִים, הֲרֵי אֵלּוּ מִצְטָרְפוֹת לְכַשֵּׁעוּר; וְאִם לָאו, אֵין מִצְטָרְפוֹת.
שָׁתָה מְעַט וְחָזַר וְשָׁתָה וְחָזַר וְשָׁתָה--אִם יֵשׁ מִתְּחִלַּת שְׁתִיָּה רִאשׁוֹנָה עַד סוֹף שְׁתִיָּה אַחֲרוֹנָה כְּדֵי שְׁתִיַּת רְבִיעִית, מִצְטָרְפִין לַשֵּׁעוּר; וְאִם לָאו, אֵין מִצְטָרְפִין.

אָכַל אֹכָלִים שְׁאֵינָן רְאוּיִין לְמַאֲכַל אָדָם, כְּגוֹן עֲשָׂבִים הַמָּרִים אוֹ שְׂרָפִים הַבְּאוּשִׁין, אוֹ שֶׁשָּׁתָה מַשְׁקִין שְׁאֵינָן רְאוּיִין, כְּגוֹן צִיר אוֹ מֻרְיָס וְחֹמֶץ חַי--אַפִלּוּ אָכַל וְשָׁתָה מֵהֶן הַרְבֵּה, הֲרֵי זֶה פָּטוּר מִן הַכָּרֵת; אֲבָל מַכִּין אוֹתוֹ מַכַּת מַרְדּוּת.

שָׁתָה חֹמֶץ מָזוּג בַּמַּיִם, חַיָּב.
הַכּוֹסֵס פַּלְפְּלִין וְזַנְגְּבִיל יָבֵשׁ וְכַיּוֹצֶא בָּהֶן, פָּטוּר; אֲבָל זַנְגְּבִיל רָטֹב, חַיָּב.
אָכַל עַלֵּי גְּפָנִים, פָּטוּר; לוֹלַבֵּי גְּפָנִים, חַיָּב.
וְאֵלּוּ הֶן לוֹלַבֵּי גְּפָנִים, כָּל שֶׁלִּבְלְבוּ בְּאֶרֶץ יִשְׂרָאֵל מֵרֹאשׁ הַשָּׁנָה וְעַד יוֹם הַכִּפּוּרִים; יָתֵר עַל זֶה, הֲרֵי הֶן כְּעֵצִים וּפָטוּר.
וְכֵן כָּל כַּיּוֹצֶא בְּאֵלּוּ.

אָכַל צֳלִי בְּמֶלַח, מִצְטָרֵף הַמֶּלַח לַבָּשָׂר; צִיר שֶׁעַל גַּבֵּי יָרָק, מִצְטָרֵף: מִפְּנֵי שֶׁמַּכְשִׁירֵי הָאֹכֶל הַמְּעֹרָבִים עִם הָאֹכֶל, כְּאֹכֶל הֶן חֲשׁוּבִים.
הָיָה שָׂבֵעַ מֵאֲכִילָה גַּסָּה שֶׁאָכַל עַד שֶׁקָּץ בִּמְזוֹנוֹ, וְאָכַל יָתֵר עַל שָׂבְעוֹ--פָּטוּר, כְּמִי שֶׁאָכַל אֹכָלִין שְׁאֵינָם רְאוּיִין לַאֲכִילָה: שֶׁאַף עַל פִּי שֶׁזֶּה הַיָּתֵר רָאוּי לָרָעֵב, אֵינוּ רָאוּי לְכָל מִי שֶׁשָּׂבֵעַ כְּזֶה.

חוֹלֶה שֶׁיֵּשׁ בּוֹ סַכָּנָה שֶׁשָּׁאַל לֶאֱכֹל בְּיוֹם הַכִּפּוּרִים--אַף עַל פִּי שֶׁהָרוֹפְאִים הַבְּקִיאִין אוֹמְרִין אֵינוּ צָרִיךְ--מַאֲכִילִין אוֹתוֹ עַל פִּי עַצְמוֹ, עַד שֶׁיֹּאמַר דַּי.
אָמַר הַחוֹלֶה אֵינִי צָרִיךְ, וְהָרוֹפֵא אוֹמֵר צָרִיךְ--מַאֲכִילִין אוֹתוֹ עַל פִּיו: וְהוּא, שֶׁיִּהְיֶה רוֹפֵא אֻמָּן.
רוֹפֵא אֶחָד אוֹמֵר צָרִיךְ, וְאֶחָד אוֹמֵר אֵינוּ צָרִיךְ--מַאֲכִילִין אוֹתוֹ; מִקְצַת הָרוֹפְאִין אוֹמְרִין צָרִיךְ, וּמִקְצָתָן אוֹמְרִין אֵינוּ צָרִיךְ--הוֹלְכִין אַחַר הָרֹב אוֹ אַחַר הַבְּקִיאִין: וּבִלְבָד שֶׁלֹּא יֹאמַר הַחוֹלֶה, צָרִיךְ אֲנִי; אֲבָל אִם אָמַר, צָרִיךְ אֲנִי--מַאֲכִילִין אוֹתוֹ.
לֹא אָמַר הַחוֹלֶה שְׁהוּא צָרִיךְ, וְנֶחְלְקוּ הָרוֹפְאִים וְהָיוּ כֻּלָּם בְּקִיאִין, וְאֵלּוּ שֶׁאָמְרוּ צָרִיךְ כְּמִנְיַן שֶׁאָמְרוּ אֵינוּ צָרִיךְ--מַאֲכִילִין אוֹתוֹ.

עֻבְרָה שֶׁהֵרִיחָה בָּשָׂר, לוֹחֲשִׁין לָהּ בְּאָזְנָהּ שֶׁיּוֹם הַכִּפּוּרִים הוּא: אִם נִתְקָרְרָה דַּעְתָּהּ בְּזִכְרוֹן זֶה, מוּטָב; וְאִם לָאו, מַאֲכִילִין אוֹתָהּ עַד שֶׁתִּתְיַשַּׁב נַפְשָׁהּ.
וְכֵן מִי שֶׁאֲחָזוֹ בֻּלְמוֹס, מַאֲכִילִין אוֹתוֹ עַד שֶׁיֵּאוֹרוּ עֵינָיו; אַפִלּוּ נְבֵלוֹת וּשְׁקָצִים מַאֲכִילִין אוֹתוֹ מִיָּד, וְאֵין מַשְׁהִין עַד שֶׁיִּמְצְאוּ דְּבָרִים הַמֻּתָּרִין.

קָטָן בֶּן תֵּשַׁע שָׁנִים וּבֶן עֶשֶׂר שָׁנִים, מְחַנְּכִין אוֹתָן שָׁעוֹת.
כֵּיצַד: הָיָה רָגִיל לֶאֱכֹל בִּשְׁתֵּי שָׁעוֹת בַּיּוֹם, מַאֲכִילִין אוֹתוֹ בְּשָׁלוֹשׁ; הָיָה רָגִיל בְּשָׁלוֹשׁ, מַאֲכִילִין אוֹתוֹ בְּאַרְבַּע.
לְפִי כּוֹחַ הַבֵּן מוֹסִיפִין לְעַנּוֹתּוֹ בְּשָׁעוֹת.
בֶּן אַחַת עֶשְׂרֵה שָׁנָה, בֵּין זָכָר בֵּין נְקֵבָה--מִתְעַנֶּה וּמַשְׁלִים מִדִּבְרֵי סוֹפְרִים, כְּדֵי לְחַנְּכוֹ בַּמִּצְווֹת.

בַּת שְׁתֵּים עֶשְׂרֵה שָׁנָה וְיוֹם אֶחָד וּבֶן שְׁלוֹשׁ עֶשְׂרֵה שָׁנָה וְיוֹם אֶחָד שֶׁהֵבִיאוּ שְׁתֵּי שְׂעָרוֹת--הֲרֵי הֶן גְּדוֹלִים לְכָל הַמִּצְווֹת, וּמַשְׁלִימִין מִן הַתּוֹרָה; אֲבָל אִם לֹא הֵבִיאוּ שְׁתֵּי שְׂעָרוֹת--עֲדַיִן קְטַנִּים הֶן, וְאֵינָם מַשְׁלִימִין אֵלָא מִדִּבְרֵי סוֹפְרִים.
קָטָן שְׁהוּא פָּחוּת מִבֶּן תֵּשַׁע--אֵין מְעַנִּין אוֹתוֹ בְּיוֹם הַכִּפּוּרִים, כְּדֵי שֶׁלֹּא יָבוֹאוּ לִידֵי סַכָּנָה.

הִלְכּוֹת שְׁבִיתַת עָשׂוֹר פֵּרֶק ג 
אָסוּר לִרְחֹץ בְּיוֹם הַכִּפּוּרִים--בֵּין בְּחַמִּין בֵּין בְּצוֹנֵן, בֵּין כָּל גּוּפוֹ בֵּין אֵבֶר אֶחָד: אַפִלּוּ אֶצְבָּע קְטַנָּה, אָסוּר לְהוֹשִׁיטָהּ בַּמַּיִם.
וְהַמֶּלֶךְ וְהַכַּלָּה רוֹחֲצִין אֶת פְּנֵיהֶן--כַּלָּה, כְּדֵי שֶׁלֹּא תִתְגַּנֶּה עַל בַּעְלָהּ; וְהַמֶּלֶךְ, כְּדֵי שֶׁיֵּרָאֶה בְּיָפְיוֹ, שֶׁנֶּאֱמָר "מֶלֶךְ בְּיָפְיוֹ, תֶּחֱזֶינָה עֵינֶיךָ" .
וְעַד כַּמָּה נִקְרֵאת כַּלָּה, עַד שְׁלוֹשִׁים יוֹם.

מִי שֶׁהָיָה מְלֻכְלָךְ בְּצוֹאָה אוֹ טִיט--רוֹחֵץ מְקוֹם הַטִּנּוֹפוֹת כְּדַרְכּוֹ, וְאֵינוּ חוֹשֵׁשׁ.
וּמְדִיחָה אִשָּׁה יָדָהּ אַחַת בַּמַּיִם, וְנוֹתֶנֶת פַּת לִבְנָהּ.
וְהַחוֹלֶה רוֹחֵץ כְּדַרְכּוֹ, אַף עַל פִּי שְׁאֵינוּ מְסֻכָּן.
וְכָל חַיָּבֵי טְבִילוֹת טוֹבְלִין כְּדַרְכָּן, בֵּין בְּתִשְׁעָה בְּאָב בֵּין בְּיוֹם הַכִּפּוּרִים.

מִי שֶׁרָאָה קֶרִי בַּזְּמָן הַזֶּה בְּלֵילֵי יוֹם הַכִּפּוּרִים--אִם לַח הוּא, מְקַנֵּחַ בְּמַפָּה וְדַיּוֹ; וְאִם יָבֵשׁ הוּא אוֹ שֶׁנִּתְלַכְלַךְ--רוֹחֵץ מְקוֹמוֹת הַמְּלֻכְלָכִין בִּלְבָד, וּמִתְפַּלֵּל.
וְאָסוּר לוֹ לִרְחֹץ כָּל גּוּפוֹ אוֹ לִטְבֹּל: שְׁאֵין הַטּוֹבֵל בַּזְּמָן הַזֶּה טָהוֹר, מִפְּנֵי טֻמְאַת מֵת; וְאֵין הָרְחִיצָה מִקֶּרִי לִתְפִלָּה בַּזְּמָן הַזֶּה אֵלָא מִנְהָג, וְאֵין מִנְהָג לְבַטַּל דָּבָר הָאָסוּר אֵלָא לֶאֱסֹר אֶת הַמֻּתָּר.
וְלֹא אָמְרוּ שֶׁהָרוֹאֶה קֶרִי בְּיוֹם הַכִּפּוּרִים טוֹבֵל, אֵלָא כְּשֶׁתִּקְּנוּ טְבִילָה לְבַעֲלֵי קְרָאִין; וּכְבָר בֵּאַרְנוּ, שֶׁבָּטְלָה תַּקָּנָה זוֹ.

טִיט שְׁהוּא לַח בְּיוֹתֵר, כְּדֵי שֶׁיַּנִּיחַ אָדָם יָדוֹ עָלָיו וְתַעֲלֶה בָּהּ לַחְלוּחִית שְׁאִם הִדְבִּיק אוֹתָהּ לְיָדוֹ הָאַחֶרֶת תִּדָּבֵק בָּהּ לַחְלוּחִית--אָסוּר לֵישֵׁב עָלָיו.
לֹא יְמַלֵּא אָדָם כְּלִי חֶרֶס מַיִם וְיִצְטַנַּן בּוֹ, שֶׁהַמַּיִם נוֹזְלִים מִדָּפְנוֹ; אַפִלּוּ כְּלִי מַתְּכוֹת אָסוּר, שֶׁמֶּא יִנָּתְזוּ מַיִם עַל בְּשָׂרוֹ.
וּמֻתָּר לְהִצְטַנַּן בְּפֵרוֹת.

לוֹקֵחַ אָדָם מִטְפַּחַת מֵעֵרֶב יוֹם הַכִּפּוּרִים, וְשׁוֹרֶה אוֹתָהּ בַּמַּיִם, וּמְנַגְּבָהּ מְעַט, וּמַנִּיחָהּ תַּחַת הַבְּגָדִים; וּלְמָחָר מַעְבִירָהּ עַל פָּנָיו, וְאֵינוּ חוֹשֵׁשׁ, וְאַף עַל פִּי שֶׁיֵּשׁ בָּהּ קֹר הַרְבֵּה.

הַמְּהַלֵּךְ לְהַקְבִּיל פְּנֵי רִבּוֹ אוֹ פְּנֵי אָבִיו אוֹ פְּנֵי מִי שְׁהוּא גָּדוֹל מִמֶּנּוּ בְּחָכְמָה, אוֹ לִקְרוֹת בְּבֵית הַמִּדְרָשׁ--עוֹבֵר בַּמַּיִם עַד צַוָּארוֹ, וְאֵינוּ חוֹשֵׁשׁ.
וְעוֹשֶׂה מִצְוָה שֶׁהָלַךְ לַעֲשׂוֹתָהּ, וְחוֹזֵר בַּמַּיִם לִמְקוֹמוֹ: שְׁאִם לֹא תַתִּיר לוֹ לַחְזֹר--אֵינוּ הוֹלֵךְ, וְנִמְצָא נִכְשָׁל מִן הַמִּצְוָה.
וְכֵן הַהוֹלֵךְ לִשְׁמֹר פֵּרוֹתָיו--עוֹבֵר בַּמַּיִם עַד צַוָּארוֹ, וְאֵינוּ חוֹשֵׁשׁ: וּבִלְבָד שֶׁלֹּא יוֹצִיאוּ יְדֵיהֶם מִתַּחַת שׁוּלֵי בִּגְדֵיהֶם, כְּדֶרֶךְ שֶׁעוֹשִׂין בַּחֹל.

אָסוּר לִנְעֹל מַנְעָל וְסַנְדָּל, אַפִלּוּ בְּרַגְלוֹ אַחַת; וּמֻתָּר לָצֵאת בְּסַנְדָּל שֶׁלְּשַׁעַם וְשֶׁלְּגֹמֶא וְכַיּוֹצֶא בָּהֶן.
וְכוֹרֵךְ אָדָם בֶּגֶד עַל רַגְלָיו וְיוֹצֶא בּוֹ--שֶׁהֲרֵי קֹשִׁי הָאָרֶץ מַגִּיעַ לְרַגְלָיו, וּמַרְגִּישׁ שְׁהוּא יָחֵף.
הַתִּינוֹקוֹת--אַף עַל פִּי שְׁהֶן מֻתָּרִין בַּאֲכִילָה וּשְׁתִיָּה וּרְחִיצָה וְסִיכָה, מוֹנְעִין אוֹתָן מִמַּנְעָל וְסַנְדָּל.

מֻתָּר לְכָל אָדָם לִנְעֹל אֶת הַסַּנְדָּל מֵחֲמַת עַקְרָב וְכַיּוֹצֶא בָּהּ, כְּדֵי שֶׁלֹּא תִשָּׁכֶנּוּ.
וְהֶחָיָה מֻתֶּרֶת לִנְעֹל אֶת הַסַּנְדָּל מִשּׁוֹם צִנָּה, כָּל שְׁלוֹשִׁים יוֹם; וְהַחוֹלֶה כַּיּוֹצֶא בָּהּ, אַף עַל פִּי שְׁאֵין שָׁם סַכָּנָה.

אָסוּר לָסוּךְ מִקְצַת גּוּפוֹ כְּכָל גּוּפוֹ, בֵּין סִיכָה שֶׁלְּתַעֲנוּג בֵּין סִיכָה שְׁאֵינָהּ שֶׁלְּתַעֲנוּג.
וְאִם הָיָה חוֹלֶה, אַף עַל פִּי שְׁאֵין בּוֹ סַכָּנָה, אוֹ שֶׁיֵּשׁ לוֹ חֲטָטִין בְּרֹאשׁוֹ--סָךְ כְּדַרְכּוֹ, וְאֵינוּ חוֹשֵׁשׁ.

יֵשׁ מְקוֹמוֹת שֶׁנָּהֲגוּ לְהַדְלִיק אֶת הַנֵּר בְּלֵילֵי יוֹם הַכִּפּוּרִים, כְּדֵי שֶׁתִּהְיֶה לוֹ בֹּשֶׁת פָּנִים מֵאִשְׁתּוֹ וְלֹא יָבוֹא לִידֵי תַּשְׁמִישׁ מִטָּה; וְיֵשׁ מְקוֹמוֹת שֶׁנָּהֲגוּ שֶׁלֹּא לְהַדְלִיק, שֶׁמֶּא יִרְאֶה אִשְׁתּוֹ וְתִשָּׂא חֵן בְּעֵינָיו וְיָבוֹא לִידֵי תַּשְׁמִישׁ.
וְאִם חָל יוֹם הַכִּפּוּרִים לִהְיוֹת בַּשַּׁבָּת, חַיָּבִין הַכֹּל לְהַדְלִיק בְּכָל מָקוֹם--שֶׁהַדְלָקַת נֵר בַּשַּׁבָּת חוֹבָה.

הִלְכּוֹת שְׁבִיתַת יוֹם טוֹב 
יֵשׁ בִּכְלָלָן שְׁתֵּים עֶשְׂרֵה מִצְווֹת--שֵׁשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לִשְׁבֹּת בָּרִאשׁוֹן שֶׁלַּפֶּסַח; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בַּשְּׁבִיעִי שֶׁלַּפֶּסַח; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בְּיוֹם חַג הַשָּׁבוּעוֹת; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בְּרֹאשׁ הַשָּׁנָה; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בָּרִאשׁוֹן שֶׁלְּחַג הַסֻּכּוֹת; שֶׁלֹּא לַעֲשׂוֹת בּוֹ מְלָאכָה; לִשְׁבֹּת בַּשְּׁמִינִי שֶׁלֶּחָג; שֶׁלֹּא לַעֲשׂוֹת בּוֹ מְלָאכָה.
וּבֵאוּר שְׁבִיתַת יָמִים אֵלּוּ בִּפְרָקִים אֵלּוּ.

הִלְכּוֹת שְׁבִיתַת יוֹם טוֹב פֵּרֶק א 
שֵׁשֶׁת הַיָּמִים הָאֵלּוּ שֶׁאֲסָרָן הַכָּתוּב בַּעֲשִׂיַּת מְלָאכָה--שְׁהֶן רִאשׁוֹן וּשְׁבִיעִי שֶׁלַּפֶּסַח, וְרִאשׁוֹן וּשְׁמִינִי שֶׁלְּחַג הַסֻּכּוֹת, וּבְיוֹם חַג הַשָּׁבוּעוֹת, וּבְאֶחָד לַחֹדֶשׁ הַשְּׁבִיעִי--הֶן הַנִּקְרָאִין יָמִים טוֹבִים.
וּשְׁבִיתַת כֻּלָּן שׁוֹוָה, שְׁהֶן אֲסוּרִין בְּכָל מְלֶאכֶת עֲבוֹדָה, חוּץ מִמְּלָאכָה שְׁהִיא לְצֹרֶךְ אֲכִילָה, שֶׁנֶּאֱמָר "אַךְ אֲשֶׁר יֵאָכֵל לְכָל-נֶפֶשׁ ..." .

כָּל הַשּׁוֹבֵת מִמְּלֶאכֶת עֲבוֹדָה בְּאֶחָד מֵהֶן, הֲרֵי קִיַּם מִצְוַת עֲשֵׂה, שֶׁהֲרֵי נֶאֱמָר בָּהֶן "שַׁבָּתוֹן" , כְּלוֹמַר שְׁבֹת.
וְכָל הָעוֹשֶׂה בְּאֶחָד מֵהֶן מְלָאכָה שְׁאֵינָהּ לְצֹרֶךְ אֲכִילָה, כְּגוֹן שֶׁבָּנָה אוֹ הָרַס אוֹ אָרַג וְכַיּוֹצֶא בְּאֵלּוּ--הֲרֵי בִּטַּל מִצְוַת עֲשֵׂה; וְעָבַר עַל לֹא תַעֲשֶׂה, שֶׁנֶּאֱמָר "כָּל-מְלֶאכֶת עֲבֹדָה, לֹא תַעֲשׂוּ" , "כָּל-מְלָאכָה, לֹא-יֵעָשֶׂה בָהֶם" .
וְאִם עָשָׂה בְּעֵדִים וְהַתְרָאָה, לוֹקֶה מִן הַתּוֹרָה.

הָעוֹשֶׂה אֲבוֹת מְלָאכוֹת הַרְבֵּה בְּיוֹם טוֹב בְּהַתְרָאָה אַחַת, כְּגוֹן שֶׁזָּרַע וּבָנָה וְסָתַר וְאָרַג בְּהַתְרָאָה אַחַת--אֵינוּ לוֹקֶה אֵלָא אַחַת: חִלּוּק מְלָאכוֹת לַשַּׁבָּת, וְאֵין חִלּוּק מְלָאכוֹת לְיוֹם טוֹב.

כָּל מְלָאכָה שֶׁחַיָּבִין עָלֶיהָ בַּשַּׁבָּת--אִם עָשָׂה אוֹתָהּ בְּיוֹם טוֹב, שֶׁלֹּא לְצֹרֶךְ אֲכִילָה--לוֹקֶה, חוּץ מֵהַהוֹצָאָה מֵרְשׁוּת לִרְשׁוּת וְהַהַבְעָרָה: שֶׁמִּתּוֹךְ שֶׁהֻתְּרָה הוֹצָאָה בְּיוֹם טוֹב לְצֹרֶךְ אֲכִילָה, הֻתְּרָה שֶׁלֹּא לְצֹרֶךְ אֲכִילָה; לְפִיכָּךְ מֻתָּר בְּיוֹם טוֹב לְהוֹצִיא קָטָן אוֹ סֵפֶר תּוֹרָה אוֹ מַפְתֵּחַ וְכַיּוֹצֶא בְּאֵלּוּ, מֵרְשׁוּת לִרְשׁוּת.

וְכֵן מֻתָּר לְהַבְעִיר, אַף עַל פִּי שְׁאֵינוּ לְצֹרֶךְ אֲכִילָה.
וּשְׁאָר מְלָאכוֹת--כָּל שֶׁיֵּשׁ בּוֹ צֹרֶךְ אֲכִילָה--מֻתָּר, כְּגוֹן שְׁחִיטָה וַאֲפִיָּה וְלִישָׁה וְכַיּוֹצֶא בָּהֶן; וְכָל שְׁאֵין בָּהֶן צֹרֶךְ אֲכִילָה--אָסוּר, כְּגוֹן אֲרִיגָה וּכְתִיבָה וּבִנְיָן וְכַיּוֹצֶא בָּהֶן.

 כָּל מְלָאכָה שֶׁאִפְשָׁר לָהּ לֵעָשׂוֹת מֵעֶרֶב יוֹם טוֹב, וְלֹא יִהְיֶה בָּהּ הֶפְסֵד וְלֹא חֶסְרוֹן אִם נַעֲשָׂת מִבָּעֶרֶב--אָסְרוּ חֲכָמִים לַעֲשׂוֹת אוֹתָהּ בְּיוֹם טוֹב, אַף עַל פִּי שְׁהִיא לְצֹרֶךְ אֲכִילָה.
וְלָמָּה אָסְרוּ דָּבָר זֶה--גְּזֵרָה שֶׁמֶּא יַנִּיחַ אָדָם מְלָאכוֹת שֶׁאִפְשָׁר לַעֲשׂוֹתָן מִבָּעֶרֶב לְיוֹם טוֹב, וְנִמְצָא יוֹם טוֹב כֻּלּוֹ הוֹלֵךְ בַּעֲשִׂיַּת אוֹתָן מְלָאכוֹת, וְיִמָּנַע מִשִּׂמְחַת יוֹם טוֹב, וְלֹא יִהְיֶה לוֹ פְּנָאי לֶאֱכֹל וְלִשְׁתּוֹת.

 וּמִזֶּה הַטַּעַם עַצְמוֹ, לֹא אָסְרוּ הַהוֹצָאָה בְּיוֹם טוֹב, וְאַף עַל פִּי שֶׁכָּל הוֹצָאָה, הִיא מְלָאכָה שֶׁאִפְשָׁר לַעֲשׂוֹתָהּ מֵעֶרֶב יוֹם טוֹב.
וְלָמָּה לֹא אֲסָרוּהָ--כְּדֵי לְהַרְבּוֹת בְּשִׂמְחַת יוֹם טוֹב, וְיוֹלִיךְ וְיָבִיא כָּל מַה שֶׁיִּרְצֶה וְיַשְׁלִים חֲפָצָיו, וְלֹא יִהְיֶה כְּמִי שֶׁיָּדָיו אֲסוּרוֹת.
אֲבָל שְׁאָר מְלָאכוֹת שֶׁאִפְשָׁר לַעֲשׂוֹתָן מִבָּעֶרֶב--הוֹאִיל וְיֵשׁ בָּהֶן עֲסָק, אֵין עוֹשִׂין אוֹתָן בְּיוֹם טוֹב.

 כֵּיצַד: אֵין קוֹצְרִין, וְלֹא דָשִׁין, וְלֹא זוֹרִין, וְלֹא בּוֹרְרִין, וְלֹא טוֹחֲנִין אֶת הַחִטִּים, וְלֹא מְרַקְּדִין בְּיוֹם טוֹב--שֶׁכָּל אֵלּוּ וְכַיּוֹצֶא בָּהֶם, אִפְשָׁר לַעֲשׂוֹתָן מִבָּעֶרֶב וְאֵין בְּכָּךְ הֶפְסֵד וְלֹא חֶסְרוֹן.

 אֲבָל לָשִׁין, וְאוֹפִין, וְשׁוֹחֲטִין, וּמְבַשְּׁלִין בְּיוֹם טוֹב--שְׁאִם עָשָׂה אֵלּוּ מִבָּעֶרֶב, יֵשׁ בְּכָּךְ הֶפְסֵד אוֹ חֶסְרוֹן: שְׁאֵין לֶחֶם חַם אוֹ תַּבְשִׁיל שֶׁבִּשַּׁל הַיּוֹם, כְּלֶחֶם שֶׁנֶּאֱפָה מֵאֶמֶשׁ וּכְתַבְשִׁיל שֶׁנִּתְבַּשַּׁל מֵאֶמֶשׁ; וְלֹא בָּשָׂר שֶׁנִּשְׁחַט הַיּוֹם, כְּבָשָׂר שֶׁנִּשְׁחַט מֵאֶמֶשׁ.
וְכֵן כָּל כַּיּוֹצֶא בְּאֵלּוּ.
וְכֵן מַכְשִׁירֵי אֹכֶל נֶפֶשׁ שֶׁיֵּשׁ בָּהֶן חֶסְרוֹן אִם נַעֲשׂוּ מִבָּעֶרֶב--עוֹשִׂין אוֹתָן בְּיוֹם טוֹב, כְּגוֹן שְׁחִיקַת תְּבָלִין וְכַיּוֹצֶא בָּהֶן.

 אֵין אוֹפִין וּמְבַשְּׁלִין בְּיוֹם טוֹב, מַה שֶׁיֵּאָכֵל בַּחֹל; וְלֹא הֻתְּרָה מְלָאכָה שְׁהִיא לְצֹרֶךְ אֲכִילָה, אֵלָא כְּדֵי לֵהָנוֹת בָּהּ בְּיוֹם טוֹב.
עָשָׂה כְּדֵי לֶאֱכֹל בְּיוֹם טוֹב, וְהוֹתִיר--מֻתָּר לֶאֱכֹל הַמּוֹתָר בַּחֹל.

 מְמַלְּאָה אִשָּׁה קְדֵרָה בָּשָׂר, אַף עַל פִּי שְׁאֵינָהּ צְרִיכָה אֵלָא לַחֲתִכָּה אַחַת.
וּמְמַלֵּא נַחְתּוֹם חָבִית שֶׁלְּמַיִם, אַף עַל פִּי שְׁאֵינוּ צָרִיךְ אֵלָא לְקִתּוֹן אֶחָד.
וּמְמַלְּאָה אִשָּׁה תַּנּוּר פַּת, אַף עַל פִּי שְׁאֵינָהּ צְרִיכָה אֵלָא לְכִכָּר אֶחָד--שֶׁבִּזְמָן שֶׁהַפַּת מְרֻבָּה, הִיא נֶאֱפֵית יָפֶה.
וּמוֹלֵחַ אָדָם כַּמָּה חֲתִכּוֹת בְּבַת אַחַת, אַף עַל פִּי שְׁאֵינוּ צָרִיךְ אֵלָא לַחֲתִכָּה אַחַת.
וְכֵן כָּל כַּיּוֹצֶא בְּזֶה.

 הַמְּבַשֵּׁל אוֹ הָאוֹפֶה בְּיוֹם טוֹב כְּדֵי לֶאֱכֹל בּוֹ בַּיּוֹם, אוֹ שֶׁזִּמַּן אוֹרְחִים וְלֹא בָאוּ, וְנִשְׁאָר הַתַּבְשִׁיל וְהַפַּת--הֲרֵי זֶה מֻתָּר לְאָכְלוֹ לְמָחָר בֵּין בַּחֹל בֵּין בַּשַּׁבָּת, וּבִלְבָד שֶׁלֹּא יַעְרִים.
וְאִם הִעְרִים--הֲרֵי זֶה אָסוּר, וְאַפִלּוּ בַּשַּׁבָּת שֶׁאַחַר יוֹם טוֹב: מִפְּנֵי שֶׁהִחְמִירוּ בַּמַּעְרִים, יוֹתֵר מִן הַמֵּזִיד.

 מִי שֶׁהָיְתָה לוֹ בְּהֵמָה מְסֻכֶּנֶת--לֹא יִשְׁחֹט אוֹתָהּ בְּיוֹם טוֹב, אֵלָא אִם כֵּן יוֹדֵעַ שֶׁיָּכוֹל לֶאֱכֹל מִמֶּנָּה כַּזַּיִת צֳלִי מִבְּעוֹד יוֹם, כְּדֵי שֶׁלֹּא יִשְׁחֹט בְּיוֹם טוֹב, מַה שֶׁיֹּאכַל בַּחֹל.
וְכֵן כָּל כַּיּוֹצֶא בְּזֶה.

 אֵין אוֹפִין וּמְבַשְּׁלִין בְּיוֹם טוֹב, כְּדֵי לְהַאֲכִיל גּוֹיִים אוֹ כְּלָבִים: שֶׁנֶּאֱמָר "הוּא לְבַדּוֹ יֵעָשֶׂה לָכֶם" --"לָכֶם", וְלֹא לַגּוֹיִים; "לָכֶם", וְלֹא לַבְּהֵמָה.
לְפִיכָּךְ מְזָמְנִין אֶת הַגּוֹי, בַּשַּׁבָּת; וְאֵין מְזָמְנִין אוֹתוֹ, בְּיוֹם טוֹב--גְּזֵרָה, שֶׁמֶּא יַרְבֶּה בִּשְׁבִילוֹ.
אֲבָל אִם בָּא הַגּוֹי מֵאֵלָיו--אוֹכֵל עִמָּהֶן מַה שְׁהֶן אוֹכְלִין, שֶׁכְּבָר הֱכִינוּהוּ.

 בְּהֵמָה שֶׁחֶצְיָהּ שֶׁלַּגּוֹי וְחֶצְיָהּ שֶׁלְּיִשְׂרָאֵל--מֻתָּר לְשָׁחְטָהּ בְּיוֹם טוֹב, שְׁאֵי אִפְשָׁר לֶאֱכֹל מִמֶּנָּה כַּזַּיִת בָּשָׂר בְּלֹא שְׁחִיטָה; אֲבָל עִיסָה שֶׁחֶצְיָהּ לַגּוֹי וְחֶצְיָהּ לְיִשְׂרָאֵל--אָסוּר לֶאֱפוֹת אוֹתָהּ, מִפְּנֵי שֶׁיָּכוֹל לַחְלֹק הַבָּצֵק.
בְּנֵי הַחַיִל שֶׁנָּתְנוּ קֶמַח לְיִשְׂרָאֵל לַעֲשׂוֹת לָהֶם פַּת בְּיוֹם טוֹב--אִם כְּשֶׁנּוֹתְנִין פַּת לַתִּינוֹק אֵין מַקְפִּידִין, מֻתָּר לֶאֱפוֹתוֹ לָהֶן בְּיוֹם טוֹב: שֶׁכָּל פַּת וּפַת רְאוּיָה לַתִּינוֹק.
עִיסַת הַכְּלָבִים--בִּזְמָן שֶׁהָרוֹעִים אוֹכְלִין מִמֶּנָּה, נֶאֱפֵית בְּיוֹם טוֹב.

 הַמְּבַשֵּׁל בְּיוֹם טוֹב לַגּוֹיִים אוֹ לַבְּהֵמָה אוֹ לְהַנִּיחַ לַחֹל, אֵינוּ לוֹקֶה--שֶׁאִלּוּ בָּאוּ לוֹ אוֹרְחִים, הָיָה אוֹתוֹ תַּבְשִׁיל רָאוּי לָהֶן.
עָשָׂה לְנַפְשׁוֹ וְהוֹתִיר, מֻתָּר לְהַאֲכִיל מִמֶּנּוּ לַגּוֹיִים וְלַבְּהֵמָה.

 רְחִיצָה וְסִיכָה--הֲרֵי הֶן בִּכְלַל אֲכִילָה וּשְׁתִיָּה, וְעוֹשִׂין אוֹתָן בְּיוֹם טוֹב: שֶׁנֶּאֱמָר "אֲשֶׁר יֵאָכֵל לְכָל-נֶפֶשׁ" , לְכָל שֶׁבְּצֹרֶךְ הַגּוּף.
לְפִיכָּךְ מְחִמִּין חַמִּין בְּיוֹם טוֹב, וְרוֹחֵץ בָּהֶן פָּנָיו יָדָיו וְרַגְלָיו; אֲבָל כָּל גּוּפוֹ, אָסוּר מִשּׁוֹם גְּזֵרַת מֶרְחֵץ.
וְחַמִּין שֶׁהוּחַמּוּ מֵעֶרֶב יוֹם טוֹב, רוֹחֵץ בָּהֶן כָּל גּוּפוֹ בְּיוֹם טוֹב--שֶׁלֹּא גָזְרוּ עַל דָּבָר זֶה, אֵלָא בַּשַּׁבָּת בִּלְבָד.

 כָּל שֶׁאָסוּר בַּשַּׁבָּת--בֵּין מִשּׁוֹם שְׁהוּא דּוֹמֶה לִמְלָאכָה אוֹ מֵבִיא לִידֵי מְלָאכָה, בֵּין מִשּׁוֹם שְׁבֹת--הֲרֵי זֶה אָסוּר בְּיוֹם טוֹב, אֵלָא אִם כֵּן הָיָה בּוֹ צֹרֶךְ אֲכִילָה וְכַיּוֹצֶא בָּהּ, אוֹ דְּבָרִים שְׁהֶם מֻתָּרִים בְּיוֹם טוֹב, כְּמוֹ שֶׁיִּתְבָּאַר בַּהֲלָכוֹת אֵלּוּ.
וְכָל שֶׁאָסוּר לְטַלְטְלוֹ בַּשַּׁבָּת, אָסוּר לְטַלְטְלוֹ בְּיוֹם טוֹב, אֵלָא לְצֹרֶךְ אֲכִילָה, וְכַיּוֹצֶא בָּהּ.
וְכָל שֶׁמֻּתָּר בַּשַּׁבָּת, מֻתָּר בְּיוֹם טוֹב.
וְיֵשׁ בְּיוֹם טוֹב מַה שְׁאֵין בַּשַּׁבָּת, אִסּוּר מֻקְצֶה--שֶׁהַמֻּקְצֶה אָסוּר בְּיוֹם טוֹב, וּמֻתָּר בַּשַּׁבָּת: מִפְּנֵי שֶׁיּוֹם טוֹב קַל מִשַּׁבָּת, אָסְרוּ בּוֹ הַמֻּקְצֶה--שֶׁמֶּא יָבוֹאוּ לְזַלְזַל בּוֹ.

 כֵּיצַד: תֻּרְנְגֹלֶת הָעוֹמֶדֶת לְגַדַּל בֵּיצִים, וְשׁוֹר הָעוֹמֵד לַחֲרִישָׁה, וְיוֹנֵי שׁוֹבָךְ, וּפֵרוֹת הָעוֹמְדִין לִסְחוֹרָה--כָּל אֵלּוּ וְכַיּוֹצֶא בָּהֶן מֻקְצֶה הֶן, וְאָסוּר לֶאֱכֹל מֵהֶן בְּיוֹם טוֹב, עַד שֶׁיָּכִין אוֹתָם מִבָּעֶרֶב, וִיחַשַּׁב עֲלֵיהֶם לַאֲכִילָה.
אֲבָל בַּשַּׁבָּת--הַכֹּל מוּכָן אֵצֶל שַׁבָּת, וְאֵינוּ צָרִיךְ הֲכָנָה.
וּכְשֵׁם שֶׁהַמֻּקְצֶה אָסוּר בְּיוֹם טוֹב, כָּךְ הַנּוֹלָד אָסוּר.

 חֹל מֵכִין לַשַּׁבָּת, וְחֹל מֵכִין לְיוֹם טוֹב; אֲבָל אֵין יוֹם טוֹב מֵכִין לַשַּׁבָּת, וְלֹא שַׁבָּת מְכִינָה לְיוֹם טוֹב.
לְפִיכָּךְ בֵּיצָה שֶׁנֻּלְּדָה בְּיוֹם טוֹב שֶׁאַחַר שַׁבָּת אֲסוּרָה, אַף עַל פִּי שֶׁהַתֻּרְנְגֹלֶת עוֹמֶדֶת לַאֲכִילָה--הוֹאִיל וּמֵאֶמֶשׁ נִגְמְרָה הַבֵּיצָה, נִמְצָא שַׁבָּת מֵכִין אוֹתָהּ לְיוֹם טוֹב.
וַאֲסָרוּהָ בְּכָל יוֹם טוֹב--גְּזֵרָה, מִשּׁוֹם יוֹם טוֹב שֶׁאַחַר שַׁבָּת; וְכֵן בֵּיצָה שֶׁנֻּלְּדָה בְּכָל שַׁבָּת, אֲסוּרָה--גְּזֵרָה, מִשּׁוֹם שַׁבָּת שֶׁאַחַר יוֹם טוֹב.

 וּכְשֵׁם שֶׁאָסוּר לְאָכְלָהּ, כָּךְ אָסוּר לְטַלְטְלָהּ.
וְאַפִלּוּ נִתְעָרְבָה בְּאֶלֶף, כֻּלָּן אֲסוּרוֹת: שֶׁהֲרֵי לְמָחָר, יֻתְּרוּ הַכֹּל; וְכָל דָּבָר שֶׁיֵּשׁ לוֹ מַתִּירִין, אַפִלּוּ בְּאֶלֶף אֲלָפִים אֵינוּ בָּטֵל.
הַשּׁוֹחֵט תֻּרְנְגֹלֶת בְּיוֹם טוֹב, וּמָצָא בָּהּ בֵּיצִים גְּמוּרוֹת--הֲרֵי אֵלּוּ מֻתָּרוֹת: שְׁאֵין זֶה דָּבָר מָצוּי תָּמִיד; וְדָבָר שְׁאֵינוּ מָצוּי אֵלָא קֶרִי, לֹא גָזְרוּ בּוֹ.

 זֶה שֶׁאָנוּ עוֹשִׂין בְּחוּצָה לָאָרֶץ, כָּל יוֹם טוֹב מֵאֵלּוּ, שְׁנֵי יָמִים--מִנְהָג הוּא; וְיוֹם טוֹב שֵׁנִי מִדִּבְרֵי סוֹפְרִים הוּא, וּמִדְּבָרִים שֶׁנִּתְחַדְּשׁוּ בַּגָּלוּת.
וְאֵין עוֹשִׂין בְּנֵי אֶרֶץ יִשְׂרָאֵל שְׁנֵי יָמִים, אֵלָא בְּרֹאשׁ הַשָּׁנָה בִּלְבָד; וּבְהִלְכּוֹת קִדּוּשׁ הַחֹדֶשׁ מִסֵּפֶר זֶה, נְבָאַר עִיקַר מִנְהָג זֶה וּמֵאֵי זֶה טַעַם עוֹשִׂין רֹאשׁ הַשָּׁנָה שְׁנֵי יָמִים בְּכָל מָקוֹם.

 יוֹם טוֹב שֵׁנִי--אַף עַל פִּי שְׁהוּא מִדִּבְרֵי סוֹפְרִים--כָּל שֶׁאָסוּר בָּרִאשׁוֹן, אָסוּר בַּשֵּׁנִי.
וְכָל הַמְּחַלֵּל יוֹם טוֹב שֵׁנִי, וְאַפִלּוּ שֶׁלְּרֹאשׁ הַשָּׁנָה--בֵּין בְּדָבָר שְׁהוּא מִשּׁוֹם שְׁבֹת, בֵּין בִּמְלָאכָה, בֵּין שֶׁיָּצָא חוּץ לַתְּחוּם--מַכִּין אוֹתוֹ מַכַּת מַרְדּוּת, אוֹ מְנַדִּין אוֹתוֹ, אִם לֹא יִהְיֶה מִן הַתַּלְמִידִים.
וּכְשֵׁם שֶׁהָרִאשׁוֹן אָסוּר בְּסֵפֶד וְתַעְנִית וְחַיָּב בְּשִׂמְחָה, כָּךְ הַשֵּׁנִי; וְאֵין בֵּינֵיהֶן הֶפְרֵשׁ, אֵלָא לְעִנְיַן הַמֵּת בִּלְבָד.

 כֵּיצַד: הַמֵּת בְּיוֹם טוֹב רִאשׁוֹן, יִתְעַסְּקוּ בִּקְבוּרָתוֹ הַגּוֹיִים; וּבְיוֹם טוֹב שֵׁנִי, יִתְעַסְּקוּ בּוֹ יִשְׂרָאֵל, וְעוֹשִׂין לוֹ כָּל צְרָכָיו, כְּגוֹן עֲשִׂיַּת הַמִּטָּה וּתְפִירַת הַתַּכְרִיכִין וּקְצִיצַת הַבְּשָׂמִים וְכֵן כָּל כַּיּוֹצֶא בְּזֶה--שֶׁיּוֹם טוֹב שֵׁנִי לְגַבֵּי הַמֵּת כַּחֹל הוּא חָשׁוּב, וְאַפִלּוּ בִּשְׁנֵי יָמִים טוֹבִים שֶׁלְּרֹאשׁ הַשָּׁנָה.

 שְׁנֵי יָמִים טוֹבִים אֵלּוּ שֶׁלַּגָּלִיּוֹת--שְׁתֵּי קְדֻשּׁוֹת הֶן, וְאֵינָן כְּיוֹם אֶחָד; לְפִיכָּךְ דָּבָר שֶׁהָיָה מֻקְצֶה בְּיוֹם טוֹב רִאשׁוֹן, אוֹ שֶׁנֻּלַּד בָּרִאשׁוֹן--אִם הֵכִין אוֹתוֹ לַשֵּׁנִי, הֲרֵי זֶה מֻתָּר.

כֵּיצַד: בֵּיצָה שֶׁנֻּלְּדָה בָּרִאשׁוֹן, תֵּאָכֵל בַּשֵּׁנִי; חַיָּה וָעוֹף שֶׁנִּצּוֹדוּ בָּרִאשׁוֹן, יֵאָכְלוּ בַּשֵּׁנִי; דָּבָר הַמְּחֻבָּר לַקַּרְקָע שֶׁנֶּעְקַר בָּרִאשׁוֹן, יֵאָכֵל בַּשֵּׁנִי.
וְכֵן מֻתָּר לִכְחֹל אֶת הָעַיִן בְּיוֹם טוֹב שֵׁנִי, וְאַף עַל פִּי שְׁאֵין שָׁם חֹלִי.

בַּמֶּה דְּבָרִים אֲמוּרִים, בִּשְׁנֵי יָמִים טוֹבִים שֶׁלַּגָּלִיּוֹת; אֲבָל שְׁנֵי יָמִים טוֹבִים שֶׁלְּרֹאשׁ הַשָּׁנָה--קְדֻשָּׁה אַחַת הֶן וּכְיוֹם אֶחָד הֶן חֲשׁוּבִים לְכָל אֵלּוּ הַדְּבָרִים, אֵלָא לְעִנְיַן הַמֵּת בִּלְבָד.
אֲבָל בֵּיצָה שֶׁנֻּלְּדָה בָּרִאשׁוֹן שֶׁלְּרֹאשׁ הַשָּׁנָה, אֲסוּרָה בַּשֵּׁנִי; וְכֵן כָּל כַּיּוֹצֶא בְּזֶה.

שַׁבָּת הַסְּמוּכָה לְיוֹם טוֹב, וְנֻלְּדָה בֵּיצָה בְּאֶחָד מֵהֶן--אֲסוּרָה בַּשֵּׁנִי; וְכֵן כָּל כַּיּוֹצֶא בַּבֵּיצָה.
וְאַפִלּוּ נֻלְּדָה בְּיוֹם טוֹב שֵׁנִי, לֹא תֵאָכֵל בַּשַּׁבָּת הַסְּמוּכָה לוֹ.

הִלְכּוֹת שְׁבִיתַת יוֹם טוֹב פֵּרֶק ב 
אֶפְרוֹחַ שֶׁנֻּלַּד בְּיוֹם טוֹב, אָסוּר מִפְּנֵי שְׁהוּא מֻקְצֶה.
וְעֵגֶל שֶׁנֻּלַּד בְּיוֹם טוֹב--אִם הָיְתָה אִמּוֹ עוֹמֶדֶת לַאֲכִילָה, מֻתָּר: מִפְּנֵי שְׁהוּא מוּכָן עַל גַּב אִמּוֹ; וְאִלּוּ שָׁחַט אִמּוֹ--הָיָה זֶה שֶׁבְּמֵעֶיהָ מֻתָּר בְּיוֹם טוֹב, אַף עַל פִּי שֶׁלֹּא נֻלַּד.

בְּהֵמוֹת שֶׁיּוֹצְאוֹת וְרוֹעוֹת חוּץ לַתְּחוּם, וּבָאוֹת וְלָנוֹת בְּתוֹךְ הַתְּחוּם--הֲרֵי אֵלּוּ מוּכָנִין, וְלוֹקְחִין מֵהֶן וְשׁוֹחֲטִין אוֹתָן בְּיוֹם טוֹב.
אֲבָל שֶׁרוֹעוֹת וְלָנוֹת חוּץ לַתְּחוּם--אִם בָּאוּ בְּיוֹם טוֹב, אֵין שׁוֹחֲטִין אוֹתָן: מִפְּנֵי שְׁהֶן מֻקְצֶה, וְאֵין דַּעַת אַנְשֵׁי הָעִיר עֲלֵיהֶם.

וְכֵן בֶּהֱמַת קֳדָשִׁים שֶׁנֻּלַּד בָּהּ מוּם בְּיוֹם טוֹב--הוֹאִיל וְלֹא הָיְתָה דַּעְתּוֹ עָלֶיהָ מֵעֶרֶב יוֹם טוֹב, אָסוּר לְשָׁחְטָהּ בְּיוֹם טוֹב.
לְפִיכָּךְ אָסוּר לִרְאוֹת מוּמֵי קֳדָשִׁים בְּיוֹם טוֹב--גְּזֵרָה שֶׁמֶּא יַתִּירֵם הֶחָכָם בְּמוּמָן, וְיָבוֹא זֶה לִשְׁחֹט בּוֹ בַּיּוֹם.
אֲבָל רוֹאֶה הוּא הַמּוּם מֵעֶרֶב יוֹם טוֹב, וּלְמָחָר מַתִּיר אוֹ אוֹסֵר.

בְּכוֹר שֶׁנֻּלַּד וּמוּמוֹ עִמּוֹ--הֲרֵי זֶה מוּכָן, וְאֵין מְבַקְּרִים אוֹתוֹ בְּיוֹם טוֹב; וְאִם עָבַר וְרָאָה מוּמוֹ וּבִקְּרוֹ וְהִתִּירוֹ, הֲרֵי זֶה שׁוֹחֵט וְאוֹכֵל.
בְּכוֹר שֶׁנָּפַל לְבוֹר, עוֹשֶׂה לוֹ פַּרְנָסָה בִּמְקוֹמוֹ--שֶׁהֲרֵי אֵינוּ יָכוֹל לְהַעֲלוֹתוֹ, מִפְּנֵי שְׁאֵינוּ רָאוּי לִשְׁחִיטָה בְּיוֹם טוֹב.
"אֹתוֹ וְאֶת-בְּנוֹ" שֶׁנָּפְלוּ לְבוֹר--מַעֲלֶה אֶת הָרִאשׁוֹן עַל מְנָת לְשָׁחְטוֹ וְאֵינוּ שׁוֹחֲטוֹ, וּמַעְרִים וּמַעֲלֶה אֶת הַשֵּׁנִי עַל מְנָת לְשָׁחְטוֹ, וְשׁוֹחֵט אֶת אֵי זֶה מֵהֶן שֶׁיִּרְצֶה: מִשּׁוֹם צַעַר בַּעֲלֵי חַיִּים, הִתִּירוּ לְהַעְרִים.
בֶּהֱמַת חֻלִּין שֶׁנָּפְלָה מִן הַגָּג, וַהֲרֵי הִיא צְרִיכָה בְּדִיקָה--שׁוֹחֲטִין אוֹתָהּ בְּיוֹם טוֹב, וְתִבָּדֵק: אִפְשָׁר שֶׁתִּמָּצֵא כְּשֵׁרָה, וְתֵאָכֵל.

אַוְזִין וְתֻרְנְגוֹלִין וְיוֹנִים שֶׁבַּבַּיִת--הֲרֵי אֵלּוּ מוּכָנִין, וְאֵינָן צְרִיכִין זִמּוּן.
אֲבָל יוֹנֵי שׁוֹבָךְ וְיוֹנֵי עֲלִיָּה וְצִפֳּרִים שֶׁקִּנְּנוּ בַּטְּפִיחִין אוֹ בַּבִּירָה--הֲרֵי אֵלּוּ מֻקְצֶה, וְצָרִיךְ לְזָמַן מִבָּעֶרֶב וְלוֹמַר אֵלּוּ וְאֵלּוּ אֲנִי נוֹטֵל; וְאֵינוּ צָרִיךְ לְנַעְנַע.

זִמַּן שְׁחוֹרִים וּלְבָנִים, וּמָצָא שְׁחוֹרִים בִּמְקוֹם לְבָנִים וּלְבָנִים בִּמְקוֹם שְׁחוֹרִים--הֲרֵי אֵלּוּ אֲסוּרִים: שֶׁאֲנִי אוֹמֵר שֶׁמֶּא אוֹתָן שֶׁזִּמַּן פָּרְחוּ לָהֶן, וְאֵלּוּ אֲחֵרִים הֶן; וְכָל סְפֵק מוּכָן, אָסוּר.
זִמַּן שְׁנַיִם וּמָצָא שְׁלוֹשָׁה, הַכֹּל אָסוּר; שְׁלוֹשָׁה וּמָצָא שְׁנַיִם, מֻתָּרִין.
זִמַּן בְּתוֹךְ הַקֵּן, וּמָצָא לִפְנֵי הַקֵּן--אִם אֵין שָׁם קֵן אֵלָא הֶן וְאֵינָן יְכוּלִין לִפְרֹחַ, וְאַף עַל פִּי שֶׁיֵּשׁ שָׁם קֵן אַחֵר בְּקֶרֶן זָוִית בְּתוֹךְ חֲמִשִּׁים אַמָּה--הֲרֵי אֵלּוּ מֻתָּרִין, שְׁאֵין הַמְּדַדֶּה מְדַדֶּה אֵלָא כְּנֶגֶד קִנּוֹ בְּשׁוֹוֶה.

דָּגִים שֶׁבְּבֵיבָרִין גְּדוֹלִים, וְכֵן חַיָּה וָעוֹף שֶׁבְּבֵיבָרִין גְּדוֹלִים--כָּל שְׁהוּא מְחֻסַּר צִידָה, עַד שֶׁאוֹמְרִים הָבֵא מְצוּדָה וּנְצוּדֶנּוּ--הֲרֵי זֶה מֻקְצֶה, וְאֵין צָדִין אוֹתָן בְּיוֹם טוֹב; וְאִם צָד, לֹא יֵאָכְלוּ.
וְכָל שְׁאֵינוּ צָרִיךְ מְצוּדָה--הֲרֵי זֶה מוּכָן, וְצָדִין אוֹתוֹ בְּיוֹם טוֹב וְאוֹכְלִין אוֹתוֹ.
וְכֵן חַיָּה שֶׁקִּנְּנָה בַּפַּרְדֵּס הַסָּמוּךְ לָעִיר--יְלָדֶיהָ כִּשְׁהֶן קְטַנִּים שְׁאֵינָן צְרִיכִין צִידָה, אֵין צְרִיכִים זִמּוּן: מִפְּנֵי שֶׁדַּעְתּוֹ עֲלֵיהֶן.

מְצוּדוֹת חַיָּה וְעוֹפוֹת וְדָגִים שֶׁפְּרָסָן מֵעֶרֶב יוֹם טוֹב--לֹא יִטֹּל מֵהֶן בְּיוֹם טוֹב, אֵלָא אִם כֵּן יוֹדֵעַ שֶׁנִּצּוֹדוּ מֵעֶרֶב יוֹם טוֹב.
הַסּוֹכֵר אַמַּת הַמַּיִם מֵעֶרֶב יוֹם טוֹב, וּלְמָחָר הִשְׁכִּים וּמָצָא בָּהּ דָּגִים--הֲרֵי אֵלּוּ מֻתָּרִין: שֶׁכְּבָר נִצּוֹדוּ מֵעֶרֶב יוֹם טוֹב, וַהֲרֵי הֶן מוּכָנִין.

בַּיִת שְׁהוּא מָלֵא פֵּרוֹת מוּכָנִין וְנִפְחַת, נוֹטֵל מִמְּקוֹם הַפְּחָת.
הָעוֹמֵד עַל הַמֻּקְצֶה מֵעֶרֶב יוֹם טוֹב בַּשָּׁנָה שְׁבִיעִית, שֶׁכָּל הַפֵּרוֹת הֶפְקֵר--צָרִיךְ שֶׁיִּרְשֹׁם וְיֹאמַר, מִכָּאן וְעַד כָּאן אֲנִי נוֹטֵל; וְאִם לֹא רָשַׁם, לֹא יִטֹּל.

גּוֹי שֶׁהֵבִיא תְשׁוּרָה לְיִשְׂרָאֵל בְּיוֹם טוֹב--אִם יֵשׁ מֵאוֹתוֹ הַמִּין בַּמְּחֻבָּר לַקַּרְקָע, אוֹ שֶׁהֵבִיא חַיָּה אוֹ עוֹפוֹת אוֹ דָּגִים שֶׁאִפְשָׁר לְצוּדָן בּוֹ בַּיּוֹם--הֲרֵי אֵלּוּ אֲסוּרִין עַד לָעֶרֶב, וְיַמְתִּין בִּכְדֵי שֶׁיֵּעָשׂוּ; אַפִלּוּ הֲדָס וְכַיּוֹצֶא בּוֹ--אֵינוּ מֵרִיחַ בּוֹ לָעֶרֶב, עַד שֶׁיַּמְתִּין בִּכְדֵי שֶׁיֵּעָשׂוּ.
וְאִם אֵין מֵאוֹתוֹ הַמִּין בַּמְּחֻבָּר לַקַּרְקָע, אוֹ שֶׁהָיְתָה צוּרָתוֹ מוֹכַחַת עָלָיו שֶׁמֵּאֶתְמוֹל נֶעְקַר אוֹ נִצּוֹד--אִם הֱבִיאוֹ מִתּוֹךְ הַתְּחוּם, מֻתָּר; וְאִם הֱבִיאוֹ מִחוּץ לַתְּחוּם, הֲרֵי זֶה אָסוּר לוֹ.
וְהַבָּא בִּשְׁבִיל יִשְׂרָאֵל זֶה מִחוּץ לַתְּחוּם, מֻתָּר לְיִשְׂרָאֵל אַחֵר.

עֵצִים שֶׁנָּשְׁרוּ מִן הַדֶּקֶל בְּיוֹם טוֹב--אָסוּר לְהַסִּיקָן, מִפְּנֵי שְׁהֶן נוֹלָד; וְאִם נָשְׁרוּ לְתוֹךְ הַתַּנּוּר, מַרְבֶּה עֲלֵיהֶן עֵצִים מוּכָנִין וּמַסִּיקָן.
עֲרֵמַת הַתֶּבֶן וְאוֹצָר שֶׁלָּעֵצִים--אֵין מַתְחִילִין בָּהֶן בְּיוֹם טוֹב אֵלָא אִם כֵּן הֵכִין מִבָּעֶרֶב, מִפְּנֵי שְׁהֶן מֻקְצֶה; וְאִם הָיָה הַתֶּבֶן מְעֹרָב בַּקּוֹצִים, שֶׁהֲרֵי אֵינוּ רָאוּי אֵלָא לָאֵשׁ--הֲרֵי זֶה מוּכָן.

אֵין מְבַקְּעִין עֵצִים מִצַּוָּאר שֶׁלְּקוֹרוֹת, מִפְּנֵי שְׁהֶן מֻקְצֶה.
וְלֹא מִן הַקּוֹרָה שֶׁנִּשְׁבְּרָה בְּיוֹם טוֹב, מִפְּנֵי שְׁהִיא נוֹלָד.
וְכֵן כֵּלִים שֶׁנִּשְׁבְּרוּ בְּיוֹם טוֹב--אֵין מַסִּיקִין בָּהֶן, מִפְּנֵי שְׁהֶן נוֹלָד; אֲבָל מַסִּיקִין בְּכֵלִים שְׁלֵמִים אוֹ בְּכֵלִים שֶׁנִּשְׁבְּרוּ מֵעֶרֶב יוֹם טוֹב, שֶׁהֲרֵי הוּכְנוּ לִמְלָאכָה אַחֶרֶת מִבָּעֶרֶב.
כַּיּוֹצֶא בּוֹ, אֱגוֹזִים וּשְׁקֵדִים שֶׁאֲכָלָן מֵעֶרֶב יוֹם טוֹב, מַסִּיקִין בִּקְלִפֵּיהֶן בְּיוֹם טוֹב; וְאִם אֲכָלָן בְּיוֹם טוֹב, אֵין מַסִּיקִין בִּקְלִפֵּיהֶן.
וְיֵשׁ נֻסְחָאוֹת שֶׁיֵּשׁ בָּהֶן שְׁאִם אֲכָלָן מִבָּעֶרֶב, אֵין מַסִּיקִין בִּקְלִפֵּיהֶן שֶׁהֲרֵי הֻקְצוּ; וְאִם אֲכָלָן בְּיוֹם טוֹב, מַסִּיקִין מִפְּנֵי שְׁהֶן מוּכָנִין עַל גַּב הָאֹכֶל.

קֹץ רָטֹב--הֲרֵי הוּא מֻקְצֶה, מִפְּנֵי שְׁאֵינוּ רָאוּי לְהַסָּקָה; לְפִיכָּךְ אָסוּר לוֹ לַעֲשׂוֹתוֹ כְּמוֹ שְׁפוּד, לִצְלוֹת בּוֹ בָּשָׂר.
וְכֵן כָּל כַּיּוֹצֶא בְּזֶה.

נוֹטְלִין עֵצִים הַסְּמוּכִים לְדָפְנֵי סֻכָּה, וּמַסִּיקִין בָּהֶן.
אֲבָל אֵין מְבִיאִים עֵצִים מִן הַשָּׂדֶה, אַפִלּוּ הָיוּ מְכֻנָּסִין שָׁם מִבָּעֶרֶב; אֲבָל מְגַבֵּב הוּא בַּשָּׂדֶה מִלְּפָנָיו, וּמַדְלִיק שָׁם.
וּמְבִיאִין מִן הַמְּכֻנָּסִין שֶׁבִּרְשׁוּת הַיָּחִיד, וְאַפִלּוּ הָיְתָה מֻקֶּפֶת שֶׁלֹּא לְשֵׁם דִּירָה: וּבִלְבָד שֶׁיִּהְיֶה לָהּ פּוֹתַחַת, וְתִהְיֶה בְּתוֹךְ תְּחוּם הַשַּׁבָּת; וְאִם חָסֵר אֶחָד מִכָּל אֵלּוּ, הֲרֵי הֶן מֻקְצֶה.

עַלֵּי קָנִים וְעַלֵּי גְּפָנִים--אַף עַל פִּי שְׁהֶן מְכֻנָּסִין בַּקַּרְפֵּף--כֵּיוָן שֶׁהָרוּחַ מְפַזֶּרֶת אוֹתָן, הֲרֵי הֶן כִּמְפֻזָּרִין וַאֲסוּרִין; וְאִם הִנִּיחַ עֲלֵיהֶן כְּלִי כָּבֵד מֵעֶרֶב יוֹם טוֹב, הֲרֵי אֵלּוּ מוּכָנִין.

בְּהֵמָה שֶׁמֵּתָה בְּיוֹם טוֹב--אִם הָיְתָה מְסֻכֶּנֶת מֵעֶרֶב יוֹם טוֹב, הֲרֵי זֶה מְחַתְּכָהּ לַכְּלָבִים; וְאִם לָאו, הוֹאִיל וְלֹא הָיְתָה דַּעְתּוֹ עָלֶיהָ, הֲרֵי זֶה מֻקְצֶה, וְלֹא יְזִיזֶנָּה מִמְּקוֹמָהּ.
בֶּהֱמַת קֳדָשִׁים שֶׁמֵּתָה, וּתְרוּמָה שֶׁנִּטְמֵאת--לֹא יְזִיזֶנָּה מִמְּקוֹמָהּ.

דָּגִים וְעוֹפוֹת וְחַיָּה שְׁהֶן מֻקְצֶה--אֵין מַשְׁקִין אוֹתָן בְּיוֹם טוֹב וְאֵין נוֹתְנִין לִפְנֵיהֶם מְזוֹנוֹת, שֶׁמֶּא יָבוֹא לִקַּח מֵהֶן.
וְכָל שֶׁאָסוּר לְאָכְלוֹ אוֹ לְהִשְׁתַּמַּשׁ בּוֹ בְּיוֹם טוֹב מִפְּנֵי שְׁהוּא מֻקְצֶה, אָסוּר לְטַלְטְלוֹ.

הַמַּכְנִיס עָפָר מֵעֶרֶב יוֹם טוֹב--אִם יֵחַד לוֹ בַּחֲצֵרוֹ קֶרֶן זָוִית--הֲרֵי זֶה מוּכָן, וּמֻתָּר לְטַלְטְלוֹ וְלַעֲשׂוֹת בּוֹ כָּל צְרָכָיו.
וְכֵן אֵפֶר שֶׁהֻסַּק מֵעֶרֶב יוֹם טוֹב, מוּכָן.
וְשֶׁהֻסַּק בְּיוֹם טוֹב--כָּל זְמָן שְׁהוּא חַם כְּדֵי לִצְלוֹת בּוֹ בֵּיצָה--מֻתָּר לְטַלְטְלוֹ, שֶׁעֲדַיִן אֵשׁ הוּא; וְאִם לָאו--אָסוּר לְטַלְטְלוֹ, מִפְּנֵי שְׁהוּא נוֹלָד.
מִי שֶׁהָיָה לוֹ דֶּקֶר נָעוּץ מֵעֶרֶב יוֹם טוֹב, וּנְתָקוֹ בְּיוֹם טוֹב וְהֶעֱלָה עָפָר--אִם הָיָה אוֹתוֹ עָפָר תּוֹחֵחַ, הֲרֵי זֶה מְכַסֶּה בּוֹ וּמְטַלְטְלוֹ; אֲבָל אִם הֶעֱלָה גּוּשׁ עָפָר, הֲרֵי זֶה לֹא יִכְתֹּשׁ אוֹתוֹ בְּיוֹם טוֹב.

הִלְכּוֹת שְׁבִיתַת יוֹם טוֹב פֵּרֶק ג 
מִי שֶׁהָיָה לוֹ עָפָר מוּכָן, אוֹ אֵפֶר שֶׁמֻּתָּר לְטַלְטְלוֹ--הֲרֵי זֶה שׁוֹחֵט חַיָּה וָעוֹף, וּמְכַסֶּה דָּמָם.
וְאִם אֵין לוֹ עָפָר מוּכָן, אוֹ אֵפֶר הָרָאוּי--הֲרֵי זֶה לֹא יִשְׁחֹט; וְאִם עָבַר וְשָׁחַט, לֹא יְכַסֶּה דָּמָם עַד הָעֶרֶב.
וְכֵן בִּרְיָה שְׁהִיא סְפֵק אִם חַיָּה הִיא אִם בְּהֵמָה, אֵין שׁוֹחֲטִין אוֹתָהּ בְּיוֹם טוֹב; וְאִם שָׁחַט--לֹא יְכַסֶּה דָּמוֹ עַד לָעֶרֶב, אַפִלּוּ הָיָה לוֹ עָפָר מוּכָן אוֹ אֵפֶר, שֶׁמֶּא יֹאמַר הָרוֹאֶה חַיָּה וַדָּאִית הִיא וּלְפִיכָּךְ כִּסָּה דָּמוֹ בְּיוֹם טוֹב, וְיָבוֹא הָרוֹאֶה לְהַתִּיר חֶלְבּוֹ.

וְכֵן הַשּׁוֹחֵט חַיָּה וָעוֹף מֵעֶרֶב יוֹם טוֹב, לֹא יְכַסֶּה דָּמָם בְּיוֹם טוֹב.
שָׁחַט בְּהֵמָה חַיָּה וָעוֹף בְּיוֹם טוֹב וְנִתְעָרַב דָּמָם, לֹא יְכַסֶּה אוֹתוֹ עַד לָעֶרֶב; וְאִם הָיָה לוֹ עָפָר מוּכָן אוֹ אֵפֶר, וְיָכוֹל לְכַסּוֹת הַכֹּל בִּדְקִירָה אַחַת--הֲרֵי זֶה יְכַסֵּהוּ.

הַשּׁוֹחֵט בְּהֵמָה בְּיוֹם טוֹב, מֻתָּר לוֹ לִתְלֹשׁ צֶמֶר לִמְקוֹם הַסַּכִּין בְּיָדוֹ--וּבִלְבָד שֶׁלֹּא יְזִיזֶנּוּ מִמְּקוֹמוֹ, אֵלָא יִשָּׁאֵר שָׁם מְסֻבָּךְ בִּשְּׁאָר צֶמֶר הַצַּוָּאר; אֲבָל בְּעוֹף, לֹא יִמְרֹט--מִפְּנֵי שֶׁזֶּה דַּרְכּוֹ, וְנִמְצָא תּוֹלֵשׁ בְּיוֹם טוֹב.

הַמַּפְשִׁיט עוֹר הַבְּהֵמָה בְּיוֹם טוֹב, לֹא יִמְלְחֶנּוּ--שֶׁזֶּה עִבּוּד הוּא, וְנִמְצָא עוֹשֶׂה מְלָאכָה שֶׁלֹּא לְצֹרֶךְ אֲכִילָה.
אֲבָל נוֹתְנוֹ לִפְנֵי בֵּית הַדְּרִיסָה, כְּדֵי שֶׁיִּדְרְסוּ עָלָיו וְלֹא יִפָּסֵד; וְלֹא הִתִּירוּ דָּבָר זֶה אֵלָא מִפְּנֵי שִׂמְחַת יוֹם טוֹב, כְּדֵי שֶׁלֹּא יִמָּנַע מִלִּשְׁחֹט.
וּמֻתָּר לִמְלֹחַ בָּשָׂר לַצֳּלִי עַל גַּבֵּי הָעוֹר, וּמַעְרִימִים בְּדָבָר זֶה; כֵּיצַד--מוֹלֵחַ מְעַט בָּשָׂר בְּכָאן וּמְעַט בְּכָאן, עַד שֶׁיִּמְלֹחַ הָעוֹר כֻּלּוֹ.

בַּמֶּה דְּבָרִים אֲמוּרִים, בְּמוֹלֵחַ לַצֳּלִי שְׁאֵינוּ צָרִיךְ מֶלַח הַרְבֵּה; אֲבָל לַקְּדֵרָה, אָסוּר לִמְלֹחַ עַל הָעוֹר.
וְכֵן אֵין מוֹלְחִין אֶת הַחֲלָבִים, וְאֵין מְהַפְּכִין בָּהֶן, וְאֵין שׁוֹטְחִין אוֹתָן בָּרוּחַ עַל גַּבֵּי יְתֵדוֹת--מִפְּנֵי שְׁאֵינָן רְאוּיִין לַאֲכִילָה.

הַמַּפְשִׁיט אֶת הַבְּהֵמָה, לֹא יַרְגִּיל בְּיוֹם טוֹב; כֵּיצַד הוּא הַמַּרְגִּיל--זֶה שֶׁיּוֹצִיא כָּל הַבָּשָׂר מֵרֶגֶל אַחַת, כְּדֵי שֶׁיֵּצֵא כָּל הָעוֹר שָׁלֵם וְלֹא יִקָּרַע: מִפְּנֵי שֶׁטֹּרַח בְּהֶפְשֵׁט זֶה טֹרַח גָּדוֹל, וְאֵין בּוֹ צֹרֶךְ לַמּוֹעֵד.
וְכֵן אָסוּר לַעֲשׂוֹת בֵּית יָד בַּבָּשָׂר: וְהוּא, שֶׁיַּעֲשֶׂה בַּסַּכִּין--שֶׁלֹּא יַעֲשֶׂה, כְּדֶרֶךְ שְׁהוּא עוֹשֶׂה בַּחֹל.
וּמֻתָּר לַעֲשׂוֹת סִימָן בַּבָּשָׂר.

מוֹלְגִין אֶת הָרֹאשׁ וְאֶת הָרַגְלַיִם, וּמְהַבְהֲבִין אוֹתָן בָּאוּר; אֲבָל אֵין טוֹפְלִין אוֹתָן בְּחַרְסִית וְלֹא בָּאֲדָמָה, וְאֵין גּוֹזְזִין אוֹתָן בְּמִסְפְּרַיִם.
וְכֵן אֵין גּוֹזְזִין אֶת הַיָּרָק, בַּתַּסְפֹּרֶת שֶׁלּוֹ; אֲבָל מְתַקְּנִין אֶת הָאֹכֶל שֶׁיֵּשׁ בּוֹ קוֹצִים כְּגוֹן קֻרְנַס וְעַכָּבִיּוֹת, בַּתַּסְפֹּרֶת.

מֻתָּר לָלוּשׁ עִיסָה גְּדוֹלָה בְּיוֹם טוֹב.
וְהַלָּשׁ עִיסָה מֵעֶרֶב יוֹם טוֹב, אֵין מַפְרִישׁ מִמֶּנָּה חַלָּה בְּיוֹם טוֹב; וְאִם לָשָׁהּ בְּיוֹם טוֹב, מַפְרִישׁ מִמֶּנָּה חַלָּה וְנוֹתְנָהּ לַכּוֹהֵן.
וְאִם הָיְתָה עִיסָה טְמֵאָה אוֹ שֶׁנִּטְמֵאת הַחַלָּה, לֹא יְבַשַּׁל אֶת הַחַלָּה, שְׁאֵין מְבַשְּׁלִין בְּיוֹם טוֹב אֵלָא לֶאֱכֹל, וְזוֹ לִשְׂרֵפָה עוֹמֶדֶת.
וְכֵן אֵין שׂוֹרְפִין אוֹתָהּ בְּיוֹם טוֹב, שְׁאֵין שׂוֹרְפִין קֳדָשִׁים שֶׁנִּטְמְאוּ בְּיוֹם טוֹב, שֶׁשְּׂרֵפַת קֳדָשִׁים שֶׁנִּטְמְאוּ מִצְוַת עֲשֵׂה, שֶׁנֶּאֱמָר "בָּאֵשׁ, יִשָּׂרֵף" : וַעֲשִׂיַּת מְלָאכָה שְׁאֵינָהּ לְצֹרֶךְ אֲכִילָה וְכַיּוֹצֶא בָּהּ, עֲשֵׂה וְלֹא תַעֲשֶׂה; וְאֵין עֲשֵׂה, דּוֹחֶה אֶת לֹא תַעֲשֶׂה וַעֲשֵׂה.

כֵּיצַד יַעֲשֶׂה בָּהּ--יַנִּיחֶנָּה עַד הָעֶרֶב, וְיִשְׂרֹף אוֹתָהּ.
הָיָה יוֹם טוֹב שֶׁלַּפֶּסַח, שְׁאִם יַנִּיחֶנָּה תַּחְמִיץ--לֹא יַפְרִישׁ אֶת הַחַלָּה בָּצֵק; אֵלָא יֹאפֶה אֶת כָּל הָעִיסָה הַטְּמֵאָה, וְאַחַר כָּךְ יַפְרִישׁ הַחַלָּה לֶחֶם.

אֵין אוֹפִין בְּפֻרְנֵי חֲדָשָׁה: גְּזֵרָה--שֶׁמֶּא תִּפְחַת וְתַפְסִיד הַלֶּחֶם, וְיִמָּנַע מִשִּׂמְחַת יוֹם טוֹב.
אֵין גּוֹרְפִין תַּנּוּר וְכִירַיִם, אֲבָל מְכַבְּשִׁין אֶת הָאֵפֶר שֶׁבָּהֶן; וְאִם אֵי אִפְשָׁר לֶאֱפוֹת בּוֹ אוֹ לִצְלוֹת בּוֹ אֵלָא אִם כֵּן גָּרַף, מֻתָּר.
וְסוֹתְמִין פִּי הַתַּנּוּר בְּטִיט וְרֶפֶשׁ שֶׁבִּסְבִיבוֹת הַנָּהָר--וְהוּא, שֶׁרִכְּכוֹ מֵאֶמֶשׁ.
אֲבָל לְגַבַּל טִיט בְּיוֹם טוֹב, אָסוּר; וּמֻתָּר לְגַבַּל אֶת הָאֵפֶר, לִסְתֹּם בּוֹ פִּי הַתַּנּוּר.

תַּנּוּר וְכִירַיִם חֲדָשִׁים--אֵין סָכִין אוֹתָן בְּשֶׁמֶן בְּיוֹם טוֹב, וְאֵין שָׁטִין אוֹתָן בְּמַטְלִית.
וְאֵין מְפִיגִין אוֹתָן בְּצוֹנֵן, כְּדֵי לְחַסְּמָן; וְאִם בִּשְׁבִיל לֶאֱפוֹת בָּהֶן, מֻתָּר.
אֵין מְלַבְּנִין אֶת הָאֲבָנִים לִצְלוֹת אוֹ לֶאֱפוֹת עֲלֵיהֶן, מִפְּנֵי שֶׁמְּחַסְּמָן.
וּמַסִּיקִין וְאוֹפִין בְּפֻרְנֵי, וּמְחִמִּין חַמִּין בְּאַנְטִיכֵי.

אֵין עוֹשִׂין גְּבִנָּה בְּיוֹם טוֹב--שְׁאִם גִּבַּן מֵעֶרֶב יוֹם טוֹב, אֵין בְּזֶה חֶסְרוֹן טַעַם.
אֲבָל דָּכִין אֶת הַתְּבָלִין כְּדַרְכָּן--שְׁאִם יָדוּךְ אוֹתָן מִבָּעֶרֶב, יָפוּג טַעְמָן.
אֲבָל מֶלַח--אֵינוּ נִדּוֹךְ בְּיוֹם טוֹב אֵלָא אִם כֵּן הִטָּה הַמַּכְתֵּשׁ אוֹ שֶׁיָּדוּק בַּקְּעָרָה וְכַיּוֹצֶא בָּהּ, כְּדֵי שֶׁיְּשַׁנֶּה: שְׁאִם שָׁחַק הַמֶּלַח מֵעֶרֶב יוֹם טוֹב, לֹא יָפוּג טַעְמוֹ.
וְאֵין שׁוֹחֲקִין אֶת הַפַּלְפְּלִין בָּרֵחַיִם שֶׁלָּהֶן, אֵלָא דָּךְ אוֹתָן בַּמְּדוֹכָה כְּכָל הַתְּבָלִין.

אֵין כּוֹתְשִׁין אֶת הָרִיפוֹת בְּמַכְתֶּשֶׁת גְּדוֹלָה; אֲבָל כּוֹתְשִׁין בְּמַכְתֶּשֶׁת קְטַנָּה, שֶׁזֶּה הוּא הַשִּׁנּוּי שֶׁלָּהּ.
וּבְאֶרֶץ יִשְׂרָאֵל, אַפִלּוּ בִּקְטַנָּה אָסוּר: שֶׁהַתְּבוּאָה שֶׁלָּהֶן, טוֹבָה הִיא; וְאִם כּוֹתְשִׁין אוֹתָהּ מֵעֶרֶב יוֹם טוֹב, אֵין בְּכָּךְ הֶפְסֵד.

הַקֶּמַח--אַף עַל פִּי שֶׁרִקְּדוֹ מֵעֶרֶב יוֹם טוֹב, וְהֵסִיר מִמֶּנּוּ הַסֻּבִּין--אֵין מְרַקְּדִין אוֹתוֹ פַּעַם שְׁנִיָּה בְּיוֹם טוֹב, אֵלָא אִם כֵּן נָפַל בְּתוֹכוֹ צְרוֹר אוֹ קִיסָם וְכַיּוֹצֶא בָּהֶם.
וְאִם שִׁנָּה, מֻתָּר, כְּגוֹן שֶׁרִקַּד מֵאֲחוֹרֵי הַנַּפָה אוֹ שֶׁיְּרַקַּד עַל גַּבֵּי הַשֻּׁלְחָן, וְכַיּוֹצֶא בְּשִׁנּוּי זֶה.

מוֹלְלִין מְלִילוֹת וּמְפָרְכִין קָטְנָיוֹת בְּיוֹם טוֹב, וּמְנַפֵּחַ עַל יָד עַל יָד בְּכָל כּוֹחוֹ וְאוֹכֵל--וְאַפִלּוּ בְּקָנוֹן אוֹ בְּתַמְחוּי, אֲבָל לֹא בְּטַבְלָה וְלֹא בִּכְבָרָה.
וְכֵן הַבּוֹרֵר קָטְנָיוֹת בְּיוֹם טוֹב--בּוֹרֵר כְּדַרְכּוֹ בְּחֵיקוֹ וּבְתַמְחוּי, אֲבָל לֹא בְּנַפָה וְלֹא בְּטַבְלָה וְלֹא בִּכְבָרָה.

בַּמֶּה דְּבָרִים אֲמוּרִים, בְּשֶׁהָאֹכֶל מְרֻבֶּה עַל הַפָּסֹלֶת; אֲבָל אִם הָיְתָה הַפָּסֹלֶת מְרֻבָּה עַל הָאֹכֶל, בּוֹרֵר אֶת הָאֹכֶל וּמַנִּיחַ אֶת הַפָּסֹלֶת.
וְאִם הָיָה טֹרַח בְּרִירַת הַפָּסֹלֶת מִן הָאֹכֶל יָתֵר מִטֹּרַח בְּרִירַת הָאֹכֶל מִן הַפָּסֹלֶת--אַף עַל פִּי שֶׁהָאֹכֶל מְרֻבֶּה, בּוֹרֵר אֶת הָאֹכֶל וּמַנִּיחַ אֶת הַפָּסֹלֶת.

אֵין מְסַנְּנִין אֶת הַחַרְדָּל בְּמַסְנֶנֶת שֶׁלּוֹ, מִפְּנֵי שֶׁנִּרְאֶה כְּבוֹרֵר; אֲבָל נוֹתְנִין בֵּיצָה בְּמַסְנֶנֶת שֶׁלַּחַרְדָּל, וְהוּא מִסְתַּנֵּן מֵאֵלָיו.
וְאִם הָיְתָה הַמַּשְׁמֶרֶת תְּלוּיָה, מֻתָּר לִתֵּן לָהּ יַיִן בְּיוֹם טוֹב; אֲבָל לֹא יִתְלֶה כַּתְּחִלָּה, שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל.
וּמַעְרִים וְתוֹלֶה אֶת הַמַּשְׁמֶרֶת לִתְלוֹת בָּהּ רִמּוֹנִים, וְתוֹלֶה בָּהּ רִמּוֹנִים; וְאַחַר כָּךְ נוֹתֵן לְתוֹכָהּ שְׁמָרִים.

הִלְכּוֹת שְׁבִיתַת יוֹם טוֹב פֵּרֶק ד 
אֵין מוֹצִיאִין אֶת הָאֵשׁ: לֹא מִן הָעֵצִים, וְלֹא מִן הָאֲבָנִים, וְלֹא מִן הַמַּתְּכוֹת--כְּגוֹן שֶׁחוֹכְכִין אוֹתָן זוֹ בְּזוֹ אוֹ מַכִּין זוֹ בְּזוֹ, עַד שֶׁתֵּצֵא הָאֵשׁ; וְכֵן הַנְּפָט הַחַד בְּיוֹתֵר שְׁהוּא כַּמַּיִם, שֶׁמְּנִידִין אוֹתוֹ עַד שֶׁיִּדְלַק; אוֹ כְּלִי זַךְ קָשֶׁה אוֹ זְכוֹכִית מְלֵאָה מַיִם, שֶׁמַּנִּיחִין אוֹתָהּ כְּנֶגֶד עֵין הַשֶּׁמֶשׁ עַד שֶׁיַּחְזֹר נָגְהָהּ לַפִּשְׁתָּן וְכַיּוֹצֶא בּוֹ וְיִדְלַק.
כָּל זֶה וְכַיּוֹצֶא בּוֹ אָסוּר בְּיוֹם טוֹב, שֶׁלֹּא הֻתָּר בְּיוֹם טוֹב אֵלָא לְהַבְעִיר מֵאֵשׁ מְצוּיָה; אֲבָל לְהַמְצִיא אֵשׁ אָסוּר, שֶׁהֲרֵי אִפְשָׁר לְהַמְצִיא אוֹתָהּ מֵעֶרֶב יוֹם טוֹב.

אַף עַל פִּי שֶׁהֻתְּרָה הַבְעָרָה בְּיוֹם טוֹב שֶׁלֹּא לְצֹרֶךְ, אָסוּר לְכַבּוֹת אֶת הָאֵשׁ אַפִלּוּ הֻבְעֲרָה לְצֹרֶךְ אֲכִילָה--שֶׁהַכִּבּוּי מְלָאכָה, וְאֵין בּוֹ צֹרֶךְ אֲכִילָה כְּלָל; וּכְשֵׁם שְׁאֵין מְכַבִּין אֶת הָאֵשׁ, כָּךְ אֵין מְכַבִּין אֶת הַנֵּר.
וְאִם כִּבָּה, לוֹקֶה כְּמִי שֶׁאָרַג אוֹ בָּנָה.

אֵין מְסַלְּקִין אֶת פִּי הַנֵּר לְמַעְלָה כְּדֵי שֶׁתִּכְבֶּה, וְאֵין מְסִירִין אֶת הַשֶּׁמֶן מִמֶּנָּה.
וְאֵינוּ חוֹתֵךְ אֶת רֹאשׁ הַפְּתִילָה בִּכְלִי, אֲבָל נוֹפֵץ אֶת רֹאשָׁהּ בְּיָדוֹ.
אֲגֻדָּה שֶׁלְּעֵצִים שֶׁהֻדְלְקָה בִּמְדוּרָה--כָּל עֵץ שֶׁלֹּא אָחֲזָה בּוֹ הָאֵשׁ מֻתָּר לְשָׁמְטוֹ, וְאֵינוּ דּוֹמֶה לְמֵסִיר שֶׁמֶן מִן הַנֵּר.

אֵין מְכַבִּין אֶת הַדְּלֵקָה כְּדֵי לְהַצִּיל מָמוֹן בְּיוֹם טוֹב, כְּדֶרֶךְ שְׁאֵין מְכַבִּין בַּשַּׁבָּת; אֵלָא מַנִּיחָהּ, וְיֵצֵא.
וְאֵין מְכַבִּין אֶת הַנֵּר מִפְּנֵי תַּשְׁמִישׁ הַמִּטָּה, אֵלָא כּוֹפֶה עָלָיו כְּלִי, אוֹ עוֹשֶׂה מְחִצָּה בֵּינוֹ לְבֵין הַנֵּר, אוֹ מוֹצִיאוֹ לְבַיִת אַחֵר.
וְאִם אֵינוּ יָכוֹל לַעֲשׂוֹת אַחַת מִכָּל אֵלּוּ, הֲרֵי זֶה אָסוּר לְכַבּוֹת; וְאָסוּר לְשַׁמַּשׁ, עַד שֶׁתִּכְבֶּה מֵאֵלֶיהָ.

מֻתָּר לְטַלְטַל אֶת הַנֵּר וְהוּא דָּלוּק, וְאֵין גּוֹזְרִין שֶׁמֶּא יִכְבֶּה.
וְאָסוּר לְהַנִּיחַ אֶת הַנֵּר עַל גַּבֵּי הַדֶּקֶל וְכַיּוֹצֶא בּוֹ בְּיוֹם טוֹב, שֶׁמֶּא יָבוֹא לְהִשְׁתַּמַּשׁ בַּמְּחֻבָּר בְּיוֹם טוֹב.

אֵין מְעַשְּׁנִין בִּקְטֹרֶת בְּיוֹם טוֹב, מִפְּנֵי שְׁהוּא מְכַבֶּה--וְאַפִלּוּ לְהָרִיחַ בָּהּ; וְאֵין צָרִיךְ לוֹמַר לְגַמַּר אֶת הַבַּיִת וְאֶת הַכֵּלִים, שְׁהוּא אָסוּר.
וּמֻתָּר לְעַשַּׁן אֶת הַפֵּרוֹת כְּדֵי שֶׁיֻּכְשְׁרוּ לַאֲכִילָה, כְּמוֹ שֶׁמֻּתָּר לִצְלוֹת בָּשָׂר עַל הָאֵשׁ.
וּמְמַתְּקִין אֶת הַחַרְדָּל בְּגַחֶלֶת שֶׁלְּמַתֶּכֶת--אֲבָל לֹא בְּגַחֶלֶת שֶׁלְּעֵץ, מִפְּנֵי שְׁהוּא מְכַבֶּה.
וְאֵין מְכַבִּין אֶת הָעֵץ, כְּדֵי שֶׁלֹּא תִתְעַשַּׁן הַקְּדֵרָה אוֹ הַבַּיִת.

אֵין נוֹפְחִין בַּמַּפּוּחַ בְּיוֹם טוֹב, כְּדֵי שֶׁלֹּא יַעֲשֶׂה כְּדֶרֶךְ שֶׁהָאֻמָּנִין עוֹשִׂין; אֲבָל נוֹפְחִין בַּשְּׁפוֹפֶרֶת.
אֵין עוֹשִׂין פֶּחָמִין, וְאֵין גּוֹדְלִין אֶת הַפְּתִילָה, וְלֹא מְהַבְהֲבִין אוֹתָהּ, וְלֹא חוֹתְכִין אוֹתָהּ לִשְׁנַיִם בִּכְלִי; אֲבָל מְמַעֲכָהּ בַּיָּד וְשׁוֹרֶה אוֹתָהּ בַּשֶּׁמֶן וּמַנִּיחִין אוֹתָהּ בֵּין שְׁנֵי נֵרוֹת וּמַדְלִיק בָּאֶמְצָע, וְנִמְצֵאת הַפְּתִילָה נֶחְלֶקֶת בְּפִי שְׁנֵי נֵרוֹת.

אֵין שׁוֹבְרִין אֶת הַחֶרֶס וְאֵין חוֹתְכִין אֶת הַנְּיָר לִצְלוֹת עֲלֵיהֶם, וְאֵין פּוֹצְעִין אֶת הַקָּנֶה לַעֲשׂוֹתוֹ כְּמוֹ שְׁפוּד לִצְלוֹת בּוֹ מָלִיחַ.
שְׁפוּד שֶׁנִּרְצַף--אַף עַל פִּי שְׁהוּא יָכוֹל לְפָשְׁטוֹ בְּיָדוֹ, אֵין מְתַקְּנִין אוֹתוֹ.
שְׁנֵי כֵּלִים שְׁהֶן מְחֻבָּרִין בִּתְחִלַּת עֲשִׂיָּתָן, כְּגוֹן שְׁנֵי נֵרוֹת אוֹ שְׁנֵי כּוֹסוֹת--אֵין פּוֹחֲתִין אוֹתָן לִשְׁנַיִם, מִפְּנֵי שְׁהוּא מְתַקֵּן כְּלִי.

אֵין מַשְׁחִיזִין אֶת הַסַּכִּין בַּמַּשְׁחֶזֶת שֶׁלָּהּ, אֲבָל מְחַדְּדָהּ עַל גַּבֵּי הָעֵץ אוֹ עַל גַּבֵּי חֶרֶס אוֹ אֶבֶן; וְאֵין מוֹרִים דָּבָר זֶה לָרַבִּים, כְּדֵי שֶׁלֹּא יָבוֹאוּ לְחַדְּדָהּ בַּמַּשְׁחֶזֶת.
בַּמֶּה דְּבָרִים אֲמוּרִים, בְּשֶׁיְּכוּלָה לַחְתֹּךְ בְּדֹחַק אוֹ שֶׁנִּפְגְמָה; אֲבָל אִם אֵינָהּ יְכוּלָה לַחְתֹּךְ כְּלָל--אֵין מַשְׁחִיזִין אוֹתָהּ אַפִלּוּ עַל הָעֵץ, שֶׁמֶּא יָבוֹא לְהַשְׁחִיזָהּ בַּמַּשְׁחֶזֶת.
וּמִפְּנֵי זֶה אָסְרוּ לִרְאוֹת סַכִּין לְעַם הָאָרֶץ בְּיוֹם טוֹב, שֶׁמֶּא תִּהְיֶה פְּגוּמָה, וְיֹאמַר לוֹ זוֹ אָסוּר לִשְׁחֹט בָּהּ, מִשּׁוֹם פְּגִימָתָהּ: יֵלֵךְ וִיחַדְּדָהּ בַּמַּשְׁחֶזֶת.
וְחָכָם שֶׁרָאָה הַסַּכִּין לְעַצְמוֹ, הֲרֵי זֶה מַשְׁאִילָהּ לְעַם הָאָרֶץ.

אֵין מְבַקְּעִין עֵצִים בְּיוֹם טוֹב, לֹא בַּקֻּרְדֹּם וְלֹא בַּמַּגָּל וְלֹא בַּמְּגֵרָה, אֵלָא בַּקּוּפִיס וּבַצַּד הַחַד שֶׁלּוֹ, אֲבָל לֹא בַּצַּד הָרָחֵב מִפְּנֵי שְׁהוּא כְּקֻרְדֹּם.
וְלָמָּה אָסְרוּ בַּקֻּרְדֹּם וְכַיּוֹצֶא בּוֹ--שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל, שֶׁהֲרֵי אִפְשָׁר הָיָה לוֹ לְבַקַּע מֵעֶרֶב יוֹם טוֹב.
וְלָמָּה לֹא נֶאֱסָר הַבִּקּוּעַ כְּלָל--מִפְּנֵי שֶׁאִפְשָׁר שֶׁיִּפְגַּע עֵץ עָבֶה וְלֹא יָכוֹל לְהַבְעִירוֹ, וְיִמָּנַע מִלְּבַשַּׁל; לְפִיכָּךְ הִתִּירוּ לְבַקַּע בְּשִׁנּוּי.
וְכָל הַדְּבָרִים הַדּוֹמִין לְזֶה--מִזֶּה הַטַּעַם הִתִּירוּ בָּהֶן מַה שֶׁהִתִּירוּ, וְאָסְרוּ מַה שֶׁאָסְרוּ.

לֹא תִכָּנֵס אִשָּׁה בֵּין הָעֵצִים, לִטֹּל מֵהֶן אוּד לִצְלוֹת בּוֹ.
וְאֵין סוֹמְכִין אֶת הַקְּדֵרָה וְלֹא אֶת הַדֶּלֶת בְּבַקַּעַת שֶׁלְּקוֹרָה, שֶׁלֹּא הִתִּירוּ לְטַלְטַל עֵצִים בְּיוֹם טוֹב אֵלָא לְהַסָּקָה בִּלְבָד.

מְסַלְּקִין תָּרִיסֵי חֲנִיּוֹת וּמַחְזִירִין אוֹתָן בְּיוֹם טוֹב, כְּדֵי שֶׁיּוֹצִיא תְבָלִין שְׁהוּא צָרִיךְ לָהֶן מִן הֶחָנוּת, וְלֹא יִמָּנַע מִשִּׂמְחַת יוֹם טוֹב.
בַּמֶּה דְּבָרִים אֲמוּרִים, בְּשֶׁיֵּשׁ לָהֶן צִיר בָּאֶמְצָע; אֲבָל יֵשׁ לָהֶן צִיר מִן הַצַּד, אָסוּר--גְּזֵרָה, שֶׁמֶּא יִתְקַע.
וּשְׁאֵין לָהֶן צִיר כָּל עִיקָר, אַפִלּוּ בַּבַּיִת מֻתָּר לְהַחְזִיר.

כֵּלִים שְׁהֶן מְפֻצָּלִין, כְּגוֹן מְנוֹרָה שֶׁלְּחֻלְיוֹת וְכִסֵּא וְשֻׁלְחָן שְׁהֶן חֲתִכּוֹת חֲתִכּוֹת--מַעְמִידִין אוֹתָן בְּיוֹם טוֹב, וְהוּא שֶׁלֹּא יִתְקַע: לְפִי שְׁאֵין בִּנְיָן בַּכֵּלִים.
אֲבָנִים שֶׁלְּבֵית הַכִּסֵּא, מֻתָּר לְצַדְּדָן בְּיוֹם טוֹב--בִּנְיַן עֲרַאי הוּא, וּמִשּׁוֹם כְּבוֹדוֹ לֹא גָזְרוּ.

הָעוֹשֶׂה מְדוּרָה בְּיוֹם טוֹב--כִּשְׁהוּא עוֹרֵךְ הָעֵצִים, אֵינוּ מַנִּיחַ זֶה עַל גַּבֵּי זֶה עַד שֶׁיְּסַדַּר הַמַּעֲרָכָה; מִפְּנֵי שֶׁנִּרְאֶה כְּבוֹנֶה, אַף עַל פִּי שְׁהוּא בִּנְיַן עֲרַאִי, אָסוּר: אֵלָא אוֹ שׁוֹפֵךְ הָעֵצִים בְּעִרְבּוּב, אוֹ עוֹרֵךְ בְּשִׁנּוּי.
כֵּיצַד--מַנִּיחַ עֵץ לְמַעְלָה, וּמַנִּיחַ אַחֵר תַּחְתָּיו וְאַחֵר תַּחְתָּיו, עַד שְׁהוּא מַגִּיעַ לָאָרֶץ.

וְכֵן הַקְּדֵרָה--אוֹחֵז אוֹתָהּ, וּמַכְנִיס הָאֲבָנִים תַּחְתֶּיהָ; אֲבָל לֹא יַנִּיחֶנָּה עַל גַּבֵּי הָאֲבָנִים.
וְכֵן הַמִּטָּה--אוֹחֵז הַקְּרָשִׁים לְמַעְלָה, וּמַכְנִיס הָרַגְלַיִם תַּחְתֵּיהֶן.
אַפִלּוּ בֵּיצִים--לֹא יַעְמִיד אוֹתָן שׁוּרָה עַל גַּבֵּי שׁוּרָה עַד שֶׁיַּעַמְדוּ כְּמוֹ מִגְדָּל, אֵלָא יְשַׁנֶּה וְיַתְחִיל מִמַּעְלָה לְמַטָּה.
וְכֵן כָּל כַּיּוֹצֶא בְּזֶה, צָרִיךְ שִׁנּוּי.

מְסִירִין זְבוּבִין הַנִּתְלִים בַּבְּהֵמָה, אַף עַל פִּי שְׁהֶן עוֹשִׂין חַבּוּרָה.
וְאֵין מְיַלְּדִין אֶת הַבְּהֵמָה בְּיוֹם טוֹב, אֲבָל מְסַעֲדִין.
כֵּיצַד--אוֹחֵז בַּוֶּלֶד שֶׁלֹּא יִפֹּל לָאָרֶץ, וְנוֹפֵחַ לוֹ בְּחֻטְמוֹ, וְנוֹתֵן דַּד לְתוֹךְ פִּיו.
הָיְתָה בְּהֵמָה טְהוֹרָה, וְרִחֲקָה אֶת הַוֶּלֶד--מֻתָּר לְזַלַּף מִשִּׁלְיָתָהּ עָלָיו, וְלִתֵּן בּוּל מֶלַח בְּרַחְמָהּ, כְּדֵי שֶׁתְּרַחַם עָלָיו; אֲבָל הַטְּמֵאָה--אָסוּר לַעֲשׂוֹת לָהּ כֵּן, לְפִי שְׁאֵינָהּ צְרִיכָה.

כְּלִי שֶׁנִּטְמָא מֵעֶרֶב יוֹם טוֹב, אֵין מַטְבִּילִין אוֹתוֹ בְּיוֹם טוֹב--גְּזֵרָה, שֶׁמֶּא יַשְׁהֶה אוֹתוֹ בְּטֻמְאָתוֹ; וְאִם הָיָה צָרִיךְ לְהַטְבִּיל מַיִם שֶׁבּוֹ--מַטְבִּיל אֶת הַכְּלִי בְּמֵימָיו, וְאֵינוּ חוֹשֵׁשׁ.
כְּלִי שֶׁהָיָה טָהוֹר לַתְּרוּמָה וְרָצָה לְהַטְבִּילוֹ לַקֹּדֶשׁ, מֻתָּר לְהַטְבִּילוֹ; וְכֵן כָּל כַּיּוֹצֶא בְּזֶה, מִטְּבִילוֹת שְׁאָר הַמַּעֲלוֹת.

כְּלִי שֶׁנִּטְמָא בְּיוֹם טוֹב, מַטְבִּילִין אוֹתוֹ בְּיוֹם טוֹב.
נִטְמָא הַכְּלִי בְּמַשְׁקִין טְמֵאִין שְׁהֶן וֶלֶד הַטֻּמְאָה מֵעֶרֶב יוֹם טוֹב--מַטְבִּילִין אוֹתוֹ בְּיוֹם טוֹב, לְפִי שְׁהוּא טָהוֹר מִן הַתּוֹרָה כְּמוֹ שֶׁיִּתְבָּאַר בִּמְקוֹמוֹ.
וּמַדְלִין בִּדְלִי טָמֵא, וְהוּא טָהוֹר מֵאֵלָיו.
נִדָּה שְׁאֵין לָהּ בְּגָדִים לְהַחְלִיף, מַעֲרֶמֶת וְטוֹבֶלֶת בִּבְגָדֶיהָ.

דְּבָרִים רַבִּים אָסְרוּ בְּיוֹם טוֹב, מִשּׁוֹם גְּזֵרַת מֶקָּח וּמִמְכָּר.
כֵּיצַד: אֵין פּוֹסְקִים דָּמִים כַּתְּחִלָּה עַל הַבְּהֵמָה בְּיוֹם טוֹב, אֵלָא מֵבִיא שְׁתֵּי בְּהֵמוֹת שֹׁווֹת זוֹ לְזוֹ וְשׁוֹחֲטִין אֶת אַחַת מֵהֶן וּמְחַלְּקִין בֵּינֵיהֶן; וּלְמָחָר יוֹדְעִין כַּמָּה דְּמֵי שְׁנִיָּה, וְכָל אֶחָד וְאֶחָד נוֹתֵן דְּמֵי חֶלְקוֹ.
וְכִשְׁהֶן מְחַלְּקִין בֵּינֵיהֶן, לֹא יֹאמַר זֶה אֲנִי בְּסֶלַע וְאַתָּה בִּשְׁתַּיִם--שְׁאֵין מַזְכִּירִין שֵׁם דָּמִים; אֵלָא זֶה נוֹטֵל שְׁלִישׁ, וְזֶה נוֹטֵל רְבִיעַ.

כִּשְׁהֶן מְחַלְּקִין, לֹא יִשְׁקְלוּ בְּמֹאזְנַיִם: שְׁאֵין מַשְׁגִּיחִין בְּכַף מֹאזְנַיִם כָּל עִיקָר; אַפִלּוּ לִתֵּן בּוֹ בָּשָׂר לְשָׁמְרוֹ מִן הָעַכְבָּרִים אָסוּר, אִם הָיוּ הַמֹּאזְנַיִם תְּלוּיִין, מִפְּנֵי שֶׁנִּרְאֶה כְּשׁוֹקֵל בְּכַף מֹאזְנַיִם.
וְטַבָּח אֻמָּן, אָסוּר לִשְׁקֹל בְּיָדוֹ.
וְאָסוּר לִשְׁקֹל בִּכְלִי מָלֵא מַיִם.
וְאֵין מַטִּילִין חֲלָשִׁים עַל הַמָּנוֹת; אֲבָל מַטִּילִין חֲלָשִׁים עַל בְּשַׂר הַקֳּדָשִׁים בְּיוֹם טוֹב, כְּדֵי לְחַבַּב הַמִּצְוָה.

לֹא יֹאמַר אָדָם לַטַּבָּח, תֶּן לִי בְּדֵינָר בָּשָׂר, אֵלָא תֶּן לִי חֵלֶק אוֹ חֲצִי חֵלֶק; וּלְמָחָר עוֹשִׂין חֶשְׁבּוֹן עַל שָׁוְיוֹ.
וְכֵן לֹא יִקַּח מִבַּעַל הֶחָנוּת בְּמִדָּה, אוֹ בְּמִשְׁקָל; אֵלָא כֵּיצַד הוּא עוֹשֶׂה--אוֹמֵר לַחֶנְוָנִי מַלֵּא לִי כְּלִי זֶה, וּלְמָחָר נוֹתֵן לוֹ שָׁוְיוֹ.
וְאַפִלּוּ הָיָה כְּלִי הַמְּיֻחָד לְמִדָּה, יְמַלְּאֶנּוּ--וְהוּא, שֶׁלֹּא יִזְכֹּר לוֹ שֵׁם מִדָּה.

הַנַּחְתּוֹם מוֹדֵד תְּבָלִין וְנוֹתֵן לַקְּדֵרָה, בִּשְׁבִיל שֶׁלֹּא יַפְסִיד תַּבְשִׁילוֹ; אֲבָל הָאִשָּׁה, לֹא תָמֹד קֶמַח לָעִיסָה.
וְכֵן לֹא יָמֹד אָדָם שְׂעוֹרִים לִפְנֵי בְּהֶמְתּוֹ, אֵלָא מְשַׁעֵר וְנוֹתֵן לָהּ.

וּמֻתָּר לִקַּח מִן הַחֶנְוָנִי בֵּיצִים וֶאֱגוֹזִים בְּמִנְיָן, וְכֵן כָּל כַּיּוֹצֶא בָּהֶן--וּבִלְבָד שֶׁלֹּא יִזְכֹּר לוֹ שֵׁם דָּמִים, וְלֹא סְכוּם מִנְיָן.
כֵּיצַד סְכוּם הַמִּנְיָן: הֲרֵי שֶׁהָיָה נוֹשֶׁה בּוֹ עֲשָׂרָה רִמּוֹנִים אוֹ עֲשָׂרָה אֱגוֹזִים--לֹא יֹאמַר לוֹ בְּיוֹם טוֹב, תֶּן לִי עֲשָׂרָה כְּדֵי שֶׁיִּהְיֶה לָךְ אֶצְלִי עֶשְׂרִים; אֵלָא לוֹקֵחַ סְתָם, וּלְמָחָר עוֹשֶׂה חֶשְׁבּוֹן.

הוֹלֵךְ אָדָם אֵצֶל רוֹעֶה הָרָגִיל אֶצְלוֹ, אוֹ אֵצֶל הַפַּטָּם הָרָגִיל אֶצְלוֹ, וְלוֹקֵחַ מִמֶּנּוּ בְּהֵמָה וְעוֹפוֹת, כָּל מַה שֶׁיִּרְצֶה--וְהוּא שֶׁלֹּא יִזְכֹּר לוֹ שֵׁם דָּמִים, וְלֹא סְכוּם מִנְיָן.

הַלְוָאַת יוֹם טוֹב, תּוֹבְעִין אוֹתָהּ בַּדִּין: שְׁאִם תֹּאמַר לֹא נִתְּנָה לְהִתָּבַע, אֵינוּ נוֹתֵן לוֹ כְּלוּם; וְנִמְצָא נִמְנָע מִשִּׂמְחַת יוֹם טוֹב.

אַף עַל פִּי שְׁאֵין מַגְבִּיהִין תְּרוּמָה וּמַעַשְׂרוֹת בְּיוֹם טוֹב כַּשַּׁבָּת, אִם הָיוּ לוֹ תְּרוּמוֹת וּמַעַשְׂרוֹת שֶׁהִגְבִּיהָן מֵאֶמֶשׁ, הֲרֵי זֶה מוֹלִיכָן לַכּוֹהֵן בְּיוֹם טוֹב; וְאֵין צָרִיךְ לוֹמַר חַלָּה וּזְרוֹעַ וּלְחָיַיִם וְקֵבָה, שֶׁמּוֹלִיכָן לַכּוֹהֵן בְּיוֹם טוֹב.
וְגַבָּאֵי צְדָקָה גּוֹבִין מִן הַחֲצֵרוֹת בְּיוֹם טוֹב; וְלֹא יִהְיוּ מַכְרִיזִין כְּדֶרֶךְ שֶׁמַּכְרִיזִין בַּחֹל, אֵלָא גּוֹבִין בְּצִנְעָה, וְנוֹתְנִין לְתוֹךְ חֵיקָן, וּמְחַלְּקִין לְכָל שְׁכוּנָה וּשְׁכוּנָה בִּפְנֵי עַצְמָהּ.

הִלְכּוֹת שְׁבִיתַת יוֹם טוֹב פֵּרֶק ה 
אַף עַל פִּי שֶׁהֻתְּרָה הוֹצָאָה בְּיוֹם טוֹב, אַפִלּוּ שֶׁלֹּא לְצֹרֶךְ, לֹא יִשָּׂא מַשָּׂאוֹת גְּדוֹלוֹת כְּדֶרֶךְ שְׁהוּא עוֹשֶׂה בַּחֹל, אֵלָא צָרִיךְ לְשַׁנּוֹת; וְאִם אֵי אִפְשָׁר לְשַׁנּוֹת, מֻתָּר.
כֵּיצַד: הַמֵּבִיא כַּדֵּי יַיִן מִמָּקוֹם לְמָקוֹם--לֹא יְבִיאֵם בְּסַל וּבְקֻפָּה, אֲבָל מֵבִיא הוּא עַל כְּתֵפוֹ אוֹ לְפָנָיו.
הַמּוֹלִיךְ אֶת הַתֶּבֶן--לֹא יַפְשִׁיל אֶת הַקֻּפָּה לַאֲחוֹרָיו, אֲבָל מוֹלִיכָהּ בְּיָדוֹ.

וְכֵן מַשָּׂאוֹת שֶׁדַּרְכָּן לִשָּׂא אוֹתָן בְּמוֹט, יִשָּׂא אוֹתָן עַל גַּבּוֹ מֵאֲחוֹרָיו; וְשֶׁדַּרְכָּן לִשָּׂא אוֹתָן מֵאֲחוֹרָיו, יִשָּׂא אוֹתָן עַל כְּתֵפוֹ; וְשֶׁדַּרְכָּן לְהִנָּשֵׂא עַל הַכָּתֵף, יִשָּׂא אוֹתָן בְּיָדָיו לְפָנָיו אוֹ יִפְרֹס עֲלֵיהֶן בֶּגֶד.
וְכֵן כָּל כַּיּוֹצֶא בְּזֶה מִשִּׁנּוּי הַמַּשָּׂא.
וְאִם אֵי אִפְשָׁר לְשַׁנּוֹת, נוֹשֵׂא וּמֵבִיא כְּדַרְכּוֹ.
בַּמֶּה דְּבָרִים אֲמוּרִים, בְּנוֹשֵׂא עַל הָאָדָם; אֲבָל עַל גַּבֵּי בְּהֵמָה--לֹא יָבִיא כְּלָל, שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל.

אֵין מַנְהִיגִין אֶת הַבְּהֵמָה בְּמַקֵּל, וְאֵין הַסּוֹמֶה יוֹצֶא בְּמַקְלוֹ, וְלֹא הָרוֹעֶה בְּתֻרְמַלּוֹ.
וְאֵין יוֹצְאִין בְּכִסֵּא אַחַר הָאִישׁ וְאַחַר הָאִשָּׁה, שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל; וְאִישׁ שֶׁהָיוּ רַבִּים צְרִיכִין לוֹ, יוֹצְאִין בַּכִּסֵּא אַחֲרָיו, וּמוֹצִיאִין אוֹתוֹ עַל הַכָּתֵף, אַפִלּוּ בָּאַפִּרְיוֹן.

אֵין מוֹלִיכִין אֶת הַסֻּלָּם שֶׁלַּשּׁוֹבָךְ מִשּׁוֹבָךְ לְשׁוֹבָךְ, בִּרְשׁוּת הָרַבִּים--שֶׁמֶּא יֹאמְרוּ, לְתַקַּן גַּגּוֹ הוּא מוֹלִיכוֹ; אֲבָל בִּרְשׁוּת הַיָּחִיד, מוֹלִיכוֹ: אַף עַל פִּי שֶׁכָּל מָקוֹם שֶׁאָסְרוּ חֲכָמִים מִפְּנֵי מַרְאִית הָעַיִן, אַפִלּוּ בְּחַדְרֵי חֲדָרִים אָסוּר, כָּאן הִתִּירוּ, מִפְּנֵי שִׂמְחַת יוֹם טוֹב.

מִי שֶׁהָיוּ לוֹ פֵּרוֹת עַל גַּגּוֹ, וְצָרַךְ לְפַנּוֹתָם לְמָקוֹם אַחֵר--לֹא יוֹשִׁיטֵם מִגָּג לְגָג, וְאַפִלּוּ בַּגַּגִּין הַשּׁוֹוִין, וְלֹא יְשַׁלְשְׁלֵם בְּחֶבֶל מִן הַחַלּוֹנוֹת, וְלֹא יוֹרִידֵם בְּסֻלָּמוֹת: שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל.
אֲבָל מַשִּׁילָן אַפִלּוּ דֶּרֶךְ אֲרֻבָּה, מִמָּקוֹם לְמָקוֹם בְּאוֹתוֹ הַגָּג.
שָׁחַט בְּהֵמָה בַּשָּׂדֶה--לֹא יְבִיאֶנָּה לָעִיר בְּמוֹט אוֹ בְּמַטֶּה, אֲבָל מֵבִיאָהּ אֵבָרִים אֵבָרִים.

כָּל שֶׁנֵּאוֹתִין בּוֹ אַפִלּוּ בַּחֹל--אַף עַל פִּי שְׁאֵין נֵאוֹתִין בּוֹ בְּיוֹם טוֹב, כְּגוֹן תְּפִלִּין--מֻתָּר לְשַׁלְּחוֹ לַחֲבֵרוֹ בְּיוֹם טוֹב; וְאֵין צָרִיךְ לוֹמַר דָּבָר שֶׁנֵּאוֹתִין בּוֹ בְּיוֹם טוֹב, כְּגוֹן יֵינוֹת שְׁמָנִים וּסְלָתוֹת, שֶׁמֻּתָּר לְשַׁלְּחָן.
וְכָל דָּבָר שְׁאֵין נֵאוֹתִין בּוֹ בַּחֹל עַד שֶׁיַּעֲשֶׂה בּוֹ מַעֲשֶׂה שֶׁאָסוּר לַעֲשׂוֹתוֹ בְּיוֹם טוֹב, אֵין מְשַׁלְּחִין אוֹתוֹ בְּיוֹם טוֹב.

כֵּיצַד: אֵין מְשַׁלְּחִין בְּיוֹם טוֹב תְּבוּאָה, לְפִי שְׁאֵין נֵאוֹתִין בָּהּ בַּחֹל אֵלָא אִם כֵּן טָחַן, וְאָסוּר לִטְחֹן בְּיוֹם טוֹב; אֲבָל מְשַׁלְּחִין קָטְנָיוֹת, מִפְּנֵי שֶׁמְּבַשְּׁלָן בְּיוֹם טוֹב אוֹ קוֹלֶה אוֹתָן וְאוֹכְלָן.
וּמְשַׁלְּחִין בְּהֵמָה חַיָּה וְעוֹפוֹת, אַפִלּוּ חַיִּים, מִפְּנֵי שֶׁמֻּתָּר לִשְׁחֹט בְּיוֹם טוֹב.
וְכֵן כָּל כַּיּוֹצֶא בְּזֶה.

כָּל דָּבָר שֶׁמֻּתָּר לְשַׁלְּחוֹ בְּיוֹם טוֹב--כְּשֶׁיְּשַׁלְּחֶנּוּ לַחֲבֵרוֹ תְּשׁוּרָה, לֹא יְשַׁלְּחֶנּוּ בְּשׁוּרָה; וְאֵין שׁוּרָה, פְּחוּתָה מִשְּׁלוֹשָׁה בְּנֵי אָדָם.
כֵּיצַד: הֲרֵי שֶׁשִּׁלַּח לַחֲבֵרוֹ בְּהֵמוֹת אוֹ יֵינוֹת בְּיַד שְׁלוֹשָׁה אַרְבָּעָה בְּנֵי אָדָם כְּאֶחָד זֶה אַחַר זֶה, וְכֻלָּן הוֹלְכִין בְּשׁוּרָה אַחַת--הֲרֵי זֶה אָסוּר, שֶׁלֹּא יַעֲשֶׂה כְּדֶרֶךְ שְׁהוּא עוֹשֶׂה בַּחֹל; שִׁלַּח שְׁלוֹשָׁה מִינִין בְּיַד שְׁלוֹשָׁה בְּנֵי אָדָם כְּאֶחָד, הֲרֵי זֶה מֻתָּר.

הַמְּעָרֵב עֵרוּבֵי תְּחוּמִין לְיוֹם טוֹב--הֲרֵי בְּהֶמְתּוֹ וְכֵלָיו וּפֵרוֹתָיו כָּמוֹהוּ, וְאֵין מוֹלִיכִין אוֹתָן אֵלָא בְּתוֹךְ אַלְפַּיִם אַמָּה לְכָל רוּחַ שֶׁמִּמְּקוֹם עֵרוּבוֹ.

חֶפְצֵי הֶפְקֵר, הֲרֵי הֶן כְּרַגְלֵי מִי שֶׁזָּכָה בָּהֶן.
וְחֶפְצֵי הַגּוֹי קוֹנִין שְׁבִיתָה בִּמְקוֹמָן, וְיֵשׁ לָהֶן אַלְפַּיִם אַמָּה לְכָל רוּחַ מִמְּקוֹמָן--גְּזֵרָה, בְּעָלִים גּוֹי מִשּׁוֹם בְּעָלִים יִשְׂרָאֵל.
פֵּרוֹת שֶׁיָּצְאוּ חוּץ לִתְחוּמָן וְחָזְרוּ, אַפִלּוּ בְּמֵזִיד--לֹא הִפְסִידוּ אֶת מְקוֹמָן, מִפְּנֵי שְׁהֶן כְּאָדָם שֶׁיָּצָא בְּאֹנֶס וְחָזַר בְּאֹנֶס.

הַמּוֹסֵר בְּהֶמְתּוֹ לִבְנוֹ, הֲרֵי הִיא כְּרַגְלֵי הָאָב.
מְסָרָהּ לָרוֹעֶה, וְאַפִלּוּ נְתָנָהּ לוֹ בְּיוֹם טוֹב--הֲרֵי הִיא כְּרַגְלֵי הָרוֹעֶה.
מְסָרָהּ לִשְׁנֵי רוֹעִים--הֲרֵי הִיא כְּרַגְלֵי בְּעָלֶיהָ, מִפְּנֵי שֶׁלֹּא קָנָה אֶחָד מֵהֶן.

מִי שֶׁזִּמַּן אֶצְלוֹ אוֹרְחִים בְּיוֹם טוֹב, לֹא יוֹלִיכוּ בְּיָדָם מָנוֹת לִמְקוֹם שְׁאֵין בַּעַל הַסְּעוֹדָה יָכוֹל לֵילֵךְ בּוֹ, שֶׁכָּל הַסְּעוֹדָה כְּרַגְלֵי בַּעַל הַסְּעוֹדָה, לֹא כְּרַגְלֵי הָאוֹרְחִין--אֵלָא אִם כֵּן זִכָּה לָהֶן אַחֵר בְּמָנוֹת אֵלּוּ, מֵעֶרֶב יוֹם טוֹב.

וְכֵן מִי שֶׁהָיוּ פֵּרוֹתָיו מֻפְקָדִין בְּעִיר אַחֶרֶת, וְעֵרְבוּ בְּנֵי אוֹתָהּ הָעִיר לָבוֹא אֶצְלוֹ--לֹא יָבִיאוּ לוֹ מִפֵּרוֹתָיו, שֶׁפֵּרוֹתָיו כָּמוֹהוּ אַף עַל פִּי שְׁהֶן בְּיַד אֵלּוּ שֶׁעֵרְבוּ.
בַּמֶּה דְּבָרִים אֲמוּרִים, בְּשֶׁיֵּחַד לָהֶן קֶרֶן זָוִית; אֲבָל אִם לֹא יֵחַד לָהֶן קֶרֶן זָוִית, הֲרֵי הֶן כְּרַגְלֵי זֶה שְׁהֶן מֻפְקָדִין אֶצְלוֹ.

בּוֹר שֶׁלַּיָּחִיד, כְּרַגְלֵי בְּעָלָיו; וְשֶׁלְּאוֹתָהּ הָעִיר, כְּרַגְלֵי אַנְשֵׁי אוֹתָהּ הָעִיר; וְשֶׁלְּעוֹלֵי בָּבֶל שְׁהֶן מְסוּרִין לַכֹּל, כְּרַגְלֵי הַמְּמַלֵּא--שֶׁכָּל מִי שֶׁמִּלָּא מֵהֶן, מוֹלִיכָן לִמְקוֹם שְׁהוּא מְהַלֵּךְ.
נְהָרוֹת הַמּוֹשְׁכִין וּמַעְיָנוֹת הַנּוֹבְעִין, כְּרַגְלֵי כָּל אָדָם; וְאִם הָיוּ בָּאִין מִחוּץ לַתְּחוּם לְתוֹךְ הַתְּחוּם, מְמַלְּאִין מֵהֶן בַּשַּׁבָּת, וְאֵין צָרִיךְ לוֹמַר, בְּיוֹם טוֹב.

שׁוֹר שֶׁלִּרְעִי, כְּרַגְלֵי אַנְשֵׁי אוֹתָהּ הָעִיר; וְשׁוֹר שֶׁלְּפַטָּם, כְּרַגְלֵי מִי שֶׁלְּקָחוֹ לְשָׁחְטוֹ בְּיוֹם טוֹב, מִפְּנֵי שֶׁדַּעַת בְּעָלָיו לְמָכְרוֹ לָאֲנָשִׁים אֲחֵרִים חוּץ מֵאַנְשֵׁי אוֹתָהּ הָעִיר, מִפְּנֵי שְׁהוּא מְפֻטָּם וְהַכֹּל שׁוֹמְעִין שָׁמְעוֹ וּבָאִין לְקַחְתּוֹ.
וְכֵן אִם שְׁחָטוֹ בְּעָלָיו בְּיוֹם טוֹב וּמָכַר בְּשָׂרוֹ, כָּל אֶחָד וְאֶחָד מִן הַלּוֹקְחִים מוֹלִיךְ מְנָתוֹ לִמְקוֹם שְׁהוּא הוֹלֵךְ: מִפְּנֵי שֶׁדַּעַת בְּעָלָיו מֵעֶרֶב יוֹם טוֹב כָּךְ הוּא, שֶׁיִּקְּחוּ מִמֶּנּוּ אַנְשֵׁי עֲיָרוֹת אֲחֵרוֹת, וְנִמְצָא שׁוֹר זֶה כְּבוֹר שֶׁלְּעוֹלֵי בָּבֶל, שְׁהוּא מָסוּר לַכֹּל.

הַגַּחֶלֶת--כְּרַגְלֵי בְּעָלֶיהָ, לֹא כְּרַגְלֵי שׁוֹאֲלָהּ; וְהַשַּׁלְהֶבֶת, כְּרַגְלֵי מִי שְׁהִיא בְּיָדוֹ.
לְפִיכָּךְ הַמַּדְלִיק נֵר אוֹ עֵץ מֵחֲבֵרוֹ, מוֹלִיכוֹ לְכָל מָקוֹם שְׁהוּא הוֹלֵךְ.

הַשּׁוֹאֵל כְּלִי מֵחֲבֵרוֹ מֵעֶרֶב יוֹם טוֹב--אַף עַל פִּי שֶׁלֹּא נְתָנוֹ לוֹ אֵלָא בְּיוֹם טוֹב, הֲרֵי הוּא כְּרַגְלֵי הַשּׁוֹאֵל.
שְׁאָלוֹ מִמֶּנּוּ בְּיוֹם טוֹב--אַף עַל פִּי שֶׁדַּרְכּוֹ תָּמִיד לִשְׁאֹל מִמֶּנּוּ כְּלִי בְּכָל יוֹם טוֹב, הֲרֵי הוּא כְּרַגְלֵי הַמַּשְׁאִיל.

שְׁנַיִם שֶׁשָּׁאֲלוּ חֲלוּק אֶחָד, הָאֶחָד שְׁאָלוֹ מִמֶּנּוּ שֶׁיִּתְּנוֹ לוֹ שַׁחְרִית וְהַשֵּׁנִי שְׁאָלוֹ מִמֶּנּוּ שֶׁיִּתְּנוֹ לוֹ עַרְבִּית--הֲרֵי כְּלִי זֶה כְּרַגְלֵי שְׁנֵי הַשּׁוֹאֲלִים, וְאֵינָם מוֹלִיכִים אוֹתוֹ אֵלָא לִמְקוֹם שֶׁשְּׁנֵיהֶם יְכוּלִין לְהַלַּךְ בּוֹ.

כֵּיצַד: הֲרֵי שֶׁעֵרַב הָרִאשׁוֹן בְּרֵחוּק אֶלֶף אַמָּה מִמְּקוֹם הַחֲלוּק לְמִזְרָח, וְעֵרַב הַשֵּׁנִי בְּרֵחוּק חֲמֵשׁ מֵאוֹת אַמָּה מִמְּקוֹם הַחֲלוּק לְמַעְרָב--כְּשֶׁלּוֹקֵחַ הָרִאשׁוֹן הַחֲלוּק, אֵינוּ מוֹלִיכוֹ בְּמִזְרָח אֵלָא עַד אֶלֶף וַחֲמֵשׁ מֵאוֹת אַמָּה מִמְּקוֹם הַחֲלוּק, שְׁהוּא סוֹף הַתְּחוּם שֶׁיָּכוֹל זֶה שֶׁעֵרַב בְּמַעְרָב לְהַלַּךְ בּוֹ; וּכְשֶׁיִּקַּח הַשֵּׁנִי כְּלִי זֶה, אֵינוּ מוֹלִיכוֹ בְּמַעְרָב אֵלָא עַד אֶלֶף אַמָּה מִמְּקוֹם הַכְּלִי, שְׁהוּא סוֹף הַתְּחוּם שֶׁיָּכוֹל זֶה שֶׁעֵרַב בְּמִזְרָח לְהַלַּךְ בּוֹ.
לְפִיכָּךְ אִם עֵרַב זֶה בְּרֵחוּק אַלְפַּיִם אַמָּה מִן הַחֲלוּק לְמִזְרָח, וְזֶה בְּרֵחוּק אַלְפַּיִם אַמָּה לְמַעְרָב--הֲרֵי אֵלּוּ לֹא יְזִיזוּהוּ מִמְּקוֹמוֹ.

וְכֵן הָאִשָּׁה שֶׁשָּׁאֲלָה מֵחֲבִרְתָּהּ מַיִם אוֹ מֶלַח, וְלָשָׁה בָּהֶן עִיסָתָהּ אוֹ בִּשְּׁלָה בָּהֶן תַּבְשִׁיל--הֲרֵי הָעִיסָה אוֹ הַתַּבְשִׁיל, כְּרַגְלֵי שְׁתֵּיהֶן.
וְכֵן שְׁנַיִם שֶׁלָּקְחוּ בְּהֵמָה בְּשֻׁתָּפוּת, וּשְׁחָטוּהָ בְּיוֹם טוֹב--אַף עַל פִּי שֶׁלָּקַח כָּל אֶחָד מְנָתוֹ, הֲרֵי כָּל הַבָּשָׂר כְּרַגְלֵי שְׁנֵיהֶן.

אֲבָל אִם לָקְחוּ חָבִית בְּשֻׁתָּפוּת, וְחָלְקוּ אוֹתָהּ בְּיוֹם טוֹב--הֲרֵי חֶלְקוֹ שֶׁלְּכָל אֶחָד כְּרַגְלָיו: הוֹאִיל וּתְחוּמִין מִדִּבְרֵי סוֹפְרִים, יֵשׁ בְּרִירָה בָּהֶן, וְנַחְשֹׁב כְּאִלּוּ חֵלֶק שֶׁהִגִּיעַ לְזֶה הָיָה בָּרוּר לוֹ וּמֻבְדָּל בֶּחָבִית מֵעֶרֶב יוֹם טוֹב, וּכְאִלּוּ לֹא הָיָה מְעֹרָב.
וְאֵין אַתָּה יָכוֹל לוֹמַר כֵּן בַּבְּהֵמָה, שֶׁחֵלֶק זֶה שֶׁהִגִּיעוֹ, אַפִלּוּ נַחְשֹׁב אוֹתוֹ שֶׁהָיָה מֻבְדָּל בַּבְּהֵמָה מִבָּעֶרֶב, וּכְאִלּוּ הָיָה בָּרוּר--הֲרֵי יָנַק מֵחֶלְקוֹ שֶׁלַּחֲבֵרוֹ כְּשֶׁהָיְתָה הַבְּהֵמָה קַיֶּמֶת, שֶׁכָּל אֵבָרֶיהָ יוֹנְקִין זֶה מִזֶּה וְנִמְצָא כָּל אֵבֶר וְאֵבֶר מְעֹרָב מֵחֶלְקוֹ וְחֵלֶק חֲבֵרוֹ; לְפִיכָּךְ הֶן כְּרַגְלֵי שְׁנֵיהֶן.

הִלְכּוֹת שְׁבִיתַת יוֹם טוֹב פֵּרֶק ו 
יוֹם טוֹב שֶׁחָל לִהְיוֹת עֶרֶב שַׁבָּת, אֵין אוֹפִין וּמְבַשְּׁלִין בְּיוֹם טוֹב מַה שְׁהוּא אוֹכֵל לְמָחָר בַּשַּׁבָּת; וְאִסּוּר זֶה מִדִּבְרֵי סוֹפְרִים, כְּדֵי שֶׁלֹּא יָבוֹא לְבַשַּׁל בְּיוֹם טוֹב לַחֹל: שֶׁקַּל וְחֹמֶר הוּא--לַשַּׁבָּת אֵינוּ מְבַשֵּׁל, כָּל שֶׁכֵּן לַחֹל.
לְפִיכָּךְ אִם עָשָׂה תַּבְשִׁיל מֵעֶרֶב יוֹם טוֹב שֶׁיִּהְיֶה סוֹמֵךְ עָלָיו וּמְבַשֵּׁל וְאוֹפֶה בְּיוֹם טוֹב לַשַּׁבָּת, הֲרֵי זֶה מֻתָּר; וְתַבְשִׁיל זֶה שֶׁסּוֹמֵךְ עָלָיו, הוּא הַנִּקְרָא עֵרוּבֵי תַּבְשִׁילִין.

וְלָמָּה נִקְרָא עֵרוּב: שֶׁכְּשֵׁם שֶׁהָעֵרוּב שֶׁעוֹשִׂין בַּחֲצֵרוֹת וּבַמְּבוֹאוֹת עֶרֶב שַׁבָּת מִשּׁוֹם הֶכֵּר, כְּדֵי שֶׁלֹּא יַעֲלֶה עַל דַּעְתָּם שֶׁמֻּתָּר לְהוֹצִיא מֵרְשׁוּת לִרְשׁוּת בַּשַּׁבָּת--כָּךְ זֶה הַתַּבְשִׁיל מִשּׁוֹם הֶכֵּר וְזִכָּרוֹן, כְּדֵי שֶׁלֹּא יְדַמּוּ וְיַחְשְׁבוּ שֶׁמֻּתָּר לֶאֱפוֹת בְּיוֹם טוֹב מַה שְׁאֵינוּ נֶאֱכָל בּוֹ; וּלְפִיכָּךְ נִקְרָא תַּבְשִׁיל זֶה עֵרוּבֵי תַּבְשִׁילִין.

עֵרוּבֵי תַּבְשִׁילִין--שֵׁעוּרוֹ אֵין פָּחוּת מִכַּזַּיִת, בֵּין לְאֶחָד בֵּין לַאֲלָפִים.
וְאֵין עוֹשִׂין עֵרוּב זֶה לֹא בְּפַת וְלֹא בְּרִיפוֹת וְכַיּוֹצֶא בָּהֶן, אֵלָא בְּתַבְשִׁיל שְׁהוּא פַּרְפֶּרֶת, כְּגוֹן בָּשָׂר וְדָגִים וּבֵיצִים וְכַיּוֹצֶא בָּהֶן.
וְאַפִלּוּ עֲדָשִׁים שֶׁבְּשׁוּלֵי קְדֵרָה, וְאַפִלּוּ שַׁמְנוּנִית שֶׁעַל גַּבֵּי הַסַּכִּין שֶׁחוֹתְכִין בָּהּ הַצֳּלִי: גּוֹרְדוֹ; אִם יֵשׁ בּוֹ כַּזַּיִת, סוֹמֵךְ עָלָיו מִשּׁוֹם עֵרוּבֵי תַּבְשִׁילִין.

תַּבְשִׁיל שֶׁאָמְרוּ לְעִנְיַן עֵרוּב זֶה--אַפִלּוּ צֳלִי אוֹ שָׁלוּק, אַפִלּוּ כָּבוּשׁ אוֹ מְעֻשָּׁן; אַפִלּוּ דָּגִים קְטַנִּים שֶׁהֱדִיחָן בְּחַמִּין, וַהֲדָחָתָן הִיא בִּשּׁוּלָן לַאֲכִילָה--הֲרֵי הוּא סוֹמֵךְ עֲלֵיהֶן.

וְצָרִיךְ שֶׁיִּהְיֶה עֵרוּב זֶה מָצוּי, עַד שֶׁיֹּאפֶה כָּל שְׁהוּא צָרִיךְ לֶאֱפוֹת וִיבַשַּׁל כָּל שְׁהוּא צָרִיךְ לְבַשַּׁל וְיָחֵם חַמִּין כָּל שְׁהוּא צָרִיךְ; וְאִם נֶאֱכַל הָעֵרוּב אוֹ אָבַד אוֹ נִשְׂרַף, קֹדֶם שֶׁיְּבַשַּׁל אוֹ יֹאפֶה--הֲרֵי זֶה אָסוּר לֶאֱפוֹת וּלְבַשַּׁל אוֹ לְהָחֵם אֵלָא מַה שְׁהוּא אוֹכֵל בְּיוֹם טוֹב בִּלְבָד.
הִתְחִיל בְּעִיסָתוֹ אוֹ בְּתַבְשִׁילוֹ, וְנֶאֱכַל הָעֵרוּב אוֹ אָבַד--הֲרֵי זֶה גּוֹמֵר.

הַמַּנִּיחַ עֵרוּבֵי תַּבְשִׁילִין כְּדֵי שֶׁיִּסְמֹךְ עֲלֵיהֶם הוּא וַאֲחֵרִים, צָרִיךְ לְזַכּוֹת לָהֶן כְּדֶרֶךְ שֶׁמְּזַכֶּה בְּעֵרוּבֵי שַׁבָּת.
וְכָל שֶׁזּוֹכֶה בְּעֵרוּבֵי שַׁבָּת, זוֹכֶה בְּעֵרוּבֵי תַּבְשִׁילִין; וְכָל שְׁאֵינוּ זוֹכֶה בְּאוֹתוֹ עֵרוּב, אֵינוּ זוֹכֶה בְּזֶה.

וְאֵינוּ צָרִיךְ לְהוֹדִיעַ לְאֵלּוּ שֶׁזִּכָּה לָהֶן, מֵעֶרֶב יוֹם טוֹב; אֲבָל הֶן צְרִיכִין לֵידַע שֶׁכְּבָר זִכָּה לָהֶן אַחֵר וְעֵרַב לָהֶן, וְאַחַר כָּךְ יִסְמְכוּ עָלָיו וִיבַשְּׁלוּ וְיֹאפוּ: אַף עַל פִּי שֶׁלֹּא יָדְעוּ אֵלָא בְּיוֹם טוֹב, הֲרֵי אֵלּוּ מֻתָּרִין.
וְיֵשׁ לוֹ לָאָדָם לְעָרַב עַל כָּל הָעִיר וְעַל כָּל הַקָּרוֹב אֵלֶיהָ בְּתוֹךְ הַתְּחוּם, וּלְמָחָר מַכְרִיז וְאוֹמֵר, כָּל מִי שֶׁלֹּא הִנִּיחַ עֵרוּבֵי תַּבְשִׁילִין, יִסְמֹךְ עַל עֵרוּבִי.

הַמַּנִּיחַ עֵרוּבֵי תַּבְשִׁילִין, חַיָּב לְבָרַךְ אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל מִצְוַת עֵרוּב.
וְאוֹמֵר בְּעֵרוּב זֶה יֻתַּר לִי לֶאֱפוֹת וּלְבַשַּׁל מִיּוֹם טוֹב שֶׁלְּמָחָר לַשַּׁבָּת; וְאִם זִכָּה בּוֹ לַאֲחֵרִים, אוֹמֵר יֻתַּר לִי וְלִפְלוֹנִי וְלִפְלוֹנִי אוֹ לְאַנְשֵׁי הָעִיר כֻּלָּם לֶאֱפוֹת וּלְבַשַּׁל מִיּוֹם טוֹב לַשַּׁבָּת.

מִי שֶׁלֹּא הִנִּיחַ עֵרוּבֵי תַּבְשִׁילִין, וְלֹא הִנִּיחוּ לוֹ אֲחֵרִים--כְּשֵׁם שֶׁאָסוּר לוֹ לְבַשַּׁל וְלֶאֱפוֹת, כָּךְ קִמְחוֹ וּמַאֲכָלוֹ אָסוּר.
וְאָסוּר לְאַחֵר שֶׁהִנִּיחַ לְעַצְמוֹ לְבַשַּׁל וְלֶאֱפוֹת לְזֶה שֶׁלֹּא הִנִּיחַ, עַד שֶׁיַּקְנֶה לוֹ, שֶׁנִּמְצָא זֶה מְבַשֵּׁל וְאוֹפֶה שֶׁלּוֹ, שֶׁהֲרֵי קָנָהוּ; וְאִם רָצָה, יִתֵּן אַחַר כָּךְ לְזֶה שֶׁלֹּא הִנִּיחַ, בְּמַתָּנָה.

מִי שֶׁלֹּא הִנִּיחַ עֵרוּבֵי תַּבְשִׁילִין, וּבִשַּׁל וְאָפָה לֶאֱכֹל בּוֹ בַּיּוֹם וְהוֹתִיר, אוֹ שֶׁזִּמַּן אוֹרְחִים וְלֹא בָאוּ--הֲרֵי זֶה אוֹכֵל הַמּוֹתָר לְמָחָר.
וְאִם הִעְרִים, הֲרֵי זֶה אָסוּר לְאָכְלוֹ; עָבַר וְאָפָה וּבִשַּׁל לַשַּׁבָּת, אֵין אוֹסְרִין עָלָיו.
וְלָמָּה הִחְמִירוּ וְאָסְרוּ עַל הַמַּעְרִים וְלֹא אָסְרוּ עַל הַמֵּזִיד--שְׁאִם תַּתִּיר לַמַּעְרִים, נִמְצְאוּ הַכֹּל מַעְרִימִין, וְיִשְׁתַּקַּע שֵׁם עֵרוּבֵי תַּבְשִׁילִין.
אֲבָל הַמֵּזִיד אֵינוּ מָצוּי; וְאִם עָבַר הַיּוֹם, לֹא יַעֲבֹר פַּעַם אַחֶרֶת.

שְׁנֵי יָמִים טוֹבִים שֶׁחָלוּ בַּחֲמִישִׁי וְעֶרֶב שַׁבָּת, עוֹשֶׂה עֵרוּבֵי תַּבְשִׁילִין מִיּוֹם רְבִיעִי שְׁהוּא עֶרֶב יוֹם טוֹב; שָׁכַח וְלֹא הִנִּיחַ, מַנִּיחוֹ בָּרִאשׁוֹן וּמַתְנֶה.
כֵּיצַד: מַנִּיחַ עֵרוּבֵי תַּבְשִׁילִין בְּיוֹם חֲמִישִׁי, וְאוֹמֵר אִם הַיּוֹם יוֹם טוֹב וּלְמָחָר חֹל, לְמָחָר אֲבַשַּׁל וְאוֹפֶה לַשַּׁבָּת וְאֵינִי צָרִיךְ כְּלוּם; וְאִם הַיּוֹם חֹל וּלְמָחָר יוֹם טוֹב, בְּעֵרוּב זֶה יֻתַּר לִי לֶאֱפוֹת וּלְבַשַּׁל לְמָחָר מִיּוֹם טוֹב לַשַּׁבָּת.

כַּיּוֹצֶא בּוֹ, הָיוּ לְפָנָיו שְׁתֵּי כַּלְכָּלוֹת שֶׁלְּטֶבֶל--בְּיוֹם טוֹב רִאשׁוֹן אוֹמֵר אִם הַיּוֹם חֹל, תִּהְיֶה זוֹ תְּרוּמָה עַל זוֹ, וְאִם הַיּוֹם קֹדֶשׁ, אֵין בִּדְבָרַי כְּלוּם; וְקוֹרֶא עָלֶיהָ שֵׁם, וּמַנִּיחָהּ.
וּלְמָחָר בַּשֵּׁנִי, חוֹזֵר וְאוֹמֵר אִם הַיּוֹם קֹדֶשׁ, אֵין בִּדְבָרַי כְּלוּם, וְאִם הַיּוֹם חֹל, תִּהְיֶה זוֹ תְּרוּמָה עַל זוֹ; וְקוֹרֶא עָלֶיהָ שֵׁם וּמַנִּיחָהּ, כְּדֶרֶךְ שֶׁקָּרָא עָלֶיהָ בָּרִאשׁוֹן, וּמַנִּיחַ אֶת זוֹ שֶׁקָּרָא עָלֶיהָ שֵׁם תְּרוּמָה, וְאוֹכֵל אֶת הַשְּׁנִיָּה.

בַּמֶּה דְּבָרִים אֲמוּרִים, בִּשְׁנֵי יָמִים טוֹבִים שֶׁלַּגָּלִיּוֹת.
אֲבָל בִּשְׁנֵי יָמִים טוֹבִים שֶׁלְּרֹאשׁ הַשָּׁנָה--אִם שָׁכַח וְלֹא הִנִּיחַ בְּיוֹם רְבִיעִי, שׁוּב אֵינוּ מַנִּיחַ; אֵלָא סוֹמֵךְ עַל אֲחֵרִים, אִם עֵרְבוּ עָלָיו, אוֹ מַקְנֶה לְמִי שֶׁעֵרַב, אוֹ יִהְיֶה אָסוּר לֶאֱפוֹת וּלְבַשַּׁל לַשַּׁבָּת.
וְכֵן אִם שָׁכַח וְלֹא הִפְרִישׁ תְּרוּמָה מִיּוֹם רְבִיעִי, שׁוּב אֵינוּ מַפְרִישׁ עַד מוֹצָאֵי שַׁבָּת.

כָּל הַדְּבָרִים הָאֵלּוּ שֶׁאָמַרְנוּ, הָיוּ בִּזְמָן שֶׁהָיוּ בֵּית דִּין שֶׁלְּאֶרֶץ יִשְׂרָאֵל מְקַדְּשִׁין עַל הָרְאִיָּה, וְהָיוּ בְּנֵי הַגָּלִיּוֹת עוֹשִׂין שְׁנֵי יָמִים כְּדֵי לְהִסְתַּלַּק מִן הַסָּפֵק, לְפִי שֶׁלֹּא הָיוּ יוֹדְעִין יוֹם שֶׁקִּדְּשׁוּ בּוֹ בְּנֵי אֶרֶץ יִשְׂרָאֵל.
אֲבָל הַיּוֹם, שֶׁבְּנֵי אֶרֶץ יִשְׂרָאֵל סוֹמְכִין עַל הַחֶשְׁבּוֹן וּמְקַדְּשִׁין עָלָיו, אֵין יוֹם טוֹב שֵׁנִי לְהִסְתַּלַּק מִן הַסָּפֵק, אֵלָא מִנְהָג בִּלְבָד.
וּלְפִיכָּךְ אֲנִי אוֹמֵר שְׁאֵין מְעָרֵב אָדָם וּמַתְנֶה בַּזְּמָן הַזֶּה, לֹא עֵרוּבֵי תַּבְשִׁילִין וְלֹא עֵרוּבֵי חֲצֵרוֹת וְלֹא שִׁתּוּפֵי מְבוֹאוֹת; וְאֵינוּ מְעַשֵּׂר הַטֶּבֶל עַל תְּנָאי: אֵלָא הַכֹּל מֵעֶרֶב יוֹם טוֹב בִּלְבָד.

 כְּשֵׁם שֶׁמִּצְוָה לְכַבַּד שַׁבָּת וּלְעַנְּגָהּ, כָּךְ כָּל יָמִים טוֹבִים--שֶׁנֶּאֱמָר "לִקְדוֹשׁ ה' מְכֻבָּד" , וְכָל יָמִים טוֹבִים נֶאֱמָר בָּהֶן "מִקְרָא-קֹדֶשׁ" ; וּכְבָר בֵּאַרְנוּ הַכִּבּוּד וְהָעִנּוּג בְּהִלְכּוֹת שַׁבָּת.
וְכֵן רָאוּי לָאָדָם שֶׁלֹּא יִסְעֹד בְּעַרְבֵּי יָמִים טוֹבִים מִן הַמִּנְחָה וָמַעְלָה כְּעֶרֶב שַׁבָּת, שֶׁדָּבָר זֶה בִּכְלַל הַכִּבּוּד.
וְכָל הַמְּבַזֶּה אֶת הַמּוֹעֲדוֹת, כְּאִלּוּ נִטְפַּל לַעֲבוֹדָה זָרָה.

 שִׁבְעַת יְמֵי הַפֶּסַח וּשְׁמוֹנַת יְמֵי הֶחָג עִם שְׁאָר יָמִים טוֹבִים, כֻּלָּם אֲסוּרִים בְּסֵפֶד וְתַעְנִית.
וְחַיָּב אָדָם לִהְיוֹת בָּהֶן שָׂמֵחַ וְטוֹב לֵב, הוּא וּבָנָיו וְאִשְׁתּוֹ וּבְנֵי בֵּיתוֹ וְכָל הַנִּלְוִים עָלָיו, שֶׁנֶּאֱמָר "וְשָׂמַחְתָּ, בְּחַגֶּךָ ..." .
אַף עַל פִּי שֶׂהַשִּׂמְחָה הָאֲמוּרָה כָּאן, הִיא קָרְבַּן שְׁלָמִים כְּמוֹ שֶׁאָנוּ מְבָאֲרִין בְּהִלְכּוֹת חֲגִיגָה, יֵשׁ בִּכְלַל אוֹתָהּ שִׂמְחָה, לִשְׂמֹחַ הוּא וּבָנָיו וּבְנֵי בֵּיתוֹ כָּל אֶחָד וְאֶחָד בָּרָאוּי לוֹ.

 כֵּיצַד: הַקְּטַנִּים, נוֹתֵן לָהֶם קְלָיוֹת וֶאֱגוֹזִים וּמִגְדָּנוֹת; וְהַנָּשִׁים, קוֹנֶה לָהֶן בְּגָדִים וְתַכְשִׁיט כְּפִי מְמוֹנוֹ; וְהָאֲנָשִׁים, אוֹכְלִין בָּשָׂר וְשׁוֹתִין יַיִן, שְׁאֵין שִׂמְחָה אֵלָא בַּבָּשָׂר, וְאֵין שִׂמְחָה אֵלָא בַּיַּיִן.
וְכִשְׁהוּא אוֹכֵל וְשׁוֹתֶה, חַיָּב לְהַאֲכִיל לַגֵּר לַיָּתוֹם וְלָאַלְמָנָה עִם שְׁאָר הָעֲנִיִּים הָאֲמֵלָלִים.
אֲבָל מִי שֶׁנּוֹעֵל דַּלְתוֹת חֲצֵרוֹ וְאוֹכֵל וְשׁוֹתֶה הוּא וּבָנָיו וְאִשְׁתּוֹ, וְאֵינוּ מַאֲכִיל וּמַשְׁקֶה לָעֲנִיִּים וּלְמָרֵי נֶפֶשׁ--אֵין זוֹ שִׂמְחַת מִצְוָה, אֵלָא שִׂמְחַת כְּרֵסוֹ.
וְעַל אֵלּוּ נֶאֱמָר "זִבְחֵיהֶם כְּלֶחֶם אוֹנִים לָהֶם, כָּל-אֹכְלָיו יִטַּמָּאוּ: כִּי-לַחְמָם לְנַפְשָׁם" ; וְשִׂמְחָה כְּזוֹ קָלוֹן הִיא לָהֶם, שֶׁנֶּאֱמָר "וְזֵרִיתִי פֶרֶשׁ עַל-פְּנֵיכֶם, פֶּרֶשׁ חַגֵּיכֶם" .

 אַף עַל פִּי שֶׁאֲכִילָה וּשְׁתִיָּה בַּמּוֹעֲדוֹת בִּכְלַל מִצְוַת עֲשֵׂה, לֹא יִהְיֶה אוֹכֵל וְשׁוֹתֶה כָּל הַיּוֹם כֻּלּוֹ--אֵלָא כָּךְ הִיא הַדָּת: בַּבֹּקֶר מַשְׁכִּימִין כָּל הָעָם לְבָתֵּי כְּנָסִיּוֹת וּלְבָתֵּי מִדְרָשׁוֹת, וּמִתְפַּלְּלִין וְקוֹרְאִין בַּתּוֹרָה בְּעִנְיַן הַיּוֹם; וְחוֹזְרִין לְבָתֵּיהֶם, וְאוֹכְלִין.
וְהוֹלְכִין לְבָתֵּי מִדְרָשׁוֹת, קוֹרִין וְשׁוֹנִין עַד חֲצִי הַיּוֹם; וְאַחַר חֲצִי הַיּוֹם, מִתְפַּלְּלִין תְּפִלַּת הַמִּנְחָה, וְחוֹזְרִין לְבָתֵּיהֶן לֶאֱכֹל וְלִשְׁתּוֹת, שְׁאָר הַיּוֹם עִם הַלַּיְלָה.

 כְּשֶׁאָדָם אוֹכֵל וְשׁוֹתֶה וְשָׂמֵחַ בָּרֶגֶל, לֹא יִמָּשֵׁךְ בַּיַּיִן וּבַשְּׂחוֹק וּבְקַלּוּת רֹאשׁ וְיֹאמַר שֶׁכָּל שֶׁיּוֹסִיף בְּזֶה יַרְבֶּה בַּמִּצְוָה, שֶׁהַשִּׁכְרוּת וְהַשְּׂחוֹק הַרְבֶּה וְקַלּוּת הָרֹאשׁ, אֵינָהּ שִׂמְחָה אֵלָא הוֹלֵלוּת וְסִכְלוּת.
וְלֹא נִצְטַוִּינוּ עַל הַהוֹלֵלוּת וְהַסִּכְלוּת, אֵלָא עַל הַשִּׂמְחָה שֶׁיֵּשׁ בָּהּ עֲבוֹדַת יוֹצֵר הַכֹּל, שֶׁנֶּאֱמָר "תַּחַת, אֲשֶׁר לֹא-עָבַדְתָּ אֶת-ה' אֱלֹהֶיךָ, בְּשִׂמְחָה, וּבְטוּב לֵבָב" , הַא לָמַדְתָּ שֶׁהָעֲבוֹדָה בְּשִׂמְחָה.
וְאֵי אִפְשָׁר לַעֲבֹד אֶת ה'--לֹא מִתּוֹךְ שְׂחוֹק, וְלֹא מִתּוֹךְ קַלּוּת רֹאשׁ, וְלֹא מִתּוֹךְ שִׁכְרוּת.

 חַיָּבִין בֵּית דִּין לְהַעְמִיד שׁוֹטְרִים בָּרְגָלִים, שֶׁיִּהְיוּ מְסַבְּבִין וּמְחַפְּשִׂין בַּגִּנּוֹת וּבַפַּרְדֵּסִים וְעַל הַנְּהָרוֹת, כְּדֵי שֶׁלֹּא יִתְקַבְּצוּ לֶאֱכֹל וְלִשְׁתּוֹת שָׁם אֲנָשִׁים וְנָשִׁים, וְיָבוֹאוּ לִידֵי עֲבֵרָה.
וְכֵן יַזְהִירוּ עַל דָּבָר זֶה לְכָל הָעָם, כְּדֵי שֶׁלֹּא יִתְעָרְבוּ אֲנָשִׁים וְנָשִׁים בַּבָּתִּים לְשִׂמְחָה, וְלֹא יִמָּשְׁכוּ בַּיַּיִן, שֶׁמֶּא יָבוֹאוּ לִידֵי עֲבֵרָה.

 יָמִים שֶׁבֵּין רִאשׁוֹן וּשְׁבִיעִי שֶׁלַּפֶּסַח וְרִאשׁוֹן וּשְׁמִינִי שֶׁלְּחַג הַסֻּכּוֹת, וְהֶן בַּגּוֹלָה אַרְבָּעָה בְּתוֹךְ הַפֶּסַח וַחֲמִשָּׁה בְּתוֹךְ הֶחָג--הֶם הַנִּקְרָאִין חֻלּוֹ שֶׁלַּמּוֹעֵד, וְנִקְרָאִין מוֹעֵד.
וְאַף עַל פִּי שְׁהֶם חַיָּבִין בְּשִׂמְחָה וַאֲסוּרִין בְּסֵפֶד וְתַעְנִית, מֻתָּר לִסְפֹּד בָּהֶן תַּלְמִיד חֲכָמִים בְּפָנָיו; אֲבָל אַחַר שֶׁיִּקָּבֵר, אָסוּר לְסָפְדוֹ בָּהֶן.
וְאֵין צָרִיךְ לוֹמַר בְּרָאשֵׁי חֳדָשִׁים וַחֲנֻכָּה וּפוּרִים, שֶׁסּוֹפְדִין בָּהֶן תַּלְמִיד חֲכָמִים בְּפָנָיו, אַף עַל פִּי שֶׁיָּמִים אֵלּוּ אֲסוּרִין בְּסֵפֶד וְתַעְנִית; אֲבָל לְאַחַר קְבוּרָה, אָסוּר לִסְפֹּד בָּהֶן.

 אֵין מַנִּיחִין מִטַּת הַמֵּת בָּרְחוֹב בַּמּוֹעֵד, שֶׁלֹּא לְהַרְגִּיל אֶת הַסֵּפֶד, אֵלָא מִבֵּיתוֹ לְקִבְרוֹ.
וְאֵין מִתְאַבְּלִין בַּמּוֹעֵד; וְכֵן אֵין קוֹרְעִין וְלֹא מַבְרִין וְלֹא חוֹלְצִין הַכָּתֵף בַּמּוֹעֵד עַל הַמֵּת, אֵלָא קְרוֹבָיו שְׁהֶן חַיָּבִין לְהִתְאַבַּל עָלָיו.
וְאִם הָיָה חָכָם אוֹ אָדָם כָּשֵׁר, אוֹ שֶׁהָיָה עוֹמֵד בְּשָׁעַת נְטִילַת נְשָׁמָה--הֲרֵי זֶה קוֹרֵעַ עָלָיו בַּמּוֹעֵד, אַף עַל פִּי שְׁאֵינוּ קְרוֹבוֹ.
וְאֵין קוֹרְעִין בְּיוֹם טוֹב שֵׁנִי כְּלָל, וְאַפִלּוּ קְרוֹבָיו שֶׁלַּמֵּת.

 נָשִׁים בַּמּוֹעֵד--לִפְנֵי הַמֵּת, מְעַנּוֹת; אֲבָל לֹא מְטַפְּחוֹת, וְלֹא מְקוֹנְנוֹת.
נִקְבַּר הַמֵּת, אֵינָן מְעַנּוֹת.
בְּרָאשֵׁי חֳדָשִׁים וַחֲנֻכָּה וּפוּרִים--בִּפְנֵי הַמֵּת מְעַנּוֹת וּמְטַפְּחוֹת, אֲבָל לֹא מְקוֹנְנוֹת.
אֵי זֶה הוּא עִנּוּי, שֶׁכֻּלָּן עוֹנוֹת כְּאַחַת; קִינָה, אַחַת אוֹמֶרֶת וְכֻלָּן עוֹנוֹת.
וְאָסוּר לָאָדָם שֶׁיְּעוֹרֵר עַל מֵתוֹ קֹדֶם לְרֶגֶל שְׁלוֹשִׁים יוֹם, כְּדֵי שֶׁלֹּא יָבוֹא הָרֶגֶל וְהוּא נֶעֱצָב וְלִבּוֹ דּוֹאֵג מִזִּכְרוֹן הַצַּעַר; אֵלָא יָסִיר הַדְּאָגָה מִלִּבּוֹ, וִיכַוַּן דַּעְתּוֹ לְשִׂמְחָה.

הִלְכּוֹת שְׁבִיתַת יוֹם טוֹב פֵּרֶק ז 
חֻלּוֹ שֶׁלַּמּוֹעֵד, אַף עַל פִּי שֶׁלֹּא נֶאֱמָר בּוֹ שַׁבָּתוֹן, הוֹאִיל וְנִקְרָא מִקְרָא קֹדֶשׁ, וַהֲרֵי הוּא זְמָן חֲגִיגָה בַּמִּקְדָּשׁ--אָסוּר בַּעֲשִׂיַּת מְלָאכָה, כְּדֵי שֶׁלֹּא יִהְיֶה כִּשְׁאָר יְמֵי הַחֹל שְׁאֵין בָּהֶן קְדֻשָּׁה כְּלָל; וְהָעוֹשֶׂה בּוֹ מְלָאכָה הָאֲסוּרָה--מַכִּין אוֹתוֹ מַכַּת מַרְדּוּת, מִפְּנֵי שֶׁאִסּוּרוֹ מִדִּבְרֵי סוֹפְרִים.
וְלֹא כָּל מְלֶאכֶת עֲבוֹדָה אֲסוּרָה בּוֹ, כְּיוֹם טוֹב, שֶׁסּוֹף הָעִנְיָן בַּדְּבָרִים שֶׁנֶּאְסְרוּ בּוֹ, כְּדֵי שֶׁלֹּא יִהְיֶה כְּיוֹם חֹל לְכָל דָּבָר.
לְפִיכָּךְ יֵשׁ מְלָאכוֹת אֲסוּרוֹת בּוֹ, וְיֵשׁ מְלָאכוֹת מֻתָּרוֹת; וְאֵלּוּ הֶן: 
כָּל מְלָאכָה שְׁאִם לֹא יַעֲשֶׂה אוֹתָהּ בַּמּוֹעֵד, יִהְיֶה שָׁם הֶפְסֵד הַרְבֵּה--עוֹשִׂין אוֹתָהּ: וּבִלְבָד שֶׁלֹּא יִהְיֶה בָּהּ, טֹרַח הַרְבֵּה.
כֵּיצַד: מַשְׁקִין בֵּית הַשְּׁלָהִין בַּמּוֹעֵד, אֲבָל לֹא בֵּית הַמַּשְׁקֶה--שְׁאִם לֹא יַשְׁקֶה בֵּית הַשְּׁלָהִין, וְהִיא הָאָרֶץ הַצְּמֵאָה, יִפָּסְדוּ כָּל הָאִילָנוֹת שֶׁבָּהּ.
וְכִשְׁהוּא מַשְׁקֶה אוֹתָהּ, לֹא יִדְלֶה וְיַשְׁקֶה מִן הַבְּרֵכָה אוֹ מִמֵּי הַגְּשָׁמִים, מִפְּנֵי שְׁהוּא טֹרַח גָּדוֹל; אֲבָל מַשְׁקֶה הוּא מִן הַמַּעְיָן, בֵּין שֶׁהָיָה בֵּין שֶׁיָּצָא כַּתְּחִלָּה, מַמְשִׁיכוֹ וּמַשְׁקֶה בּוֹ.
וְכֵן כָּל כַּיּוֹצֶא בְּזֶה.

הוֹפֵךְ אָדָם אֶת זֵיתָיו בַּמּוֹעֵד, וְטוֹחֵן אוֹתָן וְדוֹרֵךְ אוֹתָן, וּמְמַלֵּא הֶחָבִיּוֹת וְגָף אוֹתָן, כְּדֶרֶךְ שְׁהוּא עוֹשֶׂה בַּחֹל: שֶׁכָּל שֶׁיֵּשׁ בּוֹ הֶפְסֵד, אִם לֹא נַעֲשָׂה--עוֹשֵׂהוּ כְּדַרְכּוֹ, וְאֵינוּ צָרִיךְ שִׁנּוּי.
וְכֵן מַכְנִיס אָדָם פֵּרוֹתָיו מִפְּנֵי הַגַּנָּבִים, וּבִלְבָד שֶׁיַּכְנִיסֵם בְּצִנְעָה.
וְשׁוֹלֶה פִּשְׁתָּנוֹ מִן הַמִּשְׁרָה, בִּשְׁבִיל שֶׁלֹּא תֹאבֵד.
וְכֵן כֶּרֶם שֶׁהִגִּיעַ זְמַנּוֹ לְהִבָּצֵר בַּמּוֹעֵד, בּוֹצְרִין אוֹתוֹ.

וְאָסוּר לָאָדָם שֶׁיִּתְכַּוַּן, וִיאַחַר מְלָאכוֹת אֵלּוּ וְכַיּוֹצֶא בָּהֶן, וְיַנִּיחֵם כְּדֵי לַעֲשׂוֹתָן בַּמּוֹעֵד, מִפְּנֵי שְׁהוּא פָּנוּי; וְכָל הַמְּכַוֵּן מְלַאכְתּוֹ וְהִנִּיחָהּ לַמּוֹעֵד, וְעָשָׂה בַּמּוֹעֵד--בֵּית דִּין מְאַבְּדִין אוֹתָהּ, וּמַפְקִירִין אוֹתָהּ לַכֹּל.
וְאִם כִּוַּן מְלַאכְתּוֹ, וּמֵת--אֵין קוֹנְסִין בְּנוֹ אַחֲרָיו, וְאֵין מְאַבְּדִין אֶת מְמוֹנוֹ; וְאֵין מוֹנְעִין אֶת הַבֵּן מִלַּעֲשׂוֹת אוֹתָהּ מְלָאכָה בַּמּוֹעֵד, שֶׁלֹּא תֹאבֵד.

מִי שֶׁצָּרַךְ לִתְפֹּר לוֹ בֶּגֶד, אוֹ לִבְנוֹת לוֹ מָקוֹם בַּמּוֹעֵד--אִם הָיָה הִדְיוֹט וְאֵינוּ מָהִיר בְּאוֹתָהּ מְלָאכָה, הֲרֵי זֶה עוֹשֶׂה אוֹתָהּ כְּדַרְכּוֹ; וְאִם הָיָה אֻמָּן מָהִיר, עוֹשֶׂה אוֹתָהּ מַעֲשֵׂה הִדְיוֹט.
כֵּיצַד: בִּתְפִירָה מְכַלֵּב, וּבְבִנְיָן מַנִּיחַ אֲבָנִים וְאֵינוּ טָח בְּטִיט עֲלֵיהֶן, וְשָׁף סִדְקֵי הַקַּרְקָע וּמַעְגִילָם בְּיָד וְרֶגֶל כְּעֵין שֶׁמַּעְגִּילִים בַּמַּחְצָלַיִם; וְכֵן כָּל כַּיּוֹצֶא בְּזֶה.

מִי שֶׁהָיְתָה לוֹ תְּבוּאָה מְחֻבֶּרֶת לַקַּרְקָע, וְאֵין לוֹ מַה יֹאכַל בַּמּוֹעֵד אֵלָא מִמֶּנָּה--אַף עַל פִּי שְׁאֵין כָּאן הֶפְסֵד, אֵין מַצְרִיכִין אוֹתוֹ לִקְנוֹת מַה שֶׁיֹּאכַל מִן הַשּׁוּק עַד שֶׁיִּקְצֹר אַחַר הַמּוֹעֵד; אֵלָא קוֹצֵר וּמְעַמֵּר וְדָשׁ וְזוֹרֶה וּבוֹרֵר וְטוֹחֵן מַה שְׁהוּא צָרִיךְ--וּבִלְבָד שֶׁלֹּא יָדוּשׁ בַּפָּרוֹת, שֶׁכָּל דָּבָר שְׁאֵין בּוֹ הֶפְסֵד, צָרִיךְ לְשַׁנּוֹת.
וְכֵן כָּל כַּיּוֹצֶא בְּזֶה.
כְּבָשִׁים שְׁהוּא יָכוֹל לֶאֱכֹל מֵהֶן בַּמּוֹעֵד, כּוֹבְשָׁן; וּשְׁאֵינָן רְאוּיִין אֵלָא לְאַחַר הַמּוֹעֵד, אָסוּר לְכָבְשָׁן.
וְצָד אָדָם דָּגִים כָּל שֶׁיָּכוֹל לָצוּד, וּמוֹלֵחַ הַכֹּל בַּמּוֹעֵד, שֶׁהֲרֵי אִפְשָׁר שֶׁיֹּאכַל מֵהֶן בַּמּוֹעֵד, אִם יִסְחֹט אוֹתָן בְּיָדוֹ פְּעָמִים רַבּוֹת עַד שֶׁיִּתְרַכְּכוּ.

 מַטִּילִין שֵׁכָר בַּמּוֹעֵד, לְצֹרֶךְ הַמּוֹעֵד; וְשֶׁלֹּא לְצֹרֶךְ הַמּוֹעֵד, אָסוּר: אֶחָד שְׁכַר תְּמָרִים, וְאֶחָד שְׁכַר שְׂעוֹרִים.
אַף עַל פִּי שֶׁיֵּשׁ לוֹ יָשָׁן, מַעְרִים וְשׁוֹתֶה מִן הֶחָדָשׁ, שְׁאֵין הַעְרָמָה זוֹ נִכֶּרֶת לָרוֹאֶה; וְכֵן כָּל כַּיּוֹצֶא בְּזֶה.

 כָּל מְלָאכוֹת שְׁהֶן לְצֹרֶךְ הַמּוֹעֵד--כְּשֶׁעוֹשִׂין אוֹתָן אֻמָּנֵיהֶן, עוֹשִׂין בְּצִנְעָה.
כֵּיצַד: הַצַּיָּדִים וְהַטּוֹחֲנִין וְהַבּוֹצְרִין לִמְכֹּר בַּשּׁוּק, הֲרֵי אֵלּוּ עוֹשִׂין בְּצִנְעָה לְצֹרֶךְ הַמּוֹעֵד; וְהָעוֹשֶׂה שֶׁלֹּא לְצֹרֶךְ הַמּוֹעֵד, אָסוּר.
וְאִם עָשָׂה לְצֹרֶךְ הַמּוֹעֵד, וְהוֹתִיר--הֲרֵי זֶה מֻתָּר.

 עוֹשִׂין כָּל צָרְכֵּי הָרַבִּים, בַּמּוֹעֵד.
כֵּיצַּד: מְתַקְּנִים אֶת קִלְקוּלֵי הַמַּיִם שֶׁבִּרְשׁוּת הָרַבִּים, וּמְתַקְּנִין אֶת הַדְּרָכִים וְאֶת הָרְחוֹבוֹת, וְחוֹפְרִים לָרַבִּים בּוֹרוֹת שִׁיחִין וּמְעָרוֹת, וְכוֹרִין לָהֶן נְהָרוֹת כְּדֵי שֶׁיִּשְׁתּוּ מֵימֵיהֶן, וְכוֹנְסִים מַיִם לְבוֹרוֹת וּמְעָרוֹת שֶׁלָּרַבִּים, וּמְתַקְּנִין אֶת סִדְקֵיהֶן, וּמְסִירִין הַקּוֹצִים מִן הַדְּרָכִים.
וּמוֹדְדִין אֶת הַמִּקְווֹת; וְכָל מִקְוָה שֶׁנִּמְצָא חָסֵר--מַרְגִּילִין לוֹ מַיִם, וּמַשְׁלִימִין שֵׁעוּרוֹ.

 וְיוֹצְאִין שְׁלוּחֵי בֵּית דִּין לְהַפְקִיר אֶת הַכִּלְאַיִם, וּפוֹדִין אֶת הַשְּׁבוּיִים וְאֶת הָעֲרָכִין וְאֶת הַחֲרָמִים וְאֶת הַהֶקְדֵּשׁוֹת, וּמַשְׁקִין אֶת הַסּוֹטוֹת, וְשׂוֹרְפִין אֶת הַפָּרָה, וְעוֹרְפִין אֶת הָעֶגְלָה, וְרוֹצְעִין עֶבֶד עִבְרִי, וּמְטַהֲרִין אֶת הַמְּצֹרָע, וּמְצַיְּנִין עַל הַקְּבָרוֹת שֶׁמִּחוּ הַגְּשָׁמִים אֶת צִיּוּנָן כְּדֵי שֶׁיִּפְרְשׁוּ מֵהֶן כּוֹהֲנִים--שֶׁכָּל אֵלּוּ צָרְכֵּי רַבִּים הֶן.

 וְדָנִים דִּינֵי מְמוֹנוֹת וְדִינֵי מַכּוֹת וְדִינֵי נְפָשׁוֹת, בַּמּוֹעֵד; וּמִי שֶׁלֹּא קִבַּל עָלָיו הַדִּין, מְשַׁמְּתִין אוֹתוֹ בַּמּוֹעֵד.
וּכְשֵׁם שֶׁדָּנִין בַּמּוֹעֵד, כָּךְ כּוֹתְבִין מַעֲשֶׂה בֵּית דִּין וְכָל הַדּוֹמֶה לוֹ.
כֵּיצַד: כּוֹתְבִין הַדַּיָּנִין אִגְּרוֹת שׁוּם שֶׁשָּׁמוּ לְבַעַל חוֹב, וְאִגְּרוֹת שֶׁמָּכְרוּ בָּהֶן לִמְזוֹן הָאִשָּׁה וְהַבָּנוֹת, וְשִׁטְרֵי חֲלִיצָה וּמֵאוּנִין; וְכָל הַדּוֹמֶה לָהֶן מִדְּבָרִים שֶׁצְּרִיכִים הַדַּיָּנִין לְכָתְבָם כְּדֵי שֶׁיִּזְכְּרוּם, כְּגוֹן טְעָנוֹת בַּעֲלֵי דִּינִין; אוֹ דְּבָרִים שֶׁקִּבְּלוּ עֲלֵיהֶן, כְּגוֹן אִישׁ פְּלוֹנִי נֶאֱמָן עָלַי, אוֹ אִישׁ פְּלוֹנִי יָדוּן לִי.
מִי שֶׁצָּרַךְ לִלְווֹת בַּמּוֹעֵד, וְלֹא הֶאֱמִינוֹ הַמַּלְוֶה--הֲרֵי זֶה כּוֹתֵב שְׁטָר חוֹב.
וְכֵן כּוֹתְבִין גִּטֵּי נָשִׁים וְקִדּוּשֵׁי נָשִׁים וְשׁוֹבָרִין וּמַתָּנוֹת, שֶׁכָּל אֵלּוּ כְּצָרְכֵּי רַבִּים הֶן.

 וְאָסוּר לִכְתֹּב בַּמּוֹעֵד, אַפִלּוּ סְפָרִים תְּפִלִּין וּמְזוּזוֹת.
וְאֵין מַגִּיהִין אַפִלּוּ אוֹת אַחַת בְּסֵפֶר הָעֲזָרָה, מִפְּנֵי שֶׁזּוֹ מְלָאכָה שְׁאֵינָהּ לְצֹרֶךְ הַמּוֹעֵד.
אֲבָל כּוֹתֵב הוּא אָדָם תְּפִלִּין וּמְזוּזָה לְעַצְמוֹ, וְטוֹוֶה תְּכֵלֶת לְבִגְדוֹ.
וְאִם אֵין לוֹ מַה יֹאכַל, כּוֹתֵב וּמוֹכֵר לַאֲחֵרִים כְּדֵי פַּרְנָסָתוֹ.

 וּמֻתָּר לִכְתֹּב אִגְּרוֹת שֶׁלִּשְׁאֵלַת שָׁלוֹם בַּמּוֹעֵד, וְכוֹתֵב חֶשְׁבּוֹנוֹתָיו וּמְחַשֵּׁב יְצִיאוֹתָיו, שֶׁכְּתִיבַת אֵלּוּ אֵין אָדָם נִזְהָר בְּתִקּוּנָן, וְנִמְצְאוּ כְּמַעֲשֵׂה הִדְיוֹט בַּמְּלָאכוֹת.

 עוֹשִׂין כָּל צָרְכֵּי הַמֵּת בַּמּוֹעֵד: גּוֹזְזִין שְׂעָרוֹ, וּמְכַבְּסִין כְּסוּתוֹ, וְעוֹשִׂין לוֹ אָרוֹן.
וְאִם לֹא הָיוּ לָהֶם נְסָרִים, מְבִיאִין קוֹרוֹת וְנוֹסְרִין מֵהֶן נְסָרִים בְּצִנְעָה בְּתוֹךְ הַבַּיִת; וְאִם הָיָה אָדָם מְפֻרְסָם, עוֹשִׂין אַפִלּוּ בַּשּׁוּק.
אֲבָל אֵין כּוֹרְתִין עֵץ מִן הַיַּעַר לִנְסֹר מִמֶּנּוּ לוּחוֹת לָאָרוֹן, וְאֵין חוֹצְבִין אֲבָנִים לִבְנוֹת בָּהֶן קֶבֶר.

 אֵין רוֹאִין אֶת הַנְּגָעִים בַּמּוֹעֵד, שֶׁמֶּא יִמָּצֵא טָמֵא וְנִמְצָא חַגּוֹ נֶהְפָּךְ לְאֵבֶל.
וְאֵין נוֹשְׂאִין נָשִׁים וְלֹא מְיַבְּמִין בַּמּוֹעֵד, כְּדֵי שֶׁלֹּא תִשְׁתַּכַּח שִׂמְחַת הֶחָג בְּשִׂמְחַת הַנִּשּׂוּאִין; אֲבָל מַחְזִיר הוּא אֶת גְּרוּשָׁתוֹ, וּמְאָרְסִין נָשִׁים בַּמּוֹעֵד--וּבִלְבָד שֶׁלֹּא יַעֲשֶׂה סְעוֹדַת אֵרוּסִין וְלֹא סְעוֹדַת נִשּׂוּאִין, כְּדֵי שֶׁלֹּא יְעָרַב שִׂמְחָה אַחֶרֶת בְּשִׂמְחַת הֶחָג.

 אֵין מְגַלְּחִין וְאֵין מְכַבְּסִין בַּמּוֹעֵד--גְּזֵרָה שֶׁמֶּא יַשְׁהֶה אָדָם עַצְמוֹ לְתוֹךְ הַמּוֹעֵד, וְיָבוֹא יוֹם טוֹב הָרִאשׁוֹן וְהוּא מְנֻוָּל; לְפִיכָּךְ כָּל מִי שְׁאֵי אִפְשָׁר לוֹ לְגַלַּח אוֹ לְכַבַּס בְּעֶרֶב יוֹם טוֹב, הֲרֵי זֶה מֻתָּר לְכַבַּס וּלְגַלַּח.

 כֵּיצַד: אָבֵל שֶׁחָל שְׁבִיעִי שֶׁלּוֹ לִהְיוֹת בְּיוֹם טוֹב, אוֹ שֶׁחָל לִהְיוֹת בְּעֶרֶב יוֹם טוֹב וַהֲרֵי הוּא שַׁבָּת שְׁאֵי אִפְשָׁר לְגַלַּח, וְהַבָּא מִמְּדִינַת הַיָּם, וְהוּא שֶׁלֹּא יָצָא לְהִטַּיַּל אֵלָא לִסְחוֹרָה וְכַיּוֹצֶא בָּהּ, וְהַיּוֹצֶא מִבֵּית הַשִּׁבְיָה וּמִבֵּית הָאֲסוּרִים, וּמִי שֶׁהָיָה מְנֻדֶּה וְלֹא הִתִּירוּהוּ אֵלָא בַּמּוֹעֵד, וּמִי שֶׁנִּשְׁבַּע שֶׁלֹּא לְגַלַּח וְלֹא לְכַבַּס, וְלֹא נִשְׁאַל לְחָכָם וְהִתִּיר נִדְרוֹ אֵלָא בַּמּוֹעֵד--הֲרֵי אֵלּוּ, מְגַלְּחִין וּמְכַבְּסִין בַּמּוֹעֵד.

 וְכֻלָּן שֶׁהָיָה לָהֶן פְּנָאי לְגַלַּח קֹדֶם הָרֶגֶל, וְלֹא גִלְּחוּ--אֲסוּרִין.
אֲבָל הַנָּזִיר וְהַמְּצֹרָע שֶׁהִגִּיעַ זְמָן תַּגְלָחָתָן, בֵּין בְּתוֹךְ הַמּוֹעֵד בֵּין קֹדֶם הָרֶגֶל--אַף עַל פִּי שֶׁהָיָה לָהֶם פְּנָאי, מֻתָּרִין לְגַלַּח בַּמּוֹעֵד: שֶׁלֹּא יַשְׁהוּ קָרְבְּנוֹתֵיהֶן.

וְכָל הַיּוֹצֶא מִטֻּמְאָתוֹ לְטַהְרָתוֹ, מֻתָּר לְגַלַּח בַּמּוֹעֵד.
וְקָטָן שֶׁנֻּלַּד, בֵּין בַּמּוֹעֵד בֵּין לִפְנֵי הַמּוֹעֵד--מֻתָּר לְגַלְּחוֹ בַּמּוֹעֵד.
וְאַנְשֵׁי מִשְׁמָר שֶׁשָּׁלְמָה מִשְׁמַרְתָּן בְּתוֹךְ הַמּוֹעֵד--מֻתָּרִין לְגַלַּח, מִפְּנֵי שֶׁאַנְשֵׁי מִשְׁמָר אֲסוּרִין לְגַלַּח בַּשַּׁבָּת שֶׁלָּהֶן.

מֻתָּר לִטֹּל שָׂפָה בְּחֻלּוֹ שֶׁלַּמּוֹעֵד, וְלִטֹּל צִפָּרְנַיִם, וְאַפִלּוּ בִּכְלִי.
וּמַעְבֶּרֶת הָאִשָּׁה הַשֵּׂעָר מִבֵּית הַשֶּׁחִי וּמִבֵּית הָעֶרְוָה, בֵּין בַּיָּד בֵּין בִּכְלִי; וְעוֹשָׂה כָּל תַּכְשִׁיטֶיהָ בַּמּוֹעֵד, כּוֹחֶלֶת וּפוֹקֶסֶת וּמַעְבֶּרֶת סָרָק עַל פָּנֶיהָ; וְטוֹפֶלֶת עַצְמָהּ בְּסִיד וְכַיּוֹצֶא בּוֹ--וְהוּא, שֶׁתּוּכַל לְקַלְּפוֹ בַּמּוֹעֵד.

הַזָּבִים וְהַזָּבוֹת וְהַנִּדּוֹת וְהַיּוֹלְדוֹת וְכָל הָעוֹלִים מִטֻּמְאָה לְטַהְרָה בְּתוֹךְ הַמּוֹעֵד, הֲרֵי אֵלּוּ מֻתָּרִין לְכַבַּס.
וּמִי שְׁאֵין לוֹ אֵלָא חֲלוּק אֶחָד, הֲרֵי זֶה מְכַבְּסוֹ.
מִטְפְּחוֹת הַיָּדַיִם וּמִטְפְּחוֹת הַסְּפָרִים וּמִטְפְּחוֹת הַסִּפּוּג, הֲרֵי אֵלּוּ מֻתָּרִין לְכַבַּס; וְכֵן כְּלֵי פִּשְׁתָּן, מֻתָּר לְכַבְּסָן בַּמּוֹעֵד, מִפְּנֵי שְׁהֶן צְרִיכִים כִּבּוּס תָּמִיד, אַפִלּוּ נִתְכַּבְּסוּ עֶרֶב יוֹם טוֹב.

אֵין עוֹשִׂין סְחוֹרָה בַּמּוֹעֵד, בֵּין לִמְכֹּר בֵּין לִקְנוֹת; וְאִם הָיָה דָּבָר הָאָבֵד שְׁאֵינוּ מָצוּי תָּמִיד לְאַחַר הַמּוֹעֵד, כְּגוֹן סְפִינוֹת אוֹ שְׁיָרוֹת שֶׁבָּאוּ אוֹ שְׁהֶם מְבַקְּשִׁים לָצֵאת, וּמָכְרוּ בְּזוֹל אוֹ לָקְחוּ בְּיֹקֶר--הֲרֵי זֶה מֻתָּר לִמְכֹּר אוֹ לִקְנוֹת.
וְאֵין לוֹקְחִין בָּתִּים וַאֲבָנִים וַעֲבָדִים וּבְהֵמוֹת, אֵלָא לְצֹרֶךְ הַמּוֹעֵד.

מוֹכְרֵי פֵּרוֹת כְּסוּת וְכֵלִים, מוֹכְרִין בְּצִנְעָה לְצֹרֶךְ הַמּוֹעֵד.
כֵּיצַד: אִם הָיְתָה הֶחָנוּת פְּתוּחָה לְזָוִית אוֹ לְמָבוֹי, פּוֹתֵחַ כְּדַרְכּוֹ; וְאִם הָיְתָה פְּתוּחָה לִרְשׁוּת הָרַבִּים, פּוֹתֵחַ אַחַת וְנוֹעֵל אַחַת.
וְעֶרֶב יוֹם טוֹב הָאַחֲרוֹן שֶׁלְּחַג הַסֻּכּוֹת, מוֹצִיא וּמְעַטֵּר אֶת הַשּׁוּק בְּפֵרוֹת בִּשְׁבִיל כְּבוֹד יוֹם טוֹב.
מוֹכְרֵי תְּבָלִין מוֹכְרִין כְּדַרְכָּן, בְּפַרְהֶסְיָה.

כָּל שֶׁאָסוּר לַעֲשׂוֹתוֹ בַּמּוֹעֵד, אֵינוּ אוֹמֵר לַגּוֹי לַעֲשׂוֹתוֹ.
וְכָל שֶׁאָסוּר לַעֲשׂוֹתוֹ בַּמּוֹעֵד--אִם אֵין לוֹ מַה יֹאכַל, הֲרֵי זֶה עוֹשֶׂה כְּדֵי פַּרְנָסָתוֹ; וְכֵן עוֹשֶׂה סְחוֹרָה, בִּכְדֵי פַּרְנָסָתוֹ.
וּמֻתָּר לְעָשִׁיר לִשְׂכֹּר פּוֹעֵל עָנִי שְׁאֵין לוֹ מַה יֹאכַל, לַעֲשׂוֹת מְלָאכָה שְׁהִיא אֲסוּרָה בַּמּוֹעֵד, כְּדֵי שֶׁיִּטֹּל שְׂכָרוֹ לְהִתְפַּרְנַס בּוֹ.
וְכֵן לוֹקְחִין דְּבָרִים שְׁאֵינָם לְצֹרֶךְ הַמּוֹעֵד, מִפְּנֵי צֹרֶךְ הַמּוֹכֵר שְׁאֵין לוֹ מַה יֹאכַל.

שׂוֹכְרִין הַשָּׂכִיר עַל הַמְּלָאכָה בַּמּוֹעֵד, לַעֲשׂוֹתָהּ לְאַחַר הַמּוֹעֵד, וּבִלְבָד שֶׁלֹּא יִשְׁקֹל וְלֹא יִמְדֹּד וְלֹא יִמְנֶה, כְּדֶרֶךְ שְׁהוּא עוֹשֶׂה בַּחֹל.
וְגוֹי שֶׁקִּבַּל קִבֹּלֶת מִיִּשְׂרָאֵל, אַפִלּוּ הָיָה חוּץ לַתְּחוּם--אֵינוּ מַנִּיחוֹ לַעֲשׂוֹת בַּמּוֹעֵד: שֶׁהַכֹּל יוֹדְעִין שֶׁמְּלָאכָה זוֹ לְיִשְׂרָאֵל, וְיַחְשְׁדוּ אוֹתוֹ שֶׁמֶּא שָׂכָר אֶת הַגּוֹי לַעֲשׂוֹת לוֹ בַּמּוֹעֵד--שְׁאֵין הַכֹּל יוֹדְעִין הֶפְרֵשׁ שֶׁיֵּשׁ בֵּין הַשָּׂכִיר וּבֵין הַקַּבְלָן; וּלְפִיכָּךְ אָסוּר.

הִלְכּוֹת שְׁבִיתַת יוֹם טוֹב פֵּרֶק ח 
נְהָרוֹת הַמּוֹשְׁכִין מִן הָאֲגַמִּים, מֻתָּר לְהַשְׁקוֹת מֵהֶן בֵּית הַשְּׁלָהִין בַּמּוֹעֵד--וְהוּא, שֶׁלֹּא פָסְקוּ; וְכֵן הַבְּרֵכוֹת שֶׁאַמַּת הַמַּיִם עוֹבֶרֶת בֵּינֵיהֶן, מֻתָּר לְהַשְׁקוֹת מֵהֶן; וְכֵן בְּרֵכָה שֶׁנָּטְפָה מִבֵּית הַשְּׁלָהִין וַעֲדַיִן הִיא נוֹטֶפֶת, מֻתָּר לְהַשְׁקוֹת מִמֶּנָּה בֵּית הַשְּׁלָהִין אַחֶרֶת--וְהוּא, שֶׁלֹּא פָסַק הַמַּעְיָן הַמַּשְׁקֶה בֵּית הַשְּׁלָהִין הָעֶלְיוֹנָה.

עֲרוּגָה שֶׁחֶצְיָהּ נָמוּךְ וְחֶצְיָהּ גָּבוֹהַּ--לֹא יִדְלֶה מִמָּקוֹם נָמוּךְ לְהַשְׁקוֹת מָקוֹם גָּבוֹהַּ, מִפְּנֵי שְׁהוּא טֹרַח יָתֵר.
וּמֻתָּר לִדְלוֹת מַיִם לְהַשְׁקוֹת הַיְּרָקוֹת, כְּדֵי לְאָכְלָן בַּמּוֹעֵד; וְאִם בִּשְׁבִיל לְיַפּוֹתָן, אָסוּר.

אֵין עוֹשִׂין עוּגִיּוֹת בְּעִיקְרֵי הַגְּפָנִים, כְּדֵי שֶׁיִּתְמַלְּאוּ מַיִם.
וְאִם הָיוּ עֲשׂוּיוֹת וְנִתְקַלְקְלוּ, הֲרֵי זֶה מְתַקְּנָם בַּמּוֹעֵד; וְכֵן אַמַּת הַמַּיִם שֶׁנִּתְקַלְקְלָה, מְתַקְּנִין אוֹתָהּ בַּמּוֹעֵד.
כֵּיצַד--הָיְתָה עֲמוּקָה טֶפַח, חוֹפֵר בָּהּ עַד שִׁשָּׁה; הָיְתָה טִפְחַיִם, מַעְמִיקָהּ עַד שִׁבְעָה.
וּמוֹשְׁכִין אֶת הַמַּיִם מֵאִילָן לְאִילָן, וּבִלְבָד שֶׁלֹּא יַשְׁקֶה אֶת כָּל הַשָּׂדֶה; וְאִם הָיְתָה שָׂדֶה לַחָה, מֻתָּר לְהַשְׁקוֹת אֶת כֻּלָּהּ.
וּמְרַבְּצִין אֶת הַשָּׂדֶה בַּמּוֹעֵד.
שֶׁכָּל הַדְּבָרִים הָאֵלּוּ, אֵין בָּהֶן טֹרַח יָתֵר.

זְרָעִים שֶׁלֹּא שָׁתוּ מִלִּפְנֵי הַמּוֹעֵד, לֹא יַשְׁקֵם בַּמּוֹעֵד, מִפְּנֵי שְׁהֶן צְרִיכִין מַיִם רַבִּים, וְיָבוֹא לִידֵי טֹרַח יָתֵר.
וּמֻתָּר לְהָסֵב אֶת הַנָּהָר מִמָּקוֹם לְמָקוֹם, וְלִפְתֹּחַ נָהָר שֶׁנִּסְתָּם.
בּוֹרוֹת שִׁיחִין וּמְעָרוֹת שֶׁלַּיָּחִיד--אִם הָיָה צָרִיךְ לָהֶם--חוֹטְטִין אוֹתָן וְשָׁפִין אֶת סִדְקֵיהֶן, אֲבָל אֵין חוֹפְרִין אוֹתָן לְכַתְּחִלָּה; וְכוֹנְסִים לְתוֹכָן מַיִם, אַף עַל פִּי שְׁאֵינוּ צָרִיךְ לָהֶן.
וְעוֹשִׂין נִבְרֶכֶת בַּמּוֹעֵד.

עַכְבָּרִים שְׁהֶן מַפְסִידִין אֶת הָאִילָנוֹת, צָדִין אוֹתָן בַּמּוֹעֵד.
בִּשְׂדֵה הָאִילָן, צָד כְּדַרְכּוֹ; כֵּיצַד--חוֹפֵר, וְתוֹלֶה הַמְּצוּדָה.
וְאִם הָיְתָה שְׂדֵה לָבָן סְמוּכָה לִשְׂדֵה הָאִילָן--צָדִין אוֹתָן בִּשְׂדֵה הַלָּבָן בְּשִׁנּוּי, כְּדֵי שֶׁלֹּא יִכָּנְסוּ לִשְׂדֵה הָאִילָן וְיַחְרִיבוּהָ.
וְכֵיצַד צָד בְּשִׁנּוּי--נוֹעֵץ שְׁפוּד בָּאָרֶץ, וּמַכֶּה בַּקֻּרְדֹּם, וְאַחַר כָּךְ יְנַתְּקוֹ; וְנִמְצָא מְקוֹמוֹ גֻּמָּה.

כּוֹתַל גִּנָּה שֶׁנָּפַל--בּוֹנֵהוּ מַעֲשֵׂה הִדְיוֹט, אוֹ גּוֹדֵר אוֹתוֹ בְּקָנִים וְגֹמֶא וְכַיּוֹצֶא בָּהֶן.
וְכֵן אִם עָשָׂה מַעֲקֶה לַגָּג, בּוֹנֶה אוֹתוֹ מַעֲשֵׂה הִדְיוֹט.
אֲבָל כּוֹתַל חָצֵר שֶׁנָּפַל, בּוֹנֵהוּ כְּדַרְכּוֹ; וְאִם הָיָה גּוֹהֶה--סוֹתְרוֹ מִפְּנֵי הַסַּכָּנָה, וּבוֹנֵהוּ כְּדַרְכּוֹ.

בּוֹנֶה אָדָם אִצְטַבָּה לֵישֵׁב אוֹ לִישַׁן עָלֶיהָ.
הַצִּיר וְהַצִּנּוֹר וְהַקּוֹרָה וְהַמַּנְעוּל וְהַמַּפְתֵּחַ שֶׁנִּשְׁבְּרוּ--מְתַקְּנָן בַּמּוֹעֵד כְּדַרְכּוֹ, בֵּין שֶׁלְּבַרְזֶל בֵּין שֶׁלְּעֵץ: שֶׁזֶּה הֶפְסֵד גָּדוֹל הוּא--שְׁאִם יַנִּיחַ הַפֶּתַח פָּתוּחַ וּדְלָתוֹת שְׁבוּרוֹת, נִמְצָא מְאַבֵּד כָּל שֶׁיֵּשׁ בַּבַּיִת; וּכְבָר בֵּאַרְנוּ שֶׁכָּל שֶׁיֵּשׁ בּוֹ הֶפְסֵד, אֵינוּ צָרִיךְ שִׁנּוּי.

אֵין חוֹפְרִין קֶבֶר לִהְיוֹתוֹ מוּכָן לְמֵת שֶׁיָּמוּת, וְאֵין בּוֹנִין אוֹתוֹ.
אֲבָל אִם הָיָה עָשׂוּי, הֲרֵי זֶה מְתַקְּנוֹ בַּמּוֹעֵד; כֵּיצַד--מוֹסִיף בְּמִדָּתוֹ אוֹ מְקַצֵּר בְּמִדָּתוֹ, כְּדֵי שֶׁיִּהְיֶה נָכוֹן לְעֵת שֶׁיִּקָּבֵר בּוֹ.
אֵין מְפַנִּין אֶת הַמֵּת וְאֶת הָעֲצָמוֹת מִקֶּבֶר לְקֶבֶר, לֹא מִמְּכֻבָּד לְבָזוּי וְלֹא מִבָּזוּי לִמְכֻבָּד; וְאָסוּר לַעֲשׂוֹת כֵּן לְעוֹלָם בִּשְׁאָר הַיָּמִים, אֵלָא אִם כֵּן הָיָה בְּתוֹךְ שֶׁלּוֹ--מְפַנֵּהוּ בִּשְׁאָר הַיָּמִים, אַפִלּוּ מִן הַמְּכֻבָּד לַבָּזוּי.

 אֵין מְתַלְּעִין אֶת הָאִילָנוֹת, וְלֹא מְזַהֲמִין אֶת הַנְּטִיעוֹת, וְלֹא מְגַזְּמִין; אֲבָל סָכִין אֶת הָאִילָנוֹת וְאֶת הַפֵּרוֹת שֶׁבָּהֶן, בְּשֶׁמֶן.
וְעוֹקְרִין אֶת הַפִּשְׁתָּה, מִפְּנֵי שְׁהִיא רְאוּיָה לַחְפֹּף בָּהּ בַּמּוֹעֵד; וְקוֹצְרִין אֶת הַכִּישׁוּת, מִפְּנֵי שְׁהִיא רְאוּיָה לְהַטִּילָהּ לַשֵּׁכָר בַּמּוֹעֵד.
וְכֵן כָּל כַּיּוֹצֶא בְּזֶה.

 אֵין מַכְנִיסִין אֶת הַצֹּאן לְדִיר כְּדֵי שֶׁיְּזַבְּלוּ אֶת הַקַּרְקָע, שֶׁהֲרֵי הוּא מְדַיֵּר שָׂדֵהוּ בַּמּוֹעֵד; וְאִם בָּאוּ מֵאֵלֵיהֶן, מֻתָּר.
וְאֵין מְסַיְּעִין אוֹתָן, וְאֵין מוֹסְרִין לָהֶן שׁוֹמֵר לְנַעַר אֶת צֹאנָם.
הָיָה שְׂכִיר שַׁבָּת, שְׂכִיר חֹדֶשׁ, שְׂכִיר שָׁנָה, שְׂכִיר שָׁבוּעַ--מְסַיְּעִין אוֹתָן; וְשׂוֹכְרִין שׁוֹמֵר לְנַעַר הַצֹּאן מִמָּקוֹם לְמָקוֹם, כְּדֵי שֶׁיְּזַבְּלוּ כָּל הַשָּׂדֶה.
הַזֵּבֶל שֶׁבְּחָצֵר, מְסַלְּקִין אוֹתוֹ לַצְּדָדִין; וְאִם נַעֲשָׂת חָצֵר כְּרֶפֶת בָּקָר, מוֹצִיאִין אוֹתוֹ לָאַשְׁפָּה.

 הַמַּשְׁוֶה פְּנֵי הַקַּרְקָע--אִם נִתְכַּוַּן לְתַקַּן מְקוֹם שֶׁיַּעְמִיד בּוֹ כֳּרִי שֶׁלִּתְבוּאָה אוֹ שֶׁיָּדוּשׁ בּוֹ, מֻתָּר; וְאִם נִתְכַּוַּן לַעֲבוֹדַת הָאָרֶץ, אָסוּר.
וְכֵן הַמְּלַקֵּט עֵצִים מִתּוֹךְ שָׂדֵהוּ--אִם לְצֹרֶךְ הָעֵצִים, מֻתָּר; וְאִם לְתַקַּן הַקַּרְקָע, אָסוּר.
וְכֵן הַפּוֹתֵק מַיִם לְשָׂדֵהוּ--אִם נִתְכַּוַּן שֶׁיִּכָּנְסוּ הַדָּגִים, מֻתָּר; וְאִם לְהַשְׁקוֹת הָאָרֶץ, אָסוּר.
וְכֵן הַקּוֹצֵץ חֲרָיוֹת מִן הַדֶּקֶל--אִם נִתְכַּוַּן לְהַאֲכִיל לִבְהֶמְתּוֹ, מֻתָּר; וְאִם נִתְכַּוַּן לַעֲבוֹדַת הָאִילָן, אָסוּר.
וּמִמַּעֲשָׂיו, יֻכַּר לְאֵי זֶה דָּבָר הוּא מִתְכַּוֵּן.

 תַּנּוּר וְכִירַיִם שֶׁאִפְשָׁר שֶׁיִּיבְשׁוּ וְיֹאפֶה בָּהֶן בַּמּוֹעֵד, עוֹשִׂין אוֹתָן; וְאִם לָאו, אֵין עוֹשִׂין אוֹתָן.
וּבֵין כָּךְ וּבֵין כָּךְ, בּוֹנִין עַל חֶרֶס שֶׁלְּתַנּוּר וְעַל הַכִּירָה הַטְּפֵלָה שֶׁלָּהֶן.
וּמְסָרְגִין אֶת הַמִּטּוֹת.
וְנוֹקְרִין אֶת הָרֵחַיִם, וּפוֹתְחִים לָהֶן עַיִן, וּמַעְמִידִין אוֹתָן, וּבוֹנִין אַמַּת הַמַּיִם שֶׁלְּרֵחַיִם.

 זוֹפְתִין אֶת הֶחָבִית, כְּדֵי שֶׁלֹּא יִפָּסֵד הַיַּיִן; וְזוֹפְתִין אֶת הַבַּקְבּוּק, מִפְּנֵי שְׁאֵין בּוֹ טֹרַח.
וְסוֹתְמִין פִּי הֶחָבִית שֶׁלְּשֵׁכָר, כְּדֵי שֶׁלֹּא תַפְסִיד.
וּמְחַפִּין אֶת הַקְּצִיעוֹת בַּקַּשׁ, שֶׁלֹּא יֹאבְדוּ.
וּמְרַכְּכִין אֶת הַבְּגָדִים בַּיָּדַיִם, מִפְּנֵי שְׁהוּא מַעֲשֵׂה הִדְיוֹט; אֲבָל אֵין עוֹשִׂין קִשְׁרֵי בֵּית הַיָּדַיִם, מִפְּנֵי שְׁהוּא מַעֲשֵׂה אֻמָּן.
וְכֵן כָּל כַּיּוֹצֶא בְּזֶה.

 קוֹצְצִין צִפָּרְנֵי חֲמוֹר שֶׁלְּרֵחַיִם.
וּבוֹנִין אֵבוּס לַבְּהֵמָה.
וְסוּס שֶׁרוֹכֵב עָלָיו--מֻתָּר לִטֹּל צִפָּרְנָיו, וּלְסָרְקוֹ כְּדֵי לְיַפּוֹתוֹ.
וְאֵין מַרְבִּיעִין בְּהֵמָה בַּמּוֹעֵד; אֲבָל מַקִּיזִין לָהּ דָּם, וְאֵין מוֹנְעִין מִמֶּנָּה רְפוּאָה.
וְכָל מַאֲכָלוֹת וּמַשְׁקִים שְׁאֵינָן מַאֲכַל בְּרִיאִים אֵלָא לִרְפוּאָה, מֻתָּר לָאָדָם לְאָכְלָן וְלִשְׁתּוֹתָן בַּמּוֹעֵד.

 אֵין מְפַנִּין מֵחָצֵר לְחָצֵר בַּמּוֹעֵד, לֹא מִכְּעוּרָה לְנָאָה וְלֹא מִנָּאָה לִכְעוּרָה; אֲבָל מְפַנֶּה הוּא מִבַּיִת לְבַיִת, בְּאוֹתָהּ חָצֵר.
וּמְבִיאִין כֵּלִים שְׁהֶן לְצֹרֶךְ הַמּוֹעֵד מִבֵּית הָאֻמָּן, כְּגוֹן כַּרִים וּכְסָתוֹת וְכוֹסוֹת וּצְלוֹחִיּוֹת.
אֲבָל כֵּלִים שְׁאֵינָן צְרִיכִין, כְּגוֹן מַחְרֵשָׁה מִן הַלּוֹטֵשׁ אוֹ צֶמֶר מִבֵּית הַצַּבָּע--אֵין מְבִיאִין.
וְאִם אֵין לָאֻמָּן מַה יֹאכַל, נוֹתֵן לוֹ שְׂכָרוֹ וּמַנִּיחָן אֶצְלוֹ; וְאִם אֵינוּ מַאֲמִינוֹ, מַנִּיחָן בַּבַּיִת הַסָּמוּךְ לוֹ; וְאִם חָשַׁשׁ לָהֶם, שֶׁמֶּא יִגָּנְבוּ--מְפַנָּן לְחָצֵר אַחֶרֶת, אֲבָל לֹא יְבִיאֵם לְבֵיתוֹ.

 אָסוּר לַעֲשׂוֹת מְלָאכָה בְּעַרְבֵּי יָמִים טוֹבִים מִן הַמִּנְחָה וּלְמַעְלָה, כְּמוֹ עַרְבֵּי שַׁבָּתוֹת.
וְכָל הָעוֹשֶׂה מְלָאכָה בָּהֶן, אֵינוּ רוֹאֶה סִימָן בְּרָכָה; וְגוֹעֲרִין בּוֹ, וּמְבַטְּלִין אוֹתוֹ בְּעַל כָּרְחוֹ, אֲבָל אֵין מַכִּין אוֹתוֹ מַכַּת מַרְדּוּת, וְאֵין צָרִיךְ לוֹמַר שְׁאֵין מְנַדִּין אוֹתוֹ--חוּץ מֵעֶרֶב הַפֶּסַח אַחַר חֲצוֹת: שֶׁהָעוֹשֶׂה בּוֹ מְלָאכָה אַחַר חֲצוֹת, מְנַדִּין אוֹתוֹ, וְאֵין צָרִיךְ לוֹמַר, שֶׁמַּכִּין אוֹתוֹ מַכַּת מַרְדּוּת אִם לֹא נִדּוּהוּ--לְפִי שֶׁיּוֹם אַרְבָּעָה עָשָׂר בְּנִיסָן אֵינוּ כִּשְׁאָר עַרְבֵּי יָמִים טוֹבִים, מִפְּנֵי שֶׁיֵּשׁ בּוֹ חֲגִיגָה וּשְׁחִיטַת קָרְבָּן.

 לְפִיכָּךְ יוֹם אַרְבָּעָה עָשָׂר, אָסוּר בַּעֲשִׂיַּת מְלָאכָה מִדִּבְרֵי סוֹפְרִים, כְּמוֹ חֻלּוֹ שֶׁלַּמּוֹעֵד; וְהוּא קַל מֵחֻלּוֹ שֶׁלַּמּוֹעֵד, וְאֵינוּ אָסוּר אֵלָא מֵחֲצִי הַיּוֹם וָמַעְלָה, שְׁהוּא זְמָן הַשְּׁחִיטָה.
אֲבָל מֵהָנֵץ הַחַמָּה עַד חֲצִי הַיּוֹם, תָּלוּי בַּמִּנְהָג--מְקוֹם שֶׁנָּהֲגוּ לַעֲשׂוֹת, עוֹשִׂין; מְקוֹם שֶׁנָּהֲגוּ שֶׁלֹּא לַעֲשׂוֹת, אֵין עוֹשִׂין.

 וְאַפִלּוּ בִּמְקוֹם שֶׁנָּהֲגוּ לַעֲשׂוֹת--לֹא יַתְחִיל כַּתְּחִלָּה לַעֲשׂוֹת מְלָאכָה בְּאַרְבָּעָה עָשָׂר, אַף עַל פִּי שְׁהוּא יָכוֹל לְגָמְרָהּ קֹדֶם חֲצוֹת; אֵלָא שָׁלוֹשׁ אֻמָּנִיּוֹת בִּלְבָד הֶן שֶׁמַּתְחִילִין בִּמְקוֹם שֶׁנָּהֲגוּ לַעֲשׂוֹת, וְעוֹשִׂין עַד חֲצוֹת--וְאֵלּוּ הֶן, הַחַיָּטִין וְהַסַּפָּרִין וְהַכּוֹבְסִין.
אֲבָל שְׁאָר אֻמָּנִיּוֹת--אִם הִתְחִיל בָּהּ קֹדֶם אַרְבָּעָה עָשָׂר, הוּא שֶׁגּוֹמֵר עַד חֲצוֹת: שְׁאֵין הָעָם צְרִיכִין לִשְׁאָר אֻמָּנִיּוֹת צֹרֶךְ הַרְבֵּה.

 הַהוֹלֵךְ מִמְּקוֹם שֶׁעוֹשִׂין לִמְקוֹם שְׁאֵין עוֹשִׂין--לֹא יַעֲשֶׂה בַּיִּשּׁוּב, מִפְּנֵי הַמַּחְלוֹקוֹת, אֲבָל עוֹשֶׂה הוּא, בַּמִּדְבָּר; וְהַהוֹלֵךְ מִמְּקוֹם שְׁאֵין עוֹשִׂין לִמְקוֹם שֶׁעוֹשִׂין--לֹא יַעֲשֶׂה: נוֹתְנִין עָלָיו חֻמְרֵי מְקוֹם שֶׁיָּצָא מִשָּׁם, וְחֻמְרֵי מְקוֹם שֶׁהָלַךְ לְשָׁם.
וְאַף עַל פִּי כֵן לֹא יִתְרָאֶה בִּפְנֵיהֶם, שְׁהוּא בָּטֵל מִפְּנֵי הָאִסּוּר--לְעוֹלָם אַל יְשַׁנֶּה אָדָם, מִפְּנֵי הַמַּחְלוֹקוֹת.
וְכֵן מִי שֶׁדַּעְתּוֹ לַחְזֹר לִמְקוֹמוֹ, נוֹהֵג כְּאַנְשֵׁי מְקוֹמוֹ בֵּין לְהָקֶל בֵּין לְהַחְמִיר--וְהוּא שֶׁלֹּא יִתְרָאֶה בִּפְנֵי אַנְשֵׁי מְקוֹם שְׁהוּא בּוֹ, מִפְּנֵי הַמַּחְלוֹקוֹת.

 מוֹלִיכִין וּמְבִיאִין כֵּלִים מִבֵּית הָאֻמָּן בְּאַרְבָּעָה עָשָׂר אַחַר חֲצוֹת, אַף עַל פִּי שְׁאֵינָן לְצֹרֶךְ הַמּוֹעֵד.
וְגוֹרְפִין זֵבֶל מִתַּחַת רַגְלֵי בְּהֵמָה, וּמוֹצִיאִים אוֹתוֹ לָאַשְׁפָּה.
וּמוֹשִׁיבִין שׁוֹבָכִין לַתֻּרְנְגוֹלִים; וְתֻּרְנְגֹלֶת שֶׁיָּשְׁבָה שְׁלֹשֶׁת יָמִים אוֹ יָתֵר עַל הַבֵּיצִים, וּמֵתָה--מוֹשִׁיבִין אַחֶרֶת תַּחְתֶּיהָ בְּאַרְבָּעָה עָשָׂר, כְּדֵי שֶׁלֹּא יִפָּסְדוּ הַבֵּיצִים.
וּבַמּוֹעֵד, אֵין מוֹשִׁיבִין; אֲבָל אִם בָּרְחָה בַּמּוֹעֵד מֵעַל הַבֵּיצִים, מַחְזִירִין אוֹתָהּ לִמְקוֹמָהּ.

הִלְכּוֹת חָמֵץ וּמַצָּה 
יֵשׁ בִּכְלָלָן שְׁמוֹנֶה מִצְווֹת--שָׁלוֹשׁ מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לֶאֱכֹל חָמֵץ בְּיוֹם אַרְבָּעָה עָשָׂר מֵחֲצוֹת הַיּוֹם וּלְמַעְלָה; לְהַשְׁבִּית שְׂאוֹר מֵאַרְבָּעָה עָשָׂר; שֶׁלֹּא לֶאֱכֹל חָמֵץ כָּל שִׁבְעָה; שֶׁלֹּא לֶאֱכֹל תַּעֲרֹבֶת חָמֵץ כָּל שִׁבְעָה; שֶׁלֹּא יֵרָאֶה חָמֵץ כָּל שִׁבְעָה; שֶׁלֹּא יִמָּצֵא חָמֵץ כָּל שִׁבְעָה; לֶאֱכֹל מַצָּה בְּלֵילֵי הַפֶּסַח; לְסַפַּר בִּיצִיאַת מִצְרַיִם בְּאוֹתָהּ הַלַּיְלָה.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת חָמֵץ וּמַצָּה פֵּרֶק א 
כָּל הָאוֹכֵל כַּזַּיִת חָמֵץ בַּפֶּסַח, מִתְּחִלַּת לֵיל חֲמִשָּׁה עָשָׂר עַד סוֹף יוֹם אֶחָד וְעֶשְׂרִים בְּנִיסָן--בְּמֵזִיד, חַיָּב כָּרֵת, שֶׁנֶּאֱמָר "כִּי כָּל-אֹכֵל חָמֵץ, וְנִכְרְתָה" ; בְּשׁוֹגֵג, חַיָּב קָרְבַּן חַטָּאת קְבוּעָה: אֶחָד הָאוֹכֵל, וְאֶחָד הַמְּמַחֶה וְשׁוֹתֶה.

הֶחָמֵץ בַּפֶּסַח, אָסוּר בַּהֲנָיָה--שֶׁנֶּאֱמָר "וְלֹא יֵאָכֵל, חָמֵץ" , לֹא יְהֶא בּוֹ הֶתֵּר אֲכִילָה.
וְהַמַּנִּיחַ חָמֵץ בִּרְשׁוּתוֹ בַּפֶּסַח--אַף עַל פִּי שֶׁלֹּא אֲכָלוֹ, עוֹבֵר בִּשְׁנֵי לָאוִין: שֶׁנֶּאֱמָר "וְלֹא-יֵרָאֶה לְךָ שְׂאֹר--בְּכָל-גְּבֻלֶךָ" , וְנֶאֱמָר "שְׂאֹר, לֹא יִמָּצֵא בְּבָתֵּיכֶם" ; וְאִסּוּר הֶחָמֵץ וְאִסּוּר הַשְּׂאוֹר שֶׁבּוֹ מְחַמְּצִין, אֶחָד הוּא.

אֵינוּ לוֹקֶה מִשּׁוֹם "לֹא-יֵרָאֶה" וְ"לֹא יִמָּצֵא" אֵלָא אִם כֵּן קָנָה חָמֵץ בַּפֶּסַח, אוֹ חִמְּצוֹ--כְּדֵי שֶׁיַּעֲשֶׂה מַעֲשֶׂה.
אֲבָל אִם הָיָה לוֹ חָמֵץ קֹדֶם הַפֶּסַח, וּבָא הַפֶּסַח וְלֹא בִעֲרוֹ אֵלָא הִנִּיחוֹ בִּרְשׁוּתוֹ--אַף עַל פִּי שֶׁעָבַר עַל שְׁנֵי לָאוִין--אֵינוּ לוֹקֶה מִן הַתּוֹרָה, מִפְּנֵי שֶׁלֹּא עָשָׂה מַעֲשֶׂה; וּמַכִּין אוֹתוֹ, מַכַּת מַרְדּוּת.

חָמֵץ שֶׁעָבַר עָלָיו הַפֶּסַח, אָסוּר בַּהֲנָיָה לְעוֹלָם; וְדָבָר זֶה, קְנָס מִדִּבְרֵי סוֹפְרִים: מִפְּנֵי שֶׁעָבַר עַל בַּל יֵרָאֶה וּבַל יִמָּצֵא, אֲסָרוּהוּ, וְאַפִלּוּ הִנִּיחוֹ בִּשְׁגָגָה, אוֹ בְּאֹנֶס--כְּדֵי שֶׁלֹּא יַנִּיחַ אָדָם חָמֵץ בִּרְשׁוּתוֹ, עַד שֶׁיֵּהָנֶה בּוֹ אַחַר הַפֶּסַח.

חָמֵץ שֶׁנִּתְעָרַב בְּדָבָר אַחֵר בַּפֶּסַח, בֵּין בְּמִינוֹ בֵּין שֶׁלֹּא בְּמִינוֹ--הֲרֵי זֶה אוֹסֵר בְּכָל שְׁהוּא.
וְחָמֵץ שֶׁלְּיִשְׂרָאֵל שֶׁעָבַר עָלָיו הַפֶּסַח--אַף עַל פִּי שְׁהוּא אָסוּר בַּהֲנָיָה--אִם נִתְעָרַב בֵּין בְּמִינוֹ בֵּין שֶׁלֹּא בְּמִינוֹ, הֲרֵי זֶה מֻתָּר לְאָכְלוֹ אַחַר הַפֶּסַח: שֶׁלֹּא קָנְסוּ וְאָסְרוּ, אֵלָא בֶּחָמֵץ עַצְמוֹ; אֲבָל הַתַּעֲרֹבֶת מֻתֶּרֶת בַּאֲכִילָה, לְאַחַר הַפֶּסַח.

אֵין חַיָּבִין כָּרֵת, אֵלָא עַל אֲכִילַת עַצְמוֹ שֶׁלֶּחָמֵץ.
אֲבָל עֵרוּב חָמֵץ כְּגוֹן כֻּתָּח הַבַּבְלִי וְשֵׁכָר הַמָּדִי, וְכָל הַדּוֹמֶה לָהֶן מִדְּבָרִים שֶׁהֶחָמֵץ מְעֹרָב בָּהֶן--אִם אֲכָלָן בַּפֶּסַח, לוֹקֶה וְאֵין בּוֹ כָּרֵת: שֶׁנֶּאֱמָר "כָּל-מַחְמֶצֶת, לֹא תֹאכֵלוּ" .
בַּמֶּה דְּבָרִים אֲמוּרִים, בְּשֶׁאָכַל כַּזַּיִת חָמֵץ בְּתוֹךְ הַתַּעֲרֹבֶת, בִּכְדֵי אֲכִילַת שָׁלוֹשׁ בֵּיצִים--הוּא שֶׁלּוֹקֶה מִן הַתּוֹרָה; אֲבָל אִם אֵין בַּתַּעֲרֹבֶת כַּזַּיִת בִּכְדֵי אֲכִילַת שָׁלוֹשׁ בֵּיצִים--אַף עַל פִּי שֶׁאָסוּר לוֹ לֶאֱכֹל--אִם אָכַל, אֵינוּ לוֹקֶה אֵלָא מַכַּת מַרְדּוּת.

הָאוֹכֵל מִן הֶחָמֵץ עַצְמוֹ בַּפֶּסַח, כָּל שְׁהוּא--הֲרֵי זֶה אָסוּר מִן הַתּוֹרָה, שֶׁנֶּאֱמָר "לֹא יֵאָכֵל, חָמֵץ" .
וְאַף עַל פִּי כֵן אֵינוּ חַיָּב כָּרֵת אוֹ קָרְבָּן, אֵלָא עַל כַּשֵּׁעוּר שְׁהוּא כַּזַּיִת; וְהָאוֹכֵל פָּחוּת מִכַּזַּיִת בְּמֵזִיד, מַכִּין אוֹתוֹ מַכַּת מַרְדּוּת.

אָסוּר לֶאֱכֹל חָמֵץ בְּיוֹם אַרְבָּעָה עָשָׂר מֵחֲצוֹת הַיּוֹם וּלְמַעְלָה, שְׁהוּא מִתְּחִלַּת שָׁעָה שְׁבִיעִית בַּיּוֹם.
וְכָל הָאוֹכֵל בִּזְמָן זֶה, לוֹקֶה מִן הַתּוֹרָה--שֶׁנֶּאֱמָר "לֹא-תֹאכַל עָלָיו חָמֵץ" , כְּלוֹמַר עַל קָרְבַּן הַפֶּסַח: כָּךְ לָמְדוּ מִפִּי הַשְּׁמוּעָה, בְּפֵרוּשׁ דָּבָר זֶה--לֹא תֹאכַל חָמֵץ מִשָּׁעָה שֶׁרְאוּיָה לִשְׁחִיטַת הַפֶּסַח, שְׁהוּא "בֵּין הָעַרְבָּיִם" , וְהוּא חֲצִי הַיּוֹם.

וְאָסְרוּ חֲכָמִים לֶאֱכֹל חָמֵץ מִתְּחִלַּת שָׁעָה שִׁשִּׁית, כְּדֵי שֶׁלֹּא יִגַּע בְּאִסּוּר תּוֹרָה, וּמִתְּחִלַּת שָׁעָה שִׁשִּׁית יִהְיֶה הֶחָמֵץ אָסוּר בַּאֲכִילָה וּבַהֲנָיָה, שָׁעָה שִׁשִּׁית מִדִּבְרֵי סוֹפְרִים; וּשְׁאָר הַיּוֹם מִשְּׁבִיעִית וָמַעְלָה, מִן הַתּוֹרָה.

שָׁעָה חֲמִישִׁית, אֵין אוֹכְלִין בָּהּ חָמֵץ--גְּזֵרָה מִשּׁוֹם יוֹם הַמְּעֻנָּן, שֶׁמֶּא יִטְעֶה בֵּין חֲמִישִׁית וְשִׁשִּׁית.
וְאֵינוּ אָסוּר בַּהֲנָיָה, בְּשָׁעָה חֲמִישִׁית.
לְפִיכָּךְ תּוֹלִין בָּהּ תְּרוּמָה וְלֶחֶם תּוֹדָה וְכַיּוֹצֶא בָּהֶן מֵחָמֵץ שְׁהוּא קֹדֶשׁ, לֹא אוֹכְלִין וְלֹא שׂוֹרְפִין; עַד שֶׁתַּגִּיעַ שָׁעָה שִׁשִּׁית, שׂוֹרְפִין הַכֹּל.

 הַא לָמַדְתָּ שֶׁמֻּתָּר לֶאֱכֹל חָמֵץ בְּיוֹם אַרְבָּעָה עָשָׂר, עַד סוֹף שָׁעָה רְבִיעִית; וְאֵין אוֹכְלִין בְּשָׁעָה חֲמִישִׁית, אֲבָל נִהְנִין בּוֹ; וְהָאוֹכֵל בְּשָׁעָה שִׁשִּׁית, מַכִּין אוֹתוֹ מַכַּת מַרְדּוּת.
וְהָאוֹכֵל מִתְּחִלַּת שָׁעָה שְׁבִיעִית, לוֹקֶה.

הִלְכּוֹת חָמֵץ וּמַצָּה פֵּרֶק ב 
מִצְוַת עֲשֵׂה מִן הַתּוֹרָה לְהַשְׁבִּית הֶחָמֵץ קֹדֶם זְמָן אִסּוּר אֲכִילָתוֹ, שֶׁנֶּאֱמָר "בַּיּוֹם הָרִאשׁוֹן, תַּשְׁבִּיתוּ שְּׂאֹר מִבָּתֵּיכֶם" : מִפִּי הַשְּׁמוּעָה לָמְדוּ שֶׁרִאשׁוֹן זֶה, הוּא יוֹם אַרְבָּעָה עָשָׂר.
וּרְאָיָה לְדָבָר זֶה מַה שֶׁכָּתוּב בַּתּוֹרָה "לֹא-תִשְׁחַט עַל-חָמֵץ, דַּם-זִבְחִי" , כְּלוֹמַר לֹא תִשְׁחֹט הַפֶּסַח וְהֶחָמֵץ קַיָּם; וּשְׁחִיטַת הַפֶּסַח, הוּא יוֹם אַרְבָּעָה עָשָׂר אַחַר חֲצוֹת.

וּמַה הִיא הַשְׁבָּתָה זוֹ הָאֲמוּרָה בַּתּוֹרָה--הוּא שֶׁיְּבַטַּל הֶחָמֵץ מִלִּבּוֹ וְיַחְשֹׁב אוֹתוֹ כֶּעָפָר, וְיָשִׂים בְּלִבּוֹ שְׁאֵין בִּרְשׁוּתוֹ חָמֵץ כְּלָל, וְשֶׁכָּל חָמֵץ שֶׁבִּרְשׁוּתוֹ, הֲרֵי הוּא כֶּעָפָר וּכְדָבָר שְׁאֵין בּוֹ צֹרֶךְ כְּלָל.

וּמִדִּבְרֵי סוֹפְרִים לְחַפַּשׂ אַחַר הֶחָמֵץ בַּמַּחְבּוֹאוֹת וּבַחוֹרִים, וְלִבְדֹּק וּלְהוֹצִיאוֹ מִכָּל גְּבוּלוֹ.
וְכֵן מִדִּבְרֵי סוֹפְרִים שֶׁבּוֹדְקִין וּמַשְׁבִּיתִין הֶחָמֵץ בַּלַּיְלָה, מִתְּחִלַּת לֵיל אַרְבָּעָה עָשָׂר לְאוֹר הַנֵּר, מִפְּנֵי שֶׁבַּלַּיְלָה כָּל הָעָם מְצוּיִין בְּבָתֵּיהֶן, וְאוֹר הַנֵּר יָפֶה לִבְדִיקָה; וְאֵין קוֹבְעִין מִדְרָשׁ בְּסוֹף יוֹם שְׁלוֹשָׁה עָשָׂר, וְכֵן הֶחָכָם לֹא יַתְחִיל לִקְרוֹת בְּעֵת זוֹ--שֶׁמֶּא יִמָּשֵׁךְ וְיִמָּנַע מִבְּדִיקָה, בִּתְחִלַּת זְמַנָּהּ.

אֵין בּוֹדְקִין לֹא לְאוֹר הַלְּבָנָה, וְלֹא לְאוֹר הַחַמָּה, וְלֹא לְאוֹר הָאֲבֻקָּה--אֵלָא לְאוֹר הַנֵּר.
בַּמֶּה דְּבָרִים אֲמוּרִים, בַּחוֹרִים וּבַמַּחְבּוֹאוֹת; אֲבָל אַכְסַדְרָה שֶׁאוֹרָהּ רַב--אִם בְּדָקָהּ לְאוֹר הַחַמָּה, דַּיּוֹ.
וְאֶמְצַע הֶחָצֵר, אֵינוּ צָרִיךְ בְּדִיקָה, מִפְּנֵי שֶׁהָעוֹפוֹת מְצוּיִים שָׁם, וְהֶן אוֹכְלִין כָּל חָמֵץ שֶׁיִּפֹּל שָׁם.

חוֹר שֶׁבְּאֶמְצַע הַבַּיִת שֶׁבֵּין אָדָם לַחֲבֵרוֹ--זֶה בּוֹדֵק עַד מְקוֹם שֶׁיָּדוֹ מַגַּעַת וְזֶה בּוֹדֵק עַד מְקוֹם שֶׁיָּדוֹ מַגַּעַת, וְהַשְּׁאָר מְבַטְּלוֹ בְּלִבּוֹ; וְכָל מָקוֹם שְׁאֵין מַכְנִיסִין לוֹ חָמֵץ, אֵינוּ צָרִיךְ בְּדִיקָה.

חוֹרֵי הַבַּיִת הַתַּחְתּוֹנִים וְהָעֶלְיוֹנִים, וְגַג הַיָּצִיעַ, וְרֶפֶת הַבָּקָר, וְלוּלִין, וּמַתְבֵּן, וְאוֹצְרוֹת יַיִן וְאוֹצְרוֹת שֶׁמֶן שְׁאֵינוּ מִסְתַּפֵּק מֵהֶן, וּבֵית דָּגִים גְּדוֹלִים--אֵינָן צְרִיכִין בְּדִיקָה, אֵלָא אִם כֵּן הִכְנִיס לָהֶן חָמֵץ.
אֲבָל אוֹצְרוֹת שֵׁכָר וְאוֹצְרוֹת יַיִן שֶׁמִּסְתַּפֵּק מֵהֶן, וּבֵית הַמֶּלַח, וּבֵית הַשַּׁעְוָה, וּבֵית דָּגִים קְטַנִּים, וּבֵית הָעֵצִים, וּבֵית הַמֻּרְיָס, וְחוֹרֵי הַבַּיִת הָאֶמְצָעִיִּים, וְכַיּוֹצֶא בְּאֵלּוּ--צְרִיכִין בְּדִיקָה, שֶׁסְּתָמָן שֶׁמַּכְנִיסִין לָהֶן חָמֵץ; וְאִם יָדַע בַּוַּדַּאי שֶׁלֹּא הִכְנִיס שָׁם חָמֵץ, אֵינוּ צָרִיךְ בְּדִיקָה.
וּכְשֶׁבּוֹדֵק הַמַּרְתֵּף, בּוֹדֵק מִמֶּנּוּ שְׁתֵּי שׁוּרוֹת הַחִיצוֹנוֹת, שְׁהֶן הָעֶלְיוֹנָה וְשֶׁלְּמַטָּה מִמֶּנָּה.

אֵין חוֹשְׁשִׁין שֶׁמֶּא גָּרְרָה חֻלְדָּה חָמֵץ, לִמְקוֹם שְׁאֵין מַכְנִיסִין בּוֹ חָמֵץ: שְׁאִם נָחֹשׁ מִבַּיִת לְבַיִת, נָחֹשׁ מֵעִיר לְעִיר; וְאֵין לַדָּבָר סוֹף.
בָּדַק לֵיל אַרְבָּעָה עָשָׂר, וְהִנִּיחַ עֶשֶׂר חַלּוֹת וּמָצָא תֵּשַׁע--הֲרֵי זֶה חוֹשֵׁשׁ, וְצָרִיךְ לִבְדֹּק פַּעַם שְׁנִיָּה: שֶׁהֲרֵי גָּרְרָה חֻלְדָּה אוֹ עַכְבָּר, בַּוַּדַּאי.

וְכֵן אִם רָאָה עַכְבָּר שֶׁנִּכְנַס לַבַּיִת וְחָמֵץ בְּפִיו, אַחַר בְּדִיקָה--צָרִיךְ לִבְדֹּק פַּעַם שְׁנִיָּה.
אַף עַל פִּי שֶׁמָּצָא פֵּרוּרִין בְּאֶמְצַע הַבַּיִת, אֵין אוֹמְרִין כְּבָר אָכַל אוֹתָהּ הַפַּת בְּמָקוֹם זֶה וַהֲרֵי הַפֵּרוּרִין, אֵלָא חוֹשְׁשִׁין שֶׁמֶּא הִנִּיחָהּ בְּחוֹר אוֹ בְּחַלּוֹן, וְאֵלּוּ הַפֵּרוּרִין שָׁם הָיוּ; וּלְפִיכָּךְ חוֹזֵר וּבוֹדֵק.
אִם לֹא מָצָא כְּלוּם, הֲרֵי זֶה בּוֹדֵק כָּל הַבַּיִת; וְאִם מָצָא אוֹתָהּ הַפַּת שֶׁנְּטָלָהּ הָעַכְבָּר וְנִכְנַס, אֵינוּ צָרִיךְ בְּדִיקָה.

רָאָה תִּינוֹק שֶׁנִּכְנַס לְבַיִת בָּדוּק, וּבְיָדוֹ כִּכָּר, וְנִכְנַס אַחֲרָיו, וּמָצָא פֵּרוּרִין--אֵינוּ צָרִיךְ בְּדִיקָה: שֶׁחֶזְקָתוֹ שֶׁאֲכָלָהּ, וְאֵלּוּ הַפֵּרוּרִין שֶׁנָּפְלוּ מִמֶּנּוּ בְּשָׁעַת אֲכִילָה--שֶׁדֶּרֶךְ הַתִּינוֹק לְפָרַר בְּעֵת אֲכִילָתוֹ, וְאֵין דֶּרֶךְ עַכְבָּר לְפָרַר.
וְאִם לֹא מָצָא פֵּרוּרִין כְּלָל, צָרִיךְ לִבְדֹּק.

הִנִּיחַ תִּשְׁעָה צִבּוּרִין שֶׁלְּמַצָּה וְאֶחָד שֶׁלְּחָמֵץ, וּבָא עַכְבָּר וְנָטַל, וְלֹא יָדַעְנוּ אִם חָמֵץ אִם מַצָּה נָטַל, וְנִכְנַס לְבַיִת בָּדוּק--צָרִיךְ לִבְדֹּק, שֶׁכָּל הַקָּבוּעַ כְּמֶחְצָה עַל מֶחְצָה.

שְׁנֵי צִבּוּרִין אֶחָד חָמֵץ וְאֶחָד מַצָּה, וּשְׁנֵי בָּתִּים אֶחָד בָּדוּק וְאֶחָד שְׁאֵינוּ בָּדוּק, וּבָאוּ שְׁנֵי עַכְבָּרִים זֶה נָטַל חָמֵץ וְזֶה נָטַל מַצָּה, וְאֵין יָדוּעַ לְאֵי זֶה בַּיִת נִכְנַס זֶה שֶׁנָּטַל הֶחָמֵץ; וְכֵן שְׁנֵי בָּתִּים בְּדוּקִין, וְצִבּוּר אֶחָד חָמֵץ, וּבָא עַכְבָּר וְנָטַל, וְאֵין יָדוּעַ לְאֵי זֶה בַּיִת נִכְנַס; אוֹ שֶׁיָּדַע שֶׁנִּכְנַס לְאֶחָד מֵהֶן, וְנִכְנַס אַחֲרָיו וּבָדַק וְלֹא מָצָא כְּלוּם; אוֹ שֶׁבָּדַק, וּמָצָא כִּכָּר: בְּכָל אֵלּוּ, אֵינוּ צָרִיךְ לִבְדֹּק פַּעַם שְׁנִיָּה--שְׁאֵין כָּאן קָבוּעַ.

הִנִּיחַ הֶחָמֵץ בְּזָוִית זוֹ, וּמְצָאוֹ בְּזָוִית אַחֶרֶת; אוֹ שֶׁהִנִּיחַ תֵּשַׁע חַלּוֹת, וּמָצָא עֶשֶׂר; אוֹ שֶׁהָיוּ תִּשְׁעָה צִבּוּרִין מַצָּה וְאֶחָד חָמֵץ, וּפֵרַשׁ כִּכָּר מֵהֶן, וְאֵין יָדוּעַ אִם חָמֵץ אוֹ מַצָּה, וּבָא עַכְבָּר וְנָטַל הַכִּכָּר שֶׁפֵּרַשׁ, וְנִכְנַס לְבַיִת בָּדוּק; אוֹ שֶׁבָּא עַכְבָּר וְנָטַל חָמֵץ, וּסְפֵק נִכְנַס לְבַיִת זֶה אוֹ לֹא נִכְנַס: בְּכָל אֵלּוּ, צָרִיךְ לִבְדֹּק.

נִכְנַס עַכְבָּר לְבַיִת וְכִכָּר בְּפִיו, וְיָצָא עַכְבָּר מִשָּׁם וְכִכָּר בְּפִיו--אוֹמְרִים הוּא הָרִאשׁוֹן שֶׁנִּכְנַס הוּא הָאַחֲרוֹן שֶׁיָּצָא, וְאֵינוּ צָרִיךְ לִבְדֹּק; הָיָה הָרִאשׁוֹן שָׁחוֹר וְזֶה שֶׁיָּצָא לָבָן, צָרִיךְ לִבְדֹּק.
נִכְנַס עַכְבָּר וְכִכָּר בְּפִיו, וְיָצַאת מִשָּׁם חֻלְדָּה וְכִכָּר בְּפִיהָ--צָרִיךְ לִבְדֹּק; יָצַאת וְעַכְבָּר וְכִכָּר בְּפִיהָ, אֵינוּ צָרִיךְ לִבְדֹּק--שֶׁזֶּה הַכִּכָּר, הוּא שֶׁהָיָה בְּפִי הָעַכְבָּר.
נָחָשׁ שֶׁנִּכְנַס לְחוֹר וּפַת בְּפִיו, אֵינוּ חַיָּב לְהָבִיא חוֹבֵר לְהוֹצִיאוֹ.

כַּזַּיִת חָמֵץ בִּשְׁמֵי קוֹרָה, מְחַיְּבִין אוֹתוֹ לְהָבִיא סֻלָּם לְהוֹרִידוֹ--שֶׁפְּעָמִים, יִפֹּל מִשְּׁמֵי קוֹרָה; הָיָה חָמֵץ בַּבּוֹר, אֵין מְחַיְּבִין אוֹתוֹ לְהַעֲלוֹתוֹ, אֵלָא מְבַטְּלוֹ בְּלִבּוֹ, וְדַיּוֹ.

כִּיפַת שְׂאוֹר שֶׁיֵּחֲדָהּ לִישִׁיבָה--אִם טָח פָּנֶיהָ בְּטִיט--הֲרֵי זוֹ בְּטֵלָה, וּמֻתָּר לְקַיְּמָהּ.
בָּצֵק שֶׁבְּסִדְקֵי הָעֲרֵבָה--אִם יֵשׁ כַּזַּיִת בְּמָקוֹם אֶחָד, חַיָּב לְבַעַר.
וְאִם לָאו--אִם הָיָה עָשׂוּי לְחַזַּק בּוֹ שִׁבְרֵי הָעֲרֵבָה, אוֹ לִסְתֹּם בּוֹ נֶקֶב--בָּטֵל בְּמֵעוּטוֹ; וְאִם לָאו, חַיָּב לְבַעַר.
הָיוּ שְׁנֵי חֲצָיֵי זֵיתִים בִּשְׁנֵי מְקוֹמוֹת, וְחוּט שֶׁלְּבָצֵק בֵּינֵיהֶם--רוֹאִין: כָּל שֶׁאִלּוּ יִנָּטֵל הַחוּט נִטָּלִין עִמּוֹ, חַיָּב לְבַעַר; וְאִם לָאו, אֵינוּ חַיָּב לְבַעַר.

בַּמֶּה דְּבָרִים אֲמוּרִים, בָּעֲרֵבָה; אֲבָל בַּבַּיִת--אַף עַל פִּי שְׁאִם יִנָּטֵל הַחוּט אֵינָן נִטָּלִין עִמּוֹ--חַיָּב לְבַעַר, מִפְּנֵי שֶׁפְּעָמִים מְקַבֵּץ אוֹתָן.
הָיָה חֲצִי זַיִת בַּבַּיִת וַחֲצִי זַיִת בָּעֲלִיָּה, חֲצִי זַיִת בַּבַּיִת וַחֲצִי זַיִת בָּאַכְסַדְרָה, חֲצִי זַיִת בַּבַּיִת וַחֲצִי זַיִת בַּבַּיִת שֶׁלִּפְנִים מִמֶּנּוּ--הוֹאִיל וְאֵלּוּ הַחֲצָיֵי זֵיתִים דְּבוּקִין בַּכּוֹתָלִים, אוֹ בַּקּוֹרוֹת, אוֹ בַּקַּרְקָעוֹת--אֵינוּ חַיָּב לְבַעַר, אֵלָא מְבַטֵּל בְּלִבּוֹ וְדַיּוֹ.

הַמַּשְׂכִּיר בַּיִת סְתָם בְּאַרְבָּעָה עָשָׂר--הֲרֵי זֶה בְּחֶזְקַת בָּדוּק, וְאֵינוּ צָרִיךְ לִשְׁאֹל; וְאִם הֻחְזַק זֶה הַמַּשְׂכִּיר שֶׁלֹּא בָדַק, וְאָמְרָה אִשָּׁה אוֹ קָטָן, אָנוּ בְּדַקְנוּהוּ--הֲרֵי אֵלּוּ נֶאֱמָנִין: שֶׁהַכֹּל נֶאֱמָנִים עַל בֵּעוּר חָמֵץ, וְהַכֹּל כְּשֵׁרִין לִבְדִיקָה, וְאַפִלּוּ נָשִׁים וַעֲבָדִים, וּקְטַנִּים--וְהוּא, שֶׁיִּהְיֶה קָטָן שֶׁיֵּשׁ בּוֹ דַּעַת לִבְדֹּק.

הַמַּשְׂכִּיר בַּיִת לַחֲבֵרוֹ--אִם עַד שֶׁלֹּא מָסַר הַמַּפְתֵּחַ חָל אַרְבָּעָה עָשָׂר, עַל הַמַּשְׂכִּיר לִבְדֹּק; וְאִם מִשֶּׁמָּסַר הַמַּפְתֵּחַ חָל אַרְבָּעָה עָשָׂר, עַל הַשּׂוֹכֵר לִבְדֹּק.
הַמַּשְׂכִּיר בַּיִת בְּחֶזְקַת שְׁהוּא בָּדוּק, וְנִמְצָא שְׁאֵינוּ בָּדוּק--עַל הַשּׂוֹכֵר לִבְדֹּק, וְאֵינוּ מֶקַּח טְעוּת, וְאַפִלּוּ בִּמְקוֹם שֶׁבּוֹדְקִים בְּשָׂכָר, שֶׁהֲרֵי מִצְוָה הוּא עוֹשֶׂה.

הַמְּפָרֵשׁ בַּיָּם וְהַיּוֹצֶא בִּשְׁיָרָה, תּוֹךְ שְׁלוֹשִׁים יוֹם--זָקוּק לִבְדֹּק.
קֹדֶם שְׁלוֹשִׁים יוֹם--אִם דַּעְתּוֹ לַחְזֹר קֹדֶם הַפֶּסַח, צָרִיךְ לִבְדֹּק וְאַחַר כָּךְ יֵצֵא, שֶׁמֶּא יַחְזֹר עֶרֶב הַפֶּסַח בֵּין הַשְּׁמָשׁוֹת, וְלֹא יִהְיֶה לוֹ פְּנָאי לְבַעַר; וְאִם אֵין דַּעְתּוֹ לַחְזֹר, אֵינוּ צָרִיךְ לִבְדֹּק.
וְכֵן הָעוֹשֶׂה בֵּיתוֹ אוֹצָר, תּוֹךְ שְׁלוֹשִׁים יוֹם--זָקוּק לִבְדֹּק, וְאַחַר כָּךְ כּוֹנֵס אוֹצָרוֹ לְתוֹכוֹ.
קֹדֶם שְׁלוֹשִׁים יוֹם--אִם דַּעְתּוֹ לְפַנּוֹתוֹ קֹדֶם הַפֶּסַח, צָרִיךְ לִבְדֹּק וְאַחַר כָּךְ עוֹשֵׂהוּ אוֹצָר; וְאִם אֵין דַּעְתּוֹ לְפַנּוֹתוֹ קֹדֶם הַפֶּסַח, אֵינוּ צָרִיךְ לִבְדֹּק.

הִלְכּוֹת חָמֵץ וּמַצָּה פֵּרֶק ג 
כְּשֶׁבּוֹדֵק אָדָם וּמְחַפֵּשׂ בְּלֵילֵי אַרְבָּעָה עָשָׂר, מוֹצִיא אֶת הֶחָמֵץ מִן הַחוֹרִים וּמִן הַמַּחְבּוֹאוֹת וּמִן הַזָּוִיּוֹת, וּמְקַבֵּץ הַכֹּל, וּמַנִּיחוֹ בְּמָקוֹם אֶחָד.
עַד תְּחִלַּת שָׁעָה שִׁשִּׁית בַּיּוֹם, מְבַעֲרוֹ; וְאִם רָצָה לְבַעֲרוֹ בְּלֵילֵי אַרְבָּעָה עָשָׂר, מְבַעֵר.

הֶחָמֵץ שֶׁמַּנִּיחַ בְּלֵילֵי אַרְבָּעָה עָשָׂר, כְּדֵי שֶׁיֹּאכַל מִמֶּנּוּ לְמָחָר עַד אַרְבַּע שָׁעוֹת--אֵינוּ מַנִּיחוֹ מְפֻזָּר וּמְפֹרָד, בְּכָל מָקוֹם, אֵלָא מַצְנִיעוֹ בִּכְלִי אוֹ בְּזָוִית יְדוּעָה, וְנִזְהָר בּוֹ: שְׁאִם לֹא נִזְהַר בּוֹ וּמְצָאוֹ חָסֵר--צָרִיךְ לְחַפַּשׂ אַחֲרָיו וְלִבְדֹּק פַּעַם אַחֶרֶת, שֶׁמֶּא גְּרָרוּהוּ הָעַכְבָּרִים.

חָל אַרְבָּעָה עָשָׂר לִהְיוֹת בַּשַּׁבָּת--בּוֹדְקִין אֶת הֶחָמֵץ בְּלֵילֵי עֶרֶב שַׁבָּת, שְׁהוּא לֵיל שְׁלוֹשָׁה עָשָׂר; וּמַנִּיחַ מִן הֶחָמֵץ כְּדֵי לֶאֱכֹל מִמֶּנּוּ, עַד אַרְבַּע שָׁעוֹת בְּיוֹם הַשַּׁבָּת, וּמַנִּיחוֹ בְּמָקוֹם מֻצְנָע, וְהַשְּׁאָר מְבַעֲרוֹ מִלִּפְנֵי הַשַּׁבָּת.
וְאִם נִשְׁאַר מִן הֶחָמֵץ בְּיוֹם הַשַּׁבָּת אַחַר אַרְבַּע שָׁעוֹת, מְבַטְּלוֹ; וְכוֹפֶה עָלָיו כְּלִי עַד מוֹצָאֵי יוֹם טוֹב הָרִאשׁוֹן, וּמְבַעֲרוֹ.

הָיוּ לוֹ כִּכָּרוֹת רַבּוֹת שֶׁלִּתְרוּמָה, וְצָרַךְ לְשָׂרְפָהּ עֶרֶב שַׁבָּת--לֹא יְעָרַב טְהוֹרָה עִם הַטְּמֵאָה, וְיִשְׂרֹף; אֵלָא שׂוֹרֵף טְהוֹרָה לְעַצְמָהּ, וּטְמֵאָה לְעַצְמָהּ, וּתְלוּיָה לְעַצְמָהּ.
וּמַנִּיחַ מִן הַטְּהוֹרָה כְּדֵי לֶאֱכֹל, עַד אַרְבַּע שָׁעוֹת בְּיוֹם הַשַּׁבָּת בִּלְבָד.

מִי שֶׁשָּׁכַח אוֹ הֵזִיד וְלֹא בָדַק בְּלֵיל אַרְבָּעָה עָשָׂר, בּוֹדֵק בְּאַרְבָּעָה עָשָׂר בַּשַּׁחְרִית; לֹא בָדַק בַּשַּׁחְרִית, בּוֹדֵק בְּשָׁעַת הַבֵּעוּר; לֹא בָדַק בְּשָׁעַת הַבֵּעוּר, בּוֹדֵק בְּתוֹךְ הֶחָג.
עָבַר הָרֶגֶל וְלֹא בָדַק--בּוֹדֵק אַחַר הָרֶגֶל כְּדֵי שֶׁיְּבַעַר מַה שֶׁיִּמָּצֵא מֵחָמֵץ שֶׁעָבַר עָלָיו הַפֶּסַח, מִפְּנֵי שְׁהוּא אָסוּר בַּהֲנָיָה.

כְּשֶׁבּוֹדֵק הֶחָמֵץ בְּלֵיל אַרְבָּעָה עָשָׂר, אוֹ בְּיוֹם אַרְבָּעָה עָשָׂר, אוֹ בְּתוֹךְ הָרֶגֶל--מְבָרֵךְ קֹדֶם שֶׁיַּתְחִיל לִבְדֹּק, בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל בֵּעוּר חָמֵץ; וּבוֹדֵק וּמְחַפֵּשׂ בְּכָל הַמְּקוֹמוֹת שֶׁמַּכְנִיסִין לָהֶם חָמֵץ, כְּמוֹ שֶׁבֵּאַרְנוּ.
וְאִם בָּדַק לְאַחַר הָרֶגֶל, אֵינוּ מְבָרֵךְ.

כְּשֶׁגּוֹמֵר לִבְדֹּק--אִם בָּדַק בְּלֵיל אַרְבָּעָה עָשָׂר, אוֹ בְּיוֹם אַרְבָּעָה עָשָׂר קֹדֶם שֵׁשׁ שָׁעוֹת--צָרִיךְ לְבַטַּל כָּל חָמֵץ שֶׁנִּשְׁאָר בִּרְשׁוּתוֹ, וְאֵינוּ רוֹאֵהוּ; וְיֹאמַר, כָּל חָמֵץ שֶׁיֵּשׁ בִּרְשׁוּתִי שֶׁלֹּא רְאִיתִיו וְלֹא יְדָעְתִּיו, הֲרֵי הוּא בָּטֵל, וַהֲרֵי הוּא כֶּעָפָר.
אֲבָל אִם בָּדַק מִתְּחִלַּת שָׁעָה שִׁשִּׁית וּלְמַעְלָה, אֵינוּ צָרִיךְ לְבַטַּל--שֶׁהֲרֵי אֵינוּ בִּרְשׁוּתוֹ, שֶׁכְּבָר נֶאֱסָר בַּהֲנָיָה.

לְפִיכָּךְ אִם לֹא בִטַּל קֹדֶם שֵׁשׁ, וּמִשֵּׁשׁ שָׁעוֹת וָמַעְלָה, וּמָצָא חָמֵץ שֶׁהָיָה דַּעְתּוֹ עָלָיו וְהָיָה בְּלִבּוֹ, וּשְׁכָחוֹ בְּשָׁעַת הַבֵּעוּר וְלֹא בִעֲרוֹ--הֲרֵי זֶה עָבַר עַל "לֹא-יֵרָאֶה" וְ"לֹא יִמָּצֵא" , שֶׁהֲרֵי לֹא בִעַר וְלֹא בִטַּל; וְאֵין הַבִּטּוּל עַתָּה מוֹעִיל לוֹ כְּלוּם, לְפִי שְׁאֵינוּ בִּרְשׁוּתוֹ, וְהַכָּתוּב עָשָׂהוּ כְּאִלּוּ הוּא בִּרְשׁוּתוֹ, לְחַיְּבוֹ מִשּׁוֹם "לֹא-יֵרָאֶה" וְ"לֹא יִמָּצֵא".
וְחַיָּב לְבַעֲרוֹ, בְּכָל עֵת שֶׁיִּמְצְאֶנּוּ.
וְאִם מְצָאוֹ בְּיוֹם טוֹב--כּוֹפֶה עָלָיו כְּלִי עַד לָעֶרֶב, וּמְבַעֲרוֹ; וְאִם שֶׁלַּהֶקְדֵּשׁ הוּא--אֵינוּ צָרִיךְ לִכְפּוֹת עָלָיו, שֶׁהַכֹּל פּוֹרְשִׁין מִמֶּנּוּ.

מִי שֶׁיָּצָא מִבֵּיתוֹ קֹדֶם שָׁעַת הַבֵּעוּר לַעֲשׂוֹת מִצְוָה, אוֹ לֶאֱכֹל בִּסְעוֹדָה שֶׁלְּמִצְוָה כְּגוֹן סְעוֹדַת אֵרוּסִין וְנִשּׂוּאִין, וְנִזְכַּר שֶׁיֵּשׁ לוֹ חָמֵץ בְּתוֹךְ בֵּיתוֹ--אִם יָכוֹל לַחְזֹר וּלְבַעַר וְיַחְזֹר לְמִצְוָתוֹ, יַחְזֹר; וְאִם לָאו, יְבַטַּל בְּלִבּוֹ.
יָצָא לְהַצִּיל מִיַּד הַגַּיִס, מִן הַנָּהָר, מִן הַדְּלֵקָה, וּמִן הַמַּפֹּלֶת--יְבַטַּל בְּלִבּוֹ, וְדַיּוֹ.
יָצָא לְצֹרֶךְ עַצְמוֹ, וְנִזְכַּר שֶׁיֵּשׁ לוֹ חָמֵץ בְּתוֹךְ בֵּיתוֹ--יַחְזֹר מִיָּד.
וְעַד כַּמָּה הוּא חוֹזֵר, עַד כַּבֵּיצָה; הָיָה פָּחוּת מִכַּבֵּיצָה, מְבַטְּלוֹ בְּלִבּוֹ וְדַיּוֹ.

מִי שֶׁהִנִּיחַ עִיסָה מְגֻלְגֶּלֶת בְּתוֹךְ בֵּיתוֹ וְיָצָא, וְנִזְכַּר אַחַר שֶׁיָּצָא וְהוּא יוֹשֵׁב לִפְנֵי רִבּוֹ, וְהָיָה יָרֵא שֶׁמֶּא תַּחְמִיץ קֹדֶם שֶׁיָּבוֹא--הֲרֵי זֶה מְבַטְּלָהּ בְּלִבּוֹ קֹדֶם שֶׁתַּחְמִיץ; אֲבָל אִם הִחְמִיצָה, אֵין הַבִּטּוּל מוֹעִיל כְּלוּם, אֵלָא כְּבָר עָבַר עַל "לֹא-יֵרָאֶה" וְ"לֹא יִמָּצֵא" , וְחַיָּב לְבַעַר מִיָּד כְּשֶׁיַּחְזֹר לְבֵיתוֹ.

כֵּיצַד בֵּעוּר חָמֵץ: שׂוֹרְפוֹ, אוֹ פּוֹרֵר וְזוֹרֶה לָרוּחַ, אוֹ זוֹרְקוֹ לַיָּם; וְאִם הָיָה הֶחָמֵץ קָשֶׁה, וְאֵין הַיָּם מְחַתְּכוֹ בִּמְהֵרָה--הֲרֵי זֶה מְפָרְרוֹ, וְאַחַר כָּךְ זוֹרְקוֹ לַיָּם.
וְחָמֵץ שֶׁנָּפְלָה עָלָיו מַפֹּלֶת, וְנִמְצָא עָלָיו עָפָר שְׁלוֹשָׁה טְפָחִים אוֹ יָתֵר--הֲרֵי הוּא כִּמְבֹעָר; וְצָרִיךְ לְבַטַּל בְּלִבּוֹ, אִם עֲדַיִן לֹא נִכְנְסָה שָׁעָה שִׁשִּׁית.

נְתָנוֹ לְנָכְרִי קֹדֶם שָׁעָה שִׁשִּׁית, אֵינוּ צָרִיךְ לְבַעַר.
וְאִם שְׂרָפוֹ קֹדֶם שָׁעָה שִׁשִּׁית, הֲרֵי זֶה מֻתָּר לֵהָנוֹת בַּפֶּחָמִין שֶׁלּוֹ בְּתוֹךְ הַפֶּסַח.
אֲבָל אִם שְׂרָפוֹ מִשָּׁעָה שִׁשִּׁית וָמַעְלָה--הוֹאִיל וְהוּא אָסוּר בַּהֲנָיָה, הֲרֵי זֶה לֹא יַסִּיק בּוֹ תַּנּוּר וְכִירַיִם, וְלֹא יֹאפֶה בּוֹ, וְלֹא יְבַשַּׁל בּוֹ; וְאִם אָפָה אוֹ בִּשַּׁל--אוֹתָהּ הַפַּת וְאוֹתוֹ הַתַּבְשִׁיל, אָסוּר בַּהֲנָיָה.
וְכֵן הַפֶּחָמִין שֶׁלּוֹ אֲסוּרִין בַּהֲנָיָה, הוֹאִיל וּשְׂרָפוֹ אַחַר שֶׁנֶּאֱסַר בַּהֲנָיָה.

הִלְכּוֹת חָמֵץ וּמַצָּה פֵּרֶק ד 
כָּתוּב בַּתּוֹרָה "לֹא-יֵרָאֶה לְךָ חָמֵץ" .
יָכוֹל אִם טָמַן אוֹתוֹ, אוֹ הִפְקִיד אוֹתוֹ בְּיַד גּוֹיִים, לֹא יִהְיֶה עוֹבֵר--תִּלְמֹד לוֹמַר "שְׂאֹר, לֹא יִמָּצֵא בְּבָתֵּיכֶם" , אַפִלּוּ הִטְמִינוֹ אוֹ הִפְקִידוֹ.
יָכוֹל לֹא יִהְיֶה עוֹבֵר אֵלָא אִם כֵּן הָיָה הֶחָמֵץ בְּבֵיתוֹ, אֲבָל אִם הָיָה רָחוֹק מִבֵּיתוֹ בַּשָּׂדֶה אוֹ בְּעִיר אַחֶרֶת, לֹא יִהְיֶה עוֹבֵר--תִּלְמֹד לוֹמַר "בְּכָל-גְּבֻלֶךָ" , בְּכָל רְשׁוּתוֹ.
יָכוֹל יְהֶא חַיָּב לְבַעַר מֵרְשׁוּתוֹ חָמֵץ שֶׁלַּגּוֹי, אוֹ שֶׁלַּהֶקְדֵּשׁ--תִּלְמֹד לוֹמַר "לֹא-יֵרָאֶה לְךָ" , שֶׁלָּךְ אֵי אַתָּה רוֹאֶה; אֲבָל אַתָּה רוֹאֶה שֶׁלַּאֲחֵרִים, אוֹ שֶׁלְּגָבוֹהַּ.

הַא לָמַדְתָּ, שֶׁחָמֵץ שֶׁלְּיִשְׂרָאֵל--אִם הִנִּיחוֹ בִּרְשׁוּתוֹ, אַפִלּוּ טָמוּן, וְאַפִלּוּ בְּעִיר אַחֶרֶת, וְאַפִלּוּ מֻפְקָד בְּיַד גּוֹיִים--הֲרֵי זֶה עוֹבֵר מִשּׁוֹם "לֹא-יֵרָאֶה" וְ"לֹא יִמָּצֵא" ; וְחָמֵץ שֶׁלַּהֶקְדֵּשׁ אוֹ שֶׁלַּגּוֹי, שֶׁהָיָה אֵצֶל יִשְׂרָאֵל--אַפִלּוּ הָיָה עִמּוֹ בַּבַּיִת--הֲרֵי זֶה מֻתָּר, מִפְּנֵי שְׁאֵינוּ שֶׁלּוֹ.
וְאַפִלּוּ הָיָה שֶׁלְּגֵר תּוֹשָׁב שֶׁיַּד יִשְׂרָאֵל שׁוֹלֶטֶת עָלָיו, אֵין כּוֹפִין אוֹתוֹ לְהוֹצִיא הֶחָמֵץ מֵרְשׁוּתֵנוּ בַּפֶּסַח.
אֲבָל צָרִיךְ לַעֲשׂוֹת מְחִצָּה גְּבוֹהָה עֲשָׂרָה טְפָחִים, בִּפְנֵי חֲמֵצוֹ שֶׁלַּגּוֹי--שֶׁמֶּא יָבוֹא לְהִסְתַּפַּק מִמֶּנּוּ; אֲבָל שֶׁלַּהֶקְדֵּשׁ, אֵינוּ צָרִיךְ, מִפְּנֵי שֶׁהַכֹּל פּוֹרְשִׁין מִן הַהֶקְדֵּשׁ, כְּדֵי שֶׁלֹּא יָבוֹאוּ לִידֵי מְעִילָה.

גּוֹי שֶׁהִפְקִיד חֲמֵצוֹ אֵצֶל יִשְׂרָאֵל--אִם קִבַּל עָלָיו יִשְׂרָאֵל אַחְרָיוּתוֹ, שְׁאִם אָבַד אוֹ נִגְנַב, יְשַׁלַּם לוֹ דָּמָיו--הֲרֵי זֶה חַיָּב לְבַעֲרוֹ: הוֹאִיל וְקִבַּל עָלָיו אַחְרָיוּת, נַעֲשָׂה כְּשֶׁלּוֹ.
וְאִם לֹא קִבַּל אַחְרָיוּת--מֻתָּר לְקַיְּמוֹ אֶצְלוֹ, וּמֻתָּר לֶאֱכֹל מִמֶּנּוּ אַחַר הַפֶּסַח: שֶׁבִּרְשׁוּת הַגּוֹי הוּא.

גּוֹי אַלָּם שֶׁהִפְקִיד חֲמֵצוֹ אֵצֶל יִשְׂרָאֵל--אִם יוֹדֵעַ הַיִּשְׂרְאֵלִי שְׁאִם אָבַד אוֹ נִגְנַב, מְחַיְּבוֹ לְשַׁלְּמוֹ וְכוֹפֵהוּ וְאוֹנְסוֹ לְשַׁלַּם, וְאַף עַל פִּי שֶׁלֹּא קִבַּל אַחְרָיוּת--הֲרֵי זֶה חַיָּב לְבַעֲרוֹ: שֶׁהֲרֵי נֶחְשָׁב כְּאִלּוּ הוּא שֶׁלּוֹ, מִפְּנֵי שֶׁמְּחַיְּבוֹ הָאַנָּס בְּאַחְרָיוּתוֹ.

יִשְׂרָאֵל שֶׁהִרְהִין חֲמֵצוֹ אֵצֶל הַגּוֹי--אִם אָמַר לוֹ, אִם לֹא הֵבֵאתִי לָךְ מָעוֹת מִכָּאן וְעַד יוֹם פְּלוֹנִי, קְנֵה חָמֵץ זֶה מֵעַכְשָׁו--הֲרֵי זֶה בִּרְשׁוּת הַגּוֹי, וְאוֹתוֹ הֶחָמֵץ מֻתָּר לְאַחַר הַפֶּסַח: וְהוּא שֶׁיִּהְיֶה הַזְּמָן שֶׁקָּבַע לוֹ, קֹדֶם הַפֶּסַח.
וְאִם לֹא אָמַר לוֹ, קְנֵה מֵעַכְשָׁו--נִמְצָא אוֹתוֹ הֶחָמֵץ כְּאִלּוּ הוּא פִּקָּדוֹן אֵצֶל הַגּוֹי, וְאָסוּר בַּהֲנָיָה לְאַחַר הַפֶּסַח.

יִשְׂרָאֵל וְגוֹי שֶׁהָיוּ בָּאִין בִּסְפִינָה, וְהָיָה הֶחָמֵץ בְּיַד יִשְׂרָאֵל, וְהִגִּיעָה שָׁעָה חֲמִישִׁית--הֲרֵי זֶה מוֹכְרוֹ לַגּוֹי, אוֹ נוֹתְנוֹ לוֹ בְּמַתָּנָה; וְחוֹזֵר וְלוֹקְחוֹ מִמֶּנּוּ אַחַר הַפֶּסַח, וּבִלְבָד שֶׁיִּתְּנוֹ לוֹ מַתָּנָה גְּמוּרָה.

אוֹמֵר הוּא יִשְׂרָאֵל לַגּוֹי, עַד שֶׁאַתָּה לוֹקֵחַ בְּמָנֶה בּוֹא וְקַח בְּמָאתַיִם, עַד שֶׁאַתָּה לוֹקֵחַ מִגּוֹי בּוֹא וְקַח מִיִּשְׂרָאֵל--שֶׁמֶּא אֶצְרֹךְ וְאֶקַּח מִמָּךְ אַחַר הַפֶּסַח.
אֲבָל לֹא יִמְכֹּר לוֹ וְלֹא יִתֵּן לוֹ, עַל תְּנָאי; וְאִם עָשָׂה כֵּן, הֲרֵי זֶה עוֹבֵר עַל בַּל יֵרָאֶה וּבַל יִמָּצֵא.

תַּעֲרֹבֶת חָמֵץ, עוֹבְרִין עָלֶיהָ מִשּׁוֹם בַּל יֵרָאֶה וּבַל יִמָּצֵא--כְּגוֹן הַמֻּרְיָס וְכֻתָּח הַבַּבְלִי וְשֵׁכָר הַמָּדִי שֶׁעוֹשִׂין אוֹתוֹ מִן הַקֶּמַח, וְכָל כַּיּוֹצֶא בְּאֵלּוּ מִדְּבָרִים הַנֶּאֱכָלִים; אֲבָל דָּבָר שֶׁיֵּשׁ בּוֹ תַּעֲרֹבֶת חָמֵץ, וְאֵינוּ רָאוּי לַאֲכִילָה--הֲרֵי זֶה מֻתָּר לְקַיְּמוֹ בַּפֶּסַח.

כֵּיצַד: עֲרֵבַת הָעַבְדָנִין שֶׁנָּתַן לְתוֹכָהּ קֶמַח וְעוֹרוֹת, אַפִלּוּ נְתָנוֹ שָׁעָה אַחַת קֹדֶם שָׁעַת הַבֵּעוּר--הֲרֵי זֶה מֻתָּר לְקַיְּמוֹ.
וְאִם לֹא נָתַן הָעוֹרוֹת, וְנָתַן הַקֶּמַח קֹדֶם שְׁלוֹשָׁה יָמִים לְשָׁעַת הַבֵּעוּר--מֻתָּר, שֶׁהֲרֵי נִפְסַד וְהִבְאִישׁ; תּוֹךְ שְׁלוֹשָׁה יָמִים, חַיָּב לְבַעַר.

וְכֵן הַקִּילוֹר וְהָרְטִיָּה וְהָאַסְפְּלוֹנִית וְהַתִּרְיָאק שֶׁנָּתַן לְתוֹכָן חָמֵץ--מֻתָּר לְקַיְּמָן בַּפֶּסַח, שֶׁהֲרֵי נִפְסְדָה צוּרַת הֶחָמֵץ.
הַפַּת עַצְמָהּ שֶׁעִפְּשָׁה וְנִפְסְלָה מִלֶּאֱכֹל הַכֶּלֶב, וּמְלֻגְמָה שֶׁנִּסְרְחָה--אֵינוּ צָרִיךְ לְבַעַר.

בְּגָדִים שֶׁכִּבְּסוּ אוֹתָן בְּחֵלֶב חִטָּה, וְכֵן נְיָרוֹת שֶׁדִּבְּקוּ אוֹתָן בְּחָמֵץ, וְכֵן כָּל כַּיּוֹצֶא בְּזֶה--מֻתָּר לְקַיְּמָן בַּפֶּסַח, וְאֵין בָּהֶן מִשּׁוֹם "לֹא-יֵרָאֶה" וְ"לֹא יִמָּצֵא" : שְׁאֵין צוּרַת הֶחָמֵץ עוֹמֶדֶת.

דָּבָר שֶׁנִּתְעָרַב בּוֹ חָמֵץ וְאֵינוּ מַאֲכַל אָדָם כְּלָל, אוֹ שְׁאֵינוּ מַאֲכַל כָּל אָדָם כְּגוֹן הַתִּרְיָאק וְכַיּוֹצֶא בּוֹ--אַף עַל פִּי שֶׁמֻּתָּר לְקַיְּמוֹ, אָסוּר לְאָכְלוֹ עַד אַחַר הַפֶּסַח; וְאַף עַל פִּי שְׁאֵין בּוֹ מִן הֶחָמֵץ אֵלָא כָּל שְׁהוּא, הֲרֵי זֶה אָסוּר לְאָכְלוֹ.

הִלְכּוֹת חָמֵץ וּמַצָּה פֵּרֶק ה 
אֵין אָסוּר מִשּׁוֹם חָמֵץ בַּפֶּסַח, אֵלָא חֲמֵשֶׁת מִינֵי הַדָּגָן בִּלְבָד--וְהֶם שְׁנֵי מִינֵי הַחִטִּים, שְׁהֶן הַחִטָּה וְהַכֻּסֶּמֶת, וּשְׁלֹשֶׁת מִינֵי הַשְּׂעוֹרִים, שְׁהֶן הַשְּׂעוֹרָה וְשִׁבֹּלֶת שׁוּעָל וְהַשִּׁיפוֹן.
אֲבָל הַקָּטְנָיוֹת, כְּגוֹן אֹרֶז וְדֹחַן וּפוֹלִים וַעֲדָשִׁים וְכַיּוֹצֶא בָּהֶן--אֵין בָּהֶן מִשּׁוֹם חָמֵץ; אֵלָא אַפִלּוּ לָשׁ קֶמַח אֹרֶז וְכַיּוֹצֶא בּוֹ בְּרוֹתְחִין וְכִסָּהוּ בִּבְגָדִים עַד שֶׁנִּתְפַּח כְּמוֹ בָּצֵק שֶׁהִחְמִיץ, הֲרֵי זֶה מֻתָּר בַּאֲכִילָה--שְׁאֵין זֶה חִמּוּץ, אֵלָא סִרְחוֹן.

חֲמֵשֶׁת מִינֵי דָּגָן אֵלּוּ--אִם לָשָׁן בְּמֵי פֵּרוֹת בִּלְבָד, בְּלֹא שֵׁם מַיִם בָּעוֹלָם--אֵינָם בָּאִין לִידֵי חִמּוּץ; אֵלָא אַפִלּוּ הִנִּיחָן כָּל הַיּוֹם עַד שֶׁנִּתְפַּח כָּל הַבָּצֵק, הֲרֵי זֶה מֻתָּר בַּאֲכִילָה: שְׁאֵין מֵי פֵּרוֹת מַחְמִיצִין, אֵלָא מַסְרִיחִין.
וּמֵי פֵּרוֹת, הֶן כְּגוֹן יַיִן וְחָלָב וּדְבַשׁ וְזַיִת וּמֵי תַּפּוּחִים וּמֵי רִמּוֹנִים וְכָל כַּיּוֹצֶא בָּהֶן מִשְּׁאָר יֵינוֹת וּשְׁמָנִים וּמַשְׁקִין--וְהוּא, שֶׁלֹּא יִתְעָרַב בָּהֶן שֵׁם מַיִם בָּעוֹלָם; וְאִם נִתְעָרַב בָּהֶן מַיִם כָּל שְׁהוּא, הֲרֵי אֵלּוּ מַחְמִיצִין.

אֵין מְבַשְּׁלִין חִטִּים בַּמַּיִם כְּגוֹן רִיפוֹת, וְלֹא קֶמַח כְּגוֹן לְבִיבוֹת; וְאִם בִּשַּׁל, הֲרֵי זֶה חָמֵץ גָּמוּר--וְהוּא, שֶׁיִּתְבַּקְּעוּ בַּתַּבְשִׁיל.
אֵין קוֹלִין אֶת הַבָּצֵק, בְּשֶׁמֶן עַל הַמַּחֲבַת; אֲבָל מְבַשְּׁלִין אֶת הַפַּת, וְאֶת הַקֶּמַח הַקָּלוּי.
וְאִם הִרְתִּיחַ הַמַּיִם הַרְבֵּה, וְאַחַר כָּךְ הִשְׁלִיךְ לְתוֹכָן הַקֶּמַח--הֲרֵי זֶה מֻתָּר, מִפְּנֵי שְׁהוּא מִתְבַּשֵּׁל מִיָּד קֹדֶם שֶׁיַּחְמִיץ; וּכְבָר נָהֲגוּ בְּשִׁנְעָר וּבִסְפָרַד וּבְכָל הַמַּעְרָב, לֶאֱסֹר דָּבָר זֶה--גְּזֵרָה, שֶׁמֶּא לֹא יַרְתִּיחַ הַמַּיִם יָפֶה יָפֶה.

מֻתָּר לְבַשַּׁל הַדָּגָן אוֹ הַקֶּמַח, בְּמֵי פֵּרוֹת; וְכֵן בָּצֵק שֶׁלָּשׁוּ בְּמֵי פֵּרוֹת--אִם בִּשְּׁלוּ בְּמֵי פֵּרוֹת, אוֹ קָלָהוּ עַל הַמַּחֲבַת בְּשֶׁמֶן--הֲרֵי זֶה מֻתָּר: שֶׁמֵּי פֵּרוֹת אֵינָן מַחְמִיצִין.

כַּרְמֶל שֶׁמְּהַבְהֲבִין אוֹתוֹ בָּאוּר וְטוֹחֲנִין אוֹתוֹ, אֵין מְבַשְּׁלִין הַקֶּמַח שֶׁלּוֹ בַּמַּיִם--שֶׁמֶּא לֹא נִקְלָה בָּאוּר יָפֶה, וְנִמְצָא מַחְמִיץ כְּשֶׁמְּבַשְּׁלִין אוֹתוֹ.
וְכֵן כְּשֶׁמּוֹלְלִין הַקְּדֵרוֹת הַחֲדָשׁוֹת, אֵין מְבַשְּׁלִין בָּהֶן אֵלָא מַצָּה אֲפוּיָה שֶׁחָזְרוּ וְטָחֲנוּ אוֹתָהּ; אֲבָל קֶמַח קָלִי אָסוּר--שֶׁמֶּא לֹא קָלָהוּ יָפֶה, וְיָבוֹא לִידֵי חִמּוּץ.

אֵין בּוֹלְלִין אֶת הַשְּׂעוֹרִין בַּמַּיִם בַּפֶּסַח, מִפְּנֵי שְׁהֶן רָפִין וּמַחְמִיצִין בִּמְהֵרָה.
וְאִם בָּלַל--אִם רָפוּ כְּדֵי שְׁאִם הִנִּיחָן עַל פִּי הַבִּיב שֶׁאוֹפִין עָלָיו הַחַלּוֹת יִתְבַּקְּעוּ, הֲרֵי אֵלּוּ אֲסוּרִין; וְאִם לֹא הִגִּיעוּ לְרִפְיוֹן זֶה, הֲרֵי אֵלּוּ מֻתָּרִין.

הַחִטִּים--מֻתָּר לִבְלֹל אוֹתָן בַּמַּיִם, כְּדֵי לְהָסִיר סֻבָּן, וְטוֹחֲנִין אוֹתָן מִיָּד, כְּדֶרֶךְ שֶׁטּוֹחֲנִין הַסֹּלֶת; וּכְבָר נָהֲגוּ כָּל יִשְׂרָאֵל בְּשִׁנְעָר וּבְאֶרֶץ הַצְּבִי וּבִסְפָרַד וּבְעָרֵי הַמַּעְרָב, שֶׁלֹּא יִבְלְלוּ הַחִטִּים בַּמַּיִם--גְּזֵרָה, שֶׁמֶּא יִשְׁהוּ וְיַחְמִיצוּ.

תַּבְשִׁיל שֶׁנִּתְבַּשַּׁל, וְנִמְצְאוּ בּוֹ שְׂעוֹרִים אוֹ חִטִּים--אִם נִתְבַּקְּעוּ--הֲרֵי כָּל הַתַּבְשִׁיל אָסוּר, שֶׁהֲרֵי נִתְעָרַב בּוֹ הֶחָמֵץ.
וְאִם לֹא נִתְבַּקְּעוּ--מוֹצִיאִין אוֹתָן, וְשׂוֹרְפִין אוֹתָן, וְאוֹכְלִין שְׁאָר הַתַּבְשִׁיל: שְׁאֵין הַדָּגָן שֶׁנִּבְלַל אוֹ נִתְבַּשַּׁל וְלֹא נִתְבַּקַּע, חָמֵץ גָּמוּר שֶׁלַּתּוֹרָה, וְאֵינוּ אֵלָא מִדִּבְרֵי סוֹפְרִים מִשּׁוֹם שֶׁנֶּאֱמָר "וּשְׁמַרְתֶּם, אֶת-הַמַּצּוֹת" , כְּלוֹמַר הִזָּהֲרוּ בַּמַּצָּה וְשִׁמְרוּ אוֹתָהּ מִכָּל צַד חִמּוּץ.

לְפִיכָּךְ אָמְרוּ חֲכָמִים, צָרִיךְ אָדָם לְהִזָּהֵר בַּדָּגָן שֶׁאוֹכֵל מִמֶּנּוּ בַּפֶּסַח, כְּדֵי שֶׁלֹּא יָבוֹא עָלָיו מַיִם אַחַר שֶׁנִּקְצַר, עַד שֶׁלֹּא יִהְיֶה בּוֹ שֵׁם חִמּוּץ.
דָּגָן שֶׁטָּבַע בַּנָּהָר, אוֹ שֶׁנָּפַל עָלָיו מַיִם--כְּשֵׁם שֶׁאָסוּר לְאָכְלוֹ, כָּךְ אָסוּר לְקַיְּמוֹ: אֵלָא מוֹכְרוֹ לְיִשְׂרָאֵל וּמוֹדִיעוֹ, כְּדֵי שֶׁיֹּאכְלֶנּוּ קֹדֶם הַפֶּסַח; וְאִם מְכָרוֹ לַגּוֹיִים קֹדֶם הַפֶּסַח, מוֹכֵר מְעַט לְכָל אֶחָד וְאֶחָד, כְּדֵי שֶׁיִּכְלֶה קֹדֶם הַפֶּסַח, שֶׁמֶּא יַחְזֹר הַגּוֹי וְיִמְכְּרֶנּוּ לְיִשְׂרָאֵל.

דָּגָן שֶׁנָּפַל עָלָיו דֶּלֶף--כָּל זְמָן שְׁהוּא טוֹרֵד טִפָּה אַחַר טִפָּה, אַפִלּוּ כָּל הַיּוֹם כֻּלּוֹ--אֵינוּ בָּא לִידֵי חִמּוּץ; אֲבָל כְּשֶׁפּוֹסֵק--אִם נִשְׁתָּהָה כַּשֵּׁעוּר, הֲרֵי זֶה אָסוּר.

אֵין לָשִׁין בַּפֶּסַח עִיסָה גְּדוֹלָה, שֶׁמֶּא תַּחְמִיץ--אֵלָא שֵׁעוּר חַלָּה בִּלְבָד.
וְאֵין לָשִׁין לֹא בְּחַמִּין, וְלֹא בְּחַמֵּי חַמָּה, וְלֹא בְּמַיִם שֶׁנִּשְׁאֲבוּ בּוֹ בַּיּוֹם--אֵלָא בְּמַיִם שֶׁלָּנוּ; וְאִם עָבַר וְלָשׁ בְּאֶחָד מִכָּל אֵלּוּ, הֲרֵי הַפַּת אֲסוּרָה.

לֹא תֵשֵׁב אִשָּׁה תַּחַת הַשֶּׁמֶשׁ, וְתָלוּשׁ; וְלֹא תַּחַת הָרָקִיעַ בְּיוֹם הֶעָבִים, אַפִלּוּ בִּמְקוֹם שְׁאֵין הַשֶּׁמֶשׁ זוֹרַחַת בּוֹ.
וְלֹא תַנִּיחַ אֶת הָעִיסָה, וְתִתְעַסַּק בְּדָבָר אַחֵר.
וְאִם הָיְתָה לָשָׁה וְאוֹפָה, צְרִיכָה שְׁנֵי כֵּלִים שֶׁלְּמַיִם, אֶחָד שֶׁמְּקַטֶּפֶת בּוֹ, וְאֶחָד שֶׁמְּצַנֶּנֶת בּוֹ יָדָהּ.
וְאִם עָבְרָה וְלָשָׁה תַּחַת הַשֶּׁמֶשׁ, אוֹ שֶׁלֹּא צִנְּנָה יָדָהּ, אוֹ שֶׁעָשָׂת עִיסָה יָתֵר מִשֵּׁעוּר חַלָּה--הַפַּת מֻתֶּרֶת.
וְכַמָּה שֵׁעוּר חַלָּה, כְּמוֹ שָׁלוֹשׁ וְאַרְבָּעִים וְחֹמֶשׁ בֵּיצָה--כְּגוּף הַבֵּיצָה הַבֵּינוֹנִית, לֹא כְּמִשְׁקָלָהּ.

כָּל זְמָן שֶׁאָדָם עוֹסֵק בַּבָּצֵק, אַפִלּוּ כָּל הַיּוֹם כֻּלּוֹ--אֵינוּ בָּא לִידֵי חִמּוּץ.
וְאִם הִגְבִּיהַּ יָדוֹ וְהִנִּיחוֹ, וְשָׁהָה הַבָּצֵק עַד שֶׁהִגִּיעַ לְהַשְׁמִיעַ הַקּוֹל בִּזְמָן שֶׁאָדָם מַכֶּה בְּיָדוֹ עָלָיו--כְּבָר הִחְמִיץ, וְיִשָּׂרֵף מִיָּד; וְאִם אֵין קוֹלוֹ נִשְׁמָע--אִם שָׁהָה כְּדֵי שֶׁיְּהַלַּךְ אָדָם מִיל--כְּבָר הִחְמִיץ, וְיִשָּׂרֵף מִיָּד.
וְכֵן אִם הִכְסִיפוּ פָּנָיו, כְּאָדָם שֶׁעָמְדוּ שְׂעָרוֹתָיו--הֲרֵי זֶה אָסוּר לְאָכְלוֹ, וְאֵין חַיָּבִין עָלָיו כָּרֵת.

הָיוּ שְׁתֵּי עִיסוֹת שֶׁהִגְבִּיהוּ הַיָּד מֵהֶן בְּעֵת אַחַת, וְנִשְׁתָּהוּ, וְהָאַחַת מֵהֶן יֵשׁ לָהּ קוֹל, וְהָאַחֶרֶת אֵין לָהּ קוֹל--שְׁתֵּיהֶן יִשָּׂרְפוּ, וַהֲרֵי הֶן חָמֵץ גָּמוּר.

אֵין עוֹשִׂין סְרִיקִין הַמְּצֻיָּרִין בַּפֶּסַח, מִפְּנֵי שֶׁהָאִשָּׁה שׁוֹהָה עֲלֵיהֶן, וּמִתְחַמְּצִין בְּעֵת עֲשִׂיָּתָן.
לְפִיכָּךְ הַנַּחְתּוֹמִין מֻתָּרִין לַעֲשׂוֹתָם, מִפְּנֵי שְׁהֶן בְּקִיאִין בְּאֻמָּנוּתָן, וּמְמַהֲרִים לַעֲשׂוֹתָם; אֲבָל בַּעֲלֵי בָּתִּים אֲסוּרִים, וְאַפִלּוּ צָרוּ אוֹתָן בִּדְפוּס--שֶׁמֶּא יָבוֹאוּ אֲחֵרִים לַעֲשׂוֹת שֶׁלֹּא בִּדְפוּס, וְיִשְׁהוּ בַּעֲשִׂיָּתָן וְיַחְמִיצוּ.

מַיִם שֶׁרוֹחֲצִין בּוֹ הַיָּדַיִם וְהָעֲרֵבָה אַחַר שֶׁלָּשִׁין, וְכֵן מַיִם שֶׁמִּשְׁתַּמְּשִׁין בּוֹ בְּשָׁעַת לִישָׁה--הֲרֵי זֶה יִשָּׁפֵךְ בִּמְקוֹם מִדְרוֹן, כְּדֵי שֶׁלֹּא יִתְקַבַּץ בְּמָקוֹם אֶחָד וְיַחְמִיץ.

אֵין שׁוֹרִין אֶת הַמֻּרְסָן וּמַנִּיחִין לִפְנֵי הַתֻּרְנְגוֹלִין, שֶׁמֶּא יַחְמִיץ.
אֲבָל חוֹלְטִין לָהֶן הַמֻּרְסָן בְּרוֹתְחִין, וּמַנִּיחִין לִפְנֵיהֶן; וּכְבָר נָהֲגוּ רֹב הָעוֹלָם, שֶׁלֹּא לַחְלֹט--גְּזֵרָה, שֶׁמֶּא לֹא יַרְתִּיחַ הַמַּיִם יָפֶה יָפֶה.

וּמֻתָּר לָלוּשׁ לַתֻּרְנְגוֹלִין מֻרְסָן אוֹ קֶמַח, וּמַאֲכִילָן מִיָּד, אוֹ נוֹתֵן לִפְנֵיהֶן, וְהוּא עוֹמֵד עֲלֵיהֶן--עַד שֶׁלֹּא יִשְׁהֶה לִפְנֵיהֶן, כְּדֵי הִלּוּךְ מִיל.
וְכָל זְמָן שְׁהֶן מְנַקְּרִין בּוֹ, אוֹ שְׁהוּא מְהַפֵּךְ בּוֹ בְּיָדוֹ--אֵינוּ מַחְמִיץ; וּכְשֶׁיִּפְסְקוּ מִלֶּאֱכֹל--יִשְׁטֹף הַכְּלִי בַּמַּיִם, וְיִשְׁפֹּךְ בִּמְקוֹם מִדְרוֹן.

לֹא תִשְׁרֶה אִשָּׁה אֶת הַמֻּרְסָן, שֶׁתּוֹלִיךְ בְּיָדָהּ לַמֶּרְחֵץ; אֲבָל שָׁפָה הִיא עַל בְּשָׂרָהּ, יָבֵשׁ.
וְלֹא יִלְעֹס אָדָם חִטִּין וְיִתֵּן עַל מַכָּתוֹ, מִפְּנֵי שְׁהֶן מַחְמִיצוֹת.
אֵין נוֹתְנִין אֶת הַקֶּמַח לְתוֹךְ הַחֲרֹסֶת; וְאִם נָתַן--יִשָּׂרֵף מִיָּד, מִפְּנֵי שְׁהוּא מְמַהֵר לְהַחְמִיץ.
אֵין נוֹתְנִין אֶת הַקֶּמַח לְתוֹךְ הַחַרְדָּל; וְאִם נָתַן, יֹאכַל מִיָּד.

מֻתָּר לָתֵת הַתְּבָלִין וְהַשֻּׁמְשְׁמִין וְהַקֶּצַח וְכַיּוֹצֶא בָּהֶן, לְתוֹךְ הַבָּצֵק; וְכֵן מֻתָּר לָלוּשׁ הָעִיסָה בְּמַיִם וְשֶׁמֶן, אוֹ דְּבַשׁ וְחָלָב, אוֹ לְקַטַּף בָּהֶן.
וּבַיּוֹם הָרִאשׁוֹן, אָסוּר לָלוּשׁ וּלְקַטַּף אֵלָא בַּמַּיִם בִּלְבָד--לֹא מִשּׁוֹם חָמֵץ, אֵלָא כְּדֵי שֶׁיִּהְיֶה "לֶחֶם עֹנִי" ; וּבָרִאשׁוֹן בִּלְבָד הוּא, שֶׁצָּרִיךְ לִהְיוֹת זִכְרוֹן "לֶחֶם עֹנִי".

כָּל כְּלֵי חֶרֶס שֶׁנִּשְׁתַּמַּשׁ בָּהֶן חָמֵץ בְּצוֹנֵן, מֻתָּר לְהִשְׁתַּמַּשׁ בָּהֶן מַצָּה בְּצוֹנֵן--חוּץ מִכְּלִי שֶׁמַּנִּיחִין בּוֹ הַשְּׂאוֹר וּכְלִי שֶׁמַּנִּיחִין בּוֹ חֲרֹסֶת, מִפְּנֵי שֶׁחִמּוּצָן קָשֶׁה; וְכֵן עֲרֵבוֹת שֶׁלָּשִׁין בָּהֶן הֶחָמֵץ, וּמַנִּיחִין אוֹתוֹ שָׁם עַד שֶׁיַּחְמִיץ--הֲרֵי הֶן כְּבֵית שְׂאוֹר, וְאֵין מִשְׁתַּמְּשִׁין בָּהֶן בַּפֶּסַח.

בִּיב שֶׁלְּחֶרֶס שֶׁאוֹפִין עָלָיו חַלּוֹת חָמֵץ כָּל הַשָּׁנָה, אֵין אוֹפִין עָלָיו מַצָּה בַּפֶּסַח; וְאִם מִלְּאוֹ גֶּחָלִים וְהִסִּיק מְקוֹם שֶׁהָיָה מְבַשֵּׁל בּוֹ הֶחָמֵץ, מֻתָּר לְבַשַּׁל עָלָיו מַצָּה.

כְּלֵי מַתְּכוֹת וּכְלֵי אֲבָנִים שֶׁנִּשְׁתַּמַּשׁ בָּהֶן חָמֵץ בְּרוֹתְחִין בִּכְלִי רִאשׁוֹן, כְּגוֹן קְדֵרוֹת וְאִלְפָסִין--נוֹתֵן אוֹתָן לְתוֹךְ כְּלִי גָּדוֹל, וּמְמַלֵּא עֲלֵיהֶן מַיִם, וּמַרְתִּיחָן בְּתוֹכוֹ; וְאַחַר כָּךְ שׁוֹטֵף אוֹתָן, וּמִשְׁתַּמֵּשׁ בָּהֶן בְּמַצָּה.
וְכֵן הַסַּכִּינִין, מַרְתִּיחַ אֶת הַלַּהַב וְאֶת הַנִּצָּב בִּכְלִי רִאשׁוֹן; וְאַחַר כָּךְ מִשְׁתַּמֵּשׁ בָּהֶן בְּמַצָּה.

כְּלֵי מַתְּכוֹת וַאֲבָנִים וּכְלֵי עֵצִים שֶׁנִּשְׁתַּמַּשׁ בָּהֶן חָמֵץ בִּכְלִי שֵׁנִי, כְּגוֹן קְעָרוֹת וְכוֹסוֹת--נוֹתֵן אוֹתָן לְתוֹךְ כְּלִי גָּדוֹל, וְנוֹתֵן עֲלֵיהֶן מַיִם רוֹתְחִין, וּמַנִּיחָן בְּתוֹכוֹ עַד שֶׁיִּפְלֹטוּ; וְאַחַר כָּךְ שׁוֹטְפָן, וּמִשְׁתַּמֵּשׁ בָּהֶן בְּמַצָּה.

כָּל כְּלֵי חֶרֶס שֶׁנִּשְׁתַּמַּשׁ בָּהֶן חָמֵץ בְּחַמִּין--בֵּין בִּכְלִי רִאשׁוֹן כְּגוֹן קְדֵרוֹת, בֵּין בִּכְלִי שֵׁנִי כְּגוֹן קְעָרוֹת, בֵּין שֶׁהָיוּ מְשׁוּחִין וּשְׁווּעִין בַּאֲבָר שֶׁעוֹשִׂין אוֹתָן כְּעֵין זְכוֹכִית, בֵּין שֶׁהָיוּ חֶרֶס כְּמַה שְׁהֶן--אֵין מִשְׁתַּמְּשִׁין בָּהֶן בְּמַצָּה, אֵלָא מַנִּיחָן לְאַחַר הַפֶּסַח וּמְבַשֵּׁל בָּהֶן.

כְּלִי רִאשׁוֹן שֶׁרָצָה לְהַרְתִּיחוֹ, וְלֹא מָצָא כְּלִי אַחֵר גָּדוֹל מִמֶּנּוּ כְּדֵי לְהַרְתִּיחוֹ בְּתוֹכוֹ--הֲרֵי זֶה מַקִּיף לוֹ שָׂפָה שֶׁלְּטִיט עַל שְׂפָתוֹ מִבַּחוּץ, וּמְמַלְּאֵהוּ מַיִם עַד שֶׁיִּגְבְּרוּ הַמַּיִם עַל שְׂפָתוֹ, וּמַרְתִיחַ הַמַּיִם בְּתוֹכוֹ, וְדַיּוֹ; וְאַחַר כָּךְ שׁוֹטֵף אוֹתוֹ, וּמִשְׁתַּמֵּשׁ בּוֹ בְּמַצָּה.

הִלְכּוֹת חָמֵץ וּמַצָּה פֵּרֶק ו 
מִצְוַת עֲשֵׂה מִן הַתּוֹרָה לֶאֱכֹל מַצָּה בְּלֵיל חֲמִשָּׁה עָשָׂר, שֶׁנֶּאֱמָר "בָּעֶרֶב, תֹּאכְלוּ, מַצֹּת" --בְּכָל מָקוֹם, וּבְכָל זְמָן.
וְלֹא תָלָה אֲכִילָה זוֹ בְּקָרְבַּן הַפֶּסַח, אֵלָא זוֹ מִצְוָה בִּפְנֵי עַצְמָהּ; וּמִצְוָתָהּ כָּל הַלַּיְלָה.
אֲבָל בִּשְׁאָר הָרֶגֶל, אֲכִילַת מַצָּה רְשׁוּת--רָצָה, אוֹכֵל מַצָּה; רָצָה, אוֹכֵל אֹרֶז אוֹ דֹּחַן אוֹ קְלָיוֹת אוֹ פֵּרוֹת.
אֲבָל בְּלֵיל חֲמִשָּׁה עָשָׂר בִּלְבָד, חוֹבָה; וּמִשֶּׁאָכַל כַּזַּיִת, יָצָא יְדֵי חוֹבָתוֹ.

בָּלַע מַצָּה, יָצָא; בָּלַע מָרוֹר, יָצָא.
בָּלַע מַצָּה וּמָרוֹר כְּאֶחָד--יְדֵי מַצָּה יָצָא, יְדֵי מָרוֹר לֹא יָצָא: שֶׁהַמָּרוֹר כִּטְפֵלָה לַמַּצָּה.
כְּרָכָן בְּסִיב וְכַיּוֹצֶא בּוֹ וּבְלָעָן, אַף יְדֵי מַצָּה לֹא יָצָא.

אָכַל מַצָּה בְּלֹא כַּוָּנָה, כְּגוֹן שֶׁאֲנָסוּהוּ גּוֹיִים לֶאֱכֹל--יָצָא יְדֵי חוֹבָתוֹ; אָכַל כַּזַּיִת מַצָּה וְהוּא נִכְפֶּה בְּעֵת שְׁטוּתוֹ, וְאַחַר כָּךְ נִתְרַפָּא--חַיָּב לֶאֱכֹל אַחַר שֶׁנִּתְרַפָּא, לְפִי שֶׁאוֹתָהּ אֲכִילָה הָיְתָה בְּשָׁעָה שֶׁהָיָה פָּטוּר מִכָּל הַמִּצְווֹת.

אֵין אָדָם יוֹצֶא יְדֵי חוֹבַת אֲכִילַת מַצָּה, אֵלָא אִם כֵּן אֲכָלָהּ מֵאֶחָד מֵחֲמֵשֶׁת הַמִּינִין--שֶׁנֶּאֱמָר "לֹא יֵאָכֵל, חָמֵץ" וְנֶאֱמָר "תֹּאכְלוּ, מַצֹּת" : דְּבָרִים הַבָּאִים לִידֵי חִמּוּץ--אִם אֲכָלָן מַצָּה, יָצָא בָּהֶן יְדֵי חוֹבָתוֹ; אֲבָל שְׁאָר הַדְּבָרִים, כְּגוֹן אֹרֶז וְדֹחַן וְקָטְנָיוֹת--אֵין בָּהֶן מַצָּה, לְפִי שְׁאֵין בָּהֶן חָמֵץ.

הָעוֹשֶׂה עִיסָה מִן הַחִטִּים וּמִן הָאֹרֶז--אִם יֵשׁ בָּהּ טַעַם דָּגָן, יוֹצֶא בָּהּ יְדֵי חוֹבָתוֹ.
עִיסַת הַכְּלָבִים--בִּזְמָן שֶׁהָרוֹעִים אוֹכְלִין מִמֶּנָּה, יוֹצֶא בָּהּ יְדֵי חוֹבָתוֹ; אֵין הָרוֹעִים אוֹכְלִין מִמֶּנָּה, אֵינוּ יוֹצֶא בָּהּ, שְׁאֵין זוֹ מְשֻׁמֶּרֶת לְשֵׁם מַצָּה.

מַצָּה שֶׁלָּשָׁהּ בְּמֵי פֵּרוֹת, יוֹצֶא בָּהּ יְדֵי חוֹבָתוֹ בַּפֶּסַח.
אֲבָל אֵין לָשִׁין אוֹתָהּ בְּיַיִן, אוֹ שֶׁמֶן, אוֹ דְּבַשׁ, אוֹ חָלָב--מִשּׁוֹם "לֶחֶם עֹנִי" , כְּמוֹ שֶׁבֵּאַרְנוּ; וְאִם לָשׁ וְאָכַל, לֹא יָצָא יְדֵי חוֹבָתוֹ.
וְאֵין יוֹצְאִין לֹא בְּפַת מֻרְסָן, וְלֹא בְּפַת סֻבִּין; אֲבָל לָשׁ הוּא אֶת הַקֶּמַח בַּסֻּבִּין שֶׁלּוֹ וּבְמֻרְסָנוֹ וְעוֹשֵׂהוּ פַּת, וְיוֹצֶא בָּהּ יְדֵי חוֹבָתוֹ.
וְכֵן פַּת סֹלֶת נְקִיָּה בְּיוֹתֵר--הֲרֵי זוֹ מֻתֶּרֶת, וְיוֹצֶא בָּהּ יְדֵי חוֹבָתוֹ בַּפֶּסַח; וְאֵין אוֹמְרִין בָּהּ, אֵין זֶה "לֶחֶם עֹנִי".

 אֶחָד מַצָּה שֶׁנֶּאֱפָת בַּתַּנּוּר, אוֹ בְּאִלְפָס, בֵּין שֶׁהִדְבִּיק הַבָּצֵק בָּאִלְפָס וְאַחַר כָּךְ הִרְתִּיחַ, בֵּין שֶׁהִרְתִּיחַ וְאַחַר כָּךְ הִדְבִּיק; אַפִלּוּ אֲפָיָהּ בַּקַּרְקָע, הֲרֵי זֶה יוֹצֶא בָּהּ יְדֵי חוֹבָתוֹ.
וְכֵן אִם לֹא נֶאֱפָת אֲפִיָּה גְּמוּרָה, יוֹצְאִין בָּהּ--וְהוּא, שֶׁלֹּא יִהְיוּ חוּטִין שֶׁלְּבָצֵק נִמְשָׁכִין מִמֶּנָּה בְּעֵת שֶׁפּוֹרְסָהּ.
וְיוֹצְאִין בְּרָקִיק הַשָּׁרוּי--וְהוּא, שֶׁלֹּא נִמּוֹחַ; אֲבָל מַצָּה שֶׁבִּשְּׁלָהּ--אֵינוּ יוֹצֶא בָּהּ יְדֵי חוֹבָתוֹ, שֶׁהֲרֵי אֵין בָּהּ טַעַם הַפַּת.

 אֵין אָדָם יוֹצֶא יְדֵי חוֹבָתוֹ בַּאֲכִילַת מַצָּה שְׁהִיא אֲסוּרָה לוֹ, כְּגוֹן שֶׁאֲכָלָהּ טֶבֶל, אוֹ מַעֲשֵׂר רִאשׁוֹן שֶׁלֹּא נִטְּלָה תְּרוּמָתוֹ, אוֹ שֶׁגְּזָלָהּ.
זֶה הַכְּלָל--כָּל שֶׁמְּבָרְכִין עָלָיו בִּרְכַת הַמָּזוֹן, יוֹצֶא בָּהּ יְדֵי חוֹבָתוֹ; וְכָל שְׁאֵין מְבָרְכִין עָלָיו בִּרְכַת הַמָּזוֹן, אֵין יוֹצֶא בָּהּ יְדֵי חוֹבָתוֹ.

 הַכּוֹהֲנִים יוֹצְאִין בַּחַלָּה וּבַתְּרוּמָה, אַף עַל פִּי שְׁהִיא מַצָּה שְׁאֵינָהּ רְאוּיָה לְכָל אָדָם; וְכֵן יוֹצְאִין בְּמַצָּה שֶׁלְּמַעֲשֵׂר שֵׁנִי, בִּירוּשָׁלַיִם.
אֲבָל אֵין יוֹצְאִין בְּמַצָּה שֶׁלְּבִכּוּרִים, אַפִלּוּ בִּירוּשָׁלַיִם: מִפְּנֵי שֶׁהַבִּכּוּרִים, אֵין בָּהֶן הֶתֵּר בְּכָל הַמּוֹשָׁבוֹת, וּמַעֲשֵׂר שֵׁנִי, אִפְשָׁר שֶׁיִּפָּדֶה וְיֵאָכֵל בְּכָל מָקוֹם; וְכָתוּב "בְּכֹל, מוֹשְׁבֹתֵיכֶם, תֹּאכְלוּ, מַצּוֹת" --מַצָּה הָרְאוּיָה לְהֵאָכֵל בְּכָל הַמּוֹשָׁבוֹת, הִיא שֶׁיּוֹצְאִין בָּהּ יְדֵי חוֹבָה.

 חַלּוֹת תּוֹדָה וּרְקִיקֵי נָזִיר שֶׁעָשָׂה אוֹתָן לְעַצְמוֹ, אֵין יוֹצְאִין בָּהֶן: שֶׁנֶּאֱמָר "וּשְׁמַרְתֶּם, אֶת-הַמַּצּוֹת" --מַצָּה הַמִּשְׁתַּמֶּרֶת לְעִנְיַן מַצָּה בִּלְבָד, הִיא שֶׁיּוֹצְאִין בָּהּ; אֲבָל זוֹ, מִשְׁתַּמֶּרֶת לְעִנְיַן הַזֶּבַח.
וְאִם עֲשָׂיָן לִמְכֹּר בַּשּׁוּק, הֲרֵי זֶה יוֹצֶא בָּהּ יְדֵי חוֹבָתוֹ: שֶׁהָעוֹשֶׂה לִמְכֹּר בַּשּׁוּק, בְּדַעְתּוֹ שְׁאִם לֹא יִמָּכְרוּ יֹאכַל אוֹתָן; וְנִמְצָא בְּשָׁעַת עֲשִׂיָּתָן, שְׁמָרָן לְשֵׁם מַצָּה.

 הַכֹּל חַיָּבִין בַּאֲכִילַת מַצָּה, אַפִלּוּ נָשִׁים וַעֲבָדִים; קָטָן שֶׁיָּכוֹל לֶאֱכֹל פַּת--מְחַנְּכִין אוֹתוֹ בַּמִּצְווֹת, וּמַאֲכִילִין אוֹתוֹ כַּזַּיִת מַצָּה.
חוֹלֶה אוֹ זָקֵן שְׁאֵינוּ יָכוֹל לֶאֱכֹל מַצָּה, שׁוֹרִין לוֹ רָקִיק בַּמַּיִם וּמַאֲכִילִין אוֹתוֹ--וְהוּא, שֶׁלֹּא נִמּוֹחַ.

 מִדִּבְרֵי סוֹפְרִים שְׁאֵין מַפְטִירִין אַחַר מַצָּה כְּלוּם, אַפִלּוּ קְלָיוֹת וֶאֱגוֹזִים וְכַיּוֹצֶא בָּהֶן; אֵלָא אַף עַל פִּי שֶׁאָכַל מַצָּה, וְאָכַל אַחֲרֶיהָ מַאֲכָלוֹת אֲחֵרוֹת וּפֵרוֹת וְכַיּוֹצֶא בָּהֶן--חוֹזֵר וְאוֹכֵל כַּזַּיִת מַצָּה בָּאַחֲרוֹנָה, וּפוֹסֵק.

 אָסְרוּ חֲכָמִים לֶאֱכֹל מַצָּה בְּעֶרֶב הַפֶּסַח, כְּדֵי שֶׁיִּהְיֶה הֶכֵּר לַאֲכִילָתָהּ בָּעֶרֶב; וּמִי שֶׁאָכַל מַצָּה בְּעֶרֶב הַפֶּסַח, מַכִּין אוֹתוֹ מַכַּת מַרְדּוּת.
וְכֵן אָסוּר לֶאֱכֹל עֶרֶב הַפֶּסַח, מִקֹּדֶם הַמִּנְחָה בִּמְעַט, כְּדֵי שֶׁיִּכָּנֵס לַאֲכִילַת מַצָּה בְּתַאֲוָה; אֲבָל אוֹכֵל הוּא מְעַט פֵּרוֹת אוֹ יְרָקוֹת, וְלֹא יְמַלֵּא כְּרֵסוֹ מֵהֶן.
וַחֲכָמִים הָרִאשׁוֹנִים הָיוּ מַרְעִיבִין עַצְמָן עֶרֶב הַפֶּסַח, כְּדֵי לֶאֱכֹל מַצָּה בְּתַאֲוָה וְיִהְיוּ מִצְווֹת חַבִּיבִין עָלָיו; אֲבָל בִּשְׁאָר עַרְבֵּי יָמִים טוֹבִים, אוֹכֵל וְהוֹלֵךְ עַד שֶׁתֶּחְשַׁךְ.

הִלְכּוֹת חָמֵץ וּמַצָּה פֵּרֶק ז 
מִצְוַת עֲשֵׂה שֶׁלַּתּוֹרָה לְסַפַּר בְּנִסִּים וְנִפְלָאוֹת שֶׁנַּעֲשׂוּ לַאֲבוֹתֵינוּ בְּמִצְרַיִם, בְּלֵיל חֲמִשָּׁה עָשָׂר בְּנִיסָן--שֶׁנֶּאֱמָר "זָכוֹר אֶת-הַיּוֹם הַזֶּה אֲשֶׁר יְצָאתֶם" , כְּמַה שֶׁנֶּאֱמָר "זָכוֹר אֶת-יוֹם הַשַּׁבָּת" .
וּמְנַיִן שֶׁבְּלֵיל חֲמִשָּׁה עָשָׂר--תִּלְמֹד לוֹמַר "וְהִגַּדְתָּ לְבִנְךָ, בַּיּוֹם הַהוּא לֵאמֹר: בַּעֲבוּר זֶה" , בְּשָׁעָה שֶׁיֵּשׁ מַצָּה וּמָרוֹר מֻנָּחִים לְפָנֶיךָ.

וְאַף עַל פִּי שְׁאֵין לוֹ בֵּן, אַפִלּוּ חֲכָמִים גְּדוֹלִים--חַיָּבִים לְסַפַּר בִּיצִיאַת מִצְרַיִם; וְכָל הַמַּאֲרִיךְ בַּדְּבָרִים שֶׁאֵרְעוּ וְשֶׁהָיוּ, הֲרֵי זֶה מְשֻׁבָּח.

 מִצְוָה לְהוֹדִיעַ לַבָּנִים, וְאַפִלּוּ לֹא שָׁאֲלוּ--שֶׁנֶּאֱמָר "וְהִגַּדְתָּ לְבִנְךָ" .
לְפִי דַּעְתּוֹ שֶׁלַּבֵּן, אָבִיו מְלַמְּדוֹ.
כֵּיצַד: אִם הָיָה קָטָן אוֹ טִפֵּשׁ--אוֹמֵר לוֹ, בְּנִי, כֻּלָּנוּ הָיִינוּ עֲבָדִים כְּמוֹ שִׁפְחָה זוֹ אוֹ כְּמוֹ עֶבֶד זֶה בְּמִצְרַיִם, וּבַלַּיְלָה הַזֶּה פָּדָה אוֹתָנוּ הַקָּדוֹשׁ בָּרוּךְ הוּא, וְיָצָאנוּ לְחֵרוּת; וְאִם הָיָה הַבֵּן גָּדוֹל וְחָכָם--מוֹדִיעוֹ מַה שֶׁאֵרַע לָנוּ בְּמִצְרַיִם, וְנִסִּים שֶׁנַּעֲשׂוּ לָנוּ עַל יְדֵי מֹשֶׁה רַבֵּנוּ: לְפִי דַּעְתּוֹ שֶׁלַּבֵּן.

 וְצָרִיךְ לַעֲשׂוֹת שִׁנּוּי בַּלַּיְלָה הַזֶּה--כְּדֵי שֶׁיִּרְאוּ הַבָּנִים וְיִשְׁאֲלוּ וְיֹאמְרוּ, מַה נִשְׁתַּנָּה הַלַּיְלָה הַזֶּה מִכָּל הַלֵּילוֹת, עַד שֶׁיָּשִׁיב לָהֶם וְיֹאמַר לָהֶם, כָּךְ וְכָּךְ אֵרַע וְכָּךְ וְכָּךְ הָיָה.

וְכֵיצַד מְשַׁנֶּה--מְחַלֵּק לָהֶם קְלָיוֹת וֶאֱגוֹזִים, וְעוֹקְרִים הַשֻּׁלְחָן מִלִּפְנֵיהֶם קֹדֶם שֶׁיֹּאכְלוּ, וְחוֹטְפִין מַצָּה זֶה מִיַּד זֶה, וְכַיּוֹצֶא בַּדְּבָרִים הָאֵלּוּ.
אֵין לוֹ בֵּן, אִשְׁתּוֹ שׁוֹאֲלַתּוּ; אֵין לוֹ אִשָּׁה--שׁוֹאֲלִין זֶה אֶת זֶה מַה נִשְׁתַּנָּה הַלַּיְלָה הַזֶּה, וְאַפִלּוּ הָיוּ כֻּלָּן חֲכָמִים.
הָיָה לְבַדּוֹ, שׁוֹאֵל לְעַצְמוֹ מַה נִשְׁתַּנָּה הַלַּיְלָה הַזֶּה.

 וְצָרִיךְ לְהַתְחִיל בִּגְנוּת, וּלְסַיַּם בִּשְׁבָח.
כֵּיצַד: מַתְחִיל וּמְסַפֵּר שֶׁבַּתְּחִלָּה הָיוּ אֲבוֹתֵינוּ בִּימֵי תֶּרַח וּמִלְּפָנָיו, כּוֹפְרִים וְטוֹעִין אַחֲרֵי הַהֶבֶל וְרוֹדְפִין עֲבוֹדָה זָרָה; וּמְסַיֵּם בְּדַת הָאֱמֶת, שֶׁקֵּרְבָנוּ הַקָּדוֹשׁ בָּרוּךְ הוּא לָהּ, וְהִבְדִּילָנוּ מִן הַתּוֹעִים, וְקֵרְבָנוּ לְיֵחוּדוֹ.
וְכֵן מַתְחִיל וּמוֹדִיעַ שֶׁעֲבָדִים הָיִינוּ לְפַרְעֹה בְּמִצְרַיִם, וְכָל הָרָעָה שֶׁגְּמָלוּנוּ; וּמְסַיֵּם בְּנִסִּים וְנִפְלָאוֹת שֶׁנַּעֲשׂוּ לָנוּ, וּבְחֵרוּתֵנוּ.
וְהוּא שֶׁיִּדְרֹשׁ מֵ"אֲרַמִּי אֹבֵד אָבִי" , עַד שֶׁיִּגְמֹר כָּל הַפָּרָשָׁה; וְכָל הַמּוֹסִיף וּמַאֲרִיךְ בִּדְרַשׁ פָּרָשָׁה זוֹ, הֲרֵי זֶה מְשֻׁבָּח.

 כָּל מִי שֶׁלֹּא אָמַר שְׁלוֹשָׁה דְּבָרִים אֵלּוּ בְּלֵיל חֲמִשָּׁה עָשָׂר, לֹא יָצָא יְדֵי חוֹבָתוֹ; וְאֵלּוּ הֶן--פֶּסַח, מַצָּה, וּמְרוֹרִים: פֶּסַח, עַל שֵׁם שֶׁפָּסַח הַמָּקוֹם בָּרוּךְ הוּא עַל בָּתֵּי אֲבוֹתֵינוּ בְּמִצְרַיִם, שֶׁנֶּאֱמָר "וַאֲמַרְתֶּם זֶבַח-פֶּסַח הוּא לַה'" ; מְרוֹרִים, עַל שֵׁם שֶׁמֵּרְרוּ הַמִּצְרִיִּים אֶת חַיֵּי אֲבוֹתֵינוּ בְּמִצְרַיִם; מַצָּה, עַל שֵׁם שֶׁנִּגְאֲלוּ.
וּדְבָרִים הָאֵלּוּ כֻּלָּן, הֶן הַנִּקְרָאִין הַגָּדָה.

 בְּכָל דּוֹר וָדוֹר, חַיָּב אָדָם לְהַרְאוֹת אֶת עַצְמוֹ כְּאִלּוּ הוּא בְּעַצְמוֹ יָצָא עַתָּה מִשִּׁעְבּוּד מִצְרַיִם, שֶׁנֶּאֱמָר "וְאוֹתָנוּ, הוֹצִיא מִשָּׁם ..." .
וְעַל דָּבָר זֶה צִוָּה בַּתּוֹרָה, "וְזָכַרְתָּ, כִּי עֶבֶד הָיִיתָ" , כְּלוֹמַר כְּאִלּוּ אַתָּה בְּעַצְמָךְ הָיִיתָ עֶבֶד, וְיָצָאתָ לְחֵרוּת וְנִפְדֵּיתָ.

 לְפִיכָּךְ כְּשֶׁסּוֹעֵד אָדָם בַּלַּיְלָה הַזֶּה, צָרִיךְ לֶאֱכֹל וְלִשְׁתּוֹת וְהוּא מֵסֶב דֶּרֶךְ חֵרוּת.
וְכָל אֶחָד וְאֶחָד, בֵּין אֲנָשִׁים בֵּין נָשִׁים, חַיָּב לִשְׁתּוֹת בַּלַּיְלָה הַזֶּה, אַרְבָּעָה כּוֹסוֹת שֶׁלְּיַיִן--אֵין פָּחוּת מֵהֶן; וְאַפִלּוּ עָנִי הַמִּתְפַּרְנֵס מִן הַצְּדָקָה, לֹא יִפְחֲתוּ לוֹ מֵאַרְבָּעָה כּוֹסוֹת: שֵׁעוּר כָּל כּוֹס מֵהֶן, רְבִיעִית.

 אַפִלּוּ עָנִי שֶׁבְּיִשְׂרָאֵל, לֹא יֹאכַל עַד שֶׁיָּסֵב.
אִשָּׁה אֵינָהּ צְרִיכָה הֲסִבָּה; וְאִם אִשָּׁה חֲשׁוּבָה הִיא, צְרִיכָה הֲסִבָּה.
וּבֵן אֵצֶל אָבִיו וְהַשַּׁמָּשׁ בִּפְנֵי רִבּוֹ, צְרִיכִין הֲסִבָּה; אֲבָל תַּלְמִיד בִּפְנֵי רִבּוֹ, אֵינוּ מֵסֶב אֵלָא אִם כֵּן נָתַן לוֹ רִבּוֹ רְשׁוּת.
וַהֲסִבַּת יָמִין, אֵינָהּ הֲסִבָּה; וְכֵן הַמֵּסֶב עַל עָרְפּוֹ, אוֹ עַל פָּנָיו--אֵין זוֹ הֲסִבָּה.
וְאֵימָתַי צְרִיכִין הֲסִבָּה--בְּשָׁעַת אֲכִילַת כַּזַּיִת מַצָּה, וּבִשְׁתִיַּת אַרְבָּעָה כּוֹסוֹת הָאֵלּוּ.
וּשְׁאָר אֲכִילָתוֹ וּשְׁתִיָּתוֹ--אִם הֵסֵב, הֲרֵי זֶה מְשֻׁבָּח; וְאִם לָאו, אֵינוּ צָרִיךְ.

 אַרְבָּעָה כּוֹסוֹת הָאֵלּוּ--צָרִיךְ לִמְזֹג אוֹתָן, כְּדֵי שֶׁתִּהְיֶה שְׁתִיָּה עֲרֵבָה: הַכֹּל לְפִי הַיַּיִן, וּלְפִי דַּעַת הַשּׁוֹתֶה; וְלֹא יִפְחֹת בְּאַרְבַּעְתָּן, מֵרְבִיעִית יַיִן חַי.
שָׁתָה אַרְבָּעָה כּוֹסוֹת אֵלּוּ מִיַּיִן שְׁאֵינוּ מָזוּג--יָצָא יְדֵי אַרְבָּעָה כּוֹסוֹת, וְלֹא יָצָא יְדֵי חֵרוּת; שָׁתָה אַרְבָּעָה כּוֹסוֹת מְזוּגִין בְּבַת אַחַת--יָצָא יְדֵי חֵרוּת, וְלֹא יָצָא יְדֵי אַרְבָּעָה כּוֹסוֹת.
וְאִם שָׁתָה מִכָּל כּוֹס מֵהֶן רֻבּוֹ, יָצָא.

 כָּל כּוֹס וְכוֹס מֵאַרְבָּעָה כּוֹסוֹת הָאֵלּוּ, מְבָרֵךְ עָלָיו בְּרָכָה בִּפְנֵי עַצְמוֹ.
וְכוֹס רִאשׁוֹן, אוֹמֵר עָלָיו קִדּוּשׁ הַיּוֹם; כּוֹס שֵׁנִי, קוֹרֶא עָלָיו אֶת הַהַגָּדָה; כּוֹס שְׁלִישִׁי, מְבָרֵךְ עָלָיו בִּרְכַת הַמָּזוֹן; כּוֹס רְבִיעִי, גּוֹמֵר עָלָיו אֶת הַהַלֵּל, וּמְבָרֵךְ עָלָיו בִּרְכַת הַשִּׁיר.
וּבֵין הַכּוֹסוֹת הָאֵלּוּ--אִם רָצָה לִשְׁתּוֹת, שׁוֹתֶה; בֵּין שְׁלִישִׁי לִרְבִיעִי, אֵינוּ שׁוֹתֶה.

 הַחֲרֹסֶת--מִצְוָה מִדִּבְרֵי סוֹפְרִים, זֵכֶר לַטִּיט שֶׁהָיוּ עוֹבְדִין בּוֹ בְּמִצְרַיִם.
וְכֵיצַד עוֹשִׂין אוֹתָהּ--לוֹקְחִין תְּמָרִים אוֹ גְּרֹגְּרוֹת אוֹ צִמּוּקִין וְכַיּוֹצֶא בָּהֶן, וְדוֹרְסִין אוֹתָן, וְנוֹתְנִין לְתוֹכָן חֹמֶץ, וּמְתַבְּלִין אוֹתָן בִּתְבָלִין כְּמוֹ טִיט בְּתֶבֶן; וּמְבִיאִין אוֹתָן עַל הַשֻּׁלְחָן, בְּלֵיל הַפֶּסַח.

 אֲכִילַת מָרוֹר--אֵינָהּ מִצְוָה מִן הַתּוֹרָה בִּפְנֵי עַצְמָהּ, אֵלָא תְּלוּיָה הִיא בַּאֲכִילַת הַפֶּסַח: שֶׁמִּצְוַת עֲשֵׂה אַחַת לֶאֱכֹל בְּשַׂר הַפֶּסַח, עַל מַצָּה וּמְרוֹרִים.
וּמִדִּבְרֵי סוֹפְרִים, לֶאֱכֹל הַמָּרוֹר לְבַדּוֹ בְּלַיְלָה זֶה, אַפִלּוּ אֵין שָׁם קָרְבַּן פֶּסַח.

 מְרוֹרִים הָאֲמוּרִים בַּתּוֹרָה, הֶן הַחַזֶּרֶת וְהָעֻלְשִׁין וְהַתְּמָכָה וְהַחַרְחֲבוֹנָה וְהַמָּרוֹר; כָּל אֶחָד מֵחֲמֵשֶׁת מִינֵי יָרָק אֵלּוּ, נִקְרָא מָרוֹר.
וְאִם אָכַל מֵאֶחָד מֵהֶן אוֹ מֵחֲמִשְׁתָּן כַּזַּיִת, יָצָא--וְהוּא, שֶׁיִּהְיוּ לַחִין; וְיוֹצְאִין בְּקֶלַח שֶׁלָּהֶן, אַפִלּוּ יָבֵשׁ.
וְאִם שְׁלָקָן, אוֹ כְּבָשָׁן, אוֹ בִּשְּׁלָן--אֵין יוֹצֶא בָּהֶן.

הִלְכּוֹת חָמֵץ וּמַצָּה פֵּרֶק ח 
סִדּוּר עֲשִׂיַּת מִצְווֹת אֵלּוּ בְּלֵיל חֲמִשָּׁה עָשָׂר, כָּךְ הוּא: בַּתְּחִלָּה מְבִיאִין כּוֹס לְכָל אֶחָד וְאֶחָד, וּמְבָרֵךְ בּוֹרֵא פְּרִי הַגֶּפֶן; וְאוֹמֵר עָלָיו קִדּוּשׁ הַיּוֹם, וּזְמָן, וְשׁוֹתֶה.
וְאַחַר כָּךְ מְבָרֵךְ עַל נְטִילַת יָדָיִם, וְנוֹטֵל יָדָיו.
וּמְבִיאִין שֻׁלְחָן עָרוּךְ, וְעָלָיו מָרוֹר וְיָרָק אַחֵר וּמַצָּה וַחֲרֹסֶת וְגוּפוֹ שֶׁלְּכֶבֶשׂ הַפֶּסַח וּבְשַׂר חֲגִיגָה שֶׁלְּיוֹם אַרְבָּעָה עָשָׂר; וּבַזְּמָן הַזֶּה, מְבִיאִין עַל הַשֻּׁלְחָן שְׁנֵי מִינֵי בָּשָׂר--אֶחָד זֵכֶר לַפֶּסַח, וְאֶחָד זֵכֶר לַחֲגִיגָה.

מַתְחִיל וּמְבָרֵךְ בּוֹרֵא פְּרִי הָאֲדָמָה, וְלוֹקֵחַ יָרָק וּמְטַבֵּל אוֹתוֹ בַּחֲרֹסֶת, וְאוֹכֵל כַּזַּיִת, הוּא וְכָל הַמְּסֻבִּין עִמּוֹ--כָּל אֶחָד וְאֶחָד, אֵין פָּחוּת מִכַּזַּיִת.
וְאַחַר כָּךְ עוֹקְרִין אֶת הַשֻּׁלְחָן, מִלִּפְנֵי קוֹרֶא הַהַגָּדָה לְבַדּוֹ; וּמוֹזְגִין הַכּוֹס הַשֵּׁנִי, וְכָאן הַבֵּן שׁוֹאֵל.
וְאוֹמֵר הַקּוֹרֶא, מַה נִשְׁתַּנָּה הַלַּיְלָה הַזֶּה מִכָּל הַלֵּילוֹת: שֶׁבְּכָל הַלֵּילוֹת, אֵין אָנוּ מַטְבִּילִין אַפִלּוּ פַּעַם אַחַת; וְהַלַּיְלָה הַזֶּה, שְׁתֵּי פְּעָמִים.
שֶׁבְּכָל הַלֵּילוֹת, אָנוּ אוֹכְלִין חָמֵץ וּמַצָּה; וְהַלַּיְלָה הַזֶּה, כֻּלּוֹ מַצָּה.
שֶׁבְּכָל הַלֵּילוֹת, אָנוּ אוֹכְלִין שְׁאָר יְרָקוֹת; וְהַלַּיְלָה הַזֶּה, מְרוֹרִים.
שֶׁבְּכָל הַלֵּילוֹת, אָנוּ אוֹכְלִין בָּשָׂר צֳלִי שָׁלוּק וּמְבֻשָּׁל; וְהַלַּיְלָה הַזֶּה, כֻּלּוֹ צֳלִי.
שֶׁבְּכָל הַלֵּילוֹת, אָנוּ אוֹכְלִין בֵּין יוֹשְׁבִין וּבֵין מְסֻבִּין; וְהַלַּיְלָה הַזֶּה, כֻּלָּנוּ מְסֻבִּין.

בַּזְּמָן הַזֶּה, אֵינוּ אוֹמֵר וְהַלַּיְלָה הַזֶּה כֻּלּוֹ צֳלִי--שְׁאֵין לָנוּ קָרְבָּן.
וּמַתְחִיל בִּגְנוּת, וְקוֹרֶא עַד שֶׁגּוֹמֵר דְּרַשׁ פָּרָשַׁת "אֲרַמִּי אֹבֵד אָבִי" כֻּלָּהּ.

וּמַחְזִיר הַשֻּׁלְחָן לְפָנָיו וְאוֹמֵר, פֶּסַח זֶה שֶׁאָנוּ אוֹכְלִין, עַל שֵׁם שֶׁפָּסַח הַמָּקוֹם בָּרוּךְ הוּא עַל בָּתֵּי אֲבוֹתֵינוּ בְּמִצְרַיִם, שֶׁנֶּאֱמָר "וַאֲמַרְתֶּם זֶבַח-פֶּסַח הוּא לַה'" ; וּמַגְבִּיהַּ הַמָּרוֹר בְּיָדוֹ וְאוֹמֵר, מָרוֹר זֶה שֶׁאָנוּ אוֹכְלִין, עַל שֵׁם שֶׁמֵּרְרוּ הַמִּצְרִיִּים אֶת חַיֵּי אֲבוֹתֵינוּ בְּמִצְרַיִם, שֶׁנֶּאֱמָר "וַיְמָרְרוּ אֶת-חַיֵּיהֶם ..." ; וּמַגְבִּיהַּ הַמַּצָּה בְּיָדוֹ וְאוֹמֵר, מַצָּה זוֹ שֶׁאָנוּ אוֹכְלִין, עַל שֵׁם שֶׁלֹּא הִסְפִּיק בְּצֵקָם שֶׁלַּאֲבוֹתֵינוּ לְהַחְמִיץ עַד שֶׁנִּגְלָה עֲלֵיהֶם הַקָּדוֹשׁ בָּרוּךְ הוּא וּגְאָלָם מִיָּד, שֶׁנֶּאֱמָר "וַיֹּאפוּ אֶת-הַבָּצֵק אֲשֶׁר הוֹצִיאוּ מִמִּצְרַיִם ..." .
וּבַזְּמָן הַזֶּה אוֹמֵר, פֶּסַח שֶׁהָיוּ אֲבוֹתֵינוּ אוֹכְלִין בִּזְמָן שֶׁבֵּית הַמִּקְדָשׁ קַיָּם, עַל שֵׁם שֶׁפָּסַח הַקָּדוֹשׁ בָּרוּךְ הוּא עַל בָּתֵּי אֲבוֹתֵינוּ ...

וְאוֹמֵר, לְפִיכָּךְ אָנוּ חַיָּבִין לְהוֹדוֹת לְהַלֵּל לְשַׁבֵּחַ לְפָאֶר לְרוֹמַם לְגַדֶּל וּלְהַדֶּר וּלְנַצַּח לְמִי שֶׁעָשָׂה לָנוּ וְלַאֲבוֹתֵינוּ אֵת כָּל הַנִּסִּים הָאֵלּוּ, וְהוֹצִיאָנוּ מֵעַבְדוּת לְחֵרוּת ...; וְנֹאמַר לְפָנָיו, הַלְּלוּ יָהּ.
"הַלְּלוּ-יָהּ: הַלְּלוּ, עַבְדֵי ה' ..." עַד "חַלָּמִישׁ, לְמַעְיְנוֹ-מָיִם" ; וְחוֹתֵם בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר גְּאָלָנוּ וְגָאַל אֶת אֲבוֹתֵינוּ מִמִּצְרַיִם, וְהִגִּיעָנוּ לַלַּיְלָה הַזֶּה לֶאֱכֹל בּוֹ מַצָּה וּמְרוֹרִים.
וּבַזְּמָן הַזֶּה מוֹסִיף, כֵּן ה' אֱלֹהֵינוּ וֵאלֹהֵי אֲבוֹתֵינוּ, יַגִּיעֵנוּ לְמוֹעֲדִים וְלִרְגָלִים אֲחֵרִים הַבָּאִים לִקְרָאתֵנוּ לְשָׁלוֹם, שְׂמֵחִים בְּבִנְיַן עִירָךְ וְשָׂשִׂים בַּעֲבוֹדָתָךְ, וְנֹאכַל שָׁם מִן הַזְּבָחִים וּמִן הַפְּסָחִים שֶׁיַּגִּיעַ דָּמָם עַל קִיר מִזְבְּחָךְ לְרָצוֹן, וְנוֹדֶה לְךָ שִׁיר חָדָשׁ עַל גְּאֻלָּתֵנוּ וְעַל פְּדוּת נַפְשֵׁנוּ.
בָּרוּךְ אַתָּה ה', גּוֹאֵל יִשְׂרָאֵל.
וּמְבָרֵךְ עַל הַגֶּפֶן, וְשׁוֹתֶה הַכּוֹס הַשֵּׁנִי.

וְאַחַר כָּךְ מְבָרֵךְ עַל נְטִילַת יָדָיִם, וְנוֹטֵל יָדָיו שְׁנִיָּה--שֶׁהֲרֵי הִסִּיחַ דַּעְתּוֹ בְּשָׁעַת קְרִיאַת הַהַגָּדָה; וְלוֹקֵחַ שְׁנֵי רְקִיקִין, חוֹלֵק אֶחָד מֵהֶן וּמַנִּיחַ פָּרוּס לְתוֹךְ שָׁלֵם, וּמְבָרֵךְ הַמּוֹצִיא לֶחֶם מִן הָאָרֶץ.
וּמִפְּנֵי מַה אֵינוּ מְבָרֵךְ עַל שְׁתֵּי כִּכָּרוֹת, כִּשְׁאָר יָמִים טוֹבִים: מִשּׁוֹם שֶׁנֶּאֱמָר "לֶחֶם עֹנִי" --מַה דַּרְכּוֹ שֶׁלֶּעָנִי בִּפְרוּסָה, אַף כָּאן בִּפְרוּסָה.

וְאַחַר כָּךְ כּוֹרֵךְ מַצָּה וּמָרוֹר כְּאֶחָד, וּמְטַבֵּל בַּחֲרֹסֶת, וּמְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל אֲכִילַת מַצָּה וּמְרוֹרִים; וְאוֹכְלָן.
וְאִם אָכַל מַצָּה בִּפְנֵי עַצְמָהּ, וּמָרוֹר בִּפְנֵי עַצְמוֹ, מְבָרֵךְ עַל זֶה בִּפְנֵי עַצְמוֹ, וְעַל זֶה בִּפְנֵי עַצְמוֹ.
וְאַחַר כָּךְ מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל אֲכִילַת הַזֶּבַח; וְאוֹכֵל מִבְּשַׂר חֲגִיגַת אַרְבָּעָה עָשָׂר, תְּחִלָּה.
וּמְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל אֲכִילַת הַפֶּסַח; וְאוֹכֵל מִגּוּפוֹ שֶׁלַּפֶּסַח.
וְלֹא בִּרְכַת הַפֶּסַח, פּוֹטֶרֶת שֶׁלַּזֶּבַח; וְלֹא שֶׁלַּזֶּבַח, פּוֹטֶרֶת שֶׁלַּפֶּסַח.

בַּזְּמָן הַזֶּה שְׁאֵין שָׁם קָרְבָּן, אַחַר שֶׁמְּבָרֵךְ הַמּוֹצִיא לֶחֶם, חוֹזֵר וּמְבָרֵךְ עַל אֲכִילַת מַצָּה, וּמְטַבֵּל מַצָּה בַּחֲרֹסֶת וְאוֹכֵל.
וְחוֹזֵר וּמְבָרֵךְ עַל אֲכִילַת מָרוֹר, וּמְטַבֵּל מָרוֹר בַּחֲרֹסֶת וְאוֹכֵל; וְלֹא יַשְׁהֶה אוֹתוֹ בַּחֲרֹסֶת, שֶׁמֶּא יְבַטַּל טַעְמוֹ.
וְזֶה, מִצְוָה מִדִּבְרֵי סוֹפְרִים.
וְחוֹזֵר וְכוֹרֵךְ מַצָּה וּמָרוֹר, וּמְטַבֵּל בַּחֲרֹסֶת, וְאוֹכְלָן בְּלֹא בְּרָכָה, זֵכֶר לַמִּקְדָּשׁ.

וְאַחַר כָּךְ נִמְשָׁךְ בַּסְּעוֹדָה, וְאוֹכֵל כָּל שְׁהוּא רוֹצֶה לֶאֱכֹל, וְשׁוֹתֶה כָּל שְׁהוּא רוֹצֶה לִשְׁתּוֹת.
וּבָאַחֲרוֹנָה אוֹכֵל מִבְּשַׂר הַפֶּסַח, אַפִלּוּ כַּזַּיִת, וְאֵינוּ טוֹעֵם אַחֲרָיו מַאֲכָל אַחֵר, כְּלָל; וּבַזְּמָן הַזֶּה, אוֹכֵל כַּזַּיִת מַצָּה, וְאֵינוּ טוֹעֵם אַחֲרֶיהָ כְּלוּם: כְּדֵי שֶׁיִּהְיֶה הֶפְסֵק סְעוֹדָתוֹ, וְטַעַם בְּשַׂר הַפֶּסַח אוֹ הַמַּצָּה בְּפִיו--שֶׁאֲכִילָתָן הִיא הַמִּצְוָה.

וְאַחַר כָּךְ נוֹטֵל יָדָיו, וּמְבָרֵךְ בִּרְכַת הַמָּזוֹן עַל כּוֹס שְׁלִישִׁי, וְשׁוֹתֵהוּ.
וְאַחַר כָּךְ מוֹזֵג כּוֹס רְבִיעִי, וְגוֹמֵר עָלָיו אֶת הַהַלֵּל; וְאוֹמֵר עָלָיו בִּרְכַת הַשִּׁיר, וְהִיא יְהַלְּלוּךָ ה' אֱלֹהֵינוּ כָּל מַעֲשֶׂיךָ ...
וְאֵינוּ טוֹעֵם אַחַר כָּךְ כְּלוּם, כָּל הַלַּיְלָה--חוּץ מִן הַמַּיִם.
וְיֵשׁ לוֹ לִמְזֹג כּוֹס חֲמִישִׁי, וְלוֹמַר עָלָיו הַלֵּל הַגָּדוֹל--וְהוּא מֵ"הוֹדוּ לַה' כִּי-טוֹב" , עַד "עַל נַהֲרוֹת, בָּבֶל" ; וְכוֹס זֶה אֵינוּ חוֹבָה, כְּמוֹ אַרְבַּע הַכּוֹסוֹת.
וְיֵשׁ לוֹ לִגְמֹר אֶת הַהַלֵּל בְּכָל מָקוֹם שֶׁיִּרְצֶה, אַף עַל פִּי שְׁאֵינוּ מְקוֹם סְעוֹדָה.

מְקוֹם שֶׁנָּהֲגוּ לֶאֱכֹל צֳלִי בְּלֵילֵי פְּסָחִים, אוֹכְלִים; מְקוֹם שֶׁנָּהֲגוּ שֶׁלֹּא לֶאֱכֹל, אֵין אוֹכְלִין--גְּזֵרָה, שֶׁמֶּא יֹאמְרוּ בְּשַׂר הַפֶּסַח הוּא.
וּבְכָל מָקוֹם אָסוּר לֶאֱכֹל שֶׂה צֳלִי כֻּלּוֹ כְּאֶחָד בְּלֵיל זֶה, מִפְּנֵי שֶׁנִּרְאֶה כְּאוֹכֵל קֳדָשִׁים בַּחוּץ; וְאִם הָיָה מְחֻתָּךְ, אוֹ שֶׁחִסַּר מִמֶּנּוּ אֵבֶר, אוֹ שָׁלַק בּוֹ אֵבֶר וְהוּא מְחֻבָּר--הֲרֵי זֶה מֻתָּר, בִּמְקוֹם שֶׁנָּהֲגוּ.

מִי שְׁאֵין לוֹ יַיִן בְּלֵילֵי הַפֶּסַח--מְקַדֵּשׁ עַל הַפַּת כְּדֶרֶךְ שֶׁעוֹשֶׂה בַּשַּׁבָּת, וְעוֹשֶׂה כָּל הַדְּבָרִים עַל הַסֵּדֶר הַזֶּה; מִי שְׁאֵין לוֹ יָרָק אֵלָא מָרוֹר בִּלְבָד, בַּתְּחִלָּה מְבָרֵךְ עַל הַמָּרוֹר שְׁתֵּי בְּרָכוֹת--בּוֹרֵא פְּרִי הָאֲדָמָה, וְעַל אֲכִילַת מָרוֹר--וְאוֹכֵל; וּכְשֶׁגּוֹמֵר הַהַגָּדָה, מְבָרֵךְ עַל הַמַּצָּה וְאוֹכְלָהּ, וְחוֹזֵר וְאוֹכֵל מִן הַמָּרוֹר, בְּלֹא בְּרָכָה.

מִי שְׁאֵין לוֹ מַצָּה מְשֻׁמֶּרֶת אֵלָא כַּזַּיִת, כְּשֶׁגּוֹמֵר סְעוֹדָתוֹ מִמַּצָּה שְׁאֵינָהּ מְשֻׁמֶּרֶת, מְבָרֵךְ עַל אֲכִילַת מַצָּה, וְאוֹכֵל אוֹתוֹ כַּזַּיִת; וְאֵינוּ טוֹעֵם אַחֲרָיו כְּלוּם.

מִי שֶׁיָּשַׁן בְּתוֹךְ הַסְּעוֹדָה וְהֵקִיץ, אֵינוּ חוֹזֵר וְאוֹכֵל.
בְּנֵי חֲבוּרָה שֶׁיָּשְׁנוּ מִקְצָתָן בְּתוֹךְ הַסְּעוֹדָה, חוֹזְרִין וְאוֹכְלִין; נִרְדְּמוּ כֻּלָּן וְנֵעוֹרוּ, לֹא יֹאכְלוּ; נִתְנַמְנְמוּ כֻּלָּן, יֹאכְלוּ.

נֹסַח הַהַגָּדָה 
נֹסַח הַהַגָּדָה שֶׁנָּהֲגוּ בָּהּ יִשְׂרָאֵל בִּזְמָן הַגָּלוּת, כָּךְ הוּא: מַתְחִיל עַל כּוֹס שֵׁנִי וְאוֹמֵר, בִּבְהִילוּ יָצָאנוּ מִמִּצְרַיִם.
הַא לַחְמָא עַנְיָא, דַּאֲכַלוּ אֲבָהָתַנָא דִּנְפַקוּ מֵאַרְעָא דְּמִצְרַיִם.
כָּל דִּכְפִין, יֵיתֵי וְיֵיכוּל; וְכָל דִּצְרִיךְ לְפַסַּח, יֵיתֵי וִיפַסַּח.
שַׁתָּא הָכָא, לַשָּׁנָה הַבָּאָה בְּאַרְעָא דְּיִשְׂרָאֵל; שַׁתָּא הָדָא עַבְדֵי, לְשַׁתָּא דְּאָתְיָא בְּנֵי חוֹרֵי.

מַה נִשְׁתַּנָּה הַלַּיְלָה הַזֶּה, מִכָּל הַלֵּילוֹת.
שֶׁבְּכָל הַלֵּילוֹת, אֵין אָנוּ מַטְבִּילִין אַפִלּוּ פַּעַם אַחַת; וְהַלַּיְלָה הַזֶּה, שְׁתֵּי פְּעָמִים.
שֶׁבְּכָל הַלֵּילוֹת, אָנוּ אוֹכְלִים חָמֵץ וּמַצָּה; וְהַלַּיְלָה הַזֶּה, כֻּלּוֹ מַצָּה.
שֶׁבְּכָל הַלֵּילוֹת, אָנוּ אוֹכְלִים שְׁאָר יְרָקוֹת; וְהַלַּיְלָה הַזֶּה, מְרוֹרִים.
שֶׁבְּכָל הַלֵּילוֹת, אָנוּ אוֹכְלִין בֵּין יוֹשְׁבִין וּבֵין מְסֻבִּין; וְהַלַּיְלָה הַזֶּה, כֻּלָּנוּ מְסֻבִּין.

עֲבָדִים הָיִינוּ, לְפַרְעֹה בְּמִצְרַיִם; וַיּוֹצִיאֵנוּ ה' אֱלֹהֵינוּ מִשָּׁם, בְּיָד חֲזָקָה וּבִזְרוֹעַ נְטוּיָה.
וְאִלּוּ לֹא גָאַל הַקָּדוֹשׁ בָּרוּךְ הוּא אֶת אֲבוֹתֵינוּ מִמִּצְרַיִם, עֲדַיִן אָנוּ וּבָנֵינוּ וּבְנֵי בָנֵינוּ מְשֻׁעְבָּדִים הָיִינוּ לְפַרְעֹה בְּמִצְרַיִם.
וְאַפִלּוּ כֻּלָּנוּ חֲכָמִים, כֻּלָּנוּ נְבוֹנִים, כֻּלָּנוּ יוֹדְעִים אֶת הַתּוֹרָה--מִצְוָה עָלֵינוּ לְסַפֶּר בִּיצִיאַת מִצְרַיִם; וְכָל הַמַּאֲרִיךְ בִּיצִיאַת מִצְרַיִם, הֲרֵי זֶה מְשֻׁבָּח.

מַעֲשֶׂה בְּרִבִּי אֱלִיעֶזֶר וְרִבִּי יְהוֹשׁוּעַ וְרִבִּי אֶלְעָזָר בֶּן עֲזַרְיָה וְרִבִּי עֲקִיבָה וְרִבִּי טַרְפוֹן, שֶׁהָיוּ מְסֻבִּין בִּבְנֵי בְרָק; וְהָיוּ מְסַפְּרִין בִּיצִיאַת מִצְרַיִם כָּל אוֹתוֹ הַלַּיְלָה, עַד שֶׁבָּאוּ תַּלְמִידֵיהֶם וְאָמְרוּ לָהֶם, רִבּוֹתֵינוּ, הִגִּיעַ זְמָן קִרְיַת שְׁמַע שֶׁלְּשַׁחְרִית.

אָמַר לָהֶם רִבִּי אֶלְעָזָר בֶּן עֲזַרְיָה, הֲרֵי אֲנִי כְּבֶן שִׁבְעִים שָׁנָה, וְלֹא זָכִיתִי שֶׁתֵּאָמֵר יְצִיאַת מִצְרַיִם בַּלֵּילוֹת, עַד שֶׁדְּרָשָׁהּ בֶּן זוֹמָא: שֶׁנֶּאֱמָר "לְמַעַן תִּזְכֹּר אֶת-יוֹם צֵאתְךָ מֵאֶרֶץ מִצְרַיִם, כֹּל יְמֵי חַיֶּיךָ" --"יְמֵי חַיֶּיךָ", הַיָּמִים; "כֹּל יְמֵי חַיֶּיךָ", הַלֵּילוֹת.
וַחֲכָמִים אוֹמְרִים "יְמֵי חַיֶּיךָ", הָעוֹלָם הַזֶּה; "כֹּל יְמֵי חַיֶּיךָ", לְהָבִיא אֶת יְמוֹת הַמָּשִׁיחַ.

בָּרוּךְ הַמָּקוֹם שֶׁנָּתַן תּוֹרָה לְיִשְׂרָאֵל עַמּוֹ, בָּרוּךְ הוּא.
כְּנֶגֶד אַרְבָּעָה בָּנִים דִּבְּרָה תּוֹרָה--אֶחָד חָכָם, וְאֶחָד רָשָׁע, וְאֶחָד תָּם, וְאֶחָד שְׁאֵינוּ יוֹדֵעַ לִשְׁאַל.

חָכָם, מַה הוּא אוֹמֵר--"מָה הָעֵדֹת, וְהַחֻקִּים וְהַמִּשְׁפָּטִים, אֲשֶׁר צִוָּה ה' אֱלֹהֵינוּ, אֶתְכֶם" .
אַף אַתָּה אֱמֹר לוֹ כְּהִלְכַּת הַפֶּסַח, אֵין מַפְטִירִין אַחַר הַפֶּסַח אֲפִיקִימוֹן.

רָשָׁע, מַה הוּא אוֹמֵר--"מָה הָעֲבֹדָה הַזֹּאת, לָכֶם" .
"לָכֶם", וְלֹא לוֹ.
וּלְפִי שֶׁהוֹצִיא אֶת עַצְמוֹ מִן הַכְּלָל וְכָפַר בָּעִיקָר, אַף אַתָּה הַקְהֶה אֶת שִׁנָּיו וֶאֱמֹר לוֹ: "בַּעֲבוּר זֶה, עָשָׂה ה' לִי, בְּצֵאתִי, מִמִּצְרָיִם" --"לִי", וְלֹא לוֹ; אִלּוּ הָיָה שָׁם, לֹא הָיָה נִגְאָל.

תָּם, מַה הוּא אוֹמֵר--"מַה-זֹּאת" .
"וְאָמַרְתָּ אֵלָיו--בְּחֹזֶק יָד הוֹצִיאָנוּ ה' מִמִּצְרַיִם, מִבֵּית עֲבָדִים" .

וּשְׁאֵינוּ יוֹדֵעַ לִשְׁאַל, אַתְּ פְּתַח לוֹ--שֶׁנֶּאֱמָר "וְהִגַּדְתָּ לְבִנְךָ, בַּיּוֹם הַהוּא לֵאמֹר: בַּעֲבוּר זֶה, עָשָׂה ה' לִי, בְּצֵאתִי, מִמִּצְרָיִם" .
"וְהִגַּדְתָּ לְבִנְךָ", יָכוֹל מֵרֹאשׁ הַחֹדֶשׁ--תִּלְמֹד לוֹמַר "בַּיּוֹם הַהוּא".
אִי "בַּיּוֹם הַהוּא", יָכוֹל מִבְּעוֹד יוֹם--תִּלְמֹד לוֹמַר "בַּעֲבוּר זֶה", לֹא אָמַרְתִּי אֵלָא בְּשָׁעָה שֶׁיֵּשׁ מַצָּה וּמָרוֹר מֻנָּחִים לְפָנֶיךָ.

מִתְּחִלָּה, עוֹבְדֵי עֲבוֹדָה זָרָה הָיוּ אֲבוֹתֵינוּ; וְעַכְשָׁו, קֵרְבָנוּ הַמָּקוֹם בָּרוּךְ הוּא לַעֲבוֹדָתוֹ, שֶׁנֶּאֱמָר "וַיֹּאמֶר יְהוֹשֻׁעַ אֶל-כָּל-הָעָם, כֹּה-אָמַר ה' אֱלֹהֵי יִשְׂרָאֵל, בְּעֵבֶר הַנָּהָר יָשְׁבוּ אֲבוֹתֵיכֶם מֵעוֹלָם, תֶּרַח אֲבִי אַבְרָהָם וַאֲבִי נָחוֹר; וַיַּעַבְדוּ, אֱלֹהִים אֲחֵרִים.
וָאֶקַּח אֶת-אֲבִיכֶם אֶת-אַבְרָהָם, מֵעֵבֶר הַנָּהָר, וָאוֹלֵךְ אֹתוֹ, בְּכָל-אֶרֶץ כְּנָעַן; וָאַרְבֶּה, אֶת-זַרְעוֹ, וָאֶתֶּן-לוֹ, אֶת-יִצְחָק.
וָאֶתֵּן לְיִצְחָק, אֶת-יַעֲקֹב וְאֶת-עֵשָׂו; וָאֶתֵּן לְעֵשָׂו אֶת-הַר שֵׂעִיר, לָרֶשֶׁת אוֹתוֹ, וְיַעֲקֹב וּבָנָיו, יָרְדוּ מִצְרָיִם" .

בָּרוּךְ שׁוֹמֵר הַבְטָחָתוֹ לְיִשְׂרָאֵל עַמּוֹ, בָּרוּךְ הוּא: שֶׁהַקָּדוֹשׁ בָּרוּךְ הוּא מְחַשֵּׁב אֶת הַקֵּץ, לַעֲשׂוֹת כְּמַה שֶׁאָמַר לְאַבְרָהָם אָבִינוּ בֵּין הַבְּתָרִים, שֶׁנֶּאֱמָר "וַיֹּאמֶר לְאַבְרָם, יָדֹעַ תֵּדַע כִּי-גֵר יִהְיֶה זַרְעֲךָ בְּאֶרֶץ לֹא לָהֶם, וַעֲבָדוּם, וְעִנּוּ אֹתָם--אַרְבַּע מֵאוֹת, שָׁנָה.
וְגַם אֶת-הַגּוֹי אֲשֶׁר יַעֲבֹדוּ, דָּן אָנֹכִי; וְאַחֲרֵי-כֵן יֵצְאוּ, בִּרְכֻשׁ גָּדוֹל" .

הִיא שֶׁעָמְדָה לַאֲבוֹתֵינוּ, וְלָנוּ--שֶׁלֹּא אֶחָד בִּלְבָד עָמַד עָלֵינוּ, אֵלָא בְּכָל דּוֹר וָדוֹר עוֹמְדִים עָלֵינוּ לְכַלּוֹתֵנוּ; וְהַקָּדוֹשׁ בָּרוּךְ הוּא, מַצִּילֵנוּ מִיָּדָם.

צֵא וּלְמַד, מַה בִּקֶּשׁ לָבָן הָאֲרַמִּי לַעֲשׂוֹת לְיַעֲקֹב אָבִינוּ--שֶׁפַּרְעֹה הָרָשָׁע, לֹא גָזַר אֵלָא עַל הַזְּכָרִים; וְלָבָן בִּקֶּשׁ לַעְקֹר אֶת הַכֹּל, שֶׁנֶּאֱמָר "אֲרַמִּי אֹבֵד אָבִי, וַיֵּרֶד מִצְרַיְמָה, וַיָּגָר שָׁם" .
מְלַמֵּד שֶׁלֹּא יָרַד לְהִשְׁתַּקֵּעַ אֵלָא לָגוּר שָׁם, שֶׁנֶּאֱמָר "וַיֹּאמְרוּ אֶל-פַּרְעֹה, לָגוּר בָּאָרֶץ בָּאנוּ, כִּי-אֵין מִרְעֶה לַצֹּאן אֲשֶׁר לַעֲבָדֶיךָ, כִּי-כָבֵד הָרָעָב בְּאֶרֶץ כְּנָעַן; וְעַתָּה יֵשְׁבוּ-נָא עֲבָדֶיךָ, בְּאֶרֶץ גֹּשֶׁן" .

בִּמְתֵי מְעָט--כְּמוֹ שֶׁנֶּאֱמָר "בְּשִׁבְעִים נֶפֶשׁ, יָרְדוּ אֲבֹתֶיךָ מִצְרָיְמָה; וְעַתָּה, שָׂמְךָ ה' אֱלֹהֶיךָ, כְּכוֹכְבֵי הַשָּׁמַיִם, לָרֹב" .

וַיְהִי-שָׁם, לְגוֹי--מְלַמֵּד שֶׁהָיוּ יִשְׂרָאֵל מְצֻיָּנִין שָׁם.
גָּדוֹל וְעָצוּם--כְּמוֹ שֶׁנֶּאֱמָר "וּבְנֵי יִשְׂרָאֵל, פָּרוּ וַיִּשְׁרְצוּ וַיִּרְבּוּ וַיַּעַצְמוּ--בִּמְאֹד מְאֹד; וַתִּמָּלֵא הָאָרֶץ, אֹתָם" .

וָרָב--כְּמוֹ שֶׁנֶּאֱמָר "רְבָבָה, כְּצֶמַח הַשָּׂדֶה נְתַתִּיךְ, וַתִּרְבִּי וַתִּגְדְּלִי, וַתָּבֹאִי בַּעֲדִי עֲדָיִים: שָׁדַיִם נָכֹנוּ וּשְׂעָרֵךְ צִמֵּחַ, וְאַתְּ עֵרֹם וְעֶרְיָה" .

וַיָּרֵעוּ אֹתָנוּ הַמִּצְרִים--כְּמוֹ שֶׁנֶּאֱמָר "הָבָה נִתְחַכְּמָה, לוֹ: פֶּן-יִרְבֶּה, וְהָיָה כִּי-תִקְרֶאנָה מִלְחָמָה וְנוֹסַף גַּם-הוּא עַל-שֹׂנְאֵינוּ, וְנִלְחַם-בָּנוּ, וְעָלָה מִן-הָאָרֶץ" .

וַיְעַנּוּנוּ--כְּמוֹ שֶׁנֶּאֱמָר "וַיָּשִׂימוּ עָלָיו שָׂרֵי מִסִּים, לְמַעַן עַנֹּתוֹ בְּסִבְלֹתָם; וַיִּבֶן עָרֵי מִסְכְּנוֹת, לְפַרְעֹה--אֶת-פִּתֹם, וְאֶת-רַעַמְסֵס" .

וַיִּתְּנוּ עָלֵינוּ, עֲבֹדָה קָשָׁה--כְּמוֹ שֶׁנֶּאֱמָר "וַיַּעֲבִדוּ מִצְרַיִם אֶת-בְּנֵי יִשְׂרָאֵל, בְּפָרֶךְ" .

וַנִּצְעַק, אֶל-ה' אֱלֹהֵי אֲבֹתֵינוּ--כְּמוֹ שֶׁנֶּאֱמָר "וַיְהִי בַיָּמִים הָרַבִּים הָהֵם, וַיָּמָת מֶלֶךְ מִצְרַיִם, וַיֵּאָנְחוּ בְנֵי-יִשְׂרָאֵל מִן-הָעֲבֹדָה, וַיִּזְעָקוּ; וַתַּעַל שַׁוְעָתָם אֶל-הָאֱלֹהִים, מִן-הָעֲבֹדָה" .

וַיִּשְׁמַע ה' אֶת-קֹלֵנוּ--כְּמוֹ שֶׁנֶּאֱמָר "וַיִּשְׁמַע אֱלֹהִים, אֶת-נַאֲקָתָם; וַיִּזְכֹּר אֱלֹהִים אֶת-בְּרִיתוֹ, אֶת-אַבְרָהָם אֶת-יִצְחָק וְאֶת-יַעֲקֹב" .

וַיַּרְא אֶת-עָנְיֵנוּ--זוֹ פְּרִישׁוּת דֶּרֶךְ אֶרֶץ, כְּמוֹ שֶׁנֶּאֱמָר "וַיַּרְא אֱלֹהִים, אֶת-בְּנֵי יִשְׂרָאֵל; וַיֵּדַע, אֱלֹהִים" .

וְאֶת-עֲמָלֵנוּ--אֵלּוּ הַבָּנִים, כְּמוֹ שֶׁנֶּאֱמָר "כָּל-הַבֵּן הַיִּלּוֹד, הַיְּאֹרָה תַּשְׁלִיכֻהוּ, וְכָל-הַבַּת, תְּחַיּוּן" .

וְאֶת-לַחֲצֵנוּ--זֶה הַדֹּחַק, כְּמוֹ שֶׁנֶּאֱמָר "וְגַם-רָאִיתִי, אֶת-הַלַּחַץ, אֲשֶׁר מִצְרַיִם, לֹחֲצִים אֹתָם" .

וַיּוֹצִאֵנוּ ה', מִמִּצְרַיִם--לֹא עַל יְדֵי מַלְאָךְ, לֹא עַל יְדֵי שָׂרָף, לֹא עַל יְדֵי שָׁלִיחַ, אֵלָא הַקָּדוֹשׁ בָּרוּךְ הוּא בִּכְבוֹדוֹ: כְּמוֹ שֶׁנֶּאֱמָר "וְעָבַרְתִּי בְאֶרֶץ-מִצְרַיִם, בַּלַּיְלָה הַזֶּה, וְהִכֵּיתִי כָל-בְּכוֹר בְּאֶרֶץ מִצְרַיִם, מֵאָדָם וְעַד-בְּהֵמָה; וּבְכָל-אֱלֹהֵי מִצְרַיִם אֶעֱשֶׂה שְׁפָטִים, אֲנִי ה'" .

בְּיָד חֲזָקָה--זֶה הַדֶּבֶר, כְּמוֹ שֶׁנֶּאֱמָר "הִנֵּה יַד-ה' הוֹיָה, בְּמִקְנְךָ אֲשֶׁר בַּשָּׂדֶה, בַּסּוּסִים בַּחֲמֹרִים בַּגְּמַלִּים, בַּבָּקָר וּבַצֹּאן--דֶּבֶר, כָּבֵד מְאֹד" .

וּבִזְרֹעַ נְטוּיָה--זוֹ הַחֶרֶב, כְּמוֹ שֶׁנֶּאֱמָר "וְחַרְבּוֹ שְׁלוּפָה בְּיָדוֹ, נְטוּיָה עַל-יְרוּשָׁלַיִם" .

וּבְמֹרָא גָּדֹל--זֶה גִּלּוּי שְׁכִינָה, כְּמוֹ שֶׁנֶּאֱמָר "אוֹ הֲנִסָּה אֱלֹהִים, לָבוֹא לָקַחַת לוֹ גוֹי מִקֶּרֶב גּוֹי, בְּמַסֹּת בְּאֹתֹת וּבְמוֹפְתִים וּבְמִלְחָמָה וּבְיָד חֲזָקָה וּבִזְרוֹעַ נְטוּיָה, וּבְמוֹרָאִים גְּדֹלִים: כְּכֹל אֲשֶׁר-עָשָׂה לָכֶם ה' אֱלֹהֵיכֶם, בְּמִצְרַיִם--לְעֵינֶיךָ" .

וּבְאֹתוֹת--זֶה הַמַּטֶּה, שֶׁנֶּאֱמָר "וְאֶת-הַמַּטֶּה הַזֶּה, תִּקַּח בְּיָדֶךָ, אֲשֶׁר תַּעֲשֶׂה-בּוֹ, אֶת-הָאֹתֹת" .

וּבְמֹפְתִים--זֶה הַדָּם, כְּמוֹ שֶׁנֶּאֱמָר "וְנָתַתִּי, מוֹפְתִים, בַּשָּׁמַיִם, וּבָאָרֶץ: דָּם וָאֵשׁ, וְתִימְרוֹת עָשָׁן" .

דָּבָר אַחֵר: בְּיָד חֲזָקָה, שְׁתַּיִם; וּבִזְרֹעַ נְטוּיָה, שְׁתַּיִם; וּבְמֹרָא גָּדֹל, שְׁתַּיִם; וּבְאֹתוֹת, שְׁתַּיִם; וּבְמֹפְתִים, שְׁתַּיִם.
אֵלּוּ עֶשֶׂר מַכּוֹת, שֶׁהֵבִיא הַקָּדוֹשׁ בָּרוּךְ הוּא עַל הַמִּצְרִיִּים בְּמִצְרַיִם; וְאֵלּוּ הֶן: דָּם, צְפַרְדֵּעַ, כִּנִּים, עָרוֹב, דֶּבֶר, שְׁחִין, בָּרָד, אַרְבֶּה, חֹשֶׁךְ, מַכַּת בְּכוֹרוֹת.
רִבִּי יְהוּדָה הָיָה נוֹתֵן בָּהֶם סִימָן, דְּצַ"ךְ עֲדַּ"שׁ בְּאַחַ"ב.

רַבַּן גַּמְלִיאֵל אוֹמֵר, כָּל שֶׁלֹּא אָמַר שְׁלוֹשָׁה דְּבָרִים אֵלּוּ בַּפֶּסַח, לֹא יָצָא יְדֵי חוֹבָתוֹ--פֶּסַח, מַצָּה, וּמְרוֹרִים.

פֶּסַח שֶׁהָיוּ אֲבוֹתֵינוּ אוֹכְלִין בִּזְמָן שֶׁבֵּית הַמִּקְדָּשׁ קַיָּם, עַל שֵׁם מָה--עַל שֵׁם שֶׁפָּסַח הַמָּקוֹם עַל בָּתֵּי אֲבוֹתֵינוּ בְּמִצְרַיִם, שֶׁנֶּאֱמָר "וַאֲמַרְתֶּם זֶבַח-פֶּסַח הוּא לַה', אֲשֶׁר פָּסַח עַל-בָּתֵּי בְנֵי-יִשְׂרָאֵל בְּמִצְרַיִם, בְּנָגְפּוֹ אֶת-מִצְרַיִם, וְאֶת-בָּתֵּינוּ הִצִּיל; וַיִּקֹּד הָעָם, וַיִּשְׁתַּחֲווּ" .

מַצָּה זוֹ שֶׁאֲנַחְנוּ אוֹכְלִין, עַל שֵׁם מָה--עַל שֵׁם שֶׁלֹּא הִסְפִּיק בְּצֵקָם שֶׁלַּאֲבוֹתֵינוּ לְהַחְמִיץ, עַד שֶׁנִּגְלָה עֲלֵיהֶם מֶלֶךְ מַלְכֵי הַמְּלָכִים הַקָּדוֹשׁ בָּרוּךְ הוּא, וּגְאָלָם מִיָּד: שֶׁנֶּאֱמָר "וַיֹּאפוּ אֶת-הַבָּצֵק אֲשֶׁר הוֹצִיאוּ מִמִּצְרַיִם, עֻגֹת מַצּוֹת--כִּי לֹא חָמֵץ: כִּי-גֹרְשׁוּ מִמִּצְרַיִם, וְלֹא יָכְלוּ לְהִתְמַהְמֵהַּ, וְגַם-צֵדָה, לֹא-עָשׂוּ לָהֶם" .

מְרוֹרִים אֵלּוּ שֶׁאֲנַחְנוּ אוֹכְלִין, עַל שֵׁם מָה--עַל שֵׁם שֶׁמֵּרְרוּ הַמִּצְרִיִּים אֶת חַיֵּי אֲבוֹתֵינוּ בְּמִצְרַיִם, שֶׁנֶּאֱמָר "וַיְמָרְרוּ אֶת-חַיֵּיהֶם בַּעֲבֹדָה קָשָׁה, בְּחֹמֶר וּבִלְבֵנִים, וּבְכָל-עֲבֹדָה, בַּשָּׂדֶה--אֵת, כָּל-עֲבֹדָתָם, אֲשֶׁר-עָבְדוּ בָהֶם, בְּפָרֶךְ" .

וּבְכָל דּוֹר וָדוֹר, חַיָּב אָדָם לְהַרְאוֹת אֶת עַצְמוֹ כְּאִלּוּ הוּא יָצָא מִמִּצְרַיִם, שֶׁלֹּא אֶת אֲבוֹתֵינוּ בִּלְבָד גָּאַל, אֵלָא אַף אוֹתָנוּ גָּאַל--שֶׁנֶּאֱמָר "וְאוֹתָנוּ, הוֹצִיא מִשָּׁם--לְמַעַן, הָבִיא אֹתָנוּ, לָתֶת לָנוּ אֶת-הָאָרֶץ, אֲשֶׁר נִשְׁבַּע לַאֲבֹתֵינוּ" .

לְפִיכָּךְ אָנוּ חַיָּבִים לְהוֹדוֹת לְהַלֵּל לְשַׁבֵּחַ לְפָאֶר לְרוֹמַם לְגַדֶּל וּלְהַדֶּר, וּלְנַצַּח וּלְבָרֶךְ לְמִי שֶׁעָשָׂה לָנוּ וְלַאֲבוֹתֵינוּ אֵת כָּל הַנִּסִּים הָאֵלּוּ, וְהוֹצִיאָנוּ מֵעַבְדוּת לְחֵרוּת, וּמִשִּׁעְבּוּד לִגְאֻלָּה, וּמִיָּגוֹן לְשִׂמְחָה, וּמֵאֵבֶל לְיוֹם טוֹב, וּמֵאֲפֵלָה לְאוֹר גָּדוֹל; וְנֹאמַר לְפָנָיו, הַלְּלוּ יָהּ.

"הַלְּלוּ-יָהּ: הַלְּלוּ, עַבְדֵי ה'; הַלְּלוּ, אֶת-שֵׁם ה'.
יְהִי שֵׁם ה' מְבֹרָךְ ..." עַד "חַלָּמִישׁ, לְמַעְיְנוֹ-מָיִם" .

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר גְּאָלָנוּ וְגָאַל אֶת אֲבוֹתֵינוּ מִמִּצְרַיִם, וְהִגִּיעָנוּ לַלַּיְלָה הַזֶּה לֶאֱכֹל בּוֹ מַצָּה וּמְרוֹרִים.
כֵּן ה' אֱלֹהֵינוּ וֵאלֹהֵי אֲבוֹתֵינוּ, יַגִּיעֵנוּ לְמוֹעֲדִים וְלִרְגָלִים אֲחֵרִים הַבָּאִים לִקְרָאתֵנוּ לְשָׁלוֹם, שְׂמֵחִים בְּבִנְיַן עִירָךְ וְשָׂשִׂים בַּעֲבוֹדָתָךְ, וְנֹאכַל שָׁם מִן הַזְּבָחִים וּמִן הַפְּסָחִים שֶׁיַּגִּיעַ דָּמָם עַל קִיר מִזְבְּחָךְ לְרָצוֹן, וְנוֹדֶה לְךָ שִׁיר חָדָשׁ עַל גְּאֻלָּתֵנוּ וְעַל פְּדוּת נַפְשֵׁנוּ.
בָּרוּךְ אַתָּה ה', גּוֹאֵל יִשְׂרָאֵל.

כְּסֵדֶר שֶׁמְּבָרְכִין וְקוֹרְאִים הַהַגָּדָה בְּלֵיל יוֹם טוֹב רִאשׁוֹן שֶׁלַּפֶּסַח, כָּךְ מְבָרְכִים וְקוֹרְאִים בְּלֵיל הַשֵּׁנִי שֶׁלַּגָּלִיּוֹת; וְכֵן חַיָּבִין בְּלֵיל הַשֵּׁנִי בְּאַרְבָּעָה כּוֹסוֹת, וּבִשְׁאָר הַדְּבָרִים שֶׁנַּעֲשׂוּ בַּלַּיְלָה הָרִאשׁוֹן.

הִלְכּוֹת שׁוֹפָר וְסֻכָּה וְלוֹלָב 
יֵשׁ בִּכְלָלָן שָׁלוֹשׁ מִצְווֹת עֲשֵׂה; וְזֶה הוּא פְּרָטָן: לִשְׁמֹעַ קוֹל שׁוֹפָר בְּאֶחָד בְּתִשְׁרִי; לֵישֵׁב בַּסֻּכָּה שִׁבְעַת יְמֵי הֶחָג; לִטֹּל לוֹלָב בַּמִּקְדָּשׁ כָּל שִׁבְעַת יְמֵי הֶחָג.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת שׁוֹפָר פֵּרֶק א 
מִצְוַת עֲשֵׂה שֶׁלַּתּוֹרָה, לִשְׁמֹעַ תְּרוּעַת הַשּׁוֹפָר בְּרֹאשׁ הַשָּׁנָה, שֶׁנֶּאֱמָר "יוֹם תְּרוּעָה, יִהְיֶה לָכֶם" .
וְשׁוֹפָר שֶׁתּוֹקְעִין בּוֹ, בֵּין בְּרֹאשׁ הַשָּׁנָה בֵּין בַּיּוֹבֵל--הוּא קֶרֶן הַכְּבָשִׂים הַכָּפוּף; וְכָל הַשּׁוֹפָרוֹת חוּץ מִקֶּרֶן הַכֶּבֶשׂ, פְּסוּלִין.
וְאַף עַל פִּי שֶׁלֹּא נִתְפָּרַשׁ בַּתּוֹרָה תְּרוּעָה בַּשּׁוֹפָר בְּרֹאשׁ הַשָּׁנָה, הֲרֵי הוּא אוֹמֵר בַּיּוֹבֵל "וְהַעֲבַרְתָּ שׁוֹפַר תְּרוּעָה ...
תַּעֲבִירוּ שׁוֹפָר" ; וּמִפִּי הַשְּׁמוּעָה לָמְדוּ מַה תְּרוּעַת יוֹבֵל בַּשּׁוֹפָר, אַף תְּרוּעַת רֹאשׁ הַשָּׁנָה בַּשּׁוֹפָר.

בַּמִּקְדָּשׁ, הָיוּ תּוֹקְעִין בְּרֹאשׁ הַשָּׁנָה בְּשׁוֹפָר אֶחָד, וּשְׁתֵּי חֲצוֹצְרוֹת מִן הַצְּדָדִין--הַשּׁוֹפָר מַאֲרִיךְ וְהַחֲצוֹצְרוֹת מְקַצְּרוֹת, שֶׁמִּצְוַת הַיּוֹם בַּשּׁוֹפָר.
וְלָמָּה תּוֹקְעִין עִמּוֹ בַּחֲצוֹצְרוֹת, מִשּׁוֹם שֶׁנֶּאֱמָר "בַּחֲצֹצְרוֹת, וְקוֹל שׁוֹפָר--הָרִיעוּ, לִפְנֵי הַמֶּלֶךְ ה'" .
אֲבָל בִּשְׁאָר מְקוֹמוֹת, אֵין תּוֹקְעִין בְּרֹאשׁ הַשָּׁנָה אֵלָא בַּשּׁוֹפָר בִּלְבָד.

שׁוֹפָר שֶׁלַּעֲבוֹדָה זָרָה--אֵין תּוֹקְעִין בּוֹ, לְכַתְּחִלָּה; וְאִם תָּקַע בּוֹ, יָצָא.
וְשֶׁלְּעִיר הַנִּדַּחַת--אִם תָּקַע בּוֹ, לֹא יָצָא.
שׁוֹפָר הַגָּזוּל שֶׁתָּקַע בּוֹ, יָצָא יְדֵי חוֹבָתוֹ--שְׁאֵין הַמִּצְוָה אֵלָא בִּשְׁמִיעַת הַקּוֹל אַף עַל פִּי שֶׁלֹּא נָגַע בּוֹ וְלֹא הִגְבִּיהוֹ הַשּׁוֹמֵעַ, וְאֵין בַּקּוֹל דִּין גָּזֵל.
וְכֵן שׁוֹפָר שֶׁלְּעוֹלָה, לֹא יִתְקַע בּוֹ; וְאִם תָּקַע--יָצָא, שְׁאֵין בַּקּוֹל מְעִילָה.
וְאִם תֹּאמַר, וַהֲלוֹא נִהְנֶה בִּשְׁמִיעַת הַקּוֹל--מִצְווֹת לֹא לֵהָנוֹת נִתְּנוּ; לְפִיכָּךְ הַמֻּדָּר הֲנָיָה מִשּׁוֹפָר, מֻתָּר לִתְקֹעַ בּוֹ תְּקִיעָה שֶׁלְּמִצְוָה.

שׁוֹפָר שֶׁלְּרֹאשׁ הַשָּׁנָה--אֵין מְחַלְּלִין עָלָיו אֶת יוֹם טוֹב, וְאַפִלּוּ בְּדָבָר שְׁהוּא מִשּׁוֹם שְׁבֹת.
כֵּיצַד: הָיָה הַשּׁוֹפָר בְּרֹאשׁ הָאִילָן אוֹ מֵעֵבֶר הַנָּהָר וְאֵין לוֹ שׁוֹפָר אֵלָא הוּא, אֵינוּ עוֹלֶה בָּאִילָן וְלֹא שָׁט עַל פְּנֵי הַמַּיִם כְּדֵי לְהָבִיאוֹ; וְאֵין צָרִיךְ לוֹמַר שְׁאֵין חוֹתְכִין אוֹתוֹ, וְאֵין עוֹשִׂין בּוֹ מְלָאכָה, מִפְּנֵי שֶׁתְּקִיעַת שׁוֹפָר מִצְוָת עֲשֵׂה, וְיוֹם טוֹב עֲשֵׂה וְלֹא תַעֲשֶׂה.
וּמֻתָּר לִתֵּן לְתוֹכוֹ מַיִם אוֹ יַיִן אוֹ חֹמֶץ בְּיוֹם טוֹב, כְּדֵי לְצַחְצְחוֹ; וְלֹא יִתֵּן לְתוֹכוֹ מֵי רַגְלַיִם לְעוֹלָם, מִפְּנֵי הַכָּבוֹד--שֶׁלֹּא יִהְיוּ מִצְווֹת בְּזוּיוֹת עָלָיו.

שֵׁעוּר הַשּׁוֹפָר--כְּדֵי שֶׁיֹּאחֲזֶנּוּ בְּיָדוֹ, וְיֵרָאֶה לְכָאן וּלְכָאן.
נִסְדַּק לְאָרְכּוֹ, פָּסוּל; לְרָחְבּוֹ--אִם נִשְׁתַּיַּר בּוֹ כַּשֵּׁעוּר--כָּשֵׁר, וּכְאִלּוּ נִכְרַת מִמְּקוֹם הַסְּדָק.
נִקַּב--אִם סְתָמוֹ שֶׁלֹּא בְּמִינוֹ, פָּסוּל; סְתָמוֹ בְּמִינוֹ--אִם נִשְׁתַּיַּר רֻבּוֹ שָׁלֵם, וְלֹא עִכְּבוּ הַנְּקָבִים שֶׁנִּסְתְּמוּ אֶת הַתְּקִיעָה--הֲרֵי זֶה כָּשֵׁר.
קְדָחוֹ בְּזַכְרוּתוֹ--כָּשֵׁר, שֶׁמִּין בְּמִינוֹ אֵינוּ חוֹצֵץ.
דִּבַּק שִׁבְרֵי שׁוֹפָרוֹת עַד שֶׁהִשְׁלִימוֹ לְאֶחָד, פָּסוּל.

הוֹסִיף עָלָיו כָּל שְׁהוּא, בֵּין בְּמִינוֹ בֵּין שֶׁלֹּא בְּמִינוֹ--פָּסוּל.
צִפָּהוּ זָהָב מִבִּפְנִים, אוֹ בִּמְקוֹם הַנָּחַת הַפֶּה--פָּסוּל.
צִפָּהוּ מִבַּחוּץ--אִם נִשְׁתַּנָּה קוֹלוֹ מִכְּמוֹת שֶׁהָיָה, פָּסוּל; וְאִם לֹא נִשְׁתַּנָּה, כָּשֵׁר.
נָתַן שׁוֹפָר בְּתוֹךְ שׁוֹפָר--אִם קוֹל פְּנִימִי שָׁמַע, יָצָא; וְאִם קוֹל חִיצוֹן שָׁמַע, לֹא יָצָא.
הִרְחִיב אֶת הַקָּצֵר, וְקִצַּר אֶת הָרָחֵב--פָּסוּל.

הָיָה אָרוּךְ וְקִצְּרוֹ, כָּשֵׁר.
גֵּרְדוֹ--בֵּין מִבִּפְנִים בֵּין מִבַּחוּץ, אַפִלּוּ הִעְמִידוֹ עַל גִּלְדוֹ--כָּשֵׁר.
הָיָה קוֹלוֹ עָבֶה אוֹ דַּק אוֹ צָרוּד--כָּשֵׁר, שֶׁכָּל הַקּוֹלוֹת כְּשֵׁרִין בַּשּׁוֹפָר.

הַתּוֹקֵעַ בְּתוֹךְ הַבּוֹר אוֹ בְּתוֹךְ הַמְּעָרָה--אוֹתָן הָעוֹמְדִים בְּתוֹךְ הַבּוֹר וְהַמְּעָרָה, יָצְאוּ.
וְהָעוֹמְדִים בַּחוּץ--אִם קוֹל שׁוֹפָר שָׁמְעוּ, יָצְאוּ; וְאִם קוֹל הֲבָרָה שָׁמְעוּ, לֹא יָצְאוּ.
וְכֵן הַתּוֹקֵעַ לְתוֹךְ הֶחָבִית הַגְּדוֹלָה וְכַיּוֹצֶא בָּהּ--אִם קוֹל שׁוֹפָר שָׁמַע, יָצָא; וְאִם קוֹל הֲבָרָה שָׁמַע, לֹא יָצָא.

הִלְכּוֹת שׁוֹפָר פֵּרֶק ב 
הַכֹּל חַיָּבִין לִשְׁמֹעַ קוֹל שׁוֹפָר, כּוֹהֲנִים לְוִיִּים וְיִשְׂרְאֵלִיִּים וְגֵרִים וַעֲבָדִים מְשֻׁחְרָרִים; אֲבָל נָשִׁים וַעֲבָדִים וּקְטַנִּים, פְּטוּרִין.
מִי שֶׁחֶצְיוֹ עֶבֶד וְחֶצְיוֹ בֶּן חוֹרִין, וְטֻמְטוֹם וְאַנְדְּרֻגִּינוֹס--חַיָּבִין.

כָּל מִי שְׁאֵינוּ חַיָּב בַּדָּבָר, אֵינוּ מוֹצִיא אֶת הַחַיָּב יְדֵי חוֹבָתוֹ; לְפִיכָּךְ אִשָּׁה אוֹ קָטָן שֶׁתָּקְעוּ בַּשּׁוֹפָר, הַשּׁוֹמֵעַ מֵהֶן לֹא יָצָא.
אַנְדְּרֻגִּינוֹס מוֹצִיא אֶת מִינוֹ, וְאֵינוּ מוֹצִיא אֶת שְׁאֵינוּ מִינוֹ; טֻמְטוֹם אֵינוּ מוֹצִיא לֹא אֶת מִינוֹ, וְלֹא אֶת שְׁאֵינוּ מִינוֹ--שֶׁהַטֻּמְטוֹם שֶׁנִּקְרַע, אִפְשָׁר שֶׁיִּמָּצֵא זָכָר וְאִפְשָׁר שֶׁיִּמָּצֵא נְקֵבָה.

וְכֵן מִי שֶׁחֶצְיוֹ עֶבֶד וְחֶצְיוֹ בֶּן חוֹרִין, אֵינוּ מוֹצִיא אַפִלּוּ לְעַצְמוֹ, שְׁאֵין צַד עַבְדוּת שֶׁבּוֹ, מוֹצִיא צַד חֵרוּת שֶׁבּוֹ; אֵלָא כֵּיצַד יוֹצֶא יְדֵי חוֹבָתוֹ, שֶׁיִּשְׁמַע מִבֶּן חוֹרִין שֶׁיִּתְקַע לוֹ.

הַמִּתְעַסֵּק בִּתְקִיעַת שׁוֹפָר לְהִתְלַמַּד, לֹא יָצָא יְדֵי חוֹבָתוֹ; וְכֵן הַשּׁוֹמֵעַ מִן הַמִּתְעַסֵּק, לֹא יָצָא.
נִתְכַּוַּן שׁוֹמֵעַ לָצֵאת יְדֵי חוֹבָתוֹ וְלֹא נִתְכַּוַּן הַתּוֹקֵעַ לְהוֹצִיא, אוֹ שֶׁנִּתְכַּוַּן הַתּוֹקֵעַ לְהוֹצִיא וְלֹא נִתְכַּוַּן הַשּׁוֹמֵעַ לָצֵאת--לֹא יָצָא יְדֵי חוֹבָתוֹ: עַד שֶׁיִּתְכַּוַּן שׁוֹמֵעַ, וּמַשְׁמִיעַ.

מִי שֶׁתָּקַע וְנִתְכַּוַּן לְהוֹצִיא כָּל הַשּׁוֹמֵעַ תְּקִיעָתוֹ, וְשָׁמַע הַשּׁוֹמֵעַ וְנִתְכַּוַּן לָצֵאת יְדֵי חוֹבָתוֹ--יָצָא, אַף עַל פִּי שְׁאֵין הַתּוֹקֵעַ מִתְכַּוֵּן לְזֶה פְּלוֹנִי שֶׁשָּׁמַע תְּקִיעָתוֹ, וְאֵינוּ יוֹדְעוֹ: שֶׁהֲרֵי נִתְכַּוַּן לְכָל מִי שֶׁיִּשְׁמְעֶנּוּ.
לְפִיכָּךְ מִי שֶׁהָיָה מְהַלֵּךְ בַּדֶּרֶךְ אוֹ יוֹשֵׁב בְּתוֹךְ בֵּיתוֹ, וְשָׁמַע הַתְּקִיעוֹת מִשְּׁלִיחַ צִבּוּר--יָצָא, אִם נִתְכַּוַּן לָצֵאת: שֶׁהֲרֵי שְׁלִיחַ צִבּוּר מִתְכַּוֵּן לְהוֹצִיא אֶת הָרַבִּים יְדֵי חוֹבָתָן.

יוֹם טוֹב שֶׁלְּרֹאשׁ הַשָּׁנָה שֶׁחָל לִהְיוֹת בַּשַּׁבָּת, אֵין תּוֹקְעִין בַּשּׁוֹפָר בְּכָל מָקוֹם: אַף עַל פִּי שֶׁהַתְּקִיעָה, מִשּׁוֹם שְׁבֹת; וּמִן הַדִּין הָיָה, שֶׁתּוֹקְעִין--יָבוֹא עֲשֵׂה שֶׁלַּתּוֹרָה, וְיִדְחֶה שְׁבֹת שֶׁלְּדִבְרֵיהֶם.
וְלָמָּה אֵין תּוֹקְעִין: גְּזֵרָה שֶׁמֶּא יִטְּלֶנּוּ בְּיָדוֹ, וְיוֹלִיכוֹ לְמִי שֶׁיִּתְקַע לוֹ, וְיַעְבִירֶנּוּ אַרְבַּע אַמּוֹת בִּרְשׁוּת הָרַבִּים אוֹ מוֹצִיאוֹ מֵרְשׁוּת לִרְשׁוּת, וְיָבוֹא לִידֵי אִסּוּר סְקֵלָה--שֶׁהַכֹּל חַיָּבִים בַּתְּקִיעָה, וְאֵין הַכֹּל בְּקִיאִין לִתְקֹעַ.

הַתִּינוֹקוֹת שֶׁלֹּא הִגִּיעוּ לְחִנּוּךְ--אֵין מְעַכְּבִין אוֹתָן מִלִּתְקֹעַ בַּשַּׁבָּת שְׁאֵינָהּ יוֹם טוֹב שֶׁלְּרֹאשׁ הַשָּׁנָה, כְּדֵי שֶׁיִּלְמְדוּ; וּמֻתָּר לְגָדוֹל לְהִתְעַסַּק עִמָּהֶן כְּדֵי לְלַמְּדָן, בְּיוֹם טוֹב--בֵּין קָטָן שֶׁהִגִּיעַ לְחִנּוּךְ, בֵּין קָטָן שֶׁלֹּא הִגִּיעַ לְחִנּוּךְ: שֶׁהַתְּקִיעָה, אֵין אִסּוּרָהּ אֵלָא מִשּׁוֹם שְׁבֹת.

כְּשֶׁגָּזְרוּ שֶׁלֹּא לִתְקֹעַ בַּשַּׁבָּת, לֹא גָזְרוּ אֵלָא בִּמְקוֹם שְׁאֵין בּוֹ בֵּית דִּין; אֲבָל בִּזְמָן שֶׁהָיָה הַמִּקְדָּשׁ קַיָּם, וְהָיָה בֵּית דִּין הַגָּדוֹל בִּירוּשָׁלַיִם, הָיוּ הַכֹּל תּוֹקְעִין בִּירוּשָׁלַיִם בַּשַּׁבָּת, כָּל זְמָן שֶׁבֵּית דִּין יוֹשְׁבִין.
וְלֹא אַנְשֵׁי יְרוּשָׁלַיִם בִּלְבָד, אֵלָא כָּל עִיר שֶׁהָיְתָה בְּתוֹךְ תְּחוּם יְרוּשָׁלַיִם, וְהָיְתָה רוֹאָה יְרוּשָׁלַיִם לֹא שֶׁתִּהְיֶה בְּתוֹךְ הַנַּחַל, וְהָיְתָה שׁוֹמַעַת קוֹל תְּקִיעַת יְרוּשָׁלַיִם לֹא שֶׁתִּהְיֶה בְּרֹאשׁ הָהָר, וְהָיְתָה יְכוּלָה לָבוֹא לִירוּשָׁלַיִם לֹא שֶׁיִּהְיֶה נָהָר מַפְסִיק בֵּינֵיהֶם--אַנְשֵׁי אוֹתָהּ הָעִיר הָיוּ תּוֹקְעִים בַּשַּׁבָּת כִּירוּשָׁלַיִם; אֲבָל בִּשְׁאָר עָרֵי יִשְׂרָאֵל, לֹא הָיוּ תּוֹקְעִין.

וּבַזְּמָן הַזֶּה שֶׁחָרַב הַמִּקְדָּשׁ, כָּל מָקוֹם שֶׁיֵּשׁ בּוֹ בֵּית דִּין קָבוּעַ--וְהוּא, שֶׁיִּהְיֶה סָמוּךְ בָּאָרֶץ--תּוֹקְעִין בּוֹ בַּשַּׁבָּת.
וְאֵין תּוֹקְעִין בַּשַּׁבָּת, אֵלָא בְּבֵית דִּין שֶׁקִּדְּשׁוּ אֶת הַחֹדֶשׁ; אֲבָל שְׁאָר בָּתֵּי דִּינִין, אֵין תּוֹקְעִין בָּהֶן אַף עַל פִּי שְׁהֶן סְמוּכִין.
וְאֵין תּוֹקְעִין אֵלָא בִּפְנֵי בֵּית דִּין בִּלְבָד, כָּל זְמָן שְׁהֶן יוֹשְׁבִין, וְאַפִלּוּ נִנְעֲרוּ לַעֲמֹד וְלֹא עָמְדוּ, תּוֹקְעִין בִּפְנֵיהֶם; אֲבָל חוּץ לְבֵית דִּין, אֵין תּוֹקְעִין.
וְלָמָּה תּוֹקְעִין בִּפְנֵי בֵּית דִּין--מִפְּנֵי שֶׁבֵּית דִּין זְרִיזִין הֶן, וְלֹא יָבוֹאוּ הַתּוֹקְעִין לְהַעְבִיר הַשּׁוֹפָר בִּפְנֵיהֶם בִּרְשׁוּת הָרַבִּים, שֶׁבֵּית דִּין מַזְהִירִין אֶת הָעָם, וּמוֹדִיעִין אוֹתָן.

בַּזְּמָן הַזֶּה, שֶׁאָנוּ עוֹשִׂין שְׁנֵי יָמִים בַּגָּלִיּוֹת, כְּדֶרֶךְ שֶׁתּוֹקְעִין בָּרִאשׁוֹן, תּוֹקְעִין בַּשֵּׁנִי; וְאִם חָל יוֹם רִאשׁוֹן לִהְיוֹת בַּשַּׁבָּת וְלֹא הָיָה בַּמָּקוֹם בֵּית דִּין הָרְאוּיִין לִתְקֹעַ, תּוֹקְעִין בַּשֵּׁנִי בִּלְבָד.

הִלְכּוֹת שׁוֹפָר פֵּרֶק ג 
כַּמָּה תְּקִיעוֹת חַיָּב אָדָם לִשְׁמֹעַ בְּיוֹם טוֹב שֶׁלְּרֹאשׁ הַשָּׁנָה, תֵּשַׁע תְּקִיעוֹת: לְפִי שֶׁנֶּאְמְרָה תְּרוּעָה בַּיּוֹבֵל וּבְרֹאשׁ הַשָּׁנָה שְׁלוֹשָׁה פְּעָמִים, וְכָל תְּרוּעָה פְּשׁוּטָה לְפָנֶיהָ וּפְשׁוּטָה לְאַחֲרֶיהָ; וּמִפִּי הַשְּׁמוּעָה לָמְדוּ שֶׁכָּל תְּרוּעוֹת שֶׁלְּחֹדֶשׁ הַשְּׁבִיעִי, אֶחָד הֶן, בֵּין בְּרֹאשׁ הַשָּׁנָה בֵּין בְּיוֹם הַכִּפּוּרִים שֶׁלַּיּוֹבֵל, תֵּשַׁע תְּקִיעוֹת תּוֹקְעִין בְּכָל אֶחָד מִשְּׁנֵיהֶן--תְּקִיעָה וּתְרוּעָה וּתְקִיעָה, תְּקִיעָה וּתְרוּעָה וּתְקִיעָה, תְּקִיעָה וּתְרוּעָה וּתְקִיעָה.

תְּרוּעָה זוֹ הָאֲמוּרָה בַּתּוֹרָה, נִסְתַּפַּק לָנוּ בָּהּ סָפֵק לְפִי אֹרֶךְ הַשָּׁנִים וְרֹב הַגָּלִיּוֹת, וְאֵין אָנוּ יוֹדְעִין הֵיאַךְ הִיא: אִם הִיא הַיְּלָלָה שֶׁמְּיַלְּלִין הַנָּשִׁים בִּנְהִיָּתָן בְּעֵת שֶׁמְּיַבְּבִין, אוֹ הָאֲנָחָה כְּדֶרֶךְ שֶׁיֵּאָנַח הָאָדָם פַּעַם אַחַר פַּעַם כְּשֶׁיִּדְאַג לִבּוֹ מִדָּבָר גָּדוֹל, אוֹ שְׁנֵיהֶם כְּאֶחָד הָאֲנָחָה וְהַיְּלָלָה שֶׁדַּרְכָּהּ לָבוֹא אַחֲרֶיהָ הֶן הַנִּקְרָאִין תְּרוּעָה, שֶׁכָּךְ דֶּרֶךְ הַדּוֹאֵג מִתְאַנֵּחַ תְּחִלָּה וְאַחַר כָּךְ מְיַלֵּל; לְפִיכָּךְ אָנוּ עוֹשִׂין הַכֹּל, הָאֲנָחָה וְהַיְּלָלָה.
וְהַיְּלָלָה, הִיא שֶׁאָנוּ קוֹרְאִין תְּרוּעָה; וְהָאֲנָחָה זוֹ אַחַר זוֹ, הִיא שֶׁאָנוּ קוֹרְאִין אוֹתָהּ שְׁלוֹשָׁה שְׁבָרִים.
נִמְצָא סֵדֶר הַתְּקִיעוֹת כָּךְ הוּא: 
מְבָרֵךְ; וְתוֹקֵעַ תְּקִיעָה וְאַחֲרֶיהָ שְׁלוֹשָׁה שְׁבָרִים וְאַחֲרֶיהָ תְּרוּעָה וְאַחֲרֶיהָ תְּקִיעָה, וְחוֹזֵר כַּסֵּדֶר הַזֶּה שְׁלוֹשָׁה פְּעָמִים; וְתוֹקֵעַ תְּקִיעָה וְאַחֲרֶיהָ שְׁלוֹשָׁה שְׁבָרִים וְאַחֲרֶיהָ תְּקִיעָה, וְחוֹזֵר כַּסֵּדֶר הַזֶּה שְׁלוֹשָׁה פְּעָמִים; וְתוֹקֵעַ תְּקִיעָה וְאַחֲרֶיהָ תְּרוּעָה וְאַחֲרֶיהָ תְּקִיעָה, וְחוֹזֵר כַּסֵּדֶר הַזֶּה שְׁלוֹשָׁה פְּעָמִים: נִמְצָא מִנְיַן הַתְּקִיעוֹת, שְׁלוֹשִׁים--כְּדֵי לְהִסְתַּלַּק מִן הַסָּפֵק.

שֵׁעוּר תְּרוּעָה, כִּשְׁתֵּי תְּקִיעוֹת; שֵׁעוּר שְׁלוֹשָׁה שְׁבָרִים, כִּתְרוּעָה.
הֲרֵי שֶׁתָּקַע וְהֵרִיעַ וְתָקַע תְּקִיעָה אֲרוּכָה, וּמָשַׁךְ בָּהּ כִּשְׁנַיִם בָּרִאשׁוֹנָה--אֵין אוֹמְרִין תֵּחָשֵׁב כִּשְׁתֵּי תְּקִיעוֹת וְיָרִיעַ אַחֲרֶיהָ וְיַחְזֹר וְיִתְקַע, אֵלָא אַפִלּוּ מָשַׁךְ בָּהּ כָּל שָׁעָה אֵינָהּ אֵלָא תְּקִיעָה אַחַת; וְחוֹזֵר וְתוֹקֵעַ וּמֵרִיעַ וְתוֹקֵעַ, שְׁלוֹשָׁה פְּעָמִים.

שָׁמַע תְּקִיעָה אַחַת בְּשָׁעָה זוֹ, וּשְׁנִיָּה בְּשָׁעָה שְׁנִיָּה--אַפִלּוּ שָׁהָה כָּל הַיּוֹם כֻּלּוֹ--הֲרֵי אֵלּוּ מִצְטָרְפִין, וְיָצָא יְדֵי חוֹבָתוֹ: וְהוּא, שֶׁיִּשְׁמַע כָּל בָּבָא מֵהֶן עַל סִדְרָהּ, לֹא שֶׁיִּשְׁמַע תְּרוּעָה וְאַחֲרֶיהָ שְׁתֵּי תְּקִיעוֹת אוֹ שְׁתֵּי תְּקִיעוֹת וְאַחֲרֵיהֶן תְּרוּעָה, וְכַיּוֹצֶא בְּזֶה.

שָׁמַע תֵּשַׁע תְּקִיעוֹת מִתִּשְׁעָה בְּנֵי אָדָם כְּאֶחָד, לֹא יָצָא אַפִלּוּ יְדֵי אַחַת; תְּקִיעָה מִזֶּה וּתְרוּעָה מִזֶּה וּתְקִיעָה מִשְּׁלִישִׁי בְּזֶה אַחַר זֶה, יָצָא, וְאַפִלּוּ בְּסֵרוּגִין, וְאַפִלּוּ כָּל הַיּוֹם כֻּלּוֹ.
וְאֵינוּ יוֹצֶא יְדֵי חוֹבָתוֹ, עַד שֶׁיִּשְׁמַע כָּל הַתֵּשַׁע תְּקִיעוֹת, שֶׁכֻּלָּן מִצְוָה אַחַת הֶן, וּלְפִיכָּךְ מְעַכְּבוֹת זוֹ אֶת זוֹ.

הַצִּבּוּר, חַיָּבִין לִשְׁמֹעַ הַתְּקִיעוֹת עַל סֵדֶר הַבְּרָכוֹת.
כֵּיצַד: אוֹמֵר שְׁלִיחַ צִבּוּר אָבוֹת וּגְבוּרוֹת וּקְדֻשַּׁת הַשֵּׁם וּמַלְכִיּוֹת, וְתוֹקֵעַ שָׁלוֹשׁ; וְאוֹמֵר זִכְרוֹנוֹת, וְתוֹקֵעַ שָׁלוֹשׁ; וְאוֹמֵר שׁוֹפָרוֹת, וְתוֹקֵעַ שָׁלוֹשׁ; וְאוֹמֵר עֲבוֹדָה וְהוֹדָיָה וּבִרְכַת כּוֹהֲנִים.

שָׁלוֹשׁ בְּרָכוֹת אֶמְצָעִיּוֹת אֵלּוּ שֶׁלְּרֹאשׁ הַשָּׁנָה, וְשֶׁלְּיוֹם הַכִּפּוּרִים שֶׁלַּיּוֹבֵל--שְׁהֶן מַלְכִיּוֹת וְזִכְרוֹנוֹת וְשׁוֹפָרוֹת--מְעַכְּבוֹת זוֹ אֶת זוֹ.
וְצָרִיךְ לוֹמַר בְּכָל בְּרָכָה מֵהֶן, עֲשָׂרָה פְּסוּקִים מֵעֵין הַבְּרָכָה--שְׁלוֹשָׁה פְּסוּקִים מִן הַתּוֹרָה, וּשְׁלוֹשָׁה מִסֵּפֶר תִּלִּים, וּשְׁלוֹשָׁה מִן הַנְּבִיאִים, וְאֶחָד מִן הַתּוֹרָה מַשְׁלִים בּוֹ.
וְאִם הִשְׁלִים בְּנָבִיא, יָצָא; וְאִם אָמַר פָּסוּק אֶחָד מִן הַתּוֹרָה וְאֶחָד מִן הַכְּתוּבִים וְאֶחָד מִן הַנְּבִיאִים, יָצָא; אַפִלּוּ אָמַר וּבְתוֹרָתְךָ ה' אֱלֹהֵינוּ כָּתוּב לֵאמֹר וְאָמַר פָּסוּק שֶׁלַּתּוֹרָה וְהִפְסִיק, שׁוּב אֵינוּ צָרִיךְ כְּלוּם.

אֵין מַזְכִּירִין זִכְרוֹנוֹת מַלְכִיּוֹת וְשׁוֹפָרוֹת שֶׁלְּפֻרְעָנוּת--זִכְרוֹנוֹת כְּגוֹן "וַיִּזְכֹּר, כִּי-בָשָׂר הֵמָּה ..." , מַלְכִיּוֹת כְּגוֹן "בְּחֵמָה שְׁפוּכָה--אֶמְלוֹךְ עֲלֵיכֶם" , שׁוֹפָרוֹת כְּגוֹן "תִּקְעוּ שׁוֹפָר בַּגִּבְעָה, חֲצֹצְרָה בָּרָמָה ..." .
וְלֹא זִכְרוֹן יָחִיד אַפִלּוּ לְטוֹבָה--כְּגוֹן "זָכְרֵנִי ה', בִּרְצוֹן עַמֶּךָ" , "זָכְרָה-לִּי אֱלֹהַי, לְטוֹבָה" .
וּפִקְדוֹנוֹת אֵינָן כְּזִכְרוֹנוֹת--כְּגוֹן "פָּקֹד פָּקַדְתִּי אֶתְכֶם" .
וְיֵשׁ לוֹ לְהַזְכִּיר פֻּרְעָנוּת שֶׁלְּאֻמּוֹת הָעוֹלָם--כְּגוֹן "ה' מָלָךְ, יִרְגְּזוּ עַמִּים" , "זְכֹר ה', לִבְנֵי אֱדוֹם--אֵת, יוֹם יְרוּשָׁלַיִם" , "וַאדֹנָי ה' בַּשּׁוֹפָר יִתְקָע, וְהָלַךְ בְּסַעֲרוֹת תֵּימָן" .

"שְׁמַע, יִשְׂרָאֵל: ה' אֱלֹהֵינוּ, ה' אֶחָד" , "אַתָּה הָרְאֵתָ לָדַעַת ..." , "וְיָדַעְתָּ הַיּוֹם, וַהֲשֵׁבֹתָ אֶל-לְבָבֶךָ, כִּי ה' הוּא הָאֱלֹהִים, בַּשָּׁמַיִם מִמַּעַל וְעַל-הָאָרֶץ מִתָּחַת: אֵין, עוֹד" --כָּל פָּסוּק מֵאֵלּוּ, מַלְכוּת הוּא עִנְיָנוֹ, אַף עַל פִּי שְׁאֵין בּוֹ זֵכֶר מַלְכוּת, וַהֲרֵי הוּא כְּמוֹ "ה' יִמְלֹךְ, לְעֹלָם וָעֶד" , "וַיְהִי בִישֻׁרוּן, מֶלֶךְ" .

 הַמִּנְהָג הַפָּשׁוּט בְּסֵדֶר תְּקִיעוֹת שֶׁלְּרֹאשׁ הַשָּׁנָה בַּצִּבּוּר, כָּךְ הוּא: אַחַר שֶׁקּוֹרְאִין בַּתּוֹרָה וּמַחְזִירִין הַסֵּפֶר, יוֹשְׁבִין כָּל הָעָם; וְאֶחָד עוֹמֵד וּמְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ לִשְׁמֹעַ קוֹל שׁוֹפָר, וְכָל הָעָם עוֹנִין אָמֵן; וְחוֹזֵר וּמְבָרֵךְ שֶׁהֶחֱיָנוּ, וְכָל הָעָם עוֹנִין אָמֵן.
וְתוֹקֵעַ שְׁלוֹשִׁים תְּקִיעוֹת שֶׁאָמַרְנוּ מִפְּנֵי הַסָּפֵק, עַל הַסֵּדֶר.
וְאוֹמֵר קַדִּישׁ, וְעוֹמְדִין וּמִתְפַּלְּלִין תְּפִלַּת מוּסָף.
וְאַחַר שֶׁגּוֹמֵר שְׁלִיחַ צִבּוּר בְּרָכָה רְבִיעִית שְׁהִיא מַלְכִיּוֹת, תּוֹקֵעַ תְּקִיעָה שְׁלוֹשָׁה שְׁבָרִים תְּרוּעָה תְּקִיעָה פַּעַם אַחַת; וּמְבָרֵךְ בְּרָכָה חֲמִישִׁית שְׁהִיא זִכְרוֹנוֹת, וְאַחַר שֶׁגּוֹמְרָהּ תּוֹקֵעַ תְּקִיעָה שְׁלוֹשָׁה שְׁבָרִים תְּקִיעָה; וּמְבָרֵךְ בְּרָכָה שִׁשִּׁית שְׁהִיא שׁוֹפָרוֹת, וְאַחַר שֶׁגּוֹמְרָהּ תּוֹקֵעַ תְּקִיעָה תְּרוּעָה וּתְקִיעָה פַּעַם אַחַת, וְגוֹמֵר הַתְּפִלָּה.

 זֶה שֶׁתּוֹקֵעַ כִּשְׁהֶן יוֹשְׁבִין, הוּא שֶׁתּוֹקֵעַ עַל סֵדֶר בְּרָכוֹת כִּשְׁהֶן עוֹמְדִים, וְאֵינוּ מְדַבֵּר בֵּין תְּקִיעוֹת שֶׁמִּיּוֹשֵׁב, לִתְקִיעוֹת שֶׁעַל הַסֵּדֶר; וְאִם סָח בֵּינֵיהֶן--אַף עַל פִּי שֶׁעָבַר, אֵינוּ חוֹזֵר וּמְבָרֵךְ.

 בַּדִּין הָיָה שֶׁיִּתְקְעוּ עַל כָּל בְּרָכָה, כָּל בָּבָא מֵהֶן שְׁלוֹשָׁה פְּעָמִים כְּדֶרֶךְ שֶׁתָּקְעוּ כִּשְׁהֶן יוֹשְׁבִין; אֵלָא כֵּיוָן שֶׁיָּצְאוּ מִידֵי סָפֵק בַּתְּקִיעוֹת שֶׁמִּיּוֹשֵׁב, אֵין מַטְרִיחִין עַל הַצִּבּוּר לַחְזֹר בָּהֶן כֻּלָּן עַל סֵדֶר בְּרָכוֹת, אֵלָא דַּי לָהֶן בָּבָא אַחַת עַל כָּל בְּרָכָה, כְּדֵי שֶׁיִּשְׁמְעוּ תְּקִיעוֹת עַל סֵדֶר בְּרָכוֹת.
וְכָל הַדְּבָרִים הָאֵלּוּ, בַּצִּבּוּר; אֲבָל בַּיָּחִיד--בֵּין שֶׁשָּׁמַע עַל סֵדֶר בְּרָכוֹת בֵּין שֶׁלֹּא שָׁמַע עַל הַסֵּדֶר, בֵּין מֵעוֹמֵד בֵּין מִיּוֹשֵׁב--וְאֵין בְּזֶה מִנְהָג.

 הַתְּקִיעוֹת אֵינָן מְעַכְּבוֹת אֶת הַבְּרָכוֹת, וְהַבְּרָכוֹת אֵינָן מְעַכְּבוֹת אֶת הַתְּקִיעוֹת.
שְׁתֵּי עֲיָרוֹת, בְּאַחַת יוֹדֵעַ בַּוַּדַּאי שֶׁיֵּשׁ שָׁם מִי שֶׁיְּבָרַךְ לָהֶן תֵּשַׁע בְּרָכוֹת וְאֵין שָׁם תּוֹקֵעַ, וּבַשְּׁנִיָּה סְפֵק יֵשׁ שָׁם תּוֹקֵעַ סְפֵק אֵין שָׁם--הוֹלֵךְ לַשְּׁנִיָּה, שֶׁהַתְּקִיעָה מִדִּבְרֵי תּוֹרָה וְהַבְּרָכוֹת מִדִּבְרֵי סוֹפְרִים.

הִלְכּוֹת סֻכָּה פֵּרֶק ד 
שֵׁעוּר הַסֻּכָּה--גָּבְהָהּ--אֵין פָּחוּת מֵעֲשָׂרָה טְפָחִים, וְלֹא יָתֵר עַל עֶשְׂרִים אַמָּה; וְרָחְבָּהּ--אֵין פָּחוּת מִשִּׁבְעָה טְפָחִים עַל שִׁבְעָה טְפָחִים, וְיֵשׁ לוֹ לְהוֹסִיף בְּרָחְבָּהּ אַפִלּוּ כַּמָּה מִילִין.
הָיְתָה פְּחוּתָה מֵעֲשָׂרָה, אוֹ מִשִּׁבְעָה עַל שִׁבְעָה, אוֹ גְּבוֹהָה עַל עֶשְׂרִים אַמָּה כָּל שְׁהוּא--הֲרֵי זוֹ פְּסוּלָה.

סֻכָּה שְׁאֵין לָהּ שָׁלוֹשׁ דְּפָנוֹת, פְּסוּלָה.
הָיוּ לָהּ שְׁתֵּי דְּפָנוֹת גְּמוּרוֹת זֶה בְּצַד זֶה כְּמִין גַּם--עוֹשֶׂה דֹּפֶן שֶׁיֵּשׁ בְּרָחְבּוֹ יָתֵר עַל טֶפַח, וּמַעְמִידוֹ בְּפָחוּת מִשְּׁלוֹשָׁה סָמוּךְ לְאֶחָד מִשְּׁתֵּי הַדְּפָנוֹת, וְדַיּוֹ; וְצָרִיךְ לַעֲשׂוֹת לָהּ צוּרַת פֶּתַח, מִפְּנֵי שְׁאֵין לָהּ שָׁלוֹשׁ דְּפָנוֹת גְּמוּרוֹת.
וּכְבָר בֵּאַרְנוּ בְּהִלְכּוֹת שַׁבָּת, שֶׁצּוּרַת פֶּתַח הָאֲמוּרָה בְּכָל מָקוֹם, אַפִלּוּ קָנֶה מִכָּאן וְקָנֶה מִכָּאן, וְקָנֶה עַל גַּבֵּיהֶן אַף עַל פִּי שְׁאֵינוּ מַגִּיעַ לָהֶן.

הָיוּ לָהּ שְׁתֵּי דְּפָנוֹת זֶה כְּנֶגֶד זֶה וּבֵינֵיהֶן מְפֻלָּשׁ--עוֹשֶׂה דֹּפֶן שֶׁיֵּשׁ בְּרָחְבּוֹ אַרְבָּעָה טְפָחִים וּמַשְׁהוּ, וּמַעְמִידוֹ בְּפָחוּת מִשְּׁלוֹשָׁה סָמוּךְ לְאַחַת מִשְּׁתֵּי הַדְּפָנוֹת, וּכְשֵׁרָה; וְצָרִיךְ לַעֲשׂוֹת לָהּ צוּרַת פֶּתַח.
קָנִים הַיּוֹצְאִים מִסְּכָּךְ הַסֻּכָּה לִפְנֵי הַסֻּכָּה, וְדֹפֶן אַחַת נִמְשֶׁכֶת עִמָּהֶן--הֲרֵי הֶן כַּסֻּכָּה.

דְּפָנוֹת שֶׁהָיוּ דְּבוּקוֹת בְּגַג הַסֻּכָּה, וְלֹא הָיוּ מַגִּיעוֹת לָאָרֶץ--אִם גְּבוֹהוֹת מִן הָאָרֶץ שְׁלוֹשָׁה טְפָחִים, פְּסוּלָה; פָּחוּת מִכָּאן, כְּשֵׁרָה.
הָיוּ הַדְּפָנוֹת דְּבוּקוֹת בָּאָרֶץ, וְלֹא הָיוּ מַגִּיעוֹת לַסְּכָּךְ--אִם גְּבוֹהוֹת עֲשָׂרָה טְפָחִים--אַף עַל פִּי שְׁהֶן רְחוֹקִין מִן הַגָּג כַּמָּה אַמּוֹת, כְּשֵׁרָה, וּבִלְבָד שֶׁיִּהְיוּ הַדְּפָנוֹת, מְכֻוָּנוֹת תַּחַת שְׂפַת הַגָּג: הִרְחִיק אֶת הַגָּג מִן הַדֹּפֶן שְׁלוֹשָׁה טְפָחִים, פְּסוּלָה; פָּחוּת מִכָּאן, כְּשֵׁרָה.
תָּלָה מְחִצָּה שֶׁגָּבְהָהּ אַרְבָּעָה וּמַשְׁהוּ בָּאֶמְצָע, בְּפָחוּת מִשְּׁלוֹשָׁה סָמוּךְ לָאָרֶץ, וּבְפָחוּת מִשְּׁלוֹשָׁה סָמוּךְ לַגָּג--הֲרֵי זוֹ כְּשֵׁרָה.

הָעוֹשֶׂה סֻכָּתוֹ בֵּין הָאִילָנוֹת, וְהָאִילָנוֹת דְּפָנוֹת--אִם הָיוּ חֲזָקִים, אוֹ שֶׁקָּשַׁר אוֹתָם וְחִזַּק אוֹתָם עַד שֶׁלֹּא תִהְיֶה הָרוּחַ הַמְּצוּיָה מְנִידָה אוֹתָם תָּמִיד, וּמִלָּא בֵּין הָאֲמִירִים בְּתֶבֶן וּבְקַשׁ כְּדֵי שֶׁלֹּא תָנִיד אוֹתָם הָרוּחַ, וְקָשַׁר אוֹתָם--הֲרֵי זוֹ כְּשֵׁרָה: שֶׁכָּל מְחִצָּה שְׁאֵינָהּ יְכוּלָה לַעֲמֹד בְּרוּחַ מְצוּיָה שֶׁלַּיַּבָּשָׁה, אֵינָהּ מְחִצָּה.

הָעוֹשֶׂה סֻכָּתוֹ בְּרֹאשׁ הָעֲגָלָה, אוֹ בְּרֹאשׁ הַסְּפִינָה--כְּשֵׁרָה, וְעוֹלִין לָהּ בְּיוֹם טוֹב.
בְּרֹאשׁ הָאִילָן, אוֹ עַל גַּבֵּי הַגָּמָל--כְּשֵׁרָה, וְאֵין עוֹלִין לָהּ בְּיוֹם טוֹב: לְפִי שֶׁאָסוּר לַעֲלוֹת בָּאִילָן, אוֹ עַל גַּבֵּי בְּהֵמָה.
הָיוּ מִקְצַת הַדְּפָנוֹת עֲשׂוּיוֹת בִּידֵי אָדָם, וּמִקְצָתָן אִילָנוֹת--רוֹאִין: כָּל שֶׁאִלּוּ נִטְּלוּ הָאִילָנוֹת, הִיא יְכוּלָה לַעֲמֹד בַּדְּפָנוֹת שֶׁבִּידֵי אָדָם--עוֹלִין לָהּ בְּיוֹם טוֹב.

סֻכָּה שְׁאֵין לָהּ גָּג, פְּסוּלָה.
כֵּיצַד: כְּגוֹן שֶׁהָיוּ רָאשֵׁי הַדְּפָנוֹת דְּבוּקוֹת זֶה בְּזֶה כְּמִין צְרִיף, אוֹ שֶׁסָּמַךְ רֹאשׁ דֹּפֶן הַסֻּכָּה לַכּוֹתָל; וְאִם הָיָה לָהּ גָּג אַפִלּוּ טֶפַח, אוֹ שֶׁהִגְבִּיהַּ הַדֹּפֶן הַסָּמוּךְ לַכּוֹתָל מִן הַקַּרְקָע טֶפַח--הֲרֵי זוֹ כְּשֵׁרָה.
סֻכָּה עֲגוּלָה--אִם יֵשׁ בְּהֶקֵּפָהּ כְּדֵי לְרַבַּע בָּהּ שִׁבְעָה טְפָחִים עַל שִׁבְעָה טְפָחִים--אַף עַל פִּי שְׁאֵין לָהּ זָוִית, הֲרֵי זוֹ כְּשֵׁרָה.

סִכַּךְ עַל גַּבֵּי אַכְסַדְרָה שֶׁיֵּשׁ לָהּ פְּצִימִין--בֵּין שֶׁהָיוּ נִרְאִין מִבִּפְנִים וְאֵין נִרְאִין מִבַּחוּץ, בֵּין שֶׁהָיוּ נִרְאִין מִבַּחוּץ וְאֵין נִרְאִין מִבִּפְנִים--כְּשֵׁרָה.
לֹא הָיוּ לָהּ פְּצִימִין--פְּסוּלָה, מִפְּנֵי שְׁהִיא סֻכָּה הָעֲשׂוּיָה כְּמָבוֹי: שֶׁהֲרֵי אֵין לָהּ אֵלָא שְׁנֵי צִדֵּי הָאַכְסַדְרָה; וְאֶמְצָעִי הָאַכְסַדְרָה אֵין בּוֹ כּוֹתָל, וְשֶׁכְּנֶגְדּוֹ אֵין בּוֹ פְּצִימִין.

 סִכַּךְ עַל גַּבֵּי מָבוֹי שֶׁיֵּשׁ לוֹ לֶחִי, אוֹ עַל גַּבֵּי בְּאֵר שֶׁיֵּשׁ לָהּ פַּסִּין--הֲרֵי זוֹ סֻכָּה כְּשֵׁרָה, לְאוֹתָהּ שַׁבָּת שֶׁבְּתוֹךְ הֶחָג בִּלְבָד: מִתּוֹךְ שֶׁלֶּחִי זֶה וּפַסִּין אֵלּוּ מְחִצּוֹת לְעִנְיַן שַׁבָּת, נַחְשֹׁב אוֹתָן כִּמְחִצּוֹת לְעִנְיַן סֻכָּה.

 נָעַץ אַרְבָּעָה קֻנְדָסִין עַל אַרְבַּע זָוִיּוֹת הַגָּג, וְסִכַּךְ עַל גַּבָּן--הוֹאִיל וְהַסִּכּוּךְ עַל שְׂפַת הַגָּג, כְּשֵׁרָה, וְרוֹאִין אֶת הַמְּחִצּוֹת הַתַּחְתּוֹנוֹת, כְּאִלּוּ הֶן עוֹלוֹת לְמַעְלָה עַל שְׂפַת הַסִּכּוּךְ.

 סֻכָּה שֶׁיֵּשׁ לָהּ פְּתָחִים הַרְבֵּה, וְיֵשׁ בְּכוֹתָלֶיהָ חַלּוֹנוֹת הַרְבֵּה--הֲרֵי זוֹ כְּשֵׁרָה, וְאַף עַל פִּי שֶׁפָּרוּץ מְרֻבֶּה עַל הָעוֹמֵד: וּבִלְבָד שֶׁלֹּא יִהְיֶה שָׁם פֶּתַח יָתֵר עַל עֶשֶׂר; אֲבָל אִם הָיָה בָּהּ פֶּתַח יָתֵר עַל עֶשֶׂר--אַף עַל פִּי שֶׁיֵּשׁ לוֹ צוּרַת פֶּתַח, צָרִיךְ שֶׁלֹּא יִהְיֶה הַפָּרוּץ מְרֻבֶּה עַל הָעוֹמֵד.

 סֻכָּה שֶׁאַוֵּירָהּ גָּבוֹהַּ מֵעֶשְׂרִים אַמָּה, וּמִעֲטָהּ בְּכַרִים וּכְסָתוֹת--אֵינוּ מֵעוּט, וְאַפִלּוּ בִּטְּלָם.
מִעֲטָהּ בְּתֶבֶן וּבִטְּלוֹ--הֲרֵי זֶה מֵעוּט, וְאֵין צָרִיךְ לוֹמַר עָפָר וּבִטְּלוֹ; אֲבָל בֶּעָפָר סְתָם, אֵינוּ מֵעוּט.
הָיְתָה גְּבוֹהָה מֵעֶשְׂרִים, וְהַוְצִין יוֹרְדִין לְתוֹךְ עֶשְׂרִים--אִם הָיְתָה צִלָּתָן מְרֻבָּה מֵחַמָּתָן, יֵחָשְׁבוּ כְּגָג עָבֶה וּכְשֵׁרָה.

 בָּנָה אִצְטַבָּה בָּהּ כְּנֶגֶד דֹּפֶן הָאֶמְצָעִית עַל פְּנֵי כֻּלָּהּ--אִם יֵשׁ בָּאִצְטַבָּה שֵׁעוּר רֹחַב הַסֻּכָּה, כְּשֵׁרָה.
בָּנָה אִצְטַבָּה מִן הַצַּד--אִם יֵשׁ מִשְּׂפַת אִצְטַבָּה וְלַכּוֹתָל אַרְבַּע אַמּוֹת, פְּסוּלָה; פָּחוּת מֵאַרְבַּע אַמּוֹת, כְּשֵׁרָה.
בָּנָה אִצְטַבָּה בְּאֶמְצָעָהּ--אִם יֵשׁ מִשְּׂפַת אִצְטַבָּה וְלַכּוֹתָל אַרְבַּע אַמּוֹת לְכָל רוּחַ, פְּסוּלָה; פָּחוּת מֵאַרְבַּע אַמּוֹת, כְּשֵׁרָה, וּכְאִלּוּ הַמְּחִצּוֹת נוֹגְעוֹת בָּאִצְטַבָּה, וַהֲרֵי מִן הָאִצְטַבָּה עַד הַסִּכּוּךְ פָּחוּת מֵעֶשְׂרִים.
בָּנָה בָּהּ עַמּוּד, וְיֵשׁ בּוֹ הֶכְשֵׁר סֻכָּה--פְּסוּלָה, שְׁאֵין אֵלּוּ מְחִצּוֹת הַנִּכָּרוֹת, וְנִמְצָא עַל גַּב הָעַמּוּד סְכָּךְ כָּשֵׁר, בְּלֹא דְּפָנוֹת.

 הָיְתָה פְּחוּתָה מֵעֲשָׂרָה, וְחָקַק בָּהּ לְהַשְׁלִימָהּ לַעֲשָׂרָה--אִם יֵשׁ מִשְּׂפַת חֲקָק וְלַכּוֹתָל שְׁלוֹשָׁה טְפָחִים, פְּסוּלָה; פָּחוּת מִכָּאן, כְּשֵׁרָה, שֶׁכָּל פָּחוּת מִשְּׁלוֹשָׁה הֲרֵי הוּא כְּדָבוּק, כְּמוֹ שֶׁבֵּאַרְנוּ בְּהִלְכּוֹת שַׁבָּת.

 דָּפְנֵי סֻכָּה, כְּשֵׁרִין מִן הַכֹּל--שְׁאֵין אָנוּ צְרִיכִין אֵלָא מְחִצָּה מִכָּל מָקוֹם, וְאַפִלּוּ מִבַּעֲלֵי חַיִּים.
וְעוֹשֶׂה אָדָם אֶת חֲבֵרוֹ דֹּפֶן בְּיוֹם טוֹב, כְּדֵי שֶׁיֹּאכַל וְיִשְׁתֶּה וְיִישַׁן בְּסֻכָּה כְּשֵׁרָה שֶׁחֲבֵרוֹ דֹּפֶן לָהּ: וְהוּא שֶׁיַּעֲשֶׂה אוֹתוֹ, שֶׁלֹּא לְדַעַת זֶה שֶׁנַּעֲשָׂה דֹּפֶן; אֲבָל אִם עָשָׂהוּ לַדַּעַת, אָסוּר בְּיוֹם טוֹב, וּמֻתָּר בִּשְׁאָר יְמֵי הֶחָג.
וְכֵן עוֹשֶׂה בְּכֵלִים, דֹּפֶן רְבִיעִית בְּיוֹם טוֹב; אֲבָל דֹּפֶן שְׁלִישִׁית, לֹא יַעֲשֶׂה אוֹתָהּ בְּכֵלִים בְּיוֹם טוֹב, לְפִי שְׁהוּא מַכְשִׁיר הַסֻּכָּה, וְאֵין עוֹשִׂין אֹהֶל עֲרַאי בְּיוֹם טוֹב.

הִלְכּוֹת סֻכָּה פֵּרֶק ה 
הַסְּכָּךְ שֶׁלַּסֻּכָּה, אֵינוּ כָּשֵׁר מִכָּל דָּבָר: אֵין מְסַכְּכִין אֵלָא בְּדָבָר שֶׁגִּדּוּלָיו מִן הָאָרֶץ, שֶׁנֶּעְקַר מִן הָאָרֶץ, וְאֵינוּ מְקַבֵּל טֻמְאָה, וְאֵין רֵיחוֹ רָע, וְאֵינוּ נוֹשֵׁר וְנוֹבֵל תָּמִיד.

סִכַּךְ בְּדָבָר שְׁאֵין גִּדּוּלָיו מִן הָאָרֶץ, אוֹ בַּמְּחֻבָּר, אוֹ בְּדָבָר שֶׁמְּקַבֵּל טֻמְאָה--פְּסוּלָה.
אֲבָל אִם עָבַר וְסִכַּךְ בְּדָבָר הַנּוֹבֵל, אוֹ בְּדָבָר שֶׁרֵיחוֹ רָע--כְּשֵׁרָה: שֶׁלֹּא אָמְרוּ אֵין מְסַכְּכִין בְּאֵלּוּ, אֵלָא כְּדֵי שֶׁלֹּא יַנִּיחַ הַסֻּכָּה וְיֵצֵא.
וְצָרִיךְ לְהִזָּהֵר שֶׁלֹּא יִהְיוּ הַוְצִין וְעַלִּין שֶׁלַּסִּכּוּךְ יוֹרְדִין לְתוֹךְ עֲשָׂרָה טְפָחִים, כְּדֵי שֶׁלֹּא יֵצַר לוֹ בִּישִׁיבָתוֹ.

סִכְּכָהּ בְּמִינֵי מַתְּכוֹת, אוֹ בַּעֲצָמוֹת וְעוֹרוֹת--פְּסוּלָה, מִפְּנֵי שְׁאֵינָן גִּדּוּלֵי קַרְקָע.
הִדְלָה עַלֵּי גְּפָנִים וְכַיּוֹצֶא בָּהֶן, עַד שֶׁנַּעֲשׂוּ סֻכָּה--פְּסוּלָה, שֶׁהֲרֵי לֹא נֶעְקְרוּ.
סִכְּכָהּ בִּכְלֵי הָעֵץ וּבְמַחְצָלוֹת הָעֲשׂוּיוֹת לִשְׁכִיבָה, וְכַיּוֹצֶא בָּהֶן--פְּסוּלָה, מִפְּנֵי שְׁהֶן מְקַבְּלִין טֻמְאָה.
וְכֵן אִם סִכְּכָהּ בְּשִׁבְרֵי כֵּלִים וּבְלָיוֹתֵיהֶן--פְּסוּלָה, הוֹאִיל וְהָיוּ מְקַבְּלִין טֻמְאָה: שֶׁמֶּא יְסַכַּךְ בִּשְׁבָרִים שֶׁעֲדַיִן לֹא טָהְרוּ.

 סִכְּכָהּ בְּאֹכָלִין--פְּסוּלָה, מִפְּנֵי שְׁהֶן מְקַבְּלִין טֻמְאָה.
סוֹכֵי תְּאֵנִים וּבָהֶן תְּאֵנִים, פַּרְכִּילִין וּבָהֶם עֲנָבִים, מַכְבֵּדוֹת וּבָהֶם תְּמָרִים, וְכֵן כָּל כַּיּוֹצֶא בָּהֶן--רוֹאִין: אִם פָּסֹלֶת מְרֻבָּה עַל הָאֹכָלִין, מְסַכְּכִין בָּהֶן; וְאִם לָאו, אֵין מְסַכְּכִין בָּהֶן.
סִכַּךְ בִּירָקוֹת שְׁאִם יִיבְשׁוּ יִבֹּלוּ וְלֹא יִשָּׁאֵר בָּהֶן מַמָּשׁ--אַף עַל פִּי שְׁהֶן עַתָּה לַחִים--הֲרֵי מְקוֹמָן נֶחְשָׁב כְּאִלּוּ הוּא אַוֵּיר, וּכְאִלּוּ אֵינָם.

 סִכְּכָהּ בְּפִשְׁתֵּי הָעֵץ, שֶׁלֹּא דַּק אוֹתָן וְלֹא נִפְּצָן--כְּשֵׁרָה, שֶׁעֲדַיִן עֵץ הוּא; וְאִם דַּק וְנִפַּץ אוֹתוֹ, אֵין מְסַכְּכִין בּוֹ--מִפְּנֵי שֶׁנִּשְׁתַּנָּת צוּרָתוֹ, וּכְאִלּוּ אֵינוּ מִגִּדּוּלֵי קַרְקָע.
מְסַכְּכִין בַּחֲבָלִים שֶׁלְּסִיב וְשֶׁלְּחֵלֶף וְכַיּוֹצֶא בָּהֶן, שֶׁהֲרֵי צוּרָתָן עוֹמֶדֶת, וְאֵין הַחֲבָלִים כֵּלִים.

 סִכְּכָהּ בְּחִצִּים--בִּזְכָרִים, כְּשֵׁרָה; בִּנְקֵבוֹת, פְּסוּלָה--אַף עַל פִּי שְׁהוּא עָשׂוּי לְהִתְמַלֹּאות בְּבַרְזֶל, בֵּית קִבּוּל הוּא וּמְקַבֵּל טֻמְאָה כְּכָל כְּלִי קִבּוּל.

 מַחְצֶלֶת קָנִים אוֹ מַחְצֶלֶת גֳּמִי אוֹ חֵלֶף--קְטַנָּה--סְתָמָהּ לִשְׁכִיבָה, לְפִיכָּךְ אֵין מְסַכְּכִין בָּהּ, אֵלָא אִם כֵּן עָשָׂה אוֹתָהּ לְסִכּוּךְ; גְּדוֹלָה--סְתָמָהּ לְסִכּוּךְ, לְפִיכָּךְ מְסַכְּכִין בָּהּ, אֵלָא אִם כֵּן עָשָׂה אוֹתָהּ לִשְׁכִיבָה.
וְאִם יֵשׁ לָהּ קִיר--אַפִלּוּ גְּדוֹלָה--אֵין מְסַכְּכִין בָּהּ, שֶׁהֲרֵי הִיא כִּכְלִי קִבּוּל; וְאַפִלּוּ נִטַּל הַקִּיר שֶׁלָּהּ--אֵין מְסַכְּכִין בָּהּ, מִפְּנֵי שְׁהִיא כְּשִׁבְרֵי כֵּלִים.

 נְסָרִים שְׁאֵין בְּרָחְבָּן אַרְבָּעָה טְפָחִים, מְסַכְּכִין בָּהֶן אַף עַל פִּי שְׁהֶן מְשֻׁפִּין; וְאִם יֵשׁ בְּרָחְבָּן אַרְבָּעָה, אֵין מְסַכְּכִין בָּהֶן וְאַף עַל פִּי שְׁאֵינָם מְשֻׁפִּין--גְּזֵרָה שֶׁמֶּא יֵשֵׁב תַּחַת תַּקְרָה, וִידַמֶּה שְׁהִיא כְּסֻכָּה.
נָתַן עָלֶיהָ נְסָר אֶחָד שֶׁיֵּשׁ בְּרָחְבּוֹ אַרְבָּעָה טְפָחִים--כְּשֵׁרָה, וְאֵין יְשֵׁנִין תַּחְתָּיו; וְהַיָּשֵׁן תַּחְתָּיו, לֹא יָצָא יְדֵי חוֹבָתוֹ.
הָיוּ נְסָרִין שֶׁיֵּשׁ בְּרָחְבָּן אַרְבָּעָה, וְאֵין בְּעָבְיָן אַרְבָּעָה, וַהֲפָכָן עַל צִדֵּיהֶן שְׁאֵין בָּהֶן אַרְבָּעָה, וְסִכַּךְ בָּהֶן--הֲרֵי זוֹ פְּסוּלָה, שֶׁזֶּה הַנְּסָר פָּסוּל, בֵּין שֶׁסִּכַּךְ בְּרָחְבּוֹ, בֵּין שֶׁסִּכַּךְ בְּעָבְיוֹ.

 תַּקְרָה שְׁאֵין עָלֶיהָ מַעְזֵבָה שְׁהִיא הַטִּיט וְהָאֲבָנִים, אֵלָא נְסָרִין תְּקוּעִין בִּלְבָד--הֲרֵי זוֹ פְּסוּלָה, שֶׁהֲרֵי לֹא נַעֲשׂוּ לְשֵׁם סֻכָּה אֵלָא לְשֵׁם בַּיִת; לְפִיכָּךְ אִם פִּקְפַּק הַנְּסָרִים וְהֵנִיד הַמַּסְמֵרִים לְשֵׁם סֻכָּה, הֲרֵי זוֹ כְּשֵׁרָה--וּבִלְבָד שֶׁלֹּא יִהְיֶה בְּכָל נְסָר וּנְסָר, רֹחַב אַרְבָּעָה טְפָחִים.
וְכֵן אִם נָטַל אֶחָד מִבִּנְתַּיִם וְהִנִּיחַ בִּמְקוֹמוֹ סְכָּךְ כָּשֵׁר לְשֵׁם סֻכָּה, הֲרֵי זֶה כָּשֵׁר.

 סֻכָּה שֶׁנַּעֲשָׂת כְּהִלְכָּתָהּ, מִכָּל מָקוֹם--כְּשֵׁרָה, אַף עַל פִּי שֶׁלֹּא נַעֲשָׂת לְשֵׁם מִצְוָה: וְהוּא שֶׁתִּהְיֶה עֲשׂוּיָה לְצֵל, כְּגוֹן סֻכַּת גּוֹיִים וְסֻכַּת בְּהֵמָה וְכָל כַּיּוֹצֶא בָּהֶן.
אֲבָל סֻכָּה שֶׁנַּעֲשָׂת מֵאֵלֶיהָ פְּסוּלָה, לְפִי שֶׁלֹּא נַעֲשָׂת לְצֵל.
וְכֵן הַחוֹטֵט בַּגָּדִישׁ, וְעָשָׂהוּ סֻכָּה--אֵינָהּ סֻכָּה, שֶׁהֲרֵי לֹא עִמַּר גָּדִישׁ זֶה לְצֵל; לְפִיכָּךְ אִם עָשָׂה בַּתְּחִלָּה חֲלָל טֶפַח בִּמֶשֶׁךְ שִׁבְעָה לְשֵׁם סֻכָּה, וְחָטַט בָּהּ אַחֲרֵי כֵן וְהִשְׁלִימָהּ לַעֲשָׂרָה--כְּשֵׁרָה, שֶׁהֲרֵי נַעֲשָׂה סְכָּךְ שֶׁלָּהּ לְצֵל.

 חֲבִלֵּי קַשׁ וַחֲבִלֵּי עֵצִים וַחֲבִלֵּי זְרָדִין, אֵין מְסַכְּכִין בָּהֶן--גְּזֵרָה שֶׁמֶּא יַעֲשֶׂה אָדָם חֲבִלּוֹת עַל גַּגּוֹ כְּדֵי לְיַבְּשָׁן, וְיִמָּלֵךְ וְיֵשֵׁב תַּחְתֵּיהֶן לְשֵׁם סֻכָּה, וְהוּא מִתְּחִלָּה לֹא עָשָׂה סְכָּךְ זֶה לְצֵל, וְנִמְצֵאת כְּסֻכָּה שֶׁנַּעֲשָׂת מֵאֵלֶיהָ; וְאִם הִתִּירָן, כְּשֵׁרוֹת.
וְאֵין חֲבִלָּה פְּחוּתָה מֵעֶשְׂרִים וַחֲמִשָּׁה בַּדִּים.

 חֲבִלּוֹת קְטַנּוֹת שֶׁאֲגָדָן לְמִנְיָן, מְסַכְּכִין בָּהֶן.
וְכֵן הַחוֹתֵךְ רֹאשׁ הַדֶּקֶל, וְהַחֲרָיוֹת אֲגוּדוֹת בּוֹ--מְסַכְּכִין בּוֹ, שֶׁאֶגֶד בִּידֵי שָׁמַיִם אֵינוּ כַּחֲבִלָּה.
וְאַפִלּוּ קָשַׁר רָאשֵׁי הַחֲרָיוֹת כֻּלָּן מִצַּד הָאֶחָד, שֶׁנִּמְצְאוּ כַּחֲבִלָּה אַחַת, אֶחָד מִשְּׁנֵי רָאשֶׁיהָ בִּידֵי שָׁמַיִם, וְאֶחָד בִּידֵי אָדָם--מְסַכְּכִין בָּהֶן: שֶׁהָאוֹגֵד עֵץ אֶחָד אֵינוּ חֲבִלָּה, וְזוֹ כְּעֵץ אֶחָד הוּא שֶׁהֲרֵי אֲגֻדָּה בִּידֵי שָׁמַיִם.
וְכֵן כָּל אֶגֶד שְׁאֵינוּ עָשׂוּי לְטַלְטְלוֹ, אֵינוּ אֶגֶד.

 הָעוֹשֶׂה סֻכָּתוֹ תַּחַת הָאִילָן, כְּאִלּוּ עֲשָׂיָהּ בְּתוֹךְ הַבַּיִת.
הִדְלָה עָלֶיהָ עַלֵּי הָאִילָנוֹת וּבַדֵּיהֶן, וְסִכַּךְ עַל גַּבָּן, וְאַחַר כָּךְ קְצָצָן--אִם הָיָה הַסִּכּוּךְ הַרְבֵּה מֵהֶן, כְּשֵׁרָה; וְאִם לֹא הָיָה הַסִּכּוּךְ שֶׁהָיָה כָּשֵׁר מִתְּחִלָּתוֹ הַרְבֵּה מֵהֶן, צָרִיךְ לְנַעְנַע אוֹתָן אַחַר קְצִיצָתָן כְּדֵי שֶׁתִּהְיֶה עֲשׂוּיָה לְשֵׁם סֻכָּה.

 עֵרַב דָּבָר שֶׁמְּסַכְּכִין בּוֹ בְּדָבָר שְׁאֵין מְסַכְּכִין בּוֹ, וְסִכַּךְ בִּשְׁנֵיהֶם--אַף עַל פִּי שֶׁהַכָּשֵׁר יָתֵר עַל הַפָּסוּל, פְּסוּלָה.
סִכַּךְ בְּזֶה לְעַצְמוֹ וְזֶה לְעַצְמוֹ, זֶה בְּצַד זֶה--אִם יֵשׁ בִּסְכָּךְ פָּסוּל שְׁלוֹשָׁה טְפָחִים בְּמָקוֹם אֶחָד, בֵּין בָּאֶמְצָע בֵּין מִן הַצַּד--הֲרֵי זוֹ פְּסוּלָה.
בַּמֶּה דְּבָרִים אֲמוּרִים, בַּקְּטַנָּה.
אֲבָל בְּסֻכָּה גְּדוֹלָה, סְכָּךְ פָּסוּל בָּאֶמְצָע--פּוֹסֵל בְּאַרְבָּעָה טְפָחִים, פָּחוּת מִכָּאן כְּשֵׁרָה; וּמִן הַצַּד--פּוֹסֵל בְּאַרְבַּע אַמּוֹת, וּפָחוּת מִכָּאן כְּשֵׁרָה.

כֵּיצַד: בַּיִת שֶׁנִּפְחַת בְּאֶמְצָעוֹ וְסִכַּךְ עַל מְקוֹם הַפְּחָת, וְכֵן חָצֵר הַמֻּקֶּפֶת אַכְסַדְרָה שֶׁסִּכַּךְ עָלֶיהָ, וְכֵן סֻכָּה גְּדוֹלָה שֶׁהִקִּיפוּהָ בְּדָבָר שְׁאֵין מְסַכְּכִין בּוֹ בְּצַד הַדְּפָנוֹת מִלְמַעְלָה--אִם יֵשׁ מִשְּׂפַת הַסְּכָּךְ הַכָּשֵׁר וְלַכּוֹתָל אַרְבַּע אַמּוֹת, פְּסוּלָה; פָּחוּת מִכָּאן, רוֹאִין כְּאִלּוּ הַכּוֹתָל נֶעְקַם, וְיֵחָשֵׁב זֶה הַסְּכָּךְ הַפָּסוּל מִן גּוּף הַכּוֹתָל, וּכְשֵׁרָה.
וְדָבָר זֶה הֲלָכָה לְמֹשֶׁה מִסִּינַי.

 וְאֵי זוֹ הִיא סֻכָּה קְטַנָּה, כָּל שְׁאֵין בָּהּ אֵלָא שִׁבְעָה טְפָחִים עַל שִׁבְעָה טְפָחִים; וּגְדוֹלָה, כָּל שֶׁיִּשָּׁאֵר בָּהּ יָתֵר עַל הַסְּכָּךְ הַפָּסוּל שִׁבְעָה טְפָחִים עַל שִׁבְעָה טְפָחִים סְכָּךְ כָּשֵׁר.

 סִכַּךְ בְּדָבָר פָּסוּל וְדָבָר כָּשֵׁר זֶה בְּצַד זֶה, וְאֵין בְּמָקוֹם אֶחָד מִסְּכָּךְ הַפָּסוּל רֹחַב שְׁלוֹשָׁה טְפָחִים אֵלָא פָּחוּת--אִם הָיָה כָּל הַסְּכָּךְ הַכָּשֵׁר יוֹתֵר עַל כָּל הַסְּכָּךְ הַפָּסוּל, כְּשֵׁרָה; וְאִם הָיָה זֶה כְּמוֹ זֶה בְּצִמְצוּם--אַף עַל פִּי שְׁאֵין בְּמָקוֹם אֶחָד שְׁלוֹשָׁה--הֲרֵי זוֹ פְּסוּלָה, מִפְּנֵי שֶׁסְּכָּךְ פָּסוּל כְּפָרוּץ הוּא נֶחְשָׁב.

 פָּרַס עָלֶיהָ בֶּגֶד מִלְמַעְלָה, אוֹ פָּרַס תַּחְתֶּיהָ מִפְּנֵי הַנִּשָּׁר--פְּסוּלָה; פְּרָסוֹ כְּדֵי לְנָאוֹתָהּ, כְּשֵׁרָה.
וְכֵן אִם סִכְּכָהּ כְּהִלְכָּתָהּ, וְעִטְּרָהּ בְּמִינֵי פֵּרוֹת וּבְמִינֵי בְּגָדִים וְכֵלִים שֶׁתְּלָיָן בָּהּ, בֵּין בְּכוֹתָלֶיהָ בֵּין בַּסְּכָּךְ, כְּדֵי לְנָאוֹתָהּ--כְּשֵׁרָה.

 נוֹאיֵי הַסֻּכָּה--אֵין מְמַעֲטִין בְּגָבְהָהּ, אֲבָל מְמַעֲטִין בְּרָחְבָּהּ; הָיוּ נוֹאיֵי הַסֻּכָּה מֻפְלָגִין מִגַּגָּהּ אַרְבָּעָה טְפָחִים אוֹ יָתֵר, פְּסוּלָה, שֶׁנִּמְצָא הַיּוֹשֵׁב שָׁם כְּאִלּוּ אֵינוּ תַּחַת הַסְּכָּךְ, אֵלָא תַּחַת הַנּוֹאי שְׁהוּא אֹכָלִין וְכֵלִים שְׁאֵין מְסַכְּכִין בָּהֶן.

 סְכָּךְ שֶׁהָיוּ בּוֹ חַלּוֹנוֹת שֶׁהָאַוֵּיר נִרְאֶה מֵהֶן--אִם יֵשׁ בְּכָל הָאַוֵּיר כְּכָל מָקוֹם הַמְּסֻכָּךְ, הֲרֵי זוֹ פְּסוּלָה, מִפְּנֵי שֶׁחַמָּתָהּ תִּהְיֶה מְרֻבָּה עַל צִלָּתָהּ, וְכָל שֶׁהַחַמָּה מְרֻבָּה עַל הַצֵּל אֵינוּ סְכָּךְ; וְאִם הָיָה הַסִּכּוּךְ רַב עַל הָאַוֵּיר, כְּשֵׁרָה.

 בַּמֶּה דְּבָרִים אֲמוּרִים, בְּשֶׁלֹּא הָיָה בְּמָקוֹם אֶחָד אַוֵּיר שְׁלוֹשָׁה טְפָחִים; אֲבָל אִם הָיָה אַוֵּיר שְׁלוֹשָׁה טְפָחִים, בֵּין בָּאֶמְצָע בֵּין מִן הַצַּד--הֲרֵי זוֹ פְּסוּלָה, עַד שֶׁיְּמַעֲטֶנּוּ מִשְּׁלוֹשָׁה.
מִעֲטוֹ בְּדָבָר הַפָּסוּל כְּגוֹן כֵּלִים וּכְסוּת--אִם סֻכָּה גְּדוֹלָה הִיא, כְּשֵׁרָה; וְאִם בְּסֻכָּה קְטַנָּה, פְּסוּלָה עַד שֶׁיְּמַעֲטֶנּוּ בְּדָבָר שֶׁמְּסַכְּכִין בּוֹ.
הָיָה רֹב הַסִּכּוּךְ, צִלָּתוֹ מְרֻבָּה מֵחַמָּתוֹ, וּמֵעוּטוֹ, חַמָּתוֹ מְרֻבָּה מִצִּלָּתוֹ--הוֹאִיל וְצִלַּת הַכֹּל מְרֻבָּה מֵחַמַּת הַכֹּל, כְּשֵׁרָה.

 דֶּרֶךְ הַסִּכּוּךְ לִהְיוֹת קַל, כְּדֵי שֶׁיֵּרָאוּ מִמֶּנּוּ הַכּוֹכָבִים הַגְּדוֹלִים; הָיְתָה מְעֻבָּה כְּמִין בַּיִת--אַף עַל פִּי שְׁאֵין הַכּוֹכָבִים נִרְאִין מִתּוֹכָהּ, כְּשֵׁרָה.
הָיָה הַסִּכּוּךְ מְדֻבְלָל, וְהוּא הַסִּכּוּךְ שֶׁיִּהְיֶה מִקְצָתוֹ לְמַעְלָה וּמִקְצָתוֹ לְמַטָּה--כְּשֵׁרָה: וּבִלְבָד שֶׁלֹּא יִהְיֶה בֵּין הָעוֹלֶה וְהַיּוֹרֵד, שְׁלוֹשָׁה טְפָחִים.
וְאִם הָיָה בְּרֹחַב זֶה הָעוֹלֶה טֶפַח אוֹ יָתֵר--אַף עַל פִּי שְׁהוּא גָּבוֹהַּ יָתֵר מִשְּׁלוֹשָׁה טְפָחִים--רוֹאִין אוֹתוֹ כְּאִלּוּ יָרַד לְמַטָּה, וְנָגַע בִּשְׂפַת זֶה הַיּוֹרֵד: וְהוּא, שֶׁיִּהְיֶה מְכֻוָּן כְּנֶגֶד שְׂפַת הַיּוֹרֵד.

 הָעוֹשֶׂה סֻכָּה עַל גַּבֵּי סֻכָּה--הַתַּחְתּוֹנָה פְּסוּלָה, כְּמִי שֶׁעָשָׂה סֻכָּה בְּתוֹךְ הַבַּיִת; וְהָעֶלְיוֹנָה, כְּשֵׁרָה.
בַּמֶּה דְּבָרִים אֲמוּרִים שֵׁהַתַּחְתּוֹנָה פְּסוּלָה, בְּשֶׁהָיָה גֹּבַהּ הָעֶלְיוֹנָה עֲשָׂרָה טְפָחִים אוֹ יָתֵר, וְהָיָה גַּג הַתַּחְתּוֹנָה יָכוֹל לְקַבַּל כַּרִים וּכְסָתוֹת שֶׁלָּעֶלְיוֹנָה, אַפִלּוּ עַל יְדֵי הַדֹּחַק; אֲבָל אִם אֵין גָּבְהָהּ שֶׁלָּעֶלְיוֹנָה עֲשָׂרָה, אוֹ שֶׁלֹּא הָיְתָה הַתַּחְתּוֹנָה יְכוּלָה לְקַבַּל כַּרִים וּכְסָתוֹת שֶׁלָּעֶלְיוֹנָה אַפִלּוּ עַל יְדֵי הַדֹּחַק--אַף הַתַּחְתּוֹנָה כְּשֵׁרָה: וְהוּא שֶׁלֹּא יִהְיֶה גֹּבַהּ שְׁתֵּיהֶן יָתֵר עַל עֶשְׂרִים אַמָּה, שֵׁהַתַּחְתּוֹנָה בִּסְכָּךְ הָעֶלְיוֹנָה הִיא נִתֶּרֶת.

 מִטָּה שֶׁבְּתוֹךְ הַסֻּכָּה--אִם גְּבוֹהָה עֲשָׂרָה טְפָחִים--הַיּוֹשֵׁב תַּחְתֶּיהָ לֹא יָצָא יְדֵי חוֹבָתוֹ, מִפְּנֵי שְׁהִיא כְּסֻכָּה בְּתוֹךְ סֻכָּה.
וְכֵן כִּילָה שֶׁיֵּשׁ לָהּ גָּג, אַפִלּוּ טֶפַח--אִם גְּבוֹהָה עֲשָׂרָה טְפָחִים, אֵין יְשֵׁנִין בָּהּ בַּסֻּכָּה.
וְכֵן הַמַּעְמִיד אַרְבָּעָה עַמּוּדִים, וּפָרַס סָדִין עֲלֵיהֶן--אִם גְּבוֹהִין עֲשָׂרָה, הֲרֵי זוֹ כְּסֻכָּה בְּתוֹךְ סֻכָּה.

 אֲבָל שְׁנֵי עַמּוּדִים שֶׁפָּרַס עֲלֵיהֶן סָדִין, וְכֵן כִּילָה שְׁאֵין בְּגַגָּהּ טֶפַח--אַפִלּוּ גְּבוֹהִין כָּל שְׁהוּא, מֻתָּר לִישַׁן תַּחְתֵּיהֶם בַּסֻּכָּה: שְׁאֵינָן כְּסֻכָּה בְּתוֹךְ סֻכָּה, מִפְּנֵי שְׁאֵין לָהּ גָּג.

 סֻכָּה שְׁאוּלָה, כְּשֵׁרָה; וְכֵן הַגְּזוּלָה, כְּשֵׁרָה.
כֵּיצַד: אִם תָּקַף עַל חֲבֵרוֹ וְהוֹצִיאוֹ מִסֻּכָּתוֹ, וּגְזָלָהּ וְיָשַׁב בָּהּ--יָצָא, שְׁאֵין הַקַּרְקָע נִגְזֶלֶת.
וְאִם גָּזַל עֵצִים, וְעָשָׂה מֵהֶן סֻכָּה--יָצָא: תַּקָּנַת חֲכָמִים הִיא, שְׁאֵין לְבַעַל הָעֵצִים אֵלָא דְּמֵי עֵצִים בִּלְבָד.
וְאַפִלּוּ גָּזַל נְסָרִים, וְהִנִּיחָן, וְלֹא חִבְּרָן, וְלֹא שִׁנָּה בָּהֶן כְּלוּם--יָצָא.
הָעוֹשֶׂה סֻכָּה בִּרְשׁוּת הָרַבִּים, הֲרֵי זוֹ כְּשֵׁרָה.

הִלְכּוֹת סֻכָּה פֵּרֶק ו 
נָשִׁים וַעֲבָדִים וּקְטַנִּים, פְּטוּרִים מִן הַסֻּכָּה.
טֻמְטוֹם וְאַנְדְּרֻגִּינוֹס, חַיָּבִים מִסָּפֵק.
וְכֵן מִי שֶׁחֶצְיוֹ עֶבֶד וְחֶצְיוֹ בֶּן חוֹרִין, חַיָּב.
קָטָן שְׁאֵינוּ צָרִיךְ לְאִמּוֹ, שְׁהוּא כְּבֶן חָמֵשׁ כְּבֶן שֵׁשׁ--חַיָּב בַּסֻּכָּה מִדִּבְרֵי סוֹפְרִים, כְּדֵי לְחַנְּכוֹ בַּמִּצְווֹת.

חוֹלִים וּמְשַׁמְּשֵׁיהֶן, פְּטוּרִים מִן הַסֻּכָּה; וְלֹא חוֹלֶה שֶׁיֵּשׁ בּוֹ סַכָּנָה, אֵלָא אַפִלּוּ חָשׁ בְּרֹאשׁוֹ וְאַפִלּוּ חָשׁ בְּעֵינָיו.
מִצְטַעֵר, פָּטוּר מִן הַסֻּכָּה--הוּא, לֹא מְשַׁמְּשָׁיו; וְאֵיזֶה הוּא מִצְטַעֵר--זֶה שְׁאֵינוּ יָכוֹל לִישַׁן בַּסֻּכָּה מִפְּנֵי הָרוּחַ, אוֹ מִפְּנֵי הַזְּבוּבִים וְהַפַּרְעוֹשִׁים וְכַיּוֹצֶא בָּהֶן, אוֹ מִפְּנֵי הָרֵיחַ.

הָאָבֵל, חַיָּב בַּסֻּכָּה.
וְחָתָן, וְכָל הַשּׁוֹשְׁבִינִין, וְכָל בְּנֵי חֻפָּה--פְּטוּרִים מִן הַסֻּכָּה, כָּל שִׁבְעַת יְמֵי הַמִּשְׁתֶּה.

שְׁלוּחֵי מִצְוָה פְּטוּרִים מִן הַסֻּכָּה, בֵּין בַּיּוֹם בֵּין בַּלַּיְלָה.
הוֹלְכֵי דְּרָכִים בַּיּוֹם, פְּטוּרִים מִן הַסֻּכָּה בַּיּוֹם וְחַיָּבִין בַּלַּיְלָה; הוֹלְכֵי דְּרָכִים בַּלַּיְלָה, פְּטוּרִים מִן הַסֻּכָּה בַּלַּיְלָה וְחַיָּבִים בַּיּוֹם.
שׁוֹמְרֵי הָעִיר בַּיּוֹם, פְּטוּרִים מִן הַסֻּכָּה בַּיּוֹם וְחַיָּבִים בַּלַּיְלָה; שׁוֹמְרֵי הָעִיר בַּלַּיְלָה, פְּטוּרִים מִן הַסֻּכָּה בַּלַּיְלָה וְחַיָּבִים בַּיּוֹם.
שׁוֹמְרֵי גִּנּוֹת וּפַרְדֵּסִין, פְּטוּרִין בֵּין בַּיּוֹם בֵּין בַּלַּיְלָה--שְׁאִם יַעֲשֶׂה הַשּׁוֹמֵר סֻכָּה, יֵדַע הַגַּנָּב שֶׁיֵּשׁ לַשּׁוֹמֵר מָקוֹם קָבוּעַ וְיָבוֹא וְיִגְנֹב מִמָּקוֹם אַחֵר.

כֵּיצַד הִיא מִצְוַת הַיְּשִׁיבָה בַּסֻּכָּה: שֶׁיִּהְיֶה אוֹכֵל וְשׁוֹתֶה וְדָר בַּסֻּכָּה, כָּל שִׁבְעַת הַיָּמִים בֵּין בַּיּוֹם בֵּין בַּלַּיְלָה, כְּדֶרֶךְ שְׁהוּא דָּר בְּבֵיתוֹ, בִּשְׁאָר יְמוֹת הַשָּׁנָה.
וְכָל שִׁבְעַת הַיָּמִים, עוֹשֶׂה אָדָם אֶת בֵּיתוֹ עֲרַאי וְאֶת סֻכָּתוֹ קְבָע, שֶׁנֶּאֱמָר "בַּסֻּכֹּת תֵּשְׁבוּ, שִׁבְעַת יָמִים" .
כֵּיצַד: כֵּלִים הַנָּאִים וּמַצָּעוֹת הַנָּאוֹת, בַּסֻּכָּה, וּכְלֵי שְׁתִיָּה כְּגוֹן אֲשִׁישׁוֹת וְכוֹסוֹת, בַּסֻּכָּה; אֲבָל כְּלֵי אֲכִילָה כְּגוֹן קְדֵרוֹת וּקְעָרוֹת, חוּץ לַסֻּכָּה.
הַמְּנוֹרָה, בַּסֻּכָּה; וְאִם הָיְתָה סֻכָּה קְטַנָּה, מַנִּיחָהּ חוּץ לַסֻּכָּה.

אוֹכְלִין וְשׁוֹתִין וִישֵׁנִין בַּסֻּכָּה כָּל שִׁבְעָה, בֵּין בַּיּוֹם בֵּין בַּלַּיְלָה.
וְאָסוּר לֶאֱכֹל סְעוֹדָה חוּץ לַסֻּכָּה כָּל שִׁבְעָה, אֵלָא אִם כֵּן אָכַל אֲכִילַת עֲרַאי, כַּבֵּיצָה אוֹ פָּחוּת אוֹ יָתֵר מְעַט; וְאֵין יְשֵׁנִין חוּץ לַסֻּכָּה, אַפִלּוּ שִׁינַת עֲרַאי.
וּמֻתָּר לִשְׁתּוֹת מַיִם וְלֶאֱכֹל פֵּרוֹת, חוּץ לַסֻּכָּה; וּמִי שֶׁיַּחְמִיר עַל עַצְמוֹ וְלֹא יִשְׁתֶּה חוּץ לַסֻּכָּה אַפִלּוּ מַיִם, הֲרֵי זֶה מְשֻׁבָּח.

אֲכִילָה בְּלֵילֵי יוֹם טוֹב הָרִאשׁוֹן בַּסֻּכָּה, חוֹבָה: אַפִלּוּ אָכַל כַּזַּיִת פַּת, יָצָא יְדֵי חוֹבָתוֹ.
מִכָּאן וְאִלַּךְ, רְשׁוּת: רָצָה לֶאֱכֹל סְעוֹדָה, סוֹעֵד בַּסֻּכָּה; רָצָה, אֵינוּ אוֹכֵל כָּל שִׁבְעָה אֵלָא פֵּרוֹת אוֹ קְלָיוֹת חוּץ לַסֻּכָּה--אוֹכֵל כְּדִין אֲכִילַת מַצָּה בַּפֶּסַח.

מִי שֶׁהָיָה רֹאשׁוֹ וְרֻבּוֹ בַּסֻּכָּה, וְשֻׁלְחָנוֹ בְּתוֹךְ בֵּיתוֹ אוֹ חוּץ לַסֻּכָּה, וְאָכַל--הֲרֵי זֶה אָסוּר, וּכְאִלּוּ לֹא אָכַל בַּסֻּכָּה: עַד שֶׁיִּהְיֶה שֻׁלְחָנוֹ בְּתוֹךְ הַסֻּכָּה--גְּזֵרָה שֶׁמֶּא יִמָּשֵׁךְ אַחַר שֻׁלְחָנוֹ, וְאַפִלּוּ בְּסֻכָּה גְּדוֹלָה.

כָּל שִׁבְעַת הַיָּמִים, קוֹרֶא בְּתוֹךְ הַסֻּכָּה; וּכְשֶׁמֵּבִין וּמְדַקְדֵּק בְּמַה שֶׁיִּקְרָא, יָבִין חוּץ לַסֻּכָּה, כְּדֵי שֶׁתִּהְיֶה דַּעְתּוֹ מְיֻשֶּׁבֶת עָלָיו.
הַמִּתְפַּלֵּל--רָצָה--לְהִתְפַּלַּל בַּסֻּכָּה, אוֹ חוּץ לַסֻּכָּה.

יָרְדוּ גְּשָׁמִים, הֲרֵי זֶה נִכְנָס לְתוֹךְ הַבַּיִת.
מֵאֵימָתַי מֻתָּר לְפַנּוֹת--מִשֶּׁיֵּרְדוּ לְתוֹךְ הַסֻּכָּה טִפּוֹת, שְׁאִם יִפְּלוּ לְתוֹךְ הַתַּבְשִׁיל, יִפָּסֵד אַפִלּוּ לְתַבְשִׁיל שֶׁלְּפוֹל.
הָיָה אוֹכֵל בַּסֻּכָּה וְיָרְדוּ גְּשָׁמִים, וְנִכְנַס לְבֵיתוֹ וּפָסְקוּ הַגְּשָׁמִים--אֵין מְחַיְּבִים אוֹתוֹ לַחְזֹר לַסֻּכָּה, עַד שֶׁיִּגְמֹר סְעוֹדָתוֹ.
הָיָה יָשֵׁן וְיָרְדוּ גְּשָׁמִים בַּלַּיְלָה, וְנִכְנַס לְתוֹךְ הַבַּיִת וּפָסְקוּ הַגְּשָׁמִים--אֵין מַטְרִיחִין אוֹתוֹ לַחְזֹר לַסֻּכָּה, כָּל אוֹתוֹ הַלַּיְלָה; אֵלָא יִישַׁן בְּבֵיתוֹ, עַד שֶׁיַּעֲלֶה עַמּוּד הַשַּׁחַר.

גָּמַר מִלֶּאֱכֹל בַּיּוֹם הַשְּׁבִיעִי בַּשַּׁחְרִית, לֹא יַתִּיר סֻכָּתוֹ; אֲבָל מוֹרִיד הוּא אֶת כֵּלָיו וּמְפַנֶּה אוֹתָהּ, מִן הַמִּנְחָה וָמַעְלָה.
אֵין לוֹ מָקוֹם לְפַנּוֹת, פּוֹחֵת בָּהּ אַרְבָּעָה עַל אַרְבָּעָה.
וְאִם הֻצְרָךְ לִסְעֹד בִּשְׁאָר הַיּוֹם--צָרִיךְ לֶאֱכֹל בַּסֻּכָּה, שֶׁמִּצְוָתָהּ כָּל שִׁבְעָה.

כָּל זְמָן שֶׁיִּכָּנֵס לֵישֵׁב בַּסֻּכָּה כָּל שִׁבְעָה, מְבָרֵךְ קֹדֶם שֶׁיֵּשֵׁב אֲשֶׁר קִדְּשָׁנוּ בְּמִצְווֹתָיו וְצִוָּנוּ לֵישֵׁב בַּסֻּכָּה.
וּבְלֵילֵי יוֹם טוֹב הָרִאשׁוֹן, מְבָרֵךְ עַל הַסֻּכָּה, וְאַחַר כָּךְ מְבָרֵךְ עַל הַזְּמָן, וּמְסַדֵּר כָּל הַבְּרָכוֹת עַל הַכּוֹס: נִמְצָא מְקַדֵּשׁ מֵעוֹמֵד, וּמְבָרֵךְ לֵישֵׁב בַּסֻּכָּה; וְיוֹשֵׁב, וְאַחַר כָּךְ מְבָרֵךְ עַל הַזְּמָן.
וּכְזֶה הָיָה מִנְהַג רִבּוֹתַי וְרִבֵּי סְפָרַד, לְקַדַּשׁ מֵעוֹמֵד בְּלֵילֵי רִאשׁוֹן שֶׁלְּחַג הַסֻּכּוֹת, כְּמוֹ שֶׁבֵּאַרְנוּ.

בַּזְּמָן הַזֶּה שֶׁאָנוּ עוֹשִׂין שְׁנֵי יָמִים, יוֹשְׁבִין בַּסֻּכָּה שְׁמוֹנָה יָמִים.
וּבַיּוֹם הַשְּׁמִינִי שְׁהוּא יוֹם טוֹב רִאשׁוֹן שֶׁלִּשְׁמִינִי עֲצֶרֶת, יוֹשְׁבִין בָּהּ וְאֵין מְבָרְכִין לֵישֵׁב בַּסֻּכָּה.
וְכֵן טֻמְטוֹם וְאַנְדְּרֻגִּינוֹס, לְעוֹלָם אֵין מְבָרְכִין לֵישֵׁב בַּסֻּכָּה, מִפְּנֵי שְׁהֶן חַיָּבִים מִסָּפֵק, וְאֵין מְבָרְכִין מִסָּפֵק.

גָּמַר מִלֶּאֱכֹל בַּיּוֹם הַשְּׁמִינִי, מוֹרִיד כֵּלָיו וּמְפַנֶּה אוֹתָהּ.
אֵין לוֹ מָקוֹם לְהוֹרִיד אֶת כֵּלָיו--אִם הָיְתָה קְטַנָּה, מַכְנִיס לָהּ מְנוֹרָה; וְאִם הָיְתָה גְּדוֹלָה, מַכְנִיס לָהּ קְדֵרוֹת וּקְעָרוֹת וְכַיּוֹצֶא בָּהֶן--כְּדֵי לְהַכִּיר פְּסוּלָהּ וְשֶׁכְּבָר נִגְמְרָה מִצְוָתָהּ: מִפְּנֵי שְׁהוּא יוֹם טוֹב, וְאֵינוּ יָכוֹל לִפְחֹת בָּהּ וּלְפָסְלָהּ.

מִי שֶׁלֹּא עָשָׂה סֻכָּה, בֵּין בְּשׁוֹגֵג בֵּין בְּמֵזִיד--עוֹשֶׂה סֻכָּה בְּחֻלּוֹ שֶׁלַּמּוֹעֵד; אַפִלּוּ בְּסוֹף יוֹם שְׁבִיעִי עוֹשֶׂה סֻכָּה, שֶׁמִּצְוָתָהּ כָּל שִׁבְעָה.

עֲצֵי סֻכָּה, אֲסוּרִין כָּל שְׁמוֹנַת יְמֵי הֶחָג, בֵּין עֲצֵי דְּפָנוֹת, בֵּין עֲצֵי סְכָּךְ: אֵין נֵאוֹתִין מֵהֶן לְדָבָר אַחֵר כָּל שְׁמוֹנַת הַיָּמִים, מִפְּנֵי שֶׁיּוֹם שְׁבִיעִי כֻּלּוֹ הַסֻּכָּה מֻקְצֵת עַד בֵּין הַשְּׁמָשׁוֹת, וְהוֹאִיל וְהֻקְצָת לְבֵין הַשְּׁמָשׁוֹת שֶׁלַּשְּׁמִינִי, הֻקְצָת לְכָל הַיּוֹם.

 וְכֵן אֹכָלִין וּמַשְׁקִין שֶׁתּוֹלִין בַּסֻּכָּה כְּדֵי לְנָאוֹתָהּ, אָסוּר לְהִסְתַּפַּק מֵהֶן כָּל שְׁמוֹנָה; וְאִם הִתְנָה עֲלֵיהֶן בְּשָׁעָה שֶׁתְּלָאָן וְאָמַר אֵינִי בּוֹדֵל מֵהֶן כָּל בֵּין הַשְּׁמָשׁוֹת, הֲרֵי זֶה מִסְתַּפֵּק מֵהֶן בְּכָל עֵת שֶׁיִּרְצֶה--שֶׁהֲרֵי לֹא הִקְצָה אוֹתָן, וְלֹא חָלָה עֲלֵיהֶן קְדֻשַּׁת הַסֻּכָּה וְלֹא נֶחְשְׁבוּ כְּמוֹתָהּ.

הִלְכּוֹת לוֹלָב פֵּרֶק ז 
"כַּפֹּת תְּמָרִים" הָאֲמוּרִים בַּתּוֹרָה, הֶן חֲרָיוֹת שֶׁלְּדֶקֶל כְּשֶׁיִּצְמְחוּ, קֹדֶם שֶׁיִּתְפָּרְדוּ הָעַלִּין לְכָאן וּלְכָאן, אֵלָא כְּשֶׁיִּהְיֶה כְּמוֹ שַׁרְבִיט; וְהוּא הַנִּקְרָא לוֹלָב.

"פְּרִי עֵץ הָדָר" הָאָמוּר בַּתּוֹרָה, הוּא אֶתְרוֹג.
"וַעֲנַף עֵץ-עָבֹת" הָאָמוּר בַּתּוֹרָה, הוּא הַהֲדָס שֶׁעַלָּיו חוֹפִין אֶת עֵצוֹ, כְּגוֹן שֶׁיִּהְיוּ שְׁלוֹשָׁה עַלִּין אוֹ יָתֵר עַל כֵּן בְּגִבְעוֹל אֶחָד; אֲבָל אִם הָיוּ שְׁנֵי הָעַלִּין בְּשׁוֹוֶה זֶה כְּנֶגֶד זֶה, וְהָעַלֶּה הַשְּׁלִישִׁי לְמַעְלָה מֵהֶן--אֵין זֶה עָבוֹת, אֵלָא נִקְרָא הֲדָס שׁוֹטֶה.

"עַרְבֵי-נָחַל" הָאֲמוּרוֹת בַּתּוֹרָה, אֵינָן כָּל דָּבָר הַגָּדֵל עַל הַנַּחַל, אֵלָא מִין יָדוּעַ, הוּא הַנִּקְרָא "עַרְבֵי-נָחַל"; עַלֶּה שֶׁלּוֹ מָשׁוּךְ וּפִיו חָלָק וְקָנֶה שֶׁלּוֹ אָדֹם, וְזֶה הוּא הַנִּקְרָא עֲרָבָה.
וְרֹב מִין זֶה גָּדֵל עַל הַנְּחָלִים, לְכָּךְ נֶאֱמָר "עַרְבֵי-נָחַל"; וְאַפִלּוּ הָיָה גָּדֵל בַּמִּדְבָּר אוֹ בֶּהָרִים, כָּשֵׁר.

וְיֵשׁ מִין אַחֵר דּוֹמֶה לָעֲרָבָה, אֵלָא שֶׁעַלֶּה שֶׁלּוֹ עָגוּל וּפִיו דּוֹמֶה לְמַסָּר וְקָנֶה שֶׁלּוֹ אֵינוּ אָדֹם; וְזֶה הוּא הַנִּקְרָא צַפְצָפָה, וְהִיא פְּסוּלָה.
וְיֵשׁ שָׁם מִין עֲרָבָה שְׁאֵין פִּי הָעַלֶּה שֶׁלָּהּ חָלָק וְאֵינוּ כְּמַסָּר, אֵלָא יֵשׁ בּוֹ תְּלָמִים קְטַנִּים עַד מְאוֹד כְּמוֹ פִּי מַגָּל קָטָן; וְזֶה כָּשֵׁר.
וְכָל הַדְּבָרִים הָאֵלּוּ, מִפִּי הַשְּׁמוּעָה מִמֹּשֶׁה רַבֵּנוּ נִתְפָּרְשׁוּ.

אַרְבָּעָה מִינִין אֵלּוּ--מִצְוָה אַחַת הֶן, וּמְעַכְּבִין זֶה אֶת זֶה; וְכֻלָּן נִקְרָאִים מִצְוַת לוֹלָב.
וְאֵין פּוֹחֲתִין מֵהֶן, וְאֵין מוֹסִיפִין עֲלֵיהֶן; וְאִם לֹא נִמְצָא אֶחָד מֵהֶן, אֵין מְבִיאִים תַּחְתָּיו מִין אַחֵר הַדּוֹמֶה לוֹ.

מִצְוָה מִן הַמֻּבְחָר לֶאֱגֹד לוֹלָב וַהֲדָס וַעֲרָבָה, וְלַעֲשׂוֹת שְׁלָשְׁתָּן אֲגֻדָּה אַחַת.
וְכִשְׁהוּא נוֹטְלָם לָצֵאת בֵּהֶן, מְבָרֵךְ תְּחִלָּה עַל נְטִילַת לוֹלָב, הוֹאִיל וְכֻלָּן סְמוּכִין לוֹ.
וְאַחַר כָּךְ נוֹטֵל הָאֲגֻדָּה הַזֹּאת בִּימִינוֹ וְאֶתְרוֹג בִּשְׂמֹאלוֹ, וְנוֹטְלָן דֶּרֶךְ גְּדִילָתָן שֶׁיִּהְיוּ עִיקְרֵיהֶן לְמַטָּה לָאָרֶץ וְרָאשֵׁיהֶן לְמַעְלָה לָאַוֵּיר.
וְאִם לֹא אֲגָדָן וּנְטָלָן אֶחָד אֶחָד, יָצָא--וְהוּא, שֶׁיִּהְיוּ אַרְבַּעְתָּן מְצוּיִין אֶצְלוֹ; אֲבָל אִם לֹא הָיָה לוֹ אֵלָא מִין אֶחָד אוֹ שֶׁחָסְרוּ מִין אֶחָד, לֹא יִטֹּל עַד שֶׁיִּמְצָא הַשְּׁאָר.

כַּמָּה נוֹטֵל מֵהֶן--לוֹלָב אֶחָד, וְאֶתְרוֹג אֶחָד, וּשְׁנֵי בַּדֵּי עֲרָבָה, וּשְׁלוֹשָׁה בַּדֵּי הֲדָס.
וְאִם רָצָה לְהוֹסִיף בַּהֲדָס, כְּדֵי שֶׁיִּהְיֶה אֲגֻדָּה גְּדוֹלָה--מוֹסִיף; וְנוֹאי מִצְוָה הוּא.
אֲבָל שְׁאָר הַמִּינִין--אֵין מוֹסִיפִין עַל מִנְיָנָם, וְאֵין גּוֹרְעִין מֵהֶן; וְאִם הוֹסִיף אוֹ גָּרַע, פָּסַל.

כַּמָּה שֵׁעוּר אֹרֶךְ כָּל מִין מֵהֶם: לוֹלָב, אֵין פָּחוּת מֵאַרְבָּעָה טְפָחִים; וְאִם הָיָה אָרוּךְ כָּל שְׁהוּא, כָּשֵׁר; וּמְדִידָתוֹ מִשִּׁדְרוֹ בִּלְבָד, לֹא מֵרֹאשׁ הָעַלִּים.
וַהֲדָס וַעֲרָבָה, אֵין פָּחוּת מִשְּׁלוֹשָׁה טְפָחִים; וְאִם הָיוּ אֲרוּכִין כָּל שְׁהֶן, כְּשֵׁרִים.
אַפִלּוּ אֵין בְּכָל בַּד וּבַד אֵלָא שְׁלוֹשָׁה עַלִּין לַחִין, כָּשֵׁר--וְהוּא, שֶׁיִּהְיוּ בְּרֹאשׁ הַבָּד.
וְאִם אָגַד הַלּוֹלָב, צָרִיךְ שֶׁיִּהְיֶה שִׁדְרוֹ שֶׁלַּלּוֹלָב יוֹצֶא מִן הַהֲדָס וְהָעֲרֵבָה טֶפַח אוֹ יָתֵר.
וְשֵׁעוּר אֶתְרוֹג, אֵין פָּחוּת מִכַּבֵּיצָה; וְאִם הָיָה גָּדוֹל כָּל שְׁהוּא, כָּשֵׁר.

מִשֶּׁיַּגְבִּיהַּ אַרְבָּעָה מִינִין אֵלּוּ--בֵּין שֶׁהִגְבִּיהָן כְּאַחַת בֵּין בְּזֶה אַחַר זֶה, בֵּין בַּיָּמִין בֵּין בַּשְּׂמֹאל--יָצָא: וְהוּא, שֶׁיַּגְבִּיהֶן דֶּרֶךְ גְּדִילָתָן; אֲבָל שֶׁלֹּא דֶּרֶךְ גְּדִילָתָן, לֹא יָצָא.
וּמִצְוָה כְּהִלְכָּתָהּ שֶׁיַּגְבִּיהַּ אֲגֻדָּה שֶׁלִּשְׁלוֹשָׁה מִינִין בַּיָּמִין וְאֶתְרוֹג בַּשְּׂמֹאל, וְיוֹלִיךְ וְיָבִיא וְיַעֲלֶה וְיוֹרִיד, וִינַעְנַע הַלּוֹלָב שְׁלוֹשָׁה פְּעָמִים, בְּכָל רוּחַ וְרוּחַ.
כֵּיצַד: מוֹלִיךְ וּמְנַעְנֵעַ רֹאשׁ הַלּוֹלָב שְׁלוֹשָׁה פְּעָמִים, וּמֵבִיא וּמְנַעְנֵעַ רֹאשׁ הַלּוֹלָב שְׁלוֹשָׁה פְּעָמִים; וְכֵן בַּעֲלִיָּה, וִירִידָה.
וְהֵיכָן מוֹלִיךְ וּמֵבִיא--בְּשָׁעַת קְרִיאַת הַהַלֵּל בְּ"הוֹדוּ לַה' כִּי-טוֹב" , תְּחִלָּה וָסוֹף, וּבְ"אָנָּא ה', הוֹשִׁיעָה נָּא" .
וְכָל הַיּוֹם כָּשֵׁר לִנְטִילַת לוֹלָב, וְאֵינוּ נִטָּל בַּלַּיְלָה.

 עָשָׂה לַאֲגֻדָּה זוֹ גִּימוֹן שֶׁלְּכֶסֶף וְשֶׁלְּזָהָב, אוֹ שֶׁכָּרַךְ עָלֶיהָ סָדִין וּנְטָלָהּ--יָצָא: לְקִיחָה עַל יְדֵי דָּבָר אַחֵר, שְׁמָהּ לְקִיחָה.
וְהוּא, שֶׁיִּהְיֶה דֶּרֶךְ כִּבּוּד וְדֶרֶךְ הִדּוּר--שֶׁכָּל שְׁהוּא לְנָאוֹתוֹ, אֵינוּ חוֹצֵץ; אֲבָל אִם נָתַן אֶת הַמִּינִין הָאֵלּוּ בַּעֲצִיץ אוֹ בִּקְדֵרָה וּנְטָלָהּ, לֹא יָצָא יְדֵי חוֹבָתוֹ.

 אָגַד אֶת הַלּוֹלָב עִם הַהֲדָס וְהָעֲרָבָה, וְהִבְדִּיל בֵּין הַלּוֹלָב וּבֵין הַהֲדָס בְּמַטְלִית וְכַיּוֹצֶא בָּהּ--הֲרֵי זֶה חוֹצֵץ; הִבְדִּיל בֵּינֵיהֶן בְּעַלֵּי הֲדָס--אֵינוּ חוֹצֵץ, שֶׁמִּין בְּמִינוֹ אֵינוּ חוֹצֵץ.
וְיֵשׁ לוֹ לֶאֱגֹד אֶת הַלּוֹלָב בְּחוּט אוֹ בִּמְשִׁיחָה, וְכָל מִין שֶׁיִּרְצֶה, הוֹאִיל וְאֵין אֲגִידָתוֹ מְעַכֶּבֶת.

 מִצְוַת לוֹלָב, לְהִנָּטֵל בְּיוֹם הָרִאשׁוֹן שֶׁלֶּחָג בִּלְבָד בְּכָל מָקוֹם וּבְכָל זְמָן, וְאַפִלּוּ בַּשַּׁבָּת, שֶׁנֶּאֱמָר "וּלְקַחְתֶּם לָכֶם בַּיּוֹם הָרִאשׁוֹן" .
וּבַמִּקְדָּשׁ לְבַדּוֹ נוֹטְלִין אוֹתוֹ בְּכָל יוֹם וָיוֹם מִשִּׁבְעַת יְמֵי הֶחָג, שֶׁנֶּאֱמָר "וּשְׂמַחְתֶּם, לִפְנֵי ה' אֱלֹהֵיכֶם--שִׁבְעַת יָמִים" .
חָל יוֹם הַשַּׁבָּת לִהְיוֹת בְּתוֹךְ יְמֵי הֶחָג, אֵינוּ נִטָּל בַּשַּׁבָּת--גְּזֵרָה שֶׁמֶּא יוֹלִיכֶנּוּ בְּיָדוֹ אַרְבַּע אַמּוֹת בִּרְשׁוּת הָרַבִּים, כְּמוֹ שֶׁגָּזְרוּ בַּשּׁוֹפָר.

 וְלָמָּה לֹא גָזְרוּ גְּזֵרָה זוֹ בְּיוֹם טוֹב הָרִאשׁוֹן, מִפְּנֵי שְׁהוּא מִצְוָה מִן הַתּוֹרָה וְאַפִלּוּ בַּגְּבוּלִין; נִמְצָא שְׁאֵין דִּינוֹ וְדִין שְׁאָר הַיָּמִים שׁוֹוֶה, שֶׁבִּשְׁאָר יְמֵי הֶחָג אֵין אָדָם חַיָּב לִטֹּל לוֹלָב אֵלָא בַּמִּקְדָּשׁ.

 מִשֶּׁחָרַב בֵּית הַמִּקְדָּשׁ, הִתְקִינוּ שֶׁיִּהְיֶה לוֹלָב נִטָּל בְּכָל מָקוֹם, כָּל שִׁבְעַת יְמֵי הֶחָג, זֵכֶר לַמִּקְדָּשׁ; וְכָל יוֹם וָיוֹם מְבָרֵךְ עָלָיו אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל נְטִילַת לוֹלָב, מִפְּנֵי שְׁהִיא מִצְוָה מִדִּבְרֵי סוֹפְרִים.
וְתַקָּנָה זוֹ, עִם כָּל הַתַּקָּנוֹת שֶׁהִתְקִין רַבַּן יוֹחָנָן בֶּן זַכַּאי מִשֶּׁחָרַב בֵּית הַמִּקְדָּשׁ; וּכְשֶׁיִּבָּנֶה הַמִּקְדָּשׁ, יַחְזְרוּ הַדְּבָרִים לְיָשְׁנָן.

 בִּזְמָן שֶׁבֵּית הַמִּקְדָּשׁ קַיָּם, הָיָה לוֹלָב נִטָּל בְּיוֹם רִאשׁוֹן שֶׁחָל לִהְיוֹת בַּשַּׁבָּת; וְכֵן בִּשְׁאָר מְקוֹמוֹת שֶׁיָּדְעוּ בַּוַּדַּאי שֶׁיּוֹם זֶה הוּא יוֹם הֶחָג, בְּאֶרֶץ יִשְׂרָאֵל.
אֲבָל הַמְּקוֹמוֹת הָרְחוֹקִים שֶׁלֹּא הָיוּ יוֹדְעִים בִּקְבִיעַת רֹאשׁ חֹדֶשׁ, לֹא הָיוּ נוֹטְלִין הַלּוֹלָב מִסָּפֵק.

 וּמִשֶּׁחָרַב בֵּית הַמִּקְדָּשׁ, אָסְרוּ חֲכָמִים לִטֹּל אֶת הַלּוֹלָב בַּשַּׁבָּת בַּיּוֹם הָרִאשׁוֹן, וְאַפִלּוּ בְּנֵי אֶרֶץ יִשְׂרָאֵל שֶׁקִּדְּשׁוּ אֶת הַחֹדֶשׁ, מִפְּנֵי בְּנֵי הַגְּבוּלִין הָרְחוֹקִים שְׁאֵינָן יוֹדְעִין בִּקְבִיעַת הַחֹדֶשׁ--כְּדֵי שֶׁיִּהְיוּ הַכֹּל שׁוֹוִין בְּדָבָר זֶה, וְלֹא יִהְיוּ אֵלּוּ נוֹטְלִין בַּשַּׁבָּת וְאֵלּוּ אֵין נוֹטְלִין: הוֹאִיל וְחִיּוּב יוֹם רִאשׁוֹן בְּכָל מָקוֹם אֶחָד הוּא, וְאֵין שָׁם מִקְדָּשׁ לְהִתָּלוֹת בּוֹ.

 וּבַזְּמָן הַזֶּה שֶׁהַכֹּל עוֹשִׂין עַל הַחֶשְׁבּוֹן, נִשְׁאָר הַדָּבָר כְּמוֹת שֶׁהָיָה שֶׁלֹּא יִנָּטֵל בַּשַּׁבָּת לוֹלָב כְּלָל, לֹא בַּגְּבוּלִין וְלֹא בְּאֶרֶץ יִשְׂרָאֵל וְאַפִלּוּ בְּיוֹם רִאשׁוֹן, וְאַף עַל פִּי שֶׁהַכֹּל יוֹדְעִים בִּקְבִיעַת הַחֹדֶשׁ.
וּכְבָר בֵּאַרְנוּ, שֶׁעִיקַר הָאִסּוּר בִּנְטִילַת הַלּוֹלָב בַּשַּׁבָּת--גְּזֵרָה, שֶׁמֶּא יַעְבִירֶנּוּ אַרְבַּע אַמּוֹת בִּרְשׁוּת הָרַבִּים.

 כָּל שֶׁחַיָּב בַּשּׁוֹפָר וּבַסֻּכָּה, חַיָּב בִּנְטִילַת לוֹלָב; וְכָל הַפָּטוּר מִשּׁוֹפָר וְסֻכָּה, פָּטוּר מִלּוֹלָב.
קָטָן הַיּוֹדֵעַ לְנַעְנַע, חַיָּב בַּלּוֹלָב מִדִּבְרֵי סוֹפְרִים, כְּדֵי לְחַנְּכוֹ בַּמִּצְווֹת.

 הֲלָכָה לְמֹשֶׁה מִסִּינַי, שֶׁמְּבִיאִין בַּמִּקְדָּשׁ עֲרָבָה אַחֶרֶת חוּץ מֵעֲרָבָה שֶׁבַּלּוֹלָב, וְאֵין אָדָם יוֹצֶא יְדֵי חוֹבָתוֹ בָּעֲרָבָה שֶׁבַּלּוֹלָב; וּשֵׁעוּרָהּ, אַפִלּוּ עַלֶּה אֶחָד בְּבַד אֶחָד.

 כֵּיצַד הָיְתָה מִצְוָתָהּ: בְּכָל יוֹם וָיוֹם מִשִּׁבְעַת הַיָּמִים הָיוּ מְבִיאִין מֻרְבָּיוֹת שֶׁלַּעֲרָבָה, וְזוֹקְפִין אוֹתָן עַל צְדַדֵי הַמִּזְבֵּחַ, וְרָאשֵׁיהֶן כְּפוּפִין עַל גַּבֵּי הַמִּזְבֵּחַ; וּבְעֵת שֶׁהָיוּ מְבִיאִין אוֹתָהּ וְסוֹדְרִין אוֹתָהּ, תּוֹקְעִין וּמְרִיעִין וְתוֹקְעִין.
חָל יוֹם שַׁבָּת לִהְיוֹת בְּתוֹךְ הֶחָג, אֵין זוֹקְפִין עֲרָבָה; אֵלָא אִם כֵּן חָל יוֹם שְׁבִיעִי לִהְיוֹת בַּשַּׁבָּת, זוֹקְפִין אוֹתָהּ בַּשַּׁבָּת כְּדֵי לְפַרְסְמָהּ שְׁהִיא מִצְוָה.

 כֵּיצַד הָיוּ עוֹשִׂין: מְבִיאִין אוֹתָהּ מֵעֶרֶב שַׁבָּת לַמִּקְדָּשׁ, וּמַנִּיחִין אוֹתָהּ בְּגִגִּיּוֹת שֶׁלְּזָהָב, כְּדֵי שֶׁלֹּא יִכְמְשׁוּ הָעַלִּין.
וּלְמָחָר זוֹקְפִין אוֹתָהּ עַל גַּבֵּי הַמִּזְבֵּחַ, וּבָאִין הָעָם וְלוֹקְחִין מִמֶּנָּה וְנוֹטְלִין אוֹתָהּ כְּדֶרֶךְ שֶׁעוֹשִׂין בְּכָל יוֹם.
וַעֲרָבָה זוֹ--הוֹאִיל וְאֵינָהּ בַּפֵּרוּשׁ בַּתּוֹרָה--אֵין נוֹטְלִין אוֹתָהּ כָּל שִׁבְעַת יְמֵי הֶחָג, זֵכֶר לַמִּקְדָּשׁ; אֵלָא בַּיּוֹם הַשְּׁבִיעִי בִּלְבָד הוּא שֶׁנּוֹטְלִין אוֹתָהּ, בַּזְּמָן הַזֶּה.
כֵּיצַד עוֹשֶׂה: לוֹקֵחַ בַּד אֶחָד אוֹ בַּדִּין הַרְבֵּה, חוּץ מֵעֲרָבָה שֶׁבַּלּוֹלָב, וְחוֹבֵט בָּהּ עַל הַקַּרְקָע אוֹ עַל הַכְּלִי פַּעֲמַיִם אוֹ שָׁלוֹשׁ, בְּלֹא בְּרָכָה--שֶׁדָּבָר זֶה מִנְהַג נְבִיאִים הוּא.

 בְּכָל יוֹם וָיוֹם, הָיוּ מַקִּיפִין אֶת הַמִּזְבֵּחַ בְּלוֹלַבֵּיהֶן בִּידֵיהֶן, פַּעַם אַחַת, וְאוֹמְרִין "אָנָּא ה', הוֹשִׁיעָה נָּא" , "אָנָּא ה', הוֹשִׁיעָה נָּא"; וּבַיּוֹם הַשְּׁבִיעִי, מַקִּיפִין אֶת הַמִּזְבֵּחַ שֶׁבַע פְּעָמִים.
וּכְבָר נָהֲגוּ יִשְׂרָאֵל בְּכָל הַמְּקוֹמוֹת, לְהַנִּיחַ תֵּבָה בְּאֶמְצַע בֵּית הַכְּנֶסֶת, וּמַקִּיפִין אוֹתָהּ בְּכָל יוֹם, כְּדֶרֶךְ שֶׁהָיוּ מַקִּיפִין אֶת הַמִּזְבֵּחַ--זֵכֶר לַמִּקְדָּשׁ.

 כָּךְ הָיָה הַמִּנְהָג בִּירוּשָׁלַיִם--יוֹצֶא אָדָם מִבֵּיתוֹ שַׁחְרִית, וְלוֹלַבּוֹ בְּיָדוֹ; וְנִכְנָס לְבֵית הַכְּנֶסֶת וּמִתְפַּלֵּל, וְהוּא בְּיָדוֹ; וְיוֹצֶא לְבַקַּר חוֹלִים וּלְנַחַם אֲבֵלִים, וְהוּא בְּיָדוֹ.
וּכְשֶׁיִּכָּנֵס לַמִּדְרָשׁ, מְשַׁלְּחוֹ לְבֵיתוֹ בְּיַד בְּנוֹ אוֹ בְּיַד עַבְדּוֹ.

 מְקַבֶּלֶת אִשָּׁה הַלּוֹלָב מִיַּד בְּנָהּ אוֹ בַּעְלָהּ, וּמַחְזִירַתּוּ לַמַּיִם בַּשַּׁבָּת, בִּזְמָן שֶׁהָיוּ נוֹטְלִין לוֹלָב בַּשַּׁבָּת; וּבְיוֹם טוֹב מוֹסִיפִין עַל הַמַּיִם, וּבַמּוֹעֵד מַחְלִיפִין הַמַּיִם.

 הֲדָס שֶׁבַּלּוֹלָב, אָסוּר לְהָרִיחַ בּוֹ מִפְּנֵי שְׁאֵינוּ רָאוּי אֵלָא לְהָרִיחַ, וְהוֹאִיל וְהֻקְצָה לְמִצְוָה, יִהְיֶה אָסוּר לְהָרִיחַ בּוֹ; אֲבָל אֶתְרוֹג, מֻתָּר לְהָרִיחַ בּוֹ, שֶׁהֲרֵי הֻקְצָה לְמִצְוָה, מֵאֲכִילָה.

 וְאָסוּר לֶאֱכֹל אֶתְרוֹג, כָּל יוֹם הַשְּׁבִיעִי--מִפְּנֵי שֶׁהֻקְצָה לְמִקְצַת הַיּוֹם, הֻקְצָה לְכֻלּוֹ.
וּבַשְּׁמִינִי, מֻתָּר לְאָכְלָהּ; וּבַזְּמָן הַזֶּה שֶׁאָנוּ עוֹשִׂין שְׁנֵי יָמִים, אַף עַל פִּי שְׁאֵין נוֹטְלִין לוֹלָב בַּשְּׁמִינִי, הָאֶתְרוֹג אָסוּר בַּשְּׁמִינִי, כְּדֶרֶךְ שֶׁהָיָה אָסוּר בַּשְּׁמִינִי בִּזְמָן שֶׁהָיוּ עוֹשִׂין שְׁנֵי יָמִים מִפְּנֵי הַסָּפֵק שְׁהוּא סְפֵק שְׁבִיעִי.
הִפְרִישׁ שִׁבְעָה אֶתְרוֹגִין לְשִׁבְעָה יָמִים, כָּל אַחַת וְאַחַת יוֹצֶא בָּהּ לְיוֹמָהּ וְאוֹכְלָהּ לְמָחָר.

הִלְכּוֹת לוֹלָב פֵּרֶק ח 
אַרְבָּעָה מִינִין הָאֵלּוּ, שְׁהֶן לוֹלָב וַהֲדָס וַעֲרָבָה וְאֶתְרוֹג, שֶׁהָיָה אֶחָד מֵהֶן יָבֵשׁ, אוֹ גָּזוּל אוֹ גָּנוּב אַפִלּוּ לְאַחַר יֵאוּשׁ, אוֹ שֶׁהָיָה מֵאֲשֵׁרָה הַנֶּעְבֶּדֶת אַף עַל פִּי שֶׁבִּטְּלוּ הָאֲשֵׁרָה מִלְּעָבְדָהּ, אוֹ שֶׁהָיָה שֶׁלְּעִיר הַנִּדַּחַת--הֲרֵי זֶה פָּסוּל.
הָיָה אֶחָד מֵהֶן שֶׁלַּעֲבוֹדָה זָרָה, לֹא יִטֹּל לְכַתְּחִלָּה; וְאִם נָטַל, יָצָא.
הָיָה כָּמוּשׁ וְלֹא גָמַר לִיבַשׁ, כָּשֵׁר.
וּבְשָׁעַת הַדֹּחַק אוֹ בְּשָׁעַת הַסַּכָּנָה, לוֹלָב הַיָּבֵשׁ כָּשֵׁר; אֲבָל לֹא שְׁאָר הַמִּינִין.

אֶתְרוֹג שֶׁלְּעָרְלָה וְשֶׁלִּתְרוּמָה טְמֵאָה וְשֶׁלְּטֶבֶל, פָּסוּל; שֶׁלִּדְמַאי, כָּשֵׁר, שֶׁאִפְשָׁר שֶׁיַּפְקִיר נְכָסָיו וְיִהְיֶה עָנִי, שֶׁמֻּתָּר לוֹ לֶאֱכֹל דֳּמַאי.
אֶתְרוֹג שֶׁלִּתְרוּמָה טְהוֹרָה וְשֶׁלְּמַעֲשֵׂר שֵׁנִי בִּירוּשָׁלַיִם, לֹא יִטֹּל שֶׁמֶּא יַכְשִׁירוֹ לַטֻּמְאָה; וְאִם נָטַל, כָּשֵׁר.

לוֹלָב שֶׁנִּקְטַם רֹאשׁוֹ, פָּסוּל.
נִסְדַּק--אִם נִתְרַחֲקוּ שְׁנֵי סְדָקָיו זֶה מִזֶּה עַד שֶׁיֵּרָאוּ כִּשְׁנַיִם, פָּסוּל.
הָיָה עָקוּם לְפָנָיו שֶׁהֲרֵי שִׁדְרוֹ כְּגַב בַּעֲלֵי חֲטֹרֶת, פָּסוּל; הָיָה עָקוּם לַאֲחוֹרָיו, כָּשֵׁר, שֶׁזּוֹ הִיא בְּרִיָּתוֹ.
נֶעֱקַם לְאֶחָד מִשְּׁנֵי צְדָדָיו, פָּסוּל.
נִפְרְדוּ עַלָּיו זֶה מִזֶּה וְלֹא נִדַּלְדְּלוּ כְּעַלֵּי הַחֲרָיוֹת, כָּשֵׁר; נִפְרְצוּ וְהוּא שֶׁיִּדַּלְדְּלוּ מִשִּׁדְרוֹ שֶׁלַּלּוֹלָב כְּעַלֵּי הַחֲרָיוֹת, פָּסוּל.

בְּרִיַּת עַלִּין שֶׁלַּלּוֹלָב כָּךְ הִיא--כִּשְׁהֶם גְּדֵלִין, גְּדֵלִין שְׁנַיִם שְׁנַיִם וּדְבוּקִין מִגַּבָּן, וְגַב כָּל שְׁנֵי עַלִּין הַדְּבוּקִין, הוּא הַנִּקְרָא תְּיוֹמֶת.
נֶחְלְקָה הַתְּיוֹמֶת, פָּסוּל.
הָיוּ עַלָּיו אַחַת אַחַת מִתְּחִלַּת בְּרִיָּתוֹ וְלֹא הָיָה לָהֶם תְּיוֹמֶת, פָּסוּל.
לֹא הָיוּ עַלָּיו זֶה עַל גַּב זֶה כְּדֶרֶךְ כָּל הַלּוֹלַבִּין, אֵלָא זֶה תַּחַת זֶה--אִם רֹאשׁ זֶה מַגִּיעַ לָעִיקָר שֶׁלְּמַעְלָה מִמֶּנּוּ שֶׁנִּמְצָא כָּל שִׁדְרוֹ שֶׁלַּלּוֹלָב מְכֻסֶּה בְּעַלָּיו, כָּשֵׁר; וְאִם אֵין רֹאשׁוֹ שֶׁלְּזֶה מַגִּיעַ לְצַד עִיקָרוֹ שֶׁלְּזֶה, פָּסוּל.

הֲדָס שֶׁנִּקְטַם רֹאשׁוֹ, כָּשֵׁר.
נָשְׁרוּ רֹב עַלָּיו--אִם נִשְׁתַּיְּרוּ שְׁלוֹשָׁה עַלִּין בְּקֵן אֶחָד, כָּשֵׁר.
הָיוּ עֲנָבָיו מְרֻבּוֹת מֵעַלָּיו--אִם יְרֻקּוֹת, כָּשֵׁר; וְאִם הָיוּ אֲדֻמּוֹת אוֹ שְׁחוֹרוֹת, פָּסוּל, וְאִם מִעֲטָן, כָּשֵׁר.
וְאֵין מְמַעֲטִין אוֹתָן בְּיוֹם טוֹב, לְפִי שְׁהוּא כִּמְתַקֵּן; עָבַר וְלִקְּטָן אוֹ שֶׁלִּקְּטָן אַחֵר לַאֲכִילָה, הֲרֵי זֶה כָּשֵׁר.

עֲרָבָה שֶׁנִּקְטַם רֹאשָׁהּ, כְּשֵׁרָה.
נִפְרְצוּ עַלֶּיהָ, פְּסוּלָה.

אֶתְרוֹג שֶׁנִּקַּב נֶקֶב מְפֻלָּשׁ כָּל שְׁהוּא, פָּסוּל; וְנֶקֶב שְׁאֵינוּ מְפֻלָּשׁ--אִם הָיָה כָּאֵיסָר אוֹ יָתֵר, פָּסוּל.
חָסֵר כָּל שְׁהוּא, פָּסוּל.
נִטַּל דַּדּוֹ וְהוּא הָרֹאשׁ הַקָּטָן שֶׁשּׁוֹשַׁנְתּוֹ בּוֹ, פָּסוּל.
נִטַּל הָעֵץ שְׁהוּא תָּלוּי בּוֹ בָּאִילָן מֵעִיקַר הָאֶתְרוֹג, וְנִשְׁאָר מְקוֹמוֹ גֻּמָּה--פָּסוּל.
עָלָת חֲזָזִית עָלָיו--אִם בִּשְׁנַיִם וּשְׁלוֹשָׁה מְקוֹמוֹת, פָּסוּל.
וְאִם בְּמָקוֹם אֶחָד--אִם עָלָת עַל רֻבּוֹ, פָּסוּל; וְאִם עָלָת עַל דַּדּוֹ אַפִלּוּ כָּל שְׁהוּא, פָּסוּל.
נִקְלַף הַחִיצוֹן שֶׁלּוֹ שְׁאֵינוּ מְחַסְּרוֹ, אֵלָא יִשָּׁאֵר יָרֹק כְּמוֹת שְׁהִיא בְּרִיָּתוֹ--אִם נִקְלַף כֻּלּוֹ, פָּסוּל; וְאִם נִשְׁאָר מִמֶּנּוּ כָּל שְׁהוּא, כָּשֵׁר.

אֶתְרוֹג שְׁהוּא תָּפוּחַ, סָרוּחַ, כָּבוּשׁ, שָׁלוּק, שָׁחוֹר, לָבָן, מְנֻמָּר, יָרֹק כַּכָּרָתָן--פָּסוּל.
גִּדְּלוֹ בִּדְפוּס וְעָשָׂהוּ כְּמִין בִּרְיָה אַחֶרֶת, פָּסוּל.
עָשָׂהוּ כְּמִין בְּרִיָּתוֹ--אַף עַל פִּי שֶׁעָשָׂהוּ דַּפִּין דַּפִּין, כָּשֵׁר.
הַתְּיוֹם וְהַבֹּסֶר, כָּשֵׁר.
מְקוֹם שֶׁהָאֶתְרוֹגִין שֶׁלָּהֶם כְּעֵין שַׁחֲרוּת מְעוּטָה, כְּשֵׁרִין; וְאִם הָיוּ שְׁחוֹרִים בְּיוֹתֵר כְּאָדָם כּוּשִׁי, הֲרֵי זֶה פָּסוּל בְּכָל מָקוֹם.

כָּל אֵלּוּ שֶׁאָמַרְנוּ שְׁהֶם פְּסוּלִין מִפְּנֵי מוּמִין שֶׁבֵּאַרְנוּ, אוֹ מִפְּנֵי גָּזֵל וּגְנֵבָה--בְּיוֹם טוֹב רִאשׁוֹן בִּלְבָד; אֲבָל בְּיוֹם טוֹב שֵׁנִי עִם שְׁאָר הַיָּמִים, הַכֹּל כָּשֵׁר.
וְהַפַּסְלָנוּת שְׁהִיא מִשּׁוֹם עֲבוֹדָה זָרָה, אוֹ מִפְּנֵי שֶׁאוֹתוֹ אֶתְרוֹג אָסוּר בַּאֲכִילָה--בֵּין בְּיוֹם טוֹב רִאשׁוֹן בֵּין בִּשְׁאָר הַיָּמִים, פָּסוּל.

אֵין אָדָם יוֹצֶא בְּיוֹם טוֹב רִאשׁוֹן שֶׁלֶּחָג בְּלוֹלַבּוֹ שֶׁלַּחֲבֵרוֹ שֶׁיִּשְׁאֲלֶנּוּ מִמֶּנּוּ, עַד שֶׁיִּתְּנֶנּוּ לוֹ מַתָּנָה.
נְתָנוֹ לוֹ עַל מְנָת לְהַחְזִירוֹ--הֲרֵי זֶה יוֹצֶא בּוֹ יְדֵי חוֹבָתוֹ וּמַחְזִירוֹ, שֶׁמַּתָּנָה עַל מְנָת לְהַחְזִיר שְׁמָהּ מַתָּנָה; וְאִם לֹא הִחְזִירוֹ--לֹא יָצָא, שֶׁנִּמְצָא כְּגָזוּל.
וְאֵין נוֹתְנִין אוֹתוֹ לַקָּטָן, שֶׁהַקָּטָן קוֹנֶה וְאֵינוּ מַקְנֶה לַאֲחֵרִים מִן הַתּוֹרָה, וְנִמְצָא שְׁאִם הִחְזִירוֹ לוֹ, אֵינוּ חוֹזֵר.
וְאֶחָד הַלּוֹלָב, וְאֶחָד כָּל מִין וּמִין מֵאַרְבַּעַת מִינִין שֶׁבּוֹ--אִם הָיָה אֶחָד מֵהֶן שָׁאוּל, אֵין יוֹצְאִין בּוֹ בְּיוֹם טוֹב רִאשׁוֹן.

שֻׁתָּפִין שֶׁקָּנוּ לוֹלָב אוֹ אֶתְרוֹג בְּשֻׁתָּפוּת--אֵין אֶחָד מֵהֶן יוֹצֶא בּוֹ יְדֵי חוֹבָתוֹ בָּרִאשׁוֹן, עַד שֶׁיִּתֵּן לוֹ חֶלְקוֹ בְּמַתָּנָה.
הָאַחִין שֶׁקָּנוּ אֶתְרוֹגִין מִתְּפוּסַת הַבַּיִת, וְנָטַל אֶחָד מֵהֶן אֶתְרוֹג וְיָצָא בּוֹ--אִם יָכוֹל לְאָכְלוֹ, וְאֵין הָאַחִין מַקְפִּידִין בְּכָּךְ--יָצָא; וְאִם הָיוּ מַקְפִּידִין--לֹא יָצָא, עַד שֶׁיִּתְּנוּ לוֹ חֶלְקָם מַתָּנָה.
וְאִם קָנָה זֶה אֶתְרוֹג וְזֶה פָּרִישׁ, אוֹ שֶׁקָּנוּ כְּאֶחָד אֶתְרוֹג וְרִמּוֹן אוֹ פָּרִישׁ מִתְּפוּסַת הַבַּיִת--אֵינוּ יוֹצֶא בָּאֶתְרוֹג, עַד שֶׁיִּתֵּן לוֹ חֶלְקוֹ מַתָּנָה, וְאַף עַל פִּי שְׁאִם אֲכָלוֹ, אֵין מַקְפִּידִין עָלָיו.

אַף עַל פִּי שֶׁכָּל הַמּוֹעֲדוֹת מִצְוָה לִשְׂמֹחַ בָּהֶן, בְּחַג הַסֻּכּוֹת הָיְתָה שָׁם בַּמִּקְדָּשׁ שִׂמְחָה יְתֵרָה, שֶׁנֶּאֱמָר "וּשְׂמַחְתֶּם, לִפְנֵי ה' אֱלֹהֵיכֶם--שִׁבְעַת יָמִים" .
כֵּיצַד הָיוּ עוֹשִׂין: עֶרֶב יוֹם טוֹב הָרִאשׁוֹן הָיוּ מְתַקְּנִין בַּמִּקְדָּשׁ מָקוֹם לַנָּשִׁים מִלְמַעְלָה וְלָאֲנָשִׁים מִלְּמַטָּה, כְּדֵי שֶׁלֹּא יִתְעָרְבוּ אֵלּוּ עִם אֵלּוּ.
וּמַתְחִילִין לִשְׂמֹחַ מִמּוֹצָאֵי יוֹם טוֹב הָרִאשׁוֹן; וְכֵן בְּכָל יוֹם וָיוֹם מִיְּמֵי חֻלּוֹ שֶׁלַּמּוֹעֵד, מַתְחִילִין מֵאַחַר שֶׁיַּקְרִיבוּ תָּמִיד שֶׁלְּבֵין הָעַרְבַּיִם, לִשְׂמֹחַ שְׁאָר הַיּוֹם, עִם כָּל הַלַּיְלָה.

וְהֵיאַךְ הָיְתָה שִׂמְחָה זוֹ: הֶחָלִיל מַכֶּה, וּמְנַגְּנִין בַּכִּנּוֹר וּבַנְּבָלִים וּבַמְּצִלְתַּיִם, וְכָל אֶחָד וְאֶחָד, בִּכְלִי שִׁיר שְׁהוּא יוֹדֵעַ לְנַגַּן בּוֹ; וּמִי שֶׁיּוֹדֵעַ בַּפֶּה, בַּפֶּה.
וְרוֹקְדִין וּמְסַפְּקִין וּמְטַפְּחִין וּמְפַזְּזִין וּמְכַרְכְּרִין כָּל אֶחָד וְאֶחָד כְּמוֹ שֶׁיּוֹדֵעַ, וְאוֹמְרִים דִּבְרֵי שִׁיר וְתֻשְׁבָּחוֹת.
וְשִׂמְחָה זוֹ אֵינָהּ דּוֹחָה לֹא אֶת הַשַּׁבָּת, וְלֹא אֶת יוֹם טוֹב.

מִצְוָה, לְהַרְבּוֹת בְּשִׂמְחָה זוֹ.
וְלֹא הָיוּ עוֹשִׂין אוֹתָהּ עַמֵּי הָאָרֶץ, וְכָל מִי שֶׁיִּרְצֶה--אֵלָא גְּדוֹלֵי חַכְמֵי יִשְׂרָאֵל וְרָאשֵׁי הַיְּשִׁיבוֹת וְהַסַּנְהֶדְּרִין וְהַחֲסִידִים וְהַזְּקֵנִים וְאַנְשֵׁי מַעֲשֶׂה, הֶם שֶׁהָיוּ מְרַקְּדִין וּמְסַפְּקִין וּמְנַגְּנִין וּשְׂמֵחִין בַּמִּקְדָּשׁ בִּימֵי חַג הַסֻּכּוֹת; אֲבָל כָּל הָעָם, הָאֲנָשִׁים וְהַנָּשִׁים--כֻּלָּן בָּאִין לִרְאוֹת, וְלִשְׁמֹעַ: 
שֶׁהַשִּׂמְחָה שֶׁיִּשְׂמַח אָדָם בַּעֲשִׂיַּת הַמִּצְווֹת וּבְאַהֲבַת הָאֵל שֶׁצִּוָּה בָּהֶן, עֲבוֹדָה גְּדוֹלָה הִיא; וְכָל הַמּוֹנֵעַ עַצְמוֹ מִשִּׂמְחָה זוֹ, רָאוּי לְהִפָּרַע מִמֶּנּוּ, שֶׁנֶּאֱמָר "תַּחַת, אֲשֶׁר לֹא-עָבַדְתָּ אֶת-ה' אֱלֹהֶיךָ, בְּשִׂמְחָה, וּבְטוּב לֵבָב" .
וְכָל הַמַּגִּיס דַּעְתּוֹ, וְחוֹלֵק כָּבוֹד לְעַצְמוֹ, וּמִתְכַּבֵּד בְּעֵינָיו בִּמְקוֹמוֹת אֵלּוּ--חוֹטֶא, וְשׁוֹטֶה.
וְעַל זֶה הִזְהִיר שְׁלֹמֹה, וְאָמַר "אַל-תִּתְהַדַּר לִפְנֵי-מֶלֶךְ" .

וְכָל הַמַּשְׁפִּיל עַצְמוֹ, וּמֵקַל גּוּפוֹ בִּמְקוֹמוֹת אֵלּוּ--הוּא הַגָּדוֹל הַמְּכֻבָּד, הָעוֹבֵד מֵאַהֲבָה.
וְכֵן דָּוִיד מֶלֶךְ יִשְׂרָאֵל אוֹמֵר "וּנְקַלֹּתִי עוֹד מִזֹּאת, וְהָיִיתִי שָׁפָל בְּעֵינָי" .
וְאֵין הַגְּדֻלָּה וְהַכָּבוֹד אֵלָא לִשְׂמֹחַ לִפְנֵי ה', שֶׁנֶּאֱמָר "וְהַמֶּלֶךְ דָּוִד מְפַזֵּז וּמְכַרְכֵּר לִפְנֵי ה'" .

הִלְכּוֹת שְׁקָלִים 
מִצְוַת עֲשֵׂה אַחַת, וְהִיא לִתֵּן כָּל אִישׁ מַחֲצִית הַשֶּׁקֶל בְּכָל שָׁנָה.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת שְׁקָלִים פֵּרֶק א 
מִצְוַת עֲשֵׂה מִן הַתּוֹרָה, לִתֵּן כָּל אִישׁ מִיִּשְׂרָאֵל מַחֲצִית הַשֶּׁקֶל בְּכָל שָׁנָה וְשָׁנָה; אַפִלּוּ עָנִי הַמִּתְפַּרְנֵס מִן הַצְּדָקָה--חַיָּב, וְשׁוֹאֵל מֵאֲחֵרִים אוֹ מוֹכֵר כְּסוּת שֶׁעַל כְּתֵפוֹ, וְנוֹתֵן מַחֲצִית הַשֶּׁקֶל כֶּסֶף: שֶׁנֶּאֱמָר "הֶעָשִׁיר לֹא-יַרְבֶּה, וְהַדַּל לֹא יַמְעִיט ..." .
וְאֵינוּ נוֹתְנוֹ בִּפְעָמִים רַבּוֹת, הַיּוֹם מְעַט וּלְמָחָר מְעַט, אֵלָא נוֹתְנוֹ כֻּלּוֹ כְּאַחַת, פַּעַם אַחַת.

מִנְיַן כֶּסֶף הָאָמוּר בַּתּוֹרָה בְּאוֹנֵס וּבִמְפַתֶּה וּבְמוֹצִיא שֵׁם רָע וְהוֹרֵג עֶבֶד, הוּא כֶּסֶף הוּא שֶׁקֶל הַנֶּאֱמָר בְּכָל מָקוֹם בַּתּוֹרָה; וּמִשְׁקָלוֹ, שְׁלוֹשׁ מֵאוֹת וְעֶשְׂרִים שְׂעוֹרָה.
וּכְבָר הוֹסִיפוּ חֲכָמִים עָלָיו, וְעָשׂוּ מִשְׁקָלוֹ כְּמִשְׁקַל הַמַּטְבֵּעַ הַנִּקְרָא סֶלַע בִּזְמָן בַּיִת שֵׁנִי; וְכַמָּה הוּא מִשְׁקַל הַסֶּלַע, שְׁלוֹשׁ מֵאוֹת וְאַרְבַּע וּשְׁמוֹנִים שְׂעוֹרָה בֵּינוֹנִיּוֹת.

סֶלַע הָיָה אַרְבָעָה דֵּינָרִין, וְהַדֵּינָר שֵׁשׁ מָעִין; וּמְעָה, הִיא הַנִּקְרֵאת בִּימֵי מֹשֶׁה רַבֵּנוּ גֵּרָה, וּמְעָה הָיְתָה שְׁנֵי פֻּנְדְּיוֹנִין; וּפֻנְדְּיוֹן שְׁנֵי אֵיסָרִין, וּפְרוּטָה אַחַת מִשְּׁמוֹנָה בְּאֵיסָר.
נִמְצָא מִשְׁקַל הַמְּעָה, וְהִיא הַגֵּרָה, שֵׁשׁ עֶשְׂרֵה שְׂעוֹרוֹת; וּמִשְׁקַל הָאֵיסָר אַרְבַּע שְׂעוֹרוֹת, וּמִשְׁקַל הַפְּרוּטָה חֲצִי שְׂעוֹרָה.

וְעוֹד מַטְבֵּעַ אַחֵר הָיָה שָׁם, שֶׁהָיָה מִשְׁקָלוֹ שְׁתֵּי סְלָעִים, וְהוּא הַנִּקְרָא דַּרְכּוֹן.
וְאֵלּוּ הַמַּטְבֵּעוֹת כֻּלָּן שֶׁאָמַרְנוּ וּבֵאַרְנוּ מִשְׁקַל כָּל אֶחָד מֵהֶן, הֶן שֶׁמְּשַׁעֲרִין בָּהֶן בְּכָל מָקוֹם; וּכְבָר בֵּאַרְנוּם, כְּדֵי שֶׁלֹּא אֶהְיֶה צָרִיךְ לְפָרַשׁ מִשְׁקָלָם בְּכָל מָקוֹם.

מַחֲצִית הַשֶּׁקֶל, זוֹ מִצְוָתָהּ--שֶׁיִּתֵּן מַחֲצִית מַטְבֵּעַ שֶׁלְּאוֹתוֹ הַזְּמָן, אַפִלּוּ הָיָה אוֹתוֹ מַטְבֵּעַ גָּדוֹל מִשֶּׁקֶל הַקֹּדֶשׁ; וּלְעוֹלָם אֵינוּ שׁוֹקֵל פָּחוּת מֵחֲצִי הַשֶּׁקֶל שֶׁהָיָה בִּימֵי מֹשֶׁה רַבֵּנוּ, שֶׁהָיָה מִשְׁקָלוֹ מֵאָה וְשִׁשִּׁים שְׂעוֹרָה.

בִּזְמָן שֶׁהָיָה הַמַּטְבֵּעַ שֶׁלַּזְּמָן דַּרְכּוֹנוֹת, הָיָה כָּל אֶחָד וְאֶחָד נוֹתֵן בְּמַחֲצִית הַשֶּׁקֶל שֶׁלּוֹ סֶלַע; וּבִזְמָן שֶׁהָיָה הַמַּטְבֵּעַ סְלָעִים, הָיָה כָּל אִישׁ נוֹתֵן בְּמַחֲצִית הַשֶּׁקֶל שֶׁלּוֹ חֲצִי הַסֶּלַע, שְׁהוּא שְׁנֵי דֵּינָרִין; וּבִזְמָן שֶׁהָיָה הַמַּטְבֵּעַ חֲצִי הַסֶּלַע, הָיָה כָּל אֶחָד וְאֶחָד נוֹתֵן בְּמַחֲצִית הַשֶּׁקֶל אוֹתוֹ חֲצִי הַסֶּלַע.
וּמֵעוֹלָם לֹא שָׁקְלוּ יִשְׂרָאֵל בְּמַחֲצִית הַשֶּׁקֶל, פָּחוּת מֵחֲצִי שֶׁקֶל שֶׁלַּתּוֹרָה.

הַכֹּל חַיָּבִין לִתֵּן מַחֲצִית הַשֶּׁקֶל, כּוֹהֲנִים לְוִיִּים וְיִשְׂרְאֵלִיִּים וְגֵרִים וַעֲבָדִים מְשֻׁחְרָרִים.
אֲבָל לֹא נָשִׁים, וְלֹא עֲבָדִים, וְלֹא קְטַנִּים; וְאִם נָתְנוּ, מְקַבְּלִין מֵהֶם.
אֲבָל הַגּוֹיִים שֶׁנָּתְנוּ מַחֲצִית הַשֶּׁקֶל, אֵין מְקַבְּלִין מֵהֶם.
קָטָן שֶׁהִתְחִיל אָבִיו לִתֵּן עָלָיו מַחֲצִית הַשֶּׁקֶל, שׁוּב אֵינוּ פּוֹסֵק, אֵלָא נוֹתֵן עָלָיו בְּכָל שָׁנָה וְשָׁנָה, עַד שֶׁיַּגְדִּיל וְיִתֵּן עַל עַצְמוֹ.

הַשְּׁקָלִים, אֵינָן נוֹהֲגִין אֵלָא בִּפְנֵי הַבַּיִת.
וּבִזְמָן שֶׁהַמִּקְדָּשׁ קַיָּם, נוֹתְנִין אֶת הַשְּׁקָלִים, בֵּין בָּאָרֶץ, בֵּין בְּחוּצָה לָאָרֶץ; וּבִזְמָן שְׁהוּא חָרֵב, אַפִלּוּ בְּאֶרֶץ יִשְׂרָאֵל אֵינָן נוֹהֲגִין.

בְּאֶחָד בַּאֲדָר, מְשַׁמְּעִין עַל הַשְּׁקָלִים, כְּדֵי שֶׁיָּכִין כָּל אֶחָד וְאֶחָד מַחֲצִית הַשֶּׁקֶל שֶׁלּוֹ, וְיִהְיֶה עֲתִיד לִתֵּן.
בַּחֲמִשָּׁה עָשָׂר בּוֹ, יֵשְׁבוּ הַשֻּׁלְחָנִיִּין בְּכָל מְדִינָה וּמְדִינָה, וְתוֹבְעִין בְּנַחַת; כָּל מִי שֶׁיִּתֵּן לָהֶם, יְקַבְּלוּ מִמֶּנּוּ, וּמִי שֶׁלֹּא נָתַן, אֵין כּוֹפִין אוֹתוֹ לִתֵּן.
בַּחֲמִשָּׁה וְעֶשְׂרִים בּוֹ, יֵשְׁבוּ בַּמִּקְדָּשׁ לִגְבּוֹת, וּמִכָּאן וְאִלַּךְ, כּוֹפִין אֶת מִי שֶׁלֹּא נָתַן עַד שֶׁיִּתֵּן; וְכָל מִי שֶׁלֹּא יִתֵּן--מְמַשְׁכְּנִין אוֹתוֹ, וְלוֹקְחִין עֲבוֹטוֹ בְּעַל כָּרְחוֹ, וְאַפִלּוּ כְּסוּתוֹ.

כָּל מִי שְׁאֵינוּ חַיָּב בַּשְּׁקָלִים--אַף עַל פִּי שֶׁדַּרְכּוֹ לִתֵּן, אוֹ הוּא עֲתִיד לִתֵּן--אֵין מְמַשְׁכְּנִין אוֹתוֹ.
וְאֵין מְמַשְׁכְּנִין אֶת הַכּוֹהֲנִים לְעוֹלָם, מִפְּנֵי דַּרְכֵי שָׁלוֹם; אֵלָא כְּשֶׁיִּתְּנוּ, מְקַבְּלִין מֵהֶן, וְתוֹבְעִין אוֹתָן, עַד שֶׁיִּתְּנוּ.

הִלְכּוֹת שְׁקָלִים פֵּרֶק ב 
כֵּיצַד כּוֹנְסִין הַשֻּׁלְחָנִיִּין אֶת הַשְּׁקָלִים: בְּכָל מְדִינָה וּמְדִינָה, מַנִּיחִין לִפְנֵיהֶם שְׁתֵּי תֵּבוֹת--שׁוּלֵי הַתֵּבָה רְחָבִין מִלְּמַטָּה, וּפִיהָ צָר מִלְמַעְלָה כְּמִין שׁוֹפָר, כְּדֵי שֶׁיַּשְׁלִיכוּ לְתוֹכָן, וְלֹא יִהְיֶה אִפְשָׁר לִקַּח מֵהֶן בְּנַחַת.
וְלָמָּה עוֹשִׂין שְׁתֵּי תֵּבוֹת, אַחַת שֶׁמַּשְׁלִיכִין בָּהּ שְׁקָלִים שֶׁלְּשָׁנָה זוֹ; וְהַשְּׁנִיָּה מַנִּיחִין בָּהּ שִׁקְלֵי שָׁנָה שֶׁעָבְרָה, שֶׁגּוֹבִין מִמִּי שֶׁלֹּא שָׁקַל בַּשָּׁנָה שֶׁעָבְרָה.

וּבַמִּקְדָּשׁ הָיָה לִפְנֵיהֶם תָּמִיד שְׁלוֹשׁ עֶשְׂרֵה תֵּבוֹת, כָּל תֵּבָה כְּמִין שׁוֹפָר--רִאשׁוֹנָה, לְשִׁקְלֵי שָׁנָה זוֹ; שְׁנִיָּה, לְשִׁקְלֵי שָׁנָה שֶׁעָבְרָה; שְׁלִישִׁית, לְכָל מִי שֶׁיֵּשׁ עָלָיו קָרְבַּן שְׁתֵּי תּוֹרִים אוֹ שְׁנֵי בְּנֵי יוֹנָה, אֶחָד עוֹלָה וְאֶחָד חַטָּאת, מַשְׁלִיךְ דְּמֵיהֶן לַתֵּבָה זוֹ; רְבִיעִית, לְכָל מִי שֶׁיֵּשׁ עָלָיו עוֹלַת הָעוֹף בִּלְבָד, מַשְׁלִיךְ דָּמֶיהָ לַתֵּבָה זוֹ; חֲמִישִׁית, לְמִי שֶׁהִתְנַדַּב מָעוֹת לִקְנוֹת בָּהֶן עֵצִים לַמַּעֲרָכָה; שִׁשִּׁית, לְמִי שֶׁהִתְנַדַּב מָעוֹת לַלְּבוֹנָה; שְׁבִיעִית, לְמִי שֶׁהִתְנַדַּב זָהָב לַכַּפֹּרֶת; שְׁמִינִית, לְמוֹתַר חַטָּאת, כְּגוֹן שֶׁהִפְרִישׁ מָעוֹת לְחַטָּאתוֹ וְלָקַח חַטָּאת וְהוֹתִיר מִן הַמָּעוֹת, יַשְׁלִיךְ הַשְּׁאָר לְתוֹכָהּ; תְּשִׁיעִית, לְמוֹתַר אָשָׁם; עֲשִׂירִית, לְמוֹתַר קִנֵּי זָבִים וְזָבוֹת וְיוֹלְדוֹת; אַחַת עֶשְׂרֵה, לְמוֹתַר קָרְבְּנוֹת נָזִיר; שְׁתֵּים עֶשְׂרֵה, לְמוֹתַר אֲשַׁם מְצֹרָע; שְׁלוֹשׁ עֶשְׂרֵה, לְמִי שֶׁהִתְנַדַּב מָעוֹת לְעוֹלַת בְּהֵמָה.

וְשֵׁם כָּל דָּבָר שֶׁיִּהְיוּ מָעוֹתָיו בְּתוֹךְ הַתֵּבָה, כָּתוּב עַל הַתֵּבָה מִבַּחוּץ.
וּתְנָאי בֵּית דִּין הוּא עַל כָּל הַמּוֹתָרוֹת, שֶׁיִּקְרְבוּ עוֹלַת בְּהֵמָה.
נִמְצֵאתָ לָמֵד שֶׁכָּל הַמָּעוֹת הַנִּמְצְאוֹת בְּשֵׁשׁ הַתֵּבוֹת הָאַחֲרוֹנוֹת, לְעוֹלַת בְּהֵמָה; וְעוֹרוֹתֵיהֶן לַכּוֹהֲנִים, כִּשְׁאָר כָּל הָעוֹרוֹת.
וְכָל הַמָּעוֹת שֶׁבַּתֵּבָה שְׁלִישִׁית, יִלָּקַח בָּהֶן עוֹפוֹת--חֶצְיָן עוֹלוֹת, וְחֶצְיָן חַטָּאוֹת.
וְשֶׁבָּרְבִיעִית, כֻּלָּן עוֹלַת הָעוֹף.

בְּכָל מְדִינָה וּמְדִינָה כְּשֶׁגּוֹבִין הַשְּׁקָלִים, מְשַׁלְּחִין אוֹתָן בְּיַד שְׁלוּחִים לַמִּקְדָּשׁ; וְיֵשׁ לָהֶם לְצָרַף אוֹתָן בְּדֵינְרֵי זָהָב, מִפְּנֵי מַשּׂאוּי הַדֶּרֶךְ.
וְהַכֹּל מִתְקַבֵּץ לַמִּקְדָּשׁ, וּמַנִּיחִין אוֹתוֹ בְּלִשְׁכָּה אַחַת מִן הַלְּשָׁכוֹת בַּמִּקְדָּשׁ; וְסוֹגְרִין דַּלְתוֹתֶיהָ בְּמַפְתְּחוֹת, וְחוֹתְמִין עָלֶיהָ חוֹתָמוֹת.
וּמְמַלְּאִין מִכָּל הַשְּׁקָלִים שֶׁיִּתְקַבְּצוּ שָׁם, שָׁלוֹשׁ קֻפּוֹת גְּדוֹלוֹת--שֵׁעוּר כָּל קֻפָּה, כְּדֵי שֶׁתָּכִיל תֵּשַׁע סְאִין; וְהַשְּׁאָר, מַנִּיחִין אוֹתוֹ בַּלִּשְׁכָּה.
וְזֶה שֶׁבְּתוֹךְ הַקֻּפּוֹת, הוּא הַנִּקְרָא תְּרוּמַת הַלִּשְׁכָּה; וְזֶה שֶׁיִּשָּׁאֵר שָׁם יָתֵר עַל מַה שֶׁיֵּשׁ בַּקֻּפּוֹת, הוּא הַנִּקְרָא שְׁיַרֵי הַלִּשְׁכָּה.

בִּשְׁלוֹשָׁה פְּרָקִים בַּשָּׁנָה, תּוֹרְמִין אֶת הַלִּשְׁכָּה--בְּרֹאשׁ חֹדֶשׁ נִיסָן, וּבְרֹאשׁ חֹדֶשׁ תִּשְׁרִי קֹדֶם יוֹם טוֹב אוֹ אַחֲרָיו, וְקֹדֶם עֲצֶרֶת בַּחֲמִשָּׁה עָשָׂר יוֹם.
וְכֵיצַד תּוֹרְמִין אוֹתָהּ: אֶחָד נִכְנָס לִפְנִים מִן הַלִּשְׁכָּה, וְהַשּׁוֹמְרִין עוֹמְדִים בַּחוּץ; וְהוּא אוֹמֵר לָהֶם, אֶתְרֹם, וְהֶן אוֹמְרִים לוֹ, תְּרֹם תְּרֹם תְּרֹם, שְׁלוֹשָׁה פְּעָמִים.
וְאַחַר כָּךְ מְמַלֵּא שָׁלוֹשׁ קֻפּוֹת קְטַנּוֹת, כָּל קֻפָּה מֵהֶן מְכִילָה שָׁלוֹשׁ סְאִין מֵאוֹתָן שָׁלוֹשׁ קֻפּוֹת הַגְּדוֹלוֹת; וּמוֹצִיאָן לַחוּץ, כְּדֵי לְהִסְתַּפַּק מֵהֶן עַד שֶׁיִּכְלוּ.

וְחוֹזֵר וּמְמַלֵּא אוֹתָן הַשָּׁלוֹשׁ קֻפּוֹת הַקְּטַנּוֹת מִן הַשָּׁלוֹשׁ הַגְּדוֹלוֹת, פַּעַם שְׁנִיָּה קֹדֶם עֲצֶרֶת; וּמִסְתַּפְּקִין מֵהֶן, עַד שֶׁיִּכְלוּ.
וְחוֹזֵר וּמְמַלֵּא אוֹתָן, פַּעַם שְׁלִישִׁית מִן הַשָּׁלוֹשׁ הַקֻּפּוֹת הַגְּדוֹלוֹת בְּתִשְׁרִי; וּמִסְתַּפְּקִין מֵהֶן עַד שֶׁיִּכְלוּ, עַד רֹאשׁ חֹדֶשׁ נִיסָן.
וּבְרֹאשׁ חֹדֶשׁ נִיסָן, תּוֹרְמִין מִתְּרוּמָה חֲדָשָׁה.
לֹא הִסְפִּיקוּ לָהֶן הַשְּׁקָלִים שֶׁבַּשָּׁלוֹשׁ קֻפּוֹת הַגְּדוֹלוֹת, וְכָלוּ עַד שֶׁלֹּא הִגִּיעַ נִיסָן--חוֹזְרִין וְתוֹרְמִין, מִשְּׁיַרֵי הַלִּשְׁכָּה.

שָׁלוֹשׁ קֻפּוֹת הַקְּטַנּוֹת שְׁהוּא תּוֹרֵם בָּהֶם וּמוֹצִיאָן לַחוּץ, כָּתוּב עֲלֵיהֶן אֶלֶף בֵּית גֵּימָל--כְּדֵי שֶׁיִּסְתַּפְּקוּ מִן הָרִאשׁוֹנָה עַד שֶׁתִּכְלֶה, וְאַחַר כָּךְ מִסְתַּפְּקִין מִן הַשְּׁנִיָּה, וְאַחַר כָּךְ מִסְתַּפְּקִין מִן הַשְּׁלִישִׁית.
וְתוֹרֵם רִאשׁוֹנָה מִן הַקֻּפָּה הָאַחַת הַגְּדוֹלָה, וּמְחַפֶּה אוֹתָהּ בְּמִטְפַּחַת; וְתוֹרֵם הַשְּׁנִיָּה מֵהַקֻּפָּה הַגְּדוֹלָה הַשְּׁנִיָּה, וּמְחַפֶּה אוֹתָהּ בְּמִטְפַּחַת.
וְתוֹרֵם הַשְּׁלִישִׁית מִן הַקֻּפָּה הַגְּדוֹלָה הַשְּׁלִישִׁית, וְאֵינוּ מְחַפֶּה אוֹתָהּ--כְּדֵי שֶׁתִּהְיֶה נִכֶּרֶת שֶׁבָּהּ סִיַּם.
וְיַתְחִיל מִמֶּנָּה בַּתְחִלָּה, בַּפַּעַם שְׁנִיָּה כְּשֶׁיִּכָּנֵס קֹדֶם עֲצֶרֶת; וְתוֹרֵם הָרִאשׁוֹנָה מִן הַגְּדוֹלָה שֶׁהָיְתָה מְגֻלָּה, וּמְחַפֶּה אוֹתָהּ; וְתוֹרֵם הַשְּׁנִיָּה מִן הַגְּדוֹלָה שֶׁתָּרַם מִמֶּנָּה בָּרִאשׁוֹנָה תְּחִלָּה, וּמְחַפֶּה אוֹתָהּ; וְתוֹרֵם הַשְּׁלִישִׁית מִן הַגְּדוֹלָה הַסְּמוּכָה לָהּ, וְאֵינוּ מְחַפֶּה אוֹתָהּ--כְּדֵי שֶׁיַּתְחִיל מִמֶּנָּה בַּתְּחִלָּה, בַּפַּעַם שְׁלִישִׁית כְּשֶׁיִּכָּנֵס בְּתִשְׁרִי: עַד שֶׁנִּמְצָא תּוֹרֵם רִאשׁוֹנָה וּשְׁנִיָּה וּשְׁלִישִׁית, הַקְּטַנּוֹת מִכָּל אַחַת וְאַחַת מִן הַגְּדוֹלוֹת.

כִּשְׁהוּא תּוֹרֵם שָׁלוֹשׁ קֻפּוֹת אֵלּוּ, תּוֹרֵם אֶת הָרִאשׁוֹנָה לְשֵׁם אֶרֶץ יִשְׂרָאֵל; וְהַשְּׁנִיָּה, לְשֵׁם הַכְּרָכִין הַמֻּקָּפִין לָהּ וּלְשֵׁם כָּל יִשְׂרָאֵל; וְהַשְּׁלִישִׁית, לְשֵׁם בָּבֶל וּלְשֵׁם מָדַי וּלְשֵׁם הַמְּדִינוֹת הָרְחוֹקוֹת וּלְשֵׁם שְׁאָר כָּל יִשְׂרָאֵל.

כִּשְׁהוּא תּוֹרֵם, מִתְכַּוֵּן לִתְרֹם עַל הַגָּבוּי שֶׁיֵּשׁ בַּלִּשְׁכָּה, וְעַל הַגָּבוּי שֶׁעֲדַיִן לֹא הִגִּיעַ לַלִּשְׁכָּה, וְעַל הָעֲתִיד לִגָּבוֹת--כְּדֵי שֶׁיִּהְיוּ אֵלּוּ הַשְּׁקָלִים שֶׁהוֹצִיאוּ לְהִסְתַּפַּק מֵהֶן, כַּפָּרָה עַל כָּל יִשְׂרָאֵל, וּכְאִלּוּ הִגִּיעוּ כָּל שִׁקְלֵיהֶן לַלִּשְׁכָּה, וְנִתְרְמָה מֵהֶן תְּרוּמָה זוֹ.

כְּשֶׁיִּכָּנֵס הַתּוֹרֵם לִתְרֹם, לֹא יִכָּנֵס בִּבֶגֶד שֶׁאִפְשָׁר לְהַחְבּוֹת בּוֹ כֶּסֶף, וְלֹא בְּמַנְעָל, וְלֹא בְּסַנְדָּל, וְלֹא בִּתְפִלָּה, וְלֹא בְּקָמִיעַ--שֶׁמֶּא יַחְשְׁדוּ אוֹתוֹ הָעָם, וְיֹאמְרוּ הִחְבִּיא מִמְּעוֹת הַלִּשְׁכָּה תַּחְתָּיו כְּשֶׁתְּרָמָהּ; וּמְדַבְּרִים הָיוּ עִמּוֹ, מִשָּׁעָה שֶׁיִּכָּנֵס וְעַד שָׁעָה שֶׁיֵּצֵא--כְּדֵי שֶׁלֹּא יִתֵּן לְתוֹךְ פִּיו.
וְאַף עַל פִּי שֶׁנִּזְהָרִים כָּל כָּךְ, עָנִי אוֹ מִי שְׁהוּא נִבְהָל לְהוֹן, לֹא יִתְרֹם מִפְּנֵי הַחֲשָׁד, שֶׁנֶּאֱמָר "וִהְיִיתֶם נְקִיִּם מֵה', וּמִיִּשְׂרָאֵל" .

הִלְכּוֹת שְׁקָלִים פֵּרֶק ג 
חֲצָיֵי הַשְּׁקָלִים--הַכֹּל צְרִיכִין לָהֶן, כְּדֵי שֶׁיִּתֵּן כָּל אֶחָד וְאֶחָד חֲצִי שֶׁקֶל שְׁהוּא חַיָּב; לְפִיכָּךְ כְּשֶׁהָיָה אָדָם הוֹלֵךְ אֵצֶל הַשֻּׁלְחָנִי וּמְצָרֵף שֶׁקֶל בִּשְׁנֵי חֲצָיִין, יִתֵּן לוֹ תּוֹסֶפֶת עַל הַשֶּׁקֶל, וְאוֹתָהּ הַתּוֹסֶפֶת נִקְרֵאת קֻלְבּוֹן.
לְפִיכָּךְ שְׁנַיִם שֶׁנָּתְנוּ שֶׁקֶל עַל שְׁנֵיהֶם, חַיָּבִין בְּקֻלְבּוֹן.

כָּל מִי שְׁאֵינוּ חַיָּב בַּשְּׁקָלִים, כְּגוֹן שְׁתֵּי נָשִׁים אוֹ שְׁנֵי עֲבָדִים שֶׁנָּתְנוּ שֶׁקֶל--פְּטוּרִים מִן הַקֻּלְבּוֹן; וְכֵן אִם הָיָה אֶחָד חַיָּב וְאֶחָד פָּטוּר, וְנָתַן הַחַיָּב עַל יַד הַפָּטוּר--כְּגוֹן אִישׁ שֶׁנָּתַן שֶׁקֶל עָלָיו, וְעַל אִשָּׁה אוֹ עֶבֶד--פָּטוּר מִן הַקֻּלְבּוֹן.
וְכֵן הַכּוֹהֲנִים, פְּטוּרִין מִן הַקֻּלְבּוֹן; וְהַשּׁוֹקֵל עַל יַד הַכּוֹהֵן, פָּטוּר מִן הַקֻּלְבּוֹן.

הַנּוֹתֵן שֶׁקֶל עָלָיו וְעַל הֶעָנִי, אוֹ עַל שְׁכֵנוֹ, אוֹ עַל בֶּן עִירוֹ--אִם נְתָנוֹ לָהֶם מַתָּנָה, פָּטוּר מִן הַקֻּלְבּוֹן: שֶׁהֲרֵי נָתַן חֲצִי שֶׁקֶל מַתָּנָה, כְּדֵי לְהַרְבּוֹת בַּשְּׁקָלִים.
וְאִם נָתַן לָהֶם חֲצִי הַשֶּׁקֶל עַל יָדָם דֶּרֶךְ הַלְוָאָה, עַד שֶׁיַּחְזִירוּ לוֹ כְּשֶׁתִּמְצָא יָדָם--חַיָּב בַּקֻּלְבּוֹן.

הָאַחִין שֶׁעֲדַיִן לֹא חָלְקוּ מַה שֶׁהִנִּיחַ לָהֶם אֲבִיהֶם, וְכֵן הַשֻּׁתָּפִים שֶׁנָּתְנוּ שֶׁקֶל עַל יְדֵי שְׁנֵיהֶם--פְּטוּרִין מִן הַקֻּלְבּוֹן.
בַּמֶּה דְּבָרִים אֲמוּרִים, בְּשֻׁתָּפִין שֶׁנָּשְׂאוּ וְנָתְנוּ בִּמְעוֹת הַשֻּׁתָּפוּת, וְנִשְׁתַּנָּה עֵין הַמָּעוֹת; אֲבָל אִם הֵבִיא זֶה מָעוֹתָיו וְזֶה מָעוֹתָיו, וְעֵרְבוּם וַעֲדַיִן לֹא נִשְׁתַּנּוּ הַמָּעוֹת וְלֹא הוֹצִיאוּם--הֲרֵי אֵלּוּ חַיָּבִין בַּקֻּלְבּוֹן.

נָשְׂאוּ וְנָתְנוּ וְאַחַר זְמָן חָלְקוּ, וְחָזְרוּ וְנִשְׁתַּתְּפוּ--חַיָּבִין בַּקֻּלְבּוֹן: עַד שֶׁיִּשְּׂאוּ וְיִתְּנוּ בְּשֻׁתָּפוּת זוֹ הָאַחֲרוֹנָה, וְיִשְׁתַּנּוּ הַמָּעוֹת.

 הָאַחִין וְהַשֻּׁתָּפִין שֶׁהָיָה לָהֶן בְּהֵמָה וּכְסָפִים, וְחָלְקוּ בַּכְּסָפִים--חַיָּבִים בַּקֻּלְבּוֹן, אַף עַל פִּי שֶׁעֲדַיִן לֹא חָלְקוּ הַבְּהֵמָה; חָלְקוּ הַבְּהֵמָה, וְלֹא חָלְקוּ הַכְּסָפִים--פְּטוּרִין מִן הַקֻּלְבּוֹן עַד שֶׁיַּחְלְקוּ הַכְּסָפִים, וְאֵין אוֹמְרִין הֲרֵי הֶם עוֹמְדִין לַחֲלוּקָה.

 הַנּוֹתֵן שֶׁקֶל לַהֶקְדֵּשׁ כְּדֵי שֶׁיֵּחָשֵׁב לוֹ מַחֲצִית הַשֶּׁקֶל שְׁהוּא חַיָּב בָּהּ, וְיִטֹּל חֲצִי שֶׁקֶל מִמַּה שֶׁנִּגְבָּה מִן הַחֲצָיִים--חַיָּב שְׁנֵי קֻלְבּוֹנוֹת: שֶׁאִלּוּ הָיָה הַשֶּׁקֶל כֻּלּוֹ לַשְּׁקָלִים, הָיָה חַיָּב קֻלְבּוֹן אֶחָד.

 כַּמָּה הוּא שֵׁעוּר הַקֻּלְבּוֹן: בִּזְמָן שֶׁהָיוּ נוֹתְנִין בְּמַחֲצִית הַשֶּׁקֶל שְׁנֵי דֵּינָרִין, הָיָה הַקֻּלְבּוֹן חֲצִי מְעָה שְׁהוּא אֶחָד מִשְּׁנֵים עָשָׂר בְּדֵינָר; וּמֵעוֹלָם, לֹא נִתָּן הַקֻּלְבּוֹן פָּחוּת מִזֶּה.
וְהַקֻּלְבּוֹנוֹת אֵינָן כַּשְּׁקָלִים, אֵלָא מַנִּיחִין אוֹתָן הַשֻּׁלְחָנִיִּים בִּפְנֵי עַצְמָן, עַד שֶׁיִּסְתַּפַּק מֵהֶן הַהֶקְדֵּשׁ.

 מִי שֶׁאָבַד שִׁקְלוֹ--חַיָּב בְּאַחְרָיוּתוֹ, עַד שֶׁיִּמְסְרֶנּוּ לַגִּזְבָּר.
בְּנֵי הָעִיר שֶׁשִּׁלְּחוּ אֶת שִׁקְלֵיהֶן בְּיַד שָׁלִיחַ, וְנִגְנְבוּ אוֹ אָבְדוּ--אִם שׁוֹמֵר חִנָּם הוּא--הֲרֵי זֶה נִשְׁבָּע לָהֶם וְנִפְטָר, כְּדִין כָּל שׁוֹמְרֵי חִנָּם; וְהֶן חוֹזְרִין וְנוֹתְנִין שִׁקְלֵיהֶן, פַּעַם שְׁנִיָּה.
וְאִם אָמְרוּ אַנְשֵׁי הָעִיר הוֹאִיל וְאָנוּ מְשַׁלְּמִין, אֵין רְצוֹנֵנוּ שֶׁיִּשָּׁבַע הַשָּׁלִיחַ שְׁהוּא נֶאֱמָן לָנוּ--אֵין שׁוֹמְעִין לָהֶן: תַּקָּנַת חֲכָמִים הִיא, שְׁאֵין הֶקְדֵּשׁ יוֹצֶא בְּלֹא שְׁבוּעָה.
נִמְצְאוּ הַשְּׁקָלִים הָרִאשׁוֹנִים, אַחַר שֶׁנִּשְׁבַּע הַשָּׁלִיחַ--אֵלּוּ וְאֵלּוּ שְׁקָלִים, וְאֵין עוֹלִין לָהֶן לְשָׁנָה אַחֶרֶת; וְהָרִאשׁוֹנִים יִפְּלוּ לְשִׁקְלֵי הַשָּׁנָה, וְהָאַחֲרוֹנִים יִפְּלוּ לְשִׁקְלֵי שָׁנָה שֶׁעָבְרָה.

 שִׁלְּחוּ אֶת שִׁקְלֵיהֶם בְּיַד שׁוֹמֵר שָׂכָר, שֶׁהֲרֵי הוּא חַיָּב בִּגְנֵבָה וַאֲבֵדָה, וְאָבְדוּ מִמֶּנּוּ בְּאֹנֶס כְּגוֹן שֶׁלְּקָחוּם לִיסְטִים מְזֻיָּנִים, שְׁהוּא פָּטוּר--רוֹאִין: אִם אַחַר שֶׁנִּתְרְמָה הַתְּרוּמָה נֶאֱנַס, נִשְׁבָּע הַשָּׁלִיחַ לַגִּזְבָּרִים וּבְנֵי הָעִיר פְּטוּרִין--שֶׁהַתּוֹרֵם תּוֹרֵם עַל הַגָּבוּי וְעַל הָעֲתִיד לִגָּבוֹת, וּבִרְשׁוּת הֶקְדֵּשׁ הֶן; וּבְנֵי הָעִיר, מַה הָיָה לָהֶן לַעֲשׂוֹת--הֲרֵי לֹא מְסָרוּם אֵלָא לְשׁוֹמֵר שָׂכָר, שְׁהוּא חַיָּב בִּגְנֵבָה וַאֲבֵדָה, אֲבָל הָאֹנֶס, אֵינוּ מָצוּי.
וְאִם אָבְדוּ קֹדֶם שֶׁנִּתְרְמָה הַתְּרוּמָה, עֲדַיִן בִּרְשׁוּת בְּנֵי הָעִיר הֶם, וְהַשָּׁלִיחַ נִשְׁבָּע לְאַנְשֵׁי הָעִיר, וְהֶן מְשַׁלְּמִין.
נִשְׁבַּע וְגָבוּ שְׁקָלִים שֵׁנִית, וְאַחַר כָּךְ הִחְזִירוּם הַלִּיסְטִים--אֵלּוּ וְאֵלּוּ שְׁקָלִים, וְאֵין עוֹלִין לָהֶן לְשָׁנָה אַחֶרֶת; וְהַשְּׁנַיִם יִפְּלוּ לְשִׁקְלֵי שָׁנָה שֶׁעָבְרָה.

יֵשׁ מִי שֶׁאוֹמֵר שֶׁהַשְּׁקָלִים הָרִאשׁוֹנִים שֶׁיִּפְּלוּ לְשִׁקְלֵי הַשָּׁנָה, הֶם הַשְּׁקָלִים שֶׁנִּגְנְבוּ בַּתְּחִלָּה וְאָבְדוּ אוֹ נֶאְנְסוּ וְחָזְרוּ; וְיֵשׁ מִי שֶׁאוֹמֵר שֶׁהַשְּׁקָלִים הָרִאשׁוֹנִים, הֶן שֶׁהִגִּיעוּ לְיַד הַגִּזְבָּר תְּחִלָּה.

 הַנּוֹתֵן חֲצִי שֶׁקֶל לַחֲבֵרוֹ לְהוֹלִיכוֹ לַשֻּׁלְחָנִי לִשְׁקֹל אוֹתוֹ עַל יָדוֹ, הָלַךְ וּשְׁקָלוֹ עַל יְדֵי עַצְמוֹ כְּדֵי שֶׁלֹּא יְמַשְׁכְּנוּ אוֹתוֹ--אִם נִתְרְמָה הַתְּרוּמָה, מָעַל הַשּׁוֹקֵל: שֶׁזֶּה הַשֶּׁקֶל בִּרְשׁוּת הֶקְדֵּשׁ הוּא, שֶׁכְּבָר תָּרְמוּ עַל הָעֲתִיד לִגָּבוֹת, וְנִמְצָא זֶה הִצִּיל עַצְמוֹ בִּמְמוֹן הַהֶקְדֵּשׁ, וְנִהְנָה בְּזֶה הַשֶּׁקֶל.
וְאִם לֹא נִתְרְמָה הַתְּרוּמָה, לֹא מָעַל; וְהוּא חַיָּב לִתֵּן לַחֲבֵרוֹ, חֲצִי שֶׁקֶל שֶׁנָּתַן לוֹ.

וְכֵן הַגּוֹזֵל אוֹ הַגּוֹנֵב חֲצִי שֶׁקֶל וּשְׁקָלוֹ, יָצָא; וְהוּא חַיָּב לְשַׁלַּם לַבְּעָלִים שְׁנַיִם, אוֹ לְהוֹסִיף חֹמֶשׁ.
הַנּוֹתֵן מַחֲצִית הַשֶּׁקֶל מִן הַהֶקְדֵּשׁ, וְנִתְרְמָה תְּרוּמָה כְּדֵי שֶׁיִּסְתַּפְּקוּ מִמֶּנָּה--יִתְחַיַּב בִּמְעִילָה, וְיֵצֵא יְדֵי מַחֲצִית הַשֶּׁקֶל.
נְתָנוֹ מִמְּעוֹת מַעֲשֵׂר שֵׁנִי, יֹאכַל כְּנֶגְדּוֹ בִּירוּשָׁלַיִם; מִדְּמֵי שְׁבִיעִית, יֹאכַל כְּנֶגְדּוֹ בִּקְדֻשַּׁת שְׁבִיעִית.
הָיָה שֶׁלְּעִיר הַנִּדַּחַת, לֹא עָשָׂה כְּלוּם.

 הַמַּפְרִישׁ שִׁקְלוֹ וְסָבוּר שְׁהוּא חַיָּב בּוֹ, וְנִמְצָא שְׁאֵינוּ חַיָּב--לֹא קָדַשׁ.
הִפְרִישׁ שְׁנַיִם, וְנִמְצָא שְׁאֵינוּ חַיָּב אֵלָא אֶחָד--אִם בְּזֶה אַחַר זֶה, הָאַחֲרוֹן לֹא קָדַשׁ; וְאִם בְּבַת אַחַת, הָאֶחָד שְׁקָלִים וְהַשֵּׁנִי מוֹתַר שְׁקָלִים.
הִפְרִישׁ שִׁקְלוֹ וּמֵת, יִפֹּל לִנְדָבָה.

 הַלּוֹקֵחַ מָעוֹת בְּיָדוֹ, וְאָמַר אֵלּוּ לְשִׁקְלִי, אוֹ שֶׁהָיָה מְלַקֵּט מְעָה מְעָה אוֹ פְּרוּטָה פְּרוּטָה, וּכְשֶׁהִתְחִיל לְלַקַּט אָמַר הֲרֵינִי מְלַקֵּט מָעוֹת לְשִׁקְלִי--אַפִלּוּ לִקַּט מְלוֹא כִּיס, נוֹתֵן מֵהֶן חֲצִי שֶׁקֶל שְׁהוּא חַיָּב בּוֹ; וְהַשְּׁאָר חֻלִּין, שֶׁמּוֹתַר הַשְּׁקָלִים חֻלִּין.

 מָעוֹת שֶׁנִּמְצְאוּ בֵּין תֵּבָה שֶׁלַּשְּׁקָלִים לְתֵבָה שֶׁלַּנְּדָבָה--קָרוֹב לַשְּׁקָלִים, יִפְּלוּ לַשְּׁקָלִים; קָרוֹב לַנְּדָבָה, יִפְּלוּ לַנְּדָבָה; מֶחְצָה לְמֶחְצָה, יִפְּלוּ לַנְּדָבָה--מִפְּנֵי שֶׁהַנְּדָבָה כֻּלָּהּ עוֹלָה לְאִשִּׁים, וְהַשְּׁקָלִים מִסְתַּפְּקִין מֵהֶן לְעוֹלוֹת וְלִדְבָרִים אֲחֵרִים.

 וְכֵן כָּל הַמָּעוֹת הַנִּמְצְאוֹת בֵּין כָּל תֵּבָה וְתֵבָה, יִפְּלוּ לַקָּרוֹב.
נִמְצְאוּ מֶחְצָה לְמֶחְצָה--אִם בֵּין עֵצִים לַלְּבוֹנָה נִמְצְאוּ, יִפְּלוּ לַלְּבוֹנָה; בֵּין קִנִּים לְגוֹזְלֵי עוֹלָה, יִפְּלוּ לְגוֹזְלֵי עוֹלָה.
זֶה הַכְּלָל: הוֹלְכִין אַחַר הַקָּרוֹב, בְּכֻלָּן; מֶחְצָה לְמֶחְצָה, לְהַחְמִיר.
וְכָל הַמָּעוֹת הַנִּמְצְאוֹת בְּהַר הַבַּיִת, חֻלִּין--שְׁאֵין הַגִּזְבָּר מוֹצִיא מָעוֹת מִתְּרוּמַת הַלִּשְׁכָּה, עַד שְׁהוּא מְחַלְּלָן עַל הַבְּהֵמוֹת שֶׁלּוֹקֵחַ לְקָרְבָּנוֹת.

הִלְכּוֹת שְׁקָלִים פֵּרֶק ד 
תְּרוּמַת הַלִּשְׁכָּה, מַה יֵעָשֶׂה בָּהּ--לוֹקְחִין מִמֶּנָּה תְּמִידִין שֶׁלְּכָל יוֹם, וְהַמּוּסָפִין, וְכָל קָרְבְּנוֹת הַצִּבּוּר וְנִסְכֵּיהֶם, וְהַמֶּלַח שֶׁמּוֹלְחִין בּוֹ כָּל הַקָּרְבָּנוֹת; וְכֵן הָעֵצִים, אִם לֹא הֵבִיאוּ עֵצִים וְלֹא מָצְאוּ אֵלָא בְּדָמִים; וְהַקְּטֹרֶת וּשְׂכַר עוֹשֶׂיהָ, וְלֶחֶם הַפָּנִים וּשְׂכַר עוֹשֵׂי לֶחֶם הַפָּנִים, וְהָעֹמֶר, וּשְׁתֵּי הַלֶּחֶם, וּפָרָה אֲדֻמָּה, וְשָׂעִיר הַמִּשְׁתַּלֵּחַ וְלָשׁוֹן שֶׁלִּזְהוֹרִית שֶׁקּוֹשְׁרִין בֵּין קְרָנָיו: כָּל אֵלּוּ, בָּאִין מִתְּרוּמַת הַלִּשְׁכָּה.

אֲבָל פַּר הֶעְלֵם דָּבָר שֶׁלַּצִּבּוּר, וּשְׂעִירֵי עֲבוֹדָה זָרָה--בַּתְּחִלָּה גּוֹבִין לָהֶן, וְאֵינָן בָּאִין מִתְּרוּמַת הַלִּשְׁכָּה.
פָּרוֹכוֹת שֶׁלַּהֵיכָל תַּחַת בִּנְיָן עֲשׂוּיוֹת, וְאֵינָן בָּאִין מִתְּרוּמַת הַלִּשְׁכָּה אֵלָא מִקָּדְשֵׁי בֶּדֶק הַבַּיִת; אֲבָל פָּרוֹכוֹת שֶׁלַּשְּׁעָרִים, בָּאִין מִתְּרוּמַת הַלִּשְׁכָּה.
הַמְּנוֹרָה וּכְלֵי שָׁרֵת, מִצְוָתָן שֶׁיָּבוֹאוּ מִמּוֹתַר הַנְּסָכִים, וּבְהִלְכּוֹת כְּלֵי הַמִּקְדָּשׁ וְהָעוֹבְדִים בּוֹ, יִתְבָּאַר מַה הוּא מוֹתַר הַנְּסָכִים; וְאִם לֹא הָיָה לָהֶן מוֹתַר נְסָכִים, יָבוֹאוּ מִתְּרוּמַת הַלִּשְׁכָּה.
בִּגְדֵי כְּהֻנָּה--בֵּין בִּגְדֵי כּוֹהֵן גָּדוֹל, בֵּין שְׁאָר בִּגְדֵי כָּל הַכּוֹהֲנִים שֶׁעוֹבְדִין בָּהֶן בַּמִּקְדָּשׁ--הַכֹּל מִתְּרוּמַת הַלִּשְׁכָּה.

כָּל הַבְּהֵמוֹת הַנִּמְצְאוֹת בִּירוּשָׁלַיִם, אוֹ חוּצָה לָהּ בְּקָרוֹב מִמֶּנָּה, הַבָּאוֹת עוֹלוֹת, כְּמוֹ שֶׁיִּתְבָּאַר בִּפְסוּלֵי הַמֻּקְדָּשִׁין--נִסְכֵּיהֶן בָּאִין מִתְּרוּמַת הַלִּשְׁכָּה; וְכֵן גּוֹי שֶׁשָּׁלַח עוֹלָתוֹ מִמְּדִינָה אַחֶרֶת, וְלֹא שָׁלַח עִמָּהּ דְּמֵי נְסָכִים--יָבִיאוּ נְסָכֶיהָ מִתְּרוּמַת הַלִּשְׁכָּה.
גֵּר שֶׁמֵּת וְהִנִּיחַ זְבָחִים--אִם יֵשׁ לוֹ נְסָכִים, קְרֵבִין מִשֶּׁלּוֹ; וְאִם לָאו, בָּאִין מִתְּרוּמַת הַלִּשְׁכָּה.
כּוֹהֵן גָּדוֹל שֶׁמֵּת, וְלֹא מִנּוּ אַחֵר תַּחְתָּיו--מַקְרִיבִין אֶת הַחֲבִתִּין מִתְּרוּמַת הַלִּשְׁכָּה.

מְבַקְּרֵי מוּמִים שֶׁבִּירוּשָׁלַיִם, וְתַלְמִידֵי חֲכָמִים הַמְּלַמְּדִים הִלְכּוֹת שְׁחִיטָה לַכּוֹהֲנִים, וְהַמְּלַמְּדִים לָהֶם הִלְכּוֹת קְמִיצָה, וְנָשִׁים הַמְּגַדְּלוֹת בְּנֵיהֶן לְפָרָה אֲדֻמָּה--כֻּלָּן נוֹטְלִין שְׂכָרָן מִתְּרוּמַת הַלִּשְׁכָּה; וְכַמָּה הוּא שְׂכָרָן, כְּמוֹ שֶׁיִּפְסְקוּ לָהֶן בֵּית דִּין.

בִּשְׁנַת הַשְּׁמִטָּה שְׁהִיא הֶפְקֵר, שׂוֹכְרִין בֵּית דִּין שׁוֹמְרִין שֶׁיִּשְׁמְרוּ מִקְצַת הַסְּפִיחִים שֶׁצָּמְחוּ, כְּדֵי שֶׁיָּבִיאוּ מֵהֶן הָעֹמֶר וּשְׁתֵּי הַלֶּחֶם, שְׁאֵינָן בָּאִין אֵלָא מִן הֶחָדָשׁ; וְאֵלּוּ הַשּׁוֹמְרִין, נוֹטְלִין שְׂכָרָן מִתְּרוּמַת הַלִּשְׁכָּה.

מִי שֶׁהִתְנַדַּב לִשְׁמֹר בְּחִנָּם, אֵין שׁוֹמְעִין לוֹ--גְּזֵרָה מִשּׁוֹם בַּעֲלֵי זְרוֹעַ, שֶׁמֶּא יָבוֹאוּ וְיִטְּלוּם מֵהֶן; לְפִיכָּךְ תִּקְּנוּ לָהֶם חֲכָמִים שֶׁיִּטְּלוּ שָׂכָר מִן הַלִּשְׁכָּה, כְּדֵי שֶׁיִּפְרְשׁוּ הַכֹּל מֵאוֹתוֹ הַמָּקוֹם שֶׁאֵלּוּ שׁוֹמְרִים אוֹתוֹ.

מַגִּיהֵי סְפָרִים שֶׁבִּירוּשָׁלַיִם, נוֹטְלִין שְׂכָרָן מִתְּרוּמַת הַלִּשְׁכָּה; דַּיָּנִין שֶׁדָּנִין אֶת הַגַּזְלָנִין בִּירוּשָׁלַיִם, נוֹטְלִין שְׂכָרָן מִתְּרוּמַת הַלִּשְׁכָּה.
וְכַמָּה הָיוּ נוֹטְלִים, תִּשְׁעִים תִּשְׁעִים מָנֶה בְּכָל שָׁנָה; וְאִם לֹא הִסְפִּיקוּ לָהֶן--אַף עַל פִּי שֶׁלֹּא רָצוּ--מוֹסִיפִין לָהֶן כְּדֵי צָרְכָּן, הֶם וּנְשֵׁיהֶם וּבְנֵיהֶם וּבְנֵי בֵּיתָן.

כֶּבֶשׁ הָיוּ בּוֹנִין מֵהַר הַבַּיִת לְהַר הַמִּשְׁחָה, שֶׁעָלָיו מוֹצִיאִין פָּרָה אֲדֻמָּה, וְכֵן הָיוּ עוֹשִׂין כֶּבֶשׁ, שֶׁמּוֹצִיאִין עָלָיו שָׂעִיר הַמִּשְׁתַּלֵּחַ; וּשְׁנֵיהֶם נַעֲשִׂין מִשְּׁיַרֵי הַלִּשְׁכָּה.
וְכֵן מִזְבַּח הָעוֹלָה, וְהַהֵיכָל, וְהָעֲזָרוֹת--בָּאִין מִשְּׁיַרֵי הַלִּשְׁכָּה.
אַמַּת הַמַּיִם שֶׁבִּירוּשָׁלַיִם, וְחוֹמַת יְרוּשָׁלַיִם, וְכָל מִגְדְּלוֹתֶיהָ, וְכָל צָרְכֵּי הָעִיר--בָּאִין מִשְּׁיַרֵי הַלִּשְׁכָּה.
וְגוֹי שֶׁהִתְנַדַּב מָעוֹת לַדְּבָרִים הָאֵלּוּ, אוֹ שֶׁהִתְנַדַּב לַעֲשׂוֹת עִמָּהֶם בְּחִנָּם--אֵין מְקַבְּלִין מִמֶּנּוּ, וְאַפִלּוּ גֵּר תּוֹשָׁב: שֶׁנֶּאֱמָר "לֹא-לָכֶם וָלָנוּ, לִבְנוֹת בַּיִת לֵאלֹהֵינוּ" , וְנֶאֱמָר "וְלָכֶם, אֵין-חֵלֶק וּצְדָקָה וְזִכָּרוֹן--בִּירוּשָׁלַיִם" .

מוֹתַר תְּרוּמַת הַלִּשְׁכָּה, וְכֵן מוֹתַר שְׁיַרֵי הַלִּשְׁכָּה--לוֹקְחִין בּוֹ זְכָרִים, וְיִקְרְבוּ כֻּלָּן עוֹלוֹת: שֶׁתְּנָאי בֵּית דִּין הוּא עַל כָּל הַמּוֹתָרוֹת, שֶׁיִּקְרְבוּ עוֹלַת בְּהֵמָה; אֲבָל לֹא עוֹלַת הָעוֹף, שְׁאֵין בְּקָרְבְּנוֹת הַצִּבּוּר עוֹף.
וְאֵלּוּ הָעוֹלוֹת הַבָּאִין מִמּוֹתַר הַשְּׁקָלִים, הֶם הַנִּקְרָאִים קַיִץ לַמִּזְבֵּחַ.

שְׁקָלִים שֶׁלֹּא הִסְפִּיקוּ לָהֶן לְכָל קָרְבְנוֹת הַצִּבּוּר, מוֹצִיאִין אֶת הָרָאוּי לָהֶם מִקָּדְשֵׁי בֶּדֶק הַבַּיִת; אֲבָל אֵין בֶּדֶק הַבַּיִת מוֹצִיא אֶת הָרָאוּי לוֹ, מִקָּדְשֵׁי הַמִּזְבֵּחַ.

מִשֶּׁיַּגִּיעַ רֹאשׁ חֹדֶשׁ נִיסָן, אֵין מַקְרִיבִין קָרְבְּנוֹת הַצִּבּוּר אֵלָא מִתְּרוּמָה חֲדָשָׁה; וְאִם לֹא בָאָה הַחֲדָשָׁה, לוֹקְחִין מִן הַיְּשָׁנָה.
לְפִיכָּךְ אִם הִגִּיעַ רֹאשׁ חֹדֶשׁ נִיסָן, וְיֵשׁ עִמָּהֶן בְּהֵמוֹת לַתְּמִידִים מִתְּרוּמָה יְשָׁנָה--פּוֹדִין אוֹתָן וְיוֹצְאִין לְחֻלִּין, אַף עַל פִּי שְׁהֶן תְּמִימִין; וְיִפְּלוּ דְּמֵיהֶן לִתְרוּמָה יְשָׁנָה, שֶׁמְּקַיְּצִין בָּהּ אֶת הַמִּזְבֵּחַ: שֶׁתְּנָאי בֵּית דִּין הוּא, עַל כָּל הַבְּהֵמוֹת שֶׁלּוֹקְחִין לַתְּמִידִין, שְׁאִם לֹא יִהְיוּ צְרִיכִין לָהֶן, יֵצְאוּ לְחֻלִּין.

וְכָּךְ הָיוּ עוֹשִׂין בְּמוֹתַר הַקְּטֹרֶת, מִשֶּׁיַּגִּיעַ רֹאשׁ חֹדֶשׁ נִיסָן, מְחַלְּלִין אוֹתוֹ עַל שְׂכַר הָאֻמָּנִין, וְחוֹזְרִין מְעוֹת הַשָּׂכָר לְקַיִץ הַמִּזְבֵּחַ; וְנוֹטְלִין הָאֻמָּנִין מוֹתַר הַקְּטֹרֶת בִּשְׂכָרָן, וְחוֹזְרִין וְלוֹקְחִין אֶת הַקְּטֹרֶת מֵהֶן מִתְּרוּמָה חֲדָשָׁה--כְּדֵי לְהַקְרִיבָהּ מִמְּעוֹת תְּרוּמָה חֲדָשָׁה.
וְאִם אֵין לָהֶן תְּרוּמָה חֲדָשָׁה, מַקְטִירִין אוֹתָהּ מִתְּרוּמָה יְשָׁנָה.

הִלְכּוֹת קִדּוּשׁ הַחֹדֶשׁ 
מִצְוַת עֲשֵׂה אַחַת, וְהִיא לְחַשַּׁב וְלֵידַע וְלִקְבֹּעַ בְּאֵיזֶה יוֹם הוּא תְּחִלַּת כָּל חֹדֶשׁ וְחֹדֶשׁ מֵחָדְשֵׁי הַשָּׁנָה.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת קִדּוּשׁ הַחֹדֶשׁ פֵּרֶק א 
חָדְשֵׁי הַשָּׁנָה, הֶם חָדְשֵׁי הַלְּבָנָה--שֶׁנֶּאֱמָר "עֹלַת חֹדֶשׁ בְּחָדְשׁוֹ" , וְנֶאֱמָר "הַחֹדֶשׁ הַזֶּה לָכֶם, רֹאשׁ חֳדָשִׁים" : כָּךְ אָמְרוּ חֲכָמִים, הֶרְאָה לוֹ הַקָּדוֹשׁ בָּרוּךְ הוּא לְמֹשֶׁה בְּמַרְאֵה הַנְּבוּאָה דְּמוּת לְבָנָה, וְאָמַר לוֹ, כְּזֶה רְאֵה וְקַדַּשׁ.
וְהַשָּׁנִים שֶׁאָנוּ מְחַשְּׁבִין--הֶם שְׁנֵי הַחַמָּה, שֶׁנֶּאֱמָר "שָׁמוֹר, אֶת-חֹדֶשׁ הָאָבִיב" .

וְכַמָּה יְתֵרָה שְׁנַת הַחַמָּה עַל שְׁנַת הַלְּבָנָה, קָרוֹב מֵאַחַד עָשָׂר יוֹם.
לְפִיכָּךְ כְּשֶׁיִּתְקַבַּץ מִן הַתּוֹסֶפֶת הַזֹּאת כְּמוֹ שְׁלוֹשִׁים יוֹם, אוֹ פָּחוּת מְעַט אוֹ יוֹתֵר מְעַט--מוֹסִיפִין חֹדֶשׁ אֶחָד; וְעוֹשִׂין אוֹתָהּ הַשָּׁנָה שְׁלוֹשָׁה עָשָׂר חֹדֶשׁ, וְהִיא הַנִּקְרֵאת שָׁנָה מְעֻבֶּרֶת: שְׁאֵי אִפְשָׁר לִהְיוֹת הַשָּׁנָה שְׁנֵים עָשָׂר חֹדֶשׁ וְכָּךְ וְכָּךְ יָמִים, שֶׁנֶּאֱמָר "לְחָדְשֵׁי הַשָּׁנָה" --חֳדָשִׁים אַתָּה מוֹנֶה לַשָּׁנָה, וְאֵין אַתָּה מוֹנֶה יָמִים.

הַלְּבָנָה נִסְתֶּרֶת בְּכָל חֹדֶשׁ וְחֹדֶשׁ, וְאֵינָהּ נִרְאֵית כְּמוֹ שְׁנֵי יָמִים אוֹ פָּחוּת אוֹ יָתֵר, כְּמוֹ יוֹם אֶחָד קֹדֶם שֶׁתִּדְבַּק בַּשֶּׁמֶשׁ בְּסוֹף הַחֹדֶשׁ, וּכְמוֹ יוֹם אֶחָד אַחַר שֶׁתִּדְבַּק בַּשֶּׁמֶשׁ; וְתֵרָאֶה בַּמַּעְרָב בָּעֶרֶב.
וּבְלֵיל שֶׁתֵּרָאֶה בָּעֶרֶב אַחַר שֶׁנִּסְתְּרָה, הוּא תְּחִלַּת הַחֹדֶשׁ; וּמוֹנִין מֵאוֹתוֹ הַיּוֹם תִּשְׁעָה וְעֶשְׂרִים יוֹם.
וְאִם יֵרָאֶה הַיָּרֵחַ לֵיל שְׁלוֹשִׁים, יִהְיֶה יוֹם שְׁלוֹשִׁים רֹאשׁ הַחֹדֶשׁ; וְאִם לֹא יֵרָאֶה, יִהְיֶה רֹאשׁ הַחֹדֶשׁ יוֹם אֶחָד וּשְׁלוֹשִׁים, וְיִהְיֶה יוֹם שְׁלוֹשִׁים מֵחֹדֶשׁ שֶׁעָבַר.
וְאֵין נִזְקָקִין לַיָּרֵחַ בְּלֵיל אֶחָד וּשְׁלוֹשִׁים, בֵּין שֶׁנִּרְאָה בֵּין שֶׁלֹּא נִרְאָה, שְׁאֵין לָךְ חֹדֶשׁ לְבָנָה, יוֹתֵר עַל שְׁלוֹשִׁים יוֹם.

חֹדֶשׁ שֶׁיִּהְיֶה תִּשְׁעָה וְעֶשְׂרִים יוֹם, וְיֵרָאֶה הַיָּרֵחַ בְּלֵיל שְׁלוֹשִׁים--נִקְרָא חֹדֶשׁ חָסֵר; וְאִם לֹא יֵרָאֶה הַיָּרֵחַ, וְיִהְיֶה הַחֹדֶשׁ שֶׁעָבַר שְׁלוֹשִׁים יוֹם--נִקְרָא חֹדֶשׁ מְעֻבָּר, וְנִקְרָא חֹדֶשׁ מָלֵא.
וְיָרֵחַ שֶׁיֵּרָאֶה בְּלֵיל שְׁלוֹשִׁים, הוּא הַנִּקְרָא יָרֵחַ שֶׁנִּרְאָה בִּזְמַנּוֹ; וְאִם נִרְאָה בְּלֵיל אֶחָד וּשְׁלוֹשִׁים, וְלֹא נִרְאָה בְּלֵיל שְׁלוֹשִׁים--הוּא נִקְרָא יָרֵחַ שֶׁנִּרְאָה בְּלֵיל עִבּוּרוֹ.

אֵין רְאִיַּת הַיָּרֵחַ מְסוּרָה לְכָל אָדָם, כְּמוֹ שַׁבַּת בְּרֵאשִׁית שֶׁכָּל אֶחָד מוֹנֶה שִׁשָּׁה וְשׁוֹבֵת בַּשְּׁבִיעִי.
אֵלָא לְבֵית דִּין הַדָּבָר מָסוּר, עַד שֶׁיְּקַדְּשׁוּהוּ בֵּית דִּין וְיִקְבְּעוּ אוֹתוֹ הַיּוֹם רֹאשׁ חֹדֶשׁ--הוּא שֶׁיִּהְיֶה רֹאשׁ חֹדֶשׁ: שֶׁנֶּאֱמָר "הַחֹדֶשׁ הַזֶּה לָכֶם" , עֵדוּת זוֹ תִּהְיֶה מְסוּרָה "לָכֶם".

בֵּית דִּין מְחַשְּׁבִין בְּחֶשְׁבּוֹנוֹת כְּדֶרֶךְ שֶׁמְּחַשְּׁבִים הָאִצְטַגְנִינִים, שֶׁיּוֹדְעִין מְקוֹמוֹת הַכּוֹכָבִים וּמַהְלָכָם, וְחוֹקְרִים וּמְדַקְדְּקִים עַד שֶׁיֵּדְעוּ אִם אִפְשָׁר שֶׁיֵּרָאֶה הַיָּרֵחַ בִּזְמַנּוֹ שְׁהוּא לֵיל שְׁלוֹשִׁים, אוֹ אֵי אִפְשָׁר.
אִם יֵדְעוּ שֶׁאִפְשָׁר שֶׁיֵּרָאֶה, יוֹשְׁבִין וּמְצַפִּין לְעֵדִים, כָּל הַיּוֹם כֻּלּוֹ, שְׁהוּא יוֹם שְׁלוֹשִׁים.
אִם בָּאוּ עֵדִים, וּדְרָשׁוּם וַחֲקָרוּם כַּהֲלָכָה, וְנֶאֶמְנוּ דִּבְרֵיהֶם--מְקַדְּשִׁין אוֹתוֹ; וְאִם לֹא נִרְאָה, וְלֹא בָאוּ עֵדִים--מַשְׁלִימִין שְׁלוֹשִׂים, וְיִהְיֶה הַחֹדֶשׁ מְעֻבָּר.
וְאִם יֵדְעוּ בַּחֶשְׁבּוֹן שְׁאֵין אִפְשָׁר שֶׁיֵּרָאֶה--אֵין יוֹשְׁבִים יוֹם שְׁלוֹשִׁים, וְאֵין מְצַפִּין לְעֵדִים; וְאִם בָּאוּ עֵדִים--יִוָּדַע בַּוַּדַּאי שְׁהֶן עֵדֵי שֶׁקֶר, אוֹ שֶׁנִּרְאָת לָהֶם דְּמוּת לְבָנָה מִן הֶעָבִים, וְאֵינָהּ הַלְּבָנָה הַוַּדָּאִית.

מִצְוַת עֲשֵׂה מִן הַתּוֹרָה עַל בֵּית דִּין, שֶׁיְּחַשְּׁבוּ וְיֵדְעוּ אִם יֵרָאֶה הַיָּרֵחַ, אוֹ לֹא יֵרָאֶה; וְשֶׁיִּדְרְשׁוּ אֶת הָעֵדִים, עַד שֶׁיְּקַדְּשׁוּ אֶת הַחֹדֶשׁ; וִישַׁלְּחוּ וְיוֹדִיעוּ אֶת שְׁאָר הָעָם, בְּאֵי זֶה יוֹם הוּא רֹאשׁ חֹדֶשׁ, כְּדֵי שֶׁיֵּדְעוּ בְּאֵי זֶה יוֹם הֶן הַמּוֹעֲדוֹת, שֶׁנֶּאֱמָר "אֲשֶׁר-תִּקְרְאוּ אֹתָם מִקְרָאֵי קֹדֶשׁ" , וְנֶאֱמָר "וְשָׁמַרְתָּ אֶת-הַחֻקָּה הַזֹּאת, לְמוֹעֲדָהּ" .

אֵין מְחַשְּׁבִין וְקוֹבְעִין חֳדָשִׁים וּמְעַבְּרִין שָׁנִים אֵלָא בְּאֶרֶץ יִשְׂרָאֵל, שֶׁנֶּאֱמָר "כִּי מִצִּיּוֹן תֵּצֵא תוֹרָה, וּדְבַר-ה' מִירוּשָׁלַיִם" .
וְאִם הָיָה אָדָם גָּדוֹל בְּחָכְמָה, וְנִסְמַךְ בְּאֶרֶץ יִשְׂרָאֵל, וְיָצָא לְחוּצָה לָאָרֶץ, וְלֹא הִנִּיחַ בְּאֶרֶץ יִשְׂרָאֵל כְּמוֹתוֹ--הֲרֵי זֶה מְחַשֵּׁב וְקוֹבֵעַ חֳדָשִׁים וּמְעַבֵּר שָׁנִים בְּחוּצָה לָאָרֶץ; וְאִם נוֹדַע לוֹ שֶׁנַּעֲשָׂה בְּאֶרֶץ יִשְׂרָאֵל אָדָם גָּדוֹל כְּמוֹתוֹ, וְאֵין צָרִיךְ לוֹמַר גָּדוֹל מִמֶּנּוּ--הֲרֵי זֶה אָסוּר לִקְבֹּעַ וּלְעַבַּר, בְּחוּצָה לָאָרֶץ; וְאִם עָבַר וְקָבַע וְעִבַּר, לֹא עָשָׂה כְּלוּם.

הִלְכּוֹת קִדּוּשׁ הַחֹדֶשׁ פֵּרֶק ב 
אֵין כָּשֵׁר לְעֵדוּת הַחֹדֶשׁ, אֵלָא שְׁנֵי אֲנָשִׁים כְּשֵׁרִים הָרְאוּיִים לְהָעִיד בְּכָל דָּבָר וְדָבָר; אֲבָל נָשִׁים וַעֲבָדִים--הֲרֵי הֶן כִּשְׁאָר פְּסוּלֵי עֵדוּת, וְאֵין מְעִידִין.
אָב וּבְנוֹ שֶׁרָאוּ אֶת הַיָּרֵחַ, יֵלְכוּ לְבֵית דִּין לְהָעִיד--לֹא מִפְּנֵי שֶׁעֵדוּת הַחֹדֶשׁ כְּשֵׁרָה בִּקְרוֹבִים, אֵלָא שְׁאִם יִמָּצֵא אֶחָד מֵהֶן פָּסוּל מִפְּנֵי שְׁהוּא גַּזְלָן וְכַיּוֹצֶא בּוֹ מִשְּׁאָר הַפַּסְלָנוּת, יִצְטָרַף הַשֵּׁנִי עִם אַחֵר, וְיָעִיד; וְכָל הַפָּסוּל לְעֵדוּת מִדִּבְרֵי סוֹפְרִים--אַף עַל פִּי שְׁהוּא כָּשֵׁר מִן הַתּוֹרָה, פָּסוּל לְעֵדוּת הַחֹדֶשׁ.

דִּין תּוֹרָה, שְׁאֵין מְדַקְדְּקִין בְּעֵדוּת הַחֹדֶשׁ: אַפִלּוּ קִדְּשׁוּ אֶת הַחֹדֶשׁ עַל פִּי עֵדִים, וְנִמְצְאוּ זוֹמְמִין בְּעֵדוּת זוֹ--הֲרֵי זֶה מְקֻדָּשׁ; לְפִיכָּךְ הָיוּ בָּרִאשׁוֹנָה, מְקַבְּלִין עֵדוּת הַחֹדֶשׁ מִכָּל אָדָם מִיִּשְׂרָאֵל, שֶׁכָּל יִשְׂרָאֵל בְּחֶזְקַת כַּשְׁרוּת, עַד שֶׁיִּוָּדַע לָךְ שֶׁזֶּה פָּסוּל.
מִשֶּׁקִּלְקְלוּ הַמִּינִים, וְהָיוּ שׂוֹכְרִין אֲנָשִׁים לְהָעִיד שֶׁרָאוּ, וְהֶם לֹא רָאוּ--הִתְקִינוּ שֶׁלֹּא יְקַבְּלוּ בֵּית דִּין עֵדוּת הַחֹדֶשׁ, אֵלָא מֵעֵדִים שֶׁמַּכִּירִין בֵּית דִּין אוֹתָן שְׁהֶם כְּשֵׁרִים, וְשֶׁיִּהְיוּ דּוֹרְשִׁין וְחוֹקְרִים בְּעֵדוּתָן.

לְפִיכָּךְ אִם לֹא יִהְיוּ בֵּית דִּין יוֹדְעִים אֶת הָעֵדִים שֶׁרָאוּ אֶת הַיָּרֵחַ--מְשַׁלְּחִין אַנְשֵׁי הָעִיר שֶׁנִּרְאָה בָּהּ עִם הָעֵדִים שֶׁרָאוּ, עֵדִים אֲחֵרִים שֶׁמְּזַכִּין אוֹתָן לְבֵית דִּין וּמוֹדִיעִין אוֹתָן שֶׁאֵלּוּ כְּשֵׁרִים הֶם, וְאַחַר כָּךְ מְקַבְּלִין מֵהֶם.

בֵּית דִּין מְחַשְּׁבִין בַּדְּרָכִים שֶׁהָאִצְטַגְנִינִין מְחַשְּׁבִין בָּהֶם, וְיוֹדְעִין הַלְּבָנָה כְּשֶׁתֵּרָאֶה בְּחֹדֶשׁ זֶה, אִם תִּהְיֶה בִּצְפוֹן הַשֶּׁמֶשׁ אוֹ בִּדְרוֹמָהּ, וְאִם תִּהְיֶה רְחָבָה אוֹ קְצָרָה, וּלְהֵיכָן יִהְיוּ רָאשֵׁי קְרָנֶיהָ נוֹטִין.
וּכְשֶׁיָּבוֹאוּ הָעֵדִים לְהָעִיד, בּוֹדְקִין אוֹתָם כֵּיצַד רְאִיתֶם אוֹתָהּ--בַּצָּפוֹן אוֹ בַּדָּרוֹם, לְהֵיכָן הָיוּ קְרָנֶיהָ נוֹטוֹת, כַּמָּה הָיְתָה גְּבוֹהָה בִּרְאִיַּת עֵינֵיכֶם, וְכַמָּה הָיְתָה רְחָבָה.
אִם נִמְצְאוּ דִּבְרֵיהֶם מְכֻוָּנִין לְמַה שֶׁנּוֹדַע בַּחֶשְׁבּוֹן, מְקַבְּלִין אוֹתָם; וְאִם לֹא נִמְצְאוּ דִּבְרֵיהֶם מְכֻוָּנִין, אֵין מְקַבְּלִין אוֹתָם.

אָמְרוּ הָעֵדִים רְאִינוּהוּ בְּמַיִם אוֹ בְּעָבִים אוֹ בַּעֲשָׁשִׁית, אוֹ שֶׁרָאוּ מִקְצָתוֹ בָּרָקִיעַ וּמִקְצָתוֹ בְּעָבִים אוֹ בְּמַיִם אוֹ בַּעֲשָׁשִׁית--אֵין זוֹ רְאִיָּה, וְאֵין מְקַדְּשִׁין עַל רְאִיָּה זֹאת.
אָמַר אֶחָד רְאִיתִיו גָּבוֹהַּ בְּעֵינַי כְּמוֹ שְׁתֵּי קוֹמוֹת, וְאָמַר הַשֵּׁנִי כְּמוֹ שָׁלוֹשׁ קוֹמוֹת הָיָה גָּבוֹהַּ--מִצְטָרְפִין; אָמַר הָאֶחָד כְּמוֹ שָׁלוֹשׁ קוֹמוֹת, וְהַשֵּׁנִי אוֹמֵר כְּמוֹ חָמֵשׁ קוֹמוֹת--אֵין מִצְטָרְפִין: וּמִצְטָרֵף הָאֶחָד מֵהֶן עִם שֵׁנִי שֶׁיָּעִיד כְּמוֹתוֹ, אוֹ יִהְיֶה בֵּינֵיהֶן קוֹמָה אַחַת.

אָמְרוּ רְאִינוּהוּ, בְּלֹא כַּוָּנָה, וְכֵיוָן שֶׁהִתְבּוֹנַנּוּ בּוֹ וְנִתְכַּוַּנְנוּ לִרְאוֹתוֹ לְהָעִיד, שׁוּב לֹא רְאִינוּהוּ--אֵין זוֹ עֵדוּת, וְאֵין מְקַדְּשִׁין עָלֶיהָ, שֶׁמֶּא עָבִים נִתְקַשְּׁרוּ וְנִרְאוּ כַּלְּבָנָה, וְכָלוּ וְהָלְכוּ לָהֶם.
אָמְרוּ עֵדִים רְאִינוּהוּ בְּיוֹם תִּשְׁעָה וְעֶשְׂרִים שַׁחְרִית בַּמִּזְרָח קֹדֶם שֶׁתַּעֲלֶה הַשֶּׁמֶשׁ, וּרְאִינוּהוּ עַרְבִּית בַּמַּעְרָב בְּלֵיל שְׁלוֹשִׁים--הֲרֵי אֵלּוּ נֶאֱמָנִים, וּמְקַדְּשִׁין עַל רְאִיָּה זוֹ, שֶׁהֲרֵי רָאוּהוּ בִּזְמַנּוֹ; אֲבָל הָרְאִיָּה שֶׁאָמְרוּ שֶׁרָאוּהוּ בַּשַּׁחְרִית, אֵין נִזְקָקִין לָהּ שְׁאֵין אָנוּ אַחְרָאִין לִרְאִיַּת שַׁחְרִית, וּבַיָּדוּעַ שֶׁהֶעָבִים הֶם שֶׁנִּתְקַשְּׁרוּ, וְנִרְאָה לָהֶם כַּלְּבָנָה.
וְכֵן אִם רָאוּהוּ בִּזְמַנּוֹ, וּבְלֵיל עִבּוּרוֹ לֹא נִרְאָה--הֲרֵי אֵלּוּ נֶאֱמָנִין, שְׁאֵין אָנוּ אַחְרָאִין אֵלָא לִרְאִיַּת לֵיל שְׁלוֹשִׁים בִּלְבָד.

כֵּיצַד מְקַבְּלִין עֵדוּת הַחֹדֶשׁ: כָּל מִי שֶׁרָאוּי לְהָעִיד שֶׁרָאָה אֶת הַיָּרֵחַ, בָּא לְבֵית דִּין; וּבֵית דִּין מַכְנִיסִים אוֹתָן כֻּלָּן לְמָקוֹם אֶחָד, וְעוֹשִׂין לָהֶן סְעוֹדוֹת גְּדוֹלוֹת, כְּדֵי שֶׁיִּהְיוּ הָעָם רְגִילִין לָבוֹא.
וְזוֹג שֶׁבָּא רִאשׁוֹן, בּוֹדְקִין אוֹתוֹ רִאשׁוֹן בִּבְדִיקוֹת שֶׁאָמַרְנוּ.
מַכְנִיסִין אֶת הַגָּדוֹל, וְשׁוֹאֲלִין אוֹתוֹ; נִמְצְאוּ דְּבָרָיו מְכֻוָּנִים לַחֶשְׁבּוֹן, מַכְנִיסִים אֶת חֲבֵרוֹ; נִמְצְאוּ דִּבְרֵיהֶם מְכֻוָּנִין, עֵדוּתָן קַיֶּמֶת, וּשְׁאָר כָּל הַזּוֹגוֹת, שׁוֹאֲלִין אוֹתָם רָאשֵׁי דְּבָרִים--לֹא שֶׁצְּרִיכִים לָהֶם אֵלָא כְּדֵי שֶׁלֹּא יֵצְאוּ בְּפַחֵי נֶפֶשׁ, כְּדֵי שֶׁיִּהיוּ רְגִילִין לָבוֹא.

וְאַחַר כָּךְ, אַחַר שֶׁתִּתְקַיַּם הָעֵדוּת, רֹאשׁ בֵּית דִּין אוֹמֵר מְקֻדָּשׁ; וְכָל הָעָם עוֹנִים אַחֲרָיו, מְקֻדָּשׁ מְקֻדָּשׁ.
וְאֵין מְקַדְּשִׁין אֶת הַחֹדֶשׁ אֵלָא בִּשְׁלוֹשָׁה, וְאֵין מְחַשְּׁבִין אֵלָא בִּשְׁלוֹשָׁה, וְאֵין מְקַדְּשִׁין אֵלָא חֹדֶשׁ שֶׁנִּרְאָה בִּזְמַנּוֹ.
וְאֵין מְקַדְּשִׁין אֵלָא בַּיּוֹם; וְאִם קִדְּשׁוּהוּ בַּלַּיְלָה, אֵינוּ מְקֻדָּשׁ.

אַפִלּוּ רָאוּהוּ בֵּית דִּין וְכָל יִשְׂרָאֵל, וְלֹא אָמְרוּ בֵּית דִּין מְקֻדָּשׁ עַד שֶׁחָשֵׁכָה לֵיל אֶחָד וּשְׁלוֹשִׁים, אוֹ שֶׁנֶּחְקְרוּ הָעֵדִים, וְלֹא הִסְפִּיקוּ בֵּית דִּין לוֹמַר מְקֻדָּשׁ עַד שֶׁחָשֵׁכָה לֵיל אֶחָד וּשְׁלוֹשִׁים--אֵין מְקַדְּשִׁין אוֹתוֹ, וְיִהְיֶה הַחֹדֶשׁ מְעֻבָּר, וְלֹא יִהְיֶה רֹאשׁ חֹדֶשׁ אֵלָא יוֹם אֶחָד וּשְׁלוֹשִׁים, אַף עַל פִּי שֶׁנִּרְאָה בְּלֵיל שְׁלוֹשִׁים: שְׁאֵין הָרְאִיָּה קוֹבַעַת; אֵלָא בֵּית דִּין שֶׁאָמְרוּ מְקֻדָּשׁ, הֶם שֶׁקּוֹבְעִין.

 רָאוּהוּ בֵּית דִּין עַצְמָן, בְּסוֹף יוֹם תִּשְׁעָה וְעֶשְׂרִים--אִם עֲדַיִן לֹא יָצָא כּוֹכָב בְּלֵיל שְׁלוֹשִׁים--בֵּית דִּין אוֹמְרִים מְקֻדָּשׁ מְקֻדָּשׁ, שֶׁעֲדַיִן יוֹם הוּא.
וְאִם רָאוּהוּ בְּלֵיל שְׁלוֹשִׁים, אַחַר שֶׁיָּצְאוּ שְׁנֵי כּוֹכָבִים--לְמָחָר מוֹשִׁיבִין שְׁנֵי דַּיָּנִין אֵצֶל אֶחָד מֵהֶם, וְיָעִידוּ הֶם הַשְּׁנַיִם בִּפְנֵי הַשְּׁלוֹשָׁה; וִיקַדְּשׁוּהוּ הַשְּׁלוֹשָׁה.

 בֵּית דִּין שֶׁקִּדְּשׁוּ אֶת הַחֹדֶשׁ--בֵּין שׁוֹגְגִין, בֵּין מֻטְעִין, בֵּין אֲנוּסִין--הֲרֵי זֶה מְקֻדָּשׁ, וְחַיָּבִין הַכֹּל לְתַקַּן הַמּוֹעֲדוֹת עַל יוֹם שֶׁקִּדְּשׁוּ בּוֹ: אַף עַל פִּי שֶׁזֶּה יָדַע שֶׁטָּעוּ, חַיָּב לִסְמֹךְ עֲלֵיהֶם, שְׁאֵין הַדָּבָר מָסוּר אֵלָא לָהֶם, וּמִי שֶׁצִּוָּה לִשְׁמֹר הַמּוֹעֲדוֹת הוּא צִוָּה לִסְמֹךְ עֲלֵיהֶם--שֶׁנֶּאֱמָר "אֲשֶׁר-תִּקְרְאוּ אֹתָם ..." .

הִלְכּוֹת קִדּוּשׁ הַחֹדֶשׁ פֵּרֶק ג 
עֵדִים שֶׁרָאוּ אֶת הַחֹדֶשׁ--אִם הָיָה בֵּינֵיהֶם וּבֵין מְקוֹם שֶׁיֵּשׁ בּוֹ בֵּית דִּין מַהְלַךְ לַיְלָה וְיוֹם אוֹ פָּחוּת, הוֹלְכִין וּמְעִידִין; וְאִם הָיָה בֵּינֵיהֶן יָתֵר עַל כֵּן, לֹא יֵלְכוּ, שְׁאֵין עֵדוּתָן אַחַר יוֹם שְׁלוֹשִׁים מוֹעֶלֶת, שֶׁכְּבָר נִתְעַבַּר הַחֹדֶשׁ.

עֵדִים שֶׁרָאוּ אֶת הַחֹדֶשׁ--הֲרֵי אֵלּוּ הוֹלְכִין לְבֵית דִּין לְהָעִיד, וְאַפִלּוּ הָיָה שַׁבָּת: שֶׁנֶּאֱמָר "אֲשֶׁר-תִּקְרְאוּ אֹתָם, בְּמוֹעֲדָם" ; וְכָל מָקוֹם שֶׁנֶּאֱמָר מוֹעֵד, דּוֹחֶה אֶת הַשַּׁבָּת.
לְפִיכָּךְ אֵין מְחַלְּלִין אֵלָא עַל רֹאשׁ חֹדֶשׁ נִיסָן וְעַל רֹאשׁ חֹדֶשׁ תִּשְׁרִי בִּלְבָד, מִפְּנֵי תַּקָּנַת הַמּוֹעֲדוֹת; וּבִזְמָן שֶׁבֵּית הַמִּקְדָּשׁ קַיָּם, מְחַלְּלִין עַל כֻּלָּן, מִפְּנֵי קָרְבַּן מוּסָף שֶׁבְּכָל רֹאשׁ חֹדֶשׁ, שְׁהוּא דּוֹחֶה אֶת הַשַּׁבָּת.

כְּשֵׁם שֶׁמְּחַלְּלִין הָעֵדִים שֶׁרָאוּ אֶת הַחֹדֶשׁ אֶת הַשַּׁבָּת--כָּךְ מְחַלְּלִין עִמָּהֶן הָעֵדִים שֶׁמְּזַכִּין אוֹתָן בְּבֵית דִּין, אִם לֹא הָיוּ בֵּית דִּין מַכִּירִין אֶת הָרוֹאִין; וְאַפִלּוּ הָיָה זֶה שֶׁמּוֹדִיעַ אוֹתָן לְבֵית דִּין עֵד אֶחָד--הֲרֵי זֶה הוֹלֵךְ עִמָּהֶן וּמְחַלֵּל מִסָּפֵק, שֶׁמֶּא יִמָּצֵא אֶחָר וְיִצְטָרַף עִמּוֹ.

הָיָה הָעֵד שֶׁרָאָה אֶת הַחֹדֶשׁ בְּלֵיל הַשַּׁבָּת חוֹלֶה--מַרְכִּיבִין אוֹתוֹ עַל הַחֲמוֹר, וְאַפִלּוּ בְּמִטָּה.
וְאִם יֵשׁ לָהֶן אוֹרֵב בַּדֶּרֶךְ, לוֹקְחִין הָעֵדִים בְּיָדָן כְּלֵי זַיִן; וְאִם הָיְתָה דֶּרֶךְ רְחוֹקָה, לוֹקְחִים בְּיָדָם מְזוֹנוֹת.
וְאַפִלּוּ רָאוּהוּ גָּדוֹל וְנִרְאָה לַכֹּל--לֹא יֹאמְרוּ כְּשֵׁם שֶׁרְאִינוּהוּ אֲנַחְנוּ כָּךְ רָאוּהוּ אֲחֵרִים, וְאֵין אָנוּ צְרִיכִין לְחַלַּל אֶת הַשַּׁבָּת; אֵלָא כָּל שֶׁיִּרְאֶה הַחֹדֶשׁ, וְיִהְיֶה רָאוּי לְהָעִיד וְיִהְיֶה בֵּינוֹ וּבֵין הַמָּקוֹם שֶׁקָּבוּעַ בּוֹ בֵּית דִּין לַיְלָה וְיוֹם אוֹ פָּחוּת, מִצְוָה עָלָיו לְחַלַּל אֶת הַשַּׁבָּת, וְלֵילֵךְ וּלְהָעִיד.

בָּרִאשׁוֹנָה הָיוּ מְקַבְּלִין עֵדוּת הַחֹדֶשׁ, כָּל יוֹם שְׁלוֹשִׁים; פַּעַם אַחַת נִשְׁתְּהוּ הָעֵדִים מִלָּבוֹא עַד בֵּין הָעַרְבַּיִם, וְנִתְקַלְקְלוּ בַּמִּקְדָּשׁ וְלֹא יָדְעוּ מַה יַעֲשׂוּ--אִם יַעֲשׂוּ עוֹלָה שֶׁלְּבֵין הָעַרְבַּיִם, שֶׁמֶּא יָבוֹאוּ הָעֵדִים, וְאֵי אִפְשָׁר שֶׁיַּקְרִיבוּ מוּסַף הַיּוֹם, אַחַר תָּמִיד שֶׁלְּבֵין הָעַרְבַּיִם.
עָמְדוּ בֵּית דִּין, וְהִתְקִינוּ שֶׁלֹּא יִהְיוּ מְקַבְּלִים עֵדוּת הַחֹדֶשׁ אֵלָא עַד הַמִּנְחָה, כְּדֵי שֶׁיְּהֶא שָׁהוּת בַּיּוֹם לְהַקְרִיב מוּסָפִין וְתָמִיד שֶׁלְּבֵין הָעַרְבַּיִם, וְנִסְכֵּיהֶם.

וְאִם הִגִּיעַ מִנְחָה, וְלֹא בָאוּ עֵדִים--עוֹשִׂין תָּמִיד שֶׁלְּבֵין הָעַרְבַּיִם; וְאִם בָּאוּ עֵדִים מִן הַמִּנְחָה וָמַעְלָה--נוֹהֲגִין אוֹתוֹ הַיּוֹם קֹדֶשׁ, וּלְמָחָר קֹדֶשׁ, וּמַקְרִיבִין מוּסָף לְמָחָר, לְפִי שֶׁלֹּא הָיוּ מְקַדְּשִׁין אוֹתוֹ אַחַר מִנְחָה.
מִשֶּׁחָרַב בֵּית הַמִּקְדָּשׁ, הִתְקִין רַבַּן יוֹחָנָן בֶּן זַכַּאי וּבֵית דִּינוֹ שֶׁיִּהְיוּ מְקַבְּלִין עֵדוּת הַחֹדֶשׁ כָּל הַיּוֹם כֻּלּוֹ, וְאַפִלּוּ בָּאוּ עֵדִים יוֹם שְׁלוֹשִׁים בְּסוֹף הַיּוֹם סָמוּךְ לִשְׁקִיעַת הַחַמָּה, מְקַבְּלִין עֵדוּתָן וּמְקַדְּשִׁין יוֹם שְׁלוֹשִׁים בִּלְבָד.

כְּשֶׁמְּעַבְּרִין בֵּית דִּין אֶת הַחֹדֶשׁ, מִפְּנֵי שֶׁלֹּא בָּאוּ עֵדִים כָּל יוֹם שְׁלוֹשִׁים, הָיוּ עוֹלִין לְמָקוֹם מוּכָן, וְעוֹשִׂין בּוֹ סְעוֹדָה בְּיוֹם אֶחָד וּשְׁלוֹשִׁים שְׁהוּא רֹאשׁ חֹדֶשׁ.
וְאֵין עוֹלִין לְשָׁם בַּלַּיְלָה אֵלָא בַּנֶּשֶׁף קֹדֶם עֲלוֹת הַשֶּׁמֶשׁ, וְאֵין עוֹלִין לִסְעוֹדָה זוֹ פָּחוּת מֵעֲשָׂרָה; וְאֵין עוֹלִין לָהּ אֵלָא בְּפַת דָּגָן וְקָטְנִית, וְאוֹכְלִין בְּעֵת הַסְּעוֹדָה.
וְזוֹ הִיא סְעוֹדַת מִצְוָה שֶׁלְּעִבּוּר הַחֹדֶשׁ הָאֲמוּרָה בְּכָל מָקוֹם.

בָּרִאשׁוֹנָה כְּשֶׁהָיוּ בֵּית דִּין מְקַדְּשִׁין אֶת הַחֹדֶשׁ, הָיוּ מַשִּׂיאִין מַשּׂוּאוֹת בְּרָאשֵׁי הֶהָרִים כְּדֵי שֶׁיֵּדְעוּ הָרְחוֹקִים; מִשֶּׁקִלְקְלוּ הַכּוּתִים שֶׁהָיוּ מַשִּׂיאִין מַשּׂוּאוֹת כְּדֵי לְהַטְעוֹת הָעָם, הִתְקִינוּ שֶׁיְּהוּ שְׁלוּחִים יוֹצְאִין וּמוֹדִיעִין לָרַבִּים.
וּשְׁלוּחִים אֵלּוּ אֵינָן מְחַלְּלִין אֶת יוֹם טוֹב, וְאֵין צָרִיךְ לוֹמַר שַׁבָּת--שְׁאֵין מְחַלְּלִין אֶת הַשַּׁבָּת לְקַיְּמוֹ, אֵלָא לְקַדְּשׁוֹ בִּלְבָד.

עַל שִׁשָּׁה חֳדָשִׁים הָיוּ שְׁלוּחִים יוֹצְאִין: עַל נִיסָן, מִפְּנֵי הַפֶּסַח.
וְעַל אָב, מִפְּנֵי הַתַּעְנִית.
וְעַל אֱלוּל, מִפְּנֵי רֹאשׁ הַשָּׁנָה כְּדֵי שֶׁיֵּשְׁבוּ מְצַפִּין בְּיוֹם שְׁלוֹשִׁים לֶאֱלוּל--אִם נוֹדַע לָהֶם שֶׁקִּדְּשׁוּ בֵּית דִּין יוֹם שְׁלוֹשִׁים, נוֹהְגִים אוֹתוֹ הַיּוֹם קֹדֶשׁ בִּלְבָד; וְאִם לֹא נוֹדַע לָהֶם, נוֹהֲגִים יוֹם שְׁלוֹשִׁים קֹדֶשׁ וְיוֹם אֶחָד וּשְׁלוֹשִׁים קֹדֶשׁ, עַד שֶׁיָּבוֹאוּ לָהֶם שְׁלוּחֵי תִּשְׁרִי.
וְעַל תִּשְׁרִי, מִפְּנֵי תַּקָּנַת הַמּוֹעֲדוֹת.
וְעַל כִּסְלֵו, מִפְּנֵי חֲנֻכָּה.
וְעַל אֲדָר, מִפְּנֵי הַפּוּרִים.
וּבִזְמָן שֶׁבֵּית הַמִּקְדָּשׁ קַיָּם--יוֹצְאִין עַל אֲיָר, מִפְּנֵי פֶּסַח קָטָן.

שְׁלוּחֵי נִיסָן וּשְׁלוּחֵי תִּשְׁרִי--אֵין יוֹצְאִין אֵלָא בְּיוֹם רֹאשׁ חֹדֶשׁ, אַחַר שֶׁתַּעֲלֶה הַשֶּׁמֶשׁ, עַד שֶׁיִּשְׁמְעוּ מִפִּי בֵּית דִּין, מְקֻדָּשׁ; וְאִם קִדְּשׁוּ בֵּית דִּין בְּסוֹף יוֹם תִּשְׁעָה וְעֶשְׂרִים, כְּמוֹ שֶׁאָמַרְנוּ, וְשָׁמְעוּ מִפִּי בֵּית דִּין, מְקֻדָּשׁ--יוֹצְאִין מִבָּעֶרֶב.
וּשְׁלוּחֵי שְׁאָר הַשִּׁשָּׁה חֳדָשִׁים--יֵשׁ לָהֶם לָצֵאת מִבָּעֶרֶב אַחַר שֶׁנִּרְאָה הַיָּרֵחַ, אַף עַל פִּי שֶׁעֲדַיִן לֹא קִדְּשׁוּ בֵּית דִּין אֶת הַחֹדֶשׁ: הוֹאִיל וְנִרְאָה הַחֹדֶשׁ, יֵצְאוּ, שֶׁהֲרֵי לְמָחָר, בַּוַּדַּאי מְקַדְּשִׁין אוֹתוֹ בֵּית דִּין.

כָּל מָקוֹם שֶׁהָיוּ הַשְּׁלוּחִין מַגִּיעִין, הָיוּ עוֹשִׂין אֶת הַמּוֹעֲדוֹת יוֹם טוֹב אֶחָד, כַּכָּתוּב בַּתּוֹרָה; וּמְקוֹמוֹת הָרְחוֹקִים שְׁאֵין הַשְּׁלוּחִים מַגִּיעִין אֲלֵיהֶם, הָיוּ עוֹשִׂין שְׁנֵי יָמִים מִפְּנֵי הַסָּפֵק, לְפִי שְׁאֵינָם יוֹדְעִים יוֹם שֶׁקָּבְעוּ בּוֹ בֵּית דִּין רֹאשׁ חֹדֶשׁ, אֵי זֶה יוֹם הוּא.

יֵשׁ מְקוֹמוֹת שֶׁהָיוּ מַגִּיעִין אֲלֵיהֶן שְׁלוּחֵי נִיסָן, וְלֹא הָיוּ מַגִּיעִין אֲלֵיהֶן שְׁלוּחֵי תִּשְׁרִי; וּמִן הַדִּין הָיָה שֶׁיַּעֲשׂוּ פֶּסַח יוֹם טוֹב אֶחָד, שֶׁהֲרֵי הִגִּיעוּ לָהֶן שְׁלוּחִין וְיָדְעוּ בְּאֵיזֶה יוֹם נִקְבַּע רֹאשׁ חֹדֶשׁ, וְיַעֲשׂוּ יוֹם טוֹב שֶׁלְּחַג הַסֻּכּוֹת שְׁנֵי יָמִים, שֶׁהֲרֵי לֹא הִגִּיעוּ אֲלֵיהֶן הַשְּׁלוּחִין.
וּכְדֵי שֶׁלֹּא לַחְלֹק בַּמּוֹעֲדוֹת, הִתְקִינוּ חֲכָמִים שֶׁכָּל מָקוֹם שְׁאֵין שְׁלוּחֵי תִּשְׁרִי מַגִּיעִין לוֹ, עוֹשִׂין שְׁנֵי יָמִים, אַפִלּוּ יוֹם טוֹב שֶׁלָּעֲצֶרֶת.

וְכַמָּה בֵּין שְׁלוּחֵי נִיסָן לִשְׁלוּחֵי תִּשְׁרִי, שְׁנֵי יָמִים--שֶׁשְּׁלוּחֵי תִּשְׁרִי אֵינָן מְהַלְּכִין בְּאֶחָד בְּתִשְׁרִי, מִפְּנֵי שְׁהוּא יוֹם טוֹב, וְלֹא בָּעֲשִׂירִי בּוֹ, מִפְּנֵי שְׁהוּא יוֹם הַכִּפּוּרִים.

אֵין הַשְּׁלוּחִין צְרִיכִין לִהְיוֹתָן שְׁנַיִם, אֵלָא אַפִלּוּ אֶחָד נֶאֱמָן; וְלֹא שָׁלִיחַ בִּלְבָד, אֵלָא אַפִלּוּ תַּגָּר מִשְּׁאָר הָעָם שֶׁבָּא לְדַרְכּוֹ וְאָמַר אֲנִי שָׁמַעְתִּי מִפִּי בֵּית דִּין שֶׁקִּדְּשׁוּ אֶת הַחֹדֶשׁ בְּיוֹם פְּלוֹנִי--נֶאֱמָן, וּמְתַקְּנִין אֶת הַמּוֹעֲדוֹת עַל פִּיו: שֶׁדָּבָר זֶה דָּבָר הֶעָשׂוּי לְהִגָּלוֹת הוּא, וְעֵד אֶחָד כָּשֵׁר נֶאֱמָן עָלָיו.

בֵּית דִּין שֶׁיָּשְׁבוּ כָּל יוֹם שְׁלוֹשִׁים וְלֹא בָאוּ עֵדִים, וְהִשְׁכִּימוּ בַּנֶּשֶׁף וְעִבְּרוּ אֶת הַחֹדֶשׁ כְּמוֹ שֶׁבֵּאַרְנוּ בְּפֵרֶק זֶה, וְאַחַר אַרְבָּעָה אוֹ חֲמִשָּׁה יָמִים בָּאוּ עֵדִים רְחוֹקִים וְהֵעִידוּ שֶׁרָאוּ אֶת הַחֹדֶשׁ בִּזְמַנּוֹ שְׁהוּא לֵיל שְׁלוֹשִׁים, וְאַפִלּוּ בָּאוּ בְּסוֹף הַחֹדֶשׁ--מְאַיְּמִין עֲלֵיהֶן אִיּוּם גָּדוֹל וּמַטְרִיפִים אוֹתָם בִּשְׁאֵלוֹת, וּמַטְרִיחִין עֲלֵיהֶן בִּבְדִיקוֹת וּמְדַקְדְּקִין בְּעֵדוּתָן, וּמִשְׁתַּדְּלִין בֵּית דִּין שֶׁלֹּא יְקַדְּשׁוּ חֹדֶשׁ זֶה, הוֹאִיל וְיָצָא שְׁמוֹ מְעֻבָּר.

וְאִם עָמְדוּ הָעֵדִים בְּעֵדוּתָן וְנִמְצֵאת מְכֻוֶּנֶת, וַהֲרֵי הָעֵדִים אֲנָשִׁים יְדוּעִים וּנְבוֹנִים, וְנֶחְקְרָה הָעֵדוּת כָּרָאוּי--מְקַדְּשִׁין אוֹתוֹ, וְחוֹזְרִין וּמוֹנִין לְאוֹתוֹ הַחֹדֶשׁ מִיּוֹם שְׁלוֹשִׁים, הוֹאִיל וְנִרְאָה הַיָּרֵחַ בְּלֵילוֹ.

וְאִם הֻצְרְכוּ בִּית דִּין לְהַנִּיחַ חֹדֶשׁ זֶה מְעֻבָּר, כְּשֶׁהָיָה קֹדֶם שֶׁיָּבוֹאוּ אֵלּוּ הָעֵדִים--מַנִּיחִין; וְזֶה הוּא שֶׁאָמְרוּ, מְעַבְּרִין אֶת הַחֹדֶשׁ לְצֹרֶךְ.
וְיֵשׁ מִן הַחֲכָמִים הַגְּדוֹלִים מִי שֶׁחוֹלֵק בְּדָבָר זֶה וְאוֹמֵר, לְעוֹלָם אֵין מְעַבְּרִין אֶת הַחֹדֶשׁ לְצֹרֶךְ--הוֹאִיל וּבָאוּ עֵדִים, מְקַדְּשִׁין וְאֵין מְאַיְּמִין עֲלֵיהֶן.

יֵרָאֶה לִי, שְׁאֵין מַחְלֹקֶת הַחֲכָמִים בְּדָבָר זֶה אֵלָא בִּשְׁאָר הֶחֳדָשִׁים, חוּץ מִנִּיסָן וְתִשְׁרִי, אוֹ בְּעֵדֵי נִיסָן וְתִשְׁרִי שֶׁבָּאוּ אַחַר שֶׁעָבְרוּ הָרְגָלִים, שֶׁכְּבָר נַעֲשָׂה מַה שֶׁנַּעֲשָׂה, וְעָבַר זְמָן הַקָּרְבָּנוֹת וּזְמָן הַמּוֹעֲדוֹת; אֲבָל אִם בָּאוּ הָעֵדִים בְּנִיסָן וְתִשְׁרִי קֹדֶם חֲצִי הַחֹדֶשׁ, מְקַבְּלִין עֵדוּתָן, וְאֵין מְאַיְּמִין עֲלֵיהֶן כְּלָל, שְׁאֵין מְאַיְּמִין עַל עֵדִים שֶׁהֵעִידוּ עַל הַחֹדֶשׁ שֶׁרָאוּהוּ בִּזְמַנּוֹ כְּדֵי לְעַבְּרוֹ.

אֲבָל מְאַיְּמִין עַל עֵדִים שֶׁנִּתְקַלְקְלָה עֵדוּתָן, וַהֲרֵי הַדָּבָר נוֹטֶה שֶׁלֹּא תִתְקַיַּם הָעֵדוּת וְיִתְעַבַּר הַחֹדֶשׁ--מְאַיְּמִין עֲלֵיהֶן כְּדֵי שֶׁתִּתְקַיַּם הָעֵדוּת, וְיִתְקַדַּשׁ בִּזְמַנּוֹ; וְכֵן אִם בָּאוּ עֵדִים לְהָזִים אֶת הָעֵדִים שֶׁרָאוּהוּ בִּזְמַנּוֹ, קֹדֶם שֶׁיְּקַדְּשׁוּהוּ בֵּית דִּין--הֲרֵי אֵלּוּ מְאַיְּמִין עַל הַמְּזִימִין עַד שֶׁלֹּא תִתְקַיַּם הַהֲזָמָה, וְיִתְקַדַּשׁ הַחֹדֶשׁ בִּזְמַנּוֹ.

הִלְכּוֹת קִדּוּשׁ הַחֹדֶשׁ פֵּרֶק ד 
שָׁנָה מְעֻבֶּרֶת, הִיא שָׁנָה שֶׁמּוֹסִיפִין בָּהּ חֹדֶשׁ; וְאֵין מוֹסִיפִין לְעוֹלָם אֵלָא אֲדָר, וְעוֹשִׂין אוֹתָהּ שָׁנָה שְׁנֵי אֲדָרִין--אֲדָר רִאשׁוֹן וַאֲדָר שֵׁנִי.
וּמִפְּנֵי מַה מוֹסִיפִין חֹדֶשׁ זֶה--מִפְּנֵי זְמָן הָאָבִיב, כְּדֵי שֶׁיְּהֶא הַפֶּסַח בְּאוֹתוֹ זְמָן, שֶׁנֶּאֱמָר "שָׁמוֹר, אֶת-חֹדֶשׁ הָאָבִיב" , שֶׁיִּהְיֶה חֹדֶשׁ זֶה בִּזְמָן הָאָבִיב.
וְלוּלֵא תּוֹסֶפֶת הַחֹדֶשׁ הַזֶּה, הָיָה הַפֶּסַח בָּא פְּעָמִים בִּימוֹת הַחַמָּה, וּפְעָמִים בִּימוֹת הַגְּשָׁמִים.

עַל שְׁלוֹשָׁה סִימָנִין מְעַבְּרִין אֶת הַשָּׁנָה--עַל הַתְּקוּפָה, וְעַל הָאָבִיב, וְעַל פֵּרוֹת הָאִילָן.
כֵּיצַד--בֵּית דִּין מְחַשְּׁבִין, וְיוֹדְעִין: אִם תִּהְיֶה תְּקוּפַת נִיסָן בְּשִׁשָּׁה עָשָׂר בְּנִיסָן, אוֹ אַחַר זְמָן זֶה--מְעַבְּרִין אוֹתָהּ הַשָּׁנָה, וְיַעֲשׂוּ אוֹתוֹ נִיסָן אֲדָר שֵׁנִי, כְּדֵי שֶׁיִּהְיֶה הַפֶּסַח בִּזְמָן הָאָבִיב; וְעַל סִימָן זֶה סוֹמְכִין וּמְעַבְּרִין, וְאֵין חוֹשְׁשִׁין לְסִימָן אַחֵר.

וְכֵן אִם רָאוּ בֵּית דִּין שֶׁעֲדַיִן לֹא הִגִּיעַ הָאָבִיב, אֵלָא עֲדַיִן אָפֵל הוּא, וְלֹא צָמְחוּ פֵּרוֹת הָאִילָן, שֶׁדַּרְכָּן לִצְמֹחַ בִּזְמָן הַפֶּסַח--סוֹמְכִין עַל שְׁנֵי סִימָנִין אֵלּוּ, וּמְעַבְּרִין אֶת הַשָּׁנָה; וְאַף עַל פִּי שֶׁהַתְּקוּפָה קֹדֵם לְשִׁשָּׁה עָשָׂר בְּנִיסָן, הֲרֵי הֶן מְעַבְּרִין, כְּדֵי שֶׁיִּהְיֶה הָאָבִיב מָצוּי לְהַקְרִיב מִמֶּנּוּ עֹמֶר הַתְּנוּפָה בְּשִׁשָּׁה עָשָׂר בְּנִיסָן, וּכְדֵי שֶׁיִּהְיוּ הַפֵּרוֹת צוֹמְחִין כְּדֶרֶךְ כָּל זְמָן הָאָבִיב.

וְעַל שָׁלוֹשׁ אֲרָצוֹת הָיוּ סוֹמְכִין בָּאָבִיב--עַל אֶרֶץ יְהוּדָה, וְעַל עֵבֶר הַיַּרְדֵּן, וְעַל הַגָּלִיל.
וְאִם הִגִּיעַ הָאָבִיב בִּשְׁתֵּי אֲרָצוֹת מֵאֵלּוּ, וּבְאַחַת לֹא הִגִּיעַ--אֵין מְעַבְּרִין; וְאִם הִגִּיעַ בְּאַחַת מֵהֶן, וְלֹא הִגִּיעַ בִּשְׁתַּיִם--מְעַבְּרִין, אִם עֲדַיִן לֹא צָמְחוּ פֵּרוֹת הָאִילָן.
וְאֵלּוּ הֶן הַדְּבָרִים שְׁהֶן הָעִיקָר שֶׁמְּעַבְּרִין בִּשְׁבִילָן, כְּדֵי לִהְיוֹת הַשָּׁנִים שְׁנֵי חַמָּה.

וְיֵשׁ שָׁם דְּבָרִים אֲחֵרִים שֶׁהָיוּ בֵּית דִּין מְעַבְּרִין בִּשְׁבִילָן, מִפְּנֵי הַצֹּרֶךְ; וְאֵלּוּ הֶן: מִפְּנֵי הַדְּרָכִים שְׁאֵינָן מְתֻקָּנִין, וְאֵין הָעָם יְכוּלִין לַעֲלוֹת--מְעַבְּרִין אֶת הַשָּׁנָה, עַד שֶׁיִּפְסְקוּ הַגְּשָׁמִים וִיתַקְּנוּ הַדְּרָכִים.
וּמִפְּנֵי הַגְּשָׁרִים שֶׁנֶּהְרְסוּ, וְנִמְצְאוּ הַנְּהָרוֹת מַפְסִיקִין וּמוֹנְעִין אֶת הָעָם, אוֹ מְסַכְּנִין בְּעַצְמָן וּמֵתִים--מְעַבְּרִין אֶת הַשָּׁנָה, עַד שֶׁיְּתַקְּנוּ הַגְּשָׁרִים.
וּמִפְּנֵי תַּנּוּרֵי פְּסָחִים שֶׁאָבְדוּ בַּגְּשָׁמִים, וְאֵין לָהֶם מָקוֹם לִצְלוֹת אֶת פִּסְחֵיהֶם--מְעַבְּרִין אֶת הַשָּׁנָה, עַד שֶׁיִּבְנוּ הַתַּנוּרִים וְיִיבְשׁוּ.
וּמִפְּנֵי גָּלִיּוֹת יִשְׂרָאֵל שֶׁנֶּעְקְרוּ מִמְּקוֹמָן, וַעֲדַיִן לֹא הִגִּיעוּ לִירוּשָׁלַיִם--מְעַבְּרִין אֶת הַשָּׁנָה, כְּדֵי שֶׁיִּהְיֶה לָהֶם פְּנָאי לְהַגִּיעַ.

אֲבָל אֵין מְעַבְּרִין אֶת הַשָּׁנָה לֹא מִפְּנֵי הַשֶּׁלֶג, וְלֹא מִפְּנֵי הַצִּנָּה, וְלֹא מִפְּנֵי גָּלִיּוֹת יִשְׂרָאֵל שֶׁעֲדַיִן לֹא נֶעְקְרוּ מִמְּקוֹמָם.
וְלֹא מִפְּנֵי הַטֻּמְאָה, כְּגוֹן שֶׁהָיוּ רֹב הַקָּהָל אוֹ רֹב הַכּוֹהֲנִים טְמֵאִים--אֵין מְעַבְּרִין אֶת הַשָּׁנָה, כְּדֵי שֶׁיִּהְיֶה לָהֶם פְּנָאי לִטַּהַר וְיַעֲשׂוּ בְּטַהְרָה, אֵלָא יֵעָשֶׂה בְּטֻמְאָה; וְאִם עִבְּרוּ אֶת הַשָּׁנָה מִפְּנֵי הַטֻּמְאָה, הֲרֵי זוֹ מְעֻבֶּרֶת.

יֵשׁ שְׁנֵי דְּבָרִים שְׁאֵין מְעַבְּרִין אֶת הַשָּׁנָה בִּשְׁבִילָן כְּלָל, אֲבָל עוֹשִׂין אוֹתָן סַעַד לְשָׁנָה שֶׁצְּרִיכָה עִבּוּר מִפְּנֵי הַתְּקוּפָה אוֹ מִפְּנֵי הָאָבִיב וּפֵרוֹת הָאִילָן; וְאֵלּוּ הֶן--מִפְּנֵי הַגְּדָיִים וְהַטְּלָאִים, שֶׁעֲדַיִן לֹא נֻלְּדוּ אוֹ שֶׁהָיוּ מְעַט, וּמִפְּנֵי הְגּוֹזָלוֹת, שֶׁלֹּא פָרְחוּ.
אֵין מְעַבְּרִין בִּשְׁבִיל אֵלּוּ כְּדֵי שֶׁיִּהְיוּ הַגְּדָיִים וְהַטְּלָאִים מְצוּיִין לַפְּסָחִים, וְהַגּוֹזָלוֹת מְצוּיִין לִרְאִיָּה אוֹ לְמִי שֶׁנִּתְחַיַּב בְּקָרְבַּן הָעוֹף; אֲבָל עוֹשִׂין אוֹתָן סַעַד לַשָּׁנָה.

כֵּיצַד עוֹשִׂין אוֹתָן סַעַד לַשָּׁנָה: אוֹמְרִין שָׁנָה זוֹ צְרִיכָה עִבּוּר מִפְּנֵי הַתְּקוּפָה שֶׁמָּשְׁכָה, אוֹ מִפְּנֵי הָאָבִיב וּפֵרוֹת הָאִילָן שֶׁלֹּא הִגִּיעוּ; וְעוֹד, שֶׁהַגְּדָיִים קְטַנִּים וְהַגּוֹזָלוֹת רַכִּים.

אֵין מְעַבְּרִין אֶת הַשָּׁנָה, אֵלָא בַּמְּזֻמָּנִין לָהּ.
כֵּיצַד: יֹאמַר רֹאשׁ בֵּית דִּין הַגָּדוֹל לִפְלוֹנִי וּפְלוֹנִי מִן הַסַּנְהֶדְּרִין, הֱיוּ מְזֻמָּנִין לְמָקוֹם פְּלוֹנִי שֶׁנַּחְשֹׁב וְנִרְאֶה וְנֵדַע אִם שָׁנָה זוֹ צְרִיכָה עִבּוּר, אוֹ אֵינָהּ צְרִיכָה; וְאוֹתָן שֶׁזֻּמְּנוּ בִּלְבָד, הֶן שֶׁמְּעַבְּרִין אוֹתָהּ.
וּבְכַמָּה מְעַבְּרִין אוֹתָהּ: מַתְחִילִין בִּשְׁלוֹשָׁה דַּיָּנִין מִכְּלָל סַנְהֶדְּרֵי גְּדוֹלָה, מִמִּי שֶׁסָּמְכוּ אוֹתָן.
אָמְרוּ שְׁנַיִם לֹא נֵשֵׁב וְלֹא נִרְאֶה אִם צְרִיכָה עִבּוּר אִם לָאו, וְאֶחָד אוֹמֵר נֵשֵׁב וְנִבְדֹּק--בָּטֵל יָחִיד בְּמֵעוּטוֹ; אָמְרוּ שְׁנַיִם נֵשֵׁב וְנִרְאֶה, וְאֶחָד אוֹמֵר לֹא נֵשֵׁב--מוֹסִיפִין שְׁנַיִם מִן הַמְּזֻמָּנִים, וְנוֹשְׂאִים וְנוֹתְנִין בַּדָּבָר.

שְׁנַיִם אוֹמְרִים צְרִיכָה עִבּוּר, וּשְׁלוֹשָׁה אוֹמְרִין אֵינָהּ צְרִיכָה--בָּטְלוּ שְׁנַיִם בְּמֵעוּטָן; שְׁלוֹשָׁה אוֹמְרִין צְרִיכָה, וּשְׁנַיִם אוֹמְרִין אֵינָהּ צְרִיכָה--מוֹסִיפִין שְׁנַיִם מִן הַמְּזֻמָּנִין לָהּ, וְנוֹשְׂאִין וְנוֹתְנִין וְגוֹמְרִין בְּשִׁבְעָה.
אִם גָּמְרוּ כֻּלָּם לְעַבַּר אוֹ שֶׁלֹּא לְעַבַּר, עוֹשִׂין כְּמַה שֶׁגָּמְרוּ; וְאִם נֶחְלְקוּ--הוֹלְכִים אַחַר הָרֹב, בֵּין לְעַבַּר בֵּין שֶׁלֹּא לְעַבַּר.
וְצָרִיךְ שֶׁיְּהֶא רֹאשׁ בֵּית דִּין הַגָּדוֹל שְׁהוּא רֹאשׁ יְשִׁיבָה שֶׁלְּשִׁבְעִים וְאֶחָד, מִכְּלָל הַשִּׁבְעָה; וְאִם גָּמְרוּ בִּשְׁלוֹשָׁה לְעַבַּר, הֲרֵי זוֹ מְעֻבֶּרֶת--וְהוּא שֶׁיְּהֶא הַנָּשִׂיא עִמָּהֶן, אוֹ שֶׁיִּרְצֶה.
וּבְעִבּוּר הַשָּׁנָה, מַתְחִילִין מִן הַצַּד; וּלְקִדּוּשׁ הַחֹדֶשׁ, מַתְחִילִין מִן הַגָּדוֹל.

אֵין מוֹשִׁיבִין לְעִבּוּר הַשָּׁנָה לֹא מֶלֶךְ, וְלֹא כּוֹהֵן גָּדוֹל: מֶלֶךְ--מִפְּנֵי חֵילוֹתָיו וּמִלְחָמוֹתָיו, שֶׁמֶּא דַּעְתּוֹ נוֹטָה בִּשְׁבִילָן לְעַבַּר אוֹ שֶׁלֹּא לְעַבַּר; וְכוֹהֵן גָּדוֹל--מִפְּנֵי הַצִּנָּה, שֶׁמֶּא לֹא תִהְיֶה דַּעְתּוֹ נוֹטָה לְעַבַּר, כְּדֵי שֶׁלֹּא יָבוֹא תִּשְׁרִי בִּימֵי הַקֹּר, וְהוּא טוֹבֵל בְּיוֹם הַכִּפּוּרִים חָמֵשׁ טְבִילוֹת.

הָיָה רֹאשׁ בֵּית דִּין הַגָּדוֹל, וְהוּא הַנִּקְרָא נָשִׂיא, בְּדֶרֶךְ רְחוֹקָה--אֵין מְעַבְּרִין אוֹתָהּ אֵלָא עַל תְּנָאי, אִם יִרְצֶה הַנָּשִׂיא: בָּא וְרָצָה, הֲרֵי זוֹ מְעֻבֶּרֶת; לֹא רָצָה, אֵינָהּ מְעֻבֶּרֶת.
וְאֵין מְעַבְּרִין אֶת הַשָּׁנָה אֵלָא בְּאֶרֶץ יְהוּדָה, שֶׁהַשְּׁכִינָה בְּתוֹכָהּ, שֶׁנֶּאֱמָר "לְשִׁכְנוֹ תִדְרְשׁוּ" ; וְאִם עִבְּרוּהָ בַּגָּלִיל, מְעֻבֶּרֶת.
וְאֵין מְעַבְּרִין אֵלָא בַּיּוֹם; וְאִם עִבְּרוּהָ בַּלַּיְלָה, אֵינָהּ מְעֻבֶּרֶת.

יֵשׁ לְבֵית דִּין לְחַשַּׁב וְלֵידַע אֵי זוֹ שָׁנָה תִּהְיֶה מְעֻבֶּרֶת בְּכָל עֵת שֶׁיִּרְצוּ, אַפִלּוּ כַּמָּה שָׁנִים; אֲבָל אֵין אוֹמְרִין שָׁנָה פְּלוֹנִית מְעֻבֶּרֶת.
אֵלָא אַחַר רֹאשׁ הַשָּׁנָה, הוּא שֶׁאוֹמְרִין שָׁנָה זוֹ מְעֻבֶּרֶת; וְדָבָר זֶה, מִפְּנֵי הַדֹּחַק.
אֲבָל שֶׁלֹּא בְּשָׁעַת הַדֹּחַק, אֵין מוֹדִיעִין שְׁהִיא מְעֻבֶּרֶת; אֵלָא בַּאֲדָר--הוּא שֶׁאוֹמְרִין שָׁנָה זוֹ מְעֻבֶּרֶת, וְחֹדֶשׁ הַבָּא אֵינוּ נִיסָן אֵלָא אֲדָר שֵׁנִי.
אָמְרוּ לִפְנֵי רֹאשׁ הַשָּׁנָה, שָׁנָה זוֹ שֶׁתִּכָּנֵס מְעֻבֶּרֶת--אֵינָהּ מְעֻבֶּרֶת בַּאֲמִירָה זוֹ.

הִגִּיעַ יוֹם שְׁלוֹשִׁים בַּאֲדָר, וְלֹא עִבְּרוּ עֲדַיִן הַשָּׁנָה--אֵין מְעַבְּרִין אוֹתָהּ כְּלָל: שֶׁאוֹתוֹ הַיּוֹם, רָאוּי לִהְיוֹת רֹאשׁ חֹדֶשׁ נִיסָן; וּמִשֶּׁיִּכָּנֵס נִיסָן וְלֹא עִבְּרוּ, אֵינָן יְכוּלִים לְעַבַּר.
וְאִם עִבְּרוּהָ בְּיוֹם שְׁלוֹשִׁים שֶׁלַּאֲדָר, הֲרֵי זוֹ מְעֻבֶּרֶת.
בָּאוּ עֵדִים אַחַר שֶׁעִבְּרוּהָ, וְהֵעִידוּ עַל הַיָּרֵחַ--הֲרֵי אֵלּוּ מְקַדְּשִׁין אֶת הַחֹדֶשׁ בְּיוֹם שְׁלוֹשִׁים, וְיִהְיֶה רֹאשׁ חֹדֶשׁ אֲדָר שֵׁנִי; וְאִלּוּ קִדְּשׁוּהוּ קֹדֶם שֶׁיְּעַבְּרוּ אֶת הַשָּׁנָה--שׁוּב לֹא הָיוּ מְעַבְּרִין, שְׁאֵין מְעַבְּרִין בְּנִיסָן.

אֵין מְעַבְּרִין אֶת הַשָּׁנָה בִּשְׁנַת רֵעָבוֹן, שֶׁהַכֹּל רָצִים לְבֵית הַגְּרָנוֹת לֶאֱכֹל וְלִחְיוֹת, וְאֵי אִפְשָׁר לְהוֹסִיף לָהֶן זְמָן לְאִסּוּר הֶחָדָשׁ.
וְאֵין מְעַבְּרִין בַּשְּׁבִיעִית, שֶׁיַּד הַכֹּל שׁוֹלֶטֶת עַל הַסְּפִיחִין, וְלֹא יִמְצְאוּ לְקָרְבַּן הָעֹמֶר וּשְׁתֵּי הַלֶּחֶם; וּרְגִילִין הָיוּ לְעַבַּר בְּעֶרֶב שְׁבִיעִית.

יֵרָאֶה לִי שֶׁזֶּה שֶׁאָמְרוּ חֲכָמִים אֵין מְעַבְּרִין בִּשְׁנַת רֵעָבוֹן וּבַשְּׁבִיעִית, שֶׁלֹּא יְעַבְּרוּ בָּהֶם מִפְּנֵי הַצֹּרֶךְ; אֲבָל אִם הָיְתָה הַשָּׁנָה רְאוּיָה לְהִתְעַבַּר מִפְּנֵי הַתְּקוּפָה, אוֹ מִפְּנֵי הָאָבִיב וּפֵרוֹת הָאִילָן--מְעַבְּרִין לְעוֹלָם בְּכָל זְמָן.

כְּשֶׁמְּעַבְּרִין בֵּית דִּין אֶת הַשָּׁנָה, כּוֹתְבִין אִגָּרוֹת לְכָל הַמְּקוֹמוֹת הָרְחוֹקִים, וּמוֹדִיעִים אוֹתָן שֶׁעִבְּרוּהָ, וּמִפְּנֵי מַה עִבְּרוּהָ; וְעַל לְשׁוֹן הַנָּשִׂיא נִכְתָּבוֹת, וְאוֹמֵר לָהֶן שֶׁהִסְכַּמְתִּי אֲנִי וַחֲבֵרַי וְהוֹסַפְנוּ עַל שָׁנָה זוֹ כָּךְ וְכָּךְ.
רָצוּ תִּשְׁעָה וְעֶשְׂרִים יוֹם, רָצוּ שְׁלוֹשִׁים יוֹם, שֶׁחֹדֶשׁ הָעִבּוּר הָרְשׁוּת לְבֵית דִּין לְהוֹסִיפוֹ מָלֵא אוֹ חָסֵר, לָאֲנָשִׁים הָרְחוֹקִים שֶׁמּוֹדִיעִין אוֹתָם; אֲבָל הֶם לְפִי הָרְאִיָּה הֶם עוֹשִׂים, אִם מָלֵא אִם חָסֵר.

הִלְכּוֹת קִדּוּשׁ הַחֹדֶשׁ פֵּרֶק ה 
כָּל שֶׁאָמַרְנוּ מִקְּבִיעַת רֹאשׁ הַחֹדֶשׁ עַל הָרְאִיָּה, וְעִבּוּר הַשָּׁנָה מִפְּנֵי הַזְּמָן אוֹ מִפְּנֵי הַצֹּרֶךְ, אֵין עוֹשִׂין אוֹתוֹ אֵלָא סַנְהֶדְּרִין שֶׁבְּאֶרֶץ יִשְׂרָאֵל, אוֹ בֵּית דִּין הַסְּמוּכִים שֶׁבְּאֶרֶץ יִשְׂרָאֵל שֶׁנָּתְנוּ לָהֶן הַסַּנְהֶדְּרִין רְשׁוּת: שֶׁכַּךְ נֶאֱמָר לְמֹשֶׁה וְאַהֲרוֹן "הַחֹדֶשׁ הַזֶּה לָכֶם, רֹאשׁ חֳדָשִׁים" ; וּמִפִּי הַשְּׁמוּעָה לָמְדוּ אִישׁ מֵאִישׁ מִמֹּשֶׁה רַבֵּנוּ, שֶׁכַּךְ הוּא פֵּרוּשׁ הַדָּבָר--עֵדוּת זוֹ תִּהְיֶה מְסוּרָה "לָכֶם", וּלְכָל הָעוֹמֵד אַחֲרֵיהֶם בִּמְקוֹמָם.
אֲבָל בִּזְמָן שְׁאֵין שָׁם סַנְהֶדְּרִין בְּאֶרֶץ יִשְׂרָאֵל, אֵין קוֹבְעִין חֳדָשִׁים וְאֵין מְעַבְּרִין שָׁנִים, אֵלָא בְּחֶשְׁבּוֹן זֶה שֶׁאָנוּ מְחַשְּׁבִין בּוֹ הַיּוֹם.

וְדָבָר זֶה הֲלָכָה לְמֹשֶׁה מִסִּינַי הוּא--שֶׁבִּזְמָן שֶׁיֵּשׁ סַנְהֶדְּרִין, קוֹבְעִין עַל הָרְאִיָּה; וּבִזְמָן שְׁאֵין שָׁם סַנְהֶדְּרִין, קוֹבְעִין עַל חֶשְׁבּוֹן זֶה שֶׁאָנוּ מְחַשְּׁבִין בּוֹ הַיּוֹם.
וְאֵין נִזְקָקִין לִרְאִיָּה, אֵלָא פְּעָמִים שֶׁיִּהְיֶה יוֹם שֶׁקּוֹבְעִין בּוֹ בְּחֶשְׁבּוֹן זֶה הוּא יוֹם הָרְאִיָּה, אוֹ קֹדֶם לוֹ בְּיוֹם, אוֹ אַחֲרָיו בְּיוֹם; וְזֶה שֶׁיִּהְיֶה אַחַר הָרְאִיָּה בְּיוֹם פֶּלֶא הוּא, וּבַאֲרָצוֹת שְׁהֶן לְמַעְרַב אֶרֶץ יִשְׂרָאֵל.

וּמֵאֵימָתַי הִתְחִילוּ כָּל יִשְׂרָאֵל לְחַשַּׁב בְּחֶשְׁבּוֹן זֶה, מִסּוֹף חַכְמֵי תַּלְמוּד בְּעֵת שֶׁחָרְבָה אֶרֶץ יִשְׂרָאֵל, וְלֹא נִשְׁאָר שָׁם בֵּית דִּין קָבוּעַ; אֲבָל בִּימֵי חַכְמֵי מִשְׁנָה, וְכֵן בִּימֵי חַכְמֵי תַּלְמוּד עַד יְמֵי אַבַּיֵי וְרַבָּא--עַל קְבִיעַת אֶרֶץ יִשְׂרָאֵל הָיוּ סוֹמְכִין.

כְּשֶׁהָיְתָה סַנְהֶדְּרִין קַיֶּמֶת, וְהֶן קוֹבְעִין עַל הָרְאִיָּה, הָיוּ בְּנֵי אֶרֶץ יִשְׂרָאֵל וְכָל הַמְּקוֹמוֹת שֶׁמַּגִּיעִין אֲלֵיהֶן שְׁלוּחֵי תִּשְׁרִי, עוֹשִׂין יָמִים טוֹבִים יוֹם אֶחָד בִּלְבָד; וּשְׁאָר הַמְּקוֹמוֹת הָרְחוֹקוֹת שְׁאֵין שְׁלוּחֵי תִּשְׁרִי מַגִּיעִין אֲלֵיהֶם, הָיוּ עוֹשִׂים שְׁנֵי יָמִים מִסָּפֵק, לְפִי שֶׁלֹּא הָיוּ יוֹדְעִין יוֹם שֶׁקָּבְעוּ בּוֹ בְּנֵי אֶרֶץ יִשְׂרָאֵל אֶת הַחֹדֶשׁ.

בַּזְּמָן הַזֶּה שְׁאֵין שָׁם סַנְהֶדְּרִין, וּבֵית דִּין שֶׁלְּאֶרֶץ יִשְׂרָאֵל קוֹבְעִין עַל חֶשְׁבּוֹן זֶה, הָיָה מִן הַדִּין שֶׁיִּהְיוּ בְּכָל הַמְּקוֹמוֹת עוֹשִׂין יוֹם טוֹב אֶחָד, אַפִלּוּ הַמְּקוֹמוֹת הָרְחוֹקוֹת שֶׁבְּחוּצָה לָאָרֶץ כְּמוֹ בְּנֵי אֶרֶץ יִשְׂרָאֵל--שֶׁהַכֹּל עַל חֶשְׁבּוֹן אֶחָד סוֹמְכִין וְקוֹבְעִין; אֲבָל תַּקָּנַת חֲכָמִים הִיא, שֶׁיִּזָּהֲרוּ בְּמִנְהַג אֲבוֹתֵיהֶם שֶׁבִּידֵיהֶם.

לְפִיכָּךְ כָּל מָקוֹם שֶׁלֹּא הָיוּ שְׁלוּחֵי תִּשְׁרִי מַגִּיעִין אֵלָיו כְּשֶׁהָיוּ הַשְּׁלוּחִין יוֹצְאִין, יַעֲשׂוּ שְׁנֵי יָמִים, וְאַפִלּוּ בַּזְּמָן הַזֶּה, כְּמוֹ שֶׁהָיוּ עוֹשִׂין בִּזְמָן שֶׁבְּנֵי אֶרֶץ יִשְׂרָאֵל קוֹבְעִין עַל הָרְאִיָּה; וּבְנֵי אֶרֶץ יִשְׂרָאֵל בַּזְּמָן הַזֶּה, עוֹשִׂין יוֹם אֶחָד כְּמִנְהָגָן, שֶׁמֵּעוֹלָם לֹא עָשׂוּ שְׁנֵי יָמִים.
נִמְצָא יוֹם טוֹב שֵׁנִי שֶׁאָנוּ עוֹשִׂין בַּגָּלִיּוֹת בַּזְּמָן הַזֶּה, מִדִּבְרֵי סוֹפְרִים שֶׁתִּקְּנוּ דָּבָר זֶה.

יוֹם טוֹב שֶׁלְּרֹאשׁ הַשָּׁנָה בִּזְמָן שֶׁהָיוּ קוֹבְעִין עַל הָרְאִיָּה, הָיוּ רֹב בְּנֵי אֶרֶץ יִשְׂרָאֵל עוֹשִׂין אוֹתוֹ שְׁנֵי יָמִים טוֹבִים מִסָּפֵק, לְפִי שֶׁלֹּא הָיוּ יוֹדְעִין יוֹם שֶׁקָּבְעוּ בּוֹ בֵּית דִּין אֶת הַחֹדֶשׁ, שְׁאֵין הַשְּׁלוּחִין יוֹצְאִין בְּיוֹם טוֹב.

וְלֹא עוֹד, אֵלָא אַפִלּוּ בִּירוּשָׁלַיִם עַצְמָהּ שְׁהוּא מְקוֹם בֵּית דִּין, פְּעָמִים רַבּוֹת הָיוּ עוֹשִׂין יוֹם טוֹב שֶׁלְּרֹאשׁ הַשָּׁנָה שְׁנֵי יָמִים טוֹבִים, שְׁאִם לֹא בָאוּ עֵדִים כָּל יוֹם שְׁלוֹשִׁים, נוֹהֲגִין הָיוּ בְּאוֹתוֹ הַיּוֹם שֶׁמְּצַפִּין לָעֵדִים קֹדֶשׁ וּלְמָחָר קֹדֶשׁ; וְהוֹאִיל וְהָיוּ עוֹשִׂין אוֹתוֹ שְׁנֵי יָמִים, וְאַפִלּוּ בִּזְמָן הָרְאִיָּה, הִתְקִינוּ שֶׁיִּהְיוּ עוֹשִׂין אַפִלּוּ בְּנֵי אֶרֶץ יִשְׂרָאֵל אוֹתוֹ תָּמִיד שְׁנֵי יָמִים, בַּזְּמָן הַזֶּה שֶׁקּוֹבְעִין עַל הַחֶשְׁבּוֹן.
הִנֵּה לָמַדְתָּ שֶׁאַפִלּוּ יוֹם טוֹב שֵׁנִי שֶׁלְּרֹאשׁ הַשָּׁנָה בַּזְּמָן הַזֶּה, מִדִּבְרֵי סוֹפְרִים.

אֵין עֲשִׂיַּת יוֹם אֶחָד, תְּלוּיָה בִּקְרִיבַת הַמָּקוֹם.
כֵּיצַד: אִם יִהְיֶה מָקוֹם בֵּינוֹ וּבֵין יְרוּשָׁלַיִם מַהְלַךְ חֲמִשָּׁה יָמִים אוֹ פָּחוּת, שֶׁבַּוַּדַּאי אִפְשָׁר שֶׁיַּגִּיעוּ לָהֶן שְׁלוּחִין--אֵין אוֹמְרִין שֶׁאַנְשֵׁי מָקוֹם זֶה עוֹשִׂין יוֹם אֶחָד, שֶׁמִּי יֹאמַר לָנוּ שֶׁהָיוּ הַשְּׁלוּחִים יוֹצְאִין לְמָקוֹם זֶה.
שֶׁמֶּא לֹא הָיוּ הַשְּׁלוּחִים יוֹצְאִין לְמָקוֹם זֶה, מִפְּנֵי שֶׁלֹּא הָיוּ שָׁם יִשְׂרָאֵל, וְאַחַר שֶׁחָזְרוּ לִקְבֹּעַ עַל הַחֶשְׁבּוֹן, יָשְׁבוּ שָׁם יִשְׂרְאֵלִיִּים שְׁהֶן חַיָּבִין לַעֲשׂוֹת שְׁנֵי יָמִים; אוֹ מִפְּנֵי שֶׁהָיָה חֵרוּם בַּדֶּרֶךְ, כְּדֶרֶךְ שֶׁהָיָה בֵּין יְהוּדָה וְגָלִיל בִּימֵי חַכְמֵי מִשְׁנָה; אוֹ מִפְּנֵי שֶׁהָיוּ הַגּוֹיִים מוֹנְעִין אֶת הַשְּׁלוּחִין לַעֲבֹר בֵּינֵיהֶן.

וְאִלּוּ הָיָה הַדָּבָר תָּלוּי בִּקְרִיבַת הַמָּקוֹם, הָיוּ כָּל בְּנֵי מִצְרַיִם עוֹשִׂין יוֹם אֶחָד, שֶׁהֲרֵי אִפְשָׁר שֶׁיַּגִּיעוּ לָהֶם שְׁלוּחֵי תִּשְׁרִי, שְׁאֵין בֵּין יְרוּשָׁלַיִם וּמִצְרַיִם עַל דֶּרֶךְ אַשְׁקְלוֹן אֵלָא מַהְלַךְ שְׁמוֹנָה יָמִים אוֹ פָּחוּת; וְכֵן רֹב סוּרְיָה.
הַא לָמַדְתָּ, שְׁאֵין הַדָּבָר תָּלוּי בִּהְיוֹת הַמָּקוֹם קָרוֹב.

נִמְצָא עִיקַר דָּבָר זֶה עַל דֶּרֶךְ זוֹ, כָּךְ הוּא: כָּל מָקוֹם שֶׁיֵּשׁ בֵּינוֹ וּבֵין יְרוּשָׁלַיִם מַהְלַךְ יָתֵר עַל עֲשָׂרָה יָמִים גְּמוּרִים--עוֹשִׂין שְׁנֵי יָמִים לְעוֹלָם כְּמִנְהָגָם מִקֹּדֶם, שְׁאֵין שְׁלוּחֵי כָּל תִּשְׁרִי וְתִשְׁרִי מַגִּיעִין אֵלָא לִמְקוֹם שֶׁבֵּינוֹ וּבֵין יְרוּשָׁלַיִם, מַהְלַךְ עֲשָׂרָה יָמִים אוֹ פָּחוּת.
וְכָל מָקוֹם שֶׁבֵּינוֹ וּבֵין יְרוּשָׁלַיִם מַהְלַךְ עֲשָׂרָה יָמִים בְּשׁוֹוֶה אוֹ פָּחוּת, שֶׁאִפְשָׁר שֶׁהָיוּ שְׁלוּחִין מַגִּיעִין אֵלָיו--רוֹאִים: אִם אוֹתוֹ הַמָּקוֹם מֵאֶרֶץ יִשְׂרָאֵל שֶׁהָיוּ בָּהּ יִשְׂרָאֵל בְּשָׁעַת הָרְאִיָּה בְּכִבּוּשׁ שֵׁנִי, כְּגוֹן אוּשָׁא וּשְׁפַרְעָם וְלוּד וְיַבְנֶה וְנוֹב וּטְבֶרְיָה וְכַיּוֹצֶא בָּהֶן, עוֹשִׂין יוֹם אֶחָד בִּלְבָד.
וְאִם אוֹתוֹ הַמָּקוֹם מִסּוּרְיָה, כְּגוֹן צוֹר וְדַמֶּשֶׂק וְאַשְׁקְלוֹן וְכַיּוֹצֶא בָּהֶן, אוֹ מֵחוּצָה לָאָרֶץ, כְּגוֹן מִצְרַיִם וְעַמּוֹן וּמוֹאָב וְכַיּוֹצֶא בָּהֶן--עוֹשִׂין כְּמִנְהַג אֲבוֹתֵיהֶן שֶׁבִּידֵיהֶן: אִם יוֹם אֶחָד, יוֹם אֶחָד; וְאִם שְׁנֵי יָמִים, שְׁנֵי יָמִים.

מְקוֹם שֶׁבֵּינוֹ וּבֵין יְרוּשָׁלַיִם עֲשָׂרָה אוֹ פָּחוּת מֵעֲשָׂרָה, וְהוּא סוּרְיָה אוֹ חוּצָה לָאָרֶץ וְאֵין לָהֶם מִנְהָג, אוֹ שְׁהִיא עִיר שֶׁנִּתְחַדְּשָׁה בְּמִדְבַּר אֶרֶץ יִשְׂרָאֵל, אוֹ מְקוֹם שֶׁשָּׁכְנוּ בּוֹ יִשְׂרָאֵל עַתָּה--עוֹשִׂין שְׁנֵי יָמִים כְּמִנְהַג רֹב הָעוֹלָם.
וְכָל יוֹם טוֹב שֵׁנִי מִדִּבְרֵי סוֹפְרִים--וְאַפִלּוּ יוֹם טוֹב שֵׁנִי שֶׁלְּרֹאשׁ הַשָּׁנָה, שֶׁהַכֹּל עוֹשִׂין אוֹתוֹ בַּזְּמָן הַזֶּה.

זֶה שֶׁאָנוּ מְחַשְּׁבִין בַּזְּמָן הַזֶּה כָּל אֶחָד וְאֶחָד בְּעִירוֹ וְאוֹמְרִין שֶׁרֹאשׁ חֹדֶשׁ יוֹם פְּלוֹנִי, וְיוֹם טוֹב בְּיוֹם פְּלוֹנִי--לֹא בְּחֶשְׁבּוֹן שֶׁלָּנוּ אָנוּ קוֹבְעִין וְלֹא עָלָיו אָנוּ סוֹמְכִין, שְׁאֵין מְעַבְּרִין שָׁנִים וְקוֹבְעִין חֳדָשִׁים בְּחוּצָה לָאָרֶץ; וְאֵין אָנוּ סוֹמְכִין, אֵלָא עַל חֶשְׁבּוֹן בְּנֵי אֶרֶץ יִשְׂרָאֵל וּקְבִיעָתָם.
וְזֶה שֶׁאָנוּ מְחַשְּׁבִין, לְגַלּוֹת הַדָּבָר בִּלְבָד: כֵּיוָן שֶׁאָנוּ יוֹדְעִין שֶׁעַל חֶשְׁבּוֹן זֶה הֶן סוֹמְכִין, אָנוּ מְחַשְּׁבִין לֵידַע יוֹם שֶׁקָּבְעוּ בּוֹ בְּנֵי אֶרֶץ יִשְׂרָאֵל אֵיזֶה יוֹם הוּא; וּבִקְבִיעַת בְּנֵי אֶרֶץ יִשְׂרָאֵל אוֹתוֹ הוּא שֶׁיִּהְיֶה רֹאשׁ חֹדֶשׁ אוֹ יוֹם טוֹב, לֹא מִפְּנֵי חֶשְׁבּוֹן שֶׁאָנוּ מְחַשְּׁבִין.

הִלְכּוֹת קִדּוּשׁ הַחֹדֶשׁ פֵּרֶק ו 
בִּזְמָן שֶׁעוֹשִׂין עַל הָרְאִיָּה, הָיוּ מְחַשְּׁבִין וְיוֹדְעִין שָׁעָה שֶׁיִּתְקַבַּץ בָּהּ הַיָּרֵחַ עִם הַחַמָּה בְּדִקְדּוּק הַרְבֵּה, כְּדֶרֶךְ שֶׁהָאִצְטַגְנִינִין עוֹשִׂין, כְּדֵי לֵידַע אִם יֵרָאֶה הַיָּרֵחַ אוֹ לֹא יֵרָאֶה.
וּתְחִלַּת אוֹתוֹ הַחֶשְׁבּוֹן, הוּא הַחֶשְׁבּוֹן שֶׁמְּחַשְּׁבִין בְּקֵרוּב וְיוֹדְעִין שָׁעַת קִבּוּצָם בְּלֹא דִּקְדּוּק; וְשָׁעַת קִבּוּצָם בְּלֹא דִּקְדּוּק אֵלָא בְּמַהְלָכָם הָאֶמְצָעִי, הוּא הַנִּקְרָא מוֹלָד.
וְעִיקְרֵי הַחֶשְׁבּוֹן שֶׁמְּחַשְּׁבִין בִּזְמָן שְׁאֵין שָׁם בֵּית דִּין שֶׁיִּקְבְּעוּ עַל הָרְאִיָּה, וְהוּא חֶשְׁבּוֹן שֶׁאָנוּ מְחַשְּׁבִין הַיּוֹם--הוּא הַנִּקְרָא עִבּוּר; וְאֵלּוּ הֶן: 
הַיּוֹם וְהַלַּיְלָה, אַרְבַּע וְעֶשְׂרִים שָׁעוֹת בְּכָל זְמָן, שְׁתֵּים עֶשְׂרֵה בַּיּוֹם, וּשְׁתֵּים עֶשְׂרֵה בַּלַּיְלָה.
וְהַשָּׁעָה, מְחֻלֶּקֶת לְאֶלֶף וּשְׁמוֹנִים חֲלָקִים; וְלָמָּה חָלְקוּ הַשָּׁעָה לְמִנְיָן זֶה--לְפִי שֶׁמִּנְיָן זֶה יֵשׁ לוֹ חֵצִי וּרְבִיעַ וּשְׁמִין וּשְׁלִישׁ וּשְׁתוּת וּתְשִׁיעַ וְחֹמֶשׁ וְעִשּׂוּר, וְהַרְבֵּה חֲלָקִים יֵשׁ לְכָל אֵלּוּ הַשֵּׁמוֹת.

מִשֶּׁיִּתְקַבַּץ הַיָּרֵחַ וְהַחַמָּה לְפִי חֶשְׁבּוֹן זֶה, עַד שֶׁיִּתְקַבְּצוּ פַּעַם שְׁנִיָּה בְּמַהְלָכָם הָאֶמְצָעִי--תִּשְׁעָה וְעֶשְׂרִים יוֹם וּשְׁתֵּים עֶשְׂרֵה שָׁעוֹת מִיּוֹם שְׁלוֹשִׁים מִתְּחִלַּת לֵילוֹ, וּשְׁבַע מֵאוֹת שְׁלוֹשָׁה וְתִשְׁעִים חֲלָקִים מִשָּׁעַת שְׁלוֹשׁ עֶשְׂרֵה; וְזֶה הוּא הַזְּמָן שֶׁבֵּין כָּל מוֹלָד וּמוֹלָד, וְזֶה הוּא חָדְשָׁהּ שֶׁלַּלְּבָנָה.

שָׁנָה שֶׁלַּלְּבָנָה--אִם תִּהְיֶה שְׁנֵים עָשָׂר חֹדֶשׁ מֵחֳדָשִׁים אֵלּוּ--יִהְיֶה כְּלָלָהּ שְׁלוֹשׁ מֵאוֹת וְאַרְבָּעָה וַחֲמִשִּׁים יוֹם וּשְׁמוֹנֶה שָׁעוֹת וּשְׁמוֹנֶה מֵאוֹת וְשִׁשָּׁה וְשִׁבְעִים חֲלָקִים; וְאִם תִּהְיֶה מְעֻבֶּרֶת, וְתִהְיֶה הַשָּׁנָה שְׁלוֹשָׁה עָשָׂר חֹדֶשׁ--יִהְיֶה כְּלָלָהּ שְׁלוֹשׁ מֵאוֹת שְׁלוֹשָׁה וּשְׁמוֹנִים יוֹם וְאַחַת וְעֶשְׂרִים שָׁעוֹת וַחֲמֵשׁ מֵאוֹת תִּשְׁעָה וּשְׁמוֹנִים חֲלָקִים.
וּשְׁנַת הַחַמָּה, הִיא שְׁלוֹשׁ מֵאוֹת חֲמִשָּׁה וְשִׁשִּׁים יוֹם וְשֵׁשׁ שָׁעוֹת.
נִמְצָא תּוֹסֶפֶת שְׁנַת הַחַמָּה עַל שְׁנַת הַלְּבָנָה, עֲשָׂרָה יָמִים וְאַחַת וְעֶשְׂרִים שָׁעוֹת וּמָאתַיִם וְאַרְבָּעָה חֲלָקִים.

כְּשֶׁתַּשְׁלִיךְ יְמֵי חֹדֶשׁ הַלְּבָנָה שִׁבְעָה שִׁבְעָה, שְׁהֶן יְמֵי הַשָּׁבוּעַ--יִשָּׁאֵר יוֹם אֶחָד וּשְׁתֵּים עֶשְׂרֵה שָׁעוֹת וּשְׁבַע מֵאוֹת וּשְׁלוֹשָׁה וְתִשְׁעִים חֲלָקִים, סִימָן לָהֶם א' י"ב תשצ"ג; וְזוֹ הִיא שְׁאֵרִית חֹדֶשׁ הַלְּבָנָה.
וְכֵן כְּשֶׁתַּשְׁלִיךְ יְמֵי שְׁנַת הַלְּבָנָה שִׁבְעָה שִׁבְעָה--אִם שָׁנָה פְּשׁוּטָה הִיא--יִשָּׁאֵר מִמֶּנָּה אַרְבָּעָה יָמִים וּשְׁמוֹנֶה שָׁעוֹת וּשְׁמוֹנֶה מֵאוֹת וְשִׁשָּׁה וְשִׁבְעִים חֲלָקִים, סִימָן לָהֶם ד' ח' תתע"ו; וְזוֹ הִיא שְׁאֵרִית שָׁנָה פְּשׁוּטָה.
וְאִם שָׁנָה מְעֻבֶּרֶת הִיא--תִּהְיֶה שְׁאֵרִיתָהּ חֲמִשָּׁה יָמִים וְאַחַת וְעֶשְׂרִים שָׁעוֹת וַחֲמֵשׁ מֵאוֹת תִּשְׁעָה וּשְׁמוֹנִים חֲלָקִים, סִימָן לָהֶם ה' כ"א תקפ"ט.

כְּשֶׁיִּהְיֶה עִמָּךְ יָדוּעַ מוֹלַד חֹדֶשׁ מִן הֶחֳדָשִׁים, וְתוֹסִיף עָלָיו א' י"ב תשצ"ג--יֵצֵא מוֹלַד חֹדֶשׁ שֶׁאַחֲרָיו, וְתֵדַע בְּאֵי זֶה יוֹם מִיְּמֵי הַשָּׁבוּעַ וּבְאֵי זוֹ שָׁעָה וּבְכַמָּה חֵלֶק יִהְיֶה.
כֵּיצַד--הֲרֵי שֶׁהָיָה מוֹלַד נִיסָן בְּאֶחָד בַּשַּׁבָּת בְּחָמֵשׁ שָׁעוֹת בַּיּוֹם וּמֵאָה וְשִׁבְעָה חֲלָקִים, סִימָן לָהֶם א' ה' ק"ז.

כְּשֶׁתּוֹסִיף עָלָיו שְׁאֵרִית חֹדֶשׁ לְבָנָה, וְהוּא א' י"ב תשצ"ג--יֵצֵא מוֹלַד אֲיָר בְּלֵיל שְׁלִישִׁי חָמֵשׁ שָׁעוֹת בַּלַּיְלָה וּתְשַׁע מֵאוֹת חֲלָקִים, סִימָן לָהֶם ג' ה' תת"ק.
וְעַל דֶּרֶךְ זוֹ עַד סוֹף הָעוֹלָם, חֹדֶשׁ אַחַר חֹדֶשׁ.

וְכֵן כְּשֶׁיִּהְיֶה עִמָּךְ יָדוּעַ מוֹלַד שָׁנָה זוֹ, וְתוֹסִיף שְׁאֵרִיתָהּ עַל יְמֵי הַמּוֹלָד--אִם פְּשׁוּטָה הִיא שְׁאֵרִית הַפְּשׁוּטָה, וְאִם מְעֻבֶּרֶת שְׁאֵרִית הַמְּעֻבֶּרֶת--יֵצֵא לָךְ מוֹלַד שָׁנָה שֶׁלְּאַחֲרֶיהָ.
וְכֵן שָׁנָה אַחַר שָׁנָה, עַד סוֹף הָעוֹלָם.
וְהַמּוֹלָד הָרִאשׁוֹן שֶׁמִּמֶּנּוּ תַּתְחִיל, הוּא מוֹלָד שֶׁהָיָה בְּשָׁנָה רִאשׁוֹנָה שֶׁלַּיְּצִירָה, וְהוּא הָיָה בְּלֵיל שֵׁנִי חָמֵשׁ שָׁעוֹת בַּלַּיְלָה וּמָאתַיִם וְאַרְבָּעָה חֲלָקִים, סִימָן לָהֶם ב' ה' ר"ד; וּמִמֶּנּוּ הִיא הַתְחָלַת הַחֶשְׁבּוֹן.

בְּכָל הַחֶשְׁבּוֹנוֹת הָאֵלּוּ שֶׁתֵּדַע מֵהֶן הַמּוֹלָד, כְּשֶׁתּוֹסִיף שְׁאֵרִית עִם שְׁאֵרִית, כְּשֶׁיִּתְקַבַּץ מִן הַחֲלָקִים אֶלֶף וּשְׁמוֹנִים, תִּשְׁלֹם שָׁעָה אַחַת וְתוֹסִיף אוֹתָהּ לְמִנְיַן הַשָּׁעוֹת; וּכְשֶׁיִּתְקַבַּץ מִן הַשָּׁעוֹת אַרְבַּע וְעֶשְׂרִים, תִּשְׁלֹם יוֹם וְתוֹסִיף לְמִנְיַן הַיָּמִים; וּכְשֶׁיִּתְקַבַּץ מִן הַיָּמִים יוֹתֵר עַל שִׁבְעָה, תַּשְׁלִיךְ שִׁבְעָה מִן הַמִּנְיָן וְתַנִּיחַ הַשְּׁאָר, שְׁאֵין אָנוּ מְחַשְּׁבִין לֵידַע מִנְיַן הַיָּמִים, אֵלָא לֵידַע בְּאֵיזֶה יוֹם מִיְּמֵי הַשָּׁבוּעַ וּבְאֵיזוֹ שָׁעָה וְאֵיזֶה חֵלֶק יִהְיֶה הַמּוֹלָד.

כָּל תְּשַׁע עֶשְׂרֵה שָׁנָה, שֶׁיִּהְיוּ מֵהֶן שֶׁבַע שָׁנִים מְעֻבָּרוֹת וּשְׁתֵּים עֶשְׂרֵה פְּשׁוּטוֹת--נִקְרָא מַחְזוֹר; וְלָמָּה סָמַכְנוּ עַל מִנְיָן זֶה, שֶׁבִּזְמָן שָׁאַתָּה מְקַבֵּץ מִנְיַן יְמֵי שְׁתֵּים עֶשְׂרֵה שָׁנָה פְּשׁוּטוֹת וְשֶׁבַע מְעֻבָּרוֹת וּשְׁעוֹתֵיהֶן וְחֶלְקֵיהֶן, וְתַשְׁלִים כָּל אֶלֶף וּשְׁמוֹנִים חֲלָקִים שָׁעָה, וְכָל אַרְבַּע וְעֶשְׂרִים שָׁעוֹת יוֹם, וְתוֹסִיף לְמִנְיַן הַיָּמִים--תִּמְצָא הַכֹּל תְּשַׁע עֶשְׂרֵה שָׁנָה מִשְּׁנֵי הַחַמָּה, שֶׁכָּל שָׁנָה מֵהֶן שְׁלוֹשׁ מֵאוֹת וַחֲמִשָּׁה וְשִׁשִּׁים יוֹם וְשֵׁשׁ שָׁעוֹת בְּשׁוֹוֶה: וְלֹא יִשָּׁאֵר מִמִּנְיַן יְמֵי הַחַמָּה בְּכָל תְּשַׁע עֶשְׂרֵה שָׁנָה זוֹ, חוּץ מִשָּׁעָה אַחַת וְאַרְבַּע מֵאוֹת וּשְׁמוֹנִים וַחֲמִשָּׁה חֲלָקִים, סִימָן לָהֶם א' תפ"ה.

נִמְצָא בְּמַחְזוֹר שְׁהוּא כְּזֶה, הֶחֳדָשִׁים כֻּלָּם חָדְשֵׁי הַלְּבָנָה, וְהַשָּׁנִים שְׁנֵי הַחַמָּה; וְהַשֶּׁבַע הַשָּׁנִים הַמְּעֻבָּרוֹת שֶׁבְּכָל מַחְזוֹר וּמַחְזוֹר לְפִי חֶשְׁבּוֹן זֶה, הֶם שָׁנָה שְׁלִישִׁית מִן הַמַּחְזוֹר וְשִׁשִּׁית וּשְׁמִינִית וּשְׁנַת אַחַת עֶשְׂרֵה וּשְׁנַת אַרְבַּע עֶשְׂרֵה וּשְׁנַת שְׁבַע עֶשְׂרֵה וּשְׁנַת תְּשַׁע עֶשְׂרֵה.

כְּשֶׁתְּקַבַּץ שְׁאֵרִית כָּל שָׁנָה מִשְּׁתֵּים עֶשְׂרֵה שָׁנָה הַפְּשׁוּטוֹת, שְׁהִיא ד' ח' תתע"ו, וּשְׁאֵרִית כָּל שָׁנָה מִשֶּׁבַע שָׁנִים הַמְּעֻבָּרוֹת, שְׁהִיא ה' כ"א תקפ"ט, וְתַשְׁלִיךְ הַכֹּל שִׁבְעָה שִׁבְעָה--יִשָּׁאֵר שְׁנֵי יָמִים וְשֵׁשׁ עֶשְׂרֵה שָׁעוֹת וַחֲמֵשׁ מֵאוֹת וַחֲמִשָּׁה וְתִשְׁעִים חֲלָקִים, סִימָן לָהֶם ב' י"ו תקצ"ה; וְזֶה הוּא שְׁאֵרִית הַמַּחְזוֹר.

כְּשֶׁיִּהְיֶה לָךְ יָדוּעַ מוֹלַד תְּחִלַּת מַחְזוֹר, וְתוֹסִיף עָלָיו ב' י"ו תקצ"ה, יֵצֵא לָךְ מוֹלַד תְּחִלַּת הַמַּחְזוֹר שֶׁאָחֲרָיו; וְכֵן מוֹלַד כָּל מַחְזוֹר וּמַחְזוֹר, עַד סוֹף הָעוֹלָם.
וּכְבָר אָמַרְנוּ שֶׁמּוֹלַד תְּחִלַּת הַמַּחְזוֹר הָרִאשׁוֹן הָיָה ב' ה' ר"ד.
וּמוֹלַד הַשָּׁנָה, הוּא מוֹלַד תִּשְׁרִי שֶׁלְּאוֹתָהּ הַשָּׁנָה.

וּבַדֶּרֶךְ הַזֹּאת תֵּדַע מוֹלַד כָּל שָׁנָה שֶׁתִּרְצֶה, וּמוֹלַד כָּל חֹדֶשׁ שֶׁתִּרְצֶה, מִשָּׁנִים שֶׁעָבְרוּ, אוֹ מִשָּׁנִים שֶׁעֲתִידִים לָבוֹא.
כֵּיצַד: תִּקַּח שְׁנֵי יְצִירָה שֶׁעָבְרוּ וְגָמְרוּ, וְתַעֲשֶׂה אוֹתָם מַחְזוֹרִין שֶׁלִּתְשַׁע עֶשְׂרֵה תְּשַׁע עֶשְׂרֵה, וְתֵדַע מִנְיַן הַמַּחְזוֹרִין שֶׁעָבְרוּ, וּמִנְיַן הַשָּׁנִים שֶׁעָבְרוּ מִמַּחְזוֹר שֶׁעֲדַיִן לֹא נִשְׁלַם; וְתִקַּח לְכָל מַחְזוֹר וּמַחְזוֹר ב' י"ו תקצ"ה, וּלְכָל שָׁנָה פְּשׁוּטָה מִשְּׁנֵי הַמַּחְזוֹר שֶׁלֹּא נִשְׁלַם ד' ח' תתע"ו, וּלְכָל שָׁנָה מְעֻבֶּרֶת ה' כ"א תקפ"ט.
וּתְקַבַּץ הַכֹּל, וְתַשְׁלִים הַחֲלָקִים שָׁעוֹת, וְתַשְׁלִים הַשָּׁעוֹת יָמִים, וְהַיָּמִים תַּשְׁלִיכֵם שִׁבְעָה שִׁבְעָה; וְהַנִּשְׁאָר מִן הַיָּמִים וּמִן הַשָּׁעוֹת וְהַחֲלָקִים, הוּא מוֹלַד שָׁנָה הַבָּאָה שֶׁתִּרְצֶה לֵידַע מוֹלָדָהּ.

מוֹלַד הַשָּׁנָה שֶׁיֵּצֵא בְּחֶשְׁבּוֹן זֶה, הוּא מוֹלַד רֹאשׁ חֹדֶשׁ תִּשְׁרִי.
וּכְשֶׁתּוֹסִיף עָלָיו א' י"ב תשצ"ג, יֵצֵא מוֹלַד מְרַחְשְׁוָן; וּכְשֶׁתּוֹסִיף עַל מוֹלַד מְרַחְשְׁוָן א' י"ב תשצ"ג, יֵצֵא מוֹלַד כִּסְלֵו; וְכֵן לְכָל חֹדֶשׁ וְחֹדֶשׁ זֶה אַחַר זֶה, עַד סוֹף הָעוֹלָם.

הִלְכּוֹת קִדּוּשׁ הַחֹדֶשׁ פֵּרֶק ז 
אֵין קוֹבְעִין לְעוֹלָם רֹאשׁ חֹדֶשׁ תִּשְׁרִי לְפִי חֶשְׁבּוֹן זֶה, לֹא בְּאֶחָד בַּשַּׁבָּת, וְלֹא בִּרְבִיעִי בַּשַּׁבָּת, וְלֹא בְּעֶרֶב שַׁבָּת--סִימָן לָהֶם אד"ו; אֵלָא כְּשֶׁיִּהְיֶה מוֹלַד תִּשְׁרִי בְּאֶחָד מִשְּׁלוֹשָׁה יָמִים הָאֵלּוּ, קוֹבְעִין רֹאשׁ הַחֹדֶשׁ בַּיּוֹם שֶׁלְּאַחֲרָיו.
כֵּיצַד--הֲרֵי שֶׁהָיָה הַמּוֹלָד בְּאֶחָד בַּשַּׁבָּת, קוֹבְעִין רֹאשׁ חֹדֶשׁ תִּשְׁרִי יוֹם שֵׁנִי; וְאִם יִהְיֶה הַמּוֹלָד בִּרְבִיעִי, קוֹבְעִין רֹאשׁ חֹדֶשׁ בַּחֲמִישִׁי; וְאִם יִהְיֶה הַמּוֹלָד בְּשִׁשִּׁי, קוֹבְעִין רֹאשׁ חֹדֶשׁ בִּשְׁבִיעִי.

וְכֵן אִם יִהְיֶה הַמּוֹלָד בַּחֲצִי הַיּוֹם אוֹ לְמַעֲלָה מֵחֲצִי הַיּוֹם, קוֹבְעִין רֹאשׁ חֹדֶשׁ בַּיּוֹם שֶׁלְּאַחֲרָיו.
כֵּיצַד--הֲרֵי שֶׁהָיָה הַמּוֹלָד בַּיּוֹם הַשֵּׁנִי שֵׁשׁ שָׁעוֹת בַּיּוֹם אוֹ יָתֵר עַל שֵׁשׁ שָׁעוֹת, קוֹבְעִין רֹאשׁ חֹדֶשׁ בַּשְּׁלִישִׁי.
וְאִם יִהְיֶה הַמּוֹלָד קֹדֶם חֲצִי הַיּוֹם, אַפִלּוּ בְּחֵלֶק אֶחָד--קוֹבְעִין רֹאשׁ הַחֹדֶשׁ בְּאוֹתוֹ יוֹם הַמּוֹלָד עַצְמוֹ: וְהוּא, שֶׁלֹּא יִהְיֶה אוֹתוֹ הַיּוֹם מִיְּמֵי אד"ו.

כְּשֶׁיִּהְיֶה הַמּוֹלָד בַּחֲצוֹת הַיּוֹם אוֹ אַחַר חֲצוֹת, וְיִדָּחֶה לְיוֹם שֶׁלְּאַחֲרָיו--אִם יִהְיֶה הַיּוֹם שֶׁלְּאַחֲרָיו מִיְּמֵי אד"ו--הֲרֵי זֶה נִדְחֶה לְשֶׁלְּאַחַר אַחֲרָיו, וְיִהְיֶה רֹאשׁ הַחֹדֶשׁ קָבוּעַ בַּשְּׁלִישִׁי מִיּוֹם הַמּוֹלָד.
כֵּיצַד: הֲרֵי שֶׁהָיָה הַמּוֹלָד בַּשַּׁבָּת בַּחֲצוֹת הַיּוֹם, סִימָן ז' י"ח--קוֹבְעִין רֹאשׁ הַחֹדֶשׁ בַּשָּׁנָה שֶׁמּוֹלָדָהּ כְּזֶה, בְּשֵׁנִי בַּשַּׁבָּת; וְכֵן אִם הָיָה הַמּוֹלָד בַּשְּׁלִישִׁי בַּחֲצוֹת אוֹ אַחַר חֲצוֹת, קוֹבְעִין רֹאשׁ הַחֹדֶשׁ בַּחֲמִישִׁי בַּשַּׁבָּת.

מוֹלַד תִּשְׁרִי שֶׁיָּצָא בְּחֶשְׁבּוֹן זֶה בְּלֵיל שְׁלִישִׁי בְּתֵשַׁע שָׁעוֹת בַּלַּיְלָה וּמָאתַיִם וְאַרְבָּעָה חֲלָקִים מִשָּׁעָה עֲשִׂירִית, סִימְנָהּ ג' ט' ר"ד, אוֹ יוֹתֵר עַל זֶה--אִם הָיְתָה שָׁנָה פְּשׁוּטָה, דּוֹחִין אֶת רֹאשׁ הַחֹדֶשׁ, וְאֵין קוֹבְעִים אוֹתוֹ בַּשְּׁלִישִׁי בְּשָׁנָה זוֹ, אֵלָא בַּחֲמִישִׁי בַּשַּׁבָּת.

וְכֵן אִם יָצָא מוֹלָד תִּשְׁרִי בְּיוֹם שֵׁנִי בְּשָׁלוֹשׁ שָׁעוֹת בַּיּוֹם וַחֲמֵשׁ מֵאוֹת וּשְׁמוֹנִים וְתִשְׁעָה חֲלָקִים מִשָּׁעָה רְבִיעִית, סִימָנָהּ ב' ט"ו תקפ"ט, אוֹ יָתֵר עַל כֵּן--אִם הָיְתָה אוֹתָהּ הַשָּׁנָה מוֹצָאֵי הַמְּעֻבֶּרֶת, שֶׁתִּהְיֶה הַשָּׁנָה הַסְּמוּכָה לָהּ שֶׁעָבְרָה מְעֻבֶּרֶת--אֵין קוֹבְעִין רֹאשׁ הַחֹדֶשׁ בַּשֵּׁנִי בְּשָׁנָה זוֹ, אֵלָא בַּשְּׁלִישִׁי.

הָיָה מוֹלַד הַשָּׁנָה הַפְּשׁוּטָה שֶׁאָמַרְנוּ שֶׁתִּדָּחֶה לַחֲמִישִׁי פָּחוּת חֵלֶק אֶחָד, כְּגוֹן שֶׁיָּצָא סִימָנָהּ ג' ט' ר"ג אוֹ פָּחוּת מִזֶּה--קוֹבְעִין אוֹתָהּ בַּשְּׁלִישִׁי; וְכֵן אִם הָיָה מוֹלַד מוֹצָאֵי הָעִבּוּר פָּחוּת חֵלֶק, כְּגוֹן שֶׁהָיָה סִימָנָהּ ב' ט"ו תקפ"ח אוֹ פָּחוּת מִזֶּה--קוֹבְעִין אוֹתָהּ בַּשֵּׁנִי.

נִמְצָא דֶּרֶךְ קְבִיעַת רֹאשׁ חֹדֶשׁ תִּשְׁרִי לְפִי חֶשְׁבּוֹן זֶה, כָּךְ הוּא: תְּחַשַּׁב וְתֵדַע הַמּוֹלָד בְּאֵי זֶה יוֹם יִהְיֶה, וּבְכַמָּה שָׁעוֹת מִן הַיּוֹם אוֹ מִן הַלַּיְלָה, וּבְכַמָּה חֲלָקִים מִן הַשָּׁעָה.
וְיוֹם הַמּוֹלָד הוּא יוֹם הַקְּבִיעָה לְעוֹלָם, אֵלָא אִם כֵּן הָיָה בְּאֶחָד בַּשַּׁבָּת אוֹ בִּרְבִיעִי אוֹ בְּעֶרֶב שַׁבָּת, אוֹ אִם הָיָה הַמּוֹלָד בַּחֲצוֹת הַיּוֹם אוֹ אַחַר חֲצוֹת, אוֹ אִם הָיָה בר"ד חֲלָקִים מִשָּׁעָה עֲשִׂירִית מִלֵּיל שְׁלִישִׁי אוֹ יוֹתֵר עַל זֶה וְהָיְתָה שָׁנָה פְּשׁוּטָה, אוֹ שֶׁהָיָה הַמּוֹלָד בתקפ"ט חֲלָקִים מִשָּׁעָה רְבִיעִית מִיּוֹם שֵׁנִי וְהָיְתָה הַשָּׁנָה פְּשׁוּטָה שֶׁאַחַר הַמְּעֻבֶּרֶת--שְׁאִם יֵארַע אֶחָד מֵאַרְבָּעָה דְּבָרִים הָאֵלּוּ, אֵין קוֹבְעִין בְּיוֹם הַמּוֹלָד, אֵלָא בַּיּוֹם שֶׁלְּאַחֲרָיו אוֹ שֶׁלְּאַחַר אַחֲרָיו, כְּדֶרֶךְ שֶׁבֵּאַרְנוּ.

 וּמִפְּנֵי מַה אֵין קוֹבְעִין בְּחֶשְׁבּוֹן זֶה בִּימֵי אד"ו--לְפִי שֶׁהַחֶשְׁבּוֹן הַזֶּה הוּא לְקִבּוּץ הַיָּרֵחַ וְהַשֶּׁמֶשׁ בְּהִלּוּכָם הָאֶמְצָעִי, לֹא בִּמְקוֹמָם הָאֲמִתִּי, כְּמוֹ שֶׁהוֹדַעְנוּ; לְפִיכָּךְ עָשׂוּ יוֹם קְבִיעָה וְיוֹם דְּחִיָּה, כְּדֵי לִפְגֹעַ בְּיוֹם הַקִּבּוּץ הָאֲמִתִּי.
כֵּיצַד--בַּשְּׁלִישִׁי קוֹבְעִין, בָּרְבִיעִי דּוֹחִין, בַּחֲמִישִׁי קוֹבְעִין, בַּשִּׁשִּׁי דּוֹחִין, בַּשַּׁבָּת קוֹבְעִין, בְּאֶחָד בַּשַּׁבָּת דּוֹחִין, בַּשֵּׁנִי קוֹבְעִין.

 וְעִיקַר שְׁאָר הָאַרְבַּע דְּחִיּוֹת הָאֵלּוּ, הוּא זֶה הָעִיקָר שֶׁאָמַרְנוּ, שֶׁהַחֶשְׁבּוֹן הַזֶּה בְּמַהְלָךְ אֶמְצָעִי; וּרְאָיָה לַדָּבָר, שֶׁהֲרֵי הַמּוֹלָד יִהְיֶה בְּלֵיל שְׁלִישִׁי וְיִדָּחֶה לַחֲמִישִׁי, וּפְעָמִים רַבּוֹת לֹא יֵרָאֶה יָרֵחַ בְּלֵיל חֲמִישִׁי.
וְלֹא עוֹד, אֵלָא וְלֹא בְּלֵיל שִׁשִּׁי, מִכְּלָל שֶׁלֹּא נִתְקַבְּצוּ הַשֶּׁמֶשׁ וְהַיָּרֵחַ קִבּוּץ אֲמִתִּי אֵלָא בַּחֲמִישִׁי.

הִלְכּוֹת קִדּוּשׁ הַחֹדֶשׁ פֵּרֶק ח 
חָדְשָׁהּ שֶׁלַּלְּבָנָה, תִּשְׁעָה וְעֶשְׂרִים יוֹם וּמֶחְצָה וַחֲלָקִים כְּמוֹ שֶׁבֵּאַרְנוּ.
וְאֵי אִפְשָׁר לוֹמַר שֶׁרֹאשׁ הַחֹדֶשׁ יִהְיֶה בְּמִקְצַת הַיּוֹם, עַד שֶׁיִּהְיֶה מִקְצַת הַיּוֹם מֵחֹדֶשׁ שֶׁעָבַר וּמִקְצָתוֹ מֵהַבָּא: שֶׁנֶּאֱמָר "עַד חֹדֶשׁ יָמִים" --מִפִּי הַשְּׁמוּעָה לָמְדוּ שֶׁיָּמִים אַתָּה מְחַשֵּׁב לַחֹדֶשׁ, וְאֵין אַתָּה מְחַשֵּׁב שָׁעוֹת.

לְפִיכָּךְ עוֹשִׂין חָדְשֵׁי הַלְּבָנָה, מֵהֶם חֹדֶשׁ חָסֵר תִּשְׁעָה וְעֶשְׂרִים יוֹם בִּלְבָד, וְאַף עַל פִּי שֶׁחָדְשָׁהּ שֶׁלַּלְּבָנָה יָתֵר עַל זֶה בְּשָׁעוֹת, וְחֹדֶשׁ מָלֵא מִשְּׁלוֹשִׁים יוֹם, וְאַף עַל פִּי שֶׁחָדְשָׁהּ שֶׁלַּלְּבָנָה פָּחוּת מִזֶּה בְּשָׁעוֹת--כְּדֵי שֶׁלֹּא לְחַשַּׁב בַּחֹדֶשׁ שָׁעוֹת, אֵלָא יָמִים שְׁלֵמִים.

אִלּוּ הָיָה חָדְשָׁהּ שֶׁלַּלְּבָנָה תִּשְׁעָה וְעֶשְׂרִים וּמֶחְצָה בִּלְבָד, הָיוּ כָּל הַשָּׁנִים חֹדֶשׁ מָלֵא וְחֹדֶשׁ חָסֵר, וְהָיוּ יְמֵי שְׁנַת הַלְּבָנָה שְׁלוֹשׁ מֵאוֹת אַרְבָּעָה וַחֲמִשִּׁים יוֹם, שִׁשָּׁה חֳדָשִׁים חֲסֵרִים וְשִׁשָּׁה מְלֵאִים; אֲבָל מִפְּנֵי הַחֲלָקִים שֶׁיֵּשׁ בְּכָל חֹדֶשׁ וְחֹדֶשׁ יוֹתֵר עַל חֲצִי הַיּוֹם, יִתְקַבַּץ מֵהֶן שָׁעוֹת וְיָמִים, עַד שֶׁיִּהְיוּ מִקְצַת הַשָּׁנִים חֳדָשִׁים חֲסֵרִים יוֹתֵר עַל הַמְּלֵאִים, וּבְמִקְצַת הַשָּׁנִים חֳדָשִׁים מְלֵאִים יוֹתֵר עַל הַחֲסֵרִים.

יוֹם שְׁלוֹשִׁים, לְעוֹלָם עוֹשִׂין אוֹתוֹ רֹאשׁ חֹדֶשׁ בְּחֶשְׁבּוֹן זֶה: אִם הָיָה הַחֹדֶשׁ שֶׁעָבַר חָסֵר, יִהְיֶה יוֹם שְׁלוֹשִׁים רֹאשׁ הַחֹדֶשׁ הַבָּא.
וְאִם הָיָה הַחֹדֶשׁ שֶׁעָבַר מָלֵא, יִהְיֶה יוֹם שְׁלוֹשִׁים רֹאשׁ חֹדֶשׁ, הוֹאִיל וּמִקְצָתוֹ רֹאשׁ חֹדֶשׁ, וְיִהְיֶה תַּשְׁלוּם הַחֹדֶשׁ הַמָּלֵא שֶׁעָבַר; וְיִהְיֶה יוֹם אֶחָד וּשְׁלוֹשִׁים רֹאשׁ הַחֹדֶשׁ הַבָּא, וּמִמֶּנּוּ הוּא הַמִּנְיָן, וְהוּא יוֹם הַקְּבִיעָה.
וּלְפִיכָּךְ עוֹשִׂין רָאשֵׁי חֳדָשִׁים בְּחֶשְׁבּוֹן זֶה, חֹדֶשׁ אֶחָד יוֹם אֶחָד בִּלְבָד, וְחֹדֶשׁ אֶחָד שְׁנֵי יָמִים.

סֵדֶר הֶחֳדָשִׁים הַמְּלֵאִים וְהַחֲסֵרִים לְפִי חֶשְׁבּוֹן זֶה, כָּךְ הוּא: תִּשְׁרִי, לְעוֹלָם מָלֵא; וְחֹדֶשׁ טֵבֵת, לְעוֹלָם חָסֵר; וּמִטֵּבֵת וְאִלַּךְ, אֶחָד מָלֵא וְאֶחָד חָסֵר עַל הַסֵּדֶר.
כֵּיצַד--טֵבֵת חָסֵר, שְׁבָט מָלֵא, אֲדָר חָסֵר, נִיסָן מָלֵא, אֲיָר חָסֵר, סִיוָן מָלֵא, תַּמּוּז חָסֵר, אָב מָלֵא, אֱלוּל חָסֵר.
וּבַשָּׁנָה הַמְּעֻבֶּרֶת, אֲדָר רִאשׁוֹן מָלֵא, וַאֲדָר שֵׁנִי חָסֵר.

נִשְׁאֲרוּ שְׁנֵי הֶחֳדָשִׁים, שְׁהֶן מְרַחְשְׁוָן וְכִסְלֵו--פְּעָמִים יִהְיוּ שְׁנֵיהֶם מְלֵאִים, וּפְעָמִים יִהְיוּ שְׁנֵיהֶם חֲסֵרִים, וּפְעָמִים יִהְיֶה מְרַחְשְׁוָן חָסֵר וְכִסְלֵו מָלֵא.
וְשָׁנָה שֶׁיִּהְיוּ בָּהּ שְׁנֵי חֳדָשִׁים אֵלּוּ מְלֵאִים, הִיא שֶׁנִּקְרְאוּ חֳדָשֶׁיהָ שְׁלֵמִים; וְשָׁנָה שֶׁיִּהְיוּ בָּהּ שְׁנֵי חֳדָשִׁים אֵלּוּ חֲסֵרִים, נִקְרְאוּ חֳדָשֶׁיהָ חֲסֵרִין; וְשָׁנָה שֶׁיִּהְיֶה בָּהּ מְרַחְשְׁוָן חָסֵר וְכִסְלֵו מָלֵא, נִקְרְאוּ חֳדָשֶׁיהָ כְּסִדְרָן.

דֶּרֶךְ יְדִיעַת הַשָּׁנָה אִם חֳדָשֶׁיהָ שְׁלֵמִים, אוֹ חֲסֵרִין, אוֹ כְּסִדְרָן לְפִי חֶשְׁבּוֹן זֶה--כָּךְ הוּא: תֵּדַע תְּחִלָּה יוֹם שֶׁנִּקְבַּע בּוֹ רֹאשׁ הַשָּׁנָה שֶׁתִּרְצֶה לֵידַע סִדּוּר חֳדָשֶׁיהָ, כְּמוֹ שֶׁבֵּאַרְנוּ בְּפֵרֶק שְׁבִיעִי; וְתֵדַע יוֹם שֶׁיִּקָּבַע בּוֹ רֹאשׁ הַשָּׁנָה שֶׁלְּאַחֲרֶיהָ, וְתַחְשֹׁב מִנְיַן הַיָּמִים שֶׁבֵּינֵיהֶן חוּץ מִיּוֹם הַקְּבִיעָה שֶׁלְּזוֹ וְשֶׁלְּזוֹ.
אִם תִּמְצָא בֵּינֵיהֶן שְׁנֵי יָמִים, יִהְיוּ חָדְשֵׁי הַשָּׁנָה חֲסֵרִין; וְאִם תִּמְצָא בֵּינֵיהֶם שְׁלוֹשָׁה יָמִים, יִהְיוּ כְּסִדְרָן; וְאִם תִּמְצָא בֵּינֵיהֶם אַרְבָּעָה, יִהְיוּ שְׁלֵמִים.

בַּמֶּה דְּבָרִים אֲמוּרִים, בְּשֶׁהָיְתָה הַשָּׁנָה שֶׁתִּרְצֶה לֵידַע סִדּוּר חֳדָשֶׁיהָ פְּשׁוּטָה.
אֲבָל אִם הָיְתָה מְעֻבֶּרֶת--אִם תִּמְצָא בֵּין יוֹם קְבִיעָתָהּ וּבֵין יוֹם קְבִיעַת שָׁנָה שֶׁלְּאַחֲרֶיהָ אַרְבָּעָה יָמִים, יִהְיוּ חָדְשֵׁי אוֹתָהּ הַשָּׁנָה הַמְּעֻבֶּרֶת חֲסֵרִים; וְאִם תִּמְצָא בֵּינֵיהֶם חֲמִשָּׁה יָמִים, יִהְיוּ כְּסִדְרָן; וְאִם תִּמְצָא בֵּינֵיהֶם שִׁשָּׁה, יִהְיוּ שְׁלֵמִים.

כֵּיצַד: הֲרֵי שֶׁרָצִינוּ לֵידַע סִדּוּר חָדְשֵׁי שָׁנָה זוֹ, וְהָיָה רֹאשׁ הַשָּׁנָה בַּחֲמִישִׁי וְהִיא פְּשׁוּטָה, וְרֹאשׁ הַשָּׁנָה שֶׁלְּאַחֲרֶיהָ בְּשֵׁנִי בַּשַּׁבָּת; נִמְצָא בֵּינֵיהֶן שְׁלוֹשָׁה יָמִים, יָדַעְנוּ שֶׁשָּׁנָה זוֹ חֳדָשֶׁיהָ כְּסִדְרָן.
וְאִלּוּ הָיָה רֹאשׁ הַשָּׁנָה שֶׁלְּאַחֲרֶיהָ בַּשְּׁלִישִׁי, הָיוּ חָדְשֵׁי שָׁנָה זוֹ שְׁלֵמִים; וְאִלּוּ הָיָה רֹאשׁ הַשָּׁנָה בְּשָׁנָה זוֹ בַּשַּׁבָּת, וּבַשָּׁנָה שֶׁלְּאַחֲרֶיהָ בַּשְּׁלִישִׁי בַּשַּׁבָּת, הָיוּ חָדְשֵׁי שָׁנָה זוֹ חֲסֵרִין.
וְעַל דֶּרֶךְ זוֹ תַּחְשֹׁב לַשָּׁנָה הַמְּעֻבֶּרֶת, כְּמוֹ שֶׁבֵּאַרְנוּ.

יֵשׁ שָׁם סִימָנִין שֶׁתִּסְמֹךְ עֲלֵיהֶם כְּדֵי שֶׁלֹּא תִטְעֶה בְּחֶשְׁבּוֹן סִדּוּר חָדְשֵׁי הַשָּׁנָה, וְהֶן בְּנוּיִין עַל עִיקְרֵי זֶה הַחֶשְׁבּוֹן וְהַקְּבִיעוֹת וְהַדְּחִיּוֹת שֶׁבֵּאַרְנוּ דַּרְכָּם; וְאֵלּוּ הֶן: כָּל שָׁנָה שֶׁיִּהְיֶה רֹאשׁ הַשָּׁנָה בָּהּ בַּשְּׁלִישִׁי, תִּהְיֶה לְעוֹלָם כְּסִדְרָן לְפִי חֶשְׁבּוֹן זֶה, בֵּין פְּשׁוּטָה, בֵּין מְעֻבֶּרֶת; וְאִם יִהְיֶה רֹאשׁ הַשָּׁנָה בַּשַּׁבָּת אוֹ בַּשְּׁנִי, לֹא תִהְיֶה כְּסִדְרָן לְעוֹלָם, בֵּין בִּפְשׁוּטָה, בֵּין בִּמְעֻבֶּרֶת; וְאִם יִהְיֶה רֹאשׁ הַשָּׁנָה בַּחֲמִישִׁי--אִם פְּשׁוּטָה הִיא, אֵי אִפְשָׁר שֶׁיִּהְיוּ חֳדָשֶׁיהָ חֲסֵרִים לְפִי חֶשְׁבּוֹן זֶה, וְאִם מְעֻבֶּרֶת הִיא, אֵי אִפְשָׁר שֶׁיִּהְיוּ חֳדָשֶׁיהָ כְּסִדְרָן לְפִי חֶשְׁבּוֹן זֶה.

הִלְכּוֹת קִדּוּשׁ הַחֹדֶשׁ פֵּרֶק ט 
שְׁנַת הַחַמָּה--יֵשׁ מֵחַכְמֵי יִשְׂרָאֵל שְׁהוּא אוֹמֵר שְׁהִיא שְׁלוֹשׁ מֵאוֹת חֲמִשָּׁה וְשִׁשִּׁים יוֹם וּרְבִיעַ יוֹם, שְׁהוּא שֵׁשׁ שָׁעוֹת; וְיֵשׁ מֵהֶן שְׁהוּא אוֹמֵר שְׁהִיא פָּחוּת מֵרְבִיעַ הַיּוֹם.
וְכֵן חַכְמֵי יָוָן וּפָרָס, יֵשׁ בֵּינֵיהֶן מַחְלֹקֶת בְּדָבָר זֶה.

מִי שְׁהוּא אוֹמֵר שְׁהִיא שס"ה יוֹם וּרְבִיעַ יוֹם, יִשָּׁאֵר מִכָּל מַחְזוֹר שֶׁלִּתְשַׁע עֶשְׂרֵה שָׁנָה, שָׁעָה אַחַת וְאַרְבַּע מְאוֹת וַחֲמִשָּׁה וּשְׁמוֹנִים חֲלָקִים, כְּמוֹ שֶׁאָמַרְנוּ.
וְיִהְיֶה בֵּין תְּקוּפָה לִתְקוּפָה, אֶחָד וְתִשְׁעִים יוֹם וְשֶׁבַע שָׁעוֹת וַחֲצִי שָׁעָה; וּמִשֶּׁתֵּדַע תְּקוּפָה אַחַת בְּאֵיזֶה יוֹם וְאֵיזוֹ שָׁעָה הִיא, תַּתְחִיל לִמְנוֹת מִמֶּנָּה לַתְּקוּפָה הַשְּׁנִיָּה שֶׁאַחֲרֶיהָ, וּמִן הַשְּׁנִיָּה לַשְּׁלִישִׁית, עַד סוֹף הָעוֹלָם.

תְּקוּפַת נִיסָן, הִיא הַשָּׁעָה וְהַחֵלֶק שֶׁתִּכָּנֵס בּוֹ הַשֶּׁמֶשׁ לִתְחִלַּת מַזַּל טָלֶה; וּתְקוּפַת תַּמּוּז, הֱיוֹת הַשֶּׁמֶשׁ בְּרֹאשׁ מַזַּל סַרְטָן; וּתְקוּפַת תִּשְׁרִי, הֱיוֹת הַשֶּׁמֶשׁ בְּרֹאשׁ מַזַּל מֹאזְנַיִם; וּתְקוּפַת טֵבֵת, הֱיוֹת הַשֶּׁמֶשׁ בְּרֹאשׁ מַזַּל גְּדִי.
וּתְקוּפַת נִיסָן הָיְתָה בַּשָּׁנָה הָרִאשׁוֹנָה שֶׁלַּיְּצִירָה לְפִי חֶשְׁבּוֹן זֶה, קֹדֶם מוֹלַד נִיסָן בְּשִׁבְעָה יָמִים וְתֵשַׁע שָׁעוֹת וְשֵׁשׁ מֵאוֹת וּשְׁנַיִם וְאַרְבָּעִים חֲלָקִים--סִימָנָהּ ז' ט' תרמ"ב.

דֶּרֶךְ חֶשְׁבּוֹן הַתְּקוּפָה, כָּךְ הוּא: תֵּדַע תְּחִלָּה כַּמָּה מַחְזוֹרִין שְׁלֵמִים מִשְּׁנַת הַיְּצִירָה עַד מַחְזוֹר שֶׁתִּרְצֶה, וְקַח לְכָל מַחְזוֹר מֵהֶן שָׁעָה אַחַת וְתפ"ה חֲלָקִים; וְקַבַּץ כָּל הַחֲלָקִים שָׁעוֹת, וְכָל הַשָּׁעוֹת יָמִים, וְתִגְרַע מִן הַכֹּל שִׁבְעָה יָמִים וְתֵשַׁע שָׁעוֹת וְשֵׁשׁ מֵאוֹת וּשְׁנַיִם וְאַרְבָּעִים חֲלָקִים; וְהַשְּׁאָר תּוֹסִיף אוֹתוֹ עַל מוֹלַד נִיסָן שֶׁלְּשָׁנָה רִאשׁוֹנָה מִן הַמַּחְזוֹר, יֵצֵא לָךְ בְּאֵיזוֹ שָׁעָה וּבְכַמָּה בַּחֹדֶשׁ תִּהְיֶה תְּקוּפַת נִיסָן שֶׁלְּאוֹתָהּ הַשָּׁנָה הָרִאשׁוֹנָה בְּאוֹתוֹ מַחְזוֹר.
וּמִמֶּנָּה תַּתְחִיל לִמְנוֹת אֶחָד וְתִשְׁעִים יוֹם וְשֶׁבַע שָׁעוֹת וּמֶחְצָה, לְכָל תְּקוּפָה וּתְקוּפָה.

וְאִם תִּרְצֶה לֵידַע תְּקוּפַת נִיסָן שֶׁלְּשָׁנָה זוֹ שְׁהִיא שְׁנַת כָּךְ וְכָּךְ בַּמַּחְזוֹר שָׁאַתָּה עוֹמֵד בּוֹ, קַח לְכָל הַמַּחְזוֹרִין הַשְּׁלֵמִים שָׁעָה וְתפ"ה חֲלָקִים לְכָל מַחְזוֹר; וּלְכָל הַשָּׁנִים הַגְּמוּרוֹת שֶׁשָּׁלְמוּ מִן הַמַּחְזוֹר, עֲשָׂרָה יָמִים וְאַחַת וְעֶשְׂרִים שָׁעוֹת וּמָאתַיִם וְאַרְבָּעָה חֲלָקִים לְכָל שָׁנָה; וְקַבַּץ הַכֹּל, וְתִגְרַע מִמֶּנּוּ שִׁבְעָה יָמִים וְתֵשַׁע שָׁעוֹת וְשֵׁשׁ מֵאוֹת שְׁנַיִם וְאַרְבָּעִים חֲלָקִים, וְהַשְּׁאָר תַּשְׁלִיכֵם חָדְשֵׁי לְבָנָה תִּשְׁעָה וְעֶשְׂרִים יוֹם וּשְׁתֵּים עֶשְׂרֵה שָׁעוֹת וּשְׁבַע מֵאוֹת שָׁלוֹשׁ וְתִשְׁעִים חֲלָקִים.
וְהַנִּשְׁאָר פָּחוּת מֵחֹדֶשׁ לְבָנָה, תּוֹסִיף אוֹתוֹ עַל מוֹלַד נִיסָן שֶׁלְּאוֹתָהּ הַשָּׁנָה, וְתֵדַע זְמָן תְּקוּפַת נִיסָן שֶׁלְּאוֹתָהּ הַשָּׁנָה, בְּכַמָּה יוֹם בַּחֹדֶשׁ הִיא וּבְכַמָּה שָׁעָה.

תְּקוּפַת נִיסָן לְפִי חֶשְׁבּוֹן זֶה, אֵינָהּ לְעוֹלָם אֵלָא אוֹ בִּתְחִלַּת הַלַּיְלָה, אוֹ בַּחֲצִי הַלַּיְלָה, אוֹ בִּתְחִלַּת הַיּוֹם, אוֹ בַּחֲצִי הַיּוֹם; וּתְקוּפַת תַּמּוּז, לְעוֹלָם אֵינָהּ אֵלָא אוֹ בְּשֶׁבַע שָׁעוֹת וּמֶחְצָה, אוֹ בְּשָׁעָה אַחַת וּמֶחְצָה, בֵּין בַּיּוֹם, בֵּין בַּלַּיְלָה; וּתְקוּפַת תִּשְׁרִי, לְעוֹלָם אֵינָהּ אֵלָא אוֹ בְּתֵשַׁע שָׁעוֹת, אוֹ בְּשָׁלוֹשׁ שָׁעוֹת, בֵּין בַּיּוֹם, בֵּין בַּלַּיְלָה; וּתְקוּפַת טֵבֵת, לְעוֹלָם אֵינָהּ אֵלָא אוֹ בְּעֶשֶׂר שָׁעוֹת וּמֶחְצָה, אוֹ בְּאַרְבַּע שָׁעוֹת וּמֶחְצָה, בֵּין בַּיּוֹם, בֵּין בַּלַּיְלָה.

אִם תִּרְצֶה לֵידַע בְּאֵיזֶה יוֹם מִיְּמֵי הַשָּׁבוּעַ וּבְאֵיזוֹ שָׁעָה תִּהְיֶה הַתְּקוּפָה--קַח שָׁנִים גְּמוּרִים שֶׁעָבְרוּ מִשְּׁנַת הַיְּצִירָה עַד שָׁנָה שֶׁתִּרְצֶה, וְהַשְׁלֵךְ הַכֹּל שְׁמוֹנֶה וְעֶשְׂרִים שְׁמוֹנֶה וְעֶשְׂרִים; וְהַנִּשְׁאָר פָּחוּת מִשְּׁמוֹנֶה וְעֶשְׂרִים, קַח לְכָל שָׁנָה וְשָׁנָה יוֹם אֶחָד וְשֵׁשׁ שָׁעוֹת, וְקַבַּץ הַכֹּל, וְהוֹסֵף עָלָיו שְׁלוֹשָׁה, וְהַשְׁלֵךְ הַכֹּל שִׁבְעָה שִׁבְעָה; וְהַנִּשְׁאָר מִן הַיָּמִים וּמִן הַשָּׁעוֹת, תַּתְחִיל לִמְנוֹתוֹ מִתְּחִלַּת לֵיל אֶחָד בַּשַּׁבָּת.
וְלַאֲשֶׁר יַגִּיעַ הַחֶשְׁבּוֹן בּוֹ, תִּהְיֶה תְּקוּפַת נִיסָן.
וְלָמָּה מוֹסִיפִין שְׁלוֹשָׁה, לְפִי שֶׁתְּקוּפָה רִאשׁוֹנָה שֶׁלִּשְׁנַת הַיְּצִירָה הָיְתָה בִּתְחִלַּת לֵיל רְבִיעִי.

 כֵּיצַד: הֲרֵי שֶׁרָצִינוּ לֵידַע תְּקוּפַת נִיסָן שֶׁלִּשְׁנַת שְׁלוֹשִׁים וּתְשַׁע מֵאוֹת וְאַרְבַּעַת אֲלָפִים לַיְּצִירָה--כְּשֶׁתַּשְׁלִיךְ הַכֹּל שְׁמוֹנֶה וְעֶשְׂרִים שְׁמוֹנֶה וְעֶשְׂרִים, תִּשָּׁאֵר שָׁנָה אַחַת; תִּקַּח לָהּ יוֹם אֶחָד וְשֵׁשׁ שָׁעוֹת, וְתוֹסִיף עָלָיו שְׁלוֹשָׁה, נִמְצֵאת תְּקוּפַת נִיסָן, בְּלֵיל חֲמִישִׁי שֵׁשׁ שָׁעוֹת בַּלַּיְלָה.
וּכְשֶׁתּוֹסִיף עָלֶיהָ שֶׁבַע שָׁעוֹת וּמֶחְצָה, תִּהְיֶה תְּקוּפַת תַּמּוּז בְּשָׁעָה וּמֶחְצָה מִיּוֹם חֲמִישִׁי; וּכְשֶׁתּוֹסִיף עָלֶיהָ שֶׁבַע שָׁעוֹת וּמֶחְצָה, תִּהְיֶה תְּקוּפַת תִּשְׁרִי בְּתֵשַׁע שָׁעוֹת מִיּוֹם חֲמִישִׁי; וּכְשֶׁתּוֹסִיף עָלֶיהָ שֶׁבַע שָׁעוֹת וּמֶחְצָה, תִּהְיֶה תְּקוּפַת טֵבֵת בְּאַרְבַּע שָׁעוֹת וּמֶחְצָה מִלֵּיל שִׁשִּׁי; וּכְשֶׁתּוֹסִיף עָלֶיהָ שֶׁבַע שָׁעוֹת וּמֶחְצָה, תִּהְיֶה תְּקוּפַת נִיסָן הַבָּאָה בִּתְּחִלַּת יוֹם שִׁשִּׁי.
וְעַל דֶּרֶךְ זוֹ, עַד סוֹף הָעוֹלָם, תְּקוּפָה אַחַר תְּקוּפָה.

 אִם תִּרְצֶה לֵידַע בְּכַמָּה יוֹם בַּחֹדֶשׁ תִּהְיֶה תְּקוּפַת נִיסָן שֶׁלְּשָׁנָה זוֹ--תֵּדַע תְּחִלָּה בְּאֵיזֶה יוֹם מִיְּמֵי הַשָּׁבוּעַ תִּהְיֶה, וּבְאֵיזֶה יוֹם יִקָּבַע נִיסָן שֶׁלְּשָׁנָה זוֹ, וְכַמָּה שָׁנִים גְּמוּרִים עָבְרוּ מִן הַמַּחְזוֹר; וְתִקַּח לְכָל שָׁנָה אֲחַד עָשָׂר יוֹם, וְתוֹסִיף עַל סְכוּם הַיָּמִים שִׁבְעָה יָמִים בִּזְמַנִּים אֵלּוּ, וְהַשְׁלֵךְ הַכֹּל שְׁלוֹשִׁים שְׁלוֹשִׁים; וְהַנִּשְׁאָר פָּחוּת מִשְּׁלוֹשִׁים, תַּתְחִיל לִמְנוֹתוֹ מֵרֹאשׁ חֹדֶשׁ נִיסָן.
אִם יַגִּיעַ לְיוֹם הַתְּקוּפָה, מוּטָב; וְאִם לָאו, הוֹסֵף יוֹם אוֹ שְׁנֵי יָמִים אוֹ שְׁלוֹשָׁה יָמִים עַל הַמִּנְיָן, עַד שֶׁיַּגִּיעַ לְיוֹם הַתְּקוּפָה.
וְאִם תִּהְיֶה הַשָּׁנָה מְעֻבֶּרֶת, תַּתְחִיל לִמְנוֹת מֵרֹאשׁ חֹדֶשׁ אֲדָר שֵׁנִי; וְלַיּוֹם שֶׁיַּגִּיעַ הַחֶשְׁבּוֹן, בְּאוֹתוֹ הַיּוֹם מִן הַחֹדֶשׁ תִּהְיֶה הַתְּקוּפָה.

 כֵּיצַד: הֲרֵי שֶׁרָצִינוּ לֵידַע בְּכַמָּה בַּחֹדֶשׁ תִּהְיֶה תְּקוּפַת נִיסָן שֶׁלִּשְׁנַת שְׁלוֹשִׁים וּתְשַׁע מֵאוֹת, שְׁהִיא שָׁנָה תְּשִׁיעִית מִמַּחְזוֹר ר"ס--מָצִינוּ רֹאשׁ חֹדֶשׁ נִיסָן נִקְבַּע בָּהּ בַּחֲמִישִׁי, וּתְקוּפַת נִיסָן בַּחֲמִישִׁי, וּלְפִי שֶׁהָיְתָה שָׁנָה זוֹ תְּשִׁיעִית לַמַּחְזוֹר, יִהְיוּ הַשָּׁנִים הַגְּמוּרוֹת שְׁמוֹנֶה; כְּשֶׁתִּקַּח לְכָל שָׁנָה מֵהֶן אַחַד עָשָׂר יוֹם, יִהְיוּ כָּל הַיָּמִים שְׁמוֹנָה וּשְׁמוֹנִים; תּוֹסִיף שִׁבְעָה, הֲרֵי הַכֹּל חֲמִשָּׁה וְתִשְׁעִים; תַּשְׁלִיךְ הַכֹּל שְׁלוֹשִׁים שְׁלוֹשִׁים, נִשְׁאֲרוּ חֲמִשָּׁה יָמִים; כְּשֶׁתַּתְחִיל לִמְנוֹת חֲמִשָּׁה יָמִים מֵרֹאשׁ חֹדֶשׁ נִיסָן שֶׁהָיָה בַּחֲמִישִׁי, יַגִּיעַ הַחֶשְׁבּוֹן לְיוֹם שֵׁנִי.
וּכְבָר יָדַעְנוּ שְׁאֵין הַתְּקוּפָה בְּשֵׁנִי בַּשַּׁבָּת, אֵלָא בַּחֲמִישִׁי; לְפִיכָּךְ תּוֹסִיף יוֹם אַחַר יוֹם, עַד שֶׁתַּגִּיעַ לַחֲמִישִׁי שְׁהוּא יוֹם הַתְּקוּפָה--נִמְצֵאת תְּקוּפַת נִיסָן בְּשָׁנָה זוֹ, בְּיוֹם שְׁמִינִי מֵחֹדֶשׁ נִיסָן.
וְעַל הַדֶּרֶךְ הַזֹּאת תַּעֲשֶׂה, בְּכָל שָׁנָה וְשָׁנָה.

 זֶה שֶׁאָמַרְנוּ תּוֹסִיף יוֹם אַחַר יוֹם עַד שֶׁתַּגִּיעַ לְיוֹם הַתְּקוּפָה, לְעוֹלָם לֹא תִהְיֶה צָרִיךְ לְהוֹסִיף אֵלָא יוֹם אֶחָד אוֹ שְׁנַיִם אוֹ שְׁלוֹשָׁה; וּפֶלֶא גָּדוֹל הוּא, שֶׁתִּהְיֶה צָרִיךְ לְהוֹסִיף אַרְבָּעָה.
וְאִם מָצָאתָ שָׁאַתָּה צָרִיךְ לְהוֹסִיף יָתֵר עַל זֶה, תֵּדַע שֶׁטָּעִיתָ בַּחֶשְׁבּוֹן, וְתַחְזֹר וּתְחַשַּׁב בְּדִקְדוּק.

הִלְכּוֹת קִדּוּשׁ הַחֹדֶשׁ פֵּרֶק י 
שְׁנַת הַחַמָּה לְמִי שְׁהוּא אוֹמֵר שְׁהִיא פָּחוּת מֵרְבִיעַ מֵחַכְמֵי יִשְׂרָאֵל, אוֹמֵר שְׁהִיא שְׁלוֹשׁ מֵאוֹת חֲמִשָּׁה וְשִׁשִּׁים יוֹם וְחָמֵשׁ שָׁעוֹת וּתְשַׁע מֵאוֹת שִׁבְעָה וְתִשְׁעִים חֲלָקִים וּשְׁמוֹנָה וְאַרְבָּעִים רֶגַע; וְהָרֶגַע, אֶחָד מִשִּׁשָּׁה וְשִׁבְעִים בְּחֵלֶק.
וּלְפִי חֶשְׁבּוֹן זֶה, תִּהְיֶה תּוֹסֶפֶת שְׁנַת הַחַמָּה עַל שְׁנַת הַלְּבָנָה עֲשָׂרָה יָמִים וְאַחַת וְעֶשְׂרִים שָׁעָה וּמֵאָה וְאֶחָד וְעֶשְׂרִים חֵלֶק וּשְׁמוֹנָה וְאַרְבָּעִים רֶגַע--סִימָן לָהֶן י' כ"א קכ"א מ"ח.
וְלֹא תִמְצָא תּוֹסֶפֶת בְּמַחְזוֹר שֶׁלִּתְשַׁע עֶשְׂרֵה כְּלָל, אֵלָא בְּכָל מַחְזוֹר מֵהֶם יְשַׁלְּמוּ שְׁנֵי הַחַמָּה עִם שְׁנֵי הַלְּבָנָה הַפְּשׁוּטוֹת וְהַמְּעֻבָּרוֹת.

בֵּין כָּל תְּקוּפָה וּתְקוּפָה לְפִי חֶשְׁבּוֹן זֶה, אֶחָד וְתִשְׁעִים יוֹם וְשֶׁבַע שָׁעוֹת וַחֲמֵשׁ מֵאוֹת וְתִשְׁעָה עָשָׂר חֲלָקִים וְאֶחָד וּשְׁלוֹשִׁים רֶגַע--סִימָן לָהֶם צ"א ז' תקי"ט ל"א.
וּכְשֶׁתֵּדַע תְּקוּפָה מִן הַתְּקוּפוֹת אֵימָתַי הָיְתָה, תְּחַשַּׁב מֵאוֹתוֹ רֶגַע מִנְיָן זֶה, וְתֵדַע תְּקוּפָה שֶׁאַחֲרֶיהָ, עַל הַדֶּרֶךְ שֶׁבֵּאַרְנוּ בִּתְקוּפַת הַשָּׁנָה שְׁהִיא רְבִיעַ.
תְּקוּפַת נִיסָן לְפִי חֶשְׁבּוֹן זֶה, הָיְתָה בְּשָׁנָה רִאשׁוֹנָה שֶׁלַּיְּצִירָה קֹדֶם מוֹלַד נִיסָן בְּתֵשַׁע שָׁעוֹת וְשֵׁשׁ מֵאוֹת וּשְׁנַיִם וְאַרְבָּעִים חֲלָקִים--סִימָן לָהֶם ט' תרמ"ב.
וְכֵן הִיא לְעוֹלָם בְּכָל שָׁנָה רִאשׁוֹנָה שֶׁלְּכָל מַחְזוֹר, קֹדֶם מוֹלַד נִיסָן בְּתֵשַׁע שָׁעוֹת וְשֵׁשׁ מֵאוֹת וּשְׁנַיִם וְאַרְבָּעִים חֲלָקִים.

 כְּשֶׁתֵּדַע תְּקוּפַת נִיסָן שֶׁלְּשָׁנָה רִאשׁוֹנָה מִן הַמַּחְזוֹר, תְּחַשַּׁב מִמֶּנָּה אֶחָד וְתִשְׁעִים יוֹם וְשֶׁבַע שָׁעוֹת וַחֲמֵשׁ מֵאוֹת וְתִשְׁעָה עָשָׂר חֲלָקִים וְאֶחָד וּשְׁלוֹשִׁים רֶגַע לְכָל תְּקוּפָה וּתְקוּפָה, עַד סוֹף הַמַּחְזוֹר.

 אִם תִּרְצֶה לֵידַע מָתַי תִּהְיֶה תְּקוּפַת נִיסָן לְפִי חֶשְׁבּוֹן זֶה, תֵּדַע תְּחִלָּה שָׁנִים גְּמוּרוֹת שֶׁעָבְרוּ מִן הַמַּחְזוֹר, וְתִקַּח לְכָל שָׁנָה מֵהֶן תּוֹסֶפְתָּהּ, וְהִיא י' כ"א קכ"א מ"ח; וְקַבַּץ כָּל הָרְגָעִים חֲלָקִים, וְכָל הַחֲלָקִים שָׁעוֹת, וְכָל הַשָּׁעוֹת יָמִים, כְּדֶרֶךְ שֶׁתְּחַשַּׁב בַּמּוֹלָדוֹת; וְתִגְרַע מִן הַכֹּל, תֵּשַׁע שָׁעוֹת וְשֵׁשׁ מֵאוֹת וּשְׁנַיִם וְאַרְבָּעִים חֲלָקִים, וְהַנִּשְׁאָר, תַּשְׁלִיכוֹ חָדְשֵׁי לְבָנָה; וְהַנִּשְׁאָר שְׁאֵין בּוֹ חֹדֶשׁ לְבָנָה, תּוֹסִיף אוֹתוֹ עַל מוֹלַד נִיסָן שֶׁלְּאוֹתָהּ שָׁנָה.
וּבְרֶגַע שֶׁיַּגִּיעַ בּוֹ הַמִּנְיָן, תִּהְיֶה תְּקוּפַת נִיסָן שֶׁלְּאוֹתָהּ שָׁנָה.

 מַרְאִין לִי הַדְּבָרִים, שֶׁעַל חֶשְׁבּוֹן תְּקוּפָה זוֹ הָיוּ סוֹמְכִין לְעִנְיַן עִבּוּר הַשָּׁנָה בְּעֵת שֶׁבֵּית דִּין הַגָּדוֹל מָצוּי, שְׁהֶן מְעַבְּרִין מִפְּנֵי הַזְּמָן, אוֹ מִפְּנֵי הַצֹּרֶךְ--לְפִי שֶׁחֶשְּׁבּוֹן זֶה, הוּא הָאֱמֶת יוֹתֵר מִן הָרִאשׁוֹן, וְהוּא קָרוֹב מִדְּבָרִים שֶׁנִּתְבָּאֲרוּ בְּאִצְטַגְנִינוּת, יוֹתֵר מִן הַחֶשְׁבּוֹן הָרִאשׁוֹן שֶׁהָיְתָה בּוֹ שְׁנַת הַחַמָּה שְׁלוֹשׁ מֵאוֹת וַחֲמִשָּׁה וְשִׁשִּׁים יוֹם וּרְבִיעַ יוֹם.

 וְחֶשְׁבּוֹן שְׁתֵּי הַתְּקוּפוֹת הָאֵלּוּ שֶׁבֵּאַרְנוּ דַּרְכָּם, הַכֹּל בְּקֵרוּב הוּא, וּבְמַהְלַךְ הַשֶּׁמֶשׁ הָאֶמְצָעִי, לֹא בִּמְקוֹמָהּ הָאֲמִתִּי; אֲבָל בִּמְקוֹם הַשֶּׁמֶשׁ הָאֲמִתִּי תִּהְיֶה תְּקוּפַת נִיסָן בִּזְמַנִּים אֵלּוּ, בִּכְמוֹ שְׁנֵי יָמִים קֹדֶם שְׁתֵּי הַתְּקוּפוֹת שֶׁיּוֹצְאִין בְּחֶשְׁבּוֹן זֶה, בֵּין בְּחֶשְׁבּוֹן מִי שֶׁמְּחַשֵּׁב רְבִיעַ יוֹם גָּמוּר, בֵּין לְמִי שֶׁמְּחַשֵּׁב לְפָחוּת מֵרְבִיעַ יוֹם.

הִלְכּוֹת קִדּוּשׁ הַחֹדֶשׁ פֵּרֶק יא 
לְפִי שֶׁאָמַרְנוּ בַּהֲלָכוֹת אֵלּוּ, שֶׁבֵּית דִּין הָיוּ מְחַשְּׁבִין בְּדִקְדוּק וְיוֹדְעִים אִם יֵרָאֶה הַיָּרֵחַ אוֹ לֹא יֵרָאֶה, יָדַעְנוּ שֶׁכָּל מִי שֶׁרוּחוֹ נְכוֹנָה וְלִבּוֹ תָּאֵב לְדִבְרֵי הַחָכְמוֹת וְלַעֲמֹד עַל הַסּוֹדוֹת, יִתְאַוֶּה לֵידַע אוֹתָן הַדְּרָכִים שֶׁמְּחַשְּׁבִין בָּהֶם--עַד שֶׁיֵּדַע אָדָם אִם יֵרָאֶה הַיָּרֵחַ בְּלֵיל זֶה, אוֹ לֹא יֵרָאֶה.

וְדַרְכֵי הַחֶשְׁבּוֹן, יֵשׁ בָּהֶן מַחְלוֹקוֹת גְּדוֹלוֹת בֵּין חַכְמֵי הַגּוֹיִים הַקַּדְמוֹנִים שֶׁחָקְרוּ עַל חֶשְׁבּוֹן הַתְּקוּפוֹת וְהַגֵּימְטַרְיוֹת.
וַאֲנָשִׁים חֲכָמִים גְּדוֹלִים נִשְׁתַּבְּשׁוּ בָּהֶן, וְנִתְעַלְּמוּ מֵהֶן דְּבָרִים וְנֻלְּדוּ לָהֶן סְפֵקוֹת; וְיֵשׁ מִי שֶׁמְּדַקְדֵּק הַרְבֵּה, וְלֹא פָגַע בַּדֶּרֶךְ הַנְּכוֹנָה בְּחֶשְׁבּוֹן רְאִיַּת הַיָּרֵחַ, אֵלָא צָלַל בְּמַיִם אַדִּירִים, וְהֶעֱלָה חֶרֶס בְּיָדוֹ.

וּלְפִי אֹרֶךְ הַיָּמִים וְרֹב הַבְּדִיקוֹת וְהַחֲקִירוֹת, נוֹדַע לְמִקְצַת הַחֲכָמִים דַּרְכֵי חֶשְׁבּוֹן זֶה; וְעוֹד שֶׁיֵּשׁ לָנוּ בָּעִיקָרִים אֵלּוּ, קַבָּלוֹת מִפִּי הַחֲכָמִים וּרְאָיוֹת שֶׁלֹּא נִכְתְּבוּ בַּסְּפָרִים הַיְּדוּעִים לַכֹּל.
וּמִפְּנֵי כָּל אֵלּוּ הַדְּבָרִים, כָּשֵׁר בְּעֵינַי לְבָאַר דַּרְכֵי חֶשְׁבּוֹן זֶה, כְּדֵי שֶׁיִּהְיֶה נָכוֹן לְכָל מִי שֶׁמִּלְּאוֹ לִבּוֹ לְקָרְבָה אֶל הַמְּלָאכָה, לַעֲשׂוֹת אוֹתָהּ.

וְאַל יִהְיוּ דְּרָכִים אֵלּוּ קַלִּים בְּעֵינֶיךָ, מִפְּנֵי שְׁאֵין אָנוּ צְרִיכִין לָהֶם בַּזְּמָן הַזֶּה: שֶׁאֵלּוּ הַדְּרָכִים, דְּרָכִים רְחוֹקִים וַעֲמוּקִים הֶן; וְהוּא סוֹד הָעִבּוּר שֶׁהָיוּ הַחֲכָמִים הַגְּדוֹלִים יוֹדְעִים אוֹתוֹ, וְאֵינָן מוֹסְרִין אוֹתוֹ לְכָל אָדָם אֵלָא לִסְמוּכִים נְבוֹנִים.
אֲבָל זֶה הַחֶשְׁבּוֹן שֶׁמְּחַשְּׁבִין בִּזְמָן שְׁאֵין בֵּית דִּין לִקְבֹּעַ עַל הָרְאִיָּה שֶׁאָנוּ מְחַשְּׁבִין בּוֹ הַיּוֹם, אַפִלּוּ תִּינוֹקוֹת שֶׁלְּבֵית רִבָּן מַגִּיעִין עַד סוֹפוֹ, בִּשְׁלוֹשָׁה אַרְבָּעָה יָמִים.

שֶׁמֶּא יִתְבּוֹנֵן חָכָם מֵחַכְמֵי הָאֻמּוֹת, אוֹ מֵחַכְמֵי יִשְׂרָאֵל שֶׁלָּמְדוּ חָכְמַת יָוָן, בִּדְרָכִים אֵלּוּ שֶׁאֲנִי מְחַשֵּׁב בָּהֶן לִרְאִיַּת הַיָּרֵחַ--וְיֵרָאֶה קֵרוּב מְעַט בְּמִקְצַת הַדְּרָכִים, וְיַעֲלֶה עַל דַּעְתּוֹ שֶׁנִּתְעַלַּם מִמֶּנּוּ דָּבָר זֶה וְלֹא יָדַעְנוּ שֶׁיֵּשׁ בְּאוֹתָהּ הַדֶּרֶךְ קֵרוּב.
אַל יַעֲלֶה זֶה עַל דַּעְתּוֹ--אֵלָא כָּל דָּבָר שֶׁלֹּא דִקְדַּקְנוּ בּוֹ, מִפְּנֵי שֶׁיָּדַעְנוּ בְּעִיקְרֵי הַגֵּימְטַרְיוֹת בִּרְאָיוֹת בְּרוּרוֹת, שְׁאֵין דָּבָר זֶה מַפְסִיד בִּידִיעַת הָרְאִיָּה, וְאֵין חוֹשְׁשִׁין לוֹ; לְפִיכָּךְ לֹא דִקְדַּקְנוּ בּוֹ.

וְכֵן כְּשֶׁיֵּרָאֶה בְּדֶרֶךְ מִן הַדְּרָכִים חֶסְרוֹן מְעַט מֵחֶשְׁבּוֹן הָרָאוּי לְאוֹתָהּ הַדֶּרֶךְ, בְּכַוָּנָה עָשִׂינוּ זֶה, לְפִי שֶׁיֵּשׁ כְּנֶגְדּוֹ יִתְרוֹן בְּדֶרֶךְ אַחֶרֶת, עַד שֶׁיֵּצֵא הַדָּבָר לַאֲמִתּוֹ בִּדְרָכִים קְרוֹבִים בְּלֹא חֶשְׁבּוֹן אָרוּךְ--כְּדֵי שֶׁלֹּא יִבָּהֵל הָאָדָם שְׁאֵינוּ רָגִיל בִּדְבָרִים אֵלּוּ, בְּרֹב הַחֶשְׁבּוֹנוֹת שְׁאֵין מוֹעִילִין בִּרְאִיַּת הַיָּרֵחַ.

הָעִיקָרִים שֶׁצָּרִיךְ אָדָם לֵידַע אוֹתָן תְּחִלָּה לְכָל חֶשְׁבּוֹנוֹת הָאִצְטַגְנִינוּת, בֵּין לְדַרְכֵי חֶשְׁבּוֹן הָרְאִיָּה, בֵּין לִשְׁאָר דְּבָרִים--אֵלּוּ הֶן: הַגַּלְגַּל, מֻחְלָק בִּשְׁלוֹשׁ מֵאוֹת וְשִׁשִּׁים מַעֲלוֹת; כָּל מַזָּל וּמַזָּל שְׁלוֹשִׁים מַעֲלוֹת, וְהַהַתְחָלָה מִתְחִלַּת מַזַּל טָלֶה.
וְכָל מַעֲלָה וּמַעֲלָה, שִׁשִּׁים חֲלָקִים; וְכָל חֵלֶק וְחֵלֶק, שִׁשִּׁים שְׁנִיּוֹת; וְכָל שְׁנִיָּה וּשְׁנִיָּה, שִׁשִּׁים שְׁלִישִׁיּוֹת.
וְכֵן תְּדַקְדַּק הַחֶשְׁבּוֹן, וּתְחַלַּק כָּל זְמָן שֶׁתִּרְצֶה.

לְפִיכָּךְ אִם יָצָא לָךְ בְּחֶשְׁבּוֹן שֶׁכּוֹכָב פְּלוֹנִי מְקוֹמוֹ בַּגַּלְגַּל בְּשִׁבְעִים מַעֲלוֹת וּשְׁלוֹשִׁים חֲלָקִים וְאַרְבָּעִים שְׁנִיּוֹת, תֵּדַע שֶׁכּוֹכָב זֶה הוּא בְּמַזַּל תְּאוֹמִים בַּחֲצִי מַעֲלַת אַחַת עֶשְׂרֵה מִמַּזָּל זֶה--לְפִי שֶׁמַּזַּל טָלֶה שְׁלוֹשִׁים מַעֲלוֹת, וּמַזַּל שׁוֹר שְׁלוֹשִׁים, נִשְׁאָר עֶשֶׂר מַעֲלוֹת וּמֶחְצָה מִמַּזַּל תְּאוֹמִים, וְאַרְבָּעִים שְׁנִיּוֹת מֵחֲצִי הַמַּעֲלָה הָאַחֲרוֹן.

וְכֵן אִם יָצָא מְקוֹמוֹ בַּגַּלְגַּל בִּשְׁלוֹשׁ מֵאוֹת וְעֶשְׂרִים מַעֲלוֹת, תֵּדַע שֶׁכּוֹכָב זֶה בְּמַזַּל דְּלִי בְּעֶשְׂרִים מַעֲלָה בּוֹ.
וְעַל דֶּרֶךְ זוֹ, בְּכָל הַמִּנְיָנוֹת; וְסֵדֶר הַמַּזָּלוֹת, כָּךְ הוּא--טָלֶה, שׁוֹר, תְּאוֹמִים, סַרְטָן, אַרְיֵה, בְּתוּלָה, מֹאזְנַיִם, עַקְרָב, קַשָּׁת, גְּדִי, דְּלִי, דָּגִים.

בְּכָל הַחֶשְׁבּוֹנוֹת כֻּלָּם, כְּשֶׁתְּקַבַּץ שְׁאֵרִית לִשְׁאֵרִית אוֹ כְּשֶׁתּוֹסִיף מִנְיָן עַל מִנְיָן, תְּקַבַּץ כָּל מִין עִם מִינוֹ--הַשְּׁנִיּוֹת עִם הַשְּׁנִיּוֹת, וְהַחֲלָקִים עִם הַחֲלָקִים, וְהַמַּעֲלוֹת עִם הַמַּעֲלוֹת.
וְכָל שֶׁיִּתְקַבַּץ מִן הַשְּׁנִיּוֹת שִׁשִּׁים, תָּשִׂים אוֹתוֹ חֵלֶק וְתוֹסִיף עַל הַחֲלָקִים; וְכָל שֶׁיִּתְקַבַּץ מִן הַחֲלָקִים שִׁשִּׁים, תָּשִׂים אוֹתוֹ מַעֲלָה וְתוֹסִיף אוֹתָהּ עַל הַמַּעֲלוֹת; וּכְשֶׁתְּקַבַּץ הַמַּעֲלוֹת, תַּשְׁלִיךְ אוֹתָן שְׁלוֹשׁ מֵאוֹת וְשִׁשִּׁים שְׁלוֹשׁ מֵאוֹת וְשִׁשִּׁים, וְהַנִּשְׁאָר מִשְּׁלוֹשׁ מֵאוֹת וְשִׁשִּׁים וּלְמַטָּה, הוּא שֶׁתּוֹפְסִין לְחֶשְׁבּוֹן.

בְּכָל הַחֶשְׁבּוֹנוֹת כֻּלָּן, כְּשֶׁתִּרְצֶה לִגְרֹעַ מִנְיָן מִמִּנְיָן--אִם יִהְיֶה זֶה שֶׁגּוֹרְעִין אוֹתוֹ יָתֵר עַל זֶה שֶׁגּוֹרְעִין מִמֶּנּוּ אַפִלּוּ בְּחֵלֶק אֶחָד--תּוֹסִיף עַל זֶה שֶׁגּוֹרְעִין מִמֶּנּוּ שְׁלוֹשׁ מֵאוֹת וְשִׁשִּׁים מַעֲלוֹת, כְּדֵי שֶׁיְּהֶא אִפְשָׁר לִגְרֹעַ זֶה הַמִּנְיָן מִמֶּנּוּ.

כֵּיצַד: הֲרֵי שֶׁהִצְרִיכָךְ הַחֶשְׁבּוֹן לִגְרֹעַ מָאתַיִם מַעֲלוֹת וַחֲמִשִּׁים חֲלָקִים וְאַרְבָּעִים שְׁנִיּוֹת, סִימָן ר' נ' מ', מִמֵּאָה מַעֲלוֹת וְעֶשְׂרִים חֲלָקִים וּשְׁלוֹשִׁים שְׁנִיּוֹת, סִימָנָן ק' כ' ל'--תּוֹסִיף עַל הַמֵּאָה שְׁלוֹשׁ מֵאוֹת וְשִׁשִּׁים, יִהְיוּ הַמַּעֲלוֹת אַרְבַּע מֵאוֹת וְשִׁשִּׁים; וְתַתְחִיל לִגְרֹעַ הַשְּׁנִיּוֹת מִן הַשְּׁנִיּוֹת.
תָּבוֹא לִגְרֹעַ אַרְבָּעִים מִשְּׁלוֹשִׁים, אֵי אִפְשָׁר; תָּרִים חֵלֶק אֶחָד מִן עֶשְׂרִים הַחֲלָקִים, וְתַעֲשֶׂה אוֹתוֹ שִׁשִּׁים שְׁנִיּוֹת, וְתוֹסִיף עַל הַשְּׁלוֹשִׁים, וְנִמְצְאוּ הַשְּׁנִיּוֹת תִּשְׁעִים; תִּגְרַע מֵהֶם הָאַרְבָּעִים, יִשָּׁאֵר חֲמִשִּׁים שְׁנִיּוֹת.
וְתַחְזֹר לִגְרֹעַ הַחֲמִשִּׁים חֲלָקִים מִתִּשְׁעָה עָשָׂר חֲלָקִים, שֶׁכְּבָר הֲרִימוֹתָ מֵהֶם חֵלֶק אֶחָד וַעֲשִׂיתוֹ שְׁנִיּוֹת--וְאֵי אִפְשָׁר לִגְרֹעַ חֲמִשִּׁים מִתִּשְׁעָה עָשָׂר; לְפִיכָּךְ תָּרִים מַעֲלָה אַחַת מִן הַמַּעֲלוֹת, וְתַעֲשֶׂה אוֹתָהּ שִׁשִּׁים חֲלָקִים, וְתוֹסִיף עַל הַתִּשְׁעָה עָשָׂר, וְנִמְצְאוּ הַחֲלָקִים תִּשְׁעָה וְשִׁבְעִים; תִּגְרַע מֵהֶן הַחֲמִשִּׁים, יִשָּׁאֵר תִּשְׁעָה וְעֶשְׂרִים חֲלָקִים.
וְתַחְזֹר לִגְרֹעַ הַמָּאתַיִם מַעֲלוֹת מִן אַרְבַּע מֵאוֹת וְתֵשַׁע וַחֲמִשִּׁים מַעֲלוֹת, שֶׁכְּבָר הֲרִימוֹתָ מַעֲלָה אַחַת וַעֲשִׂיתָהּ חֲלָקִים; יִשָּׁאֵר מָאתַיִם וְתֵשַׁע וַחֲמִשִּׁים מַעֲלוֹת.
וְנִמְצָא הַשְּׁאָר, סִימָנוֹ רנ"ט כ"ט נ'.
וְעַל דֶּרֶךְ זוֹ, בְּכָל גֵּרָעוֹן וְגֵרָעוֹן.

הַשֶּׁמֶשׁ וְהַיָּרֵחַ, וְכֵן שְׁאָר הַשִּׁבְעָה כּוֹכָבִים--מַהְלַךְ כָּל אֶחָד וְאֶחָד מֵהֶן בַּגַּלְגַּל שֶׁלּוֹ, מַהְלָךְ שׁוֹוֶה: אֵין בּוֹ לֹא קַלּוּת, וְלֹא כְּבֵדוּת--אֵלָא כְּמַהְלָכוֹ הַיּוֹם, כְּמוֹ מַהְלָכוֹ אֶמֶשׁ, כְּמוֹ מַהְלָכוֹ לְמָחָר, כְּמוֹ מַהְלָכוֹ בְּכָל יוֹם וָיוֹם.
וְגַלְגַּלּוֹ שֶׁלְּכָל אֶחָד מֵהֶם, אַף עַל פִּי שְׁהוּא מַקִּיף אֶת הָעוֹלָם, אֵין הָאָרֶץ בְּאֶמְצָעוֹ.

לְפִיכָּךְ אִם תַּעֲרֹךְ מַהְלַךְ כָּל אֶחָד מֵהֶן לַגַּלְגַּל הַמַּקִּיף אֶת הָעוֹלָם שֶׁהָאָרֶץ בְּאֶמְצָעוֹ, שְׁהוּא גַּלְגַּל הַמַּזָּלוֹת--יִשְׁתַּנֶּה הִלּוּכוֹ, וְנִמְצָא מַהְלָכוֹ בְּיוֹם זֶה בְּגַלְגַּל הַמַּזָּלוֹת פָּחוּת אוֹ יוֹתֵר עַל מַהְלָכוֹ אֶמֶשׁ אוֹ עַל מַהְלָכוֹ לְמָחָר.

הַמַּהְלָךְ הַשּׁוֹוֶה שֶׁמַּהְלַךְ הַכּוֹכָב אוֹ הַשֶּׁמֶשׁ אוֹ הַיָּרֵחַ בְּגַלְגַּלּוֹ, הוּא הַנִּקְרָא אֶמְצַע הַמַּהְלָךְ; וְהַמַּהְלָךְ שֶׁיִּהְיֶה בְּגַלְגַּל הַמַּזָּלוֹת שְׁהוּא פְּעָמִים יוֹתֵר וּפְעָמִים חָסֵר--הוּא הַמַּהְלָךְ הָאֲמִתִּי, וּבוֹ יִהְיֶה מְקוֹם הַשֶּׁמֶשׁ אוֹ מְקוֹם הַיָּרֵחַ הָאֲמִתִּי.

כְּבָר אָמַרְנוּ שֶׁאֵלּוּ הַדְּרָכִים שֶׁאָנוּ מְבָאֲרִים בַּהֲלָכוֹת אֵלּוּ, אֵינָן אֵלָא לְחֶשְׁבּוֹן רְאִיַּת הַיָּרֵחַ בִּלְבָד; לְפִיכָּךְ עָשִׂינוּ הָעִיקָר שֶׁמִּמֶּנּוּ מַתְחִילִין לְעוֹלָם לְחֶשְׁבּוֹן זֶה, מִתְּחִלַּת לֵיל חֲמִישִׁי שֶׁיּוֹמוֹ יוֹם שְׁלִישִׁי לְחֹדֶשׁ נִיסָן מִשָּׁנָה זוֹ--שְׁהִיא שְׁנַת שְׁבַע עֶשְׂרֵה מִמַּחְזוֹר ר"ס, שְׁהִיא שְׁנַת שְׁמוֹנֶה וּשְׁלוֹשִׁים וּתְשַׁע מֵאוֹת וְאַרְבַּעַת אֲלָפִים לַיְּצִירָה, שְׁהִיא שְׁנַת תֵּשַׁע וּשְׁמוֹנִים וְאַרְבַּע מֵאוֹת וְאֶלֶף לַשְּׁטָרוֹת, שְׁהִיא שְׁנַת תֵּשַׁע וּמֵאָה וְאֶלֶף לְחָרְבַּן בַּיִת שֵׁנִי.
וְזוֹ הַשָּׁנָה הִיא שֶׁאָנוּ קוֹרְאִים אוֹתָהּ, שְׁנַת הָעִיקָר בְּחֶשְׁבּוֹן זֶה.

וּלְפִי שֶׁהָרְאִיָּה לֹא תִהְיֶה אֵלָא בְּאֶרֶץ יִשְׂרָאֵל, כְּמוֹ שֶׁבֵּאַרְנוּ, עָשִׂינוּ כָּל דַּרְכֵי חֶשְׁבּוֹן זֶה בְּנוּיִים עַל עִיר יְרוּשָׁלַיִם, וְלִשְׁאָר הַמְּקוֹמוֹת הַסּוֹבְבִין אוֹתָהּ בִּכְמוֹ שִׁשָּׁה שִׁבְעָה יָמִים--שֶׁבָּהֶם רוֹאִין אֶת הַיָּרֵחַ תָּמִיד, וּבָאִים וּמְעִידִים בְּבֵית דִּין.
וּמָקוֹם זֶה הוּא נוֹטֶה מִתַּחַת הַקַּו הַשּׁוֹוֶה הַמְּסַבֵּב בְּאֶמְצַע הָעוֹלָם כְּנֶגֶד רוּחַ צְפוֹנִית, בִּכְמוֹ שְׁתַּיִם וּשְׁלוֹשִׁים מַעֲלוֹת--עַד חָמֵשׁ וּשְׁלוֹשִׁים, וְעַד תֵּשַׁע וְעֶשְׂרִים; וְכֵן הוּא נוֹטֶה מֵאֶמְצַע הַיִּשּׁוּב כְּנֶגֶד רוּחַ מַעְרָב, בִּכְמוֹ אַרְבַּע וְעֶשְׂרִים מַעֲלוֹת--עַד שֶׁבַע וְעֶשְׂרִים, וְעַד אַחַת וְעֶשְׂרִים.

הִלְכּוֹת קִדּוּשׁ הַחֹדֶשׁ פֵּרֶק יב 
מַהְלַךְ הַשֶּׁמֶשׁ הָאֶמְצָעִי בְּיוֹם אֶחָד שְׁהוּא אַרְבַּע וְעֶשְׂרִים שָׁעוֹת, תִּשְׁעָה וַחֲמִשִּׁים חֲלָקִים וּשְׁמוֹנֶה שְׁנִיּוֹת--סִימָנָם נ"ט ח'.
נִמְצָא מַהְלָכָהּ בַּעֲשָׂרָה יָמִים, תֵּשַׁע מַעֲלוֹת וְאֶחָד וַחֲמִשִּׁים חֲלָקִים וְשָׁלוֹשׁ וְעֶשְׂרִים שְׁנִיּוֹת--סִימָנָם ט' נ"א כ"ג.
וְנִמְצָא מַהְלָכָהּ בְּמֵאָה יוֹם, שְׁמוֹנֶה וְתִשְׁעִים מַעֲלוֹת וּשְׁלוֹשָׁה וּשְׁלוֹשִׁים חֲלָקִים וְשָׁלוֹשׁ וַחֲמִשִּׁים שְׁנִיּוֹת--סִימָנָם צ"ח ל"ג נ"ג.
וְנִמְצָא שְׁאֵרִית מַהְלָכָהּ בְּאֶלֶף יוֹם, אַחַר שֶׁתַּשְׁלִיךְ כָּל שְׁלוֹשׁ מֵאוֹת וְשִׁשִּׁים מַעֲלוֹת כְּמוֹ שֶׁבֵּאַרְנוּ, מָאתַיִם וְחָמֵשׁ וְשִׁשִּׁים מַעֲלוֹת וּשְׁמוֹנָה וּשְׁלוֹשִׁים חֲלָקִים וַחֲמִשִּׁים שְׁנִיּוֹת--סִימָנָם רס"ה ל"ח נ'.

וְנִמְצָא שְׁאֵרִית מַהְלָכָהּ בַּעֲשֶׂרֶת אֲלָפִים יוֹם, מֵאָה שֵׁשׁ וּשְׁלוֹשִׁים מַעֲלוֹת וּשְׁמוֹנָה וְעֶשְׂרִים חֲלָקִים וְעֶשְׂרִים שְׁנִיּוֹת--סִימָנָם קל"ו כ"ח כ'.

וְעַל הַדֶּרֶךְ הַזֶּה, תִּכְפֹּל וְתוֹצִיא מַהְלָכָהּ לְכָל מִנְיָן שֶׁתִּרְצֶה; וְכֵן אִם תִּרְצֶה לַעֲשׂוֹת סִימָנִין יְדוּעִים אֶצְלָךְ לְמַהְלָכָהּ לִשְׁנֵי יָמִים, וְלִשְׁלוֹשָׁה, וּלְאַרְבָּעָה, עַד עֲשָׂרָה--תַּעֲשֶׂה.

וְכֵן אִם תִּרְצֶה לִהְיוֹת לָךְ סִימָנִין יְדוּעִים מוּכָנִין לְמַהְלָכָהּ לְעֶשְׂרִים יוֹם, וְלִשְׁלוֹשִׁים, וּלאַרְבָּעִים, עַד מֵאָה--תַּעֲשֶׂה; וְדָבָר גָּלוּי הוּא וְיָדוּעַ, מֵאַחַר שֶׁיָּדַעְתָּ מַהְלַךְ יוֹם אֶחָד.

וְרָאוּי הוּא לִהְיוֹת מוּכָן וְיָדוּעַ אֶצְלָךְ, מַהְלָךְ אֶמְצַע הַשֶּׁמֶשׁ לְתִשְׁעָה וְעֶשְׂרִים יוֹם; וְלִשְׁלוֹשׁ מֵאוֹת וְאַרְבָּעָה וַחֲמִשִּׁים יוֹם, שְׁהֶן יְמֵי שְׁנַת הַלְּבָנָה בִּזְמָן שֶׁחֳדָשֶׁיהָ כְּסִדְרָן--וְהִיא הַנִּקְרֵאת שָׁנָה סְדוּרָה: שֶׁבִּזְמָן שֶׁיִּהְיוּ לָךְ אֶמְצָעִיּוֹת אֵלּוּ מוּכָנִין, יִהְיֶה הַחֶשְׁבּוֹן קַל עָלֶיךָ לִרְאִיַּת הַיָּרֵחַ, לְפִי שֶׁתִּשְׁעָה וְעֶשְׂרִים יוֹם גְּמוּרִים מִלֵּיל הָרְאִיָּה עַד לֵיל הָרְאִיָּה שֶׁלְּחֹדֶשׁ הַבָּא; וְכֵן בְּכָל חֹדֶשׁ וְחֹדֶשׁ אֵין פָּחוּת מִתִּשְׁעָה וְעֶשְׂרִים יוֹם וְלֹא יָתֵר, שְׁאֵין חֶפְצֵנוּ בְּכָל אֵלּוּ הַחֶשְׁבּוֹנוֹת אֵלָא לָדַעַת הָרְאִיָּה בִּלְבָד.

וְכֵן מִלֵּיל הָרְאִיָּה שֶׁלְּחֹדֶשׁ זֶה עַד לֵיל הָרְאִיָּה לְאוֹתוֹ הַחֹדֶשׁ לַשָּׁנָה הַבָּאָה, שָׁנָה סְדוּרָה אוֹ שָׁנָה וְיוֹם אֶחָד; וְכֵן בְּכָל שָׁנָה וְשָׁנָה.
וּמַהְלַךְ הַשֶּׁמֶשׁ הָאֶמְצָעִי לְתִשְׁעָה וְעֶשְׂרִים יוֹם, שְׁמוֹנֶה וְעֶשְׂרִים מַעֲלוֹת וַחֲמִשָּׁה וּשְׁלוֹשִׁים חֲלָקִים וּשְׁנִיָּה אַחַת--סִימָנָן כ"ח ל"ה א'; וּמַהְלָכָהּ לְשָׁנָה סְדוּרָה, שְׁלוֹשׁ מֵאוֹת וּשְׁמוֹנֶה וְאַרְבָּעִים מַעֲלוֹת וַחֲמִשָּׁה וַחֲמִשִּׁים חֲלָקִים וְחָמֵשׁ עֶשְׂרֵה שְׁנִיּוֹת--סִימָנָן שמ"ח נ"ה ט"ו.

 נְקֻדָּה אַחַת יֵשׁ בְּגַלְגַּל הַשֶּׁמֶשׁ, וְכֵן בִּשְׁאָר גַּלְגַּלֵּי הַשִּׁבְעָה כּוֹכָבִים, בְּעֵת שֶׁיִּהְיֶה הַכּוֹכָב בָּהּ, יִהְיֶה גָּבוֹהַּ מֵעַל הָאָרֶץ כָּל מְאוֹדוֹ; וְאוֹתָהּ הַנְּקֻדָּה שֶׁלְּגַלְגַּל הַשֶּׁמֶשׁ וּשְׁאָר הַכּוֹכָבִים חוּץ מִן הַיָּרֵחַ, סוֹבֶבֶת בְּשׁוֹוֶה, וּמַהְלָכָהּ בְּכָל שִׁבְעִים שָׁנָה בְּקֵרוּב, מַעֲלָה אַחַת.
וּנְקֻדָּה זוֹ, הִיא הַנִּקְרֵאת גֹּבַהּ.

גֹּבַהּ הַשֶּׁמֶשׁ--מַהְלָכוֹ בְּכָל עֲשָׂרָה יָמִים, שְׁנִיָּה אַחַת וַחֲצִי שְׁנִיָּה, שְׁהִיא שְׁלוֹשִׁים שְׁלִישִׁיּוֹת; נִמְצָא מַהְלָכוֹ בְּמֵאָה יוֹם, חָמֵשׁ עֶשְׂרֵה שְׁנִיּוֹת, וּמַהְלָכוֹ בְּאֶלֶף יוֹם, שְׁנֵי חֲלָקִים וּשְׁלוֹשִׁים שְׁנִיּוֹת; וּמַהְלָכוֹ בַּעֲשֶׂרֶת אֲלָפִים יוֹם, חֲמִשָּׁה וְעֶשְׂרִים חֲלָקִים.
וְנִמְצָא מַהְלָכוֹ לְתִשְׁעָה וְעֶשְׂרִים יוֹם, אַרְבַּע שְׁנִיּוֹת; וּמַהְלָכוֹ בְּשָׁנָה סְדוּרָה, שָׁלוֹשׁ וַחֲמִשִּׁים שְׁנִיּוֹת.

כְּבָר אָמַרְנוּ שֶׁהָעִיקָר שֶׁמִּמֶּנּוּ הַהַתְחָלָה בְּחֶשְׁבּוֹן זֶה, הוּא מִתְּחִלַּת לֵיל חֲמִישִׁי שֶׁיּוֹמוֹ שְׁלִישִׁי לְחֹדֶשׁ נִיסָן מִשְּׁנַת שְׁמוֹנֶה וּשְׁלוֹשִׁים וּתְשַׁע מֵאוֹת וְאַרְבַּעַת אֲלָפִים לַיְּצִירָה.
וּמְקוֹם הַשֶּׁמֶשׁ בְּמַהְלָכָהּ הָאֶמְצָעִי הָיָה בָּעִיקָר הַזֶּה, בְּשֶׁבַע מַעֲלוֹת וּשְׁלוֹשָׁה חֲלָקִים וּשְׁתַּיִם וּשְׁלוֹשִׁים שְׁנִיּוֹת מִמַּזַּל טָלֶה--סִימָנָן ז' ג' ל"ב; וּמְקוֹם גֹּבַהּ הַשֶּׁמֶשׁ הָיָה בְּעִיקָר זֶה, בְּשֵׁשׁ וְעֶשְׂרִים מַעֲלוֹת וַחֲמִשָּׁה וְאַרְבָּעִים חֲלָקִים וּשְׁמוֹנֶה שְׁנִיּוֹת מִמַּזַּל תְּאוֹמִים--סִימָנָם כ"ו מ"ה ח'.

כִּשְׁתִּרְצֶה לֵידַע מְקוֹם הַשֶּׁמֶשׁ בְּמַהְלָכָהּ הָאֶמְצָעִי בְּכָל זְמָן שֶׁתִּרְצֶה, תִּקַּח מִנְיַן הַיָּמִים שֶׁמִּתְּחִלַּת יוֹם הָעִיקָר עַד הַיּוֹם שֶׁתִּרְצֶה, וְתוֹצִיא מַהְלָכָהּ הָאֶמְצָעִי בְּאוֹתָן הַיָּמִים מִן הַסִּימָנִין שֶׁהוֹדַעְנוּ; וְתוֹסִיף הַכֹּל עַל הָעִיקָר, וּתְקַבַּץ כָּל מִין עִם מִינוֹ.
וְהַיּוֹצֶא, הוּא מְקוֹם הַשֶּׁמֶשׁ בְּמַהְלָכָהּ הָאֶמְצָעִי לְאוֹתוֹ הַיּוֹם.

כֵּיצַד: הֲרֵי שֶׁרָצִינוּ לֵידַע מְקוֹם הַשֶּׁמֶשׁ הָאֶמְצָעִי בִּתְחִלַּת לֵיל הַשַּׁבָּת שֶׁיּוֹמוֹ אַרְבָּעָה עָשָׂר יוֹם לְחֹדֶשׁ תַּמּוּז מִשָּׁנָה זוֹ, שְׁהִיא שְׁנַת הָעִיקָר--מָצִינוּ מִנְיַן הַיָּמִים מִיּוֹם הָעִיקָר עַד תְּחִלַּת יוֹם זֶה שֶׁאָנוּ רוֹצִים לֵידַע מְקוֹם הַשֶּׁמֶשׁ בּוֹ, מֵאָה יוֹם; לָקַחְנוּ אֶמְצַע מַהְלָכָהּ לְמֵאָה יוֹם, שְׁהוּא צ"ח ל"ג נ"ג, וְהוֹסַפְנוּ עַל הָעִיקָר, שְׁהוּא ז' ג' ל"ב.
יָצָא מִן הַחֶשְׁבּוֹן, מֵאָה וְחָמֵשׁ מַעֲלוֹת וְשִׁבְעָה וּשְׁלוֹשִׁים חֲלָקִים וְחָמֵשׁ וְעֶשְׂרִים שְׁנִיּוֹת--סִימָנָן ק"ה ל"ז כ"ה; וְנִמְצָא מְקוֹמָהּ בְּמַהְלָךְ אֶמְצָעִי בִּתְחִלַּת לֵיל זֶה, בְּמַזַּל סַרְטָן בְּחָמֵשׁ עֶשְׂרֵה מַעֲלוֹת בּוֹ וְשִׁבְעָה וּשְׁלוֹשִׁים חֲלָקִים מִמַּעֲלַת שֵׁשׁ עֶשְׂרֵה.

וְהָאֶמְצָע שֶׁיֵּצֵא בְּחֶשְׁבּוֹן זֶה, פְּעָמִים יִהְיֶה בִּתְחִלַּת הַלַּיְלָה בְּשׁוֹוֶה, אוֹ קֹדֶם שְׁקִיעַת הַחַמָּה בְּשָׁעָה, אוֹ אַחַר שְׁקִיעַת הַחַמָּה בְּשָׁעָה; וְדָבָר זֶה לֹא תָחוּשׁ לוֹ בַּשֶּׁמֶשׁ בְּחֶשְׁבּוֹן הָרְאִיָּה, שֶׁהֲרֵי אָנוּ מַשְׁלִימִים קֵרוּב זֶה כְּשֶׁנְּחַשַּׁב לְאֶמְצַע הַיָּרֵחַ.

וְעַל הַדֶּרֶךְ הַזֹּאת תַּעֲשֶׂה תָּמִיד לְכָל עֵת שֶׁתִּרְצֶה, וְאַפִלּוּ אַחַר אֶלֶף שָׁנִים--שֶׁתְּקַבַּץ כָּל הַשְּׁאֵרִית וְתוֹסִיף עַל הָעִיקָר, יֵצֵא לָךְ הַמָּקוֹם הָאֶמְצָעִי; וְכֵן תַּעֲשֶׂה בְּאֶמְצַע הַיָּרֵחַ, וּבְאֶמְצַע כָּל כּוֹכָב וְכוֹכָב--מֵאַחַר שֶׁתֵּדַע מַהְלָכוֹ בְּיוֹם אֶחָד כַּמָּה הוּא, וְתֵדַע הָעִיקָר שֶׁמִּמֶּנּוּ תַּתְחִיל, וּתְקַבַּץ מַהְלָכוֹ לְכָל הַשָּׁנִים וְהַיָּמִים שֶׁתִּרְצֶה וְתוֹסִיף עַל הָעִיקָר, וְיֵצֵא לָךְ מְקוֹמוֹ בְּמַהְלָךְ אֶמְצָעִי.
וְכֵן תַּעֲשֶׂה בְּגֹבַהּ הַשֶּׁמֶשׁ--תּוֹסִיף מַהְלָכוֹ בְּאוֹתָם הַיָּמִים אוֹ הַשָּׁנִים עַל הָעִיקָר, יֵצֵא לָךְ מְקוֹם גֹּבַהּ הַשֶּׁמֶשׁ לְאוֹתוֹ הַיּוֹם שֶׁתִּרְצֶה.

וְכֵן אִם תִּרְצֶה לַעֲשׂוֹת לָךְ עִיקָר אַחֵר שֶׁתַּתְחִיל מִמֶּנּוּ חוּץ מֵעִיקָר זֶה שֶׁהִתְחַלְנוּ מִמֶּנּוּ בְּשָׁנָה זוֹ, כְּדֵי שֶׁיִּהְיֶה אוֹתוֹ עִיקָר בִּתְחִלַּת שְׁנַת מַחְזוֹר יָדוּעַ, אוֹ בִּתְחִלַּת מֵאָה מִן הַמֵּאוֹת--הָרְשׁוּת בְּיָדָךְ.
וְאִם תִּרְצֶה לִהְיוֹת הָעִיקָר שֶׁתַּתְחִיל מִמֶּנּוּ מִשָּׁנִים שֶׁעָבְרוּ קֹדֶם עִיקָר זֶה, אוֹ לְאַחַר כַּמָּה שָׁנִים מֵעִיקָר זֶה--הַדֶּרֶךְ יְדוּעָה.

כֵּיצַד הִיא הַדֶּרֶךְ: כְּבָר יָדַעְתָּ מַהְלַךְ הַשֶּׁמֶשׁ לְשָׁנָה סְדוּרָה, וּמַהְלָכָהּ לְתִשְׁעָה וְעֶשְׂרִים יוֹם, וּמַהְלָכָהּ לְיוֹם אֶחָד.
וְדָבָר יָדוּעַ שֶׁהַשָּׁנָה שֶׁחֳדָשֶׁיהָ שְׁלֵמִים, הִיא יְתֵרָה עַל הַסְּדוּרָה יוֹם אֶחָד; וְהַשָּׁנָה שֶׁחֳדָשֶׁיהָ חֲסֵרִין, הִיא חֲסֵרָה מִן הַסְּדוּרָה יוֹם אֶחָד.
וְהַשָּׁנָה הַמְּעֻבֶּרֶת, אִם הָיוּ חֳדָשֶׁיהָ כְּסִדְרָן, תִּהְיֶה יְתֵרָה עַל הַשָּׁנָה הַסְּדוּרָה שְׁלוֹשִׁים יוֹם; וְאִם הָיוּ חֳדָשֶׁיהָ שְׁלֵמִים, הִיא יְתֵרָה עַל הַסְּדוּרָה אֶחָד וּשְׁלוֹשִׁים יוֹם; וְאִם הָיוּ חֳדָשֶׁיהָ חֲסֵרִין, הִיא יְתֵרָה עַל הַסְּדוּרָה תִּשְׁעָה וְעֶשְׂרִים יוֹם.

וּמֵאַחַר שֶׁכָּל הַדְּבָרִים הָאֵלּוּ יְדוּעִים, תּוֹצִיא מַהְלַךְ אֶמְצַע הַשֶּׁמֶשׁ לְכָל הַשָּׁנִים וְהַיָּמִים שֶׁתִּרְצֶה, וְתוֹסִיף עַל הָעִיקָר שֶׁעָשִׂינוּ--יֵצֵא לָךְ אֶמְצָעָהּ לְיוֹם שֶׁתִּרְצֶה מִשָּׁנִים הַבָּאוֹת, וְתַעֲשֶׂה אוֹתוֹ הַיּוֹם עִיקָר; אוֹ תִּגְרַע הָאֶמְצָע שֶׁהוֹצֵאתָ מִן הָעִיקָר שֶׁעָשִׂינוּ, וְיֵצֵא לָךְ הָעִיקָר לְיוֹם שֶׁתִּרְצֶה מִשָּׁנִים שֶׁעָבְרוּ, וְתַעֲשֶׂה אוֹתוֹ אֶמְצָע עִיקָר.
וּכְזֶה תַּעֲשֶׂה בְּאֶמְצַע הַיָּרֵחַ וּשְׁאָר הַכּוֹכָבִים, אִם יִהְיוּ יְדוּעִים לָךְ.
וּכְבָר נִתְבָּאַר לָךְ מִכְּלָל דְּבָרֵינוּ, שֶׁכְּשֵׁם שֶׁתֵּדַע אֶמְצַע הַשֶּׁמֶשׁ לְכָל יוֹם שֶׁתִּרְצֶה מִיָּמִים הַבָּאִים, כָּךְ תֵּדַע אֶמְצָעָהּ לְכָל יוֹם שֶׁתִּרְצֶה מִיָּמִים שֶׁעָבְרוּ.

הִלְכּוֹת קִדּוּשׁ הַחֹדֶשׁ פֵּרֶק יג 
אִם תִּרְצֶה לֵידַע מְקוֹם הַשֶּׁמֶשׁ הָאֲמִתִּי בְּכָל יוֹם שֶׁתִּרְצֶה, תּוֹצִיא תְּחִלָּה מְקוֹמָהּ הָאֶמְצָעִי לְאוֹתוֹ הַיּוֹם עַל הַדֶּרֶךְ שֶׁבֵּאַרְנוּ; וְתוֹצִיא מְקוֹם גֹּבַהּ הַשֶּׁמֶשׁ, וְתִגְרַע מְקוֹם גֹּבַהּ הַשֶּׁמֶשׁ מִמְּקוֹם הַשֶּׁמֶשׁ הָאֶמְצָעִי.
וְהַנִּשְׁאָר, הוּא הַנִּקְרָא מַסְלוּל הַשֶּׁמֶשׁ.

וְתִרְאֶה כַּמָּה מַעֲלוֹת הוּא מַסְלוּל הַשֶּׁמֶשׁ--אִם יִהְיֶה הַמַּסְלוּל פָּחוּת מִמֵּאָה וּשְׁמוֹנִים מַעֲלוֹת, תִּגְרַע מְנַת הַמַּסְלוּל מִמְּקוֹם הַשֶּׁמֶשׁ הָאֶמְצָעִי; וְאִם יִהְיֶה הַמַּסְלוּל יוֹתֵר עַל מֵאָה וּשְׁמוֹנִים מַעֲלוֹת עַד שְׁלוֹשׁ מֵאוֹת וְשִׁשִּׁים, תּוֹסִיף מְנַת הַמַּסְלוּל עַל מְקוֹם הַשֶּׁמֶשׁ הָאֶמְצָעִי.
וּמַה שֶׁיִּהְיֶה אַחַר שֶׁתּוֹסִיף עָלָיו אוֹ תִּגְרַע מִמֶּנּוּ, הוּא הַמָּקוֹם הָאֲמִתִּי.

וְדַע שְׁאִם יִהְיֶה הַמַּסְלוּל מֵאָה וּשְׁמוֹנִים בְּשׁוֹוֶה, אוֹ שְׁלוֹשׁ מֵאוֹת וְשִׁשִּׁים בְּשׁוֹוֶה--אֵין לוֹ מָנָה, אֵלָא יִהְיֶה הַמָּקוֹם הָאֶמְצָעִי הוּא הַמָּקוֹם הָאֲמִתִּי.

וְכַמָּה הִיא מְנַת הַמַּסְלוּל: אִם יִהְיֶה הַמַּסְלוּל עֶשֶׂר מַעֲלוֹת, תִּהְיֶה מְנָתוֹ עֶשְׂרִים חֲלָקִים; וְאִם יִהְיֶה עֶשְׂרִים מַעֲלוֹת, תִּהְיֶה מְנָתוֹ אַרְבָּעִים חֲלָקִים; וְאִם יִהְיֶה שְׁלוֹשִׁים מַעֲלוֹת, תִּהְיֶה מְנָתוֹ שְׁמוֹנָה וַחֲמִשִּׁים חֲלָקִים; וְאִם יִהְיֶה אַרְבָּעִים מַעֲלוֹת, תִּהְיֶה מְנָתוֹ מַעֲלָה אַחַת וַחֲמִשָּׁה עָשָׂר חֲלָקִים; וְאִם יִהְיֶה חֲמִשִּׁים מַעֲלוֹת, תִּהְיֶה מְנָתוֹ מַעֲלָה אַחַת וְתִשְׁעָה וְעֶשְׂרִים חֲלָקִים; וְאִם יִהְיֶה שִׁשִּׁים מַעֲלוֹת, תִּהְיֶה מְנָתוֹ מַעֲלָה אַחַת וְאֶחָד וְאַרְבָּעִים חֲלָקִים; וְאִם יִהְיֶה שִׁבְעִים מַעֲלוֹת, תִּהְיֶה מְנָתוֹ מַעֲלָה אַחַת וְאֶחָד וַחֲמִשִּׁים חֲלָקִים; וְאִם יִהְיֶה שְׁמוֹנִים מַעֲלוֹת, תִּהְיֶה מְנָתוֹ מַעֲלָה אַחַת וְשִׁבְעָה וַחֲמִשִּׁים חֲלָקִים; וְאִם יִהְיֶה תִּשְׁעִים מַעֲלוֹת, תִּהְיֶה מְנָתוֹ מַעֲלָה אַחַת וְתִשְׁעָה וַחֲמִשִּׁים חֲלָקִים; וְאִם יִהְיֶה מֵאָה מַעֲלוֹת, תִּהְיֶה מְנָתוֹ מַעֲלָה אַחַת וּשְׁמוֹנָה וַחֲמִשִּׁים חֲלָקִים; וְאִם יִהְיֶה מֵאָה וְעֶשֶׂר, תִּהְיֶה מְנָתוֹ מַעֲלָה אַחַת וּשְׁלוֹשָׁה וַחֲמִשִּׁים חֲלָקִים; וְאִם יִהְיֶה מֵאָה וְעֶשְׂרִים, תִּהְיֶה מְנָתוֹ מַעֲלָה אַחַת וַחֲמִשָּׁה וְאַרְבָּעִים חֲלָקִים; וְאִם יִהְיֶה מֵאָה וּשְׁלוֹשִׁים, תִּהְיֶה מְנָתוֹ מַעֲלָה אַחַת וּשְׁלוֹשָׁה וּשְׁלוֹשִׁים חֲלָקִים; וְאִם יִהְיֶה מֵאָה וְאַרְבָּעִים, תִּהְיֶה מְנָתוֹ מַעֲלָה אַחַת וְתִשְׁעָה עָשָׂר חֲלָקִים; וְאִם יִהְיֶה מֵאָה וַחֲמִשִּׁים, תִּהְיֶה מְנָתוֹ מַעֲלָה אַחַת וְחֵלֶק אֶחָד; וְאִם יִהְיֶה מֵאָה וְשִׁשִּׁים, תִּהְיֶה מְנָתוֹ שְׁנַיִם וְאַרְבָּעִים חֲלָקִים; וְאִם יִהְיֶה מֵאָה וְשִׁבְעִים, תִּהְיֶה מְנָתוֹ אֶחָד וְעֶשְׂרִים חֲלָקִים; וְאִם יִהְיֶה מֵאָה וּשְׁמוֹנִים בְּשׁוֹוֶה, אֵין לוֹ מָנָה כְּמוֹ שֶׁבֵּאַרְנוּ, אֵלָא מְקוֹם הַשֶּׁמֶשׁ הָאֶמְצָעִי, הוּא מְקוֹמָהּ הָאֲמִתִּי.

הָיָה הַמַּסְלוּל יוֹתֵר עַל מֵאָה וּשְׁמוֹנִים מַעֲלוֹת--תִּגְרַע אוֹתוֹ מִשְּׁלוֹשׁ מֵאוֹת וְשִׁשִּׁים מַעֲלוֹת, וְתֵדַע מְנָתוֹ.
כֵּיצַד: הֲרֵי שֶׁהָיָה הַמַּסְלוּל מָאתַיִם מַעֲלוֹת, תִּגְרַע אוֹתוֹ מִשְּׁלוֹשׁ מֵאוֹת וְשִׁשִּׁים, יִשָּׁאֵר מֵאָה וְשִׁשִּׁים מַעֲלוֹת; וּכְבָר הוֹדַעְנוּ שֶׁמְּנָת מֵאָה וְשִׁשִּׁים מַעֲלוֹת, שְׁנַיִם וְאַרְבָּעִים חֲלָקִים--וְכֵן מְנָת הַמָּאתַיִם, שְׁנַיִם וְאַרְבָּעִים חֲלָקִים.

וְכֵן אִם הָיָה הַמַּסְלוּל שְׁלוֹשׁ מֵאוֹת מַעֲלוֹת--תִּגְרַע אוֹתוֹ מִשְּׁלוֹשׁ מֵאוֹת וְשִׁשִּׁים, יִשָּׁאֵר שִׁשִּׁים; וּכְבָר יָדַעְתָּ שֶׁמְּנַת שִׁשִּׁים מַעֲלוֹת, מַעֲלָה אַחַת וְאֶחָד וְאַרְבָּעִים חֲלָקִים--וְכֵן הִיא מְנַת הַשְּׁלוֹשׁ מֵאוֹת מַעֲלוֹת.
וְעַל דֶּרֶךְ זוֹ, בְּכָל מִנְיָן וּמִנְיָן.

הֲרֵי שֶׁהָיָה הַמַּסְלוּל חָמֵשׁ וְשִׁשִּׁים מַעֲלוֹת--וּכְבָר יָדַעְנוּ שֶׁמְּנַת הַשִּׁשִּׁים, הִיא מַעֲלָה אַחַת וְאֶחָד וְאַרְבָּעִים חֲלָקִים, וּמְנַת הַשִּׁבְעִים, הִיא מַעֲלָה אַחַת וְאֶחָד וַחֲמִשִּׁים חֲלָקִים; נִמְצָא בֵּין שְׁתֵּי הַמָּנוֹת עֲשָׂרָה חֲלָקִים, וּלְפִי חֶשְׁבּוֹן הַמַּעֲלוֹת יִהְיֶה לְכָל מַעֲלָה חֵלֶק אֶחָד--וְיִהְיֶה מְנַת הַמַּסְלוּל שְׁהוּא חָמֵשׁ וְשִׁשִּׁים, מַעֲלָה אַחַת וְשִׁשָּׁה וְאַרְבָּעִים חֲלָקִים.

וְכֵן אִלּוּ הָיָה הַמַּסְלוּל שֶׁבַע וְשִׁשִּׁים, הָיְתָה מְנָתוֹ מַעֲלָה אַחַת וּשְׁמוֹנָה וְאַרְבָּעִים חֵלֶק.
וְעַל דֶּרֶךְ זוֹ תַּעֲשֶׂה בְּכָל מַסְלוּל שֶׁיִּהְיֶה בְּמִנְיָנוֹ אֲחָדִים עִם הָעֲשָׂרוֹת, בֵּין בְּחֶשְׁבּוֹן הַשֶּׁמֶשׁ בֵּין בִּשְׁאָר חֶשְׁבּוֹנוֹת הַיָּרֵחַ.

כֵּיצַד: הֲרֵי שֶׁרָצִינוּ לֵידַע מְקוֹם הַשֶּׁמֶשׁ הָאֲמִתִּי בִּתְחִלַּת לֵיל הַשַּׁבָּת אַרְבָּעָה עָשָׂר יוֹם לְחֹדֶשׁ תַּמּוּז מִשָּׁנָה זוֹ--תּוֹצִיא אֶמְצַע הַשֶּׁמֶשׁ תְּחִלָּה לָעֵת הַזֹּאת, וְסִימָנוֹ ק"ה ל"ז כ"ה כְּמוֹ שֶׁבֵּאַרְנוּ; וְתוֹצִיא מְקוֹם גֹּבַהּ הַשֶּׁמֶשׁ לָעֵת הַזֹּאת, יֵצֵא לָךְ סִימָנוֹ כ"ו מ"ה כ"ג.
וְתִגְרַע מְקוֹם הַגֹּבַהּ מִן הָאֶמְצָע, יֵצֵא לָךְ הַמַּסְלוּל שְׁמוֹנֶה עֶשְׂרֵה מַעֲלוֹת וּשְׁנַיִם וַחֲמִשִּׁים חֲלָקִים וּשְׁתֵּי שְׁנִיּוֹת--סִימָנָם י"ח נ"ב ב'.
וְאַל תַּקְפִּיד בְּכָל מַסְלוּל עַל הַחֲלָקִים, אֵלָא אִם יִהְיוּ פָּחוּת מִשְּׁלוֹשִׁים אַל תִּפְנֶה אֲלֵיהֶם; וְאִם הָיוּ שְׁלוֹשִׁים אוֹ יוֹתֵר, תַּחְשֹׁב אוֹתָם מַעֲלָה אַחַת, וְתוֹסִיף אוֹתָהּ עַל מִנְיַן מַעֲלוֹת הַמַּסְלוּל.
לְפִיכָּךְ יִהְיֶה מַסְלוּל זֶה תְּשַׁע עֶשְׂרֵה מַעֲלוֹת, וְתִהְיֶה מְנָתוֹ עַל הַדֶּרֶךְ שֶׁבֵּאַרְנוּ שְׁמוֹנָה וּשְׁלוֹשִׁים חֲלָקִים.

וּלְפִי שֶׁהַמַּסְלוּל הַזֶּה הָיָה פָּחוּת מִמֵּאָה וּשְׁמוֹנִים, תִּגְרַע הַמָּנָה שְׁהִיא שְׁמוֹנָה וּשְׁלוֹשִׁים חֲלָקִים מֵאֶמְצַע הַשֶּׁמֶשׁ, יִשָּׁאֵר מֵאָה וְאַרְבַּע מַעֲלוֹת וְתִשְׁעָה וַחֲמִשִּׁים חֲלָקִים וְחָמֵשׁ וְעֶשְׂרִים שְׁנִיּוֹת--סִימָנָם ק"ד נ"ט כ"ה.
וְנִמְצָא מְקוֹם הַשֶּׁמֶשׁ הָאֲמִתִּי בִּתְחִלַּת לֵיל זֶה, בְּמַזַּל סַרְטָן בְּחָמֵשׁ עֶשְׂרֵה מַעֲלוֹת בּוֹ, פָּחוּת שְׁנִיּוֹת.
וְאַל תִּפְנֶה אֶל הַשְּׁנִיּוֹת כְּלָל, לֹא בִּמְקוֹם הַשֶּׁמֶשׁ, וְלֹא בִּמְקוֹם הַיָּרֵחַ, וְלֹא בִּשְׁאָר חֶשְׁבּוֹנוֹת הָרְאִיָּה--אֵלָא חֲקֹר עַל הַחֲלָקִים בִּלְבָד; וְאִם יִהְיוּ הַשְּׁנִיּוֹת קָרוֹב לִשְׁלוֹשִׁים, עֲשֵׂה אוֹתָם חֵלֶק וְהוֹסִיפוֹ עַל הַחֲלָקִים.

וּמֵאַחַר שֶׁתֵּדַע מְקוֹם הַשֶּׁמֶשׁ בְּכָל עֵת שֶׁתִּרְצֶה, תֵּדַע יוֹם הַתְּקוּפָה הָאֲמִתִּי כָּל תְּקוּפָה שֶׁתִּרְצֶה, בֵּין תְּקוּפוֹת הַבָּאוֹת אַחַר עִיקָר זֶה שֶׁמִּמֶּנּוּ הִתְחַלְנוּ, בֵּין תְּקוּפוֹת שֶׁעָבְרוּ מִשָּׁנִים קַדְמוֹנִיּוֹת.

הִלְכּוֹת קִדּוּשׁ הַחֹדֶשׁ פֵּרֶק יד 
הַיָּרֵחַ, שְׁנֵי מַהְלָכִים אֶמְצָעִיִּים יֵשׁ לוֹ--הַיָּרֵחַ עַצְמוֹ מְסַבֵּב בְּגַלְגַּל קָטָן שְׁאֵינוּ מַקִּיף אֶת הָעוֹלָם, וּמַהְלָכוֹ הָאֶמְצָעִי בְּאוֹתוֹ הַגַּלְגַּל הַקָּטָן נִקְרָא אֶמְצַע הַמַּסְלוּל; וְהַגַּלְגַּל הַקָּטָן עַצְמוֹ מְסַבֵּב בְּגַלְגַּל גָּדוֹל הַמַּקִּיף אֶת הָעוֹלָם, וּמַהְלָךְ אֶמְצָעִי זֶה שֶׁלַּגַּלְגַּל הַקָּטָן בְּאוֹתוֹ הַגַּלְגַּל הַגָּדוֹל הַמַּקִּיף אֶת הָעוֹלָם הוּא הַנִּקְרָא אֶמְצַע הַיָּרֵחַ.

מַהְלַךְ אֶמְצַע הַיָּרֵחַ בְּיוֹם אֶחָד, שְׁלוֹשׁ עֶשְׂרֵה מַעֲלוֹת וַעֲשָׂרָה חֲלָקִים וְחָמֵשׁ וּשְׁלוֹשִׁים שְׁנִיּוֹת--סִימָנָם י"ג י' ל"ה.
נִמְצָא מַהְלָכוֹ בַּעֲשָׂרָה יָמִים, מֵאָה וְאַחַת וּשְׁלוֹשִׁים מַעֲלוֹת וַחֲמִשָּׁה וְאַרְבָּעִים חֲלָקִים וַחֲמִשִּׁים שְׁנִיּוֹת--סִימָנָם קל"א מ"ה נ'.
וְנִמְצָא מַהְלָכוֹ בְּמֵאָה יוֹם, מָאתַיִם וְשֶׁבַע וּשְׁלוֹשִׁים מַעֲלוֹת וּשְׁמוֹנָה וּשְׁלוֹשִׁים חֲלָקִים וְשָׁלוֹשׁ וְעֶשְׂרִים שְׁנִיּוֹת--סִימָנָם רל"ז ל"ח כ"ג.
וְנִמְצָא שְׁאֵרִית מַהְלָכוֹ בְּאֶלֶף יוֹם, מָאתַיִם וְשֵׁשׁ עֶשְׂרֵה מַעֲלוֹת וּשְׁלוֹשָׁה וְעֶשְׂרִים חֲלָקִים וַחֲמִשִּׁים שְׁנִיּוֹת--סִימָנָם רי"ו כ"ג נ'.
וְנִמְצָא שְׁאֵרִית מַהְלָכוֹ בַּעֲשֶׂרֶת אֲלָפִים יוֹם, שָׁלוֹשׁ מַעֲלוֹת וּשְׁמוֹנָה וַחֲמִשִּׁים חֲלָקִים וְעֶשְׂרִים שְׁנִיּוֹת--סִימָנָם ג' נ"ח כ'.
וְנִמְצָא שְׁאֵרִית מַהְלָכוֹ בְּתִשְׁעָה וְעֶשְׂרִים יוֹם, שְׁתַּיִם וְעֶשְׂרִים מַעֲלוֹת וְשִׁשָּׁה חֲלָקִים וְשֵׁשׁ וַחֲמִשִּׁים שְׁנִיּוֹת--סִימָנָם כ"ב ו' נ"ו.
וְנִמְצָא שְׁאֵרִית מַהְלָכוֹ בְּשָׁנָה סְדוּרָה, שְׁלוֹשׁ מֵאוֹת וְאַרְבַּע וְאַרְבָּעִים מַעֲלוֹת וְשִׁשָּׁה וְעֶשְׂרִים חֲלָקִים וְשָׁלוֹשׁ וְאַרְבָּעִים שְׁנִיּוֹת--סִימָן לָהֶם שמ"ד כ"ו מ"ג.
וְעַל דֶּרֶךְ זוֹ, תִּכְפֹּל לְכָל מִנְיַן יָמִים אוֹ שָׁנִים שֶׁתִּרְצֶה.

וּמַהְלַךְ אֶמְצַע הַמַּסְלוּל בְּיוֹם אֶחָד, שְׁלוֹשׁ עֶשְׂרֵה מַעֲלוֹת וּשְׁלוֹשָׁה חֲלָקִים וְאַרְבַּע וַחֲמִשִּׁים שְׁנִיּוֹת--סִימָנָם י"ג ג' נ"ד.
נִמְצָא מַהְלָכוֹ בַּעֲשָׂרָה יָמִים, מֵאָה וּשְׁלוֹשִׁים מַעֲלוֹת תִּשְׁעָה וּשְׁלוֹשִׁים חֲלָקִים בְּלֹא שְׁנִיּוֹת--סִימָנָם ק"ל ל"ט.
וְנִמְצָא שְׁאֵרִית מַהְלָכוֹ בְּמֵאָה יוֹם, מָאתַיִם וְשֵׁשׁ וְעֶשְׂרִים מַעֲלוֹת וְתִשְׁעָה וְעֶשְׂרִים חֲלָקִים וְשָׁלוֹשׁ וַחֲמִשִּׁים שְׁנִיּוֹת--סִימָנָם רכ"ו כ"ט נ"ג.
וְנִמְצָא שְׁאֵרִית מַהְלָכוֹ בְּאֶלֶף יוֹם, מֵאָה וְאַרְבַּע מַעֲלוֹת וּשְׁמוֹנָה וַחֲמִשִּׁים חֲלָקִים וַחֲמִשִּׁים שְׁנִיּוֹת--סִימָנָם ק"ד נ"ח נ'.
וְנִמְצָא שְׁאֵרִית מַהְלָכוֹ בַּעֲשֶׂרֶת אֲלָפִים יוֹם, שְׁלוֹשׁ מֵאוֹת וְתֵשַׁע וְעֶשְׂרִים מַעֲלוֹת וּשְׁמוֹנָה וְאַרְבָּעִים חֲלָקִים וְעֶשְׂרִים שְׁנִיּוֹת--סִימָנָם שכ"ט מ"ח כ'.
וְנִמְצָא שְׁאֵרִית מַהְלָכוֹ בְּתִשְׁעָה וְעֶשְׂרִים יוֹם, שְׁמוֹנֶה עֶשְׂרֵה מַעֲלוֹת וּשְׁלוֹשָׁה וַחֲמִשִּׁים חֲלָקִים וְאַרְבַּע שְׁנִיּוֹת--סִימָנָם י"ח נ"ג ד'.

וְנִמְצָא שְׁאֵרִית מַהְלָכוֹ בְּשָׁנָה סְדוּרָה, שְׁלוֹשׁ מֵאוֹת וְחָמֵשׁ מַעֲלוֹת וּשְׁלוֹשׁ עֶשְׂרֵה שְׁנִיּוֹת בְּלֹא חֵלֶק--סִימָנָם ש"ה י"ג.
מְקוֹם אֶמְצַע הַיָּרֵחַ הָיָה בִּתְחִלַּת לֵיל חֲמִישִׁי שְׁהוּא הָעִיקָר לְחֶשְׁבּוֹנוֹת אֵלּוּ, בְּמַזַּל שׁוֹר מַעֲלָה אַחַת וְאַרְבָּעָה עָשָׂר חֲלָקִים וְאַרְבָּעִים וְשָׁלוֹשׁ שְׁנִיּוֹת--סִימָנָם א' י"ד מ"ג.
וְאֶמְצַע הַמַּסְלוּל הָיָה בְּעִיקָר זֶה, אַרְבַּע וּשְׁמוֹנִים מַעֲלוֹת וּשְׁמוֹנָה וְעֶשְׂרִים חֲלָקִים וּשְׁתַּיִם וְאַרְבָּעִים שְׁנִיּוֹת--סִימָנָם פ"ד כ"ח מ"ב.
מֵאַחַר שֶׁתֵּדַע מַהְלַךְ אֶמְצַע הַיָּרֵחַ, וְהָאֶמְצָע שְׁהוּא הָעִיקָר שֶׁעָלָיו תּוֹסִיף, תֵּדַע מְקוֹם אֶמְצַע הַיָּרֵחַ בְּכָל יוֹם שֶׁתִּרְצֶה, עַל דֶּרֶךְ שֶׁעָשִׂיתָ בְּאֶמְצַע הַשֶּׁמֶשׁ; וְאַחַר שֶׁתּוֹצִיא אֶמְצַע הַיָּרֵחַ לִתְחִלַּת הַלַּיְלָה שֶׁתִּרְצֶה--הִתְבּוֹנֵן בַּשֶּׁמֶשׁ, וְדַע בָּאֵי זֶה מַזָּל הוּא.

אִם הָיְתָה הַשֶּׁמֶשׁ מֵחֲצִי מַזַּל דָּגִים עַד חֲצִי מַזַּל טָלֶה, תַּנִּיחַ אֶמְצַע הַיָּרֵחַ כְּמוֹת שְׁהוּא; וְאִם תִּהְיֶה הַשֶּׁמֶשׁ מֵחֲצִי מַזַּל טָלֶה עַד תְּחִלַּת מַזַּל תְּאוֹמִים, תּוֹסִיף עַל אֶמְצַע הַיָּרֵחַ חֲמִשָּׁה עָשָׂר חֲלָקִים; וְאִם תִּהְיֶה הַשֶּׁמֶשׁ מִתְּחִלַּת מַזַּל תְּאוֹמִים עַד תְּחִלַּת מַזַּל אַרְיֵה, תּוֹסִיף עַל אֶמְצַע הַיָּרֵחַ שְׁלוֹשִׁים חֲלָקִים; וְאִם תִּהְיֶה הַשֶּׁמֶשׁ מִתְּחִלַּת מַזַּל אַרְיֵה עַד חֲצִי מַזַּל בְּתוּלָה, תּוֹסִיף עַל אֶמְצַע הַיָּרֵחַ חֲמִשָּׁה עָשָׂר חֲלָקִים; וְאִם תִּהְיֶה הַשֶּׁמֶשׁ מֵחֲצִי מַזַּל בְּתוּלָה עַד חֲצִי מַזַּל מֹאזְנַיִם, הַנַּח אֶמְצַע הַיָּרֵחַ כְּמוֹת שְׁהוּא; וְאִם תִּהְיֶה הַשֶּׁמֶשׁ מֵחֲצִי מֹאזְנַיִם עַד תְּחִלַּת מַזַּל קַשָּׁת, תִּגְרַע מֵאֶמְצַע הַיָּרֵחַ חֲמִשָּׁה עָשָׂר חֲלָקִים; וְאִם תִּהְיֶה הַשֶּׁמֶשׁ מִתְּחִלַּת מַזַּל קַשָּׁת עַד תְּחִלַּת מַזַּל דְּלִי, תִּגְרַע מֵאֶמְצַע הַיָּרֵחַ שְׁלוֹשִׁים חֲלָקִים; וְאִם תִּהְיֶה הַשֶּׁמֶשׁ מִתְּחִלַּת מַזַּל דְּלִי עַד חֲצִי דָּגִים, תִּגְרַע מֵאֶמְצַע הַיָּרֵחַ חֲמִשָּׁה עָשָׂר חֲלָקִים.

ומַה שֶׁיִּהְיֶה הָאֶמְצָע אַחַר שֶׁתּוֹסִיף עָלָיו, אוֹ תִּגְרַע מִמֶּנּוּ, אוֹ תַּנִּיחַ אוֹתוֹ כְּמוֹת שְׁהוּא--הוּא אֶמְצַע הַיָּרֵחַ לְאַחַר שְׁקִיעַת הַחַמָּה בִּכְמוֹ שְׁלִישׁ שָׁעָה בְּאוֹתוֹ הַזְּמָן שֶׁתּוֹצִיא הָאֶמְצָע לוֹ, וְזֶה הוּא הַנִּקְרָא אֶמְצַע הַיָּרֵחַ לְשָׁעַת הָרְאִיָּה.

הִלְכּוֹת קִדּוּשׁ הַחֹדֶשׁ פֵּרֶק טו 
אִם תִּרְצֶה לֵידַע מְקוֹם הַיָּרֵחַ הָאֲמִתִּי בְּכָל יוֹם שֶׁתִּרְצֶה, תּוֹצִיא תְחִלָּה אֶמְצַע הַיָּרֵחַ לְשָׁעַת הָרְאִיָּה לְאוֹתוֹ הַלַּיְלָה שֶׁתִּרְצֶה; וְכֵן תּוֹצִיא אֶמְצַע הַמַּסְלוּל וְאֶמְצַע הַשֶּׁמֶשׁ לְאוֹתוֹ הָעֵת.
וְתִגְרַע אֶמְצַע הַשֶּׁמֶשׁ מֵאֶמְצַע הַיָּרֵחַ, וְהַנִּשְׁאָר תִּכְפֹּל אוֹתוֹ--וְזֶה הוּא הַנִּקְרָא מֶרְחָק הַכָּפוּל.

וּכְבָר הוֹדַעְנוּ שֶׁלֹּא בָאנוּ בְּכָל אֵלּוּ הַחֶשְׁבּוֹנוֹת שֶׁעָשִׂינוּ בִּפְרָקִים אֵלּוּ, אֵלָא לָדַעַת רְאִיַּת הַיָּרֵחַ; וּלְעוֹלָם אֵי אִפְשָׁר שֶׁיִּהְיֶה מֶרְחָק זֶה הַכָּפוּל בְּלֵיל הָרְאִיָּה שֶׁיֵּרָאֶה בָּהּ הַיָּרֵחַ, אֵלָא מֵחָמֵשׁ מַעֲלוֹת עַד שְׁתַּיִם וְשִׁשִּׁים מַעֲלוֹת--וְאֵי אִפְשָׁר שֶׁיּוֹסִיף עַל זֶה, וְלֹא יִגְרַע מִמֶּנּוּ.

וְהוֹאִיל וְהַדָּבָר כֵּן, הִתְבּוֹנֵן בְּמֶרְחָק זֶה הַכָּפוּל--אִם יִהְיֶה הַמֶּרְחָק הַכָּפוּל חָמֵשׁ מַעֲלוֹת אוֹ קָרוֹב לְחָמֵשׁ, אֵין חוֹשְׁשִׁין לְתוֹסֶפֶת וְלֹא תוֹסִיף כְּלוּם; וְאִם יִהְיֶה הַמֶּרְחָק הַכָּפוּל מִשֵּׁשׁ מַעֲלוֹת עַד אַחַת עֶשְׂרֵה מַעֲלוֹת, תּוֹסִיף עַל אֶמְצַע הַמַּסְלוּל מַעֲלָה אַחַת; וְאִם יִהְיֶה הַמֶּרְחָק הַכָּפוּל מִשְּׁתֵּים עֶשְׂרֵה מַעֲלוֹת עַד שְׁמוֹנֶה עֶשְׂרֵה מַעֲלוֹת, תּוֹסִיף עַל אֶמְצַע הַמַּסְלוּל שְׁתֵּי מַעֲלוֹת; וְאִם יִהְיֶה הַמֶּרְחָק הַכָּפוּל מִתְּשַׁע עֶשְׂרֵה מַעֲלוֹת עַד אַרְבַּע וְעֶשְׂרִים מַעֲלוֹת, תּוֹסִיף עַל אֶמְצַע הַמַּסְלוּל שָׁלוֹשׁ מַעֲלוֹת; וְאִם יִהְיֶה הַמֶּרְחָק הַכָּפוּל מֵחָמֵשׁ וְעֶשְׂרִים מַעֲלוֹת עַד אַחַת וּשְׁלוֹשִׁים מַעֲלוֹת, תּוֹסִיף עַל אֶמְצַע הַמַּסְלוּל אַרְבַּע מַעֲלוֹת; וְאִם יִהְיֶה הַמֶּרְחָק הַכָּפוּל מִשְּׁתַּיִם וּשְׁלוֹשִׁים מַעֲלוֹת עַד שְׁמוֹנֶה וּשְׁלוֹשִׁים מַעֲלוֹת, תּוֹסִיף עַל אֶמְצַע הַמַּסְלוּל חָמֵשׁ מַעֲלוֹת; וְאִם יִהְיֶה הַמֶּרְחָק הַכָּפוּל מִתֶּשַׁע וּשְׁלוֹשִׁים מַעֲלוֹת עַד חָמֵשׁ וְאַרְבָּעִים מַעֲלוֹת, תּוֹסִיף עַל אֶמְצַע הַמַּסְלוּל שֵׁשׁ מַעֲלוֹת; וְאִם יִהְיֶה הַמֶּרְחָק הַכָּפוּל מִשֵּׁשׁ וְאַרְבָּעִים מַעֲלוֹת עַד אַחַת וַחֲמִשִּׁים מַעֲלוֹת, תּוֹסִיף עַל אֶמְצַע הַמַּסְלוּל שֶׁבַע מַעֲלוֹת; וְאִם יִהְיֶה הַמֶּרְחָק הַכָּפוּל מִשְּׁתַּיִם וַחֲמִשִּׁים מַעֲלוֹת עַד תֶּשַׁע וַחֲמִשִּׁים מַעֲלוֹת, תּוֹסִיף עַל אֶמְצַע הַמַּסְלוּל שְׁמוֹנֶה מַעֲלוֹת; וְאִם יִהְיֶה הַמֶּרְחָק הַכָּפוּל מִשִּׁשִּׁים מַעֲלוֹת עַד שָׁלוֹשׁ וְשִׁשִּׁים מַעֲלוֹת, תּוֹסִיף עַל אֶמְצַע הַמַּסְלוּל תֶּשַׁע מַעֲלוֹת.
וּמַה שֶׁיִּהְיֶה אֶמְצַע הַמַּסְלוּל אַחַר שֶׁתּוֹסִיף עָלָיו מַעֲלוֹת אֵלּוּ, הוּא הַנִּקְרָא מַסְלוּל הַנָּכוֹן.

וְאַחַר כָּךְ תִּרְאֶה כַּמָּה מַעֲלוֹת הוּא הַמַּסְלוּל הַנָּכוֹן--אִם הָיָה פָּחוּת מִמֵּאָה וּשְׁמוֹנִים מַעֲלוֹת, תִּגְרַע מְנַת הַמַּסְלוּל הַזֶּה הַנָּכוֹן מֵאֶמְצַע הַיָּרֵחַ לְשָׁעַת הָרְאִיָּה; וְאִם הָיָה הַמַּסְלוּל הַנָּכוֹן יוֹתֵר עַל מֵאָה וּשְׁמוֹנִים מַעֲלוֹת עַד שְׁלוֹשׁ מֵאוֹת וְשִׁשִּׁים, תּוֹסִיף מְנַת זֶה הַמַּסְלוּל הַנָּכוֹן עַל אֶמְצַע הַיָּרֵחַ לְשָׁעַת הָרְאִיָּה.
וּמַה שֶׁיִּהְיֶה הָאֶמְצָע אַחַר שֶׁתּוֹסִיף עָלָיו אוֹ תִּגְרַע מִמֶּנּוּ, הוּא מְקוֹם הַיָּרֵחַ הָאֲמִתִּי לְשָׁעַת הָרְאִיָּה.

וְדַע שְׁאִם יִהְיֶה הַמַּסְלוּל הַנָּכוֹן מֵאָה וּשְׁמוֹנִים בְּשׁוֹוֶה, אוֹ שְׁלוֹשׁ מֵאוֹת וְשִׁשִּׁים בְּשׁוֹוֶה, אֵין לוֹ מָנָה--אֵלָא יִהְיֶה מְקוֹם הַיָּרֵחַ הָאֶמְצָעִי לְשָׁעַת הָרְאִיָּה, הוּא מְקוֹמוֹ הָאֲמִתִּי.

וְכַמָּה הִיא מְנַת הַמַּסְלוּל--אִם יִהְיֶה הַמַּסְלוּל הַנָּכוֹן עֶשֶׂר מַעֲלוֹת, תִּהְיֶה מְנָתוֹ חֲמִשִּׁים חֲלָקִים; וְאִם יִהְיֶה הַמַּסְלוּל הַנָּכוֹן עֶשְׂרִים מַעֲלוֹת, תִּהְיֶה מְנָתוֹ מַעֲלָה אַחַת וּשְׁמוֹנָה וּשְׁלוֹשִׁים חֲלָקִים; וְאִם יִהְיֶה שְׁלוֹשִׁים, תִּהְיֶה מְנָתוֹ שְׁתֵּי מַעֲלוֹת וְאַרְבָּעָה וְעֶשְׂרִים חֲלָקִים; וְאִם יִהְיֶה אַרְבָּעִים, תִּהְיֶה מְנָתוֹ שָׁלוֹשׁ מַעֲלוֹת וְשִׁשָּׁה חֲלָקִים; וְאִם יִהְיֶה חֲמִשִּׁים, תִּהְיֶה מְנָתוֹ שָׁלוֹשׁ מַעֲלוֹת וְאַרְבָּעָה וְאַרְבָּעִים חֲלָקִים; וְאִם יִהְיֶה שִׁשִּׁים, תִּהְיֶה מְנָתוֹ אַרְבַּע מַעֲלוֹת וְשִׁשָּׁה עָשָׂר חֲלָקִים; וְאִם יִהְיֶה שִׁבְעִים, תִּהְיֶה מְנָתוֹ אַרְבַּע מַעֲלוֹת וְאֶחָד וְאַרְבָּעִים חֲלָקִים; וְאִם יִהְיֶה שְׁמוֹנִים, תִּהְיֶה מְנָתוֹ חָמֵשׁ מַעֲלוֹת; וְאִם יִהְיֶה תִּשְׁעִים, תִּהְיֶה מְנָתוֹ חָמֵשׁ מַעֲלוֹת וַחֲמִשָּׁה חֲלָקִים; וְאִם יִהְיֶה מֵאָה, תִּהְיֶה מְנָתוֹ חָמֵשׁ מַעֲלוֹת וּשְׁמוֹנָה חֲלָקִים; וְאִם יִהְיֶה מֵאָה וְעֶשֶׂר, תִּהְיֶה מְנָתוֹ אַרְבַּע מַעֲלוֹת וְתִשְׁעָה וַחֲמִשִּׁים חֲלָקִים; וְאִם יִהְיֶה מֵאָה וְעֶשְׂרִים, תִּהְיֶה מְנָתוֹ אַרְבַּע מַעֲלוֹת וְאַרְבָּעִים חֲלָקִים; וְאִם יִהְיֶה מֵאָה וּשְׁלוֹשִׁים, תִּהְיֶה מְנָתוֹ אַרְבַּע מַעֲלוֹת וְאַחַד עָשָׂר חֲלָקִים; וְאִם יִהְיֶה מֵאָה וְאַרְבָּעִים, תִּהְיֶה מְנָתוֹ שָׁלוֹשׁ מַעֲלוֹת וּשְׁלוֹשָׁה וּשְׁלוֹשִׁים חֲלָקִים; וְאִם יִהְיֶה מֵאָה וַחֲמִשִּׁים, תִּהְיֶה מְנָתוֹ שְׁתֵּי מַעֲלוֹת וּשְׁמוֹנָה וְאַרְבָּעִים חֲלָקִים; וְאִם יִהְיֶה מֵאָה וְשִׁשִּׁים, תִּהְיֶה מְנָתוֹ מַעֲלָה אַחַת וְשִׁשָּׁה וַחֲמִשִּׁים חֲלָקִים; וְאִם יִהְיֶה מֵאָה וְשִׁבְעִים, תִּהְיֶה מְנָתוֹ תִּשְׁעָה וַחֲמִשִּׁים חֲלָקִים; וְאִם יִהְיֶה מֵאָה וּשְׁמוֹנִים בְּשׁוֹוֶה, אֵין לוֹ מָנָה כְּמוֹ שֶׁאָמַרְנוּ--אֵלָא מְקוֹם הַיָּרֵחַ הָאֶמְצָעִי, הוּא הַמָּקוֹם הָאֲמִתִּי.

וְאִם יִהְיֶה הַמַּסְלוּל הַנָּכוֹן יָתֵר עַל מֵאָה וּשְׁמוֹנִים מַעֲלוֹת, תִּגְרַע אוֹתוֹ מִשְּׁלוֹשׁ מֵאוֹת וְשִׁשִּׁים, וְתֵדַע מְנָתוֹ, כְּדֶרֶךְ שֶׁעָשִׂיתָ בְּמַסְלוּל הַשֶּׁמֶשׁ; וְכֵן אִם יִהְיוּ בְּמִנְיַן הַמַּסְלוּל אֲחָדִים עִם הָעֲשָׂרוֹת, תִּקַּח מִן הַיָּתֵר שֶׁבֵּין שְׁתֵּי הַמָּנוֹת כְּפִי הַאֲחָדִים--כְּדֶרֶךְ שֶׁבֵּאַרְנוּ בְּמַסְלוּל הַשֶּׁמֶשׁ בַּמָּנוֹת שֶׁלּוֹ, כָּךְ תַּעֲשֶׂה בַּמַּסְלוּל הַנָּכוֹן בַּמָּנוֹת שֶׁלּוֹ.

כֵּיצַּד: הֲרֵי שֶׁרָצִינוּ לֵידַע מְקוֹם הַיָּרֵחַ הָאֲמִתִּי בִּתְחִלַּת לֵיל עֶרֶב שַׁבָּת שֶׁיּוֹמוֹ שֵׁנִי לְחֹדֶשׁ אֲיָר מִשָּׁנָה זוֹ שְׁהִיא שְׁנַת הָעִיקָר--וּמִנְיַן הַיָּמִים הַגְּמוּרִים מִתְּחִלַּת לֵיל הָעִיקָר עַד תְּחִלַּת לֵיל זֶה שֶׁאָנוּ רוֹצִים לֵידַע מְקוֹם הַיָּרֵחַ הָאֲמִתִּי בּוֹ, תִּשְׁעָה וְעֶשְׂרִים יוֹם; תּוֹצִיא אֶמְצַע הַשֶּׁמֶשׁ תְּחִלָּה לְלֵיל זֶה, יֵצֵא לָךְ אֶמְצָעָהּ חָמֵשׁ וּשְׁלוֹשִׁים מַעֲלוֹת וּשְׁמוֹנָה וּשְׁלוֹשִׁים חֲלָקִים וְשָׁלוֹשׁ וּשְׁלוֹשִׁים שְׁנִיּוֹת--סִימָנָם ל"ה ל"ח ל"ג; וְתוֹצִיא אֶמְצַע הַיָּרֵחַ לְשָׁעַת הָרְאִיָּה לְעֵת זוֹ, יֵצֵא לָךְ אֶמְצָעוֹ שָׁלוֹשׁ וַחֲמִשִּׁים מַעֲלוֹת וְשִׁשָּׁה וּשְׁלוֹשִׁים חֲלָקִים וְתֵשַׁע וּשְׁלוֹשִׁים שְׁנִיּוֹת--סִימָנָם נ"ג ל"ו ל"ט; וְתוֹצִיא אֶמְצַע הַמַּסְלוּל לְעֵת זוֹ, יֵצֵא לָךְ אֶמְצָעוֹ מֵאָה וְשָׁלוֹשׁ מַעֲלוֹת וְאֶחָד וְעֶשְׂרִים חֲלָקִים וְשֵׁשׁ וְאַרְבָּעִים שְׁנִיּוֹת--סִימָנָם ק"ג כ"א מ"ו; תִּגְרַע אֶמְצַע הַשֶּׁמֶשׁ מֵאֶמְצַע הַיָּרֵחַ, יִשָּׁאֵר שֶׁבַע עֶשְׂרֵה מַעֲלוֹת וּשְׁמוֹנָה וַחֲמִשִּׁים חֲלָקִים וְשֵׁשׁ שְׁנִיּוֹת--וְזֶה הוּא הַמֶּרְחָק; תִּכְפֹּל אוֹתוֹ, יֵצֵא לָךְ הַמֶּרְחָק הַכָּפוּל חָמֵשׁ וּשְׁלוֹשִׁים מַעֲלוֹת וְשִׁשָּׁה וַחֲמִשִּׁים חֲלָקִים וּשְׁתֵּים עֶשְׂרֵה שְׁנִיּוֹת--סִימָנָם ל"ה נ"ו י"ב; לְפִיכָּךְ תּוֹסִיף עַל אֶמְצַע הַמַּסְלוּל חָמֵשׁ מַעֲלוֹת, כְּמוֹ שֶׁהוֹדַעְנוּ, וְיֵצֵא לָךְ הַמַּסְלוּל הַנָּכוֹן, מֵאָה וּשְׁמוֹנֶה מַעֲלוֹת וְאֶחָד וְעֶשְׂרִים חֲלָקִים, וְאֵין מַקְפִּידִין עַל הַחֲלָקִים בַּמַּסְלוּל, כְּדֶרֶךְ שֶׁבֵּאַרְנוּ בַּשֶּׁמֶשׁ.

וּבָאנוּ לַחְקֹר עַל מְנָת זֶה הַמַּסְלוּל הַנָּכוֹן, שְׁהוּא מֵאָה וּשְׁמוֹנֶה--נִמְצֵאת מָנָה שֶׁלּוֹ חָמֵשׁ מַעֲלוֹת וְחֵלֶק אֶחָד; וּלְפִי שֶׁהַמַּסְלוּל הַנָּכוֹן הָיָה פָּחוּת מִמֵּאָה וּשְׁמוֹנִים, תִּגְרַע הַמָּנָה שְׁהוּא חָמֵשׁ מַעֲלוֹת וְחֵלֶק אֶחָד מִן אֶמְצַע הַיָּרֵחַ; יִשָּׁאֵר שְׁמוֹנֶה וְאַרְבָּעִים מַעֲלוֹת וַחֲמִשָּׁה וּשְׁלוֹשִׁים חֲלָקִים וְתֵשַׁע וּשְׁלוֹשִׁים שְׁנִיּוֹת; תַּעֲשֶׂה הַשְּׁנִיּוֹת חֵלֶק, וְתוֹסִיף עַל הַחֲלָקִים.
וְנִמְצָא מְקוֹם הַיָּרֵחַ הָאֲמִתִּי בְּשָׁעָה זוֹ, בְּמַזַּל שׁוֹר בִּשְׁמוֹנֶה עֶשְׂרֵה מַעֲלוֹת וְשִׁשָּׁה וּשְׁלוֹשִׁים חֲלָקִים מִמַּעֲלַת תְּשַׁע עֶשְׂרֵה--סִימָנָם י"ח ל"ו.
וְעַל הַדֶּרֶךְ הַזֶּה, תֵּדַע מְקוֹם הַיָּרֵחַ הָאֲמִתִּי בְּכָל עֵת רְאִיָּה שֶׁתִּרְצֶה, מִתְּחִלַּת שָׁנָה זוֹ שְׁהִיא הָעִיקָר, עַד סוֹף הָעוֹלָם.

הִלְכּוֹת קִדּוּשׁ הַחֹדֶשׁ פֵּרֶק טז 
הָעֲגֻלָּה שֶׁסּוֹבֵב בָּהּ הַיָּרֵחַ תָּמִיד, הִיא נוֹטָה מֵעַל הָעֲגֻלָּה שֶׁסּוֹבֶבֶת בָּהּ הַשֶּׁמֶשׁ תָּמִיד--חֶצְיָהּ נוֹטָה לַצָּפוֹן, וְחֶצְיָהּ נוֹטָה לַדָּרוֹם; וּשְׁתֵּי נְקֻדּוֹת יֵשׁ בָּהּ זוֹ כְּנֶגֶד זוֹ, שֶׁבָּהֶן פּוֹגְעוֹת שְׁתֵּי הָעֲגֻלּוֹת זוֹ בְּזוֹ.
לְפִיכָּךְ כְּשֶׁיִּהְיֶה הַיָּרֵחַ בְּאַחַת מִשְּׁתֵּיהֶן, נִמְצָא סוֹבֵב בָּעֲגֻלָּה שֶׁלַּשֶּׁמֶשׁ כְּנֶגֶד הַשֶּׁמֶשׁ בְּשׁוֹוֶה; וְאִם יֵצֵא הַיָּרֵחַ מֵאַחַת מִשְּׁתֵּי הַנְּקֻדּוֹת, נִמְצָא מְהַלֵּךְ לִצְפוֹן הַשֶּׁמֶשׁ אוֹ לִדְרוֹמָהּ.

הַנְּקֻדָּה שֶׁמִּמֶּנָּה יַתְחִיל הַיָּרֵחַ לִנְטוֹת לִצְפוֹן הַשֶּׁמֶשׁ, הִיא הַנִּקְרֵאת רֹאשׁ; וְהַנְּקֻדָּה שֶׁמִּמֶּנָּה יַתְחִיל הַיָּרֵחַ לִנְטוֹת לִדְרוֹם הַשֶּׁמֶשׁ, הִיא הַנִּקְרֵאת זָנָב.
וּמַהְלָךְ שׁוֹוֶה יֵשׁ לְזֶה הָרֹאשׁ, שְׁאֵין בּוֹ לֹא תוֹסֶפֶת וְלֹא גֵּרָעוֹן; וְהוּא הוֹלֵךְ בַּמַּזָּלוֹת אֲחוֹרַנִּית מִטָּלֶה לְדָגִים לִדְלִי, וְכֵן הוּא סוֹבֵב תָּמִיד.

 מַהְלַךְ הָרֹאשׁ הָאֶמְצָעִי בְּיוֹם אֶחָד, שְׁלוֹשָׁה חֲלָקִים וְאַחַת עֶשְׂרֵה שְׁנִיּוֹת; נִמְצָא מַהְלָכוֹ בַּעֲשָׂרָה יָמִים, אֶחָד וּשְׁלוֹשִׁים חֲלָקִים וְשֶׁבַע וְאַרְבָּעִים שְׁנִיּוֹת; וְנִמְצָא מַהְלָכוֹ בְּמֵאָה יוֹם, חָמֵשׁ מַעֲלוֹת וְשִׁבְעָה עָשָׂר חֲלָקִים וְשָׁלוֹשׁ וְאַרְבָּעִים שְׁנִיּוֹת--סִימָנָם ה' י"ז מ"ג; וְנִמְצָא מַהְלָכוֹ בְּאֶלֶף יוֹם, שְׁתַּיִם וַחֲמִשִּׁים מַעֲלוֹת וְשִׁבְעָה וַחֲמִשִּׁים חֲלָקִים וְעֶשֶׂר שְׁנִיּוֹת--סִימָנָם נ"ב נ"ז י'; וְנִמְצָא שְׁאֵרִית מַהְלָכוֹ בַּעֲשֶׂרֶת אֲלָפִים יוֹם, מֵאָה וְתֵשַׁע וְשִׁשִּׁים מַעֲלוֹת וְאֶחָד וּשְׁלוֹשִׁים חֲלָקִים וְאַרְבָּעִים שְׁנִיּוֹת--סִימָנָם קס"ט ל"א מ'.
וְנִמְצָא מַהְלָכוֹ לְתִשְׁעָה וְעֶשְׂרִים יוֹם, מַעֲלָה אַחַת וּשְׁנַיִם וּשְׁלוֹשִׁים חֲלָקִים וְתֵשַׁע שְׁנִיּוֹת--סִימָנָם א' ל"ב ט'; וְנִמְצָא מַהְלָכוֹ לְשָׁנָה סְדוּרָה, שְׁמוֹנֶה עֶשְׂרֵה מַעֲלוֹת וְאַרְבָּעָה וְאַרְבָּעִים חֲלָקִים וּשְׁתַּיִם וְאַרְבָּעִים שְׁנִיּוֹת--סִימָנָם י"ח מ"ד מ"ב.
וְאֶמְצַע הָרֹאשׁ בִּתְחִלַּת לֵיל חֲמִישִׁי שְׁהוּא הָעִיקָר, הָיָה מֵאָה וּשְׁמוֹנִים מַעֲלוֹת וְשִׁבְעָה וַחֲמִשִּׁים חֲלָקִים וּשְׁמוֹנֶה וְעֶשְׂרִים שְׁנִיּוֹת--סִימָנָם ק"פ נ"ז כ"ח.

 אִם תִּרְצֶה לֵידַע מְקוֹם הָרֹאשׁ בְּכָל עֵת שֶׁתִּרְצֶה--תּוֹצִיא אֶמְצָעוֹ לְאוֹתוֹ הָעֵת כְּדֶרֶךְ שֶׁתּוֹצִיא אֶמְצַע הַשֶּׁמֶשׁ וְאֶמְצַע הַיָּרֵחַ, וְתִגְרַע הָאֶמְצָע מִשְּׁלוֹשׁ מֵאוֹת וְשִׁשִּׁים מַעֲלוֹת.
וְהַנִּשְׁאָר, הוּא מְקוֹם הָרֹאשׁ בְּאוֹתָהּ הָעֵת; וּכְנֶגְדּוֹ, לְעוֹלָם יִהְיֶה מְקוֹם הַזָּנָב.

 כֵּיצַד: הֲרֵי שֶׁרָצִינוּ לֵידַע מְקוֹם הָרֹאשׁ לִתְחִלַּת לֵיל עֶרֶב שַׁבָּת שֶׁיּוֹמוֹ שֵׁנִי לַחֹדֶשׁ אֲיָר מִשָּׁנָה זוֹ שְׁהִיא שְׁנָת הָעִיקָר--וּמִנְיַן הַיָּמִים הַגְּמוּרִים מִתְּחִלַּת לֵיל הָעִיקָר עַד תְּחִלַּת לֵיל זֶה שֶׁאָנוּ רוֹצִים לֵידַע מְקוֹם הָרֹאשׁ בּוֹ, תִּשְׁעָה וְעֶשְׂרִים יוֹם.

 תּוֹצִיא אֶמְצַע הָרֹאשׁ לָעֵת הַזֹּאת עַל הַדֶּרֶךְ שֶׁיָּדַעְתָּ, וְהוּא שֶׁתּוֹסִיף מַהְלָכוֹ לְתִשְׁעָה וְעֶשְׂרִים יוֹם עַל הָעִיקָר; יֵצֵא לָךְ אֶמְצַע הָרֹאשׁ מֵאָה וּשְׁתַּיִם וּשְׁמוֹנִים מַעֲלוֹת וְתִשְׁעָה וְעֶשְׂרִים חֲלָקִים וְשֶׁבַע וּשְׁלוֹשִׁים שְׁנִיּוֹת--סִימָנָם קפ"ב כ"ט ל"ז; תִּגְרַע אֶמְצָע זֶה מִשְּׁלוֹשׁ מֵאוֹת וְשִׁשִּׁים, יִשָּׁאֵר לָךְ מֵאָה וְשֶׁבַע וְשִׁבְעִים מַעֲלוֹת וּשְׁלוֹשִׁים חֲלָקִים וְשָׁלוֹשׁ וְעֶשְׂרִים שְׁנִיּוֹת--סִימָנָם קע"ז ל' כ"ג; וְזֶה הוּא מְקוֹם הָרֹאשׁ, וְאַל תִּפְנֶה אֶל הַשְּׁנִיּוֹת.
נִמְצָא מְקוֹם הָרֹאשׁ, בְּמַזַּל בְּתוּלָה בְּשֶׁבַע וְעֶשְׂרִים מַעֲלוֹת וּשְׁלוֹשִׁים חֲלָקִים; וּמְקוֹם הַזָּנָב כְּנֶגְדּוֹ, בְּמַזַּל דָּגִים בְּשֶׁבַע וְעֶשְׂרִים מַעֲלוֹת וּשְׁלוֹשִׁים חֲלָקִים.

 לְעוֹלָם יִהְיֶה בֵּין הָרֹאשׁ וּבֵין הַזָּנָב, חֲצִי הַגַּלְגַּל בְּשׁוֹוֶה; לְפִיכָּךְ כָּל מַזָּל שֶׁתִּמְצָא בּוֹ מְקוֹם הָרֹאשׁ, יִהְיֶה הַזָּנָב בְּמַזַּל שְׁבִיעִי מִמֶּנּוּ בִּכְמוֹ מִנְיַן הַמַּעֲלוֹת וְהַחֲלָקִים בְּשׁוֹוֶה--אִם יִהְיֶה הָרֹאשׁ בְּעֶשֶׂר מַעֲלוֹת בְּמַזַּל פְּלוֹנִי, יִהְיֶה הַזָּנָב בְּעֶשֶׂר מַעֲלוֹת מִמַּזַּל שְׁבִיעִי מִמֶּנּוּ.

 וּמֵאַחַר שֶׁתֵּדַע מְקוֹם הָרֹאשׁ וּמְקוֹם הַזָּנָב וּמְקוֹם הַיָּרֵחַ הָאֲמִתִּי, הִתְבּוֹנֵן בִּשְׁלָשְׁתָּן--אִם מָצָאתָ הַיָּרֵחַ עִם הָרֹאשׁ אוֹ עִם הַזָּנָב בְּמַעֲלָה אַחַת וְחֵלֶק אֶחָד, תֵּדַע שְׁאֵין הַיָּרֵחַ נוֹטֶה לֹא לִצְפוֹן הַשֶּׁמֶשׁ וְלֹא לִדְרוֹמָהּ; וְאִם רָאִיתָ מְקוֹם הַיָּרֵחַ לִפְנֵי מְקוֹם הָרֹאשׁ וְהוּא הוֹלֵךְ כְּנֶגֶד הַזָּנָב, תֵּדַע שֶׁהַיָּרֵחַ נוֹטֶה לִצְפוֹן הַשֶּׁמֶשׁ; וְאִם הָיָה הַיָּרֵחַ לִפְנֵי מְקוֹם הַזָּנָב וַהֲרֵי הוּא הוֹלֵךְ כְּנֶגֶד הָרֹאשׁ, תֵּדַע שֶׁהַיָּרֵחַ נוֹטֶה לִדְרוֹם הַשֶּׁמֶשׁ.

 הַנְּטִיָּה שֶׁנּוֹטֶה הַיָּרֵחַ לִצְפוֹן הַשֶּׁמֶשׁ אוֹ לִדְרוֹמָהּ, הִיא הַנִּקְרֵאת רֹחַב הַיָּרֵחַ; וְאִם הָיָה נוֹטֶה לַצָּפוֹן, נִקְרָא רֹחַב צְפוֹנִי, וְאִם הָיָה נוֹטֶה לַדָּרוֹם, נִקְרָא רֹחַב דְּרוֹמִי.
וְאִם הָיָה הַיָּרֵחַ בְּאַחַת מִשְּׁתֵּי הַנְּקֻדּוֹת--לֹא יִהְיֶה לוֹ רֹחַב, כְּמוֹ שֶׁבֵּאַרְנוּ.

 לְעוֹלָם לֹא יִהְיֶה רֹחַב הַיָּרֵחַ יָתֵר עַל חָמֵשׁ מַעֲלוֹת, בֵּין בַּצָּפוֹן בֵּין בַּדָּרוֹם; אֵלָא כָּךְ הוּא דַּרְכּוֹ: יַתְחִיל מִן הָרֹאשׁ וְיִתְרַחַק מִמֶּנּוּ מְעַט מְעַט, וְהַמֶּרְחָק הוֹלֵךְ וְנוֹסָף עַד שֶׁיַּגִּיעַ לְחָמֵשׁ מַעֲלוֹת; וְיַחְזֹר וְיִתְקָרַב מְעַט מְעַט, עַד שֶׁלֹּא יִהְיֶה לוֹ רֹחַב כְּשֶׁיַּגִּיעַ לַזָּנָב; וְיַחְזֹר וְיִתְרַחַק מְעַט מְעַט, וְהַמֶּרְחָק נוֹסָף עַד שֶׁיַּגִּיעַ לְחָמֵשׁ מַעֲלוֹת; וְיַחְזֹר וְיִתְקָרַב, עַד שֶׁלֹּא יִהְיֶה לוֹ רֹחַב.

 אִם תִּרְצֶה לֵידַע רֹחַב הַיָּרֵחַ כַּמָּה הוּא בְּכָל עֵת שֶׁתִּרְצֶה, וְאִם צְפוֹנִי הוּא אוֹ דְּרוֹמִי--תּוֹצִיא מְקוֹם הָרֹאשׁ וּמְקוֹם הַיָּרֵחַ הָאֲמִתִּי לְאוֹתָהּ הָעֵת, וְתִגְרַע מְקוֹם הָרֹאשׁ מִמְּקוֹם הַיָּרֵחַ הָאֲמִתִּי; וְהַנִּשְׁאָר, הוּא הַנִּקְרָא מַסְלוּל הָרֹחַב.
אִם יִהְיֶה מַסְלוּל הָרֹחַב מִמַּעֲלָה אַחַת עַד מֵאָה וּשְׁמוֹנִים, תֵּדַע שֶׁרֹחַב הַיָּרֵחַ צְפוֹנִי; וְאִם הָיָה הַמַּסְלוּל יָתֵר עַל מֵאָה וּשְׁמוֹנִים, תֵּדַע שֶׁרֹחַב הַיָּרֵחַ דְּרוֹמִי; וְאִם הָיָה מֵאָה וּשְׁמוֹנִים בְּשׁוֹוֶה אוֹ שְׁלוֹשׁ מֵאוֹת וְשִׁשִּׁים בְּשׁוֹוֶה, אֵין לַיָּרֵחַ רֹחַב כְּלָל.
וְתַחְזֹר וְתִרְאֶה מְנַת מַסְלוּל הָרֹחַב כַּמָּה הִיא, וְהוּא שֵׁעוּר נְטִיָּתוֹ לַצָּפוֹן אוֹ לַדָּרוֹם; וְהוּא הַנִּקְרָא רֹחַב הַיָּרֵחַ הַדְּרוֹמִי אוֹ הַצְּפוֹנִי, כְּמוֹ שֶׁבֵּאַרְנוּ.

 וְכַמָּה הִיא מְנַת מַסְלוּל הָרֹחַב--אִם יִהְיֶה מַסְלוּל הָרֹחַב עֶשֶׂר מַעֲלוֹת, תִּהְיֶה מְנָתוֹ שְׁנַיִם וַחֲמִשִּׁים חֲלָקִים; וְאִם יִהְיֶה הַמַּסְלוּל הַזֶּה עֶשְׂרִים מַעֲלוֹת, תִּהְיֶה מְנָתוֹ מַעֲלָה אַחַת וּשְׁלוֹשָׁה וְאַרְבָּעִים חֲלָקִים; וְאִם יִהְיֶה הַמַּסְלוּל שְׁלוֹשִׁים, תִּהְיֶה מְנָתוֹ שְׁתֵּי מַעֲלוֹת וּשְׁלוֹשִׁים חֲלָקִים; וְאִם יִהְיֶה הַמַּסְלוּל אַרְבָּעִים, תִּהְיֶה מְנָתוֹ שָׁלוֹשׁ מַעֲלוֹת וּשְׁלוֹשָׁה עָשָׂר חֲלָקִים; וְאִם יִהְיֶה הַמַּסְלוּל חֲמִשִּׁים מַעֲלוֹת, תִּהְיֶה מְנָתוֹ שָׁלוֹשׁ מַעֲלוֹת וַחֲמִשִּׁים חֲלָקִים; וְאִם יִהְיֶה הַמַּסְלוּל שִׁשִּׁים, תִּהְיֶה מְנָתוֹ אַרְבַּע מַעֲלוֹת וְעֶשְׂרִים חֲלָקִים; וְאִם יִהְיֶה הַמַּסְלוּל שִׁבְעִים, תִּהְיֶה מְנָתוֹ אַרְבַּע מַעֲלוֹת וּשְׁנַיִם וְאַרְבָּעִים חֲלָקִים; וְאִם יִהְיֶה הַמַּסְלוּל שְׁמוֹנִים, תִּהְיֶה מְנָתוֹ אַרְבַּע מַעֲלוֹת וַחֲמִשָּׁה וַחֲמִשִּׁים חֲלָקִים; וְאִם יִהְיֶה הַמַּסְלוּל תִּשְׁעִים, תִּהְיֶה מְנָתוֹ חָמֵשׁ מַעֲלוֹת.

 וְאִם יִהְיוּ אֲחָדִים עִם הָעֲשָׂרוֹת--תִּקַּח הָרָאוּי לָהֶם לְפִי הַיָּתֵר שֶׁבֵּין שְׁתֵּי הַמָּנוֹת, כְּמוֹ שֶׁעָשִׂיתָ בְּמַסְלוּל הַשֶּׁמֶשׁ וּבְמַסְלוּל הַיָּרֵחַ.
כֵּיצַד: הֲרֵי שֶׁהָיָה מַסְלוּל הָרֹחַב שָׁלוֹשׁ וַחֲמִשִּׁים מַעֲלוֹת--וּכְבָר יָדַעְתָּ שֶׁאִלּוּ הָיָה הַמַּסְלוּל חֲמִשִּׁים, הָיְתָה מְנָתוֹ שָׁלוֹשׁ מַעֲלוֹת וַחֲמִשִּׁים חֲלָקִים, וְאִלּוּ הָיָה הַמַּסְלוּל שִׁשִּׁים, הָיְתָה מְנָתוֹ אַרְבַּע מַעֲלוֹת וְעֶשְׂרִים חֲלָקִים; נִמְצָא הַיָּתֵר בֵּין שְׁתֵּי הַמָּנוֹת, שְׁלוֹשִׁים חֲלָקִים, שְׁלוֹשָׁה חֲלָקִים, לְכָל מַעֲלָה; וְנִמְצָא לְפִי חֶשְׁבּוֹן מַסְלוּל זֶה שְׁהוּא שָׁלוֹשׁ וַחֲמִשִּׁים, מְנָתוֹ שָׁלוֹשׁ מַעֲלוֹת וְתִשְׁעָה וַחֲמִשִּׁים חֲלָקִים.
וְעַל דֶּרֶךְ זוֹ, תַּעֲשֶׂה בְּכָל מִנְיָן וּמִנְיָן.

 מֵאַחַר שֶׁתֵּדַע מְנָתוֹ שֶׁלְּמַסְלוּל הָרֹחַב עַד תִּשְׁעִים כְּמוֹ שֶׁהוֹדַעְנוּךָ, תֵּדַע מָנוֹת שֶׁלְּכָל מִנְיָנוֹת הַמַּסְלוּל: שְׁאִם יִהְיֶה הַמַּסְלוּל יָתֵר עַל תִּשְׁעִים עַד מֵאָה וּשְׁמוֹנִים--תִּגְרַע הַמַּסְלוּל מִמֵּאָה וּשְׁמוֹנִים, וְהַנִּשְׁאָר תֵּדַע בּוֹ הַמָּנָה.

 וְכֵן אִם הָיָה הַמַּסְלוּל יָתֵר מִמֵּאָה וּשְׁמוֹנִים עַד מָאתַיִם וְשִׁבְעִים--תִּגְרַע מִמֶּנּוּ מֵאָה וּשְׁמוֹנִים, וְהַנִּשְׁאָר תֵּדַע בּוֹ הַמָּנָה.

 וְאִם הָיָה הַמַּסְלוּל יָתֵר עַל מָאתַיִם וְשִׁבְעִים עַד שְׁלוֹשׁ מֵאוֹת וְשִׁשִּׁים--תִּגְרַע אוֹתוֹ מִשְּׁלוֹשׁ מֵאוֹת וְשִׁשִּׁים, וְהַנִּשְׁאָר תֵּדַע בּוֹ הַמָּנָה.

 כֵּיצַד: הֲרֵי שֶׁהָיָה הַמַּסְלוּל מֵאָה וַחֲמִשִּׁים--תִּגְרַע אוֹתוֹ מִמֵּאָה וּשְׁמוֹנִים, נִשְׁאָר שְׁלוֹשִׁים.
וּכְבָר יָדַעְתָּ שֶׁמְּנַת שְׁלוֹשִׁים, שְׁתֵּי מַעֲלוֹת וּשְׁלוֹשִׁים חֲלָקִים; וְכָּךְ תִּהְיֶה מְנַת מֵאָה וַחֲמִשִּׁים, שְׁתֵּי מַעֲלוֹת וּשְׁלוֹשִׁים חֲלָקִים.

 הֲרֵי שֶׁהָיָה הַמַּסְלוּל מָאתַיִם--תִּגְרַע מִמֶּנּוּ מֵאָה וּשְׁמוֹנִים, יִשָּׁאֵר עֶשְׂרִים.
וּכְבָר יָדַעְתָּ שֶׁמְּנַת עֶשְׂרִים, הִיא מַעֲלָה אַחַת וּשְׁלוֹשָׁה וְאַרְבָּעִים חֲלָקִים; וְכָּךְ תִּהְיֶה מְנַת מָאתַיִם, תִּהְיֶה מַעֲלָה אַחַת וּשְׁלוֹשָׁה וְאַרְבָּעִים חֲלָקִים.

 הֲרֵי שֶׁהָיָה הַמַּסְלוּל שְׁלוֹשׁ מֵאוֹת--תִּגְרַע אוֹתוֹ מִשְּׁלוֹשׁ מֵאוֹת וְשִׁשִּׁים, נִשְׁאָר שִׁשִּׁים.
וּכְבָר יָדַעְתָּ שֶׁמְּנַת שִׁשִּׁים, אַרְבַּע מַעֲלוֹת וְעֶשְׂרִים חֲלָקִים; וְכָּךְ הִיא מְנַת שְׁלוֹשׁ מֵאוֹת, אַרְבַּע מַעֲלוֹת וְעֶשְׂרִים חֲלָקִים.
וְעַל דֶּרֶךְ זוֹ, בְּכָל הַמִּנְיָנוֹת.

 הֲרֵי שֶׁרָצִינוּ לֵידַע רֹחַב הַיָּרֵחַ כַּמָּה הוּא, וּבְאֵיזֶה רוּחַ הוּא אִם צְפוֹנִי וְאִם דְּרוֹמִי, בִּתְחִלַּת לֵיל עֶרֶב שַׁבָּת שֵׁנִי לְחֹדֶשׁ אֲיָר מִשָּׁנָה זוֹ: וּכְבָר יָדַעְתָּ שֶׁמְּקוֹם הַיָּרֵחַ הָאֲמִתִּי, הָיָה בְּלֵיל זֶה בִּשְׁמוֹנֶה עֶשְׂרֵה מַעֲלוֹת וְאַרְבָּעִים חֲלָקִים מִמַּזַּל שׁוֹר--סִימָנוֹ י"ח מ'; וּמְקוֹם הָרֹאשׁ הָיָה בְּאוֹתָהּ הָעֵת, בְּשֶׁבַע וְעֶשְׂרִים מַעֲלוֹת וּשְׁלוֹשִׁים חֲלָקִים מִמַּזַּל בְּתוּלָה--סִימָנוֹ כ"ז ל'.
תִּגְרַע מְקוֹם הָרֹאשׁ מִמְּקוֹם הַיָּרֵחַ, יֵצֵא לָךְ מַסְלוּל הָרֹחַב מָאתַיִם אַחַת וּשְׁלוֹשִׁים מַעֲלוֹת וַעֲשָׂרָה חֲלָקִים--סִימָנוֹ רל"א י'--לְפִי שְׁאֵין מַשְׁגִּיחִין עַל הַחֲלָקִים, בְּכָל מַסְלוּל.
וְנִמְצֵאת הַמָּנָה שֶׁלְּמַסְלוּל זֶה בַּדְּרָכִים שֶׁבֵּאַרְנוּ בְּפֵרֶק זֶה, שָׁלוֹשׁ מַעֲלוֹת וּשְׁלוֹשָׁה וַחֲמִשִּׁים חֲלָקִים; וְזֶה הוּא רֹחַב הַיָּרֵחַ בִּתְחִלַּת לֵיל זֶה, וְהוּא דְּרוֹמִי--שֶׁהֲרֵי הַמַּסְלוּל יָתֵר עַל מֵאָה וּשְׁמוֹנִים.

הִלְכּוֹת קִדּוּשׁ הַחֹדֶשׁ פֵּרֶק יז 
כָּל הַדְּבָרִים שֶׁהִקְדַּמְנוּ כְּדֵי שֶׁיִּהְיוּ עֲתִידִים וּמוּכָנִים לִידִיעַת הָרְאִיָּה, וּכְשֶׁתִּרְצֶה לָדַעַת זֹאת, תַּתְחִיל וּתְחַשַּׁב וְתוֹצִיא מְקוֹם הַשֶּׁמֶשׁ הָאֲמִתִּי וּמְקוֹם הַיָּרֵחַ הָאֲמִתִּי וּמְקוֹם הָרֹאשׁ לְשָׁעַת הָרְאִיָּה, וְתִגְרַע מְקוֹם הַשֶּׁמֶשׁ הָאֲמִתִּי מִמְּקוֹם הַיָּרֵחַ הָאֲמִתִּי; וְהַנִּשְׁאָר, הוּא הַנִּקְרָא אֹרֶךְ רִאשׁוֹן.

וּמֵאַחַר שֶׁתֵּדַע מְקוֹם הָרֹאשׁ וּמְקוֹם הַיָּרֵחַ, תֵּדַע רֹחַב הַיָּרֵחַ כַּמָּה הוּא, וְאִם הוּא רֹחַב צְפוֹנִי אוֹ דְּרוֹמִי; וְהוּא הַנִּקְרָא רֹחַב רִאשׁוֹן.
וְהִזָּהֵר בָּאֹרֶךְ הַזֶּה הָרִאשׁוֹן וּבָרֹחַב הָרִאשׁוֹן, וְיִהְיוּ שְׁנֵיהֶם מוּכָנִים לְפָנֶיךָ.

וְהִתְבּוֹנֵן בְּאֹרֶךְ זֶה הָרִאשׁוֹן: אִם יֵצֵא לָךְ תֵּשַׁע מַעֲלוֹת בְּשׁוֹוֶה אוֹ פָּחוּת--תֵּדַע בַּוַּדַּאי שְׁאֵי אִפְשָׁר לְעוֹלָם שֶׁיֵּרָאֶה הַיָּרֵחַ בְּאוֹתוֹ הַלַּיְלָה בְּכָל אֶרֶץ יִשְׂרָאֵל, וְאֵין אַתָּה צָרִיךְ חֶשְׁבּוֹן אַחֵר; וְאִם יִהְיֶה הָאֹרֶךְ הָרִאשׁוֹן יָתֵר עַל חָמֵשׁ עֶשְׂרֵה מַעֲלוֹת--תֵּדַע בַּוַּדַּאי שֶׁהַיָּרֵחַ יֵרָאֶה בְּכָל אֶרֶץ יִשְׂרָאֵל, וְאֵין אַתָּה צָרִיךְ לְחֶשְׁבּוֹן אַחֵר; וְאִם יִהְיֶה הָאֹרֶךְ הָרִאשׁוֹן מִתֵּשַׁע מַעֲלוֹת וְעַד חָמֵשׁ עֶשְׂרֵה--תִּצְטָרַךְ לִדְרֹשׁ וְלַחְקֹר בְּחֶשְׁבּוֹנוֹת הָרְאִיָּה, עַד שֶׁתֵּדַע אִם יֵרָאֶה אוֹ לֹא יֵרָאֶה.

בַּמֶּה דְּבָרִים אֲמוּרִים, בְּשֶׁהָיָה מְקוֹם הַיָּרֵחַ הָאֲמִתִּי מִתְּחִלַּת מַזַּל גְּדִי עַד סוֹף מַזַּל תְּאוֹמִים.
אֲבָל אִם הָיָה מְקוֹם הַיָּרֵחַ מִתְּחִלַּת מַזַּל סַרְטָן עַד סוֹף מַזַּל קַשָּׁת, וְיִהְיֶה הָאֹרֶךְ הָרִאשׁוֹן עֶשֶׂר מַעֲלוֹת בְּשׁוֹוֶה אוֹ פָּחוּת--תֵּדַע שְׁאֵין הַיָּרֵחַ נִרְאֶה כְּלָל בְּאוֹתוֹ הַלַּיְלָה בְּכָל אֶרֶץ יִשְׂרָאֵל; וְאִם הָיָה הָאֹרֶךְ הָרִאשׁוֹן יָתֵר עַל אַרְבַּע וְעֶשְׂרִים מַעֲלוֹת, וַדַּאי יֵרָאֶה בְּכָל גְּבוּל יִשְׂרָאֵל; אִם יִהְיֶה הָאֹרֶךְ הָרִאשׁוֹן מֵעֶשֶׂר מַעֲלוֹת עַד אַרְבַּע וְעֶשְׂרִים--תִּצְטָרַךְ לִדְרֹשׁ וְלַחְקֹר בְּחֶשְׁבּוֹנוֹת הָרְאִיָּה, עַד שֶׁתֵּדַע אִם יֵרָאֶה אוֹ לֹא יֵרָאֶה.

וְאֵלּוּ הֶן חֶשְׁבּוֹנוֹת הָרְאִיָּה: הִתְבּוֹנֵן וּרְאֵה הַיָּרֵחַ בְּאֵיזֶה מַזָּל הוּא--אִם יִהְיֶה בְּמַזַּל טָלֶה, תִּגְרַע מִן הָאֹרֶךְ הָרִאשׁוֹן תִּשְׁעָה וַחֲמִשִּׁים חֲלָקִים; וְאִם יִהְיֶה בְּמַזַּל שׁוֹר, תִּגְרַע מִן הָאֹרֶךְ מַעֲלָה אַחַת; וְאִם יִהְיֶה בְּמַזַּל תְּאוֹמִים, תִּגְרַע מִן הָאֹרֶךְ שְׁמוֹנָה וַחֲמִשִּׁים חֲלָקִים; וְאִם יִהְיֶה בְּמַזַּל סַרְטָן, תִּגְרַע מִן הָאֹרֶךְ שְׁנַיִם וַחֲמִשִּׁים חֲלָקִים; וְאִם יִהְיֶה בְּמַזַּל אַרְיֵה, תִּגְרַע מִן הָאֹרֶךְ שְׁלוֹשָׁה וְאַרְבָּעִים חֲלָקִים; וְאִם יִהְיֶה בְּמַזַּל בְּתוּלָה, תִּגְרַע מִן הָאֹרֶךְ שִׁבְעָה וּשְׁלוֹשִׁים חֲלָקִים; וְאִם יִהְיֶה בְּמַזַּל מֹאזְנַיִם, תִּגְרַע מִן הָאֹרֶךְ אַרְבָּעָה וּשְׁלוֹשִׁים חֲלָקִים; וְאִם יִהְיֶה בְּמַזַּל עַקְרָב, תִּגְרַע מִן הָאֹרֶךְ אַרְבָּעָה וּשְׁלוֹשִׁים חֲלָקִים; וְאִם יִהְיֶה בְּמַזַּל קַשָּׁת, תִּגְרַע מִן הָאֹרֶךְ שִׁשָּׁה וּשְׁלוֹשִׁים חֲלָקִים; וְאִם יִהְיֶה בְּמַזַּל גְּדִי, תִּגְרַע מִן הָאֹרֶךְ אַרְבָּעָה וְאַרְבָּעִים חֲלָקִים; וְאִם יִהְיֶה בְּמַזַּל דְּלִי, תִּגְרַע מִן הָאֹרֶךְ שְׁלוֹשָׁה וַחֲמִשִּׁים חֲלָקִים; וְאִם יִהְיֶה בְּמַזַּל דָּגִים, תִּגְרַע מִן הָאֹרֶךְ שְׁמוֹנָה וַחֲמִשִּׁים חֲלָקִים.
וְהַנִּשְׁאָר מִן הָאֹרֶךְ אַחַר שֶׁתִּגְרַע מִמֶּנּוּ אֵלּוּ הַחֲלָקִים, הוּא הַנִּקְרָא אֹרֶךְ שֵׁנִי.

וְלָמָּה גּוֹרְעִין חֲלָקִים אֵלּוּ, לְפִי שֶׁמְּקוֹם הַיָּרֵחַ הָאֲמִתִּי אֵינוּ הַמָּקוֹם שֶׁיֵּרָאֶה בּוֹ, אֵלָא שִׁנּוּי יֵשׁ בֵּינֵיהֶם בָּאֹרֶךְ וּבָרֹחַב, וְהוּא הַנִּקְרָא שִׁנּוּי הַמַּרְאֶה; וְשִׁנּוּי מַרְאֶה הָאֹרֶךְ בְּשָׁעַת הָרְאִיָּה, לְעוֹלָם גּוֹרְעִין אוֹתוֹ מִן הָאֹרֶךְ כְּמוֹ שֶׁאָמַרְנוּ.

אֲבָל שִׁנּוּי מַרְאֶה הָרֹחַב--אִם הָיָה רֹחַב הַיָּרֵחַ צְפוֹנִי, גּוֹרְעִין חֲלָקִים שֶׁלְּשִׁנּוּי מַרְאֶה הָרֹחַב מִן הָרֹחַב הָרִאשׁוֹן; וְאִם הָיָה רֹחַב הַיָּרֵחַ דְּרוֹמִי, מוֹסִיפִין הַחֲלָקִים שֶׁלְּשִׁנּוּי מַרְאֶה הָרֹחַב עַל הָרֹחַב הָרִאשׁוֹן.
וּמַה שֶׁיִּהְיֶה הָרֹחַב הָרִאשׁוֹן אַחַר שֶׁמּוֹסִיפִין עָלָיו אוֹ גּוֹרְעִין מִמֶּנּוּ אוֹתָם הַחֲלָקִים, הוּא הַנִּקְרָא רֹחַב שֵׁנִי.

וְכַמָּה הֶם הַחֲלָקִים שֶׁמּוֹסִיפִין אוֹ גּוֹרְעִין אוֹתָן--אִם יִהְיֶה הַיָּרֵחַ בְּמַזַּל טָלֶה, תִּשְׁעָה חֲלָקִים; וְאִם יִהְיֶה בְּמַזַּל שׁוֹר, עֲשָׂרָה חֲלָקִים; וְאִם יִהְיֶה בְּמַזַּל תְּאוֹמִים, שִׁשָּׁה עָשָׂר חֲלָקִים; וְאִם יִהְיֶה בְּמַזַּל סַרְטָן, שִׁבְעָה וְעֶשְׂרִים חֲלָקִים; וְאִם יִהְיֶה בְּמַזַּל אַרְיֵה, שְׁמוֹנָה וּשְׁלוֹשִׁים חֲלָקִים; וְאִם יִהְיֶה בְּמַזַּל בְּתוּלָה, אַרְבָּעָה וְאַרְבָּעִים חֲלָקִים; וְאִם יִהְיֶה בְּמַזַּל מֹאזְנַיִם, שִׁשָּׁה וְאַרְבָּעִים חֲלָקִים; וְאִם יִהְיֶה בְּמַזַּל עַקְרָב, חֲמִשָּׁה וְאַרְבָּעִים חֲלָקִים; וְאִם יִהְיֶה בְּמַזַּל קַשָּׁת, אַרְבָּעָה וְאַרְבָּעִים חֲלָקִים; וְאִם יִהְיֶה בְּמַזַּל גְּדִי, שִׁשָּׁה וּשְׁלוֹשִׁים חֲלָקִים; וְאִם יִהְיֶה בְּמַזַּל דְּלִי, שִׁבְעָה וְעֶשְׂרִים חֲלָקִים; וְאִם יִהְיֶה בְּמַזַּל דָּגִים, שְׁנֵים עָשָׂר חֲלָקִים.

וּמֵאַחַר שֶׁתֵּדַע חֲלָקִים אֵלּוּ, תִּגְרַע אוֹתָן מִן הָרֹחַב הָרִאשׁוֹן אוֹ תּוֹסִיף אוֹתָן עָלָיו, כְּמוֹ שֶׁהוֹדַעְנוּךָ; וְיֵצֵא לָךְ, הָרֹחַב הַשֵּׁנִי.
וּכְבָר יָדַעְתָּ אִם הוּא צְפוֹנִי אוֹ דְּרוֹמִי, וְתֵדַע כַּמָּה מַעֲלוֹת וְכַמָּה חֲלָקִים נַעֲשָׂה זֶה הָרֹחַב הַשֵּׁנִי; וְתָכִין אוֹתוֹ לְפָנֶיךָ, וְיִהְיֶה עֲתִיד.

וְאַחַר כָּךְ תַּחְזֹר וְתִקַּח מִן הָרֹחַב הַשֵּׁנִי הַזֶּה מִקְצָתוֹ, מִפְּנֵי שֶׁהַיָּרֵחַ נָלוֹז מְעַט בְּמַעְגָּלוֹ.
וְכַמָּה הוּא הַמִּקְצָת שֶׁתִּקַּח מִמֶּנּוּ: אִם יִהְיֶה מְקוֹם הַיָּרֵחַ מִתְּחִלַּת מַזַּל טָלֶה עַד עֶשְׂרִים מַעֲלָה מִמֶּנּוּ, אוֹ מִתְּחִלַּת מַזַּל מֹאזְנַיִם עַד עֶשְׂרִים מַעֲלָה מִמֶּנּוּ--תִּקָּח מִן הָרֹחַב הַשֵּׁנִי שְׁנֵי חֻמְשָׁיו; וְאִם יִהְיֶה הַיָּרֵחַ מֵעֶשְׂרִים מִמַּזַּל טָלֶה עַד עֶשֶׂר מַעֲלוֹת מִמַּזַּל שׁוֹר, אוֹ מֵעֶשְׂרִים מִמַּזַּל מֹאזְנַיִם עַד עֶשֶׂר מַעֲלוֹת מִמַּזַּל עַקְרָב--תִּקָּח מִן הָרֹחַב הַשֵּׁנִי שְׁלִישִׁיתוֹ; וְאִם יִהְיֶה הַיָּרֵחַ מֵעֶשֶׂר מַעֲלוֹת מִמַּזַּל שׁוֹר עַד עֶשְׂרִים מִמֶּנּוּ, אוֹ מֵעֶשֶׂר מַעֲלוֹת מִמַּזַּל עַקְרָב עַד עֶשְׂרִים מִמֶּנּוּ--תִּקָּח מִן הָרֹחַב הַשֵּׁנִי רְבִיעִיתוֹ; וְאִם יִהְיֶה הַיָּרֵחַ מֵעֶשְׂרִים מַעֲלוֹת מִמַּזַּל שׁוֹר עַד סוֹפוֹ, אוֹ מֵעֶשְׂרִים מִמַּזַּל עַקְרָב עַד סוֹפוֹ--תִּקָּח מִן הָרֹחַב הַשֵּׁנִי חֲמִישִׁיתוֹ; וְאִם יִהְיֶה הַיָּרֵחַ מִתְּחִלַּת מַזַּל תְּאוֹמִים עַד עֶשֶׂר מַעֲלוֹת מִמֶּנּוּ, אוֹ מִתְּחִלַּת מַזַּל קַשָּׁת עַד עֶשֶׂר מַעֲלוֹת מִמֶּנּוּ--תִּקָּח מִן הָרֹחַב הַשֵּׁנִי שְׁתוּתוֹ; וְאִם יִהְיֶה הַיָּרֵחַ מֵעֶשֶׂר מַעֲלוֹת מִמַּזַּל תְּאוֹמִים עַד עֶשְׂרִים מִמֶּנּוּ, אוֹ מֵעֶשֶׂר מִמַּזַּל קַשָּׁת עַד עֶשְׂרִים מִמֶּנּוּ--תִּקָּח מִן הָרֹחַב הַשֵּׁנִי חֲצִי שְׁתוּתוֹ; וְאִם יִהְיֶה מְקוֹם הַיָּרֵחַ מֵעֶשְׂרִים מִמַּזַּל תְּאוֹמִים עַד חָמֵשׁ וְעֶשְׂרִים מִמֶּנּוּ, אוֹ מֵעֶשְׂרִים מִמַּזַּל קַשָּׁת עַד חָמֵשׁ וְעֶשְׂרִים מִמֶּנּוּ--תִּקָּח מִן הָרֹחַב הַשֵּׁנִי רְבִיעַ שְׁתוּתוֹ; וְאִם יִהְיֶה מְקוֹם הַיָּרֵחַ מֵחָמֵשׁ וְעֶשְׂרִים מִמַּזַּל תְּאוֹמִים עַד חָמֵשׁ מַעֲלוֹת מִמַּזַּל סַרְטָן, אוֹ מֵחָמֵשׁ וְעֶשְׂרִים מִמַּזַּל קַשָּׁת עַד חָמֵשׁ מַעֲלוֹת מִמַּזַּל גְּדִי--לֹא תִקָּח כְּלוּם, לְפִי שְׁאֵין כָּאן נְלִיזַת מַעְגָּל; וְאִם יִהְיֶה הַיָּרֵחַ מֵחָמֵשׁ מִמַּזַּל סַרְטָן עַד עֶשֶׂר מִמֶּנּוּ, אוֹ מֵחָמֵשׁ מִמַּזַּל גְּדִי עַד עֶשֶׂר מִמֶּנּוּ--תִּקָּח מִן הָרֹחַב הַשֵּׁנִי רְבִיעַ שְׁתוּתוֹ; וְאִם יִהְיֶה מְקוֹם הַיָּרֵחַ מֵעֶשֶׂר מִמַּזַּל סַרְטָן עַד עֶשְׂרִים מִמֶּנּוּ, אוֹ מֵעֶשֶׂר מִמַּזַּל גְּדִי עַד עֶשְׂרִים מִמֶּנּוּ--תִּקָּח מִן הָרֹחַב הַשֵּׁנִי חֲצִי שְׁתוּתוֹ; וְאִם יִהְיֶה מְקוֹם הַיָּרֵחַ מֵעֶשְׂרִים מִמַּזַּל סַרְטָן עַד סוֹפוֹ, אוֹ מֵעֶשְׂרִים מִמַּזַּל גְּדִי עַד סוֹפוֹ--תִּקָּח מִן הָרֹחַב הַשֵּׁנִי שְׁתוּתוֹ; וְאִם יִהְיֶה הַיָּרֵחַ מִתְּחִלַּת מַזַּל אַרְיֵה עַד עֶשֶׂר מַעֲלוֹת מִמֶּנּוּ, אוֹ מִתְּחִלַּת מַזַּל דְּלִי עַד עֶשֶׂר מַעֲלוֹת מִמֶּנּוּ--תִּקָּח מִן הָרֹחַב הַשֵּׁנִי חֲמִישִׁיתוֹ; וְאִם יִהְיֶה הַיָּרֵחַ מֵעֶשֶׂר מַעֲלוֹת מִמַּזַּל אַרְיֵה עַד עֶשְׂרִים מִמֶּנּוּ, אוֹ מֵעֶשֶׂר מִמַּזַּל דְּלִי עַד עֶשְׂרִים מִמֶּנּוּ--תִּקָּח מִן הָרֹחַב הַשֵּׁנִי רְבִיעִיתוֹ; וְאִם יִהְיֶה הַיָּרֵחַ מֵעֶשְׂרִים מִמַּזַּל אַרְיֵה עַד עֶשֶׂר מִמַּזַּל בְּתוּלָה, אוֹ מֵעֶשְׂרִים מִמַּזַּל דְּלִי עַד עֶשֶׂר מַעֲלוֹת מִמַּזַּל דָּגִים--תִּקָּח מִן הָרֹחַב הַשֵּׁנִי שְׁלִישִׁיתוֹ; וְאִם יִהְיֶה הַיָּרֵחַ מֵעֶשֶׂר מִמַּזַּל בְּתוּלָה עַד סוֹפוֹ, אוֹ מֵעֶשֶׂר מִמַּזַּל דָּגִים עַד סוֹפוֹ--תִּקָּח מִן הָרֹחַב הַשֵּׁנִי שְׁנֵי חֻמְשָׁיו.
וְזֹאת הַמִּקְצָת שֶׁתִּקַּח מִן הָרֹחַב הַשֵּׁנִי, הִיא הַנִּקְרֵאת מַעְגַּל הַיָּרֵחַ.

וְאַחַר כָּךְ תַּחְזֹר וְתִתְבּוֹנֵן בְּרֹחַב הַיָּרֵחַ, וְתִרְאֶה אִם הָיָה צְפוֹנִי אוֹ דְּרוֹמִי--אִם הָיָה צְפוֹנִי, תִּגְרַע מַעְגַּל הַיָּרֵחַ הַזֶּה מִן הָאֹרֶךְ הַשֵּׁנִי; וְאִם הָיָה רֹחַב הַיָּרֵחַ דְּרוֹמִי, תּוֹסִיף הַמַּעְגָּל הַזֶּה עַל הָאֹרֶךְ הַשֵּׁנִי.
בַּמֶּה דְּבָרִים אֲמוּרִים, בְּשֶׁהָיָה מְקוֹם הַיָּרֵחַ מִתְּחִלַּת מַזַּל גְּדִי עַד סוֹף מַזַּל תְּאוֹמִים.
אֲבָל אִם הָיָה הַיָּרֵחַ מִתְּחִלַּת מַזַּל סַרְטָן עַד סוֹף מַזַּל קַשָּׁת, יִהְיֶה הַדָּבָר הֵפֶךְ--שְׁאִם יִהְיֶה רֹחַב הַיָּרֵחַ צְפוֹנִי, תּוֹסִיף הַמַּעְגָּל עַל הָאֹרֶךְ הַשֵּׁנִי; וְאִם יִהְיֶה רֹחַב הַיָּרֵחַ דְּרוֹמִי, תִּגְרַע הַמַּעְגָּל מִן הָאֹרֶךְ הַשֵּׁנִי.
וּמַה שֶׁיִּהְיֶה הָאֹרֶךְ הַשֵּׁנִי אַחַר שֶׁתּוֹסִיף עָלָיו אוֹ תִּגְרַע מִמֶּנּוּ, הוּא הַנִּקְרָא אֹרֶךְ שְׁלִישִׁי.
וְדַע שְׁאִם לֹא יִהְיֶה שָׂם נְלִיזַת מַעְגַּל, וְלֹא נָתַן הַחֶשְׁבּוֹן לָקַחַת מִן הַרֹחַב הַשֵּׁנִי כְּלוּם--יִהְיֶה הָאֹרֶךְ הַשֵּׁנִי עַצְמוֹ, הוּא הָאֹרֶךְ הַשְּׁלִישִׁי בְּלֹא פָּחוּת וְלֹא יָתֵר.

וְאַחַר כָּךְ תַּחְזֹר וְתִרְאֶה הָאֹרֶךְ הַשְּׁלִישִׁי הַזֶּה, וְהוּא הַמַּעֲלוֹת שֶׁבֵּין הַיָּרֵחַ וְהַשֶּׁמֶשׁ--בְּאֵיזֶה מַזָּל הוּא: אִם יִהְיֶה בְּמַזַּל דָּגִים אוֹ בְּמַזַּל טָלֶה, תּוֹסִיף עַל הָאֹרֶךְ הַשְּׁלִישִׁי שְׁתוּתוֹ; וְאִם יִהְיֶה הָאֹרֶךְ בְּמַזַּל דְּלִי אוֹ בְּמַזַּל שׁוֹר, תּוֹסִיף עַל הָאֹרֶךְ הַשְּׁלִישִׁי חֲמִישִׁיתוֹ; וְאִם יִהְיֶה הָאֹרֶךְ בְּמַזַּל גְּדִי אוֹ בְּמַזַּל תְּאוֹמִים, תּוֹסִיף עַל הָאֹרֶךְ הַשְּׁלִישִׁי שְׁתוּתוֹ; וְאִם יִהְיֶה הָאֹרֶךְ בְּמַזַּל קַשָּׁת אוֹ בְּמַזַּל סַרְטָן, תַּנִּיחַ הָאֹרֶךְ הַשְּׁלִישִׁי כְּמוֹת שְׁהוּא, וְלֹא תוֹסִיף עָלָיו, וְלֹא תִגְרַע מִמֶּנּוּ; וְאִם הָיָה הָאֹרֶךְ בְּמַזַּל עַקְרָב אוֹ בְּמַזַּל אַרְיֵה, תִּגְרַע מִן הָאֹרֶךְ הַשְּׁלִישִׁי חֲמִישִׁיתוֹ; וְאִם יִהְיֶה הָאֹרֶךְ בְּמַזַּל מֹאזְנַיִם אוֹ בְּמַזַּל בְּתוּלָה, תִּגְרַע מִן הָאֹרֶךְ הַשְּׁלִישִׁי שְׁלִישִׁיתוֹ.
וּמַה שֶׁיִּהְיֶה הָאֹרֶךְ הַשְּׁלִישִׁי אַחַר שֶׁתּוֹסִיף עָלָיו, אוֹ תִּגְרַע מִמֶּנּוּ, אוֹ תַּנִּיחַ אוֹתוֹ כְּמוֹת שְׁהוּא--הוּא הַנִּקְרָא אֹרֶךְ רְבִיעִי.
וְאַחַר כָּךְ תַּחְזֹר אֵצֶל רֹחַב הַיָּרֵחַ הָרִאשׁוֹן, וְתִקַּח מִמֶּנּוּ שְׁנֵי שְׁלִישָׁיו לְעוֹלָם--וְזֶה הוּא הַנִּקְרָא מְנַת גֹּבַהּ הַמְּדִינָה.
וְתִתְבּוֹנֵן וְתִרְאֶה--אִם יִהְיֶה רֹחַב הַיָּרֵחַ צְפוֹנִי, תּוֹסִיף מְנַת גֹּבַהּ הַמְּדִינָה עַל הָאֹרֶךְ הָרְבִיעִי; וְאִם יִהְיֶה רֹחַב הַיָּרֵחַ דְּרוֹמִי, תִּגְרַע מְנַת גֹּבַהּ הַמְּדִינָה מִן הָאֹרֶךְ הָרְבִיעִי.
וּמַה שֶׁיִּהְיֶה הָאֹרֶךְ הָרְבִיעִי אַחַר שֶׁגּוֹרְעִין מִמֶּנּוּ, אוֹ מוֹסִיפִין עָלָיו--הוּא הַנִּקְרָא קֶשֶׁת הָרְאִיָּה.

כֵּיצַד: הֲרֵי שֶׁבָּאנוּ לַחְקֹר אִם יֵרָאֶה הַיָּרֵחַ בְּלֵיל עֶרֶב שַׁבָּת שֵׁנִי לְחֹדֶשׁ אֲיָר מִשָּׁנָה זוֹ אוֹ לֹא יֵרָאֶה--תּוֹצִיא מְקוֹם הַשֶּׁמֶשׁ הָאֲמִתִּי וּמְקוֹם הַיָּרֵחַ הָאֲמִתִּי וְרֹחַב הַיָּרֵחַ לְשָׁעָה זוֹ כְּמוֹ שֶׁהוֹדַעְנוּךָ.
יֵצֵא לָךְ מְקוֹם הַשֶּׁמֶשׁ הָאֲמִתִּי, בְּשֶׁבַע מַעֲלוֹת וְתִשְׁעָה חֲלָקִים מִמַּזַּל שׁוֹר--סִימָנוֹ ז' ט'; וְיֵצֵא לָךְ מְקוֹם הַיָּרֵחַ הָאֲמִתִּי, בִּשְׁמוֹנֶה עֶשְׂרֵה מַעֲלוֹת וְשִׁשָּׁה וּשְׁלוֹשִׁים חֲלָקִים מִמַּזַּל שׁוֹר--סִימָנוֹ י"ח ל"ו; וְיֵצֵא לָךְ רֹחַב הַיָּרֵחַ, בְּרוּחַ דָּרוֹם שָׁלוֹשׁ מַעֲלוֹת וּשְׁלוֹשָׁה וַחֲמִשִּׁים חֲלָקִים--סִימָנוֹ ג' נ"ג, וְזֶה הוּא הָרֹחַב הָרִאשׁוֹן; וְתִגְרַע מְקוֹם הַשֶּׁמֶשׁ מִמְּקוֹם הַיָּרֵחַ, יִשָּׁאֵר אַחַת עֶשְׂרֵה מַעֲלוֹת וְשִׁבְעָה וְעֶשְׂרִים חֲלָקִים--סִימָנוֹ י"א כ"ז, וְזֶה הוּא הָאֹרֶךְ הָרִאשׁוֹן; וּלְפִי שֶׁהָיָה הַיָּרֵחַ בְּמַזַּל שׁוֹר, יִהְיֶה שִׁנּוּי מַרְאֶה הָאֹרֶךְ מַעֲלָה אַחַת, וְרָאוּי לִגְרֹעַ אוֹתָהּ מִן הָאֹרֶךְ הָרִאשׁוֹן; יֵצֵא לָךְ הָאֹרֶךְ הַשֵּׁנִי, עֶשֶׂר מַעֲלוֹת וְשִׁבְעָה וְעֶשְׂרִים חֲלָקִים--סִימָנוֹ י' כ"ז; וְכֵן יִהְיֶה שִׁנּוּי מַרְאֶה הָרֹחַב, עֲשָׂרָה חֲלָקִים, וּלְפִי שֶׁרֹחַב הַיָּרֵחַ הָיָה דְּרוֹמִי, רָאוּי לְהוֹסִיף עָלָיו שִׁנּוּי הַמַּרְאֶה שְׁהוּא עֲשָׂרָה חֲלָקִים; יֵצֵא לָךְ הָרֹחַב הַשֵּׁנִי, אַרְבַּע מַעֲלוֹת וּשְׁלוֹשָׁה חֲלָקִים--סִימָנוֹ ד' ג'; וּלְפִי שֶׁהָיָה הַיָּרֵחַ בִּשְׁמוֹנֶה עֶשְׂרֵה מַעֲלוֹת מִמַּזַּל שׁוֹר, רָאוּי לִקַּח מִן הָרֹחַב הַשֵּׁנִי רְבִיעִיתוֹ, וְהוּא הַנִּקְרָא מַעְגַּל הַיָּרֵחַ; יֵצֵא לָךְ מַעְגַּל הַיָּרֵחַ לְעֵת זוֹ, מַעֲלָה אַחַת וְחֵלֶק אֶחָד, לְפִי שְׁאֵין מְדַקְדְּקִין בַּשְּׁנִיּוֹת.

וּלְפִי שֶׁרֹחַב הַיָּרֵחַ דְּרוֹמִי, וּמְקוֹם הַיָּרֵחַ הָאֲמִתִּי בֵּין רֹאשׁ גְּדִי וְרֹאשׁ סַרְטָן--רָאוּי לְהוֹסִיף הַמַּעְגָּל עַל הָאֹרֶךְ הַשֵּׁנִי; יֵצֵא לָךְ הָאֹרֶךְ הַשְּׁלִישִׁי, אַחַת עֶשְׂרֵה מַעֲלוֹת וּשְׁמוֹנָה וְעֶשְׂרִים חֲלָקִים--סִימָנוֹ י"א כ"ח; וּלְפִי שֶׁהָאֹרֶךְ הַזֶּה בְּמַזַּל שׁוֹר, רָאוּי לְהוֹסִיף עַל הָאֹרֶךְ הַשְּׁלִישִׁי חֲמִישִׁיתוֹ, שְׁהוּא שְׁתֵּי מַעֲלוֹת וּשְׁמוֹנָה עָשָׂר חֲלָקִים; וְיֵצֵא לָךְ הָאֹרֶךְ הָרְבִיעִי, שְׁלוֹשׁ עֶשְׂרֵה מַעֲלוֹת וְשִׁשָּׁה וְאַרְבָּעִים חֲלָקִים--סִימָנוֹ י"ג מ"ו; וְחָזַרְנוּ אֵצֶל הָרֹחַב הָרִאשׁוֹן, וְלָקַחְנוּ שְׁנֵי שְׁלִישָׁיו--יֵצֵא מְנַת גֹּבַהּ הַמְּדִינָה, וְהוּא שְׁתֵּי מַעֲלוֹת וַחֲמִשָּׁה וּשְׁלוֹשִׁים חֲלָקִים; וּלְפִי שֶׁהָיָה הָרֹחַב דְּרוֹמִי, רָאוּי לִגְרֹעַ מְנַת גֹּבַהּ הַמְּדִינָה מִן הָאֹרֶךְ הָרְבִיעִי; יִשָּׁאֵר לָךְ אַחַת עֶשְׂרֵה מַעֲלוֹת וְאַחַד עָשָׂר חֲלָקִים--סִימָנוֹ י"א י"א.
וְזוֹ הִיא, קֶשֶׁת הָרְאִיָּה בַּלַּיְלָה הַזֶּה.
וְעַל דֶּרֶךְ זוֹ, תַּעֲשֶׂה וְתֵדַע קֶשֶׁת הָרְאִיָּה כַּמָּה מַעֲלוֹת וְכַמָּה חֲלָקִים יֵשׁ בָּהּ, בְּכָל לֵיל רְאִיָּה שֶׁתִּרְצֶה, לְעוֹלָם.

וְאַחַר שֶׁתֵּצֵא קֶשֶׁת זוֹ, תָּבִין בָּהּ, וְדַע שְׁאִם תִּהְיֶה קֶשֶׁת הָרְאִיָּה תֵּשַׁע מַעֲלוֹת אוֹ פָּחוּת, אֵי אִפְשָׁר שֶׁיֵּרָאֶה בְּכָל אֶרֶץ יִשְׂרָאֵל; וְאִם תִּהְיֶה קֶשֶׁת הָרְאִיָּה יָתֵר עַל אַרְבַּע עֶשְׂרֵה מַעֲלוֹת, אֵי אִפְשָׁר שֶׁלֹּא יֵרָאֶה וְיִהְיֶה גָּלוּי לְכָל אֶרֶץ יִשְׂרָאֵל.

וְאִם תִּהְיֶה קֶשֶׁת הָרְאִיָּה מִתְּחִלַּת מַעֲלָה עֲשִׂירִית עַד סוֹף מַעֲלַת אַרְבַּע עֶשְׂרֵה--תַּעֲרֹךְ קֶשֶׁת הָרְאִיָּה אֶל הָאֹרֶךְ הָרִאשׁוֹן, וְתֵדַע אִם יֵרָאֶה הַיָּרֵחַ אוֹ לֹא יֵרָאֶה, מִן הַקִּצִּין שֶׁיֵּשׁ לוֹ; וְהֶן הַנִּקְרָאִין קִצֵּי הָרְאִיָּה.

וְאֵלּוּ הֶן קִצֵּי הָרְאִיָּה: אִם תִּהְיֶה קֶשֶׁת הָרְאִיָּה מִיָּתֵר עַל תֵּשַׁע מַעֲלוֹת עַד סוֹף עֶשֶׂר מַעֲלוֹת, אוֹ יָתֵר עַל עֶשֶׂר, וְיִהְיֶה הָאֹרֶךְ הָרִאשׁוֹן שְׁלוֹשׁ עֶשְׂרֵה מַעֲלוֹת, אוֹ יָתֵר--וַדַּאי יֵרָאֶה; וְאִם תִּהְיֶה הַקֶּשֶׁת פָּחוּת מִזֶּה, אוֹ יִהְיֶה הָאֹרֶךְ פָּחוּת מִזֶּה--לֹא יֵרָאֶה.

וְאִם תִּהְיֶה קֶשֶׁת הָרְאִיָּה מִיָּתֵר עַל עֶשֶׂר מַעֲלוֹת עַד סוֹף אַחַת עֶשְׂרֵה מַעֲלוֹת, אוֹ יָתֵר עַל אַחַת עֶשְׂרֵה, וְיִהְיֶה הָאֹרֶךְ הָרִאשׁוֹן שְׁתֵּים עֶשְׂרֵה מַעֲלוֹת, אוֹ יָתֵר--וַדַּאי יֵרָאֶה; וְאִם תִּהְיֶה הַקֶּשֶׁת פָּחוּת מִזֶּה, אוֹ יִהְיֶה הָאֹרֶךְ פָּחוּת מִזֶּה--לֹא יֵרָאֶה.

וְאִם תִּהְיֶה קֶשֶׁת הָרְאִיָּה מִיָּתֵר עַל אַחַת עֶשְׂרֵה מַעֲלוֹת עַד סוֹף שְׁתֵּים עֶשְׂרֵה מַעֲלוֹת, אוֹ יָתֵר עַל שְׁתֵּים עֶשְׂרֵה, וְהָיָה הָאֹרֶךְ הָרִאשׁוֹן אַחַת עֶשְׂרֵה מַעֲלוֹת, אוֹ יָתֵר--וַדַּאי יֵרָאֶה; וְאִם תִּהְיֶה הַקֶּשֶׁת פָּחוּת מִזֶּה, אוֹ יִהְיֶה הָאֹרֶךְ פָּחוּת מִזֶּה--לֹא יֵרָאֶה.

וְאִם תִּהְיֶה קֶשֶׁת הָרְאִיָּה מִיָּתֵר עַל שְׁתֵּים עֶשְׂרֵה מַעֲלוֹת עַד סוֹף שְׁלוֹשׁ עֶשְׂרֵה מַעֲלוֹת, אוֹ יָתֵר עַל שְׁלוֹשׁ עֶשְׂרֵה, וְיִהְיֶה הָאֹרֶךְ הָרִאשׁוֹן עֶשֶׂר מַעֲלוֹת, אוֹ יָתֵר--וַדַּאי יֵרָאֶה; וְאִם תִּהְיֶה הַקֶּשֶׁת פָּחוּת מִזֶּה, אוֹ יִהְיֶה הָאֹרֶךְ פָּחוּת מִזֶּה--לֹא יֵרָאֶה.

וְאִם תִּהְיֶה קֶשֶׁת הָרְאִיָּה מִיָּתֵר עַל שְׁלוֹשׁ עֶשְׂרֵה מַעֲלוֹת עַד סוֹף אַרְבַּע עֶשְׂרֵה מַעֲלוֹת, אוֹ יָתֵר עַל אַרְבַּע עֶשְׂרֵה, וְיִהְיֶה הָאֹרֶךְ הָרִאשׁוֹן תֵּשַׁע מַעֲלוֹת, אוֹ יָתֵר--וַדַּאי יֵרָאֶה; וְאִם תִּהְיֶה הַקֶּשֶׁת פָּחוּת מִזֶּה, אוֹ יִהְיֶה הָאֹרֶךְ פָּחוּת מִזֶּה--לֹא יֵרָאֶה.
וְעַד כָּאן, סוֹף הַקִּצִּין.

כֵּיצַד: בָּאנוּ לְהִתְבּוֹנֵן בְּקֶשֶׁת הָרְאִיָּה שֶׁלְּלֵיל עֶרֶב שַׁבָּת שֵׁנִי לְחֹדֶשׁ אֲיָר מִשָּׁנָה זוֹ--יָצָא לָנוּ בְּחֶשְׁבּוֹן קֶשֶׁת הָרְאִיָּה, אַחַת עֶשְׂרֵה מַעֲלוֹת וְאַחַד עָשָׂר חֲלָקִים, כְּמוֹ שֶׁיָּדַעְתָּ; וּלְפִי שֶׁהָיְתָה קֶשֶׁת הָרְאִיָּה בֵּין עֶשֶׂר עַד אַרְבַּע עֶשְׂרֵה, עָרַכְנוּ אוֹתָהּ אֶל הָאֹרֶךְ הָרִאשׁוֹן; וּכְבָר יָדַעְתָּ שֶׁהָאֹרֶךְ הָיָה בְּלֵיל זֶה, אַחַת עֶשְׂרֵה מַעֲלוֹת וְשִׁבְעָה וְעֶשְׂרִים חֲלָקִים.
וּלְפִי שֶׁהָיְתָה קֶשֶׁת הָרְאִיָּה יָתֵר עַל אַחַת עֶשְׂרֵה מַעֲלוֹת, וְהָיָה הָאֹרֶךְ הָרִאשׁוֹן יָתֵר עַל אַחַת עֶשְׂרֵה--יִוָּדַע שֶׁוַּדַּאי יֵרָאֶה בְּלֵיל זֶה, לְפִי הַקִּצִּין הַקְּצוּבוֹת.
וְכֵן תַּעֲשֶׂה בְּכָל קֶשֶׁת וְקֶשֶׁת, עִם הָאֹרֶךְ הָרִאשׁוֹן שֶׁלָּהּ.

וּכְבָר רָאִיתָ מִן הַמַּעֲשִׂים הָאֵלּוּ כַּמָּה חֶשְׁבּוֹנוֹת יֵשׁ בּוֹ, וְכַמָּה תּוֹסָפוֹת, וְכַמָּה גֵּרוּעִין--אַחַר שֶׁיָּגַעְנוּ הַרְבֵּה, עַד שֶׁהִמְצֵינוּ דְּרָכִים קְרוֹבִים שְׁאֵין בְּחֶשְׁבּוֹנָם עֹמֶק גָּדוֹל: שֶׁהַיָּרֵחַ, עֲקַלְקָלוֹת גְּדוֹלוֹת יֵשׁ בְּמַעְגְּלוֹתָיו; וּלְפִיכָּךְ אָמְרוּ חֲכָמִים, "שֶׁמֶשׁ, יָדַע מְבוֹאוֹ" , יָרֵחַ, לֹא יָדַע מְבוֹאוֹ.
וְאָמְרוּ חֲכָמִים, פְּעָמִים בָּא בַּאֲרוּכָה, פְּעָמִים בָּא בִּקְצָרָה--כְּמוֹ שֶׁתִּרְאֶה מֵחֶשְׁבּוֹנוֹת אֵלּוּ, שֶׁפְּעָמִים תּוֹסִיף וּפְעָמִים תִּגְרַע, עַד שֶׁתֵּצֵא קֶשֶׁת הָרְאִיָּה; וּפְעָמִים תִּהְיֶה קֶשֶׁת הָרְאִיָּה אֲרוּכָה וּפְעָמִים קְצָרָה, כְּמוֹ שֶׁבֵּאַרְנוּ.

וְטַעַם כָּל אֵלּוּ הַחֶשְׁבּוֹנוֹת, וּמִפְּנֵי מַה מוֹסִיפִים מִנְיָן זֶה, וּמִפְּנֵי מַה גּוֹרְעִין, וְהֵיאַךְ נוֹדַע כָּל דָּבָר וְדָבָר מֵאֵלּוּ הַדְּבָרִים, וְהָרְאָיָה עַל כָּל דָּבָר וְדָבָר--הִיא חָכְמַת הַתְּקוּפוֹת וְהַגֵּימְטַרְיוֹת, שֶׁחִבְּרוּ בָּהּ חַכְמֵי יָוָן סְפָרִים הַרְבֵּה, וְהֶם, הַמְּצוּיִים עַכְשָׁו בְּיַד הַחֲכָמִים; אֲבָל הַסְּפָרִים שֶׁחִבְּרוּ חַכְמֵי יִשְׂרָאֵל שֶׁהָיוּ בִּימֵי הַנְּבִיאִים מִבְּנֵי יִשָּׂשׂכָר, לֹא הִגִּיעוּ אֵלֵינוּ.
וּמֵאַחַר שֶׁכָּל אֵלּוּ הַדְּבָרִים, בִּרְאָיוֹת בְּרוּרוֹת הֶם, שְׁאֵין בָּהֶם דֹּפִי, וְאֵי אִפְשָׁר לָאָדָם לְהַרְהַר אַחֲרֵיהֶם--אֵין חוֹשְׁשִׁין לַמְּחַבֵּר, בֵּין שֶׁחִבְּרוּ אוֹתָם נְבִיאִים בֵּין שֶׁחִבְּרוּ אוֹתָם גּוֹיִים: שֶׁכָּל דָּבָר שֶׁנִּתְגַּלָּה טַעְמוֹ, וְנוֹדְעָה אֲמִתָּתוֹ בִּרְאָיוֹת שְׁאֵין בָּהֶם דֹּפִי--אֵין סוֹמְכִין עַל זֶה הָאִישׁ שֶׁאֲמָרוֹ, אוֹ שֶׁלִּמְּדוֹ; אֵלָא עַל הָרְאָיָה שֶׁנִּתְגַּלְּתָה, וְהַטַּעַם שֶׁנּוֹדַע.

הִלְכּוֹת קִדּוּשׁ הַחֹדֶשׁ פֵּרֶק יח 
דָּבָר יָדוּעַ וּבָרוּר, שְׁאִם יוֹצִיא לָךְ הַחֶשְׁבּוֹן שֶׁהַיָּרֵחַ יֵרָאֶה בַּלַּיְלָה--אִפְשָׁר שֶׁיֵּרָאֶה, וְאִפְשָׁר שֶׁלֹּא יֵרָאֶה מִפְּנֵי הֶעָבִים שֶׁמְּכַסִּין אוֹתוֹ; אוֹ מִפְּנֵי הַמָּקוֹם שְׁהוּא גַּיְא, אוֹ שֶׁהָיָה הַר גָּבוֹהַּ כְּנֶגֶד רוּחַ מַעְרָב לְאַנְשֵׁי אוֹתוֹ הַמָּקוֹם שֶׁנִּמְצְאוּ כְּאִלּוּ הֶן יוֹשְׁבִין בְּגַיְא: שֶׁהַיָּרֵחַ לֹא יֵרָאֶה לְמִי שְׁהוּא בְּמָקוֹם נָמוּךְ, אַפִלּוּ הָיָה גָּדוֹל, וְיֵרָאֶה לְמִי שְׁהוּא עוֹמֵד בְּרֹאשׁ הַר גָּבוֹהַּ וְתָלוּל, אַף עַל פִּי שֶׁהַיָּרֵחַ קָטָן בְּיוֹתֵר; וְכֵן יֵרָאֶה לְמִי שֶׁשּׁוֹכֵן עַל שְׂפַת הַיָּם, אוֹ לְמִי שֶׁמְּהַלֵּךְ בִּסְפִינָה בַּיָּם הַגָּדוֹל, אַף עַל פִּי שְׁהוּא קָטָן בְּיוֹתֵר.

וְכֵן בִּימוֹת הַגְּשָׁמִים, אִם יִהְיֶה צַח, יֵרָאֶה הַיָּרֵחַ יוֹתֵר מִמַּה שֶׁיֵּרָאֶה בִּימוֹת הַחַמָּה: לְפִי שֶׁבִּימוֹת הַגְּשָׁמִים, אִם יִהְיֶה צַח, יִהְיֶה הָאַוֵּיר זַךְ הַרְבֵּה וְיֵרָאֶה הָרָקִיעַ בְּטֹהַר יוֹתֵר, מִפְּנֵי שְׁאֵין שָׁם אָבָק שֶׁיִּתְעָרַב בָּאַוֵּיר.
אֲבָל בִּימוֹת הַחַמָּה, יִהְיֶה הָאַוֵּיר כְּאִלּוּ הוּא מְעֻשָּׁן מִפְּנֵי הָאָבָק, וְלֹא יֵרָאֶה הַיָּרֵחַ הַקָּטָן.

וְכָל זְמָן שֶׁתִּמְצָא קֶשֶׁת הָרְאִיָּה וְהָאֹרֶךְ הָרִאשׁוֹן שֶׁתַּעֲרֹךְ לָהּ עִם שְׁנֵי הַקִּצִּין שֶׁלָּהֶם בְּצִמְצוּם--יִהְיֶה הַיָּרֵחַ קָטָן בְּיוֹתֵר, וְלֹא יֵרָאֶה אֵלָא בְּמָקוֹם גָּבוֹהַּ בְּיוֹתֵר.
וְאִם תִּמְצָא קֶשֶׁת הָרְאִיָּה וְהָאֹרֶךְ הָרִאשׁוֹן אֲרוּכִין הַרְבֵּה, וְהוֹסִיפוּ עַל סוֹף הַקִּצִּים שֶׁלָּהֶן מַעֲלוֹת--יֵרָאֶה הַיָּרֵחַ גָּדוֹל; וּלְפִי אֹרֶךְ הַקֶּשֶׁת וְהָאֹרֶךְ הָרִאשׁוֹן יִהְיֶה גָּדְלוֹ, וּגְלִיָּתוֹ לַכֹּל.

לְפִיכָּךְ רָאוּי לְבֵית דִּין לָשׂוּם שְׁנֵי דְּבָרִים אֵלּוּ בְּלִבָּם--שְׁהֶן זְמָן הָרְאִיָּה, וּמְקוֹמָהּ; וְשׁוֹאֲלִין אֶת הָעֵדִים, בְּאֵיזֶה מָקוֹם רְאִיתֶם: שְׁאִם הָיְתָה קֶשֶׁת הָרְאִיָּה קְצָרָה, וְיִתֵּן הַחֶשְׁבּוֹן שֶׁיֵּרָאֶה בְּצִמְצוּם, כְּגוֹן שֶׁהָיְתָה קֶשֶׁת הָרְאִיָּה תֵּשַׁע מַעֲלוֹת וַחֲמִשָּׁה חֲלָקִים, וְהָיָה הָאֹרֶךְ הָרִאשׁוֹן שְׁלוֹשׁ עֶשְׂרֵה מַעֲלוֹת בְּשׁוֹוֶה, וּבָאוּ עֵדִים שֶׁרָאוּהוּ--אִם הָיָה בִּימוֹת הַחַמָּה, אוֹ שֶׁהָיָה בְּמָקוֹם נָמוּךְ--חוֹשְׁשִׁין לָהֶן, וּבוֹדְקִין אוֹתָן הַרְבֵּה; וְאִם הָיָה בִּימוֹת הַגְּשָׁמִים, אוֹ בְּמָקוֹם גָּבוֹהַּ בְּיוֹתֵר--וַדַּאי יֵרָאֶה, אִם לֹא יִהְיוּ שָׁם עָבִים הַמַּבְדִּילִין.

עֵדִים שֶׁרָאוּ אֶת הַחֹדֶשׁ בִּזְמַנּוֹ וּבָאוּ וְהֵעִידוּ, וְקִבְּלוּם בֵּית דִּין וְקִדְּשׁוּ אֶת הַחֹדֶשׁ הַזֶּה הָרִאשׁוֹן, וּמָנוּ תִּשְׁעָה וְעֶשְׂרִים יוֹם מִן הַיּוֹם הַמְּקֻדָּשׁ, וְלֵיל שְׁלוֹשִׁים לֹא נִרְאָה הַיָּרֵחַ--מִפְּנֵי שְׁאֵי אִפְשָׁר לוֹ לְהֵרָאוֹת, אוֹ מִפְּנֵי שֶׁכִּסּוּהוּ עָבִים; וַהֲרֵי בֵּית דִּין מְצַפִּין לוֹ כָּל יוֹם שְׁלוֹשִׁים כְּמוֹ שֶׁבֵּאַרְנוּ, וְלֹא בָאוּ עֵדִים, וְעִבְּרוּ אֶת הַחֹדֶשׁ, וְנִמְצָא יוֹם רֹאשׁ הַחֹדֶשׁ הַשֵּׁנִי יוֹם אֶחָד וּשְׁלוֹשִׁים כְּמוֹ שֶׁבֵּאַרְנוּ.

וְהִתְחִילוּ לִמְנוֹת תִּשְׁעָה וְעֶשְׂרִים יוֹם מִן יוֹם רֹאשׁ הַחֹדֶשׁ הַשֵּׁנִי, וְלֵיל שְׁלוֹשִׁים לֹא נִרְאָה הַיָּרֵחַ--אִם תֹּאמַר שֶׁכָּךְ מְעַבְּרִין רֹאשׁ חֹדֶשׁ זֶה וְעוֹשִׂין אוֹתוֹ שְׁלוֹשִׁים, וְקוֹבְעִין רֹאשׁ הַחֹדֶשׁ הַשְּׁלִישִׁי יוֹם אֶחָד וּשְׁלוֹשִׁים: כָּךְ אִפְשָׁר שֶׁלֹּא יֵרָאֶה הַיָּרֵחַ בְּלֵיל שְׁלוֹשִׁים, גַּם מֵחֹדֶשׁ זֶה--וְנִמְצְאוּ מְעַבְּרִין וְהוֹלְכִין וְעוֹשִׂין חֳדָשִׁים שְׁלוֹשִׁים אַחַר שְׁלוֹשִׁים, כָּל הַשָּׁנָה כֻּלָּהּ; וְנִמְצָא בְּחֹדֶשׁ אַחֲרוֹן, אִפְשָׁר שֶׁיֵּרָאֶה הַיָּרֵחַ בְּלֵיל חֲמִשָּׁה וְעֶשְׂרִים בּוֹ, אוֹ בְּלֵיל שִׁשָּׁה וְעֶשְׂרִים--וְאֵין לָךְ דְּבַר שְׂחוֹק וְהֶפְסֵד, יוֹתֵר מִזֶּה.

וְאַל תֹּאמַר שֶׁהַדָּבָר הַזֶּה, דָּבָר שְׁאֵינוּ מָצוּי הוּא שֶׁלֹּא יֵרָאֶה הַיָּרֵחַ בְּכָל הַשָּׁנָה; אֵלָא דָּבָר קָרוֹב הוּא, הַרְבֵּה, וּפְעָמִים רַבּוֹת יֵארַע זֶה וְכַיּוֹצֶא בּוֹ, בַּמְּדִינוֹת שֶׁזְּמָן הַגְּשָׁמִים שָׁם אָרוּךְ וְהֶעָבִים רַבִּים: שְׁאֵין אָנוּ אוֹמְרִין שֶׁלֹּא יֵרָאֶה הַיָּרֵחַ בְּכָל הַשָּׁנָה, אֵלָא שֶׁלֹּא יֵרָאֶה בִּתְחִלַּת הֶחֳדָשִׁים; וְיֵרָאֶה אַחַר כָּךְ בַּיָּמִים.
פְּעָמִים, לֹא יֵרָאֶה מִפְּנֵי שְׁאֵי אִפְשָׁר לוֹ שֶׁיֵּרָאֶה; וָחֳדָשִׁים שֶׁאִפְשָׁר שֶׁיֵּרָאֶה בָּהֶם, לֹא יֵרָאֶה בָּהֶם מִפְּנֵי הֶעָבִים, אוֹ מִפְּנֵי שֶׁהָיָה קָטָן בְּיוֹתֵר, וְלֹא נִתְכַּוַּן אָדָם לִרְאוֹתוֹ.

אֵלָא הַקַּבָּלָה שֶׁבְּיַד הַחֲכָמִים, אִישׁ מִפִּי אִישׁ מִפִּי מֹשֶׁה רַבֵּנוּ, כָּךְ הִיא: שֶׁבִּזְמָן שֶׁלֹּא יֵרָאֶה הַיָּרֵחַ בִּתְחִלַּת הֶחֳדָשִׁים חֹדֶשׁ אַחַר חֹדֶשׁ, בֵּית דִּין קוֹבְעִין חֹדֶשׁ מְעֻבָּר מִשְּׁלוֹשִׁים יוֹם, וְחֹדֶשׁ חָסֵר מִתִּשְׁעָה וְעֶשְׂרִים יוֹם.
וְכֵן מְחַשְּׁבִין, וְקוֹבְעִין חֹדֶשׁ מְעֻבָּר וְחֹדֶשׁ חָסֵר--בִּקְבִיעָה לֹא בְּקִדּוּשׁ, שְׁאֵין מְקַדְּשִׁין אֵלָא עַל הָרְאִיָּה.
וּפְעָמִים עוֹשִׂין מָלֵא אַחַר מָלֵא, אוֹ חָסֵר אַחַר חָסֵר, כְּמוֹ שֶׁיֵּרָאֶה לָהֶם מִן הַחֶשְׁבּוֹן.

וּמִתְכַּוְּנִין לְעוֹלָם בְּחֶשְׁבּוֹנָם, שְׁאִם יֵרָאֶה הַיָּרֵחַ בַּחֹדֶשׁ הַבָּא, יֵרָאֶה בִּזְמַנּוֹ אוֹ בְּלֵיל עִבּוּרוֹ, לֹא שֶׁיֵּרָאֶה קֹדֶם זְמַנּוֹ, שְׁהוּא לֵיל שְׁמוֹנֶה וְעֶשְׂרִים.
וּבְחֶשְׁבּוֹנוֹת הָרְאִיָּה הָאֵלּוּ שֶׁבֵּאַרְנוּ, יִתְבָּאַר לָךְ וְתֵדַע מָתַי אִפְשָׁר שֶׁיֵּרָאֶה וּמָתַי אֵי אִפְשָׁר שֶׁיֵּרָאֶה; וְעַל זֶה סוֹמְכִין וּמְעַבְּרִין חֹדֶשׁ אַחַר חֹדֶשׁ, אוֹ עוֹשִׂין חֹדֶשׁ חָסֵר אַחַר חֹדֶשׁ חָסֵר.
וּלְעוֹלָם אֵין פּוֹחֲתִין מֵאַרְבָּעָה חֳדָשִׁים הַמְּעֻבָּרִין בְּשָׁנָה, וְלֹא מוֹסִיפִין עַל שְׁמוֹנָה חֳדָשִׁים הַמְּעֻבָּרִין.
וְגַם לְעִבּוּר חֳדָשִׁים אֵלּוּ שֶׁמְּעַבְּרִין לְפִי חֶשְׁבּוֹן, עוֹשִׂין סְעוֹדַת עִבּוּר הַחֹדֶשׁ שֶׁאָמַרְנוּ בְּפֵרֶק שְׁלִישִׁי.

וְכָל שֶׁתִּמְצָא בַּתַּלְמוּד מִדְּבָרִים שֶׁמַּרְאִין שֶׁבֵּית דִּין סוֹמְכִין עַל הַחֶשְׁבּוֹן, וּמִפִּי מֹשֶׁה מִסִּינַי שֶׁהַדָּבָר מָסוּר לָהֶם, וְהָרְשׁוּת בְּיָדָם לְחַסַּר אוֹ לְעַבַּר, וְכֵן זֶה שֶׁחִסַּר רִבִּי תִּשְׁעָה חֳדָשִׁים בְּשָׁנָה, וְכָל כַּיּוֹצֶא בְּזֶה--הַכֹּל עַל עִיקָר זֶה הוּא בָּנוּי, בִּזְמָן שֶׁלֹּא נִרְאָה הַחֹדֶשׁ בִּזְמַנּוֹ.

וְכֵן זֶה שֶׁאָמְרוּ חֲכָמִים שֶׁמְּעַבְּרִין אֶת הַחֹדֶשׁ לְצֹרֶךְ, הוּא בָּחֳדָשִׁים אֵלּוּ שֶׁמְּעַבְּרִין אוֹתָן לְפִי חֶשְׁבּוֹן, וְעוֹשִׂין אֶחָד מָלֵא, וְאֶחָד חָסֵר; וְיֵשׁ לָהֶם לְעַבַּר חֹדֶשׁ אַחַר חֹדֶשׁ, אוֹ לְחַסַּר: כְּזֶה הוּא שֶׁמְּעַבְּרִין לְצֹרֶךְ, מִפְּנֵי שֶׁלֹּא נִרְאָה הַיָּרֵחַ בִּזְמַנּוֹ; אֲבָל בְּעֵת שֶׁיֵּרָאֶה הַיָּרֵחַ בִּזְמַנּוֹ, שְׁהוּא תְּחִלַּת הֱיוֹתוֹ נִרְאֶה אַחַר שֶׁנִּתְקַבַּץ עִם הַשֶּׁמֶשׁ--מְקַדְּשִׁין לְעוֹלָם, וְאֵי אִפְשָׁר לֹא לִדְחוֹת וְלֹא לְעַבַּר.

וְכָל הַדְּבָרִים הָאֵלּוּ, בִּזְמָן שֶׁיֵּשׁ שָׁם בֵּית דִּין, וְסוֹמְכִין עַל הָרְאִיָּה; אֲבָל בִּזְמַנִּים אֵלּוּ, אֵין סוֹמְכִין אֵלָא עַל הַקְּבִיעָה בְּזֶה הַחֶשְׁבּוֹן הָאֶמְצָעִי, הַפָּשׁוּט בְּפִי כָּל יִשְׂרָאֵל, כְּמוֹ שֶׁבֵּאַרְנוּ בַּהֲלָכוֹת אֵלּוּ.

יִתְבָּאַר בְּסִפְרֵי חֶשְׁבּוֹן הַתְּקוּפוֹת וְהַגֵּימְטַרְיוֹת, שְׁאִם יֵרָאֶה הַיָּרֵחַ בְּאֶרֶץ יִשְׂרָאֵל, יֵרָאֶה בְּכָל מְדִינוֹת הָעוֹלָם שְׁהֶן לְמַעְרַב אֶרֶץ יִשְׂרָאֵל וּמְכֻוָּנוֹת כְּנֶגְדָּהּ.
וְאִם יִתֵּן הַחֶשְׁבּוֹן שֶׁלֹּא יֵרָאֶה בְּאֶרֶץ יִשְׂרָאֵל, אִפְשָׁר שֶׁיֵּרָאֶה בִּמְדִינוֹת אֲחֵרוֹת שְׁהֶן לְמַעְרַב אֶרֶץ יִשְׂרָאֵל וּמְכֻוָּנוֹת כְּנֶגְדָּהּ; לְפִיכָּךְ אִם יֵרָאֶה הַיָּרֵחַ בִּמְדִינָה שְׁהִיא לְמַעְרַב אֶרֶץ יִשְׂרָאֵל, אֵין בְּזֶה רְאָיָה שֶׁנִּרְאָה הַיָּרֵחַ בְּאֶרֶץ יִשְׂרָאֵל.

אֲבָל אִם לֹא יֵרָאֶה הַיָּרֵחַ בְּרָאשֵׁי הֶהָרִים בַּמְּדִינָה הַמַּעְרָבִית הַמְּכֻוֶּנֶת כְּנֶגֶד אֶרֶץ יִשְׂרָאֵל, בַּיָּדוּעַ שֶׁלֹּא נִרְאָה בְּאֶרֶץ יִשְׂרָאֵל.
וְכֵן אִם לֹא יֵרָאֶה הַיָּרֵחַ בְּאֶרֶץ יִשְׂרָאֵל, בַּיָּדוּעַ שֶׁלֹּא יֵרָאֶה בְּכָל מְדִינוֹת הָעוֹלָם שְׁהֶן לְמִזְרַח אֶרֶץ יִשְׂרָאֵל וּמְכֻוָּנוֹת כְּנֶגְדָּהּ; וְאִם יֵרָאֶה בְּאֶרֶץ יִשְׂרָאֵל, אִפְשָׁר שֶׁיֵּרָאֶה בִּמְדִינוֹת מִזְרָחִיּוֹת, וְאִפְשָׁר שֶׁלֹּא יֵרָאֶה.
לְפִיכָּךְ אִם יֵרָאֶה בִּמְדִינָה שְׁהִיא לְמִזְרַח אֶרֶץ יִשְׂרָאֵל וּמְכֻוֶּנֶת כְּנֶגְדָּהּ, בַּיָּדוּעַ שֶׁנִּרְאָה בְּאֶרֶץ יִשְׂרָאֵל; וְאִם לֹא יֵרָאֶה בַּמְּדִינָה הַמִּזְרָחִית, אֵין בְּזֶה רְאָיָה, אֵלָא אִפְשָׁר שֶׁיֵּרָאֶה בְּאֶרֶץ יִשְׂרָאֵל.

 וְכָל אֵלּוּ הַדְּבָרִים בְּשֶׁהָיוּ הַמְּדִינוֹת שֶׁבְּמַעְרָב וְשֶׁבְּמִזְרָח מְכֻוָּנוֹת, כְּגוֹן שֶׁהָיוּ נוֹטוֹת לִצְפוֹן הָעוֹלָם מִשְּׁלוֹשִׁים מַעֲלוֹת עַד חָמֵשׁ וּשְׁלוֹשִׁים מַעֲלוֹת; אֲבָל אִם הָיוּ נוֹטוֹת לַצָּפוֹן יוֹתֵר מִזֶּה אוֹ פָּחוּת, מִשְׁפָּטִים אֲחֵרִים יֵשׁ לָהֶן--שֶׁהֲרֵי אֵינָן מְכֻוָּנוֹת כְּנֶגֶד אֶרֶץ יִשְׂרָאֵל.

וּדְבָרִים אֵלּוּ שֶׁבֵּאַרְנוּ בְּעָרֵי מִזְרָח וּמַעְרָב, אֵינָן אֵלָא לְהַגִּיד כָּל מִשְׁפְּטֵי הָרְאִיָּה לְהַגְדִּיל תּוֹרָה וּלְהַאְדִּירָהּ--לֹא שֶׁיִּהְיוּ בְּנֵי מִזְרָח אוֹ בְּנֵי מַעְרָב סוֹמְכִין עַל רְאִיַּת הַיָּרֵחַ, אוֹ תּוֹעִיל לָהֶם כְּלוּם; אֵלָא לְעוֹלָם אֵין סוֹמְכִין אֵלָא עַל קִדּוּשׁ בֵּית דִּין שֶׁבְּאֶרֶץ יִשְׂרָאֵל, כְּמוֹ שֶׁבֵּאַרְנוּ כַּמָּה פְּעָמִים.

הִלְכּוֹת קִדּוּשׁ הַחֹדֶשׁ פֵּרֶק יט 
לְפִי שֶׁאָמְרוּ חֲכָמִים שֶׁבִּכְלַל דְּבָרִים שֶׁהָיוּ בּוֹדְקִין בָּהֶן אֶת הָעֵדִים, אוֹמְרִין לָהֶן לְהֵיכָן הָיָה הַיָּרֵחַ נוֹטֶה--כָּשֵׁר בְּעֵינַי לְהוֹדִיעַ דֶּרֶךְ חֶשְׁבּוֹן דָּבָר זֶה; וְאֵין אֲנִי מְדַקְדֵּק בּוֹ, לְפִי שְׁאֵינוּ מוֹעִיל בָּרְאִיָּה כְּלָל.
וּתְחִלַּת חֶשְׁבּוֹן זֶה, לֵידַע נְטִיַּת הַמַּזָּלוֹת תְּחִלָּה.

הָעֲגֻלָּה שְׁהִיא עוֹבֶרֶת בְּמַחֲצִית הַמַּזָּלוֹת שֶׁבָּהּ מְהַלֵּךְ הַשֶּׁמֶשׁ, אֵינָהּ עוֹבֶרֶת בְּאֶמְצַע הָעוֹלָם מֵחֲצִי הַמִּזְרָח לַחֲצִי הַמַּעְרָב, אֵלָא נוֹטָה הִיא מֵעַל הַקַּו הַשּׁוֹוֶה הַמְּסַבֵּב בְּאֶמְצַע הָעוֹלָם, כְּנֶגֶד צָפוֹן וְדָרוֹם--חֶצְיָהּ נוֹטָה לַצָּפוֹן, וְחֶצְיָהּ נוֹטָה לַדָּרוֹם.
וּשְׁתֵּי נְקֻדּוֹת יֵשׁ בָּהּ שֶׁפּוֹגַעַת בָּהֶן בַּעֲגֻלַּת הַקַּו הַשּׁוֹוֶה הַמְּסַבֵּב בְּאֶמְצַע הָעוֹלָם--הַנְּקֻדָּה הָאַחַת רֹאשׁ מַזַּל טָלֶה, וְהַנְּקֻדָּה הַשְּׁנִיָּה שֶׁכְּנֶגְדָּהּ רֹאשׁ מַזַּל מֹאזְנַיִם.
וְנִמְצְאוּ שִׁשָּׁה מַזָּלוֹת נוֹטוֹת לַצָּפוֹן, מִתְּחִלַּת טָלֶה עַד סוֹף בְּתוּלָה; וְשִׁשָּׁה נוֹטוֹת לַדָּרוֹם, מִתְּחִלַּת מַזַּל מֹאזְנַיִם עַד סוֹף מַזַּל דָּגִים.

 וּמֵרֹאשׁ מַזַּל טָלֶה יַתְחִילוּ הַמַּזָּלוֹת לִנְטוֹת מְעַט מְעַט, וּלְהִתְרַחַק מֵעַל הַקַּו הַשּׁוֹוֶה כְּנֶגֶד הַצָּפוֹן עַד רֹאשׁ סַרְטָן; יִהְיֶה רֹאשׁ סַרְטָן רָחוֹק מֵעַל הַקַּו הַשּׁוֹוֶה לְרוּחַ צָפוֹן, שָׁלוֹשׁ וְעֶשְׂרִים מַעֲלוֹת וַחֲצִי מַעֲלָה בְּקֵרוּב.
וְיַחְזְרוּ הַמַּזָּלוֹת לְהִתְקָרַב לַקַּו הַשּׁוֹוֶה מְעַט מְעַט, עַד רֹאשׁ מֹאזְנַיִם שְׁהוּא עַל הַקַּו הַשּׁוֹוֶה.
וּמֵרֹאשׁ מֹאזְנַיִם יַתְחִילוּ לִנְטוֹת וּלְהִתְרַחַק כְּנֶגֶד רוּחַ דָּרוֹם, עַד רֹאשׁ גְּדִי; וְיִהְיֶה רֹאשׁ גְּדִי רָחוֹק מֵעַל הַקַּו הַשּׁוֹוֶה לְרוּחַ דָּרוֹם, שָׁלוֹשׁ וְעֶשְׂרִים מַעֲלוֹת וַחֲצִי מַעֲלָה.
וְיַחְזְרוּ הַמַּזָּלוֹת לְהִתְקָרַב מְעַט מְעַט כְּנֶגֶד הַקַּו הַשּׁוֹוֶה, עַד רֹאשׁ טָלֶה.

 נִמְצָא רֹאשׁ טָלֶה וְרֹאשׁ מֹאזְנַיִם, מְסַבֵּב עַל הַקַּו הַשּׁוֹוֶה; וּלְפִיכָּךְ כְּשֶׁתִּהְיֶה הַשֶּׁמֶשׁ בִּשְׁנֵי רָאשִׁים אֵלּוּ, לֹא תִהְיֶה נוֹטָה לֹא לַצָּפוֹן וְלֹא לַדָּרוֹם, וְתִזְרַח מֵחֲצִי מִזְרָח וְתִשְׁקַע בַּחֲצִי מַעְרָב, וְיִהְיֶה הַיּוֹם וְהַלַּיְלָה שׁוֹוִין בְּכָל הַיִּשּׁוּב.

 הֲרֵי נִתְבָּרַר לָךְ שֶׁכָּל מַעֲלָה וּמַעֲלָה מִמַּעֲלוֹת הַמַּזָּלוֹת נוֹטָה לַצָּפוֹן אוֹ לַדָּרוֹם, וְיֵשׁ לִנְטִיָּתָהּ שֵׁעוּר; וְרֹחַב הַנְּטִיָּה, לֹא תִהְיֶה יוֹתֵר עַל שָׁלוֹשׁ וְעֶשְׂרִים מַעֲלוֹת וְחֵצִי בְּקֵרוּב.

 וְאֵלּוּ הֶם הַשֵּׁעוּרִים שֶׁלִּנְטִיּוֹת, לְפִי מִנְיַן הַמַּעֲלוֹת שֶׁלְּמַזָּלוֹת, וְהַהַתְחָלָה, מִתְּחִלַּת מַזַּל טָלֶה: עֶשֶׂר מַעֲלוֹת, נְטִיָּתָם אַרְבַּע מַעֲלוֹת; עֶשְׂרִים מַעֲלוֹת, נְטִיָּתָם שְׁמוֹנֶה מַעֲלוֹת; שְׁלוֹשִׁים מַעֲלוֹת, נְטִיָּתָם אַחַת עֶשְׂרֵה מַעֲלוֹת וּמֶחְצָה; אַרְבָּעִים מַעֲלוֹת, נְטִיָּתָם חָמֵשׁ עֶשְׂרֵה מַעֲלוֹת; חֲמִשִּׁים מַעֲלוֹת, נְטִיָּתָם שְׁמוֹנֶה עֶשְׂרֵה מַעֲלוֹת; שִׁשִּׁים מַעֲלוֹת, נְטִיָּתָם עֶשְׂרִים מַעֲלוֹת; שִׁבְעִים מַעֲלוֹת, נְטִיָּתָם שְׁתַּיִם וְעֶשְׂרִים מַעֲלוֹת; שְׁמוֹנִים מַעֲלוֹת, נְטִיָּתָם שָׁלוֹשׁ וְעֶשְׂרִים מַעֲלוֹת; תִּשְׁעִים מַעֲלוֹת, נְטִיָּתָם שָׁלוֹשׁ וְעֶשְׂרִים מַעֲלוֹת וַחֲצִי מַעֲלָה.

 וְאִם יִהְיוּ אֲחָדִים בַּמִּנְיָן, תִּקַּח לָהֶם מְנָתָם מִבֵּין שְׁתֵּי הַנְּטִיּוֹת, כְּמוֹ שֶׁבֵּאַרְנוּ בַּשֶּׁמֶשׁ וּבַיָּרֵחַ.
כֵּיצַד: חָמֵשׁ מַעֲלוֹת, נְטִיָּתָם שְׁתֵּי מַעֲלוֹת; וְאִם הָיָה מִנְיַן הַמַּעֲלוֹת שָׁלוֹשׁ וְעֶשְׂרִים, נְטִיָּתָם תֵּשַׁע מַעֲלוֹת.
וְעַל דֶּרֶךְ זוֹ, בְּכָל הָאֲחָדִים שֶׁעִם הָעֲשָׂרוֹת.

 וּמֵאַחַר שֶׁתֵּדַע הַנְּטִיָּה שֶׁלְּמַעֲלוֹת מֵאַחַת עַד תִּשְׁעִים, תֵּדַע נְטִיַּת כֻּלָּן כְּדֶרֶךְ שֶׁהוֹדַעְנוּךָ בְּרֹחַב הַיָּרֵחַ: שְׁאִם הָיָה הַמִּנְיָן יוֹתֵר עַל תִּשְׁעִים עַד מֵאָה וּשְׁמוֹנִים, תִּגְרַע אוֹתוֹ מִמֵּאָה וּשְׁמוֹנִים; וְאִם הָיָה יוֹתֵר עַל מֵאָה וּשְׁמוֹנִים עַד מָאתַיִם וְשִׁבְעִים, תִּגְרַע מִמֶּנּוּ מֵאָה וּשְׁמוֹנִים; וְאִם הָיָה יוֹתֵר עַל מָאתַיִם וְשִׁבְעִים עַד שְׁלוֹשׁ מֵאוֹת וְשִׁשִּׁים, תִּגְרַע אוֹתוֹ מִשְּׁלוֹשׁ מֵאוֹת וְשִׁשִּׁים.
וְהַנִּשְׁאָר, תֵּדַע נְטִיָּתוֹ, וְהוּא נְטִיַּת אוֹתוֹ הַמִּנְיָן שֶׁבְּיָדָךְ, בְּלֹא גֵּרָעוֹן וְלֹא תוֹסֶפֶת.

 אִם תִּרְצֶה לֵידַע כַּמָּה מַעֲלוֹת הוּא הַיָּרֵחַ נוֹטֶה מֵעַל הַקַּו הַשּׁוֹוֶה כְּנֶגֶד צְפוֹן הָעוֹלָם, אוֹ כְּנֶגֶד דְּרוֹם הָעוֹלָם--תֵּדַע תְּחִלָּה כַּמָּה נְטִיַּת הַמַּעֲלָה שְׁהִיא מְקוֹם הַיָּרֵחַ הָאֲמִתִּי, וּלְאֵיזוֹ רוּחַ הִיא נוֹטָה לַצָּפוֹן אוֹ לַדָּרוֹם; וְתַחְזֹר וּתְחַשַּׁב וְתוֹצִיא רֹחַב הַיָּרֵחַ הָרִאשׁוֹן, וְתִרְאֶה אִם הוּא צְפוֹנִי אוֹ דְּרוֹמִי.
אִם נִמְצְאוּ רֹחַב הַיָּרֵחַ וּנְטִיַּת מַעֲלָתוֹ בְּרוּחַ אַחַת, כְּגוֹן שֶׁהָיוּ שְׁנֵיהֶם צְפוֹנִיִּים אוֹ דְּרוֹמִיִּים--תְּקַבַּץ שְׁנֵיהֶם; וְאִם נִמְצְאוּ בִּשְׁתֵּי רוּחוֹת, כְּגוֹן שֶׁהָיָה הָאֶחָד דְּרוֹמִי וְהָאֶחָד צְפוֹנִי--תִּגְרַע הַמְּעַט מִשְּׁנֵיהֶם מִן הָרַב, וְהַנִּשְׁאָר הוּא מֶרְחָק הַיָּרֵחַ מֵעַל הַקַּו הַשּׁוֹוֶה בְּאוֹתָהּ הָרוּחַ שֶׁהָיָה בָּהּ הָרַב מִשְּׁנֵיהֶם.

 כֵּיצַד: בָּאנוּ לֵידַע כַּמָּה הַיָּרֵחַ נוֹטֶה מֵעַל הַקַּו הַשּׁוֹוֶה בְּלֵיל הָרְאִיָּה שְׁהוּא שֵׁנִי לְחֹדֶשׁ אֲיָר מִשָּׁנָה זוֹ--וּכְבָר יָדַעְתָּ שֶׁמַּעֲלַת הַיָּרֵחַ הָיְתָה תְּשַׁע עֶשְׂרֵה מִמַּזַּל שׁוֹר, נְטִיָּתָהּ בַּצָּפוֹן כְּמוֹ שְׁמוֹנֶה עֶשְׂרֵה מַעֲלוֹת, וְרֹחַב הַיָּרֵחַ הָיָה בַּדָּרוֹם כְּמוֹ אַרְבַּע מַעֲלוֹת; תִּגְרַע הַמְּעַט מִן הָרַב, יִשָּׁאֵר אַרְבַּע עֶשְׂרֵה מַעֲלוֹת.
וְנִמְצָא הַיָּרֵחַ רָחוֹק מֵעַל הַקַּו הַשּׁוֹוֶה אַרְבַּע עֶשְׂרֵה מַעֲלוֹת לְרוּחַ צָפוֹן, שֶׁהֲרֵי הַמִּנְיָן הָרַב שְׁהוּא שְׁמוֹנֶה עֶשְׂרֵה מַעֲלוֹת הָיָה צְפוֹנִי; וְכָל חֶשְׁבּוֹן זֶה בְּקֵרוּב בְּלֹא דִּקְדּוּק, לְפִי שְׁאֵינוּ מוֹעִיל בָּרְאִיָּה.

 אִם תִּרְצֶה לֵידַע לְאֵיזוֹ רוּחַ מֵרוּחוֹת הָעוֹלָם יֵרָאֶה הַיָּרֵחַ נוֹטֶה, תְּחַשַּׁב וְתֵדַע מֶרְחָקוֹ מֵעַל הַקַּו הַשּׁוֹוֶה; אִם יִהְיֶה עַל הַקַּו הַשּׁוֹוֶה אוֹ קָרוֹב מִמֶּנּוּ בִּשְׁתַּיִם שָׁלוֹשׁ מַעֲלוֹת, בַּצָּפוֹן אוֹ בַּדָּרוֹם--יֵרָאֶה מְכֻוָּן כְּנֶגֶד אֶמְצַע מַעְרָב, וְתֵרָאֶה פְּגִימָתוֹ מְכֻוֶּנֶת כְּנֶגֶד מִזְרַח הָעוֹלָם בְּשׁוֹוֶה.

 וְאִם יִהְיֶה רָחוֹק מֵעַל הַקַּו הַשּׁוֹוֶה לִצְפוֹן הָעוֹלָם--יֵרָאֶה בֵּין מַעְרַב הָעוֹלָם וּבֵין צְפוֹנוֹ, וְתֵרָאֶה פְּגִימָתוֹ נוֹטָה מִכְּנֶגֶד מִזְרַח הָעוֹלָם כְּנֶגֶד דְּרוֹם הָעוֹלָם; וְאִם הָיָה רָחוֹק מֵעַל הַקַּו הַשּׁוֹוֶה לִדְרוֹם הָעוֹלָם--יֵרָאֶה בֵּין מַעְרַב הָעוֹלָם וּבֵין דְּרוֹמוֹ, וְתֵרָאֶה פְּגִימָתוֹ נוֹטָה מִכְּנֶגֶד מִזְרַח הָעוֹלָם כְּנֶגֶד צְפוֹן הָעוֹלָם: וּלְפִי רֹב הַמֶּרְחָק, לְפִי רֹב הַנְּטִיָּה.

 וּמֵחֲקִירַת הָעֵדִים, שֶׁאוֹמְרִין לָהֶם כַּמָּה הָיָה גָּבוֹהַּ.
וְדָבָר זֶה יִוָּדַע מִקֶּשֶׁת הָרְאִיָּה--שֶׁבִּזְמָן שֶׁתִּהְיֶה קֶשֶׁת הָרְאִיָּה קְצָרָה, יֵרָאֶה הַיָּרֵחַ כְּאִלּוּ הוּא קָרוֹב מִן הָאָרֶץ, וּבִזְמָן שֶׁתִּהְיֶה אֲרוּכָה, יֵרָאֶה גָּבוֹהַּ מֵעַל הָאָרֶץ: וּלְפִי אֹרֶךְ קֶשֶׁת הָרְאִיָּה, לְפִי גָּבְהוֹ מֵעַל הָאָרֶץ בִּרְאִיַּת הָעֵינַיִם.

 הֲרֵי בֵּאַרְנוּ חֶשְׁבּוֹנוֹת כָּל הַדְּרָכִים שֶׁצְּרִיכִין לָהֶם בִּידִיעַת הָרְאִיָּה, וּבַחֲקִירַת הָעֵדִים, כְּדֵי שֶׁיִּהְיֶה הַכֹּל יָדוּעַ לַמְּבִינִים, וְלֹא יַחְסְרוּ דֶרֶךְ מִדַּרְכֵי הַתּוֹרָה וְלֹא יְשׁוֹטְטוּ לְבַקַּשׁ אַחֲרֶיהָ בִּסְפָרִים אֲחֵרִים--"דִּרְשׁוּ מֵעַל-סֵפֶר ה', וּקְרָאוּ--אַחַת מֵהֵנָּה לֹא נֶעְדָּרָה" .

הִלְכּוֹת תַּעְנִיּוֹת 
מִצְוַת עֲשֵׂה אַחַת, וְהִיא לִזְעֹק לִפְנֵי ה' בְּכָל עֵת צָרָה גְּדוֹלָה שֶׁתָּבוֹא עַל הַצִּבּוּר.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת תַּעְנִיּוֹת פֵּרֶק א 
מִצְוַת עֲשֵׂה מִן הַתּוֹרָה, לִזְעֹק וּלְהָרִיעַ בַּחֲצוֹצְרוֹת עַל כָּל צָרָה שֶׁתָּבוֹא עַל הַצִּבּוּר, שֶׁנֶּאֱמָר "עַל-הַצַּר הַצֹּרֵר אֶתְכֶם--וַהֲרֵעֹתֶם, בַּחֲצֹצְרֹת" --כְּלוֹמַר כָּל דָּבָר שֶׁיֵּצַר לָכֶם כְּגוֹן בַּצֹּרֶת וְדֶבֶר וְאַרְבֶּה וְכַיּוֹצֶא בָּהֶן, זַעֲקוּ עֲלֵיהֶן וְהָרִיעוּ.

וְדָבָר זֶה, דֶּרֶךְ מִדַּרְכֵי הַתְּשׁוּבָה הוּא: שֶׁבִּזְמָן שֶׁתָּבוֹא צָרָה וְיִזְעֲקוּ לָהּ וְיָרִיעוּ, יֵדְעוּ הַכֹּל שֶׁבִּגְלַל מַעֲשֵׂיהֶם הָרָעִים הֵרַע לָהֶן--כַּכָּתוּב "עֲוֹנוֹתֵיכֶם, הִטּוּ-אֵלֶּה" לָכֶם, וְזֶה הוּא שֶׁיִּגְרֹם לָהֶם לְהָסִיר הַצָּרָה מֵעֲלֵיהֶם.

אֲבָל אִם לֹא יִזְעֲקוּ, וְלֹא יָרִיעוּ, אֵלָא יֹאמְרוּ דָּבָר זֶה מִמִּנְהַג הָעוֹלָם אֵרַע לָנוּ, וְצָרָה זוֹ נִקְרֹא נִקְרֵית--הֲרֵי זוֹ דֶּרֶךְ אַכְזָרִיּוּת, וְגוֹרֶמֶת לָהֶם לְהִדָּבֵק בְּמַעֲשֵׂיהֶם הָרָעִים, וְתוֹסִיף הַצָּרָה וְצָרוֹת אֲחֵרוֹת: הוּא שֶׁכָּתוּב בַּתּוֹרָה, "וַהֲלַכְתֶּם עִמִּי, בְּקֶרִי.
וְהָלַכְתִּי עִמָּכֶם, בַּחֲמַת-קֶרִי" , כְּלוֹמַר כְּשֶׁאָבִיא עֲלֵיכֶם צָרָה, כְּדֵי שֶׁתָּשׁוּבוּ--אִם תֹּאמְרוּ שְׁהוּא קֶרִי, אוֹסִיף עֲלֵיכֶם חֲמַת אוֹתוֹ קֶרִי.

וּמִדִּבְרֵי סוֹפְרִים, לְהִתְעַנּוֹת עַל כָּל צָרָה שֶׁתָּבוֹא עַל הַצִּבּוּר, עַד שֶׁיְּרֻחֲמוּ מִן הַשָּׁמַיִם; וּבִימֵי הַתַּעְנִיּוֹת הָאֵלּוּ, זוֹעֲקִין בִּתְפִלּוֹת וּמִתְחַנְּנִים וּמְרִיעִין בַּחֲצוֹצְרוֹת בִּלְבָד: וְאִם הָיוּ בַּמִּקְדָּשׁ, מְרִיעִין בַּחֲצוֹצְרוֹת וּבְשׁוֹפָר; הַשּׁוֹפָר מְקַצֵּר, וְהַחֲצוֹצְרוֹת מַאֲרִיכוֹת--שֶׁמִּצְוַת הַיּוֹם, בַּחֲצוֹצְרוֹת.
וְאֵין תּוֹקְעִין בַּחֲצוֹצְרוֹת וְשׁוֹפָר כְּאֶחָד אֵלָא בַּמִּקְדָּשׁ, שֶׁנֶּאֱמָר "בַּחֲצֹצְרוֹת, וְקוֹל שׁוֹפָר--הָרִיעוּ, לִפְנֵי הַמֶּלֶךְ ה'" .

תַּעְנִיּוֹת אֵלּוּ שֶׁגּוֹזְרִין עַל הַצִּבּוּר מִפְּנֵי הַצָּרוֹת, אֵינָן יוֹם אַחַר יוֹם, שְׁאֵין רֹב הַצִּבּוּר, יְכוּלִים לַעֲמֹד בְּדָבָר זֶה.
וְאֵין גּוֹזְרִין כַּתְּחִלָּה תַּעְנִית, אֵלָא בְּשֵׁנִי בַּשַּׁבָּת וּבַחֲמִישִׁי שֶׁלְּאַחֲרָיו וּבַשֵּׁנִי שֶׁלְּאַחֲרָיו; וְכֵן עַל סֵדֶר זֶה, שֵׁנִי וַחֲמִישִׁי וְשֵׁנִי, עַד שֶׁיְּרֻחֲמוּ.

אֵין גּוֹזְרִין תַּעְנִית עַל הַצִּבּוּר, לֹא בְּשַׁבָּתוֹת וְלֹא בְּיָמִים טוֹבִים.
וְכֵן אֵין תּוֹקְעִין בָּהֶן, לֹא בְּשׁוֹפָר וְלֹא בַּחֲצוֹצְרוֹת; וְלֹא זוֹעֲקִים וּמִתְחַנְּנִים בָּהֶם בַּתְּפִלָּה, אֵלָא אִם כֵּן הָיְתָה עִיר שֶׁהִקִּיפוּהָ גּוֹיִים, אוֹ נָהָר, אוֹ סְפִינָה הַמִּטָּרֶפֶת בַּיָּם.
אַפִלּוּ יָחִיד הַנִּרְדָּף מִפְּנֵי גּוֹיִים, וּמִפְּנֵי לִיסְטִים, וּמִפְּנֵי רוּחַ רָעָה--מִתְעַנִּין עֲלֵיהֶם בַּשַּׁבָּת, וְזוֹעֲקִין וּמִתְחַנְּנִים בִּתְפִלּוֹת.
אֲבָל אֵין תּוֹקְעִין, אֵלָא אִם כֵּן תָּקְעוּ לְקַבַּץ אֶת הָעָם לֵילֵךְ וְלַעְזֹר אוֹתָם וּלְהַצִּילָן.

וְכֵן אֵין גּוֹזְרִין תַּעְנִית בַּתְּחִלָּה בְּרָאשֵׁי חֳדָשִׁים, אוֹ בַּחֲנֻכָּה וּפוּרִים, אוֹ בְּחֻלּוֹ שֶׁלַּמּוֹעֵד; וְאִם הִתְחִילוּ לְהִתְעַנּוֹת עַל הַצָּרָה אַפִלּוּ יוֹם אֶחָד, וּפָגַע בָּהֶן יוֹם מֵאֵלּוּ--מִתְעַנִּין, וּמַשְׁלִימִין הַיּוֹם בַּתַּעְנִית.

תַּעְנִיּוֹת אֵלּוּ שֶׁמִּתְעַנִּין עַל הַצָּרוֹת--אֵין מִתְעַנִּין בָּהֶן לֹא עֻבְרוֹת, וְלֹא מְנִיקוֹת, וְלֹא קְטַנִּים; וּמֻתָּרִין לֶאֱכֹל בַּלַּיְלָה, אַף עַל פִּי שֶׁמִּתְעַנִּין לְמָחָר--חוּץ מִתַּעְנִית הַמָּטָר, כְּמוֹ שֶׁיִּתְבָּאַר.
וְכָל תַּעְנִית שֶׁאוֹכְלִין בָּהּ בַּלַּיְלָה, בֵּין צִבּוּר בֵּין יָחִיד--הֲרֵי זֶה אוֹכֵל וְשׁוֹתֶה, עַד שֶׁיַּעֲלֶה עַמּוּד הַשַּׁחַר: וְהוּא, שֶׁלֹּא יָשַׁן; אֲבָל אִם יָשַׁן, אֵינוּ חוֹזֵר וְאוֹכֵל.

כְּשֵׁם שֶׁצִּבּוּר מִתְעַנִּים עַל צָרָתָן, כָּךְ הַיָּחִיד מִתְעַנֶּה עַל צָרָתוֹ.
כֵּיצַד: הֲרֵי שֶׁהָיָה לוֹ חוֹלֶה, אוֹ תּוֹעֶה בַּמִּדְבָּר, אוֹ אָסוּר בְּבֵית הָאֲסוּרִין--יֵשּׁ לוֹ לְהִתְעַנּוֹת עָלָיו, וּלְבַקַּשׁ רַחֲמִים בִּתְפִלָּתוֹ; וְאוֹמֵר עֲנֵנוּ, בְּכָל תְּפִלָּה שֶׁמִּתְפַּלֵּל.
וְלֹא יִתְעַנֶּה בְּשַׁבָּתוֹת, וְלֹא בְּמוֹעֲדוֹת, וְלֹא בְּרָאשֵׁי חֳדָשִׁים, וְלֹא בַּחֲנֻכָּה וּפוּרִים.

כָּל תַּעְנִית שֶׁלֹּא קִבְּלָהּ עָלָיו הַיָּחִיד מִבְּעוֹד יוֹם, אֵינָהּ תַּעְנִית.
כֵּיצַד מְקַבְּלָהּ--כְּשֶׁיִּתְפַּלַּל תְּפִלַּת מִנְחָה, אוֹמֵר בַּתְּפִלָּה עֲנֵנוּ, וְגוֹמֵר בְּלִבּוֹ לְהִתְעַנּוֹת לְמָחָר.
אַף עַל פִּי שְׁהוּא אוֹכֵל בַּלַּיְלָה, לֹא הִפְסִיד כְּלוּם; וְכֵן אִם גָּמַר, וְקִבַּל עָלָיו לְהִתְעַנּוֹת שְׁלוֹשָׁה אוֹ אַרְבָּעָה יָמִים זֶה אַחַר זֶה--אַף עַל פִּי שְׁהוּא אוֹכֵל בְּכָל לַיְלָה וְלַיְלָה, לֹא הִפְסִיד תַּעְנִיתוֹ, וְאֵינוּ צָרִיךְ כַּוָּנָה, לְכָל יוֹם וָיוֹם מִבְּעוֹדוֹ.

קִבַּל עָלָיו מִבְּעוֹד יוֹם לְהִתְעַנּוֹת לְמָחָר בִּלְבָד, וְהִתְעַנָּה, וְלַלַּיְלָה נִמְלַךְ לְהִתְעַנּוֹת בְּיוֹם שֵׁנִי--אַף עַל פִּי שֶׁלָּן בְּתַעְנִיתוֹ, אֵינָהּ תַּעְנִית, מִפְּנֵי שֶׁלֹּא קִבְּלָהּ עָלָיו, מִבְּעוֹד יוֹם; וְאֵין צָרִיךְ לוֹמַר שֶׁהָיָה אוֹכֵל וְשׁוֹתֶה בַּלַּיְלָה, וְהִשְׁכִּים בַּבֹּקֶר וְנִמְלַךְ לְהִתְעַנּוֹת--שְׁאֵין זוֹ תַּעְנִית כְּלָל.

הָרוֹאֶה חֲלוֹם רָע--צָרִיךְ לְהִתְעַנּוֹת לְמָחָר, כְּדֵי שֶׁיָּשׁוּב וְיֵעוֹר לְמַעֲשָׂיו, וִיחַפַּשׂ בָּהֶן, וְיַחְזֹר בִּתְשׁוּבָה; וּמִתְעַנֶּה, וְאַפִלּוּ בַּשַּׁבָּת.
וּמִתְפַּלֵּל עֲנֵנוּ בְּכָל תְּפִלָּה, אַף עַל פִּי שֶׁלֹּא קִבְּלָהּ עָלָיו מִבְּעוֹד יוֹם.
וְהַמִּתְעַנֶּה בַּשַּׁבָּת--מִתְעַנֶּה יוֹם אַחֵר, מִפְּנֵי שֶׁבִּטַּל עֹנֶג שַׁבָּת.

מִתְעַנֶּה אָדָם שָׁעוֹת, וְהוּא שֶׁלֹּא יֹאכַל כְּלוּם שְׁאָר הַיּוֹם.
כֵּיצַד: הֲרֵי שֶׁהָיָה טָרוּד בַּחֲפָצָיו וּמִתְעַסֵּק בִּצְרָכָיו וְלֹא אָכַל עַד חֲצוֹת, אוֹ עַד תֵּשַׁע שָׁעוֹת, וְנִמְלַךְ לְהִתְעַנּוֹת בַּשָּׁעוֹת שֶׁנִּשְׁאֲרוּ מִן הַיּוֹם--הֲרֵי זֶה מִתְעַנֶּה אוֹתָן שָׁעוֹת, וּמִתְפַּלֵּל בָּהֶן עֲנֵנוּ, שֶׁהֲרֵי קִבַּל עָלָיו הַתַּעְנִית, קֹדֶם שָׁעוֹת הַתַּעְנִית; וְכֵן אִם אָכַל וְשָׁתָה, וְאַחַר כָּךְ הִתְחִיל לְהִתְעַנּוֹת שְׁאָר הַיּוֹם--הֲרֵי זוֹ תַּעְנִית שָׁעוֹת.

כָּל הַשָּׁרוּי בְּתַעְנִית--בֵּין שֶׁהָיָה מִתְעַנֶּה עַל צָרָתוֹ אוֹ עַל חֲלוֹמוֹ, בֵּין שֶׁהָיָה מִתְעַנֶּה עִם הַצִּבּוּר עַל צָרָתָם--הֲרֵי זֶה לֹא יִנְהֹג עִדּוּנִין בְּעַצְמוֹ, וְלֹא יָקֵל רֹאשׁוֹ, וְלֹא יִהְיֶה שָׂמֵחַ וְטוֹב לֵב, אֵלָא דּוֹאֵג וְאוֹנֵן: כְּעִנְיַן שֶׁנֶּאֱמָר "מַה-יִּתְאוֹנֵן אָדָם חָי, גֶּבֶר עַל-חֲטָאָו" .
וּמֻתָּר לוֹ לִטְעֹם אֶת הַתַּבְשִׁיל, וְאַפִלּוּ בִּכְדֵי רְבִיעִית--וְהוּא שֶׁלֹּא יִבְלַע, אֵלָא טוֹעֵם וּפוֹלֵט.
שָׁכַח וְאָכַל, מַשְׁלִים תַּעְנִיתוֹ.

יָחִיד שֶׁהָיָה מִתְעַנֶּה עַל הַחוֹלֶה, וְנִתְרַפָּא, עַל צָרָה, וְעָבְרָה--הֲרֵי זֶה מַשְׁלִים תַּעְנִיתוֹ.
הַהוֹלֵךְ מִמְּקוֹם שֶׁמִּתְעַנִּין לִמְקוֹם שְׁאֵין מִתְעַנִּין, הֲרֵי זֶה מִתְעַנֶּה וּמַשְׁלִים; הָלַךְ מִמְּקוֹם שְׁאֵין מִתְעַנִּין לִמְקוֹם שֶׁמִּתְעַנִּין, הֲרֵי זֶה מִתְעַנֶּה עִמָּהֶן.
שָׁכַח וְאָכַל וְשָׁתָה, אַל יִתְרָאֶה בִּפְנֵיהֶם; וְאַל יִנְהֹג עִדּוּנִין בְּעַצְמוֹ.

צִבּוּר שֶׁהָיוּ מִתְעַנִּין עַל הַגְּשָׁמִים, וְיָרְדוּ לָהֶן גְּשָׁמִים--אִם קֹדֶם חֲצוֹת--לֹא יַשְׁלִימוּ, אֵלָא אוֹכְלִין וְשׁוֹתִין, וּמִתְכַּנְּסִין, וְקוֹרְאִין הַלֵּל הַגָּדוֹל: שְׁאֵין אוֹמְרִין הַלֵּל הַגָּדוֹל, אֵלָא בְּנֶפֶשׁ שְׂבֵעָה וְכָרֵס מְלֵאָה.
וְאִם אַחַר חֲצוֹת--הוֹאִיל וְעָבַר רֹב הַיּוֹם בִּקְדֻשָּׁה, יַשְׁלִימוּ תַּעְנִיתָן.
וְכֵן אִם הָיוּ מִתְעַנִּין עַל צָרָה וְעָבְרָה, עַל שְׁמָד וּבָטַל--אִם קֹדֶם חֲצוֹת, לֹא יַשְׁלִימוּ; וְאִם אַחַר חֲצוֹת, יַשְׁלִימוּ.

בְּכָל יוֹם תַּעְנִית שֶׁגּוֹזְרִין עַל הַצִּבּוּר מִפְּנֵי הַצָּרוֹת, בֵּית דִּין וְהַזְּקֵנִים יוֹשְׁבִין בְּבֵית הַכְּנֶסֶת, וּבוֹדְקִים עַל מַעֲשֵׂה אַנְשֵׁי הָעִיר, מֵאַחַר תְּפִלַּת שַׁחְרִית עַד חֲצִי הַיּוֹם; וּמְסִירִין הַמִּכְשׁוֹלוֹת שֶׁלַּעֲבֵרוֹת, וּמַזְהִירִין וְדוֹרְשִׁין וְחוֹקְרִין עַל בַּעֲלֵי חָמָס וַעֲבֵרוֹת וּמַפְרִישִׁין אוֹתָן, וְעַל בַּעֲלֵי זְרוֹעַ וּמַשְׁפִּילִין אוֹתָן, וְכַיּוֹצֶא בִּדְבָרִים אֵלּוּ.
וּמֵחֲצִי הַיּוֹם וְלָעֶרֶב, רְבִיעַ הַיּוֹם קוֹרְאִין בִּבְרָכוֹת וּקְלָלוֹת שֶׁבַּתּוֹרָה, שֶׁנֶּאֱמָר "מוּסַר ה', בְּנִי אַל-תִּמְאָס; וְאַל-תָּקֹץ, בְּתוֹכַחְתּוֹ" ; וּמַפְטִירִין בַּנָּבִיא בְּתוֹכֵחוֹת מֵעִנְיַן הַצָּרָה.
וּרְבִיעַ הַיּוֹם הָאַחֲרוֹן, מִתְפַּלְּלִים מִנְחָה וּמִתְחַנְּנִים וְזוֹעֲקִים וּמִתְוַדִּים כְּפִי כּוֹחָם.

הִלְכּוֹת תַּעְנִיּוֹת פֵּרֶק ב 
אֵלּוּ הֶן הַצָּרוֹת שֶׁלַּצִּבּוּר שֶׁמִּתְעַנִּין וּמַתְרִיעִין עֲלֵיהֶם--עַל הֲצָרַת שׂוֹנְאֵי יִשְׂרָאֵל לְיִשְׂרָאֵל, וְעַל הַחֶרֶב, וְעַל הַדֶּבֶר, וְעַל חַיָּה רָעָה, וְעַל הָאַרְבֶּה, וְעַל הֶחָסִיל, וְעַל הַשִּׁדָּפוֹן, וְעַל הַיֵּרָקוֹן, וְעַל הַמַּפֹּלֶת, וְעַל הֶחֳלָיִים, וְעַל הַמְּזוֹנוֹת, וְעַל הַמָּטָר.

כָּל עִיר שֶׁיֵּשׁ בָּהּ צָרָה מִכָּל אֵלּוּ--אוֹתָהּ הָעִיר מִתְעַנָּה וּמַתְרַעַת, עַד שֶׁתַּעֲבֹר הַצָּרָה; וְכָל סְבִיבוֹתֶיהָ--מִתְעַנּוֹת וְלֹא מַתְרִיעוֹת, אֲבָל מְבַקְּשִׁים עֲלֵיהֶם רַחֲמִים.
וּבְכָל מָקוֹם, אֵין צוֹעֲקִין וְלֹא מַתְרִיעִין בַּשַּׁבָּת, כְּמוֹ שֶׁאָמַרְנוּ--חוּץ מִצָּרַת הַמְּזוֹנוֹת, שֶׁצּוֹעֲקִין עָלֶיהָ אַפִלּוּ בַּשַּׁבָּת; אֲבָל אֵין מַתְרִיעִין עָלֶיהָ בַּחֲצוֹצְרוֹת, בַּשַּׁבָּת.

עַל הֲצָרַת שׂוֹנְאֵי יִשְׂרָאֵל לְיִשְׂרָאֵל כֵּיצַד: גּוֹיִים שֶׁבָּאוּ לַעֲרֹךְ מִלְחָמָה עִם יִשְׂרָאֵל, אוֹ לִטֹּל מֵהֶם מַס, אוֹ לִקַּח מִיָּדָם אֶרֶץ, אוֹ לִגְזֹר עֲלֵיהֶם שְׁמָד אַפִלּוּ בְּמִצְוָה קַלָּה--הֲרֵי אֵלּוּ מִתְעַנִּין וּמַתְרִיעִין, עַד שֶׁיְּרֻחֲמוּ.
וְכָל הֶעָרִים שֶׁסְּבִיבוֹתֵיהֶם, מִתְעַנִּין; אֲבָל אֵין מַתְרִיעִין, אֵלָא אִם כֵּן תָּקְעוּ לְהִתְקַבַּץ לְעֶזְרָתָן.

עַל הַחֶרֶב כֵּיצַד: אַפִלּוּ חֶרֶב שֶׁלְּשָׁלוֹם, כְּגוֹן שֶׁעָרְכוּ מִלְחָמָה גּוֹיִים עִם גּוֹיִים וְעָבְרוּ בִּמְקוֹם יִשְׂרָאֵל, אַף עַל פִּי שְׁאֵין בֵּינֵיהֶם וּבֵין יִשְׂרָאֵל מִלְחָמָה--הֲרֵי זוֹ צָרָה, וּמִתְעַנִּין וּמַתְרִיעִין עָלֶיהָ, שֶׁנֶּאֱמָר "וְחֶרֶב, לֹא-תַעֲבֹר בְּאַרְצְכֶם" , מִכְּלַל שֶׁרְאִיַּת הַמִּלְחָמָה צָרָה.

אֵיזֶה הוּא דֶּבֶר--עִיר שֶׁיֵּשׁ בָּהּ חֲמֵשׁ מֵאוֹת רַגְלִי, וְיָצְאוּ מִמֶּנָּה שְׁלוֹשָׁה מֵתִים בִּשְׁלוֹשָׁה יָמִים זֶה אַחַר זֶה; יָצְאוּ בְּיוֹם אֶחָד, אוֹ בְּאַרְבָּעָה יָמִים--אֵין זֶה דֶּבֶר.
הָיוּ בָּהּ אֶלֶף, וְיָצְאוּ מִמֶּנָּה שִׁשָּׁה מֵתִים בִּשְׁלוֹשָׁה יָמִים זֶה אַחַר זֶה--הֲרֵי זֶה דֶּבֶר; יָצְאוּ בְּיוֹם אֶחָד, אוֹ בְּאַרְבָּעָה יָמִים--אֵין זֶה דֶּבֶר.
וְכֵן לְפִי חֶשְׁבּוֹן זֶה.
וְאֵין הַנָּשִׁים וְהַקְּטַנִּים וְהַזְּקֵנִים שֶׁשָּׁבְתוּ מִמְּלָאכָה, בִּכְלַל מִנְיַן אַנְשֵׁי הַמְּדִינָה לְעִנְיָן זֶה.

הָיָה דֶּבֶר בְּאֶרֶץ יִשְׂרָאֵל, מִתְעַנִּין שְׁאָר גָּלִיּוֹת יִשְׂרָאֵל עֲלֵיהֶן.
הָיָה דֶּבֶר בַּמְּדִינָה, וּשְׁיָרוֹת הוֹלְכוֹת וּבָאוֹת מִמֶּנָּה לִמְדִינָה אֲחֶרֶת--שְׁתֵּיהֶן מִתְעַנּוֹת, אַף עַל פִּי שְׁהֶן רְחוֹקוֹת זוֹ מִזּוֹ.

אֵין מִתְעַנִּין עַל חַיָּה רָעָה, אֵלָא בִּזְמָן שְׁהִיא מְשֻׁלַּחַת.
כֵּיצַד: נִרְאֲתָה בָּעִיר בַּיּוֹם, הֲרֵי זוֹ מְשֻׁלַּחַת.
נִרְאֲתָה בַּשָּׂדֶה בַּיּוֹם--אִם רָאֲתָה שְׁנֵי בְּנֵי אָדָם, וְלֹא בָרְחָה מִפְּנֵיהֶם--הֲרֵי זוֹ מְשֻׁלַּחַת.
וְאִם הָיְתָה שָׂדֶה סְמוּכָה לַאֲגַם, וְרָאֲתָה שְׁנֵי בְּנֵי אָדָם וְרָדְפָה אַחֲרֵיהֶם--הֲרֵי זוֹ מְשֻׁלַּחַת; לֹא רָדְפָה אַחֲרֵיהֶם, אֵינָהּ מְשֻׁלַּחַת.
וְאִם הָיְתָה בַּאֲגַם--אַפִלּוּ רָדְפָה אַחֲרֵיהֶם--אֵינָהּ מְשֻׁלַּחַת, אֵלָא אִם כֵּן טָרְפָה שְׁנֵיהֶם וְאָכְלָה אֶחָד מֵהֶן.
אֲבָל אִם אָכְלָה שְׁנֵיהֶם בָּאֲגַם, אֵינָהּ מְשֻׁלַּחַת: מִפְּנֵי שֶׁזֶּה הוּא מְקוֹמָהּ; וּמִפְּנֵי הָרֵעָבוֹן טָרְפָה, לֹא מִפְּנֵי שְׁהִיא מְשֻׁלַּחַת.

בָּתִים הַבְּנוּיִים בַּמִּדְבָּרוֹת וּבָאֲרָצוֹת הַנְּשַׁמּוֹת--הוֹאִיל וְהֶן מְקוֹם גְּדוּדֵי חַיָּה, אִם עָלְתָה לַגָּג וְנָטְלָה תִּינוֹק מֵעֲרִיסָה--הֲרֵי זוֹ מְשֻׁלַּחַת; וְאִם לֹא הִגִּיעָה לְמִדָּה זוֹ, אֵינָהּ מְשֻׁלַּחַת, שֶׁאֵלּוּ בְּנֵי אָדָם, הֶם שֶׁסִּכְּנוּ בְּעַצְמָם וּבָאוּ לִמְקוֹם הַחַיּוֹת.

שְׁאָר מִינֵי רֶמֶשׂ הָאָרֶץ וְרֶמֶשׂ הָעוֹף שֶׁשֻּׁלְּחוּ וְהִזִּיקוּ--כְּגוֹן שִׁלּוּחַ נְחָשִׁים וְעַקְרַבִּים, וְאֵין צָרִיךְ לוֹמַר צְרָעִין וִיתוּשִׁין וְהַדּוֹמֶה לָהֶן--אֵין מִתְעַנִּין עֲלֵיהֶם, וְלֹא מַתְרִיעִין; אֲבָל זוֹעֲקִין, בְּלֹא תְּרוּעָה.

עַל הָאַרְבֶּה וְעַל הֶחָסִיל: אַפִלּוּ לֹא נִרְאֶה מֵהֶן אֵלָא כָּנָף אֶחָד בְּכָל אֶרֶץ יִשְׂרָאֵל, מִתְעַנִּין וּמַתְרִיעִין עֲלֵיהֶן; וְעַל הַגּוֹבַאי, בְּכָל שְׁהוּא.
אֲבָל הֶחָגָב--אֵין מִתְעַנִּין עָלָיו, וְלֹא מַתְרִיעִין; אֵלָא זוֹעֲקִין בִּלְבָד.

עַל הַשִּׁדָּפוֹן וְעַל הַיֵּרָקוֹן: מִשֶּׁיַּתְחִיל בַּתְּבוּאָה; וְאַפִלּוּ לֹא הִתְחִיל אֵלָא בְּמָקוֹם קָטָן כִּמְלוֹא פִּי תַּנּוּר, גּוֹזְרִין עָלָיו תַּעְנִית וּמַתְרִיעִין.

עַל הַמַּפֹּלֶת כֵּיצַד: הֲרֵי שֶׁרָבְתָה בָּעִיר מַפֹּלֶת כּוֹתָלִים בְּרִיאִים, שְׁאֵינָן עוֹמְדִים בְּצַד הַנָּהָר--הֲרֵי זוֹ צָרָה, וּמִתְעַנִּין וּמַתְרִיעִין עָלֶיהָ.
וְכֵן עַל הָרַעַשׁ וְעַל הָרוּחוֹת שְׁהֶן מַפִּילִין אֶת הַבִּנְיָן וְהוֹרְגִין, מִתְעַנִּין וּמַתְרִיעִין עֲלֵיהֶן.

עַל הֶחֳלָיִים כֵּיצַד: הֲרֵי שֶׁיָּרַד חֹלִי אֶחָד לַאֲנָשִׁים הַרְבֵּה בְּאוֹתָהּ הָעִיר, כְּגוֹן אַסְכָּרָה אוֹ חַרְחוּר וְכַיּוֹצֶא בָּהֶן, וְהָיוּ מֵתִים בְּאוֹתוֹ הַחֹלִי--הֲרֵי זוֹ צָרַת צִבּוּר, וְגוֹזְרִין לָהּ תַּעְנִית וּמַתְרִיעִין.
וְכֵן חִכּוּךְ לַח, הֲרֵי הוּא כִּשְׁחִין פּוֹרֵחַ, וְאִם פָּשַׁט בְּרֹב הַצִּבּוּר, מִתְעַנִּין וּמַתְרִיעִין עָלָיו; אֲבָל חִכּוּךְ יָבֵשׁ, צוֹעֲקִים עָלָיו בִּלְבָד.

עַל הַמְּזוֹנוֹת כֵּיצַד: הֲרֵי שֶׁהוּזְלוּ דְּבָרִים שֶׁלִּסְחוֹרָה שֶׁרֹב חַיֵּי אַנְשֵׁי אוֹתָהּ הָעִיר מֵהֶן, כְּגוֹן כְּלֵי פִּשְׁתָּן בְּבָבֶל וְיַיִן וְשֶׁמֶן בְּאֶרֶץ יִשְׂרָאֵל, וְנִתְמַעַט הַמַּשָּׂא וְהַמַּתָּן, עַד שֶׁיִּצְטָרַךְ הַתַּגָּר לִמְכֹּר שׁוֹוֶה עֲשָׂרָה בְּשִׁשָּׁה וְאַחַר כָּךְ יִמְצָא לוֹקֵחַ--הֲרֵי זוֹ צָרַת צִבּוּר, וּמַתְרִיעִין עָלֶיהָ; וְזוֹעֲקִין עָלֶיהָ, בַּשַּׁבָּת.

עַל הַמָּטָר כֵּיצַד: הֲרֵי שֶׁרַבּוּ עֲלֵיהֶן גְּשָׁמִים עַד שֶׁיָּצֵרוּ לָהֶן--הֲרֵי אֵלּוּ מִתְפַּלְּלִין עֲלֵיהֶן, שְׁאֵין לָךְ צָרָה גְּדוֹלָה מִזּוֹ שֶׁהַבָּתִּים נוֹפְלִין וְנִמְצְאוּ בָּתֵּיהֶן קִבְרֵיהֶן.
וּבְאֶרֶץ יִשְׂרָאֵל, אֵין מִתְפַלְּלִין עַל רֹב הַגְּשָׁמִים, מִפְּנֵי שְׁהִיא אֶרֶץ הָרִים, וּבָתֵּיהֶם בְּנוּיִים בַּאֲבָנִים; וְרֹב הַגְּשָׁמִים טוֹבָה לָהֶן, וְאֵין מִתְעַנִּין לְהַעְבִיר אֶת הַטּוֹבָה.

תְּבוּאָה שֶׁצָּמְחָה וְנִמְנַע הַמָּטָר, וְהִתְחִילוּ צְמָחִין לִיבַשׁ--הֲרֵי אֵלּוּ מִתְעַנִּין וְזוֹעֲקִין עַד שֶׁיֵּרְדוּ גְּשָׁמִים, אוֹ שֶׁיִּיבְשׁוּ הַצְּמָחִים.
וְכֵן אִם הִגִּיעַ זְמָן הַפֶּסַח אוֹ קָרוֹב לוֹ בְּאֶרֶץ יִשְׂרָאֵל, שְׁהוּא זְמָן פְּרִיחַת הָאִילָנוֹת שָׁם, וְלֹא יָרְדוּ גְּשָׁמִים--הֲרֵי אֵלּוּ מִתְעַנִּין וְזוֹעֲקִין עַד שֶׁיֵּרְדוּ גְּשָׁמִים הָרְאוּיִין לְאִילָנוֹת, אוֹ עַד שֶׁיַּעֲבֹר זְמַנָּם.

וְכֵן אִם הִגִּיעַ זְמָן חַג הַסֻּכּוֹת, וְלֹא יָרְדוּ גְּשָׁמִים הַרְבֵּה כְּדֵי לְמַלֹּאות מֵהֶם הַבּוֹרוֹת וְהַשִּׁיחִין וְהַמְּעָרוֹת--הֲרֵי אֵלּוּ מִתְעַנִּין עַד שֶׁיֵּרֵד גֶּשֶּׁם הָרָאוּי לַבּוֹרוֹת; וְאִם אֵין לָהֶם מַיִם לִשְׁתּוֹת, מִתְעַנִּים עַל הַגְּשָׁמִים--בְּכָל עֵת שֶׁלֹּא יִהְיֶה לָהֶם מַיִם לִשְׁתּוֹת, וְאַפִלּוּ בִּימוֹת הַחַמָּה.

פָּסְקוּ הַגְּשָׁמִים בֵּין גֶּשֶׁם לְגֶשֶׁם אַרְבָּעִים יוֹם, בִּימוֹת הַגְּשָׁמִים--הֲרֵי זוֹ מַכַּת בַּצֹּרֶת, וּמִתְעַנִּים וְזוֹעֲקִים עַד שֶׁיֵּרְדוּ הַגְּשָׁמִים, אוֹ עַד שֶׁיַּעֲבֹר זְמַנָּם.

הִלְכּוֹת תַּעְנִיּוֹת פֵּרֶק ג 
הֲרֵי שֶׁלֹּא יָרְדוּ לָהֶם גְּשָׁמִים כָּל עִיקָר מִתְחִלַּת יְמוֹת הַגְּשָׁמִים--אִם הִגִּיעַ שִׁבְעָה עָשָׂר בִּמְרַחְשְׁוָן, וְלֹא יָרְדוּ גְּשָׁמִים, מַתְחִילִין תַּלְמִידֵי חֲכָמִים בִּלְבָד לְהִתְעַנּוֹת, שֵׁנִי וַחֲמִישִׁי וְשֵׁנִי; וְכָל הַתַּלְמִידִים, רְאוּיִין לְכָּךְ.

הִגִּיעַ רֹאשׁ חֹדֶשׁ כִּסְלֵו, וְלֹא יָרְדוּ גְּשָׁמִים--בֵּית דִּין גּוֹזְרִין שָׁלוֹשׁ תַּעְנִיּוֹת עַל הַצִּבּוּר, שֵׁנִי וַחֲמִישִׁי וְשֵׁנִי; וּמֻתָּרִין בָּהֶן לֶאֱכֹל וְלִשְׁתּוֹת, בַּלַּיְלָה.
וְאַנְשֵׁי מִשְׁמָר אֵין מִתְעַנִּין עִמָּהֶן, מִפְּנֵי שְׁהֶן עוֹסְקִין בָּעֲבוֹדָה; וְכָל הָעָם נִכְנָסִים לְבָתֵּי כְּנָסִיּוֹת, וּמִתְפַּלְּלִין וְזוֹעֲקִין וּמִתְחַנְּנִין, כְּדֶרֶךְ שֶׁעוֹשִׂין בְּכָל הַתַּעְנִיּוֹת.

עָבְרוּ אֵלּוּ וְלֹא נֶעְנוּ--בֵּית דִּין גּוֹזְרִין שָׁלוֹשׁ תַּעְנִיּוֹת אֲחֵרוֹת עַל הַצִּבּוּר, חֲמִישִׁי וְשֵׁנִי וַחֲמִישִׁי; וּבְשָׁלוֹשׁ אֵלּוּ אוֹכְלִין וְשׁוֹתִין מִבְּעוֹד יוֹם, כְּמוֹ שֶׁעוֹשִׂין בְּצוֹם כִּפּוּר.
וְאַנְשֵׁי מִשְׁמָר מִתְעַנִּין מִקְצַת הַיּוֹם, וְלֹא מַשְׁלִימִין; וְאַנְשֵׁי בֵּית אָב, וְהֶם הָעוֹסְקִין בָּעֲבוֹדָה בְּאוֹתוֹ הַיּוֹם, לֹא יִהְיוּ מִתְעַנִּים כָּל עִיקָר.
וְכָל תַּעְנִית שֶׁאוֹכְלִין בָּהּ מִבְּעוֹד יוֹם--אִם אָכַל וּפָסַק, וְגָמַר שֶׁלֹּא לֶאֱכֹל--אֵינוּ חוֹזֵר וְאוֹכֵל, אַף עַל פִּי שֶׁיֵּשׁ שָׁהוּת בַּיּוֹם.

בְּשָׁלוֹשׁ תַּעְנִיּוֹת אֵלּוּ, כָּל הָעָם אֲסוּרִין בַּעֲשִׂיַּת מְלָאכָה, בַּיּוֹם; וּמֻתָּרִין, בַּלַּיְלָה.
וַאֲסוּרִין בִּרְחִיצַת כָּל הַגּוּף בְּחַמִּין, אֲבָל פָּנָיו יָדָיו וְרַגְלָיו מֻתָּר; לְפִיכָּךְ נוֹעֲלִין אֶת הַמֶּרְחֲצָאוֹת.
וַאֲסוּרִין בְּסִיכָה; וְאִם לְהַעְבִיר אֶת הַזֻּהְמָה, מֻתָּר.
וַאֲסוּרִין בְּתַשְׁמִישׁ הַמִּטָּה.
וּבִנְעִילַת הַסַּנְדָּל, בָּעִיר; אֲבָל בַּדֶּרֶךְ, מֻתָּר לִנְעֹל.
וּמִתְפַלְּלִין בְּבָתֵּי כְּנָסִיּוֹת, וְזוֹעֲקִין וּמִתְחַנְּנִין כִּשְׁאָר הַתַּעְנִיּוֹת.

עָבְרוּ אֵלּוּ וְלֹא נֶעְנוּ--בֵּית דִּין גּוֹזְרִין שֶׁבַע תַּעְנִיּוֹת אֲחֵרוֹת עַל הַצִּבּוּר, שֵׁנִי וַחֲמִישִׁי וְשֵׁנִי וַחֲמִישִׁי וְשֵׁנִי וַחֲמִישִׁי וְשֵׁנִי.
וּבְאֵלּוּ הַשֶּׁבַע בִּלְבָד, עֻבְרוֹת וּמְנִיקוֹת מִתְעַנּוֹת, אֲבָל בִּשְׁאָר הַתַּעְנִיּוֹת, אֵין עֻבְרוֹת וּמְנִיקוֹת מִתְעַנּוֹת; וְאַף עַל פִּי שְׁאֵינָן מִתְעַנּוֹת, אֵין מְעַנְּגִין עַצְמָן בְּפִנּוּקִין, אֵלָא אוֹכְלוֹת וְשׁוֹתוֹת כְּדֵי קִיּוּם הַוֶּלֶד.

וּבְשֶׁבַע תַּעְנִיּוֹת אֵלּוּ, אַנְשֵׁי מִשְׁמָר מִתְעַנִּין וּמַשְׁלִימִין; וְאַנְשֵׁי בֵּית אָב מִתְעַנִּין מִקְצַת הַיּוֹם, וְלֹא מַשְׁלִימִין.
וְכָל דָּבָר שְׁהוּא אָסוּר בְּשָׁלוֹשׁ אֶמְצָעִיּוֹת, אָסוּר בְּאֵלּוּ הַשֶּׁבַע הָאַחֲרוֹנוֹת.

וִיתֵרוֹת אֵלּוּ, שֶׁבָּהֶן בִּלְבָד מַתְרִיעִין וּמִתְפַּלְּלִין, בִּרְחוֹב הָעִיר; וּמוֹרִידִין זָקֵן לְהוֹכִיחַ לָעָם, כְּדֵי שֶׁיָּשׁוּבוּ מִדַּרְכָּם.
וּמוֹסִיפִין שֵׁשׁ בְּרָכוֹת בִּתְפִלַּת שַׁחְרִית, וּבִתְפִלַּת מִנְחָה--וְנִמְצְאוּ מִתְפַּלְּלִין אַרְבַּע וְעֶשְׂרִים בְּרָכוֹת.
וְנוֹעֲלִין אֶת הַחֲנִיּוֹת, וּבְשֵׁנִי מַטִּין לְעֵת עֶרֶב וּפוֹתְחִין אֶת הַחֲנִיּוֹת; אֲבָל בַּחֲמִישִׁי, פּוֹתְחִין כָּל הַיּוֹם, מִפְּנֵי כְּבוֹד הַשַּׁבָּת: וְאִם יֵשׁ לֶחָנוּת שְׁנֵי פְּתָחִים, פּוֹתֵחַ אַחַת וְנוֹעֵל אַחַת; וְאִם יֵשׁ לֶחָנוּת אִצְטַבָּה לְפָנֶיהָ--פּוֹתֵחַ כְּדַרְכּוֹ בַּחֲמִישִׁי, וְאֵינוּ חוֹשֵׁשׁ.

עָבְרוּ אֵלּוּ וְלֹא נֶעְנוּ--מְמַעֲטִין בְּמַשָּׂא וּמַתָּן, וּבְבִנְיָן שֶׁלְּשִׂמְחָה כְּגוֹן צִיּוּר וְכִיּוּר, וּבִנְטִיעָה שֶׁלְּשִׂמְחָה כְּגוֹן מִינֵי הֲדָס וַאֲהָלִים.
וּמְמַעֲטִין בְּאֵרוּסִין וְנִשּׂוּאִין, אֵלָא אִם כֵּן לֹא קִיַּם מִצְוַת פִּרְיָה וְרִבְיָה; וְכָל מִי שֶׁקִּיַּם מִצְוַת פִּרְיָה וְרִבְיָה, אָסוּר לוֹ לְשַׁמַּשׁ מִטָּתוֹ בִּשְׁנֵי רֵעָבוֹן.
וּמְמַעֲטִין בִּשְׁאֵלַת שָׁלוֹם בֵּין אָדָם לַחֲבֵרוֹ; וְתַלְמִידֵי חֲכָמִים לֹא יִשְׁאֲלוּ שָׁלוֹם, כִּנְזוּפִין וְכִמְנֻדִּין לַמָּקוֹם, וְעַם הָאָרֶץ שֶׁנָּתַן לָהֶם שָׁלוֹם, מַחְזִירִין לוֹ בְּשָׂפָה רָפָה וְכֹבֶד רֹאשׁ.

תַּלְמִידֵי חֲכָמִים חוֹזְרִין לְבַדָּם, וּמִתְעַנִּים חֲמִישִׁי וְשֵׁנִי וַחֲמִישִׁי וְשֵׁנִי, עַד שֶׁיֵּצֵא נִיסָן שֶׁלִּתְקוּפָה; אֲבָל לֹא הַצִּבּוּר, שְׁאֵין גּוֹזְרִין עַל הַצִּבּוּר בִּשְׁבִיל גְּשָׁמִים שֶׁלֹּא יָרְדוּ יָתֵר מִשְּׁלוֹשׁ עֶשְׂרֵה תַּעְנִיּוֹת אֵלּוּ.
וּכְשֶׁמִּתְעַנִּין הַיְּחִידִים עַד שֶׁיֵּצֵא נִיסָן, מֻתָּרִין לֶאֱכֹל בַּלַּיְלָה; וּמֻתָּרִין בַּעֲשִׂיַּת מְלָאכָה, וּבִרְחִיצָה, וְסִיכָה, וְתַשְׁמִישׁ, וּנְעִילַת הַסַּנְדָּל, כִּשְׁאָר כָּל הַתַּעְנִיּוֹת.
וּמַפְסִיקִין לְרָאשֵׁי חֳדָשִׁים, וּלַפּוּרִים.

יָצָא נִיסָן שֶׁלִּתְקוּפָה, וְהוּא כְּשֶׁתַּגִּיעַ הַשֶּׁמֶשׁ לִתְחִלַּת מַזַּל שׁוֹר--אֵין מִתְעַנִּים: שְׁאֵין הַגְּשָׁמִים בַּזְּמָן הַזֶּה, אֵלָא סִימָן קְלָלָה, הוֹאִיל וְלֹא יָרְדוּ כָּל עִיקָר, מִתְּחִלַּת הַשָּׁנָה.

 בַּמֶּה דְּבָרִים אֲמוּרִים, בְּאֶרֶץ יִשְׂרָאֵל, וְכָל הַדּוֹמֶה לָהּ.
אֲבָל מְקוֹמוֹת שֶׁעוֹנַת הַגְּשָׁמִים שֶׁלָּהֶן קֹדֶם שִׁבְעָה עָשָׂר בִּמְרַחְשְׁוָן, אוֹ לְאַחַר זְמָן זֶה--כְּשֶׁיַּגִּיעַ זְמַנָּם וְלֹא יָרְדוּ גְּשָׁמִים, יְחִידִים מִתְעַנִּים שֵׁנִי וַחֲמִישִׁי וְשֵׁנִי; וּמַפְסִיקִין בְּרָאשֵׁי חֳדָשִׁים, וַחֲנֻכָּה וּפוּרִים.
וְשׁוֹהִין אַחֲרֵי כֵן כְּמוֹ שִׁבְעָה יָמִים; אִם לֹא יָרְדוּ גְּשָׁמִים--בֵּית דִּין גּוֹזְרִין עַל הַצִּבּוּר שְׁלוֹשׁ עֶשְׂרֵה תַּעְנִיּוֹת, עַל הַסֵּדֶר שֶׁאָמַרְנוּ.

 כָּל תַּעְנִית שֶׁגּוֹזְרִין הַצִּבּוּר בְּחוּצָה לָאָרֶץ--אוֹכְלִים בָּהּ בַּלַּיְלָה, וְדִינָהּ כְּדִין שְׁאָר הַתַּעְנִיּוֹת: שְׁאֵין גּוֹזְרִין עַל הַצִּבּוּר תַּעְנִית כְּגוֹן צוֹם כִּפּוּר אֵלָא בְּאֶרֶץ יִשְׂרָאֵל בִּלְבָד, וּבִגְלַל הַמָּטָר, וּבְאוֹתָן עֶשֶׂר תַּעְנִיּוֹת, שְׁהֶן שָׁלוֹשׁ אֶמְצָעִיּוֹת וְשֶׁבַע אַחֲרוֹנוֹת.

הִלְכּוֹת תַּעְנִיּוֹת פֵּרֶק ד 
בְּכָל יוֹם וָיוֹם מִשֶּׁבַע תַּעְנִיּוֹת הָאַחֲרוֹנוֹת שֶׁלְּמָטָר, מִתְפַּלְּלִין עַל סֵדֶר זֶה: מוֹצִיאִין אֶת הַתֵּבָה לִרְחוֹבָהּ שֶׁלָּעִיר, וְכָל הָעָם מִתְקַבְּצִים וּמִתְכַּסִּים בְּשַׂקִּים; וְנוֹתְנִין אֵפֶר מֻקְלֶה עַל גַּבֵּי הַתֵּבָה, וְעַל גַּבֵּי סֵפֶר תּוֹרָה, כְּדֵי לְהַרְגִּיל אֶת הַבְּכִיָּה, וּלְהַכְנִיעַ לִבָּם.
וְאֶחָד מִן הָעָם נוֹטֵל מִן הָאֵפֶר, וְנוֹתֵן בְּרֹאשׁ הַנָּשִׂיא וּבְרֹאשׁ אָב בֵּית דִּין, בִּמְקוֹם הַנָּחַת תְּפִלִּין, כְּדֵי שֶׁיִּכָּלְמוּ וְיָשׁוּבוּ; וְכָל אֶחָד וְאֶחָד, נוֹטֵל וְנוֹתֵן בְּרֹאשׁוֹ.

וְאַחַר כָּךְ מַעְמִידִין בֵּינֵיהֶן, וְהֶן יוֹשְׁבִין, זָקֵן חָכָם.
לֹא הָיָה שָׁם זָקֵן חָכָם, מַעְמִידִין חָכָם; לֹא הָיָה שָׁם לֹא זָקֵן וְלֹא חָכָם, מַעְמִידִין אָדָם שֶׁלְּצוּרָה.
וְהוּא אוֹמֵר לִפְנֵיהֶם דִּבְרֵי כִּבּוּשִׁין, אַחֵינוּ לֹא שַׂק וְלֹא תַּעְנִית גּוֹרְמִין, אֵלָא תְּשׁוּבָה וּמַעֲשִׂים טוֹבִים--שֶׁכֵּן מָצִינוּ בְּאַנְשֵׁי נִינְוֵה, שֶׁלֹּא נֶאֱמָר בָּהֶן וַיַּרְא הָאֱלֹהִים אֶת שַׂקָּם וְאֶת תַּעְנִיתָם, אֵלָא "וַיַּרְא הָאֱלֹהִים אֶת-מַעֲשֵׂיהֶם" .
וּבַקַּבָּלָה הוּא אוֹמֵר "וְקִרְעוּ לְבַבְכֶם וְאַל-בִּגְדֵיכֶם" .
וּמוֹסִיף בְּעִנְיָנוֹת אֵלּוּ, כְּפִי כּוֹחוֹ, עַד שֶׁיַּכְנִיעַ לִבָּם, וְיָשׁוּבוּ תְּשׁוּבָה גְּמוּרָה.

וְאַחַר שֶׁגּוֹמֵר זֶה דִּבְרֵי כִּבּוּשִׁין, עוֹמְדִין בַּתְּפִלָּה; וּמַעְמִידִין שְׁלִיחַ צִבּוּר, הָרָאוּי לְהִתְפַּלַּל בְּעִנְיָנוֹת אֵלּוּ.
וְאִם הָיָה אוֹתוֹ שֶׁאָמַר דִּבְרֵי הַכִּבּוּשִׁין רָאוּי לְהִתְפַּלַּל, מִתְפַּלֵּל; וְאִם לָאו, מוֹרִידִין אַחֵר.

וְאֵיזֶה הוּא הָרָאוּי לְהִתְפַּלַּל בְּעִנְיָנוֹת אֵלּוּ--אִישׁ שְׁהוּא רָגִיל בַּתְּפִלָּה, וְרָגִיל לִקְרוֹת בַּתּוֹרָה בַּנְּבִיאִים וּבַכְּתוּבִים, וּמִטַּפֵּל וְאֵין לוֹ, וְיֵשׁ לוֹ יְגִיעָה בַּשָּׂדֶה.
וְלֹא יִהְיֶה בְּבָנָיו וּבִבְנֵי בֵּיתוֹ וְכָל קְרוֹבָיו וְהַנִּלְוִים עָלָיו, בַּעַל עֲבֵרָה--אֵלָא יִהְיֶה בֵּיתוֹ רֵיקָן מִן הָעֲבֵרוֹת.
וְלֹא יָצָא עָלָיו שֵׁם רָע בְּיַלְדּוּתוֹ, שְׁפַל בֶּרֶךְ, וּמְרֻצֶּה לָעָם; וְיֵשׁ לוֹ נְעִימָה, וְקוֹלוֹ עָרֵב.
וְאִם הָיָה זָקֵן עִם כָּל הַמִּדּוֹת הָאֵלּוּ, הֲרֵי זֶה מְפֹאָר; וְאִם אֵינוּ זָקֵן, הוֹאִיל וְיֵשׁ בּוֹ כָּל הַמִּדּוֹת הָאֵלּוּ, יִתְפַּלַּל.

וּשְׁלִיחַ צִבּוּר מַתְחִיל, וּמִתְפַּלֵּל עַד בִּרְכַת גּוֹאֵל יִשְׂרָאֵל; וְאוֹמֵר זִכְרוֹנוֹת וְשׁוֹפָרוֹת מֵעֵין הַצָּרָה, וְאוֹמֵר "אֶל-ה', בַּצָּרָתָה לִּי" , "אֶשָּׂא עֵינַי, אֶל-הֶהָרִים ..." , "מִמַּעֲמַקִּים קְרָאתִיךָ ה'" , "תְּפִלָּה, לְעָנִי כִי-יַעֲטֹף" .
וְאוֹמֵר דִּבְרֵי תַּחֲנוּנִים, כְּפִי כּוֹחוֹ; וְאוֹמֵר רְאֵה בְּעָנְיֵנוּ וְרִיבָה רִיבֵנוּ וּמַהֵר לְגָאֳלֵנוּ, וּמִתְחַנֵּן; וְאוֹמֵר בַּסּוֹף תַּחֲנוּנָיו--מִי שֶׁעָנָה אֶת אַבְרָהָם בְּהַר הַמּוֹרִיָּה, הוּא יַעֲנֶה אֶתְכֶם וְיִשְׁמַע קוֹל צַעֲקַתְכֶם בַּיּוֹם הַזֶּה; בָּרוּךְ אַתָּה ה', גּוֹאֵל יִשְׂרָאֵל.

 וּמַתְחִיל לְהוֹסִיף שֵׁשׁ בְּרָכוֹת שְׁהוּא מוֹסִיף, זוֹ אַחַר זוֹ; מִתְחַנֵּן בְּכָל אַחַת מֵהֶן בְּדִבְרֵי תַּחֲנוּנִים, וּפְסוּקִים מִדִּבְרֵי קַבָּלָה וּמִכִּתְבֵי הַקֹּדֶשׁ כְּפִי שְׁהוּא רָגִיל, וְחוֹתֵם בְּכָל אַחַת מֵהֶן, בַּחֲתִימוֹת אֵלּוּ: 
 בָּרִאשׁוֹנָה הוּא חוֹתֵם--מִי שֶׁעָנָה אֶת מֹשֶׁה וַאֲבוֹתֵינוּ עַל יַם סוּף, הוּא יַעֲנֶה אֶתְכֶם וְיִשְׁמַע קוֹל צַעֲקַתְכֶם בַּיּוֹם הַזֶּה; בָּרוּךְ אַתָּה ה', זוֹכֵר הַנִּשְׁכָּחוֹת.

 בַּשְּׁנִיָּה הוּא חוֹתֵם--מִי שֶׁעָנָה אֶת יְהוֹשׁוּעַ בְּגִלְגָּל, הוּא יַעֲנֶה אֶתְכֶם וְיִשְׁמַע קוֹל צַעֲקַתְכֶם בַּיּוֹם הַזֶּה; בָּרוּךְ אַתָּה ה', שׁוֹמֵעַ תְּרוּעָה.

 בַּשְּׁלִישִׁית הוּא חוֹתֵם--מִי שֶׁעָנָה אֶת שְׁמוּאֵל בַּמִּצְפָּה, הוּא יַעֲנֶה אֶתְכֶם וְיִשְׁמַע קוֹל צַעֲקַתְכֶם בַּיּוֹם הַזֶּה; בָּרוּךְ אַתָּה ה', שׁוֹמֵעַ צְעָקָה.

 בָּרְבִיעִית הוּא חוֹתֵם--מִי שֶׁעָנָה אֶת אֵלִיָּהוּ בְּהַר הַכַּרְמֶל, הוּא יַעֲנֶה אֶתְכֶם וְיִשְׁמַע קוֹל צַעֲקַתְכֶם בַּיּוֹם הַזֶּה; בָּרוּךְ אַתָּה ה', שׁוֹמֵעַ תְּפִלָּה.

 בַּחֲמִישִׁית הוּא חוֹתֵם--מִי שֶׁעָנָה אֶת יוֹנָה מִמְּעֵי הַדָּגָה, הוּא יַעֲנֶה אֶתְכֶם וְיִשְׁמַע קוֹל צַעֲקַתְכֶם בַּיּוֹם הַזֶּה; בָּרוּךְ אַתָּה ה', הָעוֹנֶה בְּעֵת צָרָה.

 בַּשִּׁשִּׁית הוּא חוֹתֵם--מִי שֶׁעָנָה אֶת דָּוִיד וּשְׁלֹמֹה בְּנוֹ בִּירוּשָׁלַיִם, הוּא יַעֲנֶה אֶתְכֶם וְיִשְׁמַע קוֹל צַעֲקַתְכֶם בַּיּוֹם הַזֶּה; בָּרוּךְ אַתָּה ה', הַמְּרַחֵם עַל הָאָרֶץ.

וְכָל הָעָם עוֹנִין אָמֵן אַחַר כָּל בְּרָכָה וּבְרָכָה, כְּדֶרֶךְ שֶׁעוֹנִין אַחַר כָּל הַבְּרָכוֹת.
וְאוֹמֵר רְפָאֵנוּ ה' וְנֵרָפֵא ..., וְגוֹמֵר הַתְּפִלָּה עַל הַסֵּדֶר; וְתוֹקְעִין בַּחֲצוֹצְרוֹת.
וְכַסֵּדֶר הַזֶּה, עוֹשִׂין בְּכָל מָקוֹם.

 כְּשֶׁהָיוּ מִתְפַּלְּלִין עַל הַסֵּדֶר הַזֶּה בִּירוּשָׁלַיִם, הָיוּ מִתְכַּנְּסִין בְּהַר הַבַּיִת כְּנֶגֶד שַׁעַר הַמִּזְרָח; וּמִתְפַלְּלִין כַּסֵּדֶר הַזֶּה, וּכְשֶׁמַּגִּיעַ שְׁלִיחַ צִבּוּר לוֹמַר מִי שֶׁעָנָה אֶת אַבְרָהָם, אוֹמֵר--בָּרוּךְ אַתָּה ה' אֱלֹהִים אֱלֹהֵינוּ, אֱלֹהֵי יִשְׂרָאֵל מִן הָעוֹלָם וְעַד הָעוֹלָם; בָּרוּךְ אַתָּה ה', גּוֹאֵל יִשְׂרָאֵל.
וְהֶן עוֹנִין אַחֲרָיו, בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד; וְחַזָּן הַכְּנֶסֶת אוֹמֵר לַתּוֹקְעִים, תִּקְעוּ הַכּוֹהֲנִים, תִּקְעוּ.
וְחוֹזֵר הַמִּתְפַּלֵּל וְאוֹמֵר, מִי שֶׁעָנָה אֶת אַבְרָהָם בְּהַר הַמּוֹרִיָּה, הוּא יַעֲנֶה אֶתְכֶם וְיִשְׁמַע קוֹל צַעֲקַתְכֶם בַּיּוֹם הַזֶּה; וְאַחַר כָּךְ תּוֹקְעִין הַכּוֹהֲנִים, וּמְרִיעִין וְתוֹקְעִין.

 וְכֵן בַּבְּרָכָה הַשְּׁנִיָּה לְזוֹ, שְׁהִיא רִאשׁוֹנָה מִן הַשֵּׁשׁ שֶׁמּוֹסִיף, חוֹתֵם בָּהּ--בָּרוּךְ אַתָּה ה' אֱלֹהִים אֱלֹהֵי יִשְׂרָאֵל מִן הָעוֹלָם וְעַד הָעוֹלָם; בָּרוּךְ אַתָּה ה', זוֹכֵר הַנִּשְׁכָּחוֹת.
וְהֶן עוֹנִין אַחֲרָיו, בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד; וְחַזָּן הַכְּנֶסֶת אוֹמֵר לָהֶן, הָרִיעוּ בְּנֵי אַהֲרוֹן, הָרִיעוּ.
וְחוֹזֵר שְׁלִיחַ צִבּוּר וְאוֹמֵר, מִי שֶׁעָנָה אֶת מֹשֶׁה וַאֲבוֹתֵינוּ עַל יַם סוּף, הוּא יַעֲנֶה אֶתְכֶם וְיִשְׁמַע קוֹל צַעֲקַתְכֶם בַּיּוֹם הַזֶּה; וְאַחַר כָּךְ מְרִיעִין, וְתוֹקְעִין וּמְרִיעִין.

 וְכֵן עַל כָּל בְּרָכָה וּבְרָכָה, בְּאַחַת אוֹמֵר תִּקְעוּ, וּבְאַחַת אוֹמֵר הָרִיעוּ--עַד שֶׁיִּגְמֹר כָּל שֶׁבַע הַבְּרָכוֹת; וְנִמְצְאוּ הַכּוֹהֲנִים פַּעַם תּוֹקְעִין וּמְרִיעִין וְתוֹקְעִין, וּפַעַם מְרִיעִין וְתוֹקְעִין וּמְרִיעִין--שֶׁבַע פְּעָמִים.
וְאֵין עוֹשִׂים סֵדֶר זֶה אֵלָא בְּהַר הַבַּיִת, בִּלְבָד; וְכִשְׁהֶן תּוֹקְעִין וּמְרִיעִין שָׁם, תּוֹקְעִין בַּחֲצוֹצְרוֹת וּבְשׁוֹפָר כְּאֶחָד, כְּמוֹ שֶׁאָמַרְנוּ.

 שֶׁבַע תַּעְנִיּוֹת הָאֵלּוּ--כָּל מָקוֹם שֶׁגּוֹזְרִין אוֹתָם שָׁם--אַחַר שֶׁמִּתְפַלְּלִין, יוֹצְאִין כָּל הָעָם לְבֵית הַקְּבָרוֹת, וּבוֹכִין וּמִתְחַנְּנִים שָׁם: כְּלוֹמַר, הֲרֵי אַתֶּם מֵתִים כְּאֵלּוּ, אִם לֹא תָשׁוּבוּ מִדַּרְכֵיכֶם.
וּבְכָל תַּעְנִית מִתַּעְנִיּוֹת הַצָּרוֹת שֶׁגּוֹזְרִין עַל הַצִּבּוּר, מִתְפַּלְּלִין תְּפִלַּת נְעִילָה בְּכָל מָקוֹם.

 יָרְדוּ לָהֶם גְּשָׁמִים--עַד מָתַי יִהְיוּ יוֹרְדִין, וְיִפְסְקוּ הַצִּבּוּר הַתַּעְנִית--מִשֶּׁיֵּרְדוּ בְּעֹמֶק הָאָרֶץ הַחֲרֵבָה טֶפַח, וּבַבֵּינוֹנִית טִפְחַיִם; וּבָעֲבוּדָה, עַד שֶׁיֵּרְדוּ בְּעָמְקָהּ שְׁלוֹשָׁה טְפָחִים.

הִלְכּוֹת תַּעְנִיּוֹת פֵּרֶק ה 
יֵשׁ שָׁם יָמִים שֶׁכָּל יִשְׂרָאֵל מִתְעַנִּים בָּהֶם, מִפְּנֵי הַצָּרוֹת שֶׁאֵרְעוּ בָּהֶן, כְּדֵי לְעוֹרֵר הַלְּבָבוֹת, וְלִפְתֹחַ דַּרְכֵי הַתְּשׁוּבָה; וְיִהְיֶה זֶה זִכָּרוֹן לְמַעֲשֵׂינוּ הָרָעִים, וּמַעֲשֵׂה אֲבוֹתֵינוּ שֶׁהָיָה כְּמַעֲשֵׂינוּ עַתָּה--עַד שֶׁגָּרַם לָהֶם וְלָנוּ אוֹתָן הַצָּרוֹת: שֶׁבְּזִכְרוֹן דְּבָרִים אֵלּוּ, נָשׁוּב לְהֵיטִיב, שֶׁנֶּאֱמָר "וְהִתְוַדּוּ אֶת-עֲוֹנָם וְאֶת-עֲוֹן אֲבֹתָם" .

וְאֵלּוּ הֶן: יוֹם שְׁלוֹשָׁה בְּתִשְׁרִי--שֶׁבּוֹ נֶהְרַג גְּדַלְיָה בֶּן אֲחִיקָם, וְנִכְבָּת גַּחֶלֶת יִשְׂרָאֵל הַנִּשְׁאֲרָה, וְסִבַּב לְהָתֵם גָּלוּתָן; וַעֲשִׂירִי בְּטֵבֵת--שֶׁבּוֹ סָמַךְ מֶלֶךְ בָּבֶל נְבוּכַדְנֶאצַּר הָרָשָׁע עַל יְרוּשָׁלַיִם, וְהֵבִיאָהּ בְּמָצוֹר וּבְמָצוֹק; וְשִׁבְעָה עָשָׂר בְּתַמּוּז, חֲמִשָּׁה דְּבָרִים אֵרְעוּ בּוֹ--נִשְׁתַּבְּרוּ הַלּוּחוֹת, וּבֻטַּל הַתָּמִיד מִבַּיִת רִאשׁוֹן, וְהֻבְקְעָה יְרוּשָׁלַיִם בְּחָרְבָּן שֵׁנִי, וְשָׂרַף אֲפוּסְטְמוֹס הָרָשָׁע סֵפֶר תּוֹרָה, וְהִעְמִיד צֶלֶם בַּהֵיכָל.

וְתִשְׁעָה בְּאָב, חֲמִשָּׁה דְּבָרִים אֵרְעוּ בּוֹ--נִגְזַר עַל יִשְׂרָאֵל בַּמִּדְבָּר שֶׁלֹּא יִכָּנְסוּ לָאָרֶץ; וְחָרַב הַבַּיִת בָּרִאשׁוֹנָה, וּבַשְּׁנִיָּה; וְנִלְכְּדָה עִיר גְּדוֹלָה וּבֵית תּוֹר הָיָה שְׁמָהּ וְהָיוּ בָּהּ אֲלָפִים וּרְבָבוֹת מִיִּשְׂרָאֵל, וְהָיָה לָהֶם מֶלֶךְ גָּדוֹל וְדִמּוּ כָּל יִשְׂרָאֵל וּגְדוֹלֵי הַחֲכָמִים שְׁהוּא הַמֶּלֶךְ הַמָּשִׁיחַ, וְנָפַל בְּיַד גּוֹיִים וְנֶהְרְגוּ כֻּלָּם, וְהָיְתָה צָרָה גְּדוֹלָה כְּמוֹ חָרְבַּן הַמִּקְדָּשׁ; וּבוֹ בַּיּוֹם הַמּוּכָן לְפֻרְעָנוּת, חָרַשׁ טוּרְנוּסְרוּפוֹס הָרָשָׁע מִמַּלְכֵי אֱדוֹם אֶת הַהֵיכָל וְאֶת סְבִיבָיו, לְקַיַּם "צִיּוֹן שָׂדֶה תֵחָרֵשׁ" .

וְאַרְבַּעַת יְמֵי הַצּוֹמוֹת הָאֵלּוּ--הֲרֵי הֶן מְפֹרָשִׁין בַּקַּבָּלָה, "צוֹם הָרְבִיעִי וְצוֹם הַחֲמִישִׁי וְצוֹם הַשְּׁבִיעִי וְצוֹם הָעֲשִׂירִי" : צוֹם הָרְבִיעִי--זֶה שִׁבְעָה עָשָׂר בְּתַמּוּז, שְׁהוּא בַּחֹדֶשׁ הָרְבִיעִי; וְצוֹם הַחֲמִישִׁי--זֶה תִּשְׁעָה בְּאָב, שְׁהוּא בַּחֹדֶשׁ הַחֲמִישִׁי; וְצוֹם הַשְּׁבִיעִי--זֶה שְׁלוֹשָׁה בְּתִשְׁרִי, שְׁהוּא בַּחֹדֶשׁ הַשְּׁבִיעִי; וְצוֹם הָעֲשִׂירִי--זֶה עֲשָׂרָה בְּטֵבֵת, שְׁהוּא בַּחֹדֶשׁ הָעֲשִׂירִי.

וְנָהֲגוּ כָּל יִשְׂרָאֵל בִּזְמַנִּים אֵלּוּ, לְהִתְעַנּוֹת בִּשְׁלוֹשָׁה עָשָׂר בַּאֲדָר, זֵכֶר לְתַעְנִית שֶׁנִּתְעַנּוּ בִּימֵי הָמָן, שֶׁנֶּאֱמָר "דִּבְרֵי הַצּוֹמוֹת, וְזַעֲקָתָם" .
וְאִם חָל שְׁלוֹשָׁה עָשָׂר בַּאֲדָר לִהְיוֹת בַּשַּׁבָּת, מַקְדִּימִין וּמִתְעַנִּין בַּחֲמִישִׁי, שְׁהוּא אַחַד עָשָׂר.
אֲבָל אֶחָד מֵאַרְבָּעָה יְמֵי הַצּוֹמוֹת שֶׁחָל לִהְיוֹת בַּשַּׁבָּת, דּוֹחִין אוֹתוֹ לְאַחַר הַשַּׁבָּת; חָל לִהְיוֹת בְּעֶרֶב שַׁבָּת, מִתְעַנִּין בְּעֶרֶב שַׁבָּת.
וּבְכָל הַצּוֹמוֹת הָאֵלּוּ, אֵין מַתְרִיעִין וְלֹא מִתְפַּלְּלִין תְּפִלַּת נְעִילָה; אֲבָל קוֹרִין בַּתּוֹרָה שַׁחְרִית וּמִנְחָה בְּ"וַיְחַל מֹשֶׁה" .
וּבְכֻלָּן אוֹכְלִים וְשׁוֹתִין בַּלַּיְלָה, חוּץ מִתִּשְׁעָה בְּאָב.

מִשֶּׁיִּכָּנֵס אָב, מְמַעֲטִין בַּשִּׂמְחָה.
וְשַׁבָּת שֶׁחָל תִּשְׁעָה בְּאָב לִהְיוֹת בְּתוֹכָהּ, אָסוּר לְסַפַּר וּלְכַבַּס וְלִלְבֹּשׁ כְּלִי מְגֹהָץ, אַפִלּוּ כְּלִי פִּשְׁתָּן, עַד שֶׁיַּעֲבֹר הַתַּעְנִית; וְאַפִלּוּ לְכַבַּס וּלְהַנִּיחַ לְאַחַר הַתַּעְנִית, אָסוּר.
וּכְבָר נָהֲגוּ יִשְׂרָאֵל, שֶׁלֹּא לֶאֱכֹל בָּשָׂר בְּשַׁבָּת זוֹ, וְלֹא יִכָּנְסוּ לְמֶרְחֵץ, עַד שֶׁיַּעֲבֹר הַתַּעְנִית; וְיֵשׁ מְקוֹמוֹת שֶׁנָּהֲגוּ לְבַטַּל הַשְּׁחִיטָה מֵרֹאשׁ הַחֹדֶשׁ, עַד הַתַּעְנִית.

תִּשְׁעָה בְּאָב--לֵילוֹ כְּיוֹמוֹ לְכָל דָּבָר, וְאֵין אוֹכְלִין אֵלָא מִבְּעוֹד יוֹם; וּבֵין הַשְּׁמָשׁוֹת שֶׁלּוֹ, אָסוּר כְּיוֹם הַכִּפּוּרִים.
וְלֹא יֹאכַל בָּשָׂר וְלֹא יִשְׁתֶּה יַיִן, בִּסְעוֹדָה הַמַּפְסִיק בָּהּ; אֲבָל שׁוֹתֶה הוּא יַיִן מִגִּתּוֹ שֶׁיֵּשׁ לוֹ שְׁלוֹשָׁה יָמִים אוֹ פָּחוּת, וְאוֹכֵל בָּשָׂר מָלִיחַ שֶׁיֵּשׁ לוֹ שְׁלוֹשָׁה יָמִים אוֹ יָתֵר.
וְלֹא יֹאכַל שְׁנֵי תַּבְשִׁילִין.

בַּמֶּה דְּבָרִים אֲמוּרִים, שֶׁאָכַל עֶרֶב תִּשְׁעָה בְּאָב אַחַר חֲצוֹת; אֲבָל אִם סָעַד קֹדֶם חֲצוֹת--אַף עַל פִּי שְׁהוּא מַפְסִיק בָּהּ, אוֹכֵל כָּל מַה שֶׁיִּרְצֶה.
וְעֶרֶב תִּשְׁעָה בְּאָב שֶׁחָל לִהְיוֹת בַּשַּׁבָּת--אוֹכֵל וְשׁוֹתֶה כָּל צָרְכּוֹ, וּמַעֲלֶה עַל שֻׁלְחָנוֹ אַפִלּוּ כִּסְעוֹדַת שְׁלֹמֹה; וְכֵן תִּשְׁעָה בְּאָב עַצְמוֹ שֶׁחָל לִהְיוֹת בַּשַּׁבָּת, אֵינוּ מְחַסֵּר כְּלוּם.

זוֹ הִיא מִדַּת כָּל הָעָם, שְׁאֵינָן יְכוּלִין לִסְבֹּל יוֹתֵר מִדַּי.
אֲבָל חֲסִידִים הָרִאשׁוֹנִים, כָּךְ הָיְתָה מִדָּתָן--עֶרֶב תִּשְׁעָה בְּאָב מְבִיאִין לוֹ לָאָדָם לְבַדּוֹ פַּת חֲרֵבָה בְּמֶלַח, וְשׁוֹרָהּ בַּמַּיִם וְיוֹשֵׁב בֵּין תַּנּוּר לְכִירַיִם וְאוֹכְלָהּ; וְשׁוֹתֶה עָלֶיהָ קִתּוֹן שֶׁלְּמַיִם בִּדְאָגָה וּבְשִׁמָּמוֹן וּבְכִיָּה, כְּמִי שֶׁמֵּתוֹ מֻטָּל לְפָנָיו.
וּכְזֶה רָאוּי לַחֲכָמִים לַעֲשׂוֹת, אוֹ קָרוֹב מִזֶּה; וּמִיָּמֵינוּ לֹא אָכַלְנוּ עֶרֶב תִּשְׁעָה בְּאָב תַּבְשִׁיל, אַפִלּוּ תַּבְשִׁיל שֶׁלַּעֲדָשִׁים, אֵלָא אִם כֵּן הָיָה בַּשַּׁבָּת.

עֻבְרוֹת וּמְנִיקוֹת, מִתְעַנּוֹת וּמַשְׁלִימוֹת בְּתִשְׁעָה בְּאָב.
וְאָסוּר בִּרְחִיצָה בֵּין בְּחַמִּין בֵּין בְּצוֹנֵן, וְאַפִלּוּ לְהוֹשִׁיט אֶצְבָּעוֹ בַּמַּיִם; וְאָסוּר בְּסִיכָה שֶׁלְּתַעֲנוּג, וּבִנְעִילַת הַסַּנְדָּל, וּבְתַשְׁמִישׁ הַמִּטָּה--כְּיוֹם הַכִּפּוּרִים.
וּמְקוֹם שֶׁנָּהֲגוּ לַעֲשׂוֹת בּוֹ מְלָאכָה, עוֹשִׂין; וּמְקוֹם שֶׁנָּהֲגוּ שֶׁלֹּא לַעֲשׂוֹת בּוֹ מְלָאכָה, אֵינָן עוֹשִׂין.
וּבְכָל מָקוֹם, תַּלְמִידֵי חֲכָמִים בְּטֵלִין בּוֹ; וְאָמְרוּ חֲכָמִים שֶׁכָּל הָעוֹשֶׂה בּוֹ מְלָאכָה, אֵינוּ רוֹאֶה סִימָן בְּרָכָה.

תַּלְמִידֵי חֲכָמִים, אֵין נוֹתְנִין זֶה לְזֶה שָׁלוֹם בְּתִשְׁעָה בְּאָב, אֵלָא יוֹשְׁבִים דּוֹוִים נֶאֱנָחִים, כַּאֲבֵלִים; וְאִם נָתַן לָהֶם עַם הָאָרֶץ שָׁלוֹם, מַחְזִירִים לוֹ בְּשָׂפָה רָפָה וְכֹבֶד רֹאשׁ.
וְאָסוּר לִקְרוֹת בְּתִשְׁעָה בְּאָב בַּתּוֹרָה אוֹ בַּנְּבִיאִים אוֹ בַּכְּתוּבִים, וּבַמִּשְׁנָה וּבַהֲלָכוֹת וּבַתַּלְמוּד וּבַהַגָּדוֹת; וְאֵינוּ קוֹרֶא אֵלָא בְּאִיּוֹב, וּבְקִינוֹת, וּבַדְּבָרִים הָרָעִים שֶׁבְּיִרְמְיָה.
וְתִינוֹקוֹת שֶׁלְּבֵית רִבָּן, בְּטֵלִין בּוֹ.
וּמִקְצַת חֲכָמִים, נוֹהֲגִין שֶׁלֹּא לְהַנִּיחַ בּוֹ תְּפִלִּין בָּרֹאשׁ.

מִשֶּׁחָרַב בֵּית הַמִּקְדָּשׁ, תִּקְּנוּ חֲכָמִים שֶׁהָיוּ בְּאוֹתוֹ הַדּוֹר, שְׁאֵין בּוֹנִין לְעוֹלָם בִּנְיָן מְסֻיָּד וּמְכֻיָּר, כְּבִנְיַן הַמְּלָכִים; אֵלָא טָח בֵּיתוֹ בְּטִיט, וְסָד בְּסִיד, וּמְשַׁיֵּר מְקוֹם אַמָּה עַל אַמָּה כְּנֶגֶד הַפֶּתַח, בְּלֹא סִיד.
וְהַלּוֹקֵחַ חָצֵר מְסֻיֶּדֶת וּמְכֻיֶּרֶת, הֲרֵי זוֹ בְּחֶזְקָתָהּ, וְאֵין מְחַיְּבִים אוֹתוֹ לְקַלַּף הַכּוֹתָלִים.

וְכֵן הִתְקִינוּ שֶׁהָעוֹרֵךְ שֻׁלְחָן לַעֲשׂוֹת סְעוֹדָה לְאוֹרְחִים, מְחַסֵּר מִמֶּנּוּ מְעַט, וּמַנִּיחַ מָקוֹם פָּנוּי, בְּלֹא קְעָרָה מִן הַקְּעָרוֹת הָרְאוּיוֹת לָתֵת שָׁם.
וּכְשֶׁהָאִשָּׁה עוֹשָׂה תַּכְשִׁיטֵי הַכֶּסֶף וְהַזָּהָב, מְשַׁיֶּרֶת מִין מִמִּינֵי הַתַּכְשִׁיט שֶׁנּוֹהֶגֶת בָּהֶן, כְּדֵי שֶׁלֹּא יִהְיֶה תַּכְשִׁיט שָׁלֵם.
וּכְשֶׁהֶחָתָן נוֹשֵׂא, לוֹקֵחַ אֵפֶר מֻקְלֶה וְנוֹתֵן בְּרֹאשׁוֹ מְקוֹם הַנָּחַת תְּפִלִּין.
וְכָל אֵלּוּ הַדְּבָרִים, כְּדֵי לִזְכֹּר יְרוּשָׁלַיִם, שֶׁנֶּאֱמָר "אִם-אֶשְׁכָּחֵךְ יְרוּשָׁלַיִם--תִּשְׁכַּח יְמִינִי.
תִּדְבַּק-לְשׁוֹנִי, לְחִכִּי--אִם-לֹא אֶזְכְּרֵכִי: אִם-לֹא אַעֲלֶה, אֶת-יְרוּשָׁלַיִם--עַל, רֹאשׁ שִׂמְחָתִי" .

וְכֵן גָּזְרוּ שֶׁלֹּא לְנַגַּן בִּכְלֵי שִׁיר, כֻּלָּם; וְכָל מִינֵי זֶמֶר, וְכָל מַשְׁמִיעֵי קוֹל שֶׁלְּשִׁיר--אָסוּר לִשְׂמֹחַ בָּהֶן, וְאָסוּר לְשָׁמְעָן: מִפְּנֵי הֶחָרְבָּן.
וְאַפִלּוּ שִׁירָה בַּפֶּה עַל הַיַּיִן--אֲסוּרָה, שֶׁנֶּאֱמָר "בַּשִּׁיר, לֹא יִשְׁתּוּ-יָיִן" ; וּכְבָר נָהֲגוּ כָּל יִשְׂרָאֵל, לוֹמַר דִּבְרֵי תֻּשְׁבָּחוֹת אוֹ שִׁיר שֶׁלְּהוֹדָאוֹת לָאֵל וְכַיּוֹצֶא בָּהֶן עַל הַיַּיִן.

וְאַחַר כָּךְ גָּזְרוּ עַל עַטְרוֹת חֲתָנִים, שֶׁלֹּא יַנִּיחַ הֶחָתָן בְּרֹאשׁוֹ שֵׁם כְּלִיל, שֶׁנֶּאֱמָר "הָסִיר הַמִּצְנֶפֶת, וְהָרִים הָעֲטָרָה" .
וְכֵן גָּזְרוּ עַל עַטְרוֹת כַּלּוֹת, אִם הָיוּ כֶּסֶף וְזָהָב; אֲבָל שֶׁלְּגָדִיל, מֻתֶּרֶת לַכַּלָּה.

מִי שֶׁרָאָה עָרֵי יְהוּדָה בְּחָרְבָּנָם--אוֹמֵר "עָרֵי קָדְשְׁךָ, הָיוּ מִדְבָּר" , וְקוֹרֵעַ.
רָאָה יְרוּשָׁלַיִם בְּחָרְבָּנָהּ--אוֹמֵר "בֵּית קָדְשֵׁנוּ וְתִפְאַרְתֵּנוּ ..." , וְקוֹרֵעַ.
וּמֵהֵיכָן חַיָּב לִקְרֹעַ, מִן הַצּוֹפִים; וּכְשֶׁיַּגִּיעַ לַמִּקְדָּשׁ, קוֹרֵעַ קְרָע אַחֵר.
וְאִם פָּגַע בַּמִּקְדָּשׁ תְּחִלָּה, כְּשֶׁיָּבוֹא מִדֶּרֶךְ הַמִּדְבָּר--קוֹרֵעַ עַל הַמִּקְדָּשׁ, וּמוֹסִיף עַל יְרוּשָׁלַיִם.

כָּל הַקְּרָעִים הָאֵלּוּ כֻּלָּם, בְּיָדוֹ וּמֵעוֹמֵד; וְקוֹרֵעַ כָּל כְּסוּת שֶׁעָלָיו, עַד שֶׁיְּגַלֶּה אֶת לִבּוֹ.
וְאֵינוּ מְאַחֶה קְרָעִים אֵלּוּ, לְעוֹלָם; אֲבָל רַשָּׁאי הוּא לְשָׁלְלָן לְמָלְלָן לְלַקְּטָן וּלְתָפְרָן, כְּמִין סֻלָּמוֹת.

הָיָה הוֹלֵךְ וּבָא לִירוּשָׁלַיִם, הוֹלֵךְ וּבָא--אִם תּוֹךְ שְׁלוֹשִׁים יוֹם, אֵינוּ קוֹרֵעַ קְרָע אַחֵר; וְאִם לְאַחַר שְׁלוֹשִׁים יוֹם, חוֹזֵר וְקוֹרֵעַ.

כָּל הַצּוֹמוֹת הָאֵלּוּ, עֲתִידִים לִבָּטֵל לִימוֹת הַמָּשִׁיחַ; וְלֹא עוֹד, אֵלָא שְׁהֶם עֲתִידִים לִהְיוֹת יָמִים טוֹבִים וִימֵי שָׂשׂוֹן וְשִׂמְחָה, שֶׁנֶּאֱמָר "כֹּה-אָמַר ה' צְבָאוֹת, צוֹם הָרְבִיעִי וְצוֹם הַחֲמִישִׁי וְצוֹם הַשְּׁבִיעִי וְצוֹם הָעֲשִׂירִי יִהְיֶה לְבֵית-יְהוּדָה לְשָׂשׂוֹן וּלְשִׂמְחָה, וּלְמֹעֲדִים, טוֹבִים; וְהָאֱמֶת וְהַשָּׁלוֹם, אֱהָבוּ" .

הִלְכּוֹת מְגִלָּה וַחֲנֻכָּה 
יֵשׁ בִּכְלָלָן שְׁתֵּי מִצְווֹת עֲשֵׂה מִדִּבְרֵי סוֹפְרִים, וְאֵינָן מִן הַמִּנְיָן.
וּבֵאוּר שְׁתֵּי מִצְווֹת אֵלּוּ בִּפְרָקִים אֵלּוּ.

הִלְכּוֹת מְגִלָּה פֵּרֶק א 
קְרִיאַת הַמְּגִלָּה בִּזְמַנָּהּ, מִצְוַת עֲשֵׂה מִדִּבְרֵי סוֹפְרִים; וְהַדְּבָרִים יְדוּעִים, שְׁהִיא תַּקָּנַת נְבִיאִים.
וְהַכֹּל חַיָּבִים בִּקְרִיאָתָהּ--אֲנָשִׁים, וְנָשִׁים, וְגֵרִים, וַעֲבָדִים מְשֻׁחְרָרִים; וּמְחַנְּכִין אֶת הַקְּטַנִּים לִקְרוֹתָהּ.
וְאַפִלּוּ כּוֹהֲנִים בַּעֲבוֹדָתָן, מְבַטְּלִין עֲבוֹדָתָן וּבָאִין לִשְׁמֹעַ מִקְרָא מְגִלָּה; וְכֵן מְבַטְּלִים תַּלְמוּד תּוֹרָה לְמִקְרָא מְגִלָּה--קַל וְחֹמֶר לִשְׁאָר מִצְווֹת שֶׁלַּתּוֹרָה, כֻּלָּן נִדְחִין מִפְּנֵי מִקְרָא מְגִלָּה.
וְאֵין לָךְ דָּבָר שֶׁנִּדְחֶה מִקְרָא מְגִלָּה מִפָּנָיו, חוּץ מִמֵּת שְׁאֵין לוֹ קוֹבְרִין: שֶׁהַפּוֹגֵעַ בּוֹ--קוֹבְרוֹ תְּחִלָּה, וְאַחַר כָּךְ קוֹרֶא.

אֶחָד הַקּוֹרֶא, וְאֶחָד הַשּׁוֹמֵעַ מִן הַקּוֹרֶא--יָצָא יְדֵי חוֹבָתוֹ: וְהוּא, שֶׁיִּשְׁמַע מִמִּי שְׁהוּא חַיָּב בִּקְרִיאָתָהּ; לְפִיכָּךְ אִם הָיָה הַקּוֹרֶא קָטָן אוֹ שׁוֹטֶה, הַשּׁוֹמֵעַ מִמֶּנּוּ לֹא יָצָא.

מִצְוָה לִקְרוֹת אֶת כֻּלָּהּ.
וּמִצְוָה לִקְרוֹתָהּ בַּלַּיְלָה, וּבַיּוֹם; וְכָל הַלַּיְלָה כָּשֵׁר לִקְרִיאַת הַלַּיְלָה, וְכָל הַיּוֹם כָּשֵׁר לִקְרִיאַת הַיּוֹם.
וּמְבָרֵךְ קֹדֶם קְרִיאָתָהּ בַּלַּיְלָה, שָׁלוֹשׁ בְּרָכוֹת: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל מִקְרָא מְגִלָּה; בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁעָשָׂה נִסִּים לַאֲבוֹתֵינוּ בַּיָּמִים הָהֵם בַּזְּמָן הַזֶּה; בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁהֶחֱיָנוּ וְקִיְּמָנוּ וְהִגִּיעָנוּ לַזְּמָן הַזֶּה.
וּבַיּוֹם, אֵינוּ חוֹזֵר וּמְבָרֵךְ שֶׁהֶחֱיָנוּ.
וּמְקוֹם שֶׁנָּהֲגוּ לְבָרַךְ אַחֲרֶיהָ, מְבָרֵךְ: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, הָאֵל הַרָב אֶת רִיבֵנוּ וְהַדָּן אֶת דִּינֵנוּ, וְהַנּוֹקֵם אֶת נִקְמָתֵנוּ וְהַנִּפְרָע לָנוּ מִצָּרֵינוּ, וְהַמְּשַׁלֵּם גְּמוּל לְכָל אוֹיְבֵי נַפְשֵׁנוּ; בָּרוּךְ אַתָּה ה', הָאֵל הַנִּפְרָע לְעַמּוֹ יִשְׂרָאֵל מִכָּל צָרֵיהֶם, הָאֵל הַמּוֹשִׁיעַ.

אֵיזֶה הוּא זְמָן קְרִיאָתָהּ--זְמַנִּים הַרְבֵּה תִּקְּנוּ לָהּ, שֶׁנֶּאֱמָר "בִּזְמַנֵּיהֶם" ; וְאֵלּוּ הֶן, זְמַנֵּי קְרִיאָתָהּ: כָּל מְדִינָה שֶׁהָיְתָה מֻקֶּפֶת חוֹמָה בִּימֵי יְהוֹשׁוּעַ בִּן נוּן, בֵּין בָּאָרֶץ בֵּין בְּחוּצָה לָאָרֶץ--אַף עַל פִּי שְׁאֵין לָהּ עַכְשָׁו חוֹמָה, קוֹרִין בַּחֲמִשָּׁה עָשָׂר לַאֲדָר; וּמְדִינָה זוֹ, הִיא הַנִּקְרֵאת כְּרָךְ.
וְכָל מְדִינָה שֶׁלֹּא הָיְתָה מֻקֶּפֶת חוֹמָה בִּימוֹת יְהוֹשׁוּעַ, וְאַף עַל פִּי שְׁהִיא מֻקֶּפֶת חוֹמָה עַתָּה--קוֹרְאִין בְּאַרְבָּעָה עָשָׂר; וּמְדִינָה זוֹ, הִיא הַנִּקְרֵאת עִיר.

שׁוּשַׁן הַבִּירָה--אַף עַל פִּי שֶׁלֹּא הָיְתָה מֻקֶּפֶת חוֹמָה בִּימֵי יְהוֹשׁוּעַ בִּן נוּן, קוֹרְאִין בַּחֲמִשָּׁה עָשָׂר: שֶׁבָּהּ הָיָה הַנֵּס, שֶׁנֶּאֱמָר "וְנוֹחַ, בַּחֲמִשָּׁה עָשָׂר בּוֹ" .
וְלָמָּה תָּלוּ הַדָּבָר בִּימֵי יְהוֹשׁוּעַ--כְּדֵי לַחְלֹק כָּבוֹד לְאֶרֶץ יִשְׂרָאֵל שֶׁהָיְתָה חֲרֵבָה בְּאוֹתוֹ הַזְּמָן, כְּדֵי שֶׁיִּהְיוּ קוֹרְאִין כִּבְנֵי שׁוּשָׁן וְיֵחָשְׁבוּ כְּאִלּוּ הֶן כְּרָכִין מֻקָּפִין, אַף עַל פִּי שְׁהֶן עַתָּה חֲרֵבִין, הוֹאִיל וְהָיוּ מֻקָּפִין בִּימֵי יְהוֹשׁוּעַ; וְיִהְיֶה זִכָּרוֹן לְאֶרֶץ יִשְׂרָאֵל בְּנֵס זֶה.

בְּנֵי הַכְּפָרִים שְׁאֵינָם מִתְקַבְּצִים בְּבָתֵּי כְּנָסִיּוֹת אֵלָא בַּשֵּׁנִי וּבַחֲמִישִׁי, תִּקְּנוּ לָהֶם שֶׁיִּהְיוּ מַקְדִּימִין וְקוֹרְאִים בְּיוֹם הַכְּנִיסָה.
כֵּיצַד: אִם חָל אַרְבָּעָה עָשָׂר לִהְיוֹת בַּשֵּׁנִי אוֹ בַּחֲמִישִׁי, קוֹרְאִין בּוֹ בַּיּוֹם; וְאִם חָל לִהְיוֹת בְּיוֹם אַחֵר חוּץ מִשֵּׁנִי וַחֲמִישִׁי, מַקְדִּימִין וְקוֹרְאִין בַּשֵּׁנִי אוֹ בַּחֲמִישִׁי הַסָּמוּךְ לְאַרְבָּעָה עָשָׂר.

כֵּיצַד: חָל אַרְבָּעָה עָשָׂר לִהְיוֹת בְּאֶחָד בַּשַּׁבָּת--מַקְדִּימִין וְקוֹרְאִין בַּחֲמִישִׁי, שְׁהוּא יוֹם אֲחַד עָשָׂר; חָל לִהְיוֹת בַּשְּׁלִישִׁי--קוֹרְאִין בַּשֵּׁנִי, שְׁהוּא יוֹם שְׁלוֹשָׁה עָשָׂר; חָל לִהְיוֹת בָּרְבִיעִי--קוֹרְאִין בַּשֵּׁנִי, שְׁהוּא יוֹם שְׁנֵים עָשָׂר.
וְכָל אֵלּוּ שֶׁמַּקְדִּימִין וְקוֹרְאִין קֹדֶם אַרְבָּעָה עָשָׂר, אֵין קוֹרְאִין אוֹתָהּ בְּפָחוּת מֵעֲשָׂרָה.

כְּפָר שְׁאֵין נִכְנָסִין בּוֹ בַּשֵּׁנִי וּבַחֲמִישִׁי, אֵין קוֹרְאִין אוֹתָהּ אֵלָא בְּאַרְבָּעָה עָשָׂר.
וְעִיר שְׁאֵין בָּהּ עֲשָׂרָה בַּטְלָנִין קְבוּעִין בְּבֵית הַכְּנֶסֶת לְצָרְכֵּי צִבּוּר--הֲרֵי הִיא כִּכְפָר, וּמַקְדִּימִין וְקוֹרְאִין בְּיוֹם הַכְּנִיסָה; וְאִם אֵין בָּעִיר עֲשָׂרָה בְּנֵי אָדָם, תַּקָּנָתוֹ קַלְקָלָתוֹ, וַהֲרֵי הֶם כְּאַנְשֵׁי עִיר גְּדוֹלָה, וְאֵין קוֹרְאִין אֵלָא בְּאַרְבָּעָה עָשָׂר.

בַּמֶּה דְּבָרִים אֲמוּרִים שֶׁמַּקְדִּימִין וְקוֹרְאִין בְּיוֹם הַכְּנִיסָה, בִּזְמָן שֶׁיֵּשׁ לָהֶם לְיִשְׂרָאֵל מַלְכוּת.
אֲבָל בַּזְּמָן הַזֶּה, אֵין קוֹרְאִין אוֹתָהּ אֵלָא בִּזְמַנָּהּ--שְׁהוּא יוֹם אַרְבָּעָה עָשָׂר, וְיוֹם חֲמִשָּׁה עָשָׂר: בְּנֵי כְּפָרִים וּבְנֵי עֲיָרוֹת, קוֹרְאִין בְּאַרְבָּעָה עָשָׂר; וּבְנֵי כְּרָכִין, קוֹרְאִין בַּחֲמִשָּׁה עָשָׂר.

בֶּן עִיר שֶׁהָלַךְ לִכְּרָךְ, וּבֶן כְּרָךְ שֶׁהָלַךְ לְעִיר--אִם הָיְתָה דַּעְתּוֹ לַחְזֹר לִמְקוֹמוֹ בִּזְמָן קְרִיאָה וְנִתְעַכַּב וְלֹא חָזַר, קוֹרֶא כִּמְקוֹמוֹ; וְאִם לֹא הָיָה בְּדַעְתּוֹ לַחְזֹר אֵלָא אַחַר זְמָן הַקְּרִיאָה, קוֹרֶא עִם אַנְשֵׁי הַמָּקוֹם שְׁהוּא שָׁם.
וּכְּרָךְ, וְכָל הַסָּמוּךְ לוֹ, וְכָל הַנִּרְאֶה עִמּוֹ--אִם אֵין בֵּינֵיהֶם יָתֵר עַל אַלְפַּיִם אַמָּה--הֲרֵי זֶה כִּכְּרָךְ, וְקוֹרְאִין בַּחֲמִשָּׁה עָשָׂר.

עִיר שְׁהִיא סָפֵק, וְאֵין יָדוּעַ אִם הָיְתָה מֻקֶּפֶת חוֹמָה בִּימוֹת יְהוֹשׁוּעַ בִּן נוּן, אוֹ אַחַר כֵּן הֻקְּפָה--קוֹרְאִין בִּשְׁנֵי הַיָּמִים, שְׁהֶן אַרְבָּעָה עָשָׂר וַחֲמִשָּׁה עָשָׂר, וּבְלֵילֵיהֶם; וּמְבָרְכִין עַל קְרִיאָתָהּ בְּאַרְבָּעָה עָשָׂר בִּלְבָד, הוֹאִיל וְהוּא זְמָן קְרִיאָתָהּ לְרֹב הָעוֹלָם.

קָרְאוּ אֶת הַמְּגִלָּה בַּאֲדָר, וְאַחַר כָּךְ עִבְּרוּ בֵּית דִּין אֶת הַשָּׁנָה--חוֹזְרִים וְקוֹרְאִים אוֹתָהּ בַּאֲדָר הַשֵּׁנִי, בִּזְמַנָּהּ.

אֵין קוֹרְאִין אֶת הַמְּגִלָּה בַּשַּׁבָּת--גְּזֵרָה שֶׁמֶּא יִטְּלֶנָּה בְּיָדוֹ וְיֵלֵךְ אֵצֶל מִי שְׁהוּא בָּקִי לִקְרוֹתָהּ, וְיַעְבִירֶנָּה אַרְבַּע אַמּוֹת בִּרְשׁוּת הָרַבִּים: שֶׁהַכֹּל חַיָּבִים בִּקְרִיאָתָהּ, וְאֵין הַכֹּל בְּקִיאִין בִּקְרִיאָתָהּ.
לְפִיכָּךְ אִם חָל זְמָן קְרִיאָתָהּ בַּשַּׁבָּת, מַקְדִּימִין וְקוֹרְאִין אוֹתָהּ קֹדֶם הַשַּׁבָּת; וְשׁוֹאֲלִין וְדוֹרְשִׁין בְּהִלְכּוֹת פּוּרִים בְּאוֹתָהּ שַׁבָּת, כְּדֵי לְהַזְכִּיר שְׁהוּא פּוּרִים.

כֵּיצַד: יוֹם אַרְבָּעָה עָשָׂר שֶׁחָל לִהְיוֹת בַּשַּׁבָּת--בְּנֵי עֲיָרוֹת, מַקְדִימִין וְקוֹרְאִין בְּעֶרֶב שַׁבָּת; וּבְנֵי כְּרָכִים, קוֹרְאִים בִּזְמַנָּם בְּאֶחָד בַּשַּׁבָּת.
חָל יוֹם חֲמִשָּׁה עָשָׂר לִהְיוֹת בַּשַּׁבָּת--בְּנֵי כְּרָכִים מַקְדִּימִין וְקוֹרְאִין בְּעֶרֶב שַׁבָּת, שְׁהוּא יוֹם אַרְבָּעָה עָשָׂר; וּבְנֵי עֲיָרוֹת קוֹרְאִין בּוֹ בַּיּוֹם, שְׁהוּא זְמַנָּם: וְנִמְצְאוּ הַכֹּל קוֹרְאִין בְּאַרְבָּעָה עָשָׂר.

הִלְכּוֹת מְגִלָּה פֵּרֶק ב 
הַקּוֹרֶא אֶת הַמְּגִלָּה לְמַפְרֵעַ, לֹא יָצָא: קָרָא וְשָׁכַח פָּסוּק אֶחָד, וְקָרָא פָּסוּק שֵׁנִי לוֹ, וְחָזַר וְקָרָא פָּסוּק שֶׁשָּׁכַח, וְחָזַר וְקָרָא פָּסוּק שְׁלִישִׁי--לֹא יָצָא, מִפְּנֵי שֶׁקָּרָא פָּסוּק אֶחָד לְמַפְרֵעַ; אֵלָא כֵּיצַד עוֹשֶׂה--מַתְחִיל מִפָּסוּק שֵׁנִי שֶׁשָּׁכַח, וְקוֹרֶא עַל הַסֵּדֶר.

מָצָא צִבּוּר שֶׁקָּרְאוּ חֶצְיָהּ--לֹא יֹאמַר אֶקְרָא חֵצִי הָאֲחֲרוֹן עִם הַצִּבּוּר, וְאֶחְזֹר וְאֶקְרָא חֵצִי רִאשׁוֹן: שֶׁזֶּה קוֹרֶא לְמַפְרֵעַ; אֵלָא קוֹרֶא מִתְּחִלָּה וְעַד סוֹף, עַל הַסֵּדֶר.
קָרָא וְשָׁהָה מְעַט, וְחָזַר וְקָרָא--אַף עַל פִּי שֶׁשָּׁהָה כְּדֵי לִגְמֹר אֶת כֻּלָּהּ--הוֹאִיל וְקָרָא עַל הַסֵּדֶר, יָצָא.

הַקּוֹרֶא אֶת הַמְּגִלָּה עַל פֶּה, לֹא יָצָא יְדֵי חוֹבָתוֹ.
הַלּוֹעֵז שֶׁשָּׁמַע אֶת הַמְּגִלָּה הַכְּתוּבָה בִּלְשׁוֹן הַקֹּדֶשׁ, וּבִכְתָב הַקֹּדֶשׁ--אַף עַל פִּי שְׁאֵינוּ יוֹדֵעַ מַה הֶן אוֹמְרִין, יָצָא יְדֵי חוֹבָתוֹ; וְכֵן אִם הָיְתָה כְּתוּבָה יְוָנִית וּשְׁמָעָהּ, יָצָא--אַף עַל פִּי שְׁאֵינוּ מַכִּיר, וְאַפִלּוּ הָיָה הַשּׁוֹמֵעַ עִבְרִי.

הָיְתָה כְּתוּבָה תַּרְגּוּם, אוֹ בְּלָשׁוֹן אַחֶרֶת מִלְּשׁוֹנוֹת הַגּוֹיִים--לֹא יָצָא יְדֵי חוֹבָתוֹ בִּקְרִיאָתָהּ, אֵלָא הַמַּכִּיר אוֹתָהּ לָשׁוֹן בִּלְבָד: וְהוּא, שֶׁתִּהְיֶה כְּתוּבָה בִּכְתָב אוֹתָהּ לָשׁוֹן.
אֲבָל אִם הָיְתָה כְּתוּבָה בִּכְתָב עִבְרִי, וּקְרָאָהּ אֲרָמִית לַאֲרַמִּי--לֹא יָצָא, שֶׁנִּמְצָא זֶה קוֹרֶא עַל פֶּה, וְכֵיוָן שֶׁלֹּא יָצָא הַקּוֹרֶא יְדֵי חוֹבָתוֹ, לֹא יָצָא הַשּׁוֹמֵעַ מִמֶּנּוּ.

הַקּוֹרֶא אֶת הַמְּגִלָּה בְּלֹא כַּוָּנָה, לֹא יָצָא.
כֵּיצַד: הָיָה כּוֹתְבָהּ, אוֹ דּוֹרְשָׁהּ, אוֹ מַגִּיהָהּ--אִם כִּוַּן לִבּוֹ לָצֵאת בִּקְרִיאָה זוֹ, יָצָא; וְאִם לֹא כִוַּן לִבּוֹ, לֹא יָצָא.
קָרָא, וְהוּא מִתְנַמְנֵם--הוֹאִיל וְלֹא נִרְדָּם בְּשִׁינָה, יָצָא.

בַּמֶּה דְּבָרִים אֲמוּרִים שֶׁהַמְּכַוֵּן לִבּוֹ בִּכְתִיבָתָהּ יָצָא--בְּשֶׁמִּתְכַּוֵּן לָצֵאת בִּקְרִיאָה שֶׁקָּרָא בַּסֵּפֶר שֶׁמַּעֲתִיק מִמֶּנּוּ, בְּשָׁעָה שְׁהוּא כּוֹתֵב; אֲבָל אִם נִתְכַּוַּן לָצֵאת בִּקְרִיאָה זוֹ שֶׁכּוֹתֵב--לֹא יָצָא, שְׁאֵינוּ יוֹצֶא יְדֵי חוֹבָתוֹ אֵלָא בִּקְרִיאָתָהּ מִסֵּפֶר שֶׁכֻּלָּהּ כְּתוּבָה בּוֹ בְּשָׁעַת קְרִיאָה.

הַקּוֹרֶא אֶת הַמְּגִלָּה וְטָעָה בִּקְרִיאָתָהּ, וְקָרָא קְרִיאָה מְשֻׁבֶּשֶׁת--יָצָא, לְפִי שְׁאֵין מְדַקְדְּקִין בִּקְרִיאָתָהּ.
קְרָאָהּ עוֹמֵד, אוֹ יוֹשֵׁב--יָצָא, וְאַפִלּוּ בַּצִּבּוּר; אֲבָל לֹא יִקְרָא בַּצִּבּוּר יוֹשֵׁב לְכַתְּחִלָּה, מִפְּנֵי כְּבוֹד צִבּוּר.
קְרָאוּהָ שְׁנַיִם, אַפִלּוּ עֲשָׂרָה, כְּאֶחָד--יָצְאוּ הַקּוֹרְאִין, וְהַשּׁוֹמְעִים מִן הַקּוֹרְאִין; וְקוֹרֶא אוֹתָהּ גָּדוֹל עִם הַקָּטָן, וְאַפִלּוּ בַּצִּבּוּר.

אֵין קוֹראִין בַּצִּבּוּר, בִּמְגִלָּה הַכְּתוּבָה בֵּין הַכְּתוּבִים; וְאִם קָרָא, לֹא יָצָא--אֵלָא אִם כֵּן הָיְתָה יְתֵרָה עַל שְׁאָר הַיְּרִיעוֹת אוֹ חֲסֵרָה, כְּדֵי שֶׁיְּהֶא לָהּ הֶכֵּר.
אֲבָל יָחִיד קוֹרֶא בָּהּ, וְאַפִלּוּ אֵינָהּ חֲסֵרָה וְלֹא יְתֵרָה, וְיוֹצֶא בָּהּ יְדֵי חוֹבָתוֹ.

אֵין כּוֹתְבִין אֶת הַמְּגִלָּה אֵלָא בַּדְּיוֹ, עַל הַגָּוִיל אוֹ עַל הַקֶּלֶף כְּסֵפֶר תּוֹרָה.
וְאִם כְּתָבָהּ בְּמֵי עַפְצָא וְקַלְקַנְתּוֹס, כְּשֵׁרָה; כְּתָבָהּ בִּשְׁאָר מִינֵי צִבְעוֹנִין, פְּסוּלָה.
וּצְרִיכָה שִׁרְטוּט, כַּתּוֹרָה עַצְמָהּ; וְאֵין הָעוֹר שֶׁלָּהּ, צָרִיךְ עַבְדָה לִשְׁמָהּ.
הָיְתָה כְּתוּבָה עַל הַנְּיָר, אוֹ עַל עוֹר שְׁאֵינוּ מְעֻבָּד, אוֹ שֶׁכְּתָבָהּ גּוֹי, אוֹ מִין--פְּסוּלָה.

הָיוּ בָּהּ אוֹתִיּוֹת מְטֻשְׁטָשׁוֹת אוֹ מְקֹרָעוֹת--אִם רִשּׁוּמָן נִכָּר--אַפִלּוּ הָיוּ רֻבָּהּ, כְּשֵׁרָה.
וְאִם אֵין רִשּׁוּמָן נִכָּר--אִם הָיָה רֻבָּהּ שָׁלֵם, כְּשֵׁרָה; וְאִם לָאו, פְּסוּלָה.
הִשְׁמִיט בָּהּ הַסּוֹפֵר אוֹתִיּוֹת אוֹ פְּסוּקִים, וּקְרָאָן הַקּוֹרֶא עַל פֶּה--יָצָא.

הַמְּגִלָּה צְרִיכָה תְּפִירָה, עַד שֶׁיִּהְיוּ כָּל עוֹרוֹתֶיהָ מְגִלָּה אַחַת.
וְאֵינָהּ נִתְפֶּרֶת אֵלָא בְּגִידִין, כְּסֵפֶר תּוֹרָה; וְאִם תְּפָרָהּ שֶׁלֹּא בְּגִידִין, פְּסוּלָה.
וְאֵינוּ צָרִיךְ לִתְפֹּר אֶת כָּל הַיְּרִיעָה, כְּסֵפֶר; אֵלָא אַפִלּוּ תָּפַר בְּגִידִין שָׁלוֹשׁ תְּפִירוֹת בִּקְצֵה הַיְּרִיעָה, וְשָׁלוֹשׁ בְּאֶמְצָעָהּ, וְשָׁלוֹשׁ בַּקָּצָה הַשֵּׁנִית--כְּשֵׁרָה, מִפְּנֵי שֶׁנִּקְרֵאת אִגֶּרֶת.

וְצָרִיךְ הַקּוֹרֶא לִקְרוֹת עֲשֶׂרֶת בְּנֵי הָמָן וַעֲשֶׂרֶת, בִּנְשִׁימָה אַחַת, כְּדֵי לְהוֹדִיעַ לָעָם, שֶׁכֻּלָּם נִתְלוּ וְנֶהְרְגוּ כְּאֶחָד.
וּמִנְהַג כָּל יִשְׂרָאֵל, שֶׁהַקּוֹרֶא אֶת הַמְּגִלָּה, קוֹרֶא וּפוֹשֵׁט כְּאִגֶּרֶת; וּכְשֶׁיִּגְמֹר, חוֹזֵר וְכוֹרְכָהּ כֻּלָּהּ, וּמְבָרֵךְ.

שְׁנֵי הַיָּמִים הָאֵלּוּ, שְׁהֶן אַרְבָּעָה עָשָׂר וַחֲמִשָּׁה עָשָׂר, אֲסוּרִין בְּסֵפֶד וְתַעְנִית, לְכָל אָדָם בְּכָל מָקוֹם--בֵּין לִבְנֵי כְּרָכִין, שְׁהֶן עוֹשִׂין חֲמִשָּׁה עָשָׂר בִּלְבָד, בֵּין לִבְנֵי עֲיָרוֹת, שְׁהֶן עוֹשִׂין אַרְבָּעָה עָשָׂר בִּלְבָד.
וּשְׁנֵי הַיָּמִים, אֲסוּרִין בְּסֵפֶד וְתַעְנִית בַּאֲדָר הָרִאשׁוֹן, כַּאֲדָר הַשֵּׁנִי.
אַנְשֵׁי כְּפָרִים שֶׁהִקְדִּימוּ וְקָרְאוּ בַּשֵּׁנִי אוֹ בַּחֲמִישִׁי הַסָּמוּךְ לַפּוּרִים, מֻתָּרִים בְּסֵפֶד וְתַעְנִית בְּיוֹם קְרִיאָתָן, וַאֲסוּרִין בִּשְׁנֵי הַיָּמִים הָאֵלּוּ, אַף עַל פִּי שְׁאֵין קוֹרְאִין בָּהֶן.

מִצְוַת יוֹם אַרְבָּעָה עָשָׂר לִבְנֵי כְּפָרִים וַעֲיָרוֹת, וְיוֹם חֲמִשָּׁה עָשָׂר לִבְנֵי כְּרָכִים--לִהְיוֹת יְמֵי מִשְׁתֶּה וְשִׂמְחָה, וּמִשְׁלוֹחַ מָנוֹת לָרֵעִים וּמַתָּנוֹת לָאֶבְיוֹנִים.
וּמֻתָּר, בַּעֲשִׂיַּת מְלָאכָה; וְאַף עַל פִּי כֵן, אֵין רָאוּי לַעֲשׂוֹת בּוֹ מְלָאכָה: אָמְרוּ חֲכָמִים, כָּל הָעוֹשֶׂה מְלָאכָה בְּיוֹם פּוּרִים, אֵינוּ רוֹאֶה סִימָן בְּרָכָה.

בְּנֵי כְּפָרִים שֶׁקִּדְּמוּ וְקָרְאוּ בַּשֵּׁנִי אוֹ בַּחֲמִישִׁי--אִם חִלְּקוּ מָעוֹת לָאֶבְיוֹנִים בְּיוֹם קְרִיאָתָן, יָצְאוּ; אֲבָל הַמִּשְׁתֶּה וְהַשִּׂמְחָה, אֵין עוֹשִׂין אוֹתָהּ אֵלָא בְּאַרְבָּעָה עָשָׂר, וְאִם הִקְדִּימוּ, לֹא יָצְאוּ.
וּסְעוֹדַת פּוּרִים שֶׁעֲשָׂאָהּ בַּלַּיְלָה, לֹא יָצָא יְדֵי חוֹבָתוֹ.

 כֵּיצַד חוֹבַת סְעוֹדָה זוֹ--שֶׁיֹּאכַל בָּשָׂר וִיתַקַּן סְעוֹדָה נָאָה, כְּפִי אֲשֶׁר תִּמְצָא יָדוֹ; וְשׁוֹתֶה יַיִן, עַד שֶׁיִּשְׁתַּכַּר וְיֵרָדֵם בְּשִׁכְרוּת.

וְכֵן חַיָּב לִשְׁלֹחַ שְׁתֵּי מָנוֹת שֶׁלְּבָשָׂר, אוֹ שֶׁלְּמִינֵי תַּבְשִׁיל, אוֹ שְׁנֵי מִינֵי אֹכָלִין--לַחֲבֵרוֹ: שֶׁנֶּאֱמָר "וּמִשְׁלֹחַ מָנוֹת, אִישׁ לְרֵעֵהוּ" --שְׁתֵּי מָנוֹת, לְאָדָם אֶחָד.
וְכָל הַמַּרְבֶּה לִשְׁלֹחַ לָרֵעִים, מְשֻׁבָּח.
וְאִם אֵין לוֹ, מַחְלִיף עִם חֲבֵרוֹ--זֶה שׁוֹלֵחַ לְזֶה סְעוֹדָתוֹ וְזֶה שׁוֹלֵחַ לְזֶה סְעוֹדָתוֹ, כְּדֵי לְקַיַּם "וּמִשְׁלֹחַ מָנוֹת, אִישׁ לְרֵעֵהוּ".

 וְחַיָּב לְחַלַּק לַעֲנִיִּים בְּיוֹם הַפּוּרִים, אֵין פָּחוּת מִשְּׁנֵי עֲנִיִּים; נוֹתֵן לְכָל אֶחָד מַתָּנָה אַחַת, אוֹ מָעוֹת אוֹ מִינֵי תַּבְשִׁיל אוֹ מִינֵי אֹכָלִין: שֶׁנֶּאֱמָר "וּמַתָּנוֹת לָאֶבְיֹנִים" --שְׁתֵּי מַתָּנוֹת, לִשְׁנֵי עֲנִיִּים.
וְאֵין מְדַקְדְּקִין בִּמְעוֹת פּוּרִים, אֵלָא כָּל הַפּוֹשֵׁט יָדוֹ לִטֹּל, נוֹתְנִין לוֹ; וְאֵין מְשַׁנִּין מְעוֹת פּוּרִים, לִצְדָקָה אַחֶרֶת.

 מוּטָב לָאָדָם לְהַרְבּוֹת בְּמַתְּנוֹת אֶבְיוֹנִים, מִלְּהַרְבּוֹת בִּסְעוֹדָתוֹ וּבִשְׁלֹחַ לְרֵעָיו--שְׁאֵין שָׁם שִׂמְחָה גְּדוֹלָה וּמְפֹאֲרָה, אֵלָא לְשַׂמַּח לֵב עֲנִיִּים וִיתוֹמִים וְאַלְמָנוֹת וְגֵרִים, שֶׁהַמְּשַׂמֵּחַ לֵב הָאֲמֵלָלִים הָאֵלּוּ מִדַּמֶּה בַּשְּׁכִינָה, שֶׁנֶּאֱמָר "לְהַחֲיוֹת רוּחַ שְׁפָלִים, וּלְהַחֲיוֹת לֵב נִדְכָּאִים" .

 כָּל סִפְרֵי הַנְּבִיאִים וְכָל הַכְּתוּבִים, עֲתִידִין לִבָּטֵל לִימוֹת הַמָּשִׁיחַ, חוּץ מִמְּגִלַּת אֶסְתֵּר--הֲרֵי הִיא קַיֶּמֶת כַּחֲמִשָּׁה חֻמְשֵׁי תּוֹרָה, וְכַהֲלָכוֹת שֶׁלְּתוֹרָה שֶׁבְּעַל פֶּה, שְׁאֵינָן בְּטֵלִין, לְעוֹלָם.
וְאַף עַל פִּי שֶׁכָּל זִכְרוֹן הַצָּרוֹת יִבָּטֵל, שֶׁנֶּאֱמָר "כִּי נִשְׁכְּחוּ, הַצָּרוֹת הָרִאשֹׁנוֹת, וְכִי נִסְתְּרוּ, מֵעֵינָי" --יְמֵי הַפּוּרִים לֹא יִבָּטְלוּ, שֶׁנֶּאֱמָר "וִימֵי הַפּוּרִים הָאֵלֶּה, לֹא יַעַבְרוּ מִתּוֹךְ הַיְּהוּדִים, וְזִכְרָם, לֹא-יָסוּף מִזַּרְעָם" .

הִלְכּוֹת חֲנֻכָּה פֵּרֶק ג 
בְּבַיִת שֵׁנִי כְּשֶׁמָּלְכוּ יָוָן, גָּזְרוּ גְּזֵרוֹת עַל יִשְׂרָאֵל, וּבִטְּלוּ דָּתָם, וְלֹא הִנִּיחוּ אוֹתָם לַעְסֹק בַּתּוֹרָה וּבַמִּצְווֹת; וּפָשְׁטוּ יָדָם בִּמְמוֹנָם, וּבִבְנוֹתֵיהֶם; וְנִכְנְסוּ לַהֵיכָל, וּפָרְצוּ בּוֹ פְּרָצוֹת, וְטִמְּאוּ הַטְּהָרוֹת.
וְצַר לָהֶם לְיִשְׂרָאֵל מְאוֹד מִפְּנֵיהֶם, וּלְחָצוּם לַחַץ גָּדוֹל, עַד שֶׁרִחַם עֲלֵיהֶם אֱלֹהֵי אֲבוֹתֵינוּ, וְהוֹשִׁיעָם מִיָּדָם.
וְגָבְרוּ בְּנֵי חַשְׁמֻנַּאי הַכּוֹהֲנִים הַגְּדוֹלִים, וַהֲרָגוּם וְהוֹשִׁיעוּ יִשְׂרָאֵל מִיָּדָם; וְהִעְמִידוּ מֶלֶךְ מִן הַכּוֹהֲנִים, וְחָזְרָה מַלְכוּת לְיִשְׂרָאֵל יָתֵר עַל מָאתַיִם שָׁנָה--עַד הֶחָרְבָּן הַשֵּׁנִי.

וּכְשֶׁגָּבְרוּ יִשְׂרָאֵל עַל אוֹיְבֵיהֶם וְאִבְּדוּם, בַּחֲמִשָּׁה וְעֶשְׂרִים בְּחֹדֶשׁ כִּסְלֵו הָיָה.
וְנִכְנְסוּ לַהֵיכָל, וְלֹא מָצְאוּ שֶׁמֶן טָהוֹר אֵלָא פַּךְ אֶחָד; וְלֹא הָיָה בּוֹ לְהַדְלִיק אֵלָא יוֹם אֶחָד בִּלְבָד, וְהִדְלִיקוּ מִמֶּנּוּ נֵרוֹת הַמַּעֲרָכָה שְׁמוֹנָה יָמִים--עַד שֶׁכָּתְשׁוּ זֵיתִים, וְהוֹצִיאוּ שֶׁמֶן טָהוֹר.

וּמִפְּנֵי זֶה הִתְקִינוּ חֲכָמִים שֶׁבְּאוֹתוֹ הַדּוֹר, שֶׁיִּהְיוּ שְׁמוֹנַת הַיָּמִים הָאֵלּוּ שֶׁתְּחִלָּתָן מִלֵּילֵי חֲמִשָּׁה וְעֶשְׂרִים בְּכִסְלֵו, יְמֵי שִׂמְחָה וְהַלֵּל; וּמַדְלִיקִין בָּהֶן הַנֵּרוֹת בָּעֶרֶב עַל פִּתְחֵי הַבָּתִּים, בְּכָל לַיְלָה וְלַיְלָה מִשְּׁמוֹנַת הַלֵּילוֹת.
וְיָמִים אֵלּוּ, הֶן הַנִּקְרָאִין חֲנֻכָּה.
וְהֶן אֲסוּרִין בְּסֵפֶד וְתַעְנִית, כִּימֵי הַפּוּרִים; וְהַדְלָקַת הַנֵּרוֹת בָּהֶן, מִצְוָה מִדִּבְרֵי סוֹפְרִים כִּקְרִיאַת הַמְּגִלָּה.

כָּל שֶׁחַיָּב בִּקְרִיאַת הַמְּגִלָּה, חַיָּב בְּהַדְלָקַת נֵר חֲנֻכָּה; וְהַמַּדְלִיק אוֹתָהּ בַּלַּיְלָה הָרִאשׁוֹן, מְבָרֵךְ שָׁלוֹשׁ בְּרָכוֹת: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ לְהַדְלִיק נֵר שֶׁלַּחֲנֻכָּה; בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁעָשָׂה נִסִּים לַאֲבוֹתֵינוּ בַּיָּמִים הָהֵם בַּזְּמָן הַזֶּה; בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁהֶחֱיָנוּ וְקִיְּמָנוּ וְהִגִּיעָנוּ לַזְּמָן הַזֶּה.
וְכָל הָרוֹאֶה אוֹתָהּ, מְבָרֵךְ שְׁתַּיִם--שֶׁעָשָׂה נִסִּים לַאֲבוֹתֵינוּ, וְשֶׁהֶחֱיָנוּ.
וּבִשְׁאָר הַלֵּילוֹת, הַמַּדְלִיק מְבָרֵךְ שְׁתַּיִם, וְהָרוֹאֶה מְבָרֵךְ אַחַת--שְׁאֵין מְבָרְכִין שֶׁהֶחֱיָנוּ, אֵלָא בַּלַּיְלָה הָרִאשׁוֹן.

בְּכָל יוֹם וָיוֹם מִשְּׁמוֹנַת הַיָּמִים הָאֵלּוּ, גּוֹמְרִין אֶת הַהַלֵּל; וּמְבָרֵךְ לְפָנָיו, בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוָּנוּ לִגְמֹר אֶת הַהַלֵּל--בֵּין יָחִיד, בֵּין צִבּוּר: אַף עַל פִּי שֶׁקְּרִיאַת הַהַלֵּל מִצְוָה מִדִּבְרֵי סוֹפְרִים, מְבָרֵךְ עָלֶיהָ אֲשֶׁר קִדְּשָׁנוּ בְּמִצְווֹתָיו וְצִוָּנוּ, כְּדֶרֶךְ שֶׁמְּבָרֵךְ עַל הַמְּגִלָּה וְעַל הָעֵרוּב--שֶׁכָּל וַדַּאי שֶׁלְּדִבְרֵיהֶם, מְבָרְכִין עָלָיו.
אֲבָל דָּבָר שְׁהוּא מִדִּבְרֵיהֶם וְעִיקַר עֲשִׂיָּתָן לוֹ מִפְּנֵי הַסָּפֵק, כְּגוֹן מַעְשַׂר דֳּמַאי--אֵין מְבָרְכִין עָלָיו; וְלָמָּה מְבָרְכִין עַל יוֹם טוֹב שֵׁנִי, וְהֶם לֹא תִקְּנוּהוּ אֵלָא מִפְּנֵי הַסָּפֵק--כְּדֵי שֶׁלֹּא יְזַלְזְלוּ בּוֹ.

וְלֹא הַלֵּל חֲנֻכָּה בִּלְבָד, הוּא שֶׁמִּדִּבְרֵי סוֹפְרִים, אֵלָא קְרִיאַת הַהַלֵּל לְעוֹלָם מִדִּבְרֵי סוֹפְרִים, בְּכָל הַיָּמִים שֶׁגּוֹמְרִין בָּהֶן אֶת הַהַלֵּל.
וּשְׁמוֹנָה עָשָׂר יוֹם בַּשָּׁנָה, מִצְוָה לִגְמֹר בָּהֶן אֶת הַהַלֵּל; וְאֵלּוּ הֶן--שְׁמוֹנַת יְמֵי הֶחָג, וּשְׁמוֹנַת יְמֵי חֲנֻכָּה, וְרִאשׁוֹן שֶׁלַּפֶּסַח, וְיוֹם עֲצֶרֶת.
אֲבָל רֹאשׁ הַשָּׁנָה וְיוֹם הַכִפּוּרִים, אֵין בָּהֶן הַלֵּל, לְפִי שְׁהֶן יְמֵי תְּשׁוּבָה וְיִרְאָה וּפַחַד, לֹא יְמֵי שִׂמְחָה יְתֵרָה; וְלֹא תִקְּנוּ הַלֵּל בַּפּוּרִים, שֶׁקְּרִיאַת הַמְּגִלָּה הִיא הַהַלֵּל.

מְקוֹמוֹת שֶׁעוֹשִׂין יָמִים טוֹבִים שְׁנֵי יָמִים, גּוֹמְרִין אֶת הַהַלֵּל בְּאֶחָד וְעֶשְׂרִים יוֹם--בְּתִשְׁעַת יְמֵי הֶחָג, וּשְׁמוֹנַת יְמֵי חֲנֻכָּה, וּשְׁנֵי יָמִים שֶׁלַּפֶּסַח, וּשְׁנֵי יָמִים שֶׁלָּעֲצֶרֶת.
אֲבָל בְּרָאשֵׁי חֳדָשִׁים, קְרִיאַת הַהַלֵּל מִנְהָג, וְאֵינָהּ מִצְוָה; וּמִנְהָג זֶה, בַּצִּבּוּר.
לְפִיכָּךְ קוֹרְאִין בְּדִלּוּג; וְאֵין מְבָרְכִין עָלָיו, שְׁאֵין מְבָרְכִין עַל הַמִּנְהָג.
וְיָחִיד, לֹא יִקְרָא כְּלָל; וְאִם הִתְחִיל, יַשְׁלִים בְּדִלּוּג כְּדֶרֶךְ שֶׁקּוֹרְאִין הַצִּבּוּר.
וְכֵן בִּשְׁאָר יְמֵי הַפֶּסַח, קוֹרְאִין בְּדִלּוּג כְּרָאשֵׁי חֳדָשִׁים.

כֵּיצַד מְדַלְּגִין: מַתְחִילִין מִתְּחִלַּת הַהַלֵּל, עַד "חַלָּמִישׁ, לְמַעְיְנוֹ-מָיִם" ; וְדוֹלֵג וְאוֹמֵר "ה', זְכָרָנוּ יְבָרֵךְ ..." , עַד "הַלְּלוּ-יָהּ" ; וּמְדַלֵּג וְאוֹמֵר "מָה-אָשִׁיב לַה'" , עַד "הַלְּלוּ-יָהּ" ; וּמְדַלֵּג וְאוֹמֵר "מִן-הַמֵּצַר, קָרָאתִי יָּהּ" , עַד סוֹף הַהַלֵּל.
וְזֶה הוּא הַמִּנְהָג הַפָּשׁוּט; וְיֵשׁ מְדַלְּגִין דִּלּוּג אַחֵר.

כָּל הַיּוֹם, כָּשֵׁר לִקְרִיאַת הַהַלֵּל.
וְהַקּוֹרֶא אֶת הַהַלֵּל לְמַפְרֵעַ, לֹא יָצָא; קָרָא וְשָׁהָה, וְחָזַר וְקָרָא--אַף עַל פִּי שֶׁשָּׁהָה כְּדֵי לִגְמֹר אֶת כֻּלּוֹ, יָצָא.
יָמִים שֶׁגּוֹמְרִין בָּהֶן אֶת הַהַלֵּל, יֵשׁ לוֹ לְהַפְסִיק בֵּין פֵּרֶק לְפֵרֶק; אֲבָל בְּאֶמְצַע הַפֵּרֶק, לֹא יַפְסִיק.
וְיָמִים שֶׁקּוֹרְאִין בָּהֶן בְּדִלּוּג, אַפִלּוּ בְּאֶמְצַע הַפֵּרֶק, פּוֹסֵק.

כָּל יוֹם שֶׁגּוֹמְרִין בּוֹ אֶת הַהַלֵּל, מְבָרֵךְ לְפָנָיו; וּמְקוֹם שֶׁנָּהֲגוּ לְבָרַךְ אַחֲרָיו, מְבָרֵךְ.
כֵּיצַד מְבָרֵךְ: יְהַלְּלוּךָ ה' אֱלֹהֵינוּ כָּל מַעֲשֶׂיךָ, וַחֲסִידֶיךָ וְצַדִּיקִים עוֹשֵׂי רְצוֹנֶךָ, וְכָל עַמְּךָ בֵּית יִשְׂרָאֵל, בְּרִנָּה יוֹדוּ לִשְׁמֶךָ--כִּי אַתָּה ה', לְךָ טוֹב לְהוֹדוֹת וּלְשִׁמְךָ נָעִים לְזַמֵּר, וּמֵעוֹלָם וְעַד עוֹלָם, אַתָּה הָאֵל.
בָּרוּךְ אַתָּה ה', הַמֶּלֶךְ הַמְּשֻׁבָּח הַמְּפֹאָר, חַי וְקַיָּם, תָּמִיד יִמְלֹךְ לְעוֹלָם וָעֶד.

יֵשׁ מְקוֹמוֹת שֶׁנָּהֲגוּ לִכְפֹּל מֵ"אוֹדְךָ, כִּי עֲנִיתָנִי" עַד סוֹף הַהַלֵּל, כּוֹפְלִין כָּל דָּבָר וְדָבָר שְׁתֵּי פְּעָמִים.
וּמְקוֹם שֶׁנָּהֲגוּ לִכְפֹּל, יִכְפֹּל; וּמְקוֹם שֶׁנָּהֲגוּ שֶׁלֹּא לִכְפֹּל, אֵין כּוֹפְלִין.

מִנְהַג קְרִיאַת הַהַלֵּל בִּימֵי חֲכָמִים הָרִאשׁוֹנִים, כָּךְ הָיָה: אַחַר שֶׁמְּבָרֵךְ הַגָּדוֹל שֶׁמְּקַרֶא אֶת הַהַלֵּל, מַתְחִיל וְאוֹמֵר הַלְּלוּ יָהּ, וְכָל הָעָם עוֹנִין הַלְּלוּ יָהּ; וְחוֹזֵר וְאוֹמֵר הַלְּלוּ עַבְדֵי ה', וְכָל הָעָם עוֹנִין הַלְּלוּ יָהּ; וְחוֹזֵר וְאוֹמֵר הַלְּלוּ אֶת שֵׁם ה', וְכָל הָעָם עוֹנִין הַלְּלוּ יָהּ; וְחוֹזֵר וְאוֹמֵר יְהִי שֵׁם ה' מְבֹרָךְ מֵעַתָּה וְעַד עוֹלָם, וְכָל הָעָם עוֹנִין הַלְּלוּ יָהּ.
וְכֵן עַל כָּל דָּבָר, עַד שֶׁנִּמְצְאוּ עוֹנִין בְּכָל הַהַלֵּל, הַלְּלוּ יָהּ מֵאָה וְשָׁלוֹשׁ וְעֶשְׂרִים פְּעָמִים--סִימָן לָהֶם, שְׁנוֹתָיו שֶׁלְּאַהֲרוֹן.

וְכֵן כְּשֶׁהַקּוֹרֶא מַגִּיעַ לְרֹאשׁ כָּל פֵּרֶק וּפֵרֶק, הֶן חוֹזְרִין וְאוֹמְרִין מַה שֶׁאָמַר.
כֵּיצַד: כִּשְׁהוּא אוֹמֵר בְּצֵאת יִשְׂרָאֵל מִמִּצְרָיִם, כָּל הָעָם חוֹזְרִין וְאוֹמְרִין בְּצֵאת יִשְׂרָאֵל מִמִּצְרָיִם; וְהַקּוֹרֶא אוֹמֵר בֵּית יַעֲקֹב מֵעַם לֹעֵז, וְכָל הָעָם עוֹנִין הַלְּלוּ יָהּ; עַד שֶׁיֹּאמַר אָהַבְתִּי כִּי יִשְׁמַע ה' אֶת קוֹלִי תַּחֲנוּנָי, וְכָל הָעָם חוֹזְרִין וְאוֹמְרִין אָהַבְתִּי כִּי יִשְׁמַע ה' אֶת קוֹלִי תַּחֲנוּנָי.
וְכֵן כְּשֶׁיֹּאמַר הַקּוֹרֶא הַלְּלוּ אֶת ה' כָּל גּוֹיִם, כָּל הָעָם חוֹזְרִין וְאוֹמְרִין הַלְּלוּ אֶת ה' כָּל גּוֹיִם.

הַקּוֹרֶא אוֹמֵר אָנָּא ה' הוֹשִׁיעָה נָּא, וְהֶן עוֹנִין אַחֲרָיו אָנָּא ה' הוֹשִׁיעָה נָּא--אַף עַל פִּי שְׁאֵינוּ רֹאשׁ פֵּרֶק.
הוּא אוֹמֵר אָנָּא ה' הַצְלִיחָה נָּא, וְהֶן עוֹנִין אָנָּא ה' הַצְלִיחָה נָּא; הוּא אוֹמֵר בָּרוּךְ הַבָּא, וְכָל הָעָם אוֹמְרִים בְּשֵׁם ה'.
וְאִם הָיָה הַמְּקַרֶא אֶת הַהַלֵּל קָטָן, אוֹ עֶבֶד, אוֹ אִשָּׁה--עוֹנֶה אַחֲרֵיהֶם מַה שְׁהֶן אוֹמְרִין, מִלָּה מִלָּה בְּכָל הַהַלֵּל.

זֶה הוּא הַמִּנְהָג הָרִאשׁוֹן, וּבוֹ רָאוּי לֵילֵךְ; אֲבָל בִּזְמַנִּים אֵלּוּ, רָאִיתִי בְּכָל הַמְּקוֹמוֹת, מִנְהָגוֹת מְשֻׁנּוֹת בִּקְרִיאָתוֹ וּבַעֲנִיַּת הָעָם, וְאֵין אֶחָד מֵהֶם דּוֹמֶה לְאַחֵר.

הִלְכּוֹת חֲנֻכָּה פֵּרֶק ד 
כַּמָּה נֵרוֹת הוּא מַדְלִיק בַּחֲנֻכָּה--מִצְוָתָהּ שֶׁיִּהְיֶה כָּל בַּיִת וּבַיִת מַדְלִיק נֵר אֶחָד, בֵּין שֶׁהָיוּ אַנְשֵׁי הַבַּיִת מְרֻבִּין, בֵּין שֶׁלֹּא הָיָה בּוֹ אֵלָא אָדָם אֶחָד.
וְהַמְּהַדֵּר אֶת הַמִּצְוָה, מַדְלִיק נֵרוֹת כְּמִנְיַן אַנְשֵׁי הַבַּיִת, נֵר לְכָל אֶחָד וְאֶחָד, בֵּין אֲנָשִׁים בֵּין נָשִׁים.
וְהַמְּהַדֵּר יוֹתֵר עַל זֶה וְעוֹשֶׂה מִצְוָה מִן הַמֻּבְחָר, מַדְלִיק נֵר לְכָל אֶחָד וְאֶחָד בַּלַּיְלָה הָרִאשׁוֹן, וּמוֹסִיף וְהוֹלֵךְ בְּכָל לַיְלָה וְלַיְלָה, אֶחָד.

כֵּיצַד: הֲרֵי שֶׁהָיוּ אַנְשֵׁי הַבַּיִת עֲשָׂרָה--בַּלַּיְלָה הָרִאשׁוֹן, מַדְלִיק עֲשָׂרָה נֵרוֹת; וּבְלֵיל שֵׁנִי, עֶשְׂרִים; וּבְלֵיל שְׁלִישִׁי, שְׁלוֹשִׁים; עַד שֶׁנִּמְצָא מַדְלִיק בְּלֵיל שְׁמִינִי, שְׁמוֹנִים.

מִנְהָג פָּשׁוּט בְּכָל עָרֵינוּ בִּסְפָרַד, שֶׁיִּהְיוּ כָּל אַנְשֵׁי הַבַּיִת מַדְלִיקִין נֵר אֶחָד בַּלַּיְלָה הָרִאשׁוֹן, וּמוֹסִיפִין וְהוֹלְכִין נֵר בְּכָל לַיְלָה וְלַיְלָה, עַד שֶׁנִּמְצָא מַדְלִיק בְּלֵיל שְׁמִינִי שְׁמוֹנָה נֵרוֹת--בֵּין שֶׁהָיוּ אַנְשֵׁי הַבַּיִת מְרֻבִּים, בֵּין שֶׁהָיָה אָדָם אֶחָד.

נֵר שֶׁיֵּשׁ לוֹ שְׁנֵי פִּיּוֹת, עוֹלֶה לִשְׁנֵי בְּנֵי אָדָם.
מִלָּא קְעָרָה שֶׁמֶן וְהִקִּיפָהּ פְּתִילוֹת--אִם כָּפָה עָלֶיהָ כְּלִי, כָּל פְּתִילָה וּפְתִילָה נֶחְשֶׁבֶת כְּנֵר אֶחָד; לֹא כָפָה עָלֶיהָ כְּלִי--נַעֲשָׂת כִּמְדוּרָה, וְאַפִלּוּ כְּנֵר אֶחָד אֵינָהּ נֶחְשֶׁבֶת.

אֵין מַדְלִיקִין נֵרוֹת חֲנֻכָּה קֹדֶם שֶׁתִּשְׁקַע הַחַמָּה, אֵלָא עִם שְׁקִיעָתָהּ--לֹא מְאַחֲרִין, וְלֹא מַקְדִּימִין.
שָׁכַח אוֹ הֵזִיד וְלֹא הִדְלִיק עִם שְׁקִיעַת הַחַמָּה, מַדְלִיק וְהוֹלֵךְ עַד שֶׁתִּכְלֶה רֶגֶל מִן הַשּׁוּק; וְכַמָּה הוּא זְמָן זֶה, כְּמוֹ חֲצִי שָׁעָה אוֹ יָתֵר.
עָבַר זְמָן זֶה, אֵינוּ מַדְלִיק.
וְצָרִיךְ לִתֵּן שֶׁמֶן בַּנֵּר, כְּדֵי שֶׁתִּהְיֶה דּוֹלֶקֶת וְהוֹלֶכֶת, עַד שֶׁתִּכְלֶה רֶגֶל מִן הַשּׁוּק; הִדְלִיקָהּ וְכָבְתָה, אֵינוּ זָקוּק לְהַדְלִיקָהּ פַּעַם אַחֶרֶת.
נִשְׁאֲרָה דּוֹלֶקֶת אַחַר שֶׁכָּלְתָה רֶגֶל מִן הַשּׁוּק--אִם רָצָה לְכַבּוֹתָהּ אוֹ לְסַלְּקָהּ, עוֹשֶׂה.

כָּל הַשְּׁמָנִים וְכָל הַפְּתִילוֹת, כְּשֵׁרוֹת לְנֵר חֲנֻכָּה, וְאַף עַל פִּי שְׁאֵין הַשְּׁמָנִים נִמְשָׁכִים אַחַר הַפְּתִילָה, וְאֵין הָאוּר נִתְלֵית יָפֶה בְּאוֹתָן הַפְּתִילוֹת.
וְאַפִלּוּ בְּלֵילֵי שַׁבָּת שֶׁבְּתוֹךְ יְמֵי חֲנֻכָּה, מֻתָּר לְהַדְלִיק בִּשְׁמָנִים וּפְתִילוֹת שֶׁאָסוּר לְהַדְלִיק בָּהֶן נֵר שַׁבָּת, לְפִי שֶׁאָסוּר לְהִשְׁתַּמַּשׁ לְנֵר חֲנֻכָּה, בֵּין בַּשַּׁבָּת בֵּין בַּחֹל; וְאַפִלּוּ לִבְדֹּק מָעוֹת, אוֹ לִמְנוֹתָן לְאוֹרָהּ--אָסוּר.

נֵר חֲנֻכָּה, מִצְוָה לְהַנִּיחוֹ עַל פֶּתַח בֵּיתוֹ מִבַּחוּץ, בְּטֶפַח הַסָּמוּךְ לַפֶּתַח, עַל שְׂמֹאל הַנִּכְנָס לַבַּיִת--כְּדֵי שֶׁתִּהְיֶה מְזוּזָה מִיָּמִין, וְנֵר חֲנֻכָּה מִשְּׂמֹאל; וְאִם הָיָה דָּר בַּעֲלִיָּה, מַנִּיחוֹ בְּחַלּוֹן הַסְּמוּכָה לִרְשׁוּת הָרַבִּים.
וְנֵר חֲנֻכָּה שֶׁהִנִּיחוֹ לְמַעֲלָה מֵעֶשְׂרִים אַמָּה--לֹא עָשָׂה כְּלוּם, לְפִי שְׁאֵינוּ נִכָּר.

בִּימֵי הַסַּכָּנָה, מַנִּיחַ נֵר חֲנֻכָּה בְּתוֹךְ בֵּיתוֹ מִבִּפְנִים; וְאַפִלּוּ הִנִּיחוֹ עַל שֻׁלְחָנוֹ, דַּיּוֹ.
וְצָרִיךְ לִהְיוֹת בְּתוֹךְ הַבַּיִת נֵר אֶחָר, לְהִשְׁתַּמַּשׁ לְאוֹרוֹ.
וְאִם הָיְתָה שָׁם מְדוּרָה, אֵינוּ צָרִיךְ נֵר אַחֵר; וְאִם אָדָם חָשׁוּב הוּא שְׁאֵין דַּרְכּוֹ לְהִשְׁתַּמַּשׁ לִמְדוּרָה, צָרִיךְ נֵר אַחֵר.

נֵר חֲנֻכָּה שֶׁהִדְלִיקוֹ חֵרֵשׁ, שׁוֹטֶה, וְקָטָן, אוֹ גּוֹי--לֹא עָשָׂה כְּלוּם: עַד שֶׁיַּדְלִיקוֹ מִי שְׁהוּא חַיָּב בְּהַדְלָקָה.
הִדְלִיקוֹ מִבִּפְנִים, וְהוֹצִיאוֹ דָּלוּק וְהִנִּיחוֹ עַל פֶּתַח בֵּיתוֹ--לֹא עָשָׂה כְּלוּם: עַד שֶׁיַּדְלִיקֶנּוּ בִּמְקוֹמוֹ.
אָחַז הַנֵּר בְּיָדוֹ וְעָמַד, לֹא עָשָׂה כְּלוּם, שֶׁהָרוֹאֶה אוֹמֵר, לְצָרְכּוֹ הוּא עוֹמֵד.
עֲשָׁשִׁית שֶׁהָיְתָה דּוֹלֶקֶת כָּל הַיּוֹם כֻּלּוֹ, לְמוֹצָאֵי שַׁבָּת מְכַבֶּה, וּמְבָרֵךְ, וּמַדְלִיקָהּ--שֶׁהַהַדְלָקָה הִיא הַמִּצְוָה, לֹא הַהַנָּחָה.
וּמֻתָּר לְהַדְלִיק נֵר חֲנֻכָּה, מִנֵּר חֲנֻכָּה אַחֵר.

חָצֵר שֶׁיֵּשׁ לָהּ שְׁנֵי פְּתָחִים בִּשְׁתֵּי רוּחוֹת, צְרִיכָה שְׁנֵי נֵרוֹת, שֶׁלֹּא יֹאמְרוּ הָעוֹבְרִים בְּרוּחַ זוֹ, לֹא הִנִּיחַ נֵר חֲנֻכָּה; אֲבָל אִם הָיוּ בְּרוּחַ אַחַת, מַדְלִיק בְּאֶחָד מֵהֶן.

אוֹרֵחַ שֶׁמַּדְלִיקִין עָלָיו בְּתוֹךְ בֵּיתוֹ, אֵינוּ צָרִיךְ לְהַדְלִיק עָלָיו בִּמְקוֹם שֶׁנִּתְאָרַח בּוֹ; אֵין לוֹ בַּיִת לְהַדְלִיק עָלָיו בּוֹ--צָרִיךְ לְהַדְלִיק בִּמְקוֹם שֶׁנִּתְאָרַח בּוֹ, וּמִשְׁתַּתֵּף עִמָּהֶן בַּשֶּׁמֶן.
וְאִם הָיָה לוֹ בַּיִת בִּפְנֵי עַצְמוֹ--אַף עַל פִּי שֶׁמַּדְלִיקִין עָלָיו בְּתוֹךְ בֵּיתוֹ--צָרִיךְ לְהַדְלִיק בַּבַּיִת שְׁהוּא בּוֹ, מִפְּנֵי הָעוֹבְרִין.

מִצְוַת נֵר חֲנֻכָּה, מִצְוָה חַבִּיבָה הִיא עַד מְאוֹד; וְצָרִיךְ אָדָם לְהִזָּהֵר בָּהּ, כְּדֵי לְהוֹדִיעַ הַנֵּס, וּלְהוֹסִיף בִּשְׁבָח הָאֵל וְהוֹדָיָה לוֹ, עַל הַנִּסִּים שֶׁעָשָׂה: אַפִלּוּ אֵין לוֹ מַה יֹאכַל אֵלָא מִן הַצְּדָקָה--שׁוֹאֵל, אוֹ מוֹכֵר כְּסוּתוֹ; וְלוֹקֵחַ שֶׁמֶן וְנֵרוֹת, וּמַדְלִיק.

הֲרֵי שְׁאֵין לוֹ אֵלָא פְּרוּטָה אַחַת, וּלְפָנָיו קִדּוּשׁ הַיּוֹם וְהַדְלָקַת נֵר חֲנֻכָּה--מַקְדִּים שֶׁמֶן לְהַדְלִיק נֵר חֲנֻכָּה, עַל הַיַּיִן לְקִדּוּשׁ הַיּוֹם: הוֹאִיל וּשְׁנֵיהֶם מִדִּבְרֵי סוֹפְרִים, מוּטָב לְהַקְדִּים נֵר חֲנֻכָּה שֶׁיֵּשׁ בּוֹ זִכְרוֹן הַנֵּס.

הָיָה לְפָנָיו נֵר בֵּיתוֹ וְנֵר חֲנֻכָּה, אוֹ נֵר בֵּיתוֹ וְקִדּוּשׁ הַיּוֹם--נֵר בֵּיתוֹ קוֹדֵם, מִשּׁוֹם שְׁלוֹם בֵּיתוֹ: שֶׁהֲרֵי הַשֵּׁם נִמְחָק, לַעֲשׂוֹת שָׁלוֹם בֵּין אִישׁ לְאִשְׁתּוֹ.
גָּדוֹל הַשָּׁלוֹם, שֶׁכָּל הַתּוֹרָה נִתְּנָה לַעֲשׂוֹת שָׁלוֹם בָּעוֹלָם, שֶׁנֶּאֱמָר "דְּרָכֶיהָ דַרְכֵי-נֹעַם; וְכָל-נְתִיבוֹתֶיהָ שָׁלוֹם" .

בְּרִיךְ רַחְמָנָא דְּסַיְּעַן.
נִגְמַר סֵפֶר שְׁלִישִׁי, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, שִׁבְעָה וְתִשְׁעִים: הִלְכּוֹת שַׁבָּת, שְׁלוֹשִׁים פְּרָקִים; הִלְכּוֹת עֵרוּבִין, שְׁמוֹנָה פְּרָקִים; הִלְכּוֹת שְׁבִיתַת עָשׂוֹר, שְׁלוֹשָׁה פְּרָקִים; הִלְכּוֹת שְׁבִיתַת יוֹם טוֹב, שְׁמוֹנָה פְּרָקִים; הִלְכּוֹת חָמֵץ וּמַצָּה, שְׁמוֹנָה פְּרָקִים; הִלְכּוֹת שׁוֹפָר וְסֻכָּה וְלוֹלָב, שְׁמוֹנָה פְּרָקִים; הִלְכּוֹת שְׁקָלִים, אַרְבָּעָה פְּרָקִים; הִלְכּוֹת קִדּוּשׁ הַחֹדֶשׁ, תִּשְׁעָה עָשָׁר פְּרָקִים; הִלְכּוֹת תַּעְנִיּוֹת, חֲמִשָּׁה פְּרָקִים; הִלְכּוֹת מְגִלָּה וַחֲנֻכָּה, אַרְבָּעָה פְּרָקִים.

בְּשֵׁם ה', אֵל עוֹלָם .

תּוֹרַת חָכָם, מְקוֹר חַיִּים--לָסוּר, מִמֹּקְשֵׁי מָוֶת .

סֵפֶר רְבִיעִי וְהוּא סֵפֶר נָשִׁים 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת אִישׁוּת, הִלְכּוֹת גֵּרוּשִׁין, הִלְכּוֹת יִבּוּם וַחֲלִיצָה, הִלְכּוֹת נַעֲרָה בְּתוּלָה, הִלְכּוֹת סוֹטָה.

יֵשׁ בִּכְלָלָן אַרְבַּע מִצְווֹת--שְׁתֵּי מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לִשָּׂא אִשָּׁה בִּכְתֻבָּה וְקִדּוּשִׁין; שֶׁלֹּא תִבָּעֵל אִשָּׁה בְּלֹא כְּתֻבָּה וְקִדּוּשִׁין; שֶׁלֹּא יִמְנַע שְׁאֵר כְּסוּת וְעוֹנָה; לִפְרוֹת וְלִרְבּוֹת מִמֶּנָּה.

יֵשׁ בִּכְלָלָן שְׁתֵּי מִצְווֹת--אַחַת מִצְוַת עֲשֵׂה, וְהוּא שֶׁיְּגָרַשׁ הַמְּגָרֵשׁ בְּסֵפֶר; שְׁנִיָּה מִצְוַת לֹא תַעֲשֶׂה, וְהִיא שֶׁלֹּא יַחְזִיר גְּרוּשָׁתוֹ מִשֶּׁנִּשֵּׂאת.

יֵשׁ בִּכְלָלָן שָׁלוֹשׁ מִצְווֹת--שְׁתֵּי מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: לְיַבַּם; לַחְלֹץ; שֶׁלֹּא תִנָּשֵׂא יְבָמָה לְאִישׁ זָר עַד שֶׁתָּסוּר רְשׁוּת הַיָּבָם מֵעָלֶיהָ.

יֵשׁ בִּכְלָלָן חָמֵשׁ מִצְווֹת--שָׁלוֹשׁ מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לִקְנֹס הַמְּפַתֶּה; שֶׁיִּשָּׂא הָאוֹנֵס אֲנוּסָתוֹ; שֶׁלֹּא יְגָרַשׁ הָאוֹנֵס; שֶׁתֵּשֵׁב אֵשֶׁת מוֹצִיא שֵׁם רָע תַּחַת בַּעְלָהּ לְעוֹלָם; שֶׁלֹּא יְגָרַשׁ מוֹצִיא שֵׁם רָע אֶת אִשְׁתּוֹ.

יֵשׁ בִּכְלָלָן שָׁלוֹשׁ מִצְווֹת--אַחַת מִצְוַת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת לַסּוֹטָה כְּתוֹרַת הַקְּנָאוֹת הַסְּדוּרָה בַּתּוֹרָה; שֶׁלֹּא לִתֵּן שֶׁמֶן עַל קָרְבָּנָהּ; שֶׁלֹּא לִתֵּן עָלָיו לְבוֹנָה.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שְׁבַע עֶשְׂרֵה מִצְווֹת--מֵהֶן תֵּשַׁע מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה.

הִלְכּוֹת אִישׁוּת 
יֵשׁ בִּכְלָלָן אַרְבַּע מִצְווֹת--שְׁתֵּי מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לִשָּׂא אִשָּׁה בִּכְתֻבָּה וְקִדּוּשִׁין; שֶׁלֹּא תִבָּעֵל אִשָּׁה בְּלֹא כְּתֻבָּה וְקִדּוּשִׁין; שֶׁלֹּא יִמְנַע שְׁאֵר כְּסוּת וְעוֹנָה; לִפְרוֹת וְלִרְבּוֹת מִמֶּנָּה.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת אִישׁוּת פֵּרֶק א 
קֹדֶם מַתַּן תּוֹרָה, הָיָה אָדָם פּוֹגֵעַ אִשָּׁה בַּשּׁוּק--אִם רָצָה הוּא וְהִיא לִשָּׂא אוֹתָהּ--מַכְנִיסָהּ לְבֵיתוֹ וּבוֹעֲלָהּ בֵּינוֹ לְבֵין עַצְמוֹ, וְתִהְיֶה לוֹ לְאִשָּׁה.
כֵּיוָן שֶׁנִּתְּנָה תּוֹרָה, נִצְטַוּוּ יִשְׂרָאֵל שְׁאִם יִרְצֶה הָאִישׁ לִשָּׂא אִשָּׁה--יִקְנֶה אוֹתָהּ תְּחִלָּה בִּפְנֵי עֵדִים, וְאַחַר כָּךְ תִּהְיֶה לוֹ לְאִשָּׁה: שֶׁנֶּאֱמָר "כִּי-יִקַּח אִישׁ, אִשָּׁה; וּבָא אֵלֶיהָ" .

וְלִקּוּחִין אֵלּוּ, מִצְוַת עֲשֵׂה שֶׁלַּתּוֹרָה הֶם.
וּבְאֶחָד מִשְּׁלוֹשָׁה דְּבָרִים הָאִשָּׁה נִקְנֵית--בַּכֶּסֶף, אוֹ בַּשְּׁטָר, אוֹ בַּבִּיאָה; וּשְׁלָשְׁתָּן, מִן הַתּוֹרָה.
וְלִקּוּחִין אֵלּוּ, הֶן הַנִּקְרָאִין קִדּוּשִׁין אוֹ אֵרוּסִין, בְּכָל מָקוֹם; וְאִשָּׁה שֶׁנִּקְנֵית בְּאֶחָד מִשְּׁלוֹשָׁה דְּבָרִים אֵלּוּ, הִיא הַנִּקְרֵאת מְקֻדֶּשֶׁת אוֹ מְאֹרֶסֶת.

וְכֵיוָן שֶׁנִּקְנֵית הָאִשָּׁה וְנַעֲשֵׂית מְקֻדֶּשֶׁת--אַף עַל פִּי שֶׁלֹּא נִבְעֲלָה וְלֹא נִכְנְסָה לְבֵית בַּעְלָהּ, הֲרֵי הִיא אֵשֶׁת אִישׁ; וְהַבָּא עָלֶיהָ חוּץ מִבַּעְלָהּ, חַיָּב מִיתַת בֵּית דִּין, וְאִם רָצָה לְגָרַשׁ, צְרִיכָה גֶּט.

קֹדֶם מַתַּן תּוֹרָה, הָיָה אָדָם פּוֹגֵעַ אִשָּׁה בַּשּׁוּק--אִם רָצָה הוּא וְהִיא--נוֹתֵן לָהּ שְׂכָרָהּ, וּבוֹעֵל אוֹתָהּ עַל אֵם הַדֶּרֶךְ וְהוֹלֵךְ לוֹ; וְזוֹ הִיא הַנִּקְרֵאת קְדֵשָׁה.
מִשֶּׁנִתְּנָה הַתּוֹרָה, נֶאְסְרָה הַקְּדֵשָׁה--שֶׁנֶּאֱמָר "לֹא-תִהְיֶה קְדֵשָׁה, מִבְּנוֹת יִשְׂרָאֵל" ; לְפִיכָּךְ כָּל הַבּוֹעֵל אִשָּׁה לְשֵׁם זְנוּת, בְּלֹא קִדּוּשִׁין--לוֹקֶה מִן הַתּוֹרָה, מִפְּנֵי שֶׁבָּעַל קְדֵשָׁה.

כָּל שֶׁאָסַר בִּיאָתָן בַּתּוֹרָה וְחִיַּב עַל בִּיאָתָן כָּרֵת, וְהֶן הָאֲמוּרוֹת בְּפָרָשַׁת "אַחֲרֵי מוֹת" , הֶן הַנִּקְרָאִין עֲרָיוֹת; וְכָל אַחַת מֵהֶן, נִקְרֵאת עֶרְוָה, כְּגוֹן אֵם וְאָחוֹת וּבַת וְכַיּוֹצֶא בָּהֶן.

וְיֵשׁ נָשִׁים אֲחֵרוֹת שֶׁאֲסוּרוֹת מִפִּי הַקַּבָּלָה, וְאִסּוּרָן מִדִּבְרֵי סוֹפְרִים; וְהֶן הַנִּקְרָאוֹת שְׁנִיּוֹת, מִפְּנֵי שְׁהֶן שְׁנִיּוֹת לָעֲרָיוֹת, וְכָל אַחַת מֵהֶן, נִקְרֵאת שְׁנִיָּה.
וְעֶשְׂרִים אִשָּׁה הֶן, וְאֵלּוּ הֶן: אֵם אִמּוֹ, וְזוֹ אֵין לָהּ הֶפְסֵק, אֵלָא אַפִלּוּ אֵם אֵם אֵם אִמּוֹ עַד מַעְלָה מַעְלָה, אֲסוּרָה; וְאֵם אֲבִי אִמּוֹ בִּלְבָד; וְאֵם אָבִיו, וְזוֹ אֵין לָהּ הֶפְסֵק, אֵלָא אַפִלּוּ אֵם אֵם אֵם אָבִיו עַד לְמַעְלָה, אֲסוּרָה; וְאֵם אֲבִי אָבִיו בִּלְבָד; וְאֵשֶׁת אֲבִי אָבִיו, וְזוֹ אֵין לָהּ הֶפְסֵק, אַפִלּוּ אֵשֶׁת יַעֲקוֹב אָבִינוּ, אֲסוּרָה עַל אֶחָד מִמֶּנּוּ; וְאֵשֶׁת אֲבִי אִמּוֹ בִּלְבָד; וְאֵשֶׁת אֲחִי הָאָב, מִן הָאֵם; וְאֵשֶׁת אֲחִי הָאֵם, בֵּין מִן הָאֵם בֵּין מִן הָאָב; וְכַלַּת בְּנוֹ, וְזוֹ אֵין לָהּ הֶפְסֵק, אַפִלּוּ כַּלַּת בֶּן בֶּן בְּנוֹ עַד סוֹף הָעוֹלָם, אֲסוּרָה--עַד שֶׁתִּהְיֶה אֵשֶׁת אֶחָד מִמֶּנּוּ, שְׁנִיָּה עַל יַעֲקוֹב אָבִינוּ; וְכַלַּת בִּתּוֹ בִּלְבָד; וּבַת בַּת בְּנוֹ בִּלְבָד; וּבַת בֶּן בְּנוֹ בִּלְבָד; וּבַת בַּת בִּתּוֹ בִּלְבָד; וּבַת בֶּן בִּתּוֹ בִּלְבָד; וּבַת בֶּן בֶּן אִשְׁתּוֹ בִּלְבָד; וּבַת בַּת בַּת אִשְׁתּוֹ בִּלְבָד; וְאֵם אֵם אֲבִי אִשְׁתּוֹ בִּלְבָד; וְאֵם אָב אֵם אִשְׁתּוֹ בִּלְבָד; וְאֵם אֵם אֵם אִשְׁתּוֹ בִּלְבָד; וְאֵם אָב אֲבִי אִשְׁתּוֹ בִּלְבָד.
נִמְצְאוּ הַשְּׁנִיּוֹת שְׁאֵין לָהֶן הֶפְסֵק, אַרְבַּע--אֵם הָאֵם עַד לְמַעְלָה, וְאֵם הָאָב עַד לְמַעְלָה, וְאֵשֶׁת אֲבִי הָאָב עַד לְמַעְלָה, וְאֵשֶׁת בֶּן בְּנוֹ עַד לְמַטָּה.

כָּל שֶׁאָסַר בִּיאָתוֹ בַּתּוֹרָה וְלֹא חִיַּב עָלָיו כָּרֵת, הֶן הַנִּקְרָאִים אִסּוּרֵי לָאוִין; וְעוֹד, נִקְרָאִין אִסּוּרֵי קְדֻשָּׁה.
וְתִשְׁעָה הֶן, וְאֵלּוּ הֶן: אַלְמָנָה לְכוֹהֵן גָּדוֹל; גְּרוּשָׁה, אוֹ זוֹנָה, אוֹ חֲלָלָה--בֵּין לְכוֹהֵן גָּדוֹל, בֵּין לְכוֹהֵן הִדְיוֹט; וּמַמְזֶרֶת לְבֶן יִשְׂרָאֵל, וְכֵן בַּת יִשְׂרָאֵל לְמַמְזֵר; וּבַת יִשְׂרָאֵל לְעַמּוֹנִי, וּמוֹאָבִי; וּבַת יִשְׂרָאֵל לִפְצוּעַ דַּכָּא, וּכְרוּת שָׁפְכָה; וּגְרוּשָׁתוֹ, אַחַר שֶׁנִּשֵּׂאת לְאַחֵר; וִיבָמָה שֶׁנִּשֵּׂאת לְזָר, וַעֲדַיִן רְשׁוּת הַיָּבָם עָלֶיהָ.

הַחֲלוּצָה, הֲרֵי הִיא כִּגְרוּשָׁה; וְהִיא אֲסוּרָה לַכּוֹהֵן מִדִּבְרֵי סוֹפְרִים.
וְהַנְּתִינִים--הֲרֵי הֶם כְּמַמְזְרִים, אֶחָד זְכָרִים וְאֶחָד נְקֵבוֹת; וְאִסּוּרָם מִדִּבְרֵי סוֹפְרִים.
וּבְהִלְכּוֹת אִסּוּרֵי בִּיאָה, יִתְבָּאַר לָךְ מַה הֶם הַנְּתִינִים.

 וְיֵשׁ שֶׁאִסּוּר בִּיאָתָן בַּעֲשֵׂה, וְאֵינָן מֵחַיָּבֵי לָאוִין.
וּשְׁלוֹשָׁה הֶם--מִצְרִי וַאֲדוֹמִי דּוֹר רִאשׁוֹן וְדוֹר שֵׁנִי, אֶחָד זְכָרִים וְאֶחָד נְקֵבוֹת; וּבְעוּלָה לְכוֹהֵן גָּדוֹל: לְפִי שֶׁלֹּא נֶאֱמָר בְּאֵלּוּ לֹא יָבוֹא אוֹ לֹא יִקַּח, אֵלָא מִכְּלַל שֶׁנֶּאֱמָר "דּוֹר שְׁלִישִׁי--יָבֹא לָהֶם" , אַתָּה לָמֵד שֶׁדּוֹר רִאשׁוֹן וְשֵׁנִי לֹא יָבוֹא; וּמִכְּלַל שֶׁנֶּאֱמָר "וְהוּא, אִשָּׁה בִבְתוּלֶיהָ יִקָּח" , אַתָּה לָמֵד שְׁאֵינָהּ בְּתוּלָה לֹא יִקַּח.
וְלָאו הַבָּא מִכְּלַל עֲשֵׂה, הֲרֵי הוּא כַּעֲשֵׂה.

הִלְכּוֹת אִישׁוּת פֵּרֶק ב 
הַבַּת, מִיּוֹם לִידָתָהּ עַד שֶׁתִּהְיֶה בַּת שְׁתֵּים עֶשְׂרֵה שָׁנָה גְּמוּרוֹת--הִיא הַנִּקְרֵאת קְטַנָּה, וְנִקְרֵאת תִּינֹקֶת; וְאַפִלּוּ הֵבִיאָה כַּמָּה שְׂעָרוֹת בְּתוֹךְ הַזְּמָן הַזֶּה, אֵינָן אֵלָא כְּשׁוּמָה.
אֲבָל אִם הֵבִיאָה שְׁתֵּי שְׂעָרוֹת לְמַטָּה בַּגּוּף בַּמְּקוֹמוֹת הַיְּדוּעוֹת לַהֲבָאַת שֵׂעָר, וְהִיא מִבַּת שְׁתֵּים עֶשְׂרֵה שָׁנָה וְיוֹם אֶחָד וָמַעְלָה--נִקְרֵאת נַעֲרָה.
וַהֲבָאַת שְׁתֵּי שְׂעָרוֹת בַּזְּמָן הַזֶּה, נִקְרָא סִימָן הַתַּחְתּוֹן.

וּמֵאַחַר שֶׁתָּבִיא סִימָן הַתַּחְתּוֹן, תִּקָּרֵא נַעֲרָה עַד שִׁשָּׁה חֳדָשִׁים גְּמוּרִים.
וּמִתְּחִלַּת יוֹם תַּשְׁלוּם הַשִּׁשָּׁה חֳדָשִׁים וָמַעְלָה, תִּקָּרֵא בּוֹגֶרֶת; וְאֵין בֵּין נַעְרוּת לְבַגְרוּת, אֵלָא שִׁשָּׁה חֳדָשִׁים בִּלְבָד.

הִגִּיעָה לִשְׁתֵּים עֶשְׂרֵה שָׁנָה וְיוֹם אֶחָד, וְלֹא הֵבִיאָה שְׁתֵּי שְׂעָרוֹת--אַף עַל פִּי שֶׁנִּרְאוּ בָּהּ סִימָנֵי אַיְלוֹנִית--עֲדַיִן קְטַנָּה הִיא, עַד עֶשְׂרִים שָׁנָה; וּכְשֶׁתָּבִיא שְׁתֵּי שְׂעָרוֹת, אַפִלּוּ בִּשְׁנַת עֶשְׂרִים--תִּהְיֶה נַעֲרָה שִׁשָּׁה חֳדָשִׁים, וְאַחַר כָּךְ תִּקָּרֵא בּוֹגֶרֶת.

הָיְתָה בַּת עֶשְׂרִים שָׁנָה פָּחוּת שְׁלוֹשִׁים יוֹם, וְלֹא הֵבִיאָה שְׁתֵּי שְׂעָרוֹת, וְנִרְאוּ בָּהּ סִימָנֵי אַיְלוֹנִית--הֲרֵי הִיא אַיְלוֹנִית; וְאִם לֹא נִרְאוּ בָּהּ כָּל סִימָנֵי אַיְלוֹנִית, עֲדַיִן קְטַנָּה הִיא, עַד שֶׁתָּבִיא שְׁתֵּי שְׂעָרוֹת וְתִהְיֶה נַעֲרָה, אוֹ עַד שֶׁתִּהְיֶה בַּת חָמֵשׁ וּשְׁלוֹשִׁים שָׁנָה וְיוֹם אֶחָד.

הִגִּיעָה לַזְּמָן הַזֶּה, וְלֹא הֵבִיאָה שְׁתֵּי שְׂעָרוֹת--הֲרֵי זוֹ נִקְרֵאת אַיְלוֹנִית, אַף עַל פִּי שֶׁלֹּא נִרְאָה בָּהּ סִימָן מִסִּימָנֵי אַיְלוֹנִית.
נִמְצֵאתָ לָמֵד שֶׁהָאַיְלוֹנִית--אֵין לָהּ יְמֵי נַעְרוּת, אֵלָא מִקַּטְנוּתָהּ תֵּצֵא לְבַגְרוּת.

וְאֵלּוּ הֶן סִימָנֵי אַיְלוֹנִית--כָּל שְׁאֵין לָהּ דַּדִּין, וּמִתְקַשָּׁה בְּשָׁעַת תַּשְׁמִישׁ, וְאֵין לָהּ שִׁפּוֹלֵי מֵעַיִם כַּנָּשִׁים, וְקוֹלָהּ עָבֶה וְאֵינָהּ נִכֶּרֶת בֵּין אִישׁ לְאִשָּׁה.
וְהַנַּעֲרָה, וְהַבּוֹגֶרֶת, וְהָאַיְלוֹנִית--כָּל אַחַת מִשְּׁלָשְׁתָּן, נִקְרֵאת גְּדוֹלָה.

וְיֵשׁ בַּבַּת סִימָנִין מִלְמַעְלָה, וְהֶן הַנִּקְרָאִין סִימָן הָעֶלְיוֹן; וְאֵלּוּ הֶן: מִשֶּׁתַּחְזִיר יָדָהּ לַאֲחוֹרֶיהָ, וְיֵעָשֶׂה קֹמֶט בִּמְקוֹם הַדַּד; וּמִשֶּׁיַּשְׁחִיר רֹאשׁ הַדַּד; וּמִשֶּׁיִּתֵּן אָדָם יָדוֹ עַל עֹקֶץ הַדַּד, וְהוּא שׁוֹקֵעַ וְשׁוֹהֶה לַחְזֹר; וּמִשֶּׁיִּפָּצֵל רֹאשׁ חֹטֶם הַדַּד, וְיֵעָשֶׂה בְּרֹאשׁוֹ כַּדּוּר קָטָן--וְרִבּוֹתַי פֵּרְשׁוּ, מִשֶּׁיִּפָּצֵל הַחֹטֶם עַצְמוֹ.

וְכֵן מִשֶּׁיִּטּוּ הַדַּדִּין; וּמִשֶּׁיִּתְקַשְׁקְשׁוּ הַדַּדִּין; וּמִשֶּׁתַּקִּיף הָעֲטָרָה, וְהוּא מְקוֹם הַבָּשָׂר הַתָּפוּחַ שֶׁלְּמַעְלָה מִן הָעֶרְוָה לְעֻמַּת הַבֶּטֶן; וּמִשֶּׁיִּתְמַעַךְ בָּשָׂר זֶה, וְלֹא יִהְיֶה קָשֶׁה.
כָּל אֵלּוּ הַסִּימָנִין, שְׁמוֹנָה.

נִרְאָה בַּבַּת סִימָן מִכָּל אֵלּוּ אוֹ כֻּלָּן, וְהִיא בַּת שְׁתֵּים עֶשְׂרֵה שָׁנָה אוֹ פָּחוּת--אֵין מַשְׁגִּיחִין בּוֹ, וַהֲרֵי הִיא בְּקַטְנוּתָהּ.
נַעֲשֵׂית בַּת שְׁתֵּים עֶשְׂרֵה שָׁנָה וְיוֹם אֶחָד, וְנִרְאָה בָּהּ סִימָן הַתַּחְתּוֹן--אֵין מַשְׁגִּיחִין בְּאֶחָד מִכָּל אֵלּוּ; וְאִם לֹא נִרְאָה הַתַּחְתּוֹן, וְנִרְאָה בָּהּ אֶחָד מֵאֵלּוּ--הֲרֵי הִיא סְפֵק בֵּין קְטַנָּה לְנַעֲרָה, וְדָנִים בָּהּ לְהַחְמִיר.
וְאִם נִרְאוּ כֻּלָּן, הֲרֵי זוֹ גְּדוֹלָה וַדָּאִית--שְׁאֵי אִפְשָׁר שֶׁיָּבוֹאוּ כֻּלָּן, אֵלָא וּכְבָר בָּא סִימָן הַתַּחְתּוֹן וְנָשַׁר.

 הַבַּת שֶׁיָּלְדָה אַחַר שְׁתֵּים עֶשְׂרֵה שָׁנָה--אַף עַל פִּי שֶׁלֹּא הֵבִיאָה סִימָן, לֹא עֶלְיוֹן וְלֹא תַחְתּוֹן--הֲרֵי זוֹ גְּדוֹלָה: בָּנִים, הֲרֵי הֶם כְּסִימָנִין.

 הַבֵּן--מִשֶּׁיִּוָּלֵד עַד שֶׁיִּהְיֶה בֶּן שְׁלוֹשׁ עֶשְׂרֵה שָׁנָה--נִקְרָא קָטָן, וְנִקְרָא תִּינוֹק; וְאַפִלּוּ הֵבִיא כַּמָּה שְׂעָרוֹת בְּתוֹךְ זְמָן זֶה, אֵינוּ סִימָן אֵלָא שׁוּמָה.
הֵבִיא שְׁתֵּי שְׂעָרוֹת לְמַטָּה בַּמְּקוֹמוֹת הַיְּדוּעִים לַשֵּׂעָר, וְהוּא מִבֶּן שְׁלוֹשׁ עֶשְׂרֵה שָׁנָה וְיוֹם אֶחָד וָמָעְלָה--נִקְרָא גָּדוֹל, וְנִקְרָא אִישׁ.

 הִגִּיעַ לַזְּמָן הַזֶּה, וְלֹא הֵבִיא שְׁתֵּי שְׂעָרוֹת--אַף עַל פִּי שֶׁנִּרְאוּ בּוֹ סִימָנֵי סָרִיס--הֲרֵי זֶה קָטָן, עַד שֶׁיִּהְיֶה בֶּן עֶשְׂרִים שָׁנָה פָּחוּת שְׁלוֹשִׁים יוֹם; הִגִּיעַ לַזְּמָן הַזֶּה, וְלֹא הֵבִיא שְׁתֵּי שְׂעָרוֹת לְמַטָּה, וְלֹא הֵבִיא שְׁתֵּי שְׂעָרוֹת בַּזָּקָן--אִם נִרְאָה בּוֹ אֶחָד מִסִּימָנֵי סָרִיס--הֲרֵי זֶה סָרִיס, וְדִינוֹ דִּין הַגָּדוֹל לְכָל דָּבָר.

וְאִם לֹא נִרְאָה בּוֹ סִימָן מִסִּימָנֵי סָרִיס, עֲדַיִן קָטָן הוּא, עַד שֶׁיָּבִיא שְׁתֵּי שְׂעָרוֹת לְמַטָּה בְּמָקוֹם הָרָאוּי לָהֶן, אוֹ עַד שֶׁיִּהְיֶה בֶּן חָמֵשׁ וּשְׁלוֹשִׁים שָׁנָה וְיוֹם אֶחָד.
הִגִּיעַ לַזְּמָן הַזֶּה, וְלֹא הֵבִיא--הֲרֵי זֶה סָרִיס, אַף עַל פִּי שֶׁלֹּא נִרְאָה בּוֹ אֶחָד מִסִּימָנֵי סָרִיס.

הִגִּיעַ לִשְׁנַת עֶשְׂרִים פָּחוּת שְׁלוֹשִׁים יוֹם, וְלֹא הֵבִיא שְׁתֵּי שְׂעָרוֹת לְמַטָּה, וְהֵבִיא שְׁתֵּי שְׂעָרוֹת בַּזָּקָן--אַף עַל פִּי שֶׁנֻּלַּד לוֹ אֶחָד מִסִּימָנֵי סָרִיס, אֵינוּ סָרִיס אֵלָא הֲרֵי הוּא בְּקַטְנוּתוֹ, עַד שֶׁיִּוָּלְדוּ לוֹ כָּל סִימָנֵי סָרִיס, אוֹ עַד שֶׁיִּהְיֶה בֶּן חָמֵשׁ וּשְׁלוֹשִׁים שָׁנָה וְיוֹם אֶחָד.

 וְאֵלּוּ הֶן סִימָנֵי סָרִיס--כָּל שְׁאֵין לוֹ זָקָן, וּשְׂעָרוֹ לָקוּי, וּבְשָׂרוֹ מַחְלִיק, וְאֵין מֵימֵי רַגְלָיו מַעֲלִים רְתִיחָה, וּכְשֶׁמַּטִּיל מַיִם אֵינוּ עוֹשֶׂה כִּיפָה, וְשִׁכְבַת זַרְעוֹ דֵּהָה, וְאֵין מֵימֵי רַגְלָיו מַחְמִיצִין, וְרוֹחֵץ בִּימוֹת הַגְּשָׁמִים וְאֵין בְּשָׂרוֹ מַעֲלֶה הֶבֶל, וְקוֹלוֹ לָקוּי וְאֵינוּ נִכָּר בֵּין אִישׁ לְאִשָּׁה.

 וְסָרִיס זֶה, הוּא הַנִּקְרָא סְרִיס חַמָּה בְּכָל מָקוֹם; אֲבָל הַבֵּן שֶׁחָתְכוּ אוֹ נִתְּקוּ אוֹ מִעֲכוּ גִּידוֹ אוֹ בֵּיצָיו, כְּמוֹ שֶׁהַגּוֹיִים עוֹשִׂין--הוּא הַנִּקְרָא סְרִיס אָדָם; וּכְשֶׁיִּהְיֶה בֶּן שְׁלוֹשׁ עֶשְׂרֵה שָׁנָה וְיוֹם אֶחָד, נִקְרָא גָּדוֹל--שְׁאֵין זֶה מֵבִיא סִימָן, לְעוֹלָם.

 בֶּן שְׁלוֹשׁ עֶשְׂרֵה שָׁנָה וְיוֹם אֶחָד שֶׁלֹּא הֵבִיא סִימָן לְמַטָּה, וְנִרְאוּ בּוֹ כָּל הַסִּימָנִין שֶׁלְּמַעְלָה--הֲרֵי זֶה סְפֵק בֵּין קָטָן לְגָדוֹל; וְאִם לֹא נִבְדַּק מִלְּמַטָּה--כֵּיוָן שֶׁנִּרְאוּ בּוֹ סִימָנֵי בַּגְרוּת מִלְמַעְלָה, הֲרֵי זֶה בְּחֶזְקַת גָּדוֹל.

 שְׁתֵּי שְׂעָרוֹת הָאֲמוּרוֹת בַּבֵּן וּבַבַּת, וּבְכָל מָקוֹם--שֵׁעוּרָן כְּדֵי לָכֹף רֹאשָׁן לְעִיקָרָן.
וּמִשֶּׁיִּצְמְחוּ וְיִהְיוּ יְכוּלוֹת לְהִנָּטֵל בְּפִי הַזּוֹג, עַד שֶׁיַּגִּיעוּ לָכֹף רֹאשָׁן לְעִיקָרָן--דָּנִין בָּהֶן לְהַחְמִיר, בְּכָל מָקוֹם: לְפִיכָּךְ בַּבֵּן וּבַבַּת, נַחְשֹׁב אוֹתָם גְּדוֹלִים לְהַחְמִיר, הוֹאִיל וְצָמְחוּ כְּדֵי לְהִנָּטֵל בְּפִי הַזּוֹג; וְנַחְשֹׁב אוֹתָם קְטַנִּים לְהַחְמִיר, הוֹאִיל וְלֹא הִגִּיעוּ לָכֹף רֹאשָׁן לְעִיקָרָן.

 שְׁתֵּי שְׂעָרוֹת אֵלּוּ, צְרִיכוֹת שֶׁיִּהְיוּ בִּמְקוֹם הָעֶרְוָה; וּבֵית הָעֶרְוָה כֻּלּוֹ, מְקוֹם סִימָנִין, בֵּין לְמַעְלָה בֵּין לְמַטָּה, בֵּין עַל אֵבַרֵי הַזֶּרַע עַצְמָן.
וּצְרִיכוֹת לִהְיוֹת בְּמָקוֹם אֶחָד, וְשֶׁיִּהְיֶה בְּעִיקָרָן גֻּמּוֹת; וְאַפִלּוּ שְׁתֵּיהֶן בְּגֻמָּה אַחַת, הֲרֵי אֵלּוּ סִימָן.

נִמְצְאוּ שְׁתֵּי גֻּמּוֹת זוֹ בְּצַד זוֹ, וְאֵין בָּהֶן שֵׂעָר--הֲרֵי אֵלּוּ סִימָן: חֲזָקָה אֵין גֻּמָּה בְּלֹא שֵׂעָר, וּשְׂעָרוֹת הָיוּ בָּהֶן וְנָשְׁרוּ.

 הַבַּת שֶׁהֵבִיאָה שְׁתֵּי שְׂעָרוֹת בְּתוֹךְ שְׁנַת שְׁתֵּים עֶשְׂרֵה, וְהַבֵּן שֶׁהֵבִיא בְּתוֹךְ שְׁלוֹשׁ עֶשְׂרֵה, שְׁהֶן שׁוּמָה כְּמוֹ שֶׁבֵּאַרְנוּ--אַף עַל פִּי שֶׁהַשְּׂעָרוֹת בִּמְקוֹמָן עוֹמְדוֹת אַחַר שְׁלוֹשׁ עֶשְׂרֵה לַזָּכָר, וְאַחַר שְׁתֵּים עֶשְׂרֵה לַנְּקֵבָה--אֵינָן סִימָן.
בַּמֶּה דְּבָרִים אֲמוּרִים, בְּשֶׁנִּבְדְּקוּ בְּתוֹךְ הַזְּמָן וְנוֹדַע שְׁהֶן שׁוּמָה; אֲבָל אִם לֹא נִבְדְּקוּ אֵלָא אַחַר זְמָן, וְנִמְצְאוּ שָׁם שְׁתֵּי שְׂעָרוֹת--הֲרֵי הֶן בְּחֶזְקַת סִימָנִין, וְאֵין אוֹמְרִין שֶׁמֶּא קֹדֶם זְמָן צָמְחוּ כְּדֵי שֶׁיִּהְיוּ שׁוּמָה.

 כְּשֶׁבּוֹדְקִין הַבַּת, בֵּין בְּתוֹךְ הַזְּמָן שְׁהוּא כָּל שְׁנַת שְׁתֵּים עֶשְׂרֵה, בֵּין קֹדֶם זְמָן זֶה, בֵּין לְאַחֲרָיו--בּוֹדְקִין עַל פִּי נָשִׁים כְּשֵׁרוֹת וְנֶאֱמָנוֹת; וְאַפִלּוּ אִשָּׁה אַחַת בּוֹדֶקֶת, וְשׁוֹמְעִין מִמֶּנָּה אִם הֵבִיאָה אִם לֹא הֵבִיאָה.

 כָּל הַשָּׁנִים הָאֲמוּרוֹת בַּבֵּן וּבַבַּת, וּבַעֲרָכִין וּבְכָל מָקוֹם, אֵינָן לֹא שְׁנֵי הַלְּבָנָה, וְלֹא שְׁנֵי הַחַמָּה--אֵלָא שָׁנִים שֶׁלְּסֵדֶר הָעִבּוּר, שְׁהֶן פְּשׁוּטוֹת וּמְעֻבָּרוֹת, כְּמוֹ שֶׁבֵּית דִּין קוֹבְעִין אוֹתָן, כְּמוֹ שֶׁבֵּאַרְנוּ בְּהִלְכּוֹת קִדּוּשׁ הַחֹדֶשׁ; וּבְאוֹתָן הַשָּׁנִים, מוֹנִין לְכָל דִּבְרֵי הַדָּת.

 אֵין סוֹמְכִין עַל הַנָּשִׁים בְּמִנְיַן הַשָּׁנִים, וְלֹא עַל הַקְּרוֹבִים, אֵלָא עַל פִּי שְׁנֵי עֵדִים, כְּשֵׁרִים לְהָעִיד.
הָאָב שֶׁאָמַר בְּנִי זֶה בֶּן תֵּשַׁע שָׁנִים וְיוֹם אֶחָד, בִּתִּי זוֹ בַּת שָׁלוֹשׁ שָׁנִים וְיוֹם אֶחָד--נֶאֱמָן לַקָּרְבָּן, אֲבָל לֹא לַמַּכּוֹת וְלֹא לָעֻנְשִׁים.
בְּנִי זֶה בֶּן שְׁלוֹשׁ עֶשְׂרֵה שָׁנָה וְיוֹם אֶחָד, בִּתִּי זוֹ בַּת שְׁתֵּים עֶשְׂרֵה שָׁנָה וְיוֹם אֶחָד--נֶאֱמָן לַנְּדָרִים וְלָעֲרָכִין וְלַחֲרָמִים וְלַהֶקְדֵּשׁוֹת, אֲבָל לֹא לַמַּכּוֹת וְלֹא לָעֻנְשִׁים.

 מִי שֶׁיֵּשׁ לוֹ אֵבַרֵי זַכְרוּת, וְאֵבַרֵי נַקְבוּת--הוּא הַנִּקְרָא אַנְדְּרֻגִּינוֹס; וְהוּא סְפֵק אִם זָכָר אִם נְקֵבָה, וְאֵין לוֹ סִימָן שֶׁיִּוָּדַע בּוֹ, אִם הוּא זָכָר וַדַּאי אוֹ נְקֵבָה וַדָּאִית, לְעוֹלָם.
וּמִי שְׁאֵין לוֹ לֹא זַכְרוּת וְלֹא נַקְבוּת, אֵלָא אָטוּם--הוּא הַנִּקְרָא טֻמְטוֹם; וְגַם הוּא סָפֵק.
וְאִם נִקְרַע הַטֻּמְטוֹם וְנִמְצָא זָכָר, הֲרֵי הוּא כְּזָכָר וַדַּאי; וְאִם נִמְצָא נְקֵבָה, הֲרֵי הוּא נְקֵבָה.
וְטֻמְטוֹם וְאַנְדְּרֻגִּינוֹס שֶׁהָיוּ בֶּן שְׁתֵּים עֶשְׂרֵה שָׁנָה וְיוֹם אֶחָד, הֲרֵי הֶן בְּחֶזְקַת גְּדוֹלִים; וְהֶם שֶׁנְּדַבַּר בָּהֶן, בְּכָל מָקוֹם.

חֵרֵשׁ וְחֵרֶשֶׁת הָאֲמוּרִים בְּכָל מָקוֹם--הֶן הָאִלְּמִים שְׁאֵין שׁוֹמְעִין, וְאֵין מְדַבְּרִים; אֲבָל מִי שֶׁמְּדַבֵּר וְאֵינוּ שׁוֹמֵעַ, אוֹ שׁוֹמֵעַ וְאֵינוּ מְדַבֵּר--הֲרֵי הוּא כְּכָל אָדָם.
וְאִישׁ וְאִשָּׁה שְׁהֶן שְׁלֵמִים בְּדַעְתָּן, וְאֵינָן לֹא חֵרְשִׁים וְלֹא שׁוֹטִים--נִקְרָאִין פִּקֵּחַ וּפִקַּחַת.

נִמְצְאוּ כָּל הַשֵּׁמוֹת שֶׁבֵּאַרְנוּ עִנְיָנָם בִּשְׁנֵי פְּרָקִים אֵלּוּ, עֶשְׂרִים שֵׁמוֹת; וְאֵלוּ הֶן--קִדּוּשִׁין, עֶרְוָה, שְׁנִיָּה, אִסּוּרֵי לָאוִין, אִסּוּרֵי עֲשֵׂה, קְטַנָּה, נַעֲרָה, בּוֹגֶרֶת, אַיְלוֹנִית, גְּדוֹלָה, סִימָן הַתַּחְתּוֹן, סִימָן הָעֶלְיוֹן, קָטָן, סְרִיס חַמָּה, סְרִיס אָדָם, גָּדוֹל, אַנְדְּרֻגִּינוֹס, טֻמְטוֹם, חֵרְשִׁים, פִּקְּחִים.

שִׂים כָּל הַשֵּׁמוֹת הָאֵלּוּ לְעֻמָּתָךְ תָּמִיד, וְאַל יָלוּזוּ מֵעֵינֶיךָ כָּל עִנְיְנֵיהֶם, כְּדֵי שֶׁלֹּא נִהְיֶה צְרִיכִין לְבָאַר עִנְיַן כָּל שֵׁם מֵהֶן, בְּכָל מָקוֹם שֶׁנִּזְכֹּר אוֹתוֹ.

הִלְכּוֹת אִישׁוּת פֵּרֶק ג 
כֵּיצַד הָאִשָּׁה מִתְקַדֶּשֶׁת: אִם בַּכֶּסֶף הוּא מְקַדֵּשׁ--אֵין פָּחוּת מִפְּרוּטָה כֶּסֶף, אוֹ שׁוֹוֶה פְּרוּטָה; אוֹמֵר לָהּ, הֲרֵי אַתְּ מְקֻדֶּשֶׁת לִי, אוֹ הֲרֵי אַתְּ מְאֹרֶסֶת לִי, אוֹ הֲרֵי אַתְּ לִי לְאִשָּׁה בְּזֶה; וְנוֹתְנוֹ לָהּ, בִּפְנֵי עֵדִים.
וְהָאִישׁ, הוּא שֶׁאוֹמֵר דְּבָרִים שֶׁמַּשְׁמָעָן שֶׁקָּנָה אוֹתָהּ לוֹ לְאִשָּׁה, וְהוּא שֶׁיִּתֵּן לָהּ הַכֶּסֶף.

נָתְנָה הִיא וְאָמְרָה לוֹ, הֲרֵינִי מְקֻדֶּשֶׁת לָךְ, הֲרֵי אֲנִי לָךְ לְאִשָּׁה, וּבְכָל לָשׁוֹן הַקְנָאָה--אֵינָהּ מְקֻדֶּשֶׁת; וְכֵן אִם נָתְנָה הִיא לוֹ, וְאָמַר הוּא--אֵינָהּ מְקֻדֶּשֶׁת.
נָתַן הוּא, וְאָמְרָה הִיא--הֲרֵי זוֹ מְקֻדֶּשֶׁת בְּסָפֵק.

וְאִם קִדַּשׁ בַּשְּׁטָר--כּוֹתֵב עַל הַנְּיָר אוֹ עַל הַחֶרֶס אוֹ עַל הָעַלֶּה וְעַל כָּל דָּבָר שֶׁיִּרְצֶה, הֲרֵי אַתְּ מְקֻדֶּשֶׁת לִי, אוֹ הֲרֵי אַתְּ מְאֹרֶסֶת לִי, וְכָל כַּיּוֹצֶא בִּדְבָרִים אֵלּוּ; וְנוֹתְנוֹ לָהּ, בִּפְנֵי עֵדִים.
וְצָרִיךְ שֶׁיִּכְתֹּב אוֹתוֹ לְשֵׁם הָאִשָּׁה הַמִּתְקַדֶּשֶׁת, כַּגֶּט; וְאֵינוּ כּוֹתְבוֹ, אֵלָא מִדַּעְתָּהּ.
כְּתָבוֹ שֶׁלֹּא לִשְׁמָהּ, אוֹ לִשְׁמָהּ וְשֶׁלֹּא מִדַּעְתָּהּ--אַף עַל פִּי שֶׁנְּתָנוֹ לָהּ מִדַּעְתָּהּ בִּפְנֵי עֵדִים, אֵינָהּ מְקֻדֶּשֶׁת.

 וְאִם קִדַּשׁ בַּבִּיאָה--אוֹמֵר לָהּ, הֲרֵי אַתְּ מְקֻדֶּשֶׁת לִי, אוֹ הֲרֵי אַתְּ מְאֹרֶסֶת לִי, וְכָל כַּיּוֹצֶא בְּזֶה, אוֹ הֲרֵי אַתְּ לִי לְאִשָּׁה, בִּבְעִילָה זוֹ; וּמִתְיַחֵד עִמָּהּ, בִּפְנֵי עֵדִים; וּבוֹעֲלָהּ.
וְהַמְּקַדֵּשׁ בַּבִּיאָה, דַּעְתּוֹ עַל גְּמָר בִּיאָה; וּכְשֶׁיִּגְמֹר בִּיאָתוֹ, תִּהְיֶה מְקֻדֶּשֶׁת.
וּבֵין שֶׁבָּא עָלֶיהָ כְּדַרְכָּהּ, בֵּין שֶׁבָּא עָלֶיהָ שֶׁלֹּא כְּדַרְכָּהּ--הֲרֵי זוֹ מְקֻדֶּשֶׁת.

 הַדְּבָרִים שֶׁיֹּאמַר הָאִישׁ כְּשֶׁיְּקַדַּשׁ, צָרִיךְ שֶׁיִּהְיֶה עִנְיָנָם שְׁהוּא קוֹנֶה אִשָּׁה, לֹא שֶׁיִּהְיֶה עִנְיָנָם שֶׁהִקְנָה עַצְמוֹ לָהּ.
כֵּיצַד: הֲרֵי שֶׁאָמַר לָהּ, אוֹ כָּתַב בַּשְּׁטָר שֶׁנְּתָנוֹ לָהּ, הֲרֵינִי בַּעְלִיךְ, הֲרֵינִי אֲרוּסִיךְ, הֲרֵינִי אִישִׁיךְ, וְכָל כַּיּוֹצֶא בְּזֶה--אֵין כָּאן קִדּוּשִׁין, כְּלָל.

אָמַר לָהּ אוֹ כָּתַב לָהּ, הֲרֵי אַתְּ אִשְׁתִּי, אוֹ אֲרוּסָתִי, אוֹ הֲרֵי אַתְּ קְנוּיָה לִי, אוֹ הֲרֵי אַתְּ שֶׁלִּי, אוֹ הֲרֵי אַתְּ בִּרְשׁוּתִי, אוֹ הֲרֵי אַתְּ זְקוּקָה לִי, אוֹ הֲרֵי אַתְּ לְקוּחָתִי, אוֹ הֲרֵי אַתְּ חֲרוּפָתִי, וְכָל כַּיּוֹצֶא בְּזֶה--הֲרֵי זוֹ מְקֻדֶּשֶׁת.

אָמַר לָהּ אוֹ כָּתַב לָהּ, הֲרֵי אַתְּ מְיֻחֶדֶת לִי, הֲרֵי אַתְּ מְיֻעֶדֶת לִי, הֲרֵי אַתְּ עֶזְרָתִי, הֲרֵי אַתְּ נֶגְדִּי, הֲרֵי אַתְּ צַלְעָתִי, הֲרֵי אַתְּ סְגוּרָתִי, הֲרֵי אַתְּ תַּחְתַּי, הֲרֵי אַתְּ אֲסוּרָתִי, הֲרֵי אַתְּ תְּפוּסָתִי--הֲרֵי זוֹ מְקֻדֶּשֶׁת בְּסָפֵק: וְהוּא, שֶׁיִּהְיֶה מְדַבֵּר עִמָּהּ תְּחִלָּה עַל עִסְקֵי קִדּוּשִׁין; אֲבָל אִם אֵינוּ מְדַבֵּר עִמָּהּ תְּחִלָּה עַל עִסְקֵי קִדּוּשִׁין, אֵין חוֹשְׁשִׁין לְמִלּוֹת אֵלּוּ.

וְיֵשׁ לָאִישׁ לְקַדַּשׁ אֶת הָאִשָּׁה, בְּכָל לָשׁוֹן שְׁהִיא מַכֶּרֶת בּוֹ, וְיִהְיֶה מַשְׁמַע הַדְּבָרִים בְּאוֹתָהּ הַלָּשׁוֹן, שֶׁקְּנָיָהּ כְּמוֹ שֶׁבֵּאַרְנוּ.

הָיָה מְדַבֵּר עִם הָאִשָּׁה עַל עִסְקֵי הַקִּדּוּשִׁין וְרָצָת, וְעָמַד וְקִדַּשׁ, וְלֹא פֵרַשׁ וְלֹא אָמַר לָהּ כְּלוּם, אֵלָא נָתַן בְּיָדָהּ אוֹ בָּעַל--הוֹאִיל וְהֶן עֲסֵקִין בָּעִנְיָן, דַּיּוֹ וְאֵינוּ צָרִיךְ לְפָרַשׁ.
וְכֵן עֵדֵי הַקִּדּוּשִׁין וְהַגֵּרוּשִׁין, אֵינוּ צָרִיךְ לוֹמַר לָהֶם אַתֶּם עֵדַי, אֵלָא כֵּיוָן שֶׁקִּדַּשׁ בִּפְנֵיהֶם אוֹ גֵּרַשׁ, הֲרֵי זוֹ מְקֻדֶּשֶׁת וּמְגֹרֶשֶׁת.

 הָאוֹמֵר לְאִשָּׁה, הִתְקַדְּשִׁי לְחֶצְיִי, הֲרֵי זוֹ מְקֻדֶּשֶׁת--הַא לְמַה זֶה דּוֹמֶה, לָאוֹמֵר לָהּ תִּהְיִי אִשְׁתִּי אַתְּ וְאַחֶרֶת, שֶׁנִּמְצָא שְׁאֵין לִיךְ אֵלָא חֲצִי אִישׁ.
אֲבָל אִם אָמַר לָהּ, חֶצְיִיךְ מְקֻדָּשׁ לִי--אֵינָהּ מְקֻדֶּשֶׁת, שְׁאֵין אִשָּׁה אַחַת רְאוּיָה לִשְׁנַיִם; וְכֵן הָאוֹמֵר, הֲרֵי אַתְּ מְקֻדֶּשֶׁת לִי וּלְזֶה, אֵינָהּ מְקֻדֶּשֶׁת.

 אָמַר לָהּ, הֲרֵי חֶצְיִיךְ מְקֻדָּשׁ לִי בִּפְרוּטָה וְחֶצְיִיךְ מְקֻדָּשׁ לִי בִּפְרוּטָה, אוֹ שֶׁאָמַר לָהּ, הֲרֵי חֶצְיִיךְ מְקֻדָּשׁ לִי בַּחֲצִי פְּרוּטָה וְחֶצְיִיךְ הָאַחֵר בַּחֲצִי פְּרוּטָה--הֲרֵי זוֹ מְקֻדֶּשֶׁת.

אָמַר לָהּ, חֶצְיִיךְ מְקֻדָּשׁ לִי בִּפְרוּטָה הַיּוֹם וְחֶצְיִיךְ בִּפְרוּטָה לְמָחָר, שְׁנֵי חֲצָיַיִךְ בִּפְרוּטָה, שְׁתֵּי בְּנוֹתֶיךָ לִי בִּפְרוּטָה, אוֹ שְׁתֵּי בְּנוֹתֶיךָ לִשְׁנֵי בָּנַי בִּפְרוּטָה, בִּתָּךְ מְקֻדֶּשֶׁת לִי וּפָרָתָךְ מְכוּרָה לִי בִּפְרוּטָה, אוֹ בִּתָּךְ וְקַרְקָעָךְ לִי בִּפְרוּטָה--בְּכָל אֵלּוּ מְקֻדֶּשֶׁת בְּסָפֵק.

 הָאָב מְקַדֵּשׁ אֶת בִּתּוֹ שֶׁלֹּא לְדַעְתָּהּ, כָּל זְמָן שְׁהִיא קְטַנָּה; וְכִשְׁהִיא נַעֲרָה, רְשׁוּתָהּ בְּיָדוֹ, שֶׁנֶּאֱמָר "אֶת-בִּתִּי, נָתַתִּי לָאִישׁ הַזֶּה" .
וְקִדּוּשֶׁיהָ, לְאָבִיהָ; וְכֵן הוּא זַכָּאי בִּמְצִיאָתָהּ, וּבְמַעֲשֵׂה יָדֶיהָ, וּבִכְתֻבָּתָהּ.
וְאִם נִתְגָּרְשָׁה אוֹ נִתְאַלְמְנָה מִן הָאֵרוּסִין, הוּא זַכָּאי בַּכֹּל, עַד שֶׁתִּבְגֹּר.

לְפִיכָּךְ מְקַבֵּל הָאָב קִדּוּשֵׁי בִּתּוֹ, מִיּוֹם שֶׁתִּוָּלֵד עַד שֶׁתִּבְגֹּר; וְאַפִלּוּ הָיְתָה חֵרֶשֶׁת אוֹ שׁוֹטָה, וְקִדְּשָׁהּ הָאָב--הֲרֵי הִיא אֵשֶׁת אִישׁ גְּמוּרָה.

וְאִם הָיְתָה בַּת שָׁלוֹשׁ שָׁנִים וְיוֹם אֶחָד, מִתְקַדֶּשֶׁת בַּבִּיאָה מִדַּעַת אָבִיהָ; פָּחוּת מִכָּאן--אִם קִדְּשָׁהּ אָבִיהָ בַּבִּיאָה, אֵינָהּ מְקֻדֶּשֶׁת.

 בָּגְרָה הַבַּת, אֵין לְאָבִיהָ בָּהּ רְשׁוּת; וַהֲרֵי הִיא כִּשְׁאָר כָּל הַנָּשִׁים, שְׁאֵין מִתְקַדֶּשֶׁת אֵלָא לְדַעְתָּהּ.
וְכֵן אִם הִשִּׂיאָהּ אָבִיהָ וְנִתְאַלְמְנָה אוֹ נִתְגָּרְשָׁה בְּחַיֵּי אָבִיהָ--הֲרֵי הִיא בִּרְשׁוּת עַצְמָהּ, וְאַף עַל פִּי שֶׁעֲדַיִן הִיא קְטַנָּה: כֵּיוָן שֶׁנִּשֵּׂאת, אֵין לְאָבִיהָ בָּהּ רְשׁוּת.

 נִתְקַדְּשָׁה קֹדֶם שֶׁתִּבְגֹּר, שֶׁלֹּא לְדַעַת אָבִיהָ--אֵינָהּ מְקֻדֶּשֶׁת, אַפִלּוּ נִתְרַצָּה הָאָב אַחַר שֶׁנִּתְקַדְּשָׁה; וְאַפִלּוּ נִתְאַלְמְנָה אוֹ נִתְגָּרְשָׁה מֵאוֹתָן הַקִּדּוּשִׁין, אֵינָהּ אֲסוּרָה עַל הַכּוֹהֵן.
וּבֵין הִיא, וּבֵין אָבִיהָ--יְכוּלִין לְעַכַּב: בֵּין שֶׁנִּתְקַדְּשָׁה בְּפָנָיו, בֵּין שֶׁנִּתְקַדְּשָׁה שֶׁלֹּא בְּפָנָיו--אֵינָהּ מְקֻדֶּשֶׁת.

 הָיְתָה הַבַּת סְפֵק בּוֹגֶרֶת--בֵּין שֶׁקִּדְּשָׁהּ אָבִיהָ שֶׁלֹּא לְדַעְתָּהּ, בֵּין שֶׁקִּדְּשָׁהּ הִיא עַצְמָהּ שֶׁלֹּא לְדַעַת אָבִיהָ--הֲרֵי זוֹ מְקֻדֶּשֶׁת בְּסָפֵק; לְפִיכָּךְ צְרִיכָה גֶּט, מִסָּפֵק.

יֵשׁ לָאִישׁ לַעֲשׂוֹת שָׁלִיחַ לְקַדַּשׁ לוֹ אִשָּׁה, בֵּין אִשָּׁה פְּלוֹנִית, בֵּין אִשָּׁה מִשְּׁאָר הַנָּשִׁים; וְכֵן הָאִשָּׁה הַגְּדוֹלָה עוֹשָׂה שָׁלִיחַ לְקַבַּל קִדּוּשֶׁיהָ, בֵּין מֵאִישׁ פְּלוֹנִי, בֵּין מֵאִישׁ מִשְּׁאָר הָאֲנָשִׁים.
וְכֵן הָאָב עוֹשֶׂה שָׁלִיחַ לְקַבַּל קִדּוּשֵׁי בִּתּוֹ, כִּשְׁהִיא בִּרְשׁוּתוֹ; וְאוֹמֵר אָדָם לְבִתּוֹ הַקְּטַנָּה, צְאִי וְקַבְּלִי קִדּוּשַׁיִךְ.

 כָּל הָעוֹשֶׂה שָׁלִיחַ לְקַבַּל הַקִּדּוּשִׁין, צָרִיךְ לַעֲשׂוֹתוֹ בִּפְנֵי שְׁנֵי עֵדִים.
אֲבָל הָאִישׁ שֶׁעָשָׂה שָׁלִיחַ לְקַדַּשׁ לוֹ אִשָּׁה, אֵינוּ צָרִיךְ לַעֲשׂוֹתוֹ בְּעֵדִים, שְׁאֵין מָקוֹם לְעֵדִים בִּשְׁלִיחוּת הָאִישׁ, אֵלָא לְהוֹדִיעַ אֲמִתַּת הַדָּבָר; לְפִיכָּךְ אִם הוֹדוּ הַשָּׁלִיחַ וְהַמְּשַׁלֵּחַ, אֵינָן צְרִיכִין עֵדִים, כְּמוֹ שְׁלִיחַ הַגֶּט, וּכְמוֹ שָׁלִיחַ שֶׁהִרְשָׁהוּ לְהַפְרִישׁ לוֹ תְּרוּמָה וְכַיּוֹצֶא בָּהֶן--בַּכֹּל, שְׁלוּחוֹ שֶׁלָּאָדָם כְּמוֹתוֹ, וְאֵינוּ צָרִיךְ עֵדִים.

 הַשָּׁלִיחַ, נַעֲשֶׂה עֵד; לְפִיכָּךְ אִם עָשָׂה שְׁנַיִם שְׁלוּחִין לְקַדַּשׁ לוֹ אִשָּׁה, וְהָלְכוּ וְקִדְּשׁוּ אוֹתָהּ--הֶן הֶן שְׁלוּחָיו, וְהֶן הֶן עֵדֵי הַקִּדּוּשִׁין, וְאֵינָן צְרִיכִין לְקַדְּשָׁהּ לוֹ, בִּפְנֵי שְׁנַיִם אֲחֵרִים.

 הַכֹּל כְּשֵׁרִין לִשְׁלִיחוּת: חוּץ מֵחֵרֵשׁ שׁוֹטֶה וְקָטָן, לְפִי שְׁאֵינָן בְּנֵי דַּעַת; וְהַגּוֹי, לְפִי שְׁאֵינוּ בֶּן בְּרִית, וְנֶאֱמָר "כֵּן תָּרִימוּ גַם-אַתֶּם" , לְרַבּוֹת הַשָּׁלִיחַ--וּמַה אַתֶּם בְּנֵי בְּרִית אַף שְׁלוּחֲכֶם בֶּן בְּרִית, לְהוֹצִיא אֶת הַגּוֹי.
אֲבָל הָעֶבֶד--אַף עַל פִּי שְׁהוּא נַעֲשֶׂה שָׁלִיחַ לְדָבָר שֶׁבְּמָמוֹן--הֲרֵי הוּא פָּסוּל בִּשְׁלִיחוּת הַקִּדּוּשִׁין וְהַגִּטִּין, לְפִי שְׁאֵינוּ בְּתוֹרַת גִּטִּין וְקִדּוּשִׁין.

 שְׁלִיחַ הָאִישׁ שֶׁקִּדַּשׁ--אוֹמֵר לָהּ, הֲרֵי אַתְּ מְקֻדֶּשֶׁת לִפְלוֹנִי בְּכֶסֶף זֶה, אוֹ בִּשְׁטָר זֶה.
וְאִם שְׁלִיחַ הָאִשָּׁה הוּא שֶׁמְּקַבֵּל הַקִּדּוּשִׁין--אוֹמֵר לוֹ, הֲרֵי פְּלוֹנִית שֶׁשִּׁלְּחָה אוֹתָךְ מְקֻדֶּשֶׁת לִי; וְהוּא אוֹמֵר לוֹ, קִדַּשְׁתִּיהָ לָךְ, אוֹ אֵרַסְתִּיהָ לָךְ, אוֹ נְתַתִּיהָ לָךְ לְאִשָּׁה, וְכָל כַּיּוֹצֶא בְּזֶה.

וְכֵן הַמְּקַדֵּשׁ עַל יְדֵי הָאָב--אוֹמֵר לוֹ, הֲרֵי בִּתָּךְ פְּלוֹנִית מְקֻדֶּשֶׁת לִי; וְהוּא אוֹמֵר לוֹ, קִדַּשְׁתִּיהָ לָךְ.
וְאִם אָמַר הָאָב אוֹ הַשָּׁלִיחַ, הִין--דַּיּוֹ; וְאִם הָיוּ עֲסֵקִין בָּעִנְיָן, וְנָתַן לָאָב אוֹ לַשָּׁלִיחַ, וְלֹא פֵרַשׁ וְלֹא אָמַר דָּבָר--דַּיּוֹ.
וְאִם קִדַּשׁ בַּשְּׁטָר--אֵינוּ כּוֹתְבוֹ אֵלָא מִדַּעַת הָאָב, אוֹ מִדַּעַת הַשָּׁלִיחַ.
וְכֵן בְּכָל הַדְּבָרִים כֻּלָּן שֶׁלַּקִּדּוּשִׁין, כְּדִין הָאִישׁ עִם הָאִשָּׁה, כָּךְ דִּין שָׁלִיחַ עִם שָׁלִיחַ, אוֹ עִם הָאָב.

 מִצְוָה שֶׁיְּקַדַּשׁ אָדָם אִשְׁתּוֹ בְּעַצְמוֹ, יוֹתֵר מֵעַל יְדֵי שְׁלוּחוֹ; וְכֵן מִצְוָה עַל הָאִשָּׁה שֶׁתְּקַדַּשׁ עַצְמָהּ בְּיָדָהּ, יוֹתֵר מֵעַל יְדֵי שָׁלִיחַ.
וְאַף עַל פִּי שֶׁיֵּשׁ רְשׁוּת לָאָב לְקַדַּשׁ בִּתּוֹ כִּשְׁהִיא קְטַנָּה וְכִשְׁהִיא נַעֲרָה, לְכָל מִי שֶׁיִּרְצֶה--אֵין רָאוּי לַעֲשׂוֹת כֵּן; אֵלָא מִצְוַת חֲכָמִים שֶׁלֹּא יְקַדַּשׁ אָדָם אֶת בִּתּוֹ כִּשְׁהִיא קְטַנָּה, עַד שֶׁתַּגְדִּיל וְתֹאמַר בִּפְלוֹנִי אֲנִי רוֹצָה.

וְכֵן הָאִישׁ, אֵין רָאוּי לוֹ שֶׁיְּקַדַּשׁ קְטַנָּה; וְלֹא יְקַדַּשׁ אִשָּׁה עַד שֶׁיִּרְאֶנָּה, וְתִהְיֶה כְּשֵׁרָה בְּעֵינָיו--שֶׁמֶּא לֹא תִמְצָא חֵן בְּעֵינָיו, וְנִמְצָא מְגָרְשָׁהּ, אוֹ שׁוֹכֵב עִמָּהּ, וְהוּא שׂוֹנְאָהּ.

 הַמְּקַדֵּשׁ בַּבִּיאָה, הֲרֵי אֵלּוּ קִדּוּשֵׁי תּוֹרָה.
וְכֵן בַּשְּׁטָר, מִתְקַדֶּשֶׁת בּוֹ מִן הַתּוֹרָה; כְּשֵׁם שֶׁגּוֹמֵר וּמְגָרֵשׁ, שֶׁנֶּאֱמָר "וְכָתַב לָהּ סֵפֶר כְּרִיתֻת" --כָּךְ גּוֹמֵר וּמַכְנִיס.
וְכֵן הַכֶּסֶף, מִן הַתּוֹרָה; וּפֵרוּשׁוֹ מִדִּבְרֵי סוֹפְרִים, שֶׁנֶּאֱמָר "כִּי-יִקַּח אִישׁ, אִשָּׁה" , וְאָמְרוּ חֲכָמִים לִקּוּחִים יִהְיוּ בַּכֶּסֶף, שֶׁנֶּאֱמָר "נָתַתִּי כֶּסֶף הַשָּׂדֶה, קַח מִמֶּנִּי" .

 אַף עַל פִּי שֶׁעִיקַר הַדְּבָרִים כֵּן הוּא, נָהֲגוּ כָּל יִשְׂרָאֵל לְקַדַּשׁ בַּכֶּסֶף, אוֹ בְּשׁוֹוֶה כֶּסֶף; וְכֵן אִם רָצָה לְקַדַּשׁ בַּשְּׁטָר, מְקַדֵּשׁ.
אֲבָל אֵין מְקַדְּשִׁין בַּבִּיאָה, לְכַתְּחִלָּה; וְהַמְּקַדֵּשׁ בַּבִּיאָה, מַכִּין אוֹתוֹ מַכַּת מַרְדּוּת, כְּדֵי שֶׁלֹּא יִהְיוּ יִשְׂרָאֵל פְּרוּצִים בְּדָבָר זֶה, אַף עַל פִּי שֶׁקִּדּוּשָׁיו קִדּוּשִׁין גְּמוּרִין.

 וְכֵן הַמְּקַדֵּשׁ בְּלֹא שִׁדּוּךְ, אוֹ הַמְּקַדֵּשׁ בַּשּׁוּק--אַף עַל פִּי שֶׁקִּדּוּשָׁיו קִדּוּשִׁין גְּמוּרִין, מַכִּין אוֹתוֹ מַכַּת מַרְדּוּת, כְּדֵי שֶׁלֹּא יְהֶא דָּבָר זֶה הֶרְגֵּל לִזְנוּת, וְיִדְמֶה לִקְדֵשָׁה שֶׁהָיְתָה קֹדֶם מַתַּן תּוֹרָה.

 כָּל הַמְּקַדֵּשׁ אִשָּׁה--בֵּין עַל יְדֵי עַצְמוֹ, בֵּין עַל יְדֵי שָׁלִיחַ--צָרִיךְ לְבָרַךְ קֹדֶם הַקִּדּוּשִׁין, הוּא אוֹ שְׁלוּחוֹ, וְאַחַר כָּךְ מְקַדֵּשׁ, כְּדֶרֶךְ שֶׁמְּבָרְכִין קֹדֶם כָּל הַמִּצְווֹת.
וְאִם קִדַּשׁ וְלֹא בֵרַךְ--לֹא יְבָרַךְ אַחַר הַקִּדּוּשִׁין, שֶׁזּוֹ בְּרָכָה לְבַטָּלָה: מַה שֶׁנַּעֲשָׂה, כְּבָר נַעֲשָׂה.

 כֵּיצַד מְבָרֵךְ: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו, וְהִבְדִּילָנוּ מִן הָעֲרָיוֹת, וְאָסַר לָנוּ אֶת הָאֲרוּסוֹת, וְהִתִּיר לָנוּ אֶת הַנְּשׂוּאוֹת עַל יְדֵי חֻפָּה וְקִדּוּשִׁין; בָּרוּךְ אַתָּה ה', מְקַדֵּשׁ יִשְׂרָאֵל.

זוֹ הִיא בִּרְכַת אֵרוּסִין.
וְנָהֲגוּ הָעָם, לְהַסְדִּיר בְּרָכָה זוֹ עַל כּוֹס שֶׁלְּיַיִן, אוֹ שֶׁלְּשֵׁכָר: אִם יֵשׁ שָׁם יַיִן, מְבָרֵךְ עַל הַיַּיִן תְּחִלָּה, וְאַחַר כָּךְ מְבָרֵךְ בִּרְכַת אֵרוּסִין, וְאַחַר כָּךְ מְקַדֵּשׁ; וְאִם אֵין שָׁם לֹא יַיִן וְלֹא שֵׁכָר, מְבָרֵךְ אוֹתָהּ בִּפְנֵי עַצְמָהּ.

הִלְכּוֹת אִישׁוּת פֵּרֶק ד 
אֵין הָאִשָּׁה מִתְקַדֶּשֶׁת, אֵלָא לִרְצוֹנָהּ, וְהַמְּקַדֵּשׁ אִשָּׁה בְּעַל כָּרְחָהּ, אֵינָהּ מְקֻדֶּשֶׁת; אֲבָל הָאִישׁ שֶׁאֲנָסוּהוּ עַד שֶׁקִּדַּשׁ בְּעַל כָּרְחוֹ, הֲרֵי זוֹ מְקֻדֶּשֶׁת.
וְיֵשׁ לָאִישׁ לְקַדַּשׁ נָשִׁים רַבּוֹת, כְּאַחַת--וְהוּא שֶׁיִּהְיֶה בַּכֶּסֶף אִם קִדַּשׁ בַּכֶּסֶף, פְּרוּטָה לְכָל אַחַת וְאַחַת; וְיֵשׁ לְאַחַת מֵהֶן אוֹ לְאַחֵר, לְקַבַּל הַקִּדּוּשִׁין עַל יְדֵי כֻּלָּן מִדַּעְתָּן.

הַמְּקַדֵּשׁ אֶת הָאִשָּׁה, וְנָתַן קִדּוּשֶׁיהָ מִדַּעְתָּהּ בְּיַד חֲבִרְתָּהּ, וְאָמַר לַחֲבִרְתָּהּ כְּשֶׁנָּתַן הַקִּדּוּשִׁין בְּיָדָהּ, וְאַתְּ נַמֵּי, אוֹ וְכֵן גַּם אַתְּ, וְכַיּוֹצֶא בְּזֶה--הֲרֵי שְׁתֵּיהֶן מְקֻדָּשׁוֹת.
אֲבָל אִם נָתַן בְּיָדָהּ, וְאָמַר לָהּ וְאַתְּ--הֲרֵי זוֹ שֶׁקִּבְּלָה הַקִּדּוּשִׁין, סְפֵק מְקֻדֶּשֶׁת: שֶׁמֶּא לֹא נִתְכַּוַּן אֵלָא לִרְאוֹת מַה בְּלִבָּהּ, וּכְאִלּוּ אָמַר לָהּ וְאַתְּ מַה תֹּאמְרִי בְּדָבָר זֶה; וּלְפִיכָּךְ קִבְּלָה הִיא הַקִּדּוּשִׁין, שֶׁהֲרֵי זֶה עֲדַיִן שׁוֹאֲלָהּ לִרְאוֹת מַה בְּלִבָּהּ--וּמִפְּנֵי זֶה, הִיא סְפֵק מְקֻדֶּשֶׁת.

הִתְקַדְּשִׁי לִי בְּדֵינָר זֶה, וּנְטָלַתּוּ וּזְרָקַתּוּ לְפָנָיו אוֹ לַיָּם אוֹ לָאוּר אוֹ לְדָבָר הָאָבֵד--אֵינָהּ מְקֻדֶּשֶׁת.
אָמְרָה לוֹ, תְּנֵהוּ לְאַבָּא, אוֹ לְאָבִיךָ, אוֹ לְאִישׁ פְּלוֹנִי, וְנָתַן--אֵינָהּ מְקֻדֶּשֶׁת; וְאִם אָמְרָה לוֹ, תְּנֵהוּ לוֹ שֶׁיְּקַבְּלֶנּוּ לִי, וְנָתַן--הֲרֵי זוֹ מְקֻדֶּשֶׁת.
אָמְרָה לוֹ, הַנִּיחֵהוּ עַל הַסֶּלַע--אֵינָהּ מְקֻדֶּשֶׁת; וְאִם הָיָה סֶלַע שֶׁלָּהּ, מְקֻדֶּשֶׁת.
הָיָה הַסֶּלַע שֶׁלִּשְׁנֵיהֶם, הֲרֵי זוֹ מְקֻדֶּשֶׁת בְּסָפֵק.

אָמַר לָהּ, הִתְקַדְּשִׁי לִי בְּכִכָּר זֶה, אָמְרָה לוֹ, תְּנֵהוּ לֶעָנִי--אַפִלּוּ הָיָה עָנִי הַסָּמוּךְ עָלֶיהָ, אֵינָהּ מְקֻדֶּשֶׁת.
תְּנֵהוּ לַכֶּלֶב, אֵינָהּ מְקֻדֶּשֶׁת; וְאִם הָיָה כֶּלֶב שֶׁלָּהּ, מְקֻדֶּשֶׁת; הָיָה רָץ אַחֲרֶיהָ לְנָשְׁכָהּ, וְאָמְרָה לוֹ, תְּנֵהוּ לְכֶלֶב זֶה--הֲרֵי זוֹ סְפֵק מְקֻדֶּשֶׁת.

הָיָה מוֹכֵר פֵּרוֹת אוֹ כֵּלִים וְכַיּוֹצֶא בָּהֶן, בָּאת אִשָּׁה וְעָמְדָה וְאָמְרָה לוֹ תֶּן לִי מְעַט מֵאֵלּוּ, וְאָמַר לָהּ אִם אֶתֵּן לִיךְ, תְּהִי מְקֻדֶּשֶׁת לִי--אִם אָמְרָה הִין וְנָתַן לָהּ, הֲרֵי זוֹ מְקֻדֶּשֶׁת; אֲבָל אִם אָמְרָה לוֹ, תֶּן לִי מֵהֶן, אוֹ הַשְׁלֵךְ לִי, אוֹ דְּבָרִים שֶׁעִנְיָנָם לֹא תְשַׂחַק עִמִּי בִּדְבָרִים אֵלּוּ אֵלָא תֵּן בִּלְבָד, וְנָתַן--אֵינָהּ מְקֻדֶּשֶׁת.

וְכֵן אִם הָיָה שׁוֹתֶה בַּיַּיִן, וְאָמְרָה לוֹ תֶּן לִי כּוֹס אֶחָד, וְאָמַר לָהּ אִם אֶתֵּן לִיךְ, הֲרֵי אַתְּ מְקֻדֶּשֶׁת לִי בּוֹ, וְאָמְרָה לוֹ הַשְׁקֵנִי הַשְׁקוֹת, אוֹ תֵּן, הַשְׁקֵה, הַשְׁלֵךְ--אֵינָהּ מְקֻדֶּשֶׁת, שְׁאֵין הַדְּבָרִים מַרְאִין אֵלָא הַשְׁקֵנִי בִּלְבָד וְלֹא תְשַׂחַק עִמִּי בְּדָבָר אַחֵר.

 הַמְּקַדֵּשׁ בְּעֵד אֶחָד--אֵין חוֹשְׁשִׁין לְקִדּוּשָׁיו, וְאַף עַל פִּי שֶׁשְּׁנֵיהֶם מוֹדִין; קַל וְחֹמֶר, לַמְּקַדֵּשׁ בְּלֹא עֵדִים.
הַמְּקַדֵּשׁ בִּפְסוּלֵי עֵדוּת שֶׁלַּתּוֹרָה, אֵינָהּ מְקֻדֶּשֶׁת.
בִּפְסוּלֵי עֵדוּת שֶׁלְּדִבְרֵי סוֹפְרִים, אוֹ בְּעֵדִים שְׁהֶן סְפֵק פְּסוּלֵי תּוֹרָה--אִם רָצָה לִכְנֹס, חוֹזֵר וּמְקַדֵּשׁ בַּכְּשֵׁרִים; וְאִם לֹא רָצָה לִכְנֹס, צְרִיכָה מִמֶּנּוּ גֶּט מִדִּבְרֵי סוֹפְרִים.
וְאַפִלּוּ כָּפְרָה הָאִשָּׁה וְהִכְחִישָׁה אֶת הָעֵדִים, וְאָמְרָה לֹא קִדַּשְׁתַּנִי--כּוֹפִין אוֹתָהּ לִקַּח הַגֶּט.
וְכֵן דִּין כָּל קִדּוּשֵׁי סָפֵק--אִם רָצָה לִכְנֹס, חוֹזֵר וּמְקַדֵּשׁ וַדַּאי; וְאִם לֹא רָצָה, צְרִיכָה מִמֶּנּוּ גֶּט מִסָּפֵק.

 קָטָן שֶׁקִּדַּשׁ, אֵין קִדּוּשָׁיו קִדּוּשִׁין.
אֲבָל גָּדוֹל שֶׁקִּדַּשׁ אֶת הַקְּטַנָּה הַיְּתוֹמָה, אוֹ קְטַנָּה שֶׁיָּצְאָה מֵרְשׁוּת אָב--אִם הָיְתָה פְּחוּתָה מִבַּת שֵׁשׁ, אַף עַל פִּי שְׁהִיא נְבוֹנַת לַחַשׁ בְּיוֹתֵר וּמַכֶּרֶת וּמַבְחֶנֶת, אֵין כָּאן שֵׁם קִדּוּשִׁין, וְאֵינָהּ צְרִיכָה לְמָאַן; וְאִם הָיְתָה מִבַּת עֶשֶׂר וָמַעְלָה, אַף עַל פִּי שְׁהִיא סְכָלָה בְּיוֹתֵר, הוֹאִיל וְנִתְקַדְּשָׁה לְדַעְתָּהּ, הֲרֵי זוֹ מְקֻדֶּשֶׁת לְמֵאוּן.

הָיְתָה מִבַּת שֵׁשׁ עַד סוֹף עֶשֶׂר, בּוֹדְקִין אֶת יֹפִי דַּעְתָּהּ--אִם מַבְחֶנֶת וּמַכֶּרֶת עִסְקֵי הַנִּשּׂוּאִין וְהַקִּדּוּשִׁין, צְרִיכָה לְמָאַן; וְאִם לָאו, אֵינָהּ מִתְקַדֶּשֶׁת לְמֵאוּן וְאֵינָהּ צְרִיכָה לְמָאַן.

 כֵּיצַד מִתְקַדֶּשֶׁת לְמֵאוּן: שְׁאִם נִתְקַדְּשָׁה, וְלֹא רָצָת לֵישֵׁב עִם בַּעְלָהּ--צְרִיכָה לְמָאַן בִּפְנֵי שְׁנַיִם, וְלוֹמַר אֵינִי רוֹצָה בִּפְלוֹנִי בַּעְלִי, וְיוֹצְאָה בְּלֹא גֶּט, כְּמוֹ שֶׁיִּתְבָּאַר בְּהִלְכּוֹת גֵּרוּשִׁין; וְזוֹ הִיא הַנִּקְרֵאת מְמָאֶנֶת.
וְלָמָּה יוֹצְאָה בְּלֹא גֶּט, מִפְּנֵי שְׁאֵין קִדּוּשֶׁיהָ קִדּוּשִׁין מִן הַתּוֹרָה; אֵלָא קִדּוּשֵׁי קְטַנָּה זוֹ מִדִּבְרֵי סוֹפְרִים, וְהֶן תְּלוּיִין: שְׁאִם יָשְׁבָה עִם בַּעְלָהּ עַד שֶׁגָּדְלָה--גָּמְרוּ קִדּוּשֶׁיהָ, וְנַעֲשָׂת אֵשֶׁת אִישׁ גְּמוּרָה, וְאֵינוּ צָרִיךְ לַחְזֹר וּלְקַדְּשָׁהּ אַחַר שֶׁגָּדְלָה; וְאִם לֹא רָצָת לֵישֵׁב--צְרִיכָה לְמָאַן, וְתֵצֵא בְּלֹא גֶּט.

 חֵרֵשׁ שֶׁנָּשָׂא פִּקַּחַת, וְכֵן חֵרֶשֶׁת שֶׁנִּשֵּׂאת לְפִקֵּחַ--אֵין קִדּוּשֵׁיהֶן גְּמוּרִין מִן הַתּוֹרָה, אֵלָא מִדִּבְרֵי סוֹפְרִים; לְפִיכָּךְ אִם בָּא פִּקֵּחַ וְקִדַּשׁ אֵשֶׁת חֵרֵשׁ הַפִּקַּחַת--הֲרֵי זוֹ מְקֻדֶּשֶׁת לַשֵּׁנִי קִדּוּשִׁין גְּמוּרִין, וְנוֹתֵן גֶּט, וְהִיא מֻתֶּרֶת לְבַעְלָהּ הַחֵרֵשׁ.
אֲבָל הַשּׁוֹטֶה שֶׁקִּדַּשׁ פִּקַּחַת, אוֹ פִּקֵּחַ שֶׁקִּדַּשׁ שׁוֹטָה--אֵין כָּאן קִדּוּשִׁין כְּלָל, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים.

 סָרִיס שֶׁקִּדַּשׁ, בֵּין סְרִיס חַמָּה בֵּין סְרִיס אָדָם, וְכֵן אַיְלוֹנִית שֶׁנִּתְקַדְּשָׁה--הֲרֵי אֵלּוּ קִדּוּשִׁין גְּמוּרִין.
טֻמְטוֹם וְאַנְדְּרֻגִּינוֹס שֶׁקִּדְּשׁוּ אִשָּׁה, אוֹ שֶׁקִּדְּשָׁן אִישׁ--הֲרֵי אֵלּוּ קִדּוּשֵׁי סָפֵק, וּצְרִיכִין גֶּט מִסָּפֵק.

 הַמְּקַדֵּשׁ אַחַת מִן הָעֲרָיוֹת, לֹא עָשָׂה כְּלוּם--שְׁאֵין קִדּוּשִׁין תּוֹפְסִין בָּעֶרְוָה, חוּץ מִן הַנִּדָּה: שֶׁהַמְּקַדֵּשׁ אֶת הַנִּדָּה, הֲרֵי זוֹ מְקֻדֶּשֶׁת קִדּוּשִׁין גְּמוּרִין; וְאֵין רָאוּי לַעֲשׂוֹת כֵּן.

 אֵשֶׁת אִישׁ שֶׁפָּשְׁטָה יָדָהּ וְקִבְּלָה קִדּוּשִׁין מֵאַחֵר בִּפְנֵי בַּעְלָהּ, הֲרֵי זוֹ מְקֻדֶּשֶׁת לַשֵּׁנִי, שֶׁהָאִשָּׁה שֶׁאָמְרָה לְבַעְלָהּ בְּפָנָיו גֵּרַשְׁתַּנִי, נֶאֱמֶנֶת: חֲזָקָה, אֵינָהּ מְעִזָּה פָּנֶיהָ בִּפְנֵי בַּעְלָהּ.
אֲבָל אִם קִדְּשָׁהּ אַחֵר שֶׁלֹּא בִּפְנֵי בַּעְלָהּ, אֵין קִדּוּשִׁין תּוֹפְסִין בָּהּ, עַד שֶׁתָּבִיא רְאָיָה שֶׁנִּתְגָּרְשָׁה, קֹדֶם שֶׁתְּקַבַּל הַקִּדּוּשִׁין: כָּל שֶׁלֹּא בְּפָנָיו, מְעִזָּה.

 הַמְּקַדֵּשׁ אַחַת מִן הַשְּׁנִיּוֹת, אוֹ מֵאִסּוּרֵי לָאוִין, אוֹ מֵאִסּוּרֵי עֲשֵׂה, וְכֵן הַיָּבָם שֶׁקִּדַּשׁ צָרַת עֶרְוָה--הֲרֵי זוֹ מְקֻדֶּשֶׁת קִדּוּשִׁין גְּמוּרִין: חוּץ מִיְּבָמָה שֶׁנִּתְקַדְּשָׁה לְזָר, שְׁהִיא מְקֻדֶּשֶׁת בְּסָפֵק--נִסְתַּפַּק לַחֲכָמִים אִם הַקִּדּוּשִׁין תּוֹפְסִין בַּיְּבָמָה, כִּשְׁאָר חַיָּבֵי לָאוִין, אוֹ אֵין קִדּוּשִׁין תּוֹפְסִין בָּהּ, כָּעֶרְוָה.
וְאַף עַל פִּי שֶׁאָסוּר לוֹ לִכְנֹס אַחַת מִכָּל אֵלּוּ, הֲרֵי זֶה מְגָרֵשׁ בְּגֶט.

 הַמְּקַדֵּשׁ גּוֹיָה אוֹ שִׁפְחָה--אֵינָן קִדּוּשִׁין, אֵלָא הֲרֵי הִיא אַחַר קִדּוּשִׁין כְּמַה שֶׁהָיְתָה קֹדֶם הַקִּדּוּשִׁין; וְכֵן גּוֹי וְעֶבֶד שֶׁקִּדְּשׁוּ בַּת יִשְׂרָאֵל, אֵין קִדּוּשֵׁיהֶן קִדּוּשִׁין.
יִשְׂרָאֵל מְשֻׁמָּד שֶׁקִּדַּשׁ בַּת יִשְׂרָאֵל--אַף עַל פִּי שְׁהוּא עוֹבֵד עֲבוֹדָה זָרָה בִּרְצוֹנוֹ--הֲרֵי אֵלּוּ קִדּוּשִׁין גְּמוּרִין, וּצְרִיכָה מִמֶּנּוּ גֶּט.

 הַמְּקַדֵּשׁ אִשָּׁה שֶׁחֶצְיָהּ שִׁפְחָה, וְחֶצְיָהּ בַּת חוֹרִין--אֵינָהּ מְקֻדֶּשֶׁת קִדּוּשִׁין גְּמוּרִין, עַד שֶׁתִּשְׁתַּחְרַר; וְכֵיוָן שֶׁנִּשְׁתַּחְרְרָה, גָּמְרוּ קִדּוּשֶׁיהָ כְּקִדּוּשֵׁי קְטַנָּה שֶׁגָּדְלָה, וְאֵינוּ צָרִיךְ לְקַדְּשָׁהּ קִדּוּשִׁין אֲחֵרִים.
בָּא אַחֵר וְקִדְּשָׁהּ אַחַר שֶׁנִּשְׁתַּחְרְרָה, הֲרֵי זוֹ סְפֵק קִדּוּשִׁין לִשְׁנֵיהֶם.
וְאֵיזוֹ הִיא שִׁפְחָה חֲרוּפָה הָאֲמוּרָה בַּתּוֹרָה, זוֹ מִי שֶׁחֶצְיָהּ שִׁפְחָה וְחֶצְיָהּ בַּת חוֹרִין שֶׁקִּדְּשָׁהּ עֶבֶד עִבְרִי; וּמִי שֶׁחֶצְיוֹ עֶבֶד וְחֶצְיוֹ בֶּן חוֹרִין שֶׁקִּדַּשׁ בַּת חוֹרִין, הֲרֵי זֶה סְפֵק קִדּוּשִׁין.

שִׁכּוֹר שֶׁקִּדַּשׁ--קִדּוּשָׁיו קִדּוּשִׁין, וְאַף עַל פִּי שֶׁנִּשְׁתַּכַּר הַרְבֵּה.
וְאִם הִגִּיעַ לְשִׁכְרוּתוֹ שֶׁלְּלוֹט, אֵין קִדּוּשָׁיו קִדּוּשִׁין; וּמִתְיַשְּׁבִין בְּדָבָר זֶה.

הַמְּקַדֵּשׁ בְּפָחוּת מִפְּרוּטָה, אֵינָהּ מְקֻדֶּשֶׁת.
קִדְּשָׁהּ בְּאֹכֶל אוֹ בִּכְלִי וְכַיּוֹצֶא בּוֹ שֶׁשּׁוֹוֶה פָּחוּת מִפְּרוּטָה--הֲרֵי זוֹ מְקֻדֶּשֶׁת בְּסָפֵק, וּצְרִיכָה גֶּט מִסָּפֵק: שֶׁמֶּא דָּבָר זֶה שׁוֹוֶה פְּרוּטָה בְּמָקוֹם אַחֵר.
הַא לָמַדְתָּ, שֶׁכָּל הַמְּקַדֵּשׁ בְּשׁוֹוֶה כֶּסֶף--אִם הָיָה שׁוֹוֶה פְּרוּטָה בְּאוֹתָהּ הַמְּדִינָה, הֲרֵי אֵלּוּ קִדּוּשֵׁי וַדַּאי; וְאִם אֵינוּ שׁוֹוֶה פְּרוּטָה, הֲרֵי אֵלּוּ קִדּוּשֵׁי סָפֵק.

יֵרָאֶה לִי, שְׁאִם קִדַּשׁ בְּתַבְשִׁיל אוֹ בְּיָרָק שְׁאֵינוּ מִתְקַיֵּם, וְכַיּוֹצֶא בָּהֶם--אִם לֹא הָיוּ שׁוֹוֶה פְּרוּטָה בְּאוֹתוֹ הַמָּקוֹם, אֵינָהּ מְקֻדֶּשֶׁת כְּלָל: שֶׁהֲרֵי דָּבָר זֶה אֵינוּ מַגִּיעַ לְמָקוֹם אַחֵר עַד שֶׁיִּפָּסֵד וְיֹאבַד, וְלֹא יִהְיֶה שׁוֹוֶה כְּלוּם.
וְדָבָר שֶׁלְּטַעַם הוּא זֶה, וְרָאוּי לִסְמֹךְ עָלָיו.

 הַמְּקַדֵּשׁ אִשָּׁה בְּפָחוּת מִפְּרוּטָה, אוֹ שֶׁקִּדַּשׁ שְׁתֵּי נָשִׁים בִּפְרוּטָה--אַף עַל פִּי שֶׁשָּׁלַח סִבְלוֹנוֹת אַחַר מִכָּאן, אֵינָהּ מְקֻדֶּשֶׁת; וְכֵן קָטָן שֶׁקִּדַּשׁ--אַף עַל פִּי שֶׁשָּׁלַח סִבְלוֹנוֹת אַחַר שֶׁהִגְדִּיל, אֵינָהּ מְקֻדֶּשֶׁת: שֶׁמֵּחֲמַת קִדּוּשִׁין הָרִאשׁוֹנִים שְׁלָחָן, שֶׁהָיוּ קִדּוּשִׁין פְּסוּלִין.

 הַמְּקַדֵּשׁ אֶת הָאִשָּׁה בַּכֶּסֶף אוֹ בַּשְּׁטָר, אֵינוּ צָרִיךְ שֶׁיִּתֵּן הַקִּדּוּשִׁין לְתוֹךְ יָדָהּ; אֵלָא כֵּיוָן שֶׁרָצָת לִזְרֹק לָהּ קִדּוּשֶׁיהָ, וּזְרָקָן--בֵּין לְתוֹךְ יָדָהּ, בֵּין לְתוֹךְ חֵיקָהּ, אוֹ לְתוֹךְ חֲצֵרָהּ, אוֹ לְתוֹךְ שָׂדֶה שֶׁלָּהּ--הֲרֵי זוֹ מְקֻדֶּשֶׁת: הָיְתָה עוֹמֶדֶת בִּרְשׁוּת הַבַּעַל--צָרִיךְ שֶׁיִּתֵּן לְתוֹךְ יָדָהּ, אוֹ לְתוֹךְ חֵיקָהּ.

הָיְתָה עוֹמֶדֶת בִּרְשׁוּת שְׁהִיא שֶׁלִּשְׁנֵיהֶן, וְזָרַק לָהּ קִדּוּשֶׁיהָ מִדַּעְתָּהּ, וְלֹא הִגִּיעוּ לְיָדָהּ אוֹ לְחֵיקָהּ--הֲרֵי זוֹ מְקֻדֶּשֶׁת קִדּוּשֵׁי סָפֵק; וְאַפִלּוּ אָמְרָה לוֹ, הַנַּח קִדּוּשַׁי עַל מָקוֹם זֶה, וְאוֹתוֹ הַמָּקוֹם שֶׁלִּשְׁנֵיהֶם--הֲרֵי אֵלּוּ קִדּוּשֵׁי סָפֵק.

 הָיוּ עוֹמְדִים בִּרְשׁוּת הָרַבִּים, אוֹ בִּרְשׁוּת שְׁאֵינָהּ שֶׁלִּשְׁנֵיהֶם, וְזָרַק לָהּ קִדּוּשֶׁיהָ--קָרוֹב לוֹ, אֵינָהּ מְקֻדֶּשֶׁת; קָרוֹב לָהּ, הֲרֵי זוֹ מְקֻדֶּשֶׁת.
מֶחְצָה לְמֶחְצָה, אוֹ שֶׁהָיוּ סְפֵק קָרוֹב לָהּ סְפֵק קָרוֹב לוֹ, וְאָבְדוּ קֹדֶם שֶׁיַּגִּיעוּ לְיָדָהּ--הֲרֵי זוֹ מְקֻדֶּשֶׁת בְּסָפֵק.

כֵּיצַד הוּא קָרוֹב לָהּ, וְקָרוֹב לוֹ: כָּל שְׁהוּא יָכוֹל לִשְׁמֹר אוֹתָן, וְהִיא אֵינָהּ יְכוּלָה--זֶה הוּא קָרוֹב לוֹ; הִיא יְכוּלָה לִשְׁמֹר, וְהוּא אֵינוּ יָכוֹל לִשְׁמֹר--זֶה הוּא קָרוֹב לָהּ.
שְׁנֵיהֶן יְכוּלִין לִשְׁמֹר אוֹתוֹ, אוֹ שְׁנֵיהֶן אֵינָם יְכוּלִים לִשְׁמֹר אוֹתוֹ--זֶה הוּא מֶחְצָה לְמֶחְצָה.

הִלְכּוֹת אִישׁוּת פֵּרֶק ה 
הַמְּקַדֵּשׁ בְּדָבָר שְׁהוּא אָסוּר בַּהֲנָאָה--כְּגוֹן חָמֵץ בַּפֶּסַח אוֹ בָּשָׂר בְּחָלָב, וְכַיּוֹצֶא בָּהֶן מִשְּׁאָר אִסּוּרֵי הֲנָאָה--אֵינָהּ מְקֻדֶּשֶׁת; וְאַפִלּוּ הָיָה אָסוּר בַּהֲנָאָה מִדִּבְרֵיהֶם, כְּגוֹן חָמֵץ בְּשָׁעָה שִׁשִּׁית מִיּוֹם אַרְבָּעָה עָשָׂר--אֵינָהּ מְקֻדֶּשֶׁת.

עָבַר וּמָכַר דָּבָר הָאָסוּר בַּהֲנָאָה, וְקִדַּשׁ בְּדָמָיו--הֲרֵי זוֹ מְקֻדֶּשֶׁת: חוּץ מֵעֲבוֹדָה זָרָה--שְׁאִם קִדַּשׁ בְּדָמֶיהָ, אֵינָהּ מְקֻדֶּשֶׁת, מִפְּנֵי שֶׁדְּמֵי עֲבוֹדָה זָרָה, אֲסוּרִין בַּהֲנָאָה כָּמוֹהָ.

הַמְּקַדֵּשׁ בְּפֶרֶשׁ עֵגֶל עֲבוֹדָה זָרָה, אֵינָהּ מְקֻדֶּשֶׁת, שֶׁהַכֹּל מֵעֲבוֹדָה זָרָה אָסוּר בַּהֲנָאָה, שֶׁנֶּאֱמָר "וְלֹא-יִדְבַּק בְּיָדְךָ מְאוּמָה, מִן-הַחֵרֶם" .
אֲבָל הַמְּקַדֵּשׁ בְּפֶרֶשׁ שׁוֹר הַנִּסְקָל, הֲרֵי זוֹ מְקֻדֶּשֶׁת--אַף עַל פִּי שֶׁשּׁוֹר הַנִּסְקָל אָסוּר בַּהֲנָאָה, פִּרְשׁוֹ אֵינוּ אָסוּר בַּהֲנָאָה, שְׁאֵינוּ דָּבָר חָשׁוּב לְגַבֵּי הַשּׁוֹר.

 הַמְּקַדֵּשׁ בְּפֵרוֹת שְׁבִיעִית, אוֹ בְּאֵפֶר פָּרָה אֲדֻמָּה, אוֹ בְּמַיִם שֶׁמִּלְּאָן לַעֲשׂוֹתָן מֵי נִדָּה--הֲרֵי זוֹ מְקֻדֶּשֶׁת.

הַמְּקַדֵּשׁ בְּהֶקְדֵּשׁ שֶׁלְּבֶדֶק הַבַּיִת בְּשׁוֹגֵג--הֲרֵי זוֹ מְקֻדֶּשֶׁת, וְהוּא יְשַׁלַּם קֶרֶן וְחֹמֶשׁ לַהֶקְדֵּשׁ, וְיָבִיא אֲשָׁמוֹ כְּדִין כָּל מוֹעֵל בִּשְׁגָגָה; וְאִם קִדַּשׁ בּוֹ בְּמֵזִיד, אֵינָהּ מְקֻדֶּשֶׁת.
קִדְּשָׁהּ בְּמַעֲשֵׂר שֵׁנִי, בֵּין בְּשׁוֹגֵג בֵּין בְּמֵזִיד--אֵינָהּ מְקֻדֶּשֶׁת: לְפִי שְׁאֵין לוֹ לַעֲשׂוֹת בּוֹ שְׁאָר חֲפָצָיו עַד שֶׁיִּתְחַלַּל, שֶׁנֶּאֱמָר בַּמַּעֲשֵׂר "לַה', הוּא" .

 כּוֹהֵן שֶׁקִּדַּשׁ בְּחֶלְקוֹ מִקָּדְשֵׁי קֳדָשִׁים, אוֹ מִקֳּדָשִׁים קַלִּים--אֵינָהּ מְקֻדֶּשֶׁת, מִפְּנֵי שֶׁלֹּא הֻתְּרוּ אֵלָא לַאֲכִילָה בִּלְבָד; אֲבָל כּוֹהֵן שֶׁקִּדַּשׁ בִּתְרוּמָה גְּדוֹלָה, וּבִתְרוּמַת מַעֲשֵׂר, וּבַבִּכּוּרִים, וְכֵן לֵוִי שֶׁקִּדַּשׁ בְּמַעֲשֵׂר רִאשׁוֹן, וְיִשְׂרָאֵל שֶׁקִּדַּשׁ בְּמַעְשַׂר עָנִי--הֲרֵי זוֹ מְקֻדֶּשֶׁת.

 מַתָּנוֹת שֶׁלֹּא הוּרְמוּ, הֲרֵי הֶן כְּמִי שֶׁהוּרְמוּ.
לְפִיכָּךְ יִשְׂרָאֵל שֶׁנָּפְלוּ לוֹ טְבָלִים מִבֵּית אֲבִי אִמּוֹ כּוֹהֵן, וְהִפְרִישׁ מֵהֶן תְּרוּמָה וּמַעַשְׂרוֹת--הֲרֵי הֶן כִּתְרוּמוֹת וּמַעַשְׂרוֹת שֶׁנָּפְלוּ לוֹ בִּירֻשָּׁה מֵאֲבִי אִמּוֹ; וְאִם קִדַּשׁ בָּהֶן אִשָּׁה, הֲרֵי זוֹ מְקֻדֶּשֶׁת, שֶׁאַף עַל פִּי שְׁאֵינָן רְאוּיִין לוֹ לַאֲכִילָה, יֵשׁ לוֹ לְמָכְרָן לְמִי שְׁהֶן רְאוּיִין לוֹ.

אֲבָל יִשְׂרָאֵל שֶׁקִּדַּשׁ בִּתְרוּמָה שֶׁהִפְרִישׁ מִגָּרְנוֹ, אֵינָהּ מְקֻדֶּשֶׁת: שֶׁהֲרֵי אֵין לוֹ לְמָכְרָהּ, וְאֵין לוֹ בָּהּ אֵלָא טוֹבַת הֲנָאָה, לְפִי שֶׁנּוֹתְנָהּ לְכָל כּוֹהֵן שֶׁיִּרְצֶה; וְטוֹבַת הֲנָאָה אֵינָהּ מָמוֹן.

 הַמְּקַדֵּשׁ אֶת הָאִשָּׁה בְּגָזֵל, אוֹ בִּגְנֵבָה, אוֹ בְּחָמָס--אִם נִתְיָאֲשׁוּ הַבְּעָלִים וְנוֹדַע שֶׁקָּנָה אוֹתוֹ דָּבָר בְּיֵאוּשׁ, הֲרֵי זוֹ מְקֻדֶּשֶׁת; וְאִם לָאו, אֵינָהּ מְקֻדֶּשֶׁת.

 הַנִּכְנָס לְבֵית חֲבֵרוֹ, וְלָקַח לוֹ כְּלִי אוֹ אֹכֶל וְכַיּוֹצֶא בָּהֶן, וְקִדַּשׁ בּוֹ אִשָּׁה, וּבָא בַּעַל הַבַּיִת--אַף עַל פִּי שֶׁאָמַר לוֹ, לָמָּה לֹא נָתַתָּ לָהּ דָּבָר זֶה, שְׁהוּא טוֹב מִמַּה שֶׁנָּתַתָּ לָהּ--אֵינָהּ מְקֻדֶּשֶׁת: שֶׁלֹּא אָמַר לוֹ דָּבָר זֶה, אֵלָא כְּדֵי שֶׁלֹּא לְהִתְבַּיַּשׁ עִמּוֹ, וְהוֹאִיל וְקִדַּשׁ בִּמְמוֹן חֲבֵרוֹ שֶׁלֹּא מִדַּעַת חֲבֵרוֹ, הֲרֵי זֶה גָּזֵל וְאֵינָהּ מְקֻדֶּשֶׁת.
וְאִם קִדְּשָׁהּ בְּדָבָר שְׁאֵין בַּעַל הַבַּיִת מַקְפִּיד עָלָיו, כְּגוֹן תְּמָרָה אוֹ אֱגוֹז--הֲרֵי זוֹ מְקֻדֶּשֶׁת מִסָּפֵק.

 הָיְתָה סְחוֹרָה בֵּינוֹ וּבֵין חֲבֵרוֹ, וַחֲלָקָהּ שֶׁלֹּא מִדַּעַת חֲבֵרוֹ, וְקִדַּשׁ בְּחֶלְקוֹ--הוֹאִיל וּצְרִיכָה שׁוּמַת בֵּית דִּין, אֵינָהּ מְקֻדֶּשֶׁת: שְׁאֵין זֶה נוֹטֵל לְעַצְמוֹ מַה שֶׁיִּרְצֶה, וְיַנִּיחַ מַה שֶׁיִּרְצֶה.

 גָּזַל אֶת הָאִשָּׁה אוֹ גָּנַב מִמֶּנָּה אוֹ חֲמָסָהּ, וְחָזַר וְקִדְּשָׁהּ בְּגָזֵל וּבִגְנֵבָה וּבְחָמָס שֶׁלָּהּ, וְאָמַר לָהּ, הֲרֵי אַתְּ מְקֻדֶּשֶׁת לִי בּוֹ--אִם קָדַם בֵּינֵיהֶן שִׁדּוּכִין, וְנָטְלָה וְשָׁתְקָה--הֲרֵי זוֹ מְקֻדֶּשֶׁת; וְאִם לֹא שִׁדַּךְ אוֹתָהּ מֵעוֹלָם--אַף עַל פִּי שֶׁשָּׁתְקָה כְּשֶׁנָּתַן לָהּ דְּבָרִים אֵלּוּ בְּתוֹרַת קִדּוּשִׁין, אֵינָהּ מְקֻדֶּשֶׁת; וְאִם אָמְרָה הִין, הֲרֵי זוֹ מְקֻדֶּשֶׁת.

 וְכֵן אִם נָתַן לָהּ פִּקָּדוֹן וְאָמַר לָהּ, כִּנְסִי פִּקָּדוֹן זֶה, וְחָזַר וְאָמַר לָהּ, הֲרֵי אַתְּ מְקֻדֶּשֶׁת לִי בּוֹ--אִם אָמַר לָהּ קֹדֶם שֶׁתִּטְּלֶנּוּ, וּנְטָלַתּוּ וְשָׁתְקָה--הֲרֵי זוֹ מְקֻדֶּשֶׁת; וְאִם אַחַר שֶׁנְּטָלַתּוּ בְּתוֹרַת פִּקָּדוֹן אָמַר לָהּ, הֲרֵי אַתְּ מְקֻדֶּשֶׁת בּוֹ, וְשָׁתְקָה--אֵין זֶה כְּלוּם, שֶׁכָּל שְׁתִיקָה שֶׁלְּאַחַר מַתַּן מָעוֹת אֵינָהּ מוֹעֶלֶת; אֲבָל אִם אָמְרָה הִין אַחַר שֶׁנָּטְלָה, הֲרֵי זוֹ מְקֻדֶּשֶׁת.

 הִחְזִיר לָהּ חוֹב שֶׁהָיָה לָהּ אֶצְלוֹ, וְאָמַר לָהּ הֲרֵי אַתְּ מְקֻדֶּשֶׁת בּוֹ קֹדֶם שֶׁתִּטְּלֶנּוּ, וּנְטָלַתּוּ וְשָׁתְקָה--אִם הָיָה בֵּינֵיהֶן שִׁדּוּכִין, הֲרֵי זוֹ מְקֻדֶּשֶׁת; וְאִם לֹא שִׁדַּךְ--אֵינָהּ מְקֻדֶּשֶׁת, עַד שֶׁתֹּאמַר הִין.
וְאִם אָמַר לָהּ אַחַר שֶׁנָּטְלָה הַחוֹב שֶׁלָּהּ, הֲרֵי אַתְּ מְקֻדֶּשֶׁת בּוֹ--וְאַפִלּוּ אָמְרָה הִין, אֵינָהּ מְקֻדֶּשֶׁת: שֶׁהֲרֵי לֹא הִגִּיעַ לְיָדָהּ מִמֶּנּוּ כְּלוּם, אֵלָא שֶׁלָּהּ נָטְלָה; וּכְבָר נִפְרַע חוֹבוֹ מִשָּׁעָה שֶׁנָּטְלָה, וְאֵינָהּ יְכוּלָה לַחְזֹר וּלְתָבְעוֹ בְּחוֹב פַּעַם אַחֶרֶת.

 הַמְּקַדֵּשׁ בְּמַלְוָה--אַפִלּוּ הָיְתָה בַּשְּׁטָר, אֵינָהּ מְקֻדֶּשֶׁת.
כֵּיצַד: כְּגוֹן שֶׁהָיָה לוֹ אֶצְלָהּ חוֹב דֵּינָר, וְאָמַר לָהּ הֲרֵי אַתְּ מְקֻדֶּשֶׁת לִי בְּדֵינָר שֶׁיֵּשׁ לִי בְּיָדֵךְ--אֵינָהּ מְקֻדֶּשֶׁת, מִפְּנֵי שֶׁהַמַּלְוָה לְהוֹצָאָה נִתְּנָה, וְאֵין כָּאן דָּבָר קַיָּם לֵהָנוֹת בּוֹ מֵעַתָּה, שֶׁכְּבָר הוֹצִיאָה אוֹתוֹ דֵּינָר וְעָבְרָה הֲנָאָתוֹ.

 הָיָה לוֹ אֶצְלָהּ מַלְוָה עַל הַמַּשְׁכּוֹן, וְקִדְּשָׁהּ בְּאוֹתָהּ מַלְוָה, וְהִחְזִיר לָהּ אֶת הַמַּשְׁכּוֹן--הֲרֵי זוֹ מְקֻדֶּשֶׁת: שֶׁהֲרֵי הִיא נִהְנֵית בַּמַּשְׁכּוֹן מֵעַתָּה, וַהֲרֵי הִגִּיעָה הֲנָאָה לְיָדָהּ.

 הַמְּקַדֵּשׁ בַּהֲנָאַת מַלְוָה, הֲרֵי זוֹ מְקֻדֶּשֶׁת.
כֵּיצַד: כְּגוֹן שֶׁהִלְוָה אוֹתָהּ עַתָּה מָאתַיִם זוּז, וְאָמַר לָהּ הֲרֵי אַתְּ מְקֻדֶּשֶׁת לִי בַּהֲנָאַת זְמָן שֶׁאַרְוִיחַ לִיךְ בְּמַלְוָה זוֹ, שֶׁתִּהְיֶה בְּיָדֵךְ כָּךְ וְכָּךְ יוֹם, וְאֵינִי תּוֹבְעָהּ מִמֵּךְ עַד זְמָן פְּלוֹנִי--הֲרֵי זוֹ מְקֻדֶּשֶׁת, שֶׁהֲרֵי יֵשׁ לָהּ הֲנָאָה מֵעַתָּה לְהִשְׁתַּמַּשׁ בְּמַלְוָה זוֹ עַד סוֹף זְמָן שֶׁקָּבַע; וְאָסוּר לַעֲשׂוֹת כֵּן, מִפְּנֵי שְׁהִיא כְּרִבִּית.
וּפֵרְשׁוּ רִבּוֹתַי בַּהֲנָאַת מַלְוָה, דְּבָרִים שְׁאֵין רָאוּי לְשָׁמְעָן.

 אָמַר לָהּ, הֲרֵי אַתְּ מְקֻדֶּשֶׁת לִי בִּפְרוּטָה זוֹ, וּבְחוֹב שֶׁיֵּשׁ לִי אֶצְלִיךְ--הֲרֵי זוֹ מְקֻדֶּשֶׁת; וְכֵן אִם אָמַר לָהּ, בְּמַלְוָה שֶׁיֵּשׁ לִי אֶצְלִיךְ, וּבִפְרוּטָה זוֹ--הֲרֵי זוֹ מְקֻדֶּשֶׁת.
הָיָה לוֹ חוֹב בְּיַד אֲחֵרִים, וְאָמַר לָהּ, הֲרֵי אַתְּ מְקֻדֶּשֶׁת לִי בַּחוֹב שֶׁיֵּשׁ לִי בְּיַד זֶה, בְּמַעְמַד שְׁלָשְׁתָּן--הֲרֵי זוֹ מְקֻדֶּשֶׁת.

 קִדְּשָׁהּ בְּפִקָּדוֹן שֶׁיֵּשׁ לוֹ בְּיָדָהּ, אוֹ בִּשְׁאֵלָה שֶׁהִשְׁאִילָהּ--אִם הָיָה הַפִּקָּדוֹן וְהַשְּׁאֵלָה אוֹ שׁוֹוֶה פְּרוּטָה מֵהֶן קַיָּם בִּרְשׁוּתָהּ, הֲרֵי זוֹ מְקֻדֶּשֶׁת.
אָמַר לָהּ, הֲרֵי אַתְּ מְקֻדֶּשֶׁת לִי בְּשָׂכָר שֶׁאֲדַבַּר עָלַיִךְ לַשִּׁלְטוֹן, וְדִבַּר עָלֶיהָ, וְהִנִּיחָהּ הַשִּׁלְטוֹן וְלֹא תְבָעָהּ--אֵינָהּ מְקֻדֶּשֶׁת, אֵלָא אִם נָתַן לָהּ פְּרוּטָה מִשֶּׁלּוֹ: שֶׁהַהֲנָאָה שֶׁבָּאָה לָהּ מִדְּבָרָיו--הֲרֵי הִיא כְּמַלְוָה, וְהַמְּקַדֵּשׁ בְּמַלְוָה אֵינָהּ מְקֻדֶּשֶׁת.

הֲרֵי אַתְּ מְקֻדֶּשֶׁת לִי בִּמְלָאכָה זוֹ שֶׁאֶעֱשֶׂה עִמֵּךְ, וְעָשָׂה עִמָּהּ--אֵינָהּ מְקֻדֶּשֶׁת, אֵלָא אִם כֵּן נָתַן לָהּ פְּרוּטָה מִשֶּׁלּוֹ: לְפִי שֶׁהַשְּׂכִירוּת, יִזְכֶּה בָּהּ הַפּוֹעֵל מִתְּחִלָּה וְעַד סוֹף--כָּל זְמָן שֶׁיַּעֲשֶׂה מִקְצָת מִן הַמְּלָאכָה, יִזְכֶּה בְּמִקְצָת מִן הַשָּׂכָר; וְנִמְצָא הַשָּׂכָר כֻּלּוֹ מַלְוָה אֶצְלָהּ, וְהַמְּקַדֵּשׁ בְּמַלְוָה אֵינָהּ מְקֻדֶּשֶׁת.

הָאִשָּׁה שֶׁאָמְרָה, תֵּן דֵּינָר לִפְלוֹנִי מַתָּנָה וְאֶתְקַדַּשׁ אֲנִי לָךְ, וְנָתַן וְאָמַר לָהּ, הֲרֵי אַתְּ מְקֻדֶּשֶׁת לִי בַּהֲנָאַת מַתָּנָה זוֹ שֶׁנָּתַתִּי עַל פִּיךְ--הֲרֵי זוֹ מְקֻדֶּשֶׁת: אַף עַל פִּי שֶׁלֹּא הִגִּיעַ לָהּ כְּלוּם, הֲרֵי נִהְנָת בִּרְצוֹנָהּ שֶׁנַּעֲשָׂה וְנִהְנָה פְּלוֹנִי בִּגְלָלָהּ.

וְכֵן אִם אָמְרָה לוֹ, תֵּן דֵּינָר לִפְלוֹנִי מַתָּנָה וְאֶתְקַדַּשׁ לוֹ, וְנָתַן לוֹ, וְקִדְּשָׁהּ אוֹתוֹ פְּלוֹנִי וְאָמַר לָהּ, הֲרֵי אַתְּ מְקֻדֶּשֶׁת לִי בַּהֲנָאַת מַתָּנָה זוֹ שֶׁקִּבַּלְתִּי בִּרְצוֹנֵךְ--הֲרֵי זוֹ מְקֻדֶּשֶׁת.

 אָמַר לָהּ, הֵא לָךְ דֵּינָר זֶה מַתָּנָה וְהִתְקַדְּשִׁי לִפְלוֹנִי, וְקִדְּשָׁהּ אוֹתוֹ פְּלוֹנִי וְאָמַר לָהּ, הֲרֵי אַתְּ מְקֻדֶּשֶׁת לִי בַּהֲנָאָה זוֹ הַבָּאָה לָךְ בִּגְלָלִי--הֲרֵי זוֹ מְקֻדֶּשֶׁת, אַף עַל פִּי שֶׁלֹּא נָתַן לָהּ הַמְּקַדֵּשׁ כְּלוּם.

אָמְרָה לוֹ, הֵא לָךְ דֵּינָר זֶה מַתָּנָה וְאֶתְקַדַּשׁ לָךְ, וּלְקָחוֹ וְאָמַר לָהּ, הֲרֵי אַתְּ מְקֻדֶּשֶׁת לִי בַּהֲנָאָה זוֹ שֶׁקִּבַּלְתִּי מִמֵּךְ--אִם אָדָם חָשׁוּב הוּא, הֲרֵי זוֹ מְקֻדֶּשֶׁת, שֶׁהֲנָאָה יֵשׁ לָהּ בִּהְיוֹתוֹ נִהְנֶה מִמֶּנָּה, וּבַהֲנָאָה זוֹ תַּקְנֶה עַצְמָהּ לוֹ.

 הָאוֹמֵר לְאִשָּׁה, הִתְקַדְּשִׁי לִי בְּדֵינָר, וַהֲרֵי זֶה הַמַּשְׁכּוֹן בְּיָדֵךְ עַד שֶׁאֶתֵּן הַדֵּינָר--אֵינָהּ מְקֻדֶּשֶׁת: לֹא הַדֵּינָר הִגִּיעַ לְיָדָהּ, וְלֹא הַמַּשְׁכּוֹן נָתַן לִהְיוֹתוֹ שֶׁלָּהּ.
הָיָה בְּיָדוֹ מַשְׁכּוֹן עַל חוֹב שֶׁיֵּשׁ לוֹ אֵצֶל אֲחֵרִים, וְקִדַּשׁ בּוֹ אִשָּׁה--אַף עַל פִּי שְׁאֵינוּ שֶׁלּוֹ, הֲרֵי זוֹ מְקֻדֶּשֶׁת, מִפְּנֵי שֶׁבַּעַל חוֹב, יֵשׁ לוֹ מִקְצַת קִנְיָן בְּגוּפוֹ שֶׁלְּמַשְׁכּוֹן.

 הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי בְּדֵינָר זֶה, עַל מְנָת שֶׁתַּחְזִירִיהוּ לִי--אֵינָהּ מְקֻדֶּשֶׁת, בֵּין הִחְזִירָה בֵּין לֹא הִחְזִירָה: שְׁאִם לֹא הִחְזִירַתּוּ, הֲרֵי לֹא נִתְקַיַּם הַתְּנָאי; וְאִם הִחְזִירַתּוּ, הֲרֵי לֹא נִהְנָת וְלֹא הִגִּיעַ לְיָדָהּ כְּלוּם.

 נָתַן לָהּ אֲגֻדָּה שֶׁלַּהֲדָס וְכַיּוֹצֶא בָּהּ וְאָמַר לָהּ, הֲרֵי אַתְּ מְקֻדֶּשֶׁת לִי בְּזוֹ, וְקִבְּלָה אוֹתָהּ, וְאָמְרוּ לוֹ וַהֲלוֹא אֵין בָּהּ שׁוֹוֶה פְּרוּטָה, וְאָמַר תִּתְקַדַּשׁ בְּאַרְבָּעָה זוּזִים הַמָּחְבָּאִים בְּתוֹךְ הָאֲגֻדָּה--אִם אָמְרָה הִין, הֲרֵי זוֹ מְקֻדֶּשֶׁת.
וְאִם שָׁתְקָה--אֵינָהּ מְקֻדֶּשֶׁת בְּמָעוֹת אֵלּוּ, שֶׁהַשְּׁתִיקָה שֶׁלְּאַחַר מַתַּן מָעוֹת לְיָדָהּ אֵינָהּ מוֹעֶלֶת; וְתִהְיֶה מְקֻדֶּשֶׁת בְּסָפֵק, מִפְּנֵי הָאֲגֻדָּה--שֶׁמֶּא תִּשְׁוֶה פְּרוּטָה, בְּמָקוֹם אַחֵר.

 הָאוֹמֵר לְאִשָּׁה, הִתְקַדְּשִׁי לִי בִּתְמָרָה זוֹ, הִתְקַדְּשִׁי לִי בְּזוֹ, הִתְקַדְּשִׁי לִי בְּזוֹ--אִם יֵשׁ בְּאַחַת מֵהֶן שׁוֹוֶה פְּרוּטָה, הֲרֵי זוֹ מְקֻדֶּשֶׁת; וְאִם לָאו--אֵינָהּ מְקֻדֶּשֶׁת אֵלָא מִסָּפֵק, שֶׁמֶּא תִּשְׁוֶה תְּמָרָה אַחַת פְּרוּטָה בִּמְדִינָה אַחֶרֶת.

 אָמַר לָהּ, הִתְקַדְּשִׁי לִי בְּזוֹ וּבְזוֹ וּבְזוֹ--אִם יֵשׁ בְּכֻלָּם שׁוֹוֶה פְּרוּטָה, מְקֻדֶּשֶׁת; וְאִם לָאו, אֵינָהּ מְקֻדֶּשֶׁת אֵלָא מִסָּפֵק.
הָיְתָה אוֹכֶלֶת רִאשׁוֹנָה רִאשׁוֹנָה--אִם יֵשׁ בָּאַחֲרוֹנָה שׁוֹוֶה פְּרוּטָה, מְקֻדֶּשֶׁת; וְאִם לָאו, אֵינָהּ מְקֻדֶּשֶׁת אֵלָא מִסָּפֵק--שֶׁאוֹתָן תְּמָרִים שֶׁאָכְלָה, הֲרֵי הֶן כְּמַלְוָה, וְהַמְּקַדֵּשׁ בְּמַלְוָה אֵינָהּ מְקֻדֶּשֶׁת, וְנִמְצָא שְׁאֵין הַקִּדּוּשִׁין אֵלָא בִּתְמָרָה אַחֲרוֹנָה.

 אָמַר לָהּ, הֲרֵי אַתְּ מְקֻדֶּשֶׁת לִי בְּאֵלּוּ--אִם יֵשׁ בְּכֻלָּן שׁוֹוֶה פְּרוּטָה, מְקֻדֶּשֶׁת: אַף עַל פִּי שְׁהִיא אוֹכֶלֶת רִאשׁוֹנָה רִאשׁוֹנָה, שֶׁלָּהּ הִיא אוֹכֶלֶת.

 הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי בְּכוֹס זֶה--אִם הָיָה מָלֵא מַיִם--הֲרֵי זוֹ מְקֻדֶּשֶׁת בּוֹ, וּבְמַה שֶׁבְּתוֹכוֹ; וְאִם הָיָה מָלֵא יַיִן--הֲרֵי זוֹ מְקֻדֶּשֶׁת בּוֹ, וְלֹא בְּמַה שֶׁבְּתוֹכוֹ.
וְאִם הָיָה מָלֵא שֶׁמֶן--הֲרֵי זוֹ מְקֻדֶּשֶׁת בְּמַה שֶׁבְּתוֹכוֹ, וְלֹא בּוֹ; לְפִיכָּךְ אִם לֹא הָיָה בַּשֶּׁמֶן שׁוֹוֶה פְּרוּטָה, הֲרֵי זוֹ מְקֻדֶּשֶׁת בְּסָפֵק, וְאִם הָיָה בַּשֶּׁמֶן שׁוֹוֶה פְּרוּטָה, הֲרֵי זוֹ מְקֻדֶּשֶׁת וַדַּאי: וְאֵין מַשְׁגִּיחִין עַל הַכּוֹס.

הִלְכּוֹת אִישׁוּת פֵּרֶק ו 
הַמְּקַדֵּשׁ עַל תְּנָאי--אִם נִתְקַיַּם הַתְּנָאי, מְקֻדֶּשֶׁת; וְאִם לֹא נִתְקַיַּם, אֵינָהּ מְקֻדֶּשֶׁת: בֵּין שֶׁהָיָה הַתְּנָאי מִן הָאִישׁ, בֵּין שֶׁהָיָה מִן הָאִשָּׁה.
וְכָל תְּנָאי שֶׁבָּעוֹלָם--בֵּין בְּקִדּוּשִׁין, בֵּין בְּגֵרוּשִׁין, בֵּין בְּמֶקָּח וּמִמְכָּר, בֵּין בִּשְׁאָר דִּינֵי מָמוֹן--צָרִיךְ לִהְיוֹת בַּתְּנָאי, אַרְבָּעָה דְּבָרִים.

וְאֵלּוּ הֶן הָאַרְבָּעָה דְּבָרִים שֶׁלְּכָל תְּנָאי--שֶׁיִּהְיֶה תְּנָאי כָּפוּל, וְשֶׁיִּהְיֶה הִין שֶׁלּוֹ קוֹדֵם לַלַּאו, וְשֶׁיִּהְיֶה הַתְּנָאי קוֹדֵם לַמַּעֲשֶׂה, וְשֶׁיִּהְיֶה הַתְּנָאי דָּבָר שֶׁאִפְשָׁר לְקַיְּמוֹ.
וְאִם חָסֵר הַתְּנָאי אֶחָד מֵהֶן--הֲרֵי הַתְּנָאי בָּטֵל, וּכְאִלּוּ אֵין שָׁם תְּנָאי כְּלָל; אֵלָא תִּהְיֶה זוֹ מְקֻדֶּשֶׁת אוֹ מְגֹרֶשֶׁת וְיִתְקַיַּם הַמֶּקָּח אוֹ הַמַּתָּנָה מִיָּד, וּכְאִלּוּ לֹא הִתְנָה כְּלָל, הוֹאִיל וְחָסֵר הַתְּנָאי, אֶחָד מִן הָאַרְבָּעָה.

כֵּיצַד: הָאוֹמֵר לְאִשָּׁה אִם תִּתְּנִי לִי מָאתַיִם זוּז, הֲרֵי אַתְּ מְקֻדֶּשֶׁת לִי בְּדֵינָר זֶה, וְאִם לֹא תִתְּנִי לִי, לֹא תְהִי מְקֻדֶּשֶׁת, וְאַחַר שֶׁהִתְנָה תְּנָאי זֶה, נָתַן לָהּ הַדֵּינָר--הֲרֵי הַתְּנָאי קַיָּם, וַהֲרֵי זוֹ מְקֻדֶּשֶׁת עַל תְּנָאי; וְאִם נָתְנָה לוֹ מָאתַיִם זוּז, הֲרֵי זוֹ מְקֻדֶּשֶׁת, וְאִם לֹא נָתְנָה, אֵינָהּ מְקֻדֶּשֶׁת.

אֲבָל אִם אָמַר לָהּ הֲרֵי אַתְּ מְקֻדֶּשֶׁת לִי בְּדֵינָר זֶה, וְנָתַן הַדֵּינָר בְּיָדָהּ, וְהִשְׁלִים הַתְּנָאי וְאָמַר אִם תִּתְּנִי לִי מָאתַיִם זוּז, תְּהִי מְקֻדֶּשֶׁת, וְאִם לֹא תִתְּנִי לִי, לֹא תְהִי מְקֻדֶּשֶׁת--הֲרֵי הַתְּנָאי בָּטֵל, מִפְּנֵי שֶׁהִקְדִּים הַמַּעֲשֶׂה וְנָתַן לְיָדָהּ וְאַחַר כָּךְ הִתְנָה, וְאַף עַל פִּי שֶׁהַכֹּל, בְּתוֹךְ כְּדֵי דִּבּוּר; וַהֲרֵי זוֹ מְקֻדֶּשֶׁת מִיָּד, וְאֵינָהּ צְרִיכָה לִתֵּן לוֹ כְּלוּם.

וְכֵן אִם אָמַר לָהּ אִם תִּתְּנִי לִי מָאתַיִם זוּז, הֲרֵי אַתְּ מְקֻדֶּשֶׁת לִי בְּדֵינָר זֶה, וְאַחַר כָּךְ נָתַן הַדֵּינָר לְיָדָהּ--הֲרֵי הַתְּנָאי בָּטֵל, מִפְּנֵי שֶׁלֹּא כָפַל תְּנָאוֹ, שֶׁהֲרֵי לֹא אָמַר לָהּ וְאִם לֹא תִתְּנִי, לֹא תְהִי מְקֻדֶּשֶׁת; וַהֲרֵי זוֹ מְקֻדֶּשֶׁת מִיָּד, וְאֵינָהּ צְרִיכָה לִתֵּן לוֹ כְּלוּם.

וְכֵן אִם אָמַר לָהּ אִם לֹא תִתְּנִי לִי מָאתַיִם זוּז, לֹא תְהִי מְקֻדֶּשֶׁת לִי, וְאִם תִּתְּנִי לִי מָאתַיִם זוּז, הֲרֵי אַתְּ מְקֻדֶּשֶׁת לִי בְּדֵינָר זֶה, וְאַחַר כָּךְ נָתַן הַדֵּינָר לְיָדָהּ--הֲרֵי הַתְּנָאי בָּטֵל, מִפְּנֵי שֶׁהִקְדִּים לָאו לְהִין; וַהֲרֵי זוֹ מְקֻדֶּשֶׁת מִיָּד, וְאֵינָהּ צְרִיכָה לִתֵּן.

וְכֵן אִם אָמַר לָהּ אִם תַּעֲלִי לָרָקִיעַ, אוֹ תֵּרְדִי לַתְּהוֹם, הֲרֵי אַתְּ מְקֻדֶּשֶׁת לִי בְּדֵינָר זֶה, וְאִם לֹא תַעֲלִי לָרָקִיעַ, וְלֹא תֵרְדִי לַתְּהוֹם, לֹא תְהִי מְקֻדֶּשֶׁת, וְאַחַר כָּךְ נָתַן הַדֵּינָר בְּיָדָהּ--הֲרֵי הַתְּנָאי בָּטֵל, וַהֲרֵי הִיא מְקֻדֶּשֶׁת מִיָּד: שֶׁהַדָּבָר יָדוּעַ שְׁאֵי אִפְשָׁר לָהּ לְקַיַּם תְּנָאי זֶה, וְאֵין זֶה אֵלָא כְּמַפְלִיגָהּ בִּדְבָרִים דֶּרֶךְ שְׂחוֹק וְהֶתֶל.

הֲרֵי שֶׁהִתְנָה בְּדָבָר שֶׁאִפְשָׁר לַעֲשׂוֹתוֹ, אֵלָא שֶׁהַתּוֹרָה אָסְרָה אוֹתוֹ--כְּגוֹן שֶׁאָמַר לָאִשָּׁה אִם תֹּאכְלִי חֵלֶב וְדָם, הֲרֵי אַתְּ מְקֻדֶּשֶׁת לִי בְּדֵינָר זֶה, וְאִם לֹא תֹאכְלִי, לֹא תְהִי מְקֻדֶּשֶׁת, אִם תֹּאכְלִי בְּשַׂר חֲזִיר, הֲרֵי זֶה גִּטִּיךְ, וְאִם לֹא תֹאכְלִי, לֹא יְהֶא גֶּט, וְאַחַר שֶׁהִתְנָה, נָתַן הַדֵּינָר אוֹ הַגֶּט בְּיָדָהּ--הֲרֵי הַתְּנָאי קַיָּם; וְאִם עָבְרָה וְאָכְלָה, תִּהְיֶה מְקֻדֶּשֶׁת אוֹ מְגֹרֶשֶׁת, וְאִם לֹא אָכְלָה, אֵינָהּ מְקֻדֶּשֶׁת וְאֵינָהּ מְגֹרֶשֶׁת.
וְאֵין אוֹמְרִים בְּזֶה, הֲרֵי הִתְנָה עַל מַה שֶׁכָּתוּב בַּתּוֹרָה, שֶׁהֲרֵי בְּיָדָהּ שֶׁלֹּא תֹאכַל, וְלֹא תִתְקַדַּשׁ וְלֹא תִתְגָּרַשׁ.

וּבְמַה אָמְרוּ כָּל הַמַּתְנֶה עַל מַה שֶׁכָּתוּב בַּתּוֹרָה, תְּנָאוֹ בָּטֵל חוּץ מִדָּבָר שֶׁבְּמָמוֹן: כְּגוֹן שֶׁקִּדַּשׁ אוֹ גֵּרַשׁ אוֹ נָתַן אוֹ מָכַר עַל תְּנָאי שְׁהוּא רוֹצֶה בִּתְנָאוֹ שֶׁיְּזַכֶּה עַצְמוֹ בְּדָבָר שֶׁלֹּא זִכְּתָה לוֹ תּוֹרָה וּמָנְעָה מִמֶּנּוּ, אוֹ יִפְטֹר עַצְמוֹ בִּתְנָאוֹ מִדָּבָר שֶׁחִיְּבָה אוֹתוֹ בּוֹ תּוֹרָה--שֶׁאוֹמְרִין לוֹ תְּנָאָךְ בָּטֵל, וּכְבָר נִתְקַיְּמוּ מַעֲשֶׂיךָ, וְאֵין אַתָּה נִפְטָר מִדָּבָר שֶׁחִיְּבָה אוֹתָךְ בּוֹ הַתּוֹרָה, וְלֹא תִזְכֶּה בְּדָבָר שֶׁמָּנְעָה אוֹתָךְ מִמֶּנּוּ.

כֵּיצַד: כְּגוֹן שֶׁקִּדַּשׁ אִשָּׁה עַל תְּנָאי שְׁאֵין לָהּ עָלָיו שְׁאֵר כְּסוּת וְעוֹנָה--שֶׁאוֹמְרִין לוֹ כְּסוּת וּשְׁאֵר, תְּנָאָךְ קַיָּם מִפְּנֵי שְׁהוּא תְּנָאי שֶׁבְּמָמוֹן.
אֲבָל בָּעוֹנָה--תְּנָאָךְ בָּטֵל, שֶׁהַתּוֹרָה חִיְּבָה אוֹתָךְ בָּעוֹנָה: וַהֲרֵי זוֹ מְקֻדֶּשֶׁת, וְאַתָּה חַיָּב בְּעוֹנָתָהּ; וְאֵין בְּיָדָךְ לִפְטֹר עַצְמָךְ בִּתְנָאָךְ.
וְכֵן כָּל כַּיּוֹצֶא בְּזֶה.

וְכֵן הַמְּקַדֵּשׁ יְפַת תֹּאַר עַל תְּנָאי שֶׁיִּתְעַמַּר בָּהּ--הֲרֵי זוֹ מְקֻדֶּשֶׁת, וְאֵין לוֹ לְהִתְעַמַּר בָּהּ: שֶׁהֲרֵי הַתּוֹרָה מָנְעָה אוֹתוֹ מִלְּהִשְׁתַּעְבַּד בָּהּ, אַחַר שֶׁנִּבְעֲלָה; וְלֹא מִפְּנֵי תְּנָאוֹ יִזְכֶּה בְּדָבָר שֶׁמָּנְעָה אוֹתוֹ תּוֹרָה, אֵלָא תְּנָאוֹ בָּטֵל.
וְכֵן כָּל כַּיּוֹצֶא בְּזֶה.

 הִתְנָה עַל הָאִשָּׁה בְּשָׁעַת קִדּוּשִׁין, אוֹ בְּשָׁעַת גֵּרוּשִׁין, שֶׁתִּבָּעֵל לְאָבִיהָ וּלְאָחִיהָ אוֹ לִבְנָהּ, וְכַיּוֹצֶא בְּזֶה--הֲרֵי זֶה כְּמִי שֶׁהִתְנָה עָלֶיהָ שֶׁתַּעֲלֶה לָרָקִיעַ, אוֹ שֶׁתֵּרֵד לַתְּהוֹם; וּתְנָאוֹ בָּטֵל, שְׁאֵין בְּיָדָהּ שֶׁיַּעַבְרוּ אֲחֵרִים וְיָבוֹאוּ עַל הָעֶרְוָה, וְנִמְצָא שֶׁהִתְנָה בְּדָבָר שְׁאֵין בְּיָדָהּ לְקַיְּמוֹ.
וְכֵן כָּל כַּיּוֹצֶא בְּזֶה.

 אֲבָל אִם הִתְנָה עָלֶיהָ שֶׁיִּתֵּן לִי פְּלוֹנִי חֲצֵרוֹ, אוֹ שֶׁיַּשִּׂיא בִּתּוֹ לִבְנִי, וְכַיּוֹצֶא בְּזֶה--תְּנָאוֹ קַיָּם: שֶׁהֲרֵי אִפְשָׁר בְּיָדָהּ לְקַיְּמוֹ, וְתִתֵּן לִפְלוֹנִי מָמוֹן הַרְבֵּה, עַד שֶׁיִּתֵּן לוֹ חֲצֵרוֹ, וְעַד שֶׁיַּשִּׂיא בִּתּוֹ לִבְנוֹ--שֶׁהֲרֵי אֵין כָּאן עֲבֵרָה.
וְכֵן כָּל כַּיּוֹצֶא בְּזֶה.

 שִׂים אֵלּוּ הַדְּבָרִים שֶׁלַּתְּנָאִים לְנֶגֶד עֵינֶיךָ תָּמִיד, וְכָל מָקוֹם שֶׁאַתָּה שׁוֹמֵעַ הַמְּקַדֵּשׁ עַל תְּנָאי כָּךְ וְכָּךְ, אוֹ הַנּוֹתֵן גֶּט עַל תְּנָאי כָּךְ וְכָּךְ, אוֹ הַמּוֹכֵר, אוֹ הַנּוֹתֵן עַל תְּנָאי--תֵּדַע שֶׁהַתְּנָאי יֵשׁ בּוֹ אַרְבָּעָה דְּבָרִים אֵלּוּ שֶׁבֵּאַרְנוּ, כְּדֵי שֶׁלֹּא נִהְיֶה צְרִיכִין לְפָרַשׁ אוֹתָן בְּכָל מָקוֹם וּמָקוֹם; וְאִם חָסֵר אֶחָד מֵהֶן, אֵין כָּאן תְּנָאי.

 יֵשׁ מִקְצַת גְּאוֹנִים אַחֲרוֹנִים שֶׁאָמְרוּ אֵין אָדָם צָרִיךְ לִכְפֹּל תְּנָאוֹ, אֵלָא בְּגִטִּין וְקִדּוּשִׁין בִּלְבָד; אֲבָל בְּדִינֵי מָמוֹן, אֵינוּ צָרִיךְ לִכְפֹּל.
וְאֵין רָאוּי לִסְמֹךְ עַל דָּבָר זֶה, שֶׁכְּפִילַת הַתְּנָאי עִם שְׁאָר הָאַרְבָּעָה דְּבָרִים, מִתְּנָאי בְּנֵי רְאוּבֵן וּבְנֵי גָּד לָמְדוּ אוֹתָן חֲכָמִים, "אִם-יַעַבְרוּ בְנֵי-גָד ...
וְאִם-לֹא יַעַבְרוּ" --וּתְנָאי זֶה, לֹא הָיָה בְּגִטִּין וְלֹא בְּקִדּוּשִׁין.
וּכְזֶה הוֹרוּ גְּדוֹלֵי הַגְּאוֹנִים הָרִאשׁוֹנִים, וְכֵן רָאוּי לַעֲשׂוֹת.

 הַמְּקַדֵּשׁ עַל תְּנָאי--כְּשֶׁיִּתְקַיַּם הַתְּנָאי--תִּהְיֶה מְקֻדֶּשֶׁת מִשָּׁעָה שֶׁנִּתְקַיַּם הַתְּנָאי, לֹא מִשָּׁעָה שֶׁנִּתְקַדְּשָׁה.

כֵּיצַד: הָאוֹמֵר לְאִשָּׁה אִם אֶתֵּן לָךְ מָאתַיִם זוּז בְּשָׁנָה זוֹ, הֲרֵי אַתְּ מְקֻדֶּשֶׁת לִי בְּדֵינָר זֶה, וְאִם לֹא אֶתֵּן לָךְ, לֹא תְהִי מְקֻדֶּשֶׁת, וְנָתַן הַדֵּינָר לְיָדָהּ בְּנִיסָן, וְנָתַן לָהּ הַמָּאתַיִם זוּז שֶׁהִתְנָה עִמָּהּ בְּתִשְׁרִי--הֲרֵי זוֹ מְקֻדֶּשֶׁת מִתִּשְׁרִי; לְפִיכָּךְ אִם קִדְּשָׁהּ שֵׁנִי, קֹדֶם שֶׁיִּתְקַיַּם הַתְּנָאי שֶׁלָּרִאשׁוֹן--הֲרֵי זוֹ מְקֻדֶּשֶׁת לַשֵּׁנִי.
וְכֵן הַדִּין בַּגִּטִּין, וּבַמְּמוֹנוֹת--בְּשָׁעָה שֶׁיִּתְקַיַּם הַתְּנָאי--הוּא שֶׁיִּהְיֶה גֶּט, אוֹ יִתְקַיַּם הַמֶּקָּח אוֹ הַמַּתָּנָה.

 בַּמֶּה דְּבָרִים אֲמוּרִים, בְּשֶׁהָיָה שָׁם תְּנָאי, וְלֹא אָמַר מֵעַכְשָׁו; אֲבָל אִם אָמַר לָהּ, הֲרֵי אַתְּ מְקֻדֶּשֶׁת לִי מֵעַכְשָׁו בְּדֵינָר זֶה, אִם אֶתֵּן לִיךְ מָאתַיִם זוּז, וּלְאַחַר זְמָן נָתַן לָהּ הַמָּאתַיִם--הֲרֵי זוֹ מְקֻדֶּשֶׁת לְמַפְרֵעַ, מִשָּׁעַת הַקִּדּוּשִׁין, אַף עַל פִּי שֶׁלֹּא נַעֲשָׂה הַתְּנָאי, אֵלָא לְאַחַר זְמָן מְרֻבֶּה; לְפִיכָּךְ אִם קִדְּשָׁהּ אַחֵר, קֹדֶם שֶׁיֵּעָשֶׂה הַתְּנָאי--אֵינָהּ מְקֻדֶּשֶׁת.
וְכֵן הַדִּין בַּגִּטִּין, וּבַמְּמוֹנוֹת.

 כָּל הָאוֹמֵר מֵעַכְשָׁו, אֵינוּ צָרִיךְ לִכְפֹּל תְּנָאוֹ; וְלֹא לְהַקְדִּים הַתְּנָאי לַמַּעֲשֶׂה, אֵלָא אַף עַל פִּי שֶׁהִקְדִּים הַמַּעֲשֶׂה, תְּנָאוֹ קַיָּם.
אֲבָל צָרִיךְ לְהַתְנוֹת בְּדָבָר שֶׁאִפְשָׁר לְקַיְּמוֹ; וְאִם הִתְנָה בְּדָבָר שְׁאֵי אִפְשָׁר לְקַיְּמוֹ--הֲרֵי זֶה כְּמַפְלִיג בִּדְבָרִים, וְאֵין שָׁם תְּנָאי.
וְכָל הָאוֹמֵר עַל מְנַת--הֲרֵי זֶה כְּאוֹמֵר מֵעַכְשָׁו, וְאֵינוּ צָרִיךְ לִכְפֹּל הַתְּנָאי, וְלֹא לְהַקְדִּימוֹ לַמַּעֲשֶׂה.

 כֵּיצַד: הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי, עַל מְנָת שֶׁתִּתְּנִי לִי מָאתַיִם זוּז, הֲרֵי זֶה גִּטִּיךְ, עַל מְנָת שֶׁתִּתְּנִי לִי מָאתַיִם זוּז, הֲרֵי חָצֵר זוֹ נְתוּנָה לָךְ בְּמַתָּנָה, עַל מְנָת שֶׁתִּתֵּן לִי מָאתַיִם זוּז--הֲרֵי תְּנָאוֹ קַיָּם, וְנִתְקַדְּשָׁה הָאִשָּׁה, אוֹ נִתְגָּרְשָׁה, וְזָכָה זֶה בֶּחָצֵר: וְהֶם, יִתְּנוּ הַמָּאתַיִם זוּז; וְאִם לֹא נָתְנוּ--לֹא תִהְיֶה זוֹ מְקֻדֶּשֶׁת, וְלֹא תִתְגָּרַשׁ זוֹ, וְלֹא יִזְכֶּה זֶה בֶּחָצֵר.
וְאַף עַל פִּי שֶׁלֹּא כָפַל תְּנָאוֹ, וְאַף עַל פִּי שֶׁהִקְדִּים הַמַּעֲשֶׂה לַתְּנָאי, וְנָתַן הַקִּדּוּשִׁין אוֹ הַגֶּט בְּיָדָהּ וְהִחְזִיק זֶה בֶּחָצֵר, וְאַחַר כָּךְ הִשְׁלִים תְּנָאוֹ: שֶׁהֲרֵי כְּשֶׁיִּתְקַיַּם הַתְּנָאי--יִזְכֶּה זֶה בֶּחָצֵר, וְתִתְקַדַּשׁ זוֹ וְתִתְגָּרַשׁ זוֹ, מִשָּׁעָה רִאשׁוֹנָה שֶׁבָּהּ נַעֲשָׂה הַמַּעֲשֶׂה, כְּאִלּוּ לֹא הָיָה שָׁם תְּנָאי כְּלָל.

הִלְכּוֹת אִישׁוּת פֵּרֶק ז 
הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי, עַל מְנָת שֶׁיִּרְצֶה אָבִי--רָצָה הָאָב, מְקֻדֶּשֶׁת; לֹא רָצָה, אוֹ שֶׁשָּׁתַק, אוֹ שֶׁמֵּת קֹדֶם שֶׁיִּשְׁמַע הַדָּבָר--אֵינָהּ מְקֻדֶּשֶׁת.
עַל מְנָת שֶׁלֹּא יְמַחֶה אָבִי--שָׁמַע וּמִחָה, אֵינָהּ מְקֻדֶּשֶׁת; לֹא מִחָה, אוֹ שֶׁמֵּת--הֲרֵי זוֹ מְקֻדֶּשֶׁת.
מֵת הַבֵּן, וְאַחַר כָּךְ שָׁמַע הָאָב--מְלַמְּדִין אֶת הָאָב שֶׁיֹּאמַר אֵינִי רוֹצֶה, כְּדֵי שֶׁלֹּא יְהֶא שָׁם קִדּוּשִׁין, וְלֹא תִפֹּל לִפְנֵי יָבָם.

הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי בְּזֶה, עַל מְנָת שֶׁיֵּשׁ לִי מָאתַיִם זוּז, אוֹ בֵּית כּוֹר עָפָר--אִם יֵשׁ שָׁם עֵדִים שֶׁיֵּשׁ לוֹ, הֲרֵי זוֹ מְקֻדֶּשֶׁת; וְאִם אֵין לוֹ, הֲרֵי זוֹ מְקֻדֶּשֶׁת מִסָּפֵק--שֶׁמֶּא יֵשׁ לוֹ, וְהוּא אוֹמֵר אֵין לוֹ כְּדֵי לְקַלְקְלָהּ.

הֲרֵי אַתְּ מְקֻדֶּשֶׁת לִי בְּזֶה, עַל מְנָת שֶׁיֵּשׁ לִי מָאתַיִם זוּז, אוֹ בֵּית כּוֹר עָפָר בְּמָקוֹם פְּלוֹנִי--אִם יֵשׁ לוֹ בְּאוֹתוֹ מָקוֹם, מְקֻדֶּשֶׁת; וְאִם אֵין לוֹ בְּאוֹתוֹ מָקוֹם שֶׁאָמַר, הֲרֵי זוֹ מְקֻדֶּשֶׁת מִסָּפֵק--שֶׁמֶּא יֵשׁ לוֹ שָׁם, וְהוּא מִתְכַּוֵּן לְקַלְקְלָהּ.

הֲרֵי אַתְּ מְקֻדֶּשֶׁת לִי בְּזֶה, עַל מְנָת שֶׁאַרְאֵךְ מָאתַיִם זוּז, אוֹ בֵּית כּוֹר עָפָר--הֲרֵי זוֹ מְקֻדֶּשֶׁת, וְיַרְאֶנָּה; הֶרְאָהּ הַזּוּזִים בְּיַד אֲחֵרִים, אוֹ שֶׁהֶרְאָהּ בֵּית כּוֹר עָפָר בִּשְׂדֵה אֲחֵרִים--אֵינָהּ מְקֻדֶּשֶׁת, עַד שֶׁיַּרְאֶנָּה מִשֶּׁלּוֹ.
לָקַח הַמָּעוֹת בְּמַלְוָה, אוֹ בְּשֻׁתָּפוּת, אוֹ שֶׁשָּׂכַר הַשָּׂדֶה, אוֹ לְקָחָהּ בַּאֲרִיסוּת וְהֶרְאָהּ--אֵינָהּ מְקֻדֶּשֶׁת, עַד שֶׁיַּרְאֶנָּה מִשֶּׁלּוֹ: שֶׁמַּשְׁמַע שֶׁאַרְאֵךְ, שֶׁאַרְאֵךְ שֶׁעִמִּי לְעַצְמִי דָּבָר זֶה שֶׁאָמַרְתִּי לָךְ.

הָיָה לוֹ בֵּית כּוֹר עָפָר, וְהָיָה בּוֹ נְקָעִים עֲמוּקִים עֲשָׂרָה טְפָחִים, אוֹ סְלָעִים גְּבוֹהִים עֲשָׂרָה טְפָחִים--אִם הָיוּ הַנְּקָעִים מְלֵאִים מַיִם--הֲרֵי הֶן כִּסְלָעִים וְאֵין נִמְדָּדִין עִמּוֹ, מִפְּנֵי שְׁאֵינָן רְאוּיִין לִזְרִיעָה; וְאִם אֵינָן מְלֵאִין מַיִם--נִמְדָּדִין עִמּוֹ, מִפְּנֵי שְׁהֶן רְאוּיִין לִזְרִיעָה.

הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי בְּזֶה, עַל מְנָת שְׁאֵין עָלַיִךְ נְדָרִים, וְנִמְצְאוּ עָלֶיהָ אֶחָד מִשְּׁלוֹשָׁה נְדָרִים אֵלּוּ--שֶׁלֹּא תֹאכַל בָּשָׂר, אוֹ שֶׁלֹּא תִשְׁתֶּה יַיִן, אוֹ שֶׁלֹּא תִתְקַשַּׁט בְּמִינֵי צִבְעוֹנִין--אֵינָהּ מְקֻדֶּשֶׁת; נִמְצָא עָלֶיהָ נֶדֶר חוּץ מֵאֵלּוּ--אַף עַל פִּי שְׁהוּא אוֹמֵר מַקְפִּיד אֲנִי אַפִלּוּ עַל זֶה, הֲרֵי זוֹ מְקֻדֶּשֶׁת.
וְאִם אָמַר לָהּ, עַל מְנָת שְׁאֵין עָלַיִךְ כָּל נֶדֶר--אַפִלּוּ נִמְצֵאת שֶׁנָּדְרָה שֶׁלֹּא תֹאכַל חַרוּבִין, אֵינָהּ מְקֻדֶּשֶׁת.

הָאוֹמֵר לְאִשָּׁה הֲרֵי אַתְּ מְקֻדֶּשֶׁת לִי בְּזֶה, עַל מְנָת שְׁאֵין בִּיךְ מוּמִין, וְנִמְצָא בָּהּ אֶחָד מִן הַמּוּמִין הַפּוֹסְלִין בַּנָּשִׁים--אֵינָהּ מְקֻדֶּשֶׁת; נִמְצָא בָּהּ מוּם אַחֵר חוּץ מֵאוֹתָן הַמּוּמִין--אַף עַל פִּי שֶׁאָמַר מַקְפִּיד אֲנִי אַפִלּוּ עַל זֶה, הֲרֵי זוֹ מְקֻדֶּשֶׁת.

וּמַה הֶן הַמּוּמִין הַפּוֹסְלִין בַּנָּשִׁים--כָּל הַמּוּמִין הַפּוֹסְלִין בַּכּוֹהֲנִים, פּוֹסְלִין בַּנָּשִׁים; וּבְהִלְכּוֹת בִּיאַת הַמִּקְדָּשׁ, יִתְבָּאֲרוּ כָּל מוּמֵי הַכּוֹהֲנִים.
וְיוֹתֵר עֲלֵיהֶן בַּנָּשִׁים--רֵיחַ הָרָע, וְזִיעָה, וְרֵיחַ הַפֶּה, וְקוֹל עָבֶה, וְדַדִּין גַּסִּין מֵחַבְרוֹתֶיהָ טֶפַח, וְטֶפַח בֵּין דַּד לְדַד, וּנְשִׁיכַת כֶּלֶב וְנַעֲשָׂה הַמָּקוֹם צַלֶּקֶת; וְשׁוּמָה שֶׁעַל הַפַּדַּחַת, אַפִלּוּ הָיְתָה קְטַנָּה בְּיוֹתֵר, וְאַפִלּוּ קְרוֹבָה מִשְּׁעַר רֹאשָׁהּ וְאַף עַל פִּי שְׁאֵין בָּהּ שֵׂעָר, וְזוֹ הִיא הַשּׁוּמָה שֶׁיְּתֵרָה בָּאִשָּׁה עַל הַכּוֹהֲנִים.

אֲבָל אִם הָיְתָה שׁוּמָה שֶׁיֵּשׁ בָּהּ שֵׂעָר בִּשְׁאָר הַפָּנִים, אוֹ שׁוּמָה גְּדוֹלָה כָּאֵיסָר אַף עַל פִּי שְׁאֵין בָּהּ שֵׂעָר--הֲרֵי זֶה מוּם, בֵּין בַּכּוֹהֲנִים בֵּין בַּנָּשִׁים.

 הַמְּקַדֵּשׁ אִשָּׁה סְתָם, וְנִמְצָא בָּהּ אֶחָד מִן הַמּוּמִין הַפּוֹסְלִין בַּנָּשִׁים, אוֹ נִמְצָא עָלֶיהָ אֶחָד מִשְּׁלוֹשָׁה נְדָרִים--הֲרֵי זוֹ מְקֻדֶּשֶׁת מִסָּפֵק.

קִדְּשָׁהּ עַל מְנָת שְׁאֵין עָלֶיהָ נְדָרִים, וְהָיוּ עָלֶיהָ נְדָרִים, וְהָלְכָה אֵצֶל חָכָם וְהִתִּיר לָהּ--הֲרֵי זוֹ מְקֻדֶּשֶׁת; קִדְּשָׁהּ עַל מְנָת שְׁאֵין בָּהּ מוּמִין, וְהָיוּ בָּהּ מוּמִין, וְהָלְכָה אֵצֶל רוֹפֵא וְרִפָּא אוֹתָהּ--אֵינָהּ מְקֻדֶּשֶׁת.
אֲבָל אִם הִתְנָה הָאִישׁ שְׁאֵין עָלָיו נְדָרִים, וּשְׁאֵין בּוֹ מוּמִין, וְהָיוּ עָלָיו נְדָרִים, וְהָיוּ בּוֹ מוּמִין, וְהָלַךְ אֵצֶל חָכָם וְהִתִּירוֹ, אֵצֶל רוֹפֵא וְרִפְּאוֹ--הֲרֵי זוֹ מְקֻדֶּשֶׁת: שְׁאֵין לָאִישׁ גְּנָאי בְּמוּמִין שֶׁכְּבָר נִרְפְּאוּ, וְאֵין הָאִשָּׁה מַקְפֶּדֶת עַל זֹאת.

 הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי בְּזֶה, עַל מְנָת שֶׁאֶתֵּן לִיךְ מָאתַיִם זוּז מִכָּאן וְעַד שְׁלוֹשִׁים יוֹם--אִם נָתַן לָהּ בְּתוֹךְ שְׁלוֹשִׁים יוֹם, מְקֻדֶּשֶׁת; וְאִם עָבְרוּ הַשְּׁלוֹשִׁים וְלֹא נָתַן, אֵינָהּ מְקֻדֶּשֶׁת.

הֲרֵי אַתְּ מְקֻדֶּשֶׁת לִי בְּזוּזִים אֵלּוּ, לְאַחַר שְׁלוֹשִׁים יוֹם--אַף עַל פִּי שֶׁנִּתְאַכְּלוּ הַמָּעוֹת בְּתוֹךְ שְׁלוֹשִׁים יוֹם, הֲרֵי זוֹ מְקֻדֶּשֶׁת לְאַחַר הַשְּׁלוֹשִׁים; וְאִם חָזַר בּוֹ בְּתוֹךְ הַשְּׁלוֹשִׁים, אוֹ חָזְרָה הִיא--אֵינָהּ מְקֻדֶּשֶׁת.

 בָּא שֵׁנִי וְקִדְּשָׁהּ בְּתוֹךְ הַשְּׁלוֹשִׁים יוֹם, הֲרֵי זוֹ מְקֻדֶּשֶׁת לַשֵּׁנִי לְעוֹלָם--לְפִי שֶׁבְּשָׁעָה שֶׁקִּדְּשָׁהּ הַשֵּׁנִי, לֹא הָיְתָה מְקֻדֶּשֶׁת, וְתָפְסוּ בָּהּ קִדּוּשֵׁי שֵׁנִי, וְנַעֲשָׂת אֵשֶׁת אִישׁ; וּלְאַחַר הַשְּׁלוֹשִׁים יוֹם, כְּשֶׁיָּבוֹאוּ קִדּוּשֵׁי רִאשׁוֹן, יִמְצְאוּ אוֹתָהּ אֵשֶׁת אִישׁ, וְנִמְצָא הָרִאשׁוֹן כְּמִי שֶׁקִּדַּשׁ אֵשֶׁת אִישׁ שְׁאֵין הַקִּדּוּשִׁין תּוֹפְסִין בָּהּ.

 הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי מֵעַכְשָׁו לְאַחַר שְׁלוֹשִׁים יוֹם בְּדֵינָר זֶה, וּבָא אַחֵר וְקִדְּשָׁהּ בְּתוֹךְ הַשְּׁלוֹשִׁים--הֲרֵי זוֹ מְקֻדֶּשֶׁת מִסָּפֵק לִשְׁנֵיהֶם; לְפִיכָּךְ שְׁנֵיהֶם נוֹתְנִין גֶּט, בֵּין בְּתוֹךְ הַשְּׁלוֹשִׁים יוֹם בֵּין לְאַחַר הַשְּׁלוֹשִׁים יוֹם.

הֲרֵי אַתְּ מְקֻדֶּשֶׁת לִי מֵעַכְשָׁו לְאַחַר שְׁלוֹשִׁים יוֹם, וּבָא אַחֵר וְאָמַר לָהּ, הֲרֵי אַתְּ מְקֻדֶּשֶׁת לִי מֵעַכְשָׁו לְאַחַר עֶשְׂרִים יוֹם, וּבָא אַחֵר וְאָמַר לָהּ, הֲרֵי אַתְּ מְקֻדֶּשֶׁת לִי מֵעַכְשָׁו לְאַחַר עֲשָׂרָה יָמִים, אַפִלּוּ הֶן מְאָה עַל הַסֵּדֶר הַזֶּה--קִדּוּשֵׁי כֻּלָּן תּוֹפְסִין בָּהּ; וּצְרִיכָה גֶּט מִכָּל אֶחָד וְאֶחָד, מִפְּנֵי שְׁהִיא מְקֻדֶּשֶׁת לְכֻלָּן בְּסָפֵק.

 הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי חוּץ מִפְּלוֹנִי, כְּלוֹמַר שֶׁלֹּא תֵאָסֵר עָלָיו, אֵלָא תִּהְיֶה אֵשֶׁת אִישׁ עַל כָּל הָעוֹלָם וְלִפְלוֹנִי כִּפְנוּיָה--הֲרֵי זוֹ סְפֵק מְקֻדֶּשֶׁת.
אֲבָל אִם אָמַר לָהּ, הֲרֵי אָתְּ מְקֻדֶּשֶׁת לִי, עַל מְנָת שֶׁתִּהְיִי מֻתֶּרֶת לִפְלוֹנִי--הֲרֵי זוֹ מְקֻדֶּשֶׁת; וְתִהְיֶה אֲסוּרָה עַל אוֹתוֹ פְּלוֹנִי כִּשְׁאָר הָעָם, מִפְּנֵי שֶׁהִתְנָה בְּדָבָר שְׁאֵי אִפְשָׁר לְקַיְּמוֹ.

 הַנּוֹתֵן שְׁתֵּי פְּרוּטוֹת לְאִשָּׁה וְאָמַר לָהּ, הֲרֵי אַתְּ מְקֻדֶּשֶׁת לִי הַיּוֹם בְּאַחַת, וּבְאַחַת לְאַחַר שֶׁאֲגָרְשֵׁךְ--הֲרֵי זוֹ מְקֻדֶּשֶׁת; וּכְשֶׁיְּגָרַשׁ אוֹתָהּ, תִּהְיֶה מְקֻדֶּשֶׁת--עַד שֶׁיְּגָרַשׁ אוֹתָהּ פַּעַם שְׁנִיָּה, מִן קִדּוּשֵׁי פְּרוּטָה שְׁנִיָּה.

אֲבָל הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי בְּזֶה לְאַחַר שֶׁאֶתְגַּיַּר, לְאַחַר שֶׁתִּתְגַּיְּרִי, לְאַחַר שֶׁאֶשְׁתַּחְרַר, לְאַחַר שֶׁתִּשְׁתַּחְרְרִי, לְאַחַר שֶׁיָּמוּת בַּעְלִיךְ, לְאַחַר שֶׁתָּמוּת אֲחוֹתֵיךְ--אֵינָהּ מְקֻדֶּשֶׁת, מִפְּנֵי שְׁאֵינוּ יָכוֹל עַתָּה לְקַדְּשָׁהּ.

 הָאוֹמֵר לִיבָמָה, הֲרֵי אַתְּ מְקֻדֶּשֶׁת לִי בְּזֶה לְאַחַר שֶׁיַּחְלֹץ לִיךְ יְבָמִיךְ--הֲרֵי זוֹ מְקֻדֶּשֶׁת מִסָּפֵק, הוֹאִיל וְאִלּוּ קִדְּשָׁהּ עַתָּה, הָיוּ קִדּוּשִׁין תּוֹפְסִין בָּהּ מִסָּפֵק.

 הָאוֹמֵר לַחֲבֵרוֹ, אִם יָלְדָה אִשְׁתָּךְ נְקֵבָה, הֲרֵי הִיא מְקֻדֶּשֶׁת לִי בְּזֶה--לֹא אָמַר כְּלוּם; וְאִם הָיְתָה אֵשֶׁת חֲבֵרוֹ מְעֻבֶּרֶת וְהֻכַּר הָעֹבֶר, הֲרֵי זוֹ מְקֻדֶּשֶׁת.
וְיֵרָאֶה לִי, שֶׁצָּרִיךְ לַחְזֹר וּלְקַדַּשׁ אוֹתָהּ מֵאָבִיהָ אַחַר שֶׁתִּוָּלֵד, כְּדֵי שֶׁיַּכְנִיס אוֹתָהּ בְּקִדּוּשִׁין שְׁאֵין בָּהֶן דֹּפִי.

 הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי בְּמֵאָה דֵּינָר, וְנָתַן לָהּ אַפִלּוּ דֵּינָר אֶחָד--הֲרֵי זוֹ מְקֻדֶּשֶׁת מִשֶּׁלָּקְחָה הַדֵּינָר, וְהוּא יַשְׁלִים לָהּ אֶת הַשְּׁאָר: שֶׁזֶּה כְּמִי שֶׁאָמַר לָהּ, הֲרֵי אַתְּ מְקֻדֶּשֶׁת לִי בְּדֵינָר זֶה, עַל מְנָת שֶׁאַשְׁלִים לִיךְ מֵאָה דֵּינָר--שְׁהִיא מְקֻדֶּשֶׁת לוֹ מֵעַכְשָׁו.

בַּמֶּה דְּבָרִים אֲמוּרִים, בְּשֶׁאָמַר לָהּ בְּמֵאָה דֵּינָר סְתָם.
אֲבָל אִם פֵּרַשׁ וְאָמַר לָהּ, הֲרֵי אַתְּ מְקֻדֶּשֶׁת לִי בְּמֵאָה דֵּינָר אֵלּוּ, וְהִתְחִיל לִמְנוֹת לְתוֹךְ יָדָהּ--אֵינָהּ מְקֻדֶּשֶׁת עַד שֶׁיַּשְׁלִים; וְאַפִלּוּ בְּדֵינָר הָאַחֲרוֹן, שְׁנֵיהֶם יְכוּלִים לַחְזֹר זֶה בְּזֶה.
וְכֵן אִם נִמְצָא מָנֶה חָסֵר דֵּינָר, אוֹ נִמְצָא מֵהֶן דֵּינָר נְחֹשֶׁת--אֵינָהּ מְקֻדֶּשֶׁת.
נִמְצָא בָּהֶם דֵּינָר רָע--אִם יְכוּלָה לְהוֹצִיאוֹ עַל יְדֵי הַדֹּחַק, יַחְלִיפֶנּוּ; וְאִם לָאו, אֵינָהּ מְקֻדֶּשֶׁת.

 אָמַר לָהּ, הֲרֵי אַתְּ מְקֻדֶּשֶׁת לִי בִּבְגָדִים אֵלּוּ שְׁהֶן שׁוֹוִין חֲמִשִּׁים דֵּינָר, וְהָיוּ שֶׁלְּמֶשִׁי וְכַיּוֹצֶא בָּהֶן שֶׁהָאִשָּׁה מִתְאַוָּה לָהֶן--אִם הָיוּ שׁוֹוִין חֲמִשִּׁים, הֲרֵי זוֹ מְקֻדֶּשֶׁת מִשָּׁעַת לְקִיחָה, וְאֵינָן צְרִיכִין שׁוּמָה בַּשּׁוּק וְאַחַר כָּךְ תִּהְיֶה מְקֻדֶּשֶׁת, כְּדֵי שֶׁתִּסְמֹךְ דַּעְתָּהּ; אֵלָא הוֹאִיל וְהֶן שׁוֹוִין כְּשֶׁאָמַר לָהּ, הֲרֵי זוֹ מְקֻדֶּשֶׁת מִשָּׁעָה רִאשׁוֹנָה.
וְאִם אֵינָן שׁוֹוִין, אֵינָהּ מְקֻדֶּשֶׁת.

 אִישׁ וְאִשָּׁה שֶׁהָיוּ עֲסֵקִין בְּדִבְרֵי אֵרוּסִין, הוּא אוֹמֵר בְּמֵאָה דֵּינָר אֲקַדַּשׁ אוֹתָךְ, וְהִיא אוֹמֶרֶת אֵינִי מִתְקַדֶּשֶׁת לָךְ אֵלָא בְּמָאתַיִם זוּז; וְהָלַךְ זֶה לְבֵיתוֹ, וְהָלְכָה זוֹ לְבֵיתָהּ.
וְאַחַר כָּךְ תָּבְעוּ זֶה אֶת זֶה, וְקִדְּשׁוּ סְתָם--אִם הָאִישׁ תָּבַע אֶת הָאִשָּׁה, יֵעָשׂוּ דִּבְרֵי הָאִשָּׁה; וְאִם הָאִשָּׁה תָּבְעָה אֶת הָאִישׁ, יֵעָשׂוּ דִּבְרֵי הָאִישׁ.

 הָעוֹשֶׂה שָׁלִיחַ לְקַדַּשׁ לוֹ אִשָּׁה, וְהָלַךְ הַשָּׁלִיחַ וְקִדְּשָׁהּ עַל תְּנָאי--אֵינָהּ מְקֻדֶּשֶׁת; וְכֵן אִם אָמַר לוֹ לְקַדְּשָׁהּ עַל תְּנָאי, וְהָלַךְ וְקִדְּשָׁהּ סְתָם, אוֹ עַל תְּנָאי אַחֵר, אוֹ שֶׁשִּׁנָּה אֶת הַתְּנָאי--אֵינָהּ מְקֻדֶּשֶׁת.

 אָמַר לוֹ קַדְּשָׁהּ לִי בְּמָקוֹם פְּלוֹנִי, וְהָלַךְ וְקִדְּשָׁהּ בְּמָקוֹם אַחֵר--אֵינָהּ מְקֻדֶּשֶׁת; קַדְּשָׁהּ לִי וַהֲרֵי הִיא בְּמָקוֹם פְּלוֹנִי, וְהָלַךְ וְקִדְּשָׁהּ בְּמָקוֹם אַחֵר--הֲרֵי זוֹ מְקֻדֶּשֶׁת, מִפְּנֵי שֶׁמַּרְאֶה מָקוֹם הוּא לוֹ.

וְכֵן הִיא שֶׁאָמְרָה לִשְׁלוּחָהּ, קַבַּל לִי קִדּוּשַׁי בְּמָקוֹם פְּלוֹנִי, וְקִבְּלוֹ לָהּ בְּמָקוֹם אַחֵר--אֵינָהּ מְקֻדֶּשֶׁת; הֲרֵי הַבַּעַל בְּמָקוֹם פְּלוֹנִי, וְקִבַּל לָהּ בְּמָקוֹם אַחֵר--הֲרֵי זוֹ מְקֻדֶּשֶׁת, מִפְּנֵי שֶׁמַּרְאָה מָקוֹם הִיא לוֹ.

 הַמְּקַדֵּשׁ אֶת הָאִשָּׁה וְחָזַר בּוֹ מִיָּד, הוּא אוֹ הִיא--אַף עַל פִּי שֶׁחָזְרוּ בְּתוֹךְ כְּדֵי דִּבּוּר--אֵין חֲזָרָתָם כְּלוּם, וַהֲרֵי הִיא מְקֻדֶּשֶׁת.
הַמְּקַדֵּשׁ עַל תְּנָאי, וְחָזַר אַחַר כַּמָּה יָמִים וּבִטַּל הַתְּנָאי--אַף עַל פִּי שֶׁבִּטְּלוֹ בֵּינוֹ לְבֵינָהּ שֶׁלֹּא בִּפְנֵי עֵדִים--בָּטֵל הַתְּנָאי, וַהֲרֵי הִיא מְקֻדֶּשֶׁת סְתָם.

וְכֵן אִם הָיָה הַתְּנָאי מִן הָאִשָּׁה, וּבִטְּלָה אוֹתוֹ אַחַר כֵּן בֵּינָהּ לְבֵינוֹ--בָּטֵל הַתְּנָאי; לְפִיכָּךְ הַמְּקַדֵּשׁ עַל תְּנָאי וְכָנַס סְתָם, אוֹ בָּעַל סְתָם--הֲרֵי זוֹ צְרִיכָה גֶּט, אַף עַל פִּי שֶׁלֹּא נִתְקַיַּם הַתְּנָאי, שֶׁמֶּא בִּטַּל הַתְּנָאי, כְּשֶׁבָּעַל אוֹ כְּשֶׁכָּנַס.

וְכֵן הַמְּקַדֵּשׁ בְּפָחוּת מִפְּרוּטָה, אוֹ בְּמַלְוָה, וְחָזַר וּבָעַל סְתָם בִּפְנֵי עֵדִים--צְרִיכָה גֶּט, שֶׁעַל בְּעִילָה זוֹ סָמַךְ לֹא עַל אוֹתָן הַקִּדּוּשִׁין הַפְּסוּלִין: חֲזָקָה הִיא--שְׁאֵין אָדָם מִיִּשְׂרָאֵל הַכְּשֵׁרִים עוֹשֶׂה בְּעִילָתוֹ בְּעִילַת זְנוּת, וַהֲרֵי בְּיָדוֹ עַתָּה לַעֲשׂוֹתָהּ בְּעִילַת מִצְוָה.

הִלְכּוֹת אִישׁוּת פֵּרֶק ח 
הָאוֹמֵר לְאִשָּׁה, הִתְקַדְּשִׁי לִי בְּכוֹס זֶה שֶׁלְּיַיִן וְנִמְצָא שֶׁלִּדְבַשׁ, שֶׁלִּדְבַשׁ וְנִמְצָא שֶׁלְּיַיִן, בְּדֵינָר שֶׁלְּכֶסֶף וְנִמְצָא שֶׁלְּזָהָב, שֶׁלְּזָהָב וְנִמְצָא שֶׁלְּכֶסֶף, עַל מְנָת שֶׁאֲנִי כּוֹהֵן וְנִמְצָא לֵוִי, לֵוִי וְנִמְצָא כּוֹהֵן, נָתִין וְנִמְצָא מַמְזֵר, מַמְזֵר וְנִמְצָא נָתִין, בֶּן עִיר וְנִמְצָא בֶּן כְּרָךְ, בֶּן כְּרָךְ וְנִמְצָא בֶּן עִיר, עַל מְנָת שֶׁאֲנִי עָשִׁיר וְנִמְצָא עָנִי, עָנִי וְנִמְצָא עָשִׁיר, עַל מְנָת שֶׁבֵּיתִי קָרוֹב לַמֶּרְחֵץ וְנִמְצָא רָחוֹק, רָחוֹק וְנִמְצָא קָרוֹב, עַל מְנָת שֶׁיֵּשׁ לִי בַּת אוֹ שִׁפְחָה גּוֹדֶלֶת אוֹ אוֹפָה וְאֵין לוֹ, עַל מְנָת שְׁאֵין לוֹ וְיֵשׁ לוֹ, עַל מְנָת שֶׁיֵּשׁ לִי אִשָּׁה וּבָנִים וְאֵין לוֹ, עַל מְנָת שְׁאֵין לוֹ וְיֵשׁ לוֹ--בְּכָל אֵלּוּ וְהַדּוֹמִין לָהֶן, אֵינָהּ מְקֻדֶּשֶׁת; וְכֵן, הִיא שֶׁהִטְעַתּוּ.

וּבְכֻלָּם--אַף עַל פִּי שֶׁאָמְרָה בְּלִבִּי הָיָה לְהִתְקַדַּשׁ לוֹ, אַף עַל פִּי שֶׁהִטְעַנִי וְאֵין הַדָּבָר כְּמוֹ שֶׁאָמַר, וְכֵן אִם אָמַר הוּא בְּלִבִּי הָיָה לְקַדְּשָׁהּ, אַף עַל פִּי שֶׁהִטְעַתְנִי--אֵינָהּ מְקֻדֶּשֶׁת: דְּבָרִים שֶׁבַּלֵּב, אֵינָם דְּבָרִים.

הֲרֵי אַתְּ מְקֻדֶּשֶׁת לִי, עַל מְנָת שֶׁאֲנִי בַּסָּם, וְנִמְצָא בַּסָּם וּבֻרְסִי, עַל מְנָת שֶׁאֲנִי בֶּן עִיר, וְנִמְצָא בֶּן עִיר וּבֶן כְּרָךְ, עַל מְנָת שֶׁשְּׁמִי יוֹסֵף, וְנִמְצָא שְׁמוֹ יוֹסֵף וְשִׁמְעוֹן--הֲרֵי זוֹ מְקֻדֶּשֶׁת; אֲבָל אִם אָמַר לָהּ, עַל מְנָת שְׁאֵין שְׁמִי אֵלָא יוֹסֵף, וְנִמְצָא שְׁמוֹ יוֹסֵף וְשִׁמְעוֹן, שְׁאֵינִי אֵלָא בַּסָּם, וְנִמְצָא בַּסָּם וּבֻרְסִי, שְׁאֵינִי אֵלָא בֶּן עִיר, וְנִמְצָא בֶּן כְּרָךְ וּבֶן עִיר--אֵין זוֹ מְקֻדֶּשֶׁת.

הָאוֹמֵר לְאִשָּׁה, הֲרֵי אַתְּ מְקֻדֶּשֶׁת לִי בְּזֶה, עַל מְנָת שֶׁאֲנִי יוֹדֵעַ לִקְרוֹת--צָרִיךְ שֶׁיִּקְרָא הַתּוֹרָה וִיתַרְגַּם אוֹתָהּ תַּרְגּוּם אֻנְקֳלוֹס הַגֵּר; עַל מְנָת שֶׁאֲנִי קָרָאָה--צָרִיךְ לִהְיוֹת יוֹדֵעַ לִקְרוֹת תּוֹרָה נְבִיאִים וּכְתוּבִים, בְּדִקְדּוּק יָפֶה.

עַל מְנָת שֶׁאֲנִי יוֹדֵעַ לִשְׁנוֹת, צָרִיךְ לִהְיוֹת יוֹדֵעַ לִקְרוֹת הַמִּשְׁנָה; עַל מְנָת שֶׁאֲנִי תַּנָּאָה, צָרִיךְ לִהְיוֹת יוֹדֵעַ לִקְרוֹת הַמִּשְׁנָה וְסִפְרָא וְסִפְרֵי וְתוֹסֶפְתָּא שֶׁלְּרִבִּי חִיָּא.

 עַל מְנָת שֶׁאֲנִי תַּלְמִיד--אֵין אוֹמְרִין כְּבֶן עַזַּאי וּכְבֶן זוֹמָא, אֵלָא כָּל שֶׁשּׁוֹאֲלִין אוֹתוֹ דָּבָר אֶחָד בְּתַלְמוּדוֹ וְאוֹמְרוֹ, וְאַפִלּוּ בְּהִלְכּוֹת הֶחָג שֶׁמְּלַמְּדִין אוֹתָן בָּרַבִּים מִדְּבָרִים הַקַּלִּים סָמוּךְ לֶחָג, כְּדֵי שֶׁיִּהְיוּ כָּל הָעָם בְּקִיאִין בָּהֶן.

עַל מְנָת שֶׁאֲנִי חָכָם--אֵין אוֹמְרִין כְּרִבִּי עֲקִיבָה וַחֲבֵרָיו, אֵלָא כָּל שֶׁשּׁוֹאֲלִין אוֹתוֹ דְּבַר חָכְמָה בְּכָל מָקוֹם וְאוֹמֵר.
עַל מְנָת שֶׁאֲנִי גִּבּוֹר--אֵין אוֹמְרִין כְּאַבְנֵר בֶּן נֵר וּכְיוֹאָב, אֵלָא כָּל שֶׁחֲבֵרָיו מִתְיָרְאִים מִמֶּנּוּ מִפְּנֵי גְּבוּרָתוֹ.

עַל מְנָת שֶׁאֲנִי עָשִׁיר--אֵין אוֹמְרִין כְּרִבִּי אֶלְעָזָר בֶּן עֲזַרְיָה, אֵלָא כָּל שֶׁבְּנֵי עִירוֹ מְכַבְּדִין אוֹתוֹ מִפְּנֵי עָשְׁרוֹ.

עַל מְנָת שֶׁאֲנִי צַדִּיק--אַפִלּוּ רָשָׁע גָּמוּר--הֲרֵי זוֹ מְקֻדֶּשֶׁת מִסָּפֵק, שֶׁמֶּא הִרְהַר בִּתְשׁוּבָה בְּדַעְתּוֹ.
עַל מְנָת שְׁהוּא רָשָׁע--אַפִלּוּ צַדִּיק גָּמוּר--הֲרֵי זוֹ מְקֻדֶּשֶׁת מִסָּפֵק, שֶׁמֶּא הִרְהַר בַּעֲבוֹדָה זָרָה בְּדַעְתּוֹ: שֶׁעֲווֹן עֲבוֹדָה זָרָה גָּדוֹל הוּא, וּמִשֶּׁיְּהַרְהַר לַעֲבֹד בְּלִבּוֹ נַעֲשָׂה רָשָׁע, שֶׁנֶּאֱמָר "פֶּן יִפְתֶּה לְבַבְכֶם" , וְכָתוּב "לְמַעַן תְּפֹשׂ אֶת-בֵּית-יִשְׂרָאֵל, בְּלִבָּם" .

 הַמְּקַדֵּשׁ אֶת הָאִשָּׁה וְאָמַר סָבוּר הָיִיתִי שְׁהִיא כּוֹהֶנֶת וַהֲרֵי הִיא לְוִיָּה, לְוִיָּה וַהֲרֵי הִיא כּוֹהֶנֶת, עֲנִיָּה וַהֲרֵי הִיא עֲשִׁירָה, עֲשִׁירָה וַהֲרֵי הִיא עֲנִיָּה--הֲרֵי זוֹ מְקֻדֶּשֶׁת, מִפְּנֵי שֶׁלֹּא הִטְעַתּוּ; וְכֵן הִיא שֶׁאָמְרָה, סְבוּרָה הָיִיתִי שְׁהוּא כּוֹהֵן וַהֲרֵי הוּא לֵוִי, לֵוִי וַהֲרֵי הוּא כּוֹהֵן, עָשִׁיר וַהֲרֵי הוּא עָנִי, עָנִי וַהֲרֵי הוּא עָשִׁיר--הֲרֵי זוֹ מְקֻדֶּשֶׁת, מִפְּנֵי שֶׁלֹּא הִטְעָה אוֹתָהּ.

הִלְכּוֹת אִישׁוּת פֵּרֶק ט 
הַמְּקַדֵּשׁ שְׁתֵּי נָשִׁים שֶׁאָסוּר לִשָּׂא שְׁתֵּיהֶן מִשּׁוֹם עֶרְוָה, כְּאַחַת--אֵינָן מְקֻדָּשׁוֹת.
כֵּיצַד: כְּגוֹן שֶׁקִּדַּשׁ אִשָּׁה וּבִתָּהּ, אוֹ שְׁתֵּי אֲחָיוֹת כְּאַחַת--אֵין אַחַת מֵהֶן מְקֻדֶּשֶׁת.

קִדַּשׁ נָשִׁים רַבּוֹת כְּאַחַת וְאָמַר, הֲרֵי כֻּלְּכֶם מְקֻדָּשׁוֹת לִי, וְהָיוּ בָּהֶן שְׁתֵּי אֲחָיוֹת, אוֹ אִשָּׁה וּבִתָּהּ, וְכַיּוֹצֶא בָּהֶן--אֵין אַחַת מִכֻּלָּן מְקֻדֶּשֶׁת; וְאִם אָמַר לָהֶן, הָרְאוּיָה מִכֶּם לְבִיאָה מְקֻדֶּשֶׁת לִי--הֲרֵי כֻּלָּן מְקֻדָּשׁוֹת, חוּץ מִן הָאֲחָיוֹת, אוֹ אִשָּׁה וּבִתָּהּ, וְכַיּוֹצֶא בָּהֶן.

וְכֵן אִם אָמַר לָהֶן, הֲרֵי כֻּלְּכֶם מְקֻדָּשׁוֹת לִי, וְהָיְתָה בָּהֶן שִׁפְחָה, אוֹ גּוֹיָה, אוֹ אִשָּׁה אַחַת עֶרְוָה, כְּגוֹן אֵשֶׁת אִישׁ אוֹ בִּתּוֹ אוֹ אֲחוֹתוֹ וְכַיּוֹצֶא בָּהֶן--אֵין אַחַת מִכֻּלָּם מְקֻדֶּשֶׁת; וְאִם אָמַר הָרְאוּיָה מִכֶּם לְבִיאָה מְקֻדֶּשֶׁת לִי--הֲרֵי כֻּלָּן מְקֻדָּשׁוֹת לוֹ, חוּץ מֵאוֹתָהּ אִשָּׁה שְׁאֵין הַקִּדּוּשִׁין תּוֹפְסִין בָּהּ.

 אָמַר לִשְׁתֵּי אֲחָיוֹת, הֲרֵי אַחַת מִכֶּם מְקֻדֶּשֶׁת לִי בְּזֶה, וְנָתַן לָהֶן פְּרוּטָה, אוֹ שֶׁקִּבְּלַתָּהּ אַחַת עַל יַד חֲבִרְתָּהּ, וְכֵן הָאוֹמֵר לָאָב, אַחַת מִבְּנוֹתֶיךָ מְקֻדֶּשֶׁת לִי, וְקִבַּל הָאָב קִדּוּשֶׁיהָ--כֻּלָּן צְרִיכוֹת גֶּט מִמֶּנּוּ; וְאָסוּר לוֹ לָבוֹא עַל אַחַת מֵהֶן, מִפְּנֵי שֶׁהַקִּדּוּשִׁין תּוֹפְסִין בָּהֶן, וְאַף עַל פִּי שְׁאֵי אִפְשָׁר לָבוֹא עַל אַחַת מֵהֶן.

 הָעוֹשֶׂה שָׁלִיחַ לְקַדַּשׁ לוֹ אִשָּׁה פְּלוֹנִית, וְהָלַךְ לְקַדְּשָׁהּ לוֹ, וְקִדַּשׁ הַמְּשַׁלֵּחַ בְּעַצְמוֹ לְאִמָּהּ אוֹ לְבִתָּהּ אוֹ לַאֲחוֹתָהּ, וְאֵין יָדוּעַ אֵיזוֹ מֵהֶן נִתְקַדְּשָׁה רִאשׁוֹנָה--שְׁתֵּיהֶן צְרִיכוֹת גֶּט, וַאֲסוּרוֹת עָלָיו.

וְכֵן הָאִשָּׁה שֶׁעָשְׂתָה שָׁלִיחַ לְקַדְּשָׁהּ, וְהָלְכָה וְקִדְּשָׁה הִיא עַצְמָהּ לְאַחֵר, וְאֵין יָדוּעַ אֵיזֶה מֵהֶן קָדַם--שְׁנֵיהֶן נוֹתְנִין לָהּ גֶּט; וְאִם רָצוּ, אֶחָד נוֹתֵן גֶּט וְאֶחָד כּוֹנֵס.
בַּמֶּה דְּבָרִים אֲמוּרִים, בִּרְחוֹקִין; אֲבָל אִם קִדְּשָׁהּ הַשָּׁלִיחַ לָאָב וְקִדְּשָׁה הִיא עַצְמָהּ לַבֵּן, אוֹ לְאָחִיו, וְכַיּוֹצֶא בָּהֶן--שְׁנֵיהֶם נוֹתְנִין גֶּט, וְהִיא אֲסוּרָה לִשְׁנֵיהֶם.

 הָאוֹמֵר לִשְׁלוּחוֹ, צֵא וְקַדַּשׁ לִי אִשָּׁה, וּמֵת הַשָּׁלִיחַ, וְאֵינוּ יוֹדֵעַ אִם קִדַּשׁ לוֹ אִשָּׁה אִם לֹא קִדַּשׁ--הֲרֵי זֶה בְּחֶזְקַת שֶׁקִּדַּשׁ, שֶׁחֶזְקַת הַשָּׁלִיחַ לַעֲשׂוֹת שְׁלִיחוּתוֹ.
וְהוֹאִיל וְאֵין יָדוּעַ אֵיזוֹ אִשָּׁה קִדַּשׁ לוֹ, הֲרֵי זֶה אָסוּר בְּכָל אִשָּׁה שֶׁיֵּשׁ לָהּ קְרוֹבוֹת שְׁהֶן עֶרְוָה עָלָיו, כְּגוֹן אִשָּׁה שֶׁיֵּשׁ לָהּ בַּת אוֹ אֵם אוֹ אֲחוֹת וְכַיּוֹצֶא בָּהֶן: שְׁאִם תֹּאמַר יִשָּׂא זוֹ--שֶׁמֶּא אִמָּהּ קִדַּשׁ לוֹ שְׁלוּחוֹ, אוֹ אֲחוֹתָהּ, אוֹ בִּתָּהּ.
וּמֻתָּר בְּאִשָּׁה שְׁאֵין לָהּ קְרוֹבוֹת כְּגוֹן אֵלּוּ.

הָיְתָה לָהּ קְרוֹבָה, אֲחוֹת אוֹ אֵם וְכַיּוֹצֶא בָּהֶן, וְהָיְתָה הַקְּרוֹבָה אֵשֶׁת אִישׁ בְּשָׁעָה שֶׁעָשָׂהוּ שָׁלִיחַ--אַף עַל פִּי שֶׁנִּתְגָּרְשָׁה קֹדֶם שֶׁיָּמוּת הַשָּׁלִיחַ--הֲרֵי זֶה מֻתָּר בָּהּ; וְאֵין אוֹמְרִים שֶׁמֶּא קִדַּשׁ הַשָּׁלִיחַ אֶת קְרוֹבָתָהּ אַחַר שֶׁנִּתְגָּרְשָׁה, מִפְּנֵי שֶׁלֹּא הָיְתָה רְאוּיָה בְּשָׁעָה שֶׁעָשָׂה הַשָּׁלִיחַ, וְאֵין אָדָם עוֹשֶׂה שָׁלִיחַ לְקַדַּשׁ לוֹ, אֵלָא אִשָּׁה שֶׁיָּכוֹל הוּא לְקַדְּשָׁהּ בְּשָׁעַת הַשְּׁלִיחוּת.

 מִי שֶׁהָיוּ לוֹ חֲמִשָּׁה בָּנִים, וְעָשׂוּ כֻּלָּן אֶת אֲבִיהֶם שָׁלִיחַ לְקַדַּשׁ לָהֶם אִשָּׁה, וְאָמַר אֲבִי הַבָּנִים לְאִישׁ שֶׁהָיוּ לוֹ חָמֵשׁ בָּנוֹת, אַחַת מִבְּנוֹתֶיךָ מְקֻדֶּשֶׁת לְאֶחָד מִבָּנַי, וְקִבַּל הָאָב הַקִּדּוּשִׁין--כָּל אַחַת מֵהֶן צְרִיכָה חֲמִשָּׁה גִּטִּין מִכָּל הָאַחִין, הוֹאִיל וְכֻלָּן נָתְנוּ רְשׁוּת לָאָב לְקַדַּשׁ לָהֶן; מֵת אֶחָד מֵהֶם, כָּל אַחַת מֵהֶן צְרִיכָה אַרְבָּעָה גִּטִּין, וַחֲלִיצָה מֵאֶחָד מֵהֶם.

 הָאָב שֶׁהָיְתָה לוֹ בַּת קְטַנָּה, אוֹ נַעֲרָה שְׁהִיא בִּרְשׁוּתוֹ, וּבַת בּוֹגֶרֶת, וְנָתְנָה לוֹ הַבּוֹגֶרֶת רְשׁוּת לְקַדְּשָׁהּ, וְקִדַּשׁ בִּתּוֹ סְתָם לְאֶחָד--אֵין הַבּוֹגֶרֶת בַּכְּלָל, עַד שֶׁיְּפָרַשׁ וְיֹאמַר, בִּתִּי הַבּוֹגֶרֶת, שֶׁעָשָׂת אוֹתִי שָׁלִיחַ; לְפִיכָּךְ אֵין הַבּוֹגֶרֶת מְקֻדֶּשֶׁת, וַאֲחוֹתָהּ מְקֻדֶּשֶׁת.

 מִי שֶׁיֵּשׁ לוֹ שְׁתֵּי כִּתֵּי בָּנוֹת מִשְּׁתֵּי נָשִׁים, וְכֻלָּן בִּרְשׁוּתוֹ, וְקִדַּשׁ אַחַת מֵהֶן וּבְשָׁעַת הַקִּדּוּשִׁין אָמַר לַבַּעַל, קִדַּשְׁתִּי לָךְ אֶת בִּתִּי הַגְּדוֹלָה--אַף עַל פִּי שֶׁיֵּשׁ לוֹמַר, שֶׁמֶּא גְּדוֹלָה שֶׁבַּגְּדוֹלוֹת קִדַּשׁ לוֹ, אוֹ גְּדוֹלָה שֶׁבַּקְּטַנּוֹת, אוֹ קְטַנָּה שֶׁבַּגְּדוֹלוֹת שְׁהִיא גְּדוֹלָה מִן הַגְּדוֹלָה שֶׁבַּקְּטַנּוֹת--הֲרֵי כֻּלָּן מֻתָּרוֹת, חוּץ מִן הַגְּדוֹלָה שֶׁבַּגְּדוֹלוֹת; וְהִיא לְבַדָּהּ הַמְּקֻדֶּשֶׁת.

וְכֵן אִם קִדַּשׁ בִּתּוֹ הַקְּטַנָּה--אַף עַל פִּי שֶׁיֵּשׁ לוֹמַר, שֶׁמֶּא קְטַנָּה שֶׁבַּקְּטַנּוֹת, אוֹ קְטַנָּה שֶׁבַּגְּדוֹלוֹת, אוֹ גְּדוֹלָה שֶׁבַּקְּטַנּוֹת שְׁהִיא קְטַנָּה מִן הַקְּטַנָּה שֶׁבַּגְּדוֹלוֹת--הֲרֵי כֻּלָּן מֻתָּרוֹת, חוּץ מִן הַקְּטַנָּה שֶׁבַּקְּטַנּוֹת; וְהִיא לְבַדָּהּ הַמְּקֻדֶּשֶׁת: שֶׁמַּשְׁמַע בִּתִּי הַגְּדוֹלָה, שְׁאֵין בִּבְנוֹתָיו גְּדוֹלָה מִמֶּנָּה; וּמַשְׁמַע קְטַנָּה, שְׁאֵין בָּהֶן קְטַנָּה מִמֶּנָּה.

 נֶאֱמָן הָאָב לוֹמַר עַל בִּתּוֹ קֹדֶם שֶׁתִּבְגֹּר, שְׁהִיא מְקֻדֶּשֶׁת; וְאוֹסְרָהּ עַל הַכֹּל.
הָאָב שֶׁאָמַר, קִדַּשְׁתִּי אֶת בִּתִּי וְאֵינִי יוֹדֵעַ לְמִי קִדַּשְׁתִּיהָ--הֲרֵי זוֹ אֲסוּרָה לְעוֹלָם עַל כָּל אָדָם, עַד שֶׁיֹּאמַר הָאָב נוֹדַע לִי שֶׁלִּפְלוֹנִי קִדַּשְׁתִּיהָ; וְתִהְיֶה צְרִיכָה גֶּט מִמֶּנּוּ בִּלְבָד, וְאַף עַל פִּי שֶׁנּוֹדַע לוֹ אַחַר שֶׁבָּגְרָה.

 אָמַר הָאָב, אֵינִי יוֹדֵעַ לְמִי קִדַּשְׁתִּיהָ, וּבָא אֶחָד וְאָמַר, אֲנִי הוּא שֶׁקִּדַּשְׁתִּיהָ--נֶאֱמָן אַף לִכְנֹס, וְאֵינוּ צָרִיךְ קִדּוּשִׁין אֲחֵרִים.
בָּאוּ שְׁנַיִם, זֶה אוֹמֵר אֲנִי קִדַּשְׁתִּיהָ, וְזֶה אוֹמֵר אֲנִי קִדַּשְׁתִּיהָ--שְׁנֵיהֶן נוֹתְנִין גֶּט; וְאִם רָצוּ, אֶחָד כּוֹתֵב גֶּט וְאֶחָד כּוֹנֵס.
כְּנָסָהּ, וְאַחַר כָּךְ בָּא אַחֵר וְאָמַר, אֲנִי הוּא שֶׁקִּדַּשְׁתִּיהָ--אֵינוּ נֶאֱמָן, וְאֵינוּ אוֹסְרָהּ עַל בַּעְלָהּ.

 הָאִשָּׁה שֶׁאָמְרָה, נִתְקַדַּשְׁתִּי וְאֵינִי יוֹדַעַת לְמִי נִתְקַדַּשְׁתִּי, וּבָא אֶחָד וְאָמַר, אֲנִי הוּא שֶׁקִּדַּשְׁתִּיךְ--נֶאֱמָן לִתֵּן לָהּ גֶּט, וְתִהְיֶה מֻתֶּרֶת לְכָל אָדָם חוּץ מִמֶּנּוּ; אֲבָל אֵינוּ נֶאֱמָן לִכְנֹס, שֶׁמֶּא יִצְרוֹ תְּקָפוֹ וְהִיא תַּרְגִּיל לוֹ כְּדֵי לְהַתִּירָהּ.

 הָאוֹמֵר לְאִשָּׁה, קִדַּשְׁתִּיךְ, וְהִיא אוֹמֶרֶת, לֹא קִדַּשְׁתַּנִי--הוּא אָסוּר בִּקְרוֹבוֹתֶיהָ, וְהִיא מֻתֶּרֶת בִּקְרוֹבָיו.
הִיא אוֹמֶרֶת, קִדַּשְׁתַּנִי, וְהוּא אוֹמֵר, לֹא קִדַּשְׁתִּיךְ--הוּא מֻתָּר בִּקְרוֹבוֹתֶיהָ, וְהִיא אֲסוּרָה בִּקְרוֹבָיו.
קִדַּשְׁתִּיךְ, וְהִיא אוֹמֶרֶת, לֹא קִדַּשְׁתָּ אֵלָא בִּתִּי--הוּא אָסוּר בִּקְרוֹבוֹת גְּדוֹלָה, וּגְדוֹלָה מֻתֶּרֶת בִּקְרוֹבָיו; וּמֻתָּר בִּקְרוֹבוֹת הַבַּת, וְהַבַּת מֻתֶּרֶת בִּקְרוֹבָיו.

קִדַּשְׁתִּי אֶת בִּתֵּךְ, וְהִיא אוֹמֶרֶת, לֹא קִדַּשְׁתָּ אֵלָא אוֹתִי--הוּא אָסוּר בִּקְרוֹבוֹת הַבַּת, וְהַבַּת מֻתֶּרֶת בִּקְרוֹבָיו; וּמֻתָּר בִּקְרוֹבוֹת הָאֵם, וְהָאֵם אֲסוּרָה בִּקְרוֹבָיו.

 וְכָל אֵלּוּ שֶׁטּוֹעֲנִין הַקִּדּוּשִׁין, בְּשֶׁטָּעַן הַטּוֹעֵן שֶׁהָיוּ שָׁם קִדּוּשִׁין בִּפְנֵי עֵדִים, וְהָלְכוּ לִמְדִינָה אַחֶרֶת אוֹ מֵתוּ; אֲבָל אִם הוֹדוּ שֶׁהָיוּ הַקִּדּוּשִׁין בְּלֹא עֵדִים--אֵין כָּאן קִדּוּשִׁין, כְּמוֹ שֶׁבֵּאַרְנוּ.

וְכָל מָקוֹם שֶׁתֹּאמַר הָאִשָּׁה לְאִישׁ קִדַּשְׁתַּנִי, וְהוּא אוֹמֵר לֹא קִדַּשְׁתִּיךְ--מְבַקְּשִׁים מִמֶּנּוּ שֶׁיִּכְתֹּב לָהּ גֶּט כְּדֵי לְהַתִּירָהּ לִשְׁאָר הָעָם, שְׁאֵין לוֹ בְּזֶה הֶפְסֵד; וְאִם נָתַן לָהּ גֶּט מֵעַצְמוֹ, כּוֹפִין אוֹתוֹ לִתֵּן כְּתֻבָּה.

 הָעוֹשֶׂה לוֹ שָׁלִיחַ לְקַדַּשׁ לוֹ אִשָּׁה, וְהָלַךְ וְקִדְּשָׁהּ לְעַצְמוֹ--הֲרֵי זוֹ מְקֻדֶּשֶׁת לַשָּׁלִיחַ; וְאָסוּר לַעֲשׂוֹת כֵּן.
וְכָל הָעוֹשֶׂה דָּבָר זֶה וְכַיּוֹצֶא בּוֹ בִּשְׁאָר דִּבְרֵי מֶקָּח וּמִמְכָּר, נִקְרָא רָשָׁע.

 הָעוֹשֶׂה שָׁלִיחַ לְקַדַּשׁ לוֹ אִשָּׁה, וְהָלַךְ וְקִדְּשָׁהּ, הַשָּׁלִיחַ אוֹמֵר, לְעַצְמִי קִדַּשְׁתִּיהָ, וְהָאִשָּׁה אוֹמֶרֶת, לָרִאשׁוֹן שֶׁשִּׁלְּחוֹ נִתְקַדַּשְׁתִּי--אִם לֹא עָשָׂה הַשָּׁלִיחַ בְּעֵדִים, הֲרֵי הַשָּׁלִיחַ אָסוּר בִּקְרוֹבוֹתֶיהָ, וְהִיא מֻתֶּרֶת בִּקְרוֹבָיו; וְהָאִשָּׁה אֲסוּרָה בִּקְרוֹבֵי הַמְּשַׁלֵּחַ, וְהַמְּשַׁלֵּחַ מֻתָּר בִּקְרוֹבוֹתֶיהָ.
וְאִם הֻחְזַק הַשָּׁלִיחַ בְּעֵדִים, הֲרֵי זוֹ מְקֻדֶּשֶׁת לָרִאשׁוֹן.

 אָמְרָה, אֵינִי יוֹדַעַת לְמִי נִתְקַדַּשְׁתִּי, אִם לַשּׁוֹלֵחַ אוֹ לִשְׁלוּחוֹ--אִם לֹא הֻחְזַק הַשָּׁלִיחַ בְּעֵדִים, הֲרֵי זוֹ מְקֻדֶּשֶׁת לַשֵּׁנִי; וְאִם הֻחְזַק שְׁהוּא שְׁלוּחוֹ, שְׁנֵיהֶן נוֹתְנִין גֶּט.
וְאִם רָצוּ, אֶחָד נוֹתֵן גֶּט וְאֶחָד כּוֹנֵס.

 הָאִשָּׁה שֶׁעָשָׂת שָׁלִיחַ לְקַדְּשָׁהּ, וְהָלַךְ וְקִדְּשָׁהּ, וּבְעֵת הֲלִיכָתוֹ בִּטְּלָה הַשְּׁלִיחוּת וְחָזְרָה בָּהּ, וְאֵין יָדוּעַ אִם קֹדֶם שֶׁקִּבַּל לָהּ הַקִּדּוּשִׁין חָזְרָה אוֹ אַחַר הַקִּדּוּשִׁין--הֲרֵי זוֹ מְקֻדֶּשֶׁת מִסָּפֵק; וְכֵן הָאִישׁ שֶׁעָשָׂה שָׁלִיחַ, וְחָזַר בּוֹ.

 הַמְּקַדֵּשׁ אַחַת מֵחָמֵשׁ נָשִׁים, וְאֵינוּ יוֹדֵעַ אֵיזוֹ מֵהֶן קִדַּשׁ, וְכָל אַחַת וְאַחַת אוֹמֶרֶת, אוֹתִי קִדַּשׁ--אָסוּר בִּקְרוֹבוֹת כֻּלָּן; וְנוֹתֵן גֶּט לְכָל אַחַת וְאַחַת, וּמַנִּיחַ כְּתֻבָּה אַחַת בֵּינֵיהֶן וּמִסְתַּלֵּק.
וְאִם קִדַּשׁ בַּבִּיאָה, קָנְסוּ אוֹתוֹ חֲכָמִים שֶׁיִּתֵּן כְּתֻבָּה לְכָל אַחַת וְאַחַת.
וְהַדָּבָר יָדוּעַ שֶׁהַכְּתֻבָּה שֶׁכָּתַב לְאַחַת מֵהֶן, אָבְדָה, וְכָל אַחַת וְאַחַת אוֹמֶרֶת, אֲנִי הִיא שֶׁקִּדַּשְׁתַּנִי וְכָתַבְתָּ לִי וְאָבְדָה כְּתֻבָּתִי.

 הָאִשָּׁה שֶׁיָּצָא עָלֶיהָ קוֹל שְׁהִיא מְקֻדֶּשֶׁת לִפְלוֹנִי--הֲרֵי זוֹ בְּחֶזְקַת מְקֻדֶּשֶׁת, אַף עַל פִּי שְׁאֵין שָׁם רְאָיָה בְּרוּרָה; וְכָל קוֹל שֶׁלֹּא הֻחְזַק בְּבֵית דִּין, אֵין חוֹשְׁשִׁין לוֹ.
וְכֵיצַד הוּא הַקּוֹל שֶׁתֻּחְזַק זוֹ בּוֹ שְׁהִיא מְקֻדֶּשֶׁת: כְּגוֹן שֶׁבָּאוּ שְׁנַיִם וְהֵעִידוּ שֶׁרָאוּ הַנֵּרוֹת דּוֹלְקִים וּמִטּוֹת מֻצָּעוֹת, וּבְנֵי אָדָם נִכְנָסִין וְיוֹצְאִין, וְנָשִׁים שְׂמֵחוֹת לָהּ וְאוֹמְרוֹת, נִתְקַדְּשָׁה פְּלוֹנִית הַיּוֹם נִתְקַדְּשָׁה פְּלוֹנִית הַיּוֹם.
שָׁמְעוּ אוֹתָן אוֹמְרוֹת, פְּלוֹנִית תִּתְקַדַּשׁ הַיּוֹם--אֵין חוֹשְׁשִׁין לָהּ, שֶׁמֶּא נִזְדַּמְּנוּ לְקַדַּשׁ וְלֹא נִתְקַדְּשָׁה: עַד שֶׁיִּשְׁמְעוּ שֶׁנִּתְקַדְּשָׁה.

וְכֵן אִם בָּאוּ שְׁנַיִם וְאָמְרוּ, רָאִינוּ כְּמוֹ שִׂמְחַת אֵרוּסִין וְשָׁמַעְנוּ הֲבָרָה, וְשָׁמַעְנוּ מִפְּלוֹנִי שֶׁשָּׁמַע מִפְּלוֹנִי שֶׁנִּתְקַדְּשָׁה פְּלוֹנִית בִּפְנֵי פְּלוֹנִי וּפְלוֹנִי, וְהָלְכוּ לָהֶם הָעֵדִים לִמְדִינָה אַחֶרֶת, אוֹ מֵתוּ--הֲרֵי זֶה קוֹל שֶׁמַּחְזִיק אוֹתָהּ מְקֻדֶּשֶׁת.

 בַּמֶּה דְּבָרִים אֲמוּרִים, שֶׁלֹּא הָיְתָה שָׁם אַמְתְּלָה; אֲבָל אִם הָיְתָה שָׁם אַמְתְּלָה, וְשָׁמְעוּ הָאַמְתְּלָה וְשָׁמְעוּ שֶׁנִּתְקַדְּשָׁה--לֹא הֻחְזְקָה מְקֻדֶּשֶׁת.
כֵּיצַד הִיא הָאַמְתְּלָה: פְּלוֹנִית נִתְקַדְּשָׁה עַל תְּנָאי, אוֹ קִדּוּשֵׁי סָפֵק--לֹא הֻחְזְקָה; אֵלָא שׁוֹאֲלִין אוֹתָהּ, וְסוֹמְכִין עַל דְּבָרֶיהָ, הוֹאִיל וְאֵין שָׁם לֹא רְאָיָה בְּרוּרָה, וְלֹא קוֹל חָזָק.

 יָצָא עָלֶיהָ קוֹל שֶׁנִּתְקַדְּשָׁה לִפְלוֹנִי, וּלְאַחַר יָמִים אָמְרוּ אַמְתְּלָה--אִם מַרְאִין הַדְּבָרִים לְבֵית דִּין שְׁהוּא כֵּן--סוֹמְכִין עַל הָאַמְתְּלָה, וְלֹא תֻחְזַק מְקֻדֶּשֶׁת; וְאִם לָאו--הוֹאִיל וְלֹא נִשְׁמְעָה הָאַמְתְּלָה בְּעֵת שֶׁנִּשְׁמְעוּ הַקִּדּוּשִׁין, אֵין חוֹשְׁשִׁין לָאַמְתְּלָה.

 מַעֲשֶׂה בְּאַחַת שֶׁיָּצָא עָלֶיהָ קוֹל שֶׁנִּתְקַדְּשָׁה לִבְנוֹ שֶׁלִּפְלוֹנִי, וּלְאַחַר זְמָן שָׁאֲלוּ אֶת אָבִיו וְאָמַר, עַל תְּנָאי כָּךְ נִתְקַדְּשָׁה לוֹ, וְלֹא נִתְקַיַּם הַתְּנָאי; וְלֹא סָמְכוּ חֲכָמִים עַל דְּבָרָיו, אֵלָא אָמְרוּ, הֲרֵי זוֹ סְפֵק מְקֻדֶּשֶׁת, וּכְאִלּוּ אֵין שָׁם אַמְתְּלָה.

 יָצָא עָלֶיהָ קוֹל שְׁהִיא מְקֻדֶּשֶׁת לִפְלוֹנִי, וּבָא שֵׁנִי וְקִדְּשָׁהּ בְּפָנֵינוּ--בּוֹדְקִין עַל קִדּוּשֵׁי רִאשׁוֹן, שְׁהֶן בְּקוֹל: אִם בָּאוּ עֵדִים בִּרְאָיָה בְּרוּרָה שְׁהִיא מְקֻדֶּשֶׁת לָרִאשׁוֹן, אֵין קִדּוּשֵׁי שֵׁנִי כְּלוּם; וְאִם לָאו--מְגָרֵשׁ רִאשׁוֹן שֶׁקִּדּוּשָׁיו בְּקוֹל, וְנוֹשֵׂא הַשֵּׁנִי שֶׁקִּדּוּשָׁיו וַדַּאי.
וְאִם גֵּרַשׁ הַשֵּׁנִי, לֹא יִכְנֹס הָרִאשׁוֹן--שֶׁמֶּא יֹאמְרוּ הִחְזִיר גְּרוּשָׁתוֹ מִן הָאֵרוּסִין, אַחַר שֶׁנִּתְאָרְסָה לְאַחֵר.

 יָצָא עָלֶיהָ קוֹל שְׁהִיא מְקֻדֶּשֶׁת לִפְלוֹנִי, וְיָצָא עָלֶיהָ קוֹל אַחֵר כְּמוֹתוֹ שְׁהִיא מְקֻדֶּשֶׁת לְאַחֵר--אֶחָד כּוֹתֵב גֶּט וְאֶחָד כּוֹנֵס, בֵּין רִאשׁוֹן בֵּין אַחֲרוֹן.

 מְקוֹם שֶׁנָּהֲגוּ לִשְׁלֹחַ סִבְלוֹנוֹת לַאֲרוּסָה אַחַר שֶׁתִּתְאָרַס, וּבָאוּ עֵדִים שֶׁרָאוּ סִבְלוֹנוֹת הוּבְלוּ לָהּ--חוֹשְׁשִׁין לָהּ, שֶׁמֶּא נִתְקַדְּשָׁה; וּצְרִיכָה גֶּט מִסָּפֵק, אַף עַל פִּי שֶׁרֹב אַנְשֵׁי הָעִיר אֵין מְשַׁלְּחִין אֵלָא קֹדֶם הָאֵרוּסִין.
וּמְקוֹם שֶׁנָּהֲגוּ כֻּלָּן לִשְׁלֹחַ הַסִּבְלוֹנוֹת תְּחִלָּה, וְאַחַר כָּךְ מְקַדְּשִׁין, וְרָאוּ סִבְלוֹנוֹת--אֵין חוֹשְׁשִׁין לָהּ.

 הֻחְזַק שְׁטָר כְּתֻבָּתָהּ--אִם דֶּרֶךְ מִקְצַת אַנְשֵׁי הַמָּקוֹם שֶׁמְּקַדְּשִׁין וְאַחַר כָּךְ כּוֹתְבִין, חוֹשְׁשִׁין לָהּ: וְאַף עַל פִּי שְׁאֵין שָׁם סוֹפֵר, אֵין אוֹמְרִין שֶׁמֶּא מִפְּנֵי הַסּוֹפֵר שֶׁמָּצָא הִקְדִּים וְכָתַב.
וְאִם דֶּרֶךְ כָּל אַנְשֵׁי הַמָּקוֹם שֶׁכּוֹתְבִין הַכְּתֻבָּה קֹדֶם הַקִּדּוּשִׁין, אֵין חוֹשְׁשִׁין לָהּ.

 שְׁנַיִם אוֹמְרִין רְאִינוּהָ שֶׁנִּתְקַדְּשָׁה בְּיוֹם פְּלוֹנִי, וּשְׁנַיִם אוֹמְרִין לֹא רְאִינוּהָ--אַף עַל פִּי שֶׁכֻּלָּם שׁוֹכְנִים בֶּחָצֵר אַחַת, הֲרֵי זוֹ מְקֻדֶּשֶׁת: שְׁאֵין לֹא רְאִינוּהָ רְאָיָה, שֶׁדֶּרֶךְ הָעָם לְקַדַּשׁ בְּצִנְעָה.

 אָמַר עֵד אֶחָד מְקֻדֶּשֶׁת הִיא, וְהִיא אוֹמֶרֶת לֹא נִתְקַדַּשְׁתִּי--הֲרֵי זוֹ מֻתֶּרֶת.
אֶחָד אוֹמֵר מְקֻדֶּשֶׁת, וְאֶחָד אוֹמֵר אֵינָהּ מְקֻדֶּשֶׁת--לֹא תִנָּשֵׂא; וְאִם נִשֵּׂאת, לֹא תֵצֵא, שֶׁהֲרֵי הִיא אוֹמֶרֶת, לֹא נִתְקַדַּשְׁתִּי.

אָמְרָה מְקֻדֶּשֶׁת אֲנִי, וּלְאַחַר זְמָן עָמְדָה וְקִדְּשָׁה עַצְמָהּ--אִם נָתְנָה אַמְתְּלָה לִדְבָרֶיהָ, וְאָמְרָה מִפְּנֵי כָּךְ וְכָּךְ אָמַרְתִּי בַּתְּחִלָּה שֶׁאֲנִי מְקֻדֶּשֶׁת, וְרָאִינוּ בִּדְבָרֶיהָ מַמָּשׁ--הֲרֵי זוֹ מֻתֶּרֶת לַשֵּׁנִי.
וְאִם לֹא נָתְנָה אַמְתְּלָה, אוֹ שֶׁנָּתְנָה וְאֵין בָּהּ מַמָּשׁ--הֲרֵי זוֹ אֲסוּרָה, וְקִדּוּשֵׁי שֵׁנִי קִדּוּשֵׁי סָפֵק.
לְפִיכָּךְ נוֹתֵן לָהּ גֶּט; וְתִהְיֶה אֲסוּרָה עָלָיו וְעַל הַכֹּל, עַד שֶׁיָּבוֹא אֲרוּסָהּ.

וְכֵן הָאִשָּׁה שֶׁבָּאת וְאָמְרָה אֵשֶׁת אִישׁ אֲנִי, וְחָזְרָה וְאָמְרָה פְּנוּיָה אֲנִי--אִם נָתְנָה אַמְתְּלָה לִדְבָרֶיהָ, וְיֵשׁ בִּדְבָרֶיהָ מַמָּשׁ--הֲרֵי זוֹ נֶאֱמֶנֶת.

הִלְכּוֹת אִישׁוּת פֵּרֶק י 
הָאֲרוּסָה אֲסוּרָה לְבַעְלָהּ מִדִּבְרֵי סוֹפְרִים, כָּל זְמָן שְׁהִיא בְּבֵית אָבִיהָ; וְהַבָּא עַל אֲרוּסָתוֹ בְּבֵית חָמִיו, מַכִּין אוֹתוֹ מַכַּת מַרְדּוּת.
וְאַפִלּוּ קִדְּשָׁהּ בַּבִּיאָה, אָסוּר לוֹ לָבוֹא עָלֶיהָ בִּיאָה שְׁנִיָּה בְּבֵית אָבִיהָ, עַד שֶׁיָּבִיא אוֹתָהּ לְתוֹךְ בֵּיתוֹ, וְיִתְיַחַד עִמָּהּ וְיַפְרִישֶׁנָּה לוֹ; וְיֵחוּד זֶה--הוּא הַנִּקְרָא כְּנִיסָה לַחֻפָּה, וְהוּא הַנִּקְרָא נִשּׂוּאִין בְּכָל מָקוֹם.
וְהַבָּא עַל אֲרוּסָתוֹ לְשֵׁם נִשּׂוּאִין אַחַר שֶׁקִּדְּשָׁהּ--מִשֶּׁיַּעֲרֶה בָּהּ, קְנָאָהּ; וְנַעֲשָׂת נְשׂוּאָה, וַהֲרֵי הִיא אִשְׁתּוֹ לְכָל דָּבָר.

כֵּיוָן שֶׁנִּכְנְסָה הָאֲרוּסָה לַחֻפָּה--הֲרֵי זוֹ מֻתֶּרֶת לוֹ לָבוֹא עָלֶיהָ בְּכָל עֵת שֶׁיִּרְצֶה, וַהֲרֵי הִיא אִשְׁתּוֹ גְּמוּרָה לְכָל דָּבָר.
וּמִשֶּׁתִּכָּנֵס לַחֻפָּה--נִקְרֵאת נְשׂוּאָה, אַף עַל פִּי שֶׁלֹּא נִבְעֲלָה: וְהוּא, שֶׁתִּהְיֶה רְאוּיָה לִבְעִילָה; אֲבָל אִם הָיְתָה נִדָּה--אַף עַל פִּי שֶׁנִּכְנְסָה לַחֻפָּה, וְנִתְיַחַד עִמָּהּ--לֹא גָמְרוּ הַנִּשּׂוּאִין, וַהֲרֵי הִיא כַּאֲרוּסָה עֲדַיִן.

וְצָרִיךְ לְבָרַךְ בִּרְכַת חֲתָנִים בְּבֵית הֶחָתָן, קֹדֶם הַנִּשּׂוּאִין; וְהֶן שֵׁשׁ בְּרָכוֹת, וְאֵלּוּ הֶן: בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, שֶׁהַכֹּל בָּרָא לִכְבוֹדוֹ.
בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, יוֹצֵר הָאָדָם.
בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר יָצַר אֶת הָאָדָם בְּצַלְמוֹ, בְּצֶלֶם דְּמוּת תַּבְנִיתוֹ, וְהִתְקִין לוֹ מִמֶּנּוּ בִּנְיָן עֲדֵי עַד; בָּרוּךְ אַתָּה ה', יוֹצֵר הָאָדָם.
שׂוֹשׂ תָּשִׂישׂ וְתָגֵל עֲקָרָה, בְּקִבּוּץ בָּנֶיהָ לְתוֹכָהּ בְּשִׂמְחָה; בָּרוּךְ אַתָּה ה', מְשַׂמֵּחַ צִיּוֹן בְּבָנֶיהָ.
שַׂמֵּחַ תְּשַׂמַּח רֵעִים אֲהוּבִים, כְּשַׂמַּחֲךָ יְצִירְךָ מִקֶּדֶם בְּגַן עֵדֶן; בָּרוּךְ אַתָּה ה', מְשַׂמֵּחַ עַמּוֹ וּבוֹנֶה יְרוּשָׁלַיִם.
בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר בָּרָא שָׂשׂוֹן וְשִׂמְחָה חָתָן וְכַלָּה גִּילָה וְרִנָּה אַהֲבָה וְאַחְוָה שָׁלוֹם וְרֵעוּת, מְהֵרָה ה' אֱלֹהֵינוּ יִשָּׁמַע מֵעָרֵי יְהוּדָה וּמֵחוּצוֹת יְרוּשָׁלַיִם קוֹל שָׂשׂוֹן קוֹל שִׂמְחָה קוֹל חָתָן וְקוֹל כַּלָּה, קוֹל מִצְהֲלוֹת חֲתָנִים מִמִּשְׁתֶּה וּנְעָרִים מִנְּגִינָתָם; בָּרוּךְ אַתָּה ה', מְשַׂמֵּחַ חָתָן עִם הַכַּלָּה.

וְאִם הָיָה שָׁם יַיִן--מְבִיאִין כּוֹס שֶׁלְּיַיִן, וּמְבָרֵךְ עַל הַיַּיִן תְּחִלָּה, וּמְסַדֵּר אֶת כֻּלָּן עַל הַכּוֹס; וְנִמְצָא מְבָרֵךְ שֶׁבַע בְּרָכוֹת.
וְיֵשׁ מְקוֹמוֹת שֶׁנָּהֲגוּ לְהָבִיא הֲדָס עִם הַיַּיִן, וּמְבָרֵךְ עַל הַהֲדָס אַחַר הַיַּיִן, וְאַחַר כָּךְ מְבָרֵךְ הַשֵּׁשׁ.
וְאֵין מְבָרְכִין בִּרְכַת חֲתָנִים, אֵלָא בַּעֲשָׂרָה גְּדוֹלִים וּבְנֵי חוֹרִין, וְחָתָן מִן הַמִּנְיָן.

 הַמְּאָרֵס אֶת הָאִשָּׁה, וּבֵרַךְ בִּרְכַת חֲתָנִים, וְלֹא נִתְיַחַד עִמָּהּ בְּבֵיתוֹ--עֲדַיִן אֲרוּסָה הִיא: שְׁאֵין בִּרְכַת חֲתָנִים עוֹשָׂה הַנִּשּׂוּאִין, אֵלָא כְּנִיסָה לַחֻפָּה.
אֵרַס וְכָנַס לַחֻפָּה, וְלֹא בֵּרַךְ בִּרְכַת חֲתָנִים--הֲרֵי זוֹ נְשׂוּאָה גְּמוּרָה; וְחוֹזֵר וּמְבָרֵךְ, אַפִלּוּ אַחַר כַּמָּה יָמִים.
וְלֹא תִנָּשֵׂא נִדָּה, עַד שֶׁתִּטְהַר; וְאֵין מְבָרְכִין לָהּ בִּרְכַת חֲתָנִים, עַד שֶׁתִּטְהַר.
וְאִם עָבַר וְנָשָׂא וּבֵרַךְ, אֵינוּ חוֹזֵר וּמְבָרֵךְ.

 וְצָרִיךְ לִכְתֹּב כְּתֻבָּה קֹדֶם כְּנִיסָה לַחֻפָּה, וְאַחַר כָּךְ יִהְיֶה מֻתָּר בְּאִשְׁתּוֹ; וְהֶחָתָן, נוֹתֵן שְׂכַר הַסּוֹפֵר.
וְכַמָּה הוּא כּוֹתֵב לָהּ: אִם הָיְתָה בְּתוּלָה, אֵין כּוֹתְבִין לָהּ פָּחוּת מִמָּאתַיִם דֵּינָר; וְאִם הָיְתָה בְּעוּלָה, אֵין כּוֹתְבִין לָהּ פָּחוּת מִמֵּאָה דֵּינָר.
וְזֶה הוּא הַנִּקְרָא עִיקַר כְּתֻבָּה; וְאִם רָצָה לְהוֹסִיף לָהּ, אַפִלּוּ כִּכַּר זָהָב--מוֹסִיף.
וְדִין הַתּוֹסֶפֶת וְדִין הָעִיקָר, אֶחָד הוּא לְרֹב הַדְּבָרִים; לְפִיכָּךְ כָּל מָקוֹם שֶׁנֶּאֱמָר בּוֹ כְּתֻבָּה סְתָם, הוּא הָעִיקָר וְהַתּוֹסֶפֶת כְּאֶחָד.
וַחֲכָמִים הֶם שֶׁתִּקְּנוּ כְּתֻבָּה לָאִשָּׁה, כְּדֵי שֶׁלֹּא תִהְיֶה קַלָּה בְּעֵינָיו לְהוֹצִיאָהּ.

 דֵּינָרִים אֵלּוּ--לֹא תִקְּנוּ אוֹתָם מִן הַכֶּסֶף הַטָּהוֹר אֵלָא מִמַּטְבֵּעַ שֶׁהָיָה בְּאוֹתָן הַיָּמִים, שֶׁהָיָה שִׁבְעָה חֲלָקִים נְחֹשֶׁת וְחֵלֶק אֶחָד כֶּסֶף, עַד שֶׁיִּהְיֶה בַּסֶּלַע, חֲצִי זוּז כֶּסֶף; וְנִמְצְאוּ מָאתַיִם דֵּינָר שֶׁלַּבְּתוּלָה, חֲמִשָּׁה וְעֶשְׂרִים דֵּינָר שֶׁלְּכֶסֶף, וּמֵאָה שֶׁלַּבְּעוּלָה, שְׁנֵים עָשָׂר דֵּינָר וּמֶחְצָה.
וּמִשְׁקָל כָּל דֵּינָר--שֵׁשׁ וְתִשְׁעִים שְׂעוֹרוֹת, כְּמוֹ שֶׁבֵּאַרְנוּ בִּתְחִלַּת עֵרוּבִין.
וְהַדֵּינָר--הוּא הַנִּקְרָא זוּז בְּכָל מָקוֹם, בֵּין שֶׁהָיָה מִן הַכֶּסֶף הַטָּהוֹר, בֵּין שֶׁהָיָה מִמַּטְבֵּעַ אוֹתָן הַיָּמִים.

 אֵין פּוֹחֲתִין לַבְּתוּלָה מִמָּאתַיִם, וְלַבְּעוּלָה מִמֵּאָה; וְכָל הַפּוֹחֵת, בְּעִילָתוֹ בְּעִילַת זְנוּת.
אֶחָד הַכּוֹתֵב אֶת הַכְּתֻבָּה בַּשְּׁטָר, וְאֶחָד שֶׁהֵעִידוּ עָלָיו עֵדִים וְקָנוּ מִמֶּנּוּ שְׁהוּא חַיָּב לָהּ מֵאָה אוֹ מָאתַיִם--הֲרֵי זֶה מֻתָּר; וְכֵן אִם נָתַן לָהּ מִטַּלְטְלִין כְּנֶגֶד כְּתֻבָּתָהּ--הֲרֵי זֶה מֻתָּר לִבְעֹל, עַד שֶׁיִּהְיֶה לָהֶם פְּנָאי לִכְתֹּב.

 הַכּוֹנֵס אֶת הָאִשָּׁה, וְלֹא כָתַב לָהּ כְּתֻבָּה, אוֹ שֶׁכָּתַב וְאָבַד שְׁטָר הַכְּתֻבָּה, אוֹ שֶׁמָּחֲלָה כְּתֻבָּתָהּ לְבַעְלָהּ, אוֹ שֶׁמָּכְרָה לוֹ כְּתֻבָּתָהּ--חוֹזֵר וְכוֹתֵב לָהּ כְּתֻבָּה עִיקָר, אִם רָצָה לְקַיְּמָהּ: לְפִי שֶׁאָסוּר לוֹ לָאָדָם לִשְׁהוֹת עִם אִשְׁתּוֹ אַפִלּוּ שָׁעָה אַחַת, בְּלֹא כְּתֻבָּה.

אֲבָל הַמּוֹכֶרֶת כְּתֻבָּתָהּ לַאֲחֵרִים בְּטוֹבַת הֲנָאָה, אֵינוּ צָרִיךְ לִכְתֹּב לָהּ כְּתֻבָּה אַחֶרֶת: שֶׁלֹּא תִקְּנוּ חֲכָמִים כְּתֻבָּה, אֵלָא כְּדֵי שֶׁלֹּא תִהְיֶה קַלָּה בְּעֵינָיו לְהוֹצִיאָהּ; וְאִם הוֹצִיאָהּ זֶה, מְשַׁלֵּם כְּתֻבָּה לַלּוֹקֵחַ, כְּדֶרֶךְ שֶׁהָיָה מְשַׁלֵּם לָהּ, אִם לֹא מָכְרָה.

הַמְּאָרֵס אֶת הָאִשָּׁה, וְכָתַב לָהּ כְּתֻבָּה, וְלֹא נִכְנְסָה לַחֻפָּה--עֲדַיִן אֲרוּסָה הִיא, וְאֵינָהּ נְשׂוּאָה: שְׁאֵין הַכְּתֻבָּה עוֹשָׂה נִשּׂוּאִין.
וְאִם מֵת אוֹ גֵּרְשָׁהּ, גּוֹבָה עִיקַר כְּתֻבָּתָהּ מִבְּנֵי חוֹרִין; וְאֵינָהּ גּוֹבָה תּוֹסֶפֶת כְּלָל, הוֹאִיל וְלֹא נִכְנְסָה.
אֲבָל אִם אֵרַס וְלֹא כָתַב כְּתֻבָּה, וּמֵת אוֹ גֵּרְשָׁהּ וְהִיא אֲרוּסָה--אֵין לָהּ כְּלוּם, וְאַפִלּוּ הָעִיקָר: שֶׁלֹּא תִקְּנוּ לָהּ עִיקַר כְּתֻבָּה, עַד שֶׁתִּנָּשֵׂא אוֹ עַד שֶׁיִּכְתֹּב.
וְהַמְּאָרֵס אֶת בִּתּוֹ, וְכָתַב לָהּ הַמְּאָרֵס כְּתֻבָּה, וּמֵת אוֹ גֵּרְשָׁהּ, כִּשְׁהִיא נַעֲרָה--כְּתֻבָּתָהּ לְאָבִיהָ, כְּמוֹ שֶׁבֵּאַרְנוּ.

וְכֵן תִּקְּנוּ חֲכָמִים, שֶׁכָּל הַנּוֹשֵׂא בְּתוּלָה, יִהְיֶה שָׂמֵחַ עִמָּהּ שִׁבְעַת יָמִים--אֵינוּ עוֹסֵק בִּמְלַאכְתּוֹ, וְלֹא נוֹשֵׂא וְנוֹתֵן בַּשּׁוּק, אֵלָא אוֹכֵל וְשׁוֹתֶה וְשָׂמֵחַ, בֵּין שֶׁהָיָה בָּחוּר בֵּין שֶׁהָיָה אַלְמוֹן; וְאִם הָיְתָה בְּעוּלָה, אֵין פָּחוּת מִשְּׁלוֹשָׁה יָמִים: שֶׁתַּקָּנַת חֲכָמִים הִיא לִבְנוֹת יִשְׂרָאֵל, שֶׁיִּהְיֶה שָׂמֵחַ עִם הַבְּתוּלָה שִׁבְעָה יָמִים, וְעִם הַבְּעוּלָה שְׁלוֹשָׁה יָמִים, בֵּין בָּחוּר בֵּין אַלְמוֹן.

יֵשׁ לוֹ לָאָדָם לִשָּׂא נָשִׁים רַבּוֹת כְּאַחַת, בְּיוֹם אֶחָד, וּמְבָרֵךְ בִּרְכַת חֲתָנִים לַכֹּל, כְּאֶחָד.
אֲבָל לְשִׂמְחָה, צָרִיךְ לִשְׂמֹחַ עִם כָּל אַחַת וְאַחַת שִׂמְחָה הָרְאוּיָה לָהּ--אִם בְּתוּלָה, שִׁבְעָה, וְאִם בְּעוּלָה, שְׁלוֹשָׁה; וְאֵין מְעָרְבִין שִׂמְחָה בְּשִׂמְחָה.

מֻתָּר לָאָדָם לִשָּׂא בְּכָל יוֹם חֹל, אַפִלּוּ בְּתִשְׁעָה בְּאָב, בֵּין בַּיּוֹם, בֵּין בַּלַּיְלָה.
אֲבָל אֵין נוֹשְׂאִין נָשִׁים, לֹא בְּעֶרֶב שַׁבָּת וְלֹא בְּאֶחָד בַּשַּׁבָּת--גְּזֵרָה שֶׁמֶּא יָבוֹא לִידֵי חִלּוּל שַׁבָּת בְּתִקּוּן הַסְּעוֹדָה, שֶׁהֶחָתָן טָרוּד בִּסְעוֹדָתוֹ; וְאֵין צָרִיךְ לוֹמַר, שֶׁאָסוּר לִשָּׂא בַּשַּׁבָּת.
וְאַפִלּוּ בְּחֻלּוֹ שֶׁלַּמּוֹעֵד, אֵין נוֹשְׂאִין נָשִׁים, כְּמוֹ שֶׁבֵּאַרְנוּ--לְפִי שְׁאֵין מְעָרְבִין שִׂמְחָה בְּשִׂמְחָה, שֶׁנֶּאֱמָר "מַלֵּא, שְׁבֻעַ זֹאת; וְנִתְּנָה לְךָ גַּם-אֶת-זֹאת" .
וּשְׁאָר הַיָּמִים, מֻתָּר לִשָּׂא בְּכָל יוֹם שֶׁיִּרְצֶה--וְהוּא שֶׁיִּטְרַח בִּסְעוֹדַת נִשּׂוּאִין, שְׁלוֹשָׁה יָמִים קֹדֶם יוֹם הַנִּשּׂוּאִין.

מְקוֹם שְׁאֵין בֵּית דִּין יוֹשְׁבִין בּוֹ אֵלָא בַּשֵּׁנִי וּבַחֲמִישִׁי בִּלְבָד, בְּתוּלָה נִשֵּׂאת בְּיוֹם רְבִיעִי--שְׁאִם הָיְתָה לוֹ טְעָנַת בְּתוּלִים, יַשְׁכִּים לְבֵית דִּין; וּמִנְהַג חֲכָמִים הוּא, שֶׁהַנּוֹשֵׂא אֶת הַבְּעוּלָה יִשָּׂא בַּחֲמִישִׁי, כְּדֵי שֶׁיִּהְיֶה שָׂמֵחַ עִמָּהּ חֲמִישִׁי וְעֶרֶב שַׁבָּת וּבַשַּׁבָּת, וְיֵצֵא לִמְלַאכְתּוֹ בְּיוֹם הָרִאשׁוֹן.

הַמְּאָרֵס בִּתּוֹ קְטַנָּה, וּתְבָעָהּ הַבַּעַל לְנִשּׂוּאִין--בֵּין הִיא בֵּין אָבִיהָ יְכוּלִין לְעַכַּב, שֶׁלֹּא תִנָּשֵׂא עַד שֶׁתַּגְדִּיל וְתֵעָשֶׂה נַעֲרָה.
וְאִם רָצוּ וּכְנָסָהּ, כּוֹנֵס; וְאֵין רָאוּי לַעֲשׂוֹת כֵּן.
אֵרְסָהּ וְשָׁהָה כַּמָּה שָׁנִים וּתְבָעָהּ לְנִשּׂוּאִין, וַהֲרֵי הִיא נַעֲרָה--נוֹתְנִין לָהּ שְׁנֵים עָשָׂר חֹדֶשׁ מִיּוֹם הַתְּבִיעָה לְפַרְנַס אֶת עַצְמָהּ וּלְתַקַּן מַה שְׁהִיא צְרִיכָה לוֹ, וְאַחַר כָּךְ תִּנָּשֵׂא.

תְּבָעָהּ אַחַר שֶׁבָּגְרָה, נוֹתְנִין לָהּ שְׁנֵים עָשָׂר חֹדֶשׁ מִיּוֹם הַבְּגָר; וְכֵן אִם קִדְּשָׁהּ בְּיוֹם הַבְּגָר, נוֹתְנִין לָהּ שְׁנֵים עָשָׂר חֹדֶשׁ מִיּוֹם הַקִּדּוּשִׁין, שְׁהוּא יוֹם הַבְּגָר.

קִדְּשָׁהּ אַחַר שֶׁבָּגְרָה--אִם עָבְרוּ עָלֶיהָ שְׁנֵים עָשָׂר חֹדֶשׁ בְּבַגְרוּתָהּ, וְאַחַר כָּךְ נִתְקַדְּשָׁה--אֵין נוֹתְנִין לָהּ אֵלָא שְׁלוֹשִׁים יוֹם מִיּוֹם שֶׁתְּבָעָהּ; וְכֵן הַמְּאָרֵס אֶת הַבְּעוּלָה, נוֹתְנִין לָהּ שְׁלוֹשִׁים יוֹם מִיּוֹם הַתְּבִיעָה.

 כְּשֵׁם שֶׁנּוֹתְנִין זְמָן לָאִשָּׁה מִשֶּׁתְּבָעָהּ הַבַּעַל, לְפַרְנַס אֶת עַצְמָהּ וְאַחַר כָּךְ תִּנָּשֵׂא--כָּךְ נוֹתְנִין לָאִישׁ זְמָן לְפַרְנַס אֶת עַצְמוֹ, מִשֶּׁתָּבְעָה אוֹתוֹ הָאִשָּׁה.
וְכַמָּה נוֹתְנִין לוֹ: כְּמוֹ שֶׁנּוֹתְנִין לָהּ--אִם שְׁנֵים עָשָׂר חֹדֶשׁ, שְׁנֵים עָשָׂר חֹדֶשׁ; וְאִם שְׁלוֹשִׁים יוֹם, שְׁלוֹשִׁים יוֹם.

 הִגִּיעַ זְמָן שֶׁנָּתְנוּ לָאִישׁ, וְלֹא נְשָׂאָהּ--נִתְחַיַּב בִּמְזוֹנוֹתֶיהָ, אַף עַל פִּי שֶׁלֹּא כָנַס; וְאִם הִגִּיעַ הַזְּמָן בְּאֶחָד בַּשַּׁבָּת, אוֹ בְּעֶרֶב שַׁבָּת--אֵינוּ מַעֲלֶה לָהּ מְזוֹנוֹת לְאוֹתוֹ הַיּוֹם, מִפְּנֵי שְׁאֵינוּ יָכוֹל לִכְנֹס.
וְכֵן אִם חָלָה הוּא, אוֹ הִיא, אוֹ שֶׁפָּרְסָה נִדָּה כְּשֶׁהִגִּיעַ הַזְּמָן--אֵינוּ מַעֲלֶה לָהּ מְזוֹנוֹת: שֶׁהֲרֵי אֵינָהּ רְאוּיָה לְהִנָּשֵׂא עַד שֶׁתִּטְהַר, אוֹ תַּבְרִיא; וְכֵן הוּא אֵינוּ יָכוֹל לִשָּׂא אִשָּׁה, עַד שֶׁיַּבְרִיא.

הִלְכּוֹת אִישׁוּת פֵּרֶק יא 
הַנּוֹשֵׂא בְּתוּלָה שֶׁנִּתְאַלְמְנָה אוֹ נִתְגָּרְשָׁה אוֹ נֶחְלְצָה--אִם מִן הָאֵרוּסִין נִתְאַלְמְנָה אוֹ נִתְגָּרְשָׁה אוֹ נֶחְלְצָה, כְּתֻבָּתָהּ מָאתַיִם; וְאִם מִן הַנִּשּׂוּאִין, כְּתֻבָּתָהּ מֵאָה, שֶׁמִּשֶּׁנִּשֵּׂאת, הֲרֵי הִיא כִּבְעוּלָה.

וְכֵן הַנּוֹשֵׂא בְּתוּלָה מְשֻׁחְרֶרֶת אוֹ גִּיּוֹרֶת אוֹ שְׁבוּיָה--אִם נִשְׁתַּחְרְרָה הַשִּׁפְחָה וְנִתְגַּיְּרָה הַגּוֹיָה וְנִפְדֵּית הַשְּׁבוּיָה, וְהֶן פְּחוּתוֹת מִשָּׁלוֹשׁ שָׁנִים וְיוֹם אֶחָד--כְּתֻבָּתָן מָאתַיִם; וְאִם הָיוּ בְּנוֹת שָׁלוֹשׁ שָׁנִים וְיוֹם אֶחָד וָמַעְלָה, כְּתֻבָּתָן מֵאָה.

 וּמִפְּנֵי מַה תִּקְּנוּ חֲכָמִים לְאֵלּוּ כְּתֻבָּה מֵאָה, וְאַף עַל פִּי שְׁהֶן בְּתוּלוֹת--הוֹאִיל וְחֶזְקַת הַנְּשׂוּאָה שֶׁתִּבָּעֵל, וְחֶזְקַת הַשִּׁפְחָה וְהַנָּכְרִית וְהַשְּׁבוּיָה שֶׁתִּבָּעֵל, תִּקְּנוּ לָהֶן מֵאָה בֵּין נִבְעֲלוּ בֵּין לֹא נִבְעֲלוּ, וַהֲרֵי הֶן כִּבְעוּלוֹת לְכָל דָּבָר.

 מֻכַּת עֵץ, כְּתֻבָּתָהּ מֵאָה; אַפִלּוּ נְשָׂאָהּ עַל מְנָת שְׁהִיא בְּתוּלָה שְׁלֵמָה, וְנִמְצֵאת מֻכַּת עֵץ--כְּתֻבָּתָהּ מֵאָה.

קְטַנָּה בַּת שָׁלוֹשׁ שָׁנִים וּלְמַטָּה שֶׁנִּבְעֲלָה, אַפִלּוּ בָּא עָלֶיהָ אָדָם גָּדוֹל--כְּתֻבָּתָהּ מָאתַיִם: סוֹפָהּ שֶׁתַּחְזֹר בְּתוּלָה כִּשְׁאָר הַבְּתוּלוֹת.
וְכֵן גְּדוֹלָה שֶׁבָּא עָלֶיהָ קָטָן מִבֶּן תֵּשַׁע שָׁנִים וּלְמַטָּה--כְּתֻבָּתָהּ מָאתַיִם, כְּאִלּוּ לֹא נִבְעֲלָה כְּלָל: שֶׁבִּיאַת בֶּן תֵּשַׁע שָׁנִים וְיוֹם אֶחָד, בִּיאָה; פָּחוּת מִזֶּה, אֵין בִּיאָתוֹ בִּיאָה.

 בְּתוּלָה שְׁהִיא בּוֹגֶרֶת, אוֹ סוֹמָה, אוֹ אַיְלוֹנִית--כְּתֻבָּתָן מָאתַיִם; אֲבָל הַחֵרֶשֶׁת וְהַשּׁוֹטָה, לֹא תִקְּנוּ לָהֶן חֲכָמִים כְּתֻבָּה.
הַשּׁוֹטָה, לֹא תִקְּנוּ לָהּ נִשּׂוּאִין כְּלָל; וְהַחֵרֶשֶׁת, אַף עַל פִּי שֶׁיֵּשׁ לָהּ נִשּׂוּאִין מִדִּבְרֵיהֶם, לֹא תִקְּנוּ לָהּ כְּתֻבָּה, כְּדֵי שֶׁלֹּא יִמָּנְעוּ וְלֹא יִשְּׂאוּ אוֹתָהּ.
וּכְשֵׁם שְׁאֵין לָהּ כְּתֻבָּה, כָּךְ אֵין לָהּ מְזוֹנוֹת, וְלֹא תְּנָאי מִתְּנָאיֵי כְּתֻבָּה; וְאִם כְּנָסָהּ חֵרֶשֶׁת, וְנִתְפַּקְּחָה--יֵשׁ לָהּ כְּתֻבָּה וּתְנָאיֵי כְּתֻבָּה, וּכְתֻבָּתָהּ מֵאָה.
נָשָׂא חֵרֶשֶׁת אוֹ שׁוֹטָה, וְכָתַב לָהֶן מֵאָה מָנֶה--כְּתֻבָּתָן קַיֶּמֶת, מִפְּנֵי שֶׁרָצָה לְהַזִּיק נְכָסָיו.

 חֵרֵשׁ אוֹ שׁוֹטֶה שֶׁנָּשְׂאוּ נָשִׁים פִּקְּחוֹת--אַף עַל פִּי שֶׁנִּתְפַּקַּח הַחֵרֵשׁ וְנִשְׁתַּפָּה הַשּׁוֹטֶה, אֵין לִנְשֵׁיהֶם עֲלֵיהֶם כְּלוּם; רָצוּ לְקַיְּמָן אַחַר שֶׁהִבְרִיאוּ, יֵשׁ לָהֶן כְּתֻבָּה מֵאָה.
וְאִם בֵּית דִּין הֶם שֶׁהִשִּׂיאוּ הַחֵרֵשׁ, וְכָתְבוּ לָהּ כְּתֻבָּה עַל נְכָסָיו--נוֹטֶלֶת כָּל מַה שֶׁכָּתְבוּ לָהּ בֵּית דִּין; אֲבָל הַשּׁוֹטֶה, אֵין בֵּית דִּין מַשִּׂיאִין אוֹתוֹ--בִּמְקוֹם שְׁאֵין תַּקָּנַת חֲכָמִים עוֹמֶדֶת, לֹא תִקְּנוּ לוֹ נִשּׂוּאִין.

וְכֵן קָטָן--לֹא תִקְּנוּ לוֹ חֲכָמִים נִשּׂוּאִין, הוֹאִיל וְסוֹפוֹ לָבוֹא לִידֵי נִשּׂוּאִין גְּמוּרִין; וּמִפְּנֵי מַה תִּקְּנוּ נִשּׂוּאִין לַקְּטַנָּה, וְאַף עַל פִּי שְׁהִיא בָּאָה לִידֵי נִשּׂוּאִין גְּמוּרִין--כְּדֵי שֶׁלֹּא יִנְהֲגוּ בָּהּ מִנְהַג הֶפְקֵר.
וְאֵין מַשִּׂיאִין אֶת הַקָּטָן, עַד שֶׁבּוֹדְקִין אוֹתוֹ וְיִוָּדַע שֶׁהֵבִיא סִימָנִין.

 קָטָן, אַפִלּוּ בֶּן תֵּשַׁע שָׁנִים וְיוֹם אֶחָד, שֶׁנָּשָׂא אִשָּׁה--אֵין לָהּ כְּתֻבָּה; וְאִם הִגְדִּיל וְקִיְּמָהּ אַחַר שֶׁהִגְדִּיל, יֵשׁ לָהּ עִיקַר כְּתֻבָּה מָנֶה.
וְכֵן גֵּר שֶׁנִּתְגַּיַּר, הוּא וְאִשְׁתּוֹ--כְּתֻבָּתָהּ מָנֶה, שֶׁעַל מְנָת כֵּן קִיְּמָהּ.

 כָּל בְּתוּלָה שֶׁכְּתֻבָּתָהּ מָאתַיִם, יֵשׁ לָהּ טְעָנַת בְּתוּלִים; וְכָל שֶׁכְּתֻבָּתָהּ מֵאָה, אוֹ שֶׁלֹּא תִקְּנוּ לָהּ חֲכָמִים כְּתֻבָּה--אֵין לָהּ טְעָנַת בְּתוּלִים.
וְהַמִּתְיַחֵד עִם אֲרוּסָתוֹ קֹדֶם נִשּׂוּאִין, אֵין לוֹ טְעָנַת בְּתוּלִים.

 וּמַה הִיא טְעָנַת בְּתוּלִים--זֶה שֶׁנָּשָׂא בְּתוּלָה שֶׁחֶזְקָתָהּ שְׁהִיא בְּתוּלָה, וְטוֹעֵן וְאוֹמֵר, לֹא מְצָאתִיהָ בְּתוּלָה.
וּשְׁנֵי סִימָנִין הֶן לַבְּתוּלִים--הָאֶחָד, דָּמִים שֶׁשּׁוֹתְתִין מִמֶּנָּה; וְהַשֵּׁנִי, הַדֹּחַק שֶׁיִּמְצָא בָּהּ בְּבִיאָה רִאשׁוֹנָה בְּשָׁעַת הַתַּשְׁמִישׁ.

 הַנּוֹשֵׂא אֶת הַבְּתוּלָה שֶׁכְּתֻבָּתָהּ מָאתַיִם, וְטָעַן וְאָמַר לֹא מְצָאתִיהָ בְּתוּלָה--שׁוֹאֲלִין אוֹתָהּ: אִם אָמְרָה אֱמֶת הוּא לֹא מְצָאַנִי בְּתוּלָה, מִפְּנֵי שֶׁנָּפַלְתִּי וְהִכַּנִי עֵץ אוֹ קַרְקָע וְהָלְכוּ בְּתוּלַי--הֲרֵי זוֹ נֶאֱמֶנֶת, וְתַחְזֹר כְּתֻבָּתָהּ לְמָנֶה.
אַף עַל פִּי שְׁהוּא טוֹעֵן וְאוֹמֵר, שֶׁמֶּא אִישׁ בָּא עָלַיִךְ וְאֵין לִיךְ כְּלוּם--אֵין מַשְׁגִּיחִין בִּטְעָנָתוֹ; וְיֵשׁ לוֹ לְהַחְרִים סְתָם, שֶׁלֹּא בָא עָלֶיהָ אִישׁ, שְׁאֵין הַדָּבָר לוֹ וַדַּאי.

 אָמְרָה הִיא אֱמֶת אָמַר שֶׁלֹּא מְצָאַנִי בְּתוּלָה, וְאִישׁ בָּא עָלַי בְּאֹנֶס אַחַר שֶׁנִּתְאָרַסְתִּי לוֹ--הֲרֵי זוֹ נֶאֱמֶנֶת, וּכְתֻבָּתָהּ מָאתַיִם כְּמוֹת שֶׁהָיְתָה; וְאִם טָעַן וְאָמַר, שֶׁמֶּא עַד שֶׁלֹּא אֵרַסְתִּיךְ נֶאֱנַסְתְּ וּמֶקָּחִי מֶקַּח טְעוּת, אוֹ אַחַר שֶׁאֵרַסְתִּיךְ נִבְעַלְתְּ בִּרְצוֹנֵךְ--הֲרֵי זֶה מַחְרִים סְתָם, עַל מִי שֶׁטּוֹעֵן שֶׁקֶר כְּדֵי לְחַיְּבֵנִי מָמוֹן שְׁאֵינִי חַיָּב בּוֹ.

 טָעַן וְאָמַר, לֹא מְצָאתִיהָ בְּתוּלָה, וְהִיא אוֹמֶרֶת, לֹא בָא עָלַי וַעֲדַיִן בְּתוּלָה אֲנִי--בּוֹדְקִין אוֹתָהּ, אוֹ חוֹזֵר וּבוֹעֵל בִּפְנֵי עֵדִים.

אָמְרָה, בָּא עָלַי וּבְתוּלָה מְצָאַנִי כְּכָל הַבְּתוּלוֹת, וְשֶׁקֶר הוּא טוֹעֵן--שׁוֹאֲלִין אוֹתוֹ וְאוֹמְרִין לוֹ, מַה הָיָה הַדָּבָר עַד שֶׁאָמַרְתָּ אֵינָהּ בְּתוּלָה: אִם אָמַר מִפְּנֵי שֶׁלֹּא מָצָאתִי דָּם--בּוֹדְקִין בְּמִשְׁפַּחְתָּהּ שֶׁמֶּא אֵין לָהֶם דָּם כְּלָל, לֹא דָּם נִדָּה וְלֹא דָּם בְּתוּלִים; אִם נִמְצְאוּ כֻּלָּן כֵּן, הֲרֵי זוֹ בְּחֶזְקָתָהּ.
לֹא נִמְצְאוּ בְּנֵי מִשְׁפַּחְתָּהּ כֵּן--בּוֹדְקִין אוֹתָהּ, שֶׁמֶּא חֹלִי גָּדוֹל יֵשׁ בָּהּ שֶׁיִּבַּשׁ לַחְלוּחִית הָאֵבָרִים, אוֹ שֶׁמֶּא הָיְתָה מִתְעַנָּה בְּרָעָב.
וּמְרַטֵּבִין אוֹתָהּ וּמַאֲכִילִין אוֹתָהּ וּמַשְׁקִין אוֹתָהּ עַד שֶׁתַּבְרִיא, וְתִבָּעֵל שְׁנִיָּה, וְנִרְאֶה אִם תּוֹצִיא דָּם, אִם לָאו.
וְאִם אֵין שָׁם לֹא חֹלִי, וְלֹא רָעָב, וְלֹא כַּיּוֹצֶא בּוֹ--הֲרֵי זוֹ טְעָנַת בְּתוּלִים; אַף עַל פִּי שֶׁמָּצָא דֹּחַק בְּעֵת הַתַּשְׁמִישׁ, הוֹאִיל וְלֹא יָצָא דָּם, אֵין כָּאן בְּתוּלִים--שֶׁכָּל בְּתוּלָה, יֵשׁ לָהּ דָּם, בֵּין קְטַנָּה בֵּין נַעֲרָה בֵּין בּוֹגֶרֶת, אֵלָא מִפְּנֵי הַחֹלִי כְּמוֹ שֶׁאָמַרְנוּ.

וְאִם אָמַר, מִפְּנֵי שֶׁלֹּא מָצָאתִי דֹּחַק, אֵלָא פֶּתַח פָּתוּחַ מָצָאתִי--שׁוֹאֲלִין עַל שְׁנוֹתֶיהָ: שֶׁמֶּא בּוֹגֶרֶת הִיא--שֶׁרֹב הַבּוֹגְרוֹת, אֵין לָהֶן דֹּחַק שֶׁמַּרְגִּישִׁין בּוֹ הַרְבֵּה, שֶׁהֲרֵי גָּדְלָה וְנִתְרַפּוּ אֵבָרֶיהָ, וְכָלוּ בְּתוּלֶיהָ.
וְאִם לֹא בָגְרָה עֲדַיִן--אוֹמְרִין לוֹ, שֶׁמֶּא הִטֵּיתָה אוֹ בָּעַלְתָ בְּנַחַת הַרְבֵּה, וּלְפִיכָּךְ לֹא הִרְגַּשְׁתָּ בְּדֹחַק; אִם אָמַר, לֹא כִי אֵלָא וַדַּאי פֶּתַח פָּתוּחַ הָיָה--הֲרֵי זוֹ טְעָנַת בְּתוּלִים לְכָל בְּתוּלָה שֶׁלֹּא בָגְרָה, בֵּין קְטַנָּה בֵּין נַעֲרָה, בֵּין בְּרִיאָה בֵּין חוֹלָה: שֶׁכָּל נַעֲרָה בְּתוּלָה, פִּתְחָהּ סָתוּם הוּא; וְאַף עַל פִּי שֶׁיָּצָא הַדָּם, הוֹאִיל וּמָצָא פֶּתַח פָּתוּחַ, אֵין כָּאן בְּתוּלִים.

 יֵשׁ גְּאוֹנִים שֶׁהוֹרוּ שֶׁהַבּוֹגֶרֶת, אֵין לָהּ טְעָנַת דָּמִים, וְיֵשׁ לָהּ טְעָנַת פֶּתַח פָּתוּחַ.
וְאֵין דֶּרֶךְ הַתַּלְמוּד מַרְאֶה דָּבָר זֶה, וּטְעוּת הָיְתָה בְּנֻסְחָאוֹת שֶׁלָּהֶם; וּכְבָר בָּדַקְתִּי עַל סְפָרִים רַבִּים וְקַדְמוֹנִים, וּמָצָאתִי שֶׁהַדָּבָר כְּמוֹ שֶׁאָמַרְנוּ, שְׁאֵין לַבּוֹגֶרֶת אֵלָא טְעָנַת דָּמִים, בִּלְבָד.

 חֲכָמִים, הֶם שֶׁתִּקְּנוּ עִיקַר כְּתֻבָּה לָאִשָּׁה; וְהֶם הִתְקִינוּ וְאָמְרוּ שֶׁכָּל הַטּוֹעֵן טְעָנַת בְּתוּלִים, וְהָאִשָּׁה מַכְחֶשֶׁת אוֹתוֹ--נֶאֱמָן, וְעָלֶיהָ לְהָבִיא רְאָיָה, לֹא עַל הָאִישׁ: שֶׁחֲזָקָה הִיא שְׁאֵין אָדָם טוֹרֵחַ בִּסְעוֹדָה, וּמַפְסִידָהּ וְהוֹפֵךְ שִׂמְחָתוֹ אֵבֶל.
וְעַד מָתַי יֵשׁ לוֹ לִטְעֹן טְעָנַת בְּתוּלִים--אִם נִסְתְּרָה, מִיָּד; וְאִם לֹא נִסְתְּרָה, אַפִלּוּ לְאַחַר שְׁלוֹשִׁים יוֹם.

 הוֹרוּ כָּל הַגְּאוֹנִים שֶׁזֶּה שֶׁאָמְרוּ חֲכָמִים שְׁהוּא נֶאֱמָן אִם הִכְחִישַׁתּוּ, לְהַפְסִידָהּ עִיקַר כְּתֻבָּה; אֲבָל הַתּוֹסֶפֶת יֵשׁ לָהּ, אֵלָא אִם כֵּן נוֹדַע בִּרְאָיָה בְּרוּרָה שֶׁהָיְתָה בְּעוּלָה, אוֹ שֶׁהוֹדָת לוֹ שְׁהִיא בְּעוּלָה קֹדֶם שֶׁתִּתְאָרַס וְהִטְעַתּוּ.
לְפִיכָּךְ יֵשׁ לוֹ לְהַשְׁבִּיעָהּ בִּנְקִיטַת חֵפֶץ, כְּדִין כָּל הַנִּשְׁבָּעִין וְנוֹטְלִין, וְאַחַר כָּךְ תִּגְבֶּה הַתּוֹסֶפֶת.
וְאֵין לָהּ הִיא לְהַשְׁבִּיעוֹ שֶׁלֹּא מְצָאָהּ בְּתוּלָה, וְאַחַר כָּךְ תַּפְסִיד עִיקַר כְּתֻבָּה, שֶׁחֲזָקָה הִיא שְׁאֵין אָדָם טוֹרֵחַ בִּסְעוֹדָה, וּמַפְסִידָהּ; וְיֵשׁ לָהּ לְהַחְרִים סְתָם, עַל מִי שֶׁטּוֹעֵן עָלֶיהָ שֶׁקֶר.

 הֲרֵי שֶׁרָצָה לְקַיְּמָהּ אַחַר שֶׁהִפְסִידָהּ עִיקַר כְּתֻבָּתָהּ--חוֹזֵר וְכוֹתֵב לָהּ מֵאָה, לְפִי שֶׁאָסוּר לָאָדָם לִשְׁהוֹת עִם אִשְׁתּוֹ שָׁעָה אַחַת בְּלֹא כְּתֻבָּה, כְּמוֹ שֶׁבֵּאַרְנוּ.

הִלְכּוֹת אִישׁוּת פֵּרֶק יב 
כְּשֶׁנּוֹשֵׂא אָדָם אִשָּׁה, בֵּין בְּתוּלָה בֵּין בְּעוּלָה, בֵּין גְּדוֹלָה בֵּין קְטַנָּה, אַחַת בַּת יִשְׂרָאֵל וְאַחַת הַגִּיּוֹרֶת אוֹ הַמְּשֻׁחְרֶרֶת--יִתְחַיַּב לָהּ בַּעֲשָׂרָה דְּבָרִים, וְיִזְכֶּה בְּאַרְבָּעָה דְּבָרִים.
וְהָעֲשָׂרָה: שְׁלוֹשָׁה מֵהֶן מִן הַתּוֹרָה; וְאֵלּוּ הֶן, "שְׁאֵרָהּ כְּסוּתָהּ וְעֹנָתָהּ" .
"שְׁאֵרָהּ", אֵלּוּ מְזוֹנוֹתֶיהָ; "כְּסוּתָהּ", כְּמַשְׁמָעָהּ; "עֹנָתָהּ", לָבוֹא עָלֶיהָ כְּדֶרֶךְ כָּל הָאָרֶץ.

וְהַשִּׁבְעָה מִדִּבְרֵי סוֹפְרִים, וְכֻלָּן תְּנָאי בֵּית דִּין הֶם.
הָאֶחָד מֵהֶם, עִיקַר הַכְּתֻבָּה; וְהַשְּׁאָר הֶם הַנִּקְרָאִין תְּנָאיֵי כְּתֻבָּה, וְאֵלּוּ הֶן--לְרַפּוֹתָהּ אִם חָלְתָה, וְלִפְדּוֹתָהּ אִם נִשְׁבָּת, וּלְקָבְרָהּ כֶּשֶּׁתָמוּת, וְלִהְיוֹת נִזֹּנֶת מִנְּכָסָיו וְיוֹשֶׁבֶת בְּבֵיתוֹ אַחַר מוֹתוֹ כָּל זְמָן אַלְמְנוּתָהּ, וְלִהְיוֹת בְּנוֹתֶיהָ מִמֶּנּוּ נִזּוֹנוֹת אַחֲרֵי מוֹתוֹ עַד שֶׁיִּתְאָרְסוּ, וְלִהְיוֹת בָּנֶיהָ הַזְּכָרִים מִמֶּנּוּ יוֹרְשִׁין כְּתֻבָּתָהּ יוֹתֵר עַל חֶלְקָם בַּיְּרֻשָּׁה שֶׁעִם אֲחֵיהֶם מֵאִשָּׁה אַחֶרֶת.

וְהָאַרְבָּעָה שֶׁזּוֹכֶה בָּהֶן, כֻּלָּם מִדִּבְרֵי סוֹפְרִים; וְאֵלּוּ הֶן--לִהְיוֹת מַעֲשֵׂה יָדֶיהָ שֶׁלּוֹ, וְלִהְיוֹת מְצִיאָתָהּ שֶׁלּוֹ, וְשֶׁיִּהְיֶה אוֹכֵל פֵּרוֹת כָּל נְכָסֶיהָ בְּחַיֶּיהָ, וְאִם מֵתָה בְּחַיָּיו יִירָשֶׁנָּה; וְהוּא קוֹדֵם לְכָל אָדָם בַּיְּרֻשָּׁה.

וְעוֹד תִּקְּנוּ חֲכָמִים שֶׁיִּהְיוּ מַעֲשֵׂה יְדֵי הָאִשָּׁה כְּנֶגֶד מְזוֹנוֹתֶיהָ, וּפִדְיוֹנָהּ כְּנֶגֶד אֲכִילַת פֵּרוֹת נְכָסֶיהָ, וּקְבוּרָתָהּ כְּנֶגֶד יְרֻשָּׁתוֹ לִכְתֻבָּתָהּ.
לְפִיכָּךְ אִם אָמְרָה הָאִשָּׁה, אֵינִי נִזֹּנֶת וְאֵינִי עוֹשָׂה--שׁוֹמְעִין לָהּ, וְאֵין כּוֹפִין אוֹתָהּ; אֲבָל אִם אָמַר הַבַּעַל, אֵינִי זָנֵךְ וְאֵינִי נוֹטֵל כְּלוּם מִמַּעֲשֵׂה יָדַיִךְ--אֵין שׁוֹמְעִין לוֹ, שֶׁמֶּא לֹא יַסְפִּיק לָהּ מַעֲשֵׂה יָדֶיהָ בִּמְזוֹנוֹתֶיהָ.
וּמִפְּנֵי זֶה, יֵחָשְׁבוּ הַמְּזוֹנוֹת מִתְּנָאיֵי הַכְּתֻבָּה.

כָּל הַדְּבָרִים הָאֵלּוּ--אַף עַל פִּי שֶׁלֹּא נִכְתְּבוּ בִּשְׁטָר כְּתֻבָּתָהּ, וְאַפִלּוּ לֹא כָתְבוּ כְּתֻבָּה עֲדַיִן, אֵלָא נָשָׂא סְתָם--כֵּיוָן שֶׁנָּשָׂא, זָכָה הַבַּעַל בָּאַרְבָּעָה דְּבָרִים שֶׁלּוֹ, וְזָכָת הָאִשָּׁה בַּעֲשָׂרָה דְּבָרִים שֶׁלָּהּ, וְאֵינָן צְרִיכִין לְפָרַשׁ.

הִתְנָה הַבַּעַל שֶׁלֹּא יִתְחַיַּב בְּאֶחָד מִן הַדְּבָרִים שְׁהוּא חַיָּב בָּהֶן, אוֹ שֶׁהִתְנָת הָאִשָּׁה שֶׁלֹּא יִזְכֶּה הַבַּעַל בְּאֶחָד מִן הַדְּבָרִים שְׁהוּא זוֹכֶה בָּהֶם--הַתְּנָאי קַיָּם: חוּץ מִשְּׁלוֹשָׁה דְּבָרִים, שְׁאֵין הַתְּנָאי מוֹעִיל בָּהֶן, וְכָל הַמַּתְנֶה עֲלֵיהֶן, תְּנָאוֹ בָּטֵל; וְאֵלּוּ הֶן--עוֹנָתָהּ, וְעִיקַר כְּתֻבָּתָהּ, וִירֻשָּׁתָהּ.

כֵּיצַד: הִתְנָה עִם הָאִשָּׁה שְׁאֵין לָהּ עָלָיו עוֹנָה, תְּנָאוֹ בָּטֵל וְחַיָּב בְּעוֹנָתָהּ--שֶׁהֲרֵי הִתְנָה עַל מַה שֶׁכָּתוּב בַּתּוֹרָה, וְאֵינוּ תְּנָאי מָמוֹן.
הִתְנָה עִמָּהּ לִפְחֹת מֵעִיקַר כְּתֻבָּתָהּ, אוֹ שֶׁכָּתַב לָהּ מָאתַיִם אוֹ מֵאָה עִיקַר כְּתֻבָּה, וְכָתְבָה לוֹ שֶׁנִּתְקַבְּלָה מֵהֶן כָּךְ וְכָּךְ, וְהִיא לֹא נִתְקַבְּלָה--תְּנָאוֹ בָּטֵל: שֶׁכָּל הַפּוֹחֵת לַבְּתוּלָה מִמָּאתַיִם וְלָאַלְמָנָה מִמָּנֶה, הֲרֵי זוֹ בְּעִילַת זְנוּת.

 הִתְנָת עִמּוֹ, אַחַר שֶׁנְּשָׂאָהּ, שֶׁלֹּא יִירָשֶׁנָּה--תְּנָאָהּ בָּטֵל, וְאַף עַל פִּי שֶׁיְּרֻשַּׁת הַבַּעַל מִדִּבְרֵי סוֹפְרִים: עָשׂוּ חִזּוּק לְדִבְרֵיהֶם כְּשֶׁלַּתּוֹרָה, וְכָל תְּנָאי שֶׁבַּיְּרֻשָּׁה בָּטֵל, אַף עַל פִּי שְׁהוּא מָמוֹן, שֶׁנֶּאֱמָר בָּהּ "לְחֻקַּת מִשְׁפָּט" .
וּבִשְׁאָר הַדְּבָרִים, תְּנָאוֹ קַיָּם--כְּגוֹן שֶׁהִתְנָה עִמָּהּ שְׁאֵין לָהּ שְׁאֵר וּכְסוּת, עַל מְנָת שֶׁלֹּא יֹאכַל פֵּרוֹת נְכָסֶיהָ; וְכָל כַּיּוֹצֶא בְּזֶה, תְּנָאוֹ קַיָּם.

 כַּמָּה מְזוֹנוֹת פּוֹסְקִין לָאִשָּׁה: פּוֹסְקִין לָהּ לֶחֶם מְזוֹן שְׁתֵּי סְעוֹדוֹת בְּכָל יוֹם, סְעוֹדָה בֵּינוֹנִית שֶׁלְּכָל אָדָם בְּאוֹתָהּ הָעִיר שְׁאֵינוּ לֹא חוֹלֶה וְלֹא גַּרְגְּרָן; וּמֵאוֹתוֹ מַאֲכָל שֶׁלְּאַנְשֵׁי אוֹתָהּ הָעִיר, אִם חִטִּים חִטִּים, וְאִם שְׂעוֹרִים שְׂעוֹרִים, וְכֵן אֹרֶז אוֹ דֹּחַן, אוֹ מִשְּׁאָר מִינִין שֶׁנָּהֲגוּ בָּהֶן.
וּפוֹסְקִין לָהּ פַּרְפֶּרֶת לֶאֱכֹל בָּהּ הַפַּת, כְּגוֹן קָטְנָיוֹת אוֹ יְרָקוֹת וְכַיּוֹצֶא בָּהֶן; וְשֶׁמֶן לַאֲכִילָה, וְשֶׁמֶן לְהַדְלָקַת הַנֵּר, וּפֵרוֹת; וּמְעַט יַיִן לִשְׁתּוֹת, אִם הָיָה מִנְהַג הַמָּקוֹם שֶׁיִּשְׁתּוּ הַנָּשִׁים יַיִן.

וּפוֹסְקִין לָהּ שָׁלוֹשׁ סְעוֹדוֹת בַּשַּׁבָּת, וּבָשָׂר אוֹ דָּגִים כְּמִנְהַג הַמָּקוֹם.
וְנוֹתֵן לָהּ בְּכָל שַׁבָּת וְשַׁבָּת, מָעָה כֶּסֶף לִצְרָכֶיהָ, כְּגוֹן לְכִבּוּס אוֹ לְמֶרְחֵץ, וְכַיּוֹצֶא בָּהֶן.

בַּמֶּה דְּבָרִים אֲמוּרִים, בְּעָנִי שֶׁבְּיִשְׂרָאֵל.
אֲבָל אִם הָיָה עָשִׁיר, הַכֹּל לְפִי עָשְׁרוֹ; אַפִלּוּ הָיָה מְמוֹנוֹ רָאוּי לוֹ שֶׁיַּעֲשֶׂה לָהּ כַּמָּה תַּבְשִׁילֵי בָּשָׂר בְּכָל יוֹם, כּוֹפִין אוֹתוֹ וּפוֹסְקִין לָהּ מְזוֹנוֹת כְּפִי מְמוֹנוֹ.
וְאִם הָיָה עָנִי בְּיוֹתֵר, וְאֵינוּ יָכוֹל לִתֵּן לָהּ וְאַפִלּוּ לֶחֶם שְׁהִיא צְרִיכָה לוֹ--כּוֹפִין אוֹתוֹ לְהוֹצִיא; וְתִהְיֶה כְּתֻבָּתָהּ חוֹב עָלָיו, עַד שֶׁתִּמְצָא יָדוֹ וְיִתֵּן.

בַּעַל שֶׁרָצָה לִתֵּן לְאִשְׁתּוֹ מְזוֹנוֹתֶיהָ הָרְאוּיוֹת לָהּ, וְתִהְיֶה אוֹכֶלֶת וְשׁוֹתָה לְעַצְמָהּ, וְהוּא אוֹכֵל וְשׁוֹתֶה לְעַצְמוֹ--הָרְשׁוּת בְּיָדוֹ: וּבִלְבָד שֶׁיֹּאכַל עִמָּהּ, מִלֵּילֵי שַׁבָּת לְלֵילֵי שַׁבָּת.

הָאִשָּׁה שֶׁפָּסְקוּ לָהּ מְזוֹנוֹת וְהוֹתִירוּ, הַמּוֹתָר לַבַּעַל.
הָיָה בַּעְלָהּ כּוֹהֵן--אֵינוּ נוֹתֵן לָהּ כָּל מְזוֹנוֹתֶיהָ תְּרוּמָה, מִפְּנֵי שֶׁטֹּרַח גָּדוֹל הוּא לָהּ לְשָׁמְרָן מִדָּבָר הַמְּטַמְּאָן לְאָכְלָן בְּטַהְרָה; אֵלָא נוֹתֵן לָהּ מֶחְצָה חֻלִּין, וּמֶחְצָה תְּרוּמָה.

כְּשֵׁם שֶׁאָדָם חַיָּב בִּמְזוֹנוֹת אִשְׁתּוֹ, כָּךְ הוּא חַיָּב בִּמְזוֹנוֹת בָּנָיו וּבְנוֹתָיו הַקְּטַנִּים, עַד שֶׁיִּהְיוּ בְּנֵי שֵׁשׁ שָׁנִים.
מִכָּאן וְאִלַּךְ, מַאֲכִילָן עַד שֶׁיִּגְדְּלוּ בְּתַקָּנַת חֲכָמִים; וְאִם לֹא רָצָה--גּוֹעֲרִין בּוֹ, וּמַכְלִימִין אוֹתוֹ, וּפוֹצְרִין בּוֹ.
אִם לֹא רָצָה--מַכְרִיזִין עָלָיו בַּצִּבּוּר וְאוֹמְרִים, פְּלוֹנִי אַכְזָרִי הוּא וְאֵינוּ רוֹצֶה לָזוּן בָּנָיו, וַהֲרֵי הוּא פָּחוּת מֵעוֹף טָמֵא, שְׁהוּא זָן אֶת אֶפְרוֹחָיו.
וְאֵין כּוֹפִין אוֹתוֹ לְזוּנָם, אַחַר שֵׁשׁ.

בַּמֶּה דְּבָרִים אֲמוּרִים, בְּאִישׁ שְׁאֵינוּ אָמוּד וְאֵין יָדוּעַ אִם הוּא רָאוּי לִתֵּן צְדָקָה אוֹ אֵינוּ רָאוּי; אֲבָל אִם הָיָה אָמוּד שֶׁיֵּשׁ לוֹ מָמוֹן הָרָאוּי לִתֵּן מִמֶּנּוּ צְדָקָה הַמַּסְפֶּקֶת לָהֶן--מוֹצִיאִין מִמֶּנּוּ בְּעַל כָּרְחוֹ מִשּׁוֹם צְדָקָה, וְזָנִין אוֹתָן עַד שֶׁיַּגְדִּילוּ.

מִי שֶׁהָלַךְ לִמְדִינָה אַחֶרֶת, וּבָאָה אִשְׁתּוֹ לְבֵית דִּין לִתְבֹּעַ מְזוֹנוֹת--שְׁלוֹשָׁה חֳדָשִׁים הָרִאשׁוֹנִים מִיּוֹם הֲלִיכָתוֹ, אֵין פּוֹסְקִין לָהּ בָּהֶן מְזוֹנוֹת: חֲזָקָה הִיא, שְׁאֵין אָדָם מַנִּיחַ בֵּיתוֹ רֵיקָן.
מִכָּאן וְאִלַּךְ, פּוֹסְקִין לָהּ מְזוֹנוֹת; וְאִם הָיוּ לוֹ נְכָסִים--בֵּית דִּין יוֹרְדִין לִנְכָסָיו, וּמוֹכְרִין לִמְזוֹנוֹתֶיהָ.
וְאֵין מְחַשְּׁבִין עִמָּהּ עַל מַעֲשֵׂה יָדֶיהָ, עַד שֶׁיָּבוֹא בַּעְלָהּ; אִם מָצָא שֶׁעָשָׂת, הֲרֵי זֶה שֶׁלּוֹ.

וְכֵן אִם לֹא עָמְדָה בַּדִּין, אֵלָא מָכְרָה לְעַצְמָהּ לִמְזוֹנוֹת--מִכְרָהּ קַיָּם; וְאֵינָהּ צְרִיכָה הַכְרָזָה, וְלֹא שְׁבוּעָה--עַד שֶׁיָּבוֹא בַּעְלָהּ, וְיִטְעֹן, אוֹ עַד שֶׁתָּבוֹא לִגְבּוֹת כְּתֻבָּתָהּ אַחַר מוֹתוֹ, מְגַלְגְּלִין עָלֶיהָ שֶׁלֹּא מָכְרָה אֵלָא לִמְזוֹנוֹת שְׁהִיא צְרִיכָה לָהֶן.

 וּכְשֵׁם שֶׁבֵּית דִּין מוֹכְרִין לִמְזוֹן הָאִשָּׁה שֶׁהָלַךְ בַּעְלָהּ, כָּךְ מוֹכְרִין לִמְזוֹן בָּנָיו וּבְנוֹתָיו שְׁהֶן בְּנֵי שֵׁשׁ שָׁנִים אוֹ פָּחוּת; אֲבָל יָתֵר עַל שֵׁשׁ, אֵין זָנִין אוֹתָן מִנְּכָסָיו שֶׁלֹּא בְּפָנָיו, אַף עַל פִּי שְׁהוּא אָמוּד.
וְכֵן מִי שֶׁנִּשְׁתַּטָּה--בֵּית דִּין יוֹרְדִין לִנְכָסָיו וּמוֹכְרִין, וְזָנִין אִשְׁתּוֹ וּבָנָיו וּבְנוֹתָיו שְׁהֶן בְּנֵי שֵׁשׁ אוֹ פָּחוּת, וּמְפַרְנְסִין אוֹתָן.

 יֵשׁ מִן הַגְּאוֹנִים שֶׁהוֹרָה שְׁאֵין פּוֹסְקִין מְזוֹנוֹת לָאִשָּׁה שֶׁהָלַךְ בַּעְלָהּ אוֹ שֶׁמֵּת, עַד שֶׁיִּהְיֶה שְׁטָר כְּתֻבָּה יוֹצֶא מִתַּחַת יָדָהּ; וְאִם לֹא תוֹצִיא שְׁטָר כְּתֻבָּה, אֵין לָהּ מְזוֹנוֹת--שֶׁמֶּא נָטְלָה כְּתֻבָּתָהּ מִבַּעְלָהּ, אוֹ מָחֲלָה כְּתֻבָּתָהּ לוֹ, שְׁאֵין לָהּ מְזוֹנוֹת, כְּמוֹ שֶׁיִּתְבָּאַר.

וְיֵשׁ מִי שֶׁהוֹרָה שֶׁפּוֹסְקִין לָהּ בְּחֶזְקַת שֶׁלֹּא נָטְלָה וְלֹא מָחֲלָה, וְאֵין מַצְרִיכִין אוֹתָהּ לְהָבִיא כְּתֻבָּתָהּ.
וּלְזֶה דַּעְתִּי נוֹטָה, בְּמִי שֶׁהָלַךְ בַּעְלָהּ, הוֹאִיל וְיֵשׁ לָהּ מְזוֹנוֹת מִן הַתּוֹרָה.
אֲבָל אִם מֵת בַּעְלָהּ--אֵין לָהּ מְזוֹנוֹת, עַד שֶׁתָּבִיא כְּתֻבָּה: מִפְּנֵי שְׁהִיא אוֹכֶלֶת בְּתַקָּנַת חֲכָמִים; וְעוֹד, מִפְּנֵי שֶׁנִּזֹּנֶת מִנִּכְסֵי יוֹרְשִׁים, וּלְעוֹלָם טוֹעֲנִין לַיּוֹרֵשׁ.

 הָלַךְ בַּעְלָהּ, וְלָוְתָה וְאָכְלָה--כְּשֶׁיָּבוֹא, חַיָּב לְשַׁלַּם.
עָמַד אֶחָד מִדַּעַת עַצְמוֹ, וְזָנָהּ מִשֶּׁלּוֹ--אִם יָבוֹא הַבַּעַל--אֵינוּ חַיָּב לְשַׁלַּם לוֹ, וַהֲרֵי זֶה אִבַּד אֶת מָעוֹתָיו, מִפְּנֵי שֶׁלֹּא צִוָּהוּ לְזוּנָהּ, וְהִיא לֹא לָוְתָה מִמֶּנּוּ.
הַבַּעַל שֶׁאָמַר לְאִשְׁתּוֹ בְּשָׁעָה שֶׁהָלַךְ, טְלִי מַעֲשֵׂה יָדַיִךְ בִּמְזוֹנוֹתַיִךְ--אֵין לָהּ מְזוֹנוֹת, שֶׁאִלּוּ לֹא רָצָת בְּדָבָר זֶה, וְלֹא סָמְכָה דַּעְתָּהּ, הָיָה לָהּ לְתָבְעוֹ, אוֹ לוֹמַר לוֹ אֵין מַעֲשֵׂה יָדַי מַסְפִּיקִין לִי.

 הֲרֵי שֶׁעָמְדָה בַּדִּין וּפָסְקוּ לָהּ מְזוֹנוֹת וּמָכְרוּ בֵּית דִּין וְנָתְנוּ לָהּ, אוֹ שֶׁמָּכְרָה הִיא לְעַצְמָהּ, וּבָא הַבַּעַל וְטָעַן וְאָמַר, הִנַּחְתִּי לָהּ מְזוֹנוֹת--הֲרֵי זוֹ נִשְׁבַּעַת בִּנְקִיטַת חֵפֶץ, שֶׁלֹּא הִנִּיחַ לָהּ.
לֹא תָבְעָה וְלֹא מָכְרָה, אֵלָא שָׁהָת עַד שֶׁבָּא, הוּא אוֹמֵר, הִנַּחְתִּי, וְהִיא אוֹמֶרֶת, לֹא הִנַּחְתָּ אֵלָא לָוִיתִי מִזֶּה וְנִתְפָּרְנַסְתִּי--נִשְׁבָּע שְׁבוּעַת הֶסֵּת שֶׁהִנִּיחַ לָהּ, וְנִפְטָר; וְיִשָּׁאֵר הַחוֹב עָלֶיהָ.

 מָכְרָה מִטַּלְטְלִין וְאָמְרָה, בִּמְזוֹנוֹת מָכַרְתִּי, וְהוּא טוֹעֵן וְאוֹמֵר, מְזוֹנוֹת הִנַּחְתִּי--נִשְׁבַּעַת שְׁבוּעַת הֶסֵּת, שֶׁלֹּא הִנִּיחַ.
הֲרֵי שֶׁלֹּא תָבְעָה, וְלֹא לָוְתָה וְלֹא מָכְרָה, אֵלָא דָּחֲקָה עַצְמָהּ בַּיּוֹם וּבַלַּיְלָה, וְעָשָׂת וְאָכְלָה--אֵין לָהּ כְּלוּם.

 הַמַּדִּיר אֶת אִשְׁתּוֹ מִלֵּהָנוֹת לוֹ, בֵּין שֶׁפֵּרַשׁ עַד זְמָן פְּלוֹנִי, בֵּין שֶׁלֹּא פֵרַשׁ אֵלָא סְתָם--מַמְתִּינִין לוֹ שְׁלוֹשִׁים יוֹם: אִם תַּמּוּ יְמֵי נִדְרוֹ, אוֹ שֶׁלֹּא תַמּוּ וְהִתִּיר נִדְרוֹ--הֲרֵי מוּטָב; וְאִם לָאו--יוֹצִיא, וְיִתֵּן כְּתֻבָּה.
וּבְאוֹתָן הַשְּׁלוֹשִׁים יוֹם, תִּהְיֶה הִיא עוֹשָׂה וְאוֹכֶלֶת; וְיִהְיֶה אֶחָד מֵחֲבֵרָיו, מְפַרְנֵס אוֹתָהּ דְּבָרִים שְׁהִיא צְרִיכָה לָהֶן, יָתֵר עַל מַעֲשֵׂה יָדֶיהָ, אִם אֵין מַעֲשֵׂה יָדֶיהָ מַסְפִּיקִין לַכֹּל.

 הַמַּדִּיר אֶת אִשְׁתּוֹ, שֶׁלֹּא תִטְעֹם אֶחָד מִכָּל הַפֵּרוֹת--מַמְתִּינִין לוֹ שְׁלוֹשִׁים יוֹם; יָתֵר עַל כֵּן, יוֹצִיא וְיִתֵּן כְּתֻבָּה: אַפִלּוּ הִדִּירָהּ שֶׁלֹּא תִטְעֹם מַאֲכָל רָע, אַפִלּוּ הִדִּירָהּ מִמִּין שֶׁלֹּא אָכְלָה אוֹתוֹ מִיָּמֶיהָ--יוֹצִיא אַחַר שְׁלוֹשִׁים יוֹם, וְיִתֵּן כְּתֻבָּה.

נָדְרָה הִיא שֶׁלֹּא תֹאכַל אֶחָד מִכָּל הַפֵּרוֹת, וְקִיַּם לָהּ הוּא אֶת נִדְרָהּ, אוֹ שֶׁנָּדְרָה בְּנָזִיר, וְלֹא הֵפֵר לָהּ--אִם רָצָה שֶׁתֵּשֵׁב תַּחְתָּיו, וְלֹא תֹאכַל פֵּרוֹת אוֹ תִּהְיֶה נְזִירָה--תֵּשֵׁב; וְאִם אָמַר, אֵינִי רוֹצֶה בְּאִשָּׁה נַדְרָנִית--יוֹצִיא וְיִתֵּן כְּתֻבָּה, שֶׁהֲרֵי הָיָה בְּיָדוֹ לְהָפֵר וְהוּא קִיַּם לָהּ בִּרְצוֹנוֹ.

הִלְכּוֹת אִישׁוּת פֵּרֶק יג 
כַּמָּה הַכְּסוּת שְׁהוּא חַיָּב לִתֵּן לָהּ--בְּגָדִים שֶׁלַּחֲמִשִּׁים זוּז מִשָּׁנָה לְשָׁנָה, מִמַּטְבֵּעַ אוֹתָן הַיָּמִים, שֶׁנִּמְצְאוּ הַחֲמִשִּׁים, שִׁשָּׁה דֵּינָרִין וּרְבִיעַ דֵּינָר כֶּסֶף; נוֹתְנָן לָהּ חֲדָשִׁים בִּימוֹת הַגְּשָׁמִים, וְלוֹבֶשֶׁת בְּלָאוֹתֵיהֶן בִּימוֹת הַחַמָּה.
וְהַשְּׁחָקִים, וְהֶם מוֹתַר הַכְּסוּת--הֲרֵי הֶן שֶׁלָּהּ, כְּדֵי שֶׁתִּתְכַּסֶּה בָּהֶם בִּימֵי נִדָּתָהּ.
וְנוֹתֵן לָהּ חֲגוֹר לְמָתְנֶיהָ, וְכֻפָּח לְרֹאשָׁהּ; וּמַנְעָל, מִמּוֹעֵד לְמוֹעֵד.

בַּמֶּה דְּבָרִים אֲמוּרִים, בְּאוֹתָן הַיָּמִים וּבְאֶרֶץ יִשְׂרָאֵל.
אֲבָל בִּשְׁאָר זְמַנִּים וּשְׁאָר הַמְּקוֹמוֹת, אֵין הַדָּמִים עִיקָר--יֵשׁ מְקוֹמוֹת שֶׁיִּהְיוּ הַבְּגָדִים שָׁם בְּיֹקֶר הַרְבֵּה, אוֹ בְּזוֹל הַרְבֵּה; אֵלָא הָעִיקָר שֶׁסּוֹמְכִין עָלָיו, שֶׁמְּחַיְּבִין אוֹתוֹ לִתֵּן לָהּ בְּגָדִים הָרְאוּיוֹת לָהּ לִימוֹת הַגְּשָׁמִים וְלִימוֹת הַחַמָּה, בְּפָחוּת שֶׁלּוֹבֶשֶׁת כָּל אִשָּׁה בַּעֲלַת בַּיִת שָׁם בְּאוֹתָהּ הַמְּדִינָה.

וּבִכְלַל הַכְּסוּת שְׁהוּא חַיָּב לָהּ, כְּלֵי בַּיִת וּמָדוֹר שֶׁיּוֹשֶׁבֶת בּוֹ.
וּמַה הֶן כְּלֵי הַבַּיִת--מִטָּה מֻצַּעַת, וּמַפָּץ אוֹ מַחְצֶלֶת לֵישֵׁב עָלֶיהָ; וּכְלֵי אֲכִילָה וּשְׁתִיָּה, כְּגוֹן קְדֵרָה וּקְעָרָה וְכוֹס וּבַקְבּוּק וְכַיּוֹצֶא בָּהֶן.

וְהַמָּדוֹר שֶׁשּׂוֹכֵר לָהּ, בַּיִת שֶׁלְּאַרְבַּע אַמּוֹת עַל אַרְבַּע אַמּוֹת; וְתִהְיֶה רְחָבָה חוּצָה לוֹ, כְּדֵי לְהִשְׁתַּמַּשׁ בָּהּ, וְיִהְיֶה לוֹ בֵּית הַכִּסֵּא, חוּץ מִמֶּנּוּ.

 וְכֵן מְחַיְּבִין אוֹתוֹ לִתֵּן לָהּ תַּכְשִׁיטֶיהָ, כְּגוֹן בִּגְדֵי צִבְעוֹנִין לְהַקִּיף עַל רֹאשָׁהּ וּפַדַּחְתָּהּ, וּפוּךְ וְסָרָק וְכַיּוֹצֶא בָּהֶן--כְּדֵי שֶׁלֹּא תִתְגַּנֶּה עָלָיו.

 בַּמֶּה דְּבָרִים אֲמוּרִים, בְּעָנִי שֶׁבְּיִשְׂרָאֵל.
אֲבָל בְּעָשִׁיר, הַכֹּל לְפִי עָשְׁרוֹ--אַפִלּוּ הָיָה רָאוּי לִקְנוֹת לָהּ כְּלֵי מֶשִׁי וְרִקְמָה וּכְלֵי זָהָב, כּוֹפִין אוֹתוֹ וְנוֹתֵן.
וְכֵן הַמָּדוֹר, לְפִי עָשְׁרוֹ; וְהַתַּכְשִׁיט וּכְלֵי הַבַּיִת, הַכֹּל לְפִי עָשְׁרוֹ.
וְאִם קָצְרָה יָדוֹ לִתֵּן לָהּ אַפִלּוּ כְּעָנִי שֶׁבְּיִשְׂרָאֵל, כּוֹפִין אוֹתוֹ לְהוֹצִיא; וְתִהְיֶה הַכְּתֻבָּה חוֹב עָלָיו, עַד שֶׁיַּעְשִׁיר.

 וְלֹא הָאִשָּׁה בִּלְבָד, אֵלָא בָּנָיו וּבְנוֹתָיו הַקְּטַנִּים בְּנֵי שֵׁשׁ אוֹ פָּחוּת--חַיָּב לִתֵּן לָהֶם כְּסוּת הַמַּסְפֶּקֶת לָהֶם, וּכְלֵי תַּשְׁמִישׁ וּמָדוֹר לִשְׁכֹּן בּוֹ; וְאֵינוּ נוֹתֵן לָהֶם כְּפִי עָשְׁרוֹ, אֵלָא כְּפִי צָרְכָּן בִּלְבָד.
זֶה הַכְּלָל: כָּל מִי שֶׁיֵּשׁ עָלָיו מְזוֹנוֹת, בֵּין בְּחַיָּיו בֵּין אַחַר מוֹתוֹ--יֵשׁ לוֹ כְּסוּת, וּכְלֵי בַּיִת, וּמָדוֹר; וְכָל שֶׁבֵּית דִּין מוֹכְרִין לִמְזוֹנוֹתָיו--כָּךְ מוֹכְרִין לִכְסוּתוֹ, וּכְלֵי בֵּיתוֹ, וּמְדוֹרוֹ.

 הָאִשָּׁה שֶׁהָלַךְ בַּעְלָהּ, וּפָסְקוּ לָהּ בֵּית דִּין מְזוֹנוֹת וּכְסוּת וּכְלֵי בַּיִת וּשְׂכַר מָדוֹר--אֵין פּוֹסְקִין לָהּ תַּכְשִׁיט, שֶׁהֲרֵי אֵין לָהּ בַּעַל שֶׁתִּתְקַשַּׁט לוֹ; אֲבָל מִי שֶׁנִּשְׁתַּטָּה בַּעְלָהּ, אוֹ נִתְחָרַשׁ--פּוֹסְקִין לָהּ תַּכְשִׁיט.
וְדִין הַבַּעַל עִם אִשְׁתּוֹ בִּטְעָנַת הַכְּסוּת וְהַכֵּלִים וּשְׂכַר הַבַּיִת, כְּדִינָם בִּטְעָנַת הַמְּזוֹנוֹת: אִם אָמַר הוּא, נָתַתִּי, וְהִיא אוֹמֶרֶת, לֹא נָתַתָּ--דִּין אֶחָד לַכֹּל.

 הַמַּדִּיר אֶת אִשְׁתּוֹ שֶׁלֹּא תִתְקַשַּׁט בְּאֶחָד מִכָּל הַמִּינִין--בָּעֲנִיּוֹת, שָׁנָה אַחַת יְקַיַּם; יָתֵר עַל כֵּן--אוֹ יַתִּיר נִדְרוֹ, אוֹ יוֹצִיא וְיִתֵּן כְּתֻבָּה.
וּבָעֲשִׁירוֹת, שְׁלוֹשִׁים יוֹם יְקַיַּם; יָתֵר עַל כֵּן--אוֹ יַתִּיר נִדְרוֹ, אוֹ יוֹצִיא וְיִתֵּן כְּתֻבָּה.

 הִדִּירָהּ שֶׁלֹּא תֵלֵךְ לַמֶּרְחֵץ--בַּכְּרָכִים, שַׁבָּת אַחַת; וּבַכְּפָרִים, שְׁתֵּי שַׁבָּתוֹת.
שֶׁלֹּא תִנְעֹל מַנְעָל--בַּכְּפָרִים, שְׁלוֹשָׁה יָמִים; וּבַכְּרָכִים, מֵעֵת לְעֵת.
יָתֵר עַל זֶה--אוֹ יַתִּיר נִדְרוֹ, אוֹ יוֹצִיא וְיִתֵּן כְּתֻבָּה.

 הִדִּירָהּ שֶׁלֹּא תִשְׁאַל וְשֶׁלֹּא תַשְׁאִיל מִכְּלֵי הַבַּיִת, שֶׁדֶּרֶךְ כָּל הַשְּׁכֵנוֹת לִשְׁאֹל אוֹתָן וּלְהַשְׁאִילָן--כְּגוֹן נַפָה וּכְבָרָה רֵחַיִם וְתַנּוּר וְכַיּוֹצֶא בָּהֶם--יַתִּיר נִדְרוֹ, אוֹ יוֹצִיא וְיִתֵּן כְּתֻבָּה: מִפְּנֵי שֶׁמַּשִּׂיאָהּ שֵׁם רָע בִּשְׁכוּנוֹתֶיהָ.

וְכֵן הִיא שֶׁנָּדְרָה שֶׁלֹּא תִשְׁאַל וְשֶׁלֹּא תַשְׁאִיל נַפָה וּכְבָרָה וְרֵחַיִם וְתַנּוּר וְכַיּוֹצֶא בָּהֶם, וְשֶׁלֹּא תֶאֱרֹג בְּגָדִים נָאִים לִבְנָהּ בִּמְקוֹם שֶׁדַּרְכָּן לֶאֱרֹג אוֹתָם לַבָּנִים--תֵּצֵא שֶׁלֹּא בִּכְתֻבָּה: מִפְּנֵי שֶׁמַּשִּׂיאַתּוּ שֵׁם רָע בִּשְּׁכוּנוֹתָיו, שְׁהוּא כִּילַי.

 מְקוֹמוֹת שֶׁדַּרְכָּן שֶׁלֹּא תֵצֵא אִשָּׁה בַּשּׁוּק בְּכֻפָּח שֶׁעַל רֹאשָׁהּ בִּלְבָד, עַד שֶׁיִּהְיֶה עָלֶיהָ רָדִיד הַחוֹפֶה אֶת כָּל גּוּפָהּ כְּמוֹ טְלִית--נוֹתֵן לָהּ בִּכְלַל הַכְּסוּת, רָדִיד הַפָּחוּת בְּכָל הָרְדִידִין; וְאִם הָיָה עָשִׁיר--נוֹתֵן לְפִי עָשְׁרוֹ, כְּדֵי שֶׁתֵּצֵא בּוֹ לְבֵית הָאֵבֶל אוֹ לְבֵית הַמִּשְׁתֶּה: לְפִי שֶׁכָּל אִשָּׁה יֵשׁ לָהּ לָצֵאת וְלֵילֵךְ לְבֵית אָבִיהָ לְבַקְּרוֹ, וּלְבֵית הָאֵבֶל וּלְבֵית הַמִּשְׁתֶּה לִגְמֹל חֶסֶד לְרֵעוֹתֶיהָ וְלִקְרוֹבוֹתֶיהָ, כְּדֵי שֶׁיָּבוֹאוּ הֶם לָהּ--שְׁאֵינָהּ בְּבֵית הַסֹּהַר, עַד שֶׁלֹּא תֵצֵא וְלֹא תָבוֹא.

אֲבָל גְּנָאי הוּא לָאִשָּׁה שֶׁתְּהֶא יוֹצְאָה תָּמִיד, פַּעַם בַּחוּץ פַּעַם בָּרְחוֹבוֹת; וְיֵשׁ לַבַּעַל לִמְנֹעַ אִשְׁתּוֹ מִזֶּה, וְלֹא יַנִּיחָהּ לָצֵאת אֵלָא כְּמוֹ פַּעַם אַחַת בְּחֹדֶשׁ אוֹ פַּעֲמַיִם בְּחֹדֶשׁ, כְּפִי הַצֹּרֶךְ: שְׁאֵין יֹפִי לָאִשָּׁה אֵלָא לֵישֵׁב בְּזָוִית בֵּיתָהּ, שֶׁכָּךְ כָּתוּב "כָּל-כְּבוּדָּה בַת-מֶלֶךְ פְּנִימָה" .

 הַמַּדִּיר אֶת אִשְׁתּוֹ שֶׁלֹּא תֵלֵךְ לְבֵית אָבִיהָ--בִּזְמָן שְׁהֶן עִמָּהּ בָּעִיר, חֹדֶשׁ אֶחָד מַמְתִּינִין לוֹ; שְׁנַיִם, יוֹצִיא וְיִתֵּן כְּתֻבָּה.
וּבִזְמָן שְׁהֶן בְּעִיר אַחֶרֶת, רֶגֶל אֶחָד מַמְתִּינִין לוֹ; שְׁנַיִם, יוֹצִיא וְיִתֵּן כְּתֻבָּה.

 הַמַּדִּיר אֶת אִשְׁתּוֹ שֶׁלֹּא תֵלֵךְ לְבֵית הָאֵבֶל וּלְבֵית הַמִּשְׁתֶּה--אוֹ יַתִּיר נִדְרוֹ, אוֹ יוֹצִיא וְיִתֵּן כְּתֻבָּה: שֶׁזֶּה כְּמִי שֶׁאֲסָרָהּ בְּבֵית הַסֹּהַר, וְנָעַל בְּפָנֶיהָ.
וְאִם הָיָה טוֹעֵן, מִפְּנֵי בְּנֵי אָדָם פְּרוּצִים שֶׁיֵּשׁ בְּאוֹתוֹ בֵּית הָאֵבֶל אוֹ בְּבֵית הַמִּשְׁתֶּה, וְהֻחְזְקוּ שָׁם פְּרוּצִים--שׁוֹמְעִין לוֹ.

 הָאוֹמֵר לְאִשְׁתּוֹ, אֵין רְצוֹנִי שֶׁיָּבוֹאוּ לְבֵיתִי אָבִיךְ וְאִמֵּךְ אַחַיִךְ וְאַחְיוֹתַיִךְ--שׁוֹמְעִין לוֹ, וְתִהְיֶה הִיא הוֹלֶכֶת לָהֶם כְּשֶׁיֶּאְרַע לָהֶם דָּבָר; וְתֵלֵךְ לְבֵית אָבִיהָ פַּעַם בְּחֹדֶשׁ, וּבְכָל רֶגֶל וְרֶגֶל.
וְלֹא יִכָּנְסוּ הֶם לָהּ, אֵלָא אִם אֵרַע לָהּ דָּבָר גָּדוֹל כְּגוֹן חֹלִי אוֹ לִידָה--שְׁאֵין כּוֹפִין אֶת הָאָדָם, שֶׁיִּכָּנְסוּ אֲחֵרִים לִרְשׁוּתוֹ.

וְכֵן הִיא שֶׁאָמְרָה, אֵין רְצוֹנִי שֶׁתִּכָּנֵס אֶצְלִי אִמְּךָ וְאָבִיךָ, וְאֵינִי שׁוֹכֶנֶת עִמָּהֶם בְּחָצֵר אַחַת, מִפְּנֵי שֶׁמְּרֵעִין לִי וּמְצֵרִין לִי--שׁוֹמְעִין לָהּ: שְׁאֵין כּוֹפִין אֶת הָאָדָם, שֶׁיֵּשְׁבוּ אֲחֵרִים עִמּוֹ בִּרְשׁוּתוֹ.

 הָאִישׁ שֶׁאָמַר, אֵינִי דָּר בְּמָדוֹר זֶה, מִפְּנֵי שֶׁבְּנֵי אָדָם רָעִים אוֹ פְּרוּצִים אוֹ גּוֹיִים בִּשְׁכוּנָתִי, וַאֲנִי מִתְיָרֵא מֵהֶם--שׁוֹמְעִים לוֹ, אַף עַל פִּי שֶׁלֹּא הֻחְזְקוּ בִּפְרִיצוּת: שֶׁכָּךְ צִוּוּ חֲכָמִים, הַרְחֵק מִשָּׁכֵן רָע.
וְאַפִלּוּ הָיָה הַמָּדוֹר שֶׁלָּהּ--מוֹצִיאָהּ מִמֶּנּוּ, וְשׁוֹכֵן בֵּין בְּנֵי אָדָם כְּשֵׁרִים.
וְכֵן, הִיא שֶׁאָמְרָה כֵּן--אַף עַל פִּי שְׁהוּא אוֹמֵר, אֲנִי אֵינִי מַקְפִּיד עֲלֵיהֶם--שׁוֹמְעִין לָהּ: מִפְּנֵי שְׁהִיא אוֹמֶרֶת, אֵין רְצוֹנִי שֶׁיֵּצֵא עָלַי שֵׁם רָע בִּשְׁכוּנוֹת אֵלּוּ.

 כָּל הַיִּשּׁוּב--אֲרָצוֹת אֲרָצוֹת הוּא, כְּגוֹן אֶרֶץ כְּנַעַן, וְאֶרֶץ מִצְרַיִם, וְאֶרֶץ תֵּימָן, וְאֶרֶץ כּוּשׁ, וְאֶרֶץ שִׁנְעָר, וְכַיּוֹצֶא בָּהֶן; וְכָל אֶרֶץ וְאֶרֶץ, מְדִינוֹת וּכְפָרִים.
וְעָרֵי יִשְׂרָאֵל לְעִנְיַן נִשּׂוּאִין, שָׁלוֹשׁ אֲרָצוֹת הָיוּ--יְהוּדָה, וְעֵבֶר הַיַּרְדֵּן, וְהַגָּלִיל.

 אִישׁ שֶׁהָיָה בְּאֶרֶץ מִן הָאֲרָצוֹת, וְנָשָׂא אִשָּׁה בְּאֶרֶץ אַחֶרֶת--כּוֹפִין אוֹתָהּ וְיוֹצְאָה עִמּוֹ לְאַרְצוֹ, אוֹ תֵּצֵא בְּלֹא כְּתֻבָּה, שֶׁעַל מְנָת כֵּן נְשָׂאָהּ, וְאַף עַל פִּי שֶׁלֹּא פֵרַשׁ.
אֲבָל הַנּוֹשֵׂא אִשָּׁה בְּאַחַת מִן הָאֲרָצוֹת, וְהוּא מֵאַנְשֵׁי אוֹתָהּ הָאָרֶץ--אֵינוּ יָכוֹל לְהוֹצִיאָהּ לְאֶרֶץ אַחֶרֶת; אֲבָל מוֹצִיאָהּ מִמְּדִינָה לִמְדִינָה, אוֹ מִכְּפָר לִכְפָר בְּאוֹתָהּ הָאָרֶץ.

וְאֵינוּ יָכוֹל לְהוֹצִיאָהּ לֹא מִמְּדִינָה לִכְפָר, וְלֹא מִכְּפָר לִמְדִינָה, שֶׁיֵּשׁ דְּבָרִים שֶׁיְּשִׁיבַת הַמְּדִינָה טוֹבָה לָהֶם, וְיֵשׁ דְּבָרִים שֶׁיְּשִׁיבַת הַכְּפָרִים טוֹבָה לָהֶם.
וּכְשֶׁמּוֹצִיאָהּ מִמְּדִינָה לִמְדִינָה, אוֹ מִכְּפָר לִכְפָר בְּאוֹתָהּ הָאָרֶץ--אֵינוּ מוֹצִיאָהּ לֹא מִנָּוֶה יָפֶה לְנָוֶה רָע, וְלֹא מֵרָע לְיָפֶה: מִפְּנֵי שְׁהִיא צְרִיכָה לְהִטַּפַּל וְלִבְדֹּק עַצְמָהּ יָפֶה בַּנָּוֶה הַיָּפֶה, כְּדֵי שֶׁלֹּא תִהְיֶה בּוֹ קַלָּה וּכְעוּרָה.

וְכֵן לֹא יוֹצִיאָהּ מִמְּקוֹם שֶׁרֻבּוֹ יִשְׂרָאֵל, לִמְקוֹם שֶׁרֻבּוֹ גּוֹיִים; וּבְכָל מָקוֹם, מוֹצִיאִין מִמְּקוֹם שֶׁרֻבּוֹ גּוֹיִים, לִמְקוֹם שֶׁרֻבּוֹ יִשְׂרָאֵל.

 בַּמֶּה דְּבָרִים אֲמוּרִים, מֵחוּצָה לָאָרֶץ לְחוּצָה לָאָרֶץ, אוֹ מֵאֶרֶץ יִשְׂרָאֵל לְאֶרֶץ יִשְׂרָאֵל.
אֲבָל מֵחוּצָה לָאָרֶץ לְאֶרֶץ יִשְׂרָאֵל--כּוֹפִין לַעֲלוֹת, אַפִלּוּ מִנָּוֶה יָפֶה לְנָוֶה רָע; וְאַפִלּוּ מִמְּקוֹם שֶׁרֻבּוֹ יִשְׂרָאֵל, לִמְקוֹם שֶׁרֻבּוֹ גּוֹיִים--מַעֲלִין.
וְאֵין מוֹצִיאִין מֵאֶרֶץ יִשְׂרָאֵל לְחוּצָה לָאָרֶץ, וְאַפִלּוּ מִנָּוֶה רָע שֶׁרֻבּוֹ גּוֹיִים לְנָוֶה הַיָּפֶה שֶׁרֻבּוֹ יִשְׂרָאֵל.

 אָמַר הָאִישׁ לַעֲלוֹת לְאֶרֶץ יִשְׂרָאֵל, וְהִיא אֵינָהּ רוֹצָה--תֵּצֵא שֶׁלֹּא בִּכְתֻבָּה; אָמְרָה הִיא לַעֲלוֹת, וְהוּא אֵינוּ רוֹצֶה--יוֹצִיא וְיִתֵּן כְּתֻבָּה; וְהוּא הַדִּין לְכָל מָקוֹם מֵאֶרֶץ יִשְׂרָאֵל, עִם יְרוּשָׁלַיִם: שֶׁהַכֹּל מַעֲלִין לְאֶרֶץ יִשְׂרָאֵל, וְאֵין הַכֹּל מוֹצִיאִין מִשָּׁם; וְהַכֹּל מַעֲלִין לִירוּשָׁלַיִם, וְאֵין הַכֹּל מוֹצִיאִין מִשָּׁם.

הִלְכּוֹת אִישׁוּת פֵּרֶק יד 
עוֹנָה הָאֲמוּרָה בַּתּוֹרָה--לְכָל אִישׁ וְאִישׁ כְּפִי כּוֹחוֹ, וּכְפִי מְלַאכְתּוֹ.
כֵּיצַד: בְּנֵי אָדָם הַבְּרִיאִים הָרַכִּים וְהָעֲנֻגִּים, שְׁאֵין לָהֶם מְלָאכָה שֶׁמַּכְשֶׁלֶת כּוֹחָן, אֵלָא אוֹכְלִין וְשׁוֹתִין וְיוֹשְׁבִין בְּבָתֵּיהֶן--עוֹנָתָן בְּכָל לַיְלָה.

הַפּוֹעֲלִין--כְּגוֹן הַחַיָּטִין, וְהַאוֹרְגִין, וְהַבּוֹנִים, וְכַיּוֹצֶא בָּהֶן--אִם הָיְתָה מְלַאכְתָּן בָּעִיר, עוֹנָתָן פַּעֲמַיִם בְּכָל שַׁבָּת; וְאִם מְלַאכְתָּן בְּעִיר אַחֶרֶת, עוֹנָתָן פַּעַם אַחַת בַּשַּׁבָּת.
הַחַמָּרִים, פַּעַם אַחַת בַּשַּׁבָּת; הַגַּמָּלִים, אַחַת לִשְׁלוֹשִׁים יוֹם; הַמַּלָּחִין, אַחַת לְשִׁשָּׁה חֳדָשִׁים.
תַּלְמִידֵי חֲכָמִים--עוֹנָתָן פַּעַם אַחַת בַּשַּׁבָּת, מִפְּנֵי שֶׁתַּלְמוּד תּוֹרָה מֵתֵשׁ כּוֹחָן; וְדֶרֶךְ תַּלְמִידֵי חֲכָמִים, לְשַׁמַּשׁ מִטָּתָן מִלֵּילֵי שַׁבָּת לְלֵילֵי שַׁבָּת.

 יֵשׁ לָאִשָּׁה לְעַכַּב עַל בַּעְלָהּ, שֶׁלֹּא יֵצֵא לִסְחוֹרָה אֵלָא לְמָקוֹם קָרוֹב, שֶׁלֹּא יִמְנַע מֵעוֹנָתָהּ, וְלֹא יֵצֵא אֵלָא בִּרְשׁוּתָהּ; וְכֵן יֵשׁ לָהּ לְמָנְעוֹ לָצֵאת מִמְּלָאכָה שֶׁעוֹנָתָהּ קְרוֹבָה, לִמְלָאכָה שֶׁעוֹנָתָהּ רְחוֹקָה, כְּגוֹן חַמָּר שֶׁבִּקַּשׁ לֵעָשׂוֹת גַּמָּל, אוֹ גַּמָּל לֵעָשׂוֹת מַלָּח.
וְתַלְמִידִי חֲכָמִים יוֹצְאִין לְתַלְמוּד תּוֹרָה, שֶׁלֹּא בִּרְשׁוּת נְשׁוֹתֵיהֶן, שְׁתַּיִם שָׁלוֹשׁ שָׁנִים; וְכֵן רַךְ וְעָנֹג שֶׁנַּעֲשָׂה תַּלְמִיד חֲכָמִים, אֵין אִשְׁתּוֹ יְכוּלָה לְעַכַּב.

 נוֹשֵׂא אָדָם כַּמָּה נָשִׁים, אַפִלּוּ מֵאָה, בֵּין בְּבַת אַחַת, בֵּין בְּזוֹ אַחַר זוֹ; וְאֵין אִשְׁתּוֹ יְכוּלָה לְעַכַּב עָלָיו: וְהוּא שֶׁיִּהְיֶה יָכוֹל לִתֵּן שְׁאֵר כְּסוּת וְעוֹנָה, כָּרָאוּי לְכָל אַחַת וְאַחַת.
וְאֵינוּ יָכוֹל לָכֹף אוֹתָן לִשְׁכֹּן בְּחָצֵר אַחַת, אֵלָא כָּל אַחַת וְאַחַת לְעַצְמָהּ.

 וְכַמָּה הִיא עוֹנָתָן, לְפִי מִנְיָנָן.
כֵּיצַד: פּוֹעֵל שֶׁהָיוּ לוֹ שְׁתֵּי נָשִׁים--יֵשׁ לְזוֹ עוֹנָה אַחַת בַּשַּׁבָּת, וּלְזוֹ עוֹנָה אַחַת בַּשַּׁבָּת; הָיוּ לוֹ אַרְבַּע נָשִׁים--נִמְצֵאת עוֹנַת כָּל אַחַת מֵהֶן, פַּעַם אַחַת בִּשְׁתֵּי שַׁבָּתוֹת.
וְכֵן אִם הָיָה מַלָּח וְיֵשׁ לוֹ אַרְבַּע נָשִׁים, תִּהְיֶה עוֹנַת כָּל אַחַת מֵהֶן פַּעַם אַחַת בִּשְׁתֵּי שָׁנִים.

לְפִיכָּךְ צִוּוּ חֲכָמִים שֶׁלֹּא יִשָּׂא אָדָם יוֹתֵר עַל אַרְבַּע נָשִׁים, אַף עַל פִּי שֶׁיֵּשׁ לוֹ מָמוֹן הַרְבֵּה, כְּדֵי שֶׁתַּגִּיעַ לָהֶן עוֹנָה פַּעַם אַחַת בַּחֹדֶשׁ.

 הַמַּדִּיר אֶת אִשְׁתּוֹ שֶׁתֹּאמַר לַאֲחֵרִים מַה שֶׁאָמַר לָהּ אוֹ מַה שֶׁאָמְרָה לוֹ מִדִּבְרֵי שְׂחוֹק וְקַלּוּת רֹאשׁ שֶׁמְּדַבֵּר אָדָם עִם אִשְׁתּוֹ עַל עִסְקֵי תַּשְׁמִישׁ--הֲרֵי זֶה יוֹצִיא, וְיִתֵּן כְּתֻבָּה: שְׁאֵין זוֹ יְכוּלָה לְהָעֵז פָּנֶיהָ, וְלוֹמַר לַאֲחֵרִים דִּבְרֵי קָלוֹן.
וְכֵן אִם הִדִּירָהּ שֶׁתִּהְיֶה מִתְהַפֶּכֶת בְּשָׁעַת תַּשְׁמִישׁ, כְּדֵי שֶׁלֹּא תִתְעַבַּר, אוֹ הִדִּירָהּ שֶׁתַּעֲשֶׂה מַעֲשֵׂה שׁוֹטִים, וּדְבָרִים שְׁאֵינָן אֵלָא כִּשְׁטוּת--הֲרֵי זֶה יוֹצִיא, וְיִתֵּן כְּתֻבָּה.

 הַמַּדִּיר אֶת אִשְׁתּוֹ מִתַּשְׁמִישׁ הַמִּטָּה--שַׁבָּת אַחַת, מַמְתִּינִין לוֹ; יָתֵר עַל כֵּן--יוֹצִיא וְיִתֵּן כְּתֻבָּה, אוֹ יָפֵר נִדְרוֹ: וְאַפִלּוּ הָיָה מַלָּח שֶׁעוֹנָתוֹ לְשִׁשָּׁה חֳדָשִׁים--שֶׁכֵּיוָן שֶׁנָּדַר, הֲרֵי צִעֲרָהּ וְנִתְיָאְשָׁה.
וְכֵיצַד מַדִּירָהּ: אִם אָמַר לָהּ תַּשְׁמִישִׁי אָסוּר עָלַיִךְ, אוֹ שֶׁנִּשְׁבַּע שֶׁלֹּא יְשַׁמַּשׁ מִטָּתוֹ--לֹא נָדַר כְּלוּם; וְאִם נִשְׁבַּע--נִשְׁבַּע לַשָּׁוְא, מִפְּנֵי שְׁהוּא מְשֻׁעְבָּד לָהּ.
אָמַר לָהּ, הֲנָאַת תַּשְׁמִישֵׁךְ אֲסוּרָה עָלַי--הֲרֵי זֶה נֶדֶר, וְאָסוּר לְשַׁמַּשׁ: שְׁאֵין מַאֲכִילִין אֶת הָאָדָם, דָּבָר הָאָסוּר לוֹ.

 אָסוּר לָאָדָם לִמְנֹעַ אֶת אִשְׁתּוֹ עוֹנָתָהּ; וְאִם מָנַע כְּדֵי לְצַעֲרָהּ--עָבַר בְּלֹא תַעֲשֶׂה שֶׁלַּתּוֹרָה, שֶׁנֶּאֱמָר "שְׁאֵרָהּ כְּסוּתָהּ וְעֹנָתָהּ, לֹא יִגְרָע" .
וְאִם חָלָה אוֹ תָּשַׁשׁ כּוֹחוֹ, וְאֵינוּ יָכוֹל לִבְעֹל--יַמְתִּין שְׁלוֹשָׁה חֳדָשִׁים, עַד שֶׁיַּבְרִיא: שְׁאֵין לָךְ עוֹנָה גְּדוֹלָה מִזּוֹ.
וְאַחַר כָּךְ, אוֹ יִטֹּל מִמֶּנָּה רְשׁוּת, אוֹ יוֹצִיא וְיִתֵּן כְּתֻבָּה.

 הָאִשָּׁה שֶׁמָּנְעָה בַּעְלָהּ מִתַּשְׁמִישׁ הַמִּטָּה--הִיא הַנִּקְרֵאת מוֹרֶדֶת, וְשׁוֹאֲלִין אוֹתָהּ מִפְּנֵי מַה מָרְדָה: אִם אָמְרָה, מְאַסְתִּיהוּ וְאֵינִי יְכוּלָה לְהִבָּעֵל לוֹ מִדַּעְתִּי--כּוֹפִין אוֹתוֹ לְהוֹצִיא לְשָׁעָתוֹ, לְפִי שְׁאֵינָהּ בְּשִׁבְיָה שֶׁתִּבָּעֵל לְשָׂנוּי לָהּ; וְתֵצֵא בְּלֹא כְּתֻבָּה כְּלָל, וְתִטֹּל בְּלָיוֹתֶיהָ הַקַּיָּמִין, בֵּין מִנְּכָסִים שֶׁהִכְנִיסָה לְבַעְלָהּ וְנִתְחַיַּב בְּאַחְרָיוּתָן, בֵּין מִנְּכָסִים שֶׁלֹּא נִתְחַיַּב בְּאַחְרָיוּתָן.
וְאֵינָהּ נוֹטֶלֶת מִשֶּׁלַּבַּעַל כְּלוּם; וְאַפִלּוּ מַנְעָל שֶׁבְּרַגְלֶיהָ וּמִטְפַּחַת שֶׁבְּרֹאשָׁהּ שֶׁלְּקָחָן לָהּ, פּוֹשֶׁטֶת וְנוֹתֶנֶת לוֹ.
וְכֵן כָּל שֶׁנָּתַן לָהּ מַתָּנָה, מַחְזֶרֶת אוֹתָן, שֶׁלֹּא נָתַן לָהּ, עַל מְנָת שֶׁתִּטֹּל וְתֵצֵא.

 וְאִם מָרְדָה מִתַּחַת בַּעְלָהּ, כְּדֵי לְצַעֲרוֹ וְאָמְרָה, הֲרֵינִי מְצַעֶרֶת אוֹתוֹ בְּכָּךְ, מִפְּנֵי שֶׁעָשָׂה לִי כָּךְ וְכָּךְ, אוֹ מִפְּנֵי שֶׁקִּלְּלַנִי, אוֹ מִפְּנֵי שֶׁעָשָׂה עִמִּי מְרִיבָה, וְכַיּוֹצֶא בִּדְבָרִים אֵלּוּ--שׁוֹלְחִים לָהּ מִבֵּית דִּין וְאוֹמְרִין לָהּ, הֱוִי יוֹדַעַת שְׁאִם אַתְּ עוֹמֶדֶת בְּמִרְדֵּךְ, אַפִלּוּ כְּתֻבָּתֵךְ מֵאָה מָנֶה, הִפְסַדְתְּ אוֹתָהּ; וְאַחַר כָּךְ מַכְרִיזִין עָלֶיהָ בְּבָתֵּי כְּנָסִיּוֹת וּבְבָתֵּי מִדְרָשׁוֹת בְּכָל יוֹם אַרְבַּע שַׁבָּתוֹת זוֹ אַחַר זוֹ, וְאוֹמְרִים פְּלוֹנִית מָרְדָה עַל בַּעְלָהּ.
וְאַחַר הַהַכְרָזָה, שׁוֹלְחִין לָהּ פַּעַם שְׁנִיָּה, וְאוֹמְרִים לָהּ, אִם אַתְּ עוֹמֶדֶת בְּמִרְדֵּךְ, הִפְסַדְתְּ כְּתֻבָּתִיךְ.

אִם עָמְדָה בְּמִרְדָּהּ וְלֹא חָזְרָה--נִמְלָכִין בָּהּ, וְתֹאבַד כְּתֻבָּתָהּ, וְלֹא יִהְיֶה לָהּ כְּתֻבָּה כְּלָל; וְאֵין נוֹתְנִין לָהּ גֶּט, עַד שְׁנֵים עָשָׂר חֹדֶשׁ, וְאֵין לָהּ מְזוֹנוֹת, כָּל שְׁנֵים עָשָׂר חֹדֶשׁ.
וְאִם מֵתָה קֹדֶם הַגֶּט, בַּעְלָהּ יוֹרְשָׁהּ.

 כַּסֵּדֶר הַזֶּה עוֹשִׂין לָהּ, אִם מָרְדָה כְּדֵי לְצַעֲרוֹ--וְאַפִלּוּ הָיְתָה נִדָּה אוֹ חוֹלָה שְׁאֵינָהּ רְאוּיָה לְתַשְׁמִישׁ, וְאַפִלּוּ הָיָה בַּעְלָהּ מַלָּח שֶׁעוֹנָתוֹ לְשִׁשָּׁה חֳדָשִׁים, וְאַפִלּוּ יֵשׁ לוֹ אִשָּׁה אַחֶרֶת.
וְכֵן אֲרוּסָה שֶׁהִגִּיעַ זְמַנָּהּ לְהִנָּשֵׂא, וּמָרְדָה כְּדֵי לְצַעֲרוֹ וְלֹא נִשֵּׂאת--הֲרֵי זוֹ מוֹרֶדֶת מִתַּשְׁמִישׁ.
וְכֵן יְבָמָה שֶׁלֹּא רָצָת לְהִתְיַבַּם, כְּדֵי לְצַעֲרוֹ--כַּסֵּדֶר הַזֶּה, עוֹשִׂין לָהֶן.

 הַמּוֹרֶדֶת הַזֹּאת--כִּשְׁהִיא יוֹצֵאת אַחַר שְׁנֵים עָשָׂר חֹדֶשׁ בְּלֹא כְּתֻבָּה, תַּחְזִיר כָּל דָּבָר שְׁהוּא שֶׁלַּבַּעַל.
אֲבָל נְכָסִים שֶׁהִכְנִיסָה לוֹ וּבְלָיוֹתֵיהֶן קַיָּמִים--אִם תָּפְסָה, אֵין מוֹצִיאִים מִיָּדָהּ; וְאִם תְּפָסָן הַבַּעַל, אֵין מוֹצִיאִין מִיָּדוֹ.
וְכֵן כָּל מַה שֶׁאָבַד מִנְּכָסֶיהָ שֶׁקִּבַּל הַבַּעַל אַחְרָיוּתָן עָלָיו, אֵינוּ מְשַׁלֵּם לָהּ כְּלוּם.

זֶה הוּא דִּין הַתַּלְמוּד, בַּמּוֹרֶדֶת.
וְאָמְרוּ הַגְּאוֹנִים שֶׁיֵּשׁ לָהֶם בְּבָבֶל מִנְהָגוֹת אֲחֵרוֹת, בַּמּוֹרֶדֶת; וְלֹא פָשְׁטוּ אוֹתָן הַמִּנְהָגוֹת בְּרֹב יִשְׂרָאֵל, וְרַבִּים וּגְדוֹלִים חוֹלְקִין עֲלֵיהֶם בְּרֹב הַמְּקוֹמוֹת.
וּבְדִין הַתַּלְמוּד, רָאוּי לִתְפֹּס וְלָדוּן.

 הַמּוֹרֵד עַל אִשְׁתּוֹ וְאָמַר, הֲרֵינִי זָן וּמְפַרְנֵס, אֲבָל אֵינִי בָּא עָלֶיהָ, מִפְּנֵי שֶׁאֲנִי שְׂנֵאתִיהָ--מוֹסִיפִין לָהּ עַל כְּתֻבָּתָהּ, מִשְׁקַל שֵׁשׁ וּשְׁלוֹשִׁים שְׂעוֹרָה שֶׁלְּכֶסֶף בְּכָל שַׁבָּת וְשַׁבָּת; וְיֵשֵׁב וְלֹא יְשַׁמַּשׁ, כָּל זְמָן שֶׁתִּרְצֶה הִיא לֵישֵׁב.
וְאַף עַל פִּי שֶׁכְּתֻבָּתָהּ הוֹלֶכֶת וְנוֹסֶפֶת--הֲרֵי הוּא עוֹבֵר בְּלֹא תַעֲשֶׂה, שֶׁנֶּאֱמָר "לֹא יִגְרָע" : שְׁאִם שָׂנָא, יְשַׁלַּח; אֲבָל לְעַנּוֹת, אָסוּר.
וְלָמָּה לֹא יִלְקֶה עַל לָאו זֶה, מִפְּנֵי שְׁאֵין בּוֹ מַעֲשֵׂה.

 אִישׁ וְאִשְׁתּוֹ שֶׁבָּאוּ לְבֵית דִּין--הוּא אוֹמֵר, זוֹ מוֹרֶדֶת מִתַּשְׁמִישׁ, וְהִיא אוֹמֶרֶת, לֹא כִי אֵלָא כְּדֶרֶךְ כָּל הָאָרֶץ אֲנִי עִמּוֹ, וְכֵן אִם טָעֲנָה הִיא וְאָמְרָה, שְׁהוּא מוֹרֵד מִתַּשְׁמִישׁ, וְהוּא אוֹמֵר, לֹא כִי אֵלָא כְּדֶרֶךְ כָּל הָאָרֶץ אֲנִי עִמָּהּ--מַחְרִימִין בַּתְּחִלָּה, עַל מִי שְׁהוּא מוֹרֵד וְלֹא יוֹדֶה בְּבֵית דִּין; וְאַחַר כָּךְ, אִם לֹא הוֹדוּ--אוֹמְרִין לָהֶם, הִתְיַחֲדוּ בִּפְנֵי עֵדִים.
נִתְיַחֲדוּ וַעֲדַיִן הֶם טוֹעֲנִין, מְבַקְּשִׁין מִן הַנִּטְעָן וְעוֹשִׂין פְּשָׁרָה כְּפִי כּוֹחַ הַדַּיָּן; אֲבָל לִבְעֹל בִּפְנֵי אָדָם אֵי אִפְשָׁר, לְפִי שֶׁאָסוּר לִבְעֹל בִּפְנֵי כָּל בִּרְיָה.

 הָאִשָּׁה שֶׁחָלְתָה--חַיָּב לְרַפֵּא אוֹתָהּ, עַד שֶׁתַּבְרִיא.
רָאָה שֶׁהַחֹלִי אָרוּךְ וְיַפְסִיד מָמוֹן הַרְבֵּה לִרְפוּאָה, וְאָמַר לָהּ, הֲרֵי כְּתֻבָּתִיךְ מֻנַּחַת, אוֹ רַפְּאִי עַצְמֵךְ מִכְּתֻבָּתִיךְ, אוֹ הֲרֵינִי מְגָרְשֵׁךְ וְנוֹתֵן כְּתֻבָּה וְהוֹלֵךְ--שׁוֹמְעִין לוֹ; וְאֵין רָאוּי לַעֲשׂוֹת כֵּן, מִפְּנֵי דֶּרֶךְ אֶרֶץ.

 נִשְׁבָּת, חַיָּב לִפְדּוֹתָהּ.
אִם הָיָה כּוֹהֵן שֶׁכְּבָר נֶאְסְרָה עָלָיו--פּוֹדֶה אוֹתָהּ, וּמַחְזִירָהּ לְבֵית אָבִיהָ; וְאַפִלּוּ הָיוּ בְּעִיר אַחֶרֶת, מִטַּפֵּל בָּהּ עַד שֶׁמַּחְזִירָהּ לִמְדִינָתָהּ, וּמְגָרְשָׁהּ, וְנוֹתֵן לָהּ כָּל כְּתֻבָּתָהּ.
הָיָה בַּעְלָהּ יִשְׂרָאֵל שֶׁהַשְּׁבוּיָה מֻתֶּרֶת לוֹ, מַחְזִירָהּ לוֹ לְאִשָּׁה כְּמוֹת שֶׁהָיְתָה; וְאִם רָצָה אַחַר כָּךְ, מְגָרְשָׁהּ וְנוֹתֵן לָהּ כְּתֻבָּתָהּ.

 אֵין מְחַיְּבִין אֶת הַבַּעַל לִפְדּוֹת אֶת אִשְׁתּוֹ, בְּיָתֵר עַל דָּמֶיהָ, אֵלָא בְּמַה שְׁהִיא שׁוֹוָה, כִּשְׁאָר הַשְּׁבוּיוֹת.
הָיוּ דָּמֶיהָ יוֹתֵר עַל כְּדֵי כְּתֻבָּתָהּ וְאָמַר, הֲרֵינִי מְגָרְשָׁהּ וְזוֹ כְּתֻבָּתָהּ, תֵּלֵךְ וְתִפְדֶּה אֶת עַצְמָהּ--אֵין שׁוֹמְעִין לוֹ; אֵלָא כּוֹפִין אוֹתוֹ וּפוֹדֶה אוֹתָהּ, אַפִלּוּ הָיוּ דָּמֶיהָ עַד עֲשָׂרָה בִּכְתֻבָּתָהּ, וְאַפִלּוּ אֵין לוֹ אֵלָא כְּדֵי פִּדְיוֹנָהּ.
בַּמֶּה דְּבָרִים אֲמוּרִים, בְּפַעַם רִאשׁוֹנָה; אֲבָל אִם פְּדָיָהּ, וְנִשְׁבָּת פַּעַם שְׁנִיָּה, וְרָצָה לְגָרְשָׁהּ--הֲרֵי זֶה מְגָרֵשׁ וְיִתֵּן כְּתֻבָּה, וְהִיא תִּפְדֶּה אֶת עַצְמָהּ.

 מִי שֶׁנִּשְׁבָּת אִשְׁתּוֹ, וְהוּא בִּמְדִינַת הַיָּם--בֵּית דִּין יוֹרְדִין לִנְכָסָיו וּמוֹכְרִין בְּהַכְרָזָה, וּפוֹדִין אוֹתָהּ כְּדֶרֶךְ שֶׁהַבַּעַל פּוֹדֶה.

 הַמַּדִּיר אֶת אִשְׁתּוֹ נֶדֶר שְׁהוּא חַיָּב בִּגְלָלוֹ לְגָרְשָׁהּ וְלִתֵּן כְּתֻבָּתָהּ, וְנִשְׁבָּת אַחַר שֶׁהִדִּירָהּ--אֵינוּ חַיָּב לִפְדּוֹתָהּ: שֶׁמֵּעֵת שֶׁהִדִּירָהּ, נִתְחַיַּב לְגָרְשָׁהּ וְלִתֵּן כְּתֻבָּתָהּ.

 הָאִשָּׁה שֶׁהָיְתָה אֲסוּרָה עַל בַּעְלָהּ מֵאִסּוּרֵי לָאוִין, וְנִשְׁבָּת--אֵינוּ חַיָּב לִפְדּוֹתָהּ, אֵלָא נוֹתֵן לָהּ כְּתֻבָּתָהּ וְהִיא תִּפְדֶּה עַצְמָהּ.
וַהֲלוֹא הַשְּׁבוּיָה אֲסוּרָה לַכּוֹהֵן, וַהֲרֵי הוּא פּוֹדֶה אוֹתָהּ--מִפְּנֵי שֶׁלֹּא הָיְתָה אֲסוּרָה מִקֹּדֶם, וְאִסּוּר הַשִּׁבְיָה הוּא שֶׁגָּרַם לָהּ.

 מֵתָה אִשְׁתּוֹ--חַיָּב בִּקְבוּרָתָהּ, וְלַעֲשׂוֹת לָהּ הֶסְפֵּד וְקִינִים, כְּדֶרֶךְ כָּל הַמְּדִינָה; וְאַפִלּוּ עָנִי שֶׁבְּיִשְׂרָאֵל, לֹא יִפְחֲתוּ לוֹ מִשְּׁנֵי חֲלִילִין וּמְקוֹנֶנֶת.
וְאִם הָיָה עָשִׁיר, הַכֹּל לְפִי כְּבוֹדוֹ; וְאִם הָיָה כְּבוֹדָהּ יוֹתֵר מִכְּבוֹדוֹ, קוֹבְרִין אוֹתָהּ לְפִי כְּבוֹדָהּ: שֶׁהָאִשָּׁה, עוֹלָה עִם בַּעְלָהּ; וְאֵינָהּ יוֹרֶדֶת, וְאַפִלּוּ לְאַחַר מִיתָה.

 לֹא רָצָה לִקְבֹּר אֶת אִשְׁתּוֹ, וְעָמַד אֶחָד מִדַּעַת עַצְמוֹ וּקְבָרָהּ--מוֹצִיאִין מִבַּעְלָהּ בְּעַל כָּרְחוֹ וְנוֹתְנִין לְזֶה, כְּדֵי שֶׁלֹּא תִהְיֶה זוֹ מֻשְׁלֶכֶת לַכְּלָבִים.
הָיָה בִּמְדִינָה אַחֶרֶת כְּשֶׁמֵּתָה אִשְׁתּוֹ--בֵּית דִּין יוֹרְדִין לִנְכָסָיו וּמוֹכְרִין בְּלֹא הַכְרָזָה, וְקוֹבְרִין אוֹתָהּ לְפִי מְמוֹן הַבַּעַל, וּלְפִי כְּבוֹדוֹ אוֹ לְפִי כְּבוֹדָהּ.

הִלְכּוֹת אִישׁוּת פֵּרֶק טו 
הָאִשָּׁה שֶׁהִרְשָׁת אֶת בַּעְלָהּ, אַחַר הַנִּשּׂוּאִין, שֶׁיִּמְנַע עוֹנָתָהּ--הֲרֵי זֶה מֻתָּר.
בַּמֶּה דְּבָרִים אֲמוּרִים, בְּשֶׁהָיוּ לוֹ בָּנִים, שֶׁכְּבָר קִיַּם מִצְוַת פִּרְיָה וְרִבְיָה.
אֲבָל אִם לֹא קִיַּם, חַיָּב לִבְעֹל בְּכָל עוֹנָה עַד שֶׁיִּהְיוּ לוֹ בָּנִים, מִפְּנֵי שְׁהִיא מִצְוַת עֲשֵׂה שֶׁלַּתּוֹרָה, שֶׁנֶּאֱמָר "פְּרוּ וּרְבוּ" .

הָאִישׁ, מְצֻוֶּה עַל פִּרְיָה וְרִבְיָה; אֲבָל לֹא הָאִשָּׁה.
וּמֵאֵימָתַי יִתְחַיַּב הָאִישׁ בְּמִצְוָה זוֹ, מִבֶּן שֵׁשׁ עֶשְׂרֵה שָׁנָה אוֹ מִבֶּן שֶׁבַע עֶשְׂרֵה שָׁנָה.
וְכֵיוָן שֶׁעָבְרוּ עֶשְׂרִים שָׁנָה וְלֹא נָשָׂא אִשָּׁה--הֲרֵי זֶה עוֹבֵר, וּמְבַטֵּל מִצְוַת עֲשֵׂה; וְאִם הָיָה עוֹסֵק בַּתּוֹרָה, וְטָרוּד בָּהּ, וְהָיָה מִתְיָרֵא מִלִּשָּׂא אִשָּׁה, כְּדֵי שֶׁלֹּא יִטְרַח בִּמְזוֹנוֹת וְיִבָּטֵל מִן הַתּוֹרָה--הֲרֵי זֶה מֻתָּר לְהִתְאַחַר: שֶׁהָעוֹסֵק בְּמִצְוָה, פָּטוּר מִן הַמִּצְוָה; וְכָל שֶׁכֵּן, בְּתַלְמוּד תּוֹרָה.

מִי שֶׁחָשְׁקָה נַפְשׁוֹ בַּתּוֹרָה תָּמִיד, וְשָׁגָה בָּהּ כְּבֶן עַזַּאי, וְנִדְבַּק בָּהּ כָּל יָמָיו, וְלֹא נָשָׂא אִשָּׁה--אֵין בְּיָדוֹ עָווֹן: וְהוּא, שֶׁלֹּא יִהְיֶה יִצְרוֹ מִתְגַּבֵּר עָלָיו; אֲבָל אִם הָיָה יִצְרוֹ מִתְגַּבֵּר עָלָיו--חַיָּב לִשָּׂא אִשָּׁה, וְאַפִלּוּ הָיוּ לוֹ בָּנִים, שֶׁמֶּא יָבוֹא לִידֵי הִרְהוּר.

כַּמָּה בָּנִים יִהְיוּ לָאִישׁ, וְתִתְקַיַּם מִצְוָה זוֹ בְּיָדוֹ--זָכָר וּנְקֵבָה, שֶׁנֶּאֱמָר "זָכָר וּנְקֵבָה, בְּרָאָם" ; הָיָה הַבֵּן סָרִיס, אוֹ שֶׁהָיְתָה הַבַּת אַיְלוֹנִית--לֹא קִיַּם מִצְוָה.
נֻלְּדוּ לוֹ וּמֵתוּ, וְהִנִּיחוּ בָּנִים--הֲרֵי זֶה קִיַּם מִצְוַת פִּרְיָה וְרִבְיָה: בְּנֵי בָּנִים, הֲרֵי הֶם כְּבָנִים.

בַּמֶּה דְּבָרִים אֲמוּרִים, בְּשֶׁהָיוּ בְּנֵי הַבָּנִים זָכָר וּנְקֵבָה, וְהָיוּ בָּאִים מִזָּכָר וּנְקֵבָה, אַף עַל פִּי שֶׁהַזָּכָר בֶּן בִּתּוֹ, וְהַנְּקֵבָה בַּת בְּנוֹ--הוֹאִיל וְהֶם מִשְּׁנֵי בָּנָיו, הֲרֵי קִיַּם מִצְוַת פִּרְיָה וְרִבְיָה; אֲבָל אִם הָיָה לוֹ בֵּן אוֹ בַּת וּמֵתוּ, וְהִנִּיחַ אֶחָד מֵהֶן זָכָר וּנְקֵבָה--עֲדַיִן לֹא קִיַּם מִצְוָה.

הָיוּ לוֹ בָּנִים בְּגֵיוּתוֹ, וְנִתְגַיַּר הוּא וְהֶם--הֲרֵי זֶה קִיַּם מִצְוָה זוֹ.
הָיוּ לוֹ בָּנִים וְהוּא עֶבֶד, וְנִשְׁתַּחְרַר הוּא וְהֶם--לֹא קִיַּם מִצְוַת פִּרְיָה וְרִבְיָה, עַד שֶׁיּוֹלִיד אַחַר שֶׁנִּשְׁתַּחְרַר: שֶׁהָעֶבֶד, אֵין לוֹ יֵחוּס.

לֹא יִשָּׂא אָדָם עֲקָרָה, וּזְקֵנָה, וְאַיְלוֹנִית, וּקְטַנָּה שְׁאֵינָהּ רְאוּיָה לְוֶלֶד--אֵלָא אִם כֵּן קִיַּם מִצְוַת פִּרְיָה וְרִבְיָה, אוֹ שֶׁהָיְתָה לוֹ אִשָּׁה אַחֶרֶת לִפְרוֹת וְלִרְבּוֹת מִמֶּנָּה.

נָשָׂא אִשָּׁה וְשָׁהָה עִמָּהּ עֶשֶׂר שָׁנִים, וְלֹא יָלְדָה--הֲרֵי זֶה יוֹצִיא וְיִתֵּן כְּתֻבָּה, אוֹ יִשָּׂא אִשָּׁה הָרְאוּיָה לְוֶלֶד; וְאִם לֹא רָצָה לְהוֹצִיא, כּוֹפִין אוֹתוֹ וּמַכִּין אוֹתוֹ בַּשּׁוֹט עַד שֶׁיּוֹצִיא.
וְאִם אָמַר אֵינִי בּוֹעֲלָהּ, וַהֲרֵינִי שׁוֹכֵן עִמָּהּ בִּפְנֵי עֵדִים כְּדֵי שֶׁלֹּא אֶתְיַחַד עִמָּהּ, בֵּין שֶׁאָמְרָה הִיא, בֵּין שֶׁאָמַר הוּא--אֵין שׁוֹמְעִין לָהֶן, אֵלָא יוֹצִיא אוֹ יִשָּׂא אִשָּׁה הָרְאוּיָה לְוֶלֶד.

 שָׁהָת עֶשֶׂר שָׁנִים וְלֹא יָלְדָה, וַהֲרֵי הוּא יוֹרֶה שִׁכְבַת זֶרַע כְּחֵץ--חֶזְקַת הַחֹלִי מִמֶּנָּה, וְתֵצֵא שֶׁלֹּא בִּכְתֻבָּה.
וְיֵשׁ לָהּ תּוֹסֶפֶת--לֹא תִהְיֶה זוֹ פְּחוּתָה מֵאַיְלוֹנִית שֶׁלֹּא הִכִּיר בָּהּ, שֶׁיֵּשׁ לָהּ תּוֹסֶפֶת כְּמוֹ שֶׁיִּתְבָּאַר.
וְאִם אֵינוּ יוֹרֶה כְּחֵץ, חֶזְקַת הַחֹלִי מִמֶּנּוּ בִּלְבָד; וּכְשֶׁיּוֹצִיא, יִתֵּן הַכְּתֻבָּה כֻּלָּהּ עִיקָר וְתוֹסֶפֶת.

 הוּא אוֹמֵר מִמֶּנָּה נִמְנָע הַוֶּלֶד, וְהִיא אוֹמֶרֶת מִמֶּנּוּ נִמְנָע מִפְּנֵי שְׁאֵינוּ יוֹרֶה כְּחֵץ--הִיא נֶאֱמֶנֶת; וְיֵשׁ לוֹ לְהַחְרִים עַל מִי שֶׁטּוֹעֶנֶת דָּבָר שְׁאֵינָהּ יוֹדַעַת אוֹתוֹ בַּוַּדַּאי, וְאַחַר כָּךְ יִתֵּן כְּתֻבָּה.
וְאִם אָמְרָה אֵינִי יוֹדַעַת, אִם מִמֶּנִּי אִם מִמֶּנּוּ--אֵין לָהּ עִיקַר כְּתֻבָּה, כְּמוֹ שֶׁאָמַרְנוּ: הַעְמֵד מָמוֹן בְּחֶזְקַת בְּעָלָיו, עַד שֶׁתִּטְעֹן בַּוַּדַּאי שְׁאֵינוּ יוֹרֶה כְּחֵץ.
וְלָמָּה הִיא נֶאֱמֶנֶת בִּטְעָנָה זוֹ, מִפְּנֵי שְׁהִיא מַרְגֶּשֶׁת אִם יוֹרֶה כְּחֵץ אוֹ לֹא יוֹרֶה; וְהוּא אֵינוּ מַרְגִּישׁ.

 הָאִשָּׁה שֶׁבָּאָה לִתְבֹּעַ בַּעְלָהּ לְגָרְשָׁהּ אַחַר עֶשֶׂר שָׁנִים מִפְּנֵי שֶׁלֹּא יָלְדָה, וְהִיא אוֹמֶרֶת שְׁאֵינוּ יוֹרֶה כְּחֵץ--שׁוֹמְעִין לָהּ; אַף עַל פִּי שְׁאֵינָהּ מְצֻוָּה עַל פִּרְיָה וְרִבְיָה, צְרִיכָה הִיא לְבָנִים לְזִקְנוּתָהּ.
וְכוֹפִין אוֹתוֹ לְהוֹצִיא, וְיִתֵּן עִיקַר כְּתֻבָּה בִּלְבָד--שֶׁלֹּא כָתַב לָהּ הַתּוֹסֶפֶת, עַל מְנָת שֶׁתֵּצֵא לִרְצוֹנָהּ וְתִטֹּל.

 הָלַךְ בִּסְחוֹרָה בְּתוֹךְ עֶשֶׂר שָׁנִים, אוֹ שֶׁהָיָה חוֹלֶה, אוֹ שֶׁהָיְתָה הִיא חוֹלָה, אוֹ שֶׁהָיוּ חֲבוּשִׁין בְּבֵית הָאֲסוּרִין--אֵין עוֹלֶה לָהֶן אוֹתוֹ זְמָן מִן הַמִּנְיָן.
הִפִּילָה, מוֹנֶה מִיּוֹם שֶׁהִפִּילָה.
אִם הִפִּילָה, וְחָזְרָה וְהִפִּילָה שְׁלוֹשָׁה פְּעָמִים--הֻחְזְקָה לַנְּפָלִים, וְשֶׁמֶּא לֹא זָכָה לְהִבָּנוֹת מִמֶּנָּה; וְיוֹצִיא, וְיִתֵּן כְּתֻבָּה.

הוּא אוֹמֵר הִפִּילָה בְּתוֹךְ עֶשֶׂר, כְּדֵי שֶׁיִּשְׁהֶה עִמָּהּ, וְהִיא אוֹמֶרֶת, לֹא הִפַּלְתִּי--נֶאֱמֶנֶת, שְׁאֵינָהּ מַחְזֶקֶת עַצְמָהּ בַּעֲקָרוּת; הוּא אוֹמֵר, הִפִּילָה שְׁנַיִם, וְהִיא אוֹמֶרֶת, שְׁלוֹשָׁה--נֶאֱמֶנֶת, שְׁאֵינָהּ מַחְזֶקֶת עַצְמָהּ בְּמַפֶּלֶת: וְיוֹצִיא, וְיִתֵּן כְּתֻבָּה.
וּבְכָל זֶה, מַשְׁבִּיעָהּ שְׁבוּעַת הֶסֵּת, שֶׁלֹּא הִפִּילָה, אוֹ שֶׁהִפִּילָה שְׁלוֹשָׁה--שֶׁבִּטְעָנָה זוֹ, יִתְחַיַּב לִתֵּן כְּתֻבָּה.

נִשֵּׂאת לְאֶחָד, וְשָׁהָת עִמּוֹ עֶשֶׂר שָׁנִים וְלֹא יָלְדָה, וְהוֹצִיאָהּ--מֻתֶּרֶת לְהִנָּשֵׂא לְשֵׁנִי.
שָׁהָת עִם הַשֵּׁנִי עֶשֶׂר שָׁנִים וְלֹא יָלְדָה, לֹא תִנָּשֵׂא לִשְׁלִישִׁי; וְאִם נִשֵּׂאת לִשְׁלִישִׁי, תֵּצֵא בְּלֹא כְּתֻבָּה--אֵלָא אִם כֵּן יֵשׁ לוֹ אִשָּׁה אַחֶרֶת, אוֹ שֶׁקִּיַּם מִצְוַת פִּרְיָה וְרִבְיָה.

הָאִשָּׁה שֶׁבָּאָה לְבֵית דִּין וְאָמְרָה, בַּעְלִי אֵינוּ יָכוֹל לְשַׁמַּשׁ כְּדֶרֶךְ כָּל הָאָרֶץ שִׁמּוּשׁ שֶׁמּוֹלִיד, אוֹ שְׁאֵינוּ יוֹרֶה כְּחֵץ--יַעֲשׂוּ הַדַּיָּנִין פְּשָׁרָה; וְיֹאמְרוּ לָהּ רָאוּי לִיךְ שֶׁתִּנְהֲגִי עִם בַּעְלִיךְ, עַד שֶׁתִּשְׁהִי עֶשֶׂר שָׁנִים, וְלֹא תוֹלִידִי, וְאַחַר כָּךְ תִּתְבְּעִי.
וּמְגַלְגְּלִין עִמָּהּ בַּדָּבָר, וְאֵין כּוֹפִין אוֹתָהּ לֵישֵׁב; וְלֹא דָּנִין אוֹתָהּ דִּין מוֹרֶדֶת, אֵלָא מַאֲרִיכִין בְּדָבָר זֶה עַד שֶׁיַּעֲשׂוּ פְּשָׁרָה.

אַף עַל פִּי שֶׁקִּיַּם אָדָם מִצְוַת פִּרְיָה וְרִבְיָה, הֲרֵי הוּא מְצֻוֶּה מִדִּבְרֵי סוֹפְרִים שֶׁלֹּא יִבָּטֵל מִלִּפְרוֹת וְלִרְבּוֹת, כָּל זְמָן שֶׁיֵּשׁ בּוֹ כּוֹחַ--שֶׁכָּל הַמּוֹסִיף נֶפֶשׁ אַחַת מִיִּשְׂרָאֵל, כְּאִלּוּ בָּנָה עוֹלָם; וְכֵן מִצְוַת חֲכָמִים הִיא שֶׁלֹּא יֵשֵׁב אִישׁ בְּלֹא אִשָּׁה, שֶׁלֹּא יָבוֹא לִידֵי הִרְהוּר, וְלֹא תֵשֵׁב אִשָּׁה בְּלֹא אִישׁ, שֶׁלֹּא תֵחָשֵׁד.

וְחוֹבָה עַל כָּל אִישׁ, לְקַנּוֹת לְאִשְׁתּוֹ; אָמְרוּ חֲכָמִים, אֵין אָדָם מְקַנֵּא לְאִשְׁתּוֹ, אֵלָא אִם כֵּן נִכְנְסָה בּוֹ רוּחַ טַהְרָה.
וְלֹא יְקַנֵּא לָהּ בְּיוֹתֵר מִדַּי; וְלֹא יֶאֱנֹס אוֹתָהּ, וְיִבְעֹל בְּעַל כָּרְחָהּ, אֵלָא לְדַעְתָּהּ, וּמִתּוֹךְ שִׂיחָה וְשִׂמְחָה.

וְכֵן צִוּוּ חֲכָמִים עַל הָאִשָּׁה שֶׁתִּהְיֶה צְנוּעָה בְּתוֹךְ בֵּיתָהּ, וְלֹא תַרְבֶּה בִּשְׂחוֹק וְקַלּוּת רֹאשׁ בִּפְנֵי בַּעְלָהּ, וְלֹא תִתְבַּע תַּשְׁמִישׁ הַמִּטָּה בְּפִיהָ, וְלֹא תִהְיֶה מְדַבֶּרֶת בַּעֲסָק זֶה; וְלֹא תִמְנַע מִבַּעְלָהּ, כְּדֵי לְצַעֲרוֹ עַד שֶׁיּוֹסִיף בְּאַהֲבָתָהּ, אֵלָא נִשְׁמַעַת לוֹ, בְּכָל עֵת שֶׁיִּרְצֶה.
וְתִזָּהֵר מִקְּרוֹבָיו וּבְנֵי בֵּיתוֹ, כְּדֵי שֶׁלֹּא יַעֲבֹר עָלָיו רוּחַ קִנְאָה; וְתִתְרַחַק מִן הַכֵּעוּר, וּמִן הַדּוֹמֶה לַכֵּעוּר.

וְכֵן צִוּוּ חֲכָמִים שֶׁיִּהְיֶה אָדָם מְכַבֵּד אֶת אִשְׁתּוֹ יוֹתֵר מִגּוּפוֹ, וְאוֹהֲבָהּ כְּגוּפוֹ; וְאִם יֵשׁ לוֹ מָמוֹן, מַרְבֶּה בְּטוֹבָתָהּ כְּפִי הַמָּמוֹן.
וְלֹא יַטִּיל עָלֶיהָ אֵימָה יְתֵרָה; וְיִהְיֶה דִּבּוּרוֹ עִמָּהּ בְּנַחַת, וְלֹא יִהְיֶה עָצֵב וְלֹא רוֹגֵז.

וְכֵן צִוּוּ חֲכָמִים עַל הָאִשָּׁה שֶׁתִּהְיֶה מְכַבֶּדֶת אֶת בַּעְלָהּ בְּיוֹתֵר מִדַּי, וְיִהְיֶה לוֹ עָלֶיהָ מוֹרָא, וְתַעֲשֶׂה כָּל מַעֲשֶׂיהָ עַל פִּיו, וְיִהְיֶה בְּעֵינֶיהָ כְּמוֹ שַׂר אוֹ מֶלֶךְ: מְהַלֶּכֶת בְּתַאֲוַת לִבּוֹ, וּמְרַחֶקֶת כָּל שֶׁיִּשְׂנָא.
וְזֶה הוּא דֶּרֶךְ כָּל בְּנוֹת יִשְׂרָאֵל וּבְנֵי יִשְׂרָאֵל הַקְּדוֹשִׁים, הַטְּהוֹרִים בְּזִוּוּגָן; וּבִדְרָכִים אֵלּוּ, יִהְיֶה יִשּׁוּבָן נָאֶה וּמְשֻׁבָּח.

הִלְכּוֹת אִישׁוּת פֵּרֶק טז 
הַנְּכָסִים שֶׁמַּכְנֶסֶת הָאִשָּׁה לְבַעְלָהּ, בֵּין קַרְקָע בֵּין עֲבָדִים בֵּין מִטַּלְטְלִין--אַף עַל פִּי שְׁהֶן נִכְתָּבִין בִּשְׁטָר כְּתֻבָּה--אֵינָן נִקְרָאִין כְּתֻבָּה, אֵלָא נְדוּנְיָה שְׁמָם.
וְאִם קִבַּל הַבַּעַל אַחְרָיוּת הַנְּדוּנְיָה עָלָיו, וְנַעֲשָׂת בִּרְשׁוּתוֹ--אִם פָּחֲתָה, פָּחֲתָה לוֹ, וְאִם הוֹתִירָה, הוֹתִירָה לוֹ--הֲרֵי זוֹ נִקְרֵאת נִכְסֵי צֹאן בַּרְזֶל; וְאִם לֹא קִבַּל אַחְרָיוּת הַנְּדוּנְיָה עָלָיו, אֵלָא הֲרֵי הִיא בִּרְשׁוּת הָאִשָּׁה--אִם פָּחֲתָה, פָּחֲתָה לָהּ, וְאִם הוֹתִירָה, הוֹתִירָה לָהּ--הֲרֵי זוֹ נִקְרֵאת נִכְסֵי מְלוֹג.

וְכֵן כָּל נְכָסִים שֶׁיֵּשׁ לָאִשָּׁה שֶׁלֹּא הִכְנִיסָה אוֹתָן לְבַעְלָהּ, וְלֹא כָתְבָה אוֹתָן בַּכְּתֻבָּה, אֵלָא נִשְׁאֲרוּ לָהּ לְעַצְמָהּ, אוֹ נָפְלוּ לָהּ בִּירֻשָּׁה אַחַר שֶׁנִּתְאָרְסָה, אוֹ נִתְּנוּ לָהּ בְּמַתָּנָה--הַכֹּל נִקְרָאִין נִכְסֵי מְלוֹג, שֶׁכֻּלָּן בִּרְשׁוּתָהּ הֶן.
וְאֵין נִקְרָא כְּתֻבָּה, אֵלָא עִיקַר כְּתֻבָּה שְׁהוּא מֵאָה אוֹ מָאתַיִם עִם הַתּוֹסֶפֶת בִּלְבָד.

כְּבָר הוֹדַעְנוּ שֶׁחֲכָמִים תִּקְּנוּ כְּתֻבָּה לָאִשָּׁה, וְדִין הַתּוֹסֶפֶת כְּדִין הָעִיקָר; וְלֹא תִקְּנוּהָ לִגְבּוֹתָהּ כָּל זְמָן שֶׁתִּרְצֶה, אֵלָא הֲרֵי הִיא כְּחוֹב שֶׁקָּבוּעַ לוֹ זְמָן, וְאֵין הַכְּתֻבָּה נִגְבֵּית, אֵלָא לְאַחַר מִיתַת הַבַּעַל אוֹ אִם גֵּרְשָׁהּ.

וְכֵן הִתְקִינוּ שְׁאִם הָיָה לַבַּעַל שָׂדוֹת טוֹבוֹת וְרָעוֹת וּבֵינוֹנִיּוֹת, וּבָאָה הָאִשָּׁה לִגְבּוֹת כְּתֻבָּתָהּ אַחַר מוֹתוֹ--שֶׁלֹּא תִגְבֶּה אֵלָא מִן הָרָעָה שֶׁבִּנְכָסָיו, וְהִיא הַנִּקְרֵאת זִבּוֹרִית.

 וְכֵן הִתְקִינוּ שֶׁכְּשֶׁתָּבוֹא לִגְבּוֹת אַחַר מוֹתוֹ, לֹא תִגְבֶּה עַד שֶׁתִּשָּׁבַע בִּנְקִיטַת חֵפֶץ, שֶׁלֹּא הִנִּיחַ אֶצְלָהּ כְּלוּם, וְשֶׁלֹּא מָכְרָה לוֹ כְּתֻבָּתָהּ וְלֹא מָחֲלָה אוֹתָהּ; וְשָׁמִין לָהּ כָּל שֶׁעָלֶיהָ, וּפוֹחֲתִין אוֹתוֹ מִכְּתֻבָּתָהּ.
אֲבָל אִם גֵּרְשָׁהּ לִרְצוֹנוֹ, גּוֹבָה בְּלֹא שְׁבוּעָה; וְאֵין שָׁמִין כְּסוּת שֶׁעָלֶיהָ--שֶׁהֲרֵי לְקָחָן לָהּ, וְזָכְתָה בָּהֶן, וְהוּא רוֹצֶה לְהוֹצִיאָהּ, לֹא הִיא.

 וְכֵן הִתְקִינוּ שֶׁלֹּא תִגְבֶּה הָאַלְמָנָה כְּתֻבָּתָהּ, אֵלָא מִן הַקַּרְקָע.
וְאֵינָהּ גּוֹבָה מִשְּׁבָח שֶׁשָּׁבְחוּ נְכָסִים לְאַחַר מִיתַת הַבַּעַל; וְאֵין הַבָּנוֹת נִזּוֹנוֹת לְאַחַר מִיתַת אֲבִיהֶן מִשְּׁבָח שֶׁשָּׁבְחוּ נְכָסִים לְאַחַר מִיתָתוֹ; וְאֵינָהּ טוֹרֶפֶת בִּכְתֻבָּתָהּ מִשְּׁבָח שֶׁהִשְׁבִּיחַ הַלּוֹקֵחַ, אַף עַל פִּי שֶׁבַּעַל חוֹב גּוֹבֶה אֶת הַשְּׁבָח.
וּדְבָרִים אֵלּוּ, מִקֻּלֵּי כְּתֻבָּה הֶם.

 וְכֵן מִקֻּלֵּי כְּתֻבָּה, שֶׁתִּטֹּל הָאִשָּׁה כְּתֻבָּתָהּ מִן הַפָּחוּת שֶׁבַּמַּטְבֵּעוֹת.
כֵּיצַד: נָשָׂא אִשָּׁה בְּמָקוֹם, וְגֵרְשָׁהּ בְּמָקוֹם אַחֵר--אִם הָיוּ מְעוֹת מְקוֹם הַנִּשּׂוּאִין טוֹבוֹת מִמְּעוֹת מְקוֹם הַגֵּרוּשִׁין, נוֹתֵן לָהּ מִמְּעוֹת מְקוֹם הַגֵּרוּשִׁין; וְאִם הָיוּ מְעוֹת מְקוֹם הַגֵּרוּשִׁין טוֹבוֹת מִמְּעוֹת מְקוֹם הַנִּשּׂוּאִין, נוֹתֵן לָהּ מִמְּעוֹת מְקוֹם הַנִּשּׂוּאִין.

בַּמֶּה דְּבָרִים אֲמוּרִים, בְּשֶׁהָיָה בִּכְתֻבָּתָהּ מָעוֹת סְתָם; אֲבָל אִם פֵּרַשׁ בָּהּ מַטְבֵּעַ יָדוּעַ, בֵּין בָּעִיקָר בֵּין בַּתּוֹסֶפֶת--הֲרֵי הִיא כְּדִין הַמַּלְוֶה אֶת חֲבֵרוֹ מַטְבֵּעַ יָדוּעַ, שֶׁנּוֹתֵן לוֹ כְּמַה שֶׁהִלְוָהוּ, כְּמוֹ שֶׁיִּתְבָּאַר בְּהִלְכּוֹת הַלְוָאָה.

 תִּקְּנוּ הַגְּאוֹנִים בְּכָל הַיְּשִׁיבוֹת, שֶׁתִּהְיֶה אִשָּׁה גּוֹבָה כְּתֻבָּתָהּ אַחַר מִיתַת בַּעְלָהּ, אַף מִן הַמִּטַּלְטְלִין, כְּדֶרֶךְ שֶׁתִּקְּנוּ לְבַעַל חוֹב לִגְבּוֹת מִן הַמִּטַּלְטְלִין; וּפָשְׁטָה תַּקָּנָה זוֹ, בְּכָל יִשְׂרָאֵל.
וְכֵן שְׁאָר תְּנָאיֵי כְּתֻבָּה כֻּלָּן כַּכְּתֻבָּה הֶן, וְיֶשְׁנָן בַּמִּטַּלְטְלִין כַּקַּרְקָע--חוּץ מִכְּתֻבַּת בְּנִין דִּכְרִין, שֶׁלֹּא מָצָאנוּ מִנְהַג יְרֻשָּׁתָהּ פָּשׁוּט בְּכָל הַיְּשִׁיבוֹת.
לְפִיכָּךְ אֲנִי אוֹמֵר, מַעְמִידִין אוֹתָהּ עַל דִּין הַתַּלְמוּד, שְׁאֵין יוֹרְשִׁין כְּתֻבַּת אִמָּן, אֵלָא מִן הַקַּרְקָע.

 כְּבָר נָהֲגוּ בְּכָל מְקוֹמוֹת שֶׁיָּדַעְנוּ וְשֶׁשָּׁמַעְנוּ שִׁמְעָן, שֶׁיִּכְתְּבוּ בַּכְּתֻבָּה, בֵּין מְקַרְקְעֵי בֵּין מִטַּלְטְלֵי; וְדָבָר זֶה תִּקּוּן גָּדוֹל הוּא, וַאֲנָשִׁים נְבוֹנִים הִנְהִיגוּ בּוֹ--שֶׁהֲרֵי זֶה תְּנָאי שֶׁבְּמָמוֹן, וְנִמְצֵאת הָאַלְמָנָה גּוֹבָה מִן הַמִּטַּלְטְלִין בִּתְנָאי זֶה, לֹא בְּתַקָּנַת אַחֲרוֹנִים.

 הֲרֵי שֶׁלֹּא כָתַב כָּךְ בִּשְׁטָר כְּתֻבָּה, אֵלָא נָשָׂא סְתָם--אִם הָיָה יוֹדֵעַ בְּתַקָּנָה זוֹ שֶׁלַּגְּאוֹנִים, גּוֹבָה.
וְאִם לָאו, אוֹ שֶׁנִּסְתַּפַּק לָנוּ הַדָּבָר--מִתְיַשְּׁבִין בְּדָבָר זֶה הַרְבֵּה: שְׁאֵין כּוֹחַ בְּתַקָּנַת הַגְּאוֹנִים לָדוּן בָּהּ, אַף עַל פִּי שֶׁלֹּא נִתְפָּרְשָׁה, כְּדִין תְּנָאיֵי כְּתֻבָּה, שְׁהֶם תַּקָּנַת הַסַּנְהֶדְּרִין הַגְּדוֹלָה--עַד שֶׁנּוֹצִיא מָמוֹן בָּהּ מִן הַיּוֹרְשִׁים.

 וְעוֹד תִּקְּנוּ חֲכָמִים שֶׁיִּהְיוּ כָּל נִכְסֵי הַבַּעַל, אַחְרָאִין וְעַרְבָאִין לַכְּתֻבָּה: אַפִלּוּ כְּתֻבָּתָהּ מָנֶה, וְיֵשׁ לוֹ קַרְקָע בַּאֲלָפִים זְהוּבִים--הַכֹּל תַּחַת שִׁעְבּוּד הַכְּתֻבָּה.
וְכָל שֶׁיִּמְכֹּר אַחַר הַנִּשּׂוּאִין מִנְּכָסָיו--אַף עַל פִּי שֶׁמִּמְכָּרוֹ קַיָּם, וְיֵשׁ לוֹ לִמְכֹּר כָּל נְכָסָיו אִם יִרְצֶה--יֵשׁ לָהּ לִטְרֹף אוֹתָן בִּכְתֻבָּתָהּ כְּשֶׁיְּגָרְשֶׁנָּה אוֹ כְּשֶׁיָּמוּת, אִם לֹא תִמְצָא נְכָסִים בְּנֵי חוֹרִין; וּכְשֶׁתִּטְרֹף, לֹא תִטְרֹף אֵלָא בִּשְׁבוּעָה בִּנְקִיטַת חֵפֶץ כְּדִין כָּל בַּעֲלֵי חוֹבוֹת.
וְתַקָּנָה זוֹ, כְּדֵי שֶׁלֹּא תִהְיֶה כְּתֻבָּתָהּ קַלָּה בְּעֵינָיו.

 כְּשֶׁמַּשְׁבִּיעִין בֵּית דִּין אוֹ הַיּוֹרְשִׁין אֶת הָאַלְמָנָה כְּשֶׁתָּבוֹא לִגְבּוֹת כְּתֻבָּתָהּ, אֵין מַשְׁבִּיעִין אוֹתָהּ אֵלָא חוּץ לְבֵית דִּין, מִפְּנֵי שֶׁבָּתֵּי דִּינִין הָיוּ נִמְנָעִין מִלְּהַשְׁבִּיעָהּ, שֶׁחוֹשְׁשִׁין לָהּ שֶׁמֶּא לֹא תְדַקְדַּק עַל עַצְמָהּ בַּשְּׁבוּעָה.
וְאִם רָצוּ הַיְּתוֹמִים לְהַדִּירָהּ, נוֹדֶרֶת לָהֶן כָּל מַה שֶׁיִּרְצוּ; וּמַדִּירִין אוֹתָהּ בְּבֵית דִּין, וְאַחַר כָּךְ נוֹטֶלֶת כְּתֻבָּתָהּ.

 מֵתָה הָאַלְמָנָה קֹדֶם שֶׁתִּשָּׁבַע--אֵין יוֹרְשֶׁיהָ יוֹרְשִׁין מִכְּתֻבָּתָהּ כְּלוּם, שְׁאֵין לָהּ כְּתֻבָּה עַד שֶׁתִּשָּׁבַע.
וְאִם נִשֵּׂאת קֹדֶם שֶׁתִּשָּׁבַע--הֲרֵי זוֹ נִשְׁבַּעַת אַחַר הַנִּשּׂוּאִין, וְנוֹטֶלֶת כָּל זְמָן שֶׁתִּרְצֶה; אֲבָל אֵינָהּ נוֹדֶרֶת וְנוֹטֶלֶת, שֶׁמֶּא יָפֵר הַבַּעַל.

 יֵחַד לָהּ קַרְקָע בִּכְתֻבָּתָהּ--בֵּין שֶׁיֵּחֲדָהּ בְּאַרְבַּעַת הַמְּצָרִים, בֵּין בִּמְצָר אֶחָד--גּוֹבָה אֶת כְּתֻבָּתָהּ מִמֶּנָּה, בְּלֹא שְׁבוּעָה.
וְכֵן אִם כָּתַב לָהּ מִטַּלְטְלִין, וְהֶן עַצְמָן קַיָּמִין--נוֹטֶלֶת אוֹתָן, בְּלֹא שְׁבוּעָה.
וְכֵן אִם נִמְכְּרוּ, וְנִלְקַח בָּהֶן מִטַּלְטְלִין אֲחֵרִים, וְנוֹדַע שֶׁאֵלּוּ הַשְּׁנִיִּים מִדְּמֵי הַמִּטַּלְטְלִין הָרִאשׁוֹנִים--נוֹטֶלֶת בְּלֹא שְׁבוּעָה.

 הַפּוֹגֶמֶת כְּתֻבָּתָהּ, לֹא תִפָּרַע אֵלָא בִּשְׁבוּעָה.
כֵּיצַד: הוֹצִיאָה שְׁטָר כְּתֻבָּה שֶׁיֵּשׁ בּוֹ אֶלֶף זוּז, הַבַּעַל אוֹמֵר, נִתְקַבְּלָה הַכֹּל, וְהִיא אוֹמֶרֶת, לֹא נִתְקַבַּלְתִּי אֵלָא כָּךְ וְכָּךְ--וְאַפִלּוּ יֵשׁ עָלֶיהָ עֵדִים בַּמִּקְצָת שֶׁנָּטְלָה, וְאַפִלּוּ דִּקְדְּקָה בְּחֶשְׁבּוֹן מַה שֶׁנָּטְלָה בַּחֲצִי חֲצִי פְּרוּטָה--לֹא תִטֹּל הַשְּׁאָר, אֵלָא בִּשְׁבוּעָה.

 אָמַר הַבַּעַל, נִתְקַבְּלָה הַכֹּל, וְהִיא אוֹמֶרֶת, לֹא נִתְקַבַּלְתִּי כְּלוּם, וְעֵד אֶחָד מֵעִיד עָלֶיהָ שֶׁנִּתְקַבְּלָה הַכֹּל, אוֹ מִקְצָת--לֹא תִפָּרַע אֵלָא בִּשְׁבוּעָה.

 הַנִּפְרַעַת שֶׁלֹּא בְּפָנָיו, לֹא תִפָּרַע אֵלָא בִּשְׁבוּעָה.
כֵּיצַד: הֲרֵי שֶׁגֵּרַשׁ אֶת אִשְׁתּוֹ, וְהָלַךְ לוֹ--בֵּית דִּין יוֹרְדִין לִנְכָסָיו אַחַר שֶׁתִּשָּׁבַע, וּמַגְבִּין אוֹתָהּ כְּתֻבָּתָהּ: וְהוּא שֶׁיִּהְיֶה בְּמָקוֹם רָחוֹק, שֶׁיֵּשׁ לָהֶן טֹרַח לְהוֹדִיעוֹ; אֲבָל אִם קָרוֹב הַדֶּרֶךְ לְהוֹדִיעוֹ, שׁוֹלְחִין לוֹ וּמוֹדִיעִין אוֹתוֹ--אִם לֹא יָבוֹא, תִּשָּׁבַע וְתִטֹּל.

 הַפּוֹחֶתֶת כְּתֻבָּתָהּ, נִפְרַעַת שֶׁלֹּא בִּשְׁבוּעָה.
כֵּיצַד: הוֹצִיאָה שְׁטָר כְּתֻבָּה בְּאֶלֶף זוּז, הוּא אוֹמֵר, נִתְקַבְּלָה הַכֹּל, וְהִיא אוֹמֶרֶת, לֹא נִתְקַבַּלְתִּי כְּלוּם וְאֵין לִי אֵלָא חֲמֵשׁ מֵאוֹת, וְזֶה שֶׁכָּתַב לִי אֶלֶף אֲמָנָה שֶׁהָיְתָה בֵּינִי לְבֵינוֹ--הֲרֵי זוֹ נִפְרַעַת, שֶׁלֹּא בִּשְׁבוּעָה.
אֲבָל אִם אָמְרָה, אֵין בִּשְׁטָר כְּתֻבָּתִי אֵלָא חֲמֵשׁ מֵאוֹת--אֵינָהּ נִפְרַעַת בִּשְׁטָר זֶה שֶׁיֵּשׁ בּוֹ אֶלֶף כְּלוּם, שֶׁהֲרֵי בִּטְּלָה אוֹתוֹ וּכְאִלּוּ הוֹדָת שְׁהוּא שֶׁקֶר; לְפִיכָּךְ נִשְׁבָּע שְׁבוּעַת הֶסֵּת, וְנִפְטָר.

 כָּל מָקוֹם שֶׁאָמַרְנוּ, לֹא תִפָּרַע אֵלָא בִּשְׁבוּעָה--אוֹמְרִים לָהּ בֵּית דִּין, הִשָּׁבְעִי וּטְלִי; וּמְקוֹם שֶׁנֶּאֱמָר תִּפָּרַע שֶׁלֹּא בִּשְׁבוּעָה--אוֹמְרִים לַבַּעַל, עֲמֹד וְתֶן לָהּ, וְאֵין אַתָּה נֶאֱמָן בִּטְעָנָה זוֹ, עַד שֶׁתָּבִיא רְאָיָה לִדְבָרֶיךָ.
אָמַר הַבַּעַל מֵעַצְמוֹ, תִּשָּׁבַע לִי עַל טְעָנָתִי--אוֹמְרִין לָהּ, הִשָּׁבְעִי וּטְלִי; וְתִשָּׁבַע בִּנְקִיטַת חֵפֶץ.

הִתְנָה עִמָּהּ שֶׁתִּגְבֶּה כְּתֻבָּתָהּ בְּלֹא שְׁבוּעָה, אוֹ שְׁהִיא נֶאֱמֶנֶת בְּכָל מַה שֶׁתִּטְעֹן--גּוֹבָה מִמֶּנּוּ, בְּלֹא שְׁבוּעָה כְּלָל; אֲבָל אִם בָּאת לִפָּרַע מִיּוֹרְשָׁיו, תִּשָּׁבַע וְאַחַר כָּךְ תִּטֹּל.
הִתְנָה עִמָּהּ שֶׁתִּהְיֶה נוֹטֶלֶת מִיּוֹרְשָׁיו בְּלֹא שְׁבוּעָה, אוֹ שֶׁתִּהְיֶה נֶאֱמֶנֶת עַל יוֹרְשָׁיו--הֲרֵי זוֹ נוֹטֶלֶת מֵהֶן, בְּלֹא שְׁבוּעָה.
אֲבָל אִם בָּאָה לִטְרֹף מִנְּכָסִים מְשֻׁעְבָּדִים--לֹא תִטְרֹף אֵלָא בִּשְׁבוּעָה, וְאַף עַל פִּי שֶׁהֶאֱמִינָהּ הַבַּעַל: שְׁאֵין תְּנָאי הַבַּעַל מוֹעִיל אֵלָא עָלָיו, וְעַל יוֹרְשָׁיו; אֲבָל לְהַפְסִיד מְמוֹן אֲחֵרִים, אֵינוּ מוֹעִיל.

 אַלְמָנָה שֶׁהָיָה שְׁטָר כְּתֻבָּתָהּ יוֹצֶא מִתַּחַת יָדָהּ--נִשְׁבַּעַת וְגוֹבָה כְּתֻבָּתָהּ לְעוֹלָם, אַפִלּוּ אַחַר מֵאָה שָׁנָה, בֵּין שֶׁהָיְתָה בְּבֵית בַּעְלָהּ, בֵּין שֶׁהָיְתָה בְּבֵית אָבִיהָ.
וְאִם אֵין שְׁטָר כְּתֻבָּה יוֹצֶא מִתַּחַת יָדָהּ--אֵין לָהּ כְּלוּם, וְאַפִלּוּ עִיקַר כְּתֻבָּה, וְאַפִלּוּ תָּבְעָה בְּיוֹם מִיתַת בַּעְלָהּ; וְכֵן הַגְּרוּשָׁה--אַפִלּוּ עִיקַר כְּתֻבָּה אֵין לָהּ, עַד שֶׁתּוֹצִיא שְׁטָר כְּתֻבָּה.

 בַּמֶּה דְּבָרִים אֲמוּרִים, בִּמְקוֹם שֶׁדַּרְכָּן לִכְתֹּב כְּתֻבָּה; אֲבָל בִּמְקוֹם שְׁאֵין דַּרְכָּן לִכְתֹּב כְּתֻבָּה, אֵלָא סוֹמְכִין עַל תְּנָאי בֵּית דִּין--הֲרֵי זוֹ גּוֹבָה עִיקַר כְּתֻבָּה, אַף עַל פִּי שְׁאֵין בְּיָדָהּ שְׁטָר כְּתֻבָּה, בֵּין נִתְגָּרְשָׁה בֵּין נִתְאַלְמְנָה, בֵּין הָיְתָה בְּבֵית בַּעְלָהּ בֵּין הָיְתָה בְּבֵית אָבִיהָ.
אֲבָל תּוֹסֶפֶת, אֵין לָהּ בְּכָל מָקוֹם אֵלָא בִּרְאָיָה בְּרוּרָה.

 וְעַד כַּמָּה תִּגְבֶּה הָאַלְמָנָה הָעִיקָר, בִּמְקוֹם שְׁאֵין כּוֹתְבִין כְּתֻבָּה--אִם הָיְתָה בְּבֵית בַּעְלָהּ, גּוֹבָה לְעוֹלָם; וְאִם הָיְתָה בְּבֵית אָבִיהָ, עַד עֶשְׂרִים וְחָמֵשׁ שָׁנָה.
וְאִם בָּאָה לִתְבֹּעַ אַחַר עֶשְׂרִים וְחָמֵשׁ שָׁנָה, אֵין לָהּ כְּלוּם, שֶׁאִלּוּ לֹא מָחֲלָה, לֹא שָׁתְקָה כָּל זְמָן זֶה; וַהֲרֵי אֵינָהּ עִם הַיּוֹרְשִׁים, כְּדֵי שֶׁתֹּאמַר נִכְלַמְתִּי מִלְּתָבְעָן וְהֶן עִמִּי בַּבַּיִת.
לְפִיכָּךְ אִם הָיָה הַיּוֹרֵשׁ עַצְמוֹ מוֹלִיךְ לָהּ מְזוֹנוֹתֶיהָ לְבֵית אָבִיהָ, וּמִטַּפֵּל בָּהּ--יֵשׁ לָהּ לִתְבֹּעַ כְּתֻבָּתָהּ, אַפִלּוּ אַחַר חָמֵשׁ וְעֶשְׂרִים שָׁנָה: מִפְּנֵי שֶׁזֶּה שֶׁשָּׁתְקָה וְלֹא תָבְעָה, מִפְּנֵי שְׁהִיא בּוֹשָׁה מִן הַיּוֹרֵשׁ.

הִיא אוֹמֶרֶת, בְּתוּלָה נִשֵּׂאתִי וְעִיקַר כְּתֻבָּתִי מָאתַיִם, וְהַבַּעַל אוֹ יוֹרְשָׁיו אוֹמְרִים, בְּעוּלָה נִשֵּׂאת וְאֵין לָהּ אֵלָא מֵאָה--אִם יֵשׁ עֵדִים שֶׁרָאוּ שֶׁעָשׂוּ לָהּ הַמִּנְהָגוֹת שֶׁנָּהֲגוּ אַנְשֵׁי אוֹתָהּ הָעִיר לַעֲשׂוֹתָן לַבְּתוּלָה, כְּגוֹן מִינֵי שִׂמְחָה אוֹ מַלְבּוּשׁ יָדוּעַ אוֹ כְּתָרִים אוֹ שְׁאָר דְּבָרִים שְׁאֵין עוֹשִׂין כֵּן אֵלָא לַבְּתוּלָה--הֲרֵי זוֹ נוֹטֶלֶת מָאתַיִם; וְאִם אֵין לָהּ עֵדִים בְּזֶה, הֲרֵי זוֹ נוֹטֶלֶת מֵאָה.
וְאִם הָיָה הַבַּעַל קַיָּם--יֵשׁ לָהּ לְהַשְׁבִּיעוֹ שְׁבוּעַת הַתּוֹרָה, שֶׁהֲרֵי הוֹדָה בְּמִקְצַת הַטְּעָנָה.
וְנֶאֱמָן הַקָּטָן לְהָעִיד בְּגָדְלוֹ וְלוֹמַר, זָכוּר אֲנִי כְּשֶׁהָיִיתִי קָטָן שֶׁנַּעֲשָׂה לִפְלוֹנִית מִנְהַג הַבְּתוּלוֹת.
וְכָל הַדְּבָרִים הָאֵלּוּ, בִּמְקוֹם שְׁאֵין כּוֹתְבִין כְּתֻבָּה, כְּמוֹ שֶׁאָמַרְנוּ.

הָאִשָּׁה שֶׁאָמְרָה לְבַעְלָהּ, גֵּרַשְׁתַּנִי--נֶאֱמֶנֶת, שְׁאֵינָהּ מְעִזָּה פָּנֶיהָ בִּפְנֵי בַּעְלָהּ; לְפִיכָּךְ הָאִשָּׁה שֶׁהוֹצִיאָה שְׁטָר כְּתֻבָּה וְאֵין עִמָּהּ גֶּט, וְאָמְרָה לְבַעְלָהּ, גֵּרַשְׁתַּנִי וְאָבַד גִּטִּי, תֶּן לִי כְּתֻבָּתִי, וְהוּא אוֹמֵר, לֹא גֵרַשְׁתִּי--חַיָּב לִתֵּן עִיקַר כְּתֻבָּה; אֲבָל אֵינוּ נוֹתֵן הַתּוֹסֶפֶת, עַד שֶׁתָּבִיא רְאָיָה בְּרוּרָה שֶׁגֵּרַשׁ, אוֹ שֶׁיֵּצֵא גֶּט עִם הַכְּתֻבָּה מִתַּחַת יָדָהּ.

אָמַר לָהּ הַבַּעַל, כֵּן הָיָה, גֵּרַשְׁתִּי וְנָתַתִּי כָּל הַכְּתֻבָּה עִיקָר וְתוֹסֶפֶת, וְכָתַבְתְּ לִי שׁוֹבָר וְאָבַד שׁוֹבָרִי--מִתּוֹךְ שֶׁיָּכוֹל לוֹמַר, לֹא גֵרַשְׁתִּי וְלֹא יִתְחַיַּב בְּתוֹסֶפֶת, הֲרֵי זֶה נֶאֱמָן; וּמַשְׁבִּיעָהּ בִּנְקִיטַת חֵפֶץ, וְנוֹתֵן לָהּ אֶת הָעִיקָר, וְנִשְׁבָּע הוּא שְׁבוּעַת הֶסֵּת, עַל הַתּוֹסֶפֶת.

הוֹצִיאָה גֶּט, וְאֵין בְּיָדָהּ שְׁטָר כְּתֻבָּה--אִם דֶּרֶךְ אוֹתוֹ הַמָּקוֹם שֶׁלֹּא יִכְתְּבוּ כְּתֻבָּה--גּוֹבָה עִיקַר כְּתֻבָּה בַּגֶּט שֶׁבְּיָדָהּ.
וְאִם דַּרְכָּן לִכְתֹּב כְּתֻבָּה--אַפִלּוּ עִיקָר אֵין לָהּ, עַד שֶׁתּוֹצִיא שְׁטָר כְּתֻבָּה כְּמוֹ שֶׁבֵּאַרְנוּ; וְנִשְׁבָּע הַבַּעַל שְׁבוּעַת הֶסֵּת עַל טְעָנָתָהּ, וְנִפְטָר.

הוֹצִיאָה שְׁנֵי גִּטִּין, וּשְׁתֵּי כְּתֻבּוֹת--גּוֹבָה שְׁתֵּי כְּתֻבּוֹת.
הוֹצִיאָה שְׁתֵּי כְּתֻבּוֹת, וְגֶט אֶחָד--אֵינָהּ גּוֹבָה אֵלָא כְּתֻבָּה אַחַת: וְאֵיזוֹ מֵהֶן גּוֹבָה--אִם שְׁתֵּיהֶן שֹׁווֹת--בִּטְּלָה אַחֲרוֹנָה אֶת הָרִאשׁוֹנָה, וְאֵינָהּ טוֹרֶפֶת אֵלָא מִזְּמָן אַחֲרוֹנָה; וְאִם הָיָה בְּאַחַת מִשְּׁתֵּיהֶן תּוֹסֶפֶת עַל חֲבִרְתָּהּ--גּוֹבָה בְּאֵיזוֹ מֵהֶן שֶׁתִּרְצֶה, וְתִבָּטֵל הַשְּׁנִיָּה.

הוֹצִיאָה שְׁנֵי גִּטִּין, וּכְתֻבָּה אַחַת--אֵין לָהּ אֵלָא כְּתֻבָּה אַחַת: שֶׁהַמְּגָרֵשׁ אֶת אִשְׁתּוֹ וְהִחְזִירָהּ סְתָם, עַל כְּתֻבָּתָהּ הָרִאשׁוֹנָה הִחְזִירָהּ.

הוֹצִיאָה גֶּט וּכְתֻבָּה, אַחַר מִיתַת בַּעְלָהּ--אִם גֶּט קוֹדֵם לַכְּתֻבָּה--גּוֹבָה בְּגֶט זֶה עִיקַר כְּתֻבָּה, אִם אֵין דַּרְכָּן לִכְתֹּב כְּתֻבָּה, וְגוֹבָה כָּל מַה שֶׁיֵּשׁ בַּכְּתֻבָּה, שֶׁהֲרֵי זָכְתָה בָּהּ בְּמִיתָתוֹ; וְאִם כְּתֻבָּה קָדְמָה אֶת הַגֶּט--אֵין לָהּ אֵלָא כְּתֻבָּה אַחַת, שֶׁעַל כְּתֻבָּתָהּ הָרִאשׁוֹנָה הִחְזִירָהּ.

 הָאִשָּׁה נֶאֱמֶנֶת לוֹמַר, מֵת בַּעְלִי--כְּדֵי שֶׁתִּנָּשֵׂא, כְּמוֹ שֶׁיִּתְבָּאַר בְּהִלְכּוֹת גֵּרוּשִׁין; וּמִתְּנָאיֵי הַכְּתֻבָּה, שְׁאִם תִּנָּשֵׂא לְאַחֵר אַחַר מוֹתוֹ, תִּטֹּל מַה שֶׁכָּתַב לָהּ בִּכְתֻבָּתָהּ.
לְפִיכָּךְ אִם בָּאָה לְבֵית דִּין וְאָמְרָה, מֵת בַּעְלִי הַתִּירוּנִי לְהִנָּשֵׂא, וְלֹא הִזְכִּירָה שֵׁם כְּתֻבָּה בָּעוֹלָם--מַתִּירִין אוֹתָהּ לְהִנָּשֵׂא, וּמַשְׁבִּיעִין אוֹתָהּ וְנוֹתְנִין לָהּ כְּתֻבָּתָהּ.

בָּאָה וְאָמְרָה, מֵת בַּעְלִי, תְּנוּ לִי כְּתֻבָּתִי--אַף לְהִנָּשֵׂא אֵין מַתִּירִין אוֹתָהּ: שֶׁעַל עִסְקֵי הַכְּתֻבָּה בָּאָה, וַהֲרֵי זֶה בְּחֶזְקַת שֶׁלֹּא מֵת; וְאֵין דַּעְתָּהּ לְהִנָּשֵׂא, אֵלָא לִטֹּל כְּתֻבָּה מֵחַיִּים בִּלְבָד.

בָּאָה וְאָמְרָה, מֵת בַּעְלִי, הַתִּירוּנִי לְהִנָּשֵׂא, וּתְנוּ לִי כְּתֻבָּתִי--מַתִּירִין אוֹתָהּ לְהִנָּשֵׂא וְנוֹתְנִין לָהּ כְּתֻבָּתָהּ, מִפְּנֵי שֶׁעִיקַר דְּבָרֶיהָ עַל עִסְקֵי נִשּׂוּאִין בָּאָה.
אֲבָל אִם אָמְרָה, תְּנוּ לִי כְּתֻבָּתִי, וְהַתִּירוּנִי לְהִנָּשֵׂא--מַתִּירִין אוֹתָהּ, וְאֵין נוֹתְנִין לָהּ כְּתֻבָּה; וְאִם תָּפְסָה, אֵין מוֹצִיאִין מִיָּדָהּ.

הִלְכּוֹת אִישׁוּת פֵּרֶק יז 
מִי שֶׁהָיָה נָשׂוּי נָשִׁים רַבּוֹת, וּמֵת--כָּל שֶׁנִּשֵּׂאת בַּתְּחִלָּה, קוֹדֶמֶת לִטֹּל כְּתֻבָּתָהּ; וְאֵין אַחַת מֵהֶן נוֹטֶלֶת, אֵלָא בִּשְׁבוּעָה; וְאֵין לָאַחֲרוֹנָה, אֵלָא מַה שֶׁשִּׁיְּרָה שֶׁלְּפָנֶיהָ, וְגַם הִיא נִשְׁבַּעַת, וְנוֹטֶלֶת הַשְּׁאָר.
וְכֵן אִם הָיָה עָלָיו שְׁטָר חוֹב--אִם הָיָה הַחוֹב קוֹדֵם, גּוֹבֶה בַּעַל חוֹב תְּחִלָּה; וְאִם הַכְּתֻבָּה קָדְמָה, גּוֹבָה הָאִשָּׁה תְּחִלָּה, וְהַשְּׁאָר לְבַעַל חוֹב.

בַּמֶּה דְּבָרִים אֲמוּרִים, בְּשֶׁהָיְתָה הַקַּרְקָע שֶׁבָּאוּ לִגְבּוֹת מִמֶּנָּה קְנוּיָה לוֹ בְּשָׁעַת הַנִּשּׂוּאִין, וּבְשָׁעָה שֶׁלָּוָה--הוּא שֶׁהַדִּין נוֹתֵן, שֶׁכָּל הַקּוֹדֵם שְׁטָרוֹ זָכָה תְּחִלָּה; אֲבָל אִם נָשָׂא נָשִׁים זוֹ אַחַר זוֹ, וְלָוָה בֵּין קֹדֶם נִשּׂוּאִין בֵּין אַחַר נִשּׂוּאִין, וְאַחַר שֶׁנָּשָׂא וְלָוָה קָנָה קַרְקָע--כֻּלָּן חוֹלְקִין כְּאַחַת, שֶׁשִּׁעְבּוּד כֻּלָּן כְּאֶחָד בָּא, שֶׁבְּשָׁעָה שֶׁקָּנָה הָיָה מְשֻׁעְבָּד לַכֹּל, וְאֵין כָּאן דִּין קְדִימָה.

וְכֵן אִם הָיָה זְמָן הַכְּתֻבּוֹת וְהַשְּׁטָרוֹת כֻּלָּן יוֹם אֶחָד, אוֹ שָׁעָה אַחַת בִּמְקוֹם שֶׁכּוֹתְבִים שָׁעוֹת--חוֹלְקִין כְּאַחַת, שְׁאֵין שָׁם קוֹדֵם; וּלְעוֹלָם כָּל שֶׁקָּדַם וְזָכָה בַּמִּטַּלְטְלִין כְּדֵי חוֹבוֹ אוֹ כְּדֵי כְּתֻבָּה--אֵין מוֹצִיאִין מִיָּדוֹ, שְׁאֵין דִּין קְדִימָה בַּמִּטַּלְטְלִין.

מִי שֶׁגֵּרַשׁ אֶת אִשְׁתּוֹ, וְעָלָיו שְׁטָר חוֹב, וּבָא בַּעַל חוֹב וְהָאִשָּׁה לִגְבּוֹת, וְהָיוּ לוֹ מָעוֹת וְקַרְקָע כְּדֵי הַחוֹב וְהַכְּתֻבָּה--בַּעַל חוֹב נוֹטֵל הַמָּעוֹת, וְהָאִשָּׁה גּוֹבָה כְּתֻבָּתָהּ מִן הַקַּרְקָע.
וְאִם אֵין לוֹ אֵלָא קַרְקָע שְׁאֵין בָּהּ כְּדֵי לְהַגְבּוֹת שְׁנֵיהֶם, וְלֹא הָיָה בָּהּ דִּין קְדִימָה--נוֹתְנִין אוֹתָהּ לְבַעַל חוֹב; וְאִם נִשְׁאָר לָאִשָּׁה כְּלוּם, תִּטֹּל, וְאִם לָאו, תִּדָּחֶה מִפְּנֵי בַּעַל חוֹב: שֶׁהֲרֵי בַּעַל חוֹב הִפְסִיד וְהוֹצִיא מָעוֹתָיו, וְהָאִשָּׁה לֹא חָסְרָה דָּבָר--שֶׁיּוֹתֵר מַה שֶׁהָאִישׁ רוֹצֶה לִשָּׂא, אִשָּׁה רוֹצָה לְהִנָּשֵׂא.

וְכֵן מִי שֶׁמֵּת וְהִנִּיחַ אִשָּׁה וּבַעַל חוֹב, וְקַרְקָע שְׁאֵין בָּהּ דִּין קְדִימָה--הָאִשָּׁה נִדְחֵית מִפְּנֵי בַּעַל חוֹב, וְהוּא גּוֹבֶה כָּל חוֹבוֹ תְּחִלָּה.
וְכֵיוָן שֶׁתִּקְּנוּ הַגְּאוֹנִים שֶׁתִּגְבֶּה הָאִשָּׁה וּבַעַל חוֹב מִן הַמִּטַּלְטְלִין, וְהַדָּבָר יָדוּעַ שְׁאֵין דִּין קְדִימָה בַּמִּטַּלְטְלִין--אִם לֹא הִנִּיחַ מִטַּלְטְלִין כְּדֵי לִתֵּן לִשְׁנֵיהֶם, נוֹתְנִין לְבַעַל חוֹב כָּל חוֹבוֹ תְּחִלָּה; וְאִם נִשְׁאָר לָאִשָּׁה מַה שֶׁתִּטֹּל בִּכְתֻבָּתָהּ, תִּטֹּל--אוֹ תִּדָּחֶה.

 הָיוּ כּוֹתְבִין בִּכְתֻבָּתָהּ נִכְסֵי צֹאן בַּרְזֶל, וְטָעֲנָה שֶׁאָבְדוּ אוֹ שֶׁלְּקָחָם הַבַּעַל--הֲרֵי הִיא בְּנִכְסֵי צֹאן בַּרְזֶל שֶׁלָּהּ, כִּשְׁאָר בַּעֲלֵי חוֹבוֹת; וְנִשְׁבַּעַת שֶׁלֹּא לָקְחָה אוֹתָן וְלֹא נָתְנָה וְלֹא מָחֲלָה, וְחוֹלֶקֶת עִם בַּעֲלֵי חוֹבוֹת.

 מִי שֶׁמֵּת אוֹ גֵּרַשׁ, וְיֵשׁ לוֹ נָשִׁים רַבּוֹת, וְאֵין שָׁם דִּין קְדִימָה, וְאֵין לוֹ כְּדֵי כָּל הַכְּתֻבּוֹת--כֵּיצַד חוֹלְקוֹת: רוֹאִים--אִם כְּשֶׁיֵּחָלֵק הַמָּמוֹן עַל מִנְיַן הַנָּשִׁים, יַגִּיעַ לַפְּחוּתָה שֶׁבָּהֶן כְּדֵי כְּתֻבָּתָהּ אוֹ פָּחוּת--חוֹלְקוֹת בְּשׁוֹוֶה.
וְאִם הָיָה הַמָּמוֹן יוֹתֵר עַל זֶה--חוֹלְקִים מִמֶּנּוּ, כְּדֵי שֶׁיַּגִּיעַ לַפְּחוּתָה שֶׁבָּהֶן כְּשֵׁעוּר כְּתֻבָּתָהּ, וְחוֹזְרוֹת וְחוֹלְקוֹת אֶת הַמּוֹתָר בֵּין הַנּוֹתָרוֹת, עַל הַדֶּרֶךְ הָרִאשׁוֹנָה.

כֵּיצַד: מִי שֶׁהָיָה נָשׂוּי אַרְבַּע נָשִׁים, כְּתֻבָּתָהּ שֶׁלָּרִאשׁוֹנָה אַרְבַּע מֵאוֹת, וְשֶׁלַּשְּׁנִיָּה שְׁלוֹשׁ מֵאוֹת, וְשֶׁלַּשְּׁלִישִׁית מָאתַיִם, וְשֶׁלָּרְבִיעִית מֵאָה, נִמְצָא הַכֹּל אֶלֶף--וְגֵרַשׁ כֻּלָּן, אוֹ מֵת--אִם הִנִּיחַ אַרְבַּע מֵאוֹת אוֹ פָּחוּת, חוֹלְקוֹת כֻּלָּן בְּשׁוֹוֶה; וְכָל אַחַת נוֹטֶלֶת מֵאָה אוֹ פָּחוּת.

הִנִּיחַ שְׁמוֹנֶה מֵאוֹת--אִם תְּחַלַּק בֵּין כֻּלָּן בְּשׁוֹוֶה, נִמְצֵאת הָרְבִיעִית נוֹטֶלֶת מָאתַיִם וַהֲרֵי אֵין בִּכְתֻבָּתָהּ אֵלָא מֵאָה.
אֵלָא כֵּיצַד עוֹשִׂין: לוֹקְחִין אַרְבַּע מֵאוֹת, וְחוֹלְקִין אוֹתָן בֵּינֵיהֶן בְּשׁוֹוֶה מֵאָה מֵאָה; וְנִמְצֵאת הָרְבִיעִית נָטְלָה כְּדֵי כְּתֻבָּתָהּ, וְהָלְכָה לָהּ.
וְנִשְׁאָר כָּאן אַרְבַּע מֵאוֹת, וְשָׁלוֹשׁ נָשִׁים שֶׁבְּיַד כָּל אַחַת מִשְּׁלָשְׁתָּן מֵאָה.
אִם תְּחַלַּק הָאַרְבַּע מֵאוֹת בֵּין שְׁלָשְׁתָּן בְּשׁוֹוֶה, נִמְצֵאת הַשְּׁלִישִׁית נוֹטֶלֶת מָאתַיִם וּשְׁלוֹשִׁים וּשְׁלוֹשָׁה וּשְׁלִישׁ וַהֲרֵי אֵין בִּכְתֻבָּתָהּ אֵלָא מָאתַיִם.
לְפִיכָּךְ לוֹקְחִין מֵאַרְבַּע הַמֵּאוֹת שְׁלוֹשׁ מֵאוֹת, וְחוֹלְקִין בֵּין שְׁלָשְׁתָּן בְּשׁוֹוֶה; שֶׁנִּמְצֵאת הַשְּׁלִישִׁית נָטְלָה מָאתַיִם שֶׁלָּהּ, וְהָלְכָה לָהּ.
וְנִשְׁאָר כָּאן מֵאָה, וּשְׁתֵּי נָשִׁים.
חוֹלְקִין אֶת הַמֵּאָה בְּשׁוֹוֶה בֵּין רִאשׁוֹנָה וּשְׁנִיָּה; נִמְצָא בְּיַד הָרִאשׁוֹנָה מָאתַיִם וַחֲמִשִּׁים, וְכֵן בְּיַד הַשְּׁנִיָּה.
וְנִמְצָא בְּיַד הַשְּׁלִישִׁית מָאתַיִם, וּבְיַד הָרְבִיעִית מֵאָה.
וְעַל דֶּרֶךְ זוֹ חוֹלְקוֹת לְעוֹלָם, אַפִלּוּ הֶן מֵאָה.

 הָעַרָב לָאִשָּׁה בִּכְתֻבָּתָהּ--אַף עַל פִּי שֶׁקָּנוּ מִיָּדוֹ, אֵינוּ חַיָּב לְשַׁלַּם, שֶׁמִּצְוָה עָשָׂה, וַהֲרֵי לֹא חָסְרָה כְּלוּם; וְאִם עַרָב שֶׁלִּכְתֻבַּת בְּנוֹ הוּא, וְקָנוּ מִיָּדוֹ--חַיָּב לְשַׁלַּם, שֶׁהָאָב בִּגְלַל בְּנוֹ מְשַׁעְבֵּד עַצְמוֹ וְגוֹמֵר וּמַקְנֶה.
וְקַבְלָן שֶׁלַּכְּתֻבָּה חַיָּב לְשַׁלַּם, אַף עַל פִּי שֶׁלֹּא קָנוּ מִיָּדוֹ; וְאֵיזֶה הוּא קַבְלָן--זֶה שֶׁאָמַר לָאִשָּׁה, הִנָּשְׂאִי לְזֶה, וַאֲנִי נוֹתֵן כְּתֻבָּה זוֹ.
אֲבָל אִם אָמַר לָהּ, אֲנִי עַרַב כְּתֻבָּה זוֹ, אֲנִי פּוֹרֵעַ כְּתֻבָּה זוֹ, וְכַיּוֹצֶא בְּזֶה--פָּטוּר, אֵלָא אִם כֵּן הָיָה אָבִיו.

הַמְּגָרֵשׁ אֶת אִשְׁתּוֹ--יַדִּירֶנָּה הֲנָאָה, וְאַחַר כָּךְ תִּפָּרַע כְּתֻבָּתָהּ מִן הַקַּבְלָן, אוֹ מֵאָבִיו אִם הָיָה עַרָב: שֶׁמֶּא יַחְזִירֶנָּה, וְנִמְצְאוּ עוֹשִׂין קְנוּנְיָה עַל נְכָסָיו שֶׁלְּזֶה.
וְכֵן הַמַּקְדִּישׁ נְכָסָיו וְגֵרַשׁ אֶת אִשְׁתּוֹ--יַדִּירֶנָּה הֲנָאָה, וְאַחַר כָּךְ תִּפָּרַע מִן הַפּוֹדֶה מִיַּד הַהֶקְדֵּשׁ: שֶׁמֶּא יַעֲשׂוּ קְנוּנְיָה עַל הַהֶקְדֵּשׁ.
אֲבָל הַמְּגָרֵשׁ אֶת אִשְׁתּוֹ, וּבָאָה לִטְרֹף מִן הַלָּקוֹחוֹת--אֵין מְחַיְּבִין אוֹתוֹ לְהַדִּירָהּ, אֵלָא נִשְׁבַּעַת וְטוֹרֶפֶת; וְאִם רָצָת, תַּחְזֹר לְבַעְלָהּ, שֶׁכְּבָר יָדְעוּ הַלָּקוֹחוֹת שֶׁיֵּשׁ עָלָיו כְּתֻבַּת אִשָּׁה, וְהֶם הִפְסִידוּ עַל עַצְמָם שֶׁלָּקְחוּ נְכָסִים שֶׁתַּחַת שִׁעְבּוּדָהּ.

 הַבַּעַל שֶׁמָּכַר נְכָסָיו, וְאַחַר כָּךְ כָּתְבָה אִשְׁתּוֹ לַלּוֹקֵחַ, דִּין וּדְבָרִים אֵין לִי עִמָּךְ, וְהִסְכִּימָה לְמַעֲשָׂיו--אַף עַל פִּי שֶׁקָּנוּ מִמֶּנָּה--הֲרֵי זוֹ טוֹרֶפֶת, שֶׁלֹּא כָתְבָה לוֹ אֵלָא כְּדֵי שֶׁלֹּא יִהְיֶה בֵּינָהּ וּבֵין בַּעְלָהּ קְטָטָה, וְיֵשׁ לָהּ לוֹמַר, נַחַת רוּחַ עָשִׂיתִי לְבַעְלִי; אֲבָל אִם קָנוּ מִיַּד הָאִשָּׁה תְּחִלָּה, שְׁאֵין לָהּ שִׁעְבּוּד עַל מָקוֹם זֶה, וְאַחַר כָּךְ מָכַר אוֹתוֹ הַבַּעַל--אֵינָהּ טוֹרֶפֶת אוֹתוֹ.

וְכֵן אִם מָכַר הַבַּעַל וְאָמַר לְאִשְׁתּוֹ לִכְתֹּב לַלּוֹקֵחַ, דִּין וּדְבָרִים אֵין לִי עִמָּךְ, וְלֹא כָתְבָה וְלֹא הִסְכִּימָה לְמַעֲשָׂיו, וְנִפְסַד הַמְּכָר, וְחָזַר הַבַּעַל וּמָכַר לְאִישׁ אַחֵר, בֵּין אוֹתָהּ הַשָּׂדֶה בֵּין שָׂדֶה אַחֶרֶת, וְאַחַר שֶׁמָּכַר הַבַּעַל הִסְכִּימָה לְמַעֲשָׂיו, וְקָנוּ מִיָּדָהּ שְׁאֵין לָהּ שִׁעְבּוּד עַל שָׂדֶה זוֹ--אֵינָהּ יְכוּלָה לִטְרֹף, שְׁאֵינָהּ יְכוּלָה לוֹמַר נַחַת רוּחַ עָשִׂיתִי לְבַעְלִי: שֶׁהֲרֵי בָּרִאשׁוֹנָה כְּשֶׁלֹּא רָצָת, לֹא הָלְכָה בִּרְצוֹן בַּעְלָהּ.

 מִי שֶׁהָיוּ לוֹ שְׁתֵּי נָשִׁים, וּמָכַר אֶת שָׂדֵהוּ, וְקָנוּ מִיַּד הָרִאשׁוֹנָה שְׁאֵין לָהּ שִׁעְבּוּד עַל שָׂדֶה זוֹ, אֵינָהּ טוֹרֶפֶת אוֹתָהּ מִן הַלּוֹקֵחַ, וְהָיָה קִנְיָן הַמּוֹעִיל שְׁאֵינָהּ יְכוּלָה לִטְעֹן לוֹ בְּנַחַת רוּחַ עָשִׂיתִי לְבַעְלִי, וְאַחַר כָּךְ מֵת הַבַּעַל, אוֹ גֵּרַשׁ שְׁתֵּיהֶן--הַשְּׁנִיָּה מוֹצִיאָה מִיַּד הַלּוֹקֵחַ, שֶׁהֲרֵי לֹא קָנוּ מִיָּדָהּ לַלּוֹקֵחַ; וְהָרִאשׁוֹנָה מוֹצִיאָה מִיַּד הַשְּׁנִיָּה, מִפְּנֵי שְׁהִיא קָדְמָה וְלֹא הֵסִירָה שִׁעְבּוּדָהּ אֵלָא מֵעַל הַלּוֹקֵחַ; וּכְשֶׁתַּחְזֹר הַשָּׂדֶה לָרִאשׁוֹנָה, חוֹזֵר הַלּוֹקֵחַ וּמוֹצִיאָהּ מִיָּדָהּ, שֶׁהֲרֵי קָנוּ מִיָּדָהּ לוֹ: וְחוֹזְרוֹת חֲלִילָה, עַד שֶׁיַּעֲשׂוּ פְּשָׁרָה בֵּינֵיהֶן.

 אַלְמָנָה, בֵּין מִן הַנִּשּׂוּאִין בֵּין מִן הָאֵרוּסִין--נִשְׁבַּעַת וּמוֹכֶרֶת מִקַּרְקָע בַּעְלָהּ, וְנִפְרַעַת כְּתֻבָּתָהּ, בֵּין בְּבֵית דִּין מֻמְחִין, בֵּין שֶׁלֹּא בְּבֵית דִּין מֻמְחִין: וְהוּא, שֶׁיִּהְיוּ הַשְּׁלוֹשָׁה אֲנָשִׁים נֶאֱמָנִין וְיוֹדְעִין בְּשׁוּמַת הַקַּרְקָע.
וְאַחְרָיוּת הַמְּכָר, עַל נִכְסֵי יְתוֹמִים.
אֲבָל הַגְּרוּשָׁה, לֹא תִמְכֹּר אֵלָא בְּבֵית דִּין מֻמְחִין.
וְכָל הַמּוֹכֶרֶת בְּבֵית דִּין, לֹא תִמְכֹּר אֵלָא בְּהַכְרָזָה; וּבְהִלְכּוֹת הַלְוָאָה, יִתְבָּאַר מִשְׁפַּט מְכִירַת בֵּית דִּין הֵיאַךְ הִיא.
אֲבָל הַמּוֹכֶרֶת שֶׁלֹּא בְּבֵית דִּין--אֵינָהּ צְרִיכָה הַכְרָזָה, וְאַף עַל פִּי שְׁהֶן שְׁלוֹשָׁה נֶאֱמָנִים וְיוֹדְעִים הַשּׁוּמָה.

 אַלְמָנָה שֶׁמָּכְרָה קַרְקָע בִּכְתֻבָּתָהּ, בֵּינָהּ לְבֵין עַצְמָהּ--אִם מָכְרָה שׁוֹוֶה בְּשׁוֹוֶה, מִכְרָהּ קַיָּם; וְנִשְׁבַּעַת שְׁבוּעַת אַלְמָנָה, אַחַר שֶׁמָּכְרָה: וְהוּא, שֶׁמָּכְרָה לְאַחֵר; אֲבָל אִם שָׁמָה לְעַצְמָהּ--לֹא עָשָׂת כְּלוּם, וְאַפִלּוּ הִכְרִיזָה.

 הָיְתָה כְּתֻבָּתָהּ מָאתַיִם, וּמָכְרָה שׁוֹוֶה מֵאָה בְּמָאתַיִם, אוֹ שׁוֹוֶה מָאתַיִם בְּמֵאָה--נִתְקַבְּלָה כְּתֻבָּתָהּ וְאֵין לָהּ כְּלוּם, וּבִלְבָד שֶׁתִּשָּׁבַע שְׁבוּעַת אַלְמָנָה.
הָיְתָה כְּתֻבָּתָהּ מֵאָה, וּמָכְרָה שׁוֹוֶה מֵאָה וְדֵינָר בְּמֵאָה--מִכְרָהּ בָּטֵל: וְאַפִלּוּ אָמְרָה, אֲנִי אַחְזִיר אֶת הַדֵּינָר לַיּוֹרְשִׁים--מִכְרָהּ בָּטֵל.

 הָיְתָה כְּתֻבָּתָהּ אַרְבַּע מֵאוֹת זוּז, וּמָכְרָה לְזֶה בְּמָנֶה וּלְזֶה בְּמָנֶה וּלְזֶה בְּמָנֶה שׁוֹוֶה בְּשׁוֹוֶה, וְלָאַחֲרוֹן שׁוֹוֶה מֵאָה וְדֵינָר בְּמֵאָה--שֶׁלָּאַחֲרוֹן בָּטֵל, וְשֶׁלְּכֻלָּם קַיָּם.

 יֵשׁ לָאִשָּׁה לִמְכֹּר כְּתֻבָּתָהּ, אוֹ לִתְּנָהּ בְּמַתָּנָה.
אִם מֵת הַבַּעַל, אוֹ גֵּרְשָׁהּ--יָבוֹא הַלָּז וְיִטֹּל; וְאִם מֵתָה הִיא בְּחַיֵּי בַּעְלָהּ, אוֹ קֹדֶם שֶׁנִּשְׁבְּעָה--אֵין לוֹ כְּלוּם.
הֲרֵי שֶׁמָּכְרָה מִקְצַת כְּתֻבָּתָהּ, אוֹ מִשְׁכְּנָה מִקְצָתָהּ, אוֹ נָתְנָה לְאַחֵר מִקְצָתָהּ--מוֹכֶרֶת מִקַּרְקָע בַּעְלָהּ, וְתִגְבֶּה הַשְּׁאָר בֵּין בְּבֵית דִּין מֻמְחִין בֵּין בִּשְׁלוֹשָׁה נֶאֱמָנִים.
וּמוֹכֶרֶת לִכְתֻבָּתָהּ אַפִלּוּ בִּפְעָמִים רַבּוֹת, בֵּין בְּבֵית דִּין בֵּין בִּשְׁלוֹשָׁה נֶאֱמָנִים וְיוֹדְעִים שׁוּמַת קַרְקָע.

 הַמּוֹכֶרֶת כְּתֻבָּתָהּ, בֵּין לַאֲחֵרִים בֵּין לְבַעְלָהּ--לֹא אִבְּדָה שְׁאָר תְּנָאיֵי כְּתֻבָּה; וְאִם הָיָה לָהּ בֵּן זָכָר, יוֹרֵשׁ כְּנֶגֶד כְּתֻבָּתָהּ הַזֹּאת שֶׁנִּמְכְּרָה מִנִּכְסֵי אָבִיו יוֹתֵר עַל חֶלְקוֹ כְּדִין תְּנָאי זֶה.
אֲבָל הַמּוֹחֶלֶת כְּתֻבָּתָהּ לְבַעְלָהּ, אִבְּדָה כָּל תְּנָאיֵי כְּתֻבָּתָהּ; וְאַפִלּוּ מְזוֹנוֹת, אֵין לָהּ עָלָיו.
וּמוֹחֶלֶת כְּתֻבָּתָהּ, אֵינָהּ צְרִיכָה קִנְיָן וְלֹא עֵדִים--כִּשְׁאָר הַמּוֹחֲלִים, שְׁאֵינָן צְרִיכִין לֹא עֵדִים, וְלֹא קִנְיָן, אֵלָא בִּדְבָרִים בִּלְבָד: וְהוּא, שֶׁיִּהְיוּ דְּבָרִים שֶׁהַדַּעַת סוֹמֶכֶת עֲלֵיהֶן, וְלֹא יִהְיוּ דִּבְרֵי שְׂחוֹק וְהֶתֶל אוֹ דִּבְרֵי תֵּמַהּ, אֵלָא בְּדַעַת נְכוֹנָה.

הִלְכּוֹת אִישׁוּת פֵּרֶק יח 
אַלְמָנָה נִזֹּנֶת מִנִּכְסֵי יוֹרְשִׁין כָּל זְמָן אַלְמְנוּתָהּ, עַד שֶׁתִּטֹּל כְּתֻבָּתָהּ; וּמִשֶּׁתִּתְבַּע כְּתֻבָּתָהּ בְּבֵית דִּין, אֵין לָהּ מְזוֹנוֹת.
וְכֵן אִם מָכְרָה כְּתֻבָּתָהּ כֻּלָּהּ, אוֹ מִשְׁכְּנָה כְּתֻבָּתָהּ, אוֹ עָשְׂתָה כְּתֻבָּתָהּ הַפּוֹתִיקֵי לְאַחֵר וְהוּא שֶׁתֹּאמַר לוֹ פֹּה תִּקְנֶה חוֹבָךְ--בֵּין שֶׁעָשָׂת דְּבָרִים אֵלּוּ בְּבֵית דִּין מֻמְחִין, בֵּין שֶׁלֹּא בְּבֵית דִּין מֻמְחִין, בֵּין שֶׁעָשָׂת בְּחַיֵּי בַּעְלָהּ, בֵּין שֶׁעָשָׂת לְאַחַר מִיתַת בַּעְלָהּ--אֵין לָהּ מְזוֹנוֹת מִן הַיּוֹרְשִׁים; אֲבָל אִם מָכְרָה מִקְצָתָהּ, יֵשׁ לָהּ מְזוֹנוֹת.
וּמִשֶּׁתִּתְאָרַס הָאַלְמָנָה, אִבְּדָה מְזוֹנוֹתֶיהָ.

כְּשֵׁם שֶׁנִּזֹּנֶת אַחַר מוֹתוֹ מִנְּכָסָיו, כָּךְ נוֹתְנִין לָהּ כְּסוּת וּכְלֵי תַּשְׁמִישׁ וּמָדוֹר--יוֹשֶׁבֶת בַּמָּדוֹר שֶׁהָיְתָה בּוֹ בְּחַיֵּי בַּעְלָהּ, וּמִשְׁתַּמֶּשֶׁת בְּכַרִים וּכְסָתוֹת שֶׁנִּשְׁתַּמְּשָׁה בָּהֶן בְּחַיֵּי בַּעְלָהּ, וּבַעֲבָדִים וּשְׁפָחוֹת שֶׁנִּשְׁתַּמְּשָׁה בָּהֶן בְּחַיֵּי בַּעְלָהּ.

נָפַל הַמָּדוֹר, אֵין הַיּוֹרְשִׁין חַיָּבִין לִבְנוֹתוֹ; וְאִם אָמְרָה הַנִּיחוּ לִי, וַאֲנִי אֶבְנֶנּוּ מִשֶּׁלִּי--אֵין שׁוֹמְעִין לָהּ.
וְכֵן לֹא תְחַזַּק בִּדְקוֹ, וְלֹא טָחָה אוֹתוֹ, אֵלָא תֵּשֵׁב בּוֹ כְּמוֹ שְׁהוּא, אוֹ תֵּצֵא.
וְיוֹרְשִׁין שֶׁמָּכְרוּ מְדוֹר אַלְמָנָה, לֹא עָשׂוּ כְּלוּם.

 נָפַל הַבַּיִת, אוֹ שֶׁלֹּא הָיָה לְבַעְלָהּ בַּיִת אֵלָא בְּשָׂכָר--נוֹתְנִין לָהּ מָדוֹר לְפִי כְּבוֹדָהּ; וְכֵן מְזוֹנוֹתֶיהָ וּכְסוּתָהּ, כְּפִי כְּבוֹדָהּ.
וְאִם הָיָה כְּבוֹד הַבַּעַל גָּדוֹל מִכְּבוֹדָהּ, נוֹתְנִין לָהּ לְפִי כְּבוֹדוֹ, מִפְּנֵי שֶׁעוֹלָה עִמּוֹ, וְאֵינָהּ יוֹרֶדֶת אַפִלּוּ לְאַחַר מִיתָה.

 בִּרְכַת הַבַּיִת, מְרֻבָּה.
כֵּיצַד: חֲמִשָּׁה שֶׁהָיָה מְזוֹנוֹת כָּל אֶחָד מֵהֶן קַב, כְּשֶׁיֹּאכַל לְבַדּוֹ, אִם הָיוּ חֲמִשְׁתָּן בְּבַיִת אֶחָד וְאוֹכְלִין בְּעֵרוּב, מַסְפִּיק לָהֶן אַרְבַּעַת קַבִּין; וְהוּא הַדִּין, לִשְׁאָר צָרְכֵּי הַבַּיִת.
לְפִיכָּךְ אַלְמָנָה שֶׁאָמְרָה, אֵינִי זָזָה מִבֵּית אָבִי, פִּסְקוּ לִי מְזוֹנוֹת, וּתְנוּ לִי שָׁם--יְכוּלִין הַיּוֹרְשִׁין לוֹמַר לָהּ, אִם אַתְּ אֶצְלֵנוּ, יֵשׁ לָךְ מְזוֹנוֹת, וְאִם לָאו, אֵין אָנוּ נוֹתְנִים לָךְ אֵלָא כְּפִי בִּרְכַת הַבַּיִת.
וְאִם הָיְתָה טוֹעֶנֶת, מִפְּנֵי שְׁהִיא יַלְדָּה, וְהֶם יְלָדִים--נוֹתְנִין לָהּ מְזוֹנוֹת הַמַּסְפִּיקִין לָהּ לְבַדָּהּ, וְהִיא בְּבֵית אָבִיהָ.
וּמוֹתַר מְזוֹנוֹת הָאַלְמָנָה וּמוֹתַר הַכְּסוּת, לַיּוֹרְשִׁין.

 אַלְמָנָה שֶׁחָלְתָה--אִם צְרִיכָה לִרְפוּאָה שְׁאֵין לָהּ קִצְבָּה--הֲרֵי זוֹ כִּמְזוֹנוֹת, וְיוֹרְשִׁין חַיָּבִין בָּהּ; וְאִם הִיא רְפוּאָה שֶׁיֵּשׁ לָהּ קִצְבָּה, הֲרֵי זוֹ מִתְרַפָּא מִכְּתֻבָּתָהּ.

נִשְׁבָּת--אֵין הַיּוֹרְשִׁין חַיָּבִין לִפְדּוֹתָהּ, אַפִלּוּ הָיְתָה יְבָמָה; וְאַפִלּוּ נִשְׁבָּת בְּחַיֵּי בַּעְלָהּ, וּמֵת וְהִיא בַּשִּׁבְיָה--אֵין חַיָּבִין לִפְדּוֹתָהּ מִנְּכָסָיו, אֵלָא נִפְדֵית מִשֶּׁלְּעַצְמָהּ, אוֹ תִּטֹּל כְּתֻבָּתָהּ, וְתִפְדֶּה עַצְמָהּ.
מֵתָה הָאַלְמָנָה, יוֹרְשֵׁי הַבַּעַל חַיָּבִין בִּקְבוּרָתָהּ; וְאִם נִשְׁבְּעָה שְׁבוּעַת אַלְמָנָה וְאַחַר כָּךְ מֵתָה--יוֹרְשֶׁיהָ יוֹרְשִׁין כְּתֻבָּתָהּ, וְהֶן חַיָּבִין בִּקְבוּרָתָהּ, אֲבָל לֹא יוֹרְשֵׁי הַבַּעַל.

מַעֲשֵׂה יְדֵי הָאַלְמָנָה, לַיּוֹרְשִׁין.
וְיוֹרֵשׁ שֶׁאָמַר לָאַלְמָנָה, טְלִי מַעֲשֵׂה יָדַיִךְ בִּמְזוֹנוֹתַיִךְ--אֵין שׁוֹמְעִין לוֹ; אֲבָל הִיא שֶׁרָצָת בְּזֶה, שׁוֹמְעִין לָהּ.
וְכָל מְלָאכוֹת שֶׁהָאִשָּׁה עוֹשָׂה לְבַעְלָהּ, אַלְמָנָה עוֹשָׂה לַיְּתוֹמִים--חוּץ מִמְּזִיגַת הַכּוֹס, וְהַצָּעַת הַמִּטָּה, וְהַרְחָצַת פָּנָיו יָדָיו וְרַגְלָיו.

 מְצִיאַת הָאַלְמָנָה, וּפֵרוֹת נְכָסִים שֶׁהִכְנִיסָה לַבַּעַל--לְעַצְמָהּ, וְאֵין לַיּוֹרֵשׁ בָּהֶם כְּלוּם.
וְהַנְּכָסִים עַצְמָם שְׁהֶם נְדוּנְיָתָהּ, נוֹטֶלֶת אוֹתָן בְּלֹא שְׁבוּעָה; וְאֵין לַיּוֹרְשִׁים בָּהֶם דִּין לְעוֹלָם, אֵלָא אִם כֵּן הוֹתִירוּ בְּחַיֵּי הַבַּעַל וְהָיוּ נִכְסֵי צֹאן בַּרְזֶל שֶׁהַמּוֹתָר לַבַּעַל.
וְאִם מֵתָה הָאַלְמָנָה בְּלֹא שְׁבוּעָה--יוֹרְשֶׁיהָ יוֹרְשִׁים נְדוּנְיָתָהּ, וְאַף עַל פִּי שְׁהִיא נִכְסֵי צֹאן בַּרְזֶל; וְאִם הָיָה בָּהֶן מוֹתָר, הַמּוֹתָר לְיוֹרְשֵׁי הַבַּעַל.

אַלְמָנָה שֶׁתָּפְסָה מִטַּלְטְלִין כְּדֵי שֶׁתִּזּוֹן מֵהֶן--בֵּין שֶׁתָּפְסָה מֵחַיִּים בֵּין שֶׁתָּפְסָה אַחַר מוֹתוֹ, אַפִלּוּ תָּפְסָה כִּכַּר זָהָב--אֵין מוֹצִיאִין מִיָּדָהּ, אֵלָא כּוֹתְבִין עָלֶיהָ בֵּית דִּין מַה שֶׁתָּפְסָה, וּפוֹסְקִין לָהּ מְזוֹנוֹת וּמְחַשְּׁבִין עִמָּהּ; וְהִיא נִזֹּנֶת מִמַּה שֶׁבְּיָדָהּ עַד שֶׁתָּמוּת, אוֹ עַד שֶׁלֹּא יִהְיוּ לָהּ מְזוֹנוֹת, וְיִקְּחוּ הַיּוֹרְשִׁין אֶת הַשְּׁאָר.
וְכֵן אִם תָּפְסָה מִטַּלְטְלִין בִּכְתֻבָּתָהּ מֵחַיֵּי בַּעְלָהּ, וּמֵת--גּוֹבָה מֵהֶן; אֲבָל אִם תָּפְסָה אַחַר מוֹתוֹ לִכְתֻבָּתָהּ, אֵינָהּ גּוֹבָה מֵהֶן.

אַף עַל פִּי שֶׁתִּקְּנוּ הַגְּאוֹנִים שֶׁתִּגְבֶּה הָאִשָּׁה הַכְּתֻבָּה וּתְנָאיֵי הַכְּתֻבָּה מִן הַמִּטַּלְטְלִין, וּלְפִיכָּךְ תִּזּוֹן הָאַלְמָנָה מִן הַמִּטַּלְטְלִין אַף עַל פִּי שֶׁלֹּא תָפְסָה-- אִם הִנִּיחַ בַּעְלָהּ מִטַּלְטְלִין, וְלֹא תָפְסָה אוֹתָן--הַיּוֹרְשִׁים נוֹטְלִין אוֹתָן, וְהֶן מַעֲלִין לָהּ מְזוֹנוֹת.
וְאֵינָהּ יְכוּלָה לְעַכַּב עֲלֵיהֶן וְלוֹמַר, יִהְיוּ הַמִּטַּלְטְלִין מֻנָּחִין בְּבֵית דִּין עַד שֶׁאִזּוֹן מֵהֶן, שֶׁמֶּא יֹאבְדוּ, וְלֹא יִהְיֶה לִי מְזוֹנוֹת; וְאַפִלּוּ הִתְנָת עָלָיו בַּפֵּרוּשׁ שֶׁתִּזּוֹן מִן הַמִּטַּלְטְלִין, אֵינָהּ מְעַכֶּבֶת.
וּבְזֶה דָּנִין תָּמִיד, בְּכָל בָּתֵּי דִּינִין.

 אֲבָל אִם הִנִּיחַ קַרְקָע, יְכוּלָה הִיא לְעַכַּב עֲלֵיהֶן שֶׁלֹּא יִמְכֹּרוּ; וְאִם מָכְרוּ--אֵינָהּ מוֹצִיאָה מִיַּד הַלָּקוֹחוֹת, שְׁאֵין הָאִשָּׁה וְהַבָּנוֹת נִזּוֹנוֹת אֵלָא מִנְּכָסִים בְּנֵי חוֹרִין.
הִנִּיחַ נָשִׁים רַבּוֹת--אַף עַל פִּי שֶׁנְּשָׂאָן זוֹ אַחַר זוֹ, נִזּוֹנוֹת בְּשׁוֹוֶה, שְׁאֵין דִּין קְדִימָה, בִּמְזוֹנוֹת.

 אַלְמָנָה שֶׁנָּפְלָה לִפְנֵי יָבָם--בִּשְׁלוֹשָׁה חֳדָשִׁים הָרִאשׁוֹנִים, נִזֹּנֶת מִשֶּׁלַּבַּעַל; וְאִם הֻכַּר הָעֹבֶר, וְכֵן אִם הִנִּיחָהּ מְעֻבֶּרֶת--נִזֹּנֶת וְהוֹלֶכֶת, עַד שֶׁתֵּלֵד.
יָלְדָה בֵּן שֶׁלְּקַיָּמָה--נִזֹּנֶת וְהוֹלֶכֶת כָּל יְמֵי אַלְמְנוּתָהּ, כִּשְׁאָר הַנָּשִׁים.
לֹא נִמְצֵאת מְעֻבֶּרֶת אַחַר הַשְּׁלוֹשָׁה חֳדָשִׁים, אוֹ שֶׁהִפִּילָה--אֵינָהּ נִזֹּנֶת לֹא מִשֶּׁלַּבַּעַל, וְלֹא מִשֶּׁלַּיָּבָם; אֵלָא תּוֹבַעַת יְבָמָהּ לִכְנֹס, אוֹ לַחְלֹץ.

 תָּבְעָה יְבָמָהּ לִכְנֹס אוֹ לַחְלֹץ, וְעָמַד בַּדִּין, וּבָרַח, אוֹ שֶׁחָלָה, אוֹ שֶׁהָיָה הַיָּבָם בִּמְדִינַת הַיָּם--הֲרֵי זוֹ נִזֹּנֶת מִשֶּׁלַּיָּבָם, בְּלֹא שְׁבוּעָה כְּלָל.
נָפְלָה לִפְנֵי יָבָם קָטָן--אֵין לָהּ מְזוֹנוֹת, עַד שֶׁיִּגְדַּל וְיִהְיֶה כִּשְׁאָר הַיְּבָמִין.

 מִי שֶׁיֵּחַד קַרְקָע לְאִשְׁתּוֹ בְּשָׁעַת מִיתָה לִמְזוֹנוֹתֶיהָ וְאָמַר, יִהְיֶה מָקוֹם פְּלוֹנִי לִמְזוֹנוֹת--הֲרֵי רִבָּה לָהּ מְזוֹנוֹת.
וְאִם הָיָה שְׂכָרוֹ פָּחוּת מִמְּזוֹנוֹת הָרְאוּיִים לָהּ, נוֹטֶלֶת הַשְּׁאָר מִשְּׁאָר נְכָסִים; וְאִם הָיָה שְׂכָרוֹ יוֹתֵר מִן הָרָאוּי לָהּ, נוֹטֶלֶת הַכֹּל.
אֲבָל אִם אָמַר לָהּ, יִהְיֶה מָקוֹם פְּלוֹנִי בִּמְזוֹנוֹת, וְשָׁתְקָה--אֵין לָהּ אֵלָא פֵּרוֹת אוֹתוֹ מָקוֹם בִּלְבָד, שֶׁהֲרֵי קָצַץ לָהּ מְזוֹנוֹת.

 אַלְמָנָה שֶׁבָּאת לְבֵית דִּין לִתְבֹּעַ מְזוֹנוֹת--יֵשׁ מִי שֶׁהוֹרָה שֶׁפּוֹסְקִין לָהּ מְזוֹנוֹת, וְאֵין מַשְׁבִּיעִין אוֹתָהּ; וְאֵין רָאוּי לִסְמֹךְ עַל הוֹרָאָה זוֹ, מִפְּנֵי שֶׁנִּתְחַלַּף לוֹ הַדָּבָר בְּאִשָּׁה שֶׁהָלַךְ בַּעְלָהּ לִמְדִינַת הַיָּם.
וְרִבּוֹתַי הוֹרוּ שְׁאֵין לָהּ מְזוֹנוֹת מִבֵּית דִּין, עַד שֶׁתִּשָּׁבַע, שֶׁהֲרֵי זוֹ בָּאָה לְהִפָּרַע מִנִּכְסֵי יְתוֹמִים, וְכָל הַנִּפְרָע מִנִּכְסֵי יְתוֹמִים לֹא יִפָּרַע אֵלָא בִּשְׁבוּעָה; וּלְזֶה דַּעְתִּי נוֹטָה, וּבוֹ רָאוּי לָדוּן.

 אַלְמָנָה שֶׁבָּאָה לְבֵית דִּין לִתְבֹּעַ מְזוֹנוֹת--מַשְׁבִּיעִין אוֹתָהּ בַּתְּחִלָּה, וּמוֹכְרִין בְּלֹא הַכְרָזָה, וְנוֹתְנִין לָהּ מְזוֹנוֹת; וְכֵן יֵשׁ לָהּ לִמְכֹּר לִמְזוֹנוֹת שֶׁלֹּא בְּבֵית דִּין מֻמְחִין אֵלָא בִּשְׁלוֹשָׁה נֶאֱמָנִים, בְּלֹא הַכְרָזָה.
וְכֵן אִם מָכְרָה לִמְזוֹנוֹת בֵּינָהּ לְבֵין עַצְמָהּ שׁוֹוֶה בְּשׁוֹוֶה, מִכְרָהּ קַיָּם; וּכְשֶׁיָּבוֹאוּ הַיּוֹרְשִׁין לְהַשְׁבִּיעַ אוֹתָהּ, נִשְׁבַּעַת.

 וְכַמָּה מוֹכְרִין לִמְזוֹנוֹת--כְּדֵי לָזוּן מֵהֶם שִׁשָּׁה חֳדָשִׁים, אוֹ יָתֵר עַל זֶה.
וּמוֹכְרִין עַל מְנָת שֶׁיִּהְיֶה הַלּוֹקֵחַ נוֹתֵן לָהּ מָזוֹן שְׁלוֹשִׁים יוֹם שְׁלוֹשִׁים יוֹם, וְחוֹזֶרֶת וּמוֹכֶרֶת פַּעַם שְׁנִיָּה לְשִׁשָּׁה חֳדָשִׁים; וְכֵן מוֹכֶרֶת וְהוֹלֶכֶת לְעוֹלָם, עַד שֶׁיִּשָּׁאֵר מִן הַנְּכָסִים כְּדֵי כְּתֻבָּתָהּ, וְגוֹבָה כְּתֻבָּתָהּ מִן הַשְּׁאָר, וְהוֹלֶכֶת לָהּ.

 אַלְמָנָה שֶׁפָּסְקוּ לָהּ בֵּית דִּין מְזוֹנוֹת--אֵין מְחַשְּׁבִין עִמָּהּ עַל מַעֲשֵׂה יָדֶיהָ, עַד שֶׁיָּבוֹאוּ הַיּוֹרְשִׁים וְיִתְבְּעוּהָ; וְאִם מָצְאוּ לָהּ מַעֲשֵׂה יָדֶיהָ, נוֹטְלִין אוֹתָן, וְאִם לָאו, הוֹלְכִין לְדַרְכָּם.
וַאֲנִי אוֹמֵר שְׁאִם הָיוּ הַיּוֹרְשִׁים קְטַנִּים--בֵּית דִּין מְחַשְּׁבִין עִמָּהּ, וּפוֹסְקִין לָהּ מַעֲשֵׂה יָדֶיהָ, כְּדֶרֶךְ שֶׁפּוֹסְקִין לָהּ מְזוֹנוֹת.

 אַלְמָנָה שְׁאֵין שְׁטָר כְּתֻבָּה יוֹצֶא מִתַּחַת יָדָהּ, אֵין לָהּ מְזוֹנוֹת--שֶׁמֶּא מָחֲלָה כְּתֻבָּתָהּ, אוֹ מָכְרָה אוֹתָהּ, אוֹ מִשְׁכְּנָה אוֹתָהּ; וְאַף עַל פִּי שֶׁלֹּא טָעַן יוֹרֵשׁ, אָנוּ טוֹעֲנִין לוֹ וְאוֹמְרִים לָהּ הָבִיאִי כְּתֻבָּתִיךְ, וְהִשָּׁבְעִי, וּטְלִי מְזוֹנוֹת--אֵלָא אִם אֵין דַּרְכָּם לִכְתֹּב כְּתֻבָּה.

 הָאִשָּׁה שֶׁהָלְכָה הִיא וּבַעְלָהּ לִמְדִינַת הַיָּם, וּבָאָה וְאָמְרָה מֵת בַּעְלִי--רָצָת, נִזֹּנֶת כְּדִין כָּל הָאַלְמָנוֹת, רָצָת, נוֹטֶלֶת כְּתֻבָּתָהּ; אָמְרָה גֵּרְשַׁנִי בַּעְלִי, אֵינָהּ נֶאֱמֶנֶת.
וְנִזֹּנֶת מִנְּכָסָיו, עַד כְּדֵי כְּתֻבָּתָהּ מִכָּל פָּנִים--שְׁאִם עֲדַיִן הִיא אִשְׁתּוֹ, יֵשׁ לָהּ מְזוֹנוֹת, וְאִם גֵּרְשָׁהּ כְּשֶׁאָמְרָה, יֵשׁ לָהּ כְּתֻבָּה שֶׁהֲרֵי כְּתֻבָּתָהּ בְּיָדָהּ; לְפִיכָּךְ נוֹטֶלֶת מְזוֹנוֹת עַד כְּדֵי כְּתֻבָּתָהּ, וְהוֹלֶכֶת לָהּ.

 הָאִשָּׁה שֶׁהָיָה לָהּ סְפֵק גֵּרוּשִׁין, וּמֵת בַּעְלָהּ--אֵינָהּ נִזֹּנֶת מִנְּכָסָיו, שְׁאֵין מוֹצִיאִין מִיַּד הַיּוֹרֵשׁ מִסָּפֵק; אֲבָל בְּחַיֵּי בַּעְלָהּ, יֵשׁ לָהּ מְזוֹנוֹת עַד שֶׁתִּתְגָּרַשׁ גֵּרוּשִׁין גְּמוּרִין.

 אַלְמָנָה עֲנִיָּה שֶׁשָּׁהָת שְׁתֵּי שָׁנִים וְלֹא תָבְעָה מְזוֹנוֹת, אוֹ עֲשִׁירָה שֶׁשָּׁהָת שָׁלוֹשׁ שָׁנִים וְלֹא תָבְעָה--וִתְּרָה וְאֵין לָהּ מְזוֹנוֹת בַּשָּׁנִים שֶׁעָבְרוּ, אֵלָא מִשָּׁעָה שֶׁתָּבְעָה; וְאִם שָׁהָת פָּחוּת מִזֶּה, אַפִלּוּ בְּיוֹם אֶחָד--לֹא וִתְּרָה, אֵלָא תּוֹבַעַת וְנוֹטֶלֶת מְזוֹן אוֹתָן הַשָּׁנִים שֶׁעָבְרוּ.

 אַלְמָנָה שֶׁתָּבְעָה מְזוֹנוֹת מִן הַיּוֹרְשִׁים--הֶם אוֹמְרִים, נָתַנּוּ, וְהִיא אוֹמֶרֶת, לֹא נָטַלְתִּי--כָּל זְמָן שֶׁלֹּא נִשֵּׂאת, עַל הַיְּתוֹמִים לְהָבִיא רְאָיָה, אוֹ תִּשָּׁבַע שְׁבוּעַת הֶסֵּת, וְתִטֹּל; וּמִשֶּׁנִּשֵּׂאת, עָלֶיהָ לְהָבִיא רְאָיָה, אוֹ יִשָּׁבְעוּ הַיּוֹרְשִׁים שְׁבוּעַת הֶסֵּת, שֶׁנָּתְנוּ לָהּ.

 דִּין תּוֹסֶפֶת כְּתֻבָּה, כְּדִין הָעִיקָר.
לְפִיכָּךְ אַלְמָנָה שֶׁתָּבְעָה, אוֹ מָכְרָה, אוֹ מָחֲלָה, אוֹ מִשְׁכְּנָה תּוֹסֶפֶת כְּתֻבָּתָהּ עִם הָעִיקָר--אֵין לָהּ מְזוֹנוֹת; וְאִם תָּבְעָה מִקְצָת, וְהִנִּיחָה מִקְצָת--הֲרֵי זוֹ כְּמִי שֶׁתָּבְעָה מִקְצַת הָעִיקָר, וְהִנִּיחָה מִקְצָתוֹ.
וְכָל הַמּוֹכֶרֶת אוֹ הַמּוֹחֶלֶת סְתָם, מָכְרָה וּמָחֲלָה הַתּוֹסֶפֶת עִם הָעִיקָר--שֶׁשְּׁנֵיהֶם, כְּתֻבָּה שְׁמָם בְּכָל מָקוֹם.

הִלְכּוֹת אִישׁוּת פֵּרֶק יט 
מִתְּנָאיֵי הַכְּתֻבָּה שֶׁיִּהְיוּ בָּנָיו הַזְּכָרִים יוֹרְשִׁים כְּתֻבַּת אִמָּן, וּנְדוּנְיָתָהּ שֶׁהִכְנִיסָה בְּתוֹרַת נִכְסֵי צֹאן בַּרְזֶל, וְאַחַר כָּךְ חוֹלְקִין שְׁאָר הַיְּרֻשָּׁה עִם אֲחֵיהֶם, בְּשׁוֹוֶה.
כֵּיצַד: נָשָׂא אִשָּׁה כְּתֻבָּתָהּ וּנְדוּנְיָתָהּ אֶלֶף, וְיָלְדָה בֵּן וּמֵתָה בְּחַיָּיו, וְאַחַר כָּךְ נָשָׂא אִשָּׁה אַחֶרֶת כְּתֻבָּתָהּ וּנְדוּנְיָתָהּ מָאתַיִם, וְהוֹלִידָה בֵּן וּמֵתָה בְּחַיָּיו, וְאַחַר כָּךְ מֵת הוּא, וְהִנִּיחַ אַלְפַּיִם--בְּנוֹ מִן הָרִאשׁוֹנָה יוֹרֵשׁ אֶלֶף שֶׁבִּכְתֻבַּת אִמּוֹ, וּבְנוֹ מִן הַשְּׁנִיָּה יוֹרֵשׁ מָאתַיִם שֶׁבִּכְתֻבַּת אִמּוֹ, וְהַשְּׁאָר יוֹרְשִׁים אוֹתוֹ בְּשׁוֹוֶה.
נִמְצָא בְּיַד בֶּן הָרִאשׁוֹנָה אֶלֶף וְאַרְבַּע מֵאוֹת, וּבְיַד בֶּן הַשְּׁנִיָּה שֵׁשׁ מֵאוֹת.

 בַּמֶּה דְּבָרִים אֲמוּרִים, בְּשֶׁהִנִּיחַ יוֹתֵר עַל כְּדֵי שְׁתֵּי הַכְּתֻבּוֹת דֵּינָר אֶחָד אוֹ יוֹתֵר, כְּדֵי שֶׁיַּחְלְקוּ הַשְּׁאָר בְּשׁוֹוֶה; אֲבָל אִם לֹא הִנִּיחַ יוֹתֵר דֵּינָר, חוֹלְקִים הַכֹּל בְּשׁוֹוֶה: שְׁאִם יִירְשׁוּ אֵלּוּ כְּתֻבַּת אִמָּן וְאֵלּוּ כְּתֻבַּת אִמָּן, וְלֹא יִשָּׁאֵר דֵּינָר אֶחָד לַחְלֹק אוֹתוֹ בֵּין הַיּוֹרְשִׁים--נִמְצָא תְּנָאי זֶה מְבַטֵּל חִלּוּק יְרֻשָּׁה בֵּין הַבָּנִים בְּשׁוֹוֶה, שְׁהוּא מִן הַתּוֹרָה.

 וְהוּא הַדִּין לְמִי שֶׁנָּשָׂא נָשִׁים רַבּוֹת, בֵּין בְּזוֹ אַחַר זוֹ בֵּין בְּבַת אַחַת, וּמֵתוּ כֻּלָּן בְּחַיָּיו, וְלוֹ מֵהֶן בָּנִים זְכָרִים--אִם הָיָה שָׁם יוֹתֵר עַל כְּדֵי כָּל הַכְּתֻבּוֹת דֵּינָר--כָּל אֶחָד וְאֶחָד יוֹרֵשׁ כְּתֻבַּת אִמּוֹ, וְהַשְּׁאָר חוֹלְקִין אוֹתוֹ בְּשׁוֹוֶה.

 אָמְרוּ הַיְּתוֹמִים, הֲרֵי אָנוּ מַעֲלִין עַל נִכְסֵי אָבִינוּ יוֹתֵר דֵּינָר, כְּדֵי שֶׁיִּטְּלוּ כְּתֻבַּת אִמָּן--אֵין שׁוֹמְעִין לָהֶם, אֵלָא שָׁמִין אֶת הַנְּכָסִים בְּבֵית דִּין כַּמָּה הָיוּ שׁוֹוִין בְּשָׁעַת מִיתַת אֲבִיהֶן; אַף עַל פִּי שֶׁנִּתְרַבּוּ אוֹ נִתְמַעֲטוּ אַחַר מִיתַת אֲבִיהֶן, קֹדֶם שֶׁיָּבוֹאוּ לַחְלֹק--אֵין שָׁמִין אוֹתָן, אֵלָא כְּשָׁעַת מִיתַת אֲבִיהֶן.

 הָיָה שָׁם יוֹתֵר עַל כְּדֵי כָּל הַכְּתֻבּוֹת--אַף עַל פִּי שֶׁיֵּשׁ עָלָיו שְׁטָר חוֹב כְּנֶגֶד הַיּוֹתֵר--אֵינוּ מְמַעֵט, אֵלָא כָּל אֶחָד וְאֶחָד מֵהֶן יוֹרֵשׁ כְּתֻבַּת אִמּוֹ.

 מִי שֶׁהָיָה נָשׂוּי שְׁתֵּי נָשִׁים, וּמֵתָה אַחַת מֵהֶן בְּחַיָּיו, וְאַחַת אַחַר מוֹתוֹ, וְלוֹ בָּנִים מִשְּׁתֵּיהֶן--אַף עַל פִּי שֶׁלֹּא הִנִּיחַ יָתֵר עַל שְׁתֵּי הַכְּתֻבּוֹת--אִם נִשְׁבְּעָה הַשְּׁנִיָּה שְׁבוּעַת אַלְמָנָה קֹדֶם שֶׁתָּמוּת, בָּנֶיהָ קוֹדְמִים לִירָשׁ כְּתֻבָּתָהּ: מִפְּנֵי שְׁאֵינָן יוֹרְשִׁין כְּתֻבַּת אִמָּן בִּתְנָאי זֶה, אֵלָא יְרֻשָּׁה שֶׁלַּתּוֹרָה.
וְאַחַר כָּךְ יוֹרְשִׁין בְּנֵי הָרִאשׁוֹנָה כְּתֻבַּת אִמָּן, בִּתְנָאי זֶה; וְאִם נִשְׁאָר שָׁם כְּלוּם, חוֹלְקִין אוֹתוֹ בְּשׁוֹוֶה.
וְאִם מֵתָה קֹדֶם שֶׁתִּשָּׁבַע, בְּנֵי הָרִאשׁוֹנָה יוֹרְשִׁים כְּתֻבַּת אִמָּן בִּלְבָד; וְהַשְּׁאָר, חוֹלְקִין בְּשׁוֹוֶה.

 הָיָה נָשׂוּי שְׁתֵּי נָשִׁים, וְלוֹ מֵהֶן בָּנִים, וּמֵת, וְאַחַר כָּךְ מֵתוּ הַנָּשִׁים--אִם נִשְׁבְּעוּ וְאַחַר כָּךְ מֵתוּ--כָּל אֶחָד וְאֶחָד יוֹרֵשׁ כְּתֻבַּת אִמּוֹ בִּירֻשָּׁה שֶׁלַּתּוֹרָה, לֹא בִּתְנָאי זֶה; לְפִיכָּךְ אֵין מַשְׁגִּיחִין אִם יֵשׁ שָׁם מוֹתָר דֵּינָר אוֹ אֵין שָׁם, וְיוֹרְשֵׁי הָרִאשׁוֹנָה קוֹדְמִין לְיוֹרְשֵׁי הַשְּׁנִיָּה.
וְאִם לֹא נִשְׁבְּעוּ--חוֹלְקִין הַבָּנִים הַכֹּל בְּשׁוֹוֶה, וְאֵין שָׁם יְרֻשַּׁת כְּתֻבָּה, לְפִי שְׁאֵין לְאַלְמָנָה כְּתֻבָּה, עַד שֶׁתִּשָּׁבַע.

 אַחַת נִשְׁבְּעָה, וְאַחַת לֹא נִשְׁבְּעָה--זוֹ שֶׁנִּשְׁבְּעָה, בָּנֶיהָ יוֹרְשִׁין כְּתֻבָּתָהּ תְּחִלָּה; וְהַשְּׁאָר, חוֹלְקִין אוֹתוֹ בְּשׁוֹוֶה.
וְכָל הַיּוֹרֵשׁ כְּתֻבַּת אִמּוֹ שֶׁמֵּתָה בְּחַיֵּי אָבִיו, אֵינוּ טוֹרֵף מִנְּכָסִים מְשֻׁעְבָּדִים, אֵלָא מִבְּנֵי חוֹרִין, כְּכָל הַיּוֹרְשִׁין.

 וּמִתְּנָאיֵי כְּתֻבָּה שֶׁתִּהְיֶינָה הַבָּנוֹת נִזּוֹנוֹת מִנִּכְסֵי אֲבִיהֶן אַחַר מוֹתוֹ, עַד שֶׁיִּתְאָרְסוּ, אוֹ עַד שֶׁיִּבְגֹּרוּ; בָּגְרָה הַבַּת, אַף עַל פִּי שֶׁלֹּא נִתְאָרְסָה, אוֹ שֶׁנִּתְאָרְסָה, אַף עַל פִּי שֶׁלֹּא בָגְרָה--אֵין לָהּ מְזוֹנוֹת.
וּבַת הַנִּזֹּנֶת מִנִּכְסֵי אָבִיהָ לְאַחַר מוֹתוֹ--מַעֲשֵׂה יָדֶיהָ וּמְצִיאָתָהּ לְעַצְמָהּ, לֹא לָאַחִים.

 פּוֹסְקִין לַבַּת מְזוֹנוֹת וּכְסוּת וּמָדוֹר מִנִּכְסֵי אָבִיהָ, כְּדֶרֶךְ שֶׁפּוֹסְקִין לָאַלְמָנָה; וּמוֹכְרִין לִמְזוֹן הַבָּנוֹת וּכְסוּתָן בְּלֹא הַכְרָזָה, כְּדֶרֶךְ שֶׁמּוֹכְרִין לִמְזוֹן הָאַלְמָנָה וּכְסוּתָהּ: אֵלָא שֶׁהָאִשָּׁה, פּוֹסְקִין לָהּ לְפִי כְּבוֹדָהּ וּכְבוֹד בַּעְלָהּ.
וְלַבָּנוֹת, פּוֹסְקִין לָהֶן דָּבָר הַמְּסַפֵּק לָהֶן בִּלְבָד; וְאֵין הַבָּנוֹת נִשְׁבָּעוֹת.

 אֵין הַבָּנִים יוֹרְשִׁין כְּתֻבַּת אִמָּן, וְלֹא הַבָּנוֹת נִזּוֹנוֹת בִּתְנָאִים אֵלּוּ, עַד שֶׁיִּהְיֶה שְׁטָר כְּתֻבָּה יוֹצֶא מִתַּחַת יָדָם; אֲבָל אִם אֵין שָׁם שְׁטָר כְּתֻבָּה--אֵין לָהֶם כְּלוּם, שֶׁמֶּא מָחֲלָה אִמָּן כְּתֻבָּתָהּ.
וְאִם אֵין דַּרְכָּם לִכְתֹּב כְּתֻבָּה, יֵשׁ לָהֶן כְּפִי הַתְּנָאִים.

 מִי שֶׁצִּוָּה בְּשָׁעַת מִיתָתוֹ לַעְקֹר אֶחָד מִתְּנָאיֵי כְּתֻבָּה, כְּגוֹן שֶׁאָמַר אַל יִזּוֹנוּ בְּנוֹתָיו מִנְּכָסָיו, וְאַל תִּזּוֹן אַלְמְנָתוֹ, אוֹ אַל יִירְשׁוּ בָּנָיו כְּתֻבַּת אִמָּן--אֵין שׁוֹמְעִין לוֹ.
נָתַן כָּל נְכָסָיו בְּמַתָּנָה לַאֲחֵרִים--הוֹאִיל וּמַתְּנַת שְׁכִיב מְרַע אֵינָהּ קוֹנָה אֵלָא לְאַחַר מִיתָה כְּמוֹ שֶׁיִּתְבָּאַר--הֲרֵי הַמַּתָּנָה וְחִיּוּב הַנְּכָסִים בִּתְנָאִין אֵלּוּ, בָּאִין כְּאֶחָד; וּלְפִיכָּךְ אַלְמְנָתוֹ וּבְנוֹתָיו נִזּוֹנוֹת מִנְּכָסָיו, וּבָנָיו יוֹרְשִׁים כְּתֻבַּת אִמָּן שֶׁמֵּתָה בְּחַיֵּי בַּעְלָהּ.

 בַּת הַמְּמָאֶנֶת--הֲרֵי הִיא כִּשְׁאָר הַבָּנוֹת, וְיֵשׁ לָהּ מְזוֹנוֹת.
אֲבָל בַּת הַיְּבָמָה, וּבַת הַשְּׁנִיָּה, וּבַת הָאֲרוּסָה, וּבַת הָאֲנוּסָה--אֵין לָהֶן מְזוֹנוֹת אַחַר מִיתַת אֲבִיהֶן בִּתְנָאי זֶה; אֲבָל בְּחַיֵּי אֲבִיהֶן, הוּא חַיָּב בִּמְזוֹנוֹתָן כְּדִין שְׁאָר הַבָּנִים וְהַבָּנוֹת בְּחַיֵּי אֲבִיהֶן.

 הַמְּאָרֵס בַּת הַנִּזֹּנֶת מִן הָאַחִין, חַיָּב בִּמְזוֹנוֹתֶיהָ מִשָּׁעַת אֵרוּסִין--שֶׁהֲרֵי אֵין לָהּ מְזוֹנוֹת מֵאַחֶיהָ מִשֶּׁנִּתְאָרְסָה, וְאֵינָהּ בּוֹגֶרֶת כְּדֵי שֶׁתָּזוּן עַצְמָהּ אֵלָא קְטַנָּה אוֹ נַעֲרָה, וְאֵין אָדָם רוֹצֶה שֶׁתִּתְבַּזֶּה אֲרוּסָתוֹ, וְתֵלֵךְ וְתִשְׁאַל עַל הַפְּתָחִים.

 נִשֵּׂאת הַבַּת, וּמֵאֲנָה אוֹ נִתְגָּרְשָׁה אוֹ נִתְאַלְמְנָה, אַפִלּוּ הִיא שׁוֹמֶרֶת יָבָם--הוֹאִיל וְחָזְרָה לְבֵית אָבִיהָ, וַעֲדַיִן לֹא בָגְרָה--הֲרֵי זוֹ נִזֹּנֶת מִנִּכְסֵי אָבִיהָ, עַד שֶׁתִּבְגֹּר אוֹ עַד שֶׁתִּתְאָרַס.

 מִי שֶׁמֵּת וְהִנִּיחַ בָּנִים וּבָנוֹת--יִירְשׁוּ הַבָּנִים כָּל הַנְּכָסִים, וְהֶם זָנִין אֶת אַחְיוֹתֵיהֶם עַד שֶׁיִּבְגֹּרוּ אוֹ עַד שֶׁיִּתְאָרְסוּ.
בַּמֶּה דְּבָרִים אֲמוּרִים, בְּשֶׁהִנִּיחַ נְכָסִים שֶׁאִפְשָׁר שֶׁיִּזּוֹנוּ מֵהֶם הַבָּנִים וְהַבָּנוֹת כְּאֶחָד, עַד שֶׁיִּבְגֹּרוּ הַבָּנוֹת; וְאֵלּוּ הֶן הַנִּקְרָאִין נְכָסִים מְרֻבִּין.
אֲבָל אִם אֵין בַּנְּכָסִים שֶׁהִנִּיחַ אֵלָא פָּחוּת מִזֶּה--מוֹצִיאִין מֵהֶם מְזוֹנוֹת לַבָּנוֹת עַד שֶׁיִּבְגֹּרוּ, וְנוֹתְנִין הַשְּׁאָר לַבָּנִים; וְאִם אֵין שָׁם אֵלָא כְּדֵי מְזוֹן הַבָּנוֹת בִּלְבָד--הַבָּנוֹת נִזּוֹנוֹת מֵהֶן עַד שֶׁיִּבְגֹּרוּ אוֹ עַד שֶׁיִּתְאָרְסוּ, וְהַבָּנִים יִשְׁאֲלוּ עַל הַפְּתָחִים.

 בַּמֶּה דְּבָרִים אֲמוּרִים, בְּשֶׁהִנִּיחַ קַרְקָע.
אֲבָל אִם הִנִּיחַ מִטַּלְטְלִין--הוֹאִיל וּבְתַקָּנַת הַגְּאוֹנִים הוּא שֶׁיִּזּוֹנוּ הַבָּנוֹת מִן הַמִּטַּלְטְלִין, הֲרֵי הַבָּנִים וְהַבָּנוֹת נִזּוֹנוֹת כְּאַחַת מִן הַנְּכָסִים הָאֵלּוּ הַמּוּעָטִין: שֶׁלֹּא תִקְּנוּ לָהֶם בַּמִּטַּלְטְלִין, אֵלָא שֶׁיִּהְיוּ כַּבָּנִים.
וּכְזֶה הוֹרוּ הַגְּאוֹנִים.

 הִנִּיחַ קַרְקָע, וְהָיוּ הַנְּכָסִים מְרֻבִּין, וְנִתְמָעֲטוּ אַחַר כֵּן--כְּבָר זָכוּ בָּהֶן יוֹרְשִׁים; הָיוּ מוּעָטִין בְּשָׁעַת מִיתָה, וְנִתְרַבּוּ אַחַר כֵּן--הַבָּנִים יוֹרְשִׁין אוֹתָן.
וְאַפִלּוּ לֹא נִתְרַבּוּ, אִם קָדְמוּ הַבָּנִים וּמָכְרוּ נְכָסִים מוּעָטִין, מִכְרָן קַיָּם.

 הָיוּ הַנְּכָסִים מְרֻבִּין, וְיֵשׁ עָלָיו חוֹב, אוֹ שֶׁהִתְנָה עִם אִשְׁתּוֹ שֶׁיָּזוּן אֶת בִּתָּהּ--אֵין הַחוֹב וְלֹא מְזוֹנוֹת בַּת אִשְׁתּוֹ מְמַעֲטִין בַּנְּכָסִים; אֵלָא יִירְשׁוּ הַבָּנִים הַכֹּל, וְיִתְּנוּ לְבַעַל חוֹב חוֹבוֹ, וְיָזוּנוּ בַּת אֵשֶׁת אֲבִיהֶן עַד זְמָן שֶׁפָּסַק, וְיָזוּנוּ אַחְיוֹתֵיהֶן עַד שֶׁיִּבְגֹּרוּ אוֹ עַד שֶׁיִּתְאָרְסוּ מִתַּחַת יְדֵיהֶם.

 הִנִּיחַ אַלְמָנָה, וּבַת בֵּין מִמֶּנָּה בֵּין מֵאִשָּׁה אַחֶרֶת, וְאֵין בַּנְּכָסִים כְּדֵי שֶׁיִּזּוֹנוּ שְׁתֵּיהֶן--הָאַלְמָנָה נִזֹּנֶת, וְהַבַּת תִּשְׁאַל עַל הַפְּתָחִים.
וְכֵן אֲנִי אוֹמֵר, שֶׁמְּזוֹנוֹת הַבַּת קוֹדְמִין לִירֻשַּׁת הַבֵּן כְּתֻבַּת אִמּוֹ שֶׁמֵּתָה בְּחַיֵּי אָבִיו, וְאַף עַל פִּי שֶׁשְּׁנֵיהֶם מִתְּנָאיֵי כְּתֻבָּה; קַל וְחֹמֶר הַדְּבָרִים, וּמַה אִם נִדְחֵית יְרֻשָּׁה שֶׁלַּתּוֹרָה, מִפְּנֵי מְזוֹנוֹת הַבַּת, לֹא תִדָּחֶה יְרֻשַּׁת הַכְּתֻבָּה שְׁהִיא תְּנָאי בֵּית דִּין, מִפְּנֵי מְזוֹנוֹת הַבַּת.

 מִי שֶׁמֵּת וְהִנִּיחַ בָּנוֹת גְּדוֹלוֹת וּקְטַנּוֹת, וְלֹא הִנִּיחַ בֵּן--אֵין אוֹמְרִים יִזּוֹנוּ הַבָּנוֹת הַקְּטַנּוֹת עַד שֶׁיִּבְגֹּרוּ וְיַחְלְקוּ שְׁאָר הַנְּכָסִים בְּשׁוֹוֶה, אֵלָא כֻּלָּן חוֹלְקוֹת בְּשׁוֹוֶה.

הִלְכּוֹת אִישׁוּת פֵּרֶק כ 
צִוּוּ חֲכָמִים שֶׁיִּתֵּן אָדָם מִנְּכָסָיו מְעַט לְבִתּוֹ, כְּדֵי שֶׁתִּנָּשֵׂא בּוֹ; וְזֶה הוּא הַנִּקְרָא פַּרְנָסָה.
הַמַּשִּׂיא אֶת בִּתּוֹ סְתָם, לֹא יִפְחֹת לָהּ מִכְּסוּת שֶׁפּוֹסְקִין לְאֵשֶׁת עָנִי שֶׁבְּיִשְׂרָאֵל כְּמוֹ שֶׁבֵּאַרְנוּ.
בַּמֶּה דְּבָרִים אֲמוּרִים, בְּשֶׁהָיָה הָאָב עָנִי; אֲבָל אִם הָיָה עָשִׁיר, הֲרֵי זֶה רָאוּי לִתֵּן לָהּ כְּפִי עָשְׁרוֹ.
פֵּרַשׁ עַל הַבַּעַל שְׁאֵין לָהּ כְּלוּם, וְשֶׁיַּכְנִיסֶנָּה עֲרֻמָּה--אֵין לָהּ כְּלוּם; וְלֹא יֹאמַר הַבַּעַל, כְּשֶׁתָּבוֹא לְבֵיתִי אֲכַסֶּנָּה, אֵלָא מְכַסֶּה, וְהִיא בְּבֵית אָבִיהָ.

 הָאָב שֶׁמֵּת וְהִנִּיחַ בַּת--אוֹמְדִין דַּעְתּוֹ כַּמָּה הָיָה בְּלִבּוֹ לִתֵּן לָהּ לְפַרְנָסָתָהּ, וְנוֹתְנִין לָהּ; וּמְנַיִן יוֹדְעִין אֻמְדַּן דַּעְתּוֹ--מֵרֵעָיו וּמְיֻדָּעָיו, וּמִמַּשָּׂאוֹ וּמַתָּנוֹ וּכְבוֹדוֹ.
וְכֵן אִם הִשִּׂיא בַּת בְּחַיָּיו, אוֹמְדִין בָּהּ.
וְאִם לֹא יִוָּדַע לְבֵית דִּין אֻמְדַּן דַּעְתּוֹ, נוֹתְנִין לָהּ מִנְּכָסָיו עִשּׂוּר לְפַרְנָסָתָהּ.

 הִנִּיחַ בָּנוֹת רַבּוֹת--כָּל שֶׁתָּבוֹא לְהִנָּשֵׂא, נוֹתְנִין לָהּ עִשּׂוּר הַנְּכָסִים; וְשֶׁלְּאַחֲרֶיהָ, עִשּׂוּר מַה שֶׁשִּׁיְּרָה רִאשׁוֹנָה; וְשֶׁלְּאַחֲרֶיהָ, עִשּׂוּר מַה שֶׁשִּׁיְּרָה שְׁנִיָּה.
וְאִם בָּאוּ כֻּלָּן לְהִנָּשֵׂא כְּאַחַת--רִאשׁוֹנָה נוֹטֶלֶת עִשּׂוּר, וְהַשְּׁנִיָּה עִשּׂוּר מַה שֶׁשִּׁיְּרָה רִאשׁוֹנָה, וְהַשְּׁלִישִׁית עִשּׂוּר מַה שֶׁשִּׁיְּרָה שְׁנִיָּה, וְכֵן אַפִלּוּ הֶן עֶשֶׂר; וְחוֹזְרוֹת וְחוֹלְקוֹת כָּל הָעִשּׂוּרִים בְּשׁוֹוֶה, וּשְׁאָר הַנְּכָסִים לָאַחִים.

 עִשּׂוּר זֶה שְׁהוּא לְפַרְנָסָה, אֵינוּ מִתְּנָאיֵי כְּתֻבָּה; לְפִיכָּךְ אַפִלּוּ לְתַקָּנַת אַחֲרוֹנִים, אֵינוּ נִטָּל אֵלָא מִן הַקַּרְקָע.
וְיֵשׁ לָהּ לִגְבּוֹת עִשּׂוּר זֶה, מִשְּׂכִירוּת הַקַּרְקָע; וְאִם רָצוּ הָאַחִין לִתֵּן לָהּ מָעוֹת כְּנֶגֶד עִשּׂוּר הַקַּרְקָע, נוֹתְנִין.

 הַבַּת בְּעִשּׂוּר זֶה, כְּבַעַל חוֹב שֶׁלָּאַחִין הִיא; לְפִיכָּךְ נוֹטֶלֶת אוֹתוֹ מִן הַבֵּינוֹנִית, בְּלֹא שְׁבוּעָה.
וְאִם מֵתוּ הָאַחִין, נוֹטֶלֶת אוֹתוֹ מִבְּנֵיהֶם מִן הַזִּבּוֹרִית וּבִשְׁבוּעָה--שֶׁהֲרֵי הִיא נִפְרַעַת, מִנִּכְסֵי יְתוֹמִים, וְהַבָּא לִפָּרַע מִנִּכְסֵי יְתוֹמִים, לֹא יִפָּרַע אֵלָא מִן הַזִּבּוֹרִית וּבִשְׁבוּעָה כְּמוֹ שֶׁיִּתְבָּאַר בְּהִלְכּוֹת הַלְוָאָה.
וְהָאַחִים שֶׁמָּכְרוּ אוֹ מִשְׁכְּנוּ קַרְקַע אֲבִיהֶם--הַבַּת טוֹרֶפֶת מִן הַלָּקוֹחוֹת פַּרְנָסָתָהּ, כְּדֶרֶךְ שֶׁטּוֹרְפִים כָּל בַּעֲלֵי חוֹבוֹת מִן הַלָּקוֹחוֹת, כְּמוֹ שֶׁיִּתְבָּאַר בְּהִלְכּוֹת הַלְוָאָה.

 מִי שֶׁהִשִּׂיא בָּנוֹת גְּדוֹלוֹת, וְנִשְׁאֲרוּ קְטַנּוֹת, וּמֵת בְּלֹא בֵּן--אֵין נוֹטְלִין פַּרְנָסָה לַקְּטַנּוֹת וְאַחַר כָּךְ חוֹלְקוֹת אֶת הַנְּכָסִים, אֵלָא חוֹלְקוֹת כֻּלָּן בְּשׁוֹוֶה.
מִי שֶׁמֵּת וְהִנִּיחַ שְׁתֵּי בָּנוֹת וּבֵן, וְקָדְמָה רִאשׁוֹנָה וְנָטְלָה עִשּׂוּר נְכָסִים, וְלֹא הִסְפִּיקָה הַשְּׁנִיָּה לִגְבּוֹת עַד שֶׁמֵּת הַבֵּן, וְנָפְלוּ כָּל הַנְּכָסִים לִשְׁתֵּיהֶן--אֵין הַשְּׁנִיָּה נוֹטֶלֶת עִשּׂוּר, אֵלָא חוֹלְקוֹת בְּשׁוֹוֶה; וְזָכָת רִאשׁוֹנָה, בָּעִשּׂוּר שֶׁלָּהּ.
מִי שֶׁצִּוָּה בְּשָׁעַת מִיתָה, אַל תְּפַרְנְסוּ בְּנוֹתַי מִנְּכָסַי--שׁוֹמְעִים לוֹ, שְׁאֵין זֶה מִתְּנָאיֵי כְּתֻבָּה.

 מִי שֶׁמֵּת וְהִנִּיחַ אַלְמָנָה וּבַת, כְּבָר בֵּאַרְנוּ שֶׁמְּזוֹנוֹת הָאַלְמָנָה קוֹדְמִין לִמְזוֹנוֹת הַבַּת.
וְכֵן אִם נִשֵּׂאת הַבַּת--אֵינָהּ נוֹטֶלֶת עִשּׂוּר נְכָסִים, מִפְּנֵי מְזוֹנוֹת הָאַלְמָנָה; וְאַפִלּוּ מֵתָה הַבַּת אַחַר שֶׁנִּשֵּׂאת, אֵין הַבַּעַל יוֹרֵשׁ פַּרְנָסָה הָרְאוּיָה לְהִנָּתֵן לָהּ, שֶׁהֲרֵי הַנְּכָסִים כֻּלָּן, בְּחֶזְקַת הָאַלְמָנָה שֶׁתְּהֶא נִזֹּנֶת מֵהֶן.

 קְטַנָּה יְתוֹמָה שֶׁהִשִּׂיאַתָּהּ אִמָּהּ אוֹ אָחִיהָ לְדַעְתָּהּ, וְנָתְנוּ לָהּ מֵאָה אוֹ חֲמִשִּׁים זוּז--יְכוּלָה הִיא מִשֶּׁתַּגְדִּיל לְהוֹצִיא מִיָּדָם פַּרְנָסָה הָרְאוּיָה לָהּ, אוֹ בְּאֻמְדַּן דַּעַת הָאָב אוֹ עִשּׂוּר הַקַּרְקָעוֹת: וְאַפִלּוּ לֹא הָיוּ הָאַחִין זָנִין אוֹתָהּ; וְאַף עַל פִּי שֶׁלֹּא מִחָת בְּשָׁעַת נִשּׂוּאִין, מִפְּנֵי שֶׁהַקְּטַנָּה אֵינָהּ בַּת מֶחָאָה.

 נִשֵּׂאת הַבַּת אַחַר שֶׁגָּדְלָה, בֵּין נַעֲרָה בֵּין בּוֹגֶרֶת, וְלֹא תָבְעָה פַּרְנָסָתָהּ--אִבְּדָה פַּרְנָסָתָהּ; וְאִם מִחָת בְּעֵת נִשּׂוּאֶיהָ, הֲרֵי זוֹ מוֹצִיאָה אֶת הָרָאוּי לָהּ כָּל זְמָן שֶׁתִּרְצֶה.

בָּגְרָה וְעוֹדָהּ בְּבֵית אָבִיהָ, בֵּין שֶׁבָּגְרָה אַחַר מוֹתוֹ בֵּין שֶׁהִנִּיחָהּ בּוֹגֶרֶת--אִם פָּסְקוּ הָאַחִין מְזוֹנוֹתֶיהָ שֶׁהֲרֵי אֵין לָהּ מְזוֹנוֹת כְּמוֹ שֶׁבֵּאַרְנוּ, וְשָׁתְקָה וְלֹא תָבְעָה פַּרְנָסָתָהּ--אִבְּדָה פַּרְנָסָתָהּ; וְאִם מִחָת, לֹא אִבְּדָה פַּרְנָסָתָהּ.

לֹא פָסְקוּ הָאַחִין מְזוֹנוֹתֶיהָ, וְזָנוּ אוֹתָהּ בַּבְּגָר--אַף עַל פִּי שֶׁלֹּא מִחָת, לֹא אִבְּדָה פַּרְנָסָתָהּ כָּל זְמָן שְׁהֶן זָנִין אוֹתָהּ: שֶׁיֵּשׁ לָהּ לִטְעֹן, מִפְּנֵי שְׁהֶן זָנִין אוֹתָהּ, אַף עַל פִּי שְׁאֵינָן חַיָּבִין, וְהִיא עֲדַיִן לֹא נִשֵּׂאת; מִפְּנֵי זֶה לֹא תָבְעָה פַּרְנָסָתָהּ.

 מִי שֶׁצִּוָּה לִתֵּן לְבִתּוֹ כָּךְ וְכָּךְ מָעוֹת לְפַרְנָסָתהּ לִקַּח בָּהֶן קַרְקָע, בֵּין שֶׁהָיָה שְׁכִיב מְרַע בֵּין שֶׁהָיָה בָּרִיא, וּמֵת, וַהֲרֵי הַמָּעוֹת בְּיַד הַשָּׁלִישׁ, וְאָמְרָה הַבַּת תְּנוּ אוֹתָם לְבַעְלִי, כָּל מַה שֶׁיִּרְצֶה יַעֲשֶׂה בָּהֶן--אִם הָיְתָה גְּדוֹלָה וְנִשֵּׂאת, הָרְשׁוּת בְּיָדָהּ; וְאִם עֲדַיִן מְאֹרֶסֶת הִיא, יַעֲשֶׂה שָׁלִישׁ מַה שֶׁהֻשְׁלַשׁ בְּיָדוֹ; וְאִם עֲדַיִן קְטַנָּה הִיא--אַפִלּוּ נִשֵּׂאת--אֵין שׁוֹמְעִין לָהּ, אֵלָא יַעֲשֶׂה הַשָּׁלִישׁ כְּמוֹ שֶׁצִּוָּהוּ הָאָב.

הִלְכּוֹת אִישׁוּת פֵּרֶק כא 
מְצִיאַת הָאִשָּׁה וּמַעֲשֵׂה יָדֶיהָ, לְבַעְלָהּ.
וּמַה הִיא עוֹשָׂה לוֹ, הַכֹּל כְּמִנְהַג הַמְּדִינָה: מְקוֹם שֶׁדַּרְכָּן לֶאֱרֹג אוֹרֶגֶת, לִרְקֹם רוֹקֶמֶת, לִטְווֹת צֶמֶר אוֹ פִּשְׁתִּים טוֹוָה.
וְאִם הָיָה דֶּרֶךְ נְשֵׁי הָעִיר לַעֲשׂוֹת כָּל הַמְּלָאכוֹת הָאֵלּוּ, אֵינוּ כּוֹפֶה אֵלָא לִטְווֹת אֶת הַצֶּמֶר בִּלְבָד--שֶׁהַפִּשְׁתָּן מַזִּיק אֶת הַפֶּה וְאֶת הַשְּׂפָתַיִם, וְהַטִּוּוּי הִיא הַמְּלָאכָה הַמְּיֻחֶדֶת לַנָּשִׁים: שֶׁנֶּאֱמָר "וְכָל-אִשָּׁה חַכְמַת-לֵב, בְּיָדֶיהָ טָווּ" .
דָּחֲקָה עַצְמָהּ וְעָשְׂתָה יוֹתֵר מִן הָרָאוּי לָהּ, הַמּוֹתָר לַבַּעַל.

הָיָה לָהּ וְלוֹ מָמוֹן הַרְבֵּה, אַפִלּוּ הָיוּ לָהֶן כַּמָּה שְׁפָחוֹת--אֵינָהּ יוֹשֶׁבֶת לְהַבְטָלָה בְּלֹא מְלָאכָה כְּלָל, שֶׁהַבְטָלָה מֵבִיאָה לִידֵי זִמָּה; אֲבָל אֵין כּוֹפִין אוֹתָהּ לַעֲשׂוֹת מְלָאכָה כָּל הַיּוֹם כֻּלּוֹ, אֵלָא לְפִי רֹב הַמָּמוֹן מְמַעֶטֶת בַּמְּלָאכָה.
וְהַמַּדִּיר אֶת אִשְׁתּוֹ שֶׁלֹּא תַעֲשֶׂה מְלָאכָה כְּלָל--יוֹצִיא וְיִתֵּן כְּתֻבָּה, שֶׁהַבְטָלָה מֵבִיאָה לִידֵי זִמָּה.

וְכֵן כָּל אִשָּׁה רוֹחֶצֶת לְבַעְלָהּ פָּנָיו יָדָיו וְרַגְלָיו, וּמוֹזֶגֶת לוֹ אֶת הַכּוֹס, וּמַצַּעַת לוֹ אֶת הַמִּטָּה, וְעוֹמֶדֶת וּמְשַׁמֶּשֶׁת בִּפְנֵי בַּעְלָהּ, כְּגוֹן שֶׁתִּתֵּן לוֹ מַיִם אוֹ כְּלִי אוֹ תִּטֹּל מִלְּפָנָיו וְכַיּוֹצֶא בִּדְבָרִים אֵלּוּ; אֲבָל אֵינָהּ עוֹמֶדֶת וּמְשַׁמֶּשֶׁת בִּפְנֵי אָבִיו, אוֹ בִּפְנֵי בְּנוֹ.
וּמְלָאכוֹת אֵלּוּ, עוֹשָׂה אוֹתָן הִיא בְּעַצְמָהּ; וְאַפִלּוּ הָיוּ לָהֶן כַּמָּה שְׁפָחוֹת, אֵין עוֹשֶׂה מְלָאכוֹת אֵלּוּ לַבַּעַל אֵלָא אִשְׁתּוֹ.

 יֵשׁ מְלָאכוֹת אֲחֵרוֹת שֶׁהָאִשָּׁה עוֹשָׂה אוֹתָן לְבַעְלָהּ, בִּזְמָן שְׁהֶן עֲנִיִּים; וְאֵלּוּ הֶן: אוֹפָה אֶת הַפַּת בַּתַּנּוּר, וְעֶזְרָא תִּקַּן שֶׁתִּהְיֶה אִשָּׁה מַשְׁכֶּמֶת וְאוֹפָה כְּדֵי שֶׁתִּהְיֶה הַפַּת מְצוּיָה לָעֲנִיִּים; וּמְבַשֶּׁלֶת אֶת הַתַּבְשִׁילִין, וּמְכַבֶּסֶת בְּגָדִים, וּמְנִיקָה אֶת בְּנָהּ, וְנוֹתֶנֶת תֶּבֶן לִפְנֵי בְּהֶמְתּוֹ אֲבָל לֹא לִפְנֵי בְּקָרוֹ, וּמַטְחֶנֶת.
כֵּיצַד מַטְחֶנֶת--יוֹשֶׁבֶת בָּרֵחַיִם וּמְשַׁמֶּרֶת אֶת הַקֶּמַח, וְאָצָה בַּטּוֹחֶנֶת, אוֹ מְחַמֶּרֶת אַחַר הַבְּהֵמָה, כְּדֵי שֶׁלֹּא יִבָּטְלוּ הָרֵחַיִם; וְאִם הָיָה דַּרְכָּן לִטְחֹן בָּרֵחַיִם שֶׁלַּיָּד, טוֹחֶנֶת.

 בַּמֶּה דְּבָרִים אֲמוּרִים, בַּעֲנִיִּים; אֲבָל אִם הִכְנִיסָה לוֹ שִׁפְחָה אַחַת, אוֹ נְכָסִים שֶׁרְאוּיִין לִקְנוֹת מֵהֶן שִׁפְחָה אַחַת, אוֹ שֶׁהָיְתָה לוֹ שִׁפְחָה אַחַת, אוֹ שֶׁהָיָה לוֹ מָמוֹן כְּדֵי לִקְנוֹת שִׁפְחָה אַחַת--אֵינָהּ מַטְחֶנֶת, וְלֹא אוֹפָה, וְלֹא מְכַבֶּסֶת, וְלֹא נוֹתֶנֶת תֶּבֶן לִפְנֵי בְּהֶמְתּוֹ.

הִכְנִיסָה לוֹ שְׁתֵּי שְׁפָחוֹת, אוֹ נְכָסִים הָרְאוּיִין לִקְנוֹת מֵהֶן שְׁתֵּי שְׁפָחוֹת, אוֹ שֶׁהָיוּ לוֹ שְׁתֵּי שְׁפָחוֹת, אוֹ שֶׁהָיָה רָאוּי לִקְנוֹת שְׁתֵּי שְׁפָחוֹת--אֵינָהּ מְבַשֶּׁלֶת, וְאֵינָהּ מְנִיקָה אֶת בְּנָהּ, אֵלָא נוֹתֶנֶת אוֹתוֹ לְשִׁפְחָה לְהָנִיק.

נִמְצְאוּ כָּל הַמְּלָאכוֹת שֶׁכָּל אִשָּׁה עוֹשָׂה אוֹתָן לְבַעְלָהּ, חָמֵשׁ מְלָאכוֹת--טוֹוָה, וְרוֹחֶצֶת פָּנָיו יָדָיו וְרַגְלָיו, וּמוֹזֶגֶת הַכּוֹס, וּמַצַּעַת אֶת הַמִּטָּה, וְעוֹמֶדֶת לְשַׁמַּשׁ בְּפָנָיו; וְהַמְּלָאכוֹת שֶׁמִּקְצַת הַנָּשִׁים עוֹשׂוֹת אוֹתָן וּמִקְצָתָן אֵינָן עוֹשׂוֹת, שֵׁשׁ מְלָאכוֹת--מַטְחֶנֶת, וְאוֹפָה, וּמְבַשֶּׁלֶת, וּמְכַבֶּסֶת, וּמְנִיקָה, וְנוֹתֶנֶת תֶּבֶן לִפְנֵי בְּהֶמְתּוֹ.

כָּל מְלָאכוֹת שֶׁהָאִשָּׁה עוֹשָׂה לְבַעְלָהּ, נִדָּה עוֹשָׂה לְבַעְלָהּ--חוּץ מִמְּזִיגַת הַכּוֹס, וְהַצָּעַת הַמִּטָּה, וְהַרְחָצַת פָּנָיו יָדָיו וְרַגְלָיו: גְּזֵרָה מִשּׁוֹם הִרְהוּר, שֶׁמֶּא יָבוֹא לִבְעֹל.
לְפִיכָּךְ מַצַּעַת מִטָּתוֹ כִּשְׁהִיא נִדָּה, שֶׁלֹּא בְּפָנָיו; וּמוֹזֶגֶת הַכּוֹס, וְאֵינָהּ נוֹתֶנֶת אוֹתוֹ בְּיָדוֹ כְּדַרְכָּהּ תָּמִיד, אֵלָא מַנַּחַת אוֹתוֹ עַל הָאָרֶץ אוֹ עַל הַכְּלִי, וְהוּא נוֹטְלוֹ.

הָאִשָּׁה שֶׁשָּׁבְרָה כֵּלִים, בְּעֵת שֶׁעוֹשָׂה מַלְאֲכוֹתֶיהָ בְּתוֹךְ בֵּיתָהּ--פְּטוּרָה: וְאֵין זֶה מִן הַדִּין, אֵלָא תַּקָּנָה, שְׁאִם אֵין אַתָּה אוֹמֵר כֵּן, אֵין שָׁלוֹם בְּתוֹךְ הַבַּיִת לְעוֹלָם--אֵלָא נִמְצֵאת נִזְהֶרֶת וְנִמְנַעַת מֵרֹב הַמְּלָאכוֹת, וְנִמְצֵאת קְטָטָה בֵּינֵיהֶם.

כָּל אִשָּׁה שֶׁתִּמָּנַע מִלַּעֲשׂוֹת מְלָאכָה מִן הַמְּלָאכוֹת שְׁהִיא חַיֶּבֶת לַעֲשׂוֹתָן--כּוֹפִין אוֹתָהּ וְעוֹשָׂה, וְאַפִלּוּ בַּשּׁוֹט.
טָעַן הוּא שְׁאֵינָהּ עוֹשָׂה, וְהִיא אוֹמֶרֶת שְׁאֵינִי נִמְנַעַת מִלַּעֲשׂוֹת--מוֹשִׁיבִין אִשָּׁה בֵּינֵיהֶן אוֹ שְׁכֵנִים; וְדָבָר זֶה, כְּמוֹ שֶׁיִּרְאֶה הַדַּיָּן שֶׁאִפְשָׁר בַּדָּבָר.

הָאִשָּׁה, כָּל זְמָן שְׁהִיא מְנִיקָה--פּוֹחֲתִין לָהּ מִמַּעֲשֵׂה יָדֶיהָ, וּמוֹסִיפִין לָהּ בִּמְזוֹנוֹתֶיהָ יַיִן וּדְבָרִים שֶׁיָּפִין לֶחָלָב.
פָּסְקוּ לָהּ מְזוֹנוֹת הָרְאוּיוֹת לָהּ, וַהֲרֵי הִיא מִתְאַוָּה לֶאֱכֹל יוֹתֵר, אוֹ לֶאֱכֹל מַאֲכָלוֹת אֲחֵרוֹת, מִפְּנֵי חֹלִי תַּאֲוָה שֶׁיֵּשׁ לָהּ בְּבִטְנָהּ--הֲרֵי זוֹ אוֹכֶלֶת מִשֶּׁלָּהּ כָּל מַה שֶׁתִּרְצֶה: וְאֵין הַבַּעַל יָכוֹל לְעַכַּב וְלוֹמַר, שְׁאִם תֹּאכַל יוֹתֵר מִדַּי, אוֹ תֹּאכַל מַאֲכָל רָע, יָמוּת הַוֶּלֶד--מִפְּנֵי שֶׁצַּעַר גּוּפָהּ קוֹדֵם.

יָלְדָה תְּאוֹמִים, אֵין כּוֹפִין אוֹתָהּ לְהָנִיק שְׁנֵיהֶם, אֵלָא מְנִיקָה אֶחָד, וְשׂוֹכֵר הַבַּעַל מְנִיקָה לַשֵּׁנִי; הֲרֵי שֶׁרָצָת הָאִשָּׁה לְהָנִיק בֶּן חֲבִרְתָּהּ עִם בְּנָהּ, הַבַּעַל מְעַכֵּב וְאֵינוּ מַנִּיחָהּ אֵלָא לְהָנִיק בְּנוֹ בִּלְבָד.
נָדְרָה שֶׁלֹּא לְהָנִיק אֶת בְּנָהּ--כּוֹפָהּ וּמְנִיקַתּוּ עַד שֶׁיִּהְיֶה בֶּן עֶשְׂרִים וְאַרְבָּעָה חֹדֶשׁ, אֶחָד הַזָּכָר וְאֶחָד הַנְּקֵבָה.

הִיא אוֹמֶרֶת, אֲנִי אָנִיק אֶת בְּנִי, וְהוּא אֵינוּ רוֹצֶה שֶׁתָּנִיק אִשְׁתּוֹ, כְּדֵי שֶׁלֹּא תִתְנַוַּל--אַף עַל פִּי שֶׁיֵּשׁ לָהֶן כַּמָּה שְׁפָחוֹת, שׁוֹמְעִין לָהּ: שֶׁצַּעַר הוּא לָהּ, לִפְרֹשׁ מִבְּנָהּ.
הָיְתָה עֲנִיָּה שְׁהִיא חַיֶּבֶת לְהָנִיק, וְהָיָה הוּא עָשִׁיר שֶׁרָאוּי שֶׁלֹּא תָנִיק אִשְׁתּוֹ--אַף עַל פִּי שְׁאֵין לוֹ שְׁפָחוֹת--אִם לֹא רָצָת לְהָנִיק, שׂוֹכֵר מְנִיקָה אוֹ קוֹנֶה שִׁפְחָה: מִפְּנֵי שֶׁהָאִשָּׁה עוֹלָה עִם בַּעְלָהּ, וְאֵינָהּ יוֹרֶדֶת.
הִיא אוֹמֶרֶת, רָאוּי הוּא לִשְׂכֹּר אוֹ לִקְנוֹת שִׁפְחָה, וְהוּא אוֹמֵר, אֵינִי רָאוּי--עָלֶיהָ לְהָבִיא רְאָיָה, וְאֵין כָּאן מָקוֹם לִשְׁבוּעָה.

 הָאִשָּׁה שֶׁנִּתְגָּרְשָׁה, אֵין כּוֹפִין אוֹתָהּ לְהָנִיק--אֵלָא אִם רָצָת, נוֹתֵן לָהּ שְׂכָרָהּ וּמְנִיקַתּוּ, וְאִם לֹא רָצָת, נוֹתֶנֶת לוֹ אֶת בְּנוֹ וְהוּא מִטַּפֵּל בּוֹ.
בַּמֶּה דְּבָרִים אֲמוּרִים, שֶׁלֹּא הֵנִיקָה אוֹתוֹ עַד שֶׁהִכִּירָהּ.
אֲבָל אִם הִכִּירָהּ, וְאַפִלּוּ הָיָה סוֹמֶה--אֵין מַפְרִישִׁין אוֹתוֹ מֵאִמּוֹ, מִפְּנֵי סַכָּנַת הַוֶּלֶד, אֵלָא כּוֹפִין אוֹתָהּ, וּמְנִיקָה אוֹתוֹ בְּשָׂכָר עַד עֶשְׂרִים וְאַרְבָּעָה חֹדֶשׁ.

 הַגְּרוּשָׁה--אֵין לָהּ מְזוֹנוֹת, אַף עַל פִּי שְׁהִיא מְנִיקָה אֶת בְּנוֹ; אֲבָל נוֹתֵן הוּא לָהּ יוֹתֵר עַל שְׂכָרָהּ, דְּבָרִים שֶׁהַקָּטָן צָרִיךְ לָהֶן מִכְּסוּת וּמַאֲכָל וּמַשְׁקֶה וְסִיכָה וְכַיּוֹצֶא בָּהּ.
אֲבָל הַמְּעֻבֶּרֶת, אֵין לָהּ כְּלוּם.

שָׁלְמוּ חֳדָשָׁיו וּגְמָלַתּוּ--אִם רָצָת הַמְּגֹרֶשֶׁת שֶׁיִּהְיֶה בְּנָהּ אֶצְלָהּ--אֵין מַפְרִישִׁין אוֹתוֹ מִמֶּנָּה, עַד שֶׁיִּהְיֶה בֶּן שֵׁשׁ שָׁנִים גְּמוּרוֹת; אֵלָא כּוֹפִין אֶת אָבִיו, וְנוֹתֵן לוֹ מְזוֹנוֹת וְהוּא אֵצֶל אִמּוֹ.
וְאַחַר שֵׁשׁ שָׁנִים, יֵשׁ לָאָב לוֹמַר--אִם הוּא אֶצְלִי, אֶתֵּן לוֹ מְזוֹנוֹת, וְאִם הוּא אֵצֶל אִמּוֹ, אֵינִי נוֹתֵן לוֹ כְּלוּם.
וְהַבַּת אֵצֶל אִמָּהּ לְעוֹלָם, וְאַפִלּוּ לְאַחַר שֵׁשׁ.

 כֵּיצַד: הָיָה הָאָב רָאוּי לִצְדָקָה--מוֹצִיאִין מִמֶּנּוּ הָרָאוּי לוֹ בְּעַל כָּרְחוֹ, וְזָנִין אוֹתָהּ וְהִיא אֵצֶל אִמָּהּ.
וְאַפִלּוּ נִשֵּׂאת הָאֵם לְאַחֵר--בִּתָּהּ אֶצְלָהּ, וְאָבִיהָ זָן אוֹתָהּ מִשּׁוֹם צְדָקָה עַד שֶׁיָּמוּת הָאָב; וְתִזּוֹן מִנְּכָסָיו אַחַר מוֹתוֹ בִּתְנָאיֵי כְּתֻבָּה, וְהִיא אֵצֶל אִמָּהּ.
וְאִם לֹא רָצָת הָאֵם שֶׁיִּהְיוּ בָּנֶיהָ אֶצְלָהּ אַחַר שֶׁגְּמָלַתָּן, אֶחָד זְכָרִים וְאֶחָד נְקֵבוֹת--הָרְשׁוּת בְּיָדָהּ, וְנוֹתֶנֶת אוֹתָן לַאֲבִיהֶן; אוֹ מַשְׁלֶכֶת אוֹתָן לַקָּהָל, אִם אֵין לָהֶן אָב, וְהֶן מִטַּפְּלִין בָּהֶן.

הִלְכּוֹת אִישׁוּת פֵּרֶק כב 
הַבַּעַל קוֹדֵם לְכָל אָדָם בִּירֻשַּׂת אִשְׁתּוֹ.
וּמֵאֵימָתַי יִזְכֶּה בִּירֻשָּׁתָהּ: מִשֶּׁתֵּצֵא מֵרְשׁוּת אָבִיהָ, וְאַף עַל פִּי שֶׁעֲדַיִן לֹא נִכְנְסָה לַחֻפָּה--הוֹאִיל וְנַעֲשָׂת בִּרְשׁוּת בַּעְלָהּ, יִירָשֶׁנָּה.
כֵּיצַד: הָאִשָּׁה שֶׁנִּתְאָרְסָה וּמְסָרָהּ אָבִיהָ לְבַעְלָהּ, אוֹ לִשְׁלוּחֵי בַּעְלָהּ, אוֹ מְסָרוּהָ שְׁלוּחֵי הָאָב לְבַעְלָהּ, אוֹ לִשְׁלוּחֵי בַּעְלָהּ, וּמֵתָה בַּדֶּרֶךְ, קֹדֶם שֶׁתִּכָּנֵס לַחֻפָּה--אַף עַל פִּי שֶׁכְּתֻבָּתָהּ עֲדַיִן בְּבֵית אָבִיהָ, בַּעְלָהּ יוֹרְשָׁהּ; וְכֵן אִם הָלַךְ הָאָב אוֹ שְׁלוּחֵי הָאָב עִם הַבַּעַל, וְנִכְנַס עִמָּהּ בַּעְלָהּ בַּדֶּרֶךְ לְחָצֵר וְנִתְיַחַד עִמָּהּ שָׁם לְשֵׁם נִשּׂוּאִין, וּמֵתָה--הֲרֵי זוֹ יִירָשֶׁנָּה בַּעְלָהּ.

אֲבָל אִם עֲדַיִן הָאָב עִם הַבַּעַל לְהוֹלִיכָהּ לְבֵית בַּעְלָהּ, אוֹ שֶׁהָלְכוּ שְׁלוּחֵי הָאָב עִם שְׁלוּחֵי הַבַּעַל, אוֹ עִם הַבַּעַל, וְאַפִלּוּ נִכְנַס הַבַּעַל עִמָּהּ לְחָצֵר לָלוּן כְּדֶרֶךְ שֶׁלָּנִין עוֹבְרֵי דְּרָכִים בְּפֻנְדָּק אֶחָד--הוֹאִיל וְהָאָב אוֹ שְׁלוּחָיו עִמָּהּ, וַעֲדַיִן לֹא נִתְיַחַד עִמָּהּ לְשֵׁם נִשּׂוּאִין--אִם מֵתָה, יִירָשֶׁנָּה אָבִיהָ, וְאַף עַל פִּי שֶׁכְּתֻבָּתָהּ בְּבֵית בַּעְלָהּ.
וְכֵן אִם הָיְתָה בּוֹגֶרֶת אוֹ יְתוֹמָה אוֹ אַלְמָנָה, וְהָלְכָה הִיא בְּעַצְמָהּ מִבֵּית אָבִיהָ לְבֵית בַּעְלָהּ, וְאֵין עִמָּהּ לֹא בַּעַל וְלֹא שְׁלוּחָיו, וּמֵתָה בַּדֶּרֶךְ--אֵין הַבַּעַל יוֹרֵשׁ אוֹתָהּ.

 הַנּוֹשֵׂא אִשָּׁה שְׁהִיא אֲסוּרָה לוֹ--הוֹאִיל וְיֵשׁ לוֹ בָּהּ קִדּוּשִׁין--אִם מֵתָה תַּחְתָּיו, יִירָשֶׁנָּה; וְכֵן הַנּוֹשֵׂא אֶת הַקְּטַנָּה--אַף עַל פִּי שְׁאֵין קִדּוּשֶׁיהָ גְּמוּרִים--אִם מֵתָה תַּחְתָּיו, יִירָשֶׁנָּה.
אֲבָל הַפִּקֵּחַ שֶׁנָּשָׂא חֵרֶשֶׁת--אִם מֵתָה, לֹא יִירָשֶׁנָּה.
וְהַחֵרֵשׁ שֶׁנָּשָׂא פִּקַּחַת, וּמֵתָה--יִירָשֶׁנָּה: שֶׁהֲרֵי הִיא בַּת דַּעַת, וּלְדַעְתָּהּ נִשֵּׂאת וְזִכְּתָה לוֹ מְמוֹנָהּ.

 קְטַנָּה שֶׁנִּתְקַדְּשָׁה לְדַעַת אָבִיהָ, וְנִשֵּׂאת שֶׁלֹּא לְדַעַת אָבִיהָ, בֵּין בְּפָנָיו בֵּין שֶׁלֹּא בְּפָנָיו--יָכוֹל הָאָב לְמַחוֹת, כְּמוֹ שֶׁבֵּאַרְנוּ; וְאַפִלּוּ שָׁתַק הָאָב--אִם מֵתָה--אֵין הַבַּעַל יוֹרְשָׁהּ, אֵלָא אִם כֵּן רָצָה הָאָב בְּנִשּׂוּאֶיהָ.

 הוֹרוּ הַגְּאוֹנִים שֶׁהָאִשָּׁה שֶׁחָלְתָה, וּבִקְּשָׁה מִבַּעְלָהּ שֶׁיְּגָרְשֶׁנָּה, וְתֵצֵא בְּלֹא כְּתֻבָּה, כְּדֵי שֶׁלֹּא יִירָשֶׁנָּה--אֵין שׁוֹמְעִין לָהּ; וְאַפִלּוּ אָמְרָה, אֲנִי שׂוֹנְאָה אוֹתוֹ, וְאֵינִי רוֹצָה לַעֲמֹד עִמּוֹ--אֵין שׁוֹמְעִין לָהּ, וְאֵין דָּנִין לָהּ דִּין מוֹרֶדֶת.
וְדִין יָפֶה הוּא זֶה.

 כָּל נְכָסִים שֶׁיֵּשׁ לָאִשָּׁה, בֵּין נִכְסֵי צֹאן בַּרְזֶל בֵּין נִכְסֵי מְלוֹג--הַבַּעַל אוֹכֵל כָּל פֵּרוֹתֵיהֶן בְּחַיֶּיהָ; וְאִם מֵתָה בְּחַיֵּי בַּעְלָהּ, יִירַשׁ בַּעְלָהּ הַכֹּל.
לְפִיכָּךְ אִם מָכְרָה הָאִשָּׁה נִכְסֵי מְלוֹג אַחַר שֶׁנִּשֵּׂאת--אַף עַל פִּי שֶׁאוֹתָן הַנְּכָסִים נָפְלוּ לָהּ קֹדֶם שֶׁתִּתְאָרַס--הַבַּעַל מוֹצִיא הַפֵּרוֹת מִיַּד הַלָּקוֹחוֹת, כָּל יְמֵי חַיֶּיהָ, אֲבָל לֹא גּוּף הַקַּרְקָע, שְׁאֵין לוֹ כְּלוּם בְּגוּף נִכְסֵי מְלוֹג עַד שֶׁתָּמוּת.

מֵתָה בְּחַיָּיו, מוֹצִיא הַגּוּף מִן הַלָּקוֹחוֹת בְּלֹא דָּמִים; וְאִם הַדָּמִים שֶׁלָּקְחָה מִן הַלָּקוֹחוֹת קַיָּמִין בְּעַצְמָן, מַחְזִירָן לַלָּקוֹחוֹת, וְאֵינוּ יָכוֹל לוֹמַר, שֶׁמֶּא מְצִיאָה הֶן.
בַּמֶּה דְּבָרִים אֲמוּרִים, בַּנְּכָסִים הַיְּדוּעִין לַבַּעַל; אֲבָל אִם נָפְלוּ לָהּ נְכָסִים בִּמְדִינָה אַחֶרֶת, וְלֹא יָדַע בָּהֶן הַבַּעַל, וּמָכְרָה אוֹתָן--מִכְרָהּ קַיָּם.
וְכֵן אֲרוּסָה שֶׁמָּכְרָה קֹדֶם הַנִּשּׂוּאִין, מִכְרָהּ קַיָּם, שְׁאֵין לַבַּעַל בְּנִכְסֵי אֲרוּסָתוֹ כְּלוּם, עַד שֶׁיִּכְנֹס.

 הָאִשָּׁה שֶׁכָּתְבָה כָּל נְכָסֶיהָ לְאַחֵר, בֵּין רָחוֹק בֵּין קָרוֹב, קֹדֶם שֶׁתִּנָּשֵׂא--אַף עַל פִּי שְׁאִם נִתְגָּרְשָׁה, אוֹ נִתְאַלְמְנָה, תִּבָּטֵל הַמַּתָּנָה, כְּמוֹ שֶׁיִּתְבָּאַר בְּהִלְכּוֹת מַתָּנָה--אֵין הַבַּעַל אוֹכֵל פֵּרוֹתֵיהֶן; וְאִם מֵתָה, אֵינוּ יוֹרְשָׁן--שֶׁהֲרֵי נָתְנָה אוֹתָן, קֹדֶם שֶׁתִּנָּשֵׂא.
וּכְשֶׁתָּמוּת בְּחַיֵּי בַּעְלָהּ, יִקְנֶה מְקַבֵּל מַתָּנָה מַתָּנָתוֹ קִנְיָן גָּמוּר.
וְלֹא עוֹד אֵלָא אַפִלּוּ נָתְנָה מִקְצַת נְכָסֶיהָ אוֹ כֻּלָּם, קֹדֶם נִשּׂוּאֶיהָ, וְכָתְבָה לַמְּקַבֵּל קְנֵה מֵהַיּוֹם וְלִכְשֶׁאֶרְצֶה, שֶׁהֲרֵי לֹא קָנָה קִנְיָן גָּמוּר עַד שֶׁתִּרְצֶה--אֵין הַבַּעַל אוֹכֵל פֵּרוֹת אוֹתָהּ מַתָּנָה; וְאִם מֵתָה, אֵינוּ יוֹרְשָׁהּ.

 שׁוֹמֶרֶת יָבָם, יֵשׁ לָהּ לִמְכֹּר וְלִתֵּן בַּנְּכָסִים שֶׁנָּפְלוּ לָהּ כִּשְׁהִיא שׁוֹמֶרֶת יָבָם; וְאֵין לַיָּבָם פֵּרוֹת וְאַפִלּוּ בְּנִכְסֵי צֹאן בַּרְזֶל שֶׁהִכְנִיסָה לְאָחִיו, עַד שֶׁיִּכְנֹס.
מֵתָה כִּשְׁהִיא שׁוֹמֶרֶת יָבָם--יוֹרְשֶׁיהָ מֵאָבִיהָ יוֹרְשִׁין נִכְסֵי מְלוֹג שֶׁלָּהּ וַחֲצִי נִכְסֵי צֹאן בַּרְזֶל, וְיוֹרְשֵׁי הַבַּעַל יוֹרְשִׁין כְּתֻבָּתָהּ וַחֲצִי נִכְסֵי צֹאן בַּרְזֶל; וְיוֹרְשֵׁי הַבַּעַל חַיָּבִין בִּקְבוּרָתָהּ.

 שׁוֹמֶרֶת יָבָם, כְּתֻבָּתָהּ עַל כָּל נִכְסֵי בַּעְלָהּ; לְפִיכָּךְ אֵין הַיָּבָם יָכוֹל לִמְכֹּר בְּנִכְסֵי אָחִיו, בֵּין קֹדֶם יִבּוּם בֵּין אַחַר יִבּוּם.
וְאִם מָכַר, אוֹ נָתַן מַתָּנָה, אוֹ חָלַק עִם אֶחָיו בְּנִכְסֵי הַמֵּת, בֵּין קֹדֶם יִבּוּם בֵּין אַחַר יִבּוּם--לֹא עָשָׂה כְּלוּם, שֶׁכְּבָר נִתְחַיְּבוּ נְכָסִים אֵלּוּ לָאַלְמָנָה לִגְבּוֹת מֵהֶן כְּתֻבָּתָהּ.

 כָּנַס אֶת יְבִמְתּוֹ, וְהִנִּיחַ אָחִיו פֵּרוֹת מְחֻבָּרִין לַקַּרְקָע--יִמָּכְרוּ וְיִלָּקַח בָּהֶן קַרְקָע, וְהַיָּבָם אוֹכֵל פֵּרוֹתֵיהֶן.
הִנִּיחַ פֵּרוֹת תְּלוּשִׁין מִן הַקַּרְקָע, וְכֵן אִם הִנִּיחַ מָעוֹת וּמִטַּלְטְלִין--הַכֹּל שֶׁלַּיָּבָם; וּמִשְׁתַּמֵּשׁ בָּהֶן כְּמוֹ שֶׁיִּרְצֶה, וְאֵינָהּ יְכוּלָה לְעַכַּב: שֶׁהַמִּטַּלְטְלִין--אֵין הַכְּתֻבָּה נִגְבֵּית מֵהֶן אֵלָא בְּתַקָּנַת הַגְּאוֹנִים, וְאֵין כּוֹחַ בְּתַקָּנָה זוֹ לְמָנְעוֹ מִנִּכְסֵי אָחִיו וּלְאָסְרָן עָלָיו בְּאַחְרָיוּת זוֹ שֶׁלֹּא יִשָּׂא וְיִתֵּן בָּהֶם.

 יְבָמָה שֶׁלֹּא הָיְתָה לָהּ כְּתֻבָּה, אוֹ שֶׁמָּחֲלָה כְּתֻבָּתָהּ--זָכָה בְּנִכְסֵי אָחִיו, וּמוֹכֵר וְנוֹתֵן כְּחֶפְצוֹ; וּכְשֶׁיִּכְנֹס אֶת יְבִמְתּוֹ, יִכְתֹּב לָהּ כְּתֻבָּה מֵאָה, וְיִהְיוּ כָּל נְכָסָיו אַחְרָאִין לִכְתֻבָּתָהּ, כִּשְׁאָר כָּל הַנָּשִׁים שֶׁיֵּשׁ לָהֶן כְּתֻבָּה.

 הָאִשָּׁה שֶׁמָּכְרָה אוֹ שֶׁנָּתְנָה, אַחַר שֶׁנִּשֵּׂאת, בְּנִכְסֵי צֹאן בַּרְזֶל, בֵּין לְבַעְלָהּ בֵּין לַאֲחֵרִים--לֹא עָשָׂת כְּלוּם; וְכֵן הַבַּעַל שֶׁמָּכַר קַרְקָע בְּנִכְסֵי אִשְׁתּוֹ, בֵּין נִכְסֵי צֹאן בַּרְזֶל בֵּין נִכְסֵי מְלוֹג--לֹא עָשָׂה כְּלוּם.
מָכַר מִטַּלְטְלִין שֶׁלְּנִכְסֵי צֹאן בַּרְזֶל--אַף עַל פִּי שְׁאֵינוּ רַשָּׁאי--אִם מָכַר, מִמְכָּרוֹ קַיָּם.

מָכְרוּ שְׁנֵיהֶם בְּנִכְסֵי מְלוֹג, בֵּין שֶׁלָּקַח מִן הָאִישׁ תְּחִלָּה וְחָזַר וְלָקַח מִן הָאִשָּׁה, בֵּין שֶׁלָּקַח מִן הָאִשָּׁה וְחָזַר וְלָקַח מִן הָאִישׁ--מִכְרָן קַיָּם.
וְכֵן הָאִשָּׁה שֶׁמָּכְרָה אוֹ נָתְנָה נִכְסֵי מְלוֹג לְבַעְלָהּ--מִכְרָהּ וּמַתָּנָתָהּ קַיָּמִין, וְאֵינָהּ יְכוּלָה לוֹמַר בְּנִכְסֵי מְלוֹג, נַחַת רוּחַ עָשִׂיתִי לְבַעְלִי; אֲבָל בִּשְׁאָר נְכָסִים, יֵשׁ לָהּ לוֹמַר.

 כֵּיצַד: הָאִשָּׁה שֶׁמָּכְרָה אוֹ נָתְנָה לְבַעְלָהּ מִנִּכְסֵי צֹאן בַּרְזֶל, בֵּין קַרְקָע בֵּין מִטַּלְטְלִין, אוֹ שָׂדֶה שֶׁיֵּחַד לָהּ בִּכְתֻבָּתָהּ, אוֹ שָׂדֶה שֶׁכָּתַב לָהּ בִּכְתֻבָּתָהּ, אוֹ שָׂדֶה שֶׁהִכְנִיס לָהּ שׁוּם מִשֶּׁלּוֹ--לֹא קָנָה הַבַּעַל; וְאַף עַל פִּי שֶׁקָּנוּ מִיַּד הָאִשָּׁה בִּרְצוֹנָהּ, חוֹזֶרֶת כָּל עֵת שֶׁתִּרְצֶה, שֶׁלֹּא נָתְנָה לוֹ וְלֹא מָכְרָה לוֹ, אֵלָא מִפְּנֵי שְׁלוֹם בֵּיתָהּ.
וּלְפִיכָּךְ אֵין לַבַּעַל רְאָיָה כְּלָל בְּנִכְסֵי אִשְׁתּוֹ, חוּץ מִנִּכְסֵי מְלוֹג, כְּמוֹ שֶׁבֵּאַרְנוּ.

 נִכְסֵי צֹאן בַּרְזֶל שֶׁאָבְדוּ אוֹ נִגְנְבוּ, וּמָחֲלָה אוֹתָם הָאִשָּׁה לְבַעְלָהּ, וְקָנוּ מִמֶּנָּה בְּעֵדִים--יֵרָאֶה לִי, שְׁאֵינָהּ יְכוּלָה לוֹמַר, נַחַת רוּחַ עָשִׂיתִי לְבַעְלִי.
הַא לְמַה זֶה דּוֹמֶה: לְמִי שֶׁקָּנוּ מִיָּדָהּ שְׁאֵין לָהּ אַחְרָיוּת, וְשֶׁהִחְזִירָה נְכָסִים אֵלּוּ נִכְסֵי מְלוֹג--שֶׁהֲרֵי אֵין הַבַּעַל מֵבִיא רְאָיָה זוֹ לִטֹּל כְּלוּם וְלֹא לְהַחְזִיק בִּנְכָסֶיהָ בִּכְלוּם, אֵלָא לְהִפָּטֵר מִתְּבִיעָתָהּ לְשַׁלַּם.
אֲבָל אִם נָתְנָה לוֹ מַתָּנָה מִטַּלְטְלֵי צֹאן בַּרְזֶל הַקַּיָּמִין, לֹא קָנָה, מִפְּנֵי שֶׁיֵּשׁ לָהּ לוֹמַר, נַחַת רוּחַ עָשִׂיתִי לְבַעְלִי.

 בַּעַל שֶׁמָּכַר קַרְקָע לַפֵּרוֹת--לֹא עָשָׂה כְּלוּם, מִפְּנֵי שֶׁלֹּא הִתְקִינוּ פֵּרוֹת לָאִישׁ אֵלָא כְּדֵי לְהַרְוִיחַ בְּהוֹצָאַת הַבַּיִת; לְפִיכָּךְ אִם מָכַר לַפֵּרוֹת, וְלָקַח אוֹתָן הַמָּעוֹת לַעֲשׂוֹת בָּהֶן סְחוֹרָה--שׁוֹמְעִין לוֹ.

 הָיוּ לָאִשָּׁה כְּסָפִים--אִם נִכְסֵי צֹאן בַּרְזֶל הֶן, הֲרֵי זֶה נוֹשֵׂא וְנוֹתֵן בָּהֶן; וְאִם נִכְסֵי מְלוֹג הֶן--בֵּין שֶׁהִכְנִיסָה אוֹתָן לוֹ, בֵּין שֶׁנָּפְלוּ לָהּ בִּירֻשָּׁה, אוֹ נִתְּנוּ לָהּ בְּמַתָּנָה, אוֹ נָפְלוּ לָהּ מִטַּלְטְלִין, אוֹ נִתְּנוּ לָהּ--הֲרֵי אֵלּוּ יִמָּכְרוּ, וְיִלָּקַח בַּכֹּל קַרְקָע, וְהוּא אוֹכֵל פֵּרוֹתֵיהֶן.
וְכֵן הָאִשָּׁה שֶׁחָבְלוּ בָּהּ אֲחֵרִים--כָּל הַמָּעוֹת הָרְאוּיוֹת לָתֵת לָהּ, יִלָּקַח בָּהֶן קַרְקָע, וְהַבַּעַל אוֹכֵל פֵּרוֹתֵיהֶן, כְּמוֹ שֶׁיִּתְבָּאַר בְּהִלְכּוֹת חוֹבֵל.

 נָפְלוּ לָהּ עֲבָדִים--אַף עַל פִּי שְׁהֶן זְקֵנִים--הֲרֵי אֵלּוּ לֹא יִמָּכְרוּ, מִפְּנֵי שְׁבָח בֵּית אָבִיהָ.
נָפְלוּ לָהּ זֵיתִים וּגְפָנִים, וְלֹא הָיָה לָהּ בְּגוּף הַקַּרְקָע שֶׁהָאִילָנוֹת בָּהּ כְּלוּם--אִם עוֹשִׂין כְּדֵי טִפּוּלָן--לֹא יִמָּכְרוּ, מִפְּנֵי שְׁבָח בֵּית אָבִיהָ; וְאִם לָאו--הֲרֵי אֵלּוּ יִמָּכְרוּ לְעֵצִים, וְיִלָּקַח בָּהֶן קַרְקָע, וְהוּא אוֹכֵל פֵּרוֹת.

 נָפְלוּ לָהּ פֵּרוֹת מְחֻבָּרִין לַקַּרְקָע, הֲרֵי אֵלּוּ שֶׁלַּבַּעַל; תְּלוּשִׁין מִן הַקַּרְקָע, שֶׁלָּהּ, וְיִמָּכְרוּ וְיִלָּקַח בָּהֶן קַרְקָע, וְהוּא אוֹכֵל פֵּרוֹת.
אֲבָל הַמְּגָרֵשׁ אֶת אִשְׁתּוֹ, וְהָיוּ לָהּ פֵּרוֹת מְחֻבָּרִין לַקַּרְקָע בְּשָׁעַת גֵּרוּשִׁין--הֲרֵי אֵלּוּ שֶׁלָּהּ; וְאִם הָיוּ תְּלוּשִׁין, הֲרֵי אֵלּוּ שֶׁלּוֹ.

 עַבְדֵי נִכְסֵי מְלוֹג, וּבֶהֱמַת נִכְסֵי מְלוֹג--הַבַּעַל חַיָּב בִּמְזוֹנוֹתֵיהֶן, וּבְכָל צָרְכֵּיהֶם; וְהֶן עוֹשִׂין לוֹ, וְהוּא אוֹכֵל פֵּרוֹתֵיהֶם.
לְפִיכָּךְ וֶלֶד שִׁפְחַת מְלוֹג וּוֶלֶד בֶּהֱמַת מְלוֹג, לַבַּעַל; וְאִם גֵּרַשׁ, וְרָצָת הָאִשָּׁה לִתֵּן דָּמִים וְלִטֹּל וֶלֶד הַשִּׁפְחָה, מִפְּנֵי שְׁבָח בֵּית אָבִיהָ--שׁוֹמְעִין לָהּ.

 הִכְנִיסָה לוֹ שְׁתֵּי שְׁפָחוֹת אוֹ שְׁנֵי כֵּלִים, בְּתוֹרַת נִכְסֵי צֹאן בַּרְזֶל, וְשָׁמוּ אוֹתָן עָלָיו בְּאֶלֶף זוּז, וְהוּקְרוּ וְעָמְדוּ בְּאַלְפַּיִם, וְגֵרְשָׁהּ--נוֹטֶלֶת אֶחָד בְּאֶלֶף שֶׁלָּהּ; וְהַשֵּׁנִי--אִם רָצָת שֶׁתִּתֵּן דָּמָיו וְתִטֹּל, מִשּׁוֹם שְׁבָח בֵּית אָבִיהָ--שׁוֹמְעִין לָהּ.

 הַנּוֹתֵן מַתָּנָה לְאִשְׁתּוֹ--בֵּין שֶׁנָּתַן לָהּ קַרְקָע, בֵּין שֶׁנָּתַן לָהּ מָעוֹת וְלָקְחָה בָּהֶן קַרְקָע--אֵין לַבַּעַל פֵּרוֹת בְּמַתָּנָה זוֹ; וְכֵן הַנּוֹתֵן מַתָּנָה לָאִשָּׁה, עַל מְנָת שֶׁלֹּא יִהְיֶה הַבַּעַל אוֹכֵל פֵּרוֹתֶיהָ, אֵלָא יִהְיוּ פֵּרוֹתֶיהָ לָאִשָּׁה, לְמַה שֶׁתִּרְצֶה--אֵין הַבַּעַל אוֹכֵל פֵּרוֹת מַתָּנָה זוֹ.
וְכֵן הַמּוֹכֶרֶת כְּתֻבָּתָהּ בְּטוֹבַת הֲנָאָה--אוֹתָן הַדָּמִים לָאִשָּׁה, וְאֵין הַבַּעַל אוֹכֵל פֵּרוֹתֵיהֶן.

 וֶלֶד בֶּהֱמַת מְלוֹג שֶׁנִּגְנַב, וְנִמְצָא הַגַּנָּב וְשִׁלַּם שְׁנַיִם--הַכֵּפֶל לָאִשָּׁה, שְׁאֵין זֶה הַפְּרִי שֶׁתִּקְּנוּ לוֹ חֲכָמִים.
הַחוֹבֵל בְּאִשְׁתּוֹ--כָּל הַנֶּזֶק וְהַצַּעַר וְהַבֹּשֶׁת, שֶׁלָּהּ, וְאֵין הַבַּעַל אוֹכֵל פֵּרוֹתֵיהֶן, כְּמוֹ שֶׁיִּתְבָּאַר בְּהִלְכּוֹת חוֹבֵל.

 הַמּוֹכֵר קַרְקָע לְאִשְׁתּוֹ--אִם הָיוּ הַמָּעוֹת שֶׁלָּקְחָה בָּהֶן הַקַּרְקָע מִבַּעְלָהּ גְּלוּיִין וִידוּעִין לַבַּעַל--קָנָת, וְהַבַּעַל אוֹכֵל פֵּרוֹת אוֹתָהּ קַרְקָע.
וְאִם הָיוּ מָעוֹת טְמוּנִין--לֹא קָנָת, שֶׁהַבַּעַל אוֹמֵר לֹא מָכַרְתִּי אֵלָא כְּדֵי לְהַרְאוֹת הַמָּעוֹת שֶׁטָּמְנָה; וְאוֹתָן הַמָּעוֹת שֶׁנִּרְאוּ--יִלָּקַח בָּהֶן קַרְקָע, וְהַבַּעַל אוֹכֵל פֵּרוֹת.

 הֲרֵי שֶׁנִּמְצְאוּ מָעוֹת אוֹ מִטַּלְטְלִין בְּיַד הָאִשָּׁה--הִיא אוֹמֶרֶת, בְּמַתָּנָה נִתְּנוּ לִי, וְהוּא אוֹמֵר, מִמַּעֲשֵׂה יָדַיִךְ הֶם שְׁהֶם שֶׁלִּי--הֲרֵי זוֹ נֶאֱמֶנֶת; וְיֵשׁ לוֹ לְהַחְרִים עַל מִי שֶׁטּוֹעֶנֶת דָּבָר שְׁאֵינוּ כֵּן, וְיִלָּקַח בָּהֶן קַרְקָע, וְהוּא אוֹכֵל פֵּרוֹת.
וְאִם אָמְרָה, עַל מְנָת כֵּן נִתְּנוּ לִי, עַל מְנָת שֶׁלֹּא יִהְיֶה לְבַעְלִי רְשׁוּת בָּהֶן, אֵלָא אֶעֱשֶׂה בָּהֶן מַה שֶׁאֶרְצֶה--עָלֶיהָ לְהָבִיא רְאָיָה: שֶׁכָּל מָמוֹן הַנִּמְצָא בְּיַד הָאִשָּׁה--בְּחֶזְקַת הַבַּעַל הוּא שֶׁיֹּאכַל פֵּרוֹתָיו, עַד שֶׁתָּבִיא רְאָיָה.
אָמְרָה לוֹ, אַתָּה נְתַתָּם לִי מַתָּנָה--נִשְׁבַּעַת שְׁבוּעַת הֶסֵּת שֶׁנָּתַן לָהּ הַבַּעַל, וְאֵינוּ אוֹכֵל פֵּרוֹתֵיהֶן.

 אֵין מְקַבְּלִין פִּקְדוֹנוֹת לֹא מִן הַנָּשִׁים, וְלֹא מִן הָעֲבָדִים, וְלֹא מִן הַקְּטַנִּים.
וְאִם עָבַר וְקִבַּל מִן הָאִשָּׁה, יַחְזִיר לָאִשָּׁה; מֵתָה, יַחְזִיר לְבַעְלָהּ.
קִבַּל מִן הָעֶבֶד, יַחְזִיר לָעֶבֶד; וְאִם מֵת, יַחְזִיר לְרִבּוֹ.
קִבַּל מִן הַקָּטָן, יִקְנֶה לוֹ בּוֹ סֵפֶר תּוֹרָה אוֹ דָּבָר שֶׁאוֹכֵל פֵּרוֹתָיו.
וְכֻלָּם שֶׁאָמְרוּ בְּשָׁעַת מִיתָתָן, פִּקָּדוֹן זֶה שֶׁלִּפְלוֹנִי הוּא--אִם הָיוּ בְּחֶזְקַת נֶאֱמָנִין אֵצֶל זֶה שֶׁהַפִּקָּדוֹן אֶצְלוֹ, יַעֲשֶׂה כְּמוֹ שֶׁצִּוּוּ; וְאִם לָאו, יִתֵּן לְיוֹרְשֵׁיהֶם.

 אִשָּׁה שֶׁהָיוּ לָהּ כְּסָפִים הָרְאוּיוֹת לַבַּעַל לֶאֱכֹל פֵּרוֹתֵיהֶם--הוּא אוֹמֵר, כָּךְ וְכָּךְ יִלָּקַח בָּהֶם, וְהִיא אוֹמֶרֶת, אֵינִי לוֹקַחַת בָּהֶן אֵלָא כָּךְ וְכָּךְ--לוֹקְחִים דָּבָר שֶׁפֵּרוֹתָיו מְרֻבִּים, וִיצִיאָתוֹ מְעוּטָה, בֵּין שֶׁהָיָה הַדָּבָר כִּרְצוֹנוֹ, בֵּין שֶׁהָיָה כִּרְצוֹנָהּ; וְאֵין לוֹקְחִין אֵלָא דָּבָר שֶׁגִּזְעוֹ מַחְלִיף--שֶׁמֶּא יֹאכַל הַכֹּל, וְנִמְצָא הַקֶּרֶן אָבַד.

 הָאִשָּׁה שֶׁהִכְנִיסָה לְבַעְלָהּ עֵז לַחֲלֵבָהּ, וְרָחֵל לְגִזָּתָהּ, וְדֶקֶל לְפֵרוֹתָיו--אַף עַל פִּי שְׁאֵין לָהּ אֵלָא פֵּרוֹת אֵלּוּ בִּלְבָד, הֲרֵי זֶה אוֹכֵל וְהוֹלֵךְ עַד שֶׁתִּכְלֶה הַקֶּרֶן.
וְכֵן אִם הִכְנִיסָה לוֹ כְּלֵי תַּשְׁמִישׁ בְּתוֹרַת נִכְסֵי מְלוֹג--הֲרֵי זֶה מִשְׁתַּמֵּשׁ בָּהֶן, וְלוֹבֵשׁ וּמַצִּיעַ וּמְכַסֶּה, עַד שֶׁיִּכְלֶה הַקֶּרֶן; וּכְשֶׁיְּגָרַשׁ, אֵינוּ חַיָּב לְשַׁלַּם הַבְּלָיוֹת שֶׁלְּנִכְסֵי מְלוֹג.

 הוֹרוּ הַגְּאוֹנִים שֶׁנִּכְסֵי צֹאן בַּרְזֶל--אַף עַל פִּי שֶׁפְּחִיתָתָן עַל הַבַּעַל--אִם הָיוּ הַבְּלָיוֹת קַיָּמִין וְהָיוּ עוֹשִׂין מֵעֵין מְלַאכְתָּן, נוֹטֶלֶת כֵּלֶיהָ כְּמַה שְׁהֶן; וְאִם לֹא הָיוּ עוֹשִׂין מֵעֵין מְלַאכְתָּן, הֲרֵי הֶן כְּמוֹ שֶׁנִּגְנְבוּ אוֹ אָבְדוּ, שְׁהוּא חַיָּב לְשַׁלַּם, כִּדְמֵיהֶם שֶׁשָּׁמוּ אוֹתָן עָלָיו בְּשָׁעַת נִשּׂוּאִין.
וּמִנְהָג פָּשׁוּט הוּא זֶה.
וְכָל הַנּוֹשֵׂא עַל מִנְהָג זֶה, קִבַּל עָלָיו אַחְרָיוּת הַנְּדוּנְיָה; וּכְשֵׁם שְׁאֵינוּ מְשַׁלֵּם הַפְּחָת--כָּךְ אֵינוּ נוֹטֵל הַשְּׁבָח אִם הוֹתִירוּ דְּמֵיהֶן, לְפִי מִנְהָג זֶה.

יֵשׁ לַבַּעַל לָכֹף מִקְצַת עַבְדֵי אִשְׁתּוֹ וְאַמְהוֹתֶיהָ, שֶׁיִּהְיוּ מְשַׁמְּשִׁין לוֹ בְּבֵית אִשָּׁה אַחֶרֶת שֶׁנָּשָׂא, בֵּין שֶׁהָיוּ עַבְדֵי מְלוֹג, בֵּין שֶׁהָיוּ עַבְדֵי צֹאן בַּרְזֶל; אֲבָל אֵינוּ יָכוֹל לְהוֹלִיכָן לְעִיר אַחֶרֶת, שֶׁלֹּא מִדַּעַת אִשְׁתּוֹ.

הִלְכּוֹת אִישׁוּת פֵּרֶק כג 
הָאִשָּׁה שֶׁהִתְנָת עַל בַּעְלָהּ לְבַטַּל זְכוּת מִדְּבָרִים שֶׁזּוֹכֶה בָּהֶן הַבַּעַל--אִם כָּתַב לָהּ וְעוֹדָהּ אֲרוּסָה, קֹדֶם הַנִּשּׂוּאִין--אֵינוּ צָרִיךְ לִקְנוֹת מִיָּדוֹ, אֵלָא כָּל מַה שֶׁכָּתַב לָהּ קַיָּם; וְאִם כָּתַב לָהּ אַחַר נִשּׂוּאִין, צָרִיךְ לִקְנוֹת מִיָּדוֹ.

הִתְנָה עִמָּהּ קֹדֶם אֵרוּסִין, שֶׁלֹּא יִהְיֶה לוֹ דִּין וּדְבָרִים בִּנְכָסֶיהָ--אִם מָכְרָה וְנָתְנָה, מִכְרָהּ קַיָּם וּמַתָּנָתָהּ קַיֶּמֶת; אֲבָל אוֹכֵל פֵּרוֹתֵיהֶן, כָּל זְמָן שְׁהֶן בִּרְשׁוּתָהּ.
וְאִם קָנוּ מִיָּדוֹ כִּשְׁהִיא אֲרוּסָה, שְׁאֵין לוֹ דִּין וּדְבָרִים בִּנְכָסֶיהָ--הֲרֵי סִלַּק עַצְמוֹ מִגּוּף הַקַּרְקָע, וְאֵין לוֹ בִּנְכָסֶיהָ פֵּרוֹת לְעוֹלָם; וְאַפִלּוּ עִרְעַר עַל קִנְיָנוֹ וְאָמַר, לֹא עָלָה בְּדַעְתִּי שְׁאֵין לִי פֵּרוֹת מִפְּנֵי קִנְיָן זֶה, אֵלָא שְׁאִם מָכְרָה מִכְרָהּ קַיָּם, שְׁאֵין אָדָם נוֹשֵׂא אִשָּׁה בְּלֹא נְכָסִים--אֵין שׁוֹמְעִין לוֹ, אֵלָא כְּבָר סִלַּק עַצְמוֹ מִגּוּף הַקַּרְקָע.

הִתְנָה עִמָּהּ שֶׁלֹּא יֹאכַל פֵּרוֹת נְכָסֶיהָ--הֲרֵי זֶה אֵינוּ אוֹכֵל פֵּרוֹתֵיהֶן; אֲבָל מוֹכְרִין אֶת הַפֵּרוֹת, וְלוֹקְחִין בָּהֶן קַרְקָע, וְהוּא אוֹכֵל פֵּרוֹתֶיהָ, שֶׁלֹּא סִלַּק עַצְמוֹ אֵלָא מִפֵּרוֹת נְכָסִים אֵלּוּ בִּלְבָד.

הִתְנָה עִמָּהּ שֶׁלֹּא יֹאכַל פֵּרוֹת נְכָסֶיהָ, וְלֹא פֵּרֵי פֵּרוֹתֵיהֶן--לוֹקְחִין הַפֵּרוֹת, וְקוֹנִין בָּהֶם קַרְקָע, וְלוֹקְחִין פֵּרוֹת קַרְקָע זוֹ, וְקוֹנִין בָּהֶם קַרְקָע שְׁנִיָּה; וְהוּא אוֹכֵל פֵּרוֹת אֵלּוּ, שְׁהֶן פֵּרֵי פֵּרֵי פֵּרוֹת.
וְכֵן הַדָּבָר תָּמִיד, עַד שֶׁיַּתְנֶה עִמָּהּ שֶׁלֹּא יִהְיֶה לוֹ לֹא פֵּרוֹת וְלֹא פֵּרֵי פֵּרוֹתֵיהֶן עַד עוֹלָם, וְאַחַר כָּךְ לֹא יִהְיֶה לוֹ פֵּרוֹת, בְּחַיֶּיהָ; אֲבָל אִם מֵתָה, יִירַשׁ הַכֹּל.

הִתְנָה עִמָּהּ שֶׁלֹּא יִירָשֶׁנָּה--הֲרֵי זֶה לֹא יִירָשֶׁנָּה, אֲבָל אוֹכֵל פֵּרוֹת בְּחַיֶּיהָ.
וְכֵן אִם הִתְנָה עִמָּהּ שֶׁיִּירַשׁ מִקְצַת נְכָסֶיהָ, וְכֵן אִם הִתְנָה עִמָּהּ שְׁאִם מֵתָה בְּלֹא בָּנִים, יַחְזְרוּ נְכָסִין לְבֵית אָבִיהָ--הַכֹּל קַיָּם.

בַּמֶּה דְּבָרִים אֲמוּרִים, בְּשֶׁהִתְנָה עִמָּהּ קֹדֶם שֶׁתִּנָּשֵׂא: שֶׁהַנַּחֲלָה הַבָּאָה לוֹ לָאָדָם שֶׁלֹּא מִמִּשְׁפַּחְתּוֹ--מַתְנֶה עָלֶיהָ שֶׁלֹּא יִירָשֶׁנָּה, קֹדֶם שֶׁתִּהְיֶה רְאוּיָה לוֹ; אֲבָל אִם הִתְנָה עִמָּהּ אַחַר שֶׁנִּשֵּׂאת--תְּנָאוֹ בָּטֵל, וְיִירָשֶׁנָּה כְּמוֹ שֶׁבֵּאַרְנוּ.

הִתְנָה עִמָּהּ אַחַר נִשּׂוּאִין, שֶׁלֹּא יִהְיֶה לוֹ דִּין וּדְבָרִים בִּנְכָסֶיהָ, וְלֹא בִּפֵרֵי פֵּרוֹתֵיהֶן עַד עוֹלָם בְּחַיֶּיהָ, וּבְמוֹתָהּ--הֲרֵי זֶה אֵינוּ אוֹכֵל פֵּרוֹת כְּלָל; אֲבָל אִם מֵתָה, יִירָשֶׁנָּה כְּמוֹ שֶׁבֵּאַרְנוּ.

הַבַּעַל שֶׁהוֹצִיא הוֹצָאוֹת עַל נִכְסֵי מְלוֹג, בֵּין שֶׁהוֹצִיא מְעַט וְאָכַל פֵּרוֹת הַרְבֵּה, בֵּין שֶׁהוֹצִיא הַרְבֵּה וְאָכַל פֵּרוֹת מְעַט, אַפִלּוּ אָכַל גְּרֹגֶּרֶת אַחַת דֶּרֶךְ כָּבוֹד, אוֹ שֶׁאָכַל דֵּינָר אֶחָד אַפִלּוּ שֶׁלֹּא דֶּרֶךְ כָּבוֹד, וְאַפִלּוּ לֹא לָקַח בַּפֵּרוֹת מַה שֶׁהוֹצִיא אֵלָא חֲבִלָּה שֶׁלִּזְמוֹרוֹת--מַה שֶׁהוֹצִיא הוֹצִיא, וּמַה שֶׁאָכַל אָכַל.
וְכֵן אִם נָפְלוּ לָהּ כְּסָפִים בְּמָקוֹם רָחוֹק, וְהוֹצִיא עֲלֵיהֶן הוֹצָאוֹת עַד שֶׁהֱבִיאָן, אוֹ עַד שֶׁהוֹצִיאָן מִיַּד מִי שֶׁהָיוּ אֶצְלוֹ, וְלָקַח בָּהֶן קַרְקָע, וְאָכַל פֵּרוֹתֶיהָ כַּשֵּׁעוּר--מַה שֶׁהוֹצִיא הוֹצִיא, וּמַה שֶׁאָכַל אָכַל.

הוֹצִיא וְלֹא אָכַל, אוֹ שֶׁאָכַל פָּחוּת מִכַּשֵּׁעוּר--שָׁמִין כַּמָּה הִשְׁבִּיחַ, וְשׁוֹאֲלִין אוֹתוֹ כַּמָּה הוֹצִיא: אִם הַשְּׁבָח יָתֵר עַל הַהוֹצָאָה--יִשָּׁבַע בִּנְקִיטַת חֵפֶץ כַּמָּה הוֹצִיא, וְנוֹטֵל הַהוֹצָאָה; וְאִם הַהוֹצָאָה יְתֵרָה עַל הַשְּׁבָח--אֵין לוֹ מִן הַהוֹצָאָה אֵלָא כְּשֵׁעוּר הַשְּׁבָח, וּבִשְׁבוּעָה.

בַּמֶּה דְּבָרִים אֲמוּרִים, בִּמְגָרֵשׁ.
אֲבָל הָאִשָּׁה שֶׁמָּרְדָה עַל בַּעְלָהּ אוֹ שֶׁמֵּאֲנָה--אַפִלּוּ אָכַל הַרְבֵּה, שָׁמִין לוֹ כַּמָּה אָכַל, וּפוֹחֲתִין אוֹתוֹ מִמַּה שֶׁרָאוּי לִתֵּן לוֹ מִן הַהוֹצָאָה אַחַר שֶׁיִּשָּׁבַע, וְנוֹטְלוֹ: שֶׁלֹּא הִקְנָה לָהּ, כְּדֵי שֶׁתִּטֹּל וְתֵצֵא מֵעַצְמָהּ.
וְכֵן הַמּוֹצִיא הוֹצָאוֹת עַל נִכְסֵי אִשְׁתּוֹ קְטַנָּה, וּמֵאֲנָה--רוֹאִין כַּמָּה אָכַל וְכַמָּה הוֹצִיא וְכַמָּה הִשְׁבִּיחַ, וְשָׁמִין לוֹ כְּעָרִיס: שֶׁהֲרֵי בִּרְשׁוּת יָרַד.

מִנְהָגוֹת רַבּוֹת יֵשׁ בַּנְּדוּנְיָה--יֵשׁ מְקוֹמוֹת שֶׁנָּהֲגוּ שֶׁיִּכְתְּבוּ בַּכְּתֻבָּה הַנְּדוּנְיָה, בְּיָתֵר עַל דָּמֶיהָ בִּשְׁלִישׁ אוֹ בְּחָמִישׁ אוֹ בְּמֶחְצָה, כְּגוֹן שֶׁתִּהְיֶה נְדוּנְיָתָהּ מֵאָה, וְכוֹתְבִים שֶׁהִכְנִיסָה לוֹ מֵאָה וַחֲמִשִּׁים כְּדֵי לְהַרְבּוֹת בִּפְנֵי הָעָם; וּכְשֶׁתָּבוֹא לִגְבּוֹת, לֹא תִגְבֶּה אֵלָא הַמֵּאָה.

וְיֵשׁ מְקוֹמוֹת שֶׁנָּהֲגוּ לִכְתֹּב בְּפָחוּת, וְאִם פָּסְקָה לְהוֹצִיא לוֹ בְּמֵאָה כֵּלִים, נוֹתֶנֶת שׁוֹוֶה מֵאָה וְעֶשְׂרִים אוֹ מֵאָה וַחֲמִשִּׁים, וְכוֹתְבִין שֶׁהִכְנִיסָה לוֹ מֵאָה.
וְיֵשׁ מְקוֹמוֹת שֶׁנָּהֲגוּ לִכְתֹּב שׁוֹוֶה בְּשׁוֹוֶה.
וְיֵשׁ מְקוֹמוֹת שֶׁנָּהֲגוּ שֶׁיִּתֵּן הָאִישׁ מָעוֹת לְפִי הַנְּדוּנְיָה, דָּבָר קָצוּב שֶׁתִּתְקַשַּׁט בּוֹ הַכַּלָּה וְתִקְנֶה בּוֹ בְּשָׂמִים וְכַיּוֹצֶא בָּהֶן.
וְיֵשׁ מְקוֹמוֹת שֶׁנָּהֲגוּ שֶׁיַּכְנִיס הָאִישׁ שׁוּם מִשֶּׁלּוֹ לָאִשָּׁה, יִצְטָרַף לִנְדוּנְיָתָהּ לְהִתְנָאוֹת בּוֹ.

 הַנּוֹשֵׂא סְתָם, כּוֹתֵב וְנוֹתֵן כְּמִנְהַג הַמְּדִינָה; וְכֵן הִיא שֶׁפָּסְקָה לְהַכְנִיס, נוֹתֶנֶת כְּמִנְהַג הַמְּדִינָה; וּכְשֶׁתָּבוֹא לִגְבּוֹת כְּתֻבָּתָהּ, מַגְבִּין לָהּ מַה שֶׁבִּכְתֻבָּתָהּ כְּמִנְהַג הַמְּדִינָה.
וּבְכָל הַדְּבָרִים הָאֵלּוּ וְכַיּוֹצֶא בָּהֶן, מִנְהַג הַמְּדִינָה עִיקָר גָּדוֹל; וְעַל פִּיו דָּנִין--וְהוּא, שֶׁיִּהְיֶה אוֹתוֹ מִנְהָג פָּשׁוּט בְּכָל הַמְּדִינָה.

 אִישׁ וְאִשָּׁה שֶׁהָיוּ בֵּינֵיהֶם שִׁדּוּכִין--וְאָמַר לָהּ, כַּמָּה אַתְּ מַכְנֶסֶת לִי, כָּךְ וְכָּךְ; וְאָמְרָה לוֹ, כַּמָּה אַתָּה נוֹתֵן לִי אוֹ כּוֹתֵב לִי, כָּךְ וְכָּךְ; וְכֵן הָאָב שֶׁפָּסַק עַל יְדֵי בְּנוֹ וּבִתּוֹ, כַּמָּה אַתָּה נוֹתֵן לִבְנָךְ, כָּךְ וְכָּךְ; וְכַמָּה אַתָּה נוֹתֵן לְבִתָּךְ, כָּךְ וְכָּךְ; וְעָמְדוּ וְקִדְּשׁוּ: קָנוּ אוֹתָן בִּדְבָרִים, וְאַף עַל פִּי שֶׁלֹּא הָיָה בֵּינֵיהֶן קִנְיָן מִיָּדָם; וְאֵלּוּ הֶן, הַדְּבָרִים הַנִּקְנִין בַּאֲמִירָה.

 בַּמֶּה דְּבָרִים אֲמוּרִים, בְּשֶׁפָּסַק הָאָב לְבִתּוֹ, בֵּין גְּדוֹלָה בֵּין קְטַנָּה, וּפָסַק הָאָב הָאַחֵר לִבְנוֹ, וּבְנִשּׂוּאִין רִאשׁוֹנִים--שֶׁדַּעְתּוֹ שֶׁלָּאָדָם קְרוֹבָה אֵצֶל בְּנוֹ, וּמֵרֹב שִׂמְחָתוֹ בַּנִּשּׂוּאִין הָרִאשׁוֹנִים גָּמַר וּמַקְנֶה לוֹ בַּאֲמִירָה; אֲבָל אָח שֶׁפָּסַק לַאֲחוֹתוֹ, אוֹ אִשָּׁה שֶׁפָּסְקָה לְבִתָּהּ, וְכֵן שְׁאָר קְרוֹבִים, אוֹ הָאָב שֶׁפָּסַק לִבְנוֹ אוֹ לְבִתּוֹ בְּנִשּׂוּאִין שְׁנִיִּים--לֹא קָנוּ אוֹתָן הַדְּבָרִים, עַד שֶׁיִּקְנוּ מִידֵי הַפּוֹסֵק שֶׁנָּתַן כָּךְ וְכָּךְ.

 הָאָב שֶׁפָּסַק עַל יְדֵי בִּתּוֹ, לֹא קָנָת הַבַּת הַמַּתָּנָה עַד שֶׁיִּכְנֹס אוֹתָהּ בַּעְלָהּ; וְכֵן הַבֵּן, לֹא קָנָה עַד שֶׁיִּכְנֹס: שֶׁכָּל הַפּוֹסֵק, אֵינוּ פּוֹסֵק אֵלָא עַל מְנָת לִכְנֹס.
לְפִיכָּךְ הַפּוֹסֵק מָעוֹת לַחֲתָנוֹ, וּמֵת קֹדֶם שֶׁיִּכְנֹס, וְנָפְלָה לִפְנֵי אָחִיו לְיִבּוּם--יָכוֹל הָאָב לוֹמַר לַיָּבָם, לְאָחִיךָ הָיִיתִי רוֹצֶה לִתֵּן, וְלָךְ אֵינִי רוֹצֶה לִתֵּן: וְאַפִלּוּ הָיָה הָרִאשׁוֹן עַם הָאָרֶץ, וְהַשֵּׁנִי חָכָם; וְאַף עַל פִּי שֶׁהַבַּת רוֹצָה בּוֹ.

 הַפּוֹסֵק מָעוֹת לַחֲתָנוֹ, וְהָלַךְ הָאָב לִמְדִינָה אַחֶרֶת--יְכוּלָה הִיא לוֹמַר לַבַּעַל, אֲנִי לֹא פָסַקְתִּי עַל עַצְמִי, מַה אֲנִי יְכוּלָה לַעֲשׂוֹת, אוֹ כְּנֹס בְּלֹא נְדוּנְיָה, אוֹ פָּטְרֵנִי בְּגֶט; אֲבָל אִם פָּסְקָה הִיא עַל עַצְמָהּ, וְלֹא הִגִּיעָה יָדָהּ--הֲרֵי זוֹ יוֹשֶׁבֶת עַד שֶׁתִּמְצָא מַה שֶׁפָּסְקָה, אוֹ עַד שֶׁתָּמוּת.

וְלָמָּה לֹא תִפְטֹר עַצְמָהּ בְּמַרְדוּת: שֶׁהַמּוֹרֶדֶת כִּשְׁהִיא אֲרוּסָה--הַבַּעַל רוֹצֶה לְכָנְסָהּ, וְהִיא אֵינָהּ רוֹצָה; אֲבָל זוֹ אֵין הַבַּעַל רוֹצֶה בָּהּ, עַד שֶׁתִּתֵּן הַנְּדוּנְיָה שֶׁפָּסְקָה, וְהִיא רוֹצָה בּוֹ, שֶׁהֲרֵי הִיא אוֹמֶרֶת לוֹ אוֹ כְּנֹס אוֹ פְּטֹר.
בַּמֶּה דְּבָרִים אֲמוּרִים, בַּגְּדוֹלָה; אֲבָל קְטַנָּה שֶׁפָּסְקָה עַל עַצְמָהּ--כּוֹפִין אוֹתוֹ לִתֵּן גֶּט, אוֹ יִכְנֹס בְּלֹא נְדוּנְיָה.

 הַנּוֹשֵׂא אֶת הָאִשָּׁה, וּפָסְקָה עִמּוֹ שֶׁיִּהְיֶה זָן אֶת בִּתָּהּ כָּךְ וְכָּךְ שָׁנִים--חַיָּב לְזוּנָהּ אוֹתָם הַשָּׁנִים שֶׁקִּבַּל עַל עַצְמוֹ: וְהוּא, שֶׁיַּתְנוּ עַל דָּבָר זֶה בְּשָׁעַת קִדּוּשִׁין.
אֲבָל שֶׁלֹּא בְּשָׁעַת קִדּוּשִׁין--עַד שֶׁיִּקְנוּ מִיָּדוֹ, אוֹ שֶׁיִּכְתֹּב בַּשְּׁטָר וְכַיּוֹצֶא בּוֹ, כְּמוֹ שֶׁיִּתְבָּאַר בְּהִלְכּוֹת מֶקָּח וּמִמְכָּר.

נִתְגָּרְשָׁה בְּתוֹךְ הַשָּׁנִים שֶׁקִּבַּל עַל עַצְמוֹ לָזוּן אֶת בִּתָּהּ, וְנִשֵּׂאת לְאַחֵר, וּפָסְקָה עִמּוֹ שֶׁיִּהְיֶה זָן אֶת הַבַּת כָּךְ וְכָּךְ שָׁנִים--לֹא יֹאמַר הָרִאשׁוֹן, אִם תָּבוֹא לְבֵיתִי אֲזוּנָהּ, אֵלָא מוֹלִיךְ מְזוֹנוֹתֶיהָ לִמְקוֹם שְׁהִיא שָׁם, אִמָּהּ.
וְכֵן לֹא יֹאמְרוּ שְׁנֵיהֶם, הֲרֵי אָנוּ זָנִין אוֹתָהּ כְּאַחַת; אֵלָא אֶחָד זָנָהּ, וְאֶחָד נוֹתֵן לָהּ דְּמֵי מְזוֹנוֹת.

 נִשֵּׂאת הַבַּת בְּתוֹךְ זְמָן זֶה, הַבַּעַל חַיָּב בִּמְזוֹנוֹתֶיהָ; וּבַעֲלֵי אִמָּהּ שְׁנֵיהֶם, כָּל אֶחָד מֵהֶן נוֹתֵן לָהּ דְּמֵי מְזוֹנוֹת.
מֵתוּ אֵלּוּ שֶׁפָּסְקוּ לָזוּן אוֹתָהּ--אִם קָנוּ מִיָּדָן, אוֹ שֶׁחִיַּב עַצְמוֹ בַּשְּׁטָר--הֲרֵי זוֹ כְּבַעַל חוֹב בַּשְּׁטָר, וְטוֹרֶפֶת מְזוֹנוֹתֶיהָ מִנְּכָסִים הַמְּשֻׁעְבָּדִים עַד סוֹף הַזְּמָן שֶׁפָּסְקוּ; וְאִם פָּסְקוּ בְּשָׁעַת הַקִּדּוּשִׁין, וְלֹא הָיָה שָׁם קִנְיָן--הֲרֵי הֶם דְּבָרִים שֶׁלֹּא נִתְּנוּ לְהִכָּתֵב, וְאֵינָהּ טוֹרֶפֶת בִּמְזוֹנוֹתֶיהָ.

הִלְכּוֹת אִישׁוּת פֵּרֶק כד 
הַנּוֹשֵׂא אֶת הָאַיְלוֹנִית, וְלֹא הָיוּ לוֹ בָּנִים, וְלֹא אִשָּׁה אַחֶרֶת לִפְרוֹת וְלִרְבּוֹת מִמֶּנָּה--אַף עַל פִּי שֶׁכּוֹפִין אוֹתוֹ וּמוֹצִיא, הֲרֵי הִיא כְּכָל הַנָּשִׁים, וְיֵשׁ לָהּ כְּתֻבָּה, וּשְׁאָר תְּנָאיֵי כְּתֻבָּה; וְכֵן זוֹכֶה הַבַּעַל, בְּמַה שֶׁזּוֹכֶה בִּשְׁאָר הַנָּשִׁים.
אֲבָל הַנּוֹשֵׂא אִשָּׁה, וְלֹא הִכִּיר בָּהּ, וְנִמְצֵאת אַיְלוֹנִית, אוֹ מֵחַיְּבֵי לָאוִין, וְכֵן הַנּוֹשֵׂא שְׁנִיָּה, בֵּין הִכִּיר בָּהּ בֵּין לֹא הִכִּיר בָּהּ--אֵין לָהֶן עִיקַר כְּתֻבָּה, וְלֹא תְּנָאי מִתְּנָאיֵי כְּתֻבָּה, אֲבָל תּוֹסֶפֶת, יֵשׁ לָהֶן; וְאֵין לָהֶן מְזוֹנוֹת, וְאַפִלּוּ לְאַחַר מוֹתוֹ.
וּכְשֶׁכּוֹפִין אוֹתָן וּמַפְרִישִׁין בֵּינֵיהֶם, אֵין מוֹצִיאִין מִן הַבַּעַל פֵּרוֹת שֶׁאָכַל.

 וְלָמָּה אֵין לָהֶן עִיקָר, וְיֵשׁ לָהֶן תּוֹסֶפֶת--הָעִיקָר שְׁהוּא תַּקָּנַת חֲכָמִים, כְּדֵי שֶׁלֹּא תִהְיֶה קַלָּה בְּעֵינָיו לְהוֹצִיאָהּ, הוֹאִיל וְלֹא הִכִּיר בָּהּ, אֵין לָהּ עִיקָר.
אֲבָל הַתּוֹסֶפֶת שְׁהוּא חִיַּב עַצְמוֹ בָּהּ כָּל זְמָן שֶׁתִּרְצֶה וְתַעֲמֹד לְפָנָיו, הֲרֵי עָמְדָה בִּתְנָאי שֶׁלָּהּ, וַהֲרֵי הִקְנָת לוֹ הֲנָאָתָהּ, וַהֲרֵי הִיא עוֹמֶדֶת--אֲבָל הַתּוֹרָה אָסְרָה אוֹתָהּ עָלָיו, וּמַה הִיא יְכוּלָה לַעֲשׂוֹת; לְפִיכָּךְ יֵשׁ לָהּ תּוֹסֶפֶת--שְׁאֵין מַעֲשֶׂיהָ הֶן הַגּוֹרְמִין לָהּ לְהֵאָסֵר, אַחַר הַנִּשּׂוּאִין, אֵלָא אֲסוּרָה הָיְתָה, מִקֹּדֶם.

 וְלָמָּה לֹא חָלְקוּ בַּשְּׁנִיָּה בֵּין הִכִּיר בָּהּ בֵּין לֹא הִכִּיר בָּהּ, אֵלָא אָמְרוּ אֵין לָהּ עִיקַר כְּתֻבָּה בְּכָל מָקוֹם--מִפְּנֵי שְׁהִיא מִדִּבְרֵי סוֹפְרִים, עָשׂוּ בָּהּ חִזּוּק.

אֲבָל אִם נָשָׂא אַחַת מֵחַיְּבֵי לָאוִין וְהִכִּיר בָּהּ, אוֹ אַחַת מֵחַיְּבֵי עֲשֵׂה בֵּין הִכִּיר בָּהּ בֵּין לֹא הִכִּיר בָּהּ--יֵשׁ לָהּ כְּתֻבָּה: שֶׁחַיְּבֵי לָאוִין שֶׁהִכִּיר בָּהּ, רָצָה לְהַזִּיק בִּנְכָסָיו; וְחַיְּבֵי עֲשֵׂה, אִסּוּרָן קַל.
וְיֵשׁ לִשְׁתֵּיהֶן, מְזוֹנוֹת לְאַחַר מוֹתוֹ; וְכֵן אִם לָוְתָה וְאָכְלָה, חַיָּב לְשַׁלַּם.
וּכְשֶׁכּוֹפִין אוֹתוֹ לְהוֹצִיא, מוֹצִיאִין מִן הַבַּעַל כָּל פֵּרוֹת שֶׁאָכַל מִכָּל נְכָסֶיהָ.

הַמְּמָאֶנֶת--אֵין לָהּ עִיקַר כְּתֻבָּה, אֲבָל תּוֹסֶפֶת יֵשׁ לָהּ; וְאֵין מוֹצִיאִין מִן הַבַּעַל פֵּרוֹת שֶׁאָכַל.
וְאִם לָוְתָה כְּשֶׁהָיְתָה תַּחְתָּיו, וְאָכְלָה, וְאַחַר כָּךְ מֵאֲנָה--אֵין מוֹצִיאִין אוֹתָן מְזוֹנוֹת מִן הַבַּעַל.
מִי שֶׁזִּנָּת תַּחַת בַּעְלָהּ--אֵין לָהּ כְּתֻבָּה, לֹא עִיקָר וְלֹא תוֹסֶפֶת, וְלֹא אֶחָד מִתְּנָאיֵי כְּתֻבָּה: שֶׁהֲרֵי מַעֲשֶׂיהָ גָּרְמוּ לָהּ לְהֵאָסֵר עַל בַּעְלָהּ.

 וְהֵיאַךְ דִּין נָשִׁים אֵלּוּ בַּנְּדוּנְיָה שֶׁלָּהֶם: כָּל אִשָּׁה שֶׁנְּדוּנְיָתָהּ קַיֶּמֶת--אַפִלּוּ זִנָּת--נוֹטֶלֶת שֶׁלָּהּ, וְהוֹלֶכֶת.
וְאִם הָיְתָה שְׁנִיָּה אוֹ מֵחַיְּבֵי עֲשֵׂה, בֵּין הִכִּיר בָּהּ בֵּין לֹא הִכִּיר בָּהּ, אוֹ שֶׁהָיְתָה אַיְלוֹנִית אוֹ מֵחַיְּבֵי לָאוִין, וְהִכִּיר בָּהּ--הֲרֵי הִיא בִּנְדוּנְיָתָהּ כְּכָל הַנָּשִׁים: נִכְסֵי צֹאן בַּרְזֶל, חַיָּב בְּאַחְרָיוּתָן; וְנִכְסֵי מְלוֹג, מַה שֶׁנִּגְנַב אוֹ אָבַד, אָבַד לָהּ.

הָיְתָה אַיְלוֹנִית אוֹ מֵחַיְּבֵי לָאוִין, וְלֹא הִכִּיר בָּהּ--כָּל מַה שֶׁאָבַד אוֹ נִגְנַב אוֹ בָּלָה עַד שֶׁנִּשְׁחַק מִנִּכְסֵי צֹאן בַּרְזֶל, אֵין הַבַּעַל חַיָּב לְשַׁלַּם: שֶׁהֲרֵי הִיא נָתְנָה לוֹ רְשׁוּת לִהְיוֹתָן אֶצְלוֹ.
וְכָל שֶׁאָבַד אוֹ נִגְנַב מִנִּכְסֵי מְלוֹג, חַיָּב לְשַׁלַּם--הֵפֶךְ מִכָּל הַנָּשִׁים: מִפְּנֵי שְׁאֵין שָׁם אִישׁוּת גְּמוּרָה, לֹא זָכָה בְּנִכְסֵי מְלוֹג.
וְהַמְּמָאֶנֶת, אֵין לָהּ בְּלָיוֹת כְּלָל: שְׁאֵין מוֹצִיאִין מִן הַבַּעַל דָּבָר מִמַּה שֶׁאָבַד אוֹ נִגְנַב, בֵּין מִנִּכְסֵי מְלוֹג בֵּין מִנִּכְסֵי צֹאן בַּרְזֶל; אֵלָא נוֹטֶלֶת הַנִּמְצָא לָהּ, וְיוֹצְאָה.

 מִי שֶׁזִּנָּת תַּחַת בַּעְלָהּ--אֵין לָהּ כְּתֻבָּה, לֹא עִיקָר וְלֹא תוֹסֶפֶת; וְאֵין מוֹצִיאִין מִן הַבַּעַל דָּבָר מִמַּה שֶׁאָבַד אוֹ נִגְנַב מִנִּכְסֵי צֹאן בַּרְזֶל שֶׁלָּהּ, וְאֵין צָרִיךְ לוֹמַר נִכְסֵי מְלוֹג.
וְלֹא הַמְּזַנָּה בִּלְבָד, אֵלָא אַף הָעוֹבֶרֶת עַל דָּת מֹשֶׁה אוֹ דָּת יְהוּדִית, אוֹ הַיּוֹצְאָה מִשּׁוֹם שֵׁם רָע--אֵין לָהּ כְּתֻבָּה, לֹא עִיקָר וְלֹא תוֹסֶפֶת, וְלֹא תְּנָאי מִתְּנָאיֵי כְּתֻבָּה.
וְכָל אַחַת מֵהֶן, נוֹטֶלֶת הַנִּמְצָא מִנְּדוּנְיָתָהּ וְיוֹצְאָה; וְאֵין הַבַּעַל חַיָּב לְשַׁלַּם כְּלוּם, לֹא מַה שֶׁפָּחַת וְלֹא מַה שֶׁאָבַד.

 וְאֵלּוּ הֶן הַדְּבָרִים שְׁאִם עָשָׂת אֶחָד מֵהֶן עָבְרָה עַל דָּת מֹשֶׁה--יוֹצְאָה בַּשּׁוּק וּשְׂעַר רֹאשָׁהּ גָּלוּי, אוֹ שֶׁנּוֹדֶרֶת אוֹ נִשְׁבַּעַת וְאֵינָהּ מְקַיֶּמֶת, אוֹ שֶׁשִּׁמְּשָׁה מִטָּתָהּ וְהִיא נִדָּה, אוֹ שְׁאֵינָהּ קוֹצָה לָהּ חַלָּה; אוֹ שֶׁהֶאֱכִילָה אֶת בַּעְלָהּ דְּבָרִים אֲסוּרִים, וְאֵין צָרִיךְ לוֹמַר כְּגוֹן שְׁקָצִים וּנְבֵלוֹת, אֵלָא דְּבָרִים שְׁאֵינָן מְעֻשָּׂרִין.

וְהֵיאַךְ יִוָּדַע דָּבָר זֶה: כְּגוֹן שֶׁאָמְרָה לוֹ, פֵּרוֹת אֵלּוּ פְּלוֹנִי כּוֹהֵן תִּקְּנָם לִי, וְעִיסָה זוֹ פְּלוֹנִי הִפְרִישׁ לִי חַלָּתָהּ, וּפְלוֹנִי הֶחָכָם טִהַר לִי אֶת הַכֶּתֶם--וְאַחַר שֶׁאָכַל, אוֹ בָּא עָלֶיהָ, שָׁאַל אוֹתוֹ פְּלוֹנִי וְאָמַר, לֹא הָיוּ דְּבָרִים אֵלּוּ מֵעוֹלָם; וְכֵן אִם הֻחְזְקָה נִדָּה בִּשְׁכוּנוֹתֶיהָ, וְאָמְרָה לְבַעְלָהּ טְהוֹרָה אֲנִי, וּבָא עָלֶיהָ.

 וְאֵיזוֹ הִיא דָּת יְהוּדִית, הוּא מִנְהַג הַצְּנִיעוּת שֶׁנָּהֲגוּ בְּנוֹת יִשְׂרָאֵל; וְאֵלּוּ הֶן הַדְּבָרִים שְׁאִם עָשָׂת אֶחָד מֵהֶן, עָבְרָה עַל דָּת יְהוּדִית: יוֹצְאָה לַשּׁוּק אוֹ לְמָבוֹי מְפֻלָּשׁ, וְרֹאשָׁהּ פָּרוּעַ וְאֵין עָלֶיהָ רָדִיד כִּשְׁאָר הַנָּשִׁים, אַף עַל פִּי שֶׁשְּׂעָרָהּ מְכֻסֶּה בְּמִטְפַּחַת; אוֹ שֶׁהָיְתָה טוֹוָה בַּשּׁוּק, וּוֶרֶד וְכַיּוֹצֶא בּוֹ כְּנֶגֶד פָּנֶיהָ עַל פַּדַּחְתָּהּ אוֹ עַל לְחָיֶיהָ, כְּדֶרֶךְ שֶׁעוֹשׂוֹת הַגּוֹיוֹת הַפְּרוּצוֹת; אוֹ שֶׁטּוֹוָה בַּשּׁוּק, וּמַרְאָה זְרוֹעוֹתֶיהָ לִבְנֵי אָדָם; אוֹ שֶׁהָיְתָה מְשַׂחֶקֶת עִם הַבַּחוּרִים; אוֹ שֶׁהָיְתָה תּוֹבַעַת הַתַּשְׁמִישׁ מִבַּעְלָהּ בְּקוֹל רָם, עַד שֶׁשְּׁכֵנוֹתֶיהָ שׁוֹמְעוֹת אוֹתָהּ מְדַבֶּרֶת עַל עִסְקֵי תַּשְׁמִישׁ; אוֹ שֶׁהָיְתָה מְקַלֶּלֶת אֲבִי בַּעְלָהּ בִּפְנֵי בַּעְלָהּ.

 עֶזְרָא תִּקַּן שֶׁתִּהְיֶה הָאִשָּׁה חוֹגֶרֶת בַּסֵּינָר תָּמִיד בְּתוֹךְ בֵּיתָהּ, מִשּׁוֹם צְנִיעוּת; וְאִם לֹא חָגְרָה--אֵינָהּ עוֹבֶרֶת עַל דָּת, וְלֹא הִפְסִידָה כְּתֻבָּתָהּ.
וְכֵן אִם יָצְתָה בְּרֹאשָׁהּ פָּרוּעַ, מֵחָצֵר לְחָצֵר בְּתוֹךְ הַמָּבוֹי--הוֹאִיל וּשְׂעָרָהּ מְכֻסֶּה בַּמִּטְפַּחַת, אֵינָהּ עוֹבֶרֶת עַל דָּת.

 הָעוֹבֶרֶת עַל דָּת--צְרִיכָה הַתְרָאָה וְעֵדִים, וְאַחַר כָּךְ תַּפְסִיד כְּתֻבָּתָהּ: עָבְרָה בֵּינוֹ לְבֵינָהּ, וְיָדַע שְׁהִיא עוֹבֶרֶת עַל דָּת, וְהִתְרָה בָּהּ בְּלֹא עֵדִים, וְחָזְרָה וְעָבְרָה--הוּא טוֹעֵן וְאוֹמֵר, עָבְרָה אַחַר הַתְרָאָה, וְהִיא אוֹמֶרֶת, לֹא עָבַרְתִּי כְּלָל, אוֹ לֹא הִתְרוּ בִּי--אִם רָצָה לְהוֹצִיא, הֲרֵי זֶה נוֹתֵן כְּתֻבָּה אַחַר שֶׁתִּשָּׁבַע שֶׁלֹּא עָבְרָה: שְׁאִם תּוֹדֶה שֶׁעָבְרָה אַחַר הַתְרָאָה, אֵין לָהּ כְּלוּם.

 כֵּיצַד הִיא יוֹצְאָה מִשּׁוֹם שֵׁם רָע: כְּגוֹן שֶׁהָיוּ שָׁם עֵדִים שֶׁעָשָׂת דָּבָר מְכֹעָר בְּיוֹתֵר, שֶׁהַדְּבָרִים מַרְאִין שֶׁהָיְתָה שָׁם עֲבֵרָה, אַף עַל פִּי שְׁאֵין שָׁם עֵדוּת בְּרוּרָה בִּזְנוּת.
כֵּיצַד--כְּגוֹן שֶׁהָיְתָה בֶּחָצֵר לְבַדָּהּ, וְרָאוּ רוֹכֵל יוֹצֶא וְנִכְנְסוּ מִיָּד בְּשָׁעַת יְצִיאָתוֹ, וּמָצְאוּ אוֹתָהּ עוֹמֶדֶת מֵעַל הַמִּטָּה, וְהִיא לוֹבֶשֶׁת הַמִּכְנָסַיִם אוֹ חוֹגֶרֶת אֵזוֹרָהּ; אוֹ שֶׁמָּצְאוּ רֹק לַח, לְמַעְלָה מִן הַכִּילָה; אוֹ שֶׁהָיוּ שְׁנֵיהֶם יוֹצְאִים מִמָּקוֹם אָפֵל, אוֹ מַעֲלִין זֶה אֶת זֶה מִן הַבּוֹר, וְכַיּוֹצֶא בּוֹ; אוֹ שֶׁרָאוּ אוֹתוֹ מְנַשֵּׁק עַל פִּי חֲלוּקָהּ; אוֹ שֶׁרָאוּ אוֹתָן מְנַשְּׁקִין זֶה אֶת זֶה, אוֹ מְגַפְּפִין זֶה אֶת זֶה; אוֹ שֶׁנִּכְנְסוּ זֶה אַחַר זֶה, וְהִגִּיפוּ הַדֶּלֶת; וְכַיּוֹצֶא בִּדְבָרִים אֵלּוּ.
אִם רָצָה בַּעְלָהּ לְהוֹצִיאָהּ--תֵּצֵא, וְאֵין לָהּ כְּתֻבָּה; וְאֵין זוֹ צְרִיכָה הַתְרָאָה.

 עוֹבֶרֶת עַל דָּת מֹשֶׁה אוֹ דָּת יְהוּדִית, וְכֵן זוֹ שֶׁעָשָׂת דָּבָר מְכֹעָר--אֵין כּוֹפִין אֶת הַבַּעַל לְהוֹצִיא; אֲבָל אִם רָצָה לְהוֹצִיא, יוֹצִיא.
אַף עַל פִּי שֶׁלֹּא הוֹצִיא, אֵין לָהֶן כְּתֻבָּה: שֶׁהַכְּתֻבָּה תַּקָּנַת חֲכָמִים הִיא, כְּדֵי שֶׁלֹּא תִהְיֶה קַלָּה בְּעֵינָיו לְהוֹצִיאָהּ, וְלֹא הִקְפִּידוּ, אֵלָא עַל בְּנוֹת יִשְׂרָאֵל הַצְּנוּעוֹת; אֲבָל אֵלּוּ הַפְּרוּצוֹת, אֵין לָהֶן תַּקָּנָה זוֹ, אֵלָא תִּהְיֶה קַלָּה, וְקַלָּה לְהוֹצִיאָהּ.

 מִי שֶׁרָאָה אִשְׁתּוֹ שֶׁזִּנָּת, אוֹ שֶׁאָמְרָה לוֹ אַחַת מִקְּרוֹבוֹתָיו אוֹ מִקְּרוֹבוֹתֶיהָ שְׁהוּא מַאֲמִינָם וְסוֹמֶכֶת דַּעְתּוֹ עַל דִּבְרֵיהֶם שֶׁזִּנָּת אִשְׁתּוֹ, בֵּין שֶׁהָיָה הָאוֹמֵר אִישׁ, בֵּין שֶׁהָיְתָה אִשָּׁה--הוֹאִיל וְסָמְכָה דַּעְתּוֹ לְדָבָר זֶה שְׁהוּא אֱמֶת--הֲרֵי זֶה חַיָּב לְהוֹצִיא וְאָסוּר לוֹ לָבוֹא עָלֶיהָ, וְיִתֵּן כְּתֻבָּתָהּ; וְאִם הוֹדָת לוֹ שֶׁזִּנָּת, תֵּצֵא בְּלֹא כְּתֻבָּה.
לְפִיכָּךְ מַשְׁבִּיעָהּ בִּנְקִיטַת חֵפֶץ שֶׁלֹּא זִנָּת תַּחְתָּיו, אִם רָאָה אוֹתָהּ בְּעַצְמוֹ, וְאַחַר כָּךְ תִּגְבֶּה כְּתֻבָּתָהּ; אֲבָל בְּדִבְרֵי אֶחָד, אֵינוּ יָכוֹל לְהַשְׁבִּיעָהּ אֵלָא עַל יְדֵי גִּלְגּוּל.

 אָמְרָה לוֹ אִשְׁתּוֹ שֶׁזִּנָּת תַּחְתָּיו בִּרְצוֹנָהּ--אֵין מַשְׁגִּיחִין בִּדְבָרֶיהָ, שֶׁמֶּא עֵינֶיהָ נָתְנָה בְּאַחֵר; אֲבָל אִבְּדָה כְּתֻבָּתָהּ עִיקָר וְתוֹסֶפֶת, וְאִבְּדָה הַבְּלָיוֹת--שֶׁהֲרֵי הוֹדָת בִּזְנוּת.
וְאִם הָיָה מַאֲמִינָהּ וְסוֹמֶכֶת דַּעְתּוֹ עַל דְּבָרֶיהָ, הֲרֵי זֶה חַיָּב לְהוֹצִיא.
וְאֵין בֵּית דִּין כּוֹפִין אֶת הָאִישׁ לְגָרַשׁ אֶת אִשְׁתּוֹ, בְּדָבָר מִדְּבָרִים אֵלּוּ, עַד שֶׁיָּבוֹאוּ שְׁנֵי עֵדִים וְיָעִידוּ שֶׁזִּנָּת אֵשֶׁת זֶה בִּפְנֵיהֶם לִרְצוֹנָהּ, וְאַחַר כָּךְ כּוֹפִין אוֹתוֹ לְהוֹצִיא.

 הָאִשָּׁה שֶׁזִּנָּת תַּחַת בַּעְלָהּ בִּשְׁגָגָה, אוֹ בְּאֹנֶס--הֲרֵי זוֹ מֻתֶּרֶת לְבַעְלָהּ: שֶׁנֶּאֱמָר "וְהִיא לֹא נִתְפָּשָׂה" --הַא נִתְפְּסָה, מֻתֶּרֶת, בֵּין שֶׁאֲנָסָהּ יִשְׂרָאֵל, בֵּין שֶׁאֲנָסָהּ גּוֹי.
וְכָל שֶׁתְּחִלַּת בִּיאָתָהּ בְּאֹנֶס, אַף עַל פִּי שֶׁסּוֹפָהּ בְּרָצוֹן, וְאַפִלּוּ אָמְרָה הַנִּיחוּ לוֹ, שֶׁאִלְמָלֵא לֹא אָנַס אוֹתִי הָיִיתִי שׂוֹכְרַתּוּ--הֲרֵי זוֹ מֻתֶּרֶת, שֶׁהַיֵּצֶר לְבָשָׁהּ: מִתְּחִלָּתָהּ, בְּאֹנֶס הָיְתָה.

 נָשִׁים שֶׁגָּנְבוּ אוֹתָן לִסְטִים--הֲרֵי הֶן כִּשְׁבוּיוֹת שְׁהֶן אֲנוּסוֹת, וּמֻתָּרוֹת לְבַעְלֵיהֶן; וְאִם הִנִּיחוּם, וְהָלְכוּ לַלִּסְטִים מֵעַצְמָן--הֲרֵי אֵלּוּ בְּרָצוֹן, וַאֲסוּרוֹת לְבַעְלֵיהֶן.
וְדִין הַשּׁוֹגֶגֶת וְדִין הַנֶּאֱנֶסֶת אֶחָד הוּא, שֶׁהַשְּׁגָגָה צַד אֹנֶס יֵשׁ בָּהּ.

 בַּמֶּה דְּבָרִים אֲמוּרִים, בְּשֶׁהָיָה בַּעְלָהּ יִשְׂרָאֵל; אֲבָל אֵשֶׁת כּוֹהֵן שֶׁשָּׁגְגָה אוֹ שֶׁנֶּאְנְסָה, אֲסוּרָה לְבַעְלָהּ--שֶׁהֲרֵי נַעֲשָׂת זוֹנָה מִכָּל מָקוֹם, וְהוּא אָסוּר בְּזוֹנָה כְּמוֹ שֶׁיִּתְבָּאַר בְּהִלְכּוֹת אִסּוּרֵי בִּיאָה.
וְאֶחָד אֵשֶׁת יִשְׂרָאֵל אוֹ אֵשֶׁת כּוֹהֵן שֶׁנֶּאְנְסָה--כְּתֻבָּתָהּ קַיֶּמֶת, הָעִיקָר וְהַתּוֹסֶפֶת; וְלֹא הִפְסִידָה כְּלוּם.
וְכוֹפִין אֶת הַכּוֹהֵן לִתֵּן לָהּ כְּתֻבָּתָהּ, וּלְגָרְשָׁהּ.

 אֵשֶׁת כּוֹהֵן שֶׁאָמְרָה לְבַעְלָהּ, נֶאֱנַסְתִּי, אוֹ שֶׁשָּׁגִיתִי וְנִבְעַלְתִּי לְאַחֵר--אֵינוּ חוֹשֵׁשׁ לִדְבָרֶיהָ, שֶׁמֶּא עֵינֶיהָ נָתְנָה בְּאַחֵר; וְאִם הָיְתָה נֶאֱמֶנֶת לוֹ, אוֹ שֶׁאָמַר לוֹ אָדָם שְׁהוּא סוֹמֵךְ עַל דְּבָרָיו--יוֹצִיא, וְיִתֵּן כְּתֻבָּה.

 הָאוֹמֵר לְאִשְׁתּוֹ בִּפְנֵי שְׁנַיִם, אַל תִּסָּתְרִי עִם פְּלוֹנִי, וְנִכְנְסָה עִמּוֹ לְסֵתֶר בִּפְנֵי עֵדִים, וְשָׁהָת כְּדֵי טֻמְאָה--הֲרֵי זוֹ אֲסוּרָה עַל בַּעְלָהּ, עַד שֶׁיַּשְׁקֶנָּה מֵי הַמָּרִים כְּמוֹ שֶׁיִּתְבָּאַר בְּהִלְכּוֹת סוֹטָה.

וְאִם מֵת קֹדֶם שֶׁיַּשְׁקֶנָּה--אֵין לָהּ כְּתֻבָּה, וְאַף עַל פִּי שֶׁלֹּא מָצְאוּ דָּבָר מְכֹעָר: שְׁאֵין לָךְ דָּבָר מְכֹעָר יוֹתֵר מִזֶּה.
וְהַיּוֹם, שְׁאֵין שָׁם מֵי סוֹטָה, נֶאְסְרָה עָלָיו אִסּוּר עוֹלָם; וְתֵצֵא בְּלֹא כְּתֻבָּה, לֹא עִיקָר וְלֹא תוֹסֶפֶת, שֶׁהֲרֵי מַעֲשֶׂיהָ הָרָעִים גָּרְמוּ לָהּ לְהֵאָסֵר.

 אָמַר לָהּ בֵּינוֹ לְבֵינָהּ, אַל תִּסָּתְרִי עִם פְּלוֹנִי, וְרָאָה אוֹתָהּ שֶׁנִּסְתְּרָה עִמּוֹ, וְשָׁהָת כְּדֵי טֻמְאָה--הֲרֵי זוֹ אֲסוּרָה עָלָיו בַּזְּמָן הַזֶּה שְׁאֵין שָׁם מֵי סוֹטָה; וְחַיָּב לְהוֹצִיא, וְיִתֵּן כְּתֻבָּה.
וְאִם הוֹדָת שֶׁנִּסְתְּרָה אַחַר שֶׁהִתְרָה בָּהּ, תֵּצֵא בְּלֹא כְּתֻבָּה; וּלְפִיכָּךְ מַשְׁבִּיעָהּ עַל זֶה, וְאַחַר כָּךְ יִתֵּן כְּתֻבָּה.

הִלְכּוֹת אִישׁוּת פֵּרֶק כה 
הַנּוֹשֵׂא אִשָּׁה סְתָם, וְנִמְצְאוּ עָלֶיהָ נְדָרִים--תֵּצֵא בְּלֹא כְּתֻבָּה, לֹא עִיקָר וְלֹא תוֹסֶפֶת: בְּאֵלּוּ נְדָרִים אָמְרוּ--שֶׁלֹּא תֹאכַל בָּשָׂר, אוֹ שֶׁלֹּא תִשְׁתֶּה יַיִן, אוֹ שֶׁלֹּא תִתְקַשַּׁט בְּמִינֵי צִבְעוֹנִין; וְהוּא הַדִּין, לִשְׁאָר הַמִּינִים שֶׁדֶּרֶךְ כָּל אַנְשֵׁי הַמָּקוֹם לְהִתְקַשַּׁט בָּהֶן.
אֲבָל אִם נִמְצָא עָלֶיהָ נֶדֶר אַחֵר חוּץ מֵאֵלּוּ, לֹא הִפְסִידָה כְּלוּם.

וְכֵן הַכּוֹנֵס אִשָּׁה סְתָם, וְנִמְצָא בָּהּ מוּם מִמּוּמֵי נָשִׁים שֶׁכְּבָר בֵּאַרְנוּם, וְלֹא יָדַע הַבַּעַל בְּמוּם זֶה, וְלֹא שָׁמַע בּוֹ וְרָצָה--הֲרֵי זוֹ תֵּצֵא בְּלֹא כְּתֻבָּה, לֹא עִיקָר וְלֹא תוֹסֶפֶת.

כֵּיצַד: הָיָה מֶרְחֵץ בָּעִיר, וְהָיוּ לוֹ קְרוֹבִים--אֵינוּ יָכוֹל לוֹמַר לֹא יָדַעְתִּי מוּמִין אֵלּוּ, וְאַפִלּוּ מוּמִין שֶׁבַּסֵּתֶר, מִפְּנֵי שְׁהוּא בּוֹדֵק בִּקְרוֹבוֹתָיו, וַחֲזָקָה שֶׁשָּׁמַע וְרָצָה.
וְאִם אֵין שָׁם מֶרְחֵץ, אוֹ שֶׁלֹּא הָיוּ לוֹ קְרוֹבִים--טוֹעֵן בְּמוּמִין שֶׁבַּסֵּתֶר; וְנִכְפֶּה בְּעִתִּים יְדוּעִים, הֲרֵי הוּא מִמּוּמֵי סֵתֶר.
אֲבָל בְּמוּמִין שֶׁבַּגָּלוּי, אֵינוּ יָכוֹל לִטְעֹן, שֶׁהֲרֵי הַכֹּל רוֹאִין אוֹתָן וְאוֹמְרִין לוֹ, וְחֶזְקָתוֹ שֶׁשָּׁמַע וְנִתְפַּיַּס.

דָּבָר יָדוּעַ הוּא שְׁאֵין דִּין זֶה אֵלָא בְּאוֹתָן הַמְּקוֹמוֹת שֶׁהָיָה מִנְהַג הַנָּשִׁים שָׁם לְהַלַּךְ בַּשּׁוּק וּפְנֵיהֶן גְּלוּיוֹת, וְהַכֹּל יוֹדְעִין אוֹתָן וְאוֹמְרִין זוֹ הִיא בִּתּוֹ שֶׁלִּפְלוֹנִי וְזוֹ הִיא אֲחוֹתוֹ שֶׁלִּפְלוֹנִי, כְּמוֹ עָרֵי אֱדוֹם בַּזְּמָן הַזֶּה.
אֲבָל מְקוֹמוֹת שְׁאֵין דֶּרֶךְ הַבָּנוֹת שָׁם לָצֵאת לַשּׁוּק כְּלָל, וְאִם תֵּצֵא הַבַּת לַמֶּרְחֵץ בַּנֶּשֶׁף, תֵּצֵא מִתְנַכְּרָה וְלֹא יִרְאֶה אוֹתָהּ אָדָם חוּץ מִקְּרוֹבוֹתֶיהָ--הֲרֵי זֶה טוֹעֵן אַף בְּמוּמִין שֶׁבַּגָּלוּי: וְהוּא שֶׁלֹּא הָיָה שָׁם מֶרְחֵץ, אוֹ שֶׁלֹּא הָיְתָה לוֹ קְרוֹבָה לִבְדֹּק בָּהּ.

אֲבָל אִם הָיָה שָׁם מֶרְחֵץ בְּעִיר זוֹ שְׁאֵין דֶּרֶךְ הַנָּשִׁים לָצֵאת בָּהּ וּפְנֵיהֶם מְגֻלּוֹת, וְיֵשׁ לוֹ קְרוֹבָה--אֵינוּ יָכוֹל לִטְעֹן, שֶׁהֲרֵי הַכֹּל רוֹאִין אוֹתָהּ עֲרֻמָּה בַּמֶּרְחֵץ.
וְאִם דַּרְכָּן לְהֵחָבֵא וּלְהִתְנַכַּר אַף בַּמֶּרְחֵץ, וְשֶׁתִּהְיֶה הַבַּת רוֹחֶצֶת בַּלַּיְלָה, אוֹ בְּבַיִת קָטָן שֶׁבַּמֶּרְחֵץ לְבַדָּהּ, עַד שֶׁלֹּא תֵרָאֶה וְלֹא תִוָּדַע--הֲרֵי זֶה טוֹעֵן אַף בְּמוּמִין שֶׁבַּגָּלוּי: שֶׁדְּבָרִים אֵלּוּ דְּבָרִים שֶׁלְּטַעַם הֶם, וְאֵינָם גְּזֵרַת הַכָּתוּב.

 הוֹרוּ מִקְצַת הַגְּאוֹנִים שֶׁזֶּה שֶׁאָמְרוּ חֲכָמִים מִפְּנֵי שְׁהוּא בּוֹדֵק בִּקְרוֹבוֹתָיו--אֵינָן קְרוֹבוֹתָיו בִּלְבָד, אֵלָא מְיֻדָּעָיו; וְאַפִלּוּ הָיָה גָּר בָּעִיר, וְאֵין לוֹ קָרוֹב כְּלָל--אִם יֵשׁ שָׁם מֶרְחֵץ, אֵינוּ יָכוֹל לִטְעֹן: שֶׁאִפְשָׁר שֶׁיִּהְיוּ לוֹ רֵעִים, וְאוֹמֵר לְאֶחָד מֵרֵעָיו שֶׁתִּבְדֹּק לוֹ אִשְׁתּוֹ אוֹ אֲחוֹתוֹ עַל פְּלוֹנִית; וּלְפִיכָּךְ חֶזְקָתוֹ שֶׁשָּׁמַע וְנִתְפַּיַּס.
וְלֹא יֵרָאֶה לִי דִּין זֶה, שְׁאֵין כָּל אָדָם מוֹצִיא כָּל מַה שֶׁבְּלִבּוֹ מִדְּבָרִים אֵלּוּ לַכֹּל, אֵלָא לִקְרוֹבָיו; וְעוֹד שְׁאֵין דַּעְתּוֹ סוֹמֶכֶת, אֵלָא לְדִבְרֵי קְרוֹבָיו בְּיוֹתֵר.

 כֵּיצַד הִיא טְעָנַת הַמּוּמִין: אִם הָיוּ הַמּוּמִין שֶׁנִּמְצְאוּ בָּהּ מוּמִין שֶׁוַּדַּאי הָיוּ בָּהּ קֹדֶם שֶׁתִּתְאָרַס, כְּגוֹן אֶצְבָּע יְתֵרָה וְכַיּוֹצֶא בָּהּ--עַל הָאָב לְהָבִיא רְאָיָה שֶׁיָּדַע בָּהֶן הַבַּעַל וְרָצָה, אוֹ שֶׁחֶזְקָתוֹ שֶׁיָּדַע; וְאִם לֹא הֵבִיא, תֵּצֵא בְּלֹא כְּתֻבָּה כְּלָל.

הָיוּ מוּמִין שֶׁאִפְשָׁר שֶׁנֻּלְּדוּ אַחַר הָאֵרוּסִין--אִם נִמְצְאוּ בָּהּ אַחַר שֶׁנִּכְנְסָה לְבֵית בַּעְלָהּ--עַל הַבַּעַל לְהָבִיא רְאָיָה שֶׁעַד שֶׁלֹּא נִתְאָרְסָה הָיוּ בָּהּ, וְהָיָה מֶקָּחוֹ מֶקַּח טְעוּת; וְאִם נִמְצְאוּ בָּהּ וְהִיא בְּבֵית אָבִיהָ--עַל הָאָב לְהָבִיא רְאָיָה שֶׁאַחַר הָאֵרוּסִין נֻלְּדוּ, וְנִסְתַּחֲפָה שָׂדֵהוּ.

 הֵבִיא הַבַּעַל רְאָיָה שֶׁעַד שֶׁלֹּא נִתְאָרְסָה הָיוּ בָּהּ, אוֹ שֶׁהוֹדָת לוֹ בְּכָּךְ, וְהֵבִיא הָאָב רְאָיָה שֶׁרָאָה וְשָׁתַק וְנִתְפַּיַּס, אוֹ שֶׁחֶזְקָתוֹ שֶׁיָּדַע בָּהֶן וְנִתְפַּיַּס--הֲרֵי זֶה חַיָּב בִּכְתֻבָּתָהּ.

 בָּא עַל אִשְׁתּוֹ וְשָׁהָה כַּמָּה יָמִים, וְטָעַן שֶׁמּוּם זֶה לֹא נִרְאָה לִי עַד עַתָּה--אַפִלּוּ הָיָה בְּתוֹךְ הַקְּמָטִים, אוֹ בְּכַף הָרֶגֶל--אֵין שׁוֹמְעִין לוֹ: חֲזָקָה שְׁאֵין אָדָם שׁוֹתֶה בְּכוֹס אֵלָא אִם כֵּן בּוֹדְקוֹ יָפֶה יָפֶה, וְחֶזְקָתוֹ שֶׁיָּדַע וְרָצָה.

 הַנּוֹשֵׂא אִשָּׁה, וְנִמְצֵאת שְׁאֵין לָהּ וֶסֶת קְבוּעָה לְנִדָּתָהּ, אֵלָא לֹא תַרְגִּישׁ בְּעַצְמָהּ, עַד שֶׁתִּרְאֶה דָּם נִדָּה--הֲרֵי זוֹ לֹא תְשַׁמַּשׁ אֵלָא בִּשְׁנֵי עִדִּים שֶׁבּוֹדֶקֶת בָּהֶן עַצְמָהּ, אֶחָד לִפְנֵי הַתַּשְׁמִישׁ וְאֶחָד לְאַחַר הַתַּשְׁמִישׁ: חוּץ מִן הָעֵד שֶׁלְּאִישׁ שֶׁמְּקַנֵּחַ בּוֹ עַצְמוֹ, כְּמוֹ שֶׁיִּתְבָּאַר בְּהִלְכּוֹת אִסּוּרֵי בִּיאָה.
וְאַף עַל פִּי שֶׁמּוּם גָּדוֹל הוּא זֶה, לֹא הִפְסִידָה כְּלוּם, שֶׁהֲרֵי בּוֹדֶקֶת עַצְמָהּ תְּחִלָּה, וּמְשַׁמֶּשֶׁת.

הֲרֵי שֶׁבָּדְקָה עַצְמָהּ וְנִבְעֲלָה, וּבְעֵת שֶׁקִּנְּחָה עַצְמָהּ הִיא וְהוּא נִמְצָא דָּם עַל עֵד שֶׁלָּהּ אוֹ עַל עֵד שֶׁלּוֹ--אִם אֵרַע זֶה פַּעַם אַחַר פַּעַם, שְׁלוֹשָׁה פְּעָמִים סְמוּכוֹת זוֹ לְזוֹ--הֲרֵי זוֹ אֲסוּרָה לִשְׁכַּב עִם בַּעְלָהּ, וְתֵצֵא בְּלֹא כְּתֻבָּה, לֹא עִיקָר וְלֹא תוֹסֶפֶת, וְאֵין לָהּ תְּנָאי מִתְּנָאיֵי כְּתֻבָּה: שֶׁהֲרֵי אֵינָהּ רְאוּיָה לְתַשְׁמִישׁ.
וְיוֹצִיא, וְלֹא יַחְזִיר לְעוֹלָם--שֶׁמֶּא תִּתְרַפָּא, וְנִמְצָא שֶׁלֹּא גָמַר לְגָרְשָׁהּ בְּשָׁעַת גֵּרוּשִׁין.
וּמֻתֶּרֶת לְהִנָּשֵׂא לְאַחֵר, כְּמוֹ שֶׁיִּתְבָּאַר בְּעִנְיַן הַנִּדָּה.

 בַּמֶּה דְּבָרִים אֲמוּרִים, בְּשֶׁהָיְתָה כָּךְ מִתְּחִלַּת נִשּׂוּאֶיהָ, וּמִבְּעִילָה רִאשׁוֹנָה רָאָת דָּם; אֲבָל אִם אֵרַע לָהּ חֹלִי זֶה אַחַר שֶׁנִּשֵּׂאת, נִסְתַּחֲפָה שָׂדֵהוּ.
לְפִיכָּךְ אִם בָּעַל פַּעַם אַחַת וְלֹא נִמְצָא דָּם, וְאַחַר כָּךְ חָזְרָה לִהְיוֹת רוֹאָה דָּם בְּכָל עֵת תַּשְׁמִישׁ--יוֹצִיא, וְיִתֵּן כְּתֻבָּה כֻּלָּהּ; וְלֹא יַחְזִיר עוֹלָמִית, כְּמוֹ שֶׁבֵּאַרְנוּ.
וְכֵן כָּל אִשָּׁה שֶׁנֻּלְּדוּ בָּהּ מוּמִין אַחַר שֶׁנִּשֵּׂאת, אַפִלּוּ נַעֲשָׂת מֻכַּת שְׁחִין--אִם רָצָה, יְקַיַּם; וְאִם רָצָה לְהוֹצִיא, יִתֵּן כְּתֻבָּה.

 הָאִישׁ שֶׁנֻּלְּדוּ בּוֹ מוּמִין אַחַר שֶׁנָּשָׂא, אַפִלּוּ נִקְטְעָה יָדוֹ אוֹ רַגְלוֹ, אוֹ נִסְמֵית עֵינוֹ, וְלֹא רָצָת אִשְׁתּוֹ לֵישֵׁב עִמּוֹ--אֵין כּוֹפִין אוֹתוֹ לְהוֹצִיא וְלִתֵּן כְּתֻבָּה: אֵלָא אִם רָצָת, תֵּשֵׁב; וְאִם לֹא רָצָת, תֵּצֵא בְּלֹא כְּתֻבָּה כְּדִין כָּל אִשָּׁה מוֹרֶדֶת.

אֲבָל אִם נֻלַּד לוֹ רֵיחַ הַפֶּה, אוֹ רֵיחַ הַחֹטֶם, אוֹ שֶׁחָזַר לְלַקַּט צוֹאַת כְּלָבִים, אוֹ לַחְצֹב נְחֹשֶׁת מֵעִיקָרוֹ, אוֹ לְעַבַּד עוֹרוֹת--כּוֹפִין אוֹתוֹ לְהוֹצִיא, וְלִתֵּן כְּתֻבָּה; וְאִם רָצָת תֵּשֵׁב עִם בַּעְלָהּ, תֵּשֵׁב.

 נַעֲשָׂה הָאִישׁ מֻכֵּה שְׁחִין--כּוֹפִין אוֹתוֹ לְהוֹצִיא, וְיִתֵּן כְּתֻבָּה.
וְאַף עַל פִּי שְׁהִיא רוֹצָה לֵישֵׁב, אֵין שׁוֹמְעִין לָהּ, אֵלָא מַפְרִישִׁין אוֹתָן בְּעַל כָּרְחָן, מִפְּנֵי שְׁהִיא מְמִקַּתּוּ; וְאִם אָמְרָה, אֵשֵׁב עִמּוֹ בְּעֵדִים, כְּדֵי שֶׁלֹּא יָבוֹא עָלֶיהָ--שׁוֹמְעִין לָהּ.

 מִי שֶׁהָיָה בַּעְלָהּ בַּעַל רֵיחַ פֶּה, אוֹ רֵיחַ חֹטֶם, אוֹ מְלַקֵּט צוֹאַת כְּלָבִים, וְכַיּוֹצֶא בָּהֶן, וּמֵת, וְנָפְלָה לִפְנֵי אָחִיו, וְיֵשׁ בּוֹ אוֹתוֹ מוּם שֶׁהָיָה בְּבַעְלָהּ--יְכוּלָה הִיא לוֹמַר, לְאָחִיךָ הָיִיתִי יְכוּלָה לְקַבַּל, וְלָךְ אֵינִי יְכוּלָה לְקַבַּל; וְיַחְלֹץ, וְיִתֵּן כְּתֻבָּה.

הִלְכּוֹת גֵּרוּשִׁין 
יֵשׁ בִּכְלָלָן שְׁתֵּי מִצְווֹת--אַחַת מִצְוַת עֲשֵׂה, וְהוּא שֶׁיְּגָרַשׁ הַמְּגָרֵשׁ בְּסֵפֶר; שְׁנִיָּה מִצְוַת לֹא תַעֲשֶׂה, וְהוּא שֶׁלֹּא יַחְזִיר גְּרוּשָׁתוֹ מִשֶּׁנִּשֵּׂאת.
וּבֵאוּר שְׁתֵּי מִצְווֹת אֵלּוּ בִּפְרָקִים אֵלּוּ.

הִלְכּוֹת גֵּרוּשִׁין פֵּרֶק א 
אֵין הָאִשָּׁה מִתְגָּרֶשֶׁת אֵלָא בִּכְתָב שֶׁיַּגִּיעַ לָהּ, וּכְתָב זֶה הוּא הַנִּקְרָא גֶּט; וַעֲשָׂרָה דְּבָרִים הֶן עִיקַר הַגֵּרוּשִׁין מִן הַתּוֹרָה, וְאֵלּוּ הֶן--שֶׁלֹּא יְגָרַשׁ הָאִישׁ אֵלָא בִּרְצוֹנוֹ, וְשֶׁיְּגָרַשׁ בִּכְתָב לֹא בְּדָבָר אַחֵר, וְשֶׁיִּהְיֶה עִנְיַן הַכְּתָב שֶׁגֵּרְשָׁהּ וֶהֱסִירָהּ מִקִּנְיָנוֹ, וְשֶׁיִּהְיֶה עִנְיָנוֹ דָּבָר הַכּוֹרֵת בֵּינוֹ לְבֵינָהּ, וְשֶׁיִּהְיֶה נִכְתָּב לִשְׁמָהּ, וְשֶׁלֹּא יִהְיֶה מְחֻסָּר מַעֲשֶׂה אַחַר כְּתִיבָתוֹ אֵלָא נְתִינָתוֹ לָהּ, וְשֶׁיִּתְּנֶנּוּ לָהּ, וְשֶׁיִּתְּנֶנּוּ לָהּ בִּפְנֵי עֵדִים, וְשֶׁיִּתְּנֶנּוּ לָהּ בְּתוֹרַת גֵּרוּשִׁין, וְשֶׁיִּהְיֶה הַבַּעַל אוֹ שְׁלוּחוֹ הוּא שֶׁנּוֹתְנוֹ לָהּ.
וּשְׁאָר הַדְּבָרִים שֶׁבַּגֶּט--כְּגוֹן הַזְּמָן, וַחֲתִימַת הָעֵדִים, וְכַיּוֹצֶא בָּהֶן--הַכֹּל מִדִּבְרֵי סוֹפְרִים.

וּמְנַיִן שֶׁעֲשָׂרָה דְּבָרִים אֵלּוּ מִן הַתּוֹרָה, שֶׁנֶּאֱמָר "וְהָיָה אִם-לֹא תִמְצָא-חֵן בְּעֵינָיו ...
וְכָתַב לָהּ סֵפֶר כְּרִיתֻת וְנָתַן בְּיָדָהּ, וְשִׁלְּחָהּ מִבֵּיתוֹ" : "אִם-לֹא תִמְצָא-חֵן בְּעֵינָיו"--מְלַמֵד שְׁאֵינוּ מְגָרֵשׁ, אֵלָא בִּרְצוֹנוֹ; וְאִם נִתְגָּרְשָׁה שֶׁלֹּא בִּרְצוֹנוֹ, אֵינָהּ מְגֹרֶשֶׁת.
אֲבָל הָאִשָּׁה מִתְגָּרֶשֶׁת לִרְצוֹנָהּ, וְשֶׁלֹּא לִרְצוֹנָהּ.

"וְכָתַב" --מְלַמֵּד שְׁאֵינָהּ מִתְגָּרֶשֶׁת, אֵלָא בִּכְתָב.
"לָהּ" --לִשְׁמָהּ.
"סֵפֶר כְּרִיתֻת" --דָּבָר הַכּוֹרֵת בֵּינוֹ לְבֵינָהּ, שֶׁלֹּא יִשָּׁאֵר לוֹ עָלֶיהָ רְשׁוּת; וְאִם עֲדַיִן לֹא נִכְרַת בֵּינוֹ לְבֵינָהּ, אֵינָהּ מְגֹרֶשֶׁת כְּמוֹ שֶׁיִּתְבָּאַר.

"וְנָתַן בְּיָדָהּ" --מְלַמֵד שְׁאֵינָהּ מִתְגָּרֶשֶׁת עַד שֶׁיִּנָּתֵן הַגֶּט לְיָדָהּ, אוֹ לְיַד שְׁלוּחָהּ שְׁהוּא כְּיָדָהּ, אוֹ לַחֲצֵרָהּ: שֶׁהַכֹּל כְּיָדָהּ, כְּמוֹ שֶׁיִּתְבָּאַר.
"וְשִׁלְּחָהּ" --שֶׁיִּהְיֶה עִנְיַן הַגֶּט שְׁהוּא הַמְּשַׁלֵּחַ אוֹתָהּ, לֹא שֶׁיְּשַׁלַּח עַצְמוֹ מִמֶּנָּה.

 כֵּיצַד: כָּתַב לָהּ, הֲרֵי אַתְּ מְשֻׁלַּחַת, הֲרֵי אַתְּ מְגֹרֶשֶׁת, הֲרֵי אַתְּ לְעַצְמִיךְ, הֲרֵי אַתְּ מֻתֶּרֶת לְכָל אָדָם, וְכָל כַּיּוֹצֶא בְּזֶה הָעִנְיָן--הֲרֵי זוֹ מְגֹרֶשֶׁת; וְגוּפוֹ שֶׁלַּגֶּט, הֲרֵי אַתְּ מֻתֶּרֶת לְכָל אָדָם.
אֲבָל אִם כָּתַב לָהּ, אֵינִי בַּעְלִיךְ, אֵינִי אֲרוּסִיךְ, אֵינִי אִישִׁיךְ--אֵין זֶה גֶּט: שֶׁנֶּאֱמָר "וְשִׁלְּחָהּ" , לֹא שֶׁיְּשַׁלַּח עַצְמוֹ.
וְכֵן הַכּוֹתֵב לְאִשְׁתּוֹ, הֲרֵי אַתְּ בַּת חוֹרִין--אֵינוּ גֶּט.

 זֶה שֶׁנֶּאֱמָר בַּתּוֹרָה "וְשִׁלְּחָהּ מִבֵּיתוֹ" , אֵין עִנְיָנוֹ שֶׁלֹּא יִגְמְרוּ גֵּרוּשֶׁיהָ עַד שֶׁתֵּצֵא מִבֵּיתוֹ; אֵלָא מִשֶּׁיַּגִּיעַ הַגֶּט לְיָדָהּ, גָּמְרוּ גֵּרוּשֶׁיהָ, וְאַף עַל פִּי שֶׁעֲדַיִן הִיא בְּבֵיתוֹ, כְּמוֹ שֶׁיִּתְבָּאַר.
לֹא נֶאֱמָר "וְשִׁלְּחָהּ" אֵלָא שְׁאִם גֵּרַשׁ וְלֹא הוֹצִיאָהּ מִבֵּיתוֹ, הֲרֵי זֶה כְּמִי שֶׁגֵּרַשׁ וְהִחְזִיר גְּרוּשָׁתוֹ; לְפִיכָּךְ צְרִיכָה מִמֶּנּוּ גֶּט שֵׁנִי, כְּמוֹ שֶׁיִּתְבָּאַר.

 וּמְנַיִן שֶׁלֹּא יִהְיֶה מְחֻסָּר מַעֲשֵׂה אַחַר כְּתִיבָתוֹ--שֶׁנֶּאֱמָר "וְכָתַב ...
וְנָתַן" , מִי שְׁאֵינוּ מְחֻסָּר אֵלָא כְּתִיבָה וּנְתִינָה הוּא הַגֶּט הַכָּשֵׁר; יָצָא דָּבָר שֶׁמְּחֻסַּר קְצִיצָה אַחַר הַכְּתִיבָה.
לְפִיכָּךְ אִם כָּתַב הַגֶּט עַל קֶרֶן הַפָּרָה, נוֹתֵן לָהּ אֶת הַפָּרָה; וְאִם חָתַךְ הַקֶּרֶן אַחַר שֶׁכָּתַב, וּנְתָנוֹ לָהּ--אֵינוּ גֶּט.
וְכֵן אִם כָּתַב בַּמְּחֻבָּר--אַף עַל פִּי שֶׁחָתְמוּ בּוֹ הָעֵדִים אַחַר שֶׁתְּלָשׁוֹ, וּנְתָנוֹ לָהּ--אֵינוּ גֶּט.

 אֵין כּוֹתְבִין בַּמְּחֻבָּר לַקַּרְקָע, אַפִלּוּ טֹפֶס הַגֶּט; כָּתַב הַטֹּפֶס בַּמְּחֻבָּר, וּתְלָשׁוֹ וְאַחַר כָּךְ כָּתַב שֵׁם הָאִישׁ, וְשֵׁם הָאִשָּׁה, וְהַזְּמָן, וַהֲרֵי אַתְּ מֻתֶּרֶת לְכָל אָדָם, וַחֲתָמוֹ, וּנְתָנוֹ לָהּ--כָּשֵׁר.
כָּתַב כָּל הַגֶּט עַל עַלֶּה הַזָּרוּעַ בַּעֲצִיץ נָקוּב--אַף עַל פִּי שֶׁנָּתַן לָהּ הָעֲצִיץ כֻּלּוֹ, הַגֶּט פָּסוּל--גְּזֵרָה, שֶׁמֶּא יִקְטֹם; אֲבָל כּוֹתֵב הוּא עַל חַרְסוֹ שֶׁלַּעֲצִיץ, וְנוֹתְנוֹ לָהּ.

וּמְנַיִן שְׁאֵינוּ נוֹתְנוֹ לָהּ אֵלָא בְּתוֹרַת גֵּרוּשִׁין--שֶׁנֶּאֱמָר "סֵפֶר כְּרִיתֻת וְנָתַן בְּיָדָהּ" , שֶׁיִּתֵּן אוֹתוֹ בְּתוֹרַת סֵפֶר כְּרִיתוּת.
אֲבָל אִם נְתָנוֹ לָהּ בְּתוֹרַת שְׁהוּא שְׁטָר חוֹב אוֹ מְזוּזָה, אוֹ שֶׁנְּתָנוֹ בְּיָדָהּ וְהִיא יְשֵׁנָה וְנֵעוֹרָה וַהֲרֵי הוּא בְּיָדָהּ--אֵינוּ גֶּט; וְאִם אָמַר לָהּ אַחַר כָּךְ, הֲרֵי הוּא גִּטִּיךְ--הֲרֵי זֶה גֶּט.

אָמַר לָעֵדִים, רְאוּ גֶּט שֶׁאֲנִי נוֹתֵן לָהּ, וְחָזַר וְאָמַר לָהּ, כִּנְסִי שְׁטָר חוֹב זֶה--הֲרֵי זֶה כָּשֵׁר, שֶׁהֲרֵי הוֹדִיעַ אֶת הָעֵדִים שֶׁנְּתָנוֹ בְּתוֹרַת גֵּרוּשִׁין, וְזֶה שֶׁאָמַר לָהּ שְׁטָר חוֹב, מִפְּנֵי שֶׁנִּכְלַם מִמֶּנָּה.

הַמְּגָרֵשׁ צָרִיךְ שֶׁיֹּאמַר לָהּ כְּשֶׁיִּתֵּן לָהּ הַגֶּט, הֲרֵי זֶה גִּטִּיךְ, אוֹ הוּא גִּטִּיךְ, וְכַיּוֹצֶא בְּזֶה; וְאִם נָתַן בְּיָדָהּ וְלֹא אָמַר כְּלוּם, הֲרֵי זֶה פָּסוּל.
בַּמֶּה דְּבָרִים אֲמוּרִים, בְּשֶׁלֹּא הָיָה מְדַבֵּר עִמָּהּ עַל עִסְקֵי גִּטָּהּ; אֲבָל אִם הָיָה מְדַבֵּר עִמָּהּ עַל עִסְקֵי גִּטָּהּ, וְנָטַל הַגֶּט, וְנָתַן בְּיָדָהּ, וְלֹא אָמַר כְּלוּם--הֲרֵי זֶה גֶּט כָּשֵׁר.

גֶּט שֶׁהָיָה מֻנָּח עַל הָאָרֶץ, וְאָמַר לָהּ, טְלִי גִּטִּיךְ מֵעַל גַּבֵּי קַרְקָע, וּנְטָלַתּוּ, אוֹ שֶׁהָיָה קָשׁוּר עַל יָדוֹ אוֹ עַל יְרֵכוֹ, וּשְׁלָפַתּוּ מִמֶּנּוּ--אַף עַל פִּי שֶׁאָמַר לָהּ אַחַר שֶׁבָּא לְיָדָהּ, הֲרֵי הוּא גִּטִּיךְ--אֵינוּ גֶּט: שֶׁנֶּאֱמָר "וְנָתַן בְּיָדָהּ" , לֹא שֶׁתִּקַּח הִיא מֵעַצְמָהּ; וַהֲרֵי לֹא נָתַן לָהּ, לֹא הוּא וְלֹא שְׁלוּחוֹ.
אֲבָל אִם הִרְכִּין לָהּ בְּגוּפוֹ, אוֹ הִטָּה יָדוֹ עַד שֶׁשָּׁלְפָה הַגֶּט מֵעָלָיו, וְאָמַר לָהּ, הֲרֵי זֶה גִּטִּיךְ--הֲרֵי זֶה גֶּט.

וּמְנַיִן שֶׁיִּתְּנוֹ לָהּ בִּפְנֵי עֵדִים--הֲרֵי הוּא אוֹמֵר "עַל-פִּי שְׁנַיִם עֵדִים ...
יָקוּם דָּבָר" , וְאֵי אִפְשָׁר שֶׁתִּהְיֶה זוֹ הַיּוֹם עֶרְוָה וְהַבָּא עָלֶיהָ בְּמִיתַת בֵּית דִּין, וּלְמָחָר תְּהִי מֻתֶּרֶת בְּלֹא עֵדִים.
לְפִיכָּךְ אִם נָתַן לָהּ הַגֶּט בֵּינוֹ לְבֵינָהּ, וְאַפִלּוּ בְּעֵד אֶחָד--אֵינוּ גֶּט.
בַּמֶּה דְּבָרִים אֲמוּרִים, שֶׁהָיָה הַגֶּט בִּכְתָב יְדֵי סוֹפֵר; אֲבָל אִם כָּתַב הַבַּעַל הַגֶּט בִּכְתָב יָדוֹ, וְחָתַם עָלָיו עֵד אֶחָד, וּנְתָנוֹ לָהּ--הֲרֵי זֶה גֶּט פָּסוּל.

 תַּקָּנַת חֲכָמִים הִיא שֶׁיִּהְיוּ הָעֵדִים חוֹתְמִין עַל הַגֶּט--שֶׁמֶּא יִתֵּן לָהּ הַגֶּט בִּפְנֵי שְׁנַיִם וְיָמוּתוּ, וְנִמְצָא הַגֶּט שֶׁבְּיָדָהּ כַּחֶרֶס מֵחַרְסֵי הָאֲדָמָה, שֶׁהֲרֵי אֵין בּוֹ עֵדִים; לְפִיכָּךְ תִּקְּנוּ שֶׁיָּעִידוּ מִתּוֹכוֹ.
וְאַף עַל פִּי שֶׁהָעֵדִים בְּתוֹכוֹ, נוֹתְנוֹ לָהּ בִּפְנֵי שְׁנַיִם, בֵּין אוֹתָן הַחוֹתְמִין עָלָיו, בֵּין בִּפְנֵי שְׁנַיִם אֲחֵרִים--שֶׁעִיקַר הַגֵּרוּשִׁין, בְּעֵדֵי מְסִירָה.

 חָתְמוּ בּוֹ שְׁנַיִם, וְעָבַר וּנְתָנוֹ לָהּ בֵּינוֹ לְבֵינָהּ, אוֹ שֶׁנִּמְצְאוּ עֵדֵי מְסִירָה פְּסוּלִין--הֲרֵי זֶה כָּשֵׁר, הוֹאִיל וְעֵדִים שֶׁבּוֹ כְּשֵׁרִין, וַהֲרֵי הַגֶּט יוֹצֶא מִתַּחַת יָדָהּ; וְיֵשׁ שֶׁהוֹרָה מִן הַגְּאוֹנִים שְׁהוּא פָּסוּל.
הֵעִידוּ מִתּוֹכוֹ פְּסוּלִין, אַפִלּוּ אֶחָד פָּסוּל וְאֶחָד כָּשֵׁר, וּנְתָנוֹ לָהּ בִּפְנֵי שְׁנֵי עֵדִים כְּשֵׁרִין--הֲרֵי זֶה פָּסוּל, שֶׁנִּמְצָא כִּמְזֻיָּף מִתּוֹכוֹ.

 הִרְחִיק אֶת הָעֵדִים מִן הַכְּתָב, מְלוֹא שְׁתֵּי שִׁטִּין--פָּסוּל; וְכַמָּה יַרְחִיק אֶת הָעֵדִים מִן הַכְּתָב--פָּחוּת מִכְּדֵי שְׁתֵּי שִׁטִּין, כְּדֵי שֶׁיִּהְיוּ נִקְרָאִין עִמּוֹ.
בַּמֶּה דְּבָרִים אֲמוּרִים, בְּשֶׁהָיָה הַגֶּט יוֹצֶא מִתַּחַת יָדָהּ, וְלֹא הָיוּ שָׁם עֵדֵי מְסִירָה; אֲבָל אִם מָסְרוּ לָהּ בְּעֵדִים--אַף עַל פִּי שְׁהֶן מְרֹחָקִין הַרְבֵּה, וְאֵין נִקְרָאִין עִמּוֹ, וְאַף עַל פִּי שְׁאֵין חָתוּם עָלָיו עֵדִים כְּלָל--הֲרֵי זֶה כָּשֵׁר, שֶׁעִיקַר הַגֵּרוּשִׁין בְּעֵדֵי מְסִירָה.

 הָעֵדִים שֶׁנּוֹתְנִין הַגֶּט בִּפְנֵיהֶם צְרִיכִין לִקְרוֹתוֹ, וְאַחַר כָּךְ יִתְּנֶנּוּ לָהּ; וְאִם נְתָנוֹ לָהּ בִּפְנֵיהֶם תְּחִלָּה, חוֹזְרִין וְקוֹרְאִין אוֹתוֹ אַחַר שֶׁנָּתַן לָהּ.
קְרָאוּהוּ וְהוּא בְּיַד הַבַּעַל, אוֹ בְּיַד שְׁלוּחוֹ, וְהִחְזִירוּהוּ לוֹ, וְחָזַר הוּא וְהִכְנִיסוֹ לְתוֹךְ יָדוֹ, וּנְתָנוֹ לָהּ--חוֹזְרִין וְקוֹרְאִין אוֹתוֹ.
לֹא קְרָאוּהוּ אֵלָא נְטָלַתּוּ וּזְרָקַתּוּ לַיָּם אוֹ לָאֵשׁ, הֲרֵי זוֹ מְגֹרֶשֶׁת--הוֹאִיל וּקְרָאוּהוּ תְּחִלָּה, אֵין חוֹשְׁשִׁין לוֹ שֶׁהִחְלִיפוֹ; וְלֹא עוֹד אֵלָא אַפִלּוּ אָמַר הַבַּעַל שְׁטָר אַחֵר הָיָה, וְלֹא הָיָה הַגֶּט שֶׁקְּרָאתֶם--אֵינוּ נֶאֱמָן, וַהֲרֵי זוֹ מְגֹרֶשֶׁת.

 הֲרֵי שֶׁלֹּא קָרְאוּ הַגֶּט בַּתְּחִלָּה, וְנָתַן לָהּ גֶּט בִּפְנֵיהֶם, וּזְרָקַתּוּ לָאוּר אוֹ לַיָּם--אַף עַל פִּי שֶׁהַבַּעַל אוֹמֵר גֶּט כָּשֵׁר הָיָה, הֲרֵי זוֹ סְפֵק מְגֹרֶשֶׁת.
זָרַק לָהּ הַגֶּט לַחֲצֵרָהּ לְבֵין הֶחָבִיּוֹת בִּפְנֵי עֵדִים, וּבִקְּשׁוּ וּמָצְאוּ מְזוּזָה אוֹ שְׁטָר אַחֵר--אֵין חוֹשְׁשִׁין לָהּ, שֶׁזֶּה הַנִּמְצָא הוּא שֶׁזָּרַק; נִמְצְאוּ שָׁם שְׁתַּיִם שָׁלוֹשׁ מְזוּזוֹת אוֹ שְׁטָרוֹת--חוֹשְׁשִׁין שֶׁמֶּא גֶּט שֶׁזָּרַק גְּרָרוּהוּ עַכְבָּרִים, וַהֲרֵי זוֹ סְפֵק מְגֹרֶשֶׁת.

 הָעֵדִים שֶׁחוֹתְמִין עַל הַגֶּט, צְרִיכִין לִהְיוֹתָם יוֹדְעִים לִקְרוֹת וְלַחְתֹּם.
אִם אֵינָם יוֹדְעִים לִקְרוֹת, קוֹרְאִין בִּפְנֵיהֶם וְהֶן חוֹתְמִין--וְהוּא, שֶׁיַּכִּירוּ לְשׁוֹן הַגֶּט; וְאִם אֵינָם יוֹדְעִים לַחְתֹּם--רוֹשְׁמִין לָהֶם הַנְּיָר בְּרֹק וְכַיּוֹצֶא בּוֹ מִדָּבָר שְׁאֵין רִשּׁוּמוֹ מִתְקַיֵּם, וְהֶן כּוֹתְבִין עַל הָרֹשֶׁם.
וְאֵין עוֹשִׂין כֵּן, בִּשְׁאָר שְׁטָרוֹת--קַל הוּא שֶׁהֵקִילוּ בְּגִטֵּי נָשִׁים, כְּדֵי שֶׁלֹּא יִהְיוּ בְּנוֹת יִשְׂרָאֵל עֲגֻנּוֹת, הוֹאִיל וַחֲתִימַת הָעֵדִים בַּגֶּט מִדִּבְרֵיהֶם, כְּמוֹ שֶׁבֵּאַרְנוּ.

 אַף עַל פִּי שֶׁחֲתִימַת הָעֵדִים בַּגֶּט מִדִּבְרֵיהֶם, הִתְקִינוּ שֶׁיִּהְיוּ הָעֵדִים מְפָרְשִׁין שְׁמוֹתֵיהֶן בַּגֶּט.
וְכֵן הִתְקִינוּ בְּעֵדֵי הַגֶּט, שְׁאֵין חוֹתְמִין אֵלָא זֶה בִּפְנֵי זֶה; וְאִם חָתְמוּ זֶה שֶׁלֹּא בִּפְנֵי זֶה, הֲרֵי זֶה גֶּט פָּסוּל.

וְכֵן תִּקְּנוּ חֲכָמִים שֶׁיִּכְתֹּב זְמָן בַּגֶּט וּמְקוֹם כְּתִיבָתוֹ, כִּשְׁאָר הַשְּׁטָרוֹת--שֶׁמֶּא תִּהְיֶה אִשְׁתּוֹ קְרוֹבָתוֹ וְתִזְנֶה כִּשְׁהִיא תַּחְתָּיו, וְיִכְתֹּב לָהּ גֶּט אַחַר הַזְּנוּת וְיִתֵּן לָהּ, וְאִם לֹא יִהְיֶה בּוֹ זְמָן, יְכוּלָה לוֹמַר קֹדֶם הַזְּנוּת נִתְגָּרַשְׁתִּי; לְפִיכָּךְ תִּקְּנוּ זְמָן בַּגִּטִּין.

 גֶּט שֶׁיֵּשׁ עָלָיו עֵדִים וְאֵין בּוֹ זְמָן, אוֹ שֶׁהָיָה מֻקְדָּם, אוֹ מְאֻחָר, אוֹ שֶׁנִּכְתַּב בַּיּוֹם וְנֶחְתַּם בַּלַּיְלָה שֶׁלְּאַחֲרָיו אַף עַל פִּי שֶׁעוֹסְקִין בְּאוֹתוֹ עִנְיָן, אוֹ כָּתַב אֶת הַגֶּט בִּירוּשָׁלַיִם וְטָעָה וְכָתַב בְּלוּד--כָּל אֵלּוּ פְּסוּלִין, עַד שֶׁיַּחְתְּמוּ בּוֹ בִּזְמָן כְּתִיבָתוֹ וּבִמְקוֹם כְּתִיבָתוֹ.

 חָתַךְ מִמֶּנּוּ הַזְּמָן וּנְתָנוֹ לָהּ, אוֹ שֶׁלֹּא כָתַב שֵׁם הַיּוֹם אֵלָא בְּשַׁבָּת רִאשׁוֹנָה אוֹ שְׁנִיָּה מֵחֹדֶשׁ פְּלוֹנִי, אוֹ בְּחֹדֶשׁ פְּלוֹנִי, אוֹ בְּשָׁנָה פְּלוֹנִית וְלֹא הִזְכִּיר הַחֹדֶשׁ, אַפִלּוּ כָּתַב בְּשָׁבוּעַ פְּלוֹנִי--כָּשֵׁר; וְכֵן אִם כָּתַב בּוֹ הַיּוֹם גֵּרַשְׁתִּיהָ--כָּשֵׁר, שֶׁמַּשְׁמָעוֹ הַיּוֹם הַזֶּה שֶׁיָּצָא בּוֹ הַגֶּט.

 וְכֵן תִּקְּנוּ שֶׁיִּהְיוּ מוֹנִין בַּגִּטִּין לְמַלְכוּת אוֹתוֹ הַזְּמָן, מִשּׁוֹם שְׁלוֹם מַלְכוּת.
כָּתַב לְמַלְכוּת שְׁאֵינָהּ מַלְכוּת אוֹתָהּ הַמְּדִינָה, אוֹ לְבִנְיַן הַבַּיִת, אוֹ לְחָרְבַּן הַבַּיִת--אִם דֶּרֶךְ אַנְשֵׁי אוֹתוֹ מָקוֹם לִמְנוֹת בּוֹ, הֲרֵי זֶה כָּשֵׁר; וְאִם אֵין דַּרְכָּן לִמְנוֹת בּוֹ, הֲרֵי זֶה פָּסוּל.
וּכְבָר נָהֲגוּ כָּל יִשְׂרָאֵל לִמְנוֹת בַּגִּטִּין, אוֹ לַיְּצִירָה אוֹ לְמַלְכוּת אֲלֶכְסַנְדְּרוּס מַקְרוֹן שְׁהוּא מִנְיַן שְׁטָרוֹת.
וְאִם כָּתַב לְשֵׁם מַלְכוּת אוֹתוֹ זְמָן בַּמְּדִינָה שֶׁיֵּשׁ בָּהּ רְשׁוּת אוֹתָהּ מַלְכוּת, הֲרֵי זֶה כָּשֵׁר.

 הָאוֹמֵר לִשְׁנַיִם, כִּתְבוּ וְחִתְמוּ וּתְנוּ גֶּט לְאִשְׁתִּי, וְנִתְאַחַר הַדָּבָר יָמִים אוֹ שָׁנִים, אוֹ שֶׁנִּמְצָא הַגֶּט בָּטֵל, וְהֻצְרְכוּ לִכְתֹּב לָהּ גֶּט אַחֵר כָּשֵׁר אַחַר כַּמָּה שָׁנִים, כְּמוֹ שֶׁיִּתְבָּאַר--הֲרֵי אֵלּוּ כּוֹתְבִין זְמָן הַכְּתִיבָה וּמְקוֹם הַכְּתִיבָה, לֹא הַזְּמָן שֶׁאָמַר לָהֶן הַבַּעַל בּוֹ כִּתְבוּ וְלֹא אוֹתוֹ הַמָּקוֹם.
כֵּיצַד: הָיוּ בִּירוּשָׁלַיִם כְּשֶׁאָמַר לָהֶן וְהָיוּ עוֹמְדִין בְּתִשְׁרִי, וְנִתְאַחֲרוּ עַד נִיסָן וַהֲרֵי הֶן בְּלוּד--כּוֹתְבִין זְמָן הַגֶּט מִנִּיסָן, וּבְלוּד שֶׁשָּׁם נִכְתַּב הַגֶּט, כִּשְׁאָר שְׁטָרוֹת.

הִלְכּוֹת גֵּרוּשִׁין פֵּרֶק ב 
זֶה שֶׁנֶּאֱמָר בַּתּוֹרָה "וְכָתַב לָהּ סֵפֶר כְּרִיתֻת וְנָתַן בְּיָדָהּ" --אֶחָד הַכּוֹתֵב בְּיָדוֹ, אוֹ שֶׁאָמַר לְאַחֵר לִכְתֹּב לָהּ, וְאֶחָד הַנּוֹתֵן בְּיָדוֹ, אוֹ שֶׁאָמַר לְאַחֵר לִתֵּן לָהּ: לֹא נֶאֱמָר "וְכָתַב", אֵלָא לְהוֹדִיעַ שְׁאֵין מִתְגָּרֶשֶׁת אֵלָא בִּכְתָב; "וְנָתַן", שֶׁלֹּא תִקַּח מֵעַצְמָהּ.
אָמַר לִשְׁנַיִם, כִּתְבוּ גֶּט וְחִתְמוּ וּתְנוּ לְאִשְׁתִּי--הֲרֵי אֵלּוּ כּוֹתְבִין וְחוֹתְמִין וְנוֹתְנִין לָהּ, וְהֶן הֶן שְׁלוּחָיו וְהֶן הֶן עֵדָיו; וְכֵן אִם אָמַר לַסּוֹפֵר, כְּתֹב לִי גֶּט לְאִשְׁתִּי, וְאָמַר לָעֵדִים לַחְתֹּם--כּוֹתְבִין וְחוֹתְמִין וְנוֹתְנִין לוֹ, וְהוּא מְגָרֵשׁ בּוֹ בְּכָל עֵת שֶׁיִּרְצֶה.
וְכוֹתְבִין גֶּט לָאִישׁ, אַף עַל פִּי שְׁאֵין אִשְׁתּוֹ עִמּוֹ--וְהוּא שֶׁיִּהְיוּ הָעֵדִים וְהַסּוֹפֵר שֶׁכָּתְבוּ וְחָתְמוּ בּוֹ, מַכִּירִין וְיוֹדְעִין שֶׁזֶּה הוּא פְּלוֹנִי וְאִשְׁתּוֹ פְּלוֹנִית.
וְאִם הָיוּ בְּאוֹתוֹ הַמָּקוֹם שְׁנַיִם שֶׁשְּׁמוֹתֵיהֶם שׁוֹוִים, וּשְׁמוֹת נְשׁוֹתֵיהֶם שׁוֹוִים--אֵין מְגָרֵשׁ אֶחָד מֵהֶם, אֵלָא בְּמַעְמַד חֲבֵרוֹ: שֶׁמֶּא יִכְתֹּב גֶּט וְיוֹלִיכוֹ לְאֵשֶׁת חֲבֵרוֹ, וִיגָרְשֶׁנָּה עָלָיו.
וּבְשָׁעַת הַסַּכָּנָה--כּוֹתְבִין וְנוֹתְנִין, אַף עַל פִּי שְׁאֵין מַכִּירִין.
וְהָאִשָּׁה נוֹתֶנֶת שְׂכַר הַסּוֹפֵר, בְּכָל מָקוֹם.

 וְצָרִיךְ שֶׁיֹּאמַר הַבַּעַל מֵעַצְמוֹ לַסּוֹפֵר, כְּתֹב; וְלָעֵדִים, חֲתֹמוּ.
הֲרֵי שֶׁאָמְרוּ לוֹ בֵּית דִּין אוֹ שְׁנַיִם, נִכְתֹּב גֶּט לְאִשְׁתָּךְ, וְאָמַר לָהֶם, כְּתֹבוּ--אִם כָּתְבוּ הֶן עַצְמָן וְחָתְמוּ בּוֹ, הֲרֵי זֶה כָּשֵׁר; אֲבָל אִם אָמְרוּ הֶם לַסּוֹפֵר וְכָתַב, וְלָעֵדִים וְחָתְמוּ--אַף עַל פִּי שֶׁחָזְרוּ וּנְתָנוּהוּ לַבַּעַל, וְחָזַר וְנָתַן גֶּט זֶה לְאִשְׁתּוֹ בִּפְנֵי עֵדִים--הֲרֵי זֶה גֶּט בָּטֵל, שֶׁהֲרֵי כְּתָבוֹ מִי שֶׁלֹּא אָמַר לוֹ הַבַּעַל לְכָתְבוֹ.

 אָמַר לִשְׁנַיִם אוֹ לִשְׁלוֹשָׁה, אִמְרוּ לַסּוֹפֵר וְיִכְתֹּב גֶּט לְאִשְׁתִּי, וְאִמְרוּ לָעֵדִים וְיַחְתֹּמוּ, וְאָמְרוּ לַסּוֹפֵר וְכָתַב, וְלָעֵדִים וְחָתְמוּ, אוֹ שֶׁאָמַר לִשְׁנַיִם, אִמְרוּ לַסּוֹפֵר וְיִכְתֹּב גֶּט לְאִשְׁתִּי, וְאַתֶּם חֲתֹמוּ--הֲרֵי זֶה גֶּט פָּסוּל; וּמִתְיַשְּׁבִין בְּדָבָר זֶה הַרְבֵּה, מִפְּנֵי שְׁהוּא קָרוֹב לִהְיוֹת גֶּט בָּטֵל.
וּמַה בֵּין פָּסוּל לְבָטֵל--שֶׁכָּל מָקוֹם שֶׁנֶּאֱמָר בְּחִבּוּר זֶה בַּגֶּט שְׁהוּא בָּטֵל, הוּא בָּטֵל מִן הַתּוֹרָה; וְכָל מָקוֹם שֶׁנֶּאֱמָר פָּסוּל, הוּא פָּסוּל מִדִּבְרֵי סוֹפְרִים.

 הַבַּעַל שֶׁהֵבִיא גֶּט חָתוּם בְּיָדוֹ, וְאָמַר תְּנוּ גֶּט זֶה לְאִשְׁתִּי--הֲרֵי אֵלּוּ יִתְּנוּ לָהּ.
אָמַר לַאֲחֵרִים לִכְתֹּב גֶּט וְלַחְתֹּם בּוֹ וְלִתְּנוֹ לְאִשְׁתּוֹ, וְכָתְבוּ וְחָתְמוּ וְנָתְנוּ לָהּ, וְנִמְצָא הַגֶּט בָּטֵל אוֹ פָּסוּל--הֲרֵי אֵלּוּ כּוֹתְבִין אַחֵר, וְאַפִלּוּ מֵאָה, עַד שֶׁיַּגִּיעַ לְיָדָהּ גֶּט כָּשֵׁר.

 אָמַר לָהֶם הַבַּעַל, כִּתְבוּ וְחִתְמוּ וּתְנוּ לַשָּׁלִיחַ לְהוֹלִיךְ לָהּ, וְכָתְבוּ וְחָתְמוּ וְנָתְנוּ לַשָּׁלִיחַ, וְנִמְצָא הַגֶּט בָּטֵל--אֵין כּוֹתְבִין אַחֵר, עַד שֶׁיִּמָּלְכוּ בַּבַּעַל: שֶׁהֲרֵי לֹא עָשָׂה אוֹתָן לְגֵרוּשִׁין, וְשֶׁמֶּא לֹא רָצָה אֵלָא שֶׁיִּכְתֹּבוּ וְיִתְּנוּ לַשָּׁלִיחַ בִּלְבָד; וְלֹא יִשָּׁאֵר לָהֶם בּוֹ מַעֲשֶׂה אַחֵר, וַהֲרֵי כָּתְבוּ וְנָתְנוּ.
לְפִיכָּךְ לֹא יִכְתְּבוּ אַחֵר; וְאִם כָּתְבוּ גֶּט אַחֵר כָּשֵׁר, וּנְתָנוּהוּ לַשָּׁלִיחַ, וּנְתָנוֹ לָהּ--הֲרֵי זוֹ סְפֵק מְגֹרֶשֶׁת.

 הָאוֹמֵר לִשְׁנַיִם אוֹ לְיָתֵר עַל שְׁנַיִם, כִּתְבוּ גֶּט וּתְנוּ לְאִשְׁתִּי, גָּרְשׁוּהָ, שַׁלְּחוּהָ, שַׁבְּקוּהָ, תָּרְכוּהָ, כִּתְבוּ אִגֶּרֶת וּתְנוּ לָהּ--הֲרֵי אֵלּוּ יִכְתְּבוּ גֶּט כָּשֵׁר, וְיִתְּנוּ לָהּ.
אָמַר לָהֶם, פִּטְרוּהָ, פַּרְנְסוּהָ, עֲשׂוּ לָהּ כַּדָּת, עֲשׂוּ לָהּ כַּנִּמּוּס, עֲשׂוּ לָהּ כָּרָאוּי--לֹא אָמַר כְּלוּם; וְאִם כָּתְבוּ גֶּט וְנָתְנוּ לָהּ, הֲרֵי זֶה בָּטֵל.

 אָמַר לָהֶם, הוֹצִיאוּהָ, עִזְבוּהָ, הַתִּירוּהָ, הַנִּיחוּהָ, הוֹעִילוּהָ--הֲרֵי זֶה סְפֵק אִם מַשְׁמַע מִלּוֹת אֵלּוּ הַגֵּרוּשִׁין, אוֹ עִנְיָן אַחֵר.
לְפִיכָּךְ אֵין כּוֹתְבִין לָהּ; וְאִם כָּתְבוּ גֶּט וְנָתְנוּ לָהּ, הֲרֵי זוֹ סְפֵק מְגֹרֶשֶׁת.

 הָאוֹמֵר כִּתְבוּ גֶּט לְאִשְׁתִּי--הֲרֵי אֵלּוּ כּוֹתְבִין וְחוֹתְמִין וְנוֹתְנִין לַבַּעַל בְּיָדוֹ, וְאֵין נוֹתְנִין לְאִשְׁתּוֹ, עַד שֶׁיֹּאמַר לָהֶם לִתֵּן לָהּ; וְאִם נָתְנוּ לָהּ, אֵינוּ גֶּט.
בַּמֶּה דְּבָרִים אֲמוּרִים, בְּבָרִיא; אֲבָל הַמְּסֻכָּן, וְהוּא אָדָם שֶׁקָּפַץ עָלָיו הַחֹלִי בִּמְהֵרָה וְהִכְבִּיד חָלְיוֹ מִיָּד, וְהַיּוֹצֶא בְּקֻלָּר, אַפִלּוּ עַל עִסְקֵי מָמוֹן, וְהַמְּפָרֵשׁ בַּיָּם, וְהַיּוֹצֶא בַּשְּׁיָרָה, וְאָמַר כִּתְבוּ גֶּט לְאִשְׁתִּי--הֲרֵי אֵלּוּ יִכְתְּבוּ וְיַחְתְּמוּ וְיִתְּנוּ לָהּ, שֶׁהַדָּבָר יָדוּעַ שֶׁלֹּא נִתְכַּוַּן זֶה אֵלָא לִכְתֹּב וְלִתֵּן לָהּ.

 בָּרִיא שֶׁאָמַר, כִּתְבוּ גֶּט לְאִשְׁתִּי, וְכָתְבוּ וְנָתְנוּ לָהּ, וְהָרַג עַצְמוֹ מִיָּד, כְּגוֹן שֶׁהִשְׁלִיךְ עַצְמוֹ מִן הַגָּג, אוֹ הִפִּיל עַצְמוֹ לַיָּם--הֲרֵי זֶה גֶּט כָּשֵׁר; עָלָה לַגָּג, וּדְחָפַתּוּ הָרוּחַ, וּמֵת--אֵינוּ גֶּט; סְפֵק הִפִּיל עַצְמוֹ, סְפֵק דְּחָפַתּוּ הָרוּחַ--הֲרֵי זֶה גֶּט, עַד שֶׁיִּוָּדַע בַּוַּדַּאי שֶׁהָרוּחַ דְּחָפַתּוּ.
וְכֵן מִי שֶׁהָיָה מֻשְׁלָךְ בַּבּוֹר וְאָמַר, כָּל הַשּׁוֹמֵעַ קוֹלִי יִכְתֹּב גֶּט לְאִשְׁתִּי--הֲרֵי אֵלּוּ יִכְתְּבוּ וְיִתְּנוּ: וְהוּא, שֶׁיֵּדְעוּ אוֹתוֹ.
וְאַף עַל פִּי שֶׁהֶעֱלוּהוּ, וְלֹא הִכִּירוּהוּ--הֲרֵי הַגֶּט כָּשֵׁר: שֶׁזֶּה כְּשָׁעַת הַסַּכָּנָה הוּא, שֶׁכּוֹתְבִין וְנוֹתְנִין אַף עַל פִּי שְׁאֵין מַכִּירִין.
וְכֵן מִי שֶׁנָּפְלוּ בּוֹ מַכּוֹת רָעוֹת שְׁאֵי אִפְשָׁר שֶׁיִּחְיֶה מֵהֶן, אַפִלּוּ נִשְׁחַט בּוֹ רֹב שְׁנֵי הַסִּימָנִין, וְרָמַז וְאָמַר, כִּתְבוּ גֶּט לְאִשְׁתִּי--הֲרֵי אֵלּוּ יִכְתְּבוּ וְיִתְּנוּ: שֶׁהֲרֵי עַתָּה חַי הוּא, אַף עַל פִּי שֶׁסּוֹפוֹ לָמוּת.

 מִי שֶׁהָיְתָה רוּחַ רָעָה מְבַעֶתֶת אוֹתוֹ, וְאָמַר כְּשֶׁהִתְחִיל בּוֹ הַחֹלִי, כִּתְבוּ גֶּט לְאִשְׁתִּי--לֹא אָמַר כְּלוּם, מִפְּנֵי שְׁאֵין דַּעְתּוֹ נְכוֹנָה וּמְיֻשֶּׁבֶת.
וְכֵן הַשִּׁכּוֹר שֶׁהִגִּיעַ לְשִׁכְרוּתוֹ שֶׁלְּלוֹט; וְאִם לֹא הִגִּיעַ, הֲרֵי זֶה סָפֵק.

 אָמַר כִּשְׁהוּא בָּרִיא, כִּתְבוּ גֶּט וּתְנוּ לְאִשְׁתִּי, וְאַחַר כָּךְ נִבְעַת--מַמְתִּינִין לוֹ עַד שֶׁיַּבְרִיא, וְכוֹתְבִין וְנוֹתְנִין לָהּ, וְאֵין צָרִיךְ לַחְזֹר וּלְהִמָּלֵךְ בּוֹ, אַחַר שֶׁהִבְרִיא; וְאִם כָּתְבוּ וְנָתְנוּ קֹדֶם שֶׁיַּבְרִיא, הֲרֵי זֶה פָּסוּל.

 מִי שֶׁנִּשְׁתַּתַּק וַהֲרֵי דַּעְתּוֹ נְכוֹנָה, אָמְרוּ לוֹ נִכְתֹּב גֶּט לְאִשְׁתָּךְ, וְהִרְכִּין בְּרֹאשׁוֹ--בּוֹדְקִין אוֹתוֹ שְׁלוֹשָׁה פְּעָמִים בְּסֵרוּגִין: אִם אָמַר עַל לָאו לָאו, וְעַל הִין הִין--הֲרֵי אֵלּוּ יִכְתְּבוּ וְיִתְּנוּ; וּצְרִיכִין לְבָדְקוֹ יָפֶה יָפֶה, שֶׁמֶּא נִטְרְפָה דַּעְתּוֹ.
וְכֵן אִם כָּתַב בְּיָדוֹ, כִּתְבוּ וּתְנוּ גֶּט לְאִשְׁתִּי--הֲרֵי אֵלּוּ כּוֹתְבִין וְנוֹתְנִין לָהּ, אִם הָיְתָה דַּעְתּוֹ מְיֻשֶּׁבֶת עָלָיו: שְׁאֵין דִּין מִי שֶׁנִּשְׁתַּתַּק, כְּדִין הַחֵרֵשׁ.

 מִי שֶׁנָּשָׂא אִשָּׁה כִּשְׁהוּא פִּקֵּחַ, וְנִתְחָרַשׁ, וְאֵין צָרִיךְ לוֹמַר, נִשְׁתַּטָּה--אֵינוּ מוֹצִיא לְעוֹלָם, עַד שֶׁיַּבְרִיא; וְאֵין סוֹמְכִין עַל רְמִיזַת הַחֵרֵשׁ, וְלֹא עַל כְּתָבוֹ, וְאַף עַל פִּי שֶׁדַּעְתּוֹ נְכוֹנָה וּמְיֻשֶּׁבֶת.
אֲבָל אִם נָשָׂא כִּשְׁהוּא חֵרֵשׁ, מְגָרֵשׁ בִּרְמִיזָה--שְׁאֵין קִדּוּשָׁיו קִדּוּשִׁין מִן הַתּוֹרָה, כְּמוֹ שֶׁבֵּאַרְנוּ, וּכְשֵׁם שֶׁכּוֹנֵס בִּרְמִיזָה, כָּךְ מוֹצִיא בִּרְמִיזָה.

 הַמְּקַדֵּשׁ קְטַנָּה עַל יְדֵי אָבִיהָ, וְגֵרְשָׁהּ כִּשְׁהִיא קְטַנָּה--אָבִיהָ מְקַבֵּל גִּטָּהּ; וּמִשֶּׁיַּגִּיעַ הַגֶּט לְיַד הָאָב, נִתְגָּרְשָׁה.
גֵּרְשָׁהּ כִּשְׁהִיא נַעֲרָה--אִם הִגִּיעַ הַגֶּט לְיָדָהּ, אוֹ לְיַד אָבִיהָ--נִתְגָּרְשָׁה.
וְאֵין נַעֲרָה מְאֹרָסָה עוֹשָׂה שָׁלִיחַ לְקַבַּל גִּטָּהּ מִיַּד בַּעְלָהּ, בְּחַיֵּי אָבִיהָ; אֲבָל הָאָב עוֹשֶׂה שָׁלִיחַ לְקַבַּל הַגֶּט לְבִתּוֹ הַמְּאֹרֶסֶת, בֵּין קְטַנָּה בֵּין נַעֲרָה.

 קִדְּשָׁהּ אָבִיהָ וְהִיא קְטַנָּה, וּמֵת--אִם מַבְחֶנֶת בֵּין גִּטָּהּ לְדָבָר אַחֵר, הֲרֵי זוֹ מְגֹרֶשֶׁת מִשֶּׁיַּגִּיעַ הַגֶּט לְיָדָהּ.
וְאִם לָאו, אֵינָהּ מִתְגָּרֶשֶׁת עַד שֶׁתִּבָּחֵן; וְאִם גֵּרְשָׁהּ, אֵינָהּ מְגֹרֶשֶׁת.

 מִי שֶׁהַדִּין נוֹתֵן שֶׁכּוֹפִין אוֹתוֹ לְגָרַשׁ אֶת אִשְׁתּוֹ, וְלֹא רָצָה לְגָרַשׁ--בֵּית דִּין שֶׁלְּיִשְׂרָאֵל בְּכָל מָקוֹם וּבְכָל זְמָן, מַכִּין אוֹתוֹ עַד שֶׁיֹּאמַר, רוֹצֶה אֲנִי; וְיִכְתֹּב הַגֶּט, וְהוּא גֶּט כָּשֵׁר.
וְכֵן אִם הִכּוּהוּ גּוֹיִים וְאָמְרוּ לוֹ, עֲשֵׂה מַה שֶׁיִּשְׂרָאֵל אוֹמְרִין לָךְ, וְלָחֲצוּ אוֹתוֹ יִשְׂרָאֵל בְּיַד הַגּוֹיִים, עַד שֶׁגֵּרַשׁ--הֲרֵי זֶה כָּשֵׁר; וְאִם הַגּוֹיִים מֵעַצְמָן אֲנָסוּהוּ עַד שֶׁכָּתַב--הוֹאִיל וְהַדִּין נוֹתֵן שֶׁיִּכְתֹּב, הֲרֵי זֶה גֶּט פָּסוּל.

וְלָמָּה לֹא בָּטֵל גֶּט זֶה--שֶׁהֲרֵי הוּא אָנוּס, בֵּין בְּיַד גּוֹיִים בֵּין בְּיַד יִשְׂרָאֵל: שְׁאֵין אוֹמְרִין אָנוּס, אֵלָא לְמִי שֶׁנִּלְחָץ וְנִדְחָק לַעֲשׂוֹת דָּבָר שְׁאֵינוּ חַיָּב מִן הַתּוֹרָה לַעֲשׂוֹתוֹ, כְּגוֹן מִי שֶׁהֻכָּה עַד שֶׁמָּכַר, אוֹ נָתַן; אֲבָל מִי שֶׁתְּקָפוֹ יִצְרוֹ הָרָע לְבַטַּל מִצְוָה, אוֹ לַעֲשׂוֹת עֲבֵרָה, וְהֻכָּה עַד שֶׁעָשָׂה דָּבָר שֶׁחַיָּב לַעֲשׂוֹתוֹ, אוֹ עַד שֶׁנִּתְרַחַק מִדָּבָר שֶׁאָסוּר לַעֲשׂוֹתוֹ--אֵין זֶה אָנוּס מִמֶּנּוּ, אֵלָא הוּא אָנַס עַצְמוֹ בְּדַעְתּוֹ הָרָעָה.

לְפִיכָּךְ מִי שְׁאֵינוּ רוֹצֶה לְגָרַשׁ--מֵאַחַר שְׁהוּא רוֹצֶה לִהְיוֹת מִיִּשְׂרָאֵל, רוֹצֶה הוּא לַעֲשׂוֹת כָּל הַמִּצְווֹת וּלְהִתְרַחַק מִן הָעֲבֵרוֹת; וְיִצְרוֹ הוּא שֶׁתְּקָפוֹ.
וְכֵיוָן שֶׁהֻכָּה עַד שֶׁתָּשַׁשׁ יִצְרוֹ וְאָמַר, רוֹצֶה אֲנִי--כְּבָר גֵּרַשׁ לִרְצוֹנוֹ.

לֹא הָיָה הַדִּין נוֹתֵן שֶׁכּוֹפִין אוֹתוֹ לְגָרַשׁ, וְטָעוּ בֵּית דִּין שֶׁלְּיִשְׂרָאֵל, אוֹ שֶׁהָיוּ הִדְיוֹטוֹת, וַאֲנָסוּהוּ עַד שֶׁגֵּרַשׁ--הֲרֵי זֶה גֶּט פָּסוּל: הוֹאִיל וְיִשְׂרָאֵל אֲנָסוּהוּ, יִגְמֹר וִיגָרַשׁ.
וְאִם הַגּוֹיִים אֲנָסוּהוּ לְגָרַשׁ שֶׁלֹּא כַּדִּין, אֵינוּ גֶּט; אַף עַל פִּי שֶׁאָמַר בַּגּוֹיִים, רוֹצֶה אֲנִי, וְאָמַר לְיִשְׂרָאֵל, וְכָתְבוּ וְחָתְמוּ--הוֹאִיל וְאֵין הַדִּין מְחַיְּבוֹ לְהוֹצִיא וְהַגּוֹיִים אֲנָסוּהוּ, אֵינוּ גֶּט.

הִלְכּוֹת גֵּרוּשִׁין פֵּרֶק ג 
כָּל גֶּט שֶׁנִּכְתַּב שֶׁלֹּא לְשֵׁם הָאִישׁ הַמְּגָרֵשׁ, וּלְשֵׁם הָאִשָּׁה הַמִּתְגָּרֶשֶׁת--אֵינוּ גֶּט.
כֵּיצַד: סוֹפֵר שֶׁכָּתַב גֶּט לְלַמַּד אוֹ לְהִתְלַמַּד, וּבָא הַבַּעַל וּמָצָא שֵׁם שֶׁנִּכְתַּב בְּגֶט זֶה כִּשְׁמוֹ, וְשֵׁם הָאִשָּׁה כְּשֵׁם אִשְׁתּוֹ, וְשֵׁם הָעִיר כְּשֵׁם עִירוֹ, וּנְטָלוֹ וְגֵרַשׁ בּוֹ--אֵינוּ גֶּט.

יָתֵר עַל זֶה, כָּתַב לְגָרַשׁ אֶת אִשְׁתּוֹ, וּמְצָאוֹ בֶּן עִירוֹ וְאָמַר לוֹ, שְׁמִי כִּשְׁמָךְ וְשֵׁם אִשְׁתִּי כְּשֵׁם אִשְׁתָּךְ, וּנְטָלוֹ מִמֶּנּוּ וְגֵרַשׁ בּוֹ--אֵינוּ גֶּט, אַף עַל פִּי שֶׁנִּכְתַּב לְשֵׁם גֵּרוּשִׁין.

יָתֵר עַל כֵּן, מִי שֶׁיֵּשׁ לוֹ שְׁתֵּי נָשִׁים שֶׁשְּׁמוֹתֵיהֶן שׁוֹוִין, וְכָתַב לְגָרַשׁ אֶת הַגְּדוֹלָה, וְנִמְלַךְ וְגֵרַשׁ בּוֹ אֶת הַקְּטַנָּה--אֵינוּ גֶּט: אַף עַל פִּי שֶׁנִּכְתַּב לְשֵׁם הָאִישׁ הַמְּגָרֵשׁ, לֹא נִכְתַּב לְשֵׁם זוֹ שֶׁנִּתְגָּרְשָׁה בּוֹ.

יָתֵר עַל כֵּן, אָמַר לַסּוֹפֵר, כְּתֹב וְאֵיזוֹ שֶׁאֶרְצֶה אֲגָרַשׁ בּוֹ, וְכָתַב הַסּוֹפֵר עַל דַּעַת זוֹ, וְגֵרַשׁ בּוֹ אַחַת מֵהֶן--הֲרֵי זֶה סְפֵק גֵּרוּשִׁין.
וְכָל גֶּט שֶׁכְּתָבוֹ שֶׁלֹּא לִשְׁמָהּ--אַף עַל פִּי שֶׁהִעְבִיר עָלָיו קֻלְמוֹס לִשְׁמָהּ, אֵינוּ גֶּט.

מִי שֶׁכָּתַב גֶּט לְגָרַשׁ אֶת אִשְׁתּוֹ, וְנִמְלַךְ וְלֹא גֵּרְשָׁהּ, וְנִתְיַחַד עִמָּהּ אַחַר שֶׁכְּתָבוֹ לָהּ--לֹא יְגָרְשֶׁנָּה בְּאוֹתוֹ הַגֶּט, פַּעַם אַחֶרֶת כְּשֶׁיִּרְצֶה לְגָרְשָׁהּ.
וְאִם גֵּרְשָׁהּ בְּאוֹתוֹ הַגֶּט הַיָּשָׁן, הֲרֵי זוֹ מְגֹרֶשֶׁת; וְתִנָּשֵׂא בּוֹ לְכַתְּחִלָּה, שֶׁהֲרֵי נִכְתַּב לִשְׁמָהּ, וַהֲרֵי נוֹתֵן לָהּ עַתָּה בְּעֵדִים כְּהִלְכָּתוֹ.
וְלָמָּה לֹא יְגָרַשׁ בּוֹ לְכַתְּחִלָּה--גְּזֵרָה, שֶׁמֶּא יֹאמְרוּ גִּטָּהּ קוֹדֵם לִבְנָהּ.

אָמַר לַסּוֹפֵר, כְּתֹב גֶּט לִפְלוֹנִית, יִהְיֶה עִמִּי לִכְשֶׁאֶשָּׂאֶנָּה אֲגָרְשֶׁנָּה בּוֹ, וְנִכְתַּב, וּנְשָׂאָהּ, וְגֵרְשָׁהּ בּוֹ--אֵינוּ גֶּט: מִפְּנֵי שֶׁלֹּא הָיְתָה בַּת גֵּרוּשִׁין מִמֶּנּוּ, כְּשֶׁנִּכְתַּב גֶּט זֶה; וְנִמְצָא כְּנִכְתַּב שֶׁלֹּא לְשֵׁם גֵּרוּשִׁין.
אֲבָל אִם אָמַר לוֹ, כְּתֹב אוֹתוֹ לַאֲרוּסָתִי לִכְשֶׁאֶשָּׂאֶנָּה אֲגָרְשֶׁנָּה בּוֹ, וּכְנָסָהּ, וְגֵרְשָׁהּ בּוֹ--כָּשֵׁר.
כְּתָבוֹ לִיבִמְתּוֹ, וְאַחַר שֶׁיִּבְּמָהּ גֵּרְשָׁהּ בּוֹ--הֲרֵי זֶה סְפֵק גֵּרוּשִׁין, הוֹאִיל וְאֵינָהּ אִשָּׁה גְּמוּרָה כְּשֶׁכְּתָבוֹ.

מִפְּנֵי תַּקָּנַת סוֹפֵר, הִתִּירוּ חֲכָמִים לַסּוֹפֵר שֶׁיִּכְתֹּב טָפְסֵי גִּטִּין: וְיַנִּיחַ מְקוֹם הָאִישׁ, וּמְקוֹם הָאִשָּׁה, וּמְקוֹם הַזְּמָן, וּמְקוֹם הֲרֵי אַתְּ מֻתֶּרֶת לְכָל אָדָם--עַד שֶׁיִּכְתְּבֵם לְשֵׁם הָאִישׁ הַמְּגָרֵשׁ, וּלְשֵׁם הָאִשָּׁה הַמִּתְגָּרֶשֶׁת; וְכֵן יַחְתְּמוּ הָעֵדִים, לִשְׁמָהּ וְלִשְׁמוֹ.

סוֹפֵר שֶׁכָּתַב הַגֶּט לִשְׁמָהּ וְלִשְׁמוֹ כְּהִלְכָּתוֹ, וְחָתְמוּ הָעֵדִים שֶׁלֹּא לִשְׁמָהּ--הוֹאִיל וּמְסָרוֹ לָהּ בְּעֵדִים, הֲרֵי זֶה פָּסוּל, שְׁאֵין הָעֵדִים חוֹתְמִין עַל הַגֶּט, אֵלָא מִפְּנֵי תִּקּוּן הָעוֹלָם.

יֵשׁ מִי שֶׁאוֹמֵר שְׁאִם חָתְמוּ הָעֵדִים שֶׁלֹּא לִשְׁמָהּ--הוֹאִיל וְהוּא כִּמְזֻיָּף מִתּוֹכוֹ, הֲרֵי זֶה גֶּט בָּטֵל; וְכֵן אִם הָיָה אֶחָד מֵעֵדָיו פָּסוּל, אוֹ שֶׁהָיָה בּוֹ עֵד אֶחָד בִּלְבָד כָּשֵׁר--אַף עַל פִּי שֶׁנִּמְסַר בְּעֵדִים, הֲרֵי זֶה בָּטֵל.
וְלֹא יֵרָאֶה לִי דָּבָר זֶה; אֵלָא כִּמְזֻיָּף, לֹא מְזֻיָּף וַדַּאי, וְהוֹאִיל וְנִמְסַר בְּעֵדִים כְּשֵׁרִים, הֲרֵי זֶה פָּסוּל מִדִּבְרֵיהֶם.

 הַמֵּבִיא גֶּט, וְאָבַד מִמֶּנּוּ, וּמְצָאוֹ--אִם אָבַד מִמֶּנּוּ בִּמְקוֹם שְׁאֵין הַשְּׁיָרוֹת מְצוּיוֹת, אַפִלּוּ מְצָאוֹ לְאַחַר זְמָן מְרֻבֶּה--הֲרֵי זֶה בְּחֶזְקַת הַגֶּט שֶׁאָבַד מִמֶּנּוּ הוּא הַגֶּט הַנִּמְצָא, וְתִתְגָּרַשׁ בּוֹ.

אָבַד בִּמְקוֹם שֶׁהַשְּׁיָרוֹת מְצוּיוֹת--אִם מְצָאוֹ מִיָּד, וַעֲדַיִן לֹא שָׁהָה שָׁם אָדָם מִן הָעוֹבְרִים, אוֹ שֶׁמְּצָאוֹ בַּכְּלִי שֶׁהִנִּיחוֹ בּוֹ, וְיֵשׁ לוֹ טְבִיעוּת עַיִן בְּאָרְכּוֹ וְרָחְבּוֹ שֶׁלַּגֶּט כְּשֶׁיִּהְיֶה כָּרוּךְ--הֲרֵי הוּא בְּחֶזְקָתוֹ, וְתִתְגָּרַשׁ בּוֹ.

 הֻחְזַק בְּאוֹתוֹ הַמָּקוֹם אִישׁ אַחֵר שֶׁשְּׁמוֹ כְּשֵׁם שֶׁבַּגֶּט--חוֹשְׁשִׁים שֶׁמֶּא גֶּט זֶה הַנִּמְצָא שֶׁלְּאוֹתוֹ הָאִישׁ הָאַחֵר הוּא, הוֹאִיל וְעָבַר אָדָם שָׁם, אַף עַל פִּי שֶׁלֹּא שָׁהָה; וְאִם נִתְגָּרְשָׁה בּוֹ, הֲרֵי זוֹ סְפֵק מְגֹרֶשֶׁת.
אֲבָל אִם לֹא עָבַר אָדָם שָׁם--הֲרֵי זֶה בְּחֶזְקָתוֹ, וְאַף עַל פִּי שֶׁהֻחְזְקוּ שָׁם שְׁנַיִם שֶׁשְּׁמוֹתֵיהֶן שׁוֹוִין.

 הָיָה לָעֵדִים בַּגֶּט סִימָן מֻבְהָק--כְּגוֹן שֶׁאָמְרוּ נֶקֶב יֵשׁ בּוֹ בְּצַד אוֹת פְּלוֹנִית, אוֹ שֶׁאָמְרוּ מֵעוֹלָם לֹא חָתַמְנוּ עַל גֶּט אַחֵר שֶׁיֵּשׁ בּוֹ שֵׁמוֹת כְּשֵׁמוֹת אֵלּוּ--הֲרֵי זֶה בְּחֶזְקָתוֹ, וְתִתְגָּרַשׁ בּוֹ: וְאַף עַל פִּי שֶׁמְּצָאוֹ אַחַר זְמָן מְרֻבֶּה, וּבִמְקוֹם שֶׁהַשְּׁיָרוֹת מְצוּיוֹת, וְהֻחְזְקוּ שָׁם שְׁנַיִם שֶׁשְּׁמוֹתֵיהֶן שׁוֹוִין.

 שְׁנַיִם שֶׁשִּׁלְּחוּ שְׁנֵי גִּטִּין, וְנִתְעָרְבוּ--נוֹתְנִין שְׁנֵיהֶן לְזוֹ וּשְׁנֵיהֶן לְזוֹ, בְּעֵדֵי מְסִירָה; לְפִיכָּךְ אִם אָבַד אֶחָד מֵהֶן, הֲרֵי הַשֵּׁנִי בָּטֵל.

 מִי שֶׁהָיוּ לוֹ שְׁנֵי שֵׁמוֹת, וְכֵן אִשָּׁה שֶׁיֵּשׁ לָהּ שְׁנֵי שֵׁמוֹת--כְּשֶׁמְּגָרֵשׁ כּוֹתֵב שְׁמָהּ וּשְׁמוֹ שְׁהֶן רְגִילִין בּוֹ וִידוּעִין בּוֹ בְּיוֹתֵר, וְאוֹמֵר אִישׁ פְּלוֹנִי וְכָל שֵׁם שֶׁיֵּשׁ לוֹ גֵּרַשׁ אִשָּׁה פְּלוֹנִית וְכָל שֵׁם שֶׁיֵּשׁ לָהּ; וְאִם כָּתַב חֲנִיכָתוֹ וַחֲנִיכָתָהּ, כָּשֵׁר.
כָּתַב הַשֵּׁם שְׁאֵינָם יְדוּעִין בּוֹ בְּיוֹתֵר, וְכָתַב כָּל שֵׁם שֶׁיֵּשׁ לוֹ--הֲרֵי זֶה סְפֵק גֵּרוּשִׁין.
שִׁנָּה שְׁמוֹ אוֹ שְׁמָהּ, וְשֵׁם עִירוֹ אוֹ שֵׁם עִירָהּ--אַף עַל פִּי שֶׁכָּתַב וְכָל שֵׁם שֶׁיֵּשׁ לוֹ, וְכָל שֵׁם שֶׁיֵּשׁ לָהּ--אֵינוּ גֶּט.

 הַכֹּל כְּשֵׁרִין לִכְתֹּב אֶת הַגֶּט, חוּץ מֵחֲמִשָּׁה--גּוֹי, וְעֶבֶד, וְחֵרֵשׁ, וְשׁוֹטֶה, וְקָטָן; אַפִלּוּ הָאִשָּׁה עַצְמָהּ, כּוֹתֶבֶת אֶת גִּטָּהּ.
יִשְׂרָאֵל שֶׁנִּשְׁתַּמַּד לַעֲבוֹדָה זָרָה, אוֹ שְׁהוּא מְחַלֵּל שַׁבָּת בְּפַרְהֶסְיָה--הֲרֵי הוּא כְּגוֹי, לְכָל דְּבָרָיו.

 וְלָמָּה אֵין כּוֹתְבִין אֵלּוּ הַחֲמִשָּׁה--מִפְּנֵי שֶׁצָּרִיךְ הַכּוֹתֵב לִכְתֹּב לְשֵׁם הָאִישׁ הַמְּגָרֵשׁ, וּלְשֵׁם הָאִשָּׁה הַמִּתְגָּרֶשֶׁת: וְהַגּוֹי, עַל דַּעַת עַצְמוֹ הוּא כּוֹתֵב; וְחֵרֵשׁ שׁוֹטֶה וְקָטָן, אֵינָן בְּנֵי דַּעַת; וְהָעֶבֶד, אֵינוּ בְּתוֹרַת גִּטִּין וְקִדּוּשִׁין, וּלְפִיכָּךְ הוּא פָּסוּל כַּגּוֹי, לְכָל דְּבָרָיו.
וְאִם כָּתַב הַגֶּט אֶחָד מֵחֲמִשָּׁה אֵלּוּ--אֵינוּ גֶּט, אַף עַל פִּי שֶׁחָתְמוּ בּוֹ עֵדִים כְּשֵׁרִים, וְנִמְסַר לָהּ בִּכְשֵׁרִים.

 כָּתַב אֶחָד מִן הַחֲמִשָּׁה טֹפֶס הַגֶּט, וְהִנִּיחַ מְקוֹם הַתֹּרֶף, שְׁהוּא מְקוֹם הָאִישׁ, וּמְקוֹם הָאִשָּׁה, וּמְקוֹם הַזְּמָן, וּמְקוֹם הֲרֵי אַתְּ מֻתֶּרֶת לְכָל אָדָם, וּכְתָבָן הַפִּקֵּחַ הַגָּדוֹל הַיִּשְׂרְאֵלִי לִשְׁמָהּ--הֲרֵי זֶה גֶּט כָּשֵׁר.

 מֻתָּר לְהַנִּיחַ חֵרֵשׁ שׁוֹטֶה וְקָטָן לִכְתֹּב טֹפֶס הַגֶּט, לְכַתְּחִלָּה--וְהוּא, שֶׁיִּהְיֶה גָּדוֹל עוֹמֵד עַל גַּבָּן.
אֲבָל הַגּוֹי וְהָעֶבֶד--אֵין כּוֹתְבִין הַטֹּפֶס לְכַתְּחִלָּה, וְאַפִלּוּ יִשְׂרָאֵל עוֹמֵד עַל גַּבָּן: שֶׁלֹּא הִתִּירוּ לִכְתֹּב טָפְסֵי גִּטִּין שֶׁלֹּא לִשְׁמָהּ לְכַתְּחִלָּה, אֵלָא מִפְּנֵי תַּקָּנַת סוֹפֵר כְּמוֹ שֶׁבֵּאַרְנוּ.

 הַכּוֹתֵב גֶּט בַּשַּׁבָּת אוֹ בְּיוֹם הַכִּפּוּרִים בִּשְׁגָגָה, וּנְתָנוֹ לָהּ--הֲרֵי זוֹ מְגֹרֶשֶׁת.
כְּתָבוֹ וְחָתְמוּ בּוֹ בְּיוֹם טוֹב בְּזָדוֹן, וּנְתָנוּהוּ לָהּ--אֵינָהּ מְגֹרֶשֶׁת, שֶׁהֲרֵי הָעֵדִים פְּסוּלִין מִן הַתּוֹרָה; כְּתָבוֹ בְּיוֹם טוֹב בְּזָדוֹן, וְנִמְסַר לָהּ בִּפְנֵי עֵדִים כְּשֵׁרִים בְּיוֹם טוֹב--הֲרֵי זֶה גֶּט פָּסוּל.

הִלְכּוֹת גֵּרוּשִׁין פֵּרֶק ד 
אֵין כּוֹתְבִין אֶת הַגֶּט אֵלָא בְּדָבָר שֶׁרִשּׁוּמוֹ עוֹמֵד, כְּגוֹן דְּיוֹ וְסִקְרָה וְקָמוֹס וְקַלְקַנְתּוֹס וְכַיּוֹצֶא בָּהֶן; אֲבָל אִם כְּתָבוֹ בְּדָבָר שְׁאֵינוּ עוֹמֵד, כְּגוֹן מַשְׁקִין וּמֵי פֵּרוֹת וְכַיּוֹצֶא בָּהֶן--אֵינוּ גֶּט.
כְּתָבוֹ בַּאֲבָר בְּשָׁחוֹר וּבְשִׁיחוֹר, כָּשֵׁר; וְאֵין כּוֹתְבִין בָּהֶן, לְכַתְּחִלָּה.

כּוֹתְבִין בְּמֵי עַפְצָא לְכַתְּחִלָּה, עַל גַּבֵּי הַנְּיָר וְהָעוֹר וְכַיּוֹצֶא בָּהֶן.
אֲבָל לֹא עַל גַּבֵּי מְגִלָּה עֲפוּצָה, מִפְּנֵי שְׁאֵינוּ נִכָּר; וְאִם כָּתַב, אֵינוּ גֶּט.
וְכֵן כָּל כַּיּוֹצֶא בּוֹ.

עַל הַכֹּל כּוֹתְבִין אֶת הַגֶּט, אַפִלּוּ עַל אִסּוּרֵי הֲנָאָה; וְכוֹתְבִין עַל דָּבָר שֶׁיָּכוֹל לְהִזְדַּיַּף--וְהוּא, שֶׁיִּתְּנוֹ לָהּ בְּעֵדֵי מְסִירָה.
כֵּיצַד: כּוֹתֵב עַל הַנְּיָר הַמָּחוּק, וְעַל הַדַּפְתְּרָא, וְעַל הַחֶרֶס, וְעַל הָעַלִּין, וְעַל יָדוֹ שֶׁלְּעֶבֶד, וְעַל קֶרֶן הַפָּרָה; וּמוֹסֵר לָהּ הָעֶבֶד וְהַפָּרָה אוֹ הַנְּיָר הַמָּחוּק וְכַיּוֹצֶא בּוֹ, בִּפְנֵי עֵדִים.

הָיָה הַגֶּט חָקוּק עַל יָדוֹ שֶׁלְּעֶבֶד בִּכְתֹבֶת קַעֲקַע, וְהָיָה יוֹצֶא מִתַּחַת יָדָהּ, וְהָיוּ הָעֵדִים חֲקוּקִים עַל יָדוֹ--הֲרֵי זוֹ מְגֹרֶשֶׁת, אַף עַל פִּי שְׁאֵין לָהּ עֵדֵי מְסִירָה: שֶׁהֲרֵי אֵין יָכוֹל לְהִזְדַּיַּף.
אַפִלּוּ הָיוּ מֻחְזָקִין בָּעֶבֶד שְׁהוּא שֶׁלּוֹ, וְגֶט חָקוּק עַל יָדוֹ, וְהוּא יוֹצֶא מִתַּחַת יָדָהּ, וְהִיא אוֹמֶרֶת בְּעֵדִים נִמְסַר לִי--הֲרֵי זוֹ סְפֵק מְגֹרֶשֶׁת: שֶׁמֶּא מֵעַצְמוֹ נִכְנַס לָהּ, שֶׁהַגּוֹדְרוֹת אֵין לָהֶן חֲזָקָה.

הָיָה הַגֶּט חָקוּק עַל הַטַּבְלָה, וְהָעֵדִים עָלָיו, וְהוּא יוֹצֶא מִתַּחַת יָדָהּ--אַף עַל פִּי שְׁהֶן מֻחְזָקִין בַּטַּבְלָה שְׁהִיא שֶׁלָּהּ, הֲרֵי זוֹ מְגֹרֶשֶׁת, שֶׁהָאִשָּׁה עַצְמָהּ כּוֹתֶבֶת גִּטָּהּ, שְׁאֵין קִיּוּם הַגֶּט אֵלָא בְּחוֹתְמָיו אִם אֵין שָׁם עֵדֵי מְסִירָה.

חָקַק הַגֶּט עַל הַלּוּחַ, אוֹ עַל הָאֶבֶן, אוֹ עַל טַס שֶׁלְּמַתֶּכֶת--אִם חָפַר יַרְכֵי הָאוֹתִיּוֹת, כָּשֵׁר: שֶׁזֶּה כְּתָב הוּא--הֲרֵי הוּא אוֹמֵר "כְּתוּבָה בְּעֵט בַּרְזֶל ..." , כְּלוֹמַר שְׁהוּא חוֹפֵר.
וְכֵן אִם חָקַק הַיְּרֵכוֹת מֵאֲחוֹרֵי הַטַּס, עַד שֶׁבָּלְטוּ בִּפְנֵי הַטַּס.
אֲבָל אִם חָפַר תּוֹךְ הָאוֹת, עַד שֶׁיֵּרָאוּ הַיְּרֵכוֹת גְּבוֹהוֹת מִכָּאן וּמִכָּאן, כִּכְתָב דֵּינְרֵי הַזָּהָב--אֵינוּ גֶּט, שְׁאֵין זֶה כְּתָב.
הַמְּקָרֵעַ עַל הָעוֹר תַּבְנִית כְּתָב, אוֹ שֶׁרָשַׁם עַל הָעוֹר תַּבְנִית כְּתָב--הֲרֵי זֶה כָּשֵׁר.

כּוֹתְבִין אֶת הַגֶּט בְּכָל כְּתָב, וּבְכָל לָשׁוֹן.
גֶּט שֶׁכָּתוּב בִּכְתָב מִן הַלְּשׁוֹנוֹת, וְעֵדָיו חוֹתְמִין בִּכְתָב אַחֵר--כָּשֵׁר: וְהוּא, שֶׁיִּהְיוּ מַכִּירִין לָשׁוֹן הַכְּתָב וּכְתָבָהּ.
אֶחָד מִן הָעֵדִים חָתַם בִּכְתָב, וְהָעֵד הַשֵּׁנִי בִּכְתָב לָשׁוֹן אַחֶרֶת--כָּשֵׁר; אֲבָל אִם הָיָה מִקְצַת הַגֶּט כָּתוּב בְּלָשׁוֹן, וּמִקְצָתוֹ בְּלָשׁוֹן אַחֶרֶת--פָּסוּל.

 כָּל לָשׁוֹן שֶׁיִּכְתֹּב בָּהּ הַגֶּט, צָרִיךְ שֶׁיִּזָּהֵר הַסּוֹפֵר בְּדִבְרֵי הַגֶּט, שֶׁלֹּא יִהְיֶה מַשְׁמָעָן שְׁנֵי עִנְיָנוֹת, עַד שֶׁנִּמְצָא הַקּוֹרֶא אוֹמֵר, שֶׁמֶּא לְכָּךְ וְכָּךְ נִתְכַּוַּן, שְׁאֵין מַשְׁמָעוֹ לְשׁוֹן גֵּרוּשִׁין, אוֹ שֶׁמֶּא לְעִנְיָן זֶה נִתְכַּוַּן שֶׁמַּשְׁמָעוֹ לְשׁוֹן גֵּרוּשִׁין.
אֵלָא יִהְיוּ דְּבָרִים שְׁאֵין בָּהֶן סָפֵק בְּאוֹתָהּ הַלָּשׁוֹן אֵלָא מַשְׁמָעוֹ עִנְיָן אֶחָד, שֶׁגֵּרַשׁ וְשִׁלַּח פְּלוֹנִי לִפְלוֹנִית.

 וְכֵן צָרִיךְ שֶׁיִּהְיֶה הַכְּתָב מְבֹאָר הֵיטֵב בְּאוֹתוֹ הַכְּתָב שֶׁיִּכְתֹּב, עַד שֶׁיֵּדְעוּ לִקְרוֹתוֹ הַקְּטַנִּים שֶׁמַּכִּירִין אוֹתוֹ כְּתָב, שְׁאֵינָן לֹא נְבוֹנִים וְלֹא סְכָלִים בַּקְּטַנִּים, אֵלָא בֵּינוֹנִיִּים; וְלֹא יִהְיֶה כְּתָב מְעֻקָּם, וּמְבֻלְבָּל--שֶׁמֶּא תִּדְמֶה אוֹת לְאוֹת, וְנִמְצָא הָעִנְיָן מִשְׁתַּנֶּה.

 הָיָה בּוֹ מַשְׁמָע שְׁנֵי עִנְיָנוֹת, אוֹ שֶׁהָיָה בִּכְתָבוֹ עִקּוּם אוֹ בִּלְבּוּל עַד שֶׁאִפְשָׁר שֶׁיִּקְרָא מִמֶּנּוּ עִנְיָן אַחֵר--הוֹאִיל וְנִקְרָא לְעִנְיַן הַגֵּרוּשִׁין וְיֵשׁ בּוֹ מַשְׁמָע גֵּרוּשִׁין, הֲרֵי זֶה פָּסוּל.

כְּבָר נָהֲגוּ יִשְׂרָאֵל כֻּלָּם לִכְתֹּב הַגֶּט בִּלְשׁוֹן אֲרַמִּי, וּבְנֹסַח זֶה, אַף עַל פִּי שֶׁמֻּתָּר לְכָתְבוֹ בְּכָל לָשׁוֹן, לְכַתְּחִלָּה.

וְזֶה הוּא נֹסַח הַגֶּט: בְּכָּךְ וְכָּךְ בַּשַּׁבָּת כָּךְ וְכָּךְ לְיֶרַח פְּלוֹנִי בִּשְׁנַת כָּךְ וְכָּךְ לַיְּצִירָה אוֹ לַשְּׁטָרוֹת לְמִנְיַינָא דִּי רְגֵילְנָא לְמִמְנֵי בֵּיהּ בְּמָקוֹם פְּלוֹנִי אֵיךְ אֲנָא פְּלוֹנִי בֶּן פְּלוֹנִי דְּמִמָּקוֹם פְּלוֹנִי וְכָל שׁוֹם אָחֳרָן וַחֲנִיכָה דְּאִית לִי וְלַאֲבָהָתַי וּלְאַתְרִי וּלְאַתְרֵיהוֹן דַּאֲבָהָתַי צְבֵיתִי בִּרְעוּת נַפְשִׁי כִּיד לָא אֲנֵיסְנָא וּפְטַרִית וּשְׁבַקִית וְתָרוֹכִית יָתִיכִי לִיכִי אַנְתִּי פְּלוֹנִית בַּת פְּלוֹנִי דְּמִמַּתָּא פְּלוֹנִית וְכָל שׁוֹם אָחֳרָן וַחֲנִיכָה דְּאִית לִיכִי וְלַאֲבָהָתִיכִי וּלְאַתְרִיכִי וּלְאַתְרֵיהוֹן דַּאֲבָהָתִיכִי דִּי הֲוֵית אִנְתְּתִי מִקַּדְמַת דְּנָא וְכַדּוּ פְּטַרִית וּשְׁבַקִית וְתָרוֹכִית יָתִיכִי לִיכִי דִּי תִהְוְיִיין רַשָּׁאָה וְשָׁלְטָאָה בְּנַפְשִׁיכִי לִמְהָךְ לְהִתְנַסְבָּא לְכָל גְּבַר דִּי תִצְבְּיִיין וֶאֱנָשׁ לָא יְמַחֵה בְּיָדִיכִי מִן שְׁמִי מִן יוֹמָא דְּנָן וּלְעָלַם וַהֲרֵי אַתְּ מֻתֶּרֶת לְכָל אָדָם וְדֵן דְּיִהְוֵי לִיכִי מִנִּי סֵפֶר תֵּרוּכִין וְגֶּט פִּטּוּרִין וְאִגְּרַת שִׁבּוּקִין כְּדָת מֹשֶׁה וְיִשְׂרָאֵל.

וְהָעֵדִים חוֹתְמִים לְמַטָּה, כְּמוֹ שֶׁבֵּאַרְנוּ.

 כְּשֶׁיִּכְתֹּב הַגֶּט בְּלָשׁוֹן זֶה וּבְנֹסַח זֶה: לֹא יִכְתֹּב וְדֵן בְּיוֹד--שֶׁמֶּא יִקְרָא הַקּוֹרֶא וְדִין, כְּלוֹמַר מִשְׁפָּט יִהְיֶה בֵּינִי וּבֵינֵךְ; וְלֹא יִכְתֹּב וְאִגְּרַת בְּיוֹד--שֶׁמֶּא יִקְרָא הַקּוֹרֶא וְאִי גַּרְתְּ, כְּלוֹמַר אִם זִנָּת; וְלֹא יִכְתֹּב לִמְהָךְ בְּיוֹד--שֶׁמֶּא יִקְרָא הַקּוֹרֶא לִי מֵהָךְ, כְּלוֹמַר לִי שְׂחוֹק; וְלֹא יִכְתֹּב תִּהְוְיִיין וְתִצְבְּיִיין בִּשְׁתֵּי יוֹדִין--שֶׁמֶּא יִקְרָא הַקּוֹרֶא תִּהְוְיָן וְתִצְבְּיָן, כְּלוֹמַר שְׁהוּא מְדַבֵּר עִם שְׁתֵּי נָשִׁים, וְנִמְצָא שְׁאֵינוּ מְגָרֵשׁ לְזוֹ, אֵלָא לִשְׁתַּיִם אֲחֵרוֹת.

וְכֵן יַאֲרִיךְ וָאו דִּוְכַדּוּ--שֶׁמֶּא תִּדְמֶה לְיוֹד, וְיִהְיֶה מַשְׁמָעוֹ וּכְדֵי, כְּלוֹמַר בִּתְנָאי זֶה אֶפְטֹר אוֹתִיךְ; וְכֵן יַאֲרִיךְ וָאו דְּתֵרוּכִין וְשִׁבּוּקִין--שֶׁמֶּא תִּדְמֶה לְיוֹד, וְיִהְיֶה מַשְׁמָעוֹ תְּרִיכִין וּשְׁבִיקִין, כְּלוֹמַר שְׁהוּא אוֹמֵר לָהּ שְׁהִיא שָׁבְקָה אוֹתוֹ וְגֵרְשָׁה אוֹתוֹ.
וְעַל דֶּרֶךְ זוֹ, צָרִיךְ לְהִזָּהֵר בְּכָל לָשׁוֹן וּבְכָל כְּתָב שֶׁיִּכְתֹּב--שֶׁלֹּא יִהְיֶה בּוֹ כְּמַשְׁמָע שְׁנֵי עִנְיָנוֹת.

 הֲרֵי שֶׁכָּתַב בְּנֹסַח זֶה, וְלֹא הֶאֱרִיךְ וָאוִין אֵלּוּ, אוֹ לֹא כָתַב הַיּוֹדִין הַיְּתֵרוֹת, אוֹ שֶׁכָּתַב הַיּוֹדִין שֶׁאָמַרְנוּ שֶׁלֹּא יִכָּתְבוּ--הֲרֵי זֶה גֶּט פָּסוּל.
וְכֵן כָּל כַּיּוֹצֶא בְּזֶה, בְּכָל לָשׁוֹן--פָּסוּל.

 גֶּט שֶׁמָּחַק בּוֹ אוֹת אוֹ תֵּיבָה, אוֹ שֶׁתָּלָה בֵּין הַשִּׁטִּין--אִם מִטֹּפֶס הַגֶּט, הֲרֵי זֶה כָּשֵׁר.
וְאִם מִן הַתֹּרֶף, אֵינוּ גֶּט; וְאִם הִחְזִיר וּפֵרַשׁ בְּסוֹף הַגֶּט שֶׁאוֹת פְּלוֹנִית תְּלוּיָה אוֹ עַל מְחָק, אַפִלּוּ מִתֹּרֶף הַגֶּט--כָּשֵׁר, כִּשְׁאָר שְׁטָרוֹת.

וְכֵן גֶּט שֶׁנִּמְצָא קָרוּעַ שְׁתִי וְעֵרֶב, שְׁהוּא קְרָע שֶׁלְּבֵית דִּין--הֲרֵי זֶה גֶּט בָּטֵל, כִּשְׁאָר הַשְּׁטָרוֹת; אֲבָל אִם נִקְרַע, וְאֵינוּ קְרָע שֶׁלְּבֵית דִּין--כָּשֵׁר.
נִמּוֹק, אוֹ שֶׁהִרְקִיב, אוֹ שֶׁנַּעֲשָׂה כִּכְבָרָה--כָּשֵׁר.
נִמְחַק אוֹ נִטַּשְׁטַשׁ, וּבָבוּאָה שֶׁלּוֹ קַיֶּמֶת--אִם יָכוֹל לְהִקָּרוֹת, כָּשֵׁר; וְאִם לָאו, אֵינוּ גֶּט.

 בַּמֶּה דְּבָרִים אֲמוּרִים, בְּשֶׁהָיָה הַגֶּט יוֹצֶא מִתַּחַת יָדָהּ בְּעֵדֵי חֲתִימָה, וְאֵין שָׁם עֵדֵי מְסִירָה.
אֲבָל אִם יֵשׁ שָׁם עֵדִים שֶׁנִּמְסַר לָהּ הַגֶּט בִּפְנֵיהֶם, וְהָיָה כָּשֵׁר--הֲרֵי זֶה כָּשֵׁר: אַף עַל פִּי שֶׁהָיָה תֹּרֶף הַגֶּט עַל הַמְּחָק, אוֹ בֵּין הַשִּׁטִּין, אוֹ שֶׁהָיָה קָרוּעַ שְׁתִי וְעֵרֶב--כְּשֶׁנָּתַן לָהּ בִּפְנֵיהֶם.

 חֲמִשָּׁה שֶׁכָּתְבוּ גֶּט אֶחָד לְחָמֵשׁ נְשׁוֹתֵיהֶן--אִם כְּתָבוּהוּ בִּכְלָל, כְּגוֹן שֶׁכָּתְבוּ בְּכָּךְ בַּשַּׁבָּת גֵּרַשׁ פְּלוֹנִי לִפְלוֹנִית וּפְלוֹנִי לִפְלוֹנִית, וְכָּךְ אָמַר כָּל אֶחָד מֵהֶן לְאִשְׁתּוֹ, לִיכִי דִּי תִּהְוְיִיין, וְכָל טֹפֶס הַגֶּט, וּשְׁנֵי עֵדִים חוֹתְמִין מִלְּמַטָּה--הֲרֵי זֶה כָּשֵׁר, וְיִנָּתֵן לְכָל אַחַת מֵהֶן בְּעֵדֵי מְסִירָה; וְאִם אֵין שָׁם עֵדֵי מְסִירָה--כָּל שֶׁתֵּצֵא מְגִלָּה זוֹ מִתַּחַת יָדָהּ, מְגֹרֶשֶׁת.

אֲבָל אִם כָּתַב בְּכָּךְ בַּשַּׁבָּת גֵּרַשׁ פְּלוֹנִי לִפְלוֹנִית וְהִשְׁלִים הַגֶּט, וְהִתְחִיל תַּחְתָּיו גֶּט אַחֵר בְּאוֹתָהּ הַמְּגִלָּה, וְכָתַב וּבְיוֹם זֶה אוֹ בְּכָּךְ בַּשַּׁבָּת גֵּרַשׁ פְּלוֹנִי לִפְלוֹנִית וְהִשְׁלִים הַגֶּט הַשֵּׁנִי, וְכֵן עַד שֶׁהִשְׁלִים כָּל הַגִּטִּין, וְהָעֵדִים מִלְּמַטָּה--אִם נִתְּנָה מְגִלָּה זוֹ לְכָל אַחַת מֵהֶן בְּעֵדֵי מְסִירָה, הֲרֵי כֻּלָּן מְגֹרָשׁוֹת.
וְאִם אֵין שָׁם עֵדֵי מְסִירָה, וְהָיְתָה מְגִלָּה זוֹ יוֹצְאָה מִתַּחַת יַד אַחַת מֵהֶן--אִם הָיְתָה זוֹ שֶׁגִּטָּהּ בָּאַחֲרוֹנָה שֶׁהָעֵדִים נִקְרָאִין עִמּוֹ, הֲרֵי זוֹ מְגֹרֶשֶׁת; וְאִם הָיְתָה הַמְּגִלָּה יוֹצְאָה מִתַּחַת יַד אַחַת מִן הָרִאשׁוֹנוֹת, הֲרֵי זוֹ סְפֵק מְגֹרֶשֶׁת.

 כָּתַב אֲנִי פְּלוֹנִי וּפְלוֹנִי וּפְלוֹנִי גֵּרַשְׁנוּ נְשׁוֹתֵינוּ פְּלוֹנִית וּפְלוֹנִית וּפְלוֹנִית, וְהִשְׁלִים הַגֶּט--אַף עַל פִּי שֶׁנִּמְסַר לְכָל אַחַת מֵהֶן בְּעֵדִים, אֵינוּ גֶּט: שְׁאֵין שְׁתֵּי נָשִׁים מִתְגָּרְשׁוֹת בְּגֶט אֶחָד--שֶׁנֶּאֱמָר "וְכָתַב לָהּ" , לֹא לָהּ וְלַחֲבִרְתָּהּ.
חָזַר וּפְרָטָן בְּתוֹךְ הַגֶּט, וְכָתַב פְּלוֹנִי גֵּרַשׁ פְּלוֹנִית וּפְלוֹנִי גֵּרַשׁ פְּלוֹנִית וּפְלוֹנִי גֵּרַשׁ פְּלוֹנִית בִּזְמָן פְּלוֹנִי--הֲרֵי אֵלּוּ כְּשֵׁרִים.

 כָּתַב שְׁנֵי גִּטִּין, בִּשְׁנֵי דַּפִּין, בִּמְגִלָּה אַחַת, זֶה בְּצַד זֶה--אִם יֵשׁ שְׁנֵי עֵדִים נִקְרָאִים בְּסוֹף גֶּט זֶה, וּשְׁנֵי עֵדִים בְּסוֹף גֶּט זֶה--הֲרֵי זֶה כָּשֵׁר; וְכָל שֶׁתֵּצֵא מְגִלָּה זוֹ מִתַּחַת יָדָהּ, מְגֹרֶשֶׁת.

 הָיוּ שְׁנֵי עֵדִים בִּלְבָד, בָּאִים מִתַּחַת גֶּט זֶה לְתַחַת גֶּט זֶה--אִם יָצָא מִתַּחַת יַד אִשָּׁה שֶׁהָעֵדִים נִקְרָאִים עִם גִּטָּהּ--הֲרֵי זוֹ מְגֹרֶשֶׁת; וְאִם יָצָא מִתַּחַת יַד הַשְּׁנִיָּה שְׁאֵין הָעֵדִים נִקְרָאִים עִמּוֹ--אֵינוּ גֶּט, עַד שֶׁיִּמָּסֵר לָהּ בְּעֵדִים.

 כָּתַב שְׁנֵי גִּטִּין, בִּשְׁנֵי דַּפִּין, זֶה לְמַעְלָה מִזֶּה, וְהָעֵדִים בֵּין שְׁנֵי הַגִּטִּין, שֶׁנִּמְצְאוּ בְּסוֹף הָרִאשׁוֹן וּלְמַעְלָה מִן הַשֵּׁנִי--אִם הָיָה יוֹצֶא מִתַּחַת יַד שֶׁהָעֵדִים נִקְרָאִין בְּסוֹף גִּטָּהּ, הֲרֵי זוֹ מְגֹרֶשֶׁת.
וְזוֹ שֶׁהָעֵדִים נִקְרָאִין בְּרֹאשׁ גִּטָּהּ לְמַעְלָה, אֵינָהּ מְגֹרֶשֶׁת: שֶׁהָעֵדִים שֶׁחָתְמוּ בְּרֹאשׁ הַדַּף שֶׁלַּגֶּט, אוֹ מִצִּדּוֹ, אוֹ מֵאֲחוֹרָיו--אֵינוּ גֶּט.
וְאִם נִמְסַר לָהּ בְּעֵדִים, כָּשֵׁר.

 הִקִּיף רֹאשׁ דַּף זֶה לְרֹאשׁ דַּף זֶה, וְהָעֵדִים בָּאֶמְצָע, שֶׁנִּמְצְאוּ הָעֵדִים בְּרֹאשׁ שְׁנֵי הַגִּטִּין--שְׁנֵיהֶם בְּטֵלִין; וְאִם נִמְסְרוּ לָהֶן בְּעֵדִים, שְׁנֵיהֶם כְּשֵׁרִים.

 שִׁיַּר מִקְצַת הַגֶּט, וּכְתָבוֹ בַּדַּף הַשֵּׁנִי, וְהָעֵדִים מִלְּמַטָּה, בְּסוֹף הַדַּף הַשֵּׁנִי--כָּשֵׁר: וְהוּא, שֶׁיִּהְיֶה נִכָּר בַּמְּגִלָּה שֶׁלֹּא נֶחְתְּכָה וְשֶׁלְּכָּךְ נִתְכַּוַּן הַסּוֹפֵר שֶׁיַּשְׁלִים בַּדַּף הַשֵּׁנִי.
אֲבָל אִם אֵינוּ נִכָּר--אַף עַל פִּי שֶׁנִּמְסַר בְּעֵדִים, הֲרֵי זוֹ סְפֵק מְגֹרֶשֶׁת: שֶׁמֶּא שְׁנֵי גִּטִּין הָיוּ, וְנֶחְתַּךְ מִקְצַת זֶה מִסּוֹף הַדַּף, וּמִקְצַת הַשֵּׁנִי מֵרֹאשׁ הַדַּף.

 הֲרֵי שֶׁכָּתַב אֶת הַגֶּט, וְאַחַר שֶׁגָּמַר כָּתַב, שַׁאֲלוּ בִּשְׁלוֹם פְּלוֹנִי, אוֹ שָׁלוֹם עָלֶיךָ פְּלוֹנִי רֵעִי, וְכַיּוֹצֶא בְּזֶה, וְחָתְמוּ הָעֵדִים מִלְּמַטָּה, וַהֲרֵי גֶּט זֶה יוֹצֶא מִתַּחַת יָדָהּ--הֲרֵי זוֹ סְפֵק מְגֹרֶשֶׁת, שֶׁמֶּא לֹא חָתְמוּ אֵלָא עַל שְׁאֵלַת שָׁלוֹם; אֲבָל אִם כָּתַב, וְשָׁאֲלוּ בִּשְׁלוֹם פְּלוֹנִי, אוֹ שָׁלוֹם עָלֶיךָ פְּלוֹנִי רֵעִי, וְכַיּוֹצֶא בְּזֶה, שֶׁהֲרֵי לִוָּה דְּבָרִים אֵלּוּ עַל דִּבְרֵי הַגֶּט, וְעַל שְׁנֵיהֶם חָתְמוּ--הֲרֵי זוֹ מְגֹרֶשֶׁת.
וְאִם נִמְסַר לָהּ בְּעֵדִים--בֵּין כָּךְ וּבֵין כָּךְ, הֲרֵי זֶה גֶּט כָּשֵׁר.

הִלְכּוֹת גֵּרוּשִׁין פֵּרֶק ה 
זֶה שֶׁנֶּאֱמָר בַּתּוֹרָה "וְנָתַן בְּיָדָהּ" --אֵין עִנְיַן הַכָּתוּב, אֵלָא שֶׁיַּגִּיעַ הַגֶּט לָהּ: וְאֶחָד יָדָהּ, אוֹ חֵיקָהּ, אוֹ חֲצֵרָהּ, אוֹ שְׁלוּחָהּ שֶׁעָשָׂת יָדוֹ כְּיָדָהּ--הַכֹּל אֶחָד הוּא.
וְאַחַת חֲצֵרָהּ הַקְּנוּיָה לָהּ, אוֹ חֲצֵרָהּ הַמֻּשְׂכֶּרֶת לָהּ אוֹ הַשְּׁאוּלָה לָהּ--הַכֹּל רְשׁוּתָהּ הִיא; וּמִשֶּׁיַּגִּיעַ הַגֶּט לִרְשׁוּתָהּ, נִתְגָּרְשָׁה.

הַזּוֹרֵק גֶּט לְאִשְׁתּוֹ לְתוֹךְ חֲצֵרָהּ--אִם הָיְתָה עוֹמֶדֶת שָׁם בְּצַד רְשׁוּתָהּ, נִתְגָּרְשָׁה; וְאִם לָאו, לֹא נִתְגָּרְשָׁה: עַד שֶׁתַּעֲמֹד בְּצַד חֲצֵרָהּ, וְאַף עַל פִּי שְׁהִיא חָצֵר שֶׁיִּשְׁתַּמַּר הַגֶּט בְּתוֹכָהּ--שֶׁחוֹבָה הִיא לָהּ הַגֵּרוּשִׁין, וְאֵין חָבִין לָאָדָם אֵלָא בְּפָנָיו.

הָיְתָה עוֹמֶדֶת בְּרֹאשׁ הַגָּג שֶׁלָּהּ, וְהוּא מִלְּמַטָּה בַּחֲצֵרוֹ, וּזְרָקוֹ לָהּ לְמַעְלָה--כֵּיוָן שֶׁהִגִּיעַ לְאַוֵּיר מְחִצּוֹת הַמַּעֲקֶה, אוֹ לְפָחוּת מִשְּׁלוֹשָׁה סָמוּךְ לַגָּג--נִתְגָּרְשָׁה, וּבִלְבָד שֶׁיְּהֶא יוֹרֵד לָנוּחַ.
אֲבָל אִם נִמְחַק אוֹ נִשְׂרַף קֹדֶם שֶׁיַּגִּיעַ לָהּ--אַף עַל פִּי שֶׁנִּמְחַק אַחַר שֶׁהִגִּיעַ לְאַוֵּיר מְחִצּוֹת אוֹ אַחַר שֶׁהִגִּיעַ לְפָחוּת מִשְּׁלוֹשָׁה סָמוּךְ לַגָּג, כְּגוֹן שֶׁנָּשְׁבָה הָרוּחַ וְהֶעֱלַתּוּ וְנִמְחַק אוֹ נִשְׂרַף--הוֹאִיל וְאֵינוּ הוֹלֵךְ לָנוּחַ, אֵינוּ גֶּט וְלֹא נִתְגָּרְשָׁה.

הָיָה הַגָּג שֶׁלּוֹ, וְהוּא מִלְמַעְלָה בּוֹ, וְהִיא מִלְּמַטָּה בֶּחָצֵר שֶׁלָּהּ, וְזָרַק לָהּ גִּטָּהּ--כֵּיוָן שֶׁיָּצָא הַגֶּט מִמְּחִצּוֹת הַגָּג וְהִגִּיעַ לִמְחִצּוֹת מְקוֹמָהּ שְׁהִיא עוֹמֶדֶת בּוֹ, נִתְגָּרְשָׁה.

זְרָקוֹ לִרְשׁוּתָהּ לְתוֹךְ הָאֵשׁ וְנִשְׂרַף, אוֹ לְתוֹךְ הַמַּיִם וְאָבַד--אֵינוּ גֶּט; אֲבָל אִם הִגִּיעַ לִרְשׁוּתָהּ, וְאַחַר כָּךְ בָּאָה אֵשׁ וּשְׂרָפַתּוּ--הֲרֵי זֶה גֶּט.
זְרָקוֹ עַל גַּבֵּי קָנֶה אוֹ רֹמַח הַנְּעוּצִים בִּרְשׁוּתָהּ, אֵינוּ גֶּט--עַד שֶׁיָּנוּחַ בְּמָקוֹם הַמִּשְׁתַּמֵּר בּוֹ.

שְׁתֵּי חֲצֵרוֹת זוֹ לִפְנִים מִזּוֹ, פְּנִימִית שֶׁלָּהּ, וְהַחִיצוֹנָה שֶׁלּוֹ, וְכוֹתָלֵי הַחִיצוֹנָה גְּבוֹהוֹת עַל הַפְּנִימִית שֶׁלָּהּ--כֵּיוָן שֶׁזָּרַק הַגֶּט לְתוֹךְ אַוֵּיר הַחִיצוֹנָה, נִתְגָּרְשָׁה: שֶׁהַפְּנִימִית בְּכוֹתָלֵי הַחִיצוֹנָה מִשְׁתַּמֶּרֶת, מַה שְׁאֵין כָּאן בְּקֻפּוֹת.

כֵּיצַד: שְׁתֵּי קֻפּוֹת זוֹ לִפְנִים מִזּוֹ, הַפְּנִימִית שֶׁלָּהּ, וְהַחִיצוֹנָה שֶׁלּוֹ, וְזָרַק לָהּ גִּטָּהּ לְתוֹכָן--אַפִלּוּ הִגִּיעַ לְאַוֵּיר הַפְּנִימִית, אֵינָהּ מְגֹרֶשֶׁת עַד שֶׁיָּנוּחַ עַל צַד הַקֻּפָּה הַפְּנִימִית.
בַּמֶּה דְּבָרִים אֲמוּרִים, בְּשֶׁהָיְתָה מֻטָּה עַל צִדָּהּ, וְאֵין לָהּ שׁוּלַיִם.
אֲבָל אִם יֵשׁ לָהּ שׁוּלַיִם--אַפִלּוּ נָח בְּקַרְקָעִיתָהּ, אֵינָהּ מְגֹרֶשֶׁת: שֶׁכְּלִי שֶׁלְּאִשָּׁה בִּרְשׁוּת הַבַּעַל אֵינוּ קוֹנֶה לָהּ הַגֶּט, אֵלָא אִם כֵּן אֵינוּ מַקְפִּיד עַל מְקוֹמוֹ.

זָרַק לָהּ גִּטָּהּ, וְהִיא בְּתוֹךְ בֵּיתוֹ אוֹ בְּתוֹךְ חֲצֵרוֹ--אֵינָהּ מִתְגָּרֶשֶׁת עַד שֶׁיַּגִּיעַ הַגֶּט לְיָדָהּ אוֹ לְחֵיקָהּ, אוֹ לִכְלִי מִן הַכֵּלִים שֶׁלָּהּ שְׁאֵין הַבַּעַל מַקְפִּיד עַל מְקוֹמוֹ, כְּגוֹן צְלוֹחִית אוֹ קְפִיפָה קְטַנָּה וְכַיּוֹצֶא בָּהֶן.
וְכֵן אִם הִגִּיעַ לַמִּטָּה שֶׁלָּהּ שְׁהִיא יוֹשֶׁבֶת עָלֶיהָ, וְהָיְתָה גְּבוֹהָה עֲשָׂרָה טְפָחִים--הֲרֵי זוֹ מְגֹרֶשֶׁת: שֶׁהֲרֵי חָלְקָה רְשׁוּת לְעַצְמָהּ, וְאֵין הַבַּעַל מַקְפִּיד עַל מְקוֹם כַּרְעֵי הַמִּטָּה.

הִשְׁאִילָהּ הַבַּעַל מָקוֹם בַּחֲצֵרוֹ וְלֹא יֵחֲדוֹ, וְזָרַק לָהּ הַגֶּט וְהִגִּיעַ לְאַרְבַּע אַמּוֹת שֶׁלָּהּ שְׁהִיא עוֹמֶדֶת בָּהֶן--הֲרֵי זוֹ מְגֹרֶשֶׁת.
נִתְגַּלְגַּל וְנָפַל עַל גַּבֵּי קוֹרָה אוֹ סֶלַע רָחוֹק מִמֶּנָּה--אִם הָיָה הַמָּקוֹם שֶׁנָּפַל עָלָיו, אֵין בּוֹ אַרְבַּע אַמּוֹת עַל אַרְבַּע אַמּוֹת, וְאֵינוּ גָּבוֹהַּ עֲשָׂרָה, וְאֵין לוֹ שֵׁם לְוַי--הֲרֵי זֶה לֹא חָלַק רְשׁוּת לְעַצְמוֹ, וּכְאִלּוּ הִיא וְהוּא בְּמָקוֹם אֶחָד.
וְאִם יֵשׁ שָׁם אֶחָד מִשְּׁלוֹשָׁה דְּבָרִים אֵלּוּ--חָלַק רְשׁוּת לְעַצְמוֹ, וּמָקוֹם אֶחָד הִשְׁאִיל לָהּ, שְׁנֵי מְקוֹמוֹת לֹא הִשְׁאִיל, וְאֵינָהּ מְגֹרֶשֶׁת עַד שֶׁיַּגִּיעַ לָהּ הַגֶּט.

זָרַק לָהּ גִּטָּהּ לִרְשׁוּתָהּ, וְעָבַר בְּתוֹךְ רְשׁוּתָהּ שְׁהִיא עוֹמֶדֶת בָּהּ, וְנָפַל חוּץ לִרְשׁוּתָהּ--אַף עַל פִּי שֶׁעָבַר בְּפָחוּת מִשְּׁלוֹשָׁה סָמוּךְ לָאָרֶץ, אֵינָהּ מְגֹרֶשֶׁת: עַד שֶׁיָּנוּחַ בִּרְשׁוּתָהּ--לְפִי שְׁאֵינָהּ מְגֹרֶשֶׁת מִשֶּׁיַּגִּיעַ הַגֶּט לְאַוֵּיר רְשׁוּתָהּ, אֵלָא אִם כֵּן סוֹפוֹ לָנוּחַ בִּרְשׁוּתָהּ.
הָיְתָה עוֹמֶדֶת עַל גַּגָּהּ, וּזְרָקוֹ לָהּ, וְנָפַל בְּגָג אַחֵר סָמוּךְ לוֹ--אִם יְכוּלָה לִפְשֹׁט יָדָהּ וְלִטְּלוֹ, הֲרֵי זוֹ מְגֹרֶשֶׁת: אַף עַל פִּי שֶׁדִּיּוּרִין חֲלוּקִין לְמַעְלָה כְּשֵׁם שְׁהֶן חֲלוּקִין לְמַטָּה, אֵין בְּנֵי אָדָם מַקְפִּידִין עַל מָקוֹם כַּיּוֹצֶא בְּזֶה.

 הָיְתָה יָדָהּ קְטַפְרַס, וְזָרַק הַגֶּט עַל יָדָהּ, וְנָפַל לָאָרֶץ--אִם נָפַל לְתוֹךְ אַרְבַּע אַמּוֹת שֶׁלָּהּ וְנָח, הֲרֵי זוֹ מְגֹרֶשֶׁת; נָפַל לְתוֹךְ הַיָּם אוֹ לְתוֹךְ הָאֵשׁ, אֵינָהּ מְגֹרֶשֶׁת--וְהוּא שֶׁהָיְתָה עוֹמֶדֶת עַל גַּבֵּי הַמַּיִם אוֹ סָמוּךְ לָאֵשׁ, שֶׁמִּתְּחִלַּת נְפִילָתוֹ לְאִבּוּד הָיָה עוֹמֵד.

 זְרָקוֹ לָהּ בִּרְשׁוּת הָרַבִּים, אוֹ בִּרְשׁוּת שְׁאֵינָהּ שֶׁלִּשְׁנֵיהֶם--קָרוֹב לוֹ, אֵינָהּ מְגֹרֶשֶׁת; קָרוֹב לָהּ, הֲרֵי זוֹ מְגֹרֶשֶׁת.
הָיָה הַגֶּט מֶחְצָה לְמֶחְצָה, וּמִמֶּחְצָה לְמֶחְצָה עַד שֶׁיִּהְיֶה קָרוֹב לָהּ--הֲרֵי זוֹ סְפֵק מְגֹרֶשֶׁת; הָיָה קָרוֹב לָהּ, כְּדֵי שֶׁתָּשֹׁחַ וְתִטְּלֶנּוּ--הֲרֵי זֶה פָּסוּל, עַד שֶׁיַּגִּיעַ גֶּט לְיָדָהּ, וְאַחַר כָּךְ תִּנָּשֵׂא בּוֹ לְכַתְּחִלָּה.

 כֵּיצַד הוּא קָרוֹב לוֹ: הָיָה הוּא יָכוֹל לְשָׁמְרוֹ, וְהִיא אֵינָהּ יְכוּלָה לְשָׁמְרוֹ--זֶה הוּא קָרוֹב לוֹ; שְׁנֵיהֶם יְכוּלִין לְשָׁמְרוֹ, אוֹ שְׁנֵיהֶם אֵין יְכוּלִין לְשָׁמְרוֹ--זֶה הוּא מֶחְצָה לְמֶחְצָה.

 בָּא הוּא תְּחִלָּה וְעָמַד, וְאַחַר כָּךְ עָמְדָה הִיא כְּנֶגְדּוֹ, וּזְרָקוֹ לָהּ--אִם הָיָה הַגֶּט בְּתוֹךְ אַרְבַּע אַמּוֹת שֶׁלּוֹ--אֵינָהּ מְגֹרֶשֶׁת, אַף עַל פִּי שְׁאִם תָּשֹׁחַ תִּטְּלֶנּוּ.
עָמְדָה הִיא תְּחִלָּה, וּבָא הוּא וְעָמַד כְּנֶגְדָּהּ, וּזְרָקוֹ לָהּ--אַף עַל פִּי שְׁהוּא מֶחְצָה לְמֶחְצָה, הוֹאִיל וְהוּא בְּתוֹךְ אַרְבַּע אַמּוֹת שֶׁלָּהּ, הֲרֵי זֶה פָּסוּל, עַד שֶׁיַּגִּיעַ הַגֶּט לְיָדָהּ.

 זָרַק הַגֶּט לְיָדָהּ, וְהָיָה קָשׁוּר בִּמְשִׁיחָה וּקְצַת הַמְּשִׁיחָה בְּיָדוֹ--אִם יָכוֹל לְנַתְּקוֹ וּלְהָבִיאוֹ אֶצְלוֹ--אֵינָהּ מְגֹרֶשֶׁת, עַד שֶׁתִּפָּסֵק הַמְּשִׁיחָה; וְאִם אֵינוּ יָכוֹל לְנַתְּקוֹ, הֲרֵי זוֹ מְגֹרֶשֶׁת.

 נָתַן אֶת הַגֶּט בְּיַד עַבְדָּהּ, וְהוּא נֵעוֹר וְהִיא מְשַׁמְּרַתּוּ--אִם הָיָה כָּפוּת--הֲרֵי זֶה גֶּט, וּכְאִלּוּ הִגִּיעַ לַחֲצֵרָהּ שְׁהִיא עוֹמֶדֶת בְּצִדָּהּ; וְאִם אֵינוּ כָּפוּת, אֵינוּ גֶּט.
נְתָנוֹ בְּיַד הָעֶבֶד, וְהוּא יָשֵׁן וְהִיא מְשַׁמְּרַתּוּ--הֲרֵי זֶה פָּסוּל; וְאִם הָיָה כָּפוּת, הֲרֵי זוֹ מְגֹרֶשֶׁת.

 כָּתַב גֶּט וּנְתָנוֹ בְּיַד עַבְדּוֹ, וְכָתַב לָהּ שְׁטָר מַתָּנָה עָלָיו--כֵּיוָן שֶׁזָּכָת בָּעֶבֶד--זָכָת בַּגֶּט וְנִתְגָּרְשָׁה, אִם הָיָה כָּפוּת.
וְאִם אֵינוּ כָּפוּת וְנֵעוֹר, קָנָת הָעֶבֶד; וְאֵינָהּ מְגֹרֶשֶׁת, עַד שֶׁיַּגִּיעַ הַגֶּט לְיָדָהּ.
וְכֵן אִם נָתַן הַגֶּט בַּחֲצֵרוֹ, וּמָכַר לָהּ הֶחָצֵר אוֹ נְתָנָהּ לָהּ--כֵּיוָן שֶׁקָּנָת הֶחָצֵר בַּשְּׁטָר אוֹ בַּכֶּסֶף אוֹ בַּחֲזָקָה, נִתְגָּרְשָׁה.

הִלְכּוֹת גֵּרוּשִׁין פֵּרֶק ו 
הַשָּׁלִיחַ שֶׁעוֹשָׂה הָאִשָּׁה לְקַבַּל לָהּ גִּטָּהּ מִיַּד בַּעְלָהּ, הוּא הַנִּקְרָא שְׁלִיחַ קַבָּלָה; וּמִשֶּׁיַּגִּיעַ הַגֶּט לְיָדוֹ, תִּתְגָּרַשׁ כְּאִלּוּ הִגִּיעַ לְיָדָהּ.
וּצְרִיכָה לַעֲשׂוֹתוֹ, בִּפְנֵי עֵדִים.
וּצְרִיכָה שְׁנֵי עֵדִים שֶׁיָּעִידוּ, שֶׁהִגִּיעַ הַגֶּט לְיַד שְׁלוּחָהּ; וְאַפִלּוּ הֶם הָרִאשׁוֹנִים, אוֹ אֶחָד מִן הָרִאשׁוֹנִים וְאַחֵר--הֲרֵי זוֹ עֵדוּת גְּמוּרָה.

בַּמֶּה דְּבָרִים אֲמוּרִים, בְּשֶׁאָבַד הַגֶּט אוֹ נִקְרַע.
אֲבָל אִם הָיָה הַגֶּט יוֹצֶא מִתַּחַת יְדֵי שְׁלִיחַ הַקַּבָּלָה, אֵינוּ צָרִיךְ עֵדִים: בֵּין שֶׁנִּמְסַר לוֹ בְּעֵדִים, בֵּין שֶׁנְּתָנוֹ לוֹ הַבַּעַל בֵּינוֹ לְבֵינוֹ--יְצִיאָתוֹ מִתַּחַת יָדוֹ, כִּיצִיאָתוֹ מִתַּחַת יְדֵי הָאִשָּׁה.
וְאַף עַל פִּי כֵן לְכַתְּחִלָּה לֹא יִתֵּן לוֹ הַגֶּט אֵלָא בְּעֵדֵי מְסִירָה, כְּמוֹ הָאִשָּׁה עַצְמָהּ.

הַבַּעַל אֵינוּ יָכוֹל לַעֲשׂוֹת שָׁלִיחַ לְקַבַּל גֶּט לְאִשְׁתּוֹ; אֲבָל נוֹתֵן הַגֶּט לְשָׁלִיחַ לְהוֹלִיךְ הַגֶּט לְאִשְׁתּוֹ, וְזֶה הוּא הַנִּקְרָא שְׁלִיחַ הוֹלָכָה.
וְכֵן הָאִשָּׁה שׁוֹלַחַת שָׁלִיחַ לְהָבִיא לָהּ גִּטָּהּ מִיַּד בַּעְלָהּ, וְזֶה הוּא הַנִּקְרָא שְׁלִיחַ הֲבָאָה.
וְאֵין שְׁלִיחַ הוֹלָכָה וַהֲבָאָה צָרִיךְ עֵדִים.
וְאֵין הָאִשָּׁה מִתְגָּרֶשֶׁת בַּגֶּט שֶׁשָּׁלַח הַבַּעַל, אוֹ שֶׁהֵבִיא לָהּ שְׁלִיחַ הֲבָאָה, עַד שֶׁיַּגִּיעַ גֶּט לְיָדָהּ.
וְכָל מָקוֹם שֶׁנֶּאֱמָר בְּעִנְיַן הַגִּטִּין שָׁלִיחַ סְתָם, הוּא שְׁלִיחַ הוֹלָכָה אוֹ שְׁלִיחַ הֲבָאָה.

 הַכֹּל כְּשֵׁרִין לִשְׁלִיחוּת הַגֶּט, בֵּין שְׁלִיחַ קַבָּלָה בֵּין שְׁלִיחַ הוֹלָכָה וַהֲבָאָה, חוּץ מִן הַחֲמִשָּׁה--הַנָּכְרִי, וְהָעֶבֶד, וְהַחֵרֵשׁ, וְהַשּׁוֹטֶה, וְהַקָּטָן; וְאִם קִבַּל אוֹ הֵבִיא אֶחָד מֵהֶן גֶּט, אֵינוּ גֶּט.
אֲבָל הַנָּשִׁים וְהַקְּרוֹבִים, כְּשֵׁרִים; וְאַפִלּוּ הַפְּסוּלִין מִדִּבְרֵי סוֹפְרִים בַּעֲבֵרָה, כְּשֵׁרִין לִשְׁלִיחוּת.
אֲבָל הַפְּסוּלִין בַּעֲבֵרָה מִדִּבְרֵי תּוֹרָה, פְּסוּלִין לַהֲבָאַת הַגֶּט; וְאִם הֵבִיאוּ, הֲרֵי זֶה פָּסוּל.
בַּמֶּה דְּבָרִים אֲמוּרִים, בְּשֶׁנִּתְקַיַּם הַגֶּט בְּחוֹתְמָיו; אֲבָל אִם לֹא נִסְמֹךְ בּוֹ, אֵלָא עַל דִּבְרֵי פָּסוּל מִן הַתּוֹרָה בַּעֲבֵרָה--אֵינוּ גֶּט.

 הָיָה הַשָּׁלִיחַ קָטָן כְּשֶׁנִּתַּן לוֹ הַגֶּט וְגָדוֹל כְּשֶׁהֵבִיאוֹ, חֵרֵשׁ וְנִתְפַּקַּח, שׁוֹטֶה וְנִשְׁתַּפָּה, נָכְרִי וְנִתְגַיַּר, עֶבֶד וְנִשְׁתַּחְרַר--הֲרֵי זֶה בָּטֵל; אֲבָל אִם נִתַּן לוֹ הַגֶּט וְהוּא פִּקֵּחַ וְנִתְחָרַשׁ וְחָזַר וְנִתְפַּקַּח, הָיָה שָׁפוּי כְּשֶׁנִּתַּן לוֹ וְנִשְׁתַּטָּה וְחָזַר וְנִשְׁתַּפָּה כְּשֶׁהֵבִיאוֹ לְיַד הָאִשָּׁה--הֲרֵי זֶה גֶּט כָּשֵׁר, מִפְּנֵי שֶׁתְּחִלָּתוֹ וְסוֹפוֹ בְּדַעַת.

 הָאִשָּׁה שֶׁעָשָׂת שָׁלִיחַ בְּעֵדִים וְאָמְרָה לוֹ, טֹל לִי גִּטִּי, יְהֶא לִי בְּיָדָךְ--הֲרֵי זֶה שְׁלִיחַ קַבָּלָה, וּכְאִלּוּ אָמְרָה לוֹ הִתְקַבַּל לִי גִּטִּי.
וְיֵשׁ לָאִשָּׁה לַעֲשׂוֹת שְׁלִיחַ קַבָּלָה, לְקַבַּל לָהּ גִּטָּהּ מִיַּד שְׁלוּחוֹ שֶׁלְּבַעְלָהּ.
וּקְטַנָּה אֵינָהּ עוֹשָׂה שָׁלִיחַ לְקַבָּלָה, אַף עַל פִּי שֶׁחֲצֵרָהּ קוֹנָה לָהּ גִּטָּהּ כִּגְדוֹלָה--מִפְּנֵי שֶׁשְּׁלִיחַ קַבָּלָה צָרִיךְ עֵדִים, וְאֵין מְעִידִין עַל הַקָּטָן שְׁאֵינוּ בֶּן דַּעַת גְּמוּרָה.

 הָאִשָּׁה שֶׁעָשָׂת שְׁלִיחַ קַבָּלָה, וְאָמַר לוֹ הַבַּעַל, אֵין רְצוֹנִי שֶׁתְּקַבַּל לָהּ, אֵלָא הֲרֵי זֶה גִּטָּהּ הוֹלֵךְ אוֹתוֹ לָהּ--הָרְשׁוּת בְּיַד הַבַּעַל, וְנַעֲשָׂה זֶה שְׁלִיחַ הוֹלָכָה, לֹא שְׁלִיחַ קַבָּלָה; אֲבָל אִם אָמַר לוֹ, הִתְקַבַּל לָהּ, אוֹ זְכֵה לָהּ, אוֹ הֵא לָךְ--לֹא עָקַר שְׁלִיחוּת הַקַּבָּלָה.
אָמַר לוֹ, הוֹלֵךְ לָהּ--עָקַר שְׁלִיחוּת הַקַּבָּלָה, וְנַעֲשָׂה שְׁלִיחַ הַבַּעַל; וְכֵן אִם אָמַר לוֹ, הוֹלֵךְ וְתֶן לָהּ--עָקַר שְׁלִיחוּת הַקַּבָּלָה.

 שְׁלִיחַ הָאִשָּׁה שֶׁבָּא לִטֹּל גֶּט מִן הַבַּעַל, וְאָמַר לוֹ, שְׁלִיחַ קַבָּלָה אֲנִי, וְאָמַר לוֹ הַבַּעַל, הֵילָךְ גֶּט זֶה כְּמוֹ שֶׁאָמְרָה, כְּלוֹמַר אֵינִי עוֹקֵר שְׁלִיחוּתָהּ, אֵלָא בֵּין שֶׁעָשָׂת אוֹתָךְ שְׁלִיחַ קַבָּלָה אוֹ שְׁלִיחַ הוֹלָכָה, הֲרֵי אַתְּ כְּמַה שֶׁאָמְרָה, וְהֵבִיא אֶת הַגֶּט, וְאָמְרָה לוֹ, לֹא שַׂמְתִּיךָ אֵלָא שְׁלִיחַ הֲבָאָה--אַפִלּוּ הִגִּיעַ הַגֶּט לְיָדָהּ, אֵינָהּ מְגֹרֶשֶׁת: שֶׁהֲרֵי עָקַר הַשָּׁלִיחַ שְׁלִיחוּת שֶׁאָמְרָה הִיא, וְאָמַר לַבַּעַל מֵעוֹלָם לֹא נַעֲשֵׂיתִי שְׁלִיחַ הֲבָאָה לָהּ.

 אָמַר הַשָּׁלִיחַ לַבַּעַל, שְׁלִיחַ הֲבָאָה אֲנִי, וְאָמַר לוֹ הַבַּעַל, הֵא לָךְ כְּמַה שֶׁאָמְרָה, וְהֵבִיא אֶת הַגֶּט, וְאָמְרָה לוֹ, שְׁלִיחַ קַבָּלָה שַׂמְתִּיךָ--כֵּיוָן שֶׁהִגִּיעַ הַגֶּט לְיָדָהּ, מְגֹרֶשֶׁת: שֶׁהֲרֵי לֹא עָקַר שְׁלִיחוּת שֶׁאָמְרָה, אֵלָא גָּרַע אוֹתָהּ, שֶׁהֲרֵי הִיא אוֹמֶרֶת לְקַבָּלָה, וְהוּא אוֹמֵר לַבַּעַל לַהֲבָאָה בִּלְבָד.

 הַבַּעַל שֶׁשָּׁלַח גֶּט לְאִשְׁתּוֹ, בָּא שָׁלִיחַ לִתְּנוֹ לָהּ, לֹא נְטָלַתּוּ אֵלָא אָמְרָה לוֹ בִּפְנֵי עֵדִים, יִהְיֶה לִי גֶּט זֶה פִּקָּדוֹן אֶצְלָךְ, אוֹ שֶׁאָמְרָה לוֹ, הֲרֵי אַתְּ שָׁלִיחַ לְקַבְּלוֹ לִי--הֲרֵי זוֹ מְגֹרֶשֶׁת בְּסָפֵק, עַד שֶׁיַּגִּיעַ גֶּט לְיָדָהּ; וּמִשֶּׁיַּגִּיעַ גֶּט לְיָדָהּ, תִּתְגָּרַשׁ וַדַּאי.

 שָׁלִיחַ שֶׁהֵבִיא גֶּט--כִּשְׁהוּא נוֹתְנוֹ לָהּ, נוֹתְנוֹ בִּפְנֵי שְׁנַיִם, וְאוֹתָן הַשְּׁנַיִם צְרִיכִין לִקְרוֹתוֹ, וְאַחַר כָּךְ יִנָּתֵן לָהּ בִּפְנֵיהֶם: שֶׁדִּין הַשָּׁלִיחַ עִם הָאִשָּׁה, כְּדִין הַבַּעַל עִמָּהּ, שֶׁתַּחְתָּיו הוּא קָם.

לְפִיכָּךְ אִם נְתָנוֹ הַשָּׁלִיחַ לָהּ, וְלֹא קְרָאוּהוּ עֵדֵי מְסִירָה, וּנְטָלַתּוּ וּזְרָקַתּוּ לַיָּם--הֲרֵי זוֹ סְפֵק מְגֹרֶשֶׁת.
עָבַר הַשָּׁלִיחַ וְנָתַן הַגֶּט בֵּינוֹ לְבֵינָהּ--יִטְּלֶנּוּ מִמֶּנָּה, וְיַחְזֹר וְיִתְּנֶנּוּ לָהּ בִּפְנֵי שְׁנַיִם; וְאִם מֵת, הוֹאִיל וְהַגֶּט יוֹצֶא מִתַּחַת יָדָהּ וּמְקֻיָּם בְּחוֹתְמָיו--הֲרֵי זֶה כָּשֵׁר.

 שָׁלִיחַ שֶׁנָּטַל אֶת הַגֶּט, וְקֹדֶם שֶׁיַּגִּיעַ לְיַד הָאִשָּׁה, חָזַר הַבַּעַל וְאָמַר לוֹ, גֶּט שֶׁשָּׁלַחְתִּי עִמָּךְ בָּטֵל, אוֹ שֶׁקָּדַם וְאָמַר לָאִשָּׁה, גֶּט שֶׁשָּׁלַחְתִּי לָךְ בָּטֵל, אוֹ שֶׁשָּׁלַח שָׁלִיחַ אַחֵר לְבַטְּלוֹ, אוֹ שֶׁאָמַר לַאֲחֵרִים, גֶּט שֶׁשָּׁלַחְתִּי לְאִשְׁתִּי בָּטֵל--הֲרֵי זֶה בָּטֵל, וְאַף עַל פִּי שֶׁהִגִּיעַ לְיָדָהּ.
וְכָל הַמְּבַטֵּל בִּפְנֵי אֲחֵרִים, צָרִיךְ לְבַטַּל בִּפְנֵי שְׁנַיִם.
וְאִם אַחַר שֶׁהִגִּיעַ גֶּט לְיָדָהּ, אוֹ לְיַד שְׁלִיחַ קַבָּלָה--אֵינוּ יָכוֹל לְבַטְּלוֹ; וְאַף עַל פִּי שֶׁחָזַר בְּתוֹךְ כְּדֵי דִּבּוּר וּבִטְּלוֹ, הוֹאִיל וְאַחַר שֶׁהִגִּיעַ לְיָדָהּ אוֹ לְיַד שְׁלִיחַ קַבָּלָה אוֹ לַחֲצֵרָהּ בִּטְּלוֹ--אֵינוּ בָּטֵל, וַהֲרֵי זֶה גֶּט כָּשֵׁר.

 הָיָה מְחַזֵּר וּמְבַקֵּשׁ הַשָּׁלִיחַ כְּדֵי לְבַטְּלוֹ, אוֹ שֶׁהָיָה מְבַקֵּשׁ שְׁנַיִם שֶׁיְּבַטְּלוֹ בִּפְנֵיהֶם, וּבֵין שְׁהוּא מְחַזֵּר וְרוֹדֵף הִגִּיעַ הַגֶּט לְיָדָהּ, וְאַחַר כָּךְ בִּטַּל--אֵינוּ בָּטֵל, וְאַף עַל פִּי שֶׁהָיָה מְחַזֵּר לְבַטְּלוֹ קֹדֶם שֶׁיַּגִּיעַ לְיָדָהּ.

 אָמַר לַעֲשָׂרָה, כִּתְבוּ גֶּט וּתְנוּ לְאִשְׁתִּי--יָכוֹל לְבַטַּל זֶה שֶׁלֹּא בִּפְנֵי זֶה, וְאַפִלּוּ בִּפְנֵי שְׁנַיִם אֲחֵרִים.
שָׁלַח הַגֶּט בְּיַד שְׁנַיִם, הֲרֵי זֶה יָכוֹל לְבַטַּל זֶה שֶׁלֹּא בִּפְנֵי זֶה; וְאַפִלּוּ הָיוּ עֲשָׂרָה, מִשֶּׁבִּטְּלוֹ בִּפְנֵי אֶחָד מֵהֶם, בָּטֵל הַגֶּט.

 וְכֵן מִי שֶׁאָמַר לִשְׁנַיִם, גֶּט שֶׁאֲנִי כּוֹתֵב לְאִשְׁתִּי בָּטֵל הוּא, וְכָתַב אַחַר כֵּן גֶּט, וּנְתָנוֹ לָהּ בִּפְנֵי שְׁנַיִם אֲחֵרִים--הֲרֵי זֶה גֶּט בָּטֵל; וְזוֹ הִיא מְסִירַת הַמּוֹדָעָה עַל הַגֶּט.
וְכֵן אִם אָמַר לָהֶם, כָּל גֶּט שֶׁיִּכְתֹּב לִי פְּלוֹנִי בָּטֵל, אוֹ כָּל גֶּט שֶׁאֶכְתֹּב בְּבֵית דִּינוֹ שֶׁלִּפְלוֹנִי הֲרֵי הוּא בָּטֵל, אוֹ כָּל גֶּט שֶׁאֶכְתֹּב מֵהַיּוֹם עַד עֶשְׂרִים שָׁנָה בָּטֵל--הֲרֵי זֶה בָּטֵל.

וְכֵן אִם אָמַר לִשְׁנַיִם, כָּל גֶּט שֶׁאֶכְתֹּב לִפְלוֹנִית אִשְׁתִּי בָּטֵל הוּא, וְכָל דָּבָר שֶׁאֲבַטַּל בּוֹ מוֹדָעָה זוֹ, הֲרֵי הוּא בָּטֵל, וְכָתַב אַחַר כֵּן גֶּט וּנְתָנוֹ לָהּ--אַף עַל פִּי שֶׁבִּטַּל הַמּוֹדָעָה קֹדֶם שֶׁיִּכְתֹּב הַגֶּט וְיִתְּנוֹ לָהּ, הֲרֵי הַגֶּט בָּטֵל.

 אִם כֵּן, מַה תַּקָּנַת דָּבָר זֶה--שֶׁיֹּאמְרוּ לוֹ הָעֵדִים קֹדֶם כְּתִיבַת הַגֶּט, אֱמֹר בְּפָנֵינוּ שֶׁכָּל הַדְּבָרִים שֶׁמָּסַרְתָּ שֶׁגּוֹרְמִין כְּשֶׁיִּתְקַיְּמוּ אוֹתָן הַדְּבָרִים לְבַטַּל גֶּט זֶה, הֲרֵי הֶן בְּטֵלִים, וְהוּא אוֹמֵר הִין; וְאַחַר כָּךְ, אוֹמֵר לָהֶם לִכְתֹּב וְלַחְתֹּם וְלִתֵּן לָהּ; וְלֹא יַנִּיחוּהוּ לֵילֵךְ עַד שֶׁיַּגִּיעַ גֶּט לְיָדָהּ, כְּדֵי שֶׁלֹּא יֵצֵא וִיבַטְּלוֹ.
וְאֵין הַמּוֹסֵר מוֹדָעָה וְלֹא הַמְּבַטֵּל מוֹדָעָה צָרִיךְ קִנְיָן.

 הַשּׁוֹלֵחַ גֶּט בְּיַד שָׁלִיחַ, וּבִטַּל הַגֶּט--הֲרֵי זֶה חוֹזֵר וּמְגָרֵשׁ בּוֹ כְּשֶׁיִּרְצֶה, שֶׁלֹּא בִּטְּלוֹ מִתּוֹרַת גֶּט אֵלָא מִתּוֹרַת שְׁלִיחוּת.
לְפִיכָּךְ אִם הָיָה הַגֶּט בְּיַד הַבַּעַל וּבִטְּלוֹ, כְּגוֹן שֶׁאָמַר גֶּט זֶה בָּטֵל הוּא--אֵינוּ מְגָרֵשׁ בּוֹ לְעוֹלָם, וַהֲרֵי הוּא כַּחֶרֶס; וְאִם גֵּרַשׁ בּוֹ, אֵינָהּ מְגֹרֶשֶׁת.
וְכֵן אִם פֵּרַשׁ בְּעֵת שֶׁבִּטְּלוֹ, וְהוּא בְּיַד הַשָּׁלִיחַ וְאָמַר, גֶּט שֶׁשָּׁלַחְתִּי הֲרֵי הוּא בָּטֵל מִלִּהְיוֹת גֶּט--אֵינוּ מְגָרֵשׁ בּוֹ לְעוֹלָם.

 בְּאֵיזֶה לְשׁוֹנוֹת מְבַטֵּל הַגֶּט: אָמַר בָּטֵל הוּא, אֵי אִפְּשִׁי בּוֹ, גֶּט זֶה לֹא יוֹעִיל, לֹא יַעֲזֹב, לֹא יְשַׁלַּח, לֹא יְגָרַשׁ, יְהֶא כַּחֶרֶס, יְהֶא חֶרֶס, הֲרֵי הוּא כַּחֶרֶס--אִם אָמַר אֶחָד מֵאֵלּוּ, וּמִן הַדּוֹמֶה לָהֶן--הֲרֵי זֶה בִּטְּלוֹ.

 אֲבָל אִם אָמַר גֶּט זֶה אֵינוּ גֶּט, פָּסוּל הוּא, אֵינוּ מוֹעִיל, אֵינוּ מַתִּיר, אֵינוּ מְשַׁלֵּחַ, אֵינוּ מְגָרֵשׁ, חֶרֶס הוּא--לֹא אָמַר כְּלוּם: שְׁאֵין זֶה לָשׁוֹן מְבַטֵּל, אֵלָא לָשׁוֹן מוֹדִיעַ אֲמִתַּת הַדָּבָר; וַהֲרֵי הוֹדִיעַ לָנוּ דָּבָר שְׁאֵינוּ כֵּן--כְּמִי שֶׁאָמַר עַל דָּבָר הָאָסוּר שְׁהוּא מֻתָּר, אוֹ עַל הַטָּמֵא שְׁהוּא טָהוֹר.
אָמַר גֶּט זֶה בָּטַל, שֶׁמַּשְׁמָעוֹ פֹּעַל שֶׁעָבַר, כְּגוֹן "חָמַק עָבָר" --הֲרֵי זֶה סָפֵק; לְפִיכָּךְ אִם נִתְגָּרְשָׁה בְּגֶט זֶה, הֲרֵי הִיא סְפֵק מְגֹרֶשֶׁת.

 מִי שֶׁשָּׁלַח גֶּט לְאִשְׁתּוֹ, וּבָא הַשָּׁלִיחַ וְאָמַר לוֹ, לֹא מְצָאתִיהָ, אוֹ לֹא רָצָת לִקַּח, וְאָמַר הַבַּעַל, בָּרוּךְ הַטּוֹב וְהַמֵּטִיב, אוֹ כַּיּוֹצֶא בַּדְּבָרִים הָאֵלּוּ שֶׁמַּשְׁמָעָן שְׁאֵין בְּדַעְתּוֹ לְגָרְשָׁהּ, שֶׁהֲרֵי הוּא שָׂמֵחַ בְּעִכּוּב הַגֶּט--לֹא בָּטֵל הַגֶּט, אֵלָא יִתֵּן וְתִהְיֶה מְגֹרֶשֶׁת, עַד שֶׁיֹּאמַר לוֹ בַּפֵּרוּשׁ לֹא תִתֵּן, אוֹ יְבַטַּל בַּפֵּרוּשׁ.

 מִי שֶׁשָּׁלַח גֶּט לְאִשְׁתּוֹ, וְחָזַר וּבִטְּלוֹ בִּפְנֵי שְׁנַיִם אֲחֵרִים, וְכֵן מִי שֶׁמָּסַר מוֹדָעָה עַל הַגֶּט--מַכִּין אוֹתוֹ מַכַּת מַרְדּוּת, מִפְּנֵי שֶׁגּוֹרֵם לִהְיוֹת מַמְזְרִים: שֶׁהֲרֵי יַגִּיעַ גֶּט לְיָדָהּ וְתִנָּשֵׂא בּוֹ, וְאַחַר זְמָן יֵצְאוּ הָעֵדִים שֶׁבִּטַּל בִּפְנֵיהֶם אוֹ שֶׁמָּסַר מוֹדָעָה בִּפְנֵיהֶם קֹדֶם שֶׁיִּכְתֹּב הַגֶּט; וְנִמְצָא הַוֶּלֶד מַמְזֵר.

 שָׁלִיחַ שֶׁהֵבִיא גֶּט, וּנְתָנוֹ לָאִשָּׁה--אֵין אוֹמְרִין שֶׁמֶּא בִּטְּלוֹ הַבַּעַל, אֵלָא נוֹתְנִין אוֹתוֹ לָהּ בְּחֶזְקַת שְׁהוּא כָּשֵׁר; וְתִנָּשֵׂא בּוֹ.
וְאִם נִמְצָא אַחַר כָּךְ שֶׁבִּטְּלוֹ, תֵּצֵא וְהַוֶּלֶד מַמְזֵר.
וְכֵן הַכּוֹתֵב גֶּט וּנְתָנוֹ לְאִשְׁתּוֹ, אֵין אוֹמְרִין שֶׁמֶּא מָסַר מוֹדָעָה עַל גֶּט זֶה; אֵלָא הֲרֵי הוּא בְּחֶזְקַת כַּשְׁרוּת, וְתִנָּשֵׂא בּוֹ.

 וְכֵן הַמֵּבִיא גֶּט, וְהִנִּיחַ הַבַּעַל חוֹלֶה אוֹ שֶׁהָיָה זָקֵן--נוֹתְנוֹ לָהּ בְּחֶזְקַת שְׁהוּא קַיָּם.
אֲבָל אִם הִנִּיחוֹ גּוֹסֵס, רֹב גּוֹסְסִין לְמִיתָה; וְאַף עַל פִּי שֶׁנְּתָנוֹ לָהּ--הֲרֵי זֶה סְפֵק גֵּרוּשִׁין, שְׁאֵין גֶּט לְאַחַר מִיתָה.
וְכֵן עִיר שֶׁהִקִּיפָהּ הַחַיִל וְהִיא בְּמָצוֹר, וּסְפִינָה הַמִּטָּרֶפֶת בַּיָּם, וְהַיּוֹצֶא לִדּוֹן--הֲרֵי אֵלּוּ בְּחֶזְקַת חַיִּים; וְאִם הָיָה גֶּט אֶחָד מֵהֶן בְּיַד הַשָּׁלִיחַ--נוֹתְנוֹ לְאִשְׁתּוֹ, וְתִהְיֶה בְּחֶזְקַת מְגֹרֶשֶׁת.

 אֲבָל עִיר שֶׁכְּבָשָׁהּ הַגַּיִס וְהֻבְקְעָה, וּסְפִינָה שֶׁאָבְדָה בַּיָּם, וְהַיּוֹצֶא לֵהָרֵג מִבֵּית דִּין שֶׁלַּגּוֹיִים, וּמִי שֶׁגְּרָרַתּוּ חַיָּה, אוֹ שְׁטָפוֹ נָהָר, אוֹ נָפְלָה עָלָיו מַפֹּלֶת--נוֹתְנִין עֲלֵיהֶן חֻמְרֵי חַיִּים, וְחֻמְרֵי מֵתִים.
וְאִם הָיָה גֶּט אֶחָד מֵהֶן בְּיַד הַשָּׁלִיחַ, אֵינוּ נוֹתְנוֹ לְאִשְׁתּוֹ; וְאִם נְתָנוֹ לָהּ, הֲרֵי זוֹ סְפֵק מְגֹרֶשֶׁת.
וְאִם נוֹדַע שֶׁמֵּת הַבַּעַל קֹדֶם שֶׁיַּגִּיעַ גֶּט לְיָדָהּ, אֵינוּ גֶּט.

 הַבַּעַל שֶׁשָּׁלַח גֶּט לְאִשְׁתּוֹ, הֲרֵי הוּא חַיָּב בִּמְזוֹנוֹתֶיהָ וּבְכָל תְּנָאיֵי כְּתֻבָּה, עַד שֶׁיַּגִּיעַ הַגֶּט לְיָדָהּ, אוֹ לְיַד שְׁלִיחַ קַבָּלָה.

הִלְכּוֹת גֵּרוּשִׁין פֵּרֶק ז 
שָׁלִיחַ שֶׁהֵבִיא גֶּט מִמָּקוֹם לְמָקוֹם בְּאֶרֶץ יִשְׂרָאֵל--אַף עַל פִּי שֶׁלֹּא רָאָה כְּתִיבַת הַגֶּט, וְלֹא יָדַע מִי הֶם עֵדָיו, אֵלָא נָתַן לוֹ הַבַּעַל גֶּט וְאָמַר לוֹ, תֵּן גֶּט זֶה לְאִשְׁתִּי--הֲרֵי זֶה נוֹתְנוֹ לָהּ בִּפְנֵי שְׁנַיִם, וְאַף עַל פִּי שְׁאֵין עֵדָיו יְדוּעִין אֶצְלֵנוּ; וְתִהְיֶה מְגֹרֶשֶׁת, וְתִנָּשֵׂא בּוֹ.

בָּא הַבַּעַל וְעִרְעַר וְאָמַר, לֹא גֵרַשְׁתִּי מֵעוֹלָם וְגֶט שֶׁהוּבָא לָהּ מְזֻיָּף הוּא--יִתְקַיַּם בְּחוֹתְמָיו.
וְאִם לֹא נִתְקַיַּם, אוֹ לֹא נוֹדְעוּ עֵדָיו כְּלָל--תֵּצֵא, וְהַוֶּלֶד מַמְזֵר: שֶׁהֲרֵי אֵינָהּ מְגֹרֶשֶׁת.
אָבַד הַגֶּט, הֲרֵי זוֹ סְפֵק מְגֹרֶשֶׁת.

לְפִיכָּךְ נָשִׁים שֶׁחֶזְקָתָן שְׁהֶן שׂוֹנְאוֹת זוֹ אֶת זוֹ, אֵינָן נֶאֱמָנוֹת לְהָבִיא גֶּט בְּאֶרֶץ יִשְׂרָאֵל זוֹ לְזוֹ--שֶׁמֶּא מְזֻיָּף הוּא, וְתִתְכַּוַּן לְקַלְקַל אוֹתָהּ, כְּדֵי שֶׁתִּנָּשֵׂא, וְתֵאָסֵר עַל בַּעְלָהּ.
וְאֵלּוּ הֶן הַנָּשִׁים שֶׁחֶזְקָתָן שׂוֹנְאוֹת זוֹ אֶת זוֹ: חֲמוֹתָהּ; וּבַת חֲמוֹתָהּ; וְצָרָתָהּ, אַפִלּוּ הָיְתָה הַצָּרָה נְשׂוּאָה לְאַחֵר; וִיבִמְתָּהּ, אַפִלּוּ הָיְתָה אֲחוֹתָהּ; וּבַת בַּעְלָהּ.
אֲבָל שְׁאָר כָּל הַנָּשִׁים, כְּשֵׁרוֹת.

הַמֵּבִיא גֶּט מִמָּקוֹם לְמָקוֹם בְּאֶרֶץ יִשְׂרָאֵל, וְחָלָה אוֹ נֶאֱנַס--מְשַׁלְּחוֹ בְּיַד אַחֵר; וְכֵן הַשֵּׁנִי--אִם חָלָה, מְשַׁלְּחוֹ בְּיַד אַחֵר; אַפִלּוּ מֵאָה.
וְאֵינוּ צָרִיךְ עֵדִים, לַעֲשׂוֹת שָׁלִיחַ בִּפְנֵיהֶם.
וְהָאַחֲרוֹן שֶׁהִגִּיעַ הַגֶּט לְיָדוֹ נוֹתְנוֹ לָהּ בִּפְנֵי שְׁנַיִם, וְתִתְגָּרַשׁ בּוֹ, אַף עַל פִּי שֶׁמֵּת הַשָּׁלִיחַ הָרִאשׁוֹן.

שָׁלִיחַ שֶׁהֵבִיא גֶּט מִמָּקוֹם לְמָקוֹם בְּחוּצָה לָאָרֶץ, אוֹ מֵאֶרֶץ יִשְׂרָאֵל לְחוּצָה לָאָרֶץ, אוֹ מֵחוּצָה לָאָרֶץ לְאֶרֶץ יִשְׂרָאֵל--אִם הָיָה הַשָּׁלִיחַ עוֹמֵד שָׁם בְּשָׁעַת כְּתִיבַת הַגֶּט וַחֲתִימָתוֹ--הֲרֵי זֶה אוֹמֵר בִּפְנֵי שְׁנַיִם, בְּפָנַי נִכְתַּב וּבְפָנַי נֶחְתַּם; וְאַחַר כָּךְ יִנָּתֵן לָהּ בִּפְנֵיהֶם, וְתִתְגָּרַשׁ בּוֹ: וְאַף עַל פִּי שְׁאֵין עֵדָיו יְדוּעִין אֶצְלֵנוּ; וְאַפִלּוּ הָיוּ עֵדָיו כְּשֵׁמוֹת הַגּוֹיִים, אֵין חוֹשְׁשִׁין לָהֶן.

בָּא הַבַּעַל וְעִרְעַר, אֵין מַשְׁגִּיחִין בּוֹ; לְפִיכָּךְ אַף הַנָּשִׁים שֶׁשּׂוֹנְאוֹת זוֹ אֶת זוֹ, נֶאֱמָנוֹת לְהָבִיא גֶּט זֶה וְלוֹמַר בְּפָנַי נִכְתַּב וּבְפָנַי נֶחְתַּם.
וְכֵן שָׁלִיחַ שֶׁהֵבִיא גֶּט בְּאֶרֶץ יִשְׂרָאֵל וְאָמַר, בְּפָנַי נִכְתַּב וּבְפָנַי נֶחְתַּם, אַף עַל פִּי שְׁאֵינוּ צָרִיךְ--אִם יָבוֹא הַבַּעַל וִיעַרְעַר, אֵין מַשְׁגִּיחִין בּוֹ.

וְאִם אֵין הַשָּׁלִיחַ עוֹמֵד בְּשָׁעַת כְּתִיבָה וַחֲתִימָה, לֹא יִנָּתֵן לָהּ אֵלָא אִם כֵּן נִתְקַיַּם בְּחוֹתְמָיו; וְיֵשׁ לַשָּׁלִיחַ לִהְיוֹת מִכְּלַל הַשְּׁלוֹשָׁה שֶׁיְּקַיְּמוּ אוֹתוֹ בְּחוֹתְמָיו.
וְאִם לֹא נִתְקַיַּם, וְנִתַּן לָהּ--הֲרֵי זֶה פָּסוּל, עַד שֶׁיִּתְקַיַּם; וְאִם בָּא הַבַּעַל וְעִרְעַר, וְלֹא נִתְקַיַּם--אֵינָהּ מְגֹרֶשֶׁת.
אָבַד הַגֶּט, הֲרֵי זוֹ סְפֵק מְגֹרֶשֶׁת.

וּמִפְּנֵי מַה הִצְרִיכוּ לוֹמַר, בְּפָנַי נִכְתַּב וּבְפָנַי נֶחְתַּם, בְּחוּצָה לָאָרֶץ--כְּדֵי שֶׁלֹּא תִהְיֶה הָאִשָּׁה צְרִיכָה לְקַיְּמוֹ, אִם יָבוֹא הַבַּעַל וִיעַרְעַר, מִפְּנֵי שְׁאֵין הָעֵדִים מְצוּיִין לְקַיְּמוֹ, מִמָּקוֹם לְמָקוֹם בְּחוּצָה לָאָרֶץ.

בַּעַל שֶׁהֵבִיא רְאָיָה בְּרוּרָה, שֶׁגֶּט זֶה שֶׁנֶּאֱמָר בּוֹ בְּפָנַי נִכְתַּב וּבְפָנַי נֶחְתַּם, מְזֻיָּף--הֲרֵי זֶה בָּטֵל: שֶׁלֹּא הֶאֱמִינוּ דְּבָרָיו שֶׁלְּאֶחָד שֶׁאָמַר בְּפָנַי נִכְתַּב וּבְפָנַי נֶחְתַּם, אֵלָא לִדְחוֹת עִרְעוּר הַבַּעַל שְׁאֵין עִמּוֹ רְאָיָה; אֲבָל בִּמְקוֹם עֵדִים שֶׁמַּכְחִישִׁין אוֹתוֹ, לֹא הֶאֱמִינוּהוּ.

הַנְּהָרוֹת שֶׁבְּאֶרֶץ יִשְׂרָאֵל, וְהַנַּנָּסִין שֶׁבַּיָּם הַגָּדוֹל--שֶׁבְּתוֹךְ הַתְּחוּם שֶׁלְּאֶרֶץ יִשְׂרָאֵל, הֲרֵי הֶן כְּאֶרֶץ יִשְׂרָאֵל; וְשֶׁחוּץ לַתְּחוּם, כְּחוּצָה לָאָרֶץ.
וּבְהִלְכּוֹת מַתְּנוֹת עֲנִיִּים, יִתְבָּאֲרוּ תְּחוּמֵי אֶרֶץ יִשְׂרָאֵל; וּבָבֶל, כְּאֶרֶץ יִשְׂרָאֵל לַגִּטִּין.

גֶּט שֶׁכְּתָבוֹ בְּאֶרֶץ יִשְׂרָאֵל, וַחֲתָמוֹ בְּחוּצָה לָאָרֶץ--צָרִיךְ שֶׁיֹּאמַר בְּפָנַי נִכְתַּב וּבְפָנַי נֶחְתַּם; כְּתָבוֹ בְּחוּצָה לָאָרֶץ, וַחֲתָמוֹ בְּאֶרֶץ יִשְׂרָאֵל--אֵינוּ צָרִיךְ לוֹמַר בְּפָנַי נִכְתַּב וּבְפָנַי נֶחְתַּם.

נִכְתַּב מִקְצַת הַגֶּט בְּפָנָיו, וְנֶחְתַּם כֻּלּוֹ בְּפָנָיו--אִם מִקְצָתוֹ הָרִאשׁוֹן הוּא, הֲרֵי זֶה אוֹמֵר בְּפָנַי נִכְתַּב וּבְפָנַי נֶחְתַּם; אַפִלּוּ לֹא נִכְתַּב בּוֹ אֵלָא שִׁטָּה אַחַת בְּפָנָיו, וְאַפִלּוּ שָׁמַע קָן הַקֻּלְמוֹס כּוֹתֵב, וְחָתְמוּ הָעֵדִים בְּפָנָיו--הֲרֵי זֶה אוֹמֵר בְּפָנַי נִכְתַּב וּבְפָנַי נֶחְתַּם.
וְכֵן אִם יָצָא הַסּוֹפֵר לַשּׁוּק, וְחָזַר וְהִשְׁלִים אֶת הַגֶּט--אֵינוּ חוֹשֵׁשׁ שֶׁמֶּא אַחֵר מְצָאוֹ וְאָמַר לוֹ, וּלְשֵׁם אִישׁ אַחֵר כְּתָבוֹ; אֵלָא אוֹמֵר, בְּפָנַי נִכְתַּב וּבְפָנַי נֶחְתַּם.

אָמַר בְּפָנַי נִכְתַּב אֲבָל לֹא בְּפָנַי נֶחְתַּם, בְּפָנַי נֶחְתַּם אֲבָל לֹא בְּפָנַי נִכְתַּב, בְּפָנַי נִכְתַּב וְחָתַם עֵד אֶחָד אֲבָל לֹא הָעֵד הַשֵּׁנִי, אַפִלּוּ הָיָה הוּא הָעֵד הַשֵּׁנִי--הֲרֵי זֶה יִתְקַיַּם בְּחוֹתְמָיו, וְאַחַר כָּךְ יִנָּתֵן לָהּ.
וְאִם הֵעִיד הוּא וְאַחֵר עַל הָעֵד הַשֵּׁנִי שֶׁלֹּא חָתַם בְּפָנָיו, הֲרֵי זֶה כָּשֵׁר וְיִנָּתֵן לָהּ; וְאֵין צָרִיךְ לוֹמַר, אִם הֵעִידוּ שְׁנַיִם אֲחֵרִים עַל כְּתָב יְדֵי הָעֵד הַשֵּׁנִי, שֶׁזֶּה כָּשֵׁר.

שְׁנַיִם שֶׁהֵבִיאוּ גֶּט בְּחוּצָה לָאָרֶץ--אַף עַל פִּי שֶׁלֹּא נִכְתַּב וְנֶחְתַּם בִּפְנֵיהֶם, הוֹאִיל וּנְתָנוֹ לָהֶם הַבַּעַל לִתְּנוֹ לְאִשְׁתּוֹ, הֲרֵי אֵלּוּ נוֹתְנִין לָהּ, וְתִהְיֶה מְגֹרֶשֶׁת: שֶׁהֲרֵי אֵין הַבַּעַל יָכוֹל לְעַרְעַר בְּגֶט זֶה, אַף עַל פִּי שְׁאֵינוּ מְקֻיָּם--שֶׁהֲרֵי שְׁלוּחָיו הֶם עֵדָיו, שֶׁאִלּוּ אָמְרוּ הַשְּׁנַיִם בְּפָנֵינוּ נִתְגָּרְשָׁה, הֲרֵי זוֹ מְגֹרֶשֶׁת, אַף עַל פִּי שְׁאֵין שָׁם גֶּט.

בַּמֶּה דְּבָרִים אֲמוּרִים, בִּזְמָן שֶׁהַגֶּט יוֹצֶא מִתַּחַת יַד שְׁנֵיהֶם; אֲבָל בִּזְמָן שְׁאֵינוּ יוֹצֶא מִתַּחַת יָדָם, צְרִיכִין לוֹמַר בְּפָנֵינוּ נִכְתַּב וּבְפָנֵינוּ נֶחְתַּם.
לְפִיכָּךְ אִם אָמַר אֶחָד בְּפָנַי נִכְתַּב וְהָאֶחָד אוֹמֵר בְּפָנַי נֶחְתַּם, אַפִלּוּ שְׁנַיִם אוֹמְרִים בְּפָנֵינוּ נִכְתַּב וְאֶחָד אוֹמֵר בְּפָנַי נֶחְתַּם--הוֹאִיל וְאֵינוּ יוֹצֶא מִתַּחַת יַד שְׁנֵיהֶם, לֹא יִנָּתֵן לָהּ, עַד שֶׁיִּתְקַיַּם בְּחוֹתְמָיו.
אָמַר אֶחָד בְּפָנַי נִכְתַּב, וּשְׁנַיִם אוֹמְרִים בְּפָנֵינוּ נֶחְתַּם--כָּשֵׁר, אַף עַל פִּי שְׁאֵינוּ יוֹצֵא מִתַּחַת יָדָם: שֶׁהֲרֵי נִתְקַיַּם בְּחוֹתְמָיו.

 שָׁלִיחַ שֶׁהֵבִיא גֶּט בְּחוּצָה לָאָרֶץ, וּנְתָנוֹ לָהּ בֵּינוֹ לְבֵינָהּ, אוֹ שֶׁנְּתָנוֹ בִּפְנֵי שְׁנַיִם וְלֹא אָמַר בְּפָנַי נִכְתַּב וּבְפָנַי נֶחְתַּם--אַף עַל פִּי שֶׁנִּשֵּׂאת, נוֹטְלוֹ מִמֶּנָּה וְחוֹזֵר וְנוֹתְנוֹ לָהּ בִּפְנֵי שְׁנַיִם וְאוֹמֵר בִּפְנֵיהֶם בְּפָנַי נִכְתַּב וּבְפָנַי נֶחְתַּם; וְאִם לֹא נְטָלוֹ מִמֶּנָּה--הֲרֵי זֶה פָּסוּל, עַד שֶׁיִּתְקַיַּם בְּחוֹתְמָיו.
נְתָנוֹ לָהּ, וְלֹא הִסְפִּיק לוֹמַר בְּפָנַי נִכְתַּב וּבְפָנַי נֶחְתַּם עַד שֶׁנִּשְׁתַּתַּק--הֲרֵי זֶה יִתְקַיַּם בְּחוֹתְמָיו, וְאַחַר כָּךְ יִנָּתֵן לָהּ.

 הַסּוֹמֶה אֵינוּ יָכוֹל לְהָבִיא גֶּט זֶה שֶׁלְּחוּצָה לָאָרֶץ, מִפְּנֵי שְׁאֵינוּ יָכוֹל לוֹמַר בְּפָנַי נִכְתַּב וּבְפָנַי נֶחְתַּם; לְפִיכָּךְ אִם נִכְתַּב וְנֶחְתַּם לְפָנָיו כְּשֶׁהָיָה פִּתֵּחַ, וְנִסְתַּמָּה--הֲרֵי זֶה אוֹמֵר בִּפְנֵי שְׁלוֹשָׁה, בְּפָנַי נִכְתַּב וְנֶחְתַּם, וְנוֹתְנוֹ לָהּ.

וְכֵן הָאִשָּׁה שֶׁהֵבִיאָה גֶּט זֶה שֶׁלְּחוּצָה לָאָרֶץ, צְרִיכָה שְׁלוֹשָׁה לוֹמַר בִּפְנֵיהֶם בְּפָנַי נִכְתַּב וּבְפָנַי נֶחְתַּם--שֶׁלֹּא אָמְרוּ בִּפְנֵי שְׁנַיִם, אֵלָא בִּזְמָן שֶׁהַשָּׁלִיחַ כָּשֵׁר לְעֵדוּת, שֶׁהֲרֵי הוּא מִצְטָרֵף עִם הַשְּׁנַיִם, וְנִמְצָא מִכְּלַל הַשְּׁלוֹשָׁה שֶׁקִּיְּמוּ גֶּט זֶה בִּדְבָרָיו: שֶׁהָעֵד נַעֲשֶׂה דַּיָּן, בְּדָבָר שְׁהוּא מִדִּבְרֵיהֶם.

 חָלָה הַשָּׁלִיחַ, אוֹ נֶאֱנַס--בָּא לְבֵית דִּין וְאוֹמֵר לָהֶם, גֶּט זֶה בְּפָנַי נִכְתַּב וּבְפָנַי נֶחְתַּם, וְהֶן מְשַׁלְּחִין אוֹתוֹ בְּיַד שָׁלִיחַ אַחֵר; וְאֵין הָאַחֲרוֹן צָרִיךְ לוֹמַר בְּפָנַי נִכְתַּב וּבְפָנַי נֶחְתַּם, אֵלָא אוֹמֵר, שְׁלִיחַ בֵּית דִּין אֲנִי, וְנוֹתְנוֹ לָהּ בִּפְנֵי הָעֵדִים.
חָלָה הַשֵּׁנִי, אוֹ נֶאֱנַס--עוֹשֶׂה שָׁלִיחַ אַחֵר בְּבֵית דִּין, אַפִלּוּ מֵאָה; וְהָאַחֲרוֹן אוֹמֵר, שְׁלִיחַ בֵּית דִּין אֲנִי, וְנוֹתְנוֹ לָהּ, אַף עַל פִּי שֶׁמֵּת הַשָּׁלִיחַ הָרִאשׁוֹן.

וּמִפְּנֵי מַה צָרִיךְ בֵּית דִּין, מִפְּנֵי שְׁהוּא צָרִיךְ לוֹמַר בְּפָנַי נִכְתַּב וּבְפָנַי נֶחְתַּם; אֲבָל אִם נִתְקַיַּם הַגֶּט בְּחוֹתְמָיו--אַף עַל פִּי שֶׁנְּתָנוֹ שָׁלִיחַ לְשָׁלִיחַ, וְאַפִלּוּ מֵאָה בֵּינָם לְבֵין עַצְמָם, עַד שֶׁהִגִּיעַ הַגֶּט לְיָדָהּ--הֲרֵי זֶה כָּשֵׁר.
וְאַף עַל פִּי שֶׁלֹּא פֵרַשׁ הַבַּעַל, וְלֹא אָמַר לוֹ שַׁלְּחוֹ בְּיַד אַחֵר אִם חָלָה אוֹ נֶאֱנַס--הֲרֵי זֶה מְשַׁלְּחוֹ.

 כָּל הָעוֹשֶׂה שָׁלִיחַ, אֵינוּ צָרִיךְ שֶׁיִּהְיֶה הַשָּׁלִיחַ עִמּוֹ בְּבֵית דִּין; אֵלָא אוֹמֵר לָהֶם, הֲרֵי פְּלוֹנִי שְׁלוּחִי, וְאַפִלּוּ שֶׁלֹּא בְּפָנָיו.
וְכֵן הַשָּׁלִיחַ עוֹשֶׂה שָׁלִיחַ אַחֵר שֶׁלֹּא בְּפָנָיו, אַפִלּוּ הֶן מֵאָה.

 הָאִישׁ שֶׁנָּתַן גֶּט לְאִשְׁתּוֹ, וְנִכְתַּב וְנֶחְתַּם בְּפָנֶיהָ, וְאָמַר לָהּ, הֲרֵי אַתְּ שְׁלוּחָה לְהוֹלָכָה עַד בֵּית דִּין פְּלוֹנִי, וְהֶם יַעְמִידוּ שָׁלִיחַ וְיִתְּנוּ לָךְ גֶּט זֶה, וְתִתְגָרְשִׁי בּוֹ--הֲרֵי זוֹ נֶאֱמֶנֶת לוֹמַר בִּפְנֵיהֶם, בְּפָנַי נִכְתַּב וּבְפָנַי נֶחְתַּם, וְהֶם נוֹטְלִין אוֹתוֹ וְנוֹתְנִין אוֹתוֹ לְשָׁלִיחַ לִתְּנוֹ לָהּ, כְּמַאֲמַר הַבַּעַל.

 בַּמֶּה דְּבָרִים אֲמוּרִים, בְּשֶׁהִתְנָה עָלֶיהָ הַבַּעַל תְּנָאי זֶה; אֲבָל אִם לֹא הִתְנָה עָלֶיהָ, אֵלָא נָתַן לָהּ גִּטָּהּ, וַהֲרֵי הַגֶּט יוֹצֶא מִתַּחַת יָדָהּ--אֵינָהּ צְרִיכָה לוֹמַר כְּלוּם; וַהֲרֵי הִיא בְּחֶזְקַת מְגֹרֶשֶׁת, הוֹאִיל וְגֶט שֶׁבְּיָדָהּ כָּתוּב כְּהִלְכָּתוֹ וְהָעֵדִים חוֹתְמִין עָלָיו.
וְאַף עַל פִּי שְׁאֵין אָנוּ מַכִּירִין כְּתָב הָעֵדִים, וְלֹא נִתְקַיַּם--אֵין חוֹשְׁשִׁין לָהּ, שֶׁמֶּא זִיְּפָה אוֹתוֹ: שֶׁהֲרֵי אֵינָהּ מְקַלְקֶלֶת עַל עַצְמָהּ; וְעוֹד שֶׁהָעֵדִים הַחוֹתְמִין עַל הַגֶּט, הֲרֵי הֶן כְּמִי שֶׁנֶּחְקְרָה עֵדוּתָן בְּבֵית דִּין, עַד שֶׁיִּהְיֶה שָׁם מְעַרְעֵר.
לְפִיכָּךְ נַעְמִיד הַגֶּט בְּחֶזְקָתוֹ, וְתִנָּשֵׂא, וְאֵין חוֹשְׁשִׁין, שֶׁמֶּא יִמָּצֵא מְזֻיָּף: כְּמוֹ שֶׁנַּעְמִיד הַגֶּט בְּחֶזְקַת כָּשֵׁר, כְּשֶׁיָּבִיא אוֹתוֹ הַשָּׁלִיחַ--עַד שֶׁיְּעַרְעַר הַבַּעַל, אוֹ עַד שֶׁיָּבִיא רְאָיָה שְׁהוּא מְזֻיָּף אוֹ בָּטֵל.

שְׁאִם תָּבוֹא לָחוּשׁ לִדְבָרִים אֵלּוּ וְכַיּוֹצֶא בָּהֶן, כָּךְ הָיָה לָנוּ לָחוּשׁ לַגֶּט שֶׁיִּתֵּן אוֹתוֹ הַבַּעַל בְּפָנֵינוּ--שֶׁמֶּא בִּטְּלוֹ וְאַחַר כָּךְ נְתָנוֹ, אוֹ שֶׁמֶּא עֵדִים פְּסוּלִין חָתְמוּ בּוֹ וַהֲרֵי הוּא כִּמְזֻיָּף מִתּוֹכוֹ, אוֹ שֶׁמֶּא שֶׁלֹּא לִשְׁמָהּ נִכְתַּב.
וּכְשֵׁם שְׁאֵין חוֹשְׁשִׁין לְזֶה וְכַיּוֹצֶא בּוֹ, אֵלָא נַעְמִידוֹ עַל חֶזְקָתוֹ עַד שֶׁיִּוָּדַע שְׁהוּא בָּטֵל--כָּךְ לֹא נָחוּשׁ לֹא לַשָּׁלִיחַ וְלֹא לָאִשָּׁה עַצְמָהּ שֶׁהַגֶּט יוֹצֶא מִתַּחַת יָדָהּ, שְׁאֵין דִּינֵי הָאִסּוּרִין כְּדִינֵי הַמְּמוֹנוֹת.

הִלְכּוֹת גֵּרוּשִׁין פֵּרֶק ח 
הַמְּגָרֵשׁ עַל תְּנָאי--אִם נִתְקַיַּם הַתְּנָאי, הֲרֵי זוֹ מְגֹרֶשֶׁת; וְאִם לֹא נִתְקַיַּם הַתְּנָאי, אֵינָהּ מְגֹרֶשֶׁת.
וּכְבָר בֵּאַרְנוּ בְּפֵרֶק שִׁשִּׁי מֵהִלְכּוֹת אִישׁוּת, מִשְׁפְּטֵי הַתְּנָאִין כֻּלָּם.
וְשָׁם נִתְבָּאַר שֶׁהַמְּגָרֵשׁ עַל תְּנָאי--כְּשֶׁיִּתְקַיַּם הַתְּנָאי--תִּהְיֶה מְגֹרֶשֶׁת בְּשָׁעָה שֶׁיִּתְקַיַּם, לֹא בְּשָׁעַת נְתִינַת הַגֶּט לְיָדָהּ; לְפִיכָּךְ יֵשׁ לַבַּעַל לְבַטַּל הַגֶּט, אוֹ לְהוֹסִיף עַל תְּנָאוֹ, אוֹ לְהַתְנוֹת תְּנָאי אַחֵר--כָּל זְמָן שֶׁלֹּא נִתְקַיַּם הַתְּנָאי הָרִאשׁוֹן, אַף עַל פִּי שֶׁהִגִּיעַ הַגֶּט לְיָדָהּ.
וְאִם מֵת הַבַּעַל, אוֹ אָבַד הַגֶּט, אוֹ נִשְׂרַף, קֹדֶם שֶׁיִּתְקַיַּם הַתְּנָאי--אֵינָהּ מְגֹרֶשֶׁת.
וּלְכַתְּחִלָּה לֹא תִנָּשֵׂא, עַד שֶׁיִּתְקַיַּם הַתְּנָאי; וְאִם נִשֵּׂאת--לֹא תֵצֵא אֵלָא אִם כֵּן לֹא נִשְׁאָר בְּיָדָהּ לְקַיְּמוֹ, שֶׁהֲרֵי בָּטֵל הַגֶּט.

וְשָׁם נִתְבָּאַר שְׁאִם אָמַר לָהּ, הֲרֵי אַתְּ מְגֹרֶשֶׁת מֵעַכְשָׁו, אוֹ מֵהַיּוֹם, עַל תְּנָאי כָּךְ וְכָּךְ, אוֹ שֶׁאָמַר לָהּ, הֲרֵי אַתְּ מְגֹרֶשֶׁת, עַל מְנָת כָּךְ וְכָּךְ--כְּשֶׁיִּתְקַיַּם הַתְּנָאי, תִּהְיֶה מְגֹרֶשֶׁת מִשָּׁעַת נְתִינַת הַגֶּט לְיָדָהּ; לְפִיכָּךְ אֵינוּ יָכוֹל לְבַטַּל הַגֶּט, וְלֹא לְהוֹסִיף עַל תְּנָאוֹ, מִשֶּׁהִגִּיעַ הַגֶּט לְיָדָהּ.
וְאִם אָבַד, אוֹ נִשְׂרַף, אַפִלּוּ מֵת הַבַּעַל, קֹדֶם שֶׁיִּתְקַיַּם הַתְּנָאי--הֲרֵי זוֹ מְקַיֶּמֶת הַתְּנָאי אַחַר מוֹתוֹ, וּכְבָר נִתְגָּרְשָׁה מִשָּׁעַת נְתִינַת הַגֶּט לְיָדָהּ.
וְיֵשׁ לָהּ לְהִנָּשֵׂא לְכַתְּחִלָּה, אַף עַל פִּי שֶׁעֲדַיִן לֹא נִתְקַיַּם הַתְּנָאי; וְאֵין חוֹשְׁשִׁין שֶׁמֶּא לֹא יִתְקַיַּם, הוֹאִיל וְהָיָה הַתְּנָאי בְּמֵעַכְשָׁו אוֹ בְּעַל מְנָת.

 כָּל הַמְּגָרֵשׁ עַל תְּנָאי--בֵּין שֶׁאָמַר מֵעַכְשָׁו, בֵּין שֶׁאָמַר אִם יִהְיֶה וְאִם לֹא יִהְיֶה--הֲרֵי זֶה לֹא יִתְיַחַד עִם אִשְׁתּוֹ, כָּל זְמָן שֶׁלֹּא נִתְקַיַּם הַתְּנָאי, אֵלָא בִּפְנֵי עֵד, אַפִלּוּ עֶבֶד אַפִלּוּ שִׁפְחָה: חוּץ מִשִּׁפְחָתָהּ אוֹ בְּנָהּ הַקָּטָן, מִפְּנֵי שְׁאֵינָהּ בּוֹשָׁה מִלְּשַׁמַּשׁ בִּפְנֵיהֶם.
וְהַדָּבָר יָדוּעַ שְׁאִם נִתְיַחַד עִמָּהּ לְבַדָּהּ בִּפְנֵי שְׁנֵי עֵדִים כְּאֶחָד, אַפִלּוּ לְאַחַר שֶׁנִּתְקַיַּם הַתְּנָאי--הֲרֵי זוֹ סְפֵק מְגֹרֶשֶׁת, שֶׁמֶּא נִבְעְלָה וּבָטֵל הַגֶּט כְּמוֹ שֶׁיִּתְבָּאַר בַּהֲלָכוֹת אֵלּוּ.

 כֵּיצַד מְגָרֵשׁ אָדָם עַל תְּנָאי: לֹא שֶׁיֹּאמַר כִּתְבוּ גֶּט לְאִשְׁתִּי עַל תְּנָאי, אוֹ כִּתְבוּ וּתְנוּ לָהּ עַל תְּנָאי, וְאֵין צָרִיךְ לוֹמַר שֶׁלֹּא יִכְתֹּב בְּתוֹךְ הַגֶּט, עַל תְּנָאי זֶה גֵּרַשׁ פְּלוֹנִי אֶת פְּלוֹנִית.
אֵלָא כֵּיצַד עוֹשֶׂה--אוֹמֵר לַסּוֹפֵר לִכְתֹּב וְלָעֵדִים לַחְתֹּם, וְכוֹתְבִין גֶּט כָּשֵׁר, בְּלֹא שֵׁם תְּנָאי בָּעוֹלָם; וְאַחַר כָּךְ נוֹתֵן לָהּ הַגֶּט וְאוֹמֵר לָהּ, הֲרֵי זֶה גִּטִּיךְ, אוֹ הֲרֵי אַתְּ מְגֹרֶשֶׁת בְּזֶה, עַל מְנָת כָּךְ וְכָּךְ, אוֹ יֹאמַר לָהֶם, אוֹ לַשָּׁלִיחַ, תְּנוּ לָהּ גֶּט זֶה, עַל מְנָת כָּךְ וְכָּךְ.

 כָּתַב הַתְּנָאי בַּגֶּט, אַחַר שֶׁגָּמַר לִכְתֹּב תֹּרֶף הַגֶּט--הֲרֵי זֶה כָּשֵׁר: בֵּין שֶׁכְּתָבוֹ קֹדֶם חֲתִימַת הָעֵדִים, בֵּין שֶׁכְּתָבוֹ אַחַר חֲתִימַת הָעֵדִים.
אֲבָל אִם כְּתָבוֹ קֹדֶם הַתֹּרֶף--אַפִלּוּ כָּתַב עַל מְנָת כָּךְ וְכָּךְ--הֲרֵי זֶה סְפֵק גֵּרוּשִׁין, שֶׁהֲרֵי נִשְׁאָר לוֹ זְכוּת בְּגוּפוֹ שֶׁלַּגֶּט; וְכֵן אִם הִתְנָה בַּפֶּה קֹדֶם כְּתִיבַת הַתֹּרֶף, הֲרֵי זֶה סְפֵק גֵּרוּשִׁין.

 הַמְּגָרֵשׁ אֶת אִשְׁתּוֹ, וְהִתְנָה עָלֶיהָ, בֵּין בִּכְתָב אַחַר הַתֹּרֶף, בֵּין עַל פֶּה אַחַר הַתֹּרֶף, וְאָמַר לָהּ, הֲרֵי אַתְּ מֻתֶּרֶת לְכָל אָדָם חוּץ מֵאִישׁ פְּלוֹנִי, אוֹ אֵלָא לְאִישׁ פְּלוֹנִי, וְנָתַן לָהּ הַגֶּט עַל תְּנָאי זֶה--אִם הָיָה אוֹתוֹ הָאִישׁ גּוֹי אוֹ עֶבֶד, אוֹ אָסוּר עָלֶיהָ מִשּׁוֹם עֶרְוָה כְּגוֹן אָבִיהָ וְאָחִיהָ אוֹ אָבִיו וְאָחִיו--הֲרֵי זֶה גֶּט כָּשֵׁר.
וְאִם הָיָה אוֹתוֹ הָאִישׁ יֵשׁ לוֹ בָּהּ קִדּוּשִׁין--אַף עַל פִּי שְׁהוּא מֵחַיָּבֵי לָאוִין, וְאַף עַל פִּי שְׁהוּא קָטָן--אֵינוּ גֶּט: שֶׁהֲרֵי שִׁיַּר בַּגֶּט, וְאֵין זֶה כְּרִיתוּת.
הָיָה בַּעַל אֲחוֹתָהּ, שֶׁאַף עַל פִּי שְׁהוּא הַיּוֹם אָסוּר עָלֶיהָ מִשּׁוֹם עֶרְוָה, אִם תָּמוּת אֲחוֹתָהּ, יִהְיֶה מֻתָּר לָהּ--הֲרֵי זוֹ סְפֵק מְגֹרֶשֶׁת.

 אָמַר לָהּ, הֲרֵי אַתְּ מֻתֶּרֶת לְכָל אָדָם חוּץ מִמִּי שֶׁיִּוָּלֵד שְׁאֵינוּ עַתָּה בָּעוֹלָם, אוֹ חוּץ מִזְּנוּתֵךְ, כְּלוֹמַר תִּהְיֶה מֻתֶּרֶת לְהִנָּשֵׂא לְכָל אָדָם, אֲבָל לִזְנוּת הֲרֵי אַתְּ בְּאִסּוּר אֵשֶׁת אִישׁ, אוֹ הֲרֵי אַתְּ מֻתֶּרֶת לְכָל מִי שֶׁיָּבוֹא עָלַיִךְ כְּדֶרֶךְ כָּל הָאָרֶץ, אֲבָל שֶׁלֹּא כְּדַרְכֵּךְ הֲרֵי אַתְּ בְּאִסּוּרֵךְ, אוֹ הֲרֵי אַתְּ מֻתֶּרֶת לְכָל אָדָם חוּץ מִמְּקַדֵּשׁ בַּשְּׁטָר, כְּלוֹמַר שְׁהִיא מֻתֶּרֶת לְהִתְקַדַּשׁ בַּכֶּסֶף וּבַבִּיאָה, אֲבָל בַּשְּׁטָר הֲרֵי אַתְּ בְּאִסּוּר אֵשֶׁת אִישׁ, אוֹ הֲרֵי אַתְּ מֻתֶּרֶת לְכָל אָדָם חוּץ מֵהֲפָרַת נְדָרַיִךְ, כְּלוֹמַר שֶׁלֹּא נִשְׁאָר לִי עָלַיִךְ שׁוּם אִישׁוּת חוּץ מֵהֲפָרַת נְדָרַיִךְ שֶׁאַתְּ אִשְׁתִּי לְעִנְיַן הֲפָרַת נְדָרִים, אוֹ לְעִנְיַן אֲכִילַת תְּרוּמָה, אוֹ לְעִנְיַן יְרֻשָּׁה שְׁאִם מֵתָה יִירָשֶׁנָּה--בְּכָל אֶחָד מֵאֵלּוּ, הֲרֵי זוֹ סְפֵק מְגֹרֶשֶׁת.

 אָמַר לָהּ, הֲרֵי אַתְּ מֻתֶּרֶת לְכָל אָדָם חוּץ מֵרְאוּבֵן וְשִׁמְעוֹן, וְחָזַר וְאָמַר לָהּ, הֲרֵי אַתְּ מֻתֶּרֶת לִרְאוּבֵן וְשִׁמְעוֹן--הֲרֵי זוֹ מְגֹרֶשֶׁת: שֶׁהָאֲנָשִׁים שֶׁהִתְנָה בָּהֶן, הֲרֵי הִתִּירָן וּבִטַּל הַתְּנָאי.
אָמַר לָהּ, הֲרֵי אַתְּ מֻתֶּרֶת לִרְאוּבֵן--הֲרֵי זוֹ אֵינָהּ מְגֹרֶשֶׁת, שֶׁהֲרֵי לֹא בִטַּל תְּנָאוֹ שֶׁלְּשִׁמְעוֹן.

אָמַר לָהּ, הֲרֵי אַתְּ מֻתֶּרֶת לְשִׁמְעוֹן, אוֹ שֶׁאָמַר לָהּ, הֲרֵי אַתְּ מֻתֶּרֶת אַף לְשִׁמְעוֹן--הֲרֵי זֶה סְפֵק גֵּרוּשִׁין: שֶׁמֶּא לֹא הִתִּירָהּ אֵלָא לְשִׁמְעוֹן, וּרְאוּבֵן בְּאִסּוּרוֹ עוֹמֵד; וְזֶה שֶׁאָמַר לְשִׁמְעוֹן, כְּלוֹמַר לְכָל אָדָם אַף לְשִׁמְעוֹן, אוֹ שֶׁמֶּא הִתִּירָהּ לַכֹּל וְזֶה שֶׁאָמַר אַף לְשִׁמְעוֹן וְהוּא הַדִּין לִרְאוּבֵן, שֶׁשִּׁמְעוֹן סָמוּךְ הָיָה לִרְאוּבֵן בִּתְנָאוֹ.

 הִתְנָה עָלֶיהָ וְאָמַר, הַיּוֹם אֵין אַתְּ אִשְׁתִּי, וּלְמָחָר אִשְׁתִּי--אֵינָהּ מְגֹרֶשֶׁת, וְאַף עַל פִּי שֶׁכָּרַת בֵּינוֹ לְבֵינָהּ הַיּוֹם; לְפִיכָּךְ כּוֹתְבִין בַּגִּטִּין מִן הַיּוֹם, וּלְעוֹלָם.

 הֲרֵי זֶה גִּטִּיךְ, עַל מְנָת שֶׁלֹּא תִשְׁתִּי יַיִן כָּל יְמֵי חַיֵּיכִי--אֵינוּ גֶּט, שְׁאֵין זֶה כְּרִיתוּת; כָּל יְמֵי חַיַּי, אוֹ כָּל יְמֵי חַיֵּי פְּלוֹנִי--הֲרֵי זֶה גֶּט, שֶׁהֲרֵי כָּרַת בֵּינוֹ לְבֵינָהּ, וְלֹא יִשָּׁאֵר לוֹ עָלֶיהָ רְשׁוּת, כְּשֶׁיָּמוּת אוֹתוֹ פְּלוֹנִי.

 הֲרֵי זֶה גִּטִּיךְ, עַל מְנָת שֶׁלֹּא תֵלְכִי לְבֵית אָבִיךְ עַד שְׁלוֹשִׁים יוֹם--הֲרֵי זֶה גֶּט; שֶׁלֹּא תֵלְכִי לְבֵית אָבִיךְ, לְעוֹלָם--אֵינוּ גֶּט, שְׁאֵין זֶה כְּרִיתוּת.
לְפִיכָּךְ הָאוֹמֵר לְאִשָּׁה, הֲרֵי זֶה גִּטִּיךְ, עַל מְנָת שֶׁלֹּא תֹאכְלִי בָּשָׂר זֶה לְעוֹלָם, עַל מְנָת שֶׁלֹּא תִשְׁתִּי יַיִן זֶה לְעוֹלָם--אֵינוּ גֶּט, שְׁאֵין זֶה כְּרִיתוּת; עַד שְׁלוֹשִׁים יוֹם, הֲרֵי זֶה גֶּט.

 הֲרֵי זֶה גִּטִּיךְ, עַל מְנָת שֶׁלֹּא תִנָּשְׂאִי לִפְלוֹנִי--אֵינוּ גֶּט: הַא לְמַה זֶה דּוֹמֶה, לָאוֹמֵר לָהּ, עַל מְנָת שֶׁלֹּא תִשְׁתִּי יַיִן זֶה לְעוֹלָם, אוֹ שֶׁלֹּא תֵלְכִי לְבֵית אָבִיךְ לְעוֹלָם, אוֹ כָּל יְמֵי חַיֵּיכִי.
אֲבָל אִם אָמַר לָהּ, עַל מְנָת שֶׁלֹּא תִנָּשְׂאִי לִפְלוֹנִי עַד חֲמִשִּׁים שָׁנָה--הֲרֵי זֶה גֶּט, וְלֹא תִנָּשֵׂא לוֹ כָּל זְמָן שֶׁהִתְנָה; וְאִם נִשֵּׂאת, בָּטֵל הַגֶּט לְמַפְרֵעַ.
זִנָּת עִמּוֹ--הַוֶּלֶד מִמֶּנּוּ כָּשֵׁר, וְהַגֶּט כָּשֵׁר: שֶׁלֹּא הִתְנָה עִמָּהּ אֵלָא עַל הַנִּשּׂוּאִין.

 הֲרֵי זֶה גִּטִּיךְ, עַל מְנָת שֶׁתִּנָּשְׂאִי לִפְלוֹנִי--אִם נִשֵּׂאת לוֹ, הֲרֵי זֶה גֶּט כִּשְׁאָר הַתְּנָאִים; אֲבָל אָמְרוּ חֲכָמִים, לֹא תִנָּשֵׂא לֹא לְאוֹתוֹ פְּלוֹנִי וְלֹא לְאַחֵר: לְאוֹתוֹ פְּלוֹנִי לֹא תִנָּשֵׂא, שֶׁמֶּא יֹאמְרוּ נְשֵׁיהֶן נוֹתְנִין זֶה לְזֶה בְּמַתָּנָה; וּלְאַחֵר לֹא תִנָּשֵׂא, שְׁאֵינוּ גֶּט אֵלָא בְּקִיּוּם הַתְּנָאי.
עָבְרָה וְנִשֵּׂאת לְאוֹתוֹ פְּלוֹנִי, לֹא תֵצֵא.
נִשֵּׂאת לְאַחֵר, קֹדֶם שֶׁתִּנָּשֵׂא לוֹ--בָּטֵל הַגֶּט, וְתֵצֵא וְהַוֶּלֶד מַמְזֵר; וּצְרִיכָה גֶּט מִשֵּׁנִי.

 הֲרֵי זֶה גִּטִּיךְ, וְהַנְּיָר שֶׁלִּי--אֵינָהּ מְגֹרֶשֶׁת, שְׁאֵין זֶה כְּרִיתוּת; עַל מְנָת שֶׁתִּתֵּן לִי אֶת הַנְּיָר, הֲרֵי זֶה גֶּט וְתִתֵּן.
חָקַק הַגֶּט עַל טַס שֶׁלְּזָהָב, וּנְתָנוֹ לָהּ וְאָמַר לָהּ, הֲרֵי זֶה גִּטִּיךְ, וּכְתֻבָּתִיךְ--כָּשֵׁר, וְנִתְקַבְּלָה כְּתֻבָּתָהּ אִם יֵשׁ בַּטַּס כְּדֵי כְּתֻבָּתָהּ; וְאִם אֵין בּוֹ, יַשְׁלִים לָהּ כְּתֻבָּתָהּ.

כָּל הַמְּגָרֵשׁ עַל תְּנָאי שֶׁמְּבַטֵּל אֶת הַגֶּט, כְּגוֹן שֶׁהִתְנָה עָלֶיהָ שֶׁלֹּא תִשְׁתֶּה יַיִן כָּל יְמֵי חַיֶּיהָ, אוֹ שֶׁתִּהְיֶה מֻתֶּרֶת לְכָל אָדָם חוּץ מִפְּלוֹנִי, אוֹ שֶׁהִתְנָה שְׁאָר תְּנָאִים קֹדֶם כְּתִיבַת הַתֹּרֶף--אִם הָיָה הַתְּנָאי כָּתוּב בַּגֶּט, וְחָזַר וּמְחָקוֹ וּנְתָנוֹ לָהּ--הֲרֵי זוֹ סְפֵק מְגֹרֶשֶׁת; וְאִם הָיָה הַתְּנָאי עַל פֶּה--הֲרֵי זֶה נוֹטֵל הַגֶּט מִמֶּנָּה, וְחוֹזֵר וְנוֹתְנוֹ לָהּ בִּתְנָאי כָּשֵׁר, אוֹ בְּלֹא תְּנָאי כְּלָל.

כֵּיצַד: הֲרֵי שֶׁנָּתַן גֶּט לְאִשְׁתּוֹ וְאָמַר לָהּ, הֲרֵי אַתְּ מְגֹרֶשֶׁת בְּזֶה וּמֻתֶּרֶת לְכָל אָדָם חוּץ מִפְּלוֹנִי--אִם נְטָלוֹ מִמֶּנָּה וְחָזַר וּנְתָנוֹ לָהּ וְאָמַר לָהּ, הֲרֵי אַתְּ מֻתֶּרֶת בּוֹ לְכָל אָדָם, אוֹ הֲרֵי זֶה גִּטִּיךְ--הֲרֵי זוֹ מְגֹרֶשֶׁת.
וְכֵן כָּל כַּיּוֹצֶא בְּזֶה.

הַנּוֹתֵן גֶּט לְאִשְׁתּוֹ, עַל מְנָת שֶׁתִּתֵּן לוֹ מָאתַיִם זוּז, וְחָזַר וְהִתְנָה עָלֶיהָ תְּנָאי אַחֵר בִּפְנֵי עֵדִים, שֶׁתְּשַׁמַּשׁ אֶת אָבִיו שְׁתֵּי שָׁנִים--לֹא בִטְּלוּ דְּבָרָיו הָאַחֲרוֹנִים אֶת הָרִאשׁוֹנִים, אֵלָא הֲרֵי זֶה כְּאוֹמֵר לָהּ עֲשִׂי אֶחָד מִשְּׁנֵי הַתְּנָאִים, רָצָת מְשַׁמֶּשֶׁת רָצָת נוֹתֶנֶת, וְאֵין אֶחָד מִן הָרִאשׁוֹנִים וְאֶחָד מִן הָאַחֲרוֹנִים מִצְטָרְפִין.
אֲבָל אִם הִתְנָה עָלֶיהָ שֶׁתִּתֵּן לוֹ מָאתַיִם זוּז, וְחָזַר וְהִתְנָה בִּפְנֵי שְׁנַיִם שֶׁתִּתֵּן לוֹ שְׁלוֹשׁ מֵאוֹת זוּז--כְּבָר בָּטֵל תְּנָאי שֶׁלְּמָאתַיִם, וּצְרִיכָה לִתֵּן שְׁלוֹשׁ מֵאוֹת.
וְכֵן כָּל כַּיּוֹצֶא בְּזֶה.

הִתְנָה עָלֶיהָ שֶׁתַּעֲשֶׂה דָּבָר זֶה סְתָם, הֲרֵי זֶה כִּמְפָרֵשׁ יוֹם אֶחָד, הוֹאִיל וְלֹא פֵרַשׁ כַּמָּה זְמָן תַּעֲשֶׂה.
כֵּיצַד: אָמַר לָהּ, הֲרֵי זֶה גִּטִּיךְ, עַל מְנָת שֶׁתַּעֲשִׂי עִמִּי מְלָאכָה, עַל מְנָת שֶׁתְּשַׁמְּשִׁי אֶת אַבָּא, עַל מְנָת שֶׁתָּנִיקִי אֶת בְּנִי--אִם עָשָׂת עִמּוֹ מְלָאכָה יוֹם אֶחָד, אוֹ שִׁמְּשָׁה אָבִיו יוֹם אֶחָד, אוֹ שֶׁהֵנִיקָה בְּנוֹ יוֹם אֶחָד בְּתוֹךְ הַזְּמָן שֶׁהַבֵּן יוֹנֵק בּוֹ וְהוּא בְּתוֹךְ אַרְבָּעָה וְעֶשְׂרִים חֹדֶשׁ--הֲרֵי זֶה גֶּט.
מֵת הַבֵּן, אוֹ הָאָב, קֹדֶם שֶׁתָּנִיק, אוֹ תְּשַׁמַּשׁ--אֵינוּ גֶּט.

אָמַר לָהּ, עַל מְנָת שֶׁתָּנִיקִי אֶת בְּנִי, אוֹ תְּשַׁמְּשִׁי אֶת אַבָּא, שְׁתֵּי שָׁנִים--הֲרֵי זוֹ מַשְׁלֶמֶת הַזְּמָן שֶׁפֵּרַשׁ; מֵת הַבֵּן אוֹ הָאָב בְּתוֹךְ הַזְּמָן, אוֹ שֶׁאָמַר הָאָב אֵין רְצוֹנִי שֶׁתְּשַׁמְּשֵׁנִי--אֵינוּ גֶּט, שֶׁהֲרֵי לֹא נִתְקַיַּם הַתְּנָאי.
וְכֵן כָּל כַּיּוֹצֶא בְּזֶה.

הֲרֵי זֶה גִּטִּיךְ, עַל מְנָת שֶׁתִּתְּנִי לִי מָאתַיִם זוּז מִכָּאן וְעַד שְׁלוֹשִׁים יוֹם--נָתְנָה בְּתוֹךְ שְׁלוֹשִׁים יוֹם מִדַּעְתּוֹ, הֲרֵי זוֹ מְגֹרֶשֶׁת; לְאַחַר שְׁלוֹשִׁים יוֹם, אֵינָהּ מְגֹרֶשֶׁת.
נָתְנָה לוֹ בְּעַל כָּרְחוֹ, וְהוּא אֵינוּ רוֹצֶה לְקַבַּל--הֲרֵי זֶה גֶּט פָּסוּל, עַד שֶׁתִּתֵּן מִדַּעְתּוֹ.
חָזַר וְאָמַר לָהּ בְּתוֹךְ הַשְּׁלוֹשִׁים יוֹם, הֲרֵי הֶן מְחוּלִין לָךְ, אֵינָהּ מְגֹרֶשֶׁת, שֶׁהֲרֵי לֹא נַעֲשָׂה הַתְּנָאי; מֵת בְּתוֹךְ הַשְּׁלוֹשִׁים יוֹם, הוֹאִיל וְשָׁלְמוּ הַשְּׁלוֹשִׁים יוֹם וְלֹא נָתְנָה--אֵינָהּ מְגֹרֶשֶׁת.

אָמַר לָהּ הֲרֵי זֶה גִּטִּיךְ, עַל מְנָת שֶׁתִּתְּנִי לִי מָאתַיִם זוּז, וְלֹא קָבַע זְמָן, וּמֵת קֹדֶם שֶׁתִּתֵּן--אֵינָהּ יְכוּלָה לִתֵּן לְיוֹרְשָׁיו, שֶׁלֹּא הִתְנָה עָלֶיהָ אֵלָא שֶׁתִּתֵּן לוֹ.
וְלֹא בָּטֵל הַגֶּט, שֶׁהֲרֵי לֹא קָבַע זְמָן; לְפִיכָּךְ אַף עַל פִּי שֶׁאָבַד הַגֶּט, אוֹ נִקְרַע קֹדֶם שֶׁיָּמוּת--הֲרֵי זוֹ מְגֹרֶשֶׁת, וְלֹא תִנָּשֵׂא לְזָר עַד שֶׁתַּחְלֹץ.

הֲרֵי זֶה גִּטִּיךְ, עַל מְנָת שֶׁתִּתְּנִי לִי כְּלִי פְּלוֹנִי אוֹ בֶּגֶד פְּלוֹנִי, וְאָבַד אוֹתוֹ כְּלִי אוֹ נִגְנַב--אַף עַל פִּי שֶׁנָּתְנָה לוֹ אֶלֶף בְּדָמָיו--אֵינוּ גֶּט: עַד שֶׁתִּתֵּן אוֹתוֹ כְּלִי עַצְמוֹ, אוֹ עַד שֶׁיְּבַטַּל הַתְּנָאי.

מִי שֶׁנִּתְגָּרְשָׁה עַל תְּנָאי, וְקִדְּשָׁהּ אַחֵר קֹדֶם שֶׁיִּתְקַיַּם הַתְּנָאי--אִם נִתְקַיַּם הַתְּנָאי--הֲרֵי זוֹ מְקֻדֶּשֶׁת; וְאִם לֹא נִתְקַיַּם הַתְּנָאי, וּבָטֵל הַגֶּט--אֵינָהּ צְרִיכָה גֶּט מִשֵּׁנִי, שֶׁהֲרֵי אֵין קִדּוּשִׁין תּוֹפְסִין בָּהּ.
אֲבָל אִם נִשֵּׂאת, וְלֹא נִתְקַיַּם הַתְּנָאי וּבָטֵל הַגֶּט--צְרִיכָה גֶּט מִשֵּׁנִי, כְּמוֹ שֶׁבֵּאַרְנוּ.

הִלְכּוֹת גֵּרוּשִׁין פֵּרֶק ט 
הַמְּגָרֵשׁ אֶת אִשְׁתּוֹ לְאַחַר זְמָן קָבוּעַ, הֲרֵי זוֹ מְגֹרֶשֶׁת כְּשֶׁיַּגִּיעַ הַזְּמָן שֶׁקָּבַע.
וַהֲרֵי זֶה דּוֹמֶה לִתְנָאי, וְאֵינוּ תְּנָאי: דּוֹמֶה לִתְנָאי--שְׁהִיא מִתְגָּרֶשֶׁת, כְּשֶׁיַּגִּיעַ הַזְּמָן שֶׁקָּבַע; וְאֵינוּ תְּנָאי--שֶׁהַמְּגָרֵשׁ עַל תְּנָאי, הֲרֵי גֵּרַשׁ, וְזֶה עֲדַיִן לֹא גֵרַשׁ, עַד שֶׁיַּגִּיעַ אוֹתוֹ זְמָן.
לְפִיכָּךְ הַמְּגָרֵשׁ עַל תְּנָאי, צָרִיךְ לִכְפֹּל תְּנָאוֹ; וְזֶה אֵינוּ צָרִיךְ לִכְפֹּל דְּבָרוֹ, וְלֹא לִשְׁאָר מִשְׁפְּטֵי הַתְּנָאִין שֶׁבֵּאַרְנוּ.

כֵּיצַד: הָאוֹמֵר לְאִשְׁתּוֹ, הֲרֵי זֶה גִּטִּיךְ, וְלֹא תִתְגָרְשִׁי בּוֹ אֵלָא לְאַחַר שְׁלוֹשִׁים יוֹם--אֵינָהּ מְגֹרֶשֶׁת בּוֹ אֵלָא לְאַחַר שְׁלוֹשִׁים יוֹם; וְאִם מֵת הַבַּעַל, אוֹ אָבַד הַגֶּט אוֹ נִשְׂרַף, בְּתוֹךְ שְׁלוֹשִׁים יוֹם--אֵינָהּ מְגֹרֶשֶׁת.
הָלְכָה וְהִנִּיחַתּוּ בְּצִדֵּי רְשׁוּת הָרַבִּים, וְנִגְנַב אוֹ אָבַד מִשָּׁם לְאַחַר שְׁלוֹשִׁים יוֹם--הֲרֵי זוֹ מְגֹרֶשֶׁת, הוֹאִיל וְהָיָה הַגֶּט קַיָּם בַּיּוֹם שְׁהִיא מִתְגָּרֶשֶׁת בּוֹ, וְיֵחֲדָה אוֹתוֹ בִּמְקוֹם שְׁאֵינוּ רְשׁוּת הָרַבִּים, שֶׁצִּדֵּי רְשׁוּת הָרַבִּים אֵינָן כִּרְשׁוּת הָרַבִּים.

 וְכֵן אִם תָּלָה הַגֵּרוּשִׁין בְּמַעֲשֶׂה, דִּינוֹ כְּדִין מְגָרֵשׁ אַחַר זְמָן.
כֵּיצַד: כְּגוֹן שֶׁאָמַר לָאִשָּׁה, הֲרֵי זֶה גִּטִּיךְ, וְלֹא תִתְגָּרְשִׁי בּוֹ עַד שֶׁתִּתְּנִי לִי מָאתַיִם זוּז--הֲרֵי זוֹ מִתְגָּרֶשֶׁת אַחַר שֶׁתִּתֵּן; וְאֵינוּ צָרִיךְ לִכְפֹּל תְּנָאוֹ, וְלֹא לִשְׁאָר מִשְׁפְּטֵי הַתְּנָאִין שֶׁבֵּאַרְנוּ--שֶׁהֲרֵי לֹא גֵרַשׁ עַל תְּנָאי, אֵלָא עֲדַיִן לֹא גֵרַשׁ זֶה, אֵלָא תָּלָה הַגֵּרוּשִׁין בַּעֲשִׂיַּת כָּךְ וְכָּךְ, וְאַחַר כָּךְ תִּתְגָּרַשׁ.

 וּמַה בֵּין הַמְּגָרֵשׁ עַל תְּנָאי, לְזֶה שֶׁקָּבַע זְמָן לְגֵרוּשִׁין אוֹ תְּלָיָן בְּמַעֲשֶׂה: שֶׁהַמְּגָרֵשׁ עַל תְּנָאי--יֵשׁ שָׁם גֵּרוּשִׁין, וְאֵינָן גְּמוּרִין, עַד שֶׁיִּתְקַיַּם הַתְּנָאי.
לְפִיכָּךְ כְּשֶׁיִּתְקַיַּם הַתְּנָאי, נִתְגָּרְשָׁה אִם הָיָה הַגֶּט קַיָּם, אַף עַל פִּי שְׁאֵינוּ בִּרְשׁוּתָהּ; וְאֵינָהּ צְרִיכָה לַחְזֹר וְלִטְּלוֹ אוֹ לִהְיוֹתוֹ בִּרְשׁוּתָהּ אַחַר שֶׁנִּתְקַיַּם הַתְּנָאי, שֶׁהֲרֵי הִגִּיעַ לְיָדָהּ תְּחִלָּה בְּתוֹרַת גֵּרוּשִׁין.
וְאִם נִשֵּׂאת קֹדֶם שֶׁיִּתְקַיַּם הַתְּנָאי--לֹא תֵצֵא, כְּמוֹ שֶׁבֵּאַרְנוּ.

אֲבָל הַתּוֹלֶה גֵּרוּשִׁין בִּזְמָן אוֹ בְּמַעֲשֵׂה--לֹא הִגִּיעַ גֶּט לְיָדָהּ בְּתוֹרַת גֵּרוּשִׁין, אֵלָא בְּתוֹרַת פִּקָּדוֹן עַד הַזְּמָן שֶׁקָּבַע, אוֹ עַד שֶׁתַּעֲשֶׂה הַמַּעֲשֶׂה.
לְפִיכָּךְ כְּשֶׁיַּגִּיעַ הַזְּמָן, צְרִיכָה לִהְיוֹת הַגֶּט בִּרְשׁוּתָהּ, אוֹ תַּחְזֹר וְתִטְּלֶנּוּ, אוֹ שֶׁיִּהְיֶה בִּמְקוֹם שֶׁיֵּחֲדָה אוֹתוֹ בּוֹ אַף עַל פִּי שְׁאֵינוּ רְשׁוּתָהּ, כְּמוֹ שֶׁבֵּאַרְנוּ; וְאַחַר כָּךְ תִּתְגָּרַשׁ בּוֹ.
וְאִם נִשֵּׂאת קֹדֶם שֶׁיַּגִּיעַ הַזְּמָן שֶׁקָּבַע, אוֹ קֹדֶם שֶׁתַּעֲשֶׂה הַמַּעֲשֶׂה שֶׁתָּלָה בּוֹ הַגֵּרוּשִׁין--תֵּצֵא, וְהַוֶּלֶד מַמְזֵר: שֶׁעֲדַיִן הִיא אֵשֶׁת אִישׁ גְּמוּרָה, וְאֵין כָּאן שֵׁם גֵּרוּשִׁין.

הַנּוֹתֵן גֶּט בְּיַד אִשְׁתּוֹ וְאָמַר לָהּ, אִם לֹא תִתְּנִי לִי מָאתַיִם זוּז, אֵין זֶה גֶּט, אוֹ אֵין אַתְּ מְגֹרֶשֶׁת--הֲרֵי זֶה לֹא גֵרַשׁ כְּלָל, וְאֵין כָּאן גֶּט לֹא עַל תְּנָאי וְלֹא תָלוּי בְּמַעֲשֶׂה.
וְכֵן כָּל כַּיּוֹצֶא בְּזֶה.

הָרוֹצֶה לְגָרַשׁ עַל תְּנָאי, וְיִהְיֶה עִנְיַן תְּנָאוֹ שֶׁלֹּא תִתְגָּרַשׁ עַד זְמָן פְּלוֹנִי--הֲרֵי זֶה מוֹצִיא עִנְיָן זֶה בִּלְשׁוֹן תְּנָאי, וְיַתְנֶה הַתְּנָאי בְּבִיאָתוֹ בִּזְמָן קָבוּעַ אוֹ בַּהֲלִיכָתוֹ.
כֵּיצַד: כְּגוֹן שֶׁיֹּאמַר לָהּ, אִם לֹא בָאתִי מִכָּאן וְעַד שְׁלוֹשִׁים יוֹם, הֲרֵי זֶה גֶּט, וְאִם בָּאתִי בְּתוֹךְ שְׁלוֹשִׁים יוֹם, לֹא יִהְיֶה גֶּט, וְנוֹתֵן הַגֶּט בְּיָדָהּ; אוֹ יֹאמַר לָהּ, הֲרֵי זֶה גִּטִּיךְ מֵעַכְשָׁו, אִם לֹא בָאתִי מִכָּאן וְעַד שְׁלוֹשִׁים יוֹם, אוֹ הֲרֵי זֶה גִּטִּיךְ, עַל מְנָת שֶׁלֹּא אָבוֹא לִמְדִינָה זוֹ עַד שְׁלוֹשִׁים יוֹם.
וְכֵן כָּל כַּיּוֹצֶא בְּזֶה.

הִתְנָה עָלֶיהָ שֶׁיִּהְיֶה גֶּט, אִם לֹא בָא עַד שְׁלוֹשִׁים יוֹם לִמְדִינָה זוֹ, וְהָיָה בָּא בַּדֶּרֶךְ בְּתוֹךְ שְׁלוֹשִׁים יוֹם, וְחָלָה אוֹ עִכְּבוֹ נָהָר וְלֹא בָא עַד אַחַר שְׁלוֹשִׁים יוֹם--הֲרֵי זֶה גֶּט: אַפִלּוּ עוֹמֵד וְצוֹוֵחַ הֲרֵינִי אָנוּס, שְׁאֵין אֹנֶס בַּגִּטִּין; וְאַף עַל פִּי שֶׁגִּלָּה דַּעְתּוֹ, שְׁאֵין רְצוֹנוֹ לְגָרַשׁ.

הִתְנָה עָלֶיהָ שֶׁתִּתְגָּרַשׁ כְּשֶׁיַּעֲבֹר מִכְּנֶגֶד פָּנֶיהָ שְׁלוֹשִׁים יוֹם, וְהָיָה הוֹלֵךְ וּבָא הוֹלֵךְ וּבָא וְלֹא נִתְיַחַד עִמָּהּ--כְּשֶׁיֵּלֵךְ וְיִשְׁהֶה שְׁלוֹשִׁים יוֹם, תִּהְיֶה מְגֹרֶשֶׁת; וְאַף עַל פִּי שֶׁהָיָה הוֹלֵךְ וּבָא בְּתוֹךְ שְׁלוֹשִׁים יוֹם, הוֹאִיל וְלֹא נִתְיַחַד עִמָּהּ, הֲרֵי הַגֶּט כָּשֵׁר.

בַּמֶּה דְּבָרִים אֲמוּרִים, בְּשֶׁהִתְנָה וְאָמַר, הֲרֵי הִיא נֶאֱמֶנֶת עָלַי לוֹמַר שֶׁלֹּא פִיַּסְתִּי אוֹתָהּ.
אֲבָל אִם לֹא הֶאֱמִינָהּ, חוֹשְׁשִׁין שֶׁמֶּא פִּיַּס אוֹתָהּ כְּשֶׁהָיָה הוֹלֵךְ וּבָא, וּמָחֲלָה לוֹ הַתְּנָאי, וּבִטַּל הַגֶּט כְּשֶׁפִּיְּסָהּ; וּמִפְּנֵי חֲשַׁשׁ זֶה, יְהִי הַגֶּט פָּסוּל אַחַר הַשְּׁלוֹשִׁים יוֹם.

וְכֵן הָאוֹמֵר לְאִשָּׁה, הֲרֵי זֶה גִּטִּיךְ לְאַחַר שְׁנֵים עָשָׂר חֹדֶשׁ, וְהָיָה עִמָּהּ בַּמְּדִינָה--חוֹשְׁשִׁין שֶׁמֶּא פִּיַּס אוֹתָהּ, עַד שֶׁיֹּאמַר נֶאֱמֶנֶת עָלַי שֶׁלֹּא פִיַּסְתִּי.
וְכֵן כָּל הַתְּנָאִין שְׁהֶן תְּלוּיִין בִּרְצוֹנָהּ, וְאִם רָצָת וּבִטְּלָה אוֹתָן, בָּטֵל הַגֶּט--חוֹשְׁשִׁין לוֹ שֶׁמֶּא פִּיַּס, עַד שֶׁיֹּאמַר נֶאֱמֶנֶת עָלַי.
בַּמֶּה דְּבָרִים אֲמוּרִים, בְּמִתְגָּרֶשֶׁת מִן הַנִּשּׂוּאִין, שֶׁלִּבּוֹ גַּס בָּהּ; אֲבָל הַמִּתְגָּרֶשֶׁת מִן הָאֵרוּסִין, אֵין חוֹשְׁשִׁין לוֹ שֶׁמֶּא פִּיַּס.

 הֲרֵי זֶה גִּטִּיךְ מֵעַכְשָׁו, אִם לֹא בָאתִי מִכָּאן וְעַד שְׁנֵים עָשָׂר חֹדֶשׁ--אֵין חוֹשְׁשִׁין שֶׁמֶּא בָּא בַּסֵּתֶר, שְׁאֵין דֶּרֶךְ בְּנֵי אָדָם לָבוֹא בְּצִנְעָה; וְאִם תַּם הַזְּמָן שֶׁקָּבַע וְלֹא בָא, הֲרֵי זוֹ מְגֹרֶשֶׁת.
מֵת בְּתוֹךְ שְׁנֵים עָשָׂר חֹדֶשׁ--אַף עַל פִּי שְׁאֵי אִפְשָׁר שֶׁיָּבוֹא, וַהֲרֵי הִיא מְגֹרֶשֶׁת, לֹא תִנָּשֵׂא בִּמְקוֹם יָבָם עַד אַחַר שְׁנֵים עָשָׂר חֹדֶשׁ, כְּשֶׁיִּתְקַיַּם הַתְּנָאי.

 בָּרִיא שֶׁהִתְנָה שֶׁיִּהְיֶה זֶה גֶּט אִם מֵת, אוֹ חוֹלֶה שֶׁהִתְנָה שֶׁיִּהְיֶה זֶה גֶּט אִם מֵת מֵחֹלִי זֶה--לֹא אָמַר כְּלוּם: שֶׁמַּשְׁמַע אִם מַתִּי, לְאַחַר מִיתָה; וּמַשְׁמָעוֹ, מֵעַתָּה.
לְפִיכָּךְ אִם אָמַר, אִם מַתִּי, הֲרֵי זֶה כְּאוֹמֵר, לְאַחַר מוֹתִי--וְאֵין גֶּט לְאַחַר מִיתָה.
אָמַר לָהּ, הֲרֵי זֶה גִּטִּיךְ מֵעַכְשָׁו אִם מַתִּי, אוֹ מֵהַיּוֹם אִם מַתִּי--הֲרֵי זֶה גֶּט, וּכְשֶׁיָּמוּת תִּהְיֶה מְגֹרֶשֶׁת.
אָמַר לָהּ הֲרֵי זֶה גִּטִּיךְ מֵעַכְשָׁו, אוֹ מֵהַיּוֹם, לְאַחַר מִיתָתִי, וּמֵת--הֲרֵי זוֹ סְפֵק מְגֹרֶשֶׁת: שֶׁמֶּא אַחַר שֶׁאָמַר מֵעַכְשָׁו חָזַר בּוֹ, וְסָמְכָה דַּעְתּוֹ עַל לְאַחַר מִיתָה--שְׁאֵין גֶּט לְאַחַר מִיתָה.

 הֲרֵי זֶה גִּטִּיךְ לִכְשֶׁתֵּצֵא חַמָּה, וּמֵת בַּלַּיְלָה--אֵינוּ גֶּט; עַל מְנָת שֶׁתִּזְרַח חַמָּה, וּמֵת בַּלַּיְלָה--הֲרֵי זוֹ מְגֹרֶשֶׁת, וּכְשֶׁתִּזְרַח חַמָּה, יִתְקַיַּם הַתְּנָאי.
הִתְנָה עָלֶיהָ שְׁאִם זָרְחָה חַמָּה יִהְיֶה גֶּט, וְאִם לֹא זָרְחָה לֹא יִהְיֶה גֶּט, וּמֵת בַּלַּיְלָה--אֵינוּ גֶּט: שֶׁהֲרֵי לֹא נִתְקַיַּם הַתְּנָאי עַד שֶׁמֵּת, וְאֵין גֶּט לְאַחַר מִיתָה.

 שְׁכִיב מְרַע שֶׁכָּתַב גֶּט לְאִשְׁתּוֹ וְגֵרְשָׁהּ, וְעָמַד--אֵינוּ יָכוֹל לַחְזֹר בּוֹ, שְׁאֵין גִּטּוֹ כְּמַתָּנָתוֹ: שְׁאִם תֹּאמַר יַחְזֹר בּוֹ, יֹאמְרוּ גִּטּוֹ לְאַחַר מִיתָה יְגָרַשׁ--כְּמוֹ מַתָּנָתוֹ, שְׁאֵינָהּ קוֹנָה אֵלָא לְאַחַר מִיתָה.

 הֲרֵי זֶה גִּטִּיךְ מֵהַיּוֹם, אִם מַתִּי מֵחֹלִי זֶה, וְנָפַל עָלָיו בַּיִת אוֹ נְשָׁכוֹ נָחָשׁ אוֹ טְרָפוֹ אֲרִי וְכַיּוֹצֶא בְּזֶה, וּמֵת--אֵינוּ גֶּט.
אָמַר לָהּ, אִם לֹא יַעֲמֹד מֵחֹלִי זֶה, וְנָפַל עָלָיו בַּיִת אוֹ נְשָׁכוֹ נָחָשׁ אוֹ טְרָפוֹ אֲרִי--הֲרֵי זוֹ סְפֵק מְגֹרֶשֶׁת.

הֲרֵי זֶה גִּטִּיךְ מֵעַכְשָׁו, אִם מַתִּי מֵחֹלִי זֶה, וְעָמַד וְהָלַךְ בַּשּׁוּק, וְחָלָה וּמֵת--אוֹמְדִין אוֹתוֹ: אִם מֵחֲמַת חֹלִי הָרִאשׁוֹן מֵת, הֲרֵי זֶה גֶּט; וְאִם לָאו, אֵינוּ גֶּט.
וְאִם נִתַּק מֵחֹלִי לְחֹלִי, וְלֹא עָמַד בַּשּׁוּק--הֲרֵי זֶה גֶּט, וְאֵינוּ צָרִיךְ אֹמֶד.
וּבְכָל אֵלּוּ הַתְּנָאִין, כָּל הַיָּמִים שֶׁמִּנְּתִינַת הַגֶּט עַד שֶׁיָּמוּת וְיִתְקַיַּם הַתְּנָאי--הֲרֵי הִיא מְגֹרֶשֶׁת לְכָל דָּבָר, וּבִלְבָד שֶׁלֹּא יִתְיַחַד עִמָּהּ כְּמוֹ שֶׁבֵּאַרְנוּ.

 חוֹלֶה שֶׁרָצָה לְגָרַשׁ אִשְׁתּוֹ עַל תְּנָאי כְּשֶׁיָּמוּת, כְּדֵי שֶׁלֹּא תִפֹּל לִפְנֵי יָבָם, וְאִם עָמַד לֹא תִהְיֶה מְגֹרֶשֶׁת, וְלֹא רָצָה לְגָרְשָׁהּ מֵעַכְשָׁו, כְּדֵי שֶׁלֹּא תִטָּרֵף דַּעְתּוֹ--כָּךְ הוּא כּוֹתֵב בַּגֶּט אַחַר שֶׁכּוֹתֵב הַתֹּרֶף, אוֹ אוֹמֵר לָהּ כְּשֶׁנּוֹתֵן לָהּ הַגֶּט, אִם לֹא מַתִּי לֹא יִהְיֶה גֶּט, וְאִם מַתִּי יִהְיֶה גֶּט, וְאִם לֹא מַתִּי לֹא יִהְיֶה גֶּט: כְּדֵי שֶׁיִּהְיֶה תְּנָאי כָּפוּל, וְהִין קוֹדֵם לַלָּאו, וְלֹא יִפְתַּח פִּיו תְּחִלָּה לְפֻרְעָנוּת.
וְאִם מֵת, תִּהְיֶה מְגֹרֶשֶׁת כְּשֶׁיָּמוּת--וְהוּא שֶׁיַּגִּיעַ הַגֶּט לְיָדָהּ, קֹדֶם מִיתָה.

 בַּעַל שֶׁנָּתַן גֶּט לְאֶחָד וְאָמַר לוֹ, זְכֵה בְּגֶט זֶה לְאִשְׁתִּי כְּדֵי שֶׁלֹּא תִפֹּל לִפְנֵי יָבָם, וּמֵת הַבַּעַל קֹדֶם שֶׁיַּגִּיעַ הַגֶּט לְיָדָהּ--הֲרֵי זוֹ סְפֵק מְגֹרֶשֶׁת: שֶׁרֹב הַנָּשִׁים, זְכוּת הִיא לָהֶן שֶׁלֹּא יִפְּלוּ לִפְנֵי יָבָם; וּלְפִיכָּךְ תִּהְיֶה סְפֵק מְגֹרֶשֶׁת, אַף עַל פִּי שֶׁלֹּא הִגִּיעַ גֶּט לְיָדָהּ, הוֹאִיל וְזָכָה לָהּ בּוֹ אַחֵר.

 אָמַר לָעֵדִים, לְאַחַר שְׁנֵים עָשָׂר חֹדֶשׁ כִּתְבוּ גֶּט וּתְנוּ לְאִשְׁתִּי, אוֹ שֶׁאָמַר לָהֶם, כִּתְבוּ וּתְנוּ גֶּט לְאִשְׁתִּי לְאַחַר שְׁנֵים עָשָׂר חֹדֶשׁ--הֲרֵי אֵלּוּ כּוֹתְבִין אַחַר הַזְּמָן שֶׁקָּבַע, וְנוֹתְנִין לָהּ; וְאִם כְּתָבוּהוּ בְּתוֹךְ הַזְּמָן, אַף עַל פִּי שֶׁנְּתָנוּהוּ לָהּ אַחַר זְמָן שֶׁאָמַר--אֵינוּ גֶּט.
כְּתָבוּהוּ אַחַר הַזְּמָן כְּשֶׁאָמַר, וּמֵת קֹדֶם שֶׁיִּנָּתֵן לָהּ--אֵינוּ גֶּט; וְאִם לֹא נוֹדַע אִם מִיתָה קָדְמָה לִנְתִינַת הַגֶּט, אוֹ נְתִינַת הַגֶּט קָדְמָה לְמִיתָה--הֲרֵי זוֹ סְפֵק מְגֹרֶשֶׁת.

 אָמַר לָהֶן, כִּתְבוּ וּתְנוּ לָהּ אַחַר הַשָּׁבוּעַ--אֵין כּוֹתְבִין אֵלָא אַחַר שָׁנָה מֵאַחַר הַשָּׁבוּעַ; אָמַר לָהֶן, לְאַחַר הַשָּׁנָה--כּוֹתְבִין לְאַחַר חֹדֶשׁ מִשָּׁנָה שְׁנִיָּה; אָמַר לָהֶן, לְאַחַר הַחֹדֶשׁ--כּוֹתְבִין לְאַחַר הַשַּׁבָּת מֵחֹדֶשׁ שֵׁנִי; אָמַר לָהֶן, לְאַחַר הַשַּׁבָּת--כּוֹתְבִין מֵאַחַר יוֹם הַשַּׁבָּת עַד סוֹף יוֹם שְׁלִישִׁי; אָמַר לָהֶן, כִּתְבוּ וּתְנוּ לָהּ קֹדֶם הַשַּׁבָּת--כּוֹתְבִין מִיּוֹם רְבִיעִי וְעַד סוֹף יוֹם שִׁשִּׁי, וְנוֹתְנִין לָהּ.

 הֲרֵי שֶׁאֵחֲרוּ אַחַר הַזְּמָן שֶׁאָמַר, וְאַחַר כָּךְ כָּתְבוּ וְנָתְנוּ לָהּ, כְּגוֹן שֶׁאָמַר לָהֶן, לְאַחַר הַחֹדֶשׁ, וְכָתְבוּ וְנָתְנוּ לָהּ, לְאַחַר שְׁתֵּי שַׁבָּתוֹת מֵחֹדֶשׁ שֵׁנִי--הֲרֵי זֶה פָּסוּל.
נִתְיַחַד עִמָּהּ אַחַר שֶׁאָמַר לָהֶן לִכְתֹּב וְלַחְתֹּם וְלִתֵּן לָהּ, הֲרֵי אֵלּוּ לֹא יִכְתֹּבוּ: וְקַל וְחֹמֶר הַדְּבָרִים--אִם הַגֶּט שֶׁנִּתַּן לָהּ לְיָדָהּ כְּשֶׁנִּתְיַחַד עִמָּהּ, נִפְסַל הַגֶּט שֶׁמֶּא בָּעַל; קַל וְחֹמֶר לְזֶה, שֶׁלֹּא נִכְתַּב.
וְאִם כָּתְבוּ וְנָתְנוּ לָהּ אַחַר שֶׁנִּתְיַחַד עִמָּהּ, אֵינוּ גֶּט.

 אָמַר לַעֲשָׂרָה, כִּתְבוּ גֶּט לְאִשְׁתִּי--אֶחָד כּוֹתֵב, עַל יְדֵי כֻּלָּם; כֻּלְּכֶם כְּתֹבוּ--כּוֹתֵב אֶחָד מֵהֶם, בְּמַעְמַד כֻּלָּם.
הוֹלִיכוּ גֶּט זֶה לְאִשְׁתִּי--מוֹלִיכוֹ אֶחָד מֵהֶן, עַל יְדֵי כֻּלָּם; כֻּלְּכֶם הוֹלִיכוּ גֶּט זֶה לְאִשְׁתִּי--מוֹלִיכוֹ אֶחָד מֵהֶן, בְּמַעְמַד כֻּלָּם.

 אָמַר לַעֲשָׂרָה, כִּתְבוּ גֶּט וְחִתְמוּ וּתְנוּ לְאִשְׁתִּי--אֶחָד מֵהֶן כּוֹתֵב, וּשְׁנַיִם מֵהֶן חוֹתְמִין, וְאֶחָד מֵהֶן נוֹתְנוֹ לָהּ; וְאַפִלּוּ הָיָה הַכּוֹתֵב הוּא אֶחָד מִשְּׁנֵי הָעֵדִים שֶׁחָתְמוּ בּוֹ, וְהוּא הַשָּׁלִיחַ שֶׁנְּתָנוֹ לָהּ--הֲרֵי זֶה כָּשֵׁר.
אָמַר לָהֶן, כֻּלְּכֶם חֲתֹמוּ--כֻּלָּם חוֹתְמִין; וְאִם מְנָאָן, בֵּין שֶׁמָּנָה כֻּלָּם בֵּין שֶׁמָּנָה מִקְצָתָן, וְאָמַר לָהֶן חֲתֹמוּ--הֲרֵי זֶה כְּאוֹמֵר כֻּלְּכֶם חֲתֹמוּ: וּשְׁנַיִם שֶׁחוֹתְמִין בַּתְּחִלָּה, הֶן מִשּׁוֹם עֵדִים; וְהַשְּׁאָר, מִשּׁוֹם תְּנָאי.

לְפִיכָּךְ אִם הָיוּ הַשְּׁאָר פְּסוּלִין, אוֹ חָתְמוּ זֶה הַיּוֹם וְזֶה לְמָחָר, אַפִלּוּ לְיָמִים הַרְבֵּה--הֲרֵי זֶה כָּשֵׁר.
מֵת אֶחָד מֵהֶן קֹדֶם חֲתִימָה, הֲרֵי זֶה גֶּט בָּטֵל.
הָיָה אֶחָד מִשְּׁנַיִם הָרִאשׁוֹנִים פָּסוּל, הֲרֵי זֶה גֶּט פָּסוּל--שֶׁמֶּא יֹאמְרוּ עֵד פָּסוּל כָּשֵׁר בְּעֵדוּת שְׁאָר שְׁטָרוֹת, בְּעֵת שֶׁיִּהְיוּ הָעֵדִים רַבִּים; וְלֹא הִכְשִׁירוּהוּ בַּגֶּט שֶׁעֵדָיו רַבִּים, אֵלָא מִפְּנֵי שֶׁעֵדֵי מְסִירָה הֶן הָעִיקָר.

 תִּקְּנוּ חֲכָמִים שֶׁהָאוֹמֵר לָרַבִּים לִכְתֹּב גֶּט, אוֹ לַחְתֹּם, אוֹ לְהוֹלִיךְ גֶּט לְאִשְׁתּוֹ--אִם לִכְתִיבָה--אוֹמֵר לָהֶן, כָּל אֶחָד מִכֶּם יִכְתֹּב גֶּט לְאִשְׁתִּי; וְכֵן לְהוֹלָכָה--יֹאמַר, כָּל אֶחָד מִכֶּם יוֹלִיךְ; וְאִם לַחֲתִימָה--יֹאמַר לָהֶן, כָּל שְׁנַיִם מִכֶּם יַחְתְּמוּ בְּגֶט זֶה וּתְנוּ לְאִשְׁתִּי.
וְלָמָּה אָמְרוּ חֲכָמִים, עֵדֵי הַגֶּט אֵין חוֹתְמִין אֵלָא זֶה בִּפְנֵי זֶה--גְּזֵרָה, שֶׁמֶּא יֹאמַר לָרַבִּים כֻּלְּכֶם חֲתֹמוּ; אִם תֹּאמַר חוֹתְמִין זֶה שֶׁלֹּא בִּפְנֵי זֶה--שֶׁמֶּא יָעִידוּ שְׁנַיִם, וְתִטֹּל הַגֶּט בְּיָדָהּ, וְתַחְשֹׁב שֶׁכְּבָר הֵעִידוּ בּוֹ, וַעֲדַיִן לֹא נִתְקַיַּם הַתְּנָאי.

 אָמַר לִשְׁלוֹשָׁה, שְׁנַיִם מִכֶּם יִכְתְּבוּ גֶּט לְאִשְׁתִּי וְיַחְתְּמוּ וְיִתְּנוּ לָהּ, וְהָיָה בָּהֶן אָב וּבְנוֹ, בֵּין שֶׁחָתַם הָאָב עִם הָאַחֵר, בֵּין שֶׁחָתַם הַבֵּן עִם הָאַחֵר--הֲרֵי זֶה כָּשֵׁר, שֶׁהָאָדָם עוֹשֶׂה הַבֵּן שָׁלִיחַ בִּמְקוֹם הָאָב.

 אָמַר לִשְׁנַיִם, כִּתְבוּ וְחִתְמוּ וּתְנוּ לִפְלוֹנִי שֶׁיּוֹלִיךְ לְאִשְׁתִּי, אוֹ תְּנוּ לְשָׁלִיחַ שֶׁיּוֹלִיךְ לָהּ--אֶחָד מֵהֶן כּוֹתֵב, וּשְׁנֵיהֶם חוֹתְמִין וְנוֹתְנִין לְשָׁלִיחַ; וְאִם הוֹלִיכוּ הֶן בְּעַצְמָן וְנָתְנוּ לָהּ--אֵינוּ גֶּט, שֶׁלֹּא עָשָׂה אוֹתָן שָׁלִיחַ לְגֵרוּשִׁין.
כֵּיצַד יַעֲשׂוּ--יִטְּלוּ אוֹתוֹ מִמֶּנָּה, וְיִתְּנוּהוּ לְשָׁלִיחַ, וְחוֹזֵר וְנוֹתְנוֹ לָהּ בִּפְנֵיהֶן, אוֹ בִּפְנֵי אֲחֵרִים.
וְרִבּוֹתַי הוֹרוּ בְּגֶט זֶה בְּדָבָר שְׁאֵינוּ נִרְאֶה, מִפְּנֵי שִׁבּוּשׁ שֶׁהָיָה בְּנֻסְחָאוֹת שֶׁלָּהֶן.

 אָמַר לַסּוֹפֵר, כְּתֹב לִי גֶּט לְאִשְׁתִּי, כְּתָבוֹ וּנְתָנוֹ לַבַּעַל בְּלֹא עֵדִים, וּנְטָלוֹ הַבַּעַל וּנְתָנוֹ לְשָׁלִיחַ וְאָמַר לוֹ, תֵּן גֶּט זֶה לְאִשְׁתִּי בִּפְנֵי עֵדִים, וְהָלַךְ הַשָּׁלִיחַ וּנְתָנוֹ לָהּ בִּפְנֵי עֵדִים--הֲרֵי זוֹ סְפֵק מְגֹרֶשֶׁת: שְׁאֵין הַשָּׁלִיחַ נֶאֱמָן לְהַתִּיר הָעֶרְוָה, אַף עַל פִּי שְׁהוּא עֵד אֶחָד--אֵלָא מִפְּנֵי כְּתָב הָעֵדִים שֶׁחָתְמוּ עַל הַגֶּט, שְׁהֶן כְּמִי שֶׁנֶּחְקְרָה עֵדוּתָן, עַד שֶׁיִּהְיֶה שָׁם מְעַרְעֵר, כְּמוֹ שֶׁבֵּאַרְנוּ.
וְאִם הָיוּ שָׁם שְׁנֵי עֵדִים שֶׁיָּעִידוּ שֶׁגֶּט זֶה, הַבַּעַל נְתָנוֹ לַשָּׁלִיחַ לְגָרְשָׁהּ בּוֹ--הֲרֵי זוֹ מְגֹרֶשֶׁת.

 הָאוֹמֵר לַשָּׁלִיחַ, תֵּן גֶּט זֶה לְאִשְׁתִּי בְּמָקוֹם פְּלוֹנִי, וּנְתָנוֹ לָהּ בְּמָקוֹם אַחֵר--אֵינוּ גֶּט; הֲרֵי הִיא בְּמָקוֹם פְּלוֹנִי, וּנְתָנוֹ לָהּ בְּמָקוֹם אַחֵר--כָּשֵׁר, מִפְּנֵי שֶׁמַּרְאֶה מָקוֹם הוּא לוֹ.
אָמַר לוֹ, אַל תִּתְּנֵהוּ לָהּ אֵלָא בַּבַּיִת, וּנְתָנוֹ לָהּ בָּעֲלִיָּה, אַל תִּתְּנֵהוּ לָהּ אֵלָא בַּיָּמִין, וּנְתָנוֹ לָהּ בַּשְּׂמֹאל, תְּנֵהוּ לָהּ בְּיוֹם פְּלוֹנִי, וּנְתָנוֹ לָהּ בְּתוֹךְ הַזְּמָן--אֵינוּ גֶּט; אַל תִּתְּנֵהוּ לָהּ אֵלָא בְּיוֹם פְּלוֹנִי, וּנְתָנוֹ לָהּ מִלְּפָנָיו, אוֹ מֵאַחֲרָיו--אֵינוּ גֶּט, שֶׁהֲרֵי הִקְפִּיד עַל עַצְמוֹ שֶׁלַּיּוֹם.
וְכֵן כָּל כַּיּוֹצֶא בְּזֶה.

 וְכֵן הָאִשָּׁה שֶׁאָמְרָה לִשְׁלוּחָהּ, הִתְקַבַּל לִי גִּטִּי בְּמָקוֹם פְּלוֹנִי, וְקִבְּלוֹ לָהּ בְּמָקוֹם אַחֵר--אֵינוּ גֶּט; הָבֵא לִי גִּטִּי לְמָקוֹם פְּלוֹנִי, וְהֵבִיאוֹ לָהּ לְמָקוֹם אַחֵר--כָּשֵׁר.

 הָאוֹמֵר לִשְׁלוּחוֹ, הוֹלֵךְ גֶּט זֶה לְאִשְׁתִּי, בֵּין שֶׁאָמַר לוֹ הוֹלֵךְ, בֵּין שֶׁאָמַר לוֹ אַתְּ הוֹלֵךְ, וְחָלָה אוֹ נֶאֱנַס--מְשַׁלְּחוֹ בְּיַד אַחֵר.
וְאִם אָמַר לוֹ, טֹל לִי מִמֶּנָּה חֵפֶץ פְּלוֹנִי, וְתֵן לָהּ גֶּט זֶה--הֲרֵי זֶה לֹא יְשַׁלְּחוֹ בְּיַד אַחֵר; וְאִם שִׁלָּחוֹ בְּיַד אַחֵר, וְיָצַאת הָאִשָּׁה לִקְרַאת הַשָּׁלִיחַ וְנָתְנָה הַחֵפֶץ בַּתְּחִלָּה, וְאַחַר כָּךְ נָתַן לָהּ הַגֶּט--הֲרֵי זוֹ מְגֹרֶשֶׁת.
נָתַן לָהּ הַגֶּט, וְאַחַר כָּךְ נָתְנָה הַחֵפֶץ--אַפִלּוּ מִיַּד הַשָּׁלִיחַ הָרִאשׁוֹן, אֵינוּ גֶּט: שֶׁהֲרֵי עָבַר עַל דִּבְרֵי הַבַּעַל בְּדָבָר שֶׁסְּתָם בְּנֵי אָדָם מַקְפִּידִין עָלָיו--שֶׁהֲרֵי הַבַּעַל אָמַר לוֹ, טֹל הַחֵפֶץ וְתֵן לָהּ, וְהוּא נָתַן וְאַחַר כָּךְ נָטַל.

 אָמַר לוֹ, תֶּן לָהּ הַגֶּט, וְטֹל מִמֶּנָּה חֵפֶץ פְּלוֹנִי--הֲרֵי זֶה לֹא יְשַׁלְּחֶנּוּ בְּיַד אַחֵר, שְׁאֵין רְצוֹנוֹ שֶׁיִּהְיֶה פִּקְדוֹנוֹ בְּיַד אַחֵר; וְאִם שִׁלָּחוֹ בְּיַד אַחֵר--הֲרֵי זֶה גֶּט, בֵּין שֶׁנָּתְנָה הַחֵפֶץ תְּחִלָּה, בֵּין שֶׁלֹּא נָתְנָה אֵלָא בַּסּוֹף.

 נָתַן הַגֶּט לַשָּׁלִיחַ וְאָמַר לוֹ, אַל יִתְּנֵהוּ לָהּ אֵלָא אַתָּה, וּנְתָנוֹ לְאַחֵר, וּנְתָנוֹ לָהּ--אֵינוּ גֶּט; וְכֵן אִם אָמַר לוֹ, אַל תִּתְּנֵהוּ לָהּ אַתָּה, אֵלָא תְּנֵהוּ לִפְלוֹנִי, וְהוּא יִתְּנֶנּוּ לָהּ, וּנְתָנוֹ לָהּ הַשָּׁלִיחַ הָרִאשׁוֹן--אֵינוּ גֶּט, לְפִי שֶׁלֹּא עָשָׂהוּ שָׁלִיחַ לַגֵּרוּשִׁין.

 נָתַן לוֹ הַגֶּט וְאָמַר לוֹ, הוֹלֵךְ גֶּט זֶה לְאִשְׁתִּי, אָמַר לוֹ הַשָּׁלִיחַ, אֵינִי מַכִּירָהּ, אָמַר לוֹ הַבַּעַל, תְּנֵהוּ לִפְלוֹנִי, הוּא מַכִּירָהּ--הֲרֵי זֶה שָׁלִיחַ שֶׁלֹּא נִתַּן לַגֵּרוּשִׁין, וְאֵינוּ נוֹתֵן הַגֶּט אֵלָא לִפְלוֹנִי שֶׁאָמַר הַבַּעַל; וְאוֹתוֹ הַפְּלוֹנִי הוּא שְׁלִיחַ הַגֵּרוּשִׁין, וְהוּא שֶׁמּוֹלִיכוֹ לָהּ, אוֹ מְשַׁלְּחוֹ בְּיַד אַחֵר, אִם חָלָה אוֹ נֶאֱנַס.

 נָתַן הַגֶּט לַשָּׁלִיחַ וְאָמַר לוֹ, לֹא תִתְּנֵהוּ לָהּ עַד שְׁלוֹשִׁים יוֹם, וְחָלָה אוֹ נֶאֱנַס בְּתוֹךְ הַשְּׁלוֹשִׁים--מְשַׁלְּחוֹ בְּיַד אַחֵר: שֶׁאַף עַל פִּי שְׁאֵינוּ עַכְשָׁו שָׁלִיחַ לְגֵרוּשִׁין, הוֹאִיל וּלְאַחַר שְׁלוֹשִׁים יוֹם יִהְיֶה שְׁלִיחַ גֵּרוּשִׁין, עוֹשֶׂה שָׁלִיחַ אַחֵר, בְּתוֹךְ הַשְּׁלוֹשִׁים.

 בַּמֶּה דְּבָרִים אֲמוּרִים, בְּשֶׁלֹּא הָיָה בַּעְלָהּ עִמָּהּ בַּמְּדִינָה, אוֹ שֶׁהָיְתָה מִתְגָּרֶשֶׁת מִן הָאֵרוּסִין.
אֲבָל מִתְגָּרֶשֶׁת מִן הַנִּשּׂוּאִין וּבַעְלָהּ עִמָּהּ בַּמְּדִינָה, חוֹשְׁשִׁין לוֹ שֶׁמֶּא פִּיַּס, וְאֵינוּ עוֹשֶׂה שָׁלִיחַ בְּתוֹךְ הַשְּׁלוֹשִׁים, אֵלָא אִם כֵּן אָמַר, נֶאֱמֶנֶת עָלַי שֶׁלֹּא פִיַּסְתִּי; אֲבָל נוֹתֵן הַגֶּט לָהּ לְאַחַר הַשְּׁלוֹשִׁים--וְחוֹשְׁשִׁין לָהּ כְּמוֹ שֶׁבֵּאַרְנוּ, עַד שֶׁיֹּאמַר, נֶאֱמֶנֶת עָלַי שֶׁלֹּא פִיַּסְתִּי.

הִלְכּוֹת גֵּרוּשִׁין פֵּרֶק י 
כָּל מָקוֹם שֶׁאָמַרְנוּ בְּחִבּוּר זֶה, שֶׁהַגֶּט בָּטֵל, אוֹ אֵינוּ גֶּט, אוֹ אֵינָהּ מְגֹרֶשֶׁת--הֲרֵי זֶה גֶּט בָּטֵל מִן הַתּוֹרָה, וַעֲדַיִן הִיא אֵשֶׁת אִישׁ גְּמוּרָה; וְאִם נִשֵּׂאת, תֵּצֵא וְהַוֶּלֶד מַמְזֵר.
וְאִם הָיָה בַּעְלָהּ כּוֹהֵן, לֹא נֶאְסְרָה עָלָיו מִשּׁוֹם גְּרוּשָׁה--חוּץ מִן הַמְּגָרֵשׁ אֶת אִשְׁתּוֹ וְאָמַר לָהּ, הֲרֵי אַתְּ מְגֹרֶשֶׁת מִמֶּנִּי, וְאֵין אַתְּ מֻתֶּרֶת לַכֹּל: שֶׁאַף עַל פִּי שְׁאֵין זֶה גֶּט, הֲרֵי זוֹ פְּסוּלָה לַכְּהֻנָּה מִדִּבְרֵיהֶן, שֶׁנֶּאֱמָר "וְאִשָּׁה גְּרוּשָׁה מֵאִישָׁהּ" ; אָמְרוּ חֲכָמִים, אַפִלּוּ לֹא נִתְגָּרְשָׁה אֵלָא מֵאִישָׁהּ, וְלֹא הֻתְּרָה לַכֹּל, נֶאְסְרָה לַכְּהֻנָּה--וְזֶהוּ רֵיחַ הַגֶּט, שֶׁפּוֹסֵל בַּכְּהֻנָּה מִדִּבְרֵיהֶן.

וְכָל מָקוֹם שֶׁאָמַרְנוּ בְּחִבּוּר זֶה, שֶׁהַגֶּט פָּסוּל--הֲרֵי זֶה פָּסוּל מִדִּבְרֵי סוֹפְרִים בִּלְבָד; וְנִפְסְלָה בּוֹ מִן הַכְּהֻנָּה, מִדִּבְרֵי תּוֹרָה.
וּלְכַתְּחִלָּה, לֹא תִנָּשֵׂא; וְאִם נִשֵּׂאת, לֹא תֵצֵא וְהַוֶּלֶד כָּשֵׁר.
וְכוֹתְבִין לָהּ גֶּט אַחֵר כָּשֵׁר, וְנוֹתְנִין לָהּ--וְהִיא תַּחַת בַּעְלָהּ.
וְאִם אֵי אִפְשָׁר לִכְתֹּב אַחֵר, וְהָיָה הַבַּעַל וַתִּיק וְגֵרַשׁ מֵעַצְמוֹ--הֲרֵי זֶה מְשֻׁבָּח, אִם אֵין לוֹ בָּנִים; אֲבָל אִם יֵשׁ לוֹ בָּנִים--לֹא יוֹצִיא מִפְּנֵי פְּסוּל הַגֶּט, שֶׁמֶּא יוֹצִיא לַעַז עַל בָּנָיו.

וְכָל מָקוֹם שֶׁאָמַרְנוּ בְּחִבּוּר זֶה, הֲרֵי זֶה סְפֵק גֵּרוּשִׁין, אוֹ שְׁהִיא סְפֵק מְגֹרֶשֶׁת--לֹא תִנָּשֵׂא.
וְאִם נִשֵּׂאת, תֵּצֵא; וְהַוֶּלֶד סְפֵק מַמְזֵר, מִפְּנֵי שְׁהִיא סְפֵק עֶרְוָה.
וּבֵין שֶׁגֵּרַשׁ אֶת אִשְׁתּוֹ בְּגֶט פָּסוּל, אוֹ שֶׁהָיְתָה סְפֵק מְגֹרֶשֶׁת וְרָצָה לְהַחְזִירָהּ--הֲרֵי זוֹ מֻתֶּרֶת לְבַעְלָהּ; וְאֵינוּ צָרִיךְ לְחַדַּשׁ הַנִּשּׂוּאִין, וּלְבָרַךְ שֶׁבַע בְּרָכוֹת, וְלִכְתֹּב כְּתֻבָּה--עַד שֶׁתִּתְגָּרַשׁ גֵּרוּשִׁין גְּמוּרִין.

כָּל מִי שֶׁנִּשֵּׂאת בְּגֶט בָּטֵל, הֲרֵי זוֹ צְרִיכָה גֶּט מִבַּעַל שֵׁנִי מִדִּבְרֵיהֶן--כְּדֵי שֶׁלֹּא יֹאמְרוּ, אֵשֶׁת אִישׁ יוֹצְאָה בְּלֹא גֶּט; וּצְרִיכָה גֶּט מִן הָרִאשׁוֹן, לְהַתִּירָהּ לִשְׁאָר הָעָם.
וְנֶאְסְרָה עַל שְׁנֵיהֶם לְעוֹלָם, אַף עַל פִּי שֶׁנִּבְעֲלָה בִּשְׁגָגָה--כְּדֵי שֶׁלֹּא יֹאמְרוּ, הִחְזִיר זֶה גְּרוּשָׁתוֹ אַחַר שֶׁנִּשֵּׂאת; וְאִם עָבַר אֶחָד מִשְּׁנֵיהֶן וְהִחְזִירָהּ, יוֹצִיא.

וְכֵן הַדִּין בְּאִשָּׁה שֶׁבָּאוּ לָהּ עֵדִים שֶׁמֵּת בַּעְלָהּ, וְנִשֵּׂאת, וְאַחַר כָּךְ בָּא בַּעְלָהּ, בֵּין שֶׁהָיָה בַּעְלָהּ פִּקֵּחַ, בֵּין שֶׁהָיָה חֵרֵשׁ, בֵּין שֶׁנִּשֵּׂאת לְפִקֵּחַ, בֵּין שֶׁנִּשֵּׂאת לְחֵרֵשׁ שְׁאֵין קִדּוּשָׁיו קִדּוּשִׁין גְּמוּרִים--תֵּצֵא מִשְּׁנֵיהֶם, וּצְרִיכָה גֶּט מִשְּׁנֵיהֶם, וְנֶאְסְרָה עַל שְׁנֵיהֶם עוֹלָמִית.

הֲרֵי שֶׁנִּתְקַדְּשָׁה, וְאַחַר כָּךְ בָּא בַּעְלָהּ, אוֹ נִמְצָא הַגֶּט בָּטֵל--הֲרֵי זוֹ מֻתֶּרֶת לְבַעְלָהּ, וְאֵינָהּ צְרִיכָה גֶּט מִשֵּׁנִי: שְׁאֵין קִדּוּשִׁין תּוֹפְסִין בָּעֲרָיוֹת; וְאֵין חוֹשְׁשִׁין שֶׁמֶּא יֹאמְרוּ אֵשֶׁת אִישׁ יוֹצְאָה בְּלֹא גֶּט--כֵּיוָן שֶׁלֹּא נִשֵּׂאת, יֹאמְרוּ תְּנָאי הָיָה בַּקִּדּוּשִׁין וְלֹא נִתְקַיַּם.

הָאִשָּׁה שֶׁנִּשֵּׂאת, וְאַחַר כָּךְ נִמְצָא הַגֶּט בָּטֵל, אוֹ בָּא בַּעְלָהּ, אַחַר שֶׁשָּׁמְעָה שֶׁמֵּת--אֵין הַבַּעַל הָרִאשׁוֹן וְהַשֵּׁנִי זַכָּאִין לֹא בִּמְצִיאָתָהּ, וְלֹא בְּמַעֲשֵׂה יָדֶיהָ, וְלֹא בַּהֲפֵר נְדָרֶיהָ.
וְכָל פֵּרוֹת שֶׁאָכְלוּ שְׁנֵיהֶן אַחַר שֶׁנִּשֵּׂאת, אֵין מוֹצִיאִין מֵהֶן; וְאֵין לָהּ כְּתֻבָּה, וְלֹא תְּנָאי מִתְּנָאיֵי כְּתֻבָּה, וְלֹא מְזוֹנוֹת--לֹא עַל זֶה, וְלֹא עַל זֶה.
וְאִם נָטְלָה מִזֶּה, אוֹ מִזֶּה--תַּחְזִיר.
וְכָל מַה שֶׁבָּלָה אוֹ אָבַד מִנְּכָסֶיהָ, אַפִלּוּ מִנִּכְסֵי צֹאן בַּרְזֶל--אֵין מוֹצִיאִין אוֹתָן, לֹא מִזֶּה וְלֹא מִזֶּה.
וְהַוֶּלֶד מִן הַשֵּׁנִי, מַמְזֵר; וְאִם בָּא עָלֶיהָ הָרִאשׁוֹן קֹדֶם שֶׁיְּגָרַשׁ הַשֵּׁנִי, הֲרֵי הַוֶּלֶד מַמְזֵר מִדִּבְרֵיהֶם.

גֵּרְשָׁהּ הַשֵּׁנִי, וְנָטְלָה מִמֶּנּוּ כְּתֻבָּה, וְאַחַר כָּךְ בָּא בַּעְלָהּ, אוֹ נִמְצָא הַגֶּט בָּטֵל--אֵין מוֹצִיאִין מִיָּדָהּ מַה שֶׁנָּטְלָה, לֹא מִן הַמְּזוֹנוֹת וְלֹא מִן הַכְּתֻבָּה.

 וְכֵן הַדִּין בְּאָחִיו שֶׁקִּדַּשׁ אִשָּׁה וְהָלַךְ, וְשָׁמַע בּוֹ שֶׁמֵּת, וְיִבַּם אִשְׁתּוֹ, וְאַחַר כָּךְ בָּא--תֵּצֵא מִזֶּה וּמִזֶּה, וּצְרִיכָה גֶּט מִזֶּה וּמִזֶּה; וְכָל הַדְּרָכִים הָאֵלּוּ בָּהּ.
וְכֵן אִם קִדַּשׁ אִשָּׁה, וְהָלְכָה לִמְדִינָה אַחֶרֶת, וְשָׁמַע שֶׁמֵּתָה, וְנָשָׂא אֲחוֹתָהּ, וְאַחַר כָּךְ נוֹדַע שֶׁלֹּא מֵתָה--צְרִיכוֹת שְׁתֵּיהֶן מִמֶּנּוּ גֶּט, וְכָל הַדְּרָכִים הָאֵלּוּ בָּהֶן.

 אֲבָל אִם הָלְכָה אִשְׁתּוֹ הַנְּשׂוּאָה לִמְדִינָה אַחֶרֶת, וְשָׁמַע שֶׁמֵּתָה, וְנָשָׂא אֲחוֹתָהּ, וְנִמְצֵאת אִשְׁתּוֹ קַיֶּמֶת--אֵין אֲחוֹתָהּ צְרִיכָה מִמֶּנּוּ גֶּט, וְאִשְׁתּוֹ מֻתֶּרֶת; וְכֵן שְׁאָר הָעֲרָיוֹת שֶׁנְּשָׂאָן בְּחֶזְקַת הֶתֵּר, וְנִמְצְאוּ עֶרְוָה--אֵינָן צְרִיכוֹת גֶּט, שְׁאֵין קִדּוּשִׁין תּוֹפְסִין בָּעֲרָיוֹת.

 וּמִפְּנֵי מַה הִצְרִיכוּ אֲחוֹת אֲרוּסָתוֹ גֶּט--שֶׁמֶּא יֹאמְרוּ, תְּנָאי הָיָה בָּאֵרוּסִין, וְכַדָּת נָשָׂא אֲחוֹתָהּ; וְהוֹאִיל וְיָצְאָה אֲחוֹתָהּ בַּגֶּט, אֲחוֹתָהּ שְׁהִיא אֲרוּסָתוֹ הָרִאשׁוֹנָה אֲסוּרָה, כְּדֵי שֶׁלֹּא יֹאמְרוּ, נָשָׂא אֲחוֹת גְּרוּשָׁתוֹ.

 כָּתַב הַסּוֹפֵר, וְטָעָה וְנָתַן גֶּט לָאִישׁ וְשׁוֹבָר לָאִשָּׁה, אוֹ שֶׁטָּעוּ הֶן וְנָטַל הַבַּעַל הַגֶּט, וְנָטְלָה הִיא הַשּׁוֹבָר, וְכִמְדֻמֶּה לָהֶן שֶׁנִּתְגָּרְשָׁה, וּלְאַחַר זְמָן וַהֲרֵי הַגֶּט יוֹצֶא מִתַּחַת יְדֵי הָאִישׁ--אִם לֹא נִשֵּׂאת--הֲרֵי זוֹ אֵינָהּ מְגֹרֶשֶׁת, וְנִתְגַּלָּה הַדָּבָר שֶׁעֲדַיִן לֹא נִתְגָּרְשָׁה, וְיִתֵּן לָהּ הַגֶּט בְּפָנֵינוּ, וְתִהְיֶה מְגֹרֶשֶׁת מִשָּׁעַת נְתִינָתוֹ.
וְאִם נִשֵּׂאת, וְאַחַר כָּךְ הוֹצִיא הַבַּעַל אֶת הַגֶּט וְאָמַר, עֲדַיִן לֹא נִתְגָּרְשָׁה, שֶׁהֲרֵי הַגֶּט בְּיָדִי וְלֹא הִגִּיעַ לְיָדָהּ--אֵין שׁוֹמְעִין לוֹ לְאָסְרָהּ עַל בַּעְלָהּ, אֵלָא הֲרֵי זוֹ בְּחֶזְקַת גְּרוּשָׁה, וְנָפַל הַגֶּט מִיָּדָהּ וּמְצָאוֹ זֶה, וַהֲרֵי בָּא לְאָסְרָהּ עַל בַּעְלָהּ הַשֵּׁנִי.

 הַמּוֹצִיא אֶת אִשְׁתּוֹ מִשּׁוֹם שֵׁם רָע, אוֹ מִשּׁוֹם שְׁהִיא פְּרוּצָה בִּנְדָרִים--אוֹמְרִין לוֹ, הוֹדִיעָהּ שֶׁמִּפְּנֵי זֶה אַתָּה מוֹצִיאָהּ, כְּדֵי לְיַסְּרָהּ; וְדַע אַתָּה שְׁאֵין אַתָּה מַחְזִיר אוֹתָהּ לְעוֹלָם.
וּמִפְּנֵי מַה הַמּוֹצִיא אֶת זוֹ, לֹא יַחְזִירָהּ לְעוֹלָם--גְּזֵרָה, שֶׁמֶּא תִּנָּשֵׂא לְאַחֵר, וְתַעֲשֶׂה תְּשׁוּבָה וְתִהְיֶה צְנוּעָה תַּחְתָּיו, וְיֹאמַר הָרִאשׁוֹן אִלּוּ הָיִיתִי יוֹדֵעַ שֶׁכֵּן הוּא, לֹא הָיִיתִי מְגָרְשָׁהּ: וְנִמְצָא כִּמְגָרֵשׁ עַל תְּנָאי, וְלֹא נִתְקַיַּם--שֶׁנִּמְצָא הַגֶּט בָּטֵל לְמַפְרֵעַ.
לְפִיכָּךְ אוֹמְרִים לוֹ, גְּמֹר בְּלִבָּךְ לְגָרְשָׁהּ, שְׁאֵין זוֹ חוֹזֶרֶת לָךְ לְעוֹלָם; וְאִם עָבַר וְהִחְזִיר, לֹא יוֹצִיא.

 וְכֵן הַמּוֹצִיא אֶת אִשְׁתּוֹ מִשּׁוֹם אַיְלוֹנִית, אוֹ מִשּׁוֹם שֶׁרוֹאָה דָּם בְּכָל עֵת תַּשְׁמִישׁ--הֲרֵי זֶה לֹא יַחְזִיר לְעוֹלָם: שֶׁמֶּא תִּנָּשֵׂא לְאַחֵר, וְתֵלֵד הָאַיְלוֹנִית וְתִתְרַפָּא הַנִּדָּה, וְיֹאמַר אִלּוּ הָיִיתִי יוֹדֵעַ שֶׁכֵּן הוּא, לֹא הָיִיתִי מְגָרֵשׁ--וְנִמְצָא הַגֶּט בָּטֵל, וְהַבָּנִים מַמְזְרִים; וְאִם עָבַר וְהִחְזִיר, לֹא יוֹצִיא.

 שָׁלִיחַ שֶׁהֵבִיא גֶּט חוּצָה לָאָרֶץ וְאָמַר, בְּפָנַי נִכְתַּב וּבְפָנַי נֶחְתַּם--הֲרֵי זֶה לֹא יִשָּׂאֶנָּה, שֶׁאָנוּ חוֹשְׁשִׁין שֶׁמֶּא עֵינָיו נָתַן בָּהּ וּלְפִיכָּךְ הֵעִיד לָהּ; וְכֵן עֵד אֶחָד שֶׁהֵעִיד לָאִשָּׁה שֶׁמֵּת בַּעְלָהּ, וְנִשֵּׂאת עַל פִּיו--הֲרֵי זֶה לֹא יִשָּׂאֶנָּה; וְכֵן הֶחָכָם שֶׁאָסַר אֶת הָאִשָּׁה בְּנֶדֶר עַל בַּעְלָהּ--הֲרֵי זֶה לֹא יִשָּׂאֶנָּה; וְכֵן הַנִּטְעָן עַל הַשִּׁפְחָה וְנִשְׁתַּחְרְרָה, עַל הַנָּכְרִית וְנִתְגַּיְּרָה--הֲרֵי זֶה לֹא יִשָּׂאֶנָּה; וְכֵן גּוֹי וְעֶבֶד הַבָּא עַל בַּת יִשְׂרָאֵל, אַף עַל פִּי שֶׁחָזַר הַגּוֹי וְנִתְגַּיַּר, הָעֶבֶד וְנִשְׁתַּחְרַר--הֲרֵי זֶה לֹא יִשָּׂאֶנָּה.
וְכֻלָּן, אִם עָבְרוּ וְנָשְׂאוּ--אֵין מוֹצִיאִין מִיָּדָם.

 וְכֻלָּן שֶׁהָיוּ לָהֶן נָשִׁים, וּמֵתוּ נְשׁוֹתֵיהֶן, אוֹ שֶׁנִּתְגָּרְשׁוּ וְהָיוּ הַנָּשִׁים הֶן שֶׁהִרְגִּילוּ אֶת בַּעְלֵיהֶן לְגָרְשָׁם--הֲרֵי אֵלּוּ מֻתָּרוֹת לְהִנָּשֵׂא לָהֶן, לְכַתְּחִלָּה; וְכֵן אִם הָלְכוּ נָשִׁים אֵלּוּ, וְנִשְּׂאוּ לַאֲחֵרִים, וְנִתְאַלְמְנוּ, אוֹ נִתְגָּרְשׁוּ--הֲרֵי אֵלּוּ מֻתָּרוֹת לְהִנָּשֵׂא לָהֶן, לְכַתְּחִלָּה.

 וְכָל אַחַת מֵהֶן, מֻתֶּרֶת לְהִנָּשֵׂא לְבֶן הָעֵד שֶׁהֵעִיד לָהּ, אוֹ לְבֶן הֶחָכָם שֶׁאֲסָרָהּ עַל בַּעְלָהּ, אוֹ לְבֶן הַנִּטְעָן עָלֶיהָ, אוֹ לִשְׁאָר קְרוֹבֵיהֶן--שְׁאֵין אָדָם חוֹטֶא, כְּדֵי שֶׁיֵּהָנֶה אַחֵר; וּמֻתֶּרֶת הָאִשָּׁה לְהִנָּשֵׂא לְאֶחָד מֵעֵדֵי גֵּרוּשֶׁיהָ, אוֹ מֵעֵדֵי מֵאוּנֶיהָ, אוֹ לְאֶחָד מִן הַדַּיָּנִים שֶׁחָלְצָה בִּפְנֵיהֶם--שְׁאֵין חוֹשְׁשִׁין אֵלָא לְעֵדוּת אֶחָד.
וּלְעוֹלָם יִתְרַחַק אָדָם מֵעֵדוּת מֵאוּן, וְיִתְקָרַב לַחֲלִיצָה.

 הַמְּגָרֵשׁ אֶת אִשְׁתּוֹ, וְחָזַר וּבְעָלָהּ בִּפְנֵי עֵדִים קֹדֶם שֶׁתִּנָּשֵׂא לְאַחֵר, בֵּין שֶׁגֵּרְשָׁהּ מִן הַנִּשּׂוּאִין, בֵּין מִן הָאֵרוּסִין--הוֹאִיל וְאִשְׁתּוֹ הָיְתָה, הֲרֵי זוֹ בְּחֶזְקַת שֶׁהִחְזִירָהּ, וּלְשֵׁם קִדּוּשִׁין בָּעַל, לֹא לְשֵׁם זְנוּת: וְאַפִלּוּ רָאוּ אוֹתוֹ, שֶׁנָּתַן לָהּ מָעוֹת--שֶׁחֲזָקָה הִיא שְׁאֵין אָדָם עוֹשֶׂה בְּעִילָתוֹ בְּאִשְׁתּוֹ בְּעִילַת זְנוּת, וַהֲרֵי בְּיָדוֹ לַעֲשׂוֹתָהּ בְּעִילַת מִצְוָה.
לְפִיכָּךְ הֲרֵי זוֹ בְּחֶזְקַת מְקֻדֶּשֶׁת קִדּוּשֵׁי וַדַּאי, וּצְרִיכָה מִמֶּנּוּ גֶּט שֵׁנִי.

 נִתְיַחַד עִמָּהּ בִּפְנֵי עֵדִים--אִם הָיְתָה מְגֹרֶשֶׁת מִן הַנִּשּׂוּאִין, חוֹשְׁשִׁין לָהּ שֶׁמֶּא נִבְעֲלָה, וְהֶן הֶן עֵדֵי יֵחוּד, הֶן הֶן עֵדֵי בִּיאָה: שֶׁכָּל הַמְּקַדֵּשׁ בַּבִּיאָה, אֵינוּ צָרִיךְ לִבְעֹל בִּפְנֵי עֵדִים, אֵלָא יִתְיַחַד בִּפְנֵיהֶן וְיִבְעֹל, כְּמוֹ שֶׁבֵּאַרְנוּ.
לְפִיכָּךְ צְרִיכָה גֶּט מִסָּפֵק, וַהֲרֵי הִיא סְפֵק מְקֻדֶּשֶׁת.
וְאִם הָיְתָה מִתְגָּרֶשֶׁת מִן הָאֵרוּסִין--אֵין חוֹשְׁשִׁין לָהּ, שֶׁהֲרֵי אֵין לִבּוֹ גַּס בָּהּ.

 הוֹרוּ מִקְצַת הַגְּאוֹנִים שֶׁכָּל אִשָּׁה שֶׁתִּבָּעֵל בִּפְנֵי עֵדִים, צְרִיכָה גֶּט--חֲזָקָה, שְׁאֵין אָדָם עוֹשֶׂה בְּעִילָתוֹ בְּעִילַת זְנוּת.
וְהִגְדִּילוּ וְהוֹסִיפוּ בְּדָבָר זֶה שֶׁעָלָה עַל דַּעְתָּם, עַד שֶׁהוֹרוּ שֶׁמִּי שֶׁיֵּשׁ לוֹ בֵּן מִשִּׁפְחָתוֹ, חוֹשְׁשִׁין לוֹ, וְלֹא תִתְיַבַּם אִשְׁתּוֹ--שֶׁמֶּא שִׁחְרַר שִׁפְחָתוֹ, וְאַחַר כָּךְ בָּא עָלֶיהָ; וְיֵשׁ מֵהֶן שֶׁהוֹרָה שֶׁוַּדַּאי שִׁחְרַר, שְׁאֵין אָדָם עוֹשֶׂה בְּעִילָתוֹ בְּעִילַת זְנוּת.

וְכָל הַדְּבָרִים הָאֵלּוּ--רְחוֹקִים הֶם בְּעֵינַי עַד מְאוֹד, מִדַּרְכֵי הַהוֹרָאָה; וְאֵין רָאוּי לִסְמֹךְ עֲלֵיהֶן: שֶׁלֹּא אָמְרוּ חֲכָמִים חֲזָקָה זוֹ, אֵלָא בְּאִשְׁתּוֹ שֶׁגֵּרְשָׁהּ בִּלְבָד, אוֹ בִּמְקַדֵּשׁ עַל תְּנָאי וּבָעַל סְתָם, שֶׁהֲרֵי הִיא אִשְׁתּוֹ--וּבְאִשְׁתּוֹ הוּא, שֶׁחֶזְקָתוֹ שְׁאֵינוּ עוֹשֶׂה בְּעִילָתוֹ בְּעִילַת זְנוּת, עַד שֶׁיְּפָרַשׁ שְׁהִיא בְּעִילַת זְנוּת, אוֹ שֶׁיְּפָרַשׁ שֶׁעַל תְּנָאי הוּא בּוֹעֵל.
אֲבָל בִּשְׁאָר הַנָּשִׁים--הֲרֵי כָּל זוֹנֶה בְּחֶזְקַת שֶׁבָּעַל לְשֵׁם זְנוּת, עַד שֶׁיְּפָרַשׁ שְׁהוּא לְשֵׁם קִדּוּשִׁין.
וְאֵין צָרִיךְ לוֹמַר בְּשִׁפְחָה אוֹ בְּגוֹיָה, שְׁאֵינָהּ בַּת קִדּוּשִׁין, שְׁאֵין חוֹשְׁשִׁין לָהֶן, כְּלָל; וַהֲרֵי הַבֵּן מֵהֶן, בְּחֶזְקַת גּוֹי וְעֶבֶד, עַד שֶׁיִּוָּדַע בַּוַּדַּאי שֶׁנִּשְׁתַּחְרְרָה אִמּוֹ, אוֹ נִתְגַּיְּרָה.

 מִי שֶׁהֻחְזְקָה אֵשֶׁת אִישׁ, בֵּין מִן הַנִּשּׂוּאִין בֵּין מִן הָאֵרוּסִין, וְיָצָא שְׁמָהּ בָּעִיר מְגֹרֶשֶׁת, אַפִלּוּ רֹב הָעִיר אוֹ כֻּלָּן מַעְבִירִין קוֹל שֶׁנִּתְגָּרְשָׁה--אֵין חוֹשְׁשִׁין לָהּ, וַהֲרֵי זוֹ בְּחֶזְקָתָהּ; אֲבָל אִם יָצָא שְׁמָהּ בָּעִיר מְקֻדֶּשֶׁת, וְהֻחְזַק הַקּוֹל בְּבֵית דִּין, שֶׁהֲרֵי הִיא מְקֻדֶּשֶׁת בְּסָפֵק כְּמוֹ שֶׁבֵּאַרְנוּ, וְאַחַר כָּךְ יָצָא עָלֶיהָ קוֹל שֶׁנִּתְגָּרְשָׁה מֵאוֹתָן הַקִּדּוּשִׁין--הֲרֵי זוֹ מְגֹרֶשֶׁת, שֶׁקּוֹל אֲסָרָהּ וְקוֹל הִתִּירָהּ.

 לֹא יִשָּׂא אָדָם אִשָּׁה, וְדַעְתּוֹ לְגָרְשָׁהּ; וְלֹא תִהְיֶה יוֹשֶׁבֶת תַּחְתָּיו וּמְשַׁמְּשַׁתּוּ, וְדַעְתּוֹ לְגָרְשָׁהּ.
וְלֹא יְגָרַשׁ אָדָם אִשְׁתּוֹ רִאשׁוֹנָה, אֵלָא אִם כֵּן מָצָא בָּהּ עֶרְוַת דָּבָר, שֶׁנֶּאֱמָר "כִּי-מָצָא בָהּ עֶרְוַת דָּבָר" .
וְאֵין רָאוּי לוֹ, לְמַהַר לְשַׁלַּח אִשְׁתּוֹ רִאשׁוֹנָה; אֲבָל שְׁנִיָּה, אִם שְׂנֵאָהּ יְשַׁלְּחָהּ.

 אִשָּׁה רָעָה בְּדֵעוֹתֶיהָ, וּשְׁאֵינָהּ צְנוּעָה כִּבְנוֹת יִשְׂרָאֵל הַכְּשֵׁרוֹת--מִצְוָה לְגָרְשָׁהּ, שֶׁנֶּאֱמָר "גָּרֵשׁ לֵץ, וְיֵצֵא מָדוֹן" .
וְאִשָּׁה שֶׁנִּתְגָּרְשָׁה מִשּׁוֹם פְּרִיצוּת--אֵין רָאוּי לָאָדָם כָּשֵׁר שֶׁיִּשָּׂאֶנָּה, שְׁאֵין זֶה מוֹצִיא רְשָׁעָה מִבֵּיתוֹ וְזֶה מַכְנִיסָהּ לְתוֹךְ בֵּיתוֹ.

 מִי שֶׁנִּתְחָרְשָׁה אִשְׁתּוֹ--הֲרֵי זֶה מְגָרְשָׁהּ בְּגֶט, וְתִהְיֶה גְּרוּשָׁה.
אֲבָל אִם נִשְׁתַּטָּת--אֵינוּ מוֹצִיאָהּ, עַד שֶׁתַּבְרִיא; וְדָבָר זֶה תַּקָּנַת חֲכָמִים הוּא, כְּדֵי שֶׁלֹּא תִהְיֶה הֶפְקֵר לַפְּרוּצִין, שֶׁהֲרֵי אֵינָהּ יְכוּלָה לִשְׁמֹר אֶת עַצְמָהּ.
לְפִיכָּךְ מַנִּיחָהּ וְנוֹשֵׂא אַחֶרֶת, וּמַאֲכִילָהּ וּמַשְׁקָהּ מִשֶּׁלָּהּ.
וְאֵין מְחַיְּבִין אוֹתוֹ בִּשְׁאֵר כְּסוּת וְעוֹנָה, שְׁאֵין כּוֹחַ בְּבֶן דַּעַת, לָדוּר עִם הַשּׁוֹטִים בְּבַיִת אֶחָד; וְאֵינוּ חַיָּב לְרַפּוֹתָהּ, וְלֹא לִפְדּוֹתָהּ.
וְאִם גֵּרְשָׁהּ, הֲרֵי זוֹ מְגֹרֶשֶׁת; וּמוֹצִיאָהּ מִבֵּיתוֹ, וְאֵינוּ חַיָּב לַחְזֹר וּלְהִטַּפַּל בָּהּ.

הִלְכּוֹת גֵּרוּשִׁין פֵּרֶק יא 
אֵין נוֹשְׂאִין קְטַנָּה.
וְהַנּוֹשֵׂא קְטַנָּה יְתוֹמָה, וְלֹא רָצָת בַּבַּעַל--הֲרֵי זוֹ מְמָאֶנֶת וְהוֹלֶכֶת, וְאֵינָהּ צְרִיכָה מִמֶּנּוּ גֶּט: שְׁאֵין קִדּוּשֵׁי קְטַנָּה קִדּוּשִׁין גְּמוּרִין, כְּמוֹ שֶׁבֵּאַרְנוּ.
וְכֵן קְטַנָּה שֶׁהִשִּׂיאָהּ אָבִיהָ וְנִתְאַלְמְנָה אוֹ נִתְגָּרְשָׁה, כִּשְׁהִיא קְטַנָּה--הֲרֵי הִיא כִּיתוֹמָה בְּחַיֵּי הָאָב; וְאִם נִשֵּׂאת כִּשְׁהִיא קְטַנָּה בְּחַיֵּי אָבִיהָ, הֲרֵי זוֹ מְמָאֶנֶת.
הַחֵרֶשֶׁת--אַף עַל פִּי שֶׁנִּשּׂוּאֶיהָ מִדִּבְרֵי סוֹפְרִים כְּנִשּׂוּאֵי קְטַנָּה--לֹא תִקְּנוּ לָהּ שֶׁתְּמָאֵן, כְּדֵי שֶׁלֹּא יִמָּנְעוּ מִלְּנָשְׂאָהּ.

 מְמָאֶנֶת הִיא הַקְּטַנָּה--בֵּין מִן הָאֵרוּסִין, בֵּין מִן הַנִּשּׂוּאִין, בֵּין בִּפְנֵי בַּעְלָהּ, בֵּין שֶׁלֹּא בְּפָנָיו; וּכְשֵׁם שֶׁמְּמָאֶנֶת בַּבַּעַל, כָּךְ מְמָאֶנֶת בַּיָּבָם.
וּמְמָאֶנֶת בְּבַעַל זֶה, וְנִשֵּׂאת לְאַחֵר; וּמְמָאֶנֶת בַּשֵּׁנִי, וְכֵן בַּשְּׁלִישִׁי--אַפִלּוּ כַּמָּה פְּעָמִים: כָּל זְמָן שְׁהִיא קְטַנָּה, יֵשׁ לָהּ לְמָאַן.
וּקְטַנָּה שֶׁלֹּא מֵאֲנָה, אַף עַל פִּי שְׁהִיא נְשׂוּאָה, וְהָלְכָה וְנִתְקַדְּשָׁה לְאַחֵר, כִּשְׁהִיא קְטַנָּה--קִדּוּשֶׁיהָ הֶן הֶן מֵאוּנֶיהָ.

 וְעַד מָתַי הַבַּת מְמָאֶנֶת, כָּל זְמָן שְׁהִיא קְטַנָּה--עַד שֶׁתִּהְיֶה נַעֲרָה, אוֹ עַד שֶׁיִּוָּדַע שְׁהִיא אַיְלוֹנִית.
בַּמֶּה דְּבָרִים אֲמוּרִים, בְּשֶׁלֹּא בָא עָלֶיהָ הַבַּעַל אַחַר שֶׁנַּעֲשָׂת בַּת שְׁתֵּים עֶשְׂרֵה שָׁנָה וְיוֹם אֶחָד.
אֲבָל אִם הִגִּיעָה לַזְּמָן הַזֶּה, וְנִבְעֲלָה--הוֹאִיל וְהַבְּעִילָה קוֹנָה מִן הַתּוֹרָה כְּמוֹ שֶׁבֵּאַרְנוּ, הֲרֵי זוֹ אֵינָהּ מְמָאֶנֶת; וְאֵינָהּ צְרִיכָה בְּדִיקָה לְמֵאוּן, שֶׁחֶזְקָתָהּ שֶׁהֵבִיאָה סִימָנִין.

 הֲרֵי שֶׁנִּבְדְּקָה, וְלֹא נִמְצְאוּ לָהּ סִימָנִין--הוֹאִיל וְנִבְעֲלָה אַחַר שֶׁהִגִּיעָה לַזְּמָן הָרָאוּי לְסִימָנִין, הֲרֵי זוֹ חוֹשְׁשִׁין לָהּ שֶׁמֶּא הֵבִיאָה וְנָשְׁרוּ; וּלְפִיכָּךְ צְרִיכָה גֶּט מִסָּפֵק.
וְאִם מֵאֲנָה אַחַר שֶׁנִּבְדְּקָה, וְנִתְקַדְּשָׁה לְאַחֵר--צְרִיכָה מִמֶּנּוּ גֶּט מִסָּפֵק; וְאִם נִשֵּׂאת--תֵּצֵא מִזֶּה וּמִזֶּה, וְהַוֶּלֶד סְפֵק מַמְזֵר מִשְּׁנֵיהֶם.

 קְטַנָּה שֶׁלֹּא מֵאֲנָה וְהִגְדִּילָה--אַף עַל פִּי שֶׁלֹּא בְּעָלָהּ בַּעְלָהּ מִשֶּׁנַעֲשָׂת בַּת שְׁתֵּים עֶשְׂרֵה שָׁנָה וְיוֹם אֶחָד--הֲרֵי זוֹ אֵינָהּ מְמָאֶנֶת, שֶׁהֲרֵי הִגְדִּילָה; וּצְרִיכָה גֶּט מִדִּבְרֵי סוֹפְרִים: שֶׁהֲרֵי לֹא בָא עָלֶיהָ אַחַר שֶׁהִגִּיעָה לִשְׁנֵי נַעְרוּת, עַד שֶׁנָּחוּשׁ לָהּ שֶׁמֶּא הֵבִיאָה סִימָנִין וְתִהְיֶה סְפֵק מְקֻדֶּשֶׁת, וְלֹא בָא עָלֶיהָ אַחַר שֶׁגָּדְלָה, כְּדֵי שֶׁתִּהְיֶה אֵשֶׁת אִישׁ גְּמוּרָה; וְנִמְצֵאת שְׁאֵינָהּ צְרִיכָה גֶּט אֵלָא מִנִּשּׂוּאֵי קַטְנוּת, שְׁהֶן מִדִּבְרֵי סוֹפְרִים.

לְפִיכָּךְ אִם עָמְדָה וְנִתְקַדְּשָׁה אַחַר שֶׁגָּדְלָה, תּוֹפְסִין בָּהּ קִדּוּשֵׁי שֵׁנִי; וְאִם גֵּרַשׁ הָרִאשׁוֹן, יִכְנֹס הַשֵּׁנִי.
אֲבָל אִם גֵּרַשׁ שֵׁנִי, לֹא יְקַיַּם רִאשׁוֹן--שֶׁמֶּא יֹאמְרוּ, הִחְזִיר גְּרוּשָׁתוֹ מֵאַחַר שֶׁנִּתְאָרְסָה.
וְאִם בָּא עָלֶיהָ שֵׁנִי קֹדֶם שֶׁיְּגָרַשׁ רִאשׁוֹן--תֵּצֵא מִזֶּה וּמִזֶּה, מִפְּנֵי שְׁהִיא דּוֹמָה לְאִשָּׁה שֶׁשָּׁמְעָה שֶׁמֵּת בַּעְלָהּ וְנִשֵּׂאת וְאַחַר כָּךְ בָּא בַּעְלָהּ.
וְאֵין הַוֶּלֶד מִן הַשֵּׁנִי מַמְזֵר; וְאִם בָּא עָלֶיהָ רִאשׁוֹן קֹדֶם שֶׁיְּגָרַשׁ הַשֵּׁנִי, הַוֶּלֶד מַמְזֵר.

אֵיזוֹ הִיא קְטַנָּה שֶׁצְּרִיכָה לְמָאַן--מִבַּת שֵׁשׁ עַד בַּת עֶשֶׂר, בּוֹדְקִין אוֹתָהּ לְפִי יֹפִי דַּעְתָּהּ: אִם יוֹדַעַת לִשְׁמֹר קִדּוּשֶׁיהָ וּשְׁהֶן קִדּוּשִׁין, לֹא שֶׁתִּשְׁמֹר אוֹתָן כְּמוֹ שֶׁמְּשַׁמֶּרֶת הָאֱגוֹז וְהַתְּמָרָה וְכַיּוֹצֶא בָּהֶן--הֲרֵי זוֹ צְרִיכָה מֵאוּן; וְאִם אֵינָהּ יוֹדַעַת לִשְׁמֹר קִדּוּשֶׁיהָ--אֵינָהּ צְרִיכָה לְמָאַן, אֵלָא הוֹלֶכֶת לְבֵית אִמָּהּ כְּאִלּוּ לֹא נִתְקַדְּשָׁה מֵעוֹלָם.
וּפְחוּתָה מִבַּת שֵׁשׁ--אַפִלּוּ יוֹדַעַת לִשְׁמֹר, אֵינָהּ צְרִיכָה מֵאוּן; וִיתֵרָה עַל בַּת עֶשֶׂר--אַפִלּוּ סְכָלָה בְּיוֹתֵר, צְרִיכָה מֵאוּן.
וְכָל מִי שֶׁהִשִּׂיאוּהָ אַחֶיהָ אוֹ קְרוֹבֶיהָ אוֹ אִמָּהּ, שֶׁלֹּא לְדַעְתָּהּ--אֵינָהּ צְרִיכָה לְמָאַן.

כֵּיצַד מְמָאֶנֶת: אוֹמֶרֶת בִּפְנֵי שְׁנַיִם, אֵין רְצוֹנִי בִּפְלוֹנִי בַּעְלִי, אוֹ אֵין רְצוֹנִי בַּקִּדּוּשִׁין שֶׁקִּדְּשׁוּנִי אִמִּי אוֹ אָחִי, וְכַיּוֹצֶא בִּדְבָרִים אֵלּוּ; וְאַפִלּוּ הָיוּ אוֹרְחִין מְסֻבִּין בְּבֵית בַּעְלָהּ, וְהִיא עוֹמֶדֶת וּמַשְׁקָה עֲלֵיהֶן, וְאָמְרָה, אֵינִי רוֹצָה בִּפְלוֹנִי בַּעְלִי--הֲרֵי זֶה מֵאוּן.

הַשְּׁנַיִם שֶׁמְּמָאֶנֶת הַקְּטַנָּה בִּפְנֵיהֶן, כּוֹתְבִין לָהּ, בְּיוֹם פְּלוֹנִי מֵאֲנָה פְּלוֹנִית בַּת פְּלוֹנִי בְּפָנֵינוּ בִּפְלוֹנִי בַּעְלָהּ, וְחוֹתְמִין וְנוֹתְנִין לָהּ; וְזֶה הוּא גּוּפוֹ שֶׁלַּגֶּט מֵאוּן.
וְגֶט מֵאוּן--אֵינוּ כְּגֶט הַגֵּרוּשִׁין שֶׁנְּתִינָתוֹ מְגָרֶשֶׁת, וְאֵינוּ צָרִיךְ כְּתִיבָה לִשְׁמָהּ, וְלֹא מְסִירָה, וְלֹא דָּבָר מִמִּשְׁפְּטֵי גֶּט הַגֵּרוּשִׁין; וְאֵין כּוֹתְבִין בּוֹ טָפְסֵי הַגֶּט, שֶׁמֶּא יֵרָאֶה כְּגֶט גֵּרוּשִׁין, לְפִי שְׁאֵינוּ אֵלָא כְּמַעֲשֵׂה בֵּית דִּין.

הַשְּׁנַיִם שֶׁמְּמָאֶנֶת בִּפְנֵיהֶן, צְרִיכִין שֶׁיִּהְיוּ מַכִּירִין אוֹתָהּ, וְאֶת בַּעְלָהּ שֶׁמֵּאֲנָה בּוֹ; לְפִיכָּךְ כָּל מִי שֶׁרָאָה אוֹתָהּ שֶׁמֵּאֲנָה, וְשָׁמַע מֵאוּנֶיהָ--יֵשׁ לוֹ לִכְתֹּב לָהּ גֶּט מֵאוּן, אַף עַל פִּי שְׁאֵינָן מַכִּירִין.
וּכְבָר נָהֲגוּ יִשְׂרָאֵל לִכְתֹּב גֶּט מֵאוּן, בְּנֹסַח זֶה: 
בְּכָּךְ בַּשַּׁבָּת כָּךְ וְכָּךְ יוֹם לַחֹדֶשׁ פְּלוֹנִי שְׁנַת כָּךְ וְכָּךְ לְמִנְיַן פְּלוֹנִי, מֵאֲנָה פְּלוֹנִית בַּת פְּלוֹנִי בְּפָנֵינוּ וְאָמְרָה שֶׁאִמִּי אוֹ אָחִי הִטְעוּנִי וְהִשִּׂיאוּנִי אוֹ קִדְּשׁוּנִי וַאֲנִי קְטַנָּה לִפְלוֹנִי בֶּן פְּלוֹנִי.
וְהַשְׁתָּא גִּלִּיתִי דַּעְתִּי קֳדָמֵיכוֹן דְּלָא צָבֵינָא בֵּיהּ וְלָא קַיֵּימְנָא עִמֵּיהּ.
וּבְדַקִינָן פְּלוֹנִית דָּא וְאִתְבְּרַר לַנָא דַּעֲדַיִן קְטַנָּה הִיא, וּכְתַבְנָא וַחֲתַמְנָא וִיהֵבְנָא לַהּ לִזְכוּ וְלִרְאָיָה בְּרוּרָה.

הַמְּגָרֵשׁ אֶת אִשְׁתּוֹ, וְנִתְקַדְּשָׁה לְאַחֵר--אַף עַל פִּי שֶׁלֹּא בְּעָלָהּ, נֶאְסְרָה עַל הָרִאשׁוֹן; וְאִם הִחְזִירָהּ הָרִאשׁוֹן, וּבְעָלָהּ--לוֹקֶה, וְכוֹפִין אוֹתוֹ לְהוֹצִיא: שֶׁנֶּאֱמָר "לֹא-יוּכַל בַּעְלָהּ הָרִאשׁוֹן ..." .
זִנָּת עִם אַחֵר, כִּשְׁהִיא גְּרוּשָׁה--הֲרֵי זוֹ מֻתֶּרֶת לַחְזֹר לְבַעְלָהּ: שֶׁנֶּאֱמָר "וְיָצְאָה, מִבֵּיתוֹ; וְהָלְכָה, וְהָיְתָה לְאִישׁ-אַחֵר" --הֲוִיָּתָהּ לְאִישׁ אַחֵר שְׁהִיא הַקִּדּוּשִׁין, הִיא שֶׁאוֹסֶרֶת אוֹתָהּ לַחְזֹר לוֹ.

 וּבִכְלַל לָאו זֶה, שֶׁכָּל אִשָּׁה שֶׁזִּנָּת תַּחַת בַּעְלָהּ, נֶאְסְרָה עַל בַּעְלָהּ, וְלוֹקֶה עָלֶיהָ--שֶׁנֶּאֱמָר "אַחֲרֵי אֲשֶׁר הֻטַּמָּאָה" , וַהֲרֵי נִטְמְאָה: אֵלָא אִם כֵּן הָיְתָה אֵשֶׁת יִשְׂרָאֵל שֶׁנֶּאְנְסָה.
לְפִיכָּךְ כָּל אִשָּׁה שֶׁנֶּאְסְרָה עַל בַּעְלָהּ עַל יְדֵי קִנּוּי וּסְתִירָה--אִם בָּעַל אוֹתָהּ, מַכִּין אוֹתוֹ מַכַּת מַרְדּוּת; וְאִם עָבַר וְהִחְזִירָהּ אַחַר שֶׁגֵּרְשָׁהּ, יוֹצִיא בְּגֶט.

 חֵרֵשׁ שֶׁגֵּרַשׁ בִּרְמִיזָה כְּמוֹ שֶׁבֵּאַרְנוּ, וְהָלְכָה וְנִתְקַדְּשָׁה לְחֵרֵשׁ אַחֵר, וְאֵין צָרִיךְ לוֹמַר לְפִקֵּחַ--אֲסוּרָה לַחְזֹר לְבַעְלָהּ הַחֵרֵשׁ; אֲבָל אִשְׁתּוֹ שֶׁלַּפִּקֵּחַ שֶׁנִּתְגָּרְשָׁה, וְהָלְכָה וְנִשֵּׂאת לְחֵרֵשׁ, וְנִתְגָּרְשָׁה--מֻתֶּרֶת לַחְזֹר לְבַעְלָהּ הַפִּקֵּחַ.

 הַמְּמָאֶנֶת בְּאִישׁ, אֵינָהּ מְגֹרֶשֶׁת מִמֶּנּוּ; וְדִינָהּ עִם בַּעְלָהּ שֶׁמֵּאֲנָה בּוֹ, כְּדִינָהּ עִם מִי שֶׁלֹּא קִדְּשָׁהּ מֵעוֹלָם: הִיא מֻתֶּרֶת בִּקְרוֹבָיו, וְהוּא מֻתָּר בִּקְרוֹבוֹתֶיהָ; וְלֹא פְסָלָהּ מִן הַכְּהֻנָּה.
וְאִם נִשֵּׂאת לְאַחֵר, וְגֵרְשָׁהּ הָאַחֵר, אוֹ מֵת, אוֹ מֵאֲנָה בּוֹ--מֻתֶּרֶת לַחְזֹר לָרִאשׁוֹן.

וְלֹא עוֹד, אֵלָא אַפִלּוּ גֵּרְשָׁהּ הָרִאשׁוֹן וְהִחְזִירָהּ, וּמֵאֲנָה בּוֹ, וְנִשֵּׂאת לְאַחֵר אַחַר שֶׁמֵּאֲנָה בּוֹ, וְגֵרְשָׁהּ הָאַחֵר--מֻתֶּרֶת לַחְזֹר לָרִאשׁוֹן: שֶׁכָּל הַיּוֹצְאָה בְּמֵאוּן, אַף עַל פִּי שֶׁקְּדָמוֹ גֶּט--הֲרֵי זוֹ כְּמִי שֶׁלֹּא נִתְגָּרְשָׁה מִמֶּנּוּ בְּגֶט מֵעוֹלָם, וּמֻתֶּרֶת לַחְזֹר לוֹ.

אֲבָל הַמְּגָרֵשׁ אֶת הַקְּטַנָּה בְּגֶט, וְנִשֵּׂאת לְאַחֵר, וּמֵאֲנָה בַּאַחֵר--אֲסוּרָה לַחְזֹר לָרִאשׁוֹן, מִפְּנֵי שֶׁיָּצַאת מִמֶּנּוּ בְּגֶט, אַף עַל פִּי שֶׁיָּצַאת מִן הָאַחֲרוֹן בְּמֵאוּן; וְאֵין צָרִיךְ לוֹמַר, אִם גֵּרְשָׁהּ הָאַחֲרוֹן, אוֹ מֵת.
וְכֵן אֲסוּרָה לְאָבִי הָרִאשׁוֹן, וְלִבְנוֹ, וּלְאָחִיו, כִּשְׁאָר הַגְּרוּשׁוֹת--אַף עַל פִּי שֶׁיָּצַאת מִן הָאַחֲרוֹן בְּמֵאוּן.

 הַמְּמָאֶנֶת בַּיָּבָם--אֲסוּרָה לְאָבִיו, מִפְּנֵי שֶׁנִּרְאֵת כְּכַלָּתוֹ בְּעֵת שֶׁמֵּת בְּנוֹ; אֲבָל לִשְׁאָר קְרוֹבָיו, מֻתֶּרֶת.
לְפִיכָּךְ אִם מֵאֲנָה בְּאֶחָד מִן הַיְּבָמִין, מֻתֶּרֶת לְאֶחָיו.

 כָּל אִשָּׁה שֶׁנִּתְגָּרְשָׁה, אוֹ שֶׁנִּתְאַלְמְנָה--הֲרֵי זוֹ לֹא תִנָּשֵׂא וְלֹא תִתְאָרַס, עַד שֶׁתַּמְתִּין תִּשְׁעִים יוֹם, חוּץ מִיּוֹם שֶׁנִּתְגָּרְשָׁה בּוֹ אוֹ שֶׁמֵּת בַּעְלָהּ בּוֹ, וְחוּץ מִיּוֹם שֶׁנִּתְאָרְסָה בּוֹ: כְּדֵי שֶׁיִּוָּדַע אִם הִיא מְעֻבֶּרֶת, אוֹ אֵינָהּ מְעֻבֶּרֶת, לְהַבְחִין בֵּין זַרְעוֹ שֶׁלָּרִאשׁוֹן, לְזַרְעוֹ שֶׁלָּאַחֲרוֹן.
וּמִיּוֹם כְּתִיבַת הַגֶּט, מוֹנִין לַמְּגֹרֶשֶׁת; וְאַפִלּוּ הָיָה עַל תְּנָאי, אוֹ שֶׁלֹּא הִגִּיעַ לְיָדָהּ אֵלָא אַחַר כַּמָּה שָׁנִים--מִיּוֹם הַכְּתִיבָה מוֹנִין, שֶׁהֲרֵי אֵינוּ מִתְיַחֵד עִמָּהּ מִשֶּׁכְּתָבוֹ לָהּ.

וּגְזֵרַת חֲכָמִים הִיא שֶׁאַפִלּוּ אִשָּׁה שְׁאֵינָהּ רְאוּיָה לְוֶלֶד, וְאַפִלּוּ נִתְגָּרְשָׁה אוֹ נִתְאַלְמְנָה מִן הָאֵרוּסִין--צְרִיכָה לְהַמְתִּין תִּשְׁעִים יוֹם; אַפִלּוּ קְטַנָּה, אוֹ זְקֵנָה, אוֹ עֲקָרָה, אוֹ אַיְלוֹנִית, וְאַפִלּוּ בַּעְלָהּ בִּמְדִינַת הַיָּם, אוֹ חוֹלֶה, אוֹ חָבוּשׁ בְּבֵית הָאֲסוּרִין, אַפִלּוּ בְּתוּלָה מִן הָאֵרוּסִין--צְרִיכוֹת לְהַמְתִּין תִּשְׁעִים יוֹם.

שִׁפְחָה שֶׁנִּשְׁתַּחְרְרָה, וְגִיּוֹרֶת שֶׁנִּתְגַּיְּרָה--מַמְתִּינִין תִּשְׁעִים יוֹם; אַפִלּוּ גֵּר וְאִשְׁתּוֹ שֶׁנִּתְגַּיְּרוּ, מַפְרִישִׁין אוֹתָן תִּשְׁעִים יוֹם, כְּדֵי לְהַבְחִין בֵּין זֶרַע שֶׁנִּזְרַע בִּקְדֻשָּׁה, לְזֶרַע שֶׁלֹּא נִזְרַע בִּקְדֻשָּׁה.
וְכֵן יְפַת תֹּאַר--אַף עַל פִּי שֶׁנָּתְנָה לָהּ תּוֹרָה שְׁלוֹשִׁים יוֹם לְתַקָּנַת עַצְמָהּ, צְרִיכָה לְהַמְתִּין תִּשְׁעִים יוֹם לְתַקָּנַת הַוֶּלֶד; וְהַשְּׁלוֹשִׁים, מִכְּלָל הַתִּשְׁעִים.

הַמְּמָאֶנֶת, אֵינָהּ צְרִיכָה לְהַמְתִּין תִּשְׁעִים יוֹם; לֹא גָזְרוּ אֵלָא בַּגְּרוּשָׁה.
וְכֵן הַמְּזַנָּה, אֵינָהּ צְרִיכָה לְהַמְתִּין, מִפְּנֵי שְׁהִיא מְשַׁמֶּרֶת עַצְמָהּ, שֶׁלֹּא תִתְעַבַּר; וְכֵן אֲנוּסָה וּמְפֻתָּה, אֵינָן צְרִיכוֹת לְהַמְתִּין.

מִי שֶׁנִּשֵּׂאת בִּטְעוּת, וְנוֹדַע שְׁהִיא אֲסוּרָה לְבַעְלָהּ, וְהוֹצִיאוּהָ בֵּית דִּין מִתַּחְתָּיו--אִם הָיְתָה קְטַנָּה שְׁאֵינָהּ רְאוּיָה לְוֶלֶד, אֵינָהּ צְרִיכָה לְהַמְתִּין: שֶׁזֶּה דָּבָר שְׁאֵינוּ מָצוּי הוּא; וְכָל דָּבָר שְׁאֵינוּ מָצוּי בָּרֹב, לֹא גָזְרוּ בּוֹ.

הַמְּאָרֵס בְּתוֹךְ תִּשְׁעִים יוֹם, מְנַדִּין אוֹתוֹ; אֵרַס וּבָרַח, אֵין מְנַדִּין אוֹתוֹ.
כָּנַס בְּתוֹךְ תִּשְׁעִים יוֹם, מַפְרִישִׁין אוֹתָן עַד אַחַר הַזְּמָן; וְיַעֲמֹד עִם אִשְׁתּוֹ.

וְכֵן גָּזְרוּ חֲכָמִים שֶׁלֹּא יִשָּׂא אָדָם מְעֻבֶּרֶת חֲבֵרוֹ, וּמְנִיקַת חֲבֵרוֹ, וְאַף עַל פִּי שֶׁהַזֶּרַע יָדוּעַ לְמִי הוּא: מְעֻבֶּרֶת--שֶׁמֶּא יַזִּיק הַוֶּלֶד בְּשָׁעַת תַּשְׁמִישׁ, שְׁאֵינוּ מַקְפִּיד עַל בֶּן חֲבֵרוֹ; וּמְנִיקָה--שֶׁמֶּא יִתְעַכַּר הֶחָלָב, וְהוּא אֵינוּ מַקְפִּיד לְרַפֹּאות הֶחָלָב בִּדְבָרִים הַמּוֹעִילִין לֶחָלָב כְּשֶׁיִּתְעַכַּר.

כַּמָּה הוּא זְמָן הַיְּנִיקָה--אַרְבָּעָה וְעֶשְׂרִים חֹדֶשׁ, חוּץ מִיּוֹם שֶׁנֻּלַּד בּוֹ וּמִיּוֹם שֶׁתִּתְאָרַס בּוֹ.
כְּשֵׁם שֶׁאָסוּר לִשָּׂא, כָּךְ אָסוּר לְאָרַס עַד אַחַר זְמָן זֶה; וְאַפִלּוּ נָתְנָה בְּנָהּ לִמְנִיקָה, אוֹ שֶׁגְּמָלַתְהוּ בְּתוֹךְ אַרְבָּעָה וְעֶשְׂרִים חֹדֶשׁ--לֹא תִנָּשֵׂא; מֵת בְּנָהּ--מֻתֶּרֶת לִנָּשֵׂא, וְאֵין חוֹשְׁשִׁין שֶׁמֶּא תַּהַרְגֶנּוּ.

 עָבַר וְנָשָׂא מְעֻבֶּרֶת, אוֹ מְנִיקָה בְּתוֹךְ זְמָן זֶה--יוֹצִיא בְּגֶט, וְאַפִלּוּ הָיָה כּוֹהֵן; וְאִם הָיָה יִשְׂרָאֵל, יַחְזִירָהּ אַחַר עֶשְׂרִים וְאַרְבָּעָה חֹדֶשׁ שֶׁלִּמְנִיקָה.
נְשָׂאָהּ וּבָרַח, וּלְאַחַר זְמָן בָּא--יֵשֵׁב עִם אִשְׁתּוֹ, וְאֵין בְּכָּךְ כְּלוּם.
אֵרַס מְעֻבֶּרֶת אוֹ מְנִיקָה, אֵין כּוֹפִין אוֹתוֹ לְהוֹצִיא; וְלֹא יִכְנֹס עַד אַחַר זְמָן הַיְּנִיקָה, אוֹ עַד שֶׁיָּמוּת הַוֶּלֶד.

הִלְכּוֹת גֵּרוּשִׁין פֵּרֶק יב 
הָאִשָּׁה שֶׁבָּאָה וְאָמְרָה, אֵשֶׁת אִישׁ הָיִיתִי, וּגְרוּשָׁה אֲנִי--נֶאֱמֶנֶת, שֶׁהַפֶּה שֶׁאָסַר הוּא הַפֶּה שֶׁהִתִּיר.
הֻחְזְקָה אֵשֶׁת אִישׁ, וּבָאָה וְאָמְרָה, גֵּרְשַׁנִי בַּעְלִי--אֵינָהּ נֶאֱמֶנֶת לְהַתִּיר עַצְמָהּ; אֲבָל פָּסְלָה עַצְמָהּ לַכְּהֻנָּה, לְעוֹלָם.
וְאִם מֵת בַּעְלָהּ, חוֹשְׁשִׁין לִדְבָרֶיהָ; וְחוֹלֶצֶת, וְלֹא מִתְיַבֶּמֶת.

הָיוּ לָהּ שְׁנֵי עֵדִים שְׁהִיא גְּרוּשָׁה--אַף עַל פִּי שְׁאֵין שָׁם גֶּט, הֲרֵי זוֹ תִּנָּשֵׂא לְכַתְּחִלָּה.
הוֹצִיאָה גֶּט מִתַּחַת יָדָהּ וְאָמְרָה, גֵּרְשַׁנִי בַּעְלִי בְּזֶה--הֲרֵי זוֹ נֶאֱמֶנֶת; וְתִנָּשֵׂא בּוֹ, אַף עַל פִּי שְׁאֵינוּ מְקֻיָּם, כְּמוֹ שֶׁבֵּאַרְנוּ.
בָּא הַבַּעַל וְעִרְעַר--אִם אָמַר, לֹא נְתַתִּיו לָהּ אֵלָא נָפַל מִמֶּנִּי וּמָצְאָה אוֹתוֹ, אֵינוּ נֶאֱמָן: שֶׁהֲרֵי הוֹדָה שֶׁכְּתָבוֹ לָהּ, וַהֲרֵי הוּא יוֹצֶא מִתַּחַת יָדָהּ.
אֲבָל אִם אָמַר הַבַּעַל, עַל תְּנָאי הָיָה, פִּקָּדוֹן הָיָה, מֵעוֹלָם לֹא כְּתַבְתִּיו וּמְזֻיָּף הוּא--יִתְקַיַּם בְּחוֹתְמָיו אוֹ בְּעֵדֵי מְסִירָה, כְּמוֹ שֶׁבֵּאַרְנוּ.
וְאִם לֹא נִתְקַיַּם, אֵינָהּ מְגֹרֶשֶׁת לִהְיוֹתָהּ מֻתֶּרֶת לַאֲחֵרִים; אֲבָל נִפְסְלָה מִן הַכְּהֻנָּה, כְּמוֹ שֶׁבֵּאַרְנוּ, שֶׁהֲרֵי פָּסְלָה עַצְמָהּ בְּהוֹדָאַת פִּיהָ, וְעָשְׂתָה עַצְמָהּ כַּחֲתִכָּה שֶׁלְּאִסּוּר.

 בָּאָה הִיא וּבַעְלָהּ, הִיא אוֹמֶרֶת, גֵּרַשְׁתַּנִי וְאָבַד גִּטִּי, וְהוּא אוֹמֵר, לֹא גֵרַשְׁתִּיךְ--אַף עַל פִּי שֶׁהֻחְזְקָה אִשְׁתּוֹ, הֲרֵי זוֹ נֶאֱמֶנֶת: חֲזָקָה, שְׁאֵין אִשָּׁה מְעִזָּה פָּנֶיהָ בִּפְנֵי בַּעְלָהּ.

 אָמַר הַבַּעַל, גֵּרַשְׁתִּי אֶת אִשְׁתִּי--אֵינוּ נֶאֱמָן, וְחוֹשְׁשִׁין לִדְבָרָיו וְתִהְיֶה סְפֵק מְגֹרֶשֶׁת; וְאַפִלּוּ הוֹדָת לוֹ שֶׁגֵּרְשָׁהּ, אֵינוּ נֶאֱמָן--שֶׁמֶּא יִתְכַּוַּן לְקַלְקַל אוֹתָהּ, אוֹ בְּגֶט בָּטֵל גֵּרְשָׁהּ וְהִיא אֵינָהּ יוֹדַעַת, אוֹ שֶׁמֶּא תָּעִיז פָּנֶיהָ בּוֹ מִפְּנֵי שְׁהוּא מַאֲמִינָהּ, וְהִיא אֵינָהּ יוֹדַעַת כֹּבֶד הָאִסּוּר שֶׁלָּהּ.
לְפִיכָּךְ אוֹמְרִין לוֹ, אִם אֱמֶת הַדָּבָר, הֲרֵי אַתֶּם קַיָּמִים, גָּרְשָׁהּ עַתָּה בְּפָנֵינוּ.

 שְׁנַיִם אוֹמְרִין נִתְגָּרְשָׁה, וּשְׁנַיִם מַכְחִישִׁין אוֹתָן וְאוֹמְרִין לֹא נִתְגָּרְשָׁה--אַפִלּוּ הַבַּעַל עוֹמֵד וְהִיא אוֹמֶרֶת לוֹ, גֵּרַשְׁתַּנִי--הֲרֵי זוֹ בְּחֶזְקַת אֵשֶׁת אִישׁ גְּמוּרָה כְּשֶׁהָיְתָה: מִפְּנֵי הָעֵדִים שֶׁסּוֹמְכִין אוֹתָהּ, אִפְשָׁר שֶׁתָּעִיז פָּנֶיהָ.
לְפִיכָּךְ אִם נִשֵּׂאת, תֵּצֵא וְהַוֶּלֶד מַמְזֵר.

 בַּמֶּה דְּבָרִים אֲמוּרִים, בְּשֶׁאָמְרוּ עַכְשָׁו נִתְגָּרְשָׁה, שֶׁהֲרֵי אוֹמְרִין לָהּ, אִם אֱמֶת הַדָּבָר הוֹצִיאִי גִּטִּיךְ; אֲבָל אִם אָמְרוּ הָעֵדִים מִכַּמָּה יָמִים נִתְגָּרְשָׁה, יֵשׁ לוֹמַר אָבַד הַגֶּט.
וְהוֹאִיל וְהִיא אוֹמֶרֶת, גְּרוּשָׁה אֲנִי בַּוַּדַּאי, וּשְׁנֵי עֵדִים מְעִידִין לָהּ--אַף עַל פִּי שֶׁהֲרֵי שְׁנַיִם מַכְחִישִׁין אוֹתָן--אִם נִשֵּׂאת לְאֶחָד מֵעֵדֶיהָ, לֹא תֵצֵא: שֶׁהֲרֵי הִיא וּבַעְלָהּ יוֹדְעִין בַּוַּדַּאי שְׁהִיא מֻתֶּרֶת, וַחֲזָקָה הִיא שְׁאֵין מְקַלְקְלִין עַצְמָן.
אֲבָל אִם נִשֵּׂאת לְאַחֵר, הוֹאִיל וְהַדָּבָר אֶצְלוֹ סָפֵק, וְכֵן אִם אָמְרָה הִיא אֵינִי יוֹדַעַת, אַפִלּוּ נִשֵּׂאת לְאֶחָד מֵעֵדֶיהָ--הֲרֵי זוֹ תֵּצֵא, וְהַוֶּלֶד סְפֵק מַמְזֵר.

 אָמְרוּ שְׁנַיִם רְאִינוּהָ שֶׁנִּתְגָּרְשָׁה, וּשְׁנַיִם אוֹמְרִים לֹא רְאִינוּהָ--אִם הָיוּ כֻּלָּם שְׁרוּיִים בֶּחָצֵר אַחַת, הֲרֵי זוֹ לֹא תִנָּשֵׂא; וְאִם נִשֵּׂאת--לֹא תֵצֵא וְהַוֶּלֶד כָּשֵׁר, שֶׁבְּנֵי אָדָם עֲשׂוּיִין לְגָרַשׁ בְּצִנְעָה.

 הָאִשָּׁה שֶׁלֹּא הֻחְזְקָה אֵשֶׁת אִישׁ, וּבָא עֵד אֶחָד וְאָמַר, אֵשֶׁת אִישׁ הָיְתָה וְנִתְגָּרְשָׁה, וּבָא עֵד אֶחָד וְאָמַר, לֹא נִתְגָּרְשָׁה--הֲרֵי שְׁנֵיהֶן מְעִידִין שְׁהִיא אֵשֶׁת אִישׁ, וְאֶחָד מֵעִיד שְׁהִיא גְּרוּשָׁה, וְאֵין דְּבָרָיו שֶׁלְּאֶחָד מוֹעִיל, בִּמְקוֹם שְׁנַיִם: וּלְפִיכָּךְ לֹא תִנָּשֵׂא; וְאִם נִשֵּׂאת, תֵּצֵא.

 אִשָּׁה וּשְׁנֵי אֲנָשִׁים שֶׁבָּאוּ מִמְּדִינָה אַחֶרֶת, זֶה אוֹמֵר, זוֹ אִשְׁתִּי וְזֶה עַבְדִּי, וְזֶה אוֹמֵר, זוֹ אִשְׁתִּי וְזֶה עַבְדִּי, וְהָאִשָּׁה אוֹמֶרֶת, שְׁנֵיהֶן עֲבָדַי--הֲרֵי הִיא מֻתֶּרֶת לַכֹּל: וְאַף עַל פִּי שֶׁשְּׁנֵיהֶן הִחְזִיקוּהָ אֵשֶׁת אִישׁ--הוֹאִיל וְכָל אֶחָד מֵהֶן לְעַצְמוֹ הֵעִיד, אֵינָן נֶאֱמָנִין.

 שְׁלִיחַ קַבָּלָה שֶׁהוֹצִיא גֶּט מִתַּחַת יָדוֹ, וְהַבַּעַל אוֹמֵר, מְזֻיָּף הוּא--יִתְקַיַּם בְּחוֹתְמָיו אוֹ בְּעֵדֵי מְסִירָה, כְּמוֹ שֶׁבֵּאַרְנוּ; אָמַר הַבַּעַל, פִּקָּדוֹן נְתַתִּיו לוֹ, וְהַשָּׁלִיחַ אוֹמֵר, לְגֵרוּשִׁין נְתָנוֹ לִי--הַשָּׁלִיחַ נֶאֱמָן.
וְכֵן אִם הָיָה הַגֶּט יוֹצֶא מִתַּחַת יְדֵי הָאִשָּׁה, וְהִיא אוֹמֶרֶת, שָׁלִיחַ זֶה נְתָנוֹ לִי, וְהַשָּׁלִיחַ אוֹמֵר, כֵּן הָיָה וּלְגֵרוּשִׁין נְתָנוֹ לִי, וְהַבַּעַל אוֹמֵר, לֹא נְתַתִּיו אֵלָא לְפִקָּדוֹן--הַשָּׁלִיחַ נֶאֱמָן, וַהֲרֵי זוֹ מְגֹרֶשֶׁת.

 אָבַד הַגֶּט--אַף עַל פִּי שֶׁהַבַּעַל אוֹמֵר, לְגֵרוּשִׁין נָתַתִּי הַגֶּט לַשָּׁלִיחַ, וְהַשָּׁלִיחַ אוֹמֵר, נְתַתִּיו לָהּ--הֲרֵי זוֹ סְפֵק מְגֹרֶשֶׁת: שֶׁהֲרֵי הֻחְזְקָה אֵשֶׁת אִישׁ, וְאֵין כָּאן אֵלָא עֵד אֶחָד וּבַעַל.
וְאַפִלּוּ אָמְרָה הָאִשָּׁה, בְּפָנַי נְתָנוֹ לוֹ לְגֵרוּשִׁין, וּנְתָנוֹ הַשָּׁלִיחַ לִי--הוֹאִיל וְהַבַּעַל וְהַשָּׁלִיחַ מְעִידִין אוֹתָהּ, אִפְשָׁר שֶׁתָּעִיז פָּנֶיהָ, וְשֶׁמֶּא לֹא נִתְגָּרְשָׁה.

 שְׁלִיחַ קַבָּלָה שֶׁקִּבַּל גֶּט לְאִשָּׁה, וְשִׁלְּחוֹ לָהּ בְּיַד שְׁנֵי עֵדִים, וְהִגִּיעַ הַגֶּט לְיָדָהּ וּנְטָלַתּוּ, וַהֲרֵי הַגֶּט יוֹצֶא מִתַּחַת יָדָהּ, וְהִיא אֵינָהּ יוֹדַעַת אִם בַּעְלָהּ שִׁלְּחוֹ לָהּ, אוֹ שְׁלִיחַ קַבָּלָה שֶׁלָּהּ, אוֹ שְׁלוּחוֹ שֶׁלְּבַּעְלָהּ--הֲרֵי זוֹ מְגֹרֶשֶׁת, כְּמוֹ שֶׁבֵּאַרְנוּ.
בָּא הַבַּעַל וְעִרְעַר שֶׁלֹּא כְּתָבוֹ, אוֹ שְׁהוּא גֶּט בָּטֵל--יִתְקַיַּם בְּחוֹתְמָיו, שֶׁהֲרֵי עֵדִים מְעִידִים שֶׁהַגֶּט שֶׁנָּתְנוּ לָהּ יָצָא מִתַּחַת יְדֵי שְׁלוּחָהּ שֶׁיָּדוֹ כְּיָדָהּ, וְאַף עַל פִּי שְׁהִיא אֵינָהּ יוֹדַעַת, הֲרֵי הָעֵדִים יָדְעוּ; וְאִם לֹא נִתְקַיַּם, אֵינָהּ מְגֹרֶשֶׁת.

 מִי שֶׁהֻחְזְקָה אֵשֶׁת אִישׁ, וְהָלְכָה הִיא וּבַעְלָהּ, וְשָׁלוֹם בֵּינוֹ לְבֵינָהּ וְשָׁלוֹם בָּעוֹלָם, וּבָאָה וְאָמְרָה, מֵת בַּעְלִי--נֶאֱמֶנֶת, וְתִנָּשֵׂא אוֹ תִּתְיַבַּם: חֲזָקָה שְׁאֵינָהּ מְקַלְקֶלֶת עַצְמָהּ, וְתֶאֱסֹר עַצְמָהּ עַל זֶה וְעַל זֶה, וְתַפְסִיד כְּתֻבָּתָהּ מִזֶּה וּמִזֶּה, וְתוֹצִיא בָּנֶיהָ מַמְזְרִים--בְּדָבָר הֶעָשׂוּי לְהִגָּלוֹת לַכֹּל; וְאֵי אִפְשָׁר לְהַכְחִישׁ, וְלֹא לִטְעֹן טְעָנָה, שְׁאִם הוּא חַי, סוֹפוֹ לָבוֹא אוֹ יִוָּדַע שְׁהוּא חַי.

וְכֵן אִם בָּא עֵד אֶחָד, וְהֵעִיד לָהּ שֶׁמֵּת בַּעְלָהּ--תִּנָּשֵׂא עַל פִּיו, שֶׁהַדָּבָר עָשׂוּי לְהִגָּלוֹת; אַפִלּוּ עֶבֶד, אוֹ אִשָּׁה, אוֹ שִׁפְחָה, וְעֵד מִפִּי עֵד מִפִּי עֶבֶד מִפִּי שִׁפְחָה מִפִּי קְרוֹבִין--נֶאֱמָנִין לוֹמַר מֵת פְּלוֹנִי, וְתִנָּשֵׂא אִשְׁתּוֹ אוֹ תִּתְיַבַּם עַל פִּיהֶם.

 וְהַכֹּל נֶאֱמָנִים לְהָעִיד לָהּ, עֵדוּת זוֹ--חוּץ מֵחָמֵשׁ נָשִׁים שֶׁחֶזְקָתָן שׂוֹנְאוֹת זוֹ אֶת זוֹ, שְׁאֵין מְעִידוֹת זוֹ לְזוֹ בְּמִיתַת בַּעְלָהּ, שֶׁמֶּא יִתְכַּוְּנוּ לְאָסְרָהּ עַל בַּעְלָהּ, וַעֲדַיִן הוּא קַיָּם; וְאֵלּוּ הֶן--חֲמוֹתָהּ, וּבַת חֲמוֹתָהּ, וְצָרָתָהּ, וִיבִמְתָּהּ, וּבַת בַּעְלָהּ.

אַפִלּוּ גּוֹי הַמֵּסִיחַ לְפִי תֻּמּוֹ נֶאֱמָן, וּמַשִּׂיאִין עַל פִּיו כְּמוֹ שֶׁיִּתְבָּאַר; וְאִם נִתְכַּוַּן לְהָעִיד, אֵינוּ נֶאֱמָן.
וְכֵן הַפָּסוּל בַּעֲבֵרָה מִן הַתּוֹרָה--אִם בָּא לְהָעִיד לְאִשָּׁה שֶׁמֵּת בַּעְלָהּ, אֵינוּ נֶאֱמָן; וְאִם הָיָה מֵסִיחַ לְפִי תֻּמּוֹ, נֶאֱמָן--אֵין זֶה פָּחוּת מִן הַגּוֹי.
אֲבָל פָּסוּל מִדִּבְרֵיהֶם, נֶאֱמָן לְעֵדוּת אִשָּׁה.

 בָּא עֵד אֶחָד וְהֵעִיד שֶׁמֵּת בַּעְלָהּ, וְהִתִּירוּהָ לְהִנָּשֵׂא עַל פִּיו, וְאַחַר כָּךְ בָּא אַחֵר וְהִכְחִישׁ אֶת הָרִאשׁוֹן וְאָמַר, לֹא מֵת--הֲרֵי זוֹ לֹא תֵצֵא מֵהֶתֵּרָהּ, וְתִנָּשֵׂא: שֶׁעֵד אֶחָד בְּעֵדוּת אִשָּׁה, כִּשְׁנֵי עֵדִים בִּשְׁאָר עֵדִיּוֹת, וְאֵין דְּבָרָיו שֶׁלְּאֶחָד, בִּמְקוֹם שְׁנַיִם.

 בָּאוּ שְׁנֵיהֶם כְּאֶחָד, זֶה אוֹמֵר מֵת, וְזֶה אוֹמֵר לֹא מֵת, אִשָּׁה אוֹמֶרֶת מֵת, וְאִשָּׁה אוֹמֶרֶת לֹא מֵת--הֲרֵי זוֹ לֹא תִנָּשֵׂא; וְאִם נִשֵּׂאת, תֵּצֵא מִפְּנֵי שְׁהִיא סָפֵק.
וְאִם נִשֵּׂאת לָעֵד שֶׁהֵעִיד לָהּ, וְהִיא אוֹמֶרֶת בָּרִיא לִי שֶׁמֵּת--הֲרֵי זוֹ לֹא תֵצֵא; בָּאוּ שְׁנַיִם וְאָמְרוּ לֹא מֵת--אַף עַל פִּי שֶׁנִּשֵּׂאת, תֵּצֵא.

 בַּמֶּה דְּבָרִים אֲמוּרִים, בְּשֶׁהָיָה הָאֶחָד שֶׁנִּשֵּׂאת עַל פִּיו כְּמוֹ הַשְּׁנַיִם שֶׁבָּאוּ וְהִכְחִישׁוּ אוֹתוֹ--כְּגוֹן שֶׁנִּשֵּׂאת עַל פִּי אִישׁ, וּבָאוּ שְׁנַיִם וְאָמְרוּ לֹא מֵת, אוֹ שֶׁנִּשֵּׂאת עַל פִּי אִשָּׁה אוֹ עַל פִּי עַצְמָהּ, וּבָאוּ שְׁתֵּי נָשִׁים אוֹ שְׁנֵי פְּסוּלִין שֶׁלְּדִבְרֵיהֶן וְאָמְרוּ לֹא מֵת.
אֲבָל עֵד כָּשֵׁר אוֹמֵר, מֵת, וְנָשִׁים רַבּוֹת אוֹ פְּסוּלִין אוֹמְרִים, לֹא מֵת--הֲרֵי זֶה כְּמֶחְצָה לְמֶחְצָה; וְאִם נִשֵּׂאת לְאֶחָד מֵעֵדֶיהָ, וְהִיא אוֹמֶרֶת וַדַּאי מֵת--הֲרֵי זוֹ לֹא תֵצֵא.
אִשָּׁה אוֹמֶרֶת מֵת, אוֹ הִיא שֶׁאָמְרָה מֵת בַּעְלִי, וְאַחַר כָּךְ בָּא עֵד כָּשֵׁר וְאָמַר לֹא מֵת--הֲרֵי זוֹ לֹא תִנָּשֵׂא; וְאִם נִשֵּׂאת, תֵּצֵא.

 אִשָּׁה אוֹמֶרֶת לֹא מֵת, וּשְׁתֵּי נָשִׁים אוֹמְרוֹת מֵת--הֲרֵי זוֹ תִּנָּשֵׂא; וְכֵן אִם אָמְרוּ עֶשֶׂר נָשִׁים לֹא מֵת, וְאַחַת עֶשְׂרֵה אוֹמְרוֹת מֵת--הֲרֵי זוֹ תִּנָּשֵׂא: שְׁאֵין אוֹמְרִין שְׁנַיִם כְּמֵאָה, אֵלָא בְּעֵדִים כְּשֵׁרִים; אֲבָל בַּפְּסוּלִין--הוֹלְכִין אַחַר הָרֹב, בֵּין לְהָקֶל בֵּין לְהַחְמִיר.

 שְׁנֵי עֵדִים אוֹמְרִין מֵת, וּשְׁנַיִם אוֹמְרִין לֹא מֵת--הֲרֵי זוֹ לֹא תִנָּשֵׂא; וְאִם נִשֵּׂאת, תֵּצֵא מִפְּנֵי שְׁהִיא סָפֵק.
וְאִם נִשֵּׂאת לְאֶחָד מֵעֵדֶיהָ, וְהִיא אוֹמֶרֶת בָּרִיא לִי שֶׁמֵּת--הֲרֵי זוֹ לֹא תֵצֵא.

 מִי שֶׁיֵּשׁ לוֹ שְׁתֵּי נָשִׁים, וּבָאָה אַחַת מֵהֶן וְאָמְרָה מֵת בַּעְלִי--הֲרֵי זוֹ תִּנָּשֵׂא עַל פִּי עַצְמָהּ, כְּמוֹ שֶׁבֵּאַרְנוּ; וְצָרָתָהּ אֲסוּרָה, שְׁאֵין צָרָה מְעִידָה לַחֲבִרְתָּהּ.
וְאַפִלּוּ נִשֵּׂאת זוֹ תְּחִלָּה, אֵין אוֹמְרִין אִלּוּ לֹא מֵת בַּעְלָהּ לֹא הָיְתָה אוֹסֶרֶת עַצְמָהּ עָלָיו--שֶׁמֶּא מִשִּׂנְאָתָהּ בְּצָרָתָהּ, רוֹצָה הִיא שֶׁיֵּאָסְרוּ שְׁתֵּיהֶן עָלָיו.

זֹאת אוֹמֶרֶת מֵת בַּעְלִי, וְצָרָתָהּ מַכְחֶשֶׁת אוֹתָהּ וְאוֹמֶרֶת לָהּ לֹא מֵת--הֲרֵי זוֹ תִּנָּשֵׂא: כְּשֵׁם שְׁאֵינָהּ מְעִידָה לָהּ לְהַתִּירָהּ, כָּךְ לֹא תָעִיד לָהּ לְאָסְרָהּ.
זוֹ אוֹמֶרֶת מֵת, וְצָרָתָהּ אוֹמֶרֶת נֶהְרַג--הוֹאִיל וּשְׁתֵּיהֶן אוֹמְרוֹת שְׁאֵינוּ קַיָּם, הֲרֵי אֵלּוּ יִנָּשְׂאוּ.

הִלְכּוֹת גֵּרוּשִׁין פֵּרֶק יג 
הָאִשָּׁה שֶׁאָמְרָה לְבַעְלָהּ, גֵּרַשְׁתַּנִי בִּפְנֵי פְּלוֹנִי וּפְלוֹנִי, וּבָאוּ אוֹתָן הָעֵדִים וְהִכְחִישׁוּהָ, וְאַחַר כָּךְ הָלְכָה הִיא וּבַעְלָהּ, וְשָׁלוֹם בָּעוֹלָם, וּבָאָה וְאָמְרָה, מֵת בַּעְלִי--אֵינָהּ נֶאֱמֶנֶת: שֶׁזּוֹ הֻחְזְקָה שַׁקְרָנִית, וְרוֹצָה לְהִשָּׁמֵט מִתַּחַת בַּעְלָהּ.
בָּא עֵד אֶחָד, וְהֵעִיד לָהּ שֶׁמֵּת בַּעְלָהּ--לֹא תִנָּשֵׂא, שֶׁמֶּא הִיא שָׂכְרָה אוֹתוֹ; וְאִם נִשֵּׂאת, לֹא תֵצֵא, שֶׁהֲרֵי יֵשׁ לָהּ עֵד.

וְכֵן אִם הָיְתָה מִלְחָמָה בָּעוֹלָם, וּבָאָה וְאָמְרָה, מֵת בַּעְלִי בַּמִּלְחָמָה--אֵינָהּ נֶאֱמֶנֶת, וְאַף עַל פִּי שֶׁהָיָה שָׁלוֹם בֵּינוֹ לְבֵינָהּ: שֶׁמֶּא תִּסְמֹךְ דַּעְתָּהּ עַל דְּבָרִים שֶׁרֻבָּן לְמִיתָה וְתֹאמַר מֵת--כְּגוֹן שֶׁנֶּהְרְגוּ הָרִאשׁוֹנִים וְהָאַחֲרוֹנִים שֶׁהָיָה בְּאֶמְצָעָן, שֶׁהֲרֵי הִיא אוֹמֶרֶת מֵאַחַר שֶׁנֶּהְרְגוּ אֵלּוּ וְאֵלּוּ נֶהְרַג בִּכְלָלָן.
לְפִיכָּךְ אֵינָהּ נֶאֱמֶנֶת, וְאַפִלּוּ אָמְרָה, מֵת בַּמִּלְחָמָה וּקְבַרְתִּיו; אֲבָל אִם אָמְרָה, מֵת עַל מִטָּתוֹ--נֶאֱמֶנֶת.

לֹא הֻחְזְקָה מִלְחָמָה בָּעוֹלָם, וּבָאָה וְאָמְרָה, מִלְחָמָה הָיְתָה בְּמָקוֹם פְּלוֹנִי, וּמֵת בַּמִּלְחָמָה--לֹא תִנָּשֵׂא לְכַתְּחִלָּה; וְאִם נִשֵּׂאת, לֹא תֵצֵא.
וְכֵן הָאִשָּׁה שֶׁאָמְרָה, מֵת בַּעְלִי תַּחַת הַמַּפֹּלֶת--אֵינָהּ נֶאֱמֶנֶת.
וְכֵן אִם הָיָה שִׁלּוּחַ נְחָשִׁים וְעַקְרַבִּים, וְאָמְרָה, נְשָׁכוֹ נָחָשׁ אוֹ עַקְרָב, וּמֵת--אֵינָהּ נֶאֱמֶנֶת, שֶׁמֶּא תִּסְמֹךְ דַּעְתָּהּ עַל רֹב אֲנָשִׁים שֶׁמֵּתוּ כָּךְ בִּנְשִׁיכָה.

 אָמְרָה עִשְּׁנוּ עָלֵינוּ בַּיִת, אוֹ מְעָרָה, הוּא מֵת, וַאֲנִי נִצּוֹלְתִּי--אֵינָהּ נֶאֱמֶנֶת: כְּשֵׁם שֶׁנַּעֲשָׂה לָהּ נֵס, כָּךְ נַעֲשָׂה לוֹ נֵס.
הָיְתָה שְׁנַת רְעָבוֹן וְאָמְרָה, מֵת בַּעְלִי--אֵינָהּ נֶאֱמֶנֶת; מֵת וּקְבַרְתִּיו, נֶאֱמֶנֶת.
אָמְרָה נָפְלוּ עָלֵינוּ גּוֹיִים, אוֹ לִסְטִים, הוּא נֶהְרַג, וַאֲנִי נִצּוֹלְתִּי--נֶאֱמֶנֶת: שְׁאֵין דַּרְכָּן לַהְרֹג הַנָּשִׁים--כְּדֵי שֶׁנֹּאמַר כְּשֵׁם שֶׁנִּצּוֹלָה הִיא, כָּךְ נִצּוֹל הוּא.

 הָיָה דֶּבֶר בָּעוֹלָם וּבָאָה וְאָמְרָה, מֵת בַּעְלִי--נֶאֱמֶנֶת: שֶׁהַדָּבָר פָּשׁוּט בְּפִי כָּל אָדָם שֶׁבִּשְׁנַת הַדֶּבֶר, זֶה חוֹיֶה וְזֶה מֵת, וְאִפְשָׁר שֶׁיָּמוּתוּ בַּדֶּבֶר נְעָרִים חֲזָקִים, וְיִנָּצְלוּ הַזְּקֵנִים הַחוֹלִים; וּלְפִי זֶה אֵין חוֹשְׁשִׁין לָהּ, שֶׁמֶּא סָמְכָה דַּעְתָּהּ עַל רֹב הַמֵּתִים.

 כְּבָר אָמַרְנוּ שֶׁעֵד מִפִּי עֵד, כָּשֵׁר לְעֵדוּת אִשָּׁה; בַּמֶּה דְּבָרִים אֲמוּרִים, שֶׁשָּׁמַע מִפִּי בֶּן דַּעַת שֶׁמֵּת פְּלוֹנִי, כְּגוֹן עֶבֶד אוֹ שִׁפְחָה.
אֲבָל אִם שָׁמַע מִפִּי שׁוֹטֶה אוֹ קָטָן, אֵינוּ מֵעִיד וְאֵין סוֹמְכִין עַל דִּבְרֵיהֶם.

 שָׁמַע מִן הַתִּינוֹקוֹת שְׁהֶן אוֹמְרִין, עַכְשָׁו בָּאנוּ מֵהֶסְפֵּד פְּלוֹנִי, כָּךְ וְכָּךְ סַפְדָּנִין הָיוּ שָׁם, וּפְלוֹנִי הֶחָכָם, וּפְלוֹנִי עָלָה אַחַר מִטָּתוֹ, כָּךְ וְכָּךְ עָשׂוּ בְּמִטָּתוֹ--הֲרֵי זֶה מֵעִיד מִפִּיהֶן עַל פִּי הַדְּבָרִים הָאֵלּוּ וְכַיּוֹצֶא בָּהֶן, וּמַשִּׂיאִין אֶת אִשְׁתּוֹ.
יִשְׂרָאֵל שֶׁאָמַר, הָרַגְתִּי פְּלוֹנִי--הֲרֵי זוֹ תִּנָּשֵׂא עַל פִּיו: שְׁאֵין אָדָם מֵשִׂים עַצְמוֹ רָשָׁע, וַהֲרֵי הֵעִיד שֶׁמֵּת.

 כְּבָר אָמַרְנוּ שֶׁהַגּוֹי שֶׁהֵסִיחַ לְפִי תֻּמּוֹ, מַשִּׂיאִין עַל פִּיו.
כֵּיצַד: הָיָה הַגּוֹי מֵסִיחַ וְאוֹמֵר, אוֹי לִפְלוֹנִי שֶׁמֵּת, כַּמָּה הָיָה נָאֶה וְכַמָּה טוֹבָה עָשָׂה עִמִּי; אוֹ שֶׁהָיָה מֵסִיחַ וְאוֹמֵר, כְּשֶׁהָיִיתִי בָּא בַּדֶּרֶךְ נָפַל פְּלוֹנִי שֶׁהָיָה מְהַלֵּךְ בַּדֶּרֶךְ עִמָּנוּ וּמֵת, וְתָמַהְנוּ לְדָבָר זֶה כֵּיצַד מֵת פִּתְאוֹם.
וְכַיּוֹצֶא בִּדְבָרִים אֵלּוּ, שְׁהֶן מַרְאִין שְׁאֵין כַּוָּנָתוֹ לְהָעִיד--הֲרֵי זֶה נֶאֱמָן.
וְיִשְׂרָאֵל שֶׁשָּׁמַע מִגּוֹי הַמֵּסִיחַ לְפִי תֻּמּוֹ, מֵעִיד שֶׁשָּׁמַע מִמֶּנּוּ; וְתִנָּשֵׂא עַל פִּיו.

בַּמֶּה דְּבָרִים אֲמוּרִים, שֶׁלֹּא הָיְתָה שָׁם אַמְתְּלָה בְּשִׂיחַת הַגּוֹי--שֶׁמֶּא לֹא נִתְכַּוַּן אֵלָא לְדָבָר אַחֵר: כְּגוֹן שֶׁאָמַר לְאֶחָד, עֲשֵׂה לִי כָּךְ וְכָּךְ שֶׁלֹּא אֶהְרֹג אוֹתָךְ כְּדֶרֶךְ שֶׁהָרַגְתִּי פְּלוֹנִי--אֵין זֶה מֵסִיחַ לְפִי תֻּמּוֹ, שֶׁכַּוָּנָתוֹ לְהַטִּיל אֵימָה עַל זֶה.
וְכֵן אִם שָׁמַע מֵעַרְכָּאוֹת שֶׁלַּגּוֹיִים שֶׁאָמְרוּ, הָרַגְנוּ פְּלוֹנִי--אֵין נֶאֱמָנִין, שְׁהֶן מְחַזְּקִין יְדֵי עַצְמָן בְּכָזָב כְּדֵי לְהַטִּיל אֵימָה.
וְכֵן כָּל כַּיּוֹצֶא בִּדְבָרִים אֵלּוּ.

 גּוֹי שֶׁהִתְחִיל לְהָסִיחַ לְפִי תֻּמּוֹ תְּחִלָּה--אַף עַל פִּי שֶׁשָּׁאֲלוּ אוֹתוֹ אַחַר כֵּן, וּבְדָקוּהוּ עַד שֶׁפֵּרַשׁ כָּל הַמְּאֹרָע--הֲרֵי זֶה נֶאֱמָן, וּמַשִּׂיאִין עַל פִּיו.

 כְּבָר הוֹדַעְנוּ שֶׁהָעֵד שֶׁאָמַר, שָׁמַעְתִּי שֶׁמֵּת פְּלוֹנִי, אַפִלּוּ שָׁמַע מֵאִשָּׁה שֶׁשָּׁמְעָה מֵעֶבֶד--הֲרֵי זֶה כָּשֵׁר לְעֵדוּת אִשָּׁה, וּמַשִּׂיאִין עַל פִּיו.
אֲבָל אִם אָמַר הָעֵד אוֹ הָאִשָּׁה אוֹ הָעֶבֶד, מֵת פְּלוֹנִי וַאֲנִי רְאִיתִיו שֶׁמֵּת--שׁוֹאֲלִין אוֹתוֹ הֵיאָךְ רָאִיתָ, וּבְמַה יָדַעְתָּ שֶׁמֵּת: אִם הֵעִיד בְּדָבָר בָּרוּר, נֶאֱמָן; וְאִם הֵעִיד בִּדְבָרִים שֶׁרֻבָּן לְמִיתָה, אֵין מַשִּׂיאִין אֶת אִשְׁתּוֹ--שְׁאֵין מְעִידִין עַל הָאָדָם שֶׁמֵּת אֵלָא בְּשֶׁרָאוּהוּ שֶׁמֵּת וַדַּאי, וְאֵין בּוֹ סָפֵק.

 כֵּיצַד: רָאוּהוּ שֶׁנָּפַל לַיָּם, אַפִלּוּ טָבַע בַּיָּם הַגָּדוֹל--אֵין מְעִידִין עָלָיו שֶׁמֵּת, שֶׁמֶּא יָצָא בְּמָקוֹם אַחֵר; וְאִם נָפַל לְמַיִם מְקֻבָּצִים כְּגוֹן בּוֹר אוֹ מְעָרָה, שֶׁעוֹמֵד וְרוֹאֶה כָּל סְבִיבָיו, וְשָׁהָה כְּדֵי שֶׁתֵּצֵא נַפְשׁוֹ, וְלֹא עָלָה--מֵעִיד עָלָיו שֶׁמֵּת, וּמַשִּׂיאִין אֶת אִשְׁתּוֹ.

וְכֵן אִם הִשְׁלִיכוּהוּ בַּיָּם, וְהִשְׁלִיכוּ מְצוּדָה אַחֲרָיו, וְהֶעֱלוּ מִמֶּנּוּ אֵבֶר שְׁאֵי אִפְשָׁר שֶׁיִּנָּטֵל אוֹתוֹ אֵבֶר מִן הַחַי, וְיִחְיֶה--הֲרֵי זֶה מֵעִיד עָלָיו שֶׁמֵּת, וּמַשִּׂיאִין אֶת אִשְׁתּוֹ.

 רָאוּהוּ שֶׁנָּפַל לְגֹב אֲרָיוֹת וּנְמֵרִים וְכַיּוֹצֶא בָּהֶן, אֵין מְעִידִין עָלָיו--אִפְשָׁר שֶׁלֹּא יֹאכְלוּהוּ; נָפַל לַחֲפִירַת נְחָשִׁים וְעַקְרַבִּים, אוֹ לְתוֹךְ כִּבְשָׁן הָאֵשׁ, אוֹ לְתוֹךְ יוּרָה רוֹתַחַת מְלֵאָה יַיִן אוֹ שֶׁמֶן, אוֹ שֶׁשָּׁחֲטוּ שְׁנֵי סִימָנִין אוֹ רֹב שְׁנֵי הַסִּימָנִין--אַפִלּוּ עָמַד וּבָרַח, מְעִידִין עָלָיו שֶׁמֵּת: שֶׁוַּדַּאי סוֹפוֹ לָמוּת.
וְכֵן כָּל כַּיּוֹצֶא בְּזֶה מִדְּבָרִים שְׁאֵי אִפְשָׁר שֶׁיִּחְיֶה, אֵלָא יָמוּת מִיָּד בִּזְמָן קָרוֹב--הֲרֵי אֵלּוּ מְעִידִין עָלָיו.

 רָאוּהוּ צָלוּב, וְהָעוֹף אוֹכֵל בּוֹ--אַף עַל פִּי שֶׁדְּקָרוּהוּ אוֹ יָרוּ בּוֹ חִצִּים, אֵינוּ מֵעִיד עָלָיו שֶׁמֵּת; וְאִם רָאוּ הָעוֹף אוֹכֵל בִּמְקוֹם שֶׁהַנֶּפֶשׁ יוֹצְאָה בִּנְטִילָתוֹ, כְּגוֹן מוֹחוֹ אוֹ לִבּוֹ אוֹ בְּנֵי מֵעָיו--הֲרֵי זֶה מְעִידִין עָלָיו שֶׁמֵּת.

 עֵד אֶחָד שֶׁאָמַר, רְאִיתִיו שֶׁמֵּת בַּמִּלְחָמָה, אוֹ בְּמַפֹּלֶת, אוֹ שֶׁטָּבַע בַּיָּם הַגָּדוֹל וּמֵת, וְכַיּוֹצֶא בְּאֵלּוּ מִדְּבָרִים שֶׁרֻבָּן לְמִיתָה--אִם אָמַר קְבַרְתִּיו, נֶאֱמָן; וְתִנָּשֵׂא עַל פִּיו.
וְאִם לֹא אָמַר קְבַרְתִּיו, לֹא תִנָּשֵׂא; וְאִם נִשֵּׂאת, לֹא תֵצֵא.

 וְכֵן הָאִשָּׁה שֶׁהֵעִיד לָהּ עֵד אֶחָד שֶׁטָּבַע בַּעְלָהּ בְּמַיִם שְׁאֵין לָהֶם סוֹף, וְלֹא עָלָה, וְאָבַד זִכְרוֹ, וְנִשְׁתַּקַּע שְׁמוֹ--הֲרֵי זוֹ לֹא תִנָּשֵׂא עַל עֵדוּת זוֹ, כְּמוֹ שֶׁבֵּאַרְנוּ; וְאִם נִשֵּׂאת, לֹא תֵצֵא.
וְאַפִלּוּ הָיָה הַגּוֹי הוּא שֶׁהֵסִיחַ לְפִי תֻּמּוֹ וְאָמַר, טָבַע פְּלוֹנִי בַּיָּם, וְנִשֵּׂאת עַל פִּיו--הֲרֵי זוֹ לֹא תֵצֵא; וְחָכָם שֶׁהוֹרָה לְהַשִּׂיא אוֹתָהּ, לְכַתְּחִלָּה--מְנַדִּין אוֹתוֹ.

 מְצָאוּהוּ הָרוּג, אוֹ מֵת--אִם פַּדַּחְתּוֹ וְחֻטְמוֹ וּפַרְצוּף פָּנָיו קַיָּמִין, וְהִכִּירוּהוּ בָּהֶן שְׁהוּא פְּלוֹנִי--מְעִידִין עָלָיו; וְאִם נִטַּל אֶחָד מֵאֵלּוּ--אַף עַל פִּי שֶׁיֵּשׁ לָהֶם סִימָנִין בְּגוּפוֹ וּבְכֵלָיו, וְאַפִלּוּ שׁוּמָה--אֵין מְעִידִין, שֶׁמֶּא אַחֵר הוּא.
בַּמֶּה דְּבָרִים אֲמוּרִים, שֶׁרָאוּהוּ בְּתוֹךְ שְׁלוֹשָׁה יָמִים אַחַר הֲרִיגָתוֹ, אוֹ מִיתָתוֹ; אֲבָל אַחַר שְׁלוֹשָׁה, אֵין מְעִידִין עָלָיו, מִפְּנֵי שֶׁפַּרְצוּף פָּנָיו מִשְׁתַּנֶּה.

 טָבַע בַּיָּם, וְהִשְׁלִיכוֹ הַיָּם לַיַּבָּשָׁה, אַפִלּוּ אַחַר כַּמָּה יָמִים--אִם הִכִּירוּ פָּנָיו וְחֻטְמוֹ, מְעִידִין עָלָיו, שְׁאֵינוּ מִשְׁתַּנֶּה בַּמַּיִם, אֵלָא אַחַר זְמָן מְרֻבֶּה; וְאִם שָׁהָה בַּיַּבָּשָׁה אַחַר שֶׁהֻשְׁלַךְ מִן הַיָּם שָׁעוֹת, וְנִתְפַּח--אֵין מְעִידִין עָלָיו, שֶׁהֲרֵי נִשְׁתַּנָּה.

כְּשֶׁמִּסְתַּכְּלִין בְּצוּרָתוֹ כְּדֵי לְהַכִּירוֹ לְהָעִיד עָלָיו, בּוֹדְקִין אוֹתוֹ וְרוֹאִין אוֹתוֹ, אַפִלּוּ בַּלַּיְלָה לְאוֹר הַנֵּר, אוֹ לְאוֹר הַלְּבָנָה.
רָאוּ אֶחָד עוֹמֵד מֵרָחוֹק וְאוֹמֵר שְׁהוּא פְּלוֹנִי בֶּן פְּלוֹנִי מִמָּקוֹם פְּלוֹנִי, וַהֲרֵי נְשָׁכוֹ נָחָשׁ וַהֲרֵי הוּא מֵת, וְהָלְכוּ וּמְצָאוּהוּ שֶׁנִּשְׁתַּנָּה, וְלֹא הִכִּירוּהוּ--הֲרֵי אֵלּוּ מַשִּׂיאִין אֶת אִשְׁתּוֹ.

 בָּא אֶחָד וְאָמַר, אָמְרוּ לִי בֵּית דִּין, אוֹ אֲנָשִׁים, כְּשֶׁתֵּלֵךְ לְמָקוֹם פְּלוֹנִי, אֱמֹר לָהֶם שֶׁמֵּת יִצְחָק בֶּן מִיכָאֵל, וּבָא הַשָּׁלִיחַ וְאָמַר לָנוּ, וְהַשָּׁלִיחַ אֵינוּ יוֹדֵעַ מִי הוּא זֶה--הוֹאִיל וְאָנוּ יוֹדְעִים פְּלוֹנִי הַיָּדוּעַ בְּשֵׁם זֶה, הֲרֵי אִשְׁתּוֹ מֻתֶּרֶת, וְאֵין אוֹמְרִין, שֶׁמֶּא יִצְחָק בֶּן מִיכָאֵל אַחֵר הוּא שֶׁמֵּת.

 יָצָא יִשְׂרָאֵל וְגוֹי מֵעִמָּנוּ לְמָקוֹם אֶחָד, וּבָא הַגּוֹי וְהֵסִיחַ לְפִי תֻּמּוֹ וְאָמַר, אִישׁ שֶׁיָּצָא עִמִּי מִכָּאן מֵת--מַשִּׂיאִין אֶת אִשְׁתּוֹ, וְאַף עַל פִּי שְׁאֵין הַגּוֹי יוֹדֵעַ אוֹתוֹ הָאִישׁ: וְהוּא שֶׁיֹּאמַר, קְבַרְתִּיו.

 וְכֵן אִם יָצְאוּ עֲשָׂרָה בְּנֵי אָדָם כְּאֶחָד מִמָּקוֹם לְמָקוֹם, וְהֶן אֲסוּרִין בְּקֻלָּר, אוֹ נוֹשְׂאִים גְּמַלִּים, וְכַיּוֹצֶא בִּדְבָרִים אֵלּוּ, וְהֵסִיחַ הַגּוֹי לְפִי תֻּמּוֹ וְאָמַר, שֶׁעֲשָׂרָה אֲנָשִׁים שֶׁהָלְכוּ מִמָּקוֹם פְּלוֹנִי לְמָקוֹם פְּלוֹנִי, וְהֶם נוֹשְׂאִים כָּךְ וְכָּךְ, מֵתוּ כֻּלָּם, וּקְבַרְנוּם--מַשִּׂיאִין אֶת נְשׁוֹתֵיהֶן.

 יִשְׂרָאֵל שֶׁאָמַר מֵת אִישׁ יְהוּדִי עִמָּנוּ בְּמָקוֹם פְּלוֹנִי, כָּךְ וְכָּךְ צוּרָתוֹ, וְכָּךְ וְכָּךְ הָיוּ סִימָנָיו--אֵין אוֹמְרִין בְּאֻמְדַּן הַדַּעַת, הוּא פְּלוֹנִי, עַד שֶׁיָּעִיד הָעֵד שְׁהוּא פְּלוֹנִי, וְיַכִּיר שְׁמוֹ וְשֵׁם עִירוֹ.
אֲבָל אִם אָמַר, אֶחָד יָצָא עִמָּנוּ מֵעִיר פְּלוֹנִית וּמֵת--מְחַפְּשִׂין בְּאוֹתָהּ הָעִיר: אִם לֹא יָצָא מִשָּׁם אֵלָא הוּא, תִּנָּשֵׂא אִשְׁתּוֹ.

 מָצְאוּ כָּתוּב בַּשְּׁטָר, מֵת אִישׁ פְּלוֹנִי בֶּן פְּלוֹנִי, אוֹ נֶהְרַג אִישׁ פְּלוֹנִי, וְנוֹדַע שֶׁזֶּה כְּתָב יִשְׂרָאֵל--הֲרֵי זוֹ תִּנָּשֵׂא אִשְׁתּוֹ; וְכֵן מִי שֶׁנִּשְׁתַּתַּק, וּבָדְקוּ אוֹתוֹ כְּדֶרֶךְ שֶׁבּוֹדְקִין לְגִטִּין, וְנִמְצֵאת דַּעְתּוֹ מְכֻוֶּנֶת, וְכָתַב שֶׁמֵּת פְּלוֹנִי בֶּן פְּלוֹנִי--סוֹמְכִין עַל כְּתִיבָתוֹ, וְתִנָּשֵׂא.
וְאֵין בּוֹדְקִין עֵדֵי אִשָּׁה בִּדְרִישָׁה וַחֲקִירָה--שֶׁלֹּא אָמְרוּ חֲכָמִים בַּדָּבָר לְהַחְמִיר, אֵלָא לְהָקֶל מִשּׁוֹם הַתָּרַת עֲגֻנָּה.

 אַל יִקְשֶׁה בְּעֵינֶיךָ שֶׁהִתִּירוּ חֲכָמִים הָעֶרְוָה הַחֲמוּרָה בְּעֵדוּת אִשָּׁה, אַפִלּוּ שִׁפְחָה, וְעֵד מִפִּי עֵד, וּמִפִּי הַכְּתָב, וּבְלֹא דְּרִישָׁה וַחֲקִירָה--כְּמוֹ שֶׁבֵּאַרְנוּ: שֶׁלֹּא הִקְפִּידָה תּוֹרָה עַל הַעָדַת שְׁנֵי עֵדִים וּשְׁאָר מִשְׁפְּטֵי הָעֵדוּת, אֵלָא בְּדָבָר שְׁאֵין אַתָּה יָכוֹל לַעֲמֹד עַל בָּרְיוֹ אֵלָא מִפִּי הָעֵדִים וּבְעֵדוּתָן, כְּגוֹן שֶׁהֵעִידוּ שֶׁזֶּה הָרַג זֶה, אוֹ הִלְוָה אֶת זֶה.

אֲבָל דָּבָר שֶׁאִפְשָׁר לַעֲמֹד עַל בָּרְיוֹ שֶׁלֹּא מִפִּי הָעֵד הַזֶּה, וְאֵין הָעֵד יָכוֹל לְהִשָּׁמֵט אִם אֵין הַדָּבָר אֱמֶת, כְּגוֹן זֶה שֶׁהֵעִיד שֶׁמֵּת פְּלוֹנִי--לֹא הִקְפִּידָה תּוֹרָה עָלָיו: שֶׁדָּבָר רָחוֹק הוּא, שֶׁיָּעִיד בּוֹ הָעֵד בְּשֶׁקֶר.
לְפִיכָּךְ הֵקִילוּ חֲכָמִים בְּדָבָר זֶה, וְהֶאֱמִינוּ בּוֹ עֵד אֶחָד, מִפִּי שִׁפְחָה, וּמִן הַכְּתָב, וּבְלֹא דְּרִישָׁה וַחֲקִירָה--כְּדֵי שֶׁלֹּא יִשָּׁאֲרוּ בְּנוֹת יִשְׂרָאֵל עֲגֻנּוֹת.

הִלְכּוֹת יִבּוּם וַחֲלִיצָה 
יֵשׁ בִּכְלָלָן שָׁלוֹשׁ מִצְווֹת--שְׁתֵּי מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: לְיַבַּם; לַחְלֹץ; שֶׁלֹּא תִנָּשֵׂא יְבָמָה לְאִישׁ זָר עַד שֶׁתָּסוּר רְשׁוּת הַיָּבָם מֵעָלֶיהָ.
וְהָאִשָּׁה שְׁהִיא רְאוּיָה לְיִבּוּם, נִקְרֵאת זְקוּקָה לַיָּבָם; וּרְשׁוּת הַיָּבָם, נִקְרֵאת זִיקָה.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת יִבּוּם וַחֲלִיצָה פֵּרֶק א 
מִצְוַת עֲשֵׂה מִן הַתּוֹרָה, שֶׁיְּיַבַּם אָדָם אֵשֶׁת אָחִיו מֵאָבִיו, בֵּין מִן הַנִּשּׂוּאִין בֵּין מִן הָאֵרוּסִין, אִם מֵת בְּלֹא זֶרַע--שֶׁנֶּאֱמָר "וּבֵן אֵין-לוֹ ...
יְבָמָהּ יָבֹא עָלֶיהָ" .
וּמִן הַתּוֹרָה, אֵינוּ צָרִיךְ לְקַדַּשׁ יְבִמְתּוֹ, שֶׁזּוֹ אִשְׁתּוֹ הִיא שֶׁהִקְנוּ לוֹ מִן הַשָּׁמַיִם, אֵלָא יָבוֹא עָלֶיהָ; וּכְתֻבָּתָהּ, עַל נִכְסֵי בַּעְלָהּ שֶׁמֵּת.

לֹא רָצָה לְיַבַּם, אוֹ שֶׁלֹּא רָצָת הִיא--הֲרֵי זֶה חוֹלֵץ לָהּ, וְאַחַר כָּךְ תִּהְיֶה מֻתֶּרֶת לְהִנָּשֵׂא לְאַחֵר; וּמִצְוַת עֲשֵׂה מִן הַתּוֹרָה, לַחְלֹץ אִם לֹא רָצָה לְיַבַּם--שֶׁנֶּאֱמָר "וְחָלְצָה נַעֲלוֹ ..." .
וּמִצְוַת יִבּוּם, קוֹדֶמֶת לְמִצְוַת חֲלִיצָה.

זֶה שֶׁנֶּאֱמָר בַּתּוֹרָה "וּבֵן אֵין-לוֹ" --אֶחָד הַבֵּן וְאֶחָד הַבַּת, אוֹ זֶרַע הַבֵּן אוֹ זֶרַע הַבַּת: הוֹאִיל וְיֵשׁ לוֹ זֶרַע מִכָּל מָקוֹם, בֵּין מֵאִשָּׁה זוֹ בֵּין מֵאִשָּׁה אַחֶרֶת--הֲרֵי זֶה פּוֹטֵר אֶת אִשְׁתּוֹ מִן הַחֲלִיצָה, וּמִן הַיִּבּוּם.

אַפִלּוּ הָיָה לוֹ זֶרַע מַמְזֵר, אוֹ עוֹבֵד עֲבוֹדָה זָרָה--הֲרֵי זֶה פּוֹטֵר אֶת אִשְׁתּוֹ.
אֲבָל בְּנוֹ מִן הַשִּׁפְחָה, וּמִן הַנָּכְרִית--אֵינוּ פּוֹטֵר: שֶׁזֶּרַע הַבָּא מִן הַשִּׁפְחָה, עֲבָדִים, וְהַבָּא מִן הַגּוֹיָה, גּוֹיִים; וּכְאִלּוּ אֵינָם.
הֲרֵי הוּא אוֹמֵר בַּשִּׁפְחָה "הָאִשָּׁה וִילָדֶיהָ, תִּהְיֶה לַאדֹנֶיהָ" , מְלַמֵּד שֶׁוַּלְדָהּ כָּמוֹהָ; וּבַגּוֹיָה הוּא אוֹמֵר "כִּי-יָסִיר אֶת-בִּנְךָ מֵאַחֲרַי" , מֵסִיר אוֹתוֹ מִלֵּחָשֵׁב בַּקָּהָל.
וְאַף עַל פִּי שֶׁנִּשְׁתַּחְרַר בְּנוֹ מִן הַשִּׁפְחָה, אוֹ נִתְגַּיַּר בְּנוֹ מִן הַגּוֹיָה--הֲרֵי הֶן כִּשְׁאָר הַגֵּרִים וְהַמְּשֻׁחְרָרִין, וְאֵינָן פּוֹטְרִין אֶת אִשְׁתּוֹ.

הֲרֵי שֶׁהָיָה לוֹ בֵּן מִן הַשִּׁפְחָה שֶׁלּוֹ, וְשִׁחְרְרוֹ, וְשִׁחְרְרָהּ, וּנְשָׂאָהּ, וּמֵת בְּלֹא זֶרַע--הֲרֵי זוֹ תִּתְיַבַּם לְאָחִיו, וְאַף עַל פִּי שֶׁבְּנָהּ מִמֶּנּוּ קַיָּם שֶׁכְּבָר שִׁחְרְרוֹ.

 מִי שֶׁמֵּת וְהִנִּיחַ אִשְׁתּוֹ מְעֻבֶּרֶת--אִם הִפִּילָה אַחַר מוֹתוֹ, הֲרֵי זוֹ תִּתְיַבַּם; וְאִם יָלְדָה וְיָצָא הַוֶּלֶד חַי לְאַוֵּיר הָעוֹלָם--אַפִלּוּ מֵת בְּשָׁעָה שֶׁנֻּלַּד--הֲרֵי אִמּוֹ פְּטוּרָה מִן הַחֲלִיצָה, וּמִן הַיִּבּוּם.
אֲבָל מִדִּבְרֵי סוֹפְרִים, עַד שֶׁיִּוָּדַע בַּוַּדַּאי שֶׁכָּלוּ לוֹ חֳדָשָׁיו, וְנֻלַּד לְתִשְׁעָה חֳדָשִׁים גְּמוּרִים.
אֲבָל אִם לֹא נוֹדַע לְכַמָּה נֻלַּד--אִם שָׁהָה שְׁלוֹשִׁים יוֹם--הֲרֵי זֶה וֶלֶד קַיָּמָה, וּפוֹטֵר אֶת נְשֵׁי אָבִיו מִן הַחֲלִיצָה וּמִן הַיִּבּוּם; וְאִם מֵת בְּתוֹךְ הַשְּׁלוֹשִׁים, אַפִלּוּ בְּיוֹם הַשְּׁלוֹשִׁים--בֵּין שֶׁמֵּת מֵחֹלִי, בֵּין שֶׁנָּפַל מִן הַגָּג אוֹ אֲכָלוֹ אֲרִי--הֲרֵי זֶה סְפֵק נֵפֶל, סְפֵק בֶּן קַיָּמָה; וּלְפִיכָּךְ אִמּוֹ חוֹלֶצֶת מִדִּבְרֵי סוֹפְרִים, וְלֹא מִתְיַבֶּמֶת.

 מִי שֶׁיֵּשׁ לוֹ אָח מִכָּל מָקוֹם--אַפִלּוּ מַמְזֵר אוֹ עוֹבֵד עֲבוֹדָה זָרָה, בֵּין קָטָן בֵּין גָּדוֹל--מִשֶּׁיָּצָא רֹאשׁוֹ וְרֻבּוֹ לְאַוֵּיר הָעוֹלָם קֹדֶם שֶׁיָּמוּת אָחִיו, הֲרֵי זֶה זוֹקֵק אֶת אִשְׁתּוֹ לְיִבּוּם.
וְאִם הָיָה לוֹ אָח מִן הַשִּׁפְחָה, אוֹ מִן הַנָּכְרִית--אֵינוּ אָחִיו לְדָבָר מִן הַדְּבָרִים, וְאֵינוּ זוֹקֵק אֶת אִשְׁתּוֹ; וְאַף עַל פִּי שֶׁהָיְתָה לִידָתוֹ בִּקְדֻשָּׁה, הוֹאִיל וְהָיְתָה הוֹרָתוֹ שֶׁלֹּא בִּקְדֻשָּׁה, אֵינוּ אָחִיו.

 אַחִים מִן הָאֵם--אֵינָן חֲשׁוּבִין אַחִים אֵלָא לַאֲבֵלוּת, וּלְעֵדוּת; אֲבָל לְעִנְיַן יְרֻשָּׁה, אוֹ לְיִבּוּם וַחֲלִיצָה--הֲרֵי הֶן כְּמִי שְׁאֵינָן, שְׁאֵין אַחְוָה אֵלָא מֵאָב.
גֵּרִים שֶׁנִּתְגַּיְּרוּ, וַעֲבָדִים שֶׁנִּשְׁתַּחְרְרוּ--אֵין לָהֶן אַחְוָה כְּלָל, וַהֲרֵי הֶן כְּזָרִים זֶה לְזֶה.
וְאַפִלּוּ אֶחָד מֵהֶן הוֹרָתוֹ שֶׁלֹּא בִּקְדֻשָּׁה וְלִידָתוֹ בִּקְדֻשָּׁה, וְהַשֵּׁנִי הוֹרָתוֹ וְלִידָתוֹ בִּקְדֻשָּׁה--הֲרֵי הֶן כְּזָרִים; וְאַפִלּוּ תְּאוֹמִים וְנֻלְּדוּ בִּקְדֻשָּׁה, אֵין בֵּינֵיהֶן אַחְוָה--עַד שֶׁתִּהְיֶה הוֹרָתָן וְלִידָתָן בִּקְדֻשָּׁה.

מִי שֶׁהָיוּ לוֹ נָשִׁים רַבּוֹת, וּמֵת--בִּיאָתָהּ אוֹ חֲלִיצָתָהּ שֶׁלְּאַחַת מֵהֶן, פּוֹטֶרֶת אֶת הַשְּׁאָר; וְאֵינוּ מְיַבֵּם לִשְׁתַּיִם, שֶׁנֶּאֱמָר "אֲשֶׁר לֹא-יִבְנֶה אֶת-בֵּית אָחִיו" --בַּיִת אֶחָד הוּא בּוֹנֶה, וְאֵינוּ בּוֹנֶה שְׁנֵי בָּתִּים.
וְכֵן אִם הָיוּ לוֹ אַחִים רַבִּים--אֶחָד מֵהֶן חוֹלֵץ אוֹ מְיַבֵּם לְאַחַת מִן הַיְּבָמוֹת, וְיֻתְּרוּ שְׁאָר הַצָּרוֹת.

הָיוּ בִּיבָמוֹת אֵלּוּ כְּשֵׁרוֹת לַכְּהֻנָּה, וּפְסוּלוֹת--אִם הָיָה מְיַבֵּם--מְיַבֵּם לְאֵיזוֹ שֶׁיִּרְצֶה; וְאִם הָיָה חוֹלֵץ--יַחְלֹץ לַפְּסוּלָה, כְּדֵי שֶׁלֹּא יִפְסֹל אֶת הַכְּשֵׁרָה לַכְּהֻנָּה בַּחֲלִיצָה.
מֵתוּ לוֹ אַחִין רַבִּים, וְנָפְלוּ נְשׁוֹתֵיהֶן לְפָנָיו--אִם אִפְשָׁר לוֹ לְיַבַּם אֶת כֻּלָּן, מְיַבֵּם; וְאִם לָאו, חוֹלֵץ לְכֻלָּן, אוֹ חוֹלֵץ לְמִי שֶׁיִּרְצֶה מֵהֶן וּמְיַבֵּם לְמִי שֶׁיִּרְצֶה, אַחַת מִכָּל בַּיִת וּבַיִת.

 הַכּוֹנֵס אֶת יְבִמְתּוֹ--נֶאְסְרוּ צָרוֹתֶיהָ עָלָיו, וְעַל שְׁאָר הָאַחִין.
וְאִם בָּא הוּא אוֹ אֶחָד מֵאֶחָיו עַל צָרָתָהּ, הֲרֵי זֶה עוֹבֵר בַּעֲשֵׂה--שֶׁנֶּאֱמָר "יְבָמָהּ יָבֹא עָלֶיהָ" , לֹא עָלֶיהָ וְעַל צָרָתָהּ; וְלָאו הַבָּא מִכְּלָל עֲשֵׂה, עֲשֵׂה.

וְכֵן הַחוֹלֵץ לִיבִמְתּוֹ--נֶאְסְרָה הַחֲלוּצָה הִיא וְכָל צָרוֹתֶיהָ, עַל הַחוֹלֵץ וְעַל שְׁאָר הָאַחִין.
וְכֻלָּן אֲסוּרוֹת עֲלֵיהֶן מִדִּבְרֵי סוֹפְרִים, כַּשְּׁנִיּוֹת, שֶׁמֵּאַחַר שֶׁמֵּת אָחִיו בְּלֹא וֶלֶד, נִסְתַּלַּק אִסּוּר עֶרְוָה מֵעַל כָּל נָשָׁיו; לְפִיכָּךְ תּוֹפְסִין בָּהֶן הַקִּדּוּשִׁין, כַּשְּׁנִיּוֹת.

הַחוֹלֵץ לִיבִמְתּוֹ--כְּשֵׁם שְׁהִיא אֲסוּרָה עָלָיו, כָּךְ קְרוֹבוֹתֶיהָ, כְּגוֹן אִמָּהּ וּבִתָּהּ; וְכֵן הִיא אֲסוּרָה לִבְנוֹ, וּלְאָחִיו.
וְאַפִלּוּ שְׁנִיּוֹת שֶׁלָּהּ אֲסוּרוֹת, כְּגוֹן בַּת בַּת בִּתָּהּ; וְכֵן הִיא אֲסוּרָה לְבֶן בֶּן בְּנוֹ.
כְּלָלוֹ שֶׁלַּדָּבָר, הֲרֵי הִיא כְּאִשְׁתּוֹ שֶׁגֵּרְשָׁהּ.
וְכֵן אִם מֵתָה יְבִמְתּוֹ וַעֲדַיִן הִיא זְקוּקָה לוֹ--אָסוּר בִּקְרוֹבוֹתֶיהָ, כְּאִלּוּ הָיְתָה אִשְׁתּוֹ וּמֵתָה תַּחְתָּיו.
וְכָל הָאִסּוּרִין הָאֵלּוּ, מִדִּבְרֵיהֶן.
וּמֻתָּר אָדָם לִשָּׂא אֲחוֹת צָרַת חֲלוּצָתוֹ, וּשְׁאָר קְרוֹבוֹתֶיהָ.

אָסוּר לַיָּבָם לִשָּׂא קְרוֹבַת זְקוּקָתוֹ, כְּגוֹן אִמָּהּ אוֹ בִּתָּהּ, עַד שֶׁיְּיַבַּם אֶחָד מֵאֶחָיו לָהּ, אוֹ יַחְלֹץ וְתָסוּר זִיקָתוֹ מֵעָלֶיהָ; וַיִּשָּׂא אִמָּהּ אוֹ בִּתָּהּ אוֹ שְׁאָר קְרוֹבוֹתֶיהָ, אַף עַל פִּי שְׁהֶן כֻּלָּן אֲסוּרוֹת עַל אָחִיו שֶׁחָלַץ אוֹ יִבַּם, כְּמוֹ שֶׁבֵּאַרְנוּ.

הַכּוֹנֵס יְבִמְתּוֹ, וְגֵרְשָׁהּ--אִם רָצָה לְהַחְזִיר, יַחְזִיר: מִפְּנֵי שְׁהִיא אִשְׁתּוֹ לְכָל דָּבָר, וְלֹא נִשְׁאָר עָלֶיהָ שֵׁם אִסּוּר מִפְּנֵי אָחִיו כְּלָל--לֹא מִדִּבְרֵי תּוֹרָה, וְלֹא מִדִּבְרֵי סוֹפְרִים.

כְּבָר בֵּאַרְנוּ בְּהִלְכּוֹת אִישׁוּת שֶׁבֶּן תֵּשַׁע שָׁנִים וְיוֹם אֶחָד, בִּיאָתוֹ בִּיאָה; וְדָבָר זֶה, הֲלָכָה מִפִּי הַקַּבָּלָה.
לְפִיכָּךְ יָבָם קָטָן שֶׁרָצָה לְיַבַּם אֵשֶׁת אָחִיו--אִם הָיָה בֶּן תֵּשַׁע שָׁנִים וְיוֹם אֶחָד, מְיַבֵּם, אֲבָל אֵינוּ חוֹלֵץ עַד שֶׁיַּגְדִּיל וְיִבָּדֵק, שֶׁהֲרֵי "אִישׁ" כָּתוּב בַּפָּרָשָׁה לְעִנְיַן חֲלִיצָה; וְאִם הָיָה פָּחוּת מִזֶּה, אֵין בִּיאָתוֹ בִּיאָה.
וּבִיאַת בֶּן תֵּשַׁע, אֵינָהּ קוֹנָה קִנְיָן גָּמוּר; לְפִיכָּךְ אֵין יְבִמְתּוֹ נִתֶּרֶת לְזָר, עַד שֶׁיָּבוֹא עָלֶיהָ אַחַר שֶׁיַּגְדִּיל, אוֹ עַד שֶׁתַּחְלֹץ, כְּמוֹ שֶׁיִּתְבָּאַר.

וְכֵן הַיְּבָמָה הַקְּטַנָּה--אִם רָצָה הַיָּבָם לְיַבַּם אוֹתָהּ, מְיַבֵּם; אֲבָל אֵינָהּ חוֹלֶצֶת, עַד שֶׁתַּגְדִּיל וְתִבָּדֵק; וְאַפִלּוּ נִבְעֲלָה אַחַר שְׁתֵּים עֶשְׂרֵה שָׁנָה, אֵינָהּ חוֹלֶצֶת, עַד שֶׁתִּבָּדֵק, וְיִמָּצְאוּ בָּהּ הַסִּימָנִין.
כְּשֵׁם שְׁאֵין הַיָּבָם חוֹלֵץ, עַד שֶׁיֵּעָשֶׂה אִישׁ--כָּךְ הַיְּבָמָה, לֹא תַחְלֹץ עַד שֶׁתֵּעָשֶׂה אִשָּׁה גְּדוֹלָה; וְיָבָם קָטָן שֶׁבָּא עַל יְבָמָה קְטַנָּה, יִגְדְּלוּ זֶה עִם זֶה.

 הַיְּבָמָה לֹא תִתְיַבַּם וְלֹא תַחְלֹץ, עַד שֶׁתַּמְתִּין תִּשְׁעִים יוֹם, חוּץ מִיּוֹם הַמִּיתָה, וּמִיּוֹם הַיִּבּוּם אוֹ יוֹם הַחֲלִיצָה--כִּשְׁאָר כָּל הַנָּשִׁים.
וּמִפְּנֵי מַה לֹא תַחְלֹץ בְּתוֹךְ תִּשְׁעִים יוֹם--מִפְּנֵי שְׁאֵינָהּ רְאוּיָה לְיִבּוּם, וְנֶאֱמָר "וְאִם-לֹא יַחְפֹּץ הָאִישׁ ..." "וְחָלְצָה נַעֲלוֹ ..." : בְּעֵת שְׁהִיא עוֹלָה לְיִבּוּם, עוֹלָה לַחֲלִיצָה; וְכָל זְמָן שְׁאֵינָהּ עוֹלָה לְיִבּוּם, אֵינָהּ עוֹלָה לַחֲלִיצָה.
וְאִם יִבַּם אוֹתָהּ אוֹ חָלַץ בְּתוֹךְ הַשְּׁלוֹשָׁה חֳדָשִׁים--הוֹאִיל וְאֵינָהּ מְעֻבֶּרֶת--הֲרֵי זוֹ נִפְטְרָה, וְאֵינָהּ צְרִיכָה כְּלוּם.

 הַחוֹלֵץ לִיבִמְתּוֹ, וְנִמְצֵאת מְעֻבֶּרֶת וְיָלְדָה--אִם הָיָה וֶלֶד שֶׁלְּקַיָּמָה, הֲרֵי זוֹ כְּמִי שֶׁלֹּא נֶחְלְצָה לוֹ מֵעוֹלָם; וּמֻתֶּרֶת לַכְּהֻנָּה, וּמֻתָּר בִּקְרוֹבוֹתֶיהָ.
וְאִם הִפִּילָה, אוֹ שֶׁלֹּא שָׁהָה שְׁלוֹשִׁים יוֹם אַחַר שֶׁנֻּלַּד--חוֹזֵר וְחוֹלֵץ לָהּ, הוּא אוֹ אֶחָד מֵאֶחָיו: שֶׁחֲלִיצַת הַמְּעֻבֶּרֶת, אֵינָהּ חֲלִיצָה; וּבִיאַת הַמְּעֻבֶּרֶת, אֵינָהּ יִבּוּם.
לְפִיכָּךְ הַכּוֹנֵס אוֹ הַחוֹלֵץ לִיבִמְתּוֹ הַמְּעֻבֶּרֶת--לֹא תִנָּשֵׂא צָרָתָהּ, עַד שֶׁתֵּלֵד זוֹ, שְׁאֵין הַוֶּלֶד מַתִּיר, עַד שֶׁיֵּצֵא לְאַוֵּיר הָעוֹלָם.

 הַכּוֹנֵס אֶת יְבִמְתּוֹ, וְנִמְצֵאת מְעֻבֶּרֶת--מַפְרִישִׁין אוֹתָן, וּמַמְתִּינִין לָהּ: אִם הִפִּילָה, יַחְזֹר וִיקַיַּם; וְאִם יָלְדָה, אַפִלּוּ מֵת בְּיוֹם שֶׁנֻּלַּד--הֲרֵי זֶה מוֹצִיאָהּ בְּגֶט וְחוֹלֵץ לָהּ, וְאַחַר כָּךְ תִּהְיֶה מֻתֶּרֶת לַאֲחֵרִים.
וְאִם נִתְקַיַּם הַוֶּלֶד שְׁלוֹשִׁים יוֹם אַחַר שֶׁנֻּלַּד, הֲרֵי זֶה וֶלֶד שֶׁלְּקַיָּמָה; וְאֵינָהּ צְרִיכָה מִמֶּנּוּ גֶּט, מִפְּנֵי שְׁהִיא עֶרְוָה עָלָיו.

 יָלְדָה לְאַחַר שִׁשָּׁה חֳדָשִׁים מִשֶּׁנִּתְיַבְּמָה, וֶלֶד שֶׁלְּקַיָּמָה--הֲרֵי הַוֶּלֶד סְפֵק אִם בֶּן תִּשְׁעָה לָרִאשׁוֹן, אִם בֶּן שִׁבְעָה לָאַחֲרוֹן; לְפִיכָּךְ יוֹצִיא בְּגֶט, וְהַוֶּלֶד כָּשֵׁר.
וְאִם בָּא עָלֶיהָ אַחַר שֶׁיָּלְדָה, הַבָּנִים שֶׁיָּבוֹאוּ אַחֲרָיו סְפֵק מַמְזְרִים.

הִלְכּוֹת יִבּוּם וַחֲלִיצָה פֵּרֶק ב 
מִדִּבְרֵי סוֹפְרִים, שֶׁלֹּא יָבוֹא הַיָּבָם עַל יְבִמְתּוֹ, עַד שֶׁיְּקַדַּשׁ אוֹתָהּ בִּפְנֵי שְׁנֵי עֵדִים בִּפְרוּטָה, אוֹ בְּשׁוֹוֶה פְּרוּטָה; וְזֶה הוּא הַנִּקְרָא מַאֲמָר.
וְאֵין הַמַּאֲמָר קוֹנֶה בַּיְּבָמָה קִנְיָן גָּמוּר, כְּמוֹ שֶׁיִּתְבָּאַר; וְהָעוֹשֶׂה מַאֲמָר בִּיבִמְתּוֹ שֶׁלֹּא מִדַּעְתָּהּ--לֹא עָשָׂה כְּלוּם, שְׁאֵין הָאִשָּׁה מִתְקַדֶּשֶׁת אֵלָא לִרְצוֹנָהּ.
וּקְטַנָּה מִן הָאֵרוּסִין, אֵין עוֹשִׂין בָּהּ מַאֲמָר אֵלָא מִדַּעַת אָבִיהָ.

וּכְשֵׁם שְׁהוּא מְקַדֵּשׁ אֶת יְבִמְתּוֹ, כָּךְ הוּא מְבָרֵךְ בִּרְכַת נִשּׂוּאִין בַּעֲשָׂרָה; וְכוֹתֵב כְּתֻבָּה, כְּדִין כָּל נוֹשֵׂא אִשָּׁה.
וְאִם בָּא עַל יְבִמְתּוֹ, וְלֹא עָשָׂה מַאֲמָר--קָנָה קִנְיָן גָּמוּר, וְאֵינוּ צָרִיךְ לַחְזֹר וּלְקַדַּשׁ אַחַר הַבְּעִילָה; וּמַכִּין אוֹתוֹ מַכַּת מַרְדּוּת, וְכוֹתֵב לָהּ כְּתֻבָּה.

הַבָּא עַל יְבִמְתּוֹ--בֵּין בְּשׁוֹגֵג בֵּין בְּמֵזִיד, בֵּין בְּאֹנֶס בֵּין בְּרָצוֹן, בֵּין שֶׁהָיָה הוּא מֵזִיד וְהִיא שׁוֹגֶגֶת אוֹ אֲנוּסָה, בֵּין שֶׁהָיְתָה הִיא מְזִידָה וְהוּא שׁוֹגֵג אוֹ אָנוּס, בֵּין שֶׁהָיְתָה יְשֵׁנָה בֵּין שֶׁהָיְתָה עֵרָה, בֵּין שֶׁבָּא עָלֶיהָ כְּדַרְכָּהּ בֵּין שֶׁלֹּא כְּדַרְכָּהּ, אֶחָד הַמַּעֲרֶה וְאֶחָד הַגּוֹמֵר--קָנָה.

בַּמֶּה דְּבָרִים אֲמוּרִים, שֶׁנִּתְכַּוַּן לִבְעֹל; אֲבָל אִם נָפַל וְנִתְקַע בָּהּ, אוֹ שֶׁבָּא עָלֶיהָ שִׁכּוֹר שְׁאֵינוּ מַכִּיר כְּלוּם, אוֹ יָשֵׁן--לֹא קָנָה.
נִתְכַּוַּן לְהַטִּיחַ בַּכּוֹתָל, וְהִטִּיחַ בִּיבִמְתּוֹ--לֹא קָנָה; לְהַטִּיחַ בַּבְּהֵמָה, וְהִטִּיחַ בִּיבִמְתּוֹ--קָנָה, שֶׁהֲרֵי נִתְכַּוַּן לְשֵׁם בְּעִילָה מִכָּל מָקוֹם.

יְבָמָה שֶׁנִּתְיַבְּמָה, וְאָמְרָה בְּתוֹךְ שְׁלוֹשִׁים יוֹם, לֹא נִבְעַלְתִּי--וְאַף עַל פִּי שְׁהוּא אוֹמֵר, בָּעַלְתִּי--כּוֹפִין אוֹתוֹ שֶׁיַּחְלֹץ לָהּ, הוֹאִיל וְקָדַם וְגֵרְשָׁהּ בְּגֶט; וְאִם עֲדַיִן לֹא גֵרַשׁ, כּוֹפִין אוֹתוֹ שֶׁיִּבְעֹל, אוֹ יַחְלֹץ וְיוֹצִיא בְּגֶט.

גֵּרְשָׁהּ לְאַחַר שְׁלוֹשִׁים יוֹם, וְהִיא אוֹמֶרֶת, לֹא נִבְעַלְתִּי--מְבַקְּשִׁים מִמֶּנּוּ שֶׁיַּחְלֹץ לָהּ; וְאִם הָיָה מוֹדֶה שֶׁלֹּא בָעַל, כּוֹפִין אוֹתוֹ לַחְלֹץ.
הִיא אוֹמֶרֶת, נִבְעַלְתִּי, וְהוּא אוֹמֵר, לֹא בָעַלְתִּי--אֵינָהּ צְרִיכָה חֲלִיצָה: שְׁאֵין זֶה נֶאֱמָן לְאָסְרָהּ עַל כָּל אָדָם, אַחַר שֶׁכְּנָסָהּ.

 מִי שֶׁמֵּת וְהִנִּיחַ אַחִים רַבִּים--מִצְוָה עַל הַגָּדוֹל לְיַבַּם אוֹ לַחְלֹץ, שֶׁנֶּאֱמָר "וְהָיָה, הַבְּכוֹר אֲשֶׁר תֵּלֵד ..." : מִפִּי הַשְּׁמוּעָה לָמְדוּ שְׁאֵינוּ מְדַבֵּר אֵלָא בַּבְּכוֹר שֶׁלָּאַחִין, כְּלוֹמַר גְּדוֹל הָאַחִין יָקוּם עַל שֵׁם אָחִיו הַמֵּת; וְזֶה שֶׁנֶּאֱמָר "אֲשֶׁר תֵּלֵד"--מַשְׁמָעוֹ אֲשֶׁר יָלְדָה הָאֵם, עִם מַשְׁמָע אֲשֶׁר תֵּלֵד הַיְּבָמָה.

 לֹא רָצָה הַגָּדוֹל לְיַבַּם, מְחַזְּרִין עַל כָּל הָאַחִין; לֹא רָצוּ--חוֹזְרִין אֵצֶל הַגָּדוֹל וְאוֹמְרִין לוֹ, עָלֶיךָ מִצְוָה, אוֹ חֲלֹץ אוֹ יַבַּם.
וְאֵין כּוֹפִין אֶת הַיָּבָם לְיַבַּם, אֲבָל כּוֹפִין אוֹתוֹ לַחְלֹץ.

 אָמַר הַגָּדוֹל, הַמְּתִּינוּ עַד שֶׁיַּגְדִּיל הַקָּטָן, אוֹ עַד שֶׁיָּבוֹא הַהוֹלֵךְ, אוֹ עַד שֶׁיַּבְרִיא הַחֵרֵשׁ, וְנִמְלָכִין בּוֹ, וְאִם לֹא יִרְצֶה, אֲנִי אֲיַבַּם אוֹ אֶחְלֹץ--אֵין שׁוֹמְעִין לוֹ; אֵלָא אוֹמְרִין לוֹ, עָלֶיךָ מִצְוָה, אוֹ יַבַּם אוֹ חֲלֹץ.

 וְכֵן אִם הָיָה הַגָּדוֹל בִּמְדִינָה אַחֶרֶת--אֵין אָחִיו הַקָּטָן יָכוֹל לוֹמַר, עַל אָחִי הַגָּדוֹל הִיא הַמִּצְוָה, הַמְּתִּינוּ לוֹ עַד שֶׁיָּבוֹא; אֵלָא אוֹמְרִין לְזֶה שְׁהוּא כָּאן, יַבַּם אוֹ חֲלֹץ.

 יְבָמָה הָרְאוּיָה לְיִבּוּם שֶׁלֹּא רָצָת לְהִתְיַבַּם--דִּינָהּ כְּדִין מוֹרֶדֶת עַל בַּעְלָהּ, וְכוֹפִין אֶת יְבָמָהּ לַחְלֹץ לָהּ; וְתֵצֵא בְּלֹא כְּתֻבָּה.
הִנִּיחַ אָחִיו נָשִׁים רַבּוֹת--כָּל מִי שֶׁתָּבַע הַיָּבָם מֵהֶן לְיִבּוּם וְלֹא רָצָת--הִיא הַמּוֹרֶדֶת, וְחוֹלֵץ לָהּ; וְתֵצֵא בְּלֹא כְּתֻבָּה.
וּשְׁאָר צָרוֹתֶיהָ שֶׁלֹּא נִתְבְּעוּ, נוֹטְלוֹת כְּתֻבָּתָן כִּשְׁאָר הָאַלְמָנוֹת.

 הָיוּ הַיְּבָמִין רַבִּים, וְתָבַע אוֹתָהּ הַגָּדוֹל לְיִבּוּם, וְהִיא אֵינָהּ רוֹצָה בּוֹ, וְרוֹצָה בְּאָחִיו--אֵין שׁוֹמְעִין לָהּ, שֶׁמִּצְוָה בַּגָּדוֹל.
אָמַר הַגָּדוֹל, אֵינִי רוֹצֶה לֹא לַחְלֹץ וְלֹא לְיַבַּם, הֲרֵי אַחַי לְפָנַיִךְ, וְתָבַע אוֹתָהּ אֶחָד מִן הָאַחִין לְיִבּוּם, וְהִיא אֵינָהּ רוֹצָה בּוֹ, וְרָצָת בְּאָח אַחֵר, וְהוּא רוֹצֶה בָּהּ--אֵין זוֹ מוֹרֶדֶת: מֵאַחַר שֶׁנִּסְתַּלַּק הַגָּדוֹל שֶׁמִּצְוָה בּוֹ, הֲרֵי כֻּלָּן רְאוּיִין; וְהוֹאִיל וְהִיא רוֹצָה בְּאֶחָד מֵהֶן, וְהוּא רוֹצֶה בָּהּ--הֲרֵי זוֹ לֹא מָרְדָה.

וְלֹא עוֹד, אֵלָא אִם הָיָה אֶחָד מֵהֶן בִּמְדִינָה אַחֶרֶת, וְאָמְרָה, הֲרֵינִי מַמְתֶּנֶת עַד שֶׁיָּבוֹא וִייַבַּם אוֹתִי, אֲבָל זֶה אֵינִי רוֹצָה בּוֹ--אֵין זוֹ מוֹרֶדֶת.
וְאוֹמְרִין לְזֶה שְׁאֵינוּ הַגָּדוֹל שֶׁתּוֹבֵעַ אוֹתָהּ, אִם תִּרְצֶה לַחְלֹץ לָהּ וְלִתֵּן לָהּ כְּתֻבָּתָהּ, חֲלֹץ; וְאִם לָאו, הֲרֵי רָצָת שֶׁתֵּשֵׁב עַד שֶׁיָּבוֹא אָחִיךָ--הוֹאִיל וְאֵין לָךְ דִּין קְדִימָה עָלָיו.

 בָּא זֶה שֶׁתָּלְתָה בּוֹ, וְלֹא רָצָה בָּהּ--חוֹזְרִין אֵצֶל זֶה שֶׁתָּבַע אוֹתָהּ לְיִבּוּם, וְהִיא אֵינָהּ רוֹצָה בּוֹ.
וְאוֹמְרִין לָהּ, אֵין כָּאן מִי שֶׁרוֹצֶה לְיַבַּם אֵלָא זֶה, וּמִצְוַת יִבּוּם קוֹדֶמֶת--אוֹ תִּתְיַבַּם לוֹ, אוֹ תֵּצֵא בְּלֹא כְּתֻבָּה כְּדִין כָּל מוֹרֶדֶת.

 כָּל יְבָמָה שֶׁאָמַרְנוּ שֶׁדִּינָהּ שֶׁתַּחְלֹץ וְלֹא תִתְיַבַּם--הֲרֵי זוֹ נוֹטֶלֶת כְּתֻבָּתָהּ, אִם יֵשׁ לָהּ כְּתֻבָּה, כִּשְׁאָר כָּל הָאַלְמָנוֹת.
וְכֵן אִם הָיָה יְבָמָהּ מֻכֵּה שְׁחִין, אוֹ שֶׁיֵּשׁ בּוֹ שְׁאָר מוּמֵי אֲנָשִׁים--חוֹלֵץ לָהּ, וְנוֹטֶלֶת כְּתֻבָּתָהּ.
נֻלְּדוּ בָּהּ מוּמִין, כִּשְׁהִיא שׁוֹמֶרֶת יָבָם--נִסְתַּחֲפָה שָׂדֵהוּ: וְאִם לֹא רָצָה לְיַבַּם, יַחְלֹץ וְיִתֵּן כְּתֻבָּה.

 יְבָמָה שֶׁנָּדְרָה הֲנָיָה מִיְּבָמָהּ בְּחַיֵּי בַּעְלָהּ, אוֹ שֶׁנָּדְרָה הֲנָיָה מִכָּל הַיְּהוּדִיִּים--כּוֹפִין אוֹתוֹ שֶׁיַּחְלֹץ לָהּ, וְתִטֹּל כְּתֻבָּתָהּ.
וְאִם נָדְרָה לְאַחַר מִיתַת בַּעְלַהּ, מְבַקְּשִׁין מִמֶּנּוּ שֶׁיַּחְלֹץ לָהּ; וְאִם לֹא רָצָה, הֲרֵי זוֹ מוֹרֶדֶת.
וְכֵן אִם נִתְכַּוְּנָה בְּנִדְרָהּ, אַפִלּוּ בְּחַיֵּי בַּעְלָהּ, כְּדֵי שֶׁלֹּא יְיַבַּם אוֹתָהּ--אֵין כּוֹפִין אוֹתוֹ לַחְלֹץ, אֵלָא אִם כֵּן מָרְדָה וְתֵצֵא בְּלֹא כְּתֻבָּה.

 יְבָמָה שֶׁתְּבָעָהּ הַיָּבָם לַחֲלִיצָה, וְהִיא אוֹמֶרֶת, אֵינִי חוֹלֶצֶת וְלֹא נוֹטֶלֶת כְּתֻבָּה, אֵלָא אֵשֵׁב בְּבֵית בַּעְלִי כִּשְׁאָר הָאַלְמָנוֹת--אֵין שׁוֹמְעִין לָהּ: שֶׁהֲרֵי הִקְנוּ אוֹתָהּ לְזֶה מִן הַשָּׁמַיִם; וְרָצָה מְיַבֵּם, רָצָה חוֹלֵץ וְנוֹתֵן כְּתֻבָּתָהּ.
וְלֹא עוֹד, אֵלָא אַפִלּוּ אָמְרָה, אֲנִי נִזֹּנֶת מִשֶּׁלִּי, וְאֵשֵׁב עֲגֻנָּה כָּל יָמַי--אֵין שׁוֹמְעִין לָהּ: שֶׁהֲרֵי הַיָּבָם אוֹמֵר לָהּ, כָּל זְמָן שֶׁאַתְּ זְקוּקָה בִּי, אֵין נוֹתְנִין לִי אִשָּׁה; וְאַפִלּוּ הָיָה נָשׂוּי, אִפְשָׁר שֶׁיִּשָּׂא אִשָּׁה אַחֶרֶת, אוֹ תִּהְיֶה לוֹ מְרִיבָה בְּתוֹךְ בֵּיתוֹ, מִפְּנֵי הַיְּבָמָה.

 יְבָמָה שֶׁלֹּא הָיָה לָהּ עַל בַּעְלָהּ כְּתֻבָּה, מִפְּנֵי שֶׁהָיְתָה אֲסוּרָה עָלָיו, וַהֲרֵי הִיא מֻתֶּרֶת לַיָּבָם, כְּמוֹ שֶׁיִּתְבָּאַר--אִם רָצָה הַיָּבָם לְיַבַּם, מְיַבֵּם; וְאֵין לָהּ עָלָיו כְּתֻבָּה, כְּדֶרֶךְ שֶׁלֹּא הָיָה לָהּ עַל בַּעְלָהּ.
וְדִינָהּ עִם יְבָמָהּ בַּתּוֹסֶפֶת, כְּמוֹ שֶׁהָיָה עִם בַּעְלָהּ; אֲבָל אִם לֹא כָתַב לָהּ בַּעְלָהּ כְּתֻבָּה, אוֹ שֶׁמָּכְרָה לוֹ כְּתֻבָּתָהּ, אוֹ מָחֲלָה אוֹתָהּ--צָרִיךְ הַיָּבָם לִכְתֹּב לָהּ כְּתֻבָּה, כִּשְׁאָר הָאַלְמָנוֹת.

 הַיְּבָמָה--קֹדֶם שֶׁיָּבוֹא עָלֶיהָ יְבָמָהּ, אוֹ קֹדֶם שֶׁיַּחְלֹץ לָהּ--הֲרֵי הִיא אֲסוּרָה לְהִנָּשֵׂא לְזָר, שֶׁנֶּאֱמָר "לֹא-תִהְיֶה אֵשֶׁת-הַמֵּת הַחוּצָה, לְאִישׁ זָר" .
וְאִם נִשֵּׂאת לְאַחֵר, וּבְעָלָהּ--לוֹקֶה הוּא וְהִיא, וּמוֹצִיאָהּ בְּגֶט, וְאַפִלּוּ הָיוּ לָהּ כַּמָּה בָּנִים; וְנֶאְסְרָה עָלָיו, וְעַל יְבָמָהּ.
וִיבָמָהּ חוֹלֵץ לָהּ, וְאַחַר כָּךְ תִּהְיֶה מֻתֶּרֶת לַאֲחֵרִים.

 נִתְקַדְּשָׁה לְאַחֵר, לֹא נֶאְסְרָה עַל יְבָמָהּ; אֵלָא נוֹתֵן לָהּ הַזָּר שֶׁקִּדְּשָׁהּ גֶּט, וִיבָמָהּ מְיַבֵּם אוֹ חוֹלֵץ.
וְאִם הָיָה יְבָמָהּ כּוֹהֵן, שְׁאֵינוּ יָכוֹל לִשָּׂא גְּרוּשָׁה--תֵּצֵא מִן הַזָּר בְּגֶט, כְּדֵי שֶׁלֹּא יִהְיֶה הַחוֹטֶא נִשְׂכָּר; וְיַחְלֹץ לָהּ יְבָמָהּ.

 חָזַר הַזָּר שֶׁגֵּרְשָׁהּ מִן הָאֵרוּסִין, וּנְשָׂאָהּ אַחַר שֶׁחָלַץ לָהּ יְבָמָהּ--אֵין מוֹצִיאִין אוֹתָהּ מִיָּדוֹ.
אֲבָל אִם גֵּרְשָׁהּ מִן הַנִּשּׂוּאִין, וְחָזַר וּנְשָׂאָהּ אַחַר שֶׁחָלְצָה--מוֹצִיאִין אוֹתָהּ מִיָּדוֹ: מִפְּנֵי שְׁהִיא דּוֹמָה לְאֵשֶׁת אִישׁ שֶׁנִּשֵּׂאת, וּבָא בַּעְלָהּ, שְׁהִיא אֲסוּרָה עַל זֶה וְעַל זֶה, כְּמוֹ שֶׁבֵּאַרְנוּ.
וְהַיְּבָמָה שֶׁזִּנָּת, וְהִיא זְקוּקָה--לֹא נֶאְסְרָה עַל יְבָמָהּ; אֵלָא רָצָה חוֹלֵץ, רָצָה מְיַבֵּם.

 כָּל יְבָמָה שְׁהִיא סָפֵק מִדִּבְרֵיהֶם אִם יֵשׁ עָלֶיהָ זִיקַת יָבָם, אוֹ אֵין עָלֶיהָ זִיקַת יָבָם--כְּגוֹן יְבָמָה שֶׁיָּלְדָה וֶלֶד שֶׁלֹּא כָּלוּ לוֹ חֳדָשָׁיו וּמֵת בְּתוֹךְ שְׁלוֹשִׁים יוֹם, שֶׁדִּינָהּ שֶׁתַּחְלֹץ מִסָּפֵק מִדִּבְרֵיהֶם כְּמוֹ שֶׁבֵּאַרְנוּ--אִם הָלְכָה וְנִתְקַדְּשָׁה לְאַחֵר קֹדֶם חֲלִיצָה, חוֹלֵץ לָהּ יְבָמָהּ וְתֵשֵׁב עִם בַּעְלָהּ; וְאִם נִתְקַדְּשָׁה לְכוֹהֵן שְׁהוּא אָסוּר בַּחֲלוּצָה, אֵינוּ חוֹלֵץ לָהּ, שְׁאֵין אוֹסְרִין עַל זֶה אִשְׁתּוֹ, מִסָּפֵק דִּבְרֵיהֶם.
גֵּרְשָׁהּ הַכּוֹהֵן, אוֹ מֵת--הֲרֵי זוֹ חוֹלֶצֶת, וְאַחַר כָּךְ תִּנָּשֵׂא לַאֲחֵרִים לְכַתְּחִלָּה.

הִלְכּוֹת יִבּוּם וַחֲלִיצָה פֵּרֶק ג 
הָאוֹמֵר זֶה בְּנִי, אוֹ שֶׁאָמַר יֵשׁ לִי בָּנִים--הֲרֵי זֶה נֶאֱמָן; וּפוֹטֵר אֶת אִשְׁתּוֹ מִן הַחֲלִיצָה, וּמִן הַיִּבּוּם.
אָמַר זֶה אָחִי, אוֹ שֶׁאָמַר יֵשׁ לִי אַחִין--אֵינוּ נֶאֱמָן לֶאֱסֹר אִשְׁתּוֹ, וּלְהַנִּיחָהּ זְקוּקָה לַיָּבָם: שֶׁהֲרֵי זֶה מִתְכַּוֵּן לְאָסְרָהּ, לְאַחַר מוֹתוֹ.

 הָיָה מֻחְזָק שֶׁיֵּשׁ לוֹ אַחִין, וְאָמַר בְּשָׁעַת מִיתָתוֹ, אֵין לִי אַחִין--אֵינוּ נֶאֱמָן; וְכֵן אִם אָמַר עַל מִי שֶׁהֻחְזַק אָחִיו, אֵין זֶה אָחִי--אֵינוּ נֶאֱמָן.
לֹא הָיָה מֻחְזָק בְּאַחִין, וְיָצָא עָלֶיהָ קוֹל שֶׁיֵּשׁ שָׁם עֵדִים שֶׁיָּעִידוּ שֶׁיֵּשׁ לְבַעְלָהּ אַחִין, וְהָעֵדִים בִּמְדִינָה אַחֶרֶת--אַפִלּוּ אָמַר הוּא בְּשָׁעַת מִיתָתוֹ, אֵין לִי אָח--הֲרֵי זוֹ חוֹשֶׁשֶׁת, וְתַמְתִּין עַד שֶׁיָּבוֹאוּ הָעֵדִים שֶׁאָמְרוּ וְיִשָּׁאֲלוּ.

 מִי שֶׁזִּנָּה עִם אִשָּׁה, בֵּין פְּנוּיָה בֵּין אֵשֶׁת אִישׁ, וְנִתְעַבְּרָה, וְאָמַר, זֶה הָעֹבֶר מִמֶּנִּי הוּא, וְאַפִלּוּ הִיא מוֹדָה לוֹ--אַף עַל פִּי שְׁהוּא בְּנוֹ לְעִנְיַן יְרֻשָּׁה--הֲרֵי זֶה סָפֵק לְעִנְיַן יִבּוּם: כְּשֵׁם שֶׁזִּנָּת עִמּוֹ, כָּךְ זִנָּת עִם אַחֵר, וּמֵאַיִן יִוָּדַע הַדָּבָר שֶׁזֶּה בְּנוֹ וַדַּאי, וַהֲרֵי אֵין לוֹ חֲזָקָה; אֵלָא לְעוֹלָם סָפֵק הוּא, וּלְהַחְמִיר דָּנִין בּוֹ--וְחוֹלֶצֶת, וְלֹא מִתְיַבֶּמֶת.

 נֶאֱמָן עֵד אֶחָד לְהָעִיד לִיבָמָה שֶׁמֵּת בַּעְלָהּ, וּמִתְיַבֶּמֶת עַל פִּיו; אוֹ שֶׁמֵּת יְבָמָהּ, אוֹ שֶׁנִּתַּן לְבַעְלָהּ בֵּן לְהַתִּירָהּ לְזָר.
וְאַפִלּוּ עֶבֶד, אוֹ אִשָּׁה, אוֹ גּוֹי מֵסִיחַ לְפִי תֻּמּוֹ--מֵעִיד בְּמִיתַת הַיָּבָם, כְּמוֹ שֶׁמֵּעִיד לְאֵשֶׁת אִישׁ לְהַתִּירָהּ, כְּמוֹ שֶׁבֵּאַרְנוּ בְּהִלְכּוֹת גֵּרוּשִׁין.
וְחָמֵשׁ הַנָּשִׁים שְׁאֵין מְעִידוֹת זוֹ לְזוֹ שֶׁמֵּת בַּעְלָהּ, כָּךְ אֵין מְעִידִין לָהּ שֶׁמֵּת יְבָמָהּ; וְדִין עֵדוּת זוֹ, כְּדִין אוֹתָהּ עֵדוּת, לְעִנְיַן עֵדִים שֶׁמַּכְחִישִׁין זֶה אֶת זֶה בְּמִיתַת הַיָּבָם, וּלְכָל דָּבָר.

 שְׁתֵּי יְבָמוֹת שֶׁבָּאוּ מִמְּדִינַת הַיָּם, זוֹ אוֹמֶרֶת מֵת בַּעְלִי, וְזוֹ אוֹמֶרֶת מֵת בַּעְלִי--זוֹ אֲסוּרָה מִפְּנֵי בַּעְלָהּ שֶׁלְּזוֹ, וְזוֹ אֲסוּרָה מִפְּנֵי בַּעְלָהּ שֶׁלְּזוֹ: שְׁאֵין יְבִמְתָּהּ נֶאֱמֶנֶת לְהָעִיד לָהּ שֶׁמֵּת יְבָמָהּ, כְּמוֹ שֶׁאָמַרְנוּ.

 הָיָה לְאַחַת מֵהֶן עֵד שֶׁמֵּת בַּעְלָהּ--זוֹ שֶׁיֵּשׁ לָהּ הָעֵד, עוֹמֶדֶת בְּאִסּוּרָהּ: שְׁאֵינָהּ אֲסוּרָה מִפְּנֵי בַּעְלָהּ, אֵלָא מִפְּנֵי יְבָמָהּ.
וְזוֹ שְׁאֵין לָהּ עֵד, מֻתֶּרֶת: שֶׁהֲרֵי הָעֵד הֵעִיד שֶׁמֵּת יְבָמָהּ; וְהִיא נֶאֱמֶנֶת לוֹמַר, מֵת בַּעְלִי.

 לְזוֹ בָּנִים, וּלְזוֹ אֵין בָּנִים--זוֹ שֶׁיֵּשׁ לָהּ בָּנִים, מֻתֶּרֶת; וְזוֹ שְׁאֵין לָהּ בָּנִים, אֲסוּרָה.

הָיָה לָהֶן יָבָם אַחַר כֵּן, הֲרֵי זֶה מְיַבֵּם לִשְׁתֵּיהֶן.
מֵת זֶה הַיָּבָם שֶׁיִּבַּם אוֹתָן--אֲסוּרוֹת לְהִנָּשֵׂא לְזָר, כְּשֶׁהָיוּ בַּתְּחִלָּה.
נִתְיַבְּמוּ וְנִתְגָּרְשׁוּ, הֲרֵי אֵלּוּ מֻתָּרוֹת לְזָר.

 אַף עַל פִּי שֶׁהָאִשָּׁה נֶאֱמֶנֶת לוֹמַר, מֵת בַּעְלִי, וְתִנָּשֵׂא אוֹ תִּתְיַבַּם--אֵין הַיְּבָמָה נֶאֱמֶנֶת לוֹמַר, מֵת יְבָמִי, שֶׁתִּנָּשֵׂא לְזָר: הוֹאִיל וְהוּא אִסּוּר לָאו, שֶׁמֶּא יִהְיֶה קַל בְּעֵינֶיהָ.
וְכֵן אֵין הַיָּבָם נֶאֱמָן לוֹמַר, מֵת אָחִי, שֶׁיְּיַבַּם אֶת אִשְׁתּוֹ--שֶׁמֶּא עֵינָיו נָתַן בָּהּ.
וְאֵין הָאִשָּׁה נֶאֱמֶנֶת לוֹמַר, מֵתָה אֲחוֹתִי, שֶׁתִּכָּנֵס לְבֵיתָהּ, וְאֵין הָאִישׁ נֶאֱמָן לוֹמַר, מֵתָה אִשְׁתִּי, שֶׁיִּשָּׂא אֶת אֲחוֹתָהּ--עַד שֶׁיָּעִידוּ שְׁנֵי עֵדִים שֶׁמֵּתָה אֲחוֹתָהּ, וְאַחַר כָּךְ תִּכָּנֵס לְבֵיתָהּ: שֶׁלֹּא הֶאֱמִינוּ עֵד אֶחָד, אֵלָא מִשּׁוֹם הַתָּרַת עֲגֻנָּה כְּמוֹ שֶׁבֵּאַרְנוּ.

 לְפִיכָּךְ הָאִשָּׁה שֶׁהָלְכָה הִיא וּבַעְלָהּ וִיבָמָהּ לִמְדִינַת הַיָּם, וּבָאָה וְאָמְרָה, מֵת בַּעְלִי וְאַחַר כָּךְ מֵת יְבָמִי, אוֹ שֶׁאָמְרָה מֵת יְבָמִי וְאַחַר כָּךְ מֵת בַּעְלִי--הֲרֵי זוֹ אֵינָהּ נֶאֱמֶנֶת.
אֲבָל אִם הָלְכָה הִיא וּבַעְלָהּ בִּלְבָד, וּבָאָה וְאָמְרָה, נִתַּן לִי יָבָם בִּמְדִינַת הַיָּם וּמֵת--בֵּין שֶׁאָמְרָה מֵת הַיָּבָם וְאַחַר כָּךְ מֵת בַּעְלִי, בֵּין שֶׁאָמְרָה מֵת בַּעְלִי וְאַחַר כָּךְ מֵת הַיָּבָם שֶׁנִּתַּן לִי--הֲרֵי זוֹ נֶאֱמֶנֶת, שֶׁהַפֶּה שֶׁאָסַר הוּא הַפֶּה שֶׁהִתִּיר.

 הָאִשָּׁה שֶׁהָלְכָה הִיא וּבַעְלָהּ וּבְנָהּ לִמְדִינַת הַיָּם, וּבָאָה וְאָמְרָה, מֵת בַּעְלִי וְאַחַר כָּךְ מֵת בְּנִי--נֶאֱמֶנֶת, שֶׁהֲרֵי הָיְתָה בְּחֶזְקַת הֶתֵּר לְזָר.
אָמְרָה מֵת בְּנִי וְאַחַר כָּךְ מֵת בַּעְלִי--אֵינָהּ נֶאֱמֶנֶת לְהִתְיַבַּם, וְחוֹשְׁשִׁין לִדְבָרֶיהָ; וְחוֹלֶצֶת, וְלֹא מִתְיַבֶּמֶת.

 הָלְכָה הִיא וּבַעְלָהּ בִּלְבָד, וּבָאָה וְאָמְרָה, נִתַּן לִי בֵּן בִּמְדִינַת הַיָּם, וּמֵת וְאַחַר כָּךְ מֵת בַּעְלִי--נֶאֱמֶנֶת וּמִתְיַבֶּמֶת, שֶׁהֲרֵי הָיְתָה בְּחֶזְקַת הֶתֵּר לִיבָמָהּ בְּעֵת שֶׁהָלְכָה.
אָמְרָה, מֵת בַּעְלִי וְאַחַר כָּךְ מֵת הַבֵּן שֶׁנִּתַּן לִי--אֵינָהּ נֶאֱמֶנֶת לִפְטֹר עַצְמָהּ מִן הַיִּבּוּם וּמִן הַחֲלִיצָה, וְחוֹשְׁשִׁין לִדְבָרֶיהָ; וְחוֹלֶצֶת, וְלֹא מִתְיַבֶּמֶת.

 בַּמֶּה דְּבָרִים אֲמוּרִים, בְּשֶׁהָיְתָה פְּסוּלָה לַכְּהֻנָּה מִתְּחִלָּתָהּ, כְּגוֹן שֶׁהָיְתָה גְּרוּשָׁה אוֹ חֲלָלָה, אוֹ שֶׁאָמְרָה בִּמְעָרָה הָיִינוּ כְּשֶׁמֵּתוּ.
אֲבָל אִם אֵין הַדָּבָר כֵּן, אֵינָהּ חוֹלֶצֶת--שֶׁמֶּא תַּחְלֹץ וְיָבוֹאוּ עֵדִים וְיָעִידוּ שֶׁהַדָּבָר כְּמוֹ שֶׁאָמְרָה וְהַבַּעַל מֵת תְּחִלָּה, וְנִמְצֵאת חֲלִיצָה זוֹ אֵינָהּ כְּלוּם; וְתִנָּשֵׂא לְכוֹהֵן, וְיִרְאֶה הָרוֹאֶה אוֹתָהּ שֶׁחָלְצָה וְנִשֵּׂאת לְכוֹהֵן, וִידַמֶּה שֶׁהַחֲלוּצָה מֻתֶּרֶת לַכְּהֻנָּה, וְהוּא אֵינוּ יוֹדֵעַ בָּעֵדִים שֶׁבָּאוּ: לְפִיכָּךְ לֹא תַחְלֹץ, וְלֹא תִתְיַבַּם, אֵלָא תִּשָּׁאֵר בְּחֶזְקַת זְקוּקָה כְּשֶׁיָּצַאת, עַד שֶׁיָּבוֹאוּ עֵדִים.

 וְכֵן אִשָּׁה שֶׁהָלַךְ בַּעְלָהּ וְצָרָתָהּ לִמְדִינַת הַיָּם, וּבָאוּ וְאָמְרוּ לָהּ מֵת בַּעְלִיךְ--הֲרֵי זוֹ לֹא תַחְלֹץ, וְלֹא תִתְיַבַּם לְעוֹלָם, עַד שֶׁיִּוָּדַע אִם יָלְדָה צָרָתָהּ, אוֹ לֹא יָלְדָה.

וְלָמָּה לֹא תַחְלֹץ אַחַר תִּשְׁעָה חֳדָשִׁים מִמִּיתַת הַבַּעַל, וְתִהְיֶה מֻתֶּרֶת לְזָר עַל כָּל פָּנִים--שְׁאִם יָלְדָה צָרָתָהּ, הֲרֵי נִפְטְרָה זוֹ; וְאִם לֹא יָלְדָה, הֲרֵי נֶחְלְצָה: גְּזֵרָה שֶׁמֶּא יִוָּדַע אַחַר הַחֲלִיצָה שֶׁיָּלְדָה צָרָתָהּ וֶלֶד שֶׁלְּקַיָּמָה, וְנִמְצֵאת זוֹ שְׁאֵינָהּ חֲלִיצָה וְתִנָּשֵׂא לְכוֹהֵן אַחַר שֶׁנֶּחְלְצָה, וְיֹאמַר הָרוֹאֶה שֶׁלֹּא יָדַע בָּעֵדִים שֶׁבָּאוּ שֶׁהַחֲלוּצָה מֻתֶּרֶת לְכוֹהֵן, וְיָעִיד שֶׁרָאָה אוֹתָהּ נִשֵּׂאת לַכְּהֻנָּה עַל פִּי בֵּית דִּין.
לְפִיכָּךְ אִם הָיְתָה אֲסוּרָה לַכְּהֻנָּה מִתְּחִלָּתָהּ--הֲרֵי זוֹ חוֹלֶצֶת לְאַחַר תִּשְׁעָה, וְתִנָּשֵׂא לְזָר.

אֲבָל זוֹ הַצָּרָה שֶׁהָיְתָה עִם בַּעְלָהּ כְּשֶׁמֵּת--תַּמְתִּין תִּשְׁעִים יוֹם כִּשְׁאָר הַיְּבָמוֹת, וְתַחְלֹץ אוֹ תִּתְיַבַּם; וְלֹא תָחוּשׁ לְצָרָתָהּ שֶׁבַּמְּדִינָה הָאַחֶרֶת, הוֹאִיל וְלֹא הָיָה בַּעְלָהּ עִמָּהּ בַּמְּדִינָה.

הָאִשָּׁה שֶׁמֵּת בַּעְלָהּ, וְהָיְתָה לָהּ חָמוֹת בִּמְדִינַת הַיָּם--אֵינָהּ חוֹשֶׁשֶׁת שֶׁמֶּא יָלְדָה חֲמוֹתָהּ, וּכְבָר נִתַּן לָהּ יָבָם בִּמְדִינָה אַחֶרֶת: שֶׁלֹּא גָזְרוּ בְּדָבָר זֶה; אֵלָא נַעְמִיד אוֹתָהּ עַל חֶזְקָתָהּ, וַהֲרֵי הִיא מֻתֶּרֶת.
וְהוּא הַדִּין לְאִשָּׁה שֶׁמֵּת בַּעְלָהּ, וְהָיָה לוֹ בֵּן בִּמְדִינָה אַחֶרֶת--הֲרֵי זוֹ מֻתֶּרֶת לְזָר; וְאֵין חוֹשְׁשִׁין שֶׁמֶּא מֵת הַבֵּן, אֵלָא הַעְמֵד אוֹתָהּ עַל חֶזְקָתָהּ.

יָצַאת חֲמוֹתָהּ מְעֻבֶּרֶת--הֲרֵי זוֹ חוֹשֶׁשֶׁת, וְלֹא תִנָּשֵׂא לְזָר עַד שֶׁתֵּדַע מַה הָיָה סוֹף עִבּוּר חֲמוֹתָהּ, שֶׁמֶּא נֻלַּד לָהּ יָבָם, קֹדֶם מִיתַת הַבַּעַל.

הָאִשָּׁה שֶׁהָלַךְ בַּעְלָהּ וּבְנָהּ לִמְדִינַת הַיָּם, וּבָאוּ וְאָמְרוּ לָהּ, מֵת בַּעְלִיךְ וְאַחַר כָּךְ מֵת בְּנֵךְ, וְנִשֵּׂאת, וְאַחַר כָּךְ נוֹדַע שֶׁחִלּוּף הָיוּ הַדְּבָרִים--תֵּצֵא, וְהַוֶּלֶד כָּשֵׁר; אָמְרוּ לָהּ, מֵת בְּנֵךְ וְאַחַר כָּךְ מֵת בַּעְלִיךְ, וְנִתְיַבְּמָה, וְאַחַר כָּךְ נוֹדַע שֶׁחִלּוּף הָיוּ הַדְּבָרִים--תֵּצֵא, וְהַוֶּלֶד שֶׁנֻּלַּד לִפְנֵי הַשְּׁמוּעָה אוֹ לְאַחַר הַשְּׁמוּעָה מַמְזֵר.

הִלְכּוֹת יִבּוּם וַחֲלִיצָה פֵּרֶק ד 
כֵּיצַד מִצְוַת חֲלִיצָה: הַיְּבָמָה הוֹלֶכֶת אַחַר יְבָמָהּ לִמְקוֹם שְׁהוּא שָׁם, וּבָאָה לַדַּיָּנִין, וְהֶן קוֹרְאִין לוֹ, וְנוֹתְנִין לוֹ עֵצָה הַהוֹגֶנֶת לוֹ וְלָהּ.
אִם עֵצָה טוֹבָה לְיַבַּם, יוֹעֲצִין אוֹתוֹ לְיַבַּם; וְאִם עֵצָה טוֹבָה לַחְלֹץ--כְּגוֹן שֶׁהָיְתָה הִיא יַלְדָּה וְהוּא זָקֵן, אוֹ הִיא זְקֵנָה וְהוּא יֶלֶד--יוֹעֲצִין אוֹתוֹ לַחְלֹץ.

וּצְרִיכִין הַדַּיָּנִין לִקְבֹּעַ מְקוֹם שֶׁיֵּשְׁבוּ בּוֹ, וְאַחַר כָּךְ תַּחְלֹץ שָׁם בִּפְנֵיהֶם, שֶׁנֶּאֱמָר "וְעָלְתָה יְבִמְתּוֹ הַשַּׁעְרָה ..." .
לֹא נוֹעֲדוּ וְלֹא קָבְעוּ מָקוֹם, אֵלָא נִקְרְאוּ נִקְרֹה וְנִקְרֵאת הִיא וְהוּא לִפְנֵיהֶן, וְחָלְצוּ--חֲלִיצָתָהּ כְּשֵׁרָה.

וּמְלַמְּדִין אוֹתָהּ וְאֶת הַיָּבָם לִקְרוֹת, עַד שֶׁיִּהְיוּ רְגִילִין; וְתִהְיֶה יְכוּלָה לִקְרוֹת "לֹא אָבָה" בִּנְשִׁימָה אַחַת, וְאַחַר כָּךְ תֹּאמַר "יַבְּמִי" --כְּדֵי שֶׁלֹּא יִהְיֶה מַשְׁמַע דְּבָרֶיהָ, אָבָה יַבְּמִי.
וּמֵאַחַר שֶׁתִּהְיֶה רְגִילָה לִקְרוֹת, אַף עַל פִּי שֶׁלֹּא קָרָאת בִּנְשִׁימָה אַחַת, אֵין מַקְפִּידִין עַל זֶה; אֲבָל אִם אֵינָהּ יְכוּלָה, מַרְגִּילִין אוֹתָהּ עַד שֶׁתֵּדַע.

 וְהַחֲלִיצָה בַּיּוֹם, וְלֹא בַּלָּיְלָה, וּבִפְנֵי שְׁלוֹשָׁה שֶׁיּוֹדְעִין לְהַקְרוֹת כַּשּׁוּרָה.
וְאִם הָיָה אֶחָד מִן הַשְּׁלוֹשָׁה גֵּר--פָּסוּל, וְאַפִלּוּ הָיָה אָבִיו גֵּר וְאִמּוֹ יִשְׂרְאֵלִית: עַד שֶׁיִּהְיֶה אָבִיו וְאִמּוֹ מִיִּשְׂרָאֵל.
וּמִצְוָתָהּ בַּחֲמִשָּׁה, כְּדֵי לְפַרְסַם הַדָּבָר; וְאוֹתָן הַשְּׁנַיִם, אַפִלּוּ הָיוּ עַמֵּי הָאָרֶץ.

 כֵּיצַד חוֹלְצִין: מְבִיאִין לוֹ מַנְעָל שֶׁלְּעוֹר שֶׁיֵּשׁ לוֹ עָקֵב, וְאֵינוּ תָּפוּר בְּפִשְׁתָּן; וְלוֹבְשׁוֹ בְּיָמִין, וְקוֹשֵׁר רְצוּעוֹתָיו עַל רַגְלוֹ; וְעוֹמֵד הוּא וְהִיא בְּבֵית דִּין, וּמַקְרִין לַיְּבָמָה בִּלְשׁוֹן הַקֹּדֶשׁ "מֵאֵן יְבָמִי ..." , וְאַחַר כָּךְ מַקְרִין לַיָּבָם "לֹא חָפַצְתִּי לְקַחְתָּהּ" ; וְנוֹעֵץ רַגְלוֹ בָּאָרֶץ, וְהִיא יוֹשֶׁבֶת וּפוֹשֶׁטֶת יָדָהּ בְּבֵית דִּין, וּמַתֶּרֶת רְצוּעוֹת הַמַּנְעָל מֵעַל רַגְלוֹ, וְחוֹלֶצֶת הַמַּנְעָל וּמַשְׁלֶכֶת אוֹתוֹ לָאָרֶץ; וּמִשֶּׁיִּשָּׁמֵט רֹב הֶעָקֵב, הֻתְּרָה הַיְּבָמָה לְזָר.

 וְאַחַר כָּךְ עוֹמֶדֶת וְיוֹרֶקֶת בָּאָרֶץ כְּנֶגֶד פָּנָיו, רֹק הַנִּרְאֶה לַדַּיָּנִין--שֶׁמִּצְוַת חֲלִיצָה שֶׁיִּהְיוּ שְׁנֵיהֶן עוֹמְדִין בְּשָׁעַת קְרִיאָה, וּבְשָׁעַת רְקִיקָה; וּצְרִיכִין הַדַּיָּנִין לִרְאוֹת הָרֹק יוֹצֶא מִפִּיהָ.
וְאַחַר כָּךְ מַקְרִין לָהּ "כָּכָה יֵעָשֶׂה לָאִישׁ ...
וְנִקְרָא שְׁמוֹ, בְּיִשְׂרָאֵל ..." .
הַכֹּל בִּלְשׁוֹן הַקֹּדֶשׁ, שֶׁנֶּאֱמָר "כָּכָה" בַּלָּשׁוֹן הַזֶּה; וְכָל הַיּוֹשְׁבִין שָׁם עוֹנִין אַחֲרֶיהָ "חֲלוּץ הַנָּעַל" "חֲלוּץ הַנָּעַל" , שְׁלוֹשָׁה פְּעָמִים.

וְצָרִיךְ שֶׁתִּתְכַּוַּן הַיְּבָמָה שֶׁתַּחְלֹץ לוֹ, וְיִתְכַּוַּן הוּא שֶׁיַּחְלֹץ לָהּ; וְיַעֲשׂוּ מַעֲשִׂים אֵלּוּ, לִשְׁמָן.
וְהַסּוֹמֶה אֵינוּ חוֹלֵץ, שֶׁנֶּאֱמָר "וְיָרְקָה בְּפָנָיו" ; וְאֵין זֶה רוֹאֶה הָרֹק.

 נִמְצָא סֵדֶר חֲלִיצָה כָּךְ הוּא: קוֹרְאָה הִיא תְּחִלָּה "מֵאֵן יְבָמִי ..." ; וְאַחַר כָּךְ קוֹרֶא הוּא "לֹא חָפַצְתִּי ..." ; וְאַחַר כָּךְ תַּחְלֹץ, וְאַחַר כָּךְ תָּרֹק; וְאַחַר כָּךְ תִּקְרָא "כָּכָה יֵעָשֶׂה לָאִישׁ ...
וְנִקְרָא שְׁמוֹ ..." .
וְאֵין הַסֵּדֶר מְעַכֵּב, אֵלָא אִם לֹא קָרְאָה בַּתְּחִלָּה, לֹא הִיא וְלֹא הוּא, אוֹ שֶׁרָקְקָה וְאַחַר כָּךְ חָלְצָה, אוֹ שֶׁקָּרְאָה וְאַחַר כָּךְ רָקְקָה--חֲלִיצָתָהּ כְּשֵׁרָה.
וְלָמָּה לֹא תַחְזֹר וְתָרֹק עַל הַסֵּדֶר, שֶׁמֶּא יֹאמְרוּ, רְקִיקָה לְבַדָּהּ אֵינָהּ כְּלוּם, וְאֵינָהּ פּוֹסֶלֶת מִן הָאַחִין.

 חָלְצָה בִּלְבָד, וְלֹא קָרְאָה וְלֹא רָקְקָה--חֲלִיצָתָהּ כְּשֵׁרָה; וְאֵין צָרִיךְ לוֹמַר, שֶׁחָלְצָה וְקָרְאָה וְלֹא רָקְקָה, אוֹ שֶׁחָלְצָה וְרָקְקָה וְלֹא קָרְאָה--שֶׁחֲלִיצָתָהּ כְּשֵׁרָה.
בַּמֶּה דְּבָרִים אֲמוּרִים, בְּשֶׁהָיוּ יְכוּלִין לְדַבַּר, שֶׁהֲרֵי הֶן רְאוּיִין לִקְרוֹת.
אֲבָל אִלֶּמֶת אוֹ אִלֵּם, אֵינָן חוֹלְצִין; וְאִם חָלְצוּ, חֲלִיצָתָן פְּסוּלָה: וְאֵינָן כְּחֵרֵשׁ אוֹ חֵרֶשֶׁת שֶׁחָלְצוּ, שֶׁלֹּא עָשׂוּ כְּלוּם--לְפִי שֶׁהַחֵרֵשׁ וְהַחֵרֶשֶׁת, אֵינָן בְּנֵי דַּעַת.

 רָקְקָה בִּלְבָד, אוֹ שֶׁרָקְקָה וְקָרְאָה וְלֹא חָלְצָה--הֲרֵי זוֹ כַּחֲלִיצָה פְּסוּלָה.
קָרְאָה הִיא וְהוּא, וְלֹא חָלְצָה וְלֹא רָקְקָה--לֹא עָשָׂה כְּלוּם: שֶׁנֶּאֱמָר "כָּכָה יֵעָשֶׂה לָאִישׁ" --הַמַּעֲשֶׂה שְׁהוּא הַחֲלִיצָה וְהָרְקִיקָה, הוּא שֶׁמּוֹעִיל; אֲבָל הַקְּרִיאָה אֵינָהּ מְעַכֶּבֶת, וְאֵינָהּ מוֹעֶלֶת.

 חָלְצָה וְרָקְקָה וְקָרָאת, וְהֶן יוֹשְׁבִין אוֹ מֻטִּין עַל צִדֵּיהֶן, אוֹ שֶׁהָיָה שְׂרוֹךְ הַנַּעַל קָשׁוּר עַל שׁוֹקוֹ מִן הָאַרְכֻּבָּה וּלְמַטָּה, אוֹ שֶׁחָלְצָה בִּפְנֵי שְׁלוֹשָׁה עַמֵּי הָאָרֶץ שְׁאֵינָן יוֹדְעִין לְהַקְרוֹת, וְכֵן הַסּוֹמָה שֶׁחָלְצָה--חֲלִיצָתָהּ כְּשֵׁרָה.

 חָלְצָה בַּלַּיְלָה, אוֹ שֶׁחָלְצָה בִּפְנֵי שְׁנַיִם, אוֹ בִּפְנֵי שְׁלוֹשָׁה וְנִמְצָא אֶחָד מֵהֶן קָרוֹב אוֹ פָּסוּל, אוֹ שֶׁהָיָה הַמַּנְעָל קָשׁוּר לְמַעְלָה מִן הָאַרְכֻּבָּה, אוֹ שֶׁהִתִּיר הוּא וְשָׁמְטָה הִיא, אוֹ שֶׁהִתִּירָה הִיא וְשָׁמַט הוּא, אוֹ שֶׁנִּתְכַּוְּנָה הִיא וְלֹא נִתְכַּוַּן הוּא, אוֹ שֶׁנִּתְכַּוַּן הוּא וְלֹא נִתְכַּוְּנָה הִיא, וְכֵן קְטַנָּה שֶׁחָלְצָה לַגָּדוֹל--חֲלִיצָתָהּ פְּסוּלָה.

וְכֵן אִם חָלְצָה בִּפְנֵי יָחִיד, וְאַפִלּוּ בֵּינוֹ לְבֵינָהּ, וּבַלַּיְלָה--הֲרֵי זוֹ חֲלִיצָה פְּסוּלָה; אֲבָל חֵרֵשׁ שׁוֹטֶה וְקָטָן שֶׁחָלְצוּ, וְכֵן הַחוֹלֵץ לְמִי שְׁהִיא פְּטוּרָה מִן הַחֲלִיצָה וּמִן הַיִּבּוּם--אֵינָהּ חֲלִיצָה.

 יָבָם שֶׁרַגְלוֹ הַיְּמָנִית חֲתוּכָה, אֵינוּ חוֹלֵץ בִּשְׂמֹאל; וְאִם חָלְצָה מֵעַל שְׂמֹאלוֹ, חֲלִיצָתָהּ פְּסוּלָה.
הָיְתָה רַגְלוֹ עֲקוּמָה לְאָחוֹר, אוֹ הֲפוּכָה עַל צִדָּהּ, אוֹ שֶׁהָיָה מְהַלֵּךְ עַל רָאשֵׁי אֶצְבְּעוֹת רַגְלָיו--הֲרֵי זֶה אֵינוּ חוֹלֵץ, שֶׁהַחוֹלֵץ צָרִיךְ לִנְעֹץ עֲקֵבוֹ בָּאָרֶץ וְזֶה אֵינוּ יָכוֹל; וְאִם חָלְצָה לְמִי שֶׁרַגְלוֹ כָּךְ, חֲלִיצָתָהּ פְּסוּלָה.
וִיבָמָה שֶׁיָּדֶיהָ חֲתוּכוֹת--חוֹלֶצֶת לְכַתְּחִלָּה וְאַפִלּוּ בְּשִׁנֶּיהָ, שֶׁלֹּא נֶאֱמָר וְחָלְצָה בְּיָדָהּ.

חָלְצָה בְּמַנְעָל שֶׁלְּבֶגֶד, אֵינָהּ חֲלִיצָה; אֲבָל אִם חָלְצָה בְּמַנְעָל שְׁאֵין לוֹ עָקֵב, אוֹ שֶׁהָיָה תָּפוּר בְּפִשְׁתָּן, אוֹ שֶׁהָיָה מַנְעָל שֶׁלְּשֵׂעָר אוֹ שֶׁלְּסִיב אוֹ שֶׁלְּשַׁעַם אוֹ שֶׁלְּעֵץ, אוֹ שֶׁהָיָה מַנְעָל גָּדוֹל שְׁאֵינוּ יָכוֹל לְהַלַּךְ בּוֹ, אוֹ קָטָן שְׁאֵינוּ חוֹפֶה רֹב רַגְלוֹ, אוֹ מַנְעָל פָּרוּם שְׁאֵינוּ חוֹפֶה רֹב הָרֶגֶל, אוֹ נִפְחָת שְׁאֵין מְקַבֵּל רֹב הָרֶגֶל--חֲלִיצָתָהּ פְּסוּלָה.

 חָלְצָה בְּסַנְדָּל שֶׁלְּעֵץ וּמְחֻפֶּה עוֹר, אוֹ שֶׁהָיְתָה קַרְקָעִיתוֹ עוֹר וּלְחָיָיו שֶׁלְּשֵׂעָר, אוֹ שֶׁחָלְצָה סַנְדָּל שֶׁלַּשְּׂמֹאל מֵעַל רַגְלוֹ הַיְּמָנִית, אוֹ שֶׁלֹּא הָיָה הַמַּנְעָל שֶׁלּוֹ, אוֹ שֶׁהָיָה הַמַּנְעָל גָּדוֹל שֶׁיָּכוֹל לְהַלַּךְ בּוֹ, אוֹ קָטָן שֶׁחוֹפֶה רֹב רַגְלוֹ, אוֹ נִפְרָם שֶׁחוֹפֶה רֹב הָרֶגֶל, אוֹ נִפְחָת שֶׁמְּקַבֵּל רֹב הָרֶגֶל--חֲלִיצָתָהּ כְּשֵׁרָה.

 סַנְדָּל הַמֻּסְגָּר וְהַמֻּחְלָט, וְשֶׁלַּעֲבוֹדָה זָרָה שֶׁמַּנִּיחִין אוֹתוֹ בְּרַגְלֵי הַצּוּרָה--לֹא תַחְלֹץ בּוֹ; וְאִם חָלְצָה--חֲלִיצָתָהּ כְּשֵׁרָה, וְאַף עַל פִּי שְׁהוּא אָסוּר בַּהֲנָיָה.
אֲבָל סַנְדָּל שֶׁלְּתִקְרֹבֶת עֲבוֹדָה זָרָה, וְשֶׁלְּעִיר הַנִּדַּחַת, אוֹ שֶׁנַּעֲשָׂה לְמֵת שֶׁיִּקָּבֵר בּוֹ--אִם חָלְצָה בּוֹ, חֲלִיצָתָהּ פְּסוּלָה: שֶׁהֲרֵי אֵינוּ עוֹמֵד לְהַלַּךְ בּוֹ.

 קָרְעָה הַמַּנְעָל מֵעַל רַגְלוֹ, אוֹ שֶׁשְּׂרָפַתְהוּ, אוֹ שֶׁהָיָה לָבוּשׁ שְׁנֵי מַנְעָלִין וְחָלְצָה הָעֶלְיוֹן--אַף עַל פִּי שֶׁקָּרְעָה הַתַּחְתּוֹן עַד שֶׁנִּתְגַּלְּתָה רַגְלוֹ, הֲרֵי זוֹ חֲלִיצָה פְּסוּלָה.

 יְבָמָה שֶׁאָכְלָה שׁוּם וְגַרְגִּיר וְכַיּוֹצֶא בָּהֶן מִדְּבָרִים שֶׁמְּזִיבִין אֶת הָרֹק, וְהָיָה הָרֹק זָב מִפִּיהָ--אֵינוּ כְּלוּם, עַד שֶׁיִּהְיֶה הָרֹק מֵעַצְמוֹ.
רָקְקָה דָּם, אוֹ שֶׁהָיָה שׁוֹתֵת מִפִּיהָ--אֵינוּ כְּלוּם; אֲבָל אִם מָצְצָה וְרָקְקָה--כָּשֵׁר, שְׁאֵי אִפְשָׁר לְדָם שֶׁנִּמְצַץ בְּלֹא צִחְצוּחֵי רֹק.
רָקְקָה וּקְלָטַתּוּ הָרוּחַ קֹדֶם שֶׁיַּגִּיעַ לִכְנֶגֶד פָּנָיו, כְּגוֹן שֶׁהָיְתָה אֲרוּכָה וְהוּא קָצֵר--אֵינוּ כְּלוּם; וְאִם אַחַר שֶׁהִגִּיעַ לְנֶגֶד פָּנָיו--אַף עַל פִּי שֶׁלֹּא הִגִּיעַ לָאָרֶץ, כָּשֵׁר.
וְכֵן אִם לֹא רָאוּ הַדַּיָּנִין הָרֹק כְּשֶׁיָּצָא מִפִּיהָ, כָּשֵׁר.

 חֲלִיצָה מֻטְעֵית, פְּסוּלָה.
כֵּיצַד--כְּגוֹן שֶׁאָמְרוּ לוֹ, חֲלֹץ לָהּ וּבְכָּךְ אַתָּה כּוֹנְסָהּ, אוֹ שֶׁאָמְרוּ לוֹ, חֲלֹץ לָהּ שֶׁזּוֹ מִצְוָה הִיא וְאֵינָהּ מַפְסֶדֶת עָלֶיךָ כְּלוּם, וְאִם רָצִיתָ אַחַר כָּךְ לְיַבַּם תְּיַבַּם, וְכַיּוֹצֶא בִּדְבָרִים אֵלּוּ.
אֲבָל אִם הִטְעוּהוּ וְאָמְרוּ לוֹ, חֲלֹץ לָהּ עַל מְנָת שֶׁתִּתֵּן לָךְ מָאתַיִם זוּז, אוֹ עַל תְּנָאי כָּךְ וְכָּךְ--אַף עַל פִּי שֶׁלֹּא נָתְנָה וְלֹא נִתְקַיַּם הַתְּנָאי, חֲלִיצָתָהּ כְּשֵׁרָה: שֶׁהֲרֵי נִתְכַּוַּן לַחְלֹץ לָהּ.

 הַמּוֹסֵר מוֹדָעָה עַל הַחֲלִיצָה, חֲלִיצָתוֹ פְּסוּלָה; לְפִיכָּךְ רָאוּי לַדַּיָּנִין לוֹמַר לוֹ לְבַטַּל הַמּוֹדָעָה, כְּדֶרֶךְ שֶׁעוֹשִׂין בְּגֶט.
לְחָצוּהוּ יִשְׂרָאֵל, וְהִכּוּהוּ עַד שֶׁחָלַץ--אִם כַּדִּין עָשׂוּ, חֲלִיצָתוֹ כְּשֵׁרָה; וְאִם שֶׁלֹּא כַּדִּין, כְּגוֹן שֶׁטָּעוּ אוֹ שֶׁהָיוּ הִדְיוֹטוֹת--חֲלִיצָתוֹ פְּסוּלָה.
וְאִם הַגּוֹיִים אֲנָסוּהוּ מֵעַצְמָן--אִם הָיָה הַדִּין נוֹתֵן שֶׁיַּחְלֹץ, חֲלִיצָתוֹ פְּסוּלָה; וְאִם שֶׁלֹּא כַּדִּין, אֵינָהּ חֲלִיצָה.

 כָּל מָקוֹם שֶׁאָמַרְנוּ אֵינָהּ חֲלִיצָה, אוֹ לֹא עָשָׂה כְּלוּם, אוֹ אֵינָהּ כְּלוּם--הֲרֵי הִיא כְּאִלּוּ לֹא נֶחְלְצָה לוֹ, וְלֹא נֶאְסְרוּ עָלָיו קְרוֹבוֹתֶיהָ, וְלֹא נִפְסְלָה מִן הַכְּהֻנָּה, וּמֻתֶּרֶת לְהִתְיַבַּם.
וְכָל מָקוֹם שֶׁאָמַרְנוּ חֲלִיצָתָהּ פְּסוּלָה--נֶאְסְרוּ עָלָיו קְרוֹבוֹתֶיהָ, וְנִפְסְלָה מִן הַכְּהֻנָּה, וְנֶאְסְרָה עַל הָאַחִין, וְאֵינָהּ מִתְיַבֶּמֶת; וְאֵינָהּ מֻתֶּרֶת לְהִנָּשֵׂא לְזָר, עַד שֶׁתַּחְלֹץ חֲלִיצָה כְּשֵׁרָה.
עָבְרָה וְנִשֵּׂאת--הֲרֵי זֶה חוֹלֵץ לָהּ חֲלִיצָה כְּשֵׁרָה, וְהִיא תַּחַת בַּעְלָהּ; וְאֵין מוֹצִיאִין אוֹתָהּ מִיָּדוֹ.

 יְבָמָה שֶׁגָּדְלָה בֵּין הָאַחִין, הֲרֵי זוֹ מֻתֶּרֶת לְהִתְיַבַּם; וְאֵין חוֹשְׁשִׁין לָהּ שֶׁמֶּא חָלְצָה לְאֶחָד מֵהֶן בֵּינוֹ לְבֵינָהּ, וְנִפְסְלָה עֲלֵיהֶן.
אֲבָל אִם רְאִינוּהָ שֶׁחָלְצָה נַעֲלוֹ שֶׁלְּאֶחָד מֵהֶן--נִפְסְלָה, שֶׁמֶּא נִתְכַּוְּנָה לַחֲלִיצָה; וּצְרִיכָה חֲלִיצָה כְּשֵׁרָה, לְהַתִּירָהּ לְזָר.

 גֶּט חֲלִיצָה שֶׁאָנוּ כּוֹתְבִין--אֵינוּ אֵלָא מַעֲשֵׂה בֵּית דִּין, כְּדֵי שֶׁיִּהְיֶה בְּיָדָהּ רְאָיָה שֶׁנֶּחְלְצָה.
וְאֵין הַדַּיָּנִין חוֹלְצִין, אֵלָא אִם כֵּן מַכִּירִין.
לְפִיכָּךְ מִי שֶׁרָאוּ זֹאת שֶׁנֶּחְלְצָה--כּוֹתְבִין לָהּ גֶּט חֲלִיצָה, אַף עַל פִּי שְׁאֵינָן מַכִּירִין שֶׁזּוֹ הִיא אֵשֶׁת פְּלוֹנִי וְשֶׁזֶּה שֶׁחָלַץ לָהּ אָחִיו: שֶׁהֲרֵי הַדַּיָּנִין שֶׁחָלְצָה בִּפְנֵיהֶם הִכִּירוּ זֶה, וְאַחַר כָּךְ חָלְצָה.

וְזֶה הוּא נֹסַח גֶּט חֲלִיצָה שֶׁנָּהֲגוּ בּוֹ הָעָם: בְּיוֹם פְּלוֹנִי כָּךְ וְכָּךְ לְיֶרַח פְּלוֹנִי שְׁנַת כָּךְ וְכָּךְ לְמִנְיַן פְּלוֹנִי לְמִנְיַנָא דִּי רְגֵילְנָא לְמִמְנֵי בֵּיהּ בְּמָקוֹם פְּלוֹנִי, אֲנַחְנָא דַּיָּנֵי דְּמִקְצָתַנָא חֲתִימִין לְתַתָּא, בְּמוֹתַב תְּלָתָא כַּחֲדָא הֲוֵינָא יָתְבִין בְּבֵי דִּינָא, וּסְלֵיקַת לִקְדָמַנָא פְּלוֹנִית בַּת פְּלוֹנִי אַרְמְלַת פְּלוֹנִי, וְאַקְרֵיבַת לִקְדָמַנָא גֻּבְרָא חַד דִּי שְׁמֵיהּ פְּלוֹנִי בֶּן פְּלוֹנִי, וְכֵן אֲמַרַת לַנָא פְּלוֹנִית דָּא.
פְּלוֹנִי בַּר פְּלוֹנִי דְּנָא אֲחוּהּ דִּפְלוֹנִי מֵאֲבוּהּ הוּא דַּהֲוֵינָא נְסֵיבְנָא לֵיהּ, וּשְׁכֵיב וְחַיֵּי לְרַבָּנַן וּלְכָל יִשְׂרָאֵל שְׁבַק, וּבַר וּבְרָת יָרֵית וּמַחְסֵין וּמוֹקֵים שְׁמָא בְּיִשְׂרָאֵל לָא שְׁבַק.
וְהָדֵין פְּלוֹנִי אֲחוּהִי חֲזֵי לְיַבַּוְמֵי יָתִי.
כְּעַן רַבָּנַן אֵימַרוּ לֵיהּ אִי צָבֵי לְיַבַּוְמֵי יָתִי יְיַבֵּם, וְאִי לָא יַטְלַע לִי קֳדָמֵיכוֹן רַגְלֵיהּ דְּיַמִּינָא וְאַשְׁרִי סֵינֵיהּ מֵעַל רַגְלֵיהּ וְאִרוֹק בְּאַנְפּוֹהִי.
וְאִשְׁתְּמוֹדַעְנוֹהִי לִפְלוֹנִי דְּנָא דַּאֲחוּהִי דִּפְלוֹנִי מִיתָנָא מֵאֲבוּהִי הוּא, וַאֲמַרְנָא לֵיהּ אִי צָבֵית לְיַבַּוְמֵי יָתַהּ יַבֵּים, וְאִי לָא אַטְלַע לַהּ קֳדָמַנָא רַגְלָךְ דְּיַמִּינָא וְתִשְׁרֵי סֵינָךְ מֵעַל רַגְלָךְ וְתִרוֹק בְּאַנְפָּךְ.
וְעָנֵי וְאָמַר לֵית אֲנָא צָבֵי לְיַבַּוְמֵי יָתַהּ.
מִיָּד אַקְרֵינוּהָא לִפְלוֹנִית דָּא מֵאֵן יְבָמִי לְהָקִים לְאָחִיו שֵׁם בְּיִשְׂרָאֵל לֹא אָבָה יַבְּמִי.
וְאַף לְהַאיֵי פְּלוֹנִי אַקְרֵינָא לֵיהּ לֹא חָפַצְתִּי לְקַחְתָּהּ, וְאַטְלַע לַהּ רַגְלֵיהּ דְּיַמִּינָא וּשְׁרָת סֵינֵיהּ מֵעַל רַגְלֵיהּ וְרַקַת בְּאַנְפּוֹהִי רוֹקָא דְּאִתַּחְזִי לַנָא מִפֻּמַּהּ עַל אַרְעָא.
וְתוּב אַקְרֵינוּהָא כָּכָה יֵעָשֶׂה לָאִישׁ אֲשֶׁר לֹא יִבְנֶה אֶת בֵּית אָחִיו וְנִקְרָא שְׁמוֹ בְּיִשְׂרָאֵל בֵּית חֲלוּץ הַנָּעַל.
וַאֲנַחְנָא דַּיָּנֵי וְכָל דַּהֲווֹ יָתְבִין קֳדָמַנָא עֲנֵינָא בָּתְרַהּ חֲלוּץ הַנָּעַל חֲלוּץ הַנָּעַל חֲלוּץ הַנָּעַל תְּלָתָא זִמְנֵי.
וּמִדְּאִיתְעֲבֵיד עוּבָדָא דָּא קֳדָמַנָא שְׁרֵינוּהָא לִפְלוֹנִית דָּא לִמְהָךְ לְהִתְנַסְבָּא לְכָל מַאן דְּתִצְבֵּי, וֶאֱנָשׁ לָא יְמַחֵא בִּידַהּ מִן יוֹמָא דְּנָן וּלְעָלַם.
וּבְעָת מִנַּנָא פְּלוֹנִית דָּא גִּטָּא דַּחֲלִיצוּתָא דָּא, וּכְתַבְנָא וַחֲתַמְנָא וִיהֵבְנָא לַהּ לְזָכוּ כְּדָת מֹשֶׁה וְיִשְׂרָאֵל.

 וּמְעִידִין עָלָיו שְׁלוֹשָׁה, אוֹ שְׁנַיִם מִן הַשְּׁלוֹשָׁה, אוֹ שְׁנַיִם שֶׁרָאוּ הַחֲלִיצָה אַף עַל פִּי שְׁאֵינָן הַדַּיָּנִין שֶׁחָלְצָה בִּפְנֵיהֶן, כְּמוֹ שֶׁבֵּאַרְנוּ.
וְאַפִלּוּ אִשָּׁה, אוֹ עֶבֶד, אוֹ קָטָן שְׁהוּא מַכִּיר וְנָבוֹן--נֶאֱמָנִין לוֹמַר, זֶה הוּא פְּלוֹנִי וְזוֹ הִיא יְבִמְתּוֹ, וְחוֹלְצִין עַל פִּיהֶן: וְכֵן בִּשְׁאָר עֵדִיּוֹת שֶׁלַּתּוֹרָה, בֵּין לְעֵדוּת מָמוֹן בֵּין לְעֵדוּת אִסּוּר--שֶׁזֶּה דָּבָר הֶעָשׂוּי לְהִגָּלוֹת הוּא; וְאִפְשָׁר לֵידַע אֲמִתַּת הַדָּבָר שֶׁלֹּא מִפִּיהֶן, כְּעִנְיַן שֶׁבֵּאַרְנוּ בְּסוֹף הִלְכּוֹת גֵּרוּשִׁין.

וְאִם רָצָה הַיָּבָם לְיַבַּם, מְקַדֵּשׁ וּמְיַבֵּם; וְכוֹתֵב לָהּ כְּתֻבָּה, כְּמוֹ שֶׁהוֹדָעְנוּ.

וְזֶה הוּא נֹסַח כְּתֻבַּת יְבָמִין שֶׁנָּהֲגוּ בּוֹ הָעָם: בְּיוֹם פְּלוֹנִי ...
אֵיךְ פְּלוֹנִי בֶּן פְּלוֹנִי אֲתָא לִקְדָמַנָא וְכֵן אֲמַר לַנָא.
אָחִי דְּמִן אַבָּא שְׁכֵיב, וְחַיֵּי לְרַבָּנַן וּלְכָל יִשְׂרָאֵל שְׁבַק, וּבַר וּבְרָת וּמוֹרֵית וּמַחְסֵין וּמוֹקֵים שְׁמָא בְּיִשְׂרָאֵל לָא שְׁבַק, וּשְׁבַק הַהִיא אִתְּתָא דִּי שְׁמַהּ פְּלוֹנִית בַּת פְּלוֹנִי, וְחַאזֵי לִי מִן אוֹרָיְתָא לְיַבַּוְמֵי יָתַהּ כִּדְכַּתִיב בִּסְפַר אוֹרָיְתָא דְּמֹשֶׁה יְבָמָהּ יָבֹא עָלֶיהָ.
וּצְבִיאַת פְּלוֹנִית דָּא וְאִתְיַבַּמַּת לִפְלוֹנִי בַּר פְּלוֹנִי יְבָמַהּ לְאוֹקַוְמֵי שְׁמָא בְּיִשְׂרָאֵל כִּדְכַּתִיב וְהָיָה הַבְּכוֹר אֲשֶׁר תֵּלֵד יָקוּם עַל שֵׁם אָחִיו הַמֵּת וְלֹא יִמָּחֶה שְׁמוֹ מִיִּשְׂרָאֵל.
וּכְתַב לַהּ פְּלוֹנִי יְבָמַהּ לִפְלוֹנִית יְבִמְתֵּיהּ כְּסַף זוּזֵי מָאתַן דְּחַאזוּ לַהּ דַּהֲווֹ כְּתִיבִין בִּכְתֻבְּתַהּ דִּכְתַב לַהּ בַּעְלַהּ קַדְמָאָה, וְאוֹסֵיף לַהּ מִדִּילֵיהּ כָּךְ וְכָּךְ.
וְדָא נְדוּנְיָא דְּהַנְעֵילַת לֵיהּ ...
כִּשְׁאָר טֻפְסֵי כְּתֻבּוֹת.

טֹפֶס הַכְּתֻבָּה: בְּיוֹם פְּלוֹנִי ...
אֵיךְ פְּלוֹנִי בֶּן פְּלוֹנִי אֲמַר לַהּ לִפְלוֹנִית בְּתוּלְתָא כַּלְּתָא הֱוִי לִי לְאִנְתּוּ כְּדָת מֹשֶׁה וְיִשְׂרָאֵל, וַאֲנָא בְּמֵימְרָא דִּשְׁמַיָּא אֶפְלַח וַאֲיַקַּר וַאֲסוֹבַר וֶאֱזוּן וַאֲפַרְנֵס וַאֲכַסֵּי יָתִיכִי כְּהִלְכָּת גֻּבְרִין יְהוּדָאִין דְּפָלְחִין וּמְיַקְּרִין וּמְסוֹבְרִין וְזָנִין וּמְפַרְנְסִין וּמְכַסִּין יַת נְשֵׁיהוֹן בִּקְשׁוֹט, וִיהֵבְנָא לִיכִי מֻהְרֵי בְּתוּלִיכִי כְּסַף זוּזֵי מָאתַן דְּאִנּוּן מִזּוּזֵי כַּסְפָּא טָבָא עֶשְׂרִין וְחַמְשָׁה זוּזֵי דְּחַאזוּ לִיכִי וּמְזוֹנִיכִי וּכְסוּתִיכִי וְסִפּוּקִיכִי וּמֵיעַל עֲלַיְכִי כְּאוֹרַח כָּל אַרְעָא.
וּצְבִיאַת כַּלְּתָא פְּלוֹנִית דָּא וַהֲוָת לֵיהּ לְאִנְתּוּ.
וְרָצָה וְהוֹסִיף לָהּ תּוֹסֶפֶת עַל עִיקַר כְּתֻבָּה עַד מִשְׁלַם כָּךְ וְכָּךְ, וְדָא נְדוּנְיָא דְּהַנְעֵילַת לֵיהּ כָּךְ וְכָּךְ, הַכֹּל נִתְקַבַּל חָתָן זֶה וּבָא לְיָדוֹ וְנַעֲשָׂה בִּרְשׁוּתוֹ וְזָקַף הַכֹּל עַל עַצְמוֹ בְּמַלְוָה וּרְשׁוּ.
וְכָּךְ אֲמַר לַנָא חַתְנָא דְּנָן אַחְרָיוּת כְּתֻבָּה דָּא כֻּלַּהּ עִיקָר וּנְדוּנְיָא וְתוֹסֶפֶת עִם שְׁאָר תְּנָאיֵי כְּתֻבָּה קַבֵּלִית עֲלַאי וְעַל יָרְתַאי בָּתְרַאי וְעַל כָּל שְׁפַר אֲרַג נִכְסִין וְקִנְיָנִין דְּאִית לִי תְּחוֹת כָּל שְׁמַיָּא, דִּקְנֵיתִי וְדַעֲתִיד אֲנָא לְמִקְנֵי, מִקַּרְקְעֵי וּמִטַּלְטְלֵי, וּמִטַּלְטְלֵי אַגַּב מִקַּרְקְעֵי, כֻּלְּהוֹן יְהוֹן אַחְרָאִין וְעַרְבָאִין לִכְתֻבָּה דָּא כֻּלַּהּ עִיקָר וּנְדוּנְיָא וְתוֹסֶפֶת לְאִתְפְּרָעָא מִנְּהוֹן בְּחַיַּי וּבָתַר מוֹתִי וְאַפִלּוּ מִגְּלִימָא דְּאַכִּתְפַאי, וְקָנִינוּ מִפְּלוֹנִי דְּנָן עַל כָּל מַאי דְּכַתִיב וּמְפָרַשׁ לְעֵיל קִנְיָן שָׁלֵם דְּלָא כְּאַסְמַכְתָּא וּדְלָא כְּטֻפְסֵי דִּשְׁטַרֵי, אֵלָא כְּחֹמֶר חֹזֶק כָּל שִׁטְרֵי כְּתֻבּוֹת הַנּוֹהֲגוֹת בְּיִשְׂרָאֵל וְכַהֹגֶן וּכְתִקּוּן רִבּוֹתֵינוּ ז"ל.
וְחָתַמְנוּ עַל שְׁטָר כְּתֻבָּה זֶה בִּזְמָן הַנִּזְכָּר לְמַעְלָה וְהַכֹּל בְּרִיר וּשְׁרִיר וְקַיָּם.

 וְאִם הָיְתָה כְּתֻבַּת אַלְמָנָה, כּוֹתֵב פְּלוֹנִית אַרְמַלְתָּא; וְאִם הָיְתָה כְּתֻבַּת גְּרוּשָׁה, כּוֹתֵב פְּלוֹנִית הַגְּרוּשָׁה--כְּדֵי שֶׁלֹּא יִכָּשֵׁל בָּהּ כּוֹהֵן.
וְכוֹתֵב וִיהֵבְנָא לִיכִי מֻהְרַיְכִי כְּסַף זוּזֵי מְאָה דְּאִנּוּן מִזּוּזֵי כַּסְפָּא טָבָא תְּרֵיסַר זוּזֵי וּפְלַג זוּזָא דְּחַאזוּ לִיכִי ...

 כְּשֶׁכּוֹתְבִין גֶּט יְבָמִין, אוֹ כְּתֻבַּת יְבָמִין--מְשַׁרְטֵט מְקוֹם הַפְּסוּקִים, שֶׁאָסוּר לִכְתֹּב שָׁלוֹשׁ תֵּבוֹת בְּלֹא שִׁרְטוּט.
וִיבָמָה שֶׁחָלְצָה, מֻתֶּרֶת לְהִנָּשֵׂא בְּיוֹם חֲלִיצָתָהּ, שֶׁהֲרֵי אֵינָהּ חוֹלֶצֶת, עַד שֶׁתַּשְׁלִים תִּשְׁעִים יוֹם.

הִלְכּוֹת יִבּוּם וַחֲלִיצָה פֵּרֶק ה 
הַיְּבָמָה שֶׁנָּתַן לָהּ הַיָּבָם גֶּט כְּרִיתוּת--פְּסָלָהּ, וּפָסַל אֶת צָרוֹתֶיהָ, עָלָיו, וְעַל שְׁאָר הָאַחִין: שֶׁהֲרֵי נַעֲשָׂה כְּמִי שֶׁחָלַץ לָהּ.
וְאֵין הַגֶּט מוֹעִיל בַּיְּבָמָה אֵלָא מִדִּבְרֵיהֶן, הוֹאִיל וְהַגֶּט מְגָרֵשׁ אֵשֶׁת אִישׁ.
וְכָל גֶּט שֶׁפּוֹסֵל אִשְׁתּוֹ מִן הַכְּהֻנָּה, פּוֹסֵל אֶת יְבִמְתּוֹ; וְאֵינָהּ נִתֶּרֶת לְזָר, עַד שֶׁיַּחְלֹץ לָהּ.

הַמַּאֲמָר--אַף עַל פִּי שְׁאֵינוּ קוֹנֶה בַּיְּבָמָה קִנְיָן גָּמוּר, וְאֵינָהּ נַעֲשֵׂית בּוֹ אֵשֶׁת אִישׁ גְּמוּרָה--צְרִיכָה מִמֶּנּוּ גֶּט, וְאֵינָהּ נִתֶּרֶת לְזָר אֵלָא בַּחֲלִיצָה.
כֵּיצַד: הָעוֹשֶׂה מַאֲמָר בִּיבִמְתּוֹ, וְלֹא רָצָה לִבְעֹל--צָרִיךְ לִכְתֹּב לָהּ גֶּט, שֶׁהֲרֵי נִתְקַדְּשָׁה לוֹ.
וְצָרִיךְ לַחְלֹץ לָהּ, כְּדֵי לְהַתִּירָהּ לַאֲחֵרִים, שְׁאֵין הַיְּבָמָה נִתֶּרֶת לְזָר אֵלָא אַחַר בְּעִילַת הַיָּבָם, אוֹ אַחַר חֲלִיצָה.
אֲבָל הַגֶּט פּוֹסְלָהּ לְיִבּוּם, וְאֵינוּ מַתִּירָהּ לְזָר; וְהַמַּאֲמָר אֵינוּ קוֹנֶה בָּהּ קִנְיָן גָּמוּר, כַּבְּעִילָה.

 נָתַן מַאֲמָר לִיבִמְתּוֹ, וְחָזַר וְנָתַן גֶּט לְמַאֲמָרוֹ--מַה שֶׁעָשָׂה, הֲרֵי בִּטְּלוֹ וְהֻתְּרָה.
וְיֵרָאֶה לִי, שֶׁלֹּא הֻתְּרָה אֵלָא לְאֶחָיו; אֲבָל זֶה שֶׁנָּתַן הַגֶּט, נֶאְסְרָה עָלָיו.
נָתַן גֶּט לְזִיקָתוֹ, וְלֹא לְמַאֲמָרוֹ--פְּסָלָהּ עָלָיו וְעַל שְׁאָר הָאַחִין, כְּמוֹ שֶׁבֵּאַרְנוּ; וּצְרִיכָה גֶּט לְמַאֲמָרוֹ, וַחֲלִיצָה לְהַתִּירָהּ לְזָר.

 הַמַּאֲמָר שֶׁנִּתַּן לַיְּבָמָה תְּחִלָּה, וְלֹא קְדָמוֹ דָּבָר אַחֵר, וְלֹא נַעֲשָׂה אַחֲרָיו דָּבָר אַחֵר, אֵלָא אִם בָּעַל אוֹתָהּ זֶה שֶׁנָּתַן לָהּ הַמַּאֲמָר--הוּא הַנִּקְרָא מַאֲמָר כָּשֵׁר.
וְאִם קְדָמוֹ גֶּט אוֹ חֲלִיצָה, בֵּין מִיָּבָם זֶה בֵּין מִיָּבָם אַחֵר, בֵּין בָּהּ בֵּין בְּצָרָתָהּ, וְכֵן אִם קְדָמַתּוּ בְּעִילָה בְּצָרָתָהּ, בֵּין מִמֶּנּוּ בֵּין מֵאָחִיו, אוֹ שֶׁנַּעֲשָׂה אַחֲרָיו גֶּט אוֹ חֲלִיצָה, בֵּין בָּהּ בֵּין בְּצָרָתָהּ, בֵּין מִמֶּנּוּ בֵּין מֵאָחִיו, אוֹ שֶׁבָּעַל אוֹ נָתַן מַאֲמָר אַחֵר לְצָרָתָהּ, בֵּין הוּא בֵּין אָחִיו, אוֹ שֶׁנָּתַן לָהּ אָחִיו מַאֲמָר אַחֵר אוֹ בְּעָלָהּ--הֲרֵי זֶה נִקְרָא מַאֲמָר פָּסוּל: בֵּין הַמַּאֲמָר שֶׁקְּדָמוּהוּ הַמַּעֲשִׂים הָאֵלּוּ, בֵּין הַמַּאֲמָר שֶׁנִּתְאַחֲרוּ אַחֲרָיו.

 כֵּיצַד: נָתַן גֶּט אוֹ חָלַץ לִיבִמְתּוֹ, וְחָזַר וְנָתַן מַאֲמָר לָהּ אוֹ לְצָרָתָהּ, בֵּין הוּא בֵּין אָחִיו, אוֹ שֶׁבָּא עַל יְבִמְתּוֹ אוֹ נָתַן לָהּ מַאֲמָר, וְחָזַר וְנָתַן מַאֲמָר אַחֵר לְצָרָתָהּ, בֵּין הוּא בֵּין אָחִיו, אוֹ שֶׁנָּתַן מַאֲמָר לִיבִמְתּוֹ, וְחָזַר אָחִיו וְנָתַן לָהּ מַאֲמָר אַחֵר אוֹ בְּעָלָהּ--הֲרֵי זֶה מַאֲמָר פָּסוּל, בֵּין הַמַּאֲמָר הָרִאשׁוֹן בֵּין הַמַּאֲמָר הָאַחֲרוֹן.

 נִמְצֵאתָ לָמֵד, שֶׁהַמַּאֲמָר בֵּין שֶׁקְּדָמוֹ מַאֲמָר אַחֵר, אוֹ גֶּט, אוֹ חֲלִיצָה, אוֹ בְּעִילָה, בֵּין שֶׁקָּדַם הַמַּאֲמָר לְאֶחָד מֵאֵלּוּ--הֲרֵי זֶה מַאֲמָר פָּסוּל: חוּץ מִן הַנּוֹתֵן מַאֲמָר, וּבָעַל לְבַעֲלַת הַמַּאֲמָר--שֶׁזּוֹ הִיא כְּהִלְכָּתָהּ.

 הַבְּעִילָה שֶׁבּוֹעֵל הַיָּבָם אֶת יְבִמְתּוֹ תְּחִלָּה, אוֹ אַחַר מַאֲמָרוֹ בָּהּ, וְלֹא קְדָמָהּ דָּבָר אַחֵר--נִקְרֵאת בְּעִילָה כְּשֵׁרָה.
וְאִם קְדָמָהּ מַאֲמָר מֵאָחִיו, אוֹ גֶּט בֵּין מִמֶּנּוּ בֵּין מֵאָחִיו, בֵּין בָּהּ בֵּין בְּצָרָתָהּ, אוֹ אִם קְדָמָהּ מַאֲמָר בְּצָרָתָהּ, בֵּין מִמֶּנּוּ בֵּין מֵאָחִיו--הֲרֵי זוֹ נִקְרֵאת בְּעִילָה פְּסוּלָה.

 הַחֲלִיצָה שֶׁחוֹלֵץ הַיָּבָם לִיבִמְתּוֹ תְּחִלָּה, אִם לֹא קְדָמָהּ דָּבָר אַחֵר--נִקְרֵאת חֲלִיצָה מְעֻלָּה.
וְאִם קְדָמָהּ גֶּט אוֹ מַאֲמָר, בֵּין מִיָּבָם זֶה בֵּין מֵאָחִיו, בֵּין בָּהּ בֵּין בְּצָרָתָהּ--הֲרֵי זוֹ נִקְרֵאת חֲלִיצָה פְּחוּתָה.

 יְבָמוֹת רַבּוֹת הַבָּאוֹת מִבַּיִת אֶחָד, כֵּיוָן שֶׁנִּבְעֲלָה אַחַת מֵהֶן בְּעִילָה כְּשֵׁרָה, אוֹ נֶחְלְצָה חֲלִיצָה מְעֻלָּה--הֻתְּרוּ הַכֹּל, וְנִסְתַּלְּקָה זִיקַת הַיִּבּוּם מֵעֲלֵיהֶן.
וְאִם נִבְעֲלָה אַחַת מֵהֶן בְּעִילָה פְּסוּלָה, אוֹ נִתַּן לָהּ מַאֲמָר פָּסוּל--נֶאְסְרוּ כֻּלָּן לְיִבּוּם; וּצְרִיכָה גֶּט זוֹ שֶׁנִּבְעֲלָה, אוֹ שֶׁנִּתַּן לָהּ הַמַּאֲמָר, וּצְרִיכָה אַחַת מֵהֶן חֲלִיצָה לְהַתִּירָן לְזָר, שְׁאֵין זִיקַת הַיִּבּוּם מִסְתַּלֶּקֶת בִּבְעִילָה פְּסוּלָה.

 נֶחְלְצָה אַחַת מֵהֶן חֲלִיצָה פְּחוּתָה--הֻתְּרָה לְהִנָּשֵׂא לְזָר, זוֹ שֶׁנֶּחְלְצָה.
אֲבָל צָרָתָהּ אֲסוּרָה עַד שֶׁתַּחְלֹץ גַּם הִיא, אוֹ עַד שֶׁיַּחְלְצוּ כָּל הָאַחִין לָרִאשׁוֹנָה שֶׁנֶּחְלְצָה הַחֲלִיצָה הַפְּחוּתָה, שְׁאֵין חֲלִיצָה פְּחוּתָה מְסַלֶּקֶת זִיקַת הַיִּבּוּם מִבַּיִת זֶה עַד שֶׁתַּחְזֹר עַל כָּל הָאַחִין, אוֹ עַד שֶׁתַּחְלֹץ כָּל אַחַת מֵהֶן.

 כָּל יְבָמָה שֶׁנִּבְעֲלָה לִיבָמָהּ, בֵּין בְּעִילָה כְּשֵׁרָה בֵּין בְּעִילָה פְּסוּלָה, וְאַפִלּוּ בְּעָלָהּ אַחַר שֶׁחָלַץ לָהּ, בֵּין הוּא בֵּין אָחִיו, בֵּין לְשֵׁם אִישׁוּת בֵּין לְשֵׁם יַבְמוּת, וְאַפִלּוּ בָּעַל צָרָתָהּ אַחַר שֶׁבָּעַל בְּעִילָה כְּשֵׁרָה, בֵּין הוּא בֵּין אָחִיו--הֲרֵי זוֹ צְרִיכָה גֶּט, שֶׁהֲרֵי נַעֲשָׂת אֵשֶׁת אִישׁ בַּבְּעִילָה.

וְכֵן כָּל יְבָמָה שֶׁנִּתַּן לָהּ מַאֲמָר, בֵּין מַאֲמָר כָּשֵׁר בֵּין מַאֲמָר פָּסוּל--הֲרֵי זוֹ צְרִיכָה גֶּט מִפְּנֵי הַמַּאֲמָר, כְּמוֹ שֶׁבֵּאַרְנוּ; וְאַחַר כָּךְ יָסוּר אִסּוּר הַמַּאֲמָר.

 כְּבָר בֵּאַרְנוּ שֶׁהַגֶּט, אֵינוּ דּוֹחֶה הַיְּבָמָה דְּחִיָּה גְּמוּרָה, וְכֵן הַמַּאֲמָר, אֵינוּ קוֹנֶה בָּהּ קִנְיָן גָּמוּר; אֲבָל הַבְּעִילָה, קוֹנָה קִנְיָן גָּמוּר, וְהַחֲלִיצָה, דּוֹחָה אוֹתָהּ דְּחִיָּה גְּמוּרָה.
לְפִיכָּךְ גֶּט אַחַר גֶּט בַּיְּבָמָה, אוֹ מַאֲמָר אַחַר מַאֲמָר--מוֹעִיל; אֲבָל בְּעִילָה אַחַר בְּעִילָה בָּהּ, וַחֲלִיצָה אַחַר חֲלִיצָה--אֵין הָאַחֲרוֹנָה מוֹעֶלֶת כְּלוּם.
וְכֵן גֶּט אוֹ חֲלִיצָה אַחַר הַבְּעִילָה, אֵינָם כְּלוּם.

 כֵּיצַד: יָבָם שֶׁנָּתַן גֶּט לִיבִמְתּוֹ, וְחָזַר וְנָתַן גֶּט לְצָרָתָהּ--הֲרֵי זֶה אָסוּר בִּקְרוֹבַת שְׁתֵּיהֶן.
וְכֵן שְׁנֵי יְבָמִין שֶׁנָּתְנוּ שְׁנֵי גִּטִּין לִיבָמָה אַחַת, זֶה אַחַר זֶה--הֲרֵי זוֹ כִּגְרוּשָׁה לִשְׁנֵיהֶן, וּשְׁנֵיהֶן אֲסוּרִין בִּקְרוֹבוֹתֶיהָ; וְאֶחָד מֵהֶן חוֹלֵץ.
וְכֵן אִם נָתַן גֶּט לִיבִמְתּוֹ, וְנָתַן אָחִיו גֶּט לְצָרָתָהּ--כָּל אֶחָד אָסוּר בִּקְרוֹבוֹת זוֹ שֶׁנָּתַן לָהּ הַגֶּט; וְכֵן אִם נָתְנוּ מַאֲמָר אַחַר מַאֲמָר, כְּמוֹ שֶׁבֵּאַרְנוּ.

אֲבָל הַיָּבָם שֶׁחָלַץ לִיבִמְתּוֹ, וְחָזַר וְחָלַץ לְצָרָתָהּ בֵּין הוּא בֵּין אָחִיו, וְכֵן שְׁנֵי יְבָמִין שֶׁחָלְצוּ זֶה אַחַר זֶה, לִיבָמָה אַחַת--אֵין חֲלִיצָה אַחֲרוֹנָה כְּלוּם, וְאֵין הַחוֹלֵץ אוֹתָהּ אָסוּר בִּקְרוֹבוֹתֶיהָ, שֶׁזֶּה כְּחוֹלֵץ לִשְׁאָר הַנָּשִׁים, שְׁאֵין לוֹ עֲלֵיהֶן זִיקָה.

וְכֵן הַבּוֹעֵל יְבִמְתּוֹ, וְחָזַר בֵּין הוּא בֵּין אָחִיו וְחָלַץ לָהּ אוֹ לְצָרָתָהּ--אֵין חֲלִיצָה זוֹ כְּלוּם; וְכֵן אִם חָזַר אָחִיו וְנָתַן גֶּט לָהּ אוֹ לְצָרָתָהּ, אֵינוּ כְּלוּם.
חָזַר אָחִיו וְנָתַן לָהּ מַאֲמָר, אוֹ בָּעַל--לֹא עָשָׂה כְּלוּם: מֵאַחַר שֶׁבָּעַל אָחִיו תְּחִלָּה, קָנָה קִנְיָן גָּמוּר; וְאֵין הַקִּדּוּשִׁין תּוֹפְסִין בְּאֵשֶׁת אִישׁ.
אֲבָל אִם נָתַן מַאֲמָר לְצָרָתָהּ, אוֹ בָּעַל צָרָתָהּ--צְרִיכָה גֶּט, כְּמוֹ שֶׁבֵּאַרְנוּ.

שְׁנֵי יְבָמִין שֶׁיִּבְּמוּ שְׁתֵּי יְבָמוֹת הַבָּאוֹת מִבַּיִת אֶחָד, וְלֹא נוֹדַע מִי יִבַּם תְּחִלָּה--שְׁנֵיהֶן יוֹצִיאוּ בְּגֶט; וְיֻתְּרוּ לְזָרִים, וַאֲסוּרוֹת לַיְּבָמִין.
לְפִיכָּךְ רְאוּבֵן שֶׁהָיָה בִּירוּשָׁלַיִם, וְלוֹ שְׁתֵּי נָשִׁים, אַחַת בְּעַכּוֹ וְאַחַת בְּצוֹר, וְשִׁמְעוֹן אָחִיו בְּעַכּוֹ וְלֵוִי אָחִיו בְּצוֹר, וְשָׁמְעוּ שֶׁמֵּת רְאוּבֵן--הַדִּין נוֹתֵן שֶׁלֹּא יְיַבַּם אֶחָד מֵהֶן עַד שֶׁיֵּדַע מַה עָשָׂה אָחִיו, שֶׁמֶּא קָדַם וְיִבַּם.
קָדַם אֶחָד מֵהֶן, וְיִבַּם--אֵין מוֹצִיאִין מִיָּדוֹ, עַד שֶׁיִּוָּדַע שֶׁאָחִיו יִבַּם תְּחִלָּה.
רָצָה הָאֶחָד לַחְלֹץ, קֹדֶם שֶׁיִּוָּדַע מַה עָשָׂה אָחִיו--אֵין מוֹנְעִין אוֹתוֹ.

יָבָם קָטָן בֶּן תֵּשַׁע שָׁנִים וְיוֹם אֶחָד--בִּיאָתוֹ כַּמַּאֲמָר מִן הַגָּדוֹל, שְׁאֵינוּ קוֹנֶה קִנְיָן גָּמוּר.
וּמַאֲמָר בֶּן תֵּשַׁע שָׁנִים וְיוֹם אֶחָד--אִם נְתָנוֹ תְּחִלָּה, מוֹעִיל וַהֲרֵי הוּא פּוֹסֵל בּוֹ עַל הַגָּדוֹל; אֲבָל אִם נְתָנוֹ בַּסּוֹף, אֵינוּ כְּלוּם.
וְגִטּוֹ וַחֲלִיצָתוֹ אֵינָם כְּלוּם, בֵּין בַּתְּחִלָּה בֵּין בַּסּוֹף.

כֵּיצַד: בֶּן תֵּשַׁע שָׁנִים וְיוֹם אֶחָד שֶׁבָּא עַל יְבִמְתּוֹ, אוֹ שֶׁנָּתַן לָהּ מַאֲמָר תְּחִלָּה--פְּסָלָהּ עַל שְׁאָר הָאַחִין.
אֲבָל אִם עָשָׂה הַגָּדוֹל מַאֲמָר בִּיבִמְתּוֹ, וְחָזַר בֶּן תֵּשַׁע שָׁנִים וְיוֹם אֶחָד וְנָתַן לָהּ אוֹ לְצָרָתָהּ מַאֲמָר--לֹא עָשָׂה כְּלוּם, וְלֹא פְסָלָהּ עַל אָחִיו הַגָּדוֹל; חָזַר בֶּן תֵּשַׁע וּבָא עָלֶיהָ אוֹ עַל צָרָתָהּ, אַחַר מַאֲמָר אָחִיו הַגָּדוֹל--פְּסָלָהּ עַל הַגָּדוֹל: כִּשְׁנֵי גְּדוֹלִים שֶׁעָשׂוּ מַאֲמָר אַחַר מַאֲמָר, כְּמוֹ שֶׁבֵּאַרְנוּ.

בֶּן תֵּשַׁע שָׁנִים וְיוֹם אֶחָד שֶׁבָּא עַל יְבִמְתּוֹ, וְחָזַר אָחִיו הַגָּדוֹל וּבָא עָלֶיהָ, אוֹ חָלַץ, אוֹ נָתַן גֶּט אוֹ בָּעַל לָהּ אוֹ לְצָרָתָהּ--הֲרֵי זֶה פְּסָלָהּ עַל הַקָּטָן; וְכֵן אִם חָזַר הַקָּטָן וּבָא עַל צָרָתָהּ, אוֹ בָּא אָחִיו הָאַחֵר שְׁהוּא בֶּן תֵּשַׁע שָׁנִים וְיוֹם אֶחָד עָלֶיהָ אוֹ עַל צָרָתָהּ--נִפְסְלָה עָלָיו, כְּדִין מַאֲמָר וּמַאֲמָר.

בֶּן תֵּשַׁע שָׁנִים וְיוֹם אֶחָד שֶׁבָּא עַל יְבִמְתּוֹ, וְהִגְדִּיל וְלֹא בָא עָלֶיהָ מִשֶּׁהִגְדִּיל--צְרִיכָה גֶּט, וַחֲלִיצָה: גֶּט, מִפְּנֵי בִּיאָתוֹ שְׁהוּא כְּמַאֲמָר; וַחֲלִיצָה לְהַתִּירָהּ לְזָר, שֶׁהֲרֵי לֹא נִבְעֲלָה בְּעִילָה שֶׁקּוֹנָה קִנְיָן גָּמוּר.
וְאִם בָּא עָלֶיהָ מִשֶּׁהִגְדִּיל, הֲרֵי זוֹ צְרִיכָה גֶּט בִּלְבָד.
וְאֶחָד בֶּן תֵּשַׁע שָׁנִים וְיוֹם אֶחָד, וְאֶחָד בֶּן עֶשְׂרִים שָׁנָה שֶׁלֹּא הֵבִיא שְׁתֵּי שְׂעָרוֹת וְלֹא נֻלְּדוּ בּוֹ סִימָנֵי סָרִיס, כְּמוֹ שֶׁבֵּאַרְנוּ בִּתְחִלַּת הַסֵּפֶר.

 קְטַנָּה שֶׁרְאוּיָה לְמָאַן, וְהַחֵרֶשֶׁת--אַף עַל פִּי שֶׁקִּדּוּשֵׁי שְׁתֵּיהֶן מִדִּבְרֵי סוֹפְרִים כְּמוֹ שֶׁבֵּאַרְנוּ--שְׁנֵי מִינֵי קִדּוּשִׁין הֶן: קְטַנָּה--יֵשׁ לָהּ קִדּוּשִׁין, כְּדֵי שֶׁלֹּא יִנְהֲגוּ בָּהּ מִנְהַג הֶפְקֵר; וְקִדּוּשֶׁיהָ, תְּלוּיִין עַד שֶׁתַּגְדִּיל.
וְחֵרֶשֶׁת--תִּקְּנוּ לָהּ נִשּׂוּאִין, כְּדֵי שֶׁלֹּא תִשָּׁאֵר פְּנוּיָה לְעוֹלָם.
לְפִיכָּךְ אִם הָיוּ כָּל הַיְּבָמוֹת הַבָּאוֹת מִבַּיִת אֶחָד קְטַנּוֹת אוֹ חֵרְשׁוֹת--בִּיאָתָהּ שֶׁלְּאַחַת מֵהֶן, פּוֹטֶרֶת אֶת כֻּלָּן.
הָיְתָה אַחַת חֵרֶשֶׁת וְאַחַת קְטַנָּה--אֵין בִּיאַת אַחַת מֵהֶן, פּוֹטֶרֶת צָרָתָהּ.
וְכֵיצַד תַּקָּנָתָן: מְלַמְּדִין אֶת הַקְּטַנָּה שֶׁתְּמָאֵן, וְכוֹנֵס אֶת הַחֵרֶשֶׁת; וְאִם רָצָה לְגָרְשָׁהּ--כּוֹתֵב לָהּ גֶּט אַחַר שֶׁיָּבוֹא עָלֶיהָ, וְתֻתַּר לְזָר.

 הָיְתָה אַחַת פִּקַּחַת וְאַחַת חֵרֶשֶׁת--בִּיאַת הַפִּקַּחַת אוֹ חֲלִיצָתָהּ, פּוֹטֶרֶת אֶת הַחֵרֶשֶׁת; וְאֵין בִּיאַת הַחֵרֶשֶׁת, פּוֹטֶרֶת אֶת הַפִּקַּחַת, שְׁאֵין קִדּוּשֶׁיהָ, אֵלָא מִדִּבְרֵיהֶן.
וְכֵן גְּדוֹלָה וּקְטַנָּה--בִּיאַת הַגְּדוֹלָה אוֹ חֲלִיצָתָהּ, פּוֹטֶרֶת אֶת הַקְּטַנָּה; וְאֵין בִּיאַת הַקְּטַנָּה, פּוֹטֶרֶת אֶת הַגְּדוֹלָה.

 הָיוּ שְׁתֵּיהֶן קְטַנּוֹת הָרְאוּיוֹת לְמָאַן, וּבָא הַיָּבָם עַל אַחַת מֵהֶן, וְחָזַר וּבָא הוּא אוֹ אָחִיו עַל הַשְּׁנִיָּה--לֹא פָסַל אֶת הָרִאשׁוֹנָה; אֲבָל מְלַמְּדִין אֶת הַשְּׁנִיָּה שֶׁתְּמָאֵן, וִיקַיַּם זֶה יְבִמְתּוֹ הַקְּטַנָּה שֶׁנִּבְעֲלָה תְּחִלָּה.

 וְכֵן הַדִּין בִּקְטַנָּה וְחֵרֶשֶׁת, שֶׁבָּא הַיָּבָם תְּחִלָּה עַל הַקְּטַנָּה, וְחָזַר וּבָא הוּא אוֹ אָחִיו עַל הַחֵרֶשֶׁת--לֹא פָסַל אֶת הַקְּטַנָּה; וְהַחֵרֶשֶׁת, צְרִיכָה גֶּט: שֶׁבִּיאַת הַקְּטַנָּה מְעֻלָּה מִבִּיאַת הַחֵרֶשֶׁת, שֶׁהַקְּטַנָּה רְאוּיָה לְאַחַר זְמָן; לְפִיכָּךְ יְקַיַּם הַקְּטַנָּה, שֶׁנִּבְעֲלָה תְּחִלָּה.
בָּא הַיָּבָם תְּחִלָּה עַל הַחֵרֶשֶׁת, וְחָזַר וּבָא הוּא אוֹ אָחִיו עַל הַקְּטַנָּה--פָּסַל אֶת הַחֵרֶשֶׁת; וּמְלַמְּדִין אֶת הַקְּטַנָּה שֶׁתְּמָאֵן, וְהַחֵרֶשֶׁת יוֹצְאָה בְּגֶט.

 הָיוּ אַחַת פִּקַּחַת וְאַחַת חֵרֶשֶׁת, בָּא הַיָּבָם עַל הַפִּקַּחַת, וְחָזַר וּבָא הוּא אוֹ אָחִיו עַל הַחֵרֶשֶׁת--לֹא פָסַל אֶת הַפִּקַּחַת; וְהַחֵרֶשֶׁת, צְרִיכָה גֶּט.
בָּא הַיָּבָם עַל הַחֵרֶשֶׁת, וְחָזַר הוּא אוֹ אָחִיו וּבָא עַל הַפִּקַּחַת--פָּסַל אֶת הַחֵרֶשֶׁת, וְהַחֵרֶשֶׁת יוֹצְאָה בְּגֶט; וְהַפִּקַּחַת, בְּגֶט וַחֲלִיצָה.

 הָיוּ גְּדוֹלָה וּקְטַנָּה, בָּא עַל הַגְּדוֹלָה, וְחָזַר הוּא אוֹ אָחִיו וּבָא עַל הַקְּטַנָּה--לֹא פָסַל אֶת הַגְּדוֹלָה; וּמְלַמְּדִין אֶת הַקְּטַנָּה שֶׁתְּמָאֵן.
בָּא עַל הַקְּטַנָּה, וְחָזַר וּבָא הוּא אוֹ אָחִיו עַל הַגְּדוֹלָה--מְלַמְּדִין אֶת הַקְּטַנָּה שֶׁתְּמָאֵן; וִיקַיַּם הַגְּדוֹלָה, שֶׁבְּעִילָתָהּ קוֹנָה קִנְיָן גָּמוּר.

הִלְכּוֹת יִבּוּם וַחֲלִיצָה פֵּרֶק ו 
יֵשׁ אַחִין שְׁהֶן רְאוּיִין לְיִבּוּם, אוֹ לַחֲלִיצָה; וְיֵשׁ אַחִין שְׁאֵינָן רְאוּיִין, לֹא לְיִבּוּם וְלֹא לַחֲלִיצָה, וְאֵין לָהֶן זִיקָה כְּלָל, אֵלָא יְבִמְתּוֹ מֻתֶּרֶת לְזָר.
וְיֵשׁ אַחִין שְׁהֶן רְאוּיִין לַחֲלִיצָה, וְאֵינָן רְאוּיִין לְיִבּוּם; וְיֵשׁ אַחִין שְׁהֶן רְאוּיִין לְיִבּוּם, וְאֵינָן רְאוּיִין לַחֲלִיצָה.

וְאֵלּוּ שְׁאֵין לָהֶן זִיקָה כְּלָל--סְרִיס חַמָּה, וְאַנְדְּרֻגִּינוֹס, מִפְּנֵי שְׁאֵינָן רְאוּיִין לְוֶלֶד, וְלֹא הָיְתָה לָהֶן שָׁעַת הַכֹּשֶׁר.

וְאֵלּוּ מְיַבְּמִין וְלֹא חוֹלְצִין--הַחֵרֵשׁ וְהַשּׁוֹטֶה וְהַקָּטָן, מִפְּנֵי שְׁאֵין בָּהֶן דַּעַת לַחְלֹץ.
וּכְשֶׁיְּיַבַּם הַחֵרֵשׁ, אֵינוּ מוֹצִיא לְעוֹלָם, מִפְּנֵי שֶׁבְּעִילָתוֹ עוֹשָׂה אוֹתָהּ אֵשֶׁת אִישׁ גְּמוּרָה, וְאֵין גֵּרוּשָׁיו גְּמוּרִין; וּבֶן תֵּשַׁע שָׁנִים וְיוֹם אֶחָד שֶׁיִּבַּם, אֵינוּ יָכוֹל לְגָרַשׁ עַד שֶׁיַּגְדִּיל, כְּמוֹ שֶׁבֵּאַרְנוּ.

וְאֵלּוּ חוֹלְצִין וְלֹא מְיַבְּמִין--הַסְּפֵקוֹת כְּגוֹן שֶׁהָיְתָה סְפֵק עֶרְוָה, וּפְצוּעַ דַּכָּא וּכְרוּת שָׁפְכָה וְכַיּוֹצֶא בָּהֶן מִמִּינֵי הַסֵּרוּס, וְהַזָּקֵן בְּיוֹתֵר שֶׁתָּשַׁשׁ כּוֹחוֹ וְכָשַׁל; וְאִם בָּעַל סְרִיס אָדָם--קָנָה, שֶׁהֲרֵי הָיְתָה לָהֶן שָׁעַת הַכֹּשֶׁר, וּמוֹצִיא בְּגֶט, מִפְּנֵי שְׁהוּא אָסוּר לָבוֹא בַּקָּהָל.
וְהַטֻּמְטוֹם חוֹלֵץ וְלֹא מְיַבֵּם, מִפְּנֵי שְׁהוּא סָפֵק; וְאִם נִקְרַע וְנִמְצָא זָכָר--רָצָה חוֹלֵץ, רָצָה מְיַבֵּם.
וּשְׁאָר כָּל הָאַחִין אוֹ חוֹלְצִין אוֹ מְיַבְּמִין.

יֵשׁ יְבָמוֹת שְׁהֶן רְאוּיוֹת לַחֲלִיצָה, אוֹ לְיִבּוּם; וְיֵשׁ יְבָמוֹת שְׁהֶן רְאוּיוֹת לְיִבּוּם, לֹא לַחֲלִיצָה; וְיֵשׁ יְבָמוֹת שְׁהֶן רְאוּיוֹת לַחֲלִיצָה, לֹא לְיִבּוּם; וְיֵשׁ יְבָמוֹת שְׁאֵינָן רְאוּיוֹת, לֹא לַחֲלִיצָה וְלֹא לְיִבּוּם, וְאֵין עֲלֵיהֶן זִיקָה כְּלָל, וּמֻתָּרוֹת לְהִנָּשֵׂא לְזָר.

וְאֵלּוּ שֶׁמִּתְיַבְּמוֹת וְלֹא חוֹלְצוֹת--הַחֵרֶשֶׁת וְהַשּׁוֹטָה וְהַקְּטַנָּה, לְפִי שְׁאֵין בָּהֶן דַּעַת לִקְרוֹת וּלְהָבִין; וְאִם רָצָה הַיָּבָם לְגָרַשׁ אֶת הַחֵרֶשֶׁת בְּגֶט אַחַר שֶׁיִּבְעֹל אוֹתָהּ, הֲרֵי זֶה מְגָרֵשׁ.

וְאֵלּוּ חוֹלְצוֹת וְלֹא מִתְיַבְּמוֹת--אִסּוּרֵי לָאוִין, וְהַשְּׁנִיּוֹת, וְאִסּוּרֵי עֲשֵׂה, כְּמוֹ שֶׁיִּתְבָּאַר.
וְכָל אִשָּׁה שְׁהִיא סְפֵק מְגֹרֶשֶׁת, חוֹלֶצֶת וְלֹא מִתְיַבֶּמֶת--שֶׁמֶּא יִפְגַּע בְּעֶרְוָה, שֶׁאֵשֶׁת אָחִיו שֶׁגֵּרְשָׁהּ אֲסוּרָה עָלָיו מִשּׁוֹם עֶרְוָה.

אֲבָל מִי שְׁהִיא מְקֻדֶּשֶׁת לְאָחִיו בִּסְפֵק קִדּוּשִׁין--הֲרֵי הִיא כִּשְׁאָר כָּל הַיְּבָמוֹת, וְחוֹלֶצֶת אוֹ מִתְיַבֶּמֶת: שְׁאֵין כָּאן דָּבָר לָחוּשׁ לוֹ.
וְכֵן אֵשֶׁת הַחֵרֵשׁ וּזְקֵנָה וַעֲקָרָה, הֲרֵי הֶן כִּשְׁאָר כָּל הַיְּבָמוֹת--רָצָה חוֹלֵץ, רָצָה מְיַבֵּם: שֶׁזְּקֵנָה וַעֲקָרָה, הָיְתָה לָהֶן שָׁעַת הַכֹּשֶׁר.

 וְאֵלּוּ שְׁהֶן פְּטוּרוֹת מִן הַחֲלִיצָה וּמִן הַיִּבּוּם--אֵשֶׁת סְרִיס חַמָּה וְאַנְדְּרֻגִּינוֹס, וְאֵשֶׁת הַשּׁוֹטֶה, וְאֵשֶׁת הַקָּטָן, וְאַיְלוֹנִית, וּמִי שְׁהִיא עֶרְוָה: שֶׁנֶּאֱמָר "וְלֹא-יִמָּחֶה שְׁמוֹ, מִיִּשְׂרָאֵל" --פְּרָט לִסְרִיס חַמָּה וְאַנְדְּרֻגִּינוֹס, שֶׁשְּׁמָם מָחוּי, הוֹאִיל וְאֵינָן רְאוּיִין לְוֶלֶד מִתְּחִלַּת בְּרִיָּתָן, הֲרֵי הֶן כְּמִין בִּפְנֵי עַצְמוֹ.
"וְהָיָה, הַבְּכוֹר אֲשֶׁר תֵּלֵד" --פְּרָט לְאַיְלוֹנִית, שְׁאֵינָהּ רְאוּיָה לְוֶלֶד מִתְּחִלַּת בְּרִיָּתָהּ.
"לֹא-תִהְיֶה אֵשֶׁת-הַמֵּת" --פְּרָט לְאֵשֶׁת שׁוֹטֶה וְקָטָן, מִפְּנֵי שְׁאֵין לָהֶם אִישׁוּת כְּלָל.
"וּלְקָחָהּ לוֹ לְאִשָּׁה" --פְּרָט לְעֶרְוָה, שְׁאֵין לוֹ בָּהּ לִקּוּחִין.

 כֵּיצַד יְבָמָה שְׁהִיא עֶרְוָה עַל יְבָמָהּ: כְּגוֹן שֶׁהָיְתָה אֲחוֹת אִשְׁתּוֹ, אוֹ אִמָּהּ, אוֹ בִּתָּהּ--הֲרֵי זוֹ פְּטוּרָה מִן הַחֲלִיצָה וּמִן הַיִּבּוּם; וְאֵין לוֹ עָלֶיהָ זִיקָה כְּלָל, שֶׁנֶּאֱמָר "וּלְקָחָהּ לוֹ לְאִשָּׁה וְיִבְּמָהּ" --מִי שֶׁרְאוּיָה לְלִקּוּחִין וְקִדּוּשִׁין תּוֹפְסִין בָּהּ, הִיא שְׁהִיא זְקוּקָה לַיָּבָם.

 הָיְתָה הַיְּבָמָה אֲסוּרָה עַל יְבָמָהּ אִסּוּר לָאו, אוֹ אִסּוּר עֲשֵׂה, אוֹ שֶׁהָיְתָה שְׁנִיָּה--הֲרֵי זוֹ חוֹלֶצֶת, וְלֹא מִתְיַבֶּמֶת: וּמִפְּנֵי מַה צְרִיכָה חֲלִיצָה, מִפְּנֵי שֶׁיֵּשׁ בָּהּ לִקּוּחִין; הוֹאִיל וְקִדּוּשִׁין תּוֹפְסִין בָּהֶן, הֲרֵי הֶן זְקוּקוֹת לַיָּבָם.

וּמִן הַדִּין הָיָה שֶׁיִּתְיַבְּמוּ, שֶׁהַיִּבּוּם מִצְוַת עֲשֵׂה, וְכָל מָקוֹם שָׁאַתָּה מוֹצֶא עֲשֵׂה וְלֹא תַעֲשֶׂה, יָבוֹא עֲשֵׂה וְיִדְחֶה אֶת לֹא תַעֲשֶׂה; אֲבָל חֲכָמִים גָּזְרוּ, שֶׁלֹּא יִתְיַבְּמוּ חַיָּבֵי לָאוִין וְלֹא שְׁנִיּוֹת--גְּזֵרָה שֶׁמֶּא יָבוֹא עָלֶיהָ בִּיאָה שְׁנִיָּה, וַהֲרֵי בִּיאָתָהּ אֲסוּרָה וְאֵין שָׁם מִצְוָה: שְׁאֵין מִצְוַת עֲשֵׂה, אֵלָא בִּיאָה רִאשׁוֹנָה בִּלְבָד.

לְפִיכָּךְ אִם עָבַר וּבָעַל יְבִמְתּוֹ הָאֲסוּרָה מִשּׁוֹם לָאו, אוֹ מִשּׁוֹם עֲשֵׂה, וְאֵין צָרִיךְ לוֹמַר שְׁנִיָּה--הֲרֵי זֶה קָנָה קִנְיָן גָּמוּר, וּמוֹצִיאָהּ בְּגֶט; וְהִיא וְכָל צָרוֹתֶיהָ מֻתָּרוֹת לְזָר, שֶׁהֲרֵי נִפְטְרוּ.
וִיבָמָה שְׁהִיא אַלְמָנָה מִן הַנִּשּׂוּאִין, וּבָא עָלֶיהָ כּוֹהֵן גָּדוֹל--לֹא נִפְטְרָה צָרָתָהּ, שְׁאֵין עֲשֵׂה דּוֹחֶה אֶת לֹא תַעֲשֶׂה וַעֲשֵׂה, וְהוֹאִיל וְלֹא קָנָהּ מִן הַתּוֹרָה קִנְיָן גָּמוּר, לֹא הֻתְּרָה צָרָתָהּ לְזָר עַד שֶׁתַּחְלֹץ.

 הָיְתָה הַיְּבָמָה עֶרְוָה עַל בַּעְלָהּ, כְּגוֹן שֶׁעָבַר אוֹ טָעָה וְלָקַח אֲחוֹתוֹ מֵאָבִיו, וְנָפְלָה לִפְנֵי אָחִיו--אֵין זוֹ אִשְׁתּוֹ, שְׁאֵין קִדּוּשִׁין תּוֹפְסִין בָּהּ, וְאֵינָהּ לֹא בַּת יִבּוּם, וְלֹא בַּת חֲלִיצָה; וְאִם הָיְתָה לָהּ צָרָה, חוֹלֶצֶת אוֹ מִתְיַבֶּמֶת.
וְאִם הָיְתָה זוֹ שְׁהִיא עֶרְוָה עַל הַבַּעַל, מֻתֶּרֶת לַיָּבָם, וְרָצָה הַיָּבָם לִשָּׂא אוֹתָהּ, וּלְיַבַּם צָרָתָהּ--הָרְשׁוּת בְּיָדוֹ.

 הָיְתָה הַיְּבָמָה אֲסוּרָה עַל בַּעְלָהּ מִשּׁוֹם לָאו, אוֹ מִשּׁוֹם עֲשֵׂה, אוֹ שֶׁהָיְתָה שְׁנִיָּה לַבַּעַל, וְלֹא הָיְתָה אֲסוּרָה עַל הַיָּבָם מִצַּד מֵאֵלּוּ הַצְּדָדִים--הֲרֵי זוֹ מֻתֶּרֶת לַיָּבָם: חוּץ מִמַּחְזִיר גְּרוּשָׁתוֹ מִשֶּׁנִּשֵּׂאת, וּמֵת--שְׁהִיא חוֹלֶצֶת, וְלֹא מִתְיַבֶּמֶת.

וְכֵן יְבָמָה שְׁהִיא סְפֵק עֶרְוָה עַל הַיָּבָם, אוֹ סְפֵק עֶרְוָה עַל בַּעְלָהּ--הֲרֵי זוֹ חוֹלֶצֶת, וְלֹא מִתְיַבֶּמֶת.
לְפִיכָּךְ מִי שֶׁקִּדַּשׁ אִשָּׁה בִּסְפֵק קִדּוּשִׁין, וְאַחַר כָּךְ מֵת אָחִיו שֶׁהָיָה נוֹשֵׂא אֲחוֹתָהּ, וְנָפְלָה לוֹ זוֹ לְיִבּוּם שְׁהִיא סְפֵק אֲחוֹת אִשְׁתּוֹ--הֲרֵי זוֹ חוֹלֶצֶת, וְלֹא מִתְיַבֶּמֶת; וּמוֹצִיא אֶת אִשְׁתּוֹ בְּגֶט מִסָּפֵק.
וּשְׁתֵּיהֶן אֲסוּרוֹת עָלָיו--יְבִמְתּוֹ, מִפְּנֵי שְׁהִיא סְפֵק עֶרְוָה; וַאֲרוּסָתוֹ, מִפְּנֵי שְׁהִיא סְפֵק קְרוֹבַת חֲלוּצָתוֹ, שְׁהִיא כִּשְׁנִיָּה, כְּמוֹ שֶׁבֵּאַרְנוּ.

 מִי שֶׁמֵּת אָחִיו וְהִנִּיחַ שְׁתֵּי נָשִׁים, הָאַחַת אֲסוּרָה עַל יְבָמָהּ מִשּׁוֹם עֶרְוָה, וְהַשְּׁנִיָּה אֵינָהּ עֶרְוָה--כְּשֵׁם שֶׁהָעֶרְוָה פְּטוּרָה מִן הַחֲלִיצָה וּמִן הַיִּבּוּם, כָּךְ צָרָתָהּ פְּטוּרָה; וְלֹא נָפְלָה לוֹ זִיקָה עַל בַּיִת זֶה כְּלָל, שֶׁנֶּאֱמָר "אֲשֶׁר לֹא-יִבְנֶה אֶת-בֵּית אָחִיו" : בַּיִת שֶׁיֵּשׁ לוֹ לִקּוּחִין בְּאֵיזוֹ מֵהֶן שֶׁיִּרְצֶה, הוּא שֶׁיֵּשׁ לוֹ עָלָיו זִיקָה; וּבַיִת שֶׁמִּקְצָתוֹ אֵינוּ יָכוֹל לִבְנוֹתוֹ, שֶׁהֲרֵי אֵין לוֹ לִקּוּחִין--אֵינוּ בּוֹנֶה אַפִלּוּ מִקְצָתוֹ שֶׁהָיָה מֻתָּר.
וְנִמְצֵאת צָרַת הָעֶרְוָה עֶרְוָה עָלָיו, מִשּׁוֹם אֵשֶׁת אָחִיו--שֶׁהֲרֵי אֵין לוֹ עָלֶיהָ זִיקָה.

 לְפִיכָּךְ רְאוּבֵן שֶׁמֵּת וְהִנִּיחַ שְׁתֵּי נָשִׁים, הָאַחַת עֶרְוָה עַל שִׁמְעוֹן וּשְׁתֵּיהֶן רְאוּיוֹת לְלֵוִי--אֵין לְשִׁמְעוֹן זִיקָה עַל בַּיִת זֶה, וַהֲרֵי שְׁתֵּיהֶן תַּחַת זִיקַת לֵוִי; יִבַּם לֵוִי הָאַחַת מֵהֶן שְׁהִיא צָרַת עֶרְוָה שֶׁלְּשִׁמְעוֹן, וְהָיְתָה לוֹ אִשָּׁה אַחֶרֶת, וּמֵת לֵוִי, וְנָפְלוּ שְׁתֵּיהֶן לִפְנֵי שִׁמְעוֹן--שְׁתֵּיהֶן פְּטוּרוֹת מִן הַחֲלִיצָה וּמִן הַיִּבּוּם מִשִּׁמְעוֹן: הָאַחַת, מִפְּנֵי שֶׁהָיְתָה צָרַת עֶרְוָה; וְהַשְּׁנִיָּה, מִפְּנֵי שְׁהִיא צָרָתָהּ.
וְכֵן הַדִּין בְּצָרַת צָרָתָהּ עַד סוֹף הָעוֹלָם--שֶׁכָּל אִשָּׁה שְׁאֵין לוֹ עָלֶיהָ זִיקָה, בְּאִסּוּר אֵשֶׁת אָח עוֹמֶדֶת לְעוֹלָם.

 וְכֵן אֵשֶׁת אָחִיו שֶׁלֹּא הָיָה בְּעוֹלָמוֹ, הוֹאִיל וְאֵין לוֹ עָלֶיהָ זִיקָה--שֶׁנֶּאֱמָר "כִּי-יֵשְׁבוּ אַחִים יַחְדָּו" , עַד שֶׁיֵּשְׁבוּ שְׁנֵיהֶן בָּעוֹלָם.
וְאִם לֹא הָיָה בֵּינֵיהֶן יְשִׁיבָה בָּעוֹלָם--הֲרֵי זוֹ עֶרְוָה עָלָיו לְעוֹלָם, מִשּׁוֹם אֵשֶׁת אָח; וּפוֹטֶרֶת צָרָתָהּ.

 כֵּיצַד: רְאוּבֵן שֶׁמֵּת וְהִנִּיחַ אִשָּׁה, נָפְלָה לִפְנֵי שִׁמְעוֹן, וְאַחַר שֶׁמֵּת רְאוּבֵן נֻלַּד לֵוִי, בֵּין שֶׁנֻּלַּד קֹדֶם שֶׁיְּיַבַּם שִׁמְעוֹן אֵשֶׁת רְאוּבֵן בֵּין שֶׁנֻּלַּד אַחַר שֶׁיִּבְּמָהּ--הֲרֵי אֵשֶׁת רְאוּבֵן עֶרְוָה עַל לֵוִי לְעוֹלָם; לְפִיכָּךְ אִם מֵת שִׁמְעוֹן, וְנָפְלָה זוֹ וְצָרָתָהּ לִפְנֵי לֵוִי--שְׁתֵּיהֶן פְּטוּרוֹת מִן הַחֲלִיצָה, וּמִן הַיִּבּוּם.

 עָשָׂה שִׁמְעוֹן מַאֲמָר בִּיבִמְתּוֹ אֵשֶׁת רְאוּבֵן, וּמֵת קֹדֶם שֶׁיִּכְנֹס אוֹתָהּ--הֲרֵי לֵוִי חוֹלֵץ לְצָרָתָהּ, וְלֹא מְיַבֵּם: שְׁאֵין הַמַּאֲמָר קוֹנֶה בִּיבָמָה קִנְיָן גָּמוּר, כְּמוֹ שֶׁבֵּאַרְנוּ.

 אִשָּׁה שֶׁזִּנָּת תַּחַת בַּעְלָהּ בְּרָצוֹן וּבְעֵדִים, וּמֵת קֹדֶם שֶׁיְּגָרְשֶׁנָּה, וְנָפְלָה לִפְנֵי יָבָם--הֲרֵי הִיא פְּטוּרָה מִן הַחֲלִיצָה, וּמִן הַיִּבּוּם; וְכֵן צָרָתָהּ כְּאִלּוּ הָיְתָה עֶרְוָה עַל הַיָּבָם: מִפְּנֵי שֶׁטֻּמְאָה כְּתוּבָה בָּהּ כָּעֲרָיוֹת, שֶׁנֶּאֱמָר "וְהִיא נִטְמָאָה" .
אֲבָל סוֹטָה שֶׁמֵּת בַּעְלָהּ קֹדֶם שֶׁיַּשְׁקֶנָּה מֵי הַמָּרִים, אוֹ שְׁאֵינָהּ בַּת שְׁתִיָּה אֵלָא בַּת גֵּרוּשִׁין--הֲרֵי זוֹ חוֹלֶצֶת, וְלֹא מִתְיַבֶּמֶת; וְאִם הָיְתָה לָהּ צָרָה--הֲרֵי צָרָתָהּ מֻתֶּרֶת, וְחוֹלֶצֶת אוֹ מִתְיַבֶּמֶת.

 וְכֵן שְׁתֵּי יְבָמוֹת הַבָּאוֹת מִבַּיִת אֶחָד, שֶׁהָיְתָה הָאַחַת מֵהֶן שְׁנִיָּה עַל הַיָּבָם, אוֹ מֵחַיָּבֵי לָאוִין, אוֹ מֵחַיָּבֵי עֲשֵׂה, אוֹ אַיְלוֹנִית--הֲרֵי צָרָתָהּ מֻתֶּרֶת, וְחוֹלֶצֶת אוֹ מִתְיַבֶּמֶת.

אֲבָל הַחוֹלֵץ לִיבִמְתּוֹ, וְהָלְכָה אֲחוֹת חֲלוּצָתוֹ, אוֹ אִמָּהּ, וְכַיּוֹצֶא בָּהֶן וְנִשֵּׂאת לְאָחִיו, וְלוֹ אִשָּׁה אַחֶרֶת, וּמֵת וְנָפְלוּ שְׁתֵּיהֶן לְפָנָיו--כְּשֵׁם שֶׁקְּרוֹבַת חֲלוּצָתוֹ אֲסוּרָה עָלָיו, כָּךְ צָרָתָהּ אֲסוּרָה; וַהֲרֵי שְׁתֵּיהֶן כִּשְׁנִיּוֹת לוֹ, וְחוֹלְצוֹת וְלֹא מִתְיַבְּמוֹת.
וּמִפְּנֵי מַה אָסְרוּ צָרַת קְרוֹבַת חֲלוּצָתוֹ, מִפְּנֵי שֶׁמִּתְחַלֶּפֶת בְּצָרַת חֲלוּצָתוֹ.

 שְׁתֵּי יְבָמוֹת הַבָּאוֹת מִבַּיִת אֶחָד, שֶׁהָאַחַת מֵהֶן עֶרְוָה עַל הַיָּבָם, וַהֲרֵי הָעֶרְוָה אַיְלוֹנִית--צָרָתָהּ מֻתֶּרֶת, וְחוֹלֶצֶת אוֹ מִתְיַבֶּמֶת: הוֹאִיל וְהָאַיְלוֹנִית אֵינָהּ בַּת יִבּוּם--הֲרֵי זוֹ כְּמִי שְׁאֵינָהּ, וְנָפְלָה זִיקָתוֹ עַל צָרָתָהּ בִּלְבָד.

וְכֵן אִם גֵּרַשׁ אָחִיו אֶת הָעֶרְוָה אוֹ מֵאֲנָה בּוֹ קֹדֶם שֶׁיָּמוּת, אוֹ שֶׁמֵּתָה בְּחַיֵּי בַּעְלָהּ, וְאַחַר כָּךְ מֵת אָחִיו--הֲרֵי צָרָתָהּ מֻתֶּרֶת, וְחוֹלֶצֶת אוֹ מִתְיַבֶּמֶת: וְאֵין אוֹמְרִין הוֹאִיל וְנַעֲשָׂת צָרָה לְעֶרְוָה שָׁעָה אַחַת, תֵּאָסֵר לְעוֹלָם, שְׁאֵין הַצָּרָה אֲסוּרָה, עַד שֶׁתִּהְיֶה צָרַת עֶרְוָה בְּשָׁעַת נְפִילָה לְיִבּוּם.

 הָיְתָה זוֹ שְׁהִיא עֶרְוָה עַל הַיָּבָם מְקֻדֶּשֶׁת לְאָחִיו שֶׁמֵּת בְּסָפֵק, אוֹ מְגֹרֶשֶׁת מִמֶּנּוּ בְּסָפֵק, אוֹ שֶׁהָיְתָה קְטַנָּה הָרְאוּיָה לְמָאַן וְלֹא מֵאֲנָה בְּאָחִיו בְּחַיָּיו, אַף עַל פִּי שֶׁמֵּאֲנָה בַּיָּבָם--צָרָתָהּ חוֹלֶצֶת, וְלֹא מִתְיַבֶּמֶת.

 הָלְכָה צָרַת הָעֶרְוָה, וְנִשֵּׂאת לְאַחֵר, וְאַחַר כָּךְ נִמְצֵאת הָעֶרְוָה אַיְלוֹנִית--תֵּצֵא הַצָּרָה מִבַּעְלָהּ, וּמִיְּבָמָהּ; וּצְרִיכָה גֶּט מִבַּעְלָהּ, וַחֲלִיצָה מִיְּבָמָהּ--כְּדֵי לְהַתִּירָהּ לַשּׁוּק.
יִבַּם הַיָּבָם הַצָּרָה מִפְּנֵי שֶׁדִּמּוּ שֶׁהָעֶרְוָה אַיְלוֹנִית, וְנִמְצֵאת הָעֶרְוָה שְׁאֵינָהּ אַיְלוֹנִית--תֵּצֵא מִיְּבָמָהּ בְּגֶט, וְהַוֶּלֶד מַמְזֵר.

 שְׁלוֹשָׁה אַחִין, שְׁנַיִם מֵהֶן נְשׂוּאִין שְׁתֵּי אֲחָיוֹת, וְאֶחָד נָשׂוּי נָכְרִית--מֵת הַנָּשׂוּי נָכְרִית, וְאַחַר כָּךְ מֵת אֶחָד מִבַּעֲלֵי אֲחָיוֹת--הֲרֵי הַנָּכְרִית חוֹלֶצֶת, וְלֹא מִתְיַבֶּמֶת, מִפְּנֵי שְׁהִיא צָרַת אֲחוֹת אִשְׁתּוֹ, בְּזִיקַת אָחִיו שֶׁמֵּת אַחֲרוֹן.
וְלֹא עוֹד אֵלָא אַפִלּוּ גֵּרַשׁ אֶחָד מִבַּעֲלֵי אֲחָיוֹת אֶת אִשְׁתּוֹ, אַחַר שֶׁמֵּת הַנָּשׂוּי נָכְרִית וּמֵת הַמְּגָרֵשׁ--הֲרֵי הַנָּכְרִית חוֹלֶצֶת, וְלֹא מִתְיַבֶּמֶת: הוֹאִיל וְנַעֲשָׂת צָרַת אֲחוֹת אִשְׁתּוֹ בְּזִיקָה שָׁעָה אַחַת--שְׁאִם תִּתְיַבַּם, שֶׁמֶּא יָבוֹאוּ לְיַבַּם אוֹתָהּ וְאַפִלּוּ לֹא גֵרַשׁ זֶה שֶׁמֵּת אַחֲרוֹן אֶת אִשְׁתּוֹ.

 וּמִפְּנֵי מַה לֹא גָזְרוּ דָּבָר זֶה בַּנִּשּׂוּאִין, שֶׁהֲרֵי צָרַת עֶרְוָה בַּנִּשּׂוּאִין, אִם גֵּרַשׁ אֶת הָעֶרְוָה וּמֵת--צָרָתָהּ מֻתֶּרֶת לַיָּבָם, כְּמוֹ שֶׁבֵּאַרְנוּ: מִפְּנֵי שֶׁאִסּוּר צָרַת הָעֶרְוָה בַּנִּשּׂוּאִין, יָדוּעַ לַכֹּל, וְאֵינָן בָּאִין לְהַתִּיר הַצָּרָה, אִם לֹא גֵרַשׁ הָעֶרְוָה; וְאִסּוּר צָרַת עֶרְוָה בְּזִיקָה, אֵינוּ יָדוּעַ לַכֹּל, וּבָאִין לְהַתִּיר הַצָּרָה, וְאַפִלּוּ לֹא נִתְגָּרְשָׁה הָעֶרְוָה.

 שְׁלוֹשָׁה אַחִין נְשׂוּאִין שָׁלוֹשׁ נָשִׁים נָכְרִיּוֹת, מֵת אֶחָד מֵהֶן, וְעָשָׂה הַשֵּׁנִי מַאֲמָר בִּיבִמְתּוֹ, וּמֵת קֹדֶם שֶׁיִּכְנֹס, וְנָפְלוּ שְׁתֵּיהֶן לִפְנֵי הַיָּבָם--הֲרֵי אֵלּוּ חוֹלְצוֹת, וְלֹא מִתְיַבְּמוֹת: מִפְּנֵי שֶׁבַּעֲלַת הַמַּאֲמָר עָלֶיהָ זִיקַת שְׁנֵי יְבָמִין, וְנִמְצֵאת כְּאִלּוּ הִיא אֵשֶׁת שְׁנֵי מֵתִים; וְדָרְשׁוּ חֲכָמִים וְאָמְרוּ "אֵשֶׁת-הַמֵּת" , לֹא אֵשֶׁת שְׁנֵי מֵתִים.
לְפִיכָּךְ כָּל אִשָּׁה שֶׁעָלֶיהָ זִיקַת שְׁנֵי יְבָמִין, חוֹלֶצֶת וְלֹא מִתְיַבֶּמֶת; וְכֵן צָרָתָהּ: וְאִסּוּרָן מִדִּבְרֵי סוֹפְרִים.

 וּמִפְּנֵי מַה לֹא יַחְלֹץ לְבַעֲלַת הַמַּאֲמָר שֶׁעָלֶיהָ זִיקַת שְׁנֵי יְבָמִין, וִייַבַּם צָרָתָהּ--גְּזֵרָה שֶׁלֹּא יֹאמְרוּ שְׁתֵּי יְבָמוֹת הַבָּאוֹת מִבַּיִת אֶחָד, אַחַת חוֹלֶצֶת וְאַחַת מִתְיַבֶּמֶת; וּלְפִיכָּךְ אָסְרוּ אַף צָרָתָהּ.

 עָשָׂה מַאֲמָר בִּיבִמְתּוֹ, וְנָתַן גֶּט לְמַאֲמָרוֹ, וּמֵת--חָזְרָה לְהֶתֵּרָהּ, שֶׁהַמַּאֲמָר שֶׁאֲסָרָהּ הֲרֵי בִּטְּלוֹ; וְרָצָה חוֹלֵץ לָהּ, רָצָה מְיַבֵּם.

 בֶּן תֵּשַׁע שָׁנִים וְיוֹם אֶחָד שֶׁבָּא עַל יְבִמְתּוֹ, וּמֵת כִּשְׁהוּא קָטָן, וְנָפְלָה פַּעַם שְׁנִיָּה לִפְנֵי אָחִיו הַגָּדוֹל--הֲרֵי זוֹ חוֹלֶצֶת, וְלֹא מִתְיַבֶּמֶת: שֶׁבִּיאַת בֶּן תֵּשַׁע כְּמַאֲמָר מִן הַגָּדוֹל, כְּמוֹ שֶׁבֵּאַרְנוּ; וְנִמְצָא עָלֶיהָ, זִיקַת שְׁנֵי יְבָמִין.

 מִי שֶׁחֶצְיָהּ שִׁפְחָה וְחֶצְיָהּ בַּת חוֹרִין, שֶׁנִּתְקַדְּשָׁה לִרְאוּבֵן, וְנִשְׁתַּחְרְרָה, וְחָזְרָה וְנִתְקַדְּשָׁה לְשִׁמְעוֹן, וּמֵתוּ שְׁנֵיהֶם--מִתְיַבֶּמֶת לְלֵוִי, וְאֵינָהּ אֵשֶׁת שְׁנֵי מֵתִים: אִם קִדּוּשֵׁי רְאוּבֵן קִדּוּשִׁין, אֵין קִדּוּשֵׁי שִׁמְעוֹן כְּלוּם; וְאִם קִדּוּשֵׁי שִׁמְעוֹן קִדּוּשִׁין, אֵין קִדּוּשֵׁי רְאוּבֵן כְּלוּם.

הִלְכּוֹת יִבּוּם וַחֲלִיצָה פֵּרֶק ז 
שְׁנַיִם מִן הָאַחִין נְשׂוּאִין לִשְׁתֵּי אֲחָיוֹת, וּמֵתוּ שְׁנֵיהֶן, וְלֹא נוֹדַע אֵיזֶה מֵהֶן מֵת רִאשׁוֹן--הוֹאִיל וְאֵי אִפְשָׁר לְיַבַּם שְׁתֵּיהֶן, וַהֲרֵי זִיקָה נָפְלָה עַל שְׁתֵּיהֶן--שְׁתֵּיהֶן חוֹלְצוֹת, וְלֹא מִתְיַבְּמוֹת: וְאַפִלּוּ הָיְתָה אַחַת מֵהֶן אֲסוּרָה עַל הַיָּבָם מִשּׁוֹם שְׁנִיָּה, אוֹ מֵחַיָּבֵי עֲשֵׂה, אוֹ מֵחַיָּבֵי לָאוִין--הֲרֵי אֵלּוּ חוֹלְצוֹת, וְלֹא מִתְיַבְּמוֹת.
אֲבָל אִם הָיְתָה אַחַת מֵהֶן עֶרְוָה עָלָיו, כְּגוֹן שֶׁהָיְתָה אֵם אִשְׁתּוֹ, אוֹ בִּתָּהּ--הֲרֵי אֲחוֹתָהּ מֻתֶּרֶת לוֹ, וְרָצָה חוֹלֵץ רָצָה מְיַבֵּם: שֶׁהֲרֵי לֹא נָפְלָה זִיקָתוֹ עַל שְׁתֵּיהֶן, שְׁאֵין זִיקָה עַל הָעֶרְוָה.

הָיְתָה אַחַת מֵהֶן אֲסוּרָה עַל יָבָם זֶה מִשּׁוֹם עֶרְוָה, וְהָאַחֶרֶת אֲסוּרָה עַל הַיָּבָם הַשֵּׁנִי מִשּׁוֹם עֶרְוָה--הָאֲסוּרָה לְזֶה מֻתֶּרֶת לְאָחִיו, וְהָאֲסוּרָה לְזֶה מֻתֶּרֶת לְאָחִיו, שֶׁהֲרֵי נָפְלָה זִיקַת כָּל אָח מֵהֶן, עַל הַמֻּתֶּרֶת לוֹ בִּלְבָד; וְרָצָה חוֹלֵץ לְזוֹ הַמֻּתֶּרֶת לוֹ, רָצָה מְיַבֵּם.

מֵת אֶחָד מִן הָאַחִין, וְנָפְלָה אִשְׁתּוֹ לְיִבּוּם, וְאַחַר כָּךְ מֵת שֵׁנִי, וְנָפְלָה אִשְׁתּוֹ שְׁהִיא אֲחוֹת הָרִאשׁוֹנָה לְיִבּוּם, וַהֲרֵי שְׁתֵּיהֶן קַיָּמוֹת--שְׁתֵּיהֶן חוֹלְצוֹת וְלֹא מִתְיַבְּמוֹת, כְּמוֹ שֶׁבֵּאַרְנוּ.
מֵתָה הָאַחֲרוֹנָה--חָזְרָה הָרִאשׁוֹנָה לְהֶתֵּרָהּ, וְחוֹלֶצֶת אוֹ מִתְיַבֶּמֶת.
מֵתָה הָרִאשׁוֹנָה--הֲרֵי הָאַחֲרוֹנָה בְּאִסּוּרָהּ עוֹמֶדֶת, וְחוֹלֶצֶת וְלֹא מִתְיַבֶּמֶת: שֶׁהֲרֵי לֹא הָיְתָה רְאוּיָה לְיִבּוּם, בְּשָׁעַת נְפִילָתָהּ.

וְכֵן אִם קָדַם אֶחָד מִן הָאַחִין, וְחָלַץ לָאַחֲרוֹנָה--הֻתְּרָה הָרִאשׁוֹנָה לִשְׁאָר הָאַחִין: שֶׁהֲרֵי הַזִּיקָה שֶׁאָסְרָה אוֹתָהּ, הֱסִירָהּ אָחִיו בַּחֲלִיצָתוֹ.
וְכֵן אִם הָיְתָה הָרִאשׁוֹנָה עֶרְוָה עַל אֶחָד מֵהֶן, וְקָדַם וְיִבַּם אֶת הָאַחֲרוֹנָה שְׁהִיא מֻתֶּרֶת לוֹ--הֻתְּרָה הָרִאשׁוֹנָה לִשְׁאָר הָאַחִין: שֶׁהֲרֵי הָאַחֲרוֹנָה שֶׁאָסְרָה אוֹתָהּ עֲלֵיהֶן, נִתְיַבְּמָה לַמֻּתָּר לָהּ.

אֲבָל אִם הָיְתָה הָאַחֲרוֹנָה הִיא שֶׁאֲסוּרָה עַל אֶחָד מֵהֶן בִּלְבָד מִשּׁוֹם עֶרְוָה, הֲרֵי הוּא מְיַבֵּם לָרִאשׁוֹנָה.
וּשְׁאָר הָאַחִין אֲסוּרִין בִּשְׁתֵּיהֶן, וְחוֹלְצִין וְלֹא מְיַבְּמִין כְּמוֹ שֶׁבֵּאַרְנוּ; וְאִם קָדְמוּ וְכָנְסוּ כָּל אֶחָד אַחַת מִן הָאֲחָיוֹת, מוֹצִיאִין אוֹתָן מֵהֶן.

שְׁלוֹשָׁה אַחִין, שְׁנַיִם מֵהֶן נְשׂוּאִין לִשְׁתֵּי אֲחָיוֹת, מֵת אֶחָד מִבַּעֲלֵי אֲחָיוֹת, וְעָשָׂה הַשְּׁלִישִׁי בִּיבִמְתּוֹ מַאֲמָר, וְאַחַר כָּךְ מֵת בַּעַל הָאֲחוֹת הַשֵּׁנִי, וְנָפְלָה הָאֲחוֹת הַשְּׁנִיָּה לִפְנֵי הָאָח הַשְּׁלִישִׁי--הֲרֵי זֶה נוֹתֵן גֶּט לְבַעֲלַת הַמַּאֲמָר, וְחוֹלֵץ לָהּ; וְחוֹלֵץ לַאֲחוֹתָהּ הָאַחֲרוֹנָה, כְּדֵי לְהַתִּירָן לְזָר.

מֵת זֶה שֶׁעָשָׂה הַמַּאֲמָר, וְהָיְתָה לוֹ אִשָּׁה אַחֶרֶת, וְנָפְלוּ שְׁתֵּיהֶן לִפְנֵי בַּעַל הָאֲחוֹת--בַּעֲלַת הַמַּאֲמָר פְּטוּרָה מִן הַחֲלִיצָה וּמִן הַיִּבּוּם, שֶׁהֲרֵי הִיא אֲחוֹת אִשְׁתּוֹ; וְהָאִשָּׁה הָאַחֶרֶת, חוֹלֶצֶת וְלֹא מִתְיַבֶּמֶת, שְׁאֵין הַמַּאֲמָר קוֹנֶה קִנְיָן גָּמוּר, עַד שֶׁיִּפְטֹר אֶת הַצָּרָה.

אֶחָד מִן הַיְּבָמִין שֶׁקִּדַּשׁ אֲחוֹת יְבִמְתּוֹ--אוֹמְרִין לוֹ, הַמְתֵּןוְאַל תְּגָרְשֶׁנָּה וְאַל תִּשָּׂאֶנָּה עַד שֶׁיְּיַבַּם אָחִיךָ, אוֹ יַחְלֹץ, לִיבָמָה זוֹ הַזְּקוּקָה לְכֻלְּכֶם.
חָלַץ לָהּ אָחִיו, אוֹ יִבְּמָהּ, אוֹ שֶׁמֵּתָה הַיְּבָמָה--הֲרֵי זֶה יִכְנֹס אֲרוּסָתוֹ; מֵתוּ אֶחָיו כֻּלָּם--מוֹצִיא אֶת אֲרוּסָתוֹ בְּגֶט, וִיבִמְתּוֹ בַּחֲלִיצָה.
וְאִם מֵתָה אֲרוּסָתוֹ, בֵּין שֶׁמֵּתָה קֹדֶם מִיתַת הָאַחִין בֵּין שֶׁמֵּתָה לְאַחַר מִיתָתָן--חָזְרָה הַיְּבָמָה לְהֶתֵּרָהּ, וְרָצָה מְיַבֵּם רָצָה חוֹלֵץ.

שְׁלוֹשָׁה אַחִין, שְׁנַיִם מֵהֶן נְשׂוּאִין לִשְׁתֵּי אֲחָיוֹת, וְיֵשׁ לְכָל אַחַת מִשְּׁתֵּיהֶן צָרָה, וּמֵתוּ הַנְּשׂוּאִין אֶת הָאֲחָיוֹת, וְנָפְלוּ הָאֲחָיוֹת וְצָרוֹתֵיהֶן לְיִבּוּם--אִם חָלַץ לַצָּרוֹת, נִפְטְרוּ אֲחָיוֹת; אֲבָל אִם חָלַץ לַאֲחָיוֹת, לֹא נִפְטְרוּ צָרוֹתֵיהֶן עַד שֶׁיֵּחָלְצוּ הַצָּרוֹת: מִפְּנֵי שֶׁחֲלִיצַת אֲחָיוֹת, חֲלִיצָה שְׁאֵינָהּ מְעֻלָּה; וַחֲלִיצָה שְׁאֵינָהּ מְעֻלָּה, אֵינָהּ פּוֹטֶרֶת אֶת הַצָּרָה, כְּמוֹ שֶׁבֵּאַרְנוּ.

וְיֵרָאֶה לִי, שֶׁכָּךְ הַדִּין בִּשְׁתֵּי יְבָמוֹת הַבָּאוֹת מִבַּיִת אֶחָד, וְהָאַחַת מֵהֶן אֲסוּרָה עַל יְבָמָהּ מִשּׁוֹם שְׁנִיָּה וְכַיּוֹצֶא בָּהּ, אוֹ מֵחַיָּבֵי לָאוִין, אוֹ מֵחַיָּבֵי עֲשֵׂה--שְׁאִם חָלַץ לָאֲסוּרָה, לֹא הֻתְּרָה צָרָתָהּ; חָלַץ לַצָּרָה, הֻתְּרָה הָאֲסוּרָה.

שְׁלוֹשָׁה אַחִין, שְׁנַיִם מֵהֶן נְשׂוּאִין שְׁתֵּי אֲחָיוֹת, וְהַשְּׁלִישִׁי נָשׂוּי נָכְרִית, מֵת אֶחָד מִבַּעֲלֵי אֲחָיוֹת, וְיִבַּם הַנָּשׂוּי נָכְרִית אֶת אִשְׁתּוֹ, וְאַחַר כָּךְ מֵתָה אִשְׁתּוֹ שֶׁלַּשֵּׁנִי, וְאַחַר כָּךְ מֵת הַשְּׁלִישִׁי, וְנָפְלוּ שְׁתֵּי נָשָׁיו לִפְנֵי הַשֵּׁנִי, שְׁאֵין לוֹ אִשָּׁה--הֲרֵי אֵלּוּ פְּטוּרוֹת מִן הַחֲלִיצָה, וּמִן הַיִּבּוּם: הָאַחַת, מִפְּנֵי שֶׁהָיְתָה אֲחוֹת אִשְׁתּוֹ בְּשָׁעָה שֶׁמֵּת אָחִיו הָרִאשׁוֹן, נֶאְסְרָה עָלָיו לְעוֹלָם מִשּׁוֹם אֵשֶׁת אָח, כְּדִין אֵשֶׁת אָחִיו שֶׁלֹּא הָיָה בְּעוֹלָמוֹ; וְהַנָּכְרִית, מִשּׁוֹם צָרָתָהּ.

וְכֵן שְׁנֵי אַחִין נְשׂוּאִין לִשְׁתֵּי אֲחָיוֹת, וּמֵת אֶחָד מֵהֶן, וְאַחַר כָּךְ מֵתָה אִשְׁתּוֹ שֶׁלַּשֵּׁנִי--הֲרֵי זוֹ אֲסוּרָה עוֹלָמִית, הוֹאִיל וְנֶאְסְרָה עָלָיו שָׁעַת נְפִילָה.
אֲבָל הַמְּגָרֵשׁ אֶת אִשְׁתּוֹ, וְהִחְזִירָהּ וּמֵת--הֲרֵי זוֹ מֻתֶּרֶת לַיָּבָם: וְאַף עַל פִּי שֶׁהֲרֵי נֶאְסְרָה עָלָיו בְּחַיֵּי אָחִיו, בְּשָׁעָה שֶׁגֵּרְשָׁהּ, הֲרֵי חָזְרָה לְהֶתֵּרָהּ, וּכְשֶׁמֵּת אָחִיו בְּהֶתֵּרָהּ הָיְתָה עוֹמֶדֶת.

קְטַנָּה שֶׁהִשִּׂיאָהּ אָבִיהָ, וְגֵרְשָׁהּ בַּעְלָהּ, וְהִחְזִירָהּ וּמֵת, וַעֲדַיִן הִיא קְטַנָּה--הֲרֵי זוֹ אֲסוּרָה לַיָּבָם: מִפְּנֵי שֶׁגֵּרוּשֶׁיהָ גֵּרוּשִׁין גְּמוּרִין, שֶׁהֲרֵי אָבִיהָ הִשִּׂיאָהּ; וְאֵין חֲזָרָתָהּ חֲזָרָה גְּמוּרָה, שְׁאֵין קִדּוּשֵׁי קְטַנָּה גְּמוּרִין, כְּמוֹ שֶׁבֵּאַרְנוּ.
וְהוּא הַדִּין לַמְּגָרֵשׁ פִּקַּחַת, וְנִתְחָרְשָׁה, וְהִחְזִירָהּ וּמֵת, וְהִנִּיחָהּ חֵרֶשֶׁת--שְׁהִיא אֲסוּרָה לַיָּבָם, וְאֵינָהּ חוֹלֶצֶת וְלֹא מִתְיַבֶּמֶת.
וְצָרַת קְטַנָּה זוֹ, אוֹ חֵרֶשֶׁת זוֹ--חוֹלֶצֶת אוֹ מִתְיַבֶּמֶת.
וְאִם הִחְזִירָהּ כִּשְׁהִיא קְטַנָּה אוֹ חֵרֶשֶׁת, וְגָדְלָה אוֹ נִתְפַּקְּחָה אֶצְלוֹ, וְאַחַר כָּךְ מֵת--הֲרֵי זוֹ מֻתֶּרֶת לִיבָמָהּ.

 שְׁנֵי אַחִין נְשׂוּאִין לִשְׁתֵּי אֲחָיוֹת, הָיוּ שְׁתֵּיהֶן קְטַנּוֹת הָרְאוּיוֹת לְמָאַן אוֹ חֵרְשׁוֹת, וּמֵת אֶחָד מֵהֶן--תֵּצֵא מִשּׁוֹם אֲחוֹת אִשָּׁה, וּפְטוּרָה מִן הַחֲלִיצָה וּמִן הַיִּבּוּם.
הָיוּ אַחַת גְּדוֹלָה וְאַחַת קְטַנָּה, וּמֵת בַּעַל הַקְּטַנָּה--תֵּצֵא מִשּׁוֹם אֲחוֹת אִשָּׁה; מֵת בַּעַל הַגְּדוֹלָה--מְלַמְּדִין אֶת הַקְּטַנָּה שֶׁתְּמָאֵן בְּבַעְלָהּ, וְתִהְיֶה גְּדוֹלָה זוֹ מֻתֶּרֶת לִיבָמָהּ.

 שְׁנֵי אַחִין חֵרְשִׁין נְשׂוּאִין לִשְׁתֵּי אֲחָיוֹת פִּקְּחוֹת, אוֹ חֵרְשׁוֹת, אוֹ אַחַת פִּקַּחַת וְאַחַת חֵרֶשֶׁת, וְכֵן שְׁתֵּי אֲחָיוֹת חֵרְשׁוֹת נְשׂוּאוֹת לִשְׁנֵי אַחִין פִּקְּחִין, אוֹ חֵרְשִׁין, אוֹ אֶחָד פִּקֵּחַ וְאֶחָד חֵרֵשׁ, וּמֵת אֶחָד מֵהֶן--אִשְׁתּוֹ פְּטוּרָה מִן הַחֲלִיצָה וּמִן הַיִּבּוּם, מִשּׁוֹם אֲחוֹת אִשָּׁה: שֶׁהֲרֵי אֵין נִשּׂוּאֵי אֶחָד מִשְּׁנֵיהֶן, נִשּׂוּאִין גְּמוּרִין.

 שְׁנֵי אַחִין אֶחָד פִּקֵּחַ וְאֶחָד חֵרֵשׁ, נְשׂוּאִין לִשְׁתֵּי אֲחָיוֹת פִּקְּחוֹת, אוֹ אַחַת חֵרֶשֶׁת וְאַחַת פִּקַּחַת, וַהֲרֵי הִיא אֵשֶׁת הַפִּקֵּחַ--מֵת הַחֵרֵשׁ--תֵּצֵא אִשְׁתּוֹ, מִשּׁוֹם אֲחוֹת אִשָּׁה.
מֵת הַפִּקֵּחַ--הוֹאִיל וְנִשּׂוּאֵי הַפִּקֵּחַ שֶׁמֵּת נִשּׂוּאִין גְּמוּרִין וְזִיקַת זֶה הַחֵרֵשׁ גְּמוּרָה, וְנִשּׂוּאֵי הַחֵרֵשׁ אֵינָן נִשּׂוּאִין גְּמוּרִין--הֲרֵי זֶה מוֹצִיא אֶת אִשְׁתּוֹ בְּגֶט, מִפְּנֵי שֶׁאֲחוֹתָהּ זְקוּקָה לוֹ; וְאֵשֶׁת אָחִיו הַפִּקֵּחַ אֲסוּרָה לְעוֹלָם, שְׁאֵינוּ יָכוֹל לִכְנֹס מִפְּנֵי אֲחוֹתָהּ, וְלֹא יַחְלֹץ, מִפְּנֵי שְׁהוּא חֵרֵשׁ.

 וְלָמָּה גָּזְרוּ חֲכָמִים שֶׁיּוֹצִיא זֶה הַחֵרֵשׁ אִשְׁתּוֹ הַחֵרֶשֶׁת, וְהֶן אֵינָן בְּנֵי חִיּוּב, אֵלָא הֲרֵי הֶן כְּקָטָן אוֹכֵל נְבֵלוֹת, שְׁאֵין בֵּית דִּין מְצֻוִּין לְהַפְרִישׁוֹ: אָמְרוּ חֲכָמִים, אִם תֵּשֵׁב אִשְׁתּוֹ עִמּוֹ, נִמְצֵאת אֲחוֹתָהּ נִשֵּׂאת לְזָר, וְיֹאמְרוּ נִפְטְרָה מִשּׁוֹם אֲחוֹת אִשָּׁה; לְפִיכָּךְ מוֹצִיא הַחֵרֵשׁ אִשְׁתּוֹ בְּגֶט, כְּדֵי שֶׁתִּהְיֶה אֲחוֹתָהּ אֲסוּרָה לְעוֹלָם.

 וְכֵן שְׁנֵי אַחִין פִּקְּחִין נְשׂוּאִין לִשְׁתֵּי אֲחָיוֹת, אַחַת פִּקַּחַת וְאַחַת חֵרֶשֶׁת--מֵת בַּעַל הַחֵרֶשֶׁת, תֵּצֵא מִשּׁוֹם אֲחוֹת אִשָּׁה.
מֵת בַּעַל הַפִּקַּחַת, מוֹצִיא אֶת אִשְׁתּוֹ הַחֵרֶשֶׁת בְּגֶט; וְאֶת אֵשֶׁת אָחִיו בַּחֲלִיצָה, מִפְּנֵי שְׁהוּא פִּקֵּחַ וְיָכוֹל לַחְלֹץ.

 שְׁנֵי אַחִין אֶחָד פִּקֵּחַ וְאֶחָד חֵרֵשׁ, וְהַחֵרֵשׁ נָשׂוּי שְׁתֵּי נָשִׁים פִּקְּחוֹת, הָאַחַת מֵהֶן עֶרְוָה עַל הַפִּקֵּחַ, וּמֵת הַחֵרֵשׁ--שְׁתֵּיהֶן פְּטוּרוֹת עַל כָּל פָּנִים: אִם נִשּׂוּאֵי הָעֶרְוָה נִשּׂוּאִין, הֲרֵי הַשְּׁנִיָּה צָרָתָהּ וּפְטוּרָה; וְאִם אֵין נִשּׂוּאֵי הָעֶרְוָה נִשּׂוּאִין, כָּךְ לֹא יִהְיוּ נִשּׂוּאֵי צָרָתָהּ נִשּׂוּאִין.
הָיְתָה בִּתּוֹ וְכַיּוֹצֶא בָּהּ חֵרֶשֶׁת, וּנְשׂוּאָה לְאָחִיו הַפִּקֵּחַ--צָרָתָהּ חוֹלֶצֶת, וְלֹא מִתְיַבֶּמֶת: שְׁאֵין נִשּׂוּאֵי הַחֵרֶשֶׁת גְּמוּרִין.

 כָּל מָקוֹם שֶׁאָמַרְנוּ בַּהֲלָכוֹת אֵלּוּ שְׁתֵּי אֲחָיוֹת--אֶחָד שְׁתֵּי אֲחָיוֹת, אוֹ אִשָּׁה וּבִתָּהּ, אוֹ אִשָּׁה וּבַת בִּתָּהּ, וְכַיּוֹצֶא בָּהֶן: עִנְיַן הַדְּבָרִים--שְׁהֶן שְׁתֵּי נָשִׁים שֶׁהָאַחַת מֵהֶן עֶרְוָה עִם הָאַחֶרֶת, וְאֵי אִפְשָׁר לִשָּׂא שְׁתֵּיהֶן מִשּׁוֹם עֶרְוָה.
וְכֵן כָּל מָקוֹם שֶׁנֶּאֱמָר אֲחוֹת אִשְׁתּוֹ, אוֹ אֲחוֹת יְבִמְתּוֹ--אֶחָד אֲחוֹתָהּ, אוֹ אִמָּהּ, אוֹ בִּתָּהּ: עִנְיַן הַדְּבָרִים--אַחַת מִקְּרוֹבוֹתֶיהָ, שְׁהֶן עֶרְוָה עִמָּהּ.

הִלְכּוֹת יִבּוּם וַחֲלִיצָה פֵּרֶק ח 
מִי שֶׁקִּדַּשׁ אַחַת מִשְּׁתֵּי אֲחָיוֹת, וְאֵין יָדוּעַ אֵיזוֹ מֵהֶן קִדַּשׁ, וּמֵת, וְלוֹ אָח אֶחָד--חוֹלֵץ לִשְׁתֵּיהֶן, כְּדֵי לְהַתִּירָן לַאֲחֵרִים.
הָיוּ לוֹ שְׁנֵי אַחִין: אֶחָד חוֹלֵץ לְאַחַת מֵהֶן בַּתְּחִלָּה; וְהַשֵּׁנִי מְיַבֵּם לַשְּׁנִיָּה עַל כָּל פָּנִים--אִם זוֹ הִיא שֶׁקִּדַּשׁ אָחִיו, הֲרֵי יִבַּם אוֹתָהּ, וְאִם אֵינָהּ אֵשֶׁת אָחִיו, הֲרֵי נָשָׂא אִשָּׁה מִשְּׁאָר הַנָּשִׁים, וַאֲחוֹתָהּ שֶׁהָיְתָה אֵשֶׁת אָחִיו, כְּבָר נֶחְלְצָה.

אֲבָל לֹא יְיַבַּם הָאַחַת תְּחִלָּה--שֶׁמֶּא הָאַחֶרֶת הִיא אֵשֶׁת אָחִיו, וְנִמְצָא שֶׁנָּשָׂא קְרוֹבַת זְקוּקָתוֹ; קָדְמוּ שְׁנֵי הָאַחִים, וְכָנְסוּ שְׁתֵּי הַיְּבָמוֹת--אֵין מוֹצִיאִין מִיָּדָן.

 שְׁנַיִם שֶׁקִּדְּשׁוּ שְׁתֵּי אֲחָיוֹת, זֶה אֵינוּ יוֹדֵעַ אֵיזוֹ קִדַּשׁ, וְזֶה אֵינוּ יוֹדֵעַ אֵיזוֹ קִדַּשׁ, וּמֵתוּ שְׁנֵיהֶן--לְזֶה אָח, וּלְזֶה אָח--זֶה חוֹלֵץ לִשְׁתֵּיהֶן, וְזֶה חוֹלֵץ לִשְׁתֵּיהֶן.
לְזֶה אָח אֶחָד, וּלְזֶה שְׁנַיִם--הַיְּחִידִי, חוֹלֵץ לִשְׁתֵּיהֶן בַּתְּחִלָּה; וְהַשְּׁנַיִם, אֶחָד חוֹלֵץ רִאשׁוֹן, וְהַשֵּׁנִי מְיַבֵּם.
וְאִם קָדְמוּ וְכָנְסוּ--אֵין מוֹצִיאִין מִיָּדָן, וְאַפִלּוּ הָיוּ כּוֹהֲנִים: שֶׁהַחֲלִיצָה שֶׁחָלַץ הַיְּחִידִי, מִסָּפֵק חָלַץ; וְהַחֲלוּצָה אֲסוּרָה לְכוֹהֵן מִדִּבְרֵי סוֹפְרִים, וּבִסְפֵק חֲלוּצָה לֹא גָזְרוּ.

 הָיוּ לְזֶה שְׁנֵי אַחִין, וּלְזֶה שְׁנֵי אַחִין--אָחִיו שֶׁלְּזֶה חוֹלֵץ לְאַחַת, וְאָחִיו שֶׁלְּזֶה חוֹלֵץ לְאַחַת; וְאַחַר כָּךְ הָאָח הַשֵּׁנִי שֶׁלְּזֶה מְיַבֵּם חֲלוּצָתוֹ שֶׁלְּזֶה, וְהָאָח הַשֵּׁנִי שֶׁלְּזֶה מְיַבֵּם חֲלוּצָתוֹ שֶׁלְּזֶה.
קָדְמוּ שְׁנֵי אַחִין, וְחָלְצוּ לִשְׁתֵּיהֶן--לֹא יְיַבְּמוּ שְׁנֵי הָאַחִין הָאֲחֵרִים; אֵלָא אֶחָד חוֹלֵץ בַּתְּחִלָּה, וְאֶחָד מְיַבֵּם לַשְּׁנִיָּה.
וְאִם קָדְמוּ וְכָנְסוּ, אֵין מוֹצִיאִין מִיָּדָן.

 הָאִשָּׁה שֶׁהָיוּ לָהּ בָּנִים, וְהָיוּ לְכַלָּתָהּ בָּנִים, וְנִתְעַבְּרָה הָאִשָּׁה וְנִתְעַבְּרָה כַּלָּתָהּ, וְיָלְדוּ שְׁתֵּיהֶן בְּמַחְבּוֹאָה אַחַת, וְנִתְעָרְבוּ שְׁנֵי הַיְּלָדִים וְהִגְדִּילוּ הַתַּעְרוֹבוֹת, וְנָשְׂאוּ נָשִׁים וּמֵתוּ--כֵּיצַד הֶן נִתָּרוֹת: בְּנֵי הַכַּלָּה חוֹלְצִין לִשְׁתֵּיהֶן תְּחִלָּה, וְלֹא מְיַבְּמִין--שֶׁכָּל אַחַת מִשְּׁתֵּיהֶן סְפֵק שְׁהִיא אֵשֶׁת אָחִיו וְתִהְיֶה מֻתֶּרֶת לוֹ, סְפֵק שְׁהִיא אֵשֶׁת אֲחִי אָבִיו וְהִיא עֶרְוָה עָלָיו.
אֲבָל בְּנֵי הַזְּקֵנָה, אוֹ חוֹלְצִין אוֹ מְיַבְּמִין: שְׁאִם הִיא זוֹ אֵשֶׁת אָחִיו, הֲרֵי יִבְּמָהּ; וְאִם הִיא אֵשֶׁת בֶּן אָחִיו, מֻתֶּרֶת הִיא לוֹ--שֶׁכְּבָר נֶחְלְצָה.

 מֵתוּ הַבָּנִים הַיְּדוּעִים שֶׁלַּזְּקֵנָה וְשֶׁלְּכַלָּתָהּ, וַהֲרֵי בְּנֵי הַתַּעֲרֹבֶת קַיָּמִין--בְּנֵי הַתַּעֲרֹבֶת לִנְשֵׁי בְּנֵי הַזְּקֵנָה, חוֹלְצִין וְלֹא מְיַבְּמִין: שְׁהִיא סְפֵק אֵשֶׁת אֲחִי אָבִיו, שְׁהִיא עֶרְוָה עָלָיו.
וְלִנְשֵׁי בְּנֵי הַכַּלָּה: אֶחָד חוֹלֵץ בַּתְּחִלָּה.
וְאֶחָד מְיַבֵּם עַל כָּל פָּנִים--אִם בֶּן הַכַּלָּה הוּא זֶה שֶׁחָלַץ תְּחִלָּה, הֲרֵי חָלַץ אֵשֶׁת אָחִיו, וְהַשֵּׁנִי מִן הַתַּעֲרֹבֶת הוּא בֶּן הַזְּקֵנָה, וּמֻתָּר לוֹ לִשָּׂא אֵשֶׁת בֶּן אָחִיו אַחַר שֶׁנֶּחְלְצָה מִיְּבָמָהּ; וְאִם זֶה שֶׁחָלַץ תְּחִלָּה הוּא בֶּן הַזְּקֵנָה, הֲרֵי חָלַץ לְאֵשֶׁת בֶּן אָחִיו וְלֹא עָשָׂה כְּלוּם, וְהַשֵּׁנִי מִן הַתַּעֲרֹבֶת הוּא בֶּן הַכַּלָּה, וַהֲרֵי יִבַּם אֵשֶׁת אָחִיו.

 מִי שֶׁלֹּא שָׁהָת אַחַר בַּעְלָהּ שְׁלוֹשָׁה חֳדָשִׁים, וְנִשֵּׂאת וְיָלְדָה, וְאֵין יָדוּעַ אִם בֶּן תִּשְׁעָה לָרִאשׁוֹן אִם בֶּן שִׁבְעָה לָאַחֲרוֹן, וְהָיוּ לָהּ בָּנִים מִן הָרִאשׁוֹן וּמִן הַשֵּׁנִי--אִם מֵת זֶה הַבֵּן הַסָּפֵק--בְּנֵי הָרִאשׁוֹן וּבְנֵי הָאַחֲרוֹן חוֹלְצִין לְאִשְׁתּוֹ, וְלֹא מְיַבְּמִין: שֶׁכָּל אֶחָד מֵהֶן שֶׁיָּבוֹא לְיַבַּם, שֶׁמֶּא אֵינוּ אָחִיו מֵאָבִיו; וַהֲרֵי הוּא אָחִיו מֵאִמּוֹ בַּוַּדַּאי, וְאֵשֶׁת אָחִיו מֵאִמּוֹ אֲסוּרָה עַל הָאָדָם לְעוֹלָם מִשּׁוֹם עֶרְוָה.
וְכֵן זֶה הַבֵּן הַסָּפֵק--חוֹלֵץ לִנְשׁוֹתֵיהֶן, וְלֹא מְיַבֵּם.

 הָיָה בֵּן לָרִאשׁוֹן וּבֵן לַשֵּׁנִי, שֶׁלֹּא מֵאִשָּׁה זוֹ שֶׁנִּשֵּׂאת בְּתוֹךְ זְמָן, וּמֵת אֶחָד מֵהֶן--הֲרֵי זֶה הַבֵּן הַסָּפֵק, חוֹלֵץ לְאֵשֶׁת זֶה שֶׁמֵּת אוֹ מְיַבֵּם: שְׁאִם אָחִיו מֵאָבִיו הוּא, הֲרֵי יִבַּם אֶת אִשְׁתּוֹ; וְאִם אֵינוּ אָחִיו מֵאָבִיו--הֲרֵי אֵין בֵּינֵיהֶן אַחְוָה כְּלָל, לְפִיכָּךְ מֻתָּר לוֹ לִשָּׂא אֶת אִשְׁתּוֹ.

 מֵת הַבֵּן הַסָּפֵק: אֶחָד מִשְּׁנֵי הַבָּנִים הַוַּדָּאִיִּין, חוֹלֵץ לְאִשְׁתּוֹ תְּחִלָּה; וְהַשֵּׁנִי מְיַבֵּם עַל כָּל פָּנִים--אִם אָחִיו הוּא, הֲרֵי יִבַּם אֶת אִשְׁתּוֹ, וְאִם אֵינוּ אָחִיו וּבֶן הָאָב הָאַחֵר הוּא, הֲרֵי נֶחְלְצָה מֵאֲחִי בַּעְלָהּ.

 מִי שֶׁהָלַךְ בַּעְלָהּ לִמְדִינָה אַחֶרֶת וְשָׁמְעָה שֶׁמֵּת וְנִשֵּׂאת, וְאַחַר כָּךְ בָּא הַבַּעַל הָרִאשׁוֹן, וּמֵתוּ שְׁנֵיהֶן, לְזֶה אַחִין וּלְזֶה אַחִין--אָחִיו שֶׁלְּזֶה וְאָחִיו שֶׁלְּזֶה, חוֹלְצִין וְלֹא מְיַבְּמִין.

 חָמֵשׁ נָשִׁים שֶׁהָיָה לְכָל אַחַת מֵהֶן בֵּן יָדוּעַ, וְנִתְעַבְּרוּ חֲמִשְׁתָּן וְיָלְדוּ כְּאַחַת בְּמַחְבּוֹאָה אַחַת, וְנִתְעָרְבוּ הַוְּלָדוֹת וְהִגְדִּילוּ הַתַּעֲרֹבֶת, וְנָשְׂאוּ נָשִׁים וּמֵתוּ הַחֲמִשָּׁה אֲנָשִׁים, וְנָפְלוּ חָמֵשׁ הַנָּשִׁים לִפְנֵי הַחֲמִשָּׁה הַבָּנִים הַוַּדָּאִיִּין, שְׁאֵין אֶחָד מֵהֶן יוֹדֵעַ אֵיזוֹ הִיא אֵשֶׁת אָחִיו--כֵּיצַד תַּקָּנָתָן: אַרְבָּעָה מֵהֶן, חוֹלְצִין לְאַחַת תְּחִלָּה; וְהַחֲמִישִׁי, יִשָּׂא זוֹ שֶׁנֶּחְלְצָה אַרְבַּע חֲלִיצוֹת עַל כָּל פָּנִים.

 כֵּיצַד: אִם אֵשֶׁת אָחִיו הִיא, הֲרֵי יִבַּם אוֹתָהּ; וְאִם אֵינָהּ אֵשֶׁת אָחִיו--הֲרֵי הִיא אֵשֶׁת אָח אֶחָד מֵהָאַרְבָּעָה, וַהֲרֵי חָלְצוּ לָהּ אַרְבַּעְתָּן תְּחִלָּה.
וְכֵן הַשְּׁנִיָּה--חוֹלְצִין לָהּ אַרְבָּעָה, וְהָאֶחָד מִן הָאַרְבָּעָה זֶה שֶׁנָּשָׂא הָרִאשׁוֹנָה; וְהַחֲמִישִׁי, יִשָּׂאֶנָּה.
עַד שֶׁנִּמְצְאוּ הַבָּנִים הַחֲמִשָּׁה נָשְׂאוּ הֶחָמֵשׁ נָשִׁים, אַחַר שֶׁנֶּחְלְצָה כָּל אַחַת מֵהֶן אַרְבַּע חֲלִיצוֹת.

 וּלְעוֹלָם הִזָּהֵר בְּכָל הַסְּפֵקוֹת בְּעִיקָרִים אֵלּוּ: שֶׁכָּל מִי שֶׁנִּסְתַּפַּק לָךְ שֶׁמֶּא בַּת חֲלִיצָה הִיא לְאִישׁ זֶה, אוֹ אֵינָהּ צְרִיכָה לַחֲלִיצָה מִמֶּנּוּ--אֵינָהּ נִתֶּרֶת לְהִנָּשֵׂא לְזָר, עַד שֶׁיַּחְלֹץ לָהּ אוֹתוֹ הָאִישׁ; וְכָל מִי שֶׁיִּסְתַּפַּק לָךְ שֶׁמֶּא בִּיאָתָהּ אֲסוּרָה עַל אִישׁ זֶה, בֵּין מִדִּבְרֵי תּוֹרָה בֵּין מִדִּבְרֵי סוֹפְרִים--אֵינָהּ מִתְיַבֶּמֶת לוֹ.
וְכָל שֶׁנֶּחְלְצָה חֲלִיצָה מְעֻלָּה, אוֹ נִבְעְלָה בְּעִילָה כְּשֵׁרָה--הֻתְּרָה צָרָתָהּ לְזָר.

 וְעַל דֶּרֶךְ זוֹ תָּבִין וְתוֹרֶה, בְּכָל הַסְּפֵקוֹת שֶׁיֵּארְעוּ לְעִנְיַן יִבּוּם וַחֲלִיצָה--שֶׁהֲרֵי בֵּאַרְנוּ כָּל הָעִיקָרִין שֶׁעֲלֵיהֶן תִּסְמֹךְ וְתֵדַע מִי הוּא שֶׁחוֹלֵץ, וּמִי הוּא שֶׁמְּיַבֵּם, וּמִי הִיא הַפְּטוּרָה מִן הַחֲלִיצָה וּמִן הַיִּבּוּם, וּמִי הִיא הָרְאוּיָה לְיִבּוּם.

הִלְכּוֹת נַעֲרָה בְּתוּלָה 
יֵשׁ בִּכְלָלָן חָמֵשׁ מִצְווֹת--שָׁלוֹשׁ מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לִקְנֹס הַמְּפַתֶּה; שֶׁיִּשָּׂא הָאוֹנֵס אֲנוּסָתוֹ; שֶׁלֹּא יְגָרַשׁ הָאוֹנֵס; שֶׁתֵּשֵׁב אֵשֶׁת מוֹצִיא שֵׁם רָע תַּחַת בַּעְלָהּ לְעוֹלָם; שֶׁלֹּא יְגָרַשׁ מוֹצִיא שֵׁם רָע אֶת אִשְׁתּוֹ.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת נַעֲרָה בְּתוּלָה פֵּרֶק א 
מִי שֶׁפִּתָּה בְּתוּלָה, קוֹנְסִין אוֹתוֹ מִשְׁקָל חֲמִשִּׁים סְלָעִים שֶׁלְּכֶסֶף מְזֻקָּק; וְזֶה הוּא הַנִּקְרָא קְנָס.
וְכֵן אִם אָנַס אוֹתָהּ.
וּקְנָס זֶה--מִצְוַת עֲשֵׂה שֶׁלַּתּוֹרָה, שֶׁנֶּאֱמָר "וְנָתַן הָאִישׁ הַשֹּׁכֵב עִמָּהּ, לַאֲבִי הַנַּעֲרָ--חֲמִשִּׁים כָּסֶף" .
וְאֵיזֶה הוּא מְפַתֶּה וְאֵיזֶה הוּא אוֹנֵס--מְפַתֶּה, לִרְצוֹנָהּ; וְאוֹנֵס, שֶׁבָּא עָלֶיהָ בְּעַל כָּרְחָהּ.

כָּל הַנִּבְעֶלֶת בַּשָּׂדֶה--הֲרֵי זוֹ בְּחֶזְקַת אֲנוּסָה, וְדָנִין בּוֹ דִּין אוֹנֵס: עַד שֶׁיָּעִידוּ הָעֵדִים שֶׁבִּרְצוֹנָהּ נִבְעְלָה.
וְכָל הַנִּבְעֶלֶת בָּעִיר--הֲרֵי זוֹ בְּחֶזְקַת מְפֻתָּה, מִפְּנֵי שֶׁלֹּא זָעֲקָה: עַד שֶׁיָּעִידוּ הָעֵדִים שְׁהִיא אֲנוּסָה; כְּגוֹן שֶׁשָּׁלַף חֶרֶב וְאָמַר לָהּ, אִם תִּזְעֲקִי אֶהְרֹג אוֹתָךְ.

הַמְּפֻתָּה שֶׁלֹּא רָצָת לְהִנָּשֵׂא לַמְּפַתֶּה, אוֹ שֶׁלֹּא רָצָה אָבִיהָ לִתְּנָהּ לוֹ, אוֹ שֶׁלֹּא רָצָה הוּא לִכְנֹס--הֲרֵי זֶה נוֹתֵן קְנָסָהּ, וְהוֹלֵךְ; וְאֵין כּוֹפִין אוֹתוֹ לִכְנֹס.
וְאִם רָצוּ וּכְנָסָהּ--אֵינוּ מְשַׁלֵּם קְנָס, אֵלָא כּוֹתֵב לָהּ כְּתֻבָּה כִּשְׁאָר הַבְּתוּלוֹת.

אֲבָל הָאֲנוּסָה שֶׁלֹּא רָצָת הִיא, אוֹ אָבִיהָ, לְהִנָּשֵׂא לָאוֹנֵס--הָרְשׁוּת בְּיָדָם, וְנוֹתֵן קְנָס.
רָצָת הִיא וְאָבִיהָ, וְלֹא רָצָה הוּא--כּוֹפִין אוֹתוֹ, וְכוֹנֵס וְנוֹתֵן קְנָס: שֶׁנֶּאֱמָר "וְלוֹ-תִהְיֶה לְאִשָּׁה" , הֲרֵי זוֹ מִצְוַת עֲשֵׂה--אַפִלּוּ הִיא חִגֶּרֶת אוֹ סוֹמָה אוֹ מְצֹרַעַת, כּוֹפִין אוֹתוֹ לִכְנֹס.
וְאֵינוּ מוֹצִיא לִרְצוֹנוֹ לְעוֹלָם, שֶׁנֶּאֱמָר "לֹא-יוּכַל שַׁלְּחָהּ, כָּל-יָמָיו" --הֲרֵי זוֹ מִצְוַת לֹא תַעֲשֶׂה.
וְאֵין לָהּ כְּתֻבָּה--שֶׁלֹּא תִקְּנוּ חֲכָמִים כְּתֻבָּה לָאִשָּׁה אֵלָא כְּדֵי שֶׁלֹּא תִהְיֶה קַלָּה בְּעֵינָיו לְהוֹצִיאָהּ, וְזֶה אֵינוּ יָכוֹל לְהוֹצִיא.

הָיְתָה אֲנוּסָה זוֹ אֲסוּרָה עָלָיו--אַפִלּוּ מֵחַיָּבֵי עֲשֵׂה, וְאַפִלּוּ שְׁנִיָּה--הֲרֵי זֶה לֹא יִשָּׂאֶנָּה; וְכֵן אִם נִמְצָא בָּהּ דְּבַר זִמָּה אַחַר שֶׁכְּנָסָהּ, הֲרֵי זֶה יְגָרְשֶׁנָּה--שֶׁנֶּאֱמָר "וְלוֹ-תִהְיֶה לְאִשָּׁה" , אִשָּׁה הָרְאוּיָה לוֹ.
כּוֹהֵן גָּדוֹל שֶׁאָנַס בְּתוּלָה, אוֹ שֶׁפִּתָּה אוֹתָהּ--הֲרֵי זֶה לֹא יִכְנֹס, מִפְּנֵי שְׁהוּא מְצֻוֶּה לִשָּׂא אֶת הַבְּתוּלָה, וּבְשָׁעָה שֶׁיִּשָּׂא זוֹ, אֵינָהּ בְּתוּלָה; וְאִם כָּנַס, יוֹצִיא בְּגֶט.

 אַף עַל פִּי שֶׁנֶּאֱמָר בָּאוֹנֵס "לֹא-יוּכַל שַׁלְּחָהּ" , כֵּיוָן שֶׁקְּדָמוֹ עֲשֵׂה, שֶׁנֶּאֱמָר "וְלוֹ-תִהְיֶה לְאִשָּׁה" --הֲרֵי נְתָקוֹ לַעֲשֵׂה; וְנִמְצֵאת זוֹ מִצְוַת לֹא תַעֲשֵׂה שֶׁנִּתְּקָה לַעֲשֵׂה, שְׁאֵין לוֹקִין עָלֶיהָ, אֵלָא אִם לֹא קִיַּם עֲשֵׂה שֶׁבָּהּ, כְּמוֹ שֶׁיִּתְבָּאַר בְּהִלְכּוֹת סַנְהֶדְּרִין.

לְפִיכָּךְ אוֹנֵס שֶׁעָבַר וְגֵרַשׁ--כּוֹפִין אוֹתוֹ לְהַחְזִיר, וְאֵינוּ לוֹקֶה; מֵתָה גְּרוּשָׁתוֹ קֹדֶם שֶׁיַּחְזִירֶנָּה, אוֹ שֶׁנִּתְקַדְּשָׁה לְאַחֵר, אוֹ שֶׁהָיָה כּוֹהֵן שֶׁאָסוּר בִּגְרוּשָׁה--הֲרֵי זֶה לוֹקֶה: שֶׁהֲרֵי עָבַר עַל לֹא תַעֲשֵׂה, וְאֵינוּ יָכוֹל לְקַיַּם עֲשֵׂה שֶׁבָּהּ.

אֵין הָאוֹנֵס אוֹ הַמְּפַתֶּה חַיָּב בַּקְּנָס, עַד שֶׁיָּבוֹא עָלֶיהָ כְּדַרְכָּהּ, וּבְעֵדִים; וְאֵינוּ צָרִיךְ הַתְרָאָה.
וּמֵאֵימָתַי יִהְיֶה לַבַּת קְנָס--מֵאַחַר שָׁלוֹשׁ שָׁנִים גְּמוּרוֹת, עַד שֶׁתִּבְגֹּר: נִבְעֲלָה בְּתוֹךְ שָׁלוֹשׁ שָׁנִים, אֵין בִּיאָתָהּ בִּיאָה; בָּא עָלֶיהָ מִשֶּׁבָּגְרָה, אֵין לָהּ קְנָס--שֶׁנֶּאֱמָר "נַעֲרָ בְתוּלָה" , לֹא הַבּוֹגֶרֶת.
וְאַחַת שֶׁיֵּשׁ לָהּ אָב, אוֹ שְׁאֵין לָהּ אָב--יֵשׁ לָהּ קְנָס.

וְאֵלּוּ שְׁאֵין לָהֶן קְנָס--הַבּוֹגֶרֶת, וְהַמְּמָאֶנֶת, וְהָאַיְלוֹנִית, וְהַשּׁוֹטָה, וְהַחֵרֶשֶׁת, וּמִי שֶׁיָּצָא עָלֶיהָ שֵׁם רָע בְּיַלְדוּתָהּ וּבָאוּ שְׁנַיִם וְהֵעִידוּ שֶׁתָּבְעָה אוֹתָן לִזְנוֹת עִמָּהּ, וְהַמִּתְגָּרֶשֶׁת מִן הַנִּשּׂוּאִין וַעֲדַיִן הִיא נַעֲרָה בְּתוּלָה.
אֲבָל הַמִּתְגָּרֶשֶׁת מִן הָאֵרוּסִין--אִם נֶאְנְסָה, יֵשׁ לָהּ קְנָס; וְאִם נִתְפַּתְּתָה, אֵין לָהּ קְנָס.

הַגִּיּוֹרֶת, וְהַשְּׁבוּיָה, וְהַמְּשֻׁחְרֶרֶת--אִם נִתְגַּיְּרָה וְנִפְדֵּית וְנִשְׁתַּחְרְרָה, וְהִיא בַּת שָׁלוֹשׁ שָׁנִים אוֹ פָּחוּת--יֵשׁ לָהּ קְנָס.
וְאִם הָיְתָה בַּת שָׁלוֹשׁ שָׁנִים וְיוֹם אֶחָד כְּשֶׁנִּתְגַּיְּרָה אוֹ כְּשֶׁנִּפְדֵּית אוֹ כְּשֶׁנִּשְׁתַּחְרְרָה, אֵין לָהּ קְנָס: הוֹאִיל וּבִיאָתָן בִּיאָה, הֲרֵי הֶן כִּבְעוּלוֹת.

הָיְתָה בְּתוּלָה זוֹ אֲסוּרָה עַל הָאוֹנֵס, אוֹ הַמְּפַתֶּה--אִם הָיְתָה מֵחַיָּבֵי כְּרֵתוֹת, כְּגוֹן אֲחוֹתוֹ וְדוֹדָתוֹ וְהַנִּדָּה וְכַיּוֹצֶא בָּהֶן, אוֹ שֶׁהָיְתָה מֵחַיָּבֵי לָאוִין--אִם הִתְרוּ בּוֹ, הֲרֵי זֶה לוֹקֶה וְאֵינוּ מְשַׁלֵּם קְנָס: שְׁאֵין אָדָם לוֹקֶה וּמְשַׁלֵּם.
וְאִם לֹא הָיְתָה שָׁם הַתְרָאָה--הוֹאִיל וְאֵינוּ חַיָּב מַלְקוּת, הֲרֵי זֶה מְשַׁלֵּם קְנָס.

הָיְתָה מֵחַיָּבֵי עֲשֵׂה, אוֹ שְׁנִיָּה וְכַיּוֹצֶא בָּהּ שֶׁאֲסוּרָה מִדִּבְרֵי סוֹפְרִים--בֵּין הִתְרוּ בּוֹ בֵּין לֹא הִתְרוּ בּוֹ, חַיָּב בַּקְּנָס: שְׁאֵין כָּאן מַלְקוּת.
הָיְתָה מֵחַיָּבֵי מִיתַת בֵּית דִּין, כְּגוֹן בִּתּוֹ וְאֵשֶׁת בְּנוֹ וְכַיּוֹצֶא בָּהֶן--בֵּין הִתְרוּ בּוֹ, בֵּין לֹא הִתְרוּ בּוֹ--פָּטוּר מִן הַקְּנָס, שֶׁנֶּאֱמָר "וְלֹא יִהְיֶה, אָסוֹן--עָנוֹשׁ יֵעָנֵשׁ" : הַא אִם הָיָה שָׁם אָסוֹן, אֵין שָׁם עֹנֶשׁ; וְאַף עַל פִּי שֶׁהֲרִיגַת הָאִשָּׁה בִּשְׁגָגָה, שֶׁהֲרֵי לֹא נִתְכַּוְּנוּ לָהּ, שֶׁנֶּאֱמָר "כִּי-יִנָּצוּ אֲנָשִׁים, וְנָגְפוּ אִשָּׁה הָרָה ..." --הַא לָמַדְתָּ שֶׁלֹּא חָלַק בָּאָסוֹן בֵּין שׁוֹגֵג לְמֵזִיד, לְפָטְרוֹ מִן הַתַּשְׁלוּמִין.

וַהֲרֵי הוּא אוֹמֵר "מַכֵּה נֶפֶשׁ-בְּהֵמָה, יְשַׁלְּמֶנָּה" "וּמַכֵּה אָדָם, יוּמָת" --מַה מַכֵּה נֶפֶשׁ בְּהֵמָה, לֹא חָלַק בּוֹ בֵּין שׁוֹגֵג לְמֵזִיד לְחַיְּבוֹ בְּתַשְׁלוּמִין; אַף מַכֵּה נֶפֶשׁ אָדָם, לֹא חָלַק בּוֹ בֵּין שׁוֹגֵג לְמֵזִיד לְפָטְרוֹ מִן הַתַּשְׁלוּמִין.
וְהוּא הַדִּין לְכָל עֲבֵרָה שֶׁיֵּשׁ בָּהּ מִיתַת בֵּית דִּין, שְׁאֵין בָּהּ תַּשְׁלוּמִין.

 בָּא עָלֶיהָ, וּמֵתָה--הֲרֵי זֶה פָּטוּר מִן הַקְּנָס: שֶׁנֶּאֱמָר "וְנָתַן הָאִישׁ הַשֹּׁכֵב עִמָּהּ, לַאֲבִי הַנַּעֲרָ" , לֹא לַאֲבִי הַמֵּתָה; וְהוּא, שֶׁתָּמוּת קֹדֶם שֶׁתַּעֲמֹד בַּדִּין.

הִלְכּוֹת נַעֲרָה בְּתוּלָה פֵּרֶק ב 
חֲמִשִּׁים כֶּסֶף שֶׁלַּקְּנָס, הֶם דְּמֵי הֲנָאַת שְׁכִיבָה בִּלְבָד.
וְחַיָּב הַמְּפַתֶּה לִתֵּן בֹּשֶׁת וּפְגָם, יָתֵר עַל הַקְּנָס הַקָּצוּב בַּתּוֹרָה; יָתֵר עָלָיו הָאוֹנֵס, שְׁהוּא נוֹתֵן אֶת הַצַּעַר: שֶׁהַנִּבְעֶלֶת בִּרְצוֹנָהּ, אֵין לָהּ צַעַר; וַאֲנוּסָה, יֵשׁ לָהּ צַעַר--וְכֵן הוּא אוֹמֵר בָּאֲנוּסָה "תַּחַת אֲשֶׁר עִנָּהּ" .
נִמְצָא הַמְּפַתֶּה מְשַׁלֵּם שְׁלוֹשָׁה דְּבָרִים--קְנָס, וּבֹשֶׁת, וּפְגָם; וְהָאוֹנֵס, אַרְבָּעָה--קְנָס, וּבֹשֶׁת, וּפְגָם, וְצַעַר.

 קְנָס, שׁוֹוֶה בַּכֹּל; אֶחָד הַבָּא עַל בַּת כּוֹהֵן גָּדוֹל, וְאֶחָד הַבָּא עַל בַּת גֵּר אוֹ מַמְזֶרֶת--קְנָסָהּ חֲמִשִּׁים כֶּסֶף.
אֲבָל הַבֹּשֶׁת וְהַפְּגָם וְהַצַּעַר--אֵינָן שׁוֹוִין בַּכֹּל, וּצְרִיכִין שׁוּמָה.

 כֵּיצַד שָׁמִין הַבֹּשֶׁת: הַכֹּל לְפִי הַמְּבַיֵּשׁ וְהַמִּתְבַּיֵּשׁ--שְׁאֵינוּ דּוֹמֶה הַמְּבַיֵּשׁ נַעֲרָה חֲשׁוּבָה וּמִמִּשְׁפָּחָה מְיֻחָסָה, לַמְּבַיֵּשׁ קְטַנָּה עֲנִיָּה בְּזוּיָה; וְאֵינוּ דּוֹמֶה הַמִּתְבַּיֵּשׁ מֵאָדָם חָשׁוּב וְגָדוֹל, לְמִי שֶׁבִּיְּשׁוֹ אֶחָד מִן הַנְּבָלִים וְקַל מִן הַקַּלִּים.
וּלְפִי זֶה, רוֹאִין הַדַּיָּנִין מַעֲלָתָהּ וּמַעֲלָתוֹ; וְשָׁמִין כַּמָּה מָמוֹן רָאוּי לְאָבִיהָ וּלְמִשְׁפַּחְתָּהּ לִתֵּן וְלֹא יֵארַע לָהֶן דָּבָר זֶה מֵאָדָם זֶה, וְכָמוֹהוּ חַיָּב לְשַׁלַּם.

 פְּגָם, לְפִי יָפְיָהּ--רוֹאִין אוֹתָהּ כְּאִלּוּ הִיא שִׁפְחָה נִמְכֶּרֶת בַּשּׁוּק, כַּמָּה הִיא שׁוֹוָה בְּעוּלָה וְכַמָּה הָיְתָה שׁוֹוָה בְּתוּלָה, כְּשֶׁאָדָם רוֹצֶה לִקְנוֹת שִׁפְחָה בְּתוּלָה לִתְּנָהּ לְעַבְדּוֹ, שְׁהוּא רוֹצֶה בַּהֲנָאָתוֹ וְטוֹבָתוֹ; וְרוֹאִין כַּמָּה פָּחֲתָה, וִישַׁלַּם.

צַעַר, לְפִי קַטְנוּתָהּ וּבִנְיַן גּוּפָהּ וּלְפִי שָׁנָיו וְגוּפוֹ--אוֹמְדִין כַּמָּה הָאָב רוֹצֶה לִתֵּן וְלֹא תִצְטַעַר זוֹ מִזֶּה, וְיִתֵּן.

 הַמְּפַתֶּה--נוֹתֵן בֹּשֶׁת וּפְגָם, מִיָּד; וְאֵינוּ נוֹתֵן אֶת הַקְּנָס אֵלָא אִם כֵּן לֹא נְשָׂאָהּ, שֶׁנֶּאֱמָר "וְאִם-מָאֵן יְמָאֵן אָבִיהָ, לְתִתָּהּ לוֹ--כֶּסֶף יִשְׁקֹל, כְּמֹהַר הַבְּתוּלֹת" .
אֲבָל הָאוֹנֵס--נוֹתֵן אַרְבָּעָה דְּבָרִים מִיָּד, וְכוֹנֵס; לְפִיכָּךְ כְּשֶׁתִּרְצֶה לְהִתְגָּרַשׁ, אוֹ אִם מֵת--אֵין לָהּ כְּלוּם.

 בָּאוּ עָלֶיהָ שְׁנַיִם, אֶחָד כְּדַרְכָּהּ וְאֶחָד שֶׁלֹּא כְּדַרְכָּהּ: זֶה שֶׁבָּא עָלֶיהָ שֶׁלֹּא כְּדַרְכָּהּ--אִם הוּא רִאשׁוֹן, חַיָּב בְּבֹשֶׁת וּפְגָם; וְאִם הוּא אַחֲרוֹן, חַיָּב בְּבֹשֶׁת בִּלְבָד, שֶׁכְּבָר נִפְגְמָה.
וְזֶה שֶׁבָּא עָלֶיהָ כְּדַרְכָּהּ--בֵּין רִאשׁוֹן בֵּין אַחֲרוֹן, חַיָּב בַּקְּנָס וּבִשְׁאָר הַדְּבָרִים; אֲבָל אֵין בֹּשֶׁת וּפְגָם שֶׁלַּבַּת שֶׁלֹּא נִבְעֲלָה כְּלָל, כְּבֹשֶׁת וּפְגָם זוֹ שֶׁנִּבְעֲלָה שֶׁלֹּא כְּדַרְכָּהּ.

 כְּבָר הוֹדַעְנוּ הַבָּנוֹת שְׁאֵין לָהֶן קְנָס, וְעֶשֶׂר הֶן--הַבּוֹגֶרֶת, וְהַמְּמָאֶנֶת, וְהַמְּגֹרֶשֶׁת, וְהָאַיְלוֹנִית, וְהַשּׁוֹטָה, וְהַחֵרֶשֶׁת, וְהַגִּיּוֹרֶת, וְהַשְּׁבוּיָה, וְהַמְּשֻׁחְרֶרֶת, וְהַיּוֹצֶא עָלֶיהָ שֵׁם רָע; וּשְׁאָר הַבָּנוֹת, יֵשׁ לָהֶן קְנָס.

 כָּל בַּת שֶׁיֵּשׁ לָהּ קְנָס--יֵשׁ לָהּ בֹּשֶׁת, וּפְגָם; וְאִם הָיְתָה אֲנוּסָה, יֵשׁ לָהּ צַעַר.
וְכָל בַּת שְׁאֵין לָהּ קְנָס--כָּךְ אֵין לָהּ לֹא בֹּשֶׁת וְלֹא פְּגָם, אִם נִתְפַּתְּתָה; וְכֵן אִם נֶאְנְסָה, חוּץ מִבּוֹגֶרֶת וּמְמָאֶנֶת וְשׁוֹטָה וְחֵרֶשֶׁת.

 כֵּיצַד: הָאוֹנֵס אֶת הַבּוֹגֶרֶת וְאֶת הַמְּמָאֶנֶת--אַף עַל פִּי שְׁאֵין לָהֶן קְנָס, יֵשׁ לָהֶן בֹּשֶׁת וּפְגָם וְצַעַר; וְהָאוֹנֵס שׁוֹטָה אוֹ חֵרֶשֶׁת, מְשַׁלֵּם צַעַר בִּלְבָד.
אֲבָל הַמְּפַתֶּה אֶת כֻּלָּן, פָּטוּר מִכְּלוּם.

 אֵין אָדָם מְשַׁלֵּם קְנָס בְּכָל מָקוֹם, בְּהוֹדָאַת פִּיו--אֵלָא עַל פִּי עֵדִים.
לְפִיכָּךְ הָאוֹמֵר, אָנַסְתִּי אוֹ פִּתִּיתִי בִּתּוֹ שֶׁלִּפְלוֹנִי--אֵינוּ מְשַׁלֵּם קְנָס; אֲבָל מְשַׁלֵּם בֹּשֶׁת וּפְגָם, בְּהוֹדָאַת פִּיו.
וְכֵן בַּת שֶׁתָּבְעָה אִישׁ בַּדִּין וְאָמְרָה לוֹ, אָנַסְתָּ אוֹ פִּתִּיתָ אוֹתִי, וְהוּא אוֹמֵר, לֹא הָיוּ דְּבָרִים מֵעוֹלָם--הֲרֵי זֶה נִשְׁבָּע שְׁבוּעַת הֶסֵּת: שֶׁאִלּוּ הוֹדָה, הָיָה מְשַׁלֵּם לָהּ בֹּשֶׁת וּפְגָם וְצַעַר עַל פִּי עַצְמוֹ.

 אָמְרָה לוֹ, אָנַסְתָּ אוֹתִי, וְהוּא אוֹמֵר, לֹא כִי אֵלָא פִּתִּיתִי--הֲרֵי זֶה נִשְׁבָּע שְׁבוּעַת הַתּוֹרָה עַל דְּמֵי הַצַּעַר, וּמְשַׁלֵּם בֹּשֶׁת וּפְגָם: שֶׁהֲרֵי הוֹדָה בְּמִקְצַת הַטְּעָנָה, כְּמוֹ שֶׁיִּתְבָּאַר בִּמְקוֹמוֹ.

 שְׁלוֹשָׁה דְּבָרִים שֶׁלַּמְּפַתֶּה, וְאַרְבָּעָה שֶׁלָּאוֹנֵס--הֲרֵי הֶן שֶׁלָּאָב, שֶׁכָּל שְׁבָח נְעוּרִים לָאָב; וְאִם אֵין לָהּ אָב, הֲרֵי הֶן שֶׁלְּעַצְמָהּ.
מְפֻתָּה אוֹ אֲנוּסָה שֶׁלֹּא תָבְעָה עַד שֶׁבָּגְרָה, אוֹ עַד שֶׁנִּשֵּׂאת, אוֹ עַד שֶׁמֵּת הָאָב--הֲרֵי הָאַרְבָּעָה דְּבָרִים אוֹ הַשְּׁלוֹשָׁה, שֶׁלָּהּ.
עָמְדָה בַּדִּין וְתָבְעָה אוֹתוֹ, וְאַחַר כָּךְ בָּגְרָה אוֹ נִשֵּׂאת--הֲרֵי הֶן שֶׁלָּאָב; וְאִם מֵת הָאָב אַחַר עֲמִידָתָהּ בַּדִּין--הֲרֵי הֶן שֶׁלָּאַחִין, שְׁהֶן יוֹרְשֵׁי הָאָב: מֵעֵת שֶׁעָמְדָה בַּדִּין, זָכָה בָּהֶן הָאָב.

 הַבַּת שֶׁנִּתְאָרְסָה וְנִתְגָּרְשָׁה, קְנָסָהּ לְבַדּוֹ לְעַצְמָהּ; נֶאְנְסָה אוֹ נִתְפַּתְּתָה וְאַחַר כָּךְ נִתְקַדְּשָׁה לְאַחֵר, קְנָסָהּ וּשְׁאָר הַדְּבָרִים לְאָבִיהָ--שְׁאֵין הָאֵרוּסִין מוֹצִיאִין מֵרְשׁוּת הָאָב.

 אֲנִי אוֹמֵר, שֶׁזֶּה שֶׁנֶּאֱמָר בַּתּוֹרָה "אַל-תְּחַלֵּל אֶת-בִּתְּךָ, לְהַזְנוֹתָהּ" --שֶׁלֹּא יֹאמַר הָאָב, הוֹאִיל וְלֹא חִיְּבָה תּוֹרָה מְפַתֶּה וְאוֹנֵס אֵלָא שֶׁיִּתֵּן מָמוֹן לָאָב, הֲרֵינִי שׂוֹכֵר בִּתִּי הַבְּתוּלָה לְזֶה לָבוֹא עָלֶיהָ בְּכָל מָמוֹן שֶׁאֶרְצֶה; אוֹ אַנִּיחַ זֶה לָבוֹא עָלֶיהָ בְּחִנָּם, שֶׁיֵּשׁ לָאָדָם לִמְחֹל וְלִתֵּן מְמוֹנוֹ לְכָל מִי שֶׁיִּרְצֶה: לְכָּךְ נֶאֱמָר "אַל-תְּחַלֵּל אֶת-בִּתְּךָ, לְהַזְנוֹתָהּ".

שֶׁזֶּה שֶׁחִיְּבָה תּוֹרָה לָאוֹנֵס וְלַמְּפַתֶּה מָמוֹן, לֹא מַלְקוּת--בְּשֶׁאֵרַע הַדָּבָר מִקְרֶה, שֶׁלֹּא מִדַּעַת אָבִיהָ וְלֹא הֵכִינָה עַצְמָהּ לְכָּךְ, שֶׁדָּבָר זֶה אֵינוּ הוֹוֶה תָּמִיד, וְאֵינוּ מָצוּי; אֲבָל אִם הִנִּיחַ זֶה בִּתּוֹ הַבְּתוּלָה מוּכֶנֶת לְכָל מִי שֶׁיָּבוֹא עָלֶיהָ, גּוֹרֵם שֶׁתִּמָּלֵא הָאָרֶץ זִמָּה, וְנִמְצָא הָאָב נוֹשֵׂא בִּתּוֹ וְהָאָח נוֹשֵׂא אֲחוֹתוֹ, שְׁאִם תִּתְעַבַּר וְתֵלֵד לֹא יִוָּדַע בֶּן מִי הוּא.

וְהַמֵּכִין בִּתּוֹ לְכָּךְ, הֲרֵי הִיא קְדֵשָׁה.
וְלוֹקֶה הַבּוֹעֵל וְהַנִּבְעֶלֶת, מִשּׁוֹם "לֹא-תִהְיֶה קְדֵשָׁה" ; וְאֵין קוֹנְסִין אוֹתוֹ, שֶׁלֹּא חִיְּבָה תּוֹרָה קְנָס אֵלָא לָאוֹנֵס וּמְפַתֶּה.
אֲבָל זוֹ שֶׁהֵכִינָה עַצְמָהּ לְכָּךְ, בֵּין מִדַּעְתָּהּ בֵּין מִדַּעַת אָבִיהָ--הֲרֵי זוֹ קְדֵשָׁה; וְאִסּוּר קְדֵשָׁה אֶחָד הוּא, בֵּין בִּבְתוּלָה בֵּין בִּבְעוּלָה.
וּלְפִיכָּךְ אָמְרוּ חֲכָמִים שֶׁהַיּוֹצֶא עָלֶיהָ שֵׁם רָע בְּיַלְדוּתָהּ, אֵין לָהּ קְנָס כְּמוֹ שֶׁבֵּאַרְנוּ--שֶׁהֲרֵי זוֹ בְּחֶזְקַת שֶׁהִפְקִירָה עַצְמָהּ לְדָבָר זֶה, בִּרְצוֹנָהּ.

הִלְכּוֹת נַעֲרָה בְּתוּלָה פֵּרֶק ג 
הַמּוֹצִיא שֵׁם רָע עַל בַּת יִשְׂרָאֵל, וְנִמְצָא הַדָּבָר שֶׁקֶר--לוֹקֶה, שֶׁנֶּאֱמָר "וְיִסְּרוּ, אֹתוֹ" ; וְאַזְהָרָה שֶׁלּוֹ, מִ"לֹּא-תֵלֵךְ רָכִיל בְּעַמֶּיךָ" .
וְנוֹתֵן לְאָבִיהָ, מִשְׁקַל מֵאָה סְלָעִים כֶּסֶף מְזֻקָּק; וְאִם הָיְתָה יְתוֹמָה, הֲרֵי הֶן שֶׁלְּעַצְמָהּ.
וְהַמּוֹצִיא שֵׁם רָע עַל הַקְּטַנָּה, אוֹ עַל הַבּוֹגֶרֶת--פָּטוּר מִן הַקְּנָס, וּמִן הַמַּלְקוּת; וְאֵינוּ חַיָּב, עַד שֶׁיּוֹצִיא עַל הַנַּעֲרָה--שֶׁנֶּאֱמָר "וְהוֹצִיאוּ אֶת-בְּתוּלֵי הַנַּעֲרָ" , "נַעֲרָ" מָלֵא דִּבַּר הַכָּתוּב.

 אֵין דָּנִין דִּין זֶה אֵלָא בִּפְנֵי הַבַּיִת, וּבְבֵית דִּין שֶׁלְּעֶשְׂרִים וּשְׁלוֹשָׁה--מִפְּנֵי שֶׁיֵּשׁ בְּדִין מוֹצִיא שֵׁם רָע, דִּינֵי נְפָשׁוֹת: שְׁאִם נִמְצָא הַדָּבָר כְּמוֹ שֶׁאָמַר, הֲרֵי זוֹ נֶהְרֶגֶת.
אֲבָל הָאוֹנֵס וְהַמְּפַתֶּה, דָּנִין בָּהֶן בְּכָל זְמָן בִּשְׁלוֹשָׁה, כְּמוֹ שֶׁיִּתְבָּאַר בְּהִלְכּוֹת סַנְהֶדְּרִין.

 וּמִצְוַת עֲשֵׂה שֶׁלַּתּוֹרָה, שֶׁתֵּשֵׁב אֵשֶׁת מוֹצִיא שֵׁם רָע תַּחְתָּיו לְעוֹלָם, שֶׁנֶּאֱמָר "וְלוֹ-תִהְיֶה לְאִשָּׁה" , אַפִלּוּ עִוֶּרֶת אוֹ מֻכַּת שְׁחִין.
וְאִם גֵּרְשָׁהּ--עָבַר עַל לֹא תַעֲשֶׂה, שֶׁנֶּאֱמָר "לֹא-יוּכַל לְשַׁלְּחָהּ כָּל-יָמָיו" .
וְכוֹפִין אוֹתוֹ וּמַחְזִיר, וְאֵינוּ לוֹקֶה, כְּמוֹ שֶׁבֵּאַרְנוּ בָּאוֹנֵס; וְאִם קָדַם אַחֵר וְקִדְּשָׁהּ, אוֹ שֶׁמֵּתָה, אוֹ שֶׁהָיָה כּוֹהֵן שֶׁאָסוּר בִּגְרוּשָׁה--לוֹקֶה עַל גֵּרוּשֶׁיהָ.

 נִמְצָא בָּהּ דְּבַר זִמָּה, אוֹ שֶׁנִּמְצֵאת אֲסוּרָה עָלָיו מֵחַיָּבֵי לָאוִין, אוֹ מֵחַיָּבֵי עֲשֵׂה, וְאַפִלּוּ שְׁנִיָּה--הֲרֵי זֶה יְגָרְשֶׁנָּה בְּגֶט: שֶׁנֶּאֱמָר "וְלוֹ-תִהְיֶה לְאִשָּׁה" , אִשָּׁה הָרְאוּיָה לוֹ.
וְלָמָּה לֹא יָבוֹא עֲשֵׂה וְיִדְחֶה לֹא תַעֲשֶׂה, בֵּין בַּמּוֹצִיא שֵׁם רָע בֵּין בָּאוֹנֵס, וְיִשָּׂא זוֹ הָאֲסוּרָה לוֹ--שֶׁהֲרֵי אִפְשָׁר שֶׁלֹּא תִרְצֶה הִיא לֵישֵׁב, וְנִמְצָא עֲשֵׂה וְלֹא תַעֲשֶׂה קַיָּמִין.

 כֵּיצַד הוֹצָאַת שֵׁם רָע--הוּא שֶׁיָּבוֹא לְבֵית דִּין וְיֹאמַר, נַעֲרָה זוֹ בָּעַלְתִּי אוֹתָהּ וְלֹא מָצָאתִי לָהּ בְּתוּלִים, וּכְשֶׁבִּקַּשְׁתִּי עַל הַדָּבָר, נוֹדַע לִי שֶׁזִּנְּתָה תַּחְתַּי אַחַר שֶׁאֵרַסְתִּיהָ, וְאֵלוּ הֶן עֵדַי שֶׁזִּנְּתָה בִּפְנֵיהֶן; וּבֵית דִּין שׁוֹמְעִין דִּבְרֵי הָעֵדִים, וְחוֹקְרִין עֵדוּתָן: אִם נִמְצָא הַדָּבָר אֱמֶת, נִסְקֶלֶת; וְאִם הֵבִיא הָאָב עֵדִים וְהֵזִימוּ הָעֵדִים שֶׁהֵבִיא הַבַּעַל, וְנִמְצְאוּ שֶׁהֵעִידוּ שֶׁקֶר--יִסָּקְלוּ, וְיִלְקֶה הוּא, וְיִתֵּן מֵאָה סֶלַע.

וְעַל זֶה נֶאֱמָר "וְאֵלֶּה, בְּתוּלֵי בִתִּי" , אֵלּוּ הָעֵדִים שֶׁיָּזִימוּ עֵדֵי הַבַּעַל.
חָזַר הַבַּעַל וְהֵבִיא עֵדִים אֲחֵרִים, וְהֵזִים עֵדֵי הָאָב--הֲרֵי הַנַּעֲרָה וְעֵדֵי אָבִיהָ נִסְקָלִין; וְעַל זֶה נֶאֱמָר "וְאִם-אֱמֶת הָיָה, הַדָּבָר הַזֶּה" , מִפִּי הַשְּׁמוּעָה לָמְדוּ שֶׁפָּרָשָׁה זוֹ, יֵשׁ בָּהּ עֵדִים וְזוֹמְמִין וְזוֹמְמֵי זוֹמְמִין.

הוֹצִיא עָלֶיהָ שֵׁם רָע, וְהִיא בּוֹגֶרֶת--אַף עַל פִּי שֶׁהֵבִיא עֵדִים שֶׁזִּנָּת תַּחְתָּיו, כְּשֶׁהָיְתָה נַעֲרָה--הֲרֵי זֶה פָּטוּר מִן הַמַּלְקוּת וּמִן הַקְּנָס; וְאִם נִמְצָא הַדָּבָר אֱמֶת--הֲרֵי זוֹ תִּסָּקֵל, אַף עַל פִּי שְׁהִיא בּוֹגֶרֶת, הוֹאִיל וּבְעֵת שֶׁזִּנְּתָה נַעֲרָה הָיְתָה.

כָּל נַעֲרָה שְׁאֵין לָהּ קְנָס, אִם נֶאְנְסָה אוֹ נִתְפַּתְּתָה--כָּךְ הַמּוֹצִיא עָלֶיהָ שֵׁם רָע, פָּטוּר מִן הַמַּלְקוּת וּמִן הַתַּשְׁלוּמִין.
וְכֵן הַנָּכְרִית שֶׁנִּתְגַּיְּרָה וְהַשִּׁפְחָה שֶׁנִּשְׁתַּחְרְרָה, פְּחוּתָה מִבַּת שָׁלוֹשׁ שָׁנִים--אַפִלּוּ הָיְתָה הוֹרָתָהּ שֶׁלֹּא בִּקְדֻשָּׁה, וְלִידָתָהּ בִּקְדֻשָּׁה--הַמּוֹצִיא עָלֶיהָ שֵׁם רָע, פָּטוּר מִן הַקְּנָס וּמִן הַמַּלְקוּת: שֶׁנֶּאֱמָר "כִּי הוֹצִיא שֵׁם רָע, עַל בְּתוּלַת יִשְׂרָאֵל" , עַד שֶׁתִּהְיֶה הוֹרָתָהּ וְלִידָתָהּ בִּקְדֻשָּׁה.

קִדַּשׁ נַעֲרָה וְגֵרְשָׁהּ, וְחָזַר וְקִדְּשָׁהּ וְהוֹצִיא עָלֶיהָ שֵׁם רָע, וְהֵבִיא עֵדִים שֶׁזִּנְּתָה תַּחְתָּיו בַּקִּדּוּשִׁין הָרִאשׁוֹנִים, וְנִמְצְאוּ זוֹמְמִים--הֲרֵי זֶה פָּטוּר.
וְכֵן אִם הָיְתָה יְבִמְתּוֹ שֶׁכְּנָסָהּ, וְהוֹצִיא עָלֶיהָ שֵׁם רָע, וְהֵבִיא עֵדִים שֶׁזִּנְּתָה תַּחַת קִדּוּשֵׁי אָחִיו, וְנִמְצְאוּ זוֹמְמִים--הֲרֵי זֶה פָּטוּר מִן הַמַּלְקוּת וּמִן הַתַּשְׁלוּמִין.
וְכָל הַפְּטוּר--אִם רָצָה לְגָרַשׁ, יְגָרַשׁ.

אֵינוּ חַיָּב עַד שֶׁיִּבְעֹל אוֹתָהּ כְּדַרְכָּהּ, וְיוֹצִיא שֵׁם רָע כְּדַרְכָּהּ.
בְּעָלָהּ שֶׁלֹּא כְּדַרְכָּהּ, וְאָמַר לֹא מְצָאתִיהָ בְּתוּלָה--פָּטוּר; וּמַכִּין אוֹתוֹ מַכַּת מַרְדּוּת.
וְכֵן אִם אָמַר לֹא מְצָאתִיהָ בְּתוּלָה, וְלֹא אָמַר שֶׁזִּנְּתָה תַּחְתַּי, אוֹ שֶׁאָמַר זִנְּתָה תַּחְתַּי, וְלֹא הֵבִיא עֵדִים אֵלָא בָּאוּ מֵאֵלֵיהֶם--הֲרֵי זֶה פָּטוּר, אַף עַל פִּי שֶׁהָעֵדִים נֶהְרָגִים אִם הוּזָמוּ.

 זֶה שֶׁנֶּאֱמָר בַּתּוֹרָה "וּפָרְשׂוּ, הַשִּׂמְלָה" --לְשׁוֹן כָּבוֹד, שֶׁנּוֹשְׂאִין וְנוֹתְנִין בְּסִתְרֵי הַדָּבָר; וְכֵן זֶה שֶׁיֹּאמַר הָאָב "וְאֵלֶּה, בְּתוּלֵי בִתִּי" , הֶן זוֹמְמֵי עֵדֵי הַבַּעַל.
וְזֶה שֶׁנֶּאֱמָר "וְאִם-אֱמֶת הָיָה, הַדָּבָר" --תֵּהָרֵג בְּשֶׁזִּנָּת אַחַר הָאֵרוּסִין בְּעֵדִים, שֶׁנֶּאֱמָר "לִזְנוֹת בֵּית אָבִיהָ" ; אֲבָל קֹדֶם הָאֵרוּסִין, כְּבָר דָּנָה תּוֹרָה בָּהּ שְׁהִיא פְּטוּרָה מִכְּלוּם, וּבוֹעֲלָהּ חַיָּב בְּתַשְׁלוּמֵי מָמוֹן בִּלְבָד, בֵּין פִּתָּה בֵּין אָנַס.

הִלְכּוֹת סוֹטָה 
יֵשׁ בִּכְלָלָן שָׁלוֹשׁ מִצְווֹת--אַחַת מִצְוַת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת לַסּוֹטָה כְּתוֹרַת הַקְּנָאוֹת הַסְּדוּרָה בַּתּוֹרָה; שֶׁלֹּא לִתֵּן שֶׁמֶן עַל קָרְבָּנָהּ; שֶׁלֹּא לִתֵּן עָלָיו לְבוֹנָה.
וּבֵאוּר מִצְווֹת אֶלּוּ בִּפְרָקִים אֵלּוּ.

הִלְכּוֹת סוֹטָה פֵּרֶק א 
קִנּוּי הָאָמוּר בַּתּוֹרָה "וְקִנֵּא אֶת-אִשְׁתּוֹ" --הוּא שֶׁיֹּאמַר לָהּ בִּפְנֵי עֵדִים, אַל תִּסָּתְרִי עִם פְּלוֹנִי: אַפִלּוּ הָיָה אָבִיהָ, אוֹ אָחִיהָ, אוֹ גּוֹי, אוֹ עֶבֶד, אוֹ שָׁחוּף וְהוּא הָאִישׁ שְׁאֵינוּ מִתְקַשֶּׁה וְאֵינוּ מוֹלִיד.

הַסְּתִירָה הָאֲמוּרָה בַּתּוֹרָה "וְנִסְתְּרָה" --הִיא שֶׁתִּסָּתֵר עִם אוֹתוֹ הָאִישׁ שֶׁאָמַר לָהּ אַל תִּסָּתְרִי עִמּוֹ, בִּפְנֵי שְׁנֵי עֵדִים.
אִם שָׁהָת עִמּוֹ כְּדֵי טֻמְאָה, שְׁהוּא כְּדֵי לִצְלוֹת בֵּיצָה וּלְגָמְעָהּ--הֲרֵי זוֹ אֲסוּרָה עַל בַּעְלָהּ, עַד שֶׁתִּשְׁתֶּה מֵי הַמָּרִים וְיִבָּדֵק הַדָּבָר; וּבִזְמָן שְׁאֵין שָׁם מֵי סוֹטָה--תֵּאָסֵר עָלָיו לְעוֹלָם, וְתֵצֵא בְּלֹא כְּתֻבָּה.

קִנֵּא לָהּ עִם שְׁנַיִם כְּאֶחָד וְאָמַר לָהּ, אַל תִּסָּתְרִי עִם פְּלוֹנִי וּפְלוֹנִי, וְנִסְתְּרָה עִם שְׁנֵיהֶן כְּאֶחָד, וְשָׁהָת כְּדֵי טֻמְאָה--אַפִלּוּ הֶן שְׁנֵי אַחֶיהָ, אוֹ אָבִיהָ וְאָחִיהָ--הֲרֵי זוֹ אֲסוּרָה עַד שֶׁתִּשְׁתֶּה.

אָמַר לָהּ בִּפְנֵי שְׁנַיִם, אַל תְּדַבְּרִי עִם פְּלוֹנִי--אֵין זֶה קִנּוּי; וְאַף עַל פִּי שֶׁנִּסְתְּרָה עִמּוֹ בְּעֵדִים, וְשָׁהָת כְּדֵי טֻמְאָה--לֹא נֶאְסְרָה עָלָיו, וְאֵינָהּ שׁוֹתָה בְּקִנּוּי זֶה.
וְכֵן אִם אָמַר לָהּ, אַל תִּסָּתְרִי עִמּוֹ, וְרָאוּהָ מְדַבֶּרֶת עִמּוֹ--אֵין זוֹ סְתִירָה, וְלֹא נֶאְסְרָה וְלֹא שׁוֹתָה; וְכֵן אִם לֹא קָדַם קִנּוּי, וּבָאוּ שְׁנַיִם וְהֵעִידוּ שֶׁנִּסְתְּרָה עִם זֶה, וְשָׁהָת כְּדֵי טֻמְאָה--לֹא נֶאְסְרָה עַל בַּעְלָהּ, וְאֵינָהּ שׁוֹתָה.

 אָמַר לָהּ, אַל תִּסָּתְרִי עִם פְּלוֹנִי, וְהָיָה קָטָן פָּחוּת מִבֶּן תֵּשַׁע שָׁנִים וְיוֹם אֶחָד, אוֹ שֶׁאָמַר לָהּ, אַל תִּסָּתְרִי עִם בְּהֵמָה זוֹ--אֵין זֶה קִנּוּי: שֶׁנֶּאֱמָר "וְשָׁכַב אִישׁ אֹתָהּ" --פְּרָט לְקָטָן וְלִבְהֵמָה, שְׁאֵינָן אוֹסְרִין אוֹתָהּ עָלָיו.

 בַּעַל שֶׁמָּחַל עַל קִנּוּיוֹ קֹדֶם שֶׁתִּסָּתֵר--קִנּוּיוֹ מָחוּל, וּכְאִלּוּ לֹא קִנֵּא לָהּ; אֲבָל אַחַר שֶׁתִּסָּתֵר, אֵינוּ יָכוֹל לִמְחֹל.
גֵּרְשָׁהּ, הֲרֵי זֶה כְּמִי שֶׁמָּחַל; וְאִם הִחְזִירָהּ, צָרִיךְ לְקַנּוֹת קִנּוּי אַחֵר.

 קִנֵּא לָהּ בִּפְנֵי שְׁנַיִם, וְרָאָה אוֹתָהּ שֶׁנִּסְתְּרָה עִם זֶה שֶׁקִּנֵּא לָהּ עָלָיו, וְשָׁהָת כְּדֵי טֻמְאָה--הֲרֵי זוֹ אֲסוּרָה עָלָיו, וְיוֹצִיא וְיִתֵּן כְּתֻבָּה: שְׁאֵינוּ יָכוֹל לְהַשְׁקוֹתָהּ, עַל פִּי עַצְמוֹ.
וְכֵן אִם שָׁמַע הָעָם מְרַנְּנִין אַחֲרֶיהָ אַחַר הַקִּנּוּי, עַד שֶׁשָּׁמַע מֵהַנָּשִׁים הַטֹּווֹת לְאוֹר הַלְּבָנָה נוֹשְׂאוֹת וְנוֹתְנוֹת בָּהּ, שֶׁזִּנָּת עִם הָאִישׁ שֶׁקִּנֵּא לָהּ עָלָיו--הֲרֵי זֶה אָסוּר לוֹ לְקַיְּמָהּ, וְיוֹצִיא וְיִתֵּן כְּתֻבָּה.

 בָּא עֵד אֶחָד וְהֵעִיד לוֹ שֶׁנִּסְתְּרָה עִמּוֹ אַחַר קִנּוּי, וְשָׁהָת כְּדֵי טֻמְאָה--אִם הוּא נֶאֱמָן לוֹ וְדַעְתּוֹ סוֹמֶכֶת עָלָיו, יוֹצִיא וְיִתֵּן כְּתֻבָּה; וְאִם לָאו, הֲרֵי אִשְׁתּוֹ מֻתֶּרֶת לוֹ.

 וְאֵלּוּ שֶׁבֵּית דִּין מְקַנִּין לָהֶן--מִי שֶׁנִּתְחָרַשׁ בַּעְלָהּ, אוֹ נִשְׁתַּטָּה, אוֹ שֶׁהָיָה בִּמְדִינָה אַחֶרֶת, אוֹ שֶׁהָיָה חָבוּשׁ בְּבֵית הָאֲסוּרִין: לֹא לְהַשְׁקוֹתָהּ, אֵלָא לְפָסְלָהּ מִכְּתֻבָּתָהּ.

 כֵּיצַד: שָׁמְעוּ בֵּית דִּין שֶׁהָעָם מְרַנְּנִין אַחֲרֶיהָ--קוֹרְאִין לָהּ וְאוֹמְרִין לָהּ, אַל תִּסָּתְרִי עִם פְּלוֹנִי.
בָּאוּ עֵדִים אַחַר כָּךְ שֶׁנִּסְתְּרָה עִמּוֹ, וְשָׁהָת כְּדֵי טֻמְאָה--בֵּית דִּין אוֹסְרִין אוֹתָהּ עַל בַּעְלָהּ לְעוֹלָם, וְקוֹרְעִין כְּתֻבָּתָהּ; וּכְשֶׁיָּבוֹא בַּעְלָהּ, אוֹ יַבְרִיא, אוֹ יֵצֵא מִבֵּית הָאֲסוּרִין--נוֹתֵן לָהּ גֶּט; וְאֵינוּ יָכוֹל לְהַשְׁקוֹתָהּ, מִפְּנֵי שֶׁלֹּא קִנֵּא לָהּ.

 שָׁתָת מֵי הַמָּרִים, וְנִקְּתָה מֵהֶן, וְחָזַר וְקִנֵּא לָהּ מֵהָאִישׁ שֶׁהִשְׁקָהּ עַל יָדוֹ, וְנִסְתְּרָה עִמּוֹ--אֵינוּ מַשְׁקֶה אוֹתָהּ עַל יָדוֹ, פַּעַם שְׁנִיָּה; אֵלָא תֵּאָסֶר עָלָיו לְעוֹלָם, וְתֵצֵא בְּלֹא כְּתֻבָּה.
אֲבָל אִם קִנֵּא לָהּ עִם אַחֵר, וְנִסְתְּרָה עִם הָאַחֵר בְּעֵדִים--מַשְׁקֶה אוֹתָהּ פַּעַם שְׁנִיָּה, וְאַפִלּוּ כַּמָּה פְּעָמִים: וְהוּא שֶׁיַּשְׁקָהּ כָּל פַּעַם, בִּגְלַל אִישׁ אַחֵר.

 הִשְׁקָה אוֹתָהּ, וְגֵרְשָׁהּ, וְנִשֵּׂאת לְאַחֵר, וְקִנֵּא לָהּ עִם הָאִישׁ שֶׁהִשְׁקָה אוֹתָהּ הַבַּעַל הָרִאשׁוֹן בִּגְלָלוֹ, וְנִסְתְּרָה עִמּוֹ בְּעֵדִים--הֲרֵי הַבַּעַל הַשֵּׁנִי מַשְׁקֶה אוֹתָהּ עַל יָדוֹ, מִפְּנֵי שְׁהוּא בַּעַל שֵׁנִי; וְאַפִלּוּ מֵאָה וְנִשֵּׂאת לְזֶה אַחַר זֶה, מַשְׁקִין אוֹתָהּ עַל יְדֵי אִישׁ אֶחָד, וְאֵין אוֹמְרִין וַדַּאי שֶׁהֻחְזְקָה לְזֶה וּטְמֵאָה, עַד שֶׁיִּהְיֶה שָׁם עֵד.

 הָאִשָּׁה שֶׁקִּנֵּא לָהּ בַּעְלָהּ, וְנִסְתְּרָה אַחַר הַקִּנּוּי עִמּוֹ בְּעֵדִים, וַהֲרֵי הִיא עוֹמֶדֶת לִשְׁתּוֹת, וּבָא עֵד אֶחָד וְהֵעִיד עָלֶיהָ שֶׁנִּבְעֲלָה בְּפָנָיו עִם זֶה שֶׁקִּנֵּא לָהּ עִמּוֹ--הֲרֵי זוֹ אֲסוּרָה עַל בַּעְלָהּ לְעוֹלָם; וְאֵינָהּ שׁוֹתָה, וְיוֹצְאָה בְּלֹא כְּתֻבָּה: וְאַפִלּוּ הָיָה עֵד טֻמְאָה זֶה אֶחָד מֵעֵדֵי הַסְּתִירָה, שֶׁנֶּאֱמָר "וְעֵד אֵין בָּהּ" , וַהֲרֵי עֵד.

 אַפִלּוּ אִשָּׁה, וְעֶבֶד, וְשִׁפְחָה, וּפָסוּל לְעֵדוּת בַּעֲבֵרָה מִדִּבְרֵי סוֹפְרִים, וְאַפִלּוּ קָרוֹב--נֶאֱמָן לְעֵדוּת סוֹטָה לְהָעִיד עָלֶיהָ שֶׁזִּנָּת, וְתֵאָסֵר עַל בַּעְלָהּ לְעוֹלָם, וְאֵינָהּ שׁוֹתָה, וְתֵצֵא בְּלֹא כְּתֻבָּה: הוֹאִיל וְקָדַם הַקִּנּוּי וְהַסְּתִירָה בְּעֵדִים כְּשֵׁרִים, וְהַתּוֹרָה הֶאֱמִינָה עֵד אֶחָד בְּטֻמְאָה--הֲרֵי כֻּלָּן כְּשֵׁרִין לְעֵדוּת טֻמְאָה.

אַף חָמֵשׁ הַנָּשִׁים שֶׁשּׂוֹנְאוֹת זוֹ אֶת זוֹ, מְעִידוֹת זוֹ עַל זוֹ שֶׁנִּטְמֵאת, וְנֶאֱמֶנֶת עָלֶיהָ לְאָסְרָהּ עַל בַּעְלָהּ, וְשֶׁלֹּא לְהַשְׁקוֹתָהּ; אֲבָל לֹא לְפָסְלָהּ מִכְּתֻבָּתָהּ, אֵלָא נוֹטֶלֶת כְּתֻבָּתָהּ וְיוֹצְאָה.

בָּא עֵד אֶחָד כָּשֵׁר וְאָמַר נִטְמֵאת, הֲרֵי זוֹ אֵינָהּ שׁוֹתָה כְּמוֹ שֶׁבֵּאַרְנוּ; בָּא אַחֵר וְהִכְחִישׁוֹ וְאָמַר לֹא נִטְמֵאת, אֵין שׁוֹמְעִין לוֹ: שֶׁעֵד אֶחָד בְּטֻמְאַת סוֹטָה כִּשְׁנַיִם; וְאֵין דְּבָרָיו שֶׁלָּאַחֲרוֹן דּוֹחִין דִּבְרֵי הָרִאשׁוֹן, שְׁהוּא כִּשְׁנַיִם.
בָּאוּ שְׁנֵיהֶן כְּאֶחָד, זֶה אוֹמֵר נִטְמֵאת, וְזֶה אוֹמֵר לֹא נִטְמֵאת, אוֹ שֶׁאָמַר אֶחָד נִטְמֵאת, וּבָאוּ שְׁנַיִם אַחֲרָיו וְאָמְרוּ לֹא נִטְמֵאת--הֲרֵי זוֹ שׁוֹתָה.

 בָּא עֵד אֶחָד כָּשֵׁר, וְנָשִׁים רַבּוֹת, אוֹ פְּסוּלִין רַבִּים, כְּאֶחָד--הָעֵד אוֹמֵר נִטְמֵאת, וְהַנָּשִׁים וְהַפְּסוּלִין אוֹמְרִין לֹא נִטְמֵאת--הֲרֵי זוֹ שׁוֹתָה: שֶׁעֵד אֶחָד וּפְסוּלִין רַבִּים, כְּמֶחְצָה עַל מֶחְצָה הֶם.

 הָיוּ כֻּלָּן פְּסוּלִין, הוֹלְכִין אַחַר הָרֹב.
כֵּיצַד: שְׁתֵּי נָשִׁים אוֹמְרוֹת נִטְמֵאת, וְשָׁלוֹשׁ אוֹמְרוֹת לֹא נִטְמֵאת--הֲרֵי זוֹ שׁוֹתָה; שָׁלוֹשׁ אוֹמְרוֹת לֹא נִטְמֵאת, וְאַרְבַּע אוֹמְרוֹת נִטְמֵאת--הֲרֵי זוֹ אֵינָהּ שׁוֹתָה.
הָיוּ מֶחְצָה לְמֶחְצָה, הֲרֵי זוֹ שׁוֹתָה.

 כָּל סוֹטָה שְׁאֵינָהּ שׁוֹתָה, מִפְּנֵי עֵדֵי טֻמְאָה--הֲרֵי זוֹ אֲסוּרָה עַל בַּעְלָהּ לְעוֹלָם, וְתֵצֵא בְּלֹא כְּתֻבָּה: שֶׁהֲרֵי נֶאְסְרָה בְּקִנּוּי וּסְתִירָה, וְהַשְּׁתִיָּה שֶׁתַּתִּירָהּ נִמְנָעָה--שֶׁהֲרֵי יֵשׁ בָּהּ עֵד, כְּמוֹ שֶׁבֵּאַרְנוּ.

הִלְכּוֹת סוֹטָה פֵּרֶק ב 
אִשָּׁה שֶׁקִּנֵּא לָהּ בַּעְלָהּ, וְנִסְתְּרָה--אֵין כּוֹפִין אוֹתָהּ לִשְׁתּוֹת: אֵלָא אִם רָצָת, וְאָמְרָה הִין נִטְמֵאתִי--תֵּצֵא בְּלֹא כְּתֻבָּה, וְנֶאְסְרָה עַל בַּעְלָהּ לְעוֹלָם; וְאֵינָהּ שׁוֹתָה.
וְכֵן אִם אָמְרָה אֵינִי טְמֵאָה, וְאֵינִי שׁוֹתָה--אֵין כּוֹפִין אוֹתָהּ לִשְׁתּוֹת, וְתֵצֵא בְּלֹא כְּתֻבָּה.
וְכֵן אִם אָמַר בַּעְלָהּ אֵינִי רוֹצֶה לְהַשְׁקוֹתָהּ, אוֹ שֶׁבְּעָלָהּ בַּעְלָהּ אַחַר שֶׁנִּסְתְּרָה--הֲרֵי זוֹ אֵינָהּ שׁוֹתָה, וְנוֹטֶלֶת כְּתֻבָּתָהּ וְיוֹצְאָה; וְהִיא אֲסוּרָה עָלָיו לְעוֹלָם.

וְאֵלּוּ הֶן הַנָּשִׁים שְׁאֵינָן רְאוּיוֹת לִשְׁתּוֹת, אַף עַל פִּי שְׁהִיא רוֹצָה לִשְׁתּוֹת, וּבַעְלָהּ רוֹצֶה לְהַשְׁקוֹתָהּ, אֵלָא יוֹצְאוֹת בְּלֹא כְּתֻבָּה, מִשֶּׁיָּבוֹאוּ עֵדֵי סְתִירָה אַחַר עֵדֵי קִנּוּי, וְיֵאָסְרוּ עַל בַּעְלֵיהֶן לְעוֹלָם; וַחֲמֵשׁ עֶשְׂרֵה נָשִׁים הֶן, וְאֵלּוּ הֶן: אֲרוּסָה, וְשׁוֹמֶרֶת יָבָם, וּקְטַנָּה אֵשֶׁת הַגָּדוֹל, וּגְדוֹלָה אֵשֶׁת הַקָּטָן, וְאֵשֶׁת אַנְדְּרֻגִּינוֹס, וְאֵשֶׁת הַסּוֹמֶה, אוֹ הַחִגֵּר, אוֹ הָאִלֵּם, אוֹ מִי שְׁאֵינוּ שׁוֹמֵעַ, אוֹ שְׁהוּא כְּרוּת יָד, וְכֵן הַחִגֶּרֶת, וְהָאִלֶּמֶת, וְהַסּוֹמָה, וּכְרוּתַת כַּף, וּשְׁאֵינָהּ שׁוֹמַעַת--כָּל אַחַת מֵאֵלּוּ, אֵינָהּ רְאוּיָה לִשְׁתּוֹת.

וּמְנַיִן שְׁאֵינָן רְאוּיוֹת לִשְׁתּוֹת: שֶׁנֶּאֱמָר "אֲשֶׁר תִּשְׂטֶה אִשָּׁה תַּחַת אִישָׁהּ" --"תַּחַת אִישָׁהּ", פְּרָט לַאֲרוּסָה וְשׁוֹמֶרֶת יָבָם שְׁאֵינָהּ תַּחַת אִישָׁהּ; "אִשָּׁה", פְּרָט לִקְטַנָּה; "אִישָׁהּ", פְּרָט לְאֵשֶׁת קָטָן וְאֵשֶׁת אַנְדְּרֻגִּינוֹס שְׁאֵינוּ אִישׁ; "וְנֶעְלַם מֵעֵינֵי אִישָׁהּ" , פְּרָט לְאֵשֶׁת סוֹמֶה; "וְהֶעֱמִיד הַכֹּהֵן אֶת-הָאִשָּׁה" , פְּרָט לְחִגֶּרֶת; "וְנָתַן עַל-כַּפֶּיהָ" , פְּרָט לְמִי שְׁאֵין לָהּ כַּף, אוֹ שֶׁהָיְתָה עֲקוּמָה, אוֹ יְבֵשָׁה שְׁאֵינָהּ יְכוּלָה לִקַּח בָּהּ, וְאַפִלּוּ כַּפָּהּ אַחַת שֶׁנֶּאֱמָר "כַּפֶּיהָ"; "וְאָמְרָה הָאִשָּׁה" , פְּרָט לְאִלֶּמֶת; "וְאָמַר אֶל-הָאִשָּׁה" , פְּרָט לְמִי שְׁאֵינָהּ שׁוֹמַעַת.
וַהֲרֵי הוּא אוֹמֵר "אִשָּׁה תַּחַת אִישָׁהּ" , עַד שֶׁתִּהְיֶה הִיא שְׁלֵמָה כָּמוֹהוּ וְהוּא שָׁלֵם כְּמוֹתָהּ: הַא לָמַדְתָּ, שֶׁכָּל דָּבָר שֶׁמְּעַכֵּב אוֹתָהּ מִלִּשְׁתּוֹת, מְעַכֵּב אֶת בַּעְלָהּ מִלְּהַשְׁקוֹתָהּ; וְכָל הַמְּעַכֵּב אֶת הַבַּעַל מִלְּהַשְׁקוֹתָהּ, מוּם כָּמוֹהוּ מְעַכֵּב אוֹתָהּ מִלִּשְׁתּוֹת.

קְטַנָּה שֶׁהִשִּׂיאָהּ אָבִיהָ--אִם זִנָּת בִּרְצוֹנָהּ, נֶאְסְרָה עַל בַּעְלָהּ; לְפִיכָּךְ מְקַנִּין לָהּ--לֹא לְהַשְׁקוֹתָהּ, אֵלָא לְפָסְלָהּ מִכְּתֻבָּתָהּ כְּמוֹ שֶׁאָמַרְנוּ.
אֲבָל קְטַנָּה בַּת מֵאוּן--אֵין מְקַנִּין לָהּ, שְׁאֵין לָהּ רָצוֹן לְהֵאָסֵר עַל בַּעְלָהּ; וְאַפִלּוּ הָיָה כּוֹהֵן, לֹא נֶאְסְרָה עָלָיו.

קִנֵּא לַאֲרוּסָתוֹ אוֹ לִזְקוּקָתוֹ, וְנִסְתְּרָה אַחַר שֶׁנְּשָׂאָהּ--הֲרֵי זוֹ שׁוֹתָה, כִּשְׁאָר כָּל הַנָּשִׁים.
נְשׂוּאָה שֶׁקִּנֵּא לָהּ, וְנִסְתְּרָה קֹדֶם שֶׁיִּבְעֹל אוֹתָהּ בַּעְלָהּ--אֵינָהּ שׁוֹתָה, וְיוֹצְאָה בְּלֹא כְּתֻבָּה, וַאֲסוּרָה עָלָיו לְעוֹלָם: שֶׁנֶּאֱמָר "וַיִּתֵּן אִישׁ בָּךְ אֶת-שְׁכָבְתּוֹ, מִבַּלְעֲדֵי אִישֵׁךְ" , שֶׁקָּדְמָה שְׁכִיבַת הַבַּעַל לִשְׁכִיבַת הַבּוֹעֵל.

הַגִּיּוֹרֶת, וְהַמְּשֻׁחְרֶרֶת, וְאֵשֶׁת הַגֵּר, וְאֵשֶׁת עֶבֶד מְשֻׁחְרָר, וּמַמְזֶרֶת, וְאֵשֶׁת מַמְזֵר, וְאֵשֶׁת הַסָּרִיס בֵּין סְרִיס חַמָּה בֵּין סְרִיס אָדָם הַמֻּתָּרוֹת לְבַעְלֵיהֶן--הֲרֵי הֶן כְּכָל הַנָּשִׁים וְשׁוֹתוֹת.
מְעֻבֶּרֶת וּמְנִיקָה--מְקַנֵּא לָהּ וּמַשְׁקֶה אוֹתָהּ, כְּמוֹת שְׁהִיא.
אִשָּׁה הָעוֹמֶדֶת לִשְׁתּוֹת, וּמֵת בַּעְלָהּ קֹדֶם שֶׁתִּשְׁתֶּה--אֵינָהּ שׁוֹתָה, וְלֹא נוֹטֶלֶת כְּתֻבָּה.

 כָּל אִישׁ שֶׁבָּא בִּיאָה אֲסוּרָה, מִיָּמָיו אַחַר שֶׁהִגְדִּיל--אֵין הַמַּיִם הַמְּאָרְרִים בּוֹדְקִין אֶת אִשְׁתּוֹ; אַפִלּוּ בָּא עַל אֲרוּסָתוֹ בְּבֵית חָמִיו, שֶׁאֲסוּרָה מִדִּבְרֵי סוֹפְרִים--אֵין הַמַּיִם בּוֹדְקִין אֶת אִשְׁתּוֹ: שֶׁנֶּאֱמָר "וְנִקָּה הָאִישׁ, מֵעָוֹן; וְהָאִשָּׁה הַהִיא, תִּשָּׂא אֶת-עֲוֹנָהּ" --בִּזְמָן שֶׁהָאִישׁ מְנֻקֶּה מֵעָווֹן, הָאִשָּׁה נוֹשְׁאָה אֶת עֲווֹנָהּ.

 לְפִיכָּךְ אִם הָיְתָה אִשְׁתּוֹ אֲסוּרָה עָלָיו מֵחַיָּבֵי לָאוִין אוֹ מֵחַיָּבֵי עֲשֵׂה, אַפִלּוּ שְׁנִיָּה, וְקִנֵּא לָהּ, וְנִסְתְּרָה--אֵינָהּ שׁוֹתָה, אֵלָא תֵּצֵא בְּלֹא כְּתֻבָּה, וְתִהְיֶה אֲסוּרָה עָלָיו, אַף מִשֵּׁם זֶה.
עָבַר וְנָשָׂא מְעֻבֶּרֶת חֲבֵרוֹ, וּמְנִיקַת חֲבֵרוֹ--הֲרֵי זוֹ שׁוֹתָה, שְׁאֵין כָּאן עֲבֵרָה.

 מִי שְׁאֵין לוֹ אִשָּׁה הָרְאוּיָה לְוֶלֶד וְלֹא בָּנִים, וְנָשָׂא עֲקָרָה אוֹ זְקֵנָה אוֹ אַיְלוֹנִית--אֵינָהּ שׁוֹתָה, וְלֹא נוֹטֶלֶת כְּתֻבָּה; הָיוּ לוֹ בָּנִים, אוֹ אִשָּׁה אַחֶרֶת רְאוּיָה לְוֶלֶד--הֲרֵי זֶה מַשְׁקֶה אוֹתָהּ, אַף עַל פִּי שְׁהִיא זְקֵנָה אוֹ עֲקָרָה אוֹ אַיְלוֹנִית וְאֵינָהּ רְאוּיָה לְוֶלֶד: שֶׁלֹּא נֶאֱמָר בַּתּוֹרָה "וְנִזְרְעָה זָרַע" אֵלָא בָּרְאוּיָה לְוֶלֶד--שְׁאִם הָיְתָה יוֹלֶדֶת בְּצַעַר, תֵּלֵד בְּרֵוַח; הָיָה דַּרְכָּהּ לֵילֶד נְקֵבוֹת, תֵּלֵד זְכָרִים.

 הָיוּ לוֹ אִשָּׁה וּבָנִים, וּמֵתוּ בֵּין קִנּוּי לִסְתִירָה--כְּבָר נִרְאֵית לִשְׁתּוֹת, וּמַשְׁקֶה אוֹתָהּ.
לֹא הָיוּ לוֹ בָּנִים, וְלֹא אִשָּׁה הָרְאוּיָה לְוֶלֶד, אֵלָא זוֹ הָאַיְלוֹנִית וְכַיּוֹצֶא בָּהּ, וְנֻלַּד לוֹ בֵּן מִגְּרוּשָׁתוֹ בֵּין קִנּוּי לִסְתִירָה--כְּבָר נִדְחֵית הָאַיְלוֹנִית מִלִּשְׁתּוֹת.

 כָּל אִשָּׁה שֶׁהָיָה לָהּ קִנּוּי וּסְתִירָה, וְלֹא שָׁתָת מֵי הַמָּרִים--בֵּין שֶׁלֹּא רָצָה בַּעְלָהּ לְהַשְׁקוֹתָהּ, בֵּין שֶׁלֹּא רָצָת הִיא לִשְׁתּוֹת, בֵּין שֶׁבָּא לָהּ עֵד טֻמְאָה, אוֹ הוֹדָת, אוֹ שֶׁהָיְתָה מֵאֵלּוּ הַנָּשִׁים שְׁאֵינָן רְאוּיוֹת לִשְׁתּוֹת, אוֹ שֶׁקִּנְּאוּ לָהּ בֵּית דִּין--הוֹאִיל וְנֶאְסְרָה עַל בַּעְלָהּ מִכָּל מָקוֹם, הֲרֵי הִיא אֲסוּרָה עַל זֶה שֶׁנִּתְיַחֲדָה עִמּוֹ לְעוֹלָם, כְּדֶרֶךְ שְׁהִיא אֲסוּרָה עַל בַּעְלָהּ.
וְאִם עָבַר וּנְשָׂאָהּ--מוֹצִיאִין אוֹתָהּ מִתַּחְתָּיו בְּגֶט, אַפִלּוּ הָיוּ לָהּ מִמֶּנּוּ בָּנִים: מִפִּי הַשְּׁמוּעָה לָמְדוּ--כְּשֵׁם שֶׁטְּמֵאָה לַבַּעַל, כָּךְ טְמֵאָה לַבּוֹעֵל.

 אֲבָל אִם לֹא קָדַם קִנּוּי, וּבָאוּ עָלֶיהָ עֵדִים שֶׁנִּסְתְּרָה עִם זֶה, וְרָאוּ דָּבָר מְכֹעָר, כְּגוֹן שֶׁנִּכְנְסוּ אַחֲרָיו וּמְצָאוּהָ חוֹגֶרֶת חֲגוֹרָה אוֹ מָצְאוּ רֹק לְמַעְלָה מִן הַכִּילָה וְכַיּוֹצֶא בְּזֶה--אִם הוֹצִיאָהּ בַּעְלָהּ בְּדָבָר מְכֹעָר זֶה--הֲרֵי זוֹ לֹא תִנָּשֵׂא לַנִּטְעָן, אֵלָא אֲסוּרָה עָלָיו.
וְאִם עָבַר וּנְשָׂאָהּ, וְהָיוּ לָהּ בָּנִים מִמֶּנּוּ--לֹא תֵצֵא; וְאִם לֹא הָיוּ לָהּ בָּנִים, תֵּצֵא.

 בַּמֶּה דְּבָרִים אֲמוּרִים, שֶׁנָּבוֹכָה הָעִיר עָלֶיהָ וְעַל זֶה הַנִּטְעָן יוֹם וּמֶחְצָה אוֹ יוֹתֵר, וְאָמְרוּ פְּלוֹנִי זָנָה עִם פְּלוֹנִית, וְלֹא פָסַק הַקּוֹל--וְהוּא, שֶׁלֹּא הָיוּ לָהּ אוֹ לוֹ אוֹיְבִים שֶׁמַּעְבִירִין הַקּוֹל.
אֲבָל אִם לֹא הָיְתָה שָׁם רִנָּה לְדָבָר זֶה בָּעִיר, אוֹ שֶׁפָּסַק הַקּוֹל שֶׁלֹּא מֵחֲמַת יִרְאָה--אִם נִשֵּׂאת לַנִּטְעָן--לֹא תֵצֵא, אַף עַל פִּי שְׁאֵין לָהּ בָּנִים; אַפִלּוּ בָּא עֵד אֶחָד שֶׁזִּנָּת עִמּוֹ, לֹא תֵצֵא.

 מִי שֶׁהוֹצִיאָהּ בַּעְלָהּ בְּעֵדֵי דָּבָר מְכֹעָר, וְנִשֵּׂאת לְאַחֵר וְגֵרְשָׁהּ--הֲרֵי זוֹ אֲסוּרָה לְהִנָּשֵׂא לַנִּטְעָן שֶׁיָּצַאת מִתַּחַת בַּעְלָהּ בִּגְלָלוֹ; וְאִם נִשֵּׂאת--לֹא תֵצֵא, אַף עַל פִּי שְׁאֵין לָהּ בָּנִים.

 כָּל אִשָּׁה שֶׁבָּאוּ שְׁנֵי עֵדִים, וְהֵעִידוּ שֶׁזִּנָּת עִם זֶה כְּשֶׁהָיְתָה תַּחַת בַּעְלָהּ הָרִאשׁוֹן--הֲרֵי זוֹ תֵּצֵא מִזֶּה, וְאַף עַל פִּי שֶׁיֵּשׁ לָהּ מִמֶּנּוּ כַּמָּה בָּנִים.
וְכָל שֶׁאָמַרְנוּ תֵּצֵא, תֵּצֵא בְּלֹא כְּתֻבָּה.

הִלְכּוֹת סוֹטָה פֵּרֶק ג 
כֵּיצַד סֵדֶר הַשְׁקָאַת סוֹטָה: הַבַּעַל בָּא לְבֵית דִּין שֶׁבְּעִירוֹ, וְאוֹמֵר לָהֶן, אִשְׁתִּי זוֹ קִנֵּאתִי לָהּ בִּפְנֵי פְּלוֹנִי וּפְלוֹנִי שֶׁלֹּא תִסָּתֵר עִם פְּלוֹנִי, וְנִסְתְּרָה עִמּוֹ, וְאֵלּוּ עֵדַי, וַהֲרֵי הִיא אוֹמֶרֶת שְׁהִיא טְהוֹרָה, וַאֲנִי רוֹצֶה לְהַשְׁקוֹתָהּ לִבְדֹּק הַדָּבָר.
וּבֵית דִּין שׁוֹמְעִין דִּבְרֵי הָעֵדִים, וּמוֹסְרִין לוֹ שְׁנֵי תַּלְמִידֵי חֲכָמִים לְשָׁמְרוֹ שֶׁמֶּא יָבוֹא עָלֶיהָ קֹדֶם שְׁתִיָּה, שֶׁהֲרֵי נֶאְסְרָה עָלָיו עַד שֶׁתִּשְׁתֶּה; וּמְשַׁלְּחִין אוֹתוֹ לִירוּשָׁלַיִם, שְׁאֵין מַשְׁקִין אֶת הַסּוֹטָה אֵלָא בֵּית דִּין הַגָּדוֹל שֶׁלְּשִׁבְעִים זְקֵנִים בַּמִּקְדָּשׁ.

הִגִּיעוּ לִירוּשָׁלַיִם, בֵּית דִּין הַגָּדוֹל מוֹשִׁיבִין אוֹתָהּ בֵּינֵיהֶן, וּמְאַיְּמִין עָלֶיהָ שֶׁלֹּא בִּפְנֵי בַּעְלָהּ, וּמַפְחִידִין אוֹתָהּ פַּחַד גָּדוֹל שֶׁלֹּא תִשְׁתֶּה.
וְאוֹמְרִין לָהּ, בִּתִּי, הַרְבֵּה יַיִן עוֹשֶׂה, הַרְבֵּה שְׂחוֹק עוֹשֶׂה, הַרְבֵּה יַלְדוּת עוֹשָׂה, הַרְבֵּה שְׁכֵנִים הָרָעִים עוֹשִׂים: אַל תִּגְרְמִי לַשֵּׁם הַגָּדוֹל שֶׁנִּכְתַּב בִּקְדֻשָּׁה, שֶׁיִּמָּחֶה עַל הַמַּיִם.

וְאוֹמְרִין לָהּ, בִּתִּי, הַרְבֵּה קְדָמוּךְ וְנִשְׁטְפוּ, וַאֲנָשִׁים גְּדוֹלִים וִיקִירִים תָּקַף יִצְרָן עֲלֵיהֶן וְנִכְשְׁלוּ; וּמַגִּידִין לָהּ מַעֲשֵׂה יְהוּדָה וְתָמָר כַּלָּתוֹ, וּמַעֲשֵׂה רְאוּבֵן בְּפִילֶגֶשׁ אָבִיו עַל פְּשָׁטוֹ, וּמַעֲשֵׂה אַמְנוֹן וַאֲחוֹתוֹ, כְּדֵי לְהָקֶל עָלֶיהָ עַד שֶׁתּוֹדֶה.
אִם אָמְרָה הִין נִטְמֵאתִי, אוֹ אֵינִי שׁוֹתָה--יוֹצְאָה בְּלֹא כְּתֻבָּה, וְהוֹלֶכֶת לָהּ.

 עָמְדָה בְּדִבּוּרָהּ שְׁהִיא טְהוֹרָה--מְבִיאִין אוֹתָהּ לְשַׁעַר מִזְרָחִי שֶׁלָּעֲזָרָה, שְׁהוּא כְּנֶגֶד קֹדֶשׁ הַקֳּדָשִׁים; וּמַעֲלִין אוֹתָהּ מִמָּקוֹם לְמָקוֹם, וּמַקִּיפִין בָּהּ, כְּדֵי לְיַגְּעָהּ, עַד שֶׁתִּקְצַר נַפְשָׁהּ--אוּלַי תּוֹדֶה.
אִם עָמְדָה בְּדִבּוּרָהּ, מְבִיאִין אוֹתָהּ כְּנֶגֶד שַׁעַר הַמִּזְרָח מִבַּחוּץ, וּמַעְמִידִין אוֹתָהּ שָׁם.

הָיְתָה מִתְכַּסָּה בִּלְבָנִים, מְכַסָּהּ בִּשְׁחוֹרִין; וְאִם הָיוּ הַשְּׁחוֹרִין נָאִין לָהּ, מִתְכַּסָּה בִּבְגָדִים שְׁאֵין לָהּ בָּהֶן נוֹאי.
וּמְסִירִין כָּל חֲלִי כֶּסֶף וְזָהָב שֶׁעָלֶיהָ.
וּמְקַבְּצִין עָלֶיהָ קִבּוּץ גָּדוֹל שֶׁלְּנָשִׁים, שֶׁכָּל הַנָּשִׁים הַנִּמְצָאוֹת שָׁם חַיָּבוֹת לִרְאוֹתָהּ, שֶׁנֶּאֱמָר "וְנִוַּסְּרוּ כָּל-הַנָּשִׁים ..." ; וְכָל אִישׁ שֶׁיַּחְפֹּץ לָבוֹא וְלִרְאוֹתָהּ, יָבוֹא וְיִרְאֶה.
וְהִיא עוֹמֶדֶת בֵּינֵיהֶן, בְּלֹא רָדִיד וְלֹא מִטְפַּחַת, אֵלָא בִּבְגָדֶיהָ וְכֻפָּח שֶׁעַל רֹאשָׁהּ, כְּמוֹ שֶׁהָאִשָּׁה בְּתוֹךְ בֵּיתָהּ.
וְאֵין מַנִּיחִין שָׁם, לֹא עֲבָדֶיהָ וְלֹא שִׁפְחוֹתֶיהָ, מִפְּנֵי שְׁהִיא מַכֶּרֶת אוֹתָן, וְדַעְתָּהּ מִתְיַשֶּׁבֶת בָּהֶן.

 וְאַחַר כָּךְ מַשְׁבִּיעָהּ הַכּוֹהֵן בְּלָשׁוֹן שְׁהִיא מַכֶּרֶת, וּמוֹדִיעָהּ בִּלְשׁוֹנָהּ שֶׁלֹּא גָרַם לָהּ אֵלָא קִנּוּי וּסְתִירָה שֶׁקִּנֵּא לָהּ בַּעְלָהּ וְנִסְתְּרָה; וְאוֹמֵר לָהּ בְּלָשׁוֹן שְׁהִיא מַכֶּרֶת "אִם-לֹא שָׁכַב אִישׁ אֹתָךְ, וְאִם-לֹא שָׂטִית טֻמְאָה, תַּחַת אִישֵׁךְ--הִנָּקִי, מִמֵּי הַמָּרִים הַמְּאָרְרִים הָאֵלֶּה.
וְאַתְּ, כִּי שָׂטִית תַּחַת אִישֵׁךְ--וְכִי נִטְמֵאת; וַיִּתֵּן אִישׁ בָּךְ אֶת-שְׁכָבְתּוֹ, מִבַּלְעֲדֵי אִישֵׁךְ...
יִתֵּן ה' אוֹתָךְ לְאָלָה וְלִשְׁבֻעָה בְּתוֹךְ עַמֵּךְ--בְּתֵת ה' אֶת-יְרֵכֵךְ נֹפֶלֶת, וְאֶת-בִּטְנֵךְ צָבָה.
וּבָאוּ הַמַּיִם הַמְּאָרְרִים הָאֵלֶּה, בְּמֵעַיִךְ, לַצְבּוֹת בֶּטֶן, וְלַנְפִּל יָרֵךְ" ; וְהִיא אוֹמֶרֶת "אָמֵן אָמֵן" , בְּלָשׁוֹן שְׁהִיא מַכֶּרֶת.
וּמוֹדִיעָהּ שֶׁהַבֶּטֶן תִּלְקֶה תְּחִלָּה וְהַיָּרֵךְ בַּסּוֹף, כְּדֵי שֶׁלֹּא לְהוֹצִיא לַעַז עַל הַמַּיִם.

 וְאַחַר כָּךְ מֵבִיא מְגִלָּה שֶׁלְּעוֹר טָהוֹר, כְּמוֹ סֵפֶר תּוֹרָה, וְכוֹתֵב עָלֶיהָ בִּלְשׁוֹן הַקֹדֶשׁ בִּדְיוֹ שְׁאֵין בּוֹ קַלְקַנְתּוֹס, לִשְׁמָהּ שֶׁלָּאִשָּׁה כְּמוֹ הַגֶּט; כּוֹתֵב כָּל הַדְּבָרִים שֶׁהִשְׁבִּיעַ אוֹתָהּ בָּהֶם, אוֹת בְּאוֹת וּמִלָּה בְּמִלָּה, וְכוֹתֵב אֶת הַשֵּׁם כִּכְתָבוֹ, וְאֵינוּ כּוֹתֵב אָמֵן אָמֵן.

 וְאַחַר כָּךְ מֵבִיא כְּלִי חֶרֶס שֶׁלֹּא נַעֲשָׂה בּוֹ מְלָאכָה מֵעוֹלָם, וְלֹא יֵרָאֶה כִּכְלִי בּוֹלֶה מֵאֹרֶךְ הַזְּמָן; וְאִם הִחְזִירוֹ לַכִּבְשָׁן עַד שֶׁנִּתְחַדַּשׁ, כָּשֵׁר.
וְנוֹתֵן לְתוֹכוֹ חֲצִי לוֹג מַיִם מִן הַכִּיּוֹר, וּבַחֲצִי לוֹג שֶׁהָיָה בַּמִּקְדָּשׁ הָיָה מוֹדְדוֹ; וְנִכְנָס בּוֹ, לַהֵיכָל.
וּמָקוֹם הָיָה שָׁם אַמָּה עַל אַמָּה לִימִין הַנִּכְנָס, וּבוֹ טַבְלָה שֶׁלְּשַׁיִשׁ וְטַבַּעַת קְבוּעָה בָּהּ; מַגְבִּיהַּ הַטַּבְלָה, וְלוֹקֵחַ עָפָר מִקַּרְקַע הַמִּשְׁכָּן, וְנוֹתְנוֹ עַל פְּנֵי הַמַּיִם, כְּדֵי שֶׁיֵּרָאֶה עַל פְּנֵי הַמַּיִם.
וְנוֹתֵן לְתוֹכָן דָּבָר מַר, כְּגוֹן לַעֲנָה וְכַיּוֹצֶא בָּהּ, שֶׁנֶּאֱמָר "מֵי הַמָּרִים" .
וּמוֹחֵק לְתוֹכָן הַמְּגִלָּה, לִשְׁמָהּ; וְיִמְחֹק יָפֶה יָפֶה, עַד שֶׁלֹּא יִשָּׁאֵר בַּמְּגִלָּה רֹשֶׁם הַנִּכָּר.

 וְאַחַר כָּךְ כּוֹהֵן אַחֵר בָּא אֵלֶיהָ, מִכּוֹהֲנֵי הָעֲזָרָה, וְאוֹחֵז בִּבְגָדֶיהָ מִכְּנֶגֶד פָּנֶיהָ, וְקוֹרֵעַ עַד שְׁהוּא מְגַלֶּה אֶת לִבָּהּ; וּמְגַלֶּה שְׂעָרָהּ, וְסוֹתֵר מַחְלְפוֹת רֹאשָׁהּ כְּדֵי לְנַוְּלָהּ.
וּמֵבִיא חֶבֶל מִצְרִי, כְּדֵי לְהַזְכִּירָהּ מַעֲשֵׂה מִצְרַיִם שֶׁעָשָׂת, וְאִם לֹא מָצְאוּ מִצְרִי, מֵבִיא חֶבֶל מִכָּל מָקוֹם; וְקוֹשְׁרוֹ לְמַעְלָה מִדַּדֶּיהָ, כְּדֵי שֶׁלֹּא יִפְּלוּ הַבְּגָדִים וְנִמְצֵאת עֲרֻמָּה, שֶׁהֲרֵי נִקְרְעוּ.

 וְאַחַר כָּךְ מֵבִיא עִשָּׂרוֹן קֶמַח שְׂעוֹרִים מִשֶּׁלַּבַּעַל, וְנוֹתְנוֹ בִּקְפִיפָה מִצְרִית, וְהַחֶבֶל וְהַקְּפִיפָה, בָּאִין מִשְּׁיַרֵי הַלִּשְׁכָּה; וְנוֹתְנוֹ עַל יָדֶיהָ, כְּדֵי לְיַגְּעָהּ.
וְאַחַר כָּךְ לוֹקֵחַ הַמִּנְחָה מִן הַקְּפִיפָה, וְנוֹתְנָהּ לִכְלִי שָׁרֵת, וְאֵינוּ נוֹתֵן עָלֶיהָ שֶׁמֶן, וְלֹא לְבוֹנָה; וְאִם נָתַן--לוֹקֶה עַל הַשֶּׁמֶן בִּפְנֵי עַצְמוֹ וְעַל הַלְּבוֹנָה בִּפְנֵי עַצְמָהּ, שֶׁנֶּאֱמָר "לֹא-יִצֹק עָלָיו שֶׁמֶן, וְלֹא-יִתֵּן עָלָיו לְבֹנָה" .
וּבְכָל הַזְּמָן שֶׁפּוֹרֵעַ רֹאשָׁהּ, וְנוֹתֵן הָעִשָּׂרוֹן עַל יָדֶיהָ--יִהְיוּ הַמַּיִם בַּכְּלִי בְּיַד הַכּוֹהֵן, וְיַרְאֶה אוֹתָהּ אֶת הַמַּיִם: שֶׁנֶּאֱמָר "וּבְיַד הַכֹּהֵן יִהְיוּ, מֵי הַמָּרִים הַמְּאָרְרִים" .

 וְאַחַר כָּךְ, מַשְׁקֶה אוֹתָהּ.
וְאַחַר שֶׁתִּשְׁתֶּה, לוֹקֵחַ כְּלִי הַשָּׁרֵת שֶׁבּוֹ הַמִּנְחָה וְנוֹתְנוֹ עַל יָדֶיהָ, וְכוֹהֵן מַנִּיחַ יָדוֹ תַּחְתֶּיהָ, וּמְנִיפָהּ בַּמִּזְרָח--כִּשְׁאָר כָּל הַתְּנוּפוֹת, מוֹלִיךְ וּמֵבִיא וּמַעֲלֶה וּמוֹרִיד; וְאַחַר שֶׁמֵּנִיף, מַגִּישׁ הַמִּנְחָה לְקֶרֶן דְּרוֹמִית מַעְרָבִית שֶׁלַּמִּזְבֵּחַ, כִּשְׁאָר מְנָחוֹת שֶׁלַּיָּחִיד.
וְקוֹמֵץ, וּמַקְטִיר הַקֹּמֶץ; וְהַשְּׁאָר, נֶאֱכָל לַכּוֹהֲנִים.

 אִם טְהוֹרָה הִיא--יוֹצְאָה וְהוֹלֶכֶת לָהּ, וַהֲרֵי הִיא מֻתֶּרֶת לְבַעְלָהּ.
וְאִם טְמֵאָה הִיא--מִיַּד פָּנֶיהָ מוֹרִיקוֹת, וְעֵינֶיהָ בּוֹלְטוֹת, וְהִיא מִתְמַלְּאָה גִּידִין גִּידִין.
וְהֶן אוֹמְרִין, הוֹצִיאוּהָ הוֹצִיאוּהָ, שֶׁלֹּא תִפְרֹס נִדָּה, וְהַנִּדּוֹת מְטַמְּאוֹת עֲזֶרֶת נָשִׁים; וְהֶן מוֹצִיאִין אוֹתָהּ מֵעֲזֶרֶת הַנָּשִׁים, שְׁהִיא עוֹמֶדֶת בָּהּ.
וּבִטְנָהּ צָבָה בַּתְּחִלָּה, וְאַחַר כָּךְ תִּפֹּל יְרֵכָהּ וְתָמוּת.

 בְּאוֹתָהּ הַשָּׁעָה שֶׁתָּמוּת הִיא, יָמוּת הַנּוֹאֵף שֶׁהִשְׁקָהּ עַל יָדוֹ בְּכָל מָקוֹם שְׁהוּא; וְיֵארַע לוֹ מְאֹרָעוֹת שֶׁאֵרְעוּ לָהּ, "לַצְבּוֹת בֶּטֶן, וְלַנְפִּל יָרֵךְ" .
וְכָל הַדְּבָרִים הָאֵלּוּ, בְּשֶׁלֹּא חָטָא הַבַּעַל מֵעוֹלָם; אֲבָל אִם בָּעַל בְּעִילָה שֶׁלְּאִסּוּר--אֵין הַמַּיִם בּוֹדְקִין אֶת אִשְׁתּוֹ, כְּמוֹ שֶׁבֵּאַרְנוּ.

 וְאִם עָבַר וְהִשְׁקָה אֶת אִשְׁתּוֹ--הֲרֵי זֶה מוֹסִיף עַל חַטָּאתוֹ פֶּשַׁע, שֶׁגּוֹרֵם לְשֵׁם הַמְּפֹרָשׁ שֶׁיִּמָּחֶה בַּמַּיִם לְבַטָּלָה; וּמוֹצִיא לַעַז עַל מֵי סוֹטָה--שֶׁאִשְׁתּוֹ אוֹמֶרֶת לַאֲחֵרוֹת שֶׁזִּנָּת, וְלֹא בָדְקוּ בָּהּ, וְהִיא לֹא תֵדַע, שֶׁמַּעֲשֵׂי הַבַּעַל גָּרְמוּ.
לְפִיכָּךְ מִשֶּׁרַבּוּ הַמְּנָאֲפִים בַּגָּלוּי בְּבַיִת שֵׁנִי, בִּטְּלוּ הַסַּנְהֶדְּרִין אֶת מֵי הַמָּרִים, וְסָמְכוּ עַל הַכָּתוּב בַּקַּבָּלָה, "לֹא-אֶפְקוֹד עַל-בְּנוֹתֵיכֶם כִּי תִזְנֶינָה, וְעַל-כַּלּוֹתֵיכֶם כִּי תְנָאַפְנָה" .

 סוֹטָה שֶׁהָיָה לָהּ זְכוּת תַּלְמוּד תּוֹרָה--אַף עַל פִּי שְׁאֵינָהּ מְצֻוָּה עַל תַּלְמוּד תּוֹרָה--הֲרֵי זוֹ תּוֹלָה לָהּ, וְאֵינָהּ מֵתָה לְשָׁעָתָהּ; אֵלָא נִמֹּקֶת וְהוֹלֶכֶת, וָחֳלָאִים כְּבֵדִים בָּאִין עָלֶיהָ עַד שֶׁתָּמוּת אַחַר שָׁנָה אוֹ שְׁתַּיִם אוֹ שָׁלוֹשׁ, לְפִי זְכוּתָהּ--וְהִיא מֵתָה בִּצְבִיַּת בֶּטֶן, וּבִנְפִילַת אֵבָרִין.

 סוֹטָה שֶׁשָּׁתָת מֵי הַמָּרִים, וְלֹא מֵתָה מִיַּד--הֲרֵי הִיא מֻתֶּרֶת לְבַעְלָהּ, וְאַפִלּוּ הָיָה כּוֹהֵן; וְאַף עַל פִּי שֶׁהִתְחִילוּ הֶחֳלָאִים לָבוֹא עָלֶיהָ, וְחָלוּ שְׁאָר אֵבָרֶיהָ, הוֹאִיל וְלֹא צָבְתָה בִּטְנָהּ וְלֹא הִתְחִיל יְרֵכָהּ לִנְפֹּל, הֲרֵי זוֹ מֻתֶּרֶת.
אֲבָל מִשֶּׁהִתְחִיל בִּטְנָהּ לִצְבּוֹת, וִירֵכָהּ לִנְפֹּל--הֲרֵי זוֹ אֲסוּרָה וַדָּאִית.

 סוֹטָה שֶׁשָּׁתָת, וְהָיְתָה טְהוֹרָה--הֲרֵי זוֹ מִתְחַזֶּקֶת, וּפָנֶיהָ מַזְהִירוֹת; וְאִם הָיָה בָּהּ חֹלִי, יָסוּר.
וְתִתְעַבַּר, וְתֵלֵד זָכָר: וְאִם הָיָה דַּרְכָּהּ לֵילֶד בְּקֹשִׁי, תֵּלֵד בִּמְהֵרָה; הָיָה דַּרְכָּהּ לֵילֶד נְקֵבוֹת, תֵּלֵד זְכָרִים.

 בָּאוּ עֵדֵי טֻמְאָה אַחַר שֶׁשָּׁתָת--הֲרֵי זוֹ תֵּצֵא בְּלֹא כְּתֻבָּה, וַאֲסוּרָה לְבַעְלָהּ, וְאַפִלּוּ לֹא אֵרַע לָהּ דָּבָר מִדְּבָרִים הָאֵלּוּ: מִפְּנֵי שְׁאֵין הַמַּיִם בּוֹדְקִין, אֵלָא מִי שְׁאֵין לָהּ עֵדִים שֶׁמּוֹדִיעִין זְנוּתָהּ; וְעוֹד, שֶׁמֶּא בַּעְלָהּ אֵינוּ מְנֻקֶּה מֵעָווֹן וּלְפִיכָּךְ לֹא בָדְקוּ הַמַּיִם אֶת אִשְׁתּוֹ.
אֲבָל אִם בָּא עֵד אֶחָד, וְהֵעִיד שְׁהִיא טְמֵאָה--הֲרֵי זוֹ תֵּשֵׁב תַּחַת בַּעְלָהּ, שֶׁהֲרֵי שָׁתָת.

 אִשָּׁה שֶׁזִּנָּת בְּאֹנֶס, אוֹ בִּשְׁגָגָה, אוֹ שֶׁבָּא עָלֶיהָ זֶה שֶׁקִּנֵּא לָהּ עִמּוֹ דֶּרֶךְ אֵבָרִין--אֵין הַמַּיִם בּוֹדְקִין אוֹתָהּ: שֶׁנֶּאֱמָר "וְהִיא לֹא נִתְפָּשָׂה" , פְּרָט לָאֲנוּסָה שֶׁהֲרֵי נִתְפְּסָה בְּחָזְקָה; "וַתִּמְעֹל מַעַל בְּאִישָׁהּ" , פְּרָט לְשׁוֹגֶגֶת; "וְשָׁכַב אִישׁ אֹתָהּ, שִׁכְבַת-זֶרַע" , פְּרָט לַבָּא עָלֶיהָ דֶּרֶךְ אֵבָרִין.

הִלְכּוֹת סוֹטָה פֵּרֶק ד 
בַּחֲמִשָּׁה עָשָׂר בַּאֲדָר, נִפְנִין בֵּית דִּין לְצָרְכֵּי הָרַבִּים, וּבוֹדְקִין עַל הָרְאוּיָה לִשְׁתּוֹת לְהַשְׁקוֹתָהּ, וְעַל הָרְאוּיָה לְקַנֵּא לָהּ וּלְהוֹצִיאָהּ בְּלֹא כְּתֻבָּה לְקַנֵּא לָהּ וּלְהוֹצִיאָהּ; וּבְכָל זְמָן, מַשְׁקִין אֶת הַסּוֹטוֹת.
וְאֵין מַשְׁקִין אֶת הַסּוֹטָה אֵלָא בַּיּוֹם, וְכָל הַיּוֹם כָּשֵׁר לַהַשְׁקָיַת סוֹטָה; וְאֵין מַשְׁקִין שְׁתֵּי סוֹטוֹת כְּאַחַת, שֶׁנֶּאֱמָר "וְהֶעֱמִד אוֹתָהּ" .

 סוֹטָה שֶׁאָמְרָה אֵינִי שׁוֹתָה, מֵחֲמַת יִרְאָה וּפַחַד--יֵשׁ לָהּ לַחְזֹר וְלוֹמַר, הֲרֵינִי שׁוֹתָה; אֲבָל אִם אָמְרָה אֵינִי שׁוֹתָה, וְהִיא בְּרִיאָה, וְאֵינָהּ יְרֵאָה, וְלֹא פוֹחֶדֶת--אֵינָהּ יְכוּלָה לַחְזֹר וְלוֹמַר, הִנְנִי שׁוֹתָה.

 אָמְרָה אֵינִי שׁוֹתָה, קֹדֶם שֶׁתִּמָּחֵק הַמְּגִלָּה--הֲרֵי מְגִלָּתָהּ נִגְנֶזֶת, וְאֵינָהּ כְּשֵׁרָה לְהַשְׁקוֹת בָּהּ סוֹטָה אַחֶרֶת; וּמִנְחָתָהּ, מִתְפַּזֶּרֶת עַל הַדֶּשֶׁן.
וְאִם אָמְרָה אֵינִי שׁוֹתָה, אַחַר שֶׁנִּמְחֲקָה הַמְּגִלָּה--מְעַרְעֲרִין אוֹתָהּ, וּמַשְׁקִין אוֹתָהּ בְּעַל כָּרְחָהּ.
וּמְאַיְּמִין עָלֶיהָ שֶׁתִּשְׁתֶּה; וְאוֹמְרִין לָהּ, בִּתִּי, אִם בָּרוּר לָךְ הַדָּבָר שֶׁטְּהוֹרָה אַתְּ, עִמְדִי עַל בָּרְיֵךְ וּשְׁתִי, וְאַל תִּפְחֲדִי, לְפִי שְׁאֵין הַמַּיִם דּוֹמִין אֵלָא לְסַם יָבֵשׁ מֻנָּח עַל בָּשָׂר חַי: יֵשׁ שָׁם מַכָּה, מְחַלְחֵל וְיוֹרֵד; אֵין שָׁם מַכָּה, אֵינוּ עוֹשֶׂה כְּלוּם.

 אָמְרָה טְמֵאָה אֲנִי--אַף עַל פִּי שֶׁנִּמְחֲקָה הַמְּגִלָּה--הַמַּיִם נִשְׁפָּכִין, מִפְּנֵי שְׁאֵין בָּהֶן קְדֻשָּׁה; וּמִנְחָתָהּ, מִתְפַּזֶּרֶת עַל הַדֶּשֶׁן.

 מְגִלַּת סוֹטָה שֶׁכְּתָבָהּ בַּלַּיְלָה, פְּסוּלָה: שֶׁנֶּאֱמָר "וְכָתַב ..." , "וְהִשְׁקָה ..." , "וְהִקְרִיב" --כְּשֵׁם שֶׁקָּרְבָּנָהּ בַּיּוֹם, כָּךְ כְּתִיבַת הַמְּגִלָּה וְהַשְׁקָיָתָהּ בַּיּוֹם.
כְּתָבָהּ לְמַפְרֵעַ, פְּסוּלָה--שֶׁנֶּאֱמָר "הָאֵלֶּה" , עַל הַסֵּדֶר.
כְּתָבָהּ קֹדֶם שֶׁתְּקַבַּל עָלֶיהָ הַשְּׁבוּעָה, פְּסוּלָה--שֶׁנֶּאֱמָר "וְהִשְׁבִּיעַ" , "וְכָתַב" .

 כְּתָבָהּ אִגֶּרֶת, פְּסוּלָה--שֶׁנֶּאֱמָר "בַּסֵּפֶר" .
כְּתָבָהּ עַל שְׁנֵי דַּפִּין, פְּסוּלָה: שֶׁנֶּאֱמָר "בַּסֵּפֶר"--סֵפֶר אֶחָד, וְלֹא שְׁנַיִם וּשְׁלוֹשָׁה.
וְאֵינוּ כּוֹתֵב לֹא עַל הַנְּיָר, וְלֹא עַל הַדַּפְתְּרָא, אֵלָא בִּמְגִלַּת סֵפֶר, שֶׁנֶּאֱמָר "בַּסֵּפֶר"; וְאִם כְּתָבָהּ עַל נְיָר אוֹ דַּפְתְּרָא, פְּסוּלָה.
"וְכָתַב ...
הַכֹּהֵן" --הַא לָמַדְתָּ שְׁאִם כְּתָבָהּ יִשְׂרָאֵל אוֹ כּוֹהֵן קָטָן, פְּסוּלָה.

אֵינוּ כּוֹתְבָהּ לֹא בְּקָמוֹס, וְלֹא בְּקַלְקַנְתּוֹס, וְלֹא בְּכָל דָּבָר שֶׁרִשּׁוּמוֹ נִכָּר וְעוֹמֵד--אֵלָא בִּדְיוֹ שְׁאֵין בּוֹ קַלְקַנְתּוֹס: שֶׁנֶּאֱמָר "וְכָתַב ...
וּמָחָה" , כְּתָב שְׁהוּא יָכוֹל לְהִמָּחוֹת; וְאִם כָּתַב בְּדָבָר הַמִּתְקַיֵּם, פְּסוּלָה.
נִשְׁאָר בַּמְּגִלָּה רֹשֶׁם כְּתָב נִכָּר, פְּסוּלָה--עַד שֶׁיִּמְחֹק, יָפֶה יָפֶה.

כָּתַב אוֹת אַחַת וּמְחָקָהּ, וְחָזַר וְכָתַב אוֹת שְׁנִיָּה וּמְחָקָהּ, עַד שֶׁהִשְׁלִים--פְּסוּלָה: עַד שֶׁתִּהְיֶה כֻּלָּהּ כְּתוּבָה.
כְּתָבָהּ שֶׁלֹּא לִשְׁמָהּ, אוֹ שֶׁמְּחָקָהּ שֶׁלֹּא לִשְׁמָהּ--פְּסוּלָה.
כָּתַב שְׁתֵּי מְגִלּוֹת לִשְׁתֵּי סוֹטוֹת, וּמְחָקָן לְתוֹךְ כּוֹס אֶחָד, אוֹ לְתוֹךְ שְׁנֵי כּוֹסוֹת וְעֵרְבָן בְּכוֹס אֶחָד, וְהִשְׁקָה לִשְׁתֵּיהֶן--פְּסוּלָה, שֶׁכָּל אַחַת מֵהֶן לֹא שָׁתָת מְגִלָּתָהּ.

מְחָקָן לִשְׁנֵי כּוֹסוֹת, וְעֵרְבָן, וְחָזַר וְחִלְּקָן בִּשְׁנֵי הַכּוֹסוֹת--לֹא יַשְׁקֶה אוֹתָן; וְאִם הִשְׁקָה, כָּשֵׁר.
נִשְׁפְּכוּ הַמַּיִם--הֲרֵי זֶה כּוֹתֵב מְגִלָּה אַחֶרֶת, וּמֵבִיא מַיִם אֲחֵרִים.
נִשְׁפְּכוּ, וְנִשְׁתַּיַּר מֵהֶן--לֹא יַשְׁקֶה אֶת הַשְּׁאָר; וְאִם הִשְׁקָה, כָּשֵׁר.
מֵי סוֹטָה שֶׁלָּנוּ, נִפְסָלִין בַּלִּינָה.
הִקְדִּים עָפָר לַמַּיִם, פָּסַל.

לֹא הָיָה שָׁם עָפָר בַּהֵיכָל--מֵבִיא עָפָר מִבַּחוּץ, וּמַנִּיחוֹ בַּהֵיכָל, וְלוֹקֵחַ מִמֶּנּוּ, וְנוֹתֵן עַל פְּנֵי הַמַּיִם; וְאֵינוּ מֵבִיא אֵפֶר, אֲבָל מֵבִיא רַקְבּוּבִית שְׁהִיא כֶּעָפָר.
וְלֹא יַחְפֹּר בְּקֻרְדֹּם בַּהֵיכָל וְיוֹצִיא עָפָר, שֶׁנֶּאֱמָר "אֲשֶׁר יִהְיֶה בְּקַרְקַע הַמִּשְׁכָּן" ; וְאִם חָפַר וְהוֹצִיא עָפָר, כָּשֵׁר.

 הִקְרִיב אֶת מִנְחָתָהּ, וְאַחַר כָּךְ הִשְׁקָהּ--כְּשֵׁרָה.
נִטְמֵאת מִנְחָתָהּ קֹדֶם שֶׁיַּנִּיחֶנָּה בִּכְלִי שָׁרֵת, הֲרֵי זוֹ תִּפָּדֶה כְּכָל הַמְּנָחוֹת שֶׁיִּטַּמְּאוּ קֹדֶם שֶׁיִּתְקַדְּשׁוּ בִּכְלִי שָׁרֵת; וְיָבִיא מִנְחָה אַחֶרֶת.
נִטְמֵאת הַמִּנְחָה אַחַר שֶׁקִּדְּשָׁהּ בִּכְלִי שָׁרֵת, הֲרֵי זוֹ תִּשָּׂרֵף.

וְכֵן אִם אָמְרָה טְמֵאָה אֲנִי, קֹדֶם שֶׁתִּקָּמֵץ הַמִּנְחָה, אוֹ שֶׁאָמְרָה אֵינִי שׁוֹתָה, אוֹ שֶׁלֹּא רָצָה בַּעְלָהּ לְהַשְׁקוֹתָהּ, אוֹ שֶׁבָּאוּ עֵדֵי טֻמְאָה, אוֹ שֶׁמֵּת הוּא, אוֹ שֶׁמֵּתָה הִיא--הֲרֵי הַמִּנְחָה כֻּלָּהּ נִשְׂרֶפֶת; וְאִם אֵרַע אֶחָד מֵאֵלּוּ אַחַר שֶׁקָּרַב הַקֹּמֶץ, אֵין הַשְּׁיָרַיִם נֶאֱכָלִין.

 הָיָה בַּעְלָהּ כּוֹהֵן--אֵין שְׁיַרֵי מִנְחָתָהּ נֶאֱכָלִין, מִפְּנֵי שֶׁיֵּשׁ לַבַּעַל חֵלֶק בָּהּ; וְאֵינָהּ עוֹלָה כֻּלָּהּ לָאִשִּׁים כְּמִנְחַת זִכְרֵי כְּהֻנָּה, מִפְּנֵי שֶׁיֵּשׁ לָהּ חֵלֶק בָּהּ: אֵלָא הַקֹּמֶץ קָרֵב לְעַצְמוֹ, וּשְׁיָרַיִם מִתְפַּזְּרִין עַל בֵּית הַדֶּשֶׁן.
נִמְצְאוּ עֵדֶיהָ זוֹמְמִין, מִנְחָתָהּ תֵּצֵא לְחֻלִּין.

 הַמְּקַנֵּא לְאִשְׁתּוֹ עַל יְדֵי אֲנָשִׁים הַרְבֵּה, וְנִסְתְּרָה עִם כָּל אֶחָד וְאֶחָד מֵהֶן--הֲרֵי זֶה מֵבִיא מִנְחָה אַחַת עַל יְדֵי כֻּלָּן כְּשֶׁמַּשְׁקֶה אוֹתָהּ: שֶׁנֶּאֱמָר "מִנְחַת קְנָאֹת" , מִנְחָה אַחַת לְקִנּוּיִין הַרְבֵּה.

 יֵשׁ לַבַּעַל לְגַלְגַּל עָלֶיהָ בִּשְׁבוּעָה, שֶׁלֹּא זִנְּתָה עִם אִישׁ זֶה שֶׁקִּנֵּא לָהּ בּוֹ, וְלֹא עִם אִישׁ אַחֵר, וְשֶׁלֹּא זִנְּתָה תַּחְתָּיו מִשֶּׁנִּתְאָרְסָה קֹדֶם שֶׁתִּנָּשֵׂא, וְלֹא אַחַר שֶׁנִּשֵּׂאת; אֲבָל אֵינוּ מְגַלְגֵּל עָלֶיהָ שֶׁלֹּא זִנְּתָה קֹדֶם הָאֵרוּסִין, וְלֹא אַחַר שֶׁגֵּרְשָׁהּ, אִם גֵּרְשָׁהּ וְהִחְזִירָהּ--שְׁאִם זִנְּתָה בְּעֵת זֶה, לֹא תֵאָסֶר עָלָיו, וְכָל שֶׁתִּבָּעֵל וְלֹא תִהְיֶה אֲסוּרָה לוֹ, אֵינוּ מַתְנֶה עִמָּהּ.

לְפִיכָּךְ אִם כָּנַס יְבִמְתּוֹ, אֵינוּ מְגַלְגֵּל עָלֶיהָ שֶׁלֹּא זִנְּתָה כְּשֶׁהָיְתָה שׁוֹמֶרֶת יָבָם; אֲבָל מְגַלְגֵּל עָלֶיהָ, שֶׁלֹּא זִנְּתָה תַּחַת אָחִיו, שְׁאִם זִנְּתָה תַּחַת אָחִיו, הֲרֵי זוֹ אֲסוּרָה עָלָיו.
וְכֵן אִם גֵּרְשָׁהּ וְהִחְזִירָהּ, מְגַלְגֵּל עָלֶיהָ שֶׁלֹּא זִנְּתָה תַּחְתָּיו בַּנִּשּׂוּאִין הָרִאשׁוֹנִים.

וְכֵן יֵשׁ לוֹ לְגַלְגַּל עָלֶיהָ בִּלְהַבָּא, שֶׁלֹּא תִזְנֶה תַּחְתָּיו, וְשֶׁלֹּא תִזְנֶה אַחַר שֶׁיַּחְזִירָהּ, אִם יְגָרַשׁ וְיַחְזִיר; לְפִיכָּךְ כְּשֶׁתִּזְנֶה לְהַבָּא--מַיִם בּוֹדְקִין אוֹתָהּ, וְיֵארְעוּ לָהּ אוֹתָן הַמְּאֹרָעוֹת: לְכָּךְ נֶאֱמָר "אָמֵן אָמֵן" --"אָמֵן" מֵאִישׁ זֶה, "אָמֵן" מֵאִישׁ אַחֵר; "אָמֵן" נְשׂוּאָה, "אָמֵן" אֲרוּסָה; "אָמֵן" לְשֶׁעָבַר, "אָמֵן" לְהַבָּא.

מִצְוַת חֲכָמִים עַל בְּנֵי יִשְׂרָאֵל לְקַנּוֹת לִנְשֵׁיהֶן, שֶׁנֶּאֱמָר "וְקִנֵּא אֶת-אִשְׁתּוֹ" , וְכָל הַמְּקַנֵּא לְאִשְׁתּוֹ, נִכְנְסָה בּוֹ רוּחַ טַהְרָה.
וְלֹא יְקַנֵּא לָהּ לֹא מִתּוֹךְ שְׂחוֹק, וְלֹא מִתּוֹךְ שִׂיחָה, וְלֹא מִתּוֹךְ קַלּוּת רֹאשׁ, וְלֹא מִתּוֹךְ מְרִיבָה, וְלֹא לְהַטִּיל עָלֶיהָ אֵימָה; וְאִם עָבַר וְקִנֵּא לָהּ בִּפְנֵי עֵדִים מִתּוֹךְ אֶחָד מִכָּל הַדְּבָרִים הָאֵלּוּ, הֲרֵי זֶה קִנּוּי.

אֵין רָאוּי לִקְפֹּץ וּלְקַנּוֹת בִּפְנֵי עֵדִים תְּחִלָּה, אֵלָא בֵּינוֹ לְבֵינָהּ בְּנַחַת וּבְדֶרֶךְ טַהְרָה וְהַזְהָרָה, כְּדֵי לְהַדְרִיכָהּ בְּדֶרֶךְ יְשָׁרָה, וּלְהָסִיר הַמִּכְשׁוֹל.
וְכָל שְׁאֵינוּ מַקְפִּיד עַל אִשְׁתּוֹ וּבָנָיו וּבְנֵי בֵּיתוֹ, וּמַזְהִירָן, וּפוֹקֵד דַּרְכֵיהֶן תָּמִיד, עַד שֶׁיֵּדַע שְׁהֶן שְׁלֵמִין מִכָּל חֵטְא וְעָווֹן--הֲרֵי זֶה חוֹטֶא, שֶׁנֶּאֱמָר "וְיָדַעְתָּ, כִּי-שָׁלוֹם אָהֳלֶךָ; וּפָקַדְתָּ נָוְךָ, וְלֹא תֶחֱטָא" .

בְּרִיךְ רַחְמָנָא דְּסַיְּעַן.
נִגְמַר סֵפֶר רְבִיעִי, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, שְׁלוֹשָׁה וַחֲמִשִּׁים: הִלְכּוֹת אִישׁוּת, חֲמִשָּׁה וְעֶשְׂרִים פְּרָקִים; הִלְכּוֹת גֵּרוּשִׁין, שְׁלוֹשָׁה עָשָׂר פְּרָקִים; הִלְכּוֹת יִבּוּם וַחֲלִיצָה, שְׁמוֹנָה פְּרָקִים; הִלְכּוֹת נַעֲרָה בְּתוּלָה, שְׁלוֹשָׁה פְּרָקִים; הִלְכּוֹת סוֹטָה, אַרְבָּעָה פְּרָקִים.

בְּשֵׁם ה', אֵל עוֹלָם .

פְּעָמַי, הָכֵן בְּאִמְרָתֶךָ; וְאַל-תַּשְׁלֶט-בִּי כָל-אָוֶן .

סֵפֶר חֲמִישִׁי וְהוּא סֵפֶר קְדֻשָּׁה 
הִלְכּוֹתָיו שָׁלוֹשׁ, וְזֶה הוּא סִדּוּרָן: הִלְכּוֹת אִסּוּרֵי בִּיאָה, הִלְכּוֹת מַאֲכָלוֹת אֲסוּרוֹת, הִלְכּוֹת שְׁחִיטָה.

יֵשׁ בִּכְלָלָן שֶׁבַע וּשְׁלוֹשִׁים מִצְווֹת--מִצְוַת עֲשֵׂה אַחַת, וְשֵׁשׁ וּשְׁלוֹשִׁים מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לָבוֹא עַל הָאֵם; שֶׁלֹּא לָבוֹא עַל אֵשֶׁת אָב; שֶׁלֹּא לִבְעֹל אָחוֹת; שֶׁלֹּא לִבְעֹל בַּת אֵשֶׁת אָב; שֶׁלֹּא לִבְעֹל בַּת הַבֵּן; שֶׁלֹּא לִבְעֹל בַּת; שֶׁלֹּא לִבְעֹל בַּת הַבַּת; שֶׁלֹּא לִשָּׂא אִשָּׁה וּבִתָּהּ; שֶׁלֹּא לִשָּׂא אִשָּׁה וּבַת בְּנָהּ; שֶׁלֹּא לִשָּׂא אִשָּׁה וּבַת בִּתָּהּ; שֶׁלֹּא לִבְעֹל אֲחוֹת אָב; שֶׁלֹּא לִבְעֹל אֲחוֹת אֵם; שֶׁלֹּא לִבְעֹל אֵשֶׁת אֲחִי הָאָב; שֶׁלֹּא לִבְעֹל אֵשֶׁת הַבֵּן; שֶׁלֹּא לִבְעֹל אֵשֶׁת אָח; שֶׁלֹּא לִבְעֹל אֲחוֹת אִשְׁתּוֹ; שֶׁלֹּא לִשְׁכַּב עִם בְּהֵמָה; שֶׁלֹּא תָבִיא אִשָּׁה בְּהֵמָה עָלֶיהָ; שֶׁלֹּא לִשְׁכַּב עִם זָכָר; שֶׁלֹּא לְגַלּוֹת עֶרְוַת אָב; שֶׁלֹּא לְגַלּוֹת עֶרְוַת אֲחִי הָאָב; שֶׁלֹּא לִבְעֹל אֵשֶׁת אִישׁ; שֶׁלֹּא לִבְעֹל נִדָּה; שֶׁלֹּא לְהִתְחַתַּן בַּגּוֹיִים; שֶׁלֹּא יָבוֹא עַמּוֹנִי וּמוֹאָבִי בִּקְהָל ה'; שֶׁלֹּא לְהַרְחִיק דּוֹר שְׁלִישִׁי מִצְרִי מִלָּבוֹא בַּקָּהָל; שֶׁלֹּא לְהַרְחִיק דּוֹר שְׁלִישִׁי אֲדוֹמִי מִלָּבוֹא בַּקָּהָל; שֶׁלֹּא יָבוֹא מַמְזֵר בַּקָּהָל; שֶׁלֹּא יָבוֹא סָרִיס בַּקָּהָל; שֶׁלֹּא לְסָרַס זָכָר, אַפִלּוּ בְּהֵמָה חַיָּה וָעוֹף; שֶׁלֹּא יִשָּׂא כּוֹהֵן גָּדוֹל אַלְמָנָה; שֶׁלֹּא יִבְעֹל כּוֹהֵן גָּדוֹל אַלְמָנָה, אַפִלּוּ בְּלֹא נִשּׂוּאִין; שֶׁיִּשָּׂא כּוֹהֵן גָּדוֹל בְּתוּלָה בְּנַעְרוּתָהּ; שֶׁלֹּא יִשָּׂא כּוֹהֵן גְּרוּשָׁה; שֶׁלֹּא יִשָּׂא זוֹנָה; שֶׁלֹּא יִשָּׂא חֲלָלָה; שֶׁלֹּא יִקְרַב אָדָם לְאַחַת מִכָּל הָעֲרָיוֹת, וְאַף עַל פִּי שֶׁלֹּא בָעַל.

יֵשׁ בִּכְלָלָן שְׁמוֹנֶה וְעֶשְׂרִים מִצְווֹת--אַרְבַּע מִצְווֹת עֲשֵׂה, וְאַרְבַּע וְעֶשְׂרִים מִצְווֹת לֹא תַעֲשֶׂה; וְזֶה הוּא פְּרָטָן: לִבְדֹּק בְּסִימָנֵי בְּהֵמָה וְחַיָּה לְהַבְדִּיל בֵּין טְמֵאָה לִטְהוֹרָה; לִבְדֹּק בְּסִימָנֵי הָעוֹף לְהַבְדִּיל בֵּין טָמֵא לְטָהוֹר; לִבְדֹּק בְּסִימָנֵי חֲגָבִים לְהַבְדִּיל בֵּין טָמֵא לְטָהוֹר; לִבְדֹּק בְּסִימָנֵי דָּגִים לְהַבְדִּיל בֵּין טָמֵא לְטָהוֹר; שֶׁלֹּא לֶאֱכֹל בְּהֵמָה וְחַיָּה טְמֵאָה; שֶׁלֹּא לֶאֱכֹל עוֹף טָמֵא; שֶׁלֹּא לֶאֱכֹל דָּגִים טְמֵאִים; שֶׁלֹּא לֶאֱכֹל שֶׁרֶץ הָעוֹף; שֶׁלֹּא לֶאֱכֹל שֶׁרֶץ הָאָרֶץ; שֶׁלֹּא לֶאֱכֹל רֶמֶשׂ הָאָרֶץ; שֶׁלֹּא לֶאֱכֹל תּוֹלַעַת הַפֵּרוֹת כְּשֶׁתֵּצֵא לָאָרֶץ; שֶׁלֹּא לֶאֱכֹל שֶׁרֶץ הַמַּיִם; שֶׁלֹּא לֶאֱכֹל נְבֵלָה; שֶׁלֹּא לֵהָנוֹת בְּשׁוֹר הַנִּסְקָל; שֶׁלֹּא לֶאֱכֹל טְרֵפָה; שֶׁלֹּא לֶאֱכֹל אֵבֶר מִן הַחַי; שֶׁלֹּא לֶאֱכֹל דָּם; שֶׁלֹּא לֶאֱכֹל חֵלֶב בְּהֵמָה טְהוֹרָה; שֶׁלֹּא לֶאֱכֹל גִּיד הַנָּשֶׁה; שֶׁלֹּא לֶאֱכֹל בָּשָׂר בְּחָלָב; שֶׁלֹּא לְבַשְּׁלוֹ; שֶׁלֹּא לֶאֱכֹל לֶחֶם תְּבוּאָה חֲדָשָׁה; שֶׁלֹּא לֶאֱכֹל קָלִי מִן הֶחָדָשׁ; שֶׁלֹּא לֶאֱכֹל כַּרְמֶל מִן הֶחָדָשׁ; שֶׁלֹּא לֶאֱכֹל עָרְלָה; שֶׁלֹּא לֶאֱכֹל כִּלְאֵי הַכֶּרֶם; שֶׁלֹּא לֶאֱכֹל טֶבֶל; שֶׁלֹּא לִשְׁתּוֹת יֵין נֶסֶךְ.

יֵשׁ בִּכְלָלָן חָמֵשׁ מִצְווֹת--שָׁלוֹשׁ מִצְווֹת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לִשְׁחֹט וְאַחַר כָּךְ יֹאכַל; שֶׁלֹּא לִשְׁחֹט אוֹתוֹ וְאֶת בְּנוֹ בְּיוֹם אֶחָד; לְכַסּוֹת דַּם חַיָּה וָעוֹף; שֶׁלֹּא לִקַּח הָאֵם עַל הַבָּנִים; לְשַׁלַּח הָאֵם, אִם לְקָחָהּ עַל הַבָּנִים.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שִׁבְעִים מִצְווֹת--מֵהֶן שְׁמוֹנֶה מִצְווֹת עֲשֵׂה, וּשְׁתַּיִם וְשִׁשִּׁים מִצְווֹת לֹא תַעֲשֶׂה.

הִלְכּוֹת אִסּוּרֵי בִּיאָה 
יֵשׁ בִּכְלָלָן שֶׁבַע וּשְׁלוֹשִׁים מִצְווֹת--מִצְוַת עֲשֵׂה אַחַת, וְשֵׁשׁ וּשְׁלוֹשִׁים מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לָבוֹא עַל הָאֵם; שֶׁלֹּא לָבוֹא עַל אֵשֶׁת אָב; שֶׁלֹּא לִבְעֹל אָחוֹת; שֶׁלֹּא לִבְעֹל בַּת אֵשֶׁת אָב; שֶׁלֹּא לִבְעֹל בַּת הַבֵּן; שֶׁלֹּא לִבְעֹל בַּת; שֶׁלֹּא לִבְעֹל בַּת הַבַּת; שֶׁלֹּא לִשָּׂא אִשָּׁה וּבִתָּהּ; שֶׁלֹּא לִשָּׂא אִשָּׁה וּבַת בְּנָהּ; שֶׁלֹּא לִשָּׂא אִשָּׁה וּבַת בִּתָּהּ; שֶׁלֹּא לִבְעֹל אֲחוֹת אָב; שֶׁלֹּא לִבְעֹל אֲחוֹת אֵם; שֶׁלֹּא לִבְעֹל אֵשֶׁת אֲחִי הָאָב; שֶׁלֹּא לִבְעֹל אֵשֶׁת הַבֵּן; שֶׁלֹּא לִבְעֹל אֵשֶׁת אָח; שֶׁלֹּא לִבְעֹל אֲחוֹת אִשְׁתּוֹ; שֶׁלֹּא לִשְׁכַּב עִם בְּהֵמָה; שֶׁלֹּא תָבִיא אִשָּׁה בְּהֵמָה עָלֶיהָ; שֶׁלֹּא לִשְׁכַּב עִם זָכָר; שֶׁלֹּא לְגַלּוֹת עֶרְוַת אָב; שֶׁלֹּא לְגַלּוֹת עֶרְוַת אֲחִי הָאָב; שֶׁלֹּא לִבְעֹל אֵשֶׁת אִישׁ; שֶׁלֹּא לִבְעֹל נִדָּה; שֶׁלֹּא לְהִתְחַתַּן בַּגּוֹיִים; שֶׁלֹּא יָבוֹא עַמּוֹנִי וּמוֹאָבִי בִּקְהָל ה'; שֶׁלֹּא לְהַרְחִיק דּוֹר שְׁלִישִׁי מִצְרִי מִלָּבוֹא בַּקָּהָל; שֶׁלֹּא לְהַרְחִיק דּוֹר שְׁלִישִׁי אֲדוֹמִי מִלָּבוֹא בַּקָּהָל; שֶׁלֹּא יָבוֹא מַמְזֵר בַּקָּהָל; שֶׁלֹּא יָבוֹא סָרִיס בַּקָּהָל; שֶׁלֹּא לְסָרַס זָכָר, אַפִלּוּ בְּהֵמָה חַיָּה וָעוֹף; שֶׁלֹּא יִשָּׂא כּוֹהֵן גָּדוֹל אַלְמָנָה; שֶׁלֹּא יִבְעֹל כּוֹהֵן גָּדוֹל אַלְמָנָה, אַפִלּוּ בְּלֹא נִשּׂוּאִין; שֶׁיִּשָּׂא כּוֹהֵן גָּדוֹל בְּתוּלָה בְּנַעְרוּתָהּ; שֶׁלֹּא יִשָּׂא כּוֹהֵן גְּרוּשָׁה; שֶׁלֹּא יִשָּׂא זוֹנָה; שֶׁלֹּא יִשָּׂא חֲלָלָה; שֶׁלֹּא יִקְרַב אָדָם לְאַחַת מִכָּל הָעֲרָיוֹת, וְאַף עַל פִּי שֶׁלֹּא בָעַל.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת אִסּוּרֵי בִּיאָה פֵּרֶק א 
הַבָּא עַל אַחַת מִכָּל הָעֲרָיוֹת--בְּמֵזִיד, חַיָּב כָּרֵת, שֶׁנֶּאֱמָר "כִּי כָּל-אֲשֶׁר יַעֲשֶׂה, מִכֹּל הַתּוֹעֵבֹת הָאֵלֶּה--וְנִכְרְתוּ הַנְּפָשׁוֹת הָעֹשֹׂת, מִקֶּרֶב עַמָּם" , שְׁנֵיהֶם חַיָּבִין הַבּוֹעֵל וְהַנִּבְעָל; וְאִם הָיוּ שׁוֹגְגִין, חַיָּבִין חַטָּאת קְבוּעָה.
וְיֵשׁ מִן הָעֲרָיוֹת שְׁהִיא בְּמִיתַת בֵּית דִּין, יָתֵר עַל הַכָּרֵת הַשּׁוֹוֶה בְּכֻלָּן.

אוֹתָן הָעֲרָיוֹת שֶׁיֵּשׁ בָּהֶן מִיתַת בֵּית דִּין--אִם הָיוּ שָׁם עֵדִים וְהַתְרָאָה, וְלֹא פֵרְשׁוּ מִמַּעֲשֵׂיהֶם--מְמִיתִין אוֹתָן, בְּמִיתָה הָאֲמוּרָה בָּהֶן.
וְאַפִלּוּ הָיָה הָעוֹבֵר תַּלְמִיד חֲכָמִים--אֵין מְמִיתִין וְלֹא מַלְקִין, עַד שֶׁתִּהְיֶה שָׁם הַתְרָאָה: שֶׁלֹּא נִתְּנָה הַתְרָאָה בְּכָל מָקוֹם, אֵלָא לְהַבְחִין בֵּין שׁוֹגֵג לְמֵזִיד.

 הָעֲרָיוֹת שֶׁיֵּשׁ בָּהֶן מִיתַת בֵּית דִּין--מֵהֶן שֶׁמִּיתָתָן בִּסְקֵלָה, וּמֵהֶן שֶׁמִּיתָתָן בִּשְׂרֵפָה, וּמֵהֶן בְּחָנֵק.
וְאֵלּוּ שֶׁמִּיתָתָן בִּסְקֵלָה--הַבָּא עַל אִמּוֹ, וְעַל אֵשֶׁת אָבִיו, וְעַל אֵשֶׁת בְּנוֹ וְהִיא הַנִּקְרֵאת כַּלָּתוֹ, וְהַשּׁוֹכֵב עִם זָכָר, וְהַשּׁוֹכֵב עִם בְּהֵמָה, וְהָאִשָּׁה הַמְּבִיאָה אֶת הַבְּהֵמָה עָלֶיהָ.

 וְאֵלּוּ הֶן הָעֲרָיוֹת שֶׁמִּיתָתָן בִּשְׂרֵפָה--הַבָּא עַל בַּת אִשְׁתּוֹ בְּחַיֵּי אִשְׁתּוֹ, וְעַל בַּת בִּתָּהּ, וְעַל בַּת בְּנָהּ, וְעַל אֵם אִשְׁתּוֹ, וְעַל אֵם אִמָּהּ, וְעַל אֵם אָבִיהָ, וְהַבָּא עַל בִּתּוֹ, וְעַל בַּת בִּתּוֹ, וְעַל בַּת בְּנוֹ.

 אֵין לָךְ עֶרְוָה בְּחָנֵק, אֵלָא אֵשֶׁת אִישׁ בִּלְבָד--שֶׁנֶּאֱמָר "מוֹת-יוּמַת הַנֹּאֵף, וְהַנֹּאָפֶת" ; וּמִיתָה הָאֲמוּרָה בַּתּוֹרָה סְתָם, הִיא חָנֵק.
וְאִם הָיְתָה בַּת כּוֹהֵן--הִיא בִּשְׂרֵפָה וּבוֹעֲלָהּ בְּחָנֵק, שֶׁנֶּאֱמָר "וּבַת אִישׁ כֹּהֵן, כִּי תֵחֵל לִזְנוֹת ..." .
וְאִם הָיְתָה נַעֲרָה מְאֹרָסָה--שְׁנֵיהֶם בִּסְקֵלָה, שֶׁנֶּאֱמָר "כִּי יִהְיֶה נַעֲרָ בְתוּלָה ...
וּסְקַלְתֶּם אֹתָם בָּאֲבָנִים" .
וְכָל מָקוֹם שֶׁנֶּאֱמָר בַּתּוֹרָה "מוֹת-יוּמְתוּ ...
דְּמֵיהֶם בָּם" , הֲרֵי הֶן בִּסְקֵלָה.

 וּשְׁאָר הָעֲרָיוֹת כֻּלָּן בְּכָרֵת בִּלְבָד, וְאֵין בָּהֶם מִיתַת בֵּית דִּין; לְפִיכָּךְ אִם הָיוּ שָׁם עֵדִים וְהַתְרָאָה--בֵּית דִּין מַלְקִין אוֹתָן, שֶׁכָּל חַיָּבֵי כְּרֵתוֹת לוֹקִין.

 הַבָּא עַל אַחַת מֵחַיָּבֵי לָאוִין--בְּמֵזִיד, לוֹקֶה הוּא וְהִיא; בְּשׁוֹגֵג, פְּטוּרִין מִכְּלוּם.
וְהַבָּא עַל אַחַת מִן הַשְּׁנִיּוֹת בְּמֵזִיד, מַכִּין אוֹתוֹ מַכַּת מַרְדּוּת מִדִּבְרֵיהֶם.
אֲבָל הַבָּא עַל אַחַת מֵחַיָּבֵי עֲשֵׂה, אֵינוּ לוֹקֶה; וְאִם הִכּוּ אוֹתָם בֵּית דִּין מַכַּת מַרְדּוּת כְּדֵי לְהַרְחִיק מִן הָעֲבֵרָה, הָרְשׁוּת בְּיָדָם.

 אָנוּס פָּטוּר מִכְּלוּם--מִן הַמַּלְקוּת, וּמִן הַקָּרְבָּן, וְאֵין צָרִיךְ לוֹמַר מִן הַמִּיתָה: שֶׁנֶּאֱמָר "וְלַנַּעֲרָ לֹא-תַעֲשֶׂה דָבָר" .
בַּמֶּה דְּבָרִים אֲמוּרִים, בְּשֶׁנֶּאֱנַס הַנִּבְעָל; אֲבָל הַבּוֹעֵל--אֵין לוֹ אֹנֶס, שְׁאֵין קִשּׁוּי אֵלָא לַדַּעַת.
וְאִשָּׁה שֶׁתְּחִלַּת בִּיאָתָהּ בְּאֹנֶס, וְסוֹפָהּ בְּרָצוֹן--פְּטוּרָה מִכְּלוּם: שֶׁמִּשֶׁהִתְחִיל לִבְעֹל בְּאֹנֶס, אֵין בְּיָדָהּ שֶׁלֹּא תִרְצֶה, שֶׁיֵּצֶר הָאָדָם וְטִבְעוֹ, כּוֹפֶה אוֹתָהּ לִרְצוֹת.

 הַמַּכְנִיס רֹאשׁ הָעֲטָרָה בִּלְבָד--הוּא הַנִּקְרָא מַעֲרֶה, מִלְשׁוֹן "אֶת-מְקֹרָהּ הֶעֱרָה" ; וְהַמַּכְנִיס כָּל הָאֵבֶר, הוּא הַנִּקְרָא גּוֹמֵר.
וְכָל הַבִּיאוֹת הָאֲסוּרוֹת, אֶחָד הַמַּעֲרֶה וְאֶחָד הַגּוֹמֵר, וְאַף עַל פִּי שֶׁלֹּא הוֹצִיא שִׁכְבַת זֶרַע, וְאַף עַל פִּי שֶׁפֵּרַשׁ וְלֹא גָמַר: כֵּיוָן שֶׁהִכְנִיס רֹאשׁ הָעֲטָרָה--נִתְחַיְּבוּ שְׁנֵיהֶם מִיתַת בֵּית דִּין, אוֹ כָּרֵת, אוֹ מַלְקוּת, אוֹ מַכַּת מַרְדּוּת.

וְאֶחָד הַבָּא עַל הָאִשָּׁה כְּדַרְכָּהּ, וְאֶחָד הַבָּא עָלֶיהָ שֶׁלֹּא כְּדַרְכָּהּ--מִשֶּׁיַּעֲרֶה בָּהּ--יִתְחַיְּבוּ שְׁנֵיהֶן מִיתָה, אוֹ כָּרֵת, אוֹ מַלְקוּת, אוֹ מַכַּת מַרְדּוּת: בֵּין שֶׁהָיוּ שׁוֹכְבִין, בֵּין שֶׁהָיוּ עוֹמְדִים--עַל הַכְנָסַת הָעֲטָרָה הוּא הַחִיּוּב.

כָּל הַבָּא בִּיאָה אֲסוּרָה בְּלָא קִשּׁוּי, אֵלָא שֶׁהָיָה הָאֵבֶר שֶׁלּוֹ מְדֻלְדָּל כְּמוֹ אֵבֶר הַמֵּתִים, כְּגוֹן הַחוֹלִים, אוֹ מִי שֶׁנֻּלַּד כָּךְ, סְרִיס חַמָּה--אַף עַל פִּי שֶׁהִכְנִיס אֶת הָאֵבֶר בְּיָדוֹ--אֵינוּ חַיָּב לֹא כָּרֵת, וְלֹא מַלְקוּת, וְאֵין צָרִיךְ לוֹמַר מִיתָה: שְׁאֵין זוֹ בִּיאָה.
אֲבָל פּוֹסֵל הוּא מִן הַתְּרוּמָה; וּבֵית דִּין מַכִּין אֶת שְׁנֵיהֶם, מַכַּת מַרְדּוּת.

הַבָּא עַל עֶרְוָה מִן הָעֲרָיוֹת כְּמִתְעַסֵּק, אַף עַל פִּי שְׁאֵין כַּוָּנָתוֹ לְכָּךְ--חַיָּב; וְכֵן בְּחַיָּבֵי לָאוִין, וּבַשְּׁנִיּוֹת.
אֲבָל הַבָּא עַל עֶרְוָה מִן הָעֲרָיוֹת וְהִיא מֵתָה, פָּטוּר מִכְּלוּם; וְאֵין צָרִיךְ לוֹמַר בְּחַיָּבֵי לָאוִין, שְׁהוּא פָּטוּר.
וְהַבָּא עַל הַטְּרֵפָה, אוֹ שֶׁשָּׁכַב עִם בְּהֵמָה טְרֵפָה--חַיָּב: חַי הוּא, אַף עַל פִּי שֶׁסּוֹפוֹ לָמוּת מֵחֹלִי זֶה; וְאַפִלּוּ שָׁחַט בָּהּ שְׁנֵי סִימָנִין, וַעֲדַיִן הִיא מְפַרְכֶּסֶת--הַבָּא עָלֶיהָ חַיָּב, עַד שֶׁתָּמוּת, אוֹ עַד שֶׁיַּתִּיז אֶת רֹאשָׁהּ.

כָּל אִשָּׁה אֲסוּרָה מֵאֵלּוּ--אִם הָיְתָה בַּת שָׁלוֹשׁ שָׁנִים וְיוֹם אֶחָד וָמַעְלָה--גָּדוֹל הַבָּא עָלֶיהָ, חַיָּב מִיתָה אוֹ כָּרֵת אוֹ מַלְקוּת; וְהִיא פְּטוּרָה מִכְּלוּם, אֵלָא אִם כֵּן הָיְתָה גְּדוּלָה.
וְאִם הָיְתָה פְּחוּתָה מִזֶּה--הֲרֵי שְׁנֵיהֶן פְּטוּרִין, שְׁאֵין בִּיאָתָהּ בִּיאָה.
וְכֵן אִשָּׁה גְּדוּלָה שֶׁבָּא עָלֶיהָ קָטָן--אִם הָיָה בֶּן תֵּשַׁע שָׁנִים וְיוֹם אֶחָד וָמַעְלָה--הִיא חַיֶּבֶת כָּרֵת, אוֹ מִיתָה, אוֹ מַלְקוּת; וְהוּא פָּטוּר.
וְאִם הָיָה בֶּן תֵּשַׁע שָׁנִים וּלְמַטָּה, שְׁנֵיהֶם פְּטוּרִין.

הבָּא עַל הַזָּכוּר, אוֹ הֵבִיא זָכוּר עָלָיו--כֵּיוָן שֶׁהֶעֱרָה--אִם הָיוּ שְׁנֵיהֶם גְּדוֹלִים, נִסְקָלִים: שֶׁנֶּאֱמָר "וְאֶת-זָכָר--לֹא תִשְׁכַּב, מִשְׁכְּבֵי אִשָּׁה" , בֵּין שֶׁהָיָה בּוֹעֵל אוֹ נִבְעָל.
וְאִם הָיָה קָטָן בֶּן תֵּשַׁע שָׁנִים וְיוֹם אֶחָד וָמַעְלָה--זֶה שֶׁבָּא עָלָיו אוֹ הֵבִיאוֹ עַל עַצְמוֹ, נִסְקָל; וְהַקָּטָן, פָּטוּר.
וְאִם הָיָה הַזָּכוּר בֶּן תֵּשַׁע אוֹ פָּחוּת, שְׁנֵיהֶן פְּטוּרִין; וְרָאוּי לְבֵית דִּין לְהַכּוֹת הַגָּדוֹל מַכַּת מַרְדּוּת, לְפִי שֶׁשָּׁכַב עִם זָכוּר, וְאַף עַל פִּי שְׁהוּא פָּחוּת מִבֶּן תֵּשַׁע.

אֶחָד הַבָּא עַל הַזָּכוּר, אוֹ הַבָּא עַל אַנְדְּרֻגִּינוֹס דֶּרֶךְ זַכְרוּתוֹ--חַיָּב; וְאִם בָּא עָלָיו דֶּרֶךְ נַקְבוּתוֹ, פָּטוּר.
וְהַטֻּמְטוֹם, סָפֵק הוּא; לְפִיכָּךְ הַבָּא עַל הַטֻּמְטוֹם, אוֹ עַל אַנְדְּרֻגִּינוֹס דֶּרֶךְ נַקְבוּתוֹ--מַכִּין אוֹתוֹ מַכַּת מַרְדּוּת.
וְהָאַנְדְּרֻגִּינוֹס מֻתָּר לִשָּׂא אִשָּׁה.

הַבָּא עַל הַבְּהֵמָה, אוֹ שֶׁהֵבִיא בְּהֵמָה עָלָיו--שְׁנֵיהֶן נִסְקָלִין, שֶׁנֶּאֱמָר "וּבְכָל-בְּהֵמָה לֹא-תִתֵּן שְׁכָבְתְּךָ" : בֵּין שֶׁרְבָעָהּ בֵּין שֶׁהֵבִיאָהּ עָלָיו.
וְאֶחָד בְּהֵמָה, וְאֶחָד חַיָּה וָעוֹף--הַכֹּל בִּסְקֵלָה; וְלֹא חָלַק הַכָּתוּב בַּבְּהֵמָה בֵּין גְּדוֹלָה לִקְטַנָּה, שֶׁנֶּאֱמָר "וּבְכָל-בְּהֵמָה": אַפִלּוּ בְּיוֹם לִידָתָהּ, הַבָּא עָלֶיהָ--בֵּין כְּדַרְכָּהּ, בֵּין שֶׁלֹּא כְּדַרְכָּהּ, כֵּיוָן שֶׁהֶעֱרָה בָּהּ, אוֹ הֶעֱרָת בּוֹ--חַיָּב.

קָטָן בֶּן תֵּשַׁע שָׁנִים וְיוֹם אֶחָד שֶׁבָּא עַל הַבְּהֵמָה, אוֹ הֵבִיאָהּ עָלָיו--הִיא נִסְקֶלֶת עַל יָדוֹ, וְהוּא פָּטוּר; הָיָה בֶּן תֵּשַׁע אוֹ פָּחוּת, אֵין סוֹקְלִין אֶת הַבְּהֵמָה.
וְכֵן קְטַנָּה בַּת שָׁלוֹשׁ שָׁנִים וְיוֹם אֶחָד שֶׁהֵבִיאָה בְּהֵמָה אוֹ חַיָּה עָלֶיהָ--בֵּין בְּהֵמָה גְּדוֹלָה, בֵּין בְּהֵמָה קְטַנָּה, כֵּיוָן שֶׁהֶעֱרָת בָּהּ הַבְּהֵמָה, בֵּין כְּדַרְכָּהּ בֵּין שֶׁלֹּא כְּדַרְכָּהּ--הַבְּהֵמָה נִסְקֶלֶת; וְהִיא, פְּטוּרָה.
וְאִם הָיְתָה גְּדוּלָה, שְׁנֵיהֶן נִסְקָלִין; וְאִם הָיְתָה מִבַּת שָׁלוֹשׁ שָׁנִים וּלְמַטָּה, אֵין הַבְּהֵמָה נִסְקֶלֶת.

וְכֵן הַשּׁוֹכֵב עִם בְּהֵמָה בִּשְׁגָגָה, וְהָאִשָּׁה שֶׁהֵבִיאָה אֶת הַבְּהֵמָה עָלֶיהָ בִּשְׁגָגָה--אֵין הַבְּהֵמָה נִסְקֶלֶת עַל יָדָן, וְאַף עַל פִּי שְׁהֶן גְּדוֹלִים.

כָּל הָעֲרָיוֹת כֻּלָּן שֶׁהָיָה אֶחָד גָּדוֹל וְאֶחָד קָטָן--הַקָּטָן פָּטוּר, וְהַגָּדוֹל חַיָּב כְּמוֹ שֶׁבֵּאַרְנוּ.
אֶחָד עֵר וְאֶחָד יָשֵׁן, הַיָּשֵׁן פָּטוּר.
אֶחָד מֵזִיד וְאֶחָד שׁוֹגֵג--הַמֵּזִיד חַיָּב, וְהַשּׁוֹגֵג מֵבִיא קָרְבָּן.
אֶחָד אָנוּס וְאֶחָד בְּרָצוֹן--הָאָנוּס פָּטוּר, כְּמוֹ שֶׁבֵּאַרְנוּ.

 וְאֵין הָעֵדִים נִזְקָקִין לִרְאוֹת הַמְּנָאֲפִים שֶׁהֶעֱרוּ זֶה בְּזֶה, וְהִכְנִיס כְּמִכְחוֹל בִּשְׁפוֹפֶרֶת--אֵלָא מִשֶּׁיִּרְאוּ אוֹתָן דְּבוּקִין זֶה בְּזֶה כְּדֶרֶךְ כָּל הַבּוֹעֲלִין, הֲרֵי אֵלּוּ נֶהְרָגִין בִּרְאָיָה זוֹ; וְאֵין אוֹמְרִים, שֶׁמֶּא לֹא הֶעֱרָה: מִפְּנֵי שֶׁחֶזְקַת צוּרָה זוֹ שֶׁהֶעֱרָה.

 מִי שֶׁהֻחְזַק בִּשְׁאֵר בָּשָׂר--דָּנִין בּוֹ עַל פִּי הַחֲזָקָה, אַף עַל פִּי שְׁאֵין שָׁם רְאָיָה בְּרוּרָה שֶׁזֶּה קָרוֹב; וּמַלְקִין וְשׂוֹרְפִין וְסוֹקְלִין וְחוֹנְקִין, עַל חֲזָקָה זוֹ.
כֵּיצַד: הֲרֵי שֶׁהֻחְזַק שֶׁזּוֹ אֲחוֹתוֹ אוֹ בִּתּוֹ אוֹ אִמּוֹ, וּבָא עָלֶיהָ בְּעֵדִים--הֲרֵי זֶה לוֹקֶה אוֹ נִשְׂרָף אוֹ נִסְקָל: וְאַף עַל פִּי שְׁאֵין שָׁם רְאָיָה בְּרוּרָה שֶׁזּוֹ הִיא אֲחוֹתוֹ, אוֹ אִמּוֹ, אוֹ בִּתּוֹ--אֵלָא בַּחֲזָקָה בִּלְבָד.

וּמַעֲשֶׂה בְּאִשָּׁה אַחַת שֶׁבָּאת לִירוּשָׁלַיִם, וְתִינוֹק מֻרְכָּב לָהּ עַל כְּתֵפָהּ, וְהִגְדִּילַתּוּ בְּחֶזְקַת שְׁהוּא בְּנָהּ, וּבָא עָלֶיהָ; וֶהֱבִיאוּהָ לְבֵית דִּין, וּסְקָלוּהָ.
רְאָיָה לְדִין זֶה, מַה שֶׁדָּנָה תּוֹרָה בִּמְקַלֵּל אָבִיו וּמַכֵּה אָבִיו שֶׁיּוּמַת--וּמְנַיִן לָנוּ רְאָיָה בְּרוּרָה שֶׁזֶּה אָבִיו, אֵלָא בַּחֲזָקָה; כָּךְ שְׁאָר הַקְּרוֹבִים, בַּחֲזָקָה.

 אִישׁ וְאִשָּׁה שֶׁבָּאוּ מִמְּדִינַת הַיָּם, הוּא אוֹמֵר אִשְׁתִּי, וְהִיא אוֹמֶרֶת בַּעְלִי--אִם הֻחְזְקָה בָּעִיר שְׁלוֹשִׁים יוֹם שְׁהִיא אִשְׁתּוֹ, הוֹרְגִין עָלֶיהָ; אֲבָל בְּתוֹךְ הַשְּׁלוֹשִׁים יוֹם, אֵין הוֹרְגִין עָלֶיהָ מִשּׁוֹם אֵשֶׁת אִישׁ.

 הָאִשָּׁה שֶׁהֻחְזְקָה נִדָּה בִּשְׁכוּנוֹתֶיהָ, בַּעְלָהּ לוֹקֶה עָלֶיהָ מִשּׁוֹם נִדָּה.
הַמְּקַנֵּא לְאִשְׁתּוֹ, וְנִסְתְּרָה, וּבָא עֵד אֶחָד וְהֵעִיד שֶׁנִּטְמֵאת, וְהָיָה בַּעְלָהּ כּוֹהֵן, וּבָא עָלֶיהָ אַחַר כָּךְ--הֲרֵי זֶה לוֹקֶה עָלֶיהָ, מִשּׁוֹם זוֹנָה: אַף עַל פִּי שֶׁעִיקַר הָעֵדוּת בְּעֵד אֶחָד, כְּבָר הֻחְזְקָה בּוֹ זוֹנָה.

 הָאָב שֶׁאָמַר בִּתִּי זוֹ מְקֻדֶּשֶׁת הִיא לְזֶה--אַף עַל פִּי שְׁהוּא נֶאֱמָן, וְתִנָּשֵׂא לוֹ--אִם זִנָּת, אֵינָהּ נִסְקֶלֶת עַל פִּיו: עַד שֶׁיִּהְיוּ שָׁם עֵדִים שֶׁנִּתְאָרְסָה בִּפְנֵיהֶם.
וְכֵן הָאִשָּׁה שֶׁאָמְרָה מְקֻדֶּשֶׁת אֲנִי--אֵינָהּ נֶהְרֶגֶת עַל פִּיהָ, עַד שֶׁיִּהְיוּ שָׁם עֵדִים אוֹ תֻּחְזָק.

הִלְכּוֹת אִסּוּרֵי בִּיאָה פֵּרֶק ב 
אֵשֶׁת אָבִיו, וְאֵשֶׁת בְּנוֹ, וְאֵשֶׁת אָחִיו, וְאֵשֶׁת אֲחִי אָבִיו--אַרְבַּעְתָּן עֶרְוָה עָלָיו לְעוֹלָם, בֵּין מִן הָאֵרוּסִין, בֵּין מִן הַנִּשּׂוּאִין, בֵּין בְּחַיֵּי בַּעְלֵיהֶן, בֵּין אַחַר מִיתַת בַּעְלֵיהֶן חוּץ מֵאֵשֶׁת אָחִיו שֶׁלֹּא הִנִּיחַ בֶּן, בֵּין שֶׁנִּתְגָּרְשׁוּ.
וְאִם בָּא עַל אַחַת מֵהֶן בְּחַיֵּי בַּעְלָהּ, חַיָּב שְׁתַּיִם--מִשּׁוֹם שְׁאֵר בָּשָׂר, וּמִשּׁוֹם אֵשֶׁת אִישׁ: שֶׁהֲרֵי שְׁנֵי הָאִסּוּרִין בָּאִין כְּאַחַת.

לְפִיכָּךְ הַבָּא עַל אִמּוֹ, שְׁהִיא אֵשֶׁת אָבִיו--חַיָּב שְׁתַּיִם: בֵּין בְּחַיֵּי אָבִיו, בֵּין לְאַחַר מִיתַת אָבִיו--חַיָּב שְׁתַּיִם, אַחַת מִשּׁוֹם אִמּוֹ וְאַחַת מִשּׁוֹם אֵשֶׁת אָבִיו.

אֶחָד אָחִיו מֵאָבִיו אוֹ אָחִיו מֵאִמּוֹ, בֵּין מִנִּשּׂוּאִין בֵּין מִזְּנוּת--אִשְׁתּוֹ עֶרְוָה עָלָיו; אֲבָל אֵשֶׁת אֲחִי אָבִיו מִן הָאֵם, הֲרֵי הִיא שְׁנִיָּה כְּמוֹ שֶׁבֵּאַרְנוּ.
וְאֶחָד אֲחוֹתוֹ מֵאָבִיו אוֹ מֵאִמּוֹ, בֵּין מִן הַנִּשּׂוּאִין בֵּין מִזְּנוּת--כְּגוֹן שֶׁזִּנְּתָה אִמּוֹ אוֹ אָבִיו עִם אֲחֵרִים, וְהָיְתָה לוֹ אֲחוֹת מִזְּנוּת--הֲרֵי זוֹ עֶרְוָה עָלָיו, שֶׁנֶּאֱמָר "מוֹלֶדֶת בַּיִת, אוֹ מוֹלֶדֶת חוּץ" .

 בַּת אֵשֶׁת אָבִיו שְׁהִיא אֲחוֹתוֹ--הִיא הָעֶרְוָה עָלָיו, שֶׁנֶּאֱמָר "עֶרְוַת בַּת-אֵשֶׁת אָבִיךָ מוֹלֶדֶת אָבִיךָ" ; אֲבָל אִם נָשָׂא אָבִיו אִשָּׁה, וְהָיְתָה לָהּ בַּת מֵאִישׁ אַחֵר--הֲרֵי הַבַּת מֻתֶּרֶת לוֹ, שְׁאֵין זוֹ מוֹלֶדֶת אָבִיו.
וַהֲלוֹא מִשּׁוֹם אֲחוֹתוֹ הוּא חַיָּב עָלֶיהָ, וְלָמָּה נֶאֱמָר "בַּת-אֵשֶׁת אָבִיךָ"--לְחַיַּב עָלֶיהָ, אַף מִשּׁוֹם זֶה.

 לְפִיכָּךְ הַבָּא עַל אֲחוֹתוֹ, שְׁהִיא בַּת נְשׂוּאַת אָבִיו--חַיָּב שְׁתַּיִם: אַחַת מִשּׁוֹם "עֶרְוַת אֲחוֹתְךָ" , וְאַחַת מִשּׁוֹם "עֶרְוַת בַּת-אֵשֶׁת אָבִיךָ" .
אֲבָל אִם אָנַס אָבִיו אִשָּׁה אוֹ פִּתָּה אוֹתָהּ, וְהוֹלִיד מִמֶּנָּה בַּת, וּבָא עָלֶיהָ--אֵינוּ חַיָּב אֵלָא מִשּׁוֹם אֲחוֹתוֹ בִּלְבָד, שְׁאֵין בַּת הָאֲנוּסָה בַּת אֵשֶׁת אָבִיו.

 אֲחוֹת אִמּוֹ, בֵּין אֲחוֹתָהּ מֵאָבִיהָ בֵּין אֲחוֹתָהּ מֵאִמָּהּ, בֵּין מִן הַנִּשּׂוּאִין בֵּין שֶׁהָיְתָה אֲחוֹתָהּ מִזְּנוּת--הֲרֵי זוֹ עֶרְוָה עָלָיו מִשּׁוֹם אֲחוֹת אֵם; וְכֵן אֲחוֹת אָב, בֵּין מִן הָאֵם בֵּין מִן הָאָב, בֵּין מִן הַנִּשּׂוּאִין בֵּין מִזְּנוּת--הֲרֵי זוֹ עֶרְוָה עָלָיו מִשּׁוֹם אֲחוֹת אָב.

 הַבָּא עַל אִשָּׁה דֶּרֶךְ זְנוּת, וְהוֹלִיד מִמֶּנָּה בַּת--אוֹתָהּ הַבַּת עֶרְוָה עָלָיו מִשּׁוֹם בִּתּוֹ, וְאַף עַל פִּי שֶׁלֹּא נֶאֱמָר בַּתּוֹרָה עֶרְוַת בִּתְּךָ לֹא תְגַלֶּה: מֵאַחַר שֶׁאָסַר בַּת הַבַּת, שָׁתַק מִן הַבַּת, וְאִסּוּרָהּ מִן הַתּוֹרָה, וְאֵינוּ מִדִּבְרֵי סוֹפְרִים; לְפִיכָּךְ הַבָּא עַל בִּתּוֹ מִנְּשׂוּאָתוֹ--חַיָּב שְׁתַּיִם, מִשּׁוֹם בִּתּוֹ וּמִשּׁוֹם עֶרְוַת אִשָּׁה וּבִתָּהּ.

 כֵּיוָן שֶׁקִּדַּשׁ אָדָם אִשָּׁה, נֶאְסְרוּ עָלָיו מִקְּרוֹבוֹתֶיהָ שֵׁשׁ נָשִׁים, וְכָל אַחַת מֵהֶן, עֶרְוָה עָלָיו לְעוֹלָם--בֵּין כָּנַס בֵּין גֵּרַשׁ, בֵּין בְּחַיֵּי אִשְׁתּוֹ בֵּין לְאַחַר מוֹתָהּ; וְאֵלּוּ הֶן--אִמָּהּ, וְאֵם אִמָּהּ, וְאֵם אָבִיהָ, וּבִתָּהּ, וּבַת בִּתָּהּ, וּבַת בְּנָהּ.
וְאִם בָּא עַל אַחַת מֵהֶן בְּחַיֵּי אִשְׁתּוֹ, שְׁנֵיהֶן נִשְׂרָפִין.
בָּא עָלֶיהָ לְאַחַר מִיתַת אִשְׁתּוֹ--הֲרֵי אֵלּוּ בְּכָרֵת, וְאֵין בָּהֶן מִיתַת בֵּית דִּין: שֶׁנֶּאֱמָר "בָּאֵשׁ יִשְׂרְפוּ אֹתוֹ, וְאֶתְהֶן" --בִּזְמָן שֶׁשְּׁתֵּיהֶן קַיָּמוֹת שְׁהֶן אִשְׁתּוֹ וְזוֹ שֶׁבָּא עָלֶיהָ, הֲרֵי הוּא וְהָעֶרְוָה נִשְׂרָפִין; וּבִזְמָן שְׁאֵין שְׁתֵּיהֶן קַיָּמוֹת, אֵין שָׁם שְׂרֵפָה.

וְכֵן אֲחוֹת אִשְׁתּוֹ, עֶרְוָה עָלָיו עַד שֶׁתָּמוּת אִשְׁתּוֹ: בֵּין אֲחוֹתָהּ מֵאִמָּהּ בֵּין אֲחוֹתָהּ מֵאָבִיהָ, בֵּין מִן הַנִּשּׂוּאִין בֵּין אֲחוֹתָהּ מִזְּנוּת--הֲרֵי זוֹ עֶרְוָה עָלָיו.

עָבַר וְנָאַף עִם אַחַת מִשֶּׁבַע נָשִׁים אֵלּוּ, בֵּין בִּשְׁגָגָה בֵּין בְּזָדוֹן--אַף עַל פִּי שְׁהוּא וְהַנּוֹאֶפֶת בְּמִיתַת בֵּית דִּין אוֹ בְּכָרֵת, לֹא נֶאְסְרָה אִשְׁתּוֹ עָלָיו: חוּץ מֵאֲחוֹת אֲרוּסָתוֹ, שְׁהִיא אוֹסֶרֶת אִשְׁתּוֹ עָלָיו כְּמוֹ שֶׁבֵּאַרְנוּ בְּהִלְכּוֹת גֵּרוּשִׁין.

הַבּוֹעֵל אִשָּׁה דֶּרֶךְ זְנוּת--לֹא נֶאְסְרוּ עָלָיו קְרוֹבוֹתֶיהָ, שְׁהֶן הַשֶּׁבַע נָשִׁים שֶׁאָמַרְנוּ.
אֲבָל חֲכָמִים אָסְרוּ עַל מִי שֶׁנָּאַף עִם אִשָּׁה לִשָּׂא אַחַת מִן הַשֶּׁבַע נָשִׁים קְרוֹבוֹתֶיהָ, כָּל זְמָן שֶׁהַזּוֹנָה קַיֶּמֶת--מִפְּנֵי שֶׁהַזּוֹנָה בָּאָה לִקְרוֹבוֹתֶיהָ לְבַקַּר אוֹתָן, וְהוּא מִתְיַחֵד עִמָּהּ, וְלִבּוֹ גַּס בָּהּ, וְיָבוֹא לִידֵי עֲבֵרָה שֶׁיִּבְעֹל הָעֶרְוָה; וְלֹא עוֹד, אֵלָא אַפִלּוּ נִטְעַן עַל אִשָּׁה--הֲרֵי זֶה לֹא יִשָּׂא אַחַת מִקְּרוֹבוֹתֶיהָ, עַד שֶׁתָּמוּת זוֹ שֶׁנִּטְעַן עָלֶיהָ.
וְאִם כָּנַס הַקְּרוֹבָה שֶׁזָּנָה עִם קְרוֹבוֹתֶיהָ, לֹא יוֹצִיא.

מִי שֶׁנִּטְעַן עַל עֶרְוָה, אוֹ שֶׁיָּצָא לוֹ שֵׁם רָע עִמָּהּ--לֹא יָדוּר עִמָּהּ בְּמָבוֹי אֶחָד, וְלֹא יֵרָאֶה בְּאוֹתָהּ הַשְּׁכוּנָה.
וּמַעֲשֶׂה בְּאֶחָד שֶׁהָיוּ מְרַנְּנִין אַחֲרָיו עִם חֲמוֹתוֹ, וְהִכּוּ אוֹתוֹ חֲכָמִים מַכַּת מַרְדּוּת, מִפְּנֵי שֶׁעָבַר עַל פֶּתַח בֵּיתָהּ.

הַבָּא עַל אִשָּׁה וּבִתָּהּ דֶּרֶךְ זְנוּת, אוֹ עַל אִשָּׁה וַאֲחוֹתָהּ, וְכַיּוֹצֶא בָּהֶן--הֲרֵי זֶה כְּמִי שֶׁבָּא עַל שְׁתֵּי נָשִׁים נָכְרִיּוֹת: שְׁאֵין נַעֲשֵׂית עֶרְוָה זוֹ עִם זוֹ אֵלָא בְּנִשּׂוּאִין, לֹא בִּזְנוּת.
וְכֵן אִם אָנַס אָבִיו אוֹ בְּנוֹ אוֹ אָחִיו אוֹ אֲחִי אָבִיו אִשָּׁה, אוֹ פִּתָּה אוֹתָהּ--הֲרֵי זוֹ מֻתֶּרֶת לוֹ, וְיִשָּׂאֶנָּה: שֶׁלֹּא נֶאֱמָר אֵלָא אֵשֶׁת, וְאֵין כָּאן אִישׁוּת.

אָבִיו אוֹ בְּנוֹ שֶׁנָּשָׂא אִשָּׁה--הֲרֵי זֶה מֻתָּר לִשָּׂא בִּתָּהּ אוֹ אִמָּהּ, כְּמוֹ שֶׁבֵּאַרְנוּ.
וּמֻתָּר לָאָדָם, לִשָּׂא אֵשֶׁת בֶּן אָחִיו; וְנוֹשֵׂא אָדָם אִשָּׁה וּבַת אֲחוֹתָהּ, אוֹ בַּת אָחִיהָ כְּאַחַת.
וּמִצְוַת חֲכָמִים, שֶׁיִּשָּׂא אָדָם בַּת אֲחוֹתוֹ; וְהוּא הַדִּין לְבַת אָחִיו: שֶׁנֶּאֱמָר "וּמִבְּשָׂרְךָ לֹא תִתְעַלָּם" .

הִלְכּוֹת אִסּוּרֵי בִּיאָה פֵּרֶק ג 
הַבָּא עַל אֵשֶׁת קָטָן, אַפִלּוּ הָיְתָה יְבָמָה שֶׁבָּא עָלֶיהָ בֶּן תֵּשַׁע שָׁנִים וְיוֹם אֶחָד--הֲרֵי זֶה פָּטוּר; וְכֵן הַבָּא עַל אֵשֶׁת חֵרֵשׁ וְשׁוֹטֶה, וְאֵשֶׁת טֻמְטוֹם וְאַנְדְּרֻגִּינוֹס, וְהַחֵרֶשֶׁת וְהַשּׁוֹטָה אֵשֶׁת הַפִּקֵּחַ, וְעַל אִשָּׁה שְׁהִיא מְקֻדֶּשֶׁת בְּסָפֵק אוֹ מְגֹרֶשֶׁת בְּסָפֵק--כֻּלָּן פְּטוּרִין.
וְאִם הָיוּ מְזִידִין, מַכִּין אוֹתָן מַכַּת מַרְדּוּת.

הַבָּא עַל הַקְּטַנָּה אֵשֶׁת הַגָּדוֹל--אִם קִדְּשָׁהּ אָבִיהָ, הֲרֵי זֶה בְּחָנֵק; וְהִיא פְּטוּרָה מִכְּלוּם, וְנֶאְסְרָה עַל בַּעְלָהּ כְּמוֹ שֶׁבֵּאַרְנוּ בְּהִלְכּוֹת סוֹטָה.
וְאִם הִיא בַּת מֵאוּן, מַכִּין אוֹתוֹ מַכַּת מַרְדּוּת; וְהִיא מֻתֶּרֶת לְבַעְלָהּ, וְאַפִלּוּ הָיָה כּוֹהֵן.

בַּת כּוֹהֵן שֶׁזִּנְּתָה כִּשְׁהִיא אֵשֶׁת אִישׁ--בֵּין שֶׁהָיָה בַּעְלָהּ כּוֹהֵן בֵּין שֶׁהָיָה יִשְׂרָאֵל, וְאַפִלּוּ הָיָה בַּעְלָהּ מַמְזֵר אוֹ נָתִין אוֹ שְׁאָר מְחֻיָּבֵי לָאוִין--הֲרֵי זוֹ בִּשְׂרֵפָה, שֶׁנֶּאֱמָר "וּבַת אִישׁ כֹּהֵן, כִּי תֵחֵל לִזְנוֹת ...
בָּאֵשׁ תִּשָּׂרֵף" ; וּבוֹעֲלָהּ, בְּחָנֵק.
וְכֵן בַּת יִשְׂרָאֵל אֵשֶׁת כּוֹהֵן, בְּחָנֵק כְּדִין כָּל אֵשֶׁת אִישׁ.

הַבָּא עַל נַעֲרָה מְאֹרָסָה, שְׁנֵיהֶן בִּסְקֵלָה.
וְאֵינָן חַיָּבִין סְקֵלָה עַד שֶׁתִּהְיֶה נַעֲרָה בְּתוּלָה מְאֹרָסָה, וְהִיא בְּבֵית אָבִיהָ; הָיְתָה בּוֹגֶרֶת, אוֹ שֶׁנִּכְנְסָה לַחֻפָּה אַף עַל פִּי שֶׁלֹּא נִבְעֲלָה, אַפִלּוּ מְסָרָהּ הָאָב לִשְׁלוּחֵי הַבַּעַל וְזִנָּת בַּדֶּרֶךְ--הֲרֵי זוֹ בְּחָנֵק.
וְהַבָּא עַל קְטַנָּה מְאֹרָסָה בְּבֵית אָבִיהָ--הוּא בִּסְקֵלָה, וְהִיא פְּטוּרָה.
וְנַעֲרָה מְאֹרָסָה בַּת כּוֹהֵן שֶׁזִּנָּת, בִּסְקֵלָה.

 בָּאוּ עָלֶיהָ עֲשָׂרָה, וְהִיא בְּתוּלָה בִּרְשׁוּת אָבִיהָ, זֶה אַחַר זֶה--הָרִאשׁוֹן בִּסְקֵלָה, וְכֻלָּן בְּחָנֵק.
בַּמֶּה דְּבָרִים אֲמוּרִים, שֶׁבָּאוּ עָלֶיהָ כְּדַרְכָּהּ; אֲבָל אִם בָּאוּ עָלֶיהָ שֶׁלֹּא כְּדַרְכָּהּ--עֲדַיִן הִיא בְּתוּלָה, וְכֻלָּן בִּסְקֵלָה.

 נַעֲרָה מְאֹרָסָה שֶׁהָיְתָה מְשֻׁחְרֶרֶת אוֹ גִּיּוֹרֶת--אַף עַל פִּי שֶׁנִּשְׁתַּחְרְרָה אוֹ נִתְגַּיְּרָה, וְהִיא פְּחוּתָה מִבַּת שָׁלוֹשׁ שָׁנִים--הֲרֵי זוֹ בְּחָנֵק כְּכָל אֵשֶׁת אִישׁ.

 דִּין חָדָשׁ יֵשׁ בְּמוֹצִיא שֵׁם רָע, וּמַה הוּא הַחִדּוּשׁ: שְׁאִם נִמְצָא הַדָּבָר אֱמֶת, וּבָאוּ עֵדִים שֶׁזִּנְּתָה כְּשֶׁהָיְתָה נַעֲרָה מְאֹרָסָה, וְאַף עַל פִּי שֶׁזִּנְּתָה אַחַר שֶׁיָּצְאָה מִבֵּית אָבִיהָ, וְאַפִלּוּ זִנְּתָה אַחַר שֶׁנִּכְנְסָה לַחֻפָּה קֹדֶם בְּעִילַת הַבַּעַל--סוֹקְלִין אוֹתָהּ עַל פֶּתַח בֵּית אָבִיהָ; אֲבָל שְׁאָר נְעָרוֹת מְאֹרָסוֹת שֶׁלֹּא הָיָה לָהֶן דִּין הוֹצָאַת שֵׁם רָע, שֶׁזִּנּוּ מֵאַחַר שֶׁיָּצְאוּ מִבֵּית הָאָב--הֲרֵי הֶן בְּחָנֵק כְּמוֹ שֶׁבֵּאַרְנוּ.

הַא לָמַדְתָּ, שֶׁבְּאֵשֶׁת אִישׁ שָׁלוֹשׁ מִיתוֹת--יֵשׁ אֵשֶׁת אִישׁ שְׁהִיא בְּחָנֵק, וְיֵשׁ אֵשֶׁת אִישׁ שְׁהִיא בִּשְׂרֵפָה, וְיֵשׁ אֵשֶׁת אִישׁ שְׁהִיא בִּסְקֵלָה.

וְהֵיכָן סוֹקְלִין אֶת נַעֲרָה מְאֹרָסָה שֶׁזִּנְּתָה: אִם זִנְּתָה בְּבֵית אָבִיהָ--אַף עַל פִּי שֶׁלֹּא הֵעִידוּ עָלֶיהָ הָעֵדִים אֵלָא אַחַר שֶׁבָּאָה לְבֵית חָמִיהָ, הֲרֵי זוֹ נִסְקֶלֶת עַל פֶּתַח בֵּית אָבִיהָ; זִנָּת בְּבֵית חָמִיהָ קֹדֶם שֶׁיִּמְסֹר אוֹתָהּ הָאָב--אַף עַל פִּי שֶׁהֵעִידוּ עָלֶיהָ אַחַר שֶׁחָזְרָה לְבֵית אָבִיהָ, הֲרֵי זוֹ נִסְקֶלֶת עַל פֶּתַח שַׁעַר הָעִיר הַהִיא.
בָּאוּ הָעֵדִים אַחַר שֶׁבָּגְרָה, אוֹ אַחַר שֶׁבְּעָלָהּ בַּעְלָהּ--אַף עַל פִּי שֶׁהֵעִידוּ שֶׁזִּנְּתָה בְּבֵית אָבִיהָ כְּשֶׁהָיְתָה נַעֲרָה, הֲרֵי זוֹ נִסְקֶלֶת בְּבֵית הַסְּקֵלָה.
הָיְתָה הוֹרָתָהּ שֶׁלֹּא בִּקְדֻשָּׁה, וְלִידָתָהּ בִּקְדֻשָּׁה--נִסְקֶלֶת עַל פֶּתַח שַׁעַר הָעִיר.

כָּל מִי שֶׁמִּצְוָתָהּ לִסְקֹל אוֹתָהּ עַל פֶּתַח שַׁעַר הָעִיר--אִם הָיְתָה עִיר שֶׁרֻבָּהּ גּוֹיִים, סוֹקְלִין אוֹתָהּ עַל פֶּתַח בֵּית דִּין.
וְכָל מִי שֶׁמִּצְוָתָהּ לִסְקֹל אוֹתָהּ עַל פֶּתַח בֵּית אָבִיהָ--אִם לֹא הָיָה לָהּ אָב, אוֹ שֶׁהָיָה לָהּ אָב וְלֹא הָיָה לוֹ בַּיִת--הֲרֵי זוֹ נִסְקֶלֶת בְּבֵית הַסְּקֵלָה, וְלֹא נֶאֱמָר "פֶּתַח בֵּית-אָב" אֵלָא לְמִצְוָה.

 הַבָּא עַל עֶרְוָה מִן הָעֲרָיוֹת בִּיאוֹת הַרְבֵּה--חַיָּב כָּרֵת אוֹ מִיתַת בֵּית דִּין, עַל כָּל בִּיאָה וּבִיאָה: אַף עַל פִּי שְׁאֵין בֵּית דִּין יְכוּלִין לְהָמִית אֵלָא מִיתָה אַחַת, הֲרֵי הַבִּיאוֹת נֶחְשָׁבוֹת לוֹ בַּעֲבֵרוֹת הַרְבֵּה.
וְכֵן אִם בָּא בִּיאָה אַחַת שֶׁחַיָּבִין עָלֶיהָ מִשֵּׁמוֹת הַרְבֵּה--אִם הָיָה שׁוֹגֵג, מֵבִיא קָרְבָּן עַל כָּל שֵׁם וְשֵׁם, אַף עַל פִּי שְׁהִיא בִּיאָה אַחַת, כְּמוֹ שֶׁיִּתְבָּאַר בְּהִלְכּוֹת שְׁגָגוֹת; וְאִם הָיָה מֵזִיד, הֲרֵי זוֹ נֶחְשֶׁבֶת לוֹ בַּעֲבֵרוֹת הַרְבֵּה.
וְכֵן יֵשׁ בָּא בִּיאָה אַחַת, וְלוֹקֶה עָלֶיהָ מַלְקִיּוֹת הַרְבֵּה כְּמוֹ שֶׁיִּתְבָּאַר.

 שִׁפְחָה חֲרוּפָה הָאֲמוּרָה בַּתּוֹרָה--הִיא שֶׁחֶצְיָהּ שִׁפְחָה וְחֶצְיָהּ בַּת חוֹרִין, וּמְקֻדֶּשֶׁת לְעֶבֶד עִבְרִי: שֶׁנֶּאֱמָר "לֹא יוּמְתוּ, כִּי-לֹא חֻפָּשָׁה" --הַא אִם נִשְׁתַּחְרְרָה כֻּלָּהּ, חַיָּבִין עָלֶיהָ מִיתַת בֵּית דִּין, שֶׁהֲרֵי תֵּעָשֶׂה אֵשֶׁת אִישׁ גְּמוּרָה, כְּמוֹ שֶׁבֵּאַרְנוּ בְּהִלְכּוֹת אִישׁוּת.

 בִּיאַת שִׁפְחָה זוֹ, מְשֻׁנָּה מִכָּל בִּיאוֹת אֲסוּרוֹת שֶׁבַּתּוֹרָה--שֶׁהֲרֵי הִיא לוֹקָה, שֶׁנֶּאֱמָר "בִּקֹּרֶת תִּהְיֶה" ; וְהוּא חַיָּב קָרְבַּן אָשָׁם, שֶׁנֶּאֱמָר "וְהֵבִיא אֶת-אֲשָׁמוֹ" .
וְאֶחָד שׁוֹגֵג וְאֶחָד מֵזִיד בְּשִׁפְחָה חֲרוּפָה, מֵבִיא אָשָׁם; וְהַבָּא עָלֶיהָ בִּיאוֹת הַרְבֵּה, בֵּין בְּזָדוֹן בֵּין בִּשְׁגָגָה--מֵבִיא אָשָׁם אֶחָד.
אֲבָל הִיא חַיֶּבֶת מַלְקוּת עַל כָּל בִּיאָה וּבִיאָה, אִם הָיְתָה מְזִידָה, כִּשְׁאָר חַיָּבֵי לָאוִין.

 הַמַּעֲרֶה בְּשִׁפְחָה חֲרוּפָה, וְלֹא גָמַר בִּיאָתוֹ--פָּטוּר: עַד שֶׁיִּגְמֹר בִּיאָתוֹ.
וְאֵינוּ חַיָּב אֵלָא עַל הַגְּדוֹלָה, הַבְּעוּלָה, הַמְּזִידָה, וּבִרְצוֹנָהּ; אֲבָל אִם הָיְתָה קְטַנָּה, אוֹ שֶׁלֹּא הָיְתָה בְּעוּלָה, אוֹ שֶׁהָיְתָה שׁוֹגֶגֶת, אוֹ אֲנוּסָה, אוֹ יְשֵׁנָה--פָּטוּר.
וְכֵן אִם בָּא עָלֶיהָ שֶׁלֹּא כְּדַרְכָּהּ, פָּטוּר--שֶׁבְּשִׁפְחָה חֲרוּפָה, לֹא הִשְׁוָה בִּיאָה כְּדַרְכָּהּ לְבִיאָה שֶׁלֹּא כְּדַרְכָּהּ: שֶׁנֶּאֱמָר "שִׁכְבַת-זֶרַע" .
אֲבָל בִּשְׁאָר בִּיאוֹת, לֹא חָלַק בֵּין בִּיאָה לְבִיאָה: שֶׁנֶּאֱמָר "מִשְׁכְּבֵי אִשָּׁה" , מַגִּיד הַכָּתוּב שֶׁשְּׁנֵי מִשְׁכָּבוֹת לָאִשָּׁה.

 כָּל מָקוֹם שֶׁאָמַרְנוּ בַּשִּׁפְחָה חֲרוּפָה שְׁהוּא פָּטוּר--הוּא פָּטוּר מִן הַקָּרְבָּן, וְהִיא פְּטוּרָה מִן הַמַּלְקוּת; אֲבָל מַכִּין אוֹתָן מַכַּת מַרְדּוּת מִדִּבְרֵיהֶם, אִם הָיוּ שְׁנֵיהֶן מְזִידִין וּגְדוֹלִים.

 בֶּן תֵּשַׁע שָׁנִים וְיוֹם אֶחָד שֶׁבָּא עַל שִׁפְחָה חֲרוּפָה--הִיא לוֹקָה, וְהוּא מֵבִיא קָרְבָּן: וְהוּא שֶׁתִּהְיֶה גְּדוֹלָה וּבְעוּלָה וּבִרְצוֹנָהּ, כְּמוֹ שֶׁבֵּאַרְנוּ--שְׁאֵין הָאִישׁ חַיָּב קָרְבָּן עַד שֶׁתִּתְחַיַּב הִיא מַלְקוּת, שֶׁנֶּאֱמָר "בִּקֹּרֶת תִּהְיֶה ...
וְהֵבִיא אֶת-אֲשָׁמוֹ" .

הִלְכּוֹת אִסּוּרֵי בִּיאָה פֵּרֶק ד 
הַנִּדָּה, הֲרֵי הִיא כִּשְׁאָר כָּל הָעֲרָיוֹת.
הַמַּעֲרֶה בָּהּ, בֵּין כְּדַרְכָּהּ בֵּין שֶׁלֹּא כְּדַרְכָּהּ--חַיָּב כָּרֵת: וְאַפִלּוּ הָיְתָה קְטַנָּה בַּת שָׁלוֹשׁ שָׁנִים וְיוֹם אֶחָד, כִּשְׁאָר עֲרָיוֹת--שֶׁהַבַּת מִטַּמְּאָה בְּנִדָּה, וְאַפִלּוּ בְּיוֹם לִידָתָהּ, וּבַת עֲשָׂרָה יָמִים, מִטַּמְּאָה בְּזִיבָה.
וְדָבָר זֶה מִפִּי הַשְּׁמוּעָה, שְׁאֵין הֶפְרֵשׁ בֵּין גְּדוֹלָה לִקְטַנָּה, לְטֻמְאַת נִדּוּת וְזִיבוּת.

וְאֶחָד הַבָּא עַל הַנִּדָּה כָּל שִׁבְעַת הַיָּמִים, וְאַפִלּוּ לֹא רָאֲתָה אֵלָא יוֹם רִאשׁוֹן, וְאֶחָד הַבָּא עַל יוֹלֶדֶת זָכָר כָּל שִׁבְעָה, אוֹ עַל יוֹלֶדֶת נְקֵבָה כָּל אַרְבָּעָה עָשָׂר, אוֹ עַל הַזָּבָה כָּל יְמֵי זוֹבָהּ וּסְפִירָתָהּ, בֵּין שִׁפְחָה בֵּין מְשֻׁחְרֶרֶת--הַכֹּל בְּכָרֵת: שֶׁנֶּאֱמָר בַּנִּדָּה "שִׁבְעַת יָמִים תִּהְיֶה בְנִדָּתָהּ" , וּבַזָּבָה נֶאֱמָר "כָּל-יְמֵי זוֹב טֻמְאָתָהּ, כִּימֵי נִדָּתָהּ תִּהְיֶה" , וּבַיּוֹלֶדֶת הוּא אוֹמֵר "כִּימֵי נִדַּת דְּוֹתָהּ תִּטְמָא" , "וְטָמְאָה שְׁבֻעַיִם כְּנִדָּתָהּ" .

בַּמֶּה דְּבָרִים אֲמוּרִים שֶׁהַטֻּמְאָה תְּלוּיָה בְּיָמִים, בְּשֶׁטָּבְלָה בְּמֵי מִקְוָה אַחַר הַיָּמִים הַסְּפוּרִים.
אֲבָל נִדָּה וְזָבָה וְיוֹלֶדֶת שֶׁלֹּא טָבְלוּ בְּמֵי מִקְוָה--הַבָּא עַל אַחַת מֵהֶן, אַפִלּוּ אַחַר כַּמָּה שָׁנִים--חַיָּב כָּרֵת, שֶׁבְּיָמִים וּטְבִילָה תָּלָה הַכָּתוּב: שֶׁנֶּאֱמָר "וְרָחֲצוּ בַמַּיִם" --בִּנְיַן אָב לְכָל טָמֵא, שְׁהוּא בְּטֻמְאָתוֹ עַד שֶׁיִּטְבֹּל.

הַגּוֹיִים--אֵין חַיָּבִין עֲלֵיהֶם מִשּׁוֹם נִדָּה, וְלֹא מִשּׁוֹם זָבָה, וְלֹא מִשּׁוֹם יוֹלֶדֶת.
וַחֲכָמִים גָּזְרוּ עַל כָּל הַגּוֹיִים, זְכָרִים וּנְקֵבוֹת, שֶׁיְּהוּ כְּזָבִים תָּמִיד, בֵּין רָאוּ בֵּין לֹא רָאוּ--לְעִנְיַן טֻמְאָה וְטַהְרָה.

כָּל דָּם שֶׁתִּרְאֶה הַיּוֹלֶדֶת בְּתוֹךְ שְׁלוֹשָׁה וּשְׁלוֹשִׁים שֶׁלַּזָּכָר, וְשִׁשָּׁה וְשִׁשִּׁים שֶׁלַּנְּקֵבָה--הוּא הַנִּקְרָא דַּם טֹהַר; וְאֵינוּ מוֹנֵעַ אֶת הָאִשָּׁה מִבַּעְלָהּ, אֵלָא טוֹבֶלֶת אַחַר שִׁבְעָה שֶׁלַּזָּכָר וְאַחַר אַרְבָּעָה עָשָׂר שֶׁלַּנְּקֵבָה, וּמְשַׁמֶּשֶׁת מִטָּתָהּ, אַף עַל פִּי שֶׁהַדָּם שׁוֹתֵת.

כָּל חַיָּבֵי טְבִילוֹת, טְבִילָתָן בַּיּוֹם: חוּץ מִנִּדָּה וְיוֹלֶדֶת--שֶׁהֲרֵי הוּא אוֹמֵר בַּנִּדָּה "שִׁבְעַת יָמִים תִּהְיֶה בְנִדָּתָהּ" , הַשִּׁבְעָה כֻּלָּן בְּנִדָּה וְטוֹבֶלֶת בְּלֵיל שְׁמִינִי; וְכֵן יוֹלֶדֶת זָכָר בְּלֵיל שְׁמִינִי, וְיוֹלֶדֶת נְקֵבָה בְּלֵיל חֲמִשָּׁה עָשָׂר, שֶׁהַיּוֹלֶדֶת כַּנִּדָּה, כְּמוֹ שֶׁבֵּאַרְנוּ.

נִתְאַחֲרָה יָמִים רַבִּים וְלֹא טָבְלָה--כְּשֶׁתִּטְבֹּל, לֹא תִטְבֹּל אֵלָא בַּלַּיְלָה: שְׁאִם תִּטְבֹּל בַּיּוֹם, יִטְעוּ וְתָבוֹא נִדָּה אַחֶרֶת לִטְבֹּל בַּשְּׁבִיעִי.
הָיְתָה חוֹלָה, אוֹ שֶׁהָיָה מְקוֹם הַטְּבִילָה רָחוֹק וְאֵין הַנָּשִׁים יְכוּלוֹת לְהַגִּיעַ לוֹ וְלַחְזֹר בַּלַּיְלָה מִפְּנֵי הַלִּסְטִים, אוֹ מִפְּנֵי הַצִּנָּה, אוֹ מִפְּנֵי שֶׁנּוֹעֲלִין שַׁעֲרֵי הַמְּדִינָה בַּלַּיְלָה--הֲרֵי זוֹ טוֹבֶלֶת בַּיּוֹם הַשְּׁמִינִי, אוֹ בַּיָּמִים שֶׁלְּאַחֲרָיו בַּיּוֹם.

 כָּל הַנָּשִׁים שֶׁיֵּשׁ לָהֶן וֶסֶת, בְּחֶזְקַת טַהְרָה לְבַעְלֵיהֶן--עַד שֶׁתֹּאמַר לוֹ טְמֵאָה אֲנִי, אוֹ עַד שֶׁתֻּחְזַק נִדָּה בִּשְׁכוּנוֹתֶיהָ.
הָלַךְ בַּעְלָהּ לִמְדִינָה אַחֶרֶת, וְהִנִּיחָהּ טְהוֹרָה--כְּשֶׁיָּבוֹא אֵינוּ צָרִיךְ לִשְׁאֹל לָהּ, וְאַפִלּוּ מְצָאָהּ יְשֵׁנָה--הֲרֵי זֶה מֻתָּר לָבוֹא עָלֶיהָ שֶׁלֹּא בְּעוֹנַת וֶסְתָּהּ, וְאֵינוּ חוֹשֵׁשׁ שֶׁמֶּא נִדָּה הִיא; וְאִם הִנִּיחָהּ נִדָּה--אֲסוּרָה לוֹ, עַד שֶׁתֹּאמַר טְהוֹרָה אֲנִי.

 הָאִשָּׁה שֶׁאָמְרָה לְבַעְלָהּ טְמֵאָה אֲנִי, וְחָזְרָה וְאָמְרָה טְהוֹרָה אֲנִי, וְדֶרֶךְ שְׂחוֹק אָמַרְתִּי לָךְ תְּחִלָּה--אֵינָהּ נֶאֱמֶנֶת; וְאִם נָתְנָה אַמְתְּלָה לִדְבָרֶיהָ, נֶאֱמֶנֶת.
כֵּיצַד: תְּבָעָהּ בַּעְלָהּ, וַאֲחוֹתוֹ אוֹ אִמּוֹ עִמָּהּ בֶּחָצֵר, וְאָמְרָה לוֹ טְמֵאָה אֲנִי, וְאַחַר כָּךְ חָזְרָה וְאָמְרָה טְהוֹרָה אֲנִי, וְלֹא אָמַרְתִּי לָךְ טְמֵאָה אֲנִי אֵלָא מִפְּנֵי אֲחוֹתָךְ אוֹ אִמָּךְ, שֶׁמֶּא יִרְאוּ אוֹתָנוּ--הֲרֵי זוֹ נֶאֱמֶנֶת.
וְכֵן כָּל כַּיּוֹצֶא בְּזֶה.

 הָיָה מְשַׁמֵּשׁ עִם הַטְּהוֹרָה, וְאָמְרָה לוֹ נִטְמֵאתִי--לֹא יִפְרֹשׁ מִיָּד וְהוּא בְּקִשּׁוּיוֹ, שֶׁהֲנָיָה לוֹ בִּיצִיאָתוֹ כְּבִיאָתוֹ; וְאִם פֵּרַשׁ וְהוּא בְּקִשּׁוּיוֹ, חַיָּב כָּרֵת כְּמִי שֶׁבָּעַל נִדָּה.
וְהוּא הַדִּין, בִּשְׁאָר עֲרָיוֹת.
אֵלָא כֵּיצַד יַעֲשֶׂה: נוֹעֵץ צִפָּרְנֵי רַגְלָיו בַּקַּרְקָע, וְשׁוֹהֶה, וְאֵינוּ מִזְדַּעֲזֵעַ, עַד שֶׁיָּמוּת הָאֵבֶר; וְאַחַר כָּךְ נִשְׁמַט מִמֶּנָּה.

 וְאָסוּר לוֹ לָאָדָם שֶׁיָּבוֹא עַל אִשְׁתּוֹ סָמוּךְ לְוֶסְתָּהּ, שֶׁמֶּא תִּרְאֶה דָּם בְּשָׁעַת תַּשְׁמִישׁ, שֶׁנֶּאֱמָר "וְהִזַּרְתֶּם אֶת-בְּנֵי-יִשְׂרָאֵל, מִטֻּמְאָתָם" .
וְכַמָּה--אִם הָיָה דַּרְכָּהּ לִרְאוֹת בַּיּוֹם, אָסוּר לְשַׁמַּשׁ מִתְּחִלַּת הַיּוֹם; וְאִם הָיָה דַּרְכָּהּ לִרְאוֹת בַּלָּיְלָה, אָסוּר לְשַׁמַּשׁ מִתְּחִלַּת הַלַּיְלָה.

 עָבַר וֶסְתָּהּ וְלֹא רָאֲתָה, מֻתֶּרֶת לְשַׁמַּשׁ אַחַר שֶׁתַּעֲבֹר עוֹנַת הַוֶּסֶת.
כֵּיצַד: הָיָה דַּרְכָּהּ לִרְאוֹת בְּשֵׁשׁ שָׁעוֹת בַּיּוֹם, אֲסוּרָה לְשַׁמַּשׁ מִתְּחִלַּת הַיּוֹם; עָבְרוּ שֵׁשׁ שָׁעוֹת בַּיּוֹם וְלֹא רָאֲתָה, אֲסוּרָה לְשַׁמַּשׁ עַד לָעֶרֶב.
וְכֵן אִם הָיָה דַּרְכָּהּ לִרְאוֹת בְּשֵׁשׁ שָׁעוֹת בַּלַּיְלָה, וְעָבְרוּ וְלֹא רָאֲתָה--אֲסוּרָה לְשַׁמַּשׁ עַד שֶׁתִּזְרַח הַשֶּׁמֶשׁ.

 דֶּרֶךְ בְּנֵי יִשְׂרָאֵל וּבְנוֹת יִשְׂרָאֵל, לְעוֹלָם לִבְדֹּק עַצְמָם אַחַר הַתַּשְׁמִישׁ.
כֵּיצַד: מְקַנֵּחַ הָאִישׁ עַצְמוֹ בְּמַטְלִית נְכוֹנָה לוֹ, וּמְקַנַּחַת הָאִשָּׁה עַצְמָהּ בְּמַטְלִית נְכוֹנָה לָהּ; וְרוֹאִין בָּהֶן, שֶׁמֶּא רָאֲתָה דָּם בְּשָׁעַת תַּשְׁמִישׁ.
וְיֵשׁ לָאִישׁ לְהַנִּיחַ אִשְׁתּוֹ, שֶׁתִּבְדֹּק בְּמַטְלִית שֶׁלּוֹ--מִתּוֹךְ שֶׁנֶּאֱמֶנֶת עַל שֶׁלָּהּ, נֶאֱמֶנֶת עַל שֶׁלּוֹ.

 בְּגָדִים אֵלּוּ שֶׁמְּקַנְּחִין בָּהֶן--צְרִיכִין שֶׁיִּהְיוּ שֶׁלַּפִּשְׁתָּן, שְׁחָקִים וּלְבָנִים; וְהֶם הַנִּקְרָאִים עִדִּים בְּעִנְיָן זֶה.
וְהַבֶּגֶד שֶׁמְּקַנֵּחַ בּוֹ, נִקְרָא עֵד שֶׁלּוֹ; וְהַבֶּגֶד שֶׁמְּקַנַּחַת הִיא בּוֹ, נִקְרָא עֵד שֶׁלָּהּ.

 הַצְּנוּעוֹת אֵינָן מְשַׁמְּשׁוֹת עַד שֶׁיִּבְדְּקוּ עַצְמָן תְּחִלָּה, קֹדֶם תַּשְׁמִישׁ.
וְאִשָּׁה שְׁאֵין לָהּ וֶסֶת, אֲסוּרָה לְשַׁמַּשׁ עַד שֶׁתִּבְדֹּק; לְפִיכָּךְ הִיא מְשַׁמֶּשֶׁת בִּשְׁנֵי עִדִּים, אֶחָד לִפְנֵי הַתַּשְׁמִישׁ וְאֶחָד לְאַחַר הַתַּשְׁמִישׁ.
אֲבָל אִשָּׁה שֶׁיֵּשׁ לָהּ וֶסֶת, אֵינָהּ צְרִיכָה עֵד לִפְנֵי הַתַּשְׁמִישׁ, אֵלָא מִשּׁוֹם צְנִיעוּת.
אֲבָל אַחַר תַּשְׁמִישׁ--הַכֹּל צְרִיכִין שְׁנֵי עִדִּים, אֶחָד לוֹ וְאֶחָד לָהּ.

אַפִלּוּ מְעֻבֶּרֶת, וּמְנִיקָה, וּזְקֵנָה, וּקְטַנָּה--לֹא תְשַׁמַּשׁ אֵלָא בִּשְׁנֵי עִדִּים, אֶחָד לוֹ וְאֶחָד לָהּ.
אֲבָל בְּתוּלָה, וְיוֹשֶׁבֶת עַל דַּם טֹהַר--אֵינָהּ צְרִיכָה עִדִּים, שֶׁהֲרֵי הַדָּם שׁוֹתֵת מִמֶּנָּה.

הַמְּשַׁמֵּשׁ מִטָּתוֹ פְּעָמִים רַבּוֹת, אֵינָן צְרִיכִין לִבְדֹּק שְׁנֵי הָעִדִּים שֶׁלָּהֶן עַל כָּל בִּיאָה וּבִיאָה, אֵלָא מְקַנֵּחַ בָּעֵד שֶׁלּוֹ וְהִיא בָּעֵד שֶׁלָּהּ, אַחַר כָּל בִּיאָה וּבִיאָה כָּל הַלַּיְלָה; וּלְמָחָר יִבְדְּקוּ הָעִדִּים.
נִמְצָא הַדָּם עַל עֵד שֶׁלּוֹ, אוֹ עַל עֵד שֶׁלָּהּ--הֲרֵי זוֹ טְמֵאָה.

שִׁמְּשָׁה מִטָּתָהּ, וְקִנְּחָה עַצְמָהּ, וְאָבַד הָעֵד--הֲרֵי זוֹ לֹא תְשַׁמַּשׁ פַּעַם שְׁנִיָּה, עַד שֶׁתִּבְדֹּק בְּעֵד אַחֵר תְּחִלָּה: שֶׁמֶּא דָּם הָיָה, עַל הָעֵד שֶׁאָבַד.
הִנִּיחָה הָעֵד תַּחַת הַכַּר, אוֹ תַּחַת הַכֶּסֶת, וְנִמְצָא עָלָיו דָּם--אִם מָשׁוּךְ--טְמֵאָה, שֶׁחֶזְקָתוֹ מִן הַקִּנּוּחַ; וְאִם הָיָה עָגוּל--טְהוֹרָה, שְׁאֵין זֶה אֵלָא דַּם מַאֲכֹלֶת שֶׁנֶּהְרְגָה תַּחַת הַכַּר.

קִנְּחָה עַצְמָהּ בְּעֵד הַבָּדוּק לָהּ, וְטָחַתּוּ בִּירֵכָהּ, וּלְמָחָר נִמְצָא עָלָיו דָּם--הֲרֵי זוֹ טְמֵאָה; וְאֵין אוֹמְרִים שֶׁמֶּא כְּשֶׁטָּחָה אוֹתוֹ בִּירֵכָהּ, נֶהְרְגָה מַאֲכֹלֶת.

קִנְּחָה עַצְמָהּ בְּעֵד שְׁאֵינוּ בָּדוּק לָהּ, וְלֹא יָדְעָה אִם הָיָה עָלָיו דָּם קֹדֶם שֶׁתְּקַנַּח בּוֹ אוֹ לֹא הָיָה, וְנִמְצָא עָלָיו דָּם--אִם הָיָה הַדָּם כַּגָּרִיס וְעוֹד--הֲרֵי זוֹ נִדָּה; הָיָה פָּחוּת מִכָּאן--טְהוֹרָה, שְׁאֵינוּ אֵלָא מִן הַמַּאֲכֹלֶת.

 מִי שֶׁרָאָת דָּם בְּשָׁעַת תַּשְׁמִישׁ, הֲרֵי זוֹ מֻתֶּרֶת לְשַׁמַּשׁ כְּשֶׁתִּטְהַר פַּעַם שְׁנִיָּה; רָאָת דָּם בְּפַעַם שְׁנִיָּה, מְשַׁמֶּשֶׁת פַּעַם שְׁלִישִׁית; רָאָת דָּם כָּךְ בַּשְּׁלִישִׁית, הֲרֵי זוֹ אֲסוּרָה לְשַׁמַּשׁ עִם בַּעְלָהּ זֶה לְעוֹלָם.

בַּמֶּה דְּבָרִים אֲמוּרִים, שֶׁלֹּא הָיָה שָׁם דָּבָר לִתְלוֹת בּוֹ.
אֲבָל אִם שִׁמְּשָׁה סָמוּךְ לְוֶסְתָּהּ, תּוֹלָה בַּוֶּסֶת.
הָיְתָה בָּהּ מַכָּה, תּוֹלָה בַּמַּכָּה; וְאִם הָיָה דַּם מַכָּתָהּ מְשֻׁנֶּה מִדָּם שֶׁתִּרְאֶה בְּשָׁעַת הַתַּשְׁמִישׁ, אֵינָהּ תּוֹלָה בַּמַּכָּה.
וְנֶאֱמֶנֶת אִשָּׁה לוֹמַר, מַכָּה יֵשׁ לִי בְּתוֹךְ הַמָּקוֹר שֶׁמִּמֶּנָּה הַדָּם יוֹצֶא; וְתִהְיֶה מֻתֶּרֶת לְבַעְלָהּ, וְאַף עַל פִּי שֶׁדָּם יוֹצֶא מִן הַמָּקוֹר בְּשָׁעַת תַּשְׁמִישׁ.

 מִי שֶׁרָאָת דָּם בְּשָׁעַת תַּשְׁמִישׁ פַּעַם רִאשׁוֹנָה וּשְׁנִיָּה וּשְׁלִישִׁית, וְאֵין שָׁם דָּבָר לִתְלוֹת בּוֹ--הֲרֵי זוֹ תִּתְגָּרַשׁ, וּמֻתֶּרֶת לְהִנָּשֵׂא לְשֵׁנִי; נִשֵּׂאת לְשֵׁנִי, וְרָאָת דָּם כָּךְ בְּשָׁעַת תַּשְׁמִישׁ שְׁלוֹשָׁה פְּעָמִים--הֲרֵי זוֹ תִּתְגָּרַשׁ, וּמֻתֶּרֶת לְהִנָּשֵׂא לִשְׁלִישִׁי.
נִשֵּׂאת לִשְׁלִישִׁי, וְרָאָת דָּם כָּךְ בְּשָׁעַת תַּשְׁמִישׁ פַּעַם רִאשׁוֹנָה וּשְׁנִיָּה וּשְׁלִישִׁית--הֲרֵי זוֹ תִּתְגָּרַשׁ; וַאֲסוּרָה לְהִנָּשֵׂא, עַד שֶׁתַּבְרִיא מֵחֹלִי זֶה.

 כֵּיצַד בּוֹדֶקֶת עַצְמָהּ לֵידַע אִם נִתְרַפֵּאת, אוֹ לֹא נִתְרַפֵּאת: מֵבִיאָה שְׁפוֹפֶרֶת שֶׁלַּאֲבָר וּפִיהָ רָצוּף לְתוֹכָהּ, וּמַכְנֶסֶת הַשְּׁפוֹפֶרֶת עַד מְקוֹם שְׁהִיא יְכוּלָה, וּמַכְנֶסֶת בְּתוֹךְ הַשְּׁפוֹפֶרֶת מִכְחוֹל וּמוֹךְ מֻנָּח עַל רֹאשׁוֹ, וְדוֹפֶקֶת אוֹתוֹ עַד שֶׁיַּגִּיעַ הַמּוֹךְ לְצַוַּאר הָרֶחֶם, וּמוֹצִיאָה הַמּוֹךְ--אִם נִמְצָא דָּם עַל רֹאשׁ הַמּוֹךְ, בַּיָּדוּעַ שֶׁהַדָּם שְׁהִיא רוֹאָה בְּשָׁעַת תַּשְׁמִישׁ מִן הַמָּקוֹר.
וְאִם לֹא נִמְצָא עַל הַמּוֹךְ כְּלוּם--בַּיָּדוּעַ שֶׁהַדָּם שֶׁרוֹאָה מִדֹּחַק הַצְּדָדִין, וּטְהוֹרָה הִיא; וּמֻתֶּרֶת לְהִנָּשֵׂא לַאֲחֵרִים, כְּמוֹ שֶׁבֵּאַרְנוּ בְּהִלְכּוֹת אִישׁוּת.

הִלְכּוֹת אִסּוּרֵי בִּיאָה פֵּרֶק ה 
הָאִשָּׁה מִטַּמְּאָה בְּאֹנֶס, בֵּין לְנִדָּה בֵּין לְזִיבוּת.
כֵּיצַד: כְּגוֹן שֶׁקָּפְצָה מִמָּקוֹם לְמָקוֹם, אוֹ רָאָת בְּהֵמָה אוֹ עוֹף מִתְעַסְּקִין זֶה עִם זֶה וְחָמְדָה וְרָאָת דָּם, וְכֵן כָּל כַּיּוֹצֶא בְּזֶה--הוֹאִיל וְרָאָת דָּם מִכָּל מָקוֹם, נִטְמֵאת; וּמִטַּמְּאָה בְּכָל שְׁהוּא--וְאַפִלּוּ רָאָת דָּם טִפָּה כַּחַרְדָּל, הֲרֵי זוֹ כְּמִי שֶׁזָּב מִמֶּנָּה דָּמִים הַרְבֵּה.

כָּל הַנָּשִׁים, מִטַּמְּאוֹת בְּבֵית הַחִיצוֹן; וְאַף עַל פִּי שֶׁלֹּא יָצָא הַדָּם לַחוּץ, אֵלָא נֶעְקַר מִן הָרֶחֶם וְלֹא שָׁתַת, הוֹאִיל וְיָצָא מִבֵּין הַשִּׁנַּיִם, הֲרֵי זוֹ טְמֵאָה--וְאַף עַל פִּי שֶׁעֲדַיִן הַדָּם בִּבְשָׂרָהּ, שֶׁנֶּאֱמָר "דָּם יִהְיֶה זֹבָהּ בִּבְשָׂרָהּ" .
וְעַד הֵיכָן הוּא בֵּין הַשִּׁנַּיִם, עַד מְקוֹם שֶׁיַּגִּיעַ אֵלָיו הָאֵבֶר בְּשָׁעַת גְּמָר בִּיאָה; וּבֵין הַשִּׁנַּיִם עַצְמוֹ, כְּלִפְנִים.

מָשָׁל מָשְׁלוּ חֲכָמִים בָּאִשָּׁה: הָרֶחֶם שֶׁבּוֹ נוֹצָר הַוֶּלֶד, וְהוּא הַנִּקְרָא מָקוֹר, וְהוּא שֶׁדַּם נִדָּה וְזָבָה יוֹצֶא מִמֶּנּוּ--קוֹרְאִין אוֹתוֹ חֶדֶר, לְפִי שְׁהוּא לִפְנַי לִפְנִים.
וְצַוַּאר הָרֶחֶם כֻּלּוֹ, וְהוּא הַמָּקוֹם הָאָרוּךְ שֶׁמִּתְקַבֵּץ רֹאשׁוֹ בְּשָׁעַת הָעִבּוּר כְּדֵי שֶׁלֹּא יִפֹּל הַוֶּלֶד, וְנִפְתַּח הַרְבֵּה בְּשָׁעַת לִידָה--קוֹרְאִין אוֹתוֹ פְּרֻזְדּוֹד, כְּלוֹמַר שְׁהוּא בֵּית שַׁעַר לָרֶחֶם.
וּבְשָׁעַת גְּמָר בִּיאָה, הָאֵבֶר נִכְנָס בַּפְּרֻזְדּוֹד; וְאֵינוּ מַגִּיעַ עַד רֹאשׁוֹ שֶׁמִּבִּפְנִים, אֵלָא רָחוֹק מִמֶּנּוּ מְעַט לְפִי הָאֶצְבָּעוֹת.

וּלְמַעְלָה מִן הַחֶדֶר וּמִן הַפְּרֻזְדּוֹד, בֵּין חֶדֶר לִפְרֻזְדּוֹד, וְהוּא הַמָּקוֹם שֶׁיֵּשׁ בּוֹ שְׁתֵּי בֵּיצִים שֶׁלָּאִשָּׁה, וְהַשָּׁבִילִים שֶׁבָּהֶן מִתְבַּשֶּׁלֶת שִׁכְבַת זֶרַע שֶׁלָּהּ--מָקוֹם זֶה הוּא הַנִּקְרָא עֲלִיָּה.
וּכְמוֹ נֶקֶב פָּתוּחַ מִן הָעֲלִיָּה לְגַג הַפְּרֻזְדּוֹד, וְנֶקֶב זֶה קוֹרְאִין אוֹתוֹ לוּל; וְהָאֵבֶר נִכְנָס לִפְנִים מִן הַלּוּל, בְּשָׁעַת גְּמָר בִּיאָה.

דָּם הַבָּא מִן הַחֶדֶר, כֻּלּוֹ טָמֵא--חוּץ מִדַּם טֹהַר, שֶׁהַתּוֹרָה טִהֲרַתּוּ, וְדַם קֹשִׁי, כְּמוֹ שֶׁיִּתְבָּאַר; וְדַם הָעֲלִיָּה, כֻּלּוֹ טָהוֹר--שְׁהוּא כְּמוֹ דַּם מַכָּה שֶׁבַּמֵּעַיִם אוֹ בַּכָּבֵד אוֹ בַּכִּלְיָה וְכַיּוֹצֶא בָּהֶן.
וְדָם הַנִּמְצָא בַּפְּרֻזְדּוֹד--אִם נִמְצָא מִן הַלּוּל וְלִפְנִים--הֲרֵי זֶה טָמֵא, שֶׁחֶזְקָתוֹ מִן הַחֶדֶר; וְחַיָּבִין עָלָיו עַל בִּיאַת הַמִּקְדָּשׁ, וְשׂוֹרְפִין עָלָיו תְּרוּמָה וּקְדָשִׁים.
וְאֵין אוֹמְרִים, שֶׁמֶּא מִן הָעֲלִיָּה יָרַד דֶּרֶךְ הַנֶּקֶב, שֶׁרֹב הַדָּמִים הַנִּמְצָאִין כָּאן, מִן הַחֶדֶר.

נִמְצָא הַדָּם בַּפְּרֻזְדּוֹד חוּץ לַנֶּקֶב, הֲרֵי טֻמְאָתוֹ בְּסָפֵק--שֶׁמֶּא מִן הַחֶדֶר בָּא, אוֹ מִן הָעֲלִיָּה שָׁתַת דֶּרֶךְ הַלּוּל; לְפִיכָּךְ אֵין שׂוֹרְפִין עָלָיו תְּרוּמָה וּקְדָשִׁים, וְאֵין חַיָּבִין עָלָיו עַל בִּיאַת הַמִּקְדָּשׁ.

 לֹא כָּל מַשְׁקֶה הַיּוֹצֶא מִן הַחֶדֶר מְטַמֵּא, אֵלָא הַדָּם בִּלְבָד, שֶׁנֶּאֱמָר "דָּם יִהְיֶה זֹבָהּ" ; לְפִיכָּךְ אִם שָׁתַת מִן הָרֶחֶם לֹבֶן, אוֹ מַשְׁקֶה יָרֹק--אַף עַל פִּי שֶׁסְּמִיכָתוֹ כַּדָּם--הוֹאִיל וְאֵין מַרְאָיו מַרְאֵה דָּם, הֲרֵי זֶה טָהוֹר.
וַחֲמִשָּׁה דָּמִים טְמֵאִים בָּאִשָּׁה, וְהַשְּׁאָר טָהוֹר; וְאֵלּוּ הֶן--הָאָדֹם, וְהַשָּׁחוֹר, וּכְקֶרֶן כַּרְכֹּם, וּכְמֵימֵי אֲדָמָה, וּכְיַיִן הַמָּזוּג.

הָאָדֹם כֵּיצַד הוּא עֵינוֹ: כָּעַמּוּד שֶׁיָּצָא רִאשׁוֹן מִדַּם הַקָּזָה שֶׁלִּבְנֵי אָדָם, נוֹתֵן הַדָּם בַּכּוֹס; וּמַקִּיף לוֹ, וְרוֹאֶה.
וְהַשָּׁחוֹר: כְּעֵין הַדְּיוֹ הַיָּבֵשׁ.

כְּקֶרֶן כַּרְכֹּם כֵּיצַד: יָבִיא כַּרְכֹּם לַח בְּגוּשׁ הָאֲדָמָה שֶׁעָלָיו, וְלוֹקֵחַ מִן הַבָּרוּר שֶׁבּוֹ הַקָּנֶה הָאֶמְצָעִי שֶׁלּוֹ, שֶׁכֻּלּוֹ כְּמוֹ קָנֶה הוּא, וּבְכָל אֶחָד וְאֶחָד שְׁלוֹשָׁה קָנִים, וּבְכָל קָנֶה שְׁלוֹשָׁה עַלִּים; וּמַקִּיף הַדָּם לָעַלֶּה הָאֶמְצָעִי שֶׁבַּקָּנֶה הָאֶמְצָעִי, וְרוֹאֶה בּוֹ.

כְּמֵימֵי אֲדָמָה כֵּיצַד: יָבִיא אֲדָמָה מִבִּקְעַת סִיכְנֵי וְכַיּוֹצֶא בָּהּ, שְׁהִיא אֲדֻמָּה, וְנוֹתֵן עָלֶיהָ מַיִם בִּכְלִי עַד שֶׁיַּעֲלֶה הַמַּיִם עַל הֶעָפָר כִּקְלִפַּת הַשּׁוּם; וְאֵין שֵׁעוּר לֹא לַמַּיִם וְלֹא לֶעָפָר.
וּמְעַכְּרָן בַּכְּלִי, וּמְשַׁעֵר בָּהֶן לְשָׁעָתוֹ וּבִמְקוֹמוֹ כִּשְׁהֶן עֲכוּרִין; וְאִם צָלְלוּ, חוֹזֵר וּמְעַכְּרָן.

 אַרְבַּע מַרְאוֹת הָאֵלּוּ--אִם הָיָה מַרְאֵה הַדָּם כְּמַרְאֵה כָּל אֶחָד מֵהֶן אוֹ עָמוֹק מֵהֶן, הֲרֵי זֶה טָמֵא; הָיָה דּוֹהֶה מִמֶּנּוּ, הֲרֵי זֶה טָהוֹר.
כֵּיצַד: הָיָה הַדָּם שָׁחוֹר יָתֵר מִן הַדְּיוֹ הַיָּבֵשׁ, טְמֵאָה; הָיָה פָּתוּךְ מִמֶּנּוּ--כְּגוֹן שֶׁהָיָה מַרְאֵהוּ כְּעֵין הַזַּיִת הַשָּׁחוֹר, אוֹ כְּעֵין הַזֶּפֶת, אוֹ כְּעֵין הָעוֹרֵב--הֲרֵי זֶה טָהוֹר.
וְכֵן בִּשְׁאָר הַשָּׁלוֹשׁ מַרְאוֹת.

 כְּיַיִן הַמָּזוּג כֵּיצַד: חֵלֶק אֶחָד יַיִן מִן הַיַּיִן הַשָּׁרוֹנִי שֶׁלְּאֶרֶץ יִשְׂרָאֵל, חַי וְחָדָשׁ, וּשְׁנֵי חֲלָקִים מַיִם; הָיָה מַרְאֵה הַדָּם עָמוֹק מִמֶּנּוּ, אוֹ דּוֹהֶה מִמֶּנּוּ--הֲרֵי זֶה טָהוֹר: עַד שֶׁיִּהְיֶה כְּמֶזֶג זֶה, בִּלְבָד.
וְנֶאֱמֶנֶת אִשָּׁה לוֹמַר, כְּמַרְאֵה זֶה רָאִיתִי וְאִבַּדְתִּיו; וְהֶחָכָם מְטַמֵּא לָהּ, אוֹ מְטַהֵר.

 כֵּיצַד מַקִּיף וְרוֹאֶה: לוֹקֵחַ הַמַּטְלִית שֶׁיֵּשׁ בָּהּ הַדָּם בְּיָדוֹ, וּמַבִּיט בּוֹ וּבַדְּיוֹ, אוֹ בָּעַלֶּה שֶׁלַּכַּרְכֹּם, אוֹ בְּדַם הַקָּזָה שֶׁבַּכּוֹס, אוֹ בְּמֵימֵי אֲדָמָה, אוֹ בַּמֶּזֶג שֶׁבַּכּוֹס; וְעוֹרֵךְ לְפִי מַה שֶׁעֵינָיו רוֹאוֹת, וּמְטַמֵּא אוֹ מְטַהֵר.
וְאֵינוּ מַבִּיט בַּזְּכוֹכִית שֶׁלַּכּוֹס מִבַּחוּץ, אֵלָא בַּמַּשְׁקֶה שֶׁבַּכּוֹס; וְיִהְיֶה הַכּוֹס רָחֵב, מִשְׁקָלוֹ מָנֶה, וּמַחְזִיק שְׁנֵי לוֹגִין, כְּדֵי שֶׁתִּכָּנֵס בּוֹ הָאוֹרָה וְלֹא יִהְיֶה אָפֵל.

 אֵין בּוֹדְקִין הַדָּם אֵלָא עַל גַּבֵּי מַטְלִית לְבָנָה, וּבַחַמָּה; וְעוֹשֶׂה צֵל בְּיָדוֹ עַל הַדָּם, וְהוּא עוֹמֵד בַּחַמָּה, כְּדֵי שֶׁיִּרְאֶה עֵינוֹ, כְּמוֹת שְׁהִיא.
וְלֹא כָּל הָרוֹאֶה צָרִיךְ לְכָל אֵלּוּ הַדְּבָרִים, בְּכָל עֵת שֶׁיִּרְאֶה, אֵלָא טְבִיעוּת עַיִן יֵשׁ לֶחָכָם בַּדָּמִים, וּבְעֵת שֶׁיִּרְאֶה מִיָּד יְטַמֵּא אוֹ יְטַהַר; וְאִם נִסְתַּפַּק לוֹ בְּמַרְאֶה מִן הַמַּרְאוֹת, צָרִיךְ לְהַקִּיף וְלַעֲרֹךְ לַדְּיוֹ אוֹ לַדָּם אוֹ לִשְׁאָר הַמַּרְאוֹת.

 הַמַּפֶּלֶת חֲתִכָּה--אַף עַל פִּי שְׁהִיא אֲדֻמָּה--אִם יֵשׁ עִמָּהּ דָּם, טְמֵאָה; וְאִם לָאו, טְהוֹרָה.
וְאַפִלּוּ נִקְרְעָה הַחֲתִכָּה וְנִמְצֵאת מְלֵאָה דָּם, הֲרֵי זוֹ טְהוֹרָה--שְׁאֵין זֶה דַּם נִדָּה, אֵלָא דַּם חֲתִכָּה.
הִפִּילָה חֲתִכָּה קְרוּעָה, וְדָם אָגוּר בְּתוֹכָהּ--טְמֵאָה.

הִפִּילָה כְּמִין קְלִפָּה, כְּמִין שַׂעֲרָה, כְּמִין עָפָר, כְּמִין יַבְחוּשִׁין--אִם הָיָה מַרְאֵה דְּבָרִים אֵלּוּ אָדֹם, תַּטִּיל לְמַיִם פּוֹשְׁרִין: אִם נִמּוֹחוּ--הֲרֵי זוֹ טְמֵאָה, שֶׁדָּם הוּא וְקָפָה, וְכָל הָרוֹאָה דָּם יָבֵשׁ, טְמֵאָה; וְאִם שָׁהוּ בַּפּוֹשְׁרִין מֵעֵת לְעֵת, וְאַחַר כָּךְ נִמּוֹחוּ--הֲרֵי זוֹ סְפֵק טְמֵאָה.
וְאִם לֹא נִמּוֹחוּ מֵעֵת לְעֵת--הֲרֵי אֵלּוּ מִמַּכָּה, וּטְהוֹרָה הִיא.
הִפִּילָה כְּמִין חֲגָבִים, כְּמִין דָּגִים, שְׁקָצִים, וּרְמָשִׂים--אִם יֵשׁ עִמָּהֶן דָּם, טְמֵאָה; וְאִם לָאו, טְהוֹרָה.

 הָאִשָּׁה שֶׁהִכְנִיסָה שְׁפוֹפֶרֶת בַּפְּרֻזְדּוֹד, וְרָאָת הַדָּם בְּתוֹךְ הַשְּׁפוֹפֶרֶת--טְהוֹרָה: שֶׁנֶּאֱמָר "דָּם יִהְיֶה זֹבָהּ בִּבְשָׂרָהּ" , עַד שֶׁתִּרְאֶה בִּבְשָׂרָהּ כְּדֶרֶךְ שֶׁהַנָּשִׁים רוֹאוֹת; וְאֵין דֶּרֶךְ הָאִשָּׁה לִרְאוֹת בַּשְּׁפוֹפֶרֶת.

 הָאִשָּׁה שֶׁהִשְׁתִּינָה מַיִם, וְיָצָא דָּם עִם מֵימֵי רַגְלַיִם--בֵּין שֶׁהִשְׁתִּינָה וְהִיא עוֹמֶדֶת, בֵּין שֶׁהִשְׁתִּינָה וְהִיא יוֹשֶׁבֶת--הֲרֵי זוֹ טְהוֹרָה.
וְאַפִלּוּ הִרְגִּישׁ גוּפָהּ וְנִזְדַּעְזְעָה, אֵינָהּ חוֹשֶׁשֶׁת: שֶׁהַרְגָּשַׁת מֵי רַגְלַיִם הִיא זוֹ--שְׁאֵין מֵי רַגְלַיִם מִן הַחֶדֶר, וְדָם זֶה דַּם מַכָּה הוּא בַּחֲלוֹחֶלֶת אוֹ בַּכִּלְיָה.

 דַּם בְּתוּלִים, טָהוֹר הוּא; וְאֵינוּ לֹא דַּם נִדָּה, וְלֹא דַּם זִיבָה, שְׁאֵינוּ מִן הַמָּקוֹר, אֵלָא כְּמוֹ דַּם חַבּוּרָה.
וְכֵיצַד דִּין הַבְּתוּלָה בַּדָּמִים: אִם נִשֵּׂאת קְטַנָּה--בֵּין לֹא רָאָת דָּם מִיָּמֶיהָ, בֵּין שֶׁרָאָת דָּם בְּבֵית אָבִיהָ--הֲרֵי זוֹ מֻתֶּרֶת לְבַעְלָהּ, עַד שֶׁתִּחְיֶה הַמַּכָּה: שֶׁכָּל דָּם שֶׁתִּרְאֶה, מֵחֲמַת הַמַּכָּה הוּא.
וְאִם רָאֲתָה דָּם אַחַר שֶׁתִּחְיֶה הַמַּכָּה, הֲרֵי זוֹ נִדָּה.

 נִשֵּׂאת כִּשְׁהִיא נַעֲרָה--אִם לֹא רָאָת דָּם מִיָּמֶיהָ--הֲרֵי זוֹ מֻתֶּרֶת לְבַעְלָהּ אַרְבָּעָה יָמִים בַּיּוֹם וּבַלַּיְלָה, אַף עַל פִּי שֶׁהַדָּם שׁוֹתֵת: וְהוּא, שֶׁלֹּא חָיָת הַמַּכָּה.
וְאִם רָאָת דָּם בְּבֵית אָבִיהָ, וְאַחַר כָּךְ נִשֵּׂאת--אֵין לוֹ לָבוֹא עָלֶיהָ אֵלָא בְּעִילָה רִאשׁוֹנָה, וּפוֹרֵשׁ; וְיִהְיֶה דַּם בְּתוּלִים זֶה, כְּאִלּוּ הוּא תְּחִלַּת נִדָּה.
וּבוֹגֶרֶת שֶׁלֹּא רָאָת דָּם מִיָּמֶיהָ, נוֹתְנִין לָהּ כָּל לַיְלָה הָרִאשׁוֹן.

 אַרְבַּע לֵילוֹת שֶׁנּוֹתְנִין לְנַעֲרָה שֶׁלֹּא רָאָת דָּם, אַף עַל פִּי שְׁהֶן בְּסֵרוּגִין--בּוֹעֵל לַיְלָה, וּמַמְתִּין אַפִלּוּ שְׁנֵי חֳדָשִׁים אוֹ שְׁלוֹשָׁה, וּבוֹעֵל לַיְלָה שְׁנִיָּה: וְהוּא, שֶׁלֹּא חָיָת הַמַּכָּה.
וְכֵן קְטַנָּה שֶׁנּוֹתְנִין לָהּ עַד שֶׁתִּחְיֶה הַמַּכָּה, אַפִלּוּ לֹא חָיָת שָׁנָה--הֲרֵי זֶה בּוֹעֵל כָּל הַשָּׁנָה, בֵּין בְּסֵרוּגִין בֵּין יוֹם אַחַר יוֹם.

קְטַנָּה שֶׁנִּשֵּׂאת וְנַעֲשָׂת נַעֲרָה תַּחַת בַּעְלָהּ, וַעֲדַיִן הַדָּם שׁוֹתֵת מֵחֲמַת הַמַּכָּה--כָּל בְּעִילוֹת שֶׁבָּעַל כִּשְׁהִיא קְטַנָּה, נֶחְשֶׁבֶת לוֹ כְּלַיְלָה אַחַת; וּמַשְׁלִימִין לוֹ אַרְבָּעָה יָמִים, בִּימֵי הַנַּעְרוּת.
וְאַפִלּוּ הָיוּ הַשְּׁלוֹשָׁה יָמִים שֶׁנּוֹתְנִין לָהּ בִּימֵי הַנַּעְרוּת בְּסֵרוּגִין, וּבָעַל בְּכָל שְׁנֵי חֳדָשִׁים לַיְלָה אַחַת--הֲרֵי זֶה מֻתָּר: וְהוּא, שֶׁלֹּא תִחְיֶה הַמַּכָּה.

כֵּיצַד יוֹדְעִין אִם חָיָת הַמַּכָּה אוֹ לֹא חָיָת: הָיְתָה רוֹאָה הַדָּם בְּעֵת שֶׁתַּעֲמֹד, וּכְשֶׁתֵּשֵׁב לֹא תִרְאֶה, וּבְעֵת שֶׁתֵּשֵׁב עַל הַקַּרְקָע תִּרְאֶה, וְאִם תֵּשֵׁב עַל כַּרִים וּכְסָתוֹת לֹא תִרְאֶה--עֲדַיִן לֹא חָיָת הַמַּכָּה.

פָּסַק הַדָּם וְלֹא רָאָת כְּלָל, בֵּין עוֹמֶדֶת בֵּין יוֹשֶׁבֶת עַל הַכֹּל--כְּבָר חָיְתָה הַמַּכָּה; וְכֵן אִם לֹא פָסַק כְּלָל, אֵלָא תִּרְאֶה הַדָּם אַפִלּוּ כִּשְׁהִיא יוֹשֶׁבֶת עַל הַכַּרִים וְהַכְּסָתוֹת--אֵין זֶה דַּם מַכָּה, אֵלָא דַּם נִדָּה.
הָיְתָה רוֹאָה בְּעֵת תַּשְׁמִישׁ, הֲרֵי זֶה מֵחֲמַת הַמַּכָּה; שִׁמְּשָׁה מִטָּתָהּ וְלֹא רָאָת דָּם, וְאַחַר כָּךְ רָאָת דָּם שֶׁלֹּא מֵחֲמַת תַּשְׁמִישׁ--הֲרֵי זֶה דַּם נִדָּה.

הַבּוֹעֵל בְּתוּלָה, וְלֹא יָצָא מִמֶּנָּה דָּם, וְחָזַר וּבְעָלָהּ, וְיָצָא דָּם--אַפִלּוּ הָיְתָה קְטַנָּה, הֲרֵי זֶה דַּם נִדָּה: שֶׁאִלּוּ הָיָה דַּם בְּתוּלִים, הָיָה בָּא בַּתְּחִלָּה.
הַבּוֹעֵל פְּחוּת מִבַּת שָׁלוֹשׁ שָׁנִים וְיָצָא דָּם, הֲרֵי זֶה דַּם בְּתוּלִים.

הִלְכּוֹת אִסּוּרֵי בִּיאָה פֵּרֶק ו 
דַּם הַנִּדָּה, וְדַם הַזָּבָה, וְדַם הַקֹּשִׁי, וְדַם הַיּוֹלֶדֶת, וְדַם טֹהַר שֶׁלַּיּוֹלֶדֶת--כֻּלּוֹ דָּם אֶחָד הוּא, וּמִן הַמָּקוֹר הוּא בָּא, וּמִמַּעְיָן אֶחָד הוּא.
וּבַזְּמַנִּים בִּלְבָד הוּא שֶׁיִּשְׁתַּנֶּה דִּינוֹ, וְתִהְיֶה רוֹאָה דָּם זוֹ טְהוֹרָה; וְזוֹ נִדָּה, וְזוֹ זָבָה.

כֵּיצַד: כְּשֶׁתִּרְאֶה הָאִשָּׁה דָּם תְּחִלָּה, אוֹ כְּשֶׁתִּרְאֶה בְּשָׁעַת וֶסְתָּהּ, וְהוּא הָעֵת שֶׁקָּבְעָה לְנִדָּתָהּ--הֲרֵי זוֹ נִדָּה כָּל שִׁבְעַת הַיָּמִים, בֵּין רָאָת כָּל שִׁבְעָה בֵּין שֶׁלֹּא רָאָת אֵלָא טִפָּה רִאשׁוֹנָה בִּלְבָד; רָאֲתָה דָּם בְּיוֹם הַשְּׁמִינִי--הֲרֵי זֶה דַּם זִיבָה, מִפְּנֵי שְׁהוּא בְּלֹא עֵת נִדָּתָהּ.

וְכֵן כָּל דָּם שֶׁתִּרְאֶה בְּתוֹךְ הַיָּמִים שֶׁבֵּין וֶסֶת נִדָּה וּוֶסֶת נִדָּה, הֲרֵי הוּא דַּם זִיבָה.
וַהֲלָכָה לְמֹשֶׁה מִסִּינַי, שְׁאֵין בֵּין זְמָן נִדָּה לִזְמָן נִדָּה אֵלָא אֶחָד עָשָׂר יוֹם בִּלְבָד.

כָּל שִׁבְעַת הַיָּמִים שֶׁנִּקְבְּעָה לָהּ וֶסֶת בִּתְחִלָּתָן--הֶן הַנִּקְרָאִין יְמֵי נִדָּתָהּ, בֵּין רָאָת בָּהֶן דָּם בֵּין לֹא רָאָת.
וּמִפְּנֵי מַה נִקְרָאִין יְמֵי נִדָּה, מִפְּנֵי שְׁהֶן רְאוּיִין לְנִדָּה; וְכָל דָּם שֶׁתִּרְאֶה בָּהֶם, דַּם נִדָּה יֵחָשֵׁב.
וְכָל אַחַד עָשָׂר יוֹם שֶׁאַחַר הַשִּׁבְעָה--הֶן הַנִּקְרָאִין יְמֵי זִיבָתָהּ, בֵּין רָאָת בָּהֶן דָּם בֵּין לֹא רָאָת.
וְלָמָּה נִקְרָאִין יְמֵי זִיבָה, מִפְּנֵי שְׁהֶן רְאוּיִין לְזִיבָה; וְכָל דָּם שֶׁתִּרְאֶה בָּהֶן, דַּם זִיבָה יֵחָשֵׁב.
וְהִזָּהֵר בִּשְׁנֵי שֵׁמוֹת אֵלּוּ, שְׁהֶן יְמֵי נִדָּתָהּ וִימֵי זִיבָתָהּ.

 כָּל יְמֵי הָאִשָּׁה מִיּוֹם שֶׁיִּקָּבַע לָהּ וֶסֶת עַד שֶׁתָּמוּת, אוֹ עַד שֶׁיֵּעָקֵר הַוֶּסֶת לְיוֹם אַחֵר--תִּסְפֹּר לְעוֹלָם שִׁבְעָה מִתְּחִלַּת יוֹם הַוֶּסֶת וְאַחֲרֵיהֶן אַחַד עָשָׂר, שִׁבְעָה וְאַחֲרֵיהֶן אַחַד עָשָׂר; וְתִזָּהֵר בַּמִּנְיָן, כְּדֵי שֶׁתֵּדַע בְּעֵת שֶׁתִּרְאֶה דָּם, אִם בִּימֵי נִדָּה רָאָת, אוֹ בִּימֵי זִיבָה: שֶׁכָּל יָמֶיהָ שֶׁלְּאִשָּׁה כָּךְ הֶן, שִׁבְעָה יְמֵי נִדָּה וְאַחַד עָשָׂר יְמֵי זִיבָה, אֵלָא אִם כֵּן הִפְסִיקָה הַלִּידָה, כְּמוֹ שֶׁיִּתְבָּאַר.

 אִשָּׁה שֶׁרָאָת דָּם בִּימֵי זִיבָתָהּ יוֹם אֶחָד בִּלְבָד, אוֹ שְׁנֵי יָמִים זֶה אַחַר זֶה--נִקְרֵאת זָבָה קְטַנָּה, וְנִקְרֵאת שׁוֹמֶרֶת יוֹם כְּנֶגֶד יוֹם.
וְאִם רָאָת שְׁלוֹשָׁה יָמִים זֶה אַחַר זֶה--הֲרֵי זוֹ זָבָה גְּמוּרָה, וְהִיא הַנִּקְרֵאת זָבָה גְּדוֹלָה, וְנִקְרֵאת זָבָה סְתָם: שֶׁנֶּאֱמָר "וְאִשָּׁה כִּי-יָזוּב זוֹב דָּמָהּ יָמִים רַבִּים" ; וּמֵעוּט "יָמִים" שְׁנַיִם, "רַבִּים" שְׁלוֹשָׁה.

 אֵין בֵּין זָבָה גְּדוֹלָה לְזָבָה קְטַנָּה, אֵלָא סְפִירַת שִׁבְעָה וַהֲבָאַת קָרְבָּן--שֶׁזָּבָה גְּדוֹלָה צְרִיכָה לִסְפֹּר שִׁבְעַת יְמֵי נְקִיִּים, וְזָבָה קְטַנָּה אֵינָהּ סוֹפֶרֶת אֵלָא יוֹם אֶחָד בִּלְבָד; וְזָבָה גְּדוֹלָה מֵבִיאָה קָרְבָּן, כְּשֶׁתִּטְהַר.
אֲבָל לְעִנְיַן טֻמְאָה וְאִסּוּר בִּיאָה, שְׁתֵּיהֶן שֹׁווֹת.

 כֵּיצַד: רָאָת דָּם בִּימֵי זִיבָתָהּ, בֵּין שֶׁרָאָת בִּתְחִלַּת הַלַּיְלָה בֵּין שֶׁרָאָת בְּסוֹף הַיּוֹם--הֲרֵי אוֹתוֹ הַיּוֹם כֻּלּוֹ טָמֵא, וּכְאִלּוּ לֹא פָסַק הַדָּם מֵעֵת שֶׁרָאָת עַד שֶׁשָּׁקְעָה הַחַמָּה; וּמְשַׁמֶּרֶת כָּל הַלַּיְלָה.
אִם לֹא רָאָת כְּלוּם בַּלַּיְלָה--מַשְׁכֶּמֶת לְמָחָר וְטוֹבֶלֶת אַחַר שֶׁתָּנֵץ הַחַמָּה, וּמְשַׁמֶּרֶת כָּל הַיּוֹם; אִם לֹא רָאָת כְּלוּם--הֲרֵי זֶה יוֹם אֶחָד טָהוֹר כְּנֶגֶד הַיּוֹם הַטָּמֵא, וַהֲרֵי הִיא מֻתֶּרֶת לְבַעְלָהּ לָעֶרֶב.

 רָאָת דָּם גַּם בַּשֵּׁנִי, בֵּין בְּיוֹמוֹ בֵּין בְּלֵילוֹ אַחַר שֶׁטָּבְלָה--הֲרֵי הַיּוֹם הַשֵּׁנִי טָמֵא, וּמְשַׁמֶּרֶת כָּל לֵיל שְׁלִישִׁי.
אִם לֹא רָאָת--מַשְׁכֶּמֶת לְמָחָר וְטוֹבֶלֶת אַחַר שֶׁתָּנֵץ הַחַמָּה, וּמְשַׁמֶּרֶת כָּל הַיּוֹם; אִם לֹא רָאָת כְּלוּם--הֲרֵי זֶה יוֹם אֶחָד טָהוֹר כְּנֶגֶד שְׁנֵי הַיָּמִים הַטְּמֵאִים, וּמֻתֶּרֶת לְבַעְלָהּ לָעֶרֶב.

 רָאָת דָּם גַּם בַּשְּׁלִישִׁי, בֵּין בְּיוֹמוֹ בֵּין בְּלֵילוֹ--הֲרֵי זוֹ זָבָה גְּדוֹלָה, וּצְרִיכָה לִסְפֹּר שִׁבְעַת יָמִים טְהוֹרִים בְּלֹא דָּם: שֶׁנֶּאֱמָר "וְסָפְרָה לָּהּ שִׁבְעַת יָמִים, וְאַחַר תִּטְהָר" .
וְטוֹבֶלֶת בַּיּוֹם הַשְּׁבִיעִי אַחַר הָנֵץ הַחַמָּה, וַהֲרֵי הִיא מֻתֶּרֶת לְבַעְלָהּ לָעֶרֶב.
וּבְיוֹם הַשְּׁמִינִי, מֵבִיאָה קָרְבָּנָהּ--שְׁתֵּי תּוֹרִים, אוֹ שְׁנֵי בְּנֵי יוֹנָה.

 זָבָה קְטַנָּה שֶׁטָּבְלָה בַּלַּיְלָה שֶׁלַּיּוֹם הַשָּׁמוּר, אוֹ זָבָה גְּדוֹלָה שֶׁטָּבְלָה בְּלֵיל שְׁבִיעִי--כְּאִלּוּ לֹא טָבְלָה, וַהֲרֵי הִיא כְּנִדָּה שֶׁטָּבְלָה בְּתוֹךְ שִׁבְעָה.

 הַבָּא עַל זָבָה גְּדוֹלָה בְּיוֹם שְׁבִיעִי שֶׁלַּסְּפִירָה אַחַר שֶׁטָּבְלָה, אוֹ עַל זָבָה קְטַנָּה בַּיּוֹם הַשָּׁמוּר אַחַר שֶׁטָּבְלָה--פָּטוּר מִן הַכָּרֵת: כֵּיוָן שֶׁטָּבְלָה בַּזְּמָן הָרָאוּי לִטְבִילָתָהּ, טְהוֹרָה.
וְאִשָּׁה זוֹ תַּרְבּוּת רָעָה, שֶׁהֲרֵי בְּעִילָתָהּ וּמַגָּעָהּ תְּלוּיִין.

 כֵּיצַד הֶן תְּלוּיִין: אִם נִשְׁלַם הַיּוֹם אַחַר הַטְּבִילָה, וְלֹא רָאָת דָּם--הֲרֵי כָּל שֶׁנָּגְעָה בּוֹ אַחַר טְבִילָתָהּ, טָהוֹר, וּבְעִילָתָהּ אַחַר הַטְּבִילָה, אֵין חַיָּבִין עָלֶיהָ כְּלוּם.
וְאִם רָאָת דָּם בְּיוֹם זֶה אַחַר שֶׁטָּבְלָה--נִמְצֵאת זָבָה לְמַפְרֵעַ, וְכָל שֶׁנָּגְעָה בּוֹ לְמַפְרֵעַ טָמֵא, וְהִיא וּבוֹעֲלָהּ חַיָּבִין בְּקָרְבָּן.
וּלְפִיכָּךְ הִיא אֲסוּרָה לְבַעְלָהּ עַד לָעֶרֶב, שֶׁלֹּא תָבִיא עַצְמָהּ לִידֵי סָפֵק.

 זָבָה שֶׁסָּפְרָה שֵׁשֶׁת יְמֵי נְקִיִּים, וּבַשְּׁבִיעִי רָאָת דָּם--אַפִלּוּ סָמוּךְ לִשְׁקִיעַת הַחַמָּה--סָתְרָה הַכֹּל, וְחוֹזֶרֶת לִמְנוֹת מֵאַחַר הַיּוֹם הַטָּמֵא שִׁבְעַת יְמֵי נְקִיִּים.
פָּלְטָה שִׁכְבַת זֶרַע בְּתוֹךְ יְמֵי הַסְּפִירָה--סוֹתֶרֶת יוֹם אֶחָד, מִפְּנֵי שְׁהִיא כְּזָב שֶׁרָאָה קֶרִי, שֶׁסּוֹתֵר יוֹם אֶחָד.

רָאָת דָּם בָּעֲשִׂירִי מִיְּמֵי זִיבָתָהּ, וּבָאַחַד עָשָׂר, וּבִשְׁנֵים עָשָׂר--אַף עַל פִּי שֶׁרָאָת בִּשְׁלוֹשָׁה יָמִים זֶה אַחַר זֶה--אֵינָהּ זָבָה גְּדוֹלָה, אֵלָא יָצַאת מִזִּיבוּת קְטַנָּה לְנִדָּה: שֶׁיּוֹם שְׁנֵים עָשָׂר, מִתְּחִלַּת יְמֵי נִדָּה; וְהָרוֹאָה בִּימֵי נִדָּתָהּ--אֵינָהּ זָבָה, כְּמוֹ שֶׁבֵּאַרְנוּ.

 וּמַה הוּא זֶה שֶׁכָּתוּב בַּתּוֹרָה "אוֹ כִי-תָזוּב, עַל-נִדָּתָהּ" --שְׁאִם רָאָת שְׁלוֹשָׁה יָמִים סָמוּךְ לְנִדָּתָהּ, הֲרֵי זוֹ זָבָה: כְּגוֹן שֶׁרָאָת בַּשְּׁמִינִי לְנִדָּתָהּ וּבַתְּשִׁיעִי וּבָעֲשִׂירִי, שְׁהֶן רִאשׁוֹן וְשֵׁנִי וּשְׁלִישִׁי מֵהָאַחַד עָשָׂר יוֹם שְׁהֶן יְמֵי זִיבָתָהּ.

רָאָת דָּם בָּאַחַד עָשָׂר מִיְּמֵי זִיבָתָהּ, וְטָבְלָה לָעֶרֶב שְׁהוּא לֵיל שְׁנֵים עָשָׂר, וְשִׁמְּשָׁה מִטָּתָהּ--אַף עַל פִּי שְׁהִיא טְמֵאָה וּבוֹעֲלָהּ טָמֵא, וְעוֹשִׂין מִשְׁכָּב וּמוֹשָׁב--אֵינָם חַיָּבִים כָּרֵת: מִפְּנֵי שְׁאֵין יוֹם שְׁנֵים עָשָׂר מִצְטָרֵף לְיוֹם אַחַד עָשָׂר לַעֲשׂוֹתָהּ זָבָה, הוֹעִילָה לָהּ טְבִילַת לֵיל זֶה לְהַצִּילָהּ מִן הַקָּרְבָּן.

טָבְלָה בְּיוֹם שְׁנֵים עָשָׂר אַחַר שֶׁתָּנֵץ הַחַמָּה--הֲרֵי זוֹ אֲסוּרָה לְבַעְלָהּ עַד לָעֶרֶב, כְּדִין כָּל זָבָה קְטַנָּה; וְאִם עָבַר וּבְעָלָהּ, שְׁנֵיהֶן פְּטוּרִין מִכְּלוּם: וְאַפִלּוּ רָאָת דָּם אַחַר שֶׁבָּא עָלֶיהָ בְּיוֹם שְׁנֵים עָשָׂר, אֵין בְּכָּךְ כְּלוּם, שֶׁזֶּה דַּם נִדָּה הוּא, וְאֵינוּ מִצְטָרֵף לַיּוֹם שֶׁלְּפָנָיו.

רָאָת דָּם בְּסוֹף שְׁבִיעִי לְנִדָּתָהּ בֵּין הַשְּׁמָשׁוֹת, וְרָאָת בַּתְּשִׁיעִי וַעֲשִׂירִי--הֲרֵי זוֹ סְפֵק זָבָה: שֶׁמֶּא רְאִיָּה רִאשׁוֹנָה בְּלֵיל שְׁמִינִי הָיְתָה, וְנִמְצֵאת שֶׁרָאָת שְׁלוֹשָׁה יָמִים זֶה אַחַר זֶה מִתְּחִלַּת יְמֵי זִיבָתָהּ.

וְכֵן אִם רָאָת דָּם בַּתְּשִׁיעִי וַעֲשִׂירִי מִיְּמֵי זִיבָתָהּ, וְרָאָת בְּסוֹף יוֹם אַחַד עָשָׂר בֵּין הַשְּׁמָשׁוֹת--הֲרֵי זוֹ סְפֵק זָבָה: שֶׁמֶּא רְאִיָּה אַחֲרוֹנָה בְּיוֹם אַחַד עָשָׂר הָיְתָה, וַהֲרֵי רָאָת שְׁלוֹשָׁה יָמִים זֶה אַחַר זֶה בִּימֵי זִיבָתָהּ.

 נִדָּה שֶׁבָּדְקָה עַצְמָהּ בְּתוֹךְ יְמֵי נִדָּתָהּ, וּמָצְאָה שֶׁפָּסַק הַדָּם, וְאַפִלּוּ פָּסַק בַּשֵּׁנִי לְנִדָּתָהּ, וְשָׁגְגָה אוֹ הֵזִידָה וְלֹא בָדְקָה עַד לְאַחַר נִדָּתָהּ בְּיַמִּים רַבִּים, וּכְשֶׁבָּדְקָה מָצְאָה טָמֵא--אֵין אוֹמְרִים שֶׁמֶּא כָּל אוֹתָן הַיָּמִים הָיְתָה טְמֵאָה, אֵלָא כָּל אוֹתָן הַיָּמִים שֶׁלֹּא בָדְקָה בְּחֶזְקַת טַהְרָה.

בָּדְקָה עַצְמָהּ וּמָצְאָה טָמֵא, אַפִלּוּ בָּדְקָה בַּשְּׁבִיעִי לְנִדָּתָהּ, וּבֵין הַשְּׁמָשׁוֹת לֹא בָדְקָה עַצְמָהּ, כְּדֵי לִפְרֹשׁ מִטֻּמְאַת נִדָּה, אֵלָא הִמְתִּינָה יָמִים, וְאַחַר כָּךְ בָּדְקָה וּמָצְאָה טָהוֹר--הֲרֵי זוֹ סְפֵק זָבָה; וְאִם מָצְאָה טָמֵא, הֲרֵי זוֹ זָבָה וַדָּאִית--שֶׁכֵּיוָן שֶׁבַּתְּחִלָּה מָצְאָה טָמֵא וּבַסּוֹף טָמֵא, הֲרֵי זוֹ בְּחֶזְקַת שֶׁלֹּא פָסַק הַדָּם.
וְיוֹם רִאשׁוֹן שֶׁלַּנִּדָּה--אַף עַל פִּי שֶׁמָּצְאָה בּוֹ טָהוֹר--הֲרֵי זֶה כְּמוֹ שֶׁמָּצְאָה טָמֵא, שֶׁיּוֹם רִאשׁוֹן כֻּלּוֹ הֻחְזַק הַמַּעְיָן פָּתוּחַ.

 זָבָה שֶׁבָּדְקָה עַצְמָהּ בָּרִאשׁוֹן מִיְּמֵי הַסְּפִירָה וּמָצְאָה טָהוֹר, וְלֹא בָדְקָה עַד יוֹם שְׁבִיעִי וּמָצְאָה טָהוֹר--הֲרֵי זוֹ בְּחֶזְקַת טַהְרָה, וּכְאִלּוּ בָּדְקָה כָּל שִׁבְעָה וּמָצְאָה טָהוֹר.
וְכֵן אִם בָּדְקָה בְּיוֹם רִאשׁוֹן מִיְּמֵי הַסְּפִירָה וּמָצְאָה טָהוֹר, וּבְיוֹם הַשְּׁמִינִי וּמָצְאָה טָהוֹר--הֲרֵי זוֹ בְּחֶזְקַת טַהְרָה.

בָּדְקָה בְּיוֹם שְׁלִישִׁי לְזִיבָתָהּ, וּמָצְאָה שֶׁפָּסַק הַדָּם, וְלֹא בָדְקָה בְּיוֹם רִאשׁוֹן מִיְּמֵי הַסְּפִירָה, וּבַשְּׁבִיעִי בָּדְקָה וּמָצְאָה טָהוֹר--הֲרֵי זוֹ בְּחֶזְקַת טַהְרָה.
וְהוּא הַדִּין לַזָּב בְּכָל אֵלּוּ הַבְּדִיקוֹת שְׁהוּא טָהוֹר, וְעָלוּ לוֹ יְמֵי הַסְּפִירָה.

 כָּל אִשָּׁה שְׁהִיא סְפֵק נִדָּה סְפֵק זָבָה--צְרִיכָה לֵישֵׁב שִׁבְעַת יְמֵי נְקִיִּים מִסָּפֵק, וְטוֹבֶלֶת בְּלֵיל שְׁמִינִי, וְאַחַר כָּךְ תִּהְיֶה מֻתֶּרֶת לְבַעְלָהּ; וּמְבִיאָה קָרְבַּן זָבָה, וְאֵינוּ נֶאֱכָל כְּמוֹ שֶׁיִּתְבָּאַר בִּמְקוֹמוֹ.

הִלְכּוֹת אִסּוּרֵי בִּיאָה פֵּרֶק ז 
מְעֻבֶּרֶת שֶׁהִתְּחִלָּה לְהִצְטָעַר, וַאֲחָזוּהָ חֶבְלֵי לִידָה, וְהִתְחִיל הַדָּם לָצֵאת קֹדֶם שֶׁתֵּלֵד--אוֹתוֹ הַדָּם, הוּא הַנִּקְרָא דַּם הַקֹּשִׁי.
הֵיאַךְ דִּינוֹ: אִם בָּא בִּימֵי נִדָּתָהּ, הֲרֵי זֶה דַּם נִדָּה; וַהֲרֵי זוֹ טְמֵאָה נִדָּה.
וְאִם בָּא בִּימֵי זִיבָתָהּ, הֲרֵי זוֹ טְהוֹרָה, שֶׁנֶּאֱמָר בַּזָּבָה, "דָּם יִהְיֶה זֹבָהּ בִּבְשָׂרָהּ" --מִפִּי הַשְּׁמוּעָה לָמְדוּ, זוֹבָהּ מֵחֲמַת עַצְמָהּ, וְלֹא מֵחֲמַת וֶלֶד: וּבִלְבָד, שֶׁתֵּלֵד וֶלֶד חַי; אֲבָל אִם הִפִּילָה, אֵין קֹשִׁי לַנְּפָלִים.

וְאַפִלּוּ הָיָה הַדָּם שׁוֹתֵת וְיוֹרֵד עִם הַחֲבָלִים וְהַצַּעַר, אַרְבָּעָה עָשָׂר יוֹם קֹדֶם שֶׁתֵּלֵד--הֲרֵי זֶה דַּם קֹשִׁי, וְטָהוֹר; אֲבָל אִם הִתְחִיל הַדָּם קֹדֶם הַלִּידָה בַּחֲמִשָּׁה עָשָׂר יוֹם אוֹ יָתֵר--הֲרֵי זֶה דַּם זִיבָה, וַהֲרֵי הִיא יוֹלֶדֶת בְּזוֹב.

 בַּמֶּה דְּבָרִים אֲמוּרִים, בְּשֶׁלֹּא פָסְקוּ הַצִּירִים וְהַחֲבָלִים וְהַצַּעַר, אֵלָא מִתְקַשָּׁה וְהוֹלֶכֶת עַד שֶׁיָּלְדָה.
אֲבָל אִם רָאָת דָּם שְׁלוֹשָׁה יָמִים אוֹ יָתֵר בִּימֵי זִיבָתָהּ בְּצַעַר וַחֲבָלִים, וּפָסַק הַצַּעַר וְרָוַח לָהּ מִן הַחֲבָלִים אַחַר הַשְּׁלוֹשָׁה יָמִים, וְעָמְדָה בְּנַחַת אַרְבַּע וְעֶשְׂרִים שָׁעוֹת אוֹ יָתֵר--אַף עַל פִּי שֶׁלֹּא פָסַק הַדָּם, וְאַף עַל פִּי שֶׁחָזַר הַצַּעַר וְהַחֲבָלִים אַחַר אַרְבַּע וְעֶשְׂרִים שָׁעוֹת--הֲרֵי זוֹ זָבָה: שֶׁאִלּוּ הָיָה הַדָּם מֵחֲמַת הַוֶּלֶד, לֹא פָסַק הַצַּעַר וְלֹא הַחֲבָלִים; וְאִם יָלְדָה אַחֲרֵי כֵן, הֲרֵי זוֹ יוֹלֶדֶת בְּזוֹב.

 רָאָת דָּם יוֹם אֶחָד בְּלֹא צַעַר וּשְׁנַיִם בְּקֹשִׁי, וְיָלְדָה, אוֹ שְׁנַיִם בְּלֹא צַעַר וְיוֹם בְּקֹשִׁי, וְיָלְדָה, אוֹ יוֹם בְּקֹשִׁי וְיוֹם בְּלֹא צַעַר וְיוֹם בְּקֹשִׁי, וְיָלְדָה--אֵינָהּ יוֹלֶדֶת בְּזוֹב; אֲבָל אִם רָאָת יוֹם אֶחָד בְּקֹשִׁי וּשְׁנַיִם בְּלֹא צַעַר, וְיָלְדָה, אוֹ שְׁנַיִם בְּקֹשִׁי וְאֶחָד בְּלֹא צַעַר, וְיָלְדָה, אוֹ יוֹם בְּלֹא צַעַר וְיוֹם בְּקֹשִׁי וְיוֹם בְּלֹא צַעַר, וְיָלְדָה--הֲרֵי זוֹ יוֹלֶדֶת בְּזוֹב.
זֶה הַכְּלָל: קֹשִׁי הַסָּמוּךְ לְלִידָה, אֵין זוֹ יוֹלֶדֶת בְּזוֹב; שֹׁפִי הַסָּמוּךְ לְלִידָתָהּ, הֲרֵי זוֹ יוֹלֶדֶת בְּזוֹב.

 חָל שְׁלִישִׁי לִרְאִיָּתָהּ לִהְיוֹת בְּיוֹם הַלִּידָה--אַפִלּוּ כָּל הַיּוֹם כֻּלּוֹ בְּשֹׁפִי--אֵין זוֹ יוֹלֶדֶת בְּזוֹב, שֶׁהֲרֵי יוֹם הַלִּידָה סָמוּךְ לַקֹּשִׁי; רָאָת שְׁנֵי יָמִים, וּבַשְּׁלִישִׁי הִפִּילָה, וְאֵין יָדוּעַ מַה הִפִּילָה--הֲרֵי זוֹ סְפֵק זָבָה, וּסְפֵק יוֹלֶדֶת.

 כֵּיצַד דִּין יוֹלֶדֶת בְּזוֹב: צְרִיכָה לֵישֵׁב שִׁבְעַת יְמֵי נְקִיִּים, וְטוֹבֶלֶת לָעֶרֶב, וְאַחַר כָּךְ תִּהְיֶה מֻתֶּרֶת לְבַעְלָהּ, וְאַחַר כָּךְ יִהְיֶה לָהּ דַּם טֹהַר; וּמְבִיאָה קָרְבַּן זָבָה, וְקָרְבַּן יוֹלֶדֶת.

לְפִיכָּךְ אִם יָלְדָה זָכָר--אַפִלּוּ פָּסַק הַדָּם בְּיוֹם הַלִּידָה--סוֹפֶרֶת שִׁבְעַת יְמֵי נְקִיִּים, וְטוֹבֶלֶת.
וְאִם יָלְדָה נְקֵבָה, וְסָפְרָה שִׁבְעַת יְמֵי נְקִיִּים, וְשָׁלְמוּ עִם אַרְבָּעָה עָשָׂר שֶׁלְּלִידָה, אוֹ לְאַחֲרֵיהֶן--הֲרֵי זוֹ טוֹבֶלֶת, וּמֻתֶּרֶת לְבַעְלָהּ; וְאִם שָׁלְמוּ יְמֵי הַסְּפִירָה בְּתוֹךְ אַרְבָּעָה עָשָׂר--הֲרֵי זוֹ אֲסוּרָה לְבַעְלָהּ, עַד לֵיל חֲמִשָּׁה עָשָׂר.

 כֵּיצַד: הֲרֵי שֶׁרָאָת דָּם שְׁלוֹשָׁה יָמִים, וְסָפְרָה שִׁבְעַת יְמֵי נְקִיִּים--הֲרֵי עֲשָׂרָה, וַעֲדַיִן הִיא אֲסוּרָה עַד לֵיל חֲמִשָּׁה עָשָׂר: שֶׁכָּל אַרְבָּעָה עָשָׂר, הִיא כַּנִּדָּה.
וְלָמָּה אֵין מַצְרִיכִין אֶת הַיּוֹלֶדֶת בְּזוֹב לִסְפִירַת שִׁבְעָה, אַחַר שִׁבְעָה שֶׁלַּזָּכָר וְאַחַר אַרְבָּעָה עָשָׂר שֶׁלַּנְּקֵבָה--מִפְּנֵי שֶׁיְּמֵי לִידָתָהּ וִימֵי נִדָּתָהּ שְׁאֵינָהּ רוֹאָה בָּהֶן, עוֹלִין לָהּ לִסְפִירַת שִׁבְעָה כְּמוֹ שֶׁיִּתְבָּאַר.

 יוֹלֶדֶת בְּזוֹב שֶׁלֹּא פָסַק דָּמָהּ--אֵין לָהּ דַּם טֹהַר, אֵלָא כָּל דָּם שֶׁתִּרְאֶה כְּדַם זִיבָה הוּא; אֲבָל אִם סָפְרָה שִׁבְעַת יְמֵי נְקִיִּים, וְשָׁלְמוּ אַרְבָּעָה עָשָׂר שֶׁלַּנְּקֵבָה, וְטָבְלָה, וְאַחַר כָּךְ רָאָת דָּם בְּתוֹךְ אַרְבָּעִים שֶׁלַּזָּכָר וּשְׁמוֹנִים שֶׁלַּנְּקֵבָה--הֲרֵי זֶה דַּם טֹהַר.

 סָפְרָה שִׁבְעַת יְמֵי נְקִיִּים, וְלֹא טָבְלָה, וְאַחַר כָּךְ רָאָת דָּם--הֲרֵי זוֹ טוֹבֶלֶת, וּמֻתֶּרֶת לְבַעְלָהּ מִיָּד: שֶׁכָּל יְמֵי טֹהַר, אֵינָן רְאוּיוֹת לֹא לְנִדָּה וְלֹא לְזִיבָה.
אֲבָל עַצְמוֹ שֶׁלַּדָּם--טָמֵא וּמְטַמֵּא כְּדִין דַּם הַנִּדָּה, עַד שֶׁתִּטְבֹּל.

 הַיּוֹלֶדֶת נְקֵבָה, וּלְאַחַר אַרְבָּעָה עָשָׂר שֶׁלָּהּ נִתְעַבְּרָה, וְהִתְחִיל דַּם הַקֹּשִׁי לָבוֹא לָהּ בְּתוֹךְ שְׁמוֹנִים--הֲרֵי הוּא דַּם טֹהַר, אַף עַל פִּי שְׁאֵין קֹשִׁי לַנְּפָלִים: שֶׁכָּל דָּמִים שֶׁתִּרְאֶה בְּתוֹךְ יְמֵי טֹהַר, טָהוֹר הוּא עַד שֶׁתַּפִּיל הַוֶּלֶד.
וּמִשֶּׁתַּפִּיל, תִּהְיֶה טְמֵאָה לִידָה--אִם הִפִּילָה זָכָר, טֻמְאַת זָכָר, וְאִם הִפִּילָה נְקֵבָה, טֻמְאַת נְקֵבָה.
וּמוֹנָה יְמֵי טֻמְאָה וִימֵי מְלֹאת, מִוֶּלֶד שֵׁנִי: אַפִלּוּ הָיוּ תְאוֹמִים וְהִפִּילָה הַיּוֹם אֶחָד, וְהִפִּילָה הָאַחֵר אַחַר כַּמָּה יָמִים--מוֹנָה לַשֵּׁנִי יְמֵי טֻמְאָה, וִימֵי מְלֹאת.

 זָבָה שֶׁפָּסַק זוֹבָהּ, וְהִתְּחִלָּה לִמְנוֹת שִׁבְעַת יְמֵי נְקִיִּים, וּבָא לָהּ דַּם קֹשִׁי בְּתוֹךְ יְמֵי נְקִיִּים--אֵינוּ סוֹתֵר, וִימֵי הַקֹּשִׁי עוֹלִים לָהּ לְמִנְיַן שִׁבְעָה; וְכֵן אִם יָלְדָה בְּשִׁבְעַת יְמֵי נְקִיִּים--אֵין הַלִּידָה סוֹתֶרֶת, וִימֵי הַלִּידָה עוֹלִין לָהּ לְמִנְיַן שִׁבְעָה, וְאַף עַל פִּי שְׁהִיא טְמֵאָה בָּהֶן: שֶׁנֶּאֱמָר "וְאִם-טָהֲרָה, מִזּוֹבָהּ" --כֵּיוָן שֶׁטָּהֲרָה "מִזּוֹבָהּ", אַף עַל פִּי שְׁהִיא טְמֵאָה טֻמְאָה אַחֶרֶת, כְּגוֹן טֻמְאַת לִידָה, אוֹ טֻמְאַת נִדָּה, אוֹ טֻמְאַת צָרַעַת--הֲרֵי זוֹ סוֹפֶרֶת בָּהֶן; וְאֵין טֻמְאוֹת אֵלּוּ וְכַיּוֹצֶא בָּהֶן, סוֹתְרִין הַסְּפִירָה.

 יְמֵי לִידָתָהּ, וִימֵי נִדָּתָהּ--אִם לֹא רָאָת בָּהֶן דָּם--הֲרֵי אֵלּוּ עוֹלִין לָהּ לִסְפִירַת שִׁבְעַת יְמֵי נְקִיִּים; וְאִם רָאָת בָּהֶן דָּם--אֵין עוֹלִין לָהּ יְמֵי הָרְאִיָּה, וְלֹא סוֹתְרִין כָּל הַיָּמִים, אֵלָא מַשְׁלֶמֶת עַל הַיָּמִים שֶׁסָּפְרָה, כְּשֶׁיִּפְסֹק הַדָּם: שְׁאֵין סוֹתֵר הַכֹּל אֵלָא רְאִיָּה שֶׁלְּזוֹב, אֲבָל אֵלּוּ סוֹתְרִין יוֹמָן בִּלְבָד.

 מֵאַחַר שֶׁתָּבִין כָּל הָעִיקָרִים הָאֵלֶּה שֶׁבֵּאַרְנוּ, יִתְבָּאַר לָךְ מַה שֶׁאָמְרוּ חֲכָמִים, שֶׁאִפְשָׁר שֶׁתִּרְאֶה הָאִשָּׁה דָּם מִן הַמָּקוֹר יוֹם אַחַר יוֹם מֵאָה וְאַרְבָּעָה עָשָׂר יוֹם, וְלֹא תִהְיֶה זָבָה.
כֵּיצַד: שְׁנַיִם לִפְנֵי נִדָּתָהּ, וְשִׁבְעָה יְמֵי נִדָּתָהּ, וּשְׁנַיִם לְאַחַר יְמֵי נִדָּתָהּ, וְאַרְבָּעָה עָשָׂר קֹשִׁי, וּשְׁמוֹנִים שֶׁלַּנְּקֵבָה, וְשִׁבְעָה נִדָּה, וּשְׁנַיִם אַחַר יְמֵי הַנִּדָּה.

הַא לָמַדְתָּ, שֶׁכָּל דָּם שֶׁתִּרְאֶה הָאִשָּׁה אַחַר מְלֹאת תְּחִלָּה--הוּא תְּחִלַּת נִדָּתָהּ, וְאֵין מַשְׁגִּיחִין עַל וְסָתוֹת שֶׁמִּקֹּדֶם; לְפִיכָּךְ הָרוֹאָה דָּם בְּסוֹף יְמֵי מְלֹאת בֵּין הַשְּׁמָשׁוֹת, הֲרֵי זוֹ סְפֵק נִדָּה, שֶׁמֶּא בַּלַּיְלָה רָאָת הַדָּם, שְׁהוּא תְּחִלַּת יְמֵי נִדָּתָהּ.

 כְּבָר בֵּאַרְנוּ שֶׁהַנִּדָּה שֶׁרָאָת דָּם כָּל שִׁבְעָה--מֻתֶּרֶת לְשַׁמַּשׁ בְּלֵיל שְׁמִינִי, אַחַר שֶׁתִּטְבֹּל; וְזָבָה קְטַנָּה--מְשַׁמֶּרֶת יוֹם אֶחָד טָהוֹר, וְטוֹבֶלֶת, וּמֻתֶּרֶת לְשַׁמַּשׁ לָעֶרֶב; וְזָבָה גְּדוֹלָה--סוֹפֶרֶת שִׁבְעַת יְמֵי נְקִיִּים, וְטוֹבֶלֶת, וּמֻתֶּרֶת לְשַׁמַּשׁ בְּלֵיל שְׁמִינִי.
וְאֵין בֵּין זְמָן נִדָּה לְנִדָּה, אֵלָא אַחַד עָשָׂר יוֹם בִּלְבָד; וּבְאוֹתָן הָאַחַד עָשָׂר, תְּהִי זָבָה קְטַנָּה אוֹ גְּדוֹלָה.
וּמֵאַחַר שֶׁתִּהְיֶה זוֹכֵר כָּל אֵלּוּ הָעִיקָרִים, יִתְבָּאַר לָךְ זֶה שֶׁאָמְרוּ חֲכָמִים.

הָאִשָּׁה שֶׁהֻחְזְקָה כָּל יָמֶיהָ, יוֹם תִּרְאֶה דָּם, וְיוֹם לֹא תִרְאֶה דָּם--בַּתְּחִלָּה מְשַׁמֶּשֶׁת בְּלֵיל שְׁמִינִי, וּבְיוֹם שְׁמִינִי שְׁהוּא יוֹם אֶחָד אַחַר יְמֵי נִדָּתָהּ; וּמְשַׁמֶּשֶׁת בְּכָל שְׁמוֹנָה עָשָׂר יוֹם, אַרְבַּע לֵילוֹת בִּלְבָד, וְאֵינָהּ יְכוּלָה לְשַׁמַּשׁ בַּיָּמִים, שֶׁהַיּוֹם הַטָּהוֹר הוּא שָׁמוּר לְיוֹם הַטָּמֵא.
לְפִיכָּךְ אִם הָיְתָה רוֹאָה הַדָּם בְּכָל יוֹם טָמֵא, מִתְּחִלַּת הַלַּיְלָה--אֵינָהּ מְשַׁמֶּשֶׁת אֵלָא בַּשְּׁמִינִי בִּלְבָד, שְׁהוּא יוֹם אֶחָד אַחַר נִדָּתָהּ.

 הָיְתָה רוֹאָה שְׁנֵי יָמִים טְמֵאִין, וּשְׁנֵי יָמִים טְהוֹרִין--מְשַׁמֶּשֶׁת בַּשְּׁמִינִי, וּבַשְּׁנֵים עָשָׂר, וְשִׁשָּׁה עָשָׂר, וְיוֹם עֶשְׂרִים.

 הָיְתָה רוֹאָה שְׁלוֹשָׁה יָמִים טְמֵאִין, וּשְׁלוֹשָׁה יָמִים טְהוֹרִין--מְשַׁמֶּשֶׁת שְׁנֵי יָמִים מֵהַשְּׁלוֹשָׁה הַטְּהוֹרִין שֶׁאַחַר יְמֵי נִדָּתָהּ, שֶׁהָאֶחָד מֵהֶן שָׁמוּר לַשְּׁנַיִם הַטְּמֵאִין הַסְּמוּכִין לְנִדָּתָהּ; וְשׁוּב אֵינָהּ מְשַׁמֶּשֶׁת לְעוֹלָם--שֶׁהֲרֵי הֻחְזְקָה זָבָה גְּדוֹלָה, וְאֵין לָהּ שִׁבְעַת יְמֵי נְקִיִּים.

 הָיְתָה רוֹאָה אַרְבָּעָה יָמִים טְמֵאִין, וְאַרְבָּעָה טְהוֹרִין--מְשַׁמֶּשֶׁת יוֹם אֶחָד שֶׁאַחַר נִדָּתָהּ, וְשׁוּב אֵינָהּ מְשַׁמֶּשֶׁת לְעוֹלָם.

 הָיְתָה רוֹאָה חֲמִשָּׁה יָמִים טְמֵאִין, וַחֲמִשָּׁה טְהוֹרִין--מְשַׁמֶּשֶׁת הַשְּׁלוֹשָׁה הַסְּמוּכִים לְנִדָּתָהּ, וְשׁוּב אֵינָהּ מְשַׁמֶּשֶׁת לְעוֹלָם.

 הָיְתָה רוֹאָה שִׁשָּׁה יָמִים טְמֵאִין, וְשִׁשָּׁה יָמִים טְהוֹרִין--מְשַׁמֶּשֶׁת בַּחֲמִשָּׁה יָמִים הַסְּמוּכִים לְנִדָּתָהּ תְּחִלָּה, וְשׁוּב אֵינָהּ מְשַׁמֶּשֶׁת לְעוֹלָם.

 הָיְתָה רוֹאָה שִׁבְעָה יָמִים טְמֵאִין, וְשִׁבְעָה טְהוֹרִין--מְשַׁמֶּשֶׁת הַשָּׁבוּעַ הָרִאשׁוֹן הַטָּהוֹר הַסָּמוּךְ לְנִדָּתָהּ, וְיָבוֹא אַחֲרָיו שָׁבוּעַ טָמֵא, תִּקָּבַע בּוֹ זָבָה, וְהַשָּׁבוּעַ הַטָּהוֹר שֶׁיָּבוֹא אַחֲרָיו לַסְּפִירָה, וַאֲסוּרָה לְשַׁמַּשׁ בּוֹ; וְנִמְצֵאת שֶׁלֹּא שִׁמְּשָׁה מִטָּתָהּ בְּאַרְבָּעָה שָׁבוּעוֹת, אֵלָא שָׁבוּעַ אֶחָד.
וְכֵן כָּל יָמֶיהָ, מְשַׁמֶּשֶׁת שְׁמוֹנָה עָשָׂר יוֹם בְּכָל שְׁמוֹנָה עָשָׂר שָׁבוּעוֹת.

כֵּיצַד: שָׁבוּעַ חֲמִישִׁי, הֲרֵי הִיא זָבָה; שָׁבוּעַ שִׁשִּׁי, שְׁהִיא בּוֹ טְהוֹרָה לַסְּפִירָה; שָׁבוּעַ שְׁבִיעִי, זָבָה; שָׁבוּעַ שְׁמִינִי, לַסְּפִירָה; שָׁבוּעַ תְּשִׁיעִי, שְׁהִיא רוֹאָה בּוֹ, חֲמִשָּׁה יָמִים מִמֶּנּוּ מִיְּמֵי נִדָּה, וּשְׁנַיִם מִתְּחִלַּת יְמֵי זִיבָה; מְשַׁמֶּרֶת יוֹם אֶחָד מִן הַשָּׁבוּעַ הָעֲשִׂירִי הַטָּהוֹר, וּמְשַׁמֶּשֶׁת שִׁשָּׁה; שָׁבוּעַ אַחַד עָשָׂר, שְׁהִיא רוֹאָה בּוֹ, שְׁנַיִם מִסּוֹף יְמֵי זוֹבָהּ, וַחֲמִשָּׁה מִתְּחִלַּת יְמֵי נִדָּה; וּמְשַׁמֶּשֶׁת חֲמִשָּׁה יָמִים מִשָּׁבוּעַ שְׁנֵים עָשָׂר הַטָּהוֹר.

שָׁבוּעַ שְׁלוֹשָׁה עָשָׂר, זָבָה; וְשָׁבוּעַ אַרְבָּעָה עָשָׂר, לַסְּפִירָה; וְכֵן שָׁבוּעַ חֲמִשָּׁה עָשָׂר, זָבָה; וְשָׁבוּעַ שִׁשָּׁה עָשָׂר, לַסְּפִירָה; וְשָׁבוּעַ שִׁבְעָה עָשָׂר, זָבָה; וְשָׁבוּעַ שְׁמוֹנָה עָשָׂר, לַסְּפִירָה.
וְסוֹפֶרֶת עַל דֶּרֶךְ זוֹ לְעוֹלָם.

נִמְצֵאתָ אוֹמֵר, שֶׁבְּכָל שְׁמוֹנָה עָשָׂר שָׁבוּעוֹת, מְשַׁמֶּשֶׁת שְׁמוֹנָה עָשָׂר יוֹם; וְאִלּוּ לֹא אֵרַע לָהּ חֹלִי זֶה, וְהָיְתָה שָׁבוּעַ נִדָּה וְאַחַד עָשָׂר יוֹם טְהוֹרָה--הָיְתָה מְשַׁמֶּשֶׁת בְּכָל הַשְּׁמוֹנָה עָשָׂר שָׁבוּעוֹת, אַחַד עָשָׂר שָׁבוּעוֹת, שְׁהֶן שִׁבְעָה וְשִׁבְעִים יוֹם.
וּבִזְמָן שְׁהִיא רוֹאָה שָׁבוּעַ טָמֵא, וְשָׁבוּעַ טָהוֹר--מְשַׁמֶּשֶׁת שְׁמוֹנָה עָשָׂר יוֹם, שְׁהֶם כְּמוֹ רְבִיעַ הַיָּמִים; וְזֶה הוּא שֶׁאָמְרוּ חֲכָמִים, מְשַׁמֶּשֶׁת רְבִיעַ יָמֶיהָ.

 הָיְתָה רוֹאָה שְׁמוֹנָה יָמִים טָמֵא, וּשְׁמוֹנָה יָמִים טָהוֹר--הֲרֵי זוֹ מְשַׁמֶּשֶׁת חֲמִשָּׁה עָשָׂר יוֹם, מִתּוֹךְ אַרְבָּעִים וּשְׁמוֹנָה יוֹם.
כֵּיצַד: שְׁמוֹנָה טָמֵא שֶׁבַּתְּחִלָּה, שִׁבְעָה מֵהֶן יְמֵי נִדָּתָהּ, וְיוֹם אֶחָד זִיבוּת סָמוּךְ לְנִדָּתָהּ; מְשַׁמֶּרֶת לוֹ יוֹם אֶחָד מִן הַשְּׁמוֹנָה הַטְּהוֹרִין, וּמְשַׁמֶּשֶׁת שִׁבְעָה; וְאַחַר כָּךְ יָבוֹאוּ לָהּ שְׁמוֹנָה טְמֵאִין, מֵהֶן שְׁנַיִם תַּשְׁלוּם יְמֵי זִיבָתָהּ, וְשִׁשָּׁה מִיְּמֵי נִדָּתָהּ; וְיָבוֹאוּ שְׁמוֹנָה טְהוֹרִין, יוֹם אֶחָד מֵהֶן תַּשְׁלוּם יְמֵי נִדָּתָהּ, וּמְשַׁמֶּשֶׁת שִׁבְעָה שְׁנִיּוֹת; וְאַחַר כָּךְ יָבוֹאוּ לָהּ שְׁמוֹנָה טְמֵאִים, מֵהֶן אַרְבָּעָה תַּשְׁלוּם יְמֵי זִיבָתָהּ, וְאַרְבָּעָה מִיְּמֵי נִדָּתָהּ, נִמְצֵאת זָבָה גְּדוֹלָה, וּצְרִיכָה סְפִירַת שִׁבְעָה; יָבוֹאוּ לָהּ שְׁמוֹנָה טְהוֹרִים, סוֹפֶרֶת מֵהֶן שִׁבְעָה, וּמְשַׁמֶּשֶׁת יוֹם אֶחָד.
נִמְצֵאת מְשַׁמֶּשֶׁת חֲמִשָּׁה עָשָׂר יוֹם, בְּכָל אַרְבָּעִים וּשְׁמוֹנָה.

 הָיְתָה רוֹאָה תִּשְׁעָה יָמִים טָמֵא, וְתִשְׁעָה יָמִים טָהוֹר--מְשַׁמֶּשֶׁת שְׁמוֹנָה יָמִים, בְּכָל שְׁמוֹנָה עָשָׂר יוֹם לְעוֹלָם.
כֵּיצַד: תִּשְׁעָה הַטְּמֵאִים, שִׁבְעָה מֵהֶן לְנִדָּתָהּ, וּשְׁנַיִם זִיבוּת סָמוּךְ לְנִדָּתָהּ; מְשַׁמֶּרֶת לָהֶן יוֹם אֶחָד מִן הַתִּשְׁעָה הַטְּהוֹרִין, וּמְשַׁמֶּשֶׁת שְׁמוֹנָה.
וְכֵן לְעוֹלָם.

 הָיְתָה רוֹאָה עֲשָׂרָה יָמִים טָמֵא, וַעֲשָׂרָה יָמִים טָהוֹר, וּמֵעֲשָׂרָה וּלְמַעְלָה, אַפִלּוּ אֶלֶף יוֹם טָמֵא וְאֶלֶף יוֹם טָהוֹר--יִהְיֶה יְמֵי שִׁמּוּשָׁהּ כְּמִנְיַן זִיבָתָהּ.
כֵּיצַד: עֲשָׂרָה הַטְּמֵאִים, מֵהֶם שִׁבְעָה נִדָּה וּשְׁלוֹשָׁה זִיבָה; עֲשָׂרָה הַטְּהוֹרִים, סוֹפֶרֶת מֵהֶן שִׁבְעָה, וּמְשַׁמֶּשֶׁת שְׁלוֹשָׁה.
נִמְצְאוּ יְמֵי הַשִּׁמּוּשׁ שְׁלוֹשָׁה, וִימֵי זִיבוּת דָּמָהּ שְׁלוֹשָׁה.

וְכֵן מֵאָה יוֹם טְמֵאִין, וּמֵאָה טְהוֹרִין--הַמֵּאָה הַטְּמֵאִין, שִׁבְעָה מֵהֶן לַנִּדָּה, וּשְׁלוֹשָׁה וְתִשְׁעִים זִיבוּת; הַמֵּאָה הַטְּהוֹרִין, שִׁבְעָה מֵהֶן לַסְּפִירָה, וּשְׁלוֹשָׁה וְתִשְׁעִים לְשִׁמּוּשׁ.
וְכֵן אֶלֶף, וְכֵן כָּל מִנְיָן וּמִנְיָן עַל דֶּרֶךְ זוֹ.

הִלְכּוֹת אִסּוּרֵי בִּיאָה פֵּרֶק ח 
יֵשׁ אִשָּׁה שֶׁיֵּשׁ לָהּ וֶסֶת.
וְיֵשׁ אִשָּׁה שְׁאֵין לָהּ וֶסֶת--אֵלָא לֹא תַרְגִּישׁ בְּעַצְמָהּ עַד שֶׁיֵּצֵא הַדָּם, וְאֵין לָהּ יוֹם קָבוּעַ לִרְאִיָּתָהּ.
וְזוֹ שֶׁיֵּשׁ לָהּ וֶסֶת, הִיא שֶׁיֵּשׁ לָהּ יוֹם קָבוּעַ--אוֹ מֵעֶשְׂרִים יוֹם לְעֶשְׂרִים יוֹם, אוֹ מֵאַרְבָּעָה וְעֶשְׂרִים יוֹם לְאַרְבָּעָה וְעֶשְׂרִים יוֹם, אוֹ פָּחוּת אוֹ יוֹתֵר.
וְקֹדֶם שֶׁיָּבוֹא הַדָּם, תַּרְגִּישׁ בְּעַצְמָהּ--מְפַהֶקֶת, וּמִתְעַטֶּשֶׁת, וְחוֹשֶׁשֶׁת פִּי כְּרֵסָהּ וְשִׁפּוֹלֵי מֵעֶיהָ, וְיִסְתַּמַּר שְׂעַר בְּשָׂרָהּ, אוֹ יֵחַם בְּשָׂרָהּ, וְכַיּוֹצֶא בִּמְאֹרָעוֹת אֵלּוּ; וְיָבוֹאוּ לָהּ וְסָתוֹת אֵלּוּ אוֹ אֶחָד מֵהֶן, בְּשָׁעָה קְבוּעָה לָהּ מִיּוֹם וֶסְתָּהּ.

 כְּבָר בֵּאַרְנוּ שֶׁכָּל אִשָּׁה שְׁאֵין לָהּ וֶסֶת, אֲסוּרָה לְשַׁמַּשׁ עַד שֶׁתִּבְדֹּק עַצְמָהּ תְּחִלָּה.
וְשֶׁיֵּשׁ לָהּ וֶסֶת, אֲסוּרָה לְשַׁמַּשׁ בְּכָל עוֹנַת הַוֶּסֶת--אִם וֶסְתָּהּ בַּיּוֹם, אֲסוּרָה לְשַׁמַּשׁ כָּל אוֹתוֹ הַיּוֹם, וְאִם וֶסְתָּהּ בַּלַּיְלָה, אֲסוּרָה לְשַׁמַּשׁ כָּל אוֹתָהּ הַלַּיְלָה; וְשֶׁמִּתְּחִלַּת יוֹם הַוֶּסֶת, תִּסְפֹּר יְמֵי נִדָּתָהּ וִימֵי זִיבָתָהּ לְעוֹלָם.
לְפִיכָּךְ צְרִיכוֹת הַנָּשִׁים לְהִזָּהֵר בַּוְּסָתוֹת, עַד שֶׁתֵּדַע הַיּוֹם וְהַשָּׁעָה שֶׁנִּקְבְּעָה בָּהּ וֶסְתָּהּ.

הָיָה דַּרְכָּהּ לִרְאוֹת בְּיוֹם עֶשְׂרִים, וּבָא יוֹם עֶשְׂרִים וְלֹא רָאָת, וּבָא יוֹם שְׁלוֹשָׁה וְעֶשְׂרִים וְרָאָת--הֲרֵי יוֹם עֶשְׂרִים וְיוֹם שְׁלוֹשָׁה וְעֶשְׂרִים, שְׁנֵיהֶן אֲסוּרִין; וְכֵן אִם רָאָת פַּעַם שְׁנִיָּה בְּיוֹם שְׁלוֹשָׁה וְעֶשְׂרִים, וְלֹא רָאָת בְּיוֹם עֶשְׂרִים--עֲדַיִן שְׁנֵיהֶן אֲסוּרִין.
רָאָת פַּעַם שְׁלִישִׁית בְּיוֹם שְׁלוֹשָׁה וְעֶשְׂרִים, וְלֹא רָאָת בְּיוֹם עֶשְׂרִים--טָהַר יוֹם עֶשְׂרִים, וְנֶעְקְרָה הַוֶּסֶת לְיוֹם שְׁלוֹשָׁה וְעֶשְׂרִים: שְׁאֵין הָאִשָּׁה קוֹבַעַת לָהּ וֶסֶת, עַד שֶׁתִּקְבַּעֶנּוּ שְׁלוֹשָׁה פְּעָמִים; וְאֵינָהּ מִטַּהֶרֶת מִן הַוֶּסֶת, עַד שֶׁתֵּעָקֵר מִמֶּנָּה שְׁלוֹשָׁה פְּעָמִים.

 כָּל וֶסֶת שֶׁנִּקְבְּעָה מֵחֲמַת אֹנֶס, אַפִלּוּ רָאָת בּוֹ כַּמָּה פְּעָמִים--אֵינוּ וֶסֶת, שֶׁמִּפְּנֵי הָאֹנֶס רָאֲתָה.
קָפְצָה וְרָאֲתָה, קָפְצָה וְרָאֲתָה--קָבְעָה לָהּ וֶסֶת לְיָמִים בְּלֹא קְפִיצָה.
כֵּיצַד: קָפְצָה בְּאֶחָד בַּשַּׁבָּת וְרָאָת דָּם, וּלְאַחַר עֶשְׂרִים יוֹם קָפְצָה בְּאֶחָד בַּשַּׁבָּת וְרָאָת דָּם, וּלְאַחַר תִּשְׁעָה עָשָׂר קָפְצָה בְּיוֹם הַשַּׁבָּת וְלֹא רָאָת דָּם, וּלְאַחַר הַשַּׁבָּת רָאָת בְּלֹא קְפִיצָה--הֲרֵי נִקְבַּע אֶחָד בַּשַּׁבָּת אַחַר עֶשְׂרִים: שֶׁהֲרֵי נוֹדַע שֶׁהַיּוֹם גָּרַם לָהּ לִרְאוֹת, לֹא הַקְּפִיצָה; וּכְבָר נִקְבַּע יוֹם זֶה שְׁלוֹשָׁה פְּעָמִים.
וְכֵן כָּל כַּיּוֹצֶא בְּזֶה.

 רָאָת בְּיוֹם חֲמִשָּׁה עָשָׂר בְּחֹדֶשׁ זֶה, וְיוֹם שִׁשָּׁה עָשָׂר בְּחֹדֶשׁ שֶׁלְּאַחֲרָיו, וְיוֹם שִׁבְעָה עָשָׂר בְּחֹדֶשׁ שֶׁלְּאַחֲרָיו--הֲרֵי קָבְעָה לָהּ וֶסֶת לְדִלּוּג; בָּא חֹדֶשׁ רְבִיעִי וְרָאָת בְּיוֹם שְׁמוֹנָה עָשָׂר, עֲדַיִן לֹא נִקְבַּע לָהּ וֶסֶת.
וְכָל יוֹם שֶׁרָאָת בּוֹ, חוֹשֶׁשֶׁת לוֹ לְהַבָּא; כֵּיוָן שֶׁיַּגִּיעַ אוֹתוֹ הַיּוֹם וְלֹא תֵרָאֶה בּוֹ, טָהַר אוֹתוֹ הַיּוֹם מִן הַוֶּסֶת--שְׁאֵין צָרִיךְ עֲקִירַת שְׁלוֹשָׁה פְּעָמִים, אֵלָא יוֹם שֶׁנִּקְבַּע שְׁלוֹשָׁה פְּעָמִים.

 הָיָה דַּרְכָּהּ לִהְיוֹת רוֹאָה יוֹם חֲמִשָּׁה עָשָׂר, וְשִׁנָּת לְשִׁשָּׁה עָשָׂר--שְׁנֵיהֶם אֲסוּרִין; שִׁנָּת לְשִׁבְעָה עָשָׂר--הֻתַּר שִׁשָּׁה עָשָׂר, וְנֶאֱסַר שִׁבְעָה עָשָׂר, וַחֲמִשָּׁה עָשָׂר בְּאִסּוּרוֹ עוֹמֵד; שִׁנָּת לִשְׁמוֹנָה עָשָׂר--נֶאֱסַר שְׁמוֹנָה עָשָׂר, וְהֻתְּרוּ כֻּלָּם.

 הָיָה דַּרְכָּהּ לִרְאוֹת יוֹם עֶשְׂרִים, וְשִׁנָּת לְיוֹם שְׁנַיִם וְעֶשְׂרִים--שְׁנֵיהֶם אֲסוּרִין; הִגִּיעַ יוֹם עֶשְׂרִים וְלֹא רָאָת, שְׁנַיִם וְעֶשְׂרִים וְרָאָת--עֲדַיִן שְׁנֵיהֶן אֲסוּרִין.
הִגִּיעַ יוֹם עֶשְׂרִים וְרָאָת--טָהַר יוֹם שְׁנַיִם וְעֶשְׂרִים: שֶׁהֲרֵי חָזְרָה לְוֶסְתָּהּ הַקָּבוּעַ; וְנֶעְקַר שְׁנַיִם וְעֶשְׂרִים, מִפְּנֵי שֶׁלֹּא נִקְבַּע שְׁלוֹשָׁה פְּעָמִים.

 אֵין הָאִשָּׁה קוֹבַעַת לָהּ וֶסֶת, בְּתוֹךְ יְמֵי נִדָּתָהּ שֶׁרָאָת בָּהֶן--כֵּיוָן שֶׁרָאָת יוֹם אֶחָד, אֵינָהּ קוֹבַעַת וֶסֶת בְּכָל הַשִּׁבְעָה.
וְכֵן אֵין הָאִשָּׁה קוֹבַעַת וֶסֶת, בִּימֵי זִיבָתָהּ שְׁהֶן הָאַחַד עָשָׂר יוֹם; אֲבָל קוֹבַעַת וֶסֶת בִּימֵי נִדָּתָהּ, שְׁאֵינָהּ רוֹאָה בָּהֶן.
וְאִם נִקְבַּע לָהּ וֶסֶת בִּימֵי זִיבָתָהּ, הֲרֵי זוֹ חוֹשֶׁשֶׁת לְוֶסֶת; וְכָל וֶסֶת שֶׁנִּקְבְּעָה בִּימֵי זִיבָתָהּ, אִם נֶעְקְרָה אַפִלּוּ פַּעַם אַחַת--נֶעְקְרָה, וְאֵינָהּ צְרִיכָה לְהֵעָקֵר שְׁלוֹשָׁה פְּעָמִים: שֶׁחֶזְקַת דָּמִים מְסֻלָּקִין הֶן בְּיָמִים אֵלּוּ.

 כֵּיצַד חוֹשֶׁשֶׁת לַוֶּסֶת: אִם רָאָת דָּם בְּוֶסֶת זוֹ, אַפִלּוּ יוֹם אֶחָד--תֵּשֵׁב לַנִּדָּה מִסָּפֵק, וַאֲסוּרָה לְשַׁמַּשׁ בְּאוֹתוֹ הַיּוֹם, וְאַפִלּוּ לֹא רָאֲתָה בִּשְׁאָר יְמֵי הַוְּסָתוֹת.
וְאִם רָאֲתָה שְׁלוֹשָׁה יָמִים, הֲרֵי זוֹ זָבָה.

 כָּל אִשָּׁה שֶׁמַּרְבָּה לִבְדֹּק עַצְמָהּ תָּמִיד, הֲרֵי זוֹ מְשֻׁבַּחַת--וְאַף עַל פִּי שֶׁיֵּשׁ לָהּ וֶסֶת קְבוּעָה, שֶׁאִפְשָׁר שֶׁיָּבוֹא דָּם בְּלֹא שָׁעַת הַוֶּסֶת.
וְכָל הָאַחַד עָשָׂר יוֹם שֶׁלִּימֵי זִיבָתָהּ--הֲרֵי הִיא בָּהֶן בְּחֶזְקַת טַהְרָה, וְאֵינָהּ צְרִיכָה בְּדִיקָה; אֲבָל אַחַר יְמֵי זִיבָתָהּ, צְרִיכָה לִבְדֹּק.
יָשְׁבָה וְלֹא בָדְקָה, בֵּין בְּאֹנֶס בֵּין בְּרָצוֹן--הֲרֵי זוֹ בְּחֶזְקַת טַהְרָה, עַד שֶׁתִּבְדֹּק וְתִמְצָא טָמֵא.

 הָאִשָּׁה שֶׁלֹּא בָדְקָה עַצְמָהּ בְּשָׁעַת וֶסְתָּהּ, וּלְאַחַר יָמִים בָּדְקָה וּמָצְאָה טָמֵא--אַף עַל פִּי שְׁהִיא טְמֵאָה לְמַפְרֵעַ עַד שָׁעַת וֶסְתָּהּ, כְּמוֹ שֶׁיִּתְבָּאַר בְּעִנְיַן טֻמְאָה וְטַהְרָה--הֲרֵי זוֹ אֵינָהּ מְטַמְּאָה אֶת בּוֹעֲלָהּ לְמַפְרֵעַ, וְאֵינָהּ מוֹנָה אֵלָא מִשָּׁעָה שֶׁרָאָת; וְאִם מָצְאָה עַצְמָהּ טְהוֹרָה, הֲרֵי זוֹ בְּחֶזְקַת טַהְרָה.

 וְכֵן אִשָּׁה שֶׁרָאָת דָּם מֵחֲמַת מַכָּה שֶׁיֵּשׁ לָהּ בַּמָּקוֹר--אַף עַל פִּי שֶׁרָאָת בְּשָׁעַת וֶסְתָּהּ--הִיא טְהוֹרָה, וְהַדָּם טָהוֹר: שֶׁהַוְּסָתוֹת מִדִּבְרֵיהֶם, כְּמוֹ שֶׁיִּתְבָּאַר בְּהִלְכּוֹת מְטַמְּאֵי מִשְׁכָּב וּמוֹשָׁב.

 הַסּוֹמָה בּוֹדֶקֶת עַצְמָהּ, וּמַרְאָה לַחֲבִרְתָּהּ; אֲבָל הַחֵרֶשֶׁת וְהַשּׁוֹטָה צְרִיכוֹת פִּקְּחוֹת לִבְדֹּק אוֹתָן וְלִקְבֹּעַ לָהֶן וְסָתוֹת, וְאַחַר כָּךְ יִהְיוּ מֻתָּרוֹת לְבַעְלֵיהֶן.

 כָּל אִשָּׁה שֶׁטָּעָת וְלֹא יָדְעָה עֵת וֶסְתָּהּ, וְרָאָת דָּם--חוֹשֶׁשֶׁת לְזִיבוּת: לְפִיכָּךְ אִם רָאָת דָּם יוֹם אֶחָד אוֹ שְׁנַיִם, יוֹשֶׁבֶת תַּשְׁלוּם שִׁבְעָה--שֶׁמֶּא דָּם זֶה בִּימֵי נִדָּתָהּ הוּא; וְאִם רָאָת שְׁלוֹשָׁה יָמִים, סוֹפֶרֶת שִׁבְעַת יְמֵי נְקִיִּים--שֶׁמֶּא בִּימֵי זִיבָתָהּ הִיא עוֹמֶדֶת.
וְכֵיצַד הִיא עוֹשָׂה לְתַקַּן וֶסְתָּהּ, וְלֵידַע אִם הִיא זָבָה וַדָּאִית אוֹ סְפֵק זָבָה, וְלֵידַע יְמֵי זִיבָתָהּ--הַכֹּל לְפִי יָמִים שֶׁתִּרְאֶה בָּהֶן.

כֵּיצַד: רָאָת יוֹם אֶחָד אוֹ שְׁנַיִם, מַשְׁלֶמֶת עֲלֵיהֶן הַשִּׁבְעָה; וְתַתְחִיל לִמְנוֹת הָאַחַד עָשָׂר יוֹם, מֵאַחַר הַשִּׁבְעָה.

 רָאָת שְׁלוֹשָׁה יָמִים--הֲרֵי זוֹ סְפֵק זָבָה, שֶׁמֶּא יוֹם אֶחָד מֵהֶן קֹדֶם נִדָּתָהּ, וּשְׁנַיִם מִתְּחִלַּת הַנִּדָּה; וְכֵן אִם רָאָת אַרְבָּעָה--שֶׁמֶּא שְׁנַיִם קֹדֶם הַנִּדָּה, וּשְׁנַיִם מִתְּחִלַּת הַנִּדָּה.
וְיוֹשֶׁבֶת חֲמִשָּׁה תַּשְׁלוּם יְמֵי נִדָּה, וְאַחַד עָשָׂר יְמֵי זִיבָה אַחַר הַחֲמִשָּׁה.

 וְכֵן אִם רָאָת תִּשְׁעָה יָמִים--הֲרֵי זוֹ סְפֵק זָבָה, שֶׁמֶּא שְׁנַיִם קֹדֶם יְמֵי נִדָּה וְשִׁבְעָה שֶׁלַּנִּדָּה; וּמַתְחֶלֶת לִמְנוֹת אַחַד עָשָׂר יוֹם, מֵאַחַר הַתִּשְׁעָה שֶׁפָּסַק הַדָּם.

וְכֵן אִם רָאָת אַחַד עָשָׂר יוֹם--הֲרֵי זוֹ סְפֵק זָבָה, שֶׁמֶּא שְׁנַיִם קֹדֶם הַנִּדָּה, וְשִׁבְעָה שֶׁלַּנִּדָּה, וּשְׁנַיִם לְאַחַר הַנִּדָּה; וְנִשְׁאָר לָהּ מִיְּמֵי זִיבָתָהּ תִּשְׁעָה.

 רָאָת שְׁנֵים עָשָׂר יוֹם--הֲרֵי זוֹ זָבָה וַדָּאִית: שֶׁאַפִלּוּ הָיוּ מֵהֶן שְׁנַיִם לִפְנֵי הַנִּדָּה, וְשִׁבְעָה שֶׁלַּנִּדָּה--הֲרֵי הַשְּׁלוֹשָׁה לְאַחַר הַנִּדָּה, וְיִשָּׁאֵר לָהּ מִיְּמֵי זִיבָתָהּ שְׁמוֹנָה.

וְכֵן אִם רָאָת שְׁלוֹשָׁה עָשָׂר יוֹם--יִשָּׁאֵר לָהּ מִיְּמֵי זִיבָתָהּ שִׁבְעָה, וְהֶן יְמֵי הַסְּפִירָה.
מָשְׁכָה בִּרְאִיַּת הַדָּם, אַפִלּוּ רָאָת אֶלֶף יוֹם--כְּשֶׁיִּפְסֹק הַדָּם, סוֹפֶרֶת שִׁבְעַת יְמֵי נְקִיִּים; וְאַחַר הַשִּׁבְעָה, יַתְחִילוּ יְמֵי הַנִּדָּה לְזוֹ שֶׁטָּעָת.

 הַא לָמַדְתָּ, שֶׁכָּל הַטּוֹעָה אֵינָהּ מוֹנָה מִשֶּׁיִּפְסֹק הַדָּם פָּחוּת מִשִּׁבְעָה, וְלֹא יָתֵר עַל שִׁבְעָה עָשָׂר--וְיָבוֹאוּ יְמֵי נִדָּתָהּ.
כֵּיצַד: רָאָת יוֹם אֶחָד וּפָסַק הַדָּם--מוֹנָה שִׁבְעָה עָשָׂר, שִׁשָּׁה לְתַשְׁלוּם נִדָּתָהּ וְאַחַד עָשָׂר יְמֵי זִיבָתָהּ; וְיָבוֹאוּ יְמֵי נִדָּתָהּ.
וְאִם רָאָת שְׁלוֹשָׁה עָשָׂר אוֹ יָתֵר--מוֹנָה שִׁבְעָה מִשֶּׁיִּפְסֹק הַדָּם, וְיָבוֹאוּ יְמֵי נִדָּתָהּ כְּמוֹ שֶׁבֵּאַרְנוּ.

הִלְכּוֹת אִסּוּרֵי בִּיאָה פֵּרֶק ט 
אֵין הָאִשָּׁה מִטַּמְּאָה מִן הַתּוֹרָה, בְּנִדָּה אוֹ בְּזִיבָה--עַד שֶׁתַּרְגִּישׁ, וְתִרְאֶה דָּם, וְיֵצֵא בִּבְשָׂרָהּ, כְּמוֹ שֶׁבֵּאַרְנוּ; וְתִהְיֶה טְמֵאָה מֵעֵת שֶׁתִּרְאֶה וּלְהַבָּא בִּלְבָד.
וְאִם לֹא הִרְגִּישָׁה, וּבָדְקָה וּמָצְאָה הַדָּם לִפְנִים בַּפְּרֻזְדּוֹד--הֲרֵי זֶה בְּחֶזְקַת שֶׁבָּא בְּהַרְגָּשָׁה, כְּמוֹ שֶׁבֵּאַרְנוּ.

וּמִדִּבְרֵי סוֹפְרִים, שֶׁכָּל הָרוֹאָה כֶּתֶם דָּם עַל בְּשָׂרָהּ, אוֹ עַל בְּגָדֶיהָ--אַף עַל פִּי שֶׁלֹּא הִרְגִּישָׁה, וְאַף עַל פִּי שֶׁבָּדְקָה עַצְמָהּ וְלֹא מָצְאָה דָּם--הֲרֵי זוֹ טְמֵאָה, וּכְאִלּוּ מָצְאָה דָּם לִפְנִים בִּבְשָׂרָהּ; וְטֻמְאָה זוֹ בְּסָפֵק, שֶׁמֶּא כֶּתֶם זֶה מִדַּם הַחֶדֶר בָּא.

וְכֵן מִדִּבְרֵי סוֹפְרִים, שֶׁכָּל הָרוֹאָה דָּם בְּלֹא עֵת וֶסְתָּהּ, וְכָל הָרוֹאָה כֶּתֶם--טְמֵאָה לְמַפְרֵעַ, עַד עֶשְׂרִים וְאַרְבַּע שָׁעוֹת; וְאִם בָּדְקָה בְּתוֹךְ זְמָן זֶה, וּמָצְאָה טָהוֹר--טְמֵאָה לְמַפְרֵעַ, עַד זְמָן בְּדִיקָה.
וְאַף עַל פִּי שְׁהִיא טְמֵאָה לְמַפְרֵעַ מִדִּבְרֵיהֶם, אֵינָהּ מְטַמְּאָה אֶת בּוֹעֲלָהּ לְמַפְרֵעַ כְּמוֹ שֶׁאָמַרְנוּ; וְאֵינָהּ מוֹנָה לְנִדָּתָהּ אוֹ לְכִתְמָהּ אֵלָא מֵעֵת שֶׁרָאָת הַדָּם, אוֹ שֶׁמָּצְאָה הַכֶּתֶם.
וְכָל הָרוֹאָה כֶּתֶם, הֲרֵי זוֹ מְקֻלְקֶלֶת--שֶׁמֶּא מִן הַחֶדֶר בָּא, וְנִתְקַלְקְלָה וֶסְתָּהּ.

הָרוֹאָה דָּם בְּשָׁעַת וֶסְתָּהּ, אֵינָהּ מִטַּמְּאָה לְמַפְרֵעַ אֵלָא בְּשָׁעָתָהּ בִּלְבָד.
וְכֵן מְעֻבֶּרֶת, וּמְנִיקָה, בְּתוּלָה, וּזְקֵנָה--דַּיָּן שָׁעָתָן, וְאֵינָן מִטַּמְּאוֹת לְמַפְרֵעַ.

אֵיזוֹ הִיא מְעֻבֶּרֶת--מִשֶּׁיֻּכַּר עֻבְרָהּ, שְׁלוֹשָׁה חֳדָשִׁים.
מְנִיקָה--כָּל אַרְבַּע וְעֶשְׂרִים חֹדֶשׁ, אַפִלּוּ מֵת בְּנָהּ אוֹ גְּמָלַתּוּ אוֹ נְתָנַתּוּ לִמְנִיקָה.
בְּתוּלָה--כָּל שֶׁלֹּא רָאָת דָּם מִיָּמֶיהָ, אַף עַל פִּי שֶׁרָאָת מֵחֲמַת נִשּׂוּאִין אוֹ מֵחֲמַת לִידָה.
זְקֵנָה--כָּל שֶׁעָבְרוּ עָלֶיהָ תִשְׁעִים יוֹם, סָמוּךְ לְזִקְנוּתָהּ; וְאֵיזוֹ הִיא זִקְנוּתָהּ--כָּל שֶׁקּוֹרְאִין לָהּ זְקֵנָה, וְאֵינָהּ מַקְפֶּדֶת.

מְעֻבֶּרֶת וּמְנִיקָה וּזְקֵנָה--כִּתְמָן כִּרְאִיָּתָן, וְאֵינוּ מְטַמֵּא לְמַפְרֵעַ; בְּתוּלָה שֶׁלֹּא רָאָת דָּם מִיָּמֶיהָ, וַעֲדַיִן הִיא קְטַנָּה--כִּתְמָהּ טָהוֹר, עַד שֶׁתִּרְאֶה דָּם שָׁלוֹשׁ וְסָתוֹת.

 מַה בֵּין כֶּתֶם הַנִּמְצָא עַל בְּשָׂרָהּ, לְכֶתֶם הַנִּמְצָא עַל בְּגָדֶיהָ: שֶׁהַכֶּתֶם הַנִּמְצָא בִּבְשָׂרָהּ, אֵין לוֹ שֵׁעוּר.
וְהַנִּמְצָא עַל הַבֶּגֶד--אֵינוּ מְטַמֵּא, עַד שֶׁיִּהְיֶה כַּגָּרִיס הַקִּלְקִי, שְׁהוּא מְרֻבָּע, שֶׁיֵּשׁ בּוֹ כְּדֵי תֵּשַׁע עֲדָשׁוֹת שָׁלוֹשׁ עַל שָׁלוֹשׁ; הָיָה פָּחוּת מִשֵּׁעוּר זֶה, טָהוֹר: נִמְצָא טִפִּין טִפִּין, אֵין מִצְטָרְפוֹת; הָיָה אָרוּךְ, הֲרֵי זֶה מִצְטָרֵף.

 כֶּתֶם הַנִּמְצָא עַל דָּבָר שְׁאֵינוּ מְקַבֵּל טֻמְאָה--טָהוֹר, וְאֵינָהּ חוֹשֶׁשֶׁת לוֹ.
כֵּיצַד: יָשְׁבָה עַל כְּלֵי אֲבָנִים, כְּלֵי אֲדָמָה, וּכְלֵי גְּלָלִים, אוֹ עַל עוֹר הַדָּג, אוֹ עַל כְּלִי חֶרֶס מִגַּבּוֹ, אוֹ עַל בֶּגֶד שְׁאֵין בּוֹ שָׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת, וְנִמְצָא עֲלֵיהֶן דָּם--טְהוֹרָה.
אַפִלּוּ בָּדְקָה קַרְקָע וְיָשְׁבָה עָלָיו, וְנִמְצָא כֶּתֶם עַל הַקַּרְקָע כְּשֶׁעָמְדָה--הֲרֵי זוֹ טְהוֹרָה: שֶׁכָּל שְׁאֵינוּ מְקַבֵּל טֻמְאָה, לֹא גָזְרוּ עַל כֶּתֶם שֶׁיִּמָּצֵא בּוֹ.
וְלֹא בִּמְקַבֵּל טֻמְאָה, אֵלָא אִם כֵּן הָיָה לָבָן; אֲבָל כְּלֵי צִבְעוֹנִין, אֵין חוֹשְׁשִׁין לְכֶתֶם הַנִּמְצָא בָּהֶן.
לְפִיכָּךְ תִּקְּנוּ חֲכָמִים שֶׁתִּלְבֹּשׁ הָאִשָּׁה בִּגְדֵי צִבְעוֹנִין, כְּדֵי לְהַצִּילָהּ מִדִּין הַכְּתָמִים.

 לֹא בְּכָל מָקוֹם שֶׁתִּמְצָא הַדָּם עַל בְּשָׂרָהּ, תִּטְמָא מִשּׁוֹם כֶּתֶם--עַד שֶׁיִּמָּצֵא כְּנֶגֶד בֵּית תֻּרְפָהּ.
כֵּיצַד: נִמְצָא עַל עֲקֵבָהּ--טְמֵאָה, שֶׁמֶּא נָגַע בְּבֵית תֻּרְפָהּ בְּעֵת יְשִׁיבָתָהּ.
וְכֵן אִם נִמְצָא עַל שׁוֹקָהּ, וְעַל פַּרְסוֹתֶיהָ מִבִּפְנִים, וְהֶם הַמְּקוֹמוֹת הַנִּדְבָּקוֹת זוֹ בְּזוֹ, בְּעֵת שֶׁתַּעֲמֹד וְתָדְבִיק רֶגֶל לְרֶגֶל וְשׁוֹק לְשׁוֹק--הֲרֵי זוֹ טְמֵאָה.

נִמְצָא עַל רֹאשׁ גּוּדַל רַגְלָהּ--טְמֵאָה, שֶׁמֶּא נָטַף מִן הַחֶדֶר עַל רַגְלָהּ בְּעֵת שֶׁהָלְכָה.
וְכֵן כָּל מָקוֹם שֶׁאִפְשָׁר שֶׁיִּנָּתֵז עָלָיו דַּם נִדָּתָהּ כְּשֶׁתְּהַלַּךְ, וְנִמְצָא שָׁם דָּם--טְמֵאָה; וְכֵן אִם נִמְצָא דָּם עַל יָדֶיהָ, אַפִלּוּ עַל קִשְׁרֵי אֶצְבְּעוֹת יָדֶיהָ--טְמֵאָה, שֶׁהַיָּדַיִם עַסְקָנִיּוֹת הֶן.

אֲבָל אִם נִמְצָא הַדָּם עַל שׁוֹקָהּ וְעַל פַּרְסוֹתֶיהָ מִבַּחוּץ, אוֹ מִן הַצְּדָדִין, וְאֵין צָרִיךְ לוֹמַר אִם נִמְצָא מִן הַיְּרֵכַיִם וּלְמַעְלָה--הֲרֵי זוֹ טְהוֹרָה, שְׁאֵין זֶה אֵלָא דָּם שֶׁנִּתַּז עָלֶיהָ מִמָּקוֹם אַחֵר.

 הַכֶּתֶם הַנִּמְצָא עַל בְּשָׂרָהּ שֶׁהָיָה אָרוּךְ כִּרְצוּעָה, אוֹ עָגוּל, אוֹ שֶׁהָיָה טִפִּין טִפִּין, אוֹ שֶׁהָיָה אֹרֶךְ הַכֶּתֶם עַל רֹחַב יְרֵכָהּ, אוֹ שֶׁהָיָה נִרְאֶה כְּאִלּוּ הוּא מִמַּטָּה לְמַעְלָה--הוֹאִיל וְהוּא כְּנֶגֶד בֵּית תֻּרְפָהּ, הֲרֵי זוֹ טְמֵאָה; וְאֵין אוֹמְרִים אִלּוּ נָטַף מִן הַגּוּף, לֹא הָיָה כְּזֶה: שֶׁכָּל דָּם הַנִּמְצָא בִּמְקוֹמוֹת אֵלּוּ--מַחְמִירִין בּוֹ, וְאַף עַל פִּי שְׁהוּא סָפֵק.

 הַכֶּתֶם הַנִּמְצָא עַל הַחֲלוּק שֶׁלָּהּ--מֵחֲגוֹר וּלְמַטָּן, טְמֵאָה; מֵחֲגוֹר וּלְמַעְלָן, טְהוֹרָה.
נִמְצָא עַל בֵּית יָד שֶׁלָּהּ--אִם הָיָה מַגִּיעַ כְּנֶגֶד בֵּית תֻּרְפָהּ, טְמֵאָה; וְאִם לָאו, טְהוֹרָה.
הָיְתָה פּוֹשְׁטַתּוּ וּמִתְכַּסָּה בּוֹ בַּלַּיְלָה--כָּל מָקוֹם שֶׁיִּמָּצֵא בּוֹ הַדָּם, טְמֵאָה; וְכֵן הָאֵזוֹר שֶׁלָּהּ--כָּל מָקוֹם שֶׁיִּמָּצֵא בּוֹ הַדָּם, טְמֵאָה.

 הָיְתָה לוֹבֶשֶׁת חֲלוּק אֶחָד, וְשָׁהָה עָלֶיהָ שְׁלוֹשָׁה יָמִים אוֹ יָתֵר בְּלֹא עֵת נִדָּתָהּ, וּבָדְקָה וּמָצְאָה עָלָיו שְׁלוֹשָׁה כְּתָמִים, אוֹ כֶּתֶם אֶחָד גָּדוֹל שֶׁיֵּשׁ בּוֹ שֵׁעוּר שְׁלוֹשָׁה כְּתָמִים--הֲרֵי זוֹ סְפֵק זָבָה, שֶׁמֶּא כֶּתֶם נָטַף מִמֶּנָּה בְּכָל יוֹם; וְכֵן אִם לָבְשָׁה שְׁלוֹשָׁה בְּגָדִים בְּדוּקִים, וְשָׁהוּ עָלֶיהָ שְׁלוֹשָׁה יָמִים בִּימֵי זִיבָתָהּ, וּמָצְאָה כֶּתֶם בְּכָל אֶחָד וְאֶחָד מֵהֶן--אַף עַל פִּי שֶׁזֶּה כְּנֶגֶד זֶה, הֲרֵי זוֹ סְפֵק זָבָה.

 מָצְאָה כֶּתֶם אֶחָד שְׁאֵין בּוֹ כְּדֵי שְׁלוֹשָׁה כְּתָמִים--אִם בָּדְקָה עַצְמָהּ כָּל בֵּין הַשְּׁמָשׁוֹת שֶׁלְּיוֹם רִאשׁוֹן וּמָצְאָה טָהוֹר, וְלֹא בָדְקָה חֲלוּקָהּ, וּבַיּוֹם הַשְּׁלִישִׁי מָצְאָה זֶה הַכֶּתֶם שְׁאֵינוּ כִּשְׁלוֹשָׁה כְּתָמִים--אֵינָהּ חוֹשֶׁשֶׁת לְזִיבוּת; וְאִם לֹא בָדְקָה עַצְמָהּ כָּל בֵּין הַשְּׁמָשׁוֹת--הוֹאִיל וְלֹא בָדְקָה חֲלוּקָהּ, וְשָׁהָה עָלֶיהָ שְׁלוֹשָׁה יָמִים בִּימֵי זִיבָתָהּ--חוֹשֶׁשֶׁת לְזִיבוּת, אַף עַל פִּי שְׁאֵין בַּכֶּתֶם כְּדֵי שְׁלוֹשָׁה כְּתָמִים.

 מָצְאָה כֶּתֶם עַל חֲלוּקָהּ הַיּוֹם, וְרָאָת דָּם אַחַר כָּךְ שְׁנֵי יָמִים זֶה אַחַר זֶה, אוֹ שֶׁרָאָת שְׁנֵי יָמִים, וּבַיּוֹם הַשְּׁלִישִׁי מָצְאָה כֶּתֶם--הֲרֵי זוֹ סְפֵק זָבָה.

 הָרוֹאָה כֶּתֶם וְאַחַר כָּךְ רָאֲתָה דָּם, תּוֹלָה כִּתְמָהּ בִּרְאִיָּתָהּ כָּל מֵעֵת לְעֵת--בֵּין שֶׁבָּדְקָה עַצְמָהּ בְּעֵת שֶׁמָּצְאָה הַכֶּתֶם וּמָצְאָה טָהוֹר, בֵּין שֶׁלֹּא בָדְקָה.
אֲבָל הָרוֹאָה כֶּתֶם אַחַר כֶּתֶם, בְּתוֹךְ עֶשְׂרִים וְאַרְבַּע שָׁעוֹת--אֵינָהּ תּוֹלָה כֶּתֶם בְּכֶתֶם, אֵלָא אִם כֵּן בָּדְקָה בֵּינֵיהֶם: שְׁאִם הִפְסִיקָה טַהְרָה בֵּין הַכְּתָמִים, אֵין מִצְטָרְפִין לְמִנְיַן זִיבוּת.

 כֵּיצַד: רָאֲתָה כֶּתֶם עֶרֶב שַׁבָּת בְּשָׁעָה רִאשׁוֹנָה מִן הַיּוֹם, אַף עַל פִּי שֶׁלֹּא בָדְקָה עַצְמָהּ וְלֹא יָדְעָה אִם טְהוֹרָה הִיא אִם טְמֵאָה, וְרָאָת דָּם אַחַר כָּךְ, עַד שָׁעָה רִאשׁוֹנָה מִיּוֹם הַשַּׁבָּת--אֵינָהּ מוֹנָה לַכֶּתֶם, אֵלָא תּוֹלָה הַכֶּתֶם בָּרְאִיָּה; וְאִם רָאָת בְּאֶחָד בַּשַּׁבָּת וּבְשֵׁנִי בַּשַּׁבָּת, תִּהְיֶה זָבָה.

רָאָת הַדָּם בְּיוֹם הַשַּׁבָּת בְּשָׁעָה שְׁנִיָּה, הֲרֵי זוֹ טְמֵאָה שְׁנֵי יָמִים--עֶרֶב שַׁבָּת שֶׁמָּצְאָה בּוֹ הַכֶּתֶם, וּבַשַּׁבָּת שֶׁרָאָת הַדָּם: שֶׁהֲרֵי אֵין שְׁנֵיהֶם בְּתוֹךְ מֵעֵת לְעֵת.
וְאִם רָאָת דָּם בְּאֶחָד בַּשַּׁבָּת, חוֹשֶׁשֶׁת לְזִיבוּת.

 לֹא רָאֲתָה דָּם בַּשַּׁבָּת, אֲבָל רָאֲתָה כֶּתֶם אַחֵר בְּשָׁעָה רִאשׁוֹנָה מִיּוֹם הַשַּׁבָּת--אִם בָּדְקָה עַצְמָהּ בְּעֶרֶב שַׁבָּת וּמָצְאָה טָהוֹר, אֵינָהּ מוֹנָה אֵלָא לְכֶתֶם אַחֵר שְׁהוּא בְּיוֹם הַשַּׁבָּת, הוֹאִיל וּשְׁנֵיהֶם, בְּתוֹךְ מֵעֵת לְעֵת.
וְאִם לֹא בָדְקָה, וְלֹא יָדְעָה אִם הִפְסִיקָה טַהְרָה בֵּינֵיהֶן אוֹ לֹא הִפְסִיקָה--הֲרֵי זוֹ מוֹנָה לְעֶרֶב שַׁבָּת; וְאִם רָאֲתָה בְּאֶחָד בַּשַּׁבָּת, חוֹשֶׁשֶׁת לְזִיבוּת.

 רָאֲתָה הַכֶּתֶם הַשֵּׁנִי בְּשָׁעָה שְׁנִיָּה מִיּוֹם הַשַּׁבָּת, בֵּין בָּדְקָה בֵּין לֹא בָדְקָה--הֲרֵי זוֹ טְמֵאָה שְׁנֵי יָמִים, שֶׁהֲרֵי אֵין שְׁנֵיהֶם בְּתוֹךְ מֵעֵת לְעֵת; וְאִם רָאָת בְּאֶחָד בַּשַּׁבָּת אַחַר מֵעֵת לְעֵת, חוֹשֶׁשֶׁת לְזִיבוּת.
רָאָת בְּשָׁעָה רִאשׁוֹנָה מִיּוֹם אֶחָד בַּשַּׁבָּת כֶּתֶם שְׁלִישִׁי--אִם הִפְסִיקָה טַהְרָה בֵּינֵיהֶן, אֵינָן מִצְטָרְפִין וְאֵינָהּ חוֹשֶׁשֶׁת; וְאִם לֹא בָדְקָה, חוֹשֶׁשֶׁת לְזִיבוּת.

 כָּל כֶּתֶם שֶׁאָמַרְנוּ שְׁהִיא טְמֵאָה בִּגְלָלוֹ--אִם יֵשׁ לָהּ דָּבָר לִתְלוֹת בּוֹ וְלוֹמַר, שֶׁמֶּא כֶּתֶם זֶה מִדָּבָר פְּלוֹנִי הוּא--אִם נִמְצָא עַל הַבֶּגֶד, הֲרֵי זוֹ טְהוֹרָה: שֶׁלֹּא אָמְרוּ חֲכָמִים בַּדָּבָר לְהַחְמִיר, אֵלָא לְהָקֶל.
וְאִם נִמְצָא עַל בְּשָׂרָהּ, סְפֵקוֹ טָמֵא וְאֵינָהּ תּוֹלָה בּוֹ; וְאִם הָיָה לָהּ לִתְלוֹת בִּבְשָׂרָהּ יָתֵר מֵחֲלוּקָהּ--אַף עַל בְּשָׂרָהּ תּוֹלָה, וּסְפֵקוֹ טָהוֹר.

 כֵּיצַד: שָׁחֲטָה בְּהֵמָה אוֹ חַיָּה אוֹ עוֹף, אוֹ שֶׁנִּתְעַסְּקָה בִּכְתָמִים, אוֹ שֶׁיָּשְׁבָה בְּצַד הָעוֹסְקִין בָּהֶן, אוֹ שֶׁעָבְרָה בַּשּׁוּק שֶׁלַּטַּבָּחִים, וְנִמְצָא דָּם עַל חֲלוּקָהּ--טְהוֹרָה, וְתוֹלָה בִּדְבָרִים אֵלּוּ שֶׁמֵּהֶן בָּא הַכֶּתֶם.
נִמְצָא הַכֶּתֶם עַל בְּשָׂרָהּ בִּלְבָד, אַפִלּוּ מֵחֲגוֹר וּלְמַעְלָה--טְמֵאָה: שֶׁאִלּוּ הָיָה דָּם זֶה מִן הַשְּׁחִיטָה אוֹ מִן הַשּׁוּק, הָיָה לוֹ שֶׁיִּמָּצֵא עַל בְּגָדֶיהָ; וְהוֹאִיל וְנִמְצָא עַל בְּשָׂרָהּ לֹא בְּבִגְדָהּ, טְמֵאָה.

 הָיְתָה בָּהּ מַכָּה, אַף עַל פִּי שֶׁחָיָת--אִם יְכוּלָה לְהִתְגַלַּע וּלְהוֹצִיא דָּם, וְנִמְצָא דָּם עַל בְּשָׂרָהּ--תּוֹלָה בַּמַּכָּה; וְכֵן כָּל כַּיּוֹצֶא בְּזֶה.

 נִמְצָא הַכֶּתֶם עַל בִּגְדָהּ וּבְשָׂרָהּ כְּאֶחָד, תּוֹלָה בְּכָל שֶׁיֵּשׁ לָהּ לִתְלוֹת.

וְתוֹלָה בְּמַאֲכֹלֶת, שֶׁמֶּא בְּעֵת שֶׁיָּשְׁבָה נֶהְרְגָה מַאֲכֹלֶת, וְדָם זֶה דַּם מַאֲכֹלֶת הוּא; וְעַד כַּמָּה, עַד כַּגָּרִיס.
אֲבָל אִם מָצְאָה הַכֶּתֶם יָתֵר מִכַּגָּרִיס, אֵינָהּ תּוֹלָה בְּמַאֲכֹלֶת; וְאַפִלּוּ הָיְתָה מַאֲכֹלֶת רְצוּצָה בַּכֶּתֶם, הוֹאִיל וְהוּא יָתֵר מִכַּגָּרִיס, אֵינָהּ תּוֹלָה בְּמַאֲכֹלֶת.

 וְכֵן תּוֹלָה בִּבְנָהּ וּבְבַעְלָהּ, אִם הָיוּ עֲסוּקִין בְּדָם, אוֹ שֶׁהָיוּ יְדֵיהֶן מְלֻכְלָכוֹת בּוֹ, אוֹ שֶׁהָיְתָה בָּהֶן מַכָּה--תּוֹלָה וְאוֹמֶרֶת הֶן נָגְעוּ בָּהּ וְהִיא לֹא יָדְעָה, וְדָם זֶה מֵחֲמָתָן הוּא.

 אֵין מַחְזִיקִין דָּם מִמָּקוֹם לְמָקוֹם, לִתְלוֹת בּוֹ.
כֵּיצַד: הָיְתָה לָהּ מַכָּה בִּכְתֵפָהּ, וְנִמְצָא כֶּתֶם עַל שׁוֹקָהּ--אֵין אוֹמְרִין שֶׁמֶּא בְּיָדֶיהָ נָגְעָה בַּמַּכָּה וְנָגְעָה בְּמָקוֹם זֶה; וְכֵן כָּל כַּיּוֹצֶא בְּזֶה--אֵין תּוֹלִין בּוֹ, בֵּין בְּגוּפָהּ בֵּין בַּחֲלוּקָהּ.

 שְׁתֵּי נָשִׁים שֶׁנִּתְעַסְּקוּ בְּצִפּוֹר אֶחָד, וְאֵין בּוֹ אֵלָא כְּסֶלַע דָּם, וְנִמְצָא עַל כָּל אַחַת מִשְּׁתֵּיהֶן כֶּתֶם כַּסֶּלַע--שְׁתֵּיהֶן טְמֵאוֹת.
נִתְעַסְּקָה בְּדָם שְׁאֵי אִפְשָׁר שֶׁיִּהְיֶה מִמֶּנּוּ כֶּתֶם אֵלָא כַּגָּרִיס, וְנִמְצָא עָלֶיהָ כֶּתֶם כִּשְׁנֵי גָּרִיסִין--הֲרֵי זוֹ תּוֹלָה כַּגָּרִיס בַּדָּם שֶׁנִּתְעַסְּקָה בּוֹ, וּכַגָּרִיס בְּמַאֲכֹלֶת; נִמְצָא הַכֶּתֶם יָתֵר מִכִּשְׁנֵי גָּרִיסִין, טְמֵאָה.
נִתְעַסְּקָה בָּאָדֹם, אֵין תּוֹלָה בּוֹ שָׁחוֹר; נִתְעַסְּקָה בְּעוֹף שֶׁיֵּשׁ בּוֹ מִינִין הַרְבֵּה, וְנִמְצָא עָלֶיהָ מַרְאֵה אֶחָד מֵהֶן--תּוֹלָה בּוֹ.

הָיְתָה לוֹבֶשֶׁת שָׁלוֹשׁ חֲלוּקוֹת--אִם יְכוּלָה לִתְלוֹת, תּוֹלָה אַף בַּתַּחְתּוֹן; וְאִם אֵינָהּ יְכוּלָה לִתְלוֹת, אֵינָהּ תּוֹלָה אַפִלּוּ בָּעֶלְיוֹן.
כֵּיצַד: עָבְרָה בַּשּׁוּק שֶׁלַּטַּבָּחִים--אַף עַל פִּי שֶׁנִּמְצָא הַכֶּתֶם עַל הַתַּחְתּוֹן לְבַדּוֹ, תּוֹלָה בְּדַם הַטַּבָּחִים; לֹא עָבְרָה בַּשּׁוּק שֶׁלַּטַּבָּחִים וְכַיּוֹצֶא בּוֹ--אַף עַל פִּי שֶׁנִּמְצָא הַכֶּתֶם בָּעֶלְיוֹן לְבַדּוֹ, הֲרֵי זוֹ טְמֵאָה.

סְפֵק עָבְרָה סְפֵק לֹא עָבְרָה, סְפֵק נִתְעַסְּקָה סְפֵק לֹא נִתְעַסְּקָה--אֵינָהּ תּוֹלָה.
עִיר שֶׁיֵּשׁ בָּהּ חֲזִירִים, אוֹ שְׁהֶם בָּאִין לָהּ תָּמִיד--אֵין חוֹשְׁשִׁין לַכְּתָמִים הַנִּמְצָאִין בַּחֲלוּק.

 הָאִשָּׁה שֶׁהִשְׁאִילָה חֲלוּקָהּ לְנִדָּה, בֵּין גּוֹיָה בֵּין יִשְׂרְאֵלִית, וְחָזְרָה וְלָבְשָׁה אוֹתוֹ קֹדֶם בְּדִיקָה, וּמָצְאָה עָלָיו כֶּתֶם--הֲרֵי זוֹ תּוֹלָה בַּנִּדָּה שֶׁלָּבְשָׁה אוֹתוֹ; הִשְׁאִילָה אוֹתוֹ לְזָבָה קְטַנָּה בְּיוֹם הַטָּמֵא שֶׁלָּהּ, אוֹ לְיוֹשֶׁבֶת עַל דַּם טֹהַר, אוֹ לִבְתוּלָה שֶׁדָּמֶיהָ טְהוֹרִין--הֲרֵי זוֹ תּוֹלָה בּוֹ.

אֲבָל אִם הִשְׁאִילָה אוֹתוֹ לְזָבָה קְטַנָּה בְּיוֹם הַשָּׁמוּר לָהּ, אוֹ לְזָבָה גְּדוֹלָה בְּשִׁבְעַת יְמֵי נְקִיִּים, וְחָזְרָה וְלָבְשָׁה אוֹתוֹ קֹדֶם בְּדִיקָה, וְנִמְצָא עָלָיו כֶּתֶם--שְׁתֵּיהֶן מְקֻלְקָלוֹת, הַשּׁוֹאֶלֶת וְהַמַּשְׁאִילָה אוֹתָהּ: שֶׁמֶּא מִזּוֹ, שֶׁמֶּא מִזּוֹ.
הִשְׁאִילָה אוֹתוֹ לְיוֹשֶׁבֶת עַל הַכֶּתֶם--אֵינָהּ תּוֹלָה בּוֹ, שְׁאֵין תּוֹלִין כֶּתֶם בְּכֶתֶם.

 בָּדְקָה חֲלוּקָהּ וּבָדְקָה עַצְמָהּ וּמָצְאָה טָהוֹר, וְהִשְׁאִילָה הַחֲלוּק לַחֲבִרְתָּהּ, וּלְבָשַׁתְהוּ, וְנִמְצָא עָלָיו כֶּתֶם כְּשֶׁהִחְזִירַתְהוּ לָהּ--הַשּׁוֹאֶלֶת טְמֵאָה, וְאֵינָהּ תּוֹלָה בְּבַעֲלַת הַחֲלוּק: שֶׁהֲרֵי בָּדְקָה אוֹתוֹ קֹדֶם שֶׁתַּשְׁאִילֵהוּ לָהּ.
אֲרוּכָה שֶׁלָּבְשָׁה חֲלוּקָהּ שֶׁלִּקְצָרָה, וְנִמְצָא בּוֹ כֶּתֶם--אִם מַגִּיעַ כְּנֶגֶד בֵּית תֻּרְפָהּ--טְמֵאָה; וְאִם לָאו--טְהוֹרָה, שֶׁכֶּתֶם זֶה שֶׁלַּקְּצָרָה הוּא.

 שָׁלוֹשׁ נָשִׁים שֶׁלָּבְשׁוּ חֲלוּק אֶחָד זוֹ אַחַר זוֹ, וְאַחַר כָּךְ נִמְצָא עָלָיו כֶּתֶם, וְכֵן אִם יָשְׁנוּ בְּמִטָּה אַחַת כְּאֶחָד, וְנִמְצָא דָּם תַּחַת אַחַת מֵהֶן--כֻּלָּן טְמֵאוֹת; וְאִם בָּדְקָה אַחַת מֵהֶן עַצְמָהּ מִיָּד, וּמָצְאָה עַצְמָהּ טְמֵאָה--הֲרֵי הַשְּׁתַּיִם טְהוֹרוֹת.
בָּדְקוּ כֻּלָּן וּמָצְאוּ עַצְמָן טְהוֹרוֹת--תּוֹלָה מִי שְׁאֵינָהּ רְאוּיָה לִרְאוֹת דָּם, בְּמִי שְׁהִיא רְאוּיָה, וְתִהְיֶה שְׁאֵינָהּ רְאוּיָה טְהוֹרָה, וְהָרְאוּיָה טְמֵאָה.

כֵּיצַד: הָיְתָה אַחַת מְעֻבֶּרֶת, וְאַחַת שְׁאֵינָהּ מְעֻבֶּרֶת--הַמְּעֻבֶּרֶת טְהוֹרָה, וּשְׁאֵינָהּ מְעֻבֶּרֶת טְמֵאָה; מְנִיקָה וּשְׁאֵינָהּ מְנִיקָה, הַמְּנִיקָה טְהוֹרָה; זְקֵנָה וּשְׁאֵינָהּ זְקֵנָה, הַזְּקֵנָה טְהוֹרָה; בְּתוּלָה וּשְׁאֵינָהּ בְּתוּלָה, הַבְּתוּלָה טְהוֹרָה.
הָיוּ כֻּלָּן מְעֻבָּרוֹת, כֻּלָּן זְקֵנוֹת, כֻּלָּן מְנִיקוֹת, כֻּלָּן בְּתוּלוֹת--הֲרֵי כֻּלָּן טְמֵאוֹת.

 שָׁלוֹשׁ נָשִׁים שֶׁעָלוּ דֶרֶךְ מַרְגְּלוֹת הַמִּטָּה, וְיָשְׁנוּ כֻּלָּן, וְנִמְצָא דָּם תַּחַת הָאֶמְצָעִית--שְׁלָשְׁתָּן טְמֵאוֹת; תַּחַת הַפְּנִימִית--הִיא וְשֶׁבְּצִדָּהּ טְמֵאוֹת, וְהַחִיצוֹנָה טְהוֹרָה; תַּחַת הַחִיצוֹנָה--הִיא וְשֶׁבְּצִדָּהּ טְמֵאוֹת, וְהַפְּנִימִית טְהוֹרָה.
וְאִם לֹא עָלוּ דֶרֶךְ מַרְגְּלוֹת הַמִּטָּה, שֶׁהֲרֵי אֵין לָהֶם סֵדֶר, וְנִמְצָא דָּם תַּחַת אַחַת מֵהֶן--כֻּלָּן טְמֵאוֹת.

 בַּמֶּה דְּבָרִים אֲמוּרִים, שֶׁבָּדְקוּ כֻּלָּן וּמָצְאוּ טָהוֹר, וְלֹא תוּכַל אַחַת מֵהֶן לִתְלוֹת בַּחֲבִרְתָּהּ כְּמוֹ שֶׁבֵּאַרְנוּ; אֲבָל אִם בָּדְקָה אַחַת, וּמָצְאָה עַצְמָהּ טְהוֹרָה, וַחֲבִרְתָּהּ לֹא בָדְקָה--תּוֹלָה זוֹ הַטְּהוֹרָה בְּזוֹ שֶׁלֹּא בָדְקָה, וְזוֹ שֶׁלֹּא בָדְקָה טְמֵאָה.

 כָּל כֶּתֶם הַנִּמְצָא עַל הַבֶּגֶד שְׁאֵין לוֹ בַּמֶּה יִתָּלֶה--אֵינוּ מְטַמֵּא, עַד שֶׁיִּוָּדַע שְׁהוּא דָּם.
וְאִם נִסְתַּפַּק לָהֶם, שֶׁמֶּא הוּא דָּם אוֹ צְבָע אָדֹם--מַעְבִירִין עָלָיו שִׁבְעָה סַמָּנִין אֵלּוּ, עַל הַסֵּדֶר: אִם עָבַר אוֹ כָּהָה עֵינוֹ, הֲרֵי זֶה כֶּתֶם דָּם וּטְמֵאָה; וְאִם עָמַד כְּמוֹת שְׁהוּא, הֲרֵי זֶה צְבָע וּטְהוֹרָה.
וְאֵלּוּ הֶן הַשִּׁבְעָה סַמָּנִין, עַל סִדְרָן--רֹק תָּפֵל, וּלְעִיסַת גָּרִיסִין שֶׁלְּפוֹל, וּמֵי רַגְלַיִם שֶׁהִחְמִיצוּ, וְנֶתֶר, וּבוֹרִית, וְקִימוּנְיָא, וְאַשְׁלָג.

וְצָרִיךְ לְכַסְכַּס שְׁלוֹשָׁה פְּעָמִים עַל כָּל סַם וְסַם, וּמוֹלִיךְ וּמֵבִיא בְּכָל כִּסְכּוּס.
הִעְבִירָן שֶׁלֹּא עַל הַסֵּדֶר, אוֹ שֶׁהִעְבִירָן כְּאֶחָד--לֹא עָשָׂה כְּלוּם; הִקְדִּים אַחֲרוֹנִים לָרִאשׁוֹנִים--אֵלּוּ שֶׁהִעְבִיר בָּאַחֲרוֹנָה שְׁהֶן הָרִאשׁוֹנִים עָלוּ לוֹ, וְחוֹזֵר וּמַעְבִיר אַחֲרֵיהֶם הָאַחֲרוֹנִים שֶׁהִקְדִּים, עַד שֶׁיַּעַבְרוּ הַשִּׁבְעָה, עַל הַסֵּדֶר.

 אֵיזֶה הוּא רֹק תָּפֵל--זֶה שֶׁלֹּא טָעַם כְּלוּם מִתְּחִלַּת הַלַּיְלָה, וְהָיָה יָשֵׁן כָּל חֲצִי הַלַּיְלָה הָאַחֲרוֹן, לְמָחָר קֹדֶם שֶׁיֹּאכַל, נִקְרָא רֹק תָּפֵל: וְהוּא שֶׁלֹּא יָצָא רֹב דִּבּוּרוֹ, עַד שָׁלוֹשׁ שָׁעוֹת בַּיּוֹם; וְאִם הִשְׁכִּים וְשָׁנָה פִּרְקוֹ, קֹדֶם שָׁלוֹשׁ שָׁעוֹת--אֵין זֶה רֹק תָּפֵל, שֶׁהַדִּבּוּר מְבַטֵּל חֹזֶק הָרֹק וּמַחְזִירוֹ כַּמָּיִם.

וְאֵיזוֹ הִיא לְעִיסַת גָּרִיסִין--הוּא שֶׁיִּלְעֹס הַגָּרִיסִין, עַד שֶׁיִּתְעָרַב עִם הַפּוֹל רֹק הַרְבֵּה מִפִּיו.
וְאֵיזֶה הוּא מֵי רַגְלַיִם שֶׁהִחְמִיצוּ--אַחַר שְׁלוֹשָׁה יָמִים, אוֹ יָתֵר.

 כָּל אִשָּׁה שְׁהִיא טְמֵאָה מִשּׁוֹם כֶּתֶם--אִם מָצְאָה הַכֶּתֶם בִּימֵי נִדָּתָהּ--הֲרֵי זוֹ סְפֵק נִדָּה, וְיוֹשֶׁבֶת עָלָיו שִׁבְעָה, וְטוֹבֶלֶת בְּלֵיל שְׁמִינִי, וְאַחַר כָּךְ תִּהְיֶה מֻתֶּרֶת לְבַעְלָהּ.
וְאִם מָצְאָה אוֹתוֹ בִּימֵי זִיבָתָהּ--הֲרֵי זוֹ סְפֵק זָבָה גְּדוֹלָה אוֹ קְטַנָּה, כְּמוֹ שֶׁנִּתְבָּאַר בְּפֵרֶק זֶה; וְיוֹשֶׁבֶת יוֹם אֶחָד אִם הָיְתָה קְטַנָּה, אוֹ שִׁבְעַת יְמֵי נְקִיִּים אִם הָיְתָה גְּדוֹלָה, מִסָּפֵק.
וְהַכֹּל מִדִּבְרֵי סוֹפְרִים, כְּמוֹ שֶׁבֵּאַרְנוּ; לְפִיכָּךְ הַבָּא עָלֶיהָ בְּזָדוֹן--מַכִּין אוֹתוֹ מַכַּת מַרְדּוּת, וּפְטוּרִין מִקָּרְבָּן.

הִלְכּוֹת אִסּוּרֵי בִּיאָה פֵּרֶק י 
כָּל הַיּוֹלֶדֶת טְמֵאָה כַּנִּדָּה, וְאַף עַל פִּי שֶׁלֹּא רָאָת דָּם.
וְאַחַד הַיּוֹלֶדֶת חַי, אוֹ מֵת, וְאַפִלּוּ נֵפֶל--אִם זָכָר, יוֹשֶׁבֶת לַזָּכָר; וְאִם נְקֵבָה, יוֹשֶׁבֶת לַנְּקֵבָה: וְהוּא, שֶׁתִּגָּמֵר צוּרָתוֹ; וְאֵין צוּרַת הַוֶּלֶד נִגְמֶרֶת לְפָחוּת מֵאַרְבָּעִים יוֹם, אֶחָד הַזָּכָר וְאֶחָד הַנְּקֵבָה.
וְהַמַּפֶּלֶת בְּתוֹךְ אַרְבָּעִים יוֹם--אֵינָהּ טְמֵאָה לִידָה, אַפִלּוּ בְּיוֹם אַרְבָּעִים.

הִפִּילָה בְּיוֹם אַרְבָּעִים וְאֶחָד מֵאַחַר הַתַּשְׁמִישׁ--הֲרֵי זוֹ סְפֵק יוֹלֶדֶת, וְתֵשֵׁב לַזָּכָר וְלַנְּקֵבָה וְלַנִּדָּה; הָיְתָה צוּרַת הָאָדָם דַּקָּה בְּיוֹתֵר, וְאֵינָהּ נִכֶּרֶת בַּעֲלִיל--הֲרֵי זוֹ תֵּשֵׁב לַזָּכָר וְלַנְּקֵבָה, וְזֶה הוּא הַנִּקְרָא שָׁפִיר מְרֻקָּם.

אֵיזֶה הוּא שָׁפִיר מְרֻקָּם: תְּחִלַּת בְּרִיָּתוֹ שֶׁלָּאָדָם--גּוּפוֹ כַּעֲדָשָׁה, שְׁתֵּי עֵינָיו כִּשְׁתֵּי טִפֵּי זְבוּב מְרֹחָקוֹת זוֹ מִזּוֹ, שְׁנֵי חֻטְמָיו כִּשְׁנֵי טִפֵּי זְבוּב מְקֹרָבִין זֶה לְזֶה, פִּיו פָּתוּחַ כְּחוּט הַשַּׂעֲרָה, וְחִתּוּךְ יָדַיִם וְרַגְלַיִם אֵין לוֹ.

נִתְבָּאֲרָה צוּרָתוֹ יָתֵר מִזֶּה, וַעֲדַיִן אֵינוּ נִכָּר בֵּין זָכָר לִנְקֵבָה--אֵין בּוֹדְקִין אוֹתוֹ בַּמַּיִם אֵלָא בְּשֶׁמֶן, שֶׁהַשֶּׁמֶן מְצַחְצְחוֹ; וּמֵבִיא קֵיסָם שֶׁרֹאשׁוֹ חָלָק, וּמְנַעְנֵעַ בְּאוֹתוֹ מָקוֹם מִמַּעֲלָה לְמַטָּה: אִם מְסַכְסֵךְ, בַּיָּדוּעַ שְׁהוּא זָכָר; וְאִם רָאָה בְּאוֹתוֹ מָקוֹם כִּשְׂעוֹרָה סְדוּקָה, הֲרֵי זוֹ נְקֵבָה וְאֵינָהּ צְרִיכָה בְּדִיקָה.
וּבְכָל אֵלּוּ הָרְקִימוֹת שֶׁלַּנְּפָלִים, אֵין נוֹתְנִין לָהּ יְמֵי טֹהַר--עַד שֶׁיַּשְׂעִיר הַוֶּלֶד.

 הִפִּילָה חֲתִכָּה לְבָנָה--אִם נִקְרְעָה וְנִמְצָא בָּהּ עֶצֶם, הֲרֵי זוֹ טְמֵאָה לִידָה; הִפִּילָה שָׁפִיר מָלֵא מַיִם, מָלֵא דָּם, מָלֵא גְּנִינִים, מָלֵא בָּשָׂר--הוֹאִיל וְאֵינוּ מְרֻקָּם, אֵינָהּ חוֹשֶׁשֶׁת לְוֶלֶד.

 יוֹצֵא דֹּפֶן--אֵין אִמּוֹ טְמֵאָה לִידָה, וְאֵין לוֹ יְמֵי טֻמְאָה וִימֵי טַהְרָה: שֶׁנֶּאֱמָר "אִשָּׁה כִּי תַזְרִיעַ, וְיָלְדָה" , עַד שֶׁתֵּלֵד מִמְּקוֹם שֶׁמַּזְרַעַת.
הַמַּקְשָׁה וְיָלְדָה וֶלֶד דֶּרֶךְ דֹפֶן--הֲרֵי דַּם הַקֹּשִׁי הַבָּא דֶּרֶךְ הָרֶחֶם, זִיבוּת אוֹ נִדָּה, וְדָם הַיּוֹצֶא דֶּרֶךְ הַדֹּפֶן, טָמֵא.
וְאִם לֹא יָצָא דָּם דֶּרֶךְ הָרֶחֶם--הֲרֵי הָאִשָּׁה טְהוֹרָה, אַף עַל פִּי שֶׁהַדָּם שֶׁיָּצָא מִדָּפְנָהּ טָמֵא: שְׁאֵין הָאִשָּׁה טְמֵאָה, עַד שֶׁיֵּצֵא מַדְוֶה דֶּרֶךְ עֶרְוָתָהּ.

 נִתְחַתַּךְ הַוֶּלֶד בְּמֵעֶיהָ, וְיָצָא אֵבֶר אֵבֶר--בֵּין שֶׁיָּצָא עַל סֵדֶר הָאֵבָרִים, כְּגוֹן שֶׁיָּצְאָה הָרֶגֶל וְאַחֲרֶיהָ הַשּׁוֹק וְאַחֲרֶיהָ הַיָּרֵךְ, בֵּין שֶׁיָּצָא שֶׁלֹּא עַל הַסֵּדֶר--אֵינָהּ טְמֵאָה לִידָה, עַד שֶׁיָּצָא רֻבּוֹ; וְאִם יָצָא רֹאשׁוֹ כֻּלּוֹ כְּאַחַת, הֲרֵי זֶה כְּרֻבּוֹ.
וְאִם לֹא נִתְחַתַּךְ, וְיָצָא כְּדַרְכּוֹ--מִשֶּׁתֵּצֵא רֹב פַּדַּחְתּוֹ--הֲרֵי זֶה כְּיָלוּד, וְאַף עַל פִּי שֶׁנִּתְחַתַּךְ אַחַר כָּךְ.
הוֹצִיא הָעֹבֶר יָדוֹ וְהִחְזִירָהּ, אִמּוֹ טְמֵאָה לִידָה מִדִּבְרֵי סוֹפְרִים; וְאֵין לָהּ יְמֵי טֹהַר, עַד שֶׁיֵּצֵא הַוֶּלֶד אוֹ רֻבּוֹ, כְּמוֹ שֶׁאָמַרְנוּ.

הַמַּפֶּלֶת כְּמִין בְּהֵמָה חַיָּה וָעוֹף--אִם הָיוּ פָּנָיו כִּפְנֵי הָאָדָם, הֲרֵי זֶה וֶלֶד: אִם זָכָר, תֵּשֵׁב לַזָּכָר, וְאִם נְקֵבָה, תֵּשֵׁב לַנְּקֵבָה, וְאִם אֵין נִכָּר בֵּין זָכָר לִנְקֵבָה, תֵּשֵׁב לַזָּכָר וְלַנְּקֵבָה--וְאַף עַל פִּי שֶׁשְּׁאָר הַגּוּף דּוֹמֶה לִבְהֵמָה אוֹ לְחַיָּה אוֹ לְעוֹף.
וְאִם אֵין פָּנָיו כְּצוּרַת פְּנֵי הָאָדָם--אַף עַל פִּי שֶׁשְּׁאָר הַגּוּף גּוּף אָדָם שָׁלֵם, וְיָדָיו וְרַגְלָיו יְדֵי אָדָם וְרַגְלָיו, וַהֲרֵי הִיא נְקֵבָה אוֹ זָכָר--אֵינוּ וֶלֶד, וְאֵין אִמּוֹ טְמֵאָה לִידָה.

וְאֵיזוֹ הִיא צוּרַת פְּנֵי הָאָדָם--שֶׁיִּהְיֶה הַמֵּצַח וְהַגְּבִינִין וְהָעֵינַיִם וְהַלְּסָתוֹת וְגַבּוֹת הַזָּקָן, כְּצוּרַת הָאָדָם; אֲבָל הַפֶּה וְהָאָזְנַיִם וְהָאַף--אַף עַל פִּי שְׁהֶן כְּשֶׁלִּבְהֵמָה וְחַיָּה, הֲרֵי זֶה וֶלֶד.

הַמַּפֶּלֶת דְּמוּת נָחָשׁ--אִמּוֹ טְמֵאָה לִידָה, מִפְּנֵי שֶׁגַּלְגַּל עֵינָיו עָגוּל כְּשֶׁלְּאָדָם.
הַמַּפֶּלֶת דְּמוּת אָדָם שֶׁיֵּשׁ לוֹ כְּנָפַיִם שֶׁלְּבָשָׂר, אִמּוֹ טְמֵאָה לִידָה.
נִבְרָא בְּעַיִן אַחַת וְיָרֵךְ אַחַת--אִם הָיוּ מִן הַצַּד, שֶׁהֲרֵי הוּא כַּחֲצִי אָדָם--אִמּוֹ טְמֵאָה לִידָה; וְאִם הָיוּ בָּאֶמְצָע--אִמּוֹ טְהוֹרָה, שֶׁהֲרֵי זוֹ בִּרְיָה אַחֶרֶת.

נִבְרָא וֶשֶׁט שֶׁלּוֹ אָטוּם, אוֹ שֶׁהָיָה חָסֵר מִטִּבּוּרוֹ וּלְמַטָּה וַהֲרֵי הוּא אָטוּם, אוֹ שֶׁהָיְתָה גֻּלְגָּלְתּוֹ אֲטוּמָה, אוֹ שֶׁהָיוּ פָּנָיו טוּחוֹת וְאֵין בָּהֶן הֶכֵּר פָּנִים, אוֹ שֶׁיֵּשׁ לוֹ שְׁנֵי גַּבִּין וּשְׁתֵּי שְׁדָרוֹת, אוֹ שֶׁהִפִּילָה בְּרִיַּת רֹאשׁ שְׁאֵינוּ חָתוּךְ, אוֹ יָד שְׁאֵינוּ חָתוּךְ--כָּל נֵפֶל מֵאֵלּוּ, אֵינוּ וֶלֶד וְאֵין אִמּוֹ טְמֵאָה לִידָה; אֲבָל אִם הִפִּילָה יָד חֲתוּכָה וְרֶגֶל חֲתוּכָה--הֲרֵי חֶזְקָתָהּ מִוֶּלֶד שָׁלֵם, וּמִצְטָרְפִין לְרֹב אֵבָרָיו.

פְּעָמִים יִקְפֶּה מִשְּׁאָר הַדָּמִים שֶׁנּוֹצַר מֵהֶם הָאָדָם, חֲתִכָּה כְּמוֹ לְשׁוֹן הַשּׁוֹר, וְתִהְיֶה כְּרוּכָה עַל מִקְצַת הַוֶּלֶד; וְהִיא הַנִּקְרֵאת סַנְדָּל.
וּלְעוֹלָם לֹא יֵעָשֶׂה סַנְדָּל זֶה, אֵלָא עִם וֶלֶד; אֲבָל חֲתִכָּה שֶׁנּוֹצְרָה לְבַדָּהּ בְּלֹא וֶלֶד, אֵינָהּ נִקְרֵאת סַנְדָּל.
וְרֹב הָעֻבְרִים, לֹא יִהְיֶה עִמָּהֶם סַנְדָּל.
וּפְעָמִים יַכֶּה הַמְּעֻבֶּרֶת דָּבָר עַל בִּטְנָהּ, וְיִפָּסֵד הָעֹבֶר וְיֵעָשֶׂה כְּסַנְדָּל זֶה; וּפְעָמִים יִשָּׁאֵר בּוֹ הֶכֵּר פָּנִים, וּפְעָמִים יִיבַשׁ הַוֶּלֶד וְיִשְׁתַּנֶּה וְיִקְפְּאוּ עָלָיו הַדָּמִים עַד שֶׁלֹּא יִשָּׁאֵר בּוֹ הֶכֵּר פָּנִים.

לְפִיכָּךְ הַמַּפֶּלֶת זָכָר וְסַנְדָּל עִמּוֹ--אַף עַל פִּי שְׁאֵין הֶכֵּר פָּנִים בַּסַּנְדָּל--הֲרֵי זוֹ תֵּשֵׁב לַזָּכָר וְלַנְּקֵבָה, שֶׁמֶּא סַנְדָּל זֶה נְקֵבָה הָיָה; וְחֻמְרָה הִחְמִירוּ בּוֹ לִטַּמֵּא בּוֹ מִשּׁוֹם וֶלֶד, אַף עַל פִּי שְׁאֵין בּוֹ צוּרַת פָּנִים, הוֹאִיל וְהִיא טְמֵאָה לִידָה, מִפְּנֵי הַוֶּלֶד שֶׁעִמּוֹ.

 הַחוֹתֶלֶת הֶעָבָה שְׁהִיא כְּמוֹ חֵמֶת שֶׁבְּתוֹכָהּ נוֹצָר הַוֶּלֶד, וְהִיא מַקֶּפֶת אוֹתוֹ וְאֶת הַסַּנְדָּל--אִם הָיָה עִמּוֹ סַנְדָּל, וּכְשֶׁיַּגִּיעַ זְמַנּוֹ לָצֵאת קוֹרֵעַ אוֹתָהּ וְיוֹצֶא--הִיא הַנִּקְרֵאת שִׁלְיָה; וּתְחִלַּת בְּרִיָּתָהּ דּוֹמָה לְחוּט שֶׁלְּעֵרֶב, וַחֲלוּלָה כַּחֲצוֹצֶרֶת, וְעָבָה כְּקֻרְקְבָן הַתֻּרְנְגוֹלִים.
וְאֵין שִׁלְיָה פְּחוּתָה מִטֶּפַח.

 הַמַּפֶּלֶת שִׁלְיָה, תֵּשֵׁב לַזָּכָר וְלַנְּקֵבָה--לֹא שֶׁהַשִּׁלְיָה וֶלֶד, אֵלָא שְׁאֵין שִׁלְיָה בְּלֹא וֶלֶד; הִפִּילָה נֵפֶל, וְאַחַר כָּךְ הִפִּילָה שִׁלְיָה--חוֹשְׁשִׁין לַשִּׁלְיָה, וַהֲרֵי הִיא כְּוֶלֶד אַחֵר, וְאֵין אוֹמְרִין זוֹ שִׁלְיַת הַנֵּפֶל, שְׁאֵין תּוֹלִין אֶת הַשִּׁלְיָה אֵלָא בְּוֶלֶד שֶׁלְּקַיָּמָה.
לְפִיכָּךְ אִם יָלְדָה וֶלֶד שֶׁלְּקַיָּמָה, וְהִפִּילָה שִׁלְיָה אַפִלּוּ אַחַר שְׁלוֹשָׁה וְעֶשְׂרִים יוֹם--תּוֹלִין אוֹתָהּ בַּוֶּלֶד; וְאֵין חוֹשְׁשִׁין לְוֶלֶד אַחֵר, שֶׁהַוֶּלֶד קָרַע הַשִּׁלְיָה וְיָצָא.

 הִפִּילָה שִׁלְיָה תְּחִלָּה, וְאַחַר כָּךְ יָלְדָה וֶלֶד שֶׁלְּקַיָּמָה--חוֹשְׁשִׁין לַשִּׁלְיָה שְׁהִיא וֶלֶד אַחֵר, וְאֵין תּוֹלִין אוֹתָהּ בַּוֶּלֶד הַבָּא אַחֲרֶיהָ: שְׁאֵין דַּרְכָּהּ שֶׁלְּשִׁלְיָה, לָצֵאת לִפְנֵי הַוֶּלֶד.
יָצַאת מִקְצַת הַשִּׁלְיָה בְּיוֹם רִאשׁוֹן, וּמִקְצָתָהּ בַּשֵּׁנִי--מוֹנִין לָהּ מִיּוֹם רִאשׁוֹן, וְאֵין נוֹתְנִין לָהּ יְמֵי טַהְרָה אֵלָא מִיּוֹם שֵׁנִי לְהַחְמִיר.

 הִפִּילָה דְּמוּת בְּהֵמָה חַיָּה וָעוֹף, וְשִׁלְיָה קְשׁוּרָה בּוֹ--אֵין חוֹשְׁשִׁין לְוֶלֶד.
וְאִם אֵינָהּ קְשׁוּרָה בּוֹ, מַטִּילִין עֲלֵיהֶן חֹמֶר שְׁנֵי וְלָדוֹת: שֶׁאֲנִי אוֹמֵר, שֶׁמֶּא נִמּוֹחַ שָׁפִיר מְרֻקָּם שֶׁהָיָה בְּשִׁלְיָה זוֹ, וְשֶׁמֶּא נִמּוֹחָה הַשִּׁלְיָה שֶׁלְּשָׁפִיר זֶה, שְׁהוּא דְּמוּת בְּהֵמָה וְחַיָּה.

 כָּל אֵלּוּ שֶׁחוֹשְׁשִׁין לְשִׁלְיָה, אֵין נוֹתְנִין לָהֶן יְמֵי טֹהַר; וְכָל מִי שֶׁהִפִּילָה דָּבָר שְׁאֵינוּ וֶלֶד, אוֹ שָׁפִיר, בְּתוֹךְ אַרְבָּעִים יוֹם, שֶׁעֲדַיִן לֹא נִגְמְרָה צוּרָתוֹ--וְאִם יָצָא עִמּוֹ דָּם, הֲרֵי זוֹ נִדָּה אוֹ זָבָה; וְאִם יָצָא יָבֵשׁ בְּלֹא דָּם, הֲרֵי זוֹ טְהוֹרָה.

 מִי שֶׁיָּלְדָה זָכָר וּנְקֵבָה תְּאוֹמִים, תֵּשֵׁב לַנְּקֵבָה; יָלְדָה טֻמְטוֹם אוֹ אַנְדְּרֻגִּינוֹס, תֵּשֵׁב לַזָּכָר וְלַנְּקֵבָה.
יָלְדָה תְּאוֹמִים--אֶחָד זָכָר וְהַשֵּׁנִי טֻמְטוֹם אוֹ אַנְדְּרֻגִּינוֹס, תֵּשֵׁב לַזָּכָר וְלַנְּקֵבָה; הָאֶחָד נְקֵבָה וְהַשֵּׁנִי טֻמְטוֹם אוֹ אַנְדְּרֻגִּינוֹס, תֵּשֵׁב לַנְּקֵבָה בִּלְבָד: שֶׁהַטֻּמְטוֹם וְהָאַנְדְּרֻגִּינוֹס סָפֵק הֶן, שֶׁמֶּא זָכָר הֶן אוֹ שֶׁמֶּא נְקֵבָה.

 הָאִשָּׁה שֶׁהֻחְזְקָה מְעֻבֶּרֶת, וְיָלְדָה, וְאֵין יָדוּעַ מַה יָלְדָה--כְּגוֹן שֶׁעָבְרָה בְּנָהָר וְהִפִּילָה שָׁם, אוֹ שֶׁהִפִּילָה לְבוֹר, אוֹ שֶׁהִפִּילָה וּגְרָרַתּוּ חַיָּה--הֲרֵי זוֹ בְּחֶזְקַת שֶׁהִפִּילָה וֶלֶד, וְתֵשֵׁב לַזָּכָר וְלַנְּקֵבָה; אֲבָל אִם לֹא הֻחְזְקָה מְעֻבֶּרֶת, וְהִפִּילָה, וְאֵין יָדוּעַ מַה הִפִּילָה--הֲרֵי זוֹ סְפֵק יוֹלֶדֶת, וְתֵשֵׁב לַזָּכָר וְלַנְּקֵבָה וְלַנִּדָּה.

 כָּל מָקוֹם שֶׁאָמַרְנוּ תֵּשֵׁב לַזָּכָר וְלַנְּקֵבָה, כֵּיצַד דִּינָהּ: תִּהְיֶה אֲסוּרָה לְבַעְלָהּ אַרְבָּעָה עָשָׂר יוֹם, כְּיוֹלֶדֶת נְקֵבָה, שִׁבְעָה הָרִאשׁוֹנִים וַדַּאי, וְהַשִּׁבְעָה הַשְּׁנִיִּים סָפֵק; וְאֵין נוֹתְנִין לָהּ יְמֵי טֹהַר אֵלָא עַד אַרְבָּעִים יוֹם, כְּיוֹלֶדֶת זָכָר.
וְאִם רָאֲתָה דָּם אַחַר הָאַרְבָּעִים עַד שְׁמוֹנִים--אֵינוּ דַּם טֹהַר, אֵלָא סְפֵק דָּם נִדָּה, אוֹ סְפֵק דָּם זִיבָה אִם בָּא בִּימֵי הַזִּיבָה, כְּמוֹ שֶׁבֵּאַרְנוּ.
וְכֵן אִם רָאֲתָה דָּם בְּיוֹם אֶחָד וּשְׁמוֹנִים בִּלְבָד--הֲרֵי זוֹ סְפֵק נִדָּה, וְתֵשֵׁב שִׁבְעַת יְמֵי נִדָּה, שֶׁמֶּא נְקֵבָה יָלְדָה, שְׁאֵין לָהּ וֶסֶת נִדּוּת עַד אַחַר מְלֹאת, כְּמוֹ שֶׁבֵּאַרְנוּ.

 כָּל מָקוֹם שֶׁאָמַרְנוּ תֵּשֵׁב לַזָּכָר וְלַנְּקֵבָה וּלְנִדָּה, כֵּיצַד דִּינָהּ: תִּהְיֶה אֲסוּרָה לְבַעְלָהּ אַרְבָּעָה עָשָׂר יוֹם, כְּיוֹלֶדֶת נְקֵבָה.
וְאִם רָאֲתָה דָּם בְּיוֹם אֶחָד וּשְׁמוֹנִים, הֲרֵי זוֹ סְפֵק נִדָּה; וְכֵן אִם רָאֲתָה דָּם בְּיוֹם אַרְבָּעָה וְשִׁבְעִים וּבְיוֹם אֶחָד וּשְׁמוֹנִים, הֲרֵי זוֹ סְפֵק נִדָּה; וְכֵן אִם רָאֲתָה דָּם בְּיוֹם אֶחָד וְאַרְבָּעִים--אַף עַל פִּי שֶׁרָאָת בְּיוֹם אַרְבָּעָה וּשְׁלוֹשִׁים, הֲרֵי זוֹ סְפֵק נִדָּה, וַאֲסוּרָה לְבַעְלָהּ עַד לֵיל שְׁמוֹנָה וְאַרְבָּעִים, כְּיוֹלֶדֶת זָכָר.
וְאֵין נוֹתְנִין לָהּ יְמֵי טֹהַר כְּלָל, כַּנִּדָּה; וַהֲרֵי הִיא כְּמִי שֶׁלֹּא יָלְדָה.

וְכָל דָּם שֶׁתִּרְאֶה מִיּוֹם שֶׁהִפִּילָה עַד שְׁמוֹנִים יוֹם--אִם בָּא בִּימֵי נִדָּתָהּ, הֲרֵי זוֹ סְפֵק נִדָּה מֵאַחַר הַשִּׁבְעָה מִיּוֹם שֶׁהִפִּילָה; וְאִם בָּא בִּימֵי זִיבָתָהּ, הֲרֵי זוֹ סְפֵק זָבָה: שֶׁכָּל יְמֵי מְלֹאת, אֵין בָּהֶן וֶסֶת.
וְכֵן אִם רָאֲתָה בְּיוֹם אֶחָד וּשְׁמוֹנִים--עֲדַיִן הִיא מְקֻלְקֶלֶת, וְתִהְיֶה סְפֵק נִדָּה, כְּמוֹ שֶׁבֵּאַרְנוּ, אַף עַל פִּי שֶׁלֹּא רָאָת אֵלָא יוֹם אֶחָד.
וּכְשֶׁיִּקָּבַע לָהּ הַוֶּסֶת אַחַר הַשְּׁמוֹנִים, יָסוּר קִלְקוּלָהּ, וְתַחְזֹר לִהְיוֹת נִדָּה וַדָּאִית, אוֹ זָבָה וַדָּאִית.
וְכֵן מִיּוֹם שֶׁהִפִּילָה עַד שִׁבְעָה יָמִים; וְתִהְיֶה נִדָּה וַדָּאִית, אִם הִפִּילָה בְּתוֹךְ יְמֵי נִדָּתָהּ, כְּמוֹ שֶׁבֵּאַרְנוּ.

הִלְכּוֹת אִסּוּרֵי בִּיאָה פֵּרֶק יא 
כָּל שֶׁאָמַרְנוּ בְּנִדָּה וְזָבָה וְיוֹלֶדֶת, הוּא דִּין תּוֹרָה.
וּבְמִשְׁפָּטִים אֵלּוּ הָיוּ עוֹשִׂין, כְּשֶׁהָיוּ בֵּית דִּין הַגָּדוֹל מְצוּיִין, וְהָיוּ שָׁם חֲכָמִים גְּדוֹלִים שֶׁמַּכִּירִים הַדָּמִים.
וְאִם נֻלַּד לָהֶם סָפֵק בָּרְאִיּוֹת, אוֹ בִּימֵי נִדָּה אוֹ זִיבָה--יַעֲלוּ לְבֵית דִּין וְיִשְׁאֲלוּ, כְּמוֹ שֶׁהִבְטִיחָה תּוֹרָה עֲלֵיהֶן, שֶׁנֶּאֱמָר "כִּי יִפָּלֵא מִמְּךָ דָבָר ...
בֵּין-דָּם לְדָם" , בֵּין דַּם נִדָּה לְדַם זִיבָה.
וּבְאוֹתָן הַיָּמִים, הָיוּ בְּנוֹת יִשְׂרָאֵל נִזְהָרוֹת מִדָּבָר זֶה, וּמְשַׁמְּרוֹת וֶסְתוֹתֵיהֶן, וְסוֹפְרוֹת תָּמִיד יְמֵי הַנִּדָּה וִימֵי הַזִּיבָה.

וְטֹרַח גָּדוֹל יֵשׁ בְּמִנְיַן הַיָּמִים, וּפְעָמִים רַבּוֹת יָבוֹאוּ לִידֵי סָפֵק--שֶׁאַפִלּוּ רָאָת הַבַּת דָּם בְּיוֹם הַלִּידָה, מֵאוֹתוֹ הַיּוֹם מַתְחִילִין לִמְנוֹת לָהּ יְמֵי נִדָּה וִימֵי זִיבָה כְּמוֹ שֶׁבֵּאַרְנוּ; לְפִיכָּךְ לֹא תִטַּמֵּא הַבַּת בְּזִיבָה אֵלָא בַּת עֲשָׂרָה יָמִים--שְׁאִם רָאָת בְּיוֹם שֶׁתִּוָּלֵד, הֲרֵי זוֹ נִדָּה שִׁבְעַת יָמִים, וּשְׁלֹשֶׁת יָמִים סָמוּךְ לְנִדָּתָהּ, הֲרֵי עֲשָׂרָה יָמִים.
הִנֵּה לָמַדְתָּ שֶׁמִּתְּחִלַּת רְאִיָּה, מַתְחֶלֶת לִמְנוֹת יְמֵי נִדָּה וִימֵי זִיבָה כָּל יָמֶיהָ, וְאַפִלּוּ רָאֲתָה וְהִיא קְטַנָּה.

וּבִימֵי חַכְמֵי תַּלְמוּד, נִסְתַּפַּק הַדָּבָר הַרְבֵּה בִּרְאִיּוֹת הַדָּמִים, וְנִתְקַלְקְלוּ הַוְּסָתוֹת, לְפִי שֶׁלֹּא הָיָה כּוֹחַ בְּכָל הַנָּשִׁים לִמְנוֹת יְמֵי נִדָּה וִימֵי זִיבָה; וּלְפִיכָּךְ הִחְמִירוּ חֲכָמִים בַּדָּבָר, וְגָזְרוּ שֶׁיִּהְיוּ כָּל יְמֵי הָאִשָּׁה כִּימֵי זִיבָתָהּ, וְיִהְיֶה כָּל דָּם שֶׁתִּרְאֶה סְפֵק דַּם זִיבוּת.

וְעוֹד הִחְמִירוּ בְּנוֹת יִשְׂרָאֵל עַל עַצְמָן חֻמְרָה יְתֵרָה עַל זוֹ, וְנָהֲגוּ כֻלָּם בְּכָל מָקוֹם שֶׁיֵּשׁ יִשְׂרָאֵל: שֶׁכָּל בַּת יִשְׂרָאֵל שֶׁתִּרְאֶה דָּם--אַפִלּוּ לֹא רָאָת אֵלָא טִפָּה כַּחַרְדָּל בִּלְבָד וּפָסַק הַדָּם--סוֹפֶרֶת לָהּ שִׁבְעַת יְמֵי נְקִיִּים, וְאַפִלּוּ רָאָת בְּעֵת נִדָּתָהּ.
בֵּין שֶׁרָאָת יוֹם אֶחָד, אוֹ שְׁנַיִם, אוֹ הַשִּׁבְעָה כֻּלָּן, אוֹ יָתֵר--מִשֶּׁיִּפְסֹק הַדָּם, סוֹפֶרֶת שִׁבְעַת יְמֵי נְקִיִּים כְּזָבָה גְּדוֹלָה.
וְטוֹבֶלֶת בְּלֵיל שְׁמִינִי, אַף עַל פִּי שְׁהִיא סְפֵק זָבָה, אוֹ בְּיוֹם שְׁמִינִי אִם הָיָה שָׁם דֹּחַק, כְּמוֹ שֶׁאָמַרְנוּ--וְאַחַר כָּךְ תִּהְיֶה מֻתֶּרֶת לְבַעְלָהּ.

וְכֵן כָּל יוֹלֶדֶת בַּזְּמָן הַזֶּה--הֲרֵי הִיא כְּיוֹלֶדֶת בְּזוֹב, וּצְרִיכָה שִׁבְעַת יְמֵי נְקִיִּים כְּמוֹ שֶׁבֵּאַרְנוּ.
וּמִנְהָג פָּשׁוּט בְּשִׁנְעָר וּבְאֶרֶץ הַצְּבִי וּבִסְפָרַד וּבַמַּעְרָב, שְׁאִם רָאָת דָּם בְּתוֹךְ יְמֵי מְלֹאת--אַף עַל פִּי שֶׁרָאָת אַחַר שֶׁסָּפְרָה שִׁבְעַת יְמֵי נְקִיִּים וְטָבְלָה--הֲרֵי זוֹ סוֹפֶרֶת שִׁבְעַת יְמֵי נְקִיִּים אַחַר שֶׁיִּפְסֹק הַדָּם, וְאֵין נוֹתְנִין לָהּ יְמֵי טֹהַר כְּלָל: אֵלָא כָּל דָּם שֶׁתִּרְאֶה הָאִשָּׁה--בֵּין דַּם קֹשִׁי, בֵּין דַּם טֹהַר--סוֹפֶרֶת שִׁבְעַת יְמֵי נְקִיִּים, אַחַר שֶׁיִּפְסֹק הַדָּם.

וְדִין זֶה, בִּימֵי הַגְּאוֹנִים נִתְחַדַּשׁ, וְהֶם גָּזְרוּ שֶׁלֹּא יִהְיֶה שָׁם דַּם טֹהַר כְּלָל--שֶׁזֶּה שֶׁהִחְמִירוּ בְּנוֹת יִשְׂרָאֵל עַל עַצְמָן בִּימֵי חַכְמֵי תַּלְמוּד, אֵינוּ אֵלָא בְּרוֹאָה דָּם שְׁהוּא טָמֵא, שֶׁיּוֹשֶׁבֶת עָלָיו שִׁבְעַת יְמֵי נְקִיִּים; אֲבָל דָּם שֶׁתִּרְאֶה בִּימֵי טֹהַר אַחַר סְפִירָה וּטְבִילָה, אֵין לָחוּשׁ לוֹ--שְׁאֵין יְמֵי טֹהַר רְאוּיִין לֹא לְנִדָּה וְלֹא לְזִיבָה, כְּמוֹ שֶׁבֵּאַרְנוּ.
וְשָׁמַעְנוּ שֶׁבְּצָרְפַת בּוֹעֲלִים עַל דַּם טֹהַר כְּדִין הַתַּלְמוּד עַד הַיּוֹם, אַחַר סְפִירָה וּטְבִילָה מִטֻּמְאַת יוֹלֶדֶת בְּזוֹב; וְדָבָר זֶה, תָּלוּי בַּמִּנְהָג.

 וְכֵן דִּין דַּם בְּתוּלִים בַּזְּמָן הַזֶּה, שֶׁאַפִלּוּ הָיְתָה קְטַנָּה שֶׁלֹּא הִגִּיעַ זְמַנָּהּ לִרְאוֹת, וְלֹא רָאָת דָּם מִיָּמֶיהָ--הֲרֵי זֶה בּוֹעֵל בְּעִילַת מִצְוָה, וּפוֹרֵשׁ.
וְכָל זְמָן שֶׁתִּרְאֶה דָּם מֵחֲמַת הַמַּכָּה, הֲרֵי הִיא טְמֵאָה; וְאַחַר שֶׁיִּפְסֹק הַדָּם, סוֹפֶרֶת שִׁבְעַת יְמֵי נְקִיִּים.

 יָתֵר עַל זֶה, כָּל בַּת שֶׁתְּבָעוּהָ לְהִנָּשֵׂא וְרָצָת--שׁוֹהָה שִׁבְעַת יְמֵי נְקִיִּים מֵאַחַר שֶׁרָצָת, וְאַחַר כָּךְ תִּהְיֶה מֻתֶּרֶת לְהִבָּעֵל: שֶׁמֶּא מֵחִמּוּדָהּ לָאִישׁ, רָאָת דָּם טִפָּה אַחַת, וְלֹא הִרְגִּישָׁה בָּהּ; בֵּין שֶׁהָיְתָה הָאִשָּׁה גְּדוֹלָה, בֵּין שֶׁהָיְתָה קְטַנָּה--צְרִיכָה לֵישֵׁב שִׁבְעַת יְמֵי נְקִיִּים מֵאַחַר שֶׁרָצָת, וְאַחַר כָּךְ תִטְבֹּל וְתִבָּעֵל.

 וְכָל הַדְּבָרִים הָאֵלּוּ, חֻמְרָה יְתֵרָה שֶׁנָּהֲגוּ בָּהּ בְּנוֹת יִשְׂרָאֵל מִיְּמֵי חַכְמֵי תַּלְמוּד; וְאֵין לָסוּר מִמֶּנָּה, לְעוֹלָם.

לְפִיכָּךְ כָּל אִשָּׁה שֶׁרָצָת כְּשֶׁתְּבָעוּהָ לְהִנָּשֵׂא--לֹא תִנָּשֵׂא, עַד שֶׁתִּסְפֹּר וְתִטְבֹּל.
וְאִם נִשֵּׂאת לְתַלְמִיד חֲכָמִים--מֻתֶּרֶת לְהִנָּשֵׂא מִיָּד, וְתִסְפֹּר מֵאַחַר שֶׁנִּשֵּׂאת וְתִטְבֹּל: שֶׁתַּלְמִיד חֲכָמִים יוֹדֵעַ שְׁהִיא אֲסוּרָה, וְנִזְהָר מִזֶּה; וְלֹא יִקְרַב לָהּ, עַד שֶׁתִּטְבֹּל.

דִּין הַכְּתָמִים בַּזְּמָן הַזֶּה, כְּמוֹ שֶׁבֵּאַרְנוּ; וְאֵין בַּדָּבָר חִדּוּשׁ, וְלֹא מִנְהָג--אֵלָא כָּל כֶּתֶם שֶׁאָמַרְנוּ שְׁהִיא טְהוֹרָה, הֲרֵי הִיא טְהוֹרָה, וְכָל שֶׁאָמַרְנוּ שְׁהִיא טְמֵאָה, סוֹפֶרֶת שִׁבְעַת יָמִים מִיּוֹם שֶׁנִּמְצָא בּוֹ הַכֶּתֶם.
וְאִם הָיָה שֵׁעוּר הַכֶּתֶם כְּדֵי לָחוּשׁ לְזִיבוּת, סוֹפֶרֶת שִׁבְעַת יָמִים מֵאַחַר יוֹם שֶׁנִּמְצָא בּוֹ הַכֶּתֶם--שְׁאֵין הָרוֹאָה דָּם, כְּרוֹאָה כֶּתֶם.

וְכֵן כָּל שֶׁאָמַרְנוּ בַּיּוֹלֶדֶת שֶׁאִמּוֹ טְהוֹרָה, הֲרֵי הִיא טְהוֹרָה בַּזְּמָן הַזֶּה; וְכֵן הָאִשָּׁה שֶׁרָאָת לֹבֶן, אוֹ דַּם יָרֹק, אוֹ שֶׁהִשְׁלִיכָה חֲתִכָּה אֲדֻמָּה שְׁאֵין עִמָּהּ דָּם--הֲרֵי הִיא טְהוֹרָה, אַף בַּזְּמָן הַזֶּה: שֶׁלֹּא הִחְמִירוּ אֵלָא בְּרוֹאָה דָּם טָמֵא, וְאֵין זוֹ רוֹאָה דָּם טָמֵא.
וְכֵן אִם הָיְתָה בָּהּ מַכָּה וְהָיָה הַדָּם שׁוֹתֵת מִמֶּנָּה, אוֹ שֶׁבָּא הַדָּם עִם מֵימֵי רַגְלַיִם--הֲרֵי זוֹ טְהוֹרָה.
וְלֹא נִתְחַדַּשׁ דָּבָר, אֵלָא סְפִירַת שִׁבְעַת יְמֵי נְקִיִּים לְכָל רוֹאָה דָּם טָמֵא, כְּמוֹ שֶׂאָמַרְנוּ; וְשֶׁיִּהְיוּ כָּל מַרְאֵה דָּמִים, טְמֵאִים.

 זֶה שֶׁתִּמְצָא בְּמִקְצַת מְקוֹמוֹת, שֶׁהַנִּדָּה יוֹשֶׁבֶת שִׁבְעַת יָמִים בְּנִדָּתָהּ, וְאַף עַל פִּי שֶׁלֹּא רָאָת דָּם אֵלָא יוֹם אֶחָד, וְאַחַר הַשִּׁבְעָה תֵּשֵׁב שִׁבְעַת יְמֵי נְקִיִּים--אֵין זֶה מִנְהָג, אֵלָא טְעוּת הִיא מִמִּי שֶׁהוֹרָה לָהֶם כָּךְ; וְאֵין רָאוּי לִפְנוֹת לְדָבָר זֶה כְּלָל--אֵלָא אִם רָאֲתָה יוֹם אֶחָד, סוֹפֶרֶת אַחֲרָיו שִׁבְעָה, וְטוֹבֶלֶת בְּלֵיל שְׁמִינִי שְׁהוּא לֵיל שֵׁנִי שֶׁלְּאַחַר יְמֵי נִדָּתָהּ, וּמֻתֶּרֶת לְבַעְלָהּ.

 וְכֵן זֶה שֶׁתִּמְצָא בְּמִקְצַת מְקוֹמוֹת, וְתִמְצָא תְּשׁוּבוֹת לְמִקְצַת גְּאוֹנִים, שֶׁיּוֹלֶדֶת זָכָר לֹא תְשַׁמַּשׁ מִטָּתָהּ עַד סוֹף אַרְבָּעִים, וְיוֹלֶדֶת נְקֵבָה אַחַר שְׁמוֹנִים, וְאַף עַל פִּי שֶׁלֹּא רָאֲתָה דָּם אֵלָא בְּתוֹךְ הַשִּׁבְעָה--אֵין זֶה מִנְהָג, אֵלָא טְעוּת הִיא בְּאוֹתָן הַתְּשׁוּבוֹת.
וְדֶרֶךְ מִינוּת בְּאוֹתָן הַמְּקוֹמוֹת, וּמִן הַצַּדּוּקִיִּין לָמְדוּ דָּבָר זֶה; וּמִצְוָה לְכוֹפָן כְּדֵי לְהוֹצִיא מִלִּבָּן, וּלְהַחְזִירָן לְדִבְרֵי חֲכָמִים--שֶׁתִּסְפֹּר שִׁבְעַת יְמֵי נְקִיִּים בִּלְבָד, כְּמוֹ שֶׁבֵּאַרְנוּ.

 אֵין הָאִשָּׁה עוֹלָה מִטֻּמְאָתָהּ וְיוֹצְאָה מִידֵי עֶרְוָה, עַד שֶׁתִּטְבֹּל בְּמֵי מִקְוָה כָּשֵׁר; וְלֹא יִהְיֶה דָּבָר חוֹצֵץ בֵּין בְּשָׂרָהּ, וּבֵין הַמָּיִם.
וּבְהִלְכּוֹת מִקְווֹת יִתְבָּאַר הַמִּקְוָה הַכָּשֵׁר וְהַפָּסוּל, וְדֶרֶךְ הַטְּבִילָה, וּמִשְׁפְּטֵי הַחֲצִיצָה.

אֲבָל אִם רָחֲצָה בַּמֶּרְחֵץ--אַפִלּוּ נָפְלוּ עָלֶיהָ כָּל מֵימוֹת שֶׁבָּעוֹלָם--הֲרֵי הִיא אַחַר הָרְחִיצָה כְּמוֹת שֶׁהָיְתָה קֹדֶם הָרְחִיצָה, בְּכָרֵת: שְׁאֵין לָךְ דָּבָר שֶׁמַּעֲלֶה מִטֻּמְאָה לְטַהְרָה אֵלָא טְבִילָה בְּמֵי מִקְוָה, אוֹ בְּמַעְיָן, אוֹ בְּיַמִּים שְׁהֶם כְּמַעְיָן, כְּמוֹ שֶׁיִּתְבָּאַר בְּהִלְכּוֹת מִקְווֹת.

כָּל שִׁבְעַת יְמֵי נְקִיִּים שֶׁבַּזְּמָן הַזֶּה--אַף עַל פִּי שְׁהֶן סָפֵק--אִם טָבְלָה בָּהֶן, כְּאִלּוּ לֹא טָבְלָה.
וְאִם טָבְלָה בַּשְּׁבִיעִי--אַף עַל פִּי שֶׁאָסוּר לַעֲשׂוֹת כֵּן לְכַתְּחִלָּה, שֶׁמֶּא יָבוֹא לִבְעֹל בַּשְּׁבִיעִי אַחַר הַטְּבִילָה--הוֹאִיל וְטָבְלָה בִּזְמַנָּהּ אַפִלּוּ הָיְתָה זָבָה וַדָּאִית, הֲרֵי זוֹ עָלְתָה לָהּ טְבִילָה.

וְאָסוּר לוֹ לָאָדָם שֶׁיִּדְבַּק בְּאִשְׁתּוֹ בְּשִׁבְעַת יְמֵי נְקִיִּים, וְאַף עַל פִּי שְׁהִיא בִּכְסוּתָהּ וְהוּא בִּכְסוּתוֹ.
וְלֹא יִקְרַב לָהּ, וְלֹא יִגַּע בָּהּ אַפִלּוּ בְּאֶצְבָּע קְטַנָּה; וְלֹא יֹאכַל עִמָּהּ, בִּקְעָרָה אַחַת.
כְּלָלוֹ שֶׁלַּדָּבָר: יִנְהֹג עִמָּהּ בִּימֵי סְפִירָה, כְּמוֹ שֶׁיִּנְהֹג עִמָּהּ בִּימֵי נִדָּה--שֶׁעֲדַיִן הִיא בְּכָרֵת עַד שֶׁתִּטְבֹּל, כְּמוֹ שֶׁבֵּאַרְנוּ.

כָּל מְלָאכוֹת שֶׁהָאִשָּׁה עוֹשָׂה לְבַעְלָהּ, נִדָּה עוֹשָׂה לְבַעְלָהּ--חוּץ מֵהַרְחָצַת פָּנָיו יָדָיו וְרַגְלָיו, וּמְזִיגַת הַכּוֹס, וְהַצָּעַת הַמִּטָּה בְּפָנָיו: גְּזֵרָה, שֶׁמֶּא יָבוֹא לִידֵי עֲבֵרָה.
וּמִפְּנֵי זֶה לֹא תֹאכַל עִמּוֹ, בִּקְעָרָה אַחַת; וְלֹא יִגַּע בִּבְשָׂרָהּ, מִפְּנֵי הֶרְגֵּל עֲבֵרָה.
וְכֵן בְּשִׁבְעַת יְמֵי נְקִיִּים, לֹא תַעֲשֶׂה לוֹ שָׁלוֹשׁ מְלָאכוֹת אֵלּוּ.
וּמֻתָּר לָאִשָּׁה לְהִתְקַשַּׁט בִּימֵי נִדָּתָהּ, כְּדֵי שֶׁלֹּא תִתְגַּנֶּה עַל בַּעְלָהּ.

הִלְכּוֹת אִסּוּרֵי בִּיאָה פֵּרֶק יב 
יִשְׂרָאֵל שֶׁבָּעַל גּוֹיָה מִשְּׁאָר הָאֻמּוֹת, דֶּרֶךְ אִישׁוּת, אוֹ יִשְׂרְאֵלִית שֶׁנִּבְעֲלָה לְגוֹי, דֶּרֶךְ אִישׁוּת--הֲרֵי אֵלּוּ לוֹקִין מִן הַתּוֹרָה, שֶׁנֶּאֱמָר "לֹא תִתְחַתֵּן, בָּם" : אֶחָד שִׁבְעָה עֲמָמִין, וְאֶחָד כָּל הָאֻמּוֹת בְּאִסּוּר זֶה.
וְכֵן מְפֹרָשׁ עַל יְדֵי עֶזְרָא "וַאֲשֶׁר לֹא-נִתֵּן בְּנֹתֵינוּ, לְעַמֵּי הָאָרֶץ; וְאֶת-בְּנֹתֵיהֶם, לֹא נִקַּח לְבָנֵינוּ" .
וְלֹא אָסְרָה תּוֹרָה, אֵלָא דֶּרֶךְ חַתְנוּת.

אֲבָל הַבָּא עַל הַגּוֹיָה דֶּרֶךְ זְנוּת--מַכִּין אוֹתוֹ מַכַּת מַרְדּוּת מִדִּבְרֵי סוֹפְרִים, גְּזֵרָה שֶׁמֶּא יָבוֹא לְהִתְחַתַּן.
וְאִם יֵחֲדָהּ לוֹ בִּזְנוּת--חַיָּב עָלֶיהָ מִשּׁוֹם נִדָּה, וּמִשּׁוֹם שִׁפְחָה, וּמִשּׁוֹם גּוֹיָה, וּמִשּׁוֹם זוֹנָה; וְאִם לֹא יֵחֲדָהּ לוֹ אֵלָא נִקְרֵית נִקְרֹה, אֵינוּ חַיָּב אֵלָא מִשּׁוֹם גּוֹיָה.
וְכָל חִיּוּבִין אֵלּוּ מִדִּבְרֵיהֶן.

בַּמֶּה דְּבָרִים אֲמוּרִים, בְּשֶׁהָיָה הַבּוֹעֵל יִשְׂרָאֵל.
אֲבָל כּוֹהֵן הַבָּא עַל הַגּוֹיָה--לוֹקֶה מִן הַתּוֹרָה מִשּׁוֹם זוֹנָה, וְאֶחָד זוֹנָה גּוֹיָה וְאֶחָד זוֹנָה יִשְׂרְאֵלִית; וּבִבְעִילָה בִּלְבָד לוֹקֶה, שֶׁהֲרֵי אֵינָהּ בַּת קִדּוּשִׁין.

כָּל הַבּוֹעֵל גּוֹיָה, בֵּין דֶּרֶךְ חַתְנוּת בֵּין דֶּרֶךְ זְנוּת--אִם בְּעָלָהּ בְּפַרְהֶסְיָה, וְהוּא שֶׁיִּבְעֹל לְעֵינֵי עֲשָׂרָה מִיִּשְׂרָאֵל אוֹ יָתֵר--אִם פָּגְעוּ בּוֹ קַנָּאִין וַהֲרָגוּהוּ, הֲרֵי אֵלּוּ מְשֻׁבָּחִין וּזְרִיזִין; וְדָבָר זֶה הֲלָכָה לְמֹשֶׁה מִסִּינַי הוּא, וּרְאָיָה לְדָבָר זֶה מַעֲשֵׂה פִּינְחָס בְּזִמְרִי.

וְאֵין הַקַּנָּאי רַשָּׁאי לִפְגֹּעַ בָּהֶן, אֵלָא בְּשָׁעַת מַעֲשֵׂה כְּזִמְרִי, שֶׁנֶּאֱמָר "וְאֶת-הָאִשָּׁה אֶל-קֳבָתָהּ" ; אֲבָל אִם פֵּרַשׁ, אֵין הוֹרְגִין אוֹתוֹ, וְאִם הֲרָגוֹ, נֶהְרָג עָלָיו.
וְאִם בָּא הַקַּנָּאי לִטֹּל רְשׁוּת מִבֵּית דִּין לְהָרְגוֹ--אֵין מוֹרִין לוֹ, וְאַף עַל פִּי שְׁהוּא בְּשָׁעַת מַעֲשֵׂה; וְלֹא עוֹד, אֵלָא אִם בָּא הַקַּנָּאי לַהְרֹג אֶת הַבּוֹעֵל, וְנִשְׁמַט הַבּוֹעֵל וְהָרַג הַקַּנָּאי כְּדֵי לְהַצִּיל עַצְמוֹ מִיָּדוֹ--אֵין הַבּוֹעֵל נֶהְרָג עָלָיו.
וְהַבָּא עַל בַּת גֵּר תּוֹשָׁב, אֵין הַקַּנָּאִין פּוֹגְעִים בּוֹ; אֲבָל מַכִּין אוֹתוֹ מַכַּת מַרְדּוּת.

לֹא פָגְעוּ בּוֹ קַנָּאִים, וְלֹא הִלְקוּהוּ בֵּית דִּין--הֲרֵי עָנְשׁוֹ מְפֹרָשׁ בְּדִבְרֵי קַבָּלָה שְׁהוּא נִכְרָת, שֶׁנֶּאֱמָר "כִּי חִלֵּל יְהוּדָה, אֶת קֹדֶשׁ ה' אֲשֶׁר אָהֵב, וּבָעַל, בַּת-אֵל נֵכָר.
יַכְרֵת ה' לָאִישׁ אֲשֶׁר יַעֲשֶׂנָּה, עֵר וְעֹנֶה" : אִם יִשְׂרָאֵל הוּא, לֹא יִהְיֶה לוֹ "עֵר" בַּחֲכָמִים "וְעֹנֶה" בַּתַּלְמִידִים; וְאִם כּוֹהֵן הוּא, לֹא יִהְיֶה לוֹ מַגִּישׁ מִנְחָה לַה' צְבָאוֹת.
הִנֵּה לָמַדְתָּ שֶׁהַבּוֹעֵל גּוֹיָה כְּאִלּוּ נִתְחַתַּן לַעֲבוֹדָה זָרָה, שֶׁנֶּאֱמָר "וּבָעַל, בַּת-אֵל נֵכָר", וְנִקְרָא מְחַלֵּל קֹדֶשׁ.

עָווֹן זֶה--אַף עַל פִּי שְׁאֵין בּוֹ מִיתַת בֵּית דִּין, אַל יְהִי קַל בְּעֵינֶיךָ; אֵלָא יֵשׁ בּוֹ הֶפְסֵד, שְׁאֵין בְּכָל הָעֲרָיוֹת כְּמוֹתוֹ: שֶׁהַבֵּן מִן הָעֶרְוָה, בְּנוֹ הוּא לְכָל דָּבָר; וּבִכְלַל יִשְׂרָאֵל יֵחָשֵׁב, וְאַף עַל פִּי שְׁהוּא מַמְזֵר.
וְהַבֵּן מִן הַגּוֹיָה, אֵינוּ בְּנוֹ--שֶׁנֶּאֱמָר "כִּי-יָסִיר אֶת-בִּנְךָ מֵאַחֲרַי" , מֵסִיר אוֹתוֹ מִלִּהְיוֹת אַחֲרֵי ה'.
וְדָבָר זֶה גּוֹרֵם לְהִדָּבֵּק בַּגּוֹיִים, שֶׁהִבְדִּילָנוּ הַקָּדוֹשׁ בָּרוּךְ הוּא מֵהֶם, וְלָשׁוּב מֵאַחֲרֵי ה', וְלִמְעֹל בּוֹ.

 גּוֹי הַבָּא עַל בַּת יִשְׂרָאֵל--אִם אֵשֶׁת אִישׁ הִיא, נֶהְרָג עָלֶיהָ; וְאִם פְּנוּיָה הִיא, אֵינוּ נֶהְרָג.
אֲבָל יִשְׂרָאֵל שֶׁבָּא עַל הַגּוֹיָה--בֵּין קְטַנָּה בַּת שָׁלוֹשׁ שָׁנִים וְיוֹם אֶחָד בֵּין גְּדוֹלָה, בֵּין פְּנוּיָה בֵּין אֵשֶׁת אִישׁ, וְאַפִלּוּ הָיָה קָטָן בֶּן תֵּשַׁע שָׁנִים וְיוֹם אֶחָד--כֵּיוָן שֶׁבָּא עַל הַגּוֹיָה בְּזָדוֹן, הֲרֵי זוֹ נֶהְרֶגֶת: מִפְּנֵי שֶׁבָּאת לְיִשְׂרָאֵל תַּקְלָה עַל יָדֶיהָ, כַּבְּהֵמָה.
וְדָבָר זֶה מְפֹרָשׁ בַּתּוֹרָה, שֶׁנֶּאֱמָר "הֵן הֵנָּה הָיוּ לִבְנֵי יִשְׂרָאֵל ...
וְכָל-אִשָּׁה, יֹדַעַת אִישׁ לְמִשְׁכַּב זָכָר--הֲרֹגוּ" .

 הָעֲבָדִים שֶׁהִטְבִּילוּ אוֹתָם לְשֵׁם עַבְדוּת, וְקִבְּלוּ עֲלֵיהֶם מִצְווֹת שֶׁהָעֲבָדִים חַיָּבִים בָּהֶם--יָצְאוּ מִכְּלַל הַגּוֹיִים, וְלִכְלַל יִשְׂרָאֵל לֹא בָאוּ.
לְפִיכָּךְ הַשִּׁפְחָה אֲסוּרָה לְבֶן חוֹרִין, אֶחָד שִׁפְחָתוֹ וְאֶחָד שִׁפְחַת חֲבֵרוֹ; וְהַבָּא עַל הַשִּׁפְחָה, מַכִּין אוֹתוֹ מַכַּת מַרְדּוּת מִדִּבְרֵי סוֹפְרִים.
שֶׁהֲרֵי מְפֹרָשׁ בַּתּוֹרָה שֶׁהָאָדוֹן נוֹתֵן שִׁפְחָה כְּנַעֲנִית לְעַבְדּוֹ הָעִבְרִי, וְהִיא מֻתֶּרֶת לוֹ, שֶׁנֶּאֱמָר "אִם-אֲדֹנָיו יִתֶּן-לוֹ אִשָּׁה" .
וְלֹא גָזְרוּ חֲכָמִים בְּדָבָר זֶה, וְלֹא חִיְּבָה תּוֹרָה מַלְקוּת בַּשִּׁפְחָה, אֵלָא אִם כֵּן הָיְתָה נֶחֱרֶפֶת לְאִישׁ, כְּמוֹ שֶׁבֵּאַרְנוּ.

 אַל יְהִי עָווֹן זֶה קַל בְּעֵינֶיךָ, מִפְּנֵי שְׁאֵין בּוֹ מַלְקוּת מִן הַתּוֹרָה--שֶׁגַּם זֶה גּוֹרֵם לַבֵּן לָסוּר מֵאַחֲרֵי ה', שֶׁהַבֵּן מִן הַשִּׁפְחָה עֶבֶד וְאֵינוּ מִיִּשְׂרָאֵל; וְנִמְצָא גּוֹרֵם לְזֶרַע הַקֹּדֶשׁ לְהִתְחַלַּל, וְלִהְיוֹתָם עֲבָדִים.
וַהֲרֵי אֻנְקֳלוֹס הַמְּתַרְגֵּם כָּלַל בְּעִילַת עֶבֶד וְשִׁפְחָה בִּכְלַל "לֹא-יִהְיֶה קָדֵשׁ, וְלֹא-תִהְיֶה קְדֵשָׁה" .

 הַבָּא עַל הַשִּׁפְחָה, וְאַפִלּוּ בְּפַרְהֶסְיָה וּבְשָׁעַת עֲבֵרָה--אֵין הַקַּנָּאִין פּוֹגְעִין בּוֹ; וְכֵן אִם לָקַח שִׁפְחָה דֶּרֶךְ חַתְנוּת, אֵינוּ לוֹקֶה מִן הַתּוֹרָה, שֶׁמֵּעֵת שֶׁטָּבְלָה וְקִבְּלָה מִצְווֹת, יָצַאת מִכְּלַל הַגּוֹיִים.

 נִתְעָרַב וֶלֶד יִשְׂרְאֵלִית בְּוֶלֶד שִׁפְחָה--הֲרֵי שְׁנֵיהֶן סָפֵק, וְכָל אֶחָד מֵהֶן סְפֵק עֶבֶד; וְכוֹפִין בַּעַל הַשִּׁפְחָה, וּמְשַׁחְרֵר אֶת שְׁנֵיהֶם.
וְאִם הָיָה הַבֵּן הוּא אָדוֹן שֶׁלְּעֶבֶד--כְּשֶׁיִּגְדְּלוּ יְשַׁחְרְרוּ זֶה אֶת זֶה, וְיִהְיוּ מֻתָּרִין לָבוֹא בַּקָּהָל.
הָיוּ הַתַּעֲרֹבֶת בָּנוֹת, הֲרֵי שְׁתֵּיהֶן סְפֵק שְׁפָחוֹת; וְהַבָּא עַל אַחַת מֵהֶן, הַוֶּלֶד סְפֵק עֶבֶד.
וְכֵן אִם נִתְעָרַב וֶלֶד גּוֹיָה בְּוֶלֶד יִשְׂרְאֵלִית--מַטְבִּילִים אֶת שְׁנֵיהֶן לְשֵׁם גֵּרוּת, וְכָל אַחַת מֵהֶן סְפֵק גִּיּוֹרֶת.

 כָּל הַגּוֹיִים כֻּלָּם, כְּשֶׁיִּתְגַּיְּרוּ וִיקַבְּלוּ עֲלֵיהֶן כָּל הַמִּצְווֹת שֶׁלַּתּוֹרָה, וְהָעֲבָדִים, כְּשֶׁיִּשְׁתַּחְרְרוּ--הֲרֵי הֶן כְּיִשְׂרָאֵל לְכָל דָּבָר, שֶׁנֶּאֱמָר "הַקָּהָל, חֻקָּה אַחַת לָכֶם" ; וּמֻתָּרִין לְהִכָּנֵס בִּקְהַל ה' מִיָּד--וְהוּא שֶׁיִּשָּׂא הַגֵּר אוֹ הַמְּשֻׁחְרָר בַּת יִשְׂרָאֵל, וְיִשָּׂא הַיִּשְׂרְאֵלִי גִּיּוֹרֶת וּמְשֻׁחְרֶרֶת: חוּץ מֵאַרְבָּעָה עֲמָמִין בִּלְבָד, וְהֶם עַמּוֹן וּמוֹאָב וּמִצְרַיִם וֶאֱדוֹם--שֶׁהָאֻמּוֹת הָאֵלּוּ, כְּשֶׁיִּתְגַּיַּר מֵהֶן אָדָם--הֲרֵי הוּא כְּיִשְׂרָאֵל לְכָל דָּבָר, אֵלָא לְעִנְיַן בִּיאָה בַּקָּהָל.

 וְכֵיצַד דִּינָן: עַמּוֹן וּמוֹאָב--אִסּוּרָן אִסּוּר עוֹלָם, זְכָרִים וְלֹא נְקֵבוֹת: שֶׁנֶּאֱמָר "לֹא-יָבֹא עַמּוֹנִי וּמוֹאָבִי ..." .
וַהֲלָכָה לְמֹשֶׁה מִסִּינַי, שֶׁהָעַמּוֹנִי הַזָּכָר וְהַמּוֹאָבִי הַזָּכָר--הוּא שֶׁאָסוּר לְעוֹלָם לִשָּׂא בַּת יִשְׂרָאֵל, אַפִלּוּ בֶּן בֶּן בְּנוֹ עַד סוֹף הָעוֹלָם; אֲבָל עַמּוֹנִית וּמוֹאָבִית, מֻתֶּרֶת מִיָּד כִּשְׁאָר הָאֻמּוֹת.

 מִצְרִי וַאֲדוֹמִי, אֶחָד זְכָרִים וְאֶחָד נְקֵבוֹת--דּוֹר רִאשׁוֹן וְדוֹר שֵׁנִי, אֲסוּרִין לָבוֹא בְּיִשְׂרָאֵל; וְדוֹר שְׁלִישִׁי מֻתָּר, שֶׁנֶּאֱמָר "בָּנִים אֲשֶׁר-יִוָּלְדוּ לָהֶם, דּוֹר שְׁלִישִׁי" .
מִצְרִית מְעֻבֶּרֶת שֶׁנִּתְגַּיְּרָה, בְּנָהּ שֵׁנִי; מִצְרִי שֵׁנִי שֶׁנָּשָׂא מִצְרִית רִאשׁוֹנָה, אוֹ מִצְרִי רִאשׁוֹן שֶׁנָּשָׂא מִצְרִית שְׁנִיָּה--הַוֶּלֶד שֵׁנִי: שֶׁנֶּאֱמָר "בָּנִים אֲשֶׁר-יִוָּלְדוּ לָהֶם", הַכָּתוּב תְּלָאוֹ בְּלִידָה.

 גֵּר עַמּוֹנִי שֶׁנָּשָׂא מִצְרִית, הַוֶּלֶד עַמּוֹנִי; וְגֵר מִצְרִי שֶׁנָּשָׂא עַמּוֹנִית, הַוֶּלֶד מִצְרִי: זֶה הַכְּלָל--הַוֶּלֶד בָּאֻמּוֹת, הוֹלֵךְ אַחַר הַזָּכָר; נִתְגַּיְּרוּ, הוֹלֵךְ אַחַר הַפָּחוּת.

 מִי שֶׁנִּתְגַּיַּר מִשִּׁבְעָה עֲמָמִין, אֵינָן אֲסוּרִין מִן הַתּוֹרָה לָבוֹא בַּקָּהָל; וְהַדָּבָר יָדוּעַ, שֶׁלֹּא נִתְגַּיַּר מֵהֶן אֵלָא הַגִּבְעוֹנִים.
וִיהוֹשׁוּעַ גָּזַר עֲלֵיהֶם שֶׁיִּהְיוּ אֲסוּרִים לָבוֹא בַּקָּהָל, אֶחָד זְכָרִים וְאֶחָד נְקֵבוֹת; וְלֹא אָסַר אוֹתָם, אֵלָא בִּזְמָן שֶׁיֵּשׁ מִקְדָּשׁ--שֶׁנֶּאֱמָר "וְחֹטְבֵי עֵצִים וְשֹׁאֲבֵי-מַיִם--לְבֵית אֱלֹהָי" , תָּלָה הַרְחָקָתָם בַּמִּקְדָּשׁ.
וְהֶם הַנִּקְרָאִים נְתִינִים, לְפִי שֶׁנְּתָנָם לַעֲבוֹדַת הַמִּקְדָּשׁ.

בָּא דָּוִיד וְגָזַר עֲלֵיהֶם שֶׁלֹּא יִכָּנְסוּ בַּקָּהָל לְעוֹלָם, וְאַפִלּוּ בִּזְמָן שְׁאֵין מִקְדָּשׁ; וְכֵן מְפֹרָשׁ בְּעֶזְרָא, "וּמִן-הַנְּתִינִים, שֶׁנָּתַן דָּוִיד וְהַשָּׂרִים לַעֲבֹדַת הַלְוִיִּם" .
הַא לָמַדְתָּ, שֶׁלֹּא תָלָה אוֹתָם בַּמִּקְדָּשׁ.
וְלָמָּה גָּזַר עֲלֵיהֶם הוּא וּבֵית דִּינוֹ--לְפִי שֶׁרָאָה עַזּוּת וְאַכְזָרִיּוּת שֶׁהָיְתָה בָּהֶם, בְּעֵת שֶׁבִּקְּשׁוּ שִׁבְעַת בְּנֵי שָׁאוּל בְּחִיר ה' לִתְלוֹתָם, וַהֲרָגוּם וְלֹא רִחֲמוּ עֲלֵיהֶם.

 כְּשֶׁעָלָה סַנְחֵרִיב מֶלֶךְ אַשּׁוּר, בִּלְבַּל כָּל הָאֻמּוֹת וְעֵרְבָם זֶה בְּזֶה וְהֶגְלָה אוֹתָם מִמְּקוֹמָם.
וְאֵלּוּ הַמִּצְרִיִּים שֶׁבְּאֶרֶץ מִצְרַיִם עַתָּה, אֲנָשִׁים אֲחֵרִים הֶם; וְכֵן הָאֲדוֹמִיִּים שֶׁבִּשְׂדֵה אֱדוֹם.
וְהוֹאִיל וְנִתְעָרְבוּ אַרְבַּע אֻמּוֹת הָאֲסוּרִים בְּכָל אֻמּוֹת הָעוֹלָם שְׁהֶן מֻתָּרִים, הֻתַּר הַכֹּל--שֶׁכָּל הַפּוֹרֵשׁ מֵהֶן לְהִתְגַּיַר, חֶזְקָתוֹ שֶׁפֵּרַשׁ מִן הָרֹב.

לְפִיכָּךְ כְּשֶׁיִּתְגַּיַּר הַגֵּר בַּזְּמָן הַזֶּה בְּכָל מָקוֹם--בֵּין אֲדוֹמִי, בֵּין מִצְרִי, בֵּין עַמּוֹנִי, בֵּין מוֹאָבִי, בֵּין כּוּשִׁי, בֵּין שְׁאָר הָאֻמּוֹת--אֶחָד הַזְּכָרִים וְאֶחָד הַנְּקֵבוֹת, מֻתָּרִין לָבוֹא בַּקָּהָל מִיָּד.

הִלְכּוֹת אִסּוּרֵי בִּיאָה פֵּרֶק יג 
בִּשְׁלוֹשָׁה דְּבָרִים נִכְנְסוּ יִשְׂרָאֵל לַבְּרִית--בְּמִילָה, וּטְבִילָה, וְקָרְבָּן.
מִילָה--הָיְתָה בְּמִצְרַיִם, כְּשֶׁנֶּאֱמָר "כָּל-עָרֵל, לֹא-יֹאכַל בּוֹ" .
מָל אוֹתָם מֹשֶׁה רַבֵּנוּ, שֶׁכֻּלָּם בִּטְּלוּ בְּרִית מִילָה בְּמִצְרַיִם, חוּץ מִשֵּׁבֶט לֵוִי; וְעַל זֶה נֶאֱמָר "וּבְרִיתְךָ יִנְצֹרוּ" .
וּטְבִילָה--הָיְתָה בַּמִּדְבָּר, קֹדֶם מַתַּן תּוֹרָה: כְּשֶׁנֶּאֱמָר "וְקִדַּשְׁתָּם הַיּוֹם וּמָחָר; וְכִבְּסוּ, שִׂמְלֹתָם" .
וְקָרְבָּן--כְּשֶׁנֶּאֱמָר "וַיִּשְׁלַח, אֶת-נַעֲרֵי בְּנֵי יִשְׂרָאֵל, וַיַּעֲלוּ, עֹלֹת" , עַל יְדֵי כָּל יִשְׂרָאֵל הִקְרִיבוּם.

 וְכֵן לְדוֹרוֹת, כְּשֶׁיִּרְצֶה הַגּוֹי לְהִכָּנֵס לַבְּרִית, וּלְהִסְתּוֹפֵף תַּחַת כַּנְפֵי הַשְּׁכִינָה, וִיקַבַּל עָלָיו עֹל תּוֹרָה--צָרִיךְ מִילָה, וּטְבִילָה, וְהַרְצָאַת קָרְבָּן; וְאִם נְקֵבָה הִיא, טְבִילָה וְקָרְבָּן: שֶׁנֶּאֱמָר "כָּכֶם כַּגֵּר" --מַה אַתֶּם בְּמִילָה וּטְבִילָה וְהַרְצָאַת קָרְבָּן, אַף הַגֵּר לְדוֹרוֹת בְּמִילָה וּטְבִילָה וְהַרְצָאַת קָרְבָּן.
וּמַה הוּא קָרְבַּן הַגֵּר--עוֹלַת בְּהֵמָה, אוֹ שְׁתֵּי תּוֹרִים אוֹ שְׁנֵי בְּנֵי יוֹנָה, וּשְׁנֵיהֶם עוֹלָה.
וּבַזְּמָן הַזֶּה שְׁאֵין שָׁם קָרְבָּן, צָרִיךְ מִילָה וּטְבִילָה; וּכְשֶׁיִּבָּנֶה הַמִּקְדָּשׁ, יָבִיא קָרְבָּנוֹ.

 גֵּר שֶׁמָּל וְלֹא טָבַל, אוֹ שֶׁטָּבַל וְלֹא מָל--אֵינוּ גֵּר: עַד שֶׁיָּמוּל, וְיִטְבֹּל.
וְצָרִיךְ לִטְבֹּל, בִּפְנֵי שְׁלוֹשָׁה.
וְהוֹאִיל וְהַדָּבָר צָרִיךְ בֵּית דִּין, אֵין מַטְבִּילִין אוֹתוֹ בַּשַּׁבָּת, וְלֹא בְּיוֹם טוֹב, וְלֹא בַּלַּיְלָה; וְאִם הִטְבִּילוּהוּ, הֲרֵי זֶה גֵּר.
גֵּר קָטָן--מַטְבִּילִין אוֹתוֹ עַל דַּעַת בֵּית דִּין, שֶׁזְּכוּת הִיא לוֹ; מְעֻבֶּרֶת שֶׁנִּתְגַּיְּרָה וְטָבְלָה, אֵין בְּנָהּ צָרִיךְ טְבִילָה.

טָבַל בֵּינוֹ לְבֵין עַצְמוֹ, וְנִתְגַיַּר בֵּינוֹ לְבֵין עַצְמוֹ, וְאַפִלּוּ בִּפְנֵי שְׁנַיִם--אֵינוּ גֵּר.
בָּא וְאָמַר נִתְגַּיַּרְתִּי בְּבֵית דִּינוֹ שֶׁלִּפְלוֹנִי, וְהִטְבִּילוּנִי--אֵינוּ נֶאֱמָן לָבוֹא בַּקָּהָל, עַד שֶׁיָּבִיא עֵדִים.
הָיָה נָשׂוּי לְיִשְׂרְאֵלִית, אוֹ לְגִיּוֹרֶת, וְיֵשׁ לוֹ בָּנִים, וְאָמַר נִתְגַּיַּרְתִּי בֵּינִי לְבֵין עַצְמִי--נֶאֱמָן לִפְסֹל אֶת עַצְמוֹ, וְאֵינוּ נֶאֱמָן לִפְסֹל אֶת הַבָּנִים; וְחוֹזֵר וְטוֹבֵל בְּבֵית דִּין.

 גִּיּוֹרֶת שֶׁרְאִינוּהָ נוֹהֶגֶת בְּדַרְכֵי יִשְׂרָאֵל תָּמִיד, כְּגוֹן שֶׁתִּטְבֹּל לְנִדָּתָהּ וְתָפְרִישׁ תְּרוּמָה מֵעִיסָתָהּ וְכַיּוֹצֶא בְּזֶה, וְכֵן גֵּר שֶׁנָּהַג בְּדַרְכֵי יִשְׂרָאֵל, שֶׁטּוֹבֵל לְקִרְיוֹ וְעוֹשֶׂה כָּל הַמִּצְווֹת--הֲרֵי אֵלּוּ בְּחֶזְקַת גֵּרֵי צֶדֶק, וְאַף עַל פִּי שְׁאֵין שָׁם עֵדִים שֶׁמְּעִידִין בִּפְנֵי מִי נִתְגַיְּרוּ.
וְאַף עַל פִּי כֵן, אִם בָּאוּ לְהִתְעָרַב בְּיִשְׂרָאֵל--אֵין מַשִּׂיאִין אוֹתָם עַד שֶׁיָּבוֹאוּ עֵדִים, אוֹ עַד שֶׁיִּטְבְּלוּ בְּפָנֵינוּ, הוֹאִיל וְהֻחְזְקוּ גּוֹיִים.

 אֲבָל מִי שֶׁבָּא וְאָמַר שֶׁהָיָה גּוֹי, וְנִתְגַּיַּר בְּבֵית דִּין--נֶאֱמָן, שֶׁהַפֶּה שֶׁאָסַר הוּא הַפֶּה שֶׁהִתִּיר.
בַּמֶּה דְּבָרִים אֲמוּרִים, בְּאֶרֶץ יִשְׂרָאֵל וּבְאוֹתָן הַיָּמִים, שֶׁחֶזְקַת הַכֹּל שָׁם, בְּחֶזְקַת יִשְׂרָאֵל.
אֲבָל בְּחוּצָה לָאָרֶץ--צָרִיךְ לְהָבִיא רְאָיָה, וְאַחַר כָּךְ יִשָּׂא יִשְׂרְאֵלִית; וַאֲנִי אוֹמֵר, שֶׁזּוֹ מַעֲלָה בְּיֵחוּסִין.

 כְּשֵׁם שֶׁמּוֹלִין וּמַטְבִּילִין אֶת הַגֵּרִים, כָּךְ מוֹלִין וּמַטְבִּילִין אֶת הָעֲבָדִים הַנִּלְקָחִים מִן הַגּוֹיִים לְשֵׁם עַבְדוּת.
הַלּוֹקֵחַ עֶבֶד מִן הַגּוֹי, וְקָדַם הָעֶבֶד וְטָבַל לְשֵׁם בֶּן חוֹרִין--קָנָה עַצְמוֹ: וְהוּא שֶׁיֹּאמַר בְּעֵת טְבִילָה, הֲרֵינִי טוֹבֵל בִּפְנֵיכֶם לְשֵׁם גֵּרוּת; וְאִם טָבַל בִּפְנֵי רִבּוֹ, אֵינוּ צָרִיךְ לְפָרַשׁ, אֵלָא כֵּיוָן שֶׁטָּבַל, נִשְׁתַּחְרַר.

לְפִיכָּךְ צָרִיךְ רִבּוֹ לְתָקְפוֹ בַּמַּיִם, עַד שֶׁיַּעֲלֶה וְהוּא תַּחַת שִׁעְבּוּדוֹ, וּמוֹדִיעוֹ בִּפְנֵי הַדַּיָּנִין, שֶׁלְּשֵׁם עַבְדוּת מַטְבִּילוֹ; וְאֵין הָעֶבֶד טוֹבֵל אֵלָא בִּפְנֵי שְׁלוֹשָׁה וּבַיּוֹם כַּגֵּר, שֶׁמִּקְצַת גֵּרוּת הִיא.

 כְּשֶׁיִּשְׁתַּחְרַר הָעֶבֶד, צָרִיךְ טְבִילָה אַחֶרֶת בִּפְנֵי שְׁלוֹשָׁה בַּיּוֹם, שֶׁבָּהּ תִּגָּמֵר גֵּרוּתוֹ, וְיִהְיֶה כְּיִשְׂרָאֵל; וְאֵין צָרִיךְ לְקַבַּל עָלָיו מִצְווֹת, וּלְהוֹדִיעוֹ עִיקָרֵי הַדָּת, שֶׁכְּבָר הוֹדִיעוּהוּ, כְּשֶׁטָּבַל לְשֵׁם עַבְדוּת.
וּבְמִקְוָה הַכָּשֵׁר לִטְבִילַת נִדָּה, שָׁם מַטְבִּילִין אֶת הַגֵּרִים וְאֶת הָעֲבָדִים וְאֶת הַמְּשֻׁחְרָרִים; וְכָל דָּבָר שֶׁחוֹצֵץ בַּנִּדָּה, חוֹצֵץ בַּגֵּרִים וּבָעֲבָדִים וּבַמְּשֻׁחְרָרִים.

 אַל יַעֲלֶה עַל דַּעְתָּךְ שֶׁשִּׁמְשׁוֹן הַמּוֹשִׁיעַ אֶת יִשְׂרָאֵל, אוֹ שְׁלֹמֹה מֶלֶךְ יִשְׂרָאֵל שֶׁנִּקְרָא יְדִידְיָהּ, נָשְׂאוּ נָשִׁים נָכְרִיּוֹת, בְּגֵיוּתָן--אֵלָא סוֹד הַדָּבָר, כָּךְ הוּא: שֶׁהַמִּצְוָה הַנְּכוֹנָה כְּשֶׁיָּבוֹא הַגֵּר אוֹ הַגִּיּוֹרֶת לְהִתְגַּיַר, בּוֹדְקִין אַחֲרָיו--שֶׁמֶּא בִּגְלַל מָמוֹן שֶׁיִּטֹּל, אוֹ בִּשְׁבִיל שְׂרָרָה שֶׁיִּזְכֶּה לָהּ, אוֹ מִפְּנֵי הַפַּחַד, בָּא לְהִכָּנֵס לַדָּת; וְאִם אִישׁ הוּא, בּוֹדְקִין אַחֲרָיו שֶׁמֶּא עֵינָיו נָתַן בְּאִשָּׁה יְהוּדִית, וְאִם אִשָּׁה הִיא, שֶׁמֶּא עֵינֶיהָ נָתְנָה בְּבָחוּר מִבַּחוּרֵי יִשְׂרָאֵל.

אִם לֹא נִמְצָא לָהֶם עִלָּה--מוֹדִיעִין אוֹתָן כֹּבֶד עֹל הַתּוֹרָה וְטֹרַח שֶׁיֵּשׁ בַּעֲשִׂיָּתָהּ עַל עַמֵּי הָאֲרָצוֹת, כְּדֵי שֶׁיִּפְרֹשׁוּ; אִם קִבְּלוּ וְלֹא פֵרְשׁוּ, וְרָאוּ אוֹתָן שֶׁחָזְרוּ מֵאַהֲבָה--מְקַבְּלִים אוֹתָן, שֶׁנֶּאֱמָר "וַתֵּרֶא, כִּי-מִתְאַמֶּצֶת הִיא לָלֶכֶת אִתָּהּ; וַתֶּחְדַּל, לְדַבֵּר אֵלֶיהָ" .

 לְפִיכָּךְ לֹא קִבְּלוּ בֵית דִּין גֵּרִים, כָּל יְמֵי דָּוִיד וּשְׁלֹמֹה--בִּימֵי דָּוִיד, שֶׁמֶּא מִן הַפַּחַד חָזְרוּ, וּבִימֵי שְׁלֹמֹה, שֶׁמֶּא בִּשְׁבִיל הַמַּלְכוּת וְהַטּוֹבָה הַגְּדוֹלָה שֶׁהָיוּ בָּהּ יִשְׂרָאֵל חָזְרוּ: שֶׁכָּל הַחוֹזֵר מִן הַגּוֹיִים בִּשְׁבִיל דָּבָר מֵהַבְלֵי הָעוֹלָם, אֵינוּ מִגֵּרֵי הַצֶּדֶק.
וְאַף עַל פִּי כֵן הָיוּ גֵּרִים הַרְבֵּה מִתְגַּיְּרִים בִּימֵי דָּוִיד וּשְׁלֹמֹה, בִּפְנֵי הִדְיוֹטוֹת.
וְהָיוּ בֵּית דִּין הַגָּדוֹל חוֹשְׁשִׁין לָהֶם, לֹא דוֹחִין אוֹתָן, אַחַר שֶׁטָּבְלוּ מִכָּל מָקוֹם; וְלֹא מְקָרְבִין אוֹתָן, עַד שֶׁתֵּרָאֶה אַחֲרִיתָם.

 וּלְפִי שֶׁגִּיַּר שְׁלֹמֹה נָשִׁים וּנְשָׂאָן, וְכֵן שִׁמְשׁוֹן גִּיַּר וְנָשָׂא, וְהַדָּבָר יָדוּעַ שֶׁלֹּא חָזְרוּ אֵלּוּ אֵלָא בִּשְׁבִיל דָּבָר, וְלֹא עַל פִּי בֵּית דִּין גִּיְּרוּם--חֲשָׁבָן הַכָּתוּב כְּאִלּוּ הֶן גּוֹיוֹת, וּבְאִסּוּרָן עוֹמְדִין.
וְעוֹד שֶׁהוֹכִיחַ סוֹפָן עַל תְּחִלָּתָן, שְׁהֶן עוֹבְדוֹת עֲבוֹדָה זָרָה שֶׁלָּהֶן, וּבָנוּ לָהֶן בָּמוֹת; וְהֶעֱלָה עָלָיו הַכָּתוּב כְּאִלּוּ הוּא בְּנָאָן, שֶׁנֶּאֱמָר "אָז יִבְנֶה שְׁלֹמֹה בָּמָה" .

 גֵּר שֶׁלֹּא בָדְקוּ אַחֲרָיו, אוֹ שֶׁלֹּא הוֹדִיעוּהוּ הַמִּצְווֹת וְעָנְשָׁן, וּמָל וְטָבַל בִּפְנֵי שְׁלוֹשָׁה הִדְיוֹטוֹת--הֲרֵי זֶה גֵּר: וְאַפִלּוּ נוֹדַע שֶׁבִּשְׁבִיל דָּבָר הוּא מִתְגַּיֵּר--הוֹאִיל וּמָל וְטָבַל, יָצָא מִכְּלָל הַגּוֹיִים; וְחוֹשְׁשִׁין לוֹ, עַד שֶׁיִּתְבָּאַר צִדְקוּתוֹ.
אַפִלּוּ חָזַר וְעָבַד עֲבוֹדָה זָרָה--הֲרֵי הוּא כְּיִשְׂרָאֵל מְשֻׁמָּד, שֶׁקִּדּוּשָׁיו קִדּוּשִׁין; וּמִצְוָה לְהַחְזִיר אֲבֵדָתוֹ, מֵאַחַר שֶׁטָּבַל נַעֲשָׂה כְּיִשְׂרָאֵל.
וּלְפִיכָּךְ קִיַּם שִׁמְשׁוֹן וּשְׁלֹמֹה נְשׁוֹתֵיהֶן, וְאַף עַל פִּי שֶׁנִּגְלָה סוֹדָן.

 וּמִפְּנֵי זֶה אָמְרוּ חֲכָמִים, קָשִׁים לָהֶם גֵּרִים לְיִשְׂרָאֵל כְּנֶגַע צָרַעַת--שֶׁרֻבָּן חוֹזֵר בִּשְׁבִיל דָּבָר, וּמַטְעִין אֶת יִשְׂרָאֵל; וְקָשֶׁה הַדָּבָר לִפְרֹשׁ מֵהֶם, אַחַר שֶׁנִּתְגַּיְּרוּ.
צֵא וּלְמַד מַה אֵרַע בַּמִּדְבָּר בְּמַעֲשֵׂה הָעֵגֶל, וּבְקִבְרוֹת הַתַּאֲוָה; וְכֵן רֹב הַנִּסְיוֹנוֹת, הָאסַפְסוּף הָיוּ בָּהֶן תְּחִלָּה.

הִלְכּוֹת אִסּוּרֵי בִּיאָה פֵּרֶק יד 
כֵּיצַד מְקַבְּלִין גֵּרֵי הַצֶּדֶק: כְּשֶׁיָּבוֹא לְהִתְגַּיַר, וְיִבְדְּקוּ אַחֲרָיו וְלֹא יִמְצְאוּ עִלָּה--אוֹמְרִים לוֹ, מַה רָאִיתָ שֶׁבָּאתָ לְהִתְגַּיַר, אֵי אַתָּה יוֹדֵעַ שֶׁיִּשְׂרָאֵל בַּזְּמָן הַזֶּה דּוֹוִים דְּחוּפִים וּמְסֻחָפִין וּמְטֹרָפִין, וְיִסּוּרִין בָּאִין עֲלֵיהֶן; אָמַר אֲנִי יוֹדֵעַ, וַאֲנִי כְּדַאי--מְקַבְּלִין אוֹתוֹ מִיָּד.

וּמוֹדִיעִין אוֹתוֹ עִיקָרֵי הַדָּת, שְׁהוּא יֵחוּד הַשֵּׁם וְאִסּוּר עֲבוֹדָה זָרָה; וּמַאֲרִיכִין, בְּדָבָר זֶה.
וּמוֹדִיעִין אוֹתוֹ מִקְצַת מִצְווֹת קַלּוֹת, וּמִקְצַת מִצְווֹת חֲמוּרוֹת; וְאֵין מַאֲרִיכִין, בְּדָבָר זֶה.
וּמוֹדִיעִין אוֹתוֹ עָווֹן לֶקֶט שִׁכְחָה וּפֵאָה, וּמַעְשַׂר עָנִי.
וּמוֹדִיעִין אוֹתוֹ עָנְשָׁן שֶׁלַּמִּצְווֹת.

כֵּיצַד: אוֹמְרִים לוֹ, הֱוֵי יוֹדֵעַ שֶׁעַד שֶׁלֹּא בָאתָ לְדָת זוֹ--אִם אָכַלְתָּ חֵלֶב, אֵי אַתָּה עָנוּשׁ כָּרֵת, אִם חִלַּלְתָּ שַׁבָּת, אֵי אַתָּה עָנוּשׁ סְקֵלָה; וְעַכְשָׁו אַחַר שֶׁתִּתְגַּיַּר--אִם אָכַלְתָּ חֵלֶב, אַתָּה עָנוּשׁ כָּרֵת, אִם חִלַּלְתָּ שַׁבָּת, אַתָּה עָנוּשׁ סְקֵלָה.
וְאֵין מַרְבִּין עָלָיו, וְאֵין מְדַקְדְּקִין עָלָיו--שֶׁמֶּא יִגְרֹם לְטָרְדוֹ וּלְהַטּוֹתוֹ מִדֶּרֶךְ טוֹבָה, לְדֶרֶךְ רָעָה: שֶׁבַּתְּחִלָּה, אֵין מוֹשְׁכִין אֶת הָאָדָם אֵלָא בְּדִבְרֵי רָצוֹן רַכִּים; וְכֵן הוּא אוֹמֵר "בְּחַבְלֵי אָדָם אֶמְשְׁכֵם" , וְאַחַר כָּךְ "בַּעֲבֹתוֹת אַהֲבָה" .

 וּכְשֵׁם שֶׁמּוֹדִיעִין אוֹתוֹ עָנְשָׁן שֶׁלַּמִּצְווֹת, כָּךְ מוֹדִיעִין אוֹתוֹ שְׂכָרָן שֶׁלַּמִּצְווֹת; וּמוֹדִיעִין אוֹתוֹ שֶׁבַּעֲשִׂיַּת מִצְווֹת אֵלּוּ, יִזְכֶּה לְחַיֵּי הָעוֹלָם הַבָּא, וּשְׁאֵין שָׁם צַדִּיק גָּמוּר אֵלָא בַּעַל חָכְמָה שֶׁעוֹשֶׂה מִצְווֹת אֵלּוּ, וְיוֹדְעָן.
וְאוֹמְרִים לוֹ, הֱוֵי יוֹדֵעַ שֶׁהָעוֹלָם הַבָּא אֵינוּ צָפוֹן אֵלָא לַצַּדִּיקִים, וְהֶם יִשְׂרָאֵל; וְזֶה שֶׁתִּרְאֶה יִשְׂרָאֵל בְּצַעַר בָּעוֹלָם הַזֶּה, טוֹבָה צְפוּנָה הִיא לָהֶם, שְׁאֵינָן יְכוּלִין לְקַבַּל רֹב טוֹבָה בָּעוֹלָם הַזֶּה, כָּאֻמּוֹת--שֶׁמֶּא יָרוּם לִבָּם וְיִתְעוּ וְיַפְסִידוּ שְׂכַר הָעוֹלָם הַבָּא, כְּעִנְיַן שֶׁנֶּאֱמָר "וַיִּשְׁמַן יְשֻׁרוּן וַיִּבְעָט" .
וְאֵין הַקָּדוֹשׁ בָּרוּךְ הוּא מֵבִיא עֲלֵיהֶן רֹב פֻּרְעָנוּת, כְּדֵי שֶׁלֹּא יֹאבְדוּ, אֵלָא כָּל הָאֻמּוֹת כָּלִין, וְהֶן עוֹמְדִין; וּמַאֲרִיכִין בְּדָבָר זֶה, כְּדֵי לְחַבְּבוֹ.

אִם חָזַר בּוֹ, וְלֹא רָצָה לְקַבַּל--הוֹלֵךְ לְדַרְכּוֹ.
וְאִם קִבַּל--אֵין מַשְׁהִין אוֹתוֹ, אֵלָא מָלִין אוֹתוֹ מִיָּד; וְאִם הָיָה מָהוּל, מַטִּיפִין מִמֶּנּוּ דַּם בְּרִית.
וּמַשְׁהִים אוֹתוֹ עַד שֶׁיִּתְרַפָּא רְפוּאָה שְׁלֵמָה, וְאַחַר כָּךְ מַטְבִּילִין אוֹתוֹ.
וּשְׁלוֹשָׁה עוֹמְדִין עַל גַּבָּיו; וּמוֹדִיעִין אוֹתוֹ מִקְצַת מִצְווֹת קַלּוֹת וּמִקְצַת מִצְווֹת חֲמוּרוֹת פַּעַם שְׁנִיָּה, וְהוּא עוֹמֵד בַּמָּיִם.

וְאִם הָיְתָה אִשָּׁה--נָשִׁים מוֹשִׁיבוֹת אוֹתָהּ בַּמַּיִם עַד צַוָּארָהּ, וְהַדַּיָּנִין מִבַּחוּץ.
וּמוֹדִיעִין אוֹתָהּ מִקְצַת מִצְווֹת קַלּוֹת וּמִקְצַת מִצְווֹת חֲמוּרוֹת, וְהִיא יוֹשֶׁבֶת בַּמָּיִם; וְאַחַר כָּךְ טוֹבֶלֶת בִּפְנֵיהֶם, וְהֶן מַחְזִירִין פְּנֵיהֶן וְיוֹצְאִין, כְּדֵי שֶׁלֹּא יִרְאוּ אוֹתָהּ, כְּשֶׁתַּעֲלֶה מִן הַמָּיִם.

אֵיזֶה הוּא גֵּר תּוֹשָׁב: זֶה גּוֹי שֶׁקִּבַּל עָלָיו שֶׁלֹּא יַעֲבֹד עֲבוֹדָה זָרָה, עִם שְׁאָר הַמִּצְווֹת שֶׁנִּצְטַוּוּ בְּנֵי נוֹחַ, וְלֹא מָל וְלֹא טָבַל--הֲרֵי זֶה מְקַבְּלִין אוֹתוֹ, וַהֲרֵי הוּא מֵחֲסִידֵי אֻמּוֹת הָעוֹלָם; וְלָמָּה נִקְרָא שְׁמוֹ תּוֹשָׁב, לְפִי שֶׁמֻּתָּר לָנוּ לְהוֹשִׁיבוֹ בֵּינֵינוּ בְּאֶרֶץ יִשְׂרָאֵל, כְּמוֹ שֶׁבֵּאַרְנוּ בְּהִלְכּוֹת עֲבוֹדָה זָרָה.
וְאֵין מְקַבְּלִין גֵּר תּוֹשָׁב, אֵלָא בִּזְמָן שֶׁהַיּוֹבֵל נוֹהֵג; אֲבָל בַּזְּמָן הַזֶּה, אַפִלּוּ קִבַּל כָּל הַתּוֹרָה כֻּלָּהּ חוּץ מִדִּקְדּוּק אֶחָד--אֵין מְקַבְּלִין אוֹתוֹ.

 הָעֶבֶד הַנִּלְקָח מִן הַגּוֹיִים--אֵין אוֹמְרִין לוֹ, מַה רָאִיתָ שֶׁבָּאתָ; אֵלָא אוֹמְרִים לוֹ, רְצוֹנָךְ שֶׁתִּכָּנֵס בִּכְלַל עַבְדֵי יִשְׂרָאֵל וְתִהְיֶה מִן הַכְּשֵׁרִים אוֹ לֹא.
אִם רָצָה, מוֹדִיעִין אוֹתוֹ עִיקָרֵי הַדָּת וּמִקְצַת מִצְווֹת קַלּוֹת וַחֲמוּרוֹת וְעָנְשָׁן וּשְׂכָרָן, כְּמוֹ שֶׁמּוֹדִיעִין אֶת הַגֵּר; וּמַטְבִּילִין אוֹתוֹ כַּגֵּר, וּמוֹדִיעִין אוֹתוֹ כִּשְׁהוּא בַּמָּיִם.

וְאִם לֹא רָצָה לְקַבַּל, מְגַלְגְּלִין עִמּוֹ כָּל שְׁנֵים עָשָׂר חֹדֶשׁ, וּמוֹכְרוֹ לַגּוֹיִים; וְאָסוּר לְקַיְּמוֹ יָתֵר עַל כֵּן.
וְאִם הִתְנָה עִמּוֹ מִתְּחִלָּה שֶׁלֹּא יִמּוֹל וְלֹא יִטְבֹּל, אֵלָא יִהְיֶה כְּגֵר תּוֹשָׁב--מֻתָּר לְקַיְּמוֹ בַּעֲבְדוּתוֹ, כִּשְׁהוּא גֵּר תּוֹשָׁב; וְאֵין מְקַיְּמִין עֶבֶד כְּזֶה, אֵלָא בִּזְמָן הַיּוֹבֵל.

הַגּוֹיִים--אֵין אָסוּר עֲלֵיהֶם מִשּׁוֹם עֶרְוָה אֵלָא אִמּוֹ, וְאֵשֶׁת אָבִיו, וַאֲחוֹתוֹ מֵאִמּוֹ, וְאֵשֶׁת אִישׁ, וְזָכוּר, וּבְהֵמָה, כְּמוֹ שֶׁיִּתְבָּאַר בְּהִלְכּוֹת מְלָכִים וּמִלְחָמוֹת; אֲבָל שְׁאָר עֲרָיוֹת, מֻתָּרוֹת לָהֶן.

גֵּר שֶׁנִּתְגַּיַּר וְעֶבֶד שֶׁנִּשְׁתַּחְרַר, הֲרֵי הוּא כְּקָטָן שֶׁנֻּלַּד, וְכָל שְׁאֵר בָּשָׂר שֶׁהָיוּ לוֹ כִּשְׁהוּא גּוֹי אוֹ כִּשְׁהוּא עֶבֶד, אֵינָן שְׁאֵר בָּשָׂר; וְאִם נִתְגַּיַּר הוּא וְהֶם, אֵינוּ חַיָּב עַל אַחַת מֵהֶם מִשּׁוֹם עֶרְוָה כְּלָל.

דִּין תּוֹרָה, שֶׁמֻּתָּר לַגֵּר שֶׁיִּשָּׂא אִמּוֹ אוֹ אֲחוֹתוֹ מֵאִמּוֹ שֶׁנִּתְגַּיְּרוּ; אֲבָל חֲכָמִים אָסְרוּ דָּבָר זֶה, כְּדֵי שֶׁלֹּא יֹאמְרוּ בָּאוּ מִקְּדֻשָּׁה חֲמוּרָה לִקְדֻשָּׁה קַלָּה, שֶׁאֶמֶשׁ הָיְתָה זוֹ אֲסוּרָה לוֹ, וְהַיּוֹם מֻתֶּרֶת.
וְכֵן גֵּר שֶׁבָּא עַל אִמּוֹ אוֹ אֲחוֹתוֹ וְהִיא בְּגֵיוּתָהּ, הֲרֵי זֶה כְּבָא עַל הַנָּכְרִית.

כֵּיצַד דִּין הַגֵּרִים בָּעֲרָיוֹת שֶׁלִּשְׁאֵר בָּשָׂר: אִם הָיָה נָשׂוּי כִּשְׁהוּא גּוֹי לְאִמּוֹ אוֹ לַאֲחוֹתוֹ, וְנִתְגַּיְּרוּ--מַפְרִישִׁין אוֹתָן, כְּמוֹ שֶׁבֵּאַרְנוּ; וְאִם הָיָה נָשׂוּי לִשְׁאָר עֲרָיוֹת, וְנִתְגַיַּר הוּא וְאִשְׁתּוֹ--אֵין מַפְרִישִׁין אוֹתָן.

גֵּר אָסוּר בִּשְׁאֵר הָאֵם אַחַר שֶׁנִּתְגַּיַּר, מִדִּבְרֵי סוֹפְרִים.
וּמֻתָּר בִּשְׁאֵר הָאָב, אַף עַל פִּי שֶׁיּוֹדֵעַ בַּוַּדַּאי שֶׁזֶּה שְׁאֵרוֹ מֵאָבִיו, כְּגוֹן תְּאוֹמִים, שֶׁדָּבָר בָּרוּר שֶׁאָבִיו שֶׁלְּזֶה הוּא אָבִיו שֶׁלְּזֶה; וְאַף עַל פִּי כֵן, לֹא גָזְרוּ עַל שְׁאֵר אָבִיו.

לְפִיכָּךְ נוֹשֵׂא הַגֵּר אֵשֶׁת אָחִיו מֵאָבִיו, וְאֵשֶׁת אֲחִי אָבִיו, וְאֵשֶׁת אָבִיו, וְאֵשֶׁת בְּנוֹ, אַף עַל פִּי שֶׁנִּשֵּׂאת לְאָחִיו אוֹ לְאָבִיו אוֹ לַאֲחִי אָבִיו אוֹ לִבְנוֹ אַחַר שֶׁנִּתְגַּיְּרוּ; וְכֵן אֲחוֹת אִמּוֹ מֵאָבִיהָ, וַאֲחוֹתוֹ מֵאָבִיו, וּבִתּוֹ שֶׁנִּתְגַּיְּרָה--מֻתֶּרֶת לוֹ.
אֲבָל אֵינוּ נוֹשֵׂא לֹא אֲחוֹתוֹ מֵאִמּוֹ, וְלֹא אֲחוֹת אִמּוֹ מֵאִמָּהּ, וְלֹא אֵשֶׁת אָחִיו מֵאִמּוֹ שֶׁנְּשָׂאָהּ אָחִיו מֵאִמּוֹ אַחַר שֶׁנִּתְגַּיַּר; אֲבָל אִם נְשָׂאָהּ אָחִיו כִּשְׁהוּא גּוֹי, הֲרֵי זוֹ מֻתֶּרֶת לוֹ.

 שְׁנֵי אַחִים תְּאוֹמִים שֶׁהָיְתָה הוֹרָתָן שֶׁלֹּא בִּקְדֻשָּׁה, וְלִידָתָן בִּקְדֻשָּׁה--חַיָּבִין מִשּׁוֹם אֵשֶׁת אָח.

 הַנּוֹשֵׂא גִּיּוֹרֶת וּבִתָּהּ הַגִּיּוֹרֶת, אוֹ שְׁתֵּי אֲחָיוֹת מִן הָאֵם--יֵשֵׁב עִם אַחַת מֵהֶן, וּמְגָרֵשׁ הַשְּׁנִיָּה; נָשָׂא גִּיּוֹרֶת וּמֵתָה--הֲרֵי זֶה מֻתָּר לִשָּׂא אִמָּהּ אוֹ בִּתָּהּ, שֶׁלֹּא גָזְרוּ אֵלָא בְּחַיֵּיהֶן.
וּמֻתָּר אָדָם לִשָּׂא שְׁתֵּי אֲחָיוֹת גִּיּוֹרוֹת מִן הָאָב, שֶׁלֹּא גָזְרוּ בִּשְׁאֵר הָאָב, כְּמוֹ שֶׁבֵּאַרְנוּ.

 הַשְּׁנִיּוֹת כֻּלָּן, לֹא גָזְרוּ עֲלֵיהֶן בַּגֵּרִים.
לְפִיכָּךְ מֻתָּר הַגֵּר לִשָּׂא אֵם אִמּוֹ; וְנוֹשֵׂא אָדָם גִּיּוֹרֶת וְאֵם אֵם אִמָּהּ, אוֹ בַּת בַּת בִּתָּהּ.
וְכֵן שְׁאָר הַשְּׁנִיּוֹת.

 הָעֶבֶד מֻתָּר לִשָּׂא אִמּוֹ כִּשְׁהוּא עֶבֶד, וְאֵין צָרִיךְ לוֹמַר בִּתּוֹ וַאֲחוֹתוֹ וְכַיּוֹצֶא בָּהֶן--שֶׁכְּבָר יָצָא מִכְּלַל גּוֹיִים, וְאֵין הָעֲרָיוֹת הָאֲסוּרוֹת עַל הַגּוֹיִים אֲסוּרוֹת עָלָיו, וְלֹא בָא לִכְלַל יִשְׂרָאֵל, כְּדֵי שֶׁיֵּאָסְרוּ עָלָיו עֲרָיוֹת הָאֲסוּרוֹת עַל הַגֵּרִים.
וְיֵרָאֶה לִי, שְׁאִם בָּא הָעֶבֶד עַל זָכוּר וּבְהֵמָה, יֵהָרֵגוּ, וְשֶׁאִסּוּר שְׁתֵּי עֲרָיוֹת אֵלּוּ שׁוֹוֶה בְּכָל הָאָדָם.

 עֲבָדִים שֶׁנִּשְׁתַּחְרְרוּ, הֲרֵי הֶן כְּגֵרִים: כָּל שֶׁאָסוּר לַגֵּרִים, אָסוּר לָהֶן; וְכָל הַמֻּתָּר לַגֵּרִים, מֻתָּר לָהֶן.

נוֹתֵן אָדָם שִׁפְחָתוֹ לְעַבְדּוֹ, אוֹ לְעֶבֶד חֲבֵרוֹ; וּמוֹסֵר שִׁפְחָה אַחַת לִשְׁנֵי עֲבָדִים לְכַתְּחִלָּה, וְאֵינָן צְרִיכִין שׁוּם דָּבָר אֵלָא הֲרֵי הֶן כַּבְּהֵמוֹת.
וְשִׁפְחָה שְׁהִיא מְיֻחֶדֶת לְעֶבֶד זֶה אוֹ שְׁאֵינָהּ מְיֻחֶדֶת, אַחַת הִיא--לְפִי שְׁאֵין אִישׁוּת אֵלָא לְיִשְׂרָאֵל, אוֹ לַגּוֹיִים עַל הַגּוֹיִים; אֲבָל לֹא לַעֲבָדִים עַל הָעֲבָדִים, וְלֹא לַעֲבָדִים עַל יִשְׂרָאֵל.

הִלְכּוֹת אִסּוּרֵי בִּיאָה פֵּרֶק טו 
אֵיזֶה הוּא "מַמְזֵר" הָאָמוּר בַּתּוֹרָה: זֶה הַבָּא מֵעֶרְוָה מִן הָעֲרָיוֹת--חוּץ מִן הַנִּדָּה, שֶׁהַבֵּן מִמֶּנָּה פָּגוּם וְאֵינוּ מַמְזֵר; אֲבָל הַבָּא עַל שְׁאָר הָעֲרָיוֹת--בֵּין בְּאֹנֶס בֵּין בְּרָצוֹן, בֵּין בְּזָדוֹן בֵּין בִּשְׁגָגָה--הַוֶּלֶד מַמְזֵר.
וְאֶחָד זְכָרִים וְאֶחָד נְקֵבוֹת, אֲסוּרִין לְעוֹלָם--שֶׁנֶּאֱמָר "גַּם דּוֹר עֲשִׂירִי, לֹא-יָבֹא" , כְּלוֹמַר לְעוֹלָם.

אֶחָד מַמְזֵר שֶׁנָּשָׂא יִשְׂרְאֵלִית, אוֹ יִשְׂרְאֵלִי שֶׁנָּשָׂא מַמְזֶרֶת--כֵּיוָן שֶׁבָּעֲלוּ אַחַר הַקִּדּוּשִׁין, לוֹקִין; קִדַּשׁ וְלֹא בָעַל, אֵינוּ לוֹקֶה.
בָּעַל וְלֹא קִדַּשׁ, אֵינָן לוֹקִין מִשּׁוֹם מַמְזֶרֶת--שְׁאֵין לָךְ בְּכָל חַיָּבֵי לָאוִין מִי שֶׁלּוֹקֶה עַל בְּעִילָה בְּלֹא קִדּוּשִׁין, אֵלָא כּוֹהֵן גָּדוֹל בְּאַלְמָנָה כְּמוֹ שֶׁיִּתְבָּאַר.

הַמַּחְזִיר גְּרוּשָׁתוֹ מִשֶּׁנִּשֵּׂאת--הַוֶּלֶד כָּשֵׁר, שֶׁהֲרֵי אֵינָהּ עֶרְוָה.
גּוֹי וְעֶבֶד הַבָּא עַל בַּת יִשְׂרָאֵל, הַוֶּלֶד כָּשֵׁר--בֵּין בִּפְנוּיָה בֵּין בְּאֵשֶׁת אִישׁ, בֵּין בְּאֹנֶס בֵּין בְּרָצוֹן; וְגוֹי וְעֶבֶד הַבָּאִים עַל הַמַּמְזֶרֶת, הַוֶּלֶד מַמְזֵר.
וּמַמְזֵר הַבָּא עַל הַגּוֹיָה, הַוֶּלֶד גּוֹי; נִתְגַּיַּר, הֲרֵי הוּא כָּשֵׁר כִּשְׁאָר גֵּרִים.
וְאִם בָּא עַל הַשִּׁפְחָה, הַוֶּלֶד עֶבֶד; שִׁחְרְרוֹ, הַוֶּלֶד כָּשֵׁר כִּשְׁאָר עֲבָדִים מְשֻׁחְרָרִין, וּמֻתָּר בְּבַת יִשְׂרָאֵל.
זֶה הַכְּלָל: בֶּן הַבָּא מִן הָעֶבֶד, אוֹ מִן הַגּוֹי, אוֹ מִן הַשִּׁפְחָה, אוֹ מִן הַגּוֹיָה--הֲרֵי הוּא כְּאִמּוֹ, וְאֵין מַשְׁגִּיחִין עַל הָאָב.

לְפִי דָּבָר זֶה, הִתִּירוּ לְמַמְזֵר לִשָּׂא שִׁפְחָה כְּדֵי לְטַהַר אֶת בָּנָיו--שֶׁהֲרֵי הוּא מְשַׁחְרֵר אוֹתָם, וְנִמְצְאוּ בְּנֵי חוֹרִין; וְלֹא גָזְרוּ עַל הַשִּׁפְחָה לְמַמְזֵר, מִפְּנֵי תַּקָּנַת בָּנִים.

מִי שֶׁחֶצְיוֹ עֶבֶד וְחֶצְיוֹ בֶּן חוֹרִין, הַבָּא עַל אֵשֶׁת אִישׁ--אוֹתוֹ הַבֵּן--אֵין לוֹ תַּקָּנָה, מִפְּנֵי שֶׁצַּד מַמְזְרוּת וְצַד עַבְדוּת מְעֹרָבִין בּוֹ; לְפִיכָּךְ אָסוּר בְּשִׁפְחָה, וְנִמְצְאוּ בָנָיו כְּמוֹתוֹ לְעוֹלָם.

גּוֹי הַבָּא עַל הַשִּׁפְחָה שֶׁטָּבְלָה, הֲרֵי זֶה עֶבֶד, וְעֶבֶד שֶׁטָּבַל שֶׁבָּא עַל הַגּוֹיָה, הַוֶּלֶד גּוֹי--הַלַּךְ אַחַר הָאֵם; אֲבָל גּוֹי הַבָּא עַל שִׁפְחָה גּוֹיָה, אוֹ עֶבֶד גּוֹי שֶׁבָּא עַל גּוֹיָה בַּת חוֹרִין--הַלַּךְ אַחַר הַזָּכָר.

מַמְזֵר מֻתָּר לִשָּׂא גִּיּוֹרֶת, וְכֵן הַמַּמְזֶרֶת מֻתֶּרֶת לַגֵּר; וְהַבָּנִים מִשְּׁנֵיהֶם מַמְזְרִים, שֶׁהַוֶּלֶד הוֹלֵךְ אַחַר הַפָּגוּם: שֶׁנֶּאֱמָר "בִּקְהַל ה'" , וּקְהַל גֵּרִים אֵינוּ קָרוּי קְהַל ה'.
גִּיּוֹרֶת שֶׁנִּשֵּׂאת לְגֵר, וְהוֹלִידוּ בֵּן--אַף עַל פִּי שֶׁהוֹרָתוֹ וְלִידָתוֹ בִּקְדֻשָּׁה, הֲרֵי זֶה מֻתָּר בְּמַמְזֶרֶת.
וְכֵן בֶּן בֶּן בְּנוֹ עַד שֶׁיִּשְׁתַּקַּע שֵׁם גֵּיוּתוֹ מִמֶּנּוּ, וְלֹא יִוָּדַע שְׁהוּא גֵּר; וְאַחַר כָּךְ יֵאָסֵר בְּמַמְזֶרֶת.
וְאֶחָד הַגֵּרִים וְאֶחָד עֲבָדִים מְשֻׁחְרָרִין, דִּין אֶחָד לְכֻלָּן.
גֵּר שֶׁנָּשָׂא בַּת יִשְׂרָאֵל, אוֹ יִשְׂרָאֵל שֶׁנָּשָׂא גִּיּוֹרֶת--הַוֶּלֶד יִשְׂרְאֵלִי לְכָל דָּבָר, וְאָסוּר בְּמַמְזֶרֶת.

 שְׁלוֹשָׁה מַמְזְרִים הֶם--מַמְזֵר וַדַּאי, וּמַמְזֵר סָפֵק, וּמַמְזֵר מִדִּבְרֵי סוֹפְרִים.
אֵיזֶה הוּא מַמְזֵר וַדַּאי--זֶה שֶׁבָּא מִן הָעֶרְוָה הַוַּדָּאִית, כְּמוֹ שֶׁבֵּאַרְנוּ; וּמַמְזֵר סָפֵק--זֶה שֶׁבָּא מִסְּפֵק עֶרְוָה, כְּגוֹן הַבָּא עַל אִשָּׁה שֶׁנִּתְקַדְּשָׁה סְפֵק קִדּוּשִׁין, אוֹ נִתְגָּרְשָׁה סְפֵק גֵּרוּשִׁין, וְכַיּוֹצֶא בָּהֶן.
הָאִשָּׁה שֶׁשָּׁמְעָה שֶׁמֵּת בַּעְלָהּ, וְנִשֵּׂאת, וַהֲרֵי בַּעְלָהּ קַיָּם, וּבָא בַּעְלָהּ עָלֶיהָ וְהִיא תַּחַת הַשֵּׁנִי--הֲרֵי הַבֵּן מַמְזֵר מִדִּבְרֵי סוֹפְרִים.

 פְּנוּיָה שֶׁנִּתְעַבְּרָה מִזְּנוּת, אָמְרוּ לָהּ מַה הוּא הָעֹבֶר הַזֶּה אוֹ הַיִּלּוֹד הַזֶּה--אִם אָמְרָה בֶּן כָּשֵׁר הוּא, וּלְיִשְׂרָאֵל נִבְעַלְתִּי--הֲרֵי זוֹ נֶאֱמֶנֶת, וְהַבֵּן כָּשֵׁר: וְאַף עַל פִּי שֶׁרֹב הָעִיר שֶׁזִּנְּתָה בָּהּ פְּסוּלִים.

 וְאִם לֹא נִבְדְּקָה אִמּוֹ עַד שֶׁמֵּתָה, אוֹ שֶׁהָיְתָה חֵרֶשֶׁת אוֹ אִלֶּמֶת אוֹ שׁוֹטָה, אוֹ שֶׁאָמְרָה לִפְלוֹנִי הַמַּמְזֵר נִבְעַלְתִּי, אוֹ לִפְלוֹנִי הַנָּתִין, אַפִלּוּ אוֹתוֹ פְּלוֹנִי מוֹדֶה שְׁהוּא מִמֶּנּוּ--הֲרֵי זֶה הַוֶּלֶד סְפֵק מַמְזֵר: כְּשֵׁם שֶׁזִּנָּת עִם זֶה שֶׁהוֹדָה לָהּ, כָּךְ זִנְּתָה עִם אַחֵר.
וְזֶה הוּא הַנִּקְרָא שְׁתוּקִי--שֶׁמַּכִּיר אֶת אִמּוֹ, וְאֵינוּ מַכִּיר אֶת אָבִיו וַדַּאי.

 וְכֵן הַבֵּן הַנִּמְצָא בַּשּׁוּק, וְהוּא הַנִּקְרָא אֲסוּפִי--הֲרֵי הוּא סְפֵק מַמְזֵר, שְׁאֵין אָנוּ יוֹדְעִים מַה הוּא.

 פְּנוּיָה שֶׁזִּנְּתָה וְאָמְרָה, בֵּן זֶה בֶּן פְּלוֹנִי הוּא--אִם אוֹתוֹ פְּלוֹנִי כָּשֵׁר, הֲרֵי הַבֵּן כָּשֵׁר; וְאֵינָהּ נֶאֱמֶנֶת, לִהְיוֹת זֶה בְּנוֹ שֶׁלִּפְלוֹנִי.
וְיֵרָאֶה לִי, שֶׁחוֹשְׁשִׁין לִדְבָרֶיהָ, וְיִהְיֶה הַבֵּן אָסוּר בִּקְרוֹבוֹת אוֹתוֹ פְּלוֹנִי, מִסָּפֵק.
וְאִם אוֹתוֹ פְּלוֹנִי מַמְזֵר--אֵינָהּ נֶאֱמֶנֶת לִהְיוֹת הַבֵּן מַמְזֵר וַדַּאי עַל פִּיהָ, כְּמוֹ שֶׁבֵּאַרְנוּ, אֵלָא יִהְיֶה סְפֵק מַמְזֵר.

 אֲבָל הָאָב שֶׁהֻחְזַק שֶׁזֶּה בְּנוֹ, וְאָמַר בְּנִי זֶה מַמְזֵר הוּא--נֶאֱמָן; וְאִם יֵשׁ לַבֵּן בָּנִים--אֵינוּ נֶאֱמָן, שֶׁלֹּא הֶאֱמִינָה אוֹתוֹ תּוֹרָה אֵלָא עַל בְּנוֹ: שֶׁנֶּאֱמָר "כִּי אֶת-הַבְּכֹר בֶּן-הַשְּׂנוּאָה יַכִּיר" , יַכִּירֶנּוּ לַאֲחֵרִים; וּכְשֵׁם שֶׁנֶּאֱמָן לוֹמַר, בְּנִי זֶה בְּכוֹר--כָּךְ נֶאֱמָן לוֹמַר שְׁהוּא מַמְזֵר, אוֹ בֶּן גְּרוּשָׁה, אוֹ בֶּן חֲלוּצָה.

וְכֵן אִם הָיְתָה אִשְׁתּוֹ מְעֻבֶּרֶת--נֶאֱמָן לוֹמַר עֹבֶר זֶה אֵינוּ בְּנִי, וּמַמְזֵר הוּא; וְיִהְיֶה מַמְזֵר וַדַּאי.
וְהָאוֹמֵר עַל עַצְמוֹ שְׁהוּא מַמְזֵר, נֶאֱמָן לֶאֱסֹר עַצְמוֹ בְּבַת יִשְׂרָאֵל; וְאָסוּר בְּמַמְזֶרֶת, עַד שֶׁיִּוָּדַע שְׁהוּא מַמְזֵר.
וּבְנוֹ כָּמוֹהוּ; וְאִם יֵשׁ לוֹ בְּנֵי בָּנִים--אֵינוּ נֶאֱמָן לִפְסֹל בְּנֵי בָּנָיו, וְלֹא יִפְסֹל אֵלָא עַצְמוֹ.

 אֲרוּסָה שֶׁנִּתְעַבְּרָה, וְהִיא בְּבֵית אָבִיהָ--הֲרֵי הַוֶּלֶד בְּחֶזְקַת מַמְזֵר; וְאָסוּר בְּבַת יִשְׂרָאֵל, וְאָסוּר בְּמַמְזֶרֶת.
וְאִם נִבְדְּקָה אִמּוֹ וְאָמְרָה, מֵאֲרוּסִי נִתְעַבַּרְתִּי--נֶאֱמֶנֶת, וְהַוֶּלֶד כָּשֵׁר.
וְאִם הִכְחִישָׁהּ הָאָרוּס וְאָמַר, מֵעוֹלָם לֹא בָאתִי עָלֶיהָ--הֲרֵי הַוֶּלֶד מַמְזֵר: שֶׁאַפִלּוּ הָיָה בְּחֶזְקַת בְּנוֹ וְאָמַר, בְּנִי זֶה מַמְזֵר--נֶאֱמָן.
וְהָאִשָּׁה אֵינָהּ בְּחֶזְקַת זוֹנָה, אֵלָא נֶאֱמֶנֶת לוֹמַר, לָאֲרוּסִי נִבְעַלְתִּי, וְאֵינָהּ זוֹנָה; וְאִם נִשֵּׂאת לְכוֹהֵן--לֹא תֵצֵא, וּוַלְדָהּ מִמֶּנּוּ כָּשֵׁר.

 הָיוּ הָעָם מְרַנְּנִים אַחֲרֶיהָ, וְהִיא אֲרוּסָה, עִם אֲרוּסָהּ וְעִם אֲנָשִׁים אֲחֵרִים--אַף עַל פִּי שֶׁבָּא עָלֶיהָ אֲרוּסָהּ בְּבֵית חָמִיו, הֲרֵי זֶה סְפֵק מַמְזֵר: כְּשֵׁם שֶׁהִפְקִירָה עַצְמָהּ לַאֲרוּסָהּ, הִפְקִירָה לַאֲחֵרִים.
וְאִם נִבְדְּקָה וְאָמְרָה, עֹבֶר זֶה מֵאֲרוּסִי--הֲרֵי זֶה כָּשֵׁר, כְּמוֹ שֶׁבֵּאַרְנוּ.

 אֵשֶׁת אִישׁ שֶׁהָיְתָה מְעֻבֶּרֶת וְאָמְרָה, עֹבֶר זֶה אֵינוּ מִבַּעְלִי--אֵינָהּ נֶאֱמֶנֶת לְפָסְלוֹ, וַהֲרֵי הַבֵּן בְּחֶזְקַת כַּשְׁרוּת: שֶׁלֹּא הֶאֱמִינָה תּוֹרָה אֵלָא הָאָב.
אָמַר הָאָב אֵינוּ בְּנִי, אוֹ שֶׁהָיָה בַּעְלָהּ בִּמְדִינַת הַיָּם--הֲרֵי זֶה בְּחֶזְקַת מַמְזֵר; וְאִם אָמְרָה מִגּוֹי וְעֶבֶד נִתְעַבַּרְתִּי--הֲרֵי הַוֶּלֶד כָּשֵׁר, שְׁאֵין הַבַּעַל יָכוֹל לְהַכְחִישָׁהּ בְּדָבָר זֶה.
וְאֵין הָעֹבֶר מִשְׁתַּהֶה בִּמְעֵי אִמּוֹ, יָתֵר עַל שְׁנֵים עָשָׂר חֹדֶשׁ.

 אֵשֶׁת אִישׁ שֶׁיָּצָא עָלֶיהָ קוֹל שְׁהִיא מְזַנָּה תַּחַת בַּעְלָהּ, וְהַכֹּל מְרַנְּנִין אַחֲרֶיהָ--אֵין חוֹשְׁשִׁין לְבָנֶיהָ, שֶׁמֶּא מַמְזְרִים הֶם, שֶׁרֹב בְּעִילוֹת, אֵצֶל הַבַּעַל; וּמֻתָּר לִשָּׂא בִּתָּהּ, לְכַתְּחִלָּה.
אֲבָל הִיא עַצְמָהּ, חוֹשְׁשִׁין לָהּ מִשּׁוֹם זוֹנָה; וְאִם הָיְתָה פְּרוּצָה יָתֵר מִדַּי, אַף לְבָנֶיהָ חוֹשְׁשִׁין.

 דִּין תּוֹרָה שֶׁסְּפֵק מַמְזֵר מֻתָּר לָבוֹא בַּקָּהָל, שֶׁנֶּאֱמָר "לֹא-יָבֹא מַמְזֵר, בִּקְהַל ה'" --מַמְזֵר וַדַּאי אָסוּר לָבוֹא בַּקָּהָל, וְלֹא סָפֵק; אֲבָל חֲכָמִים עָשׂוּ מַעֲלָה בְּיֵחוּסִין, וְאָסְרוּ כָּל הַסְּפֵקוֹת לָבוֹא בַּקָּהָל.
לְפִיכָּךְ מַמְזֵר וַדַּאי, מֻתָּר לִשָּׂא מַמְזֶרֶת וַדָּאִית.
אֲבָל מַמְזֵר סָפֵק, אוֹ שְׁתוּקִי, אוֹ אֲסוּפִי--אָסוּר לִשָּׂא בַּת יִשְׂרָאֵל, וְאָסוּר לִשָּׂא מַמְזֶרֶת; וְאַפִלּוּ מַמְזֶרֶת מִסָּפֵק, אֲסוּרָה לוֹ--שֶׁמֶּא אֶחָד מֵהֶן אֵינוּ מַמְזֵר, וְהַשֵּׁנִי מַמְזֵר וַדַּאי.
וּמַמְזֵר שֶׁלְּדִבְרֵיהֶם, מֻתָּר לִשָּׂא מַמְזֶרֶת שֶׁלְּדִבְרֵיהֶם.

וְכֵן שְׁאָר הַסְּפֵקוֹת, אֲסוּרִין לִשָּׂא זֶה מִזֶּה.
כֵּיצַד: שְׁתוּקִים וַאֲסוּפִים וּסְפֵק מַמְזְרִים, אֲסוּרִים לָבוֹא זֶה בְּזֶה; וְאִם נָשְׂאוּ--לֹא יְקַיְּמוּ אֵלָא יוֹצִיאוּ בְּגֶט, וְהַוֶּלֶד סָפֵק כַּאֲבוֹתָיו.
וְאֵין לִסְפֵקוֹת אֵלּוּ תַּקָּנָה, אֵלָא שֶׁיִּשְּׂאוּ מִן הַגֵּרִים; וְהַוֶּלֶד הוֹלֵךְ אַחַר הַפָּגוּם.
כֵּיצַד: שְׁתוּקִי אוֹ אֲסוּפִי שֶׁנָּשָׂא גִּיּוֹרֶת אוֹ מְשֻׁחְרֶרֶת, אוֹ גֵּר וּמְשֻׁחְרָר שֶׁנָּשָׂא שְׁתוּקִית אוֹ אֲסוּפִית--הַוֶּלֶד שְׁתוּקִי אוֹ אֲסוּפִי.

 הָאֲסוּפִי שֶׁנִּמְצָא בְּעִיר שֶׁיֵּשׁ בָּהּ גּוֹיִים, בֵּין שֶׁהָיָה רֹב גּוֹיִים אוֹ רֹב יִשְׂרָאֵל--הֲרֵי זֶה סְפֵק גּוֹי לְעִנְיַן יֵחוּסִין; קִדַּשׁ אִשָּׁה, צְרִיכָה גֶּט מִסָּפֵק.
מִי שֶׁהֲרָגוֹ, אֵינוּ נֶהְרָג עָלָיו.
הִטְבִּילוּהוּ בֵּית דִּין לְשֵׁם גֵּרוּת, אוֹ שֶׁטָּבַל מִשֶּׁהִגְדִּיל--הֲרֵי הוּא כִּשְׁאָר אֲסוּפִים הַנִּמְצָאִים בְּעָרֵי יִשְׂרָאֵל.

הָיוּ רֹב הָעִיר גּוֹיִים, מֻתָּר לְהַאֲכִילוֹ נְבֵלוֹת וּטְרֵפוֹת; הָיָה רֻבָּן יִשְׂרָאֵל, מַחְזִירִין לוֹ אֲבֵדָתוֹ כְּיִשְׂרָאֵל.
מֶחְצָה לְמֶחְצָה--מִצְוָה לְהַחֲיוֹתוֹ כְּיִשְׂרָאֵל, וּמְפַקְּחִין עָלָיו אֶת הַגַּל בַּשַּׁבָּת; וַהֲרֵי הוּא לְעִנְיַן נְזָקִין, כְּכָל סְפֵק מָמוֹן--הַמּוֹצִיא מֵחֲבֵרוֹ, עָלָיו הָרְאָיָה.

 יֵרָאֶה לִי, שֶׁכָּל מְדִינָה שֶׁיֵּשׁ בָּהּ שִׁפְחָה אוֹ גּוֹיָה הָרְאוּיָה לְוֶלֶד--הוֹאִיל וְהָאֲסוּפִי הַנִּמְצָא שָׁם סְפֵק גּוֹי אוֹ סְפֵק עֶבֶד, כְּשֶׁיִּשָּׂא הַגִּיּוֹרֶת כְּמוֹ שֶׁבֵּאַרְנוּ, הֲרֵי זוֹ סְפֵק אֵשֶׁת אִישׁ, וְהַבָּא עָלֶיהָ פָּטוּר: שְׁאֵין הוֹרְגִין מִסָּפֵק.

וְכֵן יֵרָאֶה לִי, שֶׁהַשְּׁתוּקִי שֶׁנָּשָׂא אִשָּׁה שֶׁאִפְשָׁר שְׁהִיא עֶרְוָה עָלָיו--הֲרֵי הִיא סְפֵק אֵשֶׁת אִישׁ, שְׁאֵין קִדּוּשִׁין תּוֹפְסִין בָּעֲרָיוֹת.
וְאֵיזוֹ הִיא הָאִשָּׁה שֶׁאִפְשָׁר שֶׁתִּהְיֶה עֶרְוָה עָלָיו--כָּל אִשָּׁה שֶׁהָיָה אָבִיהָ אוֹ אָחִיהָ קַיָּם, כְּשֶׁנִּתְעַבְּרָה בּוֹ אִמּוֹ; וְכָל אִשָּׁה שֶׁנִּתְגָּרְשָׁה אוֹ נִתְאַלְמְנָה, שֶׁמֶּא אֵשֶׁת אָבִיו הִיא אוֹ אֵשֶׁת אֲחִי אָבִיו.

 וּמְנַיִן אֲנִי אוֹמֵר שְׁאֵין הַשְּׁתוּקִי וְהָאֲסוּפִי אָסוּר בְּכָל אִשָּׁה שֶׁאִפְשָׁר שֶׁתִּהְיֶה עֶרְוָה עָלָיו--שֶׁהֲרֵי הַכָּשֵׁר שֶׁנִּבְדְּקָה אִמּוֹ, אֵינוּ אָסוּר בְּכָל אִשָּׁה שֶׁאִפְשָׁר שֶׁתִּהְיֶה עֶרְוָה עָלָיו.
וַהֲרֵי נֶאֱמָר בַּתּוֹרָה "אַל-תְּחַלֵּל אֶת-בִּתְּךָ, לְהַזְנוֹתָהּ" ; וְאָמְרוּ חֲכָמִים שְׁאִם יַעֲשֶׂה זֶה, נִמְצָא אָב נוֹשֵׂא בִּתּוֹ וְאָח נוֹשֵׂא אֲחוֹתוֹ.
וְאִלּוּ הָיָה הַדִּין שֶׁכָּל מִי שְׁאֵינוּ יוֹדֵעַ אָבִיו בַּוַּדַּאי, אָסוּר בְּכָל אִשָּׁה שֶׁאִפְשָׁר שֶׁתִּהְיֶה עֶרְוָה עָלָיו--לֹא הָיִינוּ בָּאִים לַמִּדָּה הַזֹּאת לְעוֹלָם, וְלֹא הָיְתָה הָאָרֶץ מְלֵאָה זִמָּה.

הַא לָמַדְתָּ, שְׁאֵין אוֹסְרִין עֲרָיוֹת וּמַחְזִיקִין אוֹתָן בִּשְׁאֵר בָּשָׂר בְּסָפֵק, עַד שֶׁיִּוָּדַע בַּוַּדַּאי שֶׁזּוֹ עֶרְוָה עָלָיו: שְׁאִם אַתָּה אוֹמֵר כֵּן--כָּל הַיְּתוֹמִים שֶׁבָּעוֹלָם שֶׁלֹּא הִכִּירוּ אֲבוֹתֵיהֶם, הָיוּ אֲסוּרִין לְהִנָּשֵׂא בְּכָל מָקוֹם: שֶׁמֶּא יִפְגְּעוּ בְּעֶרְוָה.

 הַוֶּלֶד שֶׁהָיָה מֻשְׁלָךְ בַּדֶּרֶךְ, וּבָא אֶחָד וְאָמַר בְּנִי הוּא וַאֲנִי הִשְׁלַכְתִּיו--נֶאֱמָן; וְכֵן אִמּוֹ, נֶאֱמֶנֶת.
נֶאֱסַף מִן הַשּׁוּק, וּבָאוּ אָבִיו וְאִמּוֹ אַחַר כָּךְ וְאָמְרוּ בְּנֵנוּ הוּא--אֵין נֶאֱמָנִין, הוֹאִיל וְיָצָא עָלָיו שֵׁם אֲסוּפִי; וּבִשְׁנֵי רְעָבוֹן, נֶאֱמָנִין--שֶׁמִּפְּנֵי הָרָעָב הִשְׁלִיכוּהוּ, וְהֶן רוֹצִין שֶׁיָּזוּנוּ אוֹתוֹ אֲחֵרִים, וּלְפִיכָּךְ שָׁתְקוּ, עַד שֶׁנֶּאֱסַף.

 נִמְצָא הַוֶּלֶד מָהוּל, אוֹ שֶׁהֻמְלַח, אוֹ שֶׁהֻחְתַּל, אוֹ שֶׁהָיָה הַכֹּחַל בְּעֵינָיו, אוֹ הַקְּמִיעִין בְּצַוָּארוֹ, אוֹ שֶׁנִּמְצָא תַּחַת אִילָן מְסֻבָּךְ שְׁאֵין חַיָּה נִכְנֶסֶת לוֹ וְהָיָה סָמוּךְ לָעִיר, אוֹ שֶׁנִּמְצָא בְּבֵית הַכְּנֶסֶת הַסָּמוּךְ לָעִיר, אוֹ בְּצִדֵּי רְשׁוּת הָרַבִּים--אֵין בּוֹ מִשּׁוֹם אֲסוּפִי: מֵאַחַר שְׁהֶן מְשַׁמְּרִין אוֹתוֹ שֶׁלֹּא יָמוּת, בְּחֶזְקַת כָּשֵׁר הוּא.
אֲבָל אִם נִמְצָא מֻשְׁלָךְ בְּאֶמְצַע הַדֶּרֶךְ, אוֹ רָחוֹק מִן הָעִיר--אַפִלּוּ תַּחַת אִילָן אוֹ בְּבֵית הַכְּנֶסֶת, אוֹ שֶׁנִּמְצָא תָּלוּי בָּאִילָן מְקוֹם שֶׁהַיָּד מַגַּעַת לוֹ--הֲרֵי זֶה אֲסוּפִי.

 נֶאֱמֶנֶת חָיָה לוֹמַר זֶה הַבֵּן כּוֹהֵן הוּא, אוֹ לֵוִי, אוֹ נָתִין, אוֹ מַמְזֵר--מִפְּנֵי שֶׁלֹּא הֻחְזַק, וְאֵין אָנוּ יוֹדְעִין יֵחוּסוֹ.
בַּמֶּה דְּבָרִים אֲמוּרִים, בְּשֶׁהֻחְזְקָה בְּנֶאֱמָנוּת, וְלֹא עִרְעַר עָלֶיהָ אָדָם.
אֲבָל אִם עִרְעַר עָלֶיהָ אַפִלּוּ אֶחָד, וְאָמַר בְּשֶׁקֶר מְעִידָה--אֵינָהּ נֶאֱמֶנֶת; וַהֲרֵי הַבֵּן בְּחֶזְקַת כָּשֵׁר, וְאֵין לוֹ יֵחוּס.

 דָּבָר בָּרוּר שֶׁהַשְּׁתוּקִי אָסוּר לִשָּׂא שְׁתוּקִית, וְהָאֲסוּפִי אָסוּר בַּאֲסוּפִית, מִפְּנֵי שְׁהֶן סְפֵקוֹת; אֲבָל מַמְזְרִים וַדָּאִיִּים וּנְתִינִים, מֻתָּרִים לָבוֹא זֶה בְּזֶה, וְהַוֶּלֶד מַמְזֵר.
וּשְׁתוּקִי וַאֲסוּפִי מֻתָּר בִּנְתִינִים כִּשְׁאָר גֵּרִים, וְהַוֶּלֶד סְפֵק מַמְזֵר.

הִלְכּוֹת אִסּוּרֵי בִּיאָה פֵּרֶק טז 
פְּצוּעַ דַּכָּא וּכְרוּת שָׁפְכָה שֶׁנָּשְׂאוּ בַּת יִשְׂרָאֵל, וּבָעֲלוּ--לוֹקִין, שֶׁנֶּאֱמָר "לֹא-יָבֹא פְצוּעַ-דַּכָּא וּכְרוּת שָׁפְכָה" ; וּמֻתָּרִין לִשָּׂא גִּיּוֹרֶת וּמְשֻׁחְרֶרֶת.
וְאַפִלּוּ כּוֹהֵן שְׁהוּא פְּצוּעַ דַּכָּא--מֻתָּר לִשָּׂא גִּיּוֹרֶת וּמְשֻׁחְרֶרֶת, שְׁאֵינוּ בִּקְדֻשָּׁתוֹ; וְאַפִלּוּ נְתִינָה אוֹ אַחַת מִן הַסְּפֵקוֹת, מֻתֶּרֶת לוֹ: הוֹאִיל וּפְצוּעַ דַּכָּא אָסוּר לָבוֹא בַּקָּהָל, לֹא גָזְרוּ בּוֹ עַל הַנְּתִינִים וְלֹא עַל הַסְּפֵקוֹת.
אֲבָל פְּצוּעַ דַּכָּא וּכְרוּת שָׁפְכָה אָסוּר בְּמַמְזֶרֶת וַדָּאִית, שֶׁהֲרֵי אִסּוּרָהּ מִן הַתּוֹרָה.

 וְאֵיזֶה הוּא פְּצוּעַ דַּכָּא, כָּל שֶׁנִּפְצְעוּ הַבֵּיצִים שֶׁלּוֹ; וּכְרוּת שָׁפְכָה, כָּל שֶׁנִּכְרַת הַגִּיד שֶׁלּוֹ.
וּבִשְׁלוֹשָׁה אֵבָרִין אִפְשָׁר שֶׁיּוֹלִיד הַזָּכָר--בַּגִּיד, וּבַבֵּיצִים, וּבַשָּׁבִילִין שֶׁבָּהֶן תִּתְבַּשַּׁל שִׁכְבַת זֶרַע, וְהֶן הַנִּקְרָאִין חוּטֵי בֵּיצִים; וְכֵיוָן שֶׁנִּפְצַע אֶחָד מִשְּׁלוֹשָׁה אֵבָרִין אֵלּוּ, אוֹ נִכְרַת, אוֹ נִדּוֹךְ--הֲרֵי זֶה פָּסוּל.

 כֵּיצַד: נִפְצַע הַגִּיד אוֹ נִדּוֹךְ, אוֹ שֶׁנִּכְרְתָה הָעֲטָרָה אוֹ לְמַעְלָה מֵעֲטָרָה--פָּסוּל.
וְאִם נִכְרַת מֵרֹאשׁ הָעֲטָרָה, וְנִשְׁתַּיַּר מִמֶּנָּה אַפִלּוּ כְּחוּט הַשַּׂעֲרָה מֻקָּף לְכָל הַגִּיד--הֲרֵי זֶה כָּשֵׁר; נִכְרַת הַגִּיד לְמַעְלָה מֵעֲטָרָה כְּקֻלְמוֹס, אוֹ כְּמַרְזֵב--כָּשֵׁר.

 נִקַּב לְמַטָּה מֵעֲטָרָה, כָּשֵׁר.
נִקְּבָה הָעֲטָרָה עַצְמָהּ--אִם כְּשֶׁיִּרְאֶה קֶרִי תֵּצֵא שִׁכְבַת זֶרַע מִן הַנֶּקֶב, פָּסוּל; נִסְתַּם הַנֶּקֶב, חָזַר לְהֶכְשֵׁרוֹ.
נִקַּב לְמַטָּה מֵעֲטָרָה שֶׁכְּנֶגְדּוֹ לְמַעְלָה בְּתוֹךְ הָעֲטָרָה, פָּסוּל--שֶׁהָעֲטָרָה כֻּלָּהּ, מְעַכֶּבֶת.
נִסְתַּם שָׁבִיל שִׁכְבַת זֶרַע, וְחָזַר לִרְאוֹת שִׁכְבַת זֶרַע מִשָּׁבִיל שֶׁמַּשְׁתִּין בּוֹ--הֲרֵי זֶה פָּסוּל.

 נִכְרְתוּ הַבֵּיצִים, אוֹ אֶחָד מֵהֶן, אוֹ שֶׁנִּפְצְעָה אַחַת מֵהֶן, אוֹ שֶׁנִּדּוֹכָה, אוֹ שֶׁחָסְרָה, אוֹ שֶׁנִּקְּבָה--הֲרֵי זֶה פָּסוּל; נִכְרְתוּ חוּטֵי הַבֵּיצִים, אוֹ אֶחָד מֵהֶן, אוֹ שֶׁנִּדּוֹךְ, אוֹ נִפְצַע--הֲרֵי זֶה פָּסוּל.
נִקַּב חוּט מִחוּטֵי הַבֵּיצִים לְשָׁבִיל מֵי רַגְלַיִם, וַהֲרֵי הוּא מַטִּיל מַיִם מִשְּׁנֵי מְקוֹמוֹת, מִשָּׁבִיל הַמַּיִם וּמִשָּׁבִיל שִׁכְבַת זֶרַע--הֲרֵי זֶה כָּשֵׁר.

 כָּל פְּסוּל שֶׁאָמַרְנוּ בְּעִנְיָן זֶה, בְּשֶׁלֹּא הָיוּ בִּידֵי שָׁמַיִם--כְּגוֹן שֶׁכְּרָתוֹ אָדָם אוֹ כֶּלֶב, אוֹ הִכָּהוּ קוֹץ, וְכַיּוֹצֶא בִּדְבָרִים אֵלּוּ; אֲבָל אִם נֻלַּד כְּרוּת שָׁפְכָה, אוֹ פְּצוּעַ דַּכָּא, אוֹ שֶׁנֻּלַּד בְּלֹא בֵּיצִים, אוֹ שֶׁחָלָה מֵחֲמַת גּוּפוֹ וּבָטְלוּ מִמֶּנּוּ אֵבָרִים אֵלּוּ, אוֹ שֶׁנֻּלַּד בָּהֶם שְׁחִין וְהִמְסָה אוֹתָן אוֹ כְּרָתָן--הֲרֵי זֶה כָּשֵׁר לָבוֹא בַּקָּהָל, שֶׁכָּל אֵלּוּ בִּידֵי שָׁמַיִם.

 אָסוּר לְהַפְסִיד אֵבַרֵי הַזֶּרַע--בֵּין בָּאָדָם בֵּין בִּבְהֵמָה חַיָּה וָעוֹף, אֶחָד טְמֵאִים וְאֶחָד טְהוֹרִים, בֵּין בָּאָרֶץ בֵּין בְּחוּצָה לָאָרֶץ: אַף עַל פִּי שֶׁנֶּאֱמָר "וּבְאַרְצְכֶם, לֹא תַעֲשׂוּ" , מִפִּי הַשְּׁמוּעָה לָמְדוּ שֶׁדָּבָר זֶה נוֹהֵג בְּכָל מָקוֹם; וְעִנְיַן הַכָּתוּב, כְּלוֹמַר לֹא יֵעָשֶׂה זֹאת בְּיִשְׂרָאֵל, בֵּין בְּגוּפָן בֵּין בְּגוּפוֹת אֲחֵרִים.

וְכָל הַמְּסָרֵס--לוֹקֶה מִן הַתּוֹרָה, בְּכָל מָקוֹם; וְאַפִלּוּ מְסָרֵס אַחַר הַמְּסָרֵס, לוֹקֶה.
כֵּיצַד: הֲרֵי שֶׁבָּא וְכָרַת אֶת הַגִּיד, וּבָא אַחֵר וְכָרַת אֶת הַבֵּיצִים אוֹ נִתְּקָן, וּבָא אַחֵר וְכָרַת אֶת חוּטֵי הַבֵּיצִים, אוֹ שֶׁבָּא אַחֵר וּמִעַךְ אֶת הַגִּיד, וּבָא אַחֵר וְנִתְּקוֹ, וּבָא אַחֵר וּכְרָתוֹ--כֻּלָּן לוֹקִין, וְאַף עַל פִּי שֶׁלֹּא סֵרַס הָאַחֲרוֹן אֵלָא מְסֹרָס: בֵּין בָּאָדָם, בֵּין בִּבְהֵמָה חַיָּה וָעוֹף.
וְהַמְּסָרֵס אֶת הַנְּקֵבָה, בֵּין בָּאָדָם בֵּין בִּשְׁאָר מִינִים--פָּטוּר.

 הַמַּשְׁקֶה עִיקָרִין לָאָדָם, אוֹ לִשְׁאָר מִינִים, כְּדֵי לְסָרְסוֹ--הֲרֵי זֶה אָסוּר, וְאֵין לוֹקִין עָלָיו; וְאִשָּׁה מֻתֶּרֶת לִשְׁתּוֹת עִיקָרִין שֶׁמְּסָרְסִין אוֹתָהּ עַד שֶׁלֹּא תֵלֵד.
הֲרֵי שֶׁכָּפַת אֶת הָאָדָם וְשִׁסָּה בּוֹ כֶּלֶב אוֹ שְׁאָר חַיּוֹת, עַד שֶׁעָשָׂהוּ כְּרוּת שָׁפְכָה, אוֹ שֶׁהוֹשִׁיבוֹ בַּמַּיִם אוֹ בַּשֶּׁלֶג, עַד שֶׁבִּטַּל מִמֶּנּוּ אֵבַרֵי תַּשְׁמִישׁ--אֵינוּ לוֹקֶה: עַד שֶׁיְּסָרֵס בְּיָדוֹ.
וְרָאוּי לְהַכּוֹתוֹ מַכַּת מַרְדּוּת.

 אָסוּר לוֹמַר לַגּוֹי לְסָרַס בְּהֵמָה שֶׁלָּנּוּ; וְאִם לְקָחָהּ הַגּוֹי מֵעַצְמוֹ לְסָרַס אוֹתָהּ, מֻתָּר.
וְאִם הִעְרִים יִשְׂרָאֵל בְּדָבָר זֶה, קוֹנְסִין אוֹתוֹ וּמוֹכְרָהּ לְיִשְׂרָאֵל אַחֵר: וְאַפִלּוּ לִבְנוֹ הַגָּדוֹל, מֻתָּר לְמָכְרָהּ; אֲבָל לִבְנוֹ הַקָּטָן, אֵינוּ מוֹכְרָהּ וְלֹא נוֹתְנָהּ לוֹ.

הִלְכּוֹת אִסּוּרֵי בִּיאָה פֵּרֶק יז 
שָׁלוֹשׁ נָשִׁים נֶאְסְרוּ עַל כָּל הַכּוֹהֲנִים--גְּרוּשָׁה, וְזוֹנָה, וַחֲלָלָה; וְעַל כּוֹהֵן גָּדוֹל אַרְבַּע--אֵלּוּ הַשָּׁלוֹשׁ, וְהָאַלְמָנָה.
אֶחָד כּוֹהֵן גָּדוֹל הַמָּשׁוּחַ בְּשֶׁמֶן הַמִּשְׁחָה אוֹ הַמְּרֻבֶּה בִּבְגָדִים, וְאֶחָד כּוֹהֵן הָעוֹבֵד אוֹ כּוֹהֵן גָּדוֹל שֶׁמִּנּוּהוּ וְעָבַר, וְכֵן כּוֹהֵן מְשׁוּחַ מִלְחָמָה--כֻּלָּן מְצֻוִּין עַל הַבְּתוּלָה, וַאֲסוּרִין בָּאַלְמָנָה.

כָּל כּוֹהֵן שֶׁנָּשָׂא אַחַת מֵהַשָּׁלוֹשׁ נָשִׁים, בֵּין כּוֹהֵן גָּדוֹל בֵּין כּוֹהֵן הִדְיוֹט, וּבָעַל--לוֹקֶה.
וְאִם בָּא עָלֶיהָ דֶרֶךְ זְנוּת--אֵינוּ לוֹקֶה מִשּׁוֹם זוֹנָה, אוֹ גְּרוּשָׁה, אוֹ חֲלָלָה: שֶׁנֶּאֱמָר "לֹא יִקָּחוּ" --עַד שֶׁיִּקַּח, וְיִבְעֹל.
אֲבָל כּוֹהֵן גָּדוֹל שֶׁבָּעַל אַלְמָנָה--לוֹקֶה אַחַת, אַף עַל פִּי שֶׁלֹּא קִדַּשׁ: מִשּׁוֹם "לֹא-יְחַלֵּל" --כֵּיוָן שֶׁבְּעָלָהּ, חִלְּלָהּ וּפְסָלָהּ לַכְּהֻנָּה; אֲבָל זוֹנָה וַחֲלָלָה וּגְרוּשָׁה--הֲרֵי הֶן מְחֻלָּלוֹת וְעוֹמְדוֹת, קֹדֶם בְּעִילָתוֹ.
לְפִיכָּךְ לוֹקֶה כּוֹהֵן גָּדוֹל, עַל בְּעִילַת אַלְמָנָה--אַף עַל פִּי שְׁאֵין שָׁם קִדּוּשִׁין: שֶׁהֲרֵי חִלְּלָהּ, וְהוּא מֻזְהָר שֶׁלֹּא יְחַלַּל כְּשֵׁרִים--לֹא אִשָּׁה, וְלֹא זַרְעוֹ.

 קִדַּשׁ כּוֹהֵן גָּדוֹל אַלְמָנָה, וּבְעָלָהּ--לוֹקֶה שְׁתַּיִם: אַחַת מִשּׁוֹם "אַלְמָנָה ...
לֹא יִקָּח" , וְאַחַת מִשּׁוֹם "לֹא-יְחַלֵּל" .
וּבֵין כּוֹהֵן גָּדוֹל וּבֵין כּוֹהֵן הִדְיוֹט שֶׁנָּשָׂא אִשָּׁה מִן הָאַרְבַּע, וְלֹא בָעַל--אֵינוּ לוֹקֶה.
וְכָל מָקוֹם שְׁהוּא לוֹקֶה, הִיא לוֹקָה; וְכָל מָקוֹם שְׁאֵינוּ לוֹקֶה, הִיא אֵינָהּ לוֹקָה: שְׁאֵין הֶפְרֵשׁ בֵּין אִשָּׁה לְאִישׁ לָעֻנְשִׁין, אֵלָא בְּשִׁפְחָה חֲרוּפָה בִּלְבָד, כְּמוֹ שֶׁבֵּאַרְנוּ.

 כָּל כּוֹהֵן הַבָּא עַל הַגּוֹיָה, בֵּין גָּדוֹל בֵּין הִדְיוֹט--לוֹקֶה מִשּׁוֹם זוֹנָה: שֶׁהֲרֵי אֵינָהּ בַּת קִדּוּשִׁין; וְהוּא אָסוּר בִּבְעִילַת זוֹנָה, בֵּין יִשְׂרְאֵלִית בֵּין גּוֹיָה.

 הַחֲלוּצָה אֲסוּרָה לַכּוֹהֵן מִדִּבְרֵי סוֹפְרִים, מִפְּנֵי שְׁהִיא כִּגְרוּשָׁה; וּמַכִּין אוֹתוֹ, מַכַּת מַרְדּוּת מִדִּבְרֵיהֶם.
כּוֹהֵן שֶׁנָּשָׂא סְפֵק חֲלוּצָה--אֵין מוֹצִיאִין אוֹתָהּ מִתַּחְתָּיו, וְהִיא כְּשֵׁרָה וּוַלְדָהּ כָּשֵׁר: מִפְּנֵי שֶׁלֹּא גָזְרוּ עַל סְפֵק חֲלוּצָה, אֵלָא עַל חֲלוּצָה וַדָּאִית.
וְכֵן מִי שֶׁהָיְתָה סְפֵק גְּרוּשָׁה, אוֹ סְפֵק זוֹנָה, אוֹ סְפֵק חֲלָלָה--מַכִּין אוֹתוֹ מַכַּת מַרְדּוּת, וּמוֹצִיא בְּגֶט.

 כְּלָל גָּדוֹל הוּא בְּכָל אִסּוּרִים שֶׁבַּתּוֹרָה, שְׁאֵין אִסּוּר חָל עַל אִסּוּר אֵלָא אִם כֵּן הָיוּ שְׁנֵי הָאִסּוּרִין בָּאִין כְּאַחַת, אוֹ שֶׁהָיָה הָאִסּוּר הָאַחֵר מוֹסִיף דְּבָרִים אֲחֵרִים עַל אוֹתוֹ הָאִסּוּר, אוֹ אִם הָיָה כּוֹלֵל דְּבָרִים אֲחֵרִים עִם אִסּוּר זֶה.

 לְפִיכָּךְ אִשָּׁה שֶׁהָיְתָה אַלְמָנָה, וְנַעֲשָׂת גְּרוּשָׁה, וְנַעֲשָׂת חֲלָלָה, וְנַעֲשָׂת זוֹנָה, וּבָא עָלֶיהָ כּוֹהֵן גָּדוֹל אַחַר כָּךְ--לוֹקֶה אַרְבַּע מַלְקִיּוֹת עַל בִּיאָה אַחַת: לְפִי שֶׁהָאַלְמָנָה אֲסוּרָה לְכוֹהֵן גָּדוֹל, וּמֻתֶּרֶת לַהִדְיוֹט.
חָזְרָה לִהְיוֹת גְּרוּשָׁה, נוֹסַף בָּהּ אִסּוּר וְנֶאְסְרָה לְכוֹהֵן הִדְיוֹט; לְפִיכָּךְ נוֹסַף בָּהּ אִסּוּר אַחֵר עַל אִסּוּר הָאַלְמָנָה, וַעֲדַיִן הִיא מֻתֶּרֶת לֶאֱכֹל תְּרוּמָה.
נַעֲשָׂת חֲלָלָה, נוֹסַף בָּהּ אִסּוּר שֶׁהֲרֵי נֶאְסְרָה בִּתְרוּמָה; וַעֲדַיִן הִיא מֻתֶּרֶת לְיִשְׂרָאֵל.
נַעֲשָׂת זוֹנָה, הוֹאִיל וְיֵשׁ שָׁם זְנוּת שֶׁאוֹסֶרֶת עַל יִשְׂרָאֵל אִם זִנְּתָה אִשְׁתּוֹ בְּרָצוֹן, נוֹסַף בָּהּ אִסּוּר אַחֵר.

וְהוּא הַדִּין לְכוֹהֵן הִדְיוֹט שֶׁבָּא עַל הַגְּרוּשָׁה, שֶׁנַּעֲשָׂת חֲלָלָה, וְאַחַר כָּךְ זוֹנָה--שְׁהוּא לוֹקֶה שָׁלוֹשׁ עַל בִּיאָה אַחַת; אֲבָל אִם נִשְׁתַּנָּה סֵדֶר זֶה, אֵינוּ לוֹקֶה אֵלָא אַחַת.
מִי שֶׁנִּתְאַלְמְנָה מֵאֲנָשִׁים הַרְבֵּה, אוֹ נִתְגָּרְשָׁה מֵאֲנָשִׁים הַרְבֵּה--אֵין לוֹקִין עָלֶיהָ, אֵלָא אַחַת עַל כָּל בִּיאָה.

אַלְמָנָה, בֵּין מִן הָאֵרוּסִין בֵּין מִן הַנִּשּׂוּאִין--אֲסוּרָה.
כּוֹהֵן גָּדוֹל שֶׁמֵּת אָחִיו--אַף עַל פִּי שְׁהוּא מִן הָאֵרוּסִין--הֲרֵי זֶה לֹא יְיַבַּם, אֵלָא חוֹלֵץ.
נָפְלָה לוֹ יְבָמָה וְהוּא כּוֹהֵן הִדְיוֹט, וְנִתְמַנָּה לִהְיוֹת כּוֹהֵן גָּדוֹל--אַף עַל פִּי שֶׁעָשָׂה בָּהּ מַאֲמָר כִּשְׁהוּא כּוֹהֵן הִדְיוֹט, הֲרֵי זֶה לֹא יְיַבַּם אַחַר שֶׁנִּתְמַנָּה; אֲבָל אִם אֵרַס אֶת הָאַלְמָנָה, וְנִתְמַנָּה לִהְיוֹת כּוֹהֵן גָּדוֹל--הֲרֵי זֶה יִכְנֹס אַחַר שֶׁנִּתְמַנָּה.
הָיְתָה מְקֻדֶּשֶׁת סְפֵק קִדּוּשִׁין, וּמֵת אֲרוּסָהּ--הֲרֵי זוֹ סְפֵק אַלְמָנָה.

 מִצְוַת עֲשֵׂה עַל כּוֹהֵן גָּדוֹל, שֶׁיִּשָּׂא נַעֲרָה בְּתוּלָה; וּמִשֶּׁתִּבְגֹּר, תֵּאָסֵר עָלָיו: שֶׁנֶּאֱמָר "וְהוּא, אִשָּׁה בִבְתוּלֶיהָ יִקָּח" --"אִשָּׁה", לֹא קְטַנָּה; "בִּבְתוּלֶיהָ", לֹא בוֹגֶרֶת.
הַא כֵּיצַד: יָצַאת מִכְּלַל קַטְנוּת, וְלִכְלַל בַּגְרוּת לֹא בָאָה--זוֹ נַעֲרָה.
וְאֵינוּ נוֹשֵׂא שְׁתֵּי נָשִׁים לְעוֹלָם כְּאַחַת--שֶׁנֶּאֱמָר "יִקַּח אִשָּׁה" , אַחַת וְלֹא שְׁתַּיִם.

 כּוֹהֵן גָּדוֹל--לֹא יִשָּׂא מֻכַּת עֵץ, אַף עַל פִּי שֶׁלֹּא נִבְעֲלָה.
נִבְעֲלָה שֶׁלֹּא כְּדַרְכָּהּ, הֲרֵי זוֹ כְּנִבְעֶלֶת כְּדַרְכָּהּ; נִבְעֲלָה לִבְהֵמָה, הֲרֵי זוֹ מֻתֶּרֶת.
כּוֹהֵן גָּדוֹל שֶׁנָּשָׂא בְּעוּלָה--אֵינוּ לוֹקֶה, אֲבָל מוֹצִיא בְּגֶט; נָשָׂא בּוֹגֶרֶת אוֹ מֻכַּת עֵץ, הֲרֵי זֶה יְקַיַּם.

אֵרַס בְּעוּלָה, וְנִתְמַנָּה כּוֹהֵן גָּדוֹל--הֲרֵי זֶה יִכְנֹס אַחַר שֶׁנִּתְמַנָּה.
אָנַס נַעֲרָה בְּתוּלָה, אוֹ פִּתָּה אוֹתָהּ--אַפִלּוּ אֲנָסָהּ אוֹ פִּתָּהּ כִּשְׁהוּא הִדְיוֹט, וְנִתְמַנָּה כּוֹהֵן גָּדוֹל קֹדֶם שֶׁיִּכְנֹס--הֲרֵי זֶה לֹא יִכְנֹס; וְאִם כָּנַס, מוֹצִיא.
אֵרַס אֶת הַקְּטַנָּה, וּבָגְרָה תַּחְתָּיו קֹדֶם נִשּׂוּאִין--הֲרֵי זֶה לֹא יִכְנֹס, מִפְּנֵי שֶׁנִּשְׁתַּנָּה גּוּפָהּ; וְאִם כָּנַס, לֹא יוֹצִיא.

 אַחַת גְּרוּשָׁה מִן הָאֵרוּסִין, אוֹ מִן הַנִּשּׂוּאִין; אֲבָל הַמְּמָאֶנֶת--אַפִלּוּ גֵּרְשָׁהּ בְּגֶט, וְהִחְזִירָהּ וּמֵאֲנָה בּוֹ--הֲרֵי זוֹ מֻתֶּרֶת לְכוֹהֵן, כְּמוֹ שֶׁבֵּאַרְנוּ בְּהִלְכּוֹת גֵּרוּשִׁין.
וְכָל מִי שְׁאֵינָהּ רְאוּיָה לַחֲלִיצָה--אִם נֶחְלְצָה, לֹא נִפְסְלָה לַכְּהֻנָּה.

 יָצָא עָלָיו קוֹל, אִישׁ פְּלוֹנִי כּוֹהֵן כָּתַב גֶּט לְאִשְׁתּוֹ, אוֹ נָתַן גֶּט לְאִשְׁתּוֹ, וַהֲרֵי הִיא יוֹשֶׁבֶת תַּחְתָּיו וּמְשַׁמְּשַׁתּוּ--אֵין מוֹצִיאִין אוֹתָהּ מִתַּחַת בַּעְלָהּ; וְאִם נִשֵּׂאת לְכוֹהֵן אַחֵר, תֵּצֵא מִן הַשֵּׁנִי.
יָצָא שְׁמָהּ בָּעִיר, שֶׁנִּתְקַדְּשָׁה וְנִתְגָּרְשָׁה מִן הַקִּדּוּשִׁין--חוֹשְׁשִׁין לָהּ, כְּמוֹ שֶׁבֵּאַרְנוּ בְּהִלְכּוֹת גֵּרוּשִׁין.

אֲבָל אִם יָצָא עָלֶיהָ קוֹל שְׁהִיא חֲלוּצָה, אֵין חוֹשְׁשִׁין לָהּ.
יָצָא קוֹל עַל הַבְּתוּלָה שְׁהִיא בְּעוּלָה--אֵין חוֹשְׁשִׁין לָהּ, וְתִנָּשֵׂא לְכוֹהֵן גָּדוֹל; יָצָא עָלֶיהָ קוֹל שְׁהִיא שִׁפְחָה--אֵין חוֹשְׁשִׁין לָהּ, וְתִנָּשֵׂא אַפִלּוּ לְכוֹהֵן.
יָצָא לָהּ שֵׁם שְׁהִיא מְזַנָּה בָּעִיר, אֵין חוֹשְׁשִׁין לָהּ; וְאַפִלּוּ הוֹצִיאָהּ בַּעְלָהּ מִשּׁוֹם שֶׁעָבְרָה עַל דָּת מֹשֶׁה וִיהוּדִית, אוֹ בְּעֵדֵי דָּבָר מְכֹעָר, וּמֵת קֹדֶם שֶׁיִּתֵּן לָהּ גֶּט--הֲרֵי זוֹ מֻתֶּרֶת לְכוֹהֵן: שְׁאֵין אוֹסְרִין אִשָּׁה מֵאֵלּוּ אֵלָא בְּעֵדוּת בְּרוּרָה, אוֹ בְּהוֹדָאַת פִּיהָ.

הִלְכּוֹת אִסּוּרֵי בִּיאָה פֵּרֶק יח 
מִפִּי הַשְּׁמוּעָה לָמְדוּ שֶׂהַ"זֹּנָה" הָאֲמוּרָה בַּתּוֹרָה--הִיא כָּל שְׁאֵינָהּ בַּת יִשְׂרָאֵל, אוֹ בַּת יִשְׂרָאֵל שֶׁנִּבְעֲלָה לְאָדָם שְׁהִיא אֲסוּרָה לְהִנָּשֵׂא לוֹ אִסּוּר הַשּׁוֹוֶה בַּכֹּל, אוֹ שֶׁנִּבְעֲלָה לְחָלָל אַף עַל פִּי שְׁהִיא מֻתֶּרֶת לְהִנָּשֵׂא לוֹ.

לְפִיכָּךְ הַנִּרְבַּעַת לִבְהֵמָה--אַף עַל פִּי שְׁהִיא בַּסְּקֵלָה--לֹא נַעֲשָׂת זוֹנָה, וְלֹא נִפְסְלָה לַכְּהֻנָּה: שֶׁהֲרֵי לֹא נִבְעֲלָה לְאָדָם.
וְהַבָּא עַל הַנִּדָּה--אַף עַל פִּי שְׁהִיא בְּכָרֵת--לֹא נַעֲשָׂת זוֹנָה, וְלֹא נִפְסְלָה לַכְּהֻנָּה: שֶׁהֲרֵי אֵינָהּ אֲסוּרָה לְהִנָּשֵׂא לוֹ.
וְכֵן הַבָּא עַל הַפְּנוּיָה--אַפִלּוּ הָיְתָה קְדֵשָׁה שֶׁהִפְקִירָה עַצְמָהּ לַכֹּל--אַף עַל פִּי שְׁהִיא בְּמַלְקוּת, לֹא נַעֲשָׂת זוֹנָה: שֶׁהֲרֵי אֵינָהּ אֲסוּרָה לְהִנָּשֵׂא לוֹ.

אֲבָל הַנִּבְעֶלֶת לְאֶחָד מֵאִסּוּרֵי לָאוִין הַשּׁוֹוִין בַּכֹּל, וְאֵינָן מְיֻחָדִין בַּכּוֹהֲנִים, אוֹ מֵאִסּוּרֵי עֲשֵׂה, וְאֵין צָרִיךְ לוֹמַר לְמִי שְׁהִיא אֲסוּרָה לוֹ מִשּׁוֹם עֶרְוָה, אוֹ לְגוֹי וְעֶבֶד הוֹאִיל וְהִיא אֲסוּרָה לְהִנָּשֵׂא לוֹ--הֲרֵי זוֹ זוֹנָה.
וְכֵן הַגִּיּוֹרֶת וְהַמְּשֻׁחְרֶרֶת--אַפִלּוּ נִתְגַּיְּרָה וְנִשְׁתַּחְרְרָה פְּחוּתָה מִבַּת שָׁלוֹשׁ שָׁנִים--הוֹאִיל וְאֵינָהּ בַּת יִשְׂרָאֵל, הֲרֵי זוֹ זוֹנָה וַאֲסוּרָה לַכּוֹהֵן.

מִכָּאן אָמְרוּ, גּוֹי אוֹ עֶבֶד אוֹ נָתִין אוֹ מַמְזֵר אוֹ גֵּר עַמּוֹנִי וּמוֹאָבִי, אוֹ מִצְרִי וַאֲדוֹמִי רִאשׁוֹן וְשֵׁנִי, אוֹ פְּצוּעַ דַּכָּא וּכְרוּת שָׁפְכָה, אוֹ חָלָל, שֶׁבָּאוּ עַל הַיְּהוּדִית--עָשׂוּ אוֹתָהּ זוֹנָה, וְנִפְסְלָה לַכְּהֻנָּה; וְאִם הָיְתָה כּוֹהֶנֶת, נִפְסְלָה מִן הַתְּרוּמָה.
וְכֵן יְבָמָה שֶׁבָּא עָלֶיהָ זָר, עֲשָׂאָהּ זוֹנָה.
וְהָאַיְלוֹנִית מֻתֶּרֶת לַכּוֹהֵן, וְאֵינָהּ זוֹנָה.

 הַבָּא עַל אַחַת מִן הַשְּׁנִיּוֹת וְכַיּוֹצֶא בָּהֶן, כְּגוֹן הַבָּא עַל קְרוֹבַת חֲלוּצָתוֹ אוֹ עַל חֲלוּצָתוֹ--לֹא עָשָׂה אוֹתָהּ זוֹנָה: שֶׁהֲרֵי אֵינָהּ אֲסוּרָה לְהִנָּשֵׂא לוֹ מִן הַתּוֹרָה, כְּמוֹ שֶׁבֵּאַרְנוּ בְּהִלְכּוֹת יִבּוּם.

 הַא לָמַדְתָּ, שְׁאֵין הֱיוֹתָהּ זוֹנָה תָּלוּי בִּבְעִילָה שֶׁלְּאִסּוּר: שֶׁהֲרֵי הַבָּא עַל הַנִּדָּה וְעַל הַקְּדֵשָׁה, וְהַנִּרְבַעַת לִבְהֵמָה--נִבְעֲלָה בְּעִילָה שֶׁלְּאִסּוּר, וְלֹא נַעֲשָׂת זוֹנָה; וּמִי שֶׁנִּשֵּׂאת לְחָלָל--נִבְעֲלָה בְּעִילָה שֶׁלְּהֶתֵּר כְּמוֹ שֶׁיִּתְבָּאַר, וְנַעֲשָׂת זוֹנָה.
וְאֵין הַדָּבָר תָּלוּי אֵלָא בַּפְּגִימָה; וּמִפִּי הַשְּׁמוּעָה לָמְדוּ, שְׁאֵינָהּ פְּגוּמָה אֵלָא מֵאָדָם הָאָסוּר לָהּ אוֹ מֵחָלָל, כְּמוֹ שֶׁבֵּאַרְנוּ.

 כָּל הַנִּבְעֶלֶת לְאָדָם שֶׁעוֹשֶׂה אוֹתָהּ זוֹנָה--בֵּין בְּאֹנֶס בֵּין בְּרָצוֹן, בֵּין בְּזָדוֹן בֵּין בִּשְׁגָגָה, בֵּין כְּדַרְכָּהּ בֵּין שֶׁלֹּא כְּדַרְכָּהּ--מִשֶּׁהֶעֱרָה בָּהּ, נִפְסְלָה מִשּׁוֹם זוֹנָה: וּבִלְבָד שֶׁתִּהְיֶה בַּת שָׁלוֹשׁ שָׁנִים וְיוֹם אֶחָד, וְיִהְיֶה הַבּוֹעֵל בֶּן תֵּשַׁע שָׁנִים וְיוֹם אֶחָד וָמַעְלָה.

לְפִיכָּךְ אֵשֶׁת אִישׁ שֶׁנִּבְעֲלָה לְאֶחָד, בֵּין בְּאֹנֶס בֵּין בְּרָצוֹן--נִפְסְלָה לַכְּהֻנָּה.
וְאֵשֶׁת כּוֹהֵן שֶׁנֶּאְנְסָה--בַּעְלָהּ לוֹקֶה עָלֶיהָ מִשּׁוֹם טֻמְאָה, שֶׁנֶּאֱמָר "לֹא-יוּכַל בַּעְלָהּ הָרִאשׁוֹן אֲשֶׁר-שִׁלְּחָהּ לָשׁוּב לְקַחְתָּהּ" .
הַכֹּל בִּכְלָל, שְׁאִם נִבְעֲלוּ נֶאְסְרוּ עַל בַּעְלֵיהֶן; פָּרַט לָךְ הַכָּתוּב בְּאֵשֶׁת יִשְׂרָאֵל שֶׁנֶּאְנְסָה שְׁהִיא מֻתֶּרֶת לְבַעְלָהּ, שֶׁנֶּאֱמָר "וְהִיא לֹא נִתְפָּשָׂה" ; אֲבָל אֵשֶׁת כּוֹהֵן בְּאִסּוּרָהּ עוֹמֶדֶת, שֶׁהֲרֵי הִיא זוֹנָה.
אֵשֶׁת יִשְׂרָאֵל שֶׁנֶּאְנְסָה--אַף עַל פִּי שְׁהִיא מֻתֶּרֶת לְבַעְלָהּ, הֲרֵי זוֹ אֲסוּרָה לַכְּהֻנָּה.

אֵשֶׁת כּוֹהֵן שֶׁאָמְרָה לְבַעְלָהּ, נֶאֱנַסְתִּי אוֹ שָׁגַגְתִּי וּבָא עָלַי אַחֵר, אוֹ שֶׁבָּא עֵד אֶחָד וְהֵעִיד לוֹ עָלֶיהָ שֶׁזִּנָּת, בֵּין בְּאֹנֶס בֵּין בְּרָצוֹן--הֲרֵי זוֹ אֵינָהּ אֲסוּרָה עָלָיו, שֶׁמֶּא עֵינֶיהָ נָתְנָה בְּאַחֵר; וְאִם הִיא נֶאֱמֶנֶת לוֹ, אוֹ הָעֵד נֶאֱמָן לוֹ, וְסָמְכָה דַּעְתּוֹ לְדִבְרֵיהֶם--הֲרֵי זֶה יוֹצִיא, כְּדֵי לָצֵאת יְדֵי סָפֵק.

 אֵשֶׁת כּוֹהֵן שֶׁאָמְרָה לְבַעְלָהּ נֶאֱנַסְתִּי--אַף עַל פִּי שְׁהִיא מֻתֶּרֶת לְבַעְלָהּ כְּמוֹ שֶׁבֵּאַרְנוּ--הֲרֵי הִיא אֲסוּרָה לְכָל כּוֹהֵן שֶׁבָּעוֹלָם, אַחַר שֶׁיָּמוּת בַּעְלָהּ: שֶׁהֲרֵי הוֹדָת שְׁהִיא זוֹנָה, וְאָסְרָה עַצְמָהּ וְנַעֲשָׂת כַּחֲתִכָּה הָאֲסוּרָה.

 כּוֹהֵן שֶׁקִּדַּשׁ אִשָּׁה גְּדוֹלָה אוֹ קְטַנָּה, וְאַחַר זְמָן בָּא עָלֶיהָ וְטָעַן שֶׁמְּצָאָהּ דְּרוּסַת אִישׁ--נֶאְסְרָה עָלָיו מִסָּפֵק: שֶׁמֶּא קֹדֶם קִדּוּשִׁין נִבְעֲלָה, אוֹ אַחַר קִדּוּשִׁין.
אֲבָל יִשְׂרָאֵל שֶׁטָּעַן טְעָנָה זוֹ--לֹא נֶאְסְרָה עָלָיו, שֶׁיֵּשׁ כָּאן שְׁתֵּי סְפֵקוֹת: שֶׁמֶּא קֹדֶם קִדּוּשִׁין, שֶׁמֶּא אַחַר קִדּוּשִׁין; וְאַפִלּוּ נֹאמַר אַחַר קִדּוּשִׁין--שֶׁמֶּא בְּאֹנֶס שֶׁמֶּא בְּרָצוֹן, שֶׁהָאֲנוּסָה מֻתֶּרֶת לְיִשְׂרָאֵל כְּמוֹ שֶׁבֵּאַרְנוּ.

 לְפִיכָּךְ אִם קִדְּשָׁהּ אָבִיהָ לְיִשְׂרָאֵל, וְהִיא פְּחוּתָה מִבַּת שָׁלוֹשׁ שָׁנִים וְיוֹם אֶחָד, וְטָעַן שֶׁמְּצָאָהּ דְּרוּסַת אִישׁ--נֶאְסְרָה עָלָיו מִסָּפֵק: שְׁאֵין כָּאן אֵלָא סָפֵק אֶחָד, שֶׁמֶּא בְּאֹנֶס שֶׁמֶּא בְּרָצוֹן; וּסְפֵק אִסּוּר שֶׁלַּתּוֹרָה, לְהַחְמִיר.

 כָּל אִשָּׁה שֶׁקִּנֵּא לָהּ בַּעְלָהּ, וְנִסְתְּרָה וְלֹא שָׁתָת מֵי סוֹטָה--הֲרֵי זוֹ אֲסוּרָה לַכּוֹהֵן, מִפְּנֵי שְׁהִיא סְפֵק זוֹנָה: בֵּין שֶׁלֹּא רָצָת הִיא לִשְׁתּוֹת, בֵּין שֶׁלֹּא רָצָה הוּא לְהַשְׁקוֹתָהּ, בֵּין שֶׁהָיְתָה שָׁם עֵדוּת שֶׁמָּנְעָה אוֹתָהּ מִלִּשְׁתּוֹת, בֵּין שֶׁקִּנְּאוּ לָהּ בֵּית דִּין, בֵּין שֶׁהָיְתָה מִן הַנָּשִׁים שְׁאֵינָן רְאוּיוֹת לִשְׁתּוֹת--הוֹאִיל וְלֹא שָׁתָת מִכָּל מָקוֹם, הֲרֵי זוֹ אֲסוּרָה לַכְּהֻנָּה מִסָּפֵק.

 פְּנוּיָה שֶׁרָאוּהָ נִבְעֲלָה לְאֶחָד, וְהָלַךְ לוֹ, וְאָמְרוּ לָהּ מִי הוּא זֶה שֶׁבָּא עָלַיִךְ, וְאָמְרָה אָדָם כָּשֵׁר--הֲרֵי זוֹ נֶאֱמֶנֶת; וְלֹא עוֹד, אֵלָא אַפִלּוּ רָאוּהָ מְעֻבֶּרֶת, וְאָמְרוּ לָהּ מִמִּי נִתְעַבַּרְתְּ, וְאָמְרָה מֵאָדָם כָּשֵׁר--הֲרֵי זוֹ נֶאֱמֶנֶת, וְתִהְיֶה מֻתֶּרֶת לְכוֹהֵן.

 בַּמֶּה דְּבָרִים אֲמוּרִים, בְּשֶׁהָיָה הַמָּקוֹם שֶׁנִּבְעֲלָה בּוֹ פָּרָשַׁת דְּרָכִים, אוֹ בַּקְּרָנוֹת שֶׁבַּשָּׂדוֹת, שֶׁהַכֹּל עוֹבְרִין שָׁם, וְהָיוּ רֹב הָעוֹבְרִים שָׁם כְּשֵׁרִים, וְרֹב הָעִיר שֶׁמִּמֶּנָּה פֵּרְשׁוּ אֵלּוּ הָעוֹבְרִין כְּשֵׁרִים--שֶׁחֲכָמִים עָשׂוּ מַעֲלָה בְּיֵחוּסִין, וְהִצְרִיכוּ שְׁנֵי רֻבּוֹת.
אֲבָל אִם הָיוּ רֹב הָעוֹבְרִים פּוֹסְלִים אוֹתָהּ כְּגוֹן גּוֹיִים וּמַמְזְרִים וְכַיּוֹצֶא בָּהֶם, אַף עַל פִּי שֶׁרֹב הַמָּקוֹם שֶׁבָּאוּ מִמֶּנּוּ כְּשֵׁרִים, אוֹ שֶׁהָיוּ רֹב אַנְשֵׁי הַמָּקוֹם פְּסוּלִין, אַף עַל פִּי שֶׁרֹב הָעוֹבְרִין שָׁם כְּשֵׁרִים--חוֹשְׁשִׁין לָהּ שֶׁמֶּא לְמִי שֶׁפּוֹסֵל אוֹתָהּ נִבְעֲלָה, וְלֹא תִנָּשֵׂא לְכוֹהֵן לְכַתְּחִלָּה; וְאִם נִשֵּׂאת, לֹא תֵצֵא.

 רָאוּהָ שֶׁנִּבְעֲלָה בָּעִיר, אוֹ נִתְעַבְּרָה בָּעִיר--אַפִלּוּ לֹא הָיָה שׁוֹכֵן שָׁם אֵלָא גּוֹי אֶחָד אוֹ חָלָל אֶחָד וְעֶבֶד וְכַיּוֹצֶא בָּהֶן, הֲרֵי זוֹ לֹא תִנָּשֵׂא לְכַתְּחִלָּה לְכוֹהֵן: שֶׁכָּל הַקָּבוּעַ, כְּמֶחְצָה עַל מֶחְצָה הוּא.
וְאִם נִשֵּׂאת--לֹא תֵצֵא, הוֹאִיל וְהִיא אוֹמֶרֶת לְכָשֵׁר נִבְעַלְתִּי.

 הָיְתָה אִלֶּמֶת, אוֹ חֵרֶשֶׁת, אוֹ שֶׁאָמְרָה אֵינִי יוֹדַעַת לְמִי נִבְעַלְתִּי, אוֹ שֶׁהָיְתָה קְטַנָּה שְׁאֵינָהּ מַכֶּרֶת בֵּין כָּשֵׁר לְפָסוּל--הֲרֵי זוֹ סְפֵק זוֹנָה; וְאִם נִשֵּׂאת לְכוֹהֵן, תֵּצֵא אֵלָא אִם כֵּן הָיוּ שְׁנֵי הָרֻבִּין הַמְּצוּיִין אֶצְלָהּ כְּשֵׁרִים.

 הַשְּׁבוּיָה שֶׁנִּפְדֵּית, וְהִיא בַּת שָׁלוֹשׁ שָׁנִים וְיוֹם אֶחָד אוֹ יָתֵר--אֲסוּרָה לַכְּהֻנָּה, מִפְּנֵי שְׁהִיא סְפֵק זוֹנָה שֶׁמֶּא נִבְעֲלָה לְגוֹי.
וְאִם יֵשׁ לָהּ עֵד שֶׁלֹּא נִתְיַחַד הַגּוֹי עִמָּהּ, הֲרֵי זוֹ כְּשֵׁרָה לַכְּהֻנָּה.
וְאַפִלּוּ עֶבֶד אוֹ שִׁפְחָה אוֹ קָרוֹב, נֶאֱמָן לְעֵדוּת זוֹ; וּשְׁתֵּי שְׁבוּיוֹת שֶׁהֵעִידָה כָּל אַחַת מֵהֶן לַחֲבִרְתָּהּ, הֲרֵי אֵלּוּ נֶאֱמָנוֹת: הוֹאִיל וְאִסּוּר כָּל הַסְּפֵקוֹת כֻּלָּן מִדִּבְרֵי סוֹפְרִים, לְפִיכָּךְ הֵקִילוּ בַּשְּׁבוּיָה.

 וְכֵן קָטָן שֶׁהָיָה מֵסִיחַ לְפִי תֻּמּוֹ, נֶאֱמָן.
מַעֲשֶׂה בְּאֶחָד שֶׁנִּשְׁבָּה הוּא וְאִמּוֹ, וְהָיָה מֵסִיחַ לְפִי תֻּמּוֹ וְאָמַר, נִשְׁבִּינוּ לְבֵין הַגּוֹיִים, יָצָאתִי לִשְׁאֹב מַיִם, וְדַעְתִּי עַל אִמִּי, לִלְקֹט עֵצִים, וְדַעְתִּי עַל אִמִּי; וְהִשִּׂיאוּ אוֹתָהּ חֲכָמִים לְכוֹהֵן, עַל פִּיו.

 אֵין הַבַּעַל נֶאֱמָן לְהָעִיד בְּאִשְׁתּוֹ הַשְּׁבוּיָה שֶׁלֹּא נִטְמֵאת, שְׁאֵין אָדָם מֵעִיד לְעַצְמוֹ.
וְכֵן שִׁפְחָתָהּ, לֹא תָעִיד לָהּ; אֲבָל שִׁפְחַת בַּעְלָהּ, מְעִידָה לָהּ.
וְשִׁפְחָתָהּ שֶׁהָיְתָה מְסִיחָה לְפִי תֻּמָּהּ, נֶאֱמֶנֶת.

 כּוֹהֵן שֶׁהֵעִיד לִשְׁבוּיָה שְׁהִיא טְהוֹרָה--הֲרֵי זֶה לֹא יִשָּׂאֶנָּה, שֶׁמֶּא עֵינָיו נָתַן בָּהּ; וְאִם פְּדָיָהּ וְהֵעִיד לָהּ, הֲרֵי זֶה יִשָּׂאֶנָּה, שֶׁאִלּוּ לֹא יָדַע שְׁהִיא טְהוֹרָה, לֹא הָיָה נוֹתֵן מָעוֹתָיו בָּהּ.

 הָאִשָּׁה שֶׁאָמְרָה נִשְׁבֵּיתִי, וּטְהוֹרָה אֲנִי--נֶאֱמֶנֶת, שֶׁהַפֶּה שֶׁאָסַר הוּא הַפֶּה שֶׁהִתִּיר: וְאַפִלּוּ הָיָה שָׁם עֵד אֶחָד, שֶׁמֵּעִיד שְׁהִיא שְׁבוּיָה.
אֲבָל אִם יֵשׁ שָׁם שְׁנֵי עֵדִים שֶׁנִּשְׁבָּת--אֵינָהּ נֶאֱמֶנֶת, עַד שֶׁיָּעִיד לָהּ אֶחָד שְׁהִיא טְהוֹרָה.

הָיוּ שָׁם שְׁנֵי עֵדִים שֶׁנִּשְׁבָּת, וְעֵד אֶחָד מֵעִיד שֶׁנִּטְמֵאת, וְאֶחָד מַכְחִישׁ אוֹתוֹ וּמֵעִיד לָהּ שְׁהִיא טְהוֹרָה וְלֹא נִתְיַחַד עִמָּהּ גּוֹי עַד שֶׁנִּפְדֵּית--אַפִלּוּ זֶה שֶׁמֵּעִיד שְׁהִיא טְהוֹרָה אִשָּׁה אוֹ שִׁפְחָה, הֲרֵי זוֹ מֻתֶּרֶת.

 מִי שֶׁאָמְרָה נִשְׁבֵּיתִי, וּטְהוֹרָה אֲנִי, וְהִתִּירוּהָ בֵּית דִּין לְהִנָּשֵׂא, וְאַחַר כָּךְ בָּאוּ שְׁנֵי עֵדִים שֶׁנִּשְׁבָּת--הֲרֵי זוֹ תִּנָּשֵׂא לְכַתְּחִלָּה, וְלֹא תֵצֵא מֵהֶתֵּרָהּ.
וְאַפִלּוּ נִכְנַס אַחֲרֶיהָ הַשַּׁבָּאי, וַהֲרֵי הִיא שְׁבוּיָה לְפָנֵינוּ בְּיַד אֲדוֹנֶיהָ--הֲרֵי זוֹ לֹא תֵצֵא מֵהֶתֵּרָהּ שֶׁהִתִּירוּהָ; וּמְשַׁמְּרִין אוֹתָהּ מֵעַתָּה, עַד שֶׁתִּפָּדֶה.

 בָּאוּ לָהּ שְׁנֵי עֵדִים אַחַר כָּךְ שֶׁנִּטְמֵאת--אַפִלּוּ נִשֵּׂאת, וְאַפִלּוּ הָיוּ לָהּ בָּנִים--הֲרֵי זוֹ תֵּצֵא; וְאִם בָּא עֵד אֶחָד, אֵינוּ כְּלוּם.
אָמְרָה נִשְׁבֵּיתִי, וּטְהוֹרָה אֲנִי, וְיֵשׁ לִי עֵדִים שֶׁאֲנִי טְהוֹרָה--אֵין אוֹמְרִין נַמְתִּין עַד שֶׁיָּבוֹאוּ עֵדִים, אֵלָא מַתִּירִין אוֹתָהּ מִיַד; וְלֹא עוֹד, אֵלָא אַפִלּוּ יָצָא עָלֶיהָ קוֹל שֶׁיֵּשׁ עָלֶיהָ עֵדֵי טֻמְאָה--מַתִּירִין אוֹתָהּ, עַד שֶׁיָּבוֹאוּ עֵדִים: שֶׁבַּשְּׁבוּיָה הֵקִילוּ.

 הָאָב שֶׁאָמַר קִדַּשְׁתִּי אֶת בִּתִּי וְגֵרַשְׁתִּיהָ, וַהֲרֵי הִיא קְטַנָּה--נֶאֱמָן; קִדַּשְׁתִּיהָ וְגֵרַשְׁתִּיהָ כְּשֶׁהָיְתָה קְטַנָּה, וַהֲרֵי הִיא גְּדוֹלָה--אֵינוּ נֶאֱמָן לְהַחְזִיקָהּ גְּרוּשָׁה.
נִשְׁבָּת וּפְדִיתִיהָ, בֵּין שְׁהִיא גְּדוֹלָה בֵּין שְׁהִיא קְטַנָּה--אֵינוּ נֶאֱמָן: שֶׁלֹּא הֶאֱמִינָה אוֹתוֹ תּוֹרָה אֵלָא לְאָסְרָהּ מִשּׁוֹם אִישׁוּת, שֶׁנֶּאֱמָר "אֶת-בִּתִּי, נָתַתִּי לָאִישׁ הַזֶּה" ; אֲבָל לֹא לְפָסְלָהּ מִשּׁוֹם זְנוּת.

 אֵשֶׁת כּוֹהֵן שֶׁנֶּאְסְרָה עָלָיו מִשּׁוֹם שְׁבוּיָה--הוֹאִיל וְהַדָּבָר סָפֵק, הֲרֵי זוֹ מֻתֶּרֶת לָדוּר עִמּוֹ בְּחָצֵר אַחַת: וּבִלְבָד שֶׁיִּהְיוּ עִמּוֹ בָּנָיו וּבְנֵי בֵּיתוֹ תָּמִיד, לְשָׁמְרוֹ.

 עִיר שֶׁבָּאָה בַּמָּצוֹר וְנִכְבְּשָׁה--אִם הָיוּ הַגּוֹיִים מַקִּיפִין אֶת הָעִיר מִכָּל רוּחוֹתֶיהָ, כְּדֵי שֶׁלֹּא תִמָּלֵט אִשָּׁה אַחַת עַד שֶׁיִּרְאוּ אוֹתָהּ וְתֵעָשֶׂה בִּרְשׁוּתָן--הֲרֵי כָּל הַנָּשִׁים שֶׁבְּתוֹכָהּ פְּסוּלוֹת לַכְּהֻנָּה כִּשְׁבוּיוֹת, שֶׁמֶּא נִבְעֲלוּ לַגּוֹיִים: אֵלָא מִי שֶׁהָיְתָה מִבַּת שָׁלוֹשׁ שָׁנִים וּלְמַטָּה, כְּמוֹ שֶׁבֵּאַרְנוּ.
וְאִם הָיָה אִפְשָׁר שֶׁתִּמָּלֵט אִשָּׁה אַחַת, וְלֹא יֵדְעוּ בָּהּ, אוֹ שֶׁהָיְתָה בָּעִיר מַחְבּוֹאָה אַחַת, אַפִלּוּ אֵינָהּ מַחְזֶקֶת אֵלָא אִשָּׁה אַחַת--הֲרֵי זוֹ מַצֶּלֶת עַל הַכֹּל.

 כֵּיצַד מַצֶּלֶת: כָּל אִשָּׁה שֶׁאָמְרָה טְהוֹרָה אֲנִי--נֶאֱמֶנֶת, וְאַף עַל פִּי שְׁאֵין לָהּ עֵד: מִתּוֹךְ שֶׁיְּכוּלָה לוֹמַר נִמְלַטְתִּי כְּשֶׁנִּכְבְּשָׁה הָעִיר, אוֹ בַּמַּחְבּוֹאָה הָיִיתִי וְנִצּוֹלְתִּי--נֶאֱמֶנֶת לוֹמַר לֹא נִמְלַטְתִּי וְלֹא נֶחְבֵּאתִּי, וְלֹא נִטְמֵאתִי.

 בַּמֶּה דְּבָרִים אֲמוּרִים, בִּגְדוּד שֶׁלְּאוֹתָהּ מַלְכוּת, שְׁהֶם מִתְיַשְּׁבִין בָּעִיר, וְאֵינָן יְרֵאִין; לְפִיכָּךְ חוֹשְׁשִׁין לָהֶם, שֶׁמֶּא בָּעֲלוּ.
אֲבָל גְּדוּד שֶׁלְּמַלְכוּת אַחֶרֶת שֶׁפָּשַׁט וְשָׁטַף וְעָבַר--לֹא נֶאְסְרוּ הַנָּשִׁים, מִפְּנֵי שְׁאֵין לָהֶם פְּנָאי לִבְעֹל: שְׁהֶן עוֹסְקִים בַּשָּׁלָל, וּבוֹרְחִין לָהֶם.
וְאִם שָׁבוּ נָשִׁים, וְנַעֲשׂוּ בִּרְשׁוּתָן--אַף עַל פִּי שֶׁרָדְפוּ אַחֲרֵיהֶם יִשְׂרָאֵל, וְהִצִּילוּ אוֹתָן מִיָּדָם--הֲרֵי הֶן אֲסוּרוֹת.

 הָאִשָּׁה שֶׁנֶּחְבְּשָׁה בְּיַד גּוֹיִים--עַל יְדֵי מָמוֹן, מֻתֶּרֶת.
וְעַל יְדֵי נְפָשׁוֹת, אֲסוּרָה לַכְּהֻנָּה; לְפִיכָּךְ אִם הָיָה בַּעְלָהּ כּוֹהֵן, נֶאְסְרָה עָלָיו.
בַּמֶּה דְּבָרִים אֲמוּרִים, בִּזְמָן שֶׁיַּד יִשְׂרָאֵל תַּקִּיפָה עַל הַגּוֹיִים, וְהֶם יְרֵאִים מֵהֶם; אֲבָל בִּזְמָן שֶׁיַּד הַגּוֹיִים תַּקִּיפָה עָלֵינוּ--אַפִלּוּ עַל יְדֵי מָמוֹן--כֵּיוָן שֶׁנַּעֲשָׂת בִּרְשׁוּת הַגּוֹיִים, נֶאְסְרָה אֵלָא אִם כֵּן הֵעִיד לָהּ אֶחָד כַּשְּׁבוּיָה כְּמוֹ שֶׁבֵּאַרְנוּ.

הִלְכּוֹת אִסּוּרֵי בִּיאָה פֵּרֶק יט 
אֵיזוֹ הִיא חֲלָלָה: זוֹ שֶׁנֻּלְּדָה מֵאִסּוּרֵי כְּהֻנָּה; וְכֵן אַחַת מִן הַנָּשִׁים הָאֲסוּרוֹת לַכְּהֻנָּה שֶׁנִּבְעֲלָה לְכוֹהֵן, נִתְחַלְּלָה.
אֲבָל הַכּוֹהֵן עַצְמוֹ שֶׁעָבַר הָעֲבֵרָה, לֹא נִתְחַלַּל.
וּבֵין שֶׁנִּבְעֲלָה בְּאֹנֶס בֵּין שֶׁנִּבְעֲלָה בִּשְׁגָגָה, בֵּין כְּדַרְכָּהּ בֵּין שֶׁלֹּא כְּדַרְכָּהּ--מִשֶּׁהֶעֱרָה בָּהּ, נִתְחַלְּלָה: וְהוּא שֶׁיִּהְיֶה הַכּוֹהֵן בֶּן תֵּשַׁע שָׁנִים וְיוֹם אֶחָד וָמַעְלָה, וְתִהְיֶה זוֹ הָאֲסוּרָה לוֹ בַּת שָׁלוֹשׁ שָׁנִים וְיוֹם אֶחָד וָמַעְלָה.

 כֵּיצַד: כּוֹהֵן בֶּן תֵּשַׁע שָׁנִים וְיוֹם אֶחָד שֶׁבָּא עַל הַגְּרוּשָׁה, אוֹ עַל הַזּוֹנָה, וְכוֹהֵן גָּדוֹל שֶׁבָּא עֲלֵיהֶן, אוֹ עַל הָאַלְמָנָה, אוֹ שֶׁנָּשָׂא בְּעוּלָה וּבָא עָלֶיהָ--הֲרֵי אֵלּוּ נִתְחַלְּלוּ לְעוֹלָם; וְאִם הוֹלִיד מִמֶּנָּה בֵּן, בֵּין זֶה שֶׁחִלְּלָהּ בֵּין כּוֹהֵן אַחֵר--הַוֶּלֶד חָלָל.
אֲבָל כּוֹהֵן שֶׁקִּדַּשׁ אִשָּׁה מֵאִסּוּרֵי כְּהֻנָּה, וְנִתְאַלְמְנָה אוֹ נִתְגָּרְשָׁה מִן הָאֵרוּסִין--לֹא נִתְחַלְּלָה.
וְאִם נִשֵּׂאת--אַף עַל פִּי שֶׁלֹּא נִבְעֲלָה, נִתְחַלְּלָה: שֶׁכָּל נְשׂוּאָה בְּחֶזְקַת בְּעוּלָה, אַף עַל פִּי שֶׁנִּמְצֵאת בְּתוּלָה.
כּוֹהֵן גָּדוֹל שֶׁנָּשָׂא בּוֹגֶרֶת, אוֹ מֻכַּת עֵץ--לֹא חִלְּלָהּ; וְכֵן אִם בָּעַל בְּעִילָה בְּלֹא נִשּׂוּאִין, לֹא חִלְּלָהּ.

 כּוֹהֵן הַבָּא עַל עֶרְוָה מִן הָעֲרָיוֹת חוּץ מִנִּדָּה, אוֹ עַל אַחַת מֵחַיְּבֵי לָאוִין הַשּׁוֹוִין בַּכֹּל--עָשָׂה אוֹתָהּ זוֹנָה, כְּמוֹ שֶׁבֵּאַרְנוּ; חָזַר וּבָא עָלֶיהָ בִּיאָה שְׁנִיָּה, בֵּין הוּא בֵּין כּוֹהֵן אַחֵר--נַעֲשָׂת חֲלָלָה, וְזַרְעוֹ מִמֶּנָּה חֲלָלִים.

לְפִיכָּךְ כּוֹהֵן שֶׁבָּא עַל זְקוּקָה לַיָּבָם, וְנִתְעַבְּרָה מִבִּיאָה רִאשׁוֹנָה--הַוֶּלֶד כָּשֵׁר, לְפִי שְׁאֵינָהּ מֵאִסּוּרֵי כְּהֻנָּה; וְנַעֲשָׂת זוֹנָה.
חָזַר וּבָא עָלֶיהָ בִּיאָה שְׁנִיָּה, וְנִתְעַבְּרָה וְיָלְדָה--הִיא חֲלָלָה וּוַלְדָהּ חָלָל, לְפִי שְׁהִיא מֵאִסּוּרֵי כְּהֻנָּה.
וְכֵן כּוֹהֵן הַבָּא עַל הַגִּיּוֹרֶת וְהַמְּשֻׁחְרֶרֶת--חִלְּלָהּ, וְזַרְעוֹ מִמֶּנָּה חֲלָלִים.

כּוֹהֵן שֶׁבָּא עַל הַנִּדָּה, הַוֶּלֶד כָּשֵׁר וְאֵינוּ חָלָל--שְׁאֵין אִסּוּר הַנִּדָּה מְיֻחָד בַּכּוֹהֲנִים, אֵלָא שׁוֹוֶה בַּכֹּל.
כּוֹהֵן שֶׁנָּשָׂא גְּרוּשָׁה מְעֻבֶּרֶת, בֵּין מִמֶּנּוּ בֵּין מֵאַחֵר, וְיָלְדָה כִּשְׁהִיא חֲלָלָה--הַוֶּלֶד כָּשֵׁר, שֶׁהֲרֵי לֹא בָא מִטִּפַּת עֲבֵרָה.

 כְּבָר בֵּאַרְנוּ, שֶׁהַחֲלוּצָה אֲסוּרָה לְכוֹהֵן מִדִּבְרֵיהֶם.
לְפִיכָּךְ כּוֹהֵן שֶׁבָּעַל חֲלוּצָה--הֲרֵי זוֹ חֲלָלָה, וְזַרְעָהּ מִכּוֹהֵן חֲלָלִים: וְהַכֹּל מִדִּבְרֵיהֶן.
אֲבָל כּוֹהֵן שֶׁבָּא עַל אַחַת מִן הַשְּׁנִיּוֹת--הִיא כְּשֵׁרָה, וְזַרְעוֹ מִמֶּנָּה כְּשֵׁרִים: שֶׁאִסּוּר הַשְּׁנִיּוֹת אִסּוּר הַשּׁוֹוֶה בַּכֹּל, וְאֵינוּ מְיֻחָד בַּכּוֹהֲנִים.

 כּוֹהֵן שֶׁבָּא עַל סְפֵק זוֹנָה, כְּגוֹן סְפֵק גִּיּוֹרֶת אוֹ מְשֻׁחְרֶרֶת, אוֹ שֶׁבָּא עַל סְפֵק גְּרוּשָׁה, וְכֵן כּוֹהֵן גָּדוֹל שֶׁבָּא עַל סְפֵק אַלְמָנָה--הֲרֵי זוֹ סְפֵק חֲלָלָה, וּוַלְדָהּ סְפֵק חָלָל.

 נִמְצְאוּ הַחֲלָלִים שְׁלוֹשָׁה--חָלָל מִן הַתּוֹרָה, וְחָלָל מִדִּבְרֵיהֶם, וּסְפֵק חָלָל.
וְכָל סְפֵק חָלָל, נוֹתְנִין עָלָיו חֻמְרֵי כּוֹהֲנִים וְחֻמְרֵי יִשְׂרָאֵל--אֵינוּ אוֹכֵל בַּתְּרוּמָה כְּיִשְׂרָאֵל, וְאֵינוּ מִטַּמֵּא לַמֵּתִים כַּכּוֹהֵן, וְנוֹשֵׂא אִשָּׁה הָרְאוּיָה לַכּוֹהֵן; וְאִם אָכַל, אוֹ נִטְמָא, אוֹ נָשָׂא גְּרוּשָׁה--מַכִּין אוֹתוֹ מַכַּת מַרְדּוּת.
וְהוּא הַדִּין, לְחָלָל שֶׁלְּדִבְרֵיהֶם.
אֲבָל חָלָל שֶׁלַּתּוֹרָה הַוַּדַּאי--הֲרֵי הוּא כְּזָר, וְנוֹשֵׂא גְּרוּשָׁה, וּמִטַּמֵּא לַמֵּתִים: שֶׁנֶּאֱמָר "אֱמֹר אֶל-הַכֹּהֲנִים בְּנֵי אַהֲרֹן" --אַף עַל פִּי שְׁהֶם בְּנֵי אַהֲרוֹן, עַד שֶׁיִּהְיוּ בְּכֵהוּנָם.

 כּוֹהֵן זָכָר, הוּא שֶׁאָסוּר לִשָּׂא חֲלָלָה וְזוֹנָה; וּלְפִיכָּךְ אָסוּר בְּגִיּוֹרֶת וּמְשֻׁחְרֶרֶת, שְׁהִיא הַזּוֹנָה כְּמוֹ שֶׁבֵּאַרְנוּ.
אֲבָל הַכּוֹהֶנֶת--מֻתֶּרֶת לְהִנָּשֵׂא לְחָלָל וְלַגֵּר וְלַמְּשֻׁחְרָר, שֶׁלֹּא הֻזְהֲרוּ כְּשֵׁרוֹת לְהִנָּשֵׂא לַפְּסוּלִין: שֶׁנֶּאֱמָר "בְּנֵי אַהֲרֹן" , וְלֹא בְּנוֹת אַהֲרוֹן.
נִמְצָא הַגֵּר מֻתָּר לִשָּׂא מַמְזֶרֶת, וּמֻתָּר לִשָּׂא כּוֹהֶנֶת.

 גֵּרִים וּמְשֻׁחְרָרִים שֶׁנָּשְׂאוּ אֵלּוּ מֵאֵלּוּ, וְהוֹלִידוּ בַּת--אַפִלּוּ אַחַר כַּמָּה דּוֹרוֹת--הוֹאִיל וְלֹא נִתְעָרַב בָּהֶן זֶרַע יִשְׂרָאֵל, הֲרֵי אוֹתָהּ הַבַּת אֲסוּרָה לְכוֹהֵן; וְאִם נִשֵּׂאת--לֹא תֵצֵא, הוֹאִיל וְהוֹרָתָהּ וְלִידָתָהּ בִּקְדֻשָּׁה.
אֲבָל גֵּר אוֹ מְשֻׁחְרָר שֶׁנָּשָׂא בַּת יִשְׂרָאֵל, אוֹ יִשְׂרָאֵל שֶׁנָּשָׂא גִּיּוֹרֶת וּמְשֻׁחְרֶרֶת--בִּתּוֹ כְּשֵׁרָה לַכְּהֻנָּה, לְכַתְּחִלָּה.

 גֵּר עַמּוֹנִי שֶׁנָּשָׂא בַּת יִשְׂרָאֵל, וְכֵן מִצְרִי שֵׁנִי שֶׁנָּשָׂא בַּת יִשְׂרָאֵל--אַף עַל פִּי שֶׁבִּיאָתָם בַּעֲבֵרָה, וַהֲרֵי נְשׁוֹתֵיהֶן זוֹנוֹת כְּמוֹ שֶׁבֵּאַרְנוּ--בְּנוֹתֵיהֶם כְּשֵׁרוֹת לַכְּהֻנָּה, לְכַתְּחִלָּה.

 חָלָל שֶׁנָּשָׂא כְּשֵׁרָה, זַרְעוֹ מִמֶּנָּה חֲלָלִים; וְכֵן בֶּן בֶּן בְּנוֹ אַפִלּוּ אַחַר אֶלֶף דּוֹר--שֶׁבֶּן הֶחָלָל הַזָּכָר, חָלָל הוּא לְעוֹלָם.
וְאִם הָיְתָה בַּת, אֲסוּרָה לַכְּהֻנָּה--שֶׁהֲרֵי הִיא חֲלָלָה.
אֲבָל יִשְׂרָאֵל שֶׁנָּשָׂא חֲלָלָה, הַוֶּלֶד כָּשֵׁר; לְפִיכָּךְ אִם הָיְתָה בַּת, הֲרֵי זוֹ תִּנָּשֵׂא לַכְּהֻנָּה.

 כּוֹהֲנִים לְוִיִּים וְיִשְׂרְאֵלִיִּים--מֻתָּרִין לָבוֹא זֶה בְּזֶה, וְהַוֶּלֶד הוֹלֵךְ אַחַר הַזָּכָר; לְוִיִּים וְיִשְׂרְאֵלִיִּים וַחֲלָלִים--מֻתָּרִים לָבוֹא זֶה בְּזֶה, וְהַוֶּלֶד הוֹלֵךְ אַחַר הַזָּכָר: שֶׁנֶּאֱמָר "וַיִּתְיַלְדוּ עַל-מִשְׁפְּחֹתָם, לְבֵית אֲבֹתָם" --בֵּית אָבִיו הִיא מִשְׁפַּחְתּוֹ, וְאֵין בֵּית אִמּוֹ מִשְׁפַּחְתּוֹ.

 לְוִיִּים וְיִשְׂרְאֵלִיִּים וַחֲלָלִים וְגֵרִים וּמְשֻׁחְרָרִים--מֻתָּרִים לָבוֹא זֶה בְּזֶה.
וְהַגֵּר וְהַמְּשֻׁחְרָר שֶׁנָּשָׂא לְוִיָּה, אוֹ יִשְׂרְאֵלִית, אוֹ חֲלָלָה--הֲרֵי הַבֵּן יִשְׂרָאֵל; וְיִשְׂרְאֵלִי אוֹ לֵוִי אוֹ חָלָל שֶׁנָּשְּׂאוּ גִּיּוֹרֶת, אוֹ מְשֻׁחְרֶרֶת--הַוֶּלֶד הוֹלֵךְ אַחַר הַזָּכָר.

 כָּל הַמִּשְׁפָּחוֹת בְּחֶזְקַת כַּשְׁרוּת, וּמֻתָּר לִשָּׂא מֵהֶן לְכַתְּחִלָּה.
וְאַף עַל פִּי כֵן, אִם רָאִיתָ שְׁתֵּי מִשְׁפָּחוֹת שֶׁמִּתְגָּרוֹת זוֹ בְּזוֹ תָּמִיד, אוֹ רָאִיתָ מִשְׁפָּחָה שְׁהִיא בַּעֲלַת מַצָּה וּמְרִיבָה תָּמִיד, אוֹ רָאִיתָ אִישׁ שְׁהוּא מַרְבֶּה מְרִיבָה עִם הַכֹּל וְעַז פָּנִים בְּיוֹתֵר--חוֹשְׁשִׁין לָהֶן, וְרָאוּי לְהִתְרַחַק מֵהֶן: שֶׁאֵלּוּ מִינֵי פַּסְלָנוּת הֶם.

וְכֵן כָּל הַפּוֹסֵל אֶת אֲחֵרִים תָּמִיד, כְּגוֹן שֶׁנּוֹתֵן שֶׁמֶץ בְּמִשְׁפָּחוֹת אוֹ בִּיחִידִים, וְאוֹמֵר עֲלֵיהֶן שְׁהֶן מַמְזְרִים--חוֹשְׁשִׁין לוֹ, שֶׁמֶּא מַמְזֵר הוּא; וְאִם אָמַר עֲלֵיהֶן שְׁהֶם עֲבָדִים, חוֹשְׁשִׁין לוֹ שֶׁמֶּא עֶבֶד הוּא: שֶׁכָּל הַפּוֹסֵל, בְּמוּמוֹ הוּא פּוֹסֵל.

וְכֵן כָּל מִי שֶׁיֵּשׁ בּוֹ עַזּוּת פָּנִים, וְאַכְזָרִיּוּת, וְשׂוֹנֵא אֶת הַבְּרִיּוֹת, וְאֵינוּ גּוֹמֵל לָהֶם חֶסֶד--חוֹשְׁשִׁין לוֹ בְּיוֹתֵר, שֶׁמֶּא גִּבְעוֹנִי הוּא: שֶׁסִּימָנֵי יִשְׂרָאֵל הָאֻמָּה הַקְּדוֹשָׁה--בַּיְשָׁנִין, רַחְמָנִים, וְגוֹמְלֵי חֲסָדִים; וּבַגִּבְעוֹנִים הוּא אוֹמֵר "וְהַגִּבְעֹנִים לֹא מִבְּנֵי יִשְׂרָאֵל הֵמָּה" --לְפִי שֶׁהֵעֵזּוּ פְּנֵיהֶם, וְלֹא נִתְפַּיְּסוּ, וְלֹא רִחֲמוּ עַל בְּנֵי שָׁאוּל וְלֹא גָמְלוּ לְיִשְׂרָאֵל חֶסֶד לִמְחֹל לִבְנֵי מַלְכָּם, וְהֶם עָשׂוּ עִמָּהֶם חֶסֶד וְהֶחֱיוּם בַּתְּחִלָּה.

מִשְׁפָּחָה שֶׁקָּרָא עָלֶיהָ עַרְעָר, וְהוּא שֶׁיָּעִידוּ שְׁנַיִם שֶׁנִּתְעָרַב בָּהֶן מַמְזֵר אוֹ חָלָל, אוֹ שֶׁיֵּשׁ בָּהֶן עַבְדוּת--הֲרֵי זוֹ סָפֵק.
וְאִם מִשְׁפַּחַת כּוֹהֲנִים הִיא--לֹא יִשָּׂא מִמֶּנָּה אִשָּׁה, עַד שֶׁיִּבְדֹּק עָלֶיהָ אַרְבַּע אִמָּהוֹת שְׁהֶן שְׁמוֹנֶה: אִמָּהּ, וְאֵם אִמָּהּ, וְאֵם אֲבִי אִמָּהּ, וְאֵם אֵם אֲבִי אִמָּהּ; וְכֵן הוּא בּוֹדֵק עַל אֵם אָבִיהָ, וְאֵם אֵם אָבִיהָ, וְאֵם אֲבִי אָבִיהָ, וְאֵם אֵם אֲבִי אָבִיהָ.

וְאִם הָיְתָה מִשְׁפָּחָה זוֹ שֶׁקָּרָא עָלֶיהָ עַרְעָר יִשְׂרְאֵלִיִּים אוֹ לְוִיִּים, מוֹסִיף לִבְדֹּק זוֹג אֶחָד; וְנִמְצָא בּוֹדֵק עֶשֶׂר אִמָּהוֹת, שֶׁהָעֵרוּב בִּלְוִיִּים וְיִשְׂרְאֵלִיִּים יָתֵר מִן הַכּוֹהֲנִים.

וְלָמָּה בּוֹדֵק בַּנָּשִׁים בִּלְבָד: מִפְּנֵי שֶׁהָאֲנָשִׁים--בְּכָל עֵת שֶׁיָּרִיבוּ זֶה עִם זֶה, יְחַרַף אֶת חֲבֵרוֹ בַּפְּסוּל שֶׁיֵּשׁ בּוֹ בְּיֵחוּסוֹ, וְאִלּוּ הָיָה שָׁם פְּסוּל, הָיָה נִשְׁמָע; אֲבָל הַנָּשִׁים, אֵין מְחָרְפוֹת בְּיֵחוּסִין.
וְלָמָּה יִבְדֹּק הָאִישׁ כְּשֶׁיִּרְצֶה לִשָּׂא מִמִּשְׁפָּחָה זוֹ שֶׁהוּרָעָה חֶזְקָתָהּ, וְלֹא תִבְדֹּק אִשָּׁה שֶׁתִּנָּשֵׂא לָהֶן--מִפְּנֵי שֶׁלֹּא הֻזְהֲרוּ כְּשֵׁרוֹת לְהִנָּשֵׂא לַפְּסוּלִין.

 כָּל שֶׁקּוֹרִין לוֹ מַמְזֵר וְשׁוֹתֵק, אוֹ נָתִין וְשׁוֹתֵק, אוֹ חָלָל וְשׁוֹתֵק, אוֹ עֶבֶד וְשׁוֹתֵק--חוֹשְׁשִׁין לוֹ וּלְמִשְׁפַּחְתּוֹ, וְאֵין נוֹשְׂאִין מֵהֶן אֵלָא אִם כֵּן בּוֹדְקִין אַחֲרֵיהֶן כְּמוֹ שֶׁבֵּאַרְנוּ.

 מִשְׁפָּחָה שֶׁנִּתְעָרַב בָּהּ סְפֵק חָלָל--כָּל אַלְמָנָה מֵאוֹתָהּ מִשְׁפָּחָה, אֲסוּרָה לְכוֹהֵן לְכַתְּחִלָּה; וְאִם נִשֵּׂאת--לֹא תֵצֵא, מִפְּנֵי שְׁהֶן שְׁתֵּי סְפֵקוֹת: שֶׁמֶּא זוֹ אַלְמְנַת אוֹתוֹ חָלָל, שֶׁמֶּא אֵינָהּ אַלְמְנָתוֹ; וְאִם נֹאמַר שְׁהִיא אַלְמְנָתוֹ--שֶׁמֶּא חָלָל הוּא, שֶׁמֶּא אֵינוּ חָלָל.
אֲבָל אִם נִתְעָרַב בָּהּ חָלָל וַדַּאי--כָּל אִשָּׁה מֵהֶן אֲסוּרָה לְכוֹהֵן, עַד שֶׁיִּבְדֹּק; וְאִם נִשֵּׂאת, תֵּצֵא.
וְהוּא הַדִּין, אִם נִתְעָרַב בָּהּ סְפֵק מַמְזֵר, אוֹ מַמְזֵר וַדַּאי--שֶׁאֵשֶׁת מַמְזֵר וְאֵשֶׁת חָלָל לַכְּהֻנָּה, אִסּוּר אֶחָד הוּא כְּמוֹ שֶׁבֵּאַרְנוּ.

הִלְכּוֹת אִסּוּרֵי בִּיאָה פֵּרֶק כ 
כָּל הַכּוֹהֲנִים שֶׁבַּזְּמָן הַזֶּה--בַּחֲזָקָה הֶם כּוֹהֲנִים, וְאֵינָן אוֹכְלִין אֵלָא בְּקָדְשֵׁי הַגְּבוּל: וְהוּא, שֶׁתִּהְיֶה תְּרוּמָה שֶׁלְּדִבְרֵיהֶם; אֲבָל תְּרוּמָה שֶׁלַּתּוֹרָה, וְחַלָּה שֶׁלַּתּוֹרָה--אֵין אוֹכֵל אוֹתָהּ אֵלָא כּוֹהֵן מְיֻחָס.

אֵיזֶה הוּא כּוֹהֵן מְיֻחָס--זֶה שֶׁהֵעִידוּ לוֹ שְׁנֵי עֵדִים שְׁהוּא כּוֹהֵן בֶּן פְּלוֹנִי הַכּוֹהֵן, וּפְלוֹנִי בֶּן פְּלוֹנִי עַד אִישׁ פְּלוֹנִי, וְהוּא, הַכּוֹהֵן שֶׁשִּׁמַּשׁ עַל גַּבֵּי הַמִּזְבֵּחַ: שֶׁאִלּוּ לֹא בָדְקוּ בֵּית דִּין הַגָּדוֹל אַחֲרָיו, לֹא הָיוּ מַנִּיחִין אוֹתוֹ לַעֲבֹד.

לְפִיכָּךְ אֵין בּוֹדְקִין מִן הַמִּזְבֵּחַ וּלְמַעְלָה, וְלֹא מִן הַסַּנְהֶדְּרִין וּלְמַעְלָה--שְׁאֵין מְמַנִּין בַּסַּנְהֶדְּרִין אֵלָא כּוֹהֲנִים וּלְוִיִּים וְיִשְׂרְאֵלִיִּים מְיֻחָסִין.

 חַלָּה בַּזְּמָן הַזֶּה, וְאַפִלּוּ בְּאֶרֶץ יִשְׂרָאֵל--אֵינָהּ שֶׁלַּתּוֹרָה: שֶׁנֶּאֱמָר "בְּבֹאֲכֶם, אֶל-הָאָרֶץ" --בִּיאַת כֻּלְּכֶם, וְלֹא בִּיאַת מִקְצַתְכֶם; וּכְשֶׁעָלוּ בִּימֵי עֶזְרָא, לֹא עָלוּ כֻּלָּם.
וְכֵן תְּרוּמָה בַּזְּמָן הַזֶּה, שֶׁלְּדִבְרֵי סוֹפְרִים; וּלְפִיכָּךְ אוֹכְלִים אוֹתָהּ הַכּוֹהֲנִים שֶׁבִּזְמַנֵּנוּ, שְׁהֶן בַּחֲזָקָה.

 מִי שֶׁהֵעִידוּ לוֹ עֵדִים, שֶׁרָאוּהוּ שֶׁהָיָה אוֹכֵל תְּרוּמָה שֶׁלַּתּוֹרָה--הֲרֵי זֶה מְיֻחָס; וְאֵין מַעֲלִין לְיֵחוּסִין לֹא מִנְּשִׂיאוּת כַּפַּיִם, וְלֹא מִקְּרִיאָה בַּתּוֹרָה רִאשׁוֹן, וְלֹא מֵחִלּוּק תְּרוּמָה בְּבֵית הַגְּרָנוֹת, וְלֹא עַל פִּי עֵד אֶחָד.

 כּוֹהֵן מְיֻחָס שֶׁאָמַר בְּנִי הוּא זֶה, וְכוֹהֵן הוּא--אֵין מַעֲלִין אוֹתוֹ לְיֵחוּסִין עַל פִּיו, עַד שֶׁיָּבִיא עֵדִים שְׁהוּא בְּנוֹ.

 כּוֹהֵן מְיֻחָס שֶׁיָּצָא הוּא וְאִשְׁתּוֹ שֶׁיָּדַעְנוּ שְׁהִיא כְּשֵׁרָה, לִמְדִינָה אַחֶרֶת, וּבָא הוּא וְהִיא, וּבָנִים כְּרוּכִין אַחֲרֶיהָ, וְאָמַר אִשָּׁה שֶׁיָּצַאת עִמִּי הִיא זוֹ, וְאֵלּוּ בָּנֶיהָ--אֵינוּ צָרִיךְ לְהָבִיא עֵדִים לֹא עַל הָאִשָּׁה, וְלֹא עַל הַבָּנִים.
מֵתָה, וְאֵלּוּ בָּנֶיהָ--צָרִיךְ לְהָבִיא עֵדִים שֶׁאֵלּוּ בָּנֶיהָ; וְאֵינוּ צָרִיךְ לְהָבִיא עֵדִים עַל אִמָּן שֶׁהָיְתָה כְּשֵׁרָה, מִפְּנֵי שֶׁכְּבָר הֻחְזַק שֶׁיָּצָא מֵעִמָּנוּ בְּאִשָּׁה כְּשֵׁרָה.

 יָצָא כּוֹהֵן מְיֻחָס לִמְדִינָה אַחֶרֶת, וּבָא הוּא וְאִשְׁתּוֹ וּבָנָיו, וְאָמַר אִשָּׁה זוֹ נָשָׂאתִי, וְאֵלּוּ בָּנֶיהָ--צָרִיךְ לְהָבִיא עֵדִים שֶׁאִשָּׁה זוֹ כְּשֵׁרָה, וְאֵינוּ מֵבִיא עֵדִים שֶׁאֵלּוּ בָּנֶיהָ: וְהוּא, שֶׁיִּהְיוּ כְרוּכִין אַחֲרֶיהָ.
וְאִם בָּא בִּשְׁתֵּי נָשִׁים, וְהֵבִיא רְאָיָה עַל הָאַחַת--אַף עַל פִּי שֶׁהַבָּנִים קְטַנִּים וּכְרוּכִין אַחֲרֶיהָ, צָרִיךְ לְהָבִיא רְאָיָה עֲלֵיהֶם: שֶׁמֶּא בָּנָיו מִן הָאַחֶרֶת הֶם, וְנִכְרְכוּ אַחַר זוֹ הַמְּיֻחֶסֶת.
בָּא הוּא וּבָנָיו, וְאָמַר אִשָּׁה נָשָׂאתִי וּמֵתָה, וְאֵלּוּ בָּנֶיהָ--מֵבִיא עֵדִים שֶׁאוֹתָהּ הָאִשָּׁה כְּשֵׁרָה הָיְתָה, וְשֶׁאֵלּוּ בָּנֶיהָ.

וְכַדִּין הַזֶּה דָּנִין בְּיִשְׂרָאֵל מְיֻחָס, וּבְלֵוִי מְיֻחָס; וְאַחַר כָּךְ נָעִיד עַל בְּנוֹ זֶה שְׁהוּא מְיֻחָס, כְּדֵי שֶׁיִּהְיֶה רָאוּי לַסַּנְהֶדְּרִין.

 אֵין מַעֲלִין מִשְּׁטָרוֹת לַכְּהֻנָּה.
כֵּיצַד: הֲרֵי שֶׁהָיָה בַּשְּׁטָר פְּלוֹנִי כּוֹהֵן לָוָה מִפְּלוֹנִי אוֹ הִלְוָהוּ כָּךְ וְכָּךְ, וְהָעֵדִים מִלְּמַטָּה--אֵין מַחְזִיקִין כּוֹהֵן זֶה שְׁהוּא מְיֻחָס, שֶׁמֶּא לֹא הֵעִידוּ אֵלָא עַל הַמַּלְוָה.

בַּמֶּה דְּבָרִים אֲמוּרִים, לְעִנְיַן יֵחוּס.
אֲבָל לַחֲזָקָה שֶׁיִּהְיֶה בְּחֶזְקַת כּוֹהֵן כְּכוֹהֲנֵי זְמָן זֶה, וְיֹאכַל בִּתְרוּמָה וְחַלָּה שֶׁלְּדִבְרֵי סוֹפְרִים, וּבִשְׁאָר קָדְשֵׁי הַגְּבוּל--מַעֲלִין מִן הַשְּׁטָרוֹת, וְעַל פִּי עֵד אֶחָד, וּמִנְּשִׂיאוּת כַּפַּיִם, וּמִקְּרִיאָה בַּתּוֹרָה רִאשׁוֹן.
וְכֵן כּוֹהֵן שֶׁאָמַר בְּנִי זֶה כּוֹהֵן--נֶאֱמָן לְהַאֲכִילוֹ בִּתְרוּמָה, וְלִהְיוֹתוֹ בְּחֶזְקַת כּוֹהֵן; וְאֵינוּ צָרִיךְ לְהָבִיא רְאָיָה, לֹא עַל הַבָּנִים וְלֹא עַל הָאִשָּׁה.

 שְׁנַיִם שֶׁבָּאוּ לִמְדִינָה, זֶה אוֹמֵר אֲנִי וַחֲבֵרִי כּוֹהֵן, וְזֶה הַשֵּׁנִי אוֹמֵר אֲנִי וַחֲבֵרִי כּוֹהֵן--אַף עַל פִּי שֶׁנִּרְאִין כְּגוֹמְלִין זֶה אֶת זֶה, הֲרֵי אֵלּוּ נֶאֱמָנִין; וּשְׁנֵיהֶם בְּחֶזְקַת כּוֹהֲנִים.
וְכֵן עֵד אֶחָד שֶׁאָמַר רָאִיתִי זֶה שֶׁנָּשָׂא כַּפָּיו, אוֹ שֶׁאָכַל בִּתְרוּמָה, אוֹ שֶׁחָלַק עַל הַגֹּרֶן, אוֹ שֶׁקָּרָא בַּתּוֹרָה רִאשׁוֹן וְקָרָא אַחֲרָיו לֵוִי--מַחְזִיקִין אוֹתוֹ לַכְּהֻנָּה עַל פִּיו.
וְכֵן אִם הֵעִיד שֶׁזֶּה קָרָא שֵׁנִי בַּתּוֹרָה אַחַר כּוֹהֵן, מַחְזִיקִין אוֹתוֹ בַּלְּוִיָּה.

 הֵעִיד שֶׁרָאָה זֶה שֶׁחָלַק עִם אֶחָיו בְּבֵית דִּין, תְּרוּמָה שֶׁהִנִּיחַ לָהֶן אֲבִיהֶן הַכּוֹהֵן--אֵין מַעֲלִין אוֹתוֹ לַכְּהֻנָּה בְּעֵדוּת זוֹ: שֶׁמֶּא חָלָל הוּא, וְלָקַח חֵלֶק יְרֻשָּׁתוֹ מִתְּרוּמָה לְמָכְרָהּ.

 מִי שֶׁבָּא בַּזְּמָן הַזֶּה, וְאָמַר כּוֹהֵן אֲנִי--אֵינוּ נֶאֱמָן, וְאֵין מַעֲלִין אוֹתוֹ לַכְּהֻנָּה עַל פִּי עַצְמוֹ: וְלֹא יִקְרָא בַּתּוֹרָה רִאשׁוֹן, וְלֹא יִשָּׂא אֶת כַּפָּיו, וְלֹא יֹאכַל בְּקָדְשֵׁי הַגְּבוּל--עַד שֶׁיִּהְיֶה לוֹ עֵד אֶחָד.
אֲבָל אוֹסֵר עַצְמוֹ בִּגְרוּשָׁה וְזוֹנָה וַחֲלָלָה, וְאֵינוּ מִטַּמֵּא לַמֵּתִים.
וְאִם נָשָׂא, אוֹ נִטְמָא--לוֹקֶה; וְהַנִּבְעֶלֶת לוֹ סְפֵק חֲלָלָה.
וְאִם הָיָה מֵסִיחַ לְפִי תֻּמּוֹ, נֶאֱמָן.

כֵּיצַד: מַעֲשֶׂה בְּאֶחָד שֶׁהָיָה מֵסִיחַ לְפִי תֻּמּוֹ וְאָמַר, זָכוּר אֲנִי כְּשֶׁאֲנִי תִּינוֹק, וְהָיִיתִי מֻרְכָּב עַל כְּתֵפוֹ שֶׁלְּאָבִי שֶׁהוֹצִיאַנִי מִבֵּית הַסֵּפֶר, וְהִפְשִׁיטַנִי כֻּתָּנְתִּי וְהִטְבִּילַנִי לֶאֱכֹל תְּרוּמָה לָעֶרֶב, וַחֲבֵרַי בּוֹדְלִין מִמֶּנִּי, וְהָיוּ קוֹרְאִין אוֹתִי יוֹחָנָן אוֹכֵל חַלּוֹת; וְהֶעֱלָהוּ רַבֵּנוּ הַקָּדוֹשׁ לַכְּהֻנָּה, עַל פִּי עַצְמוֹ.

 נֶאֱמָן הַגָּדוֹל לוֹמַר זָכוּר אֲנִי כְּשֶׁהָיִיתִי קָטָן, וְרָאִיתִי פְּלוֹנִי טוֹבֵל וְאוֹכֵל בַּתְּרוּמָה לָעֶרֶב; וּמַחְזִיקִין אוֹתוֹ בַּכְּהֻנָּה, בְּעֵדוּתוֹ.

מִי שֶׁבָּא בַּזְּמָן הַזֶּה, וְאָמַר כּוֹהֵן אֲנִי, וְעֵד אֶחָד מֵעִיד לוֹ, שֶׁאֲנִי יוֹדֵעַ בְּאָבִיו שֶׁלְּזֶה שְׁהוּא כּוֹהֵן--אֵין מַעֲלִין אוֹתוֹ לַכְּהֻנָּה בְּעֵדוּת זוֹ, שֶׁמֶּא חָלָל הוּא: עַד שֶׁיָּעִיד, שֶׁזֶּה כּוֹהֵן הוּא.
אֲבָל אִם הֻחְזַק אָבִיו כּוֹהֵן, אוֹ שֶׁבָּאוּ שְׁנַיִם וְהֵעִידוּ שֶׁאָבִיו שֶׁלְּזֶה כּוֹהֵן--הֲרֵי הוּא בְּחֶזְקַת אָבִיו.

 מִי שֶׁהֻחְזַק אָבִיו כּוֹהֵן, וְיָצָא עָלָיו קוֹל שְׁהוּא בֶּן גְּרוּשָׁה, אוֹ בֶּן חֲלוּצָה--חוֹשְׁשִׁין לוֹ, וּמוֹרִידִין אוֹתוֹ; בָּא עֵד אֶחָד אַחַר כָּךְ וְהֵעִיד שְׁהוּא כָּשֵׁר, מַעֲלִין אוֹתוֹ לַכְּהֻנָּה עַל פִּיו.
בָּאוּ שְׁנַיִם אַחַר כָּךְ וְהֵעִידוּ שְׁהוּא חָלָל, מוֹרִידִין אוֹתוֹ מִן הַכְּהֻנָּה; בָּא עֵד אֶחָד אַחַר כָּךְ וְהֵעִיד שְׁהוּא כָּשֵׁר, מַעֲלִין אוֹתוֹ לַכְּהֻנָּה--שֶׁזֶּה הָאַחֲרוֹן מִצְטָרֵף לְעֵד רִאשׁוֹן, וַהֲרֵי שְׁנֵיהֶם מְעִידִין שְׁהוּא כָּשֵׁר, וּשְׁנַיִם מְעִידִים שְׁהוּא פָּסוּל: יִדָּחוּ אֵלּוּ וְאֵלּוּ וְיִדָּחֶה הַקּוֹל, שֶׁהַשְּׁנַיִם כְּמֵאָה--וְיִשָּׁאֵר כּוֹהֵן בְּחֶזְקַת אָבִיו.

 אִשָּׁה שֶׁלֹּא שָׁהָת שְׁלוֹשָׁה חֳדָשִׁים אַחַר בַּעְלָהּ, וְיָלְדָה, וְאֵין יָדוּעַ אִם בֶּן תִּשְׁעָה לָרִאשׁוֹן אִם בֶּן שִׁבְעָה לָאַחֲרוֹן, וְהָיָה אֶחָד מֵהֶן כּוֹהֵן וְהַשֵּׁנִי יִשְׂרָאֵל--הֲרֵי זֶה סְפֵק כּוֹהֵן; וְכֵן אִם נִתְעָרַב וֶלֶד כּוֹהֵן בְּוֶלֶד יִשְׂרָאֵל, וְהִגְדִּילוּ הַתַּעֲרֹבֶת--כָּל אֶחָד מֵהֶן סְפֵק כּוֹהֵן.
וְנוֹתְנִין עֲלֵיהֶן חֻמְרֵי יִשְׂרָאֵל, וְחֻמְרֵי כּוֹהֲנִים: נוֹשְׂאִין נָשִׁים הָרְאוּיוֹת לַכְּהֻנָּה, וְאֵינָן מִטַּמְּאִים לַמֵּתִים, וְלֹא אוֹכְלִין בִּתְרוּמָה; וְאִם נָשְׂאוּ גְּרוּשָׁה, מוֹצִיאִין וְאֵינָן לוֹקִין.

 שְׁנֵי כּוֹהֲנִים שֶׁנִּתְעָרְבוּ וַלְדוֹתֵיהֶם, אוֹ אֵשֶׁת כּוֹהֵן שֶׁלֹּא שָׁהָת אַחַר בַּעְלָהּ שְׁלוֹשָׁה חֳדָשִׁים, וְנִשֵּׂאת לְכוֹהֵן אַחֵר, וְאֵין יָדוּעַ אִם בֶּן תִּשְׁעָה לָרִאשׁוֹן אוֹ בֶּן שִׁבְעָה לָאַחֲרוֹן--נוֹתְנִין עַל הַוֶּלֶד חֻמְרֵי שְׁנֵיהֶם: הוּא אוֹנֵן עֲלֵיהֶם, וְהֶן אֵינָן אוֹנְנִין עָלָיו, הוּא אֵין מִטַּמֵּא לָהֶם, וְהֶם אֵינָן מִטַּמְּאִין לוֹ; וְעוֹלֶה בְּמִשְׁמָרוֹ שֶׁלְּזֶה וְשֶׁלְּזֶה, וְאֵינוּ חוֹלֵק--וְאִם הָיוּ שְׁנֵיהֶם בְּמִשְׁמָר אֶחָד וּבֵית אָב אֶחָד, נוֹטֵל חֵלֶק אֶחָד.

 בַּמֶּה דְּבָרִים אֲמוּרִים, בִּזְמָן שְׁהֶן בָּאִין מִכּוֹחַ נִשּׂוּאִין.
אֲבָל בִּזְנוּת, גָּזְרוּ חֲכָמִים שֶׁמְּשַׁתְּקִין אוֹתוֹ מִדִּין כְּהֻנָּה כְּלָל--הוֹאִיל וְאֵינוּ יוֹדֵעַ אָבִיו הַוַּדַּאי וְנֶאֱמָר "וְהָיְתָה לּוֹ וּלְזַרְעוֹ אַחֲרָיו" , עַד שֶׁיִּהְיֶה זַרְעוֹ מְיֻחָס אַחֲרָיו.

 כֵּיצַד: עֲשָׂרָה כּוֹהֲנִים שֶׁפֵּרַשׁ אֶחָד מֵהֶם וּבָעַל, שֶׁהֲרֵי הַוֶּלֶד כּוֹהֵן וַדַּאי, וְאַף עַל פִּי כֵן, הוֹאִיל וְאֵינוּ יוֹדֵעַ אָבִיו שֶׁיִּתְיַחַס לוֹ--מְשַׁתְּקִין אוֹתוֹ מִדִּין כְּהֻנָּה; וְאֵינוּ עוֹבֵד, וְלֹא אוֹכֵל תְּרוּמָה, וְלֹא חוֹלֵק.
וְאִם נִטַּמֵּא לַמֵּתִים, אוֹ נָשָׂא גְּרוּשָׁה--לוֹקֶה, שְׁאֵין כָּאן סְפֵק הֶתֵּר.

הִלְכּוֹת אִסּוּרֵי בִּיאָה פֵּרֶק כא 
כָּל הַבָּא עַל עֶרְוָה מִן הָעֲרָיוֹת דֶּרֶךְ אֵבָרִים, אוֹ שֶׁחִבַּק וְנִשַּׁק דֶּרֶךְ תַּאֲוָה וְנִהְנָה בְּקֵרוּב בָּשָׂר--הֲרֵי זֶה לוֹקֶה מִן הַתּוֹרָה: שֶׁנֶּאֱמָר "לְבִלְתִּי עֲשׂוֹת מֵחֻקּוֹת הַתּוֹעֵבֹת" ; וְנֶאֱמָר "לֹא תִקְרְבוּ לְגַלּוֹת עֶרְוָה" , כְּלוֹמַר לֹא תִקְרְבוּ לִדְבָרִים הַמְּבִיאִין לִידֵי גִּלּוּי עֶרְוָה.
וְהָעוֹשֶׂה דָּבָר מֵחֻקּוֹת אֵלּוּ, הֲרֵי הוּא חָשׁוּד עַל הָעֲרָיוֹת.

וְאָסוּר לְאָדָם לִקְרֹץ בְּיָדָיו וּבְרַגְלָיו אוֹ לִרְמֹז בְּעֵינָיו, לְאַחַת מִן הָעֲרָיוֹת; וְכֵן לְשַׂחַק עִמָּהּ, אוֹ לְהָקֶל רֹאשׁ.
וְאַפִלּוּ לְהָרִיחַ בְּשָׂמִים שֶׁעָלֶיהָ, אוֹ לְהַבִּיט בְּיָפְיָהּ--אָסוּר; וּמַכִּין הַמִּתְכַּוֵּן לְדָבָר זֶה, מַכַּת מַרְדּוּת.
וְהַמִּסְתַּכֵּל אַפִלּוּ בְּאֶצְבָּע קְטַנָּה שֶׁלְּאִשָּׁה, וְנִתְכַּוַּן לֵהָנוֹת--כְּמִי שֶׁנִּסְתַּכַּל בִּמְקוֹם הַתֹּרֶף; וְאַפִלּוּ לִשְׁמֹעַ קוֹל הָעֶרְוָה, אוֹ לִרְאוֹת שְׂעָרָהּ--אָסוּר.

וְכָל הַדְּבָרִים הָאֵלּוּ, אֲסוּרִין בְּחַיָּבֵי לָאוִין.
וּמֻתָּר לְהִסְתַּכַּל בִּפְנֵי הַפְּנוּיָה וּלְבָדְקָהּ, בֵּין בְּתוּלָה בֵּין בְּעוּלָה--כְּדֵי שֶׁיִּרְאֶה אִם הִיא נָאָה בְּעֵינָיו, יִשָּׂאֶנָּה; וְאֵין בְּזֶה צַד אִסּוּר: וְלֹא עוֹד, אֵלָא רָאוּי לַעֲשׂוֹת כֵּן.
אֲבָל לֹא יִסְתַּכַּל דֶּרֶךְ זְנוּת, הֲרֵי הוּא אוֹמֵר "בְּרִית, כָּרַתִּי לְעֵינָי; וּמָה אֶתְבּוֹנֵן, עַל-בְּתוּלָה" .

וּמֻתָּר לְאָדָם לְהַבִּיט בְּאִשְׁתּוֹ כִּשְׁהִיא נִדָּה, וְאַף עַל פִּי שְׁהִיא עֶרְוָה, וְאַף עַל פִּי שֶׁיֵּשׁ לוֹ הֲנָאַת לֵב בִּרְאִיָּתָהּ: הוֹאִיל וְהִיא מֻתֶּרֶת לוֹ לְאַחַר זְמָן, אֵינוּ בָּא בְּזֶה לִדְבַר מִכְשׁוֹל.
אֲבָל לֹא יְשַׂחַק וְלֹא יָקֵל רֹאשׁ עִמָּהּ, שֶׁמֶּא יַרְגִּיל לַעֲבֵרָה.

אָסוּר לְהִשְׁתַּמַּשׁ בְּאִשָּׁה כְּלָל, בֵּין גְּדוֹלָה בֵּין קְטַנָּה, בֵּין שִׁפְחָה בֵּין מְשֻׁחְרֶרֶת--שֶׁמֶּא יָבוֹא לִידֵי הִרְהוּר.
בְּאֵיזֶה שִׁמּוּשׁ אָמְרוּ: כְּגוֹן רְחִיצַת פָּנָיו יָדָיו וְרַגְלָיו, וְהַצָּעַת הַמִּטָּה בְּפָנָיו, וּמְזִיגַת הַכּוֹס--שְׁאֵין עוֹשֶׂה לָאִישׁ דְּבָרִים אֵלּוּ, אֵלָא אִשְׁתּוֹ בִּלְבָד.
וְאֵין שׁוֹאֲלִין בִּשְׁלוֹם אִשָּׁה כְּלָל, וְאַפִלּוּ עַל יְדֵי שָׁלִיחַ.

הַמְּחַבֵּק אַחַת מִן הָעֲרָיוֹת שְׁאֵין לִבּוֹ שֶׁלָּאָדָם נוֹקְפוֹ עֲלֵיהֶן, אוֹ שֶׁנִּשַּׁק אַחַת מֵהֶן--כְּגוֹן אֲחוֹתוֹ הַגְּדוֹלָה, וַאֲחוֹת אִמּוֹ, וְכַיּוֹצֶא בָּהֶן--אַף עַל פִּי שְׁאֵין שָׁם תַּאֲוָה וְלֹא הֲנָאָה כְּלָל, הֲרֵי זֶה מְגֻנֶּה בְּיוֹתֵר.
וְדָבָר זֶה אָסוּר הוּא, וּמַעֲשֵׂה טִפְּשִׁים הוּא--שְׁאֵין קְרֵבִין לְעֶרְוָה כְּלָל, בֵּין גְּדוֹלָה בֵּין קְטַנָּה: חוּץ מֵהָאֵם לִבְנָהּ, וְהָאָב לְבִתּוֹ.

כֵּיצַד: מֻתָּר הָאָב לְחַבַּק בִּתּוֹ, וּלְנַשְּׁקָהּ, וְתִישַׁן עִמּוֹ בְּקֵרוּב בָּשָׂר, וְכֵן הָאֵם עִם בְּנָהּ--כָּל זְמָן שְׁהֶם קְטַנִּים.
הִגְדִּילוּ וְנַעֲשָׂה הַבֵּן גָּדוֹל וְהַבַּת גְּדוֹלָה, וְהוּא שֶׁיִּהְיֶה "שָׁדַיִם נָכֹנוּ וּשְׂעָרֵךְ צִמֵּחַ" --זֶה יִשַּׁן בִּכְסוּתוֹ, וְזֶה יִשַּׁן בִּכְסוּתוֹ.
וְאִם הָיְתָה הַבַּת בּוֹשָׁה לַעֲמֹד בִּפְנֵי אָבִיהָ עֲרֻמָּה, אוֹ שֶׁנִּשֵּׂאת, וְכֵן אִם הָאֵם בּוֹשָׁה לַעֲמֹד בִּפְנֵי בְּנָהּ עֲרֻמָּה, אַף עַל פִּי שְׁהֶן קְטַנִּים--מִשֶּׁהִגִּיעוּ לְהִכָּלֵם מֵהֶן, אֵין יְשֵׁנִים עִמָּהֶם אֵלָא בִּכְסוּתָן.

נָשִׁים הַמְּסוֹלְלוֹת זוֹ בְּזוֹ--אָסוּר, וּמִמַּעֲשֵׂה מִצְרַיִם הוּא שֶׁהֻזְהַרְנוּ עָלָיו: שֶׁנֶּאֱמָר "כְּמַעֲשֵׂה אֶרֶץ-מִצְרַיִם ...
לֹא תַעֲשׂוּ" ; וְאָמְרוּ חֲכָמִים, מַה הָיוּ עוֹשִׂים--אִישׁ נוֹשֵׂא אִישׁ, וְאִשָּׁה נוֹשְׁאָה אִשָּׁה, וְאִשָּׁה נִשֵּׂאת לִשְׁנֵי אֲנָשִׁים.

אַף עַל פִּי שֶׁמַּעֲשֵׂה זֶה אָסוּר, אֵין מַלְקִין עָלָיו--שְׁאֵין לוֹ לָאו מְיֻחָד, וַהֲרֵי אֵין שָׁם בִּיאָה כְּלָל; לְפִיכָּךְ אֵין נֶאֱסָרוֹת לַכְּהֻנָּה מִשּׁוֹם זְנוּת, וְלֹא תֵאָסֵר אִשָּׁה עַל בַּעְלָהּ בְּזֶה--שְׁאֵין כָּאן זְנוּת.
וְרָאוּי לְהַכּוֹתָן מַכַּת מַרְדּוּת, הוֹאִיל וְעָשׂוּ אִסּוּר.
וְיֵשׁ לָאִישׁ לְהַקְפִּיד עַל אִשְׁתּוֹ בְּדָבָר זֶה, וְלִמְנֹעַ הַנָּשִׁים הַיְּדוּעוֹת בְּכָּךְ מִלְּהִכָּנֵס לָהּ וּמִלָּצֵאת הִיא אֲלֵיהֶן.

 אִשְׁתּוֹ שֶׁלָּאָדָם, מֻתֶּרֶת הִיא לוֹ; לְפִיכָּךְ כָּל מַה שֶׁאָדָם רוֹצֶה לַעֲשׂוֹת בְּאִשְׁתּוֹ, עוֹשֶׂה--בּוֹעֵל בְּכָל עֵת שֶׁיִּרְצֶה, וּמְנַשֵּׁק בְּכָל אֵבֶר שֶׁיִּרְצֶה, וּבָא עָלֶיהָ בֵּין כְּדַרְכָּהּ, בֵּין שֶׁלֹּא כְּדַרְכָּהּ, בֵּין דֶּרֶךְ אֵבָרִים.
וְאַף עַל פִּי כֵן, מִדַּת חֲסִידוּת שֶׁלֹּא יֵקַל אָדָם אֶת רֹאשׁוֹ לְכָּךְ, וְשֶׁיְּקַדַּשׁ עַצְמוֹ בְּשָׁעַת תַּשְׁמִישׁ, כְּמוֹ שֶׁבֵּאַרְנוּ בְּהִלְכּוֹת דֵּעוֹת; וְלֹא יָסוּר מִדֶּרֶךְ הָעוֹלָם וּמִנְהָגוֹ, שְׁאֵין דָּבָר זֶה אֵלָא כְּדֵי לִפְרוֹת וְלִרְבּוֹת.

 אָסוּר לְאָדָם לְשַׁמַּשׁ מִטָּתוֹ, לְאוֹר הַנֵּר; הֲרֵי שֶׁהָיְתָה לֵיל שַׁבָּת, וְלֹא הָיָה לוֹ בַּיִת אַחֵר, וְהָיָה הַנֵּר דּוֹלֵק--הֲרֵי זֶה לֹא יְשַׁמַּשׁ כְּלָל.
וְכֵן אָסוּר לְיִשְׂרְאֵלִי לְשַׁמַּשׁ מִטָּתוֹ בַּיּוֹם, שֶׁעַזּוּת פָּנִים הִיא.
וְאִם הָיָה תַּלְמִיד חֲכָמִים, שְׁאֵינוּ בָּא לְהִמָּשֵׁךְ בְּכָּךְ--הֲרֵי זֶה מַאֲפִיל בִּטְלִיתוֹ, וּמְשַׁמֵּשׁ; וְאֵין נִזְקָקִין לְדָבָר זֶה, אֵלָא מִפְּנֵי צֹרֶךְ גָּדוֹל.
וְדֶרֶךְ קְדֻשָּׁה, לְשַׁמַּשׁ בְּאֶמְצַע הַלַּיְלָה.

 אֵין דַּעַת חֲכָמִים נוֹחָה מִמִּי שְׁהוּא מַרְבֶּה בְּתַשְׁמִישׁ הַמִּטָּה, וְיִהְיֶה מָצוּי אֵצֶל אִשְׁתּוֹ תָּמִיד כְּתֻרְנְגוֹל; וּפָגוּם הוּא עַד מְאוֹד, וּמַעֲשֵׂה בּוּרִים.
אֵלָא כָּל הַמְּמַעֵט בְּתַשְׁמִישׁ, מְשֻׁבָּח: וְהוּא, שֶׁלֹּא יְבַטַּל עוֹנָה אֵלָא מִדַּעַת אִשְׁתּוֹ.
וְלֹא תִקְּנוּ בָּרִאשׁוֹנָה לְבַעֲלֵי קְרָאִין שֶׁלֹּא יִקְרְאוּ בַּתּוֹרָה עַד שֶׁיִּטְבֹּלוּ, אֵלָא כְּדֵי לְמַעַט בְּתַשְׁמִישׁ הַמִּטָּה.

 וְכֵן אָסְרוּ חֲכָמִים שֶׁיְּשַׁמַּשׁ אָדָם מִטָּתוֹ, וְלִבּוֹ מְחַשֵּׁב בְּאִשָּׁה אַחֶרֶת.
וְלֹא יִבְעֹל מִתּוֹךְ שִׁכְרוּת, וְלֹא מִתּוֹךְ מְרִיבָה, וְלֹא מִתּוֹךְ שִׂנְאָה, וְלֹא יָבוֹא עָלֶיהָ בְּעַל כָּרְחָהּ וְהִיא יְרֵאָה מִמֶּנּוּ, וְלֹא כְּשֶׁיִּהְיֶה אֶחָד מֵהֶן מְנֻדֶּה, וְלֹא יָבוֹא עָלֶיהָ אַחַר שֶׁגָּמַר בְּלִבּוֹ לְגָרְשָׁהּ.
וְאִם עָשָׂה כֵּן--הַבָּנִים אֵינָן הֲגוּנִים, אֵלָא מֵהֶן עַזֵּי פָּנִים, וּמֵהֶן מוֹרְדִים וּפוֹשְׁעִים.

 וְכֵן אָמְרוּ חֲכָמִים שֶׁכָּל אִשָּׁה חֲצוּפָה שְׁהִיא תּוֹבַעַת תַּשְׁמִישׁ בְּפִיהָ, אוֹ הַמְּפַתֶּה אִשָּׁה לְשֵׁם נִשּׂוּאִין, אוֹ הַמִּתְכַּוֵּן לָבוֹא עַל רָחֵל אִשְׁתּוֹ וּבָא עַל לֵאָה אִשְׁתּוֹ, וּמִי שֶׁלֹּא שָׁהָת אַחַר בַּעְלָהּ שְׁלוֹשָׁה חֳדָשִׁים וַהֲרֵי הַבֵּן סָפֵק--כָּל אֵלּוּ, הַבָּנִים הַיִּלּוֹדִים מֵהֶם הֶם הַמּוֹרְדִים וְהַפּוֹשְׁעִים שֶׁיִּסּוּרֵי הַגָּלוּת בּוֹרְרִין אוֹתָן.

 וְאָסוּר לְאָדָם לָבוֹא עַל אִשְׁתּוֹ בַּשְּׁוָקִים וּבָרְחוֹבוֹת, אוֹ בְּגִנּוֹת וּפַרְדֵּסִין, אֵלָא בְּבֵית דִּירָה--שֶׁלֹּא יֵרָאֶה כִּזְנוּת, וְיַרְגִּילוּ עַצְמָם לִידֵי זְנוּת; וְהַבּוֹעֵל אִשְׁתּוֹ בִּמְקוֹמוֹת אֵלּוּ, מַכִּין אוֹתוֹ מַכַּת מַרְדּוּת.
וְכֵן הַמְּקַדֵּשׁ בַּבִּיאָה, וְהַמְּקַדֵּשׁ בַּשּׁוּק, וְהַמְּקַדֵּשׁ בְּלֹא שִׁדּוּךְ--מַכִּין אוֹתוֹ מַכַּת מַרְדּוּת.
וְאַכְסְנָאי אָסוּר בְּתַשְׁמִישׁ הַמִּטָּה, עַד שֶׁיַּחְזֹר לְבֵיתוֹ.

וְכֵן אָסְרוּ חֲכָמִים עַל הָאִישׁ שֶׁיָּדוּר בְּבֵית חָמִיו, שֶׁזּוֹ עַזּוּת פָּנִים הִיא; וְלֹא יִכָּנֵס עִמּוֹ לַמֶּרְחֵץ.
וְכֵן לֹא יִכָּנֵס אָדָם לַמֶּרְחֵץ עִם אָבִיו, וְלֹא עִם בַּעַל אֲחוֹתוֹ, וְלֹא עִם תַּלְמִידוֹ; וְאִם הָיָה צָרִיךְ לְתַלְמִידוֹ, מֻתָּר לְהִכָּנֵס עִמּוֹ.
וְיֵשׁ מְקוֹמוֹת שֶׁנָּהֲגוּ שֶׁלֹּא יִכָּנְסוּ שְׁנֵי אַחִים כְּאֶחָד לַמֶּרְחֵץ.

לֹא יְהַלְּכוּ בְּנוֹת יִשְׂרָאֵל פְּרוּעֵי רֹאשׁ בַּשּׁוּק, אַחַת פְּנוּיָה וְאַחַת אֵשֶׁת אִישׁ.
וְלֹא תֵלֵךְ אִשָּׁה בַּשּׁוּק, וּבְנָהּ אַחֲרֶיהָ--גְּזֵרָה שֶׁמֶּא יִתְפְּסוּ בְּנָהּ וְתֵלֵךְ אַחֲרָיו לְהַחְזִירוֹ, וְיִתְעַלְּלוּ בָּהּ הָרְשָׁעִים שֶׁתְּפָסוּהוּ דֶּרֶךְ שְׂחוֹק.

אָסוּר לְהוֹצִיא שִׁכְבַת זֶרַע לְבַטָּלָה; לְפִיכָּךְ לֹא יִהְיֶה אָדָם דָּשׁ מִבִּפְנִים וְזוֹרֶה מִבַּחוּץ, וְלֹא יִשָּׂא קְטַנָּה שְׁאֵינָהּ רְאוּיָה לְוֶלֶד.
אֲבָל אֵלּוּ שֶׁמְּנָאֲפִין בַּיָּד, וּמוֹצִיאִין שִׁכְבַת זֶרַע--לֹא דַּי שְׁהוּא אִסּוּר גָּדוֹל, אֵלָא שֶׁעוֹשֶׂה זֶה בְּנִדּוּי הוּא יוֹשֵׁב; וַעֲלֵיהֶם נֶאֱמָר "יְדֵיכֶם, דָּמִים מָלֵאוּ" , וּכְאִלּוּ הָרְגוּ נֶפֶשׁ.

וְכֵן אָסוּר לְאָדָם שֶׁיַּקְשֶׁה עַצְמוֹ לַדַּעַת, אוֹ יָבִיא עַצְמוֹ לִידֵי הִרְהוּר; אֵלָא אִם יָבוֹא לוֹ הִרְהוּר--יַסִּיעַ לִבּוֹ מִדִּבְרֵי הֲבָאי וְהַשְׁחָתָה, וְיִפְנֶה לְדִבְרֵי תּוֹרָה שְׁהִיא "אַיֶּלֶת אֲהָבִים, וְיַעֲלַת-חֵן" .
לְפִיכָּךְ אָסוּר לְאָדָם לִישַׁן עַל עָרְפּוֹ וּפָנָיו לְמַעְלָה, עַד שֶׁיַּטֶּה מְעַט כְּדֵי שֶׁלֹּא יָבוֹא לִידֵי קִשּׁוּי.
וְלֹא יִסְתַּכַּל בִּבְהֵמָה חַיָּה וָעוֹף, בְּשָׁעָה שֶׁמִּזְדַּקְּקִין זָכָר לִנְקֵבָה; וּמֻתָּר לְמַרְבִּיעֵי בְּהֵמָה לְהַכְנִיס כְּמִכְחוֹל בִּשְׁפוֹפֶרֶת, מִפְּנֵי שְׁהֶן עֲסֵקִין בִּמְלַאכְתָּן וְלֹא יָבוֹאוּ לִידֵי הִרְהוּר.

 וְכֵן אָסוּר לְאָדָם לְהִסְתַּכַּל בַּנָּשִׁים, בְּשָׁעָה שְׁהֶן עוֹמְדוֹת עַל הַכְּבוּסָה; וְאַפִלּוּ לְהִסְתַּכַּל בְּבִגְדֵי צְבָע שֶׁלְּאִשָּׁה שְׁהוּא מַכִּירָהּ--אָסוּר, שֶׁלֹּא יָבוֹא לִידֵי הִרְהוּר.

 מִי שֶׁפָּגַע בְּאִשָּׁה בַּשּׁוּק--אָסוּר לוֹ לְהַלַּךְ אַחֲרֶיהָ, אֵלָא רָץ וּמְסַלְּקָהּ לַצְּדָדִין אוֹ לַאֲחוֹרָיו; וְכָל הַמְּהַלֵּךְ בַּשּׁוּק אֲחוֹרֵי אִשָּׁה, הֲרֵי זֶה מִקַּלֵּי עַמֵּי הָאָרֶץ.
וְלֹא יַעֲבֹר אָדָם עַל פֶּתַח אִשָּׁה זוֹנָה, עַד שֶׁיַּרְחִיק אַרְבַּע אַמּוֹת, שֶׁנֶּאֱמָר "אַל-תִּקְרַב, אֶל-פֶּתַח בֵּיתָהּ" .

 וְאָסוּר לְמִי שְׁאֵינוּ נָשׂוּי לִשְׁלֹחַ יָדוֹ בִּמְבוּשָׁיו, שֶׁלֹּא יָבוֹא לִידֵי הִרְהוּר; וְאַפִלּוּ מִתַּחַת טַבּוּרוֹ--לֹא יַכְנִיס אָדָם יָדוֹ, שֶׁמֶּא יָבוֹא לִידֵי הִרְהוּר.
וְאִם הִשְׁתִּין מַיִם--לֹא יֶאֱחֹז בָּאַמָּה, שֶׁלֹּא יָבוֹא לִידֵי הִרְהוּר; וְאִם הָיָה נָשׂוּי, מֻתָּר.
וּבֵין נָשׂוּי וּבֵין שְׁאֵינוּ נָשׂוּי--לֹא יוֹשִׁיט יָדוֹ לָאַמָּה כְּלָל, אֵלָא בְּשָׁעָה שְׁהוּא צָרִיךְ לִנְקָבָיו.

 חֲסִידִים הָרִאשׁוֹנִים וּגְדוֹלֵי הַחֲכָמִים--הִתְפָּאֵר אֶחָד מֵהֶם שֶׁמֵּעוֹלָם לֹא נִסְתַּכַּל בַּמִּילָה שֶׁלּוֹ, וּמֵהֶן מִי שֶׁהִתְפָּאֵר שֶׁלֹּא הִתְבּוֹנֵן מֵעוֹלָם בְּצוּרַת אִשְׁתּוֹ: מִפְּנֵי שֶׁלִּבּוֹ פּוֹנֶה מִדִּבְרֵי הֲבָאי, לְדִבְרֵי הָאֱמֶת שְׁהֶן אוֹחֲזוֹת לְבַב הַקְּדוֹשִׁים.

 מִצְוַת חֲכָמִים לְהַשִּׂיא אָדָם בָּנָיו וּבְנוֹתָיו, סָמוּךְ לְפִרְקָן--שְׁאִם יַנִּיחֵן, יָבוֹאוּ לִידֵי זְנוּת אוֹ הִרְהוּר; וְעַל זֶה נֶאֱמָר "וּפָקַדְתָּ נָוְךָ, וְלֹא תֶחֱטָא" .
וְאָסוּר לְהַשִּׂיא אִשָּׁה לְקָטָן, שֶׁזֶּה כְּמוֹ זְנוּת הִיא.
וְאֵין הָאִישׁ רַשָּׁאי לֵישֵׁב בְּלֹא אִשָּׁה, וְלֹא יִשָּׂא עֲקָרָה וּזְקֵנָה שְׁאֵינָהּ רְאוּיָה לְוֶלֶד; וּרְשׁוּת לָאִשָּׁה שֶׁלֹּא תִנָּשֵׂא לְעוֹלָם, אוֹ תִּנָּשֵׂא לְמִי שְׁאֵינוּ מוֹלִיד אוֹ לְסָרִיס.
וְלֹא יִשָּׂא בָּחוּר זְקֵנָה, וְלֹא יִשָּׂא זָקֵן יַלְדָּה--שֶׁדָּבָר זֶה גּוֹרֵם לִזְנוּת.

 וְכֵן מִי שֶׁגֵּרַשׁ אֶת אִשְׁתּוֹ מִן הַנִּשּׂוּאִין--לֹא תָדוּר עִמּוֹ בֶּחָצֵר, שֶׁמֶּא יָבוֹאוּ לִידֵי זְנוּת.
וְאִם הָיָה כּוֹהֵן, לֹא תָדוּר עִמּוֹ בַּמָּבוֹי; וּכְפָר קָטָן, נִדּוֹן כְּמָבוֹי.
הָיָה לָהּ מַלְוָה אֶצְלוֹ, עוֹשָׂה שָׁלִיחַ לְתָבְעוֹ; וּגְרוּשָׁה שֶׁבָּאָה עִם הַמְּגָרֵשׁ לַדִּין--מְנַדִּין אוֹתָן, אוֹ מַכִּין אוֹתָן מַכַּת מַרְדּוּת.
וְאִם נִתְגָּרְשָׁה מִן הָאֵרוּסִין, מֻתֶּרֶת לְתָבְעוֹ בַּדִּין וְלָדוּר עִמּוֹ; וְאִם הָיָה לִבּוֹ גַּס בָּהּ, אַף מִן הָאֵרוּסִין אָסוּר.
וּמִי נִדְחֶה מִפְּנֵי מִי, הִיא נִדְחֵית מִפָּנָיו; וְאִם הָיְתָה הֶחָצֵר שֶׁלָּהּ, הוּא נִדְחֶה מִפָּנֶיהָ.

 אָסוּר לְאָדָם לִשָּׂא אִשָּׁה, וְדַעְתּוֹ לְגָרְשָׁהּ, שֶׁנֶּאֱמָר "אַל-תַּחֲרֹשׁ עַל-רֵעֲךָ רָעָה; וְהוּא-יוֹשֵׁב לָבֶטַח אִתָּךְ" .
וְאִם הוֹדִיעָהּ בַּתְּחִלָּה שְׁהוּא נוֹשֵׂא אוֹתָהּ לְיָמִים, מֻתָּר.
וְלֹא יִשָּׂא אָדָם אִשָּׁה בִּמְדִינָה זוֹ, וְאִשָּׁה בִּמְדִינָה אַחֶרֶת--שֶׁמֶּא יַאֲרִיכוּ הַיָּמִים, וְנִמְצָא בֶּן נוֹשֵׂא אֲחוֹתוֹ, וַאֲחוֹת אִמּוֹ, וַאֲחוֹת אָבִיו, וְכַיּוֹצֶא בָּהֶן, וְאֵינוּ יוֹדֵעַ; וְאִם הָיָה אָדָם גָּדוֹל שֶׁשְּׁמוֹ יָדוּעַ, וַהֲרֵי זַרְעוֹ מְפֻרְסָמִין וִידוּעִין--הֲרֵי זֶה מֻתָּר.

 לֹא יִשָּׂא אָדָם אִשָּׁה לֹא מִמִּשְׁפַּחַת מְצֹרָעִים, וְלֹא מִמִּשְׁפַּחַת נִכְפִּין--וְהוּא, שֶׁהֻחְזְקוּ שְׁלוֹשָׁה פְּעָמִים שֶׁיָּבוֹאוּ בְּנֵיהֶם כָּךְ.
אִשָּׁה שֶׁנִּשֵּׂאת לִשְׁנֵי אֲנָשִׁים, וּמֵתוּ--לִשְׁלִישִׁי, לֹא תִנָּשֵׂא.
וְאִם נִשֵּׂאת, לֹא תֵצֵא; וְאַפִלּוּ נִתְקַדְּשָׁה, יִכְנֹס.

לֹא יִשָּׂא יִשְׂרָאֵל עַם הָאָרֶץ כּוֹהֶנֶת, שֶׁזֶּה כְּמוֹ חִלּוּל לְזַרְעוֹ שֶׁלְּאַהֲרוֹן; וְאִם נָשָׂא--אָמְרוּ חֲכָמִים, שְׁאֵין זִוּוּגָן עוֹלֶה יָפֶה, אֵלָא מֵת בְּלֹא בָּנִים, אוֹ מֵת הוּא אוֹ הִיא בִּמְהֵרָה, אוֹ קְטָטָה תִּהְיֶה בֵּינֵיהֶם.
אֲבָל תַּלְמִיד חֲכָמִים שֶׁנָּשָׂא כּוֹהֶנֶת, הֲרֵי זֶה נָאֶה וּמְשֻׁבָּח: הֲרֵי תּוֹרָה וּכְהֻנָּה כְּאֶחָד.

 לֹא יִשָּׂא אָדָם בַּת עַם הָאָרֶץ--שְׁאִם מֵת אוֹ גָּלָה, בָּנָיו עַמֵּי הָאָרֶץ יִהְיוּ: שְׁאֵין אִמָּן יוֹדַעַת כֶּתֶר הַתּוֹרָה.
וְלֹא יַשִּׂיא בִּתּוֹ לְעַם הָאָרֶץ--שֶׁכָּל הַנּוֹתֵן בִּתּוֹ לְעַם הָאָרֶץ, כְּמִי שֶׁכְּפָתָהּ וּנְתָנָהּ לִפְנֵי הָאֲרִי: מַכֶּה וּבוֹעֵל, וְאֵין לוֹ בֹּשֶׁת פָּנִים.
וּלְעוֹלָם יִמְכֹּר אָדָם כָּל מַה שֶׁיֵּשׁ לוֹ, וְיִשָּׂא בַּת תַּלְמִיד חֲכָמִים--שְׁאִם מֵת אוֹ גָּלָה, בָּנָיו תַּלְמִידֵי חֲכָמִים; וְכֵן יַשִּׂיא בִּתּוֹ לְתַלְמִיד חֲכָמִים--שְׁאֵין דָּבָר מְגֻנֶּה וְלֹא מְרִיבָה, בְּבֵיתוֹ שֶׁלְּתַּלְמִיד חֲכָמִים.

הִלְכּוֹת אִסּוּרֵי בִּיאָה פֵּרֶק כב 
אָסוּר לְהִתְיַחַד עִם עֶרְוָה מִן הָעֲרָיוֹת, בֵּין זְקֵנָה בֵּין יַלְדָּה--שֶׁדָּבָר זֶה גּוֹרֵם לְגַלּוֹת עֶרְוָה: חוּץ מֵהָאֵם עִם בְּנָהּ, וְהָאָב עִם בִּתּוֹ, וְהַבַּעַל עִם אִשְׁתּוֹ נִדָּה.
וְחָתָן שֶׁפֵּרְסָה אִשְׁתּוֹ נִדָּה קֹדֶם שֶׁיִּבְעֹל--אָסוּר לְהִתְיַחַד עִמָּהּ, אֵלָא הוּא יָשֵׁן בֵּין הָאֲנָשִׁים, וְהִיא יְשֵׁנָה בֵּין הַנָּשִׁים; וְאִם בָּא עָלֶיהָ בִּיאָה רִאשׁוֹנָה, וְאַחַר כָּךְ נִטְמֵאת--מֻתָּר לְהִתְיַחַד עִמָּהּ.

לֹא נֶחְשְׁדוּ יִשְׂרָאֵל עַל מִשְׁכַּב זָכוּר, וְעַל הַבְּהֵמָה; לְפִיכָּךְ אֵין אִסּוּר לְהִתְיַחַד עִמָּהֶן.
וְאִם נִתְרַחַק אַפִלּוּ מִיֵּחוּד זָכוּר וּבְהֵמָה, הֲרֵי זֶה מְשֻׁבָּח; וּגְדוֹלֵי הַחֲכָמִים הָיוּ מַרְחִיקִין הַבְּהֵמָה, כְּדֵי שֶׁלֹּא יִתְיַחֲדוּ עִמָּהּ.
וְאִסּוּר יֵחוּד עֲרָיוֹת, מִפִּי הַקַּבָּלָה.

כְּשֶׁאֵרַע מַעֲשֵׂה אַמְנוֹן וְתָמָר, גָּזַר דָּוִיד וּבֵית דִּינוֹ עַל יֵחוּד פְּנוּיָה, וְאַף עַל פִּי שְׁאֵינָהּ עֶרְוָה, בִּכְלַל יֵחוּד עֲרָיוֹת; וְשַׁמַּאי וְהִלֵּל גָּזְרוּ עַל יֵחוּד גּוֹיִים.
נִמְצָא כָּל הַמִּתְיַחֵד עִם אִשָּׁה שֶׁאָסוּר לְהִתְיַחַד עִמָּהּ, בֵּין יִשְׂרְאֵלִית בֵּין גּוֹיָה--מַכִּין אֶת שְׁנֵיהֶן מַכַּת מַרְדּוּת, הָאִישׁ וְהָאִשָּׁה, וּמַכְרִיזִין עֲלֵיהֶן: חוּץ מֵאֵשֶׁת אִישׁ--שֶׁאַף עַל פִּי שֶׁאָסוּר לְהִתְיַחַד עִמָּהּ, אִם נִתְיַחַד אֵין לוֹקִין, שֶׁלֹּא לְהוֹצִיא לַעַז עָלֶיהָ שֶׁזִּנָּת, וְנִמְצְאוּ מוֹצִיאִין לַעַז עַל הַבָּנִים שְׁהֶן מַמְזְרִים.

כָּל אִשָּׁה שֶׁאָסוּר לְהִתְיַחַד עִמָּהּ--אִם הָיְתָה אִשְׁתּוֹ עִמּוֹ--הֲרֵי זֶה מֻתָּר לְהִתְיַחַד, מִפְּנֵי שֶׁאִשְׁתּוֹ מְשַׁמְּרַתּוּ; אֲבָל לֹא תִתְיַחַד יִשְׂרְאֵלִית עִם הַגּוֹי, אַף עַל פִּי שֶׁאִשְׁתּוֹ עִמּוֹ--שְׁאֵין אִשְׁתּוֹ שֶׁלַּגּוֹי מְשַׁמְּרַתּוּ, וְאֵין לָהֶן בּוּשָׁה.

וְכֵן אֵין מוֹסְרִין תִּינוֹק יִשְׂרְאֵלִי לַגּוֹי לְלַמְּדוֹ סֵפֶר וּלְלַמְּדוֹ אֻמָּנוּת, מִפְּנֵי שֶׁכֻּלָּן חֲשׁוּדִין עַל מִשְׁכַּב זָכוּר.
וְאֵין מַעְמִידִין בְּהֵמָה בְּפֻנְדְּקָאוֹת שֶׁלַּגּוֹיִים, וְאַפִלּוּ זְכָרִים אֵצֶל זְכָרִים וּנְקֵבוֹת אֵצֶל נְקֵבוֹת.
וְאֵין מוֹסְרִין בְּהֵמָה חַיָּה וָעוֹף לְרוֹעֶה גּוֹי, אַפִלּוּ זְכָרִים לְגוֹי וּנְקֵבוֹת לְגוֹיָה--מִפְּנֵי שֶׁכֻּלָּן חֲשׁוּדִין עַל הַרְבָּעַת בְּהֵמָה.
וּכְבָר בֵּאַרְנוּ שְׁהֶן אֲסוּרִין בְּזָכוּר וּבְהֵמָה, וְנֶאֱמָר "וְלִפְנֵי עִוֵּר, לֹא תִתֵּן מִכְשֹׁל" .

 וּמִפְּנֵי מַה אֵין מוֹסְרִין בְּהֵמָה נְקֵבָה לְגוֹיָה: מִפְּנֵי שֶׁכֻּלָּן בְּחֶזְקַת נוֹאֲפִים, וּכְשֶׁיָּבוֹא הַנּוֹאֵף לִשְׁכַּב עִם גּוֹיָה זוֹ, אִפְשָׁר שֶׁלֹּא יִמְצְאֶנָּה, וְיִשְׁכַּב עִם הַבְּהֵמָה; אוֹ אַפִלּוּ יִמְצְאֶנָּה, יִשְׁכַּב עִם הַבְּהֵמָה.

 לֹא תִתְיַחַד אִשָּׁה אַחַת, אַפִלּוּ עִם אֲנָשִׁים הַרְבֵּה--עַד שֶׁתִּהְיֶה שָׁם אִשְׁתּוֹ שֶׁלְּאֶחָד מֵהֶם; וְכֵן לֹא יִתְיַחַד אִישׁ אֶחָד, אַפִלּוּ עִם נָשִׁים הַרְבֵּה.
וְנָשִׁים הַרְבֵּה עִם אֲנָשִׁים הַרְבֵּה, אֵין חוֹשְׁשִׁין לְיֵחוּד; הָיוּ הָאֲנָשִׁים מִבַּחוּץ וְהַנָּשִׁים מִבִּפְנִים, אוֹ הָאֲנָשִׁים מִבִּפְנִים וְהַנָּשִׁים מִבַּחוּץ, וּפֵרְשָׁה אִשָּׁה לְבֵין הָאֲנָשִׁים, אוֹ אִישׁ לְבֵין הַנָּשִׁים--אֲסוּרִין מִשּׁוֹם יֵחוּד.
אַפִלּוּ אִישׁ שֶׁעֲסָקוֹ וּמְלַאכְתּוֹ עִם הַנָּשִׁים, אָסוּר לוֹ לְהִתְיַחַד עִם הַנָּשִׁים.
כֵּיצַד יַעֲשֶׂה--יִתְעַסַּק עִמָּהֶן וְאִשְׁתּוֹ עִמּוֹ, אוֹ יִפָּנֶה לִמְלָאכָה אַחֶרֶת.

 מֻתָּר לְהִתְיַחַד עִם שְׁתֵּי יְבָמוֹת, אוֹ עִם שְׁתֵּי צָרוֹת, אוֹ עִם אִשָּׁה וַחֲמוֹתָהּ, אוֹ עִם אִשָּׁה וּבַת בַּעְלָהּ, אוֹ עִם אִשָּׁה וּבַת חֲמוֹתָהּ--מִפְּנֵי שֶׁשּׂוֹנְאוֹת זוֹ אֶת זוֹ, אֵין מְחַפּוֹת זוֹ עַל זוֹ.
וְכֵן מֻתָּר לְהִתְיַחַד עִם אִשָּׁה שֶׁיֵּשׁ עִמָּהּ תִּינֹקֶת קְטַנָּה שֶׁיּוֹדַעַת טַעַם בִּיאָה, וְאֵינָהּ מוֹסֶרֶת עַצְמָהּ לְבִיאָה--שְׁאֵינָהּ מְזַנָּה בְּפָנֶיהָ, שֶׁהֲרֵי זוֹ מְגַלָּה אֶת סוֹדָהּ.

 תִּינֹקֶת מִבַּת שָׁלוֹשׁ שָׁנִים וּלְמַטָּה, וְתִינוֹק מִבֶּן תֵּשַׁע שָׁנִים וּלְמַטָּה--מֻתָּר לְהִתְיַחַד עִמָּהֶן: שֶׁלֹּא גָזְרוּ אֵלָא עַל יֵחוּד אִשָּׁה הָרְאוּיָה לְבִיאָה, וְאִישׁ הָרָאוּי לְבִיאָה.

 אַנְדְּרֻגִּינוֹס אֵינוּ מִתְיַחֵד עִם הַנָּשִׁים; וְאִם נִתְיַחַד--אֵין מַכִּין אוֹתוֹ, מִפְּנֵי שְׁהוּא סָפֵק.
אֲבָל הָאִישׁ מִתְיַחֵד עִם הָאַנְדְּרֻגִּינוֹס, וְהַטֻּמְטוֹם.

 אֵשֶׁת אִישׁ שֶׁהָיָה בַּעְלָהּ בָּעִיר--אֵינָהּ חוֹשֶׁשֶׁת לְיֵחוּד, מִפְּנֵי שֶׁאֵימַת בַּעְלָהּ עָלֶיהָ; וְאִם הָיָה זֶה גַּס בָּהּ כְּגוֹן שֶׁגָּדְלָה עִמּוֹ, אוֹ שֶׁהָיְתָה קְרוֹבָתוֹ--לֹא יִתְיַחַד עִמָּהּ, וְאַף עַל פִּי שֶׁבַּעְלָהּ בָּעִיר.
וְכֵן כָּל הַמִּתְיַחֵד עִם אִשָּׁה, וְהָיָה הַפֶּתַח פָּתוּחַ לִרְשׁוּת הָרַבִּים--אֵין חוֹשְׁשִׁין מִשּׁוֹם יֵחוּד.

 מִי שְׁאֵין לוֹ אִשָּׁה, לֹא יְלַמַּד תִּינוֹקוֹת, מִפְּנֵי שֶׁאִמּוֹת הַבָּנִים בָּאוֹת לְבֵית הַסֵּפֶר לִבְנֵיהֶם, וְנִמְצָא מִתְגָּרֶה בַּנָּשִׁים; וְכֵן אִשָּׁה, לֹא תְלַמַּד קְטַנִּים, מִפְּנֵי אֲבוֹתֵיהֶן שְׁהֶן בָּאִין בִּגְלַל בְּנֵיהֶם, וְנִמְצְאוּ מִתְיַחֲדִים עִמָּהּ.
וְאֵין הַמְּלַמֵּד צָרִיךְ שֶׁתִּהְיֶה אִשְׁתּוֹ שְׁרוּיָה עִמּוֹ בְּבֵית הַסֵּפֶר, אֵלָא הִיא בְּבֵיתָהּ וְהוּא מְלַמֵּד בִּמְקוֹמוֹ.

 תִּקְּנוּ חֲכָמִים שֶׁיִּהְיוּ הַנָּשִׁים מְסַפְּרוֹת זוֹ עִם זוֹ בְּבֵית הַכִּסֵּא, כְּדֵי שֶׁלֹּא יִכָּנֵס אִישׁ--מִשּׁוֹם יֵחוּד.

 אֵין מְמַנִּין אָדָם נֶאֱמָן וְכָשֵׁר לִהְיוֹת שׁוֹמֵר חָצֵר שֶׁיֵּשׁ בָּהּ נָשִׁים, אַף עַל פִּי שְׁהוּא עוֹמֵד בַּחוּץ--שְׁאֵין אַפְטְרוּפוֹס לָעֲרָיוֹת; וְאָסוּר לָאָדָם לְמַנּוֹת אַפְטְרוּפוֹס עַל בֵּיתוֹ, שֶׁלֹּא יַנְהִיג אִשְׁתּוֹ לִדְבַר עֲבֵרָה.

 אָסוּר לְתַלְמִיד חֲכָמִים לִשְׁכֹּן בֶּחָצֵר שֶׁיֵּשׁ בָּהּ אַלְמָנָה, אַף עַל פִּי שְׁאֵינוּ מִתְיַחֵד עִמָּהּ--מִפְּנֵי הַחֲשָׁד--אֵלָא אִם כֵּן הָיְתָה אִשְׁתּוֹ עִמּוֹ; וְכֵן אַלְמָנָה אֲסוּרָה לְגַדַּל כֶּלֶב, מִפְּנֵי הַחֲשָׁד.
וְלֹא תִקְנֶה אִשָּׁה עֲבָדִים זְכָרִים, אַפִלּוּ קְטַנִּים--מִפְּנֵי הַחֲשָׁד.

 אֵין דּוֹרְשִׁין בְּסִתְרֵי עֲרָיוֹת בִּשְׁלוֹשָׁה--מִפְּנֵי שֶׁהָאֶחָד טָרוּד בִּשְׁאֵלַת הָרָב, וְהַשְּׁנַיִם נוֹשְׂאִין וְנוֹתְנִין זֶה עִם זֶה וְאֵין דַּעְתָּם פְּנוּיָה לִשְׁמֹעַ, וּלְפִי שֶׁדַּעְתּוֹ שֶׁלָּאָדָם קְרוֹבָה אֵצֶל עֲרָיוֹת, אִם נִסְתַּפַּק לוֹ דָּבָר שֶׁשָּׁמַע מוֹרֶה לְהָקֶל; לְפִיכָּךְ אֵין דּוֹרְשִׁין אֵלָא לִשְׁנַיִם, כְּדֵי שֶׁיִּהְיֶה הָאֶחָד הַשּׁוֹמֵעַ מְפַנֶּה לִבּוֹ וְיוֹדֵעַ מַה שֶׁיִּשְׁמַע מִן הָרָב.

 אֵין לָךְ דָּבָר בְּכָל הַתּוֹרָה כֻּלָּהּ שְׁהוּא קָשֶׁה לְרֹב הָעָם, אֵלָא לִפְרֹשׁ מִן הָעֲרָיוֹת וְהַבִּיאוֹת הָאֲסוּרוֹת: אָמְרוּ חֲכָמִים, בְּשָׁעָה שֶׁנִּצְטַוּוּ יִשְׂרָאֵל עַל הָעֲרָיוֹת, בָּכוּ וְקִבְּלוּ מִצְוָה זוֹ בְּתַרְעֹמֶת וּבִבְכִיָּה--שֶׁנֶּאֱמָר "בֹּכֶה לְמִשְׁפְּחֹתָיו" , עַל עִסְקֵי מִשְׁפְּחוֹת.
וְאָמְרוּ חֲכָמִים, גָּזֵל וַעֲרָיוֹת, נַפְשׁוֹ שֶׁלָּאָדָם מִתְאַוָּה לָהֶן וּמְחַמַּדְתָּן.
וְאֵין אַתָּה מוֹצֶא קָהָל בְּכָל זְמָן וּזְמָן, שְׁאֵין בָּהֶן פְּרוּצִין בָּעֲרָיוֹת וּבְבִיאוֹת אֲסוּרוֹת.
וְאָמְרוּ חֲכָמִים, רֹב בַּגָּזֵל, וּמֵעוּט בָּעֲרָיוֹת; וְהַכֹּל בַּאֲבַק לְשׁוֹן הָרַע.

 לְפִיכָּךְ רָאוּי לוֹ לָאָדָם לָכֹף יִצְרוֹ בְּדָבָר זֶה, וּלְהַרְגִּיל עַצְמוֹ בִּקְדֻשָּׁה יְתֵרָה וּבְמַחְשָׁבָה טְהוֹרָה וּבְדַעַת נְכוֹנָה כְּדֵי לְהִנָּצֵל מֵהֶן; וְיִזָּהֵר מִן הַיֵּחוּד, שְׁהוּא הַגּוֹרֵם הַגָּדוֹל.
גְּדוֹלֵי הַחֲכָמִים הָיוּ אוֹמְרִים לְתַלְמִידֵיהֶם, הִזָּהֲרוּ בִּי מִפְּנֵי בִּתִּי, הִזָּהֲרוּ בִּי מִפְּנֵי כַּלָּתִי--כְּדֵי לְלַמַּד לְתַלְמִידִים שֶׁלֹּא יִתְבַּיְּשׁוּ מִדָּבָר זֶה, וְיִתְרַחֲקוּ מִן הַיֵּחוּד.

 וְכֵן יִנְהֹג לְהִתְרַחַק מִן הַשְּׂחוֹק, וּמִן הַשִּׁכְרוּת, וּמִדִּבְרֵי עֲגָבִים--שֶׁאֵלּוּ גּוֹרְמִין גְּדוֹלִים הֶם, וְהֶם מַעֲלוֹת שֶׁלָּעֲרָיוֹת; וְלֹא יֵשֵׁב בְּלֹא אִשָּׁה, שֶׁמִּנְהָג זֶה גּוֹרֵם לְטַהְרָה גְּדוּלָה.
יְתֵרָה מִכָּל זֹאת אָמְרוּ, יַפְנֶה עַצְמוֹ וּמַחְשַׁבְתּוֹ לְדִבְרֵי תּוֹרָה, וְיַרְחִיב דַּעְתּוֹ בַּחָכְמָה--שְׁאֵין מַחְשֶׁבֶת עֲרָיוֹת מִתְגַּבֶּרֶת, אֵלָא בְּלֵב פָּנוּי מִן הַחָכְמָה, וּבַחָכְמָה הוּא אוֹמֵר "אַיֶּלֶת אֲהָבִים, וְיַעֲלַת-חֵן: דַּדֶּיהָ, יְרַוֻּךָ בְכָל-עֵת; בְּאַהֲבָתָהּ, תִּשְׁגֶּה תָמִיד" .

הִלְכּוֹת מַאֲכָלוֹת אֲסוּרוֹת 
יֵשׁ בִּכְלָלָן שְׁמוֹנֶה וְעֶשְׂרִים מִצְווֹת--אַרְבַּע מִצְווֹת עֲשֵׂה, וְאַרְבַּע וְעֶשְׂרִים מִצְווֹת לֹא תַעֲשֶׂה; וְזֶה הוּא פְּרָטָן: לִבְדֹּק בְּסִימָנֵי בְּהֵמָה וְחַיָּה לְהַבְדִּיל בֵּין טְמֵאָה לִטְהוֹרָה; לִבְדֹּק בְּסִימָנֵי הָעוֹף לְהַבְדִּיל בֵּין הַטָּמֵא לַטָּהוֹר; לִבְדֹּק בְּסִימָנֵי חֲגָבִים לְהַבְדִּיל בֵּין טָמֵא לְטָהוֹר; לִבְדֹּק בְּסִימָנֵי דָּגִים לְהַבְדִּיל בֵּין טָמֵא לְטָהוֹר; שֶׁלֹּא לֶאֱכֹל בְּהֵמָה וְחַיָּה טְמֵאָה; שֶׁלֹּא לֶאֱכֹל עוֹף טָמֵא; שֶׁלֹּא לֶאֱכֹל דָּגִים טְמֵאִים; שֶׁלֹּא לֶאֱכֹל שֶׁרֶץ הָעוֹף; שֶׁלֹּא לֶאֱכֹל שֶׁרֶץ הָאָרֶץ; שֶׁלֹּא לֶאֱכֹל רֶמֶשׂ הָאָרֶץ; שֶׁלֹּא לֶאֱכֹל תּוֹלַעַת הַפֵּרוֹת כְּשֶׁתֵּצֵא לָאָרֶץ; שֶׁלֹּא לֶאֱכֹל שֶׁרֶץ הַמַּיִם; שֶׁלֹּא לֶאֱכֹל נְבֵלָה; שֶׁלֹּא לֵהָנוֹת בְּשׁוֹר הַנִּסְקָל; שֶׁלֹּא לֶאֱכֹל טְרֵפָה; שֶׁלֹּא לֶאֱכֹל אֵבֶר מִן הַחַי; שֶׁלֹּא לֶאֱכֹל דָּם; שֶׁלֹּא לֶאֱכֹל חֵלֶב בְּהֵמָה טְהוֹרָה; שֶׁלֹּא לֶאֱכֹל גִּיד הַנָּשֶׁה; שֶׁלֹּא לֶאֱכֹל בָּשָׂר בְּחָלָב; שֶׁלֹּא לְבַשְּׁלוֹ; שֶׁלֹּא לֶאֱכֹל לֶחֶם תְּבוּאָה חֲדָשָׁה; שֶׁלֹּא לֶאֱכֹל קָלִי מִן הֶחָדָשׁ; שֶׁלֹּא לֶאֱכֹל כַּרְמֶל מִן הֶחָדָשׁ; שֶׁלֹּא לֶאֱכֹל עָרְלָה; שֶׁלֹּא לֶאֱכֹל כִּלְאֵי הַכֶּרֶם; שֶׁלֹּא לֶאֱכֹל טֶבֶל; שֶׁלֹּא לִשְׁתּוֹת יֵין נֶסֶךְ.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת מַאֲכָלוֹת אֲסוּרוֹת פֵּרֶק א 
מִצְוַת עֲשֵׂה הֶן הַסִּימָנִין שֶׁמַּבְדִּילִין בָּהֶן בֵּין בְּהֵמָה וְחַיָּה וָעוֹף וְדָג וְחָגָב שֶׁמֻּתָּר לְאָכְלָן, וּבֵין שְׁאֵין מֻתָּר לְאָכְלָן--שֶׁנֶּאֱמָר "וְהִבְדַּלְתֶּם בֵּין-הַבְּהֵמָה הַטְּהֹרָה, לַטְּמֵאָה, וּבֵין-הָעוֹף הַטָּמֵא, לַטָּהֹר" , "וּבֵין הַחַיָּה, הַנֶּאֱכֶלֶת, וּבֵין הַחַיָּה, אֲשֶׁר לֹא תֵאָכֵל" .

סִימָנֵי בְּהֵמָה וְחַיָּה נִתְפָּרְשׁוּ בַּתּוֹרָה, וְהֶם שְׁנֵי סִימָנִין: "מַפְרֶסֶת פַּרְסָה", וּ"מַעֲלַת גֵּרָה" --עַד שֶׁיִּהְיוּ שְׁנֵיהֶם.
וְכָל בְּהֵמָה וְחַיָּה שְׁהִיא מַעֲלַת גֵּרָה, אֵין לָהּ שִׁנַּיִם בַּלֶחִי הָעֶלְיוֹן.
וְכָל בְּהֵמָה שְׁהִיא מַעֲלַת גֵּרָה, הֲרֵי הִיא מַפְרֶסֶת פַּרְסָה--חוּץ מִן הַגָּמָל; וְכָל בְּהֵמָה שְׁהִיא מַפְרֶסֶת פַּרְסָה, הֲרֵי הִיא מַעֲלַת גֵּרָה--חוּץ מִן הַחֲזִיר.

לְפִיכָּךְ הַמּוֹצֶא בְּהֵמָה בַּמִּדְבָּר וְאֵינוּ מַכִּירָהּ, וּמְצָאָהּ חֲתוּכַת הַפְּרָסוֹת--בּוֹדֵק בְּפִיהָ: אִם אֵין לָהּ שִׁנַּיִם לְמַעְלָה, בַּיָּדוּעַ שְׁהִיא טְהוֹרָה--וְהוּא, שֶׁיַּכִּיר גָּמָל.
מָצָא בְּהֵמָה שֶׁפִּיהָ חָתוּךְ--בּוֹדֵק בְּפַרְסוֹתֶיהָ: אִם הִיא שְׁסוּעָה, טְהוֹרָה--וְהוּא, שֶׁיַּכִּיר חֲזִיר.

מָצָא פִּיהָ חָתוּךְ, וְרַגְלֶיהָ חֲתוּכוֹת--בּוֹדֵק בָּהּ אַחַר שֶׁיִּשְׁחֲטֶנָּה בְּכַנְפֵי הָעֹקֶץ: אִם מָצָא בְּשָׂרָהּ שָׁם מְהַלֵּךְ שְׁתִי וְעֵרֶב, טְהוֹרָה--וְהוּא שֶׁיַּכִּיר עָרוֹד, שֶׁכֵּן הוּא בְּשָׂרוֹ מְהַלֵּךְ שְׁתִי וְעֵרֶב.

 בְּהֵמָה טְהוֹרָה שֶׁיָּלְדָה כְּמִין בְּהֵמָה טְמֵאָה--אַף עַל פִּי שְׁאֵינוּ מַפְרִיס פַּרְסָה, וְלֹא מַעֲלֶה גֵּרָה, אֵלָא כְּמִין סוּס אוֹ חֲמוֹר לְכָל דָּבָר--הֲרֵי זֶה מֻתָּר בַּאֲכִילָה.
בַּמֶּה דְּבָרִים אֲמוּרִים, בְּשֶׁיָּלְדָה בְּפָנָיו.
אֲבָל אִם הִנִּיחַ פָּרָה מְעֻבֶּרֶת בְּעֶדְרוֹ, וּבָא וּמָצָא כְּמִין חֲזִיר כָּרוּךְ אַחֲרֶיהָ--אַף עַל פִּי שְׁהוּא יוֹנֵק מִמֶּנָּה--הֲרֵי זֶה סָפֵק, וְאָסוּר בַּאֲכִילָה: שֶׁמֶּא מִן הַטְּמֵאָה נֻלַּד, וְנִכְרַךְ אַחַר הַטְּהוֹרָה.

 בְּהֵמָה טְמֵאָה שֶׁיָּלְדָה כְּמִין בְּהֵמָה טְהוֹרָה--אַף עַל פִּי שְׁהוּא מַפְרִיס פַּרְסָה, וּמַעֲלֶה גֵּרָה, וַהֲרֵי הוּא כְּמִין שׁוֹר לְכָל דָּבָר, אוֹ כְּמִין שֶׂה--הֲרֵי זֶה אָסוּר בַּאֲכִילָה: שֶׁהַגָּדֵל מִן הַטָּמֵא, טָמֵא; וְהַגָּדֵל מִן הַטָּהוֹר, טָהוֹר.
לְפִיכָּךְ דָּג טָמֵא הַנִּמְצָא בִּמְעֵי דָּג טָהוֹר, אָסוּר, וְדָג טָהוֹר הַנִּמְצָא בִּמְעֵי דָּג טָמֵא, מֻתָּר--לְפִי שְׁאֵינוּ גִּדּוּלָיו, אֵלָא בְּלָעוֹ.

 בְּהֵמָה טְהוֹרָה שֶׁיָּלְדָה, אוֹ שֶׁנִּמְצָא בָּהּ, בִּרְיָה שֶׁיֵּשׁ לָהּ שְׁנֵי גַּבִּין, וּשְׁתֵּי שְׁדָרוֹת--אֲסוּרָה בַּאֲכִילָה; וְזוֹ הִיא "הַשְּׁסוּעָה" שֶׁנֶּאְמְרָה בַּתּוֹרָה--שֶׁנֶּאֱמָר "אַךְ אֶת-זֶה לֹא תֹאכְלוּ, מִמַּעֲלֵי הַגֵּרָה, וּמִמַּפְרִיסֵי הַפַּרְסָה, הַשְּׁסוּעָה" , כְּלוֹמַר בִּרְיָה שֶׁנֻּלְּדָה שְׁסוּעָה לִשְׁתֵּי בְּהֵמוֹת.
וְכֵן בְּהֵמָה שֶׁנִּמְצָא בָּהּ דְּמוּת עוֹף--אַף עַל פִּי שְׁהוּא עוֹף טָהוֹר, הֲרֵי זֶה אָסוּר בַּאֲכִילָה: לֹא הֻתָּר מִן הַנִּמְצָא בַּבְּהֵמָה, אֵלָא מַה שֶׁיֵּשׁ לוֹ פַּרְסָה.

אֵין לָךְ בְּכָל בְּהֵמָה וְחַיָּה שֶׁבָּעוֹלָם שֶׁמֻּתָּר בַּאֲכִילָה, חוּץ מֵעֲשֶׂרֶת הַמִּינִין הַמְּנוּיִין בַּתּוֹרָה: שְׁלוֹשָׁה מִינֵי בְּהֵמָה--וְהֶן שׁוֹר, שֶׂה, וְעֵז; וְשִׁבְעַת מִינֵי חַיָּה--אַיָּל, וּצְבִי, וְיַחְמוּר, וְאַקּוֹ, וְדִישׁוֹן, וּתְאוֹ, וְזֶמֶר.
הֶן וּמִינֵיהֶן--כְּגוֹן שׁוֹר הַבָּר וְהַמְּרִיא, שְׁהֶן מִמִּין הַשּׁוֹר.
וְכָל הָעֲשָׂרָה מִינִין וּמִינֵיהֶן, מַעֲלֵי גֵּרָה וּמַפְרִיסֵי פַּרְסָה; לְפִיכָּךְ מִי שְׁהוּא מַכִּירָן, אֵינוּ צָרִיךְ לִבְדֹּק לֹא בַּפֶּה וְלֹא בָּרַגְלַיִם.

אַף עַל פִּי שֶׁכֻּלָּן מֻתָּרִין בַּאֲכִילָה, צְרִיכִין אָנוּ לְהַבְדִּיל בֵּין בְּהֵמָה טְהוֹרָה וְחַיָּה טְהוֹרָה: שֶׁהַחַיָּה--חֶלְבָּהּ מֻתָּר, וְדָמָהּ טָעוּן כִּסּוּי; וְהַבְּהֵמָה הַטְּהוֹרָה--חֶלְבָּהּ בְּכָרֵת, וְאֵין דָּמָהּ טָעוּן כִּסּוּי.
וְסִימָנֵי חַיָּה, מִפִּי הַשְּׁמוּעָה הֶן.

כָּל מִין שְׁהוּא מַפְרִיס פַּרְסָה, וּמַעֲלֶה גֵּרָה, וְיֵשׁ לוֹ קְרָנַיִם מְפֻצָּלוֹת כְּגוֹן הָאַיָּל--הֲרֵי זוֹ חַיָּה טְהוֹרָה בַּוַּדַּאי.
וְכָל שְׁאֵין קְרָנָיו מְפֻצָּלוֹת--אִם הָיוּ קְרָנָיו כְּרוּכוֹת כְּקַרְנֵי הַשּׁוֹר, וַחֲדוּקוֹת כְּקַרְנֵי הָעֵז, וְיִהְיֶה הַחֶדֶק מֻבְלָע בָּהֶן, וַהֲדוּרוֹת כְּקַרְנֵי הַצְּבִי--הֲרֵי זוֹ חַיָּה טְהוֹרָה: עַד שֶׁיִּהְיוּ בַּקְּרָנַיִם שְׁלוֹשָׁה סִימָנִין אֵלּוּ--כְּרוּכוֹת, וַחֲדוּקוֹת, וַהֲדוּרוֹת.

בַּמֶּה דְּבָרִים אֲמוּרִים, בְּמִין שְׁאֵינוּ מַכִּירוֹ; אֲבָל שִׁבְעַת מִינֵי חַיָּה הָאֲמוּרִין בַּתּוֹרָה, אִם הָיָה מַכִּיר אוֹתָן--אַפִלּוּ לֹא מָצָא לוֹ קְרָנַיִם--הֲרֵי זֶה אוֹכֵל חֶלְבּוֹ, וְחַיָּב לְכַסּוֹת דָּמוֹ.

שׁוֹר הַבָּר, מִין בְּהֵמָה הוּא; וְהַקֶּרֶשׁ--אַף עַל פִּי שְׁאֵין לוֹ אֵלָא קֶרֶן אַחַת, הֲרֵי הוּא חַיָּה.
וְכָל שֶׁיִּסְתַּפַּק לָךְ אִם הוּא מִין חַיָּה אוֹ מִין בְּהֵמָה--חֶלְבּוֹ אָסוּר וְאֵין לוֹקִין עָלָיו, וּמְכַסִּין אֶת דָּמוֹ.

כִּלְאַיִם הַבָּא מִן בְּהֵמָה טְהוֹרָה עִם חַיָּה טְהוֹרָה, הוּא הַנִּקְרָא כּוֹי--חֶלְבּוֹ אָסוּר וְאֵין לוֹקִין עָלָיו, וּמְכַסִּין אֶת דָּמוֹ; וְאֵין מִין טָמֵא מִתְעַבֵּר מִמִּין טָהוֹר כְּלָל.

סִימָנֵי עוֹף טָהוֹר, לֹא נִתְפָּרְשׁוּ מִן הַתּוֹרָה; אֵלָא מָנָה מִינִין טְמֵאִין בִּלְבָד, וּשְׁאָר מִינֵי הָעוֹף מֻתָּרִין.
וְהַמִּינִין הָאֲסוּרִין, אַרְבָּעָה וְעֶשְׂרִים מִין; וְאֵלּוּ הֶן: נֶשֶׁר; פֶּרֶס; עָזְנִיָּה; דָּאָה, וְהִיא "הָרָאָה" הָאֲמוּרָה בְּמִשְׁנֵה תּוֹרָה; וְאַיָּה, וְהִיא "הַדַּיָּה" הָאֲמוּרָה בְּמִשְׁנֵה תּוֹרָה; וּמִין הָאַיָּה, שֶׁכֵּן כָּתוּב בָּהּ "לְמִינָהּ" מִכְּלָל שְׁהֶן שְׁנֵי מִינִין; וְעוֹרֵב; וְזַרְזִיר, שֶׁכֵּן נֶאֱמָר בָּעוֹרֵב "לְמִינוֹ" לְהָבִיא אֶת הַזַּרְזִיר; וְיַעֲנָה; וַתַּחְמָס; וְשַׁחַף; וְנֵץ; וְשָׁרְנִיקָא, וְהוּא מִין הַנֵּץ שֶׁכֵּן כָּתוּב בּוֹ "לְמִינֵהוּ" ; וְכוֹס; וְשָׁלָךְ; וְיַנְשׁוּף; וְתִנְשֶׁמֶת; וְקָאָת; וְרָחָם; חֲסִידָה; הָאֲנָפָה; וּמִין הָאֲנָפָה, שֶׁכֵּן נֶאֱמָר בָּהּ "לְמִינָהּ" ; הַדּוּכִיפַת; וְהָעֲטַלֵף.
הֲרֵי אַרְבָּעָה וְעֶשְׂרִים.

כָּל מִי שְׁהוּא בָּקִי בְּמִינִין אֵלּוּ וּבִשְׁמוֹתֵיהֶן--הֲרֵי זֶה אוֹכֵל כָּל עוֹף שְׁאֵינוּ מֵהֶן, וְאֵין צָרִיךְ בְּדִיקָה; וְעוֹף טָהוֹר, נֶאֱכָל בְּמָסֹרֶת--וְהוּא, שֶׁיִּהְיֶה דָּבָר פָּשׁוּט בְּאוֹתוֹ מָקוֹם שֶׁזֶּה עוֹף טָהוֹר.
וְנֶאֱמָן צַיָּד לוֹמַר, עוֹף זֶה הִתִּיר לִי רִבִּי הַצַּיָּד--וְהוּא, שֶׁהֻחְזַק אוֹתוֹ צַיָּד שְׁהוּא בָּקִי בְּמִינִין אֵלּוּ וּבִשְׁמוֹתֵיהֶן.

מִי שְׁאֵינוּ מַכִּירָן, וְאֵינוּ יוֹדֵעַ שְׁמוֹתֵיהֶן--בּוֹדֵק בְּסִימָנִין אֵלּוּ שֶׁנָּתְנוּ חֲכָמִים: כָּל עוֹף שְׁהוּא דּוֹרֵס וְאוֹכֵל, בַּיָּדוּעַ שְׁהוּא מֵאֵלּוּ הַמִּינִין וְטָמֵא.
וּשְׁאֵינוּ דּוֹרֵס וְאוֹכֵל--אִם יֵשׁ בּוֹ אֶחָד מִשְּׁלוֹשָׁה סִימָנִין אֵלּוּ, הֲרֵי זֶה עוֹף טָהוֹר; וְאֵלּוּ הֶן--אֶצְבָּע יְתֵרָה, אוֹ זְפָק וְהִיא הַמֻּרְאָה, אוֹ שֶׁיִּהְיֶה קֻרְקְבָנוֹ נִקְלָף בַּיָּד.

לְפִי שְׁאֵין בְּכָל אֵלּוּ הַמִּינִין הָאֲסוּרִין מִין שְׁאֵינוּ דּוֹרֵס, וְיֵשׁ בּוֹ אֶחָד מִשְּׁלוֹשָׁה סִימָנִין אֵלּוּ, חוּץ מִפֶּרֶס וְעָזְנִיָּה; וּפֶרֶס וְעָזְנִיָּה אֵינָן מְצוּיִין בַּיִּשּׁוּב, אֵלָא בְּמִדְבְּרוֹת אִיֵּי הַיָּם הָרְחוֹקוֹת עַד מְאוֹד שְׁהֶן סוֹף הַיִּשּׁוּב.

הָיָה הַקֻּרְקְבָן נִקְלָף בְּסַכִּין, וְאֵינוּ נִקְלָף בַּיָּד, וְאֵין בּוֹ סִימָן אַחֵר--אַף עַל פִּי שְׁאֵינוּ דּוֹרֵס, הֲרֵי זֶה סָפֵק; הָיָה חָזָק וְדָבֵק, וְהִנִּיחוֹ בַּשֶּׁמֶשׁ וְנִתְרַפָּה, וְנִקְלָף בַּיָּד--הֲרֵי זֶה מֻתָּר.

אָמְרוּ הַגְּאוֹנִים, שֶׁמָּסֹרֶת בִּידֵיהֶם שְׁאֵין מוֹרִין לְהַתִּיר עוֹף הַבָּא בְּסִימָן אֶחָד, אֵלָא אִם כֵּן הָיָה אוֹתוֹ סִימָן שֶׁיִּקָּלֵף קֻרְקְבָנוֹ בַּיָּד; אֲבָל אִם אֵינוּ נִקְלָף בַּיָּד--אַף עַל פִּי שֶׁיֵּשׁ לוֹ זְפָק אוֹ אֶצְבָּע יְתֵרָה, מֵעוֹלָם לֹא הִתִּירוּהוּ.

כָּל עוֹף שֶׁחוֹלֵק אֶת רַגְלָיו כְּשֶׁמּוֹתְחִין לוֹ חוּט, שְׁתַּיִם לְכָאן וּשְׁתַּיִם לְכָאן, אוֹ שֶׁקּוֹלֵט מִן הָאַוֵּיר, וְאוֹכֵל בָּאַוֵּיר--הֲרֵי זֶה דּוֹרֵס וְטָמֵא.
וְכָל הַשּׁוֹכֵן עִם הַטְּמֵאִים, וְנִדְמֶה לָהֶם--הֲרֵי זֶה טָמֵא.

מִינֵי חֲגָבִים שֶׁהִתִּירָה תּוֹרָה, שְׁמוֹנָה; וְאֵלּוּ הֶן: חָגָב; וּמִין חָגָב, וְהִיא הַדֻּבְנִית; חַרְגּוֹל; וּמִין חַרְגּוֹל, וְהִיא עַצְרוֹנִיָּא; אַרְבֶּה; וּמִין אַרְבֶּה, וְהִיא צִפֹּרֶת כְּרָמִים; סָלְעָם; וּמִין סָלְעָם, וְהִיא יוֹחָנָה יְרוּשְׁלְמִית.

מִי שְׁהוּא בָּקִי בָּהֶן וּבִשְׁמוֹתֵיהֶן, אוֹכֵל; וְהַצַּיָּד נֶאֱמָן עֲלֵיהֶן, כָּעוֹף.
וּמִי שְׁאֵינוּ בָּקִי, בּוֹדֵק בַּסִּימָנִין; וּשְׁלוֹשָׁה סִימָנִין יֵשׁ לָהֶן: כָּל שֶׁיֵּשׁ לוֹ אַרְבַּע רַגְלַיִם, וְאַרְבַּע כְּנָפַיִם שֶׁחוֹפוֹת רֹב אֹרֶךְ גּוּפוֹ וְרֹב הֶקֵּף גּוּפוֹ, וְיֵשׁ לוֹ שְׁנֵי כְּרָעַיִם לְנַתַּר בָּהֶן--הֲרֵי זֶה מִין טָהוֹר.
וְאַף עַל פִּי שֶׁרֹאשׁוֹ אָרוּךְ וְיֵשׁ לוֹ זָנָב--אִם הָיָה שְׁמוֹ חָגָב, טָהוֹר.

מִי שְׁאֵין לוֹ עַכְשָׁו כְּנָפַיִם אוֹ כְּרָעַיִם, אוֹ שְׁאֵין לוֹ כְּנָפַיִם הַחוֹפוֹת אֶת רֻבּוֹ, וַעֲתִיד לְגַדַּל אוֹתָן אַחַר זְמָן כְּשֶׁיַּגְדִּיל--הֲרֵי זֶה מֻתָּר מֵעַתָּה.

וּבַדָּגִים שְׁנֵי סִימָנִין--סְנַפִּיר, וְקַשְׂקֶשֶׂת: וּסְנַפִּיר, הוּא שֶׁפּוֹרֵחַ בּוֹ; וְקַשְׂקֶשֶׂת, הִיא הַדְּבוּקָה בְּכָל גּוּפוֹ.
וְכָל שֶׁיֵּשׁ לוֹ קַשְׂקֶשֶׂת, יֵשׁ לוֹ סְנַפִּיר.
אֵין לוֹ עַכְשָׁו, וּכְשֶׁיַּגְדִּיל יִהְיוּ לוֹ, אוֹ שֶׁיֵּשׁ לוֹ קַשְׂקֶשֶׂת כִּשְׁהוּא בַּיָּם, וּכְשֶׁיַּעֲלֶה יַשִּׁיר קַשְׂקַשָּׂיו--הֲרֵי זֶה מֻתָּר.
וּמִי שְׁאֵין קַשְׂקַשָּׂיו חוֹפִין אֶת כֻּלּוֹ, מֻתָּר: אַפִלּוּ אֵין בּוֹ אֵלָא סְנַפִּיר אֶחָד, וְקַשְׂקֶשֶׂת אַחַת--הֲרֵי זֶה מֻתָּר.

הִלְכּוֹת מַאֲכָלוֹת אֲסוּרוֹת פֵּרֶק ב 
מִכְּלַל שֶׁנֶּאֱמָר "וְכָל-בְּהֵמָה מַפְרֶסֶת פַּרְסָה, וְשֹׁסַעַת שֶׁסַע שְׁתֵּי פְרָסוֹת, מַעֲלַת גֵּרָה, בַּבְּהֵמָה--אֹתָהּ, תֹּאכֵלוּ" --שׁוֹמֵעַ אֲנִי שֶׁכָּל שְׁאֵינָהּ מַעֲלַת גֵּרָה וּמַפְרֶסֶת פַּרְסָה, אֲסוּרָה; וְלָאו הַבָּא מִכְּלַל עֲשֵׂה, עֲשֵׂה הוּא.

וּבַגָּמָל וּבַחֲזִיר וּבָאַרְנֶבֶת וּבַשָּׁפָן נֶאֱמָר "אֶת-זֶה, לֹא תֹאכְלוּ, מִמַּעֲלֵי הַגֵּרָה ..." --הַא לָמַדְתָּ שְׁהֶן בְּלֹא תַעֲשֶׂה, וְאַף עַל פִּי שֶׁיֵּשׁ בָּהֶן סִימָן אֶחָד.
וְכָל שֶׁכֵּן שְׁאָר בְּהֵמָה טְמֵאָה וְחַיָּה טְמֵאָה, שְׁאֵין בָּהּ סִימָן כְּלָל--שֶׁאִסּוּר אֲכִילָתָהּ בְּלֹא תַעֲשֶׂה, יָתֵר עַל עֲשֵׂה הַבָּא מִכְּלָל "אֹתָהּ, תֹּאכֵלוּ" .

 לְפִיכָּךְ כָּל הָאוֹכֵל מִבְּשַׂר בְּהֵמָה וְחַיָּה טְמֵאָה, כַּזַּיִת--לוֹקֶה מִן הַתּוֹרָה, בֵּין שֶׁאָכַל מִן הַבָּשָׂר בֵּין שֶׁאָכַל מִן הַחֵלֶב: לֹא חָלַק הַכָּתוּב בַּטְּמֵאִים, בֵּין בְּשָׂרָם לְחֶלְבָּם.

 הָאָדָם--אַף עַל פִּי שֶׁנֶּאֱמָר בּוֹ "וַיְהִי הָאָדָם, לְנֶפֶשׁ חַיָּה" , אֵינוּ בִּכְּלַל מִינֵי חַיָּה בַּעֲלַת פַּרְסָה; לְפִיכָּךְ אֵינוּ בְּלֹא תַעֲשֶׂה.
וְהָאוֹכֵל מִבְּשַׂר הָאָדָם אוֹ מֵחֶלְבּוֹ, בֵּין מִן הַחַי בֵּין מִן הַמֵּת--אֵינוּ לוֹקֶה.
אֲבָל אָסוּר הוּא בַּעֲשֵׂה, שֶׁהֲרֵי מָנָה הַכָּתוּב שִׁבְעַת מִינֵי חַיָּה וְאָמַר בָּהֶן "זֹאת הַחַיָּה אֲשֶׁר תֹּאכְלוּ" --הַא כָּל שְׁהוּא חוּץ מֵהֶן, לֹא תֹאכְלוּ; וְלָאו הַבָּא מִכְּלַל עֲשֵׂה, עֲשֵׂה הוּא.

 הָאוֹכֵל כַּזַּיִת מִבְּשַׂר עוֹף טָמֵא--לוֹקֶה מִן הַתּוֹרָה, שֶׁנֶּאֱמָר "וְאֶת-אֵלֶּה תְּשַׁקְּצוּ מִן-הָעוֹף, לֹא יֵאָכְלוּ" ; וַהֲרֵי עָבַר עַל עֲשֵׂה, שֶׁנֶּאֱמָר "כָּל-צִפּוֹר טְהֹרָה, תֹּאכֵלוּ" --הַא טְמֵאָה, לֹא תֹאכְלוּ.
וְכֵן הָאוֹכֵל כַּזַּיִת מִדָּג טָמֵא--לוֹקֶה, שֶׁנֶּאֱמָר "וְשֶׁקֶץ, יִהְיוּ לָכֶם; מִבְּשָׂרָם לֹא תֹאכֵלוּ" ; וְעָבַר עַל עֲשֵׂה, שֶׁנֶּאֱמָר "כֹּל אֲשֶׁר-לוֹ סְנַפִּיר וְקַשְׂקֶשֶׂת ...
תֹּאכֵלוּ" --מִכְּלַל שְׁאֵין לוֹ סְנַפִּיר וְקַשְׂקֶשֶׂת, לֹא יֵאָכֵל.
הַא לָמַדְתָּ שֶׁכָּל הָאוֹכֵל דָּג טָמֵא, אוֹ בְּהֵמָה וְחַיָּה טְמֵאָה, אוֹ עוֹף טָמֵא--בִּטַּל מִצְוַת עֲשֵׂה, וְעָבַר עַל לֹא תַעֲשֶׂה.

 חָגָב טָמֵא, הֲרֵי הוּא בִּכְלַל שֶׁרֶץ הָעוֹף; וְהָאוֹכֵל כַּזַּיִת מִשֶּׁרֶץ הָעוֹף--לוֹקֶה, שֶׁנֶּאֱמָר "וְכֹל שֶׁרֶץ הָעוֹף, טָמֵא הוּא לָכֶם: לֹא, יֵאָכֵלוּ" .
וְאֵיזֶה הוּא שֶׁרֶץ הָעוֹף, כְּגוֹן זְבוּב וִיתוּשׁ וּדְבוֹרָה וְצִרְעָה וְכַיּוֹצֶא בָּהֶן.

 הָאוֹכֵל כַּזַּיִת מִשֶּׁרֶץ הָאָרֶץ--לוֹקֶה, שֶׁנֶּאֱמָר "וְכָל-הַשֶּׁרֶץ, הַשֹּׁרֵץ עַל-הָאָרֶץ--שֶׁקֶץ הוּא, לֹא יֵאָכֵל" .
וְאֵיזֶה הוּא שֶׁרֶץ הָאָרֶץ, כְּגוֹן חֹלֶד וְצָב וּנְחָשִׁים וְעַקְרַבִּים וְחִפּוּשִׁית וְנָדָל וְכַיּוֹצֶא בָּהֶן.
וּשְׁמוֹנָה שְׁרָצִים הָאֲמוּרִים בַּתּוֹרָה, שְׁהֶן "הַחֹלֶד וְהָעַכְבָּר, וְהַצָּב ...
וְהָאֲנָקָה וְהַכֹּחַ, וְהַלְּטָאָה; וְהַחֹמֶט, וְהַתִּנְשָׁמֶת" --הָאוֹכֵל מִבְּשָׂרָן כַּעֲדָשָׁה, לוֹקֶה: שֵׁעוּר אֲכִילָתָן, כְּשֵׁעוּר טֻמְאָתָן.
וְכֻלָּם מִצְטָרְפִין זֶה עִם זֶה לְכַעֲדָשָׁה.

בַּמֶּה דְּבָרִים אֲמוּרִים, בְּשֶׁאָכַל מֵהֶן אַחַר מִיתָתָן.
אֲבָל הַחוֹתֵךְ אֵבֶר מִן הַחַי מִן אֶחָד מֵהֶן, וַאֲכָלוֹ--אֵינוּ לוֹקֶה עָלָיו, עַד שֶׁיִּהְיֶה בּוֹ כַּזַּיִת; וְכֻלָּן מִצְטָרְפִין לְכַזַּיִת.
אָכַל אֵבֶר שָׁלֵם מִן הַשֶּׁרֶץ אַחַר שֶׁמֵּת--אֵינוּ לוֹקֶה, עַד שֶׁיִּהְיֶה בּוֹ כַּעֲדָשָׁה.

דַּם שְׁמוֹנָה שְׁרָצִים וּבְשָׂרָן מִצְטָרֵף לְכַעֲדָשָׁה, וְהוּא שֶׁיִּהְיֶה הַדָּם מְחֻבָּר בַּבָּשָׂר.
וְכֵן דַּם הַנָּחָשׁ מִצְטָרֵף לִבְשָׂרוֹ לְכַזַּיִת, וְלוֹקֶה עָלָיו--לְפִי שְׁאֵין בְּשָׂרוֹ חֲלוּק מִדָּמוֹ, וְאַף עַל פִּי שְׁאֵינוּ מְטַמֵּא; וְכֵן כָּל כַּיּוֹצֶא בּוֹ, מִשְּׁאָר שְׁרָצִים שְׁאֵינָן מְטַמְּאִין.

דַּם שְׁרָצִים שֶׁפֵּרַשׁ, וּכְנָסוֹ וַאֲכָלוֹ--לוֹקֶה עָלָיו בְּכַזַּיִת: וְהוּא, שֶׁיַּתְרוּ בּוֹ מִשּׁוֹם אוֹכֵל שֶׁרֶץ; אֲבָל אִם הִתְרוּ בּוֹ מִשּׁוֹם אוֹכֵל דָּם--פָּטוּר, שְׁאֵין חַיָּבִין אֵלָא עַל דַּם בְּהֵמָה וְחַיָּה וָעוֹף.
וְכָל הַשֵּׁעוּרִין וּמַחְלְקוֹתֵיהֶן, הֲלָכָה לְמֹשֶׁה מִסִּינַי.

 הָאוֹכֵל כַּזַּיִת מִשֶּׁרֶץ הַמַּיִם--לוֹקֶה מִן הַתּוֹרָה, שֶׁנֶּאֱמָר "אַל-תְּשַׁקְּצוּ, אֶת-נַפְשֹׁתֵיכֶם, בְּכָל-הַשֶּׁרֶץ, הַשֹּׁרֵץ; וְלֹא תִטַּמְּאוּ בָּהֶם" : הֲרֵי כָּלַל בְּלָאו זֶה, שֶׁרֶץ הָאָרֶץ וְשֶׁרֶץ הָעוֹף וְשֶׁרֶץ הַמַּיִם.
אֵיזֶה הוּא שֶׁרֶץ הַמַּיִם--אֵלּוּ הַבְּרִיּוֹת הַקְּטַנּוֹת כְּמוֹ הַתּוֹלָעִים וְהָעֲלוּקָה שֶׁבַּמַּיִם, וְהַבְּרִיּוֹת הַגְּדוֹלוֹת בְּיוֹתֵר שְׁהֶן חַיּוֹת הַיָּם: כְּלָלוֹ שֶׁלַּדָּבָר--כָּל שְׁאֵינוּ בְּצוּרַת הַדָּגִים לֹא דָּג טָמֵא וְלֹא דָּג טָהוֹר, כְּגוֹן כֶּלֶב הַמַּיִם וְהַדַּלְפוֹן וְהַצְּפַרְדֵּעַ וְכַיּוֹצֶא בָּהֶן.

 אֵלּוּ הַמִּינִין הַנִּבְרָאִין בָּאַשְׁפּוֹת וּבְגוּפֵי הַנְּבֵלוֹת כְּגוֹן רִמָּה וְתוֹלֵעָה וְכַיּוֹצֶא בָּהֶן, שְׁאֵינָן נִבְרָאִין מִזָּכָר וּנְקֵבָה אֵלָא מִן הַגְּלָלִים שֶׁהִסְרִיחוּ וְכַיּוֹצֶא בָּהֶן--הֶן הַנִּקְרָאִין רוֹמֵשׂ עַל הָאָרֶץ; וְהָאוֹכֵל מֵהֶן כַּזַּיִת--לוֹקֶה, שֶׁנֶּאֱמָר "וְלֹא תְטַמְּאוּ אֶת-נַפְשֹׁתֵיכֶם, בְּכָל-הַשֶּׁרֶץ הָרֹמֵשׂ עַל-הָאָרֶץ" , וְאַף עַל פִּי שְׁאֵינָן פָּרִין וְרָבִין.
אֲבָל "הַשֶּׁרֶץ, הַשֹּׁרֵץ עַל-הָאָרֶץ" , הוּא שֶׁפּוֹרֶה וְרוֹבֶה מִזָּכָר וּנְקֵבָה.

 אֵלּוּ הַמִּינִין הַנִּבְרָאִין בַּפֵּרוֹת וּבַמַּאֲכָלוֹת, אִם פֵּרְשׁוּ וְיָצְאוּ לָאָרֶץ--אַף עַל פִּי שֶׁחָזְרוּ לְתוֹךְ הָאֹכֶל--מִי שֶׁאָכַל מֵהֶן כַּזַּיִת, לוֹקֶה: שֶׁנֶּאֱמָר "לְכָל-הַשֶּׁרֶץ, הַשֹּׁרֵץ עַל-הָאָרֶץ--לֹא תֹאכְלוּם, כִּי-שֶׁקֶץ הֵם" , לֶאֱסֹר אֵלּוּ שֶׁפֵּרְשׁוּ לָאָרֶץ.
אֲבָל אִם לֹא פֵרְשׁוּ, מֻתָּר לֶאֱכֹל הַפְּרִי וְהַתּוֹלַעַת שֶׁבְּתוֹכוֹ.

 בַּמֶּה דְּבָרִים אֲמוּרִים, שֶׁהִתְלִיעַ הָאֹכֶל אַחַר שֶׁנֶּעְקַר מִן הָאָרֶץ.
אֲבָל אִם הִתְלִיעַ וְהוּא מְחֻבָּר--אוֹתָהּ הַתּוֹלַעַת אֲסוּרָה כְּאִלּוּ פֵּרְשָׁה לָאָרֶץ, שֶׁעַל הָאָרֶץ נִבְרֵאת; וְלוֹקִין עָלֶיהָ.
וְאִם סָפֵק, אֲסוּרָה; לְפִיכָּךְ כָּל מִינֵי פֵּרוֹת שֶׁדַּרְכָּן לְהַתְלִיעַ כִּשְׁהֶן מְחֻבָּרִין--לֹא יֹאכַל עַד שֶׁיִּבְדֹּק הַפְּרִי מִתּוֹכוֹ, שֶׁמֶּא יֵשׁ בּוֹ תּוֹלַעַת.
וְאִם שָׁהָה הַפְּרִי אַחַר שֶׁנֶּעְקַר שְׁנֵים עָשָׂר חֹדֶשׁ--אוֹכֵל בְּלֹא בְּדִיקָה, שְׁאֵין תּוֹלַעַת שֶׁבּוֹ מִתְקַיֶּמֶת שְׁנֵים עָשָׂר חֹדֶשׁ.

 פֵּרְשׁוּ לָאַוֵּיר וְלֹא נָגְעוּ בָּאָרֶץ, אוֹ שֶׁפֵּרְשׁוּ מִקְצָתָן לָאָרֶץ, אוֹ שֶׁפֵּרְשׁוּ אַחַר שֶׁמֵּתוּ, אוֹ שֶׁנִּמְצֵאת תּוֹלַעַת עַל הַגַּרְעִנָּה מִבִּפְנִים, אוֹ שֶׁיָּצְאוּ מִתּוֹךְ הָאֹכֶל לְתוֹךְ אֹכֶל אַחֵר--כָּל אֵלּוּ אֲסוּרִין מִסָּפֵק, וְאֵין לוֹקִין עֲלֵיהֶן.

 תּוֹלַעַת הַנִּמְצֵאת בִּמְעֵי הַדָּגִים, וּבַמּוֹחַ שֶׁבְּרֹאשׁ הַבְּהֵמָה, וְהַנִּמְצֵאת בַּבָּשָׂר--אֲסוּרָה; אֲבָל דָּג מָלִיחַ שֶׁהִתְלִיעַ, הֲרֵי הַתּוֹלַעַת שֶׁבּוֹ מֻתֶּרֶת, שְׁהֶן כַּפֵּרוֹת שֶׁהִתְלִיעוּ אַחַר שֶׁנֶּעְקְרוּ מִן הָאָרֶץ, שֶׁמֻּתָּר לְאָכְלָן כֻּלָּן כְּאַחַת בַּתּוֹלַעַת שֶׁבְּתוֹכָן.

וְכֵן הַמַּיִם שֶׁבַּכֵּלִים שֶׁהִשְׁרִיצוּ--הֲרֵי אוֹתָן הַשְּׁרָצִים מֻתָּרִין לִשְׁתּוֹתָן עִם הַמַּיִם, שֶׁנֶּאֱמָר "כֹּל אֲשֶׁר-לוֹ סְנַפִּיר וְקַשְׂקֶשֶׂת בַּמַּיִם, בַּיַּמִּים וּבַנְּחָלִים--אֹתָם תֹּאכֵלוּ" : כְּלוֹמַר בַּמַּיִם בַּיַּמִּים וּבַנְּחָלִים הוּא שֶׁאַתָּה אוֹכֵל אֶת שֶׁיֵּשׁ לוֹ, וְאֵין אַתָּה אוֹכֵל אֶת שְׁאֵין לוֹ; אֲבָל בַּכֵּלִים--בֵּין שֶׁיֵּשׁ לוֹ בֵּין שְׁאֵין לוֹ, מֻתָּר.

שֶׁרֶץ הַמַּיִם הַנִּבְרָא בַּשִּׁיחִין וּבַבּוֹרוֹת וּבַמְּעָרוֹת--הוֹאִיל וְאֵינָן מַיִם נוֹבְעִין, וַהֲרֵי הֶן עֲצוּרִים--הֲרֵי הֶן כַּמַּיִם שֶׁבַּכֵּלִים, וּמֻתָּר; וְשׁוֹחֶה וְשׁוֹתֶה וְאֵינוּ נִמְנָע, וְאַף עַל פִּי שֶׁבּוֹלֵעַ בְּשָׁעַת שְׁתִיָּה מֵאוֹתָן הַשְּׁרָצִים הַדַּקִּים.

בַּמֶּה דְּבָרִים אֲמוּרִים, שֶׁלֹּא פֵרְשׁוּ מִמְּקוֹם בְּרִיָּתָן.
אֲבָל אִם פֵּרַשׁ הַשֶּׁרֶץ--אַף עַל פִּי שֶׁחָזַר לְתוֹךְ הַכְּלִי אוֹ לְתוֹךְ הַבּוֹר, אָסוּר: פֵּרַשׁ לְדָפְנֵי הֶחָבִית, וְחָזַר וְנָפַל לְתוֹךְ הַמַּיִם אוֹ לְתוֹךְ הַשֵּׁכָר--מֻתָּר; וְכֵן אִם פֵּרַשׁ לְדָפְנֵי הַבּוֹר אוֹ הַמְּעָרָה, וְחָזַר לַמַּיִם--מֻתָּר.

הַמְּסַנֵּן אֶת הַיַּיִן אוֹ אֶת הַחֹמֶץ אוֹ אֶת הַשֵּׁכָר, וְאָכַל מִן הַיַּבְחוּשִׁין אוֹ הַיְּתוּשִׁין וְהַתּוֹלַעַת שֶׁסִּנַּן--לוֹקֶה מִשּׁוֹם שֶׁרֶץ הַמַּיִם, אוֹ שֶׁרֶץ הָעוֹף וְשֶׁרֶץ הַמַּיִם: וְאַפִלּוּ חָזְרוּ לַכְּלִי אַחַר שֶׁסִּנְּנָן, שֶׁהֲרֵי פֵּרְשׁוּ מִמְּקוֹם בְּרִיָּתָן.
אֲבָל אִם לֹא סִנַּן, שׁוֹתֶה וְאֵינוּ נִמְנָע, כְּמוֹ שֶׁפֵּרַשְׁנוּ.

זֶה שֶׁאָמַרְנוּ בְּפֵרֶק זֶה, הָאוֹכֵל כַּזַּיִת--בְּשֶׁאָכַל כַּזַּיִת מִבִּרְיָה גְּדוֹלָה, אוֹ שֶׁצֵּרַף מְעַט מִבִּרְיָה זוֹ וּמְעַט מִבִּרְיָה זוֹ שֶׁבְּמִינָהּ עַד שֶׁאָכַל כַּזַּיִת.
אֲבָל הָאוֹכֵל בִּרְיָה טְמֵאָה בִּפְנֵי עַצְמָהּ כֻּלָּהּ--הֲרֵי זֶה לוֹקֶה מִן הַתּוֹרָה, וְאַפִלּוּ הָיְתָה פְּחוּתָה מִכַּחַרְדָּל, בֵּין שֶׁאֲכָלָהּ מֵתָה, בֵּין שֶׁאֲכָלָהּ חַיָּה; וְאַפִלּוּ סָרְחָה הַבִּרְיָה, וְנִשְׁתַּנָּת צוּרָתָהּ--הוֹאִיל וַאֲכָלָהּ כֻּלָּהּ, לוֹקֶה.
נְמָלָה שֶׁחָסְרָה אַפִלּוּ אַחַת מֵרַגְלֶיהָ, אֵינוּ לוֹקֶה עָלֶיהָ אֵלָא בְּכַזַּיִת.

לְפִיכָּךְ הָאוֹכֵל זְבוּב שָׁלֵם אוֹ יְתוּשׁ שָׁלֵם, בֵּין חַי בֵּין מֵת--לוֹקֶה מִשּׁוֹם שֶׁרֶץ הָעוֹף.
הֲרֵי שֶׁהָיְתָה הַבִּרְיָה מִשֶּׁרֶץ הָעוֹף וּמִשֶּׁרֶץ הַמַּיִם וּמִשֶּׁרֶץ הָאָרֶץ, כְּגוֹן שֶׁהָיוּ לָהּ כְּנָפַיִם וְהִיא מְהַלֶּכֶת עַל הָאָרֶץ כִּשְׁאָר שְׁרָצִים וְהָיְתָה רָבֶה בַּמַּיִם, וַאֲכָלָהּ--לוֹקֶה שָׁלוֹשׁ מַלְקִיּוֹת; וְאִם הָיְתָה יָתֵר עַל זֶה מִן הַמִּינִין שֶׁנִּבְרְאוּ בַּפֵּרוֹת, לוֹקֶה עָלֶיהָ אַרְבַּע מַלְקִיּוֹת; וְאִם הָיְתָה מִן הַמִּינִין שֶׁפָּרִין וְרָבִין, לוֹקֶה חָמֵשׁ.
וְאִם הָיְתָה מִכְּלַל עוֹף טָמֵא יָתֵר עַל הֲוִיָּתָהּ מִשֶּׁרֶץ הָעוֹף, לוֹקֶה עָלֶיהָ שֵׁשׁ מַלְקִיּוֹת--מִשּׁוֹם עוֹף טָמֵא, וּמִשּׁוֹם שֶׁרֶץ הָעוֹף, וּמִשּׁוֹם שֶׁרֶץ הָאָרֶץ, וּמִשּׁוֹם שֶׁרֶץ הַמַּיִם, וּמִשּׁוֹם רוֹמֵשׂ עַל הָאָרֶץ, וּמִשּׁוֹם תּוֹלַעַת הַפֵּרוֹת: בֵּין שֶׁאֲכָלָהּ כֻּלָּהּ, בֵּין שֶׁאָכַל מִמֶּנָּה כַּזַּיִת.
לְפִיכָּךְ הָאוֹכֵל נְמָלָה הַפּוֹרַחַת הַגְּדֵלָה בַּמַּיִם, לוֹקֶה חָמֵשׁ מַלְקִיּוֹת.

 רִסַּק נְמָלוֹת, וְהֵבִיא אַחַת שְׁלֵמָה וְצֵרְפָהּ לְאֵלּוּ שֶׁנִּתְרַסְקוּ, וְנַעֲשָׂה הַכֹּל כַּזַּיִת, וַאֲכָלוֹ--לוֹקֶה שֵׁשׁ מַלְקִיּוֹת: חָמֵשׁ מִשּׁוֹם נְמָלָה הָאַחַת, וְאַחַת מִשּׁוֹם כַּזַּיִת מִנִּבְלַת הַטְּמֵאִים.

הִלְכּוֹת מַאֲכָלוֹת אֲסוּרוֹת פֵּרֶק ג 
כָּל מַאֲכָל הַיּוֹצֶא מִמִּין מִן הַמִּינִין הָאֲסוּרִין שֶׁלּוֹקִין עַל אֲכִילָתָן--הֲרֵי אוֹתוֹ הַמַּאֲכָל אָסוּר בַּאֲכִילָה מִן הַתּוֹרָה, כְּגוֹן חֲלֵב בְּהֵמָה וְחַיָּה הַטְּמֵאִים וּבֵיצֵי עוֹף וְדָג הַטְּמֵאִים: שֶׁנֶּאֱמָר "וְאֵת בַּת הַיַּעֲנָה" , זוֹ בֵּיצָתָהּ; וְהוּא הַדִּין לְכָל הָאָסוּר כַּיַּעֲנָה, וּלְכָל הַדְּבָרִים הַדּוֹמִין לַבֵּיצָה.

חֲלֵב הָאָדָם מֻתָּר בַּאֲכִילָה, אַף עַל פִּי שֶׁבְּשַׂר הָאָדָם אָסוּר בַּאֲכִילָה; כְּבָר בֵּאַרְנוּ שְׁהוּא בַּעֲשֵׂה.
דְּבַשׁ דְּבוֹרִים וּדְבַשׁ צְרָעִים, מֻתָּר--מִפְּנֵי שְׁאֵינוּ מִתַּמְצִית גּוּפָן, אֵלָא כּוֹנְסִין אוֹתוֹ מֵעַל הָעֲשָׂבִים בְּתוֹךְ פִּיהֶן וּמְקִיאוֹת אוֹתוֹ בַּכַּוֶּרֶת כְּדֵי שֶׁיִּמְצְאוּ אוֹתוֹ לֶאֱכֹל מִמֶּנּוּ בִּימוֹת הַגְּשָׁמִים.

 אַף עַל פִּי שֶׁחֲלֵב הָאָדָם מֻתָּר, אָסְרוּ חֲכָמִים לְגָדוֹל לִינַק אוֹתוֹ מִן הַשָּׁדַיִם; אֵלָא חוֹלֶבֶת אִשָּׁה לְתוֹךְ הַכְּלִי, וְשׁוֹתֶה.
וְגָדוֹל שֶׁיָּנַק מִן הַשַּׁד--כְּיוֹנֵק שֶׁרֶץ, וּמַכִּין אוֹתוֹ מַכַּת מַרְדּוּת.

 יוֹנֵק תִּינוֹק וְהוֹלֵךְ, אַפִלּוּ אַרְבַּע אוֹ חָמֵשׁ שָׁנִים.
וְאִם גְּמָלוּהוּ וּפֵרַשׁ שְׁלוֹשָׁה יָמִים אוֹ יָתֵר מֵחֲמַת בָּרְיוֹ, וְלֹא מֵחֲמַת חֹלִי--אֵינוּ חוֹזֵר וְיוֹנֵק: וְהוּא, שֶׁגְּמָלוּהוּ אַחַר אַרְבָּעָה וְעֶשְׂרִים חֹדֶשׁ; אֲבָל בְּתוֹךְ זְמָן זֶה--אַפִלּוּ גְּמָלוּהוּ חֹדֶשׁ אוֹ שְׁנַיִם--מֻתָּר לַחְזֹר וְלִינַק, עַד סוֹף אַרְבָּעָה וְעֶשְׂרִים חֹדֶשׁ.

 אַף עַל פִּי שֶׁחֲלֵב בְּהֵמָה טְמֵאָה וּבֵיצֵי עוֹף טָמֵא אֲסוּרִין מִן הַתּוֹרָה, אֵין לוֹקִין עֲלֵיהֶן: שֶׁנֶּאֱמָר "מִבְּשָׂרָם לֹא תֹאכֵלוּ" --עַל הַבָּשָׂר הוּא לוֹקֶה, וְאֵינוּ לוֹקֶה עַל הַבֵּיצָה וְעַל הֶחָלָב; וַהֲרֵי הָאוֹכֵל אוֹתָן כְּאוֹכֵל חֲצִי שֵׁעוּר--שְׁהוּא אָסוּר מִן הַתּוֹרָה, וְאֵינוּ לוֹקֶה.
אֲבָל מַכִּין אוֹתוֹ מַכַּת מַרְדּוּת.

 יֵרָאֶה לִי שֶׁהָאוֹכֵל בֵּיצֵי דָּגִים טְמֵאִים הַנִּמְצָאִין בְּמֵעֵיהֶן--כְּאוֹכֵל קִרְבֵי דָּגִים, וְלוֹקֶה מִן הַתּוֹרָה; וְכֵן בֵּיצֵי הָעוֹף הַתְּלוּיוֹת בָּאֶשְׁכּוֹל, שֶׁעֲדַיִן לֹא פֵרְשׁוּ וְנִגְמְרוּ--הָאוֹכֵל אוֹתָן לוֹקֶה, כְּאוֹכֵל בְּנֵי מֵעַיִם שֶׁלָּהֶן.

 בֵּיצַת עוֹף טָמֵא שֶׁהִתְחִיל הָאֶפְרוֹחַ לְהִתְרַקַּם בָּהּ, וַאֲכָלָהּ--לוֹקֶה מִשּׁוֹם אוֹכֵל שֶׁרֶץ הָעוֹף; אֲבָל בֵּיצַת עוֹף טָהוֹר שֶׁהִתְחִיל הָאֶפְרוֹחַ לְהִתְרַקַּם בָּהּ, וַאֲכָלָהּ--מַכִּין אוֹתוֹ מַכַּת מַרְדּוּת.
נִמְצָא עָלֶיהָ קֹרֶט דָּם--אִם עַל הַחֶלְבּוֹן, זוֹרֵק אֶת הַדָּם וְאוֹכֵל אֶת הַשְּׁאָר; וְאִם עַל הַחֶלְמוֹן, אֲסוּרָה כֻּלָּהּ.
בֵּיצָה הַמּוּזֶרֶת, הַנֶּפֶשׁ הַיָּפָה תֹּאכַל.
אֶפְרוֹחַ שֶׁנֻּלַּד--אַף עַל פִּי שֶׁלֹּא נִתְפַּתְּחוּ עֵינָיו, מֻתָּר לְאָכְלוֹ.

בְּהֵמָה טְהוֹרָה שֶׁנִּטְרְפָה, חֲלֵבָהּ אָסוּר כַּחֲלֵב בְּהֵמָה טְמֵאָה; וְכֵן בֵּיצַת עוֹף שֶׁנִּטְרַף, כְּבֵיצַת עוֹף טָמֵא.
נִתְנַבַּל הָעוֹף--אִם נִמְצֵאת בּוֹ בֵּיצָה גְּמוּרָה כַּנִּמְכֶּרֶת בַּשּׁוּק, הֲרֵי זוֹ מֻתֶּרֶת.

 אֶפְרוֹחַ שֶׁלְּבֵיצַת טְרֵפָה--מֻתָּר, שְׁאֵין מִינוֹ טָמֵא.
הָיָה הָעוֹף סְפֵק טְרֵפָה--כָּל הַבֵּיצִים שֶׁתֵּלֵד בַּעֲרֵמָה רִאשׁוֹנָה, מַשְׁהִין אוֹתָן: אִם טָעְנָה עֲרֵמָה שְׁנִיָּה וְהִתְחִילָה לֵילֶד, הֻתְּרוּ הָרִאשׁוֹנוֹת; וְאִם לֹא יָלְדָה, הֲרֵי הֶן אֲסוּרוֹת.

 חֲלֵב בְּהֵמָה טְמֵאָה, אֵינוּ נִקְפֶּה וְעוֹמֵד כַּחֲלֵב הַטְּהוֹרָה; וְאִם נִתְעָרַב חֲלֵב טְהוֹרָה בַּחֲלֵב טְמֵאָה--כְּשֶׁתַּעְמִיד אוֹתוֹ--יַעֲמֹד חֲלֵב הַטְּהוֹרָה, וְיֵצֵא חֲלֵב הַטְּמֵאָה עִם הַקּוֹס שֶׁלַּגְּבִנָּה.
וּמִפְּנֵי זֶה יִתֵּן הַדִּין שֶׁכָּל חָלָב הַנִּמְצָא בְּיַד גּוֹי אָסוּר, שֶׁמֶּא עֵרַב בּוֹ חֲלֵב בְּהֵמָה טְמֵאָה; וּגְבִנַּת הַגּוֹיִים מֻתֶּרֶת, שְׁאֵין חֲלֵב בְּהֵמָה טְמֵאָה מִתְגַּבֵּן.
אֲבָל בִּימֵי חַכְמֵי מִשְׁנָה גָּזְרוּ עַל גְּבִנַּת הַגּוֹיִים, וַאֲסָרוּהָ מִפְּנֵי שֶׁמַּעְמִידִין אוֹתָהּ בְּעוֹר הַקֵּבָה שֶׁלִּשְׁחִיטָתָן שְׁהִיא נְבֵלָה.

וְאִם תֹּאמַר וַהֲלוֹא עוֹר הַקֵּבָה דָּבָר קָטָן הוּא עַד מְאוֹד בֶּחָלָב שֶׁעָמַד בּוֹ, וְלָמָּה לֹא יִבָּטֵל בְּמֵעוּטוֹ--מִפְּנֵי שְׁהוּא הַמַּעְמִיד אֶת הַגְּבִנָּה; וְהוֹאִיל וְדָבָר הָאָסוּר הוּא שֶׁהִעְמִיד, הֲרֵי הַכֹּל אָסוּר כְּמוֹ שֶׁיִּתְבָּאַר.

 גְּבִנָּה שֶׁמַּעְמִידִין אוֹתָהּ הַגּוֹיִים בַּעֲשָׂבִים, אוֹ בְּמֵי פֵּרוֹת כְּגוֹן שֶׂרֶף תְּאֵנִים, וַהֲרֵי הֶן נִכָּרִין בַּגְּבִנָּה--הוֹרוּ מִקְצַת גְּאוֹנִים שְׁהִיא אֲסוּרָה: שֶׁכְּבָר גָּזְרוּ עַל כָּל גְּבִנַּת הַגּוֹיִים, בֵּין שֶׁהִעְמִידוּהָ בְּדָבָר אָסוּר בֵּין שֶׁהִעְמִידוּהָ בְּדָבָר מֻתָּר--גְּזֵרָה, מִשּׁוֹם שֶׁהִעְמִידוּהָ בְּדָבָר הָאָסוּר.

 הָאוֹכֵל גְּבִנַּת הַגּוֹיִים, אוֹ חָלָב שֶׁחֲלָבוּהוּ וְאֵין יִשְׂרָאֵל רוֹאֵהוּ--מַכִּין אוֹתוֹ מַכַּת מַרְדּוּת.
הַחֶמְאָה שֶׁלַּגּוֹיִים--מִקְצַת גְּאוֹנִים הִתִּירוּהָ, שֶׁהֲרֵי לֹא גָזְרוּ עַל הַחֶמְאָה, וַחֲלֵב הַטְּמֵאָה אֵינוּ עוֹמֵד; וּמִקְצַת גְּאוֹנִים אֲסָרוּהָ, מִפְּנֵי צִחְצוּחֵי חָלָב שֶׁיִּשָּׁאֵר בָּהּ, שֶׁהֲרֵי הַקּוֹס שֶׁבְּחֶמְאָה אֵינוּ מְעֹרָב עִם הַחֶמְאָה כְּדֵי שֶׁיְּבָּטֵל בְּמֵעוּטוֹ, וְכָל חָלָב שֶׁלָּהֶן חוֹשְׁשִׁין לוֹ, שֶׁמֶּא עֵרַב בּוֹ חֲלֵב טְמֵאָה.

 יֵרָאֶה לִי שְׁאִם לָקַח חֶמְאָה מִן הַגּוֹיִים, וּבִשְּׁלָהּ עַד שֶׁהָלְכוּ לָהֶן צִחְצוּחֵי חָלָב--הֲרֵי זוֹ מֻתֶּרֶת: שְׁאִם תֹּאמַר נִתְעָרְבוּ עִמָּהּ וְנִתְבַּשַּׁל הַכֹּל, בָּטְלוּ בְּמֵעוּטָן.
אֲבָל הַחֶמְאָה שֶׁבִּשְּׁלוּ אוֹתָהּ גּוֹיִים--אֲסוּרָה מִשּׁוֹם גֵּעוּלֵי גּוֹיִים, כְּמוֹ שֶׁיִּתְבָּאַר.

 יִשְׂרָאֵל שֶׁיָּשַׁב בְּצַד הָעֵדֶר שֶׁלַּגּוֹי, וְהָלַךְ הַגּוֹי וְהֵבִיא לוֹ חָלָב מִן הָעֵדֶר--אַף עַל פִּי שֶׁיֵּשׁ בָּעֵדֶר בְּהֵמָה טְמֵאָה--הֲרֵי זֶה מֻתָּר, וְאַף עַל פִּי שֶׁלֹּא רָאָה אוֹתוֹ חוֹלֵב: וְהוּא, שֶׁיָּכוֹל לִרְאוֹתוֹ כִּשְׁהוּא חוֹלֵב כְּשֶׁיַּעֲמֹד, שֶׁהַגּוֹי מִתְיָרֵא לַחְלֹב מִן הַטְּמֵאָה, שֶׁמֶּא יַעֲמֹד וְיִרְאֶה אוֹתוֹ.

 בֵּיצָה שֶׁשְּׁנֵי רָאשֶׁיהָ כַּדִּין, אוֹ שֶׁשְּׁנֵי רָאשֶׁיהָ חַדִּין, אוֹ שֶׁהָיָה חֶלְמוֹן מִבַּחוּץ וְחֶלְבּוֹן מִבִּפְנִים--בַּיָּדוּעַ שְׁהִיא בֵּיצַת עוֹף טָמֵא; רֹאשָׁהּ אֶחָד כַּד וְרֹאשָׁהּ אֶחָד חַד, וְחֶלְבּוֹן מִבַּחוּץ וְחֶלְמוֹן מִבִּפְנִים--אִפְשָׁר שְׁהִיא בֵּיצַת עוֹף טָמֵא, וְאִפְשָׁר שְׁהִיא בֵּיצַת עוֹף טָהוֹר.

לְפִיכָּךְ שׁוֹאֵל לְצַיָּד הַיִּשְׂרְאֵלִי שֶׁמּוֹכְרָהּ: אִם אָמַר לוֹ שֶׁלְּעוֹף פְּלוֹנִי הוּא, וְעוֹף טָהוֹר הוּא--סוֹמֵךְ עָלָיו; וְאִם אָמַר לוֹ שֶׁלְּעוֹף טָהוֹר הוּא, וְלֹא אָמַר לוֹ שְׁמוֹ--אֵינוּ סוֹמֵךְ עָלָיו.
לְפִיכָּךְ אֵין לוֹקְחִין בֵּיצִים מִן הַגּוֹיִים--אֵלָא אִם הָיָה מַכִּיר אוֹתָן, וְיֵשׁ לוֹ בָּהֶן טְבִיעוּת עַיִן שְׁהֶן בֵּיצֵי עוֹף פְּלוֹנִי הַטָּהוֹר; וְאֵין חוֹשְׁשִׁין לָהֶן שֶׁמֶּא הֶן בֵּיצֵי טְרֵפָה.
וְאֵין לוֹקְחִין מִן הַגּוֹיִים בֵּיצָה טְרוּפָה כְּלָל.

 בֵּיצֵי דָּגִים, סִימָנֵיהֶם כְּסִימָנֵי בֵּיצֵי הָעוֹף: אִם הָיוּ שְׁנֵי רָאשֶׁיהָ כַּדִּין, אוֹ חַדִּין--טְמֵאִין.
אֶחָד כַּד וְאֶחָד חַד, שׁוֹאֵל לַיִּשְׂרְאֵלִי הַמּוֹכֵר: אִם אָמַר לוֹ, אֲנִי מְלַחְתִּים וְהוֹצֵאתִים מִדָּג טָהוֹר--אוֹכֵל עַל פִּיו; וְאִם אָמַר לוֹ, טְהוֹרִין הֶן--אֵינוּ נֶאֱמָן, אֵלָא אִם כֵּן הָיָה אָדָם שֶׁהֻחְזַק בְּכַשְׁרוּת.

 וְכֵן אֵין לוֹקְחִין גְּבִנָּה וַחֲתִכַּת דָּג שְׁאֵין בָּהֶן סִימָן, אֵלָא מִיִּשְׂרְאֵלִי שֶׁהֻחְזַק בְּכַשְׁרוּת; אֲבָל בְּאֶרֶץ יִשְׂרָאֵל כְּשֶׁהָיְתָה רֻבָּהּ לְיִשְׂרָאֵל, לוֹקְחִין מִכָּל יִשְׂרְאֵלִי שֶׁבָּהּ.
וְהֶחָלָב לוֹקְחִין אוֹתוֹ מִכָּל יִשְׂרָאֵל, בְּכָל מָקוֹם.

 הַכּוֹבֵשׁ דָּגִים טְמֵאִים, צִירָן אָסוּר; אֲבָל צִיר חֲגָבִים טְמֵאִים מֻתָּר, מִפְּנֵי שְׁאֵין בָּהֶן לַחְלוּחִית.
לְפִיכָּךְ אֵין לוֹקְחִין צִיר מִן הַגּוֹיִים, אֵלָא אִם כֵּן הָיָה דָּג טָהוֹר מְשׁוֹטֵט בּוֹ, אַפִלּוּ דָּג אֶחָד.

 גּוֹי שֶׁהֵבִיא עֲרֵבָה מְלֵאָה חָבִיּוֹת פְּתוּחוֹת שֶׁלְּצִיר, וְדָג אֶחָד טָהוֹר בְּאַחַת מֵהֶן--כֻּלָּן מֻתָּרוֹת; הָיוּ סְתוּמוֹת--פָּתַח אַחַת מֵהֶן וְנִמְצָא בָּהּ דָּג טָהוֹר, שְׁנִיָּה וְנִמְצָא בַּהּ דָּג טָהוֹר--כֻּלָּן מֻתָּרוֹת: וְהוּא שֶׁיִּהְיֶה רֹאשׁוֹ שֶׁלְּדָג וְשִׁדְרוֹ קַיָּם, כְּדֵי שֶׁיְּהֶא נִכָּר שְׁהוּא דָּג טָהוֹר.

לְפִיכָּךְ אֵין לוֹקְחִין דָּגִים מְרֻצָּצִין מְלוּחִין מִן הַגּוֹיִים, וְהֶן הַנִּקְרָאִין טְרִית טְרוּפָה; וְאִם הָיָה רֹאשׁ הַדָּג וְשִׁדְרוֹ נִכָּר--אַף עַל פִּי שְׁהוּא מְרֻצָּץ, מֻתָּר לִקַּח אוֹתוֹ מִן הַגּוֹיִים.
גּוֹי שֶׁהֵבִיא גָּרָב שֶׁלַּחֲתִכּוֹת דָּג שֶׁחִתּוּכָן שׁוֹוֶה, וְהֶן נִכָּרִין שֶׁכֻּלָּן מִין אֶחָד, וְנִמְצָא בַּחֲתִכָּה אַחַת מֵהֶן קַשְׂקַשִּׂין--הֲרֵי כֻּלָּן מֻתָּרוֹת.

הִלְכּוֹת מַאֲכָלוֹת אֲסוּרוֹת פֵּרֶק ד 
הָאוֹכֵל כַּזַּיִת מִבְּשַׂר בְּהֵמָה שֶׁמֵּתָה, אוֹ חַיָּה שֶׁמֵּתָה, אוֹ עוֹף שֶׁמֵּת--לוֹקֶה, שֶׁנֶּאֱמָר "לֹא תֹאכְלוּ כָל-נְבֵלָה" .
וְכָל שֶׁלֹּא נִשְׁחֲטָה כָּרָאוּי, הֲרֵי זוֹ מֵתָה; וּבְהִלְכּוֹת שְׁחִיטָה, יִתְבָּאַר הַשְּׁחִיטָה שְׁהִיא כָּרָאוּי, וּשְׁאֵינָהּ כָּרָאוּי.

אֵין אָסוּר מִשּׁוֹם נְבֵלָה אֵלָא מִינִין טְהוֹרִין בִּלְבָד, מִפְּנֵי שְׁהֶן רְאוּיִין לִשְׁחִיטָה, וְאִם נִשְׁחֲטוּ שְׁחִיטָה כְּשֵׁרָה, יִהְיוּ מֻתָּרִין בַּאֲכִילָה.
אֲבָל מִינִין טְמֵאִין, שְׁאֵין שְׁחִיטָה מוֹעֶלֶת בָּהֶן--בֵּין שֶׁנִּשְׁחֲטָה, בֵּין שֶׁמֵּתָה כְּדַרְכָּהּ, בֵּין שֶׁחָתַךְ בָּשָׂר מִן הַחַי מִמֶּנָּה, וַאֲכָלוֹ--אֵינוּ לוֹקֶה מִשּׁוֹם נְבֵלָה וּטְרֵפָה, אֵלָא מִשּׁוֹם אוֹכֵל בְּשַׂר טְמֵאָה.

הָאוֹכֵל עוֹף טָהוֹר חַי כָּל שְׁהוּא, לוֹקֶה מִשּׁוֹם אוֹכֵל נְבֵלָה; וְאַף עַל פִּי שְׁאֵין בּוֹ כַּזַּיִת, הוֹאִיל וַאֲכָלוֹ כֻּלּוֹ, לוֹקֶה.
וְאִם אֲכָלוֹ אַחַר שֶׁמֵּת, עַד שֶׁיִּהְיֶה בּוֹ כַּזַּיִת; וְאַף עַל פִּי שְׁאֵין בְּכֻלּוֹ בָּשָׂר כַּזַּיִת, הוֹאִיל וְיֵשׁ בְּכֻלּוֹ כַּזַּיִת, חַיָּב עָלָיו מִשּׁוֹם נְבֵלָה.

הָאוֹכֵל כַּזַּיִת מִבְּשַׂר נֵפֶל בְּהֵמָה טְהוֹרָה, לוֹקֶה מִשּׁוֹם אוֹכֵל נְבֵלָה.
וְאָסוּר לֶאֱכֹל מִן הַבְּהֵמָה שֶׁנֻּלְּדָה, עַד לֵיל שְׁמִינִי, שֶׁכָּל שֶׁלֹּא שָׁהָה שְׁמוֹנָה יָמִים בַּבְּהֵמָה, הֲרֵי זֶה כְּנֵפֶל; וְאֵין לוֹקִין עָלָיו: וְאִם נוֹדַע לוֹ שֶׁכָּלוּ לוֹ חֳדָשָׁיו בַּבֶּטֶן, וְאַחַר כָּךְ נֻלַּד, שְׁהֶן תִּשְׁעָה חֳדָשִׁים לִבְהֵמָה גַּסָּה, וַחֲמִשָּׁה לְדַקָּה--הֲרֵי זֶה מֻתָּר בְּיוֹם שֶׁנֻּלַּד.
הַשִּׁלְיָה שֶׁיָּצַאת עִם הַוֶּלֶד, אֲסוּרָה בַּאֲכִילָה; וְהָאוֹכְלָהּ פָּטוּר, שְׁאֵינָהּ בָּשָׂר.

 הָאוֹכֵל כַּזַּיִת מִבְּשַׂר בְּהֵמָה אוֹ חַיָּה אוֹ עוֹף טְהוֹרִין שֶׁנִּטְרְפוּ--לוֹקֶה, שֶׁנֶּאֱמָר "וּבָשָׂר בַּשָּׂדֶה טְרֵפָה לֹא תֹאכֵלוּ, לַכֶּלֶב תַּשְׁלִכוּן אֹתוֹ" .

"טְרֵפָה" הָאֲמוּרָה בַּתּוֹרָה--זוֹ שֶׁטָּרְפָה אוֹתָהּ חַיַּת הַיַּעַר, כְּגוֹן אֲרִי וְנָמֵר וְכַיּוֹצֶא בָּהֶן; וְכֵן עוֹף שֶׁטָּרַף אוֹתוֹ עוֹף הַדּוֹרֵס, כְּגוֹן נֵץ וְכַיּוֹצֶא בּוֹ.
וְאֵין אַתָּה יָכוֹל לוֹמַר, שֶׁטָּרְפָה אוֹתָהּ וְהֵמִיתָה אוֹתָהּ--שְׁאִם מֵתָה, הֲרֵי הִיא נְבֵלָה; וּמַה לִי מֵתָה מֵחֲמַת עַצְמָהּ, אוֹ הִכָּהּ בְּסַיִף וֶהֱמִיתָהּ, אוֹ שְׁבָרָהּ אֲרִי וֶהֱמִיתָהּ.
הַא אֵינוּ מְדַבֵּר אֵלָא בְּשֶׁנִּטְרְפָה, וְלֹא מֵתָה.

אִם הַטְּרֵפָה שֶׁלֹּא מֵתָה אֲסוּרָה, יָכוֹל אִם בָּא זְאֵב וְגָרַר הַגְּדִי בְּרַגְלוֹ אוֹ בִּזְנָבוֹ אוֹ בְּאָזְנוֹ, וְרָדַף וְהִצִּילוֹ מִפִּיו, יִהְיֶה אָסוּר--שֶׁהֲרֵי נִטְרַף: תִּלְמֹד לוֹמַר "וּבָשָׂר בַּשָּׂדֶה טְרֵפָה ...
לַכֶּלֶב תַּשְׁלִכוּן אֹתוֹ" , עַד שֶׁיַּעֲשֶׂה אוֹתָהּ בָּשָׂר הָרָאוּי לַכֶּלֶב.

הַא לָמַדְתָּ שֶׁהַטְּרֵפָה הָאֲמוּרָה בַּתּוֹרָה--הִיא שֶׁטָּרְפָה אוֹתָהּ חַיַּת הַיַּעַר וְשָׁבְרָה אוֹתָהּ, וְנָטָת לָמוּת, וַעֲדַיִן לֹא מֵתָה.
אַף עַל פִּי שֶׁקָּדַם וּשְׁחָטָהּ, קֹדֶם שֶׁתָּמוּת--הֲרֵי זוֹ אֲסוּרָה מִשּׁוֹם טְרֵפָה, הוֹאִיל וְאֵי אִפְשָׁר שֶׁתִּחְיֶה מִמַּכָּה זוֹ הַבָּאָה עָלֶיהָ.

 נִמְצֵאתָ לָמֵד, שֶׁהַתּוֹרָה אָסְרָה הַמֵּתָה--וְהִיא הַנְּבֵלָה; וְאָסְרָה הַנּוֹטָה לָמוּת מֵחֲמַת מַכּוֹתֶיהָ, וְאַף עַל פִּי שֶׁעֲדַיִן לֹא מֵתָה--וְהִיא הַטְּרֵפָה.
וּכְשֵׁם שֶׁלֹּא תַחְלֹק בַּמֵּתָה--בֵּין מֵתָה מֵחֲמַת עַצְמָהּ, בֵּין שֶׁנָּפְלָה וּמֵתָה, בֵּין שֶׁחֲנָקָהּ עַד שֶׁמֵּתָה, בֵּין שֶׁדְּרָסַתָּהּ חַיָּה וַהֲרָגַתָּהּ: כָּךְ לֹא תַחְלֹק בְּנוֹטָה לָמוּת--בֵּין שֶׁטְּרָפַתָּהּ חַיָּה וּשְׁבָרַתָּהּ, בֵּין שֶׁנָּפְלָה מִן הַגָּג וְנִשְׁתַּבְּרוּ רֹב צַלְעוֹתֶיהָ, בֵּין שֶׁנָּפְלָה וְנִתְרַסְּקוּ אֵבָרֶיהָ, בֵּין שֶׁזָּרַק בָּהּ חֵץ וְנָקַב לִבָּהּ אוֹ רֵיאָתָהּ, בֵּין שֶׁבָּא לָהּ חֹלִי מֵחֲמַת עַצְמָהּ וְנִקַּב לִבָּהּ אוֹ רֵיאָתָהּ אוֹ שִׁבַּר רֹב צַלְעוֹתֶיהָ וְכַיּוֹצֶא בָּהֶן.
הוֹאִיל וְהִיא נוֹטָה לָמוּת מִכָּל מָקוֹם, הֲרֵי זוֹ טְרֵפָה--בֵּין שֶׁהָיָה הַגּוֹרֵם בִּידֵי בָּשָׂר וָדָם, בֵּין שֶׁהָיָה בִּידֵי שָׁמַיִם.

אִם כֵּן, לָמָּה נֶאֱמָר בַּתּוֹרָה "טְרֵפָה" --דִּבַּר הַכָּתוּב בַּהוֹוֶה: שְׁאִם לֹא תֹאמַר כֵּן, לֹא תֵאָסֶר אֵלָא שֶׁנִּטְרְפָה בַּשָּׂדֶה; אֲבָל אִם נִטְרְפָה בֶּחָצֵר, לֹא תֵאָסֶר.
הַא לָמַדְתָּ, שְׁאֵין הַכָּתוּב מְדַבֵּר אֵלָא בַּהוֹוֶה; וְעִנְיַן הַכָּתוּב שֶׁהַנּוֹטָה לָמוּת מֵחֲמַת מַכּוֹתֶיהָ, וְאֵי אִפְשָׁר לָהּ לִחְיוֹת מֵחֲמַת מַכָּה זוֹ--אֲסוּרָה.
מִכָּאן אָמְרוּ חֲכָמִים, זֶה הַכְּלָל--כָּל שְׁאֵין כָּמוֹהָ חוֹיָה, טְרֵפָה.
וּבְהִלְכּוֹת שְׁחִיטָה, יִתְבָּאַר אֵיזֶה חֹלִי עוֹשֶׂה אוֹתָהּ טְרֵפָה, וְאֵיזֶה חֹלִי אֵין עוֹשֶׂה אוֹתָהּ טְרֵפָה.

 וְכֵן הַחוֹתֵךְ בָּשָׂר מִן הַחַי, מִן הַטְּהוֹרִים--הֲרֵי אוֹתוֹ הַבָּשָׂר טְרֵפָה; וְהָאוֹכֵל מִמֶּנּוּ כַּזַּיִת, לוֹקֶה מִשּׁוֹם אוֹכֵל טְרֵפָה: שֶׁהֲרֵי בָּשָׂר זֶה, מִבְּהֵמָה שֶׁלֹּא נִשְׁחֲטָה וְלֹא מֵתָה; וּמַה לִי טָרְפָה אוֹתָהּ חַיָּה, מַה לִי חֲתָכָהּ בַּסַּכִּין, מַה לִי בְּכֻלָּהּ, מַה לִי בְּמִקְצָתָהּ.
הֲרֵי הוּא אוֹמֵר "וּבָשָׂר בַּשָּׂדֶה טְרֵפָה לֹא תֹאכֵלוּ" --כֵּיוָן שֶׁנַּעֲשָׂת הַבְּהֵמָה בָּשָׂר בַּשָּׂדֶה, הֲרֵי הִיא טְרֵפָה.

 בְּהֵמָה שְׁהִיא חוֹלָה מֵחֲמַת שֶׁתָּשַׁשׁ כּוֹחָהּ, וְנָטָת לָמוּת--הוֹאִיל וְלֹא אֵרְעָה מַכָּה בְּאֵבֶר מֵאֵבָרֶיהָ הַמְּמִיתִין אוֹתָהּ, הֲרֵי זוֹ מֻתֶּרֶת: שֶׁלֹּא אָסְרָה תּוֹרָה אֵלָא כְּעֵין טְרוּפַת חַיַּת הַיַּעַר, שֶׁהֲרֵי נַעֲשָׂת בָּהּ מַכָּה הַמְּמִיתָה אוֹתָהּ.

 אַף עַל פִּי שְׁהִיא מֻתֶּרֶת, גְּדוֹלֵי הַחֲכָמִים לֹא הָיוּ אוֹכְלִין מִבְּהֵמָה שֶׁמְּמַהֲרִין וְשׁוֹחֲטִין אוֹתָהּ כְּדֵי שֶׁלֹּא תָמוּת, וְאַף עַל פִּי שֶׁפִּרְכְּסָה בְּסוֹף שְׁחִיטָה; וְדָבָר זֶה אֵין בּוֹ אִסּוּר, אֵלָא כָּל הָרוֹצֶה לְהַחְמִיר עַל עַצְמוֹ בְּדָבָר זֶה, הֲרֵי זֶה מְשֻׁבָּח.

 הַשּׁוֹחֵט בְּהֵמָה חַיָּה וָעוֹף, וְלֹא יָצָא מֵהֶן דָּם--הֲרֵי אֵלּוּ מֻתָּרִין; וְאֵין אוֹמְרִין, שֶׁמֶּא מֵתָה הָיְתָה.
וְכֵן הַשּׁוֹחֵט אֶת הַבְּרִיאָה, וְלֹא פִרְכְּסָה--הֲרֵי זוֹ מֻתֶּרֶת.
אֲבָל הַמְּסֻכֶּנֶת, וְהִיא כָּל שֶׁמַּעְמִידִין אוֹתָהּ וְאֵינָהּ עוֹמֶדֶת--אַף עַל פִּי שְׁהִיא אוֹכֶלֶת מַאֲכַל הַבְּרִיאוֹת--אִם שְׁחָטָהּ וְלֹא פִרְכְּסָה כְּלָל, הֲרֵי זוֹ נְבֵלָה וְלוֹקִין עָלֶיהָ; וְאִם פִּרְכְּסָה, הֲרֵי זוֹ מֻתֶּרֶת, וְצָרִיךְ שֶׁיִּהְיֶה הַפִּרְכּוּס בְּסוֹף הַשְּׁחִיטָה, אֲבָל בַּתְּחִלָּה אֵינוּ מוֹעִיל.

 כֵּיצַד הוּא הַפִּרְכּוּס--בִּבְהֵמָה דַּקָּה, וּבְחַיָּה בֵּין גַּסָּה בֵּין דַּקָּה: בֵּין שֶׁפָּשְׁטָה יָדָהּ וְהִחְזִירַתָּהּ, אוֹ שֶׁפָּשְׁטָה רַגְלָהּ אַף עַל פִּי שֶׁלֹּא הִחְזִירַתָּהּ, אוֹ שֶׁכָּפְפָה רַגְלָהּ בִּלְבָד--הֲרֵי זֶה פִּרְכּוּס, וּמֻתֶּרֶת; אֲבָל אִם פָּשְׁטָה יָדָהּ וְלֹא הִחְזִירַתָּהּ--הֲרֵי זוֹ אֲסוּרָה, שְׁאֵין זוֹ אֵלָא הוֹצָאַת נֶפֶשׁ.

וּבִבְהֵמָה גַּסָּה: אֶחָד הַיָּד וְאֶחָד הָרֶגֶל--בֵּין שֶׁפָּשְׁטָה וְלֹא כָפְפָה, בֵּין כָּפְפָה וְלֹא פָשְׁטָה--הֲרֵי זֶה פִּרְכּוּס, וּמֻתֶּרֶת; וְאִם לֹא פָשְׁטָה, לֹא יָד וְלֹא רֶגֶל, וְלֹא כָפְפָה כְּלָל--הֲרֵי זוֹ נְבֵלָה.

וּבָעוֹף: אַפִלּוּ לֹא רִפְרַף אֵלָא בְּעֵינוֹ, וְלֹא כִשְׁכַּשׁ אֵלָא בִּזְנָבוֹ--הֲרֵי זֶה פִּרְכּוּס.
הַשּׁוֹחֵט אֶת הַמְּסֻכֶּנֶת בַּלַּיְלָה, וְלֹא יָדַע אִם פִּרְכְּסָה אוֹ לֹא פִרְכְּסָה--הֲרֵי זוֹ סְפֵק נְבֵלָה, וַאֲסוּרָה.

 כָּל אִסּוּרִין שֶׁבַּתּוֹרָה, אֵין מִצְטָרְפִין זֶה עִם זֶה--חוּץ מֵאִסּוּרֵי נָזִיר, כְּמוֹ שֶׁיִּתְבָּאַר שָׁם; לְפִיכָּךְ הַלּוֹקֵחַ מְעַט חֵלֶב, וּמְעַט דָּם, וּמְעַט בְּשַׂר בְּהֵמָה טְמֵאָה, וּמְעַט בְּשַׂר נְבֵלָה, וּמְעַט בְּשַׂר דָּג טָמֵא, וּמְעַט בְּשַׂר עוֹף טָמֵא, וְכַיּוֹצֶא בְּאֵלּוּ מִשְּׁאָר הָאִסּוּרִין, וְצֵרַף מִן הַכֹּל כַּזַּיִת, וַאֲכָלוֹ--אֵינוּ לוֹקֶה, וְדִינוֹ כַּדִּין אוֹכֵל חֲצִי שֵׁעוּר.

 כָּל הַנְּבֵלוֹת מִצְטָרְפוֹת זוֹ עִם זוֹ, וּנְבֵלָה מִצְטָרֶפֶת עִם הַטְּרֵפָה.
וְכֵן כָּל בְּהֵמָה וְחַיָּה הַטְּמֵאִים, מִצְטָרְפִין זֶה עִם זֶה; אֲבָל בְּשַׂר נְבֵלָה עִם בְּשַׂר בְּהֵמָה טְמֵאָה, אֵין מִצְטָרְפִין.

כֵּיצַד: הַלּוֹקֵחַ מִנִּבְלַת הַשּׁוֹר, וְנִבְלַת הַצְּבִי, וְנִבְלַת הַתֻּרְנְגוֹל, וְקִבַּץ מִן הַכֹּל כַּזַּיִת בָּשָׂר, וַאֲכָלוֹ--לוֹקֶה; וְכֵן אִם קִבַּץ חֲצִי זַיִת מִנִּבְלַת בְּהֵמָה טְהוֹרָה, וַחֲצִי זַיִת מִן הַטְּרֵפָה, אוֹ חֲצִי זַיִת מִבְּשַׂר נְבֵלָה, וַחֲצִי זַיִת מִבְּשַׂר מִן הַחַי מִן הַטְּהוֹרָה, וַאֲכָלוֹ--לוֹקֶה.
וְכֵן בְּשַׂר הַגָּמָל וְהַחֲזִיר וְהָאַרְנֶבֶת, שֶׁקִּבַּץ מִכֻּלָּן כַּזַּיִת, וַאֲכָלוֹ--לוֹקֶה.
אֲבָל אִם צֵרַף חֲצִי זַיִת מִנִּבְלַת הַשּׁוֹר, וַחֲצִי זַיִת מִבְּשַׂר הַגָּמָל--אֵינָן מִצְטָרְפִין; וְכֵן כָּל כַּיּוֹצֶא בְּזֶה.

וְכֵן כָּל בְּהֵמָה טְמֵאָה וְעוֹף טָמֵא, אוֹ דָּג טָמֵא וְעוֹף טָמֵא--אֵין בָּשָׂר שְׁנֵיהֶן מִצְטָרֵף, לְפִי שְׁהֶן שְׁנֵי שֵׁמוֹת: שֶׁהֲרֵי כָּל אֶחָד מֵהֶן בְּלָאו בִּפְנֵי עַצְמוֹ, כְּמוֹ שֶׁבֵּאַרְנוּ.
אֲבָל כָּל הָעוֹפוֹת הַטְּמֵאִין מִצְטָרְפִין, כְּמוֹ שֶׁמִּצְטָרְפִין כָּל בְּהֵמָה וְחַיָּה הַטְּמֵאוֹת.
זֶה הַכְּלָל: כָּל שֶׁאִסּוּרָן בְּלָאו אֶחָד, מִצְטָרְפִין; בִּשְׁנֵי לָאוִין, אֵין מִצְטָרְפִין--חוּץ מִנְּבֵלָה וּטְרֵפָה, הוֹאִיל וְהַטְּרֵפָה תְּחִלַּת נְבֵלָה הִיא.

 הָאוֹכֵל מִנְּבֵלָה וּטְרֵפָה, אוֹ מִבְּהֵמָה וְחַיָּה הַטְּמֵאִים--מִן הָעוֹר, וּמִן הָעֲצָמוֹת, וּמִן הַגִּידִים, וּמִן הַקְּרָנַיִם וְהַטְּלַפַּיִם, וּמִן הַצִּפָּרְנַיִם שֶׁלְּעוֹף מִמְּקוֹמוֹת שֶׁמְּבַצְבֵּץ מִשָּׁם הַדָּם כְּשֶׁיֵּחָתְכוּ, וּמִן הַשִּׁלְיָה שֶׁלָּהֶן--אַף עַל פִּי שְׁהוּא אָסוּר, הֲרֵי זֶה פָּטוּר מִפְּנֵי שְׁאֵין אֵלּוּ רְאוּיִין לַאֲכִילָה; וְאֵין מִצְטָרְפִין עִם הַבָּשָׂר לְכַזַּיִת.

 קֵבַת הַנְּבֵלָה, וְקֵבַת הַטְּמֵאָה--מֻתֶּרֶת, מִפְּנֵי שְׁהִיא כִּשְׁאָר טִנּוֹפוֹת שֶׁבַּגּוּף; וּלְפִיכָּךְ מֻתָּר לְהַעְמִיד בְּקֵבַת שְׁחִיטַת הַנָּכְרִי, וּבְקֵבַת בְּהֵמָה וְחַיָּה טְמֵאָה.
אֲבָל עוֹר הַקֵּבָה--הֲרֵי הוּא כִּשְׁאָר הַמֵּעַיִם, וְאָסוּר.
עוֹר הַבָּא כְּנֶגֶד פָּנָיו שֶׁלַּחֲמוֹר, מֻתָּר בַּאֲכִילָה--מִפְּנֵי שְׁהוּא כְּמוֹ הַפֶּרֶשׁ וּמֵי רַגְלַיִם, שְׁהֶן מֻתָּרִין.

יֵשׁ עוֹרוֹת שְׁהֶן כְּבָשָׂר, וְהָאוֹכֵל מֵהֶן כַּזַּיִת כְּאוֹכֵל מִן הַבָּשָׂר--וְהוּא, שֶׁיֹּאכַל אוֹתָן כִּשְׁהֶן רַכִּים.
וְאֵלּוּ שֶׁעוֹרוֹתֵיהֶן כִּבְשָׂרָן--עוֹר הָאָדָם, וְעוֹר הַחֲזִיר שֶׁלְּיִשּׁוּב, וְעוֹר חֲטֹרֶת שֶׁלְּגָמָל שֶׁלֹּא טָעֲנוּ עָלָיו מַשָּׂא מֵעוֹלָם וְלֹא הִגִּיעַ לְמַשָּׂא שֶׁעֲדַיִן הִיא רַכָּה, וְעוֹר בֵּית הַבֹּשֶׁת, וְעוֹר שֶׁתַּחַת הָאַלְיָה, וְעוֹר הַשְּׁלִיל, וְעוֹר הָאֲנָקָה וְהַכּוֹחַ וְהַלְּטָאָה וְהַחֹמֶט; כָּל אֵלּוּ הָעוֹרוֹת--כִּשְׁהֶן רַכִּין--הֲרֵי הֶן כְּבָשָׂר לְכָל דָּבָר, בֵּין לְאִסּוּר אֲכִילָה בֵּין לְטֻמְאָה.

 נֶאֱמָר בְּשׁוֹר הַנִּסְקָל "וְלֹא יֵאָכֵל אֶת-בְּשָׂרוֹ" ; וְהֵיאַךְ הָיָה אִפְשָׁר לְאָכְלוֹ אַחַר שֶׁנִּסְקַל, וַהֲרֵי הוּא נְבֵלָה: אֵלָא לֹא בָא הַכָּתוּב אֵלָא לְהוֹדִיעָךְ, שֶׁכֵּיוָן שֶׁנִּגְמַר דִּינוֹ לִסְקֵלָה--נֶאֱסַר, וְנַעֲשָׂה כִּבְהֵמָה טְמֵאָה; וְאִם קָדַם וּשְׁחָטוֹ שְׁחִיטָה כְּשֵׁרָה, הֲרֵי זֶה אָסוּר בַּהֲנָיָה, וְאִם אָכַל מִבְּשָׂרוֹ כַּזַּיִת, לוֹקֶה.
וְכֵן כְּשֶׁיִּסָּקֵל, לֹא יִמָּכֵר וְלֹא יִתְּנֶנּוּ לַכְּלָבִים אוֹ לַגּוֹיִים; לְכָּךְ נֶאֱמָר "לֹא יֵאָכֵל אֶת-בְּשָׂרוֹ".
וּפֶרֶשׁ שֶׁלְּשׁוֹר הַנִּסְקָל, מֻתָּר בַּהֲנָיָה.
נוֹדַע שְׁהוּא פָּטוּר מִסְּקֵלָה אַחַר שֶׁנִּגְמַר דִּינוֹ, כְּגוֹן שֶׁהוּזָמוּ עֵדָיו--יֵצֵא וְיִרְעֶה בָּעֵדֶר; וְאִם נוֹדַע אַחַר שֶׁנִּסְקַל, הֲרֵי זֶה מֻתָּר בַּהֲנָיָה.

הִלְכּוֹת מַאֲכָלוֹת אֲסוּרוֹת פֵּרֶק ה 
מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר בַּתּוֹרָה "לֹא-תֹאכַל הַנֶּפֶשׁ, עִם-הַבָּשָׂר" , לֶאְסֹר אֵבֶר שֶׁנֶּחְתַּךְ מִן הַחַי; וְעַל אֵבֶר מִן הַחַי נֶאֱמָר לְנוֹחַ "אַךְ-בָּשָׂר, בְּנַפְשׁוֹ דָמוֹ לֹא תֹאכֵלוּ" .
וְאִסּוּר אֵבֶר מִן הַחַי נוֹהֵג בִּבְהֵמָה חַיָּה וָעוֹף--בַּטְּהוֹרִים, אֲבָל לֹא בַּטְּמֵאִים.

אֶחָד אֵבֶר שֶׁיֵּשׁ בּוֹ בָּשָׂר וְגִידִים וַעֲצָמוֹת, כְּגוֹן הַיָּד וְהָרֶגֶל, וְאֶחָד אֵבֶר שְׁאֵין בּוֹ עֶצֶם, כְּגוֹן הַלָּשׁוֹן וְהַבֵּיצִים וְהַטְּחוֹל וְהַכְּלָיוֹת וְהַחֵלֶב וְכַיּוֹצֶא בָּהֶן: אֵלָא שֶׁהָאֵבֶר שְׁאֵין בּוֹ עֶצֶם--בֵּין שֶׁחָתַךְ כֻּלּוֹ בֵּין שֶׁחָתַךְ מִקְצָתוֹ, הֲרֵי זֶה אָסוּר מִשּׁוֹם אֵבֶר מִן הַחַי.
וְהָאֵבֶר שֶׁיֵּשׁ בּוֹ עֶצֶם--אֵינוּ חַיָּב עָלָיו מִשּׁוֹם אֵבֶר מִן הַחַי, עַד שֶׁיִּפְרֹשׁ כִּבְרִיָּתוֹ בָּשָׂר וְגִידִים וַעֲצָמוֹת; אֲבָל אִם פֵּרַשׁ מִן הַחַי הַבָּשָׂר בִּלְבָד--חַיָּב עָלָיו מִשּׁוֹם טְרֵפָה כְּמוֹ שֶׁבֵּאַרְנוּ, לֹא מִשּׁוֹם אֵבֶר מִן הַחַי.

הָאוֹכֵל מֵאֵבֶר מִן הַחַי כַּזַּיִת, לוֹקֶה.
וְאַפִלּוּ אָכַל אֵבֶר שָׁלֵם--אִם יֵשׁ בּוֹ כַּזַּיִת, חַיָּב; פָּחוּת מִכַּזַּיִת, פָּטוּר.
חָתַךְ מִן הָאֵבֶר כִּבְרִיָּתוֹ בָּשָׂר וְגִידִים וַעֲצָמוֹת כַּזַּיִת, וַאֲכָלוֹ--לוֹקֶה, אַף עַל פִּי שְׁאֵין בּוֹ בָּשָׂר אֵלָא כָּל שְׁהוּא; אֲבָל אִם הִפְרִיד הָאֵבֶר אַחַר שֶׁתְּלָשׁוֹ מִן הַחַי, וְהִפְרִישׁ הַבָּשָׂר מִן הַגִּידִים וּמִן הָעֲצָמוֹת--אֵינוּ לוֹקֶה עַד שֶׁיֹּאכַל כַּזַּיִת מִן הַבָּשָׂר לְבַדּוֹ, וְאֵין הָעֲצָמוֹת וְהַגִּידִים מִצְטָרְפִין בּוֹ לְכַזַּיִת מֵאַחַר שֶׁשִּׁנָּה בְּרִיָּתוֹ.

חֲלָקוֹ לְאֵבֶר זֶה, וַאֲכָלוֹ מְעַט מְעַט--אִם יֵשׁ בְּמַה שֶׁאָכַל כַּזַּיִת בָּשָׂר, חַיָּב; וְאִם לָאו, פָּטוּר.
לָקַח כַּזַּיִת מִן הָאֵבֶר כִּבְרִיָּתוֹ, בָּשָׂר וְגִידִים וַעֲצָמוֹת, וַאֲכָלוֹ--אַף עַל פִּי שֶׁנֶּחְלַק בְּפִיו בִּפְנִים קֹדֶם שֶׁיִּבְלְעֶנּוּ, חַיָּב.

תָּלַשׁ אֵבֶר מִן הַחַי, וְנִטְרְפָה בִּנְטִילָתוֹ, וַאֲכָלוֹ--חַיָּב שְׁתַּיִם, מִשּׁוֹם אֵבֶר מִן הַחַי וּמִשּׁוֹם טְרֵפָה: שֶׁהֲרֵי שְׁנֵי הָאִסּוּרִין בָּאִין כְּאַחַת.
וְכֵן הַתּוֹלֵשׁ חֵלֶב מִן הַחַי, וַאֲכָלוֹ--לוֹקֶה שְׁתַּיִם, מִשּׁוֹם אֵבֶר מִן הַחַי וּמִשּׁוֹם חֵלֶב; תָּלַשׁ חֵלֶב מִן הַטְּרֵפָה, וַאֲכָלוֹ--לוֹקֶה שָׁלוֹשׁ.

בָּשָׂר הַמְּדֻלְדָּל בַּבְּהֵמָה, וְאֵבֶר הַמְּדֻלְדָּל בָּהּ--אִם אֵינוּ יָכוֹל לַחְזֹר וְלִחְיוֹת--אַף עַל פִּי שֶׁלֹּא פֵרַשׁ אֵלָא אַחַר שֶׁנִּשְׁחֲטָה, אָסוּר; וְאֵין לוֹקִין עָלָיו.
וְאִם מֵתָה הַבְּהֵמָה, רוֹאִין אוֹתוֹ כְּאִלּוּ נָפַל מֵחַיִּים; לְפִיכָּךְ לוֹקִין עָלָיו מִשּׁוֹם אֵבֶר מִן הַחַי.
אֲבָל הַיָּכוֹל לַחְזֹר וְלִחְיוֹת--אִם נִשְׁחֲטָה הַבְּהֵמָה, הֲרֵי זֶה מֻתָּר.

שָׁמַט אֵבֶר אוֹ מִעֲכוֹ אוֹ דָּכוֹ, כְּגוֹן הַבֵּיצִים שֶׁמִּעַךְ אוֹתָן אוֹ נִתְּקָן--הֲרֵי זֶה אֵינוּ אָסוּר מִן הַתּוֹרָה, שֶׁהֲרֵי יֵשׁ בּוֹ מִקְצַת חַיִּים וּלְפִיכָּךְ אֵין מַסְרִיחַ; וְאַף עַל פִּי כֵן אָסוּר לְאָכְלוֹ מִמִּנְהָג שֶׁנָּהֲגוּ כָּל יִשְׂרָאֵל מִקֹּדֶם, שֶׁהֲרֵי הוּא דּוֹמֶה לְאֵבֶר מִן הַחַי.

עֶצֶם שֶׁנִּשְׁבַּר--אִם הָיָה הַבָּשָׂר אוֹ הָעוֹר חוֹפֶה רֹב עָבְיוֹ שֶׁלְּעֶצֶם הַנִּשְׁבָּר וְרֹב הֶקֵּף הַשֶּׁבֶר, הֲרֵי זֶה מֻתָּר.
וְאִם יָצָא הָעֶצֶם לַחוּץ, הֲרֵי הָאֵבֶר אָסוּר; וּכְשֶׁיִּשְׁחֹט הַבְּהֵמָה אוֹ הָעוֹף, יַחְתֹּךְ מִמְּקוֹם הַשֶּׁבֶר וְיַשְׁלִיכוֹ, וְהַשְּׁאָר מֻתָּר.

נִשְׁבַּר הָעֶצֶם וְהָיָה הַבָּשָׂר חוֹפֶה אֶת רֻבּוֹ, אֲבָל הָיָה אוֹתוֹ הַבָּשָׂר מְרֻסָּס אוֹ נִתְאַכַּל כַּבָּשָׂר שֶׁהָרוֹפֵא גּוֹרְדוֹ מִן הַחַבּוּרָה, אוֹ שֶׁהָיָה מִתְלַקֵּט הָרֹב מִמְּקוֹמוֹת הַרְבֵּה, אוֹ שֶׁהָיָה הַבָּשָׂר שֶׁעָלָיו נְקָבִים נְקָבִים, אוֹ שֶׁנִּסְדַּק הַבָּשָׂר, אוֹ שֶׁנִּקְדַּד כְּמִין טַבַּעַת, אוֹ שֶׁנִּגְרַד הַבָּשָׂר מִלְמַעְלָה עַד שֶׁלֹּא נִשְׁאָר מִן הַבָּשָׂר אֵלָא כִּקְלִפָּה, אוֹ שֶׁנִּתְאַכַּל הַבָּשָׂר מִלְּמַטָּה מֵעַל הָעֶצֶם שֶׁנִּשְׁבַּר עַד שֶׁנִּמְצָא הַבָּשָׂר הַחוֹפֶה אֵינוּ נוֹגֵעַ בָּעֶצֶם--בְּכָל אֵלּוּ מוֹרִין לֶאֱסֹר, עַד שֶׁיִּתְרַפָּא הַבָּשָׂר; וְאִם אֲכָל מִכָּל אֵלּוּ, מַכִּין אוֹתוֹ מַכַּת מַרְדּוּת.

 הַמּוֹשִׁיט יָדוֹ לִמְעֵי הַבְּהֵמָה, וְחָתַךְ מִן הַטְּחוֹל וּמִן הַכְּלָיוֹת וְכַיּוֹצֶא בָּהֶן, וְהִנִּיחַ הַחֲתִכּוֹת בְּתוֹךְ מֵעֶיהָ, וְאַחַר כָּךְ שְׁחָטָהּ--הֲרֵי אוֹתָן הַחֲתִכּוֹת אֲסוּרוֹת מִשּׁוֹם אֵבֶר מִן הַחַי, וְאַף עַל פִּי שְׁהוּא בְּתוֹךְ מֵעֶיהָ; אֲבָל אִם חָתַךְ מִן הָעֹבֶר שֶׁבְּמֵעֶיהָ, וְלֹא הוֹצִיאוֹ, וְאַחַר כָּךְ שְׁחָטָהּ--הֲרֵי חֲתִכּוֹת הָעֹבֶר אוֹ אֵבָרוֹ, מֻתָּר הוֹאִיל וְלֹא יָצָא.

עֹבֶר שֶׁהוֹצִיא יָדוֹ אוֹ רַגְלוֹ, נֶאֱסַר אוֹתוֹ אֵבֶר לְעוֹלָם, בֵּין שֶׁחֲתָכוֹ קֹדֶם שֶׁתִּשָּׁחֵט אִמּוֹ, בֵּין שֶׁחֲתָכוֹ אַחַר שֶׁנִּשְׁחֲטָה אִמּוֹ; וְאַפִלּוּ הִחְזִיר אוֹתוֹ אֵבֶר לִמְעֵי אִמּוֹ, וְאַחַר כָּךְ נִשְׁחֲטָה אוֹ נֻלַּד הַוֶּלֶד, וְחָיָה כַּמָּה שָׁנִים--הֲרֵי אוֹתוֹ הָאֵבֶר, אָסוּר מִשּׁוֹם טְרֵפָה: שֶׁכָּל בָּשָׂר שֶׁיָּצָא חוּץ לִמְחִצָּתוֹ--נֶאֱסַר כְּבָשָׂר שֶׁפֵּרַשׁ מִן הַחַי, שֶׁנֶּאֱמָר "וּבָשָׂר בַּשָּׂדֶה טְרֵפָה" , כֵּיוָן שֶׁיָּצָא לִמְקוֹם שְׁהוּא לוֹ כְּשָׂדֶה, נַעֲשָׂה טְרֵפָה כְּמוֹ שֶׁבֵּאַרְנוּ.

 הוֹצִיא מִקְצַת הָאֵבֶר, וְנִשְׁאַר מִקְצָתוֹ בִּפְנִים--אַפִלּוּ לֹא נִשְׁאַר אֵלָא מֵעוּטוֹ--הַיּוֹצֶא אָסוּר, וְשֶׁבִּפְנִים מֻתָּר; וְאִם חָתַךְ הַיּוֹצֶא מִן הָאֵבֶר אַחַר שֶׁהִחְזִירוֹ, וְנִשְׁחֲטָה--חוֹתֵךְ אוֹתוֹ שֶׁיָּצָא בִּלְבָד, וּשְׁאָר הָאֵבֶר מֻתָּר.
וְאִם לֹא הִחְזִירוֹ, וַחֲתָכוֹ וְהוּא בַּחוּץ, בֵּין שֶׁחֲתָכוֹ קֹדֶם שְׁחִיטָה אוֹ אַחַר שְׁחִיטָה--מְקוֹם הַחֲתָךְ אָסוּר, וְהוּא הַמָּקוֹם שֶׁכְּנֶגֶד הָאַוֵּיר: אַחַר שֶׁיַּחְתֹּךְ הַיּוֹצֶא, חוֹזֵר וְחוֹתֵךְ מְקוֹם הַחֲתָךְ.

 אֲבָל אֵבֶר עֹבֶר שֶׁיָּצָא וַחֲתָכוֹ קֹדֶם שְׁחִיטָה, וְהוּא בַּחוּץ--הֲרֵי זֶה אֵבֶר מִן הַחַי, וְלוֹקִין עָלָיו; וְאִם נֶחְתַּךְ אַחַר שְׁחִיטָה--הָאוֹכְלוֹ אֵינוּ לוֹקֶה, וְאַפִלּוּ מֵת הָעֹבֶר קֹדֶם שְׁחִיטָה.
וְאִם מֵתָה הַבְּהֵמָה, וְאַחַר כָּךְ חֲתָכוֹ--הָאוֹכְלוֹ לוֹקֶה מִשּׁוֹם אֵבֶר מִן הַחַי.

 עֹבֶר שֶׁהוֹצִיא אֵבֶר וְנֶאֱסַר הָאֵבֶר, וְאַחַר כָּךְ נֻלַּד, וַהֲרֵי הִיא נְקֵבָה--הֶחָלָב שֶׁלָּהּ אָסוּר לִשְׁתּוֹתוֹ מִסָּפֵק: הוֹאִיל וְהוּא בָּא מִכְּלַל הָאֵבָרִים, וְיֵשׁ בָּהּ אֵבֶר אֶחָד אָסוּר; וַהֲרֵי זֶה כַּחֲלֵב טְרֵפָה שֶׁנִּתְעָרַב בַּחֲלֵב טְהוֹרָה.

 הַשּׁוֹחֵט בְּהֵמָה מְעֻבֶּרֶת וּמָצָא בָּהּ שְׁלִיל, בֵּין חַי בֵּין מֵת--הֲרֵי זֶה מֻתָּר בַּאֲכִילָה; וְאַפִלּוּ שִׁלְיָה, מֻתֶּרֶת בַּאֲכִילָה.
וְשִׁלְיָה שֶׁיָּצַאת מִקְצָתָהּ, וְשָׁחַט אֶת הַבְּהֵמָה--אִם הָיְתָה שִׁלְיָה זוֹ קְשׁוּרָה בַּוֶּלֶד, מַה שֶׁיָּצָא מִמֶּנָּה אָסוּר וְהַשְּׁאָר מֻתָּר.
וְאִם לֹא הָיְתָה קְשׁוּרָה בּוֹ, כֻּלָּהּ אֲסוּרָה, שֶׁמֶּא שִׁלְיָה זוֹ שֶׁיָּצַאת מִקְצָתָהּ הָלַךְ וֶלֶד שֶׁהָיָה בָּהּ, וּוֶלֶד זֶה שֶׁנִּמְצָא בַּבֶּטֶן הָלְכָה שִׁלְיָה שֶׁלּוֹ; וְאֵין צָרִיךְ לוֹמַר שְׁאִם לֹא נִמְצָא בַּבֶּטֶן וֶלֶד כְּלָל, שֶׁהַשִּׁלְיָה כֻּלָּהּ אֲסוּרָה.

 מָצָא בָּהּ עֹבֶר חַי--אַף עַל פִּי שְׁהוּא בֶּן תִּשְׁעָה חֳדָשִׁים גְּמוּרִים, וְאִפְשָׁר שֶׁיִּחְיֶה--אֵינוּ צָרִיךְ שְׁחִיטָה, אֵלָא שְׁחִיטַת אִמּוֹ מְטַהֲרַתּוּ; וְאִם הִפְרִיס עַל גַּבֵּי קַרְקָע, צָרִיךְ שְׁחִיטָה.

 קָרַע אֶת הַבְּהֵמָה, אוֹ שָׁחַט בְּהֵמָה טְרֵפָה, וּמָצָא בָּהּ בֶּן תִּשְׁעָה חַי--צָרִיךְ שְׁחִיטָה לְהַתִּירוֹ, וְאֵין שְׁחִיטַת אִמּוֹ מוֹעֶלֶת לוֹ; וְאִם לֹא גָמְרוּ לוֹ חֳדָשָׁיו--אַף עַל פִּי שְׁהוּא חַי בִּמְעֵי הַטְּרֵפָה--הֲרֵי זֶה אָסוּר, מִפְּנֵי שְׁהוּא כְּאֵבֶר מֵאִמּוֹ.
כָּל עֹבֶר שֶׁהוֹצִיא רֹאשׁוֹ וְהִחְזִירוֹ, וְאַחַר כָּךְ שָׁחַט אֶת אִמּוֹ--אֵין שְׁחִיטַת אִמּוֹ מוֹעֶלֶת לוֹ; וַהֲרֵי הוּא כְּיָלוּד, וְצָרִיךְ שְׁחִיטָה.

הִלְכּוֹת מַאֲכָלוֹת אֲסוּרוֹת פֵּרֶק ו 
הָאוֹכֵל כַּזַּיִת מִן הַדָּם--בְּמֵזִיד, חַיָּב כָּרֵת; בְּשׁוֹגֵג, מֵבִיא חַטָּאת קְבוּעָה.
וְדָבָר מְפֹרָשׁ בַּתּוֹרָה שְׁאֵינוּ חַיָּב אֵלָא עַל דַּם בְּהֵמָה חַיָּה וָעוֹף בִּלְבָד, בֵּין טְמֵאִים בֵּין טְהוֹרִים--שֶׁנֶּאֱמָר "וְכָל-דָּם לֹא תֹאכְלוּ, בְּכֹל מוֹשְׁבֹתֵיכֶם, לָעוֹף, וְלַבְּהֵמָה" ; וְחַיָּה בִּכְלַל בְּהֵמָה, שֶׁנֶּאֱמָר "זֹאת הַבְּהֵמָה, אֲשֶׁר תֹּאכֵלוּ ...
אַיָּל וּצְבִי, וְיַחְמוּר" .
אֲבָל דַּם דָּגִים וַחֲגָבִים וּשְׁקָצִים וּרְמָשִׂים, וְדַם הָאָדָם--אֵין חַיָּבִין עָלָיו מִשּׁוֹם דָּם; לְפִיכָּךְ דַּם דָּגִים וַחֲגָבִים טְהוֹרִים, מֻתָּר לְאָכְלוֹ, וְאַפִלּוּ כְּנָסוֹ בִּכְלִי וְשָׁתָהוּ, מֻתָּר.
וְדַם חֲגָבִים וְדָגִים טְמֵאִים, אָסוּר--מִשּׁוֹם שְׁהוּא תַּמְצִית גּוּפָן, כַּחֲלֵב בְּהֵמָה טְמֵאָה; וְדַם שְׁרָצִים כִּבְשָׂרָן, כְּמוֹ שֶׁבֵּאַרְנוּ.

דַּם הָאָדָם--אָסוּר מִדִּבְרֵי סוֹפְרִים, אִם פֵּרַשׁ; וּמַכִּין עָלָיו מַכַּת מַרְדּוּת.
אֲבָל דַּם הַשִּׁנַּיִם, בּוֹלְעוֹ וְאֵינוּ נִמְנָע.
הֲרֵי שֶׁנָּשַׁךְ בַּפַּת, וְיָצָא עָלֶיהָ דָּם--גּוֹרֵד אֶת הַדָּם וְאַחַר כָּךְ אוֹכֵל, שֶׁהֲרֵי פֵּרַשׁ.

אֵין חַיָּבִין כָּרֵת אֵלָא עַל דָּם הַיּוֹצֶא בְּשָׁעַת שְׁחִיטָה וּנְחִירָה אוֹ הַתָּזַת הָרֹאשׁ, כָּל זְמָן שֶׁיֵּשׁ בּוֹ אֲדַמְדֻמִּית, וְעַל הַדָּם הַכָּנוּס בְּתוֹךְ הַלֵּב, וְעַל דַּם הַקָּזָה כָּל זְמָן שְׁהוּא מְקַלֵּחַ וְיוֹצֶא.
אֲבָל הַדָּם הַשּׁוֹתֵת בִּתְחִלַּת הַקָּזָה, קֹדֶם שֶׁיַּתְחִיל לְקַלַּח, וְדַם הַשּׁוֹתֵת בְּסוֹף הַקָּזָה, כְּשֶׁיַּתְחִיל הַדָּם לִפְסֹק--אֵין חַיָּבִין עָלָיו, וַהֲרֵי הוּא כְּדַם הָאֵבָרִים: שֶׁדַּם הַקִּלּוּחַ, הוּא הַדָּם שֶׁהַנֶּפֶשׁ יוֹצְאָה בּוֹ.

דַּם הַתַּמְצִית וְדַם הָאֵבָרִים--כְּגוֹן דַּם הַטְּחוֹל, וְדַם הַכְּלָיוֹת, וְדַם בֵּיצִים, וְדַם הַמִּתְכַּנֵּס לַלֵּב בְּשָׁעַת שְׁחִיטָה, וְדָם הַנִּמְצָא בַּכָּבֵד--אֵין חַיָּבִין עָלָיו כָּרֵת.
אֲבָל הָאוֹכֵל מִמֶּנּוּ כַּזַּיִת--לוֹקֶה, שֶׁנֶּאֱמָר "וְכָל-דָּם, לֹא תֹאכֵלוּ" ; וּבְחִיּוּב כָּרֵת הוּא אוֹמֵר "כִּי נֶפֶשׁ הַבָּשָׂר, בַּדָּם הִיא" , אֵינוּ חַיָּב כָּרֵת אֵלָא עַל הַדָּם שֶׁהַנֶּפֶשׁ יוֹצְאָה בּוֹ.

הַשְּׁלִיל הַנִּמְצָא בִּמְעֵי הַבְּהֵמָה, הֲרֵי דָּמוֹ כְּדַם הַיִּלּוֹד: לְפִיכָּךְ הַדָּם הַנִּמְצָא כָּנוּס בְּתוֹךְ לִבּוֹ, חַיָּבִין עָלָיו כָּרֵת; אֲבָל שְׁאָר דָּמוֹ, הֲרֵי הוּא כְּדַם הָאֵבָרִים.

הַלֵּב, בֵּין לַצֳּלִי בֵּין לַקְּדֵרָה--קוֹרְעוֹ וּמוֹצִיא אֶת דָּמוֹ, וְאַחַר כָּךְ מוֹלְחוֹ.
וְאִם בִּשַּׁל הַלֵּב וְלֹא קְרָעוֹ--קוֹרְעוֹ אַחַר שֶׁבִּשְּׁלוֹ, וּמֻתָּר; וְאִם לֹא קְרָעוֹ--אֵין חַיָּבִין עָלָיו כָּרֵת אֵלָא אִם כֵּן הָיָה לֵב בְּהֵמָה, שֶׁכֵּן יֵשׁ בּוֹ כַּזַּיִת מִדָּם שֶׁבְּתוֹךְ הַלֵּב שֶׁחַיָּבִין עָלָיו כָּרֵת.

הַכָּבֵד--אִם חֲתָכָהּ וְהִשְׁלִיכָהּ לְתוֹךְ הַחֹמֶץ, אוֹ לְתוֹךְ מַיִם רוֹתְחִין עַד שֶׁתִּתְלַבַּן--הֲרֵי זוֹ מֻתֶּרֶת לְבַשַּׁל אוֹתָהּ אַחַר כֵּן; וּכְבָר נָהֲגוּ כָּל יִשְׂרָאֵל לְהַבְהֲבָהּ עַל הָאוּר, וְאַחַר כָּךְ מְבַשְּׁלִין אוֹתָהּ, בֵּין שֶׁבִּשְּׁלָהּ לְבַדָּהּ, בֵּין שֶׁבִּשְּׁלָהּ עִם בָּשָׂר אַחֵר.
וְכֵן מִנְהָג פָּשׁוּט שְׁאֵין מְבַשְּׁלִין הַמּוֹחַ שֶׁלָּרֹאשׁ, וְלֹא קוֹלִין אוֹתוֹ--עַד שֶׁמְּהַבְהֲבִין אוֹתוֹ בָּאוּר.

הַכָּבֵד שֶׁבִּשְּׁלָהּ, וְלֹא הִבְהֲבָהּ עַל הָאוּר וְלֹא חֲלָטָהּ בְּחֹמֶץ אוֹ בְּרוֹתְחִין--הֲרֵי הַקְּדֵרָה כֻּלָּהּ אֲסוּרָה, הַכָּבֵד וְכָל שֶׁנִּתְבַּשַּׁל עִמָּהּ.
וּמֻתָּר לִצְלוֹת כָּבֵד עִם הַבָּשָׂר, בִּשְׁפוּד אֶחָד--וְהוּא, שֶׁתִּהְיֶה הַכָּבֵד לְמַטָּה; וְאִם עָבַר וּצְלָיָהּ לְמַעְלָה מִבָּשָׂר, הֲרֵי זֶה אוֹכֵל.
הַטְּחוֹל--מֻתָּר לְבַשְּׁלוֹ אַפִלּוּ עִם הַבָּשָׂר, שְׁאֵינוּ דָּם אֵלָא בָּשָׂר הַדּוֹמֶה לְדָם.

הַשּׁוֹבֵר מַפְרֶקֶת בְּהֵמָה קֹדֶם שֶׁתֵּצֵא נַפְשָׁהּ, הֲרֵי הַדָּם נִבְלַע בָּאֵבָרִים; וְאָסוּר לֶאֱכֹל מִמֶּנָּה בָּשָׂר חַי, וְאַפִלּוּ חֲלָטוֹ.
אֵלָא כֵּיצַד יַעֲשֶׂה: יַחְתֹּךְ הַחֲתִכָּה, וְיִמְלֹחַ יָפֶה יָפֶה; וְאַחַר כָּךְ יְבַשַּׁל אוֹ יִצְלֶה.
וּכְבָר בֵּאַרְנוּ שֶׁהַשּׁוֹחֵט בְּהֵמָה חַיָּה וָעוֹף וְלֹא יָצָא מֵהֶן דָּם, שְׁהֶן מֻתָּרִין.

אֵין הַבָּשָׂר יוֹצֶא מִידֵי דָּמוֹ אֵלָא אִם כֵּן מוֹלְחוֹ יָפֶה יָפֶה, וּמְדִיחוֹ יָפֶה יָפֶה.
כֵּיצַד עוֹשֶׂה: מֵדִיחַ הַבָּשָׂר תְּחִלָּה, וְאַחַר כָּךְ מוֹלְחוֹ יָפֶה יָפֶה, וּמַנִּיחוֹ בְּמִלְחוֹ כְּדֵי הִלּוּךְ מִיל; וְאַחַר כָּךְ מְדִיחוֹ יָפֶה יָפֶה, עַד שֶׁיֵּצְאוּ הַמַּיִם זַכִּים; וּמַשְׁלִיכוֹ מִיָּד לְתוֹךְ מַיִם רוֹתְחִין, אֲבָל לֹא לְפוֹשְׁרִין--כְּדֵי שֶׁיִּתְלַבַּן מִיָּד, וְלֹא יֵצֵא דָּם.

כְּשֶׁמּוֹלְחִין הַבָּשָׂר, אֵין מוֹלְחִין אוֹתוֹ אֵלָא בִּכְלִי מְנֻקָּב; וְאֵין מוֹלְחִין אוֹתוֹ אֵלָא בְּמֶלַח עָבֶה כְּחוֹל הַגַּס, שֶׁהַמֶּלַח הַדַּק כְּקֶמַח יִבָּלַע בַּבָּשָׂר וְלֹא יוֹצִיא דָּם.
וְצָרִיךְ לְנַפַּץ הַבָּשָׂר מִן הַמֶּלַח, וְאַחַר כָּךְ יְדִיחֶנּוּ.

כָּל הַדְּבָרִים הָאֵלּוּ, לְבָשָׂר שֶׁצָּרִיךְ לְבַשְּׁלוֹ.
אֲבָל לַצֳּלִי, מוֹלֵחַ וְצוֹלֶה מִיָּד.
וְהָרוֹצֶה לֶאֱכֹל בָּשָׂר חַי--מוֹלְחוֹ יָפֶה יָפֶה וּמְדִיחוֹ יָפֶה יָפֶה, וְאַחַר כָּךְ יֹאכַל; וְאִם חֲלָטוֹ בְּחֹמֶץ, מֻתָּר לְאָכְלוֹ כִּשְׁהוּא חַי, וּמֻתָּר לִשְׁתּוֹת הַחֹמֶץ שֶׁחֲלָטוֹ בּוֹ, שְׁאֵין הַחֹמֶץ מוֹצִיא דָּם.

חֹמֶץ שֶׁחָלַט בּוֹ בָּשָׂר, לֹא יַחְלֹט בּוֹ פַּעַם שְׁנִיָּה; וַחֲתִכָּה שֶׁהֶאְדִּימָה בְּתוֹךְ הַחֹמֶץ--הִיא וְהַחֹמֶץ אֲסוּרִין, עַד שֶׁיִּמְלֹחַ אוֹתָהּ יָפֶה יָפֶה וְיִצְלֶה.
בָּשָׂר שֶׁהֶאְדִּים, וְכֵן בֵּיצֵי בְּהֵמָה וְחַיָּה בַּקֶּלֶף שֶׁעֲלֵיהֶן, וְכֵן הָעֹרֶף שֶׁבּוֹ הַמִּזְרָקִים שְׁהֶן מְלֵאִים דָּם--אִם חֲתָכָן וּמְלָחָן כַּדָּת, מֻתָּר לְבַשְּׁלָן; וְאִם לֹא חֲתָכָן וּצְלָאָן בִּשְׁפוּד, וְצָלָה הָעֹרֶף וּפִיו לְמַטָּה, אוֹ שֶׁצְּלָאָן כֻּלָּן עַל הַגֶּחָלִים--הֲרֵי אֵלּוּ מֻתָּרִין.

רֹאשׁ הַבְּהֵמָה שֶׁצָּלָהוּ בַּתַּנּוּר, אוֹ בַּכִּבְשָׁן--אִם תָּלָהוּ וּבֵית שְׁחִיטָתוֹ לְמַטָּה, מֻתָּר: שֶׁהַדָּם יוֹצֶא וְשׁוֹתֵת.
וְאִם הָיָה בֵּית הַשְּׁחִיטָה מִן הַצַּד, מוֹחוֹ אָסוּר--שֶׁהַדָּם מִתְקַבֵּץ לְתוֹכוֹ; וּשְׁאָר הַבָּשָׂר שֶׁעַל הָעֲצָמוֹת מִבַּחוּץ, מֻתָּר.
הִנִּיחַ חֻטְמוֹ לְמַטָּה--אִם הִנִּיחַ בּוֹ גֳּמִי אוֹ קָנֶה כְּדֵי שֶׁיִּשָּׁאֵר פָּתוּחַ וְיֵצֵא דָּמוֹ דֶּרֶךְ חֻטְמוֹ, מֻתָּר; וְאִם לָאו, מוֹחוֹ אָסוּר.

אֵין מַנִּיחִין כְּלִי תַּחַת הַצֳּלִי לְקַבַּל מֵימָיו, עַד שֶׁתִּכְלֶה כָּל מַרְאֶה אֲדַמְדֻמִּית שֶׁבּוֹ.
וְכֵיצַד עוֹשִׂין: מַשְׁלִיכִין לְתוֹךְ הַכְּלִי מְעַט מֶלַח, וּמַנִּיחַ הַכְּלִי עַד שֶׁיֵּצַל; וְלוֹקֵחַ הַשַּׁמְנוּנִית שֶׁלְּמַעְלָה, וְהַמַּיִם שֶׁלְּמַטָּה שֶׁתַּחַת הַשַּׁמְנוּנִית אֲסוּרָה.
פַּת שֶׁחָתַךְ עָלֶיהָ בְּשַׂר צֳלִי, מֻתָּר לְאָכְלָהּ.

דָּגִים וְעוֹפוֹת שֶׁמְּלָחָן זֶה עִם זֶה--אַפִלּוּ בִּכְלִי מְנֻקָּב, הַדָּגִים אֲסוּרִין: שֶׁהַדָּג רָפֶה, וּבוֹלֵעַ דָּם הַיּוֹצֶא מִן הָעוֹף.
וְאֵין צָרִיךְ לוֹמַר, אִם מָלַח דָּג עִם בָּשָׂר בְּהֵמָה אוֹ חַיָּה.

עוֹפוֹת שֶׁהִנִּיחָן שְׁלֵמִים, וּמִלָּא חֲלָלָן בָּשָׂר וּבֵיצִים, וּבִשְּׁלָן--אֲסוּרוֹת: שֶׁהַדָּם יוֹצֶא לְתוֹכָן; וְאַף עַל פִּי שֶׁמְּלָחָן יָפֶה יָפֶה, וְאַפִלּוּ הָיָה הַבָּשָׂר שֶׁבְּתוֹכָן שָׁלוּק אוֹ צֳלִי.
וְאִם צְלָיָן, הֲרֵי אֵלּוּ מֻתָּרוֹת, אַף עַל פִּי שֶׁהַבָּשָׂר שֶׁבְּתוֹכָן חַי, וְאַפִלּוּ פִּיהֶן לְמַעְלָה.

בְּנֵי מֵעַיִם שֶׁמִּלְּאָן עַל דֶּרֶךְ זוֹ בְּבָשָׂר צֳלִי אוֹ שָׁלוּק, אוֹ שֶׁמִּלְּאָן בְּבֵיצִים, וּשְׁלָקָן אוֹ קְלָיָן--הֲרֵי אֵלּוּ מֻתָּרִין, שְׁאֵין מַחְזִיקִין דָּם בִּבְנֵי מֵעַיִם; וְכֵן הוֹרוּ הַגְּאוֹנִים.

עוֹפוֹת שֶׁטְּפָלָן בְּבָצֵק וּצְלָיָן, בֵּין שְׁלֵמִים בֵּין מְחֻתָּכִין--אִם טְפָלָן בְּסֹלֶת גַּסָּה--אַפִלּוּ הִסְמִיקָה הַטְּפֵלָה, אוֹכֵל אֶת הַטְּפֵלָה: מִפְּנֵי שְׁהִיא סֹלֶת גַּסָּה, מִתְפָּרֶרֶת וְיוֹצֶא הַדָּם.
וְאִם טְפָלָן בְּקֶמַח חִטִּים שֶׁלְּתָתָן--אִם הָיְתָה הַטְּפֵלָה לְבָנָה כְּמוֹ הַכֶּסֶף, מֻתָּר לֶאֱכֹל מִמֶּנָּה; וְאִם לָאו, אֲסוּרָה.
טְפָלָן בִּשְׁאָר קְמָחִין--אִם הֶאְדִּימוּ, אֲסוּרִין; וְאִם לֹא הֶאְדִּימוּ, מֻתָּרִין.

סַכִּין שֶׁשָּׁחַט בָּהּ, אָסוּר לֶאֱכֹל בָּהּ רוֹתֵחַ: עַד שֶׁיְּלַבַּן הַסַּכִּין, אוֹ יַשְׁחִיזֶנָּה כֻּלָּהּ בְּמַשְׁחֶזֶת, אוֹ יִנְעֲצֶנָּה בְּקַרְקָע קָשָׁה עֲשָׂרָה פְּעָמִים; וְאִם חָתַךְ בָּהּ רוֹתֵחַ, מֻתָּר.
וְכֵן אֵינוּ חוֹתֵךְ בָּהּ צְנוֹן וְכַיּוֹצֶא בּוֹ מִדְּבָרִים הַחֲרִיפִים, לְכַתְּחִלָּה; וְאִם הֵדִיחַ הַסַּכִּין, אוֹ קִנְּחָהּ בִּכְלִי--מֻתָּר לַחְתֹּךְ בָּהּ צְנוֹן וְכַיּוֹצֶא בּוֹ, אֲבָל לֹא רוֹתֵחַ.

קְעָרָה שֶׁמָּלַח בָּהּ בָּשָׂר, אַפִלּוּ הָיְתָה שְׁווּעָה בַּאֲבָר--אָסוּר לֶאֱכֹל בָּהּ רוֹתֵחַ לְעוֹלָם, שֶׁכְּבָר נִבְלַע הַדָּם בַּחֲרָסֶיהָ.

הִלְכּוֹת מַאֲכָלוֹת אֲסוּרוֹת פֵּרֶק ז 
הָאוֹכֵל כַּזַּיִת חֵלֶב--בְּמֵזִיד, חַיָּב כָּרֵת; בְּשׁוֹגֵג, מֵבִיא חַטָּאת קְבוּעָה.
וּבַפֵּרוּשׁ בַּתּוֹרָה שְׁאֵינוּ חַיָּב אֵלָא עַל שְׁלוֹשָׁה מִינֵי בְּהֵמָה טְהוֹרָה בִּלְבָד, שֶׁנֶּאֱמָר "כָּל-חֵלֶב שׁוֹר וְכֶשֶׂב, וָעֵז--לֹא תֹאכֵלוּ" --בֵּין שֶׁאָכַל מֵחֵלֶב שְׁחוּטָה, בֵּין שֶׁאָכַל מֵחֵלֶב נְבֵלָה וּטְרֵפָה שֶׁלָּהֶן.
אֲבָל שְׁאָר בְּהֵמָה וְחַיָּה, בֵּין טְמֵאָה בֵּין טְהוֹרָה--חֶלְבָּהּ כִּבְשָׂרָהּ.
וְכֵן נֵפֶל שֶׁלִּשְׁלוֹשָׁה מִינֵי בְּהֵמָה טְהוֹרָה, חֶלְבּוֹ כִּבְשָׂרוֹ; וְהָאוֹכֵל מֵחֶלְבּוֹ כַּזַּיִת, לוֹקֶה מִשּׁוֹם אוֹכֵל נְבֵלָה.

הָאוֹכֵל מֵחֵלֶב נְבֵלָה וּטְרֵפָה--חַיָּב מִשּׁוֹם אוֹכֵל חֵלֶב, וּמִשּׁוֹם אוֹכֵל נְבֵלָה וּטְרֵפָה: מִתּוֹךְ שֶׁנּוֹסַף הָאִסּוּר בִּבְשָׂרָהּ שֶׁהָיָה מֻתָּר, נוֹסַף עַל הַחֵלֶב; וּלְפִיכָּךְ לוֹקֶה שְׁתַּיִם.

הַשּׁוֹחֵט בְּהֵמָה וּמָצָא בָּהּ שְׁלִיל--כָּל חֶלְבּוֹ מֻתָּר, וְאַפִלּוּ מְצָאוֹ חַי: מִפְּנֵי שְׁהוּא כְּאֵבֶר מִמֶּנָּה.
וְאִם שָׁלְמוּ לוֹ חֳדָשָׁיו, וּמְצָאוֹ חַי--אַף עַל פִּי שֶׁלֹּא הִפְרִיס עַל הַקַּרְקָע, וְאֵינוּ צָרִיךְ שְׁחִיטָה--חֶלְבּוֹ אָסוּר, וְחַיָּבִין עָלָיו כָּרֵת; וּמוֹצִיאִין מִמֶּנּוּ כָּל הַחוּטִין וְהַקְּרוֹמוֹת הָאֲסוּרִין, כִּשְׁאָר הַבְּהֵמוֹת.

הוֹשִׁיט יָדוֹ לִמְעֵי הַבְּהֵמָה, וְחָתַךְ מֵחֵלֶב הָעֹבֶר שֶׁכָּלוּ לוֹ חֳדָשָׁיו, וְהוֹצִיאוֹ--הֲרֵי זֶה חַיָּב עָלָיו כְּאִלּוּ חֲתָכוֹ מֵחֵלֶב הָאֵם עַצְמָהּ, שֶׁהֶחֳדָשִׁים הֶן הַגּוֹרְמִין לְאִסּוּר הַחֵלֶב.

שְׁלוֹשָׁה חֲלָבִים הֶן, שֶׁחַיָּבִין עֲלֵיהֶן כָּרֵת--חֵלֶב שֶׁעַל הַקֶּרֶב, וְשֶׁעַל שְׁתֵּי הַכְּלָיוֹת, וְשֶׁעַל הַכְּסָלִים.
אֲבָל הָאַלְיָה, מֻתֶּרֶת בַּאֲכִילָה--לֹא נִקְרֵאת חֵלֶב אֵלָא לְעִנְיַן קָרְבָּן בִּלְבָד, כְּמוֹ שֶׁנִּקְרְאוּ חֲלָבִים כְּלָיוֹת וְיוֹתֶרֶת הַכָּבֵד לְעִנְיַן קָרְבָּן: כְּמוֹ שָׁאַתָּה אוֹמֵר "חֵלֶב הָאָרֶץ" , וְ"חֵלֶב, כִּלְיוֹת חִטָּה" --שְׁהוּא טוּבָם; וּלְפִי שֶׁמְּרִימִין דְּבָרִים אֵלּוּ מִן הַקָּרְבָּן לִשְׂרֵפָה לַה', נִקְרְאוּ חֵלֶב--שְׁאֵין שָׁם דָּבָר טוֹב, אֵלָא הַמּוּרָם לַה'.
וּלְכָּךְ נֶאֱמָר בִּתְרוּמַת מַעֲשֵׂר "בַּהֲרִימְכֶם אֶת-חֶלְבּוֹ, מִמֶּנּוּ" .

חֵלֶב שֶׁעַל הַמְּסוֹס, וְשֶׁעַל בֵּית הַכּוֹסוֹת--הוּא הַחֵלֶב שֶׁעַל הַקֶּרֶב; וְחֵלֶב שֶׁבְּעִיקָרֵי הַיְּרֵכוֹת מִבִּפְנִים--חַיָּבִין עָלָיו כָּרֵת, וְהוּא הַחֵלֶב שֶׁעַל הַכְּסָלִים.
וְיֵשׁ שָׁם חֵלֶב עַל הַקֵּבָה--עָקוּם כְּמוֹ קֶשֶׁת, וְהוּא הָאָסוּר; וְחוּט מָשׁוּךְ כְּמוֹ יֶתֶר, וְהוּא מֻתָּר.
חוּטִין שֶׁבַּחֵלֶב אֲסוּרִין, וְאֵין חַיָּבִין עֲלֵיהֶן כָּרֵת.

חֵלֶב שֶׁהַבָּשָׂר חוֹפֶה אוֹתוֹ, מֻתָּר--שֶׁעַל הַכְּסָלִים אָסַר הַכָּתוּב, לֹא שֶׁבְּתוֹךְ הַכְּסָלִים; וְכֵן חֵלֶב שֶׁעַל הַכְּלָיוֹת נֶאֱסַר, לֹא שֶׁבְּתוֹךְ הַכְּלָיוֹת.
וְאַף עַל פִּי כֵן נוֹטֵל אָדָם לֹבֶן שֶׁבְּתוֹךְ הַכִּלְיָה, וְאַחַר כָּךְ אוֹכֵל אוֹתָהּ; וְאֵינוּ צָרִיךְ לְחַטַּט אַחֲרָיו.

יֵשׁ כְּמוֹ שְׁתֵּי פְּתִילוֹת שֶׁלְּחֵלֶב בְּעִיקָרֵי הַמָּתְנַיִם, סָמוּךְ לְרֹאשׁ הַיָּרֵךְ--כְּשֶׁהַבְּהֵמָה חוֹיָה, חֵלֶב זֶה נִרְאֶה בַּמֵּעַיִם, וּכְשֶׁתָּמוּת, יִדְבַּק הַבָּשָׂר בַּבָּשָׂר וְיִתְכַּסֶּה חֵלֶב זֶה וְאֵינוּ נִרְאֶה עַד שֶׁיִּתְפָּרַק הַבָּשָׂר מִן הַבָּשָׂר; וְאַף עַל פִּי כֵן הֲרֵי זֶה אָסוּר, שְׁאֵין זֶה חֵלֶב שֶׁהַבָּשָׂר חוֹפֶה אוֹתוֹ.
וְכָל מָקוֹם שֶׁתִּמְצָא בּוֹ הַחֵלֶב תַּחַת הַבָּשָׂר, וְהַבָּשָׂר מַקִּיף אוֹתוֹ מִכָּל סְבִיבָיו וְלֹא יֵרָאֶה עַד שֶׁיִּקָּרַע הַבָּשָׂר--הֲרֵי זֶה מֻתָּר.

חֵלֶב הַלֵּב, וְחֵלֶב הַמֵּעַיִם וְהֶן הַדַּקִּין הַמְּלֻפָּפִין--כֻּלָּן מֻתָּרִין, וַהֲרֵי הֶן כַּשּׁוּמָן שְׁהוּא מֻתָּר: חוּץ מֵרֹאשׁ הַמְּעִי הַסָּמוּךְ לַקֵּבָה, שְׁהִיא תְּחִלַּת בְּנֵי מֵעַיִם--שֶׁצָּרִיךְ לִגְרֹד הַחֵלֶב שֶׁעָלָיו, וְזֶה הוּא חֵלֶב שֶׁעַל הַדַּקִּין שֶׁאָסוּר.
וְיֵשׁ מִן הַגְּאוֹנִים שֶׁיֹּאמַר שֶׁרֹאשׁ הַמְּעִי הַזֶּה שֶׁצָּרִיךְ לְגָרְדוֹ, הוּא הַמְּעִי שֶׁיֵּצֵא בּוֹ הָרְאִי שְׁהוּא סוֹף הַמֵּעַיִם.

יֵשׁ בְּגוּף הַבְּהֵמָה חוּטִין וּקְרוֹמוֹת שְׁהֶן אֲסוּרִין--מֵהֶן מִשּׁוֹם חֵלֶב, וּמֵהֶן מִשּׁוֹם דָּם.
וְכָל חוּט אוֹ קְרוֹם שְׁהוּא אָסוּר מִשּׁוֹם "כָּל-דָּם, לֹא תֹאכֵלוּ" --צָרִיךְ לְנָטְלוֹ, וְאַחַר כָּךְ יִמְלֹחַ וִיבַשַּׁל הַבָּשָׂר כְּמוֹ שֶׁאָמַרְנוּ: וְאִם חֲתָכוֹ וּמְלָחוֹ, אֵינוּ צָרִיךְ לְנָטְלוֹ; וְאִם לַצֳּלִי הוּא, אֵינוּ צָרִיךְ לְנָטְלוֹ.
וְכָל חוּט אוֹ קְרוֹם שְׁהוּא אָסוּר מִשּׁוֹם "כָּל-חֵלֶב" --בֵּין לַצֳּלִי בֵּין לְבִשּׁוּל, צָרִיךְ לְנָטְלוֹ מִן הַבְּהֵמָה.

חֲמִשָּׁה חוּטִין יֵשׁ בַּכְּסָלִים, שְׁלוֹשָׁה מִן הַיָּמִין וּשְׁנַיִם מִן הַשְּׂמֹאל: הַשְּׁלוֹשָׁה שֶׁמִּן הַיָּמִין, מִתְפַּצֵּל כָּל אֶחָד מֵהֶם לִשְׁנַיִם שְׁנַיִם; וְהַשְּׁנַיִם שֶׁמִּן הַשְּׂמֹאל, מִתְפַּצְּלִין לִשְׁלוֹשָׁה שְׁלוֹשָׁה.
וְכֻלָּן, מִשּׁוֹם חֵלֶב; וְחוּטֵי הַטְּחוֹל וְחוּטֵי הַכְּלָיוֹת, מִשּׁוֹם חֵלֶב.

וְכֵן קְרוֹם שֶׁעַל הַטְּחוֹל, וּקְרוֹם שֶׁעַל הַכְּסָלִים, וּקְרוֹם שֶׁעַל הַכְּלָיוֹת--אֲסוּרִין מִשּׁוֹם חֵלֶב.
וּקְרוֹם שֶׁעַל דַּד הַטְּחוֹל, חַיָּבִין עָלָיו כָּרֵת; וּשְׁאָר הַקְּרוֹם אָסוּר, וְאֵין חַיָּבִין עָלָיו.

 וּשְׁנֵי קְרוֹמוֹת יֵשׁ לַכִּלְיָה--הָעֶלְיוֹן, חַיָּבִין עָלָיו כָּרֵת כַּחֵלֶב שֶׁעַל הַכִּלְיָה; וְהַתַּחְתּוֹן, הֲרֵי הוּא כִּשְׁאָר קְרוֹמוֹת וְחוּטִין שְׁהֶן אֲסוּרִין וְאֵין בָּהֶן כָּרֵת.

 חוּטֵי הַלֵּב, וְחוּטֵי הַיָּד, וְחוּטֵי הָעֹקֶץ, וְחוּטֵי הַלֶּחִי הַתַּחְתּוֹן שֶׁבְּצַד הַלָּשׁוֹן מִכָּאן וּמִכָּאן, וְכֵן הַחוּטִין הַדַּקִּין שְׁהֶן בְּתוֹךְ חֵלֶב הַדַּקִּין כְּמוֹ בֵּית עַכָּבִישׁ מְסֻבָּכִין זֶה בְּזֶה, וּקְרוֹם שֶׁעַל הַמּוֹחַ שֶׁבַּקָּדְקֹד, וּקְרוֹם שֶׁעַל הַבֵּיצִים--הַכֹּל אֲסוּרִין מִשּׁוֹם דָּם.

 בֵּיצֵי גְּדִי אוֹ טָלֶה שֶׁלֹּא הִשְׁלִים שְׁלוֹשִׁים יוֹם, מֻתָּר לְבַשְּׁלָן בְּלֹא קְלִיפָה.
לְאַחַר שְׁלוֹשִׁים יוֹם--אִם נִרְאוּ בָּהֶן חוּטִין דַּקִּין אֲדֻמִּין--בַּיָּדוּעַ שֶׁהָלַךְ בָּהֶן הַדָּם, וְלֹא יְבַשַּׁל עַד שֶׁיִּקְלֹף, אוֹ עַד שֶׁיַּחְתֹּךְ וְיִמְלֹחַ, כְּמוֹ שֶׁבֵּאַרְנוּ; וְאִם עֲדַיִן לֹא נִרְאוּ בָּהֶן הַחוּטִין הָאֲדֻמִּין, מֻתָּרִין.
וְכָל בְּנֵי מֵעַיִם שֶׁהַמַּאֲכָל סוֹבֵב בַּחֲלָלָן, אֵין מַחְזִיקִין בָּהֶן דָּם.

יֵרָאֶה לִי שֶׁכָּל אֵלּוּ הַחוּטִין וְהַקְּרוֹמוֹת, אִסּוּרָן מִדִּבְרֵי סוֹפְרִים.
וְאִם תֹּאמַר שְׁהֶן אֲסוּרִין מִן הַתּוֹרָה, בִּכְלַל "כָּל-חֵלֶב" "וְכָל-דָּם" --אֵין לוֹקִין עֲלֵיהֶן אֵלָא מַכַּת מַרְדּוּת; וְיִהְיוּ כַּחֲצִי שֵׁעוּר, שְׁהוּא אָסוּר מִן הַתּוֹרָה וְאֵין לוֹקִין עָלָיו.

אֵין מוֹלְחִין חֲלָבִים עִם הַבָּשָׂר, וְלֹא מְדִיחִין חֲלָבִים עִם הַבָּשָׂר.
וְסַכִּין שֶׁחָתַךְ בָּהּ חֲלָבִים, לֹא יַחְתֹּךְ בָּהּ בָּשָׂר; וּכְלִי שֶׁהֵדִיחַ בּוֹ חֲלָבִים, לֹא יָדִיחַ בּוֹ בָּשָׂר.
לְפִיכָּךְ צָרִיךְ הַטַּבָּח לְהַתְקִין לוֹ שָׁלוֹשׁ סַכִּינִין--אַחַת שֶׁשּׁוֹחֵט בָּהּ, וְאַחַת שֶׁמְּחַתֵּךְ בָּהּ בָּשָׂר, וְאַחַת שֶׁמְּחַתֵּךְ בָּהּ חֲלָבִים.
וְאִם דֶּרֶךְ אוֹתוֹ מָקוֹם שֶׁיָּדִיחַ הַטַּבָּח הַבָּשָׂר בְּחָנוּת--צָרִיךְ לְהַתְקִין שְׁנֵי כֵּלִים שֶׁלְּמַיִם, אֶחָד שֶׁמֵּדִיחַ בּוֹ בָּשָׂר וְאֶחָד שֶׁמֵּדִיחַ בּוֹ חֲלָבִים.

 וְאָסוּר לַטַּבָּח לִפְרֹס חֵלֶב הַכְּסָלִים עַל הַבָּשָׂר, כְּדֵי לְנָאוֹתוֹ--שֶׁהַקְּרוֹם שֶׁעַל הַחֵלֶב דַּק, וְיִתְמַעַךְ בְּיַד הַטַּבָּח וְיָזוּב הַחֵלֶב וְיִבָּלַע בַּבָּשָׂר.
וְכָל הַדְּבָרִים הָאֵלּוּ, אָסוּר לַעֲשׂוֹתָן; וְאִם נַעֲשׂוּ, לֹא נֶאֱסַר הַבָּשָׂר, וְאֵין מַכִּין אֶת הָעוֹשֶׂה, אֵלָא מְלַמְּדִין אוֹתוֹ שֶׁלֹּא יַעֲשֶׂה.

 וְכֵן אֵין מוֹלְחִין אֶת הַבָּשָׂר קֹדֶם שֶׁיָּסִיר מִמֶּנּוּ הַקְּרוֹמוֹת וְהַחוּטִין הָאֲסוּרִין; וְאִם מָלַח, מְסִירָן אַחַר שֶׁנִּמְלְחוּ: וְאַפִלּוּ הָיָה בָּהֶן גִּיד הַנָּשֶׁה--מְסִירוֹ אַחַר שֶׁנִּמְלַח, וּמְבַשֵּׁל.

 וְטַבָּח שֶׁדַּרְכּוֹ לְנַקּוֹת הַבָּשָׂר, וְנִמְצָא אַחֲרָיו חוּט אוֹ קְרוֹם--מְלַמְּדִין אוֹתוֹ, וּמַזְהִירִין אוֹתוֹ שֶׁלֹּא יְזַלְזַל בָּאִסּוּרִין.

אֲבָל אִם נִמְצָא אַחֲרָיו חֵלֶב--אִם הָיָה כַּשְּׂעוֹרָה, מַעְבִירִין אוֹתוֹ; וְאִם נִמְצָא אַחֲרָיו כַּזַּיִת חֵלֶב, אַפִלּוּ בִּמְקוֹמוֹת הַרְבֵּה--מַכִּין אוֹתוֹ מַכַּת מַרְדּוּת, וּמַעְבִירִין אוֹתוֹ: מִפְּנֵי שֶׁהַטַּבָּח נֶאֱמָן עַל הַחֵלֶב.

הִלְכּוֹת מַאֲכָלוֹת אֲסוּרוֹת פֵּרֶק ח 
גִּיד הַנָּשֶׁה--נוֹהֵג בִּבְהֵמָה וְחַיָּה הַטְּהוֹרִין, וְאַפִלּוּ בִּנְבֵלוֹת וּטְרֵפוֹת שֶׁלָּהֶן; וְנוֹהֵג בַּשְּׁלִיל וּבַמֻּקְדָּשִׁין, בֵּין קֳדָשִׁים הַנֶּאֱכָלִין בֵּין קֳדָשִׁים שְׁאֵינָן נֶאֱכָלִין.
וְנוֹהֵג בַּיָּרֵךְ שֶׁלַּיָּמִין, וּבְיָרֵךְ שֶׁלַּשְּׂמֹאל.
וְאֵין אָסוּר מִן הַתּוֹרָה אֵלָא שֶׁעַל כַּף הַיָּרֵךְ בִּלְבָד, שֶׁנֶּאֱמָר "אֲשֶׁר עַל-כַּף הַיָּרֵךְ" ; אֲבָל שְׁאָר הַגִּיד שֶׁלְּמַעְלָה מִן הַכַּף, וְשֶׁלְּמַטָּה עַד סוֹפוֹ, וְכֵן חֵלֶב שֶׁעַל הַגִּיד--אֵינוּ אָסוּר אֵלָא מִדִּבְרֵי סוֹפְרִים.
וּשְׁנֵי גִּידִין הֶן--הַפְּנִימִי הַסָּמוּךְ לָעֶצֶם, אָסוּר מִן הַתּוֹרָה; וְהָעֶלְיוֹן כֻּלּוֹ, אָסוּר מִדִּבְרֵי סוֹפְרִים.

הָאוֹכֵל מִגִּיד הַנָּשֶׁה הַפְּנִימִי, מִמְּקוֹם שֶׁעַל הַכַּף--לוֹקֶה; וְאִם אָכַל מֵחֶלְבּוֹ, אוֹ מִשְּׁאָר הַגִּיד הַפְּנִימִי, אוֹ מִכָּל הַחִיצוֹן--מַכִּין אוֹתוֹ מַכַּת מַרְדּוּת.
וְכַמָּה שֵׁעוּר אֲכִילָה, כַּזַּיִת; וְאִם אָכַל הַגִּיד שֶׁעַל הַכַּף כֻּלּוֹ--אַף עַל פִּי שְׁאֵין בּוֹ כַּזַּיִת--לוֹקֶה, מִפְּנֵי שְׁהוּא כְּבִרְיָה בִּפְנֵי עַצְמָהּ.

אָכַל כַּזַּיִת מִגִּיד הַנָּשֶׁה שֶׁלַּיָּמִין, וְכַזַּיִת מִגִּיד הַנָּשֶׁה שֶׁלַּשְּׂמֹאל, אוֹ שֶׁאָכַל שְׁנֵי גִּידִים כֻּלָּן, אַף עַל פִּי שְׁאֵין בָּהֶן כַּזַּיִת--לוֹקֶה שְׁמוֹנִים; וְכֵן הוּא לוֹקֶה, עַל כָּל גִּיד וְגִיד.

הָעוֹף--אֵין בּוֹ מִשּׁוֹם גִּיד הַנָּשֶׁה, מִפְּנֵי שְׁאֵין לוֹ כַּף יָרֵךְ אֵלָא יְרֵכוֹ עָגוּל.
וְאִם נִמְצָא עוֹף שֶׁיְּרֵכוֹ כְּיֶרֶךְ הַבְּהֵמָה שֶׁיֵּשׁ לוֹ כַּף--גִּיד הַנָּשֶׁה שֶׁלּוֹ אָסוּר, וְאֵין לוֹקִין עָלָיו.
וְכֵן בְּהֵמָה שֶׁכַּף יְרֵכָהּ אָרוּךְ כְּשֶׁלְּעוֹף--גִּיד הַנָּשֶׁה שֶׁלָּהּ אָסוּר, וְאֵין לוֹקִין עָלָיו.

הָאוֹכֵל גִּיד הַנָּשֶׁה מִבְּהֵמָה וְחַיָּה הַטְּמֵאִים--פָּטוּר, מִפְּנֵי שְׁאֵינוּ נוֹהֵג בַּטְּמֵאָה אֵלָא בַּבְּהֵמָה שֶׁכֻּלָּהּ מֻתֶּרֶת; וְאֵינוּ כְּאוֹכֵל מִשְּׁאָר גּוּפָהּ, שְׁאֵין הַגִּידִים מִכְּלַל הַבָּשָׂר, כְּמוֹ שֶׁבֵּאַרְנוּ.
וְאִם אָכַל מֵחֵלֶב שֶׁעַל הַגִּיד, הֲרֵי זֶה כְּאוֹכֵל מִבְּשָׂרָהּ.

הָאוֹכֵל גִּיד הַנָּשֶׁה שֶׁלִּנְבֵלָה, אוֹ שֶׁלִּטְרֵפָה, אוֹ שֶׁלְּעוֹלָה--חַיָּב שְׁתַּיִם: מִתּוֹךְ שֶׁנִּכְלַל בְּאִסּוּר שְׁאָר גּוּפָהּ שֶׁהָיָה מֻתָּר, נִכְלַל גַּם הַגִּיד וְנוֹסַף עָלָיו אִסּוּר אַחֵר.

הַנּוֹטֵל גִּיד הַנָּשֶׁה--צָרִיךְ לְחַטַּט אַחֲרָיו, עַד שֶׁלֹּא יִשָּׁאֵר מִמֶּנּוּ כְּלוּם.
וְנֶאֱמָן הַטַּבָּח עַל גִּיד הַנָּשֶׁה, כְּשֵׁם שֶׁנֶּאֱמָן עַל הַחֵלֶב; וְאֵין לוֹקְחִין בָּשָׂר מִכָּל טַבָּח: אֵלָא אִם הָיָה אָדָם כָּשֵׁר וּמֻחְזַק בְּכַשְׁרוּת--הוּא שֶׁשּׁוֹחֵט לְעַצְמוֹ, וּמוֹכֵר, וְנֶאֱמָן.
בַּמֶּה דְּבָרִים אֲמוּרִים, בְּחוּצָה לָאָרֶץ; אֲבָל בְּאֶרֶץ יִשְׂרָאֵל בִּזְמָן שֶׁכֻּלָּהּ לְיִשְׂרָאֵל, לוֹקְחִין מִכָּל אָדָם.

 טַבָּח הַנֶּאֱמָן לִמְכֹּר בָּשָׂר, וְנִמְצָא בְּשַׂר נְבֵלָה אוֹ בְּשַׂר טְרֵפָה--מַחְזִיר אֶת הַדָּמִים לַבְּעָלִים; וּמְשַׁמְּתִין אוֹתוֹ, וּמַעְבִירִין אוֹתוֹ.
וְאֵין לוֹ תַּקָּנָה לְעוֹלָם לִקַּח מִמֶּנּוּ בָּשָׂר--עַד שֶׁיֵּלֵךְ לִמְקוֹם שְׁאֵין מַכִּירִין אוֹתוֹ, וְיַחְזִיר אֲבֵדָה בְּדָבָר חָשׁוּב, אוֹ יִשְׁחֹט לְעַצְמוֹ וְיוֹצִיא טְרֵפָה לְעַצְמוֹ בְּמָמוֹן חָשׁוּב: שֶׁוַּדַּאי עָשָׂה תְּשׁוּבָה, בְּלֹא הַעְרָמָה.

 הַלּוֹקֵחַ בָּשָׂר וּשְׁלָחוֹ בְּיַד אֶחָד מֵעַמֵּי הָאָרֶץ, הֲרֵי זֶה נֶאֱמָן עָלָיו; וְאַף עַל פִּי שְׁאֵינוּ מֻחְזָק בְּכַשְׁרוּת, אֵין חוֹשְׁשִׁין לוֹ שֶׁמֶּא יַחְלִיף.
וְאַפִלּוּ עַבְדֵי יִשְׂרָאֵל וְאַמְהוֹתֵיהֶן, נֶאֱמָנִין בְּדָבָר זֶה; אֲבָל לֹא גּוֹיִים, שֶׁמֶּא יַחְלִיף.

 עֶשֶׂר חֲנִיּוֹת, תֵּשַׁע מוֹכְרוֹת בְּשַׂר שְׁחוּטָה וְאַחַת מוֹכֶרֶת בְּשַׂר נְבֵלָה, וְלָקַח בָּשָׂר מֵאַחַת מֵהֶן, וְאֵין יָדוּעַ מִמִּי לָקַח--הֲרֵי זֶה אָסוּר.
אֲבָל בָּשָׂר הַנִּמְצָא מֻשְׁלָךְ בַּשּׁוּק, הֲלֹךְ אַחַר הָרֹב: אִם הָיוּ רֹב הַמּוֹכְרִין גּוֹיִים, אָסוּר; וְאִם הָיוּ רֹב הַמּוֹכְרִין יִשְׂרָאֵל, מֻתָּר.
וְכֵן בָּשָׂר הַנִּמְצָא בְּיַד גּוֹי--אִם הָיוּ מוֹכְרֵי הַבָּשָׂר יִשְׂרָאֵל, מֻתָּר.
זֶה הוּא דִּין תּוֹרָה; וּכְבָר אָסְרוּ חֲכָמִים כָּל הַבָּשָׂר הַנִּמְצָא, בֵּין בַּשּׁוּק בֵּין בְּיַד גּוֹי--אַף עַל פִּי שֶׁכָּל הַשּׁוֹחֲטִין וְכָל הַמּוֹכְרִין יִשְׂרָאֵל.

וְלֹא עוֹד אֵלָא הַלּוֹקֵחַ בָּשָׂר וְהִנִּיחוֹ בְּבֵיתוֹ, וְנֶעְלַם מִן הָעַיִן--אָסוּר: אֵלָא אִם כֵּן הָיָה לוֹ בּוֹ סִימָן, אוֹ שֶׁהָיָה לוֹ בּוֹ טְבִיעוּת עַיִן וְהוּא מַכִּירוֹ וַדַּאי שְׁהוּא זֶה, אוֹ שֶׁהָיָה צָרוּר וְחָתוּם.

 תָּלָה כְּלִי מָלֵא חֲתִכּוֹת בָּשָׂר, נִשְׁבַּר הַכְּלִי וְנָפְלוּ הַחֲתִכּוֹת לָאָרֶץ, וּבָא וּמָצָא חֲתִכּוֹת, וְאֵין לוֹ בָּהֶן סִימָן וְלֹא טְבִיעוּת עַיִן--הֲרֵי זֶה אָסוּר: שֶׁאָנוּ אוֹמְרִים אוֹתוֹ בָּשָׂר גְּרָרַתּוּ חַיָּה אוֹ שֶׁרֶץ, וְזֶה בָּשָׂר אַחֵר הוּא.

 גִּיד הַנָּשֶׁה, מֻתָּר בַּהֲנָאָה.
לְפִיכָּךְ מֻתָּר לָאָדָם לִשְׁלֹחַ לְנָכְרִי יָרֵךְ שֶׁגִּיד הַנָּשֶׁה בְּתוֹכָהּ, וְנוֹתֵן לוֹ הַיָּרֵךְ שְׁלֵמָה בִּפְנֵי יִשְׂרָאֵל; וְאֵין חוֹשְׁשִׁין שֶׁמֶּא יֹאכַל מִמֶּנָּה יִשְׂרְאֵלִי זֶה, קֹדֶם שֶׁיִּנָּטֵל הַגִּיד--שֶׁהֲרֵי מְקוֹמוֹ נִכָּר.
לְפִיכָּךְ אִם הָיְתָה הַיָּרֵךְ חֲתוּכָה--לֹא יִתְּנֶנָּה לַגּוֹי בִּפְנֵי יִשְׂרָאֵל, עַד שֶׁיִּטֹּל הַגִּיד: שֶׁמֶּא יֹאכַל מִמֶּנָּה יִשְׂרָאֵל.

 כָּל מָקוֹם שֶׁנֶּאֱמָר בַּתּוֹרָה לֹא תֹאכַל, לֹא תֹאכְלוּ, לֹא יֹאכְלוּ, לֹא יֹאכַל--אֶחָד אִסּוּר אֲכִילָה, וְאֶחָד אִסּוּר הֲנָיָה בְּמַשְׁמַע: עַד שֶׁיְּפָרַט לָךְ הַכָּתוּב, כְּדֶרֶךְ שֶׁפֵּרַט בַּנְּבֵלָה "לַגֵּר אֲשֶׁר-בִּשְׁעָרֶיךָ תִּתְּנֶנָּה וַאֲכָלָהּ" ; וּבַחֵלֶב שֶׁנֶּאֱמָר בּוֹ "יֵעָשֶׂה לְכָל-מְלָאכָה" .
אוֹ עַד שֶׁיִּתְפָּרַשׁ בְּתוֹרָה שֶׁבְּעַל פֶּה שְׁהוּא מֻתָּר בַּהֲנָיָה, כְּגוֹן שְׁקָצִים, וּרְמָשִׂים, וְדָם, וְאֵבֶר מִן הַחַי, וְגִיד הַנָּשֶׁה--שֶׁכָּל אֵלּוּ מֻתָּרִין בַּהֲנָיָה מִפִּי הַקַּבָּלָה, אַף עַל פִּי שְׁהֶן אֲסוּרִין בַּאֲכִילָה.

 כָּל מַאֲכָל שְׁהוּא אָסוּר בַּהֲנָיָה--אִם נִהְנָה וְלֹא אָכַל, כְּגוֹן שֶׁמָּכַר אוֹ נָתַן לַגּוֹי אוֹ לַכְּלָבִים--אֵינוּ לוֹקֶה; וּמַכִּין אוֹתוֹ מַכַּת מַרְדּוּת, וְהַדָּמִים מֻתָּרִין.
וְכָל דָּבָר שֶׁאָסוּר בַּאֲכִילָה, וּמֻתָּר בַּהֲנָיָה--אַף עַל פִּי שְׁהוּא מֻתָּר בַּהֲנָיָה--אָסוּר לַעֲשׂוֹת בּוֹ סְחוֹרָה, וּלְכַוַּן מְלַאכְתּוֹ בִּדְבָרִים אֲסוּרִין: חוּץ מִן הַחֵלֶב, שֶׁהֲרֵי נֶאֱמָר בּוֹ "יֵעָשֶׂה לְכָל-מְלָאכָה" .

לְפִיכָּךְ אֵין עוֹשִׂין סְחוֹרָה לֹא בַּנְּבֵלוֹת, וְלֹא בַּטְּרֵפוֹת, וְלֹא בַּשְּׁקָצִים, וְלֹא בָּרְמָשִׂים.
הַצַּיָּד שֶׁנִּזְדַּמְּנוּ לוֹ חַיָּה אוֹ עוֹף וְדָג טְמֵאִין וְצָדָן, אוֹ שֶׁנִּצּוֹדוּ לוֹ טְמֵאִין וּטְהוֹרִין--מֻתָּר לְמָכְרָן; אֲבָל לֹא יְכַוַּן מְלַאכְתּוֹ לַטְּמֵאִין.

וּמֻתָּר לַעֲשׂוֹת סְחוֹרָה בְּחָלָב שֶׁחָלְבוֹ גּוֹי וְאֵין יִשְׂרָאֵל רוֹאֵהוּ, וּבִגְבִנַּת הַגּוֹיִים, וְכַיּוֹצֶא בָּהֶן.
זֶה הַכְּלָל: כָּל שֶׁאִסּוּרוֹ מִן הַתּוֹרָה, אָסוּר לַעֲשׂוֹת בּוֹ סְחוֹרָה; וְכָל שֶׁאִסּוּרוֹ מִדִּבְרֵיהֶם--מֻתָּר לַעֲשׂוֹת בּוֹ סְחוֹרָה, בֵּין בִּסְפֵקוֹ בֵּין בְּוַדָּאוֹ.

הִלְכּוֹת מַאֲכָלוֹת אֲסוּרוֹת פֵּרֶק ט 
בָּשָׂר בְּחָלָב--אָסוּר לְבַשְּׁלוֹ וְאָסוּר לְאָכְלוֹ מִן הַתּוֹרָה, וְאָסוּר בַּהֲנָיָה; וְקוֹבְרִין אוֹתוֹ, וְאֶפְרוֹ אָסוּר כְּאֵפֶר כָּל הַנִּקְבָּרִין.
וּמִשֶּׁיְּבַשַּׁל מִשְּׁנֵיהֶם כַּזַּיִת--לוֹקֶה, שֶׁנֶּאֱמָר "לֹא-תְבַשֵּׁל גְּדִי, בַּחֲלֵב אִמּוֹ" .
וְכֵן הָאוֹכֵל כַּזַּיִת מִשְּׁנֵיהֶם, מִן הַבָּשָׂר וְהֶחָלָב שֶׁנִּתְבַּשְּׁלוּ כְּאֶחָד--לוֹקֶה, וְאַף עַל פִּי שֶׁלֹּא בִשַּׁל.
לֹא שָׁתַק הַכָּתוּב מִלֶּאֱסֹר הָאֲכִילָה אֵלָא מִפְּנֵי שֶׁאָסַר הַבִּשּׁוּל--כְּלוֹמַר וְאַפִלּוּ בִּשּׁוּלוֹ אָסוּר, וְאֵין צָרִיךְ לוֹמַר אֲכִילָתוֹ: כְּמוֹ שֶׁשָּׁתַק מִלֶּאֱסֹר הַבַּת, מֵאַחַר שֶׁאָסַר בַּת הַבַּת.

 אֵין אָסוּר מִן הַתּוֹרָה אֵלָא בְּשַׂר בְּהֵמָה טְהוֹרָה בַּחֲלֵב בְּהֵמָה טְהוֹרָה, שֶׁנֶּאֱמָר "לֹא-תְבַשֵּׁל גְּדִי, בַּחֲלֵב אִמּוֹ" --וּגְדִי הוּא כּוֹלֵל וֶלֶד הַשּׁוֹר וּוֶלֶד הַשֶּׂה וּוֶלֶד הָעֵז, עַד שֶׁיִּפְרֹט וְיֹאמַר גְּדִי עִזִּים; וְלֹא נֶאֱמָר "גְּדִי, בַּחֲלֵב אִמּוֹ", אֵלָא שֶׁדִּבַּר הַכָּתוּב בַּהוֹוֶה.

אֲבָל בְּשַׂר בְּהֵמָה טְהוֹרָה שֶׁבִּשְּׁלוֹ בַּחֲלֵב בְּהֵמָה טְמֵאָה, אוֹ בְּשַׂר בְּהֵמָה טְמֵאָה שֶׁבִּשְּׁלוֹ בַּחֲלֵב בְּהֵמָה טְהוֹרָה--מֻתָּר לְבַשַּׁל, וּמֻתָּר בַּהֲנָיָה; וְאֵין חַיָּבִין עַל אֲכִילָתוֹ, מִשּׁוֹם בָּשָׂר בְּחָלָב.
וְכֵן בָּשָׂר חַיָּה.

וְעוֹף, בֵּין בַּחֲלֵב בְּהֵמָה בֵּין בַּחֲלֵב חַיָּה--אֵינוּ אָסוּר בַּאֲכִילָה מִן הַתּוֹרָה; לְפִיכָּךְ מֻתָּר לְבַשְּׁלוֹ, וּמֻתָּר בַּהֲנָיָה.
וְאָסוּר בַּאֲכִילָה מִדִּבְרֵי סוֹפְרִים--כְּדֵי שֶׁלֹּא יִפְשְׁטוּ הָעָם וְיָבוֹאוּ לִידֵי אִסּוּר בָּשָׂר בְּחָלָב שֶׁלַּתּוֹרָה, וְיֹאכְלוּ בְּשַׂר טְהוֹרָה בַּחֲלֵב טְהוֹרָה: שֶׁהֲרֵי אֵין מַשְׁמַע הַכָּתוּב, אֵלָא גְּדִי בַּחֲלֵב אִמּוֹ מַמָּשׁ.
לְפִיכָּךְ אָסְרוּ כָּל בָּשָׂר בְּחָלָב.

דָּגִים וַחֲגָבִים, מֻתָּר לְאָכְלָן בְּחָלָב; וְהַשּׁוֹחֵט עוֹף, וְנִמְצָא בּוֹ בֵּיצִים גְּמוּרוֹת--מֻתָּר לְאָכְלָן בְּחָלָב.

בָּשָׂר הַמְּעֻשָּׁן, וְהַמְּבֻשָּׁל בְּחַמֵּי טְבֶרְיָה, וְכַיּוֹצֶא בָּהֶן--אֵין לוֹקִין עָלָיו; וְכֵן הַמְּבַשֵּׁל בָּשָׂר בְּמֵי חָלָב, אוֹ בַּחֲלֵב מֵתָה, אוֹ בַּחֲלֵב זָכָר, אוֹ שֶׁבִּשַּׁל דָּם בְּחָלָב--פָּטוּר, וְאֵינוּ לוֹקֶה עַל אֲכִילָתוֹ מִשּׁוֹם בָּשָׂר בְּחָלָב.
אֲבָל הַמְּבַשֵּׁל בְּשַׂר מֵתָה אוֹ חֵלֶב וְכַיּוֹצֶא בָּהֶן, בְּחָלָב--לוֹקֶה עַל בִּשּׁוּלוֹ; וְאֵינוּ לוֹקֶה עַל אֲכִילָתוֹ, מִשּׁוֹם בָּשָׂר בְּחָלָב: שְׁאֵין אִסּוּר בָּשָׂר בְּחָלָב חָל עַל אִסּוּר נְבֵלָה אוֹ אִסּוּר חֵלֶב--שְׁאֵין כָּאן לֹא אִסּוּר כּוֹלֵל, וְלֹא אִסּוּר מוֹסִיף, וְלֹא אִסּוּר בַּת אַחַת.

הַמְּבַשֵּׁל שְׁלִיל בְּחָלָב, חַיָּב; וְכֵן הָאוֹכְלוֹ.
אֲבָל הַמְּבַשֵּׁל שִׁלְיָה, אוֹ עוֹר וְגִידִים וַעֲצָמוֹת, וְעִיקָרֵי קְרָנַיִם וּטְלַפַּיִם הָרַכִּים, בְּחָלָב--פָּטוּר; וְכֵן הָאוֹכְלָן, פָּטוּר.

בָּשָׂר שֶׁנָּפַל לְתוֹךְ הֶחָלָב, אוֹ חָלָב שֶׁנָּפַל לְתוֹךְ הַבָּשָׂר, וְנִתְבַּשַּׁל עִמּוֹ--שֵׁעוּרוֹ, בְּנוֹתֵן טַעַם.
כֵּיצַד: חֲתִכָּה שֶׁלְּבָשָׂר שֶׁנָּפְלָה לִקְדֵרָה רוֹתַחַת שֶׁלְּחָלָב, טוֹעֵם הַגּוֹי אֶת הַקְּדֵרָה--אִם אָמַר שֶׁיֵּשׁ בָּהּ טַעַם בָּשָׂר, אֲסוּרָה; וְאִם לָאו, מֻתֶּרֶת.
וְאוֹתָהּ חֲתִכָּה, אֲסוּרָה.
בַּמֶּה דְּבָרִים אֲמוּרִים, שֶׁקָּדַם וְהוֹצִיא אֶת הַחֲתִכָּה, קֹדֶם שֶׁתִּפְלֹט חָלָב שֶׁבָּלְעָה; אֲבָל אִם לֹא סִלַּק, מְשַׁעֲרִין אוֹתָהּ בְּשִׁשִּׁים--מִפְּנֵי שֶׁהֶחָלָב שֶׁנִּבְלַע בָּהּ וְנֶאֱסַר, יָצָא וְנִתְעָרַב עִם שְׁאָר הֶחָלָב.

נָפַל חָלָב לְתוֹךְ קְדֵרָה שֶׁלְּבָשָׂר, טוֹעֲמִין אֶת הַחֲתִכָּה שֶׁנָּפַל עָלֶיהָ חָלָב--אִם אֵין בָּהּ טַעַם חָלָב, הַכֹּל מֻתָּר.
וְאִם יֵשׁ בַּחֲתִכָּה טַעַם חָלָב--אַף עַל פִּי שְׁאִם תִּסָּחֵט הַחֲתִכָּה, לֹא יִשָּׁאֵר בָּהּ טַעַם--הוֹאִיל וְיֵשׁ בָּהּ עַתָּה טַעַם חָלָב, נֶאְסְרָה אוֹתָהּ חֲתִכָּה; וּמְשַׁעֲרִין בְּכֻלָּהּ: אִם הָיָה בַּכֹּל שֶׁיֵּשׁ בַּקְּדֵרָה, מִן הַחֲתִכּוֹת וְהַיָּרָק וְהַמָּרָק וְהַתְּבָלִין, כְּדֵי שֶׁתִּהְיֶה חֲתִכָּה זוֹ אֶחָד מִשִּׁשִּׁים מִן הַכֹּל--הַחֲתִכָּה אֲסוּרָה, וְהַשְּׁאָר מֻתָּר.

בַּמֶּה דְּבָרִים אֲמוּרִים, בְּשֶׁלֹּא נִעַר אֶת הַקְּדֵרָה בַּתְּחִלָּה כְּשֶׁנָּפַל הֶחָלָב אֵלָא לְבַסּוֹף, וְלֹא כִסָּה.
אֲבָל אִם נִעַר מִתְּחִלָּה וְעַד סוֹף, אוֹ שֶׁכִּסָּה מִשָּׁעַת נְפִילָה עַד סוֹף--הֲרֵי זֶה בְּנוֹתֵן טַעַם.
וְכֵן אִם נָפַל חָלָב לְתוֹךְ הַמָּרָק, אוֹ לְתוֹךְ הַחֲתִכּוֹת וְלֹא נוֹדַע לְאֵיזוֹ חֲתִכָּה נָפַל--נוֹעֵר אֶת הַקְּדֵרָה כֻּלָּהּ, עַד שֶׁיִּתְעָרַב הַכֹּל: אִם יֵשׁ בַּקְּדֵרָה כֻּלָּהּ טַעַם חָלָב, אֲסוּרָה; וְאִם לָאו, מֻתֶּרֶת.

אִם לֹא נִמְצָא גּוֹי שֶׁיִּטְעֹם וְנִסְמֹךְ עָלָיו--מְשַׁעֲרִין בְּשִׁשִּׁים, בֵּין בָּשָׂר לְתוֹךְ חָלָב בֵּין חָלָב לְתוֹךְ בָּשָׂר: אֶחָד מִשִּׁשִּׁים, מֻתָּר; פָּחוּת מִשִּׁשִּׁים, אָסוּר.
קְדֵרָה שֶׁבִּשַּׁל בָּהּ בָּשָׂר, לֹא יְבַשַּׁל בָּהּ חָלָב; וְאִם בִּשַּׁל, בְּנוֹתֵן טַעַם.

הַכַּחַל, אָסוּר מִדִּבְרֵי סוֹפְרִים--שְׁאֵין בָּשָׂר שֶׁנִּתְבַּשַּׁל בַּחֲלֵב שְׁחוּטָה אָסוּר מִן הַתּוֹרָה, כְּמוֹ שֶׁבֵּאַרְנוּ.
הַכַּחַל שֶׁקְּרָעוֹ וּמֵרַק הֶחָלָב שֶׁבּוֹ, מֻתָּר לִצְלוֹתוֹ וּלְאָכְלוֹ; וְאִם קְרָעוֹ שְׁתִי וְעֵרֶב, וְטָחוֹ בַּכּוֹתָל עַד שֶׁלֹּא נִשְׁאָר בּוֹ לַחְלוּחִית חָלָב--מֻתָּר לְבַשְּׁלוֹ עִם הַבָּשָׂר.
וְכַחַל שֶׁלֹּא קְרָעוֹ, בֵּין שֶׁלִּקְטַנָּה שֶׁלֹּא הֵנִיקָה בֵּין שֶׁלִּגְדוֹלָה--אָסוּר לְבַשְּׁלוֹ: וְאִם עָבַר וּבִשְּׁלוֹ בִּפְנֵי עַצְמוֹ, מֻתָּר לְאָכְלוֹ; וְאִם בִּשְּׁלוֹ עִם בָּשָׂר אַחֵר--מְשַׁעֲרִין אוֹתוֹ בְּשִׁשִּׁים, וְכַחַל מִן הַמִּנְיָן.

כֵּיצַד: אִם הָיָה הַכֹּל עִם הַכַּחַל כְּמוֹ שִׁשִּׁים בַּכַּחַל--הַכַּחַל אָסוּר, וְהַשְּׁאָר מֻתָּר; וְאִם הָיָה בְּפָחוּת מִשִּׁשִּׁים, הַכֹּל אָסוּר.
וּבֵין כָּךְ וּבֵין כָּךְ, אִם נָפַל לִקְדֵרָה אַחֶרֶת--אוֹסֵר אוֹתָהּ, וּמְשַׁעֲרִין בּוֹ בְּשִׁשִּׁים כָּרִאשׁוֹנָה: שֶׁהַכַּחַל עַצְמוֹ שֶׁנִּתְבַּשַּׁל, נַעֲשָׂה כַּחֲתִכָּה הָאֲסוּרָה; וְאֵין מְשַׁעֲרִין בּוֹ אֵלָא כְּמוֹת שְׁהוּא בְּעֵת שֶׁנִּתְבַּשַּׁל, לֹא כְּמוֹת שֶׁהָיָה בְּשָׁעָה שֶׁנָּפַל.

אֵין צוֹלִין אֶת הַכַּחַל שֶׁחִתְּכוֹ, לְמַעְלָה מִן הַבָּשָׂר בַּשְּׁפוּד; וְאִם צָלָהוּ, הַכֹּל מֻתָּר.
קֵבָה שֶׁבִּשְּׁלָהּ בְּחָלָב שֶׁבָּהּ, מֻתֶּרֶת--שְׁאֵינוּ חָלָב אֵלָא הֲרֵי הוּא כְּטִנֹּפֶת, שֶׁהֲרֵי יִשְׁתַּנֶּה בַּמֵּעַיִם.

 אָסוּר לְהַעְמִיד הַגְּבִנָּה, בְּעוֹר הַקֵּבָה שֶׁלִּשְׁחוּטָה.
וְאִם הִעְמִיד, טוֹעֵם אֶת הַגְּבִנָּה--אִם יֵשׁ בָּהּ טַעַם בָּשָׂר, אֲסוּרָה; וְאִם לָאו, מֻתֶּרֶת: מִפְּנֵי שֶׁהַמַּעְמִיד דָּבָר הַמֻּתָּר הוּא, שֶׁקֵּבַת שְׁחוּטָה הִיא; וְאֵין כָּאן אֵלָא אִסּוּר בָּשָׂר בְּחָלָב, שֶׁשֵּׁעוּרוֹ בְּנוֹתֵן טַעַם.

אֲבָל הַמַּעְמִיד בְּעוֹר קֵבַת נְבֵלָה וּטְרֵפָה וּבְהֵמָה טְמֵאָה--הוֹאִיל וְהַמַּעְמִיד דָּבָר הָאָסוּר בִּפְנֵי עַצְמוֹ--נֶאְסְרָה הַגְּבִנָּה מִשּׁוֹם נְבֵלָה, לֹא מִשּׁוֹם בָּשָׂר בְּחָלָב.
וּמִפְּנֵי חֲשָׁשׁ זֶה, אָסְרוּ גְּבִנַּת הַגּוֹיִים כְּמוֹ שֶׁבֵּאַרְנוּ.

הַבָּשָׂר לְבַדּוֹ מֻתָּר, וְהֶחָלָב לְבַדּוֹ מֻתָּר, וּבְהִתְעָרַב שְׁנֵיהֶן עַל יְדֵי בִּשּׁוּל יֵאָסְרוּ שְׁנֵיהֶן.
בַּמֶּה דְּבָרִים אֲמוּרִים, שֶׁנִּתְבַּשְּׁלוּ שְׁנֵיהֶן בְּיַחַד, אוֹ שֶׁנָּפַל חַם לְתוֹךְ חַם, אוֹ צוֹנֵן לְתוֹךְ חַם; אֲבָל אִם נָפַל אֶחָד מִשְּׁנֵיהֶן וְהוּא חַם לְתוֹךְ הַשֵּׁנִי וְהוּא צוֹנֵן--קוֹלֵף הַבָּשָׂר כֻּלּוֹ שֶׁנָּגַע בּוֹ הֶחָלָב, וְאוֹכֵל הַשְּׁאָר.
וְאִם נָפַל צוֹנֵן לְתוֹךְ צוֹנֵן--מֵדִיחַ הַחֲתִכָּה, וְאוֹכְלָהּ.

לְפִיכָּךְ מֻתָּר לִצְרֹר בָּשָׂר וּגְבִנָּה בְּמִטְפַּחַת אַחַת--וְהוּא, שֶׁלֹּא יִגְּעוּ זֶה בְּזֶה; וְאִם נָגְעוּ--מֵדִיחַ הַבָּשָׂר וּמֵדִיחַ הַגְּבִנָּה, וְאוֹכֵל.

 מָלִיחַ שְׁאֵינוּ נֶאֱכָל מֵחֲמַת מִלְחוֹ, הֲרֵי הוּא כְּרוֹתֵחַ; וְאִם נֶאֱכָל כְּמוֹת שְׁהוּא כְּמוֹ הַכֻּתָּח, אֵינוּ כְּרוֹתֵחַ.

 עוֹף שָׁחוּט שֶׁנָּפַל לֶחָלָב, אוֹ לְכֻתָּח שֶׁיֵּשׁ בּוֹ חָלָב--אִם חַי הוּא, מְדִיחוֹ וּמֻתָּר; וְאִם צֳלִי, קוֹלְפוֹ; וְאִם הָיוּ בּוֹ פְּלָחִים פְּלָחִים אוֹ שֶׁהָיָה מְתֻּבָּל בִּתְבָלִין, וְנָפַל לֶחָלָב אוֹ לְכֻתָּח--הֲרֵי זֶה אָסוּר.

 אָסוּר לְהַעֲלוֹת הָעוֹף עִם הַגְּבִנָּה עַל הַשֻּׁלְחָן שְׁהוּא אוֹכֵל עָלָיו--גְּזֵרָה מִשּׁוֹם הֶרְגֵּל עֲבֵרָה, שֶׁמֶּא יֹאכַל זֶה עִם זֶה: אַף עַל פִּי שֶׁהָעוֹף בְּחָלָב, אָסוּר מִדִּבְרֵי סוֹפְרִים.
שְׁנֵי אַכְסְנָאִין שְׁאֵינָן מַכִּירִין זֶה אֶת זֶה--אוֹכְלִין עַל שֻׁלְחָן אֶחָד זֶה בְּשַׂר בְּהֵמָה וְזֶה גְּבִנָּה, מִפְּנֵי שְׁאֵין זֶה גַּס לִבּוֹ בְּזֶה כְּדֵי שֶׁיֹּאכַל עִמּוֹ.

אֵין לָשִׁין אֶת הָעִיסָה בְּחָלָב; וְאִם לָשׁ--כָּל הַפַּת אֲסוּרָה, מִפְּנֵי הֶרְגֵּל עֲבֵרָה: שֶׁמֶּא יֹאכַל בָּהּ בָּשָׂר.
וְאֵין שָׁטִין אֶת הַתַּנּוּר בְּאַלְיָה; וְאִם שָׁט--כָּל הַפַּת אֲסוּרָה, עַד שֶׁיַּסִּיק אֶת הַתַּנּוּר: שֶׁמֶּא יֹאכַל בָּהּ חָלָב.
וְאִם שִׁנָּה בְּצוּרַת הַפַּת עַד שֶׁתִּהְיֶה נִכֶּרֶת, כְּדֵי שֶׁלֹּא יֹאכַל בָּהּ לֹא בָשָׂר וְלֹא חָלָב--הֲרֵי זֶה מֻתָּר.
פַּת שֶׁאֲפָיָהּ עִם הַצֳּלִי, וְדָגִים שֶׁצְּלָיָן עִם הַבָּשָׂר--אָסוּר לְאָכְלָן בְּחָלָב.

קְעָרָה שֶׁאָכְלוּ בָּהּ בָּשָׂר, וּבִשְּׁלוּ בָּהּ דָּגִים--אוֹתָן הַדָּגִים, מֻתָּר לְאָכְלָן בְּכֻתָּח.
סַכִּין שֶׁחָתַךְ בָּהּ בָּשָׂר צֳלִי, וְחָזַר וְחָתַךְ בָּהּ צְנוֹן וְכַיּוֹצֶא בּוֹ מִדְּבָרִים חֲרִיפִין--אָסוּר לְאָכְלָן בְּכֻתָּח; אֲבָל אִם חָתַךְ בָּהּ קִישׁוּת אוֹ אֲבַטִּיחַ--גּוֹרֵד מְקוֹם הַחֲתָךְ, וְאוֹכֵל הַשְּׁאָר בְּחָלָב.

 אֵין מַנִּיחִין כַּד שֶׁלְּמֶלַח בְּצַד כַּד שֶׁלַּכָּמָךְ--מִפְּנֵי שֶׁשּׁוֹאֵב מִמֶּנּוּ, וְנִמְצָא מְבַשֵּׁל הַבָּשָׂר בְּמֶלַח זֶה שֶׁיֵּשׁ בּוֹ טַעַם הֶחָלָב; אֲבָל מַנִּיחַ כַּד הַחֹמֶץ בְּצַד כַּד הַכָּמָךְ, שְׁאֵין הַחֹמֶץ שׁוֹאֵב מִמֶּנּוּ.

 מִי שֶׁאָכַל גְּבִנָּה אוֹ חָלָב תְּחִלָּה--מֻתָּר לֶאֱכֹל אַחֲרָיו בָּשָׂר מִיָּד, וְצָרִיךְ שֶׁיָּדִיחַ יָדָיו וִיקַנַּח פִּיו בֵּין הַגְּבִנָּה וּבֵין הַבָּשָׂר.
וּבְמַה יְקַנַּח פִּיו--בְּפַת אוֹ בְּפֵרוֹת, שֶׁלּוֹעֲסָן וּבוֹלְעָן אוֹ פּוֹלְטָן; וּבַכֹּל מְקַנְּחִין אֶת הַפֶּה--חוּץ מִתְּמָרִים אוֹ קֶמַח אוֹ יְרָקוֹת, שְׁאֵין אֵלּוּ מְקַנְּחִין יָפֶה.

 בַּמֶּה דְּבָרִים אֲמוּרִים, בִּבְשַׂר בְּהֵמָה אוֹ חַיָּה; אֲבָל אִם אָכַל בְּשַׂר עוֹף אַחַר שֶׁאָכַל הַגְּבִנָּה אוֹ הֶחָלָב, אֵינוּ צָרִיךְ לֹא קִנּוּחַ הַפֶּה וְלֹא נְטִילַת יָדַיִם.

 מִי שֶׁאָכַל בָּשָׂר בַּתְּחִלָּה, בֵּין בְּשַׂר בְּהֵמָה בֵּין בְּשַׂר עוֹף--לֹא יֹאכַל אַחֲרָיו חָלָב עַד שֶׁיִּשְׁהֶה בֵּינֵיהֶן כְּדֵי שֵׁעוּר סְעוֹדָה אַחֶרֶת, וְהוּא כְּמוֹ שֵׁשׁ שָׁעוֹת: מִפְּנֵי הַבָּשָׂר שֶׁלְּבֵין הַשִּׁנַּיִם, שְׁאֵינוּ סָר בְּקִנּוּחַ.

הִלְכּוֹת מַאֲכָלוֹת אֲסוּרוֹת פֵּרֶק י 
כָּל אִסּוּרִין שֶׁאָמַרְנוּ, הֶן בְּמִינֵי נֶפֶשׁ חַיָּה; וְיֵשׁ אִסּוּרִין אֲחֵרִים שֶׁלַּתּוֹרָה, בְּזֶרַע הָאָרֶץ--וְהֶן הֶחָדָשׁ, וְכִלְאֵי הַכֶּרֶם, וְהֶעָרְלָה, וְהַטֶּבֶל.

הֶחָדָשׁ כֵּיצַד: כָּל אֶחָד מֵחֲמֵשֶׁת מִינֵי תְּבוּאָה בִּלְבָד--אָסוּר לֶאֱכֹל מֵהֶחָדָשׁ שֶׁלּוֹ קֹדֶם שֶׁיִּקְרַב הָעֹמֶר בְּשִׁשָּׁה עָשָׂר בְּנִיסָן, שֶׁנֶּאֱמָר "וְלֶחֶם וְקָלִי וְכַרְמֶל לֹא תֹאכְלוּ" ; וְכָל הָאוֹכֵל כַּזַּיִת חָדָשׁ קֹדֶם הַקְרָבַת הָעֹמֶר, לוֹקֶה מִן הַתּוֹרָה--בְּכָל מָקוֹם וּבְכָל זְמָן, בֵּין בָּאָרֶץ בֵּין בְּחוּצָה לָאָרֶץ, בֵּין בִּפְנֵי הַבַּיִת בֵּין שֶׁלֹּא בִּפְנֵי הַבַּיִת.
אֵלָא שֶׁבִּזְמָן שֶׁיֵּשׁ מִקְדָּשׁ--מִשֶּׁיִּקְרַב הָעֹמֶר, הֻתָּר הֶחָדָשׁ בִּירוּשָׁלַיִם; וְהַמְּקוֹמוֹת הָרְחוֹקִין, מֻתָּרִין אַחַר חֲצוֹת: שְׁאֵין בֵּית דִּין מִתְעַצְּלִין בּוֹ, עַד אַחַר חֲצוֹת.
וּבִזְמָן שְׁאֵין מִקְדָּשׁ--כָּל הַיּוֹם כֻּלּוֹ, אָסוּר מִן הַתּוֹרָה; וּבַזְּמָן הַזֶּה בִּמְקוֹמוֹת שֶׁעוֹשִׂין שְׁנֵי יָמִים--הֶחָדָשׁ אָסוּר כָּל יוֹם שִׁבְעָה עָשָׂר בְּנִיסָן עַד לָעֶרֶב, מִדִּבְרֵי סוֹפְרִים.

הָאוֹכֵל לֶחֶם וְקָלִי וְכַרְמֶל, כַּזַּיִת מִכָּל אֶחָד וְאֶחָד--לוֹקֶה שָׁלוֹשׁ מַלְקִיּוֹת: שֶׁנֶּאֱמָר "וְלֶחֶם וְקָלִי וְכַרְמֶל לֹא תֹאכְלוּ" --מִפִּי הַשְּׁמוּעָה לָמְדוּ, שֶׁשְּׁלָשְׁתָּן בְּלָאוִין חֲלוּקִין זֶה מִזֶּה.

כָּל תְּבוּאָה שֶׁהִשְׁרִישָׁה קֹדֶם הַקְרָבַת הָעֹמֶר--אַף עַל פִּי שֶׁלֹּא נִגְמְרָה אֵלָא אַחַר שֶׁקָּרַב הָעֹמֶר, מֻתֶּרֶת בַּאֲכִילָה מִשֶּׁקָּרַב הָעֹמֶר; וּתְבוּאָה שֶׁהִשְׁרִישָׁה אַחַר שֶׁקָּרַב הָעֹמֶר--אַף עַל פִּי שֶׁהָיְתָה זְרוּעָה קֹדֶם שֶׁקָּרַב הָעֹמֶר, הֲרֵי זוֹ אֲסוּרָה עַד שֶׁיִּקְרַב הָעֹמֶר שֶׁלַּשָּׁנָה הַבָּאָה.
וְדִין זֶה בְּכָל מָקוֹם וּבְכָל זְמָן, מִן הַתּוֹרָה.

תְּבוּאָה שֶׁהִשְׁרִישָׁה אַחַר הָעֹמֶר, וּקְצָרָהּ, וְזָרַע מִן הַחִטִּים בַּקַּרְקָע, וְאַחַר כָּךְ קָרַב הָעֹמֶר הַבָּא וַעֲדַיִן הַחִטִּים בַּקַּרְקָע--הֲרֵי אֵלּוּ סְפֵק אִם הִתִּירָן הָעֹמֶר, כְּאִלּוּ הָיוּ מֻנָּחִין בַּכַּד, אוֹ לֹא יַתִּיר אוֹתָן, מִפְּנֵי שֶׁבָּטְלוּ בַּקַּרְקָע.
לְפִיכָּךְ אִם לִקַּט מֵהֶן וְאָכַל, אֵינוּ לוֹקֶה; אֲבָל מַכִּין אוֹתוֹ מַכַּת מַרְדּוּת.

וְכֵן שִׁבֹּלֶת שֶׁהֵבִיאָה שְׁלִישׁ מִלִּפְנֵי הָעֹמֶר, וַעֲקָרָהּ, וּשְׁתָלָהּ אַחַר שֶׁקָּרַב הָעֹמֶר, וְהוֹסִיפָה--הֲרֵי זֶה סְפֵק אִם תִּהְיֶה אֲסוּרָה מִפְּנֵי הַתּוֹסֶפֶת, עַד שֶׁיָּבוֹא הָעֹמֶר הַבָּא, אוֹ לֹא תִהְיֶה אֲסוּרָה, שֶׁהֲרֵי הִשְׁרִישָׁה קֹדֶם הָעֹמֶר.

 כִּלְאֵי הַכֶּרֶם כֵּיצַד: מִין מִמִּינֵי תְּבוּאָה אוֹ מִינֵי יְרָקוֹת שֶׁנִּזְרְעוּ עִם הַגֶּפֶן--בֵּין שֶׁזָּרַע יִשְׂרָאֵל, בֵּין שֶׁזָּרַע גּוֹי, בֵּין שֶׁעָלוּ מֵאֵלֵיהֶן, בֵּין שֶׁנָּטַע הַגֶּפֶן בְּתוֹךְ הַיָּרָק--שְׁנֵיהֶן אֲסוּרִין בַּאֲכִילָה וּבַהֲנָיָה: שֶׁנֶּאֱמָר "פֶּן-תִּקְדַּשׁ, הַמְּלֵאָה הַזֶּרַע אֲשֶׁר תִּזְרָע, וּתְבוּאַת, הַכָּרֶם" --כְּלוֹמַר פֶּן תִּתְרַחַק, וְתֶאֱסֹר שְׁנֵיהֶן.
הָאוֹכֵל כַּזַּיִת מִכִּלְאֵי הַכֶּרֶם--בֵּין מִן הַיָּרָק, בֵּין מִן הָעֲנָבִים--לוֹקֶה מִן הַתּוֹרָה; וּשְׁנֵיהֶן מִצְטָרְפִין זֶה עִם זֶה.

בַּמֶּה דְּבָרִים אֲמוּרִים, שֶׁנִּזְרְעוּ בְּאֶרֶץ יִשְׂרָאֵל; אֲבָל בְּחוּצָה לָאָרֶץ, כִּלְאֵי הַכֶּרֶם מִדִּבְרֵי סוֹפְרִים.
וּבְהִלְכּוֹת כִּלְאַיִם, יִתְבָּאַר אֵיזֶה מִין אָסוּר בְּכִלְאֵי הַכֶּרֶם, וְאֵיזֶה מִין אֵינוּ אָסוּר, וְהֵיאַךְ יֵאָסֵר, וּמָתַי יֵאָסֵר, וְאֵיזֶה דָּבָר מְקַדֵּשׁ, וְאֵיזֶה דָּבָר אֵינוּ מְקַדֵּשׁ.

הֶעָרְלָה כֵּיצַד: כָּל הַנּוֹטֵעַ אִילָן מַאֲכָל, כָּל פֵּרוֹת שֶׁעוֹשֶׂה אוֹתוֹ אִילָן שָׁלוֹשׁ שָׁנִים מִשֶּׁנִּזְרַע--הֲרֵי הֶן אֲסוּרִין בַּאֲכִילָה וּבַהֲנָיָה, שֶׁנֶּאֱמָר "שָׁלֹשׁ שָׁנִים, יִהְיֶה לָכֶם עֲרֵלִים--לֹא יֵאָכֵל" ; וְכָל הָאוֹכֵל מֵהֶם כַּזַּיִת, לוֹקֶה מִן הַתּוֹרָה.

בַּמֶּה דְּבָרִים אֲמוּרִים, בְּנוֹטֵעַ בְּאֶרֶץ יִשְׂרָאֵל, שֶׁנֶּאֱמָר "כִּי-תָבֹאוּ אֶל-הָאָרֶץ" ; אֲבָל אִסּוּר עָרְלָה בְּחוּצָה לָאָרֶץ, הֲלָכָה לְמֹשֶׁה מִסִּינַי, וּוַדַּאי הֶעָרְלָה בְּחוּצָה לָאָרֶץ אֲסוּרָה, וּסְפֵקָהּ מֻתָּר.
וּבְהִלְכּוֹת מַעֲשֵׂר שֵׁנִי, יִתְבָּאַר דְּבָרִים הָאֲסוּרִין מִשּׁוֹם עָרְלָה, וּדְבָרִים הַמֻּתָּרִין.

סְפֵק עָרְלָה וְכִלְאֵי הַכֶּרֶם--בְּאֶרֶץ יִשְׂרָאֵל, אָסוּר; וּבְסוּרְיָה וְהִיא אֲרָצוֹת שֶׁכָּבַשׁ דָּוִיד, מֻתָּר.
כֵּיצַד: הָיָה כֶּרֶם עָרְלָה וַעֲנָבִים נִמְכָּרוֹת חוּצָה לוֹ, וְהָיָה יָרָק זָרוּעַ בְּתוֹכוֹ וְיָרָק נִמְכָּר חוּצָה לוֹ--שֶׁמֶּא מִמֶּנּוּ הוּא זֶה, שֶׁמֶּא מֵאַחֵר--בְּסוּרְיָה, מֻתָּר.
וּבְחוּצָה לָאָרֶץ, אַפִלּוּ רָאָה הָעֲנָבִים יוֹצְאוֹת מִכֶּרֶם עָרְלָה, אוֹ יָרָק יוֹצֶא מִן הַכֶּרֶם--לוֹקֵחַ מֵהֶן: וְהוּא שֶׁלֹּא יִרְאֶה אוֹתוֹ בּוֹצֵר מִן הֶעָרְלָה, אוֹ לוֹקֵט הַיָּרָק בְּיָדוֹ.

כֶּרֶם שְׁהוּא סְפֵק עָרְלָה אוֹ סְפֵק כִּלְאַיִם--בְּאֶרֶץ יִשְׂרָאֵל, אָסוּר; וּבְסוּרְיָה, מֻתָּר.
וְאֵין צָרִיךְ לוֹמַר, בְּחוּצָה לָאָרֶץ.

חָבִית יַיִן הַנִּמְצֵאת טְמוּנָה בְּפַרְדֵּס שֶׁלְּעָרְלָה--מֻתֶּרֶת בַּהֲנָיָה, שְׁאֵין הַגַּנָּב גּוֹנֵב מִמָּקוֹם וְטוֹמֵן בּוֹ; אֲבָל עֲנָבִים הַנִּמְצָאִין טְמוּנִין שָׁם--אֲסוּרִים, שֶׁמֶּא מִשָּׁם נִלְקְטוּ וְהִצְנִיעָן שָׁם.

גּוֹי וְיִשְׂרָאֵל שֶׁהָיוּ שֻׁתָּפִין בִּנְטִיעָה--אִם הִתְנוּ מִתְּחִלַּת הַשֻּׁתָּפוּת שֶׁיִּהְיֶה הַגּוֹי אוֹכֵל שְׁנֵי עָרְלָה, וְיִשְׂרָאֵל אוֹכֵל שָׁלוֹשׁ שָׁנִים מִשְּׁנֵי הֶתֵּר כְּנֶגֶד שְׁנֵי הֶעָרְלָה--הֲרֵי זֶה מֻתָּר; וְאִם לֹא הִתְנוּ מִתְּחִלָּה, אָסוּר: וּבִלְבָד שֶׁלֹּא יָבוֹאוּ לִידֵי חֶשְׁבּוֹן.
כֵּיצַד: כְּגוֹן שֶׁיֵּחָשֵׁב כַּמָּה פֵּרוֹת אָכַל הַגּוֹי בִּשְׁנֵי עָרְלָה, עַד שֶׁיֹּאכַל יִשְׂרָאֵל כְּנֶגֶד אוֹתָן הַפֵּרוֹת--אִם הִתְנוּ בְּזֶה, אָסוּר: שֶׁהֲרֵי זֶה כְּמַחְלִיף פֵּרוֹת עָרְלָה.

יֵרָאֶה לִי שְׁאֵין דִּין נֶטַע רְבָעִי נוֹהֵג בְּחוּצָה לָאָרֶץ, אֵלָא אוֹכֵל פֵּרוֹת שָׁנָה רְבִיעִית בְּלֹא פִּדְיוֹן כְּלָל--שֶׁלֹּא אָמְרוּ אֵלָא הֶעָרְלָה.
וְקַל וְחֹמֶר הַדְּבָרִים, וּמַה סוּרְיָה שְׁהִיא חַיֶּבֶת בְּמַעַשְׂרוֹת וּבַשְּׁבִיעִית מִדִּבְרֵיהֶם, אֵינָהּ חַיֶּבֶת בְּנֶטַע רְבָעִי, כְּמוֹ שֶׁיִּתְבָּאַר בְּהִלְכּוֹת מַעֲשֵׂר שֵׁנִי--חוּצָה לָאָרֶץ לֹא כָּל שֶׁכֵּן, שֶׁלֹּא יִהְיֶה נֶטַע רְבָעִי נוֹהֵג בָּהּ.

אֲבָל בְּאֶרֶץ יִשְׂרָאֵל--נוֹהֵג בֵּין בִּפְנֵי הַבַּיִת, בֵּין שֶׁלֹּא בִּפְנֵי הַבַּיִת.
וְהוֹרוּ מִקְצַת גְּאוֹנִים שֶׁכֶּרֶם רְבָעִי לְבַדּוֹ פּוֹדִין אוֹתוֹ בְּחוּצָה לָאָרֶץ, וְאַחַר כָּךְ יִהְיֶה מֻתָּר בַּאֲכִילָה; וְאֵין לְדָבָר זֶה עִיקָר.

 פֵּרוֹת שָׁנָה רְבִיעִית כֻּלָּהּ, אָסוּר לֶאֱכֹל מֵהֶן בְּאֶרֶץ יִשְׂרָאֵל עַד שֶׁיִּפָּדוּ; וּבְהִלְכּוֹת מַעֲשֵׂר שֵׁנִי, יִתְבָּאַר מִשְׁפְּטֵי פִּדְיוֹנָן, וְדִין אֲכִילָתָן, וּמֵאֵימָתַי מוֹנִין לֶעָרְלָה וְלָרְבָעִי.

 כֵּיצַד פּוֹדִין פֵּרוֹת נֶטַע רְבָעִי בַּזְּמָן הַזֶּה: אַחַר שֶׁאוֹסֵף אוֹתָן, מְבָרֵךְ בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו, וְצִוָּנוּ עַל פִּדְיוֹן נֶטַע רְבָעִי.
וְאַחַר כָּךְ פּוֹדֶה אֶת כֻּלָּן, וְאַפִלּוּ בִּפְרוּטָה אַחַת, וְאוֹמֵר הֲרֵי אֵלּוּ פְּדוּיִין בִּפְרוּטָה זוֹ; וּמַשְׁלִיךְ אוֹתָהּ פְּרוּטָה לְיָם הַמֶּלַח.
אוֹ מְחַלְּלָן עַל שׁוֹוֶה פְּרוּטָה מִפֵּרוֹת אֲחֵרוֹת, וְאוֹמֵר הֲרֵי כָּל הַפֵּרוֹת הָאֵלּוּ מְחֻלָּלִין עַל חִטִּים אֵלּוּ אוֹ עַל שְׂעוֹרִים אֵלּוּ וְכַיּוֹצֶא בָּהֶן; וְשׂוֹרֵף אוֹתָן, כְּדֵי שֶׁלֹּא יִהְיוּ תַּקְלָה לַאֲחֵרִים.
וְאוֹכֵל כָּל הַפֵּרוֹת.

 הוֹרוּ מִקְצַת גְּאוֹנִים שֶׁאַף עַל פִּי שֶׁפָּדָה פֵּרוֹת שָׁנָה רְבִיעִית אוֹ חִלְּלָן, אָסוּר לְאָכְלָן עַד שֶׁתִּכָּנֵס שָׁנָה חֲמִישִׁית; וְדָבָר זֶה אֵין לוֹ עִיקָר.
וְיֵרָאֶה לִי, שֶׁזּוֹ שִׁגְגַת הוֹרָאָה; וּפָסוּק הִטְעָם, לְפִי שֶׁכָּתוּב "וּבַשָּׁנָה הַחֲמִישִׁת, תֹּאכְלוּ אֶת-פִּרְיוֹ" , וְאֵין עִנְיַן הַכָּתוּב אֵלָא שֶׁבַּשָּׁנָה הַחֲמִישִׁית תֹּאכְלוּ פִּרְיוֹ בְּלֹא פִּדְיוֹן, כְּכָל חֻלִּין שֶׁבָּעוֹלָם.
וְאֵין רָאוּי לָחוּשׁ לְהוֹרָאָה זוֹ.

 הַטֶּבֶל כֵּיצַד: כָּל אֹכֶל שְׁהוּא חַיָּב לְהַפְרִישׁ מִמֶּנּוּ תְּרוּמָה וּמַעַשְׂרוֹת--קֹדֶם שֶׁיַּפְרִישׁ מִמֶּנּוּ, נִקְרָא טֶבֶל; וְאָסוּר לֶאֱכֹל מִמֶּנּוּ, שֶׁנֶּאֱמָר "וְלֹא יְחַלְּלוּ, אֶת-קָדְשֵׁי בְּנֵי יִשְׂרָאֵל--אֵת אֲשֶׁר-יָרִימוּ, לַה'" --כְּלוֹמַר לֹא יִנְהֲגוּ בָּהֶן מִנְהַג חֻלִּין, וַעֲדַיִן קֳדָשִׁים שֶׁעֲתִידִין לְהִתָּרֵם לֹא הוּרְמוּ.

הָאוֹכֵל כַּזַּיִת מִן הַטֶּבֶל, קֹדֶם שֶׁיַּפְרִישׁ מִמֶּנּוּ תְּרוּמָה גְּדוֹלָה וּתְרוּמַת מַעֲשֵׂר--חַיָּב מִיתָה בִּידֵי שָׁמַיִם, שֶׁנֶּאֱמָר "וְלֹא יְחַלְּלוּ, אֶת-קָדְשֵׁי בְּנֵי יִשְׂרָאֵל ...
וְהִשִּׂיאוּ אוֹתָם עֲוֹן אַשְׁמָה" .
אֲבָל הָאוֹכֵל מִדָּבָר שֶׁנִּטְּלָה מִמֶּנּוּ תְּרוּמָה גְּדוּלָה וּתְרוּמַת מַעֲשֵׂר, וַעֲדַיִן לֹא הִפְרִישׁ מִמֶּנּוּ מַעַשְׂרוֹת, וְאַפִלּוּ לֹא נִשְׁאָר בּוֹ אֵלָא מַעְשַׂר עָנִי--הֲרֵי זֶה לוֹקֶה מִשּׁוֹם אוֹכֵל טֶבֶל; וְאֵין בּוֹ מִיתָה, שְׁאֵין עָווֹן מִיתָה אֵלָא בִּתְרוּמָה גְּדוּלָה וּתְרוּמַת מַעֲשֵׂר.

 אַזְהָרָה לָאוֹכֵל טֶבֶל שֶׁלֹּא הוּרְמוּ מִמֶּנּוּ מַעַשְׂרוֹת, בִּכְלַל שֶׁנֶּאֱמָר "לֹא-תוּכַל לֶאֱכֹל בִּשְׁעָרֶיךָ, מַעְשַׂר דְּגָנְךָ ..." .
וּבְהִלְכּוֹת תְּרוּמוֹת וּמַעַשְׂרוֹת, יִתְבָּאַר אֵיזֶה דָּבָר חַיָּב בִּתְרוּמָה וּבְמַעַשְׂרוֹת, וְאֵיזֶה דָּבָר פָּטוּר, וְאֵיזֶה דָּבָר הוּא חַיָּב מִן הַתּוֹרָה, וְאֵיזֶה הוּא הַחַיָּב מִדִּבְרֵי סוֹפְרִים.
וְהָאוֹכֵל כַּזַּיִת מִטֶּבֶל שֶׁלְּדִבְרֵיהֶם, אוֹ מִכִּלְאֵי הַכֶּרֶם וְעָרְלָה שֶׁלְּחוּצָה לָאָרֶץ--מַכִּין אוֹתוֹ מַכַּת מַרְדּוּת.

 הַטֶּבֶל, וְהֶחָדָשׁ, וְהַהֶקְדֵּשׁ, וּסְפִיחֵי שְׁבִיעִית, וְהַכִּלְאַיִם, וְהֶעָרְלָה--מַשְׁקִין הַיּוֹצְאִין מִפֵּרוֹתֵיהֶן, אֲסוּרִין כְּמוֹתָן; וְאֵין לוֹקִין עֲלֵיהֶן, חוּץ מִיַּיִן וְשֶׁמֶן שֶׁלְּעָרְלָה וְיַיִן שֶׁלְּכִלְאֵי הַכֶּרֶם--שֶׁלּוֹקִין עֲלֵיהֶן, כְּדֶרֶךְ שֶׁלּוֹקִין עַל הַזֵּיתִים וְעַל הָעֲנָבִים שֶׁלָּהֶן.

 יֵשׁ בַּקֳּדָשִׁים אִסּוּרִין אֲחֵרִים בְּמַאֲכָלוֹת, וְכֻלָּן שֶׁלַּתּוֹרָה הֶן--כְּגוֹן אִסּוּרִין שֶׁיֵּשׁ בַּאֲכִילַת תְּרוּמוֹת, וּבִכּוּרִים, וְחַלָּה, וּמַעֲשֵׂר שֵׁנִי; וְאִסּוּרִין שֶׁיֵּשׁ בְּקָדְשֵׁי הַמִּזְבֵּחַ, כְּגוֹן פִּגּוּל וְנוֹתָר וְטָמֵא.
וְכָל אֶחָד מֵהֶן, יִתְבָּאַר בִּמְקוֹמוֹ.
וְשֵׁעוּר כָּל אֲכִילָה מֵהֶן, כַּזַּיִת--בֵּין לְמַלְקוּת, בֵּין לְכָרֵת.
וּכְבָר בֵּאַרְנוּ אִסּוּר חָמֵץ בַּפֶּסַח וְדִינָיו בְּהִלְכּוֹת חָמֵץ וּמַצָּה.
אֲבָל אִסּוּר אֲכִילָה בְּיוֹם הַכִּפּוּרִים, אֵינוּ אִסּוּר מִין בִּפְנֵי עַצְמוֹ; וְכֵן אִסּוּר יוֹצֶא מִגֶּפֶן עַל הַנָּזִיר, אֵינוּ שׁוֹוֶה בַּכֹּל.
וּלְפִיכָּךְ יִתְבָּאַר אִסּוּר כָּל אֶחָד מֵהֶן וְשֵׁעוּרוֹ וְדִינָיו, בִּמְקוֹמוֹ הָרָאוּי לוֹ.

הִלְכּוֹת מַאֲכָלוֹת אֲסוּרוֹת פֵּרֶק יא 
יַיִן שֶׁנִּתְנַסַּךְ לַעֲבוֹדָה זָרָה, אָסוּר בַּהֲנָיָה; וְהַשּׁוֹתֶה מִמֶּנּוּ כָּל שְׁהוּא, לוֹקֶה מִן הַתּוֹרָה.
וְכָל הָאוֹכֵל כָּל שְׁהוּא מִתִּקְרֹבֶת עֲבוֹדָה זָרָה, מִבָּשָׂר אוֹ פֵּרוֹת, אַפִלּוּ מַיִם וּמֶלַח--הָאוֹכֵל מֵהֶן כָּל שְׁהוּא לוֹקֶה, שֶׁנֶּאֱמָר "אֲשֶׁר חֵלֶב זְבָחֵימוֹ יֹאכֵלוּ, יִשְׁתּוּ יֵין נְסִיכָם" .
יַיִן שֶׁנִּתְנַסַּךְ לָהּ, כַּזֶּבַח שֶׁקָּרַב לָהּ; וְכֵיוָן שֶׁאִסּוּר זֶה מִשּׁוֹם עֲבוֹדָה זָרָה הוּא, אֵין לוֹ שֵׁעוּר, שֶׁנֶּאֱמָר בַּעֲבוֹדָה זָרָה "וְלֹא-יִדְבַּק בְּיָדְךָ מְאוּמָה, מִן-הַחֵרֶם" .

 יֵין הַגּוֹיִים שְׁאֵין אָנוּ יוֹדְעִין אִם נִתְנַסַּךְ אוֹ לֹא נִתְנַסַּךְ, וְהוּא הַנִּקְרָא סְתָם יֵינָם--אָסוּר בַּהֲנָיָה כְּיַיִן שֶׁנִּתְנַסַּךְ; וְדָבָר זֶה, מִגְּזֵרַת סוֹפְרִים הוּא.
וְהַשּׁוֹתֶה מִסְּתָם יֵינָם רְבִיעִית, מַכִּין אוֹתוֹ מַכַּת מַרְדּוּת.
וְכָל יַיִן שֶׁיִּגַּע בּוֹ הַגּוֹי, הֲרֵי זֶה אָסוּר--שֶׁמֶּא נִסַּךְ אוֹתוֹ, שֶׁמַּחְשֶׁבֶת הַגּוֹי לַעֲבוֹדָה זָרָה.
הַא לָמַדְתָּ שֶׁיֵּין יִשְׂרָאֵל שֶׁנָּגַע בּוֹ הַגּוֹי--דִּינוֹ כִּסְתָם יֵינָם, שְׁהוּא אָסוּר בַּהֲנָיָה.

 גּוֹי שֶׁנָּגַע בְּיַיִן שֶׁלֹּא בְּכַוָּנָה, וְכֵן תִּינוֹק גּוֹי שֶׁנָּגַע בְּיַיִן--אָסוּר בִּשְׁתִיָּה, וּמֻתָּר בַּהֲנָיָה.
הַלּוֹקֵחַ עֲבָדִים מִן הַגּוֹיִים, וּמָלָן וּטְבָלָן--מִיָּד אֵינָן מְנַסְּכִין אֶת הַיַּיִן; וְיַיִן שֶׁיִּגְּעוּ בּוֹ מֻתָּר בִּשְׁתִיָּה, וְאַף עַל פִּי שֶׁעֲדַיִן לֹא נָהֲגוּ בְּדָתֵי יִשְׂרָאֵל, וְלֹא פָסְקָה עֲבוֹדָה זָרָה מִפִּיהֶם.
בְּנֵי הַשְּׁפָחוֹת הַגּוֹיוֹת שֶׁנֻּלְּדוּ בִּרְשׁוּת יִשְׂרָאֵל וּמָלוּ, וַעֲדַיִן לֹא טָבְלוּ--הַגְּדוֹלִים אוֹסְרִין הַיַּיִן כְּשֶׁיִּגְּעוּ בּוֹ, וְהַקְּטַנִּים אֵינָן אוֹסְרִין.

 גֵּר תּוֹשָׁב, וְהוּא שֶׁקִּבַּל עָלָיו שֶׁבַע מִצְווֹת כְּמוֹ שֶׁבֵּאַרְנוּ--יֵינוֹ אָסוּר בִּשְׁתִיָּה, וּמֻתָּר בַּהֲנָיָה; וּמְיַחֲדִין אֶצְלוֹ יַיִן, וְאֵין מַפְקִידִין אֶצְלוֹ יַיִן.
וְכֵן כָּל גּוֹי שְׁאֵינוּ עוֹבֵד עֲבוֹדָה זָרָה, כְּגוֹן אֵלּוּ הַיִּשְׁמְעֵאלִיִּים--יֵינָן אָסוּר בִּשְׁתִיָּה, וּמֻתָּר בַּהֲנָיָה; וְכֵן הוֹרוּ כָּל הַגְּאוֹנִים.
אֲבָל הַנּוֹצְרִיִּים--עוֹבְדֵי עֲבוֹדָה זָרָה הֶן, וּסְתָם יֵינָם אָסוּר בַּהֲנָיָה.

 כָּל מָקוֹם שֶׁנֶּאֱמָר בְּעִנְיָן זֶה שֶׁהַיַּיִן אָסוּר--אִם הָיָה הַגּוֹי שֶׁנֶּאֱסַר הַיַּיִן בִּגְלָלוֹ עוֹבֵד עֲבוֹדָה זָרָה, הֲרֵי הוּא אָסוּר בַּהֲנָיָה; וְאִם אֵינוּ עוֹבֵד עֲבוֹדָה זָרָה, הֲרֵי הוּא אָסוּר בִּשְׁתִיָּה בִּלְבָד.
וְכָל מָקוֹם שֶׁנֶּאֱמָר גּוֹי סְתָם, הֲרֵי זֶה עוֹבֵד עֲבוֹדָה זָרָה.

 אֵין מִתְנַסֵּךְ לַעֲבוֹדָה זָרָה, אֵלָא יַיִן שֶׁרָאוּי לְהִקָּרֵב עַל גַּבֵּי הַמִּזְבֵּחַ; וּמִפְּנֵי זֶה כְּשֶׁגָּזְרוּ עַל סְתָם יֵינָם וְגָזְרוּ עַל כָּל יַיִן שֶׁיִּגַּע בּוֹ הַגּוֹי שֶׁיִּהְיֶה אָסוּר בַּהֲנָיָה, לֹא גָזְרוּ אֵלָא עַל הַיַּיִן שֶׁרָאוּי לְהִתְנַסַּךְ.
לְפִיכָּךְ יַיִן מְבֻשָּׁל שֶׁלְּיִשְׂרָאֵל שֶׁנָּגַע בּוֹ הַגּוֹי--אֵינוּ אָסוּר, וּמֻתָּר לִשְׁתּוֹתוֹ עִם הַגּוֹי בְּכוֹס אֶחָד; אֲבָל יַיִן מָזוּג, וְיַיִן שֶׁהִתְחִיל לְהַחְמִיץ וְאִפְשָׁר שֶׁיִּשָּׁתֶה--אִם נָגַע בּוֹ, נֶאֱסַר.

 הוֹרוּ גְּאוֹנֵי הַמַּעְרָב, שְׁאִם נִתְעָרַב בְּיֵין יִשְׂרָאֵל מְעַט דְּבַשׁ אוֹ מְעַט שְׂאוֹר--הוֹאִיל וְאֵינוּ רָאוּי לַמִּזְבֵּחַ, הֲרֵי הוּא כִּמְבֻשָּׁל אוֹ כְּשֵׁכָר וְאֵינוּ מִתְנַסֵּךְ; וּמֻתָּר לִשְׁתּוֹתוֹ עִם הַגּוֹי.

 מֵאֵימָתַי יֵאָסֵר יֵין הַגּוֹיִים: מִשֶּׁיִּדְרֹךְ וְיִמָּשֵׁךְ הַיַּיִן--אַף עַל פִּי שֶׁלֹּא יָרַד לַבּוֹר, אֵלָא עֲדַיִן הוּא בַּגַּת--הֲרֵי זֶה אָסוּר; לְפִיכָּךְ אֵין דּוֹרְכִין עִם הַנָּכְרִי בַּגַּת, שֶׁמֶּא יִגַּע בְּיָדוֹ וִינַסַּךְ, וְאַפִלּוּ הָיָה כָּפוּת.
וְאֵין לוֹקְחִין מִמֶּנּוּ גַּת דְּרוּכָה, וְאַף עַל פִּי שֶׁעֲדַיִן הַיַּיִן מְעֹרָב עִם הַחַרְצַנִּים וְהַזּוֹגִין וְלֹא יָרַד לַבּוֹר.

 נָכְרִי שֶׁדָּרַךְ הַיַּיִן וְלֹא נָגַע בּוֹ, וַהֲרֵי יִשְׂרָאֵל עוֹמֵד עַל גַּבָּיו, וְיִשְׂרָאֵל הוּא שֶׁכְּנָסוֹ בֶּחָבִית--הֲרֵי זֶה אָסוּר בִּשְׁתִיָּה.
הַחֹמֶץ שֶׁלַּגּוֹיִים אָסוּר בַּהֲנָיָה, מִפְּנֵי שֶׁנַּעֲשָׂה יֵין נֶסֶךְ קֹדֶם שֶׁיַּחְמִיץ.

גּוֹי שֶׁהָיָה דּוֹרֵס עֲנָבִים בֶּחָבִית--אַף עַל פִּי שֶׁהַיַּיִן צָף עַל גַּבֵּי יָדָיו, אֵין חוֹשְׁשִׁין מִשּׁוֹם יֵין נֶסֶךְ; הָיָה אוֹכֵל מִן הַסַּלִּים, וְהוֹתִיר כַּסְּאָה וְכַסָּאתַיִם, וּזְרָקָן לַגָּת--אַף עַל פִּי שֶׁהַיַּיִן מְנַתֵּז עַל הָעֲנָבִים, אֵינוּ עוֹשֶׂה אוֹתוֹ יֵין נֶסֶךְ.

 הַחַרְצַנִּין וְהַזּוֹגִין שֶׁלַּגּוֹיִים--אֲסוּרִין בַּהֲנָיָה, כָּל שְׁנֵים עָשָׂר חֹדֶשׁ; וּלְאַחַר שְׁנֵים עָשָׂר חֹדֶשׁ, כְּבָר יָבְשׁוּ וְלֹא נִשְׁאֲרָה בָּהֶן לַחְלוּחִית, וּמֻתָּרִין בַּאֲכִילָה.
וְכֵן שְׁמָרִים שֶׁלְּיַיִן שֶׁיָּבְשׁוּ--לְאַחַר שְׁנֵים עָשָׂר חֹדֶשׁ מֻתָּרִין, שֶׁהֲרֵי לֹא נִשְׁאָר בָּהֶן רֵיחַ יַיִן וַהֲרֵי הֶן כֶּעָפָר וְכָאֲדָמָה.

 נוֹדוֹת הַגּוֹיִים וְקַנְקַנֵּיהֶן שֶׁהִכְנִיסוּ בָּהֶן הַגּוֹיִים יֵינָם--אָסוּר לִתֵּן לְתוֹכָן יַיִן, עַד שֶׁיְּיַשְּׁנֵן שְׁנֵים עָשָׂר חֹדֶשׁ, אוֹ עַד שֶׁיַּחְזִירֵן לָאוּר עַד שֶׁיִּתְרַפֶּה הַזֶּפֶת שֶׁעֲלֵיהֶן, אוֹ שֶׁיֵּחַמּוּ, אוֹ עַד שֶׁיִּתֵּן לְתוֹכָן מַיִם שְׁלוֹשָׁה יָמִים מֵעֵת לְעֵת וּמְעַרֶה הַמַּיִם וּמַחְלִיף מַיִם אֲחֵרִים כָּל מֵעֵת לְעֵת שְׁלוֹשָׁה פְּעָמִים בִּשְׁלֹשֶׁת הַיָּמִים: בֵּין שֶׁהָיוּ הַכֵּלִים שֶׁלָּהֶן, בֵּין שֶׁהָיוּ שֶׁלְּיִשְׂרָאֵל וְשָׁאֲלוּ אוֹתָן וְהִכְנִיסוּ בָּהֶן יֵינָם.
וְאִם נָתַן לְתוֹכָן יַיִן קֹדֶם שֶׁיְּטַהַר אוֹתָן, הֲרֵי זֶה אָסוּר בִּשְׁתִיָּה.

 וּמֻתָּר לִתֵּן לְתוֹכָן שֵׁכָר אוֹ צִיר אוֹ מֻרְיָס מִיָּד, וְאֵינוּ צָרִיךְ לִכְלוּם; וּמֻתָּר לִתֵּן הַיַּיִן לְתוֹכָן אַחַר שֶׁיִּתֵּן הַצִּיר אוֹ הַמֻּרְיָס, שֶׁהַמֶּלַח שׂוֹרְפָן.

 הַלּוֹקֵחַ כֵּלִים חֲדָשִׁים שְׁאֵינָן מְזֻפָּתִין מִן הַגּוֹיִים--נוֹתֵן לְתוֹכָן יַיִן מִיָּד, וְאֵינוּ חוֹשֵׁשׁ שֶׁמֶּא נָתְנוּ בָּהֶן יֵין נֶסֶךְ; וְאִם הָיוּ מְזֻפָּתִין--מְדִיחָן, וְאַף עַל פִּי שְׁהֶן חֲדָשִׁים.
וְכֵן כְּלִי שֶׁנָּתְנוּ בּוֹ יֵין נֶסֶךְ וְאֵין מְכַנְּסוֹ לְקִיּוּם, כְּגוֹן כְּלִי שֶׁחוֹשֵׂף בּוֹ אוֹ הַמַּשְׁפֵּךְ וְכַיּוֹצֶא בָּהֶן--מְשַׁכְשְׁכוֹ בַּמַּיִם, וְדַיּוֹ.
וְכֵן כּוֹס שֶׁלְּחֶרֶס שֶׁשָּׁתָה בּוֹ הַגּוֹי, אָסוּר לִשְׁתּוֹת בּוֹ פַּעַם רִאשׁוֹנָה וּשְׁנִיָּה; וּשְׁלִישִׁית מֻתָּר, שֶׁכְּבָר הָלְכוּ צִחְצוּחֵי הַיַּיִן שֶׁבּוֹ: וְהוּא שֶׁהָיָה מְצֻפֶּה בַּאֲבָר כְּדֶרֶךְ שֶׁהַיּוֹצְרִין עוֹשִׂין, אוֹ שֶׁהָיָה מְזֻפָּת; אֲבָל שֶׁלְּחֶרֶס, צָרִיךְ הֲדָחָה.

 כְּלֵי חֶרֶס הַשְּׁווּעִים בַּאֲבָר שֶׁנִּשְׁתַּמְּשׁוּ בָּהֶן בְּיֵין נֶסֶךְ--אִם הָיוּ לְבָנִים, אוֹ אֲדֻמִּים, אוֹ שְׁחוֹרִים--מֻתָּרִין; וְאִם הָיוּ יְרֻקִּין--אֲסוּרִין, מִפְּנֵי שְׁהֶן בּוֹלְעִין.
וְאִם יֵשׁ בָּהֶן מָקוֹם מְגֻלֶּה שֶׁלְּחֶרֶס--בֵּין לְבָנִים, בֵּין יְרֻקִּין--אֲסוּרִין, מִפְּנֵי שְׁהֶם בּוֹלְעִין.
וְיֵרָאֶה לִי, שְׁאֵין הַדָּבָר אֵלָא בְּשֶׁכָּנְסוּ בָּהֶם לְקִיּוּם; אֲבָל אִם לֹא כָנְסוּ בָּהֶם לְקִיּוּם--מְדִיחָן וּמֻתָּרִין, וְאַפִלּוּ הֶן שֶׁלְּחֶרֶס.

 גַּת שֶׁלְּאֶבֶן וְשֶׁלְּעֵץ שֶׁדָּרַךְ בָּהֶן הַגּוֹי, אוֹ גַּת שֶׁלְּאֶבֶן שֶׁזִּפְּתָהּ הַגּוֹי אַף עַל פִּי שֶׁלֹּא דָרַךְ בָּהֶן--מְדִיחָן בַּמַּיִם וּבָאֵפֶר אַרְבָּעָה פְּעָמִים, וְדוֹרֵךְ בָּהֶן: וְאִם הָיְתָה בָּהֶן לַחְלוּחִית, מַקְדִּים הָאֵפֶר לַמַּיִם; וְאִם לָאו, מַקְדִּים הַמָּיִם.

 גַּת שֶׁלְּאֶבֶן מְזֻפֶּתֶת שֶׁדָּרַךְ בָּהּ הַגּוֹי, אוֹ גַּת שֶׁלְּעֵץ זְפוּתָה אַף עַל פִּי שֶׁלֹּא דָרַךְ בָּהּ--צָרִיךְ לִקְלֹף אֶת הַזֶּפֶת.
וְאִם יִשְּׁנָהּ שְׁנֵים עָשָׂר חֹדֶשׁ, אוֹ נָתַן בָּהּ מַיִם שְׁלוֹשָׁה יָמִים מֵעֵת לְעֵת--אֵינוּ צָרִיךְ לִקְלֹף: לֹא תִהְיֶה הַגַּת חֲמוּרָה יָתֵר מִן הַקַּנְקַנִּים; לֹא נֶאֱמָר יִקְלֹף, אֵלָא לְהַתִּירָהּ מִיָּד.

 גַּת שֶׁלְּחֶרֶס--אַף עַל פִּי שֶׁקָּלַף אֶת הַזֶּפֶת, אָסוּר לִדְרֹךְ בָּהּ מִיָּד: עַד שֶׁיָּחֵם אוֹתָהּ בְּאֵשׁ, עַד שֶׁיִּרְפֶּה הַזֶּפֶת.
וְאִם יִשְּׁנָהּ, אוֹ נָתַן בָּהּ מַיִם שְׁלוֹשָׁה יָמִים--מֻתֶּרֶת כְּמוֹ שֶׁבֵּאַרְנוּ.

 מַשְׁמֶרֶת שֶׁלַּיַּיִן שֶׁלַּגּוֹיִים--אִם הָיְתָה שֶׁלְּשֵׂעָר, מְדִיחָהּ וּמְשַׁמֵּר בָּהּ; וְאִם הָיְתָה שֶׁלְּצֶמֶר, מְדִיחָהּ בַּמַּיִם וּבָאֵפֶר אַרְבָּעָה פְּעָמִים, וּמַנִּיחָהּ עַד שֶׁתִּנָּגֵב, וּמְשַׁמֵּר בָּהּ; וְאִם הָיְתָה שֶׁלְּשֵׁשׁ, מְיַשְּׁנָהּ שְׁנֵים עָשָׂר חֹדֶשׁ: וְאִם יֵשׁ בָּהּ קְשָׁרִים, מַתִּירָן.

וְכֵן כְּלֵי חֵלֶף וְהַוְצִים וְכַיּוֹצֶא בָּהֶן, מִקְּפִיפוֹת שֶׁדּוֹרְכִין בָּהֶן הַיַּיִן--אִם הָיוּ תְּפוּרִין בַּחֲבָלִים, מְדִיחָן; וְאִם הָיוּ אֲחוּזוֹת זוֹ בְּזוֹ בְּסִבּוּךְ קָשֶׁה, מְדִיחָן בָּאֵפֶר וּבַמַּיִם אַרְבָּעָה פְּעָמִים וּמְנַגְּבָן, וּמִשְׁתַּמֵּשׁ בָּהֶן; וְאִם הָיוּ תְּפוּרוֹת בַּפִּשְׁתָּן, מְיַשְּׁנָן שְׁנֵים עָשָׂר חֹדֶשׁ: וְאִם יֵשׁ בָּהֶן קְשָׁרִים, מַתִּירָן.

 כְּלֵי הַגָּת שֶׁדָּרַךְ בָּהֶן הַנָּכְרִי יֵין נֶסֶךְ, כֵּיצַד מְטַהֲרִין אוֹתָן כְּדֵי שֶׁיִּדְרֹךְ בָּהֶן הַיִּשְׂרְאֵלִי: הַדַּפִּין וְהָעֲדָשִׁים וְהַלּוֹלַבִּין, מְדִיחָן.
הָעֲקָלִין שֶׁלִּנְסָרִין וְשֶׁלְּבִצְבּוּץ, מְנַגְּבָן.
שֶׁלְּשִׁיפָה וְשֶׁלִּגְמִי, מְיַשְּׁנָן שְׁנֵים עָשָׂר חֹדֶשׁ; וְאִם רָצָה לְטַהֲרָן מִיָּד--מַגְעִילָן בְּרוֹתְחִין, אוֹ חוֹלְטָן בְּמֵי זֵיתִים, אוֹ מַנִּיחָן תַּחַת צִנּוֹר שֶׁמֵּימָיו מְקַלְּחִין אוֹ בְּמַעְיָן שֶׁמֵּימָיו רוֹדְפִין שְׁתֵּים עֶשְׂרֵה שָׁעוֹת, וְאַחַר כָּךְ יֻתְּרוּ.

 בִּזְמָן שֶׁהָיְתָה אֶרֶץ יִשְׂרָאֵל כֻּלָּהּ לְיִשְׂרָאֵל, הָיוּ לוֹקְחִין הַיַּיִן מִכָּל אָדָם מִיִּשְׂרָאֵל, וְאֵין חוֹשְׁשִׁין לוֹ; וּבְחוּצָה לָאָרֶץ, לֹא הָיוּ לוֹקְחִין הַיַּיִן מִכָּל אָדָם מִיִּשְׂרָאֵל, אֵלָא מֵאָדָם שֶׁהֻחְזַק בְּכַשְׁרוּת.
וּבַזְּמָן הַזֶּה, אֵין לוֹקְחִין יַיִן בְּכָל מָקוֹם אֵלָא מֵאָדָם שֶׁהֻחְזַק בְּכַשְׁרוּת; וְכֵן הַבָּשָׂר וְהַגְּבִנָּה וַחֲתִכַּת דָּג שְׁאֵין בָּהּ סִימָן, כְּמוֹ שֶׁבֵּאַרְנוּ.

 הַמִּתְאָרֵחַ אֵצֶל בַּעַל הַבַּיִת בְּכָל מָקוֹם וּבְכָל זְמָן, וְהֵבִיא לוֹ יַיִן אוֹ בָּשָׂר אוֹ גְּבִנָּה וַחֲתִכַּת דָּג--הֲרֵי זֶה מֻתָּר, וְאֵין צָרִיךְ לִשְׁאֹל עָלָיו: אַף עַל פִּי שְׁאֵינוּ מַכִּירוֹ, אֵלָא יוֹדֵעַ שְׁהוּא יְהוּדִי בִּלְבָד.
וְאִם הֻחְזַק שְׁאֵינוּ כָּשֵׁר וְלֹא מְדַקְדֵּק בִּדְבָרִים אֵלּוּ, אָסוּר לְהִתְאָרַח אֶצְלוֹ; וְאִם עָבַר וְנִתְאָרַח אֶצְלוֹ--אֵינוּ אוֹכֵל בָּשָׂר וְלֹא שׁוֹתֶה יַיִן עַל פִּיו, עַד שֶׁיָּעִיד לוֹ אָדָם כָּשֵׁר עֲלֵיהֶם.

הִלְכּוֹת מַאֲכָלוֹת אֲסוּרוֹת פֵּרֶק יב 
כֵּיצַד הִיא הַנְּגִיעָה שֶׁאוֹסֵר בָּהּ הַגּוֹי הַיַּיִן--הוּא שֶׁיִּגַּע בַּיַּיִן עַצְמוֹ, בֵּין בְּיָדוֹ בֵּין בִּשְׁאָר אֵבָרָיו שֶׁדַּרְכָּן לְנַסַּךְ בָּהֶן, וִישַׁכְשַׁךְ.
אֲבָל אִם פָּשַׁט יָדוֹ לֶחָבִית, וְתָפְסוּ אֶת יָדוֹ קֹדֶם שֶׁיּוֹצִיאָהּ, וְלֹא יְנִידָהּ, וּפָתְחוּ הֶחָבִית מִלְּמַטָּה עַד שֶׁיֵּצֵא הַיַּיִן וְיָרַד לְמַטָּה מִיָּדוֹ--לֹא נֶאֱסַר הַיַּיִן.

וְכֵן אִם אָחַז כְּלִי פָּתוּחַ שֶׁלְּיַיִן, וְשִׁכְשְׁכוֹ--אַף עַל פִּי שֶׁלֹּא הִגְבִּיהַּ הַכְּלִי, וְלֹא נָגַע בַּיַּיִן--נֶאֱסַר הַיַּיִן.
נָטַל הַכְּלִי שֶׁלַּיַּיִן, וְהִגְבִּיהוֹ וְיָצַק הַיַּיִן--אַף עַל פִּי שֶׁלֹּא שִׁכְשַׁךְ--נֶאֱסַר, שֶׁהֲרֵי בָּא הַיַּיִן מִכּוֹחוֹ.
הִגְבִּיהַּ, וְלֹא שִׁכְשַׁךְ וְלֹא נָגַע--מֻתָּר.

נָכְרִי שֶׁהָיָה אוֹחֵז הַכְּלִי בַּקַּרְקָע, וְיִשְׂרָאֵל צָק לְתוֹכוֹ יַיִן--הַיַּיִן מֻתָּר; וְאִם נִדְנַד הַגּוֹי הַכְּלִי, נֶאֱסַר הַיַּיִן.
כְּלִי סָתוּם--מֻתָּר הַגּוֹי לְטַלְטְלוֹ מִמָּקוֹם לְמָקוֹם, וְאַף עַל פִּי שֶׁהַיַּיִן מִתְנַדְנֵד: שְׁאֵין זֶה דֶּרֶךְ הַנִּסּוּךְ.
הִעְבִיר נוֹד שֶׁלְּיַיִן מִמָּקוֹם לְמָקוֹם, וְהוּא אוֹחֵז פִּי הַנּוֹד בְּיָדוֹ--בֵּין שֶׁהָיָה הַנּוֹד מָלֵא אוֹ חָסֵר--מֻתָּר, וְאַף עַל פִּי שֶׁהַיַּיִן מִתְנַדְנֵד.
הִעְבִיר כְּלִי חֶרֶס פָּתוּחַ מָלֵא יַיִן, אָסוּר שֶׁמֶּא יִגַּע בּוֹ; וְאִם הָיָה חָסֵר, מֻתָּר אֵלָא אִם כֵּן שִׁכְשְׁכוֹ.

 גּוֹי שֶׁנָּגַע בַּיַּיִן, וְלֹא נִתְכַּוַּן לְזֶה--הֲרֵי הַיַּיִן מֻתָּר בַּהֲנָיָה בִּלְבָד.
כֵּיצַד--כְּגוֹן שֶׁנָּפַל עַל נוֹד שֶׁלְּיַיִן, אוֹ שֶׁהוֹשִׁיט יָדוֹ לֶחָבִית עַל מְנָת שְׁהִיא שֶׁמֶן וְנִמְצֵאת יַיִן.
בָּא הַיַּיִן מִכּוֹחוֹ שֶׁלַּגּוֹי בְּלֹא כַּוָּנָה--הוֹאִיל וְלֹא נָגַע בַּיַּיִן, הֲרֵי זֶה מֻתָּר בִּשְׁתִיָּה.
כֵּיצַד: כְּגוֹן שֶׁהִגְבִּיהַּ כְּלִי שֶׁלְּיַיִן וְיָצַק לִכְלִי אַחֵר, וְהוּא מְדַמֶּה שְׁהוּא שֵׁכָר אוֹ שֶׁמֶן--הֲרֵי זֶה מֻתָּר.

 נִכְנַס הַגּוֹי לְבַיִת אוֹ לְחָנוּת לְבַקַּשׁ יַיִן, וּפָשַׁט יָדוֹ כִּשְׁהוּא מְחַפֵּשׂ, וְנָגַע בְּיַיִן--אֲסָרוֹ: שֶׁהֲרֵי לְיַיִן נִתְכַּוַּן, וְאֵין זֶה נוֹגֵעַ בְּלֹא כַּוָּנָה.

 חָבִית שֶׁנִּסְדְּקָה לְאָרְכָּהּ, וְקָדַם הַגּוֹי וְחִבְּקָהּ כְּדֵי שֶׁלֹּא יִתְפָּרְדוּ הַחֲרָסִים--הֲרֵי זֶה מֻתָּר בַּהֲנָיָה; אֲבָל אִם נִסְדְּקָה לְרָחְבָּהּ, וְתָפַס בַּסְּדָק הָעֶלְיוֹן כְּדֵי שֶׁלֹּא יִפֹּל--הֲרֵי זֶה מֻתָּר בִּשְׁתִיָּה, שֶׁהֲרֵי אֵין הַיַּיִן עַל כּוֹחוֹ שֶׁלַּגּוֹי.

 גּוֹי שֶׁנָּפַל לְבוֹר שֶׁלְּיַיִן וְהֶעֱלוּהוּ מִשָּׁם מֵת, אוֹ שֶׁמָּדַד הַבּוֹר שֶׁיֵּשׁ בּוֹ הַיַּיִן בְּקָנֶה, אוֹ שֶׁהִתִּיז אֶת הַזְּבוּב וְהַצִּרְעָה מֵעָלָיו בְּקָנֶה, אוֹ שֶׁהָיָה מְטַפֵּחַ עַל פִּי הֶחָבִית הָרוֹתַחַת כְּדֵי שֶׁתָּנוּחַ הָרְתִיחָה, אוֹ שֶׁנָּטַל חָבִית וּזְרָקָהּ בַּחֲמָתוֹ לַבּוֹר--הֲרֵי זֶה מֻתָּר בַּהֲנָיָה בִּלְבָד; וְאִם עָלָה הַגּוֹי חַי, הַיַּיִן אָסוּר בַּהֲנָיָה.

 חָבִית שֶׁהָיָה נֶקֶב בְּצִדָּהּ, וְנִשְׁמַט הַפְּקָק מִן הַנֶּקֶב, וְהִנִּיחַ הַגּוֹי אֶצְבָּעוֹ בִּמְקוֹם הַנֶּקֶב, כְּדֵי שֶׁלֹּא יֵצֵא הַיַּיִן--כָּל הַיַּיִן שֶׁמֵּרֹאשׁ הֶחָבִית עַד הַנֶּקֶב, אָסוּר; וְשֶׁתַּחַת הַנֶּקֶב, מֻתָּר בִּשְׁתִיָּה.

 מְנִיקִית כְּפוּפָה שֶׁעוֹשִׂין אוֹתָהּ מִמַּתֶּכֶת אוֹ זְכוֹכִית וְכַיּוֹצֶא בָּהֶן, שֶׁהִנִּיחַ רֹאשָׁהּ לְתוֹךְ הַיַּיִן שֶׁבֶּחָבִית וְהָרֹאשׁ הָאַחֵר חוּץ לֶחָבִית, וּמָצַץ הַיַּיִן וְהִתְחִיל הַיַּיִן לֵירַד כְּדֶרֶךְ שֶׁעוֹשִׂין תָּמִיד, וּבָא הַגּוֹי וְהִנִּיחַ אֶצְבָּעוֹ עַל פִּי הַמְּנִיקִית וּמָנַע הַיַּיִן מִלֵּירַד--נֶאֱסַר כָּל הַיַּיִן שֶׁבֶּחָבִית: שֶׁהַכֹּל הָיָה יוֹצֶא וְנִגְרָר לוּלֵי יָדוֹ, וְנִמְצָא הַכֹּל כְּבָא מִכּוֹחוֹ.

 הַמְּעַרֶה יַיִן לְתוֹךְ כְּלִי שֶׁיֵּשׁ בּוֹ יֵין גּוֹיִים--נֶאֱסַר כָּל הַיַּיִן שֶׁבַּכְּלִי הָעֶלְיוֹן, שֶׁהֲרֵי הָעַמּוּד הַנִּצּוֹק מְחַבֵּר בֵּין הַיַּיִן שֶׁבַּכְּלִי הָעֶלְיוֹן וּבֵין הַיַּיִן שֶׁבַּכְּלִי הַתַּחְתּוֹן; לְפִיכָּךְ הַמּוֹדֵד לַגּוֹי לְתוֹךְ כְּלִי שֶׁבְּיָדוֹ--יְנַפַּץ נְפִיצָה אוֹ יִזְרֹק זְרִיקָה, כְּדֵי שֶׁלֹּא יִהְיֶה נִצּוֹק חִבּוּר וְיֶאֱסֹר עָלָיו מַה שֶׁיִּשָּׁאֵר בַּכְּלִי הָעֶלְיוֹן.

 מַשְׁפֵּךְ שֶׁמָּדַד בּוֹ לְנָכְרִי--אִם יֵשׁ בִּקְצֵה הַמַּשְׁפֵּךְ עַכֶּבֶת יַיִן--לֹא יִמְדֹּד בּוֹ לְיִשְׂרָאֵל, עַד שֶׁיְּדִיחֶנּוּ וִינַגַּב; וְאִם לֹא הֵדִיחַ, הֲרֵי זֶה אָסוּר.

 כְּלִי שֶׁיֵּשׁ לוֹ כְּמִין שְׁנֵי חֻטְמִין יוֹצְאִין מִמֶּנּוּ, כְּמוֹ הַכֵּלִים שֶׁנּוֹטְלִין בָּהֶן לַיָּדַיִם, שֶׁהָיָה מָלֵא יַיִן בְּיַד יִשְׂרָאֵל, וְהָיָה יִשְׂרָאֵל מוֹצֵץ וְשׁוֹתֶה מֵחֹטֶם זֶה וְהַגּוֹי מוֹצֵץ וְשׁוֹתֶה מֵחֹטֶם הַשֵּׁנִי--הֲרֵי זֶה מֻתָּר.
וְהוּא שֶׁיַּקְדִּים הַיִּשְׂרְאֵלִי וְיִפְסֹק, וַעֲדַיִן הַגּוֹי שׁוֹתֶה: שֶׁמִּשֶּׁיִפְסֹק הַגּוֹי--יַחְזֹר הַיַּיִן שֶׁיִּשָּׁאֵר בַּחֹטֶם לַכְּלִי וְיֶאֱסֹר כָּל מַה שֶׁיִּשָּׁאֵר בּוֹ, שֶׁהֲרֵי בָּא הַיַּיִן מִכּוֹחוֹ.

 גּוֹי שֶׁמָּצַץ הַיַּיִן מִן הֶחָבִית בַּמְּנִיקִית, אָסַר כָּל הַיַּיִן שֶׁבָּהּ--שֶׁכְּשֶׁיִּפְסֹק, יַחְזֹר הַיַּיִן שֶׁעָלָה בַּמְּנִיקִית בִּמְצִיצָתוֹ, וְיִפֹּל לֶחָבִית, וְיֶאֱסֹר הַכֹּל.

 נָכְרִי שֶׁהָיָה מַעְבִיר עִם יִשְׂרָאֵל כַּדֵּי יַיִן מִמָּקוֹם לְמָקוֹם, וְהוּא הוֹלֵךְ אַחֲרֵיהֶן לְשָׁמְרָן--אַפִלּוּ הִפְלִיגוּ מִמֶּנּוּ כְּדֵי מִיל, הֲרֵי אֵלּוּ מֻתָּרוֹת: שֶׁאֵימָתוֹ עֲלֵיהֶן, וְאוֹמְרִין עַתָּה יֵצֵא לְפָנֵינוּ וְיִרְאֶה אוֹתָנוּ.
וְאִם אָמַר לָהֶם, לְכוּ וַאֲנִי אָבוֹא אַחֲרֵיכֶם--אִם נִתְעַלְּמוּ מֵעֵינָיו כְּדֵי שֶׁיִּפְתְּחוּ פִּי הַכַּד וְיַחְזְרוּ וְיָגִיפוּ אוֹתָהּ וְתִגֹּב, הֲרֵי הַיַּיִן כֻּלּוֹ אָסוּר בִּשְׁתִיָּה; וְאִם פָּחוּת מִכָּאן, מֻתָּר.

 וְכֵן הַמַּנִּיחַ נָכְרִי בְּחָנוּתוֹ--אַף עַל פִּי שְׁהוּא יוֹצֶא וְנִכְנָס כָּל הַיּוֹם כֻּלּוֹ, הַיַּיִן מֻתָּר; וְאִם מוֹדִיעוֹ שְׁהוּא מַפְלִיג, וְשָׁהָה כְּדֵי שֶׁיִּפְתַּח וְיִגֹּף וְתִגֹּב--הַיַּיִן אָסוּר בִּשְׁתִיָּה.
וְכֵן הַמַּנִּיחַ יֵינוֹ בַּקָּרוֹן אוֹ בַּסְּפִינָה עִם הַגּוֹיִים, וְנִכְנַס לָעִיר לַעֲשׂוֹת צָרְכּוֹ וְיָצָא--הַיַּיִן מֻתָּר; וְאִם הוֹדִיעָן שְׁהוּא מַפְלִיג, וְשָׁהָה כְּדֵי שֶׁיִּפְתַּח וְיִגֹּף וְתִגֹּב--הַיַּיִן אָסוּר בִּשְׁתִיָּה.
וְכָל הַדְּבָרִים הָאֵלּוּ, בְּחָבִיּוֹת סְתוּמוֹת; אֲבָל בִּפְתוּחוֹת--אַפִלּוּ לֹא שָׁהָה--מֵאַחַר שֶׁהוֹדִיעָן שְׁהוּא מַפְלִיג, הַיַּיִן אָסוּר.

 יִשְׂרָאֵל שֶׁהָיָה אוֹכֵל עִם הַגּוֹי, וְהִנִּיחַ יַיִן פָּתוּחַ עַל הַשֻּׁלְחָן וְיַיִן פָּתוּחַ עַל הַדֻּלְפְּקֵי, וְיָצָא--שֶׁעַל הַשֻּׁלְחָן אָסוּר, וְשֶׁעַל הַדֻּלְפְּקֵי מֻתָּר; וְאִם אָמַר לוֹ, מְזֹג וּשְׁתֶה--כָּל הַיַּיִן הַפָּתוּחַ שֶׁבַּבַּיִת אָסוּר.

 הָיָה שׁוֹתֶה עִם הַנָּכְרִי, וְשָׁמַע קוֹל תְּפִלָּה בְּבֵית הַכְּנֶסֶת וְיָצָא--אַף הַיַּיִן הַפָּתוּחַ, מֻתָּר: שֶׁהַנָּכְרִי אוֹמֵר, עַתָּה יִזְכֹּר הַיַּיִן וְיָבוֹא בִּמְהֵרָה וְיִמְצָא אוֹתִי נוֹגֵעַ בְּיֵינוֹ; וּלְפִי זֶה אֵינוּ זָז מִמְּקוֹמוֹ, וְאֵין נֶאֱסָר אֵלָא מַה שֶׁלְּפָנָיו בִּלְבָד.

 נָכְרִי וְיִשְׂרָאֵל שֶׁהָיוּ דָּרִין בְּחָצֵר אַחַת, וְיָצְאוּ שְׁנֵיהֶן בְּבֶהָלָה לִרְאוֹת חָתָן אוֹ הֶסְפֵּד, וְחָזַר הַגּוֹי וְסָגַר הַפֶּתַח, וְאַחַר כָּךְ בָּא הַיִּשְׂרְאֵלִי--הֲרֵי הַיַּיִן הַפָּתוּחַ שֶׁבְּבֵית הַיִּשְׂרְאֵלִי בְּהֶתֵּרוֹ: שֶׁלֹּא סָגַר הַגּוֹי אֵלָא עַל דַּעַת שֶׁכְּבָר נִכְנַס הַיִּשְׂרְאֵלִי לְבֵיתוֹ, וְלֹא נִשְׁאַר אָדָם בַּחוּץ; וְכִמְדֻמֶּה לוֹ שְׁהוּא קְדָמוֹ.

 יַיִן שֶׁלְּיִשְׂרָאֵל וְשֶׁלַּגּוֹי בְּבַיִת אֶחָד, וְהָיוּ הֶחָבִיּוֹת פְּתוּחוֹת, וְנִכְנַס הַגּוֹי לַבַּיִת, וְנָעַל הַדֶּלֶת בַּעֲדוֹ--נֶאֱסַר כָּל הַיַּיִן.
וְאִם יֵשׁ חַלּוֹן בַּדֶּלֶת, שֶׁמִּסְתַּכֵּל מִמֶּנּוּ הָעוֹמֵד אֲחוֹרֵי הַפֶּתַח וְרוֹאֶה כְּנֶגְדּוֹ--כָּל הֶחָבִיּוֹת שֶׁכְּנֶגֶד הַחַלּוֹן, מֻתָּרוֹת; וְשֶׁמִּן הַצְּדָדִין, אֲסוּרִין: שֶׁהֲרֵי מְפַחֵד מִן הָרוֹאֶה אוֹתוֹ.

 וְכֵן אִם שָׁאַג אֲרִי וְכַיּוֹצֶא בּוֹ, וּבָרַח הַגּוֹי וְנֶחְבָּא בֵּין הֶחָבִיּוֹת הַפְּתוּחוֹת--הַיַּיִן מֻתָּר: שְׁהוּא אוֹמֵר שֶׁמֶּא יִשְׂרָאֵל אַחֵר נֶחְבָּא כָּאן, וְהוּא רוֹאֶה אוֹתִי כְּשֶׁאֶגַּע.

 אוֹצָר שֶׁלְּיַיִן שֶׁהָיוּ חָבִיּוֹתָיו פְּתוּחוֹת, וְיֵשׁ לַגּוֹי חָבִיּוֹת אֲחֵרוֹת בְּאוֹתוֹ הַפֻּנְדָּק, וְנִמְצָא הַגּוֹי עוֹמֵד בֵּין חָבִיּוֹת יִשְׂרָאֵל הַפְּתוּחוֹת--אִם נִבְהָל כְּשֶׁנִּמְצָא וְנִתְפָּס עָלָיו כְּגַנָּב, הֲרֵי הַיַּיִן מֻתָּר בִּשְׁתִיָּה: שֶׁמִּפַּחְדּוֹ וְיִרְאָתוֹ, אֵין לוֹ פְּנָאי לְנַסַּךְ.
וְאִם לֹא נִתְפָּס כְּגַנָּב אֵלָא הֲרֵי הוּא בּוֹטֵחַ שָׁם, הַיַּיִן אָסוּר.
וְתִינוֹק הַנִּמְצָא בֵּין הֶחָבִיּוֹת--בֵּין כָּךְ וּבֵין כָּךְ, כָּל הַיַּיִן מֻתָּר.

 גְּדוּד שֶׁנִּכְנָס לִמְדִינָה, דֶּרֶךְ שָׁלוֹם--כָּל הֶחָבִיּוֹת הַפְּתוּחוֹת שֶׁבַּחֲניּוֹת, אֲסוּרוֹת; וּסְתוּמוֹת, מֻתָּרוֹת.
וּבְשָׁעַת מִלְחָמָה, אִם פָּשַׁט הַגְּדוּד בַּמְּדִינָה וְעָבַר--אֵלּוּ וְאֵלּוּ מֻתָּרוֹת, מִפְּנֵי שְׁאֵין לָהֶן פְּנָאי לְנַסַּךְ.

 גּוֹי שֶׁנִּמְצָא עוֹמֵד בְּצַד הַבּוֹר שֶׁלַּיַּיִן--אִם יֵשׁ לוֹ מַלְוָה עַל אוֹתוֹ הַיַּיִן, הֲרֵי זֶה אָסוּר: מִפְּנֵי שֶׁלִּבּוֹ גַּס בּוֹ, שׁוֹלֵחַ יָדוֹ וּמְנַסֵּךְ.
וְאִם אֵין לוֹ עָלָיו מַלְוָה, הַיַּיִן מֻתָּר בִּשְׁתִיָּה.

 זוֹנָה גּוֹיָה בִּמְסִבָּה שֶׁלְּיִשְׂרָאֵל--הַיַּיִן מֻתָּר, שֶׁאֵימָתָן עָלֶיהָ וְלֹא תִגַּע; אֲבָל זוֹנָה יִשְׂרְאֵלִית בִּמְסִבַּת גּוֹיִים--יֵינָהּ שֶׁלְּפָנֶיהָ בְּכֵלֶיהָ אָסוּר, מִפְּנֵי שְׁהֶן נוֹגְעִין בּוֹ שֶׁלֹּא מִדַּעְתָּהּ.

 גּוֹי הַנִּמְצָא בְּבֵית הַגַּת--אִם יֵשׁ שָׁם לַחְלוּחִית יַיִן כְּדֵי לִבְלֹל הַכַּף, עַד שֶׁתִּבְלֹל הַכַּף לְכַף שְׁנִיָּה--צָרִיךְ לְהָדִיחַ כָּל בֵּית הַגַּת, וִינַגַּב; וְאִם לָאו--מֵדִיחַ הַגַּת בִּלְבָד, וְזוֹ הַרְחָקָה יְתֵרָה.

 חָבִית שֶׁצָּפָה בַּנָּהָר--אִם נִמְצֵאת כְּנֶגֶד עִיר שֶׁרֻבָּהּ יִשְׂרָאֵל, מֻתֶּרֶת בַּהֲנָיָה; כְּנֶגֶד עִיר שֶׁרֻבָּהּ גּוֹיִים, אֲסוּרָה.

 מְקוֹם שֶׁהָיוּ רֹב מוֹכְרֵי הַיַּיִן בּוֹ יִשְׂרָאֵל, וְנִמְצְאוּ בּוֹ כֵּלִים גְּדוֹלִים מְלֵאִים יַיִן, וְהֶן כֵּלִים שֶׁדֶּרֶךְ הַמּוֹכְרִין לְבַדָּם לִכְנֹס בָּהֶן הַיַּיִן--הֲרֵי אֵלּוּ מֻתָּרִין בַּהֲנָיָה.
חָבִית שֶׁפְּתָחוּהָ גַּנָּבִים--אִם רֹב גַּנָּבֵי הָעִיר יִשְׂרָאֵל, הַיַּיִן מֻתָּר בִּשְׁתִיָּה.

הִלְכּוֹת מַאֲכָלוֹת אֲסוּרוֹת פֵּרֶק יג 
הַלּוֹקֵחַ בַּיִת אוֹ שֶׁשָּׂכַר בַּיִת בַּחֲצֵרוֹ שֶׁלַּגּוֹי, וּמִלְּאָהוּ יַיִן--אִם הָיָה הַיִּשְׂרְאֵלִי דָּר בְּאוֹתָהּ חָצֵר--אַף עַל פִּי שֶׁהַפֶּתַח פָּתוּחַ, הַיַּיִן מֻתָּר: מִפְּנֵי שֶׁהַגּוֹי מְפַחֵד תָּמִיד וְאוֹמֵר, עַתָּה יִכָּנֵס לְבֵיתוֹ פִּתְאוֹם וְיִמְצָא אוֹתִי בְּתוֹךְ בֵּיתוֹ.
וְאִם הָיָה דָּר בְּחָצֵר אַחֶרֶת--לֹא יֵצֵא עַד שֶׁיִּסְגֹּר הַבַּיִת, וְיִהְיֶה הַמַּפְתֵּחַ וְהַחוֹתָם בְּיָדוֹ; וְאֵינוּ חוֹשֵׁשׁ שֶׁמֶּא יְזַיַּף הַגּוֹי, וְיִפְתַּח הַבַּיִת.

יָצָא וְלֹא סָגַר הַפֶּתַח, אוֹ שֶׁסָּגַר וְהִנִּיחַ הַמַּפְתֵּחַ בְּיַד הַגּוֹי--הֲרֵי הַיַּיִן אָסוּר בִּשְׁתִיָּה, שֶׁמֶּא נִכְנַס הַגּוֹי וְנִסַּךְ: שֶׁהֲרֵי אֵין הַיִּשְׂרְאֵלִי שָׁם.
וְאִם אָמַר לוֹ, אֱחֹז לִי מַפְתֵּחַ זֶה עַד שֶׁאָבוֹא--הַיַּיִן מֻתָּר, שֶׁלֹּא מָסַר לוֹ שְׁמִירַת הַבַּיִת אֵלָא שְׁמִירַת הַמַּפְתֵּחַ.

נָכְרִי שֶׁשָּׂכַר לְיִשְׂרָאֵל לִדְרֹךְ לוֹ יֵינוֹ בְּטַהְרָה, כְּדֵי שֶׁיִּהְיֶה מֻתָּר לְיִשְׂרָאֵל וְיִקָּחוּהוּ מִמֶּנּוּ, וְהָיָה הַיַּיִן בְּבֵיתוֹ שֶׁלַּגּוֹי--אִם הָיָה יִשְׂרָאֵל זֶה שֶׁשּׁוֹמֵר הַיַּיִן דָּר בְּאוֹתָהּ חָצֵר--הַיַּיִן מֻתָּר, וְאַף עַל פִּי שֶׁהַפֶּתַח פָּתוּחַ וְהַשּׁוֹמֵר נִכְנָס וְיוֹצֶא.
וְאִם הָיָה הַשּׁוֹמֵר דָּר בְּחָצֵר אַחֶרֶת--הַיַּיִן אָסוּר, וְאַף עַל פִּי שֶׁהַמַּפְתֵּחַ וְהַחוֹתָם בְּיַד יִשְׂרָאֵל: שֶׁכֵּיוָן שֶׁהַיַּיִן שֶׁלַּגּוֹי וּבִרְשׁוּתוֹ, אֵינוּ מְפַחֵד לְזַיַּף וּלְהִכָּנֵס לַבַּיִת, וְיֹאמַר וִיהִי מַה, אִם יֵדְעוּ בִּי לֹא יִקְּחוּ מִמֶּנִּי.

אַפִלּוּ כָּתַב הַגּוֹי לְיִשְׂרָאֵל שֶׁנִּתְקַבַּל מִמֶּנּוּ הַמָּעוֹת לִמְכֹּר לוֹ בָּהֶן יַיִן--הוֹאִיל וְאֵין הַיִּשְׂרְאֵלִי יָכוֹל לְהוֹצִיאוֹ מֵרְשׁוּת הַגּוֹי, עַד שֶׁיִּתֵּן לוֹ הַמָּעוֹת--הֲרֵי הוּא שֶׁלַּגּוֹי וְאָסוּר, אֵלָא אִם הָיָה הַשּׁוֹמֵר דָּר שָׁם בֶּחָצֵר.
וְאֵין הַשּׁוֹמֵר צָרִיךְ לִהְיוֹת יוֹשֵׁב וּמְשַׁמֵּר תָּמִיד, אֵלָא נִכְנָס וְיוֹצֶא כְּמוֹ שֶׁבֵּאַרְנוּ, בֵּין בִּרְשׁוּת בַּעַל הַיַּיִן, בֵּין בִּרְשׁוּת גּוֹי אַחֵר.

הָיָה יַיִן זֶה הַטָּהוֹר שֶׁלַּגּוֹי מֻנָּח בִּרְשׁוּת הָרַבִּים, אוֹ בְּבַיִת הַפָּתוּחַ לִרְשׁוּת הָרַבִּים, וְיִשְׂרָאֵל הוֹלְכִים וְשָׁבִים--מֻתָּר, שֶׁעֲדַיִן לֹא נִכְנַס בִּרְשׁוּת הַגּוֹי.
וְאַשְׁפָּה, וְחַלּוֹן, וְדֶקֶל אַף עַל פִּי שְׁאֵין בּוֹ פֵּרוֹת--הֲרֵי אֵלּוּ כִּרְשׁוּת הָרַבִּים; וְחָבִית יַיִן שָׁם וְגוֹי הַנִּמְצָא שָׁם, אֵינוּ אוֹסְרָהּ.
וּבַיִת הַפָּתוּחַ לְשָׁם, הֲרֵי הוּא כְּפָתוּחַ לִרְשׁוּת הָרַבִּים.

 חָצֵר הַחֲלוּקָה בִּפְסִיפָס וְגוֹי בְּצַד זֶה וְיִשְׂרָאֵל בְּצַד אַחֵר, וְכֵן שְׁנֵי גַּגִּין שֶׁהָיָה גַּג יִשְׂרָאֵל לְמַעְלָה וְגַג הַגּוֹי לְמַטָּה, אוֹ שֶׁהָיוּ זֶה בְּצַד זֶה וְיֵשׁ בֵּינֵיהֶן פְּסִיפָס--אַף עַל פִּי שֶׁיַּד הַגּוֹי מַגַּעַת לְחֵלֶק יִשְׂרָאֵל--אֵינוּ חוֹשֵׁשׁ מִשּׁוֹם יֵין נֶסֶךְ, וְלֹא מִשּׁוֹם טְהָרוֹת.

 מֻתָּר לְיִשְׂרָאֵל לְהַפְקִיד יֵינוֹ בִּכְלִי סָתוּם בְּיַד גּוֹיִים--וְהוּא שֶׁיִּהְיֶה לוֹ בּוֹ, שְׁנֵי סִימָנִין; וְזֶה הוּא הַנִּקְרָא חוֹתָם בְּתוֹךְ חוֹתָם.
כֵּיצַד: סָתַם הֶחָבִית בִּכְלִי שְׁאֵינוּ מְהֻדָּק כְּדֶרֶךְ שֶׁסּוֹתְמִין כָּל אָדָם, וְטָח בְּטִיט--הֲרֵי זֶה חוֹתָם אֶחָד; הָיָה כְּלִי מְהֻדָּק, וְטָח עָלָיו מִלְמַעְלָה--הֲרֵי זֶה חוֹתָם בְּתוֹךְ חוֹתָם.

וְכֵן אִם צָר פִּי הַנּוֹד, הֲרֵי זֶה חוֹתָם אֶחָד; הָפַךְ קְצֵה פִּי הַנּוֹד לְתוֹכוֹ וְצָר עָלָיו, הֲרֵי זֶה חוֹתָם בְּתוֹךְ חוֹתָם.
וְכֵן כָּל שִׁנּוּי שֶׁמְּשַׁנֶּה מִדְּבָרִים שְׁהֶן דֶּרֶךְ כָּל אָדָם, הֲרֵי הֶן כְּחוֹתָם אֶחָד; וְהַטִּיחָה אוֹ הַקְּשִׁירָה, הֲרֵי זֶה חוֹתָם שֵׁנִי.
וְאִם הִפְקִיד בְּיַד גּוֹי בְּחוֹתָם אֶחָד--הֲרֵי זֶה אָסוּר בִּשְׁתִיָּה, וּמֻתָּר בַּהֲנָיָה: וְהוּא, שֶׁיֵּחַד לוֹ קֶרֶן זָוִית.

 יַיִן מְבֻשָּׁל, וְהַשֵּׁכָר, אוֹ יַיִן שֶׁעֵרְבוֹ עִם דְּבָרִים אֲחֵרִים כְּגוֹן דְּבַשׁ וְשֶׁמֶן, וְכֵן הַחֹמֶץ, וְהַגְּבִנָּה, וְהֶחָלָב, וְכָל שֶׁאִסּוּרוֹ מִדִּבְרֵי סוֹפְרִים, שֶׁהִפְקִידוֹ בְּיַד גּוֹי--אֵינוּ צָרִיךְ שְׁנֵי חוֹתָמוֹת, אֵלָא חוֹתָם אֶחָד בִּלְבָד דַּיּוֹ; אֲבָל הַיַּיִן וְהַבָּשָׂר וַחֲתִכַּת דָּג שְׁאֵין בָּהֶן סִימָן, שֶׁהִפְקִידָן בְּיַד גּוֹי--צְרִיכִין שְׁנֵי חוֹתָמוֹת.

 יֵרָאֶה לִי, שֶׁכָּל מָקוֹם שֶׁאָמַרְנוּ בְּעִנְיַן יַיִן שֶׁלָּנוּ שְׁהוּא אָסוּר בִּשְׁתִיָּה וּמֻתָּר בַּהֲנָיָה, מִפְּנֵי צַד נְגִיעָה שֶׁנָּגַע בּוֹ הַגּוֹי--בְּשֶׁהָיָה הַגּוֹי עוֹבֵד עֲבוֹדָה זָרָה; אֲבָל אִם הָיָה אִסּוּרוֹ בִּגְלַל גּוֹי שְׁאֵינוּ עוֹבֵד עֲבוֹדָה זָרָה, כְּגוֹן יִשְׁמְעֵאלִי שֶׁנָּגַע בְּיַיִן שֶׁלָּנוּ שֶׁלֹּא בְּכַוָּנָה, אוֹ שֶׁטָּפַח עַל פִּי הֶחָבִית--הֲרֵי זֶה מֻתָּר בִּשְׁתִיָּה.
וְכֵן כָּל כַּיּוֹצֶא בְּזֶה.

 אֲבָל הַמַּפְקִיד יַיִן בְּיַד גֵּר תּוֹשָׁב, אוֹ שֶׁשְּׁלָחוֹ עִמּוֹ וְהִפְלִיג, אוֹ שֶׁהִנִּיחַ בֵּיתוֹ פָּתוּחַ בַּחֲצַר גֵּר תּוֹשָׁב--הֲרֵי זֶה אָסוּר בִּשְׁתִיָּה: שֶׁכָּל חֲשָׁשׁ שֶׁלְּחִלּוּף וְזִיּוּף, יֵרָאֶה לִי שֶׁכָּל הַגּוֹיִים שׁוֹוִים בּוֹ--הוֹאִיל וְנַעֲשָׂה הַיַּיִן בִּרְשׁוּתָן, נֶאֱסַר בִּשְׁתִיָּה עַל כָּל פָּנִים.

 יֵשׁ דְּבָרִים שְׁאֵין בָּהֶן אִסּוּר נִסּוּךְ כְּלָל, וְאָסְרוּ אוֹתָן חֲכָמִים כְּדֵי לְהַרְחִיק מִן הַנִּסּוּךְ; וְאֵלּוּ הֶן: לֹא יִמְזֹג הַגּוֹי הַמַּיִם לְתוֹךְ הַיַּיִן שֶׁבְּיַד הַיִּשְׂרְאֵלִי, שֶׁמֶּא יָבוֹא לִצֹּק הַיַּיִן לְתוֹךְ הַמַּיִם; וְלֹא יוֹלִיךְ הַגּוֹי עֲנָבִים לַגַּת, שֶׁמֶּא יָבוֹא לִדְרֹךְ אוֹ לִגַּע; וְלֹא יְסַיַּע לְיִשְׂרָאֵל בְּשָׁעָה שֶׁמֵּרִיק הַיַּיִן מִכְּלִי לִכְלִי, שֶׁמֶּא יַנִּיחַ הַכְּלִי בְּיַד הַגּוֹי וְנִמְצָא הַיַּיִן בָּא מִכּוֹחוֹ.
וְאִם סִיַּע, אוֹ מָזַג הַיַּיִן, אוֹ הֵבִיא עֲנָבִים--הֲרֵי זֶה מֻתָּר.

 וְכֵן מֻתָּר שֶׁיָּרִיחַ הַגּוֹי בְּחָבִית שֶׁלְּיַיִן שֶׁלָּנוּ; וּמֻתָּר לְיִשְׂרָאֵל לְהָרִיחַ בְּחָבִית שֶׁלְּיֵין נֶסֶךְ, וְאֵין בְּזֶה שֵׁם אִסּוּר--שְׁאֵין הָרֵיחַ כְּלוּם, לְפִי שְׁאֵין בּוֹ מַמָּשׁ.

 כְּבָר בֵּאַרְנוּ שֶׁכָּל דָּבָר שְׁהוּא אָסוּר בַּהֲנָיָה, אִם עָבַר וּמְכָרוֹ דָּמָיו מֻתָּרִין--חוּץ מֵעֲבוֹדָה זָרָה, וּמְשַׁמְּשֶׁיהָ, וְתִקְרֹבֶת שֶׁלָּהּ, וְיַיִן שֶׁנִּתְנַסַּךְ לָהּ; וְהִחְמִירוּ חֲכָמִים בִּסְתָם יֵינָם, לִהְיוֹת דָּמָיו אֲסוּרִין כִּדְמֵי יַיִן שֶׁנִּתְנַסַּךְ לַעֲבוֹדָה זָרָה.

לְפִיכָּךְ גּוֹי שֶׁשָּׂכַר אֶת יִשְׂרָאֵל לַעֲשׂוֹת עִמּוֹ בְּיַיִן, שְׂכָרוֹ אָסוּר.
וְכֵן הַשּׂוֹכֵר אֶת הַחֲמוֹר לְהָבִיא עָלָיו יַיִן, אוֹ שֶׁשָּׂכַר סְפִינָה לְהָבִיא בָּהּ יַיִן--שְׂכָרָן אָסוּר: אִם מָעוֹת נָתְנוּ לוֹ, יוֹלִיכֵן לְיָם הַמֶּלַח; וְאִם נָתְנוּ לוֹ בִּשְׂכָרוֹ כְּסוּת אוֹ כֵּלִים אוֹ פֵּרוֹת, הֲרֵי זֶה יִשְׂרֹף אוֹתָן וְיִקְבֹּר הָאֵפֶר כְּדֵי שֶׁלֹּא לֵהָנוֹת בּוֹ.

 שָׂכַר לַגּוֹי חֲמוֹר לִרְכֹּב עָלָיו, וְהִנִּיחַ עָלָיו לוֹגִין שֶׁלְּיַיִן--שְׂכָרוֹ מֻתָּר; שְׂכָרוֹ לְשַׁבַּר יֵין נֶסֶךְ--שְׂכָרוֹ מֻתָּר וְתָבוֹא עָלָיו בְּרָכָה, מִפְּנֵי שֶׁמְּמַעֵט בְּתִפְלָה.

 הַשּׂוֹכֵר אֶת הַפּוֹעֵל וְאָמַר לוֹ, הַעְבֵר לִי מֵאָה חָבִיּוֹת שֶׁלְּשֵׁכָר בְּמֵאָה פְּרוּטוֹת, וְנִמְצֵאת אַחַת מֵהֶן יֵין נֶסֶךְ--שְׂכָרוֹ כֻּלּוֹ אָסוּר.

 אָמַר לוֹ, הַעְבֵר לִי חָבִית בִּפְרוּטָה חָבִית בִּפְרוּטָה, וְהִעְבִיר, וְנִמְצָא בֵּינֵיהֶן חָבִיּוֹת שֶׁלְּיַיִן--שְׂכַר חָבִיּוֹת שֶׁלְּיַיִן אָסוּר, וּשְׁאָר שְׂכָרוֹ מֻתָּר.

 אֻמָּנֵי יִשְׂרָאֵל שֶׁשָּׁלַח לָהֶם גּוֹי חָבִית שֶׁלְּיַיִן בִּשְׂכָרָן, מֻתָּר שֶׁיֹּאמְרוּ לוֹ תֶּן לָנוּ אֶת דָּמֶיהָ; וְאִם מִשֶּׁנִּכְנְסָה לִרְשׁוּתָן, אָסוּר.

 יִשְׂרָאֵל שֶׁהָיָה נוֹשֶׁה בַּגּוֹי מָנֶה--הָלַךְ הַגּוֹי וּמָכַר עֲבוֹדָה זָרָה וְיֵין נֶסֶךְ, וְהֵבִיא לוֹ דְּמֵיהֶן--הֲרֵי זֶה מֻתָּר.
וְאִם אָמַר לוֹ קֹדֶם שֶׁיִּמְכֹּר, הַמְתֵּן לִי עַד שֶׁאֶמְכֹּר עֲבוֹדָה זָרָה אוֹ יַיִן שֶׁלִּי וְאָבִיא לָךְ--אַף עַל פִּי שְׁהוּא סְתָם יֵינוֹ וּמָכַר וְהֵבִיא לוֹ, הֲרֵי זֶה אָסוּר: מִפְּנֵי שֶׁהַיִּשְׂרְאֵלִי רוֹצֶה בְּקִיּוּמוֹ, כְּדֵי שֶׁיִּפָּרַע מִמֶּנּוּ חוֹבוֹ.

 וְכֵן גֵּר וְגוֹי שֶׁהָיוּ שֻׁתָּפִין, וּבָאוּ לַחְלֹק--אֵין הַגֵּר יָכוֹל לוֹמַר לַגּוֹי, טֹל אַתָּה עֲבוֹדָה זָרָה וַאֲנִי מָעוֹת, אַתָּה יַיִן וַאֲנִי פֵּרוֹת: שֶׁהֲרֵי רוֹצֶה בְּקִיּוּמָן, כְּדֵי שֶׁיִּטֹּל כְּנֶגְדָּן.
אֲבָל גֵּר וְגוֹי שֶׁיָּרְשׁוּ אֶת אֲבִיהֶן גּוֹי--יָכוֹל הַגֵּר לוֹמַר לוֹ, טֹל אַתָּה עֲבוֹדָה זָרָה וַאֲנִי מָעוֹת, אַתָּה יַיִן וַאֲנִי פֵּרוֹת: קַל הוּא שֶׁהֵקִילוּ בִּירֻשַּׁת הַגֵּר, כְּדֵי שֶׁלֹּא יַחְזֹר לְסוֹרוֹ.
וְאִם מִשֶּׁבָּאוּ לִרְשׁוּת הַגֵּר, אָסוּר.

 יִשְׂרָאֵל שֶׁמָּכַר יֵינוֹ לַגּוֹי--פָּסַק עַד שֶׁלֹּא מָדַד לוֹ, דָּמָיו מֻתָּרִין: שֶׁמִּשֶׁפָּסַק סָמְכָה דַּעְתּוֹ, וּמִשֶּׁמָּשַׁךְ קָנָה, וְיֵין נֶסֶךְ אֵינוּ נַעֲשֶׂה, עַד שֶׁיִּגַּע בּוֹ--נִמְצָא בְּשָׁעַת מְכִירָה, הָיָה מֻתָּר.
מָדַד לוֹ עַד שֶׁלֹּא פָסַק הַדָּמִים, דָּמָיו אֲסוּרִין: שֶׁהֲרֵי לֹא סָמְכָה דַּעְתּוֹ אַף עַל פִּי שֶׁמָּשַׁךְ, וְנִמְצָא כְּשֶׁנָּגַע עֲדַיִן לֹא סָמְכָה דַּעְתּוֹ לִקַּח, וְנֶאֱסַר הַיַּיִן בִּנְגִיעָתוֹ, וַהֲרֵי זֶה כְּמוֹכֵר סְתָם יֵינָם.

 בַּמֶּה דְּבָרִים אֲמוּרִים, בְּשֶׁמָּדַד הַיִּשְׂרְאֵלִי לְכֵלָיו; אֲבָל אִם מָדַד לִכְלִי הַגּוֹי, אוֹ לִכְלִי יִשְׂרָאֵל שֶׁבְּיַד הַגּוֹי--צָרִיךְ לִקַּח אֶת הַדָּמִים, וְאַחַר כָּךְ יִמְדֹּד.
וְאִם מָדַד, וְלֹא לָקַח דָּמִים--אַף עַל פִּי שֶׁפָּסַק, דָּמָיו אֲסוּרִים: שֶׁמִּשֶּׁיַּגִּיעַ לַכְּלִי, נֶאֱסַר כִּסְתָם יֵינָם.

 הַנּוֹתֵן דֵּינָר לְחֶנְוָנִי גּוֹי, וְאָמַר לְפוֹעֲלוֹ הַגּוֹי, לֵךְ וּשְׁתֵה וֶאֱכֹל מִן הַחֶנְוָנִי, וַאֲנִי מְחַשֵּׁב לוֹ--הֲרֵי זֶה חוֹשֵׁשׁ שֶׁמֶּא יִשְׁתֶּה יַיִן: שֶׁזֶּה כְּמִי שֶׁקָּנָה לוֹ יֵין נֶסֶךְ, וְהִשְׁקָהוּ.
וּכְנֶגֶד זֶה בַּשְּׁבִיעִית אָסוּר, כְּגוֹן שֶׁנָּתַן דֵּינָר לְחֶנְוָנִי יִשְׂרָאֵל עַם הָאָרֶץ, וְאָמַר לְפוֹעֲלוֹ הַיִּשְׂרְאֵלִי, לֵךְ וֶאֱכֹל וַאֲנִי מְחַשֵּׁב לוֹ; וְאִם אָכַל הַפּוֹעֵל דָּבָר שְׁאֵינוּ מְעֻשָּׂר, אָסוּר.

 אֲבָל אִם אָמַר לָהֶם, אִכְלוּ וּשְׁתוּ בְּדֵינָר זֶה, אוֹ שֶׁאָמַר לָהֶם, אִכְלוּ וּשְׁתוּ עָלַי מִן הַחֶנְוָנִי וַאֲנִי פּוֹרֵעַ--אַף עַל פִּי שֶׁנִּשְׁתַּעְבַּד--הוֹאִיל וְלֹא נִתְיַחַד שִׁעְבּוּדוֹ, הֲרֵי זֶה מֻתָּר; וְאֵינוּ חוֹשֵׁשׁ לֹא מִשּׁוֹם יֵין נֶסֶךְ, וְלֹא מִשּׁוֹם שְׁבִיעִית, וְלֹא מִשּׁוֹם מַעֲשֵׂר.

 מֶלֶךְ שֶׁהָיָה מְחַלֵּק יֵינוֹ לָעָם, וְלוֹקֵחַ מֵהֶן דָּמָיו כְּפִי מַה שֶׁיִּרְצֶה--אַל יֹאמַר אָדָם לַגּוֹי, הֵא לָךְ מָאתַיִם זוּז וְהִכָּנֵס תַּחְתַּי בְּאוֹצַר הַמֶּלֶךְ, כְּדֵי שֶׁיִּקַּח הַגּוֹי הַיַּיִן שֶׁכְּתָבוֹ בְּשֵׁם יִשְׂרָאֵל, וְיִתֵּן הַגּוֹי הַדָּמִים לַמֶּלֶךְ; אֲבָל אוֹמֵר לוֹ, הֵא לָךְ מָאתַיִם זוּז, וּמַלְּטֵנִי מִן הָאוֹצָר.

 גּוֹי שֶׁנָּגַע בְּיֵינוֹ שֶׁלְּיִשְׂרָאֵל לְאֻנְסוֹ, מֻתָּר לִמְכֹּר אוֹתוֹ יַיִן לְאוֹתוֹ הַגּוֹי שֶׁאֲסָרוֹ לְבַדּוֹ: שֶׁכֵּיוָן שֶׁנִּתְכַּוַּן זֶה הַגּוֹי לְהַזִּיקוֹ, וְלֶאֱסֹר יֵינוֹ--הֲרֵי זֶה כְּמִי שֶׁשִּׁבְּרוֹ אוֹ שְׂרָפוֹ, שֶׁחַיָּב לְשַׁלַּם; וְנִמְצְאוּ הַדָּמִים שֶׁלּוֹקֵחַ מִמֶּנּוּ דְּמֵי הַהֶזֵּק, לֹא דְּמֵי הַמְּכִירָה.

הִלְכּוֹת מַאֲכָלוֹת אֲסוּרוֹת פֵּרֶק יד 
כָּל אִסּוּרֵי מַאֲכָלוֹת שֶׁבַּתּוֹרָה--שֵׁעוּרָן בְּכַזַּיִת בֵּינוֹנִי, בֵּין לְמַלְקוּת בֵּין לְכָרֵת בֵּין לְמִיתָה בִּידֵי שָׁמַיִם; וּכְבָר בֵּאַרְנוּ שֶׁכָּל הַמְּחֻיָּב כָּרֵת אוֹ מִיתָה בִּידֵי שָׁמַיִם עַל מַאֲכָל, לוֹקֶה.
וְשֵׁעוּר זֶה עִם כָּל הַשֵּׁעוּרִין, הֲלָכָה לְמֹשֶׁה מִסִּינַי הֶן.
וְאָסוּר מִן הַתּוֹרָה לֶאֱכֹל כָּל שְׁהוּא מִדָּבָר הָאָסוּר, אֲבָל אֵינוּ לוֹקֶה אֵלָא עַל כַּזַּיִת; וְאִם אָכַל כָּל שְׁהוּא פָּחוּת מִכַּשֵּׁעוּר, מַכִּין אוֹתוֹ מַכַּת מַרְדּוּת.

 כַּזַּיִת שֶׁאָמַרְנוּ, חוּץ מִשֶּׁלְּבֵין הַשִּׁנַּיִם; אֲבָל מַה שֶׁלְּבֵין הַחֲנִיכַיִם מִצְטָרֵף לְמַה שֶׁבָּלַע, שֶׁהֲרֵי נִהְנֶה גְּרוֹנוֹ בְּכַזַּיִת.
אַפִלּוּ אָכַל כַּחֲצִי זַיִת, וֶהֱקִיאוֹ וְחָזַר וְאָכַל אוֹתוֹ חֲצִי זַיִת עַצְמוֹ שֶׁהֵקִיא--חַיָּב: שְׁאֵין הַחִיּוּב אֵלָא עַל הֲנָאַת הַגָּרוֹן, בְּכַזַּיִת מִדָּבָר הָאָסוּר.

 כַּזַּיִת חֵלֶב אוֹ נְבֵלָה אוֹ פִּגּוּל וְנוֹתָר וְכַיּוֹצֶא בָּהֶן, שֶׁהִנִּיחוֹ בַּחַמָּה וְנִתְמַעַט--הָאוֹכְלוֹ פָּטוּר; חָזַר וְהִנִּיחוֹ בַּגְּשָׁמִים וְנִתְפַּח, חַיָּבִין עָלָיו כָּרֵת אוֹ מַלְקוּת.
הָיָה פָּחוּת מִכַּזַּיִת בַּתְּחִלָּה, וְנִתְפַּח וְעָמַד עַל כַּזַּיִת--אָסוּר, וְאֵין לוֹקִין עָלָיו.

 כְּבָר בֵּאַרְנוּ שֶׁכָּל אִסּוּרִין שֶׁבַּתּוֹרָה, אֵין מִצְטָרְפִין זֶה עִם זֶה לְכַזַּיִת--חוּץ מִבְּשַׂר נְבֵלָה עִם בְּשַׂר טְרֵפָה, וְאִסּוּרֵי נָזִיר שֶׁיִּתְבָּאֲרוּ בִּמְקוֹמָן; חֲמִשָּׁה מִינֵי תְּבוּאָה, וּקְמָחִין שֶׁלָּהֶן, וְהַבְּצֵקוֹת שֶׁלָּהֶן--הַכֹּל מִצְטָרְפִין לְכַזַּיִת, בֵּין לְאִסּוּר חָמֵץ בַּפֶּסַח, בֵּין לְאִסּוּר חָדָשׁ מִלִּפְנֵי הָעֹמֶר, בֵּין לְאִסּוּר מַעֲשֵׂר שֵׁנִי וּתְרוּמוֹת.

 יֵרָאֶה לִי שֶׁכָּל הַחַיָּב בִּתְרוּמָה וּמַעַשְׂרוֹת--מִצְטָרֵף לְכַזַּיִת בְּטֶבֶל, מִפְּנֵי שְׁהוּא שֵׁם אֶחָד: הַא לְמַה זֶה דּוֹמֶה--לְנִבְלַת הַשּׁוֹר וְנִבְלַת הַשֶּׂה וְנִבְלַת הַצְּבִי, שְׁהֶן מִצְטָרְפִין לְכַזַּיִת כְּמוֹ שֶׁבֵּאַרְנוּ.

 הָאוֹכֵל אֲכִילָה גְּדוֹלָה מִדָּבָר אָסוּר--אֵין מְחַיְּבִין אוֹתוֹ מַלְקוּת אוֹ כָּרֵת עַל כָּל כַּזַּיִת וְכַזַּיִת, אֵלָא חִיּוּב אֶחָד לְכָל הָאֲכִילָה; וְאִם הָיוּ הָעֵדִים מַתְרִין בּוֹ בְּשָׁעַת אֲכִילָה עַל כָּל כַּזַּיִת וְכַזַּיִת, חַיָּב עַל כָּל הַתְרָאָה וְהַתְרָאָה, וְאַף עַל פִּי שְׁהִיא אֲכִילָה אַחַת, וְלֹא הִפְסִיק.

 הָאוֹכֵל כַּשְּׂעוֹרָה אוֹ כַּחַרְדָּל מֵאֶחָד מִמַּאֲכָלוֹת הָאֲסוּרִין, וְשָׁהָה מְעַט וְחָזַר וְאָכַל כַּחַרְדָּל, וְכֵן עַד שֶׁהִשְׁלִים כַּזַּיִת, בֵּין בְּשׁוֹגֵג בֵּין בְּמֵזִיד--אִם שָׁהָה מִתְּחִלָּה וְעַד סוֹף כְּדֵי אֲכִילַת שָׁלוֹשׁ בֵּיצִים--יִצְטָרַף הַכֹּל, וַהֲרֵי הוּא חַיָּב כָּרֵת אוֹ מַלְקוּת אוֹ קָרְבָּן, כְּמִי שֶׁאָכַל כַּזַּיִת בְּבַת אַחַת.
וְאִם שָׁהָה יָתֵר מִזֶּה מִתְּחִלָּה וְעַד סוֹף--אַף עַל פִּי שֶׁלֹּא שָׁהָה בֵּינֵיהֶן, אֵלָא אָכַל כַּחַרְדָּל אַחַר כַּחַרְדָּל--הוֹאִיל וְלֹא הִשְׁלִים כַּזַּיִת אֵלָא בְּיָתֵר מִכְּדֵי אֲכִילַת פְּרָס, אֵינָן מִצְטָרְפִין וּפָטוּר.

 וְכֵן הַשּׁוֹתֶה רְבִיעִית שֶׁלִּסְתָם יֵינָם מְעַט מְעַט, אוֹ שֶׁהִמְחָה אֶת הֶחָמֵץ בַּפֶּסַח אוֹ אֶת הַחֵלֶב וּגְמָאוֹ מְעַט מְעַט, אוֹ שֶׁשָּׁתָה מִן הַדָּם מְעַט מְעַט--אִם שָׁהָה מִתְּחִלָּה וְעַד סוֹף כְּדֵי שְׁתִיַּת רְבִיעִית, מִצְטָרְפִין; וְאִם לָאו, אֵין מִצְטָרְפִין.

 כָּל הָאֹכָלִין הָאֲסוּרִין, אֵינוּ חַיָּב עֲלֵיהֶן עַד שֶׁיֹּאכַל אוֹתָן דֶּרֶךְ הֲנָאָה--חוּץ מִבָּשָׂר בְּחָלָב, וְכִלְאֵי הַכֶּרֶם: לְפִי שֶׁלֹּא נֶאֱמָר בָּהֶן אֲכִילָה, אֵלָא הוֹצִיא אִסּוּר אֲכִילָתָן בְּלָשׁוֹן אַחֶרֶת--בִּלְשׁוֹן בִּשּׁוּל וּבִלְשׁוֹן הֶקְדֵּשׁ, לֶאֱסֹר אוֹתָן וְאַפִלּוּ שֶׁלֹּא כְּדֶרֶךְ הֲנָיָה.

 כֵּיצַד: הֲרֵי שֶׁהִמְחָה אֶת הַחֵלֶב וּגְמָאוֹ כִּשְׁהוּא חַם עַד שֶׁנִּכְוָה גְּרוֹנוֹ מִמֶּנּוּ, אוֹ שֶׁאָכַל חֵלֶב חַי, אוֹ שֶׁעֵרַב דְּבָרִים מָרִים כְּגוֹן רֹאשׁ וְלַעֲנָה לְתוֹךְ יֵין נֶסֶךְ אוֹ לְתוֹךְ קְדֵרָה שֶׁלִּנְבֵלָה וַאֲכָלָן כִּשְׁהֶן מָרִין, אוֹ שֶׁאָכַל אֹכֶל הָאָסוּר אַחַר שֶׁהִסְרִיחַ וְהִבְאִישׁ וּבָטַל מֵאֹכֶל אָדָם--הֲרֵי זֶה פָּטוּר; וְאִם עֵרַב דָּבָר מַר בְּתוֹךְ קְדֵרָה שֶׁלְּבָשָׂר בְּחָלָב, אוֹ בְּיֵין כִּלְאֵי הַכֶּרֶם, וַאֲכָלוֹ--חַיָּב.

 הָאוֹכֵל מַאֲכָל מִמַּאֲכָלוֹת הָאֲסוּרוֹת דֶּרֶךְ שְׂחוֹק, אוֹ כְּמִתְעַסֵּק--אַף עַל פִּי שֶׁלֹּא נִתְכַּוַּן לְגוּף הָאֲכִילָה--הוֹאִיל וְנִהְנָה, חַיָּב כְּמִי שֶׁמִּתְכַּוֵּן לְעַצְמָהּ שֶׁלַּאֲכִילָה; וַהֲנָיָה הַבָּאָה לוֹ לָאָדָם בְּעַל כָּרְחוֹ בְּאִסּוּר מִכָּל הָאִסּוּרִין--אִם נִתְכַּוַּן, אָסוּר; וְאִם לֹא נִתְכַּוַּן, מֻתָּר.

 הָאוֹכֵל מַאֲכָל אָסוּר לְתֵאָבוֹן, אוֹ מִפְּנֵי הָרָעָב--חַיָּב; וְאִם הָיָה תּוֹעֶה בַּמִּדְבָּר, וְאֵין לוֹ מַה יֹאכַל אֵלָא דָּבָר אָסוּר--הֲרֵי זֶה מֻתָּר, מִפְּנֵי סַכָּנַת נְפָשׁוֹת.

 עֻבְרָה שֶׁהֵרִיחָה מַאֲכָל אָסוּר, כְּגוֹן בְּשַׂר קֹדֶשׁ אוֹ בְּשַׂר חֲזִיר--מַאֲכִילִין אוֹתָהּ מִן הַמָּרָק.
אִם נִתְיַשְּׁבָה דַּעְתָּהּ, מוּטָב; וְאִם לָאו, מַאֲכִילִין אוֹתָהּ פָּחוּת פָּחוּת מִכַּשֵּׁעוּר.
וְאִם לֹא נִתְיַשְּׁבָה דַּעְתָּהּ, מַאֲכִילִין אוֹתָהּ עַד שֶׁתִּתְיַשַּׁב דַּעְתָּהּ.
וְכֵן הַבָּרִיא שֶׁהֵרִיחַ דָּבָר שֶׁיֵּשׁ בּוֹ חֹמֶץ וְכַיּוֹצֶא בּוֹ מִדְּבָרִים שֶׁמְּעַרְעֲרִין אֶת הַנֶּפֶשׁ, דִּינוֹ כְּעֻבְרָה.

 מִי שֶׁאֲחָזוֹ בֻּלְמוֹס--מַאֲכִילִין אוֹתוֹ דְּבָרִים הָאֲסוּרִין מִיָּד, עַד שֶׁיָּאִירוּ עֵינָיו; וְאֵין מְחַזְּרִין עַל דָּבָר הַמֻּתָּר, אֵלָא מְמַהֲרִין בַּנִּמְצָא.
וּמַאֲכִילִין אוֹתוֹ הַקַּל הַקַּל, תְּחִלָּה.
אִם הֵאִירוּ עֵינָיו, דַּיּוֹ; וְאִם לָאו, מַאֲכִילִין אוֹתוֹ הֶחָמוּר.

 כֵּיצַד: הָיוּ לְפָנָיו טֶבֶל וּנְבֵלָה--מַאֲכִילִין אוֹתוֹ נְבֵלָה תְּחִלָּה, שֶׁהַטֶּבֶל בְּמִיתָה; נְבֵלָה וּסְפִיחֵי שְׁבִיעִית--מַאֲכִילִין אוֹתוֹ סְפִיחֵי שְׁבִיעִית, שֶׁאִסּוּרָן מִדִּבְרֵי סוֹפְרִים כְּמוֹ שֶׁיִּתְבָּאַר בְּהִלְכּוֹת שְׁמִטָּה וְיוֹבֵל; טֶבֶל וּשְׁבִיעִית--מַאֲכִילִין אוֹתוֹ שְׁבִיעִית; טֶבֶל וּתְרוּמָה--אִם אֵי אִפְשָׁר לְתַקַּן הַטֶּבֶל, מַאֲכִילִין אוֹתוֹ טֶבֶל שְׁאֵינוּ קָדוֹשׁ כִּתְרוּמָה.
וְכֵן כָּל כַּיּוֹצֶא בְּזֶה.

 כְּבָר בֵּאַרְנוּ שְׁאֵין אִסּוּר חָל עַל אִסּוּר אֵלָא אִם הָיוּ שְׁנֵי הָאִסּוּרִין בָּאִין כְּאַחַת, אוֹ שֶׁהָיָה אִסּוּר מוֹסִיף, אוֹ אִסּוּר כּוֹלֵל; לְפִיכָּךְ יֵשׁ אוֹכֵל כַּזַּיִת אֶחָד, וְלוֹקֶה עָלָיו חָמֵשׁ מַלְקִיּוֹת--וְהוּא, שֶׁהִתְרוּ בּוֹ בַּחֲמִשָּׁה אִסּוּרִין שֶׁנִּתְקַבְּצוּ בּוֹ.

כֵּיצַד: כְּגוֹן טָמֵא שֶׁאָכַל כַּזַּיִת חֵלֶב, שֶׁנּוֹתַר מִן הַמֻּקְדָּשִׁין, בְּיוֹם הַכִּפּוּרִים--לוֹקֶה מִשּׁוֹם אוֹכֵל חֵלֶב, וּמִשּׁוֹם אוֹכֵל נוֹתָר, וּמִשּׁוֹם אוֹכֵל בְּיוֹם הַכִּפּוּרִים, וּמִשּׁוֹם טָמֵא שֶׁאָכַל קֹדֶשׁ, וּמִשּׁוֹם שֶׁנִּהְנָה מִן הֶקְדֵּשׁ וּמָעַל.

 וְלָמָּה חָל כָּאן אִסּוּר עַל אִסּוּר: שֶׁבְּהֵמָה זוֹ הָיָה חֶלְבָּהּ אָסוּר בַּאֲכִילָה, וּמֻתָּר בַּהֲנָיָה.
הִקְדִּישָׁהּ--נֶאֱסַר חֶלְבָּהּ בַּהֲנָיָה, וּמִתּוֹךְ שֶׁנּוֹסַף בּוֹ אִסּוּר הֲנָיָה, נוֹסַף עָלָיו אִסּוּר קֳדָשִׁים.
וַעֲדַיִן הָיָה חֵלֶב זֶה מֻתָּר לְגָבוֹהַּ, וְאָסוּר לַהִדְיוֹט; נַעֲשָׂה נוֹתָר--מִתּוֹךְ שֶׁנּוֹסַף בּוֹ אִסּוּר לְגָבוֹהַּ, נֶאֱסַר לַהִדְיוֹט.
וְהָאוֹכֵל הַזֶּה הָיָה מֻתָּר בִּבְשַׂר בְּהֵמָה, וְאָסוּר בְּחֶלְבָהּ; נִטְמָא--נֶאֱסַר אַף בִּבְשָׂרָהּ, נוֹסַף לוֹ אִסּוּר עַל הַחֵלֶב.
בָּא יוֹם הַכִּפּוּרִים--כָּלַל כָּל הָאֹכָלִין, וּמִתּוֹךְ שֶׁנֶּאֱסַר אַף בַּחֻלִּין, נוֹסַף אִסּוּרוֹ בְּחֵלֶב זֶה.
וְכֵן כָּל כַּיּוֹצֶא בְּזֶה.

הִלְכּוֹת מַאֲכָלוֹת אֲסוּרוֹת פֵּרֶק טו 
דָּבָר אָסוּר שֶׁנִּתְעָרַב בְּדָבָר מֻתָּר--מִין בִּשְׁאֵינוּ מִינוֹ, בְּנוֹתֵן טַעַם; וּמִין בְּמִינוֹ שְׁאֵי אִפְשָׁר לַעֲמֹד עַל טַעְמוֹ, יִבָּטֵל בְּרֹב.

כֵּיצַד: חֵלֶב הַכְּלָיוֹת שֶׁנָּפַל לְתוֹךְ הַגָּרִיסִין, וְנִמּוֹחַ הַכֹּל--טוֹעֲמִין אֶת הַגָּרִיסִין: אִם לֹא נִמְצָא בָּהֶן טַעַם חֵלֶב, הֲרֵי אֵלּוּ מֻתָּרִין; וְאִם נִמְצָא בָּהֶן טַעַם חֵלֶב וְהָיָה בָּהֶן מַמָּשׁוֹ, הֲרֵי אֵלּוּ אֲסוּרִין מִן הַתּוֹרָה; נִמְצָא בָּהֶן טַעְמוֹ וְלֹא הָיָה בָּהֶן מַמָּשׁוֹ, הֲרֵי אֵלּוּ אֲסוּרִין מִדִּבְרֵי סוֹפְרִים.

כֵּיצַד הוּא מַמָּשׁוֹ, כְּגוֹן שֶׁהָיָה מִן הַחֵלֶב כַּזַּיִת בְּכָל שָׁלוֹשׁ בֵּיצִים מִן הַתַּעֲרֹבֶת.
אִם אָכַל מִן הַגָּרִיסִין הָאֵלּוּ כְּשָׁלוֹשׁ בֵּיצִים--הוֹאִיל וְיֵשׁ בָּהֶן כַּזַּיִת מִן הַחֵלֶב, לוֹקֶה: שֶׁהֲרֵי טָעַם טַעַם הָאִסּוּר, וּמַמָּשׁוֹ.
אָכַל פָּחוּת מִשָּׁלוֹשׁ בֵּיצִים, מַכִּין אוֹתוֹ מַכַּת מַרְדּוּת מִדִּבְרֵיהֶם.
וְכֵן אִם לֹא הָיָה בַּתַּעֲרֹבֶת כַּזַּיִת בְּכָל שָׁלוֹשׁ בֵּיצִים--אַף עַל פִּי שֶׁיֵּשׁ בָּהֶן טַעַם חֵלֶב, וְאָכַל כָּל הַקְּדֵרָה--אֵינוּ לוֹקֶה אֵלָא מַכַּת מַרְדּוּת.

נָפַל חֵלֶב כְּלָיוֹת לְחֵלֶב הָאַלְיָה, וְנִמּוֹחַ הַכֹּל--אִם הָיָה חֵלֶב הָאַלְיָה כִּשְׁנַיִם בְּחֵלֶב הַכְּלָיוֹת, הֲרֵי הַכֹּל מֻתָּר מִן הַתּוֹרָה; אַפִלּוּ חֲתִכַּת נְבֵלָה שֶׁנִּתְעָרְבָה בִּשְׁתֵּי חֲתִכּוֹת שֶׁלִּשְׁחוּטָה, הַכֹּל מֻתָּר מִן הַתּוֹרָה.
אֲבָל מִדִּבְרֵי סוֹפְרִים, הַכֹּל אָסוּר--עַד שֶׁיֹּאבַד דָּבָר הָאָסוּר מֵעֹצֶם מֵעוּטוֹ, וְלֹא יִהְיֶה דָּבָר חָשׁוּב שֶׁעֵינוֹ עוֹמֶדֶת כְּמוֹ שֶׁיִּתְבָּאַר.

וּבְכַמָּה יִתְעָרַב דָּבָר הָאָסוּר, וְיֹאבַד בְּעֹצֶם מֵעוּטוֹ: כַּשֵּׁעוּר שֶׁנָּתְנוּ חֲכָמִים--יֵשׁ דָּבָר שֶׁשֵּׁעוּרוֹ בְּשִׁשִּׁים, וְיֵשׁ שֶׁשֵּׁעוּרוֹ בְּמֵאָה, וְיֵשׁ שֶׁשֵּׁעוּרוֹ בְּמָאתַיִם.

נִמְצֵאתָ לָמֵד, שֶׁכָּל אִסּוּרִין שֶׁבַּתּוֹרָה--בֵּין אִסּוּרֵי מַלְקוּת, בֵּין אִסּוּרֵי כָּרֵת, בֵּין אִסּוּרֵי הֲנָיָה, שֶׁנִּתְעָרְבוּ בְּמַאֲכָל הַמֻּתָּר--מִין בִּשְׁאֵינוּ מִינוֹ, בְּנוֹתֵן טַעַם; מִין בְּמִינוֹ שְׁאֵי אִפְשָׁר לַעֲמֹד עַל הַטַּעַם, שֵׁעוּרוֹ בְּשִׁשִּׁים אוֹ בְּמֵאָה אוֹ בְּמָאתַיִם: חוּץ מִיֵּין נֶסֶךְ, מִפְּנֵי חֹמֶר עֲבוֹדָה זָרָה, וְחוּץ מִטֶּבֶל, שֶׁהֲרֵי אִפְשָׁר לְתַקְּנוֹ; וּמִפְּנֵי זֶה, אוֹסְרִין בְּמִינָן בְּכָל שְׁהֶן, וְשֶׁלֹּא בְּמִינָן, בְּנוֹתֵן טַעַם כִּשְׁאָר הָאִסּוּרִין.

כֵּיצַד: טִפַּת יֵין נֶסֶךְ שֶׁנָּפְלוּ עָלֶיהָ כַּמָּה חָבִיּוֹת שֶׁלְּיַיִן--הַכֹּל אָסוּר, כְּמוֹ שֶׁיִּתְבָּאַר; וְכֵן כּוֹס שֶׁלְּיֵין טֶבֶל שֶׁנִּתְעָרַב בְּחָבִיּוֹת--הַכֹּל טֶבֶל, עַד שֶׁיַּפְרִישׁ תְּרוּמָה וּמַעַשְׂרוֹת הָרְאוּיִין לַתַּעֲרֹבֶת כְּמוֹ שֶׁיִּתְבָּאַר בִּמְקוֹמוֹ.

פֵּרוֹת שְׁבִיעִית--אַף עַל פִּי שְׁאִם נִתְעָרְבוּ בְּמִינָן בְּכָל שְׁהוּא, וְשֶׁלֹּא בְּמִינָן בְּנוֹתֵן טַעַם--אֵינָן בִּכְלַל אִסּוּרֵי תּוֹרָה: שְׁאֵין אוֹתָהּ הַתַּעֲרֹבֶת אֲסוּרָה; אֵלָא חַיָּב לֶאֱכֹל כָּל הַתַּעֲרֹבֶת בִּקְדֻשַּׁת שְׁבִיעִית, כְּמוֹ שֶׁיִּתְבָּאַר בִּמְקוֹמוֹ.

חָמֵץ בַּפֶּסַח--אַף עַל פִּי שְׁהוּא מֵאִסּוּרֵי תּוֹרָה, אֵינוּ בִּכְלָלוֹת אֵלּוּ: לְפִי שְׁאֵין הַתַּעֲרֹבֶת אֲסוּרָה לְעוֹלָם--שֶׁהֲרֵי לְאַחַר הַפֶּסַח תִּהְיֶה כָּל הַתַּעֲרֹבֶת מֻתֶּרֶת, כְּמוֹ שֶׁבֵּאַרְנוּ.
לְפִיכָּךְ אוֹסֵר בְּכָל שְׁהוּא, בֵּין בְּמִינוֹ בֵּין שֶׁלֹּא בְּמִינוֹ.
וְהוּא הַדִּין לִתְבוּאָה חֲדָשָׁה שֶׁנִּתְעָרְבָה בִּישָׁנָה מִלִּפְנֵי הָעֹמֶר--אוֹסֶרֶת בְּכָל שְׁהוּא, שֶׁהֲרֵי יֵשׁ לָהּ מַתִּירִין: שֶׁלְּאַחַר הָעֹמֶר, יֻתַּר הַכֹּל.

וְכֵן כָּל דָּבָר שֶׁיֵּשׁ לוֹ מַתִּירִין, וְאַפִלּוּ הָיָה אִסּוּרוֹ מִדִּבְרֵיהֶם, כְּגוֹן אִסּוּר מֻקְצֶה וְנוֹלָד בְּיוֹם טוֹב--לֹא נָתְנוּ בּוֹ חֲכָמִים שֵׁעוּר, אֵלָא אַפִלּוּ אֶחָד בְּכַמָּה אֲלָפִים אֵינוּ בָּטֵל: שֶׁהֲרֵי יֵשׁ לוֹ דֶּרֶךְ שֶׁיֻּתַּר בָּהּ, כְּגוֹן הֶקְדֵּשׁ וּמַעֲשֵׂר שֵׁנִי וְכַיּוֹצֶא בָּהֶן.
אֲבָל הֶעָרְלָה, וְכִלְאֵי הַכֶּרֶם, וְחֵלֶב, וְדָם, וְכַיּוֹצֶא בָּהֶן, וְכֵן תְּרוּמוֹת--נָתְנוּ חֲכָמִים בָּהֶן שֵׁעוּר, שְׁאֵין בָּהֶן דֶּרֶךְ הֶתֵּר לְכָל אָדָם.

 יֵרָאֶה לִי, שֶׁאַפִלּוּ דָּבָר שֶׁיֵּשׁ לוֹ מַתִּירִין--אִם נִתְעָרַב בִּשְׁאֵינוּ מִינוֹ, וְלֹא נָתַן טַעַם--מֻתָּר: לֹא יִהְיֶה זֶה שֶׁיֵּשׁ לוֹ מַתִּירִין חָמוּר מִטֶּבֶל, שֶׁהֲרֵי אִפְשָׁר לְתַקְּנוֹ; וְאַף עַל פִּי כֵן שֶׁלֹּא בְּמִינוֹ בְּנוֹתֵן טַעַם, כְּמוֹ שֶׁבֵּאַרְנוּ.
וְאַל תִּתַּמָּהּ עַל חָמֵץ בַּפֶּסַח, שֶׁהַתּוֹרָה אָסְרָה "כָּל-מַחְמֶצֶת" ; לְפִיכָּךְ הִחְמִירוּ בּוֹ, כְּמוֹ שֶׁבֵּאַרְנוּ.

 וְאֵלּוּ הֶן הַשֵּׁעוּרִין שֶׁנָּתְנוּ חֲכָמִים: הַתְּרוּמָה, וּתְרוּמַת מַעֲשֵׂר, וְהַחַלָּה, וְהַבִּכּוּרִים--עוֹלִין בְּאֶחָד וּמֵאָה; וְצָרִיךְ לְהָרִים, וּמִצְטָרְפִין זֶה עִם זֶה.
וְכֵן פְּרוּסָה שֶׁלְּלֶחֶם הַפָּנִים לְתוֹךְ פְּרוּסוֹת שֶׁלַּחֻלִּין, עוֹלֶה בְּאֶחָד וּמֵאָה.

כֵּיצַד: סְאָה קֶמַח מֵאֶחָד מֵאֵלּוּ, אוֹ סְאָה מִכֻּלָּן, שֶׁנָּפְלָה לְמֵאָה סְאָה קֶמַח שֶׁלַּחֻלִּין, וְנִתְעָרַב הַכֹּל--מֵרִים מִן הַכֹּל סְאָה אַחַת כְּנֶגֶד סְאָה שֶׁנָּפְלָה, וְהַשְּׁאָר מֻתָּר לְכָל אָדָם; נָפְלָה לְפָחוּת מִמֵּאָה, נַעֲשָׂה הַכֹּל מְדֻמָּע.

הֶעָרְלָה וְכִלְאֵי הַכֶּרֶם--עוֹלִין בְּאֶחָד וּמָאתַיִם, וּמִצְטָרְפִין זֶה עִם זֶה; וְאֵינוּ צָרִיךְ לְהָרִים.
כֵּיצַד: רְבִיעִית שֶׁלְּיֵין עָרְלָה אוֹ כִּלְאֵי הַכֶּרֶם, אוֹ שֶׁהָיְתָה הָרְבִיעִית מִצְטָרֶפֶת מִשְּׁנֵיהֶם, שֶׁנָּפְלָה לְתוֹךְ מָאתַיִם רְבִיעִיּוֹת שֶׁלְּיַיִן--הַכֹּל מֻתָּר, וְאֵינוּ צָרִיךְ לְהָרִים כְּלוּם; נָפְלָה לְפָחוּת מִמָּאתַיִם, הַכֹּל אָסוּר בַּהֲנָיָה.

וְלָמָּה צָרִיךְ לְהָרִים הַתְּרוּמָה, וְלֹא יָרִים עָרְלָה וְכִלְאֵי הַכֶּרֶם: שֶׁהַתְּרוּמָה, מְמוֹן כּוֹהֲנִים; לְפִיכָּךְ כָּל תְּרוּמָה שְׁאֵין הַכּוֹהֲנִים מַקְפִּידִין עָלֶיהָ, כְּגוֹן תְּרוּמַת הַכְּלִיסִין וְהַחַרוּבִין וּשְׂעוֹרִין שֶׁבֶּאֱדוֹם--אֵינוּ צָרִיךְ לְהָרִים.
וְלָמָּה כָּפְלוּ שֵׁעוּר עָרְלָה וְכִלְאֵי הַכֶּרֶם, מִפְּנֵי שְׁהֶן אֲסוּרִין בַּהֲנָיָה.
וְלָמָּה סָמְכוּ עַל שֵׁעוּר מֵאָה בַּתְּרוּמוֹת: שֶׁהֲרֵי תְּרוּמַת מַעֲשֵׂר אֶחָד מִמֵּאָה וּמְקַדֶּשֶׁת הַכֹּל, שֶׁנֶּאֱמָר "אֶת-מִקְדְּשׁוֹ, מִמֶּנּוּ" ; אָמְרוּ חֲכָמִים, דָּבָר שֶׁאַתָּה מֵרִים מִמֶּנּוּ--אִם חָזַר לְתוֹכוֹ, מְקַדְּשׁוֹ.

 שְׁאָר אִסּוּרִין שֶׁבַּתּוֹרָה כֻּלָּן, כְּגוֹן בְּשַׂר שְׁקָצִים וּרְמָשִׂים וְחֵלֶב וְדָם וְכַיּוֹצֶא בָּהֶן--שֵׁעוּרָן בְּשִׁשִּׁים.
כֵּיצַד: כַּזַּיִת חֵלֶב כְּלָיוֹת שֶׁנָּפַל לְתוֹךְ שִׁשִּׁים כַּזַּיִת מֵחֵלֶב הָאַלְיָה, הַכֹּל מֻתָּר; נָפַל לְפָחוּת מִשִּׁשִּׁים, הַכֹּל אָסוּר.
וְכֵן אִם נָפַל כַּשְּׂעוֹרָה חֵלֶב, צָרִיךְ שֶׁיִּהְיֶה שָׁם כְּמוֹ שִׁשִּׁים שְׂעוֹרָה.
וְכֵן בִּשְׁאָר אִסּוּרִין.
וְכֵן שׁוּמָן שֶׁלְּגִיד הַנָּשֶׁה שֶׁנָּפַל לִקְדֵרָה שֶׁלְּבָשָׂר--מְשַׁעֲרִין אוֹתוֹ בְּשִׁשִּׁים, וְאֵין שׁוּמַן הַגִּיד מִן הַמִּנְיָן; וְאַף עַל פִּי שֶׁשּׁוּמַן גִּיד הַנָּשֶׁה מִדִּבְרֵיהֶם, כְּמוֹ שֶׁבֵּאַרְנוּ, הוֹאִיל וְגִיד הַנָּשֶׁה בִּרְיָה בִּפְנֵי עַצְמָהּ, הִחְמִירוּ בּוֹ כְּאִסּוּרֵי תּוֹרָה.
וְהִגִּיד עַצְמוֹ--אֵין מְשַׁעֲרִין בּוֹ וְאֵינוּ אוֹסֵר, שְׁאֵין בַּגִּידִים בְּנוֹתֵן טַעַם.

 אֲבָל כַּחַל שֶׁנִּתְבַּשַּׁל עִם הַבָּשָׂר--בְּשִׁשִּׁים, וְכַחַל מִן הַמִּנְיָן: הוֹאִיל וְהַכַּחַל מִדִּבְרֵיהֶם כְּמוֹ שֶׁבֵּאַרְנוּ, הֵקִילוּ בְּשֵׁעוּרוֹ.

 בֵּיצָה שֶׁנִּמְצָא בָּהּ אֶפְרוֹחַ, שֶׁנִּשְׁלְקָה עִם בֵּיצִים הַמֻּתָּרוֹת--אִם הָיְתָה עִם שִׁשִּׁים וְאַחַת וְהִיא, הֲרֵי הֶן מֻתָּרוֹת; הָיְתָה עִם שִׁשִּׁים בִּלְבָד, נֶאְסְרוּ הַכֹּל: מִפְּנֵי שְׁהִיא בִּרְיָה בִּפְנֵי עַצְמָהּ, עָשׂוּ בָּהּ הֶכֵּר וְהוֹסִיפוּ בְּשֵׁעוּרָהּ.
אֲבָל בֵּיצַת עוֹף טָמֵא שֶׁנִּשְׁלְקָה עִם בֵּיצֵי עוֹף טָהוֹר, לֹא אָסְרָה אוֹתָם; וְאִם טָרַף אֵלּוּ עִם אֵלּוּ, אוֹ שֶׁנִּתְעָרְבָה בֵּיצַת עוֹף טָמֵא, אוֹ בֵּיצַת טְרֵפָה עִם בֵּיצִים אֲחֵרִים--שֵׁעוּרָן בְּשִׁשִּׁים.

 וּמְנַיִן סָמְכוּ חֲכָמִים עַל שֵׁעוּר שִׁשִּׁים: שֶׁהֲרֵי הַמּוּרָם מֵאֵיל נָזִיר, וְהוּא הַזְּרוֹעַ, אֶחָד מִשִּׁשִּׁים מִשְּׁאָר הָאַיִל; וְהִיא מִתְבַּשֶּׁלֶת עִמּוֹ וְאֵינָהּ אוֹסֶרֶת אוֹתוֹ, שֶׁנֶּאֱמָר "וְלָקַח הַכֹּהֵן אֶת-הַזְּרֹעַ בְּשֵׁלָה, מִן-הָאַיִל" .

 מִין בְּמִינוֹ וְדָבָר אַחֵר שֶׁנִּתְעָרְבוּ, כְּגוֹן קְדֵרָה שֶׁהָיָה בָּהּ חֵלֶב אַלְיָה וְגָרִיסִין, וְנָפַל לְתוֹכָהּ חֵלֶב הַכְּלָיוֹת, וְנִמְחָה הַכֹּל וְנַעֲשָׂה גּוּף אֶחָד--רוֹאִין אֶת חֵלֶב הָאַלְיָה וְאֶת הַגָּרִיסִין כְּאִלּוּ הֶן גּוּף אֶחָד, וּמְשַׁעֲרִין חֵלֶב הַכְּלָיוֹת בַּגָּרִיסִין וּבָאַלְיָה; אִם הָיָה אֶחָד מִשִּׁשִּׁים, מֻתָּר: שֶׁהֲרֵי אֵי אִפְשָׁר כָּאן לַעֲמֹד עַל הַטַּעַם.
וְהוּא הַדִּין לִתְרוּמוֹת שֶׁנִּתְעָרְבוּ לְשַׁעֲרָן בְּמֵאָה, וְכִלְאֵי הַכֶּרֶם אוֹ עָרְלָה לְשַׁעַר אוֹתָן בְּמָאתַיִם.

 כְּשֶׁמְּשַׁעֲרִין בְּכָל הָאִסּוּרִין--בֵּין בְּשִׁשִּׁים, בֵּין בְּמֵאָה, בֵּין בְּמָאתַיִם--מְשַׁעֲרִין בַּמָּרָק וּבַתְּבָלִין וּבְכָל שֶׁיֵּשׁ בַּקְּדֵרָה וּבְמַה שֶׁבָּלְעָה קְדֵרָה מֵאַחַר שֶׁנָּפַל הָאִסּוּר, לְפִי אֻמְדַּן הַדַּעַת: שֶׁהֲרֵי אֵי אִפְשָׁר לַעֲמֹד עַל מַה שֶׁבָּלְעָה בְּצִמְצוּם.

 אָסוּר לְבַטַּל אִסּוּרִין שֶׁלַּתּוֹרָה, לְכַתְּחִלָּה.
וְאִם בִּטַּל, הֲרֵי זֶה מֻתָּר; וְאַף עַל פִּי כֵן קָנְסוּ אוֹתוֹ חֲכָמִים, וְאָסְרוּ הַכֹּל.
וְיֵרָאֶה לִי שֶׁכֵּיוָן שְׁהוּא קְנָס, אֵין אוֹסְרִין תַּעֲרֹבֶת זוֹ אֵלָא עַל זֶה הָעוֹבֵר שֶׁבִּטַּל הָאִסּוּר; אֲבָל לַאֲחֵרִים, הַכֹּל מֻתָּר.

 כֵּיצַד: הֲרֵי שֶׁנָּפְלָה סְאָה שֶׁלְּעָרְלָה לְתוֹךְ מֵאָה סְאָה, שֶׁהֲרֵי נֶאֱסַר הַכֹּל--לֹא יָבִיא מֵאָה סְאָה אַחֶרֶת וִיצָרַף, כְּדֵי שֶׁתַּעֲלֶה בְּאֶחָד וּמָאתַיִם; וְאִם עָבַר וְעָשָׂה כֵּן, הַכֹּל מֻתָּר.
אֲבָל בְּאִסּוּרִין שֶׁלְּדִבְרֵיהֶם--מְבַטְּלִין הָאִסּוּר, לְכַתְּחִלָּה.
כֵּיצַד: חָלָב שֶׁנָּפַל לִקְדֵרָה שֶׁיֵּשׁ בָּהּ בְּשַׂר עוֹף, וְנָתַן טַעַם בַּקְּדֵרָה--מַרְבֶּה עָלָיו בְּשַׂר עוֹף אַחֵר, עַד שֶׁיְּבַטַּל הַטַּעַם.
וְכֵן כָּל כַּיּוֹצֶא בְּזֶה.

 כְּבָר בֵּאַרְנוּ שְׁאִם נָתַן דָּבָר הָאָסוּר טַעְמוֹ בְּדָבָר הַמֻּתָּר, נֶאֱסַר הַכֹּל.
בַּמֶּה דְּבָרִים אֲמוּרִים, בְּשֶׁהִשְׁבִּיחוֹ.
אֲבָל אִם פָּגַם זֶה הָאִסּוּר לַמֻּתָּר וְהִפְסִיד טַעְמוֹ, הֲרֵי זֶה מֻתָּר: וְהוּא, שֶׁיִּהְיֶה פּוֹגֵם מִתְּחִלָּה וְעַד סוֹף; אֲבָל אִם פָּגַם בַּתְּחִלָּה, וְסוֹפוֹ לְהַשְׁבִּיחַ, אוֹ הִשְׁבִּיחַ בַּתְּחִלָּה, אַף עַל פִּי שֶׁסּוֹפוֹ לִפְגֹם--הֲרֵי זֶה אָסוּר.

 וּמִי יִטְעֹם אֶת הַתַּעֲרֹבֶת--אִם הָיָה הַמְּעֹרָב תְּרוּמוֹת עִם הַחֻלִּין, טוֹעֵם אוֹתָן הַכּוֹהֵן: אִם הָיָה טַעַם הַתְּרוּמָה נִכָּר, הַכֹּל מְדֻמָּע.
וּבְהִלְכּוֹת תְּרוּמוֹת, יִתְבָּאַר דִּין הַמְּדֻמָּע.
וְאִם הָיָה בָּשָׂר בְּחָלָב, אוֹ יֵין נֶסֶךְ, וְיֵין עָרְלָה וְכִלְאֵי הַכֶּרֶם שֶׁנָּפְלוּ לִדְבַשׁ, אוֹ בְּשַׂר שְׁקָצִים וּרְמָשִׂים שֶׁנִּתְבַּשַּׁל עִם הַיָּרָק, וְכַיּוֹצֶא בָּהֶן--טוֹעֵם אוֹתָן הַגּוֹי, וְסוֹמְכִין עַל פִּיו.
אִם אָמַר אֵין בּוֹ טַעַם, אוֹ שֶׁאָמַר יֵשׁ בּוֹ טַעַם, וּמִטַּעַם רָע הוּא וַהֲרֵי פְּגָמוֹ--הַכֹּל מֻתָּר: וְהוּא שֶׁלֹּא יִהְיֶה סוֹפוֹ לְהַשְׁבִּיחַ, כְּמוֹ שֶׁבֵּאַרְנוּ.
וְאִם אֵין שָׁם גּוֹי לִטְעֹם--מְשַׁעֲרִין אוֹתוֹ בְּשֵׁעוּרוֹ, בְּשִׁשִּׁים אוֹ בְּמֵאָה אוֹ בְּמָאתַיִם.

 עַכְבָּר שֶׁנָּפַל לְשֵׁכָר אוֹ לְחֹמֶץ--מְשַׁעֲרִין אוֹתוֹ בְּשִׁשִּׁים, שֶׁאָנוּ חוֹשְׁשִׁין שֶׁמֶּא טַעְמוֹ בַּשֵּׁכָר וּבַחֹמֶץ מַשְׁבִּיחַ.
אֲבָל אִם נָפַל לְיַיִן אוֹ לְשֶׁמֶן אוֹ לִדְבַשׁ--מֻתָּר, וְאַפִלּוּ נָתַן טַעַם: מִפְּנֵי שֶׁטַּעְמוֹ פּוֹגֵם--שֶׁכָּל אֵלּוּ צְרִיכִין לִהְיוֹתָן מְבֻשָּׂמִין, וְזֶה מַסְרִיחָן וּמַפְסִיד טַעְמָן.

 גְּדִי שֶׁצָּלָה אוֹתוֹ בְּחֶלְבּוֹ, אָסוּר לֶאֱכֹל אַפִלּוּ מִקְּצֵה אָזְנוֹ--שֶׁהַחֵלֶב נִבְלַע בְּאֵבָרָיו, וְהוּא מַשְׁבִּיחוֹ וְנוֹתֵן בּוֹ טַעַם; לְפִיכָּךְ אִם הָיָה כָּחוּשׁ וְלֹא הָיָה בּוֹ חֵלֶב כְּלָיוֹת, וְלֹא חֵלֶב קֶרֶב אֵלָא מְעַט כְּאֶחָד מִשִּׁשִּׁים--קוֹלֵף וְאוֹכֵל, עַד שֶׁמַּגִּיעַ לַחֵלֶב.

וְכֵן יָרֵךְ שֶׁצְּלָאָהּ בְּגִיד הַנָּשֶׁה שֶׁבָּהּ--קוֹלֵף וְאוֹכֵל עַד שְׁהוּא מַגִּיעַ לַגִּיד, וּמַשְׁלִיכוֹ.
וְכֵן בְּהֵמָה שֶׁצְּלָאָהּ שְׁלֵמָה וְלֹא הֵסִיר מִמֶּנָּה לֹא חוּטִין וְלֹא קְרוֹמוֹת הָאֲסוּרוֹת--קוֹלֵף וְאוֹכֵל; וְכֵיוָן שֶׁיַּגִּיעַ לְדָבָר אָסוּר, חוֹתְכוֹ וּמַשְׁלִיכוֹ--שְׁאֵין בַּגִּידִים בְּנוֹתֵן טַעַם, כְּדֵי לְשַׁעַר בָּהֶן.

 אֵין צוֹלִין בְּשַׂר שְׁחוּטָה עִם בְּשַׂר נְבֵלָה אוֹ בְּהֵמָה טְמֵאָה בְּתַנּוּר אֶחָד, וְאַף עַל פִּי שְׁאֵין נוֹגְעִין זֶה בְּזֶה; וְאִם צְלָאָן--הֲרֵי זֶה מֻתָּר, וְאַפִלּוּ הָיְתָה הָאֲסוּרָה שְׁמֵנָה הַרְבֵּה וְהַמֻּתֶּרֶת רָזָה, שֶׁהָרֵיחַ אֵינוּ אוֹסֵר, וְאֵין אוֹסֵר אֵלָא עַצְמוֹ שֶׁלְּאִסּוּר.

 בְּשַׂר נְבֵלָה מָלִיחַ שֶׁנִּבְלַל עִמּוֹ בְּשַׂר שְׁחוּטָה--הֲרֵי זֶה נֶאֱסַר, מִפְּנֵי שֶׁתַּמְצִית הַנְּבֵלָה נִבְלַעַת בְּגוּף בְּשַׂר הַשְּׁחוּטָה, וְאֵי אִפְשָׁר לַעֲמֹד כָּאן לֹא עַל הַטַּעַם, וְלֹא עַל הַשֵּׁעוּר.

וְכֵן בְּשַׂר דָּג טָמֵא מָלִיחַ שֶׁנִּבְלַל עִמּוֹ דָּג תָּפֵל טָהוֹר, נֶאֱסַר מִפְּנֵי צִירוֹ; אֲבָל אִם הָיָה הַמָּלִיחַ טָהוֹר וְהַתָּפֵל דָּג טָמֵא--לֹא נֶאֱסַר הַמָּלִיחַ, שֶׁהַתָּפֵל בּוֹלֵעַ מִן הַמָּלִיחַ.
דָּג טָמֵא שֶׁכְּבָשׁוֹ עִם דָּג טָהוֹר--צִיר הַכֹּל אָסוּר, אֵלָא אִם כֵּן הָיָה הַטָּמֵא אֶחָד מִמָּאתַיִם מִן הַטָּהוֹר.

הִלְכּוֹת מַאֲכָלוֹת אֲסוּרוֹת פֵּרֶק טז 
כָּל הַשֵּׁעוּרִין הָאֵלּוּ שֶׁנָּתְנוּ חֲכָמִים בְּדָבָר הָאָסוּר שֶׁנִּתְעָרַב בְּמִינוֹ הַמֻּתָּר--בְּשֶׁלֹּא הָיָה הַדָּבָר הָאָסוּר מְחַמֵּץ אוֹ מְתַבֵּל, אוֹ דָּבָר חָשׁוּב שְׁהוּא עוֹמֵד כְּמוֹת שְׁהוּא וְלֹא נִתְעָרַב וְנִדְמַע בְּדָבָר הַמֻּתָּר; אֲבָל אִם הָיָה מְחַמֵּץ אוֹ מְתַבֵּל, אוֹ דָּבָר חָשׁוּב--אוֹסֵר בְּכָל שְׁהוּא.

כֵּיצַד: שְׂאוֹר שֶׁלְּחִטִּין שֶׁלִּתְרוּמָה שֶׁנָּפַל לְתוֹךְ עִיסַת חִטִּין שֶׁלַּחֻלִּין, וְיֵשׁ בּוֹ כְּדֵי לְחַמַּץ--הֲרֵי זוֹ הָעִיסָה כֻּלָּהּ מְדֻמָּע; וְכֵן תְּבָלִין שֶׁלִּתְרוּמָה שֶׁנָּפְלוּ לִקְדֵרַת חֻלִּין, וְיֵשׁ בָּהֶן כְּדֵי לְתַבַּל, וְהֶן מִמִּין הַחֻלִּין--הַכֹּל מְדֻמָּע, וְאַף עַל פִּי שֶׁהַשְּׂאוֹר אוֹ הַתְּבָלִין אֶחָד מֵאֶלֶף.
וְכֵן שְׂאוֹר שֶׁלְּכִלְאֵי הַכֶּרֶם לְתוֹךְ הָעִיסָה, אוֹ תְּבָלִין שֶׁלְּעָרְלָה לְתוֹךְ הַקְּדֵרָה--הַכֹּל אָסוּר בַּהֲנָיָה.

דָּבָר חָשׁוּב שְׁהוּא אוֹסֵר בְּמִינוֹ בְּכָל שְׁהוּא, שִׁבְעָה דְּבָרִים; וְאֵלּוּ הֶן--אֱגוֹזֵי פֶּרֶךְ, וְרִמּוֹנֵי בְּדָן, וְחָבִיּוֹת סְתוּמוֹת, וְחִלְפוֹת תְּרָדִין, וְקֻלְסֵי אַכְּרוּב, וְדַלַּעַת יְוָנִית, וְכִכָּרוֹת שֶׁלְּבַעַל הַבַּיִת.

כֵּיצַד: רִמּוֹן אֶחָד מֵרִמּוֹנֵי בְּדָן שֶׁהָיָה עָרְלָה, וְנִתְעָרַב בְּכַמָּה אֲלָפִים רִמּוֹנִים--הַכֹּל אָסוּר בַּהֲנָיָה; וְכֵן חָבִית סְתוּמָה שֶׁלְּיֵין עָרְלָה אוֹ כִּלְאֵי הַכֶּרֶם, שֶׁנִּתְעָרְבָה בְּכַמָּה אֲלָפִים חָבִיּוֹת סְתוּמוֹת--הַכֹּל אֲסוּרִין בַּהֲנָיָה.
וְכֵן שְׁאָר הַשִּׁבְעָה דְּבָרִים.

וְכֵן חֲתִכָּה שֶׁלִּנְבֵלָה, אוֹ שֶׁלִּבְשַׂר בְּהֵמָה אוֹ חַיָּה אוֹ עוֹף אוֹ דָּג הַטְּמֵאִין, שֶׁנִּתְעָרְבָה בְּכַמָּה אֲלָפִים חֲתִכּוֹת--הַכֹּל אָסוּר עַד שֶׁיַּגְבִּיהַּ אוֹתָהּ חֲתִכָּה, וְאַחַר כָּךְ יְשַׁעַר הַשְּׁאָר בְּשִׁשִּׁים: שְׁאִם לֹא הִגְבִּיהָהּ, הֲרֵי הַדָּבָר הָאָסוּר עוֹמֵד וְלֹא נִשְׁתַּנָּה; וְהַחֲתִכָּה חֲשׁוּבָה אֶצְלוֹ, שֶׁהֲרֵי מִתְכַּבֵּד בָּהּ לִפְנֵי הָאוֹרְחִין.

וְהוּא הַדִּין בַּחֲתִכָּה שֶׁלְּבָשָׂר בְּחָלָב, אוֹ שֶׁלַּחֻלִּין שֶׁנִּשְׁחֲטוּ בָּעֲזָרָה, שֶׁהֲרֵי הֶן אֲסוּרִין מִדִּבְרֵיהֶם בַּהֲנָיָה, כְּמוֹ שֶׁיִּתְבָּאַר בְּהִלְכּוֹת שְׁחִיטָה--אוֹסְרִין בְּכָל שְׁהֶן, עַד שֶׁיַּגְבִּיהַּ אוֹתָן.
וְכֵן גִּיד הַנָּשֶׁה שֶׁנִּתְבַּשַּׁל עִם הַגִּידִין, אוֹ עִם הַבָּשָׂר--בִּזְמָן שֶׁמַּכִּירוֹ, מַגְבִּיהוֹ וְהַשְּׁאָר מֻתָּר: שְׁאֵין בַּגִּידִין בְּנוֹתֵן טַעַם.
וְאִם אֵינוּ מַכִּירוֹ, הַכֹּל אָסוּר: מִפְּנֵי שְׁהוּא בִּרְיָה בִּפְנֵי עַצְמוֹ, הֲרֵי הוּא חָשׁוּב וְאוֹסֵר בְּכָל שְׁהוּא.

וְכֵן כָּל בַּעֲלֵי חַיִּים, חֲשׁוּבִין הֶן וְאֵינָן בְּטֵלִין; לְפִיכָּךְ שׁוֹר הַנִּסְקָל שֶׁנִּתְעָרַב בְּאֶלֶף שְׁוָרִים, וְעֶגְלָה עֲרוּפָה בְּאֶלֶף עֲגָלוֹת, אוֹ צִפּוֹר מְצֹרָע הַשְּׁחוּטָה בְּאֶלֶף צִפֳּרִים, אוֹ פֶּטֶר חֲמוֹר בְּאֶלֶף חֲמוֹרִים--כֻּלָּן אֲסוּרִין בַּהֲנָיָה.
אֲבָל שְׁאָר הַדְּבָרִים--אַף עַל פִּי שֶׁדַּרְכָּן לִמָּנוֹת, הֲרֵי אֵלּוּ עוֹלִין בְּשֵׁעוּרָן.

כֵּיצַד: אֲגֻדָּה שֶׁלְּיָרָק מִכִּלְאֵי הַכֶּרֶם שֶׁנִּתְעָרְבָה בְּמָאתַיִם אֲגֻדּוֹת, אוֹ אֶתְרוֹג שֶׁלְּעָרְלָה שֶׁנִּתְעָרַב בְּמָאתַיִם אֶתְרוֹגִים--הַכֹּל מֻתָּר.
וְכֵן כָּל כַּיּוֹצֶא בָּהֶן.

יֵרָאֶה לִי שֶׁכָּל דָּבָר שְׁהוּא חָשׁוּב אֵצֶל בְּנֵי מָקוֹם מִן הַמְּקוֹמוֹת, כְּגוֹן אֱגוֹזֵי פֶּרֶךְ וְרִמּוֹנֵי בְּדָן בְּאֶרֶץ יִשְׂרָאֵל בְּאוֹתָן הַזְּמַנִּים--שְׁהוּא אוֹסֵר בְּכָל שְׁהוּא, לְפִי חֲשִׁיבוּתוֹ בְּאוֹתוֹ מָקוֹם וּבְאוֹתוֹ זְמָן; וְלֹא הֻזְכְּרוּ אֵלּוּ, אֵלָא שְׁהֶן אוֹסְרִין בְּכָל שְׁהֶן בְּכָל מָקוֹם.
וְהוּא הַדִּין לְכָל כַּיּוֹצֶא בָּהֶן, בִּשְׁאָר מְקוֹמוֹת.
וְדָבָר בָּרוּר הוּא, שֶׁכָּל אִסּוּרִין הָאֵלּוּ מִדִּבְרֵיהֶם.

נָפַל רִמּוֹן אֶחָד מִן הַתַּעֲרֹבֶת הַזֹּאת, לִשְׁנֵי רִמּוֹנִים אֲחֵרִים מֵרִמּוֹנֵי בְּדָן, וְנָפַל מִן הַשְּׁלוֹשָׁה רִמּוֹן אֶחָד לְרִמּוֹנִים אֲחֵרִים--הֲרֵי אֵלּוּ הָאֲחֵרִים מֻתָּרִין, שֶׁהֲרֵי הָרִמּוֹן שֶׁלְּתַעֲרֹבֶת הָרִאשׁוֹנָה בָּטֵל בָּרֹב; וְאִם נָפַל מִן הַתַּעֲרֹבֶת הָרִאשׁוֹנָה רִמּוֹן לְאֶלֶף, כֻּלָּן אֲסוּרִין: לֹא נֶאֱמָר בָּטֵל בָּרֹב, אֵלָא לְהַתִּיר סְפֵק סְפֵקָן--שְׁאִם יִפֹּל מִן הַתַּעֲרֹבֶת הַשְּׁנִיָּה לְמָקוֹם אַחֵר, אֵינוּ אוֹסֵר.
וְכֵן כָּל כַּיּוֹצֶא בְּזֶה.

נִתְפַּצְּעוּ אֱגוֹזִים אֵלּוּ שֶׁנֶּאְסְרוּ כֻּלָּן מִפְּנֵי אֱגוֹז עָרְלָה שֶׁבֵּינֵיהֶן, אוֹ נִתְפָּרְדוּ הָרִמּוֹנִים, וְנִתְפַּתְּחוּ הֶחָבִיּוֹת, וְנִתְחַתְּכוּ הַדַּלּוּעִין, וְנִתְפָּרְסוּ הַכִּכָּרוֹת, אַחַר שֶׁנֶּאְסְרוּ--הֲרֵי אֵלּוּ יַעֲלוּ בְּאֶחָד וּמָאתַיִם; וְהוּא הַדִּין לַחֲתִכַּת נְבֵלָה שֶׁנִּדּוֹכָה בִּכְלַל הַחֲתִכּוֹת וְנַעֲשָׂה הַכֹּל כָּמוֹהָ, שְׁהִיא עוֹלָה בְּשִׁשִּׁים.

וְאָסוּר לִפְצֹעַ הָאֱגוֹזִים, וּלְפָרַד הָרִמּוֹנִים, וְלִפְתֹחַ הֶחָבִיּוֹת אַחַר שֶׁנֶּאְסְרוּ, כְּדֵי שֶׁיַּעֲלוּ בְּאֶחָד וּמָאתַיִם--שְׁאֵין מְבַטְּלִין אִסּוּר לְכַתְּחִלָּה; וְאִם עָשָׂה כֵּן, קוֹנְסִין אוֹתוֹ וְאוֹסְרִין עָלָיו כְּמוֹ שֶׁבֵּאַרְנוּ.

שְׂאוֹר שֶׁלְּכִלְאֵי הַכֶּרֶם וְשֶׁלִּתְרוּמָה שֶׁנָּפְלוּ לְתוֹךְ הָעִיסָה, לֹא בְּזֶה כְּדֵי לְחַמַּץ, וְלֹא בְּזֶה כְּדֵי לְחַמַּץ, וּבִשְׁנֵיהֶם כְּשֶׁיִּצְטָרְפוּ כְּדֵי לְחַמַּץ--אוֹתָהּ עִיסָה אֲסוּרָה לְיִשְׂרָאֵל, וּמֻתֶּרֶת לַכּוֹהֲנִים.
וְכֵן תְּבָלִין שֶׁלִּתְרוּמָה וְשֶׁלְּכִלְאֵי הַכֶּרֶם שֶׁנָּפְלוּ לְתוֹךְ הַקְּדֵרָה, וְלֹא הָיָה בְּאֶחָד מֵהֶן כְּדֵי לְתַבַּל, וּבִשְׁנֵיהֶם כְּדֵי לְתַבַּל--אוֹתָהּ קְדֵרָה אֲסוּרָה לְיִשְׂרָאֵל, שֶׁהֲרֵי דָּבָר הָאָסוּר לָהֶם תִּבְּלָהּ; וּמֻתֶּרֶת לַכּוֹהֲנִים.

תְּבָלִין שְׁהֶם שְׁנַיִם אוֹ שְׁלוֹשָׁה שֵׁמוֹת מִמִּין אֶחָד, אוֹ שְׁלוֹשָׁה מִינִין מִשֵּׁם אֶחָד--מִצְטָרְפִין לְתַבַּל וְלֶאֱסֹר, וְכֵן לְחַמַּץ.
כֵּיצַד: שְׂאוֹר שֶׁלְּחִטִּין וּשְׂאוֹר שֶׁלִּשְׂעוֹרִין--הוֹאִיל וְשֵׁם שְׂאוֹר אֶחָד הוּא--אֵינָן כְּמִין וּשְׁאֵינוּ מִינוֹ, אֵלָא הֲרֵי הֶן כְּמִין אֶחָד; וּמִצְטָרְפִין לְשַׁעַר בָּהֶן כְּדֵי לְחַמַּץ בָּעִיסָה שֶׁלְּחִטִּין, אִם הָיָה טַעַם שְׁנֵיהֶן טַעַם חִטִּין, אוֹ כְּדֵי לְחַמַּץ בְּעִיסָה שֶׁלִּשְׂעוֹרִין, אִם הָיָה טַעַם שְׁנֵיהֶן טַעַם שְׂעוֹרִין.

שְׁלוֹשָׁה שֵׁמוֹת מִמִּין אֶחָד כֵּיצַד: כְּגוֹן כַּרְפַּס שֶׁלַּנְּהָרוֹת וְכַרְפַּס שֶׁלָּאֲפָר וְכַרְפַּס שֶׁלַּגִּנָּה--אַף עַל פִּי שֶׁלְּכָל אֶחָד מֵהֶן שֵׁם בִּפְנֵי עַצְמוֹ--הוֹאִיל וְהֶן מִין אֶחָד, מִצְטָרְפִין לְתַבַּל.

עִיסָה מְחֻמֶּצֶת שֶׁנָּפַל לְתוֹכָהּ שְׂאוֹר שֶׁלִּתְרוּמָה אוֹ שְׂאוֹר שֶׁלְּכִלְאֵי הַכֶּרֶם, וְכֵן קְדֵרָה מְתֻבֶּלֶת שֶׁנָּפְלוּ לְתוֹכָהּ תְּבָלִין שֶׁלִּתְרוּמָה אוֹ שֶׁלְּעָרְלָה וְשֶׁלְּכִלְאֵי הַכֶּרֶם--אִם יֵשׁ בַּשְּׂאוֹר כְּדֵי לְחַמַּץ אִלּוּ הָיְתָה הָעִיסָה מַצָּה, וּבַתְּבָלִין כְּדֵי לְתַבַּל הַקְּדֵרָה אִלּוּ הָיְתָה תְּפֵלָה--הֲרֵי הַכֹּל אָסוּר; וְאִם אֵין בָּהֶן כְּדֵי לְתַבַּל וּלְחַמַּץ, יַעֲלוּ בְּשֵׁעוּרָן--תְּרוּמָה בְּאֶחָד וּמֵאָה, וְעָרְלָה וְכִלְאֵי הַכֶּרֶם בְּאֶחָד וּמָאתַיִם.

הַתְּרוּמָה מַעֲלָה אֶת הֶעָרְלָה וְאֶת כִּלְאֵי הַכֶּרֶם.
כֵּיצַד: סְאָה תְּרוּמָה שֶׁנָּפְלָה לְתִשְׁעָה וְתִשְׁעִים חֻלִּין, וְאַחַר כָּךְ נָפַל לַכֹּל חֲצִי סְאָה שֶׁלְּעָרְלָה אוֹ שֶׁלְּכִלְאֵי הַכֶּרֶם--אֵין כָּאן אִסּוּר עָרְלָה, וְלֹא אִסּוּר כִּלְאֵי הַכֶּרֶם: שֶׁהֲרֵי עָלָה בְּאֶחָד וּמָאתַיִם, וְאַף עַל פִּי שֶׁמִּקְצַת הַמָּאתַיִם תְּרוּמָה.

וְכֵן הֶעָרְלָה וְכִלְאֵי הַכֶּרֶם מַעֲלִין אֶת הַתְּרוּמָה.
כֵּיצַד: מֵאָה סְאָה שֶׁלְּעָרְלָה אוֹ שֶׁלְּכִלְאֵי הַכֶּרֶם שֶׁנָּפְלוּ לְעֶשְׂרִים אֶלֶף שֶׁלַּחֻלִּין, נַעֲשָׂת כָּל הַתַּעֲרֹבֶת עֶשְׂרִים אֶלֶף וּמֵאָה; וְאַחַר כָּךְ נָפַל לַכֹּל, מָאתַיִם סְאָה וּסְאָה שֶׁלִּתְרוּמָה--הֲרֵי הַכֹּל מֻתָּר: וְתַעֲלֶה הַתְּרוּמָה בְּאֶחָד וּמֵאָה, וְאַף עַל פִּי שֶׁמִּקְצַת הַמֵּאָה הַמַּעֲלִין אוֹתָהּ עָרְלָה אוֹ כִּלְאֵי הַכֶּרֶם.

וְכֵן הֶעָרְלָה מַעֲלָה אֶת כִּלְאֵי הַכֶּרֶם, וְכִלְאֵי הַכֶּרֶם אֶת הֶעָרְלָה, וְכִלְאֵי הַכֶּרֶם אֶת כִּלְאֵי הַכֶּרֶם, וְהֶעָרְלָה אֶת הֶעָרְלָה.
כֵּיצַד: מָאתַיִם סְאָה שֶׁלְּעָרְלָה אוֹ שֶׁלְּכִלְאֵי הַכֶּרֶם שֶׁנָּפְלוּ לְאַרְבָּעִים אֶלֶף חֻלִּין, וְאַחַר כָּךְ נָפַל לַכֹּל, מָאתַיִם סְאָה וּסְאָה שֶׁלְּעָרְלָה אוֹ שֶׁלְּכִלְאֵי הַכֶּרֶם--הֲרֵי הַכֹּל מֻתָּר: שֶׁכֵּיוָן שֶׁבָּטַל הָאִסּוּר שֶׁנָּפַל תְּחִלָּה, נַעֲשָׂה הַכֹּל כַּחֻלִּין הַמֻּתָּרִין.

בֶּגֶד שֶׁצְּבָעוֹ בִּקְלִפֵּי עָרְלָה, יִשָּׂרֵף; נִתְעָרַב בַּאֲחֵרִים, יַעֲלֶה בְּאֶחָד וּמָאתַיִם.
וְכֵן תַּבְשִׁיל שֶׁבִּשְּׁלוֹ בִּקְלִפֵּי עָרְלָה, וּפַת שֶׁאֲפָיָהּ בִּקְלִפֵּי עָרְלָה אוֹ בְּכִלְאֵי הַכֶּרֶם--יִשָּׂרֵף הַתַּבְשִׁיל וְהַפַּת, שֶׁהֲרֵי הֲנָיָתוֹ נִכֶּרֶת בָּהֶן; נִתְעָרְבוּ בַּאֲחֵרִים, יַעֲלוּ בְּאֶחָד וּמָאתַיִם.
וְכֵן בֶּגֶד שֶׁאָרַג בּוֹ מְלוֹא הַסִּיט שֶׁצְּבָעוֹ בֶּעָרְלָה, וְאֵין יָדוּעַ אֵיזֶה הוּא--יַעֲלֶה בְּאֶחָד וּמָאתַיִם.
נִתְעָרְבוּ סַמָּנֵי עָרְלָה בְּסַמָּנֵי הֶתֵּר, יַעֲלוּ בְּאֶחָד וּמָאתַיִם; מֵי צְבָע בְּמֵי צְבָע, יִבָּטֵל בְּרֹב.

 תַּנּוּר שֶׁהִסִּיקוֹ בִּקְלִפֵּי עָרְלָה וּבְכִלְאֵי הַכֶּרֶם, בֵּין חָדָשׁ בֵּין יָשָׁן--יוּצַן, וְאַחַר כָּךְ יָחֵם אוֹתוֹ בַּעֲצֵי הֶתֵּר; וְאִם בִּשַּׁל בּוֹ קֹדֶם שֶׁיּוּצַן, בֵּין פַּת בֵּין תַּבְשִׁיל--הֲרֵי זֶה אָסוּר בַּהֲנָיָה: שֶׁשְּׁבָח עֲצֵי אִסּוּר בַּפַּת אוֹ בַּתַּבְשִׁיל.
גָּרַף אֶת כָּל הָאֵשׁ, וְאַחַר כָּךְ בִּשַּׁל אוֹ אָפָה בְּחֻמּוֹ שֶׁלַּתַּנּוּר--הֲרֵי זֶה מֻתָּר, שֶׁהֲרֵי עֲצֵי אִסּוּר הָלְכוּ לָהֶן.

 קְעָרוֹת וְכוֹסוֹת וּקְדֵרוֹת וּצְלוֹחִיּוֹת שֶׁבִּשְּׁלָן הַיּוֹצֵר בִּקְלִפֵּי עָרְלָה--הֲרֵי אֵלּוּ אֲסוּרִין בַּהֲנָיָה, שֶׁהֲרֵי דָּבָר הָאָסוּר בַּהֲנָיָה עָשָׂה אוֹתָן חֶרֶס.

 פַּת שֶׁבִּשְּׁלָהּ עַל גַּבֵּי גֶּחָלִים שֶׁלַּעֲצֵי עָרְלָה, מֻתֶּרֶת: שֶׁכֵּיוָן שֶׁנַּעֲשׂוּ גֶחָלִים--הָלַךְ אִסּוּרָן, אַף עַל פִּי שְׁהֶן בּוֹעֲרוֹת.
קְדֵרָה שֶׁבִּשַּׁל אוֹתָהּ בִּקְלִפֵּי עָרְלָה אוֹ בְּכִלְאֵי הַכֶּרֶם, וּבַעֲצֵי הֶתֵּר--הֲרֵי הַתַּבְשִׁיל אָסוּר, וְאַף עַל פִּי שֶׁזֶּה וְזֶה גּוֹרֵם: שֶׁבְּשָׁעָה שֶׁנִּתְבַּשְּׁלָה מֵחֲמַת עֲצֵי אִסּוּר, עֲדַיִן לֹא בָאוּ עֲצֵי הַהֶתֵּר; וְנִמְצָא מִקְצַת הַבִּשּׁוּל בַּעֲצֵי הֶתֵּר, וּמִקְצָתוֹ בְּאִסּוּר.

 נְטִיעָה שֶׁלְּעָרְלָה שֶׁנִּתְעָרְבָה בִּנְטִיעוֹת, וְכֵן עֲרוּגָה שֶׁלְּכִלְאֵי הַכֶּרֶם בַּעֲרוּגוֹת--הֲרֵי זֶה לוֹקֵט לְכַתְּחִלָּה מִן הַכֹּל: וְאִם הָיְתָה נְטִיעָה בְּמָאתַיִם נְטִיעוֹת, וַעֲרוּגָה בְּמָאתַיִם עֲרוּגוֹת--הֲרֵי כָּל הַנִּלְקָט מֻתָּר.
וְאִם הָיוּ בְּפָחוּת מִזֶּה, הֲרֵי כָּל הַנִּלְקָט אָסוּר.
וְלָמָּה הִתִּירוּ לוֹ לִלְקֹט לְכַתְּחִלָּה, וְהָיָה מִן הַדִּין שֶׁאוֹסְרִין לוֹ הַכֹּל עַד שֶׁיַּטְרִיחַ וְיוֹצִיא הַנְּטִיעָה וְהָעֲרוּגָה הָאֲסוּרָה--שֶׁהַדָּבָר חֲזָקָה שְׁאֵין אָדָם אוֹסֵר כַּרְמוֹ בִּנְטִיעָה אַחַת, וְאִלּוּ הָיָה יוֹדְעָהּ הָיָה מוֹצִיאָהּ.

 הַמַּעְמִיד גְּבִנָּה בְּשֶׂרֶף פַּגֵּי עָרְלָה, אוֹ בְּקֵבַת תִּקְרֹבֶת עֲבוֹדָה זָרָה, אוֹ בְּחֹמֶץ יַיִן שֶׁלַּגּוֹיִים--הֲרֵי זוֹ אֲסוּרָה בַּהֲנָיָה: אַף עַל פִּי שְׁהוּא מִין בִּשְׁאֵינוּ מִינוֹ, וְאַף עַל פִּי שְׁהוּא כָּל שְׁהוּא--שֶׁהֲרֵי הַדָּבָר הָאָסוּר הוּא הַנִּכָּר, וְהוּא שֶׁעָשָׂה אוֹתָהּ גְּבִנָּה.

 הֶעָרְלָה וְכִלְאֵי הַכֶּרֶם, דִּין הַפֵּרוֹת שֶׁלָּהֶן שֶׁיִּשָּׂרְפוּ; וְהַמַּשְׁקִין שֶׁלָּהֶן יִקָּבְרוּ, מִפְּנֵי שְׁאֵי אִפְשָׁר לִשְׂרֹף הַמַּשְׁקִין.

 יַיִן שֶׁנִּתְנַסַּךְ לַעֲבוֹדָה זָרָה שֶׁנִּתְעָרַב עִם הַיַּיִן--אוֹסֵר הַכֹּל בַּהֲנָיָה בְּכָל שְׁהוּא, כְּמוֹ שֶׁאָמַרְנוּ.

בַּמֶּה דְּבָרִים אֲמוּרִים, בְּשֶׁהוּרַק הַיַּיִן הַמֻּתָּר עַל טִפָּה שֶׁלְּיֵין נֶסֶךְ; אֲבָל אִם עִרָה יֵין נֶסֶךְ מִצִּלְצוּל קָטָן לְתוֹךְ הַבּוֹר שֶׁלַּיַּיִן--אַפִלּוּ עִרָה כָּל הַיּוֹם כֻּלּוֹ, רִאשׁוֹן רִאשׁוֹן בָּטֵל.
עִרָה מִן הֶחָבִית--בֵּין שֶׁעִרָה מִן הַמֻּתָּר לָאָסוּר, אוֹ מִן הָאָסוּר לַמֻּתָּר--הַכֹּל אָסוּר, מִפְּנֵי שֶׁהָעַמּוּד הַיּוֹרֵד מִפִּי הֶחָבִית גָּדוֹל.

נִתְעָרַב סְתָם יֵינָם בְּיַיִן--הֲרֵי זֶה אוֹסֵר בְּכָל שְׁהוּא, בִּשְׁתִיָּה; וְיִמָּכֵר כֻּלּוֹ לַגּוֹיִים, וְלוֹקֵחַ דְּמֵי הַיַּיִן הָאָסוּר שֶׁבּוֹ וּמַשְׁלִיכוֹ לְיָם הַמֶּלַח, וְיֵהָנֶה בִּשְׁאָר הַמָּעוֹת.
וְכֵן אִם נִתְעָרְבָה חָבִית שֶׁלְּיֵין נֶסֶךְ בֵּין הֶחָבִיּוֹת--הַכֹּל אֲסוּרִין בִּשְׁתִיָּה, וּמֻתָּרִין בַּהֲנָיָה; וְיוֹלִיךְ דְּמֵי אוֹתָהּ חָבִית לְיָם הַמֶּלַח, כְּשֶׁיִּמְכֹּר הַכֹּל לַגּוֹי.
וְכֵן בְּחָבִית שֶׁלִּסְתָם יֵינָם.

מַיִם שֶׁנִּתְעָרְבוּ בְּיַיִן, אוֹ יַיִן בַּמַּיִם--בְּנוֹתֵן טַעַם, מִפְּנֵי שְׁהֶן מִין בִּשְׁאֵינוּ מִינוֹ.
בַּמֶּה דְּבָרִים אֲמוּרִים, בְּשֶׁנָּפַל הַמַּשְׁקֶה הַמֻּתָּר לְתוֹךְ הַמַּשְׁקֶה הָאָסוּר; אֲבָל אִם נָפַל הַמַּשְׁקֶה הָאָסוּר לְתוֹךְ הַמַּשְׁקֶה הַמֻּתָּר, רִאשׁוֹן רִאשׁוֹן בָּטֵל--וְהוּא שֶׁיּוּרַק מִצִּלְצוּל קָטָן, שֶׁהָיָה מֵרִיק וְיוֹרֵד מְעַט מְעַט.
וְהֵיאַךְ יִהְיוּ הַמַּיִם אֲסוּרִין, כְּגוֹן שֶׁהָיוּ נֶעְבָּדִין אוֹ תִּקְרֹבֶת עֲבוֹדָה זָרָה.

בּוֹר שֶׁלְּיַיִן שֶׁנָּפַל לְתוֹכוֹ קִתּוֹן שֶׁלְּמַיִם תְּחִלָּה, וְאַחַר כָּךְ נָפַל לְתוֹכוֹ יֵין נֶסֶךְ--רוֹאִין אֶת יֵין הַהֶתֵּר כְּאִלּוּ אֵינוּ, וְהַמַּיִם שֶׁנָּפְלוּ מְשַׁעֲרִין בָּהֶן עִם יֵין נֶסֶךְ: אִם רְאוּיִין לְבַטַּל טַעַם אוֹתוֹ יֵין נֶסֶךְ--הֲרֵי הַמַּיִם רַבִּין עָלָיו וּמְבַטְּלִין אוֹתוֹ, וַהֲרֵי הַכֹּל מֻתָּר.

יֵין נֶסֶךְ שֶׁנָּפַל עַל הָעֲנָבִים--יְדִיחֵם, וְהֶן מֻתָּרוֹת בַּאֲכִילָה: וְאִם הָיוּ מְבֻקָּעוֹת--בֵּין שֶׁהָיָה הַיַּיִן יָשָׁן, בֵּין שֶׁהָיָה חָדָשׁ--אִם נָתַן טַעַם בָּעֲנָבִים, הֲרֵי אֵלּוּ אֲסוּרוֹת בַּהֲנָיָה; וְאִם לָאו, הֲרֵי אֵלּוּ מֻתָּרוֹת בַּאֲכִילָה.
נָפַל עַל גַּבֵּי תְּאֵנִים--הֲרֵי אֵלּוּ מֻתָּרוֹת, מִפְּנֵי שֶׁהַיַּיִן פּוֹגֵם בְּטַעַם הַתְּאֵנִים.

 יֵין נֶסֶךְ שֶׁנָּפַל עַל הַחִטִּין--הֲרֵי אֵלּוּ אֲסוּרוֹת בַּאֲכִילָה, וּמֻתָּרוֹת בַּהֲנָיָה.
וְלֹא יִמְכְּרֵם לַגּוֹי, שֶׁמֶּא יַחְזֹר וְיִמְכְּרֵם לְיִשְׂרָאֵל; אֵלָא כֵּיצַד עוֹשֶׂה: טוֹחֵן אוֹתָן, וְעוֹשֶׂה מֵהֶן פַּת, וּמוֹכְרָהּ לַגּוֹיִים שֶׁלֹּא בִּפְנֵי יִשְׂרָאֵל, כְּדֵי שֶׁלֹּא יִקְּחוּ אוֹתָהּ יִשְׂרָאֵל מִן הַגּוֹי--שֶׁהֲרֵי פַּת גּוֹיִים אֲסוּרָה, כְּמוֹ שֶׁיִּתְבָּאַר.
וְלָמָּה אֵין בּוֹדְקִין אֶת הַחִטִּין בְּנוֹתֵן טַעַם--מִפְּנֵי שְׁהֶן שׁוֹאֲבוֹת, וְהַיַּיִן נִבְלָע בָּהֶן.

 יֵין נֶסֶךְ שֶׁהִחְמִיץ, וְנָפַל לְתוֹךְ חֹמֶץ שֵׁכָר--אוֹסֵר בְּכָל שְׁהוּא, מִפְּנֵי שְׁהוּא בְּמִינוֹ: שֶׁשְּׁנֵיהֶן חֹמֶץ הֶן.
וְיַיִן שֶׁנִּתְעָרַב עִם הַחֹמֶץ, בֵּין שֶׁנָּפַל חֹמֶץ לְיַיִן בֵּין שֶׁנָּפַל יַיִן לְחֹמֶץ--מְשַׁעֲרִין אוֹתוֹ בְּנוֹתֵן טַעַם.

הִלְכּוֹת מַאֲכָלוֹת אֲסוּרוֹת פֵּרֶק יז 
קְדֵרָה שֶׁלְּחֶרֶס שֶׁנִּתְבַּשַּׁל בָּהּ בְּשַׂר נְבֵלָה, אוֹ בְּשַׂר שְׁקָצִים וּרְמָשִׂים--לֹא יְבַשַּׁל בָּהּ בְּשַׂר שְׁחוּטָה בְּאוֹתוֹ הַיּוֹם.
וְאִם בִּשַּׁל בָּהּ מִין בָּשָׂר, הַתַּבְשִׁיל אָסוּר; בִּשַּׁל בָּהּ מִין אַחֵר, בְּנוֹתֵן טַעַם.
וְלֹא אָסְרָה תּוֹרָה אֵלָא קְדֵרָה בַּת יוֹמָהּ בִּלְבָד, הוֹאִיל וַעֲדַיִן לֹא נִפְגַם הַשּׁוּמָן שֶׁנִּבְלַע בַּקְּדֵרָה; וּמִדִּבְרֵי סוֹפְרִים, לֹא יְבַשַּׁל בָּהּ לְעוֹלָם.
לְפִיכָּךְ אֵין לוֹקְחִין כְּלֵי חֶרֶס יְשָׁנִים מִן הַגּוֹיִים שֶׁנִּשְׁתַּמְּשׁוּ בָּהֶן בְּחַמִּין, כְּגוֹן קְדֵרוֹת וּקְעָרוֹת, לְעוֹלָם, וְאַפִלּוּ הָיוּ שְׁווּעִין בַּאֲבָר; וְאִם לָקַח, וּבִשַּׁל בָּהֶן מִיּוֹם שֵׁנִי וָהָלְאָה--הַתַּבְשִׁיל מֻתָּר.

 הַלּוֹקֵחַ כְּלֵי תַּשְׁמִישׁ סְעוֹדָה מִן הַגּוֹיִים, מִכְּלֵי מַתְּכוֹת וּכְלֵי זְכוֹכִית--דְּבָרִים שֶׁלֹּא נִשְׁתַּמַּשׁ בָּהֶן כָּל עִיקָר--מַטְבִּילָן בְּמֵי מִקְוָה, וְאַחַר כָּךְ יִהְיוּ מֻתָּרִין לֶאֱכֹל בָּהֶן וְלִשְׁתּוֹת.
וּדְבָרִים שֶׁנִּשְׁתַּמַּשׁ בָּהֶן עַל יְדֵי צוֹנֵן, כְּגוֹן כּוֹסוֹת וּצְלוֹחִיּוֹת וְקִתּוֹנוֹת--מְדִיחָן וּמַטְבִּילָן, וְהֶן מֻתָּרִין.
וּדְבָרִים שֶׁנִּשְׁתַּמַּשׁ בָּהֶן עַל יְדֵי חַמִּין, כְּגוֹן יוּרוֹת וְקֻמְקְמוֹסִין וּמְחַמֵּי חַמִּין--מַגְעִילָן וּמַטְבִּילָן, וְהֶן מֻתָּרִין.
וּדְבָרִים שֶׁנִּשְׁתַּמַּשׁ בָּהֶן עַל יְדֵי הָאוּר, כְּגוֹן שְׁפוּדִין וְאַסְכְּלָאוֹת--מְלַבְּנָן בָּאוּר עַד שֶׁתִּנָּשֵׁר קְלִפָּתָן וּמַטְבִּילָן, וְהֶן מֻתָּרִין.

 כֵּיצַד מַגְעִילָן: נוֹתֵן יוּרָה קְטַנָּה לְתוֹךְ יוּרָה גְּדוֹלָה, וּמְמַלֵּא עָלֶיהָ מַיִם עַד שֶׁיָּצוּפוּ עַל הַקְּטַנָּה, וּמַרְתִּיחָהּ יָפֶה יָפֶה; וְאִם הָיְתָה יוּרָה גְּדוֹלָה--מַקִּיף עַל שְׂפָתָהּ בָּצֵק אוֹ טִיט, וּמְמַלְּאָהּ מַיִם עַד שֶׁיָּצוּפוּ הַמַּיִם עַל שְׂפָתָהּ, וּמַרְתִיחַ.

וְכֻלָּן שֶׁנִּשְׁתַּמַּשׁ בָּהֶן עַד שֶׁלֹּא הִרְתִּיחַ, אוֹ עַד שֶׁלֹּא הֵדִיחַ, וְעַד שֶׁלֹּא הִלְבִּין, וְעַד שֶׁלֹּא הִטְבִּיל--מֻתָּר: שֶׁכָּל הַשּׁוּמָן שֶׁבָּהֶן נוֹתֵן טַעַם לִפְגָם הוּא, כְּמוֹ שֶׁבֵּאַרְנוּ.

טְבִילָה זוֹ שֶׁמַּטְבִּילִין כְּלֵי הַסְּעוֹדָה הַנִּלְקָחִין מִן הַגּוֹיִים, וְאַחַר כָּךְ יֻתְּרוּ לַאֲכִילָה וּשְׁתִיָּה--אֵינָהּ לְעִנְיַן טֻמְאָה וְטַהְרָה, אֵלָא מִדִּבְרֵי סוֹפְרִים.
וּרְמָז לָהּ "כָּל-דָּבָר אֲשֶׁר-יָבֹא בָאֵשׁ" ; וּמִפִּי הַשְּׁמוּעָה לָמְדוּ, שְׁאֵינוּ מְדַבֵּר אֵלָא בְּטַהְרָתָן מִידֵי גֵּעוּלֵי גּוֹיִים, לֹא מִידֵי טֻמְאָה: שְׁאֵין לָךְ טֻמְאָה שְׁאֵינָהּ עוֹלָה אֵלָא עַל יְדֵי הָאֵשׁ; וְכָל הַטְּמֵאִים, בִּטְבִילָה עוֹלִין מִטֻּמְאָתָן, וְטֻמְאַת מֵת, בַּהֲזָאָה וּטְבִילָה.
וְאֵין שָׁם אֵשׁ כְּלָל אֵלָא לְעִנְיַן גֵּעוּלֵי גּוֹיִים.
וְכֵיוָן שֶׁכָּתוּב "וְטָהֵר" , אָמְרוּ חֲכָמִים הוֹסֵף לוֹ טַהְרָה אַחַר עֲבִירָתוֹ בָּאֵשׁ לְהַתִּירוֹ מִגֵּעוּלֵי גּוֹיִים.

וְלֹא חִיְּבוּ בִּטְבִילָה זוֹ, אֵלָא כְּלֵי מַתְּכוֹת שֶׁלִּסְעוֹדָה הַנִּלְקָחִין מִן הַגּוֹיִים; אֲבָל הַשּׁוֹאֵל מִן הַגּוֹיִים, אוֹ שֶׁמִּשְׁכַּן הַגּוֹי אֶצְלוֹ כְּלֵי מַתְּכוֹת--מֵדִיחַ אוֹ מַרְתִּיחַ אוֹ מְלַבֵּן, וְאֵינוּ צָרִיךְ לְהַטְבִּיל.
וְכֵן אִם לָקַח כְּלֵי עֵץ אוֹ כְּלֵי אֲבָנִים--מֵדִיחַ אוֹ מַרְתִּיחַ, וְאֵינוּ צָרִיךְ לְהַטְבִּיל.
וְכֵן כְּלֵי חֶרֶס הַחֲדָשִׁים, אֵינוּ צָרִיךְ לְהַטְבִּיל; אֲבָל הַשְּׁווּעִין בַּאֲבָר, הֲרֵי הֶן כִּכְלֵי מַתְּכוֹת וּצְרִיכִין טְבִילָה.

הַלּוֹקֵחַ סַכִּין מִן הַגּוֹיִים--מְלַבְּנָהּ בָּאוּר, אוֹ מַשְׁחִיזָהּ בָּרֵחַיִם שֶׁלָּהּ.
וְאִם הָיְתָה סַכִּין יָפָה שְׁאֵין בָּהּ פְּגִימוֹת--דַּי לוֹ אִם נְעָצָהּ בְּקַרְקָע קָשָׁה עֲשָׂרָה פְּעָמִים, וְאוֹכֵל בָּהּ צוֹנֵן; וְאִם הָיוּ בָּהּ פְּגִימוֹת, אוֹ שֶׁהָיְתָה יָפָה וְרָצָה לֶאֱכֹל בָּהּ חַמִּין, אוֹ לִשְׁחֹט בָּהּ--מְלַבְּנָהּ אוֹ מַשְׁחִיזָהּ, כֻּלָּהּ.

שָׁחַט בָּהּ קֹדֶם שֶׁיְּטַהֲרֶנָּה, מֵדִיחַ מְקוֹם הַשְּׁחִיטָה; וְאִם קִלַּף, הֲרֵי זֶה מְשֻׁבָּח.
סַכִּין שֶׁשָּׁחַט בָּהּ טְרֵפָה--לֹא יִשְׁחֹט בָּהּ עַד שֶׁיְּדִיחָהּ, אַפִלּוּ בְּצוֹנֵן; אוֹ מְקַנְּחָהּ בִּבְלָיוֹת שֶׁלִּבְגָדִים.

וְיֵשׁ שָׁם דְּבָרִים אֲחֵרִים, אָסְרוּ אוֹתָן חֲכָמִים, וְאַף עַל פִּי שְׁאֵין לְאִסּוּרָן עִיקָר מִן הַתּוֹרָה, גָּזְרוּ עֲלֵיהֶן כְּדֵי לְהִתְרַחַק מִן הַגּוֹיִים--עַד שֶׁלֹּא יִתְעָרְבוּ בָּהֶן יִשְׂרָאֵל, וְיָבוֹאוּ לִידֵי חַתְנוּת; וְאֵלּוּ הֶן: אָסְרוּ לִשְׁתּוֹת עִמָּהֶן, וְאַפִלּוּ בִּמְקוֹם שֶׁלֹּא לָחוּשׁ לְיֵין נֶסֶךְ; וְאָסְרוּ לֶאֱכֹל פִּתָּן אוֹ בִּשּׁוּלֵיהֶן, וְאַפִלּוּ בִּמְקוֹם שֶׁלֹּא לָחוּשׁ לְגֵעוּלֵיהֶן.

כֵּיצַד: לֹא יִשְׁתֶּה אָדָם בִּמְסִבָּה שֶׁלַּגּוֹיִים, וְאַף עַל פִּי שְׁהוּא יַיִן מְבֻשָּׁל שְׁאֵינוּ נֶאֱסָר, אוֹ שֶׁהָיָה הַשּׁוֹתֶה מִכֵּלָיו לְבַדּוֹ; וְאִם הָיָה רֹב הַמְּסִבָּה יִשְׂרָאֵל, מֻתָּר.
וְאֵין שׁוֹתִין שֵׁכָר שֶׁלָּהֶן שֶׁעוֹשִׂין מִן הַתְּמָרִים וְהַתְּאֵנִים וְכַיּוֹצֶא בָּהֶן; וְאֵינוּ אָסוּר אֵלָא בִּמְקוֹם מְכִירָתוֹ, אֲבָל אִם הֵבִיא הַשֵּׁכָר לְבֵיתוֹ וְשָׁתָהוּ שָׁם, מֻתָּר: שֶׁעִיקַר הַגְּזֵרָה, שֶׁמֶּא יִסְעֹד אֶצְלוֹ.

יֵין תַּפּוּחִים וְיֵין רִמּוֹנִים וְכַיּוֹצֶא בָּהֶן, מֻתָּר לִשְׁתּוֹתָן בְּכָל מָקוֹם--דָּבָר שְׁאֵינוּ מָצוּי, לֹא גָזְרוּ עָלָיו; יֵין צִמּוּקִים, הֲרֵי הוּא כְּיַיִן וּמִתְנַסֵּךְ.

אַף עַל פִּי שֶׁאָסְרוּ פַּת גּוֹיִים, יֵשׁ מְקוֹמוֹת שֶׁמְּקִילִין בַּדָּבָר וְלוֹקְחִין פַּת מִן הַנַּחְתּוֹם הַגּוֹי, בִּמְקוֹם שְׁאֵין שָׁם נַחְתּוֹם יִשְׂרָאֵל; וּבַשָּׂדֶה, מִפְּנֵי שְׁהִיא שָׁעַת הַדֹּחַק.
אֲבָל פַּת בַּעֲלֵי בָּתִּים, אֵין שָׁם מִי שֶׁמּוֹרֶה בָּהּ לְהָקֶל: שֶׁעִיקַר הַגְּזֵרָה מִשּׁוֹם חַתְנוּת; וְאִם יֹאכַל פַּת בַּעֲלֵי בָּתִּים, יָבוֹא לִסְעֹד אֶצְלָן.

הִדְלִיק הַגּוֹי אֶת הַתַּנּוּר וְאָפָה בּוֹ יִשְׂרָאֵל, אוֹ שֶׁהִדְלִיק יִשְׂרָאֵל וְאָפָה גּוֹי, אוֹ שֶׁהִדְלִיק הַגּוֹי וְאָפָה הַגּוֹי וּבָא יִשְׂרָאֵל וְנִעַר הָאֵשׁ מְעַט אוֹ כְּבָשׁוֹ לָאֵשׁ--הוֹאִיל וְנִשְׁתַּתַּף בִּמְלֶאכֶת הַפַּת, הֲרֵי זוֹ מֻתֶּרֶת; וְאַפִלּוּ לֹא זָרַק אֵלָא עֵץ לְתוֹךְ הַתַּנּוּר--הִתִּיר כָּל הַפַּת שֶׁבּוֹ, שְׁאֵין הַדָּבָר אֵלָא לִהְיוֹת הֶכֵּר שֶׁהַפַּת שֶׁלָּהֶן אֲסוּרָה.

גּוֹי שֶׁבִּשַּׁל לָנוּ יַיִן אוֹ חָלָב אוֹ דְּבַשׁ אוֹ פָּרִישִׁין, וְכַיּוֹצֶא בְּאֵלּוּ מִכָּל דָּבָר הַנֶּאֱכָל כְּמוֹת שְׁהוּא חַי--הֲרֵי אֵלּוּ מֻתָּרִין.
וְלֹא גָזְרוּ אֵלָא עַל דָּבָר שְׁאֵינוּ נֶאֱכָל כְּמוֹת שְׁהוּא חַי, כְּגוֹן בָּשָׂר וְדָג תָּפֵל וּבֵיצָה וִירָקוֹת: אִם בִּשְּׁלָן הַגּוֹי מִתְּחִלָּה וְעַד סוֹף, וְלֹא נִשְׁתַּתַּף יִשְׂרָאֵל עִמּוֹ בְּבִשּׁוּלָן--הֲרֵי אֵלּוּ אֲסוּרִין, מִשּׁוֹם בִּשּׁוּלֵי גּוֹיִים.

בַּמֶּה דְּבָרִים אֲמוּרִים, בְּדָבָר שְׁהוּא עוֹלֶה עַל שֻׁלְחַן מְלָכִים לֶאֱכֹל בּוֹ אֶת הַפַּת, כְּגוֹן בָּשָׂר וּבֵיצִים וְדָגִים וְכַיּוֹצֶא בָּהֶן; אֲבָל דָּבָר שְׁאֵינוּ עוֹלֶה עַל שֻׁלְחַן מְלָכִים לֶאֱכֹל בּוֹ אֶת הַפַּת, כְּגוֹן תֻּרְמוֹסִין שֶׁשָּׁלְקוּ אוֹתָן גּוֹיִים--אַף עַל פִּי שְׁאֵינָן נֶאֱכָלִין חַיִּין, הֲרֵי אֵלּוּ מֻתָּרִין.
וְכֵן כָּל כַּיּוֹצֶא בָּהֶן--שֶׁעִיקַר הַגְּזֵרָה מִשּׁוֹם חַתְנוּת, שֶׁלֹּא יְזָמְנוּ הַגּוֹי אֶצְלוֹ בַּסְּעוֹדָה; וְדָבָר שְׁאֵינוּ עוֹלֶה עַל שֻׁלְחַן מְלָכִים לֶאֱכֹל בּוֹ אֶת הַפַּת, אֵין אָדָם מְזָמֵן אֶת חֲבֵרוֹ עָלָיו.

דָּגִים קְטַנִּים שֶׁמְּלָחָן יִשְׂרָאֵל אוֹ גּוֹי, הֲרֵי הֶן כְּמוֹ שֶׁנִּתְבַּשְּׁלוּ מִקְצַת בִּשּׁוּל; וְאִם צְלָיָן גּוֹי אַחַר כֵּן, מֻתָּרִין.
וְכָל שֶׁבִּשְּׁלוֹ יִשְׂרָאֵל מְעַט בִּשּׁוּלוֹ, בֵּין בַּתְּחִלָּה בֵּין בַּסּוֹף--מֻתָּר; לְפִיכָּךְ אִם הִנִּיחַ הַגּוֹי בָּשָׂר אוֹ קְדֵרָה עַל גַּבֵּי הָאֵשׁ וְהָפַךְ יִשְׂרָאֵל בַּבָּשָׂר וְהֵגִיס בַּקְּדֵרָה, אוֹ שֶׁהִנִּיחַ יִשְׂרָאֵל וְגָמַר הַגּוֹי--הֲרֵי זֶה מֻתָּר.

דָּג שֶׁמְּלָחוֹ גּוֹי, וּפֵרוֹת שֶׁעִשְּׁנָן, עַד שֶׁהִכְשִׁירָן לַאֲכִילָה--הֲרֵי אֵלּוּ מֻתָּרִין: מָלִיחַ אֵינוּ כְּרוֹתֵחַ בִּגְזֵרָה זוֹ, וְהַמְּעֻשָּׁן אֵינוּ כִּמְבֻשָּׁל.
וְכֵן קְלָיוֹת שֶׁלַּגּוֹיִים--מֻתָּרִין וְלֹא גָזְרוּ עֲלֵיהֶן, שְׁאֵין אָדָם מְזָמֵן חֲבֵרוֹ עַל הַקְּלָיוֹת.

פּוֹלִין וַאֲפוּנִין וַעֲדָשִׁים וְכַיּוֹצֶא בָּהֶן, שֶׁשּׁוֹלְקִין אוֹתָן הַגּוֹיִים וּמוֹכְרִין אוֹתָן--אֲסוּרִין מִשּׁוֹם בִּשּׁוּלֵי גּוֹיִים, בִּמְקוֹם שֶׁעוֹלִין עַל שֻׁלְחַן מְלָכִים מִשּׁוֹם פַּרְפֶּרֶת; וּמִשּׁוֹם גֵּעוּלֵי גּוֹיִים, בְּכָל מָקוֹם, שֶׁמֶּא יְבַשְּׁלוּ אוֹתָן עִם הַבָּשָׂר, אוֹ בִּקְדֵרָה שֶׁבִּשְּׁלוּ בָּהּ בָּשָׂר.
וְכֵן הַסֻּפְגְּנִין שֶׁקּוֹלִין אוֹתָן הַגּוֹיִים בְּשֶׁמֶן, אֲסוּרִין אַף מִשּׁוֹם גֵּעוּלֵי גּוֹיִים.

גּוֹי שֶׁבִּשַּׁל וְלֹא נִתְכַּוַּן לְבִשּׁוּל, הֲרֵי זֶה מֻתָּר.
כֵּיצַד: גּוֹי שֶׁהֵצִית אוּר בַּאֲגַם כְּדֵי לְהַעְבִיר הֶחָצִיר, וְנִתְבַּשְּׁלוּ בּוֹ חֲגָבִים--הֲרֵי אֵלּוּ מֻתָּרִין, וְאַפִלּוּ בִּמְקוֹם שְׁהֶן עוֹלִין עַל שֻׁלְחַן מְלָכִים מִשּׁוֹם פַּרְפֶּרֶת; וְכֵן אִם חָרַךְ הָרֹאשׁ לְהַעְבִיר הַשֵּׂעָר--מֻתָּר לֶאֱכֹל מִן הַדִּלְדּוּלִין וּמִן רָאשֵׁי אָזְנַיִם, שֶׁנִּצְלוּ בְּשָׁעַת חֲרִיכָה.

תְּמָרִים שֶׁשָּׁלְקוּ אוֹתָן גּוֹיִים--אִם הָיוּ מְתוּקִין מִתְּחִלָּתָן, הֲרֵי אֵלּוּ מֻתָּרִין; וְאִם הָיוּ מָרִין וּמִתְּקָן הַבִּשּׁוּל, הֲרֵי אֵלּוּ אֲסוּרִין; הָיוּ בֵינוֹנִיִּים, הֲרֵי אֵלּוּ אֲסוּרִין.
קָלִי שֶׁלַּעֲדָשִׁים שֶׁלָּשׁוּ בֵּין בַּמַּיִם בֵּין בַּחֹמֶץ, הֲרֵי זֶה אָסוּר; אֲבָל קָלִי שֶׁלְּחִטִּין וּשְׂעוֹרִין שֶׁלָּשִׁין אוֹתָן בַּמַּיִם, הֲרֵי זֶה מֻתָּר.

 שֶׁמֶן שֶׁלַּגּוֹיִים, מֻתָּר; וּמִי שֶׁאוֹסְרוֹ--הֲרֵי זֶה עוֹמֵד בְּחֵטְא גָּדוֹל, מִפְּנֵי שֶׁהִמְרָה עַל פִּי בֵּית דִּין שֶׁהִתִּירוּהוּ: וְאַפִלּוּ נִתְבַּשַּׁל הַשֶּׁמֶן, הֲרֵי זֶה מֻתָּר; וְאֵינוּ נֶאֱסָר לֹא מִפְּנֵי בִּשּׁוּלֵי גּוֹיִים, מִפְּנֵי שֶׁנֶּאֱכָל כְּמוֹת שְׁהוּא חַי, וְלֹא מִפְּנֵי גֵּעוּלֵי גּוֹיִים, מִפְּנֵי שֶׁהַבָּשָׂר פּוֹגֵם אֶת הַשֶּׁמֶן וּמַסְרִיחוֹ.
וְכֵן דְּבַשׁ שֶׁלַּגּוֹיִים שֶׁנִּתְבַּשַּׁל, וְעָשׂוּ מִמֶּנּוּ מִינֵי מְתִיקָה--מֻתָּר מִטַּעַם זֶה.

 כֻּסְפָן שֶׁלַּגּוֹיִים שֶׁהוּחַמּוּ חַמָּיו, בֵּין בְּיוּרָה גְּדוֹלָה בֵּין בְּיוּרָה קְטַנָּה--מֻתָּר, מִפְּנֵי שֶׁנּוֹתֵן טַעַם לִפְגָם הוּא.
וְכֵן כְּבָשִׁין שְׁאֵין דַּרְכָּן לָתֵת לְתוֹכָן חֹמֶץ אוֹ יַיִן, אוֹ זֵיתִים הַכְּבוּשִׁין, וַחֲגָבִים הַכְּבוּשִׁין שֶׁבָּאִין מִן הָאוֹצָר--מֻתָּרִין.
אֲבָל חֲגָבִים וּכְבָשִׁין שֶׁמְּזַלְּפִין עֲלֵיהֶן יַיִן, אֲסוּרִין; וְכֵן אִם הָיוּ מְזַלְּפִין עֲלֵיהֶן חֹמֶץ, וְאַפִלּוּ חֹמֶץ שֵׁכָר--אֲסוּרִין.

 וּמִפְּנֵי מַה אָסְרוּ חֹמֶץ שֵׁכָר שֶׁלַּגּוֹיִים, מִפְּנֵי שֶׁמַּשְׁלִיכִין לְתוֹכוֹ שִׁמְרֵי יַיִן; לְפִיכָּךְ הַנִּלְקָח מִן הָאוֹצָר, מֻתָּר.
הַמֻּרְיָס--בִּמְקוֹם שֶׁדַּרְכָּן לָתֵת לְתוֹכוֹ יַיִן, אָסוּר; וְאִם הָיָה הַיַּיִן יָקָר מִן הַמֻּרְיָס, מֻתָּר.
וּכְזֶה מוֹרִין בְּכָל דָּבָר שֶׁחוֹשְׁשִׁין לוֹ שֶׁמֶּא עֵרְבוּ בּוֹ הַגּוֹיִים דָּבָר אָסוּר--שְׁאֵין אָדָם מְעָרֵב הַיָּקָר בְּזוֹל, שֶׁהֲרֵי מַפְסִיד; אֲבָל מְעָרֵב הַזּוֹל בַּיָּקָר, כְּדֵי לְהִשְׂתַּכַּר.

 קָטָן שֶׁאָכַל אֶחָד מִמַּאֲכָלוֹת אֲסוּרוֹת, אוֹ שֶׁעָשָׂה מְלָאכָה בַּשַּׁבָּת--אֵין בֵּית דִּין מְצֻוִּין עָלָיו לְהַפְרִישׁוֹ, לְפִי שְׁאֵינוּ בֶּן דַּעַת.
בַּמֶּה דְּבָרִים אֲמוּרִים, בְּשֶׁעָשָׂה מֵעַצְמוֹ; אֲבָל לְהַאֲכִילוֹ בַּיָּדַיִם--אָסוּר, וְאַפִלּוּ דְּבָרִים שֶׁאִסּוּרָן מִדִּבְרֵי סוֹפְרִים.
וְכֵן אָסוּר לְהַרְגִּילוֹ בְּחִלּוּל שַׁבָּת וּמוֹעֵד, וְאַפִלּוּ בִּדְבָרִים שְׁהֶן מִשּׁוֹם שְׁבֹת.

 אַף עַל פִּי שְׁאֵין בֵּית דִּין מְצֻוִּין לְהַפְרִישׁ אֶת הַקָּטָן, מִצְוָה עַל אָבִיו לִגְעֹר בּוֹ וּלְהַפְרִישׁוֹ--כְּדֵי לְחַנְּכוֹ בִּקְדֻשָּׁה וּפְרִישָׁה, שֶׁנֶּאֱמָר "חֲנֹךְ לַנַּעַר, עַל-פִּי דַרְכּוֹ" .

 וְאָסְרוּ חֲכָמִים מַאֲכָלוֹת וּמַשְׁקִין שֶׁנֶּפֶשׁ רֹב בְּנֵי אָדָם קֵהָה מֵהֶן, כְּגוֹן מַאֲכָלוֹת וּמַשְׁקִין שֶׁנִּתְעָרַב בָּהֶן קִיא אוֹ צוֹאָה וְלֵחָה סְרוּחָה וְכַיּוֹצֶא בָּהֶן; וְכֵן אָסְרוּ לֶאֱכֹל וְלִשְׁתּוֹת בְּכֵלִים הַצּוֹאִים שֶׁנַּפְשׁוֹ שֶׁלָּאָדָם מִתְאוֹנְנָה מֵהֶן, כְּגוֹן כְּלֵי בֵּית הַכִּסֵּא וּכְלֵי זְכוֹכִית שֶׁלַּסַּפָּרִין שֶׁגּוֹרְעִין בָּהֶן אֶת הַדָּם וְכַיּוֹצֶא בָּהֶן; וְכֵן לֶאֱכֹל בְּיָדַיִם מְזֹהָמוֹת, וְעַל גַּבֵּי כֵּלִים מְלֻכְלָכִים: שֶׁכָּל דְּבָרִים אֵלּוּ, בִּכְלַל "אַל-תְּשַׁקְּצוּ, אֶת-נַפְשֹׁתֵיכֶם" .
וְהָאוֹכֵל מַאֲכָלוֹת אֵלּוּ, מַכִּין אוֹתוֹ מַכַּת מַרְדּוּת.

 וְכֵן אָסוּר לָאָדָם שֶׁיִּשְׁהֶה אֶת נְקָבָיו כְּלָל, בֵּין גְּדוֹלִים בֵּין קְטַנִּים; וְכָל הַמַּשְׁהֶה נְקָבָיו--הֲרֵי זֶה בִּכְלַל מְשַׁקֵּץ נַפְשׁוֹ, יָתֵר עַל חֳלָאִים רָעִים שֶׁיָּבִיא עַל עַצְמוֹ, וְיִתְחַיַּב בְּנַפְשׁוֹ.
אֵלָא רָאוּי לוֹ לְהַרְגִּיל עַצְמוֹ בְּעִתִּים מְזֻמָּנִים, כְּדֵי שֶׁלֹּא יִתְרַחַק בִּפְנֵי בְּנֵי אָדָם, וְלֹא יְשַׁקַּץ נַפְשׁוֹ.
וְכָל הַנִּזְהָר בִּדְבָרִים אֵלּוּ--מֵבִיא קְדֻשָּׁה וְטַהְרָה יְתֵרָה לְנַפְשׁוֹ, וּמְמָרֵק נַפְשׁוֹ לְשֵׁם הַקָּדוֹשׁ בָּרוּךְ הוּא: שֶׁנֶּאֱמָר "וְהִתְקַדִּשְׁתֶּם וִהְיִיתֶם קְדֹשִׁים, כִּי קָדוֹשׁ אָנִי" .

הִלְכּוֹת שְׁחִיטָה 
יֵשׁ בִּכְלָלָן חָמֵשׁ מִצְווֹת--שָׁלוֹשׁ מִצְווֹת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לִשְׁחֹט וְאַחַר כָּךְ יֹאכַל; שֶׁלֹּא לִשְׁחֹט אוֹתוֹ וְאֶת בְּנוֹ בְּיוֹם אֶחָד; לְכַסּוֹת דַּם חַיָּה וָעוֹף; שֶׁלֹּא לִקַּח הָאֵם עַל הַבָּנִים; לְשַׁלַּח הָאֵם, אִם לְקָחָהּ עַל הַבָּנִים.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת שְׁחִיטָה פֵּרֶק א 
מִצְוַת עֲשֵׂה שֶׁיִּשְׁחֹט מִי שֶׁרָצָה לֶאֱכֹל בְּשַׂר בְּהֵמָה חַיָּה וָעוֹף, וְאַחַר כָּךְ יֹאכַל: שֶׁנֶּאֱמָר "וְזָבַחְתָּ מִבְּקָרְךָ וּמִצֹּאנְךָ" , וְנֶאֱמָר בִּבְכוֹר בַּעַל מוּם "אַךְ, כַּאֲשֶׁר יֵאָכֵל אֶת-הַצְּבִי וְאֶת-הָאַיָּל--כֵּן, תֹּאכְלֶנּוּ" --הַא לָמַדְתָּ שֶׁחַיָּה כַּבְּהֵמָה לְעִנְיַן שְׁחִיטָה; וּבָעוֹף הוּא אוֹמֵר "אֲשֶׁר יָצוּד צֵיד חַיָּה אוֹ-עוֹף, אֲשֶׁר יֵאָכֵל--וְשָׁפַךְ, אֶת-דָּמוֹ, וְכִסָּהוּ, בֶּעָפָר" , מְלַמֵּד שֶׁשְּׁפִיכַת דַּם הָעוֹף כִּשְׁפִיכַת דַּם הַחַיָּה.

וְהִלְכּוֹת שְׁחִיטָה בְּכֻלָּן, אַחַת הִיא.
לְפִיכָּךְ הַשּׁוֹחֵט בְּהֵמָה אוֹ חַיָּה אוֹ עוֹף מְבָרֵךְ תְּחִלָּה, אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל הַשְּׁחִיטָה; וְאִם לֹא בֵרַךְ, בֵּין בְּשׁוֹגֵג בֵּין בְּמֵזִיד--הַבָּשָׂר מֻתָּר.

וְאָסוּר לֶאֱכֹל מִן הַשְּׁחוּטָה, כָּל זְמָן שְׁהִיא מְפַרְכֶּסֶת.
וְהָאוֹכֵל מִמֶּנָּה קֹדֶם שֶׁתֵּצֵא נַפְשָׁהּ--עוֹבַר בְּלֹא תַעֲשֶׂה, וַהֲרֵי הוּא בִּכְלַל "לֹא תֹאכְלוּ, עַל-הַדָּם" ; וְאֵינוּ לוֹקֶה.
וּמֻתָּר לַחְתֹּךְ מִמֶּנָּה אַחַר שְׁחִיטָה קֹדֶם שֶׁתֵּצֵא נַפְשָׁהּ, וּמוֹלְחוֹ יָפֶה יָפֶה וּמְדִיחוֹ יָפֶה יָפֶה, וּמַנִּיחוֹ עַד שֶׁתָּמוּת; וְאַחַר כָּךְ יֹאכְלֶנּוּ.

 דָּגִים וַחֲגָבִים--אֵינָן צְרִיכִין שְׁחִיטָה, אֵלָא אֲסִיפָתָן הִיא הַמַּתֶּרֶת אוֹתָן: הֲרֵי הוּא אוֹמֵר "הֲצֹאן וּבָקָר יִשָּׁחֵט לָהֶם, וּמָצָא לָהֶם; אִם אֶת-כָּל-דְּגֵי הַיָּם יֵאָסֵף לָהֶם, וּמָצָא לָהֶם" , אֲסִיפַת דָּגִים כִּשְׁחִיטַת בָּקָר וָצֹאן; וּבַחֲגָבִים נֶאֱמָר "אֹסֶף הֶחָסִיל" , בַּאֲסִיפָה לְבַדָּהּ.
לְפִיכָּךְ אִם מֵתוּ מֵאֵלֵיהֶן בְּתוֹךְ הַמַּיִם, מֻתָּרִין; וּמֻתָּר לְאָכְלָן חַיִּים.

 זְבִיחָה זוֹ הָאֲמוּרָה בַּתּוֹרָה סְתָם--צָרִיךְ לְפָרַשׁ אוֹתָהּ, וְלֵידַע בְּאֵיזֶה מָקוֹם מִן הַבְּהֵמָה שׁוֹחֲטִין, וְכַמָּה הוּא שֵׁעוּר הַשְּׁחִיטָה, וּבְאֵיזֶה דָּבָר שׁוֹחֲטִין, וּמָתַי שׁוֹחֲטִין, וְהֵיכָן שׁוֹחֲטִין, וְכֵיצַד שׁוֹחֲטִין, וּמַה הֶן הַדְּבָרִים הַמַּפְסִידִין אֶת הַשְּׁחִיטָה, וּמִי הוּא הַשּׁוֹחֵט.
וְעַל כָּל הַדְּרָכִים הָאֵלּוּ, צִוָּנוּ בַּתּוֹרָה וְאָמַר "וְזָבַחְתָּ מִבְּקָרְךָ וּמִצֹּאנְךָ ...
כַּאֲשֶׁר צִוִּיתִךָ--וְאָכַלְתָּ, בִּשְׁעָרֶיךָ" , שֶׁכָּל הַדְּבָרִים הָאֵלּוּ עַל פֶּה צִוָּה בָּהֶן מֹשֶׁה רַבֵּנוּ כִּשְׁאָר תּוֹרָה שֶׁבְּעַל פֶּה, שְׁהִיא הַנִּקְרֵאת "מִצְוָה" כְּמוֹ שֶׁבֵּאַרְנוּ בִּתְחִלַּת חִבּוּר זֶה.

 מְקוֹם הַשְּׁחִיטָה מִן הַחַי--הוּא הַצַּוָּאר, וְכָל הַצַּוָּאר כָּשֵׁר לִשְׁחִיטָה.
כֵּיצַד: בַּוֶּשֶׁט--מִתְּחִלַּת הַמָּקוֹם שֶׁכְּשֶׁחוֹתְכִין אוֹתוֹ מִתְקַבֵּץ, עַד מְקוֹם שֶׁיַּשְׂעִיר וְיַתְחִיל לִהְיוֹת פְּרָצִין פְּרָצִין כַּכָּרֵס--זֶה הוּא מְקוֹם הַשְּׁחִיטָה בַּוֶּשֶׁט.
שָׁחַט לְמַעְלָה מִמְּקוֹם זֶה, וְזֶה הוּא הַנִּקְרָא תַּרְבֵּץ הַוֶּשֶׁט, אוֹ לְמַטָּה מִמָּקוֹם זֶה, וְהוּא מִתְּחִלַּת בְּנֵי מֵעַיִם--שְׁחִיטָתוֹ פְּסוּלָה.
וְשֵׁעוּר תַּרְבֵּץ הַוֶּשֶׁט שְׁאֵינוּ רָאוּי לִשְׁחִיטָה לְמַעְלָה--בִּבְהֵמָה וְחַיָּה, כְּדֵי שֶׁיֶּאֱחֹז בִּשְׁתֵּי אֶצְבְּעוֹתָיו; וּבָעוֹף, הַכֹּל לְפִי גָּדְלוֹ וְקָטְנוֹ.

וְאֵיזֶה הוּא מְקוֹם הַשְּׁחִיטָה בַּקָּנֶה: מִשִּׁפּוּי כּוֹבַע וּלְמַטָּה, עַד רֹאשׁ כְּנַף הָרֵיאָה כְּשֶׁתִּמְשֹׁךְ הַבְּהֵמָה צַוָּארָהּ לִרְעוֹת--זֶה הוּא מְקוֹם הַשְּׁחִיטָה בַּקָּנֶה.
וְכָל שֶׁכְּנֶגֶד הַמָּקוֹם הַזֶּה מִבַּחוּץ, נִקְרָא צַוָּאר.

אָנְסָה הַבְּהֵמָה עַצְמָהּ וּמָשְׁכָה צַוָּארָהּ הַרְבֵּה, אוֹ שֶׁאָנַס הַשּׁוֹחֵט אֶת הַסִּימָנִין וּמְשָׁכָן לְמַעְלָה, וְשָׁחַט בִּמְקוֹם שְׁחִיטָה בַּצַּוָּאר, וְנִמְצֵאת הַשְּׁחִיטָה בַּקָּנֶה אוֹ בַּוֶּשֶׁט שֶׁלֹּא בִּמְקוֹם שְׁחִיטָה--הֲרֵי זוֹ סְפֵק נְבֵלָה.
וְצָרִיךְ הַשּׁוֹחֵט שֶׁיִּשְׁחֹט בְּאֶמְצַע הַצַּוָּאר; וְאִם שָׁחַט מִן הַצְּדָדִין, שְׁחִיטָתוֹ כְּשֵׁרָה.

וְכַמָּה הוּא שֵׁעוּר הַשְּׁחִיטָה: שְׁנֵי הַסִּימָנִין שְׁהֶן הַקָּנֶה וְהַוֶּשֶׁט--הַשְּׁחִיטָה הַמְּעֻלָּה שֶׁיֵּחָתְכוּ שְׁנֵיהֶן בֵּין בַּבְּהֵמָה בֵּין בָּעוֹף, וּלְזֶה יִתְכַּוַּן הַשּׁוֹחֵט; וְאִם שָׁחַט רֹב אֶחָד מֵהֶן בָּעוֹף, וְרֹב שְׁנַיִם בַּבְּהֵמָה וּבַחַיָּה--שְׁחִיטָתוֹ כְּשֵׁרָה.

שָׁחַט הָאֶחָד כֻּלּוֹ וְחֵצִי הַשֵּׁנִי, בַּבְּהֵמָה--שְׁחִיטָתוֹ פְּסוּלָה.
רֻבּוֹ שֶׁלְּזֶה וְרֻבּוֹ שֶׁלְּזֶה--אַף עַל פִּי שֶׁלֹּא שָׁחַט מִכָּל אֶחָד מֵהֶן אֵלָא יָתֵר עַל חֶצְיוֹ כְּחוּט הַשַּׂעֲרָה, הֲרֵי זוֹ כְּשֵׁרָה: כֵּיוָן שֶׁשָּׁחַט יָתֵר עַל חֶצְיוֹ בְּמַשְׁהוּ, רֻבּוֹ הוּא.

שָׁחַט חֶצְיוֹ שֶׁלְּזֶה וְחֶצְיוֹ שֶׁלְּזֶה--אַפִלּוּ בָּעוֹף, שְׁחִיטָתוֹ פְּסוּלָה.
קָנֶה שֶׁהָיָה חֶצְיוֹ פָּסוּק, וְשָׁחַט עַל מָקוֹם הַחָתוּךְ מְעַט וְהִשְׁלִימוֹ לָרֹב--בֵּין שֶׁהִתְחִיל לִשְׁחֹט בַּמָּקוֹם הַשָּׁלֵם וּפָגַע בַּחֲתָךְ, בֵּין שֶׁהִכְנִיס אֶת הַסַּכִּין בַּחֲתָךְ וְהִשְׁלִימוֹ לָרֹב--שְׁחִיטָתוֹ כְּשֵׁרָה.

כָּל הַשּׁוֹחֵט, צָרִיךְ לִבְדֹּק הַסִּימָנִין לְאַחַר הַשְּׁחִיטָה; שְׁאִם לֹא בָדַק, וְנֶחְתַּךְ הָרֹאשׁ קֹדֶם שֶׁיִּבְדֹּק--הֲרֵי זוֹ נְבֵלָה, וְאַפִלּוּ הָיָה הַשּׁוֹחֵט זָרִיז וּמָהִיר: שֶׁכָּל בְּהֵמָה בְּחַיֶּיהָ אֲסוּרָה, עַד שֶׁיִּוָּדַע בַּוַּדַּאי שֶׁנִּשְׁחֲטָה שְׁחִיטָה כְּשֵׁרָה.

 וּבְאֵיזֶה דָּבָר שׁוֹחֲטִין--בַּכֹּל, בֵּין בְּסַכִּין שֶׁלְּמַתֶּכֶת, בֵּין בְּצֹר, בֵּין בִּזְכוֹכִית, בֵּין בִּקְרוֹמִית שֶׁלְּקָנֶה הָאֲגַם, וְכַיּוֹצֶא בָּהֶן מִדְּבָרִים הַחוֹתְכִין: וְהוּא, שֶׁיִּהְיֶה פִּיהָ חַד וְלֹא יִהְיֶה בָּהּ פְּגָם; אֲבָל אִם הָיָה כְּמוֹ תֶּלֶם בְּחֻדּוֹ שֶׁלַּדָּבָר שֶׁשּׁוֹחֲטִין בּוֹ, וְאַפִלּוּ הָיָה הַתֶּלֶם קָטָן בְּיוֹתֵר--שְׁחִיטָתוֹ פְּסוּלָה.
הָיָה הַתֶּלֶם מֵרוּחַ אַחַת, לֹא יִשְׁחֹט בָּהּ; וְאִם שָׁחַט דֶּרֶךְ הָרוּחַ שְׁאֵין הַפְּגִימָה נִכֶּרֶת בָּהּ, שְׁחִיטָתוֹ כְּשֵׁרָה.

 כֵּיצַד: סַכִּין שֶׁתִּבָּדֵק בְּהוֹלָכָה, וְלֹא תַרְגִּישׁ שֶׁיֵּשׁ בָּהּ פְּגָם, וּכְשֶׁתַּחְזִיר אוֹתָהּ בַּהֲבָאָה, תַּרְגִּישׁ שֶׁיֵּשׁ בָּהּ פְּגָם--אִם שָׁחַט בָּהּ דֶּרֶךְ הוֹלָכָה וְלֹא הֵבִיא, שְׁחִיטָתוֹ כְּשֵׁרָה; וְאִם הֵבִיא, שְׁחִיטָתוֹ פְּסוּלָה.

 סַכִּין שְׁהִיא עוֹלָה וְיוֹרֶדֶת כְּנָחָשׁ, וְאֵין בָּהּ פְּגָם--שׁוֹחֲטִין בָּהּ לְכַתְּחִלָּה.
וְסַכִּין שֶׁפִּיהָ חָלָק, וְאֵינָהּ חַדָּה--הוֹאִיל וְאֵין בָּהּ פְּגָם, שׁוֹחֲטִין בָּהּ; וְאַף עַל פִּי שֶׁהוֹלִיךְ וְהֵבִיא בָּהּ כָּל הַיּוֹם, עַד שֶׁשְּׁחָטָהּ--שְׁחִיטָתוֹ כְּשֵׁרָה.
וְסַכִּין חַדָּה שֶׁהֻשְׁחֲזָה, וַהֲרֵי אֵינָהּ חֲלָקָה אֵלָא מַגָּעָהּ כְּמַגַּע רֹאשׁ הַשִּׁבֹּלֶת שְׁהוּא מִסְתַּבֵּךְ בָּאֶצְבָּע--הוֹאִיל וְאֵין בָּהּ פְּגָם, שׁוֹחֲטִין בָּהּ.

 הַתּוֹלֵשׁ קָנֶה, אוֹ שֵׁן, אוֹ שֶׁקָּצַץ צוּר, אוֹ צִפֹּרֶן, וַהֲרֵי הֶן חַדִּין וְאֵין בָּהֶן פְּגָם--שׁוֹחֲטִין בָּהֶן.
וְאִם נְעָצָן בַּקַּרְקָע, לֹא יִשְׁחֹט בָּהֶן כִּשְׁהֶן נְעוּצִין; וְאִם שָׁחַט, שְׁחִיטָתוֹ כְּשֵׁרָה.
שָׁחַט בָּהֶן כִּשְׁהֶן מְחֻבָּרִין מִתְּחִלַּת בְּרִיָּתָן, קֹדֶם שֶׁיַּעְקֹר אוֹתָן--שְׁחִיטָתוֹ פְּסוּלָה, וְאַף עַל פִּי שְׁאֵין בָּהֶן פְּגָם.

 לָקַח לֶחִי בְּהֵמָה שֶׁיֵּשׁ בּוֹ שִׁנַּיִם חַדִּין, וְשָׁחַט בָּהֶן--שְׁחִיטָתוֹ פְּסוּלָה, מִפְּנֵי שְׁהֶן כְּמַגָּל; אֲבָל בְּשֵׁן אַחַת הַקְּבוּעָה בְּלֶחִי--שׁוֹחֵט בָּהּ לְכַתְּחִלָּה, וְאַף עַל פִּי שְׁהִיא קְבוּעָה בּוֹ.
לִבַּן הַסַּכִּין בָּאוּר, וְשָׁחַט בָּהּ--שְׁחִיטָתוֹ כְּשֵׁרָה.

סַכִּין שֶׁצִּדָּהּ אֶחָד מַגָּל, וְצִדָּהּ הַשֵּׁנִי יָפֶה--לֹא יִשְׁחֹט בַּצַּד הַיָּפֶה לְכַתְּחִלָּה: גְּזֵרָה, שֶׁמֶּא יִשְׁחֹט בַּצַּד הָאַחֵר.
וְאִם שָׁחַט--הוֹאִיל וּבְצִדָּהּ הַיָּפֶה שָׁחַט, שְׁחִיטָתוֹ כְּשֵׁרָה.

 הַשּׁוֹחֵט צָרִיךְ שֶׁיִּבְדֹּק הַסַּכִּין בְּחֻדָּהּ, וּמִצַּד זֶה, וּמִצַּד זֶה.
וְכֵיצַד בּוֹדְקָהּ: מוֹלִיכָהּ וּמְבִיאָהּ עַל בְּשַׂר אֶצְבָּעוֹ, וּמוֹלִיכָהּ וּמְבִיאָהּ עַל צִפָּרְנוֹ, מִשָּׁלוֹשׁ רוּחוֹתֶיהָ, שְׁהֶן פִּיהָ וּשְׁנֵי צְדָדִין--כְּדֵי שֶׁלֹּא יִהְיֶה בָּהּ פְּגָם כְּלָל; וְאַחַר כָּךְ יִשְׁחֹט בָּהּ.

 וְצָרִיךְ לִבְדֹּק כֵּן אַחַר הַשְּׁחִיטָה--שְׁאִם מָצָא בָּהּ פְּגָם אַחַר הַשְּׁחִיטָה, הֲרֵי זוֹ סְפֵק נְבֵלָה: שֶׁמֶּא בָּעוֹר נִפְגְמָה, וּכְשֶׁשָּׁחַט הַסִּימָנִין בְּסַכִּין פְּגוּמָה שָׁחַט.
לְפִיכָּךְ הַשּׁוֹחֵט בְּהֵמוֹת רַבּוֹת אוֹ עוֹפוֹת רַבִּים, צָרִיךְ לִבְדֹּק בֵּין כָּל אַחַת וְאַחַת: שְׁאִם לֹא בָדַק, וּבָדַק בָּאַחֲרוֹנָה וְנִמְצֵאת הַסַּכִּין פְּגוּמָה--הַכֹּל סְפֵק נְבֵלוֹת, וְאַפִלּוּ הָרִאשׁוֹנָה.

 בָּדַק הַסַּכִּין וְשָׁחַט בָּהּ, וְלֹא בְדָקָהּ אַחַר שְׁחִיטָה, וְשִׁבַּר בָּהּ עֶצֶם אוֹ עֵץ וְכַיּוֹצֶא בָּהֶן, וְאַחַר כָּךְ בְּדָקָהּ וּמְצָאָהּ פְּגוּמָה--שְׁחִיטָתוֹ כְּשֵׁרָה, שֶׁחֶזְקַת הַסַּכִּין שֶׁנִּפְגְמָה בְּדָבָר קָשֶׁה שֶׁשִּׁבַּר בָּהּ; וְכֵן אִם פָּשַׁע בָּהּ וְלֹא בְדָקָהּ, אוֹ שֶׁאָבְדָה הַסַּכִּין עַד שֶׁלֹּא יִבְדֹּק--שְׁחִיטָתוֹ כְּשֵׁרָה.

 כָּל טַבָּח שֶׁלֹּא בָדַק הַסַּכִּין שֶׁלּוֹ שֶׁשּׁוֹחֵט בָּהּ לִפְנֵי חָכָם, וְשָׁחַט בָּהּ לְעַצְמוֹ--בּוֹדְקִין אוֹתָהּ: אִם נִמְצֵאת יָפָה וּבְדוּקָה--מְנַדִּין אוֹתוֹ, לְפִי שֶׁסּוֹמֵךְ עַל עַצְמוֹ פַּעַם אַחֶרֶת, וְתִהְיֶה פְּגוּמָה, וְיִשְׁחֹט בָּהּ; וְאִם נִמְצֵאת פְּגוּמָה--מַעְבִירִין אוֹתוֹ, וּמַכְרִיזִין עַל כָּל בָּשָׂר שֶׁשָּׁחַט שְׁהוּא טְרֵפָה.

 כַּמָּה הוּא אֹרֶךְ הַסַּכִּין שֶׁשּׁוֹחֵט בָּהּ: כָּל שְׁהוּא--וְהוּא שֶׁלֹּא יִהְיֶה דָּבָר דַּק שֶׁנּוֹקֵב וְאֵינוּ שׁוֹחֵט, כְּמוֹ רֹאשׁ הָאִזְמֶל הַקָּטָן וְכַיּוֹצֶא בּוֹ.

 וּמָתַי שׁוֹחֲטִין--בְּכָל זְמָן, בֵּין בַּיּוֹם בֵּין בַּלַּיְלָה: וְהוּא שֶׁתִּהְיֶה אֲבוּקָה עִמּוֹ, כְּדֵי שֶׁיִּרְאֶה מַה יַעֲשֶׂה; וְאִם שָׁחַט בָּאֲפֵלָה, שְׁחִיטָתוֹ כְּשֵׁרָה.

 הַשּׁוֹחֵט בְּיוֹם הַכִּפּוּרִים אוֹ בַּשַּׁבָּת בְּשׁוֹגֵג--אַף עַל פִּי שֶׁאִלּוּ הָיָה מֵזִיד, הָיָה מִתְחַיֵּב בְּנַפְשׁוֹ אוֹ מִתְחַיֵּב מַלְקוּת עַל יוֹם הַכִּפּוּרִים--שְׁחִיטָתוֹ כְּשֵׁרָה.

הִלְכּוֹת שְׁחִיטָה פֵּרֶק ב 
בְּכָל מָקוֹם מֻתָּר לִשְׁחֹט, חוּץ מִן הָעֲזָרָה: שְׁאֵין שׁוֹחֲטִין בָּעֲזָרָה אֵלָא קָדְשֵׁי מִזְבֵּחַ בִּלְבָד; אֲבָל הַחֻלִּין--אָסוּר לְשָׁחְטָן בָּעֲזָרָה, בֵּין בְּהֵמָה בֵּין חַיָּה בֵּין עוֹף.
וְכֵן הוּא אוֹמֵר בִּבְשַׂר תַּאֲוָה "כִּי-יִרְחַק מִמְּךָ הַמָּקוֹם, אֲשֶׁר יִבְחַר ה' ...
וְזָבַחְתָּ מִבְּקָרְךָ וּמִצֹּאנְךָ ...
וְאָכַלְתָּ, בִּשְׁעָרֶיךָ" --הַא לָמַדְתָּ שְׁאֵין שׁוֹחֲטִין בְּשַׂר תַּאֲוָה, אֵלָא חוּץ לַמָּקוֹם אֲשֶׁר בָּחַר ה'; וְזֶה שֶׁנִּשְׁחַט חוּץ לַמָּקוֹם, הוּא שֶׁמֻּתָּר לְאָכְלוֹ בְּכָל הַשְּׁעָרִים.

אֲבָל הַשּׁוֹחֵט חֻלִּין בָּעֲזָרָה--אוֹתוֹ הַבָּשָׂר טָהוֹר, וְאָסוּר בַּהֲנָיָה כְּבָשָׂר בְּחָלָב וְכַיּוֹצֶא בּוֹ; וְקוֹבְרִין אוֹתוֹ, וְאֶפְרוֹ אָסוּר: אַפִלּוּ שָׁחַט לִרְפוּאָה, אוֹ לַאֲכִילַת גּוֹיִים, אוֹ לְהַאֲכִיל לַכְּלָבִים.
אֲבָל הַנּוֹחֵר בָּעֲזָרָה, וְהַמְּעַקֵּר, וְגוֹי שֶׁשָּׁחַט, וְהַשּׁוֹחֵט וְנִמְצֵאת טְרֵפָה, וְהַשּׁוֹחֵט בְּהֵמָה חַיָּה וָעוֹף הַטְּמֵאִין בָּעֲזָרָה--הֲרֵי אֵלּוּ כֻּלָּן מֻתָּרִין בַּהֲנָיָה.

וְלֹא בְּהֵמָה וְחַיָּה בִּלְבָד, אֵלָא כָּל הַחֻלִּין--אָסוּר לְהַכְנִיסָן לָעֲזָרָה, אַפִלּוּ בְּשַׂר שְׁחוּטָה אוֹ פֵּרוֹת וּפַת וְכַיּוֹצֶא בָּהֶן; אִם עָבַר וְהִכְנִיסָן, מֻתָּרִין בַּאֲכִילָה כְּשֶׁהָיוּ.
וּדְבָרִים אֵלּוּ כֻּלָּן, דִּבְרֵי קַבָּלָה הֶן.
וְכָל הַשּׁוֹחֵט חֻלִּין בָּעֲזָרָה, אוֹ הָאוֹכֵל כַּזַּיִת מִבְּשַׂר חֻלִּין שֶׁנִּשְׁחֲטוּ בָּעֲזָרָה--מַכִּין אוֹתוֹ מַכַּת מַרְדּוּת.

הָאוֹמֵר בְּהֵמָה זוֹ שְׁלָמִים, וּוַלְדָהּ חֻלִּין--אִם נִשְׁחֲטָה בָּעֲזָרָה--וַלְדָהּ מֻתָּר בַּאֲכִילָה, לְפִי שְׁאֵינוּ יָכוֹל לִשְׁחֹט אוֹתָהּ בְּרִחוּק מָקוֹם.

אֵין שׁוֹחֲטִין לְתוֹךְ יַמִּים וּנְהָרוֹת, שֶׁמֶּא יֹאמְרוּ עוֹבֵד מַיִם הוּא זֶה, וְנִמְצָא כְּמַקְרִיב לַמָּיִם; וְלֹא יִשְׁחֹט לִכְלִי מָלֵא מַיִם, שֶׁמֶּא יֹאמְרוּ לַצּוּרָה שֶׁתֵּרָאֶה בְּתוֹךְ הַמַּיִם שָׁחַט.
וְלֹא יִשְׁחֹט לֹא לְתוֹךְ הַכֵּלִים, וְלֹא לְתוֹךְ הַגֻּמָּה--שֶׁכֵּן דֶּרֶךְ עוֹבְדֵי עֲבוֹדָה זָרָה.
וְאִם שָׁחַט, שְׁחִיטָתוֹ כְּשֵׁרָה.

שׁוֹחֲטִין לִכְלִי מָלֵא מַיִם עֲכוּרִין, שְׁאֵין הַצּוּרָה נִרְאֵית בָּהֶן.
וְכֵן שׁוֹחֵט חוּץ לַגֻּמָּה, וְהַדָּם יוֹרֵד לַגֻּמָּה; וּבַשּׁוּק לֹא יַעֲשֶׂה כֵּן, שֶׁמֶּא יְחַקֶּה אֶת הַמִּינִים: וְאִם שָׁחַט לַגֻּמָּה בַּשּׁוּק--אָסוּר לֶאֱכֹל מִשְּׁחִיטָתוֹ עַד שֶׁיִּבְדֹּק אַחֲרָיו, שֶׁמֶּא מִין הוּא.
וּמֻתָּר לִשְׁחֹט עַל דֹּפֶן הַסְּפִינָה, וְהַדָּם שׁוֹתֵת עַל הַדֹּפֶן וְיוֹרֵד לַמָּיִם; וּמֻתָּר לִשְׁחֹט עַל גַּבֵּי הַכֵּלִים.

כֵּיצַד שׁוֹחֲטִין: מוֹתֵחַ הַצַּוָּאר, וּמוֹלִיךְ הַסַּכִּין וּמְבִיאָהּ עַד שֶׁשּׁוֹחֵט; בֵּין שֶׁהָיְתָה הַבְּהֵמָה רְבוּצָה בֵּין שֶׁהָיְתָה עוֹמֶדֶת, וְאָחַז בְּעָרְפָּהּ וְהַסַּכִּין בְּיָדוֹ מִלְּמַטָּה וְשָׁחַט--הֲרֵי זוֹ כְּשֵׁרָה.

נָעַץ אֶת הַסַּכִּין בַּכּוֹתָל וְהִעְבִיר הַצַּוָּאר עָלֶיהָ עַד שֶׁנִּשְׁחַט, שְׁחִיטָתוֹ כְּשֵׁרָה--וְהוּא שֶׁיִּהְיֶה צַוַּאר הַבְּהֵמָה לְמַטָּה, וְסַכִּין לְמַעְלָה: שְׁאִם הָיָה צַוָּאר בְּהֵמָה לְמַעְלָה מִן הַסַּכִּין הַנְּעוּצָה--שֶׁמֶּא תֵּרֵד הַבְּהֵמָה בְּכֹבֶד גּוּפָהּ, וְתֵחָתֵךְ בְּלֹא הוֹלָכָה וַהֲבָאָה, וְאֵין זוֹ שְׁחִיטָה, כְּמוֹ שֶׁיִּתְבָּאַר.
לְפִיכָּךְ אִם הָיָה עוֹף--בֵּין שֶׁהָיָה צַוָּארוֹ לְמַעְלָה מִן הַסַּכִּין הַנְּעוּצָה, אוֹ לְמַטָּה מִמֶּנָּה--שְׁחִיטָתוֹ כְּשֵׁרָה.

הַשּׁוֹחֵט וְהוֹלִיךְ אֶת הַסַּכִּין וְלֹא הֱבִיאָהּ, אוֹ הֱבִיאָהּ וְלֹא הוֹלִיכָהּ וּשְׁחָטָהּ--שְׁחִיטָתוֹ כְּשֵׁרָה; הוֹלִיךְ וְהֵבִיא, עַד שֶׁחָתַךְ הָרֹאשׁ וְהִתִּיזוֹ--שְׁחִיטָתוֹ כְּשֵׁרָה.
הוֹלִיךְ וְלֹא הֵבִיא, אוֹ הֵבִיא וְלֹא הוֹלִיךְ, וְהִתִּיז אֶת הָרֹאשׁ בְּהוֹלָכָה בִּלְבָד, אוֹ בַּהֲבָאָה בִּלְבָד--אִם יֵשׁ בַּסַּכִּין כִּמְלוֹא שְׁנֵי צַוָּארִים מִצַּוְּארֵי הַנִּשְׁחָט, שְׁחִיטָתוֹ כְּשֵׁרָה; וְאִם לָאו, שְׁחִיטָתוֹ פְּסוּלָה.

שָׁחַט שְׁנֵי רָאשִׁים כְּאֶחָד, שְׁחִיטָתוֹ כְּשֵׁרָה.
שְׁנַיִם שֶׁאָחֲזוּ בַּסַּכִּין, אַפִלּוּ אֶחָד מִצַּד זֶה וְשֵׁנִי מִצַּד אַחֵר כְּנֶגְדּוֹ, וְשָׁחֲטוּ--שְׁחִיטָתָן כְּשֵׁרָה.
וְכֵן שְׁנַיִם שֶׁאָחֲזוּ שְׁנֵי סַכִּינִין, וְשָׁחֲטוּ כְּאֶחָד בִּשְׁנֵי מְקוֹמוֹת בַּצַּוָּאר--שְׁחִיטָתָן כְּשֵׁרָה; וְאַפִלּוּ שָׁחַט זֶה הַוֶּשֶׁט בִּלְבָד אוֹ רֻבּוֹ, וְהַשֵּׁנִי שָׁחַט בְּמָקוֹם אַחֵר הַקָּנֶה אוֹ רֻבּוֹ--הֲרֵי שְׁחִיטָה זוֹ כְּשֵׁרָה, וְאַף עַל פִּי שְׁאֵין הַשְּׁחִיטָה כֻּלָּהּ בְּמָקוֹם אֶחָד.
וְכֵן שְׁחִיטָה הָעֲשׂוּיָה כְּקֻלְמוֹס, וּשְׁחִיטָה הָעֲשׂוּיָה כְּמַסְרֵק--כְּשֵׁרָה.

אֵין שְׁחִיטַת הַחֻלִּין צְרִיכָה כַּוָּנָה; אֵלָא אַפִלּוּ שָׁחַט כְּמִתְעַסֵּק, אוֹ דֶּרֶךְ שְׂחוֹק, אוֹ שֶׁזָּרַק סַכִּין לְנָעְצָהּ בַּכּוֹתָל וְשָׁחֲטָה בַּהֲלִיכָתָהּ--הוֹאִיל וְהַשְּׁחִיטָה כָּרָאוּי בִּמְקוֹמָהּ וְשֵׁעוּרָהּ, הֲרֵי זוֹ כְּשֵׁרָה.
לְפִיכָּךְ חֵרֵשׁ אוֹ שׁוֹטֶה אוֹ קָטָן, אוֹ שִׁכּוֹר שֶׁנִּתְבַּלְבְּלָה דַּעְתּוֹ, וּמִי שֶׁאֲחָזַתּוּ רוּחַ רָעָה, שֶׁשָּׁחֲטוּ וַאֲחֵרִים רוֹאִין אוֹתָן שֶׁהַשְּׁחִיטָה כְּתִקְנָהּ--הֲרֵי זוֹ כְּשֵׁרָה.
אֲבָל סַכִּין שֶׁנָּפְלָה וְשָׁחֲטָה--אַף עַל פִּי שֶׁשָּׁחֲטָה כְּדַרְכָּהּ, הֲרֵי זוֹ פְּסוּלָה: שֶׁנֶּאֱמָר "וְזָבַחְתָּ" --עַד שֶׁיִּהְיֶה הַזּוֹבֵחַ אָדָם, וְאַף עַל פִּי שְׁאֵינוּ מִתְכַּוֵּן לִשְׁחִיטָה.

 גַּלְגַּל שֶׁלְּאֶבֶן אוֹ שֶׁלְּעֵץ שֶׁהָיְתָה הַסַּכִּין קְבוּעָה בּוֹ, וְסִבַּב אָדָם אֶת הַגַּלְגַּל, וְשָׂם צַוַּאר הָעוֹף אוֹ הַבְּהֵמָה כְּנֶגְדּוֹ עַד שֶׁנִּשְׁחַט בִּסְבִיבַת הַגַּלְגַּל--הֲרֵי זוֹ כְּשֵׁרָה.
וְאִם הַמַּיִם הֶן הַמְּסַבְּבִין אֶת הַגַּלְגַּל, וְשָׂם הַצַּוָּאר כְּנֶגְדּוֹ בְּשָׁעָה שֶׁסִּבַּב וְנִשְׁחַט--הֲרֵי זוֹ פְּסוּלָה; וְאִם פָּטַר אָדָם אֶת הַמַּיִם עַד שֶׁבָּאוּ וְסִבְּבוּ אֶת הַגַּלְגַּל, וְשָׁחַט בִּסְבִיבָתוֹ--הֲרֵי זוֹ כְּשֵׁרָה, שֶׁהֲרֵי מִכּוֹחַ בֶּן אָדָם בָּא.

בַּמֶּה דְּבָרִים אֲמוּרִים, בִּסְבִיבָה רִאשׁוֹנָה שְׁהִיא מִכּוֹחַ בֶּן אָדָם; אֲבָל מִסְּבִיבָה שְׁנִיָּה וּלְאַחֲרֶיהָ, אֵינָהּ מִכּוֹחַ הָאָדָם אֵלָא מִכּוֹחַ הַמַּיִם בַּהֲלִיכָתָן.

הַשּׁוֹחֵט לְשֵׁם הָרִים, לְשֵׁם גְּבָעוֹת, לְשֵׁם יַמִּים, לְשֵׁם נְהָרוֹת, לְשֵׁם מִדְבָּרוֹת--אַף עַל פִּי שֶׁלֹּא נִתְכַּוַּן לְעָבְדָן אֵלָא לִרְפוּאָה וְכַיּוֹצֶא בָּהּ מִדִּבְרֵי הֲבָאי שֶׁאוֹמְרִין הַגּוֹיִים, הֲרֵי שְׁחִיטָתוֹ פְּסוּלָה; אֲבָל אִם שָׁחַט לְשֵׁם מַזַּל הַיָּם, אוֹ מַזַּל הָהָר, אוֹ לַכּוֹכָבִים וְלַמַּזָּלוֹת וְכַיּוֹצֶא בָּהֶן--הֲרֵי זוֹ אֲסוּרָה בַּהֲנָיָה, כְּכָל תִּקְרֹבֶת עֲבוֹדָה זָרָה.

הַשּׁוֹחֵט אֶת הַבְּהֵמָה לִזְרֹק דָּמָהּ לַעֲבוֹדָה זָרָה, אוֹ לְהַקְטִיר חֶלְבָּהּ לַעֲבוֹדָה זָרָה--הֲרֵי זוֹ אֲסוּרָה: שֶׁלּוֹמְדִין מַחְשָׁבָה בַּחוּץ בַּחֻלִּין, מִמַּחְשֶׁבֶת הַקֳּדָשִׁים בִּפְנִים, שֶׁמַּחְשָׁבָה כְּזוֹ פּוֹסֶלֶת בָּהֶן, כְּמוֹ שֶׁיִּתְבָּאַר בְּהִלְכּוֹת פְּסוּלֵי הַמֻּקְדָּשִׁין.
שְׁחָטָהּ וְאַחַר כָּךְ חִשַּׁב לִזְרֹק דָּמָהּ לַעֲבוֹדָה זָרָה, אוֹ לְהַקְטִיר חֶלְבָּהּ לַעֲבוֹדָה זָרָה--הֲרֵי זוֹ אֲסוּרָה מִסָּפֵק, שֶׁמֶּא סוֹפוֹ הוֹכִיחַ עַל תְּחִלָּתוֹ וּבְמַחְשָׁבָה כְּזוֹ שָׁחַט.

 הַשּׁוֹחֵט לְשֵׁם קֳדָשִׁים שֶׁמִּתְנַדְּבִין וְנוֹדְרִין כְּמוֹתָן--שְׁחִיטָתוֹ פְּסוּלָה, שֶׁזֶּה כְּשׁוֹחֵט קֳדָשִׁים בַּחוּץ; שָׁחַט לְשֵׁם קֳדָשִׁים שְׁאֵינָן בָּאִין בְּנֶדֶר וּנְדָבָה, שְׁחִיטָתוֹ כְּשֵׁרָה.

 כֵּיצַד: הַשּׁוֹחֵט לְשֵׁם עוֹלָה, לְשֵׁם שְׁלָמִים, לְשֵׁם תּוֹדָה, לְשֵׁם פֶּסַח--שְׁחִיטָתוֹ פְּסוּלָה: הוֹאִיל וְהַפֶּסַח, מַפְרִישׁ אוֹתוֹ בְּכָל הַשָּׁנָה בְּכָל עֵת שֶׁיִּרְצֶה--הֲרֵי הוּא דּוֹמֶה לְדָבָר הַנִּדָּר וְהַנִּדָּב.

שָׁחַט לְשֵׁם חַטָּאת, לְשֵׁם אָשָׁם וַדַּאי, לְשֵׁם אָשָׁם תָּלוּי, לְשֵׁם בְּכוֹר, לְשֵׁם מַעֲשֵׂר, לְשֵׁם תְּמוּרָה--שְׁחִיטָתוֹ כְּשֵׁרָה.
הָיָה מְחֻיָּב חַטָּאת, וְשָׁחַט וְאָמַר לְחַטָּאתִי--שְׁחִיטָתוֹ פְּסוּלָה; הָיָה לוֹ קָרְבָּן בְּתוֹךְ בֵּיתוֹ, וְשָׁחַט וְאָמַר לְשֵׁם תְּמוּרַת זִבְחִי--שְׁחִיטָתוֹ פְּסוּלָה, שֶׁהֲרֵי הֵמִיר בּוֹ.

 הָאִשָּׁה שֶׁשָּׁחֲטָה לְשֵׁם עוֹלַת יוֹלֶדֶת וְאָמְרָה, זוֹ לְעוֹלָתִי--שְׁחִיטָתָהּ כְּשֵׁרָה: שְׁאֵין עוֹלַת יוֹלֶדֶת בָּאָה בְּנֶדֶר וּנְדָבָה, וַהֲרֵי אֵינָהּ יוֹלֶדֶת שֶׁנִּתְחַיְּבָה בָּעוֹלָה; וְאֵין חוֹשְׁשִׁין לָהּ שֶׁמֶּא הִפִּילָה, שֶׁכָּל הַמַּפֶּלֶת קוֹל יֵשׁ לָהּ.
אֲבָל הַשּׁוֹחֵט לְשֵׁם עוֹלַת נָזִיר--אַף עַל פִּי שְׁאֵינוּ נָזִיר--שְׁחִיטָתוֹ פְּסוּלָה, שֶׁעִיקַר הַנְּזִירוּת נֶדֶר מִן הַנְּדָרִים.

 שְׁנַיִם אוֹחֲזִין בַּסַּכִּין וְשׁוֹחֲטִין, אֶחָד נִתְכַּוַּן לְשֵׁם דָּבָר שֶׁהַשּׁוֹחֵט לוֹ שְׁחִיטָתוֹ אֲסוּרָה, וְהַשֵּׁנִי לֹא הָיְתָה לוֹ כַּוָּנָה כְּלָל, וְאַפִלּוּ נִתְכַּוַּן לְשֵׁם דָּבָר הַמֻּתָּר לְהִתְכַּוַּן לוֹ--הֲרֵי זוֹ פְּסוּלָה; וְכֵן אִם שָׁחַט זֶה אַחַר זֶה, וְהִתְכַּוַּן הָאֶחָד מֵהֶן לְשֵׁם דָּבָר הַפָּסוּל--פּוֹסֵל.

בַּמֶּה דְּבָרִים אֲמוּרִים, בְּשֶׁהָיָה לוֹ בָּהּ שֻׁתָּפוּת; אֲבָל אִם אֵין לוֹ בָּהּ שֻׁתָּפוּת, אֵינָהּ אֲסוּרָה--שְׁאֵין אָדָם מִיִּשְׂרָאֵל אוֹסֵר דָּבָר שְׁאֵינוּ שֶׁלּוֹ, שְׁאֵין כַּוָּנָתוֹ אֵלָא לְצַעֲרוֹ.

יִשְׂרָאֵל שֶׁשָּׁחַט לְנָכְרִי--אַף עַל פִּי שֶׁהַנָּכְרִי מִתְכַּוֵּן לְכָל מַה שֶׁיִּרְצֶה, שְׁחִיטָתוֹ כְּשֵׁרָה: שְׁאֵין חוֹשְׁשִׁין אֵלָא לְמַחְשֶׁבֶת הַזּוֹבֵחַ, לֹא לְמַחְשֶׁבֶת בַּעַל הַבְּהֵמָה.
לְפִיכָּךְ נָכְרִי שֶׁשָּׁחַט לְיִשְׂרָאֵל, אַפִלּוּ הָיָה קָטָן--שְׁחִיטָתוֹ נְבֵלָה, כְּמוֹ שֶׁיִּתְבָּאַר.

הִלְכּוֹת שְׁחִיטָה פֵּרֶק ג 
חֲמִשָּׁה דְּבָרִים מַפְסִידִין אֶת הַשְּׁחִיטָה, וְעִיקַר הִלְכּוֹת שְׁחִיטָה לְהִזָּהֵר מִכָּל אַחַת מֵהֶן; וְאֵלּוּ הֶן--שְׁהִיָּה, חֲלָדָה, דְּרָסָה, הַגְרָמָה, וְעִקּוּר.

שְׁהִיָּה כֵּיצַד: הֲרֵי שֶׁהִתְחִיל לִשְׁחֹט, וְהִגְבִּיהַּ יָדוֹ קֹדֶם שֶׁיִּגְמֹר הַשְּׁחִיטָה, וְשָׁהָה, בֵּין בְּשׁוֹגֵג בֵּין בְּמֵזִיד, בֵּין בְּאֹנֶס בֵּין בְּרָצוֹן, וְחָזַר הוּא אוֹ אַחֵר, וְגָמַר אֶת הַשְּׁחִיטָה--אִם שָׁהָה כְּדֵי שֶׁיַּגְבִּיהַּ הַבְּהֵמָה וְיַרְבִּיצֶנָּה וְיִשְׁחֹט, שְׁחִיטָתוֹ פְּסוּלָה; וְאִם שָׁהָה פָּחוּת מִכְּדֵי זֶה, שְׁחִיטָתוֹ כְּשֵׁרָה.

הָיְתָה בְּהֵמָה דַּקָּה, שֵׁעוּר שְׁהִיָּתָהּ כְּדֵי שֶׁיַּגְבִּיהַּ בְּהֵמָה דַּקָּה וְיַרְבִּיצֶנָּה וְיִשְׁחֹט; וְאִם הָיְתָה גַּסָּה, כְּדֵי שֶׁיַּגְבִּיהֶנָּה וְיַרְבִּיצֶנָּה וְיִשְׁחֹט.
וּבָעוֹף, כְּדֵי שֶׁיַּגְבִּיהַּ בְּהֵמָה דַּקָּה וְיַרְבִּיצֶנָּה וְיִשְׁחֹט.

שָׁחַט מְעַט וְשָׁהָה מְעַט, וְחָזַר וְשָׁחַט מְעַט וְשָׁהָה מְעַט, עַד שֶׁגָּמַר הַשְּׁחִיטָה, וְלֹא שָׁהָה בְּפַעַם אַחַת שֵׁעוּר הַשְּׁהִיָּה, אֲבָל כְּשֶׁתַּחְשֹׁב כָּל זְמָן הַשְּׁהִיּוֹת יִצְטָרַף מִכֻּלָּן שֵׁעוּר שְׁהִיָּה--הֲרֵי זוֹ סְפֵק נְבֵלָה.
וְכֵן אִם שָׁהָה כְּדֵי שֶׁיַּגְבִּיהֶנָּה וְיַרְבִּיצֶנָּה וּכְדֵי שֶׁיִּשְׁחֹט כְּמוֹ מֵעוּט הַסִּימָנִין בִּלְבָד, לֹא כְּדֵי שֶׁיִּשְׁחֹט שְׁחִיטָה גְּמוּרָה--הֲרֵי זוֹ סְפֵק נְבֵלָה.

שָׁחַט רֹב אֶחָד בָּעוֹף, אוֹ רֹב שְׁנַיִם בַּבְּהֵמָה--אַף עַל פִּי שֶׁשָּׁהָה חֲצִי הַיּוֹם, וְחָזַר וְגָמַר חֲתִכַּת הַסִּימָנִין--הֲרֵי זוֹ מֻתֶּרֶת: מֵאַחַר שֶׁנִּשְׁחַט בָּהּ כַּשֵּׁעוּר, הֲרֵי זֶה כִּמְחַתֵּךְ בְּשַׂר הַשְּׁחוּטָה.

שָׁחַט בַּקָּנֶה לְבַדּוֹ חֶצְיוֹ אוֹ מֵעוּטוֹ, וְשָׁהָה זְמָן מְרֻבֶּה--הֲרֵי זֶה חוֹזֵר וְגוֹמֵר הַשְּׁחִיטָה, וְאֵין בְּכָּךְ כְּלוּם.
אֲבָל אִם שָׁחַט רֹב הַקָּנֶה, אוֹ שֶׁנָּקַב בַּוֶּשֶׁט כָּל שְׁהוּא, וְשָׁהָה כַּשֵּׁעוּר--בֵּין שֶׁחָזַר וְגָמַר הַשְּׁחִיטָה שֶׁהִתְחִיל, בֵּין שֶׁשָּׁחַט שְׁחִיטָה גְּמוּרָה בְּמָקוֹם אַחֵר--הֲרֵי זוֹ פְּסוּלָה: מִפְּנֵי שֶׁהָעוֹף אוֹ הַבְּהֵמָה שֶׁנִּפְסַק רֹב הַקָּנֶה שֶׁלָּהּ, אוֹ שֶׁנִּקַּב הַוֶּשֶׁט בְּמַשְׁהוּ--נְבֵלָה, וְאֵין הַשְּׁחִיטָה מוֹעֶלֶת בָּהּ כְּמוֹ שֶׁיִּתְבָּאַר.

הִנֵּה נִתְבָּאַר לָךְ, שְׁאֵין שְׁהִיָּה בַּקָּנֶה בָּעוֹף כְּלָל--שְׁאִם שָׁחַט רֹב הַקָּנֶה וְשָׁהָה, כְּבָר נִגְמְרָה שְׁחִיטָתוֹ, וּכְשֶׁחָזַר וְגָמַר, מְחַתֵּךְ בָּשָׂר הוּא; וְאִם שָׁחַט מֵעוּט הַקָּנֶה וְשָׁהָה, הֲרֵי זֶה חוֹזֵר וְשׁוֹחֵט כָּל זְמָן שֶׁיִּרְצֶה, שְׁאֵינָהּ נֶאֱסֶרֶת מִשּׁוֹם נְבֵלָה, עַד שֶׁיִּפָּסֵק רֹב הַקָּנֶה.

שָׁחַט הָעוֹף וְשָׁהָה בּוֹ, וְאֵינוּ יוֹדֵעַ אִם נִקַּב הַוֶּשֶׁט אוֹ לֹא נִקַּב--חוֹזֵר וְשׁוֹחֵט הַקָּנֶה לְבַדּוֹ בְּמָקוֹם אַחֵר, וּמַנִּיחוֹ עַד שֶׁיָּמוּת; וּבוֹדֵק הַוֶּשֶׁט מִבִּפְנִים--אִם לֹא נִמְצֵאת בּוֹ טִפַּת דָּם, בַּיָּדוּעַ שֶׁלֹּא נִקַּב וּכְשֵׁרָה.

חֲלָדָה כֵּיצַד: כְּגוֹן שֶׁהִכְנִיס הַסַּכִּין בֵּין סִימָן לְסִימָן--בֵּין שֶׁפָּסַק הַסִּימָן הָעֶלְיוֹן לְמַעְלָה, בֵּין שֶׁשָּׁחַט הַתַּחְתּוֹן לְמַטָּה שְׁהוּא דֶּרֶךְ שְׁחִיטָה--הֲרֵי זוֹ פְּסוּלָה.
הִכְנִיס אֶת הַסַּכִּין תַּחַת הָעוֹר, וְשָׁחַט שְׁנֵי הַסִּימָנִין כְּדַרְכָּן, אוֹ שֶׁהִחְלִיד אֶת הַסַּכִּין תַּחַת צֶמֶר מְסֻבָּךְ, אוֹ שֶׁפָּרַס מַטְלִית עַל הַסַּכִּין וְעַל הַצַּוָּאר וְשָׁחַט תַּחַת הַמַּטְלִית--הוֹאִיל וְאֵין הַסַּכִּין גְּלוּיָה, הֲרֵי זוֹ סְפֵק נְבֵלָה; וְכֵן אִם שָׁחַט מֵעוּט הַסִּימָנִין בְּהַחְלָדָה, וְגָמַר הַשְּׁחִיטָה שֶׁלֹּא בְּהַחְלָדָה--הֲרֵי זוֹ סְפֵק נְבֵלָה.

 דְּרָסָה כֵּיצַד: כְּגוֹן שֶׁהִכָּה בַּסַּכִּין עַל הַצַּוָּאר כְּדֶרֶךְ שֶׁמַּכִּין בְּסַיִף, וְחָתַךְ הַסִּימָנִין בְּבַת אַחַת בְּלֹא הוֹלָכָה וְלֹא הֲבָאָה, אוֹ שֶׁהִנִּיחַ הַסַּכִּין עַל הַצַּוָּאר, וְדָחַק לְמַטָּה כְּחוֹתֵךְ צְנוֹן אוֹ קִישׁוּת עַד שֶׁחָתַךְ הַסִּימָנִין--הֲרֵי זוֹ פְּסוּלָה.

 הגְרָמָה כֵּיצַד: זֶה הַשּׁוֹחֵט בַּקָּנֶה לְמַעְלָה, בִּמְקוֹם שְׁאֵינוּ רָאוּי לִשְׁחִיטָה; וּכְמוֹ שְׁנֵי חִטִּין יֵשׁ בְּסוֹף הַקָּנֶה, לְמַעְלָה בְּטַבַּעַת גְּדוֹלָה.
שָׁחַט בְּתוֹךְ הַחִטִּים--אִם שִׁיַּר מֵהֶן כָּל שְׁהוּא לְמַעְלָה, הֲרֵי זוֹ כְּשֵׁרָה, שֶׁהֲרֵי שָׁחַט מִשִּׁפּוּי כּוֹבַע וּלְמַטָּה, וְהוּא מִן הַמָּקוֹם הָרָאוּי לִשְׁחִיטָה; וְאִם לֹא שִׁיַּר מֵהֶן כְּלוּם אֵלָא שָׁחַט לְמַעְלָה מֵהֶן, הֲרֵי זוֹ מֻגְרֶמֶת וּפְסוּלָה.

 שָׁחַט רֹב הָאֶחָד אוֹ רֹב הַשְּׁנַיִם, וְהִשְׁלִים בִּדְרָסָה, אוֹ בְּהַגְרָמָה--הֲרֵי זוֹ כְּשֵׁרָה, שֶׁהֲרֵי נִשְׁחַט הַשֵּׁעוּר כָּרָאוּי.
הִגְרִים בַּתְּחִלָּה שְׁלִישׁ, וְשָׁחַט שְׁנֵי שְׁלִישִׁים--הֲרֵי זוֹ כְּשֵׁרָה; שָׁחַט שְׁלִישׁ, וְהִגְרִים שְׁלִישׁ, וְחָזַר וְשָׁחַט שְׁלִישׁ הָאַחֲרוֹן--כְּשֵׁרָה.
הִגְרִים שְׁלִישׁ, וְשָׁחַט שְׁלִישׁ, וְחָזַר וְהִגְרִים שְׁלִישׁ הָאַחֲרוֹן--הֲרֵי זוֹ פְּסוּלָה.
וְאִם דָּרַס אוֹ הִחְלִיד, בֵּין בַּשְּׁלִישׁ הָרִאשׁוֹן בֵּין בַּשְּׁלִישׁ הָאֶמְצָעִי--הֲרֵי זוֹ פְּסוּלָה.

 עִקּוּר כֵּיצַד: כְּגוֹן שֶׁנֶּעְקְרָה הַגַּרְגֶּרֶת וְהִיא הַקָּנֶה, אוֹ הַוֶּשֶׁט, וְנִשְׁמַט אֶחָד מֵהֶן אוֹ שְׁנֵיהֶן קֹדֶם גְּמָר שְׁחִיטָה--הֲרֵי זוֹ פְּסוּלָה; אֲבָל אִם שָׁחַט אֶחָד בָּעוֹף אוֹ רֻבּוֹ, וְאַחַר כָּךְ נִשְׁמַט הַסִּימָן הַשֵּׁנִי--הֲרֵי שְׁחִיטָתוֹ כְּשֵׁרָה.
נִשְׁמַט אֶחָד מֵהֶן, וְאַחַר כָּךְ שָׁחַט אֶת הַשֵּׁנִי--שְׁחִיטָתוֹ פְּסוּלָה; שָׁחַט אֶחָד מֵהֶן, וְנִמְצָא הַשֵּׁנִי שָׁמוּט, וְאֵין יָדוּעַ אִם קֹדֶם שְׁחִיטָה נִשְׁמַט, אוֹ אַחַר שְׁחִיטָה--הֲרֵי זוֹ סְפֵק נְבֵלָה.

 נִמְצָא הַסִּימָן הַשָּׁחוּט שָׁמוּט--הֲרֵי זוֹ כְּשֵׁרָה, שֶׁוַּדַּאי אַחַר שְׁחִיטָה נֶעְקַר: שֶׁאִלּוּ נֶעְקַר קֹדֶם שְׁחִיטָה, הָיָה מִדַּלְדֵל וְלֹא יִשָּׁחֵט.
בַּמֶּה דְּבָרִים אֲמוּרִים, בְּשֶׁלֹּא תָפַס הַסִּימָנִין בְּיָדוֹ כְּשֶׁשָּׁחַט; אֲבָל אִם תְּפָסָן וְשָׁחַט, אִפְשָׁר שֶׁתִּשָּׁחֵט אַחַר הָעִקּוּר, וּלְפִיכָּךְ אִם נִמְצֵאת שְׁמוּטָה וּשְׁחוּטָה, הֲרֵי זוֹ סְפֵק נְבֵלָה.

 כָּל מָקוֹם שֶׁאָמַרְנוּ בַּשְּׁחִיטָה, פְּסוּלָה--הֲרֵי זוֹ נְבֵלָה; וְאִם אָכַל מִמֶּנָּה כַּזַּיִת, לוֹקֶה מִשּׁוֹם אוֹכֵל נְבֵלָה--שְׁאֵין מוֹצִיא מִידֵי נְבֵלָה אֵלָא שְׁחִיטָה כְּשֵׁרָה כַּאֲשֶׁר צִוָּה, כְּמוֹ שֶׁבֵּאַרְנוּ.
וְכָל סְפֵק שֶׁיִּסְתַּפַּק בַּשְּׁחִיטָה, הֲרֵי הוּא סְפֵק נְבֵלָה; וְהָאוֹכֵל מִמֶּנָּה כַּזַּיִת, מַכִּין אוֹתוֹ מַכַּת מַרְדּוּת.

 בְּהֵמָה שֶׁנִּטַּל יָרֵךְ שֶׁלָּהּ וַחֲלָלָהּ עִמָּהּ, עַד שֶׁתֵּרָאֶה חֲסֵרָה כְּשֶׁתִּרְבַּץ--הֲרֵי זוֹ נְבֵלָה כְּמִי שֶׁנֶּחְתַּךְ חֶצְיָהּ וְנֶחְלְקָה לִשְׁנֵי גּוּפוֹת, וְאֵין הַשְּׁחִיטָה מוֹעֶלֶת בָּהּ.
וְכֵן אִם נִשְׁבְּרָה מַפְרֶקֶת וְרֹב בָּשָׂר עִמָּהּ, אוֹ שֶׁנִּקְרְעָה מִגַּבָּהּ כַּדָּג, אוֹ שֶׁנִּפְסַק רֹב הַקָּנֶה, אוֹ שֶׁנִּקַּב הַוֶּשֶׁט בְּכָל שְׁהוּא בְּמָקוֹם הָרָאוּי לִשְׁחִיטָה--הֲרֵי זוֹ נְבֵלָה מֵחַיִּים, וְאֵין הַשְּׁחִיטָה מוֹעֶלֶת בָּהּ.
וְאֶחָד הַבְּהֵמָה וְאֶחָד הָעוֹף, בְּכָל הַדְּבָרִים הָאֵלּוּ.

 שְׁנֵי עוֹרוֹת יֵשׁ לוֹ לַוֶּשֶׁט--הַחִיצוֹן אָדֹם, וְהַפְּנִימִי לָבָן; נִקַּב הָאֶחָד מֵהֶן בִּלְבָד, כְּשֵׁרָה.
נִקְּבוּ שְׁנֵיהֶן בְּכָל שְׁהוּא בְּמָקוֹם הָרָאוּי לִשְׁחִיטָה, הֲרֵי זוֹ נְבֵלָה: וּבֵין שֶׁנִּשְׁחֲטָה בִּמְקוֹם הַנֶּקֶב, בֵּין שֶׁנִּשְׁחֲטָה בְּמָקוֹם אַחֵר--אֵין הַשְּׁחִיטָה מוֹעֶלֶת בָּהּ; נִקְּבוּ שְׁנֵיהֶן זֶה שֶׁלֹּא כְּנֶגֶד זֶה, נְבֵלָה.
נִקַּב הַוֶּשֶׁט, וְעָלָה בּוֹ קְרוֹם וּסְתָמוֹ--אֵין הַקְּרוֹם כְּלוּם, וַהֲרֵי הוּא נָקוּב כְּשֶׁהָיָה.

נִמְצָא קוֹץ עוֹמֵד בַּוֶּשֶׁט לְרָחְבּוֹ, הֲרֵי זוֹ נְבֵלָה--שֶׁמֶּא נִקַּב הַוֶּשֶׁט וְעָלָה קְרוֹם בִּמְקוֹם הַנֶּקֶב, וְאֵינוּ נִרְאֶה; אֲבָל אִם נִמְצָא הַקּוֹץ לְאָרְכּוֹ בַּוֶּשֶׁט--אֵין חוֹשְׁשִׁין לוֹ, שֶׁרֹב הַבְּהֵמוֹת הַמִּדְבָּרִיּוֹת אוֹכְלוֹת הַקּוֹצִים תָּמִיד.
וּוֶשֶׁט אֵין לוֹ בְּדִיקָה מִבַּחוּץ, אֵלָא מִבִּפְנִים.
כֵּיצַד: הוֹפְכוֹ וּבוֹדֵק--אִם נִמְצָא עָלָיו טִפַּת דָּם, בַּיָּדוּעַ שֶׁהָיָה נָקוּב.

 גַּרְגֶּרֶת שֶׁנִּפְסַק רֹב חֲלָלָהּ בְּמָקוֹם הָרָאוּי לִשְׁחִיטָה, הֲרֵי זוֹ נְבֵלָה; וְכֵן אִם נִקְּבָה כָּאֵיסָר.
נִקְּבָה נְקָבִים קְטַנִּים--אִם נְקָבִים שְׁאֵין בָּהֶן חֶסְרוֹן, הֶם מִצְטָרְפִין לְרֻבָּהּ; וְאִם נְקָבִים שֶׁיֵּשׁ בָּהֶם חֶסְרוֹן, מִצְטָרְפִין לְכָאֵיסָר.
וְכֵן אִם נִטְּלָה מִמֶּנָּה רְצוּעָה, מִצְטָרֶפֶת לְכָאֵיסָר.
וּבָעוֹף--כָּל שֶׁאִלּוּ מְקַפֵּל הָרְצוּעָה אוֹ הַנְּקָבִים שֶׁיֵּשׁ בָּהֶן חֶסְרוֹן, וּמַנִּיחָן עַל פִּי הַקָּנֶה--אִם חוֹפֶה אֶת רֻבּוֹ, נְבֵלָה; וְאִם לָאו, כְּשֵׁרָה.

 נִקְּבָה הַגַּרְגֶּרֶת נֶקֶב מְפֻלָּשׁ מִשְּׁנֵי צְדָדֶיהָ, כְּדֵי שֶׁיִּכָּנֵס אֵיסָר לְרָחְבּוֹ--נְבֵלָה; נִסְדְּקָה לְאָרְכָּהּ--אַפִלּוּ לֹא נִשְׁתַּיַּר מִן הַמָּקוֹם הָרָאוּי בָּהּ לִשְׁחִיטָה אֵלָא מַשְׁהוּ לְמַעְלָה וּמַשְׁהוּ לְמַטָּה, כְּשֵׁרָה.

 גַּרְגֶּרֶת שֶׁנִּקְּבָה, וְאֵין יָדוּעַ אִם קֹדֶם שְׁחִיטָה נִקְּבָה אוֹ אַחַר שְׁחִיטָה--נוֹקְבִין אוֹתָהּ עַתָּה בְּמָקוֹם אַחֵר, וּמְדַמִּין הַנֶּקֶב לַנֶּקֶב: אִם נִדְמֶה לוֹ, מֻתֶּרֶת.
וְאֵין מְדַמִּין אֵלָא מֵחֻלְיָה גְּדוֹלָה לְחֻלְיָה גְּדוֹלָה, אוֹ מִקְּטַנָּה לִקְטַנָּה; אֲבָל לֹא מִקְּטַנָּה לִגְדוֹלָה וְלֹא מִגְּדוֹלָה לִקְטַנָּה: שֶׁכָּל הַקָּנֶה חֻלְיוֹת חֻלְיוֹת הוּא, וּבֵין כָּל חֻלְיָה וְחֻלְיָה חֻלְיָה אַחַת קְטַנָּה מִשְּׁתֵּיהֶן וְרַכָּה.

הִלְכּוֹת שְׁחִיטָה פֵּרֶק ד 
יִשְׂרְאֵלִי שְׁאֵינוּ יוֹדֵעַ חֲמִשָּׁה דְּבָרִים שֶׁמַּפְסִידִין אֶת הַשְּׁחִיטָה וְכַיּוֹצֶא בָּהֶן מֵהִלְכּוֹת שְׁחִיטָה שֶׁבֵּאַרְנוּ, וְשָׁחַט בֵּינוֹ לְבֵין עַצְמוֹ--אָסוּר לֶאֱכֹל מִשְּׁחִיטָתוֹ, לֹא הוּא וְלֹא אֲחֵרִים.
וַהֲרֵי זוֹ קְרוֹבָה לִסְפֵק נְבֵלָה; וְהָאוֹכֵל מִמֶּנָּה, מַכִּין אוֹתוֹ מַכַּת מַרְדּוּת.

וְאַפִלּוּ שָׁחַט בְּפָנֵינוּ אַרְבָּעָה וַחֲמִשָּׁה פְּעָמִים שְׁחִיטָה כְּשֵׁרָה, וַהֲרֵי שְׁחִיטָה זוֹ שֶׁשָּׁחַט בֵּינוֹ לְבֵין עַצְמוֹ נְכוֹנָה וּגְמוּרָה--אָסוּר לֶאֱכֹל מִמֶּנָּה: הוֹאִיל וְאֵינוּ יוֹדֵעַ דְּבָרִים הַמַּפְסִידִים, אִפְשָׁר שֶׁיַּפְסִיד הַשְּׁחִיטָה וְהוּא אֵינוּ יוֹדֵעַ, כְּגוֹן שֶׁיַּשְׁהֶה אוֹ יִדְרֹס אוֹ יִשְׁחֹט בְּסַכִּין פְּגוּמָה וְכַיּוֹצֶא בְּאֵלּוּ, בְּלֹא כַּוָּנָתוֹ.

יִשְׂרָאֵל שֶׁיּוֹדֵעַ הִלְכּוֹת שְׁחִיטָה--הֲרֵי זֶה לֹא יִשְׁחֹט בֵּינוֹ לְבֵין עַצְמוֹ לְכַתְּחִלָּה, עַד שֶׁיִּשְׁחֹט בִּפְנֵי חָכָם פְּעָמִים רַבּוֹת עַד שֶׁיִּהְיֶה רָגִיל וְזָרִיז; וְאִם שָׁחַט תְּחִלָּה בֵּינוֹ לְבֵין עַצְמוֹ, שְׁחִיטָתוֹ כְּשֵׁרָה.

הַיּוֹדֵעַ הִלְכּוֹת שְׁחִיטָה, וְשָׁחַט בִּפְנֵי חָכָם עַד שֶׁנַּעֲשָׂה רָגִיל--הוּא הַנִּקְרָא מֻמְחֶה; וְכָל הַמֻּמְחִין שׁוֹחֲטִין לְכַתְּחִלָּה בֵּינָן לְבֵין עַצְמָן.
וְאַפִלּוּ נָשִׁים וַעֲבָדִים--אִם הָיוּ מֻמְחִין, הֲרֵי אֵלּוּ שׁוֹחֲטִין לְכַתְּחִלָּה.

חֵרֵשׁ שׁוֹטֶה וְקָטָן וְשִׁכּוֹר שֶׁנִּתְבַּלְבְּלָה דַּעְתּוֹ שֶׁשָּׁחֲטוּ, שְׁחִיטָתָן פְּסוּלָה--מִפְּנֵי שְׁאֵין בָּהֶן דַּעַת, שֶׁמֶּא יְקַלְקְלוּ בִּשְׁחִיטָתָן; לְפִיכָּךְ אִם שָׁחֲטוּ בִּפְנֵי הַיּוֹדֵעַ, וְרָאָה אוֹתָן שֶׁשָּׁחֲטוּ כַּהֹגֶן--שְׁחִיטָתָן כְּשֵׁרָה.

מִי שְׁאֵינוּ יָדוּעַ אֶצְלֵנוּ, שֶׁשָּׁחַט בֵּינוֹ לְבֵין עַצְמוֹ--שׁוֹאֲלִין אוֹתוֹ: אִם נִמְצָא יוֹדֵעַ עִיקָרֵי הִלְכּוֹת שְׁחִיטָה, שְׁחִיטָתוֹ כְּשֵׁרָה.
הֲרֵי שֶׁרָאִינוּ יִשְׂרְאֵלִי מֵרָחוֹק שֶׁשָּׁחַט וְהָלַךְ לוֹ, וְלֹא יָדַעְנוּ אִם יוֹדֵעַ אִם אֵינוּ יוֹדֵעַ--הֲרֵי זוֹ מֻתֶּרֶת; וְכֵן הָאוֹמֵר לִשְׁלוּחוֹ, צֵא וּשְׁחֹט לִי, וּמָצָא הַבְּהֵמָה שְׁחוּטָה, וְאֵין יָדוּעַ אִם שְׁלוּחוֹ שְׁחָטָהּ אוֹ אַחֵר--הֲרֵי זוֹ מֻתֶּרֶת: שֶׁרֹב הַמְּצוּיִין אֵצֶל שְׁחִיטָה, מֻמְחִין הֶן.

 אָבַד לוֹ גְּדִי אוֹ תֻּרְנְגוֹל, וּמְצָאוֹ שָׁחוּט--בַּבַּיִת--מֻתָּר, שֶׁרֹב הַמְּצוּיִין אֵצֶל שְׁחִיטָה מֻמְחִין הֶן; מְצָאוֹ בַּשּׁוּק--אָסוּר, שֶׁמֶּא נִתְנַבַּל וּלְפִיכָּךְ הֻשְׁלַךְ.
וְכֵן אִם מְצָאוֹ בָּאַשְׁפָּה שֶׁבַּבַּיִת, אָסוּר.

 מֻמְחֶה שֶׁנִּשְׁתַּתַּק, וַהֲרֵי הוּא מֵבִין וְשׁוֹמֵעַ, וְדַעְתּוֹ נְכוֹנָה--הֲרֵי זֶה שׁוֹחֵט, לְכַתְּחִלָּה; וְכֵן מִי שְׁאֵינוּ שׁוֹמֵעַ, הֲרֵי זֶה שׁוֹחֵט.
הַסּוֹמֶה--לֹא יִשְׁחֹט לְכַתְּחִלָּה, אֵלָא אִם כֵּן אֲחֵרִים רוֹאִין אוֹתוֹ; וְאִם שָׁחַט, שְׁחִיטָתוֹ כְּשֵׁרָה.

 נָכְרִי שֶׁשָּׁחַט--אַף עַל פִּי שֶׁשָּׁחַט בִּפְנֵי יִשְׂרָאֵל בְּסַכִּין יָפָה, וְאַפִלּוּ הָיָה קָטָן--שְׁחִיטָתוֹ נְבֵלָה; וְלוֹקֶה עַל אֲכִילָתָהּ, מִן הַתּוֹרָה--שֶׁנֶּאֱמָר "וְקָרָא לְךָ, וְאָכַלְתָּ מִזִּבְחוֹ" : מֵאַחַר שֶׁהִזְהִיר שֶׁמֶּא יֹאכַל מִזִּבְחוֹ, אַתָּה לָמֵד שֶׁזִּבְחוֹ אָסוּר; וְאֵינוּ דּוֹמֶה לְיִשְׂרָאֵל שְׁאֵינוּ יוֹדֵעַ הִלְכּוֹת שְׁחִיטָה.
וְגָדֵר גָּדוֹל גָּדְרוּ בְּדָבָר זֶה--שֶׁאַפִלּוּ גּוֹי שְׁאֵינוּ עוֹבֵד עֲבוֹדָה זָרָה, שְׁחִיטָתוֹ נְבֵלָה.

 הִתְחִיל הַגּוֹי לִשְׁחֹט מֵעוּט הַסִּימָנִין, וְגָמַר יִשְׂרָאֵל, אוֹ שֶׁהִתְחִיל יִשְׂרָאֵל, וְגָמַר הַגּוֹי--פְּסוּלָה: יֶשְׁנָהּ לַשְּׁחִיטָה מִתְּחִלָּה וְעַד סוֹף.
אֲבָל אִם שָׁחַט הַגּוֹי דָּבָר שְׁאֵינוּ עוֹשֶׂה אוֹתָהּ נְבֵלָה, כְּגוֹן שֶׁשָּׁחַט חֲצִי הַגַּרְגֶּרֶת בִּלְבָד, וְגָמַר יִשְׂרָאֵל--הֲרֵי זוֹ כְּשֵׁרָה.

 יִשְׂרָאֵל מְשֻׁמָּד לַעֲבֵרָה מִן הָעֲבֵרוֹת, שֶׁהָיָה מֻמְחֶה--הֲרֵי זֶה שׁוֹחֵט לְכַתְּחִלָּה; וְצָרִיךְ יִשְׂרָאֵל כָּשֵׁר לִבְדֹּק אֶת הַסַּכִּין, וְאַחַר כָּךְ יִתְּנֶנָּה לִמְשֻׁמָּד זֶה לִשְׁחֹט בָּהּ--מִפְּנֵי שֶׁחֶזְקָתוֹ שְׁאֵינוּ טוֹרֵחַ לִבְדֹּק.
וְאִם הָיָה מְשֻׁמָּד לַעֲבוֹדָה זָרָה, אוֹ מְחַלֵּל שַׁבָּת בְּפַרְהֶסְיָה, אוֹ מִין, וְהוּא הַכּוֹפֵר בַּתּוֹרָה וּבְמֹשֶׁה רַבֵּנוּ כְּמוֹ שֶׁבֵּאַרְנוּ בְּהִלְכּוֹת תְּשׁוּבָה--הֲרֵי הוּא כְּגוֹי, וּשְׁחִיטָתוֹ נְבֵלָה.

 מִי שְׁהוּא פָּסוּל לְעֵדוּת בַּעֲבֵרָה מִן הָעֲבֵרוֹת שֶׁלַּתּוֹרָה--הֲרֵי זֶה שׁוֹחֵט בֵּינוֹ לְבֵין עַצְמוֹ, אִם הָיָה מֻמְחֶה: שְׁאֵינוּ מַנִּיחַ דָּבָר מֻתָּר וְאוֹכֵל דָּבָר אָסוּר--שֶׁזּוֹ חֲזָקָה הִיא עַל כָּל יִשְׂרָאֵל, וְאַפִלּוּ הָרְשָׁעִים מֵהֶן.

 אֵלּוּ הַצַּדּוּקִיִּין וְהַבַּיְתּוֹסִיִּין וְתַלְמִידֵיהֶן, וְכָל הַטּוֹעִים אַחֲרֵיהֶן שְׁאֵינָם מַאֲמִינִים בְּתוֹרָה שֶׁבְּעַל פֶּה--שְׁחִיטָתָן אֲסוּרָה.
וְאִם שָׁחֲטוּ בְּפָנֵינוּ, הֲרֵי זוֹ מֻתֶּרֶת: שְׁאֵין אִסּוּר שְׁחִיטָתָן אֵלָא שֶׁמֶּא יְקַלְקְלוּ, וְהֶן אֵינָן מַאֲמִינִין בְּתוֹרַת הַשְּׁחִיטָה; לְפִיכָּךְ אֵינָן נֶאֱמָנִין לוֹמַר, לֹא קִלְקַלְנוּ.

 כְּשֶׁהָיוּ יִשְׂרָאֵל בַּמִּדְבָּר, לֹא נִצְטַוּוּ בִּשְׁחִיטַת הַחֻלִּין, אֵלָא הָיוּ נוֹחֲרִין אוֹ שׁוֹחֲטִין וְאוֹכְלִין, כִּשְׁאָר הַגּוֹיִים.
וְנִצְטַוּוּ בַּמִּדְבָּר שֶׁכָּל הָרוֹצֶה לִשְׁחֹט, לֹא יִשְׁחֹט אֵלָא שְׁלָמִים, שֶׁנֶּאֱמָר "אִישׁ אִישׁ, מִבֵּית יִשְׂרָאֵל, אֲשֶׁר יִשְׁחַט שׁוֹר ...
וְאֶל-פֶּתַח אֹהֶל מוֹעֵד ...
לְמַעַן אֲשֶׁר יָבִיאוּ ...
וְזָבְחוּ זִבְחֵי שְׁלָמִים, לַה' ..." ; אֲבָל הָרוֹצֶה לִנְחֹר וְלֶאֱכֹל בַּמִּדְבָּר, הָיָה נוֹחֵר וְאוֹכֵל.
וּמִצְוָה זוֹ אֵינָהּ נוֹהֶגֶת לְדוֹרוֹת, אֵלָא בַּמִּדְבָּר בִּלְבָד בְּעֵת הֶתֵּר הַנְּחִירָה.

וְנִצְטַוּוּ שָׁם, שֶׁכְּשֶׁיִּכָּנְסוּ לָאָרֶץ, תֵּאָסֵר עֲלֵיהֶם הַנְּחִירָה, וְלֹא יֹאכְלוּ חֻלִּין אֵלָא בִּשְׁחִיטָה; וְיִשְׁחֲטוּ בְּכָל מָקוֹם לְעוֹלָם חוּץ לָעֲזָרָה, שֶׁנֶּאֱמָר "כִּי-יַרְחִיב ה' אֱלֹהֶיךָ אֶת-גְּבֻלְךָ ...
וְזָבַחְתָּ מִבְּקָרְךָ וּמִצֹּאנְךָ אֲשֶׁר נָתַן ה' לְךָ ..." .
וְזוֹ הִיא הַמִּצְוָה הַנּוֹהֶגֶת לְדוֹרוֹת, לִשְׁחֹט וְאַחַר כָּךְ יֹאכַל.

הִלְכּוֹת שְׁחִיטָה פֵּרֶק ה 
כְּבָר בֵּאַרְנוּ בְּהִלְכּוֹת אִסּוּרֵי מַאֲכָלוֹת, שֶׁהַטְּרֵפָה הָאֲמוּרָה בַּתּוֹרָה הִיא הַנּוֹטָה לָמוּת; וְלֹא נֶאֱמָר "טְרֵפָה" , אֵלָא שֶׁדִּבַּר הַכָּתוּב בַּהוֹוֶה--כְּגוֹן שֶׁטְּרָפָהּ אֲרִי וְכַיּוֹצֶא בּוֹ וְשִׁבְּרָהּ, וַעֲדַיִן לֹא מֵתָה.
וְיֵשׁ שָׁם חֳלָאִים אֲחֵרִים אִם יֵארְעוּ לָהּ תֵּחָשֵׁב טְרֵפָה, וְהֶן הֲלָכָה לְמֹשֶׁה מִסִּינַי; וּשְׁמוֹנָה מִינֵי טְרֵפוֹת נֶאְמְרוּ לוֹ לְמֹשֶׁה בְּסִינַי, וְאֵלּוּ הֶן--דְּרוּסָה, נְקוּבָה, חֲסֵרָה, נְטוּלָה, פְּסוּקָה, קְרוּעָה, נְפוּלָה, וּשְׁבוּרָה.

 אַף עַל פִּי שֶׁכֻּלָּן הֲלָכָה לְמֹשֶׁה מִסִּינַי, הוֹאִיל וְאֵין לָךְ בַּפֵּרוּשׁ בַּתּוֹרָה אֵלָא דְּרוּסָה, הִחְמִירוּ בָּהּ: וְכָל סְפֵק שֶׁיִּסְתַּפַּק בִּדְרוּסָה, אָסוּר; וּשְׁאָר שִׁבְעָה מִינֵי טְרֵפוֹת, יֵשׁ בָּהֶן סְפֵקוֹת מֻתָּרִין כְּמוֹ שֶׁיִּתְבָּאַר.

 הַדְּרוּסָה--הוּא שֶׁיִּטְרֹף הָאֲרִי וְכַיּוֹצֶא בּוֹ הַבְּהֵמָה וְיִדְרֹס עָלֶיהָ בְּיָדוֹ, אוֹ יִדְרֹס הַנֵּץ וְהַנֶּשֶׁר וְכַיּוֹצֶא בָּהֶן עַל הָעוֹף.
וְאֵין דְּרִיסָה בִּבְהֵמָה גַּסָּה וּבְחַיָּה גַּסָּה, אֵלָא לָאֲרִי בִּלְבָד; וּבִבְהֵמָה דַּקָּה וּבְחַיָּה דַּקָּה, מִן הַזְּאֵב וּלְמַעְלָה.
וּבִגְדָיִים וּטְלָאִים--אַפִלּוּ חָתוּל וְשׁוּעָל וּנְמִיָּה וְכַיּוֹצֶא בָּהֶן, יֵשׁ לָהֶן דְּרִיסָה.
וּבָעוֹפוֹת--הַנֵּץ--יֵשׁ לוֹ דְּרִיסָה, וְאַפִלּוּ בְּעוֹף גָּדוֹל מִמֶּנּוּ; אֲבָל שְׁאָר עוֹפוֹת הַדּוֹרְסִים--יֵשׁ לוֹ דְּרִיסָה בְּעוֹף שֶׁכְּמוֹתוֹ, וְאֵין לוֹ דְּרִיסָה בְּעוֹף שְׁהוּא גָּדוֹל מִמֶּנּוּ.
וְיֵשׁ לַחֻלְדָּה דְּרִיסָה, בָּעוֹפוֹת; וְכֶלֶב--אֵין לוֹ דְּרִיסָה כָּל עִיקָר, לֹא בָעוֹף וְלֹא בִּבְהֵמָה וְחַיָּה.
וְהַנֵּץ, יֵשׁ לוֹ דְּרִיסָה בִּגְדָיִים וּטְלָאִים--וְהוּא, שֶׁיִּקֹּב בְּצִפָּרְנָיו לְבֵית הַחֲלָל.

 אֵין דְּרִיסָה, אֵלָא בְּיַד הַטּוֹרֵף; אֲבָל בְּרַגְלָיו, אֵין חוֹשְׁשִׁין לָהּ.
וְאֵין דְּרִיסָה, אֵלָא בַּצִּפֹּרֶן; אֲבָל בְּשֵׁן, אֵין חוֹשְׁשִׁין לָהּ--אֵלָא אִם כֵּן נָקַב עַד בֵּית הַחֲלָל, וּבוֹדְקִין שֶׁמֶּא נִקַּב אֶחָד מִן הָאֵבָרִים שֶׁנִּטְרֶפֶת בִּנְקִיבָתָן.
וְאֵין דְּרִיסָה, אֵלָא בְּכַוָּנַת הַטּוֹרֵף; אֲבָל אִם נָפַל הַדּוֹרֵס וְנִשְׁתַּקְּעוּ צִפָּרְנָיו בַּנִּטְרָף, אֵין זוֹ דְּרִיסָה.
וְאֵין דְּרִיסָה, אֵלָא מֵחַיִּים; אֲבָל אִם דָּרַס וְנֶהְרַג וַעֲדַיִן יָדוֹ בַּדְּרוּסָה, וְלֹא שָׁמַט צִפָּרְנָיו מִמֶּנָּה אֵלָא אַחַר מוֹתוֹ--אֵין חוֹשְׁשִׁין לָהּ.

 וְכֵיצַד דִּין הַדְּרוּסָה: כָּל מָקוֹם שֶׁאָמַרְנוּ חוֹשְׁשִׁין לָהּ--שׁוֹחֲטִין אֶת הַנִּטְרָף, וּבוֹדְקִין כָּל הַחֲלָל שֶׁלּוֹ מִכַּף הַיָּרֵךְ עַד הַקָּדְקֹד: אִם נִמְצֵאת כֻּלָּהּ שְׁלֵמָה מִכָּל מִינֵי טְרֵפוֹת, וְלֹא נִמְצָא בָּהּ רֹשֶׁם הַדְּרִיסָה--הֲרֵי זוֹ מֻתֶּרֶת; וְאִם נִמְצָא בָּהּ רֹשֶׁם הַדְּרִיסָה--הֲרֵי זוֹ טְרֵפָה, וַאֲסוּרָה מִן הַתּוֹרָה.

 אֵיזֶה הוּא רֹשֶׁם הַדְּרִיסָה: הוּא שֶׁיַּאְדִּים הַבָּשָׂר כְּנֶגֶד בְּנֵי מֵעַיִם; וְאִם נִמּוֹק הַבָּשָׂר כְּנֶגֶד בְּנֵי מֵעַיִם, עַד שֶׁנַּעֲשָׂה כַּבָּשָׂר שֶׁהָרוֹפֵא גּוֹרְדוֹ מִן הַחַבּוּרָה--רוֹאִין אוֹתוֹ הַבָּשָׂר כְּאִלּוּ חָסֵר, וּטְרֵפָה.
וְאִם דָּרַס בַּסִּימָנִין--מִשֶּׁיַּאְדִּימוּ, טְרֵפָה; וּדְרִיסָתָן בְּמַשְׁהוּ: כֵּיוָן שֶׁהֶאְדִּים בָּהֶן כָּל שְׁהוּא מֵחֲמַת דְּרִיסָה, טְרֵפָה.

 סְפֵק דְּרוּסָה אֲסוּרָה עַד שֶׁתִּבָּדֵק, כִּדְרוּסָה וַדָּאִית.
כֵּיצַד: אֲרִי שֶׁנִּכְנַס לְבֵין שְׁוָרִים, וְנִמְצָא צִפֹּרֶן בְּגַבּוֹ שֶׁלְּאֶחָד מֵהֶן--חוֹשְׁשִׁין שֶׁמֶּא אֲרִי דְּרָסוֹ, וְאֵין אוֹמְרִין שֶׁמֶּא בַּכּוֹתָל נִתְחַכַּךְ.
וְכֵן שׁוּעָל אוֹ נְמִיָּה שֶׁנִּכְנַס לְבֵין הָעוֹפוֹת, וְהוּא שׁוֹתֵק וְהֶן מְקַרְקְרִין--חוֹשְׁשִׁין שֶׁמֶּא דָּרַס; אֲבָל אִם הָיָה הוּא נוֹהֵם וְהֶן מְקַרְקְרִין, מִיִּרְאָתוֹ וּמִנְּהִימָתוֹ הֶן מְקַרְקְרִין.
וְכֵן אִם קָטַע רֹאשׁ אֶחָד מֵהֶן, הִנֵּה נָח רָגְזוֹ; וְכֵן אִם שָׁתַק הוּא וְהֶן, אֵין חוֹשְׁשִׁין--שֶׁאִלּוּ הִזִּיק, הָיוּ מְקַרְקְרִין.

 סְפֵק שֶׁנִּכְנַס לְכָאן טוֹרֵף אוֹ לֹא נִכְנַס לְכָאן, אוֹ שֶׁרְאִינוּהוּ שֶׁנִּכְנַס וְלֹא נוֹדַע אִם זֶה מִן הַטּוֹרְפִין אוֹ אֵינוּ מִן הַטּוֹרְפִין--אֵין חוֹשְׁשִׁין; וְכֵן עוֹף שֶׁנִּכְנַס לְבֵין הָעֵצִים, אוֹ לְבֵין הַקָּנִים, וְיָצָא וְרֹאשׁוֹ מְנַטֵּף דָּם, אוֹ צַוָּארוֹ--אֵין חוֹשְׁשִׁין לוֹ שֶׁמֶּא נִטְרַף, אֵלָא אוֹמְרִין שֶׁמֶּא בָּעֵצִים נִזָּק.

הִלְכּוֹת שְׁחִיטָה פֵּרֶק ו 
נְקוּבָה כֵּיצַד: אַחַד עָשָׂר אֵבָרִים הֶן, שְׁאִם נִקַּב אֶחָד מֵהֶן לְבֵית חֲלָלוֹ בְּמַשְׁהוּ--טְרֵפָה; וְאֵלּוּ הֶן--תַּרְבֵּץ הַוֶּשֶׁט, וּקְרוֹם שֶׁלְּמוֹחַ הָרֹאשׁ, וְהַלֵּב עִם הַקָּנֶה שֶׁלּוֹ, וְהַמָּרָה, וּקְנֵי הַכָּבֵד, וְהַקֵּבָה, וְהַכָּרֵס, וְהַמְּסוֹס, וּבֵית הַכּוֹסוֹת, וְהַדַּקִּין, וְהָרֵיאָה עִם הַקָּנֶה שֶׁלָּהּ.

תַּרְבֵּץ הַוֶּשֶׁט--כְּבָר בֵּאַרְנוּ שֵׁעוּרוֹ, וּשְׁהוּא הַמָּקוֹם מִן הַוֶּשֶׁט שְׁאֵינוּ רָאוּי לִשְׁחִיטָה לְמַעְלָה: אִם נִקַּב לַחֲלָלוֹ בְּמַשְׁהוּ, טְרֵפָה.

שְׁנֵי קְרוֹמוֹת יֵשׁ לַמּוֹחַ שֶׁבָּרֹאשׁ--אִם נִקַּב הָעֶלְיוֹן הַסָּמוּךְ לָעֶצֶם בִּלְבָד, הֲרֵי זוֹ מֻתֶּרֶת; וְאִם נִקַּב הַתַּחְתּוֹן הַסָּמוּךְ לַמּוֹחַ, טְרֵפָה.
וּמִשֶּׁיַּתְחִיל הַמּוֹחַ לְהִמָּשֵׁךְ לַשִּׁדְרָה, וְהוּא מִחוּץ לַפּוֹלִין שְׁהֶן תְּחִלַּת הָעֹרֶף--יִהְיֶה לִקְרוֹמוֹ דִּין אַחֵר; וְאִם נִקַּב חוּץ לַפּוֹלִין, מֻתָּר.
הַמּוֹחַ עַצְמוֹ שֶׁנִּקַּב, אוֹ נִתְמַעַךְ, וְהַקְּרוֹם קַיָּם--כְּשֵׁרָה; וְאִם נִשְׁפַּךְ כַּמַּיִם אוֹ כַּדּוֹנַג, טְרֵפָה.

 הַלֵּב שֶׁנִּקַּב לְבֵית חֲלָלוֹ, בֵּין לְחָלָל גָּדוֹל שֶׁבַּשְּׂמֹאל בֵּין לַחֲלָל קָטָן שֶׁבַּיָּמִין--טְרֵפָה; אֲבָל אִם נִקַּב בְּשַׂר הַלֵּב, וְלֹא הִגִּיעַ לַחֲלָלוֹ--מֻתָּר.
וּקְנֵה הַלֵּב, וְהוּא הַמַּזְרֵק הַגָּדוֹל שֶׁיּוֹצֶא מִמֶּנּוּ לָרֵיאָה--הֲרֵי הוּא כַּלֵּב; וְאִם נִקַּב לַחֲלָלוֹ בְּמַשְׁהוּ, טְרֵפָה.

 מָרָה שֶׁנִּקְּבָה, וְכָבֵד סוֹתְמַתָּהּ--מֻתֶּרֶת; וְאִם לֹא נִסְתַּם הַנֶּקֶב--אַף עַל פִּי שְׁהוּא סָמוּךְ לַכָּבֵד, טְרֵפָה.
נִוְיָה שֶׁנִּמְצֵאת בַּמָּרָה--אִם הָיְתָה כְּמוֹ גַּרְעִנָּה שֶׁלִּתְמָרָה שְׁאֵין רֹאשָׁהּ חַד, מֻתֶּרֶת; וְאִם רֹאשָׁהּ חַד כְּגַרְעִנַּת הַזַּיִת, אֲסוּרָה: שֶׁהֲרֵי נִקְּבָה אוֹתָהּ, כְּשֶׁנִּכְנְסָה; וְזֶה שֶׁלֹּא יֵרָאֶה הַנֶּקֶב, מִפְּנֵי שֶׁהֻגְלָד פִּי הַמַּכָּה.

 קְנֵי הַכָּבֵד, וְהֶן הַמִּזְרָקִין שֶׁבָּהֶן הַדָּם מִתְבַּשֵּׁל--אִם נִקַּב אֶחָד מֵהֶן בְּמַשְׁהוּ, טְרֵפָה; לְפִיכָּךְ מַחַט שֶׁנִּמְצֵאת בְּחִתּוּךְ הַכָּבֵד--אִם הָיְתָה מַחַט גְּדוֹלָה וְהָיָה הַקָּצֶה הַחַד שֶׁלָּהּ לִפְנִים, בַּיָּדוּעַ שֶׁנָּקְבָה כְּשֶׁנִּכְנְסָה; וְאִם הָיָה הָרֹאשׁ הֶעָגוּל לִפְנִים--אוֹמְרִין דֶּרֶךְ סִמְפּוֹנוֹת הָלְכָה, וּמֻתֶּרֶת.
הָיְתָה מַחַט קְטַנָּה, הֲרֵי הִיא טְרֵפָה--מִפְּנֵי שֶׁשְּׁנֵי רָאשֶׁיהָ חַדִּין, וּוַדַּאי נָקְבָה; וְאִם נִמְצֵאת בַּסִּמְפּוֹן הַגָּדוֹל שֶׁבַּכָּבֵד, וְהוּא הַקָּנֶה הָרָחֵב שֶׁבְּאֶמְצָעוֹ שֶׁבּוֹ נִכְנָס הַמַּאֲכָל לַכָּבֵד--הֲרֵי זוֹ מֻתֶּרֶת; וּבְשַׂר כָּבֵד שֶׁהִתְלִיעַ, מֻתֶּרֶת.

 קֵבָה שֶׁנִּקְּבָה, וְחֵלֶב טָהוֹר סוֹתֵם אֶת הַנֶּקֶב--מֻתֶּרֶת.
וְכֵן כָּל נֶקֶב שֶׁהַבָּשָׂר אוֹ הַחֵלֶב הַמֻּתָּר בַּאֲכִילָה סוֹתֵם אוֹתוֹ, הֲרֵי זֶה מֻתָּר: חוּץ מֵחֵלֶב הַלֵּב, וְהַכִּיס שֶׁעַל הַלֵּב כֻּלּוֹ, וְהַמְּחִצָּה שֶׁבְּאֶמְצַע הַבֶּטֶן הַמַּבְדֶּלֶת בֵּין אֵבַרֵי הַמַּאֲכָל וְאֵבַרֵי הַנְּשִׁימָה, וְהִיא שֶׁקּוֹרְעִין אוֹתָהּ וְאַחַר כָּךְ תֵּרָאֶה הָרֵאָה, וְהִיא הַנִּקְרֵאת טַרְפֵּשׁ הַכָּבֵד וְהוּא הַמָּקוֹם הַלָּבָן שֶׁבְּאֶמְצָעָהּ, וְחֵלֶב הַמְּעִי הָאַחֲרוֹן--שֶׁאֵבָרִים אֵלּוּ אֵין מְגִנִּין, לְפִי שְׁהֶן קָשִׁין; וְנֶקֶב שֶׁנִּסְתַּם בְּאֶחָד מֵהֶן, אֵינוּ כְּסָתוּם.
וְחֵלֶב חַיָּה שֶׁכְּנֶגְדּוֹ בַּבְּהֵמָה אָסוּר--אֵינוּ סוֹתֵם, אַף עַל פִּי שְׁהוּא מֻתָּר בַּאֲכִילָה.

 כָּרֵס שֶׁנִּקַּב, טְרֵפָה; וְאֵין לוֹ דָּבָר שֶׁיִּסְתֹּם אוֹתוֹ, שֶׁהֲרֵי הַחֵלֶב שֶׁעָלָיו אָסוּר.
וְכֵן הַמְּסוֹס וּבֵית הַכּוֹסוֹת שֶׁנִּקַּב אֶחָד מֵהֶן לַחוּץ, טְרֵפָה; וְאִם נִקַּב אֶחָד מֵהֶן לְתוֹךְ חֲלַל חֲבֵרוֹ, מֻתֶּרֶת.

 מַחַט שֶׁנִּמְצֵאת בְּעֹבִי בֵּית הַכּוֹסוֹת, כְּשֵׁרָה.
וְאִם נָקְבָה נֶקֶב מְפֻלָּשׁ לְתוֹךְ חֲלַל בֵּית הַכּוֹסוֹת, וְנִמְצֵאת טִפַּת דָּם בִּמְקוֹם הַנֶּקֶב--טְרֵפָה, שֶׁוַּדַּאי קֹדֶם שְׁחִיטָה נִקַּב; אֲבָל אִם אֵין דָּם בִּמְקוֹם הַנֶּקֶב, הֲרֵי זוֹ מֻתֶּרֶת--שֶׁמֶּא אַחַר הַשְּׁחִיטָה דָּחֲקָה הַמַּחַט, וְנָקְבָה.

 בְּהֵמָה שֶׁהִלְעִיטָהּ דָּבָר שֶׁנּוֹקֵב בְּנֵי מֵעֶיהָ, כְּגוֹן קֹרֶט שֶׁלְּחִלְתִּית וְכַיּוֹצֶא בּוֹ--טְרֵפָה, שֶׁוַּדַּאי נוֹקֵב; וְאִם הָיָה סְפֵק נוֹקֵב סְפֵק אֵינוּ נוֹקֵב, תִּבָּדֵק.

כָּל אֶחָד מִבְּנֵי הַמֵּעַיִם שֶׁפָּסֹלֶת הַמַּאֲכָל סוֹבֶבֶת בָּהֶן, וְהֶן הַנִּקְרָאִין דַּקִּין, שֶׁנִּקַּב--טְרֵפָה.
וְיֵשׁ מֵהֶן מְלֻפָּפִין וּמֻקָּפִין זוֹ לִפְנִים מִזּוֹ וְזוֹ לִפְנִים מִזּוֹ בְּעִגּוּל כְּמוֹ נָחָשׁ שֶׁנִּכְרָךְ, וְאֵלּוּ הֶן הַנִּקְרָאִין הֲדַר הַכַּנָּה--אִם נִקַּב אֶחָד מֵהֶן לַחֲבֵרוֹ, כְּשֵׁרָה: שֶׁהֲרֵי חֲבֵרוֹ מֵגֵן עָלָיו.
וּמֵעַיִם שֶׁנִּקְּבוּ, וְלֵחָה סוֹתָמְתָן--טְרֵפָה, שְׁאֵין זוֹ סְתִימָה עוֹמֶדֶת.

בְּנֵי מֵעַיִם שֶׁבָּא זְאֵב אוֹ כֶּלֶב אוֹ גּוֹי וְכַיּוֹצֶא בָּהֶן וּנְטָלָן, וַהֲרֵי הֶן נְקוּבִין אַחַר שֶׁהִנִּיחָן--תּוֹלִין בּוֹ; וּמֻתֶּרֶת, וְאֵין אוֹמְרִין שֶׁמֶּא בִּמְקוֹם נֶקֶב נִקַּב.
נִמְצְאוּ נְקוּבִין, וְלֹא נוֹדַע אִם קֹדֶם שְׁחִיטָה נִקְּבוּ אוֹ אַחַר שְׁחִיטָה--נוֹקְבִין בָּהֶן נֶקֶב אַחֵר, וּמְדַמִּין לוֹ: אִם הָיָה הַנֶּקֶב הָרִאשׁוֹן כְּמוֹתוֹ, כְּשֵׁרָה; וְאִם הָיָה בֵּינֵיהֶן שִׁנּוּי, קֹדֶם שְׁחִיטָה נִקַּב וּטְרֵפָה.
וְאִם מִשְׁמְשׁוּ הַיָּדַיִם בַּנֶּקֶב הַסָּפֵק--כָּךְ צָרִיךְ לְמַשְׁמַשׁ בַּנֶּקֶב שֶׁמְּדַמִּין לוֹ, וְאַחַר כָּךְ עוֹרְכִין.

 בְּנֵי מֵעַיִם שֶׁיָּצְאוּ לַחוּץ, וְלֹא נִקְּבוּ--מֻתֶּרֶת.
וְאִם נִתְהַפְּכוּ--אַף עַל פִּי שֶׁלֹּא נִקְּבוּ, טְרֵפָה: שְׁאֵי אִפְשָׁר שֶׁיַּחְזְרוּ כְּמוֹת שֶׁהָיוּ, אַחַר שֶׁנִּתְהַפְּכוּ; וְאֵינָהּ חוֹיָה.

 הַמְּעִי הָאַחֲרוֹן שְׁהוּא שׁוֹוֶה וְאֵין בּוֹ עִקּוּם, וְהוּא שֶׁהָרְעִי יוֹצֶא בּוֹ מִן הָעֶרְוָה, וְהוּא דָּבוּק בֵּין עִיקָרֵי הַיְּרֵכַיִם, הוּא הַנִּקְרָא חֲלוֹחֶלֶת--אִם נִקַּב בְּמַשְׁהוּ, טְרֵפָה כִּשְׁאָר הַמֵּעַיִם; בַּמֶּה דְּבָרִים אֲמוּרִים, שֶׁנִּקַּב לַחֲלַל הַבֶּטֶן.
אֲבָל אִם נִקַּב בַּמָּקוֹם הַדָּבוּק בַּיְּרֵכַיִם, מֻתֶּרֶת; וְאַפִלּוּ נִטַּל מִמֶּנּוּ מְקוֹם הַדֶּבֶק כֻּלּוֹ, מֻתָּר--וְהוּא שֶׁיִּשְׁתַּיַּר מֵאָרְכּוֹ בַּשּׁוֹר, כְּמוֹ אַרְבַּע אֶצְבָּעוֹת.

 הָעוֹף--אֵין לוֹ כָּרֵס, וְלֹא מַסּוּס, וְלֹא בֵית הַכּוֹסוֹת; אֲבָל יֵשׁ לוֹ כְּנֶגְדָּן, זְפָק וְקֻרְקְבָן.
וְכָל הַטְּרֵפוֹת שֹׁווֹת הֶן, בַּבְּהֵמָה חַיָּה וָעוֹף.
וּזְפָק שֶׁנִּקַּב גַּגּוֹ בְּמַשְׁהוּ, טְרֵפָה; וְאֵיזֶה הוּא גַּגּוֹ שֶׁלַּזְּפָק, זֶה שֶׁיִּמָּתַח עִם הַוֶּשֶׁט כְּשֶׁיַּאֲרִיךְ הָעוֹף צַוָּארוֹ.
אֲבָל שְׁאָר הַזְּפָק שֶׁנִּקַּב, מֻתָּר.

 שְׁנֵי כִּיסִין יֵשׁ בַּקֻּרְקְבָן--הַחִיצוֹן אָדֹם כְּמוֹ בָּשָׂר, וְהַפְּנִימִי לָבָן כְּמוֹ עוֹר.
נִקַּב זֶה בְּלֹא זֶה, מֻתָּר--עַד שֶׁיִּנָּקְבוּ שְׁנֵיהֶן בְּמַשְׁהוּ; וְאִם נִקְּבוּ שְׁנֵיהֶן זֶה שֶׁלֹּא כְּנֶגֶד זֶה, מֻתָּר.

 הַטְּחוֹל, אֵינוּ מִן הָאֵבָרִין שֶׁנְּקִיבָתָן בְּמַשְׁהוּ; וּלְפִיכָּךְ לֹא מָנוּ אוֹתוֹ חֲכָמִים בִּכְלָלָן, אֵלָא יֵשׁ לְנֶקֶב שֶׁלּוֹ שֵׁעוּר שְׁאֵינוּ שׁוֹוֶה בְּכֻלּוֹ.
כֵּיצַד: הַטְּחוֹל רֹאשׁוֹ הָאֶחָד עָבֶה וְהַשֵּׁנִי דַּק, כִּבְרִיַּת הַלָּשׁוֹן.
אִם נִקַּב בָּרֹאשׁ הֶעָבֶה נֶקֶב מְפֻלָּשׁ, טְרֵפָה.
וְאִם נִקַּב נֶקֶב שְׁאֵינוּ מְפֻלָּשׁ--אִם נִשְׁאַר תַּחְתָּיו כְּעֹבִי דֵּינָר שֶׁלְּזָהָב, מֻתֶּרֶת; פָּחוּת מִכָּאן, הֲרֵי הוּא כִּמְפֻלָּשׁ וּטְרֵפָה.

 כָּל אֵבֶר שֶׁאָמַרְנוּ בּוֹ שְׁאִם נִקַּב בְּמַשְׁהוּ טְרֵפָה--כָּךְ אִם נִטַּל כֻּלּוֹ, טְרֵפָה: בֵּין שֶׁנִּטַּל בְּחֹלִי אוֹ בַּיָּד, בֵּין שֶׁנִּבְרָא חָסֵר.
וְכֵן אִם נִבְרָא בִּשְׁנֵי אֵבָרִים מֵאוֹתוֹ אֵבֶר, טְרֵפָה--שֶׁכָּל הַיָּתֵר, כְּנָטוּל הוּא חָשׁוּב.

כֵּיצַד: נִטַּל אֶחָד מִן הַמֵּעַיִם אוֹ הַמָּרָה וְכַיּוֹצֶא בָּהֶן, בֵּין בָּעוֹף בֵּין בַּבְּהֵמָה--טְרֵפָה; וְכֵן אִם נִמְצָא בָּהֶן שְׁתֵּי מְרֵרוֹת אוֹ שְׁנֵי מֵעַיִם--טְרֵפָה.
וְכֵן כָּל כַּיּוֹצֶא בָּהֶן.
אֲבָל אִם נִטַּל הַטְּחוֹל, אוֹ שֶׁנִּמְצְאוּ שְׁנַיִם--מֻתֶּרֶת, שְׁאֵינוּ מִכְּלַל הַמְּנוּיִין.

 הַמְּעִי הַיָּתֵר שֶׁתִּטָּרֵף בּוֹ הַבְּהֵמָה--הוּא הַיָּתֵר מִתְּחִלָּתוֹ וְעַד סוֹפוֹ, עַד שֶׁנִּמְצְאוּ שְׁנֵי מֵעַיִם זֶה בְּצַד זֶה מִתְּחִלָּה וְעַד סוֹף, כִּמְעִי הָעוֹף; אוֹ שֶׁהָיָה הַמְּעִי יוֹצֶא כְּעָנָף מִן הַבַּד, וַהֲרֵי הוּא מֻבְדָּל, בֵּין בָּעוֹף בֵּין בַּבְּהֵמָה.
אֲבָל אִם חָזַר וְנִתְעָרַב עִם הַמְּעִי, וְנַעֲשָׂה אֶחָד מִשְּׁנֵי רָאשָׁיו, וַהֲרֵי שְׁנֵיהֶם מֻבְדָּלִין בָּאֶמְצָע--הֲרֵי זוֹ מֻתֶּרֶת, וְאֵין כָּאן יָתֵר.

הִלְכּוֹת שְׁחִיטָה פֵּרֶק ז 
שְׁנֵי קְרוֹמוֹת יֵשׁ עַל הָרֵאָה--אִם נִקַּב זֶה בְּלֹא זֶה, מֻתֶּרֶת; וְאִם נִקְּבוּ שְׁנֵיהֶן, טְרֵפָה.
אַפִלּוּ נִגְלַד הַקְּרוֹם הָעֶלְיוֹן כֻּלּוֹ וְהָלַךְ לוֹ, מֻתֶּרֶת.
וְהַקָּנֶה שֶׁנִּקַּב מִן הֶחָזֶה וּלְמַטָּה בְּמַשְׁהוּ, טְרֵפָה--וְהוּא הַמָּקוֹם שְׁאֵינוּ רָאוּי לִשְׁחִיטָה, בַּקָּנֶה לְמַטָּה.

הִתְחִיל בַּשְּׁחִיטָה וְשָׁחַט כָּל הַקָּנֶה, וְאַחַר כָּךְ נִקְּבָה הָרֵאָה, וְאַחַר כָּךְ גָּמַר הַשְּׁחִיטָה--הֲרֵי זוֹ טְרֵפָה, הוֹאִיל וְנִקְּבָה קֹדֶם גְּמָר שְׁחִיטָה; וְכֵן כָּל כַּיּוֹצֶא בְּזֶה.

אֶחָד מִסִּמְפּוֹנֵי רֵאָה שֶׁנִּקַּב, אַפִלּוּ נִקַּב לַחֲבֵרוֹ--טְרֵפָה; וְרֵאָה שֶׁנִּקְּבָה, וְעָלָה קְרוֹם בַּמַּכָּה וְנִסְתַּם הַנֶּקֶב--אֵינוּ כְּלוּם.
נִקְּבָה הָאֹם שֶׁלָּרֵאָה--אַף עַל פִּי שֶׁדֹּפֶן סוֹתְמַתָּהּ, טְרֵפָה; וְאִם נִקְּבָה בִּמְקוֹם חִתּוּךְ הָאוּנוֹת שֶׁלָּהּ, וְהוּא הַמָּקוֹם שֶׁרוֹבֶצֶת עָלָיו--כְּשֵׁרָה.
בַּמֶּה דְּבָרִים אֲמוּרִים, בְּשֶׁסָּתַם מְקוֹם הַנֶּקֶב שֶׁבָּאוּנוֹת בָּשָׂר; אֲבָל אִם נִסְמַךְ הַנֶּקֶב לָעֶצֶם, אֵינוּ מֵגֵן; וְאִם הָיָה נֶקֶב הָאוּנוֹת דָּבוּק בָּעֶצֶם וּבַבָּשָׂר, מֻתֶּרֶת.

 הָאֹם שֶׁלָּרֵאָה שֶׁנִּמְצֵאת סְמוּכָה לַדֹּפֶן, בֵּין שֶׁהֶעְלָת צְמָחִים בֵּין שֶׁלֹּא הֶעְלָת--חוֹשְׁשִׁין לָהּ שֶׁמֶּא נִקְּבָה.
וְכֵיצַד עוֹשִׂין בָּהּ: מְפָרְקִין אוֹתָהּ מִן הַדֹּפֶן, וְנִזְהָרִין בָּהּ שֶׁלֹּא תִנָּקֵב.
אִם נִמְצֵאת נְקוּבָה, וְנִמְצָא בַּדֹּפֶן מַכָּה בִּמְקוֹם הַנֶּקֶב--תּוֹלִין בַּמַּכָּה וְאוֹמְרִין אַחַר שְׁחִיטָה נִקְּבָה, כְּשֶׁנִּפְרְקָה מִן הַמַּכָּה; וְאִם אֵין מַכָּה בַּדֹּפֶן--בַּיָּדוּעַ שֶׁנֶּקֶב זֶה בָּרֵאָה הָיָה קֹדֶם הַשְּׁחִיטָה, וּטְרֵפָה.

 הָרֵאָה שֶׁנִּמְצָא בָּהּ מָקוֹם אָטוּם כָּל שְׁהוּא, שְׁאֵין הָרוּחַ נִכְנֶסֶת בּוֹ וְאֵינוּ נִתְפָּח--הֲרֵי זוֹ כִּנְקוּבָה, וּטְרֵפָה.
וְכֵיצַד בּוֹדְקִין אוֹתָהּ, קוֹרְעִין הַמָּקוֹם שֶׁלֹּא נִתְפָּח בְּשָׁעַת נְפִיחָה: אִם נִמְצֵאת בּוֹ לֵחָה--מֻתֶּרֶת, שֶׁמֵּחֲמַת הַלֵּחָה לֹא נִכְנְסָה שָׁם הָרוּחַ.
וְאִם לֹא נִמְצֵאת בּוֹ לֵחָה--נוֹתְנִין עָלָיו מְעַט רֹק אוֹ תֶּבֶן אוֹ כָּנָף וְכַיּוֹצֶא בָּהֶן, וְנוֹפְחִין אוֹתָהּ: אִם נִתְנַדְנַד, כְּשֵׁרָה; וְאִם לָאו--טְרֵפָה, שְׁאֵין הָרוּחַ נִכְנֶסֶת לְשָׁם.

 רֵאָה שֶׁתִּשָּׁמַע בָּהּ הֲבָרָה כְּשֶׁנּוֹפְחִין אוֹתָהּ--אִם נִכָּר הַמָּקוֹם שֶׁמִּמֶּנּוּ תִּשָּׁמַע הַהֲבָרָה, מוֹשִׁיבִין עָלָיו רֹק אוֹ תֶּבֶן וְכַיּוֹצֶא בּוֹ: אִם נִתְנַדְנַד--בַּיָּדוּעַ שְׁהִיא נְקוּבָה, וּטְרֵפָה.
וְאִם לֹא נִכָּר הַמָּקוֹם--מוֹשִׁיבִין אוֹתָהּ בְּמַיִם פּוֹשְׁרִין, וְנוֹפְחִין אוֹתָהּ: אִם בִּקְבַּק הַמַּיִם, טְרֵפָה; וְאִם לָאו, בַּיָּדוּעַ שֶׁקְּרוֹם הַתַּחְתּוֹן בִּלְבָד הוּא שֶׁנִּקַּב, וְהָרוּחַ תִּנְהַג בֵּין שְׁנֵי הַקְּרוֹמוֹת, וּמִפְּנֵי זֶה יִשָּׁמַע בָּהּ קוֹל דְּמָמָה בְּשָׁעַת נְפִיחָה.

 זֶה עִיקַר גָּדוֹל יִהְיֶה בְּיָדָךְ: שֶׁכָּל רֵאָה שֶׁנּוֹפְחִין אוֹתָהּ בְּפוֹשְׁרִין, וְלֹא יְבַקְבַּק הַמַּיִם--הֲרֵי הִיא שְׁלֵמָה מִכָּל נֶקֶב.

 רֵאָה שֶׁנִּשְׁפְּכָה כְּקִתּוֹן, וּקְרוֹם הָעֶלְיוֹן שֶׁלָּהּ קַיָּם שָׁלֵם בְּלֹא נֶקֶב--אִם הַסִּמְפּוֹנוֹת עוֹמְדִין בִּמְקוֹמָן וְלֹא נִמּוֹחוּ, כְּשֵׁרָה; וְאִם נִמּוֹחַ אַפִלּוּ סִמְפּוֹן אֶחָד, טְרֵפָה.
כֵּיצַד עוֹשִׂין: נוֹקְבִין אוֹתָהּ, וְשׁוֹפְכִין אוֹתָהּ בִּכְלִי שְׁהוּא שָׁווּעַ בַּאֲבָר וְכַיּוֹצֶא בּוֹ--אִם נִרְאֶה בָּהּ חוּטִין לְבָנִין--בַּיָּדוּעַ שֶׁנִּמּוֹקוּ הַסִּמְפּוֹנוֹת, וּטְרֵפָה; וְאִם לָאו--בְּשַׂר הָרֵאָה בִּלְבָד הוּא שֶׁנִּמּוֹק, וּכְשֵׁרָה.

 רֵאָה שֶׁנִּמְצְאוּ בָּהּ אֲבַעְבּוּעוֹת אֲבַעְבּוּעוֹת--אִם הָיוּ מְלֵאִים רוּחַ, אוֹ מַיִם זַכִּים, אוֹ לֵחָה הַנִּמְשֶׁכֶת כִּדְבַשׁ וְכַיּוֹצֶא בּוֹ, אוֹ לֵחָה יְבֵשָׁה וְקָשָׁה אַפִלּוּ כָּאֶבֶן--הֲרֵי זוֹ מֻתֶּרֶת; וְאִם נִמְצֵאת בָּהֶן לֵחָה סְרוּחָה, אוֹ מַיִם סְרוּחִין אוֹ עֲכוּרִין--הֲרֵי זוֹ טְרֵפָה.
וּכְשֶׁמּוֹצִיא הַלֵּחָה וּבוֹדֵק אוֹתָהּ, צָרִיךְ לִבְדֹּק הַסִּמְפּוֹן שֶׁתַּחְתֶּיהָ--אִם נִמְצָא נָקוּב, טְרֵפָה.

 רֵאָה שֶׁנִּמְצְאוּ בָּהּ שְׁנֵי אֲבַעְבּוּעוֹת סְמוּכוֹת זוֹ לְזוֹ, טְרֵפָה--שֶׁהַדָּבָר קָרוֹב הַרְבֵּה שֶׁיֵּשׁ נֶקֶב בֵּינֵיהֶן, וְאֵין לָהֶן דֶּרֶךְ בְּדִיקָה.
הָיְתָה אַחַת וְנִרְאֵית כִּשְׁתַּיִם, נוֹקְבִין הָאַחַת--אִם שָׁפְכָה לָהּ הָאַחֶרֶת, אַחַת הִיא וּמֻתֶּרֶת; וְאִם לָאו, טְרֵפָה.

 הָרֵאָה שֶׁנִּתְמַסְמְסָה, טְרֵפָה.
כֵּיצַד--כְּגוֹן שֶׁנִּמְצֵאת שְׁלֵמָה, וּכְשֶׁתּוֹלִין אוֹתָהּ, תֵּחָתֵךְ וְתִפֹּל חֲתִכּוֹת חֲתִכּוֹת.

רֵאָה שֶׁנִּמְצֵאת נְקוּבָה בִּמְקוֹם שֶׁיַּד הַטַּבָּח מְמַשְׁמֶשֶׁת בּוֹ, מֻתֶּרֶת; וְתוֹלִין בְּיָדוֹ וְאוֹמְרִין, מִיַּד הַטַּבָּח נִקְּבָה אַחַר הַשְּׁחִיטָה.
נִמְצָא הַנֶּקֶב בְּמָקוֹם אַחֵר, וְאֵין יָדוּעַ אִם קֹדֶם שְׁחִיטָה נִקְּבָה אוֹ אַחַר שְׁחִיטָה--נוֹקְבִין בָּהּ נֶקֶב אַחֵר וּמְדַמִּין, כְּשֵׁם שֶׁעוֹשִׂין בִּבְנֵי מֵעַיִם.
וְאֵין מְדַמִּין מֵרֵאָה שֶׁלִּבְהֵמָה דַּקָּה לְרֵאָה שֶׁלִּבְהֵמָה גַּסָּה, אֵלָא מִדַּקָּה לְדַקָּה וּמִגַּסָּה לְגַסָּה.
נִמְצָא הַנֶּקֶב בְּאֶחָד מִן הָאֲבַעְבּוּעוֹת, הֲרֵי זוֹ טְרֵפָה; וְאֵין אוֹמְרִין נִקֹּב אֲבַעְבוּעַ אַחֵר וְנַעֲרֹךְ, שְׁאֵין הַדָּבָר נִכָּר.

 מַחַט שֶׁנִּמְצֵאת בָּרֵאָה, נוֹפְחִין אוֹתָהּ: אִם לֹא יָצָא מִמֶּנָּה רוּחַ--בַּיָּדוּעַ שֶׁזֹּאת הַמַּחַט דֶּרֶךְ סִמְפּוֹנוֹת נִכְנְסָה, וְלֹא נָקְבָה.
וְאִם נִתְחַתְּכָה הָרֵאָה קֹדֶם נְפִיחָה, וְנִמְצֵאת בָּהּ הַמַּחַט--הֲרֵי זוֹ אֲסוּרָה, שֶׁהַדָּבָר קָרוֹב הַרְבֵּה שֶׁנָּקְבָה כְּשֶׁנִּכְנְסָה.

 תּוֹלַעַת שֶׁהָיְתָה בָּרֵאָה, וְנָקְבָה וְיָצְאָה, וַהֲרֵי הָרֵאָה נְקוּבָה בַּתּוֹלַעַת--הֲרֵי זוֹ מֻתֶּרֶת: חֶזְקָתָהּ שֶׁאַחַר הַשְּׁחִיטָה תִּקֹּב וְתֵצֵא.

יֵשׁ שָׁם מַרְאוֹת, שְׁאִם נִשְׁתַּנָּה מַרְאֶה הָאֵבֶר לְאוֹתוֹ הַמַּרְאֶה הָרַע--הֲרֵי הוּא כְּנָקוּב: שֶׁאוֹתוֹ הַבָּשָׂר שֶׁנִּשְׁתַּנָּה מַרְאָיו לְמַרְאֶה זֶה כְּמֵת הוּא חָשׁוּב, וּכְאִלּוּ אוֹתוֹ הַבָּשָׂר הַנֶּהְפָּךְ עֵינוֹ אֵינוּ מָצוּי.
וְכֵן הוּא אוֹמֵר "וּמִחְיַת בָּשָׂר חַי, בַּשְּׂאֵת" , "וּבְיוֹם הֵרָאוֹת בּוֹ בָּשָׂר חַי" --מִכְּלַל שֶׁשְּׁאָר הַבָּשָׂר שֶׁנִּשְׁתַּנָּה, אֵינוּ חַי.

רֵאָה שֶׁנִּשְׁתַּנּוּ מַרְאֶיהָ, בֵּין מַרְאֶה כֻּלָּהּ בֵּין מַרְאֶה מִקְצָתָהּ--אִם נִשְׁתַּנָּת לַמַּרְאֶה הַמֻּתָּר--אַפִלּוּ נִשְׁתַּנָּת כֻּלָּהּ, מֻתֶּרֶת.
וְאִם נִשְׁתַּנָּת לַמַּרְאֶה הָאָסוּר--אַפִלּוּ כָּל שְׁהוּא, טְרֵפָה: שֶׁהַמַּרְאֶה הָאָסוּר כְּנֶקֶב הוּא חָשׁוּב, כְּמוֹ שֶׁבֵּאַרְנוּ.
וְחָמֵשׁ מַרְאוֹת אֲסוּרוֹת יֵשׁ בָּרֵאָה, וְאֵלּוּ הֶן--שְׁחוֹרָה כַּדְּיוֹ, אוֹ יְרֻקָּה כְּעֵין הַכִּישׁוּת, אוֹ כְּעֵין חֶלְמוֹן בֵּיצָה, אוֹ כְּעֵין חָרִיעַ, אוֹ כְּמַרְאֶה הַבָּשָׂר.
וְחָרִיעַ--הוּא הַצֶּמַח שֶׁצּוֹבְעִין בּוֹ הַבְּגָדִים, וְהוּא דּוֹמֶה לִשְׂעָרוֹת אֲדֻמּוֹת מְעַט וְנוֹטוֹת לִירֻקָּה.

 נִמְצֵאת כְּעֵין חֲרָיוֹת שֶׁלְּדֶקֶל--אוֹסְרִין אוֹתָהּ מִסָּפֵק, שֶׁזֶּה קָרוֹב לַמַּרְאֶה הָאָסוּר.
וְכָל הַמַּרְאוֹת הָאֵלּוּ--אֵין אוֹסְרִין בָּהֶן, עַד שֶׁנּוֹפְחִין אוֹתָהּ וּמְמָרֵס בָּהּ בְּיָדוֹ: אִם נִשְׁתַּנָּת לַמַּרְאֶה הַמֻּתָּר, מֻתֶּרֶת; וְאִם עָמְדָה בְּעֵינֶיהָ, אֲסוּרָה.

 אַרְבַּע מַרְאוֹת מֻתָּרוֹת יֵשׁ בָּרֵאָה, וְאֵלּוּ הֶן--שְׁחוֹרָה כַּכֹּחַל, אוֹ יְרֻקָּה כְּחָצִיר, אוֹ אֲדֻמָּה, אוֹ כְּמַרְאֶה הַכָּבֵד.
וְאַפִלּוּ הָיְתָה הָרֵאָה כֻּלָּהּ טְלָאִים טְלָאִים, נְקֻדּוֹת נְקֻדּוֹת, מֵאַרְבַּע מַרְאוֹת אֵלּוּ--הֲרֵי זוֹ מֻתֶּרֶת.

 עוֹף שֶׁנָּפַל לָאוּר, וְהֵרִיק לִבּוֹ אוֹ כְּבֵדוֹ אוֹ קֻרְקְבָנוֹ, אוֹ שֶׁהֶאְדִּימוּ הַמֵּעַיִם שֶׁלּוֹ, בְּכָל שְׁהוּא--הֲרֵי זוֹ טְרֵפָה: שֶׁכָּל הַיְּרֻקִּים שֶׁהֶאְדִּימוּ, וְהַאֲדֻמִּים שֶׁהוֹרִיקוּ, מֵחֲמַת הָאוּר, בָּעוֹף--הֲרֵי הֶן כְּמִי שֶׁנִּטְּלוּ, וּטְרֵפָה.
וְהוּא שֶׁיַּעַמְדוּ בְּמַרְאֶה זֶה אַחַר שֶׁשּׁוֹלְקִין אוֹתָן מְעַט, וּמְמָרְסִין בָּהֶן.

 כָּל עוֹף שֶׁנִּמְצֵאת כָּבֵד שֶׁלּוֹ כְּמַרְאֶה בְּנֵי מֵעָיו, אוֹ שֶׁנִּשְׁתַּנּוּ שְׁאָר בְּנֵי מֵעָיו, וְעָמְדוּ בְּשִׁנּוּיָן אַחַר שְׁלִיקָה וּמְרִיסָה, כְּמוֹ שֶׁבֵּאַרְנוּ--בַּיָּדוּעַ שֶׁנָּפַל לְאוּר וְנֶחְמְרוּ בְּנֵי מֵעָיו, וּטְרֵפָה.
וְלֹא עוֹד, אֵלָא בְּנֵי מֵעַיִם שֶׁלְּעוֹף שֶׁלֹּא נִמְצָא בָּהֶם שִׁנּוּי, וּכְשֶׁנִּשְׁלְקוּ נִשְׁתַּנּוּ וְהוֹרִיקוּ הָאֲדֻמִּים--בַּיָּדוּעַ שֶׁנָּפַל לְאוּר וְנֶחְמְרוּ בְּנֵי מֵעָיו, וּטְרֵפָה.

וְכֵן הַוֶּשֶׁט שֶׁנִּמְצָא הָעוֹר הַחִיצוֹן שֶׁלּוֹ לָבָן וְהַפְּנִימִי אָדֹם, בֵּין בָּעוֹף בֵּין בַּבְּהֵמָה--הֲרֵי הוּא כְּאִלּוּ אֵינוּ, וּטְרֵפָה.

הִלְכּוֹת שְׁחִיטָה פֵּרֶק ח 
חֲסֵרָה כֵּיצַד: שְׁנֵי אֵבָרִים הֶן שְׁאִם חָסֵר מִנְיָנָם, טְרֵפָה; וְאֵלּוּ הֶן--הָרֵאָה, וְהָרַגְלַיִם.
וְחָמֵשׁ אוּנוֹת יֵשׁ לָהּ לָרֵאָה--כְּשֶׁיִּתְלֶה אוֹתָהּ אָדָם בְּיָדוֹ וּפְנֵי רֵאָה כְּנֶגֶד פָּנָיו, שְׁלוֹשָׁה מִן הַיָּמִין וּשְׁנַיִם מִן הַשְּׂמֹאל.
וּבְצַד יָמִין מִמֶּנָּה כְּמוֹ אֹזֶן קְטַנָּה, וְאֵינָהּ בְּצַד הָאוּנוֹת, וְיֵשׁ לָהּ כְּמוֹ כִּיס בִּפְנֵי עַצְמָהּ, וְהִיא בְּתוֹךְ הַכִּיס; וְאֹזֶן זוֹ הַקְּטַנָּה--הִיא הַנִּקְרֵאת וַרְדָּה מִפְּנֵי שְׁהִיא דּוֹמָה לְוֶרֶד, וְאֵינָהּ מִן הַמִּנְיָן.

לְפִיכָּךְ אִם לֹא נִמְצֵאת הַוֶּרֶד, מֻתֶּרֶת--שֶׁכָּךְ הוּא דַּרְכָּהּ: יֵשׁ בְּהֵמוֹת תִּמָּצֵא בָּהֶם, וְיֵשׁ בְּהֵמוֹת לֹא תִמָּצֵא בָּהֶן.
וְאִם נִמְצֵאת נְקוּבָה--אַף עַל פִּי שֶׁהַכִּיס שֶׁלָּהּ סוֹתֵם אֶת הַנֶּקֶב, הֲרֵי זוֹ טְרֵפָה.

 חָסֵר מִנְיַן הָאוּנוֹת, וְנִמְצֵאת אַחַת מִן הַשְּׂמֹאל אוֹ שְׁתַּיִם מִן הַיָּמִין--טְרֵפָה; וְאִם נִמְצְאוּ בַּיָּמִין שְׁתַּיִם וְזֹאת הַוַּרְדָּה, הֲרֵי זוֹ מֻתֶּרֶת.

 נִתְחַלְּפוּ הָאוּנוֹת, וְנִמְצְאוּ שָׁלוֹשׁ מִן הַשְּׂמֹאל וּשְׁתַּיִם מִן הַיָּמִין בְּלֹא וֶרֶד, אוֹ שֶׁהָיְתָה הַוֶּרֶד עִם הַשָּׁלוֹשׁ בְּצַד שְׂמֹאל--הֲרֵי זוֹ טְרֵפָה: שֶׁהֲרֵי חֲסֵרָה מִצַּד הַיָּמִין.
נִתּוֹסְפוּ הָאוּנוֹת בְּמִנְיָנָם--אִם הָיְתָה הָאֹזֶן הַיְּתֵרָה בְּצַד הָאוּנוֹת, אוֹ מִלִּפְנֵי הָרֵאָה שְׁהִיא לְעֻמַּת הַלֵּב--מֻתֶּרֶת.
וְאִם הָיְתָה עַל גַּבָּהּ שְׁהִיא לְעֻמַּת הַצְּלָעוֹת--הֲרֵי זוֹ טְרֵפָה, שֶׁהַיָּתֵר כְּחָסֵר: וְהוּא, שֶׁתִּהְיֶה כְּמוֹ עַלֶּה שֶׁלַּהֲדָס; אֲבָל פָּחוּת מִזֶּה--אֵינָהּ אֹזֶן, וּמֻתֶּרֶת.

אֹזֶן שֶׁנִּמְצֵאת דְּבוּקָה בַּחֲבִרְתָּהּ הַסְּמוּכָה לָהּ, מֻתֶּרֶת; וְאִם נִסְמְכוּ שֶׁלֹּא עַל הַסֵּדֶר, כְּגוֹן שֶׁנִּסְמְכָה רִאשׁוֹנָה לִשְׁלִישִׁית--טְרֵפָה.
נִמְצְאוּ שְׁתֵּי הָאוּנוֹת כְּאוּנָה אַחַת, וְאֵינָן נִרְאוֹת כִּשְׁתַּיִם דְּבוּקוֹת--אִם הָיָה בֵּינֵיהֶן כְּמוֹ עַלֶּה שֶׁלַּהֲדָס, בֵּין בְּעִיקָרָן, בֵּין בְּאֶמְצָעָן, בֵּין בְּסוֹפָן, כְּדֵי שֶׁיֻּכַּר שְׁהֶן שְׁתַּיִם דְּבוּקוֹת--מֻתֶּרֶת; וְאִם לָאו--הֲרֵי זוֹ חֲסֵרָה, וּטְרֵפָה.
נִמְצֵאת כֻּלָּהּ שְׁתֵּי עֲרוּגוֹת, וְאֵין לָהּ חִתּוּךְ אָזְנַיִם--טְרֵפָה.

וְכֵן אִם חָסֵר גּוּף הָרֵאָה--אַף עַל פִּי שֶׁלֹּא נִקְּבָה--הֲרֵי זוֹ כְּמִי שֶׁחָסֵר מִנְיַן הָאוּנוֹת, וּטְרֵפָה.
לְפִיכָּךְ אִם נִמְצָא מִמֶּנָּה מָקוֹם יָבֵשׁ, עַד שֶׁיִּפָּרֵךְ בַּצִּפֹּרֶן--הֲרֵי זֶה כְּחָסֵר וּטְרֵפָה, וְאַפִלּוּ הָיָה כָּל שְׁהוּא.

 רֵאָה שֶׁנִּמְצֵאת נְפוּחָה כְּמוֹ עִיקַר חֲרָיוֹת שֶׁלְּדֶקֶל, אוֹסְרִין אוֹתָהּ מִסָּפֵק--שֶׁזּוֹ תּוֹסֶפֶת מְשֻׁנָּה בְּגוּפָהּ, וְשֶׁמֶּא הַתּוֹסֶפֶת בַּגּוּף כְּחֶסְרוֹן כְּמוֹ שֶׁאָמְרוּ בַּמִּנְיָן.

 הַבְּהֵמָה שֶׁפָּחֲדָה וְיָרְאָה, עַד שֶׁצָּמְקָה הָרֵאָה שֶׁלָּהּ וְקָרְבָה לִהְיוֹת יְבֵשָׁה--אִם פָּחֲדָה בִּידֵי שָׁמַיִם, כְּגוֹן שֶׁשָּׁמְעָה קוֹל רַעַם אוֹ רָאָת זִקִּים וְכַיּוֹצֶא בְּזֶה--מֻתֶּרֶת; וְאִם פָּחֲדָה בִּידֵי אָדָם, כְּגוֹן שֶׁשָּׁחֲטוּ לְפָנֶיהָ בְּהֵמָה אַחֶרֶת וְכַיּוֹצֶא בְּזֶה--הֲרֵי זוֹ כַּחֲסֵרָה, וּטְרֵפָה.

 כֵּיצַד בּוֹדְקִין אוֹתָהּ: מוֹשִׁיבִין אֶת הָרֵאָה בְּמַיִם מֵעֵת לְעֵת--אִם הָיָה זְמָן הַקּוֹר, מוֹשִׁיבִין אוֹתָהּ בְּמַיִם פּוֹשְׁרִין וּבִכְלִי שְׁאֵין הַמַּיִם מִתְמַצִּין מִגַּבּוֹ וְנוֹזְלִים כְּדֵי שֶׁלֹּא יִצּוֹנוּ בִּמְהֵרָה, וְאִם הָיָה זְמָן הַחֹם, מוֹשִׁיבִין אוֹתָהּ בְּמַיִם צוֹנֵן וּבִכְלִי שֶׁהַמַּיִם מִתְמַצִּין מִגַּבּוֹ כְּדֵי שֶׁיִּשָּׁאֲרוּ קָרִים.
אִם חָזְרָה לִבְרִיָּתָהּ--הֲרֵי זוֹ בִּידֵי שָׁמַיִם, וּמֻתֶּרֶת; וְאִם לֹא חָזְרָה--בִּידֵי אָדָם הִיא, וּטְרֵפָה.

 בְּהֵמָה שֶׁהָיְתָה חֲסֵרָה רֶגֶל מִתְּחִלַּת בְּרִיָּתָהּ, טְרֵפָה; וְכֵן אִם הָיְתָה יְתֵרָה רֶגֶל, שֶׁכָּל הַיָּתֵר כְּחָסֵר הוּא.
אֲבָל אִם הָיוּ לָהּ שָׁלוֹשׁ יָדַיִם, אוֹ יָד אַחַת--מֻתֶּרֶת; לְפִיכָּךְ אִם נֶחְתַּךְ הַיָּד שֶׁלָּהּ, מֻתֶּרֶת.

נֶחְתַּךְ הָרֶגֶל--מִן הָאַרְכֻּבָּה וּלְמַעְלָה, טְרֵפָה; מִן הָאַרְכֻּבָּה וּלְמַטָּה, מֻתֶּרֶת.
בְּאֵיזוֹ אַרְכֻּבָּה אָמְרוּ, בָּאַרְכֻּבָּה שְׁהִיא סוֹף הַיָּרֵךְ הַסָּמוּךְ לַגּוּף.
נִשְׁבַּר הָעֶצֶם לְמַעְלָה מִן הָאַרְכֻּבָּה--אִם יָצָא כֻּלּוֹ אוֹ רֻבּוֹ לַחוּץ--הֲרֵי זֶה כְּמִי שֶׁנֶּחְתַּךְ וְנָפַל, וּטְרֵפָה; וְאִם הָיָה הַבָּשָׂר אוֹ הָעוֹר חוֹפֶה רֹב עָבְיוֹ וְרֹב הֶקֵּפוֹ שֶׁלָּעֶצֶם שֶׁנִּשְׁבַּר--הֲרֵי זוֹ מֻתֶּרֶת, וְאַפִלּוּ נָפַל מִקְצַת הָעֶצֶם שֶׁנִּשְׁבַּר וְהָלַךְ לוֹ.
וְגִידִים הָרַכִּים, אֵינָן חֲשׁוּבִין כְּבָשָׂר.

 צֻמַּת הַגִּידִין, הֶן בַּבְּהֵמָה וּבַחַיָּה לְמַעְלָה מִן הֶעָקֵב בִּמְקוֹם שֶׁתּוֹלִין בּוֹ הַטַּבָּחִים הַבְּהֵמָה; וְהֶן שְׁלוֹשָׁה גִּידִין לְבָנִים--אֶחָד עָבֶה, וּשְׁנַיִם דַּקִּים.
וּמִמְּקוֹם שֶׁיַּתְחִילוּ וְהֶן קָשִׁים וּלְבָנִים, עַד שֶׁיָּסוּר הַלֹּבֶן מֵהֶן וְיַתְחִילוּ לְהִתְאַדַּם וּלְהִתְרַכַּךְ--זוֹ הִיא צֻמַּת הַגִּידִים, וְהוּא כְּאֹרֶךְ שֵׁשׁ עֶשְׂרֵה אֶצְבָּעוֹת בַּשּׁוֹר.

 וּמִנְיַן גִּידִים אֵלּוּ בָּעוֹף, שִׁשָּׁה עָשָׂר גִּידִין; תְּחִלָּתָן מִן הָעֵנָב שֶׁלְּמַטָּה מֵאֶצְבָּע יְתֵרָה, עַד סוֹף הָרֶגֶל שְׁהוּא קַשְׂקַשִּׂים קַשְׂקַשִּׂים.

 בְּהֵמָה שֶׁנֶּחְתְּכוּ רַגְלֶיהָ בִּמְקוֹם צֻמַּת הַגִּידִין, טְרֵפָה; וְאַל תִּתְמַהּ וְתֹאמֶר, כֵּיצַד תֵּחָתֵךְ לְמַעְלָה מִצֻמַּת הַגִּידִים וְהִיא מֻתֶּרֶת, עַד שֶׁתֵּחָתֵךְ לְמַעְלָה מִן הָאַרְכֻּבָּה הָעֶלְיוֹנָה, כְּמוֹ שֶׁבֵּאַרְנוּ, וְאִם תֵּחָתֵךְ לְמַטָּה בְּצֻמַּת הַגִּידִין, אֲסוּרָה--שֶׁבַּטְּרֵפוֹת תֵּחָתֵךְ מִכָּאן וְתִחְיֶה, וּמִכָּאן וְתָמוּת: וְלֹא נֶאְסְרָה בְּהֵמָה זוֹ מִפְּנֵי שְׁהִיא חֲתוּכַת רֶגֶל מִמָּקוֹם זֶה, אֵלָא מִפְּנֵי שֶׁנֶּחְתְּכוּ הַגִּידִין, שֶׁחֲתִיכָתָן מִכְּלַל הַטְּרֵפוֹת, כְּמוֹ שֶׁיִּתְבָּאַר.

 נְטוּלָה כֵּיצַד: שְׁלוֹשָׁה אֵבָרִים הֶן שְׁאִם נִטְּלוּ טְרֵפָה, וְאַף עַל פִּי שְׁאֵין בָּהֶן לֹא דִּין נֶקֶב וְלֹא דִּין חֶסְרוֹן; וְאֵלּוּ הֶן--צֻמַּת הַגִּידִים, וְהַכָּבֵד, וְלֶחִי הָעֶלְיוֹן.
וּכְבָר בֵּאַרְנוּ שֶׁהַבְּהֵמָה שֶׁנֶּחְתַּךְ רַגְלָהּ וְכֵן הָעוֹף, בִּמְקוֹם צֻמַּת הַגִּידִים--לֹא נַעֲשׂוּ טְרֵפָה אֵלָא מִפְּנֵי שֶׁנֶּחְתְּכוּ הַגִּידִין; לְפִיכָּךְ אִם נֶחְתְּכוּ הַגִּידִין לְבַדָּם, וְהָרֶגֶל קַיֶּמֶת--טְרֵפָה, שֶׁהֲרֵי נִטְּלָה צֻמַּת הַגִּידִים.

 נֶחְתַּךְ בַּבְּהֵמָה הָאֶחָד הֶעָבֶה לְבַדּוֹ--מֻתֶּרֶת, שֶׁהֲרֵי נִשְׁאֲרוּ הַשְּׁנַיִם הַדַּקִּין; נֶחְתְּכוּ הַשְּׁנַיִם הַדַּקִּין--מֻתֶּרֶת, שֶׁהֲרֵי נִשְׁאַר הָאֶחָד הֶעָבֶה גָּדוֹל מִשְּׁנֵיהֶן, וַהֲרֵי לֹא נִטְּלָה כָּל הַצֻּמָּה, אֵלָא מֵעוּטָהּ.
נֶחְתַּךְ רֻבּוֹ שֶׁלְּכָל אֶחָד מֵהֶן, טְרֵפָה; וְאֵין צָרִיךְ לוֹמַר שֶׁנֶּחְתְּכוּ כֻּלָּן, אוֹ נִטְּלוּ כֻּלָּן.
וּבָעוֹף--אַפִלּוּ נֶחְתַּךְ רֻבּוֹ שֶׁלְּאֶחָד מִן הַשִּׁשָּׁה עָשָׂר, טְרֵפָה.
וְעוֹף שֶׁנִּשְׁתַּבְּרוּ גַּפָּיו--מֻתָּר, כִּבְהֵמָה שֶׁנֶּחְתְּכוּ יָדֶיהָ.

 כָּבֵד שֶׁנִּטְּלָה כֻּלָּהּ, טְרֵפָה; וְאִם נִשְׁתַּיַּר מִמֶּנָּה כַּזַּיִת בִּמְקוֹם שְׁהִיא תְּלוּיָה בּוֹ, וְכַזַּיִת בִּמְקוֹם מָרָה--הֲרֵי זוֹ מֻתֶּרֶת.
נִדַּלְדְּלָה הַכָּבֵד, וַהֲרֵי הִיא מְעֻרָה בַּטַּרְפֵּשׁ שֶׁלָּהּ--מֻתֶּרֶת; נִטַּל מִמֶּנָּה מְקוֹם שְׁהִיא תְּלוּיָה בּוֹ, וּמְקוֹם הַמָּרָה--אַף עַל פִּי שֶׁהַשְּׁאָר קַיָּם כְּמוֹת שְׁהוּא, טְרֵפָה.
נִשְׁאַר בָּהּ כַּזַּיִת בִּמְקוֹם מָרָה, וְכַזַּיִת בִּמְקוֹם שְׁהִיא תְּלוּיָה בּוֹ, אֲבָל הָיָה מְפֻזָּר מְעַט בְּכָאן וּמְעַט בְּכָאן, אוֹ שֶׁהָיָה מְרֻדָּד, אוֹ שֶׁהָיָה אָרוּךְ כִּרְצוּעָה--הֲרֵי זֶה סָפֵק; וְיֵרָאֶה לִי, שְׁהִיא אֲסוּרָה.

 לֶחִי הָעֶלְיוֹן שֶׁנִּטַּל, טְרֵפָה; אֲבָל אִם נִטַּל הַתַּחְתּוֹן--כְּגוֹן שֶׁנִּגְמַם עַד מְקוֹם הַסִּימָנִין, וְלֹא נֶעְקְרוּ--הֲרֵי זוֹ מֻתֶּרֶת.
וְכָל אֵבֶר שֶׁנֶּאֱמָר בּוֹ אִם הָיָה חָסֵר טְרֵפָה--כָּךְ אִם נִטַּל, טְרֵפָה.
אֲבָל אֵבֶר שֶׁנֶּאֱמָר בּוֹ אִם נִטַּל טְרֵפָה, אֵינָהּ נֶאֱסֶרֶת אֵלָא אִם נֶחְתַּךְ אוֹתוֹ אֵבֶר; אֲבָל אִם נִבְרֵאת חֲסֵרָה אוֹתוֹ אֵבֶר, הֲרֵי זוֹ מֻתֶּרֶת--שְׁאִם לֹא תֹאמַר כֵּן, נִמְצֵאת הַחֲסֵרָה וְהַנְּטוּלָה אַחַת הִיא.
וְכָל אֵבֶר שֶׁנֶּאֱמָר בּוֹ שְׁאִם נִטַּל מֻתֶּרֶת--קַל וְחֹמֶר אִם חָסֵר מִתְּחִלַּת בְּרִיָּתָהּ וְלֹא נִבְרָא, שְׁהִיא מֻתֶּרֶת.

 בְּהֵמָה שֶׁנִּטְּלָה הָאֹם שֶׁלָּהּ, וְהִיא בֵּית הָרֶחֶם, אוֹ שֶׁנִּטְּלוּ הַכְּלָיוֹת--הֲרֵי זוֹ מֻתֶּרֶת.
לְפִיכָּךְ אִם נִבְרֵאת בְּכִלְיָה אַחַת אוֹ בְּשָׁלוֹשׁ כְּלָיוֹת, מֻתֶּרֶת; וְכֵן אִם נִקְּבָה הַכִּלְיָה, מֻתֶּרֶת.

 אַף עַל פִּי שֶׁהַכִּלְיָה שֶׁנִּטְּלָה אוֹ שֶׁחֲסֵרָה מֻתֶּרֶת, אִם נִמְצֵאת קְטַנָּה בְּיוֹתֵר, וְהִקְטִינָה בַּדַּקָּה עַד כַּפּוֹל, וּבַגַּסָּה עַד כָּעֵנָב--טְרֵפָה.
וְכֵן אִם לָקְתָה הַכִּלְיָה, וְהוּא שֶׁיֵּעָשֶׂה בְּשָׂרָהּ כִּבְשַׂר הַמֵּת שֶׁהִבְאִישׁ אַחַר יָמִים, שְׁאִם תֶּאֱחֹז בְּמִקְצָתוֹ, יִתְמַסְמַס וְיִפֹּל, וְהִגִּיעַ חֹלִי זֶה, עַד הַלֹּבֶן שֶׁבְּתוֹךְ הַכִּלְיָה--הֲרֵי זוֹ טְרֵפָה.
וְכֵן אִם נִמְצֵאת בַּכִּלְיָה לֵחָה, אַף עַל פִּי שְׁאֵינָהּ סְרוּחָה, אוֹ שֶׁנִּמְצְאוּ בָּהּ מַיִם עֲכוּרִין, אוֹ סְרוּחִים--הֲרֵי זוֹ טְרֵפָה; אֲבָל אִם נִמְצְאוּ בָּהּ מַיִם זַכִּים, הֲרֵי זוֹ מֻתֶּרֶת.

הִלְכּוֹת שְׁחִיטָה פֵּרֶק ט 
פְּסוּקָה כֵּיצַד: חוּט הַשִּׁדְרָה שֶׁנִּפְסַק הָעוֹר הַחוֹפֶה אֶת הַמּוֹחַ--טְרֵפָה, וּבִלְבָד שֶׁיִּפָּסֵק רֹב הֶקֵּפוֹ; אֲבָל אִם נִסְדַּק הָעוֹר לְאָרְכּוֹ, אוֹ נִקַּב--מֻתֶּרֶת.
וְכֵן אִם נִשְׁבְּרָה הַשִּׁדְרָה, וְלֹא נִפְסַק הַחוּט שֶׁלָּהּ, אוֹ שֶׁנִּתְמַעַךְ הַמּוֹחַ שֶׁבְּתוֹךְ הַחוּט, וְנִתְנַדְנַד--הוֹאִיל וְעוֹרוֹ קַיָּם, הֲרֵי זוֹ מֻתֶּרֶת.

הֻמְרַךְ הַמּוֹחַ וְנִשְׁפַּךְ כַּמַּיִם אוֹ כַּדּוֹנַג שֶׁנִּמּוֹס, עַד שֶׁיִּמָּצֵא הַחוּט כְּשֶׁמַּעְמִידוֹ אֵינוּ עוֹמֵד--הֲרֵי זוֹ טְרֵפָה; וְאִם אֵינוּ יָכוֹל לַעֲמֹד מִפְּנֵי כָּבְדּוֹ, הֲרֵי זוֹ סְפֵק אֲסוּרָה.

עַד הֵיכָן הוּא חוּט הַשִּׁדְרָה--תְּחִלָּתוֹ מִחוּץ לַפּוֹלִין שֶׁבִּתְחִלַּת הָעֹרֶף, עַד סוֹף פָּרָשָׁה שְׁנִיָּה, שֶׁלֹּא יִשָּׁאֵר אַחֲרֶיהָ אֵלָא פָּרָשָׁה שְׁלִישִׁית הַסְּמוּכָה לִתְחִלַּת הָאַלְיָה.
וְשָׁלוֹשׁ פָּרָשִׁיּוֹת אֵלּוּ, הֶן שְׁלוֹשָׁה עֲצָמוֹת דְּבוּקִין זֶה בְּזֶה לְמַטָּה מֵחֻלְיוֹת שֶׁלַּשִּׁדְרָה; וְחוּט הַשִּׁדְרָה בָּעוֹף, עַד בֵּין הָאֲגַפַּיִם.
אֲבָל לְמַטָּה מִמְּקוֹמוֹת אֵלּוּ--אֵין מַשְׁגִּיחִין עַל הַחוּט הַנִּמְשָׁךְ לְשָׁם, בֵּין שֶׁנִּפְסַק עוֹרוֹ בֵּין שֶׁנִּמְרַךְ הַמּוֹחַ.

 קְרוּעָה כֵּיצַד: בָּשָׂר הַחוֹפֶה אֶת רֹב הַכָּרֵס, וְהוּא הַמָּקוֹם מִן הַבֶּטֶן שְׁאִם יִקָּרַע יֵצֵא הַכָּרֵס--אִם נִקְרַע בָּשָׂר זֶה, טְרֵפָה; אַף עַל פִּי שֶׁלֹּא הִגִּיעַ הַקְּרָע לַכָּרֵס עַד שֶׁנִּרְאֵית, אֵלָא כֵּיוָן שֶׁנִּקְרַע רֹב עֹבִי הַבָּשָׂר הַזֶּה, אוֹ נִטַּל--טְרֵפָה.
וְכַמָּה שֵׁעוּר הַקְּרָע בְּאָרְכּוֹ, אֹרֶךְ טֶפַח; וְאִם הָיְתָה בְּהֵמָה קְטַנָּה וְנִקְרַע רֹב אֹרֶךְ הַבָּשָׂר הַזֶּה הַחוֹפֶה אֶת הַכָּרֵס--אַף עַל פִּי שְׁאֵין בְּאֹרֶךְ הַקְּרָע טֶפַח--טְרֵפָה, הוֹאִיל וְנִקְרַע רֻבָּהּ.

 נִקְדַּד הַבָּשָׂר הַזֶּה בְּעִגּוּל, אוֹ בְּאֹרֶךְ--אִם הָיָה יָתֵר מִכַּסֶּלַע, וְהוּא כְּדֵי שֶׁיִּכָּנֵס בּוֹ שְׁלוֹשָׁה גַּרְעִנֵּי תְּמָרָה זוֹ בְּצַד זוֹ בְּדֹחַק--הֲרֵי זוֹ טְרֵפָה: שְׁאִם יִמָּתֵחַ קְרָע זֶה, יַעֲמֹד עַל טֶפַח.

 בְּהֵמָה שֶׁנִּפְשַׁט הָעוֹר שֶׁעָלֶיהָ כֻּלּוֹ, בֵּין שֶׁנִּקְרַע בְּיַד אוֹ בְּחֹלִי, וְנִמְצָא בָּשָׂר בְּלֹא עוֹר--הֲרֵי זוֹ טְרֵפָה, וְזוֹ הִיא הַנִּקְרֵאת גְּלוּדָה.
וְאִם נִשְׁאַר מִן הָעוֹר רֹחַב סֶלַע עַל פְּנֵי כָּל הַשִּׁדְרָה, וְרֹחַב סֶלַע עַל הַטַּבּוּר, וְרֹחַב סֶלַע עַל רָאשֵׁי אֵבָרֶיהָ--הֲרֵי זוֹ מֻתֶּרֶת; וְאִם נִטַּל כְּרֹחַב סֶלַע מֵעַל כָּל פְּנֵי הַשִּׁדְרָה, אוֹ מֵעַל הַטַּבּוּר, אוֹ מֵעַל רָאשֵׁי אֵבָרֶיהָ, וּשְׁאָר כָּל הָעוֹר קַיָּם--הֲרֵי זֶה סָפֵק, וְיֵרָאֶה לִי שֶׁמַּתִּירִין אוֹתָהּ.

 נְפוּלָה כֵּיצַד: הֲרֵי שֶׁנָּפְלָה הַבְּהֵמָה מִמָּקוֹם גָּבוֹהַּ שֶׁגָּבְהוֹ עֲשָׂרָה טְפָחִים אוֹ יָתֵר, וְנִתְרַסַּק אֵבֶר מֵאֵבָרֶיהָ--הֲרֵי זוֹ טְרֵפָה.
וְכֵיצַד הוּא הָרִסּוּק: שֶׁיִּתְרוֹצֵץ הָאֵבֶר וְיֵהָלֵם מֵחֲמַת הַנְּפִילָה, עַד שֶׁתִּפָּסֵד צוּרָתוֹ וְתָאֳרוֹ--אַף עַל פִּי שֶׁלֹּא נִקַּב, וְלֹא נִסְדַּק, וְלֹא נִשְׁבַּר--הֲרֵי זוֹ טְרֵפָה.
וְכֵן אִם הִכָּה אוֹתָהּ בְּאֶבֶן אוֹ בְּמַטֶּה, וְרִצַּץ אֵבֶר מֵאֵבָרֶיהָ--טְרֵפָה.
בְּאֵיזוֹ אֵבָרִים אָמְרוּ, בָּאֵבָרִים שֶׁבַּחֲלַל הַגּוּף.

 בְּהֵמָה שֶׁנָּפְלָה מִן הַגָּג--אִם הָלְכָה, אֵין חוֹשְׁשִׁין לָהּ; וְאִם עָמְדָה וְלֹא הָלְכָה, חוֹשְׁשִׁין לָהּ.
קָפְצָה מֵחֲמַת עַצְמָהּ, אֵין חוֹשְׁשִׁין לָהּ; הִנִּיחָהּ לְמַעְלָה, וּמְצָאָהּ לְמַטָּה--אֵין חוֹשְׁשִׁין לָהּ שֶׁמֶּא נָפְלָה.
זְכָרִים הַמְּנַגְּחִין זֶה אֶת זֶה, אֵין חוֹשְׁשִׁין לָהֶן; נָפְלוּ לָאָרֶץ, חוֹשְׁשִׁין לָהֶן.
וְכֵן בְּהֵמָה שֶׁהָיְתָה מְגָרֶרֶת רַגְלֶיהָ--אֵין חוֹשְׁשִׁין לָהּ שֶׁמֶּא נִתְרַסְּקוּ אֵבָרֶיהָ, אוֹ שֶׁמֶּא נִפְסַק הַחוּט שֶׁלַּשִּׁדְרָה.

 גַּנָּבִים שֶׁגּוֹנְבִין הַטְּלָאִים וּמַשְׁלִיכִין אוֹתָן לַאֲחוֹרֵי הַדִּיר--אֵין חוֹשְׁשִׁין לָהֶן מִשּׁוֹם רִסּוּק אֵבָרִים, מִפְּנֵי שְׁאֵין מַשְׁלִיכִין אוֹתָן אֵלָא בְּכַוָּנָה שֶׁלֹּא יִשְׁתַּבְּרוּ.
וְאִם הִחְזִירוּם וְהִשְׁלִיכוּם לַדִּיר--מֵחֲמַת יִרְאָה, חוֹשְׁשִׁין לָהֶן; מֵחֲמַת תְּשׁוּבָה, אֵין חוֹשְׁשִׁין לָהֶן--מִפְּנֵי שֶׁמִּתְכַּוְּנִין לְהַחְזִירָן שְׁלֵמִים, וְיִזָּהֲרוּ בְּהַשְׁלָכָתָן.

 שׁוֹר שֶׁהִרְבִּיצוּהוּ לִשְׁחִיטָה--אַף עַל פִּי שֶׁנָּפַל נְפִילָה גְּדוֹלָה שֶׁיֵּשׁ לָהּ קוֹל בְּעֵת שֶׁמַּפִּילִין אוֹתוֹ, אֵין חוֹשְׁשִׁין לוֹ: מִפְּנֵי שֶׁנּוֹעֵץ צִפָּרְנָיו, וּמִתְחַזֵּק עַד שֶׁמַּגִּיעַ לָאָרֶץ.

 הִכָּה הַבְּהֵמָה עַל רֹאשָׁהּ וְהָלְכָה לָהּ הַמַּכָּה כְּלַפֵּי זְנָבָהּ, אוֹ עַל זְנָבָהּ וְהָלְכָה לָהּ כְּלַפֵּי רֹאשָׁהּ, וְאַפִלּוּ הִכָּה אוֹתָהּ בְּמַטֶּה עַל כָּל הַשִּׁדְרָה--אֵין חוֹשְׁשִׁין לָהּ: וְאִם יֵשׁ בַּמַּטֶּה חֻלְיוֹת חֻלְיוֹת, חוֹשְׁשִׁין לָהּ; וְאִם הִגִּיעַ רֹאשׁ הַמַּטֶּה לְמִקְצַת הַשִּׁדְרָה, חוֹשְׁשִׁין לָהּ.
וְכֵן אִם הַכָּה לְרֹחַב הַשִּׁדְרָה, חוֹשְׁשִׁין לָהּ.

 עוֹף שֶׁנֶּחְבַּט עַל גַּבֵּי דָּבָר קָשֶׁה, כְּגוֹן כֳּרִי שֶׁלְּחִטִּים אוֹ קֻפָּה שֶׁלִּשְׁקֵדִים וְכַיּוֹצֶא בָּהֶן--חוֹשְׁשִׁין לְרִסּוּק אֵבָרִים; וְאִם נֶחְבַּט עַל גַּבֵּי דָּבָר רַךְ, כְּגוֹן כְּסוּת כְּפוּלָה וְהַתֶּבֶן וְהָאֵפֶר וְכַיּוֹצֶא בָּהֶן--אֵין חוֹשְׁשִׁין לוֹ.
נִדְבְּקוּ כְּנָפָיו בְּדֶבֶק בְּשָׁעַת צִידָה, וְנִתְחַבַּט--אִם בְּכָנָף אֶחָד נֶאֱחַז, אֵין חוֹשְׁשִׁין לוֹ; וְאִם נֶאֱחַז בִּשְׁתֵּי כְּנָפָיו וְנִתְחַבַּט בְּגוּפוֹ, חוֹשְׁשִׁין לוֹ.

 נֶחְבַּט עַל פְּנֵי הַמַּיִם--אִם שָׁט מְלוֹא קוֹמָתוֹ מִמַּטָּה לְמַעְלָה לְעֻמַּת הַמַּיִם, אֵין חוֹשְׁשִׁין לוֹ.
אֲבָל אִם שָׁט מִמַּעֲלָה לְמַטָּה עִם הִלּוּךְ הַמַּיִם--חוֹשְׁשִׁין לוֹ, שֶׁמֶּא הַמַּיִם הֶם הַמּוֹלִיכִין אוֹתוֹ; וְאִם קָדַם לְתֶבֶן אוֹ לְקַשׁ שֶׁמְּהַלְּכִין עַל גַּבֵּי הַמַּיִם--הֲרֵי זֶה שָׁט מֵחֲמַת עַצְמוֹ, וְאֵין חוֹשְׁשִׁין לוֹ.

 כָּל מָקוֹם שֶׁאָמַרְנוּ, אֵין חוֹשְׁשִׁין לָהּ--מֻתָּר לִשְׁחֹט מִיָּד, וְאֵין צָרִיךְ לִבְדֹּק שֶׁמֶּא נִתְרַסַּק אֵבֶר.
וְכָל מָקוֹם שֶׁאָמַרְנוּ, חוֹשְׁשִׁין לָהּ--אִם שְׁחָטָהּ, צָרִיךְ לִבְדֹּק כְּנֶגֶד כָּל הַחֲלָל כֻּלּוֹ מִקָּדְקֹד הָרֹאשׁ עַד הַיָּרֵךְ: אִם מָצָא בָּהּ טְרֵפָה מִן הַטְּרֵפוֹת שֶׁמָּנִינוּ, אוֹ שֶׁנִּתְרַסַּק אֵבֶר מִן הָאֵבָרִים שֶׁבִּפְנִים וְנִפְסְדָה צוּרָתוֹ--הֲרֵי זוֹ טְרֵפָה.

אַפִלּוּ נִתְרַסַּק אֵבֶר מִן הָאֵבָרִים שְׁאִם נִטָּלוֹ כְּשֵׁרָה, כְּגוֹן טְחוֹל וּכְלָיוֹת--הֲרֵי זוֹ טְרֵפָה: חוּץ מִבֵּית הָרֶחֶם--שְׁאִם נִתְרַסַּק, הֲרֵי זוֹ מֻתֶּרֶת.
וְהַסִּימָנִין אֵינָן צְרִיכִין בְּדִיקָה בְּכָאן, שְׁאֵין הַנְּפִילָה מְמַעֶכֶת אוֹתָן.

 נָפְלָה מִן הַגָּג, וְלֹא עָמְדָה--אָסוּר לִשְׁחֹט אוֹתָהּ, עַד שֶׁתִּשְׁהֶה מֵעֵת לְעֵת; וְאִם שְׁחָטָהּ בְּתוֹךְ זְמָן זֶה, הֲרֵי זוֹ טְרֵפָה.
וּכְשֶׁשּׁוֹחֵט אוֹתָהּ אַחַר מֵעֵת לְעֵת, צְרִיכָה בְּדִיקָה כְּמוֹ שֶׁבֵּאַרְנוּ.

 וְכֵן מִי שֶׁדָּרַס בְּרַגְלוֹ עַל הָעוֹף, אוֹ שֶׁדְּרָסַתּוּ בְּהֵמָה, אוֹ שֶׁטְּרָפוֹ לַכּוֹתָל, וַהֲרֵי הוּא מְפַרְכֵּס--מַשְׁהִין אוֹתוֹ מֵעֵת לְעֵת; וְאַחַר כָּךְ שׁוֹחֲטִין אוֹתוֹ, וּבוֹדְקִין אוֹתוֹ כְּדֶרֶךְ שֶׁבֵּאַרְנוּ.

 סִימָנִין שֶׁנִּדַּלְדְּלוּ רֻבָּן--טְרֵפָה, וְאַפִלּוּ שֶׁלֹּא מֵחֲמַת נְפִילָה; וְכֵן אִם נִתְקַפְּלוּ, שֶׁהֲרֵי אֵינָן רְאוּיִין לִשְׁחִיטָה.
אֲבָל אִם נִפְרַק רֹב תַּרְבֵּץ הַוֶּשֶׁט מִן הַלֶּחִי, הֲרֵי זוֹ מֻתֶּרֶת--שְׁאֵין הַתַּרְבֵּץ רָאוּי לִשְׁחִיטָה, כְּמוֹ שֶׁבֵּאַרְנוּ.

הִלְכּוֹת שְׁחִיטָה פֵּרֶק י 
שְׁבוּרָה כֵּיצַד: הוּא שֶׁיִּשְׁתַּבְּרוּ רֹב צַלְעוֹתֶיהָ; וּצְלָעוֹת הַבְּהֵמָה, הֶן אַחַת עֶשְׂרֵה מִכָּאן וְאַחַת עֶשְׂרֵה מִכָּאן.
נִשְׁתַּבְּרוּ שֵׁשׁ מִכָּאן וְשֵׁשׁ מִכָּאן, אוֹ אַחַת עֶשְׂרֵה מִכָּאן וְאַחַת מִכָּאן--טְרֵפָה: וְהוּא, שֶׁיִּשְׁתַּבְּרוּ מֵחֶצְיָן שֶׁלְּמוּל הַשִּׁדְרָה.

נִשְׁתַּבְּרוּ שֵׁשׁ מִכָּאן וְשֵׁשׁ מִכָּאן--אִם הָיוּ צְלָעוֹת גְּדוֹלוֹת שֶׁיֵּשׁ בָּהֶן מוֹחַ, טְרֵפָה; וְאִם לָאו, אַף עַל פִּי שְׁהֶן רֹב, וְאַף עַל פִּי שֶׁנִּשְׁתַּבְּרוּ כְּלַפֵּי הַשִּׁדְרָה--מֻתֶּרֶת.

וְכֵן אִם נֶעְקְרוּ רֹב צַלְעוֹתֶיהָ, טְרֵפָה; וְאִם נֶעְקְרָה אַפִלּוּ צֵלָע אַחַת, וַחֲצִי חֻלְיָתָהּ עִמָּהּ שֶׁהַצֵּלָע תְּקוֹעָה בָּהּ--הֲרֵי זוֹ טְרֵפָה.

וְכֵן אִם נֶעְקְרָה מִן הַשִּׁדְרָה חֻלְיָה אַחַת--אַפִלּוּ הָיְתָה מִן הַחֻלְיוֹת שֶׁלְּמַטָּה מִן הַכְּסָלִים שְׁאֵין בָּהֶן צְלָעוֹת, הֲרֵי זוֹ טְרֵפָה.

 בְּהֵמָה שֶׁנִּשְׁמַט הַיָּרֵךְ שֶׁלָּהּ מֵעִיקָרוֹ, וְיָצָא מִן הַכַּף שֶׁלּוֹ--אִם נִתְאַכְּלוּ נִיבָיו, וְהֶן הַיְּתֵרוֹת שֶׁבְּעֶצֶם הַכַּף שֶׁיּוֹצְאוֹת עַל הָעֶצֶם הַזָּכָר וְאוֹחֲזוֹת אוֹתוֹ--הֲרֵי זוֹ טְרֵפָה; וְאִם לֹא נִתְאַכְּלוּ, מֻתֶּרֶת.
וְכֵן בָּעוֹף--אִם נִשְׁמַט יְרֵכוֹ, טְרֵפָה.
נִשְׁמַט כְּנָפוֹ מֵעִיקָרוֹ, חוֹשְׁשִׁין שֶׁמֶּא נִקְּבָה הָרֵאָה שֶׁלּוֹ; וּלְפִיכָּךְ בּוֹדְקִין אוֹתָהּ, וְאַחַר כָּךְ יֵאָכֵל.
וּבְהֵמָה שֶׁנִּשְׁמְטָה יָדָהּ מֵעִיקָרָהּ--מֻתֶּרֶת, וְאֵין חוֹשְׁשִׁין לָהּ.

 גֻלְגֹּלֶת בְּהֵמָה אוֹ חַיָּה שֶׁנִּטַּל מִמֶּנָּה כַּסֶּלַע--אַף עַל פִּי שֶׁלֹּא נִקַּב הַקְּרוֹם, טְרֵפָה; וְאִם נִקְּבָה נְקָבִים שֶׁיֵּשׁ בָּהֶן חֶסְרוֹן, כֻּלָּן מִצְטָרְפִין לְכַסֶּלַע.
וְכֵן גֻּלְגֹּלֶת שֶׁנֶּחְבַּס רֹב גָּבְהָהּ וְרֹב הֶקֵּפָהּ--טְרֵפָה, אַף עַל פִּי שֶׁהַקְּרוֹם שָׁלֵם וְלֹא חָסֵר מִמֶּנָּה כְּלוּם.
נֶחְבַּס רֹב גָּבְהָהּ וַהֲרֵי רֹב הֶקֵּפָהּ קַיָּם, אוֹ שֶׁנֶּחְבַּס רֹב הֶקֵּפָהּ וַהֲרֵי רֹב גָּבְהָהּ קַיָּם--הֲרֵי זוֹ סְפֵק טְרֵפָה; וְיֵרָאֶה לִי שֶׁאוֹסְרִין אוֹתָהּ.

עוֹף שֶׁלְּמַיִם כְּגוֹן אַוְזִים--אִם נִקַּב עֶצֶם גֻּלְגָּלְתּוֹ--אַף עַל פִּי שֶׁלֹּא נִקַּב קְרוֹם שֶׁלַּמּוֹחַ, טְרֵפָה: מִפְּנֵי שֶׁקְּרוֹמוֹ רַךְ.
עוֹף הַיַּבָּשָׁה שֶׁהִכַּתּוּ חֻלְדָּה עַל רֹאשׁוֹ, אוֹ שֶׁנִּגַּף בָּאֶבֶן אוֹ בָּעֵץ--מַנִּיחַ יָדוֹ בְּצַד הַנֶּקֶב וְנוֹעֵץ, אוֹ מַכְנִיס יָדוֹ לְתוֹךְ פִּיו וְדוֹחֵק לְמַעְלָה: אִם יֵצֵא הַמּוֹחַ מִן הַנֶּקֶב--בַּיָּדוּעַ שֶׁנִּקַּב הַקְּרוֹם, וּטְרֵפָה; וְאִם לָאו, מֻתָּר.

בְּהֵמָה שֶׁאֲחָזָהּ דָּם, אוֹ שֶׁהָיְתָה מְעֻשֶּׁנֶת, אוֹ מְצֻנֶּנֶת, אוֹ שֶׁאָכְלָה סַם שֶׁהוֹרֵג אֶת הַבְּהֵמָה, אוֹ שֶׁשָּׁתָת מַיִם הָרָעִים--הֲרֵי זוֹ מֻתֶּרֶת; אָכְלָה סַם שֶׁהוֹרֵג אֶת הָאָדָם, אוֹ שֶׁנְּשָׁכָהּ נָחָשׁ וְכַיּוֹצֶא בּוֹ--מֻתֶּרֶת מִשּׁוֹם טְרֵפָה, וַאֲסוּרָה מִשּׁוֹם סַכָּנַת נְפָשׁוֹת.

נִמְצְאוּ כָּל הַטְּרֵפוֹת הַמְּנוּיוֹת כְּשֶׁיִּפָּרְטוּ, וְאִפְשָׁר שֶׁיִּמָּצְאוּ בִּבְהֵמָה וְחַיָּה--שִׁבְעִים; וְאֵלּוּ הֶן, עַל סֵדֶר שֶׁנִּתְבָּאֲרוּ בְּחִבּוּר זֶה: דְּרוּסָה; נִקַּב תַּרְבֵּץ הַוֶּשֶׁט; נִקַּב קְרוֹם שֶׁלַּמּוֹחַ; נִתְמַסְמַס הַמּוֹחַ עַצְמוֹ; נִקַּב הַלֵּב לְבֵית חֲלָלוֹ; נִקַּב קְנֵה הַלֵּב; נִקְּבָה הַמָּרָה; נִקְּבוּ קְנֵי הַכָּבֵד; נִקְּבָה הַקֵּבָה; נִקַּב הַכָּרֵס; נִקַּב הַמְּסוֹס; נִקַּב בֵּית הַכּוֹסוֹת; נִקְּבוּ מֵעֶיהָ; יָצְאוּ הַמֵּעַיִם לַחוּץ, וְנֶהְפְּכוּ; נִקַּב הַטְּחוֹל בְּעָבְיוֹ; חֲסֵרָה הַמָּרָה; נִמְצְאוּ שְׁתֵּי מְרוֹרוֹת; חֲסֵרָה הַקֵּבָה; נִמְצְאוּ שְׁתֵּי קֵבוֹת; חָסֵר הַכָּרֵס; נִמְצְאוּ שְׁנֵי כְּרֵסִים; חָסֵר הַמְּסוֹס; נִמְצְאוּ שְׁנֵי מְסוֹסִים; חָסֵר בֵּית הַכּוֹסוֹת; נִמְצְאוּ שְׁנֵי בָּתֵּי כּוֹסוֹת; חָסֵר אֶחָד מִן הַמֵּעַיִם; נִמְצְאוּ שְׁנֵי בְּנֵי מֵעַיִם; נִקְּבָה הָרֵאָה; נִקַּב הַקָּנֶה לְמַטָּה, בִּמְקוֹם שְׁאֵינוּ רָאוּי לִשְׁחִיטָה; נִקַּב סִמְפּוֹן מִסִּמְפּוֹנֵי רֵאָה, אַפִלּוּ לַחֲבֵרוֹ; נֶאֱטַם מָקוֹם מִן הָרֵאָה; נִמּוֹק סִמְפּוֹן מִסִּמְפּוֹנֵי רֵאָה; נִמְצֵאת לֵחָה סְרוּחָה בָּרֵאָה; נִמְצְאוּ בָּהּ מַיִם סְרוּחִים; נִמְצְאוּ בָּהּ מַיִם עֲכוּרִין; נִתְמַסְמְסָה הָרֵאָה; נִשְׁתַּנּוּ מַרְאֶיהָ; נֶהְפַּךְ הַוֶּשֶׁט בְּמַרְאָיו; חֲסֵרָה הָרֵאָה מִמִּנְיַן הָאוּנוֹת; נִתְחַלְּפוּ הָאוּנוֹת; הוֹתִירוּ הָאוּנוֹת מִגַּבָּהּ; נִסְמְכָה אוּנָה לְאוּנָה שֶׁלֹּא כְּסִדְרָן; נִמְצֵאת הָרֵאָה בְּלֹא חִתּוּךְ אָזְנַיִם; חָסֵר מִקְצַת הָרֵאָה; יָבֵשׁ מִקְצַת גּוּפָהּ; נִמְצֵאת הָרֵאָה נְפוּחָה וְעוֹמֶדֶת; צָמְקָה הָרֵאָה מִפַּחַד אָדָם; חֲסֵרָה רֶגֶל, בֵּין מִתְּחִלַּת בְּרִיָּתָהּ בֵּין שֶׁנֶּחְתַּךְ; אוֹ שֶׁהָיְתָה יְתֵרָה רֶגֶל; נִטְּלָה צֻמַּת הַגִּידִים; נִטְּלָה הַכָּבֵד; נִטַּל לֶחִי הָעֶלְיוֹן; כִּלְיָה שֶׁהִקְטִינָה בְּיוֹתֵר; כִּלְיָה שֶׁלָּקְתָה; כִּלְיָה שֶׁנִּמְצֵאת בָּהּ לֵחָה; כִּלְיָה שֶׁנִּמְצְאוּ בָּהּ מַיִם עֲכוּרִין, אַף עַל פִּי שְׁאֵינָן סְרוּחִין; כִּלְיָה שֶׁנִּמְצְאוּ בָּהּ מַיִם סְרוּחִין; נִפְסַק חוּט הַשִּׁדְרָה; נִמְרַךְ מוֹחַ חוּט הַשִּׁדְרָה, וְנִתְמַסְמַס; נִקְרַע רֹב הַבָּשָׂר הַחוֹפֶה אֶת הַכָּרֵס; נִגְלַד הָעוֹר שֶׁעָלֶיהָ; נִתְרַסְּקוּ אֵבָרֶיהָ מִנְּפִילָה; נִדַּלְדְּלוּ הַסִּימָנִין; נִשְׁתַּבְּרוּ רֹב צַלְעוֹתֶיהָ; נֶעְקְרוּ רֹב צַלְעוֹתֶיהָ; נֶעְקְרָה צֵלָע אַחַת בְּחֻלְיָתָהּ; נֶעְקְרָה חֻלְיָה אַחַת; נִשְׁמַט הַיָּרֵךְ מֵעִיקָרוֹ; חָסְרָה הַגֻּלְגֹּלֶת כַּסֶּלַע; נֶחְבַּס רֹב הַגֻּלְגֹּלֶת, וְנִתְרוֹצֵץ.

אֵלּוּ הַשִּׁבְעִים חֹלִי שֶׁאוֹסְרִין אֶת הַבְּהֵמָה וְאֶת הַחַיָּה מִשּׁוֹם טְרֵפָה, כְּבָר נִתְבָּאַר כָּל אֶחָד מֵהֶן וּמִשְׁפָּטָיו.
וְכָל שֶׁאִפְשָׁר מֵהֶן שֶׁיִּמָּצֵא בָּעוֹף בְּאֵבָרִין הַמְּצוּיִין בָּעוֹף כַּבְּהֵמָה, דִּינוֹ בַּבְּהֵמָה וּבָעוֹף אֶחָד הוּא--חוּץ מִטְּרֵפוֹת שֶׁבַּכִּלְיָה, וְשֶׁבַּטְּחוֹל, וְשֶׁבְּאוּנוֹת הָרֵאָה: מִפְּנֵי שֶׁהָעוֹף אֵין לוֹ חִתּוּךְ אוּנוֹת כַּבְּהֵמָה; וְאִם יִמָּצֵא, אֵין לוֹ מִנְיַן יָדוּעַ.
וּטְחוֹל הָעוֹף עָגוּל כְּמוֹ עֵנָב, וְאֵינוּ כִּטְחוֹל הַבְּהֵמָה; וּטְרֵפוֹת שֶׁבַּכִּלְיָה וְשֶׁבַּטְּחוֹל--לֹא מָנוּ אוֹתָן בַּבְּהֵמָה כְּדֵי שֶׁיִּהְיֶה כְּנֶגְדָּן בָּעוֹף, וּלְפִיכָּךְ לֹא נָתְנוּ לַכִּלְיָה שֶׁהִקְטִינָה שֵׁעוּר בָּעוֹף.
וְכֵן כָּל כַּיּוֹצֶא בְּזֶה.

וּשְׁתֵּי טְרֵפוֹת יֵשׁ בָּעוֹף, יָתֵר עַל הַבְּהֵמָה, וְאַף עַל פִּי שֶׁיֵּשׁ לָהּ אוֹתָן הָאֵבָרִים; וְאֵלּוּ הֶן--עוֹף שֶׁנִּשְׁתַּנּוּ מַרְאֵי בְּנֵי מֵעָיו מֵחֲמַת הָאוּר, וְעוֹף הַמַּיִם שֶׁנִּקַּב עֶצֶם רֹאשׁוֹ.

וְאֵין לְהוֹסִיף עַל טְרֵפוֹת אֵלּוּ, כְּלָל: שֶׁכָּל שֶׁיֵּארַע לַבְּהֵמָה אוֹ לַחַיָּה אוֹ לָעוֹף חוּץ מֵאֵלּוּ שֶׁמָּנוּ חַכְמֵי הַדּוֹרוֹת הָרִאשׁוֹנִים, וְהִסְכִּימוּ עֲלֵיהֶן בָּתֵּי דִּינֵי יִשְׂרָאֵל--אִפְשָׁר שֶׁתִּחְיֶה.
וְאַפִלּוּ נוֹדַע לָנוּ מִדֶּרֶךְ הָרְפוּאָה, שְׁאֵין סוֹפָהּ לִחְיוֹת.
וְכֵן אֵלּוּ שֶׁמָּנוּ וְאָמְרוּ שְׁהֶן טְרֵפָה--אַף עַל פִּי שֶׁיֵּרָאֶה בְּדַרְכֵי הָרְפוּאָה שֶׁבְּיָדֵינוּ שֶׁמִּקְצָתָן אֵינָן מְמִיתִין, וְאִפְשָׁר שֶׁתִּחְיֶה מֵהֶן: אֵין לָךְ אֵלָא מַה שֶׁמָּנוּ חֲכָמִים, שֶׁנֶּאֱמָר "עַל-פִּי הַתּוֹרָה אֲשֶׁר יוֹרוּךָ" .

 כָּל טַבָּח שֶׁיּוֹדֵעַ הַטְּרֵפוֹת הָאֵלּוּ, וַהֲרֵי הוּא בְּחֶזְקַת כַּשְׁרוּת--מֻתָּר לוֹ לִשְׁחֹט וְלִבְדֹק לְעַצְמוֹ וְלִמְכֹּר, וְאֵין בְּזֶה חֲשָׁשׁ: שֶׁעֵד אֶחָד נֶאֱמָן בְּאִסּוּרִין, בֵּין יֵשׁ לוֹ הֲנָיָה בְּעֵדוּתוֹ בֵּין אֵין לוֹ.
וּכְבָר בֵּאַרְנוּ, שְׁאֵין לוֹקְחִין בָּשָׂר מִטַּבָּח שֶׁשּׁוֹחֵט וּבוֹדֵק לְעַצְמוֹ בְּחוּצָה לָאָרֶץ, אוֹ בְּאֶרֶץ יִשְׂרָאֵל בַּזְּמָן הַזֶּה--אֵלָא אִם כֵּן הָיָה מֻמְחֶה.
וְאִם יָצַאת טְרֵפָה מִתַּחַת יָדוֹ--מְנַדִּין אוֹתוֹ, וּמַעְבִירִין אוֹתוֹ; וְאֵינוּ חוֹזֵר לְכַשְׁרוּתוֹ, עַד שֶׁיֵּלֵךְ לִמְקוֹם שְׁאֵין מַכִּירִין אוֹתוֹ, וְיַחְזִיר אֲבֵדָה בְּדָבָר חָשׁוּב, אוֹ יוֹצִיא טְרֵפָה לְעַצְמוֹ בְּמָמוֹן חָשׁוּב.

הִלְכּוֹת שְׁחִיטָה פֵּרֶק יא 
כָּל בְּהֵמָה אוֹ חַיָּה אוֹ עוֹף שֶׁנֻּלַּד בָּהֶן סְפֵק טְרֵפָה מִטְּרֵפוֹת אֵלּוּ--כְּגוֹן בְּהֵמָה שֶׁנָּפְלָה וְלֹא הָלְכָה, אוֹ שֶׁנִּטְרְפָה בְּיַד חַיָּה וְאֵין יָדוּעַ אִם הֶאְדִּים הַבָּשָׂר כְּנֶגֶד בְּנֵי מֵעַיִם אוֹ לֹא הֶאְדִּים, אוֹ שֶׁנֶּחְבְּסָה גֻּלְגָּלְתָּהּ וְאֵין יָדוּעַ אִם רֻבָּהּ אוֹ מֵעוּטָהּ, וְכַיּוֹצֶא בִּדְבָרִים אֵלּוּ--אִם הָיָה זָכָר וְשָׁהָה שְׁנֵים עָשָׂר חֹדֶשׁ, הֲרֵי זוֹ בְּחֶזְקַת שְׁלֵמָה כִּשְׁאָר כָּל הַבְּהֵמוֹת; וְאִם הָיְתָה נְקֵבָה, עַד שֶׁתֵּלֵד.
וּבָעוֹף--בְּזָכָר, שְׁנֵים עָשָׂר חֹדֶשׁ; וּבִנְקֵבָה, עַד שֶׁתֵּלֵד כָּל הַבֵּיצִים שֶׁלִּטְעִינָה הָרִאשׁוֹנָה, וְתִטְעֹן טְעִינָה שְׁנִיָּה וְתֵלֵד.
וְאָסוּר לִמְכֹּר סְפֵק טְרֵפָה זוֹ לַגּוֹי בְּתוֹךְ זְמָן זֶה, שֶׁמֶּא יִמְכְּרֶנָּה לְיִשְׂרָאֵל.

 כָּל בְּהֵמָה חַיָּה וָעוֹף בְּחֶזְקַת בְּרִיאִין הֶן, וְאֵין חוֹשְׁשִׁין לָהֶן שֶׁמֶּא יֵשׁ בָּהֶן טְרֵפָה.
לְפִיכָּךְ כְּשֶׁיִּשְׁחֲטוּ שְׁחִיטָה כְּשֵׁרָה, אֵינָן צְרִיכִין בְּדִיקָה שֶׁמֶּא יֵשׁ בָּהֶן אַחַת מִן הַטְּרֵפוֹת; אֵלָא הֲרֵי הֶן בְּחֶזְקַת הֶתֵּר--עַד שֶׁיִּוָּלֵד לָהֶן דָּבָר שֶׁחוֹשְׁשִׁין לוֹ, וְאַחַר כָּךְ בּוֹדְקִין עַל אוֹתוֹ דָּבָר בִּלְבָד.

 כֵּיצַד: כְּגוֹן שֶׁנִּשְׁמַט הַגַּף שֶׁלְּעוֹף, בּוֹדְקִין אֶת הָרֵאָה שֶׁמֶּא נִקְּבָה; נָפְלָה הַבְּהֵמָה, בּוֹדְקִין אוֹתָהּ שֶׁמֶּא נִתְרַסְּקוּ אֵבָרֶיהָ; נִתְרוֹצֵץ עֶצֶם הָרֹאשׁ, בּוֹדְקִין שֶׁמֶּא נִקַּב קְרוֹם שֶׁלַּמּוֹחַ; הִכָּה אוֹתָהּ קוֹץ אוֹ נִזְרַק בָּהּ חֵץ אוֹ רֹמַח וְכַיּוֹצֶא בָּהֶן וְנִכְנַס לַחֲלָלָהּ, חוֹשְׁשִׁין לָהּ, וּצְרִיכָה בְּדִיקָה כְּנֶגֶד כָּל הַחֲלָל, שֶׁמֶּא נִקַּב אֶחָד מִן הָאֵבָרִין שֶׁתִּטָּרֵף בִּנְקִיבָתָן.
וְכֵן כָּל כַּיּוֹצֶא בְּזֶה.

 לְפִיכָּךְ רֵאָה שֶׁהֶעְלָת צְמָחִין, אוֹ שֶׁנִּמְצְאוּ סְרָכוֹת, כְּמוֹ חוּטִין תְּלוּיִין מִמֶּנָּה וְלַדֹּפֶן, אוֹ לַלֵּב אוֹ לְטַרְפֵּשׁ הַכָּבֵד--חוֹשְׁשִׁין לָהּ, שֶׁמֶּא נִקְּבָה וּצְרִיכָה בְּדִיקָה; וְכֵן אִם נִמְצָא בָּהּ אֲבַעְבּוּעַ מָלֵא לֵחָה--חוֹשְׁשִׁין שֶׁמֶּא נִקַּב סִמְפּוֹן שֶׁתַּחְתָּיו, וּצְרִיכָה בְּדִיקָה.

 מִן הַדִּין הָיָה עַל דֶּרֶךְ זוֹ, שְׁאִם נִמְצֵאת הָרֵאָה תְּלוּיָה בִּסְרָכוֹת כְּמוֹ חוּטִין--אִם הָיוּ מִן הָאֹם שֶׁלָּרֵאָה וְלַדֹּפֶן, אוֹ שֶׁהָיוּ לַלֵּב אוֹ לְטַרְפֵּשׁ הַכָּבֵד--שֶׁחוֹתְכִין אֶת הַסִּרְכָה, וּמוֹצִיאִין אֶת הָרֵאָה, וְנוֹפְחִין אוֹתָהּ בְּפוֹשְׁרִין: אִם נִמְצֵאת נְקוּבָה, טְרֵפָה; וְאִם לֹא נִתְבַּעְבַּע הַמַּיִם, הֲרֵי הִיא שְׁלֵמָה מִכָּל נֶקֶב, וּמֻתֶּרֶת, וְסִרְכָה זוֹ לֹא הָיְתָה בִּמְקוֹם נֶקֶב, אוֹ שֶׁמֶּא נִקַּב קְרוֹם הָעֶלְיוֹן בִּלְבָד.
וּמֵעוֹלָם לֹא רָאִינוּ מִי שֶׁהוֹרָה כָּךְ, וְלֹא שָׁמַעְנוּ בִּמְקוֹם שֶׁעוֹשִׂין בּוֹ כָּךְ, וְאַף עַל פִּי שֶׁאֵלּוּ הֶן הַדְּבָרִים הַנִּרְאִין מִדִּבְרֵי חַכְמֵי הַתַּלְמוּד.

הַמִּנְהָג הַפָּשׁוּט בְּיִשְׂרָאֵל כָּךְ הוּא--כְּשֶׁשּׁוֹחֲטִין אֶת הַבְּהֵמָה אוֹ אֶת הַחַיָּה, קוֹרְעִין אֶת הַטַּרְפֵּשׁ שֶׁלַּכָּבֵד, וּבוֹדְקִין אֶת הָרֵאָה בִּמְקוֹמָהּ: אִם לֹא נִמְצֵאת תְּלוּיָה בְּסִרְכָה, אוֹ שֶׁנִּמְצֵאת סִרְכָה מֵאֹזֶן מֵאָזְנֵי רֵאָה וְלַבָּשָׂר שֶׁבִּמְקוֹם רְבִיצָתָהּ, בֵּין בָּשָׂר שֶׁבֵּין הַצְּלָעוֹת בֵּין בָּשָׂר שֶׁבַּחָזֶה, אוֹ שֶׁנִּמְצֵאת סִרְכָה מֵאֹזֶן לְאֹזֶן עַל הַסֵּדֶר, אוֹ מִן הָאֹם לָאֹזֶן הַסְּמוּכָה לָהּ--הֲרֵי אֵלּוּ מַתִּירִין אוֹתָהּ.

 וְאִם נִמְצָא חוּט יוֹצֶא מִן הָאֹם שֶׁלָּרֵאָה לְאֵיזֶה מָקוֹם שֶׁיִּמָּשֵׁךְ, וְאַפִלּוּ הָיָה כְּחוּט הַשַּׂעֲרָה--אוֹסְרִין אוֹתָהּ.
וְכֵן אִם הָיָה מִן הָרֵאָה חוּט מָשׁוּךְ לַלֵּב, אוֹ לְטַרְפֵּשׁ הַכָּבֵד, אוֹ לְכִיס הַלֵּב, אוֹ לַוַּרְדָּה--בֵּין שֶׁהָיָה הַחוּט מִן הָאֹם שֶׁלָּרֵאָה, בֵּין שֶׁהָיָה מִן הָאֹזֶן, וְאַפִלּוּ הָיָה כְּחוּט הַשַּׂעֲרָה--אוֹסְרִין אוֹתָהּ.
וְכֵן וַרְדָּה שֶׁנִּמְצֵאת דְּבוּקָה בְּכִיסָהּ, אוֹ חוּט יוֹצֶא מִמֶּנָּה לְכִיסָהּ--אוֹסְרִין אוֹתָהּ.
וְחוּט הַיּוֹצֶא מֵאֹזֶן לְאֹזֶן שֶׁלֹּא עַל הַסֵּדֶר, אוֹסְרִין אוֹתָהּ.

 יֵשׁ מְקוֹמוֹת שֶׁמִּנְהָגָן אִם מָצְאוּ סִרְכָה מִן הָאֹזֶן לַבָּשָׂר וְלָעֶצֶם שֶׁבַּצְּלָעוֹת, וְהַסִּרְכָה דְּבוּקָה בִּשְׁתֵּיהֶן--אוֹסְרִין אוֹתָהּ.
וְאַבָּא מָרִי זצ"ל, מִן הָאוֹסְרִין; וַאֲנִי, מִן הַמַּתִּירִין.
וּמֵעוּט מְקוֹמוֹת, מַתִּירִין אַפִלּוּ נִדְבְּקָה בָּעֶצֶם לְבַדּוֹ; וַאֲנִי, אוֹסֵר.
וְיֵשׁ מְקוֹמוֹת שֶׁנּוֹפְחִין אֶת הָרֵאָה, שֶׁמֶּא יֵשׁ בָּהּ נֶקֶב; וְרֹב הַמְּקוֹמוֹת, אֵין נוֹפְחִין--שֶׁהֲרֵי לֹא נֻלַּד דָּבָר שֶׁגּוֹרֵם לַחֲשָׁשׁ.
וּמֵעוֹלָם לֹא נָפַחְנוּ רֵאָה בִּסְפָרַד וּבַמַּעְרָב, אֵלָא אִם נֻלַּד לָנוּ דָּבָר שֶׁחוֹשְׁשִׁים לוֹ.
וּדְבָרִים אֵלּוּ כֻּלָּן--אֵינָן עַל פִּי הַדִּין, אֵלָא עַל פִּי הַמִּנְהָג, כְּמוֹ שֶׁבֵּאַרְנוּ.
וּמֵעוֹלָם לֹא שָׁמַעְנוּ בְּמִי שֶׁבָּדַק עוֹף, אֵלָא אִם נֻלַּד לוֹ חֲשָׁשׁ.

 מִי שֶׁשָּׁחַט אֶת הַבְּהֵמָה, וְקָרַע אֶת הַבֶּטֶן, וְקֹדֶם שֶׁיִּבְדֹּק אֶת הָרֵאָה בָּא כֶּלֶב אוֹ גּוֹי, וְנָטַל אֶת הָרֵאָה וְהָלַךְ לוֹ--הֲרֵי זוֹ מֻתֶּרֶת: וְאֵין אוֹמְרִים שֶׁמֶּא נְקוּבָה הָיְתָה הָרֵאָה, אוֹ שֶׁמֶּא דְּבוּקָה הָיְתָה--שְׁאֵין מַחְזִיקִין אִסּוּר; אֵלָא הֲרֵי זוֹ בְּחֶזְקַת הֶתֵּר, עַד שֶׁיִּוָּדַע בְּמַה נִטְרְפָה.
וּכְשֵׁם שְׁאֵין חוֹשְׁשִׁין לִקְרוֹם מוֹחַ וּלְשִׁדְרָה וְכַיּוֹצֶא בָּהֶן, כָּךְ לֹא נָחוּשׁ לָרֵאָה שֶׁאָבְדָה.
וְאֵין בְּזֶה מִנְהָג--שֶׁדָּבָר שְׁאֵינוּ מָצוּי, אֵין בּוֹ מִנְהָג.

 בָּא הַגּוֹי אוֹ הַיִּשְׂרְאֵלִי וְהוֹצִיא אֶת הָרֵאָה קֹדֶם שֶׁתִּבָּדֵק, וַהֲרֵי הִיא קַיֶּמֶת--נוֹפְחִין אוֹתָהּ, וְאַף עַל פִּי שְׁאֵין אָנוּ יוֹדְעִין אִם הָיוּ שָׁם צְמָחִין אוֹ לֹא הָיוּ: מִפְּנֵי פִּשּׁוּט הַמִּנְהָג.

 יֵשׁ מְקוֹמוֹת שְׁאִם יִמָּצְאוּ סְרָכוֹת מְדֻלְדָּלוֹת מִן הָרֵאָה--אַף עַל פִּי שְׁאֵינָן דְּבוּקוֹת, לֹא לַדֹּפֶן וְלֹא לְמָקוֹם אַחֵר--אוֹסְרִין אוֹתָהּ.
וְדָבָר זֶה הֶפְסֵד גָּדוֹל הוּא, וְאִבּוּד לִמְמוֹנָם שֶׁלְּיִשְׂרָאֵל.
וּמֵעוֹלָם לֹא נָהֲגוּ זֶה בְּצָרְפַת, וְלֹא בִּסְפָרַד; וְלֹא נִשְׁמַע זֶה בַּמַּעְרָב.
וְאֵין רָאוּי לִנְהֹג בְּמִנְהָג זֶה, אֵלָא נוֹפְחִין אוֹתָהּ בִּלְבָד--אִם נִמְצֵאת שְׁלֵמָה מִן הַנֶּקֶב, הֲרֵי זוֹ מֻתֶּרֶת.

הִלְכּוֹת שְׁחִיטָה פֵּרֶק יב 
הַשּׁוֹחֵט אוֹתוֹ וְאֶת בְּנוֹ בְּיוֹם אֶחָד--הַבָּשָׂר מֻתָּר בַּאֲכִילָה, וְהַשּׁוֹחֵט לוֹקֶה: שֶׁנֶּאֱמָר "אֹתוֹ וְאֶת-בְּנוֹ, לֹא תִשְׁחֲטוּ בְּיוֹם אֶחָד" .
וְאֵינוּ לוֹקֶה אֵלָא עַל שְׁחִיטַת הָאַחֲרוֹן; לְפִיכָּךְ אִם שָׁחַט אֶחָד מִשְּׁנֵיהֶן, וּבָא חֲבֵרוֹ וְשָׁחַט אֶת הַשֵּׁנִי--חֲבֵרוֹ לוֹקֶה.

אִסּוּר אוֹתוֹ וְאֶת בְּנוֹ--נוֹהֵג בְּכָל מָקוֹם וּבְכָל זְמָן, בַּחֻלִּין וּבַמֻּקְדָּשִׁין, בֵּין מֻקְדָּשִׁין הַנֶּאֱכָלִין בֵּין מֻקְדָּשִׁין שְׁאֵינָן נֶאֱכָלִין; לְפִיכָּךְ הָרִאשׁוֹן שֶׁשָּׁחַט בָּעֲזָרָה וְהַשֵּׁנִי בַּחוּץ, אוֹ הָרִאשׁוֹן בַּחוּץ וְהַשֵּׁנִי בָּעֲזָרָה--בֵּין שֶׁהָיוּ שְׁנֵיהֶן חֻלִּין אוֹ שְׁנֵיהֶן קֳדָשִׁים, בֵּין שֶׁהָיָה אֶחָד מֵהֶן חֻלִּין וְאֶחָד קֳדָשִׁים--זֶה שֶׁשָּׁחַט אַחֲרוֹן, לוֹקֶה מִשּׁוֹם אוֹתוֹ וְאֶת בְּנוֹ.

אֵין אִסּוּר אוֹתוֹ וְאֶת בְּנוֹ נוֹהֵג אֵלָא בִּשְׁחִיטָה בִּלְבָד--שֶׁנֶּאֱמָר "לֹא תִשְׁחֲטוּ" , בִּשְׁחִיטַת שְׁנֵיהֶן הוּא הָאִסּוּר; אֲבָל אִם נָחַר הָרִאשׁוֹן אוֹ נִתְנַבַּל בְּיָדוֹ, מֻתָּר לִשְׁחֹט הַשֵּׁנִי.
וְכֵן אִם שָׁחַט הָרִאשׁוֹן וְנָחַר הַשֵּׁנִי, אוֹ נִתְנַבַּל בְּיָדוֹ--פָּטוּר.

חֵרֵשׁ שׁוֹטֶה וְקָטָן שֶׁשָּׁחֲטוּ בֵּינָן לְבֵין עַצְמָן אֶת הָרִאשׁוֹן--מֻתָּר לִשְׁחֹט אֶת הַשֵּׁנִי אַחֲרֵיהֶן, שְׁאֵין שְׁחִיטָתָן שְׁחִיטָה.
הַשּׁוֹחֵט אֶת הָרִאשׁוֹן, וַהֲרֵי הוּא סְפֵק נְבֵלָה--אָסוּר לִשְׁחֹט הַשֵּׁנִי; וְאִם שָׁחַט, אֵינוּ לוֹקֶה: שְׁחִיטָה שְׁאֵינָהּ רְאוּיָה לַאֲכִילָה, שְׁמָהּ שְׁחִיטָה.
לְפִיכָּךְ רִאשׁוֹן שֶׁשָּׁחַט חֻלִּין בָּעֲזָרָה אוֹ טְרֵפָה אוֹ שׁוֹר הַנִּסְקָל וְעֶגְלָה עֲרוּפָה וּפָרָה אֲדֻמָּה אוֹ שֶׁשָּׁחַט לַעֲבוֹדָה זָרָה, וּבָא הָאַחֲרוֹן וְשָׁחַט אֶת הַשֵּׁנִי--הֲרֵי זֶה לוֹקֶה.

וְכֵן אִם שָׁחַט הָרִאשׁוֹן אֶת הָאֶחָד, וּבָא הָאַחֲרוֹן וְשָׁחַט הַשֵּׁנִי, וַהֲרֵי הֶן חֻלִּין בָּעֲזָרָה אוֹ שׁוֹר הַנִּסְקָל וְעֶגְלָה עֲרוּפָה אוֹ פָּרָה אֲדֻמָּה--הֲרֵי זֶה לוֹקֶה.
שְׁחָטוֹ לַעֲבוֹדָה זָרָה--פָּטוּר מִשּׁוֹם אוֹתוֹ וְאֶת בְּנוּ, שֶׁהֲרֵי נִתְחַיַּב בְּנַפְשׁוֹ; וְאִם הִתְרוּ בּוֹ מִשּׁוֹם אוֹתוֹ וְאֶת בְּנוֹ, וְלֹא הִתְרוּ בּוֹ מִשּׁוֹם עֲבוֹדָה זָרָה--לוֹקֶה.

 אֵין אִסּוּר אוֹתוֹ וְאֶת בְּנוֹ נוֹהֵג אֵלָא בִּבְהֵמָה טְהוֹרָה בִּלְבָד, שֶׁנֶּאֱמָר "וְשׁוֹר, אוֹ-שֶׂה--אֹתוֹ וְאֶת-בְּנוֹ, לֹא תִשְׁחֲטוּ בְּיוֹם אֶחָד" .
וְנוֹהֵג בְּכִלְאַיִם.
כֵּיצַד: צְבִי שֶׁבָּא עַל הָעֵז, וְשָׁחַט הָעֵז וּבְנָהּ--לוֹקֶה.
אֲבָל עֵז הַבָּא עַל הַצְּבִיָּה, אָסוּר לִשְׁחֹט אוֹתָהּ וְאֶת בְּנָהּ; וְאִם שָׁחַט, אֵינוּ לוֹקֶה: פָּרָה וּבְנָהּ אָסְרָה תּוֹרָה, לֹא צְבִיָּה וּבְנָהּ.

 הָיְתָה בַּת הַצְּבִיָּה הַזֹּאת נְקֵבָה, וְיָלְדָה בֵּן, וְשָׁחַט אֶת הַנְּקֵבָה בַּת הַצְּבִיָּה וְאֶת בְּנָהּ--לוֹקֶה; וְכֵן כִּלְאַיִם הַבָּא מִמִּין כֶּבֶשׂ וּמִמִּין עֵז, בֵּין מִכֶּבֶשׂ עִם הָעֵז, בֵּין מֵעֵז עִם הַכִּבְשָׂה--לוֹקֶה מִשּׁוֹם אוֹתוֹ וְאֶת בְּנוֹ.

 מֻתָּר לִשְׁחֹט אֶת הַמְּעֻבֶּרֶת--עֹבֶר, אֵבֶר מֵאִמּוֹ הוּא.
וְאִם יָצָא הָעֹבֶר חַי אַחַר שְׁחִיטָתָהּ, וְהִפְרִיס עַל הַקַּרְקָע--אֵין שׁוֹחֲטִין אוֹתוֹ בְּיוֹם אֶחָד; וְאִם שָׁחַט, אֵינוּ לוֹקֶה.

 אִסּוּר אוֹתוֹ וְאֶת בְּנוֹ נוֹהֵג בַּנְּקֵבוֹת, שֶׁזֶּה בְּנָהּ וַדַּאי.
וְאִם נוֹדַע שֶׁזֶּה הוּא אָבִיו וַדַּאי, אֵין שׁוֹחֲטִין שְׁנֵיהֶן בְּיוֹם אֶחָד; וְאִם שָׁחַט, אֵינוּ לוֹקֶה--שֶׁהַדָּבָר סְפֵק אִם נוֹהֵג בַּזְּכָרִים, אוֹ אֵינוּ נוֹהֵג.

 הַשּׁוֹחֵט אֶת הַפָּרָה, וְאַחַר כָּךְ שָׁחַט שְׁנֵי בָּנֶיהָ--לוֹקֶה שְׁתֵּי מַלְקִיּוֹת; שָׁחַט שְׁנֵי בָּנֶיהָ, וְאַחַר כָּךְ שְׁחָטָהּ--לוֹקֶה אַחַת; שְׁחָטָהּ וְאֶת בִּתָּהּ וְאֶת בֶּן בִּתָּהּ, לוֹקֶה שְׁתַּיִם; שְׁחָטָהּ וְאֶת בֶּן בִּתָּהּ, וְאַחַר כָּךְ שָׁחַט אֶת הַבַּת--לוֹקֶה אַחַת: בֵּין הוּא בֵּין אַחֵר.

 שְׁנַיִם שֶׁלָּקְחוּ שְׁתֵּי בְּהֵמוֹת, זֶה הָאֵם וְזֶה הַבַּת, וּבָאוּ לַדִּין--זֶה שֶׁלָּקַח רִאשׁוֹן, יִשְׁחֹט רִאשׁוֹן; וְהַשֵּׁנִי יַמְתִּין לְמָחָר.
וְאִם קָדַם הַשֵּׁנִי וְשָׁחַט, זָכָה; וְיַמְתִּין הָרִאשׁוֹן עַד לְמָחָר.

 וּבְאַרְבָּעָה פְּרָקִים בַּשָּׁנָה, הַמּוֹכֵר בְּהֵמָה לַחֲבֵרוֹ צָרִיךְ לְהוֹדִיעוֹ וְלוֹמַר לוֹ, כְּבָר מָכַרְתִּי בִּתָּהּ אוֹ אִמָּהּ לְאַחֵר שֶׁיִּשְׁחֲטֶנָּה--כְּדֵי שֶׁיַּמְתִּין זֶה הָאַחֲרוֹן, וְלֹא יִשְׁחֹט עַד לְמָחָר; וְאֵלּוּ הֶן--עֶרֶב יוֹם טוֹב הָאַחֲרוֹן שֶׁלֶּחָג, וְעֶרֶב יוֹם טוֹב הָרִאשׁוֹן שֶׁלַּפֶּסַח, וְעֶרֶב עֲצֶרֶת, וְעֶרֶב רֹאשׁ הַשָּׁנָה.

 בַּמֶּה דְּבָרִים אֲמוּרִים, בְּשֶׁרָאָה זֶה שֶׁלָּקַח בָּאַחֲרוֹנָה נֶחְפָּז לִקְנוֹת, וְהָיָה בְּסוֹף הַיּוֹם--שֶׁחֶזְקָתוֹ שְׁהוּא שׁוֹחֵט עַתָּה; אֲבָל אִם הָיָה רֵוַח בַּיּוֹם, אֵינוּ צָרִיךְ לְהוֹדִיעוֹ--שֶׁמֶּא לֹא יִשְׁחֹט אֵלָא לְמָחָר.
וְהַמּוֹכֵר אֶת הָאֵם לֶחָתָן, וְאֶת הַבַּת לַכַּלָּה--צָרִיךְ לְהוֹדִיעַ, שֶׁוַּדַּאי בְּיוֹם אֶחָד שׁוֹחֲטִין.
וְכֵן כָּל כַּיּוֹצֶא בְּזֶה.

 יוֹם אֶחָד הָאָמוּר בְּאוֹתוֹ וְאֶת בְּנוֹ, הַיּוֹם הוֹלֵךְ אַחַר הַלַּיְלָה.
כֵּיצַד: הֲרֵי שֶׁשָּׁחַט רִאשׁוֹן בִּתְחִלַּת לֵיל רְבִיעִי, לֹא יִשְׁחֹט הַשֵּׁנִי עַד תְּחִלַּת לֵיל חֲמִישִׁי; וְכֵן אִם שָׁחַט הָרִאשׁוֹן בְּסוֹף יוֹם רְבִיעִי קֹדֶם בֵּין הַשְּׁמָשׁוֹת, שׁוֹחֵט הַשֵּׁנִי בִּתְחִלַּת לֵיל חֲמִישִׁי.
שָׁחַט רִאשׁוֹן בֵּין הַשְּׁמָשׁוֹת שֶׁלְּלֵיל חֲמִישִׁי, לֹא יִשְׁחֹט הַשֵּׁנִי עַד לֵיל שִׁשִּׁי; וְאִם שָׁחַט בְּיוֹם חֲמִישִׁי, אֵינוּ לוֹקֶה.

הִלְכּוֹת שְׁחִיטָה פֵּרֶק יג 
הַלּוֹקֵחַ אֵם עַל הַבָּנִים, וּשְׁחָטָן--הַבָּשָׂר מֻתָּר בַּאֲכִילָה; וְלוֹקֶה עַל שְׁחִיטַת הָאֵם, שֶׁנֶּאֱמָר "לֹא-תִקַּח הָאֵם, עַל-הַבָּנִים" .
וְכֵן אִם מֵתָה קֹדֶם שֶׁיְּשַׁלְּחֶנָּה, לוֹקֶה.
וְאִם שִׁלְּחָהּ אַחַר שֶׁלְּקָחָהּ, פָּטוּר.
וְכֵן כָּל מִצְוַת לֹא תַעֲשֶׂה שֶׁנִּתְּקָה לַעֲשֵׂה, חַיָּב לְקַיַּם עֲשֵׂה שֶׁבָּהּ; וְאִם לֹא קִיְּמוֹ, לוֹקֶה.
בָּא אֶחָד וְחָטַף הָאֵם מִיָּדוֹ וְשִׁלְּחָהּ, אוֹ שֶׁבָּרְחָה מִתַּחַת יָדוֹ שֶׁלֹּא מִדַּעְתּוֹ--לוֹקֶה: שֶׁנֶּאֱמָר "שַׁלֵּחַ תְּשַׁלַּח" --עַד שֶׁיְּשַׁלַּח מֵעַצְמוֹ, וַהֲרֵי לֹא קִיַּם עֲשֵׂה שֶׁבָּהּ.

 נָטַל אֵם עַל הַבָּנִים, וְקָצַץ אֲגַפֶּיהָ כְּדֵי שֶׁלֹּא תָעוּף, וְשִׁלְּחָהּ--מַכִּין אוֹתוֹ מַכַּת מַרְדּוּת; וּמַשְׁהֶה אוֹתָהּ אֶצְלוֹ עַד שֶׁיִּגְדְּלוּ כְּנָפֶיהָ, וּמְשַׁלְּחָהּ.
וְאִם מֵתָה קֹדֶם לְזֶה, אוֹ בָּרְחָה וְאָבְדָה--לוֹקֶה, שֶׁהֲרֵי לֹא קִיַּם עֲשֵׂה שֶׁבָּהּ.

 וְכֵיצַד מְשַׁלֵּחַ הָאֵם, אוֹחֵז בִּכְנָפֶיהָ וּמַפְרִיחָהּ.

שִׁלְּחָהּ וְחָזְרָה וְשִׁלְּחָהּ וְחָזְרָה, אַפִלּוּ אַרְבָּעָה וַחֲמִשָּׁה פְּעָמִים--חַיָּב לְשַׁלַּח, שֶׁנֶּאֱמָר "שַׁלֵּחַ תְּשַׁלַּח" .

 הָאוֹמֵר הֲרֵינִי נוֹטֵל אֶת הָאֵם, וּמְשַׁלֵּחַ אֶת הַבָּנִים--חַיָּב לְשַׁלַּח הָאֵם, שֶׁנֶּאֱמָר "שַׁלֵּחַ תְּשַׁלַּח אֶת-הָאֵם" .
לָקַח אֶת הַבָּנִים וְהִחְזִירָן לַקֵּן, וְאַחַר כָּךְ חָזְרָה הָאֵם עֲלֵיהֶן--פָּטוּר מִלְּשַׁלַּח.

שִׁלַּח אֶת הָאֵם, וְחָזַר וְצָד אוֹתָהּ--הֲרֵי זֶה מֻתָּר: לֹא אָסְרָה תּוֹרָה אֵלָא לָצוּד אוֹתָהּ וְהִיא אֵינָהּ יְכוּלָה לִפְרֹחַ, בִּשְׁבִיל הַבָּנִים שְׁהִיא מְרַחֶפֶת עֲלֵיהֶן שֶׁלֹּא יִלָּקְחוּ--שֶׁנֶּאֱמָר "וְהָאֵם רֹבֶצֶת עַל-הָאֶפְרֹחִים" ; אֲבָל אִם הוֹצִיאָהּ מִתַּחַת יָדוֹ, וְחָזַר וְצָדָהּ--מֻתָּר.

 שִׁלּוּחַ הָאֵם אֵינוּ נוֹהֵג אֵלָא בְּעוֹף טָהוֹר שְׁאֵינוּ מְזֻמָּן, כְּגוֹן יוֹנֵי שׁוֹבָךְ וַעֲלִיָּה וְעוֹפוֹת שֶׁקִּנְּנוּ בַּפַּרְדֵּס--שֶׁנֶּאֱמָר "כִּי יִקָּרֵא קַן-צִפּוֹר לְפָנֶיךָ" ; אֲבָל הַמְּזֻמָּן, כְּגוֹן אַוְזִין וְתֻרְנְגוֹלִין וְיוֹנִים שֶׁקִּנְּנוּ בַּבַּיִת--אֵינוּ חַיָּב לְשַׁלַּח.
הָיוּ אֶפְרוֹחִין מְפָרְחִין שְׁאֵינָן צְרִיכִין לְאִמָּן, אוֹ בֵּיצִים מוּזָרוֹת--אֵינוּ חַיָּב לְשַׁלַּח; הָיוּ הָאֶפְרוֹחִין טְרֵפָה--הֲרֵי אֵלּוּ כְּבֵיצִים מוּזָרוֹת, וּפָטוּר מִלְּשַׁלַּח.

 זָכָר שֶׁמְּצָאוֹ רוֹבֵץ עַל הַקֵּן, פָּטוּר מִלְּשַׁלַּח; עוֹף טָמֵא רוֹבֵץ עַל בֵּיצֵי עוֹף טָהוֹר, אוֹ עוֹף טָהוֹר רוֹבֵץ עַל בֵּיצֵי עוֹף טָמֵא--פָּטוּר מִלְּשַׁלַּח.
הָיְתָה רוֹבֶצֶת עַל בֵּיצִים שְׁאֵינָן מִינָהּ, וְהֶן טְהוֹרִין--הֲרֵי זֶה מְשַׁלֵּחַ; וְאִם לֹא שִׁלַּח, אֵינוּ לוֹקֶה.
הָיְתָה הָאֵם טְרֵפָה, חַיָּב לְשַׁלְּחָהּ.
שָׁחַט מִקְצַת סִימָנִין בְּתוֹךְ הַקֵּן קֹדֶם שֶׁיִּקָּחֶנָּה, חַיָּב לְשַׁלַּח; וְאִם לֹא שִׁלַּח, אֵינוּ לוֹקֶה.

 הָיְתָה מְעַפְעֶפֶת--אִם כְּנָפֶיהָ נוֹגְעוֹת בַּקֵּן, חַיָּב לְשַׁלַּח; וְאִם לֹא הָיוּ נוֹגְעוֹת, פָּטוּר מִלְּשַׁלַּח.
הָיְתָה מַטְלִית אוֹ כְּנָפַיִם חוֹצְצוֹת בֵּין כְּנָפֶיהָ וּבֵין הַקֵּן, הֲרֵי זֶה מְשַׁלֵּחַ; וְאִם לֹא שִׁלַּח, אֵינוּ לוֹקֶה.
הָיוּ שְׁנֵי סִדְרֵי בֵּיצִים, וּכְנָפֶיהָ נוֹגְעוֹת בַּסֵּדֶר הָעֶלְיוֹן, אוֹ שֶׁהָיְתָה רוֹבֶצֶת עַל בֵּיצִים מוּזָרוֹת, וְתַחְתֵּיהֶן בֵּיצִים יָפוֹת, אוֹ שֶׁהָיְתָה אֵם עַל גַּבֵּי אֵם, אוֹ שֶׁהָיָה הַזָּכָר עַל הַקֵּן וְהָאֵם רוֹבֶצֶת עַל הַזָּכָר--הֲרֵי זֶה לֹא יִקַּח; וְאִם לָקַח, יְשַׁלַּח; וְאִם לֹא שִׁלַּח, אֵינוּ לוֹקֶה.

 הָיְתָה יוֹשֶׁבֶת בֵּין הָאֶפְרוֹחִים אוֹ בֵּין הַבֵּיצִים, וְאֵינָהּ נוֹגַעַת בָּהֶן--פָּטוּר מִלְּשַׁלַּח; וְכֵן אִם הָיְתָה בְּצַד הַקֵּן, וּכְנָפֶיהָ נוֹגְעוֹת בַּקֵּן מִצִּדּוֹ--פָּטוּר מִלְּשַׁלַּח.
הָיְתָה עַל שְׁנֵי בַּדֵּי אִילָן, וְהַקֵּן בֵּינֵיהֶן--רוֹאִין: כָּל שֶׁאִלּוּ יִנָּטְלוּ הַבַּדִּין תִּפֹּל עַל הַקֵּן, חַיָּב לְשַׁלַּח.
הָיְתָה רוֹבֶצֶת עַל אֶפְרוֹחַ אֶחָד, אוֹ עַל בֵּיצָה אַחַת--חַיָּב לְשַׁלַּח.

הַמּוֹצֶא קֵן עַל פְּנֵי הַמַּיִם, אוֹ עַל גַּבֵּי בַּעֲלֵי חַיִּים--חַיָּב לְשַׁלַּח: לֹא נֶאֱמָר "אֶפְרֹחִים אוֹ בֵיצִים" וְלֹא נֶאֱמָר "בְּכָל-עֵץ אוֹ עַל-הָאָרֶץ" , אֵלָא שֶׁדִּבַּר הַכָּתוּב בַּהוֹוֶה.

 אָסוּר לִזְכּוֹת בַּבֵּיצִים, כָּל זְמָן שֶׁהָאֵם רוֹבֶצֶת עֲלֵיהֶן; לְפִיכָּךְ אַפִלּוּ הָיְתָה רוֹבֶצֶת עַל הַבֵּיצִים אוֹ עַל הָאֶפְרוֹחִים בַּעֲלִיָּתוֹ וְשׁוֹבָכוֹ--אֵינָן מְזֻמָּנִין, וְלֹא קָנְתָה לוֹ חֲצֵרוֹ: כְּשֵׁם שְׁאֵינוּ יָכוֹל לִזְכּוֹת בָּהֶן לַאֲחֵרִים, כָּךְ לֹא תִזְכֶּה לוֹ חֲצֵרוֹ בָּהֶן; וּלְפִיכָּךְ חַיָּב לְשַׁלַּח.

 אָסוּר לִטֹּל אֵם עַל הַבָּנִים, וְאַפִלּוּ לְטַהַר בָּהֶן אֶת הַמְּצֹרָע שְׁהִיא מִצְוָה.
וְאִם לָקַח, חַיָּב לְשַׁלַּח; וְאִם לֹא שִׁלַּח, לוֹקֶה--שְׁאֵין עֲשֵׂה דּוֹחֶה אֶת לֹא תַעֲשֶׂה וַעֲשֵׂה, וְלֹא עֲשֵׂה דּוֹחֶה עֲשֵׂה.

 הַמַּקְדִּישׁ עוֹף לְבֶדֶק הַבַּיִת, וּפָרַח מִיָּדוֹ וַהֲרֵי הוּא מַכִּירוֹ, וּמְצָאוֹ רוֹבֵץ עַל הָאֶפְרוֹחִים אוֹ עַל הַבֵּיצִים--לוֹקֵחַ הַכֹּל, וּמְבִיאָן לִידֵי גִּזְבָּר: שְׁאֵין שִׁלּוּחַ הָאֵם נוֹהֵג בַּמֻּקְדָּשִׁין--שֶׁנֶּאֱמָר "וְאֶת-הַבָּנִים תִּקַּח-לָךְ" , וְאֵין אֵלּוּ שֶׁלּוֹ.
עוֹף שֶׁהָרַג אֶת הַנֶּפֶשׁ--פָּטוּר מִלְּשַׁלַּח, מִפְּנֵי שְׁהוּא מְצֻוֶּה לַהֲבִיאוֹ לְבֵית דִּין לָדוּן אוֹתוֹ.

הִלְכּוֹת שְׁחִיטָה פֵּרֶק יד 
מִצְוַת עֲשֵׂה לְכַסּוֹת דַּם שְׁחִיטַת חַיָּה טְהוֹרָה אוֹ עוֹף טָהוֹר, שֶׁנֶּאֱמָר "אֲשֶׁר יָצוּד צֵיד חַיָּה אוֹ-עוֹף, אֲשֶׁר יֵאָכֵל--וְשָׁפַךְ, אֶת-דָּמוֹ, וְכִסָּהוּ, בֶּעָפָר" ; לְפִיכָּךְ חַיָּב לְבָרַךְ קֹדֶם שֶׁיְּכַסֶּה, בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו, וְצִוָּנוּ עַל כִּסּוּי הַדָּם.

כִּסּוּי הַדָּם נוֹהֵג בִּמְזֻמָּן, וּבִשְׁאֵינוּ מְזֻמָּן--לֹא נֶאֱמָר "אֲשֶׁר יָצוּד" אֵלָא בַּהוֹוֶה; וְנוֹהֵג בַּחֻלִּין.
וְאֵינוּ נוֹהֵג בַּמֻּקְדָּשִׁין, בֵּין קָדְשֵׁי מִזְבֵּחַ בֵּין קָדְשֵׁי בֶּדֶק הַבַּיִת; וְאִם עָבַר וּשְׁחָטָן, אֵינוּ חַיָּב לְכַסּוֹת.
שָׁחַט חַיָּה אוֹ עוֹף, וְאַחַר כָּךְ הִקְדִּישָׁן, אוֹ הִקְדִּישׁ אֶת הַדָּם--חַיָּב לְכַסּוֹת.

 כִּלְאַיִם הַבָּא מִבְּהֵמָה וְחַיָּה, וְכֵן בִּרְיָה שְׁהִיא סְפֵק בְּהֵמָה אוֹ חַיָּה--צָרִיךְ לְכַסּוֹת, וְאֵינוּ מְבָרֵךְ.
הַשּׁוֹחֵט לַחוֹלֶה בַּשַּׁבָּת, חַיָּב לְכַסּוֹת לְאַחַר הַשַּׁבָּת; וְכֵן הַשּׁוֹחֵט כִּלְאַיִם אוֹ סָפֵק בְּיוֹם טוֹב, מְכַסֶּה דָּמוֹ לְאַחַר יוֹם טוֹב.

 הַשּׁוֹחֵט עוֹפוֹת וּמִינֵי חַיָּה בְּמָקוֹם אֶחָד--מְבָרֵךְ בְּרָכָה אַחַת, וְכִסּוּי אֶחָד לְכֻלָּן.
דָּם שֶׁנִּתְעָרַב בַּמַּיִם--אִם יֵשׁ בּוֹ מַרְאֵה דָּם, חַיָּב לְכַסּוֹת; וְאִם לָאו, פָּטוּר מִלְּכַסּוֹת.
נִתְעָרַב בְּיַיִן אוֹ בְּדַם בְּהֵמָה, רוֹאִין אוֹתוֹ כְּאִלּוּ הֶן מַיִם--אִם אִפְשָׁר שֶׁיֵּרָאֶה מַרְאֵה הַדָּם שֶׁחַיָּב לְכַסּוֹתוֹ כְּשֵׁעוּר זֶה אִלּוּ הָיָה מַיִם, חַיָּב לְכַסּוֹת הַכֹּל; וְאִם לָאו, פָּטוּר מִלְּכַסּוֹת.

 כִּסָּהוּ וְנִתְגַּלָּה, אֵינוּ חַיָּב לְכַסּוֹתוֹ פַּעַם אַחֶרֶת.
כִּסַּתּוּ הָרוּחַ, אֵינוּ צָרִיךְ לְכַסּוֹת; חָזַר וְנִתְגַּלָּה אַחַר שֶׁכִּסַּתּוּ הָרוּחַ, חַיָּב לְכַסּוֹת.
דָּם הַנּוֹתֵז וְשֶׁעַל הַסַּכִּין--אִם אֵין שָׁם דָּם אֵלָא הוּא, חַיָּב לְכַסּוֹתוֹ.
שָׁחַט וְנִבְלַע הַדָּם בַּקַּרְקָע--אִם רִשּׁוּמוֹ נִכָּר, חַיָּב לְכַסּוֹת; וְאִם אֵין רִשּׁוּמוֹ נִכָּר--הֲרֵי זֶה כְּמִי שֶׁכִּסַּתּוּ הָרוּחַ, וּפָטוּר מִלְּכַסּוֹת.

 אֵין חַיָּב בְּכִסּוּי אֵלָא דַּם שְׁחִיטָה הָרְאוּיָה לַאֲכִילָה, שֶׁנֶּאֱמָר "אֲשֶׁר יֵאָכֵל" ; לְפִיכָּךְ הַשּׁוֹחֵט וְנִמְצֵאת טְרֵפָה, אוֹ הַשּׁוֹחֵט חֻלִּין בָּעֲזָרָה, אוֹ הַשּׁוֹחֵט חַיָּה אוֹ עוֹף שֶׁנִּגְמַר דִּינָן לִסְקֵלָה, וְהַשּׁוֹחֵט וְנִתְנַבְּלָה בְּיָדוֹ--פָּטוּר מִלְּכַסּוֹת.
וְכֵן חֵרֵשׁ שׁוֹטֶה וְקָטָן שֶׁשָּׁחֲטוּ בֵּינָן לְבֵין עַצְמָן, אֵינָן חַיָּבִין לְכַסּוֹת דַּם שְׁחִיטָתָן.

 בְּמַה מְכַסִּין--מְכַסִּין בְּעָפָר, בְּסִיד, וּבִגְבָסִים, בְּזֵבֶל דַּק, וּבְחוֹל דַּק שְׁאֵין הַיּוֹצֵר צָרִיךְ לְכָתְשׁוֹ, וּבִשְׁחִיקַת אֲבָנִים וַחֲרָסִים, וּבְנָעֹרֶת שֶׁלְּפִשְׁתָּן דַּקָּה, וּבִנְסֹרֶת חָרָשִׁים דַּקָּה, וּבִלְבֵנָה וְחַרְסִית וּמְגוּפָה שֶׁכְּתָשָׁהּ: שֶׁכָּל אֵלּוּ מִין עָפָר הֶן.

אֲבָל אִם כָּפָה עָלָיו כְּלִי, אוֹ כִּסָּהוּ בָּאֲבָנִים--אֵין זֶה כִּסּוּי, שֶׁנֶּאֱמָר "בֶּעָפָר" ; לְפִיכָּךְ אֵין מְכַסִּין בְּזֵבֶל גַּס, וְחוֹל גַּס, וְקֶמַח וְסֻבִּין וּמֻרְסָן, וּשְׁחִיקַת כְּלֵי מַתְּכוֹת--לְפִי שְׁאֵין אֵלּוּ מִין עָפָר: חוּץ מִשְּׁחִיקַת הַזָּהָב בִּלְבָד, שֶׁמְּכַסִּין בָּהּ מִפְּנֵי שֶׁנִּקְרָא עָפָר--שֶׁנֶּאֱמָר "וְעַפְרֹת זָהָב לוֹ" , וְנֶאֱמָר "עַד אֲשֶׁר-דַּק לְעָפָר" .

 מְכַסִּין בְּשִׁיחוֹר וְהוּא פִּיחַ הַכִּבְשָׁן, וּבְכֹחַל, וּבְנִקְרַת הַפְּסִילִים, וּבְאֵפֶר, בֵּין אֵפֶר עֵצִים בֵּין אֵפֶר בְּגָדִים, אַפִלּוּ אֵפֶר בָּשָׂר שֶׁנִּשְׂרַף--שֶׁהֲרֵי נֶאֱמָר "מֵעֲפַר, שְׂרֵפַת הַחַטָּאת" ; וּמֻתָּר לְכַסּוֹת בַּעֲפַר עִיר הַנִּדַּחַת.

 הַשּׁוֹחֵט צָרִיךְ שֶׁיִּתֵּן עָפָר לְמַטָּה, וְאַחַר כָּךְ יִשְׁחֹט בּוֹ, וְאַחַר כָּךְ יְכַסֶּה בְּעָפָר; אֲבָל לֹא יִשְׁחֹט בִּכְלִי, וִיכַסֶּה בְּעָפָר.
וּמִי שֶׁשָּׁחַט--הוּא שֶׁיְּכַסֶּה, שֶׁנֶּאֱמָר "וְשָׁפַךְ ...
וְכִסָּה" ; וְאִם לֹא כִסָּהוּ, וְרָאָהוּ אַחֵר--חַיָּב לְכַסּוֹתוֹ: שֶׁזּוֹ מִצְוָה בִּפְנֵי עַצְמָהּ, וְאֵינָהּ תְּלוּיָה בַּשּׁוֹחֵט לְבַדּוֹ.

 וּכְשֶׁמְּכַסֶּה, לֹא יְכַסֶּה בְּרַגְלוֹ, אֵלָא בְּיָדוֹ, אוֹ בְּסַכִּין אוֹ בִּכְלִי--כְּדֵי שֶׁלֹּא יִנְהֹג מִנְהַג בִּזָּיוֹן בַּמִּצְווֹת, וְיִהְיוּ בְּזוּיוֹת עָלָיו: שְׁאֵין הַכָּבוֹד לְעַצְמָן שֶׁלַּמִּצְווֹת--אֵלָא לְמִי שֶׁצִּוָּה בָּהֶן בָּרוּךְ הוּא, וְהִצִּלָּנוּ מִלְּמַשַּׁשׁ בַּחֹשֶׁךְ, וְעָרַךְ אוֹתָם נֵר לְיַשַּׁר הַמַּעֲשִׂים, וְאוֹר לְהוֹרוֹת נְתִיבוֹת הַיֹּשֶׁר; וְכֵן הוּא אוֹמֵר "נֵר-לְרַגְלִי דְבָרֶךָ; וְאוֹר, לִנְתִיבָתִי" .

בְּרִיךְ רַחְמָנָא דְּסַיְּעַן.
נִגְמַר סֵפֶר חֲמִישִׁי, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, שְׁלוֹשָׁה וַחֲמִשִּׁים: הִלְכּוֹת אִסּוּרֵי בִּיאָה, שְׁנַיִם וְעֶשְׂרִים פְּרָקִים; הִלְכּוֹת מַאֲכָלוֹת אֲסוּרוֹת, שִׁבְעָה עָשָׂר פְּרָקִים; הִלְכּוֹת שְׁחִיטָה, אַרְבָּעָה עָשָׂר פְּרָקִים.

בְּשֵׁם ה', אֵל עוֹלָם .

נִדְבוֹת פִּי, רְצֵה-נָא ה'; וּמִשְׁפָּטֶיךָ לַמְּדֵנִי .

סֵפֶר שִׁשִּׁי וְהוּא סֵפֶר הַפְלָאָה 
הִלְכּוֹתָיו אַרְבַּע, וְזֶה הוּא סִדּוּרָן: הִלְכּוֹת שְׁבוּעוֹת, הִלְכּוֹת נְדָרִים, הִלְכּוֹת נְזִירוּת, הִלְכּוֹת עֲרָכִים וַחֲרָמִים.

יֵשׁ בִּכְלָלָן חָמֵשׁ מִצְווֹת--אַחַת מִצְוַת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִשָּׁבַע בִּשְׁמוֹ לַשֶּׁקֶר; שֶׁלֹּא לִשָּׂא אֶת שְׁמוֹ לַשָּׁוְא; שֶׁלֹּא לִכְפֹּר בַּפִּקָּדוֹן; שֶׁלֹּא לִשָּׁבַע עַל כְּפִירַת מָמוֹן; לִשָּׁבַע בִּשְׁמוֹ בֶּאֱמֶת.

יֵשׁ בִּכְלָלָן שָׁלוֹשׁ מִצְווֹת--שְׁתֵּי מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: שֶׁיִּשְׁמֹר מוֹצָא שְׂפָתָיו וְיַעֲשֶׂה כְּמוֹ שֶׁנָּדַר; שֶׁלֹּא יַחֵל דְּבָרוֹ; שֶׁיּוּפַר הַנֶּדֶר אוֹ הַשְּׁבוּעָה, וְזֶה הוּא דִּין הֲפָרַת נְדָרִים הַמְּפֹרָשׁ בְּתוֹרָה שֶׁבִּכְתָב.

יֵשׁ בִּכְלָלָן עֶשֶׂר מִצְווֹת--שְׁתֵּי מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: שֶׁיְּגַדַּל הַנָּזִיר פֶּרַע; שֶׁלֹּא יְגַלַּח שְׂעָרוֹ כָּל יְמֵי נִזְרוֹ; שֶׁלֹּא יִשְׁתֶּה הַנָּזִיר יַיִן וְלֹא תַּעֲרֹבֶת יַיִן, וְאַפִלּוּ חֹמֶץ שֶׁלָּהֶן; שֶׁלֹּא יֹאכַל עֲנָבִים לַחִים; שֶׁלֹּא יֹאכַל צִמּוּקִים; שֶׁלֹּא יֹאכַל חַרְצַנִּים; שֶׁלֹּא יֹאכַל זוֹגִין; שֶׁלֹּא יִכָּנֵס לְאֹהֶל הַמֵּת; שֶׁלֹּא יִטַּמֵּא לַמֵּתִים; שֶׁיְּגַלַּח עַל הַקָּרְבָּנוֹת, כְּשֶׁיַּשְׁלִים נְזִירוּתוֹ אוֹ כְּשֶׁיִּטַּמֵּא.

יֵשׁ בִּכְלָלָן שֶׁבַע מִצְווֹת--חָמֵשׁ מִצְווֹת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לָדוּן בְּעֶרְכֵי אָדָם כַּאֲשֶׁר מְפֹרָשׁ בַּתּוֹרָה, וְזֶה הוּא דִּין עֶרְכֵי אָדָם; דִּין עֶרְכֵי בְּהֵמָה; דִּין עֶרְכֵי בָּתִּים; דִּין עֶרְכֵי שָׂדוֹת; דִּין מַחְרִים נְכָסָיו; שֶׁלֹּא יִמָּכֵר חֵרֶם; שֶׁלֹּא יִגָּאֵל חֵרֶם.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, חָמֵשׁ וְעֶשְׂרִים--עֶשֶׂר מֵהֶן מִצְווֹת עֲשֵׂה, וְחָמֵשׁ עֶשְׂרֵה מִצְווֹת לֹא תַעֲשֶׂה.

הִלְכּוֹת שְׁבוּעוֹת 
יֵשׁ בִּכְלָלָן חָמֵשׁ מִצְווֹת--אַחַת מִצְוַת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִשָּׁבַע בִּשְׁמוֹ לַשֶּׁקֶר; שֶׁלֹּא לִשָּׂא אֶת שְׁמוֹ לַשָּׁוְא; שֶׁלֹּא לִכְפֹּר בַּפִּקָּדוֹן; שֶׁלֹּא לִשָּׁבַע עַל כְּפִירַת מָמוֹן; לִשָּׁבַע בִּשְׁמוֹ בֶּאֱמֶת.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת שְׁבוּעוֹת פֵּרֶק א 
אַרְבָּעָה מִינֵי שְׁבוּעוֹת הֶן--שְׁבוּעַת בִּטּוּי, וּשְׁבוּעַת שָׁוְא, וּשְׁבוּעַת הַפִּקָּדוֹן, וּשְׁבוּעַת הָעֵדוּת.
שְׁבוּעַת בִּטּוּי, הִיא שֶׁנֶּאְמְרָה בַּתּוֹרָה "אוֹ נֶפֶשׁ כִּי תִשָּׁבַע לְבַטֵּא בִשְׂפָתַיִם לְהָרַע אוֹ לְהֵיטִיב" ; וְהִיא נֶחְלֶקֶת לְאַרְבָּעָה חֲלָקִים--שְׁתַּיִם לְהַבָּא, וּשְׁתַּיִם לְשֶׁעָבַר, כְּגוֹן שֶׁנִּשְׁבַּע עַל דָּבָר שֶׁעָבַר שֶׁנַּעֲשָׂה אוֹ שֶׁלֹּא נַעֲשָׂה, וְעַל דָּבָר שֶׁעֲתִיד לִהְיוֹת שֶׁיֵּעָשֶׂה אוֹ שֶׁלֹּא יֵעָשֶׂה.
וְאֵין שְׁבוּעַת בִּטּוּי נוֹהֶגֶת אֵלָא בִּדְבָרִים שֶׁאִפְשָׁר לוֹ לַעֲשׂוֹתָן, בֵּין לְהַבָּא בֵּין לְשֶׁעָבַר.

כֵּיצַד לְשֶׁעָבַר--שֶׁאָכַלְתִּי, אוֹ שֶׁזָּרַקְתִּי אֶבֶן לַיָּם, אוֹ שֶׁדִּבַּר פְּלוֹנִי עִם פְּלוֹנִי, אוֹ שֶׁלֹּא אָכַלְתִּי, אוֹ שֶׁלֹּא זָרַקְתִּי אֶבֶן לַיָּם, אוֹ שֶׁלֹּא דִבַּר פְּלוֹנִי עִם פְּלוֹנִי; וְכֵיצַד לְהַבָּא--שֶׁאֹכַל, אוֹ שֶׁאֶזְרֹק אֶבֶן לַיָּם, אוֹ שֶׁלֹּא אֹכַל, אוֹ שֶׁלֹּא אֶזְרֹק אֶבֶן לַיָּם: הֲרֵי אֵלּוּ שְׁתַּיִם לְשֶׁעָבַר, וּשְׁתַּיִם לְהַבָּא.

נִשְׁבָּע עַל אַחַת מֵאַרְבַּע מַחְלְקוֹת אֵלּוּ וְהִחְלִיף--כְּגוֹן שֶׁנִּשְׁבַּע שֶׁלֹּא יֹאכַל וְאָכַל, אוֹ שֶׁאָכַלְתִּי וְהוּא לֹא אָכַל--הֲרֵי זוֹ שְׁבוּעַת שֶׁקֶר; וְעַל זֶה וְכַיּוֹצֶא בּוֹ נֶאֱמָר "לֹא-תִשָּׁבְעוּ בִשְׁמִי, לַשָּׁקֶר" .
וְאִם נִשְׁבָּע לַשֶּׁקֶר--בְּמֵזִיד, לוֹקֶה; בְּשׁוֹגֵג, מֵבִיא קָרְבַּן עוֹלֶה וְיוֹרֵד, שֶׁנֶּאֱמָר "וְנֶעְלַם מִמֶּנּוּ; וְהוּא-יָדַע וְאָשֵׁם ..." .

שְׁבוּעַת שָׁוְא, נֶחְלֶקֶת לְאַרְבַּע מַחְלְקוֹת: הָאַחַת, שֶׁנִּשְׁבַּע עַל דָּבָר הַיָּדוּעַ שְׁאֵינוּ כֵּן.
כֵּיצַד--כְּגוֹן שֶׁנִּשְׁבַּע עַל הָאִישׁ שְׁהוּא אִשָּׁה, וְעַל הָאִשָּׁה שְׁהִיא אִישׁ, וְעַל עַמּוּד שֶׁלְּשַׁיִשׁ שְׁהוּא שֶׁלְּזָהָב; וְכֵן כָּל כַּיּוֹצֶא בְּזֶה.

הַשְּׁנִיָּה, שֶׁנִּשְׁבַּע עַל דָּבָר יָדוּעַ שְׁאֵין בּוֹ סָפֵק לְאָדָם בָּעוֹלָם שְׁהוּא כֵּן.
כְּגוֹן שֶׁנִּשְׁבַּע עַל הַשָּׁמַיִם שְׁהוּא שָׁמַיִם, וְעַל הָאֶבֶן זוֹ שְׁהִיא אֶבֶן, וְעַל שְׁנַיִם שְׁהֶם שְׁנַיִם; וְכֵן כָּל כַּיּוֹצֶא בְּזֶה, שֶׁזֶּה הַדָּבָר אֵין בּוֹ סָפֵק לְאָדָם שָׁלֵם כְּדֵי לְצַדַּק הַדָּבָר בִּשְׁבוּעָה.

שְׁלִישִׁית, שֶׁנִּשְׁבַּע לְבַטַּל אֶת הַמִּצְוָה.
כֵּיצַד--כְּגוֹן שֶׁנִּשְׁבַּע שֶׁלֹּא יִתְעַטַּף בְּצִיצִית, וְשֶׁלֹּא יִלְבֹּשׁ תְּפִלִּין, וְשֶׁלֹּא יֵשֵׁב בַּסֻּכָּה בְּחַג הַסֻּכּוֹת, וְלֹא יֹאכַל מַצָּה בְּלֵילֵי הַפֶּסַח, אוֹ שֶׁיִּתְעַנֶּה בְּשַׁבָּתוֹת וְיָמִים טוֹבִים; וְכֵן כָּל כַּיּוֹצֶא בְּזֶה.

רְבִיעִית, שֶׁנִּשְׁבַּע עַל דָּבָר שְׁאֵין בּוֹ כּוֹחַ לַעֲשׂוֹתוֹ.
כֵּיצַד--כְּגוֹן שֶׁנִּשְׁבַּע שֶׁלֹּא יִישַׁן שְׁלוֹשָׁה יָמִים לַיְלָה וְיוֹם רְצוּפִים, אוֹ שֶׁלֹּא יִטְעֹם כְּלוּם שִׁבְעַת יָמִים רְצוּפִים; וְכֵן כָּל כַּיּוֹצֶא בְּזֶה.

כָּל הַנִּשְׁבָּע שְׁבוּעַת שָׁוְא מֵאַרְבַּע שְׁבוּעוֹת אֵלּוּ--עוֹבֵר בְּלֹא תַעֲשֶׂה, שֶׁנֶּאֱמָר "לֹא תִשָּׂא אֶת-שֵׁם-ה' אֱלֹהֶיךָ, לַשָּׁוְא" : וְאִם הָיָה מֵזִיד, לוֹקֶה; וְאִם הָיָה שׁוֹגֵג, פָּטוּר מִכְּלוּם.

 שְׁבוּעַת הַפִּקָּדוֹן כֵּיצַד: כָּל מִי שֶׁיֵּשׁ מְמוֹן חֲבֵרוֹ בְּיָדוֹ, בֵּין פִּקָּדוֹן, בֵּין מַלְוָה, אוֹ שֶׁגְּזָלוֹ, אוֹ עֲשָׁקוֹ, אוֹ מָצָא לוֹ אֲבֵדָה וְלֹא הִחְזִירָהּ, וְכַיּוֹצֶא בְּזֶה, וְתָבַע מִמֶּנּוּ מָמוֹן שֶׁיֵּשׁ לוֹ בְּיָדוֹ, וְכָפַר בּוֹ--הֲרֵי זֶה עוֹבֵר בְּלֹא תַעֲשֶׂה: שֶׁנֶּאֱמָר "לֹא-תְכַחֲשׁוּ" , זוֹ אַזְהָרָה לִכְפִירַת מָמוֹן; וְאֵין לוֹקִין עַל לָאו זֶה.
וְאִם נִשְׁבָּע לוֹ עַל שֶׁקֶר, עַל מָמוֹן שֶׁכָּפַר בּוֹ--הֲרֵי זֶה עוֹבֵר בְּלָאו אַחֵר; וְעַל זֶה נֶאֱמָר "וְלֹא-תְשַׁקְּרוּ, אִישׁ בַּעֲמִיתוֹ" , זוֹ אַזְהָרָה לַנִּשְׁבָּע עַל כְּפִירַת מָמוֹן.
וּשְׁבוּעָה זוֹ, הִיא הַנִּקְרֵאת שְׁבוּעַת הַפִּקָּדוֹן.

 וּמַה הוּא חַיָּב עַל שְׁבוּעַת הַפִּקָּדוֹן שֶׁשִּׁקַּר בָּהּ--מְשַׁלֵּם הַקֶּרֶן שֶׁכָּפַר בּוֹ, עִם תּוֹסֶפֶת חֹמֶשׁ; וּמַקְרִיב אָשָׁם וַדַּאי, בֵּין שֶׁהָיָה מֵזִיד בֵּין שֶׁהָיָה שׁוֹגֵג, שֶׁנֶּאֱמָר "וְכִחֵשׁ בַּעֲמִיתוֹ בְּפִקָּדוֹן, אוֹ-בִתְשׂוּמֶת יָד ...
וְהָיָה, כִּי-יֶחֱטָא וְאָשֵׁם" --וְלֹא נֶאֱמָר בּוֹ וְנֶעְלַם, לְחַיַּב שׁוֹגֵג כְּמֵזִיד: וְהוּא שֶׁיָּזִיד בַּפִּקָּדוֹן אוֹ בַּמָּמוֹן שֶׁנִּתְחַיַּב בּוֹ, וְיֵדַע בּוֹ בְּשָׁעַת שְׁבוּעָה; אֲבָל אִם שָׁגַג וְשָׁכַח שֶׁיֵּשׁ לוֹ אֶצְלוֹ מָמוֹן וְכָפַר וְנִשְׁבַּע, וְאַחַר כָּךְ יָדַע--הֲרֵי זֶה אָנוּס, וּפָטוּר מִכְּלוּם.

וְכֵן אִם לֹא יָדַע שֶׁאָסוּר לִשָּׁבַע לַשֶּׁקֶר עַל כְּפִירַת מָמוֹן, הֲרֵי זֶה אָנוּס וּפָטוּר.
אִם כֵּן, הֵיאָךְ הִיא שִׁגְגַת שְׁבוּעַת הַפִּקָּדוֹן: כְּגוֹן שֶׁנֶּעְלַם מִמֶּנּוּ אִם חַיָּבִין עָלֶיהָ קָרְבָּן אִם לָאו, וְיָדַע שְׁהִיא אֲסוּרָה וְשֶׁיֵּשׁ לוֹ אֶצְלוֹ מָמוֹן--זוֹ הִיא שִׁגְגָתָהּ; וּזְדוֹנָהּ, שֶׁיֵּדַע שֶׁחַיָּבִין עָלֶיהָ קָרְבָּן.

שְׁבוּעַת הָעֵדוּת כֵּיצַד: הָעֵדִים שֶׁיָּדְעוּ עֵדוּת מָמוֹן, וּתְבָעָם בַּעַל הָעֵדוּת לְהָעִיד לוֹ, וְכָפְרוּ בְּעֵדוּתָן וְלֹא הֵעִידוּ, וְנִשְׁבְּעוּ לוֹ שְׁאֵינָן יוֹדְעִין לוֹ עֵדוּת--זוֹ הִיא הַנִּקְרֵאת שְׁבוּעַת הָעֵדוּת; וְחַיָּבִין עַל שְׁבוּעָה זוֹ קָרְבַּן עוֹלֶה וְיוֹרֵד, בֵּין שֶׁהָיוּ מְזִידִין בֵּין שֶׁהָיוּ שׁוֹגְגִין, שֶׁנֶּאֱמָר "וְנֶפֶשׁ כִּי-תֶחֱטָא, וְשָׁמְעָה קוֹל אָלָה, וְהוּא עֵד" --וְלֹא נֶאֱמָר בָּהּ וְנֶעְלַם, לְחַיַּב עַל הַזָּדוֹן כִּשְׁגָגָה.

כֵּיצַד שִׁגְגַת שְׁבוּעַת הָעֵדוּת: כְּגוֹן שֶׁנֶּעְלַם מִמֶּנּוּ שֶׁחַיָּבִין עָלֶיהָ קָרְבָּן, וְיָדַע שֶׁשְּׁבוּעָה זוֹ אֲסוּרָה, וּשְׁהִיא שֶׁקֶר; וּזְדוֹנָהּ, שֶׁיָּדַע שֶׁחַיָּבִין עָלֶיהָ קָרְבָּן.
אֲבָל אִם לֹא יָדַע שְׁהִיא אֲסוּרָה, אוֹ שֶׁשָּׁכְחוּ הָעֵדוּת וְנִשְׁבְּעוּ, וְאַחַר כָּךְ נוֹדַע לָהֶם שְׁהֶן יוֹדְעִין לוֹ עֵדוּת, וְשֶׁנִּשְׁבְּעוּ עַל שֶׁקֶר--הֲרֵי אֵלּוּ אֲנוּסִין, וּפְטוּרִין אַף מִן הַקָּרְבָּן.

הִלְכּוֹת שְׁבוּעוֹת פֵּרֶק ב 
אֶחָד הַנִּשְׁבָּע אַחַת מֵאַרְבַּע מִינֵי שְׁבוּעוֹת אֵלּוּ מִפִּי עַצְמוֹ, וְאֶחָד הַמֻּשְׁבָּע מִפִּי אֲחֵרִים וְעָנָה אָמֵן.
אַפִלּוּ הִשְׁבִּיעוֹ גּוֹי אוֹ קָטָן, וְעָנָה אָמֵן--חַיָּב: שֶׁכָּל הָעוֹנֶה אָמֵן אַחַר שְׁבוּעָה, כְּמוֹצִיא שְׁבוּעָה מִפִּיו.
וְאֶחָד הָעוֹנֶה אָמֵן, אוֹ הָאוֹמֵר דָּבָר שֶׁעִנְיָנוֹ כְּעִנְיַן אָמֵן--כְּגוֹן שֶׁאָמַר הִין אוֹ מְחֻיָּב אֲנִי בִּשְׁבוּעָה זוֹ, אוֹ קִבַּלְתִּי עָלַי שְׁבוּעָה זוֹ, וְכָל כַּיּוֹצֶא בְּזֶה בְּכָל לָשׁוֹן--הֲרֵי זֶה כַּנִּשְׁבָּע לְכָל דָּבָר, בֵּין לְחַיְּבוֹ מַלְקוּת בֵּין לְחַיְּבוֹ קָרְבָּן.

אֶחָד הַנִּשְׁבָּע אוֹ שֶׁהִשְׁבִּיעוֹ אַחֵר בְּשֵׁם הַמְּיֻחָד, אוֹ בְּאֶחָד מִן הַכִּנּוּיִין--כְּגוֹן שֶׁנִּשְׁבַּע בְּמִי שֶׁשְּׁמוֹ חַנּוּן, וּבְמִי שֶׁשְּׁמוֹ רַחוּם, וּבְמִי שֶׁשְּׁמוֹ אֶרֶךְ אַפַּיִם, וְכַיּוֹצֶא בָּהֶן בְּכָל לָשׁוֹן--הֲרֵי זוֹ שְׁבוּעָה גְּמוּרָה.

וְכֵן אָלָה וְאָרוּר, הֲרֵי הֶן שְׁבוּעָה--וְהוּא, שֶׁיִּזְכֹּר שֵׁם מִן הַשֵּׁמוֹת אוֹ כִּנּוּי מִן הַכִּנּוּיִין.
כֵּיצַד: כְּגוֹן שֶׁאָמַר בְּאָלָה אוֹ אָרוּר לַה', אוֹ לְמִי שֶׁשְּׁמוֹ חַנּוּן, מִי שֶׁיֹּאכַל דָּבָר פְּלוֹנִי, וַאֲכָלוֹ--הֲרֵי זֶה נִשְׁבַּע עַל שֶׁקֶר; וְכֵן בִּשְׁאָר מִינֵי שְׁבוּעוֹת.
וְכֵן הָאוֹמֵר שְׁבוּעָה בַּה', אוֹ בְּמִי שֶׁשְּׁמוֹ חַנּוּן, שֶׁלֹּא אֹכַל, וְאָכַל, שֶׁזּוֹ אִשָּׁה, וְהוּא אִישׁ, שְׁאֵין לָךְ בְּיָדִי כְּלוּם, וְיֵשׁ לוֹ, שְׁאֵינִי יוֹדֵעַ לָךְ עֵדוּת, וְהוּא יוֹדֵעַ--הֲרֵי זֶה חַיָּב.

אָמַר אָלָה אוֹ אָרוּר אוֹ שְׁבוּעָה, וְלֹא הִזְכִּיר שֵׁם וְלֹא כִּנּוּי--הֲרֵי זֶה אָסוּר בַּדָּבָר שֶׁנִּשְׁבַּע עָלָיו; אֲבָל אֵינוּ לוֹקֶה וְלֹא מֵבִיא קָרְבָּן, אִם עָבַר עַל שְׁבוּעָתוֹ--עַד שֶׁיִּהְיֶה בָּהּ שֵׁם מִן הַשֵּׁמוֹת הַמְּיֻחָדִים אוֹ כִּנּוּי מִן הַכִּנּוּיִין, כְּמוֹ שֶׁבֵּאַרְנוּ.

וְלֹא הַשְּׁבוּעָה בִּלְבָד, אֵלָא כָּל כִּנּוּי שְׁבוּעָה כִּשְׁבוּעָה: כְּגוֹן שֶׁהָיוּ אַנְשֵׁי אוֹתוֹ מָקוֹם עִלְּגִים, וְהָיוּ קוֹרְאִים לִשְׁבוּעָה שְׁבוּתָה אוֹ שְׁקוּקָה, אוֹ שֶׁהָיוּ אֲרַמִּיִּים שֶׁלְּשׁוֹן שְׁבוּעָה בִּלְשׁוֹנָם מוֹמָתָא, וְהָיוּ הָעִלְּגִים מְכַנִּין אוֹתָהּ וְאוֹמְרִין מוֹהָא--כֵּיוָן שֶׁאָמַר לָשׁוֹן שֶׁמַּשְׁמָעוֹ וְעִנְיָנוֹ שְׁבוּעָה, הֲרֵי זֶה חַיָּב כְּמִי שֶׁהוֹצִיא לְשׁוֹן שְׁבוּעָה.
וְכֵן הָאוֹמֵר לָאו לָאו שְׁנֵי פְּעָמִים דֶּרֶךְ שְׁבוּעָה, אוֹ הִין הִין, וְהִזְכִּיר שֵׁם אוֹ כִּנּוּי--הֲרֵי זֶה כַּנִּשְׁבָּע; וְכֵן יָמִין שְׁבוּעָה, וּשְׂמֹאל שְׁבוּעָה--שֶׁנֶּאֱמָר "נִשְׁבַּע ה' בִּימִינוֹ, וּבִזְרוֹעַ עֻזּוֹ" .

וְכֵן הָאוֹמֵר מִבְטָא שֶׁלֹּא אֶעֱשֶׂה כָּךְ וְכָּךְ, וְהִזְכִּיר שֵׁם אוֹ כִּנּוּי--הֲרֵי זוֹ שְׁבוּעָה.
אָמַר אִסָּר לַה' אוֹ לְמִי שֶׁשְּׁמוֹ חַנּוּן שֶׁלֹּא אֶעֱשֶׂה, אוֹ שֶׁאֶעֱשֶׂה--הוֹאִיל וְהוֹצִיאוֹ בִּלְשׁוֹן שְׁבוּעָה, הֲרֵי הוּא כִּשְׁבוּעָה.

 שָׁמַע חֲבֵרוֹ נִשְׁבַּע, וְאָמַר וַאֲנִי כְּמוֹתָךְ--הוֹאִיל וְלֹא הוֹצִיא שְׁבוּעָה מִפִּיו וְלֹא הִשְׁבִּיעוֹ חֲבֵרוֹ, הֲרֵי זֶה פָּטוּר; וְזֶהוּ מַתְפִּיס בִּשְׁבוּעָה, שְׁהוּא פָּטוּר.
וְכֵן אִם נִשְׁבַּע שֶׁלֹּא אֹכַל בָּשָׂר זֶה, וְחָזַר וְאָמַר וַהֲרֵי הַפַּת הַזּוֹ כַּבָּשָׂר הַזֶּה--הֲרֵי זֶה פָּטוּר עַל הַפַּת, שֶׁהֲרֵי לֹא הוֹצִיא שְׁבוּעָה עָלֶיהָ אֵלָא הִתְפִּיסָהּ; וְאַף עַל פִּי שְׁהוּא פָּטוּר מִן הַמַּלְקוּת אוֹ מִן הַקָּרְבָּן, אָסוּר לוֹ לֶאֱכֹל אוֹתָהּ הַפַּת שֶׁהִתְפִּיסָהּ בִּשְׁבוּעָה.

 מִי שֶׁנִּתְכַּוַּן לִשְׁבוּעָה, וְגָמַר בְּלִבּוֹ שֶׁלֹּא יֹאכַל הַיּוֹם אוֹ שֶׁלֹּא יִשְׁתֶּה, וְשֶׁדָּבָר זֶה אָסוּר עָלָיו בִּשְׁבוּעָה, וְלֹא הוֹצִיא בִּשְׂפָתָיו--הֲרֵי זֶה מֻתָּר, שֶׁנֶּאֱמָר "לְבַטֵּא בִשְׂפָתַיִם" : אֵין הַנִּשְׁבָּע חַיָּב, עַד שֶׁיּוֹצִיא עִנְיַן שְׁבוּעָה בִּשְׂפָתָיו.
וְכֵן אִם גָּמַר בְּלִבּוֹ לְהִשָּׁבַע, וְטָעָה וְהוֹצִיא בִּשְׂפָתָיו דָּבָר שֶׁלֹּא הָיָה בְּלִבּוֹ--הֲרֵי זֶה מֻתָּר.

כֵּיצַד: הַמִּתְכַּוֵּן לְהִשָּׁבַע שֶׁלֹּא יֹאכַל אֵצֶל רְאוּבֵן, וּכְשֶׁבָּא לְהוֹצִיא שְׁבוּעָה נִשְׁבַּע שֶׁלֹּא יֹאכַל אֵצֶל שִׁמְעוֹן--הֲרֵי זֶה מֻתָּר לֶאֱכֹל עִם רְאוּבֵן, שֶׁהֲרֵי לֹא הוֹצִיא בִּשְׂפָתָיו, וְעִם שִׁמְעוֹן, שֶׁהֲרֵי לֹא הָיָה שִׁמְעוֹן בְּלִבּוֹ.
וְכֵן שְׁאָר מִינֵי שְׁבוּעוֹת, אֵינוּ חַיָּב עַד שֶׁיִּהְיֶה פִּיו וְלִבּוֹ שׁוֹוִין.

לְפִיכָּךְ אִם נִשְׁבַּע אֶחָד בְּפָנֵינוּ שֶׁלֹּא יֹאכַל הַיּוֹם, וְאָכַל, וְהִתְרוּ בּוֹ, וְאָמַר אֲנִי לֹא הָיָה בְּלִבִּי אֵלָא שֶׁלֹּא אֵצֵא הַיּוֹם וְטָעָה לְשׁוֹנִי וְהוֹצִיא אֲכִילָה שֶׁלֹּא הָיְתָה בְּלִבִּי--הֲרֵי זֶה אֵינוּ לוֹקֶה, עַד שֶׁיּוֹדֶה בִּפְנֵי עֵדִים קֹדֶם שֶׁיֹּאכַל שֶׁעַל אֲכִילָה נִשְׁבַּע, אוֹ שֶׁקִּבַּל עָלָיו הַתְרָאָה, וְלֹא טָעַן שֶׁטָּעָה בְּעֵת הַתְרָאָה: אַף עַל פִּי שֶׁטָּעַן אַחַר כָּךְ, אֵין שׁוֹמְעִין לוֹ.

וְכֵן אִם הִתְרוּ בּוֹ, וְאָמַר מֵעוֹלָם לֹא נִשְׁבַּעְתִּי, אוֹ לֹא נָדַרְתִּי עַל דָּבָר זֶה, וְאַחַר שֶׁהֵעִידוּ עָלָיו שֶׁנִּשְׁבַּע אוֹ נָדַר, אָמַר כֵּן הָיָה אֲבָל לֹא הָיָה פִּי וְלִבִּי שׁוֹוִין, אוֹ תְּנָאי הָיָה בְּלִבִּי עַל הַנֶּדֶר--אֵין שׁוֹמְעִין לוֹ, וְלוֹקֶה.

 כַּיּוֹצֶא בּוֹ, אָמְרוּ לוֹ אִשְׁתָּךְ נָדְרָה, וְאָמַר בְּלִבִּי הָיָה לְהָפֵר לָהּ, וְהֵפַרְתִּי--שׁוֹמְעִין לוֹ; אָמְרוּ לוֹ נָדְרָה, וְהוּא אוֹמֵר לֹא נָדְרָה, וְכֵיוָן שֶׁרָאָה אוֹתָם הֵעִידוּ עָלָיו, אָמַר בְּלִבִּי הָיָה לְהָפֵר לָהּ--אֵין שׁוֹמְעִין לוֹ.

 גָּמַר בְּלִבּוֹ שֶׁלֹּא לֶאֱכֹל פַּת חִטִּים, וְנִשְׁבַּע שֶׁלֹּא לֶאֱכֹל פַּת סְתָם--אָסוּר בְּפַת חִטִּים, שֶׁפַּת חִטִּים פַּת שְׁמָהּ.

 מִי שֶׁנִּשְׁבַּע וְאָמַר, שְׁבוּעָה שֶׁלֹּא אֹכַל הַיּוֹם, וְעַל דַּעְתְּכֶם אֲנִי נִשְׁבָּע--אֵין זֶה יָכוֹל לוֹמַר, כָּךְ וְכָּךְ הָיָה בְּלִבִּי: שֶׁלֹּא נִשְׁבַּע זֶה עַל דַּעְתּוֹ, אֵלָא עַל דַּעַת אֲחֵרִים; וְכֵיוָן שֶׁהָיָה פִּיו וְלִבָּם שֶׁלַּאֲחֵרִים שׁוֹוִין שֶׁנִּשְׁבַּע עַל דַּעְתָּם, חַיָּב--לִבָּם שֶׁלְּאֵלּוּ, בִּמְקוֹם לִבּוֹ קָם.
וְכֵן בִּשְׁאָר מִינֵי שְׁבוּעוֹת.
לְפִיכָּךְ כְּשֶׁמַּשְׁבִּיעִין הַדַּיָּנִין אֶת הַנִּשְׁבָּע, אוֹמְרִים לוֹ, לֹא עַל דַּעְתָּךְ אָנוּ מַשְׁבִּיעִים אוֹתָךְ, אֵלָא עַל דַּעְתֵּנוּ.

 מִי שֶׁנִּשְׁבַּע וְהָיָה פִּיו וְלִבּוֹ שׁוֹוִין בִּשְׁבוּעָה, וְאַחַר שֶׁנֶּאֱסַר חָזַר בּוֹ מִיָּד בְּתוֹךְ כְּדֵי דִּבּוּר, וְהוּא כְּדֵי שֶׁיֹּאמַר תַּלְמִיד לָרָב, שָׁלוֹם עָלֶיךָ רִבִּי, וְאָמַר אֵין זוֹ שְׁבוּעָה, אוֹ נִחַמְתִּי, אוֹ חָזַרְתִּי בִּי, וְכַיּוֹצֶא בִּדְבָרִים אֵלּוּ שֶׁעִנְיָנָם שֶׁהִתִּיר מַה שֶׁאָסַר--הֲרֵי זֶה מֻתָּר, וְנֶעְקְרָה הַשְּׁבוּעָה: שֶׁזֶּה דּוֹמֶה לְטוֹעֶה.
וְכֵן אִם אָמְרוּ לוֹ אֲחֵרִים, חֲזֹר בָּךְ, אוֹ מֻתָּר לָךְ, וְכַיּוֹצֶא בִּדְבָרִים אֵלּוּ, וְקִבַּל מֵהֶן בְּתוֹךְ כְּדֵי דִּבּוּר וְאָמַר הִין, אוֹ חָזַרְתִּי בִּי, וְכַיּוֹצֶא בְּזֶה--הֲרֵי זֶה מֻתָּר; וְאִם אַחַר כְּדֵי דִּבּוּר, אֵינוּ יָכוֹל לַחְזֹר בּוֹ.

 נִשְׁבַּע וְחָזַר בּוֹ בְּתוֹךְ כְּדֵי דִּבּוּר בְּלִבּוֹ, אֵין זֶה כְּלוּם; וְכֵן אִם אָמְרוּ לוֹ אֲחֵרִים, חֲזֹר בָּךְ, אוֹ מֻתָּר לָךְ, אוֹ מָחוּל לָךְ, וְקִבַּל דִּבְרֵיהֶם בְּלִבּוֹ בְּתוֹךְ כְּדֵי דִּבּוּר--אֵין זֶה כְּלוּם: עַד שֶׁיּוֹצִיא הַחֲזָרָה בְּפִיו, כְּמוֹ הַשְּׁבוּעָה.

הִלְכּוֹת שְׁבוּעוֹת פֵּרֶק ג 
כָּל הַנִּשְׁבָּע שְׁבוּעָה מֵאַרְבַּע מִינֵי שְׁבוּעוֹת אֵלּוּ בְּאֹנֶס, הֲרֵי זֶה פָּטוּר מִכְּלוּם.
וְאֶחָד הַנִּשְׁבָּע מִתְּחִלָּתוֹ בְּאֹנֶס כְּמוֹ שֶׁבֵּאַרְנוּ, אוֹ שֶׁנִּשְׁבַּע וְנֶאֱנַס וְלֹא הִנִּיחוּהוּ לְקַיַּם שְׁבוּעָתוֹ, אוֹ שֶׁהִשְׁבִּיעוֹ אַנָּס; לְפִיכָּךְ נִשְׁבָּעִין לֶחָרָמִין וְלַהוֹרְגִין וְלַמּוֹכְסִין.
בְּאֵיזֶה מוֹכֵס אָמְרוּ: בְּמוֹכֵס הָעוֹמֵד מֵאֵלָיו, שֶׁלּוֹקֵחַ מָמוֹן שֶׁלֹּא בִּרְשׁוּת מֶלֶךְ הַמְּדִינָה; אוֹ שֶׁלּוֹקֵחַ בִּרְשׁוּת הַמֶּלֶךְ, אֲבָל מוֹסִיף לְעַצְמוֹ עַל הַדָּבָר הַקָּצוּב, כְּמוֹ שֶׁיִּתְבָּאַר בְּהִלְכּוֹת גְּזֵלָה.

 וְצָרִיךְ הַנִּשְׁבָּע בְּאֹנֶס לִהְיוֹת כַּוָּנָתוֹ בְּלִבּוֹ בְּעֵת הַשְּׁבוּעָה, לְדָבָר הַפּוֹטְרוֹ; וְאַף עַל פִּי שֶׁדְּבָרִים אֵלּוּ שֶׁבַּלֵּב אֵינָן דְּבָרִים, הוֹאִיל וְאֵינוּ יָכוֹל לְהוֹצִיא בִּשְׂפָתָיו מִפְּנֵי הָאַנָּס, הֲרֵי זֶה סוֹמֵךְ עַל דְּבָרִים שֶׁבְּלִבּוֹ.
כֵּיצַד: כְּגוֹן שֶׁנִּשְׁבַּע לָאַנָּס שֶׁלֹּא יֹאכַל בָּשָׂר סְתָם, וּבְלִבּוֹ שֶׁלֹּא יֹאכַל הַיּוֹם, אוֹ שֶׁלֹּא יֹאכַל בְּשַׂר חֲזִיר--הֲרֵי זֶה מֻתָּר; וְכֵן כָּל כַּיּוֹצֶא בְּזֶה.

 וְכֵן שְׁבוּעוֹת שֶׁלַּהֲבָאי וְשֶׁלִּשְׁגָגוֹת, פָּטוּר עֲלֵיהֶן.
שְׁבוּעוֹת שֶׁלַּהֲבָאי כֵּיצַד: כְּגוֹן שֶׁרָאָה חֲיָלוֹת גְּדוֹלִים וְחוֹמָה גְּבוֹהָה, וְנִשְׁבַּע שֶׁרָאִיתִי חֵיל פְּלוֹנִי הַמֶּלֶךְ וְהֶם כְּיוֹצְאֵי מִצְרַיִם, וְשֶׁרָאִיתִי חוֹמַת עִיר פְּלוֹנִית גְּבוֹהָה עַד לָרָקִיעַ, וְכַיּוֹצֶא בִּדְבָרִים אֵלּוּ--שֶׁזֶּה לֹא גָמַר בְּלִבּוֹ שֶׁהַדָּבָר כָּךְ בְּלֹא פָּחוּת וְלֹא יָתֵר, וְלֹא נִתְכַּוַּן אֵלָא לְסַפַּר גֹּבַהּ הַחוֹמָה אוֹ רֹב הָעָם.

 שְׁבוּעוֹת שֶׁלִּשְׁגָגוֹת כֵּיצַד: אִם שְׁבוּעַת הָעֵדוּת אוֹ הַפִּקָּדוֹן הִיא, כְּגוֹן שֶׁשָּׁגַג בַּפִּקָּדוֹן וּבָעֵדוּת שְׁהוּא פָּטוּר מִכְּלוּם כְּמוֹ שֶׁבֵּאַרְנוּ; וְאִם שְׁבוּעַת שָׁוְא הִיא, כְּגוֹן שֶׁנִּשְׁבַּע שֶׁלֹּא יִלְבֹּשׁ תְּפִלִּין וְלֹא יָדַע שֶׁהַתְּפִלִּין מִצְוָה; וְאִם שְׁבוּעַת שֶׁקֶר הִיא, כְּגוֹן שֶׁנִּשְׁבַּע שֶׁלֹּא אָכַל וְנִזְכַּר שֶׁאָכַל, אוֹ שֶׁנִּשְׁבַּע שֶׁלֹּא יֹאכַל וְשָׁכַח וְאָכַל, אוֹ שֶׁלֹּא תֵהָנֶה אִשְׁתּוֹ לוֹ מִפְּנֵי שֶׁגָּנְבָה כִּיסוֹ וְשֶׁהִכָּת אֶת בְּנוֹ, וְנוֹדַע שֶׁלֹּא גָנְבָה וְשֶׁלֹּא הִכָּת.
וְכֵן כָּל כַּיּוֹצֶא בְּזֶה.

 אִם כֵּן, אֵיזוֹ הִיא שִׁגְגַת שְׁבוּעַת בִּטּוּי שֶׁחַיָּבִין עָלֶיהָ קָרְבַּן עוֹלֶה וְיוֹרֵד לְשֶׁעָבַר: כְּגוֹן שֶׁנִּשְׁבַּע שֶׁלֹּא אָכַל, וְהוּא יוֹדֵעַ שֶׁאָכַל וְשֶׁשְּׁבוּעַת שֶׁקֶר זוֹ שֶׁנִּשְׁבַּע אֲסוּרָה, אֲבָל לֹא יָדַע שֶׁחַיָּבִין עָלֶיהָ קָרְבָּן--זוֹ הִיא הַשְּׁגָגָה שֶׁחַיָּבִין עָלֶיהָ קָרְבַּן עוֹלֶה וְיוֹרֵד בִּשְׁבוּעַת בִּטּוּי לְשֶׁעָבַר.

 וְכֵיצַד הִיא הַשְּׁגָגָה שֶׁחַיָּבִין עָלֶיהָ קָרְבָּן לְהַבָּא: כְּגוֹן שֶׁנִּשְׁבַּע שֶׁלֹּא יֹאכַל פַּת חִטִּים, וְשָׁגַג וְדִמָּה שֶׁנִּשְׁבַּע שֶׁיֹּאכַל פַּת חִטִּים וַאֲכָלָהּ, שֶׁזֶּה נֶעְלְמָה מִמֶּנּוּ הַשְּׁבוּעָה הֵיאַךְ הָיְתָה, וַהֲרֵי הוּא זוֹכֵר הַחֵפֶץ שֶׁנִּשְׁבַּע עָלָיו--זוֹ הִיא שִׁגְגַת שְׁבוּעַת בִּטּוּי לְהַבָּא שֶׁחַיָּבִין עָלֶיהָ קָרְבָּן.

 אֲבָל אִם נִשְׁבַּע שֶׁלֹּא יֹאכַל פַּת חִטִּים, וְאָכַל פַּת חִטִּים עַל דַּעַת שְׁהִיא פַּת שְׂעוֹרִים--הֲרֵי זֶה אָנוּס, וּפָטוּר: שֶׁהֲרֵי לֹא נֶעְלְמָה מִמֶּנּוּ שְׁבוּעָה, וְלֹא נֶעְלַם מִמֶּנּוּ אֵלָא חֵפֶץ שֶׁנִּשְׁבַּע עָלָיו.

 נֶעְלְמָה מִמֶּנּוּ שְׁבוּעָה הֵיאַךְ הָיְתָה, וְנֶעְלַם מִמֶּנּוּ חֵפֶץ שֶׁנִּשְׁבַּע עָלָיו--הֲרֵי זֶה פָּטוּר מִן הַקָּרְבָּן.
כֵּיצַד: כְּגוֹן שֶׁנִּשְׁבַּע שֶׁלֹּא לֶאֱכֹל פַּת חִטִּים, וְדִמָּה שֶׁנִּשְׁבַּע שֶׁיֹּאכַל פַּת חִטִּים, וְאָכַל פַּת חִטִּים, עַל דַּעַת שְׁהִיא פַּת שְׂעוֹרִים--שֶׁהֲרֵי הֶעְלֵם שְׁבוּעָה וְחֵפֶץ בְּיָדוֹ, וַהֲרֵי זֶה כְּאָנוּס וּפָטוּר.

 נִשְׁבַּע עַל כִּכָּר שֶׁלֹּא יֹאכְלֶנָּה, וְנִצְטַעַר עָלֶיהָ וַאֲכָלָהּ מִפְּנֵי הַצַּעַר, וְהוּא שׁוֹגֵג, שֶׁהֲרֵי דִּמָּה שֶׁמֻּתָּר לוֹ לְאָכְלָהּ מִפְּנֵי הַצַּעַר--הֲרֵי זֶה פָּטוּר מִן הַקָּרְבָּן: לְפִי שְׁאֵינוּ שָׁב מִיְּדִיעָתוֹ אֵלָא יָדַע שֶׁאֲסוּרָה הִיא, וַאֲכָלָהּ בִּטְעוּת.

הִלְכּוֹת שְׁבוּעוֹת פֵּרֶק ד 
מִי שֶׁנִּשְׁבַּע שֶׁלֹּא יֹאכַל הַיּוֹם כְּלוּם, וְאָכַל פָּחוּת מִכַּזַּיִת--פָּטוּר: שְׁאֵין אֲכִילָה פְּחוּתָה מִכַּזַּיִת, וַהֲרֵי הוּא כְּאוֹכֵל חֲצִי שֵׁעוּר מִנְּבֵלוֹת וּטְרֵפוֹת וְכַיּוֹצֶא בָּהֶן.
וְאִם אָמַר שְׁבוּעָה שֶׁלֹּא אֹכַל דָּבָר זֶה, וַאֲכָלוֹ--חַיָּב, וְאַפִלּוּ הָיָה דָּבָר שֶׁנִּשְׁבַּע עָלָיו זֶרַע חַרְדָּל אֶחָד אוֹ פָּחוּת מִמֶּנּוּ.
נִשְׁבַּע שֶׁלֹּא יִטְעֹם כְּלוּם, וְאָכַל כָּל שְׁהוּא--חַיָּב.

 מִי שֶׁנִּשְׁבַּע שֶׁלֹּא יֹאכַל הַיּוֹם, וְשָׁתָה--חַיָּב, שֶׁשְּׁתִיָּה בִּכְלַל אֲכִילָה.
לְפִיכָּךְ אִם אָכַל, וְשָׁתָה--אֵינוּ חַיָּב אֵלָא מַלְקוּת אַחַת, אִם הָיָה מֵזִיד; אוֹ חַטָּאת אַחַת, אִם הָיָה שׁוֹגֵג.
נִשְׁבַּע שֶׁלֹּא יִשְׁתֶּה הַיּוֹם--הֲרֵי זֶה מֻתָּר לֶאֱכֹל, שְׁאֵין אֲכִילָה בִּכְלַל שְׁתִיָּה.
וְכַמָּה יִשְׁתֶּה וְיִהְיֶה חַיָּב--יֵרָאֶה לִי שְׁאֵינוּ חַיָּב עַד שֶׁיִּשְׁתֶּה רְבִיעִית, כִּשְׁאָר הָאִסּוּרִין.

 שְׁבוּעָה שֶׁלֹּא אֹכַל הַיּוֹם, וְאָכַל מִינִין הַרְבֵּה, אוֹ שְׁבוּעָה שֶׁלֹּא אֶשְׁתֶּה הַיּוֹם, וְשָׁתָה מִינֵי מַשְׁקִין הַרְבֵּה--אֵינוּ חַיָּב אֵלָא אַחַת.
וְאַפִלּוּ אָמַר שְׁבוּעָה שֶׁלֹּא אֹכַל הַיּוֹם בָּשָׂר וּפַת וְקָטְנִית, וְאָכַל הַכֹּל--אֵינוּ חַיָּב אֵלָא אַחַת; וְכֻלָּן מִצְטָרְפִין לְכַזַּיִת.

 שְׁבוּעָה שֶׁלֹּא אֹכַל וְשֶׁלֹּא אֶשְׁתֶּה, וְאָכַל וְשָׁתָה--חַיָּב שְׁתַּיִם: שֶׁהַשְּׁתִיָּה, בִּכְלַל אֲכִילָה, וְהוֹאִיל וּפֵרַשׁ וְאָמַר וְשֶׁלֹּא אֶשְׁתֶּה, גִּלָּה דַּעְתּוֹ שֶׁלֹּא כָלַל הַשְּׁתִיָּה בִּכְלַל הָאֲכִילָה--וְנִמְצָא כְּנִשְׁבָּע עַל זֶה בִּפְנֵי עַצְמוֹ, וְעַל זֶה בִּפְנֵי עַצְמוֹ; וּלְפִיכָּךְ חַיָּב שְׁתַּיִם.

 וְכֵן הָאוֹמֵר שְׁבוּעָה שֶׁלֹּא אֹכַל פַּת חִטִּים וּפַת שְׂעוֹרִים וּפַת כֻּסְּמִין, וַאֲכָלָן--חַיָּב עַל כָּל אַחַת וְאַחַת: שֶׁלֹּא אָמַר פַּת וּפַת וּפַת, אֵלָא לְחַלַּק וּלְחַיַּב עַל כָּל אַחַת וְאַחַת.

 הָיָה חֲבֵרוֹ מְסָרֵב בּוֹ לֶאֱכֹל אֶצְלוֹ וְאָמַר לוֹ, בּוֹא וּשְׁתֵה עִמִּי יַיִן וְחָלָב וּדְבַשׁ, וְאָמַר שְׁבוּעָה שְׁאֵינִי שׁוֹתֶה יַיִן וְחָלָב וּדְבַשׁ--חַיָּב עַל כָּל אֶחָד וְאֶחָד בִּפְנֵי עַצְמוֹ: שֶׁהָיָה לוֹ לוֹמַר שְׁבוּעָה שְׁאֵינִי שׁוֹתֶה כְּלוּם, אוֹ מַה שֶׁאָמַרְתָּ; וּמִשֶּׁחָזַר וּפֵרַט, גִּלָּה דַּעְתּוֹ שֶׁחִיַּב עַצְמוֹ שְׁבוּעָה עַל כָּל מִין וּמִין בִּפְנֵי עַצְמוֹ.

לְפִיכָּךְ אֵין מִצְטָרְפִין זֶה עִם זֶה, וְאֵינוּ חַיָּב עַד שֶׁיֹּאכַל כַּשֵּׁעוּר מִמִּין אֶחָד: הוֹאִיל וְהֶן חֲלוּקִין לְחַטָּאוֹת, הֲרֵי הֶן כְּחֵלֶב וְדָם, שְׁאֵינָן מִצְטָרְפִין לְכַזַּיִת, כְּמוֹ שֶׁנִּתְבָּאַר בְּהִלְכּוֹת מַאֲכָלוֹת אֲסוּרוֹת.

 שְׁבוּעָה שֶׁלֹּא אֹכַל כִּכָּר זוֹ, אוֹ שֶׁלֹּא אֹכַל אוֹתָהּ--כֵּיוָן שֶׁאָכַל מִמֶּנָּה כַּזַּיִת, חַיָּב; שְׁבוּעָה שֶׁלֹּא אֹכְלֶנָּה, אֵינוּ חַיָּב עַד שֶׁיֹּאכַל אֶת כֻּלָּהּ.
אָמַר שְׁבוּעָה שֶׁלֹּא אֹכַל כִּכָּר זוֹ, שְׁבוּעָה שֶׁלֹּא אֹכְלֶנָּה, וַאֲכָלָהּ--אֵינוּ חַיָּב אֵלָא אַחַת.

 וְכֵן אִם אָמַר שְׁבוּעָה שֶׁלֹּא אֹכַל הַיּוֹם, וְחָזַר וְנִשְׁבַּע עַל הַכִּכָּר שֶׁלֹּא יֹאכְלֶנָּה, וַאֲכָלָהּ כֻּלָּהּ בְּאוֹתוֹ הַיּוֹם--אֵינוּ חַיָּב אֵלָא אַחַת.
וְכֵן כָּל כַּיּוֹצֶא בְּזֶה, שְׁאֵין שְׁבוּעָה חָלָה עַל שְׁבוּעָה.

אֲבָל אִם נִשְׁבַּע עַל הַכִּכָּר שֶׁלֹּא יֹאכְלֶנָּה, וְחָזַר וְנִשְׁבַּע שְׁנִיָּה שֶׁלֹּא יֹאכַל כְּלוּם, אוֹ שֶׁלֹּא יֹאכַל כִּכָּר זוֹ, וַאֲכָלָהּ כֻּלָּהּ--חַיָּב שְׁתַּיִם: שֶׁבְּשָׁעָה שֶׁנִּשְׁבַּע בַּתְּחִלָּה שֶׁלֹּא יֹאכְלֶנָּה, אֵינוּ חַיָּב עַד שֶׁיֹּאכַל כֻּלָּהּ; וּכְשֶׁחָזַר וְנִשְׁבַּע שֶׁלֹּא יֹאכַל, אוֹ שֶׁלֹּא יֹאכַל אוֹתָהּ--מִשֶּׁיֹּאכַל מִמֶּנָּה כַּזַּיִת יִתְחַיַּב, וּכְשֶׁיֹּאכַל כֻּלָּהּ יִתְחַיַּב בִּשְׁבוּעָה רִאשׁוֹנָה.

שְׁבוּעָה שֶׁלֹּא אֹכַל תְּאֵנִים, וְחָזַר וְנִשְׁבַּע עַל הַתְּאֵנִים וְעַל הָעֲנָבִים--חַיָּב עַל הַתְּאֵנִים שְׁתַּיִם: שֶׁהֲרֵי כָּלַל הַתְּאֵנִים שֶׁנֶּאְסְרוּ בִּשְׁבוּעָה רִאשׁוֹנָה עִם הָעֲנָבִים שֶׁהָיוּ מֻתָּרִין, וּמִתּוֹךְ שֶׁחָלָה שְׁבוּעָה שְׁנִיָּה עַל הָעֲנָבִים חָלָה עַל הַתְּאֵנִים, וְנִתְחַיְּבוּ בִּשְׁתֵּי שְׁבוּעוֹת, כְּמוֹ שֶׁבֵּאַרְנוּ בְּהִלְכּוֹת מַאֲכָלוֹת אֲסוּרוֹת.

שְׁבוּעָה שֶׁלֹּא אֹכַל שְׁמוֹנָה, שְׁבוּעָה שֶׁלֹּא אֹכַל תִּשְׁעָה, שְׁבוּעָה שֶׁלֹּא אֹכַל עֲשָׂרָה--בֵּין שֶׁאָכַל שְׁמוֹנָה, בֵּין שֶׁאָכַל תִּשְׁעָה, בֵּין שֶׁאָכַל עֲשָׂרָה--אֵינוּ חַיָּב אֵלָא אַחַת.

שְׁבוּעָה שֶׁלֹּא אֹכַל עֲשָׂרָה, שְׁבוּעָה שֶׁלֹּא אֹכַל תִּשְׁעָה, שְׁבוּעָה שֶׁלֹּא אֹכַל שְׁמוֹנָה--אִם אָכַל עֲשָׂרָה--חַיָּב שָׁלוֹשׁ, עַל כָּל שְׁבוּעָה וּשְׁבוּעָה אַחַת.
וְכֵן אִם אָכַל תִּשְׁעָה, חַיָּב שְׁתַּיִם; אָכַל שְׁמוֹנָה, חַיָּב אַחַת.

שְׁבוּעָה שֶׁלֹּא אֹכַל תְּאֵנִים, וְחָזַר וְנִשְׁבַּע שֶׁלֹּא יֹאכַל תְּאֵנִים וַעֲנָבִים כְּאֶחָד, וְשָׁגַג וְאָכַל תְּאֵנִים, וְהִפְרִישׁ קָרְבָּן, וְאַחַר כָּךְ שָׁגַג וְאָכַל עֲנָבִים--אֵינוּ חַיָּב עַל הָעֲנָבִים: מִפְּנֵי שְׁהֶן כַּחֲצִי שֵׁעוּר, וְאֵין מְבִיאִין קָרְבָּן עַל חֲצִי שֵׁעוּר.

וְכֵן הַנִּשְׁבָּע שֶׁלֹּא יֹאכַל עֶשֶׂר, וְחָזַר וְנִשְׁבַּע שֶׁלֹּא יֹאכַל עֶשֶׂר וְתֵשַׁע, וְאָכַל עֶשֶׂר וְהִפְרִישׁ קָרְבָּן, וְחָזַר וְשָׁגַג וְאָכַל תֵּשַׁע--הֲרֵי זֶה כַּחֲצִי שֵׁעוּר, וְאֵין מְבִיאִין קָרְבָּן עַל חֲצִי שֵׁעוּר: שֶׁעִנְיַן שְׁבוּעָה אַחֲרוֹנָה, שֶׁלֹּא יֹאכַל תְּשַׁע עֶשְׂרֵה.

שְׁבוּעָה שֶׁלֹּא אֹכַל כִּכָּר זוֹ הַגְּדוֹלָה, אִם אָכַלְתִּי כִּכָּר זוֹ הַקְּטַנָּה, וְשָׁכַח תְּנָאי זֶה בְּעֵת שֶׁאָכַל הַקְּטַנָּה, וְאָכַל אַחַר כָּךְ הַגְּדוֹלָה בְּמֵזִיד--חַיָּב; אָכַל אֶת הַקְּטַנָּה וְהוּא זוֹכֵר הַתְּנָאי, וְיוֹדֵעַ שֶׁבַּאֲכִילָתָהּ תֵּאָסֵר הַגְּדוֹלָה, וְשָׁכַח וְאָכַל אֶת הַגְּדוֹלָה, וְכִמְדֻמֶּה לוֹ שֶׁעֲדַיִן לֹא נֶאְסְרָה--פָּטוּר.
אָכַל שְׁתֵּיהֶן בִּשְׁגָגָה, פָּטוּר; שְׁתֵּיהֶן בְּמֵזִיד, בֵּין שֶׁאָכַל הַגְּדוֹלָה בַּתְּחִלָּה בֵּין בָּאַחֲרוֹנָה--חַיָּב.

 וְכֵן אִם תְּלָיָן זוֹ בְּזוֹ, וְנִשְׁבַּע וְאָמַר שְׁבוּעָה שֶׁלֹּא אֹכַל אַחַת מֵהֶן, אִם אָכַלְתִּי הָאַחֶרֶת, וְשָׁכַח הַתְּנָאי וְאָכַל אַחַת מֵהֶן, וְאָכַל הַשְּׁנִיָּה בְּזָדוֹן--חַיָּב; הָרִאשׁוֹנָה בְּזָדוֹן, וְהַשְּׁנִיָּה בִּשְׁגָגָה--פָּטוּר.
שְׁתֵּיהֶן בִּשְׁגָגָה, פָּטוּר; שְׁתֵּיהֶן בְּזָדוֹן, חַיָּב.

 שְׁבוּעָה שֶׁאֹכַל כִּכָּר זוֹ הַיּוֹם, וְעָבַר הַיּוֹם וְלֹא אֲכָלָהּ--בְּשׁוֹגֵג, מֵבִיא קָרְבַּן עוֹלֶה וְיוֹרֵד; בְּמֵזִיד, אֵינוּ לוֹקֶה--שֶׁהֲרֵי לֹא עָשָׂה מַעֲשֶׂה, וְאַף עַל פִּי שֶׁעָבַר עַל שְׁבוּעַת שֶׁקֶר.
וּמִפְּנֵי מַה לוֹקֶה אִם נִשְׁבַּע שֶׁאָכַל וְהוּא לֹא אָכַל, אוֹ שֶׁלֹּא אָכַל וְהוּא אָכַל, וְאַף עַל פִּי שֶׁלֹּא עָשָׂה מַעֲשֶׂה--מִפְּנֵי שֶׁמֵּעֵת שְׁבוּעָתוֹ, נִשְׁבַּע לַשֶּׁקֶר; אֲבָל אִם נִשְׁבַּע שֶׁיַּעֲשֶׂה וְהוּא לֹא עָשָׂה, אֵינָהּ שְׁבוּעַת שֶׁקֶר מִשָּׁעַת שְׁבוּעָה.

 מִי שֶׁאָמַר לַחֲבֵרוֹ שְׁבוּעָה שֶׁלֹּא אֹכַל לָךְ, אוֹ שְׁבוּעָה שֶׁאֹכַל לָךְ, אוֹ שֶׁהָיָה מְסָרֵב בּוֹ לֶאֱכֹל אֶצְלוֹ וְהוּא נִמְנָע, וְנִשְׁבַּע וְאָמַר שְׁבוּעָה שֶׁאֹכַל לָךְ, וְכֵן הָאוֹמֵר לֹא שְׁבוּעָה לֹא אֹכַל לָךְ--כָּל אֵלּוּ אֲסוּרִין, וַהֲרֵי נִשְׁבַּע שֶׁלֹּא יֹאכַל אֶצְלוֹ; וְאִם אָמַר כָּל הַלְּשׁוֹנוֹת הָאֵלּוּ, וְעָבַר וְאָכַל--אֵינוּ חַיָּב אֵלָא אַחַת.

הִלְכּוֹת שְׁבוּעוֹת פֵּרֶק ה 
מִי שֶׁנִּשְׁבַּע שֶׁזָּרַק אִישׁ פְּלוֹנִי צְרוֹר לַיָּם, וְהוּא לֹא זָרַק, אוֹ שֶׁלֹּא זָרַק, וְהוּא זָרַק--הֲרֵי זֶה חַיָּב בִּשְׁבוּעַת בִּטּוּי: וְאַף עַל פִּי שְׁאֵינוּ בִּלְהַבָּא, שֶׁהֲרֵי אֵינוּ יָכוֹל לְהִשָּׁבַע שֶׁיִּזְרֹק וְשֶׁלֹּא יִזְרֹק אִישׁ פְּלוֹנִי.
וְכָל מִי שֶׁנִּשְׁבַּע עַל אֲחֵרִים שֶׁיַּעֲשׂוּ כָּךְ וְכָּךְ, אוֹ שֶׁלֹּא יַעֲשׂוּ--וְאַפִלּוּ הָיוּ בָנָיו אוֹ אִשְׁתּוֹ--אֵינוּ חַיָּב בִּשְׁבוּעַת בִּטּוּי, שֶׁהֲרֵי אֵין בְּיָדוֹ לֹא לְקַיַּם וְלֹא לְבַטַּל; וּמַכִּין אוֹתוֹ מַכַּת מַרְדּוּת--שֶׁהֲרֵי אֵין בְּיָדוֹ לְקַיַּם שְׁבוּעָה זוֹ, וְנִמְצָא גּוֹרֵם לִשְׁבוּעַת שָׁוְא.

וְלָמָּה אֵינוּ לוֹקֶה מִשּׁוֹם שְׁבוּעַת שָׁוְא--שֶׁהֲרֵי אִפְשָׁר לְאוֹתָן אֲחֵרִים שֶׁיִּשְׁמְעוּ מִמֶּנּוּ וְתִתְקַיַּם שְׁבוּעָתוֹ, וְנִמְצָא כְּשֶׁמַּתְרִין בּוֹ בְּעֵת שֶׁנִּשְׁבַּע הַתְרָאַת סָפֵק, שְׁאֵין לוֹקִין עָלֶיהָ אֵלָא אִם הָיָה לָאו שֶׁבָּהּ מְפֹרָשׁ, כְּמוֹ שֶׁיִּתְבָּאַר בְּהִלְכּוֹת סַנְהֶדְּרִין.

וְאֵין אוֹתָן אֲחֵרִים נִזְקָקִין לְקַיַּם דִּבְרֵי זֶה הַנִּשְׁבָּע, אֵלָא אִם כֵּן עָנוּ אָמֵן כְּמוֹ שֶׁבֵּאַרְנוּ.
וְאִם קִיְּמוּ דְּבָרָיו--הֲרֵי אֵלּוּ מְשֻׁבָּחִין, שֶׁלֹּא הִרְגִילוּ לְהוֹצִיא שְׁבוּעָה לַשָּׁוְא.

בַּמֶּה דְּבָרִים אֲמוּרִים, בְּשֶׁנִּשְׁבַּע עַל דָּבָר שְׁאֵינוּ בִּרְשׁוּתוֹ, כְּגוֹן שֶׁנִּשְׁבַּע רְאוּבֵן עַל שִׁמְעוֹן שֶׁלֹּא יֵלֵךְ בִּסְחוֹרָה אוֹ שֶׁלֹּא יֹאכַל בָּשָׂר, וְכַיּוֹצֶא בְּזֶה; אֲבָל אִם נִשְׁבַּע רְאוּבֵן שֶׁלֹּא יִכָּנֵס שִׁמְעוֹן בְּבֵיתִי, וְשֶׁלֹּא יֵהָנֶה מִנְּכָסַי, וְעָבַר שִׁמְעוֹן וְנִכְנַס לְבֵיתוֹ שֶׁלִּרְאוּבֵן, וְנִהְנָה מִנְּכָסָיו שֶׁלֹּא מִדַּעַת רְאוּבֵן--רְאוּבֵן פָּטוּר, שֶׁהֲרֵי הוּא אָנוּס; וְשִׁמְעוֹן חַיָּב, שֶׁעָבַר עַל דָּבָר הָאָסוּר לוֹ לַעֲשׂוֹתוֹ--שֶׁלֹּא נִשְׁבַּע זֶה אֵלָא עַל דָּבָר שְׁהוּא בִּרְשׁוּתוֹ.
וְכֵן כָּל כַּיּוֹצֶא בְּזֶה.

שְׁבוּעָה שֶׁלֹּא אֹכַל, וְאָכַל אֹכָלִין שְׁאֵינָן רְאוּיִין לַאֲכִילָה, וְשָׁתָה מַשְׁקִים שְׁאֵינָן רְאוּיִין לִשְׁתִיָּה--פָּטוּר; אָכַל דְּבָרִים הָאֲסוּרִין מִן הַתּוֹרָה בַּאֲכִילָה, כְּגוֹן שֶׁאָכַל כַּזַּיִת נְבֵלוֹת וּטְרֵפוֹת שְׁקָצִים וּרְמָשִׂים--פָּטוּר מִשּׁוֹם שְׁבוּעַת בִּטּוּי.

שְׁבוּעָה שֶׁאֹכַל, וְאָכַל אֹכָלִין שְׁאֵינָן רְאוּיִין לַאֲכִילָה, וְשָׁתָה מַשְׁקִין שְׁאֵינָן רְאוּיִין לִשְׁתִיָּה, אוֹ שֶׁאָכַל נְבֵלוֹת וּטְרֵפוֹת וְכַיּוֹצֶא בָּהֶן--פָּטוּר מִשְּׁבוּעַת בִּטּוּי, שֶׁהֲרֵי יָצָא יְדֵי אֲכִילָה: מֵאַחַר שְׁהֶן חֲשׁוּבִין אֶצְלוֹ, אֲכִילָתָן שְׁמָהּ אֲכִילָה.

 שְׁבוּעָה שֶׁלֹּא אָכַלְתִּי, וְהוּא אָכַל דְּבָרִים שְׁאֵינָן רְאוּיִין לַאֲכִילָה, אוֹ נְבֵלוֹת וּטְרֵפוֹת--חַיָּב, שֶׁאֲכִילָתָן שְׁמָהּ אֲכִילָה: שֶׁכְּבָר חֲשׁוּבִין הֶן אֶצְלוֹ, שֶׁהֲרֵי אֲכָלָן.
אֲבָל לְהַבָּא שֶׁנִּשְׁבַּע שֶׁלֹּא יֹאכַל, וְנִקְרֹא נִקְרָה וַאֲכָלָן--אֵינָהּ אֲכִילָה, כְּמוֹ שֶׁבֵּאַרְנוּ.

 שְׁבוּעָה שֶׁלֹּא אֹכַל כָּל שְׁהוּא מִנְּבֵלוֹת וּטְרֵפוֹת, וְאָכַל פָּחוּת מִכַּזַּיִת--חַיָּב בִּשְׁבוּעָה, שֶׁהֲרֵי אֵינוּ מֻשְׁבָּע עַל חֲצִי שֵׁעוּר מֵהַר סִינַי.
שְׁבוּעָה שֶׁאֹכַל פָּחוּת מִכַּזַּיִת נְבֵלָה וּטְרֵפָה, חַיָּב בִּשְׁבוּעָה.

שְׁבוּעָה שֶׁלֹּא אֹכַל עָפָר וְכַיּוֹצֶא בּוֹ מִדְּבָרִים שְׁאֵינָן רְאוּיִין לַאֲכִילָה--אִם אָכַל כַּזַּיִת, חַיָּב; אָכַל פָּחוּת מִכַּזַּיִת, הֲרֵי זֶה סָפֵק--שֶׁמֶּא יִתְחַיַּב בְּכָל שְׁהוּא, מִפְּנֵי שְׁאֵין זֶה דַּרְכּוֹ לַאֲכִילָה כְּדֵי לְהַצְרִיכוֹ שֵׁעוּר.

 וְכֵן הַנִּשְׁבָּע שֶׁלֹּא לֶאֱכֹל חַרְצָן, וְאָכַל מִמֶּנּוּ פָּחוּת מִכַּזַּיִת--הֲרֵי זֶה סָפֵק.
הָיָה הַנִּשְׁבָּע נָזִיר שְׁהוּא אָסוּר בְּחַרְצָן בְּכַזַּיִת, וְאָכַל פָּחוּת מִכַּזַּיִת--אֵינוּ חַיָּב בִּשְׁבוּעַת בִּטּוּי: שְׁאֵין דַּעְתּוֹ בִּשְׁבוּעָתוֹ אֵלָא עַל כַּזַּיִת שְׁהוּא מֻשְׁבָּע עָלָיו, וְאֵין שְׁבוּעָה חָלָה עָלָיו.
לְפִיכָּךְ אִם פֵּרַשׁ וְאָמַר, שְׁבוּעָה שֶׁלֹּא אֹכַל חַרְצָן אֶחָד, וַאֲכָלוֹ--חַיָּב.

 שְׁבוּעָה שֶׁלֹּא אֹכַל תְּמָרִים וּנְבֵלוֹת וּטְרֵפוֹת, וְאָכַל כַּזַּיִת נְבֵלָה אוֹ טְרֵפָה--חַיָּב אַף מִשּׁוֹם שְׁבוּעַת בִּטּוּי: שֶׁהֲרֵי כָּלַל דְּבָרִים הָאֲסוּרִין, עִם דְּבָרִים הַמֻּתָּרִין, וּמִתּוֹךְ שֶׁחָלָה שְׁבוּעָה עַל הַתְּמָרִים, חָלָה עַל דְּבָרִים הָאֲסוּרִים כְּמוֹ שֶׁבֵּאַרְנוּ.

 אֲבָל אִם נִשְׁבַּע שֶׁלֹּא יֹאכַל נְבֵלָה וּטְרֵפָה וְכַיּוֹצֶא בָּהֶן, בֵּין אָכַל בֵּין לֹא אָכַל--אֵין כָּאן חִיּוּב שְׁבוּעָה כְּלָל, לֹא שְׁבוּעַת בִּטּוּי וְלֹא שְׁבוּעַת שָׁוְא.
נִשְׁבַּע שֶׁיֹּאכַל נְבֵלָה וּטְרֵפָה וְכַיּוֹצֶא בָּהֶן מֵאִסּוּרֵי תּוֹרָה--הֲרֵי זֶה לוֹקֶה מִשּׁוֹם שְׁבוּעַת שָׁוְא, בֵּין אָכַל בֵּין לֹא אָכַל.

שְׁבוּעָה שֶׁאֹכַל כִּכָּר זוֹ, שְׁבוּעָה שֶׁלֹּא אֹכְלֶנָּה--הַשְּׁנִיָּה שְׁבוּעַת שָׁוְא, שֶׁהֲרֵי מִצְוָה עָלָיו לְאָכְלָהּ; וְלוֹקֶה עַל שְׁבוּעָה שְׁנִיָּה, בֵּין אָכַל בֵּין לֹא אָכַל.
וְאִם לֹא אֲכָלָהּ, חַיָּב אַף בִּשְׁבוּעַת בִּטּוּי.

שְׁבוּעָה שֶׁלֹּא אֹכַל כִּכָּר זוֹ, שְׁבוּעָה שֶׁאֹכְלֶנָּה--הַשְּׁנִיָּה שְׁבוּעַת שָׁוְא, שֶׁהֲרֵי זוֹ אֲסוּרָה עָלָיו לְאָכְלָהּ; וְלוֹקֶה עַל שְׁבוּעָה שְׁנִיָּה זוֹ, בֵּין אֲכָלָהּ בֵּין לֹא אֲכָלָהּ.
וְאִם אֲכָלָהּ, לוֹקֶה אַף מִשּׁוֹם שְׁבוּעַת בִּטּוּי.

וְכֵן כָּל הַנִּשְׁבָּע לְבַטַּל אֶת הַמִּצְוָה, וְלֹא בִטַּל--פָּטוּר מִשְּׁבוּעַת בִּטּוּי, וְלוֹקֶה מִשּׁוֹם שְׁבוּעַת שָׁוְא; וְעוֹשֶׂה הַמִּצְוָה שֶׁנִּשְׁבַּע לְבַטְּלָהּ.
כֵּיצַד--כְּגוֹן שֶׁנִּשְׁבַּע שֶׁלֹּא יַעֲשֶׂה סֻכָּה, וְשֶׁלֹּא יִלְבֹּשׁ תְּפִלִּין, וְשֶׁלֹּא יִתֵּן צְדָקָה.
וְכֵן הַנִּשְׁבָּע לַחֲבֵרוֹ שֶׁלֹּא אָעִיד לָךְ עֵדוּת זוֹ שֶׁאֲנִי יוֹדְעָהּ, אוֹ שֶׁלֹּא אָעִיד לָךְ אִם אֵדָע לָךְ עֵדוּת--הֲרֵי זֶה לוֹקֶה מִשּׁוֹם שְׁבוּעַת שָׁוְא, מִפְּנֵי שְׁהוּא מְצֻוֶּה לְהָעִיד; וְכֵן הָאוֹמֵר לַחֲבֵרוֹ שְׁבוּעָה שֶׁלֹּא אֵדַע לָךְ עֵדוּת--הֲרֵי זוֹ שְׁבוּעַת שָׁוְא, שְׁאֵין בְּיָדוֹ שֶׁלֹּא יֵדַע לוֹ עֵדוּת.
וְכֵן כָּל כַּיּוֹצֶא בְּזֶה.

נִשְׁבַּע לְקַיַּם אֶת הַמִּצְוָה, וְלֹא קִיַּם--פָּטוּר מִשְּׁבוּעַת בִּטּוּי.
כֵּיצַד: כְּגוֹן שֶׁנִּשְׁבַּע שֶׁיַּעֲשֶׂה לוֹלָב אוֹ סֻכָּה, אוֹ שֶׁיִּתֵּן צְדָקָה לְעָנִי, אוֹ שֶׁיָּעִיד לוֹ אִם יֵדַע לוֹ עֵדוּת, וְלֹא עָשָׂה וְלֹא נָתַן--הֲרֵי זֶה פָּטוּר מִשּׁוֹם שְׁבוּעַת בִּטּוּי, שְׁאֵין שְׁבוּעַת בִּטּוּי חָלָה אֵלָא עַל דִּבְרֵי הָרְשׁוּת, שְׁאִם רָצָה עוֹשֶׂה וְאִם לֹא רָצָה אֵינוּ עוֹשֶׂה, שֶׁנֶּאֱמָר "לְהָרַע אוֹ לְהֵיטִיב" .
לְפִיכָּךְ כָּל הַנִּשְׁבָּע לְהָרַע לַאֲחֵרִים, פָּטוּר מִשְּׁבוּעַת בִּטּוּי: כְּגוֹן שֶׁנִּשְׁבַּע שֶׁיַּכֶּה פְּלוֹנִי, אוֹ יְקַלְּלֶנּוּ, אוֹ יִגְזֹל מְמוֹנוֹ, אוֹ יִמְסְרֶנּוּ בְּיַד אַנָּס--מִפְּנֵי שְׁהוּא מְצֻוֶּה שֶׁלֹּא לַעֲשׂוֹת.
וְיֵרָאֶה לִי, שְׁהוּא לוֹקֶה מִשּׁוֹם שְׁבוּעַת שָׁוְא.

נִשְׁבַּע לְהָרַע לְעַצְמוֹ, כְּגוֹן שֶׁנִּשְׁבַּע שֶׁיַּחְבֹּל בְּעַצְמוֹ--אַף עַל פִּי שְׁאֵינוּ רַשָּׁאי, שְׁבוּעָה חָלָה עָלָיו; וְאִם לֹא הֵרַע, חַיָּב מִשּׁוֹם שְׁבוּעַת בִּטּוּי.
נִשְׁבַּע לְהֵיטִיב לַאֲחֵרִים הֲטָבָה שֶׁבְּיָדוֹ לַעֲשׂוֹתָהּ--כְּגוֹן שֶׁיְּדַבַּר עָלָיו לַשִּׁלְטוֹן, אוֹ יְכַבְּדֶנּוּ--שְׁבוּעָה חָלָה עָלָיו; וְאִם עָבַר וְלֹא עָשָׂה, חַיָּב מִשּׁוֹם שְׁבוּעַת בִּטּוּי.

נִשְׁבַּע שֶׁלֹּא יֹאכַל מַצָּה שָׁנָה אוֹ שְׁתַּיִם, הֲרֵי זֶה אָסוּר לֶאֱכֹל מַצָּה בְּלֵילֵי הַפֶּסַח; וְאִם אָכַל, חַיָּב מִשּׁוֹם שְׁבוּעַת בִּטּוּי.
וְאֵין זוֹ שְׁבוּעַת שָׁוְא--שֶׁהֲרֵי לֹא נִשְׁבַּע שֶׁלֹּא יֹאכַל מַצָּה בְּלֵילֵי הַפֶּסַח, אֵלָא כָּלַל עִתִּים שֶׁאֲכִילַת מַצָּה בָּהֶם רְשׁוּת עִם עֵת שֶׁאֲכִילַת מַצָּה בּוֹ מִצְוָה, וּמִתּוֹךְ שֶׁחָלָה שְׁבוּעָה עַל שְׁאָר הַיָּמִים, חָלָה עַל לֵילֵי הַפֶּסַח.
וְכֵן כָּל כַּיּוֹצֶא בְּזֶה, כְּגוֹן שֶׁנִּשְׁבַּע שֶׁלֹּא יֵשֵׁב בְּצֵל סֻכָּה לְעוֹלָם, אוֹ שֶׁלֹּא יַעֲלֶה עָלָיו בֶּגֶד שָׁנָה אוֹ שְׁתַּיִם.

נִשְׁבַּע שֶׁהִנִּיחַ תְּפִלִּין הַיּוֹם, אוֹ לֹא הִנִּיחַ, שֶׁנִּתְעַטַּף פְּלוֹנִי בַּצִּיצִית, אוֹ לֹא נִתְעַטַּף--הֲרֵי זוֹ שְׁבוּעַת בִּטּוּי לְשֶׁעָבַר: שֶׁזֶּה מַגִּיד דָּבָר שֶׁנַּעֲשָׂה, וְלֹא נִשְׁבַּע עַל הַמִּצְוָה לֹא לְקַיְּמָהּ וְלֹא לְבַטְּלָהּ.

נִשְׁבַּע שֶׁלֹּא יִישַׁן שְׁלוֹשָׁה יָמִים, אוֹ שֶׁלֹּא יֹאכַל כְּלוּם שִׁבְעַת יָמִים, וְכַיּוֹצֶא בְּזֶה שְׁהִיא שְׁבוּעַת שָׁוְא--אֵין אוֹמְרִין יֵעוֹר זֶה עַד שֶׁיִּצְטַעַר, וְיָצוּם זֶה עַד שֶׁיִּצְטַעַר, וְלֹא יִהְיֶה בּוֹ כּוֹחַ לִסְבֹּל, וְאַחַר כָּךְ יֹאכַל אוֹ יִישַׁן; אֵלָא מַלְקִין אוֹתוֹ מִיָּד מִשּׁוֹם שְׁבוּעַת שָׁוְא, וְיִישַׁן וְיֹאכַל בְּכָל עֵת שֶׁיִּרְצֶה.

נִשְׁבַּע שֶׁרָאָה גָּמָל פּוֹרֵחַ בָּאַוֵּיר--אָמְרוּ לוֹ הֵיאָךְ נִשְׁבַּעְתָּ לַשָּׁוְא, וְאָמַר עוֹף גָּדוֹל רָאִיתִי, וּמִגָּדְלוֹ קְרָאתִיו גָּמָל, וְכָּךְ הָיָה בְּדַעְתִּי--אֵין זֶה כְּלוּם, שְׁאֵין כָּל אָדָם קוֹרְאִין גָּמָל אֵלָא לַגָּמָל, וּבָטְלָה דַּעְתּוֹ אֵצֶל כָּל אָדָם; וְלוֹקֶה.
וְכֵן כָּל כַּיּוֹצֶא בְּזֶה.

דָּבָר יָדוּעַ אֵצֶל הַחֲכָמִים בַּעֲלֵי שֵׂכֶל וּמַדָּע, שֶׁהַשֶּׁמֶשׁ גְּדוֹלָה מִן הָאָרֶץ מֵאָה וְשִׁבְעִים פְּעָמִים.
נִשְׁבַּע אֶחָד מִן הָעָם שֶׁהַשֶּׁמֶשׁ גְּדוֹלָה מִן הָאָרֶץ, אֵינוּ לוֹקֶה מִשּׁוֹם שְׁבוּעַת שָׁוְא--שֶׁאַף עַל פִּי שֶׁהַדָּבָר כֵּן הוּא, אֵין דָּבָר זֶה גָּלוּי וְיָדוּעַ לְכָל הָעָם אֵלָא לִגְדוֹלֵי הַנְּבוֹנִים בִּלְבָד; וְאֵינוּ חַיָּב אֵלָא אִם נִשְׁבַּע עַל דָּבָר שֶׁגָּלוּי וְיָדוּעַ לִשְׁלוֹשָׁה בְּנֵי אָדָם מִשְּׁאָר הָעָם, כְּגוֹן אִישׁ שְׁהוּא אִישׁ וְאֶבֶן שְׁהִיא אֶבֶן.

וְכֵן אִם נִשְׁבַּע שֶׁהַשֶּׁמֶשׁ קְטַנָּה מִן הָאָרֶץ--אֵינוּ לוֹקֶה, וְאַף עַל פִּי שְׁאֵין הַדָּבָר כֵּן: מִפְּנֵי שְׁאֵין זֶה יָדוּעַ לְכָל אָדָם, וְאֵינוּ כְּמִי שֶׁנִּשְׁבַּע עַל הָאִישׁ שְׁהוּא אִשָּׁה--שֶׁהֲרֵי לֹא נִשְׁבַּע אֵלָא עַל רְאִיַּת עֵינָיו, שֶׁהֲרֵי הוּא רוֹאֶה אוֹתָהּ קְטַנָּה.
וְכֵן כָּל כַּיּוֹצֶא בְּזֶה מִדִּבְרֵי חֶשְׁבּוֹן תְּקוּפוֹת וּמַזָּלוֹת וְגֵימְטַרְיוֹת, וְכַיּוֹצֶא בָּהֶן מִדִּבְרֵי חָכְמָה שְׁאֵינָן נִכָּרִין אֵלָא לָאֲנָשִׁים אֲחָדִים.

הִלְכּוֹת שְׁבוּעוֹת פֵּרֶק ו 
מִי שֶׁנִּשְׁבַּע שְׁבוּעַת בִּטּוּי, וְנִחַם עַל שְׁבוּעָתוֹ, וְרָאָה שְׁהוּא מִצְטַעֵר אִם קִיַּם שְׁבוּעָה זוֹ, וְנֶהְפְּכָה דַּעְתּוֹ לְדַעַת אַחֶרֶת, אוֹ שֶׁנֻּלַּד לוֹ דָּבָר שֶׁלֹּא הָיָה בְּדַעְתּוֹ בְּשָׁעַת הַשְּׁבוּעָה, וְנִחַם בִּגְלָלוֹ--הֲרֵי זֶה נִשְׁאָל לְחָכָם אֶחָד, אוֹ לִשְׁלוֹשָׁה הִדְיוֹטוֹת בִּמְקוֹם שְׁאֵין שָׁם חָכָם, וּמַתִּירִין לוֹ שְׁבוּעָתוֹ; וְיִהְיֶה מֻתָּר לַעֲשׂוֹת דָּבָר שֶׁנִּשְׁבַּע שֶׁלֹּא לַעֲשׂוֹתוֹ, אוֹ שֶׁלֹּא לַעֲשׂוֹת דָּבָר שֶׁנִּשְׁבַּע לַעֲשׂוֹתוֹ.
וְזֶה הוּא הַנִּקְרָא הֶתֵּר שְׁבוּעוֹת; וְדָבָר זֶה, אֵין לוֹ עִיקָר כְּלָל בְּתוֹרָה שֶׁבִּכְתָב.

אֵלָא כָּךְ לָמְדוּ מִמֹּשֶׁה רַבֵּנוּ מִפִּי הַקַּבָּלָה, שֶׁזֶּה שֶׁכָּתוּב "לֹא יַחֵל, דְּבָרוֹ" --שֶׁלֹּא יַחֵל הוּא בְּעַצְמוֹ, דֶּרֶךְ קַלּוּת רֹאשׁ בִּשְׁאָט בְּנֶפֶשׁ כְּעִנְיַן שֶׁנֶּאֱמָר "וְחִלַּלְתָּ אֶת-שֵׁם אֱלֹהֶיךָ" ; אֲבָל אִם נִחַם וְחָזַר בּוֹ, חָכָם מַתִּיר לוֹ.
וְאֵין אָדָם יָכוֹל לְהַתִּיר שְׁבוּעַת עַצְמוֹ.
וְאֵין אָדָם רַשָּׁאי לְהַתִּיר שְׁבוּעָה אוֹ נֶדֶר, בִּמְקוֹם שֶׁיֵּשׁ בּוֹ גָּדוֹל מִמֶּנּוּ בְּחָכְמָה; וּבִמְקוֹם שֶׁיֵּשׁ בּוֹ רִבּוֹ, אָסוּר לוֹ לְהַתִּיר אֵלָא מִדַּעַת רִבּוֹ.

 זֶה שֶׁנִּשְׁבַּע--הוּא שֶׁיָּבוֹא לִפְנֵי הֶחָכָם לְהַתִּיר לוֹ, בֵּין אִישׁ בֵּין אִשָּׁה; וְאֵינוּ עוֹשֶׂה שָׁלִיחַ לְהִשָּׁאֵל לוֹ עַל נִדְרוֹ.
וְהַבַּעַל נַעֲשֶׂה שָׁלִיחַ לַחֲרָטַת אִשְׁתּוֹ, וּמַתִּירִין לָהּ--וּבִלְבָד, שֶׁיִּהְיוּ הַשְּׁלוֹשָׁה מְקֻבָּצִים; אֲבָל לֹא יְקַבַּץ אוֹתָן לְהַתִּיר לָהּ לְכַתְּחִלָּה, וְאֵינוּ נַעֲשֶׂה שָׁלִיחַ לְהַתִּיר נֶדֶר לְאִשְׁתּוֹ.

 כֵּיצַד מַתִּירִין: יָבוֹא הַנִּשְׁבָּע לֶחָכָם הַמֻּבְהָק, אוֹ לִשְׁלוֹשָׁה הִדְיוֹטוֹת אִם אֵין שָׁם מֻמְחֶה; וְאוֹמֵר אֲנִי נִשְׁבַּעְתִּי עַל כָּךְ וְכָּךְ, וְנִחַמְתִּי, וְאִלּוּ הָיִיתִי יוֹדֵעַ שֶׁאֲנִי מִצְטַעֵר בְּדָבָר זֶה עַד כֹּה אוֹ שֶׁיֵּארַע לִי כָּךְ וְכָּךְ, לֹא הָיִיתִי נִשְׁבָּע, וְאִלּוּ הָיְתָה דַּעְתִּי בְּעֵת הַשְּׁבוּעָה כְּמוֹ עַתָּה, לֹא הָיִיתִי נִשְׁבָּע.
וְהֶחָכָם אוֹ גְּדוֹל הַשְּׁלוֹשָׁה אוֹמֵר לוֹ, וּכְבָר נִחַמְתָּ, וְהוּא אוֹמֵר הִין; חוֹזֵר וְאוֹמֵר שָׁרוּי לָךְ, אוֹ מֻתָּר לָךְ, אוֹ מָחוּל לָךְ, וְכֵן כָּל כַּיּוֹצֶא בְּעִנְיָן זֶה בְּכָל לָשׁוֹן.

אֲבָל אִם אָמַר לוֹ, מוּפָר לָךְ, אוֹ נֶעְקְרָה שְׁבוּעָתָךְ, וְכָל כַּיּוֹצֶא בְּעִנְיָן זֶה--לֹא אָמַר כְּלוּם: שְׁאֵין מֵפֵר אֵלָא הַבַּעַל אוֹ הָאָב, אֲבָל הֶחָכָם אֵינוּ אוֹמֵר אֵלָא לְשׁוֹן הֶתֵּר וּמְחִילָה.

הַקְּרוֹבִים כְּשֵׁרִים לְהַתִּיר נְדָרִים וּשְׁבוּעוֹת, וּמַתִּירִין בַּלַּיְלָה וּמֵעוֹמֵד--שְׁאֵין הַהֶתֵּר הַזֶּה דִּין.
לְפִיכָּךְ נִשְׁאָלִין לִשְׁבוּעוֹת וּנְדָרִים בַּשַּׁבָּת, אִם הָיוּ לְצֹרֶךְ הַשַּׁבָּת, כְּגוֹן שֶׁיַּתִּירוּ לוֹ שְׁבוּעָתוֹ, כְּדֵי שֶׁיֹּאכַל וְיִשְׁתֶּה הַיּוֹם; וְאַפִלּוּ הָיָה לוֹ פְּנָאי לְהַתִּיר שְׁבוּעָתוֹ אוֹ נִדְרוֹ מֵעֶרֶב שַׁבָּת, הֲרֵי זֶה מַתִּיר בַּשַּׁבָּת, הוֹאִיל וְהוּא לְצֹרֶךְ הַשַּׁבָּת.

רְאוּבֵן שֶׁהִשְׁבִּיעַ לְשִׁמְעוֹן וְעָנָה אָמֵן, אוֹ קִבַּל הַשְּׁבוּעָה, וְנִחַם שִׁמְעוֹן עַל שְׁבוּעָתוֹ, וְנִשְׁאָל עָלֶיהָ--אֵין מַתִּירִין לוֹ, אֵלָא בִּפְנֵי רְאוּבֵן שֶׁהִשְׁבִּיעוֹ.
וְכֵן אִם נִשְׁבַּע רְאוּבֵן אוֹ נָדַר שֶׁלֹּא יֵהָנֶה בְּשִׁמְעוֹן, אוֹ שֶׁלֹּא יֵהָנֶה שִׁמְעוֹן בּוֹ, וְנִחַם, וְנִשְׁאָל לְחָכָם--אֵין מַתִּירִין לוֹ, אֵלָא בִּפְנֵי שִׁמְעוֹן שֶׁנָּדַר מִמֶּנּוּ הֲנָיָה; וְאַפִלּוּ הָיָה שִׁמְעוֹן קָטָן אוֹ גּוֹי, אֵין מַתִּירִין לוֹ אֵלָא בְּפָנָיו--כְּדֵי שֶׁיֵּדַע הַנִּדָּר שֶׁהִתִּיר זֶה נִדְרוֹ אוֹ שְׁבוּעָתוֹ, וּלְפִיכָּךְ יֵהָנֶה לוֹ.

אֶחָד הַנִּשְׁבָּע בֵּינוֹ לְבֵין עַצְמוֹ, וְאֶחָד הַנִּשְׁבָּע בָּרַבִּים, וְאַפִלּוּ נִשְׁבַּע בְּשֵׁם הַמְּיֻחָד, בַּה' אֱלֹהֵי יִשְׂרָאֵל, וְנִחַם--הֲרֵי זֶה נִשְׁאָל עַל שְׁבוּעָתוֹ, וּמַתִּירִין לוֹ; נִשְׁבַּע עַל דַּעַת רַבִּים, אוֹ שֶׁנָּדַר עַל דַּעַת רַבִּים--אֵין מַתִּירִין לוֹ לְעוֹלָם, אֵלָא לִדְבַר מִצְוָה.

כֵּיצַד: נִשְׁבַּע וְתָלָה שְׁבוּעָתוֹ בְּדַעַת רַבִּים שֶׁלֹּא יֵהָנֶה בִּפְלוֹנִי לְעוֹלָם, וְהֻצְרְכוּ בְּנֵי אוֹתָהּ הָעִיר לִלְמֹד תּוֹרָה, אוֹ לְמִי שֶׁיָּמוּל אֶת בְּנֵיהֶם, אוֹ שֶׁיִּזְבַּח לָהֶם, וְלֹא נִמְצָא אֵלָא זֶה בִּלְבָד--הֲרֵי זֶה נִשְׁאָל לְחָכָם אוֹ לִשְׁלוֹשָׁה הִדְיוֹטוֹת, וּמַתִּירִין לוֹ שְׁבוּעָתוֹ, וְעוֹשֶׂה לָהֶם מִצְווֹת אֵלּוּ, וְנוֹטֵל שְׂכָרוֹ מֵאוֹתָן הָאֲנָשִׁים שֶׁנִּשְׁבַּע שֶׁלֹּא יֵהָנֶה מֵהֶם.

מִי שֶׁנִּשְׁבַּע, וְלֹא נִחַם עַל שְׁבוּעָתוֹ, וּבָא לְבֵית דִּין לְקַיַּם שְׁבוּעָתוֹ--אִם רָאוּ הַדַּיָּנִין שֶׁהֶתֵּר שְׁבוּעָה זוֹ גּוֹרֵם לְמִצְוָה וּלְשָׁלוֹם בֵּין אִישׁ לְאִשְׁתּוֹ, בֵּין אָדָם לַחֲבֵרוֹ, וְשֶׁקִּיּוּם שְׁבוּעָה זוֹ גּוֹרֵם לַעֲבֵרָה, וְלִקְטָטָה--פּוֹתְחִין לוֹ פֶּתַח, וְנוֹשְׂאִין וְנוֹתְנִין עִמּוֹ בַּדָּבָר, וּמוֹדִיעִין לוֹ דְּבָרִים שֶׁגּוֹרֶמֶת שְׁבוּעָתוֹ, עַד שֶׁיִּתְנַחַם: אִם נִחַם בְּדִבְרֵיהֶם, מַתִּירִין לוֹ; וְאִם לֹא נִחַם וְעָמַד בְּמִרְיוֹ, הֲרֵי זֶה יְקַיַּם שְׁבוּעָתוֹ.

 אֵין פּוֹתְחִין בַּנּוֹלָד.
כֵּיצַד: נִשְׁבַּע שֶׁלֹּא יֵהָנֶה בִּפְלוֹנִי, וְנַעֲשָׂה סוֹפֵר הָעִיר--הוֹאִיל וְלֹא נִחַם עַל שְׁבוּעָתוֹ, אֵין פּוֹתְחִין לוֹ בְּדָבָר זֶה; אַפִלּוּ אָמַר הוּא מֵעַצְמוֹ, אִלּוּ הָיִיתִי יוֹדֵעַ, לֹא הָיִיתִי נִשְׁבָּע--אֵין מַתִּירִין לוֹ, הוֹאִיל וַעֲדַיִן לֹא נִחַם, אֵלָא רְצוֹנוֹ שֶׁלֹּא יֵהָנֶה לוֹ, וְלֹא יֵעָשֶׂה זֶה סוֹפֵר.
אֲבָל אִם נִחַם הוּא מֵעַצְמוֹ מִפְּנֵי הַנּוֹלָד, וְנֶהְפְּכָה דַּעְתּוֹ--מַתִּירִין לוֹ.
וְכֵן כָּל כַּיּוֹצֶא בְּזֶה.

 כֵּיצַד: נִשְׁבַּע שֶׁיְּגָרַשׁ אֶת אִשְׁתּוֹ, אוֹ שֶׁלֹּא יֵהָנֶה יִשְׂרְאֵלִי מִנְּכָסָיו, אוֹ שֶׁלֹּא יֹאכַל בָּשָׂר וְלֹא יִשְׁתֶּה יַיִן שְׁלוֹשִׁים יוֹם, וְכַיּוֹצֶא בְּזֶה--אוֹמְרִין לוֹ, בְּנִי, אִם תְּגָרַשׁ אֶת אִשְׁתָּךְ, אַתָּה מוֹצִיא לַעַז עַל בָּנֶיךָ, וְאוֹמְרִין הָעָם מִפְּנֵי מַה נִתְגָּרְשָׁה אִמָּן שֶׁלְּאֵלּוּ, וּלְמָחָר קוֹרְאִין לָהֶם בְּנֵי גְּרוּשָׁה; וְשֶׁמֶּא תִּנָּשֵׂא לְאַחֵר, וְאֵי אַתָּה יָכוֹל לְהַחְזִירָהּ; וְכַיּוֹצֶא בִּדְבָרִים אֵלּוּ.

וְכֵן זֶה שֶׁנִּשְׁבַּעְתָּ שֶׁלֹּא יֵהָנֶה יִשְׂרְאֵלִי מִנְּכָסֶיךָ--לְמָחָר יִצְטָרַךְ זֶה, וְתִהְיֶה עוֹבֵר עַל "וְחֵי אָחִיךָ, עִמָּךְ" , "וְהֶחֱזַקְתָּ בּוֹ" , אוֹ "פָּתֹחַ תִּפְתַּח" , וְכַיּוֹצֶא בָּהֶן.
וְזֶה שֶׁנִּשְׁבַּעְתָּ שֶׁלֹּא תֹאכַל בָּשָׂר וְלֹא תִשְׁתֶּה יַיִן שְׁלוֹשִׁים יוֹם--הֲרֵי אַתָּה פּוֹגֵעַ בָּרֶגֶל, וּמְבַטֵּל שִׂמְחַת יוֹם טוֹב וְעֹנֶג שַׁבָּת.
אִם אָמַר אִלּוּ הָיִיתִי יוֹדֵעַ זֶה, לֹא הָיִיתִי נִשְׁבָּע--מַתִּירִין לוֹ; וְאִם אָמַר אַף עַל פִּי כֵן לֹא נִחַמְתִּי, וְרוֹצֶה אֲנִי בְּכָל זֶה--אֵין מַתִּירִין לוֹ.

 מִי שֶׁנִּשְׁבַּע עַל דָּבָר, וְנִשְׁבַּע שֶׁלֹּא יַתִּיר שְׁבוּעָה זוֹ, וְנִחַם--הֲרֵי זֶה נִשְׁאָל עַל הַשְּׁבוּעָה הָאַחֲרוֹנָה תְּחִלָּה, שֶׁנִּשְׁבַּע שֶׁלֹּא יַתִּיר; וְאַחַר כָּךְ יִשָּׁאֵל עַל הָרִאשׁוֹנָה.

 נִשְׁבַּע שֶׁלֹּא יְדַבַּר עִם פְּלוֹנִי, וְנִשְׁבַּע אַחַר כָּךְ שְׁאִם יִשָּׁאֵל עַל שְׁבוּעָה זוֹ וְיַתִּירָהּ, יִהְיֶה אָסוּר לִשְׁתּוֹת יַיִן לְעוֹלָם, וְנִחַם--הֲרֵי זֶה נִשְׁאָל עַל הַשְּׁבוּעָה הָרִאשׁוֹנָה, וּמַתִּירָהּ; וְאַחַר כָּךְ יִשָּׁאֵל עַל הַשְּׁנִיָּה, שְׁאֵין מַתִּירִין נֶדֶר אוֹ שְׁבוּעָה שֶׁעֲדַיִן לֹא חָלוּ.
לְפִיכָּךְ אִם הָיָה עוֹמֵד בְּנִיסָן, וְנִשְׁבַּע שֶׁלֹּא יֹאכַל בָּשָׂר שְׁלוֹשִׁים יוֹם מֵרֹאשׁ חֹדֶשׁ אֲיָר, וְנִחַם--אֵינוּ נִשְׁאָל, עַד שֶׁיִּכָּנֵס אֲיָר.

 נִשְׁבַּע שֶׁלֹּא יֵהָנֶה לִפְלוֹנִי, וְשֶׁלֹּא יֵהָנֶה לְחָכָם שֶׁיִּשָּׁאֵל לוֹ עַל שְׁבוּעָה זוֹ--נִשְׁאָל עַל הָרִאשׁוֹנָה, וְאַחַר כָּךְ יִשָּׁאֵל עַל הַשְּׁנִיָּה.
נִשְׁבַּע שֶׁלֹּא יֵהָנֶה לִפְלוֹנִי, וַהֲרֵי הוּא נָזִיר אִם נִשְׁאָל עַל שְׁבוּעָה זוֹ--יִשָּׁאֵל עַל שְׁבוּעָתוֹ תְּחִלָּה, וְאַחַר כָּךְ עַל נְזִירוּתוֹ.
וְכֵן כָּל כַּיּוֹצֶא בְּזֶה.

שְׁבוּעָה שֶׁלֹּא אֹכַל הַיּוֹם, שְׁבוּעָה שֶׁלֹּא אֹכַל הַיּוֹם, שְׁבוּעָה שֶׁלֹּא אֹכַל הַיּוֹם, אוֹ שֶׁאָמַר עַל כִּכָּר זוֹ, שְׁבוּעָה שֶׁלֹּא אֹכְלֶנָּה, שְׁבוּעָה שֶׁלֹּא אֹכְלֶנָּה, שְׁבוּעָה שֶׁלֹּא אֹכְלֶנָּה, וְנִשְׁאַל עַל שְׁבוּעָה רִאשׁוֹנָה וְהֻתְּרָה--הֲרֵי זֶה חַיָּב מִשּׁוֹם שְׁבוּעָה שְׁנִיָּה; וְכֵן אִם נִשְׁאַל עַל הַשְּׁנִיָּה, חַיָּב מִשּׁוֹם שְׁלִישִׁית.
נִשְׁאַל עַל הַשְּׁלִישִׁית בִּלְבָד, חַיָּב מִשּׁוֹם רִאשׁוֹנָה וּשְׁנִיָּה; נִשְׁאַל עַל הַשְּׁנִיָּה, חַיָּב מִשּׁוֹם רִאשׁוֹנָה.
אִם כֵּן מִפְּנֵי מַה אָמְרוּ, אֵין שְׁבוּעָה חָלָה עַל שְׁבוּעָה: שְׁאִם לֹא נִשְׁאַל וַאֲכָלָהּ--אֵינוּ חַיָּב אֵלָא אַחַת, כְּמוֹ שֶׁבֵּאַרְנוּ.

מִי שֶׁנִּשְׁבַּע שְׁבוּעַת בִּטּוּי לְהַבָּא, וְשִׁקַּר בִּשְׁבוּעָתוֹ, כְּגוֹן שֶׁנִּשְׁבַּע שֶׁלֹּא יֹאכַל פַּת זוֹ וַאֲכָלָהּ, וְאַחַר שֶׁאֲכָלָהּ קֹדֶם שֶׁיָּבִיא קָרְבָּנוֹ אִם הָיָה שׁוֹגֵג, אוֹ קֹדֶם שֶׁיִּלְקֶה אִם הָיָה מֵזִיד, נִחַם וְנִשְׁאַל לְחָכָם, וְהִתִּירָהּ לוֹ--הֲרֵי זֶה פָּטוּר מִן הַקָּרְבָּן, אוֹ מִן הַמַּלְקוּת.
וְלֹא עוֹד אֵלָא אַפִלּוּ כְּפָתוּהוּ לִלְקוֹת, וְנִשְׁאַל וְהִתִּירוּ לוֹ קֹדֶם שֶׁיַּתְחִילוּ לְהַלְקוֹתוֹ--הֲרֵי זֶה פָּטוּר.

הִלְכּוֹת שְׁבוּעוֹת פֵּרֶק ז 
הַתּוֹבֵעַ חֲבֵרוֹ בְּמָמוֹן שְׁאִם הוֹדָה בּוֹ יִהְיֶה חַיָּב לְשַׁלַּם, וְכָפַר וְנִשְׁבַּע, אוֹ שֶׁהִשְׁבִּיעוֹ הַתּוֹבֵעַ, וְכָפַר--הֲרֵי זֶה הַנִּתְבָּע חַיָּב בִּשְׁבוּעַת הַפִּקָּדוֹן, אַף עַל פִּי שֶׁלֹּא עָנָה אָמֵן: שֶׁבִּשְׁבוּעַת הַפִּקָּדוֹן, אֶחָד הַנִּשְׁבָּע מִפִּי עַצְמוֹ, וְאֶחָד שֶׁהִשְׁבִּיעוֹ אַחֵר וְכָפַר--אַף עַל פִּי שֶׁלֹּא עָנָה אָמֵן, חַיָּב, שֶׁכְּפִירָתוֹ אַחַר שֶׁהִשְׁבִּיעוֹ הַתּוֹבֵעַ, כַּעֲנִיַּת אָמֵן.

תְּבָעוֹ בְּמָמוֹן שְׁאִם יוֹדֶה לוֹ וְיֹאמַר כֵּן הַדָּבָר לֹא יִהְיֶה חַיָּב לְשַׁלַּם, כְּגוֹן שֶׁתְּבָעוֹ בִּקְנָס, שְׁאֵין אָדָם מְשַׁלֵּם קְנָס עַל פִּי עַצְמוֹ, וְכָפַר וְנִשְׁבַּע--הֲרֵי זֶה פָּטוּר מִשְּׁבוּעַת הַפִּקָּדוֹן, וְחַיָּב מִשּׁוֹם שְׁבוּעַת בִּטּוּי.

וְכֵן אִם תְּבָעוֹ בְּקַרְקָע אוֹ בְּעֶבֶד אוֹ בִּשְׁטָר, וְכָפַר וְנִשְׁבַּע--פָּטוּר מִשְּׁבוּעַת הַפִּקָּדוֹן; וְחַיָּב בִּשְׁבוּעַת בִּטּוּי, שֶׁהֲרֵי נִשְׁבַּע עַל שֶׁקֶר.
וְלָמָּה נִפְטַר מִשְּׁבוּעַת הַפִּקָּדוֹן, וַהֲרֵי זֶה אִלּוּ הוֹדָה הָיָה מְשַׁלֵּם מַה שֶׁכָּפַר בּוֹ: לְפִי שֶׁנֶּאֱמָר "בְּפִקָּדוֹן, אוֹ-בִתְשׂוּמֶת יָד אוֹ בְגָזֵל, אוֹ, עָשַׁק אֶת-עֲמִיתוֹ.
אוֹ-מָצָא אֲבֵדָה" , הַכֹּל מִטַּלְטְלִין שְׁאִם יוֹדֶה בָּהֶן יוֹצִיא מָמוֹן מִתַּחַת יָדוֹ: יָצְאוּ קַרְקָעוֹת שְׁאֵינָן מִטַּלְטְלִין, וַהֲרֵי הֶן לִפְנֵי בַּעְלֵיהֶן וּבְחֶזְקָתָן; וְיָצְאוּ עֲבָדִים, שֶׁהֻקְּשׁוּ לַקַּרְקָעוֹת, וְיָצְאוּ שְׁטָרוֹת, שְׁאֵין גּוּפָן מָמוֹן.

 אֶחָד הַנִּשְׁבָּע, אַחַר שֶׁתְּבָעוֹ בַּעַל הַמָּמוֹן, אוֹ הַנִּשְׁבָּע מֵעַצְמוֹ, אַף עַל פִּי שֶׁלֹּא תְבָעוֹ.
כֵּיצַד: כְּגוֹן שֶׁקָּדַם וְאָמַר, לָמָּה אַתָּה הוֹלֵךְ אַחֲרַי, כְּלוּם יֵשׁ לָךְ בְּיָדִי מָמוֹן, שְׁבוּעָה שְׁאֵין לָךְ בְּיָדִי מָמוֹן--הֲרֵי זֶה חַיָּב בִּשְׁבוּעַת הַפִּקָּדוֹן, הוֹאִיל וְכָפַר וְנִשְׁבַּע, אַף עַל פִּי שֶׁלֹּא תְבָעוֹ זֶה.

 אֶחָד הַנִּשְׁבָּע לְבַעַל הַמָּמוֹן עַצְמוֹ, אוֹ לִשְׁלוּחוֹ הַבָּא בְּהַרְשָׁאָתוֹ--שֶׁשְּׁלוּחוֹ שֶׁלָּאָדָם, כְּמוֹתוֹ.
וְאֵינוּ חַיָּב בִּשְׁבוּעַת הַפִּקָּדוֹן, עַד שֶׁיַּשְׁבִּיעוֹ בְּלָשׁוֹן שְׁהוּא מַכִּירָהּ.

 הַנִּשְׁבָּע שְׁבוּעַת הַפִּקָּדוֹן בְּמֵזִיד--אַף עַל פִּי שֶׁנִּשְׁבַּע לַשֶּׁקֶר, וְהִתְרוּ בּוֹ עֵדִים בְּשָׁעַת שְׁבוּעָתוֹ--אֵינוּ לוֹקֶה, אֵלָא מֵבִיא אֲשָׁמוֹ בִּלְבָד: שֶׁהֲרֵי הַכָּתוּב הוֹצִיאוֹ מִכְּלַל מְחֻיָּבֵי מַלְקוּת, וְחִיְּבוֹ אָשָׁם בֵּין בְּזָדוֹן בֵּין בִּשְׁגָגָה, כְּמוֹ שֶׁבֵּאַרְנוּ.

 כָּפַר וְנִשְׁבַּע אַרְבָּעָה אוֹ חֲמִשָּׁה פְּעָמִים, אוֹ שֶׁהִשְׁבִּיעוֹ הַתּוֹבֵעַ אַרְבָּעָה וַחֲמִשָּׁה פְּעָמִים, וְהוּא כּוֹפֵר עַל כָּל אַחַת וְאַחַת, בֵּין בְּבֵית דִּין בֵּין שֶׁלֹּא בְּבֵית דִּין--הֲרֵי זֶה חַיָּב קָרְבַּן אָשָׁם עַל כָּל שְׁבוּעָה וּשְׁבוּעָה: שֶׁאִלּוּ הוֹדָה אַחַר שֶׁכָּפַר--הָיָה חַיָּב לְשַׁלַּם, אַף עַל פִּי שֶׁכָּפַר בְּבֵית דִּין; וְנִמְצָא פּוֹטֵר עַצְמוֹ בְּכָל כְּפִירָה וּכְפִירָה מִן הַתַּשְׁלוּמִין, וּלְפִיכָּךְ חַיָּב עַל כָּל שְׁבוּעָה וּשְׁבוּעָה.

 הָיוּ חֲמִשָּׁה תּוֹבְעִין אוֹתוֹ וְאוֹמְרִין לוֹ, תֶּן לָנוּ פִּקָּדוֹן שֶׁיֵּשׁ לָנוּ בְּיָדָךְ, שְׁבוּעָה שְׁאֵין לָכֶם בְּיָדִי--אֵינוּ חַיָּב אֵלָא קָרְבָּן אֶחָד; שְׁבוּעָה שְׁאֵין לָךְ בְּיָדִי, לֹא לָךְ, וְלֹא לָךְ, וְלֹא לָךְ, וְלֹא לָךְ--חַיָּב עַל כָּל אַחַת וְאַחַת.

 אָמַר לוֹ חֲבֵרוֹ, תֶּן לִי פִּקָּדוֹן וּתְשׂוּמֶת יָד וְגָזֵל וַאֲבֵדָה שֶׁיֵּשׁ לִי בְּיָדָךְ, שְׁבוּעָה שְׁאֵין לָךְ בְּיָדִי--אֵינוּ חַיָּב אֵלָא אַחַת; וְאַפִלּוּ הָיָה לוֹ בְּיָדוֹ פְּרוּטָה אַחַת מִכֻּלָּן, הֲרֵי אֵלּוּ מִצְטָרְפִין וְחַיָּב.
שְׁבוּעָה שְׁאֵין לָךְ בְּיָדִי פִּקְּדוֹן וּתְשׂוּמֶת יָד וְגָזֵל וַאֲבֵדָה, חַיָּב עַל כָּל אַחַת וְאַחַת.

 תֶּן לִי חִטִּים וּשְׂעוֹרִים וְכֻסְּמִין שֶׁיֵּשׁ לִי בְּיָדָךְ, שְׁבוּעָה שְׁאֵין לָךְ בְּיָדִי--אֵינוּ חַיָּב אֵלָא אַחַת; שְׁבוּעָה שְׁאֵין לָךְ בְּיָדִי חִטִּים וּשְׂעוֹרִים וְכֻסְּמִין--חַיָּב עַל כָּל אַחַת וְאַחַת.

 הָיוּ חֲמִשָּׁה תּוֹבְעִין אוֹתוֹ וְאוֹמְרִין לוֹ, תֶּן לָנוּ פִּקָּדוֹן גָּזֵל וַאֲבֵדָה וּתְשׂוּמֶת יָד שֶׁיֵּשׁ לָנוּ בְּיָדָךְ, וְאָמַר לְאֶחָד מֵהֶן, שְׁבוּעָה שְׁאֵין לָךְ בְּיָדִי פִּקָּדוֹן וְגָזֵל וַאֲבֵדָה וּתְשׂוּמֶת יָד, וְלֹא לָךְ, וְלֹא לָךְ, וְלֹא לָךְ, וְלֹא לָךְ--הֲרֵי זֶה חַיָּב עַל כָּל טְעָנָה וּטְעָנָה, לְכָל אֶחָד וְאֶחָד; וְנִמְצָא זֶה חַיָּב עֶשְׂרִים אָשָׁם.

 טָעַן שֶׁאָבַד הַפִּקָּדוֹן, אוֹ כָּפַר בּוֹ, וְנִשְׁבַּע, וְאַחַר כָּךְ הוֹדָה, וְחָזַר וְטָעַן שֶׁאָבַד וְנִשְׁבַּע, וְחָזַר וְהוֹדָה--מְשַׁלֵּם הַקֶּרֶן הָרִאשׁוֹן, וְחֹמֶשׁ אֶחָד עַל כָּל שְׁבוּעָה וּשְׁבוּעָה: שֶׁנֶּאֱמָר "וַחֲמִשִׁתָיו יֹסֵף עָלָיו" , הַתּוֹרָה רִבְּתָה חֻמְשִׁין הַרְבֵּה עַל קֶרֶן אֶחָד.
כֵּיצַד: הָיָה הַקֶּרֶן אַרְבָּעָה וְכָפַר וְנִשְׁבַּע וְהוֹדָה, וְחָזַר וְטָעַן שֶׁאָבַד וְנִשְׁבַּע וְהוֹדָה, וְחָזַר וְטָעַן שֶׁאָבַד וְנִשְׁבַּע וְהוֹדָה--מְשַׁלֵּם שִׁבְעָה.
וְכֵן כָּל כַּיּוֹצֶא בְּזֶה.

 פָּחוּת מִפְּרוּטָה, אֵינוּ מָמוֹן; לְפִיכָּךְ הַתּוֹבֵעַ חֲבֵרוֹ בְּפָחוּת מִפְּרוּטָה, אוֹ בְּפָחוּת מִשּׁוֹוֶה פְּרוּטָה, וְכָפַר וְנִשְׁבַּע--פָּטוּר מִשְּׁבוּעַת הַפִּקָּדוֹן, וְחַיָּב בִּשְׁבוּעַת בִּטּוּי.

הִלְכּוֹת שְׁבוּעוֹת פֵּרֶק ח 
הַגּוֹנֵב שׁוֹרוֹ שֶׁלַּחֲבֵרוֹ וּטְבָחוֹ אוֹ מְכָרוֹ, וּתְבָעוֹ בַּעַל הַשּׁוֹר וְאָמַר לוֹ, גָּנַבְתָּ שׁוֹרִי וְטָבַחְתָּ אוֹ מָכַרְתָּ, וְהוּא אוֹמֵר גְּנַבְתִּיו אֲבָל לֹא טָבַחְתִּי וְלֹא מָכַרְתִּי, וְנִשְׁבַּע--הֲרֵי זֶה פָּטוּר מִשְּׁבוּעַת הַפִּקָּדוֹן: שֶׁאִלּוּ הוֹדָה מֵעַצְמוֹ שֶׁטָּבַח אוֹ מָכַר--לֹא הָיָה מְשַׁלֵּם תַּשְׁלוּמֵי אַרְבָּעָה וַחֲמִשָּׁה, מִפְּנֵי שְׁהוּא קְנָס כְּמוֹ שֶׁיִּתְבָּאַר בְּהִלְכּוֹת גְּנֵבָה.
וְנִמְצָא זֶה כְּמִי שֶׁלֹּא כָפַר מָמוֹן, וּלְפִיכָּךְ פָּטוּר מִשְּׁבוּעַת הַפִּקָּדוֹן; וְחַיָּב בִּשְׁבוּעַת בִּטּוּי--שֶׁהֲרֵי נִשְׁבַּע עַל שֶׁקֶר שֶׁלֹּא טָבַח, וְהוּא טָבַח.

וְכֵן הָאוֹמֵר לַחֲבֵרוֹ הֵמִית שׁוֹרָךְ אֶת עַבְדִּי, וְכָפַר וְנִשְׁבַּע, וְהָעֶבֶד שֶׁתָּבַע רִבּוֹ וְאָמַר לוֹ הִפַּלְתָּ שִׁנִּי וְסִמִּיתָ עֵינִי, וְכָפַר וְנִשְׁבַּע--פָּטוּר מִשְּׁבוּעַת הַפִּקָּדוֹן: שֶׁאִלּוּ הוֹדָה לוֹ--לֹא הָיָה מְשַׁלֵּם, מִפְּנֵי שְׁהוּא קְנָס.
אֲבָל חַיָּב בִּשְׁבוּעַת בִּטּוּי.
וְכֵן כָּל כַּיּוֹצֶא בְּזֶה.

הַתּוֹבֵעַ חֲבֵרוֹ בְּדָבָר שֶׁיֵּשׁ בּוֹ קְנָס, שְׁאֵינוּ מְשַׁלֵּם אוֹתוֹ עַל פִּי עַצְמוֹ כְּמוֹ שֶׁבֵּאַרְנוּ, וְיֵשׁ בּוֹ מָמוֹן שְׁהוּא מְשַׁלֵּם אוֹתוֹ עַל פִּי עַצְמוֹ, וְכָפַר בְּכָל הַדָּבָר וְנִשְׁבַּע--הֲרֵי זֶה חַיָּב מִשּׁוֹם שְׁבוּעַת הַפִּקָּדוֹן.

כֵּיצַד: תְבָעוֹ וְאָמַר לוֹ, אָנַסְתָּ אוֹ פִּתִּיתָ בִּתִּי, וְהוּא אוֹמֵר לֹא אָנַסְתִּי וְלֹא פִתִּיתִי, וְנִשְׁבַּע--חַיָּב בִּשְׁבוּעַת הַפִּקָּדוֹן: שֶׁאַף עַל פִּי שְׁאֵינוּ מְשַׁלֵּם קְנָס עַל פִּי עַצְמוֹ, אִלּוּ הוֹדָה לוֹ--הָיָה מְשַׁלֵּם בֹּשֶׁת וּפְגָם עַל פִּי עַצְמוֹ.

וְכֵן הָאוֹמֵר לַחֲבֵרוֹ, גָּנַבְתָּ שׁוֹרִי, וְהוּא אוֹמֵר לֹא גָנַבְתִּי, וְנִשְׁבַּע--חַיָּב בִּשְׁבוּעַת הַפִּקָּדוֹן: שֶׁאַף עַל פִּי שְׁאֵינוּ מְשַׁלֵּם כֵּפֶל בְּהוֹדָאָתוֹ, מְשַׁלֵּם הוּא אֶת הַקֶּרֶן בְּהוֹדָאָתוֹ.

 הָאוֹמֵר לַחֲבֵרוֹ עָשִׂיתָ בִּי חַבּוּרָה, וְהוּא אוֹמֵר לֹא עָשִׂיתִי, הֵמִית שׁוֹרָךְ אֶת שׁוֹרִי, וְהוּא אוֹמֵר לֹא הֵמִית, וְנִשְׁבַּע--חַיָּב בִּשְׁבוּעַת הַפִּקָּדוֹן: שֶׁאִלּוּ הוֹדָה, הָיָה חַיָּב לְשַׁלַּם.

 נָתַן שׁוֹרוֹ לְשׁוֹמֵר חִנָּם, וּמֵת הַשּׁוֹר--תְּבָעוֹ וְאָמַר לוֹ, הֵיכָן שׁוֹרִי שֶׁהִפְקַדְתִּי אֶצְלָךְ, אָמַר לוֹ לֹא הִפְקַדְתָּ אֶצְלִי כְּלוּם, אוֹ שֶׁאָמַר לוֹ הִפְקַדְתָּ וְנִגְנַב, אוֹ אָבַד, וְנִשְׁבַּע--הֲרֵי זֶה פָּטוּר מִשְּׁבוּעַת הַפִּקָּדוֹן: שֶׁאִלּוּ הוֹדָה וְאָמַר הַדָּבָר כְּשֶׁהָיָה--לֹא הָיָה חַיָּב לְשַׁלַּם מָמוֹן, מִפְּנֵי שְׁהוּא שׁוֹמֵר חִנָּם.
אֲבָל חַיָּב הוּא מִשּׁוֹם שְׁבוּעַת בִּטּוּי, שֶׁהֲרֵי נִשְׁבַּע עַל שֶׁקֶר.
וְכֵן כָּל כַּיּוֹצֶא בְּזֶה.

 הִשְׁאִיל שׁוֹרוֹ לַחֲבֵרוֹ, וּתְבָעוֹ וְאָמַר לוֹ, הֵיכָן שׁוֹרִי שֶׁשָּׁאַלְתָּ מִמֶּנִּי, וַהֲרֵי הַשּׁוֹר מֵת, וְאָמַר לוֹ הַשּׁוֹאֵל, נִגְנַב אוֹ אָבַד, וְנִשְׁבַּע עַל זֶה--הֲרֵי זֶה פָּטוּר מִשְּׁבוּעַת הַפִּקָּדוֹן: שֶׁהֲרֵי לֹא פָטַר עַצְמוֹ מִן הַתַּשְׁלוּמִין בִּכְפִירָתוֹ, וּמִכָּל מָקוֹם חַיָּב הוּא לְשַׁלַּם בֵּין שֶׁמֵּת אוֹ נִגְנַב אוֹ אָבַד אוֹ נִשְׁבָּה--מִפְּנֵי שְׁהוּא שׁוֹאֵל, כְּמוֹ שֶׁיִּתְבָּאַר בִּמְקוֹמוֹ.
אֲבָל חַיָּב הוּא מִשּׁוֹם שְׁבוּעַת בִּטּוּי, שֶׁהֲרֵי נִשְׁבַּע עַל שֶׁקֶר.
וְכֵן כָּל כַּיּוֹצֶא בְּזֶה.

 זֶה הַכְּלָל: כָּל שְׁאֵינוּ פּוֹטֵר עַצְמוֹ מִן הַתַּשְׁלוּמִין אֵלָא בִּכְפִירָה זוֹ, וְנִשְׁבַּע--בֵּין מִפִּי עַצְמוֹ, בֵּין שֶׁהִשְׁבִּיעוֹ הַתּוֹבֵעַ וְכָפַר--הֲרֵי זֶה חַיָּב בִּשְׁבוּעַת הַפִּקָּדוֹן, אַף עַל פִּי שֶׁלֹּא עָנָה אָמֵן וְלֹא הוֹצִיא שְׁבוּעָה מִפִּיו.

 הַגּוֹנֵב שׁוֹר חֲבֵרוֹ, וּתְבָעוֹ וְאָמַר לוֹ, שׁוֹרִי גָּנַבְתָּ, וְהוּא אוֹמֵר לֹא גָנַבְתִּי, מַה טִיבוֹ אֶצְלָךְ, אַתָּה הִפְקָדְתוֹ אֶצְלִי, וְנִשְׁבַּע--חַיָּב בִּשְׁבוּעַת הַפִּקָּדוֹן: שֶׁאִלּוּ הוֹדָה שֶׁגְּנָבוֹ, הָיָה חַיָּב לְשַׁלַּם דְּמֵי הַשּׁוֹר מִכָּל מָקוֹם; וְעַכְשָׁו שֶׁאָמַר פִּקָּדוֹן הוּא, הֲרֵי פָּטַר עַצְמוֹ בִּכְפִירָה זוֹ מִן הַגְּנֵבָה וּמִן הָאֲבֵדָה, שְׁאִם נִגְנַב הַשּׁוֹר אוֹ אָבַד אַחַר הוֹדָאָה זוֹ, הָיָה פָּטוּר מִלְּשַׁלַּם.

 וְכֵן אִם טָעַן שֶׁשְּׂכָרוֹ, וְנִשְׁבַּע--חַיָּב בִּשְׁבוּעַת הַפִּקָּדוֹן: שֶׁהֲרֵי פָּטַר עַצְמוֹ מִן הַשְּׁבוּרָה, וּמִן הַמֵּתָה.
וְכֵן אִם טָעַן וְאָמַר, הִשְׁאַלְתָּהוּ לִי, וְנִשְׁבַּע--חַיָּב בִּשְׁבוּעַת הַפִּקָּדוֹן: שֶׁהֲרֵי פָּטַר עַצְמוֹ מִן הַמֵּתָה בְּשָׁעַת מְלָאכָה, כְּמוֹ שֶׁיִּתְבָּאַר בְּהִלְכּוֹת שְׁאֵלָה.

 לְפִיכָּךְ אִם אָמַר לוֹ לֹא גָנַבְתִּי, אֵלָא אַתָּה הִפְקַדְתָּ אֶצְלִי, אוֹ שְׁכַרְתַּנִי לְשָׁמְרוֹ, אוֹ הִשְׁאַלְתָּהוּ לִי, וַהֲרֵי שׁוֹרָךְ לְפָנֶיךָ קָחֵהוּ, וְנִשְׁבַּע עַל זֶה--הֲרֵי זֶה פָּטוּר מִשְּׁבוּעַת הַפִּקָּדוֹן: שֶׁהֲרֵי הוֹדָה בַּקֶּרֶן, וְלֹא פָטַר עַצְמוֹ בִּכְפִירָה זוֹ מִכְּלוּם.

 וְכֵן אִם אָמַר לוֹ אַתָּה מְכַרְתּוֹ לִי, וַעֲדַיִן לֹא נָתַתִּי דָּמָיו--אִם תִּרְצֶה קַח דָּמָיו, אוֹ הֲרֵי שׁוֹרָךְ לְפָנֶיךָ; אוֹ שֶׁאָמַר לוֹ אַתָּה נְתַתּוֹ לִי, בְּשָׂכָר מְלָאכָה שֶׁאֶעֱשֶׂה לָךְ--אִם תִּרְצֶה שֶׁאֶעֱשֶׂה לָךְ, אוֹ קָחֶנּוּ וְלֵךְ.
תּוֹעֶה בַּדֶּרֶךְ מְצָאתִיו, וְלֹא יָדַעְתִּי שְׁהוּא שֶׁלָּךְ, עַכְשָׁו שֶׁיָּדַעְתִּי, קָחֶנּוּ וְלֵךְ, אוֹ שֶׁאָמַר אַחַר פָּרָתִי רָץ, וַהֲרֵי הוּא לְפָנֶיךָ, וְנִשְׁבַּע עַל כָּל טְעָנָה מֵאֵלּוּ--פָּטוּר מִשְּׁבוּעַת הַפִּקָּדוֹן, שֶׁהֲרֵי לֹא פָטַר עַצְמוֹ מִכְּלוּם; וְחַיָּב בִּשְׁבוּעַת בִּטּוּי, שֶׁהֲרֵי נִשְׁבַּע עַל שֶׁקֶר.

 מִי שֶׁהָיָה חַיָּב מָמוֹן לִשְׁנֵי שֻׁתָּפִין, וּתְבָעוֹ אֶחָד מֵהֶן, וְכָפַר בּוֹ, וְנִשְׁבַּע--חַיָּב בִּשְׁבוּעַת הַפִּקָּדוֹן, שֶׁהֲרֵי כָּפַר מָמוֹן.
תְּבָעוּהוּ שְׁנֵיהֶם, וְהוֹדָה בַּכֹּל לְאֶחָד מֵהֶם וְאָמַר, לֹא לָוִיתִי אֵלָא מִזֶּה לְבַדּוֹ, וְנִשְׁבַּע--פָּטוּר מִשְּׁבוּעַת הַפִּקָּדוֹן, שֶׁהֲרֵי לֹא פָטַר עַצְמוֹ מִכְּלוּם; אֲבָל חַיָּב בִּשְׁבוּעַת בִּטּוּי.

 וְכֵן מִי שֶׁהָיְתָה עָלָיו מַלְוָה בַּשְּׁטָר, וְכָפַר בָּהּ וְנִשְׁבַּע--פָּטוּר מִשְּׁבוּעַת הַפִּקָּדוֹן: שֶׁהֲרֵי בַּשְּׁטָר נִשְׁתַּעְבַּד הַקַּרְקָע, וְנִמְצָא זֶה כְּכוֹפֵר בַּקַּרְקָע; וּכְבָר בֵּאַרְנוּ שֶׁהַכּוֹפֵר בַּקַּרְקָע, פָּטוּר מִשְּׁבוּעַת הַפִּקָּדוֹן, וְחַיָּב בִּשְׁבוּעַת בִּטּוּי, שֶׁהֲרֵי נִשְׁבַּע עַל שֶׁקֶר.

 הָיְתָה עָלָיו מַלְוָה בְּעֵדִים בִּלְבָד, וְכָפַר וְנִשְׁבַּע--חַיָּב בִּשְׁבוּעַת הַפִּקָּדוֹן, שֶׁהֲרֵי פָּטַר עַצְמוֹ בִּכְפִירָתוֹ מִלְּשַׁלַּם עַתָּה.
וְאַף עַל פִּי שֶׁכְּשֶׁיָּבוֹאוּ הָעֵדִים, יִתְחַיַּב לְשַׁלַּם, וְנִמְצָא שֶׁלֹּא הוֹעִילָה לוֹ כְּפִירָתוֹ--הֲרֵי הוֹעִילָה בְּעִתָּהּ; וְשֶׁמֶּא לֹא יָבוֹאוּ עֵדִים, אוֹ יָבוֹאוּ וְלֹא תִתְקַיַּם עֵדוּתָן, אוֹ יִפָּסְלוּ, וּלְפִיכָּךְ חַיָּב.

הִלְכּוֹת שְׁבוּעוֹת פֵּרֶק ט 
הַתּוֹבֵעַ עֵדָיו לְהָעִיד לוֹ עֵדוּת שֶׁיִּתְחַיַּב הַנִּתְבָּע בְּעֵדוּתָן לְבַדָּהּ לִתֵּן לְתוֹבֵעַ זֶה מְמוֹן הַמִּטַּלְטֵל, וְכָפְרוּ בְּעֵדוּתָן וְנִשְׁבְּעוּ--בֵּין שֶׁנִּשְׁבְּעוּ בְּבֵית דִּין, בֵּין שֶׁנִּשְׁבְּעוּ חוּץ לְבֵית דִּין--הֲרֵי אֵלּוּ חַיָּבִין מִשּׁוֹם שְׁבוּעַת הָעֵדוּת, שֶׁהֲרֵי הִפְסִידוּהוּ מָמוֹן בִּכְפִירָתָם.

וְכֵן אִם הִשְׁבִּיעָן הַתּוֹבֵעַ, וְכָפְרוּ בּוֹ--אַף עַל פִּי שֶׁלֹּא נִשְׁבְּעוּ הֶן, וְלֹא עָנוּ אָמֵן אַחַר שְׁבוּעָתוֹ--כֵּיוָן שֶׁכָּפְרוּ, הֲרֵי אֵלּוּ חַיָּבִין: וְהוּא, שֶׁיַּשְׁבִּיעֵן בְּבֵית דִּין.

 אֵין הָעֵדִים חַיָּבִין בִּשְׁבוּעַת הָעֵדוּת, עַד שֶׁיִּכְפְּרוּ בְּעֵדוּתָן בְּבֵית דִּין--בֵּין שֶׁנִּשְׁבְּעוּ אוֹ הִשְׁבִּיעָן בְּבֵית דִּין, בֵּין שֶׁנִּשְׁבְּעוּ אוֹ הִשְׁבִּיעָן חוּץ לְבֵית דִּין--הַכְּפִירָה בְּבֵית דִּין בִּלְבָד: שֶׁנֶּאֱמָר "אִם-לוֹא יַגִּיד, וְנָשָׂא עֲוֹנוֹ" --מְקוֹם שֶׁיַּגִּיד וְיוֹעִיל, הוּא שְׁאִם לֹא יַגִּיד שָׁם יִתְחַיַּב.

 תְּבָעָן בְּעֵדוּת שְׁאֵינָהּ מְחַיֶּבֶת מָמוֹן, אוֹ בְּעֵדוּת קַרְקָעוֹת, אוֹ עֲבָדִים, אוֹ שְׁטָרוֹת, וְכָפְרוּ וְנִשְׁבְּעוּ--פְּטוּרִין מִשְּׁבוּעַת הָעֵדוּת: שְׁאֵינָן חַיָּבִין אֵלָא עַל כְּפִירַת עֵדוּת מָמוֹן שֶׁדּוֹמֶה לְפִקָּדוֹן וּתְשׂוּמֶת יָד וְגָזֵל וַאֲבֵדָה שֶׁפְּרָטָן הַכָּתוּב בַּפָּרָשָׁה, שְׁהֶן מִטַּלְטְלִין שֶׁגּוּפָן מָמוֹן; וּכְשֶׁיָּעִידוּ לְזֶה, יִתֵּן זֶה.

 וְכֵן הַמַּשְׁבִּיעַ עֵדֵי קְנָס, וְכָפְרוּ--פְּטוּרִין מִשְּׁבוּעַת הָעֵדוּת: מִפְּנֵי שְׁאִם קָדַם הַנִּתְבָּע וְהוֹדָה בַּקְּנָס--יִפָּטֵר מִלְּשַׁלַּם, וְאַף עַל פִּי שֶׁבָּאוּ הָעֵדִים אַחַר כֵּן וְהֵעִידוּ.
נִמְצְאוּ הָעֵדִים שֶׁלֹּא חִיְּבוּ זֶה בְּעֵדוּתָן לְבַדָּהּ, אֵלָא עֵדוּתָן עִם כְּפִירַת הַנִּתְבָּע הִיא הַמְּחַיֶּבֶת אוֹתוֹ; וְהוֹאִיל וְאִם הוֹדָה, לֹא תוֹעִיל עֵדוּתָן--אִם כָּפְרוּ בָּהּ וְנִשְׁבְּעוּ, פְּטוּרִין.

 מַשְׁבִּיעֲכֶם אֲנִי שֶׁתָּבוֹאוּ וְתָעִידוּ לִי שֶׁיֵּשׁ לִי בְּיַד פְּלוֹנִי תַּשְׁלוּמֵי כֵּפֶל, וְתַשְׁלוּמֵי אַרְבָּעָה וַחֲמִשָּׁה, וְכָפְרוּ--חַיָּבִין בִּשְׁבוּעַת הָעֵדוּת: מִפְּנֵי הַקֶּרֶן שְׁהוּא מָמוֹן, לֹא מִפְּנֵי הַכֵּפֶל שְׁהוּא קְנָס.
וְכֵן אִם הִשְׁבִּיעָן שֶׁיָּעִידוּ לוֹ שֶׁאָנַס פְּלוֹנִי אוֹ פִּתָּה בִּתּוֹ, וְכָפְרוּ--חַיָּבִין בִּשְׁבוּעַת הָעֵדוּת: מִפְּנֵי הַבֹּשֶׁת וְהַפְּגָם שְׁאִם הוֹדָה בָּהֶן הַנִּתְבָּע מְשַׁלֵּם, לֹא מִפְּנֵי הַקְּנָס.
וְכֵן כָּל כַּיּוֹצֶא בְּזֶה.

 אֵין הָעֵדִים חַיָּבִין בִּשְׁבוּעַת הָעֵדוּת, עַד שֶׁיִּכְפְּרוּ וְיִשָּׁבְעוּ אַחַר תְּבִיעַת בַּעַל הַדִּין עַצְמוֹ אוֹ שְׁלוּחוֹ; אֲבָל אִם קָדְמוּ וְנִשְׁבְּעוּ קֹדֶם שֶׁיִּתְבְעֵם, פְּטוּרִין מִשְּׁבוּעַת הָעֵדוּת.
כֵּיצַד: רָאוּ הַתּוֹבֵעַ הוֹלֵךְ אַחֲרֵיהֶן, אָמְרוּ לוֹ, לָמָּה אַתָּה בָּא אַחֲרֵינוּ, שְׁבוּעָה שְׁאֵין אָנוּ יוֹדְעִין לָךְ עֵדוּת--הֲרֵי אֵלּוּ פְּטוּרִין מִשְּׁבוּעַת הָעֵדוּת: מִפְּנֵי שֶׁלֹּא תְבָעָן הַתּוֹבֵעַ, אֵלָא הֶם קָדְמוּ וְנִשְׁבְּעוּ בִּתְבִיעַת עַצְמָן.

וְכֵן אִם הִשְׁבִּיעָן הַנִּתְבָּע, שְׁאִם תֵּדְעוּ לְזֶה שֶׁתּוֹבֵעַ אוֹתִי עֵדוּת, שֶׁתָּבוֹאוּ וְתָעִידוּ לוֹ, וְכָפְרוּ--הֲרֵי אֵלּוּ פְּטוּרִין מִשְּׁבוּעַת הָעֵדוּת, עַד שֶׁיַּשְׁבִּיעֵם הַתּוֹבֵעַ.
וְאֵין צָרִיךְ לוֹמַר אִם הִשְׁבִּיעָן שֶׁיָּבוֹאוּ וְיָעִידוּ שֶׁיֵּשׁ לִפְלוֹנִי בְּיַד פְּלוֹנִי מָמוֹן, וְכָפְרוּ--שְׁהֶן פְּטוּרִין, שְׁאֵין זֶה תּוֹבֵעַ דִּין עַצְמוֹ.

וְכֵן אִם קָדְמָה שְׁבוּעָה לָעֵדוּת--הֲרֵי אֵלּוּ פְּטוּרִין מִשְּׁבוּעַת הָעֵדוּת, שֶׁנֶּאֱמָר "וְשָׁמְעָה קוֹל אָלָה, וְהוּא עֵד" : שֶׁקָּדְמָה עֵדוּת לַשְּׁבוּעָה, לֹא שֶׁקָּדְמָה שְׁבוּעָה לָעֵדוּת.
כֵּיצַד: מַשְׁבִּיעַ אֲנִי עֲלֵיכֶם כְּשֶׁתֵּדְעוּן לִי עֵדוּת שֶׁתָּבוֹאוּ וּתְעִידוּנִי, וְאָמְרוּ אָמֵן, וְיָדְעוּ לוֹ עֵדוּת אַחַר כֵּן, וּתְבָעָם לְהָעִיד וְכָפְרוּ בּוֹ--הֲרֵי אֵלּוּ פְּטוּרִין מִשְּׁבוּעַת הָעֵדוּת.

 אֵין הָעֵדִים חַיָּבִין בִּשְׁבוּעַת הָעֵדוּת, עַד שֶׁיְּיַחַד אוֹתָם הַתּוֹבֵעַ וְיַשְׁבִּיעֵם אוֹ יִשָּׁבְעוּ.
כֵּיצַד: עָמַד בְּבֵית הַכְּנֶסֶת וְאָמַר, מַשְׁבִּיעַ אֲנִי כָּל מִי שֶׁיֵּדַע לִי עֵדוּת שֶׁיָּבוֹא וְיָעִיד לִי, וְעָנוּ כֻּלָּם אָמֵן, וְעֵדָיו בִּכְלָלָן, וְאַחַר כָּךְ תָּבַע עֵדָיו, וְכָפְרוּ בּוֹ--הֲרֵי אֵלּוּ פְּטוּרִין מִשְּׁבוּעַת הָעֵדוּת, מִפְּנֵי שֶׁלֹּא יֵחַד עֵדָיו בִּשְׁבוּעָה בִּפְנֵי עַצְמָן.

אֲבָל אִם אָמַר מַשְׁבִּיעַ אֲנִי כָּל הָעוֹמְדִים כָּאן, שְׁאִם יֵדְעוּ לִי עֵדוּת שֶׁיָּבוֹאוּ וְיָעִידוּ לִי, וְהָיוּ עֵדָיו בִּכְלָלָן, וְכָפְרוּ--הֲרֵי אֵלּוּ חַיָּבִין בִּשְׁבוּעַת הָעֵדוּת, שֶׁהֲרֵי יֵחֲדָן בִּכְלַל אֲחֵרִים.

 וְכֵן אִם אָמַר לָעֵדִים, בּוֹאוּ וְהָעִידוּ לִי שֶׁיֵּשׁ לִי מָנֶה בְּיַד פְּלוֹנִי, וְאַחַר כָּךְ עָמַד בְּבֵית הַכְּנֶסֶת וְהִשְׁבִּיעַ כָּל מִי שֶׁיֵּדַע לוֹ עֵדוּת יָבוֹא וְיָעִיד, וְלֹא בָאוּ וְלֹא הֵעִידוּ--הֲרֵי אֵלּוּ חַיָּבִין, שֶׁהֲרֵי תְּבָעָן תְּחִלָּה: וְהוּא שֶׁיִּהְיוּ שָׁם בְּבֵית הַכְּנֶסֶת, וְיִהְיֶה שָׁם בֵּית דִּין.
אֲבָל אִם לֹא הָיוּ בִּפְנֵי בֵּית דִּין--אִם עָנוּ אָמֵן, חַיָּבִין בִּשְׁבוּעַת הָעֵדוּת כְּשֶׁיִּכְפְּרוּ בְּעֵדוּתָן בְּבֵית דִּין; וְאִם לֹא עָנוּ אָמֵן, אֵינָן חַיָּבִין.

 אֶחָד הַמַּשְׁבִּיעַ עֵדָיו בִּשְׁבוּעָה, אוֹ שֶׁאָמַר לָהֶן מְצַוֶּה אֲנִי עֲלֵיכֶם בִּשְׁבוּעָה, אוֹסֶרְכֶם אֲנִי בִּשְׁבוּעָה--הֲרֵי אֵלּוּ חַיָּבִין: וְהוּא שֶׁיַּשְׁבִּיעֵם בְּשֵׁם אוֹ בְּכִנּוּי, כְּמוֹ שֶׁבֵּאַרְנוּ.
וְאֵין הָעֵדִים חַיָּבִין, עַד שֶׁיַּשְׁבִּיעֵם בְּלָשׁוֹן שְׁהֶן מַכִּירִין אוֹתָהּ.

 הִנֵּה לָמַדְתָּ שְׁאֵין הָעֵדִים חַיָּבִין בִּשְׁבוּעַת הָעֵדוּת, אֵלָא עַל פִּי עֲשָׂרָה דְּבָרִים; וְאֵלּוּ הֶן--שֶׁיִּתְבְעֵם הַתּוֹבֵעַ, וְשֶׁתִּהְיֶה עֵדוּת מָמוֹן, וְשֶׁיִּהְיֶה מְמוֹן הַמִּטַּלְטֵל, וְשֶׁיִּתְחַיַּב הַנִּתְבָּע לְשַׁלַּם בְּעֵדוּתָן לְבַדָּהּ אִם הֵעִידוּ, וְשֶׁיִּכְפְּרוּ אַחַר שֶׁתְּבָעָן הַתּוֹבֵעַ, וְשֶׁיִּכְפְּרוּ בְּבֵית דִּין, וְשֶׁתִּהְיֶה שָׁם שְׁבוּעָה בְּשֵׁם אוֹ בְּכִנּוּי, וְשֶׁתִּקְדַּם יְדִיעַת הָעֵדוּת לַשְּׁבוּעָה, וְשֶׁיְּיַחַד עֵדָיו בְּעֵת הַשְּׁבוּעָה אוֹ בְּעֵת הַתְּבִיעָה, וְשֶׁתִּהְיֶה הַשְּׁבוּעָה בְּלָשׁוֹן שְׁהֶן מַכִּירִין אוֹתָהּ.

 כָּל מָקוֹם שֶׁאָמַרְנוּ פָּטוּר, מִשְּׁבוּעַת הָעֵדוּת; אֲבָל חַיָּב בִּשְׁבוּעַת בִּטּוּי: וְהוּא שֶׁנִּשְׁבַּע אוֹ שֶׁעָנָה אָמֵן אִם הִשְׁבִּיעוֹ אַחֵר, שֶׁהֲרֵי נִשְׁבַּע עַל שֶׁקֶר.
אֲבָל הַמְּחֻיָּב בִּשְׁבוּעַת הָעֵדוּת--אַף עַל פִּי שְׁהוּא נִשְׁבַּע עַל שֶׁקֶר, וְאַף עַל פִּי שְׁהוּא מֵזִיד--אֵינוּ חַיָּב מִשּׁוֹם שְׁבוּעַת בִּטּוּי, אֵלָא מִשּׁוֹם שְׁבוּעַת הָעֵדוּת בִּלְבָד: שֶׁהֲרֵי הַכָּתוּב הוֹצִיא שְׁבוּעַת הָעֵדוּת מִכְּלַל שְׁבוּעַת בִּטּוּי, לְחַיַּב הַמֵּזִיד בָּהּ כַּשּׁוֹגֵג בְּקָרְבָּן, לֹא בְּמַלְקוּת, שֶׁנֶּאֱמָר "לְאַחַת מֵהֵנָּה" --בְּמִין אֶחָד מִמִּינֵי שְׁבוּעוֹת אַתָּה מְחַיֵּב הַנִּשְׁבָּע, וְאֵין אַתָּה מְחַיְּבוֹ בִּשְׁנֵי מִינִין עַד שֶׁיִּהְיֶה חַיָּב בְּדִין שְׁבוּעַת הָעֵדוּת וּבְדִין שְׁבוּעַת בִּטּוּי.

 מַשְׁבִּיעַ אֲנִי עֲלֵיכֶם אִם לֹא תָבוֹאוּ וְתָעִידוּ לִי, שֶׁיֵּשׁ לִי בְּיַד פְּלוֹנִי פִּקָּדוֹן וּתְשׂוּמֶת יָד גָּזֵל וַאֲבֵדָה, שְׁבוּעָה שְׁאֵין אָנוּ יוֹדְעִין לָךְ עֵדוּת--אֵינָן חַיָּבִין אֵלָא אַחַת; שְׁבוּעָה שְׁאֵין אָנוּ יוֹדְעִין לָךְ עֵדוּת שֶׁיֵּשׁ לָךְ בְּיַד פְּלוֹנִי פִּקָּדוֹן וּתְשׂוּמֶת יָד גָּזֵל וַאֲבֵדָה, חַיָּבִין עַל כָּל אַחַת וְאַחַת.

 מַשְׁבִּיעַ אֲנִי עֲלֵיכֶם אִם לֹא תָבוֹאוּ וְתָעִידוּ לִי, שֶׁיֵּשׁ לִי בְּיַד פְּלוֹנִי חִטִּים וּשְׂעוֹרִים וְכֻסְּמִין, שְׁבוּעָה שְׁאֵין אָנוּ יוֹדְעִין לָךְ עֵדוּת--אֵינָן חַיָּבִין אֵלָא אַחַת; שְׁבוּעָה שְׁאֵין אָנוּ יוֹדְעִין לָךְ עֵדוּת שֶׁיֵּשׁ לָךְ בְּיַד פְּלוֹנִי חִטִּים וּשְׂעוֹרִים וְכֻסְּמִין, חַיָּבִין עַל כָּל אַחַת וְאַחַת.
וְכֵן אִם תָּבְעוּ אוֹתָן רַבִּים לְהָעִיד לָהֶם, וְאָמְרוּ שְׁבוּעָה שְׁאֵין אָנוּ יוֹדְעִין לָכֶם עֵדוּת--אֵינָן חַיָּבִין אֵלָא אַחַת; לֹא לָךְ, וְלֹא לָךְ, וְלֹא לָךְ--חַיָּבִין עַל כָּל אַחַת וְאַחַת, כְּדֶרֶךְ שֶׁבֵּאַרְנוּ בִּשְׁבוּעַת הַפִּקָּדוֹן.

הַנִּשְׁבָּע לַחֲבֵרוֹ שְׁהוּא יוֹדֵעַ לוֹ עֵדוּת, וְנִמְצָא שְׁאֵינוּ יוֹדֵעַ לוֹ עֵדוּת--הֲרֵי זֶה פָּטוּר.
וְאֵין כָּאן לֹא שְׁבוּעַת הָעֵדוּת, וְלֹא שְׁבוּעַת בִּטּוּי, מִפְּנֵי שֶׁשְּׁבוּעַת בִּטּוּי, אֵינָהּ אֵלָא בְּדָבָר שֶׁיֵּשׁ בּוֹ לָאו וְהִין: וְאִם יֹאמַר שְׁבוּעָה שְׁאֵינִי יוֹדֵעַ לָךְ עֵדוּת, אֵין זוֹ שְׁבוּעַת בִּטּוּי אֵלָא שְׁבוּעַת הָעֵדוּת; וְהוֹאִיל וְלָאו זֶה שֶׁיֵּשׁ בָּהּ אֵינָהּ שְׁבוּעַת בִּטּוּי, כָּךְ הִין שֶׁבָּהּ שְׁהוּא הַנִּשְׁבָּע שֶׁיּוֹדֵעַ לוֹ עֵדוּת אֵינָהּ שְׁבוּעַת בִּטּוּי.

דָּבָר בָּרוּר שֶׁהַנִּשְׁבָּע לַחֲבֵרוֹ שֶׁהֵעִיד לוֹ, וְהוּא לֹא הֵעִיד, אוֹ שֶׁלֹּא הֵעִיד לוֹ, וְהוּא הֵעִיד--הֲרֵי זֶה חַיָּב מִשּׁוֹם שְׁבוּעַת בִּטּוּי, וְאֵין כָּאן שְׁבוּעַת עֵדוּת כְּלָל.

הִלְכּוֹת שְׁבוּעוֹת פֵּרֶק י 
הָיוּ עֵדָיו אוֹ אֶחָד מֵהֶן פָּסוּל אוֹ קָרוֹב לוֹ, וְאַפִלּוּ מִפְּסוּלֵי עֵדוּת שֶׁלְּדִבְרֵיהֶם, אוֹ שֶׁהָיָה אֶחָד מֵעֵדָיו מֶלֶךְ שְׁאֵינוּ רַשָּׁאי לְהָעִיד, אוֹ שֶׁהָיוּ עֵד מִפִּי עֵד, וְכָפְרוּ וְנִשְׁבְּעוּ--פְּטוּרִין מִשְּׁבוּעַת הָעֵדוּת: שֶׁאִלּוּ הוֹדוּ וְהֵעִידוּ, לֹא הָיוּ מְחַיְּבִין בְּעֵדוּתָן מָמוֹן.

מַשְׁבִּיעַ אֲנִי עֲלֵיכֶם שֶׁתָּבוֹאוּ וְתָעִידוּ לִי, שֶׁאָמַר אִישׁ פְּלוֹנִי שֶׁיִּתֵּן לִי מָאתַיִם זוּז וְלֹא נָתַן, וְכָפְרוּ--הֲרֵי אֵלּוּ פְּטוּרִין מִשְּׁבוּעַת הָעֵדוּת: שְׁאִם הֵעִידוּ בְּדָבָר זֶה, לֹא יִתְחַיַּב הַנִּתְבָּע מָמוֹן בַּאֲמִירָתוֹ.
וְכֵן כָּל כַּיּוֹצֶא בְּזֶה.

תְּבָעָן לְהָעִיד לוֹ שְׁהוּא כּוֹהֵן אוֹ לֵוִי, אוֹ שְׁאֵינוּ בֶּן גְּרוּשָׁה אוֹ בֶּן חֲלוּצָה, וְכָפְרוּ וְנִשְׁבְּעוּ--פְּטוּרִין מִשְּׁבוּעַת הָעֵדוּת: שֶׁאִלּוּ הוֹדוּ וְהֵעִידוּ, לֹא הָיוּ מְחַיְּבִין בְּעֵדוּתָן מָמוֹן.

תְּבָעָן שֶׁיָּעִידוּ לוֹ שֶׁחָבַל בּוֹ בְּנוֹ, וְשֶׁהִדְלִיק פְּלוֹנִי גְּדִישׁוֹ בַּשַּׁבָּת, וְשֶׁאָנַס פְּלוֹנִי אוֹ פִּתָּה בִּתּוֹ הַמְּאֹרָסָה, וְכָפְרוּ וְנִשְׁבְּעוּ--פְּטוּרִין מִשְּׁבוּעַת הָעֵדוּת: שְׁאִם הֵעִידוּ עֵדוּת זוֹ, יִתְחַיַּב הַנִּתְבָּע מִיתַת בֵּית דִּין; וְאֵינוּ חַיָּב תַּשְׁלוּמִין, כְּמוֹ שֶׁבֵּאַרְנוּ בְּהִלְכּוֹת נַעֲרָה.
וְכֵן כָּל כַּיּוֹצֶא בְּזֶה.

הָיָה עֵד אֶחָד, וְהִשְׁבִּיעוֹ וְכָפַר--פָּטוּר מִשְּׁבוּעַת הָעֵדוּת, שְׁאֵין עֵדוּת עֵד אֶחָד מְחַיֶּבֶת מָמוֹן.

תָּבַע אֶת שְׁנֵי עֵדָיו שֶׁיָּעִידוּ לוֹ שֶׁזִּנְּתָה אִשְׁתּוֹ, וְכָפְרוּ וְנִשְׁבְּעוּ--הֲרֵי אֵלּוּ חַיָּבִין בִּשְׁבוּעַת הָעֵדוּת: שֶׁאִלּוּ הֵעִידוּ--הָיוּ מַפְסִידִין לָהּ כְּתֻבָּתָהּ, וְיִפָּטֵר זֶה שֶׁתְּבָעָן; וַהֲרֵי כָּפְרוּ בְּעֵדוּת מָמוֹן.

תָּבַע עֵדֵי קִנּוּי אוֹ עֵדֵי סְתִירָה, וְכָפְרוּ וְנִשְׁבְּעוּ--פְּטוּרִין מִשְּׁבוּעַת הָעֵדוּת: שֶׁאַפִלּוּ הֵעִידוּ אֵין כָּאן חִיּוּב מָמוֹן, אֵלָא לְהַשְׁקוֹתָהּ בִּלְבָד; וְאַף עַל פִּי שֶׁעֵדוּת זוֹ גּוֹרֶמֶת לָהּ שֶׁתַּפְסִיד כְּתֻבָּתָהּ אִם לֹא תִשְׁתֶּה, דָּבָר הַגּוֹרֵם לְמָמוֹן אֵינוּ כְּמָמוֹן--שֶׁהֲרֵי אִפְשָׁר שֶׁתִּשְׁתֶּה, וְלֹא תִשְׁבֹּר כְּתֻבָּתָהּ.

הֲרֵי שֶׁקִּנֵּא לְאִשְׁתּוֹ וְנִסְתְּרָה בְּעֵדִים, וְזִנְּתָה בְּעֵד אֶחָד אַחַר הַקִּנּוּי וְהַסְּתִירָה, וְהִשְׁבִּיעַ עֵד זֶה שֶׁיָּבוֹא וְיָעִיד, וְכָפַר--חַיָּב בִּשְׁבוּעַת הָעֵדוּת: שֶׁאַף עַל פִּי שְׁהוּא עֵד אֶחָד--אִלּוּ הֵעִיד עֵדוּת זוֹ, הָיְתָה יוֹצְאָה בְּלֹא כְּתֻבָּה כְּמוֹ שֶׁבֵּאַרְנוּ בְּהִלְכּוֹת סוֹטָה.

וְכֵן כָּל עֵד אֶחָד שֶׁמְּחַיֵּב מָמוֹן בְּעֵדוּתוֹ--אִם כָּפַר וְנִשְׁבַּע, אוֹ שֶׁהִשְׁבִּיעוֹ בְּבֵית דִּין וְכָפַר--חַיָּב מִשּׁוֹם שְׁבוּעַת הָעֵדוּת.
כֵּיצַד: כְּגוֹן שֶׁהָיָה הַתּוֹבֵעַ וְהַנִּתְבָּע חֲשׁוּדִין עַל הַשְּׁבוּעָה שְׁאֵין מַשְׁבִּיעִין אוֹתָם, וְהִשְׁבִּיעַ לְעֵד אֶחָד שֶׁיָּבוֹא וְיָעִיד לוֹ, שֶׁיֵּשׁ לוֹ בְּיַד זֶה מָנֶה, וְכָפַר--הֲרֵי זֶה חַיָּב מִשּׁוֹם שְׁבוּעַת הָעֵדוּת: שֶׁאִלּוּ הֵעִיד--הָיָה הַנִּתְבָּע הַזֶּה מְשַׁלֵּם מָמוֹן בְּעֵדוּתוֹ, כְּמוֹ שֶׁיִּתְבָּאַר בְּהִלְכּוֹת טוֹעֵן.
וְכֵן כָּל כַּיּוֹצֶא בְּזֶה.

 הָאִשָּׁה שֶׁהִשְׁבִּיעָה עֵד אֶחָד שֶׁיָּעִיד לָהּ בְּמִיתַת בַּעְלָהּ, וְכָפַר--חַיָּב בִּשְׁבוּעַת הָעֵדוּת: שֶׁאִלּוּ הֵעִיד, הָיְתָה נִשֵּׂאת וְנוֹטֶלֶת כְּתֻבָּתָהּ.
בַּמֶּה דְּבָרִים אֲמוּרִים, בְּשֶׁהָיָה לָהּ לִגְבּוֹת כְּתֻבָּתָהּ מִן הַמִּטַּלְטְלִין.
אֲבָל אִם אֵין לָהּ כְּתֻבָּה אֵלָא מִן הַקַּרְקָע, הֲרֵי זֶה פָּטוּר מִשְּׁבוּעַת הָעֵדוּת; וְכֵן אִם הָיוּ שְׁנַיִם: שֶׁהַמַּשְׁבִּיעַ עֵדֵי קַרְקָע, פְּטוּרִין כְּמוֹ שֶׁבֵּאַרְנוּ.

 הַמַּשְׁבִּיעַ עֵדָיו בְּבֵית דִּין, וְכָפְרוּ שְׁנֵיהֶם כְּאַחַת--כְּגוֹן שֶׁיַּתְחִיל הַשֵּׁנִי לִכְפֹּר, בְּתוֹךְ כְּדֵי דִּבּוּרוֹ שֶׁלַּחֲבֵרוֹ--שְׁנֵיהֶם חַיָּבִין בִּשְׁבוּעַת הָעֵדוּת, וְכָל אֶחָד וְאֶחָד מֵבִיא חַטָּאתוֹ עַל שְׁבוּעָתוֹ.

כָּפַר הָרִאשׁוֹן, וְשָׁהָה הָעֵד הַשֵּׁנִי יוֹתֵר מִכְּדֵי דִּבּוּר, וְאַחַר כָּךְ כָּפַר--הָרִאשׁוֹן חַיָּב בִּשְׁבוּעַת הָעֵדוּת, וְהַשֵּׁנִי פָּטוּר מִשְּׁבוּעַת הָעֵדוּת: שֶׁאִלּוּ הוֹדָה זֶה הַשֵּׁנִי, לֹא הָיְתָה עֵדוּתוֹ מְחַיֶּבֶת מָמוֹן.

 הוֹדָה אֶחָד, וְכָפַר אֶחָד--הַכּוֹפֵר חַיָּב, בֵּין שֶׁכָּפַר בַּתְּחִלָּה בֵּין שֶׁכָּפַר בַּסּוֹף.
כָּפְרוּ שְׁנֵיהֶם כְּאֶחָד, וְקָדַם הָאֶחָד וְהוֹדָה בְּתוֹךְ כְּדֵי דִּבּוּר--הֲרֵי זֶה פָּטוּר; וְהָעוֹמֵד בִּכְפִירָתוֹ, חַיָּב בִּשְׁבוּעַת הָעֵדוּת.

 הִשְׁבִּיעַ שְׁתֵּי כִּתֵּי עֵדִים, וּשְׁתֵּיהֶן רְאוּיוֹת לְהָעִיד, וְכָפְרָה כַּת רִאשׁוֹנָה, וְאַחַר כָּךְ כָּפְרָה כַּת שְׁנִיָּה--הָרִאשׁוֹנָה פְּטוּרָה מִשְּׁבוּעַת הָעֵדוּת: מִפְּנֵי שְׁהֶן סוֹמְכִין עַל עֵדוּת שְׁנִיָּה, וְאִפְשָׁר לְהוֹצִיא הַמָּמוֹן בְּעֵדוּת הַכַּת הָאַחֶרֶת; וְנִמְצָא זֶה הַנִּתְבָּע, אֵינוּ חַיָּב לְשַׁלַּם בְּעֵדוּת אֵלּוּ שֶׁכָּפְרוּ לְבַדָּהּ.

הָיְתָה הַכַּת הַשְּׁנִיָּה קְרוֹבִין לַתּוֹבֵעַ אוֹ לַנִּתְבָּע בִּנְשׁוֹתֵיהֶן, וַהֲרֵי הֶן גּוֹסְסוֹת--אַף הָרִאשׁוֹנָה חַיֶּבֶת: שֶׁהֲרֵי הַשְּׁנִיָּה בְּעֵת כְּפִירַת הָרִאשׁוֹנָה, לֹא הָיְתָה רְאוּיָה לְהָעִיד, וְאַף עַל פִּי שֶׁבִּמְהֵרָה יִהְיוּ עַתָּה רְאוּיִין, כְּשֶׁיָּמוּתוּ אֵלּוּ הַגּוֹסְסוֹת; וְאִם כָּפְרָה הַשְּׁנִיָּה אַחַר שֶׁמֵּתוּ נְשׁוֹתֵיהֶן, חַיָּבִין בִּשְׁבוּעַת הָעֵדוּת.

הַתּוֹבֵעַ אֶת הָעֵדִים לְהָעִיד לוֹ, וְכָפְרוּ וְהִשְׁבִּיעָן אַרְבָּעָה וַחֲמִשָּׁה פְּעָמִים, וְהֶן עוֹנִין אַחַר כָּל שְׁבוּעָה וּשְׁבוּעָה חוּץ לְבֵית דִּין, וּכְשֶׁבָּאוּ לְבֵית דִּין הוֹדוּ וְהֵעִידוּ--הֲרֵי אֵלּוּ פְּטוּרִין מִשְּׁבוּעַת הָעֵדוּת, כְּמוֹ שֶׁבֵּאַרְנוּ; וְאִם בָּאוּ לְבֵית דִּין, וְעָמְדוּ בִּכְפִירָתָן--חַיָּבִין עַל כָּל אַחַת וְאַחַת מֵאוֹתָן הַשְּׁבוּעוֹת שֶׁחוּץ לְבֵית דִּין.

בַּמֶּה דְּבָרִים אֲמוּרִים, בְּשֶׁעָנוּ אָמֵן; אֲבָל אִם לֹא עָנוּ אָמֵן, אֵלָא כָּפְרוּ עַל כָּל שְׁבוּעָה וּשְׁבוּעָה--הוֹאִיל וְלֹא הוֹצִיאוּ שְׁבוּעָה מִפִּיהֶם וְלֹא עָנוּ אָמֵן, הֲרֵי אֵלּוּ פְּטוּרִים, עַד שֶׁיַּשְׁבִּיעֵם בְּבֵית דִּין וְיִכְפְּרוּ בּוֹ שָׁם בְּבֵית דִּין, כְּמוֹ שֶׁבֵּאַרְנוּ.

הִשְׁבִּיעָן בְּבֵית דִּין וְכָפְרוּ, וְחָזַר וְהִשְׁבִּיעָן אַרְבָּעָה וַחֲמִשָּׁה פְּעָמִים, וְהֶן כּוֹפְרִין עַל כָּל אַחַת וְאַחַת, בֵּין חוּץ לְבֵית דִּין בֵּין בִּפְנֵי בֵּית דִּין, וְאַפִלּוּ עָנוּ אָמֵן, אוֹ שֶׁנִּשְׁבְּעוּ מִפִּי עַצְמָן פַּעַם אַחַר פַּעַם--אֵינָן חַיָּבִין מִשּׁוֹם שְׁבוּעַת הָעֵדוּת אֵלָא אַחַת: מִפְּנֵי שֶׁאַחַר שֶׁכָּפְרוּ בְּבֵית דִּין--אִם חָזְרוּ וְהוֹדוּ, אֵין עֵדוּתָן מוֹעֶלֶת כְּלוּם.

נִמְצֵאתָ לָמֵד, שֶׁכָּל הַשְּׁבוּעוֹת שֶׁנִּשְׁבְּעוּ אַחַר שֶׁכָּפְרוּ בְּבֵית דִּין--הֶן עַל כְּפִירַת עֵדוּת שְׁאֵינָהּ מְחַיֶּבֶת מָמוֹן, שְׁהֶן פְּטוּרִין עָלֶיהָ מִשְּׁבוּעַת הָעֵדוּת; וְחַיָּבִין בִּשְׁבוּעַת בִּטּוּי, כְּמוֹ שֶׁבֵּאַרְנוּ.

הִלְכּוֹת שְׁבוּעוֹת פֵּרֶק יא 
כְּשֵׁם שֶׁשְּׁבוּעַת שָׁוְא וְשֶׁקֶר בְּלֹא תַעֲשֶׂה--כָּךְ מִצְוַת עֲשֵׂה שֶׁיִּשָּׁבַע מִי שֶׁנִּתְחַיַּב שְׁבוּעָה בְּבֵית דִּין בְּשֵׁם, שֶׁנֶּאֱמָר "וּבִשְׁמוֹ, תִּשָּׁבֵעַ" : זו מִצְוַת עֲשֵׂה--שֶׁהַשְּׁבוּעָה בִּשְׁמוֹ הַגָּדוֹל וְהַקָּדוֹשׁ, מִדַּרְכֵי הָעֲבוֹדָה הִיא, וְהִדּוּר וְקִדּוּשׁ גָּדוֹל הוּא, לְהִשָּׁבַע בִּשְׁמוֹ.

וְאָסוּר לְהִשָּׁבַע בְּדָבָר אַחֵר, עִם שְׁמוֹ; וְכָל הַמְּשַׁתֵּף דָּבָר אַחֵר עִם שֵׁם הַקָּדוֹשׁ בָּרוּךְ הוּא בִּשְׁבוּעָה, נֶעְקָר מִן הָעוֹלָם--שְׁאֵין שָׁם מִי שֶׁרָאוּי לַחְלֹק לוֹ כָּבוֹד שֶׁנִּשְׁבָּעִין בִּשְׁמוֹ, אֵלָא הָאֶחָד בָּרוּךְ הוּא.

וּמֻתָּר לָאָדָם לְהִשָּׁבַע עַל הַמִּצְוָה לַעֲשׂוֹתָהּ, כְּדֵי לְזָרַז אֶת עַצְמוֹ--וְאַף עַל פִּי שְׁהוּא מֻשְׁבָּע עָלֶיהָ מֵהַר סִינַי, שֶׁנֶּאֱמָר "נִשְׁבַּעְתִּי וָאֲקַיֵּמָה--לִשְׁמֹר, מִשְׁפְּטֵי צִדְקֶךָ" .

שְׁבוּעָה זוֹ שֶׁמַּשְׁבִּיעִין הַדַּיָּנִין לְמִי שֶׁנִּתְחַיַּב שְׁבוּעָה, הִיא הַנִּקְרֵאת שְׁבוּעַת הַדַּיָּנִין, בֵּין שֶׁהָיָה חַיָּב בִּשְׁבוּעָה זוֹ מִן הַתּוֹרָה, בֵּין שֶׁהָיָה חַיָּב בָּהּ מִדִּבְרֵי סוֹפְרִים.

שְׁלוֹשָׁה מִינֵי שְׁבוּעוֹת הֶן שֶׁחַיָּבִין בָּהֶן מִן הַתּוֹרָה, וְאֵלּוּ הֶן: מִי שֶׁטְּעָנוֹ חֲבֵרוֹ מִטַּלְטְלִין, וְהוֹדָה בְּמִקְצָתָן וְכָפַר בְּמִקְצָתָן, וּמִי שֶׁכָּפַר בְּכָל הַמִּטַּלְטְלִין שֶׁטְּעָנוֹ, וְעֵד אֶחָד מֵעִיד עָלָיו וּמַכְחִישׁוֹ--הֲרֵי אֵלּוּ, שְׁתֵּי שְׁבוּעוֹת עַל יְדֵי טְעָנַת וַדַּאי וּכְפִירָה.

וְכֵן שׁוֹמֵר שֶׁטָּעַן שֶׁאָבַד דָּבָר שֶׁהִפְקִידוֹ אֶצְלוֹ, אוֹ נִגְנַב אוֹ מֵת וְכַיּוֹצֶא בְּזֶה--הֲרֵי זֶה נִשְׁבָּע מִסָּפֵק: שְׁאֵין בַּעַל הַפִּקָּדוֹן יוֹדֵעַ אִם אֱמֶת טָעַן זֶה הַשּׁוֹמֵר, אוֹ שֶׁקֶר.
וְהוּא נִשְׁבָּע מִן הַתּוֹרָה, שֶׁנֶּאֱמָר "שְׁבֻעַת ה', תִּהְיֶה בֵּין שְׁנֵיהֶם" .

 כָּל שְׁבוּעָה שֶׁמַּשְׁבִּיעִין הַדַּיָּנִין אוֹתָהּ, חוּץ מִשְּׁלוֹשָׁה מִינֵי שְׁבוּעוֹת אֵלּוּ--הֲרֵי הִיא מִדִּבְרֵי סוֹפְרִים, וְגַם הִיא נִקְרֵאת שְׁבוּעַת הַדַּיָּנִין.
וְגַם שְׁבוּעוֹת אֵלּוּ שֶׁלְּדִבְרֵיהֶם, שְׁנֵי מִינֵי שְׁבוּעוֹת הֶן: יֵשׁ מֵהֶן שְׁבוּעוֹת עַל יְדֵי טְעָנַת וַדַּאי וּכְפִירָה--כְּגוֹן שְׁבוּעַת שָׂכִיר, וּפוֹגֵם שְׁטָרוֹ, וְכַיּוֹצֶא בָּהֶן; וְיֵשׁ מֵהֶן שְׁבוּעוֹת בִּטְעָנַת סָפֵק--כְּגוֹן שְׁבוּעַת הַשֻּׁתָּפִין, וְהָאֲרִיסִין, וְכַיּוֹצֶא בָּהֶן.
וּבְדִינֵי מְמוֹנוֹת, יִתְבָּאַר חִיּוּב כָּל אַחַת וְאַחַת מֵאֵלּוּ הַשְּׁבוּעוֹת וְדִינֵיהֶם.

 יֵשׁ שָׁם שְׁבוּעָה אַחֶרֶת, וְהִיא תַּקָּנַת חַכְמֵי תַּלְמוּד, וְהִיא הַנִּקְרֵאת שְׁבוּעַת הֶסֵּת; וְאַף עַל פִּי שֶׁבֵּית דִּין מַשְׁבִּיעִין אוֹתָהּ הַיּוֹם, אֵינָהּ נִקְרֵאת שְׁבוּעַת הַדַּיָּנִין.

 שְׁבוּעַת הַדַּיָּנִין--בֵּין שֶׁהָיְתָה שֶׁלַּתּוֹרָה אוֹ שֶׁלְּדִבְרֵי סוֹפְרִים, בֵּין עַל טְעָנַת וַדַּאי בֵּין עַל טְעָנַת סָפֵק--כָּךְ הִיא: הַנִּשְׁבָּע אוֹחֵז סֵפֶר תּוֹרָה בִּזְרוֹעוֹ, וְהוּא עוֹמֵד; וְנִשְׁבָּע בְּשֵׁם אוֹ בְּכִנּוּי, בִּשְׁבוּעָה אוֹ בְּאָלָה, מִפִּיו אוֹ מִפִּי הַדַּיָּנִין.
וְאֵין מַשְׁבִּיעִין שְׁבוּעַת הַדַּיָּנִין, אֵלָא בִּלְשׁוֹן הַקֹּדֶשׁ.

 כֵּיצַד מִפִּיו: כְּגוֹן שֶׁיֹּאמַר הֲרֵינִי נִשְׁבָּע בַּה' אֱלֹהֵי יִשְׂרָאֵל, אוֹ הֲרֵינִי נִשְׁבָּע בְּמִי שֶׁשְּׁמוֹ חַנּוּן, אוֹ בְּמִי שֶׁשְּׁמוֹ רַחוּם, שְׁאֵין אֲנִי חַיָּב לְזֶה כְּלוּם; וְכֵן אִם אָמַר, הֲרֵי הוּא אָרוּר לַה' אֱלֹהֵי יִשְׂרָאֵל, אוֹ אָרוּר לְמִי שֶׁשְּׁמוֹ חַנּוּן, אִם יֵשׁ לְזֶה אֶצְלִי כְּלוּם.

 וְכֵיצַד מִפִּי הַדַּיָּנִין: כְּגוֹן שֶׁאָמְרוּ לוֹ מַשְׁבִּיעִין אָנּוּ אוֹתָךְ בַּה' אֱלֹהֵי יִשְׂרָאֵל, אוֹ בְּמִי שֶׁשְּׁמוֹ חַנּוּן, שְׁאֵין לְזֶה בְּיָדָךְ כְּלוּם, וְהוּא עוֹנֶה אָמֵן; אוֹ שֶׁאָמְרוּ הֲרֵי פְּלוֹנִי בֶּן פְּלוֹנִי אָרוּר לַה' אֱלֹהֵי יִשְׂרָאֵל, אוֹ לְמִי שֶׁשְּׁמוֹ חַנּוּן, אִם יֵשׁ לִפְלוֹנִי אֶצְלוֹ מָמוֹן וְלֹא יוֹדֶה לוֹ, וְהוּא עוֹנֶה אָמֵן.
זוֹ הִיא שְׁבוּעַת הַדַּיָּנִין.

 הַדַּיָּנִין שֶׁהִשְׁבִּיעוּ בְּלֹא נְקִיטַת חֵפֶץ בְּיָדוֹ--הֲרֵי אֵלּוּ טוֹעִין, וְחוֹזֵר וְנִשְׁבָּע וְסֵפֶר תּוֹרָה בְּיָדוֹ.
וְאִם אָחַז תְּפִלִּין בְּיָדוֹ, וְהִשְׁבִּיעוּהוּ--אֵינוּ חוֹזֵר וְנִשְׁבָּע: שֶׁהֲרֵי אָחַז תּוֹרָה בְּיָדוֹ, וּכְמוֹ סֵפֶר הֶן.
הִשְׁבִּיעוּהוּ מִיּוֹשֵׁב, אֵינוּ חוֹזֵר וְנִשְׁבָּע.

 תַּלְמִיד חֲכָמִים--לְכַתְּחִלָּה מַשְׁבִּיעִין אוֹתוֹ, וְהוּא יוֹשֵׁב וּתְפִלִּין בְּיָדוֹ; וְאֵינוּ צָרִיךְ לִטֹּל סֵפֶר תּוֹרָה, אֵלָא תְּפִלִּין בְּכַפּוֹ חֵפֶץ הִיא.
וְנִשְׁבָּע בִּלְשׁוֹן הַקֹּדֶשׁ, כְּמוֹ שֶׁבֵּאַרְנוּ.

 אֵין בֵּין שְׁבוּעַת הֶסֵּת לִשְׁבוּעַת הַדַּיָּנִין, אֵלָא נְקִיטַת חֵפֶץ--שְׁאֵין הַנִּשְׁבָּע שְׁבוּעַת הֶסֵּת, אוֹחֵז סֵפֶר תּוֹרָה: אֲבָל מַשְׁבִּיעִין אוֹתוֹ בְּשֵׁם אוֹ בְּכִנּוּי, בִּשְׁבוּעָה אוֹ בְּאָלָה, מִפִּיו אוֹ מִפִּי בֵּית דִּין, כְּמוֹ שְׁבוּעַת הַדַּיָּנִין.
וּכְבָר נָהֲגוּ הַכֹּל לִהְיוֹת סֵפֶר תּוֹרָה בְּיַד חַזָּן הַכְּנֶסֶת אוֹ שְׁאָר הָעָם, בְּעֵת שֶׁמַּשְׁבִּיעִין שְׁבוּעַת הֶסֵּת--כְּדֵי לְאַיַּם עָלָיו.

 הַדַּיָּנִין שֶׁהִשְׁבִּיעוּ אֶת הַנִּשְׁבָּע בְּכָל לָשׁוֹן שְׁהוּא מַכִּירָהּ, הֲרֵי זוֹ כְּמִצְוָתָהּ; וְכֵן הוֹרוּ הַגְּאוֹנִים.
אֲבָל רִבּוֹתַי הוֹרוּ, שְׁאֵין מַשְׁבִּיעִין אֵלָא בִּלְשׁוֹן הַקֹּדֶשׁ; וְאֵין רָאוּי לִסְמֹךְ עַל הוֹרָיָה זוֹ.
וְאַף עַל פִּי שֶׁנָּהֲגוּ כָּל בָּתֵּי דִּינִין לְהַשְׁבִּיעַ בִּלְשׁוֹן הַקֹּדֶשׁ--צָרִיךְ לְהוֹדִיעַ אֶת הַנִּשְׁבָּע, עַד שֶׁיִּהְיֶה מַכִּיר לְשׁוֹן הַשְּׁבוּעָה: שֶׁשְּׁבוּעַת הַדַּיָּנִין, הִיא שְׁבוּעַת הַפִּקָּדוֹן בְּעַצְמָהּ.
וְאַף שְׁבוּעַת הֶסֵּת, נָהֲגוּ כָּל הָעָם לְהַשְׁבִּיעַ אוֹתָהּ בִּלְשׁוֹן הַקֹּדֶשׁ.

 כָּל מִי שֶׁיִּתְחַיַּב שְׁבוּעַת הַדַּיָּנִין שְׁהִיא עַל יְדֵי טְעָנַת וַדַּאי וּכְפִירָה, בֵּין שֶׁהָיְתָה מִן הַתּוֹרָה בֵּין שֶׁהָיְתָה מִדִּבְרֵי סוֹפְרִים--מְאַיְּמִין עָלָיו כְּמוֹ שֶׁיִּתְבָּאַר; וְכָל מִי שֶׁיִּתְחַיַּב בָּהּ בִּטְעָנַת סָפֵק, בֵּין מִן הַתּוֹרָה בֵּין מִדִּבְרֵי סוֹפְרִים--אֵינוּ צָרִיךְ אִיּוּם.

 וְכֵיצַד מְאַיְּמִין עַל הַנִּשְׁבָּע: אוֹמְרִין לוֹ הֱוֵי יוֹדֵעַ, שֶׁכָּל הָעוֹלָם כֻּלּוֹ נִזְדַּעְזַע בְּשָׁעָה שֶׁאָמַר הַקָּדוֹשׁ בָּרוּךְ הוּא "לֹא תִשָּׂא אֶת-שֵׁם-ה' אֱלֹהֶיךָ, לַשָּׁוְא" .
וְכָל עֲבֵרוֹת שֶׁבַּתּוֹרָה נֶאֱמָר בָּהֶן נַקֵּה, וְכָאן נֶאֱמָר "לֹא יְנַקֶּה" .
כָּל עֲבֵרוֹת שֶׁבַּתּוֹרָה, נִפְרָעִין מִמֶּנּוּ; וְכָאן מִמֶּנּוּ, וּמִמִּשְׁפַּחְתּוֹ שֶׁמְּחַפִּין עָלָיו.
וְלֹא עוֹד, אֵלָא גּוֹרֵם לְהִפָּרַע מִכָּל שׂוֹנְאֵיהֶם שֶׁלְּיִשְׂרָאֵל--שֶׁכָּל יִשְׂרָאֵל עַרָבִין זֶה בְּזֶה, שֶׁנֶּאֱמָר "אָלֹה וְכַחֵשׁ, וְרָצֹח ..." , וְכָתוּב אַחֲרָיו "עַל-כֵּן תֶּאֱבַל הָאָרֶץ, וְאֻמְלַל כָּל-יוֹשֵׁב בָּהּ" .

כָּל עֲבֵרוֹת שֶׁבַּתּוֹרָה--תּוֹלִין לוֹ שְׁנַיִם וּשְׁלוֹשָׁה דּוֹרוֹת, אִם יֵשׁ לוֹ זְכוּת.
וְכָאן--נִפְרָעִין מִיָּד, שֶׁנֶּאֱמָר "הוֹצֵאתִיהָ, נְאֻם ה' צְבָאוֹת, וּבָאָה אֶל-בֵּית הַגַּנָּב, וְאֶל-בֵּית הַנִּשְׁבָּע בִּשְׁמִי לַשָּׁקֶר" : "הוֹצֵאתִיהָ", מִיָּד; "וּבָאָה אֶל-בֵּית הַגַּנָּב", זֶה הַגּוֹנֵב דַּעַת הַבְּרִיּוֹת, וְאֵין לוֹ מָמוֹן עַל חֲבֵרוֹ, וְטוֹעֲנוֹ בְּחִנָּם וּמַשְׁבִּיעוֹ; "וְאֶל-בֵּית הַנִּשְׁבָּע בִּשְׁמִי לַשָּׁקֶר", כְּמַשְׁמָעוֹ.
"וְכִלַּתּוּ וְאֶת-עֵצָיו וְאֶת-אֲבָנָיו" --דְּבָרִים שְׁאֵין אֵשׁ וּמַיִם מְכַלִּין אוֹתָן, שְׁבוּעַת שֶׁקֶר מְכַלָּה אוֹתָן.
וְעִנְיַן הָאִיּוּם הַזֶּה כֻּלּוֹ--בְּלָשׁוֹן שְׁהֶן מַכִּירִין אוֹמְרִין לָהֶם, כְּדֵי שֶׁיָּבִינוּ בַּדְּבָרִים וְיַחְזֹר הַחוֹטֶא לַמּוּטָב.

אָמַר אֵינִי נִשְׁבָּע--פּוֹטְרִין אוֹתוֹ, וְנוֹתֵן מַה שֶׁטְּעָנוֹ חֲבֵרוֹ; וְכֵן אִם אָמַר הַטּוֹעֵן אֵינִי מַשְׁבִּיעוֹ, וּפְטָרוֹ--הוֹלְכִין לָהֶן.
אָמַר הֲרֵינִי נִשְׁבָּע, וַחֲבֵרוֹ תּוֹבְעוֹ--הָעוֹמְדִים שָׁם אוֹמְרִין זֶה לְזֶה "סוּרוּ נָא מֵעַל אָהֳלֵי הָאֲנָשִׁים הָרְשָׁעִים הָאֵלֶּה" ; וְאוֹמְרִין לוֹ, לֹא עַל דַּעְתָּךְ אָנוּ מַשְׁבִּיעִין אוֹתָךְ, אֵלָא עַל דַּעְתֵּנוּ, וְעַל דַּעַת בֵּית דִּין.

 אַף עַל פִּי שְׁאֵין מְאַיְּמִין אִיּוּם זֶה בִּשְׁבוּעַת טְעָנַת סָפֵק כְּמוֹ שֶׁבֵּאַרְנוּ, וְלֹא בִּשְׁבוּעַת הֶסֵּת--צְרִיכִין הַדַּיָּנִין לִפְצֹר בְּבַעֲלֵי דִּינִין: אוּלַי יַחְזְרוּ בָּהֶן, עַד שֶׁלֹּא תִהְיֶה שָׁם שְׁבוּעָה כְּלָל.

 דָּבָר בָּרוּר וְגָלוּי, שֶׁכָּל הַנִּשְׁבָּע שְׁבוּעַת הַדַּיָּנִין אוֹ שְׁבוּעַת הֶסֵּת בְּשֶׁקֶר--שְׁהוּא חַיָּב מִשּׁוֹם שְׁבוּעַת הַפִּקָּדוֹן, שֶׁכְּבָר נִתְבָּאֲרוּ מִשְׁפָּטֶיהָ; וְאֵינוּ לוֹקֶה, וְאַף עַל פִּי שְׁהוּא מֵזִיד.
וְנִתְחַיַּב לְשַׁלַּם מַה שֶׁנִּשְׁבַּע עָלָיו, בְּתוֹסֶפֶת חֹמֶשׁ--שְׁהוּא רְבִיעַ הַקֶּרֶן, עַד שֶׁיִּהְיֶה הוּא וְחֻמְשׁוֹ חֲמִשָּׁה; וּמֵבִיא קָרְבַּן אָשָׁם, אִם יֵשׁ שָׁם בַּיִת, כְּמוֹ שֶׁבֵּאַרְנוּ.

הִלְכּוֹת שְׁבוּעוֹת פֵּרֶק יב 
אַף עַל פִּי שֶׁלּוֹקֶה הַנִּשְׁבָּע לַשָּׁוְא אוֹ עַל שֶׁקֶר, וְכֵן הַנִּשְׁבָּע שְׁבוּעַת הָעֵדוּת אוֹ שְׁבוּעַת הַפִּקָּדוֹן וּמֵבִיא קָרְבָּן--אֵין מִתְכַּפֵּר לָהֶן עָווֹן הַשְּׁבוּעָה כֻּלּוֹ, שֶׁנֶּאֱמָר "לֹא יְנַקֶּה ה'" : אֵין לְזֶה נִקָּיוֹן מִדִּין שָׁמַיִם עַד שֶׁיִּפָּרַע מִמֶּנּוּ עַל הַשֵּׁם הַגָּדוֹל שֶׁחִלַּל, שֶׁנֶּאֱמָר "וְחִלַּלְתָּ אֶת-שֵׁם אֱלֹהֶיךָ, אֲנִי ה'" .
לְפִיכָּךְ צָרִיךְ אָדָם לְהִזָּהֵר מֵעָווֹן זֶה, יוֹתֵר מִכָּל הָעֲבֵרוֹת.

עָווֹן זֶה מִן הַחֲמוּרוֹת הוּא, כְּמוֹ שֶׁבֵּאַרְנוּ בְּהִלְכּוֹת תְּשׁוּבָה; אַף עַל פִּי שְׁאֵין בּוֹ לֹא כָּרֵת, וְלֹא מִיתַת בֵּית דִּין--יֵשׁ בּוֹ חִלּוּל הַשֵּׁם הַמְּקֻדָּשׁ, שְׁהוּא גָּדוֹל מִכָּל הָעֲווֹנוֹת.

מִי שֶׁנִּשְׁבַּע בַּשָּׁמַיִם וּבָאָרֶץ וּבַשֶּׁמֶשׁ וְכַיּוֹצֶא בָּהֶן--אַף עַל פִּי שְׁאֵין כַּוָּנָתוֹ אֵלָא לְמִי שֶׁבְּרָאָם, אֵין זוֹ שְׁבוּעָה; וְכֵן הַנִּשְׁבָּע בְּנָבִיא מִן הַנְּבִיאִים, אוֹ בִּכְתָב מִכִּתְבֵי הַקֹּדֶשׁ--אַף עַל פִּי שְׁאֵין כַּוָּנָתוֹ אֵלָא לְמִי שֶׁשָּׁלַח נָבִיא זֶה אוֹ לְמִי שֶׁצִּוָּה בִּכְתָב זֶה, אֵין זוֹ שְׁבוּעָה.
וְאַף עַל פִּי שְׁאֵין אֵלּוּ שְׁבוּעוֹת, מְאַיְּמִין עֲלֵיהֶן וּמְלַמְּדִין אֶת הָעָם שֶׁלֹּא יִנְהֲגוּ קַלּוּת רֹאשׁ בְּכָּךְ; וּמַרְאִין בְּעֵינֵיהֶם שֶׁזּוֹ שְׁבוּעָה, וּפוֹתְחִין לָהֶם פֶּתַח וּמַתִּירִין לָהֶם.

בַּמֶּה דְּבָרִים אֲמוּרִים, בִּשְׁאָר כִּתְבֵי הַקֹּדֶשׁ.
אֲבָל הַנִּשְׁבָּע בַּתּוֹרָה--אִם נִשְׁבַּע בְּמַה שֶׁכָּתוּב בָּהּ, דַּעְתּוֹ עַל הַהַזְכָּרוֹת; וְאִם נִשְׁבַּע בָּהּ סְתָם, דַּעְתּוֹ עַל הַגָּוִיל, וְאֵין כָּאן שְׁבוּעָה.
נְטָלָהּ בְּיָדוֹ וְנִשְׁבַּע בָּהּ--הֲרֵי זֶה כְּמִי שֶׁנִּשְׁבַּע בְּמַה שֶׁכָּתוּב בָּהּ, וְאָסוּר.
וְהַנִּשְׁבָּע בַּתּוֹרָה סְתָם--אִם תַּלְמִיד חֲכָמִים הוּא, אֵינוּ צָרִיךְ שְׁאֵלָה לְחָכָם; וְאִם עַם הָאָרֶץ הוּא, צָרִיךְ שְׁאֵלָה לְחָכָם, כְּדֵי שֶׁלֹּא יִנְהֲגוּ קַלּוּת רֹאשׁ בִּשְׁבוּעוֹת.

 עֶבֶד שֶׁנִּשְׁבַּע--אֵין רִבּוֹ צָרִיךְ לִכְפּוֹתוֹ, וַהֲרֵי הוּא אַחַר שֶׁנִּשְׁבַּע כְּקֹדֶם שֶׁנִּשְׁבַּע: לְפִי שְׁאֵין גּוּפוֹ קָנוּי לוֹ, כְּדֵי שֶׁתָּחוּל עָלָיו שְׁבוּעָתוֹ; וְנֶאֱמָר בַּשְּׁבוּעוֹת "לֶאְסֹר אִסָּר עַל-נַפְשׁוֹ" , מִי שֶׁנַּפְשׁוֹ בִּרְשׁוּתוֹ--יָצָא עֶבֶד, שְׁהוּא בִּרְשׁוּת אֲחֵרִים, וְנִמְצָא זֶה, כְּמִי שֶׁנִּשְׁבַּע עַל נִכְסֵי אַחֵר.

 קְטַנִּים שֶׁנִּשְׁבְּעוּ, וְהֶן יוֹדְעִין טַעַם הַשְּׁבוּעָה--אַף עַל פִּי שְׁאֵינָן חַיָּבִין--כּוֹפִין אוֹתָן לַעֲמֹד בְּדִבְרֵיהֶן כְּדֵי לְחַנְּכָן וּלְאַיַּם עֲלֵיהֶם, שֶׁלֹּא יִנְהֲגוּ קַלּוּת רֹאשׁ בִּשְׁבוּעוֹת.
וְאִם הָיָה הַדָּבָר שֶׁנִּשְׁבְּעוּ עָלָיו, דָּבָר שְׁאֵין הַקָּטָן יָכוֹל לַעֲמֹד בּוֹ אֵלָא אִם כֵּן נִזָּק--כְּגוֹן שֶׁנִּשְׁבַּע שֶׁיָּצוּם, אוֹ שֶׁלֹּא יֹאכַל בָּשָׂר זְמָן מְרֻבֶּה--מַכֶּה אוֹתוֹ אָבִיו אוֹ רִבּוֹ, וְגוֹעֲרִין בּוֹ, וּמַרְאִין לוֹ שֶׁהֻתְּרָה שְׁבוּעָתוֹ, כְּדֵי שֶׁלֹּא יִהְיֶה רָגִיל לְהָקֶל רֹאשׁ בִּשְׁבוּעוֹת.

 צָרִיךְ לְהִזָּהֵר בַּקְּטַנִּים הַרְבֵּה, וּלְלַמַּד לְשׁוֹנָם דִּבְרֵי אֱמֶת בְּלֹא שְׁבוּעָה--כְּדֵי שֶׁלֹּא יִהְיוּ רְגִילִין לְהִשָּׁבַע תָּמִיד, כַּגּוֹיִים; וְזֶה הַדָּבָר כְּמוֹ חוֹבָה הוּא עַל אֲבוֹתֵיהֶם, וְעַל מְלַמְּדֵי תִּינוֹקוֹת.

 הַשּׁוֹמֵעַ הַזְכָּרַת הַשֵּׁם מִפִּי חֲבֵרוֹ לַשָּׁוְא, אוֹ שֶׁנִּשְׁבַּע לְפָנָיו לַשֶּׁקֶר, אוֹ שֶׁבֵּרַךְ בְּרָכָה שְׁאֵינָהּ צְרִיכָה, שְׁהוּא עוֹבֵר מִשּׁוֹם נוֹשֵׂא שֵׁם ה' לַשָּׁוְא כְּמוֹ שֶׁבֵּאַרְנוּ בְּהִלְכּוֹת בְּרָכוֹת--הֲרֵי זֶה חַיָּב לְנַדּוֹתוֹ; וְאִם לֹא נִדָּהוּ, הוּא בְּעַצְמוֹ יְהֶא בְּנִדּוּי.
וְצָרִיךְ לְהַתִּיר אוֹתוֹ מִיָּד, כְּדֵי שֶׁלֹּא יִהְיֶה מִכְשׁוֹל לַאֲחֵרִים--שֶׁהֲרֵי אֵינוּ יוֹדֵעַ שֶׁנִּדּוּהוּ.
וְאִם תֹּאמַר יוֹדִיעוֹ, נִמְצְאוּ כָּל הָעוֹלָם בְּנִדּוּי--שֶׁהֲרֵי לִמְּדוּ לְשׁוֹנָם מַעֲוָה וּשְׁבוּעָה תָּמִיד.

 בַּמֶּה דְּבָרִים אֲמוּרִים, בְּשֶׁהָיָה הַנִּשְׁבָּע הַזֶּה אוֹ הַמְּבָרֵךְ לְהַבְטָלָה מֵזִיד; אֲבָל אִם הָיָה שׁוֹגֵג, וְלֹא יָדַע שֶׁזֶּה אָסוּר--אֵינוּ חַיָּב לְנַדּוֹתוֹ.
וַאֲנִי אוֹמֵר שֶׁאָסוּר לְנַדּוֹתוֹ, וְלֹא עָנַשׁ הַכָּתוּב שׁוֹגֵג; אֵלָא מַזְהִירוֹ וּמַתְרֶה בּוֹ, שֶׁלֹּא יַחְזֹר.

 וְלֹא שְׁבוּעָה לַשָּׁוְא בִּלְבָד, הִיא שֶׁאֲסוּרָה; אֵלָא אַפִלּוּ לְהַזְכִּיר שֵׁם מִן הַשֵּׁמוֹת הַמְּיֻחָדִין לְבַטָּלָה--אָסוּר, וְאַף עַל פִּי שֶׁלֹּא נִשְׁבַּע: הֲרֵי הַכָּתוּב מְצַוֶּה וְאוֹמֵר "לְיִרְאָה אֶת-הַשֵּׁם הַנִּכְבָּד וְהַנּוֹרָא" ; וּבִכְלַל יִרְאָתוֹ, שֶׁלֹּא יַזְכִּירוֹ לְבַטָּלָה.

לְפִיכָּךְ אִם טָעָה הַלָּשׁוֹן וְהוֹצִיא שֵׁם שָׁמַיִם לְבַטָּלָה--יְמַהַר מִיָּד וִישַׁבַּח וִיפָאַר וִיהַדַּר לוֹ, כְּדֵי שֶׁלֹּא יִזָּכֵר לְבַטָּלָה.
כֵּיצַד: אָמַר ה'--אוֹמֵר בָּרוּךְ הוּא לְעוֹלָם וָעֶד, אוֹ גָּדוֹל הוּא וּמְהֻלָּל מְאוֹד, וְכַיּוֹצֶא בְּזֶה, כְּדֵי שֶׁלֹּא יְהֶא לְבַטָּלָה.

אַף עַל פִּי שֶׁמֻּתָּר לְהִשָּׁאֵל עַל הַשְּׁבוּעָה, כְּמוֹ שֶׁאָמַרְנוּ--וְאֵין בְּזֶה דֹּפִי, וּמִי שֶׁלִּבּוֹ נוֹקְפוֹ בְּדָבָר זֶה אֵינוּ אֵלָא שֶׁמֶץ מִינוּת.
אַף עַל פִּי כֵן, רָאוּי לְהִזָּהֵר בְּדָבָר זֶה; וְאֵין נִזְקָקִין לְהֶתֵּר אֵלָא מִפְּנֵי דְּבַר מִצְוָה, אוֹ מִפְּנֵי צֹרֶךְ גָּדוֹל.
וְטוֹבָה גְּדוֹלָה הִיא לָאָדָם שֶׁלֹּא יִשָּׁבַע כְּלָל; וְאִם עָבַר וְנִשְׁבַּע שֶׁיִּצְטַעַר, יַעֲמֹד בִּשְׁבוּעָתוֹ--שֶׁנֶּאֱמָר "נִשְׁבַּע לְהָרַע, וְלֹא יָמִר" , וְכָתוּב אַחֲרָיו "עֹשֵׂה-אֵלֶּה--לֹא יִמּוֹט לְעוֹלָם" .

הִלְכּוֹת נְדָרִים 
יֵשׁ בִּכְלָלָן שָׁלוֹשׁ מִצְווֹת--שְׁתֵּי מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: שֶׁיִּשְׁמֹר מוֹצָא שְׂפָתָיו וְיַעֲשֶׂה כְּמוֹ שֶׁנָּדַר; שֶׁלֹּא יַחֵל דְּבָרוֹ; שֶׁיּוּפַר הַנֶּדֶר אוֹ הַשְּׁבוּעָה, וְזֶה הוּא דִּין הֲפֵר נְדָרִים הַמְּפֹרָשׁ בְּתוֹרָה שֶׁבִּכְתָב.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת נְדָרִים פֵּרֶק א 
הַנֶּדֶר נֶחְלָק לִשְׁתֵּי מַחְלְקוֹת.
הַחֵלֶק הָרִאשׁוֹן--הוּא שֶׁיֶּאֱסֹר אָדָם עַל עַצְמוֹ דְּבָרִים הַמֻּתָּרִים לוֹ, כְּגוֹן שֶׁיֹּאמַר פֵּרוֹת מְדִינָה פְּלוֹנִית אֲסוּרִין עָלַי שְׁלוֹשִׁים יוֹם, אוֹ לְעוֹלָם, אוֹ מִין פְּלוֹנִי מִפֵּרוֹת הָעוֹלָם, אוֹ פֵּרוֹת אֵלּוּ אֲסוּרִין עָלַי: בְּכָל לָשׁוֹן שֶׁיֶּאֱסֹר, הֲרֵי זֶה נֶאֱסָר בָּהֶן, וְאַף עַל פִּי שְׁאֵין שָׁם שְׁבוּעָה כְּלָל, וְלֹא הַזְכָּרַת שֵׁם וְלֹא כִּנּוּי.
וְעַל זֶה נֶאֱמָר בַּתּוֹרָה "לֶאְסֹר אִסָּר עַל-נַפְשׁוֹ" , שֶׁיֶּאֱסֹר עַל עַצְמוֹ דְּבָרִים הַמֻּתָּרִים.
וְכֵן אִם אָמַר הֲרֵי הֶן עָלַי אִסָּר, הֲרֵי אֵלּוּ אֲסוּרִין.
וְחֵלֶק זֶה, הוּא שֶׁאֲנִי קוֹרֶא אוֹתוֹ נִדְרֵי אִסָּר.

וְהַחֵלֶק הַשֵּׁנִי--הוּא שֶׁיְּחַיַּב עַצְמוֹ בְּקָרְבָּן שְׁאֵינוּ חַיָּב בּוֹ, כְּגוֹן שֶׁיֹּאמַר הֲרֵי עָלַי לְהָבִיא עוֹלָה, אוֹ הֲרֵי עָלַי לְהָבִיא שְׁלָמִים, אוֹ מִנְחָה; אוֹ הֲרֵי בְּהֵמָה זוֹ עוֹלָה, אוֹ שְׁלָמִים.
וְהָאוֹמֵר עָלַי, הוּא הַנִּקְרָא נֶדֶר; וְהָאוֹמֵר הֲרֵי זוֹ, הוּא הַנִּקְרָא נְדָבָה.
וְהַנְּדָבָה וְהַנֶּדֶר מִמִּין אֶחָד הֶן; אֵלָא שֶׁהַנְּדָרִים, חַיָּב בְּאַחְרָיוּתָן, וּנְדָבוֹת, אֵינוּ חַיָּב בְּאַחְרָיוּתָן.
וְעַל זֶה נֶאֱמָר בַּתּוֹרָה "וּנְדָרֶיךָ אֲשֶׁר תִּדֹּר, וְנִדְבֹתֶיךָ ..." .
וְחֵלֶק זֶה, הוּא שֶׁאֲנִי קוֹרֶא אוֹתוֹ נִדְרֵי הֶקְדֵּשׁ.

וְדִינֵי הַחֵלֶק הָרִאשׁוֹן, וְעִנְיָנוֹ--הֶם שֶׁאָנוּ מְבָאֲרִים בַּהֲלָכוֹת אֵלּוּ; אֲבָל דִּינֵי נִדְרֵי הֶקְדֵּשׁ וּמִשְׁפְּטֵיהֶם--כֻּלָּם יִתְבָּאֲרוּ בִּמְקוֹמָם, בְּהִלְכּוֹת מַעֲשֵׂה הַקָּרְבָּנוֹת.

מִצְוַת עֲשֵׂה שֶׁלַּתּוֹרָה שֶׁיְּקַיַּם אָדָם שְׁבוּעָתוֹ אוֹ נִדְרוֹ--בֵּין שֶׁהָיָה מִנִּדְרֵי אִסָּר, בֵּין שֶׁהָיָה מִנִּדְרֵי הֶקְדֵּשׁ: שֶׁנֶּאֱמָר "מוֹצָא שְׂפָתֶיךָ, תִּשְׁמֹר וְעָשִׂיתָ ..." , וְנֶאֱמָר "כְּכָל-הַיֹּצֵא מִפִּיו, יַעֲשֶׂה" .

הָאוֹסֵר עַל עַצְמוֹ מִין מִמִּינֵי מַאֲכָל, כְּגוֹן שֶׁאָמַר תְּאֵנִים אֲסוּרִין עָלָיו, אוֹ תְּאֵנִים שֶׁלִּמְדִינָה פְּלוֹנִית אֲסוּרִין עָלָיו, אוֹ תְּאֵנִים אֵלּוּ אֲסוּרִין עָלָיו, וְכַיּוֹצֶא בְּאֵלּוּ, וְאָכַל מֵהֶן כָּל שְׁהוּא--לוֹקֶה מִן הַתּוֹרָה, שֶׁנֶּאֱמָר "לֹא יַחֵל, דְּבָרוֹ" : שְׁאֵין לִנְדָרִים שֵׁעוּר--שֶׁכָּל הַנּוֹדֵר מִדָּבָר, הֲרֵי זֶה כִּמְפָרֵשׁ כָּל שְׁהוּא.

אָמַר אֲכִילָה מִפֵּרוֹת מְדִינָה פְּלוֹנִית אֲסוּרִין עָלַי, אוֹ אֲכִילָה מִפֵּרוֹת אֵלּוּ--אֵינוּ לוֹקֶה עַד שֶׁיֹּאכַל כַּזַּיִת.
אָסַר עַל עַצְמוֹ אֲכִילָה מִן הַתְּאֵנִים, וַאֲכִילָה מִן הָעֲנָבִים--בֵּין בְּנֶדֶר אֶחָד, בֵּין בִּשְׁנֵי נְדָרִים--הֲרֵי אֵלּוּ מִצְטָרְפִין לְכַזַּיִת.
וְכֵן כָּל כַּיּוֹצֶא בְּזֶה.

הָאוֹמֵר פֵּרוֹת אֵלּוּ עָלַי קָרְבָּן, אוֹ שֶׁאָמַר הֲרֵי הֶן כְּקָרְבָּן, אוֹ שֶׁאָמַר לַחֲבֵרוֹ כָּל מַה שֶׁאֹכַל עִמָּךְ עָלַי קָרְבָּן, אוֹ כְּקָרְבָּן, אוֹ הֲרֵי הֶן עָלַי קָרְבָּן--הֲרֵי אֵלּוּ אֲסוּרִין עָלָיו: מִפְּנֵי שֶׁאִפְשָׁר שֶׁיִּדֹּר אָדָם קָרְבָּן; וְיַעֲשֶׂה בְּהֵמָה שֶׁהָיְתָה חֹל קָרְבָּן, וְתֵאָסֵר.

אֲבָל הָאוֹמֵר פֵּרוֹת אֵלּוּ עָלַי, אוֹ מִין פְּלוֹנִי עָלַי, אוֹ מַה שֶׁאֹכַל עִם פְּלוֹנִי עָלַי כִּבְשַׂר חֲזִיר, אוֹ כַּעֲבוֹדָה זָרָה, אוֹ כִּנְבֵלוֹת וּטְרֵפוֹת, וְכַיּוֹצֶא בְּאֵלּוּ--הֲרֵי אֵלּוּ מֻתָּרִין, וְאֵין כָּאן נֶדֶר: שְׁאֵי אִפְשָׁר שֶׁיַּעֲשֶׂה דָּבָר שְׁאֵינוּ בְּשַׂר חֲזִיר כִּבְשַׂר חֲזִיר.

זֶה הַכְּלָל: כָּל הַמֵּשִׂים דְּבָרִים הַמֻּתָּרִים כִּדְבָרִים הָאֲסוּרִים--אִם אוֹתוֹ דָּבָר הָאָסוּר יָכוֹל לַעֲשׂוֹתוֹ בְּנֶדֶר, הֲרֵי אֵלּוּ אֲסוּרִים; וְאִם אֵינוּ יָכוֹל לַעֲשׂוֹתוֹ בְּנֶדֶר, הֲרֵי אֵלּוּ מֻתָּרִין.

הַחַטָּאת וְהָאָשָׁם--אַף עַל פִּי שְׁאֵינָן בָּאִין בְּנֶדֶר וּנְדָבָה, כְּמוֹ שֶׁיִּתְבָּאַר בִּמְקוֹמוֹ--אִפְשָׁר לַנּוֹדֵר לְהָבִיא אוֹתָם מֵחֲמַת נִדְרוֹ: שֶׁהַנּוֹדֵר בְּנָזִיר, מֵבִיא חַטָּאת; וְאִם נִטְמָא, מֵבִיא אָשָׁם כְּמוֹ שֶׁיִּתְבָּאַר.
לְפִיכָּךְ הָאוֹמֵר פֵּרוֹת אֵלּוּ עָלַי כְּחַטָּאת, אוֹ כְּאָשָׁם, אוֹ שֶׁאָמַר הֲרֵי הֶן חַטָּאת, אוֹ הֲרֵי הֶן אָשָׁם--הֲרֵי אֵלּוּ אֲסוּרִין.

וְאֵין צָרִיךְ לוֹמַר בְּאוֹמֵר הֲרֵי הֶן עוֹלָה אוֹ שְׁלָמִים אוֹ מִנְחָה אוֹ תּוֹדָה, שְׁהֶן אֲסוּרִין--שֶׁכָּל אֵלּוּ בָּאִין בְּנֶדֶר וּנְדָבָה.
אֲבָל הָאוֹמֵר פֵּרוֹת אֵלּוּ עָלַי כְּחַלַּת אַהֲרוֹן, אוֹ כִּתְרוּמָתוֹ--הֲרֵי אֵלּוּ מֻתָּרִין, שְׁאֵין שָׁם דֶּרֶךְ לְהָבִיא אֵלּוּ בְּנֶדֶר וּנְדָבָה.

הָאוֹמֵר הֲרֵי הַפֵּרוֹת הָאֵלּוּ עָלַי כְּנוֹתָר, כְּפִגּוּל, כְּבָשָׂר טָמֵא שֶׁלִּקְדָשִׁים--הֲרֵי אֵלּוּ אֲסוּרִין, שֶׁהֲרֵי עֲשָׂאָן כִּבְשַׂר קָרְבָּן מִכָּל מָקוֹם.

הָאוֹמֵר הֲרֵי הֶן עָלַי כְּמַעְשַׂר בְּהֵמָה--הֲרֵי אֵלּוּ אֲסוּרִין, הוֹאִיל וּקְדֻשָּׁתָן בִּידֵי אָדָם.
הֲרֵי הֶן עָלַי כִּבְכוֹר, הֲרֵי אֵלּוּ מֻתָּרִין--שְׁאֵין קְדֻשָּׁתָן בִּידֵי אָדָם, וְאֵינוּ יָכוֹל לְהַתְפִּיסוֹ בְּנֶדֶר: שֶׁנֶּאֱמָר בּוֹ "לֹא-יַקְדִּישׁ אִישׁ, אֹתוֹ" .

אָמַר הֲרֵי הֶן עָלַי כְּחֶרְמֵי שָׁמַיִם--הֲרֵי הֶן אֲסוּרִין, שֶׁחֶרְמֵי שָׁמַיִם לְבֶדֶק הַבַּיִת.
הֲרֵי הֶן עָלַי כִּתְרוּמַת הַלִּשְׁכָּה, כַּתְּמִידִים, כַּדִּירִים, כָּעֵצִים, כָּאִשִּׁים, כַּמִּזְבֵּחַ, אוֹ כְּאֶחָד מִמְּשַׁמְּשֵׁי הַמִּזְבֵּחַ, כְּגוֹן שֶׁאָמַר הֲרֵי הֶן עָלַי כַּיָּעִים, אוֹ כַּמִּזְרָקוֹת, אוֹ כַּמִּזְלָגוֹת, וְכַיּוֹצֶא בָּהֶן, וְכֵן הָאוֹמֵר הֲרֵי הֶן עָלַי כַּהֵיכָל, כִּירוּשָׁלַיִם--הֲרֵי אֵלּוּ אֲסוּרִין, וְאַף עַל פִּי שֶׁלֹּא הִזְכִּיר שֵׁם קָרְבָּן: שֶׁכָּל דְּבָרִים אֵלּוּ, עִנְיָנָם כְּאוֹמֵר הֲרֵי הֶן עָלַי קָרְבָּן.

הָיָה לְפָנָיו בְּשַׂר קֹדֶשׁ, אַפִלּוּ הָיָה בְּשַׂר שְׁלָמִים אַחַר זְרִיקַת דָּמִים שְׁהוּא מֻתָּר לַזָּרִים, וְאָמַר הֲרֵי הֶן עָלַי כְּבָשָׂר זֶה--הֲרֵי אֵלּוּ אֲסוּרִין: שֶׁלֹּא הִתְפִּיס אֵלָא בְּעִיקָרוֹ, שֶׁהָיָה אָסוּר.
אֲבָל אִם הָיָה בְּשַׂר בְּכוֹר--אִם לִפְנֵי זְרִיקַת דָּמִים, הֲרֵי זֶה אָסוּר; וְאִם לְאַחַר זְרִיקַת דָּמִים, הֲרֵי זֶה מֻתָּר.

יֵשׁ מְקוֹמוֹת שֶׁאַנְשֵׁיהֶם עִלְּגִים, וּמַפְסִידִין אֶת הַלָּשׁוֹן, וּמְכַנִּין עַל דָּבָר, בְּדָבָר אַחֵר--הוֹלְכִין שָׁם אַחַר הַכִּנּוּי.
כֵּיצַד--כָּל כִּנּוּיֵי קָרְבָּן, כְּקָרְבָּן: הָאוֹמֵר הֲרֵי הֶן עָלַי קֻנָּם, קֻנָּח, קֻנָּז--הֲרֵי אֵלּוּ כִּנּוּיִין לְקָרְבָּן.
חֵרֶק, חֵרֶף, חֵרֶךְ--הֲרֵי אֵלּוּ כִּנּוּיִין לְחֵרֶם.
וְכֵן כָּל כַּיּוֹצֶא בְּזֶה--הוֹלְכִין אַחַר לְשׁוֹן כְּלַל הָעָם, בְּאוֹתוֹ מָקוֹם וּבְאוֹתוֹ זְמָן.
וּכְשֵׁם שֶׁאוֹסֵר עַצְמוֹ בְּכִנּוּיִין--כָּךְ אִם הִקְדִּישׁ בְּכִנּוּיִין, הֲרֵי זֶה הֶקְדֵּשׁ; וְכִנּוּיֵי הַכִּנּוּיִין מֻתָּרִין, בֵּין בְּנִדְרֵי אִסָּר בֵּין בְּנִדְרֵי הֶקְדֵּשׁ.

 הָאוֹמֵר לַחֲבֵרוֹ כָּל מַה שֶׁאֹכַל עִמָּךְ, לֹא יְהֶא חֻלִּין, אוֹ לֹא יְהֶא כָּשֵׁר, אוֹ לֹא יְהֶא דְּכֵי, אוֹ לֹא יְהֶא טָהוֹר--הֲרֵי זֶה כְּמִי שֶׁאָמַר לוֹ כָּל מַה שֶׁאֹכַל עִמָּךְ יִהְיֶה קָרְבָּן, שְׁהוּא אָסוּר; וְכֵן אִם אָמַר לוֹ כָּל מַה שֶׁאֹכַל עִמָּךְ טָמֵא, אוֹ נוֹתָר, אוֹ פִּגּוּל--הֲרֵי זֶה אָסוּר.

 הָאוֹמֵר לַחֲבֵרוֹ, לֹא חֻלִּין לֹא אֹכַל לָךְ--הֲרֵי זֶה כְּמִי שֶׁאָמַר לוֹ מַה שֶׁאֹכַל לָךְ לֹא יִהְיֶה חֻלִּין, אֵלָא קָרְבָּן; וְכֵן אִם אָמַר הַקָּרְבָּן שֶׁאֹכַל לָךְ, קָרְבָּן שֶׁאֹכַל לָךְ, כְּקָרְבָּן שֶׁאֹכַל לָךְ--הֲרֵי זֶה אָסוּר.

אֲבָל הָאוֹמֵר הַקָּרְבָּן לֹא אֹכַל לָךְ, אוֹ כְּקָרְבָּן לֹא אֹכַל לָךְ, אוֹ לְקָרְבָּן לֹא אֹכַל לָךְ, אוֹ קָרְבָּן לֹא אֹכַל לָךְ, אוֹ לֹא קָרְבָּן לֹא אֹכַל לָךְ--כָּל אֵלּוּ מֻתָּרִין: שְׁאֵין מַשְׁמַע דְּבָרִים אֵלּוּ אֵלָא שֶׁנִּשְׁבַּע בְּקָרְבָּן שֶׁלֹּא יֹאכַל לְזֶה, וְהַנִּשְׁבָּע בְּקָרְבָּן אֵינוּ כְּלוּם; אוֹ שֶׁנָּדַר שֶׁלֹּא יֹאכַל לוֹ קָרְבָּן.

חֻלִּין שֶׁאֹכַל לָךְ, הַחֻלִּין שֶׁאֹכַל לָךְ, כַּחֻלִּין שֶׁאֹכַל לָךְ, חֻלִּין שֶׁלֹּא אֹכַל לָךְ, הַחֻלִּין שֶׁלֹּא אֹכַל לָךְ, כַּחֻלִּין שֶׁלֹּא אֹכַל לָךְ--הֲרֵי זֶה מֻתָּר.
אֲבָל הָאוֹמֵר לֹא טָמֵא שֶׁאֹכַל לָךְ, לֹא נוֹתָר שֶׁאֹכַל לָךְ, לֹא פִּגּוּל שֶׁאֹכַל לָךְ--הֲרֵי זֶה אָסוּר: שֶׁמַּשְׁמָעוֹ שֶׁדָּבָר שֶׁאֹכַל לָךְ הוּא שֶׁיִּהְיֶה פִּגּוּל אוֹ טָמֵא, לְפִיכָּךְ לֹא אֹכַל לָךְ.

 כַּהֵיכָל שֶׁאֹכַל לָךְ, הֵיכָל שֶׁאֹכַל לָךְ, לֹא הֵיכָל שֶׁאֹכַל לָךְ--אָסוּר; הֵיכָל שֶׁלֹּא אֹכַל לָךְ, כַּהֵיכָל שֶׁלֹּא אֹכַל לָךְ, לֹא הֵיכָל שֶׁלֹּא אֹכַל לָךְ--מֻתָּר, שֶׁזֶּה כְּמִי שֶׁנִּשְׁבַּע בַּהֵיכָל שֶׁלֹּא יֹאכַל.
וְכֵן כָּל כַּיּוֹצֶא בְּזֶה.

 הָאוֹמֵר לַחֲבֵרוֹ, מֻדָּר אֲנִי מִמָּךְ--מַשְׁמַע דָּבָר זֶה, שֶׁלֹּא יְדַבַּר עִמּוֹ; מֻפְרָשׁ אֲנִי מִמָּךְ--מַשְׁמַע דָּבָר זֶה, שֶׁלֹּא יִשָּׂא וְיִתֵּן עִמּוֹ.
מְרֹחָק אֲנִי מִמָּךְ--מַשְׁמָעוֹ, שֶׁלֹּא יֵשֵׁב עִמּוֹ בְּאַרְבַּע אַמּוֹת; וְכֵן אִם אָמַר לוֹ מְנֻדֶּה אֲנִי לָךְ, אוֹ מְשַׁמַּתְּנָא אֲנִי מִמָּךְ.

אֲבָל אִם אָמַר לוֹ, מֻדָּר אֲנִי מִמָּךְ שֶׁלֹּא אֹכַל לָךְ, אוֹ מֻפְרָשׁ אֲנִי מִמָּךְ שֶׁלֹּא אֹכַל לָךְ, אוֹ מְרֹחָק אֲנִי מִמָּךְ שֶׁלֹּא אֹכַל לָךְ--הֲרֵי זֶה אָסוּר לֶאֱכֹל לוֹ; וְאִם אָכַל כַּזַּיִת מִכָּל נְכָסָיו, לוֹקֶה מִשּׁוֹם "לֹא יַחֵל, דְּבָרוֹ" .
אָמַר לוֹ, מְנֻדֶּה אֲנִי לָךְ שֶׁלֹּא אֹכַל לָךְ--אֵינוּ אוֹכֵל לוֹ; וְאִם אָכַל, אֵינוּ לוֹקֶה.
אָמַר לוֹ נַדֵּינָא מִמָּךְ, הֲרֵי זֶה אָסוּר לֵהָנוֹת לוֹ.

 הָאוֹמֵר לַחֲבֵרוֹ, הֲרֵי עָלַי כְּנִדְרֵי רְשָׁעִים אִם אֹכַל לָךְ, שֶׁמִּנִּדְרֵיהֶם נָזִיר וְקָרְבָּן וּשְׁבוּעָה, וְאָכַל--חַיָּב בְּכֻלָּן.
וְכֵן הָאוֹמֵר הֲרֵי עָלַי כְּנִדְבוֹת כְּשֵׁרִים, שֶׁמִּנִּדְבוֹתָם נָזִיר וְקָרְבָּן--הֲרֵי זֶה חַיָּב.
אָמַר הֲרֵי עָלַי כְּנִדְרֵי רְשָׁעִים, אוֹ כְּנִדְבוֹת כְּשֵׁרִים, שֶׁאֹכַל לָךְ, אוֹ אִם אֹכַל לָךְ--הֲרֵי זֶה אָסוּר, אַף עַל פִּי שֶׁלֹּא פֵרַשׁ.
אָמַר כְּנִדְרֵי כְּשֵׁרִים--לֹא נִתְחַיַּב כְּלוּם, שְׁאֵין הַכְּשֵׁרִים נוֹדְרִים בְּדֶרֶךְ אִסּוּר וְכַעַס.

אָמַר כְּנִדְרֵי רְשָׁעִים הֲרֵינִי, וְהָיָה נָזִיר עוֹבֵר לְפָנָיו--חַיָּב בִּנְזִירוּת; כְּנִדְרֵי רְשָׁעִים עָלַי, חַיָּב קָרְבָּן; כְּנִדְרֵי רְשָׁעִים שֶׁלֹּא אֹכַל מִמֶּנּוּ, חַיָּב בִּשְׁבוּעָה כְּנוֹדֵר.

 הַנּוֹדֵר בַּתּוֹרָה, כְּגוֹן שֶׁאָמַר פֵּרוֹת אֵלּוּ עָלַי כְּזוֹ--לֹא אָמַר כְּלוּם; וְאֵינוּ צָרִיךְ שְׁאֵלָה לְחָכָם, אֵלָא אִם כֵּן הָיָה עַם הָאָרֶץ--כְּדֵי שֶׁלֹּא יִנְהֲגוּ קַלּוּת רֹאשׁ בִּנְדָרִים.
נָדַר בְּמַה שֶׁכָּתוּב בָּהּ--הֲרֵי זֶה אָסוּר, שֶׁהֲרֵי כָּתוּב בָּהּ אִסָּר וְנֶדֶר.
נְטָלָהּ בְּיָדוֹ, וְנָדַר בָּהּ--הֲרֵי זֶה כְּמִי שֶׁנָּדַר בְּמַה שֶׁכָּתוּב בָּהּ.
הָאוֹמֵר לַחֲבֵרוֹ, נַשְׁכִּים וְנִשְׁנֶה פֵּרֶק--עָלָיו לְהַשְׁכִּים וְלִשְׁנוֹת: שֶׁזֶּה כְּמוֹ נֶדֶר הוּא, וְאַף עַל פִּי שֶׁלֹּא הוֹצִיאוֹ בִּלְשׁוֹן נֶדֶר.

 הָאוֹמֵר לְאִשְׁתּוֹ הֲרֵי אַתְּ עָלַי כְּאִמִּי, אוֹ כַּאֲחוֹתִי, אוֹ כְּעָרְלָה, אוֹ כְּכִלְאֵי הַכֶּרֶם--הֲרֵי זֶה כְּאוֹמֵר עַל הַפֵּרוֹת, הֲרֵי אֵלּוּ כִּבְשַׂר חֲזִיר: כְּשֵׁם שְׁהוּא מֻתָּר לְאָכְלָן כְּמוֹ שֶׁבֵּאַרְנוּ, כָּךְ מֻתָּר בְּאִשְׁתּוֹ.
אֲבָל אִם אָמַר לָהּ, הֲרֵינִי מֻדָּר מִמָּךְ הֲנָאָה, אוֹ הֲנָאַת תַּשְׁמִישֵׁךְ אֲסוּרָה עָלַי--הֲרֵי זוֹ אֲסוּרָה עָלָיו, כְּמוֹ שֶׁיִּתְבָּאַר.

הִלְכּוֹת נְדָרִים פֵּרֶק ב 
אֶחָד הַנּוֹדֵר מִפִּי עַצְמוֹ, אוֹ שֶׁהִדִּירוֹ חֲבֵרוֹ וְאָמַר אָמֵן, אוֹ דָּבָר שֶׁעִנְיָנוֹ כְּעִנְיַן אָמֵן, שְׁהוּא קַבָּלַת דְּבָרִים.
אֵין הַנּוֹדֵר נֶאֱסָר בַּדָּבָר שֶׁאָסַר עַל עַצְמוֹ, עַד שֶׁיּוֹצִיא בִּשְׂפָתָיו וְיִהְיֶה פִּיו וְלִבּוֹ שׁוֹוִין, כְּמוֹ שֶׁבֵּאַרְנוּ בִּשְׁבוּעוֹת.

אֲבָל הַמִּתְכַּוֵּן לִנְדֹּר בְּנָזִיר וְנָדַר בְּקָרְבָּן, בְּקָרְבָּן וְנָדַר בְּנָזִיר, בִּשְׁבוּעָה וְנָדַר, אוֹ שֶׁנִּתְכַּוַּן לִנְדֹּר וְנִשְׁבַּע, אוֹ שֶׁנִּתְכַּוַּן לוֹמַר תְּאֵנִים וְאָמַר עֲנָבִים--הֲרֵי זֶה מֻתָּר בִּשְׁנֵיהֶם, וְאֵין כָּאן נֶדֶר.

הַנּוֹדֵר עַל דַּעַת אֲחֵרִים, הֲרֵי זֶה כְּנִשְׁבָּע עַל דַּעַת אֲחֵרִים; וְכֵן הַנּוֹדֵר וְחָזַר בּוֹ בְּתוֹךְ כְּדֵי דִּבּוּר, אוֹ שֶׁמִּחוּ בּוֹ בְּתוֹךְ כְּדֵי דִּבּוּר וְקִבַּל--הֲרֵי זֶה מֻתָּר.
וְדִין כָּל אֵלּוּ הַדְּבָרִים בִּנְדָרִים, כְּדִינָן בִּשְׁבוּעוֹת.

מִי שֶׁהִתְנָה קֹדֶם שֶׁיִּדֹּר וְאָמַר, כָּל נֶדֶר שֶׁאֶדֹּר מִכָּאן וְעַד עֶשֶׂר שָׁנִים, הֲרֵינִי חוֹזֵר בָּהֶן, אוֹ הֲרֵי הֶן בְּטֵלִין, וְכַיּוֹצֶא בִּדְבָרִים אֵלּוּ, וְאַחַר כָּךְ נָדַר--אִם הָיָה זוֹכֵר הַתְּנָאי בְּשָׁעָה שֶׁנָּדַר--הֲרֵי נִדְרוֹ קַיָּם, שֶׁהֲרֵי בִּטַּל הַתְּנָאי בְּנֶדֶר זֶה.
וְאִם לֹא זָכַר הַתְּנָאי אֵלָא אַחַר שֶׁנָּדַר--אַף עַל פִּי שֶׁקִּבַּל הַתְּנָאי בְּלִבּוֹ וְקִיַּם הַתְּנָאי, הֲרֵי הַנֶּדֶר בָּטֵל, וְאַף עַל פִּי שֶׁלֹּא הוֹצִיא עַתָּה הַחֲזָרָה בְּפִיו, כְּבָר הִקְדִּים הַחֲזָרָה לַנֶּדֶר וְהוֹצִיאָהּ בְּפִיו מִקֹּדֶם.
וְיֵשׁ שֶׁמּוֹרֶה לְהַחְמִיר וְאוֹמֵר, וְהוּא שֶׁיִּזְכֹּר הַתְּנָאי אַחַר שֶׁנָּדַר, בְּתוֹךְ כְּדֵי דִּבּוּר.

מִי שֶׁהִקְדִּים אֶת הַתְּנָאי לְשָׁנָה אוֹ לְעֶשֶׂר, וְאַחַר כָּךְ נָדַר, וְנִזְכַּר בְּשָׁעָה שֶׁנָּדַר שֶׁיֵּשׁ לוֹ תְּנָאי, וְשָׁכַח עַל אֵיזֶה דָּבָר הִתְנָה וְכֵיצַד הָיָה הַתְּנָאי--אִם אָמַר עַל דַּעַת רִאשׁוֹנָה אֲנִי עוֹשֶׂה--אֵין נִדְרוֹ נֶדֶר, שֶׁהֲרֵי בִּטְּלוֹ.
וְאִם לֹא אָמַר עַל דַּעַת רִאשׁוֹנָה אֲנִי עוֹשֶׂה--כְּבָר בִּטַּל הַתְּנָאי, וְקִיַּם הַנֶּדֶר: שֶׁהֲרֵי זָכַר בְּשָׁעַת הַנֶּדֶר שֶׁיֵּשׁ שָׁם תְּנָאי, וְאַף עַל פִּי כֵן נָדַר.

יֵשׁ מִן הַגְּאוֹנִים שֶׁאָמַר אֵין כָּל הַדְּבָרִים הָאֵלּוּ נוֹהֲגִין אֵלָא בִּנְדָרִים בִּלְבָד, לֹא בִּשְׁבוּעוֹת; וְיֵשׁ מִי שֶׁמּוֹרֶה שֶׁדִּין הַנְּדָרִים וְהַשְּׁבוּעוֹת בְּעִנְיָנוֹת אֵלּוּ אֶחָד הֶם, וְכִי יֵשׁ לוֹ לְהַקְדִּים תְּנָאי לִשְׁבוּעָתוֹ כְּדֶרֶךְ שֶׁאָמְרוּ בַּנְּדָרִים.

סְתָם נְדָרִים לְהַחְמִיר, וּפֵרוּשָׁן יֵשׁ בּוֹ לְהָקֶל וּלְהַחְמִיר.
כֵּיצַד: הָאוֹמֵר הֲרֵי הַפֵּרוֹת הָאֵלּוּ עָלַי כִּבְשַׂר מָלִיחַ וּכְיֵין נֶסֶךְ--אוֹמְרִין לוֹ, מַה הָיָה בְּלִבָּךְ: אִם פֵּרַשׁ וְאָמַר כִּבְשַׂר מָלִיחַ שֶׁלְּקָרְבָּן, וּכְיַיִן שֶׁנִּתְנַסַּךְ עַל גַּבֵּי הַמִּזְבֵּחַ הָיָה בְּלִבִּי--הֲרֵי זֶה אָסוּר; וְאִם אָמַר לֹא הָיָה בְּלִבִּי אֵלָא תִּקְרֹבֶת עֲבוֹדָה זָרָה, וְיַיִן שֶׁנִּתְנַסַּךְ לָהּ--הֲרֵי זֶה מֻתָּר; וְאִם נָדַר סְתָם, הֲרֵי זֶה אָסוּר.

וְכֵן הָאוֹמֵר הֲרֵי הַפֵּרוֹת הָאֵלּוּ עָלַי חֵרֶם--אִם כְּחֵרֶם שֶׁלְּבֶדֶק הַבַּיִת, אָסוּר; וְאִם כְּחֶרְמֵי כּוֹהֲנִים, מֻתָּר, מִפְּנֵי שְׁהֶן מָמוֹן שֶׁלָּהֶם, וְאֵין בָּהּ אִסּוּר; וְאִם סְתָם, אָסוּר.

הֲרֵי הֶן עָלַי כְּמַעֲשֵׂר--אִם כְּמַעְשַׂר בְּהֵמָה--אָסוּר, מִפְּנֵי שְׁהוּא קָרְבָּן שֶׁהִקְדִּישׁוֹ בְּיָדוֹ כְּמוֹ שֶׁבֵּאַרְנוּ; וְאִם כְּמַעְשַׂר דָּגָן, מֻתָּר; וְאִם סְתָם, אָסוּר.

הֲרֵי הֶן עָלַי כִּתְרוּמָה--אִם לִתְרוּמַת הַלִּשְׁכָּה נִתְכַּוַּן, הֲרֵי זֶה אָסוּר; וְאִם לִתְרוּמַת הַגֹּרֶן נִתְכַּוַּן, מֻתָּר; וְאִם סְתָם, אָסוּר.
וְכֵן כָּל כַּיּוֹצֶא בְּזֶה.

בַּמֶּה דְּבָרִים אֲמוּרִים, בִּמְקוֹם שֶׁמַּשְׁמַע כָּל אֶחָד מֵאֵלּוּ שָׁם שְׁנֵי עִנְיָנוֹת.
אֲבָל בִּמְקוֹם שֶׁדַּרְכָּן שְׁאֵין קוֹרְאִין חֵרֶם סְתָם אֵלָא לְחֶרְמֵי בֶּדֶק הַבַּיִת בִּלְבָד, וְאָמַר שָׁם הֲרֵי הֶן עָלַי חֵרֶם--הֲרֵי זֶה אָסוּר; וְכֵן אִם הָיָה דַּרְכָּן שְׁאֵין קוֹרְאִין חֵרֶם סְתָם אֵלָא לְחֶרְמֵי כּוֹהֲנִים, הֲרֵי זֶה מֻתָּר.
וְכֵן כָּל כַּיּוֹצֶא בְּזֶה, שְׁאֵין הוֹלְכִין בַּנְּדָרִים אֵלָא אַחַר לְשׁוֹן אַנְשֵׁי אוֹתוֹ מָקוֹם בְּאוֹתוֹ זְמָן.

הַנּוֹדֵר בְּחֵרֶם וְאָמַר, לֹא הָיָה בְּלִבִּי אֵלָא חֶרְמוֹ שֶׁלְּיָם שְׁהִיא הַמִּכְמֹרֶת, נָדַר בְּקָרְבָּן וְאָמַר, לֹא הָיָה בְּלִבִּי אֵלָא בְּקָרְבָּנוֹת הַמְּלָכִים, אָמַר לַחֲבֵרוֹ הֲרֵי עַצְמִי עָלֶיךָ קָרְבָּן וְאָמַר, לֹא הָיָה בְּלִבִּי אֵלָא לְאָסְרוֹ בְּעֶצֶם שֶׁהִנַּחְתִּי לִי לִהְיוֹת נוֹדֵר בּוֹ דֶּרֶךְ שְׂחוֹק, נָדַר שֶׁלֹּא תֵהָנֶה לוֹ אִשְׁתּוֹ וְאָמַר, לֹא הָיָה בְּלִבִּי אֵלָא אִשְׁתִּי רִאשׁוֹנָה שֶׁגֵּרַשְׁתִּיהָ--וְכֵן כָּל כַּיּוֹצֶא בְּאֵלּוּ מִדְּבָרִים שֶׁמַּשְׁמָעָן לְכָל הָעָם אִסּוּר, וְהוּא אוֹמֵר לֹא נִתְכַּוַּנְתִּי אֵלָא לְכָּךְ וּלְכָּךְ--אִם הָיָה הַנּוֹדֵר תַּלְמִיד חֲכָמִים, הֲרֵי זֶה מֻתָּר וְאֵין צָרִיךְ שְׁאֵלָה לְחָכָם; וְאִם הָיָה עַם הָאָרֶץ, מַרְאִין בְּעֵינָיו שֶׁזֶּה נֶדֶר וּשְׁהוּא אָסוּר, וּפוֹתְחִין לוֹ פֶּתַח מִמָּקוֹם אַחֵר, וּמַתִּירִין לוֹ.
וּבֵין שֶׁהָיָה תַּלְמִיד חֲכָמִים אוֹ עַם הָאָרֶץ--גּוֹעֲרִין בָּהֶן, וּמְלַמְּדִין אוֹתָן שֶׁלֹּא יִנְהֲגוּ מִנְהָג זֶה בִּנְדָרִים, וְלֹא יִהְיוּ נוֹדְרִין דֶּרֶךְ שְׂחוֹק וְהֶתֶל.

וְכֵן הָאוֹמֵר לְאִשְׁתּוֹ הֲרֵי אַתְּ עָלַי כְּאִמִּי, אוֹ פֵּרוֹת אֵלּוּ עָלַי כִּבְשַׂר חֲזִיר, שְׁאֵין כָּאן נֶדֶר, כְּמוֹ שֶׁבֵּאַרְנוּ--אִם הָיָה הַנּוֹדֵר תַּלְמִיד חֲכָמִים, אֵינוּ צָרִיךְ שְׁאֵלָה לְחָכָם; וְאִם הָיָה עַם הָאָרֶץ, צָרִיךְ שְׁאֵלָה לְחָכָם, וּמַרְאִין בְּעֵינָיו שֶׁאִשְׁתּוֹ אֲסוּרָה וְשֶׁאוֹתָן הַפֵּרוֹת אֲסוּרִין, וּפוֹתְחִין לוֹ פֶּתַח מִמָּקוֹם אַחֵר וּמַתִּירִין לוֹ נִדְרוֹ, כְּדֵי שֶׁלֹּא יִנְהֲגוּ קַלּוּת רֹאשׁ בִּנְדָרִים.

הַהֶפְקֵר--אַף עַל פִּי שְׁאֵינוּ נֶדֶר--הֲרֵי הוּא כְּמוֹ נֶדֶר, שֶׁאָסוּר לוֹ לַחְזֹר בּוֹ.
וּמַה הוּא הַהֶפְקֵר--הוּא שֶׁיֹּאמַר אָדָם נְכָסִים אֵלּוּ הֶפְקֵר לַכֹּל, בֵּין בְּמִטַּלְטְלִין בֵּין בְּקַרְקָעוֹת.
וְכֵיצַד דִּין הַהֶפְקֵר: כָּל הַקּוֹדֵם וְזָכָה בּוֹ--קָנָהוּ לְעַצְמוֹ, וְנַעֲשָׂה שֶׁלּוֹ; וְאַפִלּוּ זֶה שֶׁהִפְקִיר, דִּינוֹ בּוֹ כְּדִין כָּל אָדָם--אִם קָדַם וְזָכָה בּוֹ, קָנָהוּ.

הַמַּפְקִיר לַעֲנִיִּים אֲבָל לֹא לַעֲשִׁירִים, אֵינוּ הֶפְקֵר--עַד שֶׁיַּפְקִיר לַכֹּל, כַּשְּׁמִטָּה.
וְהַמַּפְקִיר עֲבָדָיו הַגְּדוֹלִים, קָנוּ עַצְמָן; וְהַקְּטַנִּים--כָּל הַקּוֹדֵם בָּהֶן זָכָה, כִּשְׁאָר כָּל הַמִּטַּלְטְלִין.
הַמַּפְקִיר אֶת הַקַּרְקָע--כָּל שֶׁקָּדַם וְהִחְזִיק בָּהּ, זָכָה.

דִּין תּוֹרָה--אַפִלּוּ הִפְקִיר בִּפְנֵי אֶחָד, הֲרֵי זֶה הֶפְקֵר, וְנִפְטַר מִן הַמַּעַשְׂרוֹת, כְּמוֹ שֶׁיִּתְבָּאַר בִּמְקוֹמוֹ; אֲבָל מִדִּבְרֵי סוֹפְרִים--אֵינוּ הֶפְקֵר, עַד שֶׁיַּפְקִיר בִּפְנֵי שְׁלוֹשָׁה, כְּדֵי שֶׁיִּהְיֶה אֶחָד זוֹכֶה אִם רָצָה, וְהַשְּׁנַיִם מְעִידִים.

הָאוֹמֵר הֲרֵי זֶה הֶפְקֵר, וְזֶה--הֲרֵי הַשֵּׁנִי סְפֵק הֶפְקֵר; וְאִם אָמַר וְזֶה כְּמוֹ זֶה, אוֹ שֶׁאָמַר וְגַם זֶה--הֲרֵי הִתְפִּיס הַשֵּׁנִי, וְיִהְיֶה הֶפְקֵר וַדַּאי.

 הַמַּפְקִיר אֶת שָׂדֵהוּ, וְלֹא זָכָה בָּהּ אָדָם--כָּל שְׁלוֹשָׁה יָמִים, יָכוֹל לַחְזֹר בּוֹ; אַחַר שְׁלוֹשָׁה יָמִים, אֵינוּ חוֹזֵר, אֵלָא אִם קָדַם וְזָכָה בָּהּ, הֲרֵי הוּא כְּזוֹכֶה מִן הַהֶפְקֵר בֵּין הוּא בֵּין אַחֵר.

 הָאוֹמֵר שָׂדֶה זוֹ מֻפְקֶרֶת לְיוֹם אֶחָד, לְשַׁבָּת אַחַת, לְחֹדֶשׁ אֶחָד, לְשָׁנָה אַחַת, לְשָׁבוּעַ אַחֶד--עַד שֶׁלֹּא זָכָה בָּהּ הוּא אוֹ אַחֵר, יָכוֹל לַחְזֹר בּוֹ; וּמִשֶּׁזָּכָה בָּהּ בֵּין הוּא בֵּין אַחֵר, אֵינוּ יָכוֹל לַחְזֹר בּוֹ.
וּמִפְּנֵי מַה יֵשׁ לוֹ לַחְזֹר כָּאן עַד שֶׁיִּזְכּוּ בָּהּ--מִפְּנֵי שֶׁזֶּה דָּבָר שְׁאֵינוּ מָצוּי הוּא, שְׁאֵין אָדָם מַפְקִיר לִזְמָן קָצוּב.

 דָּבָר הַמֻּפְקָר שֶׁבָּא אַחֵר וּשְׁמָרוֹ, וְהָיָה מַבִּיט בּוֹ שֶׁלֹּא יִטְּלֶנּוּ אָדָם--לֹא קָנָהוּ בַּהַבָּטָה: אֵלָא עַד שֶׁיַּגְבִּיהוֹ אִם הָיָה מִטַּלְטְלִין, אוֹ יַחְזִיק בַּקַּרְקָע, כְּדֶרֶךְ שֶׁקּוֹנִין הַלָּקוֹחוֹת.

הִלְכּוֹת נְדָרִים פֵּרֶק ג 
אַרְבָּעָה דְּבָרִים, יֵשׁ בֵּין נְדָרִים לִשְׁבוּעַת בִּטּוּי: שֶׁשְּׁבוּעַת בִּטּוּי, אֵין שְׁבוּעָה חָלָה עַל שְׁבוּעָה; וּבִנְדָרִים, יָחוּל נֶדֶר עַל נֶדֶר.
הַמַּתְפִּיס בִּשְׁבוּעָה, פָּטוּר; וּבִנְדָרִים, חַיָּב.
אֵין שְׁבוּעַת בִּטּוּי חָלָה, אֵלָא עַל דִּבְרֵי הָרְשׁוּת; וּנְדָרִים חַלּוֹת עַל דִּבְרֵי מִצְוָה, כְּדִבְרֵי הָרְשׁוּת.
שְׁבוּעַת בִּטּוּי חָלָה עַל דָּבָר שֶׁיֵּשׁ בּוֹ מַמָּשׁ, וְעַל דָּבָר שְׁאֵין בּוֹ מַמָּשׁ; וּנְדָרִים אֵינָן חַלּוֹת, אֵלָא עַל דָּבָר שֶׁיֵּשׁ בּוֹ מַמָּשׁ.

כֵּיצַד יָחוּל נֶדֶר עַל נֶדֶר: הָאוֹמֵר הֲרֵי עָלַי קָרְבָּן אִם אָכַלְתִּי כִּכָּר זוֹ, הֲרֵי עָלַי קָרְבָּן אִם אֹכְלֶנָּה, וַאֲכָלָהּ--חַיָּב עַל כָּל אַחַת וְאַחַת.
וְכֵן כָּל כַּיּוֹצֶא בְּזֶה.

כֵּיצַד הַמַּתְפִּיס בִּנְדָרִים חַיָּב: שָׁמַע חֲבֵרוֹ שֶׁנָּדַר, וְאָמַר וַאֲנִי כָּמוֹךָ, בְּתוֹךְ כְּדֵי דִּבּוּר--הֲרֵי זֶה אָסוּר בְּמַה שֶׁנֶּאֱסַר בּוֹ חֲבֵרוֹ; שָׁמַע הַשְּׁלִישִׁי זֶה שֶׁאָמַר וַאֲנִי, וְאָמַר וַאֲנִי--אַפִלּוּ הָיוּ מֵאָה וְכָל אֶחָד מֵהֶן אוֹמֵר וַאֲנִי, בְּתוֹךְ כְּדֵי דִּבּוּרוֹ שֶׁלַּחֲבֵרוֹ--הֲרֵי כֻּלָּן אֲסוּרִין.

וְכֵן הָאוֹמֵר הַבָּשָׂר הַזֶּה עָלַי אָסוּר, וְחָזַר וְאָמַר אַפִלּוּ אַחַר כַּמָּה יָמִים, וְהַפַּת הַזֹּאת כַּבָּשָׂר הַזֶּה--הֲרֵי הַפַּת נִתְפְּסָה וְנֶאְסְרָה; חָזַר וְאָמַר וּדְבַשׁ זֶה כַּפַּת הַזֹּאת, וְיַיִן זֶה כִּדְבַשׁ זֶה--אַפִלּוּ הֶן מֵאָה, כֻּלָּן אֲסוּרִין.

הֲרֵי שֶׁמֵּת אָבִיו אוֹ רִבּוֹ הַיּוֹם, וְנָדַר שֶׁיָּצוּם אוֹתוֹ הַיּוֹם, וְצָם, וּלְאַחַר שָׁנִים אָמַר, הֲרֵי יוֹם זֶה עָלָיו כַּיּוֹם שֶׁמֵּת בּוֹ אָבִיו אוֹ רִבּוֹ--הֲרֵי זֶה אָסוּר לֶאֱכֹל בּוֹ כְּלוּם: שֶׁהֲרֵי הִתְפִּיס יוֹם זֶה, וַאֲסָרוֹ כַּיּוֹם הָאָסוּר לוֹ.
וְכֵן כָּל כַּיּוֹצֶא בְּאֵלּוּ.

כֵּיצַד חַלּוֹת הַנְּדָרִים עַל דִּבְרֵי מִצְוָה כְּדִבְרֵי הָרְשׁוּת: הָאוֹמֵר הֲרֵי הַמַּצָּה בְּלֵילֵי הַפֶּסַח אֲסוּרָה עָלָיו, הֲרֵי יְשִׁיבַת הַסֻּכָּה בֶּחָג אֲסוּרָה עָלָיו, וַהֲרֵי הַתְּפִלִּין אֲסוּרוֹת בִּנְטִילָה עָלָיו--הֲרֵי אֵלּוּ אֲסוּרִין עָלָיו; וְאִם אָכַל אוֹ יָשַׁב אוֹ נָטַל, לוֹקֶה.
וְכֵן כָּל כַּיּוֹצֶא בְּזֶה.
וְאֵין צָרִיךְ לוֹמַר בְּמִי שֶׁאָמַר הֲרֵי עָלַי קָרְבָּן אִם אֹכַל מַצָּה בְּלֵילֵי הַפֶּסַח, שְׁהוּא חַיָּב בְּקָרְבָּן.
וְכֵן כָּל כַּיּוֹצֶא בְּזֶה.

וּמִפְּנֵי מַה נְדָרִים חַלּוֹת עַל דִּבְרֵי מִצְוָה, וְהַשְּׁבוּעוֹת אֵינָן חַלּוֹת עַל דִּבְרֵי מִצְוָה--שֶׁהַנִּשְׁבָּע אוֹסֵר עַצְמוֹ עַל דָּבָר שֶׁנִּשְׁבַּע עָלָיו, וְהַנּוֹדֵר אוֹסֵר הַדָּבָר הַנָּדוּר עַל עַצְמוֹ: נִמְצָא הַנִּשְׁבָּע לְבַטַּל מִצְוָה, אוֹסֵר עַצְמוֹ, וּכְבָר עַצְמוֹ מֻשְׁבָּע מֵהַר סִינַי, וְאֵין שְׁבוּעָה חָלָה עַל שְׁבוּעָה; וְהָאוֹסֵר דָּבָר זֶה בְּנֶדֶר, זֶה הַדָּבָר הוּא שֶׁנֶּאֱסָר, וְאוֹתוֹ הַדָּבָר, אֵינוּ מֻשְׁבָּע מֵהַר סִינַי.

כְּשֶׁאַתָּה מִתְבּוֹנֵן בַּכָּתוּב, תִּמְצָא שֶׁהַדְּבָרִים מַרְאִין כֵּן כְּמוֹ שֶׁקִּבְּלוּ חֲכָמִים מִפִּי הַשְּׁמוּעָה: שֶׁהֲרֵי הוּא אוֹמֵר בִּשְׁבוּעַת בִּטּוּי "לְהָרַע אוֹ לְהֵיטִיב" , דִּבְרֵי הָרְשׁוּת כְּמוֹ שֶׁבֵּאַרְנוּ, שֶׁיֹּאכַל וְיִשְׁתֶּה הַיּוֹם אוֹ שֶׁיָּצוּם, וְכַיּוֹצֶא בָּהֶן; וּבַנְּדָרִים הוּא אוֹמֵר "כְּכָל-הַיֹּצֵא מִפִּיו, יַעֲשֶׂה" , וְלֹא חָלַק בֵּין דִּבְרֵי מִצְוָה לְדִבְרֵי הָרְשׁוּת.

הַנּוֹדֵר שֶׁיָּצוּם בַּשַּׁבָּת, אוֹ בְּיוֹם טוֹב--חַיָּב לָצוּם, שֶׁהַנְּדָרִים חַלּוֹת עַל דִּבְרֵי מִצְוָה כְּמוֹ שֶׁבֵּאַרְנוּ.
וְכֵן הַנּוֹדֵר שֶׁיָּצוּם יוֹם רִאשׁוֹן אוֹ יוֹם שְׁלִישִׁי כָּל יָמָיו, וּפָגַע בּוֹ יוֹם זֶה, וַהֲרֵי הוּא יוֹם טוֹב אוֹ עֶרֶב יוֹם הַכִּפּוּרִים--הֲרֵי זֶה חַיָּב לָצוּם; וְאֵין צָרִיךְ לוֹמַר רֹאשׁ חֹדֶשׁ.
פָּגַע בּוֹ חֲנֻכָּה וּפוּרִים, יִדָּחֶה נִדְרוֹ מִפְּנֵי הַיָּמִים הָאֵלּוּ--הוֹאִיל וְאִסּוּר הַצּוֹם בָּהֶן מִדִּבְרֵי סוֹפְרִים, הֲרֵי הֶן צְרִיכִין חִזּוּק; וְיִדָּחֶה נִדְרוֹ, מִפְּנֵי גְּזֵרַת חֲכָמִים.

כֵּיצַד אֵין הַנְּדָרִים חַלּוֹת אֵלָא עַל דָּבָר שֶׁיֵּשׁ בּוֹ מַמָּשׁ: הָאוֹמֵר דִּבּוּרִי עָלֶיךָ קָרְבָּן--אֵינוּ אָסוּר מִלְּדַבַּר עִמּוֹ, שֶׁהַדִּבּוּר אֵין בּוֹ מַמָּשׁ; וְכֵן אִם אָמַר לוֹ דִּבּוּרִי אָסוּר עָלֶיךָ--וְאֵין זֶה כְּאוֹמֵר פֵּרוֹתַי אֲסוּרִין עָלֶיךָ, אוֹ פֵּרוֹתַי קָרְבָּן עָלֶיךָ, שְׁהֶן אֲסוּרִין עָלָיו.

לְפִיכָּךְ הָאוֹמֵר לַחֲבֵרוֹ קָרְבָּן שְׁאֵינִי מְדַבֵּר עִמָּךְ, אוֹ שְׁאֵינִי עוֹשֶׂה עִמָּךְ, אוֹ שְׁאֵינִי מְהַלֵּךְ עִמָּךְ, אוֹ שֶׁאָמַר קָרְבָּן שְׁאֵינִי יָשֵׁן, שְׁאֵינִי מְדַבֵּר, שְׁאֵינִי מְהַלֵּךְ, אוֹ שֶׁאָמַר לָאִשָּׁה קָרְבָּן שְׁאֵינִי מְשַׁמְּשֵׁךְ--אֵין הַנֶּדֶר חָל בְּכָל אֵלּוּ; וַהֲרֵי זֶה כְּאוֹמֵר דִּבּוּרִי וְהִלּוֹכִי וַעֲשִׂיָּתִי וְשִׁמּוּשִׁי קָרְבָּן, שְׁהֶן דְּבָרִים שְׁאֵין בָּהֶן מַמָּשׁ.

 אֲבָל הָאוֹמֵר יֵאָסֵר פִּי לְדִבּוּרוֹ, וְיָדַי לְמַעֲשֵׂיהֶן, וְרַגְלַי לְהִלּוּכָן, וְעֵינַי לְשִׁינָתָן--הֲרֵי הַנֶּדֶר חָל עֲלֵיהֶן; לְפִיכָּךְ הָאוֹמֵר לַחֲבֵרוֹ, קָרְבָּן פִּי מִלְּדַבַּר עִמָּךְ, וְיָדַי מִלַּעֲשׂוֹת עִמָּךְ, וְרַגְלַי מִלְּהַלַּךְ עִמָּךְ--הֲרֵי זֶה אָסוּר.

וְכֵן הָאוֹמֵר הֲרֵי עָלַי קָרְבָּן, אִם אֲדַבַּר עִם פְּלוֹנִי, אוֹ אִם לֹא אֲדַבַּר עִמּוֹ, וְעָבַר עַל דְּבָרָיו--חַיָּב בְּקָרְבָּן; וְכֵן אִם נָדַר דִּבַּרְתִּי וְלֹא דִבַּרְתִּי וְכַיּוֹצֶא בָּהֶן--שְׁאֵין אֵלּוּ נִדְרֵי אִסָּר שֶׁאָנוּ מְבָאֲרִין מִשְׁפְּטֵיהֶן, אֵלָא נִדְרֵי הֶקְדֵּשׁ.

 הַנּוֹדֵר בִּדְבָרִים שְׁאֵין בָּהֶן מַמָּשׁ, וַאֲסָרָן--אַף עַל פִּי שְׁאֵין הַנֶּדֶר חָל עֲלֵיהֶן--אֵין מוֹרִין לוֹ שֶׁיִּנְהֹג בָּהֶן הֶתֵּר, הוֹאִיל וְאָסַר עַצְמוֹ בָּהֶן וּבְדַעְתּוֹ שֶׁהַנֶּדֶר חָל עֲלֵיהֶן; אֵלָא פּוֹתְחִין לוֹ פֶּתַח מִמָּקוֹם אַחֵר, וּמַתִּירִין לוֹ נִדְרוֹ, וְאַף עַל פִּי שֶׁלֹּא נֶאֱסַר, כְּדֵי שֶׁלֹּא יִנְהֲגוּ קַלּוּת רֹאשׁ בִּנְדָרִים.

הִלְכּוֹת נְדָרִים פֵּרֶק ד 
נִדְרֵי אֻנְסִין, וְנִדְרֵי שְׁגָגוֹת, וְנִדְרֵי הֲבָאי--הֲרֵי אֵלּוּ מֻתָּרִין, כְּדֶרֶךְ שֶׁבֵּאַרְנוּ בִּשְׁבוּעוֹת.
הֲרֵי שֶׁהִדִּירוּהוּ הָאַנָּסִין אוֹ הַמּוֹכְסִין וְאָמְרוּ לוֹ, נְדֹר לָנוּ שֶׁהַבָּשָׂר אָסוּר עָלֶיךָ אִם יֵשׁ עִמָּךְ דָּבָר שֶׁחַיָּב בְּמֶכֶס, וְנָדַר וְאָמַר הֲרֵי הַבָּשָׂר וְהַפַּת וְהַיַּיִן אֲסוּרִין עָלַי--הֲרֵי זֶה מֻתָּר בַּכֹּל, וְאַף עַל פִּי שֶׁהוֹסִיף עַל מַה שֶׁבִּקְּשׁוּ מִמֶּנּוּ.

וְכֵן אִם בִּקְּשׁוּ מִמֶּנּוּ שֶׁיִּדֹּר שֶׁלֹּא תֵהָנֶה אִשְׁתּוֹ לוֹ, וְנָדַר שֶׁלֹּא תֵהָנֶה אִשְׁתּוֹ וּבָנָיו וְאֶחָיו--כֻּלָּן מֻתָּרִין.
וְכֵן כָּל כַּיּוֹצֶא בְּזֶה.

 וּבְכָל הַנְּדָרִים הָאֵלּוּ, צָרִיךְ שֶׁיִּתְכַּוַּן בְּלִבּוֹ לְדָבָר הַמֻּתָּר--כְּגוֹן שֶׁיָּשִׂים בְּלִבּוֹ שֶׁיִּהְיוּ אֲסוּרִין עָלָיו אוֹתוֹ הַיּוֹם בִּלְבָד, אוֹ אוֹתָהּ שָׁעָה, וְכַיּוֹצֶא בְּזֶה; וְסוֹמֵךְ עַל דְּבָרִים שֶׁבְּלִבּוֹ, הוֹאִיל וְהוּא אָנוּס וְאֵינוּ יָכוֹל לְהוֹצִיא בִּשְׂפָתָיו, וְנִמְצָא בְּשָׁעָה שֶׁיִּדֹּר לָהֶן אֵין פִּיו וְלִבּוֹ שׁוֹוִין, כְּמוֹ שֶׁבֵּאַרְנוּ בִּשְׁבוּעוֹת.

 וְכֵן נִדְרֵי זֵרוּזִין, מֻתָּרִין.
כֵּיצַד: כְּגוֹן שֶׁהִדִּיר חֲבֵרוֹ שֶׁיֹּאכַל אֶצְלוֹ, וְנָדַר זֶה שֶׁלֹּא יֹאכַל מִפְּנֵי שְׁאֵינוּ רוֹצֶה לְהַטְרִיחַ עָלָיו--בֵּין אָכַל בֵּין לֹא אָכַל, שְׁנֵיהֶן פְּטוּרִין.
וְכֵן הַמּוֹכֵר שֶׁנָּדַר שֶׁלֹּא יִמְכֹּר חֵפֶץ זֶה אֵלָא בְּסֶלַע, וְהַלּוֹקֵחַ נָדַר שֶׁלֹּא יִקָּחֶנּוּ אֵלָא בְּשֶׁקֶל, וְרָצוּ בִּשְׁלוֹשָׁה דֵּינָרִין--שְׁנֵיהֶן פְּטוּרִין.
וְכֵן כָּל כַּיּוֹצֶא בְּזֶה, לְפִי שֶׁכָּל אֶחָד מֵהֶן לֹא גָמַר בְּלִבּוֹ וְלֹא נָדַר אֵלָא כְּדֵי לְזָרַז אֶת חֲבֵרוֹ, וְלֹא גָמַר בְּלִבּוֹ.

 וּמְנַיִן שֶׁאַפִלּוּ אַרְבָּעָה מִינֵי נְדָרִים אֵלּוּ שְׁהֶן מֻתָּרִין, שֶׁאָסוּר לוֹ לָאָדָם לִהְיוֹת נוֹדֵר בָּהֶן עַל מְנָת לְבַטְּלָן--תִּלְמֹד לוֹמַר "לֹא יַחֵל, דְּבָרוֹ" , לֹא יַעֲשֶׂה דְּבָרָיו חֻלִּין.

 מִי שֶׁנָּדַר, וְנִחַם עַל נִדְרוֹ--הֲרֵי זֶה נִשְׁאָל לְחָכָם, וּמַתִּירוֹ.
וְדִין הֶתֵּר נְדָרִים, כְּדִין הֶתֵּר שְׁבוּעוֹת--שְׁאֵין מַתִּיר אֵלָא חָכָם מֻבְהָק, אוֹ שְׁלוֹשָׁה הִדְיוֹטוֹת בִּמְקוֹם שְׁאֵין חָכָם, וּבַלָּשׁוֹן שֶׁמַּתִּירִין הַשְּׁבוּעָה, מַתִּירִין הַנֶּדֶר; וְכֵן שְׁאָר הָעִנְיָנוֹת שֶׁפֵּרַשְׁנוּ בִּשְׁבוּעוֹת, כֻּלָּן בִּנְדָרִים כְּדֶרֶךְ שְׁהֶן בִּשְׁבוּעוֹת.
וְאֵין מַתִּירִין הַנֶּדֶר עַד שֶׁיָּחוּל, כַּשְּׁבוּעָה.

וּכְשֵׁם שֶׁנִּשְׁאָלִין עַל נִדְרֵי הָאִסָּר וּמַתִּירִין אוֹתוֹ, כָּךְ נִשְׁאָלִין עַל נִדְרֵי הֶקְדֵּשׁ וּמַתִּירִין אוֹתוֹ--בֵּין נִדְרֵי קָדְשֵׁי בֶּדֶק הַבַּיִת, בֵּין קָדְשֵׁי מִזְבֵּחַ; וְאֵין נִשְׁאָלִין עַל הַתְּמוּרָה.
וּכְשֵׁם שֶׁהָאָב אוֹ הַבַּעַל מֵפֵר נִדְרֵי אִסָּר, כָּךְ מֵפֵר נִדְרֵי הֶקְדֵּשׁוֹת הַדּוֹמִין לְנִדְרֵי הָאִסָּר.

 מִי שֶׁנָּדַר, וְשָׁמַע חֲבֵרוֹ וְאָמַר וַאֲנִי, וְשָׁמַע שְׁלִישִׁי וְאָמַר וַאֲנִי, וְנִשְׁאַל הָרִאשׁוֹן עַל נִדְרוֹ וְהֻתַּר--הֻתְּרוּ כֻּלָּן; נִשְׁאַל הָאַחֲרוֹן וְהֻתַּר--הָאַחֲרוֹן מֻתָּר, וְכֻלָּן אֲסוּרִין; נִשְׁאַל הַשֵּׁנִי וְהֻתַּר--הַשֵּׁנִי וְשֶׁלְּאַחֲרָיו מֻתָּרִין, וְהָרִאשׁוֹן אָסוּר.

 וְכֵן הַמַּתְפִּיס דְּבָרִים הַרְבֵּה בְּנֶדֶר, כְּגוֹן שֶׁנָּדַר עַל הַפַּת וְהִתְפִּיס הַבָּשָׂר, וְנִשְׁאַל עַל הַפַּת וְהֻתַּר בָּהּ--הֻתָּר בַּבָּשָׂר; נִשְׁאַל עַל הַבָּשָׂר וְהֻתַּר בּוֹ, לֹא הֻתָּר בַּפַּת.

 הַנִּשְׁבָּע אוֹ הַנּוֹדֵר שְׁאֵינִי נִהְנֶה לְכֻלְּכֶם, וְנִשְׁאַל עַל נִדְרוֹ אוֹ עַל שְׁבוּעָתוֹ עַל אֶחָד מֵהֶן, וְהִתִּירוֹ--הֻתְּרוּ כֻּלָּן: שֶׁהַנֶּדֶר שֶׁהֻתַּר מִכְּלָלוֹ, הֻתָּר כֻּלּוֹ.
אָמַר שְׁאֵינִי נִהְנֶה לְזֶה וּלְזֶה וּלְזֶה, הֻתָּר הָרִאשׁוֹן--הֻתְּרוּ כֻּלָּן; הֻתָּר הָאַחֲרוֹן--הָאַחֲרוֹן מֻתָּר, וְכֻלָּן אֲסוּרִין.
שְׁאֵינִי נִהְנֶה לְזֶה לְזֶה לְזֶה, צְרִיכִין פֶּתַח לְכָל אֶחָד וְאֶחָד.
וְכֵן כָּל כַּיּוֹצֶא בְּזֶה.

 נָדַר בְּנָזִיר וּבְקָרְבָּן וּבִשְׁבוּעָה, אוֹ שֶׁנָּדַר וְאֵין יָדוּעַ בְּאֵיזֶה מֵהֶן נָדַר--פֶּתַח אֶחָד לְכֻלָּן.
הַנּוֹדֵר מֵאַנְשֵׁי הָעִיר, וְנִשְׁאַל לְחָכָם שֶׁבָּעִיר, אוֹ שֶׁנָּדַר מִיִּשְׂרָאֵל, וַהֲרֵי הוּא נִשְׁאַל לְחָכָם שֶׁבְּיִשְׂרָאֵל--הֲרֵי נִדְרוֹ מֻתָּר.

 הָאוֹמֵר פֵּרוֹת אֵלּוּ אֲסוּרִין עָלַי הַיּוֹם, אִם אֵלֵךְ לְמָקוֹם פְּלוֹנִי לְמָחָר--הֲרֵי זֶה אָסוּר לֶאֱכֹל אוֹתָן הַיּוֹם: גְּזֵרָה, שֶׁמֶּא יֵלֵךְ לְמָחָר לְאוֹתוֹ מָקוֹם.
וְאִם עָבַר וַאֲכָלָן הַיּוֹם וְהָלַךְ לְמָחָר, לוֹקֶה; וְאִם לֹא הָלַךְ, אֵינוּ לוֹקֶה.

 אָמַר הֲרֵי הֶן אֲסוּרִין עָלַי לְמָחָר, אִם אֵלֵךְ הַיּוֹם לְמָקוֹם פְּלוֹנִי--הֲרֵי זֶה מֻתָּר לוֹ לֵילֵךְ הַיּוֹם לְאוֹתוֹ מָקוֹם, וְיֵאָסְרוּ עָלָיו אוֹתָן הַפֵּרוֹת לְמָחָר.
וְכֵן כָּל כַּיּוֹצֶא בְּזֶה, מִפְּנֵי שֶׁאָדָם זָהִיר בְּדָבָר הָאָסוּר שֶׁלֹּא לַעֲשׂוֹתוֹ, וְאֵינוּ זָהִיר בִּתְנָאי שֶׁגּוֹרֵם לֶאֱסֹר דָּבָר הַמֻּתָּר.

 הַנּוֹדֵר לָצוּם עֲשָׂרָה יָמִים, בְּאֵיזֶה יוֹם שֶׁיִּרְצֶה, וְהָיָה מִתְעַנֶּה בְּיוֹם אֶחָד מֵהֶן, וְהֻצְרַךְ לִדְבַר מִצְוָה, אוֹ מִפְּנֵי כְּבוֹד אָדָם גָּדוֹל--הֲרֵי זֶה אוֹכֵל, וּפוֹרֵעַ יוֹם אַחֵר: שֶׁהֲרֵי לֹא קָבַע הַיָּמִים בִּתְחִלַּת הַנֶּדֶר.

נָדַר שֶׁיָּצוּם הַיּוֹם, וְשָׁכַח וְאָכַל--מַשְׁלִים לָצוּם; נָדַר שֶׁיָּצוּם יוֹם אֶחָד אוֹ שְׁנַיִם, וּכְשֶׁהִתְחִיל לָצוּם שָׁכַח וְאָכַל--אָבַד תַּעְנִיתוֹ, וְחַיָּב לָצוּם יוֹם אַחֵר.

הִלְכּוֹת נְדָרִים פֵּרֶק ה 
רְאוּבֵן שֶׁאָמַר לְשִׁמְעוֹן הֲרֵינִי עָלֶיךָ חֵרֶם, אוֹ הֲרֵי אַתְּ אָסוּר בַּהֲנָיָתִי--נֶאֱסַר עַל שִׁמְעוֹן שֶׁיֵּהָנֶה בִּרְאוּבֵן; וְאִם עָבַר וְנִהְנָה, אֵינוּ לוֹקֶה--שֶׁהֲרֵי לֹא אָמַר שִׁמְעוֹן כְּלוּם.
וּמֻתָּר לִרְאוּבֵן לֵהָנוֹת בְּשִׁמְעוֹן, שֶׁהֲרֵי לֹא אָסַר עַצְמוֹ בַּהֲנָיָתוֹ.

אָמַר לְשִׁמְעוֹן הֲרֵי אַתְּ עָלַי חֵרֶם, אוֹ הֲרֵינִי אָסוּר בַּהֲנָיָתָךְ--הֲרֵי נֶאֱסַר רְאוּבֵן מִלֵּהָנוֹת בְּשִׁמְעוֹן; וְאִם נִהְנָה--לוֹקֶה, שֶׁהֲרֵי חִלַּל דְּבָרוֹ.
וְשִׁמְעוֹן מֻתָּר בַּהֲנָיַת רְאוּבֵן.
אָמַר לוֹ הֲרֵינִי עָלֶיךָ חֵרֶם וְאַתָּה עָלַי, אוֹ הֲרֵינִי אָסוּר בַּהֲנָיָתָךְ וְאַתָּה אָסוּר בַּהֲנָיָתִי--שְׁנֵיהֶם אֲסוּרִין זֶה בְּזֶה.
וְכֵן כָּל כַּיּוֹצֶא בְּזֶה.

רְאוּבֵן שֶׁאָמַר לְשִׁמְעוֹן הֲרֵי פֵּרוֹת פְּלוֹנִי אֲסוּרִין עָלֶיךָ, אוֹ הֲרֵי אַתְּ אָסוּר בַּהֲנָיַת פְּלוֹנִי--אֵין זֶה כְּלוּם: שְׁאֵין אָדָם אוֹסֵר חֲבֵרוֹ בְּדָבָר שְׁאֵינוּ שֶׁלּוֹ, אֵלָא אִם כֵּן עָנָה שִׁמְעוֹן אָמֵן, כְּמוֹ שֶׁבֵּאַרְנוּ.

הָאוֹמֵר לַחֲבֵרוֹ כִּכָּר זוֹ אֲסוּרָה עָלֶיךָ--אַף עַל פִּי שֶׁנְּתָנָהּ לוֹ בְּמַתָּנָה, הֲרֵי זוֹ אֲסוּרָה עָלָיו; מֵת וְנָפְלָה לוֹ בִּירֻשָּׁה, אוֹ שֶׁנְּתָנָהּ לוֹ אַחֵר בְּמַתָּנָה--הֲרֵי זוֹ מֻתֶּרֶת: שֶׁלֹּא אָמַר לוֹ אֵלָא כִּכָּרִי, וַהֲרֵי אֵינָהּ עַתָּה שֶׁלּוֹ.

אָמַר לוֹ פֵּרוֹת אֵלּוּ אֲסוּרִין עָלֶיךָ, וְלֹא אָמַר פֵּרוֹתַי--אַף עַל פִּי שֶׁמְּכָרָן אוֹ שֶׁמֵּת וְנָפְלוּ לְאַחֵר, הֲרֵי אֵלּוּ אֲסוּרִין עָלָיו: שֶׁהָאוֹסֵר דָּבָר שְׁהוּא שֶׁלּוֹ עַל חֲבֵרוֹ--אַף עַל פִּי שֶׁיָּצָא מֵרְשׁוּתוֹ, הֲרֵי הוּא בְּאִסּוּרוֹ עוֹמֵד, אֵלָא אִם כֵּן אָמַר נְכָסַי אוֹ פֵּרוֹתַי אוֹ בֵּיתִי וְכַיּוֹצֶא בִּלְשׁוֹנוֹת אֵלּוּ, שֶׁהֲרֵי לֹא אֲסָרָן אֵלָא כָּל זְמָן שְׁהֶן בִּרְשׁוּתוֹ.

הָאוֹמֵר לִבְנוֹ הֲרֵי אַתְּ אָסוּר בַּהֲנָיָתִי, אוֹ שֶׁנִּשְׁבַּע שֶׁלֹּא יֵהָנֶה בּוֹ--אִם מֵת, יִירָשֶׁנּוּ: שֶׁזֶּה כְּאוֹמֵר נְכָסַי עָלֶיךָ אֲסוּרִין.
אָסַר הֲנָיָתוֹ עָלָיו, וּפֵרַשׁ בֵּין בְּחַיַּי בֵּין בְּמוֹתִי--אִם מֵת, לֹא יִירָשֶׁנּוּ: שֶׁזֶּה כְּמִי שֶׁאָמַר לוֹ נְכָסִים אֵלּוּ עָלֶיךָ אֲסוּרִין.

אָסַר בְּנוֹ בַּהֲנָיָתוֹ, וְאָמַר וְאִם הָיָה בֶּן בְּנִי זֶה תַּלְמִיד חֲכָמִים, יִקְנֶה בְּנִי זֶה נְכָסַי, כְּדֵי לְהַקְנוֹתָן לִבְנוֹ--הֲרֵי זֶה מֻתָּר.
וְיִהְיֶה הַבֵּן אָסוּר בְּנִכְסֵי הָאָב; וּבֶן הַבֵּן מֻתָּר בָּהֶן, אִם יִהְיֶה תַּלְמִיד חֲכָמִים כְּמוֹ שֶׁהִתְנָה.

זֶה הַבֵּן הָאָסוּר בִּירֻשַּׁת אָבִיו--אִם נָתַן יְרֻשַּׁת אָבִיו לְאָחִיו, אוֹ לְבָנָיו--הֲרֵי זֶה מֻתָּר; וְכֵן אִם פְּרָעָהּ בְּחוֹבוֹ, אוֹ בִּכְתֻבַּת אִשְׁתּוֹ--וְצָרִיךְ לְהוֹדִיעָן, שֶׁאֵלּוּ נִכְסֵי אָבִי שֶׁאֲסָרָן עָלַי: שֶׁהַנִּשְׁבָּע שֶׁלֹּא יֵהָנֶה בּוֹ חֲבֵרוֹ, מֻתָּר לוֹ לִפְרֹעַ אֶת חוֹבוֹ כְּמוֹ שֶׁיִּתְבָּאַר.

מִי שֶׁנֶּאֱסַר עָלָיו מִין מִמִּינֵי מַאֲכָל, בֵּין בְּנֶדֶר בֵּין בִּשְׁבוּעָה, וְנִתְבַּשַּׁל עִם מִינִים אֲחֵרִים, אוֹ נִתְעָרַב עִמָּהֶן--הֲרֵי זֶה מֻתָּר בַּמִּינִים הַמֻּתָּרִין, אַף עַל פִּי שֶׁיֵּשׁ בָּהֶן טַעַם הַמִּין הָאָסוּר.
וְאִם נֶאֱסַר בְּפֵרוֹת אֵלּוּ, וְנִתְעָרְבוּ בַּאֲחֵרִים--אִם יֵשׁ בָּהֶן טַעַם דָּבָר הָאָסוּר, אֲסוּרִין; וְאִם לָאו, מֻתָּרִין.

כֵּיצַד: נֶאֱסַר בְּבָשָׂר אוֹ בְּיַיִן--הֲרֵי זֶה מֻתָּר לֶאֱכֹל מָרָק וִירָקוֹת שֶׁנִּתְבַּשְּׁלוּ עִם הַבָּשָׂר וְעִם הַיַּיִן, וְאַף עַל פִּי שֶׁיֵּשׁ בָּהֶן טַעַם הַבָּשָׂר אוֹ טַעַם הַיַּיִן, וְאֵינוּ אָסוּר אֵלָא בַּאֲכִילַת בָּשָׂר בִּפְנֵי עַצְמוֹ, אוֹ לִשְׁתּוֹת יַיִן בִּפְנֵי עַצְמוֹ.

נֶאֱסַר בְּבָשָׂר זֶה אוֹ בְּיַיִן זֶה, וְנִתְבַּשַּׁל עִם הַיָּרָק--אִם יֵשׁ בַּיְּרָקוֹת טַעַם הַבָּשָׂר אוֹ טַעַם הַיַּיִן, אֲסוּרִין; וְאִם לָאו, מֻתָּרִין: שֶׁזֶּה הַבָּשָׂר וְזֶה הַיַּיִן נַעֲשֶׂה כְּמוֹ בְּשַׂר נְבֵלוֹת וּשְׁקָצִים וְכַיּוֹצֶא בָּהֶן.
וְכֵן כָּל כַּיּוֹצֶא בְּזֶה.
לְפִיכָּךְ הָאוֹמֵר בָּשָׂר זֶה אָסוּר עָלַי--הֲרֵי זֶה אָסוּר בּוֹ, וּבַמָּרָק שֶׁלּוֹ, וּבַתְּבָלִין שֶׁבּוֹ.

נִתְעָרַב יַיִן זֶה שֶׁאֲסָרוֹ עַל עַצְמוֹ בְּיַיִן אַחֵר, אַפִלּוּ טִפָּה בְּחָבִית--נֶאֱסַר הַכֹּל: מִפְּנֵי שֶׁיֵּשׁ לוֹ לְהִשָּׁאֵל עַל נִדְרוֹ, נַעֲשָׂה כְּדָבָר שֶׁיֵּשׁ לוֹ מַתִּירִין, שְׁאֵינוּ בָּטֵל בְּמִינוֹ, כְּמוֹ שֶׁבֵּאַרְנוּ בְּהִלְכּוֹת מַאֲכָלוֹת אֲסוּרוֹת.

הָאוֹמֵר פֵּרוֹת הָאֵלּוּ קָרְבָּן עָלַי, אוֹ קָרְבָּן הֶן לְפִי, אוֹ קָרְבָּן הֶן עַל פִּי--הֲרֵי זֶה אָסוּר בְּחִלּוּפֵיהֶן, וּבְגִדּוּלֵיהֶן; וְאֵין צָרִיךְ לוֹמַר, בַּמַּשְׁקִין הַיּוֹצְאִין מֵהֶן.
נָדַר אוֹ נִשְׁבַּע שְׁאֵינִי אוֹכֵל אוֹתָן, אוֹ שְׁאֵינִי טוֹעֵם אוֹתָן--אִם הָיָה דָּבָר שֶׁזַּרְעוֹ כּוֹלֶה כְּשֶׁיִּזָּרַע כְּגוֹן חִטָּה וּשְׂעוֹרָה, הֲרֵי זֶה מֻתָּר בְּחִלּוּפֵיהֶן וּבְגִדּוּלֵיהֶן; וְאִם הָיָה דָּבָר שְׁאֵין זַרְעוֹ כּוֹלֶה בָּאָרֶץ כְּשֶׁיִּזָּרַע כְּגוֹן בְּצָלִים וְשׁוּמִים, אַפִלּוּ גִּדּוּלֵי גִּדּוּלִין אֲסוּרִין.
וּבֵין כָּךְ וּבֵין כָּךְ, מַשְׁקִין הַיּוֹצְאִין מֵהֶן סָפֵק; לְפִיכָּךְ אִם שָׁתָה מֵהֶן, אֵינוּ לוֹקֶה.

 וְכֵן הָאוֹמֵר לְאִשְׁתּוֹ מַעֲשֵׂה יָדַיִךְ עָלַי קָרְבָּן, אוֹ קָרְבָּן הֶן לְפִי, אוֹ קָרְבָּן הֶן עַל פִּי--אָסוּר בְּחִלּוּפֵיהֶן וּבְגִדּוּלֵיהֶן.
שְׁאֵינִי טוֹעֵם, שְׁאֵינִי אוֹכֵל--אִם הָיוּ פֵרוֹת מַעֲשֵׂה יָדֶיהָ דָּבָר שֶׁזַּרְעוֹ כּוֹלֶה, מֻתָּר בְּחִלּוּפֵיהֶן וּבְגִדּוּלֵיהֶן; וְאִם הָיָה דָּבָר שְׁאֵין זַרְעוֹ כּוֹלֶה, אַפִלּוּ גִּדּוּלֵי גִּדּוּלִין אֲסוּרִין.
וְלָמָּה לֹא יִבָּטֵל הָעִיקָר הָאָסוּר בַּגִּדּוּלִין שֶׁרַבּוּ עָלָיו--שֶׁהֲרֵי הֶן דָּבָר שֶׁיֵּשׁ לוֹ מַתִּירִין, שְׁאֵינוּ בָּטֵל בָּרֹב כְּמוֹ שֶׁבֵּאַרְנוּ.

 הָאוֹסֵר פֵּרוֹתָיו עַל חֲבֵרוֹ, בֵּין בְּנֶדֶר בֵּין בִּשְׁבוּעָה--הֲרֵי גִּדּוּלֵיהֶן וְחִלּוּפֵיהֶן סָפֵק.
לְפִיכָּךְ חֲבֵרוֹ אָסוּר בְּגִדּוּלֵי פֵּרוֹת אֵלּוּ, וּבְחִלּוּפֵיהֶן; וְאִם עָבַר וְנִהְנָה, נִהְנָה.

הִלְכּוֹת נְדָרִים פֵּרֶק ו 
הָאוֹמֵר לַחֲבֵרוֹ הֲנָאָה הַמְּבִיאָה לִידֵי מַאֲכָלָךְ אֲסוּרָה עָלַי, אוֹ הֲנָאָה הַמְּבִיאָה לִידֵי מַאֲכָלִי אֲסוּרָה עָלֶיךָ--הֲרֵי זֶה הַנֶּאֱסָר לֹא יִשְׁאַל מִן הָאָסוּר נַפָה וּכְבָרָה וְרֵחַיִם וְתַנּוּר וְכָל דָּבָר שֶׁעוֹשִׂין בּוֹ אֹכֶל נֶפֶשׁ, אֲבָל מַשְׁאִילוֹ נְזָמִים וְטַבָּעוֹת וְכֵלִים שְׁאֵין עוֹשִׂין בָּהֶן אֹכֶל נֶפֶשׁ.
וְאָסוּר לִשְׁאֹל מִמֶּנּוּ שַׂק לְהָבִיא בּוֹ פֵּרוֹת, וַחֲמוֹר לְהָבִיא עָלָיו פֵּרוֹת.

מְקוֹם שֶׁדַּרְכָּן שְׁאֵין מַשְׁאִילִין כֵּלִים אֵלָא בְּשָׂכָר, אָסוּר לִשְׁאֹל מִמֶּנּוּ אַף כֵּלִים שְׁאֵין עוֹשִׂין בָּהֶן אֹכֶל נֶפֶשׁ; הֲרֵי שֶׁהָיוּ בִמְקוֹם שְׁאֵין נוֹטְלִין שָׂכָר, וְשָׁאַל מִמֶּנּוּ כֵּלִים שְׁאֵין עוֹשִׂין בָּהֶן אֹכֶל נֶפֶשׁ כְּדֵי לְהֵרָאוֹת בָּהֶן בִּפְנֵי אֲחֵרִים עַד שֶׁיֵּהָנֶה מֵהֶם, אוֹ שֶׁבִּקַּשׁ לַעֲבֹר בְּאַרְצוֹ כְּדֵי לֵילֵךְ לִמְקוֹם שֶׁיֵּהָנֶה בּוֹ--הֲרֵי זֶה אָסוּר מִסָּפֵק; לְפִיכָּךְ אִם עָבַר, אֵינוּ לוֹקֶה.

אֵין בֵּין מֻדָּר הֲנָאָה מֵחֲבֵרוֹ, לְמֻדָּר מִמֶּנּוּ הֲנָיַת מַאֲכָל--אֵלָא דְּרִיסַת הָרֶגֶל; וְכֵלִים שְׁאֵין עוֹשִׂין בָּהֶן אֹכֶל נֶפֶשׁ, בִּמְקוֹם שֶׁמַּשְׁאִילִין אוֹתָם שָׁם בְּחִנָּם.

רְאוּבֵן שֶׁנֶּאְסְרָה עָלָיו הֲנָיַת שִׁמְעוֹן, בֵּין בְּנֶדֶר בֵּין בִּשְׁבוּעָה--מֻתָּר לוֹ שֶׁיִּתֵּן שִׁמְעוֹן עַל יָדוֹ מַחֲצִית הַשֶּׁקֶל שֶׁרְאוּבֵן חַיָּב בָּהּ, וְכֵן פּוֹרֵעַ חוֹב שֶׁעָלָיו: שֶׁהֲרֵי לֹא הִגִּיעַ לְיַד רְאוּבֵן כְּלוּם, אֵלָא מָנַע מִמֶּנּוּ הַתְּבִיעָה, וּמְנִיעַת הַתְּבִיעָה, אֵינָהּ בִּכְלַל אִסּוּר הֲנָיָה.

לְפִיכָּךְ מֻתָּר לוֹ לָזוּן אֶת אִשְׁתּוֹ, וְאֶת בָּנָיו, וַעֲבָדָיו אַפִלּוּ הַכְּנַעֲנִיִּים--אַף עַל פִּי שְׁהוּא חַיָּב בִּמְזוֹנוֹתָם; אֲבָל לֹא יָזוּן אֶת בְּהֶמְתּוֹ, בֵּין טְמֵאָה בֵּין טְהוֹרָה--שֶׁכָּל שֶׁמּוֹסִיף בִּבְשָׂרָהּ, הִיא הֲנָיָה שֶׁהִגִּיעָה לְיַד רְאוּבֵן.

 הָיָה שִׁמְעוֹן כּוֹהֵן, הֲרֵי זֶה מֻתָּר לְהַקְרִיב קָרְבְּנוֹת רְאוּבֵן--שֶׁהַכּוֹהֲנִים שְׁלוּחֵי שָׁמַיִם הֶן, אֵינָן שְׁלוּחֵי בַּעַל הַקָּרְבָּן.
וּמַשִּׂיא שִׁמְעוֹן בִּתּוֹ הַבּוֹגֶרֶת לִרְאוּבֵן, מִדַּעְתָּהּ; אֲבָל אִם הָיְתָה נַעֲרָה, שֶׁעֲדַיִן הִיא בִּרְשׁוּתוֹ--אָסוּר, שֶׁזֶּה כְּמוֹסֵר לוֹ שִׁפְחָה לְשַׁמְּשׁוֹ.

 וְתוֹרֵם שִׁמְעוֹן תְּרוּמַת רְאוּבֵן וּמַפְרִישׁ לוֹ מַעְשְׂרוֹתָיו, מִדַּעְתּוֹ.
כֵּיצַד מִדַּעְתּוֹ: כְּגוֹן שֶׁאָמַר רְאוּבֵן כָּל הָרוֹצֶה לִתְרֹם, יָבוֹא וְיִתְרֹם; אֲבָל לֹא יֹאמַר לְשִׁמְעוֹן לִתְרֹם לוֹ--שֶׁהֲרֵי עוֹשֵׂהוּ שָׁלִיחַ, וְזוֹ הֲנָיָה לוֹ.

 וּמְלַמְּדוֹ תּוֹרָה שֶׁבְּעַל פֶּה, שֶׁהֲרֵי אָסוּר לִטֹּל עָלֶיהָ שָׂכָר.
אֲבָל לֹא תוֹרָה שֶׁבִּכְתָב, שֶׁנּוֹטְלִין עָלֶיהָ שָׂכָר; וְאִם אֵין דַּרְכָּן שָׁם לִטֹּל שָׂכָר עַל תּוֹרָה שֶׁבִּכְתָב, הֲרֵי זֶה מֻתָּר.
וּבֵין כָּךְ וּבֵין כָּךְ, מֻתָּר לְלַמַּד אֶת בְּנוֹ.

 חָלָה רְאוּבֵן, נִכְנָס שִׁמְעוֹן וּמְבַקְּרוֹ; וּבִמְקוֹם שֶׁנּוֹטֵל שָׂכָר מִי שֶׁיֵּשֵׁב עִם הַחוֹלֶה לִצְווֹת לוֹ, לֹא יֵשֵׁב שִׁמְעוֹן אֵלָא מְבַקְּרוֹ עוֹמֵד.
וּמֻתָּר לְרַפֹּאותוֹ בְּיָדוֹ, שֶׁזּוֹ מִצְוָה הִיא.
חָלְתָה בֶּהֱמַת רְאוּבֵן, לֹא יְרַפֵּא אוֹתָהּ שִׁמְעוֹן; אֲבָל אוֹמֵר לוֹ, עֲשֵׂה לָהּ כָּךְ וְכָּךְ.

וְרוֹחֵץ עִמּוֹ, בְּאַמְבְּטֵי גְּדוֹלָה; אֲבָל לֹא בִּקְטַנָּה, מִפְּנֵי שֶׁמְּהַנֵּהוּ בְּשָׁעָה שֶׁמַּגְבִּיהַּ עָלָיו הַמָּיִם.
וְיָשֵׁן עִמּוֹ בְּמִטָּה, בִּימוֹת הַחַמָּה; אֲבָל לֹא בִּימוֹת הַגְּשָׁמִים, מִפְּנֵי שֶׁמְּחַמְּמוֹ.
וּמֵסֶב עִמּוֹ עַל הַמִּטָּה.
וְאוֹכְלִין עַל שֻׁלְחָן אֶחָד; אֲבָל לֹא מִקְּעָרָה אַחַת, וְלֹא מֵאֵבוּס שֶׁלִּפְנֵי הַפּוֹעֲלִים--שֶׁמֶּא יַנִּיחַ שִׁמְעוֹן חֲתִכָּה אַחַת טוֹבָה וְלֹא יֹאכַל אוֹתָהּ, כְּדֵי שֶׁיֹּאכַל אוֹתָהּ רְאוּבֵן, אוֹ יְקָרַב אוֹתָהּ לְפָנָיו, וְנִמְצָא מַהֲנֵהוּ; וְכֵן בַּפֵּרוֹת שֶׁבָּאֵבוּס.

אֲבָל אִם אָכַל שִׁמְעוֹן מִקְּעָרָה, שְׁהוּא יוֹדֵעַ שֶׁכְּשֶׁיַּחְזִירֶנָּה לְבַעַל הַבַּיִת יַחְזֹר בַּעַל הַבַּיִת וְיַנִּיחֶנָּה לִפְנֵי רְאוּבֵן--הֲרֵי זֶה מֻתָּר, וְאֵין חוֹשְׁשִׁין שֶׁמֶּא הִנִּיחַ נֵתַח טוֹב בִּשְׁבִילוֹ.

 וּמֻתָּר רְאוּבֵן לִשְׁתּוֹת כּוֹס שֶׁלְּנִחוּמִין מִיָּדוֹ שֶׁלְּשִׁמְעוֹן מִשֶּׁלִּרְאוּבֵן, וְכֵן כּוֹס שֶׁלְּבֵית הַמֶּרְחֵץ--שְׁאֵין בְּזֶה הֲנָיָה.
וְאָסוּר רְאוּבֵן בְּגַחַלְתּוֹ שֶׁלְּשִׁמְעוֹן, וּמֻתָּר בַּשַּׁלְהֶבֶת שֶׁלּוֹ.

 הָיָה לְשִׁמְעוֹן מֶרְחֵץ אוֹ בֵּית הַבַּד מֻשְׂכָּרִין בָּעִיר--אִם הָיָה לְשִׁמְעוֹן בָּהֶן תְּפוּסַת יָד, כְּגוֹן שֶׁהִנִּיחַ מֵהֶן כָּל שְׁהוּא לְעַצְמוֹ וְלֹא שְׂכָרוֹ, אַפִלּוּ הִנִּיחַ בַּמֶּרְחֵץ אַמְבְּטֵי אַחַת, וּבְבֵית הַבַּד עֲקָל אֶחָד--אָסוּר לִרְאוּבֵן לְהִכָּנֵס לְאוֹתָהּ הַמֶּרְחֵץ, וְלִדְרֹךְ בַּגַּת; וְאִם לֹא הִנִּיחַ לְעַצְמוֹ כְּלוּם, אֵלָא שָׂכַר הַכֹּל--הֲרֵי זֶה מֻתָּר.

 וְאָסוּר לִרְאוּבֵן לֶאֱכֹל מִפֵּרוֹת שְׂדֵה שִׁמְעוֹן, וְאַפִלּוּ בַּשְּׁבִיעִית שֶׁהַכֹּל הֶפְקֵר--שֶׁהֲרֵי לִפְנֵי שְׁבִיעִית נָדַר.
אֲבָל אִם נָדַר בַּשְּׁבִיעִית, אוֹכֵל מִן הַפֵּרוֹת הַנּוֹטוֹת חוּץ לַשָּׂדֶה; אֲבָל לֹא יִכָּנֵס לַשָּׂדֶה, אַף עַל פִּי שֶׁהַקַּרְקָע כֻּלּוֹ הֶפְקֵר--גְּזֵרָה שֶׁמֶּא יִשְׁהֶה שָׁם אַחַר שֶׁיֹּאכַל, וְלֹא הִפְקִירָה אוֹתָהּ תּוֹרָה אֵלָא כָּל זְמָן שֶׁהַפֵּרוֹת בְּתוֹכָהּ.

 בַּמֶּה דְּבָרִים אֲמוּרִים, בְּשֶׁאָמַר לוֹ הֲנָאַת הַנְּכָסִים הָאֵלּוּ אֲסוּרִין עָלֶיךָ.
אֲבָל אִם אָמַר לוֹ הֲנָאַת נְכָסַי אֲסוּרִין עָלֶיךָ, אוֹ שֶׁנִּשְׁבַּע רְאוּבֵן אוֹ נָדַר מִנִּכְסֵי שִׁמְעוֹן--כֵּיוָן שֶׁהִגִּיעָה שְׁבִיעִית, אוֹכֵל מִן פֵּרוֹת שָׂדֵהוּ, שֶׁהֲרֵי יָצְאוּ מֵרְשׁוּת שִׁמְעוֹן; אֲבָל לֹא יִכָּנֵס לְשָׂדֵהוּ, מִן הַטַּעַם שֶׁבֵּאַרְנוּ.

 נֶאְסְרָה עַל רְאוּבֵן הֲנָיַת מַאֲכַל שִׁמְעוֹן בִּלְבָד--אִם לִפְנֵי שְׁבִיעִית נֶאְסְרָה, בֵּין בְּנֶדֶר בֵּין בִּשְׁבוּעָה--הֲרֵי זֶה יוֹרֵד לְתוֹךְ שָׂדֵהוּ, אֲבָל אֵינוּ אוֹכֵל מִפֵּרוֹתָיו; וְאִם בַּשְּׁבִיעִית נֶאְסְרָה--יוֹרֵד וְאוֹכֵל, שְׁאֵין פֵּרוֹת אֵלּוּ שֶׁלְּשִׁמְעוֹן, אֵלָא שֶׁלְּהֶפְקֵר הֶן.

 וְאָסוּר לִרְאוּבֵן לְהַשְׁאִיל לְשִׁמְעוֹן--גְּזֵרָה שֶׁמֶּא יִשְׁאַל מִמֶּנּוּ, וַהֲרֵי הוּא אָסוּר בַּהֲנָיָתוֹ; וְכֵן אָסוּר לְהַלְווֹתוֹ--גְּזֵרָה, שֶׁמֶּא יִלְוֶה מִמֶּנּוּ; וְלֹא יִמְכֹּר לוֹ--גְּזֵרָה, שֶׁמֶּא יִקַּח מִמֶּנּוּ.
נִזְדַּמְּנָה לוֹ מְלָאכָה עִמּוֹ, כְּגוֹן שֶׁהָיוּ קוֹצְרִים כְּאֶחָד--עוֹשֶׂה בְּרָחוֹק מִמֶּנּוּ: גְּזֵרָה, שֶׁמֶּא יְסַיְּעֶנּוּ.

הַמַּדִּיר אֶת בְּנוֹ מִפְּנֵי שְׁאֵינוּ עוֹסֵק בַּתּוֹרָה, וְנֶאֱסַר בַּהֲנָיַת אָבִיו--הֲרֵי הָאָב מֻתָּר לְמַלֹּאות לוֹ חָבִית שֶׁלְּמַיִם, וּלְהַדְלִיק לוֹ אֶת הַנֵּר, וְלִצְלוֹת לוֹ דָּג קָטָן: שְׁאֵין כַּוָּנָתוֹ אֵלָא לַהֲנָיָה גְּדוֹלָה, וּדְבָרִים אֵלּוּ לְגַבֵּי הַבֵּן אֵינָן חֲשׁוּבִין.

 מִי שֶׁנִּשְׁבַּע אוֹ שֶׁנָּדַר שֶׁלֹּא יְדַבַּר עִם חֲבֵרוֹ--הֲרֵי זֶה מֻתָּר לִכְתֹּב לוֹ בִּכְתָב, וּלְדַבַּר עִם אַחֵר וְהוּא שׁוֹמֵעַ הָעִנְיָן שֶׁיִּרְצֶה לְהַשְׁמִיעוֹ; וּכְזֶה הוֹרוּ הַגְּאוֹנִים.

הִלְכּוֹת נְדָרִים פֵּרֶק ז 
שְׁנַיִם שֶׁנֶּאְסְרָה הֲנָאַת כָּל אֶחָד מֵהֶן עַל חֲבֵרוֹ, בֵּין בְּנֶדֶר בֵּין בִּשְׁבוּעָה--הֲרֵי אֵלּוּ מֻתָּרִין לְהַחְזִיר אֲבֵדָה זֶה לְזֶה, מִפְּנֵי שְׁהִיא מִצְוָה.
וּבִמְקוֹם שֶׁדַּרְכָּן שֶׁנּוֹטֵל שָׂכָר הַמַּחְזִיר אֶת הָאֲבֵדָה, יִפֹּל הַשָּׂכָר לַהֶקְדֵּשׁ--שְׁאִם יִטֹּל שָׂכָר, נִמְצָא נִהְנֶה; וְאִם לֹא יִטֹּל שָׂכָר, נִמְצָא מְהַנֶּה.

וּמֻתָּרִין בִּדְבָרִים שְׁהֶן בְּשֻׁתָּפוּת כָּל יִשְׂרָאֵל, כְּגוֹן הַר הַבַּיִת וְהָעֲזָרוֹת וְהַבְּאֵר שֶׁבְּאֶמְצַע הַדֶּרֶךְ; וַאֲסוּרִין בִּדְבָרִים שְׁהֶן בְּשֻׁתָּפוּת כָּל אַנְשֵׁי הָעִיר, כְּגוֹן הָרְחָבָה שֶׁבָּעִיר וְהַמֶּרְחֵץ וּבֵית הַכְּנֶסֶת וְהַתֵּבָה וְהַסְּפָרִים.

וְכֵיצַד יַעֲשׂוּ, כְּדֵי שֶׁיִּהְיוּ מֻתָּרִין בִּדְבָרִים אֵלּוּ: כָּל אֶחָד מִשְּׁנֵיהֶם כּוֹתֵב חֶלְקוֹ לַנָּשִׂיא, אוֹ לְאֶחָד מִשְּׁאָר הָעָם, וּמְזַכֶּה לוֹ בְּחֶלְקוֹ עַל יְדֵי אַחֵר.
וְנִמְצָא כָּל אֶחָד מֵהֶן כְּשֶׁיִּכָּנֵס לַמֶּרְחֵץ שְׁהוּא לְכָל אַנְשֵׁי הָעִיר, אוֹ לְבֵית הַכְּנֶסֶת--אֵינוּ נִכְנָס לִרְשׁוּת חֲבֵרוֹ, אֵלָא לִרְשׁוּת אֲחֵרִים: שֶׁהֲרֵי כָּל אֶחָד מֵהֶן נִסְתַּלַּק מֵחֶלְקוֹ בְּמָקוֹם זֶה, וּנְתָנוֹ בְּמַתָּנָה.

הָיוּ שְׁנֵיהֶם שֻׁתָּפִין בְּחָצֵר--אִם יֵשׁ בָּהּ דִּין חֲלֻקָּה--הֲרֵי אֵלּוּ אֲסוּרִין לְהִכָּנֵס לָהּ, עַד שֶׁיַּחְלֹקוּ וְיִכָּנֵס כָּל אֶחָד וְאֶחָד לְחֶלְקוֹ; וְאִם אֵין בָּהּ דִּין חֲלֻקָּה--כָּל אֶחָד וְאֶחָד נִכְנָס לְבֵיתוֹ, וְהוּא אוֹמֵר בְּתוֹךְ שֶׁלּוֹ נִכְנָס.
וּבֵין כָּךְ וּבֵין כָּךְ, שְׁנֵיהֶם אֲסוּרִין מִלְּהַעְמִיד רֵחַיִם וְתַנּוּר וּמִלְּגַדַּל תֻּרְנְגוֹלִין בְּחָצֵר זוֹ.

שְׁנַיִם שֶׁהָיוּ שֻׁתָּפִין בְּחָצֵר, וְנָדַר אֶחָד מֵהֶן שֶׁלֹּא יֵהָנֶה בּוֹ הַשֵּׁנִי--כּוֹפִין אֶת הַנּוֹדֵר לִמְכֹּר חֶלְקוֹ.
נָדַר שֶׁלֹּא יֵהָנֶה הוּא בַּשֵּׁנִי--הֲרֵי זֶה מֻתָּר לְהִכָּנֵס לְבֵיתוֹ, מִפְּנֵי שֶׁבִּרְשׁוּתוֹ הוּא נִכְנָס; אֲבָל אֵינוּ יָכוֹל לְהִשְׁתַּמַּשׁ בֶּחָצֵר, כְּמוֹ שֶׁבֵּאַרְנוּ.

הָיָה אֶחָד מִן הַשּׁוּק אָסוּר בַּהֲנָיַת אֶחָד מִשְּׁנֵיהֶם, הֲרֵי זֶה מֻתָּר לְהִכָּנֵס לְחָצֵר זוֹ--מִפְּנֵי שְׁהוּא אוֹמֵר לוֹ, לְתוֹךְ שֶׁלַּחֲבֵרָךְ אֲנִי נִכְנָס, וְאֵינִי נִכְנָס לְתוֹךְ שֶׁלָּךְ.

מִי שֶׁאָסַר הֲנָיַת אֻמָּה מִן הָאֻמּוֹת עַל עַצְמוֹ--הֲרֵי זֶה מֻתָּר לִקַּח מֵהֶן בְּיוֹתֵר, וְלִמְכֹּר לָהֶן בְּפָחוּת.
אָסַר הֲנָיָתוֹ עֲלֵיהֶן--אִם שׁוֹמְעִין לוֹ שֶׁיִּקַּח מֵהֶן בְּפָחוּת וְיִמְכֹּר בְּיוֹתֵר, מֻתָּר; וְאֵין גּוֹזְרִין כָּאן שֶׁלֹּא יִמְכֹּר, גְּזֵרָה שֶׁמֶּא יִקַּח--שֶׁהֲרֵי לֹא נָדַר מֵאִישׁ אֶחָד כְּדֵי שֶׁנִּגְזֹר עָלָיו, אֵלָא מֵאֻמָּה כֻּלָּהּ, שְׁאִם אֵי אִפְשָׁר לוֹ לִשָּׂא וְלִתֵּן עִם זֶה, יִשָּׂא וְיִתֵּן עִם אַחֵר.

לְפִיכָּךְ אִם אָסַר הֲנָיָתָן עָלָיו--הֲרֵי זֶה מַשְׁאִילָן, וּמַלְוֶה אוֹתָן; אֲבָל לֹא יִשְׁאַל מֵהֶן, וְלֹא יִלְוֶה מֵהֶן.
אָסַר הֲנָיָתוֹ עֲלֵיהֶן, וַהֲנָיָתָן עָלָיו--לֹא יִשָּׂא וְיִתֵּן עִמָּהֶן; וְכֵן הֶם לֹא יִשְּׂאוּ וְלֹא יִתְּנוּ עִמּוֹ, וְלֹא יִשְׁאַל וְלֹא יַשְׁאִיל לָהֶן, וְלֹא יִלְוֶה מֵהֶן, וְלֹא יַלְוֶה אוֹתָן.
אָסַר עַל עַצְמוֹ הֲנָיַת בְּנֵי הָעִיר--אָסוּר לְהִשָּׁאֵל עַל נִדְרוֹ, לְחָכָם מִבְּנֵי אוֹתָהּ הָעִיר הַהִיא; וְאִם נִשְׁאַל וְהִתִּיר לוֹ, הֲרֵי נִדְרוֹ מֻתָּר כְּמוֹ שֶׁבֵּאַרְנוּ.

 מִי שֶׁאָסַר הֲנָיַת הַבְּרִיּוֹת עָלָיו--הֲרֵי זֶה מֻתָּר לֵהָנוֹת בְּלֶקֶט שִׁכְחָה וּפֵאָה וּמַעְשַׂר עָנִי הַמִּתְחַלֵּק בַּגְּרָנוֹת, אֲבָל לֹא שֶׁבְּתוֹךְ הַבַּיִת.

 מִי שֶׁאָסַר הֲנָיָתוֹ עַל הַכּוֹהֲנִים, וְעַל הַלְּוִיִּים--הֲרֵי אֵלּוּ בָּאִין וְנוֹטְלִין מַתְּנוֹתֵיהֶן עַל כָּרְחוֹ; וְאִם אָמַר כּוֹהֲנִים אֵלּוּ וּלְוִיִּים אֵלּוּ--הֲרֵי אֵלּוּ אֲסוּרִין, וְיִתֵּן תְּרוּמוֹתָיו וּמַעְשְׂרוֹתָיו לְכוֹהֲנִים וּלְוִיִּים אֲחֵרִים.
וְהוּא הַדִּין בַּמַּתָּנוֹת עֲנִיִּים, עִם הָעֲנִיִּים.

 מִי שֶׁהָיְתָה הֲנָיָתוֹ אֲסוּרָה עַל חֲבֵרוֹ, וְאֵין לַחֲבֵרוֹ מַה יֹאכַל--הוֹלֵךְ אֵצֶל הַחֶנְוָנִי וְאוֹמֵר, אִישׁ פְּלוֹנִי אָסוּר בַּהֲנָיָתִי וְאֵינִי יוֹדֵעַ מַה אֶעֱשֶׂה: אִם הָלַךְ הַחֶנְוָנִי וְנָתַן לוֹ, וּבָא וְנָטַל מִזֶּה--הֲרֵי זֶה מֻתָּר.

 הָיָה בֵּיתוֹ לִבְנוֹת, גְּדֵרוֹ לִגְדֹּר, שָׂדֵהוּ לִקְצֹר, וְהָלַךְ אֵצֶל הַפּוֹעֲלִים וְאָמַר, אִישׁ פְּלוֹנִי אָסוּר בַּהֲנָיָתִי וְאֵינִי יוֹדֵעַ מַה אֶעֱשֶׂה, וְהָלְכוּ הֶן וְעָשׂוּ עִמּוֹ, וּבָאוּ לְזֶה וְנָתַן לָהֶן שְׂכָרָן--הֲרֵי זֶה מֻתָּר: שֶׁנִּמְצָא זֶה שֶׁפָּרַע לוֹ חוֹבוֹ, וּכְבָר בֵּאַרְנוּ שֶׁזֶּה מֻתָּר לִפְרֹעַ חוֹבוֹ.

 הָיוּ מְהַלְּכִין בַּדֶּרֶךְ, וְאֵין לוֹ מַה יֹאכַל--נוֹתֵן לְאַחֵר מִשּׁוֹם מַתָּנָה, וְהַלָּה מֻתָּר בָּהּ; וְאִם אֵין עִמָּהֶן אַחֵר, מַנִּיחַ עַל הַסֶּלַע וְאוֹמֵר, הֲרֵי הֶן מֻפְקָרִין לְכָל מִי שֶׁיַּחְפֹּץ, וְהַלָּה נוֹטֵל וְאוֹכֵל.

 נָתַן לְאֶחָד מַתָּנָה וְאָמַר לוֹ, הֲרֵי הַסְּעוֹדָה הַזּוֹ נְתוּנָה לָךְ מַתָּנָה, וְיָבוֹא פְּלוֹנִי שְׁהוּא אָסוּר בַּהֲנָיָתִי, וְיֹאכַל עִמָּנוּ--הֲרֵי זֶה אָסוּר.
וְלֹא עוֹד, אֵלָא אִם נָתַן לוֹ סְתָם, וְחָזַר וְאָמַר לוֹ, רְצוֹנָךְ שֶׁיָּבוֹא פְּלוֹנִי וְיֹאכַל עִמָּנוּ--אִם הוֹכִיחַ סוֹפוֹ עַל תְּחִלָּתוֹ, שֶׁלֹּא נָתַן לוֹ אֵלָא עַל מְנָת שֶׁיָּבוֹא פְּלוֹנִי וְיֹאכַל--הֲרֵי זֶה אָסוּר: כְּגוֹן שֶׁהָיְתָה סְעוֹדָה גְּדוֹלָה, וְהוּא רוֹצֶה שֶׁיָּבוֹא אָבִיו אוֹ רִבּוֹ וְכַיּוֹצֶא בָּהֶן לֶאֱכֹל מִסְּעוֹדָה זוֹ, שֶׁהֲרֵי סְעוֹדָתוֹ מוֹכַחַת עָלָיו, שֶׁלֹּא גָמַר לְהַקְנוֹת לוֹ.
וְכֵן כָּל כַּיּוֹצֶא בְּזֶה.

 כָּל מַתָּנָה שְׁאִם הִקְדִּישָׁהּ, לֹא תִהְיֶה מְקֻדֶּשֶׁת--אֵינָהּ מַתָּנָה.
וְכָל הַנּוֹתֵן לְזֶה מַתָּנָה עַל מְנָת לְהַקְנוֹתָהּ לְאַחֵר, הֲרֵי זֶה הָאַחֵר קָנָה בְּעֵת שֶׁיַּקְנֶה לוֹ הָרִאשׁוֹן; וְאִם לֹא הִקְנָה לוֹ הָרִאשׁוֹן לְאוֹתוֹ הָאַחֵר, לֹא קָנָה לֹא רִאשׁוֹן וְלֹא שֵׁנִי.

 מִי שֶׁנֶּאְסְרָה הֲנָיָתוֹ עַל בַּעַל בִּתּוֹ, וְהוּא רוֹצֶה לָתֵת לְבִתּוֹ מָעוֹת, כְּדֵי שֶׁתִּהְיֶה נִהְנֵית מֵהֶן, וּמוֹצִיאָה אוֹתָן בַּחֲפָצֶיהָ--הֲרֵי זֶה נוֹתֵן לָהּ וְאוֹמֵר לָהּ, הֲרֵי הַמָּעוֹת הָאֵלּוּ נְתוּנִין לָךְ בְּמַתָּנָה, וּבִלְבָד שֶׁלֹּא יִהְיֶה לְבַעְלִיךְ בָּהֶן רְשׁוּת, אֵלָא יִהְיוּ לְמַה שֶׁאַתְּ נוֹתֶנֶת לְפִיךְ, אוֹ לְמַה שֶׁתִּלְבֹּשִׁי, וְכַיּוֹצֶא בְּזֶה.
וְאַפִלּוּ אָמַר לָהּ, עַל מְנָת שְׁאֵין לְבַעְלִיךְ בָּהֶן רְשׁוּת, אֵלָא מַה שֶׁתִּרְצִי, עֲשִׂי בָּהֶן--לֹא קָנָם הַבַּעַל; וּמַה שֶׁתִּרְצֶה, תַּעֲשֶׂה בָּהֶן.

אֲבָל אִם נָתַן לָהּ מַתָּנָה וְאָמַר לָהּ, עַל מְנָת שְׁאֵין לְבַעְלִיךְ בָּהֶן רְשׁוּת, וְלֹא פֵרַשׁ שֶׁתִּהְיֶה הַמַּתָּנָה הַזֹּאת לְכָּךְ וּלְכָּךְ, אוֹ לְמַה שֶׁתִּרְצֶה תַּעֲשֶׂה בָּהּ--הֲרֵי קָנָה אוֹתָהּ הַבַּעַל לֶאֱכֹל פֵּרוֹתֶיהָ: וְדָבָר זֶה אָסוּר, שֶׁהֲרֵי הוּא אָסוּר בַּהֲנָיַת חוֹתְנוֹ.

הִלְכּוֹת נְדָרִים פֵּרֶק ח 
מִי שֶׁנָּדַר אוֹ נִשְׁבַּע, וּפֵרַשׁ בְּשָׁעַת נִדְרוֹ דָּבָר שֶׁנָּדַר אוֹ נִשְׁבַּע בִּגְלָלוֹ--הֲרֵי זֶה כְּמִי שֶׁתָּלָה נִדְרוֹ אוֹ שְׁבוּעָתוֹ בְּאוֹתוֹ דָּבָר; וְאִם לֹא נִתְקַיַּם אוֹתוֹ דָּבָר שֶׁנִּשְׁבַּע בִּגְלָלוֹ, הֲרֵי זֶה מֻתָּר.

כֵּיצַד: נָדַר אוֹ נִשְׁבַּע שְׁאֵינוּ נוֹשֵׂא אִשָּׁה פְּלוֹנִית שֶׁאָבִיהָ רָע, שְׁאֵינוּ נִכְנָס לְבַיִת זֶה שֶׁכֶּלֶב רָע בְּתוֹכוֹ--מֵתוּ, אוֹ שֶׁעָשָׂה הָאָב תְּשׁוּבָה--הֲרֵי זֶה מֻתָּר: שֶׁזֶּה כְּמִי שֶׁנָּדַר אוֹ נִשְׁבַּע וְאָמַר, שֶׁלֹּא אֶשָּׂא אִשָּׁה פְּלוֹנִית וְלֹא אִכָּנֵס לְבַיִת זֶה, אֵלָא אִם כֵּן נִסְתַּלַּק הַהֶזֵּק.
וְכֵן כָּל כַּיּוֹצֶא בְּזֶה.

אֲבָל הַנּוֹדֵר אוֹ הַנִּשְׁבָּע שְׁאֵינוּ נוֹשֵׂא פְּלוֹנִית הַכְּעוּרָה, וְנִמְצֵאת נָאָה, שְׁחוֹרָה וְנִמְצֵאת לְבָנָה, קְצָרָה וְנִמְצֵאת אֲרוּכָה, שְׁאֵין אִשְׁתִּי נִהְנֵית לִי שֶׁגָּנְבָה אֶת כִּיסִי וְשֶׁהִכָּת אֶת בְּנִי וְנוֹדַע שֶׁלֹּא גָנְבָה וְלֹא הִכָּת--הֲרֵי זֶה מֻתָּר: מִפְּנֵי שְׁהוּא נֶדֶר טְעוּת, וְהוּא בִּכְלַל נִדְרֵי שְׁגָגוֹת שְׁהֶן מֻתָּרִין; וְאֵין זֶה כְּתוֹלֶה נִדְרוֹ בְּדָבָר וְלֹא נִתְקַיַּם הַדָּבָר--שֶׁהֲרֵי הַסִּבָּה שֶׁבִּגְלָלָהּ נָדַר לֹא הָיְתָה מְצוּיָה, וּטְעוּת הָיָה.

וְלֹא עוֹד, אֵלָא מִי שֶׁרָאָה אֲנָשִׁים מֵרָחוֹק אוֹכְלִים תְּאֵנִים שֶׁלּוֹ, אָמַר לָהֶן הֲרֵי הֶן עֲלֵיכֶם קָרְבָּן, כֵּיוָן שֶׁקָּרַב אֲלֵיהֶם וְהִבִּיט, וְהִנֵּה הֶן אָבִיו וְאֶחָיו--הֲרֵי אֵלּוּ מֻתָּרִין: אַף עַל פִּי שֶׁלֹּא פֵרַשׁ הַסִּבָּה שֶׁהִדִּירָן בִּגְלָלָהּ, הֲרֵי זֶה כְּמִי שֶׁפֵּרַשׁ--שֶׁהַדָּבָר מוֹכִיחַ שֶׁלֹּא אָסַר עֲלֵיהֶן, אֵלָא מִפְּנֵי שֶׁהָיָה בְּדַעְתּוֹ שְׁהֶן זָרִים.
וְכֵן כָּל כַּיּוֹצֶא בְּזֶה.

מִי שֶׁנָּדַר אוֹ נִשְׁבַּע, וְנֻלַּד לוֹ דָּבָר שֶׁלֹּא הָיָה בְּלִבּוֹ בְּשָׁעַת הַשְּׁבוּעָה אוֹ בְּשָׁעַת הַנֶּדֶר--הֲרֵי זֶה אָסוּר, עַד שֶׁיִּשָּׁאֵל לְחָכָם וְיַתִּיר אֶת נִדְרוֹ.
כֵּיצַד: אָסַר עַצְמוֹ בַּהֲנָיַת פְּלוֹנִי, אוֹ שֶׁלֹּא יִכָּנֵס לְמָקוֹם פְּלוֹנִי, וְנַעֲשָׂה אוֹתוֹ הָאִישׁ סוֹפֵר, וְאוֹתוֹ מָקוֹם בֵּית הַכְּנֶסֶת--אַף עַל פִּי שְׁהוּא אוֹמֵר אִלּוּ הָיִיתִי יוֹדֵעַ שֶׁזֶּה נַעֲשֶׂה סוֹפֵר וּמָקוֹם זֶה יֵעָשֶׂה בֵּית הַכְּנֶסֶת, לֹא הָיִיתִי נוֹדֵר אוֹ נִשְׁבָּע--הֲרֵי זֶה אָסוּר לֵהָנוֹת וּלְהִכָּנֵס, עַד שֶׁיַּתִּיר נִדְרוֹ כְּמוֹ שֶׁבֵּאַרְנוּ.
וְכֵן כָּל כַּיּוֹצֶא בְּזֶה.

כָּל נֶדֶר שֶׁהֻתַּר מִקְצָתוֹ, הֻתָּר כֻּלּוֹ; וְהוּא הַדִּין בִּשְׁבוּעָה.
כֵּיצַד: רָאָה אֲנָשִׁים מֵרָחוֹק אוֹכְלִין פֵּרוֹתָיו, וְאָמַר הֲרֵי הֶן עֲלֵיכֶם קָרְבָּן, וּכְשֶׁהִגִּיעַ אֲלֵיהֶם, וְהִנֵּה הֶם אָבִיו וַאֲנָשִׁים זָרִים--הוֹאִיל וְאָבִיו מֻתָּר, כֻּלָּן מֻתָּרִין; וְאַפִלּוּ אָמַר אִלּוּ הָיִיתִי יוֹדֵעַ, הָיִיתִי אוֹמֵר פְּלוֹנִי וּפְלוֹנִי אֲסוּרִין וְאָבִי מֻתָּר--הֲרֵי כֻּלָּן מֻתָּרִין.

אֲבָל אִם אָמַר כְּשֶׁהִגִּיעַ אֲלֵיהֶם, אִלּוּ הָיִיתִי יוֹדֵעַ שֶׁאָבִי בֵּינֵיכֶם, הָיִיתִי אוֹמֵר כֻּלְּכֶם אֲסוּרִין חוּץ מֵאָבִי--הֲרֵי כֻּלָּן אֲסוּרִין חוּץ מֵאָבִיו: שֶׁהֲרֵי גִּלָּה דַּעְתּוֹ שֶׁלֹּא הִתִּיר מִקְצַת הַנֶּדֶר, אֵלָא כְּמוֹ שֶׁנָּדַר הָיָה נוֹדֵר וּמַתְנֶה עַל אָבִיו.

 וְכֵן הָאוֹמֵר הַיַּיִן קָרְבָּן עָלַי, מִפְּנֵי שֶׁהַיַּיִן רָע לַמֵּעַיִם, אָמְרוּ לוֹ וַהֲרֵי הַמְּיֻשָּׁן יָפֶה לַמֵּעַיִם--אִם אָמַר אִלּוּ הָיִיתִי יוֹדֵעַ, לֹא הָיִיתִי נוֹדֵר, אַפִלּוּ אָמַר אִלּוּ הָיִיתִי יוֹדֵעַ, הָיִיתִי אוֹמֵר הֶחָדָשׁ אָסוּר וְהַיָּשָׁן מֻתָּר--מֻתָּר בְּיָשָׁן וּבְחָדָשׁ; אֲבָל אִם אָמַר אִלּוּ הָיִיתִי יוֹדֵעַ, הָיִיתִי אוֹמֵר כָּל הַיֵּינוֹת אֲסוּרוֹת עָלַי חוּץ מִן הַמְּיֻשָּׁן--הֲרֵי זֶה מֻתָּר בַּמְּיֻשָּׁן בִּלְבָד.
וְכֵן כָּל כַּיּוֹצֶא בְּזֶה.

 כָּל הַנּוֹדֵר אוֹ הַנִּשְׁבָּע, רוֹאִין דְּבָרִים שֶׁבִּגְלָלָן נִשְׁבַּע אוֹ נָדַר, וְלוֹמְדִין מֵהֶן לְאֵיזֶה דָּבָר נִתְכַּוַּן; וְהוֹלְכִין אַחַר הָעִנְיָן, לֹא אַחַר כָּל מַשְׁמָע הַדִּבּוּר.
כֵּיצַד: הָיָה טָעוּן מַשָּׂא שֶׁלְּצֶמֶר אוֹ שֶׁלְּפִשְׁתִּים, וְהֵזִיעַ וְהָיָה רֵיחוֹ קָשֶׁה, וְנִשְׁבַּע אוֹ נָדַר שֶׁלֹּא יַעֲלֶה עָלָיו צֶמֶר אוֹ פִּשְׁתִּים לְעוֹלָם--הֲרֵי זֶה מֻתָּר לִלְבֹּשׁ בִּגְדֵי צֶמֶר אוֹ פִּשְׁתִּים וּלְכַסּוֹתָן, וְאֵינוּ אָסוּר אֵלָא לְהַפְשִׁילָן לַאֲחוֹרָיו.
הָיָה לָבוּשׁ בֶּגֶד צֶמֶר וְנִצְטַעַר בִּלְבִישָׁתוֹ, וְנִשְׁבַּע אוֹ נָדַר שֶׁלֹּא יַעֲלֶה עָלָיו צֶמֶר לְעוֹלָם--אָסוּר לִלְבֹּשׁ, וּמֻתָּר לִטְעֹן עָלָיו; וּמֻתָּר לְהִתְכַּסּוֹת בְּגִזֵּי צֶמֶר, שֶׁלֹּא נִתְכַּוַּן זֶה אֵלָא לְבֶגֶד צֶמֶר.
וְכֵן כָּל כַּיּוֹצֶא בְּזֶה.

 הָיוּ מְבַקְּשִׁין מִמֶּנּוּ שֶׁיִּשָּׂא קְרוֹבָתוֹ, וְהוּא מְמָאֵן, וּפָצְרוּ בּוֹ, וְנָדַר אוֹ נִשְׁבַּע שֶׁלֹּא תֵהָנֶה בּוֹ לְעוֹלָם, וְכֵן הַמְּגָרֵשׁ אֶת אִשְׁתּוֹ, וְנִשְׁבַּע אוֹ נָדַר שֶׁלֹּא תֵהָנֶה בּוֹ לְעוֹלָם--הֲרֵי אֵלּוּ מֻתָּרוֹת לֵהָנוֹת לוֹ, שְׁאֵין כַּוָּנָתוֹ אֵלָא לְשֵׁם אִישׁוּת.

 וְכֵן הַקּוֹרֶא לַחֲבֵרוֹ שֶׁיִּסְעֹד אֶצְלוֹ, וּמֵאַן, וְנִשְׁבַּע אוֹ נָדַר שֶׁלֹּא יִכָּנֵס לְבֵיתוֹ, וְלֹא יִשְׁתֶּה לוֹ טִפַּת צוֹנֵן--הֲרֵי זֶה מֻתָּר לְהִכָּנֵס לְבֵיתוֹ וְלִשְׁתּוֹת לוֹ צוֹנֵן, שֶׁלֹּא נִתְכַּוַּן זֶה אֵלָא שֶׁלֹּא יֹאכַל וְיִשְׁתֶּה עִמּוֹ בִּסְעוֹדָה זוֹ.
וְכֵן כָּל כַּיּוֹצֶא בְּזֶה.

 הָאוֹמֵר לַחֲבֵרוֹ לְבֵיתָךְ אֵינִי נִכְנָס, וְשָׂדָךְ אֵינִי לוֹקֵחַ, בֵּין בְּנֶדֶר בֵּין בִּשְׁבוּעָה, וּמֵת אוֹ מְכָרָן לְאַחֵר--הֲרֵי זֶה מֻתָּר לְהִכָּנֵס לַבַּיִת, וְלִקַּח הַשָּׂדֶה מִן הַיּוֹרֵשׁ אוֹ מִן הַלּוֹקֵחַ: שֶׁלֹּא נִתְכַּוַּן זֶה, אֵלָא כָּל זְמָן שְׁהֶן בִּרְשׁוּתָךְ.
אֲבָל אִם אָמַר לַבַּיִת הַזֶּה אֵינִי נִכְנָס, וְשָׂדֶה זוֹ אֵינִי לוֹקֵחַ, וּמֵת אוֹ מְכָרָן לְאַחֵר--הֲרֵי זֶה אָסוּר.

 אָמַר לַחֲבֵרוֹ הַשְׁאִילֵנִי פָּרָתָךְ, אָמַר לוֹ אֵינָהּ פְּנוּיָה, נִשְׁבַּע אוֹ נָדַר וְאָמַר, שָׂדִי אֵינִי חוֹרֵשׁ בָּהּ לְעוֹלָם--אִם הָיָה דַּרְכּוֹ לַחְרֹשׁ בְּיָדוֹ, הוּא אָסוּר וְכָל אָדָם מֻתָּרִין לַחְרֹשׁ לוֹ בָּהּ; וְאִם אֵין דַּרְכּוֹ לַחְרֹשׁ בְּיָדוֹ, הוּא וְכָל אָדָם אֲסוּרִין.
וְכֵן כָּל כַּיּוֹצֶא בִּדְבָרִים אֵלּוּ.

 מִי שֶׁנִּשְׁבַּע אוֹ נָדַר שֶׁיִּשָּׂא אִשָּׁה, אוֹ שֶׁיִּקְנֶה בַּיִת, אוֹ שֶׁיֵּצֵא בִּשְׁיָרָה, אוֹ יְפָרַשׁ בַּיָּם--אֵין מְחַיְּבִין אוֹתוֹ לִשָּׂא אוֹ לִקְנוֹת אוֹ לָצֵאת מִיָּד, אֵלָא עַד שֶׁיִּמְצָא דָּבָר הֶהָגוּן לוֹ.
וּמַעֲשֶׂה בְּאִשָּׁה שֶׁנָּדְרָה שֶׁכָּל מִי שֶׁיִּתְבַּע אוֹתָהּ תִּנָּשֵׂא לוֹ, וְקָפְצוּ עָלֶיהָ בְּנֵי אָדָם שְׁאֵינָן הֲגוּנִין לָהּ; וְאָמְרוּ חֲכָמִים, לֹא נִתְכַּוְּנָה זוֹ אֵלָא לְכָל מִי שֶׁיִּתְבַּע אוֹתָהּ מִן הַהֲגוּנִין לָהּ.
וְכֵן כָּל כַּיּוֹצֶא בְּזֶה.

 הַמַּדִּיר אֶת חֲבֵרוֹ, אוֹ שֶׁנִּשְׁבַּע, וְאָמַר לוֹ שֶׁתָּבוֹא וְתִטֹּל לְבָנֶיךָ כּוֹר אֶחָד חִטִּים, אוֹ שְׁתֵּי חָבִיּוֹת שֶׁלְּיַיִן--הֲרֵי זֶה יָכוֹל לְהַתִּיר נִדְרוֹ בְּלֹא שְׁאֵלָה לְחָכָם וְיֹאמַר לוֹ, כְּלוּם נִתְכַּוַּנְתָּ אֵלָא לְכַבְּדֵנִי, כְּבוֹדִי שֶׁלֹּא אֶטֹּל, וּכְבָר הִגִּיעַ אֵלַי כָּבוֹד שֶׁנָּדַרְתָּ בִּשְׁבִילוֹ.

וְכֵן הַנּוֹדֵר אוֹ הַנִּשְׁבָּע שְׁאֵין אַתָּה נִהְנֶה לִי, אִם אֵין אַתָּה נוֹתֵן לְבָנַי כּוֹר שֶׁלְּחִטִּים וּשְׁתֵּי חָבִיּוֹת שֶׁלְּיַיִן--הֲרֵי זֶה יָכוֹל לְהַתִּיר נִדְרוֹ שֶׁלֹּא בִּשְׁאֵלַת חָכָם וְיֹאמַר, הֲרֵינִי כְּאִלּוּ נִתְקַבַּלְתִּי וְהִגִּיעוּ לְיָדִי.
וְכֵן כָּל כַּיּוֹצֶא בְּזֶה.

הִלְכּוֹת נְדָרִים פֵּרֶק ט 
בִּנְדָרִים--הֲלֹךְ אַחַר לְשׁוֹן בְּנֵי אָדָם בְּאוֹתוֹ מָקוֹם, וּבְאוֹתָהּ לָשׁוֹן, וּבְאוֹתוֹ זְמָן שֶׁנָּדַר אוֹ נִשְׁבַּע בּוֹ.
כֵּיצַד: נָדַר אוֹ נִשְׁבַּע מִן הַמְּבֻשָּׁל--אִם דֶּרֶךְ אוֹתוֹ מָקוֹם בְּאוֹתָהּ לָשׁוֹן בְּאוֹתוֹ זְמָן שֶׁקּוֹרְאִין מְבֻשָּׁל אַפִלּוּ לַצֳּלִי וְלַשָּׁלוּק, הֲרֵי זֶה אָסוּר בַּכֹּל; וְאִם אֵין דַּרְכָּן לִקְרוֹת מְבֻשָּׁל אֵלָא לַבָּשָׂר שֶׁנִּתְבַּשַּׁל בְּמַיִם וּבִתְבָלִין, הֲרֵי זֶה מֻתָּר בַּצֳּלִי וּבַשָּׁלוּק.
וְכֵן הַמְּעֻשָּׁן, וְהַמְּבֻשָּׁל בְּחַמֵּי טְבֶרְיָה, וְכַיּוֹצֶא בָּהֶן--הוֹלְכִין בּוֹ אַחַר הַלָּשׁוֹן שֶׁלִּבְנֵי הָעִיר.

נָדַר אוֹ נִשְׁבַּע מִן הַמָּלִיחַ--אִם דַּרְכָּן לִקְרוֹת מָלִיחַ לְכָל הַמְּלוּחִין, הֲרֵי זֶה אָסוּר בְּכָל הַמְּלוּחִין; וְאִם דַּרְכָּן שְׁאֵין קוֹרְאִין מָלִיחַ אֵלָא לְדָג מָלִיחַ בִּלְבָד, אֵינוּ אָסוּר אֵלָא בְּדָג מָלִיחַ.

נָדַר אוֹ נִשְׁבַּע מִן הַכָּבוּשׁ--אִם דַּרְכָּן לִקְרוֹת כָּבוּשׁ לְכָל הַכְּבוּשִׁים, הֲרֵי זֶה אָסוּר בַּכֹּל; וְאִם אֵין דַּרְכָּן לִקְרוֹת כָּבוּשׁ אֵלָא לְיָרָק כָּבוּשׁ בִּלְבָד, אֵינוּ אָסוּר אֵלָא בְּכָבוּשׁ שֶׁלְּיָרָק.
וְכֵן כָּל כַּיּוֹצֶא בְּזֶה.

הָיוּ מִקְצַת בְּנֵי הַמָּקוֹם קוֹרִין לוֹ כָּךְ, וּמִקְצָתָן אֵין קוֹרִין--אֵין הוֹלְכִין אַחַר הָרֹב: אֵלָא הֲרֵי זֶה סְפֵק נְדָרִים, וְכָל סְפֵק נְדָרִים לְהַחְמִיר.
וְאִם עָבַר, אֵינוּ לוֹקֶה.

כֵּיצַד: נָדַר מִן הַשֶּׁמֶן בִּמְקוֹם שֶׁמִּסְתַּפְּקִין בְּשֶׁמֶן זַיִת וּבְשֶׁמֶן שֻׁמְשְׁמִין, וְרֹב אַנְשֵׁי הַמָּקוֹם אֵין קוֹרִין שֶׁמֶן סְתָם אֵלָא לְשֶׁמֶן זַיִת, וְקוֹרִין לְשֶׁמֶן שֻׁמְשְׁמִין שֶׁמֶן שֻׁמְשְׁמִין, וּמֵעוּטָן קוֹרִין אַף לְשֶׁמֶן שֻׁמְשְׁמִין שֶׁמֶן סְתָם--הֲרֵי זֶה אָסוּר בִּשְׁנֵיהֶם; וְאֵינוּ לוֹקֶה עַל שֶׁמֶן שֻׁמְשְׁמִין.
וְכֵן כָּל כַּיּוֹצֶא בְּזֶה.

כָּל דָּבָר שֶׁדֶּרֶךְ הַשָּׁלִיחַ בְּאוֹתוֹ מָקוֹם לְהִמָּלֵךְ עָלָיו, הֲרֵי הוּא בִּכְלַל הַמִּין שֶׁנֶּאֱמָר לַשָּׁלִיחַ סְתָם.
כֵּיצַד: מְקוֹם שֶׁדַּרְכָּן אִם יִשְׁלַח אָדָם שָׁלִיחַ לִקְנוֹת לוֹ בָּשָׂר סְתָם, וְאָמַר לֹא מָצָאתִי אֵלָא דָּגִים--אִם נִשְׁבַּע בְּמָקוֹם זֶה אוֹ נָדַר מִן הַבָּשָׂר, נֶאֱסַר אַף בִּבְשַׂר דָּגִים.
וְכֵן כָּל כַּיּוֹצֶא בְּזֶה.

וּבְכָל מָקוֹם--הַנּוֹדֵר מִן הַבָּשָׂר אָסוּר בִּבְשַׂר עוֹפוֹת וּבִקְרָבַיִם, וּמֻתָּר בַּחֲגָבִים.
וְאִם מַרְאִין הַדְּבָרִים בְּעֵת שֶׁנָּדַר שֶׁלֹּא נִתְכַּוַּן זֶה אֵלָא לִבְשַׂר בְּהֵמָה בִּלְבָד, אוֹ לִבְשַׂר עוֹף וּבְהֵמָה בִּלְבָד--הֲרֵי זֶה מֻתָּר בִּבְשַׂר דָּגִים, וְאַפִלּוּ בִּמְקוֹם שֶׁהַשָּׁלִיחַ נִמְלָךְ עֲלֵיהֶן.

 הַנּוֹדֵר מִן הַמְּבֻשָּׁל--מֻתָּר בְּבֵיצָה שֶׁלֹּא נִתְבַּשְּׁלָה עַד שֶׁקָּפְתָה, אֵלָא נִתְגַּלְגְּלָה בִּלְבָד.
הַנּוֹדֵר מִמַּעֲשֵׂה קְדֵרָה--אֵינוּ אָסוּר אֵלָא מִדְּבָרִים שֶׁמַּרְתִּיחִין אוֹתָן בִּקְדֵרָה, כְּגוֹן רִיפוֹת וּלְבִיבוֹת וְכַיּוֹצֶא בָּהֶן; אָסַר עַצְמוֹ מִכָּל הַיּוֹרֵד לִקְדֵרָה, הֲרֵי זֶה אָסוּר בְּכָל הַמִּתְבַּשְּׁלִין בִּקְדֵרָה.

 הַנּוֹדֵר מִן הַדָּגִים, מֻתָּר בַּצִּיר וּבַמֻּרְיָס שֶׁלַּדָּגִים.
הַנּוֹדֵר מִן הֶחָלָב--מֻתָּר בַּקּוֹס, וְהוּא הַמַּיִם הַנִּבְדָּלִין מִן הֶחָלָב; נָדַר מִן הַקּוֹס, מֻתָּר בֶּחָלָב.
נָדַר מִן הַגְּבִנָּה, אָסוּר בָּהּ בֵּין מְלִיחָה בֵּין תְּפֵלָה.

 הַנּוֹדֵר מִן הַחִטִּים, אָסוּר בָּהֶן בֵּין חַיִּין בֵּין מְבֻשָּׁלִין.
חִטָּה חִטִּים שְׁאֵינִי טוֹעֵם, אָסוּר בָּהֶן בֵּין קֶמַח בֵּין פַּת; חִטָּה שְׁאֵינִי טוֹעֵם, אָסוּר בָּהּ בַּאֲפוּיָה וּמֻתָּר לָכֹס; חִטִּים שְׁאֵינִי טוֹעֵם, מֻתָּר בְּאָפוּי וְאָסוּר לָכֹס; חִטָּה חִטִּים שְׁאֵינִי טוֹעֵם, אָסוּר בֵּין בְּאָפוּי בֵּין לָכֹס.
וְהַנּוֹדֵר מִן הַדָּגָן אוֹ מִן הַתְּבוּאָה, אֵינוּ אָסוּר אֵלָא מֵחֲמֵשֶׁת הַמִּינִין.

 הַנּוֹדֵר מִן הַיָּרָק, מֻתָּר בַּדַּלּוּעִין.
מִן הַכָּרִישִׁין, מֻתָּר בַּקַּפְלִיטוֹת.
הַנּוֹדֵר מִן הַכַּרוּב--אָסוּר בַּמַּיִם שֶׁנִּתְבַּשַּׁל בּוֹ הַכַּרוּב, שֶׁהֲרֵי מֵי הַשְּׁלָקוֹת כַּשְּׁלָקוֹת.
נָדַר מִמֵּי הַשְּׁלָקוֹת, מֻתָּר בַּשְּׁלָקוֹת עַצְמָן.
הַנּוֹדֵר מִן הָרֹטֶב, מֻתָּר בַּתְּבָלִין שֶׁבּוֹ; מִן הַתְּבָלִין, מֻתָּר בָּרֹטֶב.
הַנּוֹדֵר מִן הַגָּרִיסִין, אָסוּר בַּמִּקְפָּה שֶׁלַּגָּרִיסִין.
הַנּוֹדֵר מִפֵּרוֹת הָאָרֶץ--אָסוּר בְּפֵרוֹת הָאָרֶץ, וּמֻתָּר בִּכְמֵהִין וּפַטְרָיוֹת; וְאִם אָמַר כָּל גִּדּוּלֵי קַרְקָע עָלַי, אָסוּר אַף בִּכְמֵהִין וּפַטְרָיוֹת--אַף עַל פִּי שְׁאֵינָן יוֹנְקִין מִן הַקַּרְקָע, גְּדֵלִין הֶן בַּקַּרְקָע.
הַנּוֹדֵר מִפֵּרוֹת הַשָּׁנָה--אָסוּר בְּכָל פֵּרוֹת הַשָּׁנָה, וּמֻתָּר בִּגְדָיִים וּטְלָאִים וּבְחָלָב וּבְבֵיצִים וּבְגוֹזָלוֹת; וְאִם אָמַר גִּדּוּלֵי שָׁנָה עָלַי, אָסוּר בְּכֻלָּם.
הַנּוֹדֵר מִפֵּרוֹת הַקַּיִץ, אֵין אָסוּר אֵלָא בַּתְּאֵנִים.

 וּבְכָל הַדְּבָרִים הָאֵלּוּ וְכַיּוֹצֶא בָּהֶן--הִזָּהֵר בָּעִיקָר הַגָּדוֹל, שְׁהוּא: בִּנְדָרִים--הֲלֹךְ אַחַר לְשׁוֹן בְּנֵי אָדָם שֶׁבְּאוֹתוֹ מָקוֹם, בְּאוֹתָהּ לָשׁוֹן, וּבְאוֹתוֹ זְמָן.
וְעַל פִּי עִיקָר זֶה תּוֹרֶה וְתֹאמַר, זֶה הַנּוֹדֵר אָסוּר בְּדָבָר פְּלוֹנִי וּמֻתָּר בְּדָבָר פְּלוֹנִי.

 הַנּוֹדֵר מִן הָעֲנָבִים, מֻתָּר בַּיַּיִן וְאַפִלּוּ הֶחָדָשׁ; מִן הַזֵּיתִים, מֻתָּר בַּשֶּׁמֶן; מִן הַתְּמָרִים, מֻתָּר בִּדְבַשׁ תְּמָרִים; מִן הַסַּתְוָנִיּוֹת, מֻתָּר בְּחֹמֶץ סַתְוָנִיּוֹת; מִן הַיַּיִן, מֻתָּר בְּיֵין תַּפּוּחִים; מִן הַשֶּׁמֶן, מֻתָּר בְּשֶׁמֶן שֻׁמְשְׁמִין; מִן הַדְּבַשׁ, מֻתָּר בִּדְבַשׁ תְּמָרִים; מִן הַחֹמֶץ, מֻתָּר בְּחֹמֶץ סַתְוָנִיּוֹת; מִן הַיָּרָק, מֻתָּר בְּיַרְקוֹת שָׂדֶה: מִפְּנֵי שֶׁכָּל אֵלּוּ, שֵׁם לְוַי הֶם--וְהוּא, לֹא נָדַר אֵלָא מִשֵּׁם שְׁאֵינוּ לְוַי בְּאוֹתוֹ מָקוֹם.
וְכֵן כָּל כַּיּוֹצֶא בְּזֶה.

 הַנּוֹדֵר מִן הַכְּסוּת, מֻתָּר בְּשַׂק וּבִירִיעָה וּבַחֲמִילָה.
הַנּוֹדֵר מִן הַבַּיִת--אָסוּר בָּעֲלִיָּה, שֶׁהָעֲלִיָּה בִּכְלַל הַבַּיִת; נָדַר מִן הָעֲלִיָּה, מֻתָּר בַּבַּיִת.
הַנּוֹדֵר מִן הַמִּטָּה, אָסוּר בַּדַּרְגַּשׁ שְׁהוּא כְּמוֹ מִטָּה קְטַנָּה; נָדַר מִן הַדַּרְגַּשׁ, מֻתָּר בַּמִּטָּה.
וְכֵן כָּל כַּיּוֹצֶא בְּזֶה.

 הַנּוֹדֵר שֶׁלֹּא יִכָּנֵס לְבַיִת זֶה, הֲרֵי זֶה אָסוּר מִן הָאֲגַף וְלִפְנִים; נָדַר שֶׁלֹּא יִכָּנֵס לְעִיר זוֹ--מֻתָּר לְהִכָּנֵס לִתְחוּמָהּ, וְאָסוּר לְהִכָּנֵס לְעִבּוּרָהּ.

 הַנּוֹדֵר הֲנָיָה מִבְּנֵי הָעִיר, וּבָא אָדָם וְנִשְׁתָּהָה שָׁם שְׁנֵים עָשָׂר חֹדֶשׁ--הֲרֵי זֶה אָסוּר לֵהָנוֹת מִמֶּנּוּ; פָּחוּת מִכָּאן, מֻתָּר.
נָדַר מִיּוֹשְׁבֵי הָעִיר--כָּל שֶׁשָּׁהָה שָׁם שְׁלוֹשִׁים יוֹם, אָסוּר לֵהָנוֹת מִמֶּנּוּ; פָּחוּת מִכָּאן, מֻתָּר.

 הַנּוֹדֵר מִן הַמַּיִם הַנִּמְשָׁכִין מִמַּעְיָן פְּלוֹנִי--אָסוּר בְּכָל הַנְּהָרוֹת הַיּוֹנְקוֹת מִמֶּנּוּ, וְאֵין צָרִיךְ לוֹמַר הַנִּמְשָׁכוֹת: אַף עַל פִּי שֶׁנִּשְׁתַּנָּה שְׁמָם, וְאֵין קוֹרְאִין אוֹתָן אֵלָא נָהָר פְּלוֹנִי וּבְאֵר פְּלוֹנִי, וְאֵין מְלַוִּין אוֹתָן לְשֵׁם הַמַּעְיָן הַנָּדוּר--הוֹאִיל וְהוּא עִיקָרָן, אָסוּר בַּכֹּל.
אֲבָל אִם נָדַר מִנְּהַר פְּלוֹנִי, אוֹ מִמַּעְיָן פְּלוֹנִי--אֵין אָסוּר אֵלָא בְּכָל הַנְּהָרוֹת הַנִּקְרָאוֹת עַל שְׁמוֹ.

 הַנּוֹדֵר מִיּוֹרְדֵי הַיָּם, מֻתָּר בְּיוֹשְׁבֵי הַיַּבָּשָׁה; מִיּוֹשְׁבֵי הַיַּבָּשָׁה--אָסוּר בְּיוֹרְדֵי הַיָּם, אַף עַל פִּי שְׁהֶן מְפָרְשִׁים בְּאֶמְצַע הַיָּם הַגָּדוֹל, שֶׁיּוֹרְדֵי הַיָּם, בִּכְלַל יוֹשְׁבֵי הַיַּבָּשָׁה.

הַנּוֹדֵר מֵרוֹאֵי הַחַמָּה--אָסוּר בַּסּוֹמִין, שֶׁלֹּא נִתְכַּוַּן זֶה אֵלָא מִמִּי שֶׁהַחַמָּה רוֹאָה אוֹתָן.
נָדַר מִשְּׁחוֹרֵי הָרֹאשׁ, אָסוּר בַּקֵּרְחִים וּבְבַעֲלֵי שֵׂיבוֹת; וּמֻתָּר בַּנָּשִׁים וּבַקְּטַנִּים: וְאִם דַּרְכָּן לִקְרוֹת שְׁחוֹרֵי הָרֹאשׁ לַכֹּל, אָסוּר בַּכֹּל.

נָדַר מִשּׁוֹבְתֵי שַׁבָּת--אָסוּר בְּיִשְׂרָאֵל, וּבַכּוּתִיִּים.
נָדַר מֵעוֹלֵי יְרוּשָׁלַיִם--אָסוּר בְּיִשְׂרָאֵל, וּמֻתָּר בַּכּוּתִיִּים: שֶׁלֹּא נִתְכַּוַּן זֶה אֵלָא לְמִי שֶׁמִּצְוָה עָלָיו לַעֲלוֹת לִירוּשָׁלַיִם.

הַנּוֹדֵר מִבְּנֵי נוֹחַ, מֻתָּר בְּיִשְׂרָאֵל--שְׁאֵין נִקְרָאִין בְּנֵי נוֹחַ, אֵלָא שְׁאָר הָאֻמּוֹת.
נָדַר מִזֶּרַע אַבְרָהָם--מֻתָּר בִּבְנֵי יִשְׁמָעֵאל וּבִבְנֵי עֵשָׂו, וְאֵינוּ אָסוּר אֵלָא בְּיִשְׂרָאֵל: שֶׁנֶּאֱמָר "כִּי בְיִצְחָק, יִקָּרֵא לְךָ זָרַע" , וַהֲרֵי יִצְחָק אָמַר לְיַעֲקוֹב "וְיִתֶּן-לְךָ אֶת-בִּרְכַּת אַבְרָהָם" .

נָדַר מִן הָעֲרֵלִים--מֻתָּר בְּעַרְלֵי יִשְׂרָאֵל, וְאָסוּר בְּמוּלֵי אֻמּוֹת הָעוֹלָם; נָדַר מִן הַמּוּלִים--אָסוּר בְּעַרְלֵי יִשְׂרָאֵל, וּמֻתָּר בְּמוּלֵי אֻמּוֹת הָעוֹלָם: שְׁאֵין הֶעָרְלָה קְרוּיָה אֵלָא לְשֵׁם גּוֹיִים, שֶׁנֶּאֱמָר "כִּי כָל-הַגּוֹיִם עֲרֵלִים" ; וְאֵין כַּוָּנָתוֹ שֶׁלְּזֶה אֵלָא לְמִי שְׁהוּא מְצֻוֶּה עַל הַמִּילָה, וּלְמִי שְׁאֵינוּ מְצֻוֶּה עָלֶיהָ.

הַנּוֹדֵר מִיִּשְׂרָאֵל, אָסוּר בַּגֵּרִים; מִן הַגֵּרִים, מֻתָּר בְּיִשְׂרָאֵל.
הַנּוֹדֵר מִיִּשְׂרָאֵל, אָסוּר בַּכּוֹהֲנִים וּבַלְּוִיִּים; מִן הַכּוֹהֲנִים וּמִן הַלְּוִיִּים, מֻתָּר בְּיִשְׂרָאֵל.
הַנּוֹדֵר מִן הַכּוֹהֲנִים, מֻתָּר בַּלְּוִיִּים; מִן הַלְּוִיִּים, מֻתָּר בַּכּוֹהֲנִים.
הַנּוֹדֵר מִבָּנָיו, מֻתָּר בִּבְנֵי בָּנָיו.
וּבְכָל הַדְּבָרִים הָאֵלּוּ וְכַיּוֹצֶא בָּהֶן, דִּין הַנּוֹדֵר וְהַנִּשְׁבָּע אֶחָד הוּא.

הִלְכּוֹת נְדָרִים פֵּרֶק י 
הַנּוֹדֵר אוֹ הַנִּשְׁבָּע שְׁאֵינִי טוֹעֵם הַיּוֹם, אֵינוּ אָסוּר אֵלָא עַד שֶׁתֶּחְשַׁךְ; שְׁאֵינִי טוֹעֵם יוֹם אֶחָד, אָסוּר מֵעֵת לְעֵת מִשָּׁעַת נִדְרוֹ.
לְפִיכָּךְ הַנּוֹדֵר שְׁאֵינוּ טוֹעֵם הַיּוֹם--אַף עַל פִּי שְׁהוּא מֻתָּר מִשֶּׁתֶּחְשַׁךְ, לֹא יֹאכַל מִשֶּׁתֶּחְשַׁךְ עַד שֶׁיִּשָּׁאֵל לְחָכָם: גְּזֵרָה--שֶׁמֶּא יִשָּׁבַע פַּעַם אַחֶרֶת יוֹם אֶחָד וְיֹאכַל מִשֶּׁתֶּחְשַׁךְ, שֶׁהֲרֵי אֵין כָּל הָעָם יוֹדְעִין הֶפְרֵשׁ שֶׁבֵּין זֶה לְזֶה.

נָדַר שְׁאֵינִי טוֹעֵם יוֹם--הֲרֵי זֶה סָפֵק, וְאָסוּר מֵעֵת לְעֵת כְּאוֹמֵר יוֹם אֶחָד; וְאִם אָכַל אַחַר שֶׁחָשֵׁכָה, אֵינוּ לוֹקֶה.
שְׁאֵינִי טוֹעֵם שַׁבָּת זוֹ--הֲרֵי זֶה אָסוּר בִּשְׁאָר יְמֵי הַשַּׁבָּת וּבְיוֹם הַשַּׁבָּת, וַהֲרֵי הוּא מֻתָּר מֵאֶחָד בַּשַּׁבָּת; שְׁאֵינִי טוֹעֵם שַׁבָּת אַחַת--הֲרֵי זֶה אָסוּר שִׁבְעַת יָמִים, מֵעֵת לְעֵת.
אָמַר שַׁבָּת סְתָם, וְלֹא פֵרַשׁ לֹא אַחַת וְלֹא זוֹ--הֲרֵי זֶה סָפֵק, וְאָסוּר שִׁבְעַת יָמִים מֵעֵת לְעֵת; וְאִם אָכַל אַחַר הַשַּׁבָּת, אֵינוּ לוֹקֶה כְּמוֹ שֶׁבֵּאַרְנוּ.

שְׁאֵינִי שׁוֹתֶה חֹדֶשׁ זֶה--אָסוּר בִּשְׁאָר הַחֹדֶשׁ; אֲבָל בְּיוֹם רֹאשׁ חֹדֶשׁ יִהְיֶה מֻתָּר, אַף עַל פִּי שֶׁהָיָה חֹדֶשׁ חָסֵר.
שְׁאֵינִי טוֹעֵם חֹדֶשׁ אֶחָד--אָסוּר שְׁלוֹשִׁים יוֹם גְּמוּרִין, מֵעֵת לְעֵת.
נָדַר חֹדֶשׁ סְתָם--אָסוּר שְׁלוֹשִׁים יוֹם מֵעֵת לְעֵת, מִסָּפֵק.

שְׁאֵינִי אוֹכֵל בָּשָׂר שָׁנָה זוֹ--אַפִלּוּ לֹא נִשְׁאַר מִן הַשָּׁנָה אֵלָא יוֹם אֶחָד, אֵין אָסוּר אֵלָא אוֹתוֹ הַיּוֹם; וּבְיוֹם רֹאשׁ הַשָּׁנָה, מֻתָּר.
וְרֹאשׁ הַשָּׁנָה לִנְדָרִים, הוּא יוֹם רֹאשׁ חֹדֶשׁ תִּשְׁרִי.
שְׁאֵינִי אוֹכֵל שָׁנָה אַחַת--הֲרֵי זֶה אָסוּר שָׁנָה תְּמִימָה, מִיּוֹם לְיוֹם; וְאִם נִתְעַבְּרָה הַשָּׁנָה, אָסוּר בָּהּ וּבְעִבּוּרָהּ.
שְׁאֵינִי אוֹכֵל שָׁנָה--הֲרֵי זֶה אָסוּר מִיּוֹם לְיוֹם, מִסָּפֵק כְּמוֹ שֶׁבֵּאַרְנוּ.

שְׁאֵינִי שׁוֹתֶה יַיִן שָׁבוּעַ זֶה--אָסוּר בִּשְׁאָר שְׁנֵי הַשָּׁבוּעַ, וּבִשְׁנַת הַשְּׁמִטָּה; וְאֵינוּ מֻתָּר אֵלָא מֵרֹאשׁ הַשָּׁנָה שֶׁלְּמוֹצָאֵי שְׁבִיעִית.
שְׁאֵינִי שׁוֹתֶה יַיִן שָׁבוּעַ אֶחָד--אָסוּר שֶׁבַע שָׁנִים גְּמוּרוֹת, מִיּוֹם לְיוֹם.
אָמַר יוֹבֵל זֶה--אָסוּר בִּשְׁאָר שְׁנֵי הַיּוֹבֵל, וּבִשְׁנַת הַחֲמִשִּׁים עַצְמָהּ.

שְׁאֵינִי שׁוֹתֶה יַיִן עַד רֹאשׁ חֹדֶשׁ אֲדָר--אִם הָיְתָה שָׁנָה מְעֻבֶּרֶת, וְלֹא יָדַע שְׁהִיא מְעֻבֶּרֶת כְּשֶׁנָּדַר--אֵינוּ אָסוּר אֵלָא עַד רֹאשׁ חֹדֶשׁ אֲדָר רִאשׁוֹן; וְאִם נָדַר עַד סוֹף אֲדָר, הֲרֵי זֶה אָסוּר עַד סוֹף אֲדָר שֵׁנִי.
וְאִם יָדַע שֶׁהַשָּׁנָה מְעֻבֶּרֶת, וְנָדַר עַד רֹאשׁ חֹדֶשׁ אֲדָר--אָסוּר עַד רֹאשׁ חֹדֶשׁ אֲדָר שֵׁנִי.

הָאוֹסֵר עַצְמוֹ בְּדָבָר עַד הַפֶּסַח--בֵּין שֶׁאָמַר עַד לִפְנֵי הַפֶּסַח, בֵּין שֶׁאָמַר עַד הַפֶּסַח--אֵינוּ אָסוּר אֵלָא עַד שֶׁיַּגִּיעַ בִּלְבָד; וְאִם אָמַר עַד שֶׁיִּהְיֶה הַפֶּסַח--הֲרֵי זֶה אָסוּר, עַד שֶׁיֵּצֵא הַפֶּסַח.
אָמַר עַד הַקָּצִיר אוֹ עַד הַבָּצִיר, אוֹ שֶׁאָמַר עַד שֶׁיִּהְיֶה הַקָּצִיר אוֹ הַבָּצִיר--אֵינוּ אָסוּר אֵלָא עַד שֶׁיַּגִּיעַ.

זֶה הַכְּלָל: כָּל שֶׁזְּמַנּוֹ קָבוּעַ וְנָדַר עָדָיו, אֵינוּ אָסוּר אֵלָא עַד שֶׁיַּגִּיעַ; וְאִם נָדַר עַד שֶׁיִּהְיֶה, הֲרֵי זֶה אָסוּר עַד שֶׁיֵּצֵא.
וְכָל שְׁאֵין לוֹ זְמָן קָבוּעַ, כְּגוֹן זְמָן הַקָּצִיר וְהַבָּצִיר--בֵּין שֶׁנָּדַר עָדָיו, בֵּין שֶׁנָּדַר עַד שֶׁיִּהְיֶה--אֵין אָסוּר אֵלָא עַד שֶׁיַּגִּיעַ.

הָאוֹסֵר עַצְמוֹ בְּדָבָר עַד הַקַּיִץ--הֲרֵי זֶה אָסוּר עַד שֶׁיַּתְחִילוּ אַנְשֵׁי הַמָּקוֹם שֶׁנָּדַר בּוֹ, לְהַכְנִיס כַּלְכָּלוֹת תְּאֵנִים; עַד הַקָּצִיר--עַד שֶׁיַּתְחִילוּ הָעָם לִקְצֹר קְצִיר חִטִּים, אֲבָל לֹא קְצִיר שְׂעוֹרִים.

פֵּרַשׁ וְאָמַר, עַד שֶׁיַּעֲבֹר הַקַּיִץ--הֲרֵי זֶה אָסוּר עַד שֶׁיְּכַפְּלוּ הָעָם רֹב הַמַּחְצְלָאוֹת שֶׁבַּמֻּקְצֶה, שֶׁמְּיַבְּשִׁין עֲלֵיהֶם תְּאֵנִים וַעֲנָבִים לַעֲשׂוֹתָן גְּרֹגְּרוֹת וְצִמּוּקִים: הַכֹּל לְפִי מְקוֹם נִדְרוֹ שֶׁלַּנּוֹדֵר.

 כֵּיצַד: הֲרֵי שֶׁנָּדַר בַּבִּקְעָה וְאָסַר עַצְמוֹ בְּדָבָר עַד הַקַּיִץ, וְעָלָה לָהָר--אֵינוּ מִסְתַּכֵּל בַּקַּיִץ שֶׁלִּמְקוֹם שְׁהוּא בּוֹ עַתָּה, אִם הִגִּיעַ אִם לֹא הִגִּיעַ, אֵלָא בַּקַּיִץ שֶׁלִּמְקוֹם שֶׁנָּדַר בּוֹ, וְעָלָיו הוּא סוֹמֵךְ.
וְכֵן כָּל כַּיּוֹצֶא בְּזֶה.

 הָאוֹסֵר עַצְמוֹ בְּדָבָר עַד הַגֶּשֶׁם--הֲרֵי זֶה אָסוּר עַד זְמָן הַגְּשָׁמִים, שְׁהוּא בְּאֶרֶץ יִשְׂרָאֵל רֹאשׁ חֹדֶשׁ כִּסְלֵו.
הִגִּיעַ זְמָן הַגְּשָׁמִים--הֲרֵי זֶה מֻתָּר, בֵּין יָרְדוּ גְּשָׁמִים בֵּין לֹא יָרְדוּ; וְאִם יָרְדוּ גְּשָׁמִים מִשִּׁבְעָה עָשָׂר בִּמְרַחְשְׁוָן, הֲרֵי זֶה מֻתָּר.
וְאִם אָמַר עַד הַגְּשָׁמִים--הֲרֵי זֶה אָסוּר, עַד שֶׁיֵּרְדוּ הַגְּשָׁמִים: וְהוּא, שֶׁיֵּרְדוּ מִזְּמָן רְבִיעָה שְׁנִיָּה, שְׁהִיא בְּאֶרֶץ יִשְׂרָאֵל וּמְקוֹמוֹת הַסְּמוּכִין לָהּ, מִשְּׁלוֹשָׁה וְעֶשְׂרִים בִּמְרַחְשְׁוָן וְאִלַּךְ.
וְאִם פֵּרַשׁ וְאָמַר, עַד שֶׁיִּפְסְקוּ הַגְּשָׁמִים--הֲרֵי זֶה אָסוּר עַד שֶׁיַּעֲבֹר הַפֶּסַח, בְּאֶרֶץ יִשְׂרָאֵל וּבִמְקוֹמוֹת שְׁהֶן כְּמוֹתָהּ.

 מִי שֶׁהִדִּיר אֶת אִשְׁתּוֹ בִּמְרַחְשְׁוָן וְאָמַר לָהּ, שְׁאֵין אַתְּ נִהְנֵית לִי מִכָּאן וְעַד הַפֶּסַח, אִם תֵּלְכִי לְבֵית אָבִיךְ מֵהַיּוֹם וְעַד סֻכּוֹת--הֲרֵי זוֹ אֲסוּרָה לֵהָנוֹת לוֹ מִיַּד: גְּזֵרָה, שֶׁמֶּא תֵּלֵךְ.
וְאִם הָלְכָה לִפְנֵי הַפֶּסַח, וַהֲרֵי הוּא מְהַנֶּה אוֹתָהּ לִפְנֵי הַפֶּסַח--הֲרֵי זֶה לוֹקֶה.

עָבַר הַפֶּסַח--אַף עַל פִּי שֶׁהָלַךְ הַתְּנָאי--הֲרֵי זֶה אָסוּר לִנְהֹג חֻלִּין בְּנִדְרוֹ, וּלְהַנִּיחָהּ שֶׁתֵּלֵךְ וְתֵהָנֶה; אֵלָא נוֹהֵג בָּהּ אִסּוּר עַד הֶחָג כְּמוֹ שֶׁנָּדַר, וְאַף עַל פִּי שֶׁתָּלָה הַנֶּדֶר בְּאִסּוּר זְמָן שֶׁעָבַר.
וְכֵן כָּל כַּיּוֹצֶא בְּזֶה.
וְאִם הָלְכָה אַחַר הַפֶּסַח, אֵינָהּ אֲסוּרָה מִלֵּהָנוֹת לוֹ.

 אָמַר לָהּ שְׁאֵין אַתְּ נִהְנֵית לִי עַד הֶחָג, אִם תֵּלְכִי לְבֵית אָבִיךְ עַד הַפֶּסַח--אֲסוּרָה לֵהָנוֹת מִיַּד.
וְאִם הָלְכָה לִפְנֵי הַפֶּסַח, וְנִמְצָא מְהַנֶּה אוֹתָהּ--הֲרֵי זֶה לוֹקֶה; וַאֲסוּרָה בַּהֲנָיָתוֹ עַד הֶחָג, וּמֻתֶּרֶת לֵילֵךְ לְבֵית אָבִיהָ מִשֶּׁהִגִּיעַ הַפֶּסַח.

הִלְכּוֹת נְדָרִים פֵּרֶק יא 
קָטָן בֶּן שְׁתֵּים עֶשְׂרֵה שָׁנָה וְיוֹם אֶחָד, וּקְטַנָּה בַּת אַחַת עֶשְׂרֵה שָׁנָה וְיוֹם אֶחָד, שֶׁנִּשְׁבְּעוּ אוֹ שֶׁנָּדְרוּ, בֵּין נִדְרֵי אִסָּר בֵּין נִדְרֵי הֶקְדֵּשׁ--בּוֹדְקִין אוֹתָן וְשׁוֹאֲלִין אוֹתָן: אִם יָדְעוּ לְשֵׁם מִי נָדְרוּ, וּלְשֵׁם מִי הִקְדִּישׁוּ וְנִשְׁבְּעוּ--נִדְרֵיהֶן קַיָּמִין, וְהֶקְדֵּשָׁן הֶקְדֵּשׁ; וְאִם לֹא יָדְעוּ, אֵין דִּבְרֵיהֶן כְּלוּם.
וּצְרִיכִין בְּדִיקָה כָּל הַשָּׁנָה כֻּלָּהּ--שְׁהִיא שְׁנַת שְׁתֵּים עֶשְׂרֵה לַקְּטַנָּה, וּשְׁנַת שְׁלוֹשׁ עֶשְׂרֵה לַקָּטָן.

כֵּיצַד: הֲרֵי שֶׁנָּדְרוּ אוֹ שֶׁהִקְדִּישׁוּ בִּתְחִלַּת שָׁנָה זוֹ, וְשָׁאֲלוּ אוֹתָן וְנִמְצְאוּ יוֹדְעִין, וְנִתְקַיַּם נִדְרָן, וְנָדְרוּ נֶדֶר אַחֵר--אַפִלּוּ בְּסוֹף שָׁנָה זוֹ--צְרִיכִין בְּדִיקָה, וְאַחַר כָּךְ יִתְקַיַּם; וְאֵין אוֹמְרִין הוֹאִיל וְנִמְצְאוּ יוֹדְעִין בִּתְחִלַּת הַשָּׁנָה, אֵינָן צְרִיכִין בְּדִיקָה--אֵלָא בּוֹדְקִין כָּל הַשָּׁנָה הַזּוֹ כֻּלָּהּ.

קֹדֶם הַזְּמָן הַזֶּה--אַף עַל פִּי שֶׁאָמְרוּ יוֹדְעִין אָנוּ לְשֵׁם מִי נָדַרְנוּ, וּלְשֵׁם מִי הִקְדַּשְׁנוּ--אֵין נִדְרֵיהֶן נְדָרִים, וְאֵין הֶקְדֵּשָׁן הֶקְדֵּשׁ.
וְאַחַר הַזְּמָן הַזֶּה, שֶׁנִּמְצָא הַבֵּן בֶּן שְׁלוֹשׁ עֶשְׂרֵה שָׁנָה וְיוֹם אֶחָד, וְהַבַּת בַּת שְׁתֵּים עֶשְׂרֵה שָׁנָה וְיוֹם אֶחָד--אַף עַל פִּי שֶׁאָמְרוּ אֵין אָנוּ יוֹדְעִין לְשֵׁם מִי נָדַרְנוּ, וּלְשֵׁם מִי הִקְדַּשְׁנוּ--דִּבְרֵיהֶן קַיָּמִין, וְהֶקְדֵּשָׁן הֶקְדֵּשׁ וְנִדְרֵיהֶן נְדָרִים: אַף עַל פִּי שֶׁלֹּא הֵבִיאוּ שְׁתֵּי שְׂעָרוֹת.
וְזוֹ הִיא עוֹנַת הַנְּדָרִים הָאֲמוּרָה בְּכָל מָקוֹם.
הוֹאִיל וְהִגִּיעוּ לִשְׁנֵי הַגְּדוֹלִים, נִדְרֵיהֶן קַיָּמִין--אַף עַל פִּי שֶׁלֹּא הֵבִיאוּ סִימָנִין, וַעֲדַיִן לֹא נַעֲשׂוּ גְּדוֹלִים לְכָל דָּבָר; וְדָבָר זֶה מִדִּבְרֵי תּוֹרָה--שֶׁהַמֻּפְלָא הַסָּמוּךְ לְאִישׁ, הֶקְדֵּשׁוֹ הֶקְדֵּשׁ וּנְדָרָיו נְדָרִים.

אַף עַל פִּי שֶׁנִּדְרֵיהֶן קַיָּמִין, אִם חִלְּלוּ נִדְרָן, אוֹ נִשְׁבְּעוּ וְהִחְלִיפוּ--אֵינָן לוֹקִין, עַד שֶׁיַּגְדִּילוּ וְיָבִיאוּ שְׁתֵּי שְׂעָרוֹת.
הִקְדִּישׁוּ, וּבָא הַגָּדוֹל וְנִהְנָה מִן הַהֶקְדֵּשׁ שֶׁהִקְדִּישׁוּ--לוֹקֶה: מִפְּנֵי שֶׁנִּדְרֵיהֶן נְדָרִים מִן הַתּוֹרָה, כְּמוֹ שֶׁבֵּאַרְנוּ.

 בַּמֶּה דְּבָרִים אֲמוּרִים, שֶׁבַּת שְׁתֵּים עֶשְׂרֵה שָׁנָה וְיוֹם אֶחָד נְדָרֶיהָ קַיָּמִין, בְּשֶׁלֹּא הָיְתָה בִּרְשׁוּת הָאָב, אוֹ בִּרְשׁוּת הַבַּעַל; אֲבָל אִם הָיְתָה בִּרְשׁוּת הָאָב--אַפִלּוּ הִגְדִּילָה, וַהֲרֵי הִיא נַעֲרָה--אָבִיהָ מֵפֵר כָּל נְדָרֶיהָ וְכָל שְׁבוּעוֹת שֶׁתִּשָּׁבַע בְּיוֹם שָׁמְעוֹ, שֶׁנֶּאֱמָר "כָּל-נְדָרֶיהָ וֶאֱסָרֶיהָ ...
כִּי-הֵנִיא אָבִיהָ, אֹתָהּ" .

 וְעַד מָתַי הָאָב מֵפֵר, עַד שֶׁתִּבְגֹר.
בָּגְרָה, אֵינוּ מֵפֵר לָהּ; וַהֲרֵי כָּל נְדָרֶיהָ וּשְׁבוּעוֹתֶיהָ כְּנֶדֶר אַלְמָנָה וּגְרוּשָׁה, שֶׁנֶּאֱמָר בָּהֶן "כֹּל אֲשֶׁר-אָסְרָה עַל-נַפְשָׁהּ, יָקוּם עָלֶיהָ" .

 וּמֵאֵימָתַי מֵפֵר הַבַּעַל נִדְרֵי אִשְׁתּוֹ וּשְׁבוּעוֹתֶיהָ, מִשֶּׁתִּכָּנֵס לַחֻפָּה.
וְהוּא מֵפֵר לְעוֹלָם, עַד שֶׁיְּגָרְשֶׁנָּה וְיַגִּיעַ הַגֶּט לְיָדָהּ.
הָיְתָה מְגֹרֶשֶׁת מִסָּפֵק, לֹא יָפֵר לָהּ; נָתַן לָהּ גֶּט עַל תְּנָאי אוֹ לְאַחַר זְמָן, לֹא יָפֵר בַּיָּמִים שֶׁבִּנְתַּיִם.

וְכֵן מִי שֶׁשָּׁמְעָה שֶׁמֵּת בַּעְלָהּ, וְנִשֵּׂאת, וַהֲרֵי בַּעְלָהּ קַיָּם, וְכָל כַּיּוֹצֶא בָּהּ--אֵין הַבַּעַל הָרִאשׁוֹן וְלֹא הָאַחֲרוֹן מְפִירִין נְדָרֶיהָ; הָיְתָה מֵחַיְּבֵי לָאוִין, וְאֵין צָרִיךְ לוֹמַר מֵחַיְּבֵי עֲשֵׂה, וְהֵפֵר נְדָרֶיהָ--הֲרֵי אֵלּוּ מוּפָרִין.

נַעֲרָה מְאֹרָסָה--אֵין מֵפֵר נְדָרֶיהָ אֵלָא הָאָב עִם הַבַּעַל, כְּאֶחָד; וְאִם הֵפֵר הָאֶחָד לְבַדּוֹ, אֵינוּ מוּפָר.
הֵפֵר הַבַּעַל לְבַדּוֹ, וְעָבְרָה עַל נִדְרָהּ קֹדֶם שֶׁיָּפֵר הָאָב--אֵינָהּ לוֹקָה.

מֵת הָאָרוּס--חָזְרָה לִרְשׁוּת אָבִיהָ, וְכָל שֶׁתִּדֹּר הָאָב מֵפֵר כְּשֶׁהָיָה קֹדֶם שֶׁתִּתְאָרַס; מֵת הָאָב אַחַר שֶׁנִּתְאָרְסָה, וְנָדְרָה אַחַר מוֹתוֹ--אֵין הַבַּעַל מֵפֵר, שְׁאֵין הַבַּעַל מֵפֵר נִדְרֵי אִשְׁתּוֹ עַד שֶׁתִּכָּנֵס לַחֻפָּה.

נַעֲרָה אֲרוּסָה שֶׁנָּדְרָה, וְשָׁמַע אָבִיהָ וְלֹא שָׁמַע אֲרוּסָהּ, וְנִתְגָּרְשָׁה בּוֹ בַּיּוֹם, וְנִתְאָרְסָה לְאַחֵר בּוֹ בַּיּוֹם--אַפִלּוּ לְמֵאָה--אָבִיהָ וּבַעְלָהּ הָאַחֲרוֹן מְפִירִין נְדָרֶיהָ שֶׁנָּדְרָה בִּפְנֵי אָרוּס רִאשׁוֹן: מִפְּנֵי שֶׁלֹּא יָצַאת לִרְשׁוּת עַצְמָהּ שָׁעָה אַחַת, שֶׁעֲדַיִן הִיא בִּרְשׁוּת הָאָב מִפְּנֵי שְׁהִיא נַעֲרָה.

אֲבָל הָאִשָּׁה הַנְּשׂוּאָה שֶׁנָּדְרָה, וְלֹא הֵפֵר לָהּ בַּעְלָהּ, וְגֵרְשָׁהּ בּוֹ בַּיּוֹם, וְהִחְזִירָהּ בּוֹ בַּיּוֹם--אֵינוּ יָכוֹל לְהָפֵר, שֶׁהֲרֵי יָצַאת לִרְשׁוּת עַצְמָהּ אַחַר שֶׁנָּדְרָה: אַף עַל פִּי שֶׁנָּדְרָה בִּרְשׁוּתוֹ, וְהִיא עַתָּה בִּרְשׁוּתוֹ--הוֹאִיל וְיָצַאת לִרְשׁוּת עַצְמָהּ בִּנְתַּיִם, נִתְקַיְּמוּ נְדָרֶיהָ.

נַעֲרָה מְאֹרָסָה שֶׁנָּדְרָה, וְלֹא שָׁמַע אָבִיהָ וְלֹא בַּעְלָהּ, וְנִתְגָּרְשָׁה וְנִתְאָרְסָה לַאֲחֵרִים, אַפִלּוּ לְאַחַר כַּמָּה יָמִים--כְּשֶׁיִּשְׁמַע הָאָב וְהָאָרוּס הָאַחֲרוֹן--מְפִירִין נְדָרֶיהָ שֶׁנָּדְרָה בִּפְנֵי אָרוּס הָרִאשׁוֹן, הוֹאִיל וְלֹא שָׁמַע אוֹתָם הָאָרוּס הָרִאשׁוֹן.

נַעֲרָה מְאֹרָסָה שֶׁנָּדְרָה, וְשָׁמַע אָבִיהָ לְבַדּוֹ, וְהֵפֵר לָהּ וּמֵת הָאָרוּס קֹדֶם שֶׁיִּשְׁמַע, וְנִתְאָרְסָה בּוֹ בַּיּוֹם--אַפִלּוּ לְמֵאָה--אָבִיהָ וַאֲרוּסָהּ הָאַחֲרוֹן מְפִירִין נְדָרֶיהָ שֶׁנָּדְרָה בִּפְנֵי אָרוּס רִאשׁוֹן שֶׁמֵּת קֹדֶם שֶׁיִּשְׁמָע.
שָׁמַע אָרוּס רִאשׁוֹן, וְהֵפֵר וּמֵת, וְאַחַר כָּךְ שָׁמַע הָאָב, וְנִתְאָרְסָה לְאַחֵר בּוֹ בַּיּוֹם--אָבִיהָ עִם הָאָרוּס הָאַחֲרוֹן מְפִירִין נְדָרֶיהָ.

 שָׁמַע אָבִיהָ וְלֹא שָׁמַע הָאָרוּס, וּמֵת בּוֹ בַּיּוֹם הָאָרוּס, אוֹ שֶׁשָּׁמַע גַּם הָאָרוּס וְהֵפֵר אוֹ שָׁתַק, וּמֵת בּוֹ בַּיּוֹם--נִתְרוֹקְנָה רְשׁוּת לָאָב, וְהָאָב יָכוֹל לְהָפֵר; שָׁמַע הָאָרוּס וְקִיַּם, וּמֵת בּוֹ בַּיּוֹם, אוֹ שֶׁשָּׁמַע וְשָׁתַק, וּמֵת בְּיוֹם שֶׁלְּאַחֲרָיו--אֵין הָאָב יָכוֹל לְהָפֵר.
גֵּרְשָׁהּ הָאָרוּס, אַחַר שֶׁשָּׁמַע--הֲרֵי זֶה סָפֵק: אִם הַגֵּרוּשִׁין כִּשְׁתִיקָה, וְיָפֵר הָאָב עִם הַבַּעַל הָאַחֲרוֹן שֶׁיְּאָרַס בּוֹ בַּיּוֹם; אוֹ הַגֵּרוּשִׁין כְּמוֹ שֶׁקִּיַּם אָרוּס רִאשׁוֹן, שֶׁכְּבָר נִתְקַיְּמוּ הַנְּדָרִים.

 שָׁמַע הָאָב וְהֵפֵר לָהּ וּמֵת הָאָב, וְאַחַר כָּךְ שָׁמַע הַבַּעַל--אַפִלּוּ שָׁמַע הַבַּעַל קֹדֶם שֶׁיָּמוּת הָאָב--לֹא נִתְרוֹקְנָה רְשׁוּת לַבַּעַל, וְאֵינוּ יָכוֹל לְהָפֵר לְעוֹלָם אַחַר מוֹת הָאָב: שְׁאֵין הָאָרוּס מֵפֵר אֵלָא בְּשֻׁתָּפוּת.

 שָׁמַע אָרוּס וְהֵפֵר לָהּ וּמֵת, וְאַחַר כָּךְ שָׁמַע הָאָב, אוֹ שֶׁשָּׁמַע הָאָב וְהֵפֵר לָהּ, וּמֵת הַבַּעַל קֹדֶם שֶׁיִּשְׁמַע--אֵין הָאָב לְבַדּוֹ יָכוֹל לְהָפֵר נְדָרִים אֵלּוּ שֶׁנִּרְאוּ לְאָרוּס רִאשׁוֹן, אֵלָא בְּשֻׁתָּפוּת אָרוּס אַחֲרוֹן, אִם נִתְאָרְסָה בּוֹ בַּיּוֹם, כְּמוֹ שֶׁבֵּאַרְנוּ.

 נָדְרָה וְהֵפֵר לָהּ אָבִיהָ לְבַדּוֹ, וְלֹא שָׁמַע הָאָרוּס עַד שֶׁנִּכְנְסָה לִרְשׁוּתוֹ--אֵינוּ יָכוֹל לְהָפֵר: שְׁאֵין הַבַּעַל מֵפֵר נִדְרֵי אֲרוּסָתוֹ אַחַר שֶׁנִּשֵּׂאת; אֵלָא קֹדֶם שֶׁתִּכָּנֵס לִרְשׁוּתוֹ, הוּא שֶׁמֵּפֵר בְּשֻׁתָּפוּת הָאָב.

לְפִיכָּךְ הָיָה דֶּרֶךְ תַּלְמִידֵי חֲכָמִים--עַד שֶׁלֹּא תֵצֵא בִּתּוֹ מֵרְשׁוּתוֹ, אוֹמֵר לָהּ, כָּל נְדָרִים שֶׁנָּדַרְתְּ בְּתוֹךְ בֵּיתִי, הֲרֵי הֶן מוּפָרִין.
וְכֵן הַבַּעַל--עַד שֶׁלֹּא תִכָּנֵס לִרְשׁוּתוֹ, אוֹמֵר לָהּ, כָּל נְדָרִים שֶׁנָּדַרְתְּ מִשֶּׁאֵרַסְתִּיךְ עַד שֶׁלֹּא תִכָּנְסִי בְּתוֹךְ בֵּיתִי, הֲרֵי הֶן מוּפָרִין: שֶׁהַבַּעַל מֵפֵר נִדְרֵי אִשְׁתּוֹ, אַף עַל פִּי שֶׁלֹּא שָׁמַע אוֹתָם.

 הָלַךְ הָאָב עִם שְׁלוּחֵי הַבַּעַל, אוֹ שֶׁהָלְכוּ שְׁלוּחֵי הָאָב עִם שְׁלוּחֵי הַבַּעַל--עֲדַיִן אָבִיהָ וּבַעְלָהּ מְפִירִין נְדָרֶיהָ.
מָסַר הָאָב לִשְׁלוּחֵי הַבַּעַל, אוֹ שֶׁמָּסְרוּ שְׁלוּחֵי הָאָב לִשְׁלוּחֵי הַבַּעַל--אֵין הָאָב יָכוֹל לְהָפֵר, שֶׁהֲרֵי יָצַאת מֵרְשׁוּתוֹ; וְלֹא הַבַּעַל יָכוֹל לְהָפֵר, שְׁאֵין הַבַּעַל מֵפֵר בַּקּוֹדְמִין, כְּמוֹ שֶׁבֵּאַרְנוּ.

 שׁוֹמֶרֶת יָבָם--אַפִלּוּ עָשָׂה בָּהּ יְבָמָהּ מַאֲמָר, וְאַפִלּוּ יָבָם אֶחָד לִיבָמָה אַחַת--אֵינוּ מֵפֵר נִדְרֵי יְבִמְתּוֹ, עַד שֶׁיָּבוֹא עָלֶיהָ.
הָיְתָה יְבִמְתּוֹ נַעֲרָה מְאֹרָסָה לְאָחִיו, וְאָבִיהָ קַיָּם--אֵין הַיָּבָם עִם הָאָב מְפִירִין נְדָרֶיהָ כְּאַחַת, אֵלָא הָאָב לְבַדּוֹ הוּא שֶׁמֵּפֵר כָּל שֶׁתִּדֹּר; וְאַפִלּוּ עָשָׂה בָּהּ הַיָּבָם מַאֲמָר, אֵינָהּ כְּנַעֲרָה מְאֹרָסָה--שְׁאֵין הַמַּאֲמָר קוֹנֶה בַּיְּבָמָה קִנְיָן גָּמוּר, כְּמוֹ שֶׁבֵּאַרְנוּ.

 נַעֲרָה שֶׁהִשִּׂיאָהּ אָבִיהָ, וְנִתְאַלְמְנָה אוֹ נִתְגָּרְשָׁה מִן הַנִּשּׂוּאִין--הֲרֵי זוֹ כִּיתוֹמָה בְּחַיֵּי הָאָב; וְאֵין הָאָב מֵפֵר נְדָרֶיהָ, וְאַף עַל פִּי שֶׁעֲדַיִן הִיא נַעֲרָה.

 נַעֲרָה מְאֹרָסָה שֶׁנָּדְרָה, וְלֹא שָׁמְעוּ נִדְרָהּ אָבִיהָ וּבַעְלָהּ עַד שֶׁבָּגְרָה, אוֹ עַד שֶׁנַּעֲשָׂת יְתוֹמָה בְּחַיֵּי הָאָב--הֲרֵי נְדָרֶיהָ קַיָּמִין; וְאֵין הַבַּעַל יָכוֹל לְהָפֵר--שֶׁהֲרֵי יָצַאת מֵרְשׁוּת אָבִיהָ שְׁהוּא מֵפֵר עִמּוֹ בְּשֻׁתָּפוּת, וַעֲדַיִן לֹא נִכְנְסָה לִרְשׁוּת הַבַּעַל.

הִלְכּוֹת נְדָרִים פֵּרֶק יב 
כָּל הַנְּדָרִים וְהַשְּׁבוּעוֹת, הָאָב מֵפֵר בְּיוֹם שָׁמְעוֹ--שֶׁנֶּאֱמָר "כָּל-נְדָרֶיהָ וֶאֱסָרֶיהָ" .
אֲבָל הַבַּעַל אֵינוּ מֵפֵר אֵלָא כָּל נְדָרִים וּשְׁבוּעוֹת שֶׁיֵּשׁ בָּהֶן עִנּוּי נֶפֶשׁ, אוֹ שְׁהֶן בִּדְבָרִים שֶׁבֵּינוֹ לְבֵינָהּ, כְּגוֹן שֶׁנִּשְׁבְּעָה אוֹ שֶׁנָּדְרָה שֶׁלֹּא תִכְחֹל, אוֹ שֶׁלֹּא תִתְקַשַּׁט--שֶׁנֶּאֱמָר "בֵּין אִישׁ, לְאִשְׁתּוֹ" .
וּמַה בֵּין נְדָרִים שֶׁיֵּשׁ בָּהֶן עִנּוּי נֶפֶשׁ, לִדְבָרִים שֶׁבֵּינוֹ לְבֵינָהּ: שֶׁהַנְּדָרִים שֶׁיֵּשׁ בָּהֶן עִנּוּי נֶפֶשׁ--מֵפֵר לְעַצְמוֹ, וְלַאֲחֵרִים; וְשֶׁבֵּינוֹ לְבֵינָהּ--לְעַצְמוֹ מֵפֵר, לַאֲחֵרִים אֵינוּ מֵפֵר.

 כֵּיצַד: נָדְרָה שֶׁלֹּא לֶאֱכֹל בָּשָׂר, מֵפֵר לָהּ וְתִהְיֶה מֻתֶּרֶת לֶאֱכֹל עִם כָּל אָדָם לְעוֹלָם.
אָסְרָה עָלֶיהָ תַּשְׁמִישׁ כָּל אִישׁ שֶׁבָּעוֹלָם, יָפֵר חֶלְקוֹ וְתִהְיֶה מְשַׁמְּשַׁתּוּ; וּכְשֶׁיָּמוּת אוֹ יְגָרְשֶׁנָּה, הֲרֵי הִיא אֲסוּרָה בְּתַשְׁמִישׁ כָּל אָדָם.
וְכֵן כָּל כַּיּוֹצֶא בְּזֶה.

 אֶחָד עִנּוּי גָּדוֹל, וְאֶחָד עִנּוּי קָטָן, וְאֶחָד עִנּוּי שְׁהוּא לִזְמָן מְרֻבֶּה, אוֹ לְפִי שָׁעָה--הַכֹּל, מֵפֵר הַבַּעַל.
כֵּיצַד: נָדְרָה אוֹ נִשְׁבְּעָה שֶׁלֹּא תִרְחֹץ הַיּוֹם, אוֹ שֶׁלֹּא תִשְׁתֶּה יַיִן הַיּוֹם, אוֹ שֶׁלֹּא תֹאכַל דְּבַשׁ הַיּוֹם, וְכֵן אִם נָדְרָה שֶׁלֹּא תִכְחֹל הַיּוֹם, אוֹ שֶׁלֹּא תִלְבֹשׁ רִקְמָה הַיּוֹם--מֵפֵר.
וְכֵן כָּל כַּיּוֹצֶא בְּאֵלּוּ.

אַפִלּוּ נָדְרָה מִמַּאֲכָל רָע, אוֹ מִמִּין שֶׁלֹּא טָעֲמָה אוֹתוֹ מִיָּמֶיהָ--הֲרֵי זֶה יָפֵר.
נָדְרָה מִשְּׁתֵּי כִּכָּרוֹת, בְּאַחַת יֵשׁ לָהּ עִנּוּי, וּבְאַחַת אֵין לָהּ בָּהּ עִנּוּי--מֵפֵר לְזוֹ שֶׁמִּתְעַנָּה בָּהּ, וְאֵינוּ מֵפֵר לְזוֹ שְׁאֵין בָּהּ עִנּוּי.

 נָדְרָה שֶׁלֹּא תֹאכַל תְּאֵנִים שֶׁלִּמְדִינָה זוֹ, יָפֵר מִשּׁוֹם דְּבָרִים שֶׁבֵּינוֹ לְבֵינָהּ--שֶׁעֲסָק גָּדוֹל הוּא לוֹ לְהִטַּפַּל וּלְהָבִיא לָהּ מִמְּדִינָה אַחֶרֶת.
לְפִיכָּךְ אִם מֵת אוֹ גֵּרְשָׁהּ, אוֹ שֶׁהֵבִיא לָהּ אִישׁ אַחֵר מִפֵּרוֹת אוֹתָהּ מְדִינָה--הֲרֵי אֵלּוּ אֲסוּרִין עָלֶיהָ: שְׁאֵינוּ מֵפֵר לַאֲחֵרִים, בִּדְבָרִים שֶׁבֵּינוֹ לְבֵינָהּ.

 וְכֵן אִם נָדְרָה שֶׁלֹּא לֵהָנוֹת לַבְּרִיּוֹת--אַף עַל פִּי שְׁאֵין הַבַּעַל בַּכְּלָל--יֵשׁ לוֹ לְהָפֵר מִשּׁוֹם דְּבָרִים שֶׁבֵּינוֹ לְבֵינָהּ, שֶׁלֹּא יִהְיֶה זָקוּק לְהַאֲכִילָהּ מִשֶּׁלּוֹ בִּלְבָד.
וְכֵן אִם אָסְרָה הֲנָיָתָהּ עַל אֻמָּה כֻּלָּהּ, כְּגוֹן כָּל הַיְּהוּדִיִּים אוֹ כָּל הַיִּשְׁמְעֵאלִיִּים--הֲרֵי זֶה יָפֵר.

 הָאִשָּׁה שֶׁאָמְרָה לְבַעְלָהּ, הֲנָאַת תַּשְׁמִישִׁי אֲסוּרָה עָלֶיךָ--אֵינוּ צָרִיךְ לְהָפֵר: הַא לְמַה זֶה דּוֹמֶה, לְאוֹסֵר פֵּרוֹת חֲבֵרוֹ עַל בַּעַל הַפֵּרוֹת.
וְכֵן הוּא שֶׁאָמַר לָהּ, הֲנָאַת תַּשְׁמִישִׁי אֲסוּרָה עָלַיִךְ--לֹא אָמַר כְּלוּם: מִפְּנֵי שְׁהוּא מְשֻׁעְבָּד לָהּ בִּשְׁאֵר כְּסוּת וְעוֹנָה, כְּמוֹ שֶׁבֵּאַרְנוּ בְּהִלְכּוֹת אִישׁוּת.

אֲבָל אִם אָמְרָה לוֹ, הֲנָאַת תַּשְׁמִישָׁךְ אֲסוּרָה עָלַי--צָרִיךְ לְהָפֵר; וְאִם לֹא הֵפֵר--הֲרֵי זֶה אָסוּר לְשַׁמְּשָׁהּ, שְׁאֵין מַאֲכִילִין אֶת הָאָדָם דָּבָר הָאָסוּר לוֹ.

 אָמְרָה יִקְדְּשׁוּ יָדַי לְעוֹשֵׂיהֶן, אוֹ שֶׁנָּדְרָה שֶׁלֹּא יֵהָנֶה בְּמַעֲשֵׂה יָדֶיהָ--אֵינוּ נֶאֱסָר בְּמַעֲשֵׂה יָדֶיהָ, מִפְּנֵי שֶׁיָּדֶיהָ מְשֻׁעְבָּדִין לוֹ: אַף עַל פִּי שֶׁאָמְרוּ הַשִּׁחְרוּר וְהֶחָמֵץ וְהַהֶקְדֵּשׁ מַפְקִיעִין הַשִּׁעְבּוּד, חֲכָמִים עָשׂוּ חִזּוּק לְשִׁעְבּוּד הַבַּעַל--שְׁאֵינָהּ יְכוּלָה לְהַפְקִיעוֹ--מִפְּנֵי שְׁהוּא מִדִּבְרֵיהֶם.
אֲבָל צָרִיךְ הוּא לְהָפֵר, שֶׁמֶּא יְגָרְשֶׁנָּה וְתִהְיֶה אֲסוּרָה לַחְזֹר לוֹ.

 נִשְׁבְּעָה אוֹ נָדְרָה שֶׁלֹּא יֵהָנֶה בָּהּ לֹא אֲבִי בַּעְלָהּ, וְלֹא אֶחָיו וּשְׁאָר קְרוֹבָיו--אֵינוּ יָכוֹל לְהָפֵר; וְכֵן אִם נָדְרָה שֶׁלֹּא אֶתֵּן מַיִם לִפְנֵי בְּהֶמְתָּךְ, וְתֶבֶן לִפְנֵי בְּקָרָךְ, וְכַיּוֹצֶא בִּדְבָרִים אֵלּוּ שְׁאֵין בָּהֶן עִנּוּי, וְאֵינָן מִדְּבָרִים שֶׁבֵּינוֹ לְבֵינָהּ, וְאֵינָן מִמְּלָאכוֹת שְׁהִיא חַיֶּבֶת בָּהֶן--הֲרֵי זֶה אֵינוּ יָכוֹל לְהָפֵר.

 יֵשׁ לַבַּעַל וְלָאָב לְהָפֵר נְדָרִים שֶׁעֲדַיִן לֹא חָלוּ, וְלֹא נֶאְסְרָה בָּהֶן.
כֵּיצַד: כְּגוֹן שֶׁאָמְרָה הַיַּיִן אָסוּר עָלַי, אִם אֵלֵךְ לְמָקוֹם פְּלוֹנִי--הֲרֵי זֶה מֵפֵר, אַף עַל פִּי שֶׁעֲדַיִן לֹא הָלְכָה, וְלֹא נֶאְסְרָה.
וְכֵן כָּל כַּיּוֹצֶא בְּזֶה.

 הָאָב אוֹ הַבַּעַל שְׁאֵינָן שׁוֹמְעִין--אֵינָן מְפִירִין, אַף עַל פִּי שֶׁהַבַּעַל מֵפֵר נְדָרִים שֶׁלֹּא שְׁמָעָן: הָרָאוּי לִשְׁמֹעַ, אֵין הַשְּׁמִיעָה מְעַכֶּבֶת בּוֹ.
הַשּׁוֹטֶה אֵינוּ מֵפֵר, בֵּין אָב בֵּין בַּעַל.
הַקָּטָן, אֵין לוֹ אִישׁוּת; לְפִיכָּךְ אֵינוּ מֵפֵר.
וְהַבַּעַל מֵפֵר נִדְרֵי שְׁתֵּי נָשָׁיו, כְּאַחַת; וְכֵן הָאָב מֵפֵר נִדְרֵי שְׁתֵּי בְּנוֹתָיו, כְּאַחַת.

 הֲפָרַת נְדָרִים כָּל הַיּוֹם, וְאֵינָהּ מֵעֵת לְעֵת.
כֵּיצַד: נָדְרָה בִּתְחִלַּת לֵיל שֵׁנִי, הֲרֵי זֶה מֵפֵר כָּל אוֹתוֹ הַלַּיְלָה וְכָל יוֹם שֵׁנִי; נָדְרָה בְּיוֹם שֵׁנִי בִּתְחִלַּת הַיּוֹם, מֵפֵר כָּל אוֹתוֹ הַיּוֹם.
נָדְרָה בְּסוֹף הַיּוֹם עִם חָשֵׁכָה--אִם הֵפֵר לָהּ עַד שֶׁלֹּא תֶחְשַׁךְ, מוּפָר; וְאִם לֹא הֵפֵר לָהּ עַד שֶׁחָשֵׁכָה, אֵינוּ יָכוֹל לְהָפֵר.

 וּמַה הוּא זֶה שֶׁכָּתוּב בַּתּוֹרָה "מִיּוֹם אֶל-יוֹם" : לְלַמַּד שֶׁמֵּפֵר בַּלַּיְלָה, אִם נָדְרָה בַּלַּיְלָה; וְכֵן מֵפֵר כָּל הַיּוֹם, כְּמוֹ שֶׁבֵּאַרְנוּ.

נָדְרָה וְשָׁהָת כַּמָּה יָמִים, וְאַחַר כָּךְ שָׁמַע הָאָב אוֹ הַבַּעַל--הֲרֵי זֶה מֵפֵר בְּיוֹם שָׁמְעוֹ, וּכְאִלּוּ נָדְרָה בְּעֵת שֶׁשָּׁמַע: שֶׁנֶּאֱמָר "בְּיוֹם שָׁמְעוֹ" , לֹא בְּיוֹם נִדְרָהּ בִּלְבָד.

 נַעֲרָה מְאֹרָסָה שֶׁנָּדְרָה, וְשָׁמַע אָבִיהָ וְהֵפֵר לָהּ, וּלְאַחַר יָמִים שָׁמַע הָאָרוּס, וְהֵפֵר בְּיוֹם שָׁמְעוֹ--אֵין זֶה מוּפָר: שֶׁנֶּאֱמָר "וְאִם-הֵנִיא אָבִיהָ אֹתָהּ, בְּיוֹם שָׁמְעוֹ ...
וְאִם-הָיוֹ תִהְיֶה לְאִישׁ, וּנְדָרֶיהָ עָלֶיהָ ...
וְשָׁמַע אִישָׁהּ בְּיוֹם שָׁמְעוֹ ..." --הַא לָמַדְתָּ שֶׁאַחַר שֶׁהֵפֵר הָאָב וְשָׁמַע הָאָרוּס, הֲרֵי זֶה מֵפֵר בְּיוֹם שְׁמֹעַ הָאָב.
וְהוּא הַדִּין אִם שָׁמַע אָרוּס וְהֵפֵר, וְאַחַר כַּמָּה יָמִים שָׁמַע הָאָב וְהֵפֵר בְּיוֹם שָׁמְעוֹ--שְׁאֵינוּ מוּפָר.

וּמְנַיִן שֶׁבְּנַעֲרָה מְאֹרָסָה הַכָּתוּב מְדַבֵּר: שֶׁהֲרֵי הוּא אוֹמֵר לְמַטָּה "וְאִם-בֵּית אִישָׁהּ, נָדָרָה ...
וְשָׁמַע אִישָׁהּ וְהֶחֱרִשׁ לָהּ ..." --מִכְּלָל שֶׁאִישָׁהּ הָאָמוּר לְמַעְלָה אָרוּס, כְּמוֹ שֶׁבֵּאַרְנוּ.

שָׁמַע הָאָב אוֹ הַבַּעַל, וְשָׁתַק כְּדֵי לְצַעֲרָהּ--אַף עַל פִּי שֶׁלֹּא הָיָה בְּלִבּוֹ לְקַיַּם נִדְרָהּ--הוֹאִיל וְעָבַר הַיּוֹם וְלֹא הֵפֵר וְלֹא בִטַּל, נִתְקַיְּמוּ נְדָרֶיהָ.

נָדְרָה, וְהֵפֵר לָהּ הָאָב אוֹ הַבַּעַל, וְהִיא לֹא יָדְעָה שֶׁהֵפֵר, וַעָבְרָה עַל נִדְרָהּ אוֹ עַל שְׁבוּעָתָהּ בְּזָדוֹן--הֲרֵי זוֹ פְּטוּרָה, וְאַף עַל פִּי שֶׁנִּתְכַּוְּנָה לְאִסּוּר: הוֹאִיל וְנַעֲשָׂה הַהֶתֵּר, פְּטוּרָה; וְעַל זֶה נֶאֱמָר "וַה', יִסְלַח-לָהּ, כִּי-הֵנִיא אָבִיהָ, אֹתָהּ" .
וּמַכִּין אוֹתָהּ מַכַּת מַרְדּוּת, מִפְּנֵי שֶׁנִּתְכַּוְּנָה לְאִסּוּר.

 נָדְרָה וְעָבְרָה עַל נִדְרָהּ, קֹדֶם שֶׁיָּפֵר לָהּ אָבִיהָ אוֹ בַּעְלָהּ--אַף עַל פִּי שֶׁשָּׁמַע בּוֹ בַּיּוֹם וְהֵפֵר לָהּ, הֲרֵי זוֹ חַיֶּבֶת עַל דָּבָר שֶׁעָבְרָה בּוֹ: אִם מַלְקוּת, מַלְקוּת; וְאִם קָרְבָּן, קָרְבָּן.

 שָׁמַע נִדְרָהּ, וְשָׁתַק מִפְּנֵי שֶׁלֹּא הָיָה יוֹדֵעַ שֶׁיֵּשׁ לָאָב אוֹ לַבַּעַל לְהָפֵר, אוֹ שֶׁיָּדַע שֶׁיֵּשׁ לָהֶן לְהָפֵר, אֲבָל לֹא יָדַע שֶׁנֶּדֶר זֶה צָרִיךְ הֲפָרָה, וּלְאַחַר זְמָן יָדַע--הֲרֵי זֶה יָפֵר; וְשָׁעַת יְדִיעָתוֹ--כְּאִלּוּ הִיא שָׁעַת הַנֶּדֶר אוֹ שָׁעַת שְׁמִיעָתוֹ, וְיָפֵר כָּל הַיּוֹם.

 נָדְרָה אִשְׁתּוֹ, וְסָבוּר שְׁהִיא בִּתּוֹ וְהֵפֵר לָהּ עַל דַּעַת שְׁהִיא בִּתּוֹ, וְכֵן אִם נָדְרָה בְּנָזִיר, וְסָבוּר שֶׁנָּדְרָה בְּקָרְבָּן וְהֵפֵר לָהּ עַל דַּעַת שֶׁנָּדְרָה קָרְבָּן, אָסְרָה עַצְמָהּ בִּתְאֵנִים, וְסָבוּר שֶׁבַּעֲנָבִים וְהֵפֵר לָהּ עַל דַּעַת שֶׁהַנֶּדֶר לֶאֱסֹר הָעֲנָבִים--צָרִיךְ לַחְזֹר וּלְהָפֵר כְּשֶׁיֵּדַע הַנֶּדֶר וְהַנּוֹדֶרֶת, לְשֵׁם הַנּוֹדֶרֶת הַזֹּאת וּלְשֵׁם הַנֶּדֶר הַזֶּה: שֶׁנֶּאֱמָר "לֹא הֵנִיא אֹתָהּ" , לַנּוֹדֶרֶת עַצְמָהּ; וְאוֹמֵר "וְשָׁמַע אָבִיהָ אֶת-נִדְרָהּ" , עַד שֶׁיֵּדַע אֵיזֶה נֶדֶר נָדְרָה.
וְיֵשׁ לוֹ לְהָפֵר אוֹתוֹ, כָּל יוֹם הַיְּדִיעָה.

הִלְכּוֹת נְדָרִים פֵּרֶק יג 
מֵפֵר אָדָם אוֹ מְקַיֵּם נִדְרֵי אִשְׁתּוֹ אוֹ בִּתּוֹ בְּכָל לָשׁוֹן, וְאַף עַל פִּי שְׁאֵינָהּ מַכֶּרֶת--שְׁאֵין הָאִשָּׁה צְרִיכָה לִשְׁמֹעַ הַהֲפָרָה אוֹ הַקִּיּוּם.
וְכֵיצַד מֵפֵר: אוֹמֵר מוּפָר, אוֹ בָּטֵל, אוֹ אֵין נֶדֶר זֶה כְּלוּם, וְכַיּוֹצֶא בִּדְבָרִים שֶׁעִנְיָנָם עֲקִירַת הַנֶּדֶר מֵעִיקָרוֹ--בֵּין בְּפָנֶיהָ, בֵּין שֶׁלֹּא בְּפָנֶיהָ.

אֲבָל אִם אָמַר לָהּ אֵי אִפְּשִׁי שֶׁתִּדֹּרִי, אוֹ אֵין כָּאן נֶדֶר--הֲרֵי זֶה לֹא הֵפֵר; וְכֵן הָאוֹמֵר לְאִשְׁתּוֹ אוֹ לְבִתּוֹ, מָחוּל לִיךְ, אוֹ מֻתָּר לִיךְ, אוֹ שָׁרוּי לִיךְ, וְכָל כַּיּוֹצֶא בְּעִנְיָן זֶה--לֹא אָמַר כְּלוּם: שְׁאֵין הָאָב וְהַבַּעַל מַתִּיר כְּמוֹ הֶחָכָם, אֵלָא עוֹקֵר הַנֶּדֶר מִתְּחִלָּתוֹ וּמְפִירוֹ.

וְכֵיצַד מְקַיֵּם--כְּגוֹן שֶׁיֹּאמַר לָהּ קַיָּם לִיכִי, אוֹ יָפֶה נָדַרְתְּ, אוֹ אֵין כְּמוֹתִיךְ, אוֹ אִלּוּ לֹא נָדַרְתְּ הָיִיתִי מַדִּירֵךְ, וְכָל כַּיּוֹצֶא בִּדְבָרִים שֶׁמַּשְׁמָעָן שֶׁרָצָה בְּנֶדֶר זֶה.

הַמְּבַטֵּל נִדְרֵי אִשְׁתּוֹ אוֹ בִּתּוֹ--אֵינוּ צָרִיךְ לוֹמַר כְּלוּם, וְנִתְבַּטְּלוּ כָּל הַנְּדָרִים.
וּמַה הוּא הַבִּטּוּל, שֶׁיָּכֹף אוֹתָהּ לַעֲשׂוֹת דָּבָר שֶׁאָסְרָה אוֹתוֹ.
אֲבָל הַהֲפָרָה, אֵינוּ כּוֹפֶה אוֹתָהּ אֵלָא מֵפֵר לָהּ וּמַנִּיחָהּ--אִם רָצָת עוֹשָׂה, וְאִם רָצָת אֵינָהּ עוֹשָׂה.

 כֵּיצַד: נָדְרָה אוֹ נִשְׁבְּעָה שֶׁלֹּא תֹאכַל אוֹ שֶׁלֹּא תִשְׁתֶּה, וְאָמַר לָהּ, מוּפָר לִיךְ--הֲרֵי זֶה הֵפֵר, וּמֻתֶּרֶת לֶאֱכֹל וְלִשְׁתּוֹת; נָטַל וְנָתַן לָהּ וְאָמַר לָהּ, טְלִי אִכְלִי טְלִי שְׁתִי--הֲרֵי זוֹ אוֹכֶלֶת וְשׁוֹתָה, וְהַנֶּדֶר בָּטֵל מֵאֵלָיו.

 הַמֵּפֵר נִדְרֵי בִּתּוֹ אוֹ אִשְׁתּוֹ, צָרִיךְ לְהוֹצִיא בִּשְׂפָתָיו; וְאִם הֵפֵר בְּלִבּוֹ, אֵינוּ מוּפָר.
אֲבָל הַמְּבַטֵּל, אֵינוּ צָרִיךְ לְהוֹצִיא בִּשְׂפָתָיו; אֵלָא מְבַטֵּל בְּלִבּוֹ בִּלְבָד, וְכוֹפֶה אוֹתָהּ לַעֲשׂוֹת--בֵּין עָשָׂת בֵּין לֹא עָשָׂת, בָּטֵל הַנֶּדֶר.

 מְפִירִין הַנְּדָרִים בַּשַּׁבָּת, בֵּין לְצֹרֶךְ הַשַּׁבָּת בֵּין שֶׁלֹּא לְצֹרֶךְ הַשַּׁבָּת; וְלֹא יֹאמַר לָהּ בַּשַּׁבָּת, מוּפָר לִיךְ, כְּדֶרֶךְ שֶׁיֹּאמַר בַּחֹל--אֵלָא מְבַטֵּל בְּלִבּוֹ, וְאוֹמֵר לָהּ, טְלִי אִכְלִי טְלִי שְׁתִי, וְכַיּוֹצֶא בְּזֶה.

 הָאוֹמֵר לְאִשְׁתּוֹ אוֹ לְבִתּוֹ, כָּל נְדָרִים שֶׁתִּדֹּרִי מִכָּאן וְעַד שֶׁאָבוֹא מִמָּקוֹם פְּלוֹנִי, הֲרֵי הֶן קַיָּמִין, אוֹ הֲרֵי הֶן מוּפָרִין--לֹא אָמַר כְּלוּם.
עָשָׂה שָׁלִיחַ לְהָפֵר לָהּ, אוֹ לְהָקִים לָהּ--אֵינוּ כְּלוּם, שֶׁנֶּאֱמָר "אִישָׁהּ יְקִימֶנּוּ, וְאִישָׁהּ יְפֵרֶנּוּ" ; וְכֵן הָאָב--בְּעַצְמוֹ, לֹא בִּשְׁלוּחוֹ.

 אָסְרָה עַצְמָהּ בִּתְאֵנִים וַעֲנָבִים, בֵּין בְּנֶדֶר בֵּין בִּשְׁבוּעָה, בֵּין שֶׁאָסְרָה עַצְמָהּ בְּכָל הַמִּין, בֵּין שֶׁאָמְרָה תְּאֵנִים וַעֲנָבִים אֵלּוּ, וְקִיַּם לַתְּאֵנִים וְהֵפֵר לָעֲנָבִים, אוֹ שֶׁקִּיַּם לָעֲנָבִים וְהֵפֵר לַתְּאֵנִים--מַה שֶׁקִּיַּם קַיָּם, וּמַה שֶׁהֵפֵר מוּפָר; וְכֵן כָּל כַּיּוֹצֶא בְּזֶה.
וְאֵין אוֹמְרִין בַּהֲפָרָה, נֶדֶר שֶׁהוּפַר מִקְצָתוֹ הוּפַר כֻּלּוֹ, כְּדֶרֶךְ שֶׁאוֹמְרִין בַּהַתָּרָה.

 מִי שֶׁנָּדְרָה אִשְׁתּוֹ, וְשָׁמַע וְהִתְפִּיס עַצְמוֹ בְּנִדְרָהּ--אֵינוּ יָכוֹל לְהָפֵר, שֶׁהֲרֵי קִיַּם לָהּ; נָדַר הוּא, וְהִתְפִּיסָה עַצְמָהּ בְּנִדְרוֹ--מֵפֵר אֶת שֶׁלָּהּ, וְשֶׁלּוֹ קַיָּם.
כֵּיצַד: שָׁמַע אִשְׁתּוֹ אוֹ בִּתּוֹ אוֹמֶרֶת הֲרֵינִי נְזִירָה, וְאָמַר וַאֲנִי--אֵינוּ יָכוֹל לְהָפֵר, וּשְׁנֵיהֶם נְזִירִים; אָמַר הוּא הֲרֵינִי נָזִיר, וְשָׁמְעָה הִיא וְאָמְרָה וַאֲנִי--מֵפֵר לָהּ, וְשֶׁלּוֹ קַיָּם.
וְכֵן כָּל כַּיּוֹצֶא בְּזֶה.

 נָדַר לְעַצְמוֹ, וְהִדִּירָהּ כְּמוֹתוֹ, וְגָמַר בְּלִבּוֹ לְהַדִּירָהּ, וְאָמְרָה אָמֵן--הֲרֵי זֶה אֵינוּ יָכוֹל לְהָפֵר; וְאִם נָדַר וְהִדִּירָהּ דֶּרֶךְ שְׁאֵלָה, לֵידַע מַה בְּלִבָּהּ, כְּמִי שֶׁאָמַר לָהּ הֲתִרְצִי בְּנֶדֶר זֶה לִהְיוֹת כְּמוֹתִי אוֹ לֹא, וְאָמְרָה אָמֵן--הֲרֵי זֶה מֵפֵר לָהּ.

 כֵּיצַד: אָמַר לָהּ הֲרֵינִי נָזִיר, וְאַתְּ, כְּלוֹמַר וְאַתְּ נְזִירָה כְּמוֹתִי, וְאָמְרָה אָמֵן--אֵינוּ יָכוֹל לְהָפֵר לָהּ; אָמַר לָהּ הֲרֵינִי נָזִיר, וּמַה תֹּאמְרִי הַאַתְּ נְזִירָה כְּמוֹתִי, וְאָמְרָה אָמֵן--הֲרֵי זֶה יָפֵר.
וְאִם הֵפֵר לָהּ--שֶׁלּוֹ בָּטֵל, שֶׁזֶּה כְּמִי שֶׁתָּלָה נִדְרוֹ בְּנִדְרָהּ.
אָמְרָה לוֹ הֲרֵינִי נְזִירָה, וְאַתָּה, וְאָמַר אָמֵן--אֵינוּ יָכוֹל לְהָפֵר.
וְכֵן כָּל כַּיּוֹצֶא בְּזֶה.

 הָאִשָּׁה שֶׁנָּדְרָה, וְשָׁמַע אַחֵר וְהִתְפִּיס עַצְמוֹ בְּנִדְרָהּ וְאָמַר וַאֲנִי, וְשָׁמַע אָבִיהָ אוֹ בַּעְלָהּ וְהֵפֵר לָהּ--שֶׁלָּהּ מוּפָר; וְזֶה שֶׁהִתְפִּיס עַצְמוֹ, חַיָּב.

 הָאִשָּׁה שְׁאֵין לָהּ בַּעַל וְאֵינָהּ בִּרְשׁוּת אָב, וְאָמְרָה הֲרֵי הַבָּשָׂר אָסוּר עָלַי לְאַחַר שְׁלוֹשִׁים יוֹם, וְנִשֵּׂאת בְּתוֹךְ שְׁלוֹשִׁים יוֹם--אַף עַל פִּי שֶׁבְּשָׁעָה שֶׁחָל הַנֶּדֶר הֲרֵי הִיא בִּרְשׁוּת הַבַּעַל, אֵינוּ יָכוֹל לְהָפֵר: שֶׁבְּעֵת הַנֶּדֶר לֹא הָיְתָה בִּרְשׁוּתוֹ, וְעַל זֶה נֶאֱמָר "וְנֵדֶר אַלְמָנָה, וּגְרוּשָׁה ..." ; וְאַפִלּוּ הָיְתָה מְאֹרֶסֶת לוֹ בְּשָׁעַת הַנֶּדֶר--שְׁאֵין הַבַּעַל מֵפֵר בַּקּוֹדְמִין, כְּמוֹ שֶׁבֵּאַרְנוּ.

 נָדְרָה תַּחַת בַּעְלָהּ שֶׁיִּהְיֶה הַבָּשָׂר אָסוּר עָלֶיהָ לְאַחַר שְׁלוֹשִׁים יוֹם, אוֹ שֶׁתִּהְיֶה נְזִירָה לְאַחַר שְׁלוֹשִׁים יוֹם, וְהֵפֵר לָהּ בַּעְלָהּ, וּמֵת אוֹ גֵּרְשָׁהּ בְּתוֹךְ שְׁלוֹשִׁים יוֹם--אַף עַל פִּי שֶׁבְּשָׁעָה שֶׁהָיָה לַנֶּדֶר לָחוּל, הֲרֵי הִיא גְּרוּשָׁה אוֹ אַלְמָנָה--הֲרֵי זוֹ מֻתֶּרֶת, שֶׁכְּבָר הֵפֵר לָהּ נֶדֶר זֶה.

 אַלְמָנָה וּגְרוּשָׁה שֶׁאָמְרָה הֲרֵינִי אֲסוּרָה בַּיַּיִן כְּשֶׁאִנָּשֵׂא, וְנִשֵּׂאת--אֵין הַבַּעַל יָכוֹל לְהָפֵר; אָמְרָה וְהִיא תַּחַת בַּעְלָהּ, הֲרֵינִי אֲסוּרָה בַּבָּשָׂר כְּשֶׁאֶתְגָּרַשׁ--הֲרֵי הַבַּעַל מֵפֵר, וּכְשֶׁתִּתְגָּרַשׁ תִּהְיֶה מֻתֶּרֶת.

 הַמְּקַיֵּם בְּלִבּוֹ, הֲרֵי זֶה קַיָּם.
וְהַמֵּפֵר בְּלִבּוֹ, אֵינוּ מוּפָר כְּמוֹ שֶׁבֵּאַרְנוּ; לְפִיכָּךְ אִם הֵפֵר בְּלִבּוֹ, הֲרֵי זֶה יָכוֹל לַחְזֹר וּלְקַיַּם.
וְאִם קִיַּם בְּלִבּוֹ--אֵינוּ יָכוֹל לַחְזֹר וּלְהָפֵר, אֵלָא אִם חָזַר בְּתוֹךְ כְּדֵי דִּבּוּר: שֶׁלֹּא יְהֶא כּוֹחַ דְּבָרִים שֶׁבְּלִבּוֹ, גָּדוֹל מִכּוֹחַ מוֹצִיא בִּשְׂפָתָיו.

 הַמְּקַיֵּם נִדְרֵי אִשְׁתּוֹ אוֹ בִּתּוֹ, וְנִחַם--הֲרֵי זֶה נִשְׁאָל לְחָכָם וּמַתִּיר לוֹ הֲקָמָתוֹ, וְחוֹזֵר וּמֵפֵר לָהּ בּוֹ בַּיּוֹם; אֲבָל אִם הֵפֵר לָהּ, וְנִחַם--אֵינוּ יָכוֹל לְהִשָּׁאֵל לְחָכָם, כְּדֵי שֶׁיַּחְזֹר וִיקַיַּם.

 נַעֲרָה מְאֹרָסָה שֶׁנָּדְרָה, וְקִיַּם לָהּ אָבִיהָ לְבַדּוֹ אוֹ בַּעְלָהּ לְבַדּוֹ, וְהֵפֵר לָהּ הָאַחֵר--אַף עַל פִּי שֶׁנִּשְׁאַל לְחָכָם וְהִתִּיר לוֹ הֲקָמָתוֹ, אֵינוּ חוֹזֵר וּמֵפֵר לָהּ עִם הָאַחֵר שֶׁכְּבָר הֵפֵר לָהּ: שְׁאֵין לָהֶם לְהָפֵר אֵלָא שְׁנֵיהֶם כְּאֶחָד.

 אָמַר לְבִתּוֹ אוֹ לְאִשְׁתּוֹ, קַיָּם לִיךְ קַיָּם לִיךְ, וְנִשְׁאַל עַל הֲקָמָה רִאשׁוֹנָה--הֲרֵי הַשְּׁנִיָּה חָלָה עָלָיו.
אָמַר לָהּ קַיָּם לִיךְ וּמוּפָר לִיךְ, וְלֹא תָחוּל הֲקָמָה אֵלָא אִם כֵּן חָלָה הֲפָרָה--הֲרֵי זֶה מוּפָר, שְׁאֵין הַהֲקָמָה מוֹעֶלֶת אַחַר הַהֲפָרָה.
אָמַר לָהּ קַיָּם וּמוּפָר לִיךְ, בְּבַת אַחַת--הֲרֵי זֶה קַיָּם.

אָמַר לָהּ קַיָּם לִיךְ הַיּוֹם, הֲרֵי זֶה קַיָּם לְעוֹלָם; אָמַר לָהּ מוּפָר לִיךְ לְמָחָר, אֵינוּ מוּפָר--שֶׁהֲרֵי קִיְּמוֹ הַיּוֹם, וּלְמָחָר אֵינוּ יָכוֹל לְהָפֵר.

אָמַר לָהּ קַיָּם לִיךְ שָׁעָה אַחַת, וְעָבַר הַיּוֹם וְלֹא הֵפֵר--הֲרֵי זֶה קַיָּם; וְאֵין אוֹמְרִין שֶׁזֶּה כְּמִי שֶׁאָמַר לָהּ הֲרֵי מוּפָר לִיךְ לְאַחַר שָׁעָה, שֶׁהֲרֵי לֹא הוֹצִיא הֲפָרָה מִפִּיו.

אָמַר לָהּ קַיָּם לִיךְ שָׁעָה אַחַת, וּכְשֶׁעָבְרָה הַשָּׁעָה אָמַר לָהּ מוּפָר לִיךְ--הֲרֵי זֶה סָפֵק, וּלְפִיכָּךְ אֲסוּרָה בְּנִדְרָהּ; וְאִם עָבְרָה עַל נִדְרָהּ, אֵינָהּ לוֹקָה.

 מִי שֶׁנָּדַר נְדָרִים כְּדֵי לְכוֹנֵן דֵּעוֹתָיו, וּלְתַקַּן מַעֲשָׂיו--הֲרֵי זֶה נָאֶה וּמְשֻׁבָּח.
כֵּיצַד: כְּגוֹן מִי שֶׁהָיָה זוֹלֵל, וְאָסַר הַבָּשָׂר עָלָיו שָׁנָה אוֹ שְׁתַּיִם, אוֹ מִי שֶׁהָיָה שׁוֹגֶה בַּיַּיִן, וְאָסַר הַיַּיִן עַל עַצְמוֹ זְמָן מְרֻבֶּה, אוֹ שֶׁאָסַר הַשִּׁכְרוּת לְעוֹלָם; וְכֵן מִי שֶׁהָיָה רוֹדֵף שַׁלְמוֹנִים וְנִבְהָל לַהוֹן, וְאָסַר עַל עַצְמוֹ הַמַּתָּנוֹת, אוֹ הֲנָיַת אַנְשֵׁי מְדִינָה זוֹ; וְכֵן מִי שֶׁהָיָה מִתְגָּאֶה בְּיָפְיוֹ, וְנָדַר בְּנָזִיר; וְכַיּוֹצֶא בִּנְדָרִים אֵלּוּ: כֻּלָּן, דֶּרֶךְ עֲבוֹדָה לַה' הֶם; וּבִנְדָרִים אֵלּוּ וְכַיּוֹצֶא בָּהֶן, אָמְרוּ חֲכָמִים--סְיָג לַפְּרִישׁוּת, נְדָרִים.

 וְאַף עַל פִּי שְׁהֶן עֲבוֹדָה--לֹא יַרְבֶּה אָדָם בְּנִדְרֵי אִסּוּר, וְלֹא יַרְגִּיל עַצְמוֹ בָּהֶן; אֵלָא יִפְרֹשׁ מִדְּבָרִים שֶׁרָאוּי לִפְרֹשׁ מֵהֶן, בְּלֹא נֶדֶר.
אָמְרוּ חֲכָמִים, כָּל הַנּוֹדֵר כְּאִלּוּ בָּנָה בָּמָה; וְאִם עָבַר וְנָדַר--מִצְוָה לְהִשָּׁאֵל עַל נִדְרוֹ, כְּדֵי שֶׁלֹּא יְהֶא מִכְשׁוֹל לְפָנָיו.

בַּמֶּה דְּבָרִים אֲמוּרִים, בְּנִדְרֵי אִסָּר.
אֲבָל נִדְרֵי הֶקְדֵּשׁ--מִצְוָה לְקַיְּמָן, וְלֹא יִשָּׁאֵל עֲלֵיהֶן אֵלָא מִדֹּחַק: שֶׁנֶּאֱמָר "נְדָרַי, לַה' אֲשַׁלֵּם" .

הִלְכּוֹת נְזִירוּת 
יֵשׁ בִּכְלָלָן עֶשֶׂר מִצְווֹת--שְׁתֵּי מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: שֶׁיְּגַדַּל הַנָּזִיר פֶּרַע; שֶׁלֹּא יְגַלַּח שְׂעָרוֹ כָּל יְמֵי נִזְרוֹ; שֶׁלֹּא יִשְׁתֶּה הַנָּזִיר יַיִן וְלֹא תַעֲרֹבֶת יַיִן, וְאַפִלּוּ חֹמֶץ שֶׁלָּהֶן; שֶׁלֹּא יֹאכַל עֲנָבִים לַחִים; שֶׁלֹּא יֹאכַל צִמּוּקִים; שֶׁלֹּא יֹאכַל חַרְצַנִּים; שֶׁלֹּא יֹאכַל זוֹגִין; שֶׁלֹּא יִכָּנֵס לְאֹהֶל הַמֵּת; שֶׁלֹּא יִטַּמֵּא לַמֵּתִים; שֶׁיְּגַלַּח עַל הַקָּרְבָּנוֹת כְּשֶׁיַּשְׁלִים נְזִירוּתוֹ אוֹ כְּשֶׁיִּטַּמֵּא.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת נְזִירוּת פֵּרֶק א 
הַנְּזִירוּת--הִיא נֶדֶר מִכְּלַל נִדְרֵי אִסָּר, שֶׁנֶּאֱמָר "כִּי יַפְלִא לִנְדֹּר נֶדֶר נָזִיר--לְהַזִּיר, לַה'" .
וּמִצְוַת עֲשֵׂה שֶׁיְּגַדַּל הַנָּזִיר שְׂעַר רֹאשׁוֹ, שֶׁנֶּאֱמָר "גַּדֵּל פֶּרַע, שְׂעַר רֹאשׁוֹ" ; וְאִם גִּלַּח בִּימֵי נִזְרוֹ--עָבַר בְּלֹא תַעֲשֶׂה, שֶׁנֶּאֱמָר "תַּעַר לֹא-יַעֲבֹר עַל-רֹאשׁוֹ" .
וְכֵן אָסוּר לְהִטַּמֵּא לַמֵּתִים אוֹ לֶאֱכֹל דְּבָרִים שֶׁאֲסָרָן הַכָּתוּב עָלָיו מִגֶּפֶן הַיַּיִן, כָּל יְמֵי נִזְרוֹ.

עָבַר וְגִלַּח, אוֹ נִטַּמֵּא, אוֹ אָכַל מִגֶּפֶן הַיַּיִן--הֲרֵי זֶה לוֹקֶה שְׁתַּיִם: אַחַת מִשּׁוֹם "לֹא יַחֵל, דְּבָרוֹ" , שֶׁכּוֹלֵל כָּל הַנְּדָרִים; וְאַחַת מִשּׁוֹם דָּבָר שֶׁעָבַר עָלָיו, מִדְּבָרִים שֶׁאִסּוּרָן אִסּוּר מְיֻחָד עַל הַנָּזִיר.

נָדַר בְּנָזִיר, וְקִיַּם נִדְרוֹ כְּמִצְוָתוֹ--הֲרֵי זֶה עָשָׂה שָׁלוֹשׁ מִצְווֹת עֲשֵׂה: הָאַחַת "כְּכָל-הַיֹּצֵא מִפִּיו, יַעֲשֶׂה" , וַהֲרֵי עָשָׂה; וְהַשְּׁנִיָּה "גַּדֵּל פֶּרַע, שְׂעַר רֹאשׁוֹ" , וַהֲרֵי גִּדַּל; וְהַשְּׁלִישִׁית תַּגְלָחָתוֹ עִם הֲבָאַת קָרְבְּנוֹתָיו, שֶׁנֶּאֱמָר "וְגִלַּח הַנָּזִיר, פֶּתַח אֹהֶל מוֹעֵד" .

הָאוֹמֵר לֹא אִפָּטֵר מִן הָעוֹלָם, עַד שֶׁאֶהְיֶה נָזִיר--הֲרֵי זֶה נָזִיר מִיָּד, שֶׁמֶּא יָמוּת עַתָּה.
וְאִם אֵחַר נְזִירוּתוֹ, הֲרֵי זֶה עוֹבֵר בְּ"לֹא תְאַחֵר לְשַׁלְּמוֹ" ; וְאֵין לוֹקִין עַל לָאו זֶה.

אֵין אוֹמְרִין בַּנְּזִירוּת, עַד שֶׁיּוֹצִיא בִּשְׂפָתָיו דָּבָר שֶׁמַּשְׁמָעוֹ אֵצֶל כָּל הָעָם כְּעִנְיַן שֶׁבְּלִבּוֹ; אֵלָא כֵּיוָן שֶׁגָּמַר בְּלִבּוֹ, וְהוֹצִיא בִּשְׂפָתָיו דְּבָרִים שֶׁעִנְיָנָם שֶׁיִּהְיֶה נָזִיר--אַף עַל פִּי שְׁהֶן עִנְיָנוֹת רְחוֹקוֹת, וְאַף עַל פִּי שְׁאֵין בְּמַשְׁמָעָן לְשׁוֹן נְזִירוּת--הֲרֵי זֶה נָזִיר.

כֵּיצַד: הֲרֵי שֶׁהָיָה נָזִיר עוֹבֵר לְפָנָיו, וְאָמַר אֶהְיֶה--הֲרֵי זֶה נָזִיר, הוֹאִיל וּבְלִבּוֹ הָיָה שֶׁיִּהְיֶה כְּמוֹ זֶה, וְאַף עַל פִּי שֶׁלֹּא פֵרַשׁ וְאָמַר, אֶהְיֶה כְּמוֹ זֶה.
וְכֵן אִם אָחַז בִּשְׂעָרוֹ, וְאָמַר אֱהֶא נָוֶה, אוֹ אֱהֶא מְכַלְכֵּל, אוֹ אֱהֶא מְסַלְסֵל, אוֹ שֶׁאָמַר הֲרֵינִי מְסַלְסֵל, אוֹ הֲרֵינִי מְכַלְכֵּל, אוֹ הֲרֵי עָלַי לְשַׁלַּח פֶּרַע--הֲרֵי זֶה נָזִיר: וְהוּא, שֶׁיִּגְמֹר בְּלִבּוֹ לְהַזִּיר.

אָמַר הֲרֵי עָלַי צִפֳּרִים--אַף עַל פִּי שֶׁהָיָה נָזִיר עוֹבֵר לְפָנָיו, וְאַף עַל פִּי שֶׁהָיָה בְּלִבּוֹ לְהַזִּיר--אֵינוּ נָזִיר, וַהֲרֵי זֶה כְּמִי שֶׁלֹּא הוֹצִיא בִּשְׂפָתָיו כְּלוּם.

כָּל כִּנּוּיֵי נְזִירוּת, כִּנְזִירוּת.
כֵּיצַד: מְקוֹמוֹת הָעִלְּגִים שֶׁמְּשַׁנִּין אֶת הַדִּבּוּר, וְאָמַר שָׁם הֲרֵינִי נָזִיק, נָזִיחַ, פָּזִיחַ--הֲרֵי זֶה נָזִיר.

הָאוֹמֵר הֲרֵינִי נָזִיר מִן הַחַרְצַנִּים בִּלְבָד, אוֹ מִן הַזּוֹגִין בִּלְבָד, אוֹ הֲרֵינִי נָזִיר מִן הַתַּגְלָחַת, אוֹ הֲרֵינִי נָזִיר מִן הַטֻּמְאָה בִּלְבָד--הֲרֵי זֶה נָזִיר גָּמוּר, וְכָל דִּקְדּוּקֵי נְזִירוּת עָלָיו: אַף עַל פִּי שֶׁלֹּא הָיָה בְּלִבּוֹ לְהַזִּיר, אֵלָא מִדָּבָר זֶה בִּלְבָד, הוֹאִיל וְדָבָר שֶׁנָּזַר מִמֶּנּוּ אָסוּר עַל הַנָּזִיר, הֲרֵי זֶה נָזִיר גָּמוּר.
אֲבָל הָאוֹמֵר הֲרֵינִי נָזִיר מִן הַגְּרֹגְּרוֹת, אוֹ מִן הַדְּבֵלָה, וְכַיּוֹצֶא בָּהֶן--הֲרֵי זֶה אָסוּר בָּהֶן, וְאֵינוּ נָזִיר.

 מָזְגוּ לוֹ כּוֹס שֶׁלְּיַיִן, וְנָתְנוּ לוֹ לִשְׁתּוֹת, וְאָמַר הֲרֵינִי נָזִיר מִמֶּנּוּ--הֲרֵי זֶה נָזִיר גָּמוּר.
וְאִם הָיָה מַר נֶפֶשׁ, אוֹ כּוֹעֵס, אוֹ מִתְאַבֵּל, וְהָיוּ מְבַקְּשִׁין מִמֶּנּוּ שֶׁיִּשְׁתֶּה כְּדֵי לְשַׁכַּח עֲמָלוֹ, וְאָמַר הֲרֵינִי נָזִיר מִמֶּנּוּ--הֲרֵי זֶה אָסוּר בְּאוֹתוֹ הַכּוֹס בִּלְבָד, וְאֵינוּ נָזִיר: שֶׁלֹּא נִתְכַּוַּן זֶה, אֵלָא שֶׁלֹּא יִשְׁתֶּה כּוֹס זֶה.

 וְכֵן שִׁכּוֹר שֶׁנָּתְנוּ לוֹ כּוֹס כְּדֵי לְרַוּוֹתוֹ, וְאָמַר הֲרֵינִי נָזִיר מִמֶּנּוּ--הֲרֵי זֶה אָסוּר בְּאוֹתוֹ הַכּוֹס בִּלְבָד, וְאֵינוּ חַיָּב בִּנְזִירוּת: שֶׁלֹּא נִתְכַּוַּן זֶה, אֵלָא שֶׁלֹּא יְשַׁכְּרוּ אוֹתוֹ יוֹתֵר מִדַּי.
וְאִם הִגִּיעַ לְשִׁכְרוּתוֹ שֶׁלְּלוֹט--אֵין דְּבָרָיו כְּלוּם, וְאֵינוּ חַיָּב עַל כָּל עֲבֵרָה שֶׁיַּעֲשֶׂה: שֶׁמִּשֶּׁהִגִּיעַ לְשִׁכְרוּתוֹ שֶׁלְּלוֹט, אֵינוּ בֶּן חִיּוּב.

 הָאוֹמֵר הֲרֵינִי נָזִיר עַל מְנָת שֶׁאֶהְיֶה שׁוֹתֶה יַיִן, אוֹ מִטַּמֵּא לַמֵּתִים, אוֹ מְגַלֵּחַ שְׂעָרוֹ--הֲרֵי זֶה נָזִיר, וְאָסוּר בְּכֻלָּן: מִפְּנֵי שֶׁהִתְנָה עַל מַה שֶׁכָּתוּב בַּתּוֹרָה; וְכָל הַמַּתְנֶה עַל הַכָּתוּב בַּתּוֹרָה, תְּנָאוֹ בָּטֵל.

 נָדַר בְּנָזִיר, וְאָמַר לֹא הָיִיתִי יוֹדֵעַ שֶׁהַנָּזִיר אָסוּר בְּיַיִן, אוֹ בְּטֻמְאָה, אוֹ בְּתַגְלָחַת, וְאִלּוּ הָיִיתִי יוֹדֵעַ כֵּן, לֹא הָיִיתִי נוֹדֵר--הֲרֵי זֶה נָזִיר, וְחַיָּב בְּכֻלָּן: שֶׁהֲרֵי הוּא הָיָה יוֹדֵעַ שֶׁאָסַר עַצְמוֹ בְּאֶחָד מִשְּׁלוֹשָׁה מִינִין; וּכְבָר בֵּאַרְנוּ שֶׁאַפִלּוּ לֹא נָזַר אֵלָא מֵאֶחָד מֵהֶן, אָסוּר בְּכֻלָּן.

 אָמַר יוֹדֵעַ אֲנִי שֶׁהַנָּזִיר אָסוּר בְּכָל אֵלּוּ, אֲבָל הָיָה בְּדַעְתִּי שֶׁמֻּתָּר לִי אֲנִי לִשְׁתּוֹת הַיַּיִן, מִפְּנֵי שְׁאֵינִי יָכוֹל לִחְיוֹת בְּלֹא יַיִן, אוֹ מִפְּנֵי שֶׁאֲנִי קוֹבֵר אֶת הַמֵּתִים--הֲרֵי זֶה אֵינוּ נָזִיר: מִפְּנֵי שֶׁאֵלּוּ בִּכְלַל נִדְרֵי שְׁגָגוֹת, שְׁאֵינָן צְרִיכִין שְׁאֵלָה לְחָכָם, כְּמוֹ שֶׁבֵּאַרְנוּ.

 הָאוֹמֵר הֲרֵי יָדִי נְזִירָה, הֲרֵי רַגְלִי נְזִירָה--לֹא אָמַר כְּלוּם; הֲרֵי רֹאשִׁי נָזִיר, כְּבֵדִי נְזִירָה--הֲרֵי זֶה נָזִיר.
זֶה הַכְּלָל: כָּל אֵבֶר שְׁאִם יִנָּטֵל מִן הַחַי, יָמוּת--אִם אָמַר הֲרֵי הוּא נָזִיר, הֲרֵי זֶה נָזִיר.

 הָאוֹמֵר הֲרֵינִי נָזִיר, כְּשֶׁיִּהְיֶה לִי בֵּן--אִם נֻלַּד לוֹ בֵּן זָכָר, הֲרֵי זֶה נָזִיר; אֲבָל אִם נֻלְּדָה לוֹ בַּת, אוֹ טֻמְטוֹם, וְאַנְדְּרֻגִּינוֹס--אֵין זֶה נָזִיר.
אָמַר הֲרֵינִי נָזִיר, כְּשֶׁיִּהְיֶה לִי וֶלֶד--אַפִלּוּ נֻלַּד לוֹ בַּת, אוֹ טֻמְטוֹם, וְאַנְדְּרֻגִּינוֹס--הֲרֵי זֶה נָזִיר.
הִפִּילָה אִשְׁתּוֹ, אֵינוּ נָזִיר; חָזְרָה וְנִתְעַבְּרָה וְיָלְדָה, הֲרֵי זֶה נָזִיר.

הִלְכּוֹת נְזִירוּת פֵּרֶק ב 
הַנּוֹדֵר בְּנָזִיר בְּשׁוֹגֵג אוֹ בְּאֹנֶס, אוֹ שֶׁנָּדַר לְזָרַז חֲבֵרוֹ, אוֹ דֶּרֶךְ הֲבָאי--הֲרֵי זֶה פָּטוּר, כִּשְׁאָר נְדָרִים; וּמִי שֶׁנָּדַר בְּנָזִיר, וְנִחַם עַל נִדְרוֹ--הֲרֵי זֶה נִשְׁאָל לְחָכָם, וּמַתִּיר לוֹ נְזִירוּתוֹ כְּדֶרֶךְ שֶׁמַּתִּירִין שְׁאָר הַנְּדָרִים.

מִי שֶׁנָּדַר בְּנָזִיר, וְהָלַךְ לְהָבִיא קָרְבְּנוֹתָיו שֶׁנָּזַר עַל דַּעַת שֶׁיְּבִיאֵם בִּמְלֹאת יְמֵי נִזְרוֹ, מְצָאָן שֶׁנִּגְנְבוּ, אוֹ נִגְנְבָה בְּהֵמָה מֵהֶן--אִם עַד שֶׁלֹּא נִגְנְבָה הַבְּהֵמָה, נָזַר--הֲרֵי זֶה נָזִיר; וְאִם אַחַר שֶׁנִּגְנְבָה אוֹ אָבְדָה אוֹ שֶׁמֵּתָה, נָזַר--אֵינוּ נָזִיר, שֶׁזֶּה נָזַר בִּטְעוּת.

הַמַּתְפִּיס בִּנְזִירוּת--הֲרֵי זֶה נָזִיר, כְּמוֹ שֶׁבֵּאַרְנוּ בְּדִין כָּל הַמַּתְפִּיס בְּנֶדֶר.
הָיָה נָזִיר עוֹבֵר לְפָנָיו, וְאָמַר הֲרֵינִי כְּזֶה--הֲרֵי זֶה נָזִיר.
נָדַר חֲבֵרוֹ בְּנָזִיר, וְאָמַר הוּא פִּי כְּפִיו מִיַּיִן, אוֹ שֶׁאָמַר שְׂעָרִי כִּשְׂעָרוֹ מִלְּהִגָּזֵז--הֲרֵי זֶה נָזִיר.
וְכֵן אִם שָׁמַע וְאָמַר וַאֲנִי, בְּתוֹךְ כְּדֵי דִּבּוּר, וְשָׁמַע שְׁלִישִׁי בְּתוֹךְ כְּדֵי דִּבּוּר שֶׁלַּשֵּׁנִי, וְאָמַר וַאֲנִי, וְאַפִלּוּ הֶן מֵאָה--כֻּלָּן נְזִירִין.

 הָאוֹמֵר הֲרֵינִי נָזִיר כְּשֶׁיִּהְיֶה לִי בֵּן, וְשָׁמַע חֲבֵרוֹ וְאָמַר וַאֲנִי--הֲרֵי חֲבֵרוֹ נָזִיר מִיָּד.
הָאוֹמֵר לַחֲבֵרוֹ הֲרֵינִי נָזִיר כְּשֶׁיִּהְיֶה לָךְ בֵּן, וְשָׁמַע חֲבֵרוֹ וְאָמַר וַאֲנִי--אֵין זֶה נָזִיר: שֶׁלֹּא נִתְכַּוַּן זֶה הָאַחֲרוֹן אֵלָא לוֹמַר לוֹ שֶׁאֲנִי אוֹהֵב שֶׁיִּהְיֶה לָךְ בֵּן כְּמוֹ זֶה, שֶׁהֲרֵי הוּא בּוֹשׁ מִמֶּנּוּ.

 הָאוֹמֵר הֲרֵינִי נָזִיר כְּשֶׁיִּהְיֶה לִפְלוֹנִי בֵּן, וְשָׁמַע חֲבֵרוֹ וְאָמַר וַאֲנִי--הֲרֵי זֶה סָפֵק: שֶׁמֶּא לֹא נִתְכַּוַּן אֵלָא לִהְיוֹת נָזִיר כְּמוֹתוֹ, אוֹ לוֹמַר שֶׁאֲנִי אוֹהֵב אוֹתוֹ כְּמוֹתָךְ; וּסְפֵק נְזִירוּת, לְהָקֶל.

 שְׁנַיִם שֶׁהָיוּ מְהַלְּכִין בַּדֶּרֶךְ, וְרָאוּ אֶחָד בָּא כְּנֶגְדָּן, וְאָמַר אֶחָד מִן הַשְּׁנַיִם, זֶה הַהוֹלֵךְ לִקְרָאתֵנוּ שִׁמְעוֹן הוּא, וְאָמַר חֲבֵרוֹ רְאוּבֵן הוּא, וְאָמַר זֶה הֲרֵינִי נָזִיר אִם יִהְיֶה רְאוּבֵן, וְאָמַר הָאַחֵר הֲרֵינִי נָזִיר אִם יִהְיֶה שִׁמְעוֹן--הִגִּיעַ אֲלֵיהֶם וַהֲרֵי הוּא רְאוּבֵן, הֲרֵי זֶה נָזִיר; וְאִם הָיָה שִׁמְעוֹן, הֲרֵי חֲבֵרוֹ נָזִיר: כְּמוֹ שֶׁנָּדְרוּ.
וְכֵן כָּל כַּיּוֹצֶא בְּזֶה.

לֹא הִגִּיעַ אֲלֵיהֶם, אֵלָא חָזַר לַאֲחוֹרָיו וְנֶעְלַם מֵעֵינֵיהֶם, וְלֹא יָדְעוּ מִי הוּא--אֵין אֶחָד מֵהֶן נָזִיר.
וְכֵן הָאוֹמֵר הֲרֵינִי נָזִיר אִם הָיָה בִּכְרִי זֶה מֵאָה כּוֹר, וְהָלַךְ לְמָדְדוֹ--מְצָאוֹ שֶׁנִּגְנַב אוֹ אָבַד, אֵינוּ נָזִיר.
וְכֵן כָּל כַּיּוֹצֶא בְּזֶה, שֶׁסְּפֵק נְזִירוּת לְהָקֶל.

 הָיוּ מְהַלְּכִין בַּדֶּרֶךְ, וְרָאוּ אֶת הַכּוֹי מֵרָחוֹק, וְאָמַר אֶחָד מֵהֶן הֲרֵינִי נָזִיר שֶׁזֶּה חַיָּה, וְאָמַר אֶחָד הֲרֵינִי נָזִיר שֶׁזֶּה בְּהֵמָה, וְאָמַר אֶחָד הֲרֵינִי נָזִיר שְׁאֵין זֶה חַיָּה, וְאָמַר אֶחָד הֲרֵינִי נָזִיר שְׁאֵין זֶה בְּהֵמָה, וְאָמַר אֶחָד הֲרֵינִי נָזִיר שְׁאֵין זֶה לֹא חַיָּה וְלֹא בְּהֵמָה, וְאָמַר אֶחָד הֲרֵינִי נָזִיר שֶׁזֶּה חַיָּה וּבְהֵמָה--הֲרֵי כֻּלָּם נְזִירִים: מִפְּנֵי שֶׁהַכּוֹי--יֵשׁ בּוֹ דְּרָכִים שׁוֹוֶה בָּהֶן לַחַיָּה, וְיֵשׁ בּוֹ דְּרָכִים שׁוֹוֶה בָּהֶן לַבְּהֵמָה, וְיֵשׁ בּוֹ דְּרָכִים שׁוֹוֶה בָּהֶן לַחַיָּה וְלַבְּהֵמָה, וְיֵשׁ בּוֹ דְּרָכִים שְׁאֵינוּ שׁוֹוֶה בָּהֶן לֹא לַחַיָּה וְלֹא לַבְּהֵמָה.

וְהוּא הַדִּין אִם רָאוּ אַנְדְּרֻגִּינוֹס, וְנֶחְלְקוּ בּוֹ אִם הוּא אִישׁ אוֹ אִשָּׁה, וְנָדְרוּ עַל דֶּרֶךְ שֶׁנָּדְרוּ אֵלּוּ בַּכּוֹי--הֲרֵי כֻּלָּם נְזִירִים: שֶׁהָאַנְדְּרֻגִּינוֹס--יֵשׁ בּוֹ דְּרָכִים שׁוֹוֶה בָּהֶן לָאִישׁ, וּדְרָכִים שׁוֹוֶה בָּהֶן לָאִשָּׁה, וּדְרָכִים שְׁאֵינוּ שׁוֹוֶה בָּהֶן לֹא לָאִישׁ וְלֹא לָאִשָּׁה, וּדְרָכִים שְׁהוּא שׁוֹוֶה בָּהֶן לָאִישׁ וְלָאִשָּׁה.
וְכָל הַדְּרָכִים הָאֵלּוּ בְּעִנְיְנֵי הַמִּצְוָה, לֹא בְּטִבְעוֹ וְתוֹלַדְתּוֹ.
וְכֵן דַּרְכֵי הַכּוֹי בְּעִנְיְנֵי הַמִּצְוָה, לֹא בְּטִבְעוֹ וְתוֹלַדְתּוֹ.

כֵּיצַד: דָּמוֹ טָעוּן כִּסּוּי כַּחַיָּה, וְחֶלְבּוֹ אָסוּר כַּבְּהֵמָה; וַהֲרֵי הוּא כִּלְאַיִם עִם הַבְּהֵמָה וְכֵן עִם הַחַיָּה, כְּאִלּוּ אֵינוּ חַיָּה וְאֵינוּ בְּהֵמָה; וְטָעוּן שְׁחִיטָה, כַּחַיָּה וּכַבְּהֵמָה.
וְיֵשׁ בּוֹ דִּינִים אֲחֵרִים, וְכָל אֶחָד מֵהֶן יִתְבָּאַר בִּמְקוֹמוֹ.

וְכֵן הָאַנְדְּרֻגִּינוֹס מִטַּמֵּא בְּלֹבֶן כָּאֲנָשִׁים, וּמִטַּמֵּא בְּאֹדֶם כַּנָּשִׁים; וְאֵינוּ נִמְכָּר בְּעֶבֶד עִבְרִי, לֹא כָּאֲנָשִׁים וְלֹא כַּנָּשִׁים; וְהַהוֹרְגוֹ נֶהְרָג עָלָיו, כַּנָּשִׁים וְכָאֲנָשִׁים.
וְיֵשׁ בּוֹ דִּינִים אֲחֵרִים, וְכָל אֶחָד מֵהֶן יִתְבָּאַר בִּמְקוֹמוֹ.

וְכֵן אִם רָאוּ אֲנָשִׁים בָּאוּ כְּנֶגְדָּן, מֵהֶן פִּקְּחִין וּמֵהֶן סוֹמִין--אָמַר אֶחָד הֲרֵינִי נָזִיר שֶׁאֵלּוּ פִּקְּחִין, וְאָמַר אֶחָד הֲרֵינִי נָזִיר שְׁאֵין אֵלּוּ פִּקְּחִין, אָמַר אֶחָד הֲרֵינִי נָזִיר שֶׁאֵלּוּ סוֹמִין, וְאָמַר אֶחָד הֲרֵינִי נָזִיר שְׁאֵין אֵלּוּ סוֹמִין, וְאָמַר אֶחָד הֲרֵינִי נָזִיר שֶׁאֵלּוּ פִּקְּחִין וְסוֹמִין, וְאָמַר אֶחָד הֲרֵינִי נָזִיר שְׁאֵין אֵלּוּ לֹא פִּקְּחִין וְלֹא סוֹמִין--הֲרֵי כֻּלָּם נְזִירִים.
וְכֵן כָּל כַּיּוֹצֶא בְּזֶה.

קָטָן שֶׁהִגִּיעַ לְעוֹנַת נְדָרִים, וְנָדַר בְּנָזִיר--הֲרֵי זֶה נָזִיר, וּמֵבִיא קָרְבְּנוֹתָיו, וְאַף עַל פִּי שֶׁעֲדַיִן לֹא הֵבִיא שְׁתֵּי שְׂעָרוֹת, כִּשְׁאָר הַנּוֹדְרִים.
וְהָאִישׁ מַדִּיר אֶת בְּנוֹ הַקָּטָן בְּנָזִיר, אַף עַל פִּי שֶׁלֹּא בָא לְעוֹנַת הַנְּדָרִים; וְאֵין הָאִשָּׁה מַדֶּרֶת אֶת בְּנָהּ בְּנָזִיר.
וְדָבָר זֶה, הֲלָכָה מִפִּי הַקַּבָּלָה הוּא; וְאֵינוּ נוֹהֵג בִּשְׁאָר נְדָרִים.

כֵּיצַד: הָאָב שֶׁאָמַר לִבְנוֹ הַקָּטָן, הֲרֵי אַתָּה נָזִיר, אוֹ שֶׁאָמַר בְּנִי פְּלוֹנִי נָזִיר, אוֹ הֲרֵי זֶה נָזִיר, וְשָׁתַק הַבֵּן--הֲרֵי זֶה נָזִיר, וְחַיָּב הָאָב לִנְהֹג בּוֹ כָּל דִּקְדּוּקֵי נְזִירוּת.
וְאִם נִטַּמֵּא, מֵבִיא קָרְבַּן טֻמְאָה; וּכְשֶׁיַּשְׁלִים נְזִירוּתוֹ, מֵבִיא קָרְבַּן טַהְרָה, כִּשְׁאָר הַנְּזִירִים הַגְּדוֹלִים.

לֹא רָצָה הַבֵּן וּמִחָה בְּדָבָר זֶה, אוֹ שֶׁמִּחוּ קְרוֹבָיו, אוֹ שֶׁגִּלַּח שְׂעָרוֹ, אוֹ שֶׁגִּלְּחוּהוּ קְרוֹבָיו--שֶׁהֲרֵי נַעֲשָׂה מַעֲשֶׂה שֶׁגִּלָּה דַּעְתָּם, שֶׁלֹּא רָצָה הוּא אוֹ קְרוֹבָיו בִּנְזִירוּת זוֹ--הֲרֵי זֶה אֵינוּ נָזִיר.
וְעַד מָתַי יֵשׁ לוֹ לְהַדִּירוֹ, עַד שֶׁיַּגְדִּיל וְיֵעָשֶׂה אִישׁ.

הַגּוֹיִים--אֵין לָהֶן נְזִירוּת, שֶׁנֶּאֱמָר "דַּבֵּר אֶל-בְּנֵי יִשְׂרָאֵל" .
נָשִׁים וַעֲבָדִים, יֵשׁ לָהֶן נְזִירוּת.
וְהָאָב אוֹ הַבַּעַל מֵפֵר נְזִירוּת הָאִשָּׁה, אִם רָצָה, כִּשְׁאָר הַנְּדָרִים.
אֲבָל הָעֶבֶד--יֵשׁ לְרִבּוֹ לִכּוֹף אוֹתוֹ לִשְׁתּוֹת, וּלְהִטַּמֵּא לַמֵּתִים; וְאִם לֹא כָפָה אוֹתוֹ, נוֹהֵג בִּנְזִירוּת.

 נָדַר הָעֶבֶד שְׁאָר נְדָרִים שֶׁיֵּשׁ בָּהֶן עִנּוּי נֶפֶשׁ, אוֹ שֶׁמְּעַכְּבִין אֶת הַמְּלָאכָה, אוֹ שֶׁהִעְרִיךְ--אֵין רִבּוֹ צָרִיךְ לְכוֹפוֹ: מִפְּנֵי שְׁאֵין נַפְשׁוֹ קְנוּיָה לוֹ, לֹא יָחוּל עָלָיו נֶדֶר; לְמַה הַדָּבָר דּוֹמֶה, לְאוֹסֵר פֵּרוֹת אֲחֵרִים עֲלֵיהֶם.
אֲבָל אִם אֵין שָׁם עִנּוּי, וְלֹא דָּבָר שֶׁמְּעַכֵּב מְלָאכָה--אֵינוּ יָכוֹל לִכְפּוֹתוֹ.

נָדַר עַבְדּוֹ בִּנְזִירוּת, וְאָמַר לוֹ מוּפָר לָךְ--יָצָא לְחֵרוּת, וְחַיָּב לְהַשְׁלִים נְזִירוּתוֹ: שֶׁהָעֶבֶד כּוֹפִין אוֹתוֹ, וְאֵין מְפִירִין לוֹ; וְאִם הֵפֵר, יָצָא לְחֵרוּת.

עֶבֶד שֶׁנָּדַר בִּנְזִירוּת וּבָרַח, אוֹ שֶׁהָלַךְ רִבּוֹ--הֲרֵי זֶה אָסוּר לִשְׁתּוֹת יַיִן, כְּדֵי שֶׁיִּצְטַעַר וְיַחְזֹר לִרְשׁוּת רִבּוֹ.
נָזַר וְהִשְׁלִים נְזִירוּתוֹ, וְגִלַּח וְלֹא יָדַע רִבּוֹ, וְאַחַר כָּךְ יָצָא לְחֵרוּת--הֲרֵי זֶה יָצָא יְדֵי נִדְרוֹ; אֲבָל אִם נָדַר, וְלֹא גִלַּח, וְיָצָא לְחֵרוּת--לֹא יָצָא יְדֵי נִדְרוֹ.
נִטַּמֵּא, וְאַחַר כָּךְ יָצָא לְחֵרוּת--מוֹנֶה מִשָּׁעָה שֶׁנִּטַּמֵּא.

נְזִירוּת נוֹהֶגֶת בִּפְנֵי הַבַּיִת, וְשֶׁלֹּא בִּפְנֵי הַבַּיִת; לְפִיכָּךְ מִי שֶׁנָּדַר בְּנָזִיר בַּזְּמָן הַזֶּה--הֲרֵי זֶה נָזִיר לְעוֹלָם, שְׁאֵין לָנוּ בַּיִת כְּדֵי שֶׁיָּבִיא קָרְבְּנוֹתָיו בִּמְלֹאת יְמֵי נִזְרוֹ.

אֵין הַנְּזִירוּת נוֹהֶגֶת, אֵלָא בְּאֶרֶץ יִשְׂרָאֵל; וּמִי שֶׁנָּזַר בְּחוּצָה לָאָרֶץ--קוֹנְסִין אוֹתוֹ וּמְחַיְּבִין אוֹתוֹ לַעֲלוֹת לְאֶרֶץ יִשְׂרָאֵל, וְלִהְיוֹת נָזִיר בְּאֶרֶץ יִשְׂרָאֵל כְּמִנְיַן הַיָּמִים שֶׁנָּדַר.

לְפִיכָּךְ מִי שֶׁנָּדַר בַּזְּמָן הַזֶּה בְּחוּצָה לָאָרֶץ--כּוֹפִין אוֹתוֹ לַעֲלוֹת לְאֶרֶץ יִשְׂרָאֵל, וְיִהְיֶה נוֹהֵג נְזִירוּת שָׁם עַד שֶׁיָּמוּת, אוֹ עַד שֶׁיִּבָּנֶה הַמִּקְדָּשׁ, וְיַקְרִיב קָרְבְּנוֹתָיו בִּמְלֹאת יְמֵי נִזְרוֹ.
וְכָל זְמָן שְׁהוּא בְּחוּצָה לָאָרֶץ, הֲרֵי זֶה אָסוּר לִשְׁתּוֹת יַיִן וּלְהִטַּמֵּא לַמֵּתִים, וּלְגַלַּח, וְכָל דִּקְדּוּקֵי נְזִירוּת עָלָיו--וְאַף עַל פִּי שְׁאֵין יָמִים אֵלּוּ עוֹלִין לוֹ; וְאִם עָבַר וְשָׁתָה, אוֹ גִּלַּח, אוֹ נָגַע בְּמֵת וְכַיּוֹצֶא בַּנְּגִיעָה--לוֹקֶה.

הִלְכּוֹת נְזִירוּת פֵּרֶק ג 
סְתָם נְזִירוּת, שְׁלוֹשִׁים יוֹם.
כֵּיצַד: מִי שֶׁאָמַר הֲרֵינִי נָזִיר, אֵין פָּחוּת מִשְּׁלוֹשִׁים יוֹם; וְאַפִלּוּ אָמַר הֲרֵינִי נָזִיר נְזִירוּת גְּדוֹלָה עַד מְאוֹד הַרְבֵּה הַרְבֵּה--הֲרֵי זֶה נָזִיר שְׁלוֹשִׁים יוֹם, שֶׁהֲרֵי לֹא פֵרַשׁ זְמָן.

פֵּרַשׁ זְמָן פָּחוּת מִשְּׁלוֹשִׁים--כְּגוֹן שֶׁאָמַר הֲרֵינִי נָזִיר יוֹם אֶחָד, אוֹ עֲשָׂרָה יָמִים, אוֹ עֶשְׂרִים--הֲרֵי זֶה נָזִיר שְׁלוֹשִׁים יוֹם, שְׁאֵין נְזִירוּת פְּחוּתָה מִשְּׁלוֹשִׁים יוֹם; וְדָבָר זֶה, הֲלָכָה מִפִּי הַקַּבָּלָה.

פֵּרַשׁ זְמָן יוֹתֵר מִשְּׁלוֹשִׁים יוֹם--כְּגוֹן שֶׁאָמַר אֶחָד וּשְׁלוֹשִׁים, אוֹ אַרְבָּעִים, אוֹ מֵאָה יוֹם, אוֹ מֵאָה שָׁנָה--הֲרֵי זֶה נָזִיר כַּזְּמָן שֶׁפֵּרַשׁ, לֹא פָּחוּת וְלֹא יוֹתֵר.

הָאוֹמֵר הֲרֵינִי נָזִיר שָׁעָה אַחַת, הֲרֵי זֶה נָזִיר שְׁלוֹשִׁים יוֹם; אָמַר הֲרֵינִי נָזִיר שְׁלוֹשִׁים יוֹם וְשָׁעָה אַחַת--הֲרֵי זֶה נָזִיר אֶחָד וּשְׁלוֹשִׁים יוֹם, שְׁאֵין נוֹזְרִין שָׁעוֹת.

הָאוֹמֵר הֲרֵינִי נָזִיר מִכָּאן וְעַד מָקוֹם פְּלוֹנִי--אִם לֹא הִחְזִיק בַּדֶּרֶךְ, הֲרֵי זֶה נָזִיר שְׁלוֹשִׁים יוֹם בִּלְבָד: שֶׁלֹּא נִתְכַּוַּן זֶה אֵלָא לִנְזִירוּת גְּדוֹלָה, וַהֲרֵי לֹא פֵרַשׁ זְמָן.
וְאִם הִחְזִיק בַּדֶּרֶךְ--אִם הָיָה מַהְלַךְ פָּחוּת מִשְּׁלוֹשִׁים יוֹם, הֲרֵי זֶה נָזִיר שְׁלוֹשִׁים יוֹם; וְאִם הָיְתָה יָתֵר מִשְּׁלוֹשִׁים יוֹם, הֲרֵי זֶה נָזִיר נְזִירוּת אַחַת כְּמִנְיַן הַיָּמִים.

מִי שֶׁאָמַר הֲרֵינִי נָזִיר שְׁתֵּי נְזִירוֹת, אוֹ שָׁלוֹשׁ אוֹ אַרְבַּע--הֲרֵי זֶה נָזִיר כְּמִנְיַן שֶׁאָמַר, כָּל נְזִירוּת מֵהֶן שְׁלוֹשִׁים יוֹם; וּבְסוֹף כָּל שְׁלוֹשִׁים וּשְׁלוֹשִׁים, מְגַלֵּחַ וּמֵבִיא קָרְבְּנוֹתָיו וּמַתְחִיל לִמְנוֹת נְזִירוּת שְׁנִיָּה.
אַפִלּוּ אָמַר הֲרֵינִי נָזִיר מֵאָה אֶלֶף נְזִירוֹת, שְׁאֵי אִפְשָׁר שֶׁיִּחְיֶה בַּזְּמָן הַזֶּה--הֲרֵי זֶה מוֹנֶה אַחַת אַחַת עַד שֶׁיָּמוּת, אוֹ עַד שֶׁיַּשְׁלִים מִנְיַן נְזִירוֹתָיו.

הָאוֹמֵר הֲרֵינִי נָזִיר כְּמִנְיַן יְמוֹת הַשָּׁנָה--מוֹנֶה נְזִירוֹתָיו, כְּמִנְיַן יְמוֹת הַשָּׁנָה: אִם פֵּרַשׁ שְׁנָת הַחַמָּה--מוֹנֶה שְׁלוֹשׁ מֵאוֹת וְחָמֵשׁ וְשִׁשִּׁים נְזִירוֹת, כָּל אַחַת מֵהֶן שְׁלוֹשִׁים יוֹם; וְאִם פֵּרַשׁ שְׁנַת הַלְּבָנָה, מוֹנֶה שְׁלוֹשׁ מֵאוֹת וְאַרְבַּע וַחֲמִשִּׁים נְזִירוֹת.
וְאִם סָתַם, מוֹנֶה שְׁלוֹשׁ מֵאוֹת וְאַרְבַּע וַחֲמִשִּׁים נְזִירוֹת.

שֶׁהֲרֵי בֵּאַרְנוּ שֶׁבְּכָל הַנְּדָרִים, הוֹלְכִין אַחַר לְשׁוֹן בְּנֵי אָדָם, וְרֹב שְׁנֵי הַחַמָּה שְׁלוֹשׁ מֵאוֹת חֲמִשָּׁה וְשִׁשִּׁים יוֹם מוֹנִין לָהּ, וְרֹב שְׁנֵי לְבָנָה שְׁלוֹשׁ מֵאוֹת אַרְבַּע וַחֲמִשִּׁים יוֹם מוֹנִין לָהּ; וְאֵין קוֹרִין כָּל הָעָם שָׁנָה סְתָם, אֵלָא לִשְׁנַת הַלְּבָנָה.

 הָאוֹמֵר הֲרֵינִי נָזִיר אַחַת וּמֶחְצָה, הֲרֵי זֶה נָזִיר שְׁתֵּי נְזִירוֹת; אָמַר הֲרֵינִי נָזִיר וְיוֹם אֶחָד, אוֹ הֲרֵינִי נָזִיר וְשָׁעָה אַחַת--הֲרֵי זֶה נָזִיר שְׁתַּיִם; אָמַר הֲרֵינִי נָזִיר, וְאַחַת--הֲרֵי זֶה נָזִיר שְׁתַּיִם; הֲרֵינִי נָזִיר, וְאַחַת, וְעוֹד--הֲרֵי זֶה נָזִיר שָׁלוֹשׁ נְזִירוֹת; הֲרֵינִי נָזִיר, וְאַחַת, וְעוֹד, וְשׁוּב--הֲרֵי זֶה נָזִיר אַרְבַּע נְזִירוֹת; הֲרֵינִי נָזִיר שְׁלוֹשִׁים יוֹם, וְיוֹם אֶחָד--הֲרֵי זֶה נָזִיר נְזִירוּת אַחַת, שֶׁלִּשְׁלוֹשִׁים וְאֶחָד יוֹם.

 מִי שֶׁהָיוּ שְׁתֵּי כִּתֵּי עֵדִים מְעִידִין אוֹתוֹ--אֵלּוּ מְעִידִין שֶׁנָּזַר שְׁתַּיִם, וְאֵלּוּ מְעִידִין שֶׁנָּזַר חָמֵשׁ--הֲרֵי זֶה נָזִיר שְׁתַּיִם: שֶׁבִּכְלַל חָמֵשׁ שְׁתַּיִם, וַהֲרֵי כֻּלָּן הֵעִידוּ בִּשְׁתַּיִם.

 מִי שֶׁנָּזַר שְׁתֵּי נְזִירוֹת, בֵּין שֶׁנָּזַר שְׁתֵּיהֶן בְּבַת אַחַת, בֵּין שֶׁנָּזַר זוֹ אַחַר זוֹ, כְּגוֹן שֶׁאָמַר הֲרֵינִי נָזִיר הַיּוֹם הֲרֵינִי נָזִיר הַיּוֹם, וּמָנָה אֶת הָרִאשׁוֹנָה וְהִפְרִישׁ קָרְבָּן, וְאַחַר כָּךְ נִשְׁאַל עַל זֹאת הָרִאשׁוֹנָה וְהִתִּיר נִדְרוֹ--עָלְתָה לוֹ רִאשׁוֹנָה בַּשְּׁנִיָּה, וּמֵבִיא זֶה הַקָּרְבָּן וְנִפְטָר.
וְאַפִלּוּ הֵבִיא כַּפָּרָתוֹ, וְאַפִלּוּ גִּלַּח שְׂעָרוֹ וְאַחַר כָּךְ נִשְׁאַל עָלֶיהָ--עָלְתָה לוֹ רִאשׁוֹנָה בַּשְּׁנִיָּה: שֶׁהֲרֵי אֵין הַשְּׁנִיָּה חָלָה אֵלָא אַחַר הָרִאשׁוֹנָה, וְהָרִאשׁוֹנָה אֵינָהּ--כֵּיוָן שֶׁהִתִּירָהּ, כְּאִלּוּ אֵינָהּ מֵעִיקָרָהּ.

 מִי שֶׁאָמַר הֲרֵינִי נָזִיר לְעוֹלָם, אוֹ הֲרֵינִי נָזִיר כָּל יְמֵי חַיַּי--הֲרֵי זֶה נְזִיר עוֹלָם; וְאִם אָמַר הֲרֵינִי נָזִיר אֶלֶף שָׁנָה--הֲרֵי זֶה נָזִיר לִזְמָן קָצוּב, וְאַף עַל פִּי שְׁאֵי אִפְשָׁר שֶׁיִּחְיֶה הָאָדָם אֶלֶף שָׁנָה.
וּמַה בֵּין נְזִיר עוֹלָם לְנָזִיר לִזְמָן קָצוּב: שֶׁהַנָּזִיר לִזְמָן קָצוּב--אָסוּר לְגַלַּח עַד סוֹף יְמֵי נִזְרוֹ, שֶׁנֶּאֱמָר "כָּל-יְמֵי נֶדֶר נִזְרוֹ, תַּעַר לֹא-יַעֲבֹר עַל-רֹאשׁוֹ: עַד-מְלֹאת הַיָּמִם" .
וּנְזִיר עוֹלָם--אִם הִכְבִּיד שְׂעָרוֹ--מֵקַל בְּתַעַר מִשְּׁנֵים עָשָׂר חֹדֶשׁ לִשְׁנֵים עָשָׂר חֹדֶשׁ, וּמֵבִיא קָרְבְּנוֹתָיו שָׁלוֹשׁ בְּהֵמוֹת כְּשֶׁיְּגַלַּח: שֶׁנֶּאֱמָר "וְהָיָה מִקֵּץ יָמִים לַיָּמִים אֲשֶׁר יְגַלֵּחַ, כִּי-כָבֵד עָלָיו וְגִלְּחוֹ" , וְאַבְשָׁלוֹם נְזִיר עוֹלָם הָיָה.
וְדָבָר זֶה, הֲלָכָה מִפִּי הַקַּבָּלָה.
וּנְזִיר עוֹלָם שֶׁנִּטַּמֵּא--הֲרֵי זֶה מֵבִיא קָרְבַּן טֻמְאָה וּמְגַלֵּחַ תַּגְלָחַת טֻמְאָה, כְּמוֹ נָזִיר לִזְמָן קָצוּב.

שִׁמְשׁוֹן לֹא הָיָה נָזִיר גָּמוּר--שֶׁהֲרֵי לֹא נָדַר בְּנָזִיר, אֵלָא הַמַּלְאָךְ הִפְרִישׁוֹ מִן הַטֻּמְאָה; וְכֵיצַד הָיָה דִּינוֹ--הָיָה אָסוּר בְּיַיִן וְאָסוּר בְּתַגְלָחַת, וּמֻתָּר הָיָה לְהִטַּמֵּא לַמֵּתִים.
וְדָבָר זֶה, הֲלָכָה מִפִּי הַקַּבָּלָה.

לְפִיכָּךְ מִי שֶׁאָמַר הֲרֵינִי נָזִיר כְּשִׁמְשׁוֹן--הֲרֵי זֶה נָזִיר מִן הַיַּיִן וּמִן הַתַּגְלָחַת לְעוֹלָם, וְאֵינוּ מְגַלֵּחַ כָּל שְׁנֵים עָשָׂר חֹדֶשׁ כִּשְׁאָר נְזִירֵי עוֹלָם, וּמֻתָּר לְהִטַּמֵּא לַמֵּתִים.
וְאִם אָמַר לֹא נִתְכַּוַּנְתִּי אֵלָא לְאִישׁ אַחֵר שֶׁשְּׁמוֹ שִׁמְשׁוֹן, אֵינוּ נָזִיר.
וּמִי שֶׁנָּדַר נָזִיר כְּשִׁמְשׁוֹן--אֵינוּ יָכוֹל לְהִשָּׁאֵל עַל נִדְרוֹ, שֶׁנְּזִירוּת שִׁמְשׁוֹן לְעוֹלָם הָיְתָה.

הָאוֹמֵר הֲרֵינִי נָזִיר כְּשִׁמְשׁוֹן בֶּן מָנוֹחַ, כְּבַעַל דְּלִילָה, כְּמִי שֶׁעָקַר דַּלְתוֹת עַזָּה, כְּמִי שֶׁנִּקְּרוּ פְּלִשְׁתִּים אֶת עֵינָיו--הֲרֵי זֶה נָזִיר כִּנְזִירוּת שִׁמְשׁוֹן, אַף עַל פִּי שֶׁאִפְשָׁר שֶׁנַּעֲשׂוּ מַעֲשִׂים אֵלּוּ לְאִישׁ אַחֵר.

שְׁמוּאֵל הָרָמָתִי, נְזִיר עוֹלָם הָיָה; לְפִיכָּךְ הָאוֹמֵר הֲרֵינִי כִּשְׁמוּאֵל הָרָמָתִי, כְּבֶן חַנָּה, כְּבֶן אֶלְקָנָה, כְּמִי שֶׁשִּׁסַּף אֶת אֲגַג בַּגִּלְגָּל, וְכַיּוֹצֶא בְּאֵלּוּ--הֲרֵי זֶה נְזִיר עוֹלָם, וְאֵין אוֹמְרִין שֶׁמֶּא לְאִישׁ אַחֵר שֶׁמַּעֲשָׂיו כָּאֵלֶּה נִתְכַּוַּן.

הָאוֹמֵר הֲרֵינִי נָזִיר מְלוֹא הַבַּיִת, אוֹ מְלוֹא הַקֻּפָּה--בּוֹדְקִין אוֹתוֹ: אִם אָמַר לֹא הָיָה בְּדַעְתִּי שֶׁאֶהְיֶה נָזִיר כָּל יָמַי, וְלֹא נִתְכַּוַּנְתִּי אֵלָא לְהַאֲרִיךְ זְמָן הַנְּזִירוּת זְמָן מְרֻבֶּה--הֲרֵי זֶה נָזִיר שְׁלוֹשִׁים יוֹם בִּלְבָד.
וְאִם אָמַר סְתָם נָדַרְתִּי--רוֹאִין אֶת הַקֻּפָּה כְּאִלּוּ הִיא מְלֵאָה חַרְדָּל, וְיִהְיֶה נָזִיר כָּל יָמָיו; וְיֵשׁ לוֹ לְגַלַּח מִשְּׁנֵים עָשָׂר חֹדֶשׁ לִשְׁנֵים עָשָׂר חֹדֶשׁ, וְיָבִיא קָרְבְּנוֹתָיו כִּשְׁאָר נְזִירֵי עוֹלָם.

הָאוֹמֵר הֲרֵינִי נָזִיר כִּשְׂעַר רֹאשִׁי, אוֹ כַּעֲפַר הָאָרֶץ, אוֹ כְּחוֹל הַיָּם--הֲרֵי זֶה כְּמִי שֶׁאָמַר הֲרֵי עָלַי נְזִירוּת כְּמִנְיַן שְׂעַר רֹאשִׁי, אוֹ כְּמִנְיַן עֲפַר הָאָרֶץ, אוֹ כְּמִנְיַן חוֹל הַיָּם.
לְפִיכָּךְ יְגַלַּח כָּל שְׁלוֹשִׁים יוֹם, וְיַתְחִיל לִמְנוֹת נְזִירוּת שְׁנִיָּה שְׁלוֹשִׁים יוֹם וִיגַלַּח; וְכֵן עַד שֶׁיָּמוּת.

וּבְכָל תַּגְלָחַת וְתַגְלָחַת--אֵינוּ שׁוֹתֶה בְּיַיִן, וְלֹא מִטַּמֵּא לַמֵּתִים; וְאִם שָׁתָה אוֹ נִטַּמֵּא, אַפִלּוּ בְּיוֹם הַתַּגְלָחַת--הֲרֵי זֶה לוֹקֶה.

 הָאוֹמֵר הֲרֵינִי נָזִיר אִם אֹכַל כִּכָּר זוֹ, הֲרֵינִי נָזִיר אִם אֹכְלֶנָּה, הֲרֵינִי נָזִיר אִם אֹכְלֶנָּה, וַאֲכָלָהּ--הֲרֵי זֶה חַיָּב בִּנְזִירוֹת כְּמִנְיַן שֶׁאָמַר; וּמוֹנֶה אַחַת אַחַר אַחַת, כָּל אַחַת מֵהֶן שְׁלוֹשִׁים יוֹם, וּמְגַלֵּחַ בְּסוֹף כָּל שְׁלוֹשִׁים, וּמֵבִיא קָרְבְּנוֹתָיו.

הִלְכּוֹת נְזִירוּת פֵּרֶק ד 
הָאוֹמֵר הֲרֵינִי נָזִיר--הֲרֵי זֶה מְגַלֵּחַ תַּגְלָחַת טַהְרָה, יוֹם אֶחָד וּשְׁלוֹשִׁים; וְאִם גִּלַּח בְּיוֹם שְׁלוֹשִׁים, יָצָא.
אָמַר הֲרֵינִי נָזִיר שְׁלוֹשִׁים יוֹם, אֵינוּ מְגַלֵּחַ אֵלָא בְּיוֹם אֶחָד וּשְׁלוֹשִׁים.

מִי שֶׁנָּדַר שְׁתֵּי נְזִירוֹת--מְגַלֵּחַ אֶת הָרִאשׁוֹנָה בְּיוֹם שְׁלוֹשִׁים וְאֶחָד, וְאֶת הַשְּׁנִיָּה בְּיוֹם שִׁשִּׁים וְאֶחָד.
וְאִם גִּלַּח אֶת הָרִאשׁוֹנָה בְּיוֹם שְׁלוֹשִׁים, מְגַלֵּחַ אֶת הַשְּׁנִיָּה בְּיוֹם שִׁשִּׁים; וְאִם גִּלַּח בְּיוֹם תִּשְׁעָה וַחֲמִשִּׁים, יָצָא--שֶׁיּוֹם שְׁלוֹשִׁים, עוֹלֶה לוֹ אַף לְמִנְיַן נְזִירוּת שְׁנִיָּה.

הָאוֹמֵר הֲרֵינִי נָזִיר, וְנָזִיר כְּשֶׁיִּהְיֶה לִי בֵּן, וְהִתְחִיל בִּנְזִירוּת שֶׁלּוֹ, וְאַחַר כָּךְ נֻלַּד לוֹ בֵּן--מַשְׁלִים אֶת שֶׁלּוֹ, וְאַחַר כָּךְ מוֹנֶה אֶת שֶׁלִּבְנוֹ.
אָמַר הֲרֵינִי נָזִיר כְּשֶׁיִּהְיֶה לִי בֵּן, וַהֲרֵינִי נָזִיר כָּךְ וְכָּךְ יוֹם, וְהִתְחִיל בִּנְזִירוּת שֶׁלּוֹ, וְאַחַר כָּךְ נֻלַּד לוֹ בֵּן--פּוֹסֵק נְזִירוּת שֶׁלּוֹ, וּמוֹנֶה אֶת שֶׁלִּבְנוֹ; וְאַחַר כָּךְ חוֹזֵר וּמַשְׁלִים אֶת שֶׁלּוֹ, וַהֲרֵי שְׁתֵּיהֶן כִּנְזִירוּת אַחַת.
לְפִיכָּךְ אִם נִטַּמֵּא בְּתוֹךְ נְזִירוּת שֶׁלִּבְנוֹ, סוֹתֵר הַכֹּל; נִטַּמֵּא אַחַר נְזִירוּת בְּנוֹ כְּשֶׁהִתְחִיל לְהַשְׁלִים נְזִירוּתוֹ, אֵינוּ סוֹתֵר אֵלָא עַד נְזִירוּת בְּנוֹ.

וּבְכַמָּה יָמִים מַשְׁלִים אֶת שֶׁלּוֹ--אִם נִשְׁאַר מִנְּזִירוּתוֹ כְּשֶׁנֻּלַּד הַבֵּן שְׁלוֹשִׁים יוֹם אוֹ יוֹתֵר--מוֹנֶה נְזִירוּת בְּנוֹ, וּמַשְׁלִים הַיָּמִים שֶׁנִּשְׁאֲרוּ מִנְּזִירוּתוֹ; וְאִם נִשְׁאַר מִנְּזִירוּתוֹ פָּחוּת מִשְּׁלוֹשִׁים יוֹם--מוֹנֶה שְׁלוֹשִׁים אַחַר נְזִירוּת בְּנוֹ, שְׁאֵין בֵּין תַּגְלָחַת לְתַגְלָחַת פָּחוּת מִשְּׁלוֹשִׁים יוֹם.

 כֵּיצַד: הָאוֹמֵר הֲרֵינִי נָזִיר כְּשֶׁיִּהְיֶה לִי בֵּן, וַהֲרֵינִי נָזִיר מֵאָה יוֹם, וְהִתְחִיל בִּנְזִירוּת שֶׁלּוֹ, וְנֻלַּד לוֹ בֵּן--אִם נִשְׁאַר מִן הַמֵּאָה שֶׁנָּדַר שְׁלוֹשִׁים יוֹם אוֹ יָתֵר כְּשֶׁנֻּלַּד לוֹ הַבֵּן, לֹא הִפְסִיד כְּלוּם: שֶׁהֲרֵי פּוֹסֵק נְזִירוּת שֶׁלּוֹ, וּמוֹנֶה שֶׁלִּבְנוֹ וּמְגַלֵּחַ וּמֵבִיא קָרְבְּנוֹתָיו; וּמַשְׁלִים הַשְּׁלוֹשִׁים אוֹ יָתֵר שֶׁנִּשְׁאֲרוּ מִנְּזִירוּתוֹ, וּמְגַלֵּחַ לִנְזִירוּתוֹ.
וְאִם נִשְׁאַר מִן הַמֵּאָה פָּחוּת מִשְּׁלוֹשִׁים, סוֹתֵר עַד שִׁבְעִים.

 כֵּיצַד: נֻלַּד הַבֵּן בְּיוֹם שְׁמוֹנִים--מוֹנֶה שֶׁלִּבְנוֹ, וּמַשְׁלִים אֶת שֶׁלִּבְנוֹ וּמְגַלֵּחַ; וּמַתְחִיל לִמְנוֹת מֵאַחַר הַתַּגְלָחַת שְׁלוֹשִׁים יוֹם.
וְנִמְצָא מַפְסִיד מִקֹּדֶם הַוֶּלֶד, עֲשָׂרָה יָמִים--שְׁהֶן מִיּוֹם שִׁבְעִים עַד הַוֶּלֶד.
וְכֵן כָּל כַּיּוֹצֶא בְּזֶה.

 הָאוֹמֵר הֲרֵינִי נָזִיר לְאַחַר עֶשְׂרִים יוֹם, וְחָזַר וְאָמַר הֲרֵינִי נָזִיר מֵעַתָּה מֵאָה יוֹם--מוֹנֶה עֶשְׂרִים יוֹם, וּפוֹסֵק; וּמַתְחִיל לִמְנוֹת שְׁלוֹשִׁים יוֹם, שְׁהִיא הַנְּזִירוּת שֶׁנָּדַר לְאַחַר עֶשְׂרִים, וְאַחַר הַשְּׁלוֹשִׁים מְגַלֵּחַ תַּגְלָחַת טַהְרָה, וּמֵבִיא קָרְבְּנוֹתָיו; וְחוֹזֵר וּמוֹנֶה שְׁמוֹנִים יוֹם, כְּדֵי לְהַשְׁלִים הַמֵּאָה שֶׁנָּדַר בַּסּוֹף, וּמְגַלֵּחַ, וּמֵבִיא קָרְבְּנוֹתָיו.

 אָמַר הֲרֵינִי נָזִיר לְאַחַר עֶשְׂרִים יוֹם, וַהֲרֵינִי נָזִיר מֵעַתָּה--מוֹנֶה שְׁלוֹשִׁים, וּמְגַלֵּחַ תַּגְלָחַת טַהְרָה, וְחוֹזֵר וּמוֹנֶה שְׁלוֹשִׁים אֲחֵרִים, וְהִיא הַנְּזִירוּת שֶׁנָּדַר לְאַחַר עֶשְׂרִים: שְׁאִם תֹּאמַר מוֹנֶה עֶשְׂרִים, וּפוֹסֵק, וּמוֹנֶה שְׁלוֹשִׁים וּמְגַלֵּחַ--נִשְׁאֲרוּ מִנְּזִירוּת שֶׁהִתְחִיל בָּהּ עֲשָׂרָה יָמִים בִּלְבָד, וְאֵין בֵּין תַּגְלָחַת טַהְרָה לְתַגְלָחַת טַהְרָה לְעוֹלָם פָּחוּת מִשְּׁלוֹשִׁים יוֹם.

 אָמַר הֲרֵינִי נָזִיר לְאַחַר עֶשְׂרִים יוֹם, וְחָזַר וְאָמַר הֲרֵינִי נְזִיר עוֹלָם מֵעַתָּה--לֹא חָלָה עָלָיו נְזִירוּת שֶׁנָּדַר בָּרִאשׁוֹנָה.
וְכֵן אִם אָמַר הֲרֵינִי נְזִיר שִׁמְשׁוֹן לְאַחַר עֶשְׂרִים יוֹם, וְחָזַר וְאָמַר הֲרֵינִי נָזִיר מֵעַתָּה--אֵינוּ מְגַלֵּחַ לִנְזִירוּת זֹאת שֶׁנָּדַר בָּאַחֲרוֹנָה.

מִי שֶׁאָמַר הֲרֵינִי נָזִיר יוֹם אֶחָד לִפְנֵי מִיתָתִי--הֲרֵי זֶה אָסוּר לִשְׁתּוֹת בְּיַיִן וּלְהִטַּמֵּא לַמֵּתִים וּלְגַלַּח, לְעוֹלָם.
הָאוֹמֵר הֲרֵינִי נָזִיר בְּיוֹם שֶׁבֶּן דָּוִיד בָּא בּוֹ--אִם בַּחֹל נָדַר, הֲרֵי זֶה אָסוּר לְעוֹלָם.
וְאִם בַּשַּׁבָּת אוֹ בְּיוֹם טוֹב נָדַר--אוֹתָהּ שַׁבָּת אוֹ אוֹתוֹ יוֹם טוֹב מֻתָּר, מִכָּאן וְאִלַּךְ אָסוּר לְעוֹלָם: שֶׁהַדָּבָר סְפֵק אִם יָבוֹא בַּשַּׁבָּת וְיוֹם טוֹב, אוֹ לֹא יָבוֹא; וְהוֹאִיל וְהוּא סָפֵק בְּיוֹם שֶׁנָּדַר--לֹא חָלָה עָלָיו נְזִירוּת, שֶׁסְּפֵק נְזִירוּת לְהָקֶל.
מִכָּאן וְאִלַּךְ חָלָה עָלָיו נְזִירוּת; וְשַׁבָּת הַבָּאָה שְׁהִיא סָפֵק, אֵינָהּ מַפְקַעַת נְזִירוּת שֶׁחָלָה עָלָיו.

 נָזִיר שֶׁשָּׁלְמוּ יְמֵי נְזִירוּתוֹ, וְלֹא גִלַּח תַּגְלָחַת טַהְרָה--הֲרֵי זֶה אָסוּר לְגַלַּח וְלִשְׁתּוֹת יַיִן וּלְהִטַּמֵּא לַמֵּתִים כְּשֶׁהָיָה מִקֹּדֶם, וְכָל דִּקְדּוּקֵי נְזִירוּת עָלָיו; וְאִם גִּלַּח אוֹ שָׁתָה אוֹ נִטַּמֵּא, לוֹקֶה.

 מִי שֶׁנָּדַר בְּנָזִיר, וְדִמָּה שְׁאֵינוּ נֶדֶר, וְהָיָה נוֹהֵג הֶתֵּר בְּנִדְרוֹ וְשָׁתָה יַיִן, וּלְאַחַר זְמָן שָׁאַל לְחָכָם, וְהוֹרָהוּ שְׁהוּא נֶדֶר, וּשְׁהוּא חַיָּב בִּנְזִירוּת--הֲרֵי זֶה מוֹנֶה מִשָּׁעָה שֶׁנָּדַר; וּמִדִּבְרֵי סוֹפְרִים, שֶׁיִּנְהֹג אִסּוּר כַּיָּמִים שֶׁנָּהַג בָּהֶן הֶתֵּר.

 כֵּיצַד: הֲרֵי שֶׁנָּדַר שְׁלוֹשִׁים יוֹם, וְנָהַג הֶתֵּר בְּנִדְרוֹ עֲשָׂרָה יָמִים, וְנָהַג אִסּוּר עֶשְׂרִים יוֹם, וּלְאַחַר הַשְּׁלוֹשִׁים שָׁאַל חָכָם וְאָסַר לוֹ--הֲרֵי זֶה מוֹנֶה עֲשָׂרָה יָמִים מִיּוֹם שֶׁשָּׁאַל, כְּנֶגֶד הָעֲשָׂרָה שֶׁנָּהַג בָּהֶן הֶתֵּר; וְאִם שָׁתָה אוֹ גִּלַּח אוֹ נִטַּמֵּא בַּעֲשֶׂרֶת יָמִים הָאֵלּוּ, מַכִּין אוֹתוֹ מַכַּת מַרְדּוּת.

 בַּמֶּה דְּבָרִים אֲמוּרִים, בִּנְזִירוּת מוּעָטָה.
אֲבָל בִּנְזִירוּת מְרֻבָּה--דַּיּוֹ שֶׁיִּנְהֹג שְׁלוֹשִׁים יוֹם בִּנְזִירוּת, וְאַף עַל פִּי שֶׁעָבַר עַל נְזִירוּתוֹ הַמְּרֻבָּה כָּל יָמֶיהָ; וְאִם לֹא נָהַג אִסּוּר בְּעַצְמוֹ, אֵין נִזְקָקִין לוֹ כְּלָל.

 כָּל בֵּית דִּין שֶׁנִּזְקָקִין לְזֶה וְכַיּוֹצֶא בּוֹ, וּמוֹדִיעִין לְאֵלּוּ שֶׁמְּזַלְזְלִין בִּנְדָרִים שְׁאֵינָן חַיָּבִין מִן הַתּוֹרָה, אוֹ שֶׁיּוֹרוּ לָהֶן לְהָקֶל, אוֹ שֶׁיִּפְתְּחוּ לָהֶן פֶּתַח--מְנַדִּין אוֹתוֹ בֵּית דִּין הַהִדְיוֹט.

 הָאִשָּׁה שֶׁנָּדְרָה בְּנָזִיר, וְשָׁלְמוּ יְמֵי הַנְּזִירוּת, וְהֵבִיאָה קָרְבְּנוֹתֶיהָ, וְנִשְׁחֲטָה אַחַת מִן הַבְּהֵמוֹת וְנִזְרַק דָּמָהּ, וְאַחַר כָּךְ שָׁמַע בַּעְלָהּ--אַף עַל פִּי שֶׁעֲדַיִן לֹא גִלְּחָה, אֵינוּ יָכוֹל לְהָפֵר; וְאִם קֹדֶם זְרִיקָה, הֲרֵי זֶה יָפֵר.
בַּמֶּה דְּבָרִים אֲמוּרִים, בְּתַגְלָחַת טַהְרָה; אֲבָל בְּתַגְלָחַת טֻמְאָה--יָפֵר אַף עַל פִּי שֶׁקָּרְבוּ הַקָּרְבָּנוֹת שֶׁלְּתַגְלָחַת טֻמְאָה, מִפְּנֵי שְׁהִיא עֲדַיִן צְרִיכָה לִמְנוֹת נְזִירוּת אַחֶרֶת.

הִלְכּוֹת נְזִירוּת פֵּרֶק ה 
שְׁלוֹשָׁה מִינִין אֲסוּרִין לַנָּזִיר--הַטֻּמְאָה, וְהַתַּגְלָחַת, וְהַיּוֹצֶא מִן הַגֶּפֶן בֵּין פְּרִי בֵּין פָּסֹלֶת פְּרִי.
אֲבָל הַשֵּׁכָר שֶׁלִּתְּמָרִים, אוֹ שֶׁלִּגְרֹגְּרוֹת, וְכַיּוֹצֶא בָּהֶן--מֻתָּר לַנָּזִיר; "וְשֵׁכָר" זֶה שֶׁנֶּאֱסַר עָלָיו בַּתּוֹרָה, הוּא הַשֵּׁכָר שֶׁלְּתַעֲרֹבֶת הַיַּיִן.

הַיּוֹצֶא מִן הַגֶּפֶן כֵּיצַד: נָזִיר שֶׁאָכַל כַּזַּיִת מִן הַפְּרִי, שְׁהוּא עֲנָבִים לַחִים אוֹ יְבֵשִׁים אוֹ בֹּסֶר, אוֹ שֶׁאָכַל כַּזַּיִת מִפָּסֹלֶת הַפְּרִי, שְׁהֶן הַזּוֹגִין וְהֶן הַקְּלִפָּה הַחִיצוֹנָה, אוֹ הַחַרְצַנִּים וְהֶן הַפְּנִימִיין שֶׁזּוֹרְעִין אוֹתָן--הֲרֵי זֶה לוֹקֶה; וְכֵן אִם שָׁתָה רְבִיעִית יַיִן, אוֹ אָכַל כַּזַּיִת מִיַּיִן קָרוּשׁ שְׁהוּא הַפְּרִי, אוֹ שָׁתָה רְבִיעִית חֹמֶץ שְׁהוּא פָּסֹלֶת הַפְּרִי--הֲרֵי זֶה לוֹקֶה.

אֲבָל הָעַלִּין, וְהַלּוֹלַבִּין, וּמֵי גְּפָנִים, וְהַסְּמָדַר--הֲרֵי אֵלּוּ מֻתָּרִין לַנָּזִיר: שְׁאֵינָן לֹא פְּרִי וְלֹא פָּסֹלֶת פְּרִי, אֵלָא מִן הָעֵץ הֶן נֶחְשָׁבִין.

 כָּל אִסּוּרֵי הַגֶּפֶן, מִצְטָרְפִין זֶה עִם זֶה.
כֵּיצַד: הֲרֵי שֶׁצֵּרַף עֲנָבִים לַחִים עִם יְבֵשִׁים עִם בֹּסֶר וְחַרְצָנִים וְזָג, וְאָכַל מִן הַתַּעֲרֹבֶת כַּזַּיִת--לוֹקֶה; וְכֵן אִם אֲכָלָן זֶה אַחַר זֶה, עַד שֶׁאָכַל מִן הַכֹּל כַּזַּיִת--לוֹקֶה.
וְכֵן אִם שָׁתָה רְבִיעִית מִן הַתַּעֲרֹבֶת יַיִן וְחֹמֶץ, לוֹקֶה.

 דָּבָר הַמֻּתָּר, אֵינוּ מִצְטָרֵף לְדָבָר הָאָסוּר בְּנָזִיר.
כֵּיצַד: יַיִן שֶׁנִּתְעָרַב בִּדְבַשׁ, אַף עַל פִּי שֶׁטַּעַם הַכֹּל טַעַם יַיִן, וְשָׁתָה מִן הַתַּעֲרֹבֶת, וְכֵן הַצִּמּוּקִין שֶׁדְּרָכָן עִם הַגְּרֹגְּרוֹת, וְטַעַם הַכֹּל טַעַם צִמּוּקִין, וְאָכַל מִן הַתַּעֲרֹבֶת--אֵינוּ לוֹקֶה: עַד שֶׁיִּהְיֶה מִדָּבָר הָאָסוּר בַּתַּעֲרֹבֶת כַּזַּיִת בִּכְדִי שָׁלוֹשׁ בֵּיצִים, וְאָכַל כְּשָׁלוֹשׁ בֵּיצִים--כִּשְׁאָר הָאִסּוּרִין הַשּׁוֹוִים בְּכָל אָדָם, כְּמוֹ שֶׁבֵּאַרְנוּ בְּהִלְכּוֹת מַאֲכָלוֹת אֲסוּרוֹת.

 וְכֵן אִם שָׁרָה פִּתּוֹ בַּיַּיִן, וְהָיְתָה רְבִיעִית יַיִן בִּכְדֵי פְּרָס מִן הַפַּת, וְאָכַל כְּדֵי פְּרָס, שֶׁנִּמְצָא שֶׁאָכַל רְבִיעִית יַיִן--הֲרֵי זֶה לוֹקֶה; וְעַל זֶה וְכַיּוֹצֶא בּוֹ, נֶאֱמָר בַּתּוֹרָה "וְכָל-מִשְׁרַת עֲנָבִים" --לֶאֱסֹר דָּבָר שֶׁנִּתְעָרַב בּוֹ הַיַּיִן, וְטַעְמוֹ כְּטַעַם הַיַּיִן: וְהוּא שֶׁיִּהְיֶה טַעְמוֹ וּמַמָּשׁוֹ, כִּשְׁאָר אִסּוּרֵי מַאֲכָלוֹת.

 נִתְעָרַב יַיִן וְכַיּוֹצֶא בּוֹ בִּדְבַשׁ וְכַיּוֹצֶא בּוֹ, וְאֵין שָׁם טַעַם יַיִן--הֲרֵי זֶה מֻתָּר לַנָּזִיר: לֹא יִהְיֶה זֶה חָמוּר מֵחֵלֶב וְדָם.
הָיָה בּוֹ טַעַם יַיִן, וְאֵין שָׁם רְבִיעִית בִּכְדֵי פְּרָס--הֲרֵי זֶה אָסוּר מִדִּבְרֵי סוֹפְרִים, כְּמוֹ שֶׁבֵּאַרְנוּ בְּאִסּוּרֵי מַאֲכָלוֹת; וּמַכִּין אוֹתוֹ אִם אָכַל, מַכַּת מַרְדּוּת.

נָזִיר שֶׁאָכַל כַּזַּיִת עֲנָבִים, וְכַזַּיִת חַרְצָן, וְכַזַּיִת זָג, וְכַזַּיִת צִמּוּקִים, וְשָׁתָה רְבִיעִית יַיִן, וְאַפִלּוּ סָחַט אֶשְׁכּוֹל וְשָׁתָה מִמֶּנּוּ רְבִיעִית--הֲרֵי זֶה לוֹקֶה חָמֵשׁ מַלְקִיּוֹת: שֶׁכָּל אֶחָד מֵהֶן בְּלָאו אֶחָד הוּא.
וְלוֹקֶה מַלְקוּת שִׁשִּׁית מִשּׁוֹם "לֹא יַחֵל, דְּבָרוֹ" , שְׁהוּא שׁוֹוֶה בְּכָל הַנְּדָרִים.

וְכֵן אִם אָכַל כַּזַּיִת זָג, אוֹ כַּזַּיִת עֲנָבִים--לוֹקֶה שְׁתַּיִם: אַחַת מִשּׁוֹם זָג אוֹ מִשּׁוֹם עֲנָבִים, וְאַחַת מִשּׁוֹם "לֹא יַחֵל, דְּבָרוֹ" .
וְהוּא הַדִּין לְנָזִיר שֶׁגִּלַּח, אוֹ שֶׁנִּטַּמֵּא--שְׁהוּא לוֹקֶה שְׁתַּיִם: אַחַת עַל הָאִסּוּר הַמְּיֻחָד בּוֹ, וְאַחַת עַל הָאִסּוּר הַשּׁוֹוֶה בְּכָל הַנְּדָרִים שְׁהוּא "לֹא יַחֵל, דְּבָרוֹ".

 נָזִיר שֶׁשָּׁתָה רְבִיעִית יַיִן, וּרְבִיעִית חֹמֶץ--אֵינוּ לוֹקֶה אֵלָא אַחַת, שְׁאֵינוּ חַיָּב עַל הַיַּיִן בִּפְנֵי עַצְמוֹ וְעַל הַחֹמֶץ בִּפְנֵי עַצְמוֹ: שְׁאֵין כָּתוּב יַיִן לֹא יִשְׁתֶּה וְחֹמֶץ לֹא יִשְׁתֶּה, אֵלָא כָּךְ כָּתוּב "חֹמֶץ יַיִן וְחֹמֶץ שֵׁכָר לֹא יִשְׁתֶּה" --כְּלוֹמַר לֹא יִשְׁתֶּה הַיַּיִן וְלֹא דָּבָר שֶׁנִּתְעָרַב בּוֹ הַיַּיִן וְהוּא הַשֵּׁכָר, וְאַפִלּוּ הִחְמִיצוּ; וְהוֹאִיל וְלֹא כָפַל אֵלָא הַחֹמֶץ, שְׁהוּא שֵׁם אֶחָד--אֵינוּ לוֹקֶה עַל זֶה בִּפְנֵי עַצְמוֹ וְעַל זֶה בִּפְנֵי עַצְמוֹ.

 נָזִיר שֶׁהָיָה שׁוֹתֶה יַיִן כָּל הַיּוֹם כֻּלּוֹ--אַף עַל פִּי שְׁהוּא חַיָּב לַשָּׁמַיִם עַל כָּל רְבִיעִית וּרְבִיעִית, אֵינוּ לוֹקֶה אֵלָא אַחַת מִשּׁוֹם יַיִן וְאַחַת דְּ"לֹא יַחֵל, דְּבָרוֹ" כְּמוֹ שֶׁבֵּאַרְנוּ; וְאִם הִתְרוּ בּוֹ עַל כָּל רְבִיעִית וּרְבִיעִית, וְאָמְרוּ לוֹ אַל תִּשְׁתֶּה, אַל תִּשְׁתֶּה, וְהוּא שׁוֹתֶה--חַיָּב עַל כָּל אַחַת וְאַחַת.

מִדִּבְרֵי סוֹפְרִים שֶׁאָסוּר לַנָּזִיר לַעֲמֹד בְּמוֹשַׁב שׁוֹתֵי יַיִן, וְיִתְרַחַק מִמֶּנּוּ הַרְבֵּה--שֶׁהֲרֵי מִכְשׁוֹל לְפָנָיו: אָמְרוּ חֲכָמִים, סָבִיב לַכֶּרֶם לֹא יִקְרַב.

 נָזִיר שֶׁגִּלַּח שַׂעֲרָה אַחַת--לוֹקֶה, בֵּין בְּתַעַר בֵּין בְּזוֹג: וְהוּא שֶׁקְּצָצָהּ מֵעִיקָרָהּ, כְּעִנְיַן תַּעַר.
וְכֵן אִם תְּלָשָׁהּ בְּיָדוֹ, לוֹקֶה.
וְאֶחָד הַמְּגַלֵּחַ וְאֶחָד הַמִּתְגַּלֵּחַ, שֶׁנֶּאֱמָר "תַּעַר לֹא-יַעֲבֹר עַל-רֹאשׁוֹ" ; וְאִם הִנִּיחַ מִמֶּנָּה כְּדֵי לִכּוֹף אֶת רֹאשָׁהּ לְעִיקָרָהּ--אֵינוּ לוֹקֶה, שְׁאֵין זֶה כְּעֵין תַּעַר.

 הִעְבִיר עַל רֹאשׁוֹ סַם שֶׁמַּשִּׁיר אֶת הַשֵּׂעָר, וְהִשִּׁיר שְׂעָרוֹ--אֵינוּ לוֹקֶה; אֲבָל בִּטַּל מִצְוַת עֲשֵׂה, שֶׁנֶּאֱמָר "גַּדֵּל פֶּרַע, שְׂעַר רֹאשׁוֹ" .

 נָזִיר שֶׁגִּלַּח כָּל רֹאשׁוֹ, אֵינוּ לוֹקֶה מִשּׁוֹם הַתַּגְלָחַת אֵלָא אַחַת; וְאִם הִתְרוּ בּוֹ עַל כָּל שַׂעֲרָה וְשַׂעֲרָה, וְאָמְרוּ לוֹ אַל תְּגַלַּח, אַל תְּגַלַּח, וְהוּא מְגַלֵּחַ--לוֹקֶה עַל כָּל אַחַת וְאַחַת.

 נָזִיר חוֹפֵף עַל שְׂעָרוֹ בְּיָדָיו, וְחוֹכֵךְ בְּצִפָּרְנָיו--וְאִם נָפַל שֵׂעָר, אֵינוּ חוֹשֵׁשׁ: שֶׁהֲרֵי אֵין כַּוָּנָתוֹ לְהַשִּׁיר, וְאִפְשָׁר שֶׁלֹּא יַשִּׁיר.
אֲבָל לֹא יִסְרֹק בְּמַסְרֵק, וְלֹא יָחֹף בָּאֲדָמָה--מִפְּנֵי שֶׁמַּשֶּׁרֶת אֶת הַשֵּׂעָר וַדַּאי; וְאִם עָשָׂה כֵּן, אֵינוּ לוֹקֶה.

 נָזִיר שֶׁנִּטַּמֵּא לַמֵּת טֻמְאַת שִׁבְעָה--בֵּין בְּטֻמְאוֹת שְׁהוּא מְגַלֵּחַ עֲלֵיהֶן כְּמוֹ שֶׁיִּתְבָּאַר, בֵּין בְּטֻמְאוֹת שְׁאֵינוּ מְגַלֵּחַ עֲלֵיהֶן--הֲרֵי זֶה לוֹקֶה.
נִטַּמֵּא לַמֵּת פְּעָמִים הַרְבֵּה--אַף עַל פִּי שְׁהוּא חַיָּב מַלְקוּת עַל כָּל אַחַת וְאַחַת לַשָּׁמַיִם, אֵין בֵּית דִּין מַלְקִין אוֹתוֹ אֵלָא אַחַת; וְאִם הִתְרוּ בּוֹ עַל כָּל פַּעַם וּפַעַם, וְהוּא מִטַּמֵּא--לוֹקֶה עַל כָּל אַחַת וְאַחַת.

 בַּמֶּה דְּבָרִים אֲמוּרִים, בְּשֶׁנִּטַּמֵּא וּפֵרַשׁ, וְחָזַר וְנָגַע אוֹ נָשָׂא אוֹ הֶאֱהִיל; אֲבָל אִם הָיָה נוֹגֵעַ בְּמֵת וַעֲדַיִן הַמֵּת בְּיָדוֹ, וְנָגַע בְּמֵת אַחֵר--אֵינוּ חַיָּב אֵלָא אַחַת, אַף עַל פִּי שֶׁהִתְרוּ בּוֹ עַל כָּל נְגִיעָה וּנְגִיעָה: שֶׁהֲרֵי מְחֻלָּל וְעוֹמֵד.

 נָזִיר שֶׁנִּכְנַס לְבַיִת, וְשָׁהָה שָׁם עַד שֶׁמֵּת שָׁם מֵת, אוֹ שֶׁנִּכְנַס לְאֹהֶל הַמֵּת בְּשִׁדָּה תֵּבָה וּמִגְדָּל, וּבָא חֲבֵרוֹ וּפָרַע גַּג הַתֵּבָה מֵעָלָיו מִדַּעְתּוֹ--הֲרֵי זֶה לוֹקֶה שְׁתַּיִם: אַחַת מִשּׁוֹם "לֹא יָבֹא" , וְאַחַת מִשּׁוֹם "לֹא-יִטַּמָּא" --שֶׁהֲרֵי טֻמְאָה וּבִיאָה בָּאִין כְּאַחַת.
אֲבָל אִם נִכְנַס כְּדַרְכּוֹ, טֻמְאָתוֹ קוֹדֶמֶת לְבִיאָתוֹ--שֶׁמֵּעֵת שֶׁיַּכְנִיס חֻטְמוֹ אוֹ אֶצְבְּעוֹת רַגְלָיו, נִטַּמֵּא, וְאֵינוּ חַיָּב מִשּׁוֹם בִּיאָה, עַד שֶׁיָּבוֹא כֻּלּוֹ.

 נִכְנַס לְאֹהֶל הַמֵּת, אוֹ לְבֵית הַקְּבָרוֹת בִּשְׁגָגָה, וְאַחַר שֶׁנּוֹדַע לוֹ הִתְרוּ בּוֹ, וְלֹא קָפַץ וְיָצָא אֵלָא עָמַד שָׁם--הֲרֵי זֶה לוֹקֶה: וְהוּא שֶׁיִּשְׁהֶה שָׁם כְּדֵי הִשְׁתַּחֲוָיָה, כְּמוֹ טָמֵא שֶׁנִּכְנַס לַמִּקְדָּשׁ.

 הַמְּטַמֵּא אֶת הַנָּזִיר--אִם הָיָה הַנָּזִיר מֵזִיד, הַנָּזִיר לוֹקֶה וְזֶה שֶׁטִּמְּאוֹ עוֹבֵר מִשּׁוֹם "וְלִפְנֵי עִוֵּר, לֹא תִתֵּן מִכְשֹׁל" .
וְאִם הָיָה הַנָּזִיר שׁוֹגֵג וְזֶה שֶׁטִּמְּאוֹ מֵזִיד, אֵין אֶחָד מֵהֶן לוֹקֶה; וְלָמָּה לֹא יִלְקֶה הַמְּטַמֵּא אֶת הַנָּזִיר--לְפִי שֶׁנֶּאֱמָר "וְטִמֵּא רֹאשׁ נִזְרוֹ" , וְאֵינוּ לוֹקֶה עַד שֶׁיְּטַמֵּא עַצְמוֹ מִדַּעְתּוֹ.

 נָזִיר טָהוֹר שֶׁטִּמֵּא עַצְמוֹ, לוֹקֶה אַף מִשּׁוֹם "לֹא תְאַחֵר לְשַׁלְּמוֹ" --שֶׁהֲרֵי אֵחַר נְזִירוּת טַהְרָה, וְעָשָׂה מַעֲשֶׂה; וְכֵן אִם נָזַר בְּבֵית הַקְּבָרוֹת, לוֹקֶה אַף מִשּׁוֹם "לֹא תְאַחֵר".
הַא לָמַדְתָּ, שֶׁהַנָּזִיר שֶׁטִּמֵּא עַצְמוֹ לוֹקֶה אַרְבַּע מַלְקִיּוֹת: מִשּׁוֹם "לֹא-יִטַּמָּא" , וּמִשּׁוֹם "לֹא יַחֵל, דְּבָרוֹ" , וּמִשּׁוֹם "לֹא תְאַחֵר לְשַׁלְּמוֹ"; וּמִשּׁוֹם "לֹא יָבֹא" --אִם הָיְתָה בִּיאָה וְטֻמְּאָה כְּאַחַת, כְּמוֹ שֶׁבֵּאַרְנוּ.

הִלְכּוֹת נְזִירוּת פֵּרֶק ו 
נָזִיר שֶׁשָּׁתָה יַיִן, וְאָכַל יוֹצֶא מִן הַגֶּפֶן--אַפִלּוּ יָמִים רַבִּים--אֵינוּ סוֹתֵר מִיְּמֵי נְזִירוּתוֹ, אַפִלּוּ יוֹם אֶחָד; וְכֵן אִם גִּלַּח מֵעוּט שְׂעַר רֹאשׁוֹ, בֵּין בִּשְׁגָגָה בֵּין בְּזָדוֹן.
נִתְגַּלַּח רֹב רֹאשׁוֹ--בֵּין בְּתַעַר, בֵּין כְּעֵין תַּעַר וְלֹא נִשְׁאַר מִן הַשְּׂעָרוֹת כְּדֵי לִכּוֹף רֹאשָׁן לְעִיקָרָן, בֵּין בְּזָדוֹן בֵּין בִּשְׁגָגָה, אַפִלּוּ גִּלְּחוּהוּ לִסְטִים בְּאֹנֶס--הֲרֵי זֶה סוֹתֵר שְׁלוֹשִׁים יוֹם, עַד שֶׁיִּהְיֶה לוֹ פֶּרַע; וְאַחַר כָּךְ מַתְחִיל לִמְנוֹת.

כֵּיצַד: נָדַר נְזִירוּת מֵאָה יוֹם, וּלְאַחַר עֶשְׂרִים יוֹם נִתְגַּלַּח רֹב רֹאשׁוֹ--הֲרֵי זֶה שׁוֹהֶה שְׁלוֹשִׁים יוֹם, עַד שֶׁיִּרְבֶּה שְׂעַר רֹאשׁוֹ, וְאַחַר הַשְּׁלוֹשִׁים יוֹם, מוֹנֶה שְׁמוֹנִים יוֹם תַּשְׁלוּם יְמֵי נְזִירוּתוֹ; וְכָל אוֹתָן הַשְּׁלוֹשִׁים יוֹם--כָּל דִּקְדּוּקֵי נְזִירוּת עָלָיו, אֵלָא שְׁאֵין עוֹלִין לוֹ מִן הַמִּנְיָן.

נָזִיר שֶׁנִּטַּמֵּא--בֵּין בְּזָדוֹן בֵּין בִּשְׁגָגָה, וְאַפִלּוּ טִמְּאוּהוּ גּוֹיִים בְּאֹנֶס--סוֹתֵר הַכֹּל, וּמְגַלֵּחַ תַּגְלָחַת טֻמְאָה, וּמֵבִיא קָרְבְּנוֹת טֻמְאָה; וּמַתְחִיל לִמְנוֹת יְמֵי נְזִירוּת, שֶׁנֶּאֱמָר "וְהַיָּמִים הָרִאשֹׁנִים יִפְּלוּ" .
וְאַפִלּוּ נִטַּמֵּא בְּיוֹם מְלֹאת יְמֵי נִזְרוֹ בְּסוֹף הַיּוֹם, סוֹתֵר הַכֹּל.

נִטַּמֵּא אַחַר יוֹם מְלֹאת, שְׁהוּא יוֹם הֲבָאַת קָרְבְּנוֹת טַהְרָה אִלּוּ לֹא נִטַּמֵּא--סָתַר שְׁלוֹשִׁים יוֹם בִּלְבָד.
וְכֵיצַד יַעֲשֶׂה: מֵבִיא קָרְבְּנוֹת טֻמְאָה כְּשֶׁיִּטְהַר, וּמְגַלֵּחַ תַּגְלָחַת טֻמְאָה; וּמַתְחִיל לִמְנוֹת נְזִירוּת שְׁלוֹשִׁים יוֹם, וּמְגַלֵּחַ תַּגְלָחַת טַהְרָה, וּמֵבִיא קָרְבְּנוֹת טַהְרָה.
וְאִם נִטַּמֵּא אַחַר שֶׁנִּזְרַק עָלָיו אֶחַד מִן הַדָּמִים, אֵינוּ סוֹתֵר כְּלוּם; אֵלָא מֵבִיא שְׁאָר קָרְבְּנוֹת טַהְרָה שֶׁלּוֹ, כְּשֶׁיִּטְהַר.

נִטַּמֵּא בְּיוֹם שֶׁלְּאַחֲרָיו, שְׁהוּא יוֹם שֶׁרָאוּי לְגַדַּל שְׂעַר אִלּוּ גִּלַּח אַחַר מְלֹאת--הֲרֵי זֶה אֵינוּ סוֹתֵר כְּלוּם, וְאַף עַל פִּי שֶׁעֲדַיִן לֹא גִלַּח: שֶׁהֲרֵי שָׁלְמָה הַנְּזִירוּת, וְכָל הַנִּטְפָּל לָהּ.

נִטַּמֵּא בְּיוֹם שֶׁנָּדַר, אוֹ בַּשֵּׁנִי--אֵינוּ סוֹתֵר, אֵלָא מַשְׁלִים עֲלֵיהֶם אַחַר שֶׁיָּבִיא קָרְבָּנוֹ: שֶׁנֶּאֱמָר "וְהַיָּמִים הָרִאשֹׁנִים יִפְּלוּ" , עַד שֶׁיִּהְיוּ שָׁם יָמִים רִאשׁוֹנִים.
לְפִיכָּךְ אִם נִטַּמֵּא מִשְּׁלִישִׁי וָהָלְאָה, סוֹתֵר כָּל הַקּוֹדְמִין.

נָדַר בְּנָזִיר, וְהוּא טְמֵא מֵת--חָלָה עָלָיו נְזִירוּת; וְאִם נִטַּמֵּא פַּעַם אַחֶרֶת, אוֹ שָׁתָה יַיִן, אוֹ גִּלַּח--לוֹקֶה.
וְאִם שָׁהָה בְּטֻמְאָתוֹ כַּמָּה יָמִים, אֵין עוֹלִין לוֹ--עַד שֶׁיַּזֶּה שְׁלִישִׁי וּשְׁבִיעִי, וְיִטְבֹּל בַּשְּׁבִיעִי.
וְיוֹם שְׁבִיעִי שֶׁלּוֹ, עוֹלֶה לוֹ מִמִּנְיַן נְזִירוּת לְזֶה שֶׁנָּדַר וְהוּא טָמֵא; אֲבָל נָזִיר טָהוֹר שֶׁנִּטַּמֵּא, אֵינוּ מַתְחִיל לִמְנוֹת אֵלָא מִיּוֹם הַשְּׁמִינִי וָהָלְאָה.

מִי שֶׁנָּדַר וְהוּא בְּבֵית הַקְּבָרוֹת, נְזִירוּת חָלָה עָלָיו; וְאַפִלּוּ שָׁהָה שָׁם כַּמָּה יָמִים--אֵין עוֹלִין לוֹ, וְלוֹקֶה עַל שְׁהִיָּתוֹ שָׁם.
וְאִם הִתְרוּ בּוֹ שֶׁלֹּא יַזִּיר שָׁם, אֵינוּ מְגַלֵּחַ שְׂעָרוֹ כְּשֶׁיֵּצֵא מִשָּׁם; וְאִם נִטַּמֵּא שָׁם בְּבֵית הַקְּבָרוֹת בְּאַחַת מִן הַטֻּמְאוֹת שֶׁהַנָּזִיר מְגַלֵּחַ עֲלֵיהֶן, אֵינוּ מְגַלֵּחַ וְאֵינוּ מֵבִיא קָרְבַּן טֻמְאָה.

נִכְנַס לְשָׁם בְּשִׁדָּה תֵּבָה וּמִגְדָּל, וּבָא חֲבֵרוֹ וּפָרַע עָלָיו אֶת הַמַּעְזֵבָה וְנִטַּמֵּא--אַף עַל פִּי שֶׁשָּׁהָה שָׁם, אֵינוּ לוֹקֶה; אֲבָל מַכִּין אוֹתוֹ מַכַּת מַרְדּוּת, אִם שָׁהָה.

יָצָא מִבֵּית הַקְּבָרוֹת, וְשָׁהָה יָמִים וְחָזַר וְנִכְנַס--אֵין אוֹתָן הַיָּמִים עוֹלִין לוֹ.
יָצָא וְהִזָּה וְטָבַל וְטָהַר, וּמָנָה יָמִים מִנְּזִירוּתוֹ, וְחָזַר לְבֵית הַקְּבָרוֹת--הֲרֵי אוֹתָן הַיָּמִים שֶׁמָּנָה עוֹלִין לוֹ: וְאַפִלּוּ נִכְנַס בְּיוֹם שְׁמִינִי שֶׁלּוֹ, הֲרֵי שְׁבִיעִי שֶׁלּוֹ עוֹלֶה לוֹ מִן הַמִּנְיָן.
וְאִם נִטַּמֵּא שָׁם אַחַר שֶׁנִּכְנַס, בְּאַחַת מִן הַטֻּמְאוֹת שֶׁהַנָּזִיר מְגַלֵּחַ עֲלֵיהֶן--מֵבִיא קָרְבַּן טֻמְאָה, וְסוֹתֵר הַיָּמִים הַקּוֹדְמִין, וּמְגַלֵּחַ תַּגְלָחַת טֻמְאָה.

תַּגְלָחַת טֻמְאָה כֵּיצַד הִיא: נָזִיר שֶׁנִּטַּמֵּא בְּאַחַת מִן הַטֻּמְאוֹת שְׁהוּא מְגַלֵּחַ עֲלֵיהֶן, הֲרֵי זֶה מַזֶּה עָלָיו בִּשְׁלִישִׁי וּבִשְׁבִיעִי, וּמְגַלֵּחַ שְׂעַר רֹאשׁוֹ בַּשְּׁבִיעִי, וְטוֹבֵל בַּשְּׁבִיעִי אַחַר הַהַזָּיָה כְּדֶרֶךְ כָּל טְמֵאֵי מֵת, וּמַעְרִיב שִׁמְשׁוֹ; וּמֵבִיא קָרְבְּנוֹתָיו בַּשְּׁמִינִי--וְהֶן שְׁתֵּי תּוֹרִים אוֹ שְׁנֵי בְּנֵי יוֹנָה, אֶחָד לְעוֹלָה וְאֶחָד לְחַטָּאת, וְכֶבֶשׂ בֶּן שְׁנָתוֹ לְאָשָׁם.
וְסוֹתֵר כָּל הַיָּמִים הַקּוֹדְמִין, וּמַתְחִיל לִמְנוֹת נְזִירוּתוֹ; וְאִם גִּלַּח בַּשְּׁמִינִי, מֵבִיא קָרְבְּנוֹתָיו בּוֹ בַּיּוֹם.

מֵאֵימָתַי מַתְחִיל לִמְנוֹת, מִשֶּׁיָּבִיא חַטָּאתוֹ; אֲבָל עוֹלָתוֹ וַאֲשָׁמוֹ, אֵין מְעַכְּבִין אוֹתוֹ מִלִּמְנוֹת.
הֲרֵי שֶׁהִזָּה בִּשְׁלִישִׁי וּשְׁבִיעִי, וְלֹא טָבַל וְנִתְאַחַר כַּמָּה יָמִים--כְּשֶׁיִּטְבֹּל, יַעְרִיב שִׁמְשׁוֹ וְיָבִיא קָרְבְּנוֹתָיו לְמָחָר.

טָבַל וְהִעְרִיב שִׁמְשׁוֹ, וְאֵחַר קָרְבְּנוֹתָיו--אֵינוּ מַתְחִיל לִמְנוֹת, עַד שֶׁיָּבִיא חַטָּאתוֹ; אֲבָל עוֹלָתוֹ וַאֲשָׁמוֹ, אֵין מְעַכְּבִין אוֹתוֹ, כְּמוֹ שֶׁבֵּאַרְנוּ.

כְּשֶׁמְּגַלֵּחַ הַנָּזִיר תַּגְלָחַת טֻמְאָה--אֵינוּ צָרִיךְ לְגַלַּח פֶּתַח הַמִּקְדָּשׁ, וְלֹא לְהַשְׁלִיךְ שְׂעָרוֹ עַל הָאֵשׁ.
וּבֵין שֶׁגִּלַּח בַּמְּדִינָה אוֹ בַּמִּקְדָּשׁ, שְׂעָרוֹ אָסוּר בַּהֲנָיָה וְטָעוּן קְבִירָה; וְאֶפְרוֹ אָסוּר, כְּאֵפֶר כָּל הַנִּקְבָּרִין.
וְהַמְּגַלֵּחַ בַּמִּקְדָּשׁ--אִם הִשְׁלִיכוֹ תַּחַת דּוּד הָאָשָׁם, יָצָא.

נָזִיר שֶׁנִּטַּמֵּא טֻמְאוֹת הַרְבֵּה--בֵּין שֶׁלֹּא הִתְרוּ בּוֹ עַל כָּל אַחַת וְאַחַת, בֵּין שֶׁהִתְרוּ בּוֹ עַל כָּל אַחַת וְאַחַת--אֵינוּ מֵבִיא עַל טֻמְאוֹתָיו אֵלָא קָרְבָּן אֶחָד.
בַּמֶּה דְּבָרִים אֲמוּרִים, שֶׁנִּטַּמֵּא פַּעַם שְׁנִיָּה קֹדֶם שֶׁיָּבִיא קָרְבְּנוֹת טֻמְאָה הָרִאשׁוֹנָה; וְאַף עַל פִּי שֶׁנִּתְאַחַר כַּמָּה יָמִים אַחַר טַהְרָתוֹ קֹדֶם הֲבָאַת חַטָּאתוֹ, וְנִטַּמֵּא בְּאוֹתָן הַיָּמִים--אֵינוּ מֵבִיא אֵלָא קָרְבָּן אֶחָד.
אֲבָל אִם נִטַּמֵּא וְטָהַר וְהֵבִיא חַטָּאתוֹ, וְנִטַּמֵּא פַּעַם שְׁנִיָּה אַחַר שֶׁהֵבִיא חַטָּאתוֹ--אַף עַל פִּי שֶׁעֲדַיִן לֹא הֵבִיא אֲשָׁמוֹ וְעוֹלָתוֹ, חַיָּב בְּקָרְבָּנוֹת אֲחֵרוֹת.

נָזִיר שֶׁגִּלַּח תַּגְלָחַת טַהְרָה, וְאַחַר כָּךְ נוֹדַע שֶׁטָּמֵא הָיָה בְּתוֹךְ יְמֵי נִזְרוֹ--אִם בְּטֻמְאָה יְדוּעָה נִטַּמֵּא--סוֹתֵר הַכֹּל, וּמֵבִיא קָרְבְּנוֹת טֻמְאָה, וּמְגַלֵּחַ תַּגְלָחַת טֻמְאָה; וּמוֹנֶה נְזִירוּת אַחֶרֶת, וּמֵבִיא קָרְבְּנוֹת טַהְרָה.

וְאִם בְּטֻמְאַת הַתְּהוֹם נִטַּמֵּא, אֵינוּ סוֹתֵר; וְדָבָר זֶה, הֲלָכָה מִפִּי הַקַּבָּלָה.
וְאִם עַד שֶׁלֹּא נִזְרַק עָלָיו אֶחָד מִן הַדָּמִים, נוֹדַע שְׁהוּא טָמֵא--בֵּין בְּטֻמְאָה יְדוּעָה, בֵּין בְּטֻמְאַת הַתְּהוֹם--סוֹתֵר הַכֹּל; נוֹדַע לוֹ אַחַר שֶׁנִּזְרַק אֶחָד מִן הַדָּמִים--אַף עַל פִּי שֶׁלֹּא גִלַּח--הוֹאִיל וְטֻמְאָה שְׁאֵינָהּ יְדוּעָה הִיא, אֵינוּ סוֹתֵר.

אֵיזוֹ הִיא טֻמְאַת הַתְּהוֹם--כָּל שְׁאֵין אָדָם מַכִּירָהּ, אַפִלּוּ בְּסוֹף הָעוֹלָם.
וְלֹא אָמְרוּ טֻמְאַת הַתְּהוֹם אֵלָא לְמֵת בִּלְבָד; אֲבָל הָרוּג, לֹא--שֶׁהֲרֵי יָדַע בּוֹ זֶה שֶׁהֲרָגוֹ.
נִמְצָא הַמֵּת גָּלוּי, אֵין זוֹ טֻמְאַת הַתְּהוֹם.
נִמְצָא מֻשְׁקָע בְּקַרְקָעִית מְעָרָה וְהַמַּיִם עַל גַּבָּיו, הֲרֵי זוֹ טֻמְאַת הַתְּהוֹם שְׁאֵינָהּ יְדוּעָה; הָיָה טָמוּן בְּתֶבֶן אוֹ בִּצְרוֹרוֹת, הֲרֵי זוֹ טֻמְאַת הַתְּהוֹם שְׁאֵינָהּ יְדוּעָה; הָיָה טָמוּן בַּמַּיִם בָּאֲפֵלָה וּבִנְקִיקֵי הַסְּלָעִים, אֵינָהּ טֻמְאַת הַתְּהוֹם.

 נָזִיר שֶׁנִּטַּמֵּא בְּמֵת, וְיָרַד וְטָבַל בִּמְעָרָה, וְהֵבִיא קָרְבְּנוֹת טֻמְאָה, וּמָנָה נְזִירוּת וְגִלַּח תַּגְלָחַת טַהְרָה, וְאַחַר כָּךְ נוֹדַע שֶׁמֵּת הָיָה מֻשְׁקָע בְּקַרְקָעִית הַמְּעָרָה כְּשֶׁיָּרַד לִטְבֹּל--אַף עַל פִּי שְׁהִיא טֻמְאָה שְׁאֵינָהּ יְדוּעָה--סָתַר הַכֹּל, מִפְּנֵי שֶׁהֻחְזַק לַטֻּמְאָה, וְחֶזְקַת הַטָּמֵא טָמֵא, עַד שֶׁיִּטְהַר וַדַּאי.

יָרַד לְהָקֵר--הֲרֵי זֶה טָהוֹר, עַד שֶׁיֵּדַע שֶׁנָּגַע; נִמְצָא הַמֵּת צָף עַל פְּנֵי הַמָּיִם--הֲרֵי זֶה בְּחֶזְקַת טָמֵא, שֶׁחֶזְקָתוֹ שֶׁנָּגַע בְּזֶה שְׁהוּא צָף.

הִלְכּוֹת נְזִירוּת פֵּרֶק ז 
יֵשׁ טֻמְאוֹת מִן הַמֵּת שְׁאֵין הַנָּזִיר מְגַלֵּחַ עֲלֵיהֶן, וְלֹא סוֹתֵר אֶת הַקּוֹדְמִין, וְאַף עַל פִּי שֶׁנִּטַּמֵּא בָּהֶן טֻמְאַת שִׁבְעָה: לְפִי שֶׁלֹּא נֶאֱמָר בּוֹ וְכִי יִטַּמֵּא לְנֶפֶשׁ, אֵלָא "וְכִי-יָמוּת מֵת עָלָיו" --עַד שֶׁיְּטַמֵּא בְּטֻמְאוֹת שְׁהֶן מֵעַצְמוֹ שֶׁלַּמֵּת, וְאַחַר כָּךְ יָבִיא קָרְבְּנוֹת טֻמְאָה וִיגַלַּח תַּגְלָחַת טֻמְאָה וְיִפְּלוּ כָּל הַיָּמִים הָרִאשׁוֹנִים.

וְאֵלּוּ טֻמְאוֹת מִן הַמֵּת שֶׁהַנָּזִיר מְגַלֵּחַ עֲלֵיהֶן: עַל הַנֵּפֶל, וְאַפִלּוּ לֹא נִתְקַשְּׁרוּ אֵבָרָיו בְּגִידִין; וְעַל כַּזַּיִת מִבְּשַׂר הַמֵּת; וְעַל כַּזַּיִת נְצָל; וְעַל עֲצָמוֹת שְׁהֶן רֹב מִנְיַן הָעֲצָמוֹת, אַף עַל פִּי שְׁאֵין בָּהֶן רֹבַע הַקַּב, וְעַל עֲצָמוֹת שְׁהֶן רֹב בִּנְיָנוֹ שֶׁלַּמֵּת, וְאַף עַל פִּי שְׁאֵין בָּהֶן רֹבַע הַקַּב, וְעַל חֲצִי קַב עֲצָמוֹת, אַף עַל פִּי שְׁאֵין בָּהֶן לֹא רֹב בִּנְיָנוֹ וְלֹא רֹב מִנְיָנוֹ--וְכָל הָעֲצָמוֹת יִהְיוּ מִשֶּׁלְּמֵת אֶחָד, לֹא מִשְּׁנֵי מֵתִים; וְעַל הַשִּׁדְרָה הַבָּאָה מִמֵּת אֶחָד; וְעַל הַגֻּלְגֹּלֶת שֶׁלְּמֵת אֶחָד; וְעַל אֵבֶר מִן הַמֵּת הַבָּא מִמֵּת אֶחָד, וְעַל אֵבֶר מִן הַחַי מֵאָדָם אֶחָד--שֶׁיֵּשׁ עֲלֵיהֶן בָּשָׂר הָרָאוּי לַעֲלוֹת בּוֹ אֲרוּכָה בַּחַי; וְעַל חֲצִי לוֹג דָּם הַבָּא מִמֵּת אֶחָד; וְעַל מְלוֹא חָפְנַיִם רְקַב הַמֵּת.

אֵיזֶה הוּא נְצָל, זֶה בְּשַׂר הַמֵּת שֶׁנִּמּוֹחַ וְנַעֲשָׂה לֵחָה סְרוּחָה.
וְאֵין רְקַב הַמֵּת מְטַמֵּא, עַד שֶׁיִּקָּבֵר עָרֹם בְּאָרוֹן שֶׁלְּשַׁיִשׁ וְיִהְיֶה כֻּלּוֹ שָׁלֵם: חָסֵר מִמֶּנּוּ אֵבֶר, אוֹ שֶׁנִּקְבַּר בִּכְסוּתוֹ, אוֹ בְּאָרוֹן שֶׁלְּעֵץ אוֹ שֶׁלְּמַתֶּכֶת--אֵין לוֹ רָקָב.
וְלֹא אָמְרוּ רָקָב אֵלָא לְמֵת בִּלְבָד, לְהוֹצִיא הָרוּג--שֶׁהֲרֵי חָסֵר דָּמוֹ.

קָבְרוּ שְׁנֵי מֵתִים כְּאֶחָד, אוֹ שֶׁגָּזְזוּ שְׂעָרוֹ אוֹ צִפָּרְנָיו וּקְבָרוּם עִמּוֹ, אוֹ אִשָּׁה עֻבְרָה שֶׁמֵּתָה וְנִקְבְּרָה וְעֻבְרָהּ בְּמֵעֶיהָ--אֵין הָרָקָב שֶׁלָּהֶם מְטַמֵּא; וְכֵן אִם טָחַן הַמֵּת עַד שֶׁנַּעֲשָׂה רָקָב, אֵינוּ מְטַמֵּא--עַד שֶׁיַּרְקִיב מֵאֵלָיו.

טָחַן אֶת הַמֵּת, וְהִנִּיחַ עֲפָרוֹ עַד שֶׁהִרְקִיב כֻּלּוֹ, אוֹ שֶׁהִרְקִיב כִּשְׁהוּא חַי, וּמֵת וְהִרְקִיב הַכֹּל--הֲרֵי זֶה סָפֵק; וְאִם נִטַּמֵּא לְרָקָב זֶה, הֲרֵי הוּא סְפֵק טָמֵא.
וְכֵן אִם נִטַּמֵּא בְּרֹבַע עֲצָמוֹת הַבָּאוֹת מִשִּׁדְּרָה, אוֹ מִן הַגֻּלְגֹּלֶת בְּאָהֳלָן--הֲרֵי זֶה סְפֵק טָמֵא.

 כָּל אֵלּוּ הַשְּׁתֵּים עֶשְׂרֵה טֻמְאוֹת שֶׁמָּנִינוּ--אִם נָגַע נָזִיר בְּאַחַת מֵהֶן, אוֹ נְשָׂאָהּ, אוֹ הֶאֱהִיל הַנָּזִיר עָלֶיהָ, אוֹ הֶאֱהִילָה הַטֻּמְאָה עַל הַנָּזִיר, אוֹ הָיָה הַנָּזִיר וְאַחַת מִן הַטֻּמְאוֹת הָאֵלּוּ בְּאֹהֶל אֶחָד--הֲרֵי זֶה מְגַלֵּחַ תַּגְלָחַת טֻמְאָה, וּמֵבִיא קָרְבַּן טֻמְאָה, וְסוֹתֵר אֶת הַכֹּל: חוּץ מִן הָרָקָב, שְׁאֵינוּ מְטַמֵּא בַּמַּגָּע--שְׁאֵי אִפְשָׁר שֶׁיִּגַּע בְּכֻלּוֹ, שֶׁהֲרֵי אֵינוּ גּוּף אֶחָד; אֲבָל אִם נְשָׂאוֹ, אוֹ נִטַּמֵּא בְּאָהֳלוֹ--מְגַלֵּחַ.

 וְכֵן נָזִיר שֶׁנָּגַע בְּעֶצֶם הַמֵּת, אַפִלּוּ עֶצֶם כַּשְּׂעוֹרָה, אוֹ נְשָׂאוֹ--הֲרֵי זֶה מְגַלֵּחַ עָלָיו, וּמֵבִיא קָרְבְּנוֹת טֻמְאָה, וְסוֹתֵר אֶת הַקּוֹדְמִין; וְאֵין עֶצֶם אֶחָד מְטַמֵּא בָּאֹהֶל.

אֲבָל אִם נִטַּמֵּא בְּגוּשׁ אֶרֶץ הָעַמִּים אוֹ בְּשָׂדֶה שֶׁנֶּחְרַשׁ קֶבֶר בְּתוֹכָהּ שְׁהֶן מְטַמְּאִין בַּמַּגָּע וּבַמַּשָּׂא, אוֹ שֶׁהֶאֱהִיל עָלָיו וְעַל אַחַת מִן הַשְּׁתֵּים עֶשְׂרֵה הַשָּׂרִיגִים הַיּוֹצְאִים מִן הָאִילָנוֹת, אוֹ הַפְּרָעוֹת הַיּוֹצְאוֹת מִן הַגָּדֵר, אוֹ מִטָּה אוֹ גָּמָל וְכַיּוֹצֶא בּוֹ, אוֹ שֶׁנִּטַּמֵּא בְּאֹהֶל רֹבַע עֲצָמוֹת שְׁאֵין בָּהֶן לֹא רֹב בִּנְיָן וְלֹא רֹב מִנְיָן, אוֹ שֶׁנִּטַּמֵּא בִּרְבִיעִית דָּם מִן הַמֵּת שְׁהִיא מְטַמֵּא בַּמַּגָּע וּבַמַּשָּׂא וּבָאֹהֶל, אוֹ שֶׁנִּטַּמֵּא בַּגּוֹלָל אוֹ בַּדֹּפֶק שְׁהֶן מְטַמְּאִין בַּמַּגָּע וּבָאֹהֶל, אוֹ שֶׁנִּטַּמֵּא בְּאֵבֶר מִן הַחַי אוֹ בְּאֵבֶר מִן הַמֵּת שְׁאֵין עֲלֵיהֶן בָּשָׂר כָּרָאוּי--הֲרֵי זֶה אֵינוּ סוֹתֵר.

 אַף עַל פִּי שֶׁבְּכָל אֵלּוּ הוּא טָמֵא טֻמְאַת שִׁבְעָה, וּמַזֶּה בִּשְׁלִישִׁי וּשְׁבִיעִי--אֵינוּ מְגַלֵּחַ תַּגְלָחַת טֻמְאָה, וְלֹא מֵבִיא קָרְבָּנוֹת, וְלֹא סוֹתֵר אֶת הַקּוֹדְמִין; אֲבָל כָּל יְמֵי הַטֻּמְאָה, אֵין עוֹלִין לוֹ מִן מִנְיָן יְמֵי נְזִירוּתוֹ.

 נָגַע בְּאֹהֶל הַמֵּת, אוֹ בַּכֵּלִים הַנּוֹגְעִים בַּמֵּת--אֵינוּ מַזֶּה בִּשְׁלִישִׁי וּשְׁבִיעִי.
וְיֵרָאֶה לִי, שֶׁזֶּה דִּין הַמְּיֻחָד בַּנָּזִיר; אֲבָל כָּל אָדָם שֶׁנִּטַּמֵּא בַּכֵּלִים טֻמְאַת שִׁבְעָה, יַזֶּה בִּשְׁלִישִׁי וּשְׁבִיעִי כְּמוֹ שֶׁיִּתְבָּאַר בְּהִלְכּוֹת טֻמְאַת מֵת.
וְכֵן יֵרָאֶה לִי, שֶׁזֶּה שְׁאֵינוּ מַזֶּה בִּשְׁלִישִׁי וּשְׁבִיעִי אִם נָגַע בַּכֵּלִים, כְּדֵי שֶׁיַּעֲלוּ לוֹ יְמֵי טֻמְאָתוֹ בַּכֵּלִים מִמִּנְיַן יְמֵי נְזִירוּתוֹ.

 נָזִיר שֶׁנִּצְטָרַע וְהֻחְלַט--כָּל יְמֵי חָלְטוֹ וְשִׁבְעַת יְמֵי סָפְרוֹ שֶׁסּוֹפֵר אַחַר שֶׁיִּטְהַר מִצָּרַעְתּוֹ בֵּין תַּגְלָחַת רִאשׁוֹנָה לַשְּׁנִיָּה, אֵין עוֹלִין לוֹ מִיְּמֵי נְזִירוּתוֹ; אֲבָל יְמֵי הֶסְגֵּר, עוֹלִין לוֹ.
וְכֵן אִם זָב בְּשָׂרוֹ, בֵּין אִישׁ בֵּין אִשָּׁה--כָּל יְמֵי זִיבָתָן עוֹלִין לָהֶן, אַף עַל פִּי שְׁהֶן טְמֵאִין.
וְדָבָר זֶה, הֲלָכָה לְמֹשֶׁה מִסִּינַי הוּא.

 אֵין צָרִיךְ לוֹמַר, שְׁאִם נִטַּמֵּא הַנָּזִיר בִּשְׁאָר טֻמְאוֹת--שֶׁיְּמֵי טֻמְאָתוֹ עוֹלִין לוֹ, וְאֵינוּ סוֹתֵר כְּלוּם; נִטַּמֵּא בְּמֵת בְּתוֹךְ יְמֵי צָרַעְתּוֹ, סוֹתֵר אֶת כָּל הַקּוֹדְמִין--שֶׁהֲרֵי בִּנְזִירוּתוֹ הוּא עוֹמֵד, וְאַף עַל פִּי שְׁהוּא טָמֵא.

 הַנָּזִיר מֻתָּר בְּטֻמְאַת מֵת מִצְוָה, וּבְתַגְלָחַת מִצְוָה; וְאָסוּר בְּיֵין מִצְוָה, כְּיֵין הָרְשׁוּת.
כֵּיצַד: מִי שֶׁנִּשְׁבַּע שֶׁיִּשְׁתֶּה הַיּוֹם יַיִן, שֶׁהֲרֵי מִצְוָה עָלָיו לִשְׁתּוֹת, וְאַחַר כָּךְ נָדַר בְּנָזִיר--חָלָה נְזִירוּת עַל הַשְּׁבוּעָה, וְאָסוּר בַּיַּיִן; וְאֵין צָרִיךְ לוֹמַר שְׁהוּא אָסוּר בְּיֵין קִדּוּשׁ וְהַבְדָּלָה, שְׁאֵינוּ אֵלָא מִדִּבְרֵי סוֹפְרִים.

 וְכֵיצַד הוּא מֻתָּר בְּטֻמְאַת מֵת מִצְוָה: הָיָה מְהַלֵּךְ בַּדֶּרֶךְ, וּפָגַע בְּמֵת שְׁאֵין שָׁם מִי שֶׁיִּקְבְּרֶנּוּ--הֲרֵי זֶה מִטַּמֵּא לוֹ, וְקוֹבְרוֹ.
וּדְבָרִים אֵלּוּ, דִּבְרֵי קַבָּלָה הֶן.

 נָזִיר וְכוֹהֵן שֶׁפָּגְעוּ בְּמֵת מִצְוָה--יִטַּמֵּא נָזִיר, אַף עַל פִּי שְׁהוּא סוֹתֵר יָמִים הָרִאשׁוֹנִים וּמֵבִיא קָרְבַּן טֻמְאָה; וְאַל יִטַּמֵּא כּוֹהֵן: שֶׁזֶּה, קְדֻשָּׁתוֹ קְדֻשַּׁת שָׁעָה--וְאַפִלּוּ הָיָה נְזִיר עוֹלָם; וְהַכּוֹהֵן, קְדֻשָּׁתוֹ קְדֻשַּׁת עוֹלָם.

 פָּגְעוּ בּוֹ שְׁנֵי נְזִירִים, אֶחָד נָזִיר שְׁלוֹשִׁים יוֹם, וְאֶחָד נָזִיר מֵאָה יוֹם--יִטַּמֵּא נְזִיר שְׁלוֹשִׁים יוֹם.
הָיָה אֶחָד נְזִיר עוֹלָם, וְהַשֵּׁנִי נָזִיר לִזְמָן קָצוּב--יִטַּמֵּא הַנָּזִיר לִזְמָן קָצוּב: שֶׁנְּזִיר עוֹלָם, קְדֻשָּׁתוֹ חֲמוּרָה מִזֶּה.

 וְכֵיצַד הוּא מֻתָּר בְּתַגְלָחַת מִצְוָה: נָזִיר שֶׁנִּצְטָרַע וְנִרְפָּא מִצָּרַעְתּוֹ בְּתוֹךְ יְמֵי נְזִירוּת, הֲרֵי זֶה מְגַלֵּחַ כָּל שְׂעָרוֹ--שֶׁהֲרֵי תַּגְלָחָתוֹ מִצְוַת עֲשֵׂה, שֶׁנֶּאֱמָר בַּמְּצֹרָע "וְגִלַּח אֶת-כָּל-שְׂעָרוֹ ..." .
וְכָל מָקוֹם שֶׁאַתָּה מוֹצֶא עֲשֵׂה וְלֹא תַעֲשֶׂה--אִם יָכוֹל אַתָּה לְקַיַּם אֶת שְׁנֵיהֶם, מוּטָב; וְאִם לָאו, יָבוֹא עֲשֵׂה וְיִדְחֶה אֶת לֹא תַעֲשֶׂה.

וַהֲלוֹא נָזִיר שֶׁגִּלַּח בִּימֵי נִזְרוֹ עוֹבֵר עַל לֹא תַעֲשֶׂה וַעֲשֵׂה, שֶׁנֶּאֱמָר "קָדֹשׁ יִהְיֶה--גַּדֵּל פֶּרַע, שְׂעַר רֹאשׁוֹ" --וּבְכָל מָקוֹם אֵין עֲשֵׂה דּוֹחֶה אֶת לֹא תַעֲשֶׂה וַעֲשֵׂה שֶׁכְּמוֹתוֹ; וְלָמָּה דּוֹחֶה עֲשֵׂה שֶׁלְּתַגְלָחַת הַנֶּגַע לִנְזִירוּתוֹ: מִפְּנֵי שֶׁכְּבָר נִטַּמֵּא הַנָּזִיר בַּצָּרַעַת, וִימֵי חָלְטוֹ אֵין עוֹלִין לוֹ, כְּמוֹ שֶׁבֵּאַרְנוּ; וַהֲרֵי אֵינוּ קָדוֹשׁ בָּהֶן.
וּבָטֵל הָעֲשֵׂה מֵאֵלָיו, וְלֹא נִשְׁאַר אֵלָא לֹא תַעֲשֶׂה שְׁהוּא "תַּעַר לֹא-יַעֲבֹר עַל-רֹאשׁוֹ" ; וּלְפִיכָּךְ בָּא עֲשֵׂה שֶׁלְּתַגְלָחַת הַצָּרַעַת, וְדָחָה אוֹתוֹ.

הִלְכּוֹת נְזִירוּת פֵּרֶק ח 
תַּגְלָחַת טַהְרָה כֵּיצַד הִיא: כֶּשֶׁיִּגְמֹר הַנָּזִיר יְמֵי נְזִירוּתוֹ, מֵבִיא שָׁלוֹשׁ בְּהֵמוֹת, כֶּבֶשׂ לְעוֹלָה וְכִבְּשָׂה לְחַטָּאת וְאַיִל לִשְׁלָמִים; הֵבִיא שְׁלָשְׁתָּן וְלֹא פֵרַשׁ--הָרְאוּיָה לְחַטָּאת תִּקְרַב חַטָּאת, וְהָרְאוּיָה לִשְׁלָמִים שְׁלָמִים, וְהָרְאוּיָה לְעוֹלָה עוֹלָה.

וּמֵבִיא עִם אֵיל הַשְּׁלָמִים, שִׁשָּׁה עֶשְׂרוֹנוֹת וּשְׁנֵי שְׁלִישֵׁי עִשָּׂרוֹן סֹלֶת--אוֹפֶה מֵהֶן עֶשְׂרִים חַלָּה, עֶשֶׂר חַלּוֹת מַצּוֹת וַעֲשָׂרָה רְקִיקֵי מַצּוֹת; וּמוֹשֵׁחַ הָעֶשְׂרִים בִּרְבִיעִית שֶׁמֶן.
וְשֵׁעוּר זֶה, הֲלָכָה לְמֹשֶׁה מִסִּינַי.
וּמֵבִיא הָעֶשְׂרִים בִּכְלִי אֶחָד.

 וְשׁוֹחֵט הַחַטָּאת תְּחִלָּה, וְאַחַר כָּךְ הָעוֹלָה, וְאַחַר כָּךְ הַשְּׁלָמִים, וְאַחַר כָּךְ מְגַלֵּחַ; וְאִם גִּלַּח אַחַר שֶׁשָּׁחַט הַחַטָּאת אוֹ הָעוֹלָה, יָצָא.
וּמְבַשֵּׁל אֶת הַשְּׁלָמִים, אוֹ שׁוֹלְקָן.
וְלוֹקֵחַ מִן הָרֹטֶב שֶׁלְּזִבְחֵי הַשְּׁלָמִים, וְנוֹתֵן עַל הַשֵּׂעָר, וְאַחַר כָּךְ מַשְׁלִיכוֹ לָאֵשׁ תַּחַת דּוּד הַשְּׁלָמִים; וְאִם הִשְׁלִיכוֹ תַּחַת הַחַטָּאת, יָצָא.

 וְהֵיכָן מְגַלֵּחַ שְׂעָרוֹ: בַּעֲזֶרֶת הַנָּשִׁים, בְּלִשְׁכַּת הַנְּזִירִים שֶׁהָיְתָה שָׁם בְּקֶרֶן מִזְרָחִית דְּרוֹמִית; וְשָׁם מְבַשְּׁלִין שַׁלְמֵיהֶן, וּמַשְׁלִיכִין שְׂעָרָן לָאֵשׁ.
וְאִם גִּלַּח בַּמְּדִינָה, יָצָא.
וּבֵין שֶׁגִּלַּח בַּמְּדִינָה, בֵּין שֶׁגִּלַּח בַּמִּקְדָּשׁ--הוּא מַשְׁלִיךְ שְׂעָרוֹ תַּחַת הַדּוּד; וְאֵינוּ מְגַלֵּחַ עַד שֶׁיִּהְיֶה פֶּתַח הָעֲזָרָה פָּתוּחַ, שֶׁנֶּאֱמָר "פֶּתַח אֹהֶל מוֹעֵד" --לֹא שֶׁיְּגַלַּח כְּנֶגֶד הַפֶּתַח, שֶׁזֶּה בִּזְיוֹן מִקְדָּשׁ הוּא.

 וְאַחַר כָּךְ נוֹטֵל הַכּוֹהֵן אֶת הַזְּרוֹעַ, בְּשֵׁלָה מִן הָאַיִל, וְחַלַּת מַצָּה אַחַת מִן הַסַּל, וְרָקִיק אֶחָד; וְנוֹתְנָן עַל כַּפֵּי הַנָּזִיר אוֹ הַנְּזִירָה, וּמְנִיפָן.
וְאַחַר כָּךְ הֻתַּר הַנָּזִיר לִשְׁתּוֹת יַיִן, וּלְהִטַּמֵּא לַמֵּתִים.

 נָזִיר מְמֹרָט, אֵינוּ צָרִיךְ לְהַעְבִיר תַּעַר; וְאַף עַל פִּי שְׁאֵין לוֹ שֵׂעָר, אוֹ שְׁאֵין לוֹ כַּפַּיִם--הֲרֵי זֶה מַקְרִיב קָרְבְּנוֹתָיו, וְיִשְׁתֶּה וְיִטַּמֵּא.
וְאִם הֵבִיא קָרְבְּנוֹתָיו, וְלֹא גִלַּח רֹאשׁוֹ--אֵין הַתַּגְלָחַת מְעַכֶּבֶת, אֵלָא שׁוֹתֶה וּמִטַּמֵּא לָעֶרֶב: שֶׁמִּשֶּׁיִּזָּרֵק עָלָיו אֶחָד מִן הַדָּמִים, הֻתַּר--אַף עַל פִּי שֶׁלֹּא נָתַן עַל כַּפָּיו, וְלֹא הֵנִיף; שֶׁכָּל דְּבָרִים אֵלּוּ, לְמִצְוָה וְלֹא לְעַכַּב.
אַף עַל פִּי שְׁאֵין הַתַּגְלָחַת מְעַכֶּבֶת עָלָיו, מִצְוָה לְגַלַּח אַפִלּוּ לְאַחַר זְמָן מְרֻבֶּה; וְנָזִיר שֶׁגִּלַּח שֶׁלֹּא בְּתַעַר, אוֹ שֶׁגִּלַּח וְשִׁיַּר שְׁתֵּי שְׂעָרוֹת--לֹא עָשָׂה כְּלוּם, וְלֹא קִיַּם מִצְוַת גִּלּוּחַ, בֵּין נָזִיר טָהוֹר, בֵּין נָזִיר טָמֵא.

גִּלַּח וְהִנִּיחַ שְׁתֵּי שְׂעָרוֹת, וְצָמַח רֹאשׁוֹ כֻּלּוֹ, וְחָזַר וְגִלְּחוֹ כֻּלּוֹ עִם אוֹתָן שְׁתֵּי הַשְּׂעָרוֹת, אוֹ שֶׁגִּלַּח אַחַת וְנִשְׁאֲרָה אַחַת--הֲרֵי זֶה קִיַּם מִצְוַת גִּלּוּחַ; נָשְׁרָה אַחַת, וְגִלַּח אַחַת--אֵין כָּאן מִצְוָת גִּלּוּחַ.

גִּלַּח עַל הַשְּׁלָמִים, וְנִמְצָא פָּסוּל--תַּגְלָחָתוֹ פְּסוּלָה, וּזְבָחָיו לֹא עָלוּ לוֹ; גִּלַּח עַל הַחַטָּאת, וְנִמְצֵאת שֶׁנִּשְׁחֲטָה שֶׁלֹּא לְשֵׁם חַטָּאת, וְאַחַר כָּךְ הֵבִיא הַשְּׁלָמִים וְהָעוֹלָה, וְקָרְבוּ כְּמִצְוָתָן--תַּגְלָחָתוֹ פְּסוּלָה, וּזְבָחָיו לֹא עָלוּ לוֹ.
גִּלַּח עַל הָעוֹלָה וְעַל הַשְּׁלָמִים, וְנִשְׁחֲטוּ שֶׁלֹּא לִשְׁמָן, וְאַחַר כָּךְ הֵבִיא קָרְבָּנוֹת אֲחֵרוֹת לְהַקְרִיבָן לִשְׁמָן--תַּגְלָחָתוֹ פְּסוּלָה, וּזְבָחָיו לֹא עָלוּ לוֹ.
גִּלַּח עַל שְׁלָשְׁתָּן, וְנִמְצָא אֶחָד מֵהֶן כָּשֵׁר--תַּגְלָחָתוֹ כְּשֵׁרָה, וְיָבִיא שְׁאָר הַזְּבָחִים וְיִקְרְבוּ כְּהִלְכָּתָן.

 כָּל מָקוֹם שֶׁאָמַרְנוּ, תַּגְלָחָתוֹ פְּסוּלָה--הֲרֵי הוּא כְּמִי שֶׁנִּתְגַּלַּח בְּתוֹךְ יְמֵי נְזִירוּתוֹ, שְׁהוּא סוֹתֵר שְׁלוֹשִׁים יוֹם כְּמוֹ שֶׁבֵּאַרְנוּ; וְנִמְצָא מוֹנֶה שְׁלוֹשִׁים יוֹם אַחַר הַתַּגְלָחַת הַפְּסוּלָה, וּמֵבִיא קָרְבְּנוֹתָיו.

 שַׁלְמֵי נָזִיר שֶׁשְּׁחָטָן שֶׁלֹּא כְּמִצְוָתָן--כְּשֵׁרִים, וְאֵין עוֹלִין לַבְּעָלִים לְשֵׁם חוֹבָה; וְנֶאֱכָלִין לְיוֹם אֶחָד, וְאֵין טְעוּנִין לֶחֶם, וְלֹא מַתָּנוֹת, וְלֹא זְרוֹעַ.

 שָׁלוֹשׁ בְּהֵמוֹת הָאֵלּוּ, וְהַלֶּחֶם הַבָּא עִמָּהֶן--הַכֹּל מִן הַחֻלִּין, כִּשְׁאָר נִדְרֵי הֶקְדֵּשׁ, כְּמוֹ שֶׁיִּתְבָּאַר בִּמְקוֹמוֹ.
הָאוֹמֵר הֲרֵינִי נָזִיר, עַל מְנָת שֶׁאֲגַלַּח מִמְּעוֹת מַעֲשֵׂר שֵׁנִי--הֲרֵי זֶה נָזִיר; וְאֵינוּ מֵבִיא קָרְבְּנוֹתָיו מִן הַמַּעֲשֵׂר, אֵלָא מִן הַחֻלִּין.

 הָאִישׁ שֶׁנָּדַר בְּנָזִיר--יֵשׁ לוֹ לְהָבִיא קָרְבְּנוֹת אָבִיו לְעַצְמוֹ, וּמְגַלֵּחַ עֲלֵיהֶן; וְאֵין הָאִשָּׁה מְגַלַּחַת, עַל קָרְבְּנוֹת אָבִיהָ: וְדָבָר זֶה, הֲלָכָה מִפִּי הַקַּבָּלָה הוּא.
כֵּיצַד: מִי שֶׁהָיָה אָבִיו נָזִיר, וְהִפְרִישׁ מָעוֹת לִקְנוֹת בָּהֶן קָרְבְּנוֹתָיו, וּמֵת וְהִנִּיחַ הַמָּעוֹת הַסְּתוּמִין, וְאָמַר אַחַר מוֹת אָבִיו, הֲרֵינִי נָזִיר עַל מְנָת שֶׁאָבִיא קָרְבְּנוֹתַי בְּמָעוֹת שֶׁהִפְרִישׁ אָבִי לְקָרְבְּנוֹתָיו--הֲרֵי זֶה מֵבִיא מֵהֶן קָרְבְּנוֹתָיו.

וְכֵן אִם הָיָה הוּא וְאָבִיו נְזִירִים, וְהִפְרִישׁ אָבִיו מָעוֹת סְתוּמִין, וּמֵת הָאָב, וְאָמַר הַבֵּן אַחַר מוֹתוֹ, הֲרֵינִי מְגַלֵּחַ עַל מְעוֹת אָבִי--הֲרֵי זֶה מֵבִיא קָרְבְּנוֹתָיו מֵהֶן; אֲבָל אִם לֹא אָמַר, יִפְּלוּ הַמָּעוֹת לִנְדָבָה.

מֵת הָאָב וְהִנִּיחַ בָּנִים רַבִּים--חוֹלְקִין הַמָּעוֹת הַסְּתוּמִין, מִפְּנֵי שְׁהִיא יְרֻשָּׁה לָהֶן; וְיֵשׁ לְכָל אֶחָד מֵהֶן, לְגַלַּח עַל חֶלְקוֹ.
וְהַבְּכוֹר, נוֹטֵל בָּהֶן פִּי שְׁנַיִם.

 בֵּין שֶׁהָיָה הָאָב נְזִיר עוֹלָם, וְהַבֵּן נְזִיר זְמָן קָצוּב, בֵּין שֶׁהָיָה הָאָב נְזִיר זְמָן קָצוּב, וְהַבֵּן נְזִיר עוֹלָם--הֲרֵי זֶה מְגַלֵּחַ וּמֵבִיא קָרְבְּנוֹתָיו, מִמְּעוֹת נְזִירוּת אָבִיו.

 הִפְרִישׁ אָבִיו מָעוֹת לְהָבִיא בָּהֶן קָרְבְּנוֹת טֻמְאָה וּמֵת, אֵין הַבֵּן מֵבִיא בָּהֶן קָרְבַּן טַהְרָה; וְכֵן אִם הִפְרִישָׁן הָאָב לְקָרְבַּן טַהְרָה, אֵין הַבֵּן מְגַלֵּחַ עֲלֵיהֶן תַּגְלָחַת טֻמְאָה: שֶׁדְּבָרִים אֵלּוּ סָפֵק הֶן.
וְאִם הֵבִיא, זְבָחָיו לֹא עָלוּ לוֹ.

 הָאוֹמֵר הֲרֵי עָלַי לְגַלַּח נָזִיר--חַיָּב לְהָבִיא קָרְבְּנוֹת תַּגְלָחַת טַהְרָה, וּמַקְרִיבָן עַל יְדֵי אֵיזֶה נָזִיר שֶׁיִּרְצֶה.
אָמַר הֲרֵי עָלַי חֲצִי קָרְבְּנוֹת נָזִיר, אוֹ אִם אָמַר הֲרֵי עָלַי לְגַלַּח חֲצִי נָזִיר--הֲרֵי זֶה מֵבִיא חֲצִי הַקָּרְבָּנוֹת לְאֵיזֶה נָזִיר שֶׁיִּרְצֶה, וְאוֹתוֹ נָזִיר מַשְׁלִים קָרְבְּנוֹתָיו מִשֶּׁלּוֹ; אֲבָל אִם אָמַר הֲרֵי עָלַי קָרְבְּנוֹת חֲצִי נָזִיר--הֲרֵי זֶה מֵבִיא קָרְבְּנוֹת נָזִיר שָׁלֵם, שְׁאֵין לָנוּ חֲצִי נְזִירוּת.

 הָאוֹמֵר הֲרֵינִי נָזִיר, וְעָלַי לְגַלַּח נָזִיר, וְשָׁמַע חֲבֵרוֹ וְאָמַר, וַאֲנִי--הֲרֵי חֲבֵרוֹ נָזִיר, וְאֵינוּ חַיָּב לְגַלַּח נָזִיר אַחֵר: שֶׁהֲרֵי לֹא הִתְפִּיס עַצְמוֹ אֵלָא בַּנְּזִירוּת.
וְאִם אָמַר וַאֲנִי וְעָלַי לְגַלַּח נָזִיר, הֲרֵי זֶה חַיָּב.
אִם הָיוּ פִּקְּחִין, כָּל אֶחָד מֵהֶן מֵבִיא קָרְבָּנוֹת עַל יְדֵי חֲבֵרוֹ; וְאִם לֹא עָשׂוּ כֵּן, חַיָּבִים לְגַלַּח נְזִירִים אֲחֵרִים.

 הָאוֹמֵר הֲרֵי עָלַי לְגַלַּח חֲצִי נָזִיר, וְשָׁמַע חֲבֵרוֹ וְאָמַר, וַאֲנִי וְעָלַי לְגַלַּח חֲצִי נָזִיר--זֶה מֵבִיא חֲצִי קָרְבְּנוֹתָיו שֶׁלְּזֶה, וְזֶה מֵבִיא חֲצִי קָרְבְּנוֹתָיו שֶׁלְּזֶה, וְכָל אֶחָד מֵהֶן מַשְׁלִים קָרְבְּנוֹתָיו, אִם הָיוּ פִּקְּחִין; וְאִם לָאו, זֶה מֵבִיא חֲצִי קָרְבָּנוֹת לְאֵיזֶה נָזִיר שֶׁיִּרְצֶה, וְזֶה מֵבִיא חֲצִי קָרְבָּנוֹת לְאֵיזֶה נָזִיר שֶׁיִּרְצֶה.

הִלְכּוֹת נְזִירוּת פֵּרֶק ט 
הַמַּפְרִישׁ מָעוֹת שֶׁיַּקְרִיב מֵהֶן קָרְבְּנוֹת נְזִירִים, וְהִקְרִיב מֵהֶן וְהוֹתִירוּ--יָבִיא בְּמוֹתָרָן קָרְבְּנוֹת נְזִירִים אֲחֵרִים: שֶׁמּוֹתַר נְזִירִים, לַנְּזִירִים.
הִפְרִישׁ מָעוֹת סְתוּמִין לִנְזִירוּתוֹ, וְהוֹתִירוּ--יִפְּלוּ הַמּוֹתָרִין לִנְדָבָה.

הִפְרִישׁ מָעוֹת מְפֹרָשִׁין לִנְזִירוּתוֹ, וְהוֹתִירוּ--מוֹתַר מְעוֹת הָעוֹלָה יָבוֹאוּ עוֹלָה, וּמוֹתַר הַחַטָּאת יֵלְכוּ לְיָם הַמֶּלַח.
וּמוֹתַר דְּמֵי הַשְּׁלָמִים יָבוֹאוּ שְׁלָמִים; וְאֵין טְעוּנִין לֶחֶם, וְנֶאֱכָלִין לְיוֹם אֶחָד.

הַמַּפְרִישׁ מָעוֹת לִנְזִירוּתוֹ, וּמֵת--אִם הָיוּ סְתוּמִין, יִפְּלוּ לִנְדָבָה.
הָיוּ מְפֹרָשִׁין--דְּמֵי עוֹלָה עוֹלָה, דְּמֵי חַטָּאת יֵלְכוּ לְיָם הַמֶּלַח; דְּמֵי שְׁלָמִים יָבוֹאוּ שְׁלָמִים, וְנֶאֱכָלִין לְיוֹם אֶחָד וְאֵין טְעוּנִין לֶחֶם.

כֵּיצַד הֶם הַמָּעוֹת הַסְּתוּמִין: כְּגוֹן שֶׁהִפְרִישׁ מָעוֹת לְהָבִיא מֵהֶן קָרְבְּנוֹתָיו, וְלֹא אָמַר כְּלוּם; אֲבָל אִם אָמַר אֵלּוּ לְחוֹבָתִי, הֲרֵי אֵלּוּ כִּמְפֹרָשִׁין; וְאֵין צָרִיךְ לוֹמַר, אִם אָמַר אֵלּוּ לְעוֹלָתִי וּלְחַטָּאתִי וְלִשְׁלָמַי, שְׁהֶן כִּמְפֹרָשִׁין.

הַמַּפְרִישׁ בְּהֵמָה בַּעֲלַת מוּם, הֲרֵי הִיא כְּמָעוֹת סְתוּמִין; וְכֵן הַמַּפְרִישׁ לָשׁוֹן שֶׁלְּכֶסֶף וְזָהָב, אוֹ כְּלִי--אַף עַל פִּי שֶׁאָמַר שֶׁזּוֹ לְעוֹלָתִי וּלְחַטָּאתִי וְלִשְׁלָמַי, הֲרֵי הוּא כְּמָעוֹת סְתוּמִין.
הָאוֹמֵר אֵלּוּ לְחַטָּאתִי וְהַשְּׁאָר לִנְזִירוּתִי, וּמֵת, אוֹ שֶׁהָיְתָה אִשָּׁה, וְהֵפֵר לָהּ בַּעְלָהּ--דְּמֵי חַטָּאת יֵלְכוּ לְיָם הַמֶּלַח, וְהַשְּׁאָר יָבִיא בְחֶצְיָן עוֹלָה וּבְחֶצְיָן שְׁלָמִים.
אָמַר אֵלּוּ לְעוֹלָתִי, וְהַשְּׁאָר לִנְזִירוּתִי--דְּמֵי עוֹלָה יָבוֹאוּ עוֹלָה, וְהַשְּׁאָר יִפְּלוּ לִנְדָבָה.

 מִי שֶׁדִּמָּה שְׁהוּא חַיָּב בִּנְזִירוּת, וְהִפְרִישׁ קָרְבְּנוֹתָיו, וְאַחַר כָּךְ שָׁאַל לְחָכָם, וְהוֹרָהוּ שְׁאֵין זֶה נֶדֶר וְאֵינוּ חַיָּב בִּנְזִירוּת--מַה יַעֲשֶׂה בַּקָּרְבָּנוֹת שֶׁהִפְרִישׁ: יֵצְאוּ וְיִרְעוּ בָּעֵדֶר--שֶׁזֶּה הֶקְדֵּשׁ טְעוּת הוּא שְׁאֵינוּ הֶקְדֵּשׁ, כְּמוֹ שֶׁיִּתְבָּאַר בִּמְקוֹמוֹ.

 הָאִשָּׁה שֶׁנָּדְרָה בְּנָזִיר, וְהִפְרִישָׁה קָרְבְּנוֹתֶיהָ, וְאַחַר כָּךְ הֵפֵר לָהּ בַּעְלָהּ--אִם מִשֶּׁלּוֹ הָיְתָה הַבְּהֵמָה, תֵּצֵא וְתִרְעֶה בָּעֵדֶר: שְׁאֵין אָדָם מַקְדִּישׁ דָּבָר שְׁאֵינוּ שֶׁלּוֹ.
וְאִם הָיוּ הַקָּרְבָּנוֹת מִשֶּׁלָּהּ וְאֵין לְבַעְלָהּ בָּהֶן כְּלוּם, כְּגוֹן שֶׁנִּתְּנוּ לָהּ מַתָּנָה עַל מְנָת שֶׁלֹּא יִהְיֶה לַבַּעַל בָּהֶן רְשׁוּת, אֵלָא מַה שֶׁתִּרְצֶה, תַּעֲשֶׂה בָּהֶן--הַחַטָּאת תָּמוּת, וְהָעוֹלָה תִּקְרַב עוֹלָה; וְהַשְּׁלָמִים יִקְרְבוּ שְׁלָמִים, וְנֶאֱכָלִין לְיוֹם אֶחָד וְאֵינָן טְעוּנִין לֶחֶם.

 הִפְרִישׁ מָעוֹת סְתוּמִין לְקָרְבְּנוֹתֶיהָ, יִפְּלוּ לִנְדָבָה.
הָיוּ מְפֹרָשִׁין--דְּמֵי חַטָּאת יֵלְכוּ לְיָם הַמֶּלַח, וּדְמֵי עוֹלָה יָבוֹאוּ עוֹלָה; וּדְמֵי שְׁלָמִים יָבוֹאוּ שְׁלָמִים, וְנֶאֱכָלִין לְיוֹם אֶחָד וְאֵינָן טְעוּנִין לֶחֶם.

 הָאִשָּׁה שֶׁנָּדְרָה בְּנָזִיר, וְנִטַּמֵּאת בְּתוֹךְ יְמֵי נְזִירוּת, וְאַחַר כָּךְ שָׁמַע בַּעְלָהּ, וְהֵפֵר לָהּ--הֲרֵי זוֹ מֵבִיאָה קָרְבַּן טֻמְאָה.

 הָאִישׁ שֶׁהִדִּיר אֶת בְּנוֹ בְּנָזִיר, וְהִפְרִישׁ עָלָיו קָרְבְּנוֹתָיו, וְלֹא רָצָה הַבֵּן בִּנְזִירוּת זוֹ, וּמִחָה הוּא אוֹ קְרוֹבָיו, אוֹ שֶׁגִּלַּח הוּא, אוֹ שֶׁגִּלְּחוּהוּ קְרוֹבָיו--הַחַטָּאת תָּמוּת, וְהָעוֹלָה תִּקְרַב עוֹלָה; וְהַשְּׁלָמִים יִקְרְבוּ שְׁלָמִים, וְנֶאֱכָלִין לְיוֹם אֶחָד וְאֵין טְעוּנִין לֶחֶם.

הִפְרִישׁ לוֹ מָעוֹת סְתוּמִין, הֲרֵי אֵלּוּ יִפְּלוּ לִנְדָבָה.
הָיוּ מָעוֹת מְפֹרָשִׁין--דְּמֵי חַטָּאת יֵלְכוּ לְיָם הַמֶּלַח, וּדְמֵי עוֹלָה יָבוֹאוּ עוֹלָה; דְּמֵי שְׁלָמִים יָבוֹאוּ שְׁלָמִים, וְאֵינָן טְעוּנִין לֶחֶם וְנֶאֱכָלִין לְיוֹם אֶחָד.

 הָאוֹמֵר הֲרֵינִי נָזִיר כְּשֶׁיִּהְיֶה לִי בֵּן, וְהִפְרִישׁ קָרְבָּן, וְהִפִּילָה אִשְׁתּוֹ, וְחָזְרָה וְיָלְדָה--הֲרֵי זוֹ הַקָּרְבָּנוֹת סָפֵק, וַאֲסוּרִין בְּגִזָּה וַעֲבוֹדָה.

 שְׁנֵי נְזִירִים שֶׁנִּטַּמֵּא אֶחָד מֵהֶן, וְאֵין יָדוּעַ מִי הוּא--כֵּיצַד מְבִיאִין קָרְבְּנוֹתֵיהֶן: מְבִיאִין קָרְבַּן טֻמְאָה, וְקָרְבַּן טַהְרָה בִּמְלֹאת יְמֵי נְזִירוּתָם, וְאוֹמֵר אֶחָד מֵהֶן אִם אֲנִי הוּא הַטָּמֵא, קָרְבַּן טֻמְאָה שֶׁלִּי וְקָרְבַּן טַהְרָה שֶׁלָּךְ, וְאִם אֲנִי הוּא הַטָּהוֹר, קָרְבַּן טַהְרָה שֶׁלִּי וְקָרְבַּן טֻמְאָה שֶׁלָּךְ.
וְסוֹפְרִין יְמֵי נְזִירוּת אַחֶרֶת גְּמוּרָה מֵאַחַר קָרְבָּנוֹת אֵלּוּ.

וְחוֹזְרִין וּמְבִיאִין קָרְבַּן טַהְרָה, וְאוֹמֵר אֶחָד מֵהֶן אִם אֲנִי הוּא שֶׁהָיִיתִי טָמֵא, קָרְבַּן טֻמְאָה שֶׁלִּי וְקָרְבַּן טַהְרָה שֶׁלָּךְ וְזֶה קָרְבַּן טַהְרָתִי, וְאִם אֲנִי הוּא הַטָּהוֹר, קָרְבַּן טַהְרָה שֶׁלִּי וְקָרְבַּן טֻמְאָה שֶׁלָּךְ וְזֶה קָרְבַּן טַהְרָתָךְ.

נִמְצְאוּ שֶׁלֹּא הִפְסִידוּ בְּקָרְבְּנוֹתֵיהֶן כְּלוּם.
מֵת אֶחָד מֵהֶן--הֲרֵי זֶה מֵבִיא חַטַּאת הָעוֹף, וְעוֹלַת בְּהֵמָה, וְיֹאמַר אִם טָמֵא הָיִיתִי, הַחַטָּאת מֵחוֹבָתִי וְהָעוֹלָה נְדָבָה, וְאִם טָהוֹר הָיִיתִי, הָעוֹלָה מֵחוֹבָתִי וְחַטַּאת הָעוֹף סָפֵק; וְסוֹפֵר יְמֵי נְזִירוּת אַחֶרֶת, וּמֵבִיא קָרְבַּן טַהְרָה וְאוֹמֵר, אִם טָמֵא הָיִיתִי, הָעוֹלָה הָרִאשׁוֹנָה נְדָבָה וְזוֹ חוֹבָה, וְאִם טָהוֹר הָיִיתִי, הָעוֹלָה הָרִאשׁוֹנָה חוֹבָה וְזוֹ נְדָבָה וְזֶה שְׁאָר קָרְבָּנִי.
וְאֵין אֶחָד מִשְּׁנֵיהֶם מְגַלֵּחַ תַּגְלָחַת טֻמְאָה, אֵלָא אִם כֵּן הָיוּ קְטַנִּים אוֹ נָשִׁים--שְׁאֵין אֵלּוּ מַקִּיפִין פְּאַת רֹאשָׁם מִסָּפֵק.

כֵּיצַד יִוָּלֵד לָהֶם סָפֵק זֶה בְּטֻמְאָה: כְּגוֹן שֶׁהָיוּ שְׁנֵי הַנְּזִירִים עוֹמְדִין בִּרְשׁוּת הַיָּחִיד, שֶׁסְּפֵק טֻמְאָה שָׁם טָמֵא, וְהָיָה אֶחָד מִבַּחוּץ רוֹאֶה אוֹתָן וְאוֹמֵר, רָאִיתִי אֶת אֶחָד מִכֶּם שֶׁנִּטַּמֵּא וְאֵינִי יוֹדֵעַ מִי הוּא.
אֲבָל אִם הָיָה עֵד זֶה עִמָּהֶן בֶּחָצֵר, הֲרֵי שְׁנֵיהֶן טְהוֹרִין--כֵּיוָן שְׁהֶן שְׁלוֹשָׁה, הֲרֵי הֶן רַבִּים, וְרַבִּים בִּרְשׁוּת הַיָּחִיד, סְפֵקָן טָהוֹר: כִּסְפֵק טֻמְאָה בִּרְשׁוּת הָרַבִּים שְׁהוּא טָהוֹר, כְּמוֹ שֶׁיִּתְבָּאַר בִּמְקוֹמוֹ.

בַּמֶּה דְּבָרִים אֲמוּרִים, בְּשֶׁשָּׁתְקוּ הַנְּזִירִים שְׁנֵיהֶם, אוֹ נִסְתַּפַּק לָהֶן הַדָּבָר.
אֲבָל אִם אָמַר אֶחָד מֵהֶן אֲנִי לֹא נִטַּמֵּאתִי, אַפִלּוּ שְׁנֵי עֵדִים מְעִידִין עָלָיו שֶׁנִּטַּמֵּא--אֵינוּ מֵבִיא קָרְבָּן עַל פִּיהֶם: שֶׁזֶּה שֶׁאָמַר לֹא נִטַּמֵּאתִי, כְּאוֹמֵר אֵינִי חַיָּב בְּטֻמְאָה שֶׁכְּבָר נִשְׁאַלְתִּי עַל נְזִירוּתִי, וְנִמְצָא שְׁאֵינוּ מַכְחִישׁ אֶת הָעֵדִים, וְאָדָם נֶאֱמָן עַל יְדֵי עַצְמוֹ.
אֲבָל אִם שָׁתַק אוֹ נִסְתַּפַּק לוֹ--הֲרֵי זֶה מֵבִיא קָרְבָּן, אַפִלּוּ עַל פִּי עֵד אֶחָד כְּמוֹ שֶׁבֵּאַרְנוּ.

וְכֵן עֵד שֶׁאָמַר לְאֶחָד, בְּפָנַי נָדַרְתָּ בִּנְזִירוּת--אִם הִכְחִישׁוֹ, אֵינוּ חַיָּב כְּלוּם; וְאִם לֹא הִכְחִישׁוֹ, נוֹהֵג נְזִירוּת עַל פִּיו.
אַפִלּוּ אָמַר לִשְׁנַיִם, רָאִיתִי אֶחָד מִכֶּם שֶׁנָּזַר וְאֵינִי יוֹדֵעַ מִי הוּא--הוֹאִיל וְאֵין מַכְחִישִׁין אוֹתוֹ, נוֹהֲגִין נְזִירוּת עַל פִּיו.
נָהַג נְזִירוּת עַל פִּי עֵד, וְשָׁתָה יַיִן אוֹ נִטַּמֵּא, וְהִתְרוּ בּוֹ--לוֹקֶה, אַף עַל פִּי שֶׁעִיקַר הַנְּזִירוּת בְּעֵד אֶחָד.

 מֵת שֶׁהָיָה מֻשְׁכָּב לְרֹחַב הַדֶּרֶךְ--אַף עַל פִּי שְׁאֵין שָׁם מָקוֹם לַעֲבֹר אֵלָא עָלָיו אוֹ נוֹגֵעַ בְּצִדּוֹ, וְאַף עַל פִּי שְׁהִיא טֻמְאָה יְדוּעָה, וְעָבַר מִשָּׁם נָזִיר--הֲרֵי זֶה טָהוֹר, הוֹאִיל וּסְפֵק רְשׁוּת הָרַבִּים טָהוֹר.
בַּמֶּה דְּבָרִים אֲמוּרִים, בִּמְהַלֵּךְ בְּרַגְלוֹ.
אֲבָל אִם הָיָה רוֹכֵב, אוֹ טָעוּן מַשָּׂא--הֲרֵי זֶה טָמֵא: שֶׁהַמְּהַלֵּךְ בְּרַגְלָיו, אִפְשָׁר שֶׁלֹּא יִגַּע וְשֶׁלֹּא יַאֲהִיל וְשֶׁלֹּא יָסִיט; אֲבָל טָעוּן אוֹ רוֹכֵב--אֵי אִפְשָׁר שֶׁלֹּא יִגַּע אוֹ שֶׁלֹּא יַאֲהִיל אוֹ שֶׁלֹּא יָסִיט, שֶׁהֲרֵי הַמֵּת לְרֹחַב הַדֶּרֶךְ.

הִלְכּוֹת נְזִירוּת פֵּרֶק י 
אֵין אָדָם מְגַלֵּחַ תַּגְלָחַת אַחַת, וְעוֹלָה לוֹ לְנִזְרוֹ וּלְצָרַעְתּוֹ; וְתַגְלָחַת הַצָּרַעַת בִּזְמָן שְׁהוּא סְפֵק מְצֹרָע, אֵינָהּ דּוֹחָה אֶת הַנְּזִירוּת.

לְפִיכָּךְ מִי שֶׁנָּזַר שָׁנָה אַחַת, וְהָיָה בְּכָל הַשָּׁנָה הַזֹּאת סְפֵק מְצֹרָע וּסְפֵק טְמֵא מֵת, אוֹ שֶׁהָיָה בָּהּ סְפֵק מְצֹרָע וּבְסוֹף הַשָּׁנָה נִטַּמֵּא בְּסָפֵק--הֲרֵי זֶה מוֹנֶה שִׁבְעַת יָמִים, וּמַזֶּה בִּשְׁלִישִׁי וּשְׁבִיעִי, וְאֵינוּ מְגַלֵּחַ בַּשְּׁבִיעִי; וְאֵינוּ יָכוֹל לִשְׁתּוֹת בְּיַיִן וּלְהִטַּמֵּא לַמֵּת, אֵלָא לְאַחַר אַרְבַּע שָׁנִים, וְאוֹכֵל בַּקֳּדָשִׁים, לְאַחַר שְׁתֵּי שָׁנִים: מִפְּנֵי שְׁהוּא צָרִיךְ לְגַלַּח אַרְבַּע תַּגְלָחוֹת--תַּגְלָחַת טַהְרָה, וְתַגְלָחַת טֻמְאָה מִסָּפֵק; וּשְׁתֵּי תַּגְלָחוֹת שֶׁמְּגַלֵּחַ הַמְּצֹרָע, שֶׁהֲרֵי הוּא סְפֵק מְצֹרָע.

 תַּגְלָחַת רִאשׁוֹנָה--מְגַלֵּחַ אוֹתָהּ אַחַר שָׁנָה רִאשׁוֹנָה, וּמְגַלֵּחַ בָּהּ רֹאשׁוֹ וּזְקָנוֹ וְגַבּוֹת עֵינָיו, וּמִטַּהֵר בְּעֵץ אֶרֶז וְאֵזוֹב וְצִפֳּרִים כִּשְׁאָר מְצֹרָעִין: אִם אֵינוּ טְמֵא מֵת וְלֹא מְצֹרָע, הֲרֵי הִיא תַּגְלָחַת טַהְרָה שֶׁלִּנְזִירוּתוֹ; וְאִם הוּא מְצֹרָע וַדַּאי בְּשָׁנָה רִאשׁוֹנָה, הֲרֵי הִיא תַּגְלָחַת רִאשׁוֹנָה שֶׁלַּמְּצֹרָע.

וְשׁוֹהֶה שָׁנָה אַחֶרֶת כְּמִנְיַן יְמֵי הַנְּזִירוּת, וְאַחַר כָּךְ מְגַלֵּחַ תַּגְלָחַת שְׁנִיָּה שֶׁלַּמְּצֹרָע--שְׁאֵינוּ יָכוֹל לְגַלַּח אַחַר שִׁבְעָה כִּשְׁאָר מְצֹרָעִין, שֶׁמֶּא אֵינוּ מְצֹרָע אֵלָא טְמֵא מֵת וַדַּאי הָיָה; וְשָׁנָה שְׁנִיָּה זוֹ, הֲרֵי הוּא בָּהּ נָזִיר שֶׁאָסוּר לְגַלַּח.
וּמֵאַחַר שֶׁגִּלַּח שְׁתֵּי תַּגְלָחוֹת אֵלּוּ, שָׁלְמָה טַהְרַת הַצָּרַעַת וּמֻתָּר לֶאֱכֹל בַּקֳּדָשִׁים.

וְשׁוֹהֶה שָׁנָה שְׁלִישִׁית, וְאַחַר כָּךְ מְגַלֵּחַ תַּגְלָחַת שְׁלִישִׁית--שֶׁמֶּא מְצֹרָע וַדַּאי הָיָה בְּשָׁנָה רִאשׁוֹנָה וְלֹא הָיָה טְמֵא מֵת, וְשָׁנָה רִאשׁוֹנָה לֹא עָלְתָה לוֹ מִפְּנֵי שְׁהִיא יְמֵי חָלְטוֹ, וְשָׁנָה שְׁנִיָּה לֹא עָלְתָה לוֹ, מִפְּנֵי שְׁהִיא יְמֵי סָפְרוֹ שֶׁלַּמְּצֹרָע שֶׁבֵּין תַּגְלָחַת רִאשׁוֹנָה וּשְׁנִיָּה; לְפִיכָּךְ צָרִיךְ לִשְׁהוֹת שָׁנָה שְׁלִישִׁית בִּנְזִירוּתוֹ, וּמְגַלֵּחַ תַּגְלָחַת שְׁלִישִׁית לִנְזִירוּתוֹ--וְהִיא תַּגְלָחַת טַהְרָה.

אוֹ שֶׁמֶּא טְמֵא מֵת וַדַּאי הָיָה וּמְצֹרָע וַדַּאי, וְאֵין תַּגְלָחַת אַחַת עוֹלָה לִנְזִירוּתוֹ וּלְצָרַעְתּוֹ; וְנִמְצֵאת תַּגְלָחַת רִאשׁוֹנָה וּשְׁנִיָּה תַּגְלָחַת צָרַעַת, וְתַגְלָחַת שְׁלִישִׁית תַּגְלָחַת טֻמְאָה, וְאֵין אַחַת מִשָּׁלוֹשׁ הַשָּׁנִים עוֹלָה לוֹ, שֶׁהֲרֵי הַשְּׁלִישִׁית תַּגְלָחַת טֻמְאָה.

לְפִיכָּךְ צָרִיךְ לִשְׁהוֹת שָׁנָה רְבִיעִית בִּנְזִירוּת, וּמְגַלֵּחַ תַּגְלָחַת רְבִיעִית.
וּשְׂעָרוֹ בְּכָל תַּגְלָחַת סָפֵק, אָסוּר בַּהֲנָיָה מִסָּפֵק--שֶׁשְּׂעַר נָזִיר שֶׁנִּצְטָרַע, מֻתָּר בַּהֲנָיָה.

 וְכֵן אִם נָדַר עֶשֶׂר שָׁנִים נְזִירוּת, וְהָיָה בָּהֶן סְפֵק מְצֹרָע וְנֻלַּד לוֹ סְפֵק טֻמְאָה בְּסוֹפָן--הֲרֵי זֶה אֵינוּ שׁוֹתֶה בַּיַּיִן עַד אַרְבָּעִים שָׁנָה; וּמְגַלֵּחַ אַרְבַּע תַּגְלָחוֹת, אַחַת בְּסוֹף כָּל עֶשֶׂר שָׁנִים--תַּגְלָחַת רִאשׁוֹנָה לִסְפֵק יְמֵי צָרַעְתּוֹ, וּשְׁנִיָּה לִסְפֵק יְמֵי סָפְרוֹ שֶׁלַּמְּצֹרָע, וּשְׁלִישִׁית לִסְפֵק טֻמְאָתוֹ, וּרְבִיעִית תַּגְלָחַת טַהְרָה.

 וְכֵיצַד מֵבִיא זֶה קָרְבְּנוֹתָיו--אִם הָיָה עָשִׁיר, כּוֹתֵב נְכָסָיו לַאֲחֵרִים: שֶׁמְּצֹרָע עָשִׁיר שֶׁהֵבִיא קָרְבַּן עָנִי, לֹא יָצָא.
וְאַחַר כָּךְ מֵבִיא חַטַּאת הָעוֹף וְעוֹלַת בְּהֵמָה בְּתַגְלָחַת רִאשׁוֹנָה וּשְׁנִיָּה וּשְׁלִישִׁית--וְכָל חַטַּאת עוֹף מֵהֶן, לֹא תֵאָכֵל מִפְּנֵי שְׁהִיא סָפֵק; וּמֵבִיא בְּתַגְלָחַת רְבִיעִית, קָרְבַּן נָזִיר טָהוֹר, שְׁהוּא שָׁלוֹשׁ בְּהֵמוֹת כְּמוֹ שֶׁבֵּאַרְנוּ.

 שָׁלוֹשׁ חַטַּאת הָעוֹף שֶׁמֵּבִיא בִּשְׁלוֹשׁ הַתַּגְלָחוֹת--חַטָּאת רִאשׁוֹנָה, לִסְפֵק טֻמְאָתוֹ; שְׁנִיָּה לִסְפֵק צָרַעְתּוֹ, שְׁאֵין הַמְּצֹרָע מֵבִיא קָרְבָּנוֹ אֵלָא לְאַחַר תַּגְלָחַת שְׁנִיָּה.
וְכֵן חַטָּאת שְׁלִישִׁית לִסְפֵק טֻמְאָתוֹ, שְׁאֵין תַּגְלָחַת אַחַת עוֹלָה לְנִזְרוֹ וּלְצָרַעְתּוֹ; וְשֶׁמֶּא מְצֹרָע וַדַּאי וְטָמֵא וַדַּאי הָיָה, שֶׁהַתַּגְלָחַת הָרִאשׁוֹנָה וְהַשְּׁנִיָּה לְצָרַעְתּוֹ כְּמוֹ שֶׁבֵּאַרְנוּ, וְתַגְלָחַת שְׁלִישִׁית תַּגְלָחַת טֻמְאָה, וּלְפִיכָּךְ צָרִיךְ לְהָבִיא קָרְבַּן טֻמְאָה בַּשְּׁלִישִׁית.

 שָׁלוֹשׁ עוֹלוֹת בְּהֵמָה שֶׁמֵּבִיא עִמָּהֶן--עַל הָרִאשׁוֹנָה הוּא מַתְנֶה וְאוֹמֵר אִם טָהוֹר אֲנִי, זוֹ מֵחוֹבָתִי, וְאִם טָמֵא אֲנִי, הֲרֵי הִיא נְדָבָה; וְכֵן הוּא אוֹמֵר בַּשְּׁנִיָּה, וּבַשְּׁלִישִׁית.

 וּמֵבִיא קָרְבַּן טַהְרָה בְּתַגְלָחַת רְבִיעִית, וּמַתְנֶה וְאוֹמֵר: אִם טָמֵא הָיִיתִי--עוֹלָה רִאשׁוֹנָה נְדָבָה, וְזוֹ חוֹבָה; וְאִם מֻחְלָט הָיִיתִי--עוֹלָה רִאשׁוֹנָה חוֹבַת מְצֹרָע, וְזוֹ חוֹבַת נְזִירוּת, וּשְׁתַּיִם הָאֶמְצָעִיּוֹת נְדָבָה.

וְאִם טָהוֹר מִטֻּמְאַת מֵת הָיִיתִי, וּמְצֹרָע--עוֹלָה הָרִאשׁוֹנָה חוֹבָה וְכֵן הַשְּׁנִיָּה, אַחַת לְחוֹבַת מְצֹרָע וְאַחַת לְחוֹבַת נְזִירוּת, וּשְׁלִישִׁית וּרְבִיעִית נְדָבָה, וְהַשְּׁאָר קָרְבַּן טַהְרָתִי.

וְאִם טְמֵא מֵת הָיִיתִי, וּמְצֹרָע--עוֹלָה רִאשׁוֹנָה חוֹבַת צָרַעַת, וּשְׁנִיָּה וּשְׁלִישִׁית נְדָבָה, וְזֶה קָרְבַּן תַּגְלָחַת טַהְרָה.
אֲבָל הָאָשָׁם וְהָעוֹלָה--אֵינָן מְעַכְּבִין לֹא בְּתַגְלָחַת טֻמְאָה, וְלֹא בְּצָרַעַת.

נִמְצֵאתָ אוֹמֵר: אִם הוּא מְצֹרָע וַדַּאי, וְלֹא נִטַּמֵּא בְּמֵת--הֲרֵי טָהַר בַּצִּפֳּרִין, וְחַטַּאת הָעוֹף הִיא חַטָּאתוֹ, וְלֹא תֵאָכֵל מִפְּנֵי שְׁהִיא סָפֵק; וְעוֹלַת בְּהֵמָה שֶׁעִמָּהּ, מִקָּרְבַּן תַּגְלָחַת טַהְרָה, כְּדֵי שֶׁיְּגַלַּח עַל בְּהֵמָה.
וְאִם טְמֵא מֵת הוּא, הֲרֵי עוֹלַת בְּהֵמָה נְדָבָה.

וְאִם אֵינוּ מְצֹרָע, וּטְמֵא מֵת הוּא--חַטַּאת הָעוֹף קָרְבַּן נָזִיר שֶׁנִּטַּמֵּא, וְעוֹלַת בְּהֵמָה נְדָבָה, וַהֲרֵי הֵבִיא קָרְבַּן טַהְרָה בָּאַחֲרוֹנָה.
וְאִם אֵינוּ טְמֵא מֵת, וְלֹא מְצֹרָע--עוֹלַת בְּהֵמָה שֶׁהֵבִיא בְּתַגְלָחַת רִאשׁוֹנָה הִיא מֵחוֹבַת תַּגְלָחַת טַהְרָה; וְחַטַּאת הָעוֹף בָּאָה עַל סָפֵק, וַהֲרֵי לֹא נֶאֱכֶלֶת.

 בַּמֶּה דְּבָרִים אֲמוּרִים שְׁהוּא מְגַלֵּחַ אַרְבַּע תַּגְלָחוֹת, בְּשֶׁהָיָה קָטָן אוֹ אִשָּׁה.
אֲבָל הָאִישׁ אֵינוּ מְגַלֵּחַ מִסָּפֵק, לֹא תַּגְלָחַת טֻמְאָה וְלֹא תַּגְלָחַת צָרַעַת--שֶׁמֶּא טָהוֹר הוּא, וְנִמְצָא מַקִּיף פְּאַת רֹאשׁוֹ שֶׁלֹּא בִּמְקוֹם מִצְוָה; לְפִיכָּךְ אֵינוּ מְגַלֵּחַ אֵלָא תַּגְלָחַת טַהְרָה בִּלְבָד--שְׁאֵין אַרְבַּע תַּגְלָחוֹת אֵלּוּ לְעַכַּב, אֵלָא לְמִצְוָה.

 נָזִיר שֶׁנִּצְטָרַע וַדַּאי וְנִטַּמֵּא בְּסָפֵק, כֵּיצַד הוּא עוֹשֶׂה: אַחַר שֶׁיִּטְהַר מִצָּרַעְתּוֹ, מַזֶּה בִּשְׁלִישִׁי וּשְׁבִיעִי, וּמְגַלֵּחַ תַּגְלָחַת טֻמְאָה; וּמַתְחִיל לִמְנוֹת נְזִירוּתוֹ כֻּלָּהּ, שֶׁהֲרֵי נָפְלוּ הַיָּמִים הָרִאשׁוֹנִים בִּסְפֵק טֻמְאָה שֶׁנִּטַּמֵּא; וּמֵבִיא קָרְבְּנוֹת טַהְרָה, וְשׁוֹתֶה בְּיַיִן.
וּמֵאַחַר שֶׁיָּבִיא קָרְבַּן צָרַעַת, אוֹכֵל בַּקֳּדָשִׁים.

 נִטַּמֵּא וַדַּאי וְהָיָה מְצֹרָע בְּסָפֵק, וְטָהַר מִסְּפֵק צָרַעְתּוֹ--מוֹנֶה יְמֵי נְזִירוּת שְׁלֵמָה, וְאַחַר כָּךְ מְגַלֵּחַ תַּגְלָחַת הַנֶּגַע: שְׁאֵין תַּגְלָחַת סְפֵק נִגְעוֹ דּוֹחָה נְזִירוּת.
וְאַחַר כָּךְ מוֹנֶה שִׁבְעַת יָמִים שֶׁבֵּין תַּגְלָחַת מְצֹרָע הָרִאשׁוֹנָה לְתַגְלָחַת שְׁנִיָּה, וּמְגַלֵּחַ וּמֵבִיא קָרְבְּנוֹתָיו; וְאוֹכֵל בַּקֳּדָשִׁים, אִם הִזָּה בִּשְׁלִישִׁי וּשְׁבִיעִי.
וְאַחַר כָּךְ מוֹנֶה שִׁבְעָה אֲחֵרוֹת לְטֻמְאַת מֵת, וּמְגַלֵּחַ תַּגְלָחַת טֻמְאָה; וְאַחַר כָּךְ מוֹנֶה נְזִירוּתוֹ, כֻּלָּהּ.

 וְכֵן אִם הָיָה טָמֵא וּמְצֹרָע בַּוַּדַּאי--לְאַחַר שֶׁיִּטְהַר מִצָּרַעְתּוֹ, מְגַלֵּחַ תַּגְלָחַת צָרַעַת הָרִאשׁוֹנָה, וּמַזֶּה בִּשְׁלִישִׁי וּשְׁבִיעִי, וּמְגַלֵּחַ רֹאשׁוֹ וּזְקָנוֹ בַּשְּׁבִיעִי, וְהִיא תַּגְלָחַת שְׁנִיָּה שֶׁלַּצָּרַעַת; וּמֵבִיא קָרְבְּנוֹתָיו בַּשְּׁמִינִי, וְאוֹכֵל בַּקֳּדָשִׁים.
וְסוֹפֵר שִׁבְעָה, וּמְגַלֵּחַ תַּגְלָחַת טֻמְאָה; וְאַחַר כָּךְ סוֹפֵר יְמֵי נְזִירוּת שְׁלֵמָה, וּמֵבִיא קָרְבַּן טַהְרָה וְשׁוֹתֶה בַּיַּיִן.
וְלָמָּה סוֹפֵר שִׁבְעָה, שְׁאֵין שִׁבְעַת יְמֵי הַטֻּמְאָה עוֹלִין בְּשִׁבְעַת יְמֵי הַסְּפִירָה שֶׁבֵּין תַּגְלָחַת וְתַגְלָחַת שֶׁלַּמְּצֹרָע.

 הָאוֹמֵר הֲרֵינִי נָזִיר אִם אֶעֱשֶׂה כָּךְ וְכָּךְ, אוֹ אִם לֹא אֶעֱשֶׂה, וְכַיּוֹצֶא בְּזֶה--הֲרֵי זֶה רָשָׁע, וּנְזִירוּת כְּזוֹ מִנִּדְרֵי רְשָׁעִים הִיא; אֲבָל הַנּוֹדֵר לַה' דֶּרֶךְ קְדֻשָּׁה--הֲרֵי זֶה נָאֶה וּמְשֻׁבָּח, וַהֲרֵי נֶאֱמָר בּוֹ "נֵזֶר אֱלֹהָיו, עַל-רֹאשׁוֹ ...
קָדֹשׁ הוּא, לַה'" ; וּשְׁקָלוֹ הַכָּתוּב בְּנָבִיא, שֶׁנֶּאֱמָר "וָאָקִים מִבְּנֵיכֶם לִנְבִיאִים, וּמִבַּחוּרֵיכֶם לִנְזִרִים" .

הִלְכּוֹת עֲרָכִים וַחֲרָמִים 
יֵשׁ בִּכְלָלָן שֶׁבַע מִצְווֹת--חָמֵשׁ מִצְווֹת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לָדוּן בְּעֶרְכֵי אָדָם כַּאֲשֶׁר מְפֹרָשׁ בַּתּוֹרָה, וְזֶה הוּא דִּין עֶרְכֵי אָדָם; דִּין עֶרְכֵי בְּהֵמָה; דִּין עֶרְכֵי בָּתִּים; דִּין עֶרְכֵי שָׂדוֹת; דִּין מַחְרִים נְכָסָיו; שֶׁלֹּא יִמָּכֵר חֵרֶם; שֶׁלֹּא יִגָּאֵל חֵרֶם.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת עֲרָכִים וַחֲרָמִים פֵּרֶק א 
הָעֲרָכִים--הֶם נֶדֶר מִכְּלַל נִדְרֵי הֶקְדֵּשׁ, שֶׁנֶּאֱמָר "אִישׁ, כִּי יַפְלִא נֶדֶר--בְּעֶרְכְּךָ נְפָשֹׁת, לַה'" ; לְפִיכָּךְ חַיָּבִין עֲלֵיהֶן מִשּׁוֹם "לֹא יַחֵל, דְּבָרוֹ" , וְ"לֹא תְאַחֵר" , וּמִשּׁוֹם "כְּכָל-הַיֹּצֵא מִפִּיו, יַעֲשֶׂה" .

וּמִצְוַת עֲשֵׂה לָדוּן בְּדִינֵי עֲרָכִים, כַּאֲשֶׁר מְפֹרָשׁ בַּתּוֹרָה; וְאֶחָד הָאוֹמֵר עֶרְכִּי עָלַי, אוֹ הָאוֹמֵר עֵרֶךְ זֶה עָלַי, אוֹ עֵרֶךְ פְּלוֹנִי עָלַי--נוֹתֵן הָעֵרֶךְ, לְפִי שְׁנֵי הַנֶּעְרָךְ, וְהוּא הַדָּבָר הַקָּצוּב שֶׁבַּתּוֹרָה, לֹא פָּחוּת וְלֹא יָתֵר.

וְכַמָּה הוּא הָעֵרֶךְ: אִם הָיָה הַנֶּעְרָךְ בֶּן שְׁלוֹשִׁים יוֹם אוֹ פָּחוּת, אֵין לוֹ עֵרֶךְ; וְהָאוֹמֵר עָלָיו, עֵרֶךְ זֶה עָלַי--הֲרֵי זֶה כְּאוֹמֵר עֵרֶךְ כְּלִי זֶה עָלַי, וְאֵינוּ חַיָּב כְּלוּם.

הָיָה מִבֶּן אֶחָד וּשְׁלוֹשִׁים יוֹם עַד בֶּן חָמֵשׁ שָׁנִים גְּמוּרוֹת--עֵרֶךְ הַזָּכָר חֲמִשָּׁה שְׁקָלִים, וְהַנְּקֵבָה שְׁלוֹשָׁה שְׁקָלִים.

מִשֶּׁיִּכָּנֵס בִּשְׁנַת שֵׁשׁ יוֹם אֶחָד עַד שֶׁיַּשְׁלִים שְׁנַת עֶשְׂרִים--עֵרֶךְ הַזָּכָר עֶשְׂרִים שְׁקָלִים, וְהַנְּקֵבָה עֲשֶׂרֶת שְׁקָלִים.

מִשֶּׁיִּכָּנֵס בִּשְׁנַת אֶחָד וְעֶשְׂרִים יוֹם אֶחָד עַד שֶׁיַּשְׁלִים שְׁנַת שִׁשִּׁים--עֵרֶךְ הַזָּכָר חֲמִשִּׁים שְׁקָלִים, וְהַנְּקֵבָה שְׁלוֹשִׁים שְׁקָלִים.

וּמִשֶּׁיִּכָּנֵס בִּשְׁנַת אַחַת וְשִׁשִּׁים יוֹם אֶחָד עַד יוֹם מוֹתוֹ, אַפִלּוּ חָיָה כַּמָּה שָׁנִים--עֵרֶךְ הַזָּכָר חֲמִשָּׁה עָשָׂר שְׁקָלִים, וְהַנְּקֵבָה עֲשָׂרָה שְׁקָלִים.

 כָּל הַשָּׁנִים הָאֵלּוּ, מֵעֵת לְעֵת מִיּוֹם הַלִּידָה.
וְכָל הַשְּׁקָלִים--בְּשֶׁקֶל הַקֹּדֶשׁ, וְהוּא מִשְׁקַל שְׁלוֹשׁ מֵאוֹת וְעֶשְׂרִים שְׂעוֹרָה מִכֶּסֶף טָהוֹר; וּכְבָר הוֹסִיפוּ עָלָיו וְעָשׂוּ אוֹתוֹ סֶלַע, כְּמוֹ שֶׁבֵּאַרְנוּ בְּהִלְכּוֹת שְׁקָלִים.

 טֻמְטוֹם וְאַנְדְּרֻגִּינוֹס--אֵין לָהֶם עֵרֶךְ, שֶׁלֹּא קָצְבָה תּוֹרָה עֵרֶךְ אֵלָא לְזָכָר וַדַּאי אוֹ לִנְקֵבָה וַדָּאִית; לְפִיכָּךְ טֻמְטוֹם וְאַנְדְּרֻגִּינוֹס שֶׁאָמַר, עֶרְכִּי עָלַי, אוֹ שֶׁהִעְרִיכוֹ אַחֵר--אֵינוּ חַיָּב כְּלוּם.

 הַגּוֹי נֶעְרָךְ, אֲבָל אֵינוּ מַעְרִיךְ.
כֵּיצַד: גּוֹי שֶׁאָמַר עֶרְכִּי עָלַי, אוֹ עֵרֶךְ יִשְׂרְאֵלִי זֶה עָלַי--לֹא אָמַר כְּלוּם; וְיִשְׂרָאֵל שֶׁאָמַר עֵרֶךְ גּוֹי זֶה עָלַי, אוֹ עֵרֶךְ פְּלוֹנִי הַגּוֹי עָלַי--נוֹתֵן לְפִי שְׁנֵי הַגּוֹי הַנֶּעְרָךְ.
וְכֵן הַמַּעְרִיךְ אֶת הַחֵרֵשׁ וְאֶת הַשּׁוֹטֶה--חַיָּב, וְנוֹתֵן לְפִי שָׁנָיו.

 הָעֶבֶד--נֶעְרָךְ וְעוֹרֵךְ, כִּשְׁאָר יִשְׂרָאֵל; וְאִם יִפָּדֶה וְיִהְיֶה לוֹ, יִתֵּן עֵרֶךְ שֶׁנָּדַר.

 אֶחָד הַמַּעְרִיךְ אֶת הַיָּפֶה הַבָּרִיא, וְאֶחָד הַמַּעְרִיךְ אֶת הַכָּאוּר הַחוֹלֶה, אַפִלּוּ הָיָה הַנֶּעְרָךְ מֻכֵּה שְׁחִין אוֹ סוֹמֶה אוֹ גִּדֵּם וְיֵשׁ בּוֹ כָּל מוּם--נוֹתֵן לְפִי שָׁנָיו, כְּמוֹ שֶׁקָּצוּב בַּתּוֹרָה.

 הַדָּמִים, אֵינָן כָּעֲרָכִים.
כֵּיצַד: הָאוֹמֵר דָּמַי עָלַי, אוֹ דְּמֵי זֶה עָלַי, אוֹ דְּמֵי פְּלוֹנִי עָלַי--אַפִלּוּ הָיָה אוֹתוֹ פְּלוֹנִי קָטָן בֶּן יוֹמוֹ, אוֹ טֻמְטוֹם אוֹ אַנְדְּרֻגִּינוֹס, אוֹ גּוֹי--נוֹתֵן מַה שְׁהוּא שׁוֹוֶה דֵּינָר אוֹ אֶלֶף, כְּאִלּוּ הוּא עֶבֶד נִמְכָּר בַּשּׁוּק.
וְהָעֲרָכִים וְהַדָּמִים כֻּלָּן--הַכֹּל, סְתָמָן לְבֶדֶק הַבַּיִת; וְיִפְּלוּ הַכֹּל לַלִּשְׁכָּה שֶׁהָיְתָה בַּמִּקְדָּשׁ, מוּכֶנֶת לְקָדְשֵׁי בֶּדֶק הַבַּיִת.

 גּוֹי שֶׁאָמַר דָּמַי עָלַי, אוֹ דְּמֵי פְּלוֹנִי--נוֹתֵן כְּפִי נִדְרוֹ; וְאֵינוּ נוֹפֵל לַלִּשְׁכָּה, שְׁאֵין מְקַבְּלִין מִן הַגּוֹיִים נְדָבָה אוֹ נֶדֶר לְחַזַּק בֶּדֶק הַבַּיִת אוֹ בֶּדֶק יְרוּשָׁלַיִם--שֶׁנֶּאֱמָר "לֹא-לָכֶם וָלָנוּ, לִבְנוֹת בַּיִת" , וְנֶאֱמָר "וְלָכֶם, אֵין-חֵלֶק וּצְדָקָה וְזִכָּרוֹן--בִּירוּשָׁלַיִם" .

 וּמַה יֵעָשֶׂה בָּהֶן: יִבָּדֵק הַגּוֹי עַל דַּעַת מִי נָדַר--אִם נָדַר עַל דַּעַת יִשְׂרָאֵל--יוֹצִיאוּהוּ בֵית דִּין בְּמַה שֶׁיֵּרָאֶה לָהֶם, חוּץ מִבֶּדֶק הַבַּיִת וּבֶדֶק יְרוּשָׁלַיִם; וְאִם אָמַר לַשָּׁמַיִם נָדַרְתִּי, יִגָּנְזוּ.

 הַגּוֹסֵס--אֵין לוֹ לֹא עֵרֶךְ, וְלֹא דָּמִים: הוֹאִיל וְרֹב הַגּוֹסְסִין לְמִיתָה, הֲרֵי הוּא כְּמֵת.
וְכֵן מִי שֶׁנִּגְמַר דִּינוֹ בְּבֵית דִּין שֶׁלְּיִשְׂרָאֵל לְהָרְגוֹ עַל עֲבֵרָה שֶׁעָבַר, וְהִעְרִיכוֹ אַחֵר, אוֹ שֶׁהִעְרִיךְ עַצְמוֹ, אוֹ שֶׁאָמַר דָּמַי עָלַי, אוֹ שֶׁאָמַר אַחֵר דְּמֵי זֶה עָלַי--אֵינוּ חַיָּב כְּלוּם: שֶׁזֶּה כְּמֵת הוּא, וְהַמֵּת אֵין לוֹ לֹא עֵרֶךְ וְלֹא דָּמִים; וְעַל זֶה נֶאֱמָר "כָּל-חֵרֶם, אֲשֶׁר יָחֳרַם מִן-הָאָדָם--לֹא יִפָּדֶה" , כְּלוֹמַר אֵין לוֹ פִּדְיוֹן אֵלָא הֲרֵי הוּא כְּמֵת.

 זֶה הַיּוֹצֶא לֵהָרֵג שֶׁהִעְרִיךְ אֲחֵרִים, אוֹ נָדַר דְּמֵיהֶם, אוֹ הִזִּיק--חַיָּב לְשַׁלַּם, וְגוֹבִין הַכֹּל מִנְּכָסָיו.

 כּוֹהֲנִים וּלְוִיִּים מַעְרִיכִין וְנֶעְרָכִין, כִּשְׁאָר יִשְׂרָאֵל.
וְקָטָן שֶׁהִגִּיעַ לְעוֹנַת נְדָרִים וְהִעְרִיךְ, אוֹ נָדַר דָּמִים--חַיָּב לְשַׁלַּם: שֶׁהֲרֵי נְדָרָיו קַיָּמִין, כְּמוֹ שֶׁבֵּאַרְנוּ בְהִלְכּוֹת נְדָרִים.

 הָעֲרָכִים הַקְּצוּבִין לְפִי הַשָּׁנִים--הֶן שְׁנֵי הַנֶּעְרָךְ, לֹא שְׁנֵי הַמַּעְרִיךְ.
כֵּיצַד: בֶּן עֶשְׂרִים שֶׁאָמַר לְבֶן שִׁשִּׁים, עֶרְכָּךְ עָלַי--נוֹתֵן עֵרֶךְ בֶּן שִׁשִּׁים; וּבֶן שִׁשִּׁים שֶׁאָמַר לְבֶן עֶשְׂרִים, עֶרְכָּךְ עָלַי--נוֹתֵן עֵרֶךְ בֶּן עֶשְׂרִים.
וְכֵן כָּל כַּיּוֹצֶא בְּזֶה.

 וְצָרִיךְ בָּעֲרָכִים שֶׁיִּהְיֶה פִּיו וְלִבּוֹ שׁוֹוִין, כִּשְׁאָר הַנְּדָרִים; וְנִשְׁאָלִין עַל הָעֲרָכִים וְעַל הַדָּמִים, כְּדֶרֶךְ שֶׁנִּשְׁאָלִין עַל שְׁאָר נְדָרִים וְהֶקְדֵּשׁוֹת.

 הָאוֹמֵר עֵרֶךְ אֵלּוּ כֻּלָּם עָלַי--נוֹתֵן עֵרֶךְ כֻּלָּן, כָּל אֶחָד וְאֶחָד לְפִי שָׁנָיו.
וְאִם הָיָה עָנִי, נוֹתֵן עַל יְדֵי כֻּלָּן עֵרֶךְ עָנִי; וְאִם הָיָה עָשִׁיר, נוֹתֵן עַל יְדֵי כֻּלָּן עֵרֶךְ עָשִׁיר.

 הָאוֹמֵר עֶרְכִּי עָלַי, וְחָזַר וְאָמַר עֶרְכִּי עָלַי, וְכֵן כַּמָּה פְּעָמִים--חַיָּב עַל כָּל אַחַת וְאַחַת.
אָמַר שְׁנֵי עֲרָכַי עָלַי, נוֹתֵן שְׁנֵי עֲרָכִים; וְכֵן אִם אָמַר אַרְבָּעָה, אַפִלּוּ אֶלֶף--נוֹתֵן כְּמִנְיָן שֶׁנָּדַר.
אָמַר הֲרֵי עָלַי עֵרֶךְ, וְלֹא פֵרַשׁ עֵרֶךְ מִי אֵלָא עֵרֶךְ סְתָם--נוֹתֵן פָּחוּת שֶׁבָּעֲרָכִים, שְׁהוּא שְׁלוֹשָׁה שְׁקָלִים.

 הָאוֹמֵר עֶרְכִּי עָלַי, וּמֵת קֹדֶם שֶׁיַּעֲמֹד בַּדִּין--אֵין הַיּוֹרְשִׁין חַיָּבִין לִתֵּן, שֶׁנֶּאֱמָר "וְהֶעֱמִידוֹ לִפְנֵי הַכֹּהֵן, וְהֶעֱרִיךְ אֹתוֹ הַכֹּהֵן" ; עָמַד בַּדִּין וּמֵת, יִתְּנוּ הַיּוֹרְשִׁין.
אֲבָל הָאוֹמֵר דָּמַי עָלַי--אַף עַל פִּי שֶׁעָמַד בַּדִּין, וּמֵת קֹדֶם שֶׁיִּקְצְצוּ דָּמָיו וְיֹאמְרוּ הַדַּיָּנִין כַּמָּה יִשְׁוֶה--אֵין הַיּוֹרְשִׁין חַיָּבִין לִתֵּן; וְאִם קָצְצוּ דָּמָיו, וְאַחַר כָּךְ מֵת--יִתְּנוּ הַיּוֹרְשִׁין.
וּמַה בֵּין הָעֲרָכִים לַדָּמִים--שֶׁהָעֲרָכִים קְצוּבִין מִן הַתּוֹרָה, וְהַדָּמִים אֵינָן קְצוּבִין.

וְכֵן הָאוֹמֵר עֵרֶךְ פְּלוֹנִי עָלַי, וּמֵת הָעוֹרֵךְ וְהַנֶּעְרָךְ אַחַר שֶׁעָמַד הַנֶּעְרָךְ בַּדִּין--חַיָּבִין הַיּוֹרְשִׁין לִתֵּן.
מֵת הַנֶּעְרָךְ קֹדֶם שֶׁיַּעֲמֹד בַּדִּין--אַף עַל פִּי שֶׁהַמַּעְרִיךְ קַיָּם, הֲרֵי זֶה פָּטוּר: שְׁאֵין עֵרֶךְ לַמֵּת, וְהַנֶּעְרָךְ צָרִיךְ עֲמִידָה בַּדִּין.
אָמַר דְּמֵי פְּלוֹנִי עָלַי, וְעָמַד בַּדִּין וּמֵת קֹדֶם שֶׁיִּקְצְצוּ דָּמָיו--הֲרֵי זֶה פָּטוּר: שְׁאֵין דָּמִים לַמֵּתִים.

הִלְכּוֹת עֲרָכִים וַחֲרָמִים פֵּרֶק ב 
הָאוֹמֵר עֵרֶךְ יָדִי אוֹ רַגְלִי אוֹ עֵינִי עָלַי, אוֹ שֶׁאָמַר עֵרֶךְ יַד זֶה אוֹ עֵינָיו עָלַי--לֹא אָמַר כְּלוּם.
עֵרֶךְ לִבִּי אוֹ כְּבֵדִי עָלַי, אוֹ עֵרֶךְ לִבּוֹ אוֹ כְּבֵדוֹ שֶׁלִּפְלוֹנִי עָלַי--נוֹתֵן עֵרֶךְ כֻּלּוֹ; וְכֵן כָּל אֵבֶר שְׁאִם יִנָּטֵל מִן הַחַי, יָמוּת--אִם אָמַר עֶרְכּוֹ עָלַי, נוֹתֵן עֵרֶךְ כֻּלּוֹ.
אָמַר חֲצִי עֶרְכִּי עָלַי, נוֹתֵן חֲצִי עֶרְכּוֹ; עֵרֶךְ חֶצְיִי עָלַי--נוֹתֵן עֵרֶךְ כֻּלּוֹ, שְׁאֵי אִפְשָׁר שֶׁיִּנָּטֵל חֶצְיוֹ וְיִחְיֶה.

 הָאוֹמֵר דְּמֵי יָדִי עָלַי, אוֹ דְּמֵי יַד פְּלוֹנִי עָלַי--שָׁמִין אוֹתוֹ כַּמָּה הוּא שׁוֹוֶה בַּיָּד, וְכַמָּה הוּא שׁוֹוֶה בְּלֹא יָד; וְנוֹתֵן לַהֶקְדֵּשׁ.
כֵּיצַד: אִם נִמְכָּר הוּא כֻּלּוֹ, יִשְׁוֶה חֲמִשִּׁים, וְאִם יִמָּכֵר חוּץ מִיָּדוֹ שֶׁתִּשָּׁאֵר יָדוֹ זוֹ לִבְעָלָיו וְלֹא יִהְיֶה לַלּוֹקֵחַ בָּהּ כְּלוּם, יִשְׁוֶה אַרְבָּעִים--נִמְצָא זֶה יִתְחַיַּב לְשַׁלַּם לַהֶקְדֵּשׁ עֲשָׂרָה.
וְכֵן כָּל כַּיּוֹצֶא בְּזֶה.

 הָאוֹמֵר דְּמֵי רֹאשִׁי אוֹ כְּבֵדִי עָלַי, אוֹ דְּמֵי רֹאשׁוֹ אוֹ לִבּוֹ שֶׁלִּפְלוֹנִי עָלַי--נוֹתֵן דְּמֵי כֻּלּוֹ.
וְכֵן הָאוֹמֵר דְּמֵי חֶצְיִי עָלַי, נוֹתֵן דְּמֵי כֻּלּוֹ; אֲבָל הָאוֹמֵר חֲצִי דָּמַי עָלַי, נוֹתֵן חֲצִי דָּמָיו.

 הָאוֹמֵר מִשְׁקָלִי עָלַי, אוֹ מִשְׁקַל פְּלוֹנִי--נוֹתֵן מִשְׁקָלוֹ: אִם כֶּסֶף, כֶּסֶף, וְאִם זָהָב, זָהָב--כְּמוֹ שֶׁפֵּרַשׁ.
אָמַר מִשְׁקַל יָדִי, אוֹ רַגְלִי עָלַי--רוֹאִין כַּמָּה הִיא רְאוּיָה לִשְׁקֹל, וְנוֹתֵן מִמִּין שֶׁפֵּרַשׁ.
וְעַד הֵיכָן הִיא הַיָּד לְעִנְיָן זֶה, עַד הָאַצִּיל; וְהָרֶגֶל, עַד הָאַרְכֻּבָּה: לְפִי שֶׁבִּנְדָרִים, הוֹלְכִין אַחַר לְשׁוֹן בְּנֵי אָדָם.

 הָאוֹמֵר קוֹמָתִי עָלַי, כֶּסֶף אוֹ זָהָב--נוֹתֵן שַׁרְבִיט שְׁאֵינוּ נִכְפָף מְלוֹא קוֹמָתוֹ, מִמִּין שֶׁפֵּרַשׁ; אָמַר מְלוֹא קוֹמָתִי עָלַי--נוֹתֵן אַפִלּוּ שַׁרְבִיט הַנִּכְפָף, מִמִּין שֶׁפֵּרַשׁ.

 הָאוֹמֵר מִשְׁקָלִי עָלַי, וְלֹא פֵרַשׁ מֵאֵיזֶה מִין--אִם הָיָה עָשִׁיר בְּיוֹתֵר, וְנִתְכַּוַּן לְמַתָּנָה מְרֻבָּה--נוֹתֵן מִשְׁקָלוֹ זָהָב; וְהוּא הַדִּין בָּאוֹמֵר מִשְׁקַל יָדִי אוֹ רַגְלִי אוֹ קוֹמָתִי עָלַי, וְלֹא פֵרַשׁ מֵאֵיזֶה מִין--נוֹתֵן זָהָב.
וְאִם אֵינוּ מֻפְלָג בַּעֲשִׁירוּת--נוֹתֵן מִשְׁקָלוֹ אוֹ מִשְׁקַל יָדוֹ מִדְּבָרִים שֶׁדַּרְכָּן לְהִשָּׁקֵל בְּאוֹתוֹ מָקוֹם, אַפִלּוּ פֵּרוֹת; וְכֵן נוֹתֵן שַׁרְבִיט מְלוֹא קוֹמָתוֹ, אַפִלּוּ שֶׁלְּעֵץ: הַכֹּל לְפִי מְמוֹנוֹ, וְדַעְתּוֹ.

 הָאוֹמֵר עָמְדִי עָלַי, יְשִׁיבָתִי עָלַי, אוֹ מְקוֹם יְשִׁיבָתִי עָלַי, רָחְבִּי עָלַי, עָבְיִי עָלַי, הֶקֵּפִי עָלַי--כָּל אֵלּוּ סָפֵק, וּמֵבִיא לְפִי מְמוֹנוֹ: עַד שֶׁיֹּאמַר, לֹא כָּךְ נִתְּכַּוַּנְתִּי.
וְאִם מֵת, יִתְּנוּ הַיּוֹרְשִׁין פָּחוּת שֶׁבַּלְּשׁוֹנוֹת.

 הָאוֹמֵר הֲרֵי עָלַי מַטְבֵּעַ כֶּסֶף, לֹא יפְחֹת מִדֵּינַר כֶּסֶף; מַטְבֵּעַ נְחֹשֶׁת, לֹא יפְחֹת מִמָּעָה כֶּסֶף.
הֲרֵי עָלַי בַּרְזֶל, לֹא יפְחֹת מֵאַמָּה עַל אַמָּה לְכָלֶה עוֹרֵב שֶׁהָיָה בַּמִּקְדָּשׁ לְמַעְלָה בְּגַג הַהֵיכָל, כְּמוֹ שֶׁיִּתְבָּאַר בִּמְקוֹמוֹ.

 הָאוֹמֵר הֲרֵי עָלַי כֶּסֶף אוֹ זָהָב, וְלֹא הִזְכִּיר מַטְבֵּעַ--יָבִיא לָשׁוֹן שֶׁלְּכֶסֶף אוֹ שֶׁלְּזָהָב: יִהְיֶה מִשְׁקָלָהּ כְּדֵי שֶׁיֹּאמַר, לֹא עַד כָּךְ נִתְכַּוַּנְתִּי.
וְכֵן אִם פֵּרַשׁ הַמִּשְׁקָל, וְשָׁכַח כַּמָּה פֵּרַשׁ--יָבִיא עַד שֶׁיֹּאמַר, לֹא עַד כָּךְ נִתְכַּוַּנְתִּי.

 אֶחָד הָאוֹמֵר דָּמַי עָלַי, אוֹ דְּמֵי פְּלוֹנִי עָלַי, אוֹ הָאוֹמֵר הֲרֵי עָלַי מָנֶה, אוֹ חֲמִשִּׁים, אוֹ כֶּסֶף, אוֹ זָהָב--הַכֹּל, הֶן הַנִּקְרָאִין חַיָּבֵי דָּמִים; וְהַדָּמִים וְהָעֲרָכִים לְבֶדֶק הַבַּיִת, כְּמוֹ שֶׁבֵּאַרְנוּ.

 שְׁתֵּי לְשָׁכוֹת הָיוּ בַּמִּקְדָּשׁ--אַחַת לִשְׁכַּת חֲשָׁיִים, וְאַחַת לִשְׁכַּת הַכֵּלִים: לִשְׁכַּת חֲשָׁיִים--יִרְאֵי חֵטְא נוֹתְנִין לְתוֹכָהּ בִּחְשַׁאי, וַעֲנִיִּים בְּנֵי טוֹבִים מִתְפַּרְנְסִין מִמֶּנָּה בִּחְשַׁאי.
לִשְׁכַּת הַכֵּלִים--כָּל מִי שֶׁהִתְנַדַּב כְּלִי זוֹרְקוֹ לְתוֹכָהּ, וְאַחַת לִשְׁלוֹשִׁים יוֹם הַגִּזְבָּרִין פּוֹתְחִין אוֹתָהּ: כָּל כְּלִי שֶׁנִּמְצָא בּוֹ צֹרֶךְ לְבֶדֶק הַבַּיִת, מַנִּיחִין אוֹתוֹ; וְהַשְּׁאָר נִמְכָּרִין, וּדְמֵיהֶן נוֹפְלִין לְלִשְׁכַּת בֶּדֶק הַבַּיִת.

 הֻצְרְכוּ לְקָדְשֵׁי מִזְבֵּחַ, וְלֹא הִסְפִּיקָה לָהֶן תְּרוּמַת הַלִּשְׁכָּה--מוֹצִיאִין אֶת הָרָאוּי לָהֶן מִקָּדְשֵׁי בֶּדֶק הַבַּיִת; אֲבָל אִם הֻצְרְכוּ לְבֶדֶק הַבַּיִת, וְלֹא מָצְאוּ בְּלִשְׁכַּת בֶּדֶק הַבַּיִת דָּבָר הַמְּסַפֵּק לָהֶן--אֵין מוֹצִיאִין אֶת הָרָאוּי לָהֶן מִקָּדְשֵׁי הַמִּזְבֵּחַ.

הִלְכּוֹת עֲרָכִים וַחֲרָמִים פֵּרֶק ג 
הַמַּעְרִיךְ אֶת הַפָּחוּת מִבֶּן עֶשְׂרִים, וְלֹא עָמַד בַּדִּין עַד שֶׁהָיָה יָתֵר עַל עֶשְׂרִים--אֵינוּ נוֹתֵן אֵלָא עֵרֶךְ פָּחוּת מִבֶּן עֶשְׂרִים: שְׁאֵין הָעֵרֶךְ אֵלָא בִּזְמָן הָעֵרֶךְ, לֹא בִזְמָן הַהַעְמָדָה בַּדִּין.

כָּל הָעֲרָכִים הַקְּצוּבִין בַּתּוֹרָה--הֶן שֶׁנּוֹתֵן הַמַּעְרִיךְ, אִם הָיָה עָשִׁיר; אֲבָל אִם הָיָה עָנִי, וְאֵין יָדוֹ מַשֶּׂגֶת--נוֹתֵן כָּל הַנִּמְצָא בְּיָדוֹ אַפִלּוּ סֶלַע אֶחָד, וְנִפְטָר: שֶׁנֶּאֱמָר "וְאִם-מָךְ הוּא, מֵעֶרְכֶּךָ ...
עַל-פִּי, אֲשֶׁר תַּשִּׂיג יַד הַנֹּדֵר" .

וּמְנַיִן שְׁהוּא נוֹתֵן אַפִלּוּ סֶלַע אֶחָד, אִם אֵין לוֹ אֵלָא סֶלַע: שֶׁנֶּאֱמָר "וְכָל-עֶרְכְּךָ--יִהְיֶה, בְּשֶׁקֶל הַקֹּדֶשׁ" --הַא לָמַדְתָּ שְׁאֵין בָּעֲרָכִים פָּחוּת מִסֶּלַע, וְלֹא יוֹתֵר עַל חֲמִשִּׁים.

הֲרֵי שֶׁלֹּא נִמְצָא בְּיָדוֹ אַפִלּוּ סֶלַע--אֵין לוֹקְחִין מִמֶּנּוּ פָּחוּת מִסֶּלַע, אֵלָא יִשָּׁאֵר הַכֹּל עָלָיו חוֹב; וְאִם מָצְאָה יָדוֹ, וְהִעְשִׁיר--יִתֵּן עֵרֶךְ שָׁלֵם הַקָּצוּב בַּתּוֹרָה.

עָשִׁיר שֶׁהִעְרִיךְ וְהִעְנִי, אוֹ שֶׁהִעְרִיךְ כִּשְׁהוּא עָנִי וְהִעְשִׁיר--הֲרֵי זֶה חַיָּב בְּעֵרֶךְ עָשִׁיר; אֲבָל אִם הִעְרִיךְ כִּשְׁהוּא עָנִי, וְהִעְשִׁיר וְחָזַר וְהִעְנִי--נוֹתֵן עֵרֶךְ עָנִי.

עָשִׁיר שֶׁאָמַר עֶרְכִּי עָלַי, אוֹ עֵרֶךְ פְּלוֹנִי עָלַי, וְשָׁמַע הֶעָנִי וְאָמַר, מַה שֶׁאָמַר זֶה עָלַי--הֲרֵי הֶעָנִי חַיָּב בְּעֵרֶךְ עָשִׁיר, שְׁהוּא עֵרֶךְ שָׁלֵם; אֲבָל עָנִי שֶׁהִעְרִיךְ אֶת הֶעָשִׁיר, וְאָמַר עֵרֶךְ זֶה עָלַי--אֵינוּ חַיָּב אֵלָא בְּעֵרֶךְ עָנִי, שְׁהוּא כְּפִי אֲשֶׁר תַּשִּׂיג יָדוֹ.

מַה בֵּין הַחַיָּב בְּעֵרֶךְ עָנִי, לְהַחַיָּב בְּעֵרֶךְ עָשִׁיר שְׁהוּא הָעֵרֶךְ הַקָּצוּב כֻּלּוֹ: שֶׁהַחַיָּב בְּעֵרֶךְ עָנִי שֶׁלָּקְחוּ מִמֶּנּוּ כָּל מַה שֶׁיָּדוֹ מַשֶּׂגֶת אַפִלּוּ סֶלַע אֶחָד, וְאַחַר כָּךְ הִעְשִׁיר--אֵינוּ חַיָּב לְשַׁלַּם; וְאִם הָיָה חַיָּב בְּעֵרֶךְ עָשִׁיר--יִשָּׁאֵר שְׁאָר הָעֵרֶךְ חוֹב עָלָיו, עַד שֶׁיַּעְשִׁיר וִישַׁלַּם הָעֵרֶךְ שֶׁעָלָיו.

הַמְּפָרֵשׁ אֶת הָעֵרֶךְ וְאָמַר, עֶרְכִּי עָלַי חֲמִשִּׁים סְלָעִים, אוֹ עֵרֶךְ פְּלוֹנִית עָלַי שְׁלוֹשִׁים סְלָעִים--אֵינוּ נִדּוֹן בְּהֶשֵּׂג יָד; אֵלָא לוֹקְחִין כָּל הַנִּמְצָא בְּיָדוֹ, וְהַשְּׁאָר עָלָיו חוֹב עַד שֶׁיַּעְשִׁיר וְיִתֵּן.

וְכֵן הָאוֹמֵר דָּמַי עָלַי, אוֹ דְּמֵי פְּלוֹנִי עָלַי--אֵינוּ נִדּוֹן בְּהֶשֵּׂג יָד: שֶׁחַיָּבֵי דָּמִים, הֲרֵי פֵּרְשׁוּ נִדְרָן; וַהֲרֵי הֶן כְּמִי שֶׁאָמַר מָנֶה עָלַי הֶקְדֵּשׁ, שְׁהוּא חַיָּב לִתֵּן מָנֶה גָּמוּר.

הָאוֹמֵר הֲרֵי עָלַי עֵרֶךְ סְתָם, וְלֹא פֵרָשׁ--אֵינוּ כִּמְפָרֵשׁ שְׁלוֹשָׁה שְׁקָלִים, אֵלָא נִדּוֹן בְּהֶשֵּׂג יָד כִּשְׁאָר הַמַּעְרִיכִין.

הָאוֹמֵר עֶרְכִּי עָלַי, וְחָזַר וְאָמַר עֶרְכִּי עָלַי, וְהָיוּ בְּיָדוֹ עֶשֶׂר סְלָעִים, וְנָתַן תֵּשַׁע לַשְּׁנִיָּה, וְסֶלַע לָרִאשׁוֹנָה--יָצָא יְדֵי שְׁתֵּיהֶן, שֶׁהָעֲרָכִים לֹא כְּחוֹבוֹת הֶן: שֶׁאַף עַל פִּי שֵׂכָּל מַה שֶׁבִּדּוּ מְשֻׁעְבָּד לָרִאשׁוֹנָה--הֶקְדֵּשׁ מְאֻחָר, מַה שֶׁגָּבָה גָּבָה.

אֲבָל אִם נָתַן תֵּשַׁע לָרִאשׁוֹנָה, וְאַחַת לַשְּׁנִיָּה: יְדֵי שְׁנִיָּה יָצָא--שֶׁהֲרֵי כְּשֶׁנָּתַן הַסֶּלַע, לֹא נִשְׁאַר בְּיָדוֹ כְּלוּם; וַהֲרֵי אֵין יָדוֹ מַשֶּׂגֶת.
וִידֵי הָרִאשׁוֹנָה לֹא יָצָא--שֶׁהֲרֵי כָּל מַה שֶׁבְּיָדוֹ מְשֻׁעְבָּד לָרִאשׁוֹנָה, וּכְשֶׁנָּתַן הַתֵּשַׁע נִשְׁאַר לוֹ סֶלַע וְלֹא נְתָנוֹ; וַהֲרֵי לֹא נָתַן כָּל מַה שֶׁיָּדוֹ מַשֶּׂגֶת.
לְפִיכָּךְ יִשָּׁאֵר עָלָיו שְׁאָר עֵרֶךְ רִאשׁוֹן, עַד שֶׁיַּעְשִׁיר וִישַׁלַּם.

 הָאוֹמֵר שְׁנֵי עֲרָכַי עָלַי, וְלֹא הָיָה בְּיָדוֹ אֵלָא פָּחוּת מִכְּדֵי שְׁנֵי עֲרָכִים--הֲרֵי הַדָּבָר סָפֵק: אִם נִתְפַּס לִשְׁנֵיהֶן, וְנוֹתֵן חֲצִי מַה שֶׁיֵּשׁ לוֹ לְעֵרֶךְ אֶחָד וְחֶצְיוֹ לָעֵרֶךְ הַשֵּׁנִי וְיִפָּטֵר, אוֹ יִתֵּן עֵרֶךְ אֶחָד מֵהֶן שָׁלֵם אוֹ כָּל הַנִּמְצָא בְּיָדוֹ בְּאֶחָד מֵהֶן, וְיִשָּׁאֵר הָעֵרֶךְ הָאַחֵר עָלָיו חוֹב עַד שֶׁיִּתֵּן אוֹתוֹ בַּעֲנִיּוּת אוֹ בַּעֲשִׁירוּת כְּפִי הֶשֵּׂג יָדוֹ.

 הַמַּפְרִישׁ עֶרְכּוֹ אוֹ דָּמָיו, וְאָבְדוּ אוֹ נִגְנְבוּ--אַף עַל פִּי שֶׁלֹּא אָמַר עָלַי חִיּוּב אַחְרָיוּתָן--חַיָּב בְּאַחְרָיוּתָן, עַד שֶׁיַּגִּיעוּ לְיַד הַגִּזְבָּר: שֶׁנֶּאֱמָר "וְנָתַן אֶת-הָעֶרְכְּךָ בַּיּוֹם הַהוּא, קֹדֶשׁ לַה'" --הֲרֵי הֶן חֻלִּין אַף עַל פִּי שֶׁהִפְרִישָׁן, עַד שֶׁיַּגִּיעוּ לְיַד הַגִּזְבָּר.

 חַיָּבֵי עֲרָכִים וְדָמִים--מְמַשְׁכְּנִין אוֹתָן, וְלוֹקְחִין מֵהֶן בְּעַל כָּרְחָן מַה שֶׁנָּדְרוּ; וְאֵין חַיָּבִין לְהַחְזִיר לָהֶם הַמַּשְׁכּוֹן, בַּיּוֹם אוֹ בַּלַּיְלָה.
וּמוֹכְרִין כָּל הַנִּמְצָא לָהֶם מִן הַקַּרְקָע, וּמִן הַמִּטַּלְטְלִין, מִכְּסוּת, וּכְלֵי תַּשְׁמִישׁ הַבַּיִת, וַעֲבָדִים, וּבְהֵמָה; וְנִפְרָעִין מִן הַכֹּל.

וְאֵין מוֹכְרִין לֹא כְּסוּת אִשְׁתּוֹ, וְלֹא כְּסוּת בָּנָיו, וְלֹא בְּגָדִים שֶׁצְּבָעָן לִשְׁמָן, וְלֹא סַנְדָּלִים חֲדָשִׁים שֶׁלְּקָחָן לִשְׁמָן; וְכֵן הַמַּקְדִּישׁ כָּל נְכָסָיו, לֹא הִקְדִּישׁ אֶת אֵלּוּ.

 וְנוֹתְנִין לוֹ מִכָּל נְכָסָיו--לְזֶה שֶׁיֵּשׁ עָלָיו עֲרָכִים אוֹ דָּמִים אוֹ שֶׁהִקְדִּישׁ מָנֶה לְבֶדֶק הַבַּיִת, וְאֵין לוֹ: נוֹתְנִין לוֹ תְּפִלִּין שֶׁלָּרֹאשׁ וְשֶׁלַּיָּד, וְסַנְדָּלִין, וּמִטָּה לֵישֵׁב עָלֶיהָ, וּמִטָּה וּמַצָּע הָרְאוּיִין לוֹ לִישַׁן עֲלֵיהֶן; וְאִם הָיָה עָנִי, נוֹתְנִין לוֹ מִטָּה וּמַפָּץ לִישַׁן עָלָיו.

וְנוֹתְנִין לוֹ מְזוֹן שְׁלוֹשִׁים יוֹם, וּכְסוּת שְׁנֵים עָשָׂר חֹדֶשׁ לוֹ לְבַדּוֹ; אֲבָל לֹא לְאִשְׁתּוֹ וּבָנָיו, אַף עַל פִּי שְׁהוּא חַיָּב בִּמְזוֹנוֹתֵיהֶן וּבִכְסוּתָן.
וְאֵין נוֹתְנִין לוֹ אֵלָא כְּסוּת הָרְאוּיָה לוֹ.
הָיוּ עָלָיו כְּלֵי מֶשִׁי, וּבְגָדִים מְזֹהָבִין--מַעְבִירִין אוֹתָן מֵעָלָיו, וְנוֹתְנִין לוֹ כְּסוּת הָרְאוּיָה לְאִישׁ כְּמוֹתוֹ לְחֹל; אֲבָל לֹא לְשַׁבָּתוֹת וְיָמִים טוֹבִים.

 וְאִם הָיָה אֻמָּן--נוֹתְנִין לוֹ שְׁנֵי כְּלֵי אֻמָּנוּת, מִכָּל מִין וּמִין.
כֵּיצַד: אִם הָיָה חָרָשׁ, נוֹתְנִין לוֹ שְׁנֵי מַעֲצָדִין וּשְׁתֵּי מְגֵרוֹת.
הָיוּ לוֹ כֵּלִים מְרֻבִּין מִמִּין אֶחָד, וּמוּעָטִין מִמִּין שֵׁנִי--אֵין מוֹכְרִין מִן הַמְּרֻבִּין, וְלוֹקְחִין לוֹ מִן הַמּוּעָט, אֵלָא נוֹתְנִין לוֹ שְׁנֵי כֵּלִים מִן הַמְּרֻבִּין, וְכָל שֶׁיֵּשׁ לוֹ מִן הַמּוּעָט.

 הָיָה חַמָּר אוֹ אִכָּר--אֵין נוֹתְנִין לוֹ בְּהֶמְתּוֹ, אַף עַל פִּי שְׁאֵין לוֹ מְזוֹנוֹת אֵלָא מִמֶּנָּה; הָיָה סַפָּן--אֵין נוֹתְנִין לוֹ סְפִינָתוֹ, אֵלָא יִמָּכֵר הַכֹּל.

 הָיָה בַּנְּכָסִים בְּהֵמָה וַעֲבָדִים וּמַרְגָּלִיּוֹת, וְאָמְרוּ הַתַּגָּרִים, אִם יִלָּקַח לְעֶבֶד זֶה כְּסוּת בִּשְׁלוֹשִׁים מַשְׁבִּיחַ הוּא מֵאָה, וּפָרָה זוֹ אִם תַּמְתִּינוּ בָּהּ לָאַטְלִיס מְשַׁבַּחַת עֲשָׂרָה, וּמַרְגָּלִית זוֹ אִם מַעֲלִין אוֹתָהּ לְמָקוֹם פְּלוֹנִי תִּשְׁוֶה מָמוֹן רַב וְכָאן אֵינָהּ שׁוֹוָה אֵלָא מְעַט--אֵין שׁוֹמְעִין לְהֶן.

אֵלָא כֵּיצַד עוֹשִׂין: מוֹכְרִין הַכֹּל בִּמְקוֹמוֹ וּבְשָׁעָתוֹ, כְּמַה שְׁהוּא, שֶׁנֶּאֱמָר "וְנָתַן אֶת-הָעֶרְכְּךָ בַּיּוֹם הַהוּא, קֹדֶשׁ לַה'" , לְרַבּוֹת כָּל דָּבָר שֶׁלַּהֶקְדֵּשׁ--שְׁאֵין מְפַרְכְּסִין אוֹתוֹ, וְאֵין מַמְתִּינִין בּוֹ לַשּׁוּק, וְלֹא מוֹלִיכִין אוֹתוֹ מִמָּקוֹם לְמָקוֹם.
אֵין לַהֶקְדֵּשׁ, אֵלָא מְקוֹמוֹ וְשָׁעָתוֹ.

 בַּמֶּה דְּבָרִים אֲמוּרִים, בְּמִטַּלְטְלִין וַעֲבָדִים; אֲבָל הַקַּרְקָעוֹת--מַכְרִיזִין עֲלֵיהֶם שִׁשִּׁים יוֹם רְצוּפִין בַּבֹּקֶר וּבָעֶרֶב, וְאַחַר כָּךְ מוֹכְרִין אוֹתָן.

הִלְכּוֹת עֲרָכִים וַחֲרָמִים פֵּרֶק ד 
שָׂדֶה שֶׁיְּרָשָׁהּ אָדָם מִמּוֹרִישָׁיו, הִיא הַנִּקְרֵאת שְׂדֵה אֲחֻזָּה; וְשָׂדֶה שֶׁלְּקָחָהּ אוֹ זָכָה בָּהּ, הִיא הַנִּקְרֵאת שְׂדֵה מִקְנָה.
וְהַמַּקְדִּישׁ שְׂדֵה אֲחֻזָּתוֹ--מוֹדְדִין אוֹתָהּ, וְעֶרְכָּהּ הוּא הָעֵרֶךְ הַקָּצוּב בַּתּוֹרָה.

וְכַמָּה הוּא: כָּל מָקוֹם שֶׁרָאוּי לִזְרֹעַ בּוֹ חֹמֶר שְׂעוֹרִים, יִזְרְעֶנּוּ בַּיָּד וְלֹא יְקָרַב זְרִיעָתוֹ וְלֹא יַרְחִיק אוֹתָהּ--עֶרְכּוֹ חֲמִשִּׁים שֶׁקֶל לְכָל שְׁנֵי יוֹבֵל, וְאֵין שְׁנַת יוֹבֵל מִן הַמִּנְיָן.
וְאֶחָד הַמַּקְדִּישׁ שָׂדֶה טוֹבָה, שְׁאֵין בְּכָל אֶרֶץ יִשְׂרָאֵל כְּמוֹתָהּ, אוֹ שָׂדֶה רָעָה, שְׁאֵין כְּמוֹתָהּ לָרֹעַ--כְּזֶה מַעְרִיכִין אוֹתָהּ.

כְּבָר בֵּאַרְנוּ בְּהִלְכּוֹת שְׁקָלִים שֶׁהַשֶּׁקֶל הָאָמוּר בַּתּוֹרָה, הוּא הַנִּקְרָא סֶלַע בִּלְשׁוֹן חֲכָמִים; וְהַגֵּרָה הָאֲמוּרָה בַּתּוֹרָה, הִיא הַמָּעָה בְּדִבְרֵי חֲכָמִים.
וְהוֹסִיפוּ עַל הַשֶּׁקֶל, וְעָשׂוּ אוֹתוֹ סֶלַע; וְהַסֶּלַע אַרְבָּעָה דֵּינָרִין, וְהַדֵּינָר שֵׁשׁ מָעִין, וְהַמָּעָה שְׁנֵי פֻּנְדְּיוֹנִין.
נִמְצָא לְכָל שָׁנָה, סֶלַע וּפֻנְדְּיוֹן: שֶׁאַף עַל פִּי שֶׁהַסֶּלַע שְׁמוֹנָה וְאַרְבָּעִים פֻּנְדְּיוֹן--כְּשֶׁיִּתֵּן הַפֻּנְדְּיוֹנוֹת לִקַּח סֶלַע מִן הַשֻּׁלְחָנִי, נוֹתֵן תִּשְׁעָה וְאַרְבָּעִים.

הַחֹמֶר--הוּא הַכּוֹר, וְהוּא שְׁנֵי לְתָכִין; וְהַלֶּתֶךְ, חֲמֵשׁ עֶשְׂרֵה סְאִין.
נִמְצָא הַחֹמֶר שְׁלוֹשִׁים סְאָה--שְׁהֶן עֶשֶׂר אֵיפוֹת, כָּל שָׁלוֹשׁ סְאִין אֵיפָה.
וּכְבָר בֵּאַרְנוּ בְּהִלְכּוֹת שַׁבָּת, שֶׁהַמָּקוֹם שֶׁיֵּשׁ בְּשִׁבּוּרוֹ חֲמִשִּׁים אַמָּה עַל חֲמִשִּׁים אַמָּה, הוּא בֵּית סְאָה, וְהוּא מִזְרַע סְאָה.

נִמְצֵאתָ לָמֵד, שֶׁהַמָּקוֹם שֶׁיֵּשׁ בְּשִׁבּוּרוֹ חֲמִשָּׁה וְשִׁבְעִים אֶלֶף אַמָּה, שְׁהוּא בְּרִבּוּעַ מָאתַיִם אַרְבַּע וְשִׁבְעִים אַמּוֹת עַל מָאתַיִם אַרְבַּע וְשִׁבְעִים אַמּוֹת בְּקֵרוּב--הוּא בֵּית כּוֹר, וְהוּא "זֶרַע חֹמֶר שְׂעֹרִים" .

 כֵּיצַד דֶּרֶךְ הַחֶשְׁבּוֹן בְּעֶרְכֵי שָׂדוֹת: הֲרֵי שֶׁהִקְדִּישׁ שְׂדֵה אֲחֻזָּתוֹ, וְנִשְׁאַר לַיּוֹבֵל שְׁמוֹנֶה שָׁנִים חוּץ מִשְּׁנַת הַיּוֹבֵל שְׁאֵינָהּ בַּחֶשְׁבּוֹן כְּמוֹ שֶׁבֵּאַרְנוּ--כָּל הָרוֹצֶה לִפְדּוֹתָהּ מִיַּד הַהֶקְדֵּשׁ, נוֹתֵן לַכֹּל "זֶרַע חֹמֶר שְׂעֹרִים" שְׁמוֹנֶה סְלָעִים וּשְׁמוֹנֶה פֻּנְדְּיוֹנוֹת; וְאִם רָצוּ הַבְּעָלִים לִפְדּוֹתָהּ, נוֹתְנִין עֶשֶׂר סְלָעִים וַעֲשָׂרָה פֻּנְדְּיוֹנוֹת, לְפִי שְׁהֶן מוֹסִיפִין חֹמֶשׁ.

וְכֵן כָּל חֹמֶשׁ הָאָמוּר בַּתּוֹרָה, צָרִיךְ שֶׁיִּהְיֶה הַקֶּרֶן עִם הַתּוֹסֶפֶת חֲמִשָּׁה--נִמְצָא שֶׁהוֹסִיף רְבִיעַ הַקֶּרֶן; וְכֵן אִם פָּדָת אִשְׁתּוֹ שֶׁלַּמַּקְדִּישׁ, אוֹ אֶחָד מִיּוֹרְשָׁיו--הֲרֵי אֵלּוּ מוֹסִיפִין חֹמֶשׁ.

 נִשְׁאָר לַיּוֹבֵל אַרְבַּע שָׁנִים, נוֹתֵן הַפּוֹדֶה אַרְבַּע סְלָעִים וְאַרְבָּעָה פֻּנְדְּיוֹנוֹת לְכָל חֹמֶר; וְאִם הַבְּעָלִים פָּדוּ אוֹתָהּ, נוֹתְנִין חֹמֶשׁ.
וְכֵן לְפִי חֶשְׁבּוֹן זֶה, סֶלַע וּפֻנְדְּיוֹן לְכָל שָׁנָה.
וְאֵינוּ נוֹתֵן שָׁנָה בְּשָׁנָה, אֵלָא נוֹתֵן הַכֹּל כְּאֶחָד.

 נִשְׁאַר בֵּינוֹ וּבֵין הַיּוֹבֵל שָׁנָה, אֵינוּ יָכוֹל לִתֵּן סֶלַע וּפֻנְדְּיוֹן לִפְדּוֹתָהּ--שֶׁנֶּאֱמָר "וְחִשַּׁב-לוֹ הַכֹּהֵן ...
עַל-פִּי הַשָּׁנִים הַנּוֹתָרֹת" , אֵינָהּ נִפְדֵּית בְּגִרְעוֹן כֶּסֶף אֵלָא קֹדֶם לַיּוֹבֵל בִּשְׁתֵּי שָׁנִים אוֹ יָתֵר.
נִשְׁאַר בֵּינוֹ וּבֵין הַיּוֹבֵל שָׁנָה וָחֳדָשִׁים--אִם רָצָה הַגִּזְבָּר לְחַשַּׁב הֶחֳדָשִׁים שָׁנָה וְיִתֵּן שְׁנֵי שְׁקָלִים וּשְׁנֵי פֻּנְדְּיוֹנִין לְכָל זֶרַע חֹמֶר, הֲרֵי זֶה מֻתָּר: לְפִי שְׁאֵין מְחַשְּׁבִין חֳדָשִׁים לַהֶקְדֵּשׁ, שֶׁנֶּאֱמָר "עַל-פִּי הַשָּׁנִים הַנּוֹתָרֹת"--שָׁנִים אַתָּה מְחַשֵּׁב לַהֶקְדֵּשׁ, וְאֵין אַתָּה מְחַשֵּׁב חֳדָשִׁים.

 לְפִיכָּךְ אֵין רָאוּי לָאָדָם לְהַקְדִּישׁ שָׂדֵהוּ, לִפְנֵי הַיּוֹבֵל בְּפָחוּת מִשְּׁתֵי שָׁנִים.
וְאִם הִקְדִּישָׁהּ--הֲרֵי זוֹ מֻקְדֶּשֶׁת, וְאֵינָהּ נִפְדֵּית בְּגִרְעוֹן כֶּסֶף: אֵלָא אִם רָצָה הַפּוֹדֶה לִתֵּן חֲמִשִּׁים שֶׁקֶל לְכָל חֹמֶר, פּוֹדֶה אוֹתָהּ; וְאִם לֹא פְדָיָהּ, הֲרֵי זוֹ יוֹצְאָה לַכּוֹהֲנִים בַּיּוֹבֵל כְּמוֹ שֶׁיִּתְבָּאַר.

 הִקְדִּישׁ שָׂדֵהוּ בִּשְׁנַת הַיּוֹבֵל עַצְמָהּ, אֵינָהּ מֻקְדֶּשֶׁת.
וְכוֹהֵן וְלֵוִי שֶׁהִקְדִּישׁוּ בִּשְׁנַת הַיּוֹבֵל עַצְמָהּ, הֲרֵי זוֹ מֻקְדֶּשֶׁת: כְּשֵׁם שֶׁגּוֹאֲלִין לְעוֹלָם, כָּךְ מַקְדִּישִׁין לְעוֹלָם.

הַמַּקְדִּישׁ אֶת שָׂדֵהוּ אַחַר הַיּוֹבֵל--אֵינָהּ נִפְדֵּית בְּגִרְעוֹן כֶּסֶף עַד שֶׁיִּגְמֹר שָׁנָה אַחַר הַיּוֹבֵל, לְפִי שְׁאֵין מְחַשְּׁבִין חֳדָשִׁים לַהֶקְדֵּשׁ; לְפִיכָּךְ אִם רָצָה הַפּוֹדֶה לִתֵּן חֲמִשִּׁים שֶׁקֶל לְכָל זֶרַע חֹמֶר--הֲרֵי זֶה פּוֹדֶה אַפִלּוּ בַּיּוֹם שֶׁאַחַר הַיּוֹבֵל, וְאֵינוּ גּוֹרֵעַ כְּלוּם.

כְּשֶׁמּוֹדְדִין, אֵין מוֹדְדִין אֵלָא מְקוֹמוֹת הָרְאוּיִין לִזְרִיעָה.
הָיוּ שָׁם סְלָעִים גְּבוֹהִים עֲשָׂרָה טְפָחִים, אוֹ נְקָעִים מְלֵאִים מַיִם עֲמוּקִים עֲשָׂרָה טְפָחִים--אֵין נִמְדָּדִין עִמָּהּ; פָּחוּת מִכָּאן, נִמְדָּדִין עִמָּהּ.
הָיוּ בָּהּ מְקוֹמוֹת נְמוּכוֹת עֲשָׂרָה אוֹ יוֹתֵר, וְאֵין בָּהֶן מַיִם--נִמְדָּדִין בִּפְנֵי עַצְמָן, וּמְחַשְּׁבִין לָהֶן מַה שֶׁרָאוּי לָהֶן.

 הָיְתָה מְלֵאָה אִילָנוֹת--אַף עַל פִּי שֶׁלֹּא פֵרַשׁ, הֲרֵי הִקְדִּישׁ גַּם הָאִילָנוֹת: שֶׁכָּל הַמַּקְדִּישׁ, בְּעַיִן יָפָה הוּא מַקְדִּישׁ.
וּמְחַשְּׁבִין אֶת הָאִילָנוֹת, בְּשָׁוְיֵיהֶן; וְהַקַּרְקָע--מוֹדְדִין אוֹתָהּ, וְיִהְיֶה עֶרְכָּהּ סֶלַע וּפֻנְדְּיוֹן לְכָל שָׁנָה וּלְכָל זֶרַע חֹמֶר, כְּמוֹ שֶׁבֵּאַרְנוּ.

 הַמַּקְדִּישׁ שָׂדֶה שְׁאֵינָהּ רְאוּיָה לִזְרִיעָה, וְהִיא הַנִּקְרֵאת טְרָשִׁין--פּוֹדִין אוֹתָהּ בְּשָׁוְיָהּ; וְכֵן הַמַּקְדִּישׁ אֶת הָאִילָנוֹת בִּלְבָד, פּוֹדִין אוֹתָן בְּשָׁוְיֵיהֶן.
הָיוּ הָאִילָנוֹת שְׁלוֹשָׁה אִילָנוֹת לְתוֹךְ בֵּית סְאָה, וְלֹא פֵרַשׁ שֶׁהָאִילָנוֹת בִּלְבָד הוּא שֶׁהִקְדִּישׁ--הֲרֵי זֶה הִקְדִּישׁ אֶת הַקַּרְקָע וְאֶת הָאִילָנוֹת שֶׁבֵּינֵיהֶן.

אֲבָל אִם הָיוּ הָאִילָנוֹת נְטוּעוֹת כָּל שְׁלוֹשָׁה אִילָנוֹת בְּיָתֵר מִבֵּית סְאָה, אוֹ בְּפָחוּת, אוֹ שֶׁהִקְדִּישָׁן זֶה אַחַר זֶה--הֲרֵי זֶה לֹא הִקְדִּישׁ אֶת הַקַּרְקָע, וְלֹא אֶת הָאִילָנוֹת שֶׁבֵּינֵיהֶן.
הִקְדִּישׁ הָאִילָנוֹת, וְאַחַר כָּךְ הִקְדִּישׁ אֶת הַקַּרְקָע--פּוֹדֶה אֶת הָאִילָנוֹת בְּשָׁוְיֵיהֶן, וְאֶת הַקַּרְקָע עַל פִּי מִדָּתָהּ.

 הַמַּקְדִּישׁ שְׂדֵה אֲחֻזָּתוֹ, וְהִגִּיעַ הַיּוֹבֵל וְלֹא נִפְדֵּית, אֵלָא הֲרֵי הִיא תַּחַת יַד הַהֶקְדֵּשׁ--הַכּוֹהֲנִים נוֹתְנִין אֶת דָּמֶיהָ, וְתִהְיֶה אֲחֻזָּה לָהֶן: שְׁאֵין הֶקְדֵּשׁ יוֹצֶא בְּלֹא פִּדְיוֹן, וְאוֹתָן הַדָּמִים יִפְּלוּ לְהֶקְדֵּשׁ בֶּדֶק הַבַּיִת.

 גְּאָלָהּ הַמַּקְדִּישׁ קֹדֶם שֶׁיַּגִּיעַ הַיּוֹבֵל--הֲרֵי זוֹ חוֹזֶרֶת לִבְעָלֶיהָ, וְהָעֵרֶךְ שֶׁנָּתַן יִפֹּל לְבֶדֶק הַבַּיִת כְּמוֹ שֶׁבֵּאַרְנוּ; וְכֵן אִם גְּאָלָהּ בְּנוֹ שֶׁלַּמַּקְדִּישׁ, הֲרֵי זוֹ חוֹזֶרֶת לְאָבִיו בַּיּוֹבֵל.
אֲבָל אִם גָּאְלָה אוֹתָהּ בִּתּוֹ, אוֹ שְׁאָר קְרוֹבָיו, אוֹ נָכְרִי מִיַּד הַהֶקְדֵּשׁ--אִם חָזַר הַמַּקְדִּישׁ וּגְאָלָהּ מִיָּדָן, חוֹזֶרֶת לוֹ לְעוֹלָם; וְאִם לֹא גְאָלָהּ מִיָּדָן, אֵלָא הִגִּיעַ הַיּוֹבֵל וְהִיא תַּחַת יַד הַבַּת אוֹ שְׁאָר קְרוֹבִים אוֹ נָכְרִי--הֲרֵי זוֹ יוֹצְאָה לַהֶקְדֵּשׁ, וְאֵינָהּ חוֹזֶרֶת לִבְעָלֶיהָ לְעוֹלָם, אֵלָא תִּהְיֶה אֲחֻזָּה לַכּוֹהֲנִים, שֶׁנֶּאֱמָר "וְהָיָה הַשָּׂדֶה בְּצֵאתוֹ בַיֹּבֵל ...
לַכֹּהֵן, תִּהְיֶה אֲחֻזָּתוֹ" .

וְאֵין הַכּוֹהֲנִים צְרִיכִין לִתֵּן דָּמִים, שֶׁכְּבָר נִפְדֵּית מִיַּד הַהֶקְדֵּשׁ וְלֻקַּח עֶרְכָּהּ מֵאַחֵר; אֵלָא תַּחְזֹר לַכּוֹהֲנִים, כְּאִלּוּ הֶן בְּעָלֶיהָ.
בַּמֶּה דְּבָרִים אֲמוּרִים, בְּיִשְׂרָאֵל.
אֲבָל אִם הָיָה הַמַּקְדִּישׁ כּוֹהֵן אוֹ לֵוִי, הֲרֵי זֶה גּוֹאֵל לְעוֹלָם, וְאַפִלּוּ עָבַר עָלֶיהָ הַיּוֹבֵל וְלֹא נִפְדֵּית מִן הַהֶקְדֵּשׁ, פּוֹדֶה אוֹתָהּ אַחַר הַיּוֹבֵל--שֶׁנֶּאֱמָר "גְּאֻלַּת עוֹלָם, תִּהְיֶה לַלְוִיִּם" .

 הָאִשָּׁה שֶׁהִקְדִּישָׁה שְׂדֵה אֲחֻזָּתָהּ, וּגְאָלָהּ בַּעְלָהּ מִיַּד הַהֶקְדֵּשׁ, וְהִגִּיעַ הַיּוֹבֵל, וְהִיא תַּחַת יְדֵי הַבַּעַל--הֲרֵי הַדָּבָר סָפֵק, אִם תַּחְזֹר לָאִשָּׁה אוֹ תֵּצֵא לַכּוֹהֲנִים.
לְפִיכָּךְ אִם קָדְמָה הָאִשָּׁה וְהִחְזִיקָה בָּהּ אַחַר הַיּוֹבֵל, אֵין הַכּוֹהֲנִים יְכוּלִין לְהוֹצִיא מִיָּדָהּ; וְאִם קָדְמוּ הַכּוֹהֲנִים וְהִחְזִיקוּ, אֵינָהּ יְכוּלָה לְהוֹצִיא מִיָּדָם.

 הַמַּקְדִּישׁ שָׂדֵהוּ, וּפָדָה אוֹתָהּ כּוֹהֵן מִיַּד הַהֶקְדֵּשׁ, וְהִגִּיעַ הַיּוֹבֵל, וְהִיא תַּחַת יַד הַכּוֹהֵן--לֹא יֹאמַר הוֹאִיל וַהֲרֵי הִיא יוֹצְאָה לַכּוֹהֲנִים, הֲרֵי הִיא תַּחַת יָדִי וְזָכִיתִי בָּהּ: אֵלָא יוֹצְאָה לְכָל אֶחָיו הַכּוֹהֲנִים.

 כְּשֶׁתֵּצֵא הַשָּׂדֶה לַכּוֹהֲנִים בַּיּוֹבֵל, תִּנָּתֵן לַכּוֹהֲנִים שֶׁבַּמִּשְׁמָר שֶׁפָּגַע בּוֹ הַיּוֹבֵל; וְאִם הָיָה רֹאשׁ הַשָּׁנָה שֶׁלַּיּוֹבֵל בַּשַּׁבָּת, שֶׁהֲרֵי מִשְׁמָר יוֹצֶא וּמִשְׁמָר נִכְנָס--תִּנָּתֵן לַמִּשְׁמָר הַיּוֹצֶא.

 הַמַּקְדִּישׁ אֶת הָאִילָנוֹת, וְהִגִּיעַ הַיּוֹבֵל וְלֹא פָדוּ אוֹתָן--אֵינָן יוֹצְאִין לַכּוֹהֲנִים: שֶׁנֶּאֱמָר "וְהָיָה הַשָּׂדֶה בְּצֵאתוֹ בַיֹּבֵל, קֹדֶשׁ" , וְאֵין לִי אֵלָא שָׂדֶה.
אֲבָל הַמַּקְדִּישׁ אֶת הַטְּרָשִׁין, וְהִגִּיעַ הַיּוֹבֵל וְלֹא פָדוּ אוֹתָן הַבְּעָלִים--הֲרֵי אֵלּוּ יוֹצְאִין לַכּוֹהֲנִים: שֶׁנֶּאֱמָר "וְהָיָה הַשָּׂדֶה", וְזוֹ שָׂדֶה נִקְרֵאת.

 כֵּיצַד דִּין מַקְדִּישׁ שְׂדֵה מִקְנָתוֹ: שָׁמִין אוֹתָהּ בְּדָמֶיהָ, וְרוֹאִין כַּמָּה הִיא שׁוֹוָה עַד הַיּוֹבֵל, וּפוֹדֶה אוֹתָהּ כָּל מִי שֶׁיִּרְצֶה; וְאִם פָּדָה אוֹתָהּ הַמַּקְדִּישׁ, אֵינוּ מוֹסִיף חֹמֶשׁ.
וּפִדְיוֹנָהּ לְבֶדֶק הַבַּיִת, כִּשְׁאָר עֲרָכִים וְדָמִים.
וּכְשֶׁיַּגִּיעַ הַיּוֹבֵל, תַּחְזֹר לַבְּעָלִים הָרִאשׁוֹנִים שֶׁמְּכָרוּהָ.
בֵּין שֶׁנִּפְדֵּית מִיַּד הַגִּזְבָּר, וַהֲרֵי הִיא יוֹצְאָה מִיַּד אַחֵר, בֵּין שֶׁלֹּא נִפְדֵּית, וַהֲרֵי הִיא יוֹצְאָה מִיַּד הַהֶקְדֵּשׁ--הֲרֵי זוֹ חוֹזֶרֶת לַמּוֹכֵר, וְאֵינָהּ יוֹצְאָה לַכּוֹהֲנִים: שְׁאֵין אָדָם מַקְדִּישׁ דָּבָר שְׁאֵינוּ שֶׁלּוֹ.

 כָּל שָׂדֶה שֶׁשָּׁמִין אוֹתָהּ לַהֶקְדֵּשׁ לִמְכֹּר אוֹתָהּ בְּדָמֶיהָ, מַכְרִיזִין עָלֶיהָ שִׁשִּׁים יוֹם רְצוּפִין, בַּבֹּקֶר בְּשָׁעַת הוֹצָאַת פּוֹעֲלִים, וּבָעֶרֶב בְּשָׁעַת הַכְנָסַת פּוֹעֲלִים; וּמְסַיְּמִין מְצָרֶיהָ, וְאוֹמְרִין כָּךְ הִיא יָפָה וּבְכָּךְ הִיא שׁוּמָה, כָּל הָרוֹצֶה לִקַּח יָבוֹא וְיִקָּח.

 הַלּוֹקֵחַ שָׂדֶה מֵאָבִיו אוֹ מִשְּׁאָר הַמּוֹרִישִׁין אוֹתוֹ, וְהִקְדִּישָׁהּ, בֵּין שֶׁהִקְדִּישָׁהּ אַחַר מוֹת אָבִיו אוֹ מוֹרִישָׁיו, בֵּין שֶׁהִקְדִּישָׁהּ בְּחַיֵּי אָבִיו אוֹ שְׁאָר מוֹרִישָׁיו וְאַחַר כָּךְ מֵת אָבִיו אוֹ מוֹרִישָׁיו--הֲרֵי זוֹ כִּשְׂדֵה אֲחֻזָּה: שֶׁנֶּאֱמָר "וְאִם, אֶת-שְׂדֵה מִקְנָתוֹ, אֲשֶׁר, לֹא מִשְּׂדֵה אֲחֻזָּתוֹ" , שָׂדֶה שְׁאֵינָהּ רְאוּיָה לִהְיוֹת שְׂדֵה אֲחֻזָּה--יָצַאת זוֹ שֶׁרְאוּיָה לוֹ לְיָרְשָׁהּ.

הִלְכּוֹת עֲרָכִים וַחֲרָמִים פֵּרֶק ה 
הַמַּקְדִּישׁ שְׂדֵה אֲחֻזָּתוֹ--מִצְוָה עָלָיו לִפְדּוֹתָהּ הוּא, שֶׁהָאָדוֹן קוֹדֵם; וְאִם לֹא רָצָה, אֵין כּוֹפִין אוֹתוֹ.
בַּמֶּה דְּבָרִים אֲמוּרִים, בִּזְמָן שֶׁמִּצְוַת יוֹבֵל נוֹהֶגֶת--שְׁאִם יַגִּיעַ יוֹבֵל וְלֹא יִגְאֲלֶנָּה, תֵּצֵא לַכּוֹהֲנִים כְּמוֹ שֶׁבֵּאַרְנוּ.

אֲבָל בִּזְמָן שֶׁבָּטְלוּ הַיּוֹבֵלוֹת, שֶׁהֲרֵי אֵינָהּ יוֹצְאָה לַכּוֹהֲנִים, אֵלָא סוֹפָהּ לְהִפָּדוֹת לְעוֹלָם--כּוֹפִין אֶת הָאָדוֹן לִפְתֹּחַ בָּהּ תְּחִלָּה, וְהִיא נִפְדֵּית בְּשָׁוְיָהּ כִּשְׁאָר הַהֶקְדֵּשׁוֹת.
אִם נִמְצָא מִי שֶׁמּוֹסִיף עָלָיו וְגוֹאֵל אוֹתָהּ, יִגְאַל; וְאִם לָאו, אוֹמְרִין לוֹ, הִגִּיעָתָךְ, וְיִתֵּן מַה שֶׁאָמַר.
וְאֵינוּ פּוֹתֵחַ בְּפָחוּת מֵאַרְבַּע פְּרוּטוֹת, כְּדֵי שֶׁיִּהְיֶה הַחֹמֶשׁ שֶׁמּוֹסִיף פְּרוּטָה.

 רָצָה הָאָדוֹן לִמְכֹּר שָׂדוֹת אֲחֵרוֹת מִשְּׂדוֹתָיו, אוֹ לִלְווֹת, כְּדֵי לִפְדּוֹת שָׂדֶה זוֹ שֶׁהִקְדִּישׁ--הָרְשׁוּת בְּיָדוֹ, בֵּין בִּזְמָן שֶׁהַיּוֹבֵל נוֹהֵג בֵּין בִּזְמָן שְׁאֵין הַיּוֹבֵל נוֹהֵג; וְהוּא קוֹדֵם לְכָל אָדָם.
וְכֵן אִם רָצָה לִגְאֹל חֶצְיָהּ, גּוֹאֵל--מַה שְׁאֵין כָּאן בְּמוֹכֵר לַהִדְיוֹט: וְזֶה חֹמֶר בַּהִדְיוֹט, מִבַּהֶקְדֵּשׁ.

 הַמַּקְדִּישׁ אֶת בֵּיתוֹ, אוֹ אֶת בְּהֵמָה טְמֵאָה שֶׁלּוֹ, אוֹ שְׁאָר מִטַּלְטְלִין--הֲרֵי אֵלּוּ נֶעְרָכִין בְּשָׁוְיֵיהֶן, בֵּין טוֹב וּבֵין רָע.
וְאִם פָּדָה אוֹתָן הַמַּקְדִּישׁ, אוֹ אִשְׁתּוֹ, אוֹ יוֹרְשׁוֹ--מוֹסִיף חֹמֶשׁ; וְכוֹפִין אֶת הַבְּעָלִים לִפְתֹּחַ רִאשׁוֹן.
וְהַדָּמִים לְבֶדֶק הַבַּיִת.

בֵּין שֶׁהָיָה הַבַּיִת בְּבָתֵּי עָרֵי חוֹמָה, בֵּין שֶׁהָיָה מִבָּתֵּי הַחֲצֵרִים--הֲרֵי זֶה נִגְאָל לְעוֹלָם.
גְּאָלוֹ אֶחָד מִיַּד הַהֶקְדֵּשׁ--אִם הָיָה בֵּית עִיר חוֹמָה, וְקָם בְּיַד הַגּוֹאֵל שְׁנֵים עָשָׂר חֹדֶשׁ--נֶחְלַט; וְאִם הָיָה בֵּית הַחֲצֵרִים, וְהִגִּיעַ הַיּוֹבֵל וְהוּא בְּיַד הַגּוֹאֵל--חוֹזֵר לִבְעָלָיו בַּיּוֹבֵל.

 הַמַּקְדִּישׁ בְּהֵמָה טְהוֹרָה תְּמִימָה לְבֶדֶק הַבַּיִת--אַף עַל פִּי שֶׁעָבַר עַל עֲשֵׂה, מַה שֶׁעָשָׂה עָשׂוּי, וְחָלָה קְדֻשָּׁה עָלֶיהָ, וְנִפְדֵּית כִּשְׁהִיא תְּמִימָה; וּמַעְרִיךְ אוֹתָהּ הַכּוֹהֵן בְּדָמֶיהָ, וְהַדָּמִים יִפְּלוּ לְבֶדֶק הַבַּיִת.
וְאֵין הַפּוֹדֶה אוֹתָהּ פּוֹדֶה אֵלָא עַל מְנַת לְהַקְרִיבָהּ לַמִּזְבֵּחַ, לְמַה שְׁהִיא רְאוּיָה--שֶׁכָּל דָּבָר הָרָאוּי לַמִּזְבֵּחַ, אֵינוּ יוֹצֶא מִידֵי הַמִּזְבֵּחַ לְעוֹלָם.

 וּמְנַיִן שֶׁאָסוּר לְהַקְדִּישׁ תְּמִימִים לְבֶדֶק הַבַּיִת: שֶׁנֶּאֱמָר "וְשׁוֹר וָשֶׂה, שָׂרוּעַ וְקָלוּט--נְדָבָה תַּעֲשֶׂה אֹתוֹ" --מִפִּי הַשְּׁמוּעָה לָמְדוּ, נְדָבָה לְבֶדֶק הַבַּיִת.
וְכֵן הַדְּבָרִים מַרְאִין שְׁאֵינָהּ אֵלָא קְדֻשַּׁת דָּמִים, שְׁאֵין מַקְרִיבִין בַּעַל מוּם לַמִּזְבֵּחַ; וְנֶאֱמָר "אֹתוֹ"--"אֹתוֹ" אַתָּה עוֹשֶׂה נְדָבָה לְבֶדֶק הַבַּיִת, וְאֵין אַתָּה עוֹשֶׂה תְּמִימִים נְדָבָה לְבֶדֶק הַבַּיִת.
וְלָאו הַבָּא מִכְּלָל עֲשֵׂה, הֲרֵי הוּא כַּעֲשֵׂה.

 הַמַּקְדִּישׁ אֶת בְּהֶמְתּוֹ סְתָם, אוֹ שֶׁהִקְדִּישׁ אֶת נְכָסָיו סְתָם--רוֹאִין: כָּל בְּהֵמָה תְּמִימָה הָרְאוּיָה לְהַקְרִיב עַל גַּבֵּי הַמִּזְבֵּחַ--הַזְּכָרִים יִמָּכְרוּ לִצְרִיכֵי עוֹלוֹת, וְיַקְרִיבוּ אוֹתָן עוֹלוֹת; וְהַנְּקֵבוֹת יִמָּכְרוּ לִצְרִיכֵי שְׁלָמִים, וְיַקְרִיבוּ אוֹתָן שְׁלָמִים; וְהַדָּמִים--יִפְּלוּ לְבֶדֶק הַבַּיִת, שֶׁסְּתָם הֶקְדֵּשׁוֹת לְבֶדֶק הַבַּיִת.
וְעַל זֶה נֶאֱמָר "וְאִם-בְּהֵמָה--אֲשֶׁר יַקְרִיבוּ מִמֶּנָּה קָרְבָּן, לַה': כֹּל אֲשֶׁר יִתֵּן מִמֶּנּוּ לַה', יִהְיֶה-קֹּדֶשׁ" --כְּלוֹמַר כָּל הָרָאוּי לִקָּרֵב עַל גַּבֵּי הַמִּזְבֵּחַ, יִקְרָב.

 הִקְדִּישׁ נְכָסָיו סְתָם, וְהָיוּ בָּהֶן יֵינוֹת שְׁמָנִים וּסְלָתוֹת וְעוֹפוֹת הָרְאוּיִין לִקָּרֵב עַל גַּבֵּי הַמִּזְבֵּחַ--יִמָּכְרוּ לִצְרִיכֵי אוֹתוֹ הַמִּין, וְיַקְרִיבוּ אוֹתָן; וְהַדָּמִים יִלָּקַח בָּהֶן זְכָרִים, וְיִקְרְבוּ עוֹלוֹת.

 וּמִפְּנֵי מַה יִקְרְבוּ דְּמֵי אֵלּוּ עַצְמָן, וּדְמֵי הַבְּהֵמָה הַתְּמִימָה יִפְּלוּ לְבֶדֶק הַבַּיִת: לְפִי שֶׁהַבְּהֵמָה הַקְּדוֹשָׁה לַמִּזְבֵּחַ, אִם נָפַל בָּהּ מוּם יֵשׁ לָהּ פִּדְיוֹן כְּמוֹ שֶׁיִּתְבָּאַר, וְהַסֹּלֶת וְהַיַּיִן וְהַשֶּׁמֶן וְהָעוֹפוֹת שֶׁנִּפְסְלוּ, אֵין לָהֶן פִּדְיוֹן: שֶׁנֶּאֱמָר "וְהֶעֱמִיד אֶת-הַבְּהֵמָה, לִפְנֵי הַכֹּהֵן.
וְהֶעֱרִיךְ הַכֹּהֵן אֹתָהּ" --כָּל שֶׁיֶּשְׁנוֹ בִּכְלַל הַעְמָדָה וְהַעְרָכָה, יֵשׁ לוֹ פִּדְיוֹן; וּשְׁאֵינוּ בִּכְלַל הַעְמָדָה וְהַעְרָכָה, אֵין לוֹ פִּדְיוֹן.

 הִקְדִּישׁ נְכָסָיו סְתָם, וְהָיְתָה בָּהֶן הַקְּטֹרֶת שֶׁנּוֹתְנִין לָאֻמָּנִין בִּשְׁכָרָן, עַד שֶׁיַּחְזְרוּ וְיִקְּחוּ אוֹתָהּ, כְּמוֹ שֶׁבֵּאַרְנוּ בִּשְׁקָלִים--הֲרֵי זוֹ תִּנָּתֵן לָאֻמָּנִין בִּשְׁכָרָן, כְּמוֹ שֶׁעוֹשִׂין בְּמוֹתַר הַקְּטֹרֶת.
וְכֵן עוֹשִׂין אִם יֵשׁ שָׁם בִּנְכָסָיו אֶחָד מִסַּמָּמְנֵי הַקְּטֹרֶת.

 הַמַּקְדִּישׁ בְּהֵמָה תְּמִימָה לַמִּזְבֵּחַ, וְנָפַל בָּהּ מוּם וְנִפְסְלָה--הֲרֵי זוֹ נֶעְרֶכֶת וְנִפְדֵּית, וְעַל זֶה נֶאֱמָר "וְאִם, כָּל-בְּהֵמָה טְמֵאָה, אֲשֶׁר לֹא-יַקְרִיבוּ מִמֶּנָּה קָרְבָּן, לַה'--וְהֶעֱמִיד אֶת-הַבְּהֵמָה, לִפְנֵי הַכֹּהֵן" ; וְיָבִיא בְדָּמֶיהָ, קָרְבָּן אַחֵר כְּמוֹתָהּ.

 כָּל הַמַּקְדִּישׁ בְּהֵמָּה בַּחַיִּים--בֵין טְמֵאָה בֵּין טְהוֹרָה, בֵּין קָדְשֵׁי בֶּדֶק הַבַּיִת בֵּין קָדְשֵׁי מִזְבֵּחַ שֶׁנָּפַל בָּהֶן מוּם, אוֹ תְּמִימָה הָרְאוּיָה לִקָּרֵב כְּמוֹ שֶׁנִּתְבָּאַר--הֲרֵי זוֹ צְרִיכָה הַעְמָדָה בַּדִּין, שֶׁנֶּאֱמָר "וְהֶעֱמִיד אֶת-הַבְּהֵמָה" ; לְפִיכָּךְ אִם מֵתָה הַבְּהֵמָה קֹדֶם שֶׁתֵּעָרֵךְ וְתִפָּדֶה, אֵין פּוֹדִין אוֹתָהּ אַחַר שֶׁמֵּתָה אֵלָא תִּקָּבֵר.
אֲבָל אִם הִקְדִּישׁ שְׁחוּטָה אוֹ נְבֵלָה לְבֶדֶק הַבַּיִת, הֲרֵי זוֹ תִּפָּדֶה כִּשְׁאָר מִטַּלְטְלִין.

 שָׁחַט בָּהּ שְׁנַיִם אוֹ רֹב שְׁנַיִם, וַעֲדַיִן הִיא מְפַרְכֶּסֶת--הֲרֵי הִיא כְּחָיָה לְכָל דְּבָרֶיהָ, וְנֶעְרֶכֶת; וַהֲרֵי הִיא בִּכְלַל "וְהֶעֱמִיד ...
וְהֶעֱרִיךְ" , עַד שֶׁתָּמוּת.

 הַמַּקְדִּישׁ בְּהֵמָה תְּמִימָה לְדָמֶיהָ, הֲרֵי זוֹ נִתְקַדַּשׁ גּוּפָהּ.
כֵּיצַד: הָאוֹמֵר דְּמֵי בְּהֵמָה זוֹ הֶקְדֵּשׁ לַמִּזְבֵּחַ, הִיא עַצְמָהּ תִּקְרַב.
הִקְדִּישׁ אֶחָד מֵאֵבָרֶיהָ לְדָמָיו, וְאָמַר דְּמֵי רַגְלָהּ שֶׁלְּפָרָה זוֹ הֶקְדֵּשׁ לַמִּזְבֵּחַ--הֲרֵי זוֹ סְפֵק אִם פָּשְׁטָה קְדֻשָּׁה בְּכֻלָּהּ אוֹ לֹא פָשְׁטָה; וּלְפִיכָּךְ תִּקְרַב, וְלֹא תִפָּדֶה.
וְכֵיצַד עוֹשִׂין--מוֹכְרִין אוֹתָהּ כֻּלָּהּ, לְמִי שֶׁיַּקְרִיב אוֹתָהּ, וְדָמֶיהָ חֻלִּין, חוּץ מִדְּמֵי אוֹתוֹ אֵבֶר.
וְאִם הָיָה אֵבֶר שֶׁהַנְּשָׁמָה תְּלוּיָה בּוֹ, פָּשְׁטָה קְדֻשָּׁה בְּכֻלָּהּ.

הָיְתָה בְּהֵמָה בַּעֲלַת מוּם שְׁאֵינָהּ רְאוּיָה לִקָּרֵב, וְהִקְדִּישׁ אֵבֶר מֵאֵבָרֶיהָ לְדָמָיו--בֵּין שֶׁהַנְּשָׁמָה תְּלוּיָה בּוֹ, וּבֵין שְׁאֵין הַנְּשָׁמָה תְּלוּיָה בּוֹ--לֹא נִתְקַדַּשׁ אֵלָא דְּמֵי אוֹתוֹ אֵבֶר בִּלְבָד.
כֵּיצַד: כְּגוֹן שֶׁאָמַר דְּמֵי רֶגֶל פָּרָה זוֹ, אוֹ דְּמֵי לִבָּהּ הֶקְדֵּשׁ לַמִּזְבֵּחַ--הוּא וְהֶקְדֵּשׁ שֻׁתָּפִין בָּהּ.
וְכֵן הָאוֹמֵר רֹאשׁ עֶבֶד זֶה, אוֹ לֵב חֲמוֹר זֶה הֶקְדֵּשׁ לַמִּזְבֵּחַ, אוֹ שֶׁאָמַר רֹאשִׁי הֶקְדֵּשׁ לַמִּזְבֵּחַ--אֵינוּ חַיָּב אֵלָא בִּדְמֵי רֹאשׁוֹ; וְרוֹאִין כַּמָּה יִשְׁוֶה אוֹתוֹ אֵבֶר אִלּוּ הָיָה נִמְכָּר, וְיָבִיא בְּדָמָיו קָרְבָּן.

 בַּמֶּה דְּבָרִים אֲמוֹרִים, בְּקָדְשֵׁי מִזְבֵּחַ.
אֲבָל בְּקָדְשֵׁי בֶּדֶק הַבַּיִת--הָאוֹמֵר דְּמֵי רֹאשׁ חֲמוֹר זֶה, אוֹ כְּבֵדוֹ הֶקְדֵּשׁ, אוֹ דְּמֵי רֹאשׁ עֶבֶד זֶה, אוֹ כְּבֵדוֹ הֶקְדֵּשׁ--הוֹאִיל וְהוּא אֵבֶר שֶׁהַנְּשָׁמָה תְּלוּיָה בּוֹ, הֲרֵי זֶה חַיָּב בִּדְמֵי כֻּלּוֹ: שֶׁכָּל הֶקְדֵּשׁ בֶּדֶק הַבַּיִת, קְדֻּשַּׁת דָּמִים הִיא.

 הָאוֹמֵר עֶרְכִּי עָלַי לַמִּזְבֵּחַ, מֵבִיא בְּעֶרְכּוֹ קָרְבָן; וְאִם אֵין יָדוֹ מַשֶּׂגֶת לְעֵרֶךְ שָׁלֵם, הֲרֵי הַדָּבָר סָפֵק--אִם נִדּוֹן בְּהֶשֵּׂג יָד, הוֹאִיל וְהוֹצִיאוֹ בִּלְשׁוֹן עֵרֶךְ, אוֹ אֵינוּ נִדּוֹן בְּהֶשֵּׂג יָד, הוֹאִיל וְלַמִּזְבֵּחַ נָדַר.
וְכֵן הַמַּקְדִּישׁ שְׂדֵה אֲחֻזָּתוֹ לַמִּזְבֵּחַ--הֲרֵי זוֹ נִפְדֵּית, וְהַדָּמִים יָבִיאוּ בָהֶן עוֹלוֹת לַמִּזְבֵּחַ; וְיֵשׁ בַּדָּבָר סָפֵק--אִם פּוֹדין אוֹתָהּ בָּעֵרֶךְ הַקָּצוּב בָּהּ, אוֹ פּוֹדִין אוֹתָהּ בְּשָׁוְיָהּ הוֹאִיל וְלַמִּזְבֵּחַ הִקְדִּישׁ.
דָּנִין בְּכָל אֵלּוּ וּכְיוֹצֶא בָּהֶן, לְהַחְמִיר.

הִלְכּוֹת עֲרָכִים וַחֲרָמִים פֵּרֶק ו 
אֶחָד הָאוֹמֵר הֲרֵי זֶה הֶקְדֵּשׁ לְבֶדֶק הַבַּיִת, אוֹ חֵרֶם לְבֶדֶק הַבַּיִת, אוֹ חֵרֶם לַשָּׁמַיִם; וְכֵן בְּכָל נְכָסָיו, אִם אָמַר כָּל נְכָסָיו הֶקְדֵּשׁ, אוֹ חֵרֶם לְבֶדֶק הַבַּיִת, אוֹ חֵרֶם לַשָּׁמַיִם--הֲרֵי אֵלּוּ יִפְּלוּ לְבֶדֶק הַבַּיִת.
אֲבָל אִם אָמַר חֵרֶם סְתָם, הֲרֵי אֵלּוּ לַכּוֹהֲנִים--שֶׁסְּתָם חֲרָמִים לַכּוֹהֲנִים, שֶׁנֶּאֱמָר "כָּל-חֵרֶם בְּיִשְׂרָאֵל, לְךָ יִהְיֶה" .

מַחְרִים אָדָם מִצֹּאנוֹ וּמִבְּקָרוֹ, וּמֵעֲבָדָיו וּמִשִּׁפְחוֹתָיו הַכְּנַעֲנִיִּים, וּמִשְּׂדֵה אֲחֻזָּתוֹ.
אֲבָל לֹא יַחְרִים כָּל בְּהֶמְתּוֹ, וְלֹא כָּל עֲבָדָיו, וְלֹא כָּל שְׂדוֹתָיו, וְלֹא כָּל מִין שֶׁיֵּשׁ לוֹ מִשְּׁאָר הַמִּטַּלְטְלִין--שֶׁנֶּאֱמָר "מִכָּל-אֲשֶׁר-לוֹ, מֵאָדָם וּבְהֵמָה" ; וְאִם הִחְרִים אֶת הַכֹּל, אַפִלּוּ הִחְרִים כָּל נְכָסָיו--הֲרֵי אֵלּוּ מֻחְרָמִין: בֵּין שֶׁהִחְרִים לַכּוֹהֲנִים, בֵּין שֶׁהִחְרִים לְבֶדֶק הַבַּיִת.

וְכָל מִי שֶׁהִחְרִים אוֹ הִקְדִּישׁ כָּל נְכָסָיו, לוֹקְחִין כָּל מַה שֶׁיֵּשׁ לוֹ: וְאַפִלּוּ תְּפִלִּין שֶׁבְּרֹאשׁוֹ, וְאֵין צָרִיךְ לוֹמַר כְּלִי אֻמָּנוּתוֹ וּבְגָדָיו--הַכֹּל הֶקְדֵּשׁ אוֹ חֵרֶם.

מַה בֵּין חֶרְמֵי כּוֹהֲנִים לְחֶרְמֵי שָׁמַיִם: שֶׁחֶרְמֵי שָׁמַיִם--הֶקְדֵּשׁ, וְנִפְדִּין בְּשָׁוְיֵיהֶן, וְיִפְּלוּ הַדָּמִים לְבֶדֶק הַבַּיִת, וְיֵצְאוּ הַנְּכָסִים לְחֻלִּין.
וְחֶרְמֵי כּוֹהֲנִים--אֵין לָהֶן פִּדְיוֹן לְעוֹלָם, אֵלָא נִתָּנִין לַכּוֹהֲנִים כִּתְרוּמָה; וְעַל חֵרֶם כּוֹהֲנִים הוּא אוֹמֵר "לֹא יִמָּכֵר, וְלֹא יִגָּאֵל" --לֹא יִמָּכֵר לְאַחֵר, וְלֹא יִגָּאֵל לַבְּעָלִים.
וְאֶחָד הַמַּחְרִים קַרְקָע, אוֹ מִטַּלְטְלִין--הֲרֵי אֵלּוּ נִתָּנִין לַכּוֹהֵן שֶׁבְּאוֹתוֹ מִשְׁמָר, בְּשָׁעָה שֶׁהִחְרִים.

חֶרְמֵי כּוֹהֲנִים--כָּל זְמָן שְׁהֶן בְּבֵית הַבְּעָלִים--הֲרֵי הֶן הֶקְדֵּשׁ לְכָל דִּבְרֵיהֶם, שֶׁנֶּאֱמָר "כָּל-חֵרֶם, קֹדֶשׁ-קָדָשִׁים הוּא לַה'" ; נְתָנָן לַכּוֹהֵן--הֲרֵי הֶן כַּחֻלִּין לְכָל דִּבְרֵיהֶם, שֶׁנֶּאֱמָר "כָּל-חֵרֶם בְּיִשְׂרָאֵל, לְךָ יִהְיֶה" .

כּוֹהֵן שֶׁהָיְתָה לוֹ שְׂדֵה חֵרֶם שֶׁזָּכָה בָּהּ אַחַר הַיּוֹבֵל, וְהִחְרִימָהּ--הֲרֵי זוֹ מֻחְרֶמֶת, וְיָצְאָה לְאֶחָיו הַכּוֹהֲנִים: שֶׁנֶּאֱמָר "לַכֹּהֵן, תִּהְיֶה אֲחֻזָּתוֹ" --מְלַמֵּד שֶׁשְּׂדֵה חֶרְמוֹ לוֹ, כִּשְׂדֵה אֲחֻזָּה לְיִשְׂרָאֵל, שְׁאִם הִחְרִימָהּ, תִּהְיֶה מֻחְרֶמֶת.

מָכַר הַכּוֹהֵן שְׂדֵה חֶרְמוֹ, וְהִקְדִּישָׁהּ לוֹקֵחַ--אַפִלּוּ הָיָה הַלּוֹקֵחַ הַבְּעָלִים הָרִאשׁוֹנִים שֶׁהִחְרִימוּהָ--הֲרֵי זוֹ כִּשְׂדֵה מִקְנָה, וְחוֹזֶרֶת לַכּוֹהֵן שֶׁמְּכָרָהּ בַּיּוֹבֵל.

אֲבָל קַרְקָע אוֹ מִטַּלְטְלִין שֶׁלְּכוֹהֲנִים וּלְוִיִּים--אֵינָן מַחְרִימִין אוֹתָן, שֶׁהֲרֵי הוּא אוֹמֵר בִּשְׂדֵיהֶן "כִּי-אֲחֻזַּת עוֹלָם הִיא, לָהֶם" , וּמִטַּלְטְלִין הֻקְּשׁוּ לַקַּרְקָעוֹת כַּחֲרָמִין, שֶׁנֶּאֱמָר "מִכָּל-אֲשֶׁר-לוֹ ...
וּמִשְּׂדֵה אֲחֻזָּתוֹ" .

 הַמַּקְדִּישׁ קָדְשֵׁי מִזְבֵּחַ לְבֶדֶק הַבַּיִת--הֲרֵי הַהֶקְדֵּשׁ חָל עֲלֵיהֶן, וְתֵעָרֵךְ הַבְּהֵמָה וְתִפָּדֶה וְיִפְּלוּ דָּמֶיהָ לְבֶדֶק הַבַּיִת; וְהַבְּהֵמָה תִּקְרַב, לְמַה שֶׁהָיְתָה בַּתְּחִלָּה.
אֲבָל הַמַּקְדִּישׁ קָדְשֵׁי בֶּדֶק הַבַּיִת לַמִּזְבֵּחַ, וְאָמַר הֲרֵי זוֹ עוֹלָה אוֹ שְׁלָמִים, אוֹ הִחְרִימָהּ לַכּוֹהֲנִים--לֹא עָשָׂה כְּלוּם, וְאֵין הֶקְדֵּשׁ מִזְבֵּחַ וְלֹא הַחֵרֶם חָל עַל קָדְשֵׁי בֶּדֶק הַבַּיִת: שְׁאֵין אָדָם מַקְדִּישׁ דָּבָר שְׁאֵינוּ שֶׁלּוֹ.

 הָאוֹמֵר שׁוֹר זֶה הֶקְדֵּשׁ לְאַחַר שְׁלוֹשִׁים יוֹם, וּשְׁחָטוֹ בְּתוֹךְ שְׁלוֹשִׁים יוֹם--הֲרֵי זֶה מֻתָּר בַּהֲנָיָה; הִקְדִּישׁוֹ לַמִּזְבֵּחַ, הֲרֵי זֶה הֶקְדֵּשׁ לַמִּזְבֵּחַ.
אֲבָל אִם אָמַר הֲרֵי זֶה הֶקְדֵּשׁ מֵעַכְשָׁו לְאַחַר שְׁלוֹשִׁים יוֹם, וּשְׁחָטוֹ בְּתוֹךְ שְׁלוֹשִׁים יוֹם--הֲרֵי זֶה אָסוּר בַּהֲנָיָה; וְאִם הִקְדִּישׁוֹ בְּתוֹךְ הַשְּׁלוֹשִׁים לַמִּזְבֵּחַ, אֵינוּ מֻקְדָּשׁ.

 הַמַּקְדִּישׁ עוֹלָה לְבֶדֶק הַבַּיִת, אֵין בָּהּ אֵלָא עִכּוּב גִּזְבָּרִין בִּלְבָד.
וּמִדִּבְרֵי סוֹפְרִים שֶׁלֹּא תִשָּׁחֵט, עַד שֶׁתִּפָּדֶה; לְפִיכָּךְ אִם עָבַר וּשְׁחָטָהּ, הֲרֵי זוֹ כְּשֵׁרָה.

 מַחְרִים אָדָם בֵּין קָדְשֵׁי קֳדָשִׁים בֵּין קֳדָשִׁים קַלִּים, בֵּין חֶרְמֵי כּוֹהֲנִים בֵּין חֶרְמֵי בֶּדֶק הַבַּיִת.
וְאִם הָיוּ קֳדָשִׁים שְׁהוּא חַיָּב בְּאַחְרָיוּתָן, נוֹתֵן אֶת דְּמֵיהֶן בֵּין לַכּוֹהֲנִים בֵּין לְבֶדֶק הַבַּיִת; וְיִקְרְבוּ אוֹתָן הַקֳּדָשִׁים אַחַר שֶׁיִּפָּדוּ, לְמַה שְׁהֶן.
הָיוּ נְדָבָה וְהִחְרִימָן, כֵּיצַד פּוֹדִין אוֹתָן: אוֹמְרִין כַּמָּה אָדָם רוֹצֶה לִתֵּן בִּבְהֵמָה זוֹ, לְהַעֲלוֹתָהּ עוֹלָה שְׁאֵינוּ חַיָּב בָּהּ; וְכָל הַנּוֹתֵן אוֹתוֹ שֵׁעוּר, יַקְרִיב בְּהֵמָה זוֹ נְדָבָה כְּמוֹ שֶׁהָיְתָה.

יִשְׂרָאֵל שֶׁהִחְרִים אֶת בְּכוֹר בְּהֵמָה לַשָּׁמַיִם, בֵּין שֶׁהָיָה תָּמִים בֵּין שֶׁהָיָה בַּעַל מוּם--הֲרֵי זֶה מֻחְרָם; וְאֵינוּ צָרִיךְ לוֹמַר, אִם הִחְרִימוֹ הַכּוֹהֵן לַשָּׁמַיִם, אַחַר שֶׁבָּא לְיָדוֹ.
וְכֵיצַד פּוֹדִין אוֹתוֹ: אוֹמְרִין כַּמָּה אָדָם רוֹצֶה לִתֵּן בִּבְכוֹר זֶה, כְּדֵי שֶׁיִּהְיֶה לוֹ וְתִהְיֶה רְשׁוּת בְּיָדוֹ לִתְּנוֹ לְכָל כּוֹהֵן שֶׁיִּרְצֶה, לִקְרוֹבוֹ אוֹ לְרֵעוֹ.
וְכָל הַנּוֹתֵן אוֹתוֹ שֵׁעוּר, יִקַּח הַבְּכוֹר וְיִתְּנֶנּוּ לְכָל כּוֹהֵן שֶׁיִּרְצֶה; וְיִפְּלוּ הַדָּמִים לְבֶדֶק הַבַּיִת.

 הַמַּחְרִים אֶת הַמַּעֲשֵׂר--הֲרֵי זֶה כְּמַחְרִים שַׁלְמֵי נְדָבָה, לְפִי שְׁאֵינוּ חַיָּב בְּאַחְרָיוּתוֹ.
הַמַּקְדִּישׁ שִׁקְלוֹ לְבֶדֶק הַבַּיִת, הֲרֵי זֶה קֹדֶשׁ.
הִקְדִּישׁ בִּכּוּרִים לְבֶדֶק הַבַּיִת, אֵינוּ קֹדֶשׁ; אֲבָל אִם הִקְדִּישָׁן הַכּוֹהֵן אַחַר שֶׁבָּאוּ לְיָדוֹ, הֲרֵי אֵלּוּ קֹדֶשׁ.

 הַמַּחְרִים חֲצִי עַבְדּוֹ וְשִׁפְחָתוֹ, הוּא וְהַכּוֹהֲנִים שֻׁתָּפִין בּוֹ; אֲבָל אִם הִקְדִּישׁ אוֹ הִחְרִים לַשָּׁמַיִם חֲצִי עַבְדּוֹ, כֻּלּוֹ קֹדֶשׁ כְּמוֹ שֶׁבֵּאַרְנוּ.
וְכָל הַמַּקְדִּישׁ עַבְדּוֹ וְשִׁפְחָתוֹ הַכְּנַעֲנִיִּים, אוֹ הַמַּקְדִּישׁ כָּל נְכָסָיו וְהָיוּ בָהֶן עֲבָדִים--הֲרֵי גּוּפָן קֹדֶשׁ; לְפִיכָּךְ אָסוּר לֵהָנוֹת בָּהֶן, עַד שֶׁיִּפָּדוּ.
וְאֵין הַגִּזְבָּרִין רַשָּׁאִין לִקַּח דְּמֵיהֶן מֵאֲחֵרִים, וּלְהוֹצִיא אוֹתָן לְחֵרוּת; אֵלָא מוֹכְרִין אוֹתָן לַאֲחֵרִים, וַאֲחֵרִים מוֹצִיאִין אוֹתָן לְחֵרוּת, אִם רָצוּ.

 הַמַּקְדִּישׁ יְדֵי עַבְדּוֹ, כָּל הַיָּתֵר עַל פַּרְנָסָתוֹ קֹדֶשׁ.
וְכֵיצַד הוּא מִתְפַּרְנֵס עֶבֶד זֶה.
לוֹוֶה וְאוֹכֵל, וְעוֹשֶׂה וּפוֹרֵעַ: וְהוּא שֶׁיַּעֲשֶׂה פָּחוּת פָּחוּת מִשּׁוֹוֶה פְּרוּטָה, וְיִפְרַע--שְׁאִם עָשָׂה בִּפְרוּטָה, רִאשׁוֹן רִאשׁוֹן קָנָה הֶקְדֵּשׁ.

 הַמַּקְדִּישׁ אֶת עַצְמוֹ--לֹא הִקְדִּישׁ אֵלָא דָּמָיו, וַהֲרֵי הוּא חַיָּב בִּדְמֵי עַצְמוֹ; וּמֻתָּר לוֹ לַעֲשׂוֹת וְלֶאֱכֹל, שֶׁהֲרֵי לֹא נִתְקַדַּשׁ גּוּפוֹ כָּעֶבֶד.

 אֵין אָדָם מַקְדִּישׁ, דָּבָר שֵׁאֵינוּ שֶׁלּוֹ.
כֵּיצַד: כְּגוֹן שֶׁהִחְרִים בְּנוֹ וּבִתּוֹ, וְעַבְדּוֹ וְשִׁפְחָתוֹ הָעִבְרִיִּים, אוֹ שְׂדֵה מִקְנָתוֹ--הֲרֵי אֵלּוּ אֵינָן מֻחְרָמִין, שְׁאֵין אָדָם מַקְדִּישׁ דָּבָר שְׁאֵין גּוּפוֹ שֶׁלּוֹ.

 אֵין אָדָם מַקְדִּישׁ, דָּבָר שְׁאֵינוּ בִּרְשׁוּתוֹ.
כֵּיצַד: הָיָה לוֹ פִּקָּדוֹן בְּיַד אַחֵר, וְכָפַר בּוֹ זֶה שְׁהוּא אֶצְלוֹ--אֵין הַבְּעָלִים יְכוּלִין לְהַקְדִּישׁוֹ; אֲבָל אִם לֹא כָפַר בּוֹ, הֲרֵי הוּא בִּרְשׁוּת בְּעָלָיו בְּכָל מָקוֹם שְׁהוּא.

 בַּמֶּה דְּבָרִים אֲמוּרִים, בְּמִטַּלְטְלִין.
אֲבָל קַרְקָע שֶׁגְּזָלָהּ אַחֵר, וְכָפַר בָּהּ--אִם יָכוֹל לְהוֹצִיאָהּ בַּדַּיָּנִין--הֲרֵי זֶה יָכוֹל לְהַקְדִּישָׁהּ, וְאַף עַל פִּי שֶׁעֲדַיִן לֹא הוֹצִיאָהּ: שֶׁהַקַּרְקָע עַצְמָהּ, הֲרֵי הִיא בִּרְשׁוּת בְּעָלֶיהָ.

 הַגּוֹזֵל אֶת חֲבֵרוֹ, וְלֹא נִתְיָאֲשׁוּ הַבְּעָלִים--שְׁנֵיהֶן אֵין יְכוּלִין לְהַקְדִּישׁ: זֶה לְפִי שֵׁאֵינוּ שֶׁלּוֹ, וְזֶה לְפִי שֵׁאֵינוּ בִּרְשׁוּתוֹ.
וְכֵן כָּל כַּיּוֹצֶא בְּזֶה.

 מִי שֶׁהָיָה מוֹכֵר דַּלּוּעִין אוֹ בֵּיצִים וְכַיּוֹצֶא בָּהֶן, וּבָא לוֹקֵחַ וְנָטַל אַחַת וְהָלַךְ לוֹ--אִם הָיוּ דְּמֵי כָּל אַחַת וְאַחַת מֵהֶן קְצוּבִין, הֲרֵי זֶה כְּמִי שֶׁפָּסַק; וְאֵין הַמּוֹכֵר יָכוֹל לְהַקְדִּישׁ דַּלַּעַת זוֹ, שֶׁהֲרֵי אֵינָהּ בִּרְשׁוּתוֹ.
וְאִם אֵין הַדָּמִים קְצוּבִין, וְהִקְדִּישָׁהּ--הֲרֵי זוֹ מֻקְדֶּשֶׁת, שֶׁעֲדַיִן בִּרְשׁוּתוֹ הִיא: שֶׁזֶּה שֶׁלְּקָחָהּ, לֹא לְקָחָהּ דֶּרֶךְ גְּזֵלָה.
וְכֵן כָּל כַּיּוֹצֶא בְּזֶה.

 אֵין אָדָם מַקְדִּישׁ, דָּבָר שֶׁלֹּא בָא לָעוֹלָם.
כֵּיצַד: מַה שֶׁתַּעֲלֶה מְצוּדָתִי מִן הַיָּם קֹדֶשׁ, מַה שֶׁתּוֹצִיא שָׂדֶה זוֹ מִן הַפֵּרוֹת חֵרֶם--לֹא אָמַר כְּלוּם.
הָאוֹמֵר לַחֲבֵרוֹ, שָׂדֶה זוֹ שֶׁמָּכַרְתִּי לָךְ לִכְשֶׁאֶקָּחֶנָּה מִמָּךְ מֻקְדֶּשֶׁת, וּלְקָחָהּ מִמֶּנּוּ--אֵינָהּ מֻקְדֶּשֶׁת, לְפִי שֶׁכְּשֶׁהִקְדִּישָׁהּ לֹא בָאת לִרְשׁוּתוֹ.

 וְכֵן הַמַּקְדִּישׁ מַעֲשֵׂה יְדֵי אִשְׁתּוֹ--הֲרֵי זוֹ עוֹשָׂה וְאוֹכֶלֶת, וְהַמּוֹתָר חֻלִּין.
אָמַר לָהּ יִקְדְּשׁוּ יָדַיִךְ לְעוֹשֵׂיהֶן--הוֹאִיל וְהֶן מְשֻׁעְבָּדִין לוֹ, הֲרֵי כָּל מַעֲשֵׂה יָדֶיהָ קֹדֶשׁ; הַא לְמַה זֶה דּוֹמֶה--לָאוֹמֵר אִילָן זֶה קֹדֶשׁ, שֶׁכָּל פֵּרוֹת שֶׁעוֹשֵׂה לְהַבָּא קֹדֶשׁ.
וְכֵן כָּל כַּיּוֹצֶא בְּזֶה.

 הָאוֹמֵר לַחֲבֵרוֹ שָׂדֶה זוֹ שֶׁאֲנִי מוֹכֵר לָךְ, לִכְשֶׁאֶקָּחֶנָּה מִמָּךְ תִּתְקַדַּשׁ--הֲרֵי זוֹ מֻקְדֶּשֶׁת כְּשֶׁיִּקָּחֶנָּה, שֶׁהֲרֵי עַתָּה בְּיָדוֹ לְהַקְדִּישָׁהּ.
שָׂדֶה זוֹ שֶׁמִּשְׁכַּנְתִּי לָךְ, לִכְשֶׁאֶפְדֶּנָּה תְּהִי קֹדֶשׁ--כְּשֶׁיִּפְדֶה אוֹתָהּ תִּקְדַּשׁ, שֶׁהֲרֵי בְּיָדוֹ לִפְדּוֹתָהּ: וְאַפִלּו הָיְתָה מְמֻשְׁכֶּנֶת לִזְמָן קָצוּב, שֶׁהֲרֵי בְּיָדוֹ לִפְדּוֹתָהּ אַחַר הַזְּמָן.
הַמַּשְׂכִּיר בַּיִת לַחֲבֵרוֹ, וְחָזַר וְהִקְדִּישׁוֹ--הֲרֵי זֶה קֹדֶשׁ, וּפָקְעָה הַשְּׂכִירוּת; וְאִם דָּר בּוֹ הַשּׂוֹכֵר, מָעַל.

 יֵרָאֶה לִי, שֶׁאַף עַל פִּי שְׁאֵין אָדָם מַקְדִּישׁ דָּבָר שֶׁלֹּא בָא לָעוֹלָם, אִם אָמַר הֲרֵי עָלַי לְהַקְדִּישׁוֹ--הֲרֵי זֶה חַיָּב לְהַקְדִּישׁוֹ כְּשֶׁיָּבוֹא לָעוֹלָם, מִשּׁוֹם נֶדֶר; וְאִם לֹא הִקְדִּישׁ--הֲרֵי זֶה עוֹבֵר מִשׁוּם "לֹא תְאַחֵר" וְ"לֹא יַחֵל" וּמִשּׁוֹם "כְּכָל-הַיֹּצֵא מִפִּיו, יַעֲשֶׂה" , כִּשְׁאָר הַנְּדָרִים.

 כֵּיצַד: הָאוֹמֵר הֲרֵי עָלַי לְהַקְדִּישׁ כָּל שֶׁתַּעֲלֶה מְצוּדָתִי מִן הַיָּם, הֲרֵי עָלַי לִתֵּן לָעֲנִיִּים פֵּרוֹת שֶׁתּוֹצִיא שָׂדֶה זוֹ, הֲרֵי עָלַי לְהַחְרִים אוֹ לִתֵּן לַשְּׁבוּיִים כָּל שֶׁאֶשְׂתַּכֵּר בְּשָׁנָה זוֹ, וְכָל כַּיּוֹצֶא בִּדְבָרִים אֵלּוּ--הֲרֵי זֶה חַיָּב לַעֲשׂוֹת בָּהֶן מַה שֶׁאָמַר, כְּשֶׁיָּבוֹאוּ לְיָדוֹ.
וְזֶה וְכַיּוֹצֶא בּוֹ--בִּכְלַל נְדָרִים הוּא, לֹא בִּכְלַל הֶקְדֵּשׁוֹת.

 רְאָיָה לְדָבָר זֶה--מַה שֶׁאָמַר יַעֲקוֹב אָבִינוּ "וְכֹל אֲשֶׁר תִּתֶּן-לִי, עַשֵּׂר אֲעַשְּׂרֶנּוּ לָךְ" , וְנֶאֱמָר "אֲשֶׁר נָדַרְתָּ לִּי שָׁם נֶדֶר" .
וַהֲרֵי הָאוֹמֵר לֹא אִפָּטֵר מִן הָעוֹלָם עַד שֶׁאֶהְיֶה נָזִיר, חַיָּב לִנְהֹג בִּנְזִירוּת, וְאַף עַל פִּי שֶׁעֲדַיִן לֹא נָדַר בְּנָזִיר--הוֹאִיל וְאָמַר שֶׁיִּדֹּר בְּנָזִיר, חַיָּב לְהִנָּזֵר.
וְזֶה כַּיּוֹצֶא בּוֹ, וּכְזֶה רָאוּי לָדוּן.

 הֶקְדֵּשׁ טְעוּת, אֵינוּ הֶקְדֵּשׁ.
כֵּיצַד: הָאוֹמֵר שׁוֹר שָׁחוֹר שֶׁיֵּצֵא מִבֵּיתִי רִאשׁוֹן הֲרֵי הוּא הֶקְדֵּשׁ, וְיָצָא לָבָן--אֵינוּ הֶקְדֵּשׁ; דֵּינָר זָהָב שֶׁיַּעֲלֶה בְּיָדִי רִאשׁוֹן, הֲרֵי הוּא הֶקְדֵּשׁ, וְעָלָה שֶׁלְּכֶסֶף--אֵינוּ הֶקְדֵּשׁ; חָבִית שֶׁלְּיַיִן שֶׁתַּעֲלֶה בְּיָדִי רִאשׁוֹנָה הֶקְדֵּשׁ, וְעָלָת שֶׁלְּשֶׁמֶן--בֵּין שֶׁהַיַּיִן יָקָר מִן הַשֶּׁמֶן בְּאוֹתוֹ מָקוֹם, בֵּין שֶׁהַשֶּׁמֶן יָקָר מִן הַיַּין--אֵינָהּ הֶקְדֵּשׁ.
הִתְפִּיס בָּהּ אַחֶרֶת, וְאָמַר זוֹ כְּזוֹ--הֲרֵי הַשְּׁנִיָּה הֶקְדֵּשׁ.
וְכֵן כָּל כַּיּוֹצֶא בְּזֶה.

הִלְכּוֹת עֲרָכִים וַחֲרָמִים פֵּרֶק ז 
הַהֶקְדְּשׁוֹת--אֵין פּוֹדִין אוֹתָן לֹא בְּקַרְקָעוֹת, וְלֹא בַּעֲבָדִים שֶׁהֲרֵי הֻקְּשׁוּ לַקַּרְקָעוֹת, וְלֹא בִּשְׁטָרוֹת שְׁאֵין גּוּפָן מָמוֹן: שֶׁנֶּאֱמָר "וְנָתַן אֶת-הַכֶּסֶף" .
אֶחָד הַכֶּסֶף, וְאֶחָד שְׁאָר הַמִּטַּלְטְלִין שֶׁשּׁוֹוִין כֶּסֶף; וְאַפִלּו סֻבִּין.

כָּל הַפּוֹדֶה קֳדָשָׁיו, מוֹסִיף חֹמֶשׁ; וְאֶחָד הַמַּקְדִּישׁ עַצְמוֹ, אוֹ אִשְׁתּוֹ, אוֹ הַיּוֹרֵשׁ--מוֹסִיפִין חֹמֶשׁ כְּמוֹ שֶׁבֵּאַרְנוּ.
וְאַף הַחֹמֶשׁ, לֹא יִהְיֶה אֵלָא מִן הַמִּטַּלְטְלִין.
וְהַחֹמֶשׁ שֶׁמּוֹסִיף--הֲרֵי הוּא כְּהֶקְדֵּשׁ עַצְמוֹ, וְדִין אֶחָד לָהֶם.

הַפּוֹדֶה קֳדָשָׁיו, אֵין הַחֹמֶשׁ מְעַכֵּב; אֵלָא מֵאַחַר שֶׁנָּתַן אֶת הַקֶּרֶן--יָצָא הֶקְדֵּשׁ לְחֻלִּין, וּמֻתָּר לֵהָנוֹת בּוֹ.
וּמִדִּבְרֵי סוֹפְרִים שֶׁאָסוּר לוֹ לֵהָנוֹת, עַד שֶׁיִּתֵּן הַחֹמֶשׁ--שֶׁמֶּא יִפְשַׁע, וְלֹא יִתֵּן; אֲבָל בַּשַּׁבָּת--מִפְּנֵי עֹנֶג שַׁבָּת, הִתִּירוּ לוֹ לֶאֱכֹל, וְאַף עַל פִּי שֶׁעֲדַיִן לֹא נָתַן הַחֹמֶשׁ, וַהֲרֵי הַגִּזְבָּרִין תּוֹבְעִין אוֹתוֹ.

קָדְשֵׁי מִזְבֵּחַ שֶׁנָּפַל בָּהֶן מוּם, וְנִפְדּוּ--אִם פָּדָה הַמַּקְדִּישׁ עַצְמוֹ, מוֹסִיף חֹמֶשׁ כִּשְׁאָר הַהֶקְדֵּשׁוֹת; וְהַמַּקְדִּישׁ שֶׁפָּדָה לְעַצְמוֹ, הוּא שֶׁמּוֹסִיף חֹמֶשׁ, לֹא הַמִּתְכַּפֵּר בָּהּ, שֶׁפְּדָאָהּ.
וְהֶקְדֵּשׁ רִאשׁוֹן, הוּא שֶׁחַיָּב בְּהוֹסָפַת חֹמֶשׁ; אֲבָל הֶקְדֵּשׁ שֵׁנִי, אֵינוּ מוֹסִיף עָלָיו חֹמֶשׁ: שֶׁנֶּאֱמָר "וְאִם-הַמַּקְדִּישׁ--יִגְאַל, אֶת-בֵּיתוֹ: וְיָסַף חֲמִישִׁית כֶּסֶף-עֶרְכְּךָ, עָלָיו" --הַמַּקְדִּישׁ, לֹא הַמַּתְפִּיס.

לְפִיכָּךְ אִם חִלַּל בְּהֵמָה עַל בְּהֵמָה שְׁנִיָּה, בֵּין בְּקָדְשֵׁי בֶּדֶק הַבַּיִת, בֵּין בְּקָדְשֵׁי מִזְבֵּחַ שֶׁנָּפַל בָּהֶן מוּם, אוֹ שֶׁהֵמִיר בְּקָדְשֵׁי מִזְבֵּחַ שֶׁנָּפַל מוּם בָּהֶן--כִּשְׁהוּא פּוֹדֶה אֶת הַשְּׁנִיָּה שֶׁחִלַּל עָלֶיהָ אוֹ אֶת הַתְּמוּרָה, לְעַצְמוֹ--אֵינוּ מוֹסִיף חֹמֶשׁ.

הַמַּפְרִישׁ אָשָׁם לְהִתְכַּפַּר בּוֹ, וְנָפַל בּוֹ מוּם, וְהוֹסִיף עָלָיו חֹמֶשׁ וְחִלְּלוֹ עַל בְּהֵמָה אַחֶרֶת, וְנִתְכַּפַּר בְּאָשָׁם אַחֵר, וְנִתְּקָה הַבְּהֵמָה שֶׁחִלַּל עָלֶיהָ לִרְעִיָּה כְּמוֹ שֶׁיִּתְבָּאַר בִּמְקוֹמוֹ--הֲרֵי הִיא סְפֵק אִם מוֹסִיף עָלֶיהָ חֹמֶשׁ, הוֹאִיל וְהִיא קָרְבַּן עוֹלָה וַהֲרֵי הִיא גּוּף אַחֵר וּקְדֻשָּׁה אַחֶרֶת, אוֹ אֵינוּ מוֹסִיף עָלֶיהָ חֹמֶשׁ, מִפְּנֵי שְׁהִיא בָּאָה מִכּוֹחַ הֶקְדֵּשׁ הָרִאשׁוֹן שֶׁכְּבָר הוֹסִיף עָלָיו חֹמֶשׁ.

קָדְשֵׁי בֶּדֶק הַבַּיִת, אֵין עוֹשִׂין תְּמוּרָה--שֶׁלֹּא דָנָה תּוֹרָה בִּתְמוּרָה, אֵלָא בְּקָדְשֵׁי מִזְבֵּחַ.
כֵּיצַד: הָיוּ לְפָנָיו בֶּהֱמַת חֻלִּין וּבֶהֱמַת קָדְשֵׁי בֶּדֶק הַבַּיִת, וְאָמַר זוֹ חֲלִיפַת זוֹ, אוֹ זוֹ תְּמוּרַת זוֹ--לֹא אָמַר כְּלוּם.
אֲבָל אִם אָמַר הֲרֵי זוֹ תַּחַת זוֹ, אוֹ הֲרֵי זוֹ מְחֻלֶּלֶת עַל זוֹ--דְּבָרָיו קַיָּמִין; וְיָצַאת הַבְּהֵמָה הָרִאשׁוֹנָה לְחֻלִּין, וְנִתְפְּסָה הַשְּׁנִיָּה.

אֶחָד קָדְשֵׁי בֶּדֶק הַבַּיִת, וְאֶחָד קָדְשֵׁי מִזְבֵּחַ שֶׁנָּפַל בָּהֶן מוּם--אֵין פּוֹדִין אוֹתָן לְכַתְּחִלָּה, אֵלָא בְּשָׁוְיֵיהֶן; וְאִם עָבַר וְחִלְּלָן עַל פָּחוּת מִשָּׁוְיֵיהֶן, אַפִלּוּ הֶקְדֵּשׁ שׁוֹוֶה מֵאָה דֵּינָר שֶׁחִלְּלוֹ עַל שׁוֹוֶה פְּרוּטָה--הֲרֵי זֶה פָּדוּי וְיָצָא לְחֻלִּין, וּמֻתָּר לֵהָנוֹת בּוֹ.
וּמִדִּבְרֵי סוֹפְרִים שְׁהוּא צָרִיךְ חֲקִירַת דָּמִים, וְחַיָּב לְהַשְׁלִים אֶת דָּמָיו.

כֵּיצַד: הָיְתָה לוֹ בֶּהֱמַת קָדְשֵׁי מִזְבֵּחַ שֶׁנָּפַל בָּהּ מוּם, וַהֲרֵי הִיא שׁוֹוָה עֲשָׂרָה, וּבֶהֱמַת חֻלִּין שֶׁשּׁוֹוָה חֲמִשָּׁה, וְאָמַר הֲרֵי זוֹ מְחֻלֶּלֶת עַל זוֹ--הֲרֵי זוֹ נִפְדֵּית, וְיָצַאת לְחֻלִּין; אֲבָל צָרִיךְ לְהַשְׁלִים הַחֲמִשָּׁה.

וְכֵן אִם הָיְתָה הַבְּהֵמָה הָרִאשׁוֹנָה קָדְשֵׁי בֶּדֶק הַבַּיִת--הֲרֵי זוֹ יָצַאת לְחֻלִּין לְהִגָּזֵז וּלְהֵעָבֵד, וְתִכָּנֵס הַשְּׁנִיָּה תַּחְתֶּיהָ דִּין תּוֹרָה; אֲבָל מִדִּבְרֵיהֶם צָרִיךְ חֲקִירַת דָּמִים אִם הָיְתָה זוֹ שֶׁחִלַּל עָלֶיהָ שׁוֹוָה, אוֹ יַשְׁלִים דָּמֶיהָ.

 שָׁמוּ אוֹתָהּ שְׁלוֹשָׁה, וְאָמְרוּ שֶׁזּוֹ בְּדָמֶיהָ--אַפִלּוּ בָּאוּ אַחַר כֵּן מֵאָה וְאָמְרוּ שֶׁלַּהֶקְדֵּשׁ הָיְתָה יָפָה, אֵינוּ חוֹזֵר: הוֹאִיל וַחֲקִירַת הַדָּמִים מִדִּבְרֵיהֶם, לֹא הִחְמִירוּ בָּהּ.
אֲבָל אִם שָׁמוּ אוֹתָהּ שְׁנַיִם, וּבָאוּ שְׁלוֹשָׁה וְאָמְרוּ שֶׁהוּנָה הֶקְדֵּשׁ בְּכָל שְׁהוּא--חוֹזֵר.

 אֵין פּוֹדִין אֶת הַהֶקְדֵּשׁ אַכְסָרָה, אֵלָא בַּחֲקִירַת דָּמִים כְּמוֹ שֶׁבֵּאַרְנוּ; וְאִם פָּדָה, יַד הַהֶקְדֵּשׁ עַל הָעֶלְיוֹנָה.
כֵּיצַד: פָּרָה זוֹ תַּחַת פָּרָה זוֹ שֶׁלַּהֶקְדֵּשׁ, טְלִית זוֹ תַּחַת טְלִית זוֹ שֶׁלַּהֶקְדֵּשׁ--הֶקְדֵּשׁוֹ פָּדוּי, וְיַד הַהֶקְדֵּשׁ עַל הָעֶלְיוֹנָה: אִם הָיְתָה הַשְּׁנִיָּה יָפָה מִן הָרִאשׁוֹנָה בְּיוֹתֵר, לוֹקְחִין אוֹתָהּ הַגִּזְבָּרִין וְשׁוֹתְקִין; וְאִם אֵינָהּ יָפָה--מַשְׁלִים אֶת הַדָּמִים כְּמוֹ שֶׁבֵּאַרְנוּ, וּמוֹסִיף חֹמֶשׁ.

אֲבָל אִם אָמַר טְלִית זוֹ בְּעֶשֶׂר סְלָעִים תַּחַת טְלִית שֶׁלַּהֶקְדֵּשׁ, וּפָרָה זוֹ בְּעֶשֶׂר סְלָעִים תַּחַת פָּרָה שֶׁלַּהֶקְדֵּשׁ--אַפִלּוּ הָיְתָה פָּרָה שֶׁלַּהֶקְדֵּשׁ שׁוֹוָה חֲמִשָּׁה וְשֶׁלּוֹ עֲשָׂרָה, הֲרֵי זֶה מוֹסִיף חֹמֶשׁ וְנוֹתֵן שְׁנֵי סְלָעִים וּמֶחְצָה: שֶׁהֲרֵי בְּדָּמִים קְצוּבִים פָּדָה.
וּשְׁנִיָּה, אֵינָהּ טְעוּנָה חֹמֶשׁ כְּמוֹ שֶׁבֵּאַרְנוּ.

 הַפּוֹדֶה מִיַּד הַהֶקְדֵּשׁ--מָשַׁךְ בְּמָנֶה, וְלֹא הִסְפִּיק לִתֵּן הַדָּמִים עַד שֶׁעָמַד בְּמָאתַיִם--נוֹתֵן מָאתַיִם: שֶׁנֶּאֱמָר "וְנָתַן אֶת-הַכֶּסֶף, וְקָם לוֹ" , בִּנְתִינַת הַכֶּסֶף הוּא שֶׁלּוֹ.

מְשָׁכוֹ בְּמָאתַיִם, וְלֹא הִסְפִּיק לִתֵּן אֶת הַדָּמִים עַד שֶׁעָמַד בְּמָנֶה--נוֹתֵן מָאתַיִם: לֹא יִהְיֶה כּוֹחַ הִדְיוֹט חָמוּר מִכּוֹחַ הֶקְדֵּשׁ, וַהֲרֵי קָנָה בִּמְשִׁיכָה וְנִתְחַיַּב בַּדָּמִים.

 פָּדָה בְּמָאתַיִם, וְנָתַן הַדָּמִים, וְלֹא הִסְפִּיק לְמָשְׁכוֹ, עַד שֶׁעָמַד בְּמָנֶה--כְּבָר קָנָה בִּנְתִינַת הַכֶּסֶף; וּמוֹשֵׁךְ אֶת שֶׁלּוֹ, וְזָכָה הַהֶקְדֵּשׁ בְּמָאתַיִם.

פָּדָהוּ בְּמָנֶה, וְנָתַן הַדָּמִים, וְלֹא הִסְפִּיק לְמָשְׁכוֹ, עַד שֶׁעָמַד בְּמָאתַיִם--מַה שֶׁפָּדָה פָּדוּי, וְאֵינוּ נוֹתֵן אֵלָא הַמָּנֶה שֶׁכְּבָר נָתַן: וְאֵין אוֹמְרִין כָּאן, לֹא יִהְיֶה כּוֹחַ הִדְיוֹט חָמוּר מִכּוֹחַ הֶקְדֵּשׁ--שֶׁאַפִלּוּ הַהִדְיוֹט אֵינוּ יָכוֹל לַחְזֹר בּוֹ, עַד שֶׁיְּקַבַּל מִי שֶׁפָּרַע כְּמוֹ שֶׁיִּתְבָּאַר בִּמְקוֹמוֹ; וְאֵין הַהֶקְדֵּשׁ רָאוּי לְקַבַּל מִי שֶׁפָּרַע.

 הַמַּקְדִּישׁ כָּל נְכָסָיו, וְהָיְתָה עָלָיו כְּתֻבַּת אִשָּׁה, אוֹ שִׁטְרֵי בַּעֲלֵי חוֹבוֹת--אֵין הָאִשָּׁה יְכוּלָה לִגְבּוֹת כְּתֻבָּתָהּ מִן הַהֶקְדֵּשׁ, וְלֹא בַּעַל חוֹב אֶת חוֹבוֹ: שֶׁהַהֶקְדֵּשׁ מַפְקִיעַ הַשִּׁעְבּוּד שֶׁקָּדַם.

אֲבָל כְּשֶׁיִּמְכֹּר הַהֶקְדֵּשׁ הַקַּרְקָע שֶׁלּוֹ, וְתֵצֵא הַשָּׂדֶה לְחֻלִּין--יֵשׁ לְבַעַל חוֹב וְלָאִשָּׁה לִגְבּוֹת מִן הַפּוֹדֶה, שֶׁהֲרֵי שִׁעְבּוּדָהּ עוֹמֵד עַל קַרְקָע זוֹ.
הַא לְמַה זֶה דּוֹמֶה, לִשְׁנֵי לָקוֹחוֹת שֶׁכָּתְבָה לָרִאשׁוֹן דִּין וּדְבָרִים אֵין לִי עִמָּךְ, וּמָכַר לַשֵּׁנִי--שְׁהִיא טוֹרֶפֶת מִן הַשֵּׁנִי.

 וְכֵיצַד פּוֹדִין קַרְקָע זֶה הָאִישׁ: מַשְׁבִּיעִין אֶת הָאִשָּׁה אוֹ בַּעֲלֵי חוֹבוֹת תְּחִלָּה, כְּדֶרֶךְ כָּל הַבָּא לִפָּרַע מִנְּכָסִים מְשֻׁעְבָּדִים; וְאַחַר כָּךְ מַכְרִיזִין עָלֶיהָ שִׁשִּׁים יוֹם בַּבֹּקֶר וּבָעֶרֶב, כְּמוֹ שֶׁבֵּאַרְנוּ, וְאוֹמְרִין כַּמָּה אָדָם רוֹצֶה לִתֵּן בְּשָׂדֶה זוֹ, עַל מְנָת לִתֵּן לָאִשָּׁה כְּתֻבָּתָהּ וּלְבַעַל חוֹב אֶת חוֹבוֹ.

וְאַחַר שֶׁפּוֹדִין אוֹתָהּ, וְלוֹקֵחַ אוֹתָהּ הַלּוֹקֵחַ אַפִלּוּ בְּדֵינָר כְּדֵי שֶׁלֹּא יֹאמְרוּ הֶקְדֵּשׁ יוֹצֶא בְּלֹא פִּדְיוֹן--חוֹזֵר הַפּוֹדֶה וּמַגְבֶּה לָאִשָּׁה כְּתֻבָּתָהּ אוֹ לְבַעַל חוֹב אֶת חוֹבוֹ, וְאַפִלּו הָיָה הַחוֹב מֵאָה וְהַשָּׂדֶה שׁוֹוֶה תִּשְׁעִים: עַל מְנָת כָּךְ פּוֹדֶה אוֹתָהּ, הָרוֹצֶה לִפְדּוֹתָהּ.

אֲבָל אִם הָיָה הַחוֹב שְׁנַיִם בִּדְמֵי הַשָּׂדֶה, כְּגוֹן שֶׁהָיְתָה שׁוֹוָה מֵאָה וְיֵשׁ עָלָיו חוֹב וּכְתֻבַּת אִשָּׁה מָאתַיִם--אֵין פּוֹדִין אוֹתָהּ עַל מְנָת לִתֵּן הַחוֹב אוֹ הַכְּתֻבָּה, אֵלָא פּוֹדִין אוֹתָהּ סְתָם: שְׁאִם הִתְנוּ לִתֵּן, אֵינָהּ נִפְדֵּית כְּלָל.

 הַמַּקְדִּישׁ כָּל נְכָסָיו, וְאַחַר כָּךְ גֵּרַשׁ אֶת אִשְׁתוֹ, וְגָבָת כְּתֻבָּתָהּ מִן הַפּוֹדֶה מִיַּד הַהֶקְדֵּשׁ--אֵינָהּ גּוֹבַה עַד שֶׁיַּדִּירֶנָּה הֲנָאָה, שֶׁמֶּא קְנוּנְיָה עָשׂוּ עַל הַהֶקְדֵּשׁ; וְאֵין אוֹמְרִין אִלּוּ רָצָה הָיָה אוֹמֵר בִּטְעוּת הִקְדַּשְׁתִּי, וְיִשָּׁאֵל עַל הֶקְדֵּשׁוֹ לְחָכָם וְהָיָה חוֹזֵר לוֹ.
וְכֵן אֵינוּ נֶאֱמָן לוֹמַר אַחַר שֶׁהִקְדִּישׁ, מָנֶה לִפְלוֹנִי חוֹב עָלַי, אוֹ כְּלִי זֶה שֶׁלִּפְלוֹנִי הוּא--שֶׁמֶּא יַעֲשׂוּ קְנוּנְיָה עַל הַהֶקְדֵּשׁ; וְאַפִלּו הָיָה שְׁטָר בְּיַד בַּעַל חוֹב, אֵינוּ גּוֹבֶה עַל פִּי זֶה אֵלָא כְּדֶרֶךְ שֶׁגּוֹבִין כָּל בַּעֲלֵי חוֹבוֹת כְּמוֹ שֶׁבֵּאַרְנוּ.

 בַּמֶּה דְּבָרִים אֲמוּרִים, בְּבָרִיא.
אֲבָל חוֹלֶה שֶׁהִקְדִּישׁ כָּל נְכָסָיו, וְאָמַר בְּשָׁעָה שֶׁהִקְדִּישׁ מָנֶה לִפְלוֹנִי בְּיָדִי--נֶאֱמָן: שְׁאֵין אָדָם עוֹשֶׂה עָרְמָה עַל הַהֶקְדֵּשׁ בְּשָׁעַת מִיתָתוֹ, וְחוֹטֶא לַאֲחֵרִים--שֶׁהֲרֵי הוּא הוֹלֵךְ לָמוּת.
לְפִיכָּךְ אִם אָמַר תְּנוּ אוֹתָהּ לוֹ, נוֹטֵל בְּלֹא שְׁבוּעָה; וְאִם לֹא אָמַר תְּנוּ, אֵין נוֹתְנִין לוֹ, אֵלָא אִם כֵּן הָיָה בְּיָדוֹ שְׁטָר מְקֻיָּם, הֲרֵי זֶה נוֹטֵל מִן הַהֶקְדֵּשׁ מִפְּנֵי הַצַּוָּאָה.
וְאִם אַחַר שֶׁהִקְדִּישׁ אָמַר תְּנוּ--אֵין שׁוֹמְעִין לוֹ, אֵלָא הֲרֵי הוּא כִּשְׁאָר בַּעֲלֵי חוֹבוֹת: אִם נִתְקַיַּם שְׁטָרוֹ--נִשְׁבַּע וְגוֹבֶה מִן הַפּוֹדֶה, לֹא מִן הַהֶקְדֵּשׁ.

 מִי שֶׁיָּצָא עָלָיו קוֹל שֶׁהִפְקִיר אֶת נְכָסָיו, אוֹ הִקְדִּישָׁן, אוֹ הִחְרִימָן--אֵין חוֹשְׁשִׁין לוֹ, עַד שֶׁתִּהְיֶה שָׁם רְאָיָה בְּרוּרָה.

הִלְכּוֹת עֲרָכִים וַחֲרָמִים פֵּרֶק ח 
בַּחֲמִשָּׁה עָשָׂר בַּאֲדָר, בֵּית דִּין נִפְנִין לְחַפַּשׂ וְלִבְדֹּק עַל צָרְכֵּי צִבּוּר וְעַל עִנְיְנֵי הֶקְדֵּשׁוֹת; וּבוֹדְקִין עֲלֵיהֶן וְדוֹרְשִׁין וְחוֹקְרִין, וּפוֹדִין אֶת הַהֶקְדְּשׁוֹת וְאֶת הַחֲרָמִים, וְגוֹבִין אֶת הָעֲרָכִים וְאֶת הַדָּמִים מִכָּל הַחַיָּב בָּהֶן--כְּדֵי שֶׁיִּהְיֶה הַכֹּל עֲתִיד עִם תְּרוּמַת שְׁקָלִים, לְחַזַּק אֶת בֵּית אֱלֹהֵינוּ.

אֵין פּוֹדִין אֶת הַהֶקְדֵּשׁוֹת, אֵלָא בִּשְׁלוֹשָׁה בְּקִיאִין; וְכֵן כְּשֶׁגּוֹבִין מִטַּלְטְלִין שֶׁמְּמַשְׁכְּנִין מֵחַיָּבֵי עֲרָכִים, שָׁמִין אוֹתָן בִּשְׁלוֹשָׁה.
וּכְשֶׁמַּעְרִיכִין בְּהֵמָה וְכַיּוֹצֶא בָּהּ מִשְּׁאֵר מִטַּלְטְלִין, שָׁמִין אוֹתָהּ בִּשְׁלוֹשָׁה.

אֲבָל כְּשֶׁמַּעְרִיכִין אֶת הַקַּרְקָעוֹת, אוֹ אִם הֻזְקְקוּ לִגְבּוֹת עֶרְכֵי אָדָם מִן הַקַּרְקָע שֶׁלּוֹ--אֵין מַעְרִיכִין אוֹתָן אֵלָא בַּעֲשָׂרָה, וְאֶחָד מֵהֶן כּוֹהֵן: שֶׁהֲרֵי "כֹּהֵן" כָּתוּב בַּפָּרָשָׁה.

וְכֵן הָאוֹמֵר דָּמַי עָלַי, אוֹ דְּמֵי פְּלוֹנִי עָלַי, אוֹ דְּמֵי יָדִי, אוֹ דְּמֵי רַגְלִי--כְּשֶׁשָּׁמִין אוֹתוֹ כַּמָּה הוּא שׁוֹוֶה, אוֹ כַּמָּה דְּמֵי יָדוֹ אוֹ רַגְלוֹ--שָׁמִין בַּעֲשָׂרָה, וְאֶחָד מֵהֶן כּוֹהֵן.

 כְּשֶׁפּוֹדִין אֶת הַהֶקְדֵּשׁוֹת מִידֵי הַהֶקְדֵּשׁ, בֵּין שֶׁהָיוּ קַרְקָעוֹת אוֹ מִטַּלְטְלִין--מַכְרִיזִין עֲלֵיהֶן בִּפְנֵי כָּל הַבָּאִין לִפְדּוֹת.
אָמַר אֶחָד הֲרֵי הֶן שֶׁלִּי בְּעֶשֶׂר סְלָעִים, וְאָמַר אֶחָד בְּעֶשְׂרִים, וְאָמַר אֶחָד בִּשְׁלוֹשִׁים, וְאָמַר אֶחָד בְּאַרְבָּעִים, וְאָמַר אֶחָד בַּחֲמִשִּׁים, חָזַר בּוֹ שֶׁלַּחֲמִשִּׁים לְבַדּוֹ--מְמַשְׁכְּנִין מִנְּכָסָיו עֶשֶׂר, וְנוֹתְנִין אוֹתָן הַהֶקְדֵּשׁוֹת לְזֶה שֶׁנָּתַן אַרְבָּעִים; וְנִמְצָא הַהֶקְדֵּשׁ נוֹטֵל חֲמִשִּׁים, עֶשֶׂר מִזֶּה וְאַרְבָּעִים מִזֶּה.

חָזַר בּוֹ אַחֲרֵי כֵן שֶׁלָּאַרְבָּעִים--מְמַשְׁכְּנִין מִנְּכָסָיו עֶשֶׂר, וְנוֹתְנִין אֶת הַהֶקְדֵּשׁ לְבַעַל הַשְּׁלוֹשִׁים; וְכֵן עַד הָרִאשׁוֹן.
חָזַר בּוֹ הָרִאשׁוֹן שֶׁנָּתַן עֶשֶׂר--מַכְרִיזִין עַל הַהֶקְדֵּשׁ פָּעַם שְׁנִיָּה, וּמוֹכְרִין אוֹתוֹ: אִם נִפְדָּה בְּפָחוּת מֵעֶשֶׂר, נִפְרָעִין מִשֶּׁלְּעֶשֶׂר אֶת הַמּוֹתָר.

 בַּמֶּה דְּבָרִים אֲמוּרִים, בְּשֶׁחָזְרוּ זֶה אַחַר זֶה; אֲבָל אִם חָזְרוּ כֻּלָּן כְּאַחַת, מְשַׁלְּשִׁין בֵּינֵיהֶם בְּשׁוֹוֵה.
כֵּיצַד: אָמַר הָרִאשׁוֹן הֲרֵי הוּא שֶׁלִּי בְּעֶשֶׂר, וְאָמַר הַשֵּׁנִי בְּעֶשְׂרִים, וְאָמַר הַשְּׁלִישִׁי בְּאַרְבַּע וְעֶשְׂרִים, וְחָזַר בּוֹ הַשְּׁלִישִׁי וְהַשֵּׁנִי כְּאֶחָד--נוֹתְנִין אוֹתוֹ לָרִאשׁוֹן בְּעֶשֶׂר, וּמְמַשְּׁכְּנִים מִנִּכְסֵי שֵׁנִי בְּשֶׁבַע וּמִנִּכְסֵי שְׁלִישִׁי בְּשֶׁבַע; וְנִמְצָא הַהֶקְדֵּשׁ גּוֹבֶה אַרְבַּע וְעֶשְׂרִים.

וְכֵן אִם חָזְרוּ שְׁלָשְׁתָּן כְּאַחַת, וְנִמְכַּר הַהֶקְדֵּשׁ בְּשָׁלוֹשׁ--מְמַשְׁכְּנִין מִנִּכְסֵי כָּל אֶחָד מִשְּׁלָשְׁתָּן שֶׁבַע סְלָעִים.
וְכֵן עַל דֶּרֶךְ זוֹ לְעוֹלָם.

 הַבְּעָלִים קוֹדְמִין לְכָל אָדָם, מִפְּנֵי שְׁהֶן מוֹסִיפִין חֹמֶשׁ; וְאֵין מוֹסִיפִין חֹמֶשׁ עַל עִלּוּיָן שֶׁלִּשְׁאָר הַפּוֹדִים, אֵלָא עַל מַה שֶׁנּוֹתְנִין הֶן תְּחִלָּה.
כֵּיצַד: אָמְרוּ הַבְּעָלִים הֲרֵי זֶה שֶׁלָּנוּ בְּעֶשְׂרִים, וּבָא אַחֵר וְאָמַר הֲרֵי הוּא שֶׁלִּי בְּעֶשְׂרִים--הַבְּעָלִים קוֹדְמִין, מִפְּנֵי שְׁהֶן מוֹסִיפִין חֹמֶשׁ וְנוֹתְנִין חָמֵשׁ וְעֶשְׂרִים.

בָּא אַחֵר וְאָמַר הֲרֵי הוּא שֶׁלִּי בְּאַחַד וְעֶשְׂרִים--אִם שָׁתְקוּ הַבְּעָלִים וְלֹא הוֹסִיפוּ כְּלוּם, מוֹכְרִין אוֹתוֹ לָהֶם בְּחָמֵשׁ וְעֶשְׂרִים.
וְאִם הוֹסִיפוּ הַבְּעָלִים עַל הָעֶשְׂרִים וְאֶחָד, אַפִלּוּ פְּרוּטָה אַחַת--הֲרֵי אֵלּוּ נוֹתְנִין שֵׁשׁ וְעֶשְׂרִים וּפְרוּטָה: אֶחָד וְעֶשְׂרִים שֶׁנָּתְנוּ מֵעַצְמָן, וְחָמֵשׁ שְׁהֶן חַיָּבִין בּוֹ מִשּׁוֹם חֹמֶשׁ הַמַּתָּן שֶׁנָּתְנוּ תְּחִלָּה.

וְכֵן אִם בָּא הַשֵּׁנִי וְאָמַר הֲרֵי הוּא שֶׁלִּי בְּעֶשְׂרִים וּשְׁנַיִם, וּבָא שְׁלִישִׁי וְאָמַר בְּעֶשְׂרִים וְשָׁלוֹשׁ, וּבָא רְבִיעִי וְאָמַר בְּעֶשְׂרִים וְאַרְבַּע, וּבָא חֲמִישִׁי וְאָמַר בְּעֶשְׂרִים וְחָמֵשׁ, וְהוֹסִיפוּ הֶן עַל הָעֶשְׂרִים וְחָמֵשׁ אַפִלּוּ פְּרוּטָה אַחַת--כּוֹפִין אוֹתָן לִתֵּן שְׁלוֹשִׁים וּפְרוּטָה: חָמֵשׁ וְעֶשְׂרִים וּפְרוּטָה שֶׁנָּתְנוּ מֵעַצְמָן, וְחָמֵשׁ שֶׁלְּחֹמֶשׁ שְׁהֶן חַיָּבִין בּוֹ--לְפִי שְׁאֵין הַבְּעָלִים מוֹסִיפִין חֹמֶשׁ עַל עִלּוּיוֹ שֶׁלְּזֶה, אֵלָא חֹמֶשׁ מַה שֶׁנָּתְנוּ תְּחִלָּה מוֹסִיפִין עַל מַה שֶׁנָּתַן הָאַחֲרוֹן אִם רָצוּ.

 בַּמֶּה דְּבָרִים אֲמוּרִים, בְּשֶׁלֹּא שָׁמוּ הַהֶקְדֵּשׁ שְׁלוֹשָׁה מֻמְחִין; אֲבָל אִם שָׁמוּ אוֹתוֹ שְׁלוֹשָׁה מֻמְחִין, וְאָמְרוּ שְׁהוּא שׁוֹוֶה מַה שֶׁנָּתַן הָאַחֲרוֹן, וְהוֹסִיפוּ הַבְּעָלִים עַל עִלּוּיוֹ, אַפִלּוּ פְּרוּטָה אַחַת--הֲרֵי הֶן מוֹסִיפִין חֹמֶשׁ עַל עִלּוּיוֹ שֶׁלְּאַחֲרוֹן, וְנוֹתְנִין אֶחָד וּשְׁלוֹשִׁים וְדֵינָר וּפְרוּטָה.

 הֲרֵי שֶׁלֹּא נִשּׁוֹם הַהֶקְדֵּשׁ, וְנָתְנוּ הַבְּעָלִים תְּחִלָּה עֶשְׂרִים, וּבָא אַחֲרוֹן וְנָתַן חָמֵשׁ וְעֶשְׂרִים, וְשָׁתְקוּ הַבְּעָלִים וְלֹא הוֹסִיפוּ כְּלוּם--הַבְּעָלִים קוֹדְמִין: שֶׁאַף הֶן חַיָּבִין לִתֵּן חָמֵשׁ וְעֶשְׂרִים, מִפְּנֵי הַחֹמֶשׁ.
בָּא אַחֲרוֹן וְנָתַן שֵׁשׁ וְעֶשְׂרִים, הוּא קוֹדֵם; וְאִם רָצוּ הַבְּעָלִים וְהוֹסִיפוּ אַפִלּוּ פְּרוּטָה, נוֹתְנִין אַחַת וּשְׁלוֹשִׁים וּפְרוּטָה כְּמוֹ שֶׁבֵּאַרְנוּ.
וְעַל דֶּרֶךְ זוֹ לְעוֹלָם.

 אֵין מַקְדִּישִׁין וְלֹא מַעְרִיכִין וְלֹא מַחְרִימִין בַּזְּמָן הַזֶּה--שְׁאֵין שָׁם מִקְדָּשׁ בַּחֲטָאֵינוּ, כְּדֵי לְחַזַּק אֶת בִּדְקוֹ.
וְאִם הִקְדִּישׁ אוֹ הִעְרִיךְ אוֹ הִחְרִים--אִם הָיְתָה בְּהֵמָה, נוֹעֵל דֶּלֶת בְּפָנֶיהָ עַד שֶׁתָּמוּת מֵאֵלֶיהָ; וְאִם הָיוּ פֵרוֹת אוֹ כְּסוּת אוֹ כֵּלִים, מַנִּיחָן עַד שֶׁיִּרְקְבוּ; וְאִם הָיוּ מָעוֹת אוֹ כְּלֵי מַתְּכוֹת, יַשְׁלִיכֵן לַיָּם הַגָּדוֹל יָם הַמֶּלַח כְּדֵי לְאַבְּדָן.

 הִקְדִּישׁ אוֹ הִחְרִים עֶבֶד שֶׁנִּכְנַס לַמִּצְווֹת, פּוֹדֵהוּ וְיֵלְכוּ הַדָּמִים לְיָם הַמֶּלַח כִּשְׁאָר דָּמִים וַעֲרָכִים שֶׁלַּזְּמָן הַזֶּה; וְאִם הָיָה עֶבֶד גּוֹי, לֹא מַעֲלִין וְלֹא מוֹרִידִין.

 מֻתָּר לִפְדּוֹת הַהֶקְדֵּשׁוֹת בַּזְּמָן הַזֶּה לְכַתְּחִלָּה, וְאַפִלּו בִּפְרוּטָה; וּמַשְׁלִיךְ אֶת הַפְּרוּטָה לְיָם הַמֶּלַח.
וַחֲכָמִים דָּנוּ שֶׁיִּפְדֶּה בְּאַרְבָּעָה זוּזִים אוֹ קָרוֹב לְזֶה, כְּדֵי לְפַרְסַם הַדָּבָר.
אֲבָל בִּזְמָן הַמִּקְדָּשׁ, לֹא יִפְדֶּה לְכַתְּחִלָּה אֵלָא בְּשָׁוְיוֹ כְּמוֹ שֶׁבֵּאַרְנוּ.

 מִי שֶׁהִחְרִים בַּזְּמָן הַזֶּה מִטַּלְטְלִין סְתָם, הֲרֵי אֵלּוּ נִתָּנִין לַכּוֹהֲנִים הַנִּמְצָאִים בְּאוֹתוֹ מָקוֹם.
אֲבָל אִם הִחְרִים שָׂדֶה בְּאֶרֶץ יִשְׂרָאֵל סְתָם, אוֹ שֶׁהִחְרִימָהּ לַכּוֹהֲנִים--אֵינָהּ חֵרֶם: שְׁאֵין שְׂדֵה חֲרָמִים נוֹהֶגֶת, אֵלָא בִּזְמָן שֶׁהַיּוֹבֵל נוֹהֵג.
הִחְרִים לַכּוֹהֲנִים קַרְקָע בְּחוּצָה לָאָרֶץ, וְאַפִלּו בַּזְּמָן הַזֶּה--הֲרֵי הִיא כְּמִטַּלְטְלִין בְּאֶרֶץ יִשְׂרָאֵל, וְתִנָּתֵן לַכּוֹהֲנִים.

 אַף עַל פִּי שֶׁהַהֶקְדֵּשׁוֹת וְהָעֲרָכִים וְהַחֲרָמִים מִצְווֹת, וְרָאוּי לוֹ לָאָדָם לְהַנְהִיג עַצְמוֹ בִּדְבָרִים אֵלּוּ, כְּדֵי לָכֹף יִצְרוֹ וְלֹא יִהְיֶה כִּילַי, וִיקַיַּם מַה שֶׁצִּוּוּ נְבִיאִים "כַּבֵּד אֶת-ה', מֵהוֹנֶךָ" --אַף עַל פִּי כֵן, אִם לֹא הִקְדִּישׁ וְלֹא הִעְרִיךְ מֵעוֹלָם, אֵין בְּכָּךְ כְּלוּם: הֲרֵי הַתּוֹרָה הֵעִידָה וְאָמְרָה "וְכִי תֶחְדַּל, לִנְדֹּר--לֹא-יִהְיֶה בְךָ, חֵטְא" .

 לְעוֹלָם לֹא יַקְדִּישׁ אָדָם וְלֹא יַעְרִיךְ וְלֹא יַחְרִים, כָּל נְכָסָיו; וְהָעוֹשֶׂה זֶה, עָבַר עַל דַּעַת הַכָּתוּב--שֶׁהֲרֵי הוּא אוֹמֵר "מִכָּל-אֲשֶׁר-לוֹ" , לֹא כָּל אֲשֶׁר לוֹ, כְּמוֹ שֶׁבֵּאֲרוּ חֲכָמִים.
וְאֵין זוֹ חֲסִידוּת, אֵלָא שְׁטוּת--שֶׁהֲרֵי זֶה מְאַבֵּד כָּל מְמוֹנוֹ, וְיִצְטָרַךְ לַבְּרִיּוֹת; וְאֵין מְרַחֲמִין עָלָיו.
וּבְזֶה וְכַיּוֹצֶא בּוֹ אָמְרוּ חֲכָמִים, חָסִיד שׁוֹטֶה מִכְּלַל מְכַלֵּי עוֹלָם.

אֵלָא כָּל הַמְּפַזֵּר מְמוֹנוֹ בְּמִצְווֹת, אַל יְפַזַּר יוֹתֵר מֵחֹמֶשׁ; וְיִהְיֶה כְּמוֹ שֶׁצִּוּוּ נְבִיאִים "מְכַלְכֵּל דְּבָרָיו בְּמִשְׁפָּט" --בֵּין בְּדִבְרֵי עוֹלָם בֵּין בְּדִבְרֵי תּוֹרָה.
אַפִלּוּ בַּקָּרְבָּנוֹת שֶׁאָדָם חַיָּב בָּהֶן--הֲרֵי חָסָה תּוֹרָה עַל הַמָּמוֹן וְאָמְרָה, שֶׁיָּבִיא כְּפִי מִסַּת יָדוֹ; קַל וְחֹמֶר לַדְּבָרִים שֶׁלֹּא נִתְחַיַּב בָּהֶן, אֵלָא מֵחַמַּת נִדְרוֹ--שֶׁלֹּא יִנְדֹּר אֵלָא כָּרָאוּי לוֹ, שֶׁנֶּאֱמָר "אִישׁ, כְּמַתְּנַת יָדוֹ, כְּבִרְכַּת ה' אֱלֹהֶיךָ, אֲשֶׁר נָתַן-לָךְ" .

בְּרִיךְ רַחְמָנָא דְּסַיְּעַן.
נִגְמַר סֵפֶר שִׁשִּׁי, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, שְׁלוֹשָׁה וְאַרְבָּעִים: הִלְכּוֹת שְׁבוּעוֹת, שְׁנֵים עָשָׂר פְּרָקִים; הִלְכּוֹת נְדָרִים, שְׁלוֹשָׁה עָשָׂר פְּרָקִים; הִלְכּוֹת נְזִירוּת, עֲשָׂרָה פְרָקִים; הִלְכּוֹת עֲרָכִים וַחֲרָמִים, שְׁמוֹנֶה פְּרָקִים.

בְּשֵׁם ה', אֵל עוֹלָם .

תְּהִי-יָדְךָ לְעָזְרֵנִי: כִּי פִקּוּדֶיךָ בָחָרְתִּי .

סֵפֶר שְׁבִיעִי וְהוּא סֵפֶר זְרָעִים 
הִלְכּוֹתָיו שֶׁבַע, וְזֶה הוּא סִדּוּרָן: הִלְכּוֹת כִּלְאַיִם, הִלְכּוֹת מַתְּנוֹת עֲנִיִּים, הִלְכּוֹת תְּרוּמוֹת, הִלְכּוֹת מַעַשְׂרוֹת, הִלְכּוֹת מַעֲשֵׂר שֵׁנִי וְנֶטַע רְבָעִי, הִלְכּוֹת בִּכּוּרִים וּשְׁאָר מַתְּנוֹת כְּהֻנָּה שֶׁבַּגְּבוּלִין, הִלְכּוֹת שְׁמִטָּה וְיוֹבֵל.

יֵשׁ בִּכְלָלָן חָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִזְרֹעַ זְרָעִים כִּלְאַיִם; שֶׁלֹּא לִזְרֹעַ תְּבוּאָה אוֹ יָרָק בַּכֶּרֶם; שֶׁלֹּא לְהַרְבִּיעַ בְּהֵמָה כִּלְאַיִם; שֶׁלֹּא לַעֲשׂוֹת מְלָאכָה בְּכִלְאֵי בְּהֵמָה כְּאֶחָד; שֶׁלֹּא לִלְבֹּשׁ כִּלְאַיִם.

יֵשׁ בִּכְלָלָן שְׁלוֹשׁ עֶשְׂרֵה מִצְווֹת--שֶׁבַע מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַנִּיחַ פֵּאָה; שֶׁלֹּא יִכְלֶה הַפֵּאָה; לְהַנִּיחַ לֶקֶט; שֶׁלֹּא יְלַקַּט הַלֶּקֶט; לַעֲזֹב עוֹלֵלוֹת בַּכֶּרֶם; שֶׁלֹּא יְעוֹלֵל הַכֶּרֶם; לַעֲזֹב פֶּרֶט הַכֶּרֶם; שֶׁלֹּא יְלַקַּט פֶּרֶט הַכֶּרֶם; לְהַנִּיחַ הַשִּׁכְחָה; שֶׁלֹּא יָשׁוּב לָקַחַת הַשִּׁכְחָה; לְהַפְרִישׁ מַעֲשֵׂר לָעֲנִיִּים; לִתֶּן צְדָקָה כְּמִסַּת יָד; שֶׁלֹּא יְאַמַּץ לְבָבוֹ עַל הֶעָנִי.

יֵשׁ בִּכְלָלָן שְׁמוֹנֶה מִצְווֹת--שְׁתַּיִם מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַפְרִישׁ תְּרוּמָה גְּדוֹלָה; לְהַפְרִישׁ תְּרוּמַת מַעֲשֵׂר; שֶׁלֹּא יַקְדִּים תְּרוּמוֹת וּמַעַשְׂרוֹת זֶה לְזֶה, אֵלָא יַפְרִישׁ עַל הַסֵּדֶר; שֶׁלֹּא יֹאכַל זָר תְּרוּמָה; שֶׁלֹּא יֹאכַל אַפִלּוּ תּוֹשַׁב כּוֹהֵן אוֹ שְׂכִירוֹ תְּרוּמָה; שֶׁלֹּא יֹאכַל עָרֵל תְּרוּמָה; שֶׁלֹּא יֹאכַל כּוֹהֵן טָמֵא תְּרוּמָה; שֶׁלֹּא תֹאכַל חֲלָלָה תְּרוּמָה, וְלֹא מוּרָם מִן הַקֳּדָשִׁים.

מִצְוַת עֲשֵׂה אַחַת--וְהִיא לְהַפְרִישׁ מַעֲשֵׂר רִאשׁוֹן בְּכָל שָׁנָה וְשָׁנָה מִשְּׁנֵי הַזְּרִיעָה, וְלִתְּנוֹ לַלְּוִיִּים.

יֵשׁ בִּכְלָלָן תֵּשַׁע מִצְווֹת--שָׁלוֹשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַפְרִישׁ מַעֲשֵׂר שֵׁנִי; שֶׁלֹּא לְהוֹצִיא דָּמָיו בִּשְׁאָר צָרְכֵּי הָאָדָם, חוּץ מֵאֲכִילָה וּשְׁתִיָּה וְסִיכָה; שֶׁלֹּא לְאָכְלוֹ בְּטֻמְאָה; שֶׁלֹּא לְאָכְלוֹ בַּאֲנִינוּת; שֶׁלֹּא לֶאֱכֹל מַעֲשֵׂר שֵׁנִי שֶׁלְּדָגָן חוּץ לִירוּשָׁלַיִם; שֶׁלֹּא לֶאֱכֹל מַעְשַׂר תִּירוֹשׁ חוּץ לִירוּשָׁלַיִם; שֶׁלֹּא לֶאֱכֹל מַעְשַׂר יִצְהָר חוּץ לִירוּשָׁלַיִם; לִהְיוֹת נֶטַע רְבָעִי כֻּלּוֹ קֹדֶשׁ, וְדִינוֹ לְהֵאָכֵל בִּירוּשָׁלַיִם לִבְעָלָיו כְּמַעֲשֵׂר שֵׁנִי לְכָל דָּבָר; לְהִתְוַדּוֹת וִדּוּי הַמַּעֲשֵׂר.

יֵשׁ בִּכְלָלָן תֵּשַׁע מִצְווֹת--שְׁמוֹנֶה מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: לְהַפְרִישׁ בִּכּוּרִים וּלְהַעֲלוֹתָן לַמִּקְדָּשׁ; שֶׁלֹּא יֹאכַל הַכּוֹהֵן בִּכּוּרִים חוּץ לִירוּשָׁלַיִם; לִקְרוֹת עֲלֵיהֶן; לְהַפְרִישׁ חַלָּה לַכּוֹהֵן; לָתֵת זְרוֹעַ וּלְחָיַיִם וְקֵבָה לַכּוֹהֵן; לִתֵּן לוֹ רֵאשִׁית הַגֵּז; לִפְדּוֹת בְּכוֹר הַבֵּן וְלִתֵּן פִּדְיוֹנוֹ לַכּוֹהֵן; לִפְדּוֹת פֶּטֶר חֲמוֹר וְלִתֵּן פִּדְיוֹנוֹ לַכּוֹהֵן; לַעֲרֹף פֶּטֶר חֲמוֹר, אִם לֹא רָצָה לִפְדּוֹתוֹ.

יֵשׁ בִּכְלָלָן שְׁתַּיִם וְעֶשְׂרִים מִצְווֹת--תֵּשַׁע מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: שֶׁתִּשְׁבֹּת הָאָרֶץ מִמְּלַאכְתָּהּ בַּשְּׁבִיעִית; שֶׁלֹּא יַעֲבֹד עֲבוֹדַת הָאָרֶץ בְּשָׁנָה זוֹ; שֶׁלֹּא יַעֲבֹד עֲבוֹדַת הָאִילָן בְּשָׁנָה זוֹ; שֶׁלֹּא יִקְצֹר הַסָּפִיחַ כְּנֶגֶד הַקּוֹצְרִים; שֶׁלֹּא יִבְצֹר הַנְּזִירִים כְּנֶגֶד הַבּוֹצְרִים; שֶׁיַּשְׁמִיט מַה שֶׁתּוֹצִיא הָאָרֶץ; שֶׁיַּשְׁמִיט כָּל הַלְוָאָתוֹ; שֶׁלֹּא יִגֹּשׂ וְלֹא יִתְבַּע הַלּוֹוֶה; שֶׁלֹּא יִמָּנַע מִלְּהַלְווֹת קֹדֶם הַשְּׁמִטָּה כְּדֵי שֶׁלֹּא יֹאבַד מְמוֹנוֹ; לִסְפֹּר שָׁנִים שֶׁבַע שֶׁבַע; לְקַדַּשׁ שְׁנַת חֲמִשִּׁים; לִתְקֹעַ בַּשּׁוֹפָר בָּעֲשִׂירִי לְתִשְׁרִי כְּדֵי לָצֵאת עֲבָדִים חָפְשִׁי; שֶׁלֹּא תֵעָבֵד אֲדָמָה בְּשָׁנָה זוֹ; שֶׁלֹּא יִקְצֹר סְפִיחֶיהָ כְּנֶגֶד הַקּוֹצְרִים; שֶׁלֹּא יִבְצֹר נְזִירֶיהָ כְּנֶגֶד הַבּוֹצְרִים; לִתֵּן גְּאֻלָּה לָאָרֶץ בְּשָׁנָה זוֹ, וְהוּא דִּין שְׂדֵה אֲחֻזָּה וּשְׂדֵה מִקְנָה; שֶׁלֹּא תִמָּכֵר הָאָרֶץ לִצְמִיתוּת; דִּין בָּתֵּי עָרֵי חוֹמָה; שֶׁלֹּא יִנְחַל כָּל שֵׁבֶט לֵוִי בְּאֶרֶץ יִשְׂרָאֵל, אֵלָא נוֹתְנִין לָהֶן עָרִים מַתָּנָה לָשֶׁבֶת בָּהֶן; שֶׁלֹּא יִקַּח שֵׁבֶט לֵוִי חֵלֶק בַּבִּזָּה; לִתֵּן לַלְּוִיִּים עָרִים לָשֶׁבֶת וּמִגְרְשֵׁיהֶם; שֶׁלֹּא יִמָּכֵר מִגְרַשׁ עָרֵיהֶם, אֵלָא גּוֹאֲלִין לְעוֹלָם בֵּין לִפְנֵי הַיּוֹבֵל בֵּין לְאַחַר הַיּוֹבֵל.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שֶׁבַע וְשִׁשִּׁים--מֵהֶן שְׁלוֹשִׁים מִצְווֹת עֲשֵׂה, וְשֶׁבַע וּשְׁלוֹשִׁים מִצְווֹת לֹא תַעֲשֶׂה.

הִלְכּוֹת כִּלְאַיִם 
יֵשׁ בִּכְלָלָן חָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִזְרֹעַ זְרָעִים כִּלְאַיִם; שֶׁלֹּא לִזְרֹעַ תְּבוּאָה אוֹ יָרָק בַּכֶּרֶם; שֶׁלֹּא לְהַרְבִּיעַ בְּהֵמָה כִּלְאַיִם; שֶׁלֹּא לַעֲשׂוֹת מְלָאכָה בְּכִלְאֵי בְּהֵמָה כְּאֶחָד; שֶׁלֹּא לִלְבֹּשׁ כִּלְאַיִם.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת כִּלְאַיִם פֵּרֶק א 
הַזּוֹרֵעַ שְׁנֵי מִינֵי זְרָעִים כְּאֶחָד בְּאֶרֶץ יִשְׂרָאֵל--לוֹקֶה, שֶׁנֶּאֱמָר "שָׂדְךָ לֹא-תִזְרַע כִּלְאָיִם" ; וְאֶחָד הַזּוֹרֵעַ, אוֹ הַמְּנַכֵּשׁ, אוֹ הַמְּחַפֶּה--כְּגוֹן שֶׁהָיְתָה חִטָּה אַחַת וּשְׂעוֹרָה אַחַת, אוֹ פּוֹל אֶחָד וַעֲדָשָׁה אַחַת מֻנָּחִין עַל הָאָרֶץ, וְחִפָּה אוֹתָן בֶּעָפָר, בֵּין בְּיָדוֹ בֵּין בְּרַגְלוֹ בֵּין בִּכְלִי--הֲרֵי זֶה לוֹקֶה.
וְאֶחָד הַזּוֹרֵעַ בָּאָרֶץ, אוֹ בַּעֲצִיץ נָקוּב; אֲבָל הַזּוֹרֵעַ בַּעֲצִיץ שְׁאֵינוּ נָקוּב, מַכִּין אוֹתוֹ מַכַּת מַרְדּוּת.

 אָסוּר לִזְרֹעַ כִּלְאַיִם לַגּוֹי, וּמֻתָּר לוֹמַר לַגּוֹי לִזְרֹעַ לוֹ כִּלְאֵי זְרָעִים.
וְאָסוּר לָאָדָם לְקַיַּם כִּלְאֵי זְרָעִים בְּשָׂדֵהוּ, אֵלָא עוֹקֵר אוֹתָן; וְאִם קִיַּם, אֵינוּ לוֹקֶה.
וּמֻתָּר לְיִשְׂרָאֵל לִזְרֹעַ כִּלְאֵי זְרָעִים בְּיָדוֹ, בְּחוּצָה לָאָרֶץ; וְאַפִלּוּ לְעָרַב הַזְּרָעִים לְכַתְּחִלָּה, וּלְזָרְעָן בְּחוּצָה לָאָרֶץ--מֻתָּר.
וּדְבָרִים אֵלּוּ, דִּבְרֵי קַבָּלָה.

 אֵין אָסוּר מִשּׁוֹם כִּלְאֵי זְרָעִים, אֵלָא זְרָעִים הָרְאוּיִין לְמַאֲכַל אָדָם; אֲבָל עֲשָׂבִים הַמָּרִים, וְכַיּוֹצֶא בָּהֶן מִן הָעִיקָרִין שְׁאֵינָן רְאוּיִין אֵלָא לִרְפוּאָה, וְכַיּוֹצֶא בָּהֶן--אֵין בָּהֶן מִשּׁוֹם כִּלְאֵי זְרָעִים.

 כִּלְאֵי הָאִילָנוֹת, הֲרֵי הֶם בִּכְלַל מַה שֶׁנֶּאֱמָר "שָׂדְךָ לֹא-תִזְרַע כִּלְאָיִם" .
כֵּיצַד: הַמַּרְכִּיב אִילָן בְּאִילָן, כְּגוֹן שֶׁהִרְכִּיב יֵחוּר שֶׁלְּתַפּוּחַ בְּאֶתְרוֹג, אוֹ אֶתְרוֹג בְּתַפּוּחַ--הֲרֵי זֶה לוֹקֶה מִן הַתּוֹרָה בְּכָל מָקוֹם, בֵּין בָּאָרֶץ בֵּין בְּחוּצָה לָאָרֶץ; וְכֵן הַמַּרְכִּיב יָרָק בְּאִילָן, אוֹ אִילָן בְּיָרָק--לוֹקֶה בְּכָל מָקוֹם.
וְאָסוּר לְיִשְׂרָאֵל לְהַנִּיחַ הַגּוֹי שֶׁיַּרְכִּיב לוֹ אִילָנוֹ כִּלְאַיִם.

וּמֻתָּר לִזְרֹעַ זְרָעִים וְזֶרַע אִילָן, כְּאֶחָד; וְכֵן מֻתָּר לְעָרַב זַרְעֵי אִילָנוֹת וּלְזָרְעָן, כְּאֶחָד--שְׁאֵין לָךְ כִּלְאַיִם בָּאִילָנוֹת, אֵלָא הַרְכָּבָה בִּלְבָד.

 הַזּוֹרֵעַ זְרָעִים כִּלְאַיִם, וְכֵן הַמַּרְכִּיב אִילָנוֹת כִּלְאַיִם--אַף עַל פִּי שְׁהוּא לוֹקֶה--הֲרֵי אֵלּוּ מֻתָּרִין בַּאֲכִילָה, וְאַפִלּוּ לְזֶה שֶׁעָבַר וּזְרָעָן: שֶׁלֹּא נֶאֱסַר אֵלָא זְרִיעָתָן בִּלְבָד.
וּמֻתָּר לִטַּע יֵחוּר מִן הָאִילָן שֶׁהֻרְכַּב כִּלְאַיִם, וְלִזְרֹעַ מִזֶּרַע הַיָּרָק שֶׁהֻרְכַּב כִּלְאַיִם.

 הַזֵּרְעוֹנִים נֶחְלָקִין לִשְׁלוֹשָׁה חֲלָקִים: הָאֶחָד מֵהֶן, הוּא הַנִּקְרָא תְּבוּאָה; וְהִיא חֲמִשָּׁה מִינִין--הַחִטִּים, וְהַכֻּסְּמִין, וְהַשְּׂעוֹרִין, וְשִׁבֹּלֶת שׁוּעָל, וְהַשִּׁיפוֹן.

וְהַשֵּׁנִי מֵהֶן, הוּא הַנִּקְרָא קָטְנָיוֹת; וְהֶן כָּל זְרָעִים הַנֶּאֱכָל לָאָדָם, חוּץ מִן הַתְּבוּאָה--כְּגוֹן הַפּוֹל, וְהָאֲפוּנִים, וְהָעֲדָשִׁים, וְהַדֹּחַן, וְהָאֹרֶז, וְהַשֻּׁמְשְׁמִין, וְהַפַּרְגִּין, וְהַסָּפִיר, וְכַיּוֹצֶא בָּהֶן.

וְהַשְּׁלִישִׁי מֵהֶן, הוּא הַנִּקְרָא זֵרְעוֹנֵי גִּנָּה; וְהֶן שְׁאָר הַזֵּרְעוֹנִים שְׁאֵינָן לְמַאֲכַל אָדָם, וְהַפְּרִי שֶׁלְּאוֹתוֹ הַזֶּרַע מַאֲכַל אָדָם--כְּגוֹן זֶרַע הַבְּצָלִים וְהַשּׁוּמִין, וְזֶרַע הֶחָצִיר וְהַקֶּצַח, וְזֶרַע לֶפֶת, וְכַיּוֹצֶא בָּהֶן; וְזֶרַע פִּשְׁתָּן, הֲרֵי הוּא בִּכְלַל זֵרְעוֹנֵי גִּנָּה.

כְּשֶׁיִּזָּרְעוּ כָּל מִינֵי זֵרְעוֹנִים אֵלּוּ, וְיִצְמְחוּ--נִקְרָא הַצֶּמַח כֻּלּוֹ כָּל זְמָן שֶׁלֹּא נִכָּר הַזֶּרַע דֶּשֶׁא, וְנִקְרָא יָרָק.
וְיֵשׁ מִזֵּרְעוֹנֵי גִּנָּה זֵרְעוֹנִים שֶׁדַּרְכָּן לִזְרֹעַ מֵהֶן שָׂדוֹת, כְּגוֹן הַפִּשְׁתָּן וְהַחַרְדָּל; וְאֵלּוּ הֶן הַנִּקְרָאִים מִינֵי זְרָעִים.

וְיֵשׁ מִזֵּרְעוֹנֵי גִּנָּה זְרָעִים שְׁאֵין דֶּרֶךְ בְּנֵי אָדָם לִזְרֹעַ מֵהֶם אֵלָא עֲרוּגוֹת עֲרוּגוֹת קְטַנּוֹת, כְּגוֹן הַלֶּפֶת וְהַצְּנוֹן וְהַתְּרָדִים וְהַבְּצָלִים וְהַכֻּסְבַּר וְהַכַּרְפַּס וְהַמָּרוֹר וְכַיּוֹצֶא בָּהֶן; וְאֵלּוּ הֶן הַנִּקְרָאִים מִינֵי יְרָקוֹת.

הִלְכּוֹת כִּלְאַיִם פֵּרֶק ב 
זֶרַע שֶׁנִּתְעָרַב בּוֹ זֶרַע אַחֵר--אִם הָיָה אֶחָד מֵעֶשְׂרִים וְאַרְבָּעָה, כְּגוֹן סְאָה שֶׁלְּחִטִּים שֶׁנִּתְעָרְבָה בְּשָׁלוֹשׁ וְעֶשְׂרִים סְאָה שֶׁלִּשְׂעוֹרִים--הֲרֵי זֶה אָסוּר לִזְרֹעַ אֶת הַמְּעֹרָב, עַד שֶׁיְּמַעַט הַחִטִּין אוֹ יוֹסִיף עַל הַשְּׂעוֹרִים; וְאִם זָרַע, לוֹקֶה.
וְכָל שְׁהוּא כִּלְאַיִם עִם הַזֶּרַע, מִצְטָרֵף לְאֶחָד מֵעֶשְׂרִים וְאַרְבָּעָה.

כֵּיצַד: שָׁלוֹשׁ וְעֶשְׂרִים סְאָה שֶׁלְּחִטִּים, שֶׁנִּתְעָרַב בָּהּ שְׁנֵי קַבִּין שְׂעוֹרִים, וּשְׁנֵי קַבִּין עֲדָשִׁים, וּשְׁנֵי קַבִּין פּוֹלִים--הֲרֵי זֶה לֹא יִזְרַע הַכֹּל, עַד שֶׁיְּמַעַט סְאָה שֶׁלַּתַּעֲרֹבֶת, וְיָבֹר מִקְצָתָהּ אוֹ יוֹסִיף עַל הַחִטִּים: שֶׁהַשְּׂעוֹרִים וְהָעֲדָשִׁים וְהַפּוֹל, כֻּלָּם כִּלְאַיִם עִם הַחִטִּים.

בַּמֶּה דְּבָרִים אֲמוּרִים, בְּשֶׁנִּתְעָרְבוּ מִינֵי תְבוּאָה זֶה בְּזֶה, אוֹ מִינֵי קָטְנָיוֹת זֶה בְּזֶה, אוֹ שֶׁנִּתְעָרְבָה תְבוּאָה בְּקָטְנָיוֹת, אוֹ קָטְנָיוֹת בִּתְבוּאָה.
אֲבָל זֵרְעוֹנֵי גִּנָּה שֶׁנִּתְעָרַב אֶחָד מֵהֶן בִּתְבוּאָה אוֹ בְּקָטְנָיוֹת, שֵׁעוּרָן אֶחָד מֵעֶשְׂרִים וְאַרְבָּעָה מִמַּה שֶׁזּוֹרְעִין בְּבֵית סְאָה מֵאוֹתוֹ הַמִּין: אִם נִתְעָרַב בִּסְאָה שֶׁלִּתְבוּאָה אוֹ קָטְנִית--לֹא יִזְרַע, עַד שֶׁיְּמַעַט אוֹ יוֹסִיף עַל הַתְּבוּאָה.

כֵּיצַד: חַרְדָּל שֶׁנִּתְעָרַב בִּתְבוּאָה, וַהֲרֵי הַחַרְדָּל זוֹרְעִין מִמֶּנּוּ קַב בְּכָל בֵּית סְאָה--אִם נִתְעָרַב מִמֶּנּוּ אֶחָד מֵעֶשְׂרִים וְאַרְבָּעָה מִן הַקַּב בִּסְאָה שֶׁלִּתְבוּאָה אוֹ שֶׁלְּקָטְנָיוֹת, חַיָּב לְמַעַט; וְכֵן אִם הָיָה מִין זֶה מִזֵּרְעוֹנֵי גִּנָּה זוֹרְעִין מִמֶּנּוּ סָאתַיִם בְּכָל בֵּית סְאָה--אִם נִתְעָרַב מִמֶּנּוּ חֲצִי קַב בְּכָל סְאָה שֶׁלִּתְּבוּאָה אוֹ שֶׁלְּקָטְנִית, יְמַעַט.
לְפִיכָּךְ תְּבוּאָה שֶׁנִּתְעָרַב בָּהּ זֶרַע פִּשְׁתָּן--אִם הָיָה שְׁלֹשֶׁת רְבָעִים בְּכָל סְאָה, הֲרֵי זֶה יְמַעַט; וְאִם לָאו, אֵינוּ צָרִיךְ לְמַעַט: לְפִי שֶׁבֵּית סְאָה זוֹרְעִין בּוֹ שָׁלוֹשׁ סְאִים זֶרַע פִּשְׁתָּן.
וְעַל דֶּרֶךְ זוֹ, מְשַׁעֲרִים בְּכָל הַזְּרָעִים הָאֲחֵרִים.

 בַּמֶּה דְּבָרִים אֲמוּרִים, בְּשֶׁלֹּא נִתְכַּוַּן לְעָרַב, וּבְשֶׁלֹּא נִתְכַּוַּן לִזְרֹעַ הַשְּׁנֵי מִינִין שֶׁנִּתְעָרְבוּ.
אֲבָל אִם נִתְכַּוַּן לְעָרַב זֶרַע בְּזֶרַע אַחֵר, אוֹ לִזְרֹעַ הַשְּׁנֵי מִינִין--אַפִלּוּ הָיְתָה חִטָּה אַחַת בְּתוֹךְ כֳּרִי שֶׁלִּשְׂעוֹרִים, אֲסוּרָה לְזָרְעָהּ.
וְכֵן כָּל כַּיּוֹצֶא בְּזֶה.

 הַזּוֹרֵעַ שָׂדֵהוּ מִין מִן הַמִּינִין, וּכְשֶׁצָּמַח רָאָה בּוֹ כִּלְאַיִם--אִם הָיָה הַמִּין הָאַחֵר אֶחָד מֵעֶשְׂרִים וְאַרְבָּעָה בַּשָּׂדֶה--הֲרֵי זֶה יְלַקַּט, עַד שֶׁיְּמַעֲטֶנּוּ, מִפְּנֵי מַרְאִית הָעַיִן, שֶׁמֶּא יֹאמְרוּ כִּלְאַיִם זָרַע בְּכַוָּנָה: בֵּין שֶׁהָיָה הַמִּין הָאַחֵר שֶׁצָּמַח תְּבוּאָה וְקָטְנִית בִּתְבוּאָה וְקָטְנִית, אוֹ זֵרְעוֹנֵי גִּנָּה בִּתְבוּאָה וְקָטְנִית וּבְזֵרְעוֹנֵי גִּנָּה.
וְאִם הָיָה הַצּוֹמֵחַ פָּחוּת מִכָּאן, אֵינוּ צָרִיךְ לְמַעֲטוֹ.

 בַּמֶּה דְּבָרִים אֲמוּרִים, בִּזְמָן שֶׁיֵּשׁ מָקוֹם לַחֲשָׁד; אֲבָל בִּזְמָן שֶׁהַדְּבָרִים מַרְאִין שְׁאֵין זֶה מִדַּעְתּוֹ שֶׁלְּבַעַל הַשָּׂדֶה, אֵלָא מֵאֵלֵיהֶן עָלוּ--אֵין מְחַיְּבִין אוֹתוֹ לְמַעַט.
כֵּיצַד: כְּגוֹן תְּבוּאָה שֶׁעָלוּ בָּהּ סְפִיחֵי אִסְטִיס, וְתִלְתָּן שֶׁזְּרָעָהּ לְמַאֲכַל אָדָם שֶׁעָלוּ בָּהּ מִינֵי עֲשָׂבִים--שֶׁזֶּה מַפְסִיד הוּא.
וְכֵן כָּל כַּיּוֹצֶא בְּזֶה.
וּבְמַה יִוָּדַע שֶׁהַתִּלְתָּן זְרוּעָה לְמַאֲכַל אָדָם--בְּשֶׁהָיְתָה זְרוּעָה עֲרוּגוֹת עֲרוּגוֹת, וְעָשָׂה לָהּ גְּבוּל סָבִיב.

וְכֵן מְקוֹם הַגְּרָנוֹת שֶׁעָלוּ בּוֹ מִינִין הַרְבֵּה, אֵין מְחַיְּבִין אוֹתוֹ לַעְקֹר--שֶׁהֲרֵי הַדָּבָר יָדוּעַ, שְׁאֵינוּ רוֹצֶה שֶׁיִּצְמַח צֶמַח בִּמְקוֹם הַגְּרָנוֹת; וְאִם הֵסִיר מִקְצָתָן--אוֹמְרִין לוֹ עֲקֹר הַכֹּל חוּץ מִמִּין אֶחָד, שֶׁהֲרֵי גִּלָּה דַּעְתּוֹ שְׁהוּא רוֹצֶה בְּקִיּוּם הַשְּׁאָר.

 אֵין נוֹטְעִין יְרָקוֹת בְּתוֹךְ סְדָן שֶׁלְּשִׁקְמָה, וְכַיּוֹצֶא בָּהּ.
הַטּוֹמֵן אֲגֻדַּת לֶפֶת וּצְנוֹן וְכַיּוֹצֶא בָּהֶן תַּחַת הָאִילָן, אַפִלּוּ תַּחַת הַגֶּפֶן--אִם הָיוּ מִקְצַת הָעַלִּין מְגֻלִּין, אֵינוּ חוֹשֵׁשׁ: שֶׁהֲרֵי אֵינוּ רוֹצֶה בְּהַשְׁרָשָׁתָן.
וְאִם אֵינָן אֲגֻדָּה, אוֹ שֶׁלֹּא הָיוּ הָעַלִּין מְגֻלִּין--חוֹשֵׁשׁ מִשּׁוֹם כִּלְאַיִם.

 שָׂדֶה שֶׁהָיְתָה זְרוּעָה, וְקָצַר הַזֶּרַע, וְנִשְׁאֲרוּ הָעִיקָרִין בָּאָרֶץ--אַף עַל פִּי שְׁאֵינָן מוֹצִיאִין צֶמַח אֵלָא אַחַר כַּמָּה שָׁנִים--לֹא יִהְיֶה זוֹרֵעַ בְּאוֹתָהּ שָׂדֶה מִין אַחֵר, עַד שֶׁיַּעְקֹר הָעִיקָרִין.

 הָיְתָה שָׂדֵהוּ זְרוּעָה חִטִּים, וְנִמְלָךְ לְזָרְעָהּ שְׂעוֹרִים קֹדֶם שֶׁיִּצְמְחוּ הַחִטִּים--יַמְתִּין לָהּ עַד שֶׁיִּפָּסְדוּ הַחִטִּים וְיַתְלִיעוּ בָּאָרֶץ, כְּמוֹ שְׁלוֹשָׁה יָמִים אִם הָיְתָה שָׂדֵהוּ רָוָה; וְאַחַר כָּךְ יַהְפֹּךְ אוֹתָן בַּמַּחְרֵשָׁה, וְיִזְרַע הַמִּין הָאַחֵר.
וְאֵינוּ צָרִיךְ לַהְפֹּךְ אֶת כֻּלָּהּ, עַד שֶׁלֹּא תִשָּׁאֵר חִטָּה שֶׁלֹּא נֶעְקְרָה--אֵלָא חוֹרֵשׁ אֶת הַשָּׂדֶה, כְּדֶרֶךְ שֶׁחוֹרְשִׁין אוֹתָהּ קֹדֶם הַמָּטָר כְּדֵי שֶׁתִּרְוֶה.

 צָמְחוּ הַחִטִּים, וְאַחַר כָּךְ נִמְלַךְ לְזָרְעָהּ שְׂעוֹרִים--יַהְפֹּךְ וְאַחַר כָּךְ יִזְרַע; וְאִם הוֹרִיד בְּהֶמְתּוֹ לְתוֹכָהּ, וְקִרְסְמָה אֶת הַצּוֹמֵחַ--הֲרֵי זֶה מֻתָּר לִזְרֹעַ שָׁם מִין אַחֵר.

 בְּאֶחָד בַּאֲדָר, מְשַׁמְּעִין עַל הַכִּלְאַיִם; וְכָל אָדָם יוֹצֶא לְגִנָּתוֹ וּלְשָׂדֵהוּ, וּמְנַקִּין אוֹתָן מִן הַכִּלְאַיִם.
וּבַחֲמִשָּׁה עָשָׂר בּוֹ, יוֹצְאִים שְׁלוּחֵי בֵּית דִּין, וּמְסַבְּבִים לִבְדֹּק.
בָּרִאשׁוֹנָה הָיוּ עוֹקְרִין וּמַשְׁלִיכִין, וְהָיוּ בַּעֲלֵי בָּתִּים שְׂמֵחִים שֶׁמְּנַקִּין לָהֶן שְׂדוֹתֵיהֶן.
הִתְקִינוּ שֶׁיִּהְיוּ מַפְקִירִין אֶת כָּל הַשָּׂדֶה שֶׁמָּצְאוּ בָּהּ כִּלְאַיִם--וְהוּא שֶׁיִּמְצְאוּ בָּהּ מִין, אֶחָד מֵעֶשְׂרִים וְאַרְבָּעָה; אֲבָל פָּחוּת מִכָּאן, לֹא יִגְּעוּ בָּהּ.

 וְחוֹזְרִין שְׁלוּחֵי בֵּית דִּין בְּחֻלּוֹ שֶׁלַּמּוֹעֵד הַפֶּסַח, לִרְאוֹת הָאָפִיל שֶׁיָּצָא.
וְכִלְאַיִם שֶׁהֵנֵצוּ, אֵין מַמְתִּינִים לָהֶן אֵלָא יוֹצְאִין עֲלֵיהֶן מִיָּד; וּמַפְקִירִין אֶת כָּל הַשָּׂדֶה, אִם יֵשׁ בָּהּ אֶחָד מְעַשְּׂרִים וְאַרְבָּעָה.

הִלְכּוֹת כִּלְאַיִם פֵּרֶק ג 
יֵשׁ מִינִין בַּזְּרָעִים שֶׁיִּהְיֶה הַמִּין הָאֶחָד, נִפְרָד לְצוּרוֹת הַרְבֵּה, מִפְּנֵי שִׁנּוּי הַמְּקוֹמוֹת וְהָעֲבוֹדָה שֶׁעוֹבְדִין הָאָרֶץ, עַד שֶׁיֵּרָאֶה כִּשְׁנֵי מִינִין; וְאַף עַל פִּי שְׁאֵין דּוֹמִין זֶה לְזֶה, הוֹאִיל וְהֶן מִין אֶחָד, אֵינָן כִּלְאַיִם זֶה בְּזֶה.

וְיֵשׁ בַּזְּרָעִים שְׁנֵי מִינִין, שְׁהֶן דּוֹמִין זֶה לְזֶה וְצוּרַת שְׁנֵיהֶן קְרוֹבָה לִהְיוֹת צוּרָה אַחַת; וְאַף עַל פִּי כֵן הוֹאִיל וְהֶן שְׁנֵי מִינִין, הֲרֵי אֵלּוּ אֲסוּרִים זֶה עִם זֶה.

כֵּיצַד: הַחַזֶּרֶת עִם חַזֶּרֶת גַּלִּים, וְהָעֻלְשִׁין עִם עֻלְשֵׁי שָׂדֶה, וְהַכָּרִישִׁין עִם כָּרִישֵׁי שָׂדֶה, וְהַכֻּסְבַּר עִם כֻּסְבַּר הָרִים, וְהַחַרְדָּל עִם חַרְדָּל מִצְרִי, וְדַלַּעַת הַמִּצְרִית עִם הַדַּלַּעַת הָרְמוּצָה--אֵינָן כִּלְאַיִם זֶה בְּזֶה.

וְכֵן הַחִטִּים עִם הַזּוֹנִין, וְהַשְּׂעוֹרִים עִם שִׁבֹּלֶת שׁוּעָל, וְהַכֻּסְּמִין עִם הַשִּׁיפוֹן, וְהַפּוֹל עִם הַסָּפִיר, וְהַפֻּרְקְדָן עִם הַטֹּפַח, וּפוֹל הַלָּבָן עִם הַשְּׁעוֹעִית, וְהַקִּישׁוּת עִם הַמְּלָפְפוֹן, וְהַכַּרוּב עִם הַתְּרֻבְתּוֹר, וְהַתְּרָדִין עִם הַלְּעוֹנִין--אֵינָן כִּלְאַיִם זֶה בְּזֶה.

אֲבָל הַצְּנוֹן עִם הַנְּפוֹס, וְהַחַרְדָּל עִם הַלַּפְסָן, וְדַלַּעַת יְוָנִית עִם דַּלַּעַת מִצְרִית אוֹ עִם דַּלַּעַת רְמוּצָה--אַף עַל פִּי שֶׁדּוֹמִים זֶה לְזֶה, הֲרֵי אֵלּוּ כִּלְאַיִם זֶה בְּזֶה.

 וְכֵן בָּאִילָן--שְׁנֵי מִינִין שֶׁדּוֹמִין זֶה לְזֶה בָּעַלִּין אוֹ בַּפֵּרוֹת, הוֹאִיל וְהֶן שְׁנֵי מִינִין, הֲרֵי אֵלּוּ כִּלְאַיִם.
כֵּיצַד: הַתַּפּוּחַ עִם הַחַזְרוּר, וְהַפַּרְסְקִין עִם הַשְּׁקֵדִים, וְהַשִּׁזְפִין עִם הָרִימִין--אַף עַל פִּי שֶׁדּוֹמִין זֶה לְזֶה, הֲרֵי הֶן כִּלְאַיִם זֶה בְּזֶה; אֲבָל הָאֲגַסִּים עִם הַקְּרֻסְטְמֵלִין, וְהַפָּרִישִׁים עִם הָעַזְרוּרִין--אֵינָן כִּלְאַיִם זֶה בְּזֶה.

 וְכֵן יֵשׁ שָׁם זְרָעִים וְאִילָנוֹת אֲחֵרוֹת--אַף עַל פִּי שְׁהֶן שְׁנֵי מִינִין בְּטִבְעָן, הוֹאִיל וְעַלִּין שֶׁלְּזֶה דּוֹמֶה לְעַלִּין שֶׁלְּזֶה, אוֹ פְּרִי שֶׁלְּזֶה דּוֹמֶה לַפְּרִי שֶׁלְּזֶה דִּמְיוֹן גָּדוֹל עַד שֶׁיֵּרָאוּ כִּשְׁנֵי גְּוָנִים מִמִּין אֶחָד--לֹא חָשְׁשׁוּ לָהֶן לְכִלְאַיִם זֶה עִם זֶה, שְׁאֵין הוֹלְכין בַּכִּלְאַיִם אֵלָא אַחַר מַרְאִית הָעָיִן.

 כֵּיצַד: הַלֶּפֶת עִם הַצְּנוֹן--אֵינָן כִּלְאַיִם זֶה בְּזֶה, מִפְּנֵי שֶׁפְּרִי שֶׁלְּזֶה דּוֹמֶה לַפְּרִי שֶׁלְּזֶה; וְהַלֶּפֶת עִם הַנְּפוֹס--אֵינָן כִּלְאַיִם זֶה בְּזֶה, מִפְּנֵי שֶׁהָעַלִּין דּוֹמִין לָעַלִּין.
אֲבָל צְנוֹן עִם הַנְּפוֹס--אַף עַל פִּי שֶׁהָעַלִּין דּוֹמִין זֶה לְזֶה, וְהַפְּרִי דּוֹמֶה לַפְּרִי--הֲרֵי אֵלּוּ כִּלְאַיִם, הוֹאִיל וְטַעַם פְּרִי זֶה רָחוֹק מִטַּעַם פְּרִי זֶה בְּיוֹתֵר.
וְכֵן כָּל כַּיּוֹצֶא בְּאֵלּוּ.

 וְכַמָּה מַרְחִיקִין בֵּין שְׁנֵי מִינֵי זְרָעִים שְׁהֶן כִּלְאַיִם זֶה עִם זֶה: כְּדֵי שֶׁיִּהְיוּ נִרְאִין מֻבְדָּלִין זֶה מִזֶּה; אֲבָל אִם נִרְאִין שֶׁנִּזְרְעוּ בְּעִרְבּוּבְיָה, הֲרֵי זֶה אָסוּר.
וְשֵׁעוּרִין רַבִּים יֵשׁ בַּהַרְחָקָה הַזֹּאת--הַכֹּל לְפִי גֹּדֶל הַשָּׂדֶה הַנִּזְרַעַת, וּלְפִי רֹחַב הָעַלִּין, וְשִׁלּוּחַ הַיּוֹנְקוֹת.

 כֵּיצַד: שָׂדֵהוּ שֶׁהָיְתָה זְרוּעָה מִין תְּבוּאָה, וּבִקַּשׁ לִזְרֹעַ בְּצִדָּהּ מִין תְּבוּאָה אַחֵר בְּשָׂדֶה אַחֶרֶת--מַרְחִיק בֵּינֵיהֶן בֵּית רֹבַע: וְהוּא כְּעֶשֶׂר אַמּוֹת וַחֲצִי אַמָּה עַל עֶשֶׂר אַמּוֹת וַחֲצִי אַמָּה מְרֻבָּע, בֵּין מִן הָאֶמְצָע בֵּין מִן הַצַּד.
וְאִם לֹא הָיָה בֵּינֵיהֶן כַּשֵּׁעוּר הַזֶּה, אָסוּר; וְאֵינוּ לוֹקֶה, עַד שֶׁיִּהְיוּ קְרוֹבִין בְּתוֹךְ שִׁשָּׁה טְפָחִים.

 הָיְתָה שָׂדֵהוּ זְרוּעָה יָרָק, וּבִקַּשׁ לִזְרֹעַ בְּצִדָּהּ שְׂדֵה יָרָק אַחֵר, אַפִלּוּ דַּלַּעַת--מַרְחִיק בֵּין שְׁתֵּי הַשָּׂדוֹת שִׁשָּׁה טְפָחִים עַל שִׁשָּׁה טְפָחִים מְרֻבָּע, בֵּין מִן הָאֶמְצָע בֵּין מִן הַצַּד.
וּפָחוּת מִשֵּׁעוּר זֶה, אָסוּר; וְאֵינוּ לוֹקֶה, עַד שֶׁיִּהְיוּ קְרוֹבִין בְּתוֹךְ טֶפַח.
הָיְתָה אַחַת מִשְּׁתֵּי הַשָּׂדוֹת זְרוּעָה תְּבוּאָה, וְהַשְּׁנִיָּה שֶׁבְּצִדָּהּ יָרַק אוֹ דַּלַּעַת--מַרְחִיק בֵּינֵיהֶן בֵּית רֹבַע.

בַּמֶּה דְּבָרִים אֲמוּרִים שֶׁצָּרִיךְ לְהַרְחָקָה בַּשֵּׁעוּרִין הָאֵלּוּ, בֵּין שְׁתֵּי שָׂדוֹת; אֲבָל אִם הָיְתָה שָׂדֵהוּ זְרוּעָה יָרָק, וְרָצָה לִזְרֹעַ בְּצִדָּהּ שׁוּרָה שֶׁלְּיָרָק מִמִּין אַחֵר--דַּיּוֹ לַעֲשׂוֹת בֵּין הַשָּׂדֶה וּבֵין הַשּׁוּרָה תֶּלֶם אֶחָד, אָרְכּוֹ שִׁשָּׁה טְפָחִים בִּלְבָד וְרָחְבּוֹ כְּעָמְקוֹ.

הָיְתָה שָׂדֵהוּ זְרוּעָה תְּבוּאָה, וְרָצָה לִזְרֹעַ בְּתוֹכָהּ שׁוּרָה אַחַת שֶׁלְּיָרָק--אַפִלּוּ שׁוּרָה שֶׁלְּדַלּוּעִים, שֶׁהָעַלִּין שֶׁלָּהּ אֲרוּכִין וּמִסְתַּבְּכִין--מַרְחִיק בֵּינֵיהֶן שִׁשָּׁה טְפָחִים; וְאִם נִמְשְׁכוּ הָעַלִּין שֶׁלַּדַּלַּעַת וְנִכְנְסוּ לַתְּבוּאָה וְנִסְתַּבְּכוּ בָּהּ--יַעְקֹר מִן הַתְּבוּאָה שֶׁלִּפְנֵי הַדַּלַּעַת, עַד שֶׁלֹּא יִתְעָרְבוּ הָעַלִּין.

וְאֵין צָרִיךְ לוֹמַר שְׁאִם זָרַע שׁוּרָה מִמִּין זֶה, וְשׁוּרָה מִמִּין אַחֵר--שֶׁדַּיּוֹ לִהְיוֹת בֵּינֵיהֶן תֶּלֶם אֶחָד, כְּמוֹ שֶׁיִּתְבָּאַר.

 הִרְחִיק בֵּין שְׁנֵי הַמִּינִין הַרְחָקָה הָרְאוּיָה לָהֶן, וְהָיָה מִין זֶה נוֹטֶה עַל גַּבֵּי מִין זֶה--בֵּין שֶׁנָּטָת תְּבוּאָה עַל הַתְּבוּאָה, אוֹ יָרָק עַל גַּבֵּי יָרָק, אוֹ יָרָק עַל הַתְּבוּאָה, אוֹ תְּבוּאָה עַל הַיָּרָק--הַכֹּל מֻתָּר, שֶׁהֲרֵי הִרְחִיק כַּשֵּׁעוּר: חוּץ מִדַּלַּעַת יְוָנִית, שְׁהִיא נִמְשֶׁכֶת הַרְבֵּה; לְפִיכָּךְ אִם נָטָת, יַעְקֹר מִלְּפָנֶיהָ כְּמוֹ שֶׁבֵּאַרְנוּ.

 הָיָה בֵּין שְׁנֵי הַמִּינִים בּוּר, אוֹ נִיר, אוֹ גַּפָּה, אוֹ דֶּרֶךְ, אוֹ גָּדֵר שְׁהוּא גָּבוֹהַּ עֲשָׂרָה טְפָחִים, אוֹ חָרִיץ שְׁהוּא עָמוֹק עֲשָׂרָה טְפָחִים וְרָחֵב אַרְבָּעָה, אוֹ אִילָן שְׁהוּא מֵסֵךְ עַל הָאָרֶץ, אוֹ סֶלַע שְׁהוּא גָּבוֹהַּ עֲשָׂרָה וְרָחֵב אַרְבָּעָה--הֲרֵי זֶה מֻתָּר לִסְמֹךְ הַמִּין לְצַד אֶחָד מֵאֵלּוּ, וְהַמִּין הָאַחֵר לַצַּד הַשֵּׁנִי: הוֹאִיל וְאֶחָד מִכָּל אֵלּוּ מַבְדִּיל בֵּינֵיהֶן, הֲרֵי הֶן נִרְאִין מֻבְדָּלִין זֶה מִזֶּה.

 בַּמֶּה דְּבָרִים אֲמוּרִים שֶׁצָּרִיךְ הַרְחָקָה אוֹ דָּבָר הַמַּבְדִּיל, בְּשֶׁזָּרַע בְּתוֹךְ שָׂדֵהוּ.
אֲבָל אִם הָיְתָה שָׂדֵהוּ זְרוּעָה חִטִּים--מֻתָּר לַחֲבֵרוֹ לִזְרֹעַ בְּצִדָּהּ שְׂעוֹרִים, שֶׁנֶּאֱמָר "שָׂדְךָ לֹא-תִזְרַע כִּלְאָיִם" : אֵין הָאִסּוּר אֵלָא שֶׁיִּזְרַע שָׁדֵהוּ כִּלְאַיִם, וְלֹא נֶאֱמָר הָאָרֶץ לֹא תִזָּרַע כִּלְאַיִם.
וְלֹא עוֹד, אֵלָא אַפִלּוּ זָרַע בְּתוֹךְ שָׂדֵהוּ שְׂעוֹרִים סָמוּךְ לַחִטִּים, וּמָשַׁךְ זֶרַע הַשְּׂעוֹרִים עַד שֶׁסְּמָכוֹ לִשְׂדֵה חֲבֵרוֹ שְׁהִיא זְרוּעָה שְׂעוֹרִים--הֲרֵי זֶה מֻתָּר: מִפְּנֵי שֶׁנִּרְאוּ הַשְּׂעוֹרִים שֶׁבְּתוֹךְ שָׂדֵהוּ שְׁהֶן סוּף שְׂדֵה חֲבֵרוֹ.

 הָיְתָה שָׂדֵהוּ זְרוּעָה חִטִּים, וּשְׂדֵה חֲבֵרוֹ בְּצִדָּהּ זְרוּעָה חִטִּים--מֻתָּר לוֹ לִזְרֹעַ תֶּלֶם שֶׁלְּפִשְׁתָּן אֶחָד בְּצַד חִטִּים שֶׁלּוֹ, סָמוּךְ לִשְׂדֵה חֲבֵרוֹ: שֶׁהָרוֹאֶה יוֹדֵעַ שְׁאֵין דֶּרֶךְ הָעָם לִזְרֹעַ תֶּלֶם אֶחָד שֶׁלְּפִשְׁתָּן; וְלֹא נִתְכַּוַּן זֶה אֵלָא לִבְדֹּק שָׂדֵהוּ אִם רְאוּיָה הִיא לְזֶרַע פִּשְׁתָּן אִם לֹא, וְנִמְצָא כְּזוֹרֵעַ לְהַשְׁחָתָה.
לְפִיכָּךְ אָסוּר לִזְרֹעַ מִין אַחֵר בֵּין שְׁתֵּי שָׂדוֹת אֵלּוּ שְׁהֶן מִמִּין אֶחָד, עַד שֶׁיַּרְחִיק בְּתוֹךְ שֶׁלּוֹ.

 הָיְתָה שָׂדֵהוּ וּשְׂדֵה חֲבֵרוֹ שֶׁבְּצִדָּהּ זְרוּעִין שְׁנֵי מִינֵי תְּבוּאָה--לֹא יִזְרַע בֵּינֵיהֶם חַרְדָּל וְחָרִיעַ, אַפִלּוּ תֶּלֶם אֶחָד: מִפְּנֵי שֶׁהָעָם זוֹרְעִים מֵאֵלּוּ תֶּלֶם אֶחָד.
אֲבָל אִם הָיוּ שְׁתֵּי הַשָּׂדוֹת זְרוּעִין שְׁנֵי מִינֵי יְרָקוֹת, מֻתָּר לִזְרֹעַ בֵּינֵיהֶן חַרְדָּל אוֹ חָרִיעַ--שֶׁמֻּתָּר לְהַקִּיף חַרְדָּל אוֹ חָרִיעַ לְכָל מִין חוּץ מִן הַתְּבוּאָה, מִפְּנֵי שְׁאֵינָן מַזִּיקִין אוֹתָהּ.

וְכֵן אִם הָיְתָה זָוִית שֶׁלְּזֶרַע זֶה נוֹגַעַת בְּצֵלָע שֶׁלְּזֶרַע הָאַחֵר בְּתוֹךְ שָׂדֵהוּ--הֲרֵי זֶה מֻתָּר, מִפְּנֵי שְׁהֶן נִרְאִין מֻבְדָּלִין זֶה מִזֶּה.
וְאֵין צָרִיךְ לוֹמַר אִם הָיְתָה זָוִית שֶׁלְּזֶרַע זֶה נוֹגַעַת בְּזָוִית שֶׁלְּזֶרַע הָאַחֵר--מִפְּנֵי שְׁהֶן נִרְאִין כְּסוֹף שָׂדֶה שֶׁנָּגַע בְּסוֹף שָׂדֶה, שְׁהוּא מֻתָּר בְּלֹא הַרְחָקָה וְלֹא הַבְדָּלָה כְּמוֹ שֶׁבֵּאַרְנוּ.

הִלְכּוֹת כִּלְאַיִם פֵּרֶק ד 
מֻתָּר לִזְרֹעַ שְׁתֵּי שׁוּרוֹת זוֹ בְּצַד זוֹ שֶׁלְּקִשּׁוּאִין, וּשְׁתֵּי שׁוּרוֹת בְּצִדָּן שֶׁלְּדַלּוּעִין, וּשְׁתֵּי שׁוּרוֹת שֶׁלְּפוֹל הַמִּצְרִי, וְתֶלֶם בֵּין כָּל מִין וּמִין.
אֲבָל לֹא יִזְרַע שׁוּרָה אַחַת שֶׁלְּקִשּׁוּאִין, וְשׁוּרָה אַחַת שֶׁלְּדַלּוּעִין, וְשׁוּרָה אַחַת שֶׁלְּפוֹל הַמִּצְרִי--אַף עַל פִּי שֶׁהַתֶּלֶם מַבְדִּיל בֵּין כָּל מִין וּמִין: מִפְּנֵי שֶׁמִּינִין אֵלּוּ עַלִּים שֶׁלָּהֶן אֲרוּכִין וְנִמְשָׁכִין וּמִסְתַּבְּכִין; וְאִם זְרָעָן שׁוּרָה בְּצַד שׁוּרָה, יִתְעָרַב הַכֹּל וְיֵרָאוּ כְּנִזְרָעִין בְּעִרְבּוּבְיָה.

הָיְתָה שָׂדֵהוּ זְרוּעָה מִין מִמִּינֵי יְרָקוֹת, וּבִקַּשׁ לִזְרֹעַ בְּתוֹכָהּ שׁוּרוֹת שׁוּרוֹת שֶׁלְּדַלּוּעִין--עוֹקֵר מִן הַיָּרָק מְקוֹם שֶׁזּוֹרֵעַ בּוֹ שׁוּרָה שֶׁלַּדַּלּוּעִין, וּמַבְדִּיל בֵּינָהּ וּבֵין הַיָּרָק בְּתֶלֶם, וּמַנִּיחַ מִן הַיָּרָק רֹחַב שְׁתֵּים עֶשְׂרֵה אַמָּה, וְעוֹשֶׂה שׁוּרָה שְׁנִיָּה שֶׁלַּדַּלּוּעִין, וּמַבְדִּיל בֵּינָהּ וּבֵין הַיָּרָק בְּתֶלֶם; וְכֵן עַד מְקוֹם שֶׁיִּרְצֶה, שֶׁנִּמְצָא בֵּין כָּל שְׁתֵי שׁוּרוֹת שֶׁלַּדַּלּוּעִין שְׁתֵּים עֶשְׂרֵה אַמָּה.
אֲבָל פָּחוּת מִכָּאן, אָסוּר--מִפְּנֵי שֶׁהָעַלִּין מִסְתַּבְּכִין מִכָּאן וּמִכָּאן בַּיָּרָק שֶׁבֵּינֵיהֶם, וְנִרְאֶה הַכֹּל כְּאִלּוּ נִזְרַע בְּעִרְבּוּבְיָה.

הָיְתָה שׁוּרָה שֶׁלְּדַלַּעַת זְרוּעָה, אַפִלּוּ דַּלַּעַת יְחִידִית, וּבָא לִזְרֹעַ בְּצִדָּהּ תְּבוּאָה--מַרְחִיק בֵּית רֹבַע: שֶׁהֲרֵי נִמְשְׁכוּ עַלֶּיהָ, וְהִחְזִיקָה מָקוֹם גָּדוֹל.
וְכָל דָּבָר שֶׁיִּהְיֶה בְּתוֹךְ בֵּית הָרֹבַע שֶׁמַּרְחִיקִין בֵּין שְׁנֵי הַמִּינִין עוֹלֶה מִן הַמִּדָּה, כְּגוֹן הַקֶּבֶר וְהַסֶּלַע וְכַיּוֹצֶא בָּהֶן.

הַתֶּלֶם אוֹ אַמַּת הַמַּיִם שְׁהֶן עֲמוּקִים טֶפַח--זוֹרְעִין לְתוֹכָן שְׁלוֹשָׁה מִינֵי זֵרְעוֹנִים, אֶחָד עַל שְׂפַת הַתֶּלֶם מִכָּאן וְאֶחָד מִכָּאן וְאֶחָד בָּאֶמְצָע.
וּמֻתָּר לִנְטֹעַ שֵׁנִי מִינִין בְּתוֹךְ גֻּמָּה אַחַת, וְאַפִלּוּ קִישׁוּת וְדַלַּעַת--וְהוּא שֶׁיִּהְיֶה מִין זֶה נוֹטֶה מֵעַל שְׂפַת הַגֻּמָּה לְכָאן וְהַמִּין הָאַחֵר נוֹטֶה לַצַּד הַשֵּׁנִי, וְיֵרָאוּ נִבְדָּלִין זֶה מִזֶּה.
וְכֵן אִם נָטַע אַרְבָּעָה מִינִין בְּתוֹךְ הַגֻּמָּה, וַהֲפָכָן לְאַרְבַּע רוּחוֹתֶיהָ--הֲרֵי זֶה מֻתָּר.

 הָרוֹצֶה לִזְרֹעַ שָׂדֵהוּ מְשָׁר מְשָׁר מִכָּל מִין--מַרְחִיק בֵּין כָּל מְשָׁר וּמְשָׁר שְׁתֵי אַמּוֹת עַל שְׁתֵי אַמּוֹת, וּמֵצַר וְהוֹלֵךְ עַד שֶׁלֹּא יִשָּׁאֵר בֵּינֵיהֶן בְּסוֹף הַמְּשָׁר אֵלָא כָּל שְׁהוּא: שֶׁהֲרֵי הֶן נִרְאִין שֶׁלֹּא נִזְרְעוּ בְּעִרְבּוּבְיָה.

 רָצָה לַעֲשׂוֹת שָׂדֵהוּ קָרַחַת קָרַחַת מִכָּל מִין--לֹא יַעֲשֶׂה בְּתוֹךְ כָּל בֵּית סְאָה יָתֵר עַל תֵּשַׁע קָרְחוֹת, כָּל קָרַחַת מֵהֶן בֵּית רֹבַע; וְנִמְצָא רִחוּק בֵּין כָּל קָרַחַת וְקָרַחַת, קָרוֹב לְעֶשֶׂר אַמּוֹת פָּחוּת רְבִיעַ--שֶׁכָּל בֵּית סְאָה חֲמִשִּׁים עַל חֲמִשִּׁים.
וּמַה בֵּין הַמְּשָׁר לַקָּרַחַת, שֶׁהַמְּשָׁר אָרוּךְ וְהַקָּרַחַת מְרֻבַּעַת.

 מִינֵי יְרָקוֹת שְׁאֵין דֶּרֶךְ בְּנֵי אָדָם לִזְרֹעַ מֵהֶם אֵלָא מְעַט מְעַט, כְּמוֹ שֶׁבֵּאַרְנוּ--מֻתָּר לִזְרֹעַ מֵהֶם אַפִלּוּ חֲמִשָּׁה מִינִין בְּתוֹךְ עֲרוּגָה אַחַת, שְׁהִיא שִׁשָּׁה טְפָחִים עַל שִׁשָּׁה טְפָחִים: וְהוּא שֶׁיִּזְרַע אַרְבָּעָה מִינִין בְּאַרְבַּע רוּחוֹת עֲרוּגָה, וְאֶחָד בָּאֶמְצָע, וְיַרְחִיק בֵּין כָּל מִין וּמִין כְּמוֹ טֶפַח וּמֶחְצָה, כְּדֵי שֶׁלֹּא יִינְקוּ זֶה מִזֶּה.
אֲבָל יוֹתֵר עַל חֲמִשָּׁה מִינִין, לֹא יִזְרַע וְאַף עַל פִּי שֶׁמַּרְחִיק בֵּינֵיהֶם--לְפִי שֶׁמִּינִין הַרְבֵּה בַּעֲרוּגָה כְּזוֹ, הֲרֵי הֶן כִּנְטוּעִין בְּעִרְבּוּבְיָה.

 בַּמֶּה דְּבָרִים אֲמוּרִים, בַּעֲרוּגָה שְׁהִיא בְּחֻרְבָה וְאֵין שָׁם זֶרַע חוּצָה לָהּ.
אֲבָל עֲרוּגָה בֵּין עֲרוּגוֹת, אָסוּר לִזְרֹעַ בָּהּ חֲמִשָּׁה מִינִין: שְׁאִם יִזְרַע בְּכָל רוּחַ מֵעֲרוּגָה זוֹ, וּבְכָל רוּחַ מֵעֲרוּגוֹת שֶׁסְּבִיבוֹתֶיהָ--יֵרָאֶה הַכֹּל כִּמְעֹרָב.
וְאִם הִטָּה עַלִּין שֶׁבַּעֲרוּגָה זוֹ לְכָאן, וְעַלִּין שֶׁבַּעֲרוּגָה שֶׁבְּצִדָּהּ מִכָּאן, עַד שֶׁיֵּרָאוּ מֻבְדָּלִים--מֻתָּר; וְכֵן אִם עָשָׂה תֶּלֶם בֵּין כָּל עֲרוּגָה לַעֲרוּגָה, מֻתָּר.

 וְאָסוּר לִזְרֹעַ חוּץ לַעֲרוּגָה בְּלֹא תֶּלֶם וּבְלֹא נְטִיָּה, וְאַפִלּוּ כְּנֶגֶד הַקְּרָנוֹת שֶׁלַּעֲרוּגָה שְׁאֵין בָּהֶן זֶרַע: גְּזֵרָה--שֶׁמֶּא יִזְרַע אַרְבַּעַת הַמִּינִין בְּאַרְבַּע זָוִיּוֹת עֲרוּגָה, וְיִזְרַע מִינִין אֲחֵרִים חוּצָה לָהּ כְּנֶגֶד הַזָּוִיּוֹת, וְנִמְצָא הַכֹּל מְעֹרָב.

 הָיְתָה הָעֲרוּגָה שִׁשָּׁה עַל שִׁשָּׁה, וְהָיָה לָהּ גְּבוּל טֶפַח סָבִיב--מֻתָּר לִזְרֹעַ בָּהּ וְאַפִלּוּ שְׁמוֹנָה עָשָׂר מִין: שְׁלוֹשָׁה עַל כָּל גְּבוּל וּגְבוּל, וְשִׁשָּׁה בָּאֶמְצָע; וְיַרְחִיק בֵּין כָּל מִין וּמִין טֶפַח וּמֶחְצָה.
וְלֹא יִזְרַע רֹאשׁ הַלֶּפֶת בְּתוֹךְ הַגְּבוּל, שֶׁמֶּא יְמַלְּאֵהוּ.
יָתֵר עַל זֶה, לֹא יִזְרַע.

 וְאָסוּר לִזְרֹעַ בַּעֲרוּגָה מִינֵי זְרָעִים כְּעִנְיָן זֶה, מִפְּנֵי שְׁהֶן נִרְאִין כִּלְאַיִם; אֲבָל מִינֵי יְרָקוֹת--הוֹאִיל וְאֵין דֶּרֶךְ בְּנֵי אָדָם לִזְרֹעַ מֵהֶן אֵלָא מְעַט מְעַט, הֲרֵי זֶה מֻתָּר כְּמוֹ שֶׁבֵּאַרְנוּ.

 גְּבוּל שֶׁהָיָה גָּבוֹהַּ טֶפַח, וְזָרְעוּ בּוֹ מִינִין הַרְבֵּה כְּמוֹ שֶׁבֵּאַרְנוּ, וְנִתְמַעַט מִטֶּפַח מֵאַחַר שֶׁנִּזְרַע בּוֹ--כָּשֵׁר, שֶׁהָיָה כָּשֵׁר מִתְּחִלָּתוֹ.

 הָרוֹצֶה לְמַלֹּאות כָּל גִּנָּתוֹ מִינֵי יָרָק רַבִּים, וְלֹא יַרְחִיק בֵּינֵיהֶם--עוֹשֶׂה הַגִּנָּה כֻּלָּהּ עֲרוּגוֹת עֲרוּגוֹת מְרֻבָּעוֹת, אַפִלּוּ שִׁשָּׁה עַל שִׁשָּׁה, וְעוֹשֶׂה בְּכָל עֲרוּגָה חֲמִשָּׁה עִגּוּלִין, אַרְבָּעָה בְּאַרְבַּע רוּחוֹתֶיהָ וְאֶחָד בָּאֶמְצָע; וְזוֹרֵעַ מִין בְּכָל עִגּוּל, וְזוֹרֵעַ אַרְבָּעָה מִינִים אֲחֵרִים בְּאַרְבַּע קַרְנוֹת עֲרוּגָה: נִמְצְאוּ תִּשְׁעָה מִינִין בְּכָל עֲרוּגָה, וְהֶן נִרְאִין מֻבְדָּלִין זֶה מִזֶּה; וְאֵינוּ מַפְסִיד אֵלָא מַה שֶׁבֵּין הָעִגּוּלִין בִּלְבָד--שְׁהוּא מַנִּיחוֹ חָרֵב כְּדֵי שֶׁיֵּרָאוּ הָעִגּוּלִין מֻבְדָּלִין מִן הַקְּרָנוֹת, וּמֻבְדָּלִין זֶה מִזֶּה.

וְאִם רָצָה שֶׁלֹּא יַפְסִיד כְּלוּם--אִם הָיוּ הָעִגּוּלִין זְרוּעִין שְׁתִי, זוֹרֵעַ מַה שֶׁבֵּינֵיהֶן עֵרֶב; וְאִם הָיוּ זְרוּעִין עֵרֶב, זוֹרֵעַ מַה שֶׁבֵּינֵיהֶן שְׁתִי: כְּדֵי שֶׁיֵּרָאוּ מֻבְדָּלִין.

 מִכָּל אֵלּוּ הַדְּבָרִים נִתְבָּאַר לָךְ, שֶׁבִּזְמָן שֶׁיֵּשׁ בֵּין שְׁנֵי הַמִּינִין הַרְחָקָה הָרְאוּיָה לָהֶם כְּדֵי שֶׁלֹּא יִינְקוּ זֶה מִזֶּה--אֵין חוֹשְׁשִׁין לְמַרְאִית הָעַיִן, כְּמוֹ שֶׁבֵּאַרְנוּ; וּבִזְמָן שֶׁיֵּרָאוּ מֻבְדָּלִים זֶה מִזֶּה--אֵין חוֹשְׁשִׁין לִינִיקָתוֹ, אַפִלּוּ הֶן זֶה בְּצַד זֶה כְּמוֹ שֶׁיִּתְבָּאַר עַתָּה.

הִלְכּוֹת כִּלְאַיִם פֵּרֶק ה 
הַזּוֹרֵעַ שְׁנֵי מִינֵי תְּבוּאָה אוֹ שְׁנֵי מִינֵי יְרָקוֹת, עִם זֶרַע הַכֶּרֶם--הֲרֵי זֶה לוֹקֶה שְׁתַּיִם: אַחַת מִשּׁוֹם "שָׂדְךָ לֹא-תִזְרַע כִּלְאָיִם" , וְאַחַת מִשּׁוֹם "לֹא-תִזְרַע כַּרְמְךָ, כִּלְאָיִם" .
וְאֵינוּ לוֹקֶה מִשּׁוֹם זוֹרֵעַ כִּלְאֵי הַכֶּרֶם, עַד שֶׁיִּזְרַע בְּאֶרֶץ יִשְׂרָאֵל חִטָּה וּשְׂעוֹרָה וְחַרְצָן בְּמַפֹּלֶת יָד; וְכֵן אִם חִפָּה אוֹתָם בֶּעָפָר, לוֹקֶה.

וְכֵן אִם זָרַע שֵׁנִי מִינֵי יָרָק וְחַרְצָן, אוֹ זֶרַע אֶחָד יָרָק וְזֶרַע אֶחָד מִין תְּבוּאָה וְחַרְצָן, בְּמַפֹּלֶת יָד--הֲרֵי זֶה לוֹקֶה.
וְאֵינוּ חַיָּב מִן הַתּוֹרָה אֵלָא עַל קַנְבַּס, וּפוֹל, וְכַיּוֹצֶא בָּהֶן מִזְּרָעִים שֶׁנִּגְמָרִים עִם גְּמָר תְּבוּאַת הַכֶּרֶם; אֲבָל שְׁאָר הַזְּרָעִים, אֲסוּרִים מִדִּבְרֵיהֶם.

וְכֵן אָסוּר מִדִּבְרֵיהֶם לִזְרֹעַ כִּלְאֵי הַכֶּרֶם, בְּחוּצָה לָאָרֶץ.
וְלָמָּה אָסְרוּ לִזְרֹעַ כִּלְאֵי הַכֶּרֶם בְּחוּצָה לָאָרֶץ, וְלֹא אָסְרוּ כִּלְאֵי זְרָעִים: מִפְּנֵי שֶׁכִּלְאֵי הַכֶּרֶם חֲמוּרִין הֶם--שְׁאִם נִזְרְעוּ בְּאֶרֶץ יִשְׂרָאֵל, הֲרֵי הֶן אֲסוּרִין בַּהֲנָיָה; וְכֵיוָן שְׁהֶן אֲסוּרִין בַּהֲנָיָה בָּאָרֶץ, אָסְרוּ לְזָרְעָן בְּחוּצָה לָאָרֶץ.
וְאֵין עוֹדְרִין עִם הַגּוֹי בַּכִּלְאַיִם, אֲבָל עוֹקְרִין עִמּוֹ כְּדֵי לְמַעַט הַתִּפְלָה.

 אֵין אָסוּר מִשּׁוֹם כִּלְאֵי הַכֶּרֶם, אֵלָא מִינֵי תְּבוּאָה וּמִינֵי יְרָקוֹת בִּלְבָד.
אֲבָל שְׁאָר מִינֵי זְרָעִים, מֻתָּר לְזָרְעָן בַּכֶּרֶם; וְאֵין צָרִיךְ לוֹמַר, שְׁאָר אִילָנוֹת.

 אָסוּר לִזְרֹעַ יְרָקוֹת אוֹ תְּבוּאָה בְּצַד הַגְּפָנִים, אוֹ לִטַּע גֶּפֶן בְּצַד הַיָּרָק אוֹ תְּבוּאָה.
וְאִם עָשָׂה כֵּן--אַף עַל פִּי שְׁאֵינוּ לוֹקֶה, הֲרֵי זֶה קִדַּשׁ; וְנֶאְסְרוּ שְׁנֵיהֶם בַּהֲנָיָה--הַיָּרָק אוֹ הַתְּבוּאָה, וְהַגְּפָנִים.
וְשׂוֹרְפִין אֶת שְׁתֵּיהֶן, שֶׁנֶּאֱמָר "פֶּן-תִּקְדַּשׁ, הַמְּלֵאָה הַזֶּרַע" ; וְאַפִלּוּ הַקַּשׁ שֶׁלַּתְּבוּאָה, וְהָעֵצִים שֶׁלַּגְּפָנִים הָאֵלּוּ--אֲסוּרִין בַּהֲנָיָה, וְשׂוֹרְפִין אוֹתָם.
וְלֹא יַסִּיק בָּהֶן תַּנּוּר וְכִירַיִם, וְלֹא יְבַשַּׁל בָּהֶם בְּשָׁעַת שְׂרֵפָתָן.

 אֶחָד הַנּוֹטֵעַ, וְאֶחָד הַמְּקַיֵּם כְּגוֹן שֶׁרָאָה כִּלְאַיִם צָמְחוּ בְּכַרְמוֹ וְהִנִּיחָם--הֲרֵי זֶה קִדַּשׁ.
וְאֵין אָדָם מְקַדֵּשׁ, דָּבָר שְׁאֵינוּ שֶׁלּוֹ; לְפִיכָּךְ הַמְּסַכֵּךְ גַּפְנוֹ עַל גַּבֵּי תְּבוּאָתוֹ שֶׁלַּחֲבֵרוֹ--קִדַּשׁ גַּפְנוֹ, וְלֹא נִתְקַדְּשָׁה הַתְּבוּאָה.
סִכַּךְ גֶּפֶן חֲבֵרוֹ עַל תְּבוּאָתוֹ--קִדַּשׁ תְּבוּאָתוֹ, וְלֹא קִדַּשׁ גֶּפֶן חֲבֵרוֹ; סִכַּךְ גֶּפֶן חֲבֵרוֹ עַל תְּבוּאַת חֲבֵרוֹ, לֹא קִדַּשׁ אֶחָד מֵהֶן.
וּמִפְּנֵי זֶה, הַזּוֹרֵעַ כַּרְמוֹ בַּשְּׁבִיעִית--לֹא קִדַּשׁ.

 הָרוֹאֶה כִּלְאַיִם בְּכֶרֶם חֲבֵרוֹ, וְקִיְּמוֹ--הֲרֵי זֶה הָרוֹאֶה, אָסוּר בַּהֲנָיָתָן; וְכָל אָדָם, מֻתָּרִין בָּהֶן.
וְאִלּוּ קִיְּמָן בַּעַל הַכֶּרֶם--הָיָה מְקַדֵּשׁ אוֹתָן לְכָל אָדָם, כְּמוֹ שֶׁבֵּאַרְנוּ.

 הָאַנָּס שֶׁזָּרַע כִּלְאַיִם בְּכֶרֶם חֲבֵרוֹ--אִם נִשְׁתַּקְּעוּ הַבְּעָלִים, אַף עַל פִּי שֶׁלֹּא נִתְיָאֲשׁוּ--הֲרֵי זֶה קִדַּשׁ מִן הַתּוֹרָה; וְאִם לֹא נִשְׁתַּקְּעוּ הַבְּעָלִים, אַף עַל פִּי שֶׁנִּתְיָאֲשׁוּ--אֵינוּ מְקַדֵּשׁ אֵלָא מִדִּבְרֵי סוֹפְרִים.

 הָרוּחַ שֶׁעָקְרָה פְּאֵרוֹת הַגֶּפֶן, וְשָׁלְחָה אוֹתָן עַל הַתְּבוּאָה--יִגְרֹר אוֹתָן מִיָּד; וְאִם אֵרְעוֹ אֹנֶס, וְלֹא סִלְּקָן--הֲרֵי אֵלּוּ מֻתָּרִין, וְלֹא נִתְקַדְּשׁוּ.

 אַנָּס שֶׁזָּרַע הַכֶּרֶם--כְּשֶׁיֵּצֵא הָאַנָּס--יִקְצֹר הַזֶּרַע מִיָּד, וְאַפִלּוּ בְּחֻלּוֹ שֶׁלַּמּוֹעֵד.
וְאִם לֹא מָצָא פּוֹעֲלִים, יוֹסִיף לָהֶן עַד שְׁלִישׁ בִּשְׂכָרָן; בִּקְּשׁוּ מִמֶּנּוּ יוֹתֵר מִכָּאן, עַד שֶׁלֹּא מָצָא פּוֹעֲלִים--הֲרֵי זֶה מְבַקֵּשׁ בְּנַחַת וְקוֹצֵר.
וְאִם נִשְׁתָּהָה הַזֶּרַע עַד שֶׁהִגִּיעַ לָעוֹנַת שֶׁיִּקְדַּשׁ--הֲרֵי זֶה יִקְדַּשׁ, וְיֵאָסְרוּ שְׁנֵיהֶם.

 מֵאֵימָתַי תְּבוּאָה אוֹ יָרָק מִתְקַדְּשִׁין, מִשֶּׁיַּשְׁרִישׁוּ; עֲנָבִים, מִשֶּׁיֵּעָשׂוּ כְּפוֹל הַלָּבָן: שֶׁנֶּאֱמָר "הַמְלֵאָה הַזֶּרַע אֲשֶׁר תִּזְרָע, וּתְבוּאַת, הַכָּרֶם" --עַד שֶׁיַּזְרִיעַ זֶה, וְיִהְיֶה זֶה תְּבוּאָה; אֲבָל תְּבוּאָה שֶׁיָּבְשָׁה כָּל צָרְכָּהּ, וַעֲנָבִים שֶׁבָּשְׁלוּ כָּל צָרְכָּן--אֵינָן מִתְקַדְּשׁוֹת.

כֵּיצַד: תְּבוּאָה שֶׁיָּבְשָׁה כָּל צָרְכָּהּ, וּבָא וְנָטַע גֶּפֶן בְּתוֹכָהּ, וְכֵן עֲנָבִים שֶׁבָּשְׁלוּ כָּל צָרְכָּן, וְזָרַע תְּבוּאָה אוֹ יָרָק בְּצִדָּן--אַף עַל פִּי שֶׁזֶּה אָסוּר, אֵינָן מִתְקַדְּשׁוֹת.

 כֶּרֶם שֶׁלֹּא הִגִּיעוּ עֲנָבָיו לִהְיוֹת כְּפוֹל הַלָּבָן, אֵלָא עֲדַיִן הֶן בֹּסֶר, וְזָרַע בְּתוֹכוֹ יָרָק אוֹ תְּבוּאָה, וְהִשְׁרִישׁוּ--הֲרֵי זֶה לֹא קִדַּשׁ.
וְאַף עַל פִּי כֵן קוֹנְסִין אוֹתוֹ, וְאוֹסְרִין אֶת הַזֶּרַע; אֲבָל הַבֹּסֶר, מֻתָּר.
וְאִם עָקַר הַזֶּרַע קֹדֶם שֶׁיֵּעָשׂוּ הָעֲנָבִים כְּפוֹל הַלָּבָן, הֲרֵי הוּא מֻתָּר בַּהֲנָיָה.
מִקְצָתָן נַעֲשׂוּ כְּפוֹל הַלָּבָן, וּמִקְצָתָן לֹא נַעֲשׂוּ--אֶת שֶׁנַּעֲשׂוּ, נִתְקַדְּשׁוּ; וְשֶׁלֹּא נַעֲשׂוּ, מֻתָּרִין.

 עֲנָבִים שֶׁנַּעֲשׂוּ כְּפוֹל הַלָּבָן, וְזָרַע בְּצִדָּן תְּבוּאָה אוֹ מִינֵי יְרָקוֹת, וְלִקַּט הַזֶּרַע קֹדֶם שֶׁיַּשְׁרִישׁ--הֲרֵי זֶה מֻתָּר בַּהֲנָיָה; וְאִם הִשְׁרִישׁ, אָסוּר.

 גֶּפֶן שֶׁיָּבְשׁוּ הָעַלִּין שֶׁלָּהּ, וְנָפְלוּ כְּדֶרֶךְ שֶׁתִּיבַשׁ הַגֶּפֶן בִּימֵי הַקֹּר--אָסוּר לִזְרֹעַ בְּצִדָּהּ יָרָק אוֹ תְּבוּאָה; וְאִם זָרַע, לֹא קִדַּשׁ.
וְכֵן הַזּוֹרֵעַ בַּעֲצִיץ שְׁאֵינוּ נָקוּב, הַמֻּנָּח בַּכֶּרֶם--לֹא קִדַּשׁ; וּמַכִּין אוֹתוֹ מַכַּת מַרְדּוּת.
אֲבָל עֲצִיץ נָקוּב, הֲרֵי הוּא כָּאָרֶץ.

 הָיָה עוֹבֵר בַּכֶּרֶם וְנָפְלוּ מִמֶּנּוּ זְרָעִים, אוֹ שֶׁיָּצְאוּ מִן הַזְּבָלִים אוֹ עִם הַמַּיִם, אוֹ שֶׁהָיָה זוֹרֵעַ אוֹ זוֹרֶה בִּשְׂדֵה לָבָן וְסִעֲרַתּוּ הָרוּחַ לַאֲחוֹרָיו וְנָפְלוּ הַזְּרָעִים בַּכֶּרֶם, וְצָמְחוּ--הֲרֵי זֶה לֹא נִתְקַדַּשׁ: שֶׁנֶּאֱמָר "אֲשֶׁר תִּזְרָע" , וְזֶה לֹא זָרַע.
וְחַיָּב לַעְקֹר, כְּשֶׁיִּרְאֶה; וְאִם קִיְּמָן, הֲרֵי זֶה קִדַּשׁ.

סִעֲרַתּוּ הָרוּחַ לְפָנָיו, וְרָאָה הַזְּרָעִים שֶׁנָּפְלוּ לַכֶּרֶם--הֲרֵי זֶה כְּזוֹרֵעַ.
וְכֵיצַד יַעֲשֶׂה: אִם צָמְחוּ הָעֲשָׂבִים--יַהְפֹּךְ אוֹתָם בַּמַּחְרֵשָׁה, וְדַיּוֹ.
וְאִם מְצָאָן שֶׁנַּעֲשׂוּ אָבִיב--יְנַפַּץ אוֹתוֹ אָבִיב כְּדֵי לְהַשְׁחִיתוֹ, שֶׁהַכֹּל אָסוּר בַּהֲנָיָה; וְאִם מָצְאָה שֶׁנַּעֲשָׂת דָּגָן, הֲרֵי זוֹ תִּשָּׂרֵף.
וְאִם רָאָה אוֹתָן, וְקִיְּמָן--הֲרֵי אֵלּוּ יִשָּׂרְפוּ עִם הַגְּפָנִים הַסְּמוּכוֹת לָהֶן.

הָרוֹאֶה בַּכֶּרֶם עֵשֶׂב שְׁאֵין דֶּרֶךְ בְּנֵי אָדָם לְזָרְעוֹ--אַף עַל פִּי שְׁהוּא רוֹצֶה בְּקִיּוּמוֹ לַבְּהֵמָה אוֹ לִרְפוּאָה, הֲרֵי זֶה לֹא קִדַּשׁ: עַד שֶׁיְּקַיַּם דָּבָר שֶׁכָּמוֹהוּ מְקַיְּמִין, רֹב הָעָם בְּאוֹתוֹ מָקוֹם.
כֵּיצַד: הַמְּקַיֵּם קוֹצִים בַּכֶּרֶם בַּעֲרָב, שֶׁרוֹצִים בַּקּוֹצִים לִגְמַלֵּיהֶם--הֲרֵי זֶה קִדַּשׁ.

הָאִירוּס וְהַקִּיסוּס וְשׁוֹשַׁנַּת הַמֶּלֶךְ וּשְׁאָר כָּל מִינֵי זְרָעִים, אֵינָן כִּלְאַיִם בַּכֶּרֶם; וְהַקַּנְבַּס וְהַקִּנְרַס וְצֶמֶר גֶּפֶן, הֲרֵי הֶן כִּשְׁאָר מִינֵי יְרָקוֹת וּמְקַדְּשִׁים בַּכֶּרֶם.
וְכֵן כָּל מִינֵי דְּשָׁאִים שֶׁעוֹלִין מֵאֵלֵיהֶן בַּשָּׂדֶה, הֲרֵי הֶן מְקַדְּשִׁין בַּכֶּרֶם.
וּפוֹל הַמִּצְרִי, מִין זְרָעִים וְאֵינוּ מְקַדֵּשׁ.

הַקָּנִים וְהַוֶּרֶד וְהָאַטְדִין--מִינֵי אִילָן, וְאֵינָן כִּלְאַיִם בַּכֶּרֶם.
זֶה הַכְּלָל--כָּל הַמּוֹצִיא עַלִּין מֵעִיקָרוֹ, הֲרֵי זֶה יָרָק; וְכָל שְׁאֵינוּ מוֹצִיא עַלִּין מֵעִיקָרוֹ, הֲרֵי זֶה אִילָן.
וְהַצֶּלֶף, אִילָן לְכָל דָּבָר.

הָרוֹאֶה יָרָק בַּכֶּרֶם וְאָמַר, כְּשֶׁאַגִּיעַ לוֹ אֲלַקְּטֶנּוּ--מֻתָּר; הִגִּיעַ לוֹ, וְעָבַר מֵעָלָיו וְאָמַר, כְּשֶׁאֶחְזֹר לוֹ אֲלַקְּטֶנּוּ--אִם שָׁהָה עַד שֶׁהוֹסִיף אֶחָד מִמָּאתַיִם, הֲרֵי זֶה קִדַּשׁ.

וְכֵיצַד מְשַׁעֲרִין שֵׁעוּר זֶה: רוֹאִין אִם נֶחְתַּךְ יָרָק זֶה אוֹ מִין תְּבוּאָה זֶה מִן הָאָרֶץ, בְּכַמָּה זְמָן יִיבַשׁ--הַגַּע עַצְמָךְ שֶׁיִּיבַשׁ עַד שֶׁלֹּא תִשָּׁאֵר בּוֹ לֵחָה, בְּמֵאָה שָׁעָה.
אִם נִשְׁתָּהָה בָּאָרֶץ מִשֶּׁהִגִּיעַ לוֹ חֲצִי שָׁעָה, הֲרֵי הוֹסִיף בְּמָאתַיִם וְאָסוּר; וְאִם נִשְׁתָּהָה פָּחוּת מֵחֲצִי שָׁעָה, מֻתָּר.

אָסוּר לַעֲבֹר בַּעֲצִיץ נָקוּב שֶׁזָּרוּעַ בּוֹ יָרָק, בְּתוֹךְ הַכֶּרֶם; וְאִם הִנִּיחוֹ תַּחַת הַגֶּפֶן, וְנִשְׁתָּהָה שָׁם בָּאָרֶץ כְּדֵי לְהוֹסִיף אֶחָד מִמָּאתַיִם--הֲרֵי זֶה קִדַּשׁ.

בָּצֵל שֶׁנְּטָעוֹ בַּכֶּרֶם, וְאַחַר כָּךְ נֶעְקַר הַכֶּרֶם, וְאַחַר כָּךְ צָמְחוּ הַבְּצָלִים מִן הָעִיקָר הַנָּטוּעַ--אַף עַל פִּי שֶׁרַבּוּ הַגִּדּוּלִים עַל עִיקָרוֹ בְּמָאתַיִם, הֲרֵי אוֹתוֹ הָעִיקָר בְּאִסּוּרוֹ: שְׁאֵין גִּדּוּלֵי הֶתֵּר, מַעֲלִין אֶת הָעִיקָר הָאָסוּר.

הִלְכּוֹת כִּלְאַיִם פֵּרֶק ו 
הַזּוֹרֵעַ יָרָק אוֹ תְּבוּאָה בַּכֶּרֶם, אוֹ הַמְּקַיְּמוֹ עַד שֶׁהוֹסִיף בְּמָאתַיִם--הֲרֵי זֶה מְקַדֵּשׁ מִן הַגְּפָנִים שֶׁסְּבִיבוֹתָיו שֵׁשׁ עֶשְׂרֵה אַמָּה לְכָל רוּחַ, עֲגוּלוֹת וְלֹא מְרֻבָּעוֹת; וְרוֹאִין כָּל הָעִגּוּל שֶׁרָחְבּוֹ שְׁתַּיִם וּשְׁלוֹשִׁים אַמָּה, כְּאִלּוּ הוּא כֻּלּוֹ מָלֵא יָרָק--וְכָל גֶּפֶן שֶׁתִּהְיֶה בְּתוֹךְ כָּל עִגּוּל זֶה, נִתְקַדְּשָׁה עִם הַיָּרָק, וְכָל שֶׁחוּץ לָעִגּוּל, אֵינָן מִתְקַדְּשׁוֹת.

בַּמֶּה דְּבָרִים אֲמוּרִים, בְּשֶׁהָיָה בֵּין שְׂפַת הָעִגּוּל הַזֶּה וּבֵין שׁוּרוֹת הַגְּפָנִים שֶׁחוּצָה לוֹ יָתֵר עַל אַרְבַּע אַמּוֹת.
אֲבָל אִם הָיָה בֵּינֵיהֶם אַרְבַּע אַמּוֹת מְצֻמְצָמוֹת אוֹ פָּחוּת--רוֹאִין אֶת הָעִגּוּל כְּאִלּוּ הִגִּיעַ לַשּׁוּרָה הַסְּמוּכָה לוֹ, וּכְאִלּוּ רֹחַב הָעִגּוּל אַרְבָּעִים אַמָּה; וְרוֹאִין כָּל גֶּפֶן שֶׁתִּפֹּל בְּתוֹךְ עִגּוּל זֶה שֶׁלְּאַרְבָּעִים אַמָּה, הֲרֵי הִיא מִתְקַדֶּשֶׁת.

בַּמֶּה דְּבָרִים אֲמוֹרִים, בְּזוֹרֵעַ אוֹ מְקַיֵּם בְּתוֹךְ הַכֶּרֶם; אֲבָל הַזּוֹרֵעַ חוּצָה לַכֶּרֶם, וְסָמַךְ לוֹ--הֲרֵי זֶה מְקַדֵּשׁ שְׁתֵי שׁוּרוֹת שֶׁלִּגְפָנִים הַסְּמוּכוֹת לַזֶּרַע, בְּאֹרֶךְ כָּל הַזֶּרַע וְיָתֵר אַרְבַּע אַמּוֹת חוּץ לַזֶּרַע; וּמִתְקַדֵּשׁ מִן הַזֶּרַע רֹחַב אַרְבַּע אַמּוֹת, בְּאֹרֶךְ כָּל הַשּׁוּרָה שֶׁלַּכֶּרֶם.
וְאִם זָרַע בְּצַד גֶּפֶן יְחִידִית, אֵינוּ מְקַדֵּשׁ מִן הַזֶּרַע אֵלָא שִׁשָּׁה טְפָחִים לְכָל רוּחַ.

יַלְדָּה פָּחוּת מִטֶּפַח, אֵינָהּ מְקַדֶּשֶׁת אֶת הַזְּרָעִים.
בַּמֶּה דְּבָרִים אֲמוּרִים, בִּשְׁתַּיִם כְּנֶגֶד שְׁתַּיִם וְאַחַת יוֹצֵאת זָנָב; אֲבָל אִם הָיָה כָּל הַכֶּרֶם כֵּן, הֲרֵי זֶה מְקַדֵּשׁ.

שְׁתֵּי גִּנּוֹת זוֹ עַל גַּבֵּי זוֹ, הַתַּחְתּוֹנָה עֲשׂוּיָה כֶּרֶם--זוֹרֵעַ אֶת הָעֶלְיוֹנָה, עַד שְׁהוּא מַגִּיעַ לְאַוֵּיר עֲשָׂרָה טְפָחִים קָרוֹב לַכֶּרֶם: שֶׁאַוֵּיר עֲשָׂרָה טְפָחִים סָמוּךְ לַכֶּרֶם אוֹ לַגֶּפֶן יְחִידִית, אָסוּר לִזְרֹעַ בּוֹ זְרָעִים.
וְאִם הָיְתָה הָעֶלְיוֹנָה עֲשׂוּיָה כֶּרֶם--הֲרֵי זֶה זוֹרֵעַ אֶת הַתַּחְתּוֹנָה, עַד שְׁהוּא מַגִּיעַ לְמַטָּה מִשְּׁלוֹשָׁה טְפָחִים מֵעִיקַר הַגְּפָנִים.

מִי שֶׁהָיְתָה שָׂדֵהוּ זְרוּעָה יָרָק אוֹ תְּבוּאָה, וְנִמְלַךְ לִטַּע בָּהּ גְּפָנִים--הוֹפֵךְ אֶת הַזְּרָעִים בַּמַּחְרֵשָׁה, וְאַחַר כָּךְ נוֹטֵעַ; וְלֹא יִטַּע וְאַחַר כָּךְ יַהְפֹּךְ.
הָיְתָה נְטוּעָה גְּפָנִים, וְנִמְלַךְ לְזָרְעָהּ זְרָעִים--מְשָׁרֵשׁ אֶת הַגְּפָנִים, וְאַחַר כָּךְ זוֹרֵעַ אֶת הַזְּרָעִים; וְאִם רָצָה לָקֹץ אֶת הַגְּפָנִים עַד שֶׁלֹּא יִשָּׁאֵר מֵהֶן אֵלָא פָּחוּת מִטֶּפַח סָמוּךְ לָאָרֶץ--הֲרֵי זֶה מֻתָּר לִזְרֹעַ, וְאַחַר כָּךְ יַחְזֹר וִישָׁרַשׁ אֶת הַנִּשְׁאָר בָּאָרֶץ מִן הַגְּפָנִים.

הַמַּבְרִיךְ אֶת הַגֶּפֶן בָּאָרֶץ, אַפִלּוּ הִבְרִיכָהּ בְּתוֹךְ הַדַּלַּעַת שֶׁיָּבְשָׁה וְנַעֲשָׂת כְּסִילוֹן, אוֹ בְּתוֹךְ סִילוֹן שֶׁלְּחֶרֶס--אִם הָיָה עָפָר עַל גַּבָּהּ שְׁלוֹשָׁה טְפָחִים אוֹ יָתֵר--הֲרֵי זֶה מֻתָּר לִזְרֹעַ עַל גַּבָּהּ; וְאִם הָיָה עַל גַּבָּהּ פָּחוּת מִזֶּה--אָסוּר לִזְרֹעַ עַל גַּבָּהּ, וּמֻתָּר לִזְרֹעַ בְּצִדָּהּ.
הִבְרִיכָהּ בַּסֶּלַע--אַף עַל פִּי שְׁאֵין עָפָר עַל גַּבָּהּ אֵלָא שָׁלוֹשׁ אֶצְבָּעוֹת, מֻתָּר לְהָבִיא זֶרַע עָלֶיהָ.

בַּמֶּה דְּבָרִים אֲמוּרִים, בִּשְׁאֵין עִיקַר הַגֶּפֶן נִרְאֶה; אֲבָל אִם הָיָה עִיקָרָהּ נִרְאֶה--צָרִיךְ לְהַרְחִיק שִׁשָּׁה טְפָחִים לְכָל רוּחַ, וְאַחַר כָּךְ יִזְרַע, כְּמוֹ שֶׁמַּרְחִיק מִכָּל גֶּפֶן יְחִידִית שֶׁלֹּא הֻבְרְכָה, כְּמוֹ שֶׁיִּתְבָּאַר.

הַמַּבְרִיךְ שָׁלוֹשׁ גְּפָנִים, וְעִיקָרֵיהֶם נִרְאִין--אִם יֵשׁ בֵּינֵיהֶן מֵאַרְבַּע אַמּוֹת וְעַד שְׁמוֹנֶה--הֲרֵי אֵלּוּ מִצְטָרְפוֹת לִשְׁאָר גְּפָנִים הָעוֹמְדוֹת, וּכְאִלּוּ לֹא הִבְרִיכָן; וְאִם לָאו, אֵינָן מִצְטָרְפוֹת.
הָיוּ פָּחוּת מִשְּׁלוֹשָׁה--אֵינָן מִצְטָרְפוֹת, אֵלָא מַרְחִיק מֵהֶן שִׁשָּׁה טְפָחִים לְכָל רוּחַ וְזוֹרֵעַ.

 כָּל הַזּוֹרֵעַ תַּחַת הַשָּׂרִיגִים וְהָעַלִּין הַיּוֹצְאִין מִן הַגֶּפֶן--הֲרֵי זֶה קִדַּשׁ, וְאַף עַל פִּי שֶׁהַזֶּרַע רָחוֹק מֵעִיקַר הַגֶּפֶן כַּמָּה אַמּוֹת.
הִדְלָה אֶת הַגֶּפֶן עַל מִקְצַת אֲפֵיפֵירוֹת--לֹא יִזְרַע תַּחַת מוֹתַר הָאֲפֵיפֵירוֹת, וְאַף עַל פִּי שְׁאֵין עֲלֵיהֶן לֹא שָׂרִיגִים וְלֹא עַלִּין; וְאִם זָרַע--הוֹאִיל וְאֵין הַזֶּרַע תַּחַת סִכּוּךְ הַגֶּפֶן, הֲרֵי זֶה מֻתָּר.

וְכֵן אִם הִדְלָה הַגֶּפֶן עַל מִקְצַת בַּדֵּי אִילָן שְׁאֵינוּ עוֹשֶׂה פְּרִי, כְּגוֹן הָאֶרֶז וְהַבְּרוֹשׁ.
אֲבָל אִם הִדְלָה עַל מִקְצַת אִילָן מַאֲכָל--הֲרֵי זֶה מֻתָּר לִזְרֹעַ תַּחַת מוֹתַר בַּדֵּי הָאִילָן שֶׁלֹּא נִמְשְׁכוּ עֲלֵיהֶן שָׂרִיגֵי הַגֶּפֶן, שְׁאֵין אָדָם מְבַטֵּל אִילָן מַאֲכָל וְעוֹשֶׂה אוֹתוֹ אֲפֵיפֵירוֹת לַגֶּפֶן; וְאִם נִמְשְׁכוּ הַשָּׂרִיגִים אַחַר שֶׁזָּרַע, וְסִכְּכוּ עַל הַזֶּרַע--הֲרֵי זֶה מַחְזִירָם לְמָקוֹם אַחֵר.

 הַזּוֹרֵעַ תַּחַת מוֹתַר הָאֲפֵיפֵירוֹת אוֹ תַּחַת מוֹתַר אִילָן שְׁאֵינוּ עוֹשֶׂה פֵּרוֹת, וְנִמְשְׁכוּ שָׂרִיגֵי הַגֶּפֶן וְסִכְּכוּ עַל הַזֶּרַע--הֲרֵי זֶה אָסוּר לְקַיְּמוֹ, אוֹ לְהַחְזִיר הַשָּׂרִיגִים.
אֵלָא כֵּיצַד עוֹשֶׂה, עוֹקֵר הַזֶּרַע.

 קָנִים הַיּוֹצְאִין מִן הֶעָרִיס, חָס עֲלֵיהֶן לְפָסְקָן כְּדֵי שֶׁלֹּא יַשְׁחִית הָאֲפֵיפֵירוֹת--הֲרֵי זֶה מֻתָּר לִזְרֹעַ תַּחְתֵּיהֶן; וְאִם עֲשָׂאָן כְּדֵי שֶׁיְּהַלְּכוּ עֲלֵיהֶן הַשָּׂרִיגִים וְהָעַלִּין הַיּוֹצְאִין, הֲרֵי זֶה אָסוּר לִזְרֹעַ תַּחְתֵּיהֶן.

 פֶּרַח הַיּוֹצֶא מִן הֶעָרִיס, אוֹ מִן הַדְּלִית--רוֹאִין כְּאִלּוּ מִשְׁקֹלֶת תְּלוּיָה בּוֹ עַד הָאָרֶץ, וְאָסוּר לִזְרֹעַ תַּחְתָּיו; וְכֵן הַמּוֹתֵחַ זְמוֹרָה מֵאִילָן לְאִילָן, אָסוּר לִזְרֹעַ תַּחְתֶּיהָ.
קָשַׁר חֶבֶל אוֹ גֳּמִי בַּזְּמוֹרָה, וְקָשַׁר הָרֹאשׁ הָאַחֵר בְּאִילָן--הֲרֵי זֶה מֻתָּר לִזְרֹעַ תַּחַת הַחֶבֶל; וְאִם מָתַח חֶבֶל זֶה כְּדֵי שֶׁיְּהַלְּכוּ עָלָיו הַשָּׂרִיגִים וְהָעַלִּים--הֲרֵי הוּא כָּאֲפֵיפֵירוֹת, וְאָסוּר לוֹ לִזְרֹעַ תַּחְתָּיו.

הִלְכּוֹת כִּלְאַיִם פֵּרֶק ז 
הַבָּא לִזְרֹעַ בְּצַד הַכֶּרֶם--מַרְחִיק מִמֶּנּוּ אַרְבַּע אַמּוֹת מֵעִיקָרֵי הַגְּפָנִים, וְזוֹרֵעַ; וְאִם גֶּפֶן יְחִידִית הִיא--מַרְחִיק מִמֶּנָּה שִׁשָּׁה טְפָחִים, וְזוֹרֵעַ.
הָיְתָה שׁוּרָה אַחַת שֶׁלִּגְפָנִים זוֹ בְּצַד זוֹ, אַפִלּוּ הֶן מֵאָה--אֵין זֶה כֶּרֶם, אֵלָא כְּגֶפֶן יְחִידִית; וּמַרְחִיק מִן הַשּׁוּרָה שִׁשָּׁה טְפָחִים, וְזוֹרֵעַ.
הָיוּ שְׁתֵּי שׁוּרוֹת, הֲרֵי אֵלּוּ כֶּרֶם; וְצָרִיךְ לְהַרְחִיק אַרְבַּע אַמּוֹת מִכָּל צַד, וְאַחַר כָּךְ יִזְרַע: וְכַמָּה יִהְיֶה בְּכָל שׁוּרָה, שָׁלוֹשׁ גְּפָנִים אוֹ יוֹתֵר.

בַּמֶּה דְּבָרִים אֲמוּרִים, בְּשֶׁהָיָה בֵּין כָּל גֶּפֶן וְגֶפֶן מֵאַרְבַּע אַמּוֹת וְעַד שְׁמוֹנֶה אַמּוֹת.
אֲבָל אִם הָיָה בֵּין שְׁתֵּי הַשּׁוּרוֹת שְׁמוֹנֶה אַמּוֹת, חוּץ מִמְּקוֹם הַגְּפָנִים עַצְמָן--הֲרֵי אֵלּוּ כְּמֻבְדָּלוֹת זוֹ מִזּוֹ, וְאֵינָן כֶּרֶם אֶחָד; וְאֵינוּ מַרְחִיק אֵלָא שִׁשָּׁה טְפָחִים, מִכָּל שׁוּרָה.

וְכֵן אִם הָיָה בֵּינֵיהֶן פָּחוּת מֵאַרְבַּע אַמּוֹת--הֲרֵי אֵלּוּ כְּגֶפֶן אַחַת, וּמַרְחִיק שִׁשָּׁה טְפָחִים לְכָל רוּחַ.
הָיוּ שָׁלוֹשׁ שׁוּרוֹת--אַף עַל פִּי שֶׁיֵּשׁ בֵּינֵיהֶן פָּחוּת מֵאַרְבַּע, הֲרֵי אֵלּוּ כֶּרֶם; וְרוֹאִין אֶת הָאֶמְצָע, כְּאִלּוּ אֵינָהּ.

וְכֵן אִם הָיוּ שָׁלוֹשׁ שׁוּרוֹת, וּבֵין כָּל שׁוּרָה וְשׁוּרָה שְׁמוֹנֶה אַמּוֹת אוֹ יָתֵר--הֲרֵי זֶה זוֹרֵעַ בֵּין הַשּׁוּרוֹת.
לְפִיכָּךְ הַנּוֹטֵעַ אֶת כַּרְמוֹ מַתְּחִלָּה, וְהִרְחִיק בֵּין כָּל שׁוּרָה וְשׁוּרָה שְׁמוֹנֶה אַמּוֹת--מֻתָּר לְהָבִיא זֶרַע בְּתוֹכוֹ, וְיַרְחִיק מִכָּל שׁוּרָה שִׁשָּׁה טְפָחִים בִּלְבָד; אֲבָל אִם זָרַע חוּצָה לוֹ, צָרִיךְ לְהַרְחִיק מִשּׁוּרָה הַחִיצוֹנָה אַרְבַּע אַמּוֹת כִּשְׁאָר הַכְּרָמִים: וְאֵין דִּין בֵּין הַשּׁוּרוֹת שֶׁלְּזֶה הַכֶּרֶם, כְּכֶרֶם שֶׁחָרַב מֵאֶמְצָעוֹ--שֶׁהֲרֵי מִתְּחִלָּה נְטָעָן מְרֹחָקִין.

הָיְתָה בְּשָׂדֶה זוֹ שׁוּרָה אַחַת שֶׁלִּגְפָנִים, וּבִשְׂדֵה חֲבֵרוֹ שׁוּרָה שְׁנִיָּה כְּנֶגְדָּהּ קְרוֹבָה לָהּ--אַף עַל פִּי שֶׁמַּפְסִיק בֵּינֵיהֶן דֶּרֶךְ הַיָּחִיד, אוֹ דֶּרֶךְ לָרַבִּים, אוֹ גָּדֵר שְׁהוּא נָמוּךְ מֵעֲשָׂרָה טְפָחִים--הֲרֵי אֵלּוּ מִצְטָרְפוֹת לִהְיוֹת שְׁתֵּיהֶן כֶּרֶם: וְהוּא, שֶׁיִּהְיֶה בֵּינֵיהֶן פָּחוּת מִשְּׁמוֹנֶה.

נָטַע שׁוּרָה אַחַת בָּאָרֶץ, וְשׁוּרָה אַחַת בְּמַדְרֵגָה--אִם גְּבוֹהָה הַמַּדְרֵגָה מִן הָאָרֶץ עֲשָׂרָה טְפָחִים, אֵין מִצְטָרְפוֹת; פָּחוּת מִכָּאן, מִצְטָרְפוֹת.

הַנּוֹטֵעַ חָמֵשׁ גְּפָנִים, שְׁתַּיִם כְּנֶגֶד שְׁתַּיִם וְאַחַת יוֹצֵאת בְּזָנָב--הֲרֵי זֶה נִקְרָא כֶּרֶם קָטָן, וְצָרִיךְ לְהַרְחִיק מֵהֶן אַרְבַּע אַמּוֹת לְכָל רוּחַ; אֲבָל אִם נְטָעָן שְׁתַּיִם כְּנֶגֶד שְׁתַּיִם וְאַחַת בָּאֶמְצָע, אוֹ שָׁלוֹשׁ בְּשׁוּרָה זוֹ וּשְׁתַּיִם כְּנֶגְדָּן בְּשׁוּרָה שְׁנִיָּה--אֵינָם כֶּרֶם, וְאֵינוּ מַרְחִיק מֵהֶן אֵלָא שִׁשָּׁה טְפָחִים לְכָל רוּחַ.

כֶּרֶם שֶׁחָרַב--אִם יֵשׁ בּוֹ לְלַקַּט עֶשֶׂר גְּפָנִים לְכָל בֵּית סְאָה, וְיִהְיוּ נְטוּעוֹת שְׁתַּיִם כְּנֶגֶד שְׁתַּיִם וְאַחַת יוֹצֵאת זָנָב, אוֹ יֵשׁ בּוֹ לְכַוַּן שָׁלוֹשׁ כְּנֶגֶד שָׁלוֹשׁ--הֲרֵי זֶה נִקְרָא כֶּרֶם דַּל, וְאָסוּר לִזְרֹעַ בְּכֻלּוֹ.

כֶּרֶם שְׁאֵינוּ נָטוּעַ שׁוּרוֹת שׁוּרוֹת, אֵלָא מְעֻרְבָּב--אִם יֵשׁ בּוֹ לְכַוַּן שְׁתַּיִם כְּנֶגֶד שָׁלוֹשׁ, הֲרֵי זֶה כֶּרֶם.
וְאִם לָאו, אֵינוּ כֶּרֶם; אֵלָא דַּיּוֹ לְהַרְחִיק שִׁשָּׁה טְפָחִים מִכָּל גֶּפֶן וְגֶפֶן, וְזוֹרֵעַ.

הָיוּ הָעִיקָרִים מְכֻוָּנִין, וְהַנּוֹף אֵינוּ מְכֻוָּן--הֲרֵי זֶה כֶּרֶם; הַנּוֹף מְכֻוָּן, וְהָעִיקָר אֵינוּ מְכֻוָּן--אֵינוּ כֶּרֶם.
הָיוּ דַּקּוֹת וְאֵינָן מְכֻוָּנוֹת, הֶעֱבוּ וַהֲרֵי הֶן מְכֻוָּנוֹת--הֲרֵי זֶה כֶּרֶם.
כֵּיצַד הוּא יוֹדֵעַ אִם מְכֻוָּנוֹת הֶן, מֵבִיא חוּט הַמִּדָּה וּמוֹתֵחַ מִזּוֹ לְזוֹ.

כֶּרֶם שֶׁחָרַב בְּאֶמְצָעוֹ, וְנִשְׁאַר שָׁלֵם מִכָּל סְבִיבָיו--אִם יֵשׁ בַּקָּרַחַת שֶׁבְּאֶמְצָעוֹ שֵׁשׁ עֶשְׂרֵה אַמָּה--הֲרֵי זֶה מַרְחִיק מֵעִיקָרֵי הַגְּפָנִים אַרְבַּע אַמּוֹת לְכָל רוּחַ, וְזוֹרֵעַ בְּאֶמְצַע הַקָּרַחַת.
וְאִם אֵין בָּהּ שֵׁשׁ עֶשְׂרֵה אַמָּה, הֲרֵי זֶה לֹא יָבִיא זֶרַע לְשָׁם; וְאִם הֵבִיא--הוֹאִיל וְהִרְחִיק אַרְבַּע אַמּוֹת לְכָל רוּחַ מִן הַגְּפָנִים שֶׁלַּכֶּרֶם, הֲרֵי זֶה לֹא קִדַּשׁ.

וְכֵן מְקוֹם שֶׁנִּשְׁאַר פָּנוּי בְּלֹא גְּפָנִים, בֵּין סוֹף הַכֶּרֶם וּבֵין הַגָּדֵר שֶׁלּוֹ, וְהוּא הַנִּקְרָא מְחוֹל הַכֶּרֶם--אִם יֵשׁ בּוֹ שְׁתֵּים עֶשְׂרֵה אַמָּה--מַרְחִיק מִן הַגְּפָנִים אַרְבַּע אַמּוֹת, וְזוֹרֵעַ אֶת הַשְּׁאָר.
הָיָה בּוֹ פָּחוּת מִשְּׁתֵּים עֶשְׂרֵה אַמָּה, לֹא יָבִיא זֶרַע לְשָׁם; וְאִם הֵבִיא--הוֹאִיל וְהִרְחִיק אַרְבַּע אַמּוֹת, הֲרֵי זֶה לֹא קִדַּשׁ.

בַּמֶּה דְּבָרִים אֲמוּרִים, בְּכֶרֶם גָּדוֹל; אֲבָל כֶּרֶם קָטָן--אֵין לוֹ מָחוֹל, אֵלָא מַרְחִיק אַרְבַּע אַמּוֹת מְסוֹף הַגְּפָנִים, וְזוֹרֵעַ עַד הַגָּדֵר.
וְכֵן כֶּרֶם גָּדוֹל שֶׁהָיָה בֵּין כָּל שׁוּרָה וְשׁוּרָה שְׁמוֹנֶה אַמּוֹת אוֹ יָתֵר, אֵין לוֹ מָחוֹל.

הָיָה הַגָּדֵר הַמַּקִּיף אֶת הַכֶּרֶם פָּחוּת מֵעֲשָׂרָה טְפָחִים, אוֹ שֶׁהָיָה גָּבְהוֹ עֲשָׂרָה טְפָחִים וְאֵין בּוֹ רֹחַב אַרְבָּעָה טְפָחִים--אֵין לוֹ מָחוֹל, אֵלָא מַרְחִיק מִסּוֹף הַגְּפָנִים אַרְבַּע אַמּוֹת, וְזוֹרֵעַ עַד הַמְּחִצָּה: אַפִלּוּ הָיָה בֵּין הַגְּפָנִים וּבֵין הַמְּחִצָּה אַרְבַּע אַמּוֹת וּמֶחְצָה, זוֹרֵעַ אֶת חֲצִי הָאַמָּה.

גָּדֵר שְׁהוּא גָּבוֹהַּ עֲשָׂרָה טְפָחִים, וְכֵן חֲרִיץ שְׁהוּא עָמוֹק עֲשָׂרָה טְפָחִים וְרָחֵב אַרְבָּעָה--הֲרֵי זֶה מֻתָּר לִטַּע כֶּרֶם בְּצִדּוֹ מִכָּאן, וִירָקוֹת בְּצִדּוֹ מִכָּאן; אַפִלּוּ מְחִצָּה שֶׁלְּקָנִים--אִם אֵין בֵּין קָנֶה לַחֲבֵרוֹ שְׁלוֹשָׁה טְפָחִים, הֲרֵי זוֹ מַבְדֶּלֶת בֵּין הַכֶּרֶם וְהַיָּרָק כְּגָדֵר.

גָּדֵר הַמַּבְדִּיל בֵּין כֶּרֶם וְיָרָק שֶׁנִּפְרַץ--עַד עֶשֶׂר אַמּוֹת--הֲרֵי זֶה כְּפֶתַח, וּמֻתָּר; הָיְתָה פִּרְצָה יָתֵר מֵעֶשֶׂר--כְּנֶגֶד הַפִּרְצָה אָסוּר, עַד שֶׁיַּרְחִיק מִן הַגְּפָנִים כַּשֵּׁעוּר.
נִפְרְצוּ בּוֹ פְּרָצוֹת רַבּוֹת--אִם הָיָה הָעוֹמֵד כַּפָּרוּץ--הֲרֵי זֶה מֻתָּר, וּכְאִלּוּ אֵין שָׁם פִּרְצָה; הָיָה הַפָּרוּץ מְרֻבֶּה עַל הָעוֹמֵד--לֹא יִזְרַע כְּנֶגֶד כָּל הַמְּקוֹמוֹת הַפְּרוּצִים, עַד שֶׁיַּרְחִיק כַּשֵּׁעוּר.

מְחִצַּת הַכֶּרֶם שֶׁנִּפְרְצָה--אוֹמְרִים לוֹ, גְּדֹר; גְּדָרָהּ וְנִפְרְצָה--אוֹמְרִים לוֹ, גְּדֹר.
נִתְיָאַשׁ מִמֶּנָּה, וְלֹא גְּדָרָהּ--הֲרֵי זֶה קִדַּשׁ.

בַּיִת שֶׁהָיָה חֶצְיוֹ מְקֻרֶה וְחֶצְיוֹ אֵינוּ מְקֻרֶה, וּגְפָנִים נְטוּעִים בְּצַד זֶה--מֻתָּר לִזְרֹעַ יְרָקוֹת בְּצַד הָאַחֵר: שֶׁהֲרֵי פִּי תַּקְרָה כְּאִלּוּ יָרַד וְסָתַם, וְנַעֲשָׂה בֵּינֵיהֶן כִּמְחִצָּה.
לְפִיכָּךְ אִם הִשְׁוָה אֶת קֵרוּיוֹ, אָסוּר.

חָצֵר קְטַנָּה שֶׁנִּפְרְצָה בִּמְלוֹאָהּ לִגְדוֹלָה, וְהָיוּ גְּפָנִים בַּגְּדוֹלָה--אָסוּר לִזְרֹעַ בַּקְּטַנָּה; וְאִם זָרַע--הַזְּרָעִים אֲסוּרִין, וְהַגְּפָנִים מֻתָּרוֹת.
הָיוּ גְּפָנִים בַּקְּטַנָּה, מֻתָּר לִזְרֹעַ בַּגְּדוֹלָה--הוֹאִיל וְיֵשׁ לַגְּדוֹלָה פַּסִּין מִכָּאן וּמִכָּאן, הֲרֵי הִיא כְּמֻבְדֶּלֶת מִן הַקְּטַנָּה; וְאֵין הַקְּטַנָּה מֻבְדֶּלֶת מִן הַגְּדוֹלָה.

חָרִיץ שְׁהוּא עוֹבֵר בַּכֶּרֶם, עָמוֹק עֲשָׂרָה וְרָחֵב אַרְבָּעָה--אִם הָיָה מְפֻלָּשׁ מֵרֹאשׁ הַכֶּרֶם וְעַד רֹאשׁוֹ--הֲרֵי זֶה נִרְאֶה כְּבֵין שְׁנֵי הַכְּרָמִים, וּמֻתָּר לִזְרֹעַ בְּתוֹכוֹ: וּבִלְבָד שֶׁלֹּא יִהְיוּ הַגְּפָנִים מְסַכְּכִין עָלָיו, כְּמוֹ שֶׁבֵּאַרְנוּ.
וְאִם לֹא הָיָה מְפֻלָּשׁ--הֲרֵי הוּא כְּגַת שֶׁבְּאֶמְצַע הַכֶּרֶם: שֶׁאַף עַל פִּי שְׁהִיא עֲמוּקָה עֲשָׂרָה וּרְחָבָה אַרְבָּעָה אוֹ יָתֵר, אָסוּר לִזְרֹעַ בְּתוֹכָהּ--אֵלָא אִם כֵּן הָיָה בַּקָּרַחַת שֵׁשׁ עֶשְׂרֵה אַמָּה.

שָׁבִיל שֶׁבֵּין שְׁנֵי כְּרָמִים, הֲרֵי הוּא כְּכֶרֶם שֶׁחָרַב מֵאֶמְצָעוֹ: אִם יֵשׁ בֵּינֵיהֶם שֵׁשׁ עֶשְׂרֵה אַמָּה--מַרְחִיק מִזֶּה אַרְבַּע אַמּוֹת וּמִזֶּה אַרְבַּע אַמּוֹת, וְזוֹרֵעַ אֶת הַמּוֹתָר; וְאִם הָיָה פָּחוּת מִכָּאן, לֹא יָבִיא זֶרַע לְשָׁם.

שׁוֹמֵרָה שֶׁבַּכֶּרֶם--אִם גְּבוֹהָה עֲשָׂרָה וּרְחָבָה אַרְבָּעָה, מֻתָּר לִזְרֹעַ בְּרֹאשָׁהּ יָרָק: וּבִלְבָד שֶׁלֹּא יִהְיוּ הָשָּׂרִיגִין נוֹגְעִין בָּהּ, כְּדֵי שֶׁלֹּא יֵרָאֶה יָרָק בְּתוֹךְ הַכֶּרֶם מִלְמַעְלָה.

בַּמֶּה דְּבָרִים אֲמוּרִים, בִּמְרֻבַּעַת.
אֲבָל אִם הָיְתָה הַשּׁוֹמֵרָה עֲגוּלָה--צְרִיכָה שֶׁיִּהְיֶה בְּתוֹכָהּ חוֹל אַרְבָּעָה טְפָחִים, כְּדֵי שֶׁתִּהְיֶה מֻפְלֶגֶת מִן הָאָרֶץ; וּצְרִיכָה עָפָר עַל רֹאשָׁהּ מִלְמַעְלָה, שְׁלוֹשָׁה טְפָחִים.

 הַבַּיִת שֶׁבַּכֶּרֶם--אִם הָיָה יָתֵר מִשְּׁלוֹשָׁה טְפָחִים עַל שְׁלוֹשָׁה טְפָחִים, זוֹרְעִין בְּתוֹכוֹ יָרָק; וְאִם הָיָה פָּחוּת מִשְּׁלוֹשָׁה עַל שְׁלוֹשָׁה--הֲרֵי הוּא כְּסָתוּם, וְאֵין זוֹרְעִין בְּתוֹכוֹ.

 גֶּפֶן יְחִידִית שֶׁהָיְתָה נְטוּעָה בְּתוֹךְ הַנְּקָע, אוֹ בְּתוֹךְ הֶחָרִיץ--מַרְחִיק מִמֶּנָּה שִׁשָּׁה טְפָחִים לְכָל רוּחַ וְזוֹרֵעַ אֶת כָּל הֶחָרִיץ, כְּדֶרֶךְ שֶׁעוֹשֶׂה בַּמִּישׁוֹר; וְאִם הָיָה עָמוֹק עֲשָׂרָה, וְהָיָה רֹחַב שְׂפַת הֶחָרִיץ אַרְבָּעָה--אָסוּר לִזְרֹעַ בְּתוֹכוֹ, אַף עַל פִּי שֶׁהִרְחִיק שִׁשָּׁה.

 וְכֵן גֶּפֶן יְחִידִית שֶׁהָיְתָה מֻקֶּפֶת גָּדֵר גָּבוֹהַּ עֲשָׂרָה וְרָחֵב אַרְבָּעָה--לֹא יִזְרַע בְּכָל הַמְּחִצָּה, וְאַף עַל פִּי שֶׁהִרְחִיק שִׁשָּׁה; וְאִם הִרְחִיק שִׁשָּׁה וְזָרַע, לֹא קִדַּשׁ.
וְכַמָּה יַרְחִיק לְכַתְּחִלָּה, וְיִזְרַע--אַרְבַּע אַמּוֹת לְכָל רוּחַ, וְאַחַר כָּךְ יִזְרַע שְׁאָר הֶחָרִיץ, אוֹ שְׁאָר הַמָּקוֹם הַמֻּקָּף גָּדֵר.

הִלְכּוֹת כִּלְאַיִם פֵּרֶק ח 
הַגְּפָנִים שֶׁגָּדְלוּ כִּבְרִיָּתָן, וַהֲרֵי הַשָּׂרִיגִים שֶׁלָּהֶן וְהָאֶשְׁכּוֹלוֹת מֻשְׁלָכִין עַל הָאָרֶץ--הֶן הַנִּקְרָאִין כֶּרֶם.
אֲבָל הָעוֹשֶׂה כְּמוֹ מִטָּה, אוֹ שְׂבָכָה גְּבוֹהָה מֵעַל הָאָרֶץ, כְּדֵי שֶׁיִּהְיוּ הַשָּׂרִיגִים וְהָאֶשְׁכּוֹלוֹת נִסְמָכִין עָלֶיהָ, וְהִגְבִּיהַּ נוֹף הַגְּפָנִים מֵעַל הָאָרֶץ עַל אוֹתָהּ הַמִּטָּה, וְהִדְלָה אוֹתָן--הֲרֵי זֶה נִקְרָא עָרִיס; וְאוֹתָם הַקָּנִים וְכַיּוֹצֶא בָּהֶן שֶׁעָשָׂה מֵהֶן מִטָּה אוֹ שְׂבָכָה, וְהִדְלָה עֲלֵיהֶן אֶת נוֹף הַגֶּפֶן--הֶן הַנִּקְרָאִים אֲפֵיפֵירוֹת.
וְדִינִים אֲחֵרִים יֵשׁ בֶּעָרִיס.

הַנּוֹטֵעַ שׁוּרָה אַחַת שֶׁלְּחָמֵשׁ גְּפָנִים אוֹ יָתֵר, וְעֵרְסָן עַל גַּבֵּי כּוֹתָל שֶׁגָּבוֹהַּ עֲשָׂרָה וְכַיּוֹצֶא בּוֹ, אוֹ שֶׁנְּטָעָן בְּצַד חָרִיץ עָמוֹק עֲשָׂרָה וְרָחֵב אַרְבָּעָה--הֲרֵי אֵלּוּ נִקְרָאִין עָרִיס; וְצָרִיךְ לְהַרְחִיק מִן הֶעָרִיס אַרְבַּע אַמּוֹת, וְאַחַר כָּךְ יִזְרַע--כְּדֶרֶךְ שֶׁמַּרְחִיק מִן הַכֶּרֶם.
וּמֵאֵיכָן מוֹדְדִין, מִן עִיקַר הַגָּדֵר שֶׁעֵרְסָן עָלָיו.

כֵּיצַד: הִרְחִיק אֶת הַשּׁוּרָה שֶׁלַּגְּפָנִים מִן הַכּוֹתָל אַמָּה, וְנִמְצָא הֶעָרִיס מִן הַגְּפָנִים וְלַכּוֹתָל--מוֹדֵד מִן הַכּוֹתָל אַרְבַּע אַמּוֹת, וְזוֹרֵעַ; וְנִמְצָא בֵּין הַזֶּרַע וּבֵין עִיקָרֵי הַגְּפָנִים, חָמֵשׁ אַמּוֹת.
וְאִם בָּא לִזְרֹעַ מִצַּד הַגְּפָנִים, מַרְחִיק מֵעִיקָרֵי הַגְּפָנִים אַרְבַּע אַמּוֹת--שֶׁנִּמְצָא רָחוֹק מִן הַכּוֹתָל, חָמֵשׁ אַמּוֹת.
וְעַל דֶּרֶךְ זוֹ, דָּנִין בְּכָל עָרִיס.

אֶחָד הַבּוֹנֶה אֶת הַגָּדֵר וְאַחַר כָּךְ נָטַע, אוֹ שֶׁנָּטַע וְאַחַר כָּךְ עָשָׂה הַגָּדֵר--הוֹאִיל וְעֵרְסָן, הֲרֵי זֶה עָרִיס; נֶהְרַס הַגָּדֵר אוֹ נִסְתַּם הֶחָרִיץ--אֵין כָּאן עָרִיס, אֵלָא הֲרֵי כָּל הַשּׁוּרָה כִּגְפָנִים יְחִידִים.

עָרִיס שֶׁחָרַב אֶמְצָעוֹ, וְנִשְׁתַּיְּרוּ בּוֹ חָמֵשׁ גְּפָנִים בְּצַד הַגָּדֵר מִכָּאן, וְחָמֵשׁ גְּפָנִים בְּצַד הַגָּדֵר הָאַחֵר מִכְּנֶגְדָּן--זֶה הוּא הַנִּקְרָא פִּסְקֵי עָרִיס.
אִם יֵשׁ בֵּינֵיהֶן שְׁמוֹנֶה אַמּוֹת וְאֶחָד מִשִּׁשִּׁים בָּאַמָּה--הֲרֵי זֶה מַרְחִיק מִכָּל שׁוּרָה שִׁשָּׁה טְפָחִים, וְזוֹרֵעַ: וְהוּא שֶׁלֹּא יִזְרַע תַּחַת הָאֲפֵיפֵירוֹת, כְּמוֹ שֶׁבֵּאַרְנוּ.

הָיָה בֵּינֵיהֶן שְׁמוֹנֶה אַמּוֹת בְּצִמְצוּם, הֲרֵי זֶה לֹא יָבִיא זֶרַע לְשָׁם; וְאִם זָרַע--הוֹאִיל וְהִרְחִיק מִכָּל שׁוּרָה שִׁשָּׁה טְפָחִים, הֲרֵי זֶה לֹא קִדַּשׁ.
וְאִם אֵין שָׁם גָּדֵר--מַרְחִיק שִׁשָּׁה טְפָחִים מִכָּל שׁוּרָה, וְזוֹרֵעַ: שְׁאֵין כָּאן לֹא עָרִיס, וְלֹא פִּסְקֵי עָרִיס.
חָזַר וּבָנָה הַגָּדֵר--חָזַר עָרִיס לִמְקוֹמוֹ, וְחָזְרוּ פִּסְקֵי עָרִיס לִמְקוֹמָן.

גִּנָּה קְטַנָּה שְׁהִיא מֻקֶּפֶת גָּדֵר, וְעֵרַס אֶת הַגְּפָנִים סָבִיב לָהּ מִבַּחוּץ עַל כּוֹתָלֶיהָ--אִם יֵשׁ בָּהּ מְלוֹא בּוֹצֵר וְסַלּוֹ מִכָּאן, וּמְלוֹא בּוֹצֵר וְסַלּוֹ מִכָּאן--הוֹאִיל וְהִיא מֻקֶּפֶת גָּדֵר, זוֹרְעִין בְּתוֹכָהּ יְרָקוֹת; וְאִם אֵין בָּהּ כַּשֵּׁעוּר הַזֶּה--אֵין זוֹרְעִים בְּתוֹכָהּ, מִפְּנֵי שֶׁנִּרְאֶה הַכֹּל כְּעָרִיס אֶחָד וְיָרָק בְּתוֹכוֹ.

גְּפָנִים שֶׁהָיוּ זְרוּעִים בְּמַדְרֵגָה גְּבוֹהָה, וְהֶעָרִיס שֶׁלָּהֶן יוֹצֶא וּמְסֻכָּךְ עַל הַשָּׂדֶה--אִם עוֹמֵד בָּאָרֶץ וּבוֹצֵר אֶת כֻּלּוֹ--רוֹאִין כָּל הַמָּקוֹם שֶׁתַּחַת הֶעָרִיס כְּאִלּוּ הוּא מְקוֹם עִיקָרֵי הַגְּפָנִים, וְאוֹסֵר אַרְבַּע אַמּוֹת בַּשָּׂדֶה לְכָל רוּחַ מִשְּׂפַת הֶעָרִיס; וְאִם אֵינוּ יָכוֹל לִבְצֹר עַד שֶׁיַּעֲלֶה בְּמַדְרֵגָה, אוֹ בְּסֻלָּם--אֵין אָסוּר לִזְרֹעַ אֵלָא תַּחַת הֶעָרִיס בִּלְבָד.

שְׁנֵי כּוֹתָלִים הַסְּמוּכִין זֶה לְזֶה, וְהַגְּפָנִים נְטוּעִים בַּזָּוִית בֵּינֵיהֶם, וְהֶעָרִיס יוֹצֶא עִם הַכּוֹתָלִים מִתּוֹךְ הַקֶּרֶן וְכוֹלֶה--מַרְחִיק מֵעִיקָרֵי הַגְּפָנִים כַּשֵּׁעוּר, וְזוֹרֵעַ בִּמְקוֹם הַכּוֹלֶה שְׁאֵין עָלָיו עָרִיס; וְאַף עַל פִּי שֶׁהַזֶּרַע מְכֻוָּן בֵּין שְׁנֵי הַכּוֹתָלִים שֶׁבֵּינֵיהֶן הֶעָרִיס--הוֹאִיל וְהִרְחִיק כַּשֵּׁעוּר, הֲרֵי זֶה זוֹרֵעַ בֵּין הַכּוֹתָלִים.

גֶּפֶן שֶׁעָלָה הָעֵץ שֶׁלָּהּ מִן הָאָרֶץ מְעַט, וְאַחַר כָּךְ נֶעֱקַם וְנִמְשַׁךְ עַל הָאָרֶץ, וְחָזַר וְעָלָה כְּמוֹ אַרְכֻּבָּה--כְּשֶׁמּוֹדְדִין בֵּין הַגֶּפֶן וּבֵין הַזֶּרַע שִׁשָּׁה טְפָחִים, אוֹ אַרְבַּע אַמּוֹת--אֵין מוֹדְדִין אֵלָא מִסּוֹף הָאַרְכֻּבָּה, לֹא מֵעִיקַר הַגֶּפֶן הָרִאשׁוֹן.

כְּבָר בֵּאַרְנוּ שֶׁאַף עַל פִּי שֶׁמַּרְחִיק בֵּין הַזֶּרַע וְהַגְּפָנִים כַּשֵּׁעוּר--צָרִיךְ לְהִזָּהֵר שֶׁלֹּא תְסַכַּךְ הַגֶּפֶן עַל הַיָּרָק, אוֹ יְסַכַּךְ הַיָּרָק עַל הַגֶּפֶן; זָרַע יָרָק אוֹ תְּבוּאָה, וְצָמְחָה, וְאַחַר כָּךְ סִכַּךְ עָלֶיהָ אֶת הַגֶּפֶן--הַקַּשִּׁין מֻתָּרִין, וְהַדָּגָן יִדָּלֵק.

הָיוּ שָׁרְשֵׁי הַכֶּרֶם יוֹצְאִין לְתוֹךְ הָאַרְבַּע הָאַמּוֹת שֶׁבֵּין הַכֶּרֶם וְהַתְּבוּאָה, יַעְקֹר; הָיוּ שָׁרְשֵׁי הַתְּבוּאָה יוֹצְאִין לְתוֹךְ הָאַרְבַּע אַמּוֹת, מֻתָּר.

 כָּל הַהַרְחָקוֹת וְהַשֵּׁעוּרִין הָאֲמוּרִין בַּכִּלְאַיִם--בְּאַמָּה בַּת שִׁשָּׁה טְפָחִים שׂוֹחֲקוֹת, וְלֹא יְצַמְצַם בְּמִדּוֹת הַכִּלְאַיִם: שְׁאֵין מְצַמְצְמִים אֵלָא לְהַחְמִיר.

 כָּל הַשֵּׁעוּרִין הָאֵלּוּ שֶׁמַּרְחִיק בֵּין הַגְּפָנִים וְהַתְּבוּאָה אוֹ הַיָּרָק--אֵינָן אֵלָא בְּאֶרֶץ יִשְׂרָאֵל, אוֹ בְּסוּרְיָה.
אֲבָל בְּחוּצָה לָאָרֶץ, מֻתָּר לִזְרֹעַ בְּצַד הַגְּפָנִים בְּתוֹךְ הַכֶּרֶם לְכַתְּחִלָּה; וְלֹא אָסְרוּ בְּחוּצָה לָאָרֶץ אֵלָא לִזְרֹעַ שְׁנֵי מִינִי יָרָק אוֹ תְּבוּאָה עִם הַחַרְצָן בְּמַפֹּלֶת יָד.
וְאִם אָמַר לְתִינוֹק גּוֹי לִזְרֹעַ לוֹ בְּחוּצָה לָאָרֶץ, מֻתָּר; אֲבָל לֹא יֹאמַר לְגוֹי גָּדוֹל, שֶׁלֹּא יִתְחַלַּף בְּיִשְׂרָאֵל.

 וְאַף עַל פִּי שֶׁמֻּתָּר לִזְרֹעַ הַיָּרָק בְּצַד הַכֶּרֶם בְּחוּצָה לָאָרֶץ--הֲרֵי אוֹתוֹ הַיָּרָק הַזָּרוּעַ שָׁם אָסוּר בַּאֲכִילָה, וְאַפִלּוּ בְּחוּצָה לָאָרֶץ: וְהוּא, שֶׁיִּרְאֶה אוֹתוֹ לוֹקֵט וּמוֹכֵר; אֲבָל סְפֵקוֹ מֻתָּר, כְּמוֹ שֶׁבֵּאַרְנוּ בְּמַאֲכָלוֹת אֲסוּרוֹת.

הִלְכּוֹת כִּלְאַיִם פֵּרֶק ט 
הַמַּרְכִּיב זָכָר עַל נְקֵבָה שְׁאֵינָהּ מִינוֹ--בֵּין בַּבְּהֵמָה בֵּין בַּחַיָּה וּבָעוֹפוֹת, וְאַפִלּוּ בְּמִינֵי חַיָּה שֶׁבַּיָּם--הֲרֵי זֶה לוֹקֶה מִן הַתּוֹרָה בְּכָל מָקוֹם, בֵּין בָּאָרֶץ בֵּין בְּחוּצָה לָאָרֶץ: שֶׁנֶּאֱמָר "בְּהֶמְתְּךָ לֹא-תַרְבִּיעַ כִּלְאַיִם" .
וְאֶחָד בְּהֵמָה חַיָּה וָעוֹף שֶׁלּוֹ, אוֹ שֶׁלַּחֲבֵרוֹ.
וְאֵינוּ לוֹקֶה עַד שֶׁיַּכְנִיס בְּיָדוֹ, כְּמִכְחוֹל בִּשְׁפוֹפֶרֶת; אֲבָל אִם הֶעֱלָם זֶה עַל זֶה בִּלְבָד, אוֹ שֶׁעוֹרְרָן בְּקוֹל--מַכִּין אוֹתוֹ מַכַּת מַרְדּוּת.

מֻתָּר לְהַכְנִיס שֵׁנִי מִינִין, לְסַהַר אֶחָד; וְאִם רָאָה אוֹתָם רָבְעוּ זֶה אֶת זֶה, אֵינוּ זָקוּק לְהַפְרִישָׁן.
וְאָסוּר לְיִשְׂרָאֵל לִתֵּן בְּהֶמְתוֹ לַגּוֹי לְהַרְבִּיעָהּ לוֹ.

מִי שֶׁעָבַר וְהִרְכִּיב בְּהֶמְתּוֹ כִּלְאַיִם, הֲרֵי הַנּוֹלָד מֵהֶם מֻתָּר בַּהֲנָאָה; וְאִם הָיָה מִין טְהוֹרָה עִם מִין טְהוֹרָה--מֻתָּר בַּאֲכִילָה, כְּמוֹ שֶׁנִּתְבָּאַר בְּמַאֲכָלוֹת אֲסוּרוֹת.

שְׁנֵי מִינֵי בְּהֵמָה אוֹ חַיָּה שֶׁדּוֹמִין זֶה לְזֶה--אַף עַל פִּי שֶׁמִּתְעַבְּרִין זֶה מִזֶּה, וְדוֹמִין זֶה לְזֶה--הוֹאִיל וְהֶם שֵׁנִי מִינִין, הֲרֵי אֵלּוּ כִּלְאַיִם וְאָסוּר לְהַרְכִּיבָן.
כֵּיצַד: הַזְּאֵב עִם הַכֶּלֶב, וְהַכֶּלֶב הַכֻּפְרִי עִם הַשּׁוּעָל, וְהַצְּבָאִים עִם הָעִזִּים, וְהַיְּעֵלִים עִם הָרְחֵלִים, וְהַסּוּס עִם הַפֶּרֶד, וְהַפֶּרֶד עִם הַחֲמוֹר, וְהַחֲמוֹר עִם הֶעָרוֹד--אַף עַל פִּי שֶׁדּוֹמִין זֶה לְזֶה, הֲרֵי הֶן כִּלְאַיִם זֶה בְּזֶה.

מִין שֶׁיֵּשׁ בּוֹ מִדְבָּרִי וְיִשּׁוּבִי, כְּגוֹן שׁוֹר הַבָּר עִם הַשּׁוֹר, וְהָרַמָּךְ עִם הַסּוּס--מֻתָּר לְהַרְכִּיבָן זֶה עִם זֶה, מִפְּנֵי שְׁהֶן מִין אֶחָד.
אֲבָל אֲוָז עִם אֲוַז בָּר, כִּלְאַיִם זֶה עִם זֶה: שֶׁהָאֲוָז בֵּיצָיו מִבִּפְנִים, וַאֲוַז הַבָּר בֵּיצָיו מִבַּחוּץ--מִכְּלָל שְׁהֶם שֵׁנִי מִינִין.
וְהַכּוֹי--כִּלְאַיִם עִם הַחַיָּה, וְעִם הַבְּהֵמָה; וְאֵין לוֹקִין עָלָיו, מִפְּנֵי שְׁהוּא סָפֵק.

הַיִּלּוֹדִים מִן הַכִּלְאַיִם--אִם הָיוּ אִמּוֹתֵיהֶן מִין אֶחָד, מֻתָּר לְהַרְכִּיבָן זֶה עַל זֶה.
וְאִם הָיוּ אִמּוֹתֵיהֶן מִשְּׁנֵי מִינִין, אָסוּר לְהַרְכִּיבָן זֶה עַל זֶה; וְאִם הִרְכִּיב, לוֹקֶה.
וְכֵן אִם הִרְכִּיב זֶה הַנּוֹלָד, אַפִלּוּ עַל מִין אִמּוֹ--לוֹקֶה.

כֵּיצַד: פֶּרֶד שֶׁאִמּוֹ חֲמוֹר--מֻתָּר לְהַרְכִּיבוֹ עַל פִּרְדָּה שֶׁאִמָּהּ חֲמוֹר, וְאָסוּר לְהַרְכִּיבוֹ אַפִלּוּ עַל הַחֲמוֹר; אֲבָל פֶּרֶד שֶׁאִמּוֹ סוּס, אָסוּר לְהַרְכִּיבוֹ עַל פִּרְדָּה שֶׁאִמָּהּ חֲמוֹר.
וְכֵן כָּל כַּיּוֹצֶא בְּזֶה.
לְפִיכָּךְ הָרוֹצֶה לְהַרְכִּיב פֶּרֶד עַל פִּרְדָּה, אוֹ לִמְשֹׁךְ בִּשְׁתֵּי פִּרְדּוֹת--בּוֹדֵק בְּסִימָנֵי אָזְנַיִם וְזָנָב וְקוֹל: אִם דּוֹמִין זֶה לְזֶה--בַּיָּדוּעַ שֶׁאִמָּן מִמִּין אֶחָד, וּמֻתָּרִין.

 כָּל הָעוֹשֶׂה מְלָאכָה בִּשְׁנֵי מִינֵי בְּהֵמָה אוֹ חַיָּה כְּאֶחָד, וְהָיָה אֶחָד מֵהֶן מִין טְהוֹרָה, וְהַשֵּׁנִי מִין טְמֵאָה--הֲרֵי זֶה לוֹקֶה בְּכָל מָקוֹם, שֶׁנֶּאֱמָר "לֹא-תַחֲרֹשׁ בְּשׁוֹר-וּבַחֲמֹר, יַחְדָּו" .
אֶחָד הַחוֹרֵשׁ, אוֹ הַזּוֹרֵעַ, אוֹ הַמּוֹשֵׁךְ בָּהֶן עֲגָלָה אוֹ אֶבֶן כְּאֶחָד, וְאַפִלּוּ מְשָׁכָן כְּאֶחָד אוֹ הִנְהִיגָן כְּאֶחָד, וְאַפִלּוּ בְּקוֹל--לוֹקֶה, שֶׁנֶּאֱמָר "יַחְדָּו", מִכָּל מָקוֹם; אֲבָל הַמְּזַוְּגָן, פָּטוּר עַד שֶׁיִּמְשֹׁךְ אוֹ יַנְהִיג.

 וְאֶחָד שׁוֹר וַחֲמוֹר, וְאֶחָד כָּל שְׁנֵי מִינִין שֶׁאֶחָד טָמֵא וְאֶחָד טָהוֹר--בֵּין בְּהֵמָה עִם בְּהֵמָה, כַּחֲזִיר עִם הַכֶּבֶשׂ, אוֹ חַיָּה עִם חַיָּה, כַּיַּחְמוּר עִם הַפִּיל, אוֹ חַיָּה עִם בְּהֵמָה, כַּכֶּלֶב עִם הָעֵז אוֹ צְבִי עִם הַחֲזִיר, וְכַיּוֹצֶא בָּהֶם--עַל כָּל אֵלּוּ, לוֹקֶה מִן הַתּוֹרָה: שֶׁהַחַיָּה בִּכְלַל בְּהֵמָה הִיא, כְּמוֹ שֶׁבֵּאַרְנוּ בְּמַאֲכָלוֹת אֲסוּרוֹת.
אֲבָל מִדִּבְרֵי סוֹפְרִים--כָּל שְׁנֵי מִינִין שְׁהֶן כִּלְאַיִם בְּהַרְבָּעָה, אֲסוּרִים לַחְרֹשׁ בָּהֶן כְּאֶחָד וְלִמְשֹׁךְ אוֹתָן וּלְהַנְהִיגָן; וְאִם עָשָׂה בָּהֶן מְלָאכָה כְּאֶחָד, אוֹ מָשַׁךְ, אוֹ הִנְהִיג--מַכִּין אוֹתוֹ מַכַּת מַרְדּוּת.
וְאָסוּר לְהַנְהִיג בְּהֵמָה מִן הַיַּבָּשָׁה עִם חַיָּה שֶׁבַּיָּם, כְּגוֹן עֵז עִם שִׁבּוּט; וְאִם עָשָׂה, פָּטוּר.

 עֲגָלָה שֶׁהָיוּ מוֹשְׁכִין אוֹתָהּ כִּלְאַיִם--הַיּוֹשֵׁב בָּעֲגָלָה לוֹקֶה, וְאַף עַל פִּי שֶׁלֹּא הִנְהִיג: שֶׁיְּשִׁיבָתוֹ גּוֹרֶמֶת לַבְּהֵמָה שֶׁתִּמְשֹׁךְ הָעֲגָלָה.
וְכֵן אִם הָיָה אֶחָד יוֹשֵׁב בָּעֲגָלָה, וְאֶחָד מַנְהִיג--שְׁנֵיהֶן לוֹקִין; וְאַפִלּוּ מֵאָה שֶׁהִנְהִיגוּ כִּלְאַיִם כְּאֶחָד, כֻּלָּן לוֹקִין.

 מֻתָּר לַעֲשׂוֹת מְלָאכָה בְּאָדָם וּבְהֵמָה אוֹ חַיָּה כְּאֶחָד--כְּגוֹן אָדָם שֶׁחוֹרֵשׁ עִם הַשּׁוֹר, אוֹ מוֹשֵׁךְ עֲגָלָה עִם הַחֲמוֹר, וְכַיּוֹצֶא בְּזֶה: שֶׁנֶּאֱמָר "בְּשׁוֹר-וּבַחֲמֹר, יַחְדָּו" , לֹא בְּאָדָם וַחֲמוֹר אוֹ בְּאָדָם וְשׁוֹר.

 בֶּהֱמַת פְּסוּלֵי הַמֻּקְדָּשִׁין--אַף עַל פִּי שְׁהִיא גּוּף אֶחָד, הַכָּתוּב עָשָׂה אוֹתָהּ כִּשְׁנֵי גוּפִין, מִפְּנֵי שֶׁהָיְתָה קֹדֶשׁ, נַעֲשָׂת כְּקֹדֶשׁ וְחֹל מְעֹרָבִין זֶה בְּזֶה; וְנִמְצֵאת בְּהֵמָה זוֹ, כִּבְהֵמָה טְמֵאָה עִם הַטְּהוֹרָה הַמְּעֹרָבִין כְּאֶחָד--הֲרֵי הוּא אוֹמֵר "וְאִם, כָּל-בְּהֵמָה טְמֵאָה, אֲשֶׁר לֹא-יַקְרִיבוּ מִמֶּנָּה קָרְבָּן, לַה'" , מִפִּי הַשְּׁמוּעָה לָמְדוּ שְׁאֵינוּ מְדַבֵּר אֵלָא בִּפְסוּלֵי הַמֻּקְדָּשִׁין.
לְפִיכָּךְ הַחוֹרֵשׁ בְּשׁוֹר פְּסוּלֵי הַמֻּקְדָּשִׁין, אוֹ הַמַּרְבִּיעַ בּוֹ--הֲרֵי זֶה לוֹקֶה מִשּׁוֹם כִּלְאַיִם; וְאִסּוּר זֶה, מִדִּבְרֵי קַבָּלָה.

הִלְכּוֹת כִּלְאַיִם פֵּרֶק י 
אֵין אָסוּר בְּכִלְאֵי בְּגָדִים אֵלָא צֶמֶר וּפִשְׁתִּים בִּלְבָד, שֶׁנֶּאֱמָר "לֹא תִלְבַּשׁ שַׁעַטְנֵז, צֶמֶר וּפִשְׁתִּים יַחְדָּו" .
וְיֵשׁ בְּכַרְכֵי הַיָּם כְּמוֹ צֶמֶר שֶׁגָּדֵל עַל הָאֲבָנִים שֶׁבְּיָם הַמֶּלַח, תַּבְנִיתוֹ כְּתַבְנִית הַזָּהָב, וְהוּא רַךְ בְּיוֹתֵר, וְכֶלֶךְ שְׁמוֹ; וְאָסוּר עִם הַפִּשְׁתָּן מִפְּנֵי מַרְאִית הָעַיִן, שְׁהוּא דּוֹמֶה לְצֶמֶר רְחֵלִים.
וְכֵן הַשִּׁירַיִם וְהַכֶּלֶךְ, אֲסוּרִין מִפְּנֵי מַרְאִית הָעַיִן.

רָחֵל בַּת עֵז--צֶמֶר שֶׁלָּהּ, אֵין לוֹקִין עָלָיו מִשּׁוֹם כִּלְאַיִם; אֲבָל אָסוּר הוּא מִדִּבְרֵיהֶם, מִפְּנֵי מַרְאִית הָעַיִן.

כֵּיוָן שֶׁנִּתְחַבַּר הַצֶּמֶר עִם הַפִּשְׁתָּן, צַד חִבּוּר בָּעוֹלָם--הֲרֵי זֶה כִּלְאַיִם מִן הַתּוֹרָה.
כֵּיצַד: צֶמֶר וּפִשְׁתִּים שֶׁטְּרָפָן זֶה בְּזֶה, וְשָׁע אוֹתָן, וְעָשָׂה מֵהֶן לְבָדִין--הֲרֵי אֵלּוּ כִּלְאַיִם; טְרָפָן, וְטָוָה אוֹתָן כְּאֶחָד, וְאָרַג בֶּגֶד מִטְּוִי זֶה--הֲרֵי זֶה כִּלְאַיִם.
תָּפַר בֶּגֶד שֶׁלְּצֶמֶר בְּשֶׁלְּפִשְׁתָּן, אַפִלּוּ תְּפָרָן בְּמֶשִׁי, אוֹ שֶׁתָּפַר בֶּגֶד צֶמֶר בְּחוּטֵי פִּשְׁתִּים, אוֹ בֶּגֶד פִּשְׁתִּים בְּחוּטֵי צֶמֶר, אוֹ קָשַׁר חוּט צֶמֶר בְּחוּטֵי פִּשְׁתָּן אוֹ גִּדְּלָן, אַפִלּוּ נָתַן צֶמֶר וּפִשְׁתִּים בְּשַׂק אוֹ בְּקֻפָּה וּכְרָכָן--הֲרֵי אֵלּוּ כִּלְאַיִם.
וְאַפִלּוּ קָשַׁר גָּדִיל שֶׁלְּצֶמֶר בְּגָדִיל שֶׁלְּפִשְׁתָּן, אַף עַל פִּי שֶׁהָרְצוּעָה בָּאֶמְצָע, וְכֵן אִם קִפַּל בִּגְדֵי צֶמֶר וּפִשְׁתָּן, וּקְשָׁרָן--הֲרֵי אֵלּוּ כִּלְאַיִם: שֶׁנֶּאֱמָר "צֶמֶר וּפִשְׁתִּים יַחְדָּו" , מִכָּל מָקוֹם--כֵּיוָן שֶׁנִּתְאַחַד, נֶאֱסַר.

וּמְנַיִן שֶׁכָּל אִסּוּרִין אֵלּוּ שֶׁלַּתּוֹרָה--שֶׁהֲרֵי צָרַךְ הַכָּתוּב לְהַתִּיר כִּלְאַיִם בַּצִּיצִית, כְּמוֹ שֶׁלָּמְדוּ מִפִּי הַשְּׁמוּעָה, שֶׁלֹּא נִסְמְכָה פָּרָשַׁת כִּלְאַיִם לְפָרָשַׁת צִיצִית, אֵלָא לְהַתִּיר כִּלְאַיִם בַּצִּיצִית: וְהַצִּיצִית חוּטִין קְשׁוּרִין בִּלְבָד הֶן--מִכְּלָל שֶׁחִבּוּר כְּזֶה שֶׁלֹּא בִּמְקוֹם מִצְוָה אָסוּר מִן הַתּוֹרָה, שְׁאֵינוּ מְמַעֵט בַּתּוֹרָה דָּבָר שְׁהוּא אָסוּר מִדִּבְרֵי סוֹפְרִים.

הַכִּלְאַיִם, אֵין לוֹ שֵׁעוּר: אַפִלּוּ חוּט כָּל שְׁהוּא שֶׁלְּצֶמֶר בְּבֶגֶד גָּדוֹל שֶׁלְּפִשְׁתָּן, אוֹ שֶׁלְּפִשְׁתָּן בְּצֶמֶר--אָסוּר.
צֶמֶר רְחֵלִים וְצֶמֶר גְּמַלִּים וְכַיּוֹצֶא בּוֹ, שֶׁטְּרָפָן זֶה בְּזֶה, וְטָוָה מֵהֶן טְוִי--אִם הָיָה הַחֵצִי מִן הָרְחֵלִים--הֲרֵי הַכֹּל כְּצֶמֶר, וַהֲרֵי הוּא כִּלְאַיִם עִם הַפִּשְׁתָּן.
וְאִם הָיָה הָרֹב מִן הַגְּמַלִּים--מֻתָּר לְעָרְבוֹ עִם הַפִּשְׁתָּן, מִפְּנֵי שֶׁצּוּרַת הַכֹּל צוּרַת צֶמֶר גְּמַלִּים; וְאֵין חוֹשְׁשִׁין לַנִּימוֹת שֶׁלְּצֶמֶר הַמְּעֹרָבִין בָּהֶן, מִפְּנֵי שְׁאֵינָן חוּטֵי צֶמֶר.

 לְפִיכָּךְ עוֹרוֹת הַכְּבָשִׂים שֶׁעוֹשִׂין מֵהֶן בְּגָדִים--אַף עַל פִּי שֶׁתּוֹפְרִין אוֹתָן בְּפִשְׁתָּן, מֻתָּרִין; וְאֵין חוֹשְׁשִׂין לַנִּימוֹת שֶׁלְּצֶמֶר, אַף עַל פִּי שֶׁנִּכְרְכוּ בִּכְלַל חוּט הַפִּשְׁתָּן שֶׁתָּפְרוּ בּוֹ, שֶׁהֲרֵי בָּטְלוּ בְּמֵעוּטָן.

 וְכֵן הַקַּנְבַּס וְהַפִּשְׁתָּן שֶׁטְּרָפָן זֶה בְּזֶה--אִם רֹב מִן הַקַּנְבַּס, מֻתָּר לֶאֱרֹג הַטְּוִי מֵהֶן עִם חוּטֵי צֶמֶר; וְאִם הָיָה מֶחְצָה לְמֶחְצָה, אָסוּר.

 הָעוֹשֶׂה בֶּגֶד כֻּלּוֹ צֶמֶר גְּמַלִּים, אוֹ צֶמֶר אַרְנָבִים, אוֹ קַנְבַּס, וְאָרַג בּוֹ חוּט שֶׁלְּצֶמֶר מִצַּד זֶה, וְחוּט שֶׁלְּפִשְׁתָּן מִצַּד זֶה--הֲרֵי זֶה אָסוּר מִשּׁוֹם כִּלְאַיִם.
בֶּגֶד צֶמֶר שֶׁנִּפְרַם--מֻתָּר לִפְרֹף אוֹתוֹ בְּחוּט פִּשְׁתָּן, וְקוֹשֵׁר; אֲבָל לֹא יִתְפֹּר.

 לוֹבֵשׁ אָדָם בֶּגֶד צֶמֶר וּבֶגֶד פִּשְׁתִּים, וְחוֹגֵר עֲלֵיהֶם מִבַּחוּץ--וּבִלְבָד שֶׁלֹּא יִטְרֹף אֶת הַמְּשִׁיחָה, וְיִקְשֹׁר בָּהּ בֵּין כְּתֵפָיו.

 כִּלְאֵי בְּגָדִים--מֻתָּר לַעֲשׂוֹתָם וּלְמָכְרָם, וְאֵין אָסוּר אֵלָא לִלְבֹּשׁ אוֹתָן אוֹ לְהִתְכַּסּוֹת בָּהֶן בִּלְבָד: שֶׁנֶּאֱמָר "לֹא תִלְבַּשׁ שַׁעַטְנֵז" , וְנֶאֱמָר "לֹא יַעֲלֶה עָלֶיךָ" --הָעֲלִיָּה שְׁהִיא דֶּרֶךְ לְבִישָׁה.
אֲבָל אֹהֶל שְׁהוּא כִּלְאַיִם, מֻתָּר לֵישֵׁב תַּחְתָּיו; וְכֵן מֻתָּר מִן הַתּוֹרָה, לֵישֵׁב עַל מַצָּעוֹת שֶׁלְּכִלְאַיִם, שֶׁנֶּאֱמָר "לֹא יַעֲלֶה עָלֶיךָ", אֲבָל אַתָּה מַצִּיעוֹ תַּחְתֶּיךָ.

וּמִדִּבְרֵי סוֹפְרִים, אַפִלּוּ עֶשֶׂר מַצָּעוֹת זוֹ עַל גַּבֵּי זוֹ, וְהַתַּחְתּוֹן שֶׁבָּהֶן כִּלְאַיִם--אָסוּר לֵישֵׁב עַל הָעֶלְיוֹן, שֶׁמֶּא תִּכָּרֵךְ נִימָה עַל בְּשָׂרוֹ.
בַּמֶּה דְּבָרִים אֲמוּרִים, בָּרַכִּין כְּגוֹן יְרִיעוֹת וּשְׂמָלוֹת; אֲבָל אִם הָיוּ קָשִׁין וְאֵינָן נִכְרָכִין, כְּגוֹן כַּרִים וּכְסָתוֹת--מֻתָּר לֵישֵׁב עֲלֵיהֶן וּלְהָסֵב: וְהוּא, שֶׁלֹּא יִהְיֶה בְּשָׂרוֹ נוֹגֵעַ בָּהֶם.

 וְכֵן הַפָּרֹכֶת שְׁהִיא כִּלְאַיִם--אִם הָיְתָה רַכָּה--אֲסוּרָה, שֶׁמֶּא יִסָּמֵךְ לָהּ הַשַּׁמָּשׁ וְתַעֲלֶה עַל בְּשָׂרוֹ; וְאִם הָיְתָה קָשָׁה שְׁאֵינָהּ נִכְרֶכֶת, מֻתֶּרֶת.
מַנְעָל שְׁהוּא כִּלְאַיִם, וְאֵין לוֹ עָקֵב--מֻתָּר לְלָבְשׁוֹ: שֶׁעוֹר הָרֶגֶל קָשֶׁה הוּא, וְאֵינוּ נִהְנֶה כִּשְׁאָר עוֹר הַגּוּף.

 תּוֹפְרֵי כְּסוּת, תּוֹפְרִין כְּדַרְכָּן--וּבִלְבָד שֶׁלֹּא יִתְכַּוְּנוּ, בַּחַמָּה מִפְּנֵי הַחַמָּה וּבַגְּשָׁמִים מִפְּנֵי הַגְּשָׁמִים; וְהַצְּנוּעִין, תּוֹפְרִים בָּאָרֶץ.
וְכֵן מוֹכְרֵי כְּסוּת, מוֹכְרִין כְּדַרְכָּן--וּבִלְבָד שֶׁלֹּא יִתְכַּוְּנוּ בַּחַמָּה, שֶׁיַּצִּיל לָהֶם הַכִּלְאַיִם שֶׁעַל כִּתְפֵיהֶן מִן הַחַמָּה, וְלֹא יִתְכַּוְּנוּ בַּגְּשָׁמִים, לְהִתְחַמַּם בּוֹ; וְהַצְּנוּעִין, מַפְשִׁילִין בְּמַקֵּל.

 לֹא יִקַּח אָדָם בֵּיצָה, כִּשְׁהִיא בְּבֶגֶד כִּלְאַיִם--שֶׁהֲרֵי הוּא נִהְנֶה בַּכִּלְאַיִם, מִפְּנֵי הַחַמָּה אוֹ מִפְּנֵי הַצִּנָּה.
וְכֵן כָּל כַּיּוֹצֶא בְּזֶה.

 לֹא יִלְבֹּשׁ אָדָם כִּלְאַיִם עֲרַאי, וְאַפִלּוּ עַל גַּבֵּי עֲשָׂרָה בְּגָדִים, שְׁאֵינוּ מְהַנֵּהוּ כְּלוּם, וְאַפִלּוּ לִגְנֹב אֶת הַמֶּכֶס; וְאִם לָבַשׁ כֵּן, לוֹקֶה.

 אֵין אָסוּר מִשּׁוֹם כִּלְאַיִם, אֵלָא בְּגָדִים שְׁהֶן דֶּרֶךְ חִמּוּם--כְּגוֹן הַכֻּתֹּנֶת, וְהַמִּצְנֶפֶת, וְהַמִּכְנָסַיִם, וְהָאַבְנֵט, וְהַשִּׂמְלָה, וּבְגָדִים שֶׁמְּחַפִּין בָּהֶן אֶת הַשּׁוֹקַיִם וְאֶת הַיָּדַיִם וְכַיּוֹצֶא בָּהֶם.
אֲבָל צִלְצוּלִין קְטַנִּים שֶׁעוֹשִׂין אוֹתָן הָעָם בְּבֵית יָד שֶׁלָּהֶן, לִצְרֹר בָּהֶן אֶת הַמָּעוֹת, אוֹ לִצְרֹר בָּהֶן הַתְּבָלִין, וּסְמַרְטוּט שֶׁמַּנִּיחִין עָלָיו רְטִיָּה אוֹ מְלֻגְמָה אוֹ אַסְפְּלוֹנִית וְכַיּוֹצֶא בָּהֶן--הֲרֵי אֵלּוּ מֻתָּרִין, אַף עַל פִּי שֶׁבְּשָׂרוֹ נוֹגֵעַ בָּהֶן: שֶׁהֲרֵי אֵין דֶּרֶךְ חִמּוּם בְּכָּךְ.

 צִיץ שֶׁלְּעוֹר אוֹ מֶשִׁי וְכַיּוֹצֶא בָּהֶן, שֶׁתָּלָה בּוֹ חוּטֵי צֶמֶר וְחוּטֵי פִּשְׁתָּן מְדֻלְדָּלִין עַל פְּנֵי הָאָדָם, כְּדֵי לְהַפְרִיחַ הַזְּבוּבִין--אֵין בּוֹ מִשּׁוֹם כִּלְאַיִם, שְׁאֵין דֶּרֶךְ חִמּוּם בְּכָּךְ.

 הַמַּנְהִיג בְּהֵמוֹת וּמַכְנִיס חֲבָלִים לְתוֹךְ יָדוֹ, מֵהֶן פִּשְׁתִּים וּמֵהֶן צֶמֶר--הֲרֵי זֶה מֻתָּר, וְאַף עַל פִּי שֶׁכּוֹרְכָן עַל יָדוֹ; אֲבָל אִם קְשָׁרָן כֻּלָּן--נַעֲשׂוּ כִּלְאַיִם, וְאָסוּר לוֹ לְכָרְכָן עַל יָדוֹ.

 מִטְפָּחוֹת שֶׁמְּקַנְּחִין בָּהֶן הַיָּדַיִם, וּמִטְפָּחוֹת שֶׁמְּסַפְּגִין בָּהֶן הַכֵּלִים וְהַקַּרְקָעוֹת, וּמִטְפְּחוֹת סֵפֶר תּוֹרָה, וּמִטְפְּחוֹת הַסַּפָּרִים--אֲסוּרִים מִשּׁוֹם כִּלְאַיִם: שֶׁהֲרֵי הַיָּדַיִם נוֹגְעוֹת בָּהֶן, וְהֶן נִכְרָכִין עַל הַיָּד תָּמִיד וּמְחַמְּמִין.

 אוֹתוֹת שֶׁעוֹשִׂין הַכּוֹבְסִין וְהַגַּרְדִיִּין בַּבְּגָדִים, כְּדֵי שֶׁיִּהְיֶה כָּל אֶחָד מַכִּיר אֶת שֶׁלּוֹ--אִם הָיְתָה אוֹת שֶׁלְּצֶמֶר בְּפִשְׁתָּן, אוֹ פִּשְׁתָּן בְּצֶמֶר--הֲרֵי זֶה אָסוּר, וְאַף עַל פִּי שְׁאֵינוּ חָשׁוּב אֶצְלוֹ.

 בֶּגֶד צֶמֶר שֶׁחִבְּרוֹ עִם בֶּגֶד פִּשְׁתָּן, בִּתְכִיפָה אַחַת--אֵינוּ חִבּוּר, וְאֵין זֶה כִּלְאַיִם; קָבַץ שְׁנֵי רָאשֵׁי הַחוּט כְּאֶחָד, אוֹ שֶׁתָּכַף שְׁתֵּי תְּכִיפוֹת--הֲרֵי זֶה כִּלְאַיִם.

 מֻתָּר לַעֲשׂוֹת מִן הַכִּלְאַיִם תַּכְרִיכִין לְמֵת, שְׁאֵין עַל הַמֵּתִים מִצְוָה; וְלַעֲשׂוֹת מֵהֶן מִרְדַּעַת לַחֲמוֹר, וְיוֹשֵׁב עָלֶיהָ--וְהוּא, שֶׁלֹּא יִהְיֶה בְּשָׂרוֹ נוֹגֵעַ בָּהּ, וְלֹא יַנִּיחַ מִרְדַּעַת זוֹ עַל כְּתֵפוֹ, אַפִלּוּ לְהוֹצִיא עָלֶיהָ אֶת הַזֵּבֶל.
הַמֵּת וְהַבְּהֵמָה שֶׁהָיוּ מְלֻבָּשִׁין כִּלְאַיִם, מֻתָּר לְנָשְׂאָן עַל כְּתֵפוֹ.

 בֶּגֶד צֶמֶר שֶׁאָבַד בּוֹ חוּט פִּשְׁתָּן, אוֹ בֶּגֶד פִּשְׁתָּן שֶׁאָבַד בּוֹ חוּט צֶמֶר--הֲרֵי זֶה לֹא יִמְכְּרֶנּוּ לַגּוֹי, שֶׁמֶּא יִמְכְּרֶנּוּ הַגּוֹי לְיִשְׂרָאֵל; וְלֹא יַעֲשֶׂנּוּ מִרְדַּעַת לַחֲמוֹר, שֶׁמֶּא יִמְצָא אוֹתוֹ אַחֵר וְיִקְרְעֶנּוּ מֵעַל הַמִּרְדַּעַת וְיִלְבְּשֶׁנּוּ--שֶׁהֲרֵי אֵין הַכִּלְאַיִם נִכָּר בּוֹ.
וְכֵיצַד הִיא תַּקָּנַת בֶּגֶד זֶה: צוֹבְעוֹ--שְׁאֵין הַצֶּמֶר וְהַפִּשְׁתִּים עוֹלִים בִּצְבָע אֶחָד, וּמִיָּד הוּא נִכָּר לוֹ וְשׁוֹמְטוֹ; וְאִם לֹא נִכָּר, הֲרֵי זֶה מֻתָּר, שֶׁמֶּא נִשְׁמַט וְהָלַךְ לוֹ, שֶׁהֲרֵי בָּדַק וְלֹא מְצָאוֹ.
וּכְבָר בֵּאַרְנוּ בְּבִיאוֹת אֲסוּרוֹת, שֶׁכָּל אִסּוּרֵי סְפֵקוֹת מִדִּבְרֵי סוֹפְרִים; וּלְפִיכָּךְ הֵקִילוּ בְּסָפֵק זֶה.

 הַלּוֹקֵחַ כְּלֵי צֶמֶר מִן הַגּוֹיִים--צָרִיךְ לְבָדְקָן יָפֶה יָפֶה, שֶׁמֶּא תְּפוּרִין הֶן בְּפִשְׁתָּן.

 הָרוֹאֶה כִּלְאַיִם שֶׁלַּתּוֹרָה עַל חֲבֵרוֹ--אַפִלּוּ הָיָה מְהַלֵּךְ בַּשּׁוּק--קוֹפֵץ לוֹ, וְקוֹרְעוֹ עָלָיו מִיָּד: וְאַפִלּוּ הָיָה רִבּוֹ שֶׁלִּמְּדוֹ חָכְמָה--שְׁאֵין כְּבוֹד הַבְּרִיּוֹת, דּוֹחֶה אִסּוּר לֹא תַעֲשֶׂה הַמְּפֹרָשׁ בַּתּוֹרָה.
וְלָמָּה נִדְחָה בְּהָשֵׁב אֲבֵדָה, כְּמוֹ שֶׁיִּתְבָּאַר--מִפְּנֵי שְׁהוּא לָאו שֶׁלְּמָמוֹן; וְלָמָּה נִדְחָה בְּטֻמְאַת מֵת--הוֹאִיל וּפָרַט הַכָּתוּב, וּמִפִּי הַשְּׁמוּעָה לָמְדוּ, "לַאֲחֹתוֹ" אֵינוּ מִטַּמֵּא, אֲבָל מִטַּמֵּא לְמֵת מִצְוָה.

אֲבָל דָּבָר שֶׁאִסּוּרוֹ מִדִּבְרֵיהֶם--הֲרֵי הוּא נִדְחֶה מִפְּנֵי כְּבוֹד הַבְּרִיּוֹת, בְּכָל מָקוֹם; וְאַף עַל פִּי שֶׁכָּתוּב בַּתּוֹרָה "לֹא תָסוּר, מִכָּל הַדָּבָר" , הֲרֵי לָאו זֶה נִדְחֶה מִכְּלָל מִפְּנֵי כָּבוֹד הַבְּרִיּוֹת.

לְפִיכָּךְ אִם הָיָה עָלָיו שַׁעַטְנֵז שֶׁלְּדִבְרֵיהֶם--אֵינוּ קוֹרְעוֹ עָלָיו בַּשּׁוּק, וְאֵינוּ פּוֹשֵׁט בַּשּׁוּק, עַד שֶׁמַּגִּיעַ לְבֵיתוֹ; וְאִם הָיָה שֶׁלַּתּוֹרָה, פּוֹשְׁטוֹ מִיָּד.

 הַלּוֹבֵשׁ כִּלְאַיִם, אוֹ הַמִּתְכַּסֶּה בּוֹ--לוֹקֶה; הָיָה לָבוּשׁ בַּכִּלְאַיִם כָּל הַיּוֹם כֻּלּוֹ, אֵינוּ לוֹקֶה אֵלָא אַחַת.
הוֹצִיא רֹאשׁוֹ מִן הַבֶּגֶד וְהִחְזִירוֹ, הוֹצִיא רֹאשׁוֹ וְהִחְזִירוֹ--אַף עַל פִּי שֶׁלֹּא פָשַׁט הַבֶּגֶד כֻּלּוֹ, הֲרֵי זֶה חַיָּב עַל כָּל אַחַת וְאַחַת.
בַּמֶּה דְּבָרִים אֲמוּרִים שְׁהוּא חַיָּב אַחַת עַל כָּל הַיּוֹם, בְּשֶׁהִתְרוּ בּוֹ הַתְרָאָה אַחַת; אֲבָל אִם הִתְרוּ בּוֹ וְאָמְרוּ לוֹ, פְּשֹׁט פְּשֹׁט, וְהוּא לָבוּשׁ בּוֹ, וְשָׁהָה כְּדֵי לִפְשֹׁט וְלִלְבֹשׁ אַחַר שֶׁהִתְרוּ בּוֹ--הֲרֵי זֶה חַיָּב עַל כָּל שְׁהִיָּה וּשְׁהִיָּה שֶׁהִתְרוּ בּוֹ עָלֶיהָ, וְאַף עַל פִּי שֶׁלֹּא פָשַׁט.

 הַמַּלְבִּישׁ אֶת חֲבֵרוֹ כִּלְאַיִם--אִם הָיָה הַלּוֹבֵשׁ מֵזִיד--הַלּוֹבֵשׁ לוֹקֶה, וְהַמַּלְבִּישׁ עוֹבֵר מִשּׁוֹם "וְלִפְנֵי עִוֵּר, לֹא תִתֵּן מִכְשֹׁל" ; וְאִם לֹא יָדַע הַלּוֹבֵשׁ שֶׁהַבֶּגֶד כִּלְאַיִם, וְהַמַּלְבִּישׁ מֵזִיד--הַמַּלְבִּישׁ לוֹקֶה, וְהַלּוֹבֵשׁ פָּטוּר.

 כּוֹהֲנִים שֶׁלָּבְשׁוּ בִּגְדֵי כְּהֻנָּה שֶׁלֹּא בְּשָׁעַת עֲבוֹדָה--אַפִלּוּ בַּמִּקְדָּשׁ--לוֹקִין, מִפְּנֵי הָאַבְנֵט שְׁהוּא כִּלְאַיִם; וְלֹא הֻתְּרוּ בּוֹ אֵלָא בְּשָׁעַת עֲבוֹדָה, שְׁהִיא מִצְוַת עֲשֵׂה כְּמוֹ הַצִּיצִית.

הִלְכּוֹת מַתְּנוֹת עֲנִיִּים 
יֵשׁ בִּכְלָלָן שְׁלוֹשׁ עֶשְׂרֵה מִצְווֹת--שֶׁבַע מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַנִּיחַ פֵּאָה; שֶׁלֹּא יְכַלֶּה הַפֵּאָה; לְהַנִּיחַ לֶקֶט; שֶׁלֹּא יְלַקַּט הַלֶּקֶט; לַעֲזֹב עוֹלֵלוֹת בַּכֶּרֶם; שֶׁלֹּא יְעוֹלֵל הַכֶּרֶם; לַעֲזֹב פֶּרֶט הַכֶּרֶם; שֶׁלֹּא יְלַקַּט פֶּרֶט הַכֶּרֶם; לְהַנִּיחַ הַשִּׁכְחָה; שֶׁלֹּא יָשׁוּב לָקַחַת הַשִּׁכְחָה; לְהַפְרִישׁ מַעֲשֵׂר לָעֲנִיִּים; לִתֵּן צְדָקָה כְּמִסַּת יָד; שֶׁלֹּא יְאַמַּץ לְבָבוֹ עַל הֶעָנִי.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת מַתְּנוֹת עֲנִיִּים פֵּרֶק א 
הַקּוֹצֵר אֶת שָׂדֵהוּ--לֹא יִקְצֹר כָּל הַשָּׂדֶה כֻּלָּהּ אֵלָא יַנִּיחַ קָמָה מְעַט לָעֲנִיִּים בְּסוֹף הַשָּׂדֶה, שֶׁנֶּאֱמָר "לֹא-תְכַלֶּה פְּאַת שָׂדְךָ בְּקֻצְרֶךָ" : אֶחָד הַקּוֹצֵר, וְאֶחָד הַתּוֹלֵשׁ.
וְזֶה שֶׁמַּנִּיחַ, הוּא הַנִּקְרָא פֵּאָה.
וּכְשֵׁם שֶׁמַּנִּיחַ בַּשָּׂדֶה--כָּךְ מַנִּיחַ בָּאִילָנוֹת כְּשֶׁאוֹסֵף אֶת פֵּרוֹתֵיהֶן, מְעַט לָעֲנִיִּים.
עָבַר וְקָצַר אֶת כָּל הַשָּׂדֶה, אוֹ אָסַף כָּל פֵּרוֹת הָאִילָן--לוֹקֵחַ מִמַּה שֶׁקָּצַר אוֹ אָסַף מְעַט, וְנוֹתְנוֹ לָעֲנִיִּים: שֶׁנְּתִינָתוֹ מִצְוַת עֲשֵׂה, שֶׁנֶּאֱמָר "לֶעָנִי וְלַגֵּר תַּעֲזֹב אֹתָם" .
וְאַפִלּוּ טָחַן הַקֶּמַח וְלָשׁוֹ, וַאֲפָהוּ פַּת--הֲרֵי זֶה נוֹתֵן פֵּאָה מִן הַפַּת לָעֲנִיִּים.

 אָבַד כָּל הַקָּצִיר שֶׁקָּצַר, אוֹ נִשְׂרַף, קֹדֶם שֶׁיִּתֵּן הַפֵּאָה--הֲרֵי זֶה לוֹקֶה: שֶׁהֲרֵי עָבַר עַל מִצְוַת לֹא תַעֲשֶׂה, וְאֵינוּ יָכוֹל לְקַיַּם עֲשֵׂה שֶׁבָּהּ שֶׁנִּתַּק לוֹ.

 וְכֵן בַּלֶּקֶט, כְּשֶׁקּוֹצֵר וּמְאַלֵּם--לֹא יְלַקַּט הַשִּׁבֳּלִים הַנּוֹפְלוֹת בְּשָׁעַת הַקָּצִיר אֵלָא יַנִּיחֵם לָעֲנִיִּים, שֶׁנֶּאֱמָר "וְלֶקֶט קְצִירְךָ, לֹא תְלַקֵּט" .
עָבַר וְלִקְּטָן--אַפִלּוּ טָחַן וְאָפָה--נוֹתֵן לָעֲנִיִּים, שֶׁנֶּאֱמָר "לֶעָנִי וְלַגֵּר תַּעֲזֹב אֹתָם" ; אָבְדוּ אוֹ נִשְׂרְפוּ אַחַר שֶׁלִּקְּטָן, קֹדֶם שֶׁיִּתֵּן לָעֲנִיִּים--לוֹקֶה.

 וְכֵן בַּפֶּרֶט שֶׁנִּפְרַט מִן הָעֲנָבִים בְּשָׁעַת הַבְּצִירָה, וְכֵן בָּעוֹלֵלוֹת--שֶׁנֶּאֱמָר "וְכַרְמְךָ לֹא תְעוֹלֵל, וּפֶרֶט כַּרְמְךָ לֹא תְלַקֵּט: לֶעָנִי וְלַגֵּר תַּעֲזֹב אֹתָם" .

וְכֵן הַמְּעַמֵּר, וְשָׁכַח אֲלֻמָּה אַחַת בַּשָּׂדֶה--הֲרֵי זֶה לֹא יִקָּחֶנָּה, שֶׁנֶּאֱמָר "וְשָׁכַחְתָּ עֹמֶר בַּשָּׂדֶה, לֹא תָשׁוּב לְקַחְתּוֹ" .
עָבַר וּלְקָחוֹ--אַפִלּוּ טְחָנוֹ וַאֲפָהוּ, הֲרֵי זֶה נוֹתְנוֹ לָעֲנִיִּים: שֶׁנֶּאֱמָר "לַגֵּר לַיָּתוֹם וְלָאַלְמָנָה, יִהְיֶה" , זוֹ מִצְוַת עֲשֵׂה.
הַא לָמַדְתָּ, שֶׁכֻּלָּן מִצְוַת לֹא תַעֲשֶׂה שֶׁנִּתַּק לַעֲשֵׂה הֶן; וְאִם לֹא קִיַּם עֲשֵׂה שֶׁבָּהֶן, לוֹקֶה.

כְּשֵׁם שֶׁהַשִּׁכְחָה בָּעֻמְרִים, כָּךְ הִיא בַּקָּמָה--אִם שָׁכַח מִקְצַת הַקָּמָה וְלֹא קְצָרָהּ, הֲרֵי זוֹ לָעֲנִיִּים.
וּכְשֵׁם שֶׁהַשִּׁכְחָה בַּתְּבוּאָה וְכַיּוֹצֶא בָּהּ--כָּךְ יֵשׁ שִׁכְחָה לָאִילָנוֹת כֻּלָּן, שֶׁנֶּאֱמָר "כִּי תַחְבֹּט זֵיתְךָ, לֹא תְפַאֵר אַחֲרֶיךָ" ; וְהוּא הַדִּין לִשְׁאָר הָאִילָנוֹת, שֶׁיֵּשׁ לָהֶם שִׁכְחָה כַּזֵּיתִים.

נִמְצֵאתָ לָמֵד שֶׁאַרְבַּע מַתָּנוֹת לָעֲנִיִּים בַּכֶּרֶם--הַפֶּרֶט, וְהָעוֹלֵלוֹת, וְהַפֵּאָה, וְהַשִּׁכְחָה; וְשָׁלוֹשׁ מַתָּנוֹת בַּתְּבוּאָה--הַלֶּקֶט, וְהַשִּׁכְחָה, וְהַפֵּאָה; וּשְׁתַּיִם בִּשְׁאָר הָאִילָנוֹת--הַפֵּאָה, וְהַשִּׁכְחָה.

כָּל מַתְּנוֹת עֲנִיִּים אֵלּוּ--אֵין בָּהֶן טוֹבַת הֲנָיָה לַבְּעָלִים, אֵלָא הָעֲנִיִּים בָּאִין וְנוֹטְלִין אוֹתָן עַל כָּרְחָן שֶׁלַּבְּעָלִים; וְאַפִלּוּ עָנִי שֶׁבְּיִשְׂרָאֵל, מוֹצִיאִין אוֹתָן מִיָּדוֹ.

כָּל גֵּר הָאָמוּר בְּמַתְּנוֹת עֲנִיִּים, אֵינוּ אֵלָא גֵּר צֶדֶק--שֶׁהֲרֵי הוּא אוֹמֵר בְּמַעְשַׂר עָנִי "וּבָא הַלֵּוִי ...
וְהַגֵּר" , מַה הַלֵּוִי בֶּן בְּרִית אַף הַגֵּר בֶּן בְּרִית.
וְאַף עַל פִּי כֵן אֵין מוֹנְעִין עֲנִיֵּי גּוֹיִים מִמַּתָּנוֹת אֵלּוּ, אֵלָא בָּאִין בִּכְלַל עֲנִיֵּי יִשְׂרָאֵל וְנוֹטְלִין אוֹתָן--מִפְּנֵי דַרְכֵי שָׁלוֹם.

נֶאֱמָר בְּמַתְּנוֹת עֲנִיִּים "לֶעָנִי וְלַגֵּר תַּעֲזֹב אֹתָם" , כָּל זְמָן שֶׁהָעֲנִיִּים תּוֹבְעִין אוֹתָן.
פָּסְקוּ הָעֲנִיִּים מִלְּבַקַּשׁ וּלְחַזַּר עֲלֵיהֶם--הֲרֵי הַנִּשְׁאָר מֵהֶן מֻתָּר לְכָל אָדָם, שְׁאֵין גּוּפָן קָדוֹשׁ כַּתְּרוּמוֹת.
וְאֵינוּ חַיָּב לִתֵּן לָהֶן דְּמֵיהֶן, שֶׁלֹּא נֶאֱמָר בָּהֶן וְנָתַן לָעֲנִיִּים אֵלָא "תַּעֲזֹב אֹתָם"; וְאֵינוּ מְצֻוֶּה לַעֲזֹב אוֹתָן לַחַיָּה וְלָעוֹפוֹת אֵלָא לָעֲנִיִּים, וַהֲרֵי אֵין עֲנִיִּים.

וּמֵאֵימָתַי כָּל אָדָם מֻתָּרִין בַּלֶּקֶט--מִשֶּׁיִּכָּנְסוּ הַמְּלַקְּטִים הַשְּׁנִיִּים וִילַקְּטוּ אַחַר מְלַקְּטִים הָרִאשׁוֹנִים, וְיֵצְאוּ.
וּמֵאֵימָתַי כָּל אָדָם מֻתָּרִין בַּפֶּרֶט וּבָעוֹלֵלוֹת--מִשֶּׁיְּהַלְּכוּ הָעֲנִיִּים בַּכֶּרֶם וְיָבוֹאוּ, הַנִּשְׁאָר אַחֲרֵי כֵן מֻתָּר לְכָל אָדָם.

וּמֵאֵימָתַי כָּל אָדָם מֻתָּרִין בַּשִּׁכְחָה שֶׁלַּזֵּיתִים בְּאֶרֶץ יִשְׂרָאֵל: אִם שָׁכַח אוֹתָהּ בְּרֹאשׁ הַזַּיִת--הֲרֵי זֶה מֻתָּר בָּהּ מֵרֹאשׁ חֹדֶשׁ כִּסְלֵו, שְׁהוּא זְמָן רְבִיעָה שְׁנִיָּה בְּשָׁנָה אֲפֵלָה; אֲבָל צִבּוּרֵי זֵיתִים שֶׁיִּשָּׁכְחוּ תַּחַת הָאִילָן, הֲרֵי זֶה מֻתָּר בָּהֶן מִשֶּׁיִּפְסְקוּ הָעֲנִיִּים מִלְּחַזַּר אַחֲרֵיהֶן.

 כָּל זְמָן שֶׁיֵּשׁ לֶעָנִי לִטֹּל שִׁכְחַת הַזֵּיתִים הַמֻּנָּחוֹת בָּאָרֶץ תַּחַת הָאִילָנוֹת--נוֹטֵל, וְאַף עַל פִּי שֶׁכְּבָר הֻתַּר כָּל אָדָם בַּשִּׁכְחָה שֶׁבְּרֹאשׁ הָאִילָן; וְכָל זְמָן שֶׁיֵּשׁ לוֹ לִטֹּל שִׁכְחָה שֶׁבְּרֹאשׁ הָאִילָן--נוֹטֵל, וְאַף עַל פִּי שֶׁעֲדַיִן אֵין לוֹ שִׁכְחָה תַּחְתָּיו.

 מַתְּנוֹת עֲנִיִּים שֶׁבַּשָּׂדֶה שְׁאֵין הָעֲנִיִּים מַקְפִּידִים עֲלֵיהֶן--הֲרֵי הֶן שֶׁלְּבַעַל הַשָּׂדֶה, וְאַף עַל פִּי שֶׁעֲדַיִן לֹא פָסְקוּ הָעֲנִיִּים מִלְּחַזַּר עַל מַתְּנוֹתֵיהֶם.

 כָּל מַתְּנוֹת עֲנִיִּים הָאֵלּוּ--אֵינָן נוֹהֲגוֹת מִן הַתּוֹרָה אֵלָא בְּאֶרֶץ יִשְׂרָאֵל, כִּתְרוּמוֹת וּכְמַעַשְׂרוֹת: הֲרֵי הַכָּתוּב אוֹמֵר "וּבְקֻצְרְכֶם אֶת-קְצִיר אַרְצְכֶם" , וְ"כִי תִקְצֹר קְצִירְךָ בְשָׂדֶךָ" .
וּכְבָר נִתְפָּרַשׁ בַּתַּלְמוּד, שֶׁהַפֵּאָה נוֹהֶגֶת בְּחוּצָה לָאָרֶץ מִדִּבְרֵיהֶם; וְיֵרָאֶה לִי שְׁהוּא הַדִּין לִשְׁאָר מַתְּנוֹת עֲנִיִּים אֵלּוּ, שְׁהֶן נוֹהֲגוֹת בְּחוּצָה לָאָרֶץ מִדִּבְרֵי סוֹפְרִים.

 כַּמָּה הוּא שֵׁעוּר הַפֵּאָה: מִן הַתּוֹרָה אֵין לָהּ שֵׁעוּר--אַפִלּוּ הִנִּיחַ שִׁבֹּלֶת אַחַת, יָצָא יְדֵי חוֹבָתוֹ.
אֲבָל מִדִּבְרֵיהֶם, אֵין פָּחוּת מֵאֶחָד מִשִּׁשִּׁים, בֵּין בָּאָרֶץ, בֵּין בְּחוּצָה לָאָרֶץ; וּמוֹסִיף עַל הָאֶחָד מִשִּׁשִּׁים לְפִי גֹּדֶל הַשָּׂדֶה, וּלְפִי רֹב הָעֲנִיִּים, וּלְפִי בִּרְכַת הַזֶּרַע.

כֵּיצַד: שָׂדֶה שְׁהִיא קְטַנָּה בְּיוֹתֵר, שְׁאִם הִנִּיחַ מִמֶּנָּה אֶחָד מִשִּׁשִּׁים, אֵינוּ מוֹעִיל לֶעָנִי--הֲרֵי זֶה מוֹסִיף עַל הַשֵּׁעוּר; וְכֵן אִם הָיוּ הָעֲנִיִּים מְרֻבִּין, מוֹסִיף.
וְאִם זָרַע מְעַט וְאָסַף הַרְבֵּה, שֶׁהֲרֵי נִתְבָּרַךְ--מוֹסִיף לְפִי הַבְּרָכָה.
וְכָל הַמּוֹסִיף בַּפֵּאָה, מוֹסִיפִין לוֹ שָׂכָר; וְאֵין לַהוֹסָפָה הַזֹּאת שֵׁעוּר.

הִלְכּוֹת מַתְּנוֹת עֲנִיִּים פֵּרֶק ב 
כָּל אֹכֶל, שֶׁגִּדּוּלָיו מִן הָאָרֶץ, וְנִשְׁמָר, וּלְקִיטָתוֹ כֻּלּוֹ כְּאַחַת, וּמַכְנִיסִין אוֹתוֹ לְקִיּוּם--חַיָּב בַּפֵּאָה, שֶׁנֶּאֱמָר "וּבְקֻצְרְכֶם אֶת-קְצִיר אַרְצְכֶם" .
כָּל הַדּוֹמֶה לַקָּצִיר בְּחָמֵשׁ דְּרָכִים הָאֵלּוּ, הוּא שֶׁחַיָּב בַּפֵּאָה--כְּגוֹן הַתְּבוּאָה, וְהַקָּטְנָיוֹת, וְהַחַרוּבִין, וְהָאֱגוֹזִין, וְהַשְּׁקֵדִים, וְהָרִמּוֹנִים, וְהָעֲנָבִים, וְהַזֵּיתִים, וְהַתְּמָרִים בֵּין רְטֻבִּים בֵּין יְבֵשִׁים, וְכָל כַּיּוֹצֶא בְּאֵלּוּ.

אֲבָל אִסְטִיס וּפוּאָה וְכַיּוֹצֶא בָּהֶן פְּטוּרִין, מִפְּנֵי שְׁאֵינָן אֹכֶל.
וְכֵן כְּמֵהִין וּפַטְרָיוֹת פְּטוּרִין, מִפְּנֵי שְׁאֵין גִּדּוּלֵיהֶן מִן הָאָרֶץ כִּשְׁאָר פֵּרוֹת הָאָרֶץ.
וְכֵן הַהֶפְקֵר פָּטוּר, שְׁאֵין לוֹ מִי שֶׁיִּשְׁמְרֶנּוּ שֶׁהֲרֵי הוּא מֻפְקָר לַכֹּל.
וְכֵן הַתְּאֵנִים אֵינָן חַיָּבִין בַּפֵּאָה, שְׁאֵין לְקִיטָתָן כְּאֶחָד אֵלָא יֵשׁ בָּאִילָן זֶה מַה שֶׁיִּגָּמֵר הַיּוֹם וְיֵשׁ בּוֹ מַה שֶׁיִּגָּמֵר לְאַחַר כַּמָּה יָמִים.
וְכֵן הַיָּרָק פָּטוּר, שְׁאֵין מַכְנִיסִין אוֹתוֹ לְקִיּוּם.

הַשּׁוּמִים וְהַבְּצָלִים חַיָּבִין בַּפֵּאָה, שֶׁהֲרֵי מְיַבְּשִׁין אוֹתָן וּמַכְנִיסִין אוֹתָן לְקִיּוּם; וְכֵן הָאִמָּהוֹת שֶׁלִּבְּצָלִים שֶׁמַּנִּיחִין אוֹתָן בָּאָרֶץ לִקַּח מֵהֶן הַזֶּרַע, חַיָּבוֹת בַּפֵּאָה.
וְכֵן כָּל כַּיּוֹצֶא בָּהֶן.
קַרְקָע כָּל שְׁהוּא חַיָּב בַּפֵּאָה, וְאַפִלּוּ הָיְתָה שֶׁלְּשֻׁתָּפִין--שֶׁנֶּאֱמָר "קְצִיר אַרְצְכֶם" , אַפִלּוּ שֶׁלָּרַבִּים.

שָׂדֶה שֶׁקְּצָרוּהָ גּוֹיִים לְעַצְמָן, אוֹ קְצָרוּהָ לִסְטִים, אוֹ קִרְסְמוּהָ נְמָלִים, אוֹ שִׁבְּרַתָּהּ הָרוּחַ אוֹ בְּהֵמָה--הֲרֵי זוֹ פְּטוּרָה מִן הַפֵּאָה, שֶׁחוֹבַת הַפֵּאָה בַּקָּמָה.
קָצַר חֶצְיָהּ, וְקָצְרוּ הַלִּסְטִים חֶצְיָהּ שֶׁנִּשְׁאַר--הֲרֵי זוֹ פְּטוּרָה, שֶׁהַחִיּוּב בַּחֵצִי שֶׁקָּצְרוּ הַלִּסְטִים.

אֲבָל אִם קָצְרוּ הַלִּסְטִים חֶצְיָהּ, וְחָזַר הוּא וְקָצַר הַשְּׁאָר--נוֹתֵן פֵּאָה לְשֵׁעוּר מַה שֶׁקָּצַר; קָצַר חֶצְיָהּ, וּמָכַר חֶצְיָהּ--הַלּוֹקֵחַ נוֹתֵן פֵּאָה לַכֹּל.
קָצַר חֶצְיָהּ, וְהִקְדִּישׁ חֶצְיָהּ--הַפּוֹדֶה מִיַּד הַגִּזְבָּר נוֹתֵן פֵּאָה לַכֹּל; קָצַר חֶצְיָהּ, וְהִקְדִּישׁוֹ--הֲרֵי זֶה מַנִּיחַ מִן הַנִּשְׁאָר פֵּאָה הָרְאוּיָה לַכֹּל.

כֶּרֶם שֶׁהָיָה בּוֹצֵר מִמֶּנּוּ עֲנָבִים לִמְכֹּר בַּשּׁוּק, וּבְדַעְתּוֹ שֶׁיַּנִּיחַ הַשְּׁאָר לַגַּת לִדְרֹךְ אוֹתוֹ--אִם הָיָה בּוֹצֵר לַשּׁוּק מִכָּאן וּמִכָּאן--הֲרֵי זֶה נוֹתֵן פֵּאָה לְמַה שֶׁבּוֹצֵר לַגַּת, כְּפִי הַנִּשְׁאָר.
וְאִם הָיָה בּוֹצֵר לַשּׁוּק מֵרוּחַ אַחַת בִּלְבָד--הֲרֵי זֶה נוֹתֵן פֵּאָה מִן הַנִּשְׁאָר, כְּפִי הָרָאוּי לְכָל הַכֶּרֶם: הוֹאִיל וּבָצַר מֵרוּחַ אַחַת--אֵינוּ כְּבוֹצֵר עֲרַאי מְעַט מִכָּאן וּמְעַט מִכָּאן, שְׁהוּא פָּטוּר.

וְכֵן הַקּוֹטֵף מְלִילוֹת מְעַט מְעַט וּמַכְנִיס לְבֵיתוֹ--אַפִלּוּ קָטַף כֵּן כָּל שָׂדֵהוּ, פָּטוּר מִן הַלֶּקֶט וּמִן הַשִּׁכְחָה וּמִן הַפֵּאָה.
הַקּוֹצֵר כָּל שָׂדֵהוּ--קֹדֶם שֶׁתִּגָּמֵר וַעֲדַיִן לֹא הֵבִיאָה שְׁלִישׁ, הֲרֵי זוֹ פְּטוּרָה; וְאִם הִגִּיעָה לִשְׁלִישׁ, חַיֶּבֶת.
וְכֵן בְּפֵרוֹת הָאִילָן--אִם נִגְמְרוּ שְׁלִישׁ גְּמִירָתָן, חַיָּבִין.

הַמַּקְדִּישׁ אֶת שָׂדֵהוּ וְהִיא קָמָה, וּפְדָיָהּ וְהִיא קָמָה--חַיֶּבֶת בַּפֵּאָה.
קְצָרָהּ הַגִּזְבָּר, וְאַחַר כָּךְ פְּדָיָהּ--פְּטוּרָה: שֶׁבְּשָׁעַת חִיּוּב הַפֵּאָה, הָיְתָה קֹדֶשׁ שְׁאֵינוּ חַיָּב בַּפֵּאָה.

גּוֹי שֶׁקָּצַר שָׂדֵהוּ, וְאַחַר כָּךְ נִתְגַּיַּר--הֲרֵי זוֹ פְּטוּרָה מִן הַפֵּאָה וּמִן הַלֶּקֶט וּמִן הַשִּׁכְחָה, אַף עַל פִּי שְׁאֵין הַשִּׁכְחָה אֵלָא בְּשָׁעַת הָעִמּוּר.

אֵין שׂוֹכְרִין פּוֹעֲלִים גּוֹיִים לִקְצֹר, מִפְּנֵי שְׁאֵינָן בְּקִיאִין בְּלֶקֶט וּפֵאָה; וְאִם שָׂכַר וְקָצְרוּ אֶת כֻּלָּהּ, הֲרֵי זוֹ חַיֶּבֶת בַּפֵּאָה.

בַּעַל הַבַּיִת שֶׁקָּצַר כָּל שָׂדֵהוּ, וְלֹא הִנִּיחַ פֵּאָה--הֲרֵי זֶה נוֹתֵן מִן הַשִּׁבֳּלִים פֵּאָה לָעֲנִיִּים, וְאֵינוּ צָרִיךְ לְעַשַּׂר; וְאַפִלּוּ נָתַן לָהֶם רֹב הַקָּצִיר מִשּׁוֹם פֵּאָה, הֲרֵי זֶה פָּטוּר מִן הַמַּעַשְׂרוֹת.
וְכֵן אִם דָּשׁ וַעֲדַיִן לֹא זָרָה, נוֹתֵן לָהֶם הַפֵּאָה קֹדֶם שֶׁיְּעַשַּׂר; אֲבָל אִם דָּשׁ וְזָרָה בָּרַחַת וּבַמִּזְרֶה, וְגָמַר מְלַאכְתּוֹ--מְעַשֵּׂר וְאַחַר כָּךְ נוֹתֵן לָהֶם מִן הַפֵּרוֹת הַמְּעֻשָּׂרִין, שֵׁעוּר הַפֵּאָה הָרְאוּיָה לְאוֹתָהּ שָׂדֶה.
וְכֵן בָּאִילָנוֹת.

אֵין מַנִּיחִין אֶת הַפֵּאָה אֵלָא בְּסוֹף הַשָּׂדֶה--כְּדֵי שֶׁיִּהְיוּ הָעֲנִיִּים יוֹדְעִין מְקוֹם שֶׁיָּבוֹאוּ לוֹ, וּכְדֵי שֶׁתִּהְיֶה נִכֶּרֶת לָעוֹבְרִים וְלַשָּׁבִים וְלֹא יֵחָשֵׁד; וּמִפְּנֵי הָרַמָּאִים, שֶׁלֹּא יִתְכַּוַּן לִקְצֹר הַכֹּל וְאוֹמֵר לְאֵלּוּ שֶׁרוֹאִים אוֹתוֹ קוֹצֵר סוֹף הַשָּׂדֶה, בִּתְחִלַּת הַשָּׂדֶה הִנַּחְתִּי.
וְעוֹד, שֶׁלֹּא יְשַׁמַּר שָׁעָה שְׁאֵין שָׁם אָדָם, וְיַנִּיחֶנָּה, וְיִתְּנֶנָּה לְעָנִי הַקָּרוֹב לוֹ.

עָבַר וְהִנִּיחַ הַפֵּאָה בִּתְחִלַּת הַשָּׂדֶה, אוֹ בְּאֶמְצָעָהּ--הֲרֵי זוֹ פֵּאָה; וְצָרִיךְ שֶׁיַּנִּיחַ בְּסוֹף הַשָּׂדֶה, כְּשֵׁעוּר הַפֵּאָה הָרְאוּיָה לְמַה שֶׁנִּשְׁאַר בַּשָּׂדֶה אַחַר שֶׁהִפְרִישׁ אֶת הָרִאשׁוֹנָה.
בַּעַל הַבַּיִת שֶׁנָּתַן פֵּאָה לָעֲנִיִּים, וְאָמְרוּ לוֹ תֶּן לָנוּ מִצַּד זֶה, וְנָתַן לָהֶם--זוֹ וְזוֹ פֵּאָה; וְכֵן בַּעַל הַשָּׂדֶה שֶׁהִפְרִישׁ פֵּאָה, וְאָמַר הֲרֵי זוֹ פֵּאָה וְגַם זוֹ, אוֹ שֶׁאָמַר הֲרֵי זוֹ פֵּאָה, וְזוֹ--הֲרֵי שְׁתֵּיהֶן פֵּאָה.

אָסוּר לַפּוֹעֲלִים לִקְצֹר אֶת כָּל הַשָּׂדֶה, אֵלָא מַנִּיחִין בְּסוֹף הַשָּׂדֶה כְּשֵׁעוּר הַפֵּאָה; וְאֵין לָעֲנִיִּים בָּהּ כְּלוּם, עַד שֶׁיַּפְרִישֶׁנָּה בַּעַל הַבַּיִת מִדַּעְתּוֹ.
לְפִיכָּךְ עָנִי שֶׁרָאָה פֵּאָה בְּסוֹף שָׂדֶה--אָסוּר לוֹ לִגַּע בָּהּ מִשּׁוֹם גָּזֵל, עַד שֶׁיִּוָּדַע לוֹ שְׁהִיא מִדַּעַת בַּעַל הַבַּיִת.

הַפֵּאָה שֶׁלִּתְבוּאָה וְקָטְנָיוֹת וְכַיּוֹצֶא בָּהֶן מִזְּרָעִים הַנִּקְצָרִים, וְכֵן פְּאַת הַכֶּרֶם וְהָאִילָנוֹת--נִתֶּנֶת בַּמְּחֻבָּר לַקַּרְקָע, וְהָעֲנִיִּים בּוֹזְזִין אוֹתָהּ בְּיָדָם; וְאֵין קוֹצְרִין אוֹתָהּ בְּמַגָּלוֹת, וְלֹא עוֹקְרִין אוֹתָהּ בְּקַרְדֻּמּוֹת--כְּדֵי שֶׁלֹּא יַכּוּ אִישׁ אֶת רֵעֵהוּ.
רָצוּ אוֹתָן הָעֲנִיִּים לְחַלַּק אוֹתָהּ בֵּינֵיהֶם, הֲרֵי אֵלּוּ מְחַלְּקִין; אַפִלּוּ תִּשְׁעִים וְתִשְׁעָה אוֹמְרִין לְחַלַּק, וְאֶחָד אוֹמֵר לָבֹז--לְזֶה הָאֶחָד שׁוֹמְעִין שֶׁאָמַר כַּהֲלָכָה.

פֵּאָה שֶׁלִּדְלִית וְשֶׁלְּדֶקֶל, שְׁאֵין הָעֲנִיִּים מַגִּיעִין לָבֹז אוֹתָהּ אֵלָא בְּסַכָּנָה גְּדוֹלָה--בַּעַל הַבַּיִת מוֹרִיד אוֹתָהּ, וּמְחַלֵּק בֵּין הָעֲנִיִּים: וְאִם רָצוּ כֻּלָּן לָבֹז אוֹתָהּ לְעַצְמָן, בּוֹזְזִין; וְאַפִלּוּ תִּשְׁעִים וְתִשְׁעָה אוֹמְרִים לָבֹז, וְאֶחָד אוֹמֵר לְחַלַּק--שׁוֹמְעִין לָאֶחָד שֶׁאָמַר כַּהֲלָכָה, וּמְחַיְּבִין בַּעַל הַבַּיִת לְהוֹרִיד וּלְחַלַּק בֵּינֵיהֶן.

בְּשָׁלוֹשׁ עִתּוֹת בַּיּוֹם מְחַלְּקִין אֶת הַפֵּאָה לָעֲנִיִּים בַּשָּׂדֶה, אוֹ מַנִּיחִין אוֹתָן לָבֹז אוֹתָהּ--בַּשַּׁחַר, וּבַחֲצוֹת הַיּוֹם, וּבַמִּנְחָה; וְעָנִי שֶׁבָּא בְּלֹא זְמָן זֶה, אֵין מַנִּיחִין אוֹתוֹ לִטֹּל--כְּדֵי שֶׁיִּהְיֶה עֵת קָבוּעַ לָעֲנִיִּים שֶׁיִּתְקַבְּצוּ בּוֹ כֻּלָּן לִטֹּל.

וְלָמָּה לֹא קָבְעוּ לָהּ עֵת אַחַת בַּיּוֹם--מִפְּנֵי שֶׁיֵּשׁ שָׁם עֲנִיּוֹת מְנִיקוֹת שֶׁצְּרִיכוֹת לֶאֱכֹל בִּתְחִלַּת הַיּוֹם, וְיֵשׁ שָׁם קְטַנִּים שְׁאֵינָן נֵעוֹרִין בַּבֹּקֶר וְלֹא יַגִּיעוּ לַשָּׂדֶה עַד חֲצִי הַיּוֹם, וְיֵשׁ שָׁם זְקֵנִים שְׁאֵינָם מַגִּיעִין עַד הַמִּנְחָה.

 עָנִי שֶׁנָּטַל מִקְצַת הַפֵּאָה וְזָרַק עַל הַשְּׁאָר, אוֹ שֶׁנָּפַל עָלֶיהָ, אוֹ שֶׁפֵּרַס טְלִיתוֹ עָלֶיהָ--קוֹנְסִין אוֹתוֹ, וּמַעְבִירִין אוֹתוֹ מִמֶּנָּה; וְאַפִלּוּ מַה שֶׁנָּטַל, לוֹקְחִין אוֹתוֹ מִיָּדוֹ וְיִנָּתֵן לְעָנִי אַחֵר.

 מִי שֶׁלִּקַט אֶת הַפֵּאָה וְאָמַר, הֲרֵי זֶה לְאִישׁ פְּלוֹנִי הֶעָנִי--אִם עָנִי הוּא זֶה שֶׁלִּקַט--מִתּוֹךְ שֶׁזּוֹכֶה בָּהּ לְעַצְמוֹ, זָכָה בָּהּ לְאוֹתוֹ פְּלוֹנִי; וְאִם עָשִׁיר הוּא--לֹא זָכָה לוֹ, אֵלָא יִתְּנֶנָּה לֶעָנִי שֶׁנִּמְצָא רִאשׁוֹן.

 בַּעַל הַבַּיִת שֶׁהִנִּיחַ פֵּאָה לַעֲנִיִּים אֵלּוּ הָעוֹמְדִים לְפָנָיו, וּבָא עָנִי אַחֵר וּנְטָלָהּ--זָכָה בָּהּ: שְׁאֵין הֶעָנִי זוֹכֶה בְּלֶקֶט וְשִׁכְחָה וּפֵאָה וְסֶלַע שֶׁלִּמְצִיאָה, עַד שֶׁיַּגִּיעוּ לְיָדוֹ.

הִלְכּוֹת מַתְּנוֹת עֲנִיִּים פֵּרֶק ג 
אֵין מַנִּיחִין אֶת הַפֵּאָה מִשָּׂדֶה, עַל חֲבִרְתָּהּ.
כֵּיצַד: הָיוּ לוֹ שְׁתֵּי שָׂדוֹת--לֹא יִקְצֹר אֶת הָאַחַת כֻּלָּהּ, וְיַנִּיחַ בַּשְּׁנִיָּה פֵּאָה הָרְאוּיָה לִשְׁתֵּיהֶן: שֶׁנֶּאֱמָר "לֹא-תְכַלֶּה פְּאַת שָׂדְךָ בְּקֻצְרֶךָ" , שֶׁיַּנִּיחַ בְּכָל אַחַת וְאַחַת פֵּאָה הָרְאוּיָה לָהּ.
וְאִם הִנִּיחַ מִשָּׂדֶה עַל חֲבִרְתָּהּ, אֵינָהּ פֵּאָה.

הָיְתָה שָׂדֵהוּ זְרוּעָה כֻּלָּהּ מִין אֶחָד, וְהָיָה נַחַל בְּתוֹךְ הַשָּׂדֶה, אַף עַל פִּי שְׁאֵינוּ מוֹשֵׁךְ, אוֹ אַמַּת הַמַּיִם שְׁאֵינוּ יָכוֹל לִקְצֹר מַה שֶׁבִּשְׁנֵי צְדָדֶיהָ כְּאַחַת, וְהוּא שֶׁתִּהְיֶה מוֹשֶׁכֶת וּקְבוּעָה--הֲרֵי זוֹ כִּשְׁתֵּי שָׂדוֹת, וְנוֹתֵן פֵּאָה מִצַּד זֶה לְעַצְמוֹ וּפֵאָה מִצַּד זֶה לְעַצְמוֹ.

וְכֵן אִם הָיָה מַפְסִיק בָּהּ דֶּרֶךְ הַיָּחִיד שְׁהוּא רָחֵב אַרְבַּע אַמּוֹת, אוֹ דֶּרֶךְ הָרַבִּים הָרָחֵב שֵׁשׁ עֶשְׂרֵה אַמָּה.
אֲבָל שָׁבִיל הַיָּחִיד וְהוּא הַפָּחוּת מֵאַרְבַּע, אוֹ שָׁבִיל הָרַבִּים הַפָּחוּת מִשֵּׁשׁ עֶשְׂרֵה אַמָּה--אִם הָיָה קָבוּעַ בִּימוֹת הַחַמָּה וּבִימוֹת הַגְּשָׁמִים, מַפְסִיק; וְאִם אֵינוּ קָבוּעַ בִּימוֹת הַגְּשָׁמִים--אֵינוּ מַפְסִיק, אֵלָא הֲרֵי הִיא כְּשָׂדֶה אַחַת.

הָיָה מַפְסִיק בָּהּ אֶרֶץ בּוּרָה שְׁאֵינָהּ זְרוּעָה וְלֹא חֲרוּשָׁה, אוֹ אֶרֶץ נִירָה וְהִיא שֶׁנֶּחְרְשָׁה וְלֹא נִזְרְעָה, אוֹ שֶׁהִפְסִיק בָּהּ זֶרַע אַחֵר כְּגוֹן שֶׁהָיָה חִטִּים מִכָּאן וְחִטִּים מִכָּאן וּשְׂעוֹרִים בָּאֶמְצָע, אוֹ שֶׁקָּצַר בְּאֶמְצָעָהּ אַפִלּוּ קֹדֶם שֶׁתָּבִיא שְׁלִישׁ וְחָרַשׁ מְקוֹם שֶׁקָּצַר--הֲרֵי זוֹ נִפְסֶקֶת לִשְׁתֵּי שָׂדוֹת: וְהוּא שֶׁיִּהְיֶה רֹחַב כָּל אֶחָד מֵאֵלּוּ, כִּשְׁלוֹשָׁה תְּלָמִים שֶׁלְּפָתִיחַ--וְהוּא פָּחוּת מִבֵּית רֹבַע.

בַּמֶּה דְּבָרִים אֲמוּרִים, בְּשָׂדֶה קְטַנָּה שְׁהִיא חֲמִשִּׁים אַמָּה עַל שְׁתֵּי אַמּוֹת אוֹ פָּחוּת; אֲבָל אִם הָיְתָה יְתֵרָה עַל זוֹ, אֵין הַבּוּר אוֹ הַנִּיר מַפְסִיקָהּ לִשְׁנַיִם אֵלָא אִם כֵּן הָיָה בּוֹ רֹחַב בֵּית רֹבַע.
אֲבָל זֶרַע אַחֵר כָּל שְׁהוּא, מַפְסִיק בָּהּ.
אֲכָלָהּ גּוֹבַאי, אוֹ קִרְסְמוּהָ נְמָלִים בְּאֶמְצָעָהּ--אִם חָרַשׁ מְקוֹם שֶׁאָכְלוּ, הֲרֵי זֶה מַפְסִיק.

הַזּוֹרֵעַ בָּהָר שְׁאֵינוּ כֻּלּוֹ שׁוֹוֶה, אֵלָא יֵשׁ בּוֹ תִּלִּים תִּלִּים גְּבוֹהִים וּמְקוֹמוֹת מְקוֹמוֹת עֲמוּקוֹת--אַף עַל פִּי שְׁאֵינוּ יָכוֹל לַחְרֹשׁ אוֹתוֹ כֻּלּוֹ וְלִזְרֹעַ אוֹתוֹ כְּאֶחָד, אֵלָא נֶחְרָשׁ הַמָּקוֹם הַגָּבוֹהַּ בִּפְנֵי עַצְמוֹ--הֲרֵי זֶה כְּשָׂדֶה אַחַת, וּמַנִּיחַ פֵּאָה אַחַת בְּסוֹף הָהָר עַל כָּל הָהָר.

מַדְרֵגָיוֹת שְׁהֶן גְּבוֹהוֹת עֲשָׂרָה טְפָחִים, נוֹתֵן פֵּאָה מִכָּל אַחַת וְאַחַת; וְאִם הָיוּ רָאשֵׁי שׁוּרוֹת מְעֹרָבִים, נוֹתֵן מֵאַחַת עַל הַכֹּל.
הָיוּ פָּחוּת מֵעֲשָׂרָה--אַף עַל פִּי שְׁאֵין רָאשֵׁי הַשּׁוּרוֹת מְעֹרָבִין, נוֹתֵן מֵאַחַת עַל הַכֹּל.
הָיָה סֶלַע עַל פְּנֵי כָּל הַשָּׂדֶה--אִם עוֹקֵר הוּא אֶת הַמַּחְרֵשָׁה מִצַּד זֶה וְנוֹתְנָהּ מִצַּד זֶה, מַפְסִיק; וְאִם לָאו, אֵינוּ מַפְסִיק.

הַזּוֹרֵעַ שָׂדֶה שֶׁיֵּשׁ בָּהּ אִילָנוֹת--אַף עַל פִּי שְׁהִיא מַלְבֵּנוֹת מַלְבֵּנוֹת בֵּין הָאִילָנוֹת, וְאֵין כָּל הַזֶּרַע מְעֹרָב--נוֹתֵן פֵּאָה אַחַת לְכָל הַשָּׂדֶה: שֶׁהַדָּבָר יָדוּעַ שֶׁשָּׂדֶה אַחַת הִיא, וּמִפְּנֵי מְקוֹם הָאִילָנוֹת נֶחְלָק הַזֶּרַע.

בַּמֶּה דְּבָרִים אֲמוּרִים, בְּשֶׁהָיוּ הָאִילָנוֹת כָּל עֲשָׂרָה בְּתוֹךְ בֵּית סְאָה; אֲבָל אִם הָיוּ כָּל עֲשָׂרָה אִילָנוֹת בְּיָתֵר מִבֵּית סְאָה, הֲרֵי זֶה נוֹתֵן פֵּאָה מִכָּל מַלְבֵּן וּמַלְבֵּן--שֶׁהֲרֵי הָאִילָנוֹת מְרֹחָקִים הַרְבֵּה, וְלֹא מִפְּנֵי הָאִילָנוֹת זָרַע מַלְבֵּנוֹת מַלְבֵּנוֹת.

וְכֵן מַלְבֵּנוֹת הַבְּצָלִים שֶׁבֵּין הַיָּרָק--נוֹתֵן פֵּאָה אַחַת לְכָל הַבְּצָלִים, וְאַף עַל פִּי שֶׁהַיָּרָק מַבְדִּיל בֵּינֵיהֶן וּמְשִׂימוֹ מַלְבֵּנוֹת מַלְבֵּנוֹת.

שָׂדֶה שְׁהִיא כֻּלָּהּ זְרוּעָה מִין אֶחָד, וְכֵיוָן שֶׁהִתְחִילוּ בָּהּ מְקוֹמוֹת לִיבַשׁ קָצַר אוֹ תָּלַשׁ מַה שֶׁיָּבֵשׁ מִכָּאן וּמִכָּאן, עַד שֶׁנִּשְׁאַר הַלַּח מְפֹרָד מַלְבֵּנוֹת מַלְבֵּנוֹת מְרֹחָקוֹת זוֹ מִזּוֹ--אִם הָיָה דֶּרֶךְ בְּנֵי אָדָם שָׁם לִזְרֹעַ מֵאוֹתוֹ הַמִּין עֲרוּגוֹת עֲרוּגוֹת, כְּגוֹן שֶׁבֶת אוֹ חַרְדָּל--הֲרֵי זֶה מַנִּיחַ פֵּאָה מִכָּל מַלְבֵּן וּמַלְבֵּן, שֶׁהָרוֹאֶה אוֹמֵר עֲרוּגוֹת עֲרוּגוֹת נִזְרְעוּ; וְאִם הָיָה מִין שֶׁזּוֹרְעִין אוֹתוֹ שָׂדוֹת, כְּגוֹן תְּבוּאָה וְקָטְנָיוֹת--נוֹתֵן פֵּאָה אַחַת לַכֹּל.

בַּמֶּה דְּבָרִים אֲמוּרִים, בְּשֶׁהָיָה יָבֵשׁ מִכָּאן וְיָבֵשׁ מִכָּאן וְלַח בָּאֶמְצָע; אֲבָל לַח מִכָּאן וְלַח מִכָּאן וְיָבֵשׁ בָּאֶמְצָע, מַנִּיחַ מִן הַיָּבֵשׁ בִּפְנֵי עַצְמוֹ וּמִן הַלַּח בִּפְנֵי עַצְמוֹ.

שָׂדֶה שֶׁזְּרָעָהּ בְּצָלִים אוֹ אֲפוּנִים אוֹ פּוֹלִים וְכַיּוֹצֶא בָּהֶן, וְהָיָה בְּדַעְתּוֹ לִמְכֹּר מִקְצָתָן לַחִין בַּשּׁוּק וּמַנִּיחַ מִקְצַת הַשָּׂדֶה יִיבַשׁ וְיַעֲשֶׂה מִמֶּנּוּ גֹּרֶן--חַיָּב לְהַנִּיחַ פֵּאָה לְזֶה שֶׁמּוֹכֵר אוֹתוֹ לַח בִּפְנֵי עַצְמוֹ, וּלְזֶה שֶׁקּוֹצֵר אוֹתוֹ יָבֵשׁ בִּפְנֵי עַצְמוֹ: שֶׁהַשּׁוּק וְהַגֹּרֶן, כִּשְׁנֵי מִינִין הֶן.

הַזּוֹרֵעַ אֶת שָׂדֵהוּ מִין אֶחָד--אַף עַל פִּי שְׁהוּא עוֹשֵׂהוּ שְׁתֵּי גֳּרָנוֹת, מַנִּיחַ פֵּאָה אַחַת; זְרָעָהּ שְׁנֵי מִינִים--אַף עַל פִּי שְׁהוּא עוֹשֶׂה אוֹתָן גֹּרֶן אֶחָד, נוֹתֵן פֵּאָה לְמִין זֶה בִּפְנֵי עַצְמוֹ וּפֵאָה לְמִין זֶה בִּפְנֵי עַצְמוֹ.
זְרָעָהּ שְׁנֵי גְּוָנִים מִמִּין אֶחָד, כְּגוֹן שֶׁזְּרָעָהּ שְׁנֵי מִינֵי חִטִּים אוֹ שְׁנֵי מִינֵי שְׂעוֹרִים--אִם עֲשָׂאָן גֹּרֶן אֶחָד, נוֹתֵן פֵּאָה אַחַת; שְׁתֵּי גְּרָנוֹת, נוֹתֵן שְׁתֵּי פֵּאוֹת: וְדָבָר זֶה, הֲלָכָה לְמֹשֶׁה מִסִּינַי.

 הָאַחִין שֶׁחָלְקוּ, נוֹתְנִין שְׁתֵּי פֵּאוֹת; חָזְרוּ וְנִשְׁתַּתְּפוּ, נוֹתְנִין פֵּאָה אַחַת.
הַשֻּׁתָּפִין שֶׁקָּצְרוּ חֲצִי הַשָּׂדֶה, וְאַחַר כָּךְ חָלְקוּ--זֶה שֶׁלָּקַח הַקָּצוּר, אֵינוּ מַפְרִישׁ כְּלוּם; וְזֶה שֶׁלָּקַח הַקָּמָה, מַפְרִישׁ עַל הַחֵצִי שֶׁלָּקַח בִּלְבָד.
חָזְרוּ וְנִשְׁתַּתְּפוּ, וְקָצְרוּ הַחֵצִי הָאַחֵר בְּשֻׁתָּפוּת--כָּל אֶחָד מֵהֶן מַפְרִישׁ מֵחֶלְקוֹ שֶׁבַּקָּמָה עַל חֵלֶק חֲבֵרוֹ שֶׁבַּקָּמָה, אֲבָל לֹא עַל הַחֵצִי שֶׁנִּקְצַר.

 שָׂדֶה שֶׁהִגִּיעַ חֶצְיָהּ עַד שְׁלִישׁ וְחֶצְיָהּ לֹא הִגִּיעַ, וְהִתְחִיל וְקָצַר בַּחֵצִי שֶׁהִגִּיעַ חֶצְיוֹ, וְאַחַר כָּךְ הֵבִיאָה כֻּלָּהּ שְׁלִישׁ, וְאַחַר כָּךְ גָּמַר הַחֵצִי הָרִאשׁוֹן שֶׁהִגִּיעַ בַּתְּחִלָּה--מַפְרִישׁ מִן הָרִאשׁוֹן עַל הָאֶמְצָעִיִּים, וּמִן הָאֶמְצָעִיִּים עַל הָרִאשׁוֹן וְעַל הָאַחֲרוֹן; אֲבָל לֹא מִן הָרִאשׁוֹן, עַל הָאַחֲרוֹן.

 הַמּוֹכֵר מְקוֹמוֹת מְקוֹמוֹת מִשָּׂדֵהוּ לַאֲנָשִׁים הַרְבֵּה--אִם מָכַר כָּל הַשָּׂדֶה, כָּל אֶחָד וְאֶחָד נוֹתֵן פֵּאָה מֵחֶלְקוֹ שֶׁלָּקַח.
וְאִם הִתְחִיל בַּעַל הַשָּׂדֶה לִקְצֹר, וּמָכַר מִקְצָת וְשִׁיַּר מִקְצָת--בַּעַל הַשָּׂדֶה נוֹתֵן פֵּאָה הָרְאוּיָה לַכֹּל: שֶׁכֵּיוָן שֶׁהִתְחִיל לִקְצֹר, נִתְחַיַּב בַּכֹּל.
וְאִם מָכַר תְּחִלָּה--מַפְרִישׁ הַלּוֹקֵחַ עַל מַה שֶׁלָּקַח, וּבַעַל הַשָּׂדֶה עַל מַה שֶׁשִּׁיַּר.

 שְׂדֵה אִילָן, אֵין מַפְסִיק בָּהּ אֵלָא גָּדֵר גָּבוֹהַּ הַמַּבְדִּיל בֵּין הָאִילָנוֹת; אֲבָל אִם הָיָה הַגָּדֵר מַבְדִּיל מִלְּמַטָּה, וְהַבַּדִּים וְהַפֹּארוֹת מְעֹרָבִין מִלְמַעְלָן וְנוֹגְעִין בַּגָּדֵר עַל גַּבּוֹ--הֲרֵי זוֹ כְּשָׂדֶה אַחַת, וְנוֹתְנִין פֵּאָה אַחַת לַכֹּל.

 שְׁנַיִם שֶׁלָּקְחוּ אִילָן אֶחָד, נוֹתְנִין מִמֶּנּוּ פֵּאָה אַחַת; לָקַח זֶה צְפוֹנוֹ וְזֶה דְּרוֹמוֹ, זֶה נוֹתֵן פֵּאָה לְעַצְמוֹ וְזֶה נוֹתֵן פֵּאָה לְעַצְמוֹ.

 הַחַרוּבִין--כָּל שֶׁאָדָם עוֹמֵד בְּצַד חַרוּב זֶה וַחֲבֵרוֹ בְּצַד חַרוּב אַחֵר, וְרוֹאִין זֶה אֶת זֶה--הֲרֵי הֶן כֻּלָּן כְּשָׂדֶה אַחַת, וּפֵאָה אַחַת לְכֻלָּן; הָיוּ שֵׁנִי הַצְּדָדִין רוֹאִין אֶת הָאֶמְצָעִיִּים, וְאֵין הַצְּדָדִים רוֹאִין זֶה אֶת זֶה--מַפְרִישׁ מִצַּד אֶחָד מִן הָרִאשׁוֹנִים עַל הָאֶמְצָעִיִּים וּמִן הָאֶמְצָעִיִּים עַל הָרִאשׁוֹנִים, אֲבָל לֹא יַפְרִישׁ מִצַּד רִאשׁוֹן זֶה עַל צַד הָאַחֵר.

 הַזֵּיתִים--כָּל שֶׁיֵּשׁ מֵהֶן בְּרוּחַ אַחַת מֵרוּחוֹת הָעִיר, כְּגוֹן זֵיתִים שֶׁיֵּשׁ בְּמַעְרַב הָעִיר כֻּלָּן, אוֹ בְּמִזְרָחָהּ--הֲרֵי הֶן כְּשָׂדֶה אַחַת, וּפֵאָה אַחַת לְכֻלָּן.

 הַבּוֹצֵר אֶת מִקְצַת כַּרְמוֹ מִכָּאן וּמִכָּאן, כְּדֵי לְהָקֶל מֵעַל הַגֶּפֶן עַד שֶׁיִּמְצְאוּ שְׁאָר הָאֶשְׁכּוֹלוֹת רָוֶה וְיוֹסִיפוּ--הוּא הַנִּקְרָא מֵדֵל; וּכְבָר בֵּאַרְנוּ שֶׁהַבּוֹצֵר מֵרוּחַ אַחַת אֵינוּ מֵדֵל, וּלְפִיכָּךְ נוֹתֵן מִן הַנִּשְׁאָר פֵּאָה הָרְאוּיָה לַכֹּל--וְאַף עַל פִּי שֶׁבָּצַר לַשּׁוּק.
אֲבָל אִם הֵדֵל לִמְכֹּר בַּשּׁוּק, אֵינוּ נוֹתֵן פֵּאָה לְזֶה שֶׁהֵדֵל; הֵדֵל לְהָבִיא לְבֵיתוֹ--נוֹתֵן מִן הַשְּׁאָר שֶׁהִנִּיחַ לִדְרֹךְ, פֵּאָה הָרְאוּיָה לַכֹּל.

הִלְכּוֹת מַתְּנוֹת עֲנִיִּים פֵּרֶק ד 
אֵיזֶה הוּא לֶקֶט--זֶה הַנּוֹפֵל מִתּוֹךְ הַמַּגָּל בְּשָׁעַת הַקְּצִירָה, אוֹ הַנּוֹפֵל מִתּוֹךְ יָדוֹ כְּשֶׁיְּקַבַּץ הַשִּׁבֳּלִים וְיִקְצֹר: וְהוּא, שֶׁיִּהְיֶה הַנּוֹפֵל שִׁבֹּלֶת אַחַת אוֹ שְׁתַּיִם; אֲבָל אִם נָפְלוּ שָׁלוֹשׁ כְּאַחַת, הֲרֵי שְׁלָשְׁתָּן לְבַעַל הַשָּׂדֶה.
וְהַנּוֹפֵל מֵאַחַר הַמַּגָּל, אוֹ מֵאַחַר הַיָּד--אַפִלּוּ שִׁבֹּלֶת אַחַת, אֵינָהּ לֶקֶט.

הָיָה קוֹצֵר בְּיָדוֹ בְּלֹא מַגָּל, הַנּוֹפֵל מִתּוֹךְ יָדוֹ אֵינוּ לֶקֶט; אֲבָל הַתּוֹלֵשׁ דְּבָרִים שֶׁתּוֹלְשִׁין אוֹתָן, הַנּוֹפֵל מִתּוֹךְ יָדוֹ לֶקֶט.
הָיָה קוֹצֵר אוֹ תּוֹלֵשׁ דָּבָר שֶׁדַּרְכּוֹ לְהִתָּלֵשׁ, וְאַחַר שֶׁקָּצַר מְלוֹא זְרוֹעוֹ אוֹ תָּלַשׁ מְלוֹא קֻמְצוֹ, הִכָּהוּ קוֹץ וְנָפַל מִיָּדוֹ עַל הָאָרֶץ--הֲרֵי זֶה שֶׁלְּבַעַל הַבַּיִת.

הָיָה קוֹצֵר וְנִשְׁאֲרָה שִׁבֹּלֶת אַחַת לֹא נִקְצְרָה, וְנִקְצַר כָּל סְבִיבוֹתֶיהָ--אִם הָיָה רֹאשָׁהּ מַגִּיעַ לַקָּמָה שֶׁבְּצִדָּהּ וִיכוּלָה לְהִקָּצֵר עִם הַקָּמָה, הֲרֵי הִיא שֶׁלְּבַעַל הַשָּׂדֶה; וְאִם לָאו, הֲרֵי הִיא שֶׁלָּעֲנִיִּים.
הָיוּ שְׁתֵּי שִׁבֳּלוֹת זוֹ בְּצַד זוֹ--הַפְּנִימִית יְכוּלָה לְהִקָּצֵר עִם הַקָּמָה, וְהַחִיצוֹנָה יְכוּלָה לְהִקָּצֵר עִם הַפְּנִימִית וְאֵינָהּ יְכוּלָה לְהִקָּצֵר עִם הַקָּמָה--הַפְּנִימִית נִצֹּלֶת, וּמַצֶּלֶת אֶת הַחִיצוֹנָה: שֶׁהֲרֵי הִיא כְּנוֹפֶלֶת מִתּוֹךְ הַמַּגָּל, וְאַף עַל פִּי שֶׁעֲדַיִן לֹא נִקְצְרָה.
וְהַשִּׁבֳּלִים שֶׁבַּקַּשׁ, הֲרֵי הֶן שֶׁלְּבַעַל הַשָּׂדֶה.

 הָרוּחַ שֶׁפִּזְּרָה אֶת הָעֻמְרִים, וְנִתְעָרַב קָצִיר שֶׁלְּבַעַל הַבַּיִת עִם הַלֶּקֶט--אוֹמְדִין אֶת הַשָּׂדֶה כַּמָּה לֶקֶט הִיא רְאוּיָה לַעֲשׂוֹת, וְנוֹתֵן לָעֲנִיִּים: מִפְּנֵי שֶׁזֶּה אֹנֶס.
וְכַמָּה הוּא שֵׁעוּר זֶה, אַרְבַּעַת קַבִּין תְּבוּאָה לְכָל בֵּית כּוֹר.

 לֶקֶט שֶׁנָּפַל לָאָרֶץ, וְלֹא לִקְּטוּהוּ עֲנִיִּים, וּבָא בַּעַל הַבַּיִת, וְהִגְדִּישׁ אֶת הַקָּצִיר שֶׁלּוֹ עַל הָאָרֶץ--כֵּיצַד הוּא עוֹשֶׂה: מְפַנֶּה הַגָּדִישׁ שֶׁלּוֹ כֻּלּוֹ לְמָקוֹם אַחֵר, וְכָל הַשִּׁבֳּלִים הַנּוֹגְעוֹת בָּאָרֶץ כֻּלָּן לָעֲנִיִּים, מִפְּנֵי שְׁאֵין אָנוּ יוֹדְעִים אֵיזוֹ הִיא מֵהֶם שֶׁהָיְתָה לֶקֶט, וּסְפֵק מַתְּנוֹת עֲנִיִּים לָעֲנִיִּים--שֶׁנֶּאֱמָר "תַּעֲזֹב" , הַנַּח לִפְנֵיהֶם מִשֶּׁלָּךְ.

 וְלָמָּה אֵין אוֹמְדִין אוֹתָהּ, וְיִתֵּן לָעֲנִיִּים מַה שֶׁרְאוּיָה לַעֲשׂוֹת לֶקֶט: מִפְּנֵי שֶׁעָבַר וְהִגְדִּישׁ עַל הַלֶּקֶט, קְנָסוּהוּ; וְאַפִלּוּ הָיָה שׁוֹגֵג, וְאַפִלּוּ הָיָה הַלֶּקֶט שְׂעוֹרִים וְהִגְדִּישׁ עָלָיו חִטִּין, וְאַפִלּוּ קָרָא לָעֲנִיִּים וְלֹא בָאוּ, וְאַפִלּוּ הִגְדִּישׁוּהוּ אֲחֵרִים שֶׁלֹּא מִדַּעְתּוֹ--כָּל הַנּוֹגְעוֹת בָּאָרֶץ, הֲרֵי הֶן לָעֲנִיִּים.

 הֻצְרַךְ לְרַבַּץ אֶת שָׂדֵהוּ קֹדֶם שֶׁיְּלַקְּטוּ הָעֲנִיִּים לֶקֶט שֶׁבָּהּ--אִם הֶזֵּקוֹ מְרֻבֶּה עַל הֶפְסֵד הַלֶּקֶט, מֻתָּר לְרַבַּץ; וְאִם הֶפְסֵד הַלֶּקֶט מְרֻבֶּה עַל הֶפְסֵדוֹ, אָסוּר לְרַבַּץ.
וְאִם קִבַּץ אֶת כָּל הַלֶּקֶט, וְהִנִּיחוֹ עַל הַגָּדֵר עַד שֶׁיָּבוֹא הֶעָנִי וְיִטְּלֶנּוּ--הֲרֵי זוֹ מִדַּת חֲסִידוּת.

 זְרָעִים הַנִּמְצָאִים בְּחוֹרְרֵי הַנְּמָלִים--אִם הָיוּ הַחוֹרִים בְּתוֹךְ הַקָּמָה, הֲרֵי הוּא שֶׁלְּבַעַל הַשָּׂדֶה: שְׁאֵין לָעֲנִיִּים מַתָּנָה בְּתוֹךְ הַקָּמָה.
וְאִם הָיוּ בִּמְקוֹם שֶׁנִּקְצַר, הֲרֵי זֶה שֶׁלָּעֲנִיִּים: שֶׁמֶּא מִן הַלֶּקֶט גְּרָרוּהוּ; וְאַף עַל פִּי שֶׁנִּמְצָא שָׁחוֹר, אֵין אוֹמְרִים הֲרֵי זֶה מִשָּׁנָה שֶׁעָבְרָה--שֶׁסְּפֵק הַלֶּקֶט, לֶקֶט.

 שִׁבֹּלֶת שֶׁלְּלֶקֶט שֶׁנִּתְעָרְבָה בַּגָּדִישׁ--הֲרֵי זֶה מַפְרִישׁ שְׁתֵּי שִׁבֳּלוֹת וְאוֹמֵר עַל אַחַת מֵהֶן, אִם הַלֶּקֶט הִיא זוֹ הֲרֵי הִיא לָעֲנִיִּים, וְאִם אֵינָהּ לֶקֶט הֲרֵי הַמַּעַשְׂרוֹת שְׁהִיא חַיֶּבֶת בָּהֶן שִׁבֹּלֶת זוֹ קְבוּעִים בְּשִׁבֹּלֶת שְׁנִיָּה; וְחוֹזֵר וּמַתְנֶה כֵּן, עַל שִׁבֹּלֶת שְׁנִיָּה, וְנוֹתֵן אֶת אַחַת מֵהֶן לֶעָנִי, וְהָאַחֶרֶת תִּהְיֶה מַעֲשֵׂר.

 לֹא יִשְׂכֹּר אָדָם אֶת הַפּוֹעֵל, עַל מְנַת שֶׁיְּלַקַּט בְּנוֹ אַחֲרָיו; אֲבָל הָאֲרִיסִין וְהַחֲכוֹרוֹת וְהַמּוֹכֵר קָמָתוֹ לַחֲבֵרוֹ לִקְצֹר, יְלַקַּט בְּנוֹ אַחֲרָיו.
וְיֵשׁ לַפּוֹעֵל לְהָבִיא אֶת אִשְׁתּוֹ וּבָנָיו לְלַקַּט אַחֲרָיו, וְאַפִלּוּ שְׂכָרוֹ לִטֹּל חֲצִי הַקָּצִיר אוֹ שְׁלִישׁוֹ אוֹ רְבִיעוֹ בִּשְׂכָרוֹ.

 מִי שְׁאֵינוּ מַנִּיחַ אֶת הָעֲנִיִּים לְלַקַּט, אוֹ שְׁהוּא מַנִּיחַ אֶת אֶחָד וּמוֹנֵעַ אֶת אֶחָד, אוֹ שֶׁסִּיַּע אֶת אֶחָד מֵהֶן עַל חֲבֵרוֹ--הֲרֵי זֶה גּוֹזֵל אֶת הָעֲנִיִּים.
וְאָסוּר לָאָדָם לְהַרְבִּיץ אֲרִי וּכַיּוֹצֶא בּוֹ בְּתוֹךְ שָׂדֵהוּ, כְּדֵי שֶׁיִּירְאוּ הָעֲנִיִּים וְיִבְרְחוּ.

הָיוּ שָׁם עֲנִיִּים שְׁאֵינָן רְאוּיִין לִטֹּל לֶקֶט--אִם יָכוֹל בַּעַל הַבַּיִת לְמַחוֹת בְּיָדָן, מְמַחֶה; וְאִם לָאו, מַנִּיחָן מִפְּנֵי דַּרְכֵי שָׁלוֹם.
הַמַּפְקִיר אֶת הַלֶּקֶט עִם נְפִילַת רֻבּוֹ, אֵינוּ הֶפְקֵר--מֵאַחַר שֶׁנָּשַׁר רֻבּוֹ, אֵין לוֹ בּוֹ רְשׁוּת.

 אֵיזֶה הוּא פֶּרֶט--זֶה גַּרְגֶּר אֶחָד אוֹ שְׁנֵי גַּרְגְּרִים, הַנִּפְרָטִים מִן הָאֶשְׁכּוֹל בְּשָׁעַת הַבְּצִירָה; נָפְלוּ שְׁלוֹשָׁה גַּרְגְּרִים בַּבַּת אַחַת, אֵינוּ פֶּרֶט.
הָיָה בּוֹצֵר וְכוֹרֵת אֶת הָאֶשְׁכּוֹל, וְהֻסְבַּךְ בָּעַלִּין וְנָפַל לָאָרֶץ וְנִפְרַט--אֵינוּ פֶּרֶט.

הָיָה בוֹצֵר וּמַשְׁלִיךְ לָאָרֶץ--כְּשֶׁמְּפַנֶּה הָאֶשְׁכּוֹלוֹת, אַפִלּוּ חֲצִי אֶשְׁכּוֹל הַנִּמְצָא שָׁם פֶּרֶט; וְכֵן אֶשְׁכּוֹל שָׁלֵם שֶׁנִּפְרַט שָׁם, הֲרֵי הוּא פֶּרֶט.
וְהַמַּנִּיחַ אֶת הַכַּלְכָּלָה תַּחַת הַגֶּפֶן בְּשָׁעָה שְׁהוּא בּוֹצֵר, הֲרֵי זֶה גּוֹזֵל אֶת הָעֲנִיִּים.

 אֵיזוֹ הִיא עוֹלֵלוֹת--זֶה אֶשְׁכּוֹל הַקָּטָן שְׁאֵינוּ מְעֻבֶּה כְּאֶשְׁכּוֹלוֹת, שְׁאֵין לוֹ כָּתֵף, וְאֵין עֲנָבָיו נוֹטְפוֹת זוֹ עַל זוֹ אֵלָא מְפֻזָּרוֹת: יֵשׁ לָהּ כָּתֵף וְאֵין לָהּ נָטָף, נָטָף וְאֵין לָהּ כָּתֵף--הֲרֵי הִיא שֶׁלְּבַעַל הַכֶּרֶם; וְאִם סָפֵק, לָעֲנִיִּים.

 אֵיזֶה הוּא כָּתֵף, פְּסִיגִין הַמְּחֻבָּרוֹת בַּשִּׁדְרָה זוֹ עַל גַּבֵּי זוֹ; נָטָף, עֲנָבִים הַמְּחֻבָּרוֹת בַּשִּׁדְרָה וְיוֹרְדוֹת: וְהוּא שֶׁיִּהְיוּ כָּל הָעֲנָבִים שֶׁבָּעוֹלֵלוֹת, נוֹגְעִין בְּפַס יָדוֹ.
וְלָמָּה נִקְרָא שְׁמוֹ עוֹלֵל, מִפְּנֵי שְׁהוּא לִשְׁאָר הָאֶשְׁכּוֹלוֹת כְּעוֹלֵל לָאִישׁ.
וְאֵין בַּעַל הַבַּיִת חַיָּב לִבְצֹר הָעוֹלֵלוֹת וְלִתְּנָן לָעֲנִיִּים, אֵלָא הֶן בּוֹצְרִין אוֹתָן לְעַצְמָן; וְגַרְגֶּר יְחִידִי, הֲרֵי הוּא עוֹלֵלוֹת.

 זְמוֹרָה שֶׁהָיָה בָּהּ אֶשְׁכּוֹל, וּבָאַרְכֻּבָּה שֶׁלַּזְּמוֹרָה עוֹלֶלֶת--אִם נִקְרֶצֶת עִם הָאֶשְׁכּוֹל, הֲרֵי הִיא שֶׁלְּבַעַל הַכֶּרֶם; וְאִם לָאו, הֲרֵי הִיא שֶׁלָּעֲנִיִּים.
כֶּרֶם שֶׁכֻּלּוֹ עוֹלֵלוֹת, הֲרֵי הוּא שֶׁלָּעֲנִיִּים--שֶׁנֶּאֱמָר "וְכַרְמְךָ לֹא תְעוֹלֵל" , אַפִלּוּ כֻּלּוֹ עוֹלֵלוֹת.
וְאֵין הַפֶּרֶט וְהָעוֹלֵלוֹת נוֹהֲגִין אֵלָא בַּכֶּרֶם בִּלְבָד.

 אֵין הָעֲנִיִּים זוֹכִין לִקַּח פֶּרֶט וְעוֹלֵלוֹת, עַד שֶׁיַּתְחִיל בַּעַל הַכֶּרֶם לִבְצֹר אֶת כַּרְמוֹ--שֶׁנֶּאֱמָר "וְכִי תִבְצֹר כַּרְמְךָ, לֹא תְעוֹלֵל" ; וְכַמָּה יִבְצֹר וְיִהְיוּ זוֹכִין בָּהֶן, שְׁלוֹשָׁה אֶשְׁכּוֹלוֹת שְׁהֶן עוֹשִׂין רְבִיעַ.

 הַמַּקְדִּישׁ אֶת כַּרְמוֹ עַד שֶׁלֹּא נוֹדְעוּ הָעוֹלֵלוֹת, אֵין הָעוֹלֵלוֹת לָעֲנִיִּים; וְאִם מִשֶּׁנּוֹדְעוּ הָעוֹלֵלוֹת--הָעוֹלֵלוֹת לָעֲנִיִּים, וְיִתְּנוּ שְׂכַר גִּדּוּלָם לַהֶקְדֵּשׁ.

 הַזּוֹמֵר אֶת הַגֶּפֶן אַחַר שֶׁנּוֹדְעוּ הָעוֹלֵלוֹת, הֲרֵי זֶה זוֹמֵר כְּדַרְכּוֹ; וּכְשֵׁם שֶׁכּוֹרֵת הָאֶשְׁכּוֹלוֹת, כָּךְ כּוֹרֵת הָעוֹלֵלוֹת.

 גּוֹי שֶׁמָּכַר כַּרְמוֹ לְיִשְׂרָאֵל לִבְצֹר, חַיָּב בָּעוֹלֵלוֹת; יִשְׂרָאֵל וְגוֹי שֶׁהָיוּ שֻׁתָּפִים בַּכֶּרֶם--חֶלְקוֹ שֶׁלְּיִשְׂרָאֵל חַיָּב, וְשֶׁלַּגּוֹי פָּטוּר.

 בֶּן לֵוִי שֶׁנָּתְנוּ לוֹ מַעֲשֵׂר טֶבֶל, וּמָצָא בּוֹ עוֹלֵלוֹת--נוֹתְנָן לֶעָנִי; וְאִם נִקְרֶצֶת עִם הָאֶשְׁכּוֹל, יֵשׁ לוֹ לַעֲשׂוֹתָהּ תְּרוּמַת מַעֲשֵׂר עַל מָקוֹם אַחֵר.

 מִי שֶׁהָיוּ לוֹ חָמֵשׁ גְּפָנִים, וּבְצָרָם לְתוֹךְ בֵּיתוֹ--אִם לְאָכְלָן עֲנָבִים--פָּטוּר מִן הַפֶּרֶט וּמִן הַשִּׁכְחָה וּמִן הָרְבָעִי, וְחַיָּב בָּעוֹלֵלוֹת; וְאִם בְּצָרָן יַיִן--חַיָּב בַּכֹּל, אֵלָא אִם כֵּן שִׁיַּר מִקְצָתָן.

הִלְכּוֹת מַתְּנוֹת עֲנִיִּים פֵּרֶק ה 
הָעֹמֶר שֶׁשְּׁכָחוּהוּ פּוֹעֲלִים וְלֹא שְׁכָחוֹ בַּעַל הַשָּׂדֶה, שְׁכָחוֹ בַּעַל הַשָּׂדֶה וְלֹא שְׁכָחוּהוּ פּוֹעֲלִים, שְׁכָחוּהוּ אֵלּוּ וְאֵלּוּ וְהָיוּ שָׁם אֲחֵרִים עוֹבְרִין וְרָאוּ אוֹתוֹ בְּשָׁעָה שֶׁשְּׁכָחוּהוּ--אֵינוּ שִׁכְחָה: עַד שֶׁיִּשְׁכְּחוּהוּ כָּל אָדָם.
וְאַפִלּוּ עֹמֶר הַטָּמוּן--אִם נִשְׁכַּח, הֲרֵי זֶה שִׁכְחָה.

הָיָה בַּעַל הַשָּׂדֶה בָּעִיר וְאָמַר, יוֹדֵעַ אֲנִי שֶׁהַפּוֹעֲלִים שְׁכֵחִין עֹמֶר בַּשָּׂדֶה שֶׁבְּמָקוֹם פְּלוֹנִי--שְׁכָחוּהוּ, הֲרֵי זֶה שִׁכְחָה; וְאִם הָיָה בַּשָּׂדֶה וְאָמַר כֵּן, וּשְׁכָחוּהוּ--אֵינוּ שִׁכְחָה: שֶׁהַשָּׁכוּחַ מֵעִיקָרוֹ בַּשָּׂדֶה, הוּא הַשִּׁכְחָה, אֲבָל בָּעִיר אַפִלּוּ זָכוּר וּלְבַסּוֹף שָׁכוּחַ, הֲרֵי זֶה שִׁכְחָה--שֶׁנֶּאֱמָר "וְשָׁכַחְתָּ עֹמֶר בַּשָּׂדֶה" , לֹא בָּעִיר.

עָמְדוּ הָעֲנִיִּים בְּפָנָיו אוֹ חִפּוּהוּ בַּקַּשׁ וְהוּא זוֹכֵר אֶת הַקַּשׁ, אוֹ שֶׁהִחְזִיק בּוֹ לְהוֹלִיכוֹ לָעִיר וְהִנִּיחוֹ בַּשָּׂדֶה וּשְׁכָחוֹ--אֵינוּ שִׁכְחָה; אֲבָל אִם נְטָלוֹ מִמָּקוֹם לְמָקוֹם, אַף עַל פִּי שֶׁהִנִּיחוֹ סָמוּךְ לַגַּפָּה אוֹ לַגָּדִישׁ אוֹ לַבָּקָר אוֹ לַכֵּלִים, וּשְׁכָחוֹ--הֲרֵי זֶה שִׁכְחָה.

נָטַל עֹמֶר לְהוֹלִיכוֹ לָעִיר, וְהִנִּיחוֹ עַל גַּבֵּי חֲבֵרוֹ, וְשָׁכַח אֶת שְׁנֵיהֶן--אִם זָכַר הָעֶלְיוֹן קֹדֶם שֶׁיִּפְגַּע בּוֹ, אֵין הַתַּחְתּוֹן שִׁכְחָה; וְאִם לָאו, הַתַּחְתּוֹן שִׁכְחָה.

עָפוּ עֻמְרָיו בְּרוּחַ חֲזָקָה לְתוֹךְ שְׂדֵה חֲבֵרוֹ, וְשָׁכַח שָׁם עֹמֶר--אֵינוּ שִׁכְחָה, שֶׁנֶּאֱמָר "קְצִירְךָ בְשָׂדֶךָ" ; אֲבָל פִּזְּרָה עֻמְרִין בְּתוֹךְ שָׂדֵהוּ, וְשָׁכַח--הֲרֵי זֶה שִׁכְחָה.

הַנּוֹטֵל עֹמֶר רִאשׁוֹן וְשֵׁנִי וּשְׁלִישִׁי, וְשָׁכַח אֶת הָרְבִיעִי--אִם הָיָה שָׁם שִׁשִּׁי, אֵין הָרְבִיעִי שִׁכְחָה עַד שֶׁיִּטֹּל הַחֲמִישִׁי; וְאִם הָיוּ חֲמִשָּׁה בִּלְבָד--מִשֶּׁיִּשְׁהֶה כְּדֵי לִטֹּל אֶת הַחֲמִישִׁי, הֲרֵי הָרְבִיעִי שִׁכְחָה.
שָׂדֶה שֶׁעֻמְרֶיהָ מְעֻרְבָּבִין, וְשָׁכַח אֶת אֶחָד מֵהֶן--אֵינוּ שִׁכְחָה, עַד שֶׁיִּטֹּל אֶת כָּל סְבִיבוֹתָיו.

 הַלּוּף וְהַשּׁוּם וְהַבְּצָלִים וְכַיּוֹצֶא בָּהֶן--אַף עַל פִּי שְׁהֶן טְמוּנִין בָּאָרֶץ, יֵשׁ לָהֶן שִׁכְחָה.
הַקּוֹצֵר בַּלַּיְלָה וְשָׁכַח קָמָה, אוֹ שֶׁעִמַּר בַּלַּיְלָה וְשָׁכַח עֹמֶר, וְכֵן הַסּוֹמֶה שֶׁשָּׁכַח--יֵשׁ לָהֶן שִׁכְחָה; וְאִם הָיָה הַסּוֹמֶה אוֹ הַקּוֹצֵר בַּלַּיְלָה מִתְכַּוֵּן לִטֹּל אֶת הַגַּס הַגַּס, אֵין לוֹ שִׁכְחָה.
וְכָל הָאוֹמֵר הֲרֵינִי קוֹצֵר עַל מְנַת מַה שֶׁאֲנִי שׁוֹכֵחַ, אֲנִי נוֹטֵל--יֵשׁ לוֹ שִׁכְחָה: שֶׁכָּל הַמַּתְנֶה עַל מַה שֶׁכָּתוּב בַּתּוֹרָה, תְּנָאוֹ בָּטֵל.

 תְּבוּאָה שֶׁקְּצָרָהּ עַד שֶׁלֹּא נִגְמְרָה לְהַאֲכִילָהּ לַבְּהֵמָה, וְכֵן אִם קְצָרָהּ אֲגֻדּוֹת אֲגֻדּוֹת קְטַנּוֹת וְלֹא עֲשָׂיָהּ עֻמְרִים, וְכֵן הַשּׁוּם וְהַבְּצָלִים שֶׁתְּלָשָׁן אֲגֻדּוֹת קְטַנּוֹת לְהִמָּכֵר לַשּׁוּק וְלֹא עֲשָׂיָן עֻמְרִים לְהַעְמִיד מֵהֶן גֹּרֶן--אֵין לָהֶם שִׁכְחָה.

 הַקּוֹצֵר שֶׁהִתְחִיל לִקְצֹר, וְשָׁכַח לְפָנָיו וּלְאַחֲרָיו--שֶׁלְּאַחֲרָיו שִׁכְחָה, וְשֶׁלְּפָנָיו אֵינוּ שִׁכְחָה: שֶׁנֶּאֱמָר "לֹא תָשׁוּב לְקַחְתּוֹ" --אֵינוּ שִׁכְחָה עַד שֶׁיַּעֲבֹר מִמֶּנּוּ, וְיַנִּיחוֹ לְאַחֲרָיו.

 שְׁנַיִם שֶׁהִתְחִילוּ לִקְצֹר מֵאֶמְצַע הַשָּׂדֶה, זֶה פָּנָיו לַצָּפוֹן וְזֶה פָּנָיו לַדָּרוֹם, וְשָׁכְחוּ לִפְנֵיהֶם וּלְאַחֲרֵיהֶן--שֶׁלִּפְנֵיהֶם שִׁכְחָה: מִפְּנֵי שֶׁכָּל אֶחָד מֵהֶן זֶה שֶׁלְּפָנָיו הוּא לְאַחֲרָיו שֶׁלַּחֲבֵרוֹ.
וְהָעֹמֶר שֶׁשְּׁכָחוּהוּ לְאַחֲרֵיהֶן בִּמְקוֹם שֶׁהִתְחִילוּ מִמֶּנּוּ, אֵינוּ שִׁכְחָה: מִפְּנֵי שְׁהוּא מְעֹרָב עִם הַשּׁוּרוֹת שֶׁמִּן הַמִּזְרָח לַמַּעְרָב, וְהֶן מוֹכִיחִין עָלָיו שְׁאֵינוּ שָׁכוּחַ.

וְכֵן הַשּׁוּרוֹת שֶׁלָּעֻמְרִים שֶׁפִּנּוּ אוֹתָן לַגֹּרֶן, וְהִתְחִילוּ שְׁנַיִם מֵאֶמְצַע שׁוּרָה, וְשָׁכְחוּ עֹמֶר בָּאֶמְצָע בֵּין אֲחוֹרֵיהֶן--אֵינוּ שִׁכְחָה: מִפְּנֵי שְׁהוּא בְּאֶמְצַע הַשּׁוּרָה שֶׁמִּן הַמַּעְרָב לַמִּזְרָח שֶׁעֲדַיִן לֹא הִתְחִילוּ בָּהּ, וְהִיא מוֹכַחַת עָלָיו שְׁאֵינוּ שָׁכוּחַ.

הַקּוֹצֵר וְאִלַּם אֲלֻמּוֹת אֲלֻמּוֹת, וְחָזַר וּפִנָּה הָאֲלֻמּוֹת, וְהֶן הַנִּקְרָאִין עֻמְרִים, מִמָּקוֹם זֶה לְמָקוֹם אַחֵר, וּמִמָּקוֹם הַשֵּׁנִי לְמָקוֹם שְׁלִישִׁי, וּמִמָּקוֹם שְׁלִישִׁי לַגֹּרֶן, וְשָׁכַח הָעֹמֶר בְּשָׁעָה שֶׁפִּנָּה מִמָּקוֹם לְמָקוֹם--אִם פִּנָּה הָעֻמְרִים לִמְקוֹם שְׁהוּא גְּמָר מְלָאכָה וְשָׁכַח, יֵשׁ לוֹ שִׁכְחָה; וּכְשֶׁפִּנָּה מִמְּקוֹם שְׁהוּא גְּמָר מְלָאכָה לַגֹּרֶן, אֵין לוֹ שִׁכְחָה.
וְאִם פִּנָּה הָעֻמְרִים לִמְקוֹם שְׁאֵינוּ גְּמָר מְלָאכָה וְשָׁכַח, אֵין לוֹ שִׁכְחָה; וּכְשֶׁפִּנָּה מִמְּקוֹם שְׁאֵינוּ גְּמָר מְלָאכָה, יֵשׁ לוֹ שִׁכְחָה.

אֵיזֶה הוּא מְקוֹם שְׁהוּא גְּמָר מְלָאכָה--זֶה מְקוֹם שֶׁדַּעְתּוֹ לְקַבַּץ כָּל הָעֻמְרִין שָׁם וְלָדוּשׁ אוֹתָן שָׁם, אוֹ לְהוֹלִיכָן מִשָּׁם לִמְקוֹם גָּדִישׁ שְׁהוּא הַגֹּרֶן; וּמְקוֹם שְׁאֵינוּ גְּמָר מְלָאכָה, הוּא הַמָּקוֹם שֶׁמְּקַבֵּץ בּוֹ הָעֻמְרִים כְּדֵי לַעֲשׂוֹת מֵהֶן אֲלֻמּוֹת גְּדוֹלוֹת כְּדֵי לְהוֹלִיכָן לְמָקוֹם אַחֵר.

שְׁתֵּי כְּרִיכוֹת הַמֻּבְדָּלוֹת זוֹ מִזּוֹ שִׁכְחָה, וְשָׁלוֹשׁ אֵינָן שִׁכְחָה; שְׁנֵי עֻמְרִים הַמֻּבְדָּלִין זֶה מִזֶּה שִׁכְחָה, וּשְׁלוֹשָׁה אֵינָן שִׁכְחָה; שְׁנֵי צִבּוּרִי זֵיתִים וְהַחַרוּבִין הַמֻּבְדָּלִין זֶה מִזֶּה שִׁכְחָה, וּשְׁלוֹשָׁה אֵינָם שִׁכְחָה; שְׁנֵי חֻצְנֵי פִּשְׁתָּן שִׁכְחָה, וּשְׁלוֹשָׁה אֵינָם שִׁכְחָה; שְׁתֵּי גְפָנוֹת, וְכֵן בִּשְׁאָר הָאִילָנוֹת--שְׁנַיִם הַמֻּבְדָּלִין זֶה מִזֶּה שִׁכְחָה, וּשְׁלוֹשָׁה אֵינָן שִׁכְחָה: שֶׁנֶּאֱמָר "לֶעָנִי וְלַגֵּר תַּעֲזֹב אֹתָם" --אַפִלּוּ הָיוּ שְׁנַיִם, אֶחָד לֶעָנִי וְאֶחָד לַגֵּר.

 הָיוּ כָּל הָעֻמְרִים שֶׁלְּקַב קַב, וְאֶחָד שֶׁלְּאַרְבַּעַת קַבִּין וְשָׁכְחוֹ--הֲרֵי זֶה שִׁכְחָה; יָתֵר עַל הָאַרְבָּעָה, אֵינוּ שִׁכְחָה.
וְכֵן אִם הָיוּ שֶׁלִּשְׁנֵי שְׁנֵי קַבִּין, וְאֶחָד יָתֵר עַל שְׁמוֹנַת קַבִּין--אֵינוּ שִׁכְחָה.

 הָעֹמֶר שֶׁיֵּשׁ בּוֹ סָאתַיִם, וְשָׁכְחוֹ--אֵינוּ שִׁכְחָה: שֶׁנֶּאֱמָר "וְשָׁכַחְתָּ עֹמֶר בַּשָּׂדֶה" , עֹמֶר וְלֹא גָּדִישׁ--אַף עַל פִּי שֶׁכָּל הָעֻמְרִים סָאתַיִם סָאתַיִם.
שָׁכַח שְׁנֵי עֻמְרִים--אַף עַל פִּי שֶׁיֵּשׁ בִּשְׁנֵיהֶן סָאתַיִם--הוֹאִיל וְאֵין בְּכָל אֶחָד מֵהֶן סָאתַיִם, הֲרֵי אֵלּוּ שִׁכְחָה; וְכֵן יֵרָאֶה לִי שְׁהֶן שִׁכְחָה, אַפִלּוּ הָיָה בִּשְׁנֵיהֶן יָתֵר מִסָּאתַיִם.

 קָמָה שֶׁיֵּשׁ בָּהּ סָאתַיִם, וּשְׁכָחָהּ--אֵינָהּ שִׁכְחָה; אֵין בָּהּ סָאתַיִם--רוֹאִין אֶת הַשִּׁבֳּלִים הַדַּקּוֹת כְּאִלּוּ הֶן בְּרִיאוֹת וַאֲרוּכוֹת, וְאֶת הַשְּׁדוּפוֹת כְּאִלּוּ הֶן מְלֵאוֹת, וְאִם הָיְתָה רְאוּיָה אַחַר אֻמְדָּן זֶה לַעֲשׂוֹת סָאתַיִם וּשְׁכָחָהּ, אֵינָהּ שִׁכְחָה.

 שָׁכַח סְאָה תְּבוּאָה עֲקוּרָה, וּסְאָה שְׁאֵינָהּ עֲקוּרָה--אֵינָן מִצְטָרְפִין, אֵלָא שְׁנֵיהֶם שִׁכְחָה; וְכֵן בַּשּׁוּם וּבַבְּצָלִים וּבְפֵרוֹת הָאִילָן--אִם שָׁכַח מִקְצָתָן בַּקַּרְקָע וּמִקְצָתָן תָּלוּשׁ, וּבִשְׁנֵיהֶם סָאתַיִם--אֵינָן מִצְטָרְפִין, אֵלָא שְׁנֵיהֶם שִׁכְחָה.

 הַשּׁוֹכֵחַ עֹמֶר בְּצַד הַקָּמָה שְׁאֵינָהּ שְׁכוּחָה, אֵינָהּ שִׁכְחָה: שֶׁנֶּאֱמָר "כִּי תִקְצֹר ...
וְשָׁכַחְתָּ עֹמֶר" --שֶׁסְּבִיבוֹתָיו קָצִיר שִׁכְחָה, אֲבָל עֹמֶר שֶׁסְּבִיבוֹתָיו קָמָה אֵינָהּ שִׁכְחָה.
וְכֵן אִם שָׁכַח קָמָה בְּצַד קָמָה שְׁאֵינָהּ שְׁכוּחָה--אַפִלּוּ הָיְתָה זוֹ שְׁאֵינָהּ שְׁכוּחָה קֶלַח אֶחָד--הֲרֵי זוֹ מַצֶּלֶת אֶת הַשְּׁכוּחָה, וְיִהְיֶה מֻתָּר לְקַחְתָּהּ.

אֲבָל אִם שָׁכַח עֹמֶר אוֹ קָמָה בְּצַד עֹמֶר שְׁאֵינוּ שָׁכוּחַ--אַפִלּוּ הָיָה בּוֹ סָאתַיִם--אֵינוּ מַצִּיל אוֹתָן, וַהֲרֵי הַשָּׁכוּחַ לָעֲנִיִּים.

אֵין קָמַת חֲבֵרוֹ מַצֶּלֶת עַל עֹמֶר שֶׁלּוֹ; וְאֵין קָמַת שְׂעוֹרִים מַצֶּלֶת עַל עֹמֶר חִטִּים, עַד שֶׁתִּהְיֶה הַקָּמָה מִמִּין הָעֹמֶר.

הַשּׁוֹכֵחַ אִילָן בֵּין הָאִילָנוֹת, אַפִלּוּ הָיוּ בּוֹ כַּמָּה סְאִין פֵּרוֹת, אוֹ שֶׁשָּׁכַח שְׁנֵי אִילָנוֹת--הֲרֵי הֶן שִׁכְחָה; שְׁלוֹשָׁה, אֵינָן שִׁכְחָה.
בַּמֶּה דְּבָרִים אֲמוּרִים, בְּאִילָן שְׁאֵינוּ יָדוּעַ וּמְפֻרְסָם בִּמְקוֹמוֹ, כְּגוֹן שֶׁהָיָה עוֹמֵד בְּצַד הַגַּת אוֹ בְּצַד הַפִּרְצָה; אוֹ בְּמַעֲשָׂיו, כְּגוֹן שֶׁהָיָה עוֹשֶׂה זֵיתִים הַרְבֵּה; אוֹ בִּשְׁמוֹ, כְּגוֹן שֶׁהָיָה לוֹ שֵׁם יָדוּעַ כְּגוֹן זַיִת הַנְּטוֹפָה בֵּין הַזֵּיתִים שְׁהוּא נוֹטֵף שֶׁמֶן הַרְבֵּה, אוֹ הַשָּׁפְכָנִי אוֹ הַבַּיְשָׁנִי.
אֲבָל אִם הָיָה בּוֹ אֶחָד מִשְּׁלוֹשָׁה דְּבָרִים אֵלּוּ--אֵינוּ שִׁכְחָה, שֶׁנֶּאֱמָר "וְשָׁכַחְתָּ עֹמֶר בַּשָּׂדֶה" : עֹמֶר שֶׁאַתָּה שׁוֹכְחוֹ לְעוֹלָם, וְאֵין אַתָּה יוֹדֵעַ בּוֹ אֵלָא אִם תָּשׁוּב וְתִרְאֵהוּ--יָצָא זֶה שֶׁאַתָּה זוֹכְרוֹ לְאַחַר זְמָן וְאַף עַל פִּי שֶׁלֹּא תִפְגַּע בּוֹ, מִפְּנֵי שְׁהוּא יָדוּעַ וּמְפֻרְסָם.

 הָיָה מְסֻיָּם בְּדַעְתּוֹ, הֲרֵי זֶה כִּמְפֻרְסָם וְיָדוּעַ.
הָיָה עוֹמֵד בְּצַד הַדֶּקֶל, הַדֶּקֶל מְסַיְּמוֹ; הָיוּ שְׁנֵיהֶן זַיִת נְטוֹפָה, זֶה מְסַיֵּם אֶת זֶה.
הָיְתָה כָּל שָׂדֵהוּ זַיִת נְטוֹפָה וְכַיּוֹצֶא בּוֹ, וְשָׁכַח אַחַת מֵהֶן אוֹ שְׁתַּיִם--יֵשׁ לוֹ שִׁכְחָה.

בַּמֶּה דְּבָרִים אֲמוּרִים, שֶׁלֹּא הִתְחִיל בְּאִילָן זֶה הַמְּפֻרְסָם.
אֲבָל אִם הִתְחִיל בּוֹ וְשָׁכַח מִקְצָתוֹ--הֲרֵי זֶה שִׁכְחָה, וְאַף עַל פִּי שְׁהוּא מְפֻרְסָם: וְהוּא, שֶׁיִּהְיֶה הַנִּשְׁאָר בּוֹ פָּחוּת מִסָּאתַיִם; אֲבָל סָאתַיִם אֵינוּ שִׁכְחָה, אֵלָא אִם כֵּן שָׁכַח כָּל הָאִילָן כְּמוֹ שֶׁבֵּאַרְנוּ.

זַיִת הָעוֹמֵד בְּאֶמְצַע הַשּׁוּרוֹת לְבַדּוֹ, וְשָׁלוֹשׁ שׁוּרוֹת שֶׁלַּזֵּיתִים מַקִּיפִין אוֹתוֹ מִשָּׁלוֹשׁ רוּחוֹתָיו--אַף עַל פִּי שְׁאֵין בְּכָל שׁוּרָה מֵהֶן אֵלָא שְׁנֵי זֵיתִים, וְשָׁכַח אֶת הָאֶמְצָעִי--אֵינוּ שִׁכְחָה: שֶׁהֲרֵי הַשּׁוּרוֹת הִסְתִּירוּהוּ.
וְלָמָּה אָמְרוּ זַיִת בִּלְבָד, מִפְּנֵי שֶׁהָיָה חָשׁוּב שָׁם בְּאֶרֶץ יִשְׂרָאֵל בְּאוֹתוֹ הַזְּמָן.

אֵיזֶה הוּא שִׁכְחָה בֶּעָרִיס, כָּל שְׁאֵינוּ יָכוֹל לִפְשֹׁט אֶת יָדוֹ וְלִטְּלָהּ; וּבַכֶּרֶם, מִשֶּׁיַּעֲבֹר מִן גֶּפֶן מִן הַגְּפָנִים וְיִשְׁכַּח אוֹתָהּ; בַּדְּלִית וּבַדֶּקֶל, מִשֶּׁיֵּרֵד הִמֶּנּוּ.
וּשְׁאָר כָּל הָאִילָן, מִשֶּׁיִּפְנֶה וְיֵלֵךְ לוֹ.
בַּמֶּה דְּבָרִים אֲמוּרִים, שֶׁלֹּא הִתְחִיל בּוֹ; אֲבָל אִם הִתְחִיל בּוֹ וּשְׁכָחוֹ, אֵינוּ שִׁכְחָה עַד שֶׁיִּבְצֹר אֶת כָּל סְבִיבָיו.

הַמַּפְקִיר אֶת כַּרְמוֹ, וְהִשְׁכִּים בַּבֹּקֶר וְזָכָה בּוֹ לְעַצְמוֹ, וּבְצָרוֹ--חַיָּב בַּפֶּרֶט וּבָעוֹלֵלוֹת וּבַשִּׁכְחָה וּבַפֵּאָה: שֶׁהֲרֵי "שָׂדְךָ" וְ"כַרְמְךָ" אֲנִי קוֹרֶא בּוֹ--מִפְּנֵי שֶׁהָיָה לוֹ, וַהֲרֵי הוּא שֶׁלּוֹ.
אֲבָל אִם זָכָה מִן הַהֶפְקֵר בְּשָׂדֶה שֶׁלַּאֲחֵרִים, הֲרֵי זֶה פָּטוּר מִן הַכֹּל.
וּבֵין כָּךְ וּבֵין כָּךְ, פָּטוּר מִן הַמַּעַשְׂרוֹת כְּמוֹ שֶׁיִּתְבָּאַר.

הִלְכּוֹת מַתְּנוֹת עֲנִיִּים פֵּרֶק ו 
מַתָּנָה אַחֶרֶת שִׁשִּׁית יֵשׁ לָעֲנִיִּים בְּזֶרַע הָאָרֶץ; וְהוּא הַמַּעֲשֵׂר שֶׁנּוֹתְנִין לָעֲנִיִּים, וְהוּא הַנִּקְרָא מַעְשַׂר עָנִי.
וְזֶה הוּא סֵדֶר הַפְרָשַׁת תְּרוּמוֹת וּמַעַשְׂרוֹת: 
אַחַר שֶׁקּוֹצֵר זֶרַע הָאָרֶץ, אוֹ אוֹסֵף פְּרִי הָעֵץ, וְתִגָּמֵר מְלַאכְתּוֹ--מַפְרִישׁ מִמֶּנּוּ אֶחָד מִן הַחֲמִשִּׁים, וְזֶה הוּא הַנִּקְרָא תְּרוּמָה גְּדוֹלָה, וְנוֹתְנָהּ לַכּוֹהֵן; וְעַל זֶה נֶאֱמָר בַּתּוֹרָה "רֵאשִׁית דְּגָנְךָ תִּירֹשְׁךָ וְיִצְהָרֶךָ ..." .

וְאַחַר כָּךְ מַפְרִישׁ מִן הַשְּׁאָר אֶחָד מִן הַעֲשָׁרָה, וְזֶה הוּא הַנִּקְרָא מַעֲשֵׂר רִאשׁוֹן, וְנוֹתְנוֹ לַלֵּוִי; וְעַל זֶה נֶאֱמָר בַּתּוֹרָה "כִּי אֶת-מַעְשַׂר בְּנֵי-יִשְׂרָאֵל" , וְנֶאֱמָר "וְלִבְנֵי לֵוִי, הִנֵּה נָתַתִּי כָּל-מַעֲשֵׂר בְּיִשְׂרָאֵל" .

 וְאַחַר כָּךְ מַפְרִישׁ מִן הַשְּׁאָר אֶחָד מֵעֲשָׂרָה, וְהוּא הַנִּקְרָא מַעֲשֵׂר שֵׁנִי, וְהוּא לִבְעָלָיו, אוֹכְלִין אוֹתוֹ בִּירוּשָׁלַיִם; וְעָלָיו נֶאֱמָר "וְאִם-גָּאֹל יִגְאַל אִישׁ, מִמַּעַשְׂרוֹ" , וְעָלָיו נֶאֱמָר "עַשֵּׂר תְּעַשֵּׂר ...
וְאָכַלְתָּ לִפְנֵי ה' אֱלֹהֶיךָ, בַּמָּקוֹם אֲשֶׁר-יִבְחַר לְשַׁכֵּן שְׁמוֹ שָׁם, מַעְשַׂר דְּגָנְךָ ..." .

 עַל הַסֵּדֶר הַזֶּה מַפְרִישִׁין בְּשָׁנָה רִאשׁוֹנָה מִן הַשָּׁבוּעַ, וּבַשְּׁנִיָּה וּבָרְבִיעִית וּבַחֲמִישִׁית; אֲבָל בַּשְּׁלִישִׁית וּבַשִּׁשִּׁית מִן הַשָּׁבוּעַ--אַחַר שֶׁמַּפְרִישִׁים מַעֲשֵׂר רִאשׁוֹן, מַפְרִישׁ מִן הַשְּׁאָר מַעֲשֵׂר אַחֵר וְנוֹתְנוֹ לָעֲנִיִּים, וְהוּא הַנִּקְרָא מַעְשַׂר עָנִי, וְאֵין בִּשְׁתֵּי שָׁנִים אֵלּוּ מַעֲשֵׂר שֵׁנִי אֵלָא מַעְשַׂר עָנִי; וְעָלָיו נֶאֱמָר בַּתּוֹרָה "מִקְצֵה שָׁלֹשׁ שָׁנִים, תּוֹצִיא אֶת-כָּל-מַעְשַׂר תְּבוּאָתְךָ, בַּשָּׁנָה, הַהִיא; וְהִנַּחְתָּ, בִּשְׁעָרֶיךָ.
וּבָא הַלֵּוִי ..." , וְעָלָיו נֶאֱמָר "כִּי תְכַלֶּה לַעְשֵׂר אֶת-כָּל-מַעְשַׂר תְּבוּאָתְךָ, בַּשָּׁנָה הַשְּׁלִישִׁת--שְׁנַת הַמַּעֲשֵׂר ..." .

 שְׁנַת הַשְּׁמִטָּה כֻּלָּהּ הֶפְקֵר; וְאֵין בָּהּ לֹא תְּרוּמָה, וְלֹא מַעַשְׂרוֹת כְּלָל, לֹא רִאשׁוֹן וְלֹא שֵׁנִי, וְלֹא מַעְשַׂר עָנִי.
וּבְחוּצָה לָאָרֶץ שְׁאֵין בָּהּ שְׁמִטַּת קַרְקָע--מַפְרִישִׁין בְּאֶרֶץ מִצְרַיִם וּבְעַמּוֹן וּמוֹאָב, מַעֲשֵׂר רִאשׁוֹן וּמַעְשַׂר עָנִי: מִפְּנֵי שֶׁאֲרָצוֹת אֵלּוּ קְרוֹבוֹת לְאֶרֶץ יִשְׂרָאֵל, כְּדֵי שֶׁיִּהְיוּ יִשְׂרָאֵל נִסְמָכִין עָלֶיהָ בַּשְּׁבִיעִית.
וַהֲלָכָה לְמֹשֶׁה מִסִּינַי, שֶׁיִּהְיוּ מַפְרִישִׁים בְּאֶרֶץ עַמּוֹן וּמוֹאָב מַעְשַׂר עָנִי בַּשְּׁבִיעִית.
אֲבָל בְּשִׁנְעָר, מַפְרִישִׁין בַּשְּׁבִיעִית מַעֲשֵׂר שֵׁנִי, כְּסֵדֶר רֹב הַשָּׁנִים.

 מַעֲשֵׂר רִאשׁוֹן שֶׁלּוֹקֵחַ הַלֵּוִי, מַפְרִישׁ מִמֶּנּוּ אֶחָד מֵעֲשָׂרָה, וְנוֹתְנוֹ לַכּוֹהֵן, וְהוּא הַנִּקְרָא תְּרוּמַת מַעֲשֵׂר; וְעָלָיו נֶאֱמָר בַּתּוֹרָה "וְאֶל-הַלְוִיִּם תְּדַבֵּר" .

 בַּעַל הַשָּׂדֶה שֶׁעָבְרוּ עָלָיו עֲנִיִּים, וְהָיָה לוֹ שָׁם מַעְשַׂר עָנִי--נוֹתֵן לְכָל עָנִי שֶׁיַּעֲבֹר עָלָיו מִן הַמַּעֲשֵׂר כְּדֵי שָׂבְעוֹ: שֶׁנֶּאֱמָר "וְאָכְלוּ בִשְׁעָרֶיךָ, וְשָׂבֵעוּ" , כְּדֵי שָׂבְעוֹ.
וְכַמָּה: אִם מִן הַחִטִּים נָתַן, לֹא יִפְחֹת מֵחֲצִי קַב; וְאִם מִן הַשְּׂעוֹרִים נָתַן, לֹא יִפְחֹת מִקַּב; וְאִם מִן הַכֻּסְּמִין, לֹא יִפְחֹת מִקַּב וְחֵצִי; וְאִם מִן הַגְּרֹגְּרוֹת, לֹא יִפְחֹת מִקַּב; וְאִם מִן הַדְּבֵלָה, לֹא יִפְחֹת מִמִּשְׁקָל חָמֵשׁ וְעֶשְׂרִים סֶלַע; וְאִם מִן הַיַּיִן, לֹא יִפְחֹת מֵחֲצִי לוֹג; וְאִם מִן הַשֶּׁמֶן נָתַן, לֹא יִפְחֹת מֵרְבִיעִית; מִן הָאֹרֶז, רֹבַע הַקַּב.

נָתַן לוֹ יָרָק, נוֹתֵן מִשְׁקַל לִיטְרָה, וְהוּא מִשְׁקַל חֲמִשָּׁה וּשְׁלוֹשִׁים דֵּינָר; מִן הַחַרוּבִין, שְׁלֹשֶׁת קַבִּין; מִן הָאֱגוֹזִים, עֲשָׂרָה; מִן הָאֲפַרְסְקִין, חֲמִשָּׁה; מִן הָרִמּוֹנִים, שְׁתַּיִם; וְאֶתְרוֹג, אֶחָד.
וְאִם נָתַן לוֹ מִשְּׁאָר הַפֵּרוֹת, לֹא יִפְחֹת מִכְּדֵי שֶׁיִּמְכְּרֵם וְיִקַּח בִּדְמֵיהֶן מְזוֹן שְׁתֵּי סְעוֹדוֹת.

 הָיָה לוֹ דָּבָר מוּעָט, וְהָעֲנִיִּים מְרֻבִּין וְאֵין בּוֹ כְּדֵי לִתֵּן לְכָל אֶחָד וְאֶחָד כַּשֵּׁעוּר--נוֹתֵן לִפְנֵיהֶם, וְהֶן מְחַלְּקִין בֵּינֵיהֶם.
וּמַעְשַׂר עָנִי הַמִּתְחַלֵּק בַּגֹּרֶן--אֵין בּוֹ טוֹבַת הֲנָיָה לַבְּעָלִים, אֵלָא הָעֲנִיִּים בָּאִים וְנוֹטְלִין עַל כָּרְחוֹ; וְאַפִלּוּ עָנִי שֶׁבְּיִשְׂרָאֵל, מוֹצִיאִין אוֹתוֹ מִיָּדוֹ.
אֲבָל הַמִּתְחַלֵּק בַּבַּיִת--יֵשׁ בּוֹ טוֹבַת הֲנָיָה לַבְּעָלִים, וְנוֹתְנוֹ לְכָל עָנִי שֶׁיִּרְצֶה.

הָיָה לוֹ מַעֲשֵׂר בַּגֹּרֶן, וְרָצָה לִתְּנוֹ לְעָנִי קְרוֹבוֹ אוֹ מְיֻדָּעוֹ--יֵשׁ לוֹ לְהַפְרִישׁ מֶחְצָה לִתְּנוֹ לוֹ; וְהַחֵצִי, מְחַלְּקוֹ לְכָל עָנִי שֶׁיַּעֲבֹר כַּשֵּׁעוּר שֶׁאָמַרְנוּ.

בַּמֶּה דְּבָרִים אֲמוּרִים שְׁאֵינוּ נוֹתֵן לֶעָנִי אֵלָא כְּדֵי שָׂבְעוֹ, בַּשָּׂדֶה; אֲבָל אִם הָיָה הַמַּעֲשֵׂר בַּבַּיִת, מְחַלְּקוֹ לְכָל הָעֲנִיִּים אַפִלּוּ כַּזַּיִת כַּזַּיִת: שְׁאֵינוּ מְצֻוֶּה לִתֵּן כְּדֵי שָׂבְעוֹ אֵלָא בַּשָּׂדֶה--שֶׁהֲרֵי אֵינוּ מוֹצֶא שָׁם לִקַּח, שֶׁנֶּאֱמָר "וְאָכְלוּ בִשְׁעָרֶיךָ, וְשָׂבֵעוּ" .
בָּאוּ אִישׁ וְאִשָּׁה לַבַּיִת--נוֹתְנִין לָאִשָּׁה תְּחִלָּה, וּפוֹטְרִין אוֹתָהּ; וְאַחַר כָּךְ, נוֹתְנִין לָאִישׁ.

אָב וּבְנוֹ, אִישׁ וּקְרוֹבוֹ, שְׁנֵי אַחִין, שְׁנֵי שֻׁתָּפִין, שֶׁהָיָה אֶחָד מֵהֶן עָנִי--נוֹתֵן לוֹ הָאַחֵר מַעְשַׂר עָנִי שֶׁלּוֹ.
שְׁנֵי עֲנִיִּים שֶׁקִּבְּלוּ שָׂדֶה בַּאֲרִיסוּת--זֶה מַפְרִישׁ מַעְשַׂר עָנִי מֵחֶלְקוֹ וְנוֹתְנוֹ לַחֲבֵרוֹ, וְכֵן חֲבֵרוֹ מַפְרִישׁ מֵחֶלְקוֹ וְנוֹתֵן לוֹ.

 הַמְּקַבֵּל שָׂדֶה לִקְצֹר, אָסוּר בְּלֶקֶט שִׁכְחָה וּפֵאָה וּמַעְשַׂר עָנִי: אֵימָתַי--בִּזְמָן שֶׁקִּבְּלָהּ מִמֶּנּוּ לִקַּח חֵלֶק בְּכָל הַשָּׂדֶה, כְּגוֹן שֶׁנָּתַן לוֹ שְׁלִישָׁהּ אוֹ רְבִיעָהּ בִּשְׂכָרוֹ.
אֲבָל אִם אָמַר לוֹ בַּעַל הַשָּׂדֶה, שְׁלִישׁ מַה שֶׁאַתָּה קוֹצֵר בִּלְבָד הִיא שֶׁלָּךְ, אוֹ רְבִיעַ מַה שֶׁתִּקְצֹר--הֲרֵי זֶה אֵין לוֹ כְּלוּם עַד שֶׁיִּקְצֹר, וּבְשָׁעַת הַקָּצִיר עָנִי הוּא; לְפִיכָּךְ מֻתָּר בְּלֶקֶט שִׁכְחָה וּפֵאָה.
וְאָסוּר בְּמַעְשַׂר עָנִי--שְׁאֵין מַפְרִישִׁין מַעְשַׂר עָנִי אֵלָא אַחַר שֶׁקָּצַר, וַהֲרֵי זָכָה בְּחֶלְקוֹ שֶׁקָּצַר.

 הַמּוֹכֵר אֶת שָׂדֵהוּ קַרְקָע וּפֵרוֹת, וְהִעְנִי--הֲרֵי זֶה מֻתָּר בְּלֶקֶט שִׁכְחָה וּפֵאָה וּמַעְשַׂר עָנִי שֶׁלָּהּ.
וְהַלּוֹקֵחַ אָסוּר בָּהֶן, וְאַף עַל פִּי שֶׁעֲדַיִן לֹא נָתַן דָּמִים; וְאַפִלּוּ לָוָה הַדָּמִים וּלְקָחָהּ, הֲרֵי זֶה אָסוּר בְּמַתְּנוֹת עֲנִיִּים.

 מַעְשַׂר עָנִי--אֵין פּוֹרְעִין מִמֶּנּוּ מַלְוָה, וְאֵין מְשַׁלְּמִין מִמֶּנּוּ אֶת הַתַּגְמוּלִין, וְאֵין פּוֹדִין בּוֹ שְׁבוּיִים, וְאֵין עוֹשִׂין בּוֹ שׁוֹשְׁבִינוּת, וְאֵין נוֹתְנִין מִמֶּנּוּ דָּבָר לִצְדָקָה; אֲבָל מְשַׁלְּחִין מִמֶּנּוּ דָּבָר שֶׁלִּגְמִילוּת חֲסָדִים, וְצָרִיךְ לְהוֹדִיעוֹ שְׁהוּא מַעְשַׂר עָנִי.
וְנוֹתְנִין אוֹתוֹ לְחָבֵר עִיר בְּטוֹבָה.
וְאֵין מוֹצִיאִין אוֹתוֹ מֵהָאָרֶץ לְחוּצָה לָאָרֶץ, שֶׁנֶּאֱמָר "וְהִנַּחְתָּ, בִּשְׁעָרֶיךָ" , וְאוֹמֵר "וְאָכְלוּ בִשְׁעָרֶיךָ, וְשָׂבֵעוּ" .

הִלְכּוֹת מַתְּנוֹת עֲנִיִּים פֵּרֶק ז 
מִצְוַת עֲשֵׂה לִתֵּן צְדָקָה לַעֲנִיֵּי יִשְׂרָאֵל כְּפִי מַה שֶׁרָאוּי לֶעָנִי, אִם הָיְתָה יַד הַנּוֹתֵן מַשֶּׂגֶת--שֶׁנֶּאֱמָר "פָּתֹחַ תִּפְתַּח אֶת-יָדְךָ, לוֹ" , וְנֶאֱמָר "וְהֶחֱזַקְתָּ בּוֹ, גֵּר וְתוֹשָׁב וָחַי עִמָּךְ" , וְנֶאֱמָר "וְחֵי אָחִיךָ, עִמָּךְ" .
וְכָל הָרוֹאֶה עָנִי מְבַקֵּשׁ, וְהֶעֱלִים עֵינָיו מִמֶּנּוּ, וְלֹא נָתַן לוֹ צְדָקָה--עוֹבֵר בְּלֹא תַעֲשֶׂה, שֶׁנֶּאֱמָר "לֹא תְאַמֵּץ אֶת-לְבָבְךָ, וְלֹא תִקְפֹּץ אֶת-יָדְךָ, מֵאָחִיךָ, הָאֶבְיוֹן" .

 לְפִי מַה שֶׁחָסֵר הֶעָנִי, אַתָּה מְצֻוֶּה לִתֵּן לוֹ--אִם אֵין לוֹ כְּסוּת, מְכַסִּין אוֹתוֹ; אֵין לוֹ כְּלֵי בַּיִת, קוֹנִין לוֹ כְּלֵי בַּיִת; אֵין לוֹ אִשָּׁה, מַשִּׂיאִין לוֹ אִשָּׁה; וְאִם הָיְתָה אִשָּׁה, מַשִּׂיאִין אוֹתָהּ לְאִישׁ: אַפִלּוּ הָיָה דַּרְכּוֹ שֶׁלְּזֶה הֶעָנִי לִרְכֹּב עַל הַסּוּס וְעֶבֶד רָץ לְפָנָיו, וְהִעְנִי וְיָרַד מִנְּכָסָיו--קוֹנִין לוֹ סוּס לִרְכֹּב עָלָיו וְעֶבֶד לָרוּץ לְפָנָיו, שֶׁנֶּאֱמָר "דֵּי מַחְסֹרוֹ, אֲשֶׁר יֶחְסַר לוֹ" ; וּמְצֻוֶּה אַתָּה לְהַשְׁלִים חֶסְרוֹנוֹ, וְאֵין אַתָּה מְצֻוֶּה לְעַשְּׁרוֹ.

 יָתוֹם שֶׁבָּא לְהַשִּׂיאוֹ אִשָּׁה--שׂוֹכְרִין לוֹ בַּיִת, וּמַצִּיעִים לוֹ מִטָּה וְכָל כְּלֵי תַּשְׁמִישׁוֹ; וְאַחַר כָּךְ מַשִּׂיאִין לוֹ אִשָּׁה.

 בָּא עָנִי וְשָׁאַל דֵּי מַחְסוֹרוֹ, וְאֵין יַד הַנּוֹתֵן מַשֶּׂגֶת--נוֹתֵן לוֹ כְּפִי הַשָּׂגַת יָדוֹ.
וְכַמָּה: עַד חֲמִישׁ נְכָסָיו, מִצְוָה מִן הַמֻּבְחָר; וְאֶחָד מֵעֲשָׂרָה בִּנְכָסָיו, בֵּינוֹנִי; פָּחוּת מִכָּאן, עַיִן רָעָה.
וּלְעוֹלָם אַל יִמְנַע אָדָם עַצְמוֹ מִשְּׁלִישִׁית הַשֶּׁקֶל בְּשָׁנָה; וְכָל הַנּוֹתֵן פָּחוּת מִזֶּה, לֹא קִיַּם מִצְוָה.
וְאַפִלּוּ עָנִי הַמִּתְפַּרְנֵס מִן הַצְּדָקָה, חַיָּב לִתֵּן צְדָקָה לְאַחֵר.

 עָנִי שְׁאֵין מַכִּירִין אוֹתוֹ, וְאָמַר רָעֵב אֲנִי, הַאֲכִילוּנִי--אֵין בּוֹדְקִין אַחֲרָיו שֶׁמֶּא רַמָּאי הוּא, אֵלָא מְפַרְנְסִין אוֹתוֹ מִיָּד.
הָיָה עָרֹם, וְאָמַר כַּסּוּנִי--בּוֹדְקִין אַחֲרָיו שֶׁמֶּא רַמָּאי הוּא; וְאִם הָיוּ מַכִּירִין אוֹתוֹ--מְכַסִּין אוֹתוֹ לְפִי כְּבוֹדוֹ מִיָּד, וְאֵין בּוֹדְקִין אַחֲרָיו.

 מְפַרְנְסִין וּמְכַסִּין עֲנִיֵּי גּוֹיִים עִם עֲנִיֵּי יִשְׂרָאֵל, מִפְּנֵי דַּרְכֵי שָׁלוֹם.
וְעָנִי הַמְּחַזֵּר עַל הַפְּתָחִים, אֵין נִזְקָקִין לוֹ לְמַתָּנָה מְרֻבָּה; אֲבָל נוֹתְנִין לוֹ מַתָּנָה מוּעֶטֶת.
וְאָסוּר לְהַחְזִיר אֶת הֶעָנִי שֶׁשָּׁאַל רֵיקָם, וְאַפִלּוּ אַתָּה נוֹתֵן לוֹ גְּרֹגֶּרֶת אַחַת, שֶׁנֶּאֱמָר "אַל-יָשֹׁב דַּךְ נִכְלָם" .

 אֵין פּוֹחֲתִין לֶעָנִי הָעוֹבֵר מִמָּקוֹם לְמָקוֹם, מִכִּכָּר אֶחָד הַנִּמְכָּר בְּפֻנְדְּיוֹן כְּשֶׁהָיוּ הַחִטִּים אַרְבַּע סְאִין בְּסֶלַע; וּכְבָר בֵּאַרְנוּ כָּל הַמִּדּוֹת.
וְאִם לָן--נוֹתְנִין לוֹ מַצָּע שֶׁיִּישָׁן עָלָיו, וְכֶסֶת לִתֵּן תַּחַת מְרַאֲשׁוֹתָיו, וְשֶׁמֶן וְקָטְנִית; וְאִם הָיָה שַׁבָּת--נוֹתְנִין לוֹ מְזוֹן שָׁלוֹשׁ סְעוֹדוֹת, וְשֶׁמֶן וְקָטְנִית וְדָג וְיָרָק.
וְאִם הָיוּ מַכִּירִין אוֹתוֹ, נוֹתְנִין לוֹ לְפִי כְּבוֹדוֹ.

 עָנִי שְׁאֵינוּ רוֹצֶה לִקַּח צְדָקָה, מַעְרִימִין עָלָיו וְנוֹתְנִין לוֹ לְשֵׁם מַתָּנָה אוֹ לְשֵׁם הַלְוָאָה; וְעָשִׁיר הַמַּרְעִיב אֶת עַצְמוֹ, וְעֵינוֹ צָרָה בִּמְמוֹנוֹ שֶׁלֹּא יֹאכַל מִמֶּנּוּ וְלֹא יִשְׁתֶּה--אֵין מַשְׁגִיחִין בּוֹ.

 מִי שְׁאֵינוּ רוֹצֶה לִתֵּן צְדָקָה, אוֹ שֶׁיִּתֵּן מְעַט מִמַּה שֶׁרָאוּי לוֹ--בֵּית דִּין כּוֹפִין אוֹתוֹ, וּמַכִּין אוֹתוֹ עַד שֶׁיִּתֵּן מַה שֶׁאֲמָדוּהוּ לִתֵּן; וְיוֹרְדִין לִנְכָסָיו בְּפָנָיו, וְלוֹקְחִין מֵהֶן מַה שֶׁרָאוּי לוֹ לִתֵּן.
וּמְמַשְׁכְּנִין עַל הַצְּדָקָה, וְאַפִלּוּ בְּעַרְבֵּי שַׁבָּתוֹת.

 אָדָם שׁוֹעַ שְׁהוּא נוֹתֵן צְדָקָה יָתֵר מִן הָרָאוּי לוֹ, אוֹ שֶׁמֵּצֵר לְעַצְמוֹ וְנוֹתֵן לַגַּבָּאִים כְּדֵי שֶׁלֹּא יִתְבַּיַּשׁ--אָסוּר לְתָבְעוֹ וְלִגְבּוֹת מִמֶּנּוּ צְדָקָה; וְגַבָּאי שֶׁמַּכְלִימוֹ וְשׁוֹאֵל מִמֶּנּוּ--עֲתִיד לְהִפָּרַע מִמֶּנּוּ, שֶׁנֶּאֱמָר "וּפָקַדְתִּי, עַל כָּל-לֹחֲצָיו" .

 אֵין פּוֹסְקִין צְדָקָה עַל הַיְּתוֹמִים, וְאַפִלּוּ לְפִדְיוֹן שְׁבוּיִים, וְאַף עַל פִּי שֶׁיֵּשׁ לָהֶם מָמוֹן הַרְבֵּה; וְאִם פָּסַק הַדַּיָּן עֲלֵיהֶם כְּדֵי לָשׂוּם לָהֶן שֵׁם, מֻתָּר.

גַּבָּאֵי צְדָקָה לוֹקְחִין מִן הַנָּשִׁים וּמִן הַתִּינוֹקוֹת דָּבָר מוּעָט, אֲבָל לֹא דָּבָר מְרֻבֶּה--שֶׁחֶזְקַת הַמְּרֻבֶּה, גְּנֵבָה אוֹ גָּזֵל מִשֶּׁלַּאֲחֵרִים.
וְכַמָּה הוּא מוּעָט שֶׁלָּהֶן, הַכֹּל לְפִי עֹשֶׁר הַבְּעָלִים אוֹ עֲנִיּוּתָן.

עָנִי שְׁהוּא קְרוֹבוֹ, קוֹדֵם לְכָל אָדָם; וַעֲנִיֵּי בֵּיתוֹ, קוֹדְמִין לַעֲנִיֵּי עִירוֹ; וַעֲנִיֵּי עִירוֹ, קוֹדְמִין לַעֲנִיֵּי עִיר אַחֶרֶת: שֶׁנֶּאֱמָר "לְאָחִיךָ לַעֲנִיֶּךָ וּלְאֶבְיֹנְךָ, בְּאַרְצֶךָ" .

מִי שֶׁהָלַךְ בִּסְחוֹרָה, וּפָסְקוּ עָלָיו אַנְשֵׁי הָעִיר שֶׁהָלַךְ שָׁם צְדָקָה--הֲרֵי זֶה נוֹתֵן לַעֲנִיֵּי אוֹתָהּ הָעִיר.
וְאִם הָיוּ רַבִּים, וּפָסְקוּ עֲלֵיהֶן צְדָקָה--נוֹתְנִין; וְכִשְׁהֶן בָּאִין, מְבִיאִין אוֹתָהּ עִמָּהֶן וּמְפַרְנְסִין בָּהּ עֲנִיֵּי עִירָם.
וְאִם יֵשׁ שָׁם חָבֵר עִיר--יִתְּנוּ אוֹתָהּ לְחָבֵר עִיר, וְהוּא מְחַלְּקָהּ כְּמוֹ שֶׁיֵּרָאֶה לוֹ.

הָאוֹמֵר תְּנוּ מָאתַיִם דֵּינָר לְבֵית הַכְּנֶסֶת, אוֹ תְּנוּ סֵפֶר תּוֹרָה לְבֵית הַכְּנֶסֶת--יִתְּנוּ לְבֵית הַכְּנֶסֶת שְׁהוּא רָגִיל בּוֹ; וְאִם הָיָה רָגִיל בִּשְׁנֵיהֶם, יִתְּנוּ לִשְׁנֵיהֶם.
הָאוֹמֵר תְּנוּ מָאתַיִם דֵּינָר לָעֲנִיִּים, יִתְּנוּ לַעֲנִיֵּי אוֹתָהּ הָעִיר.

הִלְכּוֹת מַתְּנוֹת עֲנִיִּים פֵּרֶק ח 
הַצְּדָקָה, הֲרֵי הִיא בִּכְלַל הַנְּדָרִים.
לְפִיכָּךְ הָאוֹמֵר הֲרֵי עָלַי סֶלַע לִצְדָקָה, אוֹ הֲרֵי הַסֶּלַע הַזּוֹ צְדָקָה--חַיָּב לִתְּנָהּ לָעֲנִיִּים מִיָּד; וְאִם אֵחַר, חַיָּב בְּ"לֹא תְאַחֵר לְשַׁלְּמוֹ" --שֶׁהֲרֵי בְּיָדוֹ לִתֵּן מִיָּד, וְהָעֲנִיִּים מְצוּיִין הֶן.

אִם אֵין שָׁם עֲנִיִּים, מַפְרִישׁ וּמַנִּיחַ עַד שֶׁיִּמְצָא עֲנִיִּים.
וְאִם הִתְנָה שֶׁלֹּא יִתֵּן עַד שֶׁיִּמְצָא עָנִי, אֵינוּ צָרִיךְ לְהַפְרִישׁ; וְכֵן אִם הִתְנָה בְּשָׁעָה שֶׁנָּדַר בִּצְדָקָה אוֹ הִתְנַדַּב אוֹתָהּ, שֶׁיִּהְיוּ גַּבָּאִין רַשָּׁאִין לְשַׁנּוֹתָהּ וּלְצָרַף אוֹתָהּ בְּזָהָב--הֲרֵי אֵלּוּ מֻתָּרִין.

 הַמַּתְפִּיס בִּצְדָקָה, חַיָּב כִּשְׁאָר הַנְּדָרִים.
כֵּיצַד: אָמַר הֲרֵי סֶלַע זוֹ כְּזוֹ, הֲרֵי זוֹ צְדָקָה.
הִפְרִישׁ סֶלַע וְאָמַר, הֲרֵי זוֹ צְדָקָה, וְלָקַח סֶלַע שְׁנִיָּה וְאָמַר, וְזוֹ--הֲרֵי הַשְּׁנִיָּה צְדָקָה, וְאַף עַל פִּי שֶׁלֹּא פֵרַשׁ.
הַנּוֹדֵר צְדָקָה וְלֹא יָדַע כַּמָּה נָדַר, יִתֵּן עַד שֶׁיֹּאמַר לֹא לְכָּךְ נִתְכַּוַּנְתִּי.

אֶחָד הָאוֹמֵר סֶלַע זוֹ לִצְדָקָה, אוֹ הָאוֹמֵר הֲרֵי עָלַי סֶלַע לִצְדָקָה, וְהִפְרִישׁ הַסֶּלַע--אִם רָצָה לְשַׁנּוֹתָהּ בְּאַחֶרֶת, מֻתָּר; וְאִם מִשֶּׁהִגִּיעָה לְיַד הַגַּבָּאי, אָסוּר לְשַׁנּוֹתָהּ.
וְאִם רָצוּ הַגַּבָּאִים לְצָרַף הַמָּעוֹת וְלַעֲשׂוֹתָן דֵּינָרִין, אֵינָן רַשָּׁאִין: אֵלָא אִם אֵין שָׁם עֲנִיִּים לְחַלַּק--מְצָרְפִין לַאֲחֵרִים, אֲבָל לֹא לְעַצְמָן.

הָיָה לָעֲנִיִּים הֲנָיָה בְּעִכּוּב הַמָּעוֹת בְּיַד הַגַּבָּאי כְּדֵי לַעֲשׂוֹת אֲחֵרִים לִתֵּן, הֲרֵי אוֹתוֹ הַגַּבָּאי מֻתָּר לִלְווֹת אוֹתָם הַמָּעוֹת שֶׁלָּעֲנִיִּים וּפוֹרֵעַ--שֶׁהַצְּדָקָה, אֵינָהּ כְּהֶקְדֵּשׁ שֶׁאָסוּר לֵהָנוֹת בּוֹ.

מִי שֶׁהִתְנַדַּב מְנוֹרָה אוֹ נֵר לְבֵית הַכְּנֶסֶת, אָסוּר לְשַׁנּוֹתָהּ; וְאִם לִדְבַר מִצְוָה, מֻתָּר לְשַׁנּוֹתָהּ, אַף עַל פִּי שֶׁלֹּא נִשְׁתַּקַּע שֵׁם בְּעָלֶיהָ מֵעָלֶיהָ, אֵלָא אוֹמְרִים זוֹ הַמְּנוֹרָה אוֹ נֵר שֶׁלִּפְלוֹנִי.
וְאִם נִשְׁתַּקַּע שֵׁם הַבְּעָלִים מֵעָלֶיהָ, מֻתָּר לְשַׁנּוֹתָהּ אַפִלּוּ לִדְבַר הָרְשׁוּת.

בַּמֶּה דְּבָרִים אֲמוּרִים, בְּשֶׁהָיָה הַמִּתְנַדֵּב יִשְׂרָאֵל; אֲבָל אִם הָיָה גּוֹי--אָסוּר לְשַׁנּוֹתָהּ אַפִלּוּ לִדְבַר מִצְוָה, עַד שֶׁיִּשְׁתַּקַּע שֵׁם בְּעָלֶיהָ מֵעָלֶיהָ: שֶׁמֶּא יֹאמַר הַגּוֹי, הִקְדַּשְׁתִּי דָּבָר לְבֵית הַכְּנֶסֶת שֶׁלַּיְּהוּדִיִּים, וּמָכְרוּ אוֹתוֹ לְעַצְמָן.

גּוֹי שֶׁהִתְנַדַּב לְבֶדֶק הַבַּיִת, אֵין מְקַבְּלִין מִמֶּנּוּ תְּחִלָּה.
וְאִם לָקְחוּ מִמֶּנּוּ, אֵין מַחְזִירִין לוֹ; וְאִם הָיָה דָּבָר מְסֻיָּם כְּגוֹן קוֹרָה אוֹ אֶבֶן, מַחְזִירִין לוֹ--כְּדֵי שֶׁלֹּא יִהְיֶה לָהֶן דָּבָר מְסֻיָּם בַּמִּקְדָּשׁ, שֶׁנֶּאֱמָר "לֹא-לָכֶם וָלָנוּ, לִבְנוֹת בַּיִת לֵאלֹהֵינוּ" .
אֲבָל לְבֵית הַכְּנֶסֶת, מְקַבְּלִין מֵהֶן לְכַתְּחִלָּה: וְהוּא שֶׁיֹּאמַר, בְּדַעַת יִשְׂרָאֵל הִפְרַשְׁתִּי; וְאִם לֹא אָמַר--טָעוּן גְּנִיזָה, שֶׁמֶּא בְּלִבּוֹ לַשָּׁמַיִם.
וְאֵין מְקַבְּלִים מֵהֶם לְחוֹמַת יְרוּשָׁלַיִם, וְלֹא לְאַמַּת הַמַּיִם שֶׁבָּהּ--שֶׁנֶּאֱמָר "וְלָכֶם, אֵין-חֵלֶק וּצְדָקָה וְזִכָּרוֹן--בִּירוּשָׁלַיִם" .

אָסוּר לְיִשְׂרָאֵל לִטֹּל צְדָקָה מִן הַגּוֹיִים, בְּפַרְהֶסְיָה; וְאִם אֵינוּ יָכוֹל לִחְיוֹת בִּצְדָקָה שֶׁלְּיִשְׂרָאֵל, וְאֵינוּ יָכוֹל לִטְּלָהּ מִן הַגּוֹיִים בְּצִנְעָה--הֲרֵי זֶה מֻתָּר.
וּמֶלֶךְ אוֹ שַׂר מִן הַגּוֹיִים שֶׁשָּׁלַח מָמוֹן לְיִשְׂרָאֵל לִצְדָקָה, אֵין מַחְזִירִין אוֹתוֹ לוֹ--מִשּׁוֹם שְׁלוֹם מַלְכוּת; אֵלָא נוֹטְלִין מִמֶּנּוּ, וְיִנָּתֵן לַעֲנִיֵּי גּוֹיִים בַּסֵּתֶר, כְּדֵי שֶׁלֹּא יִשְׁמַע הַמֶּלֶךְ.

פִּדְיוֹן שְׁבוּיִים, קוֹדֵם לְפַרְנָסַת עֲנִיִּים וְלִכְסוּתָן; וְאֵין לָךְ מִצְוָה רַבָּה כְּמוֹ פִּדְיוֹן שְׁבוּיִים: שֶׁהַשָּׁבוּי הֲרֵי הוּא בִּכְלַל הָרְעֵבִים וְהַצְּמֵאִים, וּבִכְלַל הָעֲרֻמִּים; וְעוֹמֵד בְּסַכָּנַת נְפָשׁוֹת.
וְהַמַּעְלִים עֵינָיו מִפִּדְיוֹנוֹ--הֲרֵי זֶה עוֹבֵר עַל "לֹא תְאַמֵּץ אֶת-לְבָבְךָ, וְלֹא תִקְפֹּץ אֶת-יָדְךָ" , וְעַל "לֹא תַעֲמֹד עַל-דַּם רֵעֶךָ" , וְעַל "לֹא-יִרְדֶּנּוּ בְּפֶרֶךְ, לְעֵינֶיךָ" ; וּבִטַּל מִצְוַת "פָּתֹחַ תִּפְתַּח אֶת-יָדְךָ" , וּמִצְוַת "וְחֵי אָחִיךָ, עִמָּךְ" , "וְאָהַבְתָּ לְרֵעֲךָ כָּמוֹךָ" , וְ"הַצֵּל, לְקֻחִים לַמָּוֶת" , וְהַרְבֵּה דְּבָרִים כְּאֵלּוּ.
וְאֵין לָךְ מִצְוָה רַבָּה כְּפִדְיוֹן שְׁבוּיִים.

אַנְשֵׁי הָעִיר שֶׁגָּבוּ מָעוֹת לְבִנְיַן בֵּית הַכְּנֶסֶת, וּבָא לָהֶן דְּבַר מִצְוָה--מוֹצִיאִין בּוֹ אֶת הַמָּעוֹת.
קָנוּ אֲבָנִים וְקוֹרוֹת--לֹא יִמְכְּרוּ אוֹתָן לִדְבַר מִצְוָה, אֵלָא לְפִדְיוֹן שְׁבוּיִים; אַף עַל פִּי שֶׁהֵבִיא אֶת הַלְּבֵנִים, וְגָדְרוּ אֶת הָאֲבָנִים, וּפָצְלוּ אֶת הַקּוֹרוֹת, וְהִתְקִינוּ הַכֹּל לַבִּנְיָן--מוֹכְרִין הַכֹּל לְפִדְיוֹן שְׁבוּיִים בִּלְבָד.
אֲבָל אִם בָּנוּ וְגָמְרוּ--לֹא יִמְכְּרוּ אֶת בֵּית הַכְּנֶסֶת, אֵלָא יִגְבּוּ לְפִדְיוֹנָן מִן הַצִּבּוּר.

אֵין פּוֹדִין אֶת הַשְּׁבוּיִים בְּיָתֵר עַל דְּמֵיהֶן, מִפְּנֵי תִּקּוּן הָעוֹלָם--שֶׁלֹּא יִהְיוּ הָאוֹיְבִים רוֹדְפִין אַחֲרֵיהֶם לִשְׁבּוֹתָם; וְאֵין מַבְרִיחִין אֶת הַשְּׁבוּיִים, מִפְּנֵי תִּקּוּן הָעוֹלָם--שֶׁלֹּא יִהְיוּ הָאוֹיְבִים מַכְבִּידִין עֲלֵיהֶן אֶת הָעֹל, וּמַרְבִּים בִּשְׁמִירָתָן.

מִי שֶׁמָּכַר עַצְמוֹ וּבָנָיו לַגּוֹיִים, אוֹ שֶׁלָּוָה מֵהֶן וְשָׁבוּ אוֹתוֹ אוֹ אָסְרוּ אוֹתוֹ בְּהַלְוָאָתָן--פַּעַם רִאשׁוֹנָה וּשְׁנִיָּה, מִצְוָה לִפְדּוֹתוֹ; שְׁלִישִׁית, אֵין פּוֹדִין אוֹתוֹ, אֲבָל פּוֹדִין אֶת הַבָּנִים, לְאַחַר מִיתַת אֲבִיהֶן.
וְאִם בִּקְּשׁוּ לְהָרְגוֹ, פּוֹדִין אוֹתוֹ מִיָּדָם אַפִלּוּ אַחַר כַּמָּה פְּעָמִים.

עֶבֶד שֶׁנִּשְׁבָּה--הוֹאִיל וְטָבַל לְשֵׁם עַבְדוּת וְקִבַּל עָלָיו מִצְווֹת, פּוֹדִין אוֹתוֹ כְּיִשְׂרָאֵל שֶׁנִּשְׁבָּה; וְשָׁבוּי שֶׁנִּשְׁתַּמַּד אַפִלּוּ לְמִצְוָה אַחַת, כְּגוֹן שֶׁהָיָה אוֹכֵל נְבֵלָה לְהַכְעִיס וְכַיּוֹצֶא בְּזֶה--אָסוּר לִפְדוֹתוֹ.

הָאִשָּׁה קוֹדֶמֶת לָאִישׁ, לְהַאֲכִיל וּלְכַסּוֹת וּלְהוֹצִיא מִבֵּית הַשְּׁבִי--מִפְּנֵי שֶׁהָאִישׁ דַּרְכּוֹ לְחַזַּר וְאֵין הָאִשָּׁה דַּרְכָּהּ לְחַזַּר, וּבָשְׁתָּהּ מְרֻבָּה; וְאִם הָיוּ שְׁנֵיהֶם בַּשִּׁבְיָה, וְנִתְבְּעוּ שְׁנֵיהֶן לִדְבַר עֶרְוָה--הָאִישׁ קוֹדֵם לִפְדּוֹת, לְפִי שְׁאֵין דַּרְכוֹ לְכָּךְ.

יָתוֹם וִיתוֹמָה שֶׁבָּאוּ לְהַשִּׂיא אוֹתָן--מַשִּׂיאִין אֶת הָאִשָּׁה קֹדֶם לָאִישׁ, שֶׁבָּשְׁתָּהּ שֶׁלְּאִשָּׁה מְרֻבָּה; וְלֹא יִפְחֲתוּ לָהּ מִמִּשְׁקַל שִׁשָּׁה דֵּינָרִים וּרְבִיעַ דֵּינָר שֶׁלְּכֶסֶף טָהוֹר; וְאִם יֵשׁ בַּכִּיס שֶׁלַּצְּדָקָה, נוֹתְנִין לָהּ לְפִי כְּבוֹדָהּ.

הָיוּ לְפָנֵינוּ עֲנִיִּים הַרְבֵּה, אוֹ שְׁבוּיִים הַרְבֵּה, וְאֵין בַּכִּיס כְּדֵי לְפַרְנַס אוֹ כְּדֵי לְכַסּוֹת אוֹ כְּדֵי לִפְדּוֹת אֶת כֻּלָּן--מַקְדִּימִין אֶת הַכּוֹהֵן לַלֵּוִי, וְלֵוִי קוֹדֵם לְיִשְׂרָאֵל, וְיִשְׂרָאֵל לְחָלָל, וְחָלָל לִשְׁתוּקִי, וּשְׁתוּקִי לַאֲסוּפִי, וַאֲסוּפִי לְמַמְזֵר, וּמַמְזֵר לְנָתִין; וְנָתִין קוֹדֵם לְגֵר, שֶׁהַנָּתִין גָּדַל עִמָּנוּ בִּקְדֻשָּׁה, וְגֵר קוֹדֵם לְעֶבֶד מְשֻׁחְרָר, לְפִי שֶׁהָיָה בִּכְלַל אָרוּר.

בַּמֶּה דְּבָרִים אֲמוּרִים, בְּשֶׁהָיוּ שׁוֹוִין בְּחָכְמָה; אֲבָל אִם הָיָה כּוֹהֵן גָּדוֹל עַם הָאָרֶץ וּמַמְזֵר תַּלְמִיד חֲכָמִים, תַּלְמִיד חֲכָמִים קוֹדֵם.
וְכָל הַגָּדוֹל בְּחָכְמָה, קוֹדֵם אֶת חֲבֵרוֹ; וְאִם הָיָה אֶחָד מֵהֶן רִבּוֹ אוֹ אָבִיו--אַף עַל פִּי שֶׁיֵּשׁ שָׁם גָּדוֹל מֵהֶן בְּחָכְמָה, רִבּוֹ אוֹ אָבִיו שְׁהוּא תַּלְמִיד חֲכָמִים קוֹדֵם לְזֶה שְׁהוּא גָּדוֹל מֵהֶם בְּחָכְמָה.

הִלְכּוֹת מַתְּנוֹת עֲנִיִּים פֵּרֶק ט 
כָּל עִיר שֶׁיֵּשׁ בָּהּ יִשְׂרָאֵל--חַיָּבִין לְהַעְמִיד גַּבָּאֵי צְדָקָה, אֲנָשִׁים יְדוּעִים וְנֶאֱמָנִים שֶׁיִּהְיוּ מְחַזְּרִין עַל הָעָם מֵעֶרֶב שַׁבָּת לְעֶרֶב שַׁבָּת, וְלוֹקְחִין מִכָּל אֶחָד וְאֶחָד מַה שְׁהוּא רָאוּי לִתֵּן, וְדָבָר הַקָּצוּב עָלָיו; וְהֶן מְחַלְּקִין הַמָּעוֹת מֵעֶרֶב שַׁבָּת לְעֶרֶב שַׁבָּת, וְנוֹתְנִין לְכָל עָנִי וְעָנִי מְזוֹנוֹת הַמַּסְפִּיקִין לְשִׁבְעַת יָמִים.
וְזוֹ הִיא הַנִּקְרֵאת קֻפָּה שֶׁלִּצְדָקָה.

וְכֵן מַעְמִידִין גַּבָּאִין שֶׁלּוֹקְחִין בְּכָל יוֹם וָיוֹם מִכָּל חָצֵר פַּת וּמִינֵי מַאֲכָל וּפֵרוֹת, אוֹ מָעוֹת מִמִּי שְׁהוּא מִתְנַדֵּב לְפִי שָׁעָה; וּמְחַלְּקִין אֶת הַגָּבוּי לָעֶרֶב בֵּין הָעֲנִיִּים, וְנוֹתְנִין לְכָל עָנִי מִמֶּנּוּ פַּרְנָסַת יוֹמוֹ.
וְזֶה הוּא הַנִּקְרָא תַּמְחוּי.

מֵעוֹלָם לֹא רָאִינוּ וְלֹא שָׁמַעְנוּ, בְּקָהָל מִיִּשְׂרָאֵל שְׁאֵין לָהֶן קֻפָּה שֶׁלִּצְדָקָה; אֲבָל הַתַּמְחוּי, יֵשׁ מְקוֹמוֹת שֶׁנָּהֲגוּ בּוֹ וְיֵשׁ מְקוֹמוֹת שֶׁלֹּא נָהֲגוּ בּוֹ.
וְהַמִּנְהָג הַפָּשׁוּט הַיּוֹם, שֶׁיִּהְיוּ גַּבָּאֵי הַקֻּפָּה מְחַזְּרִין בְּכָל יוֹם וּמְחַלְּקִין מֵעֶרֶב שַׁבָּת לְעֶרֶב שַׁבָּת.

בַּתַּעְנִיּוֹת, מְחַלְּקִים מְזוֹנוֹת לָעֲנִיִּים; וְכָל תַּעְנִית שֶׁאָכְלוּ הָעָם וְלָנוּ, וְלֹא חִלְּקוּ צְדָקָה לָעֲנִיִּים--הֲרֵי אֵלּוּ כְּשׁוֹפְכֵי דָּמִים, וַעֲלֵיהֶם נֶאֱמָר בַּקַּבָּלָה "צֶדֶק יָלִין בָּהּ--וְעַתָּה מְרַצְּחִים" .
בַּמֶּה דְּבָרִים אֲמוּרִים, בְּשֶׁלֹּא חִלְּקוּ הַפַּת וְהַפֵּרוֹת שֶׁאוֹכְלִים בָּהּ הַפַּת כְּגוֹן תְּמָרִים אוֹ עֲנָבִים; אֲבָל אִם אֵחֲרוּ הַמָּעוֹת אוֹ הַחִטִּים, אֵינָן כְּשׁוֹפְכֵי דָּמִים.

הַקֻּפָּה אֵינָהּ נִגְבֵּית אֵלָא בִּשְׁנַיִם, שְׁאֵין עוֹשִׂים שְׂרָרָה עַל הַצִּבּוּר בְּמָמוֹן בְּפָחוּת מִשְּׁנַיִם; וּמֻתָּר לְהַאֲמִין אֶחָד עַל הַמָּעוֹת שֶׁלַּקֻּפָּה.
וְאֵינָהּ נִתְחַלֶּקֶת אֵלָא בִּשְׁלוֹשָׁה, מִפְּנֵי שְׁהוּא כְּדִינֵי מְמוֹנוֹת שֶׁנּוֹתֵן לְכָל אֶחָד דֵּי מַחְסוֹרוֹ לַשַּׁבָּת.
וְהַתַּמְחוּי נִגְבָּה בִּשְׁלוֹשָׁה, שְׁאֵינוּ דָּבָר קָצוּב; וּמִתְחַלֵּק בִּשְׁלוֹשָׁה.
הַתַּמְחוּי נִגְבֶּה בְּכָל יוֹם, וְהַקֻּפָּה מֵעֶרֶב שַׁבָּת לְעֶרֶב שַׁבָּת; וְהַתַּמְחוּי לַעֲנִיֵּי עוֹלָם, וְהַקֻּפָּה לַעֲנִיֵּי אוֹתָהּ הָעִיר בִּלְבָד.

 רַשָּׁאִין בְּנֵי הָעִיר לַעֲשׂוֹת קֻפָּה תַּמְחוּי, וְתַמְחוּי קֻפָּה, וּלְשַׁנּוֹתָן לְכָל מַה שֶׁיִּרְצוּ מִצָּרְכֵּי צִבּוּר, וְאַף עַל פִּי שֶׁלֹּא הִתְנוּ כֵּן בְּשָׁעָה שֶׁגָּבוּ; וְאִם הָיָה בַּמְּדִינָה חָכָם גָּדוֹל שֶׁהַכֹּל גּוֹבִין עַל דַּעְתּוֹ, וְהוּא יְחַלַּק לָעֲנִיִּים כְּפִי מַה שֶׁיִּרְאֶה--הֲרֵי זֶה רַשָּׁאי לְשַׁנּוֹתָן לְכָל מַה שֶׁיֵּרָאֶה לוֹ מִצָּרְכֵּי צִבּוּר.

 גַּבָּאֵי צְדָקָה, אֵינָן רַשָּׁאִין לִפְרֹשׁ זֶה מִזֶּה בַּשּׁוּק, אֵלָא כְּדֵי שֶׁיִּהְיֶה זֶה פּוֹרֵשׁ לַשַּׁעַר וְזֶה פּוֹרֵשׁ לְחָנוּת, וְגוֹבִין.
מָצָא הַגַּבָּאי מָעוֹת בַּשּׁוּק--לֹא יִתְּנֵם לְתוֹךְ כִּיסוֹ, אֵלָא נוֹתְּנָן לְתוֹךְ אַרְנָקִי שֶׁלִּצְדָקָה; וְלִכְשֶׁיַּגִּיעַ לְבֵיתוֹ, יִטְּלֵם.
הָיָה הַגַּבָּאי נוֹשֵׁה בַּחֲבֵרוֹ מָנֶה, וּפְרָעוֹ בַּשּׁוּק--לֹא יִתְּנֵם לְתוֹךְ כִּיסוֹ, אֵלָא יִתְּנֵם לְתוֹךְ אַרְנָקִי שֶׁלִּצְדָקָה; וְלִכְשֶׁיַּגִּיעַ לְבֵיתוֹ, יִטְּלֵם.
וְלֹא יִמְנֶה מְעוֹת הַקֻּפָּה שְׁנַיִם שְׁנַיִם אֵלָא אֶחָד אֶחָד, מִפְּנֵי הַחֲשָׁד--שֶׁנֶּאֱמָר "וִהְיִיתֶם נְקִיִּם מֵה', וּמִיִּשְׂרָאֵל" .

 גַּבָּאֵי צְדָקָה שְׁאֵין לָהֶם עֲנִיִּים לְחַלַּק--מְצָרְפִין הַמָּעוֹת דֵּינָרִין לַאֲחֵרִים, וְאֵין מְצָרְפִין לְעַצְמָן; גַּבָּאֵי תַּמְחוּי שְׁאֵין לָהֶם עֲנִיִּים לְחַלַּק--מוֹכְרִים לַאֲחֵרִים, וְאֵין מוֹכְרִים לְעַצְמָם.
וְאֵין מְחַשְּׁבִים בִּצְדָקָה עִם גַּבָּאֵי צְדָקָה, וְלֹא בַּהֶקְדֵּשׁ עִם הַגִּזְבָּרִין--שֶׁנֶּאֱמָר "אַךְ לֹא-יֵחָשֵׁב אִתָּם, הַכֶּסֶף הַנִּתָּן עַל-יָדָם: כִּי בֶאֱמוּנָה, הֵם עֹשִׂים" .

 מִי שֶׁיָּשַׁב בַּמְּדִינָה שְׁלוֹשִׁים יוֹם, כּוֹפִין אוֹתוֹ לִתֵּן צְדָקָה לַקֻּפָּה עִם בְּנֵי הַמְּדִינָה; יָשַׁב שָׁם שְׁלוֹשָׁה חֳדָשִׁים, כּוֹפִין אוֹתוֹ לִתֵּן הַתַּמְחוּי; יָשַׁב שָׁם שִׁשָּׁה חֳדָשִׁים, כּוֹפִין אוֹתוֹ לִתֵּן צְדָקָה בִּכְסוּת שֶׁמְּכַסִּים בָּהּ עֲנִיֵּי הָעִיר; יָשַׁב שָׁם תִּשְׁעָה חֳדָשִׁים, כּוֹפִין אוֹתוֹ לִתֵּן צְדָקָה לִקְבוּרָה שֶׁקּוֹבְרִין בָּהּ אֶת הָעֲנִיִּים וְעוֹשִׂין לָהֶם כָּל צָרְכֵּי קְבוּרָה.

 מִי שֶׁיֵּשׁ לוֹ מְזוֹן שְׁתֵּי סְעוֹדוֹת, אָסוּר לוֹ לִטֹּל מִן הַתַּמְחוּי; הָיוּ לוֹ מְזוֹן אַרְבַּע עֶשְׂרֵה סְעוֹדוֹת, לֹא יִטֹּל מִן הַקֻּפָּה.
הָיוּ לוֹ מָאתַיִם זוּז, אַף עַל פִּי שְׁאֵינוּ נוֹשֵׂא וְנוֹתֵן בָּהֶם, אוֹ שֶׁהָיוּ לוֹ חֲמִשִּׁים זוּז, וְהוּא נוֹשֵׂא וְנוֹתֵן בָּהֶם--הֲרֵי זֶה לֹא יִטֹּל לֶקֶט שִׁכְחָה וּפֵאָה וּמַעְשַׂר עָנִי; הָיוּ לוֹ מָאתַיִם חָסֵר דֵּינָר--אַפִלּוּ אֶלֶף נוֹתְנִין לוֹ כְּאֶחָד, הֲרֵי זֶה מֻתָּר לִקַּח.
הָיוּ בְּיָדוֹ מָעוֹת, וַהֲרֵי הֶן עָלָיו חוֹב, אוֹ שֶׁהָיוּ מְמֻשְׁכָּנִים לִכְתֻבַּת אִשְׁתּוֹ--הֲרֵי זֶה מֻתָּר לִקַּח.

 עָנִי שֶׁצָּרַךְ וְיֵשׁ לוֹ חָצֵר וּכְלֵי בַּיִת, אַפִלּוּ הָיוּ כְּלֵי כֶּסֶף וּכְלֵי זָהָב--אֵין מְחַיְּבִין אוֹתוֹ לִמְכֹּר אֶת בֵּיתוֹ וְאֶת כְּלֵי תַּשְׁמִישׁוֹ, אֵלָא מֻתָּר לִקַּח; וּמִצְוָה לִתֵּן לוֹ.
בַּמֶּה דְּבָרִים אֲמוּרִים, בִּכְלֵי אֲכִילָה וּשְׁתִיָּה וּמַצָּעוֹת וּמַלְבּוּשׁ וְכַיּוֹצֶא בָּהֶן; אֲבָל אִם הָיוּ כְּלֵי כֶּסֶף אוֹ כְּלֵי זָהָב כְּגוֹן מַגְרֵדָה אוֹ עֱלִי וְכַיּוֹצֶא בָּהֶן, מוֹכְרָן וְלוֹקֵחַ פָּחוּת מֵהֶן.
בַּמֶּה דְּבָרִים אֲמוּרִים, קֹדֶם שֶׁיַּגִּיעַ לִגְבּוֹת מִן הָעָם; אֲבָל אַחַר שֶׁגָּבָה הַצְּדָקָה--מְחַיְּבִים אוֹתוֹ לִמְכֹּר כֵּלָיו וְלִקַּח אֲחֵרִים פְּחוּתִין מֵהֶם, וְאַחַר כָּךְ יִטֹּל.

 בַּעַל הַבַּיִת שֶׁהָיָה מְהַלֵּךְ מֵעִיר לְעִיר, וְתַמּוּ לוֹ הַמָּעוֹת בַּדֶּרֶךְ, וְאֵין לוֹ מַה יֹאכַל עַתָּה--הֲרֵי זֶה מֻתָּר לִקַּח לֶקֶט שִׁכְחָה וּפֵאָה וּמַעְשַׂר עָנִי, וְלֵהָנוֹת מִן הַצְּדָקָה; וְלִכְשֶׁיַּגִּיעַ לְבֵיתוֹ, אֵינוּ חַיָּב לְשַׁלַּם--שֶׁהֲרֵי עָנִי הָיָה בְּאוֹתָהּ שָׁעָה: הַא לְמַה זֶה דּוֹמֶה--לֶעָנִי שֶׁהִעְשִׁיר, שְׁאֵינוּ חַיָּב לְשַׁלַּם.

 מִי שֶׁהָיוּ לוֹ בָּתִּים וְשָׂדוֹת וּכְרָמִים, וְאִם מְכָרָן עַתָּה בִּימֵי הַגְּשָׁמִים מוֹכֵר בְּזוֹל, וְאִם הִנִּיחָן עַד יְמוֹת הַחַמָּה מוֹכְרָן בְּשָׁוְיֵיהֶן--אֵין מְחַיְּבִין אוֹתוֹ לִמְכֹּר, אֵלָא מַאֲכִילִין אוֹתוֹ מַעְשַׂר עָנִי עַד חֲצִי דְּמֵיהֶן; וְלֹא יִדְחֹק עַצְמוֹ, וְיִמְכֹּר שֶׁלֹּא בִּזְמָן מְכִירָה.

 הָיוּ שְׁאָר הָאָדָם מוֹכְרִין בְּיֹקֶר, וְהוּא אֵינוּ מוֹצֶא מִי שֶׁיִּקַּח מִמֶּנּוּ אֵלָא בְּזוֹל מִפְּנֵי שְׁהוּא דָּחוּק וְטָרוּד--אֵין מְחַיְּבִין אוֹתוֹ לִמְכֹּר; אֵלָא אוֹכֵל מַעְשַׂר עָנִי וְהוֹלֵךְ עַד שֶׁיִּמְכֹּר בְּשׁוֹוֶה, וְיֵדְעוּ הַכֹּל שְׁאֵינוּ דָּחוּק לִמְכֹּר.

 עָנִי שֶׁגָּבוּ לוֹ כְּדֵי לְהַשְׁלִים מַחְסוֹרוֹ, וְהוֹתִירוּ עַל מַה שְׁהוּא צָרִיךְ--הֲרֵי הַמּוֹתָר שֶׁלּוֹ; וּמוֹתַר עֲנִיִּים, לָעֲנִיִּים.
מוֹתַר שְׁבוּיִים, לַשְּׁבוּיִים; וּמוֹתַר שָׁבוּי, לְאוֹתוֹ שָׁבוּי.
מוֹתַר מֵתִים, לַמֵּתִים; מוֹתַר הַמֵּת, לְיוֹרְשָׁיו.

 עָנִי שֶׁנָּתַן פְּרוּסָה לַתַּמְחוּי, אוֹ פְּרוּטָה לַקֻּפָּה--מְקַבְּלִים מִמֶּנּוּ; וְאִם לֹא נָתַן, אֵין מְחַיְּבִין אוֹתוֹ לִתֵּן.
נָתְנוּ לוֹ בְּגָדִים חֲדָשִׁים, וְהִחְזִיר לָהֶן אֶת הַשְּׁחָקִין--מְקַבְּלִין מִמֶּנּוּ; וְאִם לֹא נָתַן, אֵין מְחַיְּבִין אוֹתוֹ לִתֵּן.

הִלְכּוֹת מַתְּנוֹת עֲנִיִּים פֵּרֶק י 
חַיָּבִין אָנוּ לְהִזָּהֵר בְּמִצְוַת צְדָקָה, יָתֵר מִכָּל מִצְווֹת עֲשֵׂה--שֶׁהַצְּדָקָה סִימָן לְצַדִּיקֵי זֶרַע אַבְרָהָם אָבִינוּ, שֶׁנֶּאֱמָר "כִּי יְדַעְתִּיו, לְמַעַן אֲשֶׁר יְצַוֶּה ..." .
וְאֵין כִּסֵּא יִשְׂרָאֵל מִתְכּוֹנֵן וְדַת הָאֱמֶת עוֹמֶדֶת אֵלָא בִּצְדָקָה, שֶׁנֶּאֱמָר "בִּצְדָקָה, תִּכּוֹנָנִי" ; וְאֵין יִשְׂרָאֵל נִגְאָלִין אֵלָא בִּזְכוּת הַצְּדָקָה, שֶׁנֶּאֱמָר "צִיּוֹן, בְּמִשְׁפָּט תִּפָּדֶה; וְשָׁבֶיהָ, בִּצְדָקָה" .

וּלְעוֹלָם אֵין אָדָם מַעְנִי מִן הַצְּדָקָה, וְאֵין דָּבָר רָע וְלֹא הֶזֵּק נִגְלָל בִּשְׁבִיל הַצְּדָקָה--שֶׁנֶּאֱמָר "וְהָיָה מַעֲשֵׂה הַצְּדָקָה, שָׁלוֹם" .

כָּל הַמְּרַחֵם--מְרַחֲמִין עָלָיו, שֶׁנֶּאֱמָר "וְנָתַן-לְךָ רַחֲמִים וְרִחַמְךָ וְהִרְבֶּךָ" ; וְכָל מִי שְׁהוּא אַכְזָרִי וְאֵינוּ מְרַחֵם, יָחוּשׁ לְיֵחוּסוֹ--שְׁאֵין הָאַכְזָרִיּוּת מְצוּיָה אֵלָא בַּגּוֹיִים, שֶׁנֶּאֱמָר "אַכְזָרִי הֵמָּה וְלֹא יְרַחֵמוּ" .

כָּל יִשְׂרָאֵל וְהַנִּלְוֶה אֲלֵיהֶם--כְּאַחִים הֶם, שֶׁנֶּאֱמָר "בָּנִים אַתֶּם, לַה' אֱלֹהֵיכֶם" ; אִם לֹא יְרַחַם הָאָח עַל אָחִיו, מִי יְרַחַם עָלָיו.
וּלְמִי עֲנִיֵּי יִשְׂרָאֵל נוֹשְׂאִין עֵינֵיהֶן, הֲלַגּוֹיִים שֶׁשּׂוֹנְאִין אוֹתָן וְרוֹדְפִים אַחֲרֵיהֶם--הַא אֵין עֵינֵיהֶן תְּלוּיוֹת, אֵלָא לַאֲחֵיהֶן.

 כָּל הַמַּעְלִים עֵינָיו מִן הַצְּדָקָה--הֲרֵי זֶה נִקְרָא בְּלִיַּעַל, כְּמוֹ שֶׁנִּקְרָא עוֹבֵד עֲבוֹדָה זָרָה בְּלִיַּעַל, וּבַעֲבוֹדָה זָרָה הוּא אוֹמֵר "יָצְאוּ אֲנָשִׁים בְּנֵי-בְלִיַּעַל" , וּבְמַעְלִים עֵינָיו מִן הַצְּדָקָה הוּא אוֹמֵר "הִשָּׁמֶר לְךָ פֶּן-יִהְיֶה דָבָר עִם-לְבָבְךָ בְלִיַּעַל" .
וְנִקְרָא רָשָׁע, שֶׁנֶּאֱמָר "וְרַחֲמֵי רְשָׁעִים, אַכְזָרִי" ; וְנִקְרָא חוֹטֶא, שֶׁנֶּאֱמָר "וְקָרָא עָלֶיךָ אֶל-ה', וְהָיָה בְךָ חֵטְא" .

הַקָּדוֹשׁ בָּרוּךְ הוּא קָרוֹב לְשַׁוְעַת הָעֲנִיִּים, שֶׁנֶּאֱמָר "שַׁוְעַת עֲנִיִּים, אַתָּה תִּשְׁמַע" ; לְפִיכָּךְ צָרִיךְ לְהִזָּהֵר מִצַּעֲקָתָן--שֶׁהֲרֵי בְּרִית כְּרוּתָה לָהֶם, שֶׁנֶּאֱמָר "וְהָיָה כִּי-יִצְעַק אֵלַי, וְשָׁמַעְתִּי כִּי-חַנּוּן אָנִי" .

 כָּל הַנּוֹתֵן צְדָקָה לֶעָנִי בְּסֵבֶר פָּנִים רָעוֹת, וּפָנָיו כְּבוּשׁוֹת בַּקַּרְקָע--אַפִלּוּ נָתַן לוֹ אֶלֶף זְהוּבִים, אִבַּד זְכוּתוֹ אוֹ הִפְסִידָהּ.
אֵלָא נוֹתֵן לוֹ בְּסֵבֶר פָּנִים יָפוֹת וּבְשִׂמְחָה, וּמִתְאוֹנֵן עִמּוֹ עַל צָרָתוֹ, שֶׁנֶּאֱמָר "אִם-לֹא בָכִיתִי, לִקְשֵׁה-יוֹם; עָגְמָה נַפְשִׁי, לָאֶבְיוֹן" ; וּמְדַבֵּר לוֹ דִּבְרֵי תַּחֲנוּנִים וְנֶחָמוֹת, שֶׁנֶּאֱמָר "וְלֵב אַלְמָנָה אַרְנִן" .

 שָׁאַל הֶעָנִי מִמָּךְ, וְאֵין בְּיָדָךְ כְּלוּם לִתֵּן לוֹ--פַּיְּסֵהוּ בִּדְבָרִים.
וְאָסוּר לִגְעֹר בֶּעָנִי, אוֹ לְהַגְבִּיהַּ הַקּוֹל עָלָיו בִּזְעָקָה--מִפְּנֵי שֶׁלִּבּוֹ נִשְׁבָּר וְנִדְכֶּה; וַהֲרֵי הוּא אוֹמֵר "לֵב-נִשְׁבָּר וְנִדְכֶּה--אֱלֹהִים, לֹא תִבְזֶה" , וְאוֹמֵר "לְהַחֲיוֹת רוּחַ שְׁפָלִים, וּלְהַחֲיוֹת לֵב נִדְכָּאִים" .
וְאוֹי לְמִי שֶׁהִכְלִים אֶת הֶעָנִי, אוֹי לוֹ; אֵלָא יִהְיֶה לוֹ כְּאָב בֵּין בְּרַחֲמִים בֵּין בִּדְבָרִים, שֶׁנֶּאֱמָר "אָב אָנֹכִי, לָאֶבְיוֹנִים" .

 הַכּוֹפֶה אֲחֵרִים לִתֵּן צְדָקָה, וּמְעַשֶּׂה אוֹתָן--שְׂכָרוֹ גָּדוֹל מִשְּׂכַר הַנּוֹתֵן; וְעַל גַּבָּאֵי צְדָקָה וְכַיּוֹצֶא בָּהֶם נֶאֱמָר "וּמַצְדִּיקֵי, הָרַבִּים, כַּכּוֹכָבִים" .

 שְׁמוֹנֶה מַעֲלוֹת יֵשׁ בַּצְּדָקָה, זוֹ לְמַעְלָה מִזּוֹ: מַעֲלָה גְּדוֹלָה שְׁאֵין לְמַעְלָה מִמֶּנָּה--זֶה הַמַּחְזִיק בִּידֵי יִשְׂרָאֵל שֶׁמָּךְ, וְנוֹתֵן לוֹ מַתָּנָה אוֹ הַלְוָאָה, אוֹ עוֹשֶׂה עִמּוֹ שֻׁתָּפוּת, אוֹ מַמְצִיא לוֹ מְלָאכָה, כְּדֵי לְחַזַּק אֶת יָדוֹ עַד שֶׁלֹּא יִצְטָרַךְ לַבְּרִיּוֹת וְלֹא יִשְׁאַל; וְעַל זֶה נֶאֱמָר "וְהֶחֱזַקְתָּ בּוֹ, גֵּר וְתוֹשָׁב וָחַי עִמָּךְ" , כְּלוֹמַר הַחֲזֵק בּוֹ שֶׁלֹּא יִפֹּל וְיִצְטָרַךְ.

 פָּחוּת מִזֶּה--הַנּוֹתֵן צְדָקָה לָעֲנִיִּים, וְלֹא יָדַע לְמִי נָתַן, וְלֹא יָדַע הֶעָנִי מִמִּי לָקַח, שֶׁהֲרֵי זוֹ מִצְוָה לִשְׁמָהּ: כְּגוֹן לִשְׁכַּת חֲשָׁיִים שֶׁהָיְתָה בַּמִּקְדָּשׁ, שֶׁהָיוּ הַצַּדִּיקִים נוֹתְנִין בָּהּ בִּחְשַׁאי וְהָעֲנִיִּים בְּנֵי טוֹבִים מִתְפַּרְנְסִין מִמֶּנָּה בִּחְשַׁאי.
וְקָרוֹב לְזֶה--הַנּוֹתֵן לְתוֹךְ קֻפָּה שֶׁלִּצְדָקָה; וְלֹא יִתֵּן אָדָם לְתוֹךְ קֻפָּה שֶׁלִּצְדָקָה, אֵלָא אִם כֵּן יוֹדֵעַ שֶׁהַמְּמֻנֶּה נֶאֱמָן וְחָכָם וְיוֹדֵעַ לִנְהֹג בָּהּ כַּשּׁוּרָה כַּחֲנַנְיָה בֶּן תְּרַדְיוֹן.

 פָּחוּת מִזֶּה--שֶׁיָּדַע הַנּוֹתֵן לְמִי יִתֵּן, וְלֹא יָדַע הֶעָנִי מִמִּי לָקַח: כְּגוֹן גְּדוֹלֵי הַחֲכָמִים שֶׁהָיוּ הוֹלְכִין בַּסֵּתֶר, וּמַשְׁלִיכִין הַמָּעוֹת בְּפִתְחֵי הָעֲנִיִּים.
וּכְזֶה רָאוּי לַעֲשׂוֹת, וּמַעֲלָה טוֹבָה הִיא, אִם אֵין הַמְּמֻנִּין בַּצְּדָקָה נוֹהֲגִין כַּשּׁוּרָה.

 פָּחוּת מִזֶּה--שֶׁיָּדַע הֶעָנִי מִמִּי נָטַל, וְלֹא יָדַע הַנּוֹתֵן: כְּגוֹן גְּדוֹלֵי הַחֲכָמִים שֶׁהָיוּ צוֹרְרִים הַמָּעוֹת בִּסְדִינֵיהֶן וּמַפְשִׁילִין לַאֲחוֹרֵיהֶן, וּבָאִין הָעֲנִיִּים וְנוֹטְלִין, כְּדֵי שֶׁלֹּא יִהְיֶה לָהֶן בּוּשָׁה.

 פָּחוּת מִזֶּה--שֶׁיִּתֵּן לֶעָנִי בְּיָדוֹ, קֹדֶם שֶׁיִּשְׁאַל.
פָּחוּת מִזֶּה--שֶׁיִּתֵּן לוֹ כָּרָאוּי לִתֵּן לוֹ, אַחַר שֶׁיִּשְׁאַל.
פָּחוּת מִזֶּה--שֶׁיִּתֵּן לוֹ פָּחוּת מִן הָרָאוּי, בְּסֵבֶר פָּנִים יָפוֹת.
פָּחוּת מִזֶּה--שֶׁיִּתֵּן לוֹ, בְּעֶצֶב.
גְּדוֹלֵי הַחֲכָמִים הָיוּ נוֹתְנִין פְּרוּטָה לֶעָנִי קֹדֶם כָּל תְּפִלָּה, וְאַחַר כָּךְ מִתפַּלְּלִין--שֶׁנֶּאֱמָר "אֲנִי--בְּצֶדֶק, אֶחֱזֶה פָנֶיךָ" .

 הַנּוֹתֵן מְזוֹנוֹת לְבָנָיו וְלִבְנוֹתָיו הַגְּדוֹלִים שְׁאֵינוּ חַיָּב בִּמְזוֹנוֹתָן, כְּדֵי לְלַמַּד הַזְּכָרִים תּוֹרָה, וּלְהַנְהִיג הַבָּנוֹת בְּדֶרֶךְ יְשָׁרָה וְלֹא יִהְיוּ מְבֻזּוֹת, וְכֵן הַנּוֹתֵן מְזוֹנוֹת לְאָבִיו וּלְאִמּוֹ--הֲרֵי זֶה בִּכְלַל הַצְּדָקָה; וּצְדָקָה גְּדוֹלָה הִיא, שֶׁהַקָּרוֹב קוֹדֵם.
וְכָל הַמַּאֲכִיל וּמַשְׁקֶה עֲנִיִּים וִיתוֹמִים עַל שֻׁלְחָנוֹ--הֲרֵי זֶה קוֹרֶא אֶל ה' וְהוּא עוֹנֵהוּ וּמִתְעַנֵּג עָלָיו, שֶׁנֶּאֱמָר "אָז תִּקְרָא וַה' יַעֲנֶה ..." .
צִוּוּ חֲכָמִים שֶׁיִּהְיוּ בְּנֵי בֵּיתוֹ שֶׁלָּאָדָם עֲנִיִּים וִיתוֹמִים, בִּמְקוֹם הָעֲבָדִים--מוּטָב לוֹ לְהִשְׁתַּמַּשׁ בְּאֵלּוּ, וְיֵהָנוּ בְּנֵי אַבְרָהָם יִצְחַק וְיַעֲקוֹב מִנְּכָסָיו, וְלֹא יֵהָנוּ בָּהֶם זֶרַע חָם: שֶׁכָּל הַמַּרְבֶּה עֲבָדִים, בְּכָל יוֹם וָיוֹם יוֹסִיף חֵטְא וְעָווֹן בָּעוֹלָם; וְאִם יִהְיוּ עֲנִיִּים בְּנֵי בֵּיתוֹ, כָּל שָׁעָה וְשָׁעָה מוֹסִיף זְכוּת וּמִצְווֹת.

 לְעוֹלָם יִדְחֹק אָדָם עַצְמוֹ, וְיִתְגַּלְגַּל בְּצַעַר, וְאַל יִצְטָרַךְ לַבְּרִיּוֹת, וְאַל יַשְׁלִיךְ אָדָם עַצְמוֹ עַל הַצִּבּוּר; וְכֵן צִוּוּ חֲכָמִים וְאָמְרוּ, עֲשֵׂה שַׁבָּתְךָ כַּחֹל, וְאַל תִּצְטָרַךְ לַבְּרִיּוֹת.
וְאַפִלּוּ הָיָה חָכָם וּמְכֻבָּד, וְהִעְנִי--יַעְסֹק בְּאֻמָּנוּת, וְאַפִלּוּ בְּאֻמָּנוּת מְנֻוֶּלֶת; וְלֹא יִצְטָרַךְ לַבְּרִיּוֹת: מוּטָב לְפַשַּׁט עוֹרוֹת הַנְּבֵלוֹת בַּשּׁוּק, וְלֹא יֹאמַר לָעָם, חָכָם אֲנִי וְגָדוֹל אֲנִי וְכוֹהֵן אֲנִי, פַּרְנְסוּנִי; וּבְכָּךְ צִוּוּ חֲכָמִים.

גְּדוֹלֵי הַחֲכָמִים--הָיוּ מֵהֶם חוֹטְבֵי עֵצִים, וְנוֹשְׂאֵי הַקּוֹרוֹת, וְשׁוֹאֲבֵי הַמַּיִם לַגִּנּוֹת, וְעוֹשִׁין הַבַּרְזֶל וְהַפֶּחָמִים; וְלֹא שָׁאֲלוּ מִן הַצִּבּוּר, וְלֹא קִבְּלוּ מֵהֶם כְּשֶׁנָּתְנוּ לָהֶם.

 כָּל מִי שְׁאֵינוּ צָרִיךְ לִטֹּל, וּמְרַמֶּה אֶת הָעָם וְנוֹטֵל--אֵינוּ מֵת מִן הַזִּקְנָה עַד שֶׁיִּצְטָרַךְ לַבְּרִיּות, וַהֲרֵי הוּא בִּכְלַל "אָרוּר הַגֶּבֶר אֲשֶׁר יִבְטַח בָּאָדָם" .
וְכָל מִי שֶׁצָּרִיךְ לִטֹּל, וְאֵינוּ יָכוֹל לִחְיוֹת אֵלָא אִם כֵּן נוֹטֵל, כְּגוֹן זָקֵן אוֹ חוֹלֶה אוֹ בַּעַל יִסּוּרִין, וּמַגִּיס דַּעְתּוֹ וְאֵינוּ נוֹטֵל--הֲרֵי זֶה שׁוֹפֵךְ דָּמִים, וּמִתְחַיֵּב בְּנַפְשׁוֹ; וְאֵין לוֹ בְּצַעְרוֹ, אֵלָא עֲווֹנוֹת וְחַטָּאוֹת.

וְכָל מִי שֶׁצָּרַךְ לִטֹּל, וְצִעַר עַצְמוֹ וְדָחַק אֶת הַשָּׁעָה, וְחָיָה חַיֵּי צַעַר, כְּדֵי שֶׁלֹּא יַטְרִיחַ עַל הַצִּבּוּר--אֵינוּ מֵת מִן הַזִּקְנָה עַד שֶׁיְּפַרְנַס אֲחֵרִים מִשֶּׁלּוֹ, וְעָלָיו וְעַל כַּיּוֹצֶא בּוֹ נֶאֱמָר "בָּרוּךְ הַגֶּבֶר, אֲשֶׁר יִבְטַח בַּה'" .

הִלְכּוֹת תְּרוּמוֹת 
יֵשׁ בִּכְלָלָן שְׁמוֹנֶה מִצְווֹת--שְׁתַּיִם מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַפְרִישׁ תְּרוּמָה גְּדוֹלָה; לְהַפְרִישׁ תְּרוּמַת מַעֲשֵׂר; שֶׁלֹּא יַקְדִּים תְּרוּמוֹת וּמַעַשְׂרוֹת זֶה לְזֶה, אֵלָא יַפְרִישׁ עַל הַסֵּדֶר; שֶׁלֹּא יֹאכַל זָר תְּרוּמָה; שֶׁלֹּא יֹאכַל אַפִלּוּ תּוֹשַׁב כּוֹהֵן אוֹ שְׂכִירוֹ תְּרוּמָה; שֶׁלֹּא יֹאכַל עָרֵל תְּרוּמָה; שֶׁלֹּא יֹאכַל כּוֹהֵן טָמֵא תְּרוּמָה; שֶׁלֹּא תֹאכַל חֲלָלָה תְּרוּמָה, וְלֹא מוּרָם מִן הַקֳּדָשִׁים.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת תְּרוּמוֹת פֵּרֶק א 
הַתְּרוּמוֹת וְהַמַּעַשְׂרוֹת אֵינָן נוֹהֲגוֹת מִן הַתּוֹרָה אֵלָא בְּאֶרֶץ יִשְׂרָאֵל, בֵּין בִּפְנֵי הַבַּיִת בֵּין שֶׁלֹּא בִּפְנֵי הַבַּיִת.
וּנְבִיאִים הִתְקִינוּ שֶׁיִּהְיוּ נוֹהֲגוֹת אַף בְּאֶרֶץ שִׁנְעָר, מִפְּנֵי שְׁהִיא סְמוּכָה לְאֶרֶץ יִשְׂרָאֵל וְרֹב יִשְׂרָאֵל הוֹלְכִין וְשָׁבִין שָׁם; וַחֲכָמִים הָרִאשׁוֹנִים הִתְקִינוּ שֶׁיִּהְיוּ נוֹהֲגוֹת אַף בְּאֶרֶץ מִצְרַיִם וּבְאֶרֶץ עַמּוֹן וּמוֹאָב, מִפְּנֵי שְׁהֶם סְבִיבוֹת אֶרֶץ יִשְׂרָאֵל.

אֶרֶץ יִשְׂרָאֵל הָאֲמוּרָה בְּכָל מָקוֹם--הִיא הָאֲרָצוֹת שֶׁכּוֹבֵשׁ אוֹתָן מֶלֶךְ יִשְׂרָאֵל אוֹ שׁוֹפֵט אוֹ נָבִיא מִדַּעַת רֹב יִשְׂרָאֵל, וְזֶה הוּא הַנִּקְרָא כִּבּוּשׁ רַבִּים.
אֲבָל יָחִיד מִיִּשְׂרָאֵל אוֹ מִשְׁפָּחָה אוֹ שֵׁבֶט שֶׁהָלְכוּ וְכָבְשׁוּ לְעַצְמָן מָקוֹם--אַפִלּוּ מִן הָאָרֶץ שֶׁנִּתְּנָה לְאַבְרָהָם--אֵינוּ נִקְרָא אֶרֶץ יִשְׂרָאֵל, כְּדֵי שֶׁיִּנְהֲגוּ בּוֹ כָּל הַמִּצְווֹת; וּמִפְּנֵי זֶה חִלַּק יְהוֹשׁוּעַ וּבֵית דִּינוֹ כָּל אֶרֶץ יִשְׂרָאֵל לַשְּׁבָטִים, וְאַף עַל פִּי שֶׁלֹּא נִכְבְּשָׁה--כְּדֵי שֶׁלֹּא תִהְיֶה כִּבּוּשׁ יָחִיד, כְּשֶׁיַּעֲלֶה כָּל שֵׁבֶט וְשֵׁבֶט וְיִכְבֹּשׁ חֶלְקוֹ.

הָאֲרָצוֹת שֶׁכָּבַשׁ דָּוִיד חוּץ לְאֶרֶץ כְּנַעַן, כְּגוֹן אֲרַם נַהֲרַיִם וַאֲרַם צוֹבָה וְאַחְלָב וְכַיּוֹצֶא בָּהֶן--אַף עַל פִּי שֶׁמֶּלֶךְ יִשְׂרָאֵל הוּא, וְעַל פִּי בֵּית דִּין הַגָּדוֹל הָיָה עוֹשֶׂה--אֵינָן כְּאֶרֶץ יִשְׂרָאֵל לְכָל דָּבָר, וְלֹא כְּחוּצָה לָאָרֶץ לְכָל דָּבָר כְּגוֹן בָּבֶל וּמִצְרַיִם, אֵלָא יָצְאוּ מִכְּלַל חוּצָה לָאָרֶץ, וְלִהְיוֹתָן כְּאֶרֶץ יִשְׂרָאֵל לֹא הִגִּיעוּ.

וּמִפְּנֵי מַה יָרְדוּ מִמַּעֲלַת אֶרֶץ יִשְׂרָאֵל--מִפְּנֵי שֶׁכָּבַשׁ אוֹתָם קֹדֶם שֶׁיִּכְבֹּשׁ כָּל אֶרֶץ יִשְׂרָאֵל, אֵלָא נִשְׁאַר בָּהּ מִשִּׁבְעָה עֲמָמִים; וְאִלּוּ תָּפַס כָּל אֶרֶץ כְּנַעַן לִגְבוּלוֹתֶיהָ תְּחִלָּה, וְאַחַר כָּךְ כָּבַשׁ אֲרָצוֹת אֲחֵרוֹת--הָיָה כִּבּוּשׁוֹ כֻּלּוֹ כְּאֶרֶץ יִשְׂרָאֵל לְכָל דָּבָר.
וְהָאֲרָצוֹת שֶׁכָּבַשׁ דָּוִיד, הֶן הַנִּקְרָאִין סוּרְיָה.

 סוּרְיָה--יֵשׁ דְּבָרִים שְׁהִיא בָּהֶן כְּאֶרֶץ יִשְׂרָאֵל, וְיֵשׁ דְּבָרִים שְׁהִיא בָּהֶן כְּחוּצָה לָאָרֶץ.
וְהַקּוֹנֶה בָּהּ קַרְקָע, כְּקוֹנֶה בְּאֶרֶץ יִשְׂרָאֵל לְעִנְיַן תְּרוּמוֹת וּמַעַשְׂרוֹת וּשְׁבִיעִית; וְהַכֹּל בְּסוּרְיָה, מִדִּבְרֵי סוֹפְרִים.

 כָּל שֶׁהִחְזִיקוּ עוֹלֵי מִצְרַיִם, וְנִתְקַדַּשׁ קְדֻשָּׁה רִאשׁוֹנָה--כֵּיוָן שֶׁגָּלוּ, בָּטְלָה קְדֻשָּׁתָן: שֶׁקְּדֻשָּׁה רִאשׁוֹנָה--לְפִי שֶׁהָיְתָה מִפְּנֵי הַכִּבּוּשׁ בִּלְבָד, קִדְּשָׁה לְשָׁעָתָהּ וְלֹא קִדְּשָׁה לָעֲתִיד לָבוֹא.

כֵּיוָן שֶׁעָלוּ בְּנֵי הַגּוֹלָה, וְהִחְזִיקוּ בְּמִקְצַת הָאָרֶץ--קִדְּשׁוּהָ קְדֻשָּׁה שְׁנִיָּה הָעוֹמֶדֶת לְעוֹלָם, לְשָׁעָתָהּ וְלָעֲתִיד לָבוֹא; וְהִנִּיחוּ אוֹתָן הַמְּקוֹמוֹת שֶׁהִחְזִיקוּ בָּהֶם עוֹלֵי מִצְרַיִם, וְלֹא הִחְזִיקוּ בָּהֶם עוֹלֵי בָּבֶל כְּשֶׁהָיוּ, וְלֹא פְטָרוּם מִן הַתְּרוּמָה וְהַמַּעַשְׂרוֹת, כְּדֵי שֶׁיִּסְמְכוּ עֲלֵיהֶם עֲנִיִּים בַּשְּׁבִיעִית.
וְרַבֵּנוּ הַקָּדוֹשׁ הִתִּיר בֵּית שְׁאָן, מֵאוֹתָן הַמְּקוֹמוֹת שֶׁלֹּא הִחְזִיקוּ בָּהֶם עוֹלֵי בָּבֶל; וְהוּא נִמְנָה עַל אַשְׁקְלוֹן, וּפְטָרָהּ מִן הַמַּעַשְׂרוֹת.

 נִמְצָא כָּל הָעוֹלָם כֻּלּוֹ לְעִנְיַן מִצְווֹת הַתְּלוּיוֹת בָּאָרֶץ, נֶחְלַק לְשָׁלוֹשׁ מַחְלַקוֹת--אֶרֶץ יִשְׂרָאֵל, וְסוּרְיָה, וְחוּצָה לָאָרֶץ.
וְאֶרֶץ יִשְׂרָאֵל נֶחְלֶקֶת לִשְׁנַיִם--כָּל שֶׁהִחְזִיקוּ עוֹלֵי בָּבֶל חֵלֶק אֶחָד, וְהַנִּשְׁאָר שֶׁהִחְזִיקוּ בּוֹ עוֹלֵי מִצְרַיִם בִּלְבָד חֵלֶק שֵׁנִי.
וְחוּצָה לָאָרֶץ נֶחְלֶקֶת לִשְׁנַיִם--אֶרֶץ מִצְרַיִם וְשִׁנְעָר וְעַמּוֹן וּמוֹאָב, הַמִּצְווֹת נוֹהֲגוֹת בָּהֶם מִדִּבְרֵי סוֹפְרִים וּנְבִיאִים; וּשְׁאָר הָאֲרָצוֹת, אֵין תְּרוּמוֹת וּמַעַשְׂרוֹת נוֹהֲגוֹת בָּהֶן.

 אֵיזוֹ הִיא הָאָרֶץ שֶׁהִחְזִיקוּ עוֹלֵי מִצְרַיִם--מֵרֶקֶם שְׁהִיא בְּמִזְרַח אֶרֶץ יִשְׂרָאֵל, עַד הַיָּם הַגָּדוֹל; מֵאַשְׁקְלוֹן שְׁהִיא לִדְרוֹם אֶרֶץ יִשְׂרָאֵל, עַד עַכּוֹ שְׁהִיא בַּצָּפוֹן.
הָיָה מְהַלֵּךְ מֵעַכּוֹ לִכְזִיב--כָּל הָאָרֶץ שֶׁעַל יְמִינוֹ, שְׁהוּא מִזְרַח הַדֶּרֶךְ--הֲרֵי הִיא בְּחֶזְקַת חוּצָה לָאָרֶץ, טְמֵאָה מִשּׁוֹם אֶרֶץ הָעַמִּים, וּפְטוּרָה מִן הַמַּעֲשֵׂר וּמִן הַשְּׁבִיעִית: עַד שֶׁיִּוָּדַע לָךְ שֶׁאוֹתוֹ מָקוֹם מֵאֶרֶץ יִשְׂרָאֵל.
וְכָל הָאָרֶץ שֶׁעַל שְׂמֹאלוֹ, שְׁהוּא מַעְרַב הַדֶּרֶךְ--הֲרֵי הִיא בְּחֶזְקַת אֶרֶץ יִשְׂרָאֵל, וּטְהוֹרָה הִיא מִשּׁוֹם אֶרֶץ הָעַמִּים, וְחַיֶּבֶת בְּמַעֲשֵׂר וּבַשְּׁבִיעִית: עַד שֶׁיִּוָּדַע לָךְ שֶׁאוֹתוֹ הַמָּקוֹם חוּצָה לָאָרֶץ.

וְכָל שֶׁשּׁוֹפֵעַ וְיוֹרֵד מִטּוּרֵי סַמְנוּם וְלִפְנִים, אֶרֶץ יִשְׂרָאֵל; מִטּוּרֵי סַמְנוּם וְלַחוּץ, חוּצָה לָאָרֶץ.
וְהַנַּנָּסִים שֶׁבַּיָּם, רוֹאִין אוֹתָן כְּאִלּוּ חוּט מָתוּחַ עֲלֵיהֶם מִטּוּרֵי סַמְנוּם וְעַד נַחַל מִצְרַיִם--מִן הַחוּט וְלִפְנִים, אֶרֶץ יִשְׂרָאֵל; וּמִן הַחוּט וְלַחוּץ, חוּצָה לָאָרֶץ.
וְזוֹ הִיא צוּרָתָהּ: 
מֵהֵיכָן הִחְזִיקוּ עוֹלֵי בָּבֶל, מִכְּזִיב וְלִפְנִים כְּנֶגֶד הַמִּזְרָח.
וּמִכְּזִיב וְלַחוּץ עַד אֲמָנָה וְהִיא סַמְנוּם, וְעַד הַנָּהָר וְהוּא נַחַל מִצְרַיִם--לֹא הִחְזִיקוּ בּוֹ; וּכְזִיב עַצְמָהּ, לֹא הִחְזִיקוּ בָּהּ.

 אֵיזוֹ הִיא סוּרְיָה--מֵאֶרֶץ יִשְׂרָאֵל וּלְמַטָּה כְּנֶגֶד אֲרַם נַהֲרַיִם וַאֲרַם צוֹבָה, כָּל יַד פְּרָת עַד בָּבֶל, כְּגוֹן דַּמֶּשֶׂק וְאַחְלָב וְחָרָן וּמַנְבִּגּ וְכַיּוֹצֶא בָּהֶן עַד שִׁנְעָר; וְצַהַר, הֲרֵי הִיא כְּסוּרְיָה.
אֲבָל עַכּוֹ חוּצָה לָאָרֶץ כְּאַשְׁקְלוֹן, וְהֶם תְּחוּמֵי אֶרֶץ יִשְׂרָאֵל.

 גּוֹי שֶׁקָּנָה קַרְקָע בְּאֶרֶץ יִשְׂרָאֵל--לֹא הִפְקִיעָהּ מִן הַמִּצְווֹת, אֵלָא הֲרֵי הִיא בִּקְדֻשָּׁתָהּ; לְפִיכָּךְ אִם חָזַר יִשְׂרָאֵל וּלְקָחָהּ מִמֶּנּוּ, אֵינָהּ כְּכִבּוּשׁ יָחִיד, אֵלָא מַפְרִישׁ תְּרוּמוֹת וּמַעַשְׂרוֹת, וּמֵבִיא בִּכּוּרִים: וְהַכֹּל מִן הַתּוֹרָה, כְּאִלּוּ לֹא נִמְכְּרָה לַגּוֹי מֵעוֹלָם.
וְיֵשׁ קִנְיָן לַגּוֹי בְּסוּרְיָה לְהַפְקִיעַ מִן הַמַּעַשְׂרוֹת וּמִן הַשְּׁבִיעִית, כְּמוֹ שֶׁיִּתְבָּאַר.

 פֵּרוֹת הַגּוֹי שֶׁגָּדְלוּ בַּקַּרְקָע שֶׁקָּנָה בְּאֶרֶץ יִשְׂרָאֵל--אִם נִגְמְרָה מְלַאכְתָּם בְּיַד הַגּוֹי וּמֵרְחָן הַגּוֹי, פְּטוּרִין מִכְּלוּם: שֶׁנֶּאֱמָר "דְּגָנְךָ" , וְלֹא דְּגַן גּוֹי.
וְאִם לְקָחָן יִשְׂרָאֵל אַחַר שֶׁנִּתְלְשׁוּ קֹדֶם שֶׁתִּגָּמֵר מְלַאכְתָּן וּגְמָרָן יִשְׂרָאֵל, חַיָּבִין בַּכֹּל מִן הַתּוֹרָה; וּמַפְרִישׁ תְּרוּמָה גְּדוֹלָה וְנוֹתְנָהּ לַכּוֹהֵן, וּתְרוּמַת מַעֲשֵׂר וּמוֹכְרָהּ לַכּוֹהֵן, וּמַעֲשֵׂר רִאשׁוֹן וַהֲרֵי הוּא שֶׁלּוֹ: מִפְּנֵי שְׁהוּא אוֹמֵר לַלֵּוִי בַּמַּעֲשֵׂר וְלַכּוֹהֵן בִּתְרוּמַת מַעֲשֵׂר, אֲנִי בָּאתִי מִכּוֹחַ אִישׁ שְׁאֵין אַתֶּם יְכוּלִין לִטֹּל מִמֶּנּוּ כְּלוּם.

וּמִפְּנֵי מַה לֹא יִתֵּן תְּרוּמַת מַעֲשֵׂר לַכּוֹהֵן, כִּתְרוּמָה גְּדוֹלָה: לְפִי שֶׁנֶּאֱמָר בִּתְרוּמַת מַעֲשֵׂר "כִּי-תִקְחוּ מֵאֵת בְּנֵי-יִשְׂרָאֵל" --טֶבֶל שֶׁאַתָּה לוֹקֵחַ מִיִּשְׂרָאֵל, אַתָּה מַפְרִישׁ מִמֶּנּוּ תְּרוּמַת מַעֲשֵׂר וְנוֹתְנָהּ לַכּוֹהֵן; אֲבָל טֶבֶל שֶׁאַתָּה לוֹקֵחַ מִן הַגּוֹי, אֵין אַתָּה נוֹתֵן לַכּוֹהֵן תְּרוּמַת מַעֲשֵׂר שֶׁתַּפְרִישׁ מִמֶּנּוּ, אֵלָא מוֹכְרָהּ לַכּוֹהֵן, וְלוֹקֵחַ דָּמֶיהָ.

 מָכַר הַגּוֹי הַפֵּרוֹת שֶׁלּוֹ לְיִשְׂרָאֵל כִּשְׁהֶן מְחֻבָּרִין לַקַּרְקָע--אִם עַד שֶׁלֹּא בָאוּ לְעוֹנַת הַמַּעַשְׂרוֹת, וְנִגְמְרוּ בְּיַד יִשְׂרָאֵל--חַיָּבִין בַּכֹּל, וְנוֹתֵן הַתְּרוּמוֹת וְהַמַּעַשְׂרוֹת לַבְּעָלִים; וְאִם מְכָרָן אַחַר שֶׁבָּאוּ לְעוֹנַת הַמַּעַשְׂרוֹת--מַפְרִישׁ תְּרוּמַת מַעֲשֵׂר וּמַעֲשֵׂר, וְנוֹתֵן מֵהֶן לַבְּעָלִים לְפִי חֶשְׁבּוֹן.

כֵּיצַד: לָקַח תְּבוּאָה זְרוּעָה מִן הַגּוֹי אַחַר שֶׁהֵבִיאָה שְׁלִישׁ, וְנִגְמְרָה בְּיַד יִשְׂרָאֵל--מַפְרִישׁ תְּרוּמוֹת וּמַעַשְׂרוֹת כְּמוֹ שֶׁבֵּאַרְנוּ, וְנוֹתֵן שְׁנֵי שְׁלִישֵׁי הַמַּעֲשֵׂר לַלֵּוִי, וּשְׁנֵי שְׁלִישֵׁי תְּרוּמַת מַעֲשֵׂר לַכּוֹהֵן; וּמוֹכֵר לוֹ הַשְּׁלִישׁ.

 יִשְׂרָאֵל שֶׁמָּכַר פֵּרוֹתָיו לַגּוֹי קֹדֶם שֶׁיָּבוֹאוּ לְעוֹנַת הַמַּעַשְׂרוֹת, וּגְמָרָן הַגּוֹי--פְּטוּרִין מִן הַתְּרוּמָה וּמִן הַמַּעַשְׂרוֹת; וְאִם אַחַר שֶׁבָּאוּ לְעוֹנַת הַמַּעַשְׂרוֹת--אַף עַל פִּי שֶׁגְּמָרָן הַגּוֹי, חַיָּבִין בַּכֹּל מִדִּבְרֵיהֶם.
וְכֵן גּוֹי שֶׁגָּמַר פֵּרוֹת יִשְׂרָאֵל--הוֹאִיל וְדִגּוּנָן בְּיַד גּוֹי, אֵינָן חַיָּבִין בִּתְרוּמָה וּמַעַשְׂרוֹת אֵלָא מִדִּבְרֵיהֶן.

 מָכַר הַגּוֹי לְיִשְׂרָאֵל פֵּרוֹת מְחֻבָּרִין אַחַר שֶׁבָּאוּ לְעוֹנַת הַמַּעַשְׂרוֹת, וּמֵרְחָן הַגּוֹי בִּרְשׁוּת יִשְׂרָאֵל--אֵינָן חַיָּבִין בִּתְרוּמָה וּמַעַשְׂרוֹת: הוֹאִיל וּבָאוּ לְעוֹנַת הַמַּעַשְׂרוֹת בִּרְשׁוּת הַגּוֹי, וּמֵרְחָן הַגּוֹי--אַף עַל פִּי שְׁהֶן בִּרְשׁוּת יִשְׂרָאֵל.

 הַקּוֹנֶה שָׂדֶה בְּסוּרְיָה--חַיָּב בִּתְרוּמוֹת וּמַעַשְׂרוֹת מִדִּבְרֵיהֶם, כְּמוֹ שֶׁיִּתְחַיַּב מִן הַתּוֹרָה הַקּוֹנֶה בִּירוּשָׁלַיִם, כְּמוֹ שֶׁבֵּאַרְנוּ.

אֲבָל הַקּוֹנֶה פֵּרוֹת מִן הַגּוֹיִים בְּסוּרְיָה, בֵּין תְּלוּשִׁין בֵּין מְחֻבָּרִים, אַפִלּוּ קֹדֶם שֶׁבָּאוּ לְעוֹנַת הַמַּעַשְׂרוֹת--אַף עַל פִּי שֶׁמֵּרְחָן יִשְׂרָאֵל--הוֹאִיל וְאֵינָן מִקַּרְקָע שֶׁלּוֹ, פְּטוּרִין.

 קָנָה קַרְקָע מִן הַגּוֹי בְּסוּרְיָה, וּפֵרוֹת מְחֻבָּרִין--אִם הִגִּיעוּ לְעוֹנַת הַמַּעַשְׂרוֹת בְּיַד הַגּוֹי, פְּטוּרִין; וְאִם עֲדַיִן לֹא הִגִּיעוּ לְעוֹנַת הַמַּעַשְׂרוֹת, הוֹאִיל וְקָנָה אוֹתָם עִם הַקַּרְקָע, חַיָּב לְעַשַּׂר.

 יִשְׂרָאֵל שֶׁהָיָה אָרִיס לַגּוֹי בְּסוּרְיָה, פֵּרוֹתָיו פְּטוּרִין מִן הַמַּעַשְׂרוֹת--לְפִי שְׁאֵין לוֹ בְּגוּף הַקַּרְקָע כְּלוּם, וְיֵשׁ לַגּוֹי קִנְיָן בְּסוּרְיָה לְהַפְקִיעַ מִן הַמַּעַשְׂרוֹת כְּמוֹ שֶׁבֵּאַרְנוּ; וְכֵן הַחוֹכֵר וְהַמְּקַבֵּל וְהַשּׂוֹכֵר שָׂדֶה מִן הַגּוֹי בְּסוּרְיָה, פָּטוּר מִן הַתְּרוּמוֹת וּמִן הַמַּעַשְׂרוֹת.

 יִשְׂרָאֵל שֶׁלָּקַח בְּסוּרְיָה שָׂדֶה מִן הַגּוֹי עַד שֶׁלֹּא הֵבִיאָה שְׁלִישׁ, וְחָזַר וּמְכָרָהּ לַגּוֹי מֵאַחַר שֶׁהֵבִיאָה שְׁלִישׁ--אִם חָזַר יִשְׂרָאֵל וּלְקָחָהּ פַּעַם שְׁנִיָּה--הֲרֵי זֶה חַיָּב בִּתְרוּמוֹת וּמַעַשְׂרוֹת, שֶׁהֲרֵי נִתְחַיְּבָה בְּיַד יִשְׂרָאֵל.

 יִשְׂרָאֵל שֶׁהָיָה לוֹ קַרְקָע בְּסוּרְיָה, וְהוֹרִיד לָהּ אָרִיס, וְשָׁלַח לוֹ הָאָרִיס פֵּרוֹת--הֲרֵי אֵלּוּ פְּטוּרִים: שֶׁאֲנִי אוֹמֵר מִן הַשּׁוּק לָקַח--וְהוּא, שֶׁיִּהְיֶה אוֹתוֹ הַמִּין מָצוּי בַּשּׁוּק.

 שֻׁתָּפוּת הַגּוֹי, חַיֶּבֶת בִּתְרוּמוֹת וּמַעַשְׂרוֹת.
כֵּיצַד: יִשְׂרָאֵל וְגוֹי שֶׁלָּקְחוּ שָׂדֶה בְּשֻׁתָּפוּת--אַפִלּוּ חָלְקוּ הַשָּׂדֶה בְּקָמָתָהּ, וְאֵין צָרִיךְ לוֹמַר אִם חָלְקוּ גָּדִישׁ--הֲרֵי טֶבֶל וְחֻלִּין מְעֹרָבִין בְּכָל קֶלַח וְקֶלַח מֵחֶלְקוֹ שֶׁלַּגּוֹי, אַף עַל פִּי שֶׁמֵּרְחָן הָגּוֹי; וְחִיּוּבָם מִדִּבְרֵיהֶם, כְּמוֹ שֶׁבֵּאַרְנוּ.

 בַּמֶּה דְּבָרִים אֲמוּרִים, בְּאֶרֶץ יִשְׂרָאֵל--שֶׁהַמַּעַשְׂרוֹת שֶׁלַּתּוֹרָה, וּבְשֶׁלַּתּוֹרָה אֵין בְּרִירָה; אֲבָל אִם לָקְחוּ שָׂדֶה בְּסוּרְיָה--הוֹאִיל וְהַמַּעַשְׂרוֹת שָׁם מִדִּבְרֵיהֶם--אַפִלּוּ חָלְקוּ הַגָּדִישׁ, חֶלְקוֹ שֶׁלַּגּוֹי פָּטוּר מִכְּלוּם.

 פֵּרוֹת אֶרֶץ יִשְׂרָאֵל שֶׁיָּצְאוּ לְחוּצָה לָאָרֶץ, פְּטוּרִין מִן הַחַלָּה וּמִן הַתְּרוּמוֹת וּמִן הַמַּעַשְׂרוֹת: שֶׁנֶּאֱמָר "אֲשֶׁר אֲנִי מֵבִיא אֶתְכֶם, שָׁמָּה" --"שָׁמָּה" אַתֶּם חַיָּבִין, וּבְחוּצָה לָהּ פְּטוּרִין.
וְאִם יָצְאוּ לְסוּרְיָה, חַיָּבִין מִדִּבְרֵיהֶם.

וְכֵן פֵּרוֹת חוּצָה לָאָרֶץ שֶׁנִּכְנְסוּ לָאָרֶץ, חַיָּבִין בְּחַלָּה: שֶׁנֶּאֱמָר "שָׁמָּה" --"שָׁמָּה" אַתֶּם חַיָּבִין, בֵּין בְּפֵרוֹת הָאָרֶץ בֵּין בְּפֵרוֹת חוּצָה לָאָרֶץ.
וְאִם נִקְבְּעוּ לַמַּעֲשֵׂר בְּיַד יִשְׂרָאֵל אַחַר שֶׁנִּכְנְסוּ לָאָרֶץ, חַיָּבִין בְּמַעַשְׂרוֹת מִדִּבְרֵיהֶם.
עָפָר חוּצָה לָאָרֶץ שֶׁבָּא בִּסְפִינָה לָאָרֶץ--בִּזְמָן שֶׁהַסְּפִינָה גּוֹשֶׁשֶׁת בָּאָרֶץ--הֲרֵי הַצּוֹמֵחַ בּוֹ חַיָּב בִּתְרוּמָה וּמַעַשְׂרוֹת וּשְׁבִיעִית, כְּצוֹמֵחַ בְּאֶרֶץ יִשְׂרָאֵל עַצְמָהּ.

 אִילָן שְׁהוּא עוֹמֵד בָּאָרֶץ וְנוֹטֶה לְחוּצָה לָאָרֶץ, אוֹ עוֹמֵד בְּחוּצָה לָאָרֶץ וְנוֹטֶה לָאָרֶץ--הַכֹּל הוֹלֵךְ אַחַר הָעִיקָר; הָיוּ מִקְצַת שָׁרָשָׁיו בָּאָרֶץ, וּמִקְצַת שָׁרָשָׁיו בְּחוּצָה לָאָרֶץ--אַפִלּוּ הָיָה צְחִיחַ סֶלַע מַבְדִּיל בֵּינֵיהֶן, הֲרֵי טֶבֶל וְחֻלִּין מְעֹרָבִין זֶה בְּזֶה.

 עֲצִיץ נָקוּב שֶׁהָיָה בּוֹ זֶרַע שֶׁלֹּא הִשְׁרִישׁ, וְהָיָה נִקְבּוֹ בָּאָרֶץ וְנוֹפוֹ חוּצָה לָאָרֶץ--הוֹלְכִים אַחַר הַנּוֹף.

 הַתְּרוּמָה בַּזְּמָן הַזֶּה, וְאַפִלּוּ בִּמְקוֹם שֶׁהִחְזִיקוּ עוֹלֵי בָּבֶל, וְאַפִלּוּ בִּימֵי עֶזְרָא--אֵינָהּ מִן הַתּוֹרָה, אֵלָא מִדִּבְרֵיהֶם: שְׁאֵין לָךְ תְּרוּמָה שֶׁלַּתּוֹרָה אֵלָא בְּאֶרֶץ יִשְׂרָאֵל, וּבִזְמָן שֶׁיִּהְיוּ כָּל יִשְׂרָאֵל שָׁם, שֶׁנֶּאֱמָר "כִּי תָבֹאוּ" , בִּיאַת כֻּלְּכֶם כְּשֶׁהָיוּ בִּירֻשָּׁה רִאשׁוֹנָה וּכְמוֹ שְׁהֶן עֲתִידִין לַחְזֹר בִּירֻשָּׁה שְׁלִישִׁית; לֹא כְּשֶׁהָיוּ בִּירֻשָּׁה שְׁנִיָּה שֶׁהָיְתָה בִּימֵי עֶזְרָא, שֶׁהָיְתָה בִּיאַת מִקְצָתָן--וּלְפִיכָּךְ לֹא חִיְּבָה אוֹתָן מִן הַתּוֹרָה.
וְכֵן יֵרָאֶה לִי שְׁהוּא הַדִּין בַּמַּעַשְׂרוֹת, שְׁאֵין חַיָּבִין בָּהֶן בַּזְּמָן הַזֶּה אֵלָא מִדִּבְרֵיהֶם כִּתְרוּמָה.

הִלְכּוֹת תְּרוּמוֹת פֵּרֶק ב 
כָּל אֹכֶל אָדָם, הַנִּשְׁמָר, שֶׁגִּדּוּלָיו מִן הָאָרֶץ--חַיָּב בִּתְרוּמָה; וּמִצְוַת עֲשֵׂה לְהַפְרִישׁ מִמֶּנּוּ רֵאשִׁית לַכּוֹהֵן, שֶׁנֶּאֱמָר "רֵאשִׁית דְּגָנְךָ תִּירֹשְׁךָ וְיִצְהָרֶךָ ...
תִּתֶּן-לוֹ" : מַה דָּגָן תִּירוֹשׁ וְיִצְהָר מַאֲכַל אָדָם, וְגִדּוּלָיו מִן הָאָרֶץ, וְיֵשׁ לוֹ בְּעָלִים שֶׁנֶּאֱמָר "דְּגָנְךָ"--אַף כָּל כַּיּוֹצֶא בָּהֶן חַיָּב בִּתְרוּמָה.
וְכֵן בְּמַעַשְׂרוֹת.

הַכַּרְשִׁינִין--אַף עַל פִּי שְׁאֵינָם מַאֲכַל אָדָם--הוֹאִיל וְאוֹכְלִין אוֹתָן בִּשְׁנֵי רְעָבוֹן, חַיָּבִין בִּתְרוּמָה וּמַעַשְׂרוֹת.
הַסִּיאָה וְהָאֵזוֹב וְהַקָּרְנִית שֶׁזְּרָעָן מִתְּחִלָּה לָאָדָם, חַיָּבִין בְּמַעֲשֵׂר; וְכֵן כָּל כַּיּוֹצֶא בָּהֶן.
זְרָעָן לַבְּהֵמָה--אַף עַל פִּי שֶׁנִּמְלַךְ וְחִשַּׁב עֲלֵיהֶן לָאָדָם כִּשְׁהֶן מְחֻבָּרִין--פְּטוּרִין, שֶׁמַּחְשֶׁבֶת חִבּוּר אֵינָהּ כְּלוּם.
עָלוּ מֵאֵלֵיהֶן בֶּחָצֵר--אִם הָיָה חָצֵר הַמְּשַׁמֶּרֶת פֵּרוֹתֶיהָ--הֲרֵי אֵלּוּ חַיָּבִין, שֶׁסְּתָמָן לָאָדָם; וְאִם אֵינָהּ מְשַׁמֶּרֶת, פְּטוּרִין.

זֵרְעוֹנֵי גִּנָּה שְׁאֵינָן נֶאֱכָלִים, כְּגוֹן זֶרַע לֶפֶת וְזֶרַע צְנוֹן וְזֶרַע בְּצָלִים וְכַיּוֹצֶא בָּהֶן--פְּטוּרִים מִן הַתְּרוּמָה וּמִן הַמַּעַשְׂרוֹת, מִפְּנֵי שְׁאֵינָן אֹכֶל אָדָם; אֲבָל הַקֶּצַח, חַיָּב בִּתְרוּמָה וּמַעַשְׂרוֹת.

תְּמָרוֹת שֶׁלַּתִּלְתָּן, וְשֶׁלַּחַרְדָּל, וְשֶׁלְּפוֹל הַלָּבָן, וְשֶׁלַּצֶּלֶף, וְהַקַּפְרֵיסִין שֶׁלַּצֶּלֶף--פְּטוּרִים מִפְּנֵי שְׁאֵינָן פְּרִי.
בַּמֶּה דְּבָרִים אֲמוּרִים, בְּשֶׁזְּרָעָן לְזֶרַע; אֲבָל זְרָעָן לְיָרָק, הֲרֵי אֵלּוּ חַיָּבִים.
וְכֵן הָאֲבִיּוֹנוֹת שֶׁלַּצֶּלֶף חַיָּבִים, מִפְּנֵי שְׁהֶן פְּרִי.

כֻּסְבַּר שֶׁזְּרָעָהּ לְזֶרַע, יְרָקָהּ פָּטוּר מִן הַתְּרוּמָה וּמִן הַמַּעַשְׂרוֹת; זְרָעָהּ לְיָרָק, מַפְרִישׁ תְּרוּמָה וּמַעַשְׂרוֹת מִן הַיָּרָק וּמִן הַזֶּרַע.
וְכֵן הַשֶּׁבֶת שֶׁזְּרָעָהּ לְזֶרַע, יְרָקָהּ פָּטוּר; זְרָעָהּ לְיָרָק, מִתְעַשֶּׂרֶת זֶרַע וְיָרָק וְאֵינָהּ מִתְעַשֶּׂרֶת זֵרִים; זְרָעָהּ לְזֵרִים, מַפְרִישׁ תְּרוּמָה וּמַעַשְׂרוֹת מִן הַזֶּרַע וּמִן הַיָּרָק.
וְכֵן הַשִּׁחְלַיִם וְהַגַּרְגִּיר שֶׁזְּרָעָן לְזֶרַע, מִתְעַשְּׂרִין זֶרַע וְיָרָק.
כֵּיצַד מִתְעַשְּׂרִין לְזֶרַע וּלְיָרָק: שְׁאִם לִקַּט הַיָּרָק לְאָכְלוֹ, מַפְרִישׁ תְּרוּמָה וּמַעַשְׂרוֹת וְאַחַר כָּךְ אוֹכֵל; וּכְשֶׁיִּיבַשׁ וְיֶאֱסֹף הַזֶּרַע שֶׁלּוֹ, מַפְרִישׁ מִן הַזֶּרַע.

הַיְּרָקוֹת--אַף עַל פִּי שְׁהֶן מַאֲכַל אָדָם, אֵינָן חַיָּבִין בְּמַעַשְׂרוֹת אֵלָא מִדִּבְרֵיהֶם: לְפִי שֶׁנֶּאֱמָר בַּמַּעֲשֵׂר "תְּבוּאַת זַרְעֶךָ" , תְּבוּאָה וְכַיּוֹצֶא בָּהּ; אֲבָל הַיְּרָקוֹת אֵינָן בִּכְלַל הַתְּבוּאָה.
וְכֵן יֵרָאֶה לִי, שְׁהוּא הַדִּין בַּתְּרוּמָה--שֶׁהֲרֵי נֶאֱמָר בָּהּ "דְּגָנְךָ תִּירֹשְׁךָ וְיִצְהָרֶךָ" , כָּל הַדּוֹמֶה לְאֵלּוּ; אֲבָל תְּרוּמַת הַיָּרָק, מִדִּבְרֵיהֶם כַּמַּעֲשֵׂר.

אֵין מַפְרִישִׂין תְּרוּמָה וּמַעַשְׂרוֹת מִן הַיָּרָק בְּחוּצָה לָאָרֶץ, וְאַפִלּוּ בַּמְּקוֹמוֹת שֶׁאָמַרְנוּ שֶׁמַּפְרִישִׂין בָּהֶן מַעַשְׂרוֹת.
וְכֵן יָרָק הַבָּא מֵחוּצָה לָאָרֶץ לָאָרֶץ--אַף עַל פִּי שֶׁיֵּשׁ עָפָר בְּעִיקָרֵיהֶן, הֲרֵי זֶה פָּטוּר וְלֹא גָזְרוּ עָלָיו.

הַתְּבוּאָה וְהַקָּטְנִית שֶׁזְּרָעָן לְיָרָק--בָּטְלָה דַּעְתּוֹ אֵצֶל כָּל אָדָם, וְהַיָּרָק שֶׁלָּהֶן פָּטוּר; וְהַזֶּרַע, חַיָּב בִּתְרוּמָה וּמַעַשְׂרוֹת.

 הַתִּלְתָּן--אַף עַל פִּי שְׁאֵינָן אֹכֶל אָדָם כְּשֶׁיִּקְשׁוּ--הוֹאִיל וְרֹב הָאָדָם אוֹכְלִין אוֹתָן בִּתְחִלָּתָן, הֲרֵי הֶן חַיָּבִין בִּתְרוּמָה וּמַעַשְׂרוֹת.

 וְאֵלּוּ פְּטוּרִין מִן הַתְּרוּמָה וּמִן הַמַּעַשְׂרוֹת--הַלֶּקֶט וְהַשִּׁכְחָה וְהַפֵּאָה וְהַפֶּרֶט וְהָעוֹלֵלוֹת, אַפִלּוּ הִעְמִיד מֵהֶן כֳּרִי.
וְאִם עָשָׂה מֵהֶן גֹּרֶן בַּשָּׂדֶה--הֻקְבְּעוּ לְמַעַשְׂרוֹת, וּמַפְרִישׁ מֵהֶן תְּרוּמָה וּמַעַשְׂרוֹת; אֲבָל אִם עָשָׂה הַגֹּרֶן בָּעִיר, פְּטוּרִין--שֶׁהֲרֵי קוֹל יֵשׁ לָהֶן, וְהַכֹּל יוֹדְעִין שְׁהֶן לֶקֶט אוֹ שִׁכְחָה אוֹ פֵּאָה.
הַלֶּקֶט וְהַשִּׁכְחָה וְהַפֵּאָה שֶׁלַּגּוֹי חַיָּבִין בִּתְרוּמָה וּמַעַשְׂרוֹת, אֵלָא אִם כֵּן הִפְקִיר.

וְכֵן הַתְּבוּאָה וְהַזֵּיתִים שֶׁלֹּא הֵבִיאוּ שְׁלִישׁ, פְּטוּרִין מִן הַתְּרוּמָה וּמִן הַמַּעַשְׂרוֹת; וּמְנַיִן יוֹדֵעַ--כָּל שֶׁזּוֹרְעָהּ וּמְצַמַּחַת, בַּיָּדוּעַ שֶׁהֵבִיאָה שְׁלִישׁ.
עָבַר וְהִפְרִישׁ מִתְּבוּאָה וְזֵיתִים שֶׁלֹּא הֵבִיאוּ שְׁלִישׁ, אֵינָהּ תְּרוּמָה.

 וְכֵן הַהֶפְקֵר פָּטוּר מִן הַתְּרוּמָה וּמִן הַמַּעַשְׂרוֹת, וְאַפִלּוּ הִפְקִירוּ הַכֹּל; אֲבָל הַזּוֹרֵעַ שְׂדֵה הֶפְקֵר, חַיָּב בִּתְרוּמָה וּמַעַשְׂרוֹת.
הִפְקִיר קָמָה וְזָכָה בָּהּ, וְעָבַר וְהִפְרִישׁ מִמֶּנָּה תְּרוּמָה--הֲרֵי זוֹ תְּרוּמָה; אֲבָל אִם הִפְקִיר שִׁבֳּלִים וְזָכָה בָּהֶן, וְעָבַר וְהִפְרִישׁ מֵהֶן תְּרוּמָה--אֵינָהּ תְּרוּמָה.
וְכֵן כָּל הַמַּפְרִישׁ מִדָּבָר שְׁאֵינוּ חַיָּב, אֵינָהּ תְּרוּמָה; וְכֵן בַּמַּעַשְׂרוֹת.

דְּבָרִים שְׁאֵין דַּרְכָּן שֶׁלְּרֹב בְּנֵי אָדָם לִזְרֹעַ אוֹתָן בַּגִּנּוֹת וּבַשָּׂדוֹת, אֵלָא חֶזְקָתָן מִן הַהֶפְקֵר--הֲרֵי הֶן פְּטוּרִין מִן הַתְּרוּמָה וּמִן הַמַּעַשְׂרוֹת: כְּגוֹן הַשּׁוּם בַּעַל בֶּכִי, וּבָצֵל שֶׁלְּרִכְפָּה, וְגָרִיס הַקִּלְקִי, וַעֲדָשִׁים הַמִּצְרִיּוֹת, וְכַיּוֹצֶא בָּהֶן.

 נִתְעָרַב דָּבָר שֶׁחַיָּב בִּתְרוּמָה בְּדָבָר שְׁאֵינוּ חַיָּב--כְּגוֹן זֵיתֵי נִקּוּף שֶׁנִּתְעָרְבוּ בְּזֵיתֵי מָסִיק, וְעִנְבֵי עוֹלֵלוֹת בְּעִנְבֵי בָּצִיר--אִם יֵשׁ לוֹ פֵּרוֹת אֲחֵרוֹת, מוֹצִיא עַל הַחַיָּב לְפִי חֶשְׁבּוֹן.
וְאִם אֵין לוֹ אֵלָא אֵלּוּ--מַפְרִישׁ תְּרוּמָה וּתְרוּמַת מַעֲשֵׂר עַל הַכֹּל, וּכְאִלּוּ הַכֹּל חַיָּב בִּתְרוּמָה; וּמַפְרִישׁ מַעֲשֵׂר רִאשׁוֹן וּמַעֲשֵׂר שֵׁנִי, לְפִי חֶשְׁבּוֹן דָּבָר הַחַיָּב.

 הַתְּרוּמָה לַכּוֹהֵן, בֵּין טְמֵאָה בֵּין טְהוֹרָה: אַפִלּוּ נִטְמָא הַדָּגָן אוֹ הַתִּירוֹשׁ כֻּלּוֹ קֹדֶם שֶׁיַּפְרִישׁ, הֲרֵי זֶה חַיָּב לְהַפְרִישׁ מִמֶּנּוּ תְּרוּמָה בְּטֻמְאָה וְלִתְּנָהּ לַכּוֹהֵן--שֶׁנֶּאֱמָר "וַאֲנִי הִנֵּה נָתַתִּי לְךָ, אֶת-מִשְׁמֶרֶת תְּרוּמֹתָי" , אַחַת טְמֵאָה וְאַחַת טְהוֹרָה.
הַטְּהוֹרָה, נֶאֱכֶלֶת לַכּוֹהֲנִים.
וְהַטְּמֵאָה, יֵהָנוּ בִּשְׂרֵפָתָהּ: אִם הָיָה שֶׁמֶן, מַדְלִיקִין אוֹתוֹ; וְאִם הָיָה דָּגָן וְכַיּוֹצֶא בּוֹ, מַסִּיקִין בּוֹ אֶת הַתַּנּוּר.

 וְכֵן תְּרוּמַת מַעֲשֵׂר--אִם נִטְמֵאת, אוֹ נִטְמָא הַמַּעֲשֵׂר--מַפְרִישִׁין אוֹתָהּ בְּטֻמְאָה, וְנִתֶּנֶת לַכּוֹהֵן לֵהָנוֹת בִּשְׂרֵפָתָהּ.
וְכָל הַמַּפְרִישׁ תְּרוּמָה גְּדוֹלָה אוֹ תְּרוּמַת מַעֲשֵׂר--מְבָרֵךְ קֹדֶם שֶׁיַּפְרִישׁ כְּדֶרֶךְ שֶׁמְּבָרְכִין עַל כָּל הַמִּצְווֹת, כְּמוֹ שֶׁבֵּאַרְנוּ בִּבְרָכוֹת.

אֵין מוֹצִיאִין תְּרוּמָה מֵהָאָרֶץ לְחוּצָה לָאָרֶץ, אַפִלּוּ טְמֵאָה.
וְאֵין מְבִיאִין תְּרוּמָה מֵחוּצָה לָאָרֶץ לָאָרֶץ.
וְאִם הֵבִיא--הֲרֵי זוֹ לֹא תֵאָכֵל, מִפְּנֵי שְׁהִיא טְמֵאָה בְּאֶרֶץ הָעַמִּים; וְלֹא תִשָּׂרֵף, שֶׁלֹּא יֹאמְרוּ רָאִינוּ תְּרוּמָה שֶׁלֹּא נִטְמְאָה נִשְׂרֶפֶת; וְלֹא תַחְזֹר לְחוּצָה לָאָרֶץ, שֶׁמֶּא יֹאמְרוּ מוֹצִיאִין תְּרוּמָה לְחוּצָה לָאָרֶץ: אֵלָא מַנִּיחִין אוֹתָהּ עַד שֶׁתִּטְמָא טֻמְאָה יְדוּעָה לַכֹּל, אוֹ עַד שֶׁיָּבוֹא עֶרֶב הַפֶּסַח אִם הָיְתָה חָמֵץ, וְתִשָּׂרֵף.

הִלְכּוֹת תְּרוּמוֹת פֵּרֶק ג 
תְּרוּמָה גְּדוֹלָה, אֵין לָהּ שֵׁעוּר מִן הַתּוֹרָה: שֶׁנֶּאֱמָר "רֵאשִׁית דְּגָנְךָ" --כָּל שְׁהוּא, אַפִלּוּ חִטָּה אַחַת פּוֹטֶרֶת אֶת הַכֳּרִי.
וּלְכַתְּחִלָּה, לֹא יַפְרִישׁ אֵלָא כַּשֵּׁעוּר שֶׁנָּתְנוּ חֲכָמִים; וּבַזְּמָן הַזֶּה שְׁהִיא עוֹמֶדֶת לִשְׂרֵפָה מִפְּנֵי הַטֻּמְאָה, יֵשׁ לוֹ לְהַפְרִישׁ כָּל שְׁהוּא לְכַתְּחִלָּה.
וְכַמָּה הוּא שֵׁעוּרָהּ שֶׁנָּתְנוּ חֲכָמִים: עַיִן יָפָה, אֶחָד מֵאַרְבָּעִים; וְהַבֵּינוֹנִית, אֶחָד מֵחֲמִשִּׁים; וְעַיִן רָעָה, אֶחָד מִשִּׁשִּׁים.
וְלֹא יִפְחֹת מֵאֶחָד מִשִּׁשִּׁים.

 כָּל תְּרוּמָה שְׁאֵין הַכּוֹהֲנִים מַקְפִּידִין עָלֶיהָ, כְּגוֹן תְּרוּמַת הַחַרוּבִין וְהַכְּלִיסִין--נִטֶּלֶת לְכַתְּחִלָּה אֶחָד מִשִּׁשִּׁים.
וְאֵלּוּ נִטָּלִין אֶחָד מִשִּׁשִּׁים--תְּרוּמַת גִּדּוּלֵי תְּרוּמָה, וְעֵרוּבֵי תְּרוּמָה, וּתְרוּמָה טְמֵאָה שֶׁהָיְתָה הַטֻּמְאָה בְּאֹנֶס אוֹ בִּשְׁגָגָה, וּתְרוּמַת הֶקְדֵּשׁ, וּתְרוּמַת חוּצָה לָאָרֶץ, וּתְרוּמַת הַקֶּצַח, וְהַכְּלִיסִין, וְהַחַרוּבִין, וְהַגִּמְזִיּוֹת, וְהַתֻּרְמוֹסִין, וּשְׂעוֹרִים אֲדוֹמִיּוֹת, וְכַיּוֹצֶא בָּהֶן, וּפֵרוֹת עֲצִיץ שְׁאֵינוּ נָקוּב; וְכֵן הָאַפְטְרוּפִין כְּשֶׁתּוֹרְמִין פֵּרוֹת יְתוֹמִים, תּוֹרְמִין אֶחָד מִשִּׁשִּׁים.

 אֵין תּוֹרְמִין תְּרוּמָה זוֹ לֹא בְּמִדָּה, וְלֹא בְּמִשְׁקָל, וְלֹא בְּמִנְיָן--לְפִי שֶׁלֹּא נֶאֱמָר בָּהּ שֵׁעוּר; אֵלָא אוֹמֵד, וּמַפְרִישׁ בְּדַעְתּוֹ כְּמוֹ אֶחָד מֵחֲמִשִּׁים.
אֲבָל תּוֹרֵם הוּא אֶת הַמָּדוּד וְאֶת הַשָּׁקוּל וְאֶת הַמָּנוּי.
וְלֹא יִתְרֹם בְּסַל וּבְקֻפָּה שֶׁמִּדָּתָן יְדוּעָה; אֲבָל תּוֹרֵם הוּא בָּהֶן חֶצְיָן אוֹ שְׁלִישָׁן.
וְלֹא יִתְרֹם בַּסְּאָה חֶצְיָהּ, שֶׁחֶצְיָהּ מִדָּה.

 הַמַּרְבֶּה בִּתְרוּמָה--הוֹאִיל וְשִׁיַּר מִקְצַת חֻלִּין, הֲרֵי זוֹ תְּרוּמָה; אֲבָל אִם אָמַר כָּל הַפֵּרוֹת הָאֵלּוּ תְּרוּמָה, לֹא אָמַר כְּלוּם.
הַמִּתְכַּוֵּן לִתְרֹם אֶחָד מֵעֲשָׂרָה, וְעָלְתָה בְּיָדוֹ אֶחָד מִשִּׁשִּׁים--תְּרוּמָתוֹ תְּרוּמָה; נִתְכַּוַּן לִתְרֹם אֶחָד מִשִּׁשִּׁים, וְעָלְתָה בְּיָדוֹ אֶחָד מֵחֲמִשִּׁים--אֵינָהּ תְּרוּמָה.

 הַמַּפְרִישׁ תְּרוּמָה, וְעָלְתָה בְּיָדוֹ אַפִלּוּ אֶחָד מֵעֶשְׂרִים--תְּרוּמָתוֹ תְּרוּמָה.
תָּרַם וְעָלְתָה בְּיָדוֹ אֶחָד מִשִּׁשִּׁים, וְחָזַר וְהוֹסִיף לְשֵׁם תְּרוּמָה--אוֹתָהּ הַתּוֹסֶפֶת חַיֶּבֶת בְּמַעַשְׂרוֹת; וּמַפְרִישׁ מִמֶּנָּה הַכּוֹהֵן הַמַּעַשְׂרוֹת, וְאַחַר כָּךְ יֹאכְלֶנָּה.

תָּרַם וְעָלְתָה בְּיָדוֹ אֶחָד מֵחֲמִשִּׁים וְאַחַת--הֲרֵי זוֹ תְּרוּמָה, וְיַחְזֹר וְיִתְרֹם פַּעַם שְׁנִיָּה כְּדֵי לְהַשְׁלִים הַשֵּׁעוּר שֶׁבְּדַעְתּוֹ; וְהַתּוֹסֶפֶת הַזֹּאת--יֵשׁ לוֹ לְהַפְרִישָׁהּ בְּמִדָּה אוֹ בְּמִשְׁקָל אוֹ בְּמִנְיָן, אֲבָל לֹא יַפְרִישֶׁנָּה אֵלָא מִן הַמֻּקָּף בָּרִאשׁוֹנָה.

הַמַּפְרִישׁ מִקְצַת הַתְּרוּמָה--אוֹתוֹ הַמִּקְצָת אֵינוּ תְּרוּמָה, וַהֲרֵי הוּא כְּחוֹלֵק הַכֳּרִי; וְאַף עַל פִּי כֵן צָרִיךְ לְהַפְרִישׁ תְּרוּמַת אוֹתוֹ מִקְצָת מִמֶּנּוּ, וְלֹא יַפְרִישׁ עָלָיו מִפֵּרוֹת אֲחֵרוֹת.
הִפְרִישׁ מִקְצַת תְּרוּמָה מִכֳּרִי זֶה, וּמִקְצַת תְּרוּמַת כֳּרִי אַחֵר מִמֶּנּוּ--הֲרֵי זֶה לֹא יִתְרֹם מִזֶּה עַל זֶה.

הָאוֹמֵר תְּרוּמַת הַכֳּרִי הַזֶּה לְתוֹכוֹ--אִם אָמַר בִּצְפוֹנוֹ אוֹ בִּדְרוֹמוֹ, קָרָא שֵׁם וְחַיָּב לְהַפְרִישׁ מִמֶּנּוּ תְּרוּמָתוֹ; וְאִם לֹא עִיַּן מָקוֹם, לֹא אָמַר כְּלוּם.
אָמַר תְּרוּמַת הַכֳּרִי הַזֶּה וְהַכֳּרִי הַזֶּה בְּזֶה--מְקוֹם שֶׁנִּסְתַּיְּמָה תְּרוּמָתוֹ שֶׁלָּרִאשׁוֹן, שָׁם נִסְתַּיְּמָה תְּרוּמָתוֹ שֶׁלַּשֵּׁנִי.

 תְּרוּמַת מַעֲשֵׂר, אֵין מַפְרִישִׁין אוֹתָהּ בְּאֹמֶד; אֵלָא מְדַקְדֵּק בְּשֵׁעוּרָהּ, וְאַפִלּוּ בַּזְּמָן הַזֶּה--שֶׁהֲרֵי שֵׁעוּרָהּ מְפֹרָשׁ בַּתּוֹרָה.
דָּבָר שֶׁדַּרְכּוֹ לְהִמָּדֵד מוֹדֵד, וְדָבָר הַנִּשְׁקָל שׁוֹקֵל, וְדָבָר שֶׁאִפְשָׁר לִמְנוֹתוֹ מוֹנֶה.
הָיָה אִפְשָׁר לִמְנוֹתוֹ וּלְשָׁקְלוֹ וּלְמָדְדוֹ--הַמּוֹנֶה מְשֻׁבָּח, וְהַמּוֹדֵד מְשֻׁבָּח מִמֶּנּוּ, וְהַשּׁוֹקֵל מְשֻׁבָּח מִשְּׁנֵיהֶן.

 מִצְוַת תְּרוּמַת מַעֲשֵׂר--שֶׁיַּפְרִישׁ אוֹתָהּ בֶּן לֵוִי מִמַּעַשְׂרוֹ, שֶׁנֶּאֱמָר "כִּי-תִקְחוּ מֵאֵת בְּנֵי-יִשְׂרָאֵל ..." .
וְיֵשׁ לְיִשְׂרָאֵל לְהַפְרִישׁ אוֹתָהּ, וְלִתְּנָהּ לַכּוֹהֵן; וְיִתֵּן הַמַּעֲשֵׂר לַלֵּוִי, אַחַר שֶׁהִפְרִישׁ מִמֶּנּוּ תְּרוּמָתוֹ שְׁהִיא מַעֲשֵׂר מִן הַמַּעֲשֵׂר.

 יִשְׂרָאֵל שֶׁהִפְרִישׁ מַעֲשֵׂר רִאשׁוֹן כִּשְׁהוּא שִׁבֳּלִים, קֹדֶם שֶׁיָּדוּשׁ וְיַפְרִישׁ תְּרוּמָה גְּדוֹלָה, וּנְתָנוֹ לַלֵּוִי--אֵין הַלֵּוִי חַיָּב לְהַפְרִישׁ מִמֶּנּוּ תְּרוּמָה גְּדוֹלָה אַחַר שֶׁיְּדוּשֶׁנּוּ, אֵלָא תְּרוּמַת מַעֲשֵׂר בִּלְבָד.
אֲבָל אִם דָּשׁ יִשְׂרָאֵל, וְהִפְרִישׁ הַמַּעֲשֵׂר מִן הַדָּגָן קֹדֶם שֶׁיַּפְרִישׁ תְּרוּמָה גְּדוֹלָה, וּנְתָנוֹ לַלֵּוִי--חַיָּב הַלֵּוִי לְהַפְרִישׁ מִמֶּנּוּ תְּרוּמָה גְּדוֹלָה, וּתְרוּמַת מַעֲשֵׂר: מֵאַחַר שֶׁנַּעֲשָׂה דָּגָן, נִתְחַיַּב בִּתְרוּמָה גְּדוֹלָה--שֶׁנֶּאֱמָר "רֵאשִׁית דְּגָנְךָ" .

 בֶּן לֵוִי שֶׁלָּקַח מַעֲשֵׂר שִׁבֳּלִים--לֹא יִתֵּן תְּרוּמָתוֹ לַכּוֹהֵן שִׁבֳּלִים, אֵלָא קוֹנְסִין אוֹתוֹ לָדוּשׁ וְלִזְרוֹת וְלִתֵּן לוֹ מַעֲשֵׂר מִן הַמַּעֲשֵׂר מִן הַדָּגָן; וְאֵינוּ חַיָּב לִתֵּן לוֹ מַעְשַׂר הַתֶּבֶן אוֹ הָעֵצָה.
וְאִם הִפְרִישׁ תְּרוּמַת הַמַּעֲשֵׂר שִׁבֳּלִים, כְּמוֹ שֶׁנִּתְּנוּ לוֹ--הֲרֵי זֶה כּוֹתֵשׁ, וְנוֹתֵן לַכּוֹהֵן אֶת הַזֶּרַע וְאֶת הַתֶּבֶן.
וּמִפְּנֵי מַה קָנְסוּ אוֹתוֹ לִכְתֹּשׁ, מִפְּנֵי שֶׁלָּקַח הַמַּעֲשֵׂר שִׁבֳּלִים וְהִפְקִיעַ מִמֶּנּוּ תְּרוּמָה גְּדוֹלָה.

 בֶּן יִשְׂרָאֵל שֶׁאָמַר לַלֵּוִי, כָּךְ אָמַר לִי אַבָּא, מַעֲשֵׂר לָךְ בְּיָדִי--אֵין חוֹשְׁשִׁין לִתְרוּמַת מַעֲשֵׂר שֶׁבּוֹ: שֶׁהֲרֵי אָבִיו הִפְרִישׁ תְּרוּמָתוֹ, וּלְפִיכָּךְ צִוָּהוּ שֶׁזֶּה הַמַּעֲשֵׂר לִפְלוֹנִי הַלֵּוִי.
וְאִם אָמַר לוֹ, אָמַר לִי אַבָּא, כּוֹר מַעֲשֵׂר יֵשׁ לָךְ בְּיָדִי--חוֹשְׁשִׁין לִתְרוּמַת מַעֲשֵׂר שֶׁבּוֹ.

 תְּרוּמַת מַעֲשֵׂר שֶׁהָיָה בָּהּ אֶחָד מִשְּׁמוֹנֶה בַּשְּׁמִינִית, מוֹלִיכָהּ לַכּוֹהֵן; פָּחוּת מִכָּאן, אֵינוּ מִטַּפֵּל בָּהּ לְהוֹלִיכָהּ, אֵלָא מַשְׁלִיכָהּ בָּאוּר, וְשׂוֹרְפָהּ.
וּבַיַּיִן וּבַשֶּׁמֶן--אַפִלּוּ כָּל שְׁהוּא, מוֹלִיכָהּ לַכּוֹהֵן: וּבִלְבָד שֶׁתִּהְיֶה תְּרוּמַת מַעֲשֵׂר וַדָּאִית, וּטְהוֹרָה; אֲבָל אִם הָיְתָה טְמֵאָה, אוֹ שֶׁהָיְתָה שֶׁלִּדְמַאי--אִם אֵין בָּהּ כַּשֵּׁעוּר, אֵינוּ מִטַּפֵּל בָּהּ אֵלָא שׂוֹרְפָהּ.

 אֵין תּוֹרְמִין תְּרוּמָה גְּדוֹלָה, אֵלָא מִן הַמֻּקָּף.
כֵּיצַד: הָיוּ לוֹ חֲמִשִּׁים סְאָה בְּבַיִת זֶה, וַחֲמִשִּׁים סְאָה בְּבַיִת אַחֵר--לֹא יַפְרִישׁ מֵאֶחָד מֵהֶן שְׁתֵּי סְאִים עַל הַמֵּאָה, שֶׁנִּמְצָא מַפְרִישׁ מִמָּקוֹם עַל מָקוֹם אַחֵר.
וְאִם הִפְרִישׁ שֶׁלֹּא מִן הַמֻּקָּף, תְּרוּמָתוֹ תְּרוּמָה: וְהוּא, שֶׁיִּהְיֶה הַמֻּפְרָשׁ שָׁמוּר; אֲבָל אִם הָיָה טָעוּן כַּדֵּי יַיִן אוֹ שֶׁמֶן, וְרָאָה שְׁהֶן מִשְׁתַּבְּרִין, וְאָמַר הֲרֵי הֶן תְּרוּמָה עַל פֵּרוֹת שֶׁבְּבֵיתִי--לֹא אָמַר כְּלוּם.

 פֵּרוֹת הַמְּפֻזָּרִין בְּתוֹךְ הַבַּיִת, אוֹ שְׁתֵּי מְגוּרוֹת שֶׁבְּבַיִת אֶחָד--תּוֹרֵם מִן אֶחָד עַל הַכֹּל.
שַׂקֵּי תְּבוּאָה, וְעִגּוּלֵי דְּבֵלָה, וְחָבִיּוֹת שֶׁלִּגְרֹגְּרוֹת--אִם הָיוּ בְּהַקָּפָה אַחַת, תּוֹרְמִין מֵאֶחָד עַל הַכֹּל.
חָבִיּוֹת שֶׁלְּיַיִן--עַד שֶׁלֹּא סָתַם אֶת פִּיהֶן, תּוֹרֵם מֵאַחַת עַל הַכֹּל; וּמִשֶּׁסָּתַם, תּוֹרֵם מִכָּל אַחַת וְאַחַת.

 הָיָה מְלַקֵּט גַּפֵּי יָרָק וּמַנִּיחַ בַּגִּנָּה, תּוֹרֵם מֵאֶחָד עַל הַכֹּל.
הֵבִיא מִין אֶחָד בֵּינֵיהֶן, תּוֹרֵם מִכָּל אֶחָד וְאֶחָד; הֵבִיא מִינִין הַרְבֵּה בְּקֻפָּה, כַּרוּב מִלְמַעְלָה וְכַרוּב מִלְּמַטָּה וּמִין אַחֵר בָּאֶמְצָע--לֹא יִתְרֹם מִן הָעֶלְיוֹן עַל הַתַּחְתּוֹן.
וְאִם הִקִּיף חֲמִשָּׁה צִבּוּרִים בַּגֹּרֶן--תּוֹרָם מֵאֶחָד עַל הַכֹּל, בִּזְמָן שֶׁעִיקַר הַגֹּרֶן קַיָּם; אֵין עִיקַר הַגֹּרֶן קַיָּם, תּוֹרֵם מִכָּל אֶחָד וְאֶחָד.

 תְּרוּמַת מַעֲשֵׂר--מַפְרִישִׁין אוֹתָהּ שֶׁלֹּא מִן הַמֻּקָּף, שֶׁנֶּאֱמָר "מִכֹּל מַעְשְׂרֹתֵיכֶם, תָּרִימוּ תְרוּמָה" : אַפִלּוּ מַעֲשֵׂר אֶחָד בִּמְדִינָה זוֹ, וּמַעֲשֵׂר אַחֵר בִּמְדִינָה אַחֶרֶת--מַפְרִישׁ תְּרוּמָה אַחַת עַל הַכֹּל.
וְתַלְמִידֵי חֲכָמִים אֵין תּוֹרְמִין אֵלָא מִן הַמֻּקָּף, וְאַפִלּוּ תְּרוּמַת מַעֲשֵׂר.

 בֶּן לֵוִי שֶׁהָיָה לוֹ מַעֲשֵׂר רִאשׁוֹן שֶׁלֹּא נִטְּלָה מִמֶּנּוּ תְּרוּמָתוֹ, וְהִנִּיחוֹ לִהְיוֹת מַפְרִישׁ עָלָיו וְהוֹלֵךְ, וְהוּא בְּטִבְלוֹ--מַה שֶׁעָשָׂה עָשׂוּי: שֶׁנֶּאֱמָר "כִּי אֶת-מַעְשַׂר בְּנֵי-יִשְׂרָאֵל, אֲשֶׁר יָרִימוּ לַה'" , מְלַמֵּד שְׁהוּא עוֹשֶׂה אֶת כֻּלּוֹ תְּרוּמָה לְאַחֵר.

 הִפְרִישׁ מִמֶּנּוּ תְּרוּמַת מַעֲשֵׂר תְּחִלָּה, וְאַחַר כָּךְ הִנִּיחוֹ לִהְיוֹת מַפְרִישׁ עָלָיו וְהוֹלֵךְ עַד שֶׁיֵּעָשֶׂה כֻּלּוֹ תְּרוּמַת מַעֲשֵׂר, וְיִתְּנֶנּוּ לַכּוֹהֵן--לֹא עָשָׂה כְּלוּם, שֶׁנֶּאֱמָר "אֶת-מִקְדְּשׁוֹ, מִמֶּנּוּ" : בִּזְמָן שֶׁקֳּדָשָׁיו בְּתוֹכוֹ, עוֹשֶׂה אוֹתוֹ תְּרוּמָה לַאֲחֵרִים; אֵין קֳדָשָׁיו בְּתוֹכוֹ, אֵינוּ עוֹשֶׂה אוֹתוֹ תְּרוּמָה לַאֲחֵרִים.

וְכֵן הַמַּנִּיחַ פֵּרוֹת לִהְיוֹת מַפְרִישׁ עֲלֵיהֶם תְּרוּמָה גְּדוֹלָה, צָרִיךְ שֶׁיִּהְיוּ טְבָלִין לִתְרוּמָה; וְאִם הִנִּיחָן לִהְיוֹת מַפְרִישׁ עֲלֵיהֶן מַעֲשֵׂר, צָרִיךְ שֶׁיִּהְיוּ טְבָלִין לְמַעֲשֵׂר.

 כְּשֶׁמַּפְרִישִׁין תְּרוּמוֹת וּמַעַשְׂרוֹת, מַפְרִישִׁין אוֹתָן עַל הַסֵּדֶר.
כֵּיצַד: מַפְרִישׁ בִּכּוּרִים תְּחִלָּה לַכֹּל, וְאַחַר כָּךְ תְּרוּמָה גְּדוֹלָה, וְאַחַר כָּךְ מַעֲשֵׂר רִאשׁוֹן, וְאַחַר כָּךְ מַעֲשֵׂר שֵׁנִי אוֹ מַעְשַׂר עָנִי.
וְהַמַּקְדִּים שֵׁנִי לְרִאשׁוֹן, אוֹ מַעֲשֵׂר לִתְרוּמָה, אוֹ שֶׁהִקְדִּים תְּרוּמָה לְבִכּוּרִים--אַף עַל פִּי שֶׁעָבַר עַל לֹא תַעֲשֶׂה, מַה שֶׁעָשָׂה עָשׂוּי.

וּמְנַיִן שְׁהוּא בְּלֹא תַעֲשֶׂה--שֶׁנֶּאֱמָר "מְלֵאָתְךָ וְדִמְעֲךָ, לֹא תְאַחֵר" , לֹא תְאַחַר דָּבָר שֶׁרָאוּי לְהַקְדִּימוֹ; וְאֵין לוֹקִין עַל לָאו זֶה.

הָרוֹצֶה לְהַפְרִישׁ תְּרוּמָה גְּדוֹלָה וּתְרוּמַת מַעֲשֵׂר כְּאֶחָד--מַפְרִישׁ אֶחָד מִשְּׁלוֹשָׁה וּשְׁלוֹשִׁים וּשְׁלִישׁ, וְאוֹמֵר: אֶחָד מִמֵּאָה שֶׁיֵּשׁ כָּאן, הֲרֵי הוּא בְּצַד זֶה שֶׁהִפְרַשְׁתִּי וַהֲרֵי הוּא חֻלִּין; וְהַנִּשְׁאָר מִזֶּה שֶׁהִפְרַשְׁתִּי, הוּא תְּרוּמָה עַל הַכֹּל; וְהַמַּעֲשֵׂר שֶׁרָאוּי לִהְיוֹת לְמֵאָה חֻלִּין אֵלּוּ, הֲרֵי הוּא בְּצַד זֶה שֶׁהִפְרַשְׁתִּי; וְזֶה הַנִּשְׁאָר יָתֵר עַל הַתְּרוּמָה מִמַּה שֶׁהִפְרַשְׁתִּי, הֲרֵי הוּא תְּרוּמַת מַעֲשֵׂר עַל הַכֹּל.

הִלְכּוֹת תְּרוּמוֹת פֵּרֶק ד 
עוֹשֶׂה אָדָם שָׁלִיחַ לְהַפְרִישׁ לוֹ תְּרוּמוֹת וּמַעַשְׂרוֹת--שֶׁנֶּאֱמָר "כֵּן תָּרִימוּ גַם-אַתֶּם" , לְרַבּוֹת אֶת הַשָּׁלִיחַ; וְאֵין עוֹשִׂין שָׁלִיחַ גּוֹי, שֶׁנֶּאֱמָר "גַּם-אַתֶּם"--מַה אַתֶּם בְּנֵי בְּרִית, אַף שְׁלוּחֲכֶם בְּנֵי בְּרִית.

חֲמִשָּׁה לֹא יִתְרֹמוּ; וְאִם תָּרְמוּ, אֵין תְּרוּמָתָן תְּרוּמָה: הַחֵרֵשׁ, וְהַשּׁוֹטֶה, וְהַקָּטָן; וְהַנָּכְרִי שֶׁתָּרַם שֶׁלְּיִשְׂרָאֵל, וְאַפִלּוּ בִּרְשׁוּתוֹ; וְהַתּוֹרֵם אֶת שְׁאֵינוּ שֶׁלּוֹ, שֶׁלֹּא בִּרְשׁוּת הַבְּעָלִים.
אֲבָל הַתּוֹרֵם מִשֶּׁלּוֹ עַל שֶׁלַּאֲחֵרִים--הֲרֵי זוֹ תְּרוּמָה, וְתִקַּן פֵּרוֹתֵיהֶם; וְטוֹבַת הֲנָאָה שֶׁלּוֹ, שֶׁנּוֹתְנָהּ לְכָל כּוֹהֵן שֶׁיִּרְצֶה.

הַתּוֹרֵם שֶׁלֹּא בִּרְשׁוּת, אוֹ שֶׁיָּרַד לְתוֹךְ שְׂדֵה חֲבֵרוֹ וְלִקַּט פֵּרוֹת שֶׁלֹּא בִּרְשׁוּת כְּדֵי שֶׁיִּקָּחֵם וְתָרַם: אִם בָּא בַּעַל הַבַּיִת וְאָמַר לוֹ, הַלַּךְ אֵצֶל הַיָּפוֹת--אִם הָיוּ שָׁם יָפוֹת מִמַּה שֶׁתָּרַם--תְּרוּמָתוֹ תְּרוּמָה, שֶׁהֲרֵי אֵינוּ מַקְפִּיד; וְאִם לֹא הָיוּ שָׁם יָפוֹת מִמַּה שֶׁתָּרַם--אֵין תְּרוּמָתוֹ תְּרוּמָה, שֶׁלֹּא אָמַר לוֹ אֵלָא דֶּרֶךְ מִחוּי.
וְאִם בָּא בַּעַל הַבַּיִת וְלִקַּט וְהוֹסִיף--בֵּין יֵשׁ לוֹ יָפוֹת מֵהֶן בֵּין אֵין לוֹ, תְּרוּמָתוֹ תְּרוּמָה.

חֲמִשָּׁה לֹא יִתְרֹמוּ; וְאִם תָּרְמוּ, תְּרוּמָתָן תְּרוּמָה: חֵרֵשׁ מְדַבֵּר וְאֵינוּ שׁוֹמֵעַ, לְפִי שְׁאֵינוּ שׁוֹמֵעַ הַבְּרָכָה; וְהָאִלֵּם שֶׁשּׁוֹמֵעַ וְאֵינוּ מְדַבֵּר וְהֶעָרֹם, מִפְּנֵי שְׁאֵינָן יְכוּלִין לְבָרַךְ; וְהַשִּׁכּוֹר וְהַסּוֹמֶה, מִפְּנֵי שְׁאֵינָן יְכוּלִין לְכַוַּן וּלְהַפְרִישׁ אֶת הַיָּפֶה.

קָטָן שֶׁהִגִּיעַ לְעוֹנַת נְדָרִים--אַף עַל פִּי שֶׁלֹּא הֵבִיא שְׁתֵי שְׂעָרוֹת, וְלֹא נַעֲשָׂה גָּדוֹל--אִם תָּרַם, תְּרוּמָתוֹ תְּרוּמָה, וְאַפִלּוּ בִּתְרוּמָה שֶׁלַּתּוֹרָה, הוֹאִיל וְנִדְרֵיהֶן וְהֶקְדֵּשָׁן קַיָּמִין מִן הַתּוֹרָה כְּמוֹ שֶׁבֵּאַרְנוּ בִּנְדָרִים.

הָאוֹמֵר לִשְׁלוּחוֹ צֵא וּתְרֹם לִי, וְהָלַךְ לִתְרֹם, וְאֵינוּ יוֹדֵעַ אִם תָּרַם אוֹ לֹא תָרַם, וּבָא וּמָצָא כִּרְיוֹ תָּרוּם--אֵין חֶזְקָתוֹ תָּרוּם: שְׁאֵין אוֹמְרִין בָּאִסּוּרִין חֶזְקַת שָׁלִיחַ עוֹשֶׂה שְׁלִיחוּתוֹ לְהָקֶל, אֵלָא לְהַחְמִיר; וְחוֹשֵׁשׁ שֶׁמֶּא אַחֵר תָּרַם, שֶׁלֹּא בִּרְשׁוּת.

הָאוֹמֵר לִשְׁלוּחוֹ צֵא וּתְרֹם, תּוֹרֵם כְּדַעְתּוֹ שֶׁלְּבַעַל הַבַּיִת: אִם הָיָה יוֹדֵעַ בּוֹ שְׁהוּא בַּעַל עַיִן רָעָה, מַפְרִישׁ אֶחָד מִשִּׁשִּׁים; וְאִם בַּעַל נֶפֶשׁ שְׂבֵעָה, מַפְרִישׁ לוֹ אֶחָד מֵאַרְבָּעִים.
וְאִם אֵינוּ יוֹדֵעַ דַּעְתּוֹ--מַפְרִישׁ לוֹ בְּבֵינוֹנִית, אֶחָד מֵחֲמִשִּׁים.

נִתְכַּוַּן לְבֵינוֹנִית, וְעָלְתָה בְּיָדוֹ אַחַת מֵאַרְבָּעִים אוֹ אַחַת מִשִּׁשִּׁים--תְּרוּמָתוֹ תְּרוּמָה; וְאִם נִתְכַּוַּן לְהוֹסִיף עַל הַבֵּינוֹנִית, וְתָרַם אַפִלּוּ אַחַת מִתִּשְׁעָה וְאַרְבָּעִים--אֵין תְּרוּמָתוֹ תְּרוּמָה.

 פֵּרוֹת הַשֻּׁתָּפִין חַיָּבִין בִּתְרוּמָה וּמַעַשְׂרוֹת--שֶׁנֶּאֱמָר "מַעְשְׂרֹתֵיכֶם" , אַפִלּוּ שֶׁלִּשְׁנַיִם; וְהַשֻּׁתָּפִין, אֵין צְרִיכִין לִטֹּל רְשׁוּת זֶה מִזֶּה, אֵלָא כָּל הַתּוֹרֵם מֵהֶן, תְּרוּמָתוֹ תְּרוּמָה.

תָּרַם אֶחָד מֵהֶן, וּבָא הַשֵּׁנִי וְתָרַם תְּרוּמָה, שֶׁהֲרֵי לֹא יָדַע שֶׁתָּרַם חֲבֵרוֹ--אִם הָיוּ מַמְחִין זֶה עַל זֶה, תְּרוּמַת הַשֵּׁנִי אֵינָהּ תְּרוּמָה.
וְאִם לֹא הָיוּ מַמְחִין וְתָרַם הָרִאשׁוֹן כַּשֵּׁעוּר, אֵין תְּרוּמַת הַשֵּׁנִי תְּרוּמָה; וְאִם לֹא תָרַם הָרִאשׁוֹן כַּשֵּׁעוּר, תְּרוּמַת שְׁנֵיהֶן תְּרוּמָה.

 הָאוֹמֵר לְשֻׁתָּפוֹ אוֹ לְבֶן בֵּיתוֹ אוֹ לְעַבְדוֹ וְשִׁפְחָתוֹ, תְּרֹם, וְהָלְכוּ לִתְרֹם, וּבִטַּל שְׁלִיחוּתָן קֹדֶם שֶׁיִּתְרֹמוּ--אִם לֹא שִׁנָּה הַשָּׁלִיחַ, תְּרוּמָתוֹ תְּרוּמָה; וְאִם שִׁנָּה--כְּגוֹן שֶׁאָמַר לוֹ תְּרֹם מִן הַצָּפוֹן, וְתָרַם מִן הַדָּרוֹם--הוֹאִיל וּבִטַּל שְׁלִיחוּתוֹ מִקֹּדֶם, אֵינָהּ תְּרוּמָה.

 אָרִיס שֶׁתָּרַם, וּבָא בַּעַל הַבַּיִת וְעִכַּב--אִם עַד שֶׁלֹּא תָרַם עִכַּב, אֵין תְּרוּמָתוֹ תְּרוּמָה; וְאִם מִשֶּׁתָּרַם עִכַּב, תְּרוּמָתוֹ תְּרוּמָה.
וְהָאַפְטְרוּפִין תּוֹרְמִין נִכְסֵי יְתוֹמִים.

 הַגַּנָּב וְהַגַּזְלָן וְהָאַנָּס, תְּרוּמָתָן תְּרוּמָה: וְאִם הָיוּ הַבְּעָלִים רוֹדְפִין, אֵין תְּרוּמָתָן תְּרוּמָה.
הַבֵּן וְהַשָּׂכִיר וְהָעֶבֶד וְהָאִשָּׁה, תּוֹרְמִין עַל מַה שְׁהֶן אוֹכְלִין; אֲבָל לֹא יִתְרֹמוּ עַל הַכֹּל, שְׁאֵין אָדָם תּוֹרֵם דָּבָר שְׁאֵינוּ שֶׁלּוֹ.
הַבֵּן בְּשֶׁאוֹכֵל אָבִיו, וְהָאִשָּׁה בְּעִיסָתָהּ--תּוֹרְמִין, מִפְּנֵי שְׁהֶן בִּרְשׁוּת.

 הַפּוֹעֲלִים, אֵין לָהֶן רְשׁוּת לִתְרֹם שֶׁלֹּא מִדַּעַת בַּעַל הַבַּיִת: חוּץ מִן הַדּוֹרְכִין בַּגַּת--שְׁאִם יִרְצוּ לְטַמֵּא אֶת הַיַּיִן, הֲרֵי הֶן מְטַמְּאִים אוֹתוֹ מִיָּד; וּלְפִי שֶׁמָּסַר לָהֶן וְהֶאֱמִינָם עַל כָּךְ, הֲרֵי הֶן כִּשְׁלוּחִין, וְאִם תָּרְמוּ, תְּרוּמָתָן תְּרוּמָה.
וּפוֹעֵל שֶׁאָמַר לוֹ בַּעַל הַבַּיִת, כְּנֹס לִי גָּרְנִי, וְתָרַם, וְאַחַר כָּךְ כָּנַס--תְּרוּמָתוֹ תְּרוּמָה.

הַנָּכְרִי שֶׁהִפְרִישׁ תְּרוּמָה מִשֶּׁלּוֹ--דִּין תּוֹרָה שְׁאֵינָהּ תְּרוּמָה, לְפִי שְׁאֵינוּ חַיָּב.
וּמִדִּבְרֵיהֶן גָּזְרוּ, שֶׁתִּהְיֶה תְּרוּמָתָן תְּרוּמָה: גְּזֵרָה--מִשּׁוֹם בַּעֲלֵי כִּיסִין, שֶׁלֹּא יִהְיֶה זֶה הַמָּמוֹן לְיִשְׂרָאֵל וְיִתְלֶה אוֹתוֹ בַּגּוֹי כְּדֵי לְפָטְרוֹ.
וּבוֹדְקִין אֶת הַגּוֹי שֶׁהִפְרִישׁ תְּרוּמָה: אִם אָמַר בְּדַעַת יִשְׂרָאֵל הִפְרַשְׁתִּיהָ, תִּנָּתֵן לַכּוֹהֵן; וְאִם לָאו--טְעוּנָה גְּנִיזָה, שֶׁמֶּא בְּלִבּוֹ לַשָּׁמַיִם.

בַּמֶּה דְּבָרִים אֲמוּרִים, בְּאֶרֶץ יִשְׂרָאֵל.
אֲבָל גּוֹי שֶׁהִפְרִישׁ תְּרוּמָה בְּחוּצָה לָאָרֶץ, לֹא גָזְרוּ עָלֶיהָ: מוֹדִיעִין אוֹתוֹ שְׁאֵינוּ צָרִיךְ, וְאֵינָהּ תְּרוּמָה כְּלָל.

 הַמִּתְכַּוֵּן לוֹמַר תְּרוּמָה וְאָמַר מַעֲשֵׂר, מַעֲשֵׂר וְאָמַר תְּרוּמָה--לֹא אָמַר כְּלוּם: עַד שֶׁיִּהְיֶה פִּיו וְלִבּוֹ שׁוֹוִין.
הִפְרִישׁ תְּרוּמָה בְּמַחְשַׁבְתּוֹ, וְלֹא הוֹצִיא בִּשְׂפָתָיו כְּלוּם--הֲרֵי זוֹ תְּרוּמָה: שֶׁנֶּאֱמָר "וְנֶחְשַׁב לָכֶם, תְּרוּמַתְכֶם" , בְּמַחְשָׁבָה בִּלְבָד תִּהְיֶה תְּרוּמָה.

 הַמַּפְרִישׁ תְּרוּמָה עַל תְּנָאי--אִם נִתְקַיַּם הַתְּנָאי, הֲרֵי הִיא תְּרוּמָה; וְאִם לֹא נִתְקַיַּם, אֵינָהּ תְּרוּמָה.
וְכֵן הַמַּפְרִישׁ תְּרוּמָה אוֹ מַעַשְׂרוֹת, וְנִחַם עֲלֵיהֶן--הֲרֵי זֶה נִשְׁאָל עֲלֵיהֶן לְחָכָם וּמַתִּיר לוֹ, כְּדֶרֶךְ שֶׁמַּתִּירִין שְׁאָר הַנְּדָרִים; וְתַחְזֹר חֻלִּין כְּמוֹת שֶׁהָיְתָה--עַד שֶׁיַּפְרִישׁ פַּעַם שְׁנִיָּה אוֹתָהּ שֶׁהִפְרִישׁ תְּחִלָּה, אוֹ פֵּרוֹת אֲחֵרוֹת.

 הַתּוֹרֵם בּוֹר שֶׁלְּיַיִן, וְאָמַר הֲרֵי זוֹ תְּרוּמָה עַל מְנַת שֶׁתַּעֲלֶה שָׁלֵם--צָרִיךְ שֶׁתַּעֲלֶה שָׁלֵם מִן הַשֶּׁבֶר וּמִן הַשְּׁפִיכָה, אֲבָל לֹא מִן הַטֻּמְאָה; וְאִם נִשְׁבְּרָה, אֵינָהּ מְדַמַּעַת.
הִנִּיחָהּ בִּמְקוֹם שְׁאִם תִּשָּׁבֵר שָׁם אוֹ תִּתְגַּלְגַּל לֹא תַגִּיעַ לַבּוֹר--הֲרֵי זוֹ מְדַמַּעַת, שֶׁכְּבָר נִתְקַיַּם תְּנָאוֹ.

 בַּמֶּה דְּבָרִים אֲמוּרִים, בִּתְרוּמָה גְּדוֹלָה.
אֲבָל בִּתְרוּמַת מַעֲשֵׂר, שֶׁמֻּתָּר לִתְרֹם שֶׁלֹּא מִן הַמֻּקָּף--כֵּיוָן שֶׁעָלְתָה, נִתְקַיַּם תְּנָאוֹ; וַהֲרֵי הִיא תְּרוּמַת מַעֲשֵׂר--וְאַף עַל פִּי שֶׁנִּשְׁבְּרָה אוֹ נִשְׁפְּכָה, וְאֵין צָרִיךְ לוֹמַר שֶׁנִּטְמֵאת.

 הָאוֹמֵר שֶׁלְּמַעְלָה תְּרוּמָה וְשֶׁלְּמַטָּה חֻלִּין, אוֹ שֶׁלְּמַעְלָה חֻלִּין וְשֶׁלְּמַטָּה תְּרוּמָה--דְּבָרָיו קַיָּמִין, שֶׁהַדָּבָר תָּלוּי בְּדַעַת הַתּוֹרֵם.

 הַתּוֹרֵם אֶת הַגֹּרֶן--צָרִיךְ שֶׁיְּכַוַּן אֶת לִבּוֹ שֶׁתִּהְיֶה זוֹ תְּרוּמָה עַל הַכֳּרִי, וְעַל מַה שֶׁבַּקְּטִיעִין, וְעַל מַה שֶׁבַּצְּדָדִין, וְעַל מַה שֶׁבְּתוֹךְ הַתֶּבֶן; הַתּוֹרֵם אֶת הַיֶּקֶב--צָרִיךְ שֶׁיְּכַוַּן אֶת לִבּוֹ לִתְרֹם עַל מַה שֶׁבַּחַרְצַנִּין, וְעַל מַה שֶׁבַּזּוֹגִין; הַתּוֹרֵם אֶת הַבּוֹר שֶׁלְּיַיִן, צָרִיךְ שֶׁיְּכַוַּן אֶת לִבּוֹ לִתְרֹם עַל מַה שֶׁבַּגֶּפֶת.
וְאִם לֹא נִתְכַּוַּן, אֵלָא תָּרַם סְתָם--נִפְטַר הַכֹּל: שֶׁתְּנָאי בֵּית דִּין הוּא, שֶׁהַתְּרוּמָה עַל הַכֹּל.
הַתּוֹרֵם כַּלְכָּלָה שֶׁלִּתְאֵנִים, וְנִמְצְאוּ תְּאֵנִים בְּצַד הַכַּלְכָּלָה--הֲרֵי אֵלּוּ פְּטוּרִין, מִפְּנֵי שֶׁבְּלִבּוֹ לִתְרֹם עַל הַכֹּל.

הִלְכּוֹת תְּרוּמוֹת פֵּרֶק ה 
אֵין תּוֹרְמִין אֵלָא מִן הַיָּפֶה, שֶׁנֶּאֱמָר "בַּהֲרִימְכֶם אֶת-חֶלְבּוֹ, מִמֶּנּוּ" ; וְאִם אֵין שָׁם כּוֹהֵן--תּוֹרֵם מִן הַמִּתְקַיֵּם, אַף עַל פִּי שֶׁיֵּשׁ שָׁם יָפֶה שְׁאֵינוּ מִתְקַיֵּם.
כֵּיצַד: תּוֹרֵם תְּאֵנִים עַל הַגְּרֹגְּרוֹת; וּבִמְקוֹם שְׁאֵין בּוֹ כּוֹהֵן, תּוֹרֵם גְּרֹגְּרוֹת עַל הַתְּאֵנִים.
וְאִם רָגִיל לַעֲשׂוֹת תְּאֵנִים גְּרֹגְּרוֹת--תּוֹרֵם מִן הַתְּאֵנִים עַל הַגְּרֹגְּרוֹת, אַפִלּוּ בִּמְקוֹם שְׁאֵין בּוֹ כּוֹהֵן.

אֲבָל בִּמְקוֹם שֶׁיֵּשׁ בּוֹ כּוֹהֵן--אֵין תּוֹרְמִין מִן הַגְּרֹגְּרוֹת עַל הַתְּאֵנִים, אַפִלּוּ בִּמְקוֹם שֶׁדַּרְכָּן לַעֲשׂוֹת תְּאֵנִים גְּרֹגְּרוֹת.
וְתוֹרְמִין בָּצֵל שָׁלֵם, אַף עַל פִּי שְׁהוּא קָטָן, אֲבָל לֹא חֲצִי בָּצֵל, אַף עַל פִּי שְׁהוּא גָּדוֹל--בְּכָל מָקוֹם.

אֵין תּוֹרְמִין מִמִּין עַל שְׁאֵינוּ מִינוֹ, שֶׁנֶּאֱמָר "כַּדָּגָן, מִן-הַגֹּרֶן, וְכַמְלֵאָה, מִן-הַיָּקֶב" ; וְאִם תָּרַם, אֵינָהּ תְּרוּמָה.
הַקִּישׁוּת וְהַמְּלָפְפוֹן מִין אֶחָד, כָּל מִין חִטִּים אֶחָד, כָּל מִין תְּאֵנִים וּגְרֹגְּרוֹת וּדְבֵילָה אֶחָד; וְתוֹרֵם מִזֶּה עַל זֶה.
וְכָל שְׁהוּא כִּלְאַיִם בַּחֲבֵרוֹ--לֹא יִתְרֹם מִזֶּה עַל זֶה, אַפִלּוּ מִן הַיָּפֶה עַל הָרַע.

כֵּיצַד: הָיוּ לוֹ חֲמִשִּׁים סְאָה חִטִּין וַחֲמִשִּׁים שְׂעוֹרִים בְּבַיִת אֶחָד, וְהִפְרִישׁ עַל הַכֹּל שְׁנֵי סְאִין חִטִּין--אֵינָן תְּרוּמָה.
וְכָל שְׁאֵינוּ כִּלְאַיִם בַּחֲבֵרוֹ, תּוֹרֵם מִן הַיָּפֶה עַל הָרַע; אֲבָל לֹא מִן הָרַע עַל הַיָּפֶה.
וְאִם תָּרַם מִן הָרַע עַל הַיָּפֶה, תְּרוּמָתוֹ תְּרוּמָה--חוּץ מִן הַזּוּנִין עַל הַחִטִּים, מִפְּנֵי שְׁאֵין הַזּוּנִין מַאֲכַל אָדָם.

 אֵין תּוֹרְמִין מִדָּבָר שֶׁנִּגְמְרָה מְלַאכְתּוֹ עַל דָּבָר שֶׁלֹּא נִגְמְרָה מְלַאכְתּוֹ, וְלֹא מִדָּבָר שֶׁלֹּא נִגְמְרָה מְלַאכְתּוֹ עַל דָּבָר שֶׁנִּגְמְרָה מְלַאכְתּוֹ, וְלֹא מִדָּבָר שֶׁלֹּא נִגְמְרָה מְלַאכְתּוֹ עַל דָּבָר שֶׁלֹּא נִגְמְרָה מְלַאכְתּוֹ--שֶׁנֶּאֱמָר "כַּדָּגָן, מִן-הַגֹּרֶן, וְכַמְלֵאָה, מִן-הַיָּקֶב" , מִן הַגָּמוּר עַל הַגָּמוּר; וְאִם תָּרְמוּ, תְּרוּמָתָן תְּרוּמָה.

 מֵאֵימָתַי תּוֹרְמִין אֶת הַגֹּרֶן, מִשֶּׁיִּכְבֹּר; כָּבַר מִקְצָת, תּוֹרֵם מִן הַכָּבוּר עַל שְׁאֵינוּ כָּבוּר.
הַמְּכַנֵּס שִׁבֳּלִים לְתוֹךְ בֵּיתוֹ לַעֲשׂוֹתָן מְלִילוֹת, הֲרֵי זֶה תּוֹרֵם מֵהֶן שִׁבֳּלִים.
מֵאֵימָתַי תּוֹרְמִין אֶת הַגַּת, מִשֶּׁיְּהַלְּכוּ בָּהּ שְׁתִי וְעֵרֶב; מֵאֵימָתַי תּוֹרְמִין אֶת הַזֵּיתִים, מִשֶּׁיַּעַטְנוּ.

אֵין תּוֹרְמִין מִן הַטָּהוֹר עַל הַטָּמֵא; וְאִם תָּרַם, תְּרוּמָתוֹ תְּרוּמָה.
וַהֲלָכָה לְמֹשֶׁה מִסִּינַי, שֶׁעִגּוּל שֶׁלִּדְבֵלָה שֶׁנִּטְמָא מִקְצָתוֹ--תּוֹרְמִין לְכַתְּחִלָּה מִן הַטָּהוֹר שֶׁבּוֹ עַל הַטָּמֵא שֶׁבּוֹ.
וְלֹא הָעִגּוּל בִּלְבָד שְׁהוּא גּוּף אֶחָד, אֵלָא אַפִלּוּ אֲגֻדָּה שֶׁלְּיָרָק, אַפִלּוּ עֲרֵמָה שֶׁלְּחִטִּים שֶׁנִּטְמֵאת מִקְצָתָהּ--תּוֹרְמִין מִן הַטָּהוֹר שֶׁבָּהּ עַל הַטָּמֵא שֶׁבָּהּ.

אֲבָל אִם הָיוּ שְׁנֵי עִגּוּלִים אוֹ שְׁתֵּי אֲגֻדּוֹת אוֹ שְׁתֵּי עֲרֵמוֹת, אַחַת טְמֵאָה וְאַחַת טְהוֹרָה בְּצִדָּהּ--לֹא יִתְרֹם מִן הַטָּהוֹר עַל הַטָּמֵא לְכַתְּחִלָּה.
וְתוֹרְמִין תְּרוּמַת מַעֲשֵׂר מִן הַטָּהוֹר עַל הַטָּמֵא לְכַתְּחִלָּה--שֶׁנֶּאֱמָר "אֶת-מִקְדְּשׁוֹ, מִמֶּנּוּ" , טֹל מִן הַמְּקֻדָּשׁ שֶׁבּוֹ.

 אֵין תּוֹרְמִין מִן הַטָּמֵא עַל הַטָּהוֹר; וְאִם תָּרַם בְּשׁוֹגֵג, תְּרוּמָתוֹ תְּרוּמָה.
בְּמֵזִיד--לֹא תִקַּן אֶת הַשְּׁיָרַיִם, וְזֶה שֶׁהֵרִים תְּרוּמָה; וְיַחְזֹר וְיִתְרֹם.
בַּמֶּה דְּבָרִים אֲמוּרִים, שֶׁלֹּא יָדַע בַּטֻּמְאָה; אֲבָל אִם יָדַע, וְשָׁגַג שֶׁמֻּתָּר לִתְרֹם מִן הַטָּמֵא עַל הַטָּהוֹר--הֲרֵי הוּא כְּמֵזִיד.
וְכֵן בִּתְרוּמַת מַעֲשֵׂר.

 אֵין תּוֹרְמִין מִן הַמְּחֻבָּר עַל הַתָּלוּשׁ, וְלֹא מִן הַתָּלוּשׁ עַל הַמְּחֻבָּר.
כֵּיצַד: הָיוּ לוֹ פֵּרוֹת תְּלוּשִׁין, וְאָמַר פֵּרוֹת אֵלּוּ יִהְיוּ תְּרוּמָה עַל פֵּרוֹת אֵלּוּ הַמְּחֻבָּרִים, אַפִלּוּ אָמַר לִכְשֶׁיִּתָּלְשׁוּ, אוֹ שֶׁהָיוּ לוֹ שְׁתֵּי עֲרוּגוֹת, וְאָמַר פֵּרוֹת עֲרוּגָה זוֹ תְּלוּשִׁין יִהְיוּ תְּרוּמָה עַל פֵּרוֹת עֲרוּגָה זוֹ מְחֻבָּרִים, אוֹ שֶׁאָמַר פֵּרוֹת עֲרוּגָה זוֹ תְּלוּשִׁין יִהְיוּ תְּרוּמָה עַל פֵּרוֹת עֲרוּגָה זוֹ תְּלוּשִׁין--לֹא אָמַר כְּלוּם.

אֲבָל אִם אָמַר פֵּרוֹת עֲרוּגָה זוֹ תְּלוּשִׁין יִהְיוּ תְּרוּמָה עַל פֵּרוֹת עֲרוּגָה זוֹ לִכְשֶׁיִּתָּלְשׁוּ, וְנִתְלְשׁוּ--הוֹאִיל וּבְידוֹ לְתָלְשָׁן, אֵינוּ מְחֻסָּר מַעֲשֵׂה; וְלִכְשֶׁיִּתָּלְשׁוּ שְׁנֵיהֶם, דְּבָרָיו קַיָּמִין: וְהוּא שֶׁיָּבִיאוּ שְׁתֵּיהֶן שְׁלִישׁ, בְּעֵת שֶׁיֹּאמַר.

 אֵין תּוֹרְמִין מִן הַלַּח עַל הַיָּבֵשׁ, וְלֹא מִן הַיָּבֵשׁ עַל הַלַּח; וְאִם תָּרַם, תְּרוּמָתוֹ תְּרוּמָה.
כֵּיצַד: לִקַּט יָרָק הַיּוֹם, וְלִקַּט מִמֶּנּוּ לְמָחָר--אֵין תּוֹרְמִין מִזֶּה עַל זֶה, אֵלָא אִם כֵּן דַּרְכּוֹ לְהִשְׁתַּמַּר שְׁנֵי יָמִים; וְכֵן יָרָק שֶׁדַּרְכּוֹ לְהִשְׁתַּמַּר שְׁלוֹשָׁה יָמִים, כְּגוֹן הַמְּלָפְפוֹנוֹת--כָּל שֶׁלִּקַּט בִּשְׁלֹשֶׁת הַיָּמִים מִצְטָרֵף, וְתוֹרֵם מִזֶּה עַל זֶה.
יָרָק שֶׁדַּרְכּוֹ לְהִשְׁתַּמַּר יוֹם אֶחָד בִּלְבָד, וְלִקַּט בַּשַּׁחְרִית וְלִקַּט בָּעֶרֶב--תּוֹרֵם מִזֶּה עַל זֶה.

 אֵין תּוֹרְמִין מִפֵּרוֹת שָׁנָה זוֹ עַל פֵּרוֹת שָׁנָה שֶׁעָבְרָה, וְלֹא מִפֵּרוֹת שָׁנָה שֶׁעָבְרָה עַל פֵּרוֹת שָׁנָה זוֹ; וְאִם תָּרַם--אֵינָהּ תְּרוּמָה, שֶׁנֶּאֱמָר "שָׁנָה שָׁנָה" .

לִקַּט יָרָק עֶרֶב רֹאשׁ הַשָּׁנָה עַד שֶׁלֹּא בָאָה הַשֶּׁמֶשׁ, וְחָזַר וְלִקַּט אַחַר שֶׁבָּאָה הַשֶּׁמֶשׁ--אֵין תּוֹרְמִין מִזֶּה עַל זֶה: שֶׁזֶּה חָדָשׁ, וְזֶה יָשָׁן.
וְכֵן אִם לִקַּט אֶתְרוֹג בְּעֶרֶב חֲמִשָּׁה עָשָׂר בִּשְׁבָט עַד שֶׁלֹּא בָאָה הַשֶּׁמֶשׁ, וְחָזַר וְלִקַּט אֶתְרוֹג אַחֵר מִשֶּׁבָּאָה הַשֶּׁמֶשׁ--אֵין תּוֹרְמִין מִזֶּה עַל זֶה: מִפְּנֵי שֶׁאֶחָד בְּתִשְׁרִי רֹאשׁ הַשָּׁנָה לְמַעַשְׂרוֹת תְּבוּאָה וִירָקוֹת וְקָטְנָיוֹת, וַחֲמִשָּׁה עָשָׂר בִּשְׁבָט רֹאשׁ הַשָּׁנָה לְמַעַשְׂרוֹת הָאִילָן.

 אֵין תּוֹרְמִין פֵּרוֹת הָאָרֶץ עַל פֵּרוֹת חוּצָה לָאָרֶץ, וְלֹא מִפֵּרוֹת חוּצָה לָאָרֶץ עַל פֵּרוֹת הָאָרֶץ, וְלֹא מִפֵּרוֹת הָאָרֶץ עַל פֵּרוֹת סוּרְיָה, וְלֹא מִפֵּרוֹת סוּרְיָה עַל פֵּרוֹת הָאָרֶץ.
וְלֹא מִפֵּרוֹת שְׁאֵינָן חַיָּבִין בִּתְרוּמָה כְּגוֹן לֶקֶט שִׁכְחָה אוֹ פֵּרוֹת שֶׁנִּתְרְמָה תְּרוּמָתָן, עַל פֵּרוֹת שֶׁחַיָּבִין בִּתְרוּמָה, וְלֹא מִפֵּרוֹת שֶׁחַיָּבִין בִּתְרוּמָה, עַל פֵּרוֹת הַפְּטוּרִין.
וְאִם תָּרַם, אֵינָהּ תְּרוּמָה.

 הַמַּפְרִישׁ תְּרוּמָה מִמַּעֲשֵׂר רִאשׁוֹן שֶׁלֹּא נִטְּלָה תְּרוּמָתוֹ, אוֹ מִמַּעֲשֵׂר שֵׁנִי וְהֶקְדֵּשׁ שֶׁלֹּא נִפְדּוּ, עַל פֵּרוֹת אֲחֵרוֹת--אֵין תְּרוּמָתוֹ תְּרוּמָה.

 אֵין תּוֹרְמִין מִדָּבָר שְׁהוּא חַיָּב בִּתְרוּמָה מִן הַתּוֹרָה עַל דָּבָר שְׁהוּא חַיָּב מִדִּבְרֵיהֶן, וְלֹא מִן הַחַיָּב מִדִּבְרֵיהֶן עַל הַחַיָּב מִן הַתּוֹרָה.
וְאִם תָּרַם, תְּרוּמָתוֹ תְּרוּמָה; וְיַחְזֹר וְיִתְרֹם.

 עֲצִיץ נָקוּב, הֲרֵי הוּא כָּאָרֶץ.
וְכַמָּה יִהְיֶה בַּנֶּקֶב--כְּדֵי שֹׁרֶשׁ קָטָן, וְהוּא פָּחוּת מִכַּזַּיִת.
זָרַע תְּבוּאָה בַּעֲצִיץ שְׁאֵינוּ נָקוּב, וְהֵבִיאָה שְׁלִישׁ, וְאַחַר כָּךְ נְקָבוֹ, וְנִגְמְרָה הַתְּבוּאָה וְהוּא נָקוּב--הֲרֵי הִיא כַּצּוֹמֵחַ בִּשְׁאֵינוּ נָקוּב: עַד שֶׁיִּקְּבֶנּוּ, קֹדֶם שֶׁיָּבִיאוּ שְׁלִישׁ.

 הַתּוֹרֵם מִפֵּרוֹת הַגְּדֵלִין בָּאָרֶץ עַל הַגְּדֵלִין בַּעֲצִיץ נָקוּב, אוֹ מִפֵּרוֹת עֲצִיץ נָקוּב עַל הַגְּדֵלִין בָּאָרֶץ--תְּרוּמָתוֹ תְּרוּמָה.
תָּרַם מִשְּׁאֵינוּ נָקוּב עַל הַנָּקוּב, תְּרוּמָתוֹ תְּרוּמָה; וְיַחְזֹר וְיִתְרֹם.
תָּרַם מִן הַנָּקוּב עַל שְׁאֵינוּ נָקוּב, תְּרוּמָתוֹ תְּרוּמָה; וְלֹא תֵאָכֵל, עַד שֶׁיּוֹצִיא עָלֶיהָ תְּרוּמָה וּמַעַשְׂרוֹת מִמָּקוֹם אַחֵר.

 הַתּוֹרֵם מִן הַדֳּמַאי עַל הַדֳּמַאי, וּמִן הַדֳּמַאי עַל הַוַּדַּאי--תְּרוּמָה; וְיַחְזֹר וְיִתְרֹם, מִכָּל אֶחָד וְאֶחָד בִּפְנֵי עַצְמוֹ.
תָּרַם מִן הַוַּדַּאי עַל הַדֳּמַאי, תְּרוּמָה; וְלֹא תֵאָכֵל, עַד שֶׁיּוֹצִיא עָלֶיהָ תְּרוּמָה וּמַעַשְׂרוֹת.

 אֵין תּוֹרְמִין שִׁבֳּלִים עַל הַחִטִּים, וְזֵיתִים עַל שֶׁמֶן, וַעֲנָבִים עַל יַיִן; וְאִם תָּרַם, אֵינָהּ תְּרוּמָה--גְּזֵרָה, שֶׁלֹּא יַטְרִיחַ אֶת הַכּוֹהֵן לִכְתֹּשׁ וְלִדְרֹךְ.
אֲבָל תּוֹרְמִין שֶׁמֶן עַל זֵיתִים הַנִּכְבָּשִׁין, וְיַיִן עַל עֲנָבִים לַעֲשׂוֹתָן צִמּוּקִין; לְמַה זֶה דּוֹמֶה--לְתוֹרֵם מִשְּׁנֵי מִינִין שְׁאֵינָן כִּלְאַיִם זֶה בְּזֶה, מִן הַיָּפֶה עַל הָרַע.

וְכֵן תּוֹרְמִין מִזֵּיתֵי שֶׁמֶן עַל זֵיתֵי כְּבָשׁ, אֲבָל לֹא מִזֵּיתֵי כְּבָשׁ עַל זֵיתֵי שֶׁמֶן; מִיַּיִן שְׁאֵינוּ מְבֻשָּׁל עַל הַמְּבֻשָּׁל, אֲבָל לֹא מִן הַמְּבֻשָּׁל עַל שְׁאֵינוּ מְבֻשָּׁל; מִן הַצָּלוּל עַל שְׁאֵינוּ צָלוּל, אֲבָל לֹא מִשְּׁאֵינוּ צָלוּל עַל הַצָּלוּל; מִתְּאֵנִים עַל גְּרֹגְּרוֹת בְּמִנְיָן, מִגְּרֹגְּרוֹת עַל הַתְּאֵנִים בְּמִדָּה, אֲבָל לֹא תְאֵנִים עַל גְּרֹגְּרוֹת בְּמִדָּה, וְלֹא גְּרֹגְּרוֹת עַל תְּאֵנִים בְּמִנְיָן: כְּדֵי שֶׁיִּתְרֹם לְעוֹלָם בְּעַיִן יָפָה.
וְתוֹרְמִין חִטִּים עַל הַפַּת, אֲבָל לֹא מִן הַפַּת עַל הַחִטִּים אֵלָא לְפִי חֶשְׁבּוֹן.
וּבְכָל אֵלּוּ--אִם תָּרַם, תְּרוּמָתוֹ תְּרוּמָה.

 אֵין תּוֹרְמִין שֶׁמֶן עַל זֵיתִים הַנִּכְתָּשִׁין, וְלֹא יַיִן עַל עֲנָבִים הַנִּדְרָכוֹת--שֶׁזֶּה דּוֹמֶה לְתוֹרֵם מִדָּבָר שֶׁנִּגְמְרָה מְלַאכְתּוֹ עַל דָּבָר שֶׁלֹּא נִגְמְרָה מְלַאכְתּוֹ.
וְאִם תָּרַם, תְּרוּמָה; וְיַחְזֹר וְיִתְרֹם מִן הַזֵּיתִים וְהָעֲנָבִים, בִּפְנֵי עַצְמָן.
הָרִאשׁוֹנָה מְדַמַּעַת בִּפְנֵי עַצְמָהּ, וְהָאוֹכְלָהּ חַיָּב עָלֶיהָ כִּשְׁאָר תְּרוּמוֹת גְּמוּרוֹת; אֲבָל לֹא הַשְּׁנִיָּה.

 מִי שֶׁתָּרַם שֶׁמֶן עַל זֵיתִים שֶׁדַּעְתּוֹ לְאָכְלָן, אוֹ זֵיתִים עַל זֵיתִים וְדַעְתּוֹ עַל הַכֹּל לַאֲכִילָה, אוֹ שֶׁתָּרַם יַיִן עַל עֲנָבִים שְׁהֶם לַאֲכִילָה, אוֹ עֲנָבִים עַל עֲנָבִים וְהַכֹּל לַאֲכִילָה, וְנִמְלַךְ לְדָרְכָן, וְדָרַךְ הַזֵּיתִים וְהָעֲנָבִים שֶׁכְּבָר תָּרַם עֲלֵיהֶם--אֵינוּ צָרִיךְ לַחְזֹר וְלִתְרֹם.

 אֵין תּוֹרְמִין חֹמֶץ עַל יַיִן, אֲבָל תּוֹרְמִין יַיִן עַל חֹמֶץ--שֶׁהַיַּיִן וְהַחֹמֶץ, מִין אֶחָד הֶן; הָיָה בְּלִבּוֹ לִתְרֹם חֹמֶץ עַל חֹמֶץ, וְנִמְצָא הַחֹמֶץ שֶׁתָּרַם יַיִן--אֵינָהּ תְּרוּמָה.
הַתּוֹרֵם חָבִית שֶׁלְּיַיִן עַל הַיַּיִן, וְנִמְצֵאת חֹמֶץ--אִם נוֹדַע שֶׁהָיְתָה חֹמֶץ עַד שֶׁלֹּא תְרָמָהּ, אֵינָהּ תְּרוּמָה; וְאִם אַחַר שֶׁתְּרָמָהּ הִחְמִיצָה, הֲרֵי זוֹ תְּרוּמָה.
וְאִם סָפֵק, תְּרוּמָה; וְיַחְזֹר וְיִתְרֹם.

וְכֵן הַתּוֹרֵם קִישׁוּת וְנִמְצֵאת מָרָה, אֲבַטִּיחַ וְנִמְצָא סָרוּחַ, אוֹ שֶׁנִּמְצְאוּ נְקוּרִין, תָּרַם חָבִית שֶׁלְּיַיִן וְנִמְצֵאת מְגֻלָּה שֶׁאָסוּר לִשְׁתּוֹתָהּ--תְּרוּמָה; וְיַחְזֹר וְיִתְרֹם שְׁנִיָּה.
וְאֵין אַחַת מִשְּׁתֵּיהֶן מְדַמַּעַת בִּפְנֵי עַצְמָהּ, וְהָאוֹכֵל אַחַת מִשְּׁתֵּיהֶן אֵינוּ חַיָּב חֹמֶשׁ.

 כֵּיצַד: נָפְלָה אַחַת מֵהֶן לְתוֹךְ הַחֻלִּין, אֵינָהּ מְדַמְּעַתָּן; נָפְלָה שְׁנִיָּה לְמָקוֹם אַחֵר, אֵינָהּ מְדַמַּעַת.
נָפְלוּ שְׁתֵּיהֶן לְמָקוֹם אֶחָד, מְדַמְּעוֹת כַּקְּטַנָּה שֶׁבִּשְׁתֵּיהֶן.
וְכֵן אִם אָכַל זָר שְׁתֵּיהֶן, מְשַׁלֵּם כַּקְּטַנָּה שֶׁבִּשְׁתֵּיהֶן וְחֻמְשָׁהּ.
כֵּיצַד הוּא עוֹשֶׂה בִּשְׁתֵּיהֶן--נוֹתְנָן לַכּוֹהֵן אֶחָד, וְנוֹטֵל מִן הַכּוֹהֵן דְּמֵי הַגְּדוֹלָה.

 הַבּוֹדֵק אֶת הֶחָבִית, וְהִנִּיחָהּ לְהַפְרִישָׁהּ תְּרוּמָה עַל אֲחֵרִים, עַד שֶׁתֵּעָשֶׂה כֻּלָּהּ תְּרוּמָה, וְיִתְּנֶנָּה לַכּוֹהֵן, וּלְאַחַר זְמָן בְּדָקָהּ וּמְצָאָהּ חֹמֶץ--מֵעֵת שֶׁבְּדָקָהּ תְּחִלָּה עַד שְׁלוֹשָׁה יָמִים, וַדַּאי יַיִן, וְכָל יַיִן שֶׁחִשַּׁב בְּאוֹתָן הַיָּמִים שֶׁהַתְּרוּמָה שֶׁלּוֹ בְּחָבִית זוֹ, הֲרֵי הוּא מְתֻקָּן; מִכָּאן וְאִלַּךְ סָפֵק, וְצָרִיךְ לְהַפְרִישׁ מִמֶּנּוּ תְּרוּמָה שְׁנִיָּה.

 בִּשְׁלוֹשָׁה פְּרָקִים צָרִיךְ לִבְדֹּק אֶת הַיַּיִן שֶׁהִנִּיחוֹ לְהַפְרִישׁ עָלָיו, שֶׁמֶּא הִחְמִיץ; וְאֵלּוּ הֶן--בַּקָּדִים שֶׁלְּמוֹצָאֵי הֶחָג, וּבְהוֹצָאַת הַסְּמָדַר, וּבְשָׁעַת כְּנִיסַת מַיִם לַבֹּסֶר.
וְיַיִן מִגִּתּוֹ, מַפְרִישִׁין עָלָיו בְּחֶזְקַת שְׁהוּא יַיִן אַרְבָּעִים יוֹם.

 הַמַּנִּיחַ פֵּרוֹת לִהְיוֹת מַפְרִישׁ עֲלֵיהֶן, עַד שֶׁיֵּעָשׂוּ תְּרוּמָה--אַף עַל פִּי שְׁאֵין מַפְרִישִׁין לְכַתְּחִלָּה, אֵלָא מִן הַמֻּקָּף--אִם הִפְרִישׁ, הֲרֵי הֶן בְּחֶזְקַת קַיָּמִין.
מְצָאָן שֶׁאָבְדוּ--הֲרֵי זֶה חוֹשֵׁשׁ לְכָל מַה שֶׁתִּקַּן, שֶׁמֶּא לֹא הִפְרִישׁ עֲלֵיהֶן אֵלָא אַחַר שֶׁאָבְדוּ; וּלְפִיכָּךְ מַפְרִישׁ תְּרוּמָה שְׁנִיָּה.

הִלְכּוֹת תְּרוּמוֹת פֵּרֶק ו 
תְּרוּמָה וּתְרוּמַת מַעֲשֵׂר נֶאֱכֶלֶת לַכּוֹהֲנִים--בֵּין גְּדוֹלִים בֵּין קְטַנִּים, בֵּין זְכָרִים בֵּין נְקֵבוֹת, הֶם וְעַבְדֵיהֶם הַכְּנַעֲנִיִּים וּבְהֶמְתָּן: שֶׁנֶּאֱמָר "וְכֹהֵן, כִּי-יִקְנֶה נֶפֶשׁ קִנְיַן כַּסְפּוֹ" .
עֶבֶד כּוֹהֵן שֶׁבָּרַח, וְאֵשֶׁת כּוֹהֵן שֶׁמָּרְדָה--הֲרֵי אֵלּוּ אוֹכְלִין.

תְּרוּמָה שֶׁלַּתּוֹרָה--אֵין אוֹכֵל אוֹתָהּ, אֵלָא כּוֹהֵן מְיֻחָס; אֲבָל כּוֹהֲנֵי חֲזָקָה, אוֹכְלִין בִּתְרוּמָה שֶׁלְּדִבְרֵיהֶן בִּלְבָד.
וּתְרוּמָה טְהוֹרָה--בֵּין תְּרוּמָה גְּדוֹלָה בֵּין תְּרוּמַת מַעֲשֵׂר, בֵּין שֶׁלַּתּוֹרָה בֵּין שֶׁלְּדִבְרֵיהֶן--אֵינָהּ נִתֶּנֶת אֵלָא לְכוֹהֵן תַּלְמִיד חֲכָמִים: מִפְּנֵי שֶׁאָסוּר לֶאֱכֹל תְּרוּמָה טְמֵאָה, וְכָל עַמֵּי הָאָרֶץ בְּחֶזְקַת טֻמְאָה.
לְפִיכָּךְ נוֹתֵן תְּרוּמָה טְמֵאָה, לְכָל כּוֹהֵן שֶׁיִּרְצֶה.

יִשְׂרְאֵלִית שֶׁנִּשֵּׂאת לְכוֹהֵן, אַפִלּוּ קְטַנָּה בַּת שָׁלוֹשׁ שָׁנִים וְיוֹם אֶחָד--תֹּאכַל בִּתְרוּמָה וְחָזֶה וְשׁוֹק; וְדִין תּוֹרָה שֶׁתֹּאכַל מִשֶּׁנִּתְאָרְסָה, שֶׁהֲרֵי הִיא קִנְיָנוֹ.
אֲבָל אָסְרוּ חֲכָמִים שֶׁתֹּאכַל, עַד שֶׁתִּכָּנֵס לַחֻפָּה: גְּזֵרָה--שֶׁמֶּא תַּאֲכִיל תְּרוּמָה לְאָבִיהָ וּלְאַחֶיהָ, כִּשְׁהִיא אֲרוּסָה בְּבֵית אָבִיהָ.

חֵרֶשֶׁת וְשׁוֹטָה שֶׁנִּשֵּׂאת לְכוֹהֵן--אֵינָהּ אוֹכֶלֶת בִּתְרוּמָה, אַפִלּוּ הִשִּׂיאָהּ אָבִיהָ: גְּזֵרָה שֶׁמֶּא יִשָּׂא חֵרֵשׁ כּוֹהֵן לְחֵרֶשֶׁת, וְיַאֲכִיל אוֹתָהּ; לְפִיכָּךְ גָּזְרוּ שֶׁלֹּא תֹאכַל חֵרֶשֶׁת בַּת יִשְׂרָאֵל, כְּלָל.

הַזָּר אָסוּר לֶאֱכֹל תְּרוּמוֹת, שֶׁנֶּאֱמָר "וְכָל-זָר, לֹא-יֹאכַל קֹדֶשׁ" --אַפִלּוּ הָיָה תּוֹשַׁב כּוֹהֵן, אוֹ שְׂכִירוֹ: תּוֹשָׁב זֶה שְׂכִיר עוֹלָם, וְשָׂכִיר זֶה שְׂכִיר שָׁנִים; וְעֶבֶד עִבְרִי, הֲרֵי הוּא כְּתוֹשָׁב.
וְכוֹהֶנֶת אֵשֶׁת הַזָּר, הֲרֵי הִיא כַּזָּר--שֶׁנֶּאֱמָר "וְכָל-זָר", בֵּין הוּא בֵּין אִשְׁתּוֹ.

זָר שֶׁאָכַל תְּרוּמָה בְּזָדוֹן--בֵּין שֶׁהָיָה טָמֵא בֵּין שֶׁהָיָה טָהוֹר, בֵּין שֶׁאָכַל תְּרוּמָה טְהוֹרָה בֵּין שֶׁאָכַל טְמֵאָה--חַיָּב מִיתָה בִּידֵי שָׁמַיִם, שֶׁנֶּאֱמָר "וּמֵתוּ בוֹ, כִּי יְחַלְּלֻהוּ" .
וְלוֹקֶה עַל אֲכִילָתָהּ; וְאֵינוּ מְשַׁלֵּם דְּמֵי שֶׁאָכַל, שְׁאֵינוּ לוֹקֶה וּמְשַׁלֵּם.
וְאִם אָכַל בִּשְׁגָגָה--מוֹסִיף חֹמֶשׁ, שֶׁנֶּאֱמָר "וְאִישׁ, כִּי-יֹאכַל קֹדֶשׁ בִּשְׁגָגָה--וְיָסַף חֲמִשִׁיתוֹ ..." .
"וּבַת-כֹּהֵן--כִּי תִהְיֶה, לְאִישׁ זָר: הִיא, בִּתְרוּמַת הַקֳּדָשִׁים לֹא תֹאכֵל" , שְׁנֵי עִנְיָנִים בְּלָאו זֶה: שְׁאִם תִּבָּעֵל לְאָסוּר לָהּ וְתֵעָשֶׂה זוֹנָה אוֹ חֲלָלָה, כְּמוֹ שֶׁבֵּאַרְנוּ בְּהִלְכּוֹת אִסּוּרֵי בִּיאָה--הֲרֵי הִיא אֲסוּרָה לֶאֱכֹל בַּתְּרוּמוֹת לְעוֹלָם כְּדִין כָּל חָלָל, שֶׁהֶחָלָל כַּזָּר לְכָל דָּבָר; וּשְׁאִם תִּנָּשֵׂא לְיִשְׂרָאֵל--הֲרֵי הִיא אֲסוּרָה לֶאֱכֹל בְּמוּרָם מִן הַקֳּדָשִׁים שְׁהוּא חָזֶה וְשׁוֹק לְעוֹלָם, אַף עַל פִּי שֶׁגֵּרְשָׁהּ אוֹ מֵת.

 אֲבָל הַתְּרוּמוֹת--אוֹכֶלֶת אַחַר שֶׁגֵּרְשָׁהּ הַיִּשְׂרְאֵלִי אוֹ מֵת, אִם לֹא הִנִּיחַ מִמֶּנָּה בֵּן: שֶׁנֶּאֱמָר "וּבַת-כֹּהֵן כִּי תִהְיֶה אַלְמָנָה וּגְרוּשָׁה, וְזֶרַע אֵין לָהּ ...
מִלֶּחֶם אָבִיהָ תֹּאכֵל" .
מִפִּי הַשְּׁמוּעָה לָמְדוּ--"מִלֶּחֶם", וְלֹא כָּל לֶחֶם: חוֹזֶרֶת הִיא לִתְרוּמָה, וְאֵינָהּ חוֹזֶרֶת לְחָזֶה וְשׁוֹק.

 וְלֹא הַכּוֹהֶנֶת בִּלְבָד, אֵלָא אַפִלּוּ לְוִיָּה וְיִשְׂרְאֵלִית שֶׁנִּבְעֲלָה לְאָסוּר לָהּ--הוֹאִיל וְנַעֲשָׂת זוֹנָה--אֲסוּרָה לֶאֱכֹל בִּתְרוּמָה לְעוֹלָם, וְאַף עַל פִּי שֶׁיֵּשׁ לָהּ זֶרַע מִכּוֹהֵן.
לְפִיכָּךְ הַשְּׁבוּיָה אֵינָהּ אוֹכֶלֶת בִּתְרוּמָה, וְאַף עַל פִּי שְׁהִיא אוֹמֶרֶת טְהוֹרָה אֲנִי; וְכָל שְׁבוּיָה שֶׁנֶּאֱמֶנֶת לוֹמַר טְהוֹרָה אֲנִי אוֹ שֶׁיֵּשׁ לָהּ עֵד כְּדֵי שֶׁתִּהְיֶה מֻתֶּרֶת לְבַעְלָהּ, הֲרֵי זוֹ אוֹכֶלֶת בִּתְרוּמָה.
וְהַנִּרְבַּעַת לִבְהֵמָה--לֹא נִפְסְלָה מִן הַכְּהֻנָּה, וְאוֹכֶלֶת.

 יִשְׂרְאֵלִית שֶׁיֵּשׁ לָהּ זֶרַע מִכּוֹהֵן, אוֹכֶלֶת בִּשְׁבִיל בְּנָהּ--בֵּין זְכָרִים בֵּין נְקֵבוֹת, וְאַפִלּוּ טֻמְטוֹם וְאַנְדְּרֻגִּינוֹס, וְאַפִלּוּ זֶרַע הַזֶּרַע עַד סוֹף הָעוֹלָם: שֶׁנֶּאֱמָר "וְזֶרַע אֵין לָהּ" ; כְּשֵׁם שֶׁזֶּרַע יִשְׂרָאֵל מִכּוֹהֶנֶת פּוֹסֵל אוֹתָהּ--כָּךְ זֶרַע כּוֹהֵן מִיִּשְׂרְאֵלִית מַאֲכִיל אוֹתָהּ, וְאַף עַל פִּי שְׁהוּא זֶרַע פָּסוּל.

כֵּיצַד: בַּת יִשְׂרָאֵל שֶׁנִּשֵּׂאת לְכוֹהֵן, אוֹ כּוֹהֶנֶת לְיִשְׂרָאֵל, וְיָלְדָה מִמֶּנּוּ בַּת, וּבָא עַל הַבַּת מִי שְׁהוּא עֶרְוָה עָלֶיהָ אוֹ שֶׁנִּשֵּׂאת לְמַמְזֵר, וּמֵתָה הַבַּת, וַהֲרֵי הַמַּמְזֵר קַיָּם--הָיְתָה אֵם אִמּוֹ בַּת יִשְׂרָאֵל לְכוֹהֵן, תֹּאכַל בִּתְרוּמָה; בַּת כּוֹהֵן לְיִשְׂרָאֵל, לֹא תֹאכַל בִּתְרוּמָה.
הִנֵּה לָמַדְתָּ שְׁהִיא אוֹכֶלֶת בִּשְׁבִיל זַרְעָהּ, וְאַף עַל פִּי שֶׁאוֹתוֹ הַזֶּרַע פָּסוּל וְאַפִלּוּ יִשְׂרָאֵל אֵינוּ; וְאֵין צָרִיךְ לוֹמַר שְׁאִם הָיְתָה לָהּ בַּת מִכּוֹהֵן, אַף עַל פִּי שֶׁהַבַּת נְשׂוּאָה לְיִשְׂרָאֵל, וְאַפִלּוּ נִתְחַלְּלָה--הֲרֵי אִמָּהּ אוֹכֶלֶת בִּשְׁבִיל הַבַּת הַפְּסוּלָה.

 כַּיּוֹצֶא בּוֹ--הַכּוֹהֶנֶת שְׁאֵינָהּ אוֹכֶלֶת מִפְּנֵי זַרְעָהּ שֶׁמִּיִּשְׂרָאֵל, אַף עַל פִּי שֶׁאוֹתוֹ הַזֶּרַע כּוֹהֲנִים.
כֵּיצַד: בַּת כּוֹהֵן שֶׁנִּשֵּׂאת לְיִשְׂרָאֵל, וְיָלְדָה מִמֶּנּוּ בַּת, וְהָלְכָה הַבַּת וְנִשֵּׂאת לְכוֹהֵן, וְיָלְדָה מִמֶּנּוּ בֵּן--הֲרֵי זֶה רָאוּי לִהְיוֹת כּוֹהֵן גָּדוֹל, מַאֲכִיל אֶת אִמּוֹ, וּפוֹסֵל אֶת אֵם אִמּוֹ, וְאַף עַל פִּי שֶׁמֵּתָה אִמּוֹ; וְזֹאת אוֹמֶרֶת לֹא כְּבֶן בִּתִּי כּוֹהֵן גָּדוֹל, שְׁהוּא פּוֹסְלֵנִי מִן הַתְּרוּמָה.

 הָעֶבֶד אֵינוּ פּוֹסֵל מִשּׁוֹם זֶרַע, וְאֵינוּ מַאֲכִיל.
כֵּיצַד: כּוֹהֶנֶת שֶׁנִּשֵּׂאת לְיִשְׂרָאֵל, אוֹ יִשְׂרְאֵלִית שֶׁנִּשֵּׂאת לְכוֹהֵן, וְיָלְדָה מִמֶּנּוּ בֵּן, וְהָלַךְ הַבֵּן וְנִכְבַּשׁ עַל הַשִּׁפְחָה, וְיָלְדָה מִמֶּנּוּ עֶבֶד, וּמֵת הַבֵּן וַהֲרֵי הָעֶבֶד קַיָּם--הָיְתָה אֵם אָבִיו שֶׁלְּעֶבֶד זֶה בַּת יִשְׂרָאֵל לְכוֹהֵן, לֹא תֹאכַל בִּתְרוּמָה; הָיְתָה בַּת כּוֹהֵן לְיִשְׂרָאֵל, תֹּאכַל: שְׁאֵין זֶה זֶרַע, שֶׁהָעֲבָדִים אֵין לָהֶם יֵחוּס.

 בַּת יִשְׂרָאֵל שֶׁנִּשֵּׂאת לְכוֹהֵן, וּמֵת וְלָהּ מִמֶּנּוּ בֵּן, וְחָזְרָה וְנִשֵּׂאת לְיִשְׂרָאֵל--לֹא תֹאכַל בִּתְרוּמָה.
מֵת הַיִּשְׂרְאֵלִי, וְלָהּ מִמֶּנּוּ בֵּן--לֹא תֹאכַל בִּתְרוּמָה; מֵת בְּנָהּ מִיִּשְׂרָאֵל, אוֹכֶלֶת בִּשְׁבִיל בְּנָהּ הָרִאשׁוֹן.

 בַּת כּוֹהֵן שֶׁנִּשֵּׂאת לְיִשְׂרָאֵל, וְיֵשׁ לָהּ מִמֶּנּוּ בֵּן, וְחָזְרָה וְנִשֵּׂאת לְכוֹהֵן--תֹּאכַל בִּתְרוּמָה; מֵת וְלָהּ מִמֶּנּוּ בֵּן, תֹּאכַל בִּתְרוּמָה; מֵת בְּנָהּ מִכּוֹהֵן--אֲסוּרָה לֶאֱכֹל, מִפְּנֵי בְּנָהּ שֶׁמִּיִּשְׂרָאֵל.
מֵת בְּנָהּ מִיִּשְׂרָאֵל--חוֹזֶרֶת לְבֵית אָבִיהָ כִּנְעוּרֶיהָ, וְאוֹכֶלֶת בִּתְרוּמָה; וְאֵינָהּ אוֹכֶלֶת בְּחָזֶה וְשׁוֹק.

 בַּת יִשְׂרָאֵל שֶׁנִּשֵּׂאת לְיִשְׂרָאֵל תְּחִלָּה, וְיֵשׁ לָהּ מִמֶּנּוּ בֵּן, וְחָזְרָה וְנִשֵּׂאת לְכוֹהֵן--אוֹכֶלֶת בִּתְרוּמָה; מֵת וְלָהּ מִמֶּנּוּ בֵּן--אוֹכֶלֶת בִּפְנֵי בְּנָהּ הָאַחֲרוֹן, שֶׁהֲרֵי הוּא מַאֲכִילָהּ כְּמוֹ שֶׁהֶאֱכִילָהּ אָבִיו.

הִלְכּוֹת תְּרוּמוֹת פֵּרֶק ז 
כּוֹהֵן טָמֵא אָסוּר לֶאֱכֹל תְּרוּמָה, בֵּין טְמֵאָה בֵּין טְהוֹרָה--שֶׁנֶּאֱמָר "אִישׁ אִישׁ מִזֶּרַע אַהֲרֹן, וְהוּא צָרוּעַ אוֹ זָב--בַּקֳּדָשִׁים לֹא יֹאכַל" : אֵיזֶה הוּא קֹדֶשׁ שֶׁאוֹכְלִין אוֹתוֹ כָּל זֶרַע אַהֲרוֹן, זְכָרִים וּנְקֵבוֹת--הֱוֵי אוֹמֵר תְּרוּמוֹת.
אֵלָא שֶׁהָאוֹכֵל תְּרוּמָה טְהוֹרָה--חַיָּב מִיתָה בִּידֵי שָׁמַיִם, וּלְפִיכָּךְ לוֹקֶה: שֶׁנֶּאֱמָר "וְשָׁמְרוּ אֶת-מִשְׁמַרְתִּי, וְלֹא-יִשְׂאוּ עָלָיו חֵטְא" .
וְטָמֵא שֶׁאָכַל תְּרוּמָה טְמֵאָה--אַף עַל פִּי שְׁהוּא בְּלָאו--אֵינוּ לוֹקֶה, שֶׁהֲרֵי אֵינָהּ קֹדֶשׁ.

אֵין הַטְּמֵאִים אוֹכְלִין בִּתְרוּמָה, עַד שֶׁיַּעְרִיבוּ שִׁמְשָׁן וְיֵצְאוּ שְׁלוֹשָׁה כּוֹכָבִים בֵּינוֹנִיִּים, וְזֶה הָעֵת כְּמוֹ שְׁלִישׁ שָׁעָה אַחַר שְׁקִיעַת הַחַמָּה: שֶׁנֶּאֱמָר "וּבָא הַשֶּׁמֶשׁ, וְטָהֵר" , עַד שֶׁיִּטְהַר הָרָקִיעַ מִן הָאוֹר; "וְאַחַר יֹאכַל מִן-הַקֳּדָשִׁים" .

כּוֹהֵן טָהוֹר שֶׁאָכַל תְּרוּמָה טְמֵאָה--אֵינוּ לוֹקֶה, מִפְּנֵי שְׁהִיא בַּעֲשֵׂה: שֶׁנֶּאֱמָר "וְאַחַר יֹאכַל מִן-הַקֳּדָשִׁים" --מִדָּבָר שְׁהוּא בִּקְדֻשָּׁתוֹ, הוּא שֶׁיֹּאכַל כְּשֶׁיִּטְהַר; אֲבָל דָּבָר טָמֵא, לֹא יֹאכַל אַף עַל פִּי שֶׁטָּהַר.
וְלָאו הַבָּא מִכְּלַל עֲשֵׂה, עֲשֵׂה הוּא.

מִי שֶׁהָיָה אוֹכֵל בִּתְרוּמָה, וְהִרְגִּישׁ שֶׁנִּזְדַּעְזְעוּ אֵבָרָיו לְהוֹצִיא שִׁכְבַת זֶרַע--אוֹחֵז בָּאַמָּה, וּבוֹלֵעַ אֶת הַתְּרוּמָה.

הַשּׁוֹטֶה וְהַחֵרֵשׁ, מַטְבִּילִין אוֹתָן וּמַאֲכִילִין אוֹתָן תְּרוּמָה אַחַר שֶׁיַּעְרִיבוּ שִׁמְשָׁן.
וּמְשַׁמְּרִין אוֹתָן, שֶׁלֹּא יִישְׁנוּ אַחַר הַטְּבִילָה: שְׁאִם יִישְׁנוּ, טְמֵאִים--אֵלָא אִם כֵּן עָשׂוּ לָהֶם כִּיס שֶׁלִּנְחֹשֶׁת, שֶׁמֶּא יִרְאֶה קֶרִי.

רוֹכְבֵי גְּמַלִּים אֲסוּרִין לֶאֱכֹל בִּתְרוּמָה, עַד שֶׁיִּטְבְּלוּ וְיַעְרִיבוּ שִׁמְשָׁן--שְׁהֶן בְּחֶזְקַת טֻמְאָה: מִפְּנֵי חִמּוּם הָרְכִיבָה עַל עוֹר הַגָּמָל, מוֹצִיא טִפָּה שֶׁלְּשִׁכְבַת זֶרַע.

הַמְּשַׁמֶּשֶׁת מִטָּתָהּ--אִם לֹא נִתְהַפְּכָה בְּשָׁעַת תַּשְׁמִישׁ--טוֹבֶלֶת, וְאוֹכֶלֶת בִּתְרוּמָה לָעֶרֶב; וְאִם נִתְהַפְּכָה בְּשָׁעַת תַּשְׁמִישׁ--הֲרֵי זוֹ אֲסוּרָה לֶאֱכֹל בִּתְרוּמָה כָּל שְׁלוֹשָׁה יָמִים, שְׁאֵי אִפְשָׁר לָהּ שֶׁלֹּא תִפְלֹט וְתִהְיֶה טְמֵאָה כְּמוֹ שֶׁיִּתְבָּאַר בִּמְקוֹמוֹ.

תְּרוּמַת חוּצָה לָאָרֶץ--הוֹאִיל וְעִיקָרָהּ מִדִּבְרֵיהֶן--אֵינָהּ אֲסוּרָה בַּאֲכִילָה, אֵלָא לַכּוֹהֵן שֶׁטֻּמְאָה יוֹצְאָה עָלָיו מִגּוּפוֹ: וְהֶן בַּעֲלֵי קְרָאִין, וְזָבִין, וְזָבוֹת, וְנִדּוֹת, וְיוֹלְדוֹת.
וְכֻלָּן שֶׁטָּבְלוּ--מֻתָּרִין לְאָכְלָהּ, אַף עַל פִּי שֶׁלֹּא הִעְרִיבוּ שִׁמְשָׁן.

אֲבָל טְמֵאֵי מַגַּע טֻמְאוֹת--בֵּין שֶׁנָּגַע בְּמֵת שְׁאֵי אִפְשָׁר לָנוּ הַיּוֹם לִטַּהַר מִמֶּנּוּ, בֵּין שֶׁנָּגַע בְּשֶׁרֶץ--אֵינוּ צָרִיךְ לִטְבֹּל לִתְרוּמַת חוּצה לָאָרֶץ.
לְפִיכָּךְ כּוֹהֵן קָטָן שֶׁעֲדַיִן לֹא רָאָה קֶרִי, וּקְטַנָּה שֶׁעֲדַיִן לֹא רָאָת נִדָּה--אוֹכְלִין אוֹתָהּ תָּמִיד בְּלֹא בְּדִיקָה, שֶׁחֶזְקָתָן שֶׁלֹּא יָצְאָה טֻמְאָה עֲדַיִן עֲלֵיהֶם.
וְהַמְּצֹרָע, הֲרֵי הוּא כְּמִי שֶׁטֻּמְאָה יוֹצְאָה עָלָיו מִגּוּפוֹ: וְהוּא, שֶׁיְּטַמֵּא אוֹתוֹ כּוֹהֵן מְיֻחָס; אֲבָל קֹדֶם שֶׁיְּטַמְּאוֹ הַכּוֹהֵן, טָהוֹר הוּא.

כּוֹהֵן עָרֵל, אָסוּר לֶאֱכֹל בִּתְרוּמָה מִדִּין תּוֹרָה--שֶׁהֲרֵי נֶאֱמָר "תּוֹשַׁב ...
וְשָׂכִיר" בַּתְּרוּמָה , וְנֶאֱמָר "תּוֹשָׁב וְשָׂכִיר" בַּפֶּסַח : מַה "תּוֹשָׁב וְשָׂכִיר" הָאָמוּר בַּפֶּסַח, עָרֵל אָסוּר בּוֹ--אַף "תּוֹשַׁב ...
וְשָׂכִיר" הָאָמוּר בַּתְּרוּמָה, עָרֵל אָסוּר בָּהּ.
וְאִם אָכַל, לוֹקֶה מִן הַתּוֹרָה.

מָשׁוּךְ--מֻתָּר לֶאֱכֹל בִּתְרוּמָה, וְאַף עַל פִּי שֶׁנִּרְאֶה כְּעָרֵל; וּמִדִּבְרֵי סוֹפְרִים שֶׁיִּמּוֹל פַּעַם שְׁנִיָּה, עַד שֶׁיֵּרָאֶה מָהוּל.
וְהַנּוֹלָד מָהוּל, אוֹכֵל בִּתְרוּמָה; וְהַטֻּמְטוֹם אֵינוּ אוֹכֵל, מִפְּנֵי סְפֵק עָרֵל.
וְאַנְדְּרֻגִּינוֹס, מָל וְאוֹכֵל.

הֶעָרֵל וְכָל הַטְּמֵאִין--אַף עַל פִּי שְׁהֶן אֲסוּרִין מִלֶּאֱכֹל בִּתְרוּמָה, נְשֵׁיהֶן וְעַבְדֵיהֶן אוֹכְלִין.
פְּצוּעַ דַּכָּא וּכְרוּת שָׁפְכָה--הֶם וְעַבְדֵיהֶן אוֹכְלִין, וּנְשֵׁיהֶן לֹא יֹאכְלוּ.
אִם לֹא יָדַע אֶת אִשְׁתּוֹ מִשֶּׁנַּעֲשָׂה פְּצוּעַ דַּכָּא וּכְרוּת שָׁפְכָה, הֲרֵי אֵלּוּ יֹאכְלוּ; וְכֵן אִם נָשָׂא בַּת גֵּרִים, הֲרֵי זוֹ אוֹכֶלֶת.
פְּצוּעַ דַּכָּא כּוֹהֵן שֶׁקִּדַּשׁ בַּת כּוֹהֵן, אֵינָהּ אוֹכֶלֶת.

סְרִיס חַמָּה, הוּא וְאִשְׁתּוֹ וַעֲבָדָיו אוֹכְלִין.
אַנְדְּרֻגִּינוֹס וְטֻמְטוֹם, עַבְדֵיהֶן אוֹכְלִין; אֲבָל לֹא נְשׁוֹתֵיהֶן.
חֵרֵשׁ שׁוֹטֶה וְקָטָן שֶׁקָּנוּ לָהֶן עֲבָדִים, אֵינָן אוֹכְלִין; אֲבָל אִם קָנוּ לָהֶם בֵּית דִּין, אוֹ אַפְטְרוּפִין, אוֹ שֶׁנָּפְלוּ לָהֶן בִּירֻשָּׁה--הֲרֵי אֵלּוּ אוֹכְלִין.

 אַנְדְּרֻגִּינוֹס שֶׁנִּבְעַל לְפוֹסֵל מִן הַתְּרוּמָה, בֵּין דֶּרֶךְ זַכְרוּתוֹ בֵּין דֶּרֶךְ נַקְבוּתוֹ--נִפְסַל מִלֶּאֱכֹל בִּתְרוּמָה כְּנָשִׁים, וְאֵין עֲבָדָיו אוֹכְלִין.
וְכֵן אִם נִבְעַל לְאַנְדְּרֻגִּינוֹס אַחֵר שְׁהוּא פּוֹסֵל בְּבִיאָתוֹ לְאִשָּׁה--נִפְסַל, וְאֵינוּ אוֹכֵל וְלֹא מַאֲכִיל עֲבָדָיו: וְהוּא, שֶׁיִּבְעֹל אוֹתוֹ דֶּרֶךְ נַקְבוּתוֹ; אֲבָל דֶּרֶךְ זַכְרוּתוֹ, אֵין זָכָר פּוֹסֵל זָכָר מִן הַכְּהֻנָּה.

 עֶבֶד שֶׁלְּשֻׁתָּפִין, שֶׁהָיָה אֶחָד מֵהֶן אֵינוּ מַאֲכִיל--הֲרֵי זֶה הָעֶבֶד אָסוּר לֶאֱכֹל.
וְכָל הַמַּאֲכִיל בִּתְרוּמָה, מַאֲכִיל בְּחָזֶה וְשׁוֹק.

 בַּת יִשְׂרָאֵל שֶׁנִּשֵּׂאת לְכוֹהֵן, וְהִכְנִיסָה לוֹ בֵּין עַבְדֵי מְלוֹג בֵּין עַבְדֵי צֹאן בַּרְזֶל--הֲרֵי אֵלּוּ יֹאכְלוּ; וְכֵן עַבְדֵי כּוֹהֵן שֶׁקָּנוּ עֲבָדִים, וְעַבְדֵי אִשְׁתּוֹ שֶׁקָּנוּ עֲבָדִים--יֹאכְלוּ: שֶׁנֶּאֱמָר "כִּי-יִקְנֶה נֶפֶשׁ קִנְיַן כַּסְפּוֹ" --אַפִלּוּ קִנְיַן הַקִּנְיָן אוֹכֵל, וְקִנְיַן הָאוֹכֵל מַאֲכִיל.
וְקִנְיָן שְׁאֵינוּ אוֹכֵל, אֵינוּ מַאֲכִיל אֲחֵרִים.
בַּת כּוֹהֵן שֶׁנִּשֵּׂאת לְיִשְׂרָאֵל, וְהִכְנִיסָה לוֹ בֵּין עַבְדֵי מְלוֹג בֵּין עַבְדֵי צֹאן בַּרְזֶל--הֲרֵי אֵלּוּ לֹא יֹאכְלוּ.

 אַלְמָנָה לְכוֹהֵן גָּדוֹל, גְּרוּשָׁה וַחֲלוּצָה לְכוֹהֵן הִדְיוֹט, בֵּין כּוֹהֶנֶת בֵּין יִשְׂרְאֵלִית, וְכֵן שְׁאָר חַיָּבֵי לָאוִין, וְהִכְנִיסָה לוֹ עַבְדֵי מְלוֹג וְעַבְדֵי צֹאן בַּרְזֶל--עַבְדֵי מְלוֹג לֹא יֹאכְלוּ, אַף עַל פִּי שְׁהוּא חַיָּב בִּמְזוֹנוֹתָם; וְעַבְדֵי צֹאן בַּרְזֶל יֹאכְלוּ, מִפְּנֵי שְׁהֶם שֶׁלַּבַּעַל.
נָשָׂא שְׁנִיָּה--הִיא אוֹכֶלֶת, וְעַבְדֵי מְלוֹג שֶׁלָּהּ לֹא יֹאכְלוּ.

 כּוֹהֶנֶת אַלְמָנָה שֶׁנִּתְאָרְסָה לְכוֹהֵן גָּדוֹל, אוֹ גְּרוּשָׁה לְכוֹהֵן הִדְיוֹט--הוֹאִיל וְהֶן מְשַׁמְּרוֹת לְבִיאָה פְּסוּלָה שֶׁלַּתּוֹרָה, הֲרֵי אֵלּוּ לֹא יֹאכְלוּ; וְכֵן אִם נִכְנְסוּ לַחֻפָּה בְּלֹא אֵרוּסִין--אֵינָן אוֹכְלוֹת, שֶׁהַחֻפָּה פּוֹסֶלֶת אוֹתָן מִלֶּאֱכֹל.
נִתְאַלְמְנוּ אוֹ נִתְגָּרְשׁוּ מִן הָאֵרוּסִין, חָזְרוּ לְהֶכְשֵׁרָן וְאוֹכְלוֹת; מִן הַנִּשּׂוּאִין--לֹא יֹאכְלוּ, שֶׁכְּבָר נִתְחַלְּלוּ.

 כּוֹהֶנֶת שֶׁמֵּת בַּעְלָהּ כּוֹהֵן, וְנָפְלָה לִפְנֵי יְבָמִים שֶׁיֵּשׁ בָּהֶן חָלָל--לֹא תֹאכַל, מִפְּנֵי זִיקַת הֶחָלָל: וְאַפִלּוּ עָשָׂה בָּהּ אֶחָד מִן הַכְּשֵׁרִים מַאֲמָר, שְׁאֵין הַמַּאֲמָר קוֹנֶה בַּיְּבָמָה קִנְיָן גָּמוּר.

 כּוֹהֵן שֶׁנָּתַן גֶּט לִיבִמְתּוֹ הַכּוֹהֶנֶת, שְׁהִיא נֶאְסְרָה עָלָיו, וַעֲדַיִן זִיקָתוֹ עָלֶיהָ--הֲרֵי זוֹ אוֹכֶלֶת בִּתְרוּמָה: מִפְּנֵי שְׁהִיא מְשֻׁמֶּרֶת לְבִיאָה פְּסוּלָה שֶׁלְּדִבְרֵיהֶן, שְׁאֵין הַגֶּט פּוֹסֵל הַיְּבָמָה אֵלָא מִדִּבְרֵיהֶן.
וְכֵן כּוֹהֶנֶת חֲלוּצָה אוֹ שְׁנִיָּה שֶׁנִּתְאָרְסָה לְכוֹהֵן, אוֹכֶלֶת.
כּוֹהֵן הִדְיוֹט שֶׁנָּשָׂא אַיְלוֹנִית, הֲרֵי זוֹ אוֹכֶלֶת בִּתְרוּמָה.

הִלְכּוֹת תְּרוּמוֹת פֵּרֶק ח 
הָעֹבֶר, וְהַיָּבָם, וְהָאֵרוּסִין, וְהַחֵרֵשׁ, וּבֶן תֵּשַׁע שָׁנִים וְיוֹם אֶחָד--פּוֹסְלִין, וְלֹא מַאֲכִילִין.
הָעֹבֶר כֵּיצַד: בַּת יִשְׂרָאֵל הַמְּעֻבֶּרֶת מִכּוֹהֵן, לֹא תֹאכַל בִּשְׁבִיל הָעֹבֶר; וּבַת כּוֹהֵן הַמְּעֻבֶּרֶת מִיִּשְׂרָאֵל, אֲסוּרָה לֶאֱכֹל מִפְּנֵי הָעֹבֶר--שֶׁנֶּאֱמָר "וְשָׁבָה אֶל-בֵּית אָבִיהָ כִּנְעוּרֶיהָ" , פְּרָט לַמְּעֻבֶּרֶת.

 בַּת כּוֹהֵן שֶׁבָּא עָלֶיהָ יִשְׂרָאֵל--אֵין חוֹשְׁשִׁין לָהּ שֶׁמֶּא נִתְעַבְּרָה, אֵלָא טוֹבֶלֶת וְאוֹכֶלֶת לָעֶרֶב.
הָיְתָה נְשׂוּאָה לְיִשְׂרָאֵל, וּמֵת בַּעְלָהּ--טוֹבֶלֶת וְאוֹכֶלֶת בִּתְרוּמָה לָעֶרֶב, עַד אַרְבָּעִים יוֹם; וְאִם הֻכַּר עֻבְרָהּ--הֲרֵי זוֹ מְקֻלְקֶלֶת לְמַפְרֵעַ, עַד אַרְבָּעִים יוֹם: שֶׁכָּל הָאַרְבָּעִים אֵינוּ עֹבֶר, אֵלָא מַיִם בָּעוֹלָם הוּא חָשׁוּב.

 בַּת יִשְׂרָאֵל שֶׁנִּשֵּׂאת לְכוֹהֵן, וּמֵת וְהִנִּיחָהּ מְעֻבֶּרֶת--לֹא יֹאכְלוּ עֲבָדֶיהָ בִּתְרוּמָה בִּשְׁבִיל הָעֹבֶר: שֶׁהַיִּלּוֹד הוּא שֶׁמַּאֲכִיל, וּשְׁאֵינוּ יִלּוֹד אֵינוּ מַאֲכִיל.
לְפִיכָּךְ אִם הָיָה הָעֹבֶר חָלָל--אֵינוּ פּוֹסֵל הָעֲבָדִים, אֵלָא אוֹכְלִין בִּגְלַל אֶחָיו הַכְּשֵׁרִים, עַד שֶׁיִּוָּלֵד זֶה הֶחָלָל, וְיֵאָסְרוּ הָעֲבָדִים מִלֶּאֱכֹל.

 הַיָּבָם כֵּיצַד: בַּת יִשְׂרָאֵל הַזְּקוּקָה לַיָּבָם כּוֹהֵן, לֹא תֹאכַל--שֶׁנֶּאֱמָר "וְכֹהֵן, כִּי-יִקְנֶה נֶפֶשׁ" , וְזֶה עֲדַיִן לֹא קָנָה אוֹתָהּ; וּבַת כּוֹהֵן הַזְּקוּקָה לְיִשְׂרָאֵל, אֲסוּרָה מִפְּנֵי יְבָמָהּ--שֶׁנֶּאֱמָר "וְשָׁבָה אֶל-בֵּית אָבִיהָ" , פְּרָט לְשׁוֹמֶרֶת יָבָם.

 יָבָם כּוֹהֵן שֶׁבָּא עַל יְבִמְתּוֹ בְּאֹנֶס, אוֹ בִּשְׁגָגָה, אוֹ שֶׁהֶעֱרָה בָּהּ וְלֹא גָמַר--אַף עַל פִּי שֶׁקָּנָה אוֹתָהּ כְּמוֹ שֶׁבֵּאַרְנוּ בְּהִלְכּוֹת יִבּוּם, אֵינוּ מַאֲכִילָהּ בִּתְרוּמָה: עַד שֶׁיִּבְעֹל בְּעִילָה גְּמוּרָה, בְּרָצוֹן.
בַּמֶּה דְּבָרִים אֲמוּרִים, בְּשֶׁנִּתְאַלְמְנָה מִן הָאֵרוּסִין; אֲבָל מִן הַנִּשּׂוּאִין--הוֹאִיל וְהָיְתָה אוֹכֶלֶת, תֹּאכַל בְּבִיאָה זוֹ.

 הָאֵרוּסִין כֵּיצַד: בַּת כּוֹהֵן שֶׁנִּתְאָרְסָה לְיִשְׂרָאֵל--אֲסוּרָה לֶאֱכֹל, שֶׁהֲרֵי יֵשׁ לוֹ בָּהּ קִנְיָן; וּבַת יִשְׂרָאֵל שֶׁנִּתְאָרְסָה לְכוֹהֵן--לֹא תֹאכַל עַד שֶׁתִּכָּנֵס לַחֻפָּה, שֶׁמֶּא תַּאֲכִיל לִבְנֵי בֵּית אָבִיהָ כְּמוֹ שֶׁבֵּאַרְנוּ.

 יִשְׂרָאֵל שֶׁאָמַר לַכּוֹהֶנֶת, הֲרֵי אַתְּ מְקֻדֶּשֶׁת לִי לְאַחַר שְׁלוֹשִׁים יוֹם--הֲרֵי זוֹ אוֹכֶלֶת בִּתְרוּמָה כָּל הַשְּׁלוֹשִׁים, שֶׁעֲדַיִן לֹא נִתְאָרְסָה; וְאִם אָמַר לָהּ, הֲרֵי אַתְּ מְקֻדֶּשֶׁת לִי מֵעַכְשָׁו לְאַחַר שְׁלוֹשִׁים יוֹם--הֲרֵי זוֹ אֲסוּרָה לֶאֱכֹל מִיָּד.
וְכֵן בִּשְׁאָר כָּל הַתְּנָאִים כַּיּוֹצֶא בְּזֶה.

 הַחֵרֵשׁ כֵּיצַד: כּוֹהֶנֶת שֶׁנִּשֵּׂאת לְחֵרֵשׁ יִשְׂרָאֵל--לֹא תֹאכַל, שֶׁהֲרֵי קוֹנָהּ בְּתַקָּנַת חֲכָמִים שֶׁתִּקְּנוּ לוֹ נִשּׂוּאִין.
וּבַת יִשְׂרָאֵל שֶׁנִּשֵּׂאת לְכוֹהֵן חֵרֵשׁ--לֹא תֹאכַל, שְׁאֵינוּ קוֹנָהּ מִן הַתּוֹרָה: שְׁאֵינוּ בֶּן דַּעַת.

 נִתְאָרְסָה לְכוֹהֵן פִּקֵּחַ, וְלֹא הִסְפִּיק לְכָנְסָהּ עַד שֶׁנִּתְחָרַשׁ--אֵינָהּ אוֹכֶלֶת; מֵת וְנָפְלָה לִפְנֵי יָבָם חֵרֵשׁ, וְיִבְּמָהּ--אֵינָהּ אוֹכֶלֶת.
אֲבָל אִם נְשָׂאָהּ כִּשְׁהוּא פִּקֵּחַ, וְנִתְחָרַשׁ--הֲרֵי זוֹ אוֹכֶלֶת; מֵת וְנָפְלָה לְיָבָם חֵרֵשׁ, וְיִבְּמָהּ--הֲרֵי זוֹ אוֹכֶלֶת, הוֹאִיל וְהָיְתָה אוֹכֶלֶת בַּתְּחִלָּה.
וְאֵשֶׁת חֵרֵשׁ שֶׁיָּלְדָה מִמֶּנּוּ, הֲרֵי זוֹ אוֹכֶלֶת בִּשְׁבִיל בְּנָהּ.

 בֶּן תֵּשַׁע שָׁנִים וְיוֹם אֶחָד כֵּיצַד: מִי שֶׁנִּבְעֲלָה לְאָסוּר לָהּ, וְהוּא בֶּן תֵּשַׁע שָׁנִים וְיוֹם אֶחָד--הוֹאִיל וּבִיאָתוֹ בִּיאָה, נִפְסְלָה מִן הַכְּהֻנָּה וַאֲסוּרָה מִלֶּאֱכֹל: מִפְּנֵי שֶׁנַּעֲשָׂת זוֹנָה אוֹ חֲלָלָה כְּמוֹ שֶׁבֵּאַרְנוּ, אַפִלּוּ הָיָה שָׁחוּף.
וּבַת יִשְׂרָאֵל, אַפִלּוּ שֶׁנִּשֵּׂאת לְכוֹהֵן בֶּן תֵּשַׁע שָׁנִים וְיוֹם אֶחָד--אַף עַל פִּי שֶׁבִּיאָתוֹ בִּיאָה--אֵינָהּ אוֹכֶלֶת בִּשְׁבִיל הַקָּטָן, לְפִי שְׁאֵינוּ קוֹנֶה עַד שֶׁיַּגְדִּיל.

סְפֵק שְׁהוּא בֶּן תֵּשַׁע שָׁנִים וְיוֹם אֶחָד, סְפֵק שְׁאֵינוּ, נִשֵּׂאת לְבֶן שְׁלוֹשׁ עֶשְׂרֵה שָׁנָה וְיוֹם אֶחָד, סְפֵק שֶׁהֵבִיא שְׁתֵּי שְׂעָרוֹת סְפֵק שֶׁלֹּא הֵבִיא--הֲרֵי זוֹ אֲסוּרָה לֶאֱכֹל.

כָּל אֵלּוּ שְׁאֵין מַאֲכִילִין בִּתְרוּמָה שֶׁלַּתּוֹרָה, כָּךְ אֵין מַאֲכִילִין בִּתְרוּמָה שֶׁלְּדִבְרֵיהֶם--גְּזֵרָה, שֶׁמֶּא יַאֲכִילוּ בְּשֶׁלַּתּוֹרָה.

וְאֵלּוּ לֹא פוֹסְלִין, וְלֹא מַאֲכִילִין--הָאוֹנֵס, וְהַמְּפַתֶּה, וְהַשּׁוֹטֶה שֶׁנָּשָׂא אִשָּׁה: אֵלָא אִם כֵּן הָיְתָה אֲסוּרָה לָהֶן, שְׁהֶן פּוֹסְלִין אוֹתָהּ בְּבִיאָתָן, מִפְּנֵי שֶׁנַּעֲשָׂת זוֹנָה אוֹ חֲלָלָה, כְּמוֹ שֶׁבֵּאַרְנוּ.

מִי שֶׁנִּשֵּׂאת לְכוֹהֵן שׁוֹטֶה, אוֹ שֶׁאָנַס אוֹתָהּ אוֹ פִּתָּהּ כּוֹהֵן, וְיָלְדָה--אוֹכֶלֶת בִּשְׁבִיל בְּנָהּ; וְאַף עַל פִּי שֶׁהַדָּבָר סָפֵק, הוֹאִיל וְשֶׁלֹּא בְּקִדּוּשִׁין הִיא, שֶׁמֶּא מֵאַחֵר עִבְּרָה--הֲרֵי הַוֶּלֶד בְּחֶזְקַת זֶה שֶׁבָּא עָלֶיהָ: וְהוּא שֶׁלֹּא יָצָא עָלֶיהָ קוֹל עִם אַחֵר, אֵלָא הַכֹּל מְרַנְּנִין אַחֲרֶיהָ בְּזֶה הַכּוֹהֵן.

וְכֵן כּוֹהֶנֶת שֶׁבָּא עָלֶיהָ שׁוֹטֶה יִשְׂרָאֵל, אוֹ שֶׁאֲנָסָהּ אוֹ פִּתָּה אוֹתָהּ, וְנִתְעַבְּרָה--אֵינָהּ אוֹכֶלֶת, מִפְּנֵי הָעֹבֶר; נִתְחַתַּךְ הָעֹבֶר, הֲרֵי זוֹ תֹּאכַל.

 אֵשֶׁת אִישׁ שֶׁבָּאוּ לָהּ עֵדֵי קִנּוּי, וְעֵדֵי סְתִירָה--הֲרֵי זוֹ אֲסוּרָה לֶאֱכֹל בִּתְרוּמָה, עַד שֶׁתִּשְׁתֶּה מֵי הַמָּרִים: מִפְּנֵי שְׁהִיא סְפֵק זוֹנָה.
מֵת בַּעְלָהּ קֹדֶם שֶׁיַּשְׁקֶנָּה, אוֹ שֶׁהָיְתָה מִן הַנָּשִׁים שְׁאֵינָן שׁוֹתוֹת וְלֹא נוֹטְלוֹת כְּתֻבָּה--הֲרֵי זוֹ אֲסוּרָה בִּתְרוּמָה לְעוֹלָם.
וְכָל אֵשֶׁת כּוֹהֵן שֶׁאָמְרָה, טְמֵאָה אֲנִי--הֲרֵי זוֹ אֲסוּרָה לֶאֱכֹל בִּתְרוּמָה.

 קְטַנָּה בַּת יִשְׂרָאֵל שֶׁנִּשֵּׂאת לְכוֹהֵן שֶׁלֹּא מִדַּעַת אָבִיהָ, בֵּין בִּפְנֵי אָבִיהָ בֵּין שֶׁלֹּא בְּפָנָיו--אַף עַל פִּי שֶׁקִּדְּשָׁהּ אָבִיהָ, אֵינָהּ אוֹכֶלֶת בִּתְרוּמָה: שְׁאִם מִחָה, תֵּעָשֵׂה זָרָה לְמַפְרֵעַ; וְזֶה שֶׁרוֹאֶה וְשׁוֹתֵק--כּוֹעֵס הוּא, לְפִי שֶׁנִּשֵּׂאת שֶׁלֹּא לְדַעְתּוֹ.

הִלְכּוֹת תְּרוּמוֹת פֵּרֶק ט 
הָאִשָּׁה אוֹכֶלֶת בִּתְרוּמָה עַד שֶׁיַּגִּיעַ גֶּט לְיָדָהּ, אוֹ לְיַד שְׁלוּחָהּ שֶׁעָשָׁת לְקַבָּלָה; וְכָל שְׁהִיא סְפֵק גְּרוּשָׁה, הֲרֵי זוֹ לֹא תֹאכַל.

הָאִשָּׁה שֶׁעָשָׁת שָׁלִיחַ לְקַבַּל לָהּ גִּטָּהּ, אֲסוּרָה לֶאֱכֹל בִּתְרוּמָה מִיָּד; וְאִם אָמְרָה לוֹ, קַבַּל לִי גִּטִּי בְּמָקוֹם פְּלוֹנִי--אֵינָהּ אֲסוּרָה עַד שֶׁיַּגִּיעַ שָׁלִיחַ לְאוֹתוֹ מָקוֹם.
שָׁלְחָה שָׁלִיחַ לַהֲבָאַת גִּטָּהּ, אוֹכֶלֶת בִּתְרוּמָה עַד שֶׁיַּגִּיעַ גֶּט לְיָדָהּ.
הָאוֹמֵר לְאִשְׁתּוֹ, הֲרֵי זֶה גִּטִּיךְ שָׁעָה אַחַת קֹדֶם לְמִיתָתוֹ--אֲסוּרָה לֶאֱכֹל בִּתְרוּמָה מִיַּד.

 עִיר שֶׁהִקִּיפָהּ כַּרְקוֹם, וּסְפִינָה הַמִּטָּרֶפֶת בַּיָּם, וְהַיּוֹצֶא לִדּוֹן--הֲרֵי אֵלּוּ בְּחֶזְקַת קַיָּמִין; וְאֵין צָרִיךְ לוֹמַר מְפָרֵשׁ, וְיוֹצֶא בַּשְּׁיָרָה.
אֲבָל עִיר שֶׁכְּבָשָׁהּ כַּרְקוֹם, וּסְפִינָה שֶׁאָבְדָה בַּיָּם, וְהַיּוֹצֶא לֵהָרֵג מִבָּתֵּי דִּינֵי גּוֹיִים, וּמִי שֶׁגְּרָרַתּוּ חַיָּה, אוֹ נָפְלָה עָלָיו מַפֹּלֶת, אוֹ שְׁטָפוֹ נָהָר--נוֹתְנִין עֲלֵיהֶן חֻמְרֵי חַיִּים וְחֻמְרֵי מֵתִים; לְפִיכָּךְ אִם הָיוּ נְשׁוֹתֵיהֶן בַּת כּוֹהֵן לְיִשְׂרָאֵל, אוֹ בַּת יִשְׂרָאֵל לְכוֹהֵן--הֲרֵי אֵלּוּ לֹא יֹאכְלוּ.
אֲבָל מִי שֶׁנִּגְמַר דִּינוֹ בְּבֵית דִּין, וְהִנִּיחוּהוּ בְּבֵית הַסְּקֵלָה לֵהָרֵג--הֲרֵי זֶה בְּחֶזְקַת מֵת, וְלֹא תֹאכַל אִשְׁתּוֹ.

 הִנִּיחוּ בַּעְלָהּ גּוֹסֵס בִּמְדִינָה אַחֶרֶת, בֵּין שֶׁהָיְתָה כּוֹהֶנֶת אֵשֶׁת יִשְׂרָאֵל אוֹ יִשְׂרְאֵלִית אֵשֶׁת כּוֹהֵן--לֹא תֹאכַל: שֶׁרֹב גּוֹסְסִין לְמִיתָה.
אֶחָד אוֹמֵר מֵת בַּעְלָהּ, וְאֶחָד אוֹמֵר לֹא מֵת--הֲרֵי זוֹ לֹא תֹאכַל.

 אָמְרָה לָהּ צָרָתָהּ, אוֹ אַחַת מֵחָמֵשׁ נָשִׁים שְׁאֵינָן נֶאֱמָנוֹת לְהַעִידָהּ שֶׁמֵּת בַּעְלָהּ--הוֹאִיל וְאֵינָהּ נִשֵּׂאת עַל פִּיהֶן, הֲרֵי זוֹ אוֹכֶלֶת בִּתְרוּמָה בְּחֶזְקַת שֶׁבַּעְלָהּ קַיָּם: עַד שֶׁיָּעִיד לָהּ שְׁהוּא נֶאֱמָן לְהַשִּׂיאָהּ עַל פִּיו.

 הַמְּשַׁחְרֵר אֶת עַבְדּוֹ--מִשֶּׁיְּזַכֶּה לוֹ בְּגֶט שִׁחְרוּר, פְּסָלוֹ מִלֶּאֱכֹל בִּתְרוּמָה; וְכָל עֶבֶד שֶׁיָּצָא לְחֵרוּת, וַעֲדַיִן הוּא מְעֻכָּב שִׁחְרוּר כְּמוֹ שֶׁיִּתְבָּאַר בְּהִלְכּוֹת עֲבָדִים--אַף עַל פִּי כֵן, הֲרֵי הוּא אָסוּר לֶאֱכֹל בִּתְרוּמָה.

 הַכּוֹתֵב נְכָסָיו לְאַחֵר, וְזִכָּה לוֹ עַל יְדֵי אַחֵר, וְהָיוּ בָּהֶן עֲבָדִים, וְשָׁתַק זֶה שֶׁנִּתְּנוּ לוֹ וְאַחַר כָּךְ צָוַח--הֲרֵי זֶה סְפֵק אִם זֶה שֶׁצָּוַח הוֹכִיחַ סוֹפוֹ עַל תְּחִלָּתוֹ, וַעֲדַיִן לֹא יָצְאוּ מֵרָשׁוּת רִאשׁוֹן, אוֹ זֶה שֶׁצָּוַח אַחַר שֶׁשָּׁתַק, חָזַר בּוֹ; לְפִיכָּךְ אֵין אוֹכְלִין בִּתְרוּמָה--בֵּין שֶׁהָיָה רִבָּן רִאשׁוֹן כּוֹהֵן וְהַשֵּׁנִי יִשְׂרָאֵל, בֵּין שֶׁהָיָה רִבָּן רִאשׁוֹן יִשְׂרָאֵל וְהַשֵּׁנִי כּוֹהֵן.

 יִשְׂרָאֵל שֶׁשָּׂכַר בְּהֵמָה מִכּוֹהֵן, מַאֲכִילָהּ הַתְּרוּמָה.
וְכוֹהֵן שֶׁשָּׂכַר בֶּהֱמַת יִשְׂרָאֵל--אַף עַל פִּי שְׁהוּא חַיָּב בִּמְזוֹנוֹתֶיהָ--לֹא יַאֲכִילֶנָּה תְּרוּמָה, מִפְּנֵי שְׁאֵינָהּ "קִנְיַן כַּסְפּוֹ" .

 יִשְׂרָאֵל שֶׁשָּׁם פָּרָה מִכּוֹהֵן לְפַטְּמָהּ, וְלִהְיוֹת הַשָּׂכָר בֵּינֵיהֶן--לֹא יַאֲכִילֶנָּה תְּרוּמָה, אַף עַל פִּי שֶׁיֵּשׁ לַכּוֹהֵן בִּשְׁבָחָהּ חֵלֶק; אֲבָל כּוֹהֵן שֶׁשָּׁם פָּרַת יִשְׂרָאֵל לְפַטְּמָהּ--אַף עַל פִּי שֶׁיֵּשׁ לְיִשְׂרָאֵל חֵלֶק בַּשְּׁבָח, הוֹאִיל וְגוּפָהּ לַכּוֹהֵן, שֶׁהֲרֵי שָׁמָהּ עַל עַצְמוֹ--הֲרֵי זֶה מַאֲכִילָהּ הַתְּרוּמָה.

 פָּרָתוֹ שֶׁלְּיִשְׂרָאֵל שֶׁיָּלְדָה בְּכוֹר, מַאֲכִילוֹ הַתְּרוּמָה--שֶׁהַבְּכוֹר לַכּוֹהֲנִים; וְאוֹצֵר אָדָם כַּרְשִׁינֵי תְּרוּמָה לְתוֹךְ שׁוֹבָכוֹ, וְאֵינוּ חוֹשֵׁשׁ שֶׁמֶּא יָבוֹאוּ הַיּוֹנִים שֶׁלּוֹ וְיֹאכְלוּ אוֹתָן.

 יֵרָאֶה לִי, שְׁאִם מָכַר הַכּוֹהֵן פָּרָתוֹ לְיִשְׂרָאֵל, וְלָקַח הַדָּמִים--אַף עַל פִּי שֶׁעֲדַיִן לֹא מָשַׁךְ הַלּוֹקֵחַ, הֲרֵי זֶה אָסוּר לְהַאֲכִילָהּ תְּרוּמָה: שֶׁדִּין תּוֹרָה מָעוֹת קוֹנוֹת, כְּמוֹ שֶׁיִּתְבָּאַר בְּהִלְכּוֹת מֶקָּח וּמִמְכָּר.
וְאִם מָכַר יִשְׂרָאֵל לְכוֹהֵן--אַף עַל פִּי שֶׁנָּתַן הַדָּמִים, לֹא תֹאכַל בִּתְרוּמָה עַד שֶׁיִּמְשֹׁךְ.

הִלְכּוֹת תְּרוּמוֹת פֵּרֶק י 
זָר שֶׁאָכַל תְּרוּמָה בִּשְׁגָגָה, מְשַׁלֵּם קֶרֶן וְחֹמֶשׁ; אַפִלּוּ יָדַע שְׁהִיא תְּרוּמָה, וּשְׁהוּא מֻזְהָר עָלֶיהָ.
אֲבָל אִם לֹא יָדַע אִם חַיָּב עָלֶיהָ מִיתָה, אִם לָאו--הֲרֵי זוֹ שְׁגָגָה, וּמְשַׁלֵּם קֶרֶן וְחֹמֶשׁ.

אֶחָד הָאוֹכֵל דָּבָר שֶׁדַּרְכּוֹ לֶאֱכֹל, וְאֶחָד הַשּׁוֹתֶה דָּבָר שֶׁדַּרְכּוֹ לִשְׁתּוֹת, וְאֶחָד הַסָּךְ דָּבָר שֶׁדַּרְכּוֹ לָסוּךְ--שֶׁנֶּאֱמָר "וְלֹא יְחַלְּלוּ, אֶת-קָדְשֵׁי בְּנֵי יִשְׂרָאֵל" , לְרַבּוֹת אֶת הַסָּךְ.
וְאֶחָד הָאוֹכֵל תְּרוּמָה טְמֵאָה בִּשְׁגָגָה וְאֶחָד הָאוֹכֵל טְהוֹרָה, מְשַׁלֵּם קֶרֶן וְחֹמֶשׁ.
וְאֵינוּ חַיָּב חֹמֶשׁ, עַד שֶׁיֹּאכַל כַּזַּיִת--שֶׁנֶּאֱמָר "כִּי-יֹאכַל קֹדֶשׁ בִּשְׁגָגָה" , וְאֵין אֲכִילָה פְּחוּתָה מִכַּזַּיִת; וּכְשֵׁם שֶׁאֲכִילַת תְּרוּמָה בְּכַזַּיִת, כָּךְ שְׁתִיָּתָהּ בְּכַזַּיִת.

אָכַל וְחָזַר וְאָכַל, שָׁתָה וְחָזַר וְשָׁתָה--אִם יֵשׁ מִתְּחִילַת אֲכִילָה רִאשׁוֹנָה עַד סוֹף אֲכִילָה אַחֲרוֹנָה כְּדֵי אֲכִילַת פְּרָס, וּמִתְּחִילַת שְׁתִיָּה רִאשׁוֹנָה עַד סוֹף שְׁתִיָּה אַחֲרוֹנָה כְּדֵי שְׁתִיַּת רְבִיעִית--הֲרֵי אֵלּוּ מִצְטָרְפִין לְכַזָּיִת.

הַתְּרוּמָה וּתְרוּמַת מַעֲשֵׂר, בֵּין שֶׁלִּדְמַאי בֵּין שֶׁלְּוַדַּאי, וְהַחַלָּה, וְהַבִּכּוּרִים--כֻּלָּן מִצְטָרְפִין לְכַזַּיִת, לְחַיַּב עֲלֵיהֶן מִיתָה וְחֹמֶשׁ: שֶׁכֻּלָּן נִקְרְאוּ תְּרוּמָה.
וּמִן הַדִּין הָיָה שְׁאֵין חַיָּבִין חֹמֶשׁ עַל תְּרוּמַת מַעֲשֵׂר שֶׁלִּדְמַאי, כְּמוֹ שְׁאֵין חַיָּבִין עַל מַעֲשֵׂר שֵׁנִי שֶׁלּוֹ כְּמוֹ שֶׁיִּתְבָּאַר; אֲבָל אָמְרוּ חֲכָמִים, אִם לֹא יִתְחַיַּב עָלֶיהָ חֹמֶשׁ, יְזַלְזְלוּ בָּהּ.

אָכַל תְּרוּמָה בְּמֵזִיד--אִם הִתְרוּ בּוֹ, לוֹקֶה וְאֵינוּ מְשַׁלֵּם.
וְאִם לֹא הִתְרוּ בּוֹ--אִם הָיְתָה טְהוֹרָה, מְשַׁלֵּם אֶת הַקֶּרֶן וְאֵינוּ מְשַׁלֵּם אֶת הַחֹמֶשׁ.
וְאִם הָיְתָה טְמֵאָה--מְשַׁלֵּם דְּמֵי עֵצִים, מִפְּנֵי שְׁאֵינָהּ רְאוּיָה אֵלָא לְהַסָּקָה; לְפִיכָּךְ אִם אָכַל תְּרוּמַת תּוּתִים וְרִמּוֹנִים וְכַיּוֹצֶא בָּהֶם שֶׁנִּטְמְאוּ--פָּטוּר מִן הַתַּשְׁלוּמִין, שֶׁהֲרֵי אֵינָם רְאוּיִין לְהַסָּקָה.

הָאוֹכֵל תְּרוּמָה חָמֵץ בַּפֶּסַח--בֵּין בְּזָדוֹן בֵּין בִּשְׁגָגָה, בֵּין טְמֵאָה בֵּין טְהוֹרָה--פָּטוּר מִן הַתַּשְׁלוּמִין: אַפִלּוּ הִפְרִישָׁהּ כִּשְׁהִיא מַצָּה וְהִחְמִיצָה, פָּטוּר; וְאַפִלּוּ דְּמֵי עֵצִים אֵינוּ מְשַׁלֵּם, שֶׁהֲרֵי אֵינָהּ רְאוּיָה לְהַסָּקָה--מִפְּנֵי שְׁהִיא אֲסוּרָה בַּהֲנָיָה, אֵין לָהּ דָּמִים.

אֲבָל הַשּׁוֹגֵג וְאָכַל תְּרוּמָה בְּיוֹם הַכִּפּוּרִים, אוֹ שֶׁאָכַל תְּרוּמָה נְקוּרָה, וְהַשּׁוֹתֶה יֵין תְּרוּמָה שֶׁנִּתְגַּלָּה, וְהַסָּךְ יַיִן וְשֶׁמֶן כְּאֶחָד, אוֹ שֶׁשָּׁתָה שֶׁמֶן וְחֹמֶץ כְּאֶחָד, אוֹ שֶׁכָּסַס אֶת הַחִטִּים, אוֹ גָּמַע אֶת הַחֹמֶץ--הֲרֵי זֶה מְשַׁלֵּם קֶרֶן וְחֹמֶשׁ.

הָיָה שָׂבֵעַ וְקָץ בִּמְזוֹנוֹ, וְהוֹסִיף עַל שָׂבְעוֹ בַּאֲכִילַת תְּרוּמָה--אֵינוּ מְשַׁלֵּם אֶת הַחֹמֶשׁ: שֶׁנֶּאֱמָר "כִּי-יֹאכַל" , לֹא שֶׁיַּזִּיק עַצְמוֹ.
וְכֵן הַכּוֹסֵס אֶת הַשְּׂעוֹרִים--פָּטוּר מִן הַחֹמֶשׁ, מִפְּנֵי שֶׁהִזִּיק עַצְמוֹ.

זָר שֶׁבָּלַע שׁוּפִין שֶׁלִּתְרוּמָה, וֶהֱקִיאָן, וּבָא אַחֵר וַאֲכָלָן, גַּם הוּא בִּשְׁגָגָה--הָרִאשׁוֹן מְשַׁלֵּם קֶרֶן וְחֹמֶשׁ, וְהַשֵּׁנִי מְשַׁלֵּם דְּמֵי עֵצִים לָרִאשׁוֹן.

הַמַּאֲכִיל אֶת פּוֹעֲלָיו וְאֶת אוֹרְחָיו תְּרוּמָה--הֶם מְשַׁלְּמִין קֶרֶן וְחֹמֶשׁ, מִפְּנֵי שְׁהֶן כְּשׁוֹגְגִין.
וְהוּא מְשַׁלֵּם לָהֶם דְּמֵי סְעוֹדָתָן, שֶׁדְּמֵי הַחֻלִּין יְתֵרִין מִדְּמֵי תְּרוּמָה שֶׁאָכְלוּ--שֶׁדָּבָר הָאָסוּר, נַפְשׁוֹ שֶׁלָּאָדָם חָתָה מִמֶּנּוּ.

הַמַּאֲכִיל אֶת בָּנָיו הַקְּטַנִּים, וְאֶת עֲבָדָיו בֵּין גְּדוֹלִים בֵּין קְטַנִּים, וְהָאוֹכֵל תְּרוּמַת חוּצָה לָאָרֶץ, וְהָאוֹכֵל אוֹ הַשּׁוֹתֶה פָּחוּת מִכַּזַּיִת, וְנָזִיר שֶׁשָּׁגַג וְשָׁתָה יַיִן שֶׁלִּתְרוּמָה, וְהַשּׁוֹתֶה שֶׁמֶן, וְהַסָּךְ אֶת הַיַּיִן--כָּל אֵלּוּ מְשַׁלְּמִין אֶת הַקֶּרֶן, וְאֵינָן מְשַׁלְּמִין אֶת הַחֹמֶשׁ.

בַּת כּוֹהֵן שֶׁהָיְתָה נְשׂוּאָה לְיִשְׂרָאֵל, אוֹ שֶׁנִּפְסְלָה, וְאַחַר כָּךְ אָכְלָה תְּרוּמָה--מְשַׁלֶּמֶת אֶת הַקֶּרֶן, וְאֵינָהּ מְשַׁלֶּמֶת אֶת הַחֹמֶשׁ.

הָאִשָּׁה שֶׁהָיְתָה אוֹכֶלֶת בִּתְרוּמָה, וְאָמְרוּ לָהּ מֵת בַּעְלִיךְ, אוֹ גֵּרְשִׁיךְ, וְכֵן הָעֶבֶד שֶׁהָיָה אוֹכֵל, וְאָמְרוּ לוֹ מֵת רִבָּךְ וְהִנִּיחַ יוֹרֵשׁ שְׁאֵינוּ מַאֲכִיל, אוֹ שֶׁמְּכָרָךְ לְיִשְׂרָאֵל, אוֹ נְתָנָךְ לוֹ, אוֹ שִׁחְרְרָךְ, וְכֵן כּוֹהֵן שֶׁהָיָה אוֹכֵל, וְנוֹדַע לוֹ שְׁהוּא בֶּן גְּרוּשָׁה, אוֹ בֶּן חֲלוּצָה--הֲרֵי אֵלּוּ מְשַׁלְּמִין אֶת הַקֶּרֶן בִּלְבָד.
וְאִם הָיְתָה תְּרוּמַת חָמֵץ, וְהָיָה עֶרֶב הַפֶּסַח--הֲרֵי אֵלּוּ פְּטוּרִין מִלְּשַׁלַּם: מִפְּנֵי שֶׁזְּמַנָּהּ בָּהוּל, נֶחְפְּזוּ לֶאֱכֹל וְלֹא בָדְקוּ.

וְכֻלָּן שֶׁהָיְתָה תְּרוּמָה בְּתוֹךְ פִּיהֶן כְּשֶׁיָּדְעוּ שְׁהֶן אֲסוּרִין לֶאֱכֹל, הֲרֵי אֵלּוּ יִפְלֹטוּ.
הָיָה אוֹכֵל, וְאָמְרוּ לוֹ נִטְמֵאתָ, אוֹ נִטְמֵאת הַתְּרוּמָה, טָמֵא הָיִיתָ, אוֹ טְמֵאָה הָיְתָה הַתְּרוּמָה, אוֹ נוֹדַע שְׁהוּא טֶבֶל, אוֹ מַעֲשֵׂר רִאשׁוֹן שֶׁלֹּא נִטְּלָה תְּרוּמָתוֹ, אוֹ מַעֲשֵׂר שֵׁנִי וְהֶקְדֵּשׁ שֶׁלֹּא נִפְדוּ, אוֹ שֶׁטָּעַם טַעַם פִּשְׁפֵּשׁ לְתוֹךְ פִּיו--הֲרֵי אֵלּוּ יִפְלֹטוּ.

 שְׁתֵּי קֻפּוֹת, אַחַת שֶׁלִּתְרוּמָה וְאַחַת שֶׁלְּחֻלִּין, שֶׁנָּפְלָה תְּרוּמָה לְתוֹךְ אַחַת מֵהֶן, וְאֵין יָדוּעַ לְאֵיזוֹ נָפְלָה--הֲרֵינִי אוֹמֵר לְתוֹךְ שֶׁלַּתְּרוּמָה נָפְלָה.
וְאֵין יָדוּעַ אֵיזוֹ הִיא שֶׁלַּתְּרוּמָה--אָכַל זָר אֶת אַחַת מֵהֶן, הֲרֵי זֶה פָּטוּר מִן הַתַּשְׁלוּמִין: שֶׁהַמּוֹצִיא מֵחֲבֵרוֹ, עָלָיו הָרְאָיָה.
וְהַשְּׁנִיָּה, נוֹהֵג בָּהּ כִּתְרוּמָה.

אָכַל אַחֵר אֶת הַשְּׁנִיָּה, אַף הוּא פָּטוּר.
אָכַל אֶחָד אֶת שְׁתֵּיהֶן, מְשַׁלֵּם כַּקְּטַנָּה שֶׁבִּשְׁתֵּיהֶן: אִם מֵזִיד, קֶרֶן; וְאִם שׁוֹגֵג, קֶרֶן וְחֹמֶשׁ.

 הָאוֹכֵל אֶת הַחֹמֶשׁ בִּשְׁגָגָה--הֲרֵי זֶה מוֹסִיף עָלָיו חֻמְשׁוֹ, שֶׁהַחֹמֶשׁ כַּקֶּרֶן לְכָל דָּבָר; וְכֵן מוֹסִיף חֹמֶשׁ עַל חֹמֶשׁ, עַד לְעוֹלָם.

כָּל הַמְּשַׁלֵּם קֶרֶן וְחֹמֶשׁ, הֲרֵי הַתַּשְׁלוּמִין כִּתְרוּמָה לְכָל דָּבָר, אֵלָא שְׁאִם נִזְרְעוּ, גִּדּוּלֵיהֶן חֻלִּין; וְאִם רָצָה הַכּוֹהֵן לִמְחֹל, אֵינוּ מוֹחֵל.
וְכָל הַמְּשַׁלֵּם אֶת הַקֶּרֶן בִּלְבָד, הֲרֵי הַתַּשְׁלוּמִין חֻלִּין; וְאִם רָצָה הַכּוֹהֵן לִמְחֹל, מוֹחֵל.

 בַּת יִשְׂרָאֵל שֶׁאָכְלָה תְּרוּמָה, וְאַחַר כָּךְ נִשֵּׂאת לְכוֹהֵן--אִם תְּרוּמָה שֶׁלֹּא זָכָה בָּהּ כּוֹהֵן אָכְלָה, מְשַׁלֶּמֶת קֶרֶן וְחֹמֶשׁ לְעַצְמָהּ; וְאִם תְּרוּמָה שֶׁזָּכָה בָּהּ כּוֹהֵן אָכְלָה, מְשַׁלֶּמֶת קֶרֶן לַבְּעָלִים וְחֹמֶשׁ לְעַצְמָהּ: שֶׁכָּל הַמְּשַׁלֵּם קֶרֶן וְחֹמֶשׁ--מְשַׁלֵּם הַקֶּרֶן לַבְּעָלִים, וְהַחֹמֶשׁ לְכָל כּוֹהֵן שֶׁיִּרְצֶה.
לֹא הִסְפִּיקָה לְשַׁלַּם עַד שֶׁנִּתגָּרְשָׁה--בֵּין כָּךְ וּבֵין כָּךְ, אֵינָהּ מְשַׁלֶּמֶת לְעַצְמָהּ; וַהֲרֵי הִיא כְּמִי שֶׁלֹּא נִשֵּׂאת לְכוֹהֵן מֵעוֹלָם.

 כָּל הָאוֹכֵל תְּרוּמָה, בֵּין בְּשׁוֹגֵג בֵּין בְּמֵזִיד--אֵינוּ מְשַׁלֵּם אֵלָא מִן הַחֻלִּין הַמְּתֻקָּנִים, שֶׁהוֹצִיאוּ מֵהֶן תְּרוּמוֹת וּמַעַשְׂרוֹת; וּמְשַׁלְּמִין מִן הַלֶּקֶט וּמִן הַשִּׁכְחָה וּמִן הַפֵּאָה וּמִן הַהֶפְקֵר, וּמִמַּעֲשֵׂר רִאשׁוֹן שֶׁנִּטְּלָה תְּרוּמָתוֹ, אַף עַל פִּי שֶׁעֲדַיִן לֹא נִטְּלָה תְּרוּמָה גְּדוֹלָה שֶׁיֵּשׁ בּוֹ, אִם הִקְדִּים הַמַּעֲשֵׂר לַתְּרוּמָה; וּמְשַׁלְּמִין מִמַּעֲשֵׂר שֵׁנִי וְהֶקְדֵּשׁ שֶׁנִּפְדּוּ, אַף עַל פִּי שֶׁנִּפְדּוּ שֶׁלֹּא כַּהֲלָכָה.
וּמְשַׁלְּמִין מִן הֶחָדָשׁ עַל הַיָּשָׁן; אֲבָל אֵין מְשַׁלְּמִין מִמִּין עַל שְׁאֵינוּ מִינוֹ--שֶׁנֶּאֱמָר "וְנָתַן לַכֹּהֵן אֶת-הַקֹּדֶשׁ" , כַּקֹּדֶשׁ שֶׁאָכַל.

 הָאוֹכֵל קִשּׁוּאִין שֶׁלְּעֶרֶב שְׁבִיעִית--יַמְתִּין לַקִּשּׁוּאִין שֶׁלְּמוֹצָאֵי שְׁבִיעִית, וִישַׁלַּם מֵהֶן: שְׁאֵינוּ יָכוֹל לְשַׁלַּם חוֹבוֹ מִפֵּרוֹת שְׁבִיעִית, כְּמוֹ שֶׁיִּתְבָּאַר בִּמְקוֹמוֹ.

 אָכַל תְּרוּמָה טְמֵאָה--מְשַׁלֵּם חֻלִּין, בֵּין טְמֵאִין בֵּין טְהוֹרִין.
אָכַל תְּרוּמָה טְהוֹרָה, מְשַׁלֵּם חֻלִּין טְהוֹרִין; וְאִם שִׁלַּם חֻלִּין טְמֵאִין, בֵּין בְּשׁוֹגֵג בֵּין בְּמֵזִיד--תַּשְׁלוּמָיו תַּשְׁלוּמִין, וְיַחְזֹר וִישַׁלַּם מִן הַטְּהוֹרִין.

 אָכַל תְּרוּמַת חָבֵר, מְשַׁלֵּם לוֹ.
אָכַל תְּרוּמַת עַם הָאָרֶץ--מְשַׁלֵּם לְחָבֵר, וְנוֹטֵל דָּמֶיהָ מִמֶּנּוּ וְנוֹתְנוֹ לְעַם הָאָרֶץ שֶׁאָכַל תְּרוּמָתוֹ: שְׁאֵין מוֹסְרִין טְהָרוֹת לְעַם הָאָרֶץ.

 גָּזַל תְּרוּמָה מֵאֲבִי אִמּוֹ כּוֹהֵן וַאֲכָלָהּ, וְאַחַר כָּךְ מֵת אֲבִי אִמּוֹ--אֵינוּ מְשַׁלֵּם לְעַצְמוֹ, אֵלָא מְשַׁלֵּם לְיוֹרֵשׁ אַחֵר מִשְּׁאָר הַשֵּׁבֶט; וְכֵן אִם נָפְלָה לוֹ תְּרוּמָה מֵאֲבִי אִמּוֹ וַאֲכָלָהּ, וּבַעַל חוֹב שֶׁגָּבָה תְּרוּמָה בְּחוֹבוֹ וְהָאִשָּׁה בִּכְתֻבָּתָהּ וַאֲכָלוּהָ--מְשַׁלְּמִין קֶרֶן וְחֹמֶשׁ לְכוֹהֵן חָבֵר, וְהֶחָבֵר נוֹתֵן לָהֶם דָּמִים שֶׁהָיוּ מוֹכְרִין בָּהּ אוֹתָהּ הַתְּרוּמָה שֶׁאָכְלוּ.

 הַגּוֹנֵב תְּרוּמָה, וְלֹא אֲכָלָהּ--מְשַׁלֵּם תַּשְׁלוּמֵי כֵּפֶל לַבְּעָלִים; וְיֵשׁ לוֹ לְשַׁלַּם מִדְּמֵי תְּרוּמָה.
גְּנָבָהּ, וַאֲכָלָהּ--מְשַׁלֵּם שְׁנֵי קְרָנִין וְחֹמֶשׁ: קֶרֶן וְחֹמֶשׁ מִן הַחֻלִּין, וְקֶרֶן אַפִלּוּ מִדְּמֵי תְּרוּמָה.

 הָיְתָה הַתְּרוּמָה הֶקְדֵּשׁ לְבֶדֶק הַבַּיִת, וּגְנָבָהּ וַאֲכָלָהּ--אֵינוּ מְשַׁלֵּם תַּשְׁלוּמֵי כֵּפֶל, שְׁאֵין בַּהֶקְדֵּשׁ תַּשְׁלוּמֵי כֵּפֶל כְּמוֹ שֶׁיִּתְבָּאַר בִּמְקוֹמוֹ.
אֲבָל מְשַׁלֵּם קֶרֶן וּשְׁנֵי חֻמְשִׁים--חֹמֶשׁ מִשּׁוֹם אוֹכֵל תְּרוּמָה, וְחֹמֶשׁ מִשּׁוֹם שֶׁנִּהְנָה מִן הַהֶקְדֵּשׁ.
וּלְמִי מְשַׁלֵּם: אִם הָיָה בָּהּ כַּזַּיִת, וְאֵין בָּהּ שׁוֹוֶה פְּרוּטָה--מְשַׁלֵּם לַכּוֹהֲנִים; וְאִם יֵשׁ בָּהּ שׁוֹוֶה פְּרוּטָה--בֵּין שֶׁיֵּשׁ בָּהּ כַּזַּיִת בֵּין שְׁאֵין בָּהּ כַּזַּיִת, מְשַׁלֵּם לַהֶקְדֵּשׁ.

 וּמִפְּנֵי מַה חָל אִסּוּר הֶקְדֵּשׁ עַל הַתְּרוּמָה--מִפְּנֵי שֶׁהַתְּרוּמָה אֲסוּרָה לַזָּר, וּמֻתֶּרֶת לַכּוֹהֵן; הִקְדִישָׁהּ, נֶאְסְרָה עַל הַכּוֹהֵן.
לְפִיכָּךְ נוֹסַף בָּהּ אִסּוּר אַף עַל יִשְׂרָאֵל, עַל דֶּרֶךְ שֶׁבֵּאַרְנוּ בְּהִלְכּוֹת בִּיאוֹת אֲסוּרוֹת וְאִסּוּרֵי מַאֲכָלוֹת.

 הַגּוֹזֵל תְּרוּמָה וַאֲכָלָהּ, מְשַׁלֵּם קֶרֶן וְחֹמֶשׁ אֶחָד: שֶׁהַחֹמֶשׁ שֶׁחַיָּב בּוֹ מִשּׁוֹם תְּרוּמָה, יָצָא בּוֹ יְדֵי גָּזֵלוֹ--שֶׁנֶּאֱמָר "וְנָתַן לַכֹּהֵן אֶת-הַקֹּדֶשׁ" , אֵינוּ חַיָּב אֵלָא בַּחֹמֶשׁ שֶׁלַּקֹּדֶשׁ בִּלְבָד.
גְּזָלָהּ וְהֶאֱכִילָהּ לְאַחֵר, הָאוֹכֵל מְשַׁלֵּם קֶרֶן וְחֹמֶשׁ.

כָּל מָקוֹם שֶׁאָמְרוּ מְשַׁלֵּם קֶרֶן וְחֹמֶשׁ--אִם אָכַל שׁוֹוֶה אַרְבָּעָה, מְשַׁלֵּם שׁוֹוֶה חֲמִשָּׁה מִמִּין שֶׁאָכַל; וְכָל מָקוֹם שֶׁאָמְרוּ קֶרֶן וּשְׁנֵי חֻמְשִׁין--אָכַל שׁוֹוֶה אַרְבָּעָה, מְשַׁלֵּם שׁוֹוֶה שִׁשָּׁה; וּמְקוֹם שֶׁאָמְרוּ שְׁנֵי קְרָנִין וְחֹמֶשׁ--אָכַל שׁוֹוֶה אַרְבָּעָה, מְשַׁלֵּם שׁוֹוֶה תִּשְׁעָה.
וּלְעוֹלָם אֵינוּ מְשַׁלֵּם אֵלָא לְפִי דָּמִים שֶׁהָיְתָה שׁוֹוָה בְּשָׁעַת אֲכִילָה, בֵּין שֶׁהוּזְלָה בְּשָׁעַת תַּשְׁלוּמִין בֵּין שֶׁהוּקְרָה.

הִלְכּוֹת תְּרוּמוֹת פֵּרֶק יא 
הַתְּרוּמָה נִתֶּנֶת לַאֲכִילָה וְלִשְׁתִיָּה וּלְסִיכָה--שֶׁהַסִּיכָה כַּשְּׁתִיָּה, שֶׁנֶּאֱמָר "כַּמַּיִם בְּקִרְבּוֹ; וְכַשֶּׁמֶן, בְּעַצְמוֹתָיו" ; וְהַשְּׁתִיָּה בִּכְלַל אֲכִילָה: לֶאֱכֹל דָּבָר שֶׁדַּרְכּוֹ לֶאֱכֹל, וְלִשְׁתּוֹת דָּבָר שֶׁדַּרְכּוֹ לִשְׁתּוֹת, וְלָסוּךְ דָּבָר שֶׁדַּרְכּוֹ לָסוּךְ.
וְלֹא יָסוּךְ יַיִן וְחֹמֶץ.
אֲבָל סָךְ הוּא אֶת הַשֶּׁמֶן הַטָּהוֹר; וּמַדְלִיק אֶת הַטָּמֵא, וְזֶה הוּא הַנִּקְרָא שֶׁמֶן שְׂרֵפָה בְּכָל מָקוֹם.

תְּמָרִים שֶׁלִּתְרוּמָה, מֻתָּר לְחַבַּץ אוֹתָן וּלְקַבְּצָן כְּעִגּוּל הַדְּבֵלָה; וְאָסוּר לַעֲשׂוֹת מֵהֶם שֵׁכָר.
וְכֵן אֵין עוֹשִׂין תְּמָרִים דְּבַשׁ, וְלֹא תַּפּוּחִים יַיִן, וְלֹא פֵּרוֹת הַסְּתָיו חֹמֶץ; וְכֵן שְׁאָר כָּל הַפֵּרוֹת--אֵין מְשַׁנִּין אוֹתָן מִבְּרִיָּתָן בִּתְרוּמָה, חוּץ מִזֵּיתִים וַעֲנָבִים בִּלְבָד.

עָבַר וְעָשָׂה הָאֹכֶל מַשְׁקֶה, הֲרֵי זֶה שׁוֹתֵהוּ.
וְזָר שֶׁאָכַל דְּבַשׁ תְּמָרִים, וְיֵין תַּפּוּחִים, וְכַיּוֹצֶא בָּהֶן בִּשְׁגָגָה--אֵינוּ חַיָּב לְשַׁלַּם; וְאִם אָכַל בְּמֵזִיד, מַכִּין אוֹתוֹ מַכַּת מַרְדּוּת.

 אֵין נוֹתְנִין דְּבֵלָה וּגְרֹגְּרוֹת לְתוֹךְ הַמֻּרְיָס, מִפְּנֵי שְׁהוּא מְאַבְּדָן; אֲבָל נוֹתְנִין אֶת הַיַּיִן לַמֻּרְיָס.
וְאֵין מְפַטְּמִין אֶת הַשֶּׁמֶן, מִפְּנֵי שְׁהוּא מוֹצִיאוֹ מִכְּלַל מַאֲכָלוֹת וְעוֹשֵׂהוּ שֶׁמֶן מִשְׁחָה; אֲבָל מְעָרְבִין יַיִן וְשֶׁמֶן וּדְבַשׁ וּפַלְפְּלִין וְכַיּוֹצֶא בְּאֵלּוּ, לְאָכְלָן.
אֵין מְבַשְּׁלִין יַיִן שֶׁלִּתְרוּמָה, מִפְּנֵי שְׁהוּא מַמְעִיטוֹ.

אֵין כּוֹבְשִׁין בְּצָלִים שֶׁלִּתְרוּמָה בְּחֹמֶץ שֶׁלִּתְרוּמָה, מִפְּנֵי שֶׁמַּפְסִיד הַחֹמֶץ.
אֵין מְעָרְבִין תְּבוּאָה בְּקָטְנִית; וְכָל דָּבָר שֶׁיִּתְפָּרַשׁ זֶה מִזֶּה כְּשֶׁכּוֹבְרִין אוֹתוֹ, מְעָרְבִין.
וּמִשֶּׁחָרְבָה יְהוּדָה, הִתְחִילוּ לְעָרַב תְּבוּאָה בִּתְבוּאָה וְקָטְנִית בְּקָטְנִית; אֲבָל לֹא תְבוּאָה בְּקָטְנִית.

 כְּדֶרֶךְ שֶׁמְּרַקְּדִין אֶת הַקֶּמַח בַּחֻלִּין, כָּךְ נוֹהֵג הַכּוֹהֵן בִּתְרוּמָה--מְרַקֵּד לֶאֱכֹל, וּמַשְׁלִיךְ אֶת הַמֻּרְסָן.
הֲרֵי שֶׁרָצָה לַעֲשׂוֹת סֹלֶת מְנֻפָּה בְּנָפִיּוֹת הַרְבֵּה, עַד שֶׁמּוֹצִיא קַב אוֹ קַבַּיִם מִן הַסְּאָה--לֹא יַשְׁלִיךְ אֶת הַשְּׁאָר, מִפְּנֵי שְׁהוּא רָאוּי לַאֲכִילָה; אֵלָא יַנִּיחוֹ בְּמָקוֹם מֻצְנָע.

 שֶׁמֶן שֶׁלִּתְרוּמָה, אֵין חוֹסְמִין בּוֹ תַּנּוּר וְכִירַיִם.
וְאֵין סָכִין בּוֹ מַנְעָל וְסַנְדָּל; וְלֹא יָסוּךְ רַגְלוֹ, וְהִיא בְּתוֹךְ מַנְעָל וְסַנְדָּל, אֲבָל סָךְ אֶת רַגְלוֹ, וְלוֹבֵשׁ הַמַּנְעָל אוֹ הַסַּנְדָּל.
וְסָךְ כָּל גּוּפוֹ, וּמִתְעַגֵּל עַל גַּבֵּי קַטְבּוּלְיָה חֲדָשָׁה.
וְאַף עַל פִּי שְׁהֶן נִסּוֹכִין, אֵינוּ חוֹשֵׁשׁ; אֲבָל לֹא יִתֵּן שֶׁמֶן עַל גַּבֵּי טַבְלָה שֶׁלְּשַׁיִשׁ לְהִתְעַגַּל עָלֶיהָ, מִפְּנֵי שְׁהוּא מְאַבְּדוֹ.

 כָּל הָאוֹכֵל תְּרוּמָה, אַפִלּוּ פֵּרוֹת--צָרִיךְ נְטִילַת יָדַיִם אַף עַל פִּי שֶׁהָיוּ יָדָיו טְהוֹרוֹת, כְּמוֹ שֶׁיִּתְבָּאַר בִּמְקוֹמוֹ.
וְאֵינָהּ נֶאֱכֶלֶת עִם הַזָּר עַל הַשֻּׁלְחָן--גְּזֵרָה, שֶׁמֶּא יֹאכַל מִמֶּנָּה.
וּתְרוּמַת חוּצָה לָאָרֶץ נֶאֱכֶלֶת עִם הַזָּר עַל הַשֻּׁלְחָן, וְאֵינָהּ צְרִיכָה נְטִילַת יָדַיִם--כַּחֻלִּין.
וְאֵין סָכִין שֶׁמֶן תְּרוּמָה בְּיָדַיִם מְסֹאָבוֹת; נָפַל עַל גַּבֵּי בְּשָׂרוֹ, מְפַשְׁפֵּשׁוֹ בְּיָדַיִם מְסֹאָבוֹת.
אֲבָל סָכִין אֶת הַקָּטָן בְּשֶׁמֶן תְּרוּמָה בְּתוֹךְ שִׁבְעָה, שֶׁהַנּוֹלָד כָּל שִׁבְעָה אֵינוּ חָשׁוּב עָרֵל.

 סָךְ הוּא הַכּוֹהֵן עַצְמוֹ בְּשֶׁמֶן, וּמֵבִיא בֶּן בִּתּוֹ יִשְׂרָאֵל וּמַעְגִּילוֹ עַל גַּבָּיו; וְאִם סָךְ עַצְמוֹ בְּשֶׁמֶן וְנִכְנָס לַמֶּרְחֵץ--מֻתָּר הַזָּר לִמְשׁוֹתוֹ בַּמֶּרְחֵץ, אַף עַל פִּי שְׁהוּא נִסּוֹךְ מִמֶּנּוּ.
כּוֹהֶנֶת שֶׁחָפְפָה רֹאשָׁהּ בְּתִלְתָּן שֶׁלִּתְרוּמָה, אֵין הַיִּשְׂרְאֵלִית מֻתֶּרֶת לָחֹף אַחֲרֶיהָ; אֲבָל מְעַגְּגָה שְׁעָרָהּ בִּשְׂעָרָהּ.
וּמִפְּנֵי מַה הֻתְּרוּ הַכּוֹהֲנִים לָחֹף שְׁעָרָן בְּתִלְתָּן שֶׁלִּתְרוּמָה, מִפְּנֵי שְׁאֵינוּ רָאוּי לְמַאֲכַל אָדָם.

עֻקְצֵי תְּאֵנִים וּגְרֹגְּרוֹת, וְעֻקְצֵי הַכְּלִיסִים וְהַחַרוּבִין, וּמְעֵי אֲבַטִּיחַ, וּקְלִפֵּי אֲבַטִּיחַ, וּקְלִפֵּי אֶתְרוֹג, וּקְלִפֵּי מְלָפְפוֹן--אַף עַל פִּי שְׁאֵין בָּהֶן אֹכֶל, וּקְנוּבַת יָרָק שֶׁמַּשְׁלִיכִין בַּעֲלֵי בָּתִּים--הֲרֵי אֵלּוּ אֲסוּרִים לַזָּרִים; אֲבָל קְנוּבַת יָרָק שֶׁמְּקַנְּבִים הַגַּנָּנִין, מֻתֶּרֶת לַזָּרִים.

קְלִפֵּי פּוֹלִין וְשֻׁמְשְׁמִין--אִם יֵשׁ בָּהֶן אֹכֶל, אֲסוּרִין; אֵין בָּהֶן אֹכֶל, מֻתָּרִין.
גַּרְעִנֵּי אֶתְרוֹג, מֻתָּרִים; גַּרְעִנֵּי זֵיתִים וּתְמָרִים וַחַרוּבִין--אַף עַל פִּי שֶׁלֹּא כְנָסָן הַכּוֹהֵן, הֲרֵי אֵלּוּ אֲסוּרִין לַזָּרִים.
וּשְׁאָר הַגַּרְעִנִּין--בִּזְמָן שֶׁכְּנָסָן וְיֵשׁ בָּהֶן לַחְלוּחִית לִמְצֹץ אוֹתָן, אֲסוּרוֹת לַזָּר; וְאִם הִשְׁלִיכָן, מֻתָּרוֹת.

הַסֻּבִּין שֶׁלְּחִטִּין חֲדָשׁוֹת--אָסוּר, מִפְּנֵי שְׁהוּא רָאוּי לְמַאֲכַל אָדָם; וְשֶׁלְּחִטִּין יְשָׁנוֹת, מֻתָּר.
וְעַד מָתַי נִקְרְאוּ חֲדָשׁוֹת, כָּל זְמָן שֶׁבְּנֵי אָדָם רְגִילִין לַחְבֹּט בֵּין הַגְּרָנוֹת.
הַנִּצּוֹלוֹת וְהָרַקְבָּנִיּוֹת שֶׁלִּתְרוּמָה, אֲסוּרוֹת; וְאִם הֶעֱלוּ אָבָק, מֻתָּרוֹת.

שְׁמָרִים שֶׁלִּתְרוּמָה שֶׁנָּתַן עֲלֵיהֶם מַיִם--הָרִאשׁוֹן וְהַשֵּׁנִי, אָסוּר לַזָּרִים; וְהַשְּׁלִישִׁי, מֻתָּר.
וְאִם לֹא נָתַן מַיִם, אֵלָא מְסַנֵּן הַיַּיִן מֵעַל הַשְּׁמָרִים בִּלְבָד--אַף הַשְּׁלִישִׁי אָסוּר לַזָּרִים.

מְגוּרָה שֶׁפִּנָּה מִמֶּנָּה חִטֵּי תְּרוּמָה--אֵין מְחַיְּבִין אוֹתוֹ לִהְיוֹת יוֹשֵׁב וּמְלַקֵּט אַחַת אַחַת, וְאַחַר כָּךְ יִתֵּן לְתוֹכָהּ חֻלִּין; אֵלָא מְכַבֵּד כְּדַרְכּוֹ, וְנוֹתֵן לְתוֹכָהּ חֻלִּין.
וְכֵן חָבִית שֶׁלְּשֶׁמֶן שֶׁנִּשְׁפְּכָה--אֵין מְחַיְּבִין אוֹתוֹ לִהְיוֹת יוֹשֵׁב וּמְטַפֵּחַ, אֵלָא נוֹהֵג בָּהּ כְּדֶרֶךְ שְׁהוּא נוֹהֵג בַּחֻלִּין.

הַמְּעַרֶה כַּד שֶׁלְּשֶׁמֶן תְּרוּמָה--הֲרֵי זֶה מְעַרֶה עַד שֶׁיִּפְסֹק הָעַמּוּד, וְיַתְחִיל הַשֶּׁמֶן לְנַטַּף מְעַט מְעַט, וְכֵיוָן שֶׁנָּטְפוּ שָׁלוֹשׁ טִפִּים זוֹ אַחֵר זוֹ, דַּיּוֹ: וּמֻתָּר לִתֵּן לְתוֹךְ הַכַּד שֶׁמֶן חֻלִּין.
הֲרֵי שֶׁלֹּא נָתַן, אֵלָא הִנִּיחַ הַכַּד עַד שֶׁמִּצַּת אוֹתָהּ--הַתַּמְצִית תְּרוּמָה.

מְמַלֵּא הַכּוֹהֵן נֵר שֶׁמֶן שְׂרֵפָה, וְנוֹתְנוֹ לְיִשְׂרָאֵל לַעֲלוֹת בּוֹ לָעֲלִיָּה, וּלְהִכָּנֵס לַחֶדֶר--לַעֲשׂוֹת צָרְכֵּי הַכּוֹהֵן, אֲבָל לֹא צָרְכֵּי יִשְׂרָאֵל; וְאִם הָיָה שֻׁתָּף עִמּוֹ, מֻתָּר.
יִשְׂרָאֵל שֶׁהָיָה אוֹרֵחַ אֵצֶל כּוֹהֵן, וְהִדְלִיק לוֹ שֶׁמֶן שְׂרֵפָה, וְעָמַד הַכּוֹהֵן וְהָלַךְ לוֹ--אֵינוּ חַיָּב לְכַבּוֹת אֶת הַנֵּר, עַד שֶׁיִּתְכַּבֶּה מֵאֵלָיו.
וְטוֹבֵל הַיִּשְׂרְאֵלִי פְּתִילָה בְּנֵר הַכּוֹהֵן, וּמַדְלִיקָהּ לֵילֵךְ בָּהּ.

 בְּקָרוֹ שֶׁלְּכוֹהֵן שֶׁהָיָה עוֹמֵד אֵצֶל בְּקָרוֹ שֶׁלְּיִשְׂרָאֵל, וְכֶלְיוֹ שֶׁלְּכוֹהֵן שֶׁהָיָה נֶאֱרָג אֵצֶל כֶּלְיוֹ שֶׁלְּיִשְׂרָאֵל--הֲרֵי זֶה מַדְלִיק עֲלֵיהֶן שֶׁמֶן שְׂרֵפָה, שֶׁלֹּא בִּרְשׁוּת הַכּוֹהֵן.
וְכֵן מַדְלִיקִין שֶׁמֶן שְׂרֵפָה בְּבָתֵּי כְּנָסִיּוֹת, וּבְבָתֵּי מִדְרָשׁוֹת, וּבִמְבוֹאוֹת הָאֲפֵלִים, שֶׁלֹּא בִּרְשׁוּת כּוֹהֵן.
וּמִי שְׁאֵין לוֹ שֶׁמֶן חֻלִּין לְהַדְלִיק נֵר חֲנֻכָּה--מַדְלִיק שֶׁמֶן שְׂרֵפָה, שֶׁלֹּא בִּרְשׁוּת כּוֹהן.

מַדְלִיקִין שֶׁמֶן שְׂרֵפָה עַל גַּבֵּי הַחֻלִּין, בִּרְשׁוּת כּוֹהֵן.
בַּת יִשְׂרָאֵל שֶׁנִּשֵּׂאת לְכוֹהֵן, וְהִיא לְמוּדָה לָבוֹא אֵצֶל אָבִיהָ--מַדְלִיק בִּרְשׁוּתָהּ.

מֻתָּר לְכוֹהֵן לְהַדְלִיק שֶׁמֶן שְׂרֵפָה אַפִלּוּ בְּבֵית הָאֵבֶל, אוֹ בְּבֵית הַמִּשְׁתֶּה שֶׁיֵּשׁ שָׁם עִרְבּוּב; וְאֵין חוֹשְׁשִׁין שֶׁמֶּא יִסְתַּפְּקוּ מִמֶּנּוּ--בְּבֵית הַמִּשְׁתֶּה, מִפְּנֵי נִקְיוֹן כְּלֵיהֶם אֵין נוֹגְעִין בּוֹ, וּבְבֵית הָאָבֵל, מִפְּנֵי שְׁאֵין לָהֶם פְּנָאי מִפְּנֵי הָאֵבֶל.

הַזּוֹרֵעַ אֶת הַתְּרוּמָה--בְּשׁוֹגֵג יֹפַךְ, וּבְמֵזִיד יְקַיַּם; וְאִם הֵבִיאָה שְׁלִישׁ--בֵּין בְּמֵזִיד בֵּין בְּשׁוֹגֵג, יְקַיַּם.
וְאִם הָיָה פִּשְׁתָּן--אַפִלּוּ הֵבִיא שְׁלִישׁ, וְאַפִלּוּ בְּמֵזִיד--יֹפַךְ: קְנָס קָנְסוּ בּוֹ, שֶׁלֹּא יִזְרַע וְיִתְכַּוַּן לֵהָנוֹת בְּעֵצָיו.

גִּדּוּלֵי תְּרוּמָה--הֲרֵי הֶן כַּחֻלִּין לְכָל דָּבָר, אֵלָא שֶׁאֲסוּרִים לַזָּרִים: גָּזְרוּ חֲכָמִים עֲלֵיהֶן שֶׁיִּהְיוּ אֲסוּרִין לַזָּרִים כִּתְרוּמָה, מִשּׁוֹם תְּרוּמָה טְמֵאָה שֶׁבְּיַד הַכּוֹהֵן--שֶׁלֹּא יַשְׁהֶה אוֹתָהּ אֶצְלוֹ כְּדֵי שֶׁיִּזְרְעֶנָּה וְתֵצֵא לְחֻלִּין, וְנִמְצָא בָּא בָּהּ לִידֵי תַּקְלָה.
לְפִיכָּךְ מֻתָּר לֶאֱכֹל הַגִּדּוּלִין בְּיָדַיִם טְמֵאוֹת, וּמֻתָּרִין לִטְבוּל יוֹם כַּחֻלִּין.

גִּדּוּלֵי גִדּוּלִין--חֻלִּין לְכָל דָּבָר, וְאַפִלּוּ דָּבָר שְׁאֵין זַרְעוֹ כּוֹלֶה: אִם רַבּוּ הַגִּדּוּלִין עַל הָעִיקָר בְּגִדּוּלֵי הַגִּדּוּלִין--הֲרֵי הַגִּדּוּלִין הַשְּׁנִיִּים מַעֲלִין אֶת הָעִיקָר, אַף עַל פִּי שְׁאֵין זַרְעוֹ כּוֹלֶה; וְיִהְיֶה הַכֹּל מֻתָּר לַזָּרִים.

וְכֵן תְּרוּמַת חוּצָה לָאָרֶץ, וְהַמְּדֻמָּע, וְתוֹסֶפֶת תְּרוּמָה, וְזֵרְעוֹנֵי גִּנָּה שְׁאֵינָם נֶאֱכָלִים כְּגוֹן זֶרַע לֶפֶת וּצְנוֹן, אַף עַל פִּי שֶׁאוֹתוֹ לֶפֶת וּצְנוֹן תְּרוּמָה--גִּדּוּלֵיהֶן מֻתָּרִין, וַהֲרֵי הֶן חֻלִּין לְכָל דָּבָר; וְכֵן הַזּוֹרֵעַ פִּשְׁתָּן שֶׁלִּתְרוּמָה, הַגִּדּוּלִין מֻתָּרִין לַזָּרִים.

 הַזּוֹרֵעַ תְּרוּמָה טְמֵאָה--אַף עַל פִּי שֶׁהַגִּדּוּלִים טְהוֹרִין, הֲרֵי הֶן אֲסוּרִין בַּאֲכִילָה: הוֹאִיל וְהַתְּרוּמָה שֶׁנִּזְרְעָה אֲסוּרָה בַּאֲכִילָה הָיְתָה, כְּבָר נִדְחוּ.
חָתַךְ אֶת הָעַלִּין שֶׁצָּמְחוּ, וְיָצְאוּ עַלִּין שְׁנִיִּין וַחֲתָכָן--הֲרֵי הָאֹכֶל שֶׁיָּצָא אַחַר כָּךְ מֻתָּר בַּאֲכִילָה.

שְׁתָלִים חֻלִּין שֶׁנִּטְמְאוּ, וְאַחַר שֶׁנִּטְמְאוּ זְרָעָן וַעֲשָׂיָן תְּרוּמָה--הֲרֵי אֵלּוּ מֻתָּרִין: שֶׁהֲרֵי טָהֲרוּ בַּזְּרִיעָה, וְלֹא נִטְמְאוּ כִּשְׁהֶן תְּרוּמָה כְּדֵי שֶׁיִּהְיוּ אֲסוּרִין.

שִׁבֹּלֶת שֶׁזְּרָעָהּ בְּתוֹךְ הַכֳּרִי, וּמֵרַח הַכֳּרִי כֻּלּוֹ--הֲרֵי אוֹתָהּ הַשִּׁבֹּלֶת טֶבֶל, הוֹאִיל וְנִמְרְחָה בְּתוֹךְ הַכֳּרִי.
שְׁתָלָהּ וְאַחַר כָּךְ קָרָא עָלֶיהָ שֵׁם, וַעֲשָׂיָהּ תְּרוּמָה--הֲרֵי זוֹ סְפֵק תְּרוּמָה, הוֹאִיל וּזְרָעָהּ, שֶׁמֶּא פָּרַח הַטֶּבֶל מִמֶּנָּה, וְנַעֲשָׂת כַּפֵּרוֹת שֶׁעֲדַיִן לֹא נִגְמְרוּ; אֲבָל אִם עָשָׂה אוֹתָהּ תְּרוּמָה קֹדֶם שֶׁיִּזְרְעֶנָּה, הֲרֵי זוֹ תְּרוּמָה.

לְפִיכָּךְ אִם תָּלַשׁ מִמֶּנָּה, וְאָכַל בְּמֵזִיד--חַיָּב מִיתָה; בְּשׁוֹגֵג, מְשַׁלֵּם אֶת הַחֹמֶשׁ.
וְאִם גָּחַן, וְאָכַל בְּפִיו מִן הָאָרֶץ--בָּטְלָה דַּעְתּוֹ אֵצֶל כָּל אָדָם, שְׁאֵין דֶּרֶךְ אֲכִילַת בְּנֵי אָדָם בְּכָּךְ: לְפִיכָּךְ פָּטוּר מִן הַמִּיתָה; וּמִן הַחֹמֶשׁ, אִם הָיָה שׁוֹגֵג.

 שָׂדֶה שֶׁלְּגִדּוּלֵי תְּרוּמָה--חַיֶּבֶת בְּלֶקֶט שִׁכְחָה וּפֵאָה, וְחַיֶּבֶת בִּתְרוּמָה וּבְמַעַשְׂרוֹת וּבְמַעְשַׂר עָנִי: וַעֲנִיֵּי יִשְׂרָאֵל וַעֲנִיֵּי כּוֹהֲנִים נוֹטְלִים מִמֶּנָּה מַתָּנוֹת אֵלּוּ--עֲנִיֵּי כּוֹהֲנִים אוֹכְלִין אֶת שֶׁלָּהֶם, וַעֲנִיֵּי יִשְׂרָאֵל מוֹכְרִין אֶת שֶׁלָּהֶם לַכּוֹהֲנִים בִּדְמֵי תְּרוּמָה, וְהַדָּמִים שֶׁלָּעֲנִיִּים; וְכֵן בֶּן לֵוִי מוֹכֵר הַמַּעֲשֵׂר שֶׁלּוֹ לַכּוֹהֲנִים.

 הַחוֹבֵט גִּדּוּלִין אֵלּוּ מְשֻׁבָּח.
וְהַדָּשׁ בַּבְּהֵמָה כֵּיצַד יַעֲשֶׂה: תּוֹלֶה קְפִיפוֹת בְּצַוְּארֵי הַבְּהֵמָה, וְנוֹתֵן לְתוֹכָן מֵאוֹתוֹ הַמִּין; נִמְצָא לֹא זוֹמֵם אֶת הַבְּהֵמָה, וְלֹא מַאֲכִיל אֶת הַתְּרוּמָה.

הִלְכּוֹת תְּרוּמוֹת פֵּרֶק יב 
אָסוּר לְטַמֵּא אֶת הַתְּרוּמָה שֶׁלְּאֶרֶץ יִשְׂרָאֵל, כִּשְׁאָר הַקֳּדָשִׁים; וְלֹא יָבִיא אוֹתָהּ לִידֵי טֻמְאָה, וְלֹא יַפְסִיד אוֹתָהּ, אֵלָא אוֹכֵל הַטְּהוֹרָה, וּמַדְלִיק הַטְּמֵאָה.
וּמֻתָּר לְטַמֵּא תְּרוּמַת חוּצָה לָאָרֶץ, בִּטְמָאוֹת שֶׁלַּתּוֹרָה, אַף עַל פִּי שְׁאֵינָהּ טְמֵאָה, אֵלָא בְּאֶרֶץ הָעַמִּים שְׁהִיא מִדִּבְרֵיהֶם--מִפְּנֵי שֶׁעִיקַר חִיּוּבָהּ מִדִּבְרֵיהֶם; לְפִיכָּךְ נִדָּה קוֹצָה לָהּ חַלָּה בְּחוּצָה לָאָרֶץ--שְׁאֵינָהּ מֻזְהֶרֶת אֵלָא לְאָכְלָהּ, לֹא לִגַּע בָּהּ כְּמוֹ שֶׁבֵּאַרְנוּ.

תְּרוּמָה שֶׁנִּטְמֵאת בְּסָפֵק--לֹא אוֹכְלִים, וְלֹא שׂוֹרְפִין; אֵלָא תִּהְיֶה מֻנַּחַת עַד שֶׁתִּטְמָא טֻמְאָה וַדָּאִית, וְתִשָּׂרֵף.
וְיֵשׁ שָׁם סְפֵקוֹת שֶׁשּׂוֹרְפִין עֲלֵיהֶן אֶת הַתְּרוּמָה, כְּמוֹ שֶׁיִּתְבָּאַר בְּעִנְיַן טֻמְאָה וְטַהְרָה.

חָבִית שֶׁלִּתְרוּמָה שֶׁנֻּלַּד לָהּ סְפֵק טֻמְאָה--הֲרֵי זֶה לֹא יְחַדַּשׁ בָּהּ דָּבָר, לֹא יְזִיזֶנָּה מִמְּקוֹמָהּ, וְלֹא יְגַלֶּנָּה; אֵלָא יַנִּיחֶנָּה עַד שֶׁתִּטְמָא וַדַּאי, וְתִשָּׂרֵף.
וְאֵין חוֹשְׁשִׁין שֶׁמֶּא תֵּאָכֵל.

חָבִית שֶׁנִּשְׁבְּרָה בַּגַּת הָעֶלְיוֹנָה, וְהַתַּחְתּוֹנָה טְמֵאָה--אִם יָכוֹל לְהַצִּיל מִמֶּנָּה רְבִיעִית בְּטַהְרָה, יַצִּיל; וְאִם לָאו, יַצִּיל בְּיָדָיו בְּלֹא נְטִילַת יָדַיִם, וְאַף עַל פִּי שְׁהוּא מְטַמְּאָהּ, כְּמוֹ שֶׁיִּתְבָּאַר בְּעִנְיַן טְהָרוֹת.

בַּמֶּה דְּבָרִים אֲמוּרִים, בֶּחָבִית שֶׁלְּיַיִן--וְהוּא שֶׁיִּהְיֶה בַּגַּת הַתַּחְתּוֹנָה פָּחוּת מִמֵּאָה, שֶׁהֲרֵי יִדָּמַע הַכֹּל וְיִפָּסֵד.
אֲבָל אִם הָיָה בַּתַּחְתּוֹנָה מֵאָה בְּזוֹ הֶחָבִית, שֶׁהֲרֵי הִיא עוֹלָה בְּאֶחָד וּמֵאָה, אוֹ שֶׁהָיְתָה חָבִית שֶׁלְּשֶׁמֶן--תֵּרֵד וְתִטְמָא, וְאַל יְטַמְּאֶנָּה בְּיָדָיו: שֶׁהֲרֵי כֻּלּוֹ רָאוּי לַהַדְלָקָה, וְאֵין שָׁם הֶפְסֵד מְרֻבֶּה.

וְכֵן חָבִית שֶׁמֶן שֶׁנִּשְׁפְּכָה--אִם יָכוֹל לְהַצִּיל רְבִיעִית בְּטַהְרָה, יַצִּיל.
וְאִם לָאו, יַצִּיל בְּטֻמְאָה: שֶׁכֵּיוָן שֶׁנִּשְׁבְּרָה הֶחָבִית--אֵינוּ מֻזְהָר שֶׁלֹּא לְהַצִּיל בְּטֻמְאָה, מִפְּנֵי שְׁהוּא בָּהוּל.

 הָיָה עוֹבֵר מִמָּקוֹם לְמָקוֹם, וְכִכָּרוֹת שֶׁלִּתְרוּמָה בְּיָדוֹ, אָמַר לוֹ הַנָּכְרִי, תֶּן לִי אַחַת מֵהֶן, וְאִם לָאו הֲרֵינִי נוֹגֵעַ בְּכֻלָּן, וּמְטַמְּאָן--יַנִּיחַ לְפָנָיו אַחַת עַל הַסֶּלַע, וְאַל יִתְּנֶנָּה לְתוֹךְ יָדוֹ: כְּדֵי שֶׁלֹּא יְטַמֵּא הַתְּרוּמָה בַּיָּדַיִם.

 הַתִּלְתָּן וְהַכַּרְשִׁינִין שֶׁלִּתְרוּמָה--הוֹאִיל וְאֵינוּ מַאֲכַל אָדָם, הֲרֵי זֶה מֻתָּר לַעֲשׂוֹת כָּל מַעֲשֵׂיהֶן בְּטֻמְאָה.
וְאֵינוּ נִזְהָר, אֵלָא בְּעֵת שְׁרִיָּתָן בַּמַּיִם--שְׁאִם שָׁרָה אוֹתָהּ בְּטֻמְאָה, הֲרֵי טִמֵּא אוֹתָהּ בַּיָּדַיִם; אֲבָל אַחַר הַשְּׁרִיָּה, אֵין נִזְהָר, לֹא בַּעֵת שֶׁשָּׁף הַכַּרְשִׁינִין, וְלֹא בַּעֵת שֶׁמַּאֲכִילָן לַבְּהֵמָה.
לְפִיכָּךְ נוֹתְנִין תְּרוּמַת תִּלְתָּן וְכַרְשִׁינִין, לְכוֹהֵן עַם הָאָרֶץ.

 אֵין מַפְקִידִין תְּרוּמָה אֵצֶל כּוֹהֵן עַם הָאָרֶץ, מִפְּנֵי שֶׁלִּבּוּ גַּס בָּהּ.
אֲבָל מַפְקִידִין אוֹתָהּ אֵצֶל יִשְׂרָאֵל עַם הָאָרֶץ, בִּכְלִי חֶרֶס הַמֻּקָּף צָמִיד פָּתִיל: וּבִלְבָד, שֶׁלֹּא יִהְיוּ פֵּרוֹת מֻכְשָׁרִין--גְּזֵרָה, שֶׁלֹּא תְסִיטֵם אִשְׁתּוֹ נִדָּה.

 אֵין עוֹשִׂין לְעַם הָאָרֶץ תְּרוּמַת זֵיתָיו בְּטַהְרָה; אֲבָל עוֹשִׂין לוֹ זֵיתֵי חֻלִּין בְּטַהְרָה, מִשּׁוֹם כְּדֵי חַיָּיו שֶׁלַּבַּדָּד.
וְכֵיצַד עוֹשֶׂה: נוֹטֵל כְּדֵי הַתְּרוּמָה וּמַנִּיחָהּ בִּכְלִי שְׁאֵינוּ מְקַבֵּל טֻמְאָה, כְּגוֹן כְּלֵי אֲבָנִים; וּכְשֶׁיָּבוֹא עַם הָאָרֶץ לִטֹּל הַחֻלִּין וְהַתְּרוּמָה, אוֹמְרִין לוֹ, הִזָּהֵר שֶׁמֶּא תִּגַּע בַּתְּרוּמָה, שֶׁלֹּא תַחְזֹר לְטִבְלָהּ.

 יִשְׂרָאֵל שֶׁעוֹשֶׂה פֵּרוֹתָיו בְּטֻמְאָה, אֵין בּוֹצְרִין עִמּוֹ; וְאֵין צָרִיךְ לוֹמַר שְׁאֵין דּוֹרְכִין עִמּוֹ, מִפְּנֵי הַתְּרוּמָה שֶׁתֵּעָשֵׂה בְּטֻמְאָה.
אֲבָל מוֹלִיכִין עִמּוֹ חָבִיּוֹת לַגַּת, וּמְבִיאִין מִן הַגַּת.

 זֵיתִים וַעֲנָבִים שֶׁנִּטְמְאוּ, סוֹחֲטָן וְעוֹשֶׂה אוֹתָן תְּרוּמָה.
וְאִם נִטְמְאוּ אַחַר שֶׁנַּעֲשׂוּ תְּרוּמָה, וּסְחָטָן פָּחוּת פָּחוּת מִכַּבֵּיצָה--הֲרֵי הַמַּשְׁקֶה הַיּוֹצֶא מֵהֶן מֻתָּר בִּשְׁתִיָּה לַכּוֹהֲנִים; וְאַפִלּוּ לִנְסָכִים הוּא רָאוּי: שֶׁהַמַּשְׁקֶה כְּאִלּוּ הוּא מֻפְקָד בְּתוֹךְ הָאֹכֶל.
וְלֹא אָמְרוּ פָּחוּת מִכַּבֵּיצָה, אֵלָא גְּזֵרָה--שֶׁמֶּא יַעֲשֶׂה יוֹתֵר מִכַּבֵּיצָה, וְנִמְצָא הַמַּשְׁקֶה מִטַּמֵּא בְּכַבֵּיצָה.
וְאִם הָיוּ פֵּרוֹת אֵלּוּ שְׁלִישִׁי לַטֻּמְאָה--דּוֹרְכֶן בַּגַּת וּבְבֵית הַבַּד, וְהַמַּשְׁקֶה תְּרוּמָה טְהוֹרָה: שְׁאֵין שְׁלִישִׁי עוֹשֶׂה רְבִיעִי בִּתְרוּמָה, כְּמוֹ שֶׁיִּתְבָּאַר בְּעִנְיַן טְהָרוֹת.

 פַּת תְּרוּמָה שֶׁנִּטְמֵאת, מַשְׁלִיכָהּ לְבֵין הָעֵצִים עַד שֶׁיִּשְׂרְפוּם; וְכֵן שֶׁמֶן שֶׁנִּטְמָא, נוֹתְנוֹ בִּכְלִי מָאוּס עַד שֶׁיַּדְלִיקֶנּוּ: כְּדֵי שֶׁלֹּא יִהְיֶה תַּקְלָה לַאֲחֵרִים, וְיֹאכְלוּהוּ.
וְחִטִּים שֶׁנִּטְמְאוּ--שׁוֹלְקָן וּמַנִּיחַן בִּכְלִי מָאוּס, כְּדֵי שֶׁלֹּא יִהְיוּ ראוּיִין לַאֲכִילָה; וְאַחַר כָּךְ יַסִּיק בָּהֶן תַּנּוּר וְכִירַיִם.
וּמַשְׁקִין שְׁאֵין ראוּיִין לַהַדְלָקָה שֶׁנִּטְמְאוּ, כְּגוֹן הַיַּיִן--קוֹבְרִין אוֹתָן.

 יֵין תְּרוּמָה שֶׁנִּתְגַּלָּה--הוֹאִיל וְאָסוּר בִּשְׁתִיָּה, יִשָּׁפֵךְ.
וְכֵן תְּאֵנִים וַעֲנָבִים וְקִשּׁוּאִים וְדַלּוּעִין וַאֲבַטִּיחִין וּמְלָפְפוֹנוֹת שֶׁלִּתְרוּמָה שֶׁנִּמְצְאוּ מְנֻקָּרוֹת--הֲרֵי אֵלּוּ אֲסוּרִין בַּאֲכִילָה, מִפְּנֵי סַכָּנַת נְפָשׁוֹת; מַה יַעֲשֶׂה בָּהֶן, יַשְׁלִיךְ לַיָּם אוֹ יִקָּבְרוּ.
עִיסָה שֶׁנִּלּוֹשָׁה בְּמַיִּם מְגֻלִּים--אַף עַל פִּי שְׁהִיא תְּרוּמָה, הֲרֵי זוֹ תִּשָּׂרֵף.

אָסוּר לַכּוֹהֵן לִטֹּל תְּרוּמָה, אוֹ שְׁאָר מַתָּנוֹת שֶׁלּוֹ--עַד שֶׁיַּפְרִישׁוּ אוֹתָם הַבְּעָלִים: שֶׁנֶּאֱמָר "רֵאשִׁיתָם אֲשֶׁר-יִתְּנוּ לַה', לְךָ נְתַתִּים" , וְנֶאֱמָר "אֲשֶׁר יָרִימוּ בְנֵי-יִשְׂרָאֵל לַה'--נָתַתִּי לְךָ" --עַד שֶׁיָּרִימוּ הֶם, וְאַחַר כָּךְ יִזְכֶּה בָּהֶם.
וְלֹא יִטֹּל אוֹתָן אַחַר שֶׁהוּרְמוּ, אֵלָא מִדַּעַת בְּעָלִים--שֶׁהֲרֵי הֶם שֶׁלַּבְּעָלִים לִתְּנָן לְכָל כּוֹהֵן שֶׁיִּרְצוּ, שֶׁנֶּאֱמָר "וְאִישׁ אֶת-קֳדָשָׁיו, לוֹ יִהְיוּ" .
וְאִם לְקָחָן שֶׁלֹּא מִדַּעַת בְּעָלִים, זָכָה בָּהֶן--שְׁאֵין לַבְּעָלִים בָּהֶן אֵלָא טוֹבַת הֲנָיָה, וְטוֹבַת הֲנָיָה אֵינָהּ מָמוֹן.

כּוֹהֵן שֶׁנָּתְנוּ לוֹ תְּרוּמָה, וּמָצָא בָּהּ דְּבָרִים אֲחֵרִים--הֲרֵי אֵלּוּ אֲסוּרִים מִשּׁוֹם גָּזֵל, שֶׁמֶּא אֲחֵרִים הִנִּיחוּם שָׁם עַד שֶׁיִּטְּלוּם.

אֵין יִשְׂרָאֵל חַיָּבִין לְהִטַּפַּל בַּתְּרוּמָה, וּלְהָבִיא אוֹתָהּ מִן הַגֹּרֶן לָעִיר, וּמִן הַמִּדְבָּר לַיִּשּׁוּב--אֵלָא כּוֹהֲנִים יוֹצְאִין לַגְּרָנוֹת, וְיִשְׂרָאֵל נוֹתְנִים לָהֶם חֶלְקָן שָׁם; וְאִם לֹא יָצְאוּ, הֲרֵי זֶה מַפְרִישָׁהּ וּמַנִּיחָהּ בַּגֹּרֶן.
וְאִם הָיְתָה חַיָּה וּבְהֵמָה אוֹכְלַתָּהּ שָׁם, וְאֵינָהּ מִשְׁתַּמֶּרֶת שָׁם מֵהֶם--הִתְקִינוּ חֲכָמִים שֶׁיִּטַּפַּל בָּהּ, וִיבִיאֶנָּה לָעִיר וְיִטֹּל שְׂכַר הֲבָאָתָהּ מִכּוֹהֵן: שְׁאִם הִפְרִישָׁהּ וְהִנִּיחָהּ לַבְּהֵמָה וְלַחַיָּה, הֲרֵי זֶה חִלּוּל הַשֵּׁם.

אָסוּר לַכּוֹהֲנִים וְלַלְּוִיִּים לְסַיַּע בְּבֵית הַגֳּרָנוֹת, כְּדֵי לִטֹּל מַתְּנוֹתֵיהֶן.
וְכָל הַמְּסַיֵּעַ--חִלַּל קֹדֶשׁ הַשֵּׁם, וַעֲלֵיהֶם נֶאֱמָר "שִׁחַתֶּם בְּרִית הַלֵּוִי" .
וְאָסוּר לְיִשְׂרָאֵל לְהַנִּיחָן שֶׁיְּסַיְּעוּ, אֵלָא נוֹתֵן לָהֶם חֶלְקָן בְּכָבוֹד.
נָתַן תְּרוּמָה לַכּוֹהֵן עַל מְנַת לְהַחְזִירָהּ, יָצָא יְדֵי נְתִינָה; וְאָסוּר לַעֲשׂוֹת כֵּן, מִפְּנֵי שֶׁנִּרְאֶה כִּמְסַיֵּעַ בְּבֵית הַגְּרָנוֹת.

וְכֵן אָסוּר לָהֶן שֶׁיַּחְטְפוּ תְּרוּמוֹת וּמַעַשְׂרוֹת, וְאַפִלּוּ לִשְׁאֹל חֶלְקָן בְּפִיהֶן אָסוּר; אֵלָא נוֹטְלִין בְּכָבוֹד: שֶׁעַל שֻׁלְחַן הַמָּקוֹם הֶם אוֹכְלִים, וְעַל שֻׁלְחָנוֹ הֶם שׁוֹתִים; וּמַתָּנוֹת אֵלּוּ לַה' הֶם, וְהוּא בָּרוּךְ הוּא זִכָּה לָהֶן--שֶׁנֶּאֱמָר "וַאֲנִי הִנֵּה נָתַתִּי לְךָ, אֶת-מִשְׁמֶרֶת תְּרוּמֹתָי" .

לֹא יִתֵּן אָדָם תְּרוּמָה לְשׁוֹמֵר גִּתּוֹ, וְלֹא בְּכוֹר לְשׁוֹמֵר עֶדְרוֹ, וְלֹא מַתָּנוֹת לְרוֹעֶה בְּהֶמְתּוֹ; וְאִם נָתַן--חִלַּל, אֵלָא אִם כֵּן נָתַן לָהֶם שְׂכַר שְׁמִירָתָן תְּחִלָּה.
וְרַשָּׁאי יִשְׂרָאֵל לוֹמַר לְיִשְׂרָאֵל אַחֵר, הֵא לָךְ סֶלַע זוֹ, וְתֵן תְּרוּמָה אוֹ בְּכוֹר אוֹ שְׁאָר מַתָּנוֹת לִפְלוֹנִי הַכּוֹהֵן בֶּן בִּתִּי, אוֹ בֶּן אֲחוֹתִי, וְכָל כַּיּוֹצֶא בְּזֶה.

בַּמֶּה דְּבָרִים אֲמוּרִים, בְּשֶׁהָיוּ הַבְּעָלִים רוֹצִים לִתֵּן אוֹתָם לְאֶחָד מִשְּׁנֵי כּוֹהֲנִים אֵלּוּ, אוֹ מִשְּׁנֵי לְוִיִּים אֵלּוּ בְּחִנָּם, וְאָמַר לוֹ חֲבֵרוֹ, הֵא לָךְ וְתֵן לְזֶה; אֲבָל בְּעָלִים שֶׁאָמְרוּ לְכוֹהֵן אוֹ לְלֵוִי, הֵא לָךְ חֵלֶק זֶה בְּטוֹבַת הֲנָיָה--הֲרֵי זֶה אָסוּר.
וְכֵן אָסוּר לַעֲשׂוֹת סְחוֹרָה בִּתְרוּמוֹת, אַף עַל פִּי שְׁהוּא לוֹקֵחַ מִכּוֹהֵן וּמוֹכֵר לְכוֹהֵן.

עֲשָׂרָה--אֵין חוֹלְקִין לָהֶן תְּרוּמָה בְּבֵית הַגְּרָנוֹת, אַף עַל פִּי שְׁהֶן אוֹכְלִין אוֹתָהּ אוֹ מַאֲכִילִין אוֹתָהּ; וְאֵלּוּ הֶן: הַחֵרֵשׁ, וְהַשּׁוֹטֶה, וְהַקָּטָן שֶׁיֵּשׁ בּוֹ דַּעַת לִפְרֹשׁ חֵיקוֹ--מִפְּנֵי שְׁאֵין בְּאֵלּוּ דַּעַת; וְהַטֻּמְטוֹם, וְהָאַנְדְּרֻגִּינוֹס--מִפְּנֵי שְׁהֶן בִּרְיָה בִּפְנֵי עַצְמָהּ; וְהָעֶבֶד--שֶׁמֶּא יִרְאוּ אוֹתוֹ הָעוֹבְרִים בַּשָּׂדֶה, וְיָעִידוּ עָלָיו שְׁהוּא כּוֹהֵן; וְהֶעָרֵל, וְהַטָּמֵא--מִפְּנֵי שְׁהֶן מְאוּסִין; וְהָאִשָּׁה--שֶׁמֶּא תִּתְגָּרַשׁ, וּמִפְּנֵי הַיֵּחוּד; וְהַנּוֹשֵׂא אִשָּׁה שְׁאֵינָהּ הוֹגֶנֶת לוֹ--קָנְסוּ אוֹתוֹ שֶׁלֹּא יַחְלֹק בְּבֵית הַגְּרָנוֹת, עַד שֶׁיְּגָרְשֶׁנָּה.
וְכֻלָּן--מְשַׁלְּחִין לָהֶן לְבָתֵּיהֶן, וְחוֹלְקִין לָהֶן בִּשְׁאָר קָדְשֵׁי הַגְּבוּל וּמְשַׁלְּחִין לָהֶן לְבָתֵּיהֶן: חוּץ מִן הַנּוֹשֵׂא אִשָּׁה שְׁאֵינָהּ הוֹגֶנֶת, וְהַטָּמֵא, וְהֶעָרֵל--שְׁאֵין מְשַׁלְּחִין לָהֶן כְּלָל.

הִלְכּוֹת תְּרוּמוֹת פֵּרֶק יג 
הַתְּרוּמָה עוֹלָה, בְּאֶחָד וּמֵאָה.
כֵּיצַד: סְאָה תְּרוּמָה שֶׁנָּפְלָה לְמֵאָה סְאָה שֶׁלְּחֻלִּין, וְנִתְעָרַב הַכֹּל--מַפְרִישׁ מִן הַכֹּל סְאָה אַחַת, וְנוֹתְנָהּ לַכּוֹהֵן; וְהַשְּׁאָר מֻתָּר לַזָּרִים.
וְכָל תְּרוּמָה שְׁאֵין הַכּוֹהֲנִים מַקְפִּידִין עָלֶיהָ, כְּגוֹן תְּרוּמַת הַכְּלִיסִין וְהַחַרוּבִין וּשְׂעוֹרִים שֶׁלֶּאֱדוֹם--אֵינוּ צָרִיךְ לְהַגְבִּיהַּ: הוֹאִיל וְנָפְלָה לְמֵאָה--בָּטְלָה בְּמֵעוּטָהּ, וְהַכֹּל מֻתָּר לַזָּרִים.

נָפְלָה סְאָה תְּרוּמָה לְפָחוּת מִמֵּאָה--נַעֲשָׂה הַכֹּל מְדֻמָּע, וְיִמָּכֵר הַכֹּל לַכּוֹהֲנִים בִּדְמֵי תְּרוּמָה, חוּץ מִדְּמֵי אוֹתָהּ סְאָה.
בַּמֶּה דְּבָרִים אֲמוּרִים, בְּשֶׁנִּתְעָרַב מִין בְּמִינוֹ.
אֲבָל נִתְעָרַב מִין בִּשְׁאֵינוּ מִינוֹ, בְּנוֹתֵן טַעַם--אִם יֵשׁ בַּכֹּל טַעַם תְּרוּמָה, נַעֲשָׂה הַכֹּל מְדֻמָּע, וְיִמָּכֵר לַכּוֹהֲנִים, חוּץ מִדְּמֵי תְּרוּמָה שֶׁבּוֹ; וְאִם טַעַם הַכֹּל טַעַם חֻלִּין, הַכֹּל מֻתָּר לַזָּרִים.

סְאָה תְּרוּמָה שֶׁנָּפְלָה לְמֵאָה, וְהִגְבִּיהַּ סְאָה מִן הַכֹּל, וְנָפְלָה הַסְּאָה שֶׁהִגְבִּיהַּ לְמָקוֹם אַחֵר--אֵינָהּ מְדַמַּעַת אֵלָא לְפִי חֶשְׁבּוֹן; וְכֵן סְאָה תְּרוּמָה שֶׁנָּפְלָה לְפָחוּת מִמֵּאָה, וְנַעֲשָׂה הַכֹּל מְדֻמָּע, וְנָפַל מִן הַמְּדֻמָּע לְמָקוֹם אַחֵר--אֵינוּ מְדַמֵּעַ אֵלָא לְפִי חֶשְׁבּוֹן.

כֵּיצַד: הֲרֵי שֶׁנָּפַל עֶשֶׂר סְאִין שֶׁלִּתְרוּמָה לְתִשְׁעִים סְאָה חֻלִּין, וְנִדְמַע הַכֹּל--אִם נָפַל מִמְּדֻמָּע זֶה עֶשֶׂר סְאִין לְפָחוּת מִמֵּאָה חֻלִּין, נִדְמְעוּ: שֶׁהֲרֵי יֵשׁ בְּעֶשֶׂר שֶׁלִּמְדֻמָּע סְאָה שֶׁלִּתְרוּמָה.
נָפַל לְתוֹכָן פָּחוּת מֵעֶשֶׂר סְאִין, אֵינָן מְדַמְּעוֹת.

 בַּמֶּה דְּבָרִים אֲמוּרִים, בְּדָבָר שְׁאֵין דַּרְכּוֹ לְהִבָּלֵל, כְּגוֹן חִטִּים לְחִטִּים אוֹ קֶמַח לְקֶמַח.
אֲבָל דָּבָר שֶׁדַּרְכּוֹ לְהִבָּלֵל, כְּגוֹן שֶׁמֶן תְּרוּמָה לְשֶׁמֶן חֻלִּין אוֹ יֵין תְּרוּמָה לְיֵין חֻלִּין--הוֹלְכִין אַחַר הָרֹב: אִם רֹב תְּרוּמָה, הֲרֵי זֶה מְדַמֵּעַ כִּתְרוּמָה; וְאִם רֹב מִן הַחֻלִּין--הֲרֵי הוּא כַּחֻלִּין וְאֵינוּ מְדַמֵּעַ, אַף עַל פִּי שֶׁהַכֹּל אָסוּר לַזָּרִים.

 סְאָה תְּרוּמָה שֶׁנָּפְלָה לְמֵאָה, הִגְבִּיהָהּ, וְנָפְלָה סְאָה אַחֶרֶת, הִגְבִּיהָהּ, וְנָפְלָה אַחֶרֶת--הֲרֵי הַחֻלִּין מֻתָּרִין: עַד שֶׁתִּרְבֶּה תְּרוּמָה עַל הַחֻלִּין--שְׁאִם נָפְלוּ לְתוֹךְ הַמֵּאָה חֻלִּין מֵאָה סְאָה וְעוֹד שֶׁלִּתְרוּמָה סְאָה אַחַר סְאָה, נַעֲשָׂה הַכֹּל מְדֻמָּע.

 סְאָה תְּרוּמָה שֶׁנָּפְלָה לְמֵאָה, וְלֹא הִסְפִּיק לְהַגְבִּיהָהּ עַד שֶׁנָּפְלָה סְאָה אַחֶרֶת--אִם יָדַע בָּרִאשׁוֹנָה קֹדֶם שֶׁתִּפֹּל הַשְּׁנִיָּה, לֹא נִדְמְעוּ: אֵלָא מַפְרִישׁ סָאתַיִם, וְהַשְּׁאָר מֻתָּר--הוֹאִיל וְהָיָה לָהּ לַעֲלוֹת, הֲרֵי הִיא כְּאִלּוּ עָלְתָה.
וְאִם לֹא יָדַע בִּסְאָה רִאשׁוֹנָה אֵלָא אַחַר שֶׁנָּפְלָה הַשְּׁנִיָּה--הֲרֵי זֶה מְדֻמָּע, וּכְאִלּוּ נָפְלוּ שְׁתֵּיהֶן כְּאַחַת.

 אֵין פָּסֹלֶת שֶׁלַּתְּרוּמָה מִצְטָרֶפֶת עִם הַתְּרוּמָה לֶאֱסֹר הַחֻלִּין, אֲבָל פָּסֹלֶת שֶׁלַּחֻלִּין מִצְטָרֶפֶת עִם הַחֻלִּין לְהַעֲלוֹת אֶת הַתְּרוּמָה.
כֵּיצַד: חִטִּים יָפוֹת שֶׁלִּתְרוּמָה שֶׁנָּפְלָה לְמֵאָה סְאָה חִטִּים רָעוֹת שֶׁלְּחֻלִּין, וְטָחַן הַכֹּל--אַף עַל פִּי שֶׁהַמֻּרְסָן שֶׁלַּחֻלִּין מְרֻבֶּה וְשֶׁלַּתְּרוּמָה מוּעָט, וַהֲרֵי הַקֶּמַח שֶׁלַּתְּרוּמָה בְּפָחוּת מִמֵּאָה מִקֶּמַח הַחֻלִּין--הֲרֵי זֶה עוֹלֶה, וּמְשַׁעֲרִין בַּקֶּמַח עִם הַמֻּרְסָן שְׁהוּא מֵאָה וְאֶחָד.

אֲבָל אִם נָפְלָה סְאָה שֶׁלְּחִטִּים רָעוֹת שֶׁלִּתְרוּמָה לְפָחוּת מִמֵּאָה סְאָה שֶׁלְּחִטִּים יָפוֹת שֶׁלְּחֻלִּין, וְטָחַן הַכֹּל, וַהֲרֵי הַקֶּמַח שֶׁלַּתְּרוּמָה אֶחָד מִמֵּאָה מִקֶּמַח הַחֻלִּין--הֲרֵי זֶה עוֹלֶה בְּמֵאָה וְאַחַת, שֶׁהֲרֵי הוֹתִירוּ הַחֻלִּין וּפָחֲתָה הַתְּרוּמָה.

 לוֹג יַיִן שֶׁלִּתְרוּמָה צָלוּל שֶׁנָּפַל לְמֵאָה לוֹגִין עֲכוּרִין--אֵין מוֹצִיאִין שְׁמָרִים שֶׁבָּהֶם, אֵלָא מַעֲלִין אֶת הַלּוֹג; וְכֵן אִם נָפַל לוֹג עָכוּר לְמֵאָה לוֹגִין צְלוּלִין, אֵין מוֹצִיאִין שְׁמָרִים שֶׁבּוֹ.
לוֹג מַיִם שֶׁנָּפַל לְתִשְׁעָה וְתִשְׁעִים לוֹגִין יַיִן, וְאַחַר כָּךְ נָפַל לְתוֹךְ הַכֹּל לוֹג יַיִן שֶׁלִּתְרוּמָה--נִדְמַע הַכֹּל: שְׁאֵין הַמַּיִם מַעֲלֶה אֶת הַיַּיִן.

 סְאָה תְּרוּמָה שֶׁנָּפְלָה לְפָחוּת מִמֵּאָה חֻלִּין, וְנָפְלוּ חֻלִּין אֲחֵרִים עַד שֶׁהוֹתִירוּ עַל מֵאָה--אִם בְּשׁוֹגֵג, הֲרֵי זֶה עוֹלֶה בְּאֶחָד וּמֵאָה.
וְאִם בְּמֵזִיד, הֲרֵי הַכֹּל מְדֻמָּע--שְׁאֵין מְבַטְּלִין אִסּוּרֵי תּוֹרָה, לְכַתְּחִלָּה.

 תְּרוּמַת חוּצָה לָאָרֶץ--מֻתָּר לְבַטַּל אוֹתָהּ בְּרֹב, וְאוֹכֵל אוֹתָהּ בִּימֵי טֻמְאָתוֹ.
וְלֹא עוֹד, אֵלָא אִם הָיָה לוֹ יַיִן שֶׁלִּתְרוּמַת חוּצָה לָאָרֶץ--נוֹטֵל מִמֶּנּוּ לוֹג אֶחָד וְנוֹתֵן עָלָיו שֵׁנִי לוֹגִין חֻלִּין, וְנִמְצָא הַכֹּל שְׁלוֹשָׁה; וְאַחַר כָּךְ נוֹטֵל מִיַּיִן שֶׁלִּתְרוּמָה לוֹג וְנוֹתֵן לְתוֹךְ הַשְּׁלוֹשָׁה, וּמַגְבִּיהַּ מֵאַרְבַּעְתָּן לוֹג וְשׁוֹתֶה; וְחוֹזֵר וּמַשְׁלִיךְ לְתוֹכָן לוֹג אַחֵר, וְחוֹזֵר וְנוֹטֵל לוֹג וְשׁוֹתֶה; וְכֵן נוֹתֵן לוֹג תְּרוּמָה וְנוֹטֵל לוֹג מִן הַתַּעֲרֹבֶת, עַד שֶׁיִּכְלֶה כָּל הַיַּיִן שֶׁלַּתְּרוּמָה: וְנִמְצָא שֶׁבִּטַּל כַּמָּה לוֹגִין, בִּשְׁנֵי לוֹגִין שֶׁלְּחֻלִּין.

 הַזּוֹרֵעַ תְּרוּמָה בְּצַד הַחֻלִּין, וְלֹא נוֹדַע אֵיזֶה הוּא זֶרַע הַתְּרוּמָה--אַפִלּוּ הָיָה מֵאָה לִגְנָה שֶׁלַּתְּרוּמָה וְלִגְנָה אַחַת שֶׁלַּחֻלִּין, כֻּלָּן מֻתָּרִין.
בַּמֶּה דְּבָרִים אֲמוּרִים, בְּדָבָר שֶׁזַּרְעוֹ כּוֹלֶה בַּקַּרְקָע, כְּגוֹן הַחִטִּים וְהַשְּׂעוֹרִים וְכַיּוֹצֶא בָּהֶן; אֲבָל דָּבָר שְׁאֵין זַרְעוֹ נִפְסָד בָּאָרֶץ, כְּגוֹן הַשּׁוּם וְהַבְּצָלִים--אַפִלּוּ מֵאָה לִגְנָה שֶׁלַּחֻלִּין וְלִגְנָה אַחַת מְעֹרֶבֶת בֵּינֵיהֶן, הַכֹּל מְדֻמָּע.
וְאִם נִתְלַשׁ הַכֹּל, תַּעֲלֶה הַתְּרוּמָה בְּאֶחָד וּמֵאָה; וְלֹא יִתְלֹשׁ, לְכַתְּחִלָּה.

 שְׁתֵּי קֻפּוֹת, אַחַת שֶׁלִּתְרוּמָה וְאַחַת שֶׁלְּחֻלִּין, וְאֵין יָדוּעַ אֵיזוֹ הִיא, אוֹ שֶׁנָּפְלָה סְאָה שֶׁלִּתְרוּמָה לְתוֹךְ אַחַת מֵהֶן, וְאֵין יָדוּעַ לְהֵיכָן נָפְלָה, וְאַחַר כָּךְ נָפְלָה אַחַת מִשְּׁתֵּי הַקֻּפּוֹת לְתוֹךְ הַחֻלִּין--אֵינָהּ מְדַמְּעַתָּן; וְכֵן אִם זָרַע אַחַת מֵהֶם, הַגִּדּוּלִין חֻלִּין לְכָל דָּבָר.
וְהַשְּׁנִיָּה נוֹהֵג בָּהּ כִּתְרוּמָה.

נָפְלָה הַקֻּפָּה הַשְּׁנִיָּה לְמָקוֹם אַחֵר, אֵינָהּ מְדַמַּעַת; וְכֵן אִם זָרַע אַחֵר אֶת הַשְּׁנִיָּה, הַגִּדּוּלִין חֻלִּין.
נָפְלוּ שְׁתֵּיהֶן לְמָקוֹם אֶחָד, מְדַמְּעוֹת כַּקְּטַנָּה שֶׁבִּשְׁתֵּיהֶן.
זָרַע אֶחָד אֶת שְׁתֵּיהֶם--בְּדָבָר שֶׁזַּרְעוֹ כּוֹלֶה, הַגִּדּוּלִין חֻלִּין; וּבְדָבָר שְׁאֵין זַרְעוֹ כּוֹלֶה, הַגִּדּוּלִין מְדֻמָּע.

בַּמֶּה דְּבָרִים אֲמוּרִים, בְּזוֹרֵעַ אֶת הַשְּׁנִיָּה עַד שֶׁלֹּא קָצַר אֶת הָרִאשׁוֹנָה.
אֲבָל אִם קָצַר אֶת הָרִאשׁוֹנָה, וְאַחַר כָּךְ זָרַע אֶת הַשְּׁנִיָּה--אַפִלּוּ בְּדָבָר שְׁאֵין זַרְעוֹ כּוֹלֶה--הַגִּדּוּלִין חֻלִּין, שְׁאֵין תָּלוּשׁ וּמְחֻבָּר נַעֲשִׂין הוֹכֵחַ זֶה לְזֶה.

 שְׁתֵּי קֻפּוֹת, אַחַת שֶׁלְּחֻלִּין וְאַחַת שֶׁלִּתְרוּמָה, וְלִפְנֵיהֶן שֵׁנִי סְאִין, אַחַת שֶׁלְּחֻלִּין וְאַחַת שֶׁלִּתְרוּמָה, וְנָפְלוּ אֵלּוּ לְתוֹךְ אֵלּוּ--מֻתָּרִין: שֶׁאֲנִי אוֹמֵר חֻלִּין נָפְלוּ לְתוֹךְ הַחֻלִּין, וּתְרוּמָה לְתוֹךְ הַתְּרוּמָה--וְאַף עַל פִּי שֶׁלֹּא רַבּוּ חֻלִּין עַל הַתְּרוּמָה.
בַּמֶּה דְּבָרִים אֲמוּרִים, בִּתְרוּמָה בַּזְּמָן הַזֶּה שְׁהִיא מִדִּבְרֵיהֶם; אֲבָל בִּתְרוּמָה שֶׁלַּתּוֹרָה, עַד שֶׁיִּרְבּוּ חֻלִּין עַל הַתְּרוּמָה.

 סְאָה תְּרוּמָה שֶׁנָּפְלָה לְתוֹךְ הַכֳּרִי, וְאָמַר תְּרוּמַת הַכֳּרִי הַזֶּה בְּתוֹכוֹ--בִּמְקוֹם שֶׁנָּפְלָה אוֹתָהּ סְאָה, שָׁם נִסְתַּיְּמָה תְּרוּמַת הַכֳּרִי, וְנִדְמַע הַכֹּל, בַּתְּרוּמָה שֶׁנָּפְלָה וּבִתְרוּמַת הַכֳּרִי.

אָמַר תְּרוּמַת הַכֳּרִי בִּצְפוֹנוֹ--חוֹלְקִין אוֹתוֹ לִשְׁנַיִם, וְהַחֵצִי שֶׁבַּצָּפוֹן לִשְׁנַיִם: וְנִמְצָא רְבִיעַ הַכֳּרִי שְׁהוּא צְפוֹן צְפוֹנוֹ, הוּא הַמְּדֻמָּע.

 הָיוּ לְפָנָיו שְׁנֵי כְּרָיִים, וְאָמַר תְּרוּמַת שְׁנֵי כְּרָיִים בְּאֶחָד מֵהֶן--הֲרֵי שְׁנֵיהֶן מְדֻמָּעִין; הָיוּ לְפָנָיו שְׁתֵּי סְאִין וּכְרִי אֶחָד, וְאָמַר הֲרֵי אַחַת מִן הסְּאִין הָאֵלּוּ עֲשׂוּיָה תְּרוּמָה עַל הַכֳּרִי הַזֶּה--הֲרֵי אַחַת מֵהֶן תְּרוּמָה, וְאֵין יָדוּעַ אֵיזוֹ הִיא.
הָיוּ לְפָנָיו שֵׁנִי כְּרָיִים וּסְאָה אַחַת, וְאָמַר הֲרֵי זוֹ תְּרוּמָה עַל אַחַת מִן הַכְּרָיִים הָאֵלּוּ--הֲרֵי הִיא תְּרוּמָה; וְנִתְקַן אֶחָד מֵהֶן, וְאֵין יָדוּעַ אֵיזֶה הוּא הַמְּתֻקָּן מִן הַטֶּבֶל.

הִלְכּוֹת תְּרוּמוֹת פֵּרֶק יד 
חֲמִשִּׁים תְּאֵנוֹת שְׁחוֹרוֹת וַחֲמִשִּׁים לְבָנוֹת, שֶׁנָּפְלָה לְתוֹכָן תְּאֵנָה אַחַת שֶׁלִּתְרוּמָה--הָיְתָה לְבָנָה, הַשְּׁחוֹרוֹת מֻתָּרוֹת וְהַלְבָּנוֹת מְדֻמָּעוֹת; הָיְתָה שְׁחוֹרָה, הַשְּׁחוֹרוֹת מְדֻמָּעוֹת, וְהַלְבָּנוֹת מֻתָּרוֹת.
וְאִם אֵין יָדוּעַ אִם שְׁחוֹרָה הָיְתָה, אִם לְבָנָה--עוֹלָה בְּאֶחָד וּמֵאָה מִן הַכֹּל; יָדַע מַה הָיְתָה אַחַר שֶׁנַּפְלָה, וְשָׁכַח--הֲרֵי כֻּלָּן מְדֻמָּע.

וְכֵן עִגּוּלֵי דְּבֵלָה וּמַלְבֵּנִים שֶׁלִּדְבֵלָה, שֶׁנָּפַל עִגּוּל אוֹ מַלְבֵּן שֶׁלִּתְרוּמָה לְתוֹכָן, וְאֵין יָדוּעַ אִם מַלְבֵּן הָיָה אוֹ עִגּוּל--הֲרֵי הָעִגּוּלִין מִצְטָרְפִין לַמַּלְבֵּנִים, וְתַעֲלֶה תְּרוּמָה בְּאֶחָד וּמֵאָה מִן הַכֹּל.

עִגּוּלֵי דְּבֵלָה גְּדוֹלִים וּקְטַנִּים, שֶׁנָּפַל עִגּוּל דְּבֵלָה לְתוֹכָן, וְאֵין יָדוּעַ אִם גָּדוֹל אִם קָטָן--הֲרֵי הֶן מַעֲלִין בֵּין בְּמִנְיָן בֵּין בְּמִשְׁקָל.
כֵּיצַד: נָפַל עִגּוּל לְמֵאָה עִגּוּלִין גְּדוֹלִים וּקְטַנִּים--הֲרֵינִי אוֹמֵר קָטָן נָפַל, וּמַגְבִּיהַּ אֶחָד קָטָן.

נָפַל עִגּוּל לְתוֹךְ אַרְבָּעִים עִגּוּל, מֵהֶן עֶשְׂרִים עִגּוּל מִשְׁקָל כָּל אֶחָד אַרְבַּע לִיטְרִין, וְהָאֶחָד וְעֶשְׂרִים מִשְׁקָל כָּל אֶחָד לִיטְרָה--הוֹאִיל וּמִשְׁקַל הַכֹּל מֵאָה לִיטְרִין וְאֶחָד, הֲרֵינִי אוֹמֵר קָטָן נָפַל, וּמַגְבִּיהַּ אֶחָד מִן הַקְּטַנִּים.
וְהַקֶּמַח וְהַסֹּלֶת אֵינָן מִצְטָרְפִין לְהַעֲלוֹת אֶת הַתְּרוּמָה.

 סְאָה חִטִּים שֶׁלִּתְרוּמָה, שֶׁנָּפְלָה עַל פִּי הַמְּגוּרָה שֶׁלְּחִטִּים--אֵין מְשַׁעֲרִין אוֹתָהּ בְּמֵאָה וְאֶחָד: שְׁאֵין מְשַׁעֲרִין אֵלָא אִם נִבְלְלָה תְּרוּמָה עִם הַחֻלִּין, אוֹ אִם אֵין יָדוּעַ בְּאֵיזֶה מָקוֹם נָפְלָה הַתְּרוּמָה.
וְכֵיצַד יַעֲשֶׂה: רוֹאִין אֶת הַתְּרוּמָה כְּאִלּוּ הִיא חִטִּים עַל גַּבֵּי שְׂעוֹרִים, וּמַפְרִישׁ הַתְּרוּמָה עַצְמָהּ שֶׁנָּפְלָה עַל פִּי הַמְּגוּרָה עִם מְעַט מִן הַחֻלִּין שֶׁנָּפְלָה עֲלֵיהֶן, כְּמִי שֶׁמְּאַסֵּף חִטִּים מֵעַל גַּבֵּי שְׂעוֹרִין.

 שְׁתֵּי קֻפּוֹת אוֹ שְׁתֵּי מְגוּרוֹת, שֶׁנָּפְלָה תְּרוּמָה לְתוֹךְ אַחַת מֵהֶן וְנִבְלְלָה, וְאֵין יָדוּעַ לְאֵיזוֹ מֵהֶן נָפְלָה--אִם הָיוּ שְׁתֵּי הַמְּגוּרוֹת בְּבַיִת אֶחָד, הֲרֵי אֵלּוּ מִצְטָרְפוֹת, וְתַעֲלֶה בְּאֶחָד וּמֵאָה מִן הַכֹּל, כְּאִלּוּ הָיוּ שְׁתֵּיהֶן מְגוּרָה אַחַת; וְהַקֻּפּוֹת מִצְטָרְפוֹת, וְאַפִלּוּ הָיְתָה קֻפָּה בְּבַיִת זֶה וְקֻפָּה בְּחָצֵר אַחֶרֶת--לְפִי שֶׁקָּרוֹב הַדָּבָר לְקַבַּץ שְׁתֵּיהֶן בְּבַיִת אֶחָד.
אֲבָל אִם הָיוּ שְׁתֵּי הַקֻּפּוֹת בִּשְׁתֵּי עֲיָרוֹת, אֵין מִצְטָרְפוֹת.

 וְכֵיצַד מַעֲלֶה סְאָה שֶׁנָּפְלָה: אִם רָצָה לְהַעֲלוֹתָהּ מֵאַחַת מִשְּׁתֵּיהֶן, מַעֲלֶה; וְאִם רָצָה לְהַעֲלוֹת חֶצְיָהּ מִזּוֹ וְחֶצְיָהּ מִזּוֹ, מַעֲלֶה.

כַּדִּים מְלֵאִים תְּאֵנִים שֶׁלְּחֻלִּין, שֶׁדָּרַס לִיטְרָה תְּאֵנִים שֶׁלִּתְרוּמָה בְּפִי כַּד אַחַת מֵהֶם, וְאֵין יָדוּעַ אֵיזוֹ הִיא--אִם הָיוּ שָׁם מֵאָה כַּד וְכַד, הֲרֵי זוֹ תַּעֲלֶה; וְלוֹקֵחַ כַּד אַחַת מֵהֶם וּמַתִּירָהּ לַכּוֹהֵן חוּץ מִדְּמֵי אוֹתָהּ לִיטְרָה, וְהַשְּׁאָר מֻתָּרִין.
וְאִם הָיוּ פָּחוּת מִמֵּאָה--הַפֻּמִּין כֻּלָּן מְדֻמָּע, וְהַשּׁוּלַיִם מֻתָּרִין.
וְכֵן אִם דְּרָסָהּ עַל פִּי כַּוֶּרֶת, אוֹ עַל פִּי עִגּוּל, וְאֵין יָדוּעַ אֵיזֶה הוּא.

דְּרָסָהּ עַל פִּי עִגּוּל, וְאֵין יָדוּעַ אִם בִּצְפוֹנוֹ אוֹ בִּדְרוֹמוֹ, וְלֹא אֵיזֶה עִגּוּל הוּא--רוֹאִין אוֹתָם כְּאִלּוּ הֶם פְּרוּדוֹת, וְתַעֲלֶה לְפִי הַמִּשְׁקָל--אִם יֵשׁ בְּכָל הָעִגּוּלִין מֵאָה לִיטְרִין, תַּעֲלֶה: וְהוּא שֶׁיֵּשׁ בְּכָל עִגּוּל מֵהֶן יָתֵר עַל שְׁנֵי לִיטְרִין, כְּדֵי שֶׁתִּבָּטֵל הַתְּרוּמָה בָּרֹב--שֶׁסְּפֵק הַתְּרוּמָה, בָּטֵל בְּרֹב הַחֻלִּין.

 הַתְּרוּמָה--וַדָּאיָהּ, אוֹסֵר בְּמֵאָה.
וּסְפֵקָהּ, אוֹסֵר בַּחֲמִשִּׁים; וְאֵין לָהּ הֶתֵּר אֵלָא בְּרֹב: וְאִם הָיְתָה בְּיָתֵר מֵחֲמִשִּׁים, אֵינָהּ צְרִיכָה רֹב.
כֵּיצַד: תְּאֵנָה אַחַת תְּרוּמָה שֶׁנָּפְלָה לְתִשְׁעָה וְתִשְׁעִים, וַהֲרֵי הַמֵּאָה קַיָּמִין--הַכֹּל אָסוּר לַזָּרִים, כְּמוֹ שֶׁבֵּאַרְנוּ.

 נָפְלָה אַחַת מֵחֲמִשִּׁים, וְאָבְדָה אַחַת מִן הַכֹּל--שֶׁמֶּא אַחַת מִן הַחֻלִּין הִיא שֶׁאָבְדָה, אוֹ הָאַחַת שֶׁנָּפְלָה הִיא שֶׁאָבְדָה--הֲרֵי אֵלּוּ אֲסוּרוֹת: עַד שֶׁיַּרְבֶּה עֲלֵיהֶן מִמָּקוֹם אַחֵר, וְיוֹסִיף עֲלֵיהֶן חֲמִשִּׁים תְּאֵנִים וְאַחַת--יֻתַּר הַכֹּל.
וְאִם נָפְלָה אַחַת שֶׁלִּתְרוּמָה לְתוֹךְ אַחַת וַחֲמִשִּׁים, וְאָבְדָה אַחַת מִן הַכֹּל--הֻתְּרוּ הַשְּׁאָר לַזָּרִים.

 סְאָה תְּרוּמָה שֶׁנָּפְלָה לְפָחוּת מִמֵּאָה מִמַּעֲשֵׂר רִאשׁוֹן שֶׁלֹּא נִטְּלָה תְּרוּמָתוֹ, אוֹ לְמַעֲשֵׂר שְׁנֵי וְהֶקְדֵּשׁ, וְנִדְמַע הַכֹּל--אִם לְמַעֲשֵׂר רִאשׁוֹן נָפְלָה, יִקְרָא שֵׁם לִתְרוּמַת מַעֲשֵׂר; וְיִמָּכֵר הַכֹּל לַכּוֹהֲנִים, חוּץ מִדְּמֵי תְּרוּמָה שֶׁנָּפְלָה וּמִדְּמֵי תְּרוּמַת מַעֲשֵׂר שֶׁבּוֹ.
וְאִם לְמַעֲשֵׂר שְׁנֵי וְהֶקְדֵּשׁ נָפְלָה, הֲרֵי אֵלּוּ יִפָּדוּ; וְיִמָּכְרוּ לְכוֹהֵן, חוּץ מִדְּמֵי תְּרוּמָה.

 סְאָה תְּרוּמָה טְמֵאָה שֶׁנָּפְלָה לְפָחוּת מִמֵּאָה חֻלִּין, אוֹ מַעֲשֵׂר רִאשׁוֹן, אוֹ מַעֲשֵׂר שֵׁנִי, אוֹ הֶקְדֵּשׁ--בֵּין טְהוֹרִים בֵּין טְמֵאִים--הוֹאִיל וְנִדְמַע הַכֹּל בִּתְרוּמָה טְמֵאָה שֶׁאֲסוּרָה בַּאֲכִילָה לַכֹּל, הֲרֵי הַכֹּל אָסוּר לְעוֹלָם; וּמַנִּיחִים אוֹתָן, עַד שֶׁיִּרְקְבוּ.

בַּמֶּה דְּבָרִים אֲמוּרִים, בְּדָבָר שְׁאֵין דַּרְכּוֹ לְהֵאָכֵל חַי.
אֲבָל דָּבָר שֶׁדַּרְכּוֹ לְהֵאָכֵל חַי, לֹא יַנִּיחֵן--שֶׁמֶּא יִתָּקֵל בָּהֶם, וְיֵאָכֵל מֵהֶן; אֵלָא יַדְלִיק הַכֹּל, כְּדֶרֶךְ שֶׁמַּדְלִיקִין תְּרוּמָה טְמֵאָה.

 סְאָה תְּרוּמָה טְהוֹרָה, שֶׁנָּפְלָה לְפָחוּת מִמֵּאָה חֻלִּין טְמֵאִין--יִמָּכֵר הַכֹּל לַכּוֹהֲנִים, חוּץ מִדְּמֵי תְּרוּמָה.
וְהַכּוֹהֵן אוֹכֵל מְדֻמָּע זֶה קְלָיוֹת, אוֹ יָלוּשׁ אוֹתוֹ בְּמֵי פֵּרוֹת שְׁאֵינָן מַכְשִׁירִין--כְּדֵי שֶׁלֹּא תִטַּמֵּא הַתְּרוּמָה מִן הַחֻלִּין הַטְּמֵאִין; אוֹ יָלוּשׁ מְדֻמָּע זֶה פָּחוּת פָּחוּת מִכַּבֵּיצָה--שְׁאֵין אֹכֶל טָמֵא מְטַמֵּא אֹכֶל אַחֵר, עַד שֶׁיִּהְיֶה כַּבֵּיצָה; אוֹ יִתְחַלַּק מְדֻמָּע זֶה פָּחוּת מִכַּבֵּיצָה בְּכָל עִיסָה, כְּדֵי שֶׁלֹּא תִטַּמֵּא הַתְּרוּמָה שֶׁבּוֹ.

 סְאָה תְּרוּמָה טְמֵאָה, שֶׁנָּפְלָה לְמֵאָה חֻלִּין טְהוֹרִין, וְכֵן סְאָה תְּרוּמָה טְהוֹרָה, שֶׁנָּפְלָה לְמֵאָה חֻלִּין טְמֵאִין--תַּעֲלֶה בְּאֶחָד וּמֵאָה; וְתֵאָכֵל קְלָיוֹת, אוֹ תִּלּוֹשׁ בְּמֵי פֵּרוֹת, אוֹ פָּחוּת פָּחוּת מִכַּבֵּיצָה--שְׁאֵין הַסְּאָה שֶׁנָּפְלָה, הִיא הַסְּאָה עַצְמָהּ שֶׁעָלְתָה.

 סְאָה תְּרוּמָה טְמֵאָה, שֶׁנָּפְלָה לְמֵאָה סְאָה שֶׁלִּתְרוּמָה טְהוֹרָה--בָּטְלָה בְּמֵעוּטָהּ, וְאוֹכְלִין הַכֹּל כִּטְהוֹרָה; וְאִם נָפְלָה לְפָחוּת מִמֵּאָה, יַנִּיחַ הַכֹּל עַד שֶׁיִּרְקַב.

 שְׁתֵּי קֻפּוֹת שֶׁנָּפְלָה סְאָה שֶׁלִּתְרוּמָה לְתוֹךְ אַחַת מֵהֶן, וְיָדַע לְאֵיזוֹ מֵהֶן נָפְלָה, וְאַחַר כָּךְ נָפְלָה סְאָה שְׁנִיָּה, וְאֵין יָדוּעַ לְאֵיזוֹ מֵהֶן נָפְלָה--אוֹמְרִים לִמְקוֹם שֶׁנָּפְלָה רִאשׁוֹנָה, נָפְלָה שְׁנִיָּה: לְפִי שֶׁתּוֹלִין אֶת הַקַּלְקָלָה בַּמְּקֻלְקָל.

נָפְלָה סְאָה רִאשׁוֹנָה לְתוֹךְ אַחַת מֵהֶם, וְאֵין יָדוּעַ לְאֵיזוֹ מֵהֶן נָפְלָה, וְאַחַר כָּךְ נָפְלָה סְאָה שְׁנִיָּה, וְיָדַע לְאֵיזוֹ מֵהֶן נָפְלָה--אֵין אוֹמְרִים לִמְקוֹם שֶׁנָּפְלָה שְׁנִיָּה נָפְלָה רִאשׁוֹנָה, אֵלָא שְׁתֵּיהֶן מְקֻלְקָלוֹת.

 הָיוּ שְׁתֵּי קֻפּוֹת, אַחַת טְמֵאָה וְאַחַת טְהוֹרָה, וְנָפְלָה סְאָה שֶׁלִּתְרוּמָה לְאַחַת מֵהֶן, וְאֵין יָדוּעַ אֵיזוֹ הִיא--אוֹמְרִין לְתוֹךְ הַטְּמֵאָה נָפְלָה.

 שְׁתֵּי קֻפּוֹת, אַחַת שֶׁלִּתְרוּמָה טְהוֹרָה וְאַחַת שֶׁלְּחֻלִּין טְמֵאִין, נָפְלָה סְאָה תְּרוּמָה טְהוֹרָה לְתוֹךְ אַחַת מֵהֶן--אוֹמְרִין לְתוֹךְ שֶׁלִּתְרוּמָה נָפְלָה, וְהַחֻלִּין יֵאָכְלוּ בְּטַהְרָה כִּתְרוּמָה.

 נָפְלָה סְאָה תְּרוּמָה טְמֵאָה לְתוֹךְ אַחַת מֵהֶן--אוֹמְרִין לְתוֹךְ שֶׁלַּתְּרוּמָה נָפְלָה, וְהַחֻלִּין יֵאָכְלוּ קְלָיוֹת אוֹ יִלּוֹשׁוּ בְּמֵי פֵּרוֹת.

 שְׁתֵּי קֻפּוֹת, אַחַת שֶׁלִּתְרוּמָה טְמֵאָה וְאַחַת שֶׁלְּחֻלִּין טְהוֹרִין, וְנָפְלָה סְאָה שֶׁלִּתְרוּמָה טְהוֹרָה לְתוֹךְ אַחַת מֵהֶן--אוֹמְרִין לְתוֹךְ שֶׁלִּתְרוּמָה נָפְלָה, וְהַחֻלִּין יֵאָכְלוּ קְלָיוֹת; נָפְלָה סְאָה שֶׁלִּתְרוּמָה טְמֵאָה לְתוֹךְ אַחַת מֵהֶן, שְׁתֵּיהֶן אֲסוּרוֹת: שֶׁסְּפֵק תְּרוּמָה טְמֵאָה אָסוּר, וּסְפֵק הַמְּדֻמָּע מֻתָּר, מִפְּנֵי שֶׁאִסּוּר תְּרוּמָה טְמֵאָה מִן הַתּוֹרָה וְאִסּוּר הַמְּדֻמָּע מִדִּבְרֵיהֶן, עַל הָעִיקָרִים שֶׁבֵּאַרְנוּ בְּהִלְכּוֹת אִסּוּרֵי מַאֲכָלוֹת.

הִלְכּוֹת תְּרוּמוֹת פֵּרֶק טו 
חָבִית סְתוּמָה, מְדַמַּעַת בְּכָל שְׁהוּא.
כֵּיצַד: חָבִית סְתוּמָה שֶׁלִּתְרוּמָה שֶׁנִּתְעָרְבָה בְּכַמָּה אֲלָפִים חָבִיּוֹת סְתוּמוֹת, נִדְמַע הַכֹּל; נִפְתְּחוּ הֶחָבִיּוֹת, תַּעֲלֶה בְּאֶחָד וּמֵאָה.

נִתְעָרְבָה חָבִית סְתוּמָה בְּמֵאָה חָבִיּוֹת, וְנָפְלָה אַחַת מֵהֶן לַיָּם הַגָּדוֹל--הֻתְּרוּ כֻּלָּן, וְאוֹמְרִין שֶׁלַּתְּרוּמָה הִיא שֶׁנָּפְלָה.
מַה שְׁאֵין כֵּן בִּתְאֵנָה שֶׁנָּפְלָה לְמֵאָה, וְנָפְלָה אַחַת מֵהֶן לַיָּם הַגָּדוֹל--אֵלָא צָרִיךְ לְהַפְרִישׁ אַחַת: לְפִי שֶׁהֶחָבִית, נְפִילָתָהּ נִכֶּרֶת; וּתְאֵנָה וְכַיּוֹצֶא בָּהּ, אֵין נְפִילָתָהּ נִכֶּרֶת.

חָבִית סְתוּמָה שֶׁנִּתְעָרְבָה בְּמֵאָה חָבִיּוֹת, וְנִפְתְּחָה אַחַת מֵהֶן--נוֹטֵל מִמֶּנָּה אֶחָד מִמֵּאָה, וְשׁוֹתֶה אוֹתָהּ הֶחָבִית.
אֲבָל שְׁאָר הֶחָבִיּוֹת אֲסוּרוֹת, עַד שֶׁיִּתְפַּתְּחוּ; וְכָל אַחַת וְאַחַת שֶׁתִּפָּתַח מֵהֶן, נוֹטֵל מִמֶּנָּה כְּדֵי דִמּוּעָהּ וְשׁוֹתֶה הַשְּׁאָר.

נִתְעָרְבָה חָבִית בְּמֵאָה וַחֲמִשִּׁים חָבִיּוֹת, וְנִתְפַּתְּחוּ מֵהֶם חָבִיּוֹת--נוֹטֵל מֵהֶם כְּדֵי דִמּוּעָן, חָבִית אַחַת; וְשׁוֹתֶה הַמֵּאָה.
וּשְׁאָר הַחֲמִשִּׁים אֲסוּרוֹת, וְאֵין מַחְזִיקִין לְאוֹתָהּ חָבִית שֶׁלִּתְרוּמָה שְׁהִיא בָּרֹב--אַפִלּוּ הָיוּ כַּמָּה אֲלָפִים חָבִיּוֹת, כֻּלָּן מְדֻמָּע.
וְכָל מַה שֶׁיִּפָּתַח--נוֹטֵל מִמֶּנּוּ אֶחָד מִמֵּאָה, וְשׁוֹתֶה הַשְּׁיָרַיִם; וְהַשְּׁאָר מְדֻמָּע.

 כְּבָר בֵּאַרְנוּ בְּהִלְכּוֹת אִסּוּרֵי מַאֲכָלוֹת, שֶׁהַמְּחַמֵּץ וְהַמְּתַבֵּל אוֹסֵר בְּכָל שְׁהוּא; לְפִיכָּךְ אִם רִסַּק תַּפּוּחַ שֶׁלִּתְרוּמָה, וּנְתָנוֹ לְתוֹךְ הָעִיסָה וְהִחְמִיצָהּ--כָּל הָעִיסָה מְדֻמַּעַת, וַאֲסוּרָה לַזָּרִים.
בֵּיצָה שֶׁנִּתַּבְּלָה בִּתְבָלִין שֶׁלִּתְרוּמָה--אַפִלּוּ חֶלְמוֹן שֶׁלָּהּ אָסוּר, מִפְּנֵי שְׁהוּא בּוֹלֵעַ.
שְׂאוֹר שֶׁלִּתְרוּמָה שֶׁנָּפַל לְתוֹךְ הָעִיסָה, וְהִגְבִּיהוֹ, וְאַחַר כָּךְ נִתְחַמְּצָה--הֲרֵי זוֹ מֻתֶּרֶת.

 כְּבָר בֵּאַרְנוּ שְׁאִם נִתְעָרְבָה תְּרוּמָה מִין בִּשְׁאֵינוּ מִינוֹ, בְּנוֹתֵן טַעַם; לְפִיכָּךְ בָּצֵל מְחֻתָּךְ שֶׁנִּתְבַּשַּׁל עִם הַתַּבְשִׁיל--אִם הָיָה הַבָּצֵל תְּרוּמָה, וְהַתַּבְשִׁיל חֻלִּין, וְיֵשׁ בּוֹ טַעַם הַבָּצֵל--הֲרֵי הַתַּבְשִׁיל אָסוּר לַזָּרִים; וְאִם הָיָה הַתַּבְשִׁיל תְּרוּמָה, וְהַבָּצֵל חֻלִּין, וְנִמְצָא טַעַם הַתַּבְשִׁיל בַּבָּצֵל--הֲרֵי הַבָּצֵל אָסוּר לַזָּרִים.

 עֲדָשִׁים שֶׁנִּתְבַּשְּׁלוּ, וְאַחַר כָּךְ הִשְׁלִיךְ לְתוֹכָן בָּצֵל יָבֵשׁ--אִם הָיָה שָׁלֵם, הֲרֵי זֶה מֻתָּר; וְאִם הָיָה מְחֻתָּךְ, בְּנוֹתֵן טַעַם.
וְאִם בִּשַּׁל הַבָּצֵל עִם הָעֲדָשִׁים, בֵּין שָׁלֵם בֵּין מְחֻתָּךְ--בְּנוֹתֵן טַעַם.
וּשְׁאָר כָּל הַתַּבְשִׁיל--בֵּין שֶׁהִשְׁלִיךְ הַבָּצֵל אַחַר שֶׁנִּתְבַּשַּׁל בֵּין שֶׁבִּשְּׁלוֹ עִם הַתַּבְשִׁיל, בֵּין שָׁלֵם בֵּין מְחֻתָּךְ--מְשַׁעֲרִין אוֹתוֹ בְּנוֹתֵן טַעַם.

וּמִפְּנֵי מַה בָּצֵל אֶחָד שָׁלֵם לְתוֹךְ עֲדָשִׁים שֶׁנִּתְבַּשְּׁלוּ, אֵין מְשַׁעֲרִין אוֹתוֹ: מִפְּנֵי שְׁאֵינוּ שׁוֹאֵב מֵהֶן--שֶׁהֲרֵי הוּא שָׁלֵם, וְלֹא פוֹלֵט לְתוֹכָן שֶׁכְּבָר נִתְבַּשְּׁלוּ.
וְאִם הָיוּ בְּצָלִים רַבִּים, הֲרֵי הֶן כִּמְחֻתָּךְ; וְכֵן אִם נִטְּלָה פּוֹטְמָתוֹ אוֹ קְלִפָּתוֹ הַחִיצוֹנָה, אוֹ שֶׁהָיָה לַח--הֲרֵי הוּא כִּמְחֻתָּךְ.
וְהַקַּפְלוֹט--בֵּין לַח בֵּין יָבֵשׁ, בֵּין שָׁלֵם בֵּין מְחֻתָּךְ--בְּנוֹתֵן טַעַם.

הַכּוֹבֵשׁ יָרָק שֶׁלְּחֻלִּין, עִם יָרָק שֶׁלִּתְרוּמָה--הֲרֵי זֶה מֻתָּר לַזָּרִים, חוּץ מִמִּינֵי בְּצָלִים וְחָצִיר וְשׁוּמִים: שְׁאִם כָּבַשׁ יָרָק שֶׁלְּחֻלִּין עִם בְּצָלִים שֶׁלִּתְרוּמָה, אוֹ בְּצָלִים חֻלִּין עִם בְּצָלִים שֶׁלִּתְרוּמָה--הֲרֵי אֵלּוּ אֲסוּרִין.
כָּבַשׁ יָרָק שֶׁלִּתְרוּמָה, עִם בָּצֵל שֶׁלְּחֻלִּין--הֲרֵי הַבָּצֵל מֻתָּר לַזָּרִים.

זֵיתֵי חֻלִּין שֶׁכְּבָשָׁן עִם זֵיתֵי תְּרוּמָה--אִם הָיוּ אֵלּוּ וְאֵלּוּ פְּצוּעִין, אוֹ שֶׁהָיוּ שֶׁלַּחֻלִּין פְּצוּעִין וְשֶׁלַּתְּרוּמָה שְׁלֵמִין, אוֹ שֶׁכְּבָשָׁן בְּמֵי תְּרוּמָה--הֲרֵי אֵלּוּ אֲסוּרִין; אֲבָל אִם הָיוּ שְׁנֵיהֶן שְׁלֵמִין, אוֹ שֶׁהָיוּ זֵיתֵי תְּרוּמָה פְּצוּעִין וְזֵיתֵי הַחֻלִּין שְׁלֵמִין--הֲרֵי אֵלּוּ מֻתָּרִין: לְפִי שֶׁהַפְּצוּעִין שׁוֹאֲבוֹת מִן הַשְּׁלֵמִין.

מֵי כְּבָשִׁים וּמֵי שְׁלָקוֹת שֶׁלִּתְרוּמָה, הֲרֵי הֶן אֲסוּרִין לַזָּרִים.
הַשֶּׁבֶת--עַד שֶׁלֹּא נָתְנָה טַעַם בַּקְּדֵרָה, יֵשׁ בָּהּ מִשּׁוֹם תְּרוּמָה; וּמִשֶּׁנָּתְנָה טַעַם בַּקְּדֵרָה, אֵין בָּהּ מִשּׁוֹם תְּרוּמָה.

 הָרוֹדֶה פַּת חָמָה, וּנְתָנָהּ עַל פִּי חָבִית שֶׁלְּיֵין תְּרוּמָה--אִם הָיְתָה הַפַּת חִטִּים, הֲרֵי זוֹ מֻתֶּרֶת; וּפַת שֶׁלִּשְׂעוֹרִים אֲסוּרָה, מִפְּנֵי שֶׁהַשְּׂעוֹרִים שׁוֹאֲבוֹת.

 תַּנּוּר שֶׁהִסִּיקוֹ בְּכַמּוֹן שֶׁלִּתְרוּמָה, וְאָפָה בּוֹ אֶת הַפַּת--הַפַּת מֻתֶּרֶת: שְׁאֵין בָּהּ טַעַם הַכַּמּוֹן, אֵלָא רֵיחוֹ; וְהָרֵיחַ אֵינוּ אוֹסֵר.

 שְׂעוֹרִין שֶׁלִּתְרוּמָה שֶׁנָּפְלוּ לְבוֹר שֶׁלְּמַיִם--אַף עַל פִּי שֶׁהִבְאִישׁוּ מֵימָיו--הֲרֵי הֶן מֻתָּרִין, שְׁאֵין נוֹתֵן טַעַם שֶׁפָּגַם אוֹסֵר.
תִּלְתָּן שֶׁלִּתְרוּמָה, הוּא וְעֵצוֹ שֶׁנָּפַל לְתוֹךְ בּוֹר שֶׁלְּיַיִן--אִם יֵשׁ בְּזֶרַע הַתִּלְתָּן כְּדֵי לִתֵּן לְבַדּוֹ טַעַם בַּיַּיִן, הֲרֵי הַיַּיִן אָסוּר לַזָּרִים.

 שְׁנֵי כּוֹסוֹת שֶׁלְּיַיִן, אֶחָד תְּרוּמָה וְאֶחָד חֻלִּין--מָזַג כָּל אֶחָד מֵהֶן בַּמַּיִם, וְאַחַר כָּךְ עֵרְבָן--רוֹאִין אֶת יֵין הַחֻלִּין כְּאִלּוּ אֵינוּ, וּכְאִלּוּ יֵין הַתְּרוּמָה נִתְעָרַב בַּמַּיִם, שֶׁהֲרֵי אֵינוּ מִינוֹ: אִם רָאוּי אוֹתוֹ הַמַּיִם לְבַטַּל טַעַם יֵין הַתְּרוּמָה, הֲרֵי הַכֹּל מֻתָּר לַזָּרִים; וְאִם לָאו--אָסוּר, שֶׁכְּבָר בֵּאַרְנוּ שְׁאֵין הַמַּיִם מַעֲלֶה אֶת הַיַּיִן.

 יַיִן שֶׁלִּתְרוּמָה שֶׁנָּפַל עַל גַּבֵּי פֵּרוֹת--יְדִיחֵם, וְהֶם מֻתָּרוֹת; וְכֵן שֶׁמֶן שֶׁלִּתְרוּמָה שֶׁנָּפַל עַל גַּבֵּי פֵּרוֹת--יְדִיחֵם, וְהֶם מֻתָּרוֹת.
נָפַל הַשֶּׁמֶן עַל גַּבֵּי יַיִן--יַקְפֶּה אוֹתוֹ, וְהַיַּיִן מֻתָּר לַזָּרִים.
נָפַל עַל גַּבֵּי הַצִּיר, יַקְפֶּה אוֹתוֹ; וְיִטֹּל קְלִפָּה מֵעַל הַצִּיר, כְּדֵי שֶׁיָּסִיר כָּל הַצִּיר שֶׁבּוֹ טַעַם הַשֶּׁמֶן.

 קְדֵרָה שֶׁבִּשַּׁל בָּהּ תְּרוּמָה, לֹא יְבַשַּׁל בָּהּ חֻלִּין; וְאִם בִּשַּׁל, בְּנוֹתֵן טַעַם: וְאִם שָׁטַף הַקְּדֵרָה בַּמַּיִם אוֹ בַּיַּיִן, הֲרֵי זֶה מֻתָּר לְבַשַּׁל בָּהּ.
בִּשַּׁל בְּמִקְצַת הַכְּלִי--אֵין צָרִיךְ לִשְׁטֹף אֶת כֻּלּוֹ, אֵלָא שׁוֹטֵף מְקוֹם הַבִּשּׁוּל בִּלְבָד.

 תְּרוּמָה גְּדוֹלָה, וּתְרוּמַת מַעֲשֵׂר, וְהַחַלָּה, וְהַבִּכּוּרִים--כֻּלָּן נִקְרְאוּ תְּרוּמָה: בִּתְרוּמַת מַעֲשֵׂר הוּא אוֹמֵר "וַהֲרֵמֹתֶם מִמֶּנּוּ תְּרוּמַת ה'" , וְאוֹמֵר "כִּתְרוּמַת גֹּרֶן" ; וּבַחַלָּה נֶאֱמָר "חַלָּה, תָּרִימוּ תְרוּמָה" , וְנֶאֱמָר "לֹא-תוּכַל לֶאֱכֹל בִּשְׁעָרֶיךָ, מַעְשַׂר דְּגָנְךָ ...
וּתְרוּמַת יָדֶךָ" .
וְאֵין לָךְ דָּבָר שֶׁטָּעוּן הֲבָאַת מָקוֹם שֶׁלֹּא פֵרְטוֹ בְּפָסוּק זֶה, חוּץ מִן הַבִּכּוּרִים; וּבָהֶן נֶאֱמָר "וּתְרוּמַת יָדֶךָ", הַא לָמַדְתָּ שְׁהֶן קְרוּאִין תְּרוּמָה.

 לְפִיכָּךְ דִּין אַרְבַּעְתָּן לְעִנְיַן אֲכִילָה וְדִמּוּעַ, אֶחָד הוּא--כֻּלָּן עוֹלִין בְּאֶחָד וּמֵאָה, וּמִצְטָרְפִין זֶה עִם זֶה; וְאִם נִטְמְאוּ, יִשָּׂרְפוּ.
וְדִין תְּרוּמַת מַעֲשֵׂר שֶׁלִּדְמַאי בְּכָל אֵלּוּ הַדְּרָכִים--כִּתְרוּמַת מַעֲשֵׂר שֶׁלְּוַדַּאי, אֵלָא שְׁאֵין לוֹקִין עַל אֲכִילָתָהּ.

 כָּל הָאוֹכֵל תְּרוּמָה, מְבָרֵךְ בִּרְכַת אוֹתוֹ מַאֲכָל; וְאַחַר כָּךְ מְבָרֵךְ, אֲשֶׁר קִדְּשָׁנוּ בִּקְדֻשָּׁתוֹ שֶׁלְּאַהֲרוֹן, וְצִוָּנוּ לֶאֱכֹל תְּרוּמָה.
וְכָּךְ קִבַּלְנוּ וְרָאִינוּם מְבָרְכִים, אַפִלּוּ בְּחַלַּת חוּצָה לָאָרֶץ--שֶׁגַּם אֲכִילַת קָדְשֵׁי הַגְּבוּל כַּעֲבוֹדָה, שֶׁנֶּאֱמָר "עֲבֹדַת מַתָּנָה, אֶתֵּן אֶת-כְּהֻנַּתְכֶם" .

הִלְכּוֹת מַעֲשֵׂר 
מִצְוַת עֲשֵׂה אַחַת--וְהִיא לְהַפְרִישׁ מַעֲשֵׂר רִאשׁוֹן בְּכָל שָׁנָה וְשָׁנָה מִשְּׁנֵי הַזְּרִיעָה, וְלִתְּנוֹ לַלְּוִיִּים.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת מַעֲשֵׂר פֵּרֶק א 
אַחַר שֶׁמַּפְרִישִׁין תְּרוּמָה גְּדוֹלָה, מַפְרִישׁ אֶחָד מֵעֲשָׂרָה מִן הַנִּשְׁאָר; וְזֶה הוּא הַנִּקְרָא מַעֲשֵׂר רִאשׁוֹן, וּבוֹ נֶאֱמָר "כִּי אֶת-מַעְשַׂר בְּנֵי-יִשְׂרָאֵל, אֲשֶׁר יָרִימוּ לַה' ..." .
וְהַמַּעֲשֵׂר הַזֶּה לַלְּוִיִּים, זְכָרִים וּנְקֵבוֹת--שֶׁנֶּאֱמָר "וְלִבְנֵי לֵוִי, הִנֵּה נָתַתִּי כָּל-מַעֲשֵׂר בְּיִשְׂרָאֵל לְנַחֲלָה" .

מַעֲשֵׂר רִאשׁוֹן מֻתָּר בַּאֲכִילָה לְיִשְׂרָאֵל, וּמֻתָּר לְאָכְלוֹ בְּטֻמְאָה--שְׁאֵין בּוֹ קְדֻשָּׁה כְּלָל; וְכָל מָקוֹם שֶׁנֶּאֱמָר בְּמַעֲשֵׂר קֹדֶשׁ אוֹ פְּדִיָּה, אֵינוּ אֵלָא מַעֲשֵׂר שֵׁנִי.

וּמְנַיִן שֶׁמַּעֲשֵׂר רִאשׁוֹן חֻלִּין: שֶׁנֶּאֱמָר "וְנֶחְשַׁב לָכֶם, תְּרוּמַתְכֶם--כַּדָּגָן, מִן-הַגֹּרֶן, וְכַמְלֵאָה, מִן-הַיָּקֶב" --מַה גֹּרֶן וְיֶקֶב חֻלִּין לְכָל דָּבָר, אַף מַעֲשֵׂר רִאשׁוֹן שֶׁנִּטְּלָה תְּרוּמָתוֹ חֻלִּין לְכָל דָּבָר.
לְפִיכָּךְ בַּת לֵוִי שֶׁנִּשְׁבָּת, אוֹ שֶׁנִּבְעֲלָה בְּעִילַת זְנוּת--נוֹתְנִין לָהּ הַמַּעֲשֵׂר, וְאוֹכֶלֶת; אֲבָל מִי שֶׁשָּׁמְעָה שֶׁמֵּת בַּעְלָהּ, אוֹ הֵעִיד לָהּ עֵד אֶחָד, וְנִשֵּׂאת, וְאַחַר כָּךְ בָּא בַּעְלָהּ--קָנְסוּ אוֹתָהּ חֲכָמִים, שֶׁתִּהְיֶה אֲסוּרָה בַּמַּעֲשֵׂר.

 לְוִיִּים וְכוֹהֲנִים מַפְרִישִׁין מַעֲשֵׂר רִאשׁוֹן, כְּדֵי לְהַפְרִישׁ מִמֶּנּוּ תְּרוּמַת מַעֲשֵׂר; וְכָּךְ הַכּוֹהֲנִים מַפְרִישִׁין שְׁאָר תְּרוּמוֹת וּמַעַשְׂרוֹת לְעַצְמָן.
וּלְפִי שֶׁהַכּוֹהֲנִים נוֹטְלִין מִן הַכֹּל, יָכוֹל יֹאכְלוּ פֵּרוֹתֵיהֶן בְּטִבְלָן--תִּלְמֹד לוֹמַר "כֵּן תָּרִימוּ גַם-אַתֶּם" : מִפִּי הַשְּׁמוּעָה לָמְדוּ--"אַתֶּם", אֵלּוּ הַלְּוִיִּים; "גַּם-אַתֶּם", לְרַבּוֹת הַכּוֹהֲנִים.

 אֵין מוֹצִיאִין הַמַּעֲשֵׂר מִיַּד הַכּוֹהֲנִים, שֶׁנֶּאֱמָר "כִּי-תִקְחוּ מֵאֵת בְּנֵי-יִשְׂרָאֵל" ; וְכֵן כָּל מַתְּנוֹת כְּהֻנָּה, אֵין מוֹצִיאִין אוֹתָן מִכּוֹהֵן לְכוֹהֵן.
וְעֶזְרָא קָנַס אֶת הַלְּוִיִּים בִּזְמַנּוֹ, שֶׁלֹּא יִתְּנוּ לָהֶן מַעֲשֵׂר רִאשׁוֹן אֵלָא יִנָּתֵן לַכּוֹהֲנִים--לְפִי שֶׁלֹּא עָלוּ עִמּוֹ לִירוּשָׁלַיִם.

 הָאוֹכֵל פֵּרוֹתָיו טְבָלִים, וְכֵן לֵוִי שֶׁאָכַל הַמַּעֲשֵׂר בְּטִבְלוֹ--אַף עַל פִּי שְׁהֶן חַיָּבִין מִיתָה לַשָּׁמַיִם, אֵינָן מְשַׁלְּמִין הַמַּתָּנוֹת לְבַעְלֵיהֶן: שֶׁנֶּאֱמָר "אֲשֶׁר יָרִימוּ לַה'" , אֵין לָךְ בָּהֶן כְּלוּם עַד שֶׁיָּרִימוּ אוֹתָן.
וּבְחוּצָה לָאָרֶץ מֻתָּר לָאָדָם לִהְיוֹת אוֹכֵל וְהוֹלֵךְ תְּחִלָּה, וְאַחַר כָּךְ מַפְרִישׁ תְּרוּמָה וּמַעַשְׂרוֹת.

 מְעַשְּׂרִין מִמָּקוֹם עַל מָקוֹם אַחֵר, וְאֵינוּ צָרִיךְ לְעַשַּׂר מִן הַמֻּקָּף.
אֲבָל אֵין מְעַשְּׂרִין מִמִּין עַל שְׁאֵינוּ מִינוֹ, וְלֹא מִן הַחַיָּב עַל הַפָּטוּר, וְלֹא מִן הַפָּטוּר עַל הַחַיָּב; וְאִם עִשַּׂר, אֵינוּ מַעֲשֵׂר.

 כָּל שֶׁאָמַרְנוּ בַּתְּרוּמָה, אֵין תּוֹרְמִין מִזֶּה עַל זֶה--כָּךְ בַּמַּעֲשֵׂר, אֵין מְעַשְּׂרִין מִזֶּה עַל זֶה; וְכָל שֶׁאָמַרְנוּ בַּתְּרוּמָה, אִם תָּרַם תְּרוּמָתוֹ תְּרוּמָה--כָּךְ בַּמַּעֲשֵׂר, אִם הִפְרִישׁ מַעְשְׂרוֹתָיו מַעַשְׂרוֹת; וְכָל שְׁהוּא פָּטוּר מִן הַתְּרוּמָה, פָּטוּר מִן הַמַּעֲשֵׂר.
וְכָל הַתּוֹרֵם, מְעַשֵּׂר; וְכָל שֶׁאָמַרְנוּ בָּהֶן, לֹא יִתְרֹמוּ וְאִם תָּרְמוּ תְּרוּמָתָן תְּרוּמָה--כָּךְ אִם עִשְּׂרוּ מַעְשְׂרוֹתֵיהֶן מַעַשְׂרוֹת; וְכָל שְׁאֵין תְּרוּמָתוֹ תְּרוּמָה, כָּךְ אֵין מַעְשְׂרוֹתָיו מַעַשְׂרוֹת.

 הָאוֹמֵר לַחֲבֵרוֹ, הֲרֵינִי מְעַשֵּׂר עַל יָדֶיךָ--אֵינוּ צָרִיךְ לַעֲמֹד עִמּוֹ, עַד שֶׁיִּרְאֶה אִם יְעַשַּׂר אוֹ לֹא יְעַשַּׂר; וְאִם אָמַר הוּא לַחֲבֵרוֹ, עַשַּׂר עַל יָדַי--צָרִיךְ לַעֲמֹד עִמּוֹ.

 הַחַרוּבִין--אֵינָן חַיָּבִין בַּמַּעַשְׂרוֹת אֵלָא מִדִּבְרֵיהֶם, לְפִי שְׁאֵינָן מַאֲכַל רֹב אָדָם.
וְהַשְּׁקֵדִים הַמָּרִים, בֵּין בְּקָטְנָן בֵּין בְּגָדְלָן--פְּטוּרִין, מִפְּנֵי שְׁאֵינָן אֹכֶל.

 אִילָן שֶׁנְּטָעוֹ בְּתוֹךְ הַבַּיִת--פָּטוּר מִן הַמַּעַשְׂרוֹת, שֶׁנֶּאֱמָר "עַשֵּׂר תְּעַשֵּׂר, אֵת כָּל-תְּבוּאַת זַרְעֶךָ, הַיֹּצֵא הַשָּׂדֶה" .
וְיֵרָאֶה לִי שְׁהוּא חַיָּב בְּמַעַשְׂרוֹת מִדִּבְרֵיהֶם--שֶׁהֲרֵי תְּאֵנָה הָעוֹמֶדֶת בֶּחָצֵר, חַיָּב לְעַשַּׂר פֵּרוֹתֶיהָ אִם אֲסָפָן כְּאַחַת.

 בְּצָלִים שֶׁהִשְׁרִישׁוּ זֶה בְּצַד זֶה, אַפִלּוּ הִשְׁרִישׁוּ בְּקַרְקַע עֲלִיָּה--פְּטוּרִין מִן הַמַּעַשְׂרוֹת; נָפְלָה עֲלֵיהֶן מַפֹּלֶת, וַהֲרֵי הֶן מְגֻלִּין--הֲרֵי אֵלּוּ כִּנְטוּעִין בַּשָּׂדֶה, וְחַיָּבִין בַּמַּעַשְׂרוֹת.

 הַמְּשַׁמֵּר שָׂדֵהוּ מִפְּנֵי עֲנָבָיו, וּבָא אַחֵר וְאָסַף אֶת הַתְּאֵנִים הַנִּשְׁאָרוֹת בְּאוֹתָהּ שָׂדֶה, אוֹ שֶׁהָיָה מְשַׁמֵּר שָׂדֵהוּ מִפְּנֵי הַמִּקְשָׁאוֹת וְהַמִּדְלָעוֹת, וּבָא אַחֵר וְאָסַף אֶת הָעֲנָבִים הַנִּשְׁאָרִים שָׁם הַמְּפֻזָּרִים בַּשָּׂדֶה--בִּזְמָן שֶׁבַּעַל הַשָּׂדֶה מַקְפִּיד עֲלֵיהֶן--אֲסוּרִין מִשּׁוֹם גָּזֵל, וּלְפִיכָּךְ חַיָּבִין בַּמַּעַשְׂרוֹת וּבַתְּרוּמָה; אֵין בַּעַל הַבַּיִת מַקְפִּיד עֲלֵיהֶן--מֻתָּרִין מִשּׁוֹם גָּזֵל, וּפְטוּרִין מִן הַמַּעֲשֵׂר.

 אֵין מְעַשְּׂרִין אֵלָא מִן הַמֻּבְחָר, שֶׁנֶּאֱמָר "בַּהֲרִימְכֶם אֶת-חֶלְבּוֹ, מִמֶּנּוּ, וְנֶחְשַׁב לַלְוִיִּם, כִּתְבוּאַת גֹּרֶן וְכִתְבוּאַת יָקֶב" --כְּשֵׁם שֶׁמַּעֲשֵׂר שֶׁמַּפְרִישִׁים הַלְּוִיִּים מִן הַחֵלֶב שֶׁבּוֹ, כָּךְ מַעֲשֵׂר שֶׁמַּפְרִישִׁים יִשְׂרָאֵל מִן הַגֹּרֶן וּמִן הַיֶּקֶב מִן הַחֵלֶב.

 אֵין מְעַשְּׂרִין בְּאֹמֶד, אֵלָא בְּמִדָּה אוֹ בְּמִשְׁקָל אוֹ בְּמִנְיָן; וְכָל הַמְּדַקְדֵּק בַּשֵּׁעוּר, מְשֻׁבָּח.
וְהַמַּרְבֶּה בַּמַּעַשְׂרוֹת--מַעְשְׂרוֹתָיו מְקֻלְקָלִין, שֶׁהֲרֵי הַטֶּבֶל מְעֹרָב בָּהֶן; וּפֵרוֹתָיו מְתֻקָּנִין.

 הַמַּפְרִישׁ מִקְצַת מַעֲשֵׂר--אֵינוּ מַעֲשֵׂר, אֵלָא כְּמִי שֶׁחָלַק אֶת הָעֲרֵמָה; אֲבָל צָרִיךְ לְהַפְרִישׁ מִזֶּה הַחֵלֶק שֶׁהוֹצִיא, מַעֲשֵׂר שֶׁלּוֹ.
כֵּיצַד: הָיוּ לוֹ מֵאָה סְאָה, הִפְרִישׁ מֵהֶם חֲמִשָּׁה לְשֵׁם מַעֲשֵׂר--אֵינוּ מַעֲשֵׂר; וְאֵינוּ יָכוֹל לְהַפְרִישׁ עַל הֶחָמֵשׁ סְאִין מַעֲשֵׂר מִמָּקוֹם אַחֵר, אֵלָא מַפְרִישׁ מֵהֶן חֲצִי סְאָה שְׁהִיא הַמַּעֲשֵׂר שֶׁלָּהֶן.

 הַמַּפְרִישׁ מַעֲשֵׂר זֶה, מְבָרֵךְ תְּחִלָּה כְּדֶרֶךְ שֶׁמְּבָרְכִין עַל כָּל הַמִּצְווֹת; וְכֵן מְבָרֵךְ עַל מַעֲשֵׂר שֵׁנִי, וְעַל מַעְשַׂר עָנִי, וְעַל מַעֲשֵׂר מִן הַמַּעֲשֵׂר: מְבָרֵךְ עַל כָּל אֶחָד בִּפְנֵי עַצְמוֹ; וְאִם הִפְרִישׁ הַכֹּל זֶה אַחַר זֶה מִיַּד, וְלֹא סָח בֵּינֵיהֶן--כּוֹלְלָן בְּרָכָה אַחַת וּמְבָרֵךְ, לְהַפְרִישׁ תְּרוּמוֹת וּמַעַשְׂרוֹת.

הִלְכּוֹת מַעֲשֵׂר פֵּרֶק ב 
אֵינוּ חַיָּב לְהַפְרִישׁ מַעֲשֵׂר מִן הַתּוֹרָה, אֵלָא הַגּוֹמֵר פֵּרוֹתָיו לְאָכְלָן לְעַצְמוֹ; אֲבָל הַגּוֹמְרָן לְמָכְרָן--פָּטוּר מִן הַתּוֹרָה, וְחַיָּב מִדִּבְרֵיהֶם: שֶׁנֶּאֱמָר "עַשֵּׂר תְּעַשֵּׂר ...
וְאָכַלְתָּ" , אֵינוּ חַיָּב אֵלָא הַגּוֹמֵר תְּבוּאָתוֹ לְאָכְלָהּ.
וְכֵן הַלּוֹקֵחַ--פָּטוּר מִן הַתּוֹרָה, שֶׁנֶּאֱמָר "תְּבוּאַת זַרְעֶךָ" ; וְחַיָּב מִדִּבְרֵיהֶם.

בַּמֶּה דְּבָרִים אֲמוּרִים, בְּשֶׁלְּקָחָן אַחַר שֶׁנִּגְמְרָה מְלַאכְתָּן בְּיַד מוֹכֵר; אֲבָל אִם נִגְמְרָה בְּיַד הַלּוֹקֵחַ, חַיָּב לְעַשַּׂר מִן הַתּוֹרָה.

פֵּרוֹת שְׁאֵינָן רְאוּיוֹת לַאֲכִילָה בְּקָטְנָן, כְּגוֹן הַבֹּסֶר וְכַיּוֹצֶא בּוֹ--אֵינָן חַיָּבִין בְּמַעַשְׂרוֹת, עַד שֶׁיַּגְדִּילוּ וְיֵעָשׂוּ אֹכֶל: שֶׁנֶּאֱמָר "מִזֶּרַע הָאָרֶץ, מִפְּרִי הָעֵץ" , עַד שֶׁיִּהְיֶה פְּרִי.
וְכֵן הַתְּבוּאָה וְהַקָּטְנָיוֹת--שֶׁנֶּאֱמָר "עַשֵּׂר תְּעַשֵּׂר, אֵת כָּל-תְּבוּאַת זַרְעֶךָ" , עַד שֶׁתֵּעָשֶׂה תְּבוּאָה.
וְזוֹ הִיא עוֹנַת הַמַּעַשְׂרוֹת; וְקֹדֶם שֶׁתַּגִּיעַ הַתְּבוּאָה וְהַפֵּרוֹת לְעוֹנָה זוֹ--מֻתָּר לֶאֱכֹל מֵהֶן כָּל מַה שֶׁיִּרְצֶה, וּבְכָל דֶּרֶךְ שֶׁיִּרְצֶה.

פֵּרוֹת שְׁהֶן רְאוּיִין לַאֲכִילָה בְּקָטְנָן, כְּגוֹן הַקִּשּׁוּאִים וְהַמְּלָפְפוֹנוֹת, שְׁאֵין מַנִּיחִין אוֹתָן אֵלָא כְּדֵי לְהוֹסִיף בְּגוּפָן, אֲבָל רְאוּיִין הֶן מִתְּחִלָּה לַאֲכִילָה--הֲרֵי אֵלּוּ חַיָּבִין בְּמַעֲשֵׂר בְּקָטְנָן: שֶׁמִּתְּחִלַּת יְצִיאָתָן, בָּאוּ לְעוֹנַת הַמַּעַשְׂרוֹת.

אֵיזוֹ הִיא עוֹנַת הַמַּעַשְׂרוֹת--מִשֶּׁיַּגִּיעוּ הַפֵּרוֹת לְהִזָּרַע וְלִצְמֹחַ, הַכֹּל לְפִי מַה שְׁהוּא הַפְּרִי.
כֵּיצַד: הַתְּאֵנִים--מִשֶּׁיֵּעָשׂוּ רַכִּים כְּדֵי שֶׁיִּהְיוּ רְאוּיִים לַאֲכִילָה, אַחַר אַרְבַּע וְעֶשְׂרִים שָׁעוֹת מִשָּׁעַת אֲסִיפָתָן.

הָעֲנָבִים הַבְּאוּשִׁים, וְהֶם הָעֲנָבִים הַדַּקִּים הַמִּדְבָּרִיּוֹת--מִשֶּׁיֵּרָאֶה הַחַרְצָן שֶׁלָּהֶם מִבַּחוּץ.
הָרִמּוֹנִים--מִשֶּׁיִּמַּס הַפֶּרֶד שֶׁלָּהֶן בֵּין הָאֶצְבָּעוֹת, וְיֵצֵא מִמֶּנּוּ מַיִם.
הַתְּמָרִים, מִשֶּׁיִּתְפְּחוּ כַּשְּׂאוֹר.
הַפַּרְסְקִין, מִשֶּׁיַּטִּילוּ גִּידִים אֲדֻמִּים.

הָאֱגוֹזִים, מִשֶּׂיִּתְפָּרַשׁ הָאֹכֶל מִן הַקְּלִפָּה הַחִיצוֹנָה.
הַשְּׁקֵדִים הַמְּתוּקִים, עַד שֶׁתִּתְפָּרַשׁ קְלִפָּתָן הַחִיצוֹנָה; אֲבָל הַמָּרִים, פְּטוּרִין לְעוֹלָם.
וּשְׁאָר כָּל בַּעֲלֵי קְלִפּוֹת, כְּגוֹן הָאִצְטְרֻבָּלִין וְהַלּוֹט וְהַבָּטְנִים--מִשֶּׂיַּעֲשׂוּ קְלִפָּה הַתַּחְתּוֹנָה הַסְּמוּכָה לָאֹכֶל.

הַזֵּיתִים--מִשֶּׁיַּעֲשׂוּ שֶׁמֶן אֶחָד מִתִּשְׁעָה מִמַּה שְׁהֶן רְאוּיִין לַעֲשׂוֹת כְּשֶׁיִּגָּמְרוּ, וְזֶה הוּא שְׁלִישׁ שֶׁלָּהֶן; הַתַּפּוּחִים וְהָאֶתְרוֹגִים--מִשֶּׁיִּתְעַגְּלוּ, מִפְּנֵי שְׁהֶן רְאוּיִין לַאֲכִילָה כִּשְׁהֶם קְטַנִּים.
הָאוֹג וְהַתּוּתִים, מִשֶּׁיַּאְדִּימוּ; וְכֵן כָּל שֶׁדַּרְכָּן לְהַאְדִּים, מִשֶּׁיַּאְדִּימוּ.
הַחַרוּבִין, מִשֶּׁיַּעֲשׂוּ נְקֻדּוֹת נְקֻדּוֹת שְׁחוֹרוֹת; וְכֵן כָּל שֶׁדַּרְכָּן לְהַשְׁחִיר, מִשֶּׁיִּנָּקְדוּ.
הָאֲגַסִּים וְהַקְּרֻסְטְמֵלִין וְהַפָּרִישִׁים וְהָעַזְרוּרִין, מִשֶּׁיַּעֲשׂוּ קָרְחוֹת קָרְחוֹת לְבָנוֹת; וְכֵן כָּל שֶׁדַּרְכָּן לְהַלְבִּין, מִשֶּׁיִּקְרְחוּ קָרְחוֹת.

הַתְּבוּאָה, מִשֶּׁתָּבִיא שְׁלִישׁ.
הַתִּלְתָּן, מִשֶּׁיִּהְיֶה זַרְעָהּ רָאוּי לִצְמִיחָה אִם נִזְרַע.
וּבַיָּרָק--הַקִּשּׁוּאִין וְהַדַּלּוּעִין וְהָאֲבַטִּיחִין וְהַמְּלָפְפוֹנוֹת וְכָל כַּיּוֹצֶא בָּהֶן, חַיָּבִין בְּקָטְנָן כְּמוֹ שֶׁבֵּאַרְנוּ; וּשְׁאָר הַיָּרָק שְׁאֵינוּ רָאוּי לַאֲכִילָה עַד שֶׁיַּגְדִּיל, אֵינוּ חַיָּב עַד שֶׁיִּהְיֶה רָאוּי לַאֲכִילָה.

אֶשְׁכּוֹל שֶׁהִגִּיעַ בּוֹ אַפִלּוּ יְחִידִי--כֻּלּוֹ חִבּוּר לְמַעַשְׂרוֹת, וּכְאִלּוּ הִגִּיעַ כֻּלּוֹ; וְלֹא אוֹתוֹ הָאֶשְׁכּוֹל בִּלְבָד, אֵלָא כָּל הָרוּחַ שֶׁיֵּשׁ בָּהּ אוֹתוֹ הַגֶּפֶן שֶׁיֵּשׁ בָּהּ הָאֶשְׁכּוֹל.
וְכֵן רִמּוֹן שֶׁהִגִּיעַ בָּהּ אַפִלּוּ פְּרִידָה אַחַת, כֻּלָּהּ חִבּוּר.

 לֹא יִמְכֹּר אָדָם פֵּרוֹתָיו מִשֶּׁבָּאוּ לְעוֹנַת הַמַּעַשְׂרוֹת, לְמִי שְׁאֵינוּ נֶאֱמָן עַל הַמַּעַשְׂרוֹת.
וְאִם בִּכְּרוּ--נוֹטֵל אֶת הַבְּכוֹרוֹת, וּמֻתָּר לִמְכֹּר אֶת הַשְּׁאָר שֶׁעֲדַיִן לֹא הִגִּיעַ לְעוֹנַת הַמַּעֲשֵׂר.

וְכֵן לֹא יִמְכֹּר אָדָם אֶת גַּפְתּוֹ וְאֶת זוֹגָיו, לְמִי שְׁאֵינוּ נֶאֱמָן עַל הַמַּעַשְׂרוֹת לְהוֹצִיא מֵהֶן מַשְׁקִין--שֶׁהַמַּשְׁקִין הַיּוֹצְאִין מֵהֶם חַיָּבִין בְּמַעֲשֵׂר; וְלֹא אֶת תִּבְנוֹ לְלַקַּט מִמֶּנּוּ תְּבוּאָה, לְמִי שְׁאֵינוּ נֶאֱמָן--שֶׁהַתְּבוּאָה שֶׁתִּלָּקֵט מִן הַתֶּבֶן חַיֶּבֶת בְּמַעֲשֵׂר.

 שִׁמְרֵי יַיִן שֶׁנָּתַן עֲלֵיהֶם מַיִם, וְסִנְּנָן--אִם נָתַן שְׁלוֹשָׁה וּמָצָא אַרְבָּעָה, מוֹצִיא מַעֲשֵׂר עַל זֶה הַיָּתֵר מִמָּקוֹם אַחֵר; וְאֵינוּ מַפְרִישׁ עָלָיו תְּרוּמָה--שֶׁהַתּוֹרֵם בַּתְּחִלָּה, בְּלִבּוֹ עַל הַכֹּל כְּמוֹ שֶׁבֵּאַרְנוּ בַּתְּרוּמָה.
מָצָא פָּחוּת מֵאַרְבָּעָה--אַף עַל פִּי שֶׁמָּצָא יָתֵר עַל מִדָּתוֹ, וְאַף עַל פִּי שֶׁיֵּשׁ בָּהֶן טַעַם יַיִן--פָּטוּר.

 הַמַּקְדִּישׁ פֵּרוֹתָיו כִּשְׁהֶן מְחֻבָּרִין, עַד שֶׁלֹּא בָאוּ לְעוֹנַת הַמַּעֲשֵׂר, וּפְדָיָן, וְאַחַר שֶׁפְּדָיָן הִגִּיעוּ--חַיָּבִין בְּמַעֲשֵׂר; וְאִם בָּאוּ לְעוֹנַת הַמַּעַשְׂרוֹת וְהֶם בְּיַד הַגִּזְבָּר, וְאַחַר כָּךְ פְּדָיָן--פְּטוּרִין.

הִלְכּוֹת מַעֲשֵׂר פֵּרֶק ג 
פֵּרוֹת שֶׁהִגִּיעוּ לְעוֹנַת הַמַּעַשְׂרוֹת, וְנִתְלְשׁוּ וַעֲדַיִן לֹא נִגְמְרָה מְלַאכְתָּן--כְּגוֹן תְּבוּאָה שֶׁקְּצָרָהּ וְדָשָׁהּ, וַעֲדַיִן לֹא זָרָה אוֹתָהּ וְלֹא מֵרְחָהּ--מֻתָּר לֶאֱכֹל מֵהֶן אֲכִילַת עֲרַאי, עַד שֶׁתִּגָּמֵר מְלַאכְתָּן; וּכְשֶׁתִּגָּמֵר מְלַאכְתָּן, אָסוּר לֶאֱכֹל מֵהֶן עֲרַאי.

בַּמֶּה דְּבָרִים אֲמוּרִים, בְּגוֹמֵר פֵּרוֹתָיו לְמָכְרָן בַּשּׁוּק; אֲבָל אִם הָיְתָה כַּוָּנָתוֹ לְהוֹלִיכָן לַבַּיִת--הֲרֵי זֶה מֻתָּר לֶאֱכֹל מֵהֶן עֲרַאי אַחַר שֶׁנִּגְמְרָה מְלַאכְתָּן, עַד שֶׁיִּקָּבְעוּ לַמַּעֲשֵׂר.
וְאֶחָד מִשִּׁשָּׁה דְּבָרִים קוֹבֵעַ לְמַעַשְׂרוֹת, וְאֵלּוּ הֶן--הַבַּיִת, וְהַמֶּקָּח, וְהָאֵשׁ, וְהַמֶּלַח, וְהַתְּרוּמָה, וְהַשַּׁבָּת; וְכֻלָּן, אֵין קוֹבְעִין אֵלָא בְּדָבָר שֶׁנִּגְמְרָה מְלַאכְתּוֹ.

 כֵּיצַד: פֵּרוֹת שֶׁדַּעְתּוֹ לְהוֹלִיכָן לַבַּיִת--אַף עַל פִּי שֶׁנִּגְמְרָה מְלַאכְתָּן--אוֹכֵל מֵהֶן עֲרַאי, עַד שֶׁיִּכָּנְסוּ לַבַּיִת; נִכְנְסוּ לַבַּיִת--נִקְבְּעוּ לַמַּעֲשֵׂר, וְאָסוּר לֶאֱכֹל מֵהֶן עַד שֶׁיְּעַשַּׂר.
וְכֵן אִם מְכָרָן, אוֹ בִּשְּׁלָן בָּאוּר, אוֹ כְּבָשָׁן בְּמֶלַח, אוֹ הִפְרִישׁ מֵהֶן תְּרוּמָה, אוֹ נִכְנְסָה שַׁבָּת עֲלֵיהֶם--לֹא יֹאכַל עַד שֶׁיְּעַשַּׂר, אַף עַל פִּי שֶׁלֹּא הִגִּיעוּ לַבַּיִת.

הִכְנִיסָן לַבַּיִת קֹדֶם שֶׁתִּגָּמֵר מְלַאכְתָּן, הֲרֵי זֶה אוֹכֵל מֵהֶן עֲרַאי; הִתְחִיל לִגְמֹר מְלַאכְתָּן מֵאַחַר שֶׁנִּכְנְסוּ לַבַּיִת, חַיָּב לְעַשַּׂר הַכֹּל.
כֵּיצַד: הִכְנִיס קִשּׁוּאִין וְדַלּוּעִין לַבַּיִת קֹדֶם שֶׁיְּשַׁפְשַׁף--מִשֶּׁיַּתְחִיל לְשַׁפְשַׁף אַחַת, נִקְבְּעוּ הַכֹּל לְמַעֲשֵׂר; וְכֵן כָּל כַּיּוֹצֶא בְּזֶה.

וְכֵן הַתּוֹרֵם פֵּרוֹת שֶׁלֹּא נִגְמְרָה מְלַאכְתָּן, מֻתָּר לֶאֱכֹל מֵהֶן עֲרַאי: חוּץ מִכַּלְכָּלַת תְּאֵנִים--שְׁאִם תְּרָמָהּ קֹדֶם שֶׁתִּגָּמֵר מְלַאכְתָּהּ, נִקְבְּעָה לַמַּעֲשֵׂר.

 הַמֵּבִיא לַבַּיִת סוֹכֵי תְּאֵנָה וּבָהֶם תְּאֵנִים, מַכְבְּדֵי תְּמָרָה וּבָהֶם תְּמָרִים--אִם הִכְנִיסוּם תִּינוֹקוֹת אוֹ פּוֹעֲלִים, לֹא נִקְבְּעוּ לַמַּעֲשֵׂר; וְאִם הִכְנִיסָן בַּעַל הַבַּיִת, חַיָּבִין בְּמַעֲשֵׂר.
הִכְנִיס שִׁבֳּלִים לַעֲשׂוֹת מֵהֶן עִיסָה, לֹא נִקְבְּעוּ; לְאָכְלָן מְלִילוֹת, נִקְבְּעוּ לַמַּעֲשֵׂר.
בַּמֶּה דְּבָרִים אֲמוּרִים, בִּתְבוּאָה; אֲבָל בְּקָטְנָיוֹת, לֹא נִקְבְּעוּ לַמַּעֲשֵׂר.

 מֻתָּר לְהַעְרִים עַל הַתְּבוּאָה, לְהַכְנִיס בַּמּוֹץ שֶׁלָּהּ, כְּדֵי שֶׁתִּהְיֶה בְּהֶמְתּוֹ אוֹכֶלֶת, וּפְטוּרָה מִן הַמַּעֲשֵׂר; וְזוֹרֶה מְעַט מְעַט אַחַר שֶׁהִכְנִיס לַבַּיִת, וּפָטוּר לְעוֹלָם מִן הַתְּרוּמָה וּמִן הַמַּעַשְׂרוֹת--שֶׁהֲרֵי אֵינוּ מַתְחִיל לִגְמֹר הַכֹּל.

 הַגּוֹמֵר פֵּרוֹתָיו שֶׁלַּחֲבֵרוֹ, שֶׁלֹּא מִדַּעְתּוֹ, וְכֵן הַקּוֹבֵעַ פֵּרוֹתָיו בְּאֶחָד מִן הַדְּבָרִים הַשִּׁשָּׁה שֶׁקּוֹבְעִים לְמַעֲשֵׂר, שֶׁלֹּא מִדַּעְתּוֹ--הֲרֵי אֵלּוּ נִטְבְּלוּ לְמַעֲשֵׂר.

 אֵיזֶה הוּא גְּמָר מְלַאכְתָּן שֶׁלַּפֵּרוֹת: הַקִּשּׁוּאִין וְהַדַּלּוּעִין וְהָאֲבַטִּיחִין, מִשֶּׁיְּשַׁפְשַׁף בְּיָדוֹ וְיָסִיר הַצֵּהוּב שֶׁעֲלֵיהֶן כְּמוֹ שֵׂעָר דַּק.
וְאִם אֵינוּ מְשַׁפְשֵׁף, מִשֶּׁיַּעְמִיד עֲרֵמָה; וּבָאֲבַטִּיחַ, מִשֶּׁיַּסְדִּיר אוֹתוֹ הַמֻּקְצֶה אֲבַטִּיחַ בְּצַד אֲבַטִּיחַ.

הָיָה מְשַׁפְשֵׁף אַחַת אַחַת--כֵּיוָן שֶׁגָּמַר כָּל צָרְכּוֹ, נִגְמְרָה מְלַאכְתָּן.
וְתוֹרְמִין קִשּׁוּאִין וְדַלּוּעִין, אַף עַל פִּי שֶׁלֹּא הֵסִיר הַצֵּהוּב מֵעֲלֵיהֶן.

 הַיָּרָק הַנֶּאֱגָד, מִשֶּׁיֶּאֱגֹד.
אִם אֵינוּ אוֹגֵד, מִשֶּׁיְּמַלֵּא אֶת הַכְּלִי; אֵינוּ מְמַלֵּא--הֲרֵי זֶה אוֹכֵל עֲרַאי, עַד שֶׁיְּלַקַּט כָּל צָרְכּוֹ.
כַּלְכָּלָה, מִשֶּׁיְּחַפֶּה הַפֵּרוֹת שֶׁבָּהּ בְּעַלִּים וּבְהַוְצִין וְכַיּוֹצֶא בָּהֶן.
אִם אֵינוּ מְחַפֶּה, מִשֶּׁיְּמַלֵּא אֶת הַכְּלִי; אִם אֵינוּ מְמַלֵּא, עַד שֶׁיְּלַקַּט כָּל צָרְכּוֹ.

 כְּלִי גָּדוֹל שֶׁדַּעְתּוֹ לְמַלֹּאות אֶת חֶצְיוֹ--כֵּיוָן שֶׁמִּלָּא חֶצְיוֹ, נִטְבָּל; הָיָה בְּדַעְתּוֹ לְמַלֹּאות אֶת כֻּלּוֹ, אֵינוּ נִטְבָּל עַד שֶׁיְּמַלֵּא אֶת כֻּלּוֹ.
הָיוּ שְׁנַיִם וּבְדַעְתּוֹ לְמַלֹּאות אֶת שְׁנֵיהֶם, לֹא נִטְבְּלוּ עַד שֶׁיְּמַלֵּא אֶת שְׁנֵיהֶם.
אָגַד הַיָּרָק אֶגֶד גָּדוֹל בַּשָּׂדֶה--אַף עַל פִּי שֶׁבְּדַעְתּוֹ לְאָגְדוֹ אֲגֻדּוֹת קְטַנּוֹת לַשּׁוּק, הֲרֵי זֶה נִטְבָּל.

הַפֶּרֶד וְהַצִּמּוּקִין וְהַחַרוּבִין, מִשֶּׁיַּעְמִיד עֲרֵמָה בְּרֹאשׁ גַּגּוֹ.
הַבְּצָלִים, מִשֶּׁיָּסִיר הָעַלִּים וְהַקְּלִפּוֹת שֶׁדַּרְכּוֹ לְהַשְׁלִיכָם מֵעֲלֵיהֶן; וְאִם אֵינוּ מֵסִיר, עַד שֶׁיַּעְמִיד עֲרֵמָה.

 הַתְּבוּאָה, מִשֶּׁיְּמָרַח; וְאֵיזֶה הוּא מְמָרֵחַ--זֶה הַמְּיַפֶּה פְּנֵי הַכֳּרִי שֶׁלַּתְּבוּאָה בָּרַחַת בְּסוֹף כָּל דָּבָר, כְּדֶרֶךְ שֶׁעוֹשִׂין כְּשֶׁגּוֹמְרִין כָּל מַעֲשֶׂיהָ.
אִם אֵינוּ מְמָרֵחַ, עַד שֶׁיַּעְמִיד עֲרֵמָה.
הַקָּטְנָיוֹת, מִשֶּׁיִּכְבֹּר וְנוֹטֵל מִתַּחַת הַכְּבָרָה וְאוֹכֵל; אִם אֵינוּ כּוֹבֵר, עַד שֶׁיְּמָרַח.
וְאַף עַל פִּי שֶׁמֵּרַח--מֻתָּר לִטֹּל מִן הַקֻּטְעִים וּמִן הַצְּדָדִין וּמִמַּה שֶׁבְּתוֹךְ הַתֶּבֶן, וְאוֹכֵל.

 הַיַּיִן--מִשֶּׁיַּנִּיחֶנּוּ בֶּחָבִיּוֹת, וְיַשְׁלֶה הַזּוֹגִין וְהַחַרְצַנִּין מֵעַל פְּנֵי הֶחָבִית; אֲבָל כִּשְׁהוּא בְּתוֹךְ הַבּוֹר, וּמִשֶּׁיַּגְבִּיהֶנּוּ לְהַנִּיחוֹ בֶּחָבִית--שׁוֹתֶה עֲרַאי, וְקוֹלֵט מִן הַגַּת הָעֶלְיוֹנָה וּמִן הַצִּנּוֹר וּמִכָּל מָקוֹם, וְשׁוֹתֶה.

 הַשֶּׁמֶן, מִשֶּׁיֵּרֵד לָעוּקָה.
אַף עַל פִּי שֶׁיָּרַד--נוֹטֵל מִן הָעֲקָל וּמִן הַמְּמָל וּמִבֵּין הַפַּסִּין, וְנוֹתֵן לִקְעָרָה קְטַנָּה וּלְתַמְחוּי לְתוֹךְ הַתַּבְשִׁיל, אַף עַל פִּי שְׁהוּא חַם: מִפְּנֵי שְׁאֵינוּ מִתְבַּשֵּׁל בִּכְלִי שֵׁנִי.
וְאִם הָיָה חַם בְּיוֹתֵר, כְּדֵי שֶׁיִּכְוֶה אֶת הַיָּד--לֹא יִתֵּן לְתוֹכוֹ, מִפְּנֵי שְׁהוּא מִתְבַּשֵּׁל.

 הָעִגּוּל שֶׁלַּדְּבֵלָה, מִשֶּׁיַּחְלִיקֶנּוּ.
הַגְּרֹגְּרוֹת, מִשֶּׁיָּדוּשׁ; וְאִם הִכְנִיסָם לַמְּגוּרָה, מִשֶּׁיַּעְגִיל בְּיָדוֹ עַל פִּי הַמְּגוּרָה.
הָיָה דָּשׁ הַגְּרֹגְּרוֹת בֶּחָבִית, אוֹ הָעִגּוּל עַל פִּי הַמְּגוּרָה, וְנִשְׁבְּרָה הֶחָבִית, אוֹ נִפְתְּחָה הַמְּגוּרָה--הֲרֵי זֶה לֹא יֹאכַל, עַד שֶׁיְּעַשַּׂר.

 תְּאֵנִים וַעֲנָבִים שֶׁבַּמֻּקְצֶה, מֻתָּר לֶאֱכֹל מֵהֶן עֲרַאי בִּמְקוֹמָן.
אֲבָל אִם נָטַל מִן הַמֻּקְצֶה, וְהוֹלִיךְ לְמָקוֹם אַחֵר--לֹא יֹאכַל מֵהֶן עֲרַאי: שֶׁהֲרֵי נִגְמְרָה מְלַאכְתָּן, אַף עַל פִּי שֶׁלֹּא יָבְשׁוּ כָּל צָרְכָּן.

 הַחַרוּבִין, עַד שֶׁלֹּא כְנָסָן לְרֹאשׁ הַגָּג--מוֹרִיד מֵהֶן לַבְּהֵמָה, וּפָטוּר: מִפְּנֵי שְׁהוּא מַחְזִיר אֶת הַמּוֹתָר לְיַבְּשׁוֹ, וְנִמְצָא מַאֲכִיל עֲרַאי.

 מַעֲשֵׂר רִאשׁוֹן שֶׁהִקְדִּימוֹ בַּשִּׁבֳּלִים--אָסוּר לֶאֱכֹל מִמֶּנּוּ עֲרַאי, קֹדֶם שֶׁיַּפְרִישׁ תְּרוּמָתוֹ; וְאִם אָכַל, מַכִּין אוֹתוֹ מַכַּת מַרְדּוּת.

כֵּיצַד אֲכִילַת עֲרַאי: כְּגוֹן שֶׁהָיָה מְקַלֵּף שְׂעוֹרִים וְאוֹכֵל, מְקַלֵּף אַחַת אַחַת; וְאִם קִלַּף וְכָנַס לְתוֹךְ יָדוֹ, חַיָּב לְעַשַּׂר.
הָיָה מוֹלֵל מְלִילוֹת שֶׁלְּחִטִּים, מְנַפֶּה מִיָּד לְיַד וְאוֹכֵל; וְאִם נִפָּה בְּתוֹךְ חֵיקוֹ, חַיָּב.
וְאֵין צָרִיךְ לוֹמַר, אִם נִפָּה בִּכְלִי--שְׁאֵין זֶה עֲרַאי.

וְכֵן נוֹטֵל מִן הַיַּיִן, וְנוֹתֵן לִקְעָרָה לְתוֹךְ תַּבְשִׁיל צוֹנֵן, וְאוֹכֵל; אֲבָל לֹא לְתוֹךְ הַקְּדֵרָה, אַף עַל פִּי שְׁהִיא צוֹנֶנֶת--מִפְּנֵי שְׁהִיא כְּבוֹר קָטָן.
וְכֵן סוֹחֵט זֵיתִים עַל בְּשָׂרוֹ, אֲבָל לֹא לְתוֹךְ יָדוֹ.
וְכֵן כָּל כַּיּוֹצֶא בְּזֶה.

 וּכְשֵׁם שֶׁמֻּתָּר לֶאֱכֹל עֲרַאי מִפֵּרוֹת שֶׁלֹּא נִגְמְרָה מְלַאכְתָּן--כָּךְ מֻתָּר לְהַאֲכִיל מֵהֶן לְחַיָּה וְלִבְהֵמָה וּלְעוֹפוֹת כָּל מַה שֶׁיִּרְצֶה, וּמַפְקִיר מֵהֶן כָּל מַה שֶׁיִּרְצֶה, קֹדֶם שֶׁיְּעַשַּׂר.
וְאִם נִגְמְרוּ--אַף עַל פִּי שֶׁלֹּא נִקְבְּעוּ לַמַּעֲשֵׂר--לֹא יַפְקִיר, וְלֹא יַאֲכִיל לִבְהֵמָה חַיָּה וָעוֹף אֲכִילַת קְבָע, עַד שֶׁיְּעַשַּׂר.
וּמֻתָּר לְהַאֲכִיל לִבְהֵמָה עֲרַאי מִן הַטֶּבֶל, וְאַפִלּוּ בְּתוֹךְ הַבַּיִת; וּמַאֲכִיל פְּקִיעֵי עָמִיר, עַד שֶׁיַּעֲשֵׂם חֲבִלּוֹת.

 הַמּוֹצֶא קְצִיצוֹת בַּדֶּרֶךְ, אַפִלּוּ בְּצַד שְׂדֵה קְצִיצוֹת--הֲרֵי אֵלּוּ פְּטוּרִין מִן הַמַּעֲשֵׂר.
מָצָא גְּרֹגְּרוֹת--אִם דָּרְסוּ הַגְּרֹגְּרוֹת רֹב הָאָדָם, חַיָּב לְעַשַּׂר: שֶׁחֶזְקָתָן, מִדָּבָר שֶׁנִּגְמְרָה מְלַאכְתּוֹ.
וְכֵן אִם מָצָא פִּלְחֵי דְּבֵלָה, שֶׁיּוֹדֵעַ שְׁהֶם מִדָּבָר הַגָּמוּר.

 מָצָא כְּרִיכוֹת בִּרְשׁוּת הַיָּחִיד, חַיָּב לְעַשַּׂר; בִּרְשׁוּת הָרַבִּים, פְּטוּרוֹת.
וְהָאֲלֻמּוֹת, בְּכָל מָקוֹם חַיָּבוֹת בְּמַעֲשֵׂר.
מָצָא תְּבוּאָה מְרוּחָה--עוֹשֶׂה אוֹתָהּ תְּרוּמָה וּמַעַשְׂרוֹת עַל פֵּרוֹת אֲחֵרוֹת, וְאֵינוּ חוֹשֵׁשׁ.
מָצָא כַּלְכָּלָה מְחֻפָּה, חַיֶּבֶת בְּמַעַשְׂרוֹת.

מָצָא כַּלְכָּלָה בִּמְקוֹם שֶׁהָרֹב מַכְנִיסִין לַשּׁוּק--אָסוּר לֶאֱכֹל מִמֶּנָּה עֲרַאי, וּמְתַקְּנָהּ דֳּמַאי; וּבִמְקוֹם שֶׁהָרֹב מַכְנִיסִין לַבָּתִּים--אוֹכֵל מִמֶּנָּה עֲרַאי, וּמְתַקְּנָהּ וַדַּאי.
מֶחְצָה לְמֶחְצָה, דֳּמַאי; וְאִם הִכְנִיסָהּ לַבַּיִת, מְתַקְּנָהּ וַדַּאי.

בַּמֶּה דְּבָרִים אֲמוּרִים, בְּדָבָר שְׁאֵין לוֹ גְּמָר מְלָאכָה; אֲבָל בְּדָבָר שֶׁיֵּשׁ לוֹ גְּמָר מְלָאכָה--אַף עַל פִּי שְׁהוּא מְעַשֵּׂר וַדַּאי--צָרִיךְ לְהַפְרִישׁ תְּרוּמָה, שֶׁחֶזְקָתָן שֶׁהִפְרִישׁ מֵהֶן תְּרוּמָה בְּשָׁעָה שֶׁנִּגְמְרָה מְלַאכְתָּן.

 חוֹרְרֵי הַנְּמָלִים שֶׁלָּנוּ בְּצַד הָעֲרֵמָה הַחַיֶּבֶת--הֲרֵי הַנִּמְצָא בָּהֶן חַיָּב בְּמַעַשְׂרוֹת, שֶׁיָּדוּעַ שֶׁמִּדָּבָר גָּמוּר הָיוּ גּוֹרְרִין כָּל הַלַּיְלָה.

 הַמּוֹצֶא זֵיתִים תַּחַת הַזַּיִת, וְחַרוּבִין תַּחַת הַחַרוּב--חַיָּבִין בְּמַעֲשֵׂר, שֶׁחֶזְקָתָן שֶׁנָּפְלוּ מֵאִילָן זֶה.
מָצָא תְּאֵנִים תַּחַת הַתְּאֵנָה--הֲרֵי הֶם סָפֵק, שֶׁהֲרֵי מִשְׁתַּנּוֹת וּמִתְלַכְלְכוֹת בֶּעָפָר: שֶׁמֶּא מִתְּאֵנָה זוֹ נָפְלוּ, אוֹ מִתְּאֵנִים שֶׁנִּתְעַשְּׂרוּ.

 הַמַּקְדִּישׁ פֵּרוֹת תְּלוּשִׁין, וּפְדָיָן קֹדֶם שֶׁתִּגָּמֵר מְלַאכְתָּן--חַיָּב לְעַשַּׂר.
וְאִם נִגְמְרָה מְלַאכְתָּן בְּיַד הַהֶקְדֵּשׁ, וְאַחַר כָּךְ פְּדָיָן--פְּטוּרִין מִן הַמַּעַשְׂרוֹת: שֶׁבְּעֵת חוֹבָתָן, הָיוּ פְּטוּרִין.
וְהַמַּקְדִּישׁ קָמָה לִמְנָחוֹת, פְּטוּרָה מִן הַמַּעַשְׂרוֹת.

הִלְכּוֹת מַעֲשֵׂר פֵּרֶק ד 
אֵין הַטֶּבֶל נִקְבָּע לְמַעֲשֵׂר מִן הַתּוֹרָה--עַד שֶׁיַּכְנִיסֶנּוּ לְבֵיתוֹ, שֶׁנֶּאֱמָר "בִּעַרְתִּי הַקֹּדֶשׁ מִן-הַבַּיִת" : וְהוּא, שֶׁיַּכְנִיסֶנּוּ דֶּרֶךְ הַשַּׁעַר--שֶׁנֶּאֱמָר "וְאָכְלוּ בִשְׁעָרֶיךָ" ; אֲבָל אִם הִכְנִיס תְּבוּאָתוֹ דֶּרֶךְ גַּגִּין וְקַרְפֵּפוֹת--פָּטוּר מִן הַתְּרוּמָה, וּמִן הַמַּעַשְׂרוֹת.

יֵרָאֶה לִי שְׁאֵין לוֹקִין מִן הַתּוֹרָה עַל אֲכִילַת הַטֶּבֶל, עַד שֶׁיִּקָּבַע בִּכְנִיסָתוֹ לְבֵיתוֹ כְּמוֹ שֶׁבֵּאַרְנוּ מִפִּי הַשְּׁמוּעָה; אֲבָל אִם נִקְבַּע בִּשְׁאָר הַשִּׁשָּׁה דְּבָרִים שֶׁמָּנִינוּ, אֵין לוֹקִין עָלָיו אֵלָא מַכַּת מַרְדּוּת מִדִּבְרֵיהֶן.
וְכֵן הָאוֹכֵל מִפֵּרוֹת שֶׁדַּעְתּוֹ לְהוֹלִיכָן לַשּׁוּק, אַחַר שֶׁנִּגְמְרָה מְלַאכְתָּן--אֵינוּ לוֹקֶה אֵלָא מַכַּת מַרְדּוּת כְּמוֹ שֶׁבֵּאַרְנוּ, שְׁאֵין הַגּוֹמֵר לִמְכֹּר חַיָּב בְּמַעֲשֵׂר אֵלָא מִדִּבְרֵיהֶם.

בַּיִת שְׁאֵין בּוֹ אַרְבַּע אַמּוֹת עַל אַרְבַּע אַמּוֹת, אֵינוּ קוֹבֵעַ.
וְכֵן הַגַּגִּין אֵינָן קוֹבְעִין, אַף עַל פִּי שֶׁהַבַּיִת שֶׁלְּמַטָּה קוֹבֵעַ; וְאִם לֹא הָיָה בַּגָּג אַרְבַּע אַמּוֹת עַל אַרְבַּע אַמּוֹת, כְּגוֹן שֶׁהָיָה הַבַּיִת מְשֻׁפָּע וְעוֹלֶה--אֵינוּ פּוֹטֵר מִן הַמַּעֲשֵׂר, אֵלָא הֲרֵי גָּג זֶה כְּמִקְצַת אַוֵּיר הַבַּיִת.

הַצְּרִיפִין, וְהַבֻּרְגָנִין, וּבָתֵּי הַקַּיִץ וְהוּא אַרְבָּעָה עַמּוּדִים וְתַקְרָה עַל גַּבֵּיהֶן שֶׁנִּמְצָא בְּלֹא כּוֹתָלִים, וְכֵן סֻכּוֹת שֶׁעוֹשִׂין בֵּינֵי כְּרָמִים וּבֵינֵי הַגִּנּוֹת בִּימֵי הַקַּיִץ--אַף עַל פִּי שֶׁדָּרִין בָּהֶן בִּימֵי הַקַּיִץ, וְיֵשׁ בָּהֶם רֵחַיִם וְתֻרְנְגוֹלִין--אֵינָן קוֹבְעִין לְמַעֲשֵׂר; וְכֵן סֻכַּת הַיּוֹצְרִים הַחִיצוֹנָה, וְסֻכַּת הֶחָג בֶּחָג--אֵינָן קוֹבְעִין: שֶׁכָּל אֵלּוּ, אֵין דִּירָתָן קְבָע.

הַצְּרִיפִין וְהַבֻּרְגָנִין טוֹבְלִין לְבַעְלֵיהֶן, אַף עַל פִּי שְׁאֵינָן טוֹבְלִין לְכָל אָדָם.
וְכֵן בֵּית הַסּוֹפֵר וּבֵית הַמִּדְרָשׁ טוֹבְלִין לְזֶה שֶׁיּוֹשֵׁב בָּהֶן וּמְלַמֵּד, מִפְּנֵי שְׁהֶן כְּבֵיתוֹ; וְאֵין טוֹבְלִין לַאֲחֵרִים.

בֵּית הַכְּנֶסֶת וּבֵית הַתַּלְמוּד--אִם יֵשׁ בָּהֶן בֵּית דִּירָה, קוֹבְעִין; וְאִם לָאו, אֵין קוֹבְעִין.
הָאוּרְיָרוֹת וְהָאוֹצָרוֹת שֶׁבַּשָּׂדוֹת הָעֲשׂוּיוֹת לַמֻּכְנָס, אֵינָן קוֹבְעִין; וְאִם הָיוּ לַדִּירָה, קוֹבְעִין.

כְּשֵׁם שֶׁהַבַּיִת קוֹבֵעַ לְמַעֲשֵׂר, כָּךְ הֶחָצֵר קוֹבַעַת לְמַעֲשֵׂר; וּמִשֶּׁיִּכָּנְסוּ לֶחָצֵר דֶּרֶךְ הַשַּׁעַר--נִקְבְּעוּ, אַף עַל פִּי שֶׁלֹּא הִכְנִיסָן לְתוֹךְ הַבַּיִת.

אֵיזוֹ הִיא חָצֵר הַקּוֹבַעַת: כָּל שֶׁהַכֵּלִים נִשְׁמָרִין בְּתוֹכָהּ, אוֹ שְׁאֵין אָדָם בּוֹשׁ מִלֶּאֱכֹל בְּתוֹכָהּ; אוֹ חָצֵר שְׁאִם יִכָּנֵס אָדָם לָהּ, אוֹמְרִין לוֹ מַה אַתָּה מְבַקֵּשׁ.
וְכֵן חָצֵר שֶׁיֵּשׁ בָּהּ שְׁנֵי דִיּוּרִין, אוֹ שְׁהִיא לִשְׁנֵי שֻׁתָּפִין, שֶׁאֶחָד פּוֹתֵחַ אוֹתָהּ וְנִכְנָס, וְאֶחָד בָּא וְנִכְנָס אוֹ יוֹצֶא וְנוֹעֵל--הוֹאִיל וְהֶן פּוֹתְחִין וְנוֹעֲלִין, הֲרֵי זוֹ קוֹבַעַת.

בֵּית שַׁעַר שֶׁלֶּחָצֵר, וְהָאַכְסַדְרָה, וְהַמַּרְפֶּסֶת--הֲרֵי הֶן כֶּחָצֵר: אִם הָיְתָה קוֹבַעַת, קוֹבְעִין; וְאִם לָאו, אֵין קוֹבְעִין.

שְׁתֵּי חֲצֵרוֹת זוֹ לְפָנִים מִזּוֹ, שְׁתֵּיהֶן קוֹבְעִין.
סֻכַּת הַיּוֹצְרִים זוֹ לְפָנִים מִזּוֹ--הַפְּנִימִית קוֹבַעַת, וְהַחִיצוֹנָה אֵינָהּ קוֹבַעַת.
וְהֶחָנוּת קוֹבַעַת כַּבַּיִת.

הַמּוֹלִיךְ פֵּרוֹתָיו מִמָּקוֹם לְמָקוֹם--אַף עַל פִּי שְׁהוּא נִכְנָס בָּהֶן לַבָּתִּים וְלַחֲצֵרוֹת בַּדֶּרֶךְ, לֹא נִקְבְּעוּ; אֵלָא אוֹכֵל מֵהֶן עֲרַאי, עַד שֶׁיַּגִּיעַ לִמְקוֹם שְׁהוּא סוֹף מְגַמָּתוֹ.
וְכֵן בַּחֲזִירָתוֹ.
הָרוֹכְלִין הַמְּחַזְּרִין בָּעֲיָרוֹת, שְׁהֶן נִכְנָסִין מֵחָצֵר לְחָצֵר--אוֹכְלִין עֲרַאי, עַד שֶׁמַּגִּיעִין לַבַּיִת שֶׁלָּנִין בּוֹ.

 הַמֵּבִיא תְּאֵנִים מִן הַשָּׂדֶה לְאָכְלָן בְּחָצֵר הַפְּטוּרָה מִן הַמַּעַשְׂרוֹת--שָׁכַח וְהִכְנִיסָן לְתוֹךְ בֵּיתוֹ, הֲרֵי זֶה מֻתָּר לְהוֹצִיאָן וְלֶאֱכֹל מֵהֶן עֲרַאי; וְכֵן אִם שָׁכַח וְהֶעֱלָן לַגָּג, אוֹכֵל מֵהֶן עֲרַאי בַּגָּג.
הֱבִיאָן לְאָכְלָן בְּרֹאשׁ גַּגּוֹ, וְשָׁכַח וְהִכְנִיסָן לַחֲצַר חֲבֵרוֹ--נִקְבְּעוּ, וְלֹא יֹאכַל עַד שֶׁיְּעַשַּׂר.

 חָצֵר שְׁהִיא נֶעְדֶּרֶת, הֲרֵי הִיא כְּגִנָּה וְאוֹכְלִין בְּתוֹכָהּ עֲרַאי--וְהוּא, שֶׁיֵּעָדֵר רֻבָּהּ.
וְאִם זָרַע רֻבָּהּ, אֵין אוֹכְלִין בָּהּ עֲרַאי; וְכֵן אִם נָטַע רֻבָּהּ.
וְאִם נָטַע לְנוֹאי חָצֵר--הוֹאִיל וְהִיא נֶעְדֶּרֶת, הֲרֵי זֶה אוֹכֵל עֲרַאי מֵאוֹתָן אִילָנוֹת.

 תְּאֵנָה שְׁהִיא עוֹמֶדֶת בֶּחָצֵר--אוֹכֵל מִמֶּנָּה אַחַת אַחַת, וּפָטוּר; וְאִם צֵרַף, חַיָּב בְּמַעֲשֵׂר.
בַּמֶּה דְּבָרִים אֲמוּרִים, בְּשֶׁהָיָה עוֹמֵד בַּקַּרְקָע.
אֲבָל אִם עָלָה לְרֹאשׁ הַתְּאֵנָה--מְמַלֵּא אֶת חֵיקוֹ וְאוֹכֵל שָׁם, שְׁאֵין אַוֵּיר הֶחָצֵר קוֹבֵעַ לְמַעֲשֵׂר.

 הָיְתָה עוֹמֶדֶת בֶּחָצֵר, וְנוֹטָה לַגִּנָּה--הֲרֵי זֶה אוֹכֵל מִמֶּנָּה בַּגִּנָּה כְּדַרְכּוֹ, כְּאִלּוּ הָיְתָה נְטוּעָה בַּגִּנָּה; הָיְתָה נְטוּעָה בַּגִּנָּה, וְנוֹטָה לֶחָצֵר--הֲרֵי זוֹ כִּנְטוּעָה בֶּחָצֵר, שְׁאֵינוּ אוֹכֵל שָׁם אֵלָא אַחַת אַחַת.

 גֶּפֶן שְׁהִיא נְטוּעָה בֶּחָצֵר--לֹא יִטֹּל אֶת כָּל הָאֶשְׁכּוֹל וְיֹאכַל, אֵלָא מְגַרְגֵּר אַחַת אַחַת; וְכֵן בָּרִמּוֹן--לֹא יִטֹּל אֶת כָּל הָרִמּוֹן, אֵלָא פּוֹרֵט אֶת הָרִמּוֹן בָּאִילָן וְאוֹכֵל הַפֶּרֶד מִשָּׁם.
וְכֵן בָּאֲבַטִּיחַ--סוֹפֵת אוֹתוֹ בַּקַּרְקָע, וְאָכְלוֹ מִשָּׁם.
הָיָה אוֹכֵל בָּאֶשְׁכּוֹל בַּגִּנָּה, וְנִכְנָס מִן הַגִּנָּה לֶחָצֵר--אַף עַל פִּי שֶׁיָּצָא מִן הֶחָצֵר, לֹא יִגְמֹר עַד שֶׁיְּעַשַּׂר.

 כֻּסְבַּר שְׁהִיא זְרוּעָה בֶּחָצֵר, מְקַרְסֵם עַלֶּה עַלֶּה וְאוֹכֵל; וְאִם צֵרַף, חַיָּב לְעַשַּׂר.
וְכֵן כָּל כַּיּוֹצֶא בְּזֶה.

הִלְכּוֹת מַעֲשֵׂר פֵּרֶק ה 
הַלּוֹקֵחַ פֵּרוֹת תְּלוּשִׁין לְאָכְלָן, נִקְבְּעוּ לַמַּעֲשֵׂר מִדִּבְרֵיהֶם כְּמוֹ שֶׁבֵּאַרְנוּ.
וּמֵאֵימָתַי יִקָּבְעוּ--מִשֶּׁיִּתֵּן אֶת הַדָּמִים, אַף עַל פִּי שֶׁלֹּא מָשַׁךְ.
הֲרֵי שֶׁלֹּא נָתַן דָּמִים, וְהָיָה בּוֹרֵר וּמַנִּיחַ בּוֹרֵר וּמַנִּיחַ, אַפִלּוּ כָּל הַיּוֹם כֻּלּוֹ, וְאַף עַל פִּי שֶׁגָּמַר בְּלִבּוֹ לִקַּח--לֹא נִתְחַיַּב לְעַשַּׂר; וְאִם הָיָה יְרֵא שָׁמַיִם--מִשֶּׁגָּמַר בְּלִבּוֹ מְעַשֵּׂר וְאַחַר כָּךְ יַחְזִיר לַמּוֹכֵר, אִם רָצָה לְהַחְזִיר.

הַלּוֹקֵחַ בַּמְּחֻבָּר לַקַּרְקָע, אוֹ שֶׁלָּקַח תָּלוּשׁ לְשַׁלַּח לַחֲבֵרוֹ--לֹא נִקְבְּעוּ, וְיֵשׁ לוֹ לֶאֱכֹל מֵהֶן עֲרַאי.
הָאוֹמֵר לַחֲבֵרוֹ הֵא לָךְ אֵיסָר זֶה, וְתֶן לִי בּוֹ חָמֵשׁ תְּאֵנִים--הֲרֵי זֶה אוֹכֵל אַחַת אַחַת, וּפָטוּר; וְאִם צֵרַף, חַיָּב לְעַשַּׂר.

הֵא לָךְ אֵיסָר זֶה, בְּעֶשְׂרִים תְּאֵנִים שֶׁאָבֹר לִי--בּוֹרֵר אַחַת אַחַת, וְאוֹכֵל; בָּאֶשְׁכּוֹל שֶׁאָבֹר לִי--מְגַרְגֵּר מִמֶּנּוּ בָּאִילָן, וְאוֹכֵל; בָּרִמּוֹן שֶׁאָבֹר לִי--פּוֹרֵט אוֹתוֹ בָּאִילָן, וְאוֹכֵל; בָּאֲבַטִּיחַ שֶׁאָבֹר לִי--סוֹפֵת בַּקַּרְקָע, וְאוֹכֵל.
וְאִם קָצַץ אֶת הַתְּאֵנִים וְצֵרְפָם, אוֹ שֶׁקָּצַץ אֶת הָאֶשְׁכּוֹל אוֹ הָאֲבַטִּיחַ--חַיָּב לְעַשַּׂר, שֶׁהֲרֵי לֹא קָנָה אֵלָא הַנִּתְלָשׁ.

אֲבָל אִם אָמַר לוֹ הֵא לָךְ אֵיסָר זֶה, בְּעֶשְׂרִים תְּאֵנִים אֵלּוּ, בִּשְׁנֵי אֶשְׁכּוֹלוֹת אֵלּוּ, בִּשְׁנֵי רִמּוֹנִים אֵלּוּ, בִּשְׁנֵי אֲבַטִּיחִים אֵלּוּ--קוֹצֵץ כְּדַרְכּוֹ, וְאוֹכֵל עֲרַאי, וּפָטוּר: שֶׁלֹּא נִקְבְּעוּ בְּמֶקָּח, שֶׁהֲרֵי לְקָחָן בַּמְּחֻבָּר.

 הַמַּחְלִיף עִם חֲבֵרוֹ, זֶה לֶאֱכֹל וְזֶה לֶאֱכֹל--שְׁנֵיהֶם נִקְבְּעוּ לַמַּעַשְׂרוֹת, שֶׁהֲרֵי לָקְחוּ בַּתָּלוּשׁ.
זֶה לְקַצּוֹת וְזֶה לְקַצּוֹת--שְׁנֵיהֶן לֹא נִקְבְּעוּ, שְׁאֵין הַמְּכָר קוֹבֵעַ דָּבָר שֶׁלֹּא נִגְמְרָה מְלַאכְתּוֹ, כְּמוֹ שֶׁבֵּאַרְנוּ.

לָקַח הָאֶחָד פֵּרוֹת שֶׁהִחְלִיף לַאֲכִילָה, וְלָקַח הָאַחֵר חֲלִיפֵיהֶן לְהַקְצוֹתָן--זֶה שֶׁלָּקַח לַאֲכִילָה, חַיָּב לְעַשַּׂר; וְזֶה שֶׁלָּקַח לְהַקְצוֹת, לֹא נִקְבַּע לְמַעֲשֵׂר.

 הָאוֹמֵר לַחֲבֵרוֹ צֵא וּלְקֹט לָךְ עֶשְׂרִים תְּאֵנִים מִשֶּׁלִּי, וַאֲנִי אֲמַלֵּא אֶת כְּרֵסִי מִשֶּׁלָּךְ--שְׁנֵיהֶם פְּטוּרִים: שְׁאֵין זֶה חֲלִיפִין, כְּדֵי שֶׁיִּהְיֶה מְכָר.
וְאִם צֵרַף וְאָכַל, חַיָּב.
וְהַמַּתָּנָה, אֵינָהּ קוֹבַעַת כַּמְּכָר.

 עַם הָאָרֶץ שֶׁהָיָה עוֹבֵר בַּשּׁוּק, וְאָמַר טְלוּ לָכֶם תְּאֵנִים--אוֹכְלִים וּפְטוּרִין, שְׁאֵין הַמַּתָּנָה קוֹבַעַת.
וְאִם הִכְנִיסוּ לְבָתֵּיהֶן--אִם רֹב הָעָם מַכְנִיסִים לַבָּתִּים, מְעַשְּׂרִים; וְאִם רֹב הָעָם מַכְנִיסִים לַשּׁוּק, אֵינָן מְתַקְּנִים אֵלָא דֳּמַאי--שֶׁמֶּא עִשַּׂר, וְאַחַר כָּךְ הֵבִיא לַשּׁוּק.
וְאִם אָמַר טְלוּ לָכֶם וְהַכְנִיסוּ לְבָתֵּיכֶם--כְּשֶׁמַּכְנִיס לַבַּיִת, מְעַשֵּׂר דֳּמַאי.

נָתַן לוֹ דָּבָר מְרֻבֶּה, אַפִלּוּ אָמַר לוֹ טֹל וֶאֱכֹל--הֲרֵי זֶה כְּמִי שֶׁאָמַר לוֹ טֹל וְהַכְנֵס: שְׁאֵינוּ אוֹכֵל, עַד שֶׁיְּתַקַּן דֳּמַאי.
וְכֵן אִם נָתַן לוֹ דָּבָר שְׁאֵין דַּרְכּוֹ לְהֵאָכֵל חַי, אוֹ שֶׁהָיָה אָדָם גָּדוֹל שְׁאֵין דַּרְכּוֹ לֶאֱכֹל בַּשּׁוּק--הֲרֵי זֶה מְתַקֵּן דֳּמַאי.

 הָיוּ שְׁנַיִם, אָמַר לְאֶחַד טֹל וֶאֱכֹל, וְאָמַר לַשֵּׁנִי טֹל וְהַכְנֵס--זֶה אוֹכֵל וּפָטוּר, וְזֶה אוֹכֵל וְחַיָּב.
וְכֵן אֲנָשִׁים שֶׁהָיוּ יוֹשְׁבִים בַּשַּׁעַר אוֹ בֶּחָנוּת, וְאָמַר לָהֶם טְלוּ וְאִכְלוּ--הֲרֵי אֵלּוּ אוֹכְלִין וּפְטוּרִין.
וּבַעַל הַשַּׁעַר אוֹ בַּעַל הֶחָנוּת, לֹא יֹאכְלוּ עַד שֶׁיְּעַשְּׂרוּ דֳּמַאי--שֶׁנִּמְצָא כְּאוֹמֵר לְאֵלּוּ טְלוּ וְהַכְנִיסוּ לְבָתֵּיכֶם, שֶׁהֲרֵי הֶם בְּבָתֵּיהֶם.
וּכְבָר בֵּאַרְנוּ שְׁאֵין הַבַּיִת שְׁאֵינוּ שֶׁלּוֹ קוֹבֵעַ לוֹ, כְּשֶׁיַּעַבְרוּ הַפֵּרוֹת בְּתוֹכוֹ.

 הַשּׂוֹכֵר אֶת הַפּוֹעֲלִים לַעֲשׂוֹת עִמּוֹ בַּפֵּרוֹת, בֵּין בַּתְּלוּשִׁין בֵּין בַּמְּחֻבָּרִין--הוֹאִיל וְיֵשׁ לָהֶם לֶאֱכֹל מִן הַתּוֹרָה בְּמַה הֶן עוֹשִׂין, הֲרֵי אֵלּוּ אוֹכְלִין וּפְטוּרִין מִן הַמַּעֲשֵׂר.
וְאִם הִתְנָה עִמָּהֶן שֶׁיֹּאכְלוּ מַה שֶׁלֹּא זִכְּתָה לָהֶן תּוֹרָה, כְּגוֹן שֶׁהִתְנָה הַפּוֹעֵל שֶׁיֹּאכַל בְּנוֹ עִמּוֹ, אוֹ שֶׁיֹּאכַל בְּנוֹ מִשְּׂכָרוֹ, אוֹ שֶׁיֹּאכַל אַחַר גְּמָר מְלַאכְתּוֹ בַּתָּלוּשׁ--הֲרֵי זֶה אָסוּר לֶאֱכֹל, עַד שֶׁיְּעַשַּׂר: הוֹאִיל וְאוֹכֵל מִפְּנֵי הַתְּנָאי שֶׁלּוֹ, הֲרֵי זֶה כְּלוֹקֵחַ.

 שְׂכָרוֹ לְנַכַּשׁ עִמּוֹ בַּזֵּיתִים, וְהִתְנָה הַפּוֹעֵל שֶׁיֹּאכַל בַּזֵּיתִים--הֲרֵי זֶה אוֹכֵל מִן הָאִילָן אַחַת אַחַת, וּפָטוּר; וְאִם צֵרַף, חַיָּב.
שְׂכָרוֹ לְנַכַּשׁ בַּבְּצָלִים, וְהִתְנָה לֶאֱכֹל יָרָק--מְקַרְסֵם עַלֶּה עַלֶּה, וְאוֹכֵל; וְאִם צֵרַף, חַיָּב.

קָצַץ הַפּוֹעֵל שֶׁיֹּאכַל לִיטְרָה שֶׁלַּזֵּיתִים, אוֹכֵל אַחַת אַחַת; וְאִם צֵרַף, חַיָּב לְעַשַּׂר--הוֹאִיל וְהוּא אוֹכֵל דָּבָר קָצוּב, הֲרֵי זֶה כְּלוֹקֵחַ שְׁאִם צֵרַף נִקְבַּע.

לֹא קָצַץ, אֵלָא הָיָה אוֹכֵל בְּדִין תּוֹרָה--מְצָרֵף וְאוֹכֵל כָּל מַה שֶׁיִּרְצֶה: וְהוּא, שֶׁלֹּא יִסְפֹּת בַּמֶּלַח.
אֲבָל אִם סָפַת בַּמֶּלַח אַחַת אַחַת, מֻתָּר; שְׁתַּיִם שְׁתַּיִם--אָסוּר, שֶׁהֲרֵי נִקְבְּעוּ בַּמֶּלַח.

 פּוֹעֵל שֶׁהָיָה עוֹשֶׂה בַּלְּבָסִין, לֹא יֹאכַל בִּבְנוֹת שֶׁבַע; בִּבְנוֹת שֶׁבַע, לֹא יֹאכַל בַּלְּבָסִין: עַד שֶׁיְּעַשַּׂר.
אֲבָל יֵשׁ לוֹ לִמְנֹעַ עַצְמוֹ, עַד שֶׁיַּגִּיעַ לִמְקוֹם הַיָּפוֹת.

 הַמּוֹצִיא אֶת פּוֹעֲלָיו לַעֲשׂוֹת לוֹ מְלָאכָה בַּשָּׂדֶה--בִּזְמָן שְׁאֵין לָהֶן עָלָיו מְזוֹנוֹת--אוֹכְלִין מִן הַפֵּרוֹת שֶׁבַּשָּׂדֶה, וּפְטוּרִין מִן הַמַּעֲשֵׂר: וְהוּא, שֶׁלֹּא נִגְמְרָה מְלַאכְתָּן.
אֲבָל אִם יֵשׁ עָלָיו מְזוֹנוֹת--הֲרֵי אֵלּוּ לֹא יֹאכְלוּ, וְאַף עַל פִּי שֶׁלֹּא נִגְמְרָה מְלַאכְתָּן: שְׁאֵין פּוֹרְעִין חוֹב מִן הַטֶּבֶל.
אֲבָל אוֹכְלִין אַחַת אַחַת מִן הַתְּאֵנָה--אֲבָל לֹא מִן הַסַּל, וְלֹא מִן הַקֻּפָּה, וְלֹא מִן הַמֻּקְצֶה.

 אֶחָד הַמְּבַשֵּׁל, וְאֶחָד הַשּׁוֹלֵק, וְאֶחָד הַכּוֹבֵשׁ--קוֹבֵעַ לְמַעֲשֵׂר; אֲבָל הַמְּעַשֵּׁן אֶת הַפֵּרוֹת עַד שֶׁהִכְשִׁירָן, הֲרֵי הוּא סָפֵק.
הַטּוֹמֵן פֵּרוֹת בָּאֲדָמָה אוֹ בַּתֶּבֶן אוֹ בַּזֵּבֶל, עַד שֶׁהִכְשִׁירָן לַאֲכִילָה--לֹא נִקְבְּעוּ לַמַּעֲשֵׂר.

 הַנּוֹתֵן יַיִן לְתַבְשִׁיל חַם, אוֹ שֶׁנָּתַן שֶׁמֶן לִקְדֵרָה וְאִלְפָס כִּשְׁהֶן מְרֻתָּחִין--נִקְבְּעוּ לַמַּעֲשֵׂר.
מָזַג יַיִן בְּמַיִם חַמִּים, נִקְבַּע; וְאֵין צָרִיךְ לוֹמַר שְׁאִם בִּשַּׁל הַיַּיִן, וְאַפִלּוּ בַּגַּת--שֶׁאָסוּר לִשְׁתּוֹת מִמֶּנּוּ, עַד שֶׁיְּעַשַּׂר.

 הַשּׁוּם וְהַשִּׁחְלַיִם וְהַחַרְדָּל שֶׁשְּׁחָקָן בַּשָּׂדֶה בַּשֶּׁמֶן, נִטְבְּלוּ לְמַעֲשֵׂר.
וְכֵן הַסּוֹחֵט אֶשְׁכּוֹל לְתוֹךְ הַכּוֹס, נִקְבַּע; לְתוֹךְ הַתַּמְחוּי, לֹא נִקְבַּע.

 הַמּוֹלֵחַ פֵּרוֹת בַּשָּׂדֶה, נִקְבְּעוּ; טָבַל הַזֵּיתִים אַחַת אַחַת בַּמֶּלַח וְאָכַל, פָּטוּר.
הַפּוֹצֵעַ זֵיתִים כְּדֵי שֶׁיֵּצֵא הַשֶּׂרֶף מֵהֶם, פָּטוּר.
הַנּוֹטֵל זֵיתִים מִן הַמַּעְטֵן, טוֹבֵל אַחַת אַחַת בַּמֶּלַח וְאוֹכֵל; וְאִם מָלַח וְנָתַן לְתוֹךְ פִּיו, חַיָּב.
וְכֵן כָּל כַּיּוֹצֶא בְּזֶה.

 הַתּוֹרֵם פֵּרוֹתָיו תְּרוּמָה שֶׁצָּרִיךְ לִתְרֹם אַחֲרֶיהָ שְׁנִיָּה, נִקְבְּעוּ לַמַּעֲשֵׂר; וְלֹא יֹאכַל מֵהֶן עֲרַאי, עַד שֶׁיּוֹצִיא הַתְּרוּמָה הַשְּׁנִיָּה וִיעַשַּׂר.

 פֵּרוֹת שֶׁנִּגְמְרָה מְלַאכְתָּן, וְחָשֵׁכָה עֲלֵיהֶן לֵילֵי שַׁבָּת--נִקְבְּעוּ; וְלֹא יֹאכַל מֵהֶן אַפִלּוּ לְאַחַר הַשַּׁבָּת, עַד שֶׁיְּעַשַּׂר.
תִּינוֹקוֹת שֶׁטָּמְנוּ תְּאֵנִים לַשַּׁבָּת, וְשָׁכְחוּ לְעַשְּׂרָן--לֹא יֹאכְלוּ לְמוֹצָאֵי שַׁבָּת, עַד שֶׁיְּעַשְּׂרוּ.

 תְּאֵנָה שֶׁהָיְתָה מְיֻחֶדֶת לוֹ לֶאֱכֹל פֵּרוֹתֶיהָ בַּשַּׁבָּת, וְלָקַט מִמֶּנָּה כַּלְכָּלָה--לֹא יֹאכַל עַד שֶׁיְּעַשַּׂר: הוֹאִיל וּפֵרוֹת אֵלּוּ מְיֻחָדִין לַשַּׁבָּת, וְהַשַּׁבָּת קוֹבַעַת.

 הָיָה אוֹכֵל בְּאֶשְׁכּוֹל, וְחָשֵׁכָה עָלָיו לֵילֵי שַׁבָּת--הֲרֵי זֶה לֹא יִגְמֹר אֲכִילָתוֹ בַּשַּׁבָּת, עַד שֶׁיְּעַשַּׂר; וְאִם הִנִּיחוֹ לְאַחַר הַשַּׁבָּת, הֲרֵי זֶה גּוֹמְרוֹ.

הִלְכּוֹת מַעֲשֵׂר פֵּרֶק ו 
מַחְלִיקִין בִּתְאֵנִים וַעֲנָבִים שֶׁלְּטֶבֶל, וְאֵין בְּזֶה הֶפְסֵד.
וְכָל שֶׁאָסוּר לַזָּרִים לְאָכְלוֹ בַּתְּרוּמָה, מִן הַגַּרְעִנִּין וְהַקְּלִפּוֹת וְהָעַלִּין וְהַחַרְצַנִּין וְכַיּוֹצֶא בָּהֶן--כָּךְ אָסוּר לְאָכְלוֹ מִן הַטֶּבֶל; וְכֵן הַמַּעֲשֵׂר שֶׁלֹּא נִטְּלָה תְּרוּמָתוֹ, וּמַעֲשֵׂר שֵׁנִי וְהֶקְדֵּשׁ שֶׁלֹּא נִפְדּוּ.
וְכָל שֶׁמֻּתָּר לַזָּרִים לְאָכְלוֹ בַּתְּרוּמָה מִדְּבָרִים אֵלּוּ--כָּךְ מֻתָּר בַּטֶּבֶל, וּבַמַּעֲשֵׂר שֶׁלֹּא נִטְּלָה תְּרוּמָתוֹ, וּבְמַעֲשֵׂר שֵׁנִי וְהֶקְדֵּשׁ שֶׁלֹּא נִפְדּוּ.

אֵין מַדְלִיקִין בְּטֶבֶל טָמֵא אַפִלּוּ בַּחֹל, וְאֵין צָרִיךְ לוֹמַר בַּשַּׁבָּת--שֶׁנֶּאֱמָר "אֶת-מִשְׁמֶרֶת תְּרוּמֹתָי" : מַה תְּרוּמָה טְהוֹרָה, אֵין לָךְ בָּהּ אֵלָא מִשָּׁעַת הֲרָמָתָהּ--אַף תְּרוּמָה טְמֵאָה, אֵין לָךְ לֵהָנוֹת בָּהּ אֵלָא מִשָּׁעַת הֲרָמָתָהּ וְאִלַּךְ.

אֵין מְחַפִּין בַּטֶּבֶל.
וְאֵין זוֹרְעִין אֶת הַטֶּבֶל; וְאַפִלּוּ פֵּרוֹת שֶׁלֹּא נִגְמְרָה מְלַאכְתָּן, אָסוּר לִזְרֹעַ מֵהֶן עַד שֶׁיְּעַשַּׂר.
בַּמֶּה דְּבָרִים אֲמוּרִים, בִּתְבוּאָה וְקָטְנָיוֹת וְכַיּוֹצֶא בָּהֶן.
אֲבָל הָעוֹקֵר שְׁתָלִים שֶׁיֵּשׁ בָּהֶן פֵּרוֹת, מִמָּקוֹם לְמָקוֹם בְּתוֹךְ שָׂדֵהוּ--הֲרֵי זֶה מֻתָּר, וְאֵינוּ כְּזוֹרֵעַ טֶבֶל: שֶׁהֲרֵי לֹא אָסַף הַפֵּרוֹת.

וְכֵן הָעוֹקֵר לֶפֶת וּצְנוֹנוֹת, וּשְׁתָלָם בְּמָקוֹם אַחֵר--אִם נִתְכַּוַּן לְהוֹסִיף בְּגוּפָן, מֻתָּר; וְאִם שְׁתָלָן כְּדֵי שֶׁיִּקְשׁוּ, וְיִקַּח הַזֶּרַע שֶׁלָּהֶן--אָסוּר, מִפְּנֵי שְׁהוּא כְּזוֹרֵעַ חִטִּים אוֹ שְׂעוֹרִים שֶׁלְּטֶבֶל.

 לִיטְרָה מַעֲשֵׂר טָבוּל שֶׁזְּרָעָהּ, וְהִשְׁבִּיחָה, וַהֲרֵי הִיא עֶשֶׂר לִיטְרִין--חַיֶּבֶת בְּמַעֲשֵׂר; וְאוֹתָהּ לִיטְרָה, מְעַשֵּׂר עָלֶיהָ מִמָּקוֹם אַחֵר לְפִי חֶשְׁבּוֹן.
לִיטְרָה בְּצָלִים שֶׁתִּקְּנָהּ וּזְרָעָהּ--אֵינוּ מְעַשֵּׂר לְפִי חֶשְׁבּוֹן הַתּוֹסֶפֶת, אֵלָא מְעַשֵּׂר לְפִי כֻּלּוֹ.

 זֵרְעוֹנִים שֶׁהֵבִיאוּ שְׁלִישׁ, וּמֵרְחָן וְעִשְּׂרָן, וְאַחַר כָּךְ זְרָעָן וְהוֹסִיפוּ, וְאֵין זַרְעָם כּוֹלֶה--הֲרֵי זֶה סְפֵק אִם חַיָּבִין בְּמַעֲשֵׂר מִדִּבְרֵיהֶם הוֹאִיל וְהוֹסִיפוּ, אוֹ אֵין חַיָּבִין: שֶׁהֲרֵי הַזֶּרַע שֶׁעֲדַיִן הוּא קַיָּם וְלֹא אָבַד, מְעֻשָּׂר הוּא; וְאֵין אֵלּוּ דּוֹמִים לַבְּצָלִים, שֶׁהַבְּצָלִים אֵין דַּרְכָּן לְהִזָּרֵעַ.

 הַזּוֹרֵעַ אֶת הַטֶּבֶל, בֵּין דָּבָר שֶׁזַּרְעוֹ כּוֹלֶה בֵּין דָּבָר שְׁאֵין זַרְעוֹ כּוֹלֶה--אִם אִפְשָׁר לְלַקְּטוֹ--קוֹנְסִין אוֹתוֹ, וּמְלַקְּטוֹ; וְאִם צָמַח--אֵין מְחַיָּבִין אוֹתוֹ לַעְקֹר, וְהַגִּדּוּלִין חֻלִּין.
וְאִם הָיָה דָּבָר שְׁאֵין זַרְעוֹ כּוֹלֶה--אַפִלּוּ גִּדּוּלֵי גִּדּוּלִין אֲסוּרִין, עַד שָׁלוֹשׁ גְּרָנוֹת; וְהָרְבִיעִי מֻתָּר.
וּמִפְּנֵי מַה הַגִּדּוּלִין אֲסוּרִין, מִפְּנֵי תְּרוּמַת מַעֲשֵׂר וּתְרוּמָה גְּדוֹלָה שֶׁיֵּשׁ בּוֹ.
וְכֵן הַדִּין בְּזוֹרֵעַ מַעֲשֵׂר שֶׁלֹּא נִטְּלָה תְּרוּמָתוֹ.

אֵין מוֹכְרִין אֶת הַטֶּבֶל אֵלָא לְצֹרֶךְ, וּלְחָבֵר; וְאָסוּר לְשַׁלַּח אֶת הַטֶּבֶל, וְאַפִלּוּ חָבֵר לְחָבֵר--שֶׁמֶּא יִסְמְכוּ זֶה עַל זֶה, וְיֹאכַל הַטֶּבֶל.

 הַמּוֹכֵר פֵּרוֹת לַחֲבֵרוֹ, וְזָכַר שְׁהֶם טֶבֶל, וְרָץ אַחֲרָיו לְתַקְּנָן, וְלֹא מְצָאוֹ--אִם יָדוּעַ שְׁאֵינָן קַיָּמִין וְשֶׁכְּבָר אָבְדוּ אוֹ נֶאְכְלוּ, אֵינוּ צָרִיךְ לְעַשַּׂר עֲלֵיהֶם; וְאִם סְפֵק שְׁהֶם קַיָּמִין אוֹ אֵינָן, צָרִיךְ לְהוֹצִיא עֲלֵיהֶן מַעְשְׂרוֹתֵיהֶן מִפֵּרוֹת אֲחֵרוֹת.

 הַמּוֹכֵר פֵּרוֹת לַחֲבֵרוֹ--מוֹכֵר אוֹמֵר עַל מְנַת שְׁהֶן טֶבֶל מָכַרְתִּי, וְלוֹקֵחַ אוֹמֵר לֹא לָקַחְתִּי מִמָּךְ אֵלָא מְעֻשָּׂרִין--כּוֹפִין אֶת הַמּוֹכֵר לְתַקַּן: קְנָס הוּא לוֹ, מִפְּנֵי שֶׁמָּכַר אֶת הַטֶּבֶל.

 אֵין פּוֹרְעִין חוֹב מִן הַטֶּבֶל, מִפְּנֵי שְׁהוּא כְּמוֹכְרוֹ.
מִי שֶׁלָּקְחוּ בֵּית הַמֶּלֶךְ אֶת פֵּרוֹתָיו, וְהֶם טְבָלִים--אִם מֵחֲמַת חוֹב שְׁהוּא חַיָּב לָהֶן, צָרִיךְ לְהוֹצִיא עֲלֵיהֶן מַעַשְׂרוֹת; וְאִם לְקָחוּם בְּאֹנֶס, אֵינוּ חַיָּב לְעַשַּׂר עֲלֵיהֶם.
וְהַלּוֹקֵחַ טֶבֶל מִשְּׁנֵי מְקוֹמוֹת, מְעַשֵּׂר מִזֶּה עַל זֶה.

הַמְּקַבֵּל שָׂדֶה מִיִּשְׂרָאֵל אוֹ מִן הַנָּכְרִי--חוֹלֵק וְנוֹתֵן לְבַעַל הַשָּׂדֶה בְּפָנָיו, כְּדֵי שֶׁיֵּדַע שֶׁטֶּבֶל נָטַל.
אֲבָל הַחוֹכֵר שָׂדֶה מִיִּשְׂרָאֵל--אִם נָתַן לוֹ מִזֶּרַע אוֹתָהּ שָׂדֶה, תּוֹרֵם וְאַחַר כָּךְ נוֹתֵן לוֹ מַה שֶׁקָּצַץ לִתֵּן לוֹ; וּבַעַל הַשָּׂדֶה מְעַשֵּׂר לְעַצְמוֹ.
וְאִם נָתַן לוֹ מִזֶּרַע שָׂדֶה אַחֶרֶת, אוֹ מִמִּין אַחֵר--מוֹצִיא הַמַּעֲשֵׂר, וְאַחַר כָּךְ נוֹתֵן לוֹ.

 הַחוֹכֵר שָׂדֶה מִן הַנָּכְרִי--מְעַשֵּׂר, וְאַחַר כָּךְ נוֹתֵן לוֹ: קְנָס קָנְסוּ אוֹתוֹ בְּזֶה--כְּדֵי שֶׁלֹּא יַחְכֹּר מִן הַגּוֹי, וְנִמְצֵאת הַשָּׂדֶה בּוּרָה לְפָנָיו, עַד שֶׁיִּצְטָרַךְ, וְיִמְכְּרֶנָּה לְיִשְׂרָאֵל.
וְכֵן הַמְּקַבֵּל שָׂדֵה אֲבוֹתָיו מִן הַגּוֹי, קָנְסוּ אוֹתוֹ שֶׁיְּעַשַּׂר וְאַחַר כָּךְ יִתֵּן לַגּוֹי חֶלְקוֹ מְעֻשָּׂר--כְּדֵי שֶׁלֹּא יִקְפֹּץ וִיקַבְּלֶנָּה מִמֶּנּוּ, מִפְּנֵי שְׁהִיא שְׂדֵה אֲבוֹתָיו, עַד שֶׁתִּשָּׁאֵר לְפָנָיו בּוּרָה, כְּדֵי שֶׁיִּמְכְּרֶנָּה לְיִשְׂרָאֵל.

 אֵיזֶה הוּא חוֹכֵר, וְאֵיזֶה הוּא מְקַבֵּל: חוֹכֵר--שֶׁחוֹכֵר הַקַּרְקָע בְּדָבָר קָצוּב מִן הַזֶּרַע בְּכָּךְ וְכָּךְ סְאָה, בֵּין עָשָׂת הַרְבֵּה בֵּין עָשָׂת מְעַט; וּמְקַבֵּל--הוּא שֶׁיְּקַבַּל אוֹתָהּ בְּחֵלֶק מִמַּה שֶׁתַּעֲשֶׂה, חֶצְיוֹ אוֹ שְׁלִישׁוֹ אוֹ מַה שֶׁיַּתְנוּ בֵּינֵיהֶן.
וְהַשּׂוֹכֵר--הוּא שֶׁשּׂוֹכֵר הַקַּרְקָע, בְּמָעוֹת.

 שְׁנַיִם שֶׁקִּבְּלוּ שָׂדֶה בַּאֲרִיסוּת, אוֹ שֶׁיָּרְשׁוּ, אוֹ נִשְׁתַּתְּפוּ--יָכוֹל הָאֶחָד לוֹמַר לַחֲבֵרוֹ, טֹל אַתָּה חִטִּים שֶׁבְּמָקוֹם פְּלוֹנִי וַאֲנִי חִטִּים שֶׁבְּמָקוֹם פְּלוֹנִי, אַתָּה יַיִן שֶׁבְּמָקוֹם פְּלוֹנִי וַאֲנִי יַיִן שֶׁבְּמָקוֹם פְּלוֹנִי; אֲבָל לֹא יֹאמַר לוֹ, טֹל אַתָּה חִטִּים וַאֲנִי שְׂעוֹרִים, אַתָּה יַיִן וַאֲנִי שֶׁמֶן--מִפְּנֵי שְׁהֶן מוֹכְרִין אֶת הַטֶּבֶל.

 כּוֹהֵן וְלֵוִי שֶׁלָּקְחוּ פֵּרוֹת מִיִּשְׂרָאֵל, אַחַר שֶׁנִּגְמְרָה מְלַאכְתָּן--מוֹצִיאִין אֶת הַתְּרוּמָה וְהַמַּעַשְׂרוֹת מִיְּדֵיהֶן, וְנוֹתְנִין אוֹתָם לְכוֹהֲנִים וְלִלְוִיִּים אֲחֵרִים: קְנָס הוּא לָהֶם--כְּדֵי שֶׁלֹּא יִקְפְּצוּ לַגְּרָנוֹת וְלַגִּתּוֹת וְיִקְנוּ טְבָלִים, כְּדֵי לְהַפְקִיעַ מַתְּנוֹת אֲחֵיהֶם הַכּוֹהֲנִים.
וְאִם קָנוּ קֹדֶם שֶׁתִּגָּמֵר מְלַאכְתָּן, כְּגוֹן שֶׁלָּקְחוּ תְּבוּאָה קֹדֶם מֵרוּחַ--אֵין מוֹצִיאִין מִיָּדָם.

 כּוֹהֵן אוֹ לֵוִי שֶׁמָּכְרוּ פֵּרוֹת תְּלוּשִׁין לְיִשְׂרָאֵל, קֹדֶם שֶׁתִּגָּמֵר מְלַאכְתָּן, וְאֵין צָרִיךְ לוֹמַר, אִם מָכְרוּ בַּמְּחֻבָּר--הֲרֵי הַתְּרוּמָה אוֹ הַמַּעֲשֵׂר שֶׁלָּהֶם; וְאִם מָכְרוּ אַחַר גְּמָר מְלָאכָה--הֲרֵי הַתְּרוּמָה וְהַמַּעֲשֵׂר שֶׁלַּלּוֹקֵחַ, וּמַפְרִישׁ וְנוֹתֵן לְכָל כּוֹהֵן אוֹ לֵוִי שֶׁיִּרְצֶה.

 כּוֹהֵן וְלֵוִי שֶׁקִּבְּלוּ שָׂדֶה מִיִּשְׂרָאֵל--כְּשֵׁם שֶׁחוֹלְקִין בַּחֻלִּין, כָּךְ חוֹלְקִין בִּתְרוּמָה וּמַעַשְׂרוֹת; וְהַיִּשְׂרְאֵלִי נוֹטֵל חֶלְקוֹ, וְנוֹתְנוֹ לְכָל כּוֹהֵן וְלֵוִי שֶׁיִּרְצֶה.
אֲבָל יִשְׂרָאֵל שֶׁקִּבַּל שָׂדֶה מִכּוֹהֵן אוֹ מִלֵּוִי--הַתְּרוּמָה אוֹ הַמַּעֲשֵׂר לְבַעַל הַשָּׂדֶה, וּשְׁאָר הַמַּתָּנוֹת חוֹלְקִין.

 הַמְּקַבֵּל זֵיתִים לְהוֹצִיא מֵהֶן שֶׁמֶן--בֵּין יִשְׂרָאֵל מִכּוֹהֵן אוֹ לֵוִי, בֵּין כּוֹהֵן אוֹ לֵוִי מִיִּשְׂרָאֵל--כְּשֵׁם שֶׁחוֹלְקִין בַּחֻלִּין, כָּךְ חוֹלְקִין בִּתְרוּמָה וּמַעַשְׂרוֹת: מִפְּנֵי שֶׁהַשֶּׁמֶן, חָשׁוּב הוּא.

 כּוֹהֵן שֶׁמָּכַר שָׂדֶה לְיִשְׂרָאֵל וְאָמַר לוֹ, עַל מְנַת שֶׁהַמַּעַשְׂרוֹת שֶׁלָּהּ שֶׁלִּי לְעוֹלָם--הֲרֵי הֶן שֶׁלּוֹ: כֵּיוָן שֶׁאָמַר עַל מְנַת, נַעֲשָׂה כְּמִי שֶׁשִּׁיַּר מְקוֹם הַמַּעֲשֵׂר.
וְאִם מֵת הַכּוֹהֵן, הֲרֵי בְּנוֹ כִּשְׁאָר הַכּוֹהֲנִים.
וְאִם אָמַר לוֹ, עַל מְנַת שֶׁהַמַּעַשְׂרוֹת לִי וְלִבְנִי--מֵת הוּא, יִטְּלֵם בְּנוֹ.
עַל מְנַת שֶׁהַמַּעַשְׂרוֹת שֶׁלִּי, כָּל זְמָן שְׁהִיא לְפָנֶיךָ--מְכָרָהּ לְאַחֵר--אַף עַל פִּי שֶׁחָזַר וּלְקָחָהּ, אֵין לַכּוֹהֵן אוֹתָם הַמַּעַשְׂרוֹת.

 יִשְׂרָאֵל שֶׁקִּבַּל שָׂדֶה מִכּוֹהֵן וְלֵוִי וְאָמַר לוֹ, עַל מְנַת שֶׁהַמַּעַשְׂרוֹת שֶׁלִּי אַרְבַּע אוֹ חָמֵשׁ שָׁנִים--מֻתָּר.
עַל מְנַת שְׁהֶן שֶׁלִּי לְעוֹלָם--אָסוּר, שְׁאֵין כּוֹהֵן עוֹשֶׂה כּוֹהֵן.

וְכֵן בֶּן לֵוִי שֶׁהָיָה עָלָיו חוֹב לְיִשְׂרָאֵל--לֹא יִהְיֶה יִשְׂרָאֵל זֶה גוֹבֶה מֵאֲחֵרִים, וּמַפְרִישׁ עַד שֶׁיִּפָּרַע כְּנֶגֶד חוֹבוֹ: שְׁאֵין לֵוִי זֶה עוֹשֶׂה בַּעַל חוֹב שֶׁלּוֹ כְּלֵוִי אַחֵר, שֶׁיִּגְבֶּה מַעֲשֵׂר מֵאֲחֵרִים.

 יִשְׂרָאֵל שֶׁיָּרַשׁ טֶבֶל מְמֹרַח מֵאֲבִי אִמּוֹ כּוֹהֵן, וְאוֹתוֹ אֲבִי אִמּוֹ יְרָשׁוֹ מֵאֲבִי אִמּוֹ יִשְׂרָאֵל--הֲרֵי זֶה מַפְרִישׁ מִמֶּנּוּ מַעְשְׂרוֹתָיו, וְהֶן שֶׁלּוֹ: שֶׁהַמַּתָּנוֹת הָרְאוּיוֹת לְהִתָּרֵם--כְּמוֹ שֶׁהוּרְמוּ הֶן, אַף עַל פִּי שֶׁעֲדַיִן לֹא הוּרְמוּ.

 הַנּוֹתֵן שָׂדֵהוּ בְּקַבָּלָה לַגּוֹי, אוֹ לְמִי שְׁאֵינוּ נֶאֱמָן עַל הַמַּעַשְׂרוֹת--אַף עַל פִּי שֶׁלֹּא בָאוּ לְעוֹנַת הַמַּעַשְׂרוֹת, צָרִיךְ לְעַשַּׂר עַל יָדָם.
נְתָנָהּ לְעַם הָאָרֶץ--עַד שֶׁלֹּא בָאוּ לְעוֹנַת הַמַּעַשְׂרוֹת, אֵינוּ צָרִיךְ לְעַשַּׂר עַל יָדָם; וּמִשֶּׁבָּאוּ לְעוֹנַת הַמַּעַשְׂרוֹת, צָרִיךְ לְעַשַּׂר עַל יָדָם.
כֵּיצַד הוּא עוֹשֶׂה: עוֹמֵד עַל הַגֹּרֶן, וְנוֹטֵל; וְאֵינוּ חוֹשֵׁשׁ לְמַה שֶׁאָכְלוּ, שְׁאֵין אָנוּ אַחְרָאִין לָהֶם.

הִלְכּוֹת מַעֲשֵׂר פֵּרֶק ז 
מִי שֶׁהָיָה לוֹ מֵאָה לוֹג שֶׁלְּיַיִן טָבוּל מִן הַתּוֹרָה, וְאָמַר שְׁנֵי לוֹגִין שֶׁאֲנִי עֲתִיד לְהַפְרִישׁ מֵהֶן הֲרֵי הֶן תְּרוּמָה, וַעֲשָׂרָה מַעֲשֵׂר רִאשׁוֹן, וְתִשְׁעָה מַעֲשֵׂר שֵׁנִי--לֹא יַתְחִיל וְיִשְׁתֶּה עַד שֶׁיַּנִּיחַ בְּסוֹף שֵׁעוּר תְּרוּמָה וּמַעַשְׂרוֹת, אֵלָא יַפְרִישׁ וְאַחַר כָּךְ יִשְׁתֶּה.
וְאֵין אוֹמְרִין זֶה שֶׁהִנִּיחַ בַּסּוֹף, כְּאִלּוּ נִבְרַר בַּתְּחִלָּה: מִפְּנֵי שֶׁחִיּוּב תְּרוּמָה וּמַעַשְׂרוֹת, מִן הַתּוֹרָה; וְאֵין אוֹמְרִין בְּשֶׁלַּתּוֹרָה, נַחְשֹׁב כְּאִלּוּ נִבְרַר עַד שֶׁיִּבָּרֵר.

הַקּוֹבֵעַ מַעְשְׂרוֹתָיו בְּפִי הֶחָבִית, לֹא יִשְׁתֶּה מִשּׁוּלֶיהָ; בְּשׁוּלֶיהָ, לֹא יִשְׁתֶּה מִפִּיהָ: מִפְּנֵי שֶׁהַמַּשְׁקִין מְעֹרָבִין.
אֲבָל הַקּוֹבֵעַ בְּפִי הַמְּגוּרָה, אוֹכֵל מִשּׁוּלֶיהָ; קָבַע בְּשׁוּלֶיהָ, אוֹכֵל מִפִּיהָ.
וְיֵשׁ לָאָדָם לִקְבֹּעַ מַעֲשֵׂר שֵׁנִי וּפוֹדֶה אוֹתוֹ, וְחוֹזֵר וְעוֹשֶׂה אוֹתוֹ מַעֲשֵׂר רִאשׁוֹן עַל אוֹתָן הַפֵּרוֹת, אוֹ תְּרוּמַת מַעֲשֵׂר לְמָקוֹם אַחֵר.

 הַמַּנִּיחַ פֵּרוֹת לִהְיוֹת מַפְרִישׁ עֲלֵיהֶן מַעַשְׂרוֹת--מַפְרִישׁ עֲלֵיהֶן בְּחֶזְקַת שְׁהֶן קַיָּמִין, וְאוֹכֵל וְשׁוֹתֶה, עַד שֶׁיֵּעָשׂוּ כָּל אוֹתָן הַפֵּרוֹת שֶׁהִנִּיחַ מַעֲשֵׂר, וְנוֹתְנוֹ לַלֵּוִי.
מְצָאָן שֶׁאָבְדוּ--הֲרֵי זֶה חוֹשֵׁשׁ לְכָל שֶׁהִפְרִישׁ, וְאֵינוּ מְעֻשָּׂר וַדַּאי.

 הַמַּלְוֶה מָעוֹת אֶת הַכּוֹהֵן וְאֶת הַלֵּוִי וְאֶת הֶעָנִי, לִהְיוֹת מַפְרִישׁ עַל אוֹתָן הַמָּעוֹת מֵחֶלְקָן--מַפְרִישׁ עֲלֵיהֶן בְּחֶזְקַת שְׁהֶן קַיָּמִין; וְאֵינוּ חוֹשֵׁשׁ שֶׁמֶּא מֵתוּ הַכּוֹהֵן אוֹ הַלֵּוִי, אוֹ הִעְשִׁיר הֶעָנִי.

 כֵּיצַד מַפְרִישׁ עֲלֵיהֶן: מַפְרִישׁ הַתְּרוּמָה אוֹ מַעֲשֵׂר רִאשׁוֹן אוֹ מַעֲשֵׂר שֵׁנִי מִפֵּרוֹתָיו, וּמְזַכֶּה בָּהֶן עַל יְדֵי אַחֵר לְאוֹתוֹ כּוֹהֵן אוֹ הַלֵּוִי אוֹ הֶעָנִי שֶׁהִלְוָם; וְאִם הָיוּ רְגִילִין לִטֹּל מִמֶּנּוּ, וְהוּא רָגִיל שֶׁלֹּא יִתֵּן אֵלָא לָהֶן--אֵינוּ צָרִיךְ לְזַכּוֹת עַל יְדֵי אַחֵר.
וְאַחַר שֶׁמַּפְרִישׁ, מְחַשֵּׁב כַּמָּה שׁוֹוֶה זֶה שֶׁהִפְרִישׁ וּמְנַכֶּה מִן הַמַּלְוָה--עַד שֶׁיִּפָּרַע כָּל חוֹבוֹ; וּמוֹכֵר הַתְּרוּמָה לְכָל כּוֹהֵן שֶׁיִּרְצֶה, וְאוֹכֵל הַמַּעַשְׂרוֹת.

 כִּשְׁהוּא מְחַשֵּׁב כַּמָּה שׁוֹוִים הַפֵּרוֹת שֶׁהִפְרִישׁ--יֵשׁ לוֹ לְחַשַּׁב כְּשַׁעַר הַזּוֹל, וְאֵינוּ חוֹשֵׁשׁ מִשּׁוֹם רִבִּית; וְאֵין הַשְּׁבִיעִית מַשְׁמֶטֶת חוֹב זֶה.
וְאִם בָּא בַּעַל הַבַּיִת לַחְזֹר, אֵינוּ חוֹזֵר; אֲבָל אִם רָצוּ אֵלּוּ שֶׁלָּקְחוּ הַמָּעוֹת לַחְזֹר, חוֹזְרִין.
נִתְיָאֲשׁוּ הַבְּעָלִים מֵהֶן--אֵין מַפְרִישִׁין עֲלֵיהֶן, שְׁאֵין מַפְרִישִׁין עַל הָאָבוּד.

מֵת הַכּוֹהֵן אוֹ הַלֵּוִי אוֹ הֶעָנִי שֶׁהִלְוָם--אֵינוּ יָכוֹל לְהַפְרִישׁ עֲלֵיהֶן מֵחֶלְקָן כַּדֶּרֶךְ הַזּוֹ, עַד שֶׁיִּטֹּל רְשׁוּת מִן הַיּוֹרְשִׁין: וְהוּא שֶׁיַּנִּיחַ לָהֶן קַרְקָע, אַפִלּוּ מְלוֹא מַחַט; אֲבָל אִם הִנִּיחוּ כְּסָפִים, אֵין רְשׁוּת הַיּוֹרֵשׁ מוֹעֶלֶת.
וְאִם הִלְוָם בִּפְנֵי בֵּית דִּין עַל מְנַת שֶׁיַּפְרִישׁ עַל מָעוֹת אֵלּוּ מֵחֶלְקָם, אֵינוּ צָרִיךְ לִטֹּל רְשׁוּת מִן הַיּוֹרְשִׁין.
הִעְשִׁיר הֶעָנִי--אֵין מַפְרִישִׁין עָלָיו, אַף עַל פִּי שֶׁהִלְוָהוּ בְּבֵית דִּין; וְזָכָה הַלָּה בְּמַה שֶׁבְּיָדוֹ.

יִשְׂרָאֵל שֶׁאָמַר לְבֶן לֵוִי, כּוֹר מַעֲשֵׂר יֵשׁ לָךְ בְּיָדִי--רַשָּׁאי בֶּן לֵוִי לַעֲשׂוֹתוֹ תְּרוּמַת מַעֲשֵׂר עַל מָקוֹם אַחֵר, אַף עַל פִּי שֶׁלֹּא מָשַׁךְ; וְאִם נְתָנוֹ הַיִּשְׂרְאֵלִי לְלֵוִי אַחֵר, אֵין לוֹ עָלָיו אֵלָא תַּרְעֹמֶת.

מִי שֶׁהָיוּ לוֹ פֵּרוֹת בַּמְּגוּרָה, וְנָתַן סְאָה לְלֵוִי וּסְאָה לֶעָנִי--לֹא יַפְרִישׁ שְׁמוֹנַת סְאִין מִן הַמְּגוּרָה וְיֹאכַל אוֹתָם, אֵלָא אִם כֵּן יוֹדֵעַ שֶׁשְּׁתֵּי סְאִין שֶׁלְּמַעַשְׂרוֹת קַיָּמִין; אֲבָל אִם אָכְלוּ מֵהֶן הַלֵּוִי וְהֶעָנִי, אֵינוּ מַפְרִישׁ עֲלֵיהֶן אֵלָא לְפִי חֶשְׁבּוֹן הַנִּשְׁאָר מִשְּׁתֵּי הַסְּאִין.

עֲנִיִּים שֶׁהִחְלִיפוּ מַתְּנוֹתֵיהֶן עִם בַּעַל הַבַּיִת, כְּגוֹן שֶׁנָּתְנוּ לוֹ סְאָה שֶׁלְּלֶקֶט אוֹ שִׁכְחָה וּפֵאָה וּמַעְשַׂר עָנִי, וְנָטְלוּ סְאָה מִן הַגֹּרֶן--זֶה שֶׁנָּטַל מֵהֶם פָּטוּר מִן הַמַּעַשְׂרוֹת, אַף עַל פִּי שֶׁנַּעֲשָׂה בִּרְשׁוּת בַּעַל הַבַּיִת; וְזֶה שֶׁנָּטְלוּ מִמֶּנּוּ חַיָּב, אַף עַל פִּי שְׁהוּא חֵלֶף מַתְּנוּתֵיהֶן הַפְּטוּרִין.

מִי שֶׁהָיוּ לְפָנָיו שְׁתֵּי כַּלְכָּלוֹת שֶׁלְּטֶבֶל שֶׁנִּטְּלָה תְּרוּמָתָן, וְאָמַר מַעַשְׂרוֹת זוֹ בְּזוֹ--הָרִאשׁוֹנָה מְעֻשֶּׂרֶת.
אָמַר מַעַשְׂרוֹת זוֹ בְּזוֹ וְזוֹ בְּזוֹ--הָרִאשׁוֹנָה מְעֻשֶּׂרֶת, שֶׁהֲרֵי קָבַע מַעְשְׂרוֹתֶיהָ בַּשְּׁנִיָּה; וְאֵין הַשְּׁנִיָּה מְעֻשֶּׂרֶת, שְׁאֵין מַפְרִישִׁין מַעֲשֵׂר מִן הָרִאשׁוֹנָה שֶׁכְּבָר נִפְטְרָה עַל הַשְּׁנִיָּה שֶׁעֲדַיִן הִיא חַיֶּבֶת בְּמַעֲשֵׂר שְׁתֵּיהֶן.

אָמַר מַעַשְׂרוֹת שְׁתֵּי כַּלְכָּלוֹת אֵלּוּ, מַעֲשֵׂר כָּל אַחַת מֵהֶן קָבוּעַ בַּחֲבִרְתָּהּ--קָרָא שֵׁם, וּכְבָר קָבַע מַעְשְׂרוֹתֵיהֶן בָּהֶן; וּמוֹצִיא מֵהֶן הַמַּעַשְׂרוֹת שֶׁלָּהֶן, וְאֵינוּ יָכוֹל לְהוֹצִיא עֲלֵיהֶן מַעַשְׂרוֹת מִמָּקוֹם אַחֵר.

וְכֵיצַד מְעַשְּׂרָן: מוֹצִיא מַעֲשֵׂר שְׁתֵּיהֶן מֵאַחַת מֵהֶן, אוֹ מַעְשַׂר כָּל אַחַת מֵהֶן מִמֶּנָּה--אִם הָיוּ שֹׁווֹת; וְאִם הָיְתָה אַחַת גְּדוֹלָה מֵחֲבִרְתָּהּ--מַפְרִישׁ מִן הַקְּטַנָּה מַעְשַׂר הַגְּדוֹלָה, וּמִן הַגְּדוֹלָה מַעְשַׂר הַקְּטַנָּה.

הִלְכּוֹת מַעֲשֵׂר פֵּרֶק ח 
הַפֵּרוֹת שֶׁהוּרַם מֵהֶן תְּרוּמָה גְּדוֹלָה וּתְרוּמַת מַעֲשֵׂר, הֶן הַנִּקְרָאִין חֻלִּין; וְאִם הִפְרִישׁ מֵהֶן שְׁאָר מַעְשְׂרוֹתֵיהֶן, הֶן הַנִּקְרָאִין חֻלִּין מְתֻקָּנִין בְּכָל מָקוֹם.

טֶבֶל שֶׁנִּתְעָרַב בְּחֻלִּין מְתֻקָּנִין, מִין בְּמִינוֹ שְׁאֵי אִפְשָׁר לְהַלַּךְ אַחַר הַטַּעַם--אִם יֵשׁ לוֹ פֵּרוֹת אֲחֵרוֹת, מוֹצִיא עַל אוֹתוֹ טֶבֶל תְּרוּמָה וּמַעַשְׂרוֹת לְפִי חֶשְׁבּוֹן.
וְאִם אֵין לוֹ פֵּרוֹת אֲחֵרוֹת, הֲרֵי הַכֹּל אָסוּר עַד שֶׁיַּפְרִישׁ; וְכִשְׁהוּא מַפְרִישׁ, מַפְסִיד מִן הַחֻלִּין הַמְּתֻקָּנִין כְּדֵי תְּרוּמַת מַעֲשֵׂר שֶׁלְּטֶבֶל.

כֵּיצַד: מֵאָה סְאָה שֶׁלְּטֶבֶל, שֶׁנִּתְעָרַב בְּמֵאָה סְאָה שֶׁלְּחֻלִּין מְתֻקָּנִין--מַפְרִישׁ מִן הַכֹּל מֵאָה וְאַחַת, וְכָל שֶׁהִפְרִישׁ טֶבֶל; וְיִשָּׁאֵר תֵּשַׁע וְתִשְׁעִים חֻלִּין מְתֻקָּנִין.
נִמְצָא מַפְסִיד סְאָה אַחַת.
וְכֵן אִם הָיָה אוֹתוֹ טֶבֶל טָבוּל לַתְּרוּמָה, מַפְסִיד מִן הַחֻלִּין הַמְּתֻקָּנִין כְּדֵי תְּרוּמָה וּתְרוּמַת מַעֲשֵׂר.

וְלָמָּה מַפְסִיד סְאָה זוֹ--כְּדֵי שֶׁלֹּא יֹאמַר מֵאָה שֶׁהִפְרִישׁ הֶן מֵאָה שֶׁלְּחֻלִּין, וְהַמֵּאָה שֶׁנִּשְׁאֲרָה הִיא הַטֶּבֶל.
וְכֵן אִם הָיָה הַטֶּבֶל פָּחוּת מִן הַחֻלִּין, אוֹ מְרֻבֶּה עַל הַחֻלִּין--מַגְבִּיהַּ הַטֶּבֶל, וּכְדֵי תְּרוּמַת מַעֲשֵׂר שֶׁבַּטֶּבֶל מִן הַחֻלִּין, אוֹ כְּדֵי תְּרוּמָה וּתְרוּמַת מַעֲשֵׂר, אִם הָיָה טֶבֶל טָבוּל לִתְרוּמָה.
וְכֵן אִם נִתְעָרַב מַעֲשֵׂר טָבוּל בְּחֻלִּין מְתֻקָּנִין, אוֹסֵר בְּכָל שְׁהוּא.
אִם יֵשׁ לוֹ מַעֲשֵׂר אַחֵר, מוֹצִיא עַל אוֹתוֹ מַעֲשֵׂר הַטָּבוּל תְּרוּמַת מַעֲשֵׂר לְפִי חֶשְׁבּוֹן; וְאִם אֵין לוֹ מַעֲשֵׂר, מַגְבִּיהַּ הַמַּעֲשֵׂר שֶׁנִּתְעָרַב וּמַפְסִיד מִן הַחֻלִּין הַמְּתֻקָּנִין כְּדֵי תְּרוּמַת מַעֲשֵׂר שֶׁבַּמַּעֲשֵׂר הַטָּבוּל.

כֵּיצַד: מֵאָה מַעֲשֵׂר, שֶׁנִּתְעָרַב בְּמֵאָה חֻלִּין מְתֻקָּנִין--מַפְרִישׁ מִן הַכֹּל מֵאָה וְעֶשֶׂר, וְכָל שֶׁהִפְרִישׁ מַעֲשֵׂר; וְהַתִּשְׁעִים הַנִּשְׁאָרוֹת הֶן חֻלִּין כְּשֶׁהָיוּ.
וְכֵן אִם הָיוּ הַחֻלִּין מְרֻבִּין עַל הַמַּעֲשֵׂר הַטָּבוּל, אוֹ פְּחוּתִים מִמֶּנּוּ--מַפְרִישׁ הַמַּעֲשֵׂר וּכְדֵי תְּרוּמַת מַעֲשֵׂר שֶׁבַּמַּעֲשֵׂר הַטָּבוּל מִן הַחֻלִּין.

טֶבֶל שֶׁנִּתְעָרַב בְּמַעֲשֵׂר טָבוּל--אִם הָיָה הַטֶּבֶל כַּמַּעֲשֵׂר, מַפְסִיד מִן הַטֶּבֶל כְּדֵי תְּרוּמַת מַעֲשֵׂר שֶׁבּוֹ.
כֵּיצַד: מֵאָה סְאָה טֶבֶל, שֶׁנִּתְעָרַב בְּמֵאָה סְאָה מַעֲשֵׂר--מַפְרִישׁ מֵאָה וְאַחַת, וְזֶה שֶׁהִפְרִישׁ מַעֲשֵׂר; וְהַתֵּשַׁע וְתִשְׁעִים הַנִּשְׁאָרוֹת טֶבֶל.

הָיָה הַטֶּבֶל מְרֻבֶּה עַל הַמַּעֲשֵׂר--מַפְרִישׁ הַמַּעֲשֵׂר בִּלְבָד, וְלֹא יַפְסִיד מִן הַטֶּבֶל כְּלוּם: שְׁאִם יִקְרָא שֵׁם לִתְרוּמַת מַעֲשֵׂר שֶׁבַּטֶּבֶל, נִמְצָא הַמַּעֲשֵׂר מְדֻמָּע בִּתְרוּמַת מַעֲשֵׂר שֶׁלְּטֶבֶל שֶׁעָלְתָה עִמּוֹ.

הָיָה הַמַּעֲשֵׂר מְרֻבֶּה עַל הַטֶּבֶל--קוֹרֶא שֵׁם לִתְרוּמַת מַעֲשֵׂר שֶׁבַּטֶּבֶל, וּמַפְרִישׁ הַטֶּבֶל וּכְדֵי תְּרוּמַת מַעֲשֵׂר שֶׁלְּטֶבֶל וְאֶחָד מִמֵּאָה מִן הַמַּעֲשֵׂר; וְיִהְיֶה טֶבֶל כֻּלּוֹ מְדֻמָּע, וְיִמְכְּרֵנוּ לַכּוֹהֵן חוּץ מִדְּמֵי שְׁתֵּי הַתְּרוּמוֹת שֶׁבּוֹ.
וְנִמְצָא מַפְסִיד מִן הַמַּעֲשֵׂר אֶחָד מִמֵּאָה בּוֹ, שְׁהוּא כְּמוֹ תְּרוּמַת מַעֲשֵׂר; וּמַפְסִיד מִמֶּנּוּ, כְּמוֹ תְּרוּמַת מַעֲשֵׂר שֶׁבַּטֶּבֶל.

כֵּיצַד: מֵאָה טֶבֶל, עִם מָאתַיִם מַעֲשֵׂר--מַפְרִישׁ מֵאָה וְשָׁלוֹשׁ; וְהַשָּׁלוֹשׁ הֶן תְּרוּמַת מַעֲשֵׂר שֶׁלְּמֵאָה טֶבֶל וְשֵׁעוּר תְּרוּמַת מַעֲשֵׂר מִמָּאתַיִם מַעֲשֵׂר, כְּדֵי שֶׁלֹּא יָבוֹא לִטְעוֹת אִם נִתְעָרַב בִּכְמוֹתוֹ.
וְיִשָּׁאֵר מֵאָה שֶׁבַע וְתִשְׁעִים, וְהֶם מַעֲשֵׂר כְּשֶׁהָיוּ.

 מִי שֶׁהָיוּ לוֹ עֶשֶׂר שׁוּרוֹת שֶׁלְּעֶשֶׂר עֶשֶׂר כַּדֵּי יַיִן, וְקָבַע כַּד אַחַת מִשּׁוּרָה הַחִיצוֹנָה מַעֲשֵׂר עַל מַעֲשֵׂר עַל מָקוֹם אַחֵר, וְאֵינוּ יוֹדֵעַ אֵיזוֹ שׁוּרָה חִיצוֹנָה הִיא--נוֹטֵל שְׁתֵּי חָבִיּוֹת בָּאֲלַכְסוֹן, וּמְעָרֵב שְׁתֵּיהֶן וּמַפְרִישׁ מֵהֶן.

 קְבָעָהּ בַּחֲצִי שׁוּרָה הַחִיצוֹנָה, וְאֵין יָדוּעַ אֵיזֶה חֲצִי שׁוּרָה הוּא--נוֹטֵל אַרְבַּע חָבִיּוֹת מֵאַרְבַּע זָוִיּוֹת; קְבָעָהּ בְּשׁוּרָה אַחַת מֵהֶן, וְאֵין יָדוּעַ אֵיזוֹ שׁוּרָה הִיא--נוֹטֵל שׁוּרָה אַחַת בָּאֲלַכְסוֹן; קְבָעָהּ בַּחֲצִי שׁוּרָה, וְאֵין יָדוּעַ אֵיזֶה חֲצִי שׁוּרָה הוּא--נוֹטֵל שְׁתִי שׁוּרוֹת בָּאֲלַכְסוֹן, שֶׁהֲרֵי נָטַל חָבִית מִכָּל חֲצִי שׁוּרָה.
וּמְעָרֵב וּמַפְרִישׁ.

 קָבַע הַמַּעֲשֵׂר בְּכַד אַחַת מֵהֶן, וְאֵין יָדוּעַ אֵיזוֹ הִיא--נוֹטֵל מִכָּל כַּד וְכַד מִן הַמֵּאָה, וּמְעָרֵב; וּמַפְרִישׁ כְּדֵי כַּד אַחַת מַעֲשֵׂר.

הִלְכּוֹת מַעֲשֵׂר פֵּרֶק ט 
בִּימֵי יוֹחָנָן כּוֹהֵן גָּדוֹל שֶׁהָיָה אַחַר שִׁמְעוֹן הַצַּדִּיק, שָׁלְחוּ בֵּית דִּין הַגָּדוֹל וּבָדְקוּ בְּכָל גְּבוּל יִשְׂרָאֵל, וּמָצְאוּ שֶׁהַכֹּל זְהִירִים בִּתְרוּמָה גְּדוֹלָה, וּמַפְרִישִׁין אוֹתָהּ; אֲבָל מַעֲשֵׂר רִאשׁוֹן, וּמַעֲשֵׂר שֵׁנִי, אוֹ מַעְשַׂר עָנִי--הָיוּ עַמֵּי הָאָרֶץ מִיִּשְׂרָאֵל מְקִילִין עַל עַצְמָן, וְלֹא הָיוּ מַפְרִישִׁין אוֹתָן.
לְפִיכָּךְ גָּזְרוּ שֶׁלֹּא יִהְיֶה נֶאֱמָן עַל הַמַּעַשְׂרוֹת, אֵלָא אֲנָשִׁים נֶאֱמָנִים כְּשֵׁרִים; אֲבָל עַמֵּי הָאָרֶץ--פֵּרוֹתֵיהֶן סָפֵק, וְאֵינָן נֶאֱמָנִין לוֹמַר מְעֻשָּׂרִין הֶן.
וְזֶה הוּא הַנִּקְרָא דֳּמַאי.

וְהִתְקִינוּ שֶׁלֹּא יִהְיֶה אָדָם מַפְרִישׁ מִן הַדֳּמַאי אֵלָא תְּרוּמַת מַעֲשֵׂר, מִפְּנֵי שְׁהוּא עֲווֹן מִיתָה, וּמַעֲשֵׂר שֵׁנִי, שְׁאֵין בְּזֶה הֶפְסֵד שֶׁהֲרֵי בְּעָלָיו אוֹכְלִין אוֹתוֹ.
אֲבָל מַעֲשֵׂר רִאשׁוֹן וּמַעְשַׂר עָנִי, אֵין מַפְרִישִׁין מִן הַדֳּמַאי--מִפְּנֵי שְׁהוּא סָפֵק, וְהַמּוֹצִיא מֵחֲבֵרוֹ עָלָיו הָרְאָיָה; לְפִיכָּךְ אוֹמְרִין לַלֵּוִי אוֹ לֶעָנִי, הָבֵא רְאָיָה שְׁאֵינוּ מְעֻשָּׂר וְטֹל מַעַשְׂרוֹ.

אַף עַל פִּי שְׁאֵין מַפְרִישִׂין מַעְשַׂר עָנִי מִן הַדֳּמַאי, צָרִיךְ לִקְרוֹת לוֹ שֵׁם וְאֵינוּ מַפְרִישׁ; וְאוֹמֵר עִשּׂוּר מַה שֶׁיֵּשׁ כָּאן מַעְשַׂר עָנִי, כְּדֵי לִקְבֹּעַ מַעֲשֵׂר שֵׁנִי--שֶׁמַּעְשַׂר עָנִי בִּשְׁלִישִׁית וְשִׁשִּׁית, בִּמְקוֹם מַעֲשֵׂר שֵׁנִי שֶׁלִּשְׁאָר שְׁנֵי הַשָּׁבוּעַ.

כְּשֶׁמַּפְרִישִׁין מִן הַדֳּמַאי תְּרוּמַת מַעֲשֵׂר וּמַעֲשֵׂר שֵׁנִי, אֵין מְבָרְכִין עֲלֵיהֶן--לְפִי שְׁהוּא סָפֵק; לְפִיכָּךְ מֻתָּר לְהַפְרִישָׁן כִּשְׁהוּא עָרֹם.

כֵּיצַד מְעַשְּׁרִין אֶת הַדֳּמַאי: מַפְרִישׁ כְּדֵי תְּרוּמַת מַעֲשֵׂר שְׁהִיא אֶחָד מִמֵּאָה מִן הַכֹּל, וּמַנִּיחָהּ בְּצַד הַפֵּרוֹת; וְאוֹמֵר, זֶה מַעֲשֵׂר, וּשְׁאָר מַעֲשֵׂר סָמוּךְ לוֹ.
וְאַחַר כָּךְ אוֹמֵר, זֶה שֶׁאָמַרְתִּי עָלָיו שְׁהוּא מַעֲשֵׂר, הֲרֵי הוּא תְּרוּמַת מַעֲשֵׂר עַל שְׁאָר הַמַּעֲשֵׂר הַסָּמוּךְ לוֹ; וְנוֹטֵל אוֹתָהּ, וְנוֹתְנָהּ לַכּוֹהֵן: שְׁאֵינוּ רַשָּׁאי לְהַפְרִישׁ תְּרוּמַת מַעֲשֵׂר קֹדֶם הַמַּעֲשֵׂר, לְכַתְּחִלָּה.

וְאַחַר כָּךְ, מַפְרִישׁ מַעֲשֵׂר שֵׁנִי; וּמֻתָּר לְהַפְרִישׁ מַעֲשֵׂר שֵׁנִי קֹדֶם הָרִאשׁוֹן, בִּדְמַאי.
וְאִם רָצָה אוֹמֵר, מַעֲשֵׂר שֵׁנִי שֶׁלְּפֵרוֹת אֵלּוּ בִּצְפוֹנָם אוֹ בִּדְרוֹמָם, וַהֲרֵי הוּא מְחֻלָּל עַל הַמָּעוֹת.

וְכֵן הַלּוֹקֵחַ כִּכָּר מִן הַנַּחְתּוֹם--מַפְרִישׁ מִמֶּנָּה כְּדֵי תְּרוּמַת מַעֲשֵׂר וְחַלָּה וְאוֹמֵר, אֶחָד מִמֵּאָה מִמַּה שֶׁיֵּשׁ כָּאן הֲרֵי הוּא מַעֲשֵׂר, וּשְׁאָר מַעֲשֵׂר סָמוּךְ לוֹ, וְזֶה שֶׁעָשִׂיתִי מַעֲשֵׂר עָשׂוּי תְּרוּמַת מַעֲשֵׂר עַל שְׁאָר הַמַּעֲשֵׂר הַסָּמוּךְ לוֹ, וְהַיָּתֵר עַל אֶחָד מִמֵּאָה שֶׁיֵּשׁ בְּזֶה שֶׁהִפְרַשְׁתִּי הֲרֵי הוּא חַלָּה, וּמַעֲשֵׂר שֵׁנִי בִּצְפוֹנָהּ אוֹ בִּדְרוֹמָהּ, הֲרֵי הוּא מְחֻלָּל עַל הַמָּעוֹת; וְאוֹכֵל.

 וְכֵן הַמְּזָמֵן אֶת חֲבֵרוֹ שֶׁיֹּאכַל אֶצְלוֹ, וְהוּא אֵינוּ מַאֲמִינוֹ עַל הַמַּעַשְׂרוֹת--אוֹמֵר מֵעֶרֶב שַׁבָּת, מַה שֶׁאֲנִי עֲתִיד לְהַפְרִישׁ לְמָחָר הֲרֵי הוּא מַעֲשֵׂר, וּשְׁאָר מַעֲשֵׂר סָמוּךְ לוֹ, וְזֶה שֶׁעָשִׂיתִי מַעֲשֵׂר עָשׂוּי תְּרוּמַת מַעֲשֵׂר עַל הַשְּׁאָר הַסָּמוּךְ לוֹ, וּמַעֲשֵׂר שֵׁנִי בִּצְפוֹנוֹ אוֹ בִּדְרוֹמוֹ, וַהֲרֵי הוּא מְחֻלָּל עַל הַמָּעוֹת: מִפְּנֵי שֶׁמֻּתָּר לָאָדָם לְהַתְנוֹת תְּנָאִים אֵלּוּ עַל הַדֳּמַאי, אַף עַל פִּי שְׁאֵינוּ בִּרְשׁוּתוֹ.

אֲבָל בַּוַּדַּאי, אֵינוּ מַתְנֶה אֵלָא עַל דָּבָר שֶׁבִּרְשׁוּתוֹ.
כֵּיצַד: הָיוּ לוֹ מֵאָה תְּאֵנִים שֶׁלְּטֶבֶל בְּתוֹךְ בֵּיתוֹ, וְהוּא בְּבֵית הַמִּדְרָשׁ אוֹ בַּשָּׂדֶה, וּמִתְיָרֵא שֶׁמֶּא תֶּחְשַׁךְ, וְאֵינוּ יָכוֹל לְעַשַּׂר בַּשַּׁבָּת--אוֹמֵר שְׁנֵי תְּאֵנִים שֶׁאֲנִי עֲתִיד לְהַפְרִישָׁן, הֲרֵי הֶן תְּרוּמָה, וְעֶשֶׂר שֶׁאֲנִי מַפְרִישׁ אַחֲרֵיהֶן מַעֲשֵׂר רִאשׁוֹן, וְתֵשַׁע שֶׁאֲנִי מַפְרִישׁ אַחֲרֵיהֶן מַעֲשֵׂר שֵׁנִי; וּלְמָחָר מַפְרִישׁ, וְאוֹכֵל.
וְצָרִיךְ לִרְחֹשׁ בִּשְׂפָתָיו, בְּשָׁעָה שֶׁמַּפְרִישׁ זוֹ אַחַר זוֹ; וְאֵינוּ כִּמְתַקֵּן בַּשַּׁבָּת, שֶׁהֲרֵי הִקְדִּים תְּנָאוֹ.
וְטֶבֶל שֶׁיֵּשׁ עָלָיו תְּנָאי זֶה, מֻתָּר לְטַלְטְלוֹ בַּשַּׁבָּת קֹדֶם שֶׁיַּפְרִישׁ; וְנוֹתֵן עֵינָיו בְּצַד זֶה, וְאוֹכֵל אֶת הַשְּׁאָר.

נָתַן לוֹ עַם הָאָרֶץ כּוֹס לִשְׁתּוֹתוֹ--אוֹמֵר מַה שֶׁאֲנִי עֲתִיד לְשַׁיַּר בְּשׁוּלֵי הַכּוֹס, הֲרֵי הוּא מַעֲשֵׂר, וּשְׁאָר מַעֲשֵׂר סָמוּךְ לוֹ, וְזֶה שֶׁעָשִׂיתִי מַעֲשֵׂר עָשׂוּי תְּרוּמַת מַעֲשֵׂר עַל הַשְּׁאָר הַסָּמוּךְ לוֹ, וּמַעֲשֵׂר שֵׁנִי בְּפִי הַכּוֹס, וַהֲרֵי הוּא מְחֻלָּל עַל הַמָּעוֹת; וְשׁוֹתֶה, וּמַנִּיחַ כְּדֵי תְּרוּמַת מַעֲשֵׂר בְּשׁוּלֵי הַכּוֹס.
וְכָּךְ אִם זִמְּנוֹ חֲבֵרוֹ לִשְׁתּוֹת אֶצְלוֹ בַּשַּׁבָּת, מַתְנֶה כַּתְּנָאי הַזֶּה מֵעֶרֶב שַׁבָּת עַל כָּל מַה שֶׁיִּשְׁתֶּה אֶצְלוֹ.

וְכֵן פּוֹעֵל שְׁאֵינוּ מַאֲמִין לְבַעַל הַבַּיִת--נוֹטֵל גְּרֹגֶּרֶת אַחַת וְאוֹמֵר, זוֹ וְתֵשַׁע הַבָּאוֹת אַחֲרֶיהָ עֲשׂוּיוֹת מַעֲשֵׂר עַל הַמֵּאָה שֶׁאֲנִי עֲתִיד לֶאֱכֹל, וְזוֹ הָאַחַת תְּרוּמַת מַעֲשֵׂר עַל הָעֶשֶׂר הַבָּאוֹת אַחֲרֶיהָ, וּמַעֲשֵׂר שֵׁנִי הוּא הָעֶשֶׂר הָאַחֲרוֹנוֹת, וַהֲרֵי הוּא מְחֻלָּל עַל הַמָּעוֹת; וְנוֹתֵן הַגְּרֹגְּרוֹת שֶׁהִפְרִישׁ לַכּוֹהֵן.
וְהַפּוֹעֵל מַפְרִישׁ לְעַצְמוֹ דְּמֵי מַעֲשֵׂר שֵׁנִי--שֶׁתְּנָאי בֵּית דִּין הוּא שֶׁתִּהְיֶה תְּרוּמַת מַעֲשֵׂר מִשֶּׁלְּבַעַל הַבַּיִת, וּמַעֲשֵׂר שֵׁנִי מִשֶּׁלַּפּוֹעֵל.

הַנַּחְתּוֹמִים--לֹא חִיְּבוּ אוֹתָן לְהַפְרִישׁ מַעֲשֵׂר שֵׁנִי מִן הַדֳּמַאי, אֵלָא תְּרוּמַת מַעֲשֵׂר בִּלְבָד, כְּדֵי שֶׁיַּפְרִישֶׁנָּה בְּטַהְרָה, עִם הַחַלָּה; וְהַלּוֹקֵחַ מַפְרִישׁ מַעֲשֵׂר שֵׁנִי.
בַּמֶּה דְּבָרִים אֲמוּרִים, בְּמוֹכֵר בְּחָנוּתוֹ אוֹ עַל פֶּתַח חָנוּתוֹ; אֲבָל הַמּוֹכֵר לַפַּלְטֵר, אוֹ בְּחָנוּת הַסְּמוּכָה לַפַּלְטֵר--חַיָּב לְהַפְרִישׁ אַף מַעֲשֵׂר שֵׁנִי.

שְׁנַיִם שֶׁבָּצְרוּ כַּרְמֵיהֶן בְּתוֹךְ גַּת אַחַת, וְהָאֶחָד מֵהֶם אֵינוּ נֶאֱמָן עַל הַמַּעַשְׂרוֹת--אַף עַל פִּי שֶׁעִשַּׂר זֶה הַנֶּאֱמָן עַל חֶלְקוֹ--כִּשְׁהוּא נוֹטֵל חֶלְקוֹ מִן הַיַּיִן, הֲרֵי זֶה חַיָּב לְהַפְרִישׁ מִמֶּנּוּ מַעֲשֵׂר דֳּמַאי עַל חֵלֶק עַם הָאָרֶץ.

כֵּיצַד: הָיוּ מֶחְצָה לְמֶחְצָה, וְנָטַל בְּחֶציוֹ מָאתַיִם לוֹג יַיִן--הֲרֵי זֶה מַפְרִישׁ מִמֶּנּוּ לוֹג אֶחָד תְּרוּמַת מַעֲשֵׂר וְעֶשֶׂר מַעֲשֵׂר שֵׁנִי, כְּנֶגֶד הַמֵּאָה לוֹג: שֶׁהֲרֵי הִפְרִישׁ הַמַּעֲשֵׂר שֶׁלַּוַּדַּאי תְּחִלָּה עַל חֲצִי כָּל שֶׁדָּרְכוּ בַּגַּת.
וְכֵן אִם הָיָה לוֹ שְׁלִישׁ אוֹ רְבִיעַ, מַפְרִישׁ לְפִי חֶשְׁבּוֹן.

הִלְכּוֹת מַעֲשֵׂר פֵּרֶק י 
הַמְּקַבֵּל עָלָיו לִהְיוֹת נֶאֱמָן עַל הַמַּעַשְׂרוֹת, וְלֹא יִהְיוּ פֵּרוֹתָיו דֳּמַאי--צָרִיךְ לִהְיוֹת מְעַשֵּׂר אֶת שְׁהוּא אוֹכֵל, וְאֶת שְׁהוּא מוֹכֵר, וְאֶת שְׁהוּא לוֹקֵחַ; וְאֵינוּ מִתְאָרֵחַ אֵצֶל עַם הָאָרֶץ.
וְצָרִיךְ שֶׁיְּקַבַּל עָלָיו דְּבָרִים אֵלּוּ בָּרַבִּים; וּכְשֶׁיָּבוֹאוּ עֵדִים נֶאֱמָנִין שֶׁקִּבַּל דְּבָרִים אֵלּוּ בָּרַבִּים, וּשְׁהוּא רָגִיל בָּהֶם תָּמִיד--הֲרֵי זֶה נֶאֱמָן עַל פֵּרוֹתָיו לוֹמַר מְעֻשָּׂרִין.

כָּל תַּלְמִיד חֲכָמִים--נֶאֱמָן לְעוֹלָם, וְאֵינוּ צָרִיךְ בְּדִיקָה אַחֲרָיו; וּבָנָיו וּבְנֵי בֵּיתוֹ וַעֲבָדָיו וְאִשְׁתּוֹ שֶׁלְּתַלְמִיד חֲכָמִים, הֲרֵי הֶן כְּתַלְמִיד חֲכָמִים וְנֶאֱמָנִין.

תַּלְמִיד חֲכָמִים שֶׁמֵּת, וְהִנִּיחַ פֵּרוֹת--אַפִלּוּ בְּאוֹתוֹ הַיּוֹם כִּנָּסָן, הֲרֵי הֶן בְּחֶזְקַת מְתֻקָּנִין.

 בַּת עַם הָאָרֶץ אוֹ אִשְׁתּוֹ שֶׁנִּשֵּׂאת לְחָבֵר, וְעַבְדּוֹ שֶׁנִּמְכַּר לְחָבֵר--צְרִיכִין לְקַבַּל עֲלֵיהֶם בַּתְּחִלָּה; וּבַת חָבֵר אוֹ אִשְׁתּוֹ שֶׁנִּשֵּׂאת לְעַם הָאָרֶץ, וְעַבְדּוֹ שֶׁנִּמְכַּר לְעַם הָאָרֶץ--הֲרֵי אֵלּוּ בְּחֶזְקָתָן וְנֶאֱמָנִין, עַד שֶׁיֵּחָשְׁדוּ.

בְּנוֹ אוֹ עַבְדוֹ שֶׁלְּחָבֵר שֶׁהָיוּ לְמוּדִין אֵצֶל עַם הָאָרֶץ, צְרִיכִין לְקַבַּל.
בְּנוֹ אוֹ עַבְדוֹ שֶׁלְּעַם הָאָרֶץ שְׁהֶן לְמוּדִין אֵצֶל חָבֵר--כָּל זְמָן שְׁהֶן אֵצֶל הֶחָבֵר, הֲרֵי הֶן כֶּחָבֵר; יָצְאוּ, הֲרֵי הֶן כְּעַם הָאָרֶץ.

 מִי שְׁאֵינוּ נֶאֱמָן, וְהָיָה אֶחָד מִבָּנָיו אוֹ מֵעֲבָדָיו נֶאֱמָן, אוֹ אֶחָד מִמִּשְׁפַּחְתּוֹ--לוֹקְחִין מִמֶּנּוּ וְאוֹכְלִין עַל פִּיהֶן, וְאֵין חוֹשְׁשִׁין לַדָּבָר.
הָיָה הוּא נֶאֱמָן, וְאִשְׁתּוֹ אֵינָהּ נֶאֱמֶנֶת--לוֹקְחִין מִמֶּנּוּ, וְאֵין מִתְאָרְחִין אֶצְלוֹ.
הָיְתָה אִשְׁתּוֹ נֶאֱמֶנֶת, וְהוּא אֵינוּ נֶאֱמָן--מִתְאָרְחִין אֶצְלוֹ, וְאֵין לוֹקְחִין מִמֶּנּוּ.
וְתָבוֹא מְאֵרָה לְמִי שֶׁאִשְׁתּוֹ נֶאֱמֶנֶת, וְהוּא אֵינוּ נֶאֱמָן.

 לֹא יְשַׁמַּשׁ חָבֵר, לֹא בְּמִשְׁתֶּה עַם הָאָרֶץ וְלֹא בִּסְעוֹדָתוֹ--אֵלָא אִם כֵּן הָיָה הַכֹּל מְעֻשָּׂר וּמְתֻקָּן מִתַּחַת יָדוֹ; לְפִיכָּךְ הָרוֹאֶה חָבֵר מְשַׁמֵּשׁ בְּמִשְׁתֶּה עַם הָאָרֶץ אוֹ בִּסְעוֹדָתוֹ, הֲרֵי הַכֹּל בְּחֶזְקַת מְעֻשָּׂר.
רָאוּהוּ מֵסֶב עִם עַמֵּי הָאָרֶץ--אֵין הַסְּעוֹדָה בְּחֶזְקַת מְעֻשֶּׂרֶת, שֶׁמֶּא הֶחָבֵר עַל תְּנָאִין שֶׁבְּלִבּוֹ הוּא סוֹמֵךְ.

 כְּשֵׁם שֶׁאָדָם סוֹעֵד אֵצֶל עַם הָאָרֶץ, וְסוֹמֵךְ עַל תְּנָאוֹ--כָּךְ הוּא צָרִיךְ לִהְיוֹת מַתְנֶה עַל בְּנוֹ, וְאַפִלּוּ הָיָה בְּנוֹ בְּמָקוֹם אַחֵר; אֲבָל אֵינוּ צָרִיךְ לִהְיוֹת מַתְנֶה עַל אַחֵר חוּץ מִבְנוֹ, וְאַפִלּוּ הָיָה עִמּוֹ בַּמִּשְׁתֶּה.
לְפִיכָּךְ בֶּן חָבֵר שֶׁהָיָה מֵסֶב בְּמִשְׁתֶּה עַם הָאָרֶץ--אֵין הַסְּעוֹדָה בְּחֶזְקַת מְעֻשֶּׂרֶת, שֶׁמֶּא אָבִיו הִתְנָה עָלָיו.

 עַם הָאָרֶץ שֶׁנָּתַן מָעָה לְחָבֵר, וְאָמַר לוֹ, קַח לִי אֲגֻדַּת יָרָק אַחַת, אוֹ גְּלֻסְקָה אַחַת--לוֹקֵחַ לוֹ סְתָם, וּפָטוּר מִלְּעַשַּׂר; וְאִם הִחְלִיף אֶת הַמָּעָה, חַיָּב לְעַשַּׂר וְאַחַר כָּךְ יָבִיא לוֹ.
וְאִם פֵּרַשׁ הֶחָבֵר, וְלֹא לָקַח סְתָם אֵלָא אָמַר לַחֶנְוָנִי, אֲגֻדָּה זוֹ שֶׁאֲנִי לוֹקֵחַ מִמָּךְ לַחֲבֵרִי אֲנִי קוֹנֶה אוֹתָהּ, וְזוֹ לְעַצְמִי אֲנִי קוֹנֶה אוֹתָהּ--זוֹ שֶׁלָּקַח לְעַצְמוֹ, חַיָּב לְעַשַּׂר אוֹתָהּ; וְזוֹ שֶׁלָּקַח לַחֲבֵרוֹ, אֵינוּ חַיָּב לְעַשַּׂר אוֹתָהּ.
וְאִם נִתְעָרְבוּ, אַפִלּוּ נִתְעָרְבָה אַחַת שֶׁלּוֹ בְּמֵאָה שֶׁלַּחֲבֵרוֹ--מְתַקֵּן הַכֹּל דֳּמַאי, וְאַחַר כָּךְ יִתֵּן לַחֲבֵרוֹ שֶׁשְּׁלָחוֹ לִקַּח לוֹ.

 חֲמִשָּׁה שֶׁאָמְרוּ לְאֶחָד, צֵא וְהָבֵא לָנוּ חָמֵשׁ אֲגֻדּוֹת שֶׁלְּיָרָק, וְהֵבִיא לְכָל אֶחָד וְאֶחָד בִּפְנֵי עַצְמוֹ--חֲבֵרִים שֶׁבָּהֶן, אֵין צְרִיכִין לְעַשַּׂר אֵלָא עַל חֶלְקוֹ בִּלְבָד; הֵבִיא לָהֶן בְּעִרְבּוּב--חֲבֵרִים שֶׁבָּהֶם, צְרִיכִין לְעַשַּׂר עַל הַכֹּל.

 עַם הָאָרֶץ שֶׁאָמַר לְחָבֵר, צֵא וְלַקַּט לִי תְּאֵנִים מִתְּאֵנָתִי--אוֹכֵל מֵהֶן הֶחָבֵר עֲרַאי, וּמְעַשְּׂרָן דֳּמַאי.
וְאִם אָמַר הֶחָבֵר לְעַם הָאָרֶץ לְלַקַּט לוֹ, וְשָׁמַע חָבֵר אַחֵר--הֲרֵי הֶחָבֵר הָאַחֵר אוֹכֵל, וְאֵינוּ צָרִיךְ לְעַשַּׂר: שְׁאֵין הֶחָבֵר מוֹצִיא דָּבָר שְׁאֵינוּ מְתֻקָּן מִתַּחַת יָדוֹ, וְחֶזְקָתוֹ שֶׁהִפְרִישׁ עֲלֵיהֶן מִמָּקוֹם אַחֵר.
אַף עַל פִּי שֶׁלֹּא נֶחְשְׁדוּ חֲבֵרִים לִתְרֹם שֶׁלֹּא מִן הַמֻּקָּף--כְּדֵי לְסַלַּק הַמִּכְשׁוֹל מִלִּפְנֵי עַם הָאָרֶץ, תּוֹרְמִין.

 מֻתָּר לְהַאֲכִיל אֶת הָעֲנִיִּים וְאֶת הָאוֹרְחִים דֳּמַאי, וְצָרִיךְ לְהוֹדִיעָן; וְהֶעָנִי עַצְמוֹ, וְהָאוֹרֵחַ--אִם רָצָה לְתַקַּן, מְתַקֵּן.
גַּבָּאֵי צְדָקָה גּוֹבִין סְתָם מִכָּל אָדָם, וּמְחַלְּקִים סְתָם; וְהָרוֹצֶה לְתַקַּן, יְתַקַּן.

רוֹפֵא חָבֵר שֶׁהָיָה מַאֲכִיל לְחוֹלֶה עַם הָאָרֶץ מִפֵּרוֹת עַם הָאָרֶץ--נוֹתֵן לְתוֹךְ יָדוֹ, אֲבָל לֹא לְתוֹךְ פִּיו; וְאִם הָיָה הַדֳּמַאי שֶׁלָּרוֹפֵא, וְאַפִלּוּ לְתוֹךְ יָדוֹ לֹא יִתֵּן.
וְכֵן אִם יָדַע שְׁהוּא טֶבֶל וַדַּאי, אַפִלּוּ לְתוֹךְ יָדוֹ אָסוּר.

הִלְכּוֹת מַעֲשֵׂר פֵּרֶק יא 
אָסוּר לִמְכֹּר אֶת הַדֳּמַאי לְעַם הָאָרֶץ, אוֹ לְשַׁלַּח לוֹ דֳּמַאי--מִפְּנֵי שְׁהוּא מְסַיֵּעַ לְזֶה לֶאֱכֹל דָּבָר הָאָסוּר; אֲבָל מוֹכְרִין וּמְשַׁלְּחִין אוֹתוֹ לְתַלְמִיד חֲכָמִים--שְׁאֵין תַּלְמִיד חֲכָמִים אוֹכֵל עַד שֶׁיְּעַשַּׂר, אוֹ עַד שֶׁיּוֹדִיעוֹ אָדָם נֶאֱמָן שֶׁזֶּה מְעֻשָּׂר.

כָּל הַמַּשְׁפִּיעִין בְּמִדָּה גַּסָּה, כְּגוֹן הַסִּיטוֹנוֹת וּמוֹכְרֵי תְּבוּאָה--מֻתָּרִין לִמְכֹּר אֶת הַדֳּמַאי וּלְשַׁלְּחוֹ: מִפְּנֵי שְׁהֶן מוֹסִיפִין עַל הַמִּדָּה, הִתְקִינוּ חֲכָמִים שֶׁיִּהְיֶה הַלּוֹקֵחַ אוֹ זֶה שֶׁנִּשְׁתַּלְּחוּ לוֹ הוּא הַמַּפְרִישׁ מַעֲשֵׂר דֳּמַאי.
אֲבָל הַמּוֹדְדִין בְּמִדָּה דַּקָּה--הוֹאִיל וְהַמּוֹכֵר מִשְׂתַּכֵּר, הוּא מַפְרִישׁ; וְלֹא יִמְכֹּר וְלֹא יִשְׁלַח, אֵלָא מְתֻקָּן.

וְכַמָּה הִיא מִדָּה גַּסָּה: בַּיָּבֵשׁ, חֲצִי סְאָה; וּבַלַּח, מִדָּה שְׁהִיא מַחְזֶקֶת שׁוֹוֶה דֵּינָר מֵאוֹתוֹ דָּבָר הַלַּח.
סַלֵּי זֵיתִים וַעֲנָבִים, וְקֻפּוֹת שֶׁלְּיָרָק--אַף עַל פִּי שְׁהוּא מוֹכְרָן אַכְסָרָה, אָסוּר לְמָכְרָן דֳּמַאי.

 אָמַר אֶחָד מֵהֶן, בּוֹא וּנְתַקַּן הַפֵּרוֹת הָאֵלּוּ, בֵּין שֶׁהָיָה מוֹכֵר בַּדַּקָּה, אוֹ בַּגַּסָּה--הַמּוֹכֵר מַפְרִישׁ תְּרוּמַת מַעֲשֵׂר, וְהַלּוֹקֵחַ מַפְרִישׁ מַעֲשֵׂר שֵׁנִי; וְדָבָר זֶה, תְּנָאי בֵּית דִּין הוּא.

 חָבֵר וְעַם הָאָרֶץ, שֶׁיָּרְשׁוּ אֶת אֲבִיהֶן עַם הָאָרֶץ--יָכוֹל הוּא לוֹמַר לוֹ, טֹל אַתָּה חִטִּים שֶׁבְּמָקוֹם פְּלוֹנִי וַאֲנִי חִטִּים שֶׁבְּמָקוֹם פְּלוֹנִי, אַתָּה יַיִן שֶׁבְּמָקוֹם פְּלוֹנִי וַאֲנִי יַיִן שֶׁבְּמָקוֹם פְּלוֹנִי; אֲבָל לֹא יֹאמַר לוֹ, טֹל אַתָּה חִטִּים וַאֲנִי שְׂעוֹרִים, טֹל אַתָּה אֶת הַלַּח וַאֲנִי אֶטֹּל אֶת הַיָּבֵשׁ--מִפְּנֵי שֶׁזֶּה מוֹכֵר דֳּמַאי.

 מִי שֶׁהָיָה נוֹשֵׂא יָרָק, וְכָבֵד עָלָיו מַשָּׂאוֹ, וְרָצָה לְהַשְׁלִיךְ מִמֶּנּוּ עַל הַדֶּרֶךְ, כְּדֵי לְהָקֶל מִמַּשָּׂאוֹ--לֹא יַשְׁלִיךְ עַד שֶׁיְּעַשַּׂר, כְּדֵי שֶׁלֹּא יִהְיֶה תַּקְלָה לְעַמֵּי הָאָרֶץ שֶׁאוֹכְלִין אוֹתוֹ כִּדְמַאי.

 הַלּוֹקֵחַ יָרָק מִן הַשּׁוּק, וּמָשַׁךְ--אַף עַל פִּי שֶׁלֹּא שָׁקַל וְלֹא מָדַד וְלֹא נָתַן דָּמִים, וְנִמְלַךְ לְהַחְזִיר לְבַעַל הֶחָנוּת--לֹא יַחְזִיר, עַד שֶׁיְּעַשַּׂר.

 הַמּוֹצֶא פֵּרוֹת בַּדֶּרֶךְ--אִם רֹב מַכְנִיסִין לְבָתֵּיהֶן--פָּטוּר מִלְּעַשַּׂר, שֶׁעֲדַיִן לֹא נִקְבְּעוּ לַמַּעֲשֵׂר.
וְאִם רֹב מַכְנִיסִין לִמְכֹּר בַּשּׁוּק, הֲרֵי אֵלּוּ דֳּמַאי; וּמֶחְצָה לְמֶחְצָה, דֳּמַאי.

 נְטָלָן לְאָכְלָן, וְנִמְלַךְ לְהַצְנִיעָן--לֹא יַשְׁהֶה אוֹתָן אֶצְלוֹ עַד שֶׁיְּעַשַּׂר, כְּדֵי שֶׁלֹּא יִהְיֶה תַּקְלָה לַאֲחֵרִים.
וְאִם מִתְּחִלָּה נְטָלָן שֶׁלֹּא יֹאבְדוּ, הֲרֵי זֶה מֻתָּר לַשְׁהוֹתָן אֶצְלוֹ: עַד שֶׁיִּרְצֶה לְאָכְלָן אוֹ לְשַׁלְּחָן אוֹ לְמָכְרָן, יְעַשַּׂר אוֹתָן דֳּמַאי.

 קְנוּבַת יָרָק הַנִּמְצֵאת בַּגִּנָּה, הֲרֵי זוֹ פְּטוּרָה מִן הַדֳּמַאי; וְשֶׁלְּבַעַל הַבַּיִת הַנִּמְצֵאת בַּבַּיִת, חַיֶּבֶת.
שֶׁעַל גַּבֵּי הָאַשְׁפָּה בְּכָל מָקוֹם, מֻתֶּרֶת.

 הַנּוֹתֵן לַפֻּנְדְּקִית לְבַשַּׁל לוֹ וְלֶאֱפוֹת--מְעַשֵּׂר אֶת שְׁהוּא נוֹתֵן לָהּ, כְּדֵי שֶׁלֹּא יְהֶא תַּקְלָה לַאֲחֵרִים; וּמְעַשֵּׂר אֶת שְׁהוּא נוֹטֵל מִמֶּנָּה, מִפְּנֵי שְׁהִיא חֲשׁוּדָה לְהַחְלִיף שֶׁלְּזֶה בְּזֶה.
אֲבָל הַנּוֹתֵן לַחֲמוֹתוֹ בֵּין שֶׁנָּשָׂא בִּתָּהּ בֵּין שֶׁאֵרְסָהּ, אוֹ לִשְׁכוּנָתוֹ, פַּת לֶאֱפוֹת, וְתַבְשִׁיל לְבַשַּׁל--אֵינוּ חוֹשֵׁשׁ לֹא מִשּׁוֹם מַעֲשֵׂר, וְלֹא מִשּׁוֹם שְׁבִיעִית: מִפְּנֵי שְׁאֵינָהּ חֲשׁוּדָה לְהַחְלִיף.

בַּמֶּה דְּבָרִים אֲמוּרִים, בִּזְמָן שֶׁנָּתַן לָהּ שְׂאוֹר לְעִיסָה וּתְבָלִין לִקְדֵרָה.
אֲבָל אִם לֹא נָתַן--חוֹשֵׁשׁ מִשּׁוֹם מַעַשְׂרוֹת, וּלְפִיכָּךְ מְעַשֵּׂר מַה שֶׁיִּטֹּל מִמֶּנָּה; וְחוֹשֵׁשׁ מִשּׁוֹם שְׁבִיעִית, וּלְפִיכָּךְ אִם הָיְתָה שְׁנַת שְׁמִטָּה--הַפַּת אֲסוּרָה, שֶׁמֶּא הַשְּׂאוֹר מִסְּפִיחֵי שְׁבִיעִית הוּא.

הַמּוֹלִיךְ חִטִּים לִטְחֹן עִם עַם הָאָרֶץ--הֲרֵי הֶן כְּחֶזְקָתָן, שְׁאֵינוּ חָשׁוּד לְהַחְלִיף; הוֹלִיכָן לִטְחֹן עִם הַנָּכְרִי--הֲרֵי הֶם דֳּמַאי, שֶׁמֶּא הִחְלִיפָן בְּחִטָּיו שֶׁלְּעַם הָאָרֶץ.
וְכֵן הַמַּפְקִיד אֵצֶל עַם הָאָרֶץ--הֲרֵי הֶן כְּחֶזְקָתָן, שְׁאֵינוּ חָשׁוּד לְהַחְלִיף הַפִּקָּדוֹן.
עַם הָאָרֶץ שֶׁהָיָה מִשְׁתַּמֵּשׁ בְּחָנוּתוֹ שֶׁלְּחָבֵר--אַף עַל פִּי שֶׁהֶחָבֵר יוֹצֶא וְנִכְנָס--הֲרֵי זֶה מֻתָּר, וְאֵינוּ חוֹשֵׁשׁ שֶׁמֶּא הִחְלִיף.

 הַמַּפְקִיד פֵּרוֹתָיו אֵצֶל הַנָּכְרִי--הֲרֵי הֶן כְּפֵרוֹתָיו שֶׁלַּנָּכְרִי, שֶׁחֶזְקָתוֹ לְהַחְלִיף הַפִּקָּדוֹן.
וְהֵיאַךְ דִּינָם: אִם הָיוּ פֵּרוֹת שֶׁעֲדַיִן לֹא נִגְמְרָה מְלַאכְתָּן, וְנִגְמְרוּ בְּיַד יִשְׂרָאֵל אַחַר שֶׁלָּקַח הַפִּקָּדוֹן--מַפְרִישׁ מַעַשְׂרוֹת כְּמוֹ שֶׁבֵּאַרְנוּ.
וְאִם הָיוּ שֶׁהִפְקִיד טְבָלִים, וְנִגְמְרָה מְלַאכְתָּן--חַיָּב לְהַפְרִישׁ, שֶׁמֶּא לֹא הִחְלִיף הַגּוֹי; וּלְפִיכָּךְ יֵרָאֶה לִי, שֶׁהַמַּעַשְׂרוֹת שֶׁיַּפְרִישׁ סָפֵק.
אֲבָל אִם הִפְקִיד חֻלִּין מְתֻקָּנִין, אֵינוּ צָרִיךְ לְהַפְרִישׁ כְּלוּם: שֶׁאַפִלּוּ הִחְלִיף הַגּוֹי, פְּטוּרִין כְּמוֹ שֶׁבֵּאַרְנוּ בְּהִלְכּוֹת תְּרוּמוֹת--"דְּגָנְךָ" , וְלֹא דְּגַן גּוֹי.

הִלְכּוֹת מַעֲשֵׂר פֵּרֶק יב 
הַלּוֹקֵחַ פֵּרוֹת מִמִּי שְׁאֵינוּ נֶאֱמָן עַל הַמַּעַשְׂרוֹת, וְשָׁכַח לְעַשְּׂרָן, וְנִכְנְסָה שַׁבָּת אוֹ יוֹם טוֹב, שְׁאֵינוּ יָכוֹל לְעַשַּׂר--הֲרֵי זֶה שׁוֹאֲלוֹ; וְאִם אָמַר לוֹ, מְעֻשָּׂרִין הֶן--אוֹכֵל עַל פִּיו בַּשַּׁבָּת; וְכֵן אִם אָמַר לוֹ אֶחָד שְׁאֵינוּ נֶאֱמָן, מְעֻשָּׂרִין הֶן--אוֹכֵל עַל פִּיו בְּאוֹתָהּ שַׁבָּת: וְאַפִלּוּ הָיוּ לוֹ פֵּרוֹת אֲחֵרוֹת מְתֻקָּנִין מֵאוֹתוֹ הַמִּין--מִפְּנֵי שֶׁאֵימַת שַׁבָּת עַל עַמֵּי הָאָרֶץ, וְאֵינוּ עוֹבֵר בָּהּ עֲבֵרָה.

אַף עַל פִּי שְׁהוּא אוֹכֵל עַל פִּיו בַּשַּׁבָּת--הֲרֵי זֶה לֹא יֹאכַל מֵאוֹתָן הַפֵּרוֹת לְמוֹצָאֵי שַׁבָּת, עַד שֶׁיְּעַשַּׂר דֳּמַאי עַל הַכֹּל, עַל שֶׁאָכַל בַּשַּׁבָּת, וְעַל הַנִּשְׁאָר: שֶׁלֹּא הֵקִילוּ וְהֶאֱמִינוּהוּ, אֵלָא לְצֹרֶךְ אוֹתָהּ שַׁבָּת.

הָיְתָה שַׁבָּת, וְיוֹם טוֹב סָמוּךְ לָהּ, וּשְׁאָלוֹ בְּאֶחָד מֵהֶן--אוֹכֵל אַף בַּשֵּׁנִי, מִפְּנֵי שֶׁלֹּא נִרְאָה לְעַשַּׂר בִּנְתַּיִם; וְכֵן בִּשְׁנֵי יָמִים טוֹבִים שֶׁלַּגָּלִיּוֹת.

 הַנִּשְׁבָּע עַל חֲבֵרוֹ שֶׁיֹּאכַל אֶצְלוֹ בַּשַּׁבָּת, וְהוּא אֵינוּ מַאֲמִינוֹ עַל הַמַּעַשְׂרוֹת--שׁוֹאֲלוֹ וְאוֹכֵל עַל פִּיו, בַּשַּׁבָּת הָרִאשׁוֹנָה בִּלְבָד; אֲבָל בְּשַׁבָּת שְׁנִיָּה--אַף עַל פִּי שֶׁנָּדַר מִמֶּנּוּ הֲנָיָה אִם לֹא יֹאכַל אֶצְלוֹ--לֹא יֹאכַל, עַד שֶׁיְּעַשַּׂר מַעֲשֵׂר דֳּמַאי.

 מִי שְׁאֵינוּ נֶאֱמָן, שֶׁרְאִינוּהוּ שֶׁהִפְרִישׁ תְּרוּמַת מַעֲשֵׂר מִפֵּרוֹתָיו שְׁהֶן דֳּמַאי, וּרְאִינוּהָ שֶׁחָזְרָה וְנָפְלָה בְּפָנֵינוּ בֵּין לְמָקוֹם אַחֵר בֵּין לִמְקוֹמָהּ, וְאָמַר חָזַרְתִי וְהִפְרַשְׁתִּי אוֹתָהּ--נֶאֱמָן אַפִלּוּ בַּחֹל, וְאוֹכֵל עַל פִּיו: כְּשֵׁם שֶׁאֵימַת שַׁבָּת עַל עַמֵּי הָאָרֶץ--כָּךְ אֵימַת דִּמּוּעַ עֲלֵיהֶם, וְאֵינָן חֲשׁוּדִין לְהַאֲכִיל אֶת הַמְּדֻמַּע.

 מִי שְׁאֵינוּ נֶאֱמָן, שֶׁרְאִינוּהוּ שֶׁהִפְרִישׁ מַעֲשֵׂר רִאשׁוֹן מִפֵּרוֹת אֵלּוּ, וְאָמַר שֶׁהִפְרִישׁ מֵהֶן מַעֲשֵׂר שֵׁנִי--נֶאֱמָן; הִפְרִישׁ בְּפָנֵינוּ מַעֲשֵׂר שֵׁנִי, וְאָמַר שֶׁהִפְרִישׁ הָרִאשׁוֹן--אֵינוּ נֶאֱמָן: שֶׁהַשֵּׁנִי שֶׁלּוֹ הוּא, וְהַנֶּאֱמָן עַל הַשֵּׁנִי אֵינוּ נֶאֱמָן עַל הָרִאשׁוֹן; וְהַנֶּאֱמָן עַל הָרִאשׁוֹן, נֶאֱמָן עַל הַשֵּׁנִי.

לְפִיכָּךְ מִי שְׁאֵינוּ נֶאֱמָן שֶׁהוֹצִיא פֵּרוֹת מִבֵּיתוֹ, וְאָמַר אֵלּוּ מַעֲשֵׂר רִאשׁוֹן--נֶאֱמָן, וְאֵין מַפְרִישִׁין מֵהֶן תְּרוּמָה גְּדוֹלָה וּמַעַשְׂרוֹת; וְאִם אָמַר אֵלּוּ מַעֲשֵׂר שֵׁנִי--אֵינוּ נֶאֱמָן, וַהֲרֵי הֶן דֳּמַאי וּמַפְרִישִׁין מֵהֶן תְּרוּמַת מַעֲשֵׂר.
וְיֵרָאֶה לִי, שְׁהוּא פּוֹדֶה אֶת כֻּלָּם.

 הָאוֹמֵר לְמִי שְׁאֵינוּ נֶאֱמָן עַל הַמַּעַשְׂרוֹת, קַח לִי מִמִּי שְׁהוּא מְעַשֵּׂר, וְהָלַךְ וְלָקַח וְהֵבִיא לוֹ--אֵינוּ נֶאֱמָן.
וְאִם אָמַר לוֹ, קַח לִי מֵאִישׁ פְּלוֹנִי--הֲרֵי זֶה נֶאֱמָן לוֹמַר, מִמֶּנּוּ לָקַחְתִּי: שֶׁהֲרֵי מִתְיָרֵא, שֶׁמֶּא יִשְׁאֲלֶנּוּ.
הָלַךְ לִקַּח לוֹ מֵאוֹתוֹ פְּלוֹנִי, וְאָמַר לֹא מְצָאתִיו, וְלָקַחְתִּי לָךְ מֵאַחֵר שְׁהוּא נֶאֱמָן--אֵינוּ נֶאֱמָן.

 הַנִּכְנָס לָעִיר, וְאֵינוּ מַכִּיר אָדָם שָׁם, וְאָמַר מִי כָּאן נֶאֱמָן מִי כָּאן מְעַשֵּׂר, וְאָמַר לוֹ אֶחָד, אֲנִי--אֵינוּ נֶאֱמָן.
אָמַר לוֹ, אִישׁ פְּלוֹנִי--הֲרֵי זֶה נֶאֱמָן; וְהוֹלֵךְ וְלוֹקֵחַ מֵאוֹתוֹ פְּלוֹנִי, אַף עַל פִּי שְׁאֵינוּ מַכִּירוֹ, וְאוֹכֵל עַל פִּיו.
הָלַךְ לִקַּח מִמֶּנּוּ, וְשָׁאַל לוֹ מִי כָּאן מוֹכֵר יַיִן יָשָׁן, אָמַר לוֹ זֶה שֶׁשְּׁלָחָךְ אֶצְלִי--אַף עַל פִּי שְׁהֶן כְּגוֹמְלִין זֶה אֶת זֶה, הֲרֵי אֵלּוּ נֶאֱמָנִין.

 בַּמֶּה דְּבָרִים אֲמוּרִים, בִּזְמָן שְׁאֵינוּ מַכִּיר אָדָם שָׁם.
אֲבָל אִם מַכִּיר שָׁם אָדָם, לֹא יִקַּח אֵלָא מִן הַמֻּמְחֶה; וְאִם שָׁהָה שָׁם שְׁלוֹשִׁים יוֹם--אַף עַל פִּי שְׁאֵינוּ מַכִּיר שָׁם אָדָם, לֹא יִקַּח אֵלָא מִן הַמֻּמְחֶה.
וְלֹא הִתִּירוּ דְּבָרִים אֵלּוּ, אֵלָא בִּתְרוּמוֹת וּמַעַשְׂרוֹת; אֲבָל לְעִנְיַן פֵּרוֹת שְׁבִיעִית, אוֹ לְעִנְיַן טְהָרוֹת--לֹא יִקַּח אֵלָא מִן הַמֻּמְחֶה.

 הַחַמָּרִים שֶׁנִּכְנְסוּ לָעִיר, וְאָמַר אֶחָד מֵהֶן פֵּרוֹת אֵלּוּ אֵינָם מְתֻקָּנִין, אֲבָל פֵּרוֹת חֲבֵרִי זֶה, מְתֻקָּנִין וּמְעֻשָּׂרִין הֶן--אֵינוּ נֶאֱמָן: שֶׁמֶּא קְנוּנְיָה הֶן עוֹשִׂין זֶה עִם זֶה, וְיִהְיֶה הַשָּׂכָר בֵּינֵיהֶן.

 הַמּוֹכֵר פֵּרוֹת בְּסוּרְיָה, וְאָמַר מִשֶּׁלְּאֶרֶץ יִשְׂרָאֵל הֶם--חַיָּב הַלּוֹקֵחַ לְעַשַּׂר; מְעֻשָּׂרִין הֶן--נֶאֱמָן, שֶׁהַפֵּה שֶׁאָסַר הוּא הַפֵּה שֶׁהִתִּיר.
מִשֶּׁלִּי הֶן, חַיָּב לְעַשַּׂר; מְעֻשָּׂרִין הֶן--נֶאֱמָן, שֶׁהַפֵּה שֶׁאָסַר הוּא הַפֵּה שֶׁהִתִּיר.
וְאִם יָדוּעַ שֶׁיֵּשׁ לוֹ קַרְקָע בְּסוּרְיָה, וְהָיָה רֹב מִמְכָּרוֹ מִשָּׂדֵהוּ--חַיָּב הַלּוֹקֵחַ מִמֶּנּוּ לְעַשַּׂר, שֶׁחֶזְקָתוֹ שֶׁהֵבִיא מִשָּׂדֵהוּ.

 עֲנִיִּים שֶׁאָמְרוּ פֵּרוֹת אֵלּוּ שֶׁלְּלֶקֶט שִׁכְחָה וּפֵאָה הֶן--הֲרֵי אֵלּוּ נֶאֱמָנִין כָּל זְמָן הַגֳּרָנוֹת, שֶׁהַלֶּקֶט וְהַשִּׁכְחָה וְהַפֵּאָה מְצוּיִים: וְהוּא שֶׁיִּהְיֶה קָרוֹב מִן הַגֹּרֶן, כְּדֵי שֶׁיֵּצֵא וְיָבוֹא בּוֹ בַּיּוֹם.
וְאִם אָמְרוּ שֶׁלְּמַעְשַׂר עָנִי הֶם--הֲרֵי אֵלּוּ נֶאֱמָנִין, כָּל הַשָּׁנָה שֶׁלּוֹ כֻּלָּהּ.

וְאֵינָן נֶאֱמָנִין, אֵלָא עַל דָּבָר שֶׁדֶּרֶךְ בְּנֵי אָדָם לִתֵּן אוֹתוֹ.
כֵּיצַד: חִטִּים אֵלּוּ לֶקֶט שִׁכְחָה וּפֵאָה הֶם, נֶאֱמָנִין.
קֶמַח זֶה מֵחִטִּים שֶׁלְּלֶקֶט שִׁכְחָה וּפֵאָה הוּא, אֵינָן נֶאֱמָנִין; וְאֵין צָרִיךְ לוֹמַר שְׁאֵין נֶאֱמָנִין עַל הַפַּת לוֹמַר מִשֶּׁלְּמַתְּנוֹת עֲנִיִּים הִיא, אֵלָא מִתְעַשֶּׂרֶת דֳּמַאי.

 נֶאֱמָנִין עַל הַשְּׂעוֹרָה שֶׁלָּאֹרֶז; וְאֵין נֶאֱמָנִין עָלָיו, בֵּין חַי בֵּין מְבֻשָּׁל.
נֶאֱמָנִין עַל הַפּוֹל; וְאֵין נֶאֱמָנִין עַל הַגָּרִיסִין, בֵּין חַיִּין בֵּין מְבֻשָּׁלִין.
נֶאֱמָנִין עַל הַשֶּׁמֶן לוֹמַר, שֶׁלְּמַעְשַׂר עָנִי הוּא; וְאֵין נֶאֱמָנִין לוֹמַר, שֶׁלְּזֵיתֵי נִקּוּף הוּא.

נֶאֱמָנִין עַל הַיָּרָק, חַי.
וְאֵין נֶאֱמָנִין עָלָיו מְבֻשָּׁל, אֵלָא אִם כֵּן הָיָה דָּבָר מוּעָט, שֶׁכֵּן דֶּרֶךְ בַּעְלֵי בָּתִּים, לִתֵּן מְעַט יָרָק מְבֻשָּׁל מִקְּדֵרָתוֹ לֶעָנִי; וּמִתּוֹךְ שֶׁיָּכוֹל לוֹמַר בַּעַל הַבַּיִת נְתָנוֹ לִי, יָכוֹל לוֹמַר אֲנִי בִּשַּׁלְתִּיהוּ מִמַּתְּנוֹתַי.

 וְכֵן בֶּן לֵוִי שֶׁאָמַר, פֵּרוֹת אֵלּוּ מִמַּעֲשֵׂר שֶׁנִּטְּלָה תְּרוּמָתוֹ הֶם--הֲרֵי זֶה נֶאֱמָן לְעוֹלָם עַל תְּרוּמַת מַעֲשֵׂר, כְּשֵׁם שֶׁיִּשְׂרָאֵל נֶאֱמָן עַל תְּרוּמָה גְּדוֹלָה; אֲבָל אֵינוּ נֶאֱמָן עָלָיו לְפָטְרוֹ מִמַּעֲשֵׂר שֵׁנִי.

 אֵין כָּל הַדְּבָרִים הָאֵלּוּ אֲמוּרִין אֵלָא בְּעַם הָאָרֶץ, שְׁאֵינוּ לֹא חָשׁוּד וְלֹא נֶאֱמָן.
אֲבָל מִי שְׁהוּא חָשׁוּד לִמְכֹּר תְּרוּמָה לְשֵׁם חֻלִּין--אָסוּר לִקַּח מִמֶּנּוּ כְּלָל, דָּבָר שֶׁיֵּשׁ בּוֹ זִיקַת תְּרוּמָה וּמַעֲשֵׂר, אַפִלּוּ קִרְבֵי דָּגִים, מִפְּנֵי שֶׁנּוֹתְנִין בָּהֶם שֶׁמֶן.
וְאֵין אָסוּר אֵלָא כָּל שֶׁלְּפָנָיו; אֲבָל אוֹצָרוֹ מֻתָּר לִקַּח מִמֶּנּוּ, מִפְּנֵי שְׁהוּא מִתְיָרֵא לְעָרַב תְּרוּמָה בְּאוֹצָרוֹ--שֶׁמֶּא יִוָּדַע הַדָּבָר, וְיַפְסִיד הַכֹּל.
וְכֵן הֶחָשׁוּד עַל מַעֲשֵׂר שֵׁנִי לְמָכְרוֹ לְשֵׁם חֻלִּין, אֵין לוֹקְחִין מִמֶּנּוּ דָּבָר שֶׁיֵּשׁ עָלָיו זִיקַת מַעֲשֵׂר.
וְכָל זֶה קְנָס מִדִּבְרֵיהֶם.

 חָשׁוּד שֶׁהֵעִיד עַל שֶׁלַּאֲחֵרִים, נֶאֱמָן--חֲזָקָה, אֵין אָדָם חוֹטֶא וְלֹא לוֹ; וְאֵין צָרִיךְ לוֹמַר, עַם הָאָרֶץ.
לְפִיכָּךְ עַם הָאָרֶץ שֶׁאָמַר זֶה טֶבֶל וְזֶה תְּרוּמָה, זֶה וַדַּאי וְזֶה דֳּמַאי--אַפִלּוּ בְּשֶׁלּוֹ, נֶאֱמָן.
אָמַר אֵלּוּ פֵּרוֹת מְתֻקָּנִין--בְּשֶׁלַּאֲחֵרִים, נֶאֱמָן: וְהוּא שֶׁלֹּא יֵרָאוּ כְּעוֹשֶׂה קְנוּנְיָה, כְּמוֹ שֶׁבֵּאַרְנוּ.

 הַמּוֹכֵר פֵּרוֹת לַחֲבֵרוֹ, וְאַחַר שֶׁיָּצְאוּ מִתַּחַת יָדוֹ, אָמַר לַלּוֹקֵחַ, פֵּרוֹת שֶׁמָּכַרְתִּי לָךְ טְבָלִים הֶן, הַבָּשָׂר בְּשַׂר בְּכוֹר הָיָה, הַיַּיִן יֵין נֶסֶךְ--שׁוּרַת הַדִּין שְׁאֵינוּ נֶאֱמָן, אַפִלּוּ הָיָה הַמּוֹכֵר חָבֵר.
וְהַזָּרִיז, מַחְמִיר עַל עַצְמוֹ; וְאִם הֶאֱמִינוֹ--הֲרֵי זֶה מְשֻׁבָּח, אַפִלּוּ הָיָה הַמּוֹכֵר עַם הָאָרֶץ.

הִלְכּוֹת מַעֲשֵׂר פֵּרֶק יג 
פֵּרוֹת שֶׁחֶזְקָתָן מִן הַהֶפְקֵר--כְּגוֹן הַשִּׁיתִין, וְהָרִימִין, וְהָעַזְרוּרִין, וּבְנוֹת שׁוּחַ, וּבְנוֹת שִׁקְמָה, וְהַגֻּפְנָן, וְנוֹבְלוֹת תְּמָרָה וְהֶן שֶׁעֲדַיִן לֹא הִטִּילוּ שְׂאוֹר, וְהַנִּצְפָּה, וְהַכֻּסְבַּר, וְכַיּוֹצֶא בָּהֶן--פְּטוּרִין מִן הַדֳּמַאי.
וְהַלּוֹקֵחַ אוֹתָן מֵעַם הָאָרֶץ--אֵינוּ צָרִיךְ לְהַפְרִישׁ מֵהֶן לֹא תְּרוּמַת מַעֲשֵׂר וְלֹא מַעֲשֵׂר שֵׁנִי, מִפְּנֵי שֶׁחֶזְקָתָן מִן הַהֶפְקֵר.
אַפִלּוּ אָמַר לוֹ עַם הָאָרֶץ, אֵינָם מְעֻשָּׂרִין--הֲרֵי אֵלּוּ פְּטוּרִין מִן הַמַּעַשְׂרוֹת, עַד שֶׁיִּוָּדַע לוֹ שְׁהֶן מִן הַשָּׁמוּר.

הַבַּכּוּרוֹת וְהַסֵּיפוֹת שֶׁבַּבִּקְעָה, פְּטוּרִין מִן הַדֳּמַאי; וְשֶׁבַּגִּנָּה חַיָּבִין, מִפְּנֵי שְׁהֶן נִשְׁמָרִין.
וְאֵלּוּ הֶן הַבַּכּוּרוֹת--כָּל הַפֵּרוֹת שֶׁבִּכְּרוּ, עַד שֶׁלֹּא הוֹשִׁיבוּ שׁוֹמֵר עַל הַבִּקְעָה לִשְׁמֹר פֵּרוֹתֶיהָ; וְהַסֵּיפוֹת--הֶן הַפֵּרוֹת שֶׁיִּשָּׁאֲרוּ אַחַר שֶׁיְּקַפְּלוּ הַמִּקְצוֹעוֹת מִן הַשָּׂדוֹת, וְיַנִּיחוּם בְּלֹא שׁוֹמֵר.
וְכֵן הַחֹמֶץ הֶעָשׂוּי מִן הַתְּמָרִים, פָּטוּר מִן הַדֳּמַאי.

כְּשֶׁגָּזְרוּ עַל הַדֳּמַאי, לֹא גָזְרוּ אֵלָא עַל פֵּרוֹת הָאָרֶץ שֶׁהִחְזִיקוּ בָּהּ עוֹלֵי בָּבֶל בִּלְבָד, שְׁהוּא מִכְּזִיב וְלִפְנִים, וּכְזִיב עַצְמָהּ כְּלַחוּץ; וְכָל הַפֵּרוֹת הַנִּמְצָאוֹת מִכְּזִיב וְלַחוּץ--פְּטוּרִין מִן הַדֳּמַאי, שֶׁחֶזְקָתָן מִפֵּרוֹת מְקוֹם שֶׁנִּמְצְאוּ בּוֹ.

פֵּרוֹת שֶׁיָּדוּעַ שְׁהֶן מִפֵּרוֹת הָאָרֶץ שֶׁהִחְזִיקוּ עוֹלֵי בָּבֶל, אַף עַל פִּי שְׁהֶן נִמְצָאוֹת בְּסוּרְיָה, וְאֵין צָרִיךְ לוֹמַר, בָּאָרֶץ שֶׁהִחְזִיקוּ עוֹלֵי מִצְרַיִם בִּלְבָד--הֲרֵי אֵלּוּ חַיָּבִין בַּדֳּמַאי, וּמַפְרִישִׁין מֵהֶן תְּרוּמַת מַעֲשֵׂר וּמַעֲשֵׂר שֵׁנִי.

לְפִיכָּךְ הַדְּבֵלָה הַשְּׁמֵנָה שְׁאֵין כְּמוֹתָהּ אֵלָא בָּאָרֶץ שֶׁהִחְזִיקוּ עוֹלֵי בָּבֶל, וְכֵן הַתְּמָרִים הַגְּדוֹלִים, וְהַחַרוּבִין הַגְּדוֹלִים הַשּׁוֹוִים, וְהָאֹרֶז הַלָּבָן בְּיוֹתֵר, וְהַכַּמּוֹן הַגָּדוֹל--מִתְעַשְּׂרִין דֳּמַאי בְּכָל אֶרֶץ יִשְׂרָאֵל, וּבְסוּרְיָה; וְכֵן כָּל כַּיּוֹצֶא בְּפֵרוֹת אֵלּוּ.

 הַחַמָּרִים שֶׁהֵבִיאוּ פֵּרוֹת לְצוּר, חַיָּבִין בַּדֳּמַאי--שֶׁחֶזְקָתָן מֵהָאָרֶץ שֶׁהִחְזִיקוּ עוֹלֵי בָּבֶל, שְׁהִיא הַקְּרוֹבָה לָהּ; וְהָאֹרֶז, אֵין חוֹשְׁשִׁין לוֹ--אֵלָא כָּל הָאֹרֶז הַנִּמְצָא חוּצָה לָאָרֶץ שֶׁהִחְזִיקוּ עוֹלֵי בָּבֶל, פָּטוּר מִן הַדֳּמַאי, אֵלָא אִם כֵּן הָיָה נִכָּר, כְּמוֹ שֶׁבֵּאַרְנוּ.

 הַלּוֹקֵחַ מִבַּעֲלֵי אוֹצָרוֹת בְּצוּר--פָּטוּר מִן הַדֳּמַאי, וְאֵין אוֹמְרִין שֶׁמֶּא מִפֵּרוֹת הָאָרֶץ אָצְרוּ.
וְכֵן חֲמוֹר יְחִידִי שֶׁנִּכְנָס לְצוּר, וְהוּא טָעוּן פֵּרוֹת--פָּטוּר מִן הַדֳּמַאי, שֶׁחֶזְקָתוֹ מִשְּׂדֵה הָעִיר.

 הַלּוֹקֵחַ מִבַּעֲלֵי אוֹצָר בְּצִידוֹן--חַיָּב בַּדֳּמַאי, מִפְּנֵי שְׁהִיא קְרוֹבָה יָתֵר מִצּוּר, שֶׁחֶזְקָתָהּ שֶׁאוֹצְרִין מִפֵּרוֹת הָאָרֶץ שֶׁהִחְזִיקוּ עוֹלֵי בָּבֶל; אֲבָל הַלּוֹקֵחַ מִן הַחַמָּרִים בְּצִידוֹן--פָּטוּר מִן הַדֳּמַאי, מִפְּנֵי שֶׁחֶזְקָתָן שֶׁמְּבִיאִין מֵחוּצָה לָאָרֶץ.

 הַלּוֹקֵחַ מִן הַגּוֹי בָּאָרֶץ שֶׁהִחְזִיקוּ עוֹלֵי בָּבֶל--אִם הָיָה תַּגָּר גּוֹי שְׁהוּא לוֹקֵחַ מִיִּשְׂרָאֵל, הֲרֵי פֵּרוֹתָיו דֳּמַאי; לְפִיכָּךְ בָּרִאשׁוֹנָה בִּזְמָן שֶׁהָיָה רֹב אֶרֶץ יִשְׂרָאֵל בְּיַד יִשְׂרָאֵל, הָיָה הַלּוֹקֵחַ מִכָּל תַּגָּר גּוֹי מְעַשֵּׂר דֳּמַאי כְּלוֹקֵחַ מֵעַם הָאָרֶץ.

 אֵיזֶה הוּא תַּגָּר: זֶה שֶׁהֵבִיא וְשָׁנָה וְשִׁלַּשׁ; אֲבָל אִם הֵבִיא פַּעַם אַחַת, אַפִלּוּ הֵבִיא שְׁלוֹשָׁה מַשּׂוֹאִין בְּבַת אַחַת, אוֹ שֶׁהֵבִיא הוּא וּבְנוֹ וּפוֹעֵל--עֲדַיִן לֹא הֻחְזַק תַּגָּר.

 כְּשֶׁגָּזְרוּ עַל הַדֳּמַאי, לֹא גָזְרוּ עַל פֵּרוֹת חוּצָה לָאָרֶץ שֶׁנִּכְנְסוּ לָאָרֶץ.
פֵּרוֹת הָאָרֶץ שֶׁרַבּוּ עַל שֶׁלְּחוּצָה לָאָרֶץ, הֲרֵי אֵלּוּ חַיָּבִין בַּדֳּמַאי; וְשֶׁלְּחוּצָה לָאָרֶץ שֶׁרַבּוּ עַל פֵּרוֹת הָאָרֶץ, וְכֵן דְּבָרִים שֶׁחֶזְקָתָן תָּדִיר מֵחוּצָה לָאָרֶץ, כְּגוֹן אֱגוֹזִים וְדַרְמַסְקָנִיּוֹת--הֲרֵי אֵלּוּ פְּטוּרִין מִן הַדֳּמַאי.

לֹא הָלְכוּ חֲכָמִים בְּפֵרוֹת חוּצָה לָאָרֶץ, לֹא אַחַר הַמַּרְאֶה, וְלֹא אַחַר הַטַּעַם, וְלֹא אַחַר הָרֵיחַ--אֵלָא אַחַר הָרֹב: כָּל שֶׁרַבּוּ לוֹ, מֻתָּר; וְשֶׁלֹּא רַבּוּ לוֹ, אָסוּר.

כֵּיצַד: רַבּוּ בָּעִיר אֲבָל לֹא בַּמְּדִינָה, אוֹ שֶׁרַבּוּ בַּמְּדִינָה וְלֹא רַבּוּ בָּעִיר, רַבּוּ בָּהָר וְלֹא רַבּוּ בַּבִּקְעָה, אוֹ שֶׁרַבּוּ בַּבִּקְעָה וְלֹא רַבּוּ בָּהָר, רַבּוּ לַחֶנְוָנִי וְלֹא רַבּוּ לְבַעַל הַבַּיִת, לְבַעַל הַבַּיִת וְלֹא רַבּוּ לַחֶנְוָנִי--זֶה שֶׁרַבּוּ בּוֹ, מֻתָּר; וּמְקוֹם שֶׁלֹּא רַבּוּ בּוֹ, חַיָּב בַּדֳּמַאי.
רַבּוּ פֵּרוֹת חוּצָה לָאָרֶץ בַּשּׁוּק, וְנִתְמַעֲטוּ--חָזַר הַשּׁוּק לְיָשְׁנוֹ: הַלּוֹקֵחַ מִמֶּנּוּ חַיָּב בַּדֳּמַאי.

וְאֵלּוּ דְּבָרִים שֶׁלֹּא גָזְרוּ עֲלֵיהֶן, בְּשָׁעָה שֶׁגָּזְרוּ עַל הַדֳּמַאי--הַלּוֹקֵחַ פֵּרוֹת לִזְרִיעָה אוֹ לְהַאֲכִיל לַבְּהֵמָה, קֶמַח לְעוֹרוֹת אוֹ לִמְלֻגְמָה אוֹ לִרְטִיָּה, שֶׁמֶן לְהַדְלָקַת הַנֵּר אוֹ לָסוּךְ בּוֹ אֶת הַכֵּלִים, יַיִן לְקִילוֹר, וְחַלַּת עַם הָאָרֶץ, וְהַמְּדֻמָּע, וְהַלָּקוּחַ בְּכֶסֶף מַעֲשֵׂר שֵׁנִי, וּשְׁיַרֵי הַמְּנָחוֹת, וְתוֹסֶפֶת הַבִּכּוּרִים: כָּל אֵלּוּ, פְּטוּרִים מִן הַדֳּמַאי; וְכֵיוָן שֶׁאָמַר לוֹ עַם הָאָרֶץ מְתֻקָּנִין הֶם, אֵינוּ צָרִיךְ לְעַשַּׂר.

הַלּוֹקֵחַ פֵּרוֹת לַאֲכִילָה, וְנִמְלַךְ עֲלֵיהֶם לַבְּהֵמָה--הֲרֵי זֶה לֹא יִמְכְּרֵם לַגּוֹי, וְלֹא יַאֲכִילֵם לַבְּהֵמָה אַפִלּוּ לְבֶהֱמַת אֲחֵרִים, עַד שֶׁיְּתַקְּנֵם דֳּמַאי.

שֶׁמֶן עָרֵב פָּטוּר מִן הַדֳּמַאי, שְׁאֵין חֶזְקָתוֹ לַאֲכִילָה.
שֶׁמֶן שֶׁלּוֹקֵחַ הַסּוֹרֵק לָתֵת אוֹתוֹ בַּצֶּמֶר--פָּטוּר מִן הַדֳּמַאי, מִפְּנֵי שְׁהוּא נִבְלָע בַּצֶּמֶר; אֲבָל שֶׁהָאוֹרֵג לוֹקֵחַ לָסוּךְ בּוֹ אֶצְבְּעוֹתָיו, חַיָּב בַּדֳּמַאי--מִפְּנֵי שְׁהוּא נִבְלָע בְּגוּפוֹ, וְסִיכָה כִּשְׁתִיָּה הִיא בְּכָל מָקוֹם.

גּוֹי שֶׁשָּׁאַל מִיִּשְׂרָאֵל לִתֵּן לוֹ שֶׁמֶן עַל מַכָּתוֹ--בַּוַּדַּאי, אָסוּר; וּבַדֳּמַאי, מֻתָּר.
נָתַן הַגּוֹי שֶׁמֶן עַל גַּבֵּי טַבְלָה לְהִתְעַגַּל עָלֶיהָ--מִשֶּׁעָמַד, מֻתָּר לְיִשְׂרָאֵל לֵישֵׁב אַחֲרָיו.
מִי שֶׁנָּפַל שֶׁמֶן דֳּמַאי עַל בְּשָׂרוֹ--מְשַׁפְשְׁפוֹ, וְאֵינוּ חוֹשֵׁשׁ.

הַלּוֹקֵחַ יַיִן לְמֻרְיָס אוֹ לַאֲלַנְתִּית, אוֹ קָטְנָיוֹת לַעֲשׂוֹתָן טְחִינִין--חַיָּב בַּדֳּמַאי.
אֲבָל הַלּוֹקֵחַ מֻרְיָס שֶׁיֵּשׁ בּוֹ יֵין אֲלַנְתִּית, אוֹ שֶׁלָּקַח טְחִינִין--הֲרֵי אֵלּוּ פְּטוּרִין מִן הַדֳּמַאי, שֶׁלֹּא גָזְרוּ עַל תַּעֲרֹבֶת דֳּמַאי.
וְאִם הָיָה הַדָּבָר שֶׁחַיָּב בַּדֳּמַאי שֶׁנִּתְעָרַב כְּגוֹן תְּבָלִין וּשְׂאוֹר--הוֹאִיל וְטַעְמוֹ נִכָּר, אֵינָן בְּטֵלִים וְנִמְצֵאת כָּל הַתַּעֲרֹבֶת חַיֶּבֶת בַּדֳּמַאי.

כָּל אֵלּוּ הַפְּטוּרִין מִן הַדֳּמַאי שֶׁלֹּא גָזְרוּ עֲלֵיהֶם--אִם הִתְקִינָן דֳּמַאי וְהִפְרִישׁ מֵהֶם תְּרוּמַת מַעֲשֵׂר וּמַעֲשֵׂר שֵׁנִי, מַה שֶׁעָשָׂה עָשׂוּי; אֲבָל אִם תִּקַּן אֶת הַדֳּמַאי כְּוַדַּאי וְהִפְרִישׁ מִמֶּנּוּ תְּרוּמָה גְּדוֹלָה וּמַעַשְׂרוֹת, אוֹ שֶׁתִּקַּן אֶת הַוַּדַּאי כִּדְמַאי--לֹא עָשָׂה וְלֹא כְּלוּם.

כָּל הָעִיר מוֹכְרִין וַדַּאי וְאֶחָד מוֹכֵר דֳּמַאי, וְלָקַח וְאֵין יָדוּעַ מִמִּי לָקַח--כֵּיצַד מְתַקֵּן: מַפְרִישׁ תְּרוּמָה וּתְרוּמַת מַעֲשֵׂר, וְנוֹתְנָן לַכּוֹהֵן; וּמַפְרִישׁ מַעֲשֵׂר שֵׁנִי בִּלְבָד, וַהֲרֵי הוּא כְּמַעֲשֵׂר שֵׁנִי שֶׁלִּדְמַאי.

וְכֵן אִם הָיוּ לְפָנָיו שְׁתֵּי קֻפּוֹת, אַחַת טֶבֶל וְאַחַת מְתֻקָּן, וְאָבְדָה אַחַת מֵהֶם--הֲרֵי זֶה מַפְרִישׁ מִן הַשְּׁנִיָּה תְּרוּמָה גְּדוֹלָה וּתְרוּמַת מַעֲשֵׂר, וְנוֹתְנָן לְכָל כּוֹהֵן שֶׁיִּרְצֶה; וּמַפְרִישׁ מַעֲשֵׂר שֵׁנִי בִּלְבָד, כִּדְמַאי.

הִלְכּוֹת מַעֲשֵׂר פֵּרֶק יד 
הַלּוֹקֵחַ מִן הַסִּיטוֹן, וְחָזַר וְלָקַח מִמֶּנּוּ פַּעַם שְׁנִיָּה--לֹא יְעַשַּׂר מִזֶּה עַל זֶה: אַף עַל פִּי שְׁהוּא מִין אֶחָד, אַפִלּוּ מִקֻּפָּה אַחַת, אַף עַל פִּי שֶׁמַּכִּיר אֶת הֶחָבִית שְׁהִיא הִיא--מִפְּנֵי שֶׁהַסִּיטוֹן לוֹקֵחַ מֵאֲנָשִׁים הַרְבֵּה וּמוֹכֵר, וְשֶׁמֶּא לָקַח זֶה שֶׁמָּכַר בַּתְּחִלָּה מֵעַם הָאָרֶץ שֶׁפֵּרוֹתָיו דֳּמַאי וְזֶה שֶׁלָּקַח בַּסּוֹף מֵחָבֵר שֶׁפֵּרוֹתָיו מְתֻקָּנִין; וּכְבָר בֵּאַרְנוּ שְׁאֵין מְעַשְּׂרִין מִן הַחַיָּב עַל הַפָּטוּר, וְלֹא מִן הַפָּטוּר עַל הַחַיָּב.
וְאִם אָמַר הַסִּיטוֹן, מִשֶּׁלְּאֶחָד הֶן--נֶאֱמָן.

הָיָה מוֹכֵר קִישׁוּת אוֹ יָרָק, וְהֶן מְבִיאִין וְצוֹבְרִין לְפָנָיו--הַלּוֹקֵחַ מִמֶּנּוּ מְעַשֵּׂר מִכָּל קִישׁוּת וְקִישׁוּת, וּמִכָּל אֲגֻדָּה וַאֲגֻדָּה, וּמִכָּל תְּמָרָה וּתְמָרָה.

הַלּוֹקֵחַ מִבַּעַל הַבַּיִת, וְחָזַר וְלָקַח מִמֶּנּוּ שְׁנִיָּה--מְעַשֵּׂר מִזֶּה עַל זֶה, אַפִלּוּ מִשְּׁתֵּי קֻפּוֹת, וְאַפִלּוּ מִשְּׁתֵּי עֲיָרוֹת: שֶׁחֶזְקָתוֹ שְׁאֵינוּ מוֹכֵר אֵלָא מִשֶּׁלּוֹ.

בַּעַל הַבַּיִת שֶׁהָיָה מוֹכֵר יָרָק בַּשּׁוּק--בִּזְמָן שֶׁמְּבִיאִין לוֹ מִגִּנּוֹתָיו, מְעַשֵּׁר מֵאֶחָד עַל הַכֹּל; וּבִזְמָן שֶׁמְּבִיאִין לוֹ מִגִּנּוֹת אֲחֵרוֹת--אִם לָקַח מִמֶּנּוּ וְחָזַר וְלָקַח מִמֶּנּוּ פַּעַם שְׁנִיָּה, לֹא יְעַשַּׂר מִזֶּה עַל זֶה.

הַלּוֹקֵחַ פַּת מִן הַנַּחְתּוֹם, לֹא יְעַשַּׂר מִן הַחַמָּה עַל הַצּוֹנֶנֶת--שֶׁאֲנִי אוֹמֵר חִטִּים שֶׁלְּאֶמֶשׁ הָיוּ מִשֶּׁלְּאֶחָד, וְשֶׁלַּיּוֹם מִשֶּׁלְּאַחֵר.
הַלּוֹקֵחַ מִן הַפַּלְטֵר--אַף עַל פִּי שְׁהֶן דְּפוּסִין הַרְבֵּה--מְעַשֵּׂר מֵאֶחָד עַל הַכֹּל, שֶׁהַנַּחְתּוֹם שְׁהוּא מוֹכֵר לַמַּנְפּוּל עוֹשֶׂה עִיסָתָן דְּפוּסִין הַרְבֵּה.

אֲבָל הַלּוֹקֵחַ מִן הַמַּנְפּוּל--מְעַשֵּׂר מִכָּל דְּפוּס וּדְפוּס, שֶׁהַמַּנְפּוּל לוֹקֵחַ מִשְּׁנֵי נַחְתּוֹמִין.
תִּשְׁעָה מַנְפּוּלִין שֶׁלּוֹקְחִין מֵעֲשָׂרָה נַחְתּוֹמִין--הוֹאִיל וְאֶחָד מֵהֶן לוֹקֵחַ מִשְּׁנַיִם, כָּל הַלּוֹקֵחַ מֵאֶחָד מִן הַתִּשְׁעָה מְעַשֵּׂר מִכָּל דְּפוּס וּדְפוּס.

 הַלּוֹקֵחַ מִן הֶעָנִי, וְכֵן הֶעָנִי שֶׁנָּתְנוּ לוֹ פְּרוּסוֹת פַּת אוֹ פִּלְחֵי דְּבֵלָה--מְעַשֵּׂר מִכָּל אַחַת וְאַחַת.
וּבַתְּמָרִים וּבַגְּרֹגְּרוֹת, בּוֹלֵל הַכֹּל וּמְעַשֵּׂר: אֵימָתַי, בִּזְמָן שֶׁהַמַּתָּנָה מְרֻבָּה; אֲבָל בְּמַתָּנָה מוּעֶטֶת, מְעַשֵּׂר מִכָּל מַתָּנָה וּמַתָּנָה.

 שָׁחַק אֶת הַפַּת וְעָשָׂה אוֹתָהּ פֵּרוּרִין, וְאֶת הַגְּרֹגְּרוֹת וְעָשָׂה אוֹתָן דְּבֵלָה--מְעַשֵּׂר מֵאֶחָד עַל הַכֹּל.
פּוֹעֲלִים אוֹ אוֹרְחִים שֶׁהָיוּ מְסֻבִּין וְאוֹכְלִין, וְהוֹתִירוּ פְּרוּסוֹת--מְעַשֵּׂר מִכָּל אַחַת וְאַחַת.

הִלְכּוֹת מַעֲשֵׂר שֵׁנִי וְנֶטַע רְבָעִי 
יֵשׁ בִּכְלָלָן תֵּשַׁע מִצְווֹת--שָׁלוֹשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַפְרִישׁ מַעֲשֵׂר שֵׁנִי; שֶׁלֹּא לְהוֹצִיא דָּמָיו בִּשְׁאָר צָרְכֵּי בְּנֵי אָדָם, חוּץ מֵאֲכִילָה וּשְׁתִיָּה וְסִיכָה; שֶׁלֹּא לְאָכְלוֹ בְּטֻמְאָה; שֶׁלֹּא לְאָכְלוֹ בַּאֲנִינוּת; שֶׁלֹּא לֶאֱכֹל מַעֲשֵׂר שֵׁנִי שֶׁלְּדָגָן חוּץ לִירוּשָׁלַיִם; שֶׁלֹּא לֶאֱכֹל מַעְשַׂר תִּירוֹשׁ חוּץ לִירוּשָׁלַיִם; שֶׁלֹּא לֶאֱכֹל מַעְשַׂר יִצְהָר חוּץ לִירוּשָׁלַיִם; לִהְיוֹת נֶטַע רְבָעִי כֻּלּוֹ קֹדֶשׁ, וְדִינוֹ לְהֵאָכֵל בִּירוּשָׁלַיִם לִבְעָלָיו כְּמַעֲשֵׂר שֵׁנִי לְכָל דָּבָר; לְהִתְוַדּוֹת וִדּוּי הַמַּעֲשֵׂר.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק א 
אַחַר שֶׁמַּפְרִישִׁין מַעֲשֵׂר רִאשׁוֹן בְּכָל שָׁנָה--מַפְרִישִׁין מַעֲשֵׂר שֵׁנִי, שֶׁנֶּאֱמָר "עַשֵּׂר תְּעַשֵּׂר, אֵת כָּל-תְּבוּאַת זַרְעֶךָ ..." ; וּבְשָׁנָה שְׁלִישִׁית וְשִׁשִּׁית--מַפְרִישִׁין מַעְשַׂר עָנִי, חֵלֶף מַעֲשֵׂר שֵׁנִי כְּמוֹ שֶׁבֵּאַרְנוּ.

בְּאֶחָד בְּתִשְׁרִי, הוּא רֹאשׁ הַשָּׁנָה לְמַעְשַׂר תְּבוּאָה וְקָטְנָיוֹת וִירָקוֹת; וְכָל מָקוֹם שֶׁנֶּאֱמָר רֹאשׁ הַשָּׁנָה סְתָם, הוּא אֶחָד בְּתִשְׁרִי.
וּבַחֲמִשָּׁה עָשָׂר בִּשְׁבָט, רֹאשׁ הַשָּׁנָה לְמַעְשַׂר הָאִילָנוֹת.

כֵּיצַד: תְּבוּאָה וְקָטְנָיוֹת שֶׁהִגִּיעוּ לְעוֹנַת הַמַּעַשְׂרוֹת לִפְנֵי רֹאשׁ הַשָּׁנָה שֶׁלַּשְּׁלִישִׁית--אַף עַל פִּי שֶׁנִּגְמְרוּ וְנֶאְסְפוּ בַּשְּׁלִישִׁית, מַפְרִישִׁין מֵהֶן מַעֲשֵׂר שֵׁנִי; וְאִם לֹא בָאוּ לְעוֹנַת הַמַּעַשְׂרוֹת אֵלָא אַחַר רֹאשׁ הַשָּׁנָה שֶׁלַּשְּׁלִישִׁית, מַפְרִישִׁין מֵהֶן מַעְשַׂר עָנִי.

וְכֵן פֵּרוֹת הָאִילָן שֶׁבָּאוּ לְעוֹנַת הַמַּעַשְׂרוֹת קֹדֶם חֲמִשָּׁה עָשָׂר בִּשְׁבָט שֶׁלַּשְּׁלִישִׁית--אַף עַל פִּי שֶׁנִּגְמְרוּ וְנֶאְסְפוּ אַחֲרֵי כֵן בְּסוֹף שָׁנָה שְׁלִישִׁית, מִתְעַשְּׂרִין לְשֶׁעָבַר וּמַפְרִישִׁין מֵהֶן מַעֲשֵׂר שֵׁנִי.
וְכֵן אִם בָּאוּ לְעוֹנַת הַמַּעַשְׂרוֹת קֹדֶם חֲמִשָּׁה עָשָׂר בִּשְׁבָט שֶׁלָּרְבִיעִית--אַף עַל פִּי שֶׁנִּגְמְרוּ וְנֶאְסְפוּ בָּרְבִיעִית, מַפְרִישִׁין מֵהֶן מַעְשַׂר עָנִי.
וְאִם בָּאוּ לְעוֹנַת הַמַּעַשְׂרוֹת אַחַר חֲמִשָּׁה עָשָׂר בִּשְׁבָט, מִתְעַשְּׂרִין לְהַבָּא.
וְהַחַרוּבִין--אַף עַל פִּי שֶׁחָנְטוּ פֵּרוֹתֵיהֶן קֹדֶם חֲמִשָּׁה עָשָׂר בִּשְׁבָט--מִתְעַשְּׂרִין לְהַבָּא, הוֹאִיל וּמַעְשְׂרוֹתֵיהֶן מִדִּבְרֵי סוֹפְרִים.

יֵרָאֶה לִי שְׁאֵין הַדְּבָרִים אֲמוּרִין, אֵלָא בְּחַרוּבֵי צַלְמוֹנָה וְכַיּוֹצֶא בָּהֶן--שְׁאֵינָן רְאוּיִין לְמַאֲכַל רֹב אָדָם, וְהֶן הֶן שֶׁמַּעְשְׂרוֹתֵיהֶן מִדִּבְרֵי סוֹפְרִים; אֲבָל שְׁאָר הַחַרוּבִין, יֵרָאֶה לִי שְׁהֶן כִּשְׁאָר פֵּרוֹת הָאִילָן.

 הַיָּרָק--בְּשָׁעַת לְקִיטָתוֹ, עִשּׂוּרוֹ.
כֵּיצַד: אִם נִלְקָט בְּיוֹם רֹאשׁ הַשָּׁנָה שֶׁלַּשְּׁלִישִׁית--אַף עַל פִּי שֶׁבָּאוּ לְעוֹנַת הַמַּעַשְׂרוֹת וְנִגְמַר בַּשְּׁנִיָּה, מַפְרִישִׁין מִמֶּנּוּ מַעְשַׂר עָנִי; וְאִם נִלְקָט בָּרְבִיעִית, מַעֲשֵׂר שֵׁנִי.

 וְכֵן הָאֶתְרוֹג בִּלְבָד מִשְּׁאָר פֵּרוֹת הָאִילָן--הֲרֵי הוּא כְּיָרָק, וְהוֹלְכִין אַחַר לְקִיטָתוֹ בֵּין לַמַּעֲשֵׂר בֵּין לַשְּׁבִיעִית.
כֵּיצַד: אִם נִלְקָט בַּשְּׁלִישִׁית אַחַר חֲמִשָּׁה עָשָׂר בִּשְׁבָט--מַפְרִישִׁין מִמֶּנּוּ מַעְשַׂר עָנִי, אַף עַל פִּי שֶׁנִּגְמַר בַּשְּׁנִיָּה; נִלְקַט בָּהּ קֹדֶם חֲמִשָּׁה עָשָׂר בִּשְׁבָט, מַפְרִישִׁין מִמֶּנּוּ מַעֲשֵׂר שֵׁנִי.
וְכֵן אִם נִלְקָט בָּרְבִיעִית קֹדֶם חֲמִשָּׁה עָשָׂר בִּשְׁבָט, מַפְרִישִׁין מִמֶּנּוּ מַעְשַׂר עָנִי.
וְאַף עַל פִּי שֶׁהוֹלְכִין אַחַר לְקִיטָתוֹ, אֶתְרוֹג בַּת שִׁשִּׁית שֶׁנִּכְנְסָה לַשְּׁבִיעִית--אַפִלּוּ הָיְתָה כַּזַּיִת וְנַעֲשָׂת כַּכַּד, חַיֶּבֶת בַּמַּעַשְׂרוֹת.

 הָאֲבִיּוֹנוֹת שֶׁלַּצֶּלֶף--נוֹתְנִין עֲלֵיהֶן חֻמְרֵי אִילָן, וְחֻמְרֵי זְרָעִים: שְׁאִם הָיוּ מִשָּׁנָה שְׁנִיָּה שֶׁנִּכְנְסוּ לַשְּׁלִישִׁית, וְנִלְקְטוּ קֹדֶם חֲמִשָּׁה עָשָׂר בִּשְׁבָט--מַפְרִישִׁין מַעֲשֵׂר רִאשׁוֹן, וְאַחַר כָּךְ מַפְרִישׁ מַעֲשֵׂר אַחֵר וּפוֹדֵהוּ; וְאַחַר שֶׁפּוֹדֵהוּ, נוֹתְנוֹ לָעֲנִיִּים וְאוֹכֵל פִּדְיוֹנוֹ בְּתוֹרַת מַעֲשֵׂר שֵׁנִי.
וְנִמְצָא כְּמִי שֶׁהִפְרִישׁ מַעֲשֵׂר שֵׁנִי וּמַעְשַׂר עָנִי.

 הָאֹרֶז וְהַדֹּחַן וְהַפַּרְגִּין וְהַשֻּׁמְשְׁמִין--אַף עַל פִּי שֶׁהִשְׁרִישׁוּ קֹדֶם רֹאשׁ הַשָּׁנָה--אֵין הוֹלְכִין בָּהֶן אֵלָא אַחַר גְּמָר הַפְּרִי, וּמִתְעַשְּׂרִין לְהַבָּא.
וְכֵן פּוֹל הַמִּצְרִי--אַף עַל פִּי שֶׁמִּקְצָתוֹ הִשְׁרִישׁ לִפְנֵי רֹאשׁ הַשָּׁנָה, וּמִקְצָתוֹ לְאַחַר רֹאשׁ הַשָּׁנָה--צוֹבֵר גָּרְנוֹ לְתוֹכוֹ, וְתוֹרֵם וּמְעַשֵּׂר מִן הַכֹּל כְּאֶחָד: שֶׁהַכֹּל הוֹלֵךְ אַחַר גְּמָר הַפְּרִי.

 הַבְּצָלִים הַסָּרִיסִים שֶׁמָּנַע מֵהֶם מַיִם שְׁלוֹשִׁים יוֹם לִפְנֵי רֹאשׁ הַשָּׁנָה, וְשֶׁלַּבַּעַל שֶׁמָּנַע מֵהֶם שָׁלוֹשׁ עוֹנוֹת לִפְנֵי רֹאשׁ הַשָּׁנָה--מִתְעַשֵּׂר לְשֶׁעָבַר; מָנַע מֵהֶם פָּחוּת מִכָּאן--אַף עַל פִּי שֶׁהִתְחִילוּ לִיבַשׁ קֹדֶם רֹאשׁ הַשָּׁנָה, מִתְעַשְּׂרִין לְהַבָּא.

 פּוֹל הַמִּצְרִי שֶׁהֵבִיא שְׁלִישׁ לִפְנֵי רֹאשׁ הַשָּׁנָה--אִם זְרָעוֹ לְזֶרַע, מִתְעַשֵּׂר לְשֶׁעָבַר; זְרָעוֹ לְיָרָק, מִתְעַשֵּׂר לְהַבָּא.
זְרָעוֹ לְזֶרַע וּלְיָרָק, אוֹ שֶׁזְּרָעוֹ לְזֶרַע וְחִשַּׁב עָלָיו לְיָרָק--מְעַשֵּׂר מִזַּרְעוֹ עַל יְרָקוֹ, וּמִיְּרָקוֹ עַל זַרְעוֹ.

לֹא הֵבִיא שְׁלִישׁ לִפְנֵי רֹאשׁ הַשָּׁנָה--אִם זְרָעוֹ לְזֶרַע, זַרְעוֹ מִתְעַשֵּׂר לְשֶׁעָבַר; וִירָקוֹ, בְּשָׁעַת לְקִיטָתוֹ: וְהוּא שֶׁלִּקַּט מִמֶּנּוּ, לִפְנֵי רֹאשׁ הַשָּׁנָה; אֲבָל אִם לִקַּט אַחַר רֹאשׁ הַשָּׁנָה--בֵּין יְרָקוֹ בֵּין זַרְעוֹ, מִתְעַשֵּׂר לְהַבָּא.

זְרָעוֹ לְזֶרַע, וְחִשַּׁב עָלָיו לְיָרָק--הוֹלְכִין אַחַר מַחְשַׁבְתּוֹ.
זְרָעוֹ לְיָרָק, וְחִשַּׁב עָלָיו לְזֶרַע--אֵין מַחְשֶׁבֶת זֶרַע חָלָה עָלָיו, אֵלָא אִם כֵּן מָנַע מִמֶּנּוּ שָׁלוֹשׁ אֲרִיּוֹת: וְהוּא שֶׁהֵבִיא שְׁלִישׁ, לִפְנֵי רֹאשׁ הַשָּׁנָה; אֲבָל אִם הֵבִיא לְאַחַר רֹאשׁ הַשָּׁנָה, אַף עַל פִּי שֶׁלֹּא נִמְנַע מִלְּאוֹרוֹת מִמֶּנּוּ שָׁלוֹשׁ אֲרִיּוֹת.

זְרָעוֹ לְזֶרַע, וְעָשָׂה כֻּלּוֹ קְצָצִין גְּמוּרִים לִפְנֵי רֹאשׁ הַשָּׁנָה--זַרְעוֹ מִתְעַשֵּׂר לְשֶׁעָבַר, וִירָקוֹ בְּשָׁעַת לְקִיטָתוֹ; מִקְצָתוֹ עָשָׂה קְצָצִין גְּמוּרִין, וּמִקְצָתוֹ לֹא עָשָׂה--זֶה הוּא שֶׁאָמְרוּ צוֹבֵר גָּרְנוֹ לְתוֹכוֹ, וְנִמְצָא מְעַשֵּׂר מִזַּרְעוֹ עַל יְרָקוֹ וּמִיְּרָקוֹ עַל זַרְעוֹ.

 פֵּרוֹת שָׁנָה שְׁנִיָּה שֶׁנִּתְעָרְבוּ בְּפֵרוֹת שְׁלִישִׁית, אוֹ שֶׁלַּשְּׁלִישִׁית בָּרְבִיעִית--הוֹלְכִין אַחַר הָרֹב.
מֶחְצָה לְמֶחְצָה--מַפְרִישׁ מַעֲשֵׂר שֵׁנִי מִן הַכֹּל, אֲבָל לֹא מַעְשַׂר עָנִי: שֶׁמַּעֲשֵׂר שֵׁנִי חָמוּר, שֶׁהֲרֵי הוּא קֹדֶשׁ; וּמַעְשַׂר עָנִי חֹל.
וְכֵן פֵּרוֹת שְׁהֶן סְפֵק אִם פֵּרוֹת שְׁנִיָּה הֶם אוֹ פֵּרוֹת שְׁלִישִׁית, מַפְרִישׁ מֵהֶן מַעֲשֵׂר שֵׁנִי.

 כָּל הַפָּטוּר מִמַּעֲשֵׂר רִאשׁוֹן, פָּטוּר מִן הַשֵּׁנִי וּמִן הֶעָנִי; וְכָל שֶׁחַיָּב בָּרִאשׁוֹן, חַיָּב בָּהֶן.
וְכָל הַתּוֹרֵם, מְעַשֵּׂר; וְכָל שְׁאֵינוּ תּוֹרֵם, אֵינוּ מוֹצִיא מַעֲשֵׂר זֶה.
וְכָל מִי שְׁאִם תָּרַם, תְּרוּמָתוֹ תְּרוּמָה--כָּךְ אִם עִשַּׂר מַעֲשֵׂר זֶה, הֲרֵי הוּא מַעֲשֵׂר; וְכָל מִי שְׁאֵין תְּרוּמָתוֹ תְּרוּמָה--כָּךְ אִם הוֹצִיא מַעֲשֵׂר זֶה, אֵינוּ מַעֲשֵׂר.

 פֵּרוֹת שֶׁהוֹצִיא מֵהֶן מַעֲשֵׂר רִאשׁוֹן, קֹדֶם שֶׁיִּקָּבְעוּ לַמַּעֲשֵׂר--הֲרֵי זֶה אוֹכֵל מֵהֶן עֲרַאי, קֹדֶם שֶׁיּוֹצִיא מַעֲשֵׂר שֵׁנִי: שְׁאֵין הָרִאשׁוֹן קוֹבֵעַ לַשֵּׁנִי.
אֲבָל מִשֶּׁנִּקְבְּעוּ לַמַּעֲשֵׂר--אַף עַל פִּי שֶׁהוֹצִיא אֶת הָרִאשׁוֹן--אָסוּר לֶאֱכֹל מֵהֶן עֲרַאי, עַד שֶׁיּוֹצִיא אֶת הַשֵּׁנִי אוֹ אֶת מַעְשַׂר עָנִי.

 מַעֲשֵׂר שֵׁנִי--הוֹאִיל וְהוּא טָעוּן הֲבָאַת מָקוֹם--אֵין מְבִיאִין אוֹתוֹ מֵחוּצָה לָאָרֶץ, כִּבְכוֹר בְּהֵמָה; לְפִיכָּךְ לֹא חִיְּבוּ לְהַפְרִישׁ מַעֲשֵׂר שֵׁנִי בְּסוּרְיָה.
וְיֵרָאֶה לִי, שֶׁמַּעֲשֵׂר שֵׁנִי שֶׁמַּפְרִישִׁים בְּאֶרֶץ שִׁנְעָר וּבְאֶרֶץ מִצְרַיִם--פּוֹדִין אוֹתוֹ שָׁם, וּמְבִיאִין דָּמָיו לִירוּשָׁלַיִם; וְכֵן יֵרָאֶה לִי, שֶׁלֹּא חִיְּבוּ מְקוֹמוֹת אֵלּוּ בְּמַעֲשֵׂר שֵׁנִי, אֵלָא כְּדֵי לִקְבֹּעַ מַעְשַׂר עָנִי--כְּדֵי שֶׁיִּהְיוּ עֲנִיֵּי יִשְׂרָאֵל סוֹמְכִים עֲלֵיהֶם.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק ב 
מַעֲשֵׂר שֵׁנִי נֶאֱכָל לִבְעָלָיו, לִפְנִים מֵחוֹמַת יְרוּשָׁלַיִם--שֶׁנֶּאֱמָר "וְאָכַלְתָּ לִפְנֵי ה' אֱלֹהֶיךָ, בַּמָּקוֹם אֲשֶׁר-יִבְחַר לְשַׁכֵּן שְׁמוֹ שָׁם ..." .
וְנוֹהֵג בִּפְנֵי הַבַּיִת, וְשֶׁלֹּא בִּפְנֵי הַבַּיִת; אֲבָל אֵינוּ נֶאֱכָל בִּירוּשָׁלַיִם אֵלָא בִּפְנֵי הַבַּיִת, שֶׁנֶּאֱמָר "מַעְשַׂר דְּגָנְךָ תִּירֹשְׁךָ וְיִצְהָרֶךָ, וּבְכֹרֹת בְּקָרְךָ וְצֹאנֶךָ" --מִפִּי הַשְּׁמוּעָה לָמְדוּ, מַה בְּכוֹר אֵינוּ נֶאֱכָל אֵלָא בִּפְנֵי הַבַּיִת, אַף מַעֲשֵׂר שֵׁנִי לֹא יֵאָכֵל אֵלָא בִּפְנֵי הַבַּיִת.

מִדַּת חֲסִידוּת שֶׁפּוֹדִין מַעֲשֵׂר שֵׁנִי בַּזְּמָן הַזֶּה בְּשָׁוְיֵהוּ, כְּדֶרֶךְ שֶׁפּוֹדִין אוֹתוֹ בִּפְנֵי הַבַּיִת.
וְהוֹרוּ הַגְּאוֹנִים שְׁאִם רָצָה לִפְדּוֹת שׁוֹוֶה מָנֶה בִּפְרוּטָה לְכַתְּחִלָּה בַּזְּמָן הַזֶּה, פּוֹדֶה--לֹא יִהְיֶה זֶה חָמוּר מִן הַהֶקְדֵּשׁ; וּמַשְׁלִיךְ הַפְּרוּטָה לַיָּם הַגָּדוֹל.

וְכֵן אִם חִלַּל מַעֲשֵׂר שׁוֹוֶה מָנֶה עַל שׁוֹוֶה פְּרוּטָה מִפֵּרוֹת אֲחֵרוֹת, הֲרֵי זֶה מְחֻלָּל; וְשׂוֹרֵף אֶת הַפֵּרוֹת שֶׁחִלַּל עֲלֵיהֶם, כְּדֵי שֶׁלֹּא יִהְיוּ תַּקְלָה לַאֲחֵרִים, כְּפִדְיוֹן נֶטַע רְבָעִי בַּזְּמָן הַזֶּה, כְּמוֹ שֶׁבֵּאַרְנוּ בְּהִלְכּוֹת אִסּוּרֵי מַאֲכָלוֹת.

כְּשֵׁם שְׁאֵין אוֹכְלִין מַעֲשֵׂר שֵׁנִי בַּזְּמָן הַזֶּה בִּירוּשָׁלַיִם--כָּךְ אֵין פּוֹדִין אוֹתוֹ שָׁם, וְאֵין מְחַלְּלִין אוֹתוֹ שָׁם, וְאֵין מוֹכְרִין אוֹתוֹ; וְאִם נִכְנָס לִירוּשָׁלַיִם--אַף בַּזְּמָן הַזֶּה, אֵין מוֹצִיאִין אוֹתוֹ מִשָּׁם: אֵלָא מַנִּיחִין אוֹתוֹ שָׁם, עַד שֶׁיִּרְקַב.
וְכֵן אִם עָבַר וְהוֹצִיאוֹ מִשָּׁם, מַנִּיחִין אוֹתוֹ עַד שֶׁיִּרְקַב.

לְפִיכָּךְ אֵין מַפְרִישִׁים מַעֲשֵׂר שֵׁנִי בִּירוּשָׁלַיִם בַּזְּמָן הַזֶּה, אֵלָא מוֹצִיאִין אֶת הַפֵּרוֹת בְּטִבְלָן חוּץ לָעִיר; וּמַפְרִישִׁין אוֹתוֹ שָׁם, וּפוֹדֵהוּ.
וְאִם הִפְרִישׁוֹ שָׁם בַּזְּמָן הַזֶּה, יִרְקַב.

 כָּל הָאוֹכֵל כַּזַּיִת מַעֲשֵׂר שֵׁנִי, אוֹ שֶׁשָּׁתָה מִמֶּנּוּ רְבִיעִית יַיִן חוּץ לְחוֹמַת יְרוּשָׁלַיִם--לוֹקֶה, שֶׁנֶּאֱמָר "לֹא-תוּכַל לֶאֱכֹל בִּשְׁעָרֶיךָ, מַעְשַׂר דְּגָנְךָ תִּירֹשְׁךָ וְיִצְהָרֶךָ" ; וְלוֹקֶה עַל כָּל אֶחָד וְאֶחָד בִּפְנֵי עַצְמוֹ.
לְפִיכָּךְ אִם אָכַל שְׁלָשְׁתָּן חוּץ לַחוֹמָה, לוֹקֶה שָׁלוֹשׁ מַלְקִיּוֹת--שֶׁנֶּאֱמָר "וְאָכַלְתָּ לִפְנֵי ה' אֱלֹהֶיךָ ...
מַעְשַׂר דְּגָנְךָ תִּירֹשְׁךָ וְיִצְהָרֶךָ" , וְנֶאֱמָר "לֹא-תוּכַל לֶאֱכֹל בִּשְׁעָרֶיךָ, מַעְשַׂר דְּגָנְךָ תִּירֹשְׁךָ וְיִצְהָרֶךָ": לָמָּה פְּרָטָן וְלֹא נֶאֱמָר לֹא תֹאכְלֵם בִּשְׁעָרֶיךָ, לְחַיַּב עַל כָּל אֶחָד וְאֶחָד בִּפְנֵי עַצְמוֹ.

 אֵינוּ לוֹקֶה מִן הַתּוֹרָה, עַד שֶׁיֹּאכַל אוֹתוֹ אַחַר שֶׁנִּכְנַס לְחוֹמַת יְרוּשָׁלַיִם--שֶׁנֶּאֱמָר "לֹא-תוּכַל לֶאֱכֹל בִּשְׁעָרֶיךָ ..." "וְאָכַלְתָּ לִפְנֵי ה' אֱלֹהֶיךָ" : כֵּיוָן שֶׁנִּכְנַס לִמְקוֹם אֲכִילָתוֹ, וַאֲכָלוֹ חוּץ--לוֹקֶה; אֲבָל אִם אֲכָלוֹ קֹדֶם שֶׁיִּכָּנֵס לִירוּשָׁלַיִם, מַכִּין אוֹתוֹ מַכַּת מַרְדּוּת מִדִּבְרֵיהֶם.

 מִקְצַת מַעֲשֵׂר בִּפְנִים, וּמִקְצָתוֹ בַּחוּץ--הָאוֹכֵל מִזֶּה שֶׁעֲדַיִן לֹא נִכְנַס, מַכִּין אוֹתוֹ מַכַּת מַרְדּוּת; וְהָאוֹכֵל בַּחוּץ מִזֶּה שֶׁנִּכְנַס, לוֹקֶה.

 אֵין פּוֹדִין מַעֲשֵׂר שֵׁנִי בִּירוּשָׁלַיִם אֵלָא אִם כֵּן נִטְמָא, שֶׁנֶּאֱמָר "כִּי-יִרְחַק מִמְּךָ הַמָּקוֹם" --בְּרִחוּק מָקוֹם הוּא נִפְדֶּה, וְאֵינוּ נִפְדֶּה בַּמָּקוֹם.
הָיָה הוּא בִּפְנִים וּמַשָּׂאוֹ בַּחוּץ, אַפִלּוּ הָיָה אוֹחֵז אוֹתוֹ בְּקָנֶה--הוֹאִיל וְלֹא נִכְנַס הַמַּעֲשֵׂר, הֲרֵי זֶה מֻתָּר לִפְדּוֹתוֹ שָׁם בְּצַד הַחוֹמָה.

 מַעֲשֵׂר שֵׁנִי שֶׁנִּכְנַס לִירוּשָׁלַיִם--אַפִלּוּ שֶׁלִּדְמַאי--אָסוּר לְהוֹצִיאוֹ מִשָּׁם, שֶׁכְּבָר קְלָטוּהוּ מְחִצּוֹת; וְכֵן פֵּרוֹת הַנִּלְקָחִין בְּכֶסֶף מַעֲשֵׂר, שֶׁנֶּאֱמָר "וְאָכַלְתָּ שָּׁם, לִפְנֵי ה' אֱלֹהֶיךָ" .

עָבַר וְהוֹצִיאָן, אוֹ שֶׁיָּצְאוּ בִּשְׁגָגָה--יַחְזְרוּ וְיֵאָכְלוּ בִּירוּשָׁלַיִם.
וּקְלִיטַת מְחִצּוֹת, מִדִּבְרֵיהֶם.
אַפִלּוּ מַעֲשֵׂר שְׁאֵין בְּחֻמְשׁוֹ שׁוֹוֶה פְּרוּטָה, שְׁהוּא מִדִּבְרֵיהֶם--מְחִצּוֹת קוֹלְטוֹת אוֹתוֹ, וְאָסוּר לְהוֹצִיאוֹ; אֲבָל מְעוֹת מַעֲשֵׂר שֵׁנִי--נִכְנָסִין לִירוּשָׁלַיִם, וְיוֹצְאִין.

 פֵּרוֹת שֶׁנִּגְמְרָה מְלַאכְתָּן, וְעָבְרוּ בְּתוֹךְ יְרוּשָׁלַיִם, וְיָצְאוּ--אֵינוּ יָכוֹל לְהוֹצִיא עֲלֵיהֶן מַעֲשֵׂר שֵׁנִי, מִפֵּרוֹת אֲחֵרוֹת שֶׁלֹּא נִכְנְסוּ לִירוּשָׁלַיִם; אֵלָא יַחְזֹר מַעֲשֵׂר שֵׁנִי שֶׁלָּהֶן וְיֵאָכֵל בִּירוּשָׁלַיִם, וְאֵינוּ נִפְדֶּה בַּחוּץ.
אַפִלּוּ עָשָׂה כָּל הַפֵּרוֹת הָאֵלּוּ מַעֲשֵׂר שֵׁנִי אַחַר שֶׁיָּצְאוּ, עַל פֵּרוֹת אֲחֵרוֹת שֶׁלֹּא נִכְנְסוּ--יַחְזְרוּ כֻּלָּם, וְיֵאָכְלוּ בִּירוּשָׁלַיִם: חֹמֶר הוּא בַּמְּחִצּוֹת--הוֹאִיל וְקָלְטוּ, קָלְטוּ.

 פֵּרוֹת שֶׁלֹּא נִגְמְרָה מְלַאכְתָּן, שֶׁעָבְרוּ בִּירוּשָׁלַיִם וְיָצְאוּ, כְּגוֹן סַלֵּי עֲנָבִים לַגַּת, וְסַלֵּי תְּאֵנִים בַּמֻּקְצֶה--מֻתָּר לִפְדוֹת מַעֲשֵׂר שֵׁנִי שֶׁלָּהֶם בַּחוּץ; וְכֵן פֵּרוֹת דֳּמַאי--אַף עַל פִּי שֶׁנִּגְמְרָה מְלַאכְתָּן, וְעָבְרוּ בִּירוּשָׁלַיִם וְיָצְאוּ--פּוֹדִין מַעֲשֵׂר שֵׁנִי שֶׁלָּהֶן בַּחוּץ.

 פֵּרוֹת מַעֲשֵׂר שֵׁנִי שֶׁנִּטְמְאוּ בִּירוּשָׁלַיִם, וּפְדָיָן--אִם נִטְמְאוּ בְּוֶלֶד הַטֻּמְאָה--אָסוּר לְהוֹצִיאָן, אֵלָא יֵאָכְלוּ בִּפְנִים: מִפְּנֵי שֶׁוֶּלֶד הַטֻּמְאָה מִדִּבְרֵיהֶם.
וְאִם נִטְמְאוּ בְּאָב הַטֻּמְאָה, אוֹ שֶׁנִּטְמְאוּ בַּחוּץ אַפִלּוּ בְּוֶלֶד הַטֻּמְאָה--אַף עַל פִּי שֶׁנִּכְנְסוּ לִירוּשָׁלַיִם--הֲרֵי אֵלּוּ נִפְדִּין, וְנֶאֱכָלִין בְּכָל מָקוֹם.

 בַּמֶּה דְּבָרִים אֲמוּרִים, בְּשֶׁהִכְנִיסָן עַל מְנַת שֶׁלֹּא תִתְפְּסֵם הַמְּחִצּוֹת; אֲבָל אִם לֹא הִתְנָה--הוֹאִיל וְנִכְנַס וַהֲרֵי הוּא טָהוֹר מִן הַתּוֹרָה, שְׁאֵין הַוֶּלֶד מְטַמֵּא שֵׁנִי מִן הַתּוֹרָה, כְּבָר קְלָטוּהוּ מְחִצּוֹת, וְאֵינוּ יוֹצֶא.

 תִּלְתָּן שֶׁלְּמַעֲשֵׂר שֵׁנִי--מֻתָּר לְאָכְלָהּ צִמְחוֹנִין, שֶׁכָּךְ הִיא רְאוּיָה לַאֲכִילָה; וְכֵן כַּרְשִׁינֵי מַעֲשֵׂר שֵׁנִי, יֵאָכְלוּ צִמְחוֹנִין.
וְאִם עָשָׂה מֵהֶם עִיסָה--הֲרֵי זוֹ מֻתֶּרֶת לְהִכָּנֵס לִירוּשָׁלַיִם וּלְהוֹצִיאָהּ, שְׁאֵינָן בִּכְלַל הַפֵּרוֹת; וְאִם נִטְמְאוּ בִּירוּשָׁלַיִם, יִפָּדוּ וְיֵאָכְלוּ בַּחוּץ.

 אִילָן שְׁהוּא עוֹמֵד לִפְנִים מִן הַחוֹמָה, וְנוֹפוֹ נוֹטֶה חוּץ לַחוֹמָה--אֵין אוֹכְלִין תַּחַת נוֹפוֹ מַעֲשֵׂר שֵׁנִי; וּמַעֲשֵׂר שֶׁנִּכְנַס תַּחַת נוֹפוֹ--אֵין פּוֹדִין אוֹתוֹ, שֶׁהֲרֵי הוּא כְּמַה שֶׁנִּכְנַס לִירוּשָׁלַיִם.

 בָּתִּים שֶׁבְּצַד הַחוֹמָה, שֶׁפִּתְחֵיהֶם לִפְנִים מִן הַחוֹמָה וַחֲלָלָן לַחוּץ--מִכְּנֶגֶד הַחוֹמָה וְלִפְנִים, כְּלִפְנִים לְכָל דָּבָר; וּמִכְּנֶגֶד הַחוֹמָה וְלַחוּץ, אֵין אוֹכְלִים שָׁם וְאֵין פּוֹדִין שָׁם לְהַחְמִיר.
הָיָה חֲלָלָן לִפְנִים וּפִתְחֵיהֶם לַחוּץ--מִכְּנֶגֶד הַחוֹמָה וְלַחוּץ כְּלַחוּץ, פּוֹדִין בּוֹ וְאֵין אוֹכְלִין; וּמִכְּנֶגֶד הַחוֹמָה וְלִפְנִים, אֵין אוֹכְלִין שָׁם וְאֵין פּוֹדִין לְהַחְמִיר.
וְהַחַלּוֹנוֹת וְעֹבִי הַחוֹמָה, כְּלִפְנִים.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק ג 
הָאוֹכֵל מַעֲשֵׂר שֵׁנִי בְּטֻמְאָה לוֹקֶה, שֶׁנֶּאֱמָר "וְלֹא-בִעַרְתִּי מִמֶּנּוּ בְּטָמֵא" --בֵּין שֶׁהַמַּעֲשֵׂר טָמֵא וְהָאוֹכֵל טָהוֹר, בֵּין שֶׁהַמַּעֲשֵׂר טָהוֹר וְהָאוֹכֵל טָמֵא: וְהוּא שֶׁיֹּאכַל אוֹתוֹ בִּירוּשָׁלַיִם, קֹדֶם שֶׁיִּפָּדֶה--שְׁאֵינוּ לוֹקֶה עַל אֲכִילָתוֹ בְּטֻמְאָה, אֵלָא בִּמְקוֹם אֲכִילָתוֹ.
אֲבָל אִם אֲכָלוֹ בְּטֻמְאָה חוּץ לִירוּשָׁלַיִם, מַכִּין אוֹתוֹ מַכַּת מַרְדּוּת.
וְאַפִלּוּ לְהַדְלִיק בּוֹ אֶת הַנֵּר אַחַר שֶׁנִּטְמָא--אָסוּר עַד שֶׁיִּפָּדֶה, שֶׁנֶּאֱמָר "וְלֹא-בִעַרְתִּי מִמֶּנּוּ בְּטָמֵא".

 כְּבָר בֵּאַרְנוּ שֶׁהַמַּעֲשֵׂר שֶׁנִּטְמָא, אַפִלּוּ בִּירוּשָׁלַיִם--פּוֹדִין אוֹתוֹ, וְיֵאָכֵל; וְאוֹכְלִין אֶת דָּמָיו בְּטַהְרָה, בְּתוֹרַת פֵּרוֹת מַעֲשֵׂר כְּמוֹ שֶׁיִּתְבָּאַר.
אַפִלּוּ נִטְמְאוּ הַפֵּרוֹת כֻּלָּן כִּשְׁהֶן טֶבֶל, מַפְרִישׁ מַעֲשֵׂר שֵׁנִי בְּטֻמְאָה וּפוֹדֵהוּ.

 הֶעָרֵל כַּטָּמֵא; וְאִם אָכַל מַעֲשֵׂר שֵׁנִי--לוֹקֶה מִן הַתּוֹרָה, כְּדֶרֶךְ שֶׁלּוֹקֶה עַל אֲכִילַת תְּרוּמָה: שֶׁהַתְּרוּמָה קְרוּיָה קֹדֶשׁ, וּמַעֲשֵׂר שֵׁנִי קָרוּי קֹדֶשׁ--שֶׁהֲרֵי נֶאֱמָר בּוֹ "קֹדֶשׁ, לַה'" .
וְטָמֵא שֶׁטָּבַל--אוֹכֵל מַעֲשֵׂר שֵׁנִי, אַף עַל פִּי שֶׁלֹּא הִעְרִיב שִׁמְשׁוֹ.

 הָאוֹכֵל מַעֲשֵׂר שֵׁנִי בַּאֲנִינוּת שֶׁלַּתּוֹרָה--לוֹקֶה, שֶׁנֶּאֱמָר "לֹא-אָכַלְתִּי בְאֹנִי מִמֶּנּוּ" : וְהוּא שֶׁיֹּאכַל אוֹתוֹ בִּמְקוֹם אֲכִילָתוֹ, בִּירוּשָׁלַיִם.
אֲבָל אִם אֲכָלוֹ בַּחוּץ בַּאֲנִינוּת, אוֹ שֶׁאֲכָלוֹ בִּפְנִים בַּאֲנִינוּת שֶׁלְּדִבְרֵיהֶם--מַכִּין אוֹתוֹ מַכַּת מַרְדּוּת.

 אֵיזֶה הוּא אוֹנֵן: זֶה הַמִּתְאַבֵּל עַל אֶחָד מִן הַקְּרוֹבִים שְׁהוּא חַיָּב לְהִתְאַבַּל עֲלֵיהֶן; וּבְיוֹם הַמִּיתָה בִּלְבָד, הוּא אוֹנֵן מִן הַתּוֹרָה, וְלַלַּיְלָה, אוֹנֵן מִדִּבְרֵיהֶן--שֶׁנֶּאֱמָר "וְאָכַלְתִּי חַטָּאת הַיּוֹם, הַיִּיטַב בְּעֵינֵי ה'" , הַיּוֹם אָסוּר וְלַלַּיְלָה מֻתָּר.

נִשְׁתָּהָה הַמֵּת יָמִים רַבִּים, וְאַחַר כָּךְ נִקְבַּר--כָּל אוֹתָן הַיָּמִים שֶׁאַחַר יוֹם הַמִּיתָה עִם יוֹם הַקְּבוּרָה, הוּא אוֹנֵן מִדִּבְרֵיהֶן; וְאֵין יוֹם הַקְּבוּרָה תּוֹפֵס לֵילוֹ.
וְלֹא מַעֲשֵׂר שֵׁנִי בִּלְבָד, אֵלָא כָּל הַקֳּדָשִׁים כֻּלָּן--אִם אֲכָלָן בַּאֲנִינוּת שֶׁלַּתּוֹרָה, לוֹקֶה; וּבַאֲנִינוּת דִּבְרֵיהֶן, מַכִּין אוֹתוֹ מַכַּת מַרְדּוּת.

 אֵין נוֹתְנִין פֵּרוֹת מַעֲשֵׂר שֵׁנִי לְעַם הָאָרֶץ, וְלֹא פֵּרוֹת הַנִּלְקָחוֹת בִּמְעוֹת מַעֲשֵׂר, וְלֹא מְעוֹת מַעֲשֵׂר--מִפְּנֵי שְׁהוּא בְּחֶזְקַת טֻמְאָה; וּמֻתָּר לֶאֱכֹל מַעֲשֵׂר שֵׁנִי שֶׁלִּדְמַאי בַּאֲנִינוּת, וְלִתְּנוֹ לְעַם הָאָרֶץ--וְהוּא, שֶׁיֹּאכַל כְּנֶגְדּוֹ.

אֵין מַפְקִידִין מַעֲשֵׂר שֵׁנִי אֵצֶל חָבֵר, שֶׁמֶּא יָמוּת וְנִמְצָא הַמַּעֲשֵׂר תַּחַת יַד בְּנוֹ עַם הָאָרֶץ; אֲבָל מַפְקִידִין מַעֲשֵׂר שֵׁנִי שֶׁלִּדְמַאי אֵצֶל עַם הָאָרֶץ.

מַעֲשֵׂר שֵׁנִי, אָסוּר לְאַבַּד אַפִלּוּ מֵעוּטוֹ בַּדְּרָכִים, אֵלָא מוֹלִיכוֹ כָּל שְׁהוּא, אוֹ מוֹלִיךְ דָּמָיו לִירוּשָׁלַיִם; וּמֻתָּר לְאַבַּד מֵעוּט מַעֲשֵׂר שֵׁנִי שֶׁלִּדְמַאי בַּדְּרָכִים.
וְכַמָּה הוּא מֵעוּט: פָּחוּת מִכִּגְרֹגֶּרֶת, בֵּין בְּאֹכֶל שָׁלֵם בֵּין בְּפֵרוּד; אֲבָל כִּגְרֹגֶּרֶת, אֵין מְאַבְּדִין אוֹתוֹ.

הַמַּפְרִישׁ מַעֲשֵׂר שֵׁנִי שֶׁלִּדְמַאי פָּחוּת מִכִּגְרֹגֶּרֶת, הֲרֵי זֶה נוֹתְנוֹ לְעַם הָאָרֶץ; וְאוֹכֵל כְּנֶגְדּוֹ.
אֲבָל לֹא יַפְרִישֶׁנּוּ לְכַתְּחִלָּה לְאַבְּדוֹ, שְׁאֵין מַפְרִישִׁין לְאַבַּד.

 מַעֲשֵׂר שֵׁנִי נִתָּן לַאֲכִילָה וּשְׁתִיָּה, שֶׁנֶּאֱמָר "וְאָכַלְתָּ לִפְנֵי ה' אֱלֹהֶיךָ" ; וְסִיכָה, כִּשְׁתִיָּה.
וְאָסוּר לְהוֹצִיאוֹ בִּשְׁאָר צְרָכָיו, כְּגוֹן שֶׁיִּקַּח בּוֹ כֵּלִים וּבְגָדִים וַעֲבָדִים--שֶׁנֶּאֱמָר "לֹא-נָתַתִּי מִמֶּנּוּ, לְמֵת" , כְּלוֹמַר לֹא הוֹצֵאתִי אוֹתוֹ בְּדָבָר שְׁאֵינוּ מְקַיֵּם אֶת הַגּוּף; וְאִם הוֹצִיא מִמֶּנּוּ בִּשְׁאָר דְּבָרִים--אַפִלּוּ בִּדְבַר מִצְוָה, כְּגוֹן שֶׁלָּקַח מִמֶּנּוּ אֲרוֹן וְתַכְרִיכִין לְמֵת מִצְוָה--הֲרֵי זֶה אוֹכֵל כְּנֶגְדּוֹ בְּתוֹרַת מַעֲשֵׂר.

 בַּמַּעֲשֵׂר--אוֹכֵל דָּבָר שֶׁדַּרְכּוֹ לְהֵאָכֵל, וְשׁוֹתֶה דָּבָר שֶׁדַּרְכּוֹ לִשְׁתּוֹת, וְסָךְ דָּבָר שֶׁדַּרְכּוֹ לָסוּךְ; וְלֹא יָסוּךְ יַיִן וְחֹמֶץ, אֲבָל סָךְ הוּא אֶת הַשֶּׁמֶן.
וְלֹא יִסְחֹט אֶת הַפֵּרוֹת לְהוֹצִיא מֵהֶן מַשְׁקִין, חוּץ מִזֵּיתִים וַעֲנָבִים בִּלְבָד.
וְאֵין מְפַטְּמִין אֶת הַשֶּׁמֶן, אֲבָל מְפַטְּמִין אֶת הַיַּיִן.
וְאֵין מְחַיָּבִין אוֹתוֹ לֶאֱכֹל פַּת שֶׁעִפְּשָׁה, וְשֶׁמֶן שֶׁנִּסְרַח; אֵלָא כֵּיוָן שֶׁנִּפְסַל מֵאֹכֶל אָדָם, פָּקְעָה מִמֶּנּוּ קְדֻּשָּׁה.

 כָּל שֶׁמֻּתָּר לַזָּרִים לְאָכְלוֹ בִּתְרוּמָה, כָּךְ מֻתָּר בְּמַעֲשֵׂר שֵׁנִי לְאָכְלוֹ בְּתוֹרַת חֻלִּין.
שְׁמָרִים שֶׁלְּמַעֲשֵׂר שֵׁנִי שֶׁנָּתַן עֲלֵיהֶם מַיִם--רִאשׁוֹן הֲרֵי זֶה אָסוּר כַּמַּעֲשֵׂר, וְשֵׁנִי מֻתָּר כַּחֻלִּין; שֶׁלִּדְמַאי, וְאַפִלּוּ רִאשׁוֹן--מֻתָּר.

 יַיִן שֶׁלְּמַעֲשֵׂר שֶׁנָּפַל לְתוֹכוֹ דְּבַשׁ וּתְבָלִין וְהִשְׁבִּיחוּ, הַשְּׁבָח לְפִי חֶשְׁבּוֹן; וְכֵן דָּגִים שֶׁנִּתְבַּשְּׁלוּ עִם קַפְלוֹטוֹת שֶׁלְּמַעֲשֵׂר שֵׁנִי וְהִשְׁבִּיחוּ, הַשְּׁבָח לְפִי חֶשְׁבּוֹן.
עִיסָה שֶׁלְּמַעֲשֵׂר שֶׁאֲפָיָהּ וְהִשְׁבִּיחָה, הַשְּׁבָח לַשֵּׁנִי.
זֶה הַכְּלָל: כָּל שֶׁשְּׁבָחוֹ נִכָּר--אִם הוֹתִיר בַּמִּדָּה, הַשְּׁבָח לְפִי חֶשְׁבּוֹן; וְאִם לֹא הוֹתִירָה מִדָּה, הַשְּׁבָח לַשֵּׁנִי בִּלְבָד.
וְכָל שְׁאֵין שְׁבָחוֹ נִכָּר--אַפִלּוּ הוֹתִיר בַּמִּדָּה, הַשְּׁבָח לַשֵּׁנִי בִּלְבָד.

כֵּיצַד הַשְּׁבָח לְפִי חֶשְׁבּוֹן: יַיִן שֶׁלְּמַעֲשֵׂר שֶׁשּׁוֹוֶה שְׁלוֹשָׁה, שֶׁנָּפַל לְתוֹכוֹ דְּבַשׁ וּתְבָלִין שׁוֹוֶה זוּז אֶחָד, וְהוֹסִיפוּ בְּמִדָּתוֹ, וְהִשְׁבִּיחוּהוּ וַהֲרֵי הַכֹּל שׁוֹוֶה חֲמִשָּׁה--חוֹשְׁבִין הַכֹּל בְּאַרְבָּעָה וּרְבִיעַ.
וְכֵן עַל דֶּרֶךְ זוֹ בִּשְׁאָר הַדְּבָרִים.

מַעֲשֵׂר שֵׁנִי--אַף עַל פִּי שֶׁנִּתָּן לְסִיכָה--אֵין נוֹתְנִין אוֹתוֹ לֹא עַל גַּבֵּי צִנִּית, וְלֹא עַל גַּבֵּי חֲזָזִית; וְאֵין עוֹשִׂין מִמֶּנּוּ קָמִיעַ וְכַיּוֹצֶא בּוֹ: שֶׁהֲרֵי לֹא נִתַּן לִרְפוּאָה.

מַעֲשֵׂר שֵׁנִי--מְמוֹן גָּבוֹהַּ הוּא, שֶׁנֶּאֱמָר "לַה', הוּא" .
לְפִיכָּךְ אֵינוּ נִקְנֶה בְּמַתָּנָה, אֵלָא אִם נָתַן לוֹ הַטֶּבֶל וְהַמְּקַבֵּל מַפְרִישׁ הַמַּעֲשֵׂר; וְאֵין מְקַדְּשִׁין בּוֹ אֶת הָאִשָּׁה, וְאֵין מוֹכְרִין אוֹתוֹ, וְאֵין מְמַשְׁכְּנִין אוֹתוֹ, וְאֵין מַחְלִיפִין אוֹתוֹ, וְאֵין מַרְהִינִין אוֹתוֹ.

כֵּיצַד אֵין מְמַשְׁכְּנִין אוֹתוֹ--לֹא יִכָּנֵס לְבֵיתוֹ, וִימַשְׁכְּנֶנּוּ מַעֲשֵׂר שֵׁנִי שֶׁלּוֹ.
עָבַר וּמִשְׁכַּן, מוֹצִיאִין אוֹתוֹ מִיָּדוֹ.
כֵּיצַד אֵין מַרְהִינִין אוֹתוֹ--לֹא יֹאמַר לוֹ הֵא לָךְ מַעֲשֵׂר זֶה וְיִהְיֶה בְּיָדָךְ, וְתֶן לִי עָלָיו חֻלִּין.
כֵּיצַד אֵין מַחְלִיפִין אוֹתוֹ--לֹא יֹאמַר הֵא לָךְ מַעֲשֵׂר, וְתֶן לִי שֶׁמֶן מַעֲשֵׂר.
אֲבָל אוֹמֵר לוֹ, הֵא לָךְ יַיִן שְׁאֵין לִי שֶׁמֶן; וְאִם רָצָה חֲבֵרוֹ לִתֵּן לוֹ שֶׁמֶן, מֻתָּר--שֶׁהֲרֵי לֹא הִחְלִיף עִמּוֹ, אֵלָא הוֹדִיעוֹ שְׁאֵין לוֹ, וְאִם רָצָה הַלָּה לִתֵּן, יִתֵּן.

מַעֲשֵׂר שֵׁנִי--אֵין שׁוֹקְלִין כְּנֶגְדּוֹ אַפִלּוּ דֵּינָרֵי זָהָב, וְאַפִלּוּ לְחַלַּל עֲלֵיהֶם מַעֲשֵׂר שֵׁנִי אַחֵר: גְּזֵרָה--שֶׁמֶּא יְכַוַּן מִמֶּנּוּ מִשְׁקָלוֹת, וְנִמְצְאוּ הַפֵּרוֹת חֲסֵרִים וְהוּא שׁוֹקֵל בָּהֶן מָעוֹת לְחַלַּל עֲלֵיהֶם מַעֲשֵׂר אַחֵר; וְנִמְצָא מוֹצִיא מַעֲשֵׂר לְחֻלִּין, בְּפָחוּת מִדָּמָיו.

הָאַחִים שֶׁחָלְקוּ מַעֲשֵׂר שֵׁנִי, לֹא יִשְׁקְלוּ זֶה כְּנֶגֶד זֶה.
וְכֵן מְעוֹת מַעֲשֵׂר שֵׁנִי--אֵין שׁוֹקְלִים כְּנֶגְדָּן, וְלֹא מוֹכְרִין אוֹתָם, וְלֹא מַחְלִיפִין, וְלֹא מַרְהִינִין, וְלֹא יִתְּנֵם לְשֻׁלְחָנִי לְהִתְנָאוֹת בָּהֶן, וְלֹא יַלְוֶה אוֹתָן לְהִתְגַּדַּל בָּהֶן; וְאִם הִלְוָן שֶׁלֹּא יַעֲלוּ חֲלוּדָה, מֻתָּר.
וְאֵין פּוֹרְעִין מֵהֶם אֶת הַמַּלְוָה, וְאֵין עוֹשִׂין מֵהֶן שׁוֹשְׁבִינוּת, וְאֵין מְשַׁלְּמִין מֵהֶן תַּגְמוּלִין, וְאֵין פּוֹסְקִין מֵהֶם צְדָקָה בְּבֵית הַכְּנֶסֶת; אֲבָל מְשַׁלְּמִין מֵהֶן דְּבָרִים שֶׁלִּגְמִילוּת חֲסָדִים, וְצָרִיךְ לְהוֹדִיעַ.

 לֹא יֹאמַר אָדָם לַחֲבֵרוֹ, הַעַל אֶת הַפֵּרוֹת הָאֵלּוּ לִירוּשָׁלַיִם, וְאַתָּה נוֹטֵל מֵהֶן חֶלְקָךְ--שֶׁנִּמְצָא זֶה כְּנוֹתֵן שָׂכָר מִמַּעֲשֵׂר שֵׁנִי עַל הֲבָאָתוֹ לִירוּשָׁלַיִם; אֲבָל אוֹמֵר לוֹ הַעֲלֵם, שֶׁנֹּאכְלֵם וְשֶׁנִּשְׁתֵּם בִּירוּשָׁלַיִם.
וְאוֹמֵר אָדָם לַחֲבֵרוֹ בִּירוּשָׁלַיִם לָסוּךְ אוֹתוֹ בְּשֶׁמֶן מַעֲשֵׂר שֵׁנִי, וְאַף עַל פִּי שֶׁיָּדוֹ נִסּוֹכָה; וְאֵין זֶה כִּשְׁכַר סִיכָתוֹ.

 כְּבָר בֵּאַרְנוּ, שֶׁהַמַּעֲשֵׂר מְמוֹן גָּבוֹהַּ.
לְפִיכָּךְ אֲנִי אוֹמֵר שֶׁהַגּוֹנֵב מַעֲשֵׂר שֵׁנִי, אֵינוּ מְשַׁלֵּם תַּשְׁלוּמֵי כֵּפֶל; וְהַגּוֹזְלוֹ, אֵינוּ מְשַׁלֵּם חֹמֶשׁ.
הַמַּקְדִּישׁ מַעֲשֵׂר שֵׁנִי שֶׁלּוֹ לְבֶדֶק הַבַּיִת--הֲרֵי זֶה פּוֹדֶה אוֹתוֹ מִי שֶׁפּוֹדֵהוּ, עַל מְנַת לִתֵּן לַהֶקְדֵּשׁ אֶת שֶׁלּוֹ וּלְמַעֲשֵׂר שֵׁנִי אֶת שֶׁלּוֹ.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק ד 
הָרוֹצֶה לִפְדּוֹת פֵּרוֹת מַעֲשֵׂר שֵׁנִי, פּוֹדֶה אוֹתָן בִּדְמֵיהֶן; וְאוֹמֵר הֲרֵי הַמָּעוֹת הָאֵלּוּ תַּחַת הַפֵּרוֹת הָאֵלּוּ, אוֹ הֲרֵי הַפֵּרוֹת הָאֵלּוּ מְחֻלָּלוֹת עַל הַמָּעוֹת הָאֵלּוּ.
וְאִם לֹא פֵרַשׁ, אֵלָא הִפְרִישׁ מָעוֹת בִּלְבָד כְּנֶגֶד הַפֵּרוֹת--דַּיּוֹ, וְאֵינוּ צָרִיךְ לְפָרַשׁ; וְיָצְאוּ הַפֵּרוֹת לְחֻלִּין.
וְיַעֲלוּ הַמָּעוֹת לִירוּשָׁלַיִם וְיוֹצִיאֵם שָׁם, שֶׁנֶּאֱמָר "וְכִי-יִרְבֶּה מִמְּךָ הַדֶּרֶךְ, כִּי לֹא תוּכַל שְׂאֵתוֹ" .

וְכֵן אִם רָצָה לְחַלַּל פֵּרוֹת הַמַּעֲשֵׂר עַל פֵּרוֹת אֲחֵרוֹת--יַעַל הַפֵּרוֹת הַשְּׁנִיּוֹת, וְיֵאָכְלוּ בִּירוּשָׁלַיִם.
וְלֹא יְחַלַּל מִמִּין עַל שְׁאֵינוּ מִינוֹ, וְלֹא מִן הַיָּפֶה עַל הָרַע וְאַפִלּוּ בְּאוֹתוֹ הַמִּין; וְאִם חִלַּל, הֲרֵי אֵלּוּ מְחֻלָּלוֹת.

הַפּוֹדֶה מַעֲשֵׂר שֵׁנִי, מְבָרֵךְ עַל פִּדְיוֹן מַעֲשֵׂר שֵׁנִי; וְאִם חִלְּלָן עַל פֵּרוֹת אֲחֵרוֹת, אוֹ שֶׁחִלַּל מָעוֹת עַל הַפֵּרוֹת--מְבָרֵךְ עַל חִלּוּל מַעֲשֵׂר שֵׁנִי.
וְהַפּוֹדֶה אוֹ הַמְּחַלֵּל מַעֲשֵׂר שֵׁנִי שֶׁלִּדְמַאי, אֵינוּ צָרִיךְ בְּרָכָה.

כְּשֶׁפּוֹדִין הַמַּעֲשֵׂר, אֵין פּוֹדִין אוֹתוֹ לְשֵׁם מַעֲשֵׂר אֵלָא לְשֵׁם חֻלִּין; וְאוֹמְרִין כַּמָּה שׁוֹוִין פֵּרוֹת חֻלִּין אֵלּוּ, וְאַף עַל פִּי שֶׁהַכֹּל יוֹדְעִין שְׁהֶן מַעֲשֵׂר--כְּדֵי שֶׁלֹּא יִתְבַּזֶּה.

אֵין מְחַלְּלִין מְעוֹת מַעֲשֵׂר שֵׁנִי עַל מָעוֹת אֲחֵרוֹת--בֵּין שֶׁהָיוּ אֵלּוּ וְאֵלּוּ כֶּסֶף, אוֹ אֵלּוּ וְאֵלּוּ נְחֹשֶׁת, אוֹ הָרִאשׁוֹנוֹת כֶּסֶף וְהַשְּׁנִיּוֹת נְחֹשֶׁת, אוֹ הָרִאשׁוֹנוֹת נְחֹשֶׁת וְהַשְּׁנִיּוֹת כֶּסֶף; וְאִם עָבַר וְחִלַּל, הֲרֵי אֵלּוּ מְחֻלָּלִין.

אֵין מְחַלְּלִין מְעוֹת מַעֲשֵׂר עַל הַפֵּרוֹת; וְאִם חִלַּל--יַעֲלוּ הַפֵּרוֹת, וְיֵאָכְלוּ בִּירוּשָׁלַיִם.
וְלֹא יְחַלְּלֵם עַל בְּהֵמָה חַיָּה וָעוֹף חַיִּים; וְאִם חִלַּל--לֹא קָנָה מַעֲשֵׂר, שֶׁמֶּא יְגַדַּל מֵהֶם עֲדָרִים.
אֲבָל אִם חִלְּלָן עַל הַשְּׁחוּטִים--הֲרֵי הֶן כִּשְׁאָר הַפֵּרוֹת, וְיַעֲלוּ וְיֵאָכְלוּ בִּירוּשָׁלַיִם; וְיֵצְאוּ הַמָּעוֹת לְחֻלִּין.

בְּשָׁעַת הַדֹּחַק, מֻתָּר לְחַלַּל מְעוֹת הַכֶּסֶף עַל שֶׁלִּנְחֹשֶׁת--לֹא שֶׁיְּקַיַּם אֵלָא עַד שֶׁיִּמְצָא רֵוַח, וְיַחְזֹר וִיחַלַּל מְעוֹת הַנְּחֹשֶׁת עַל מְעוֹת הַכֶּסֶף.

מַעֲשֵׂר שֵׁנִי שֶׁלִּדְמַאי--מְחַלְּלִים אוֹתוֹ לְכַתְּחִלָּה כֶּסֶף עַל כֶּסֶף, וְכֶסֶף עַל נְחֹשֶׁת, וּנְחֹשֶׁת עַל כֶּסֶף, וּנְחֹשֶׁת עַל נְחֹשֶׁת, וּנְחֹשֶׁת עַל הַפֵּרוֹת; וְיַעֲלוּ אוֹתָן הַפֵּרוֹת, וְיֵאָכְלוּ בִּירוּשָׁלַיִם.

אֵין פּוֹדִין פֵּרוֹת מַעֲשֵׂר אֵלָא בַּכֶּסֶף, שֶׁנֶּאֱמָר "וְצַרְתָּ הַכֶּסֶף" ; וְכֵן אִם פָּדָה לְעַצְמוֹ וְהוֹסִיף חֹמֶשׁ, לֹא יִהְיֶה הַחֹמֶשׁ אֵלָא כֶּסֶף כַּקֶּרֶן.
וְאֵין פּוֹדִין בַּכֶּסֶף שְׁאֵינוּ מַטְבֵּעַ, אֵלָא בְּכֶסֶף מְרֻתָּח שֶׁיֵּשׁ עָלָיו צוּרָה אוֹ כְּתָב; וְאִם פָּדָה בְּלָשׁוֹן שֶׁלְּכֶסֶף וְכַיּוֹצֶא בּוֹ, הוּא הַנִּקְרָא אֲסִימוֹן--לֹא עָשָׂה כְּלוּם.
וְאֵין פּוֹדִין בְּפָחוּת מִפְּרוּטָה, מִפְּנֵי שְׁהוּא כְּפוֹדֶה בַּאֲסִימוֹן.

אֵין פּוֹדִין בְּמַטְבֵּעַ שְׁאֵינוּ יוֹצֶא בְּאוֹתוֹ זְמָן וּבְאוֹתוֹ מָקוֹם--שֶׁנֶּאֱמָר "וְנָתַתָּה הַכֶּסֶף בְּכֹל אֲשֶׁר-תְּאַוֶּה נַפְשְׁךָ" , עַד שֶׁיִּהְיֶה רָאוּי לְהוֹצָאָה; וּמַטְבֵּעַ מְלָכִים הָרִאשׁוֹנִים--אִם יוֹצֶא מִשְּׁמָם, פּוֹדִין בּוֹ.

אֵינוּ פּוֹדֶה בְּמָעוֹת שְׁאֵינָן בִּרְשׁוּתוֹ, שֶׁנֶּאֱמָר "וְצַרְתָּ הַכֶּסֶף, בְּיָדְךָ" .
נָפַל כִּיסוֹ לְבוֹר, וְהוּא יָכוֹל לְהוֹצִיאוֹ--פּוֹדֶה בּוֹ, מִפְּנֵי שְׁהוּא בִּרְשׁוּתוֹ.
הָיָה בָּא בַּדֶּרֶךְ וּמָעוֹת בְּיָדוֹ, וְאַנָּס בָּא כְּנֶגְדּוֹ--אִם יָכוֹל לְהַצִּיל עַל יְדֵי הַדֹּחַק, פּוֹדֶה בָּהֶן פֵּרוֹת שֶׁבְּבֵיתוֹ; וְאִם אֵינוּ יָכוֹל לְהַצִּיל, וְאָמַר פֵּרוֹת שֶׁיֵּשׁ לִי בְּתוֹךְ בֵּיתִי מְחֻלָּלִין עַל הַמָּעוֹת הָאֵלּוּ--לֹא אָמַר כְּלוּם.

 הַמַּנִּיחַ מָעוֹת לִהְיוֹת מְחַלֵּל עֲלֵיהֶן מַעֲשֵׂר שֵׁנִי, הֲרֵי זֶה פּוֹדֶה בָּהֶן בְּחֶזְקַת שְׁהֶן קַיָּמִים; מְצָאָן שֶׁאָבְדוּ, חוֹשֵׁשׁ לְכָל מַה שֶׁפָּדָה בָּהֶן לְמַפְרֵעַ.

 מִי שֶׁהָיָה עוֹמֵד בִּטְבֶרְיָה, וְיֵשׁ לוֹ מָעוֹת מִמַּטְבֵּעַ בָּבֶל בְּבָבֶל--אֵינוּ מְחַלֵּל עֲלֵיהֶם; הָיוּ לוֹ מָעוֹת מִמַּטְבֵּעַ טְבֶרְיָה בְּבָבֶל, מְחַלֵּל עֲלֵיהֶם.
וְכֵן כָּל כַּיּוֹצֶא בְּזֶה.

 הָאוֹמֵר מַעֲשֵׂר שֵׁנִי מְחֻלָּל עַל סֶלַע שֶׁתַּעֲלֶה בְּיָדִי מִכִּיס זֶה, עַל סֶלַע שֶׁאֶפְרֹט מִדֵּינָר זָהָב זֶה, עַל פֻּנְדְּיוֹן שֶׁאֶפְרֹט מִסֶּלַע זוֹ--הֲרֵי זֶה חִלַּל; וְסֶלַע שֶׁתַּעֲלֶה בְּיָדוֹ אוֹ שֶׁיִּפְרֹט, תְּהֵי מַעֲשֵׂר.
אָמַר הֲרֵי הַמַּעֲשֵׂר מְחֻלָּל עַל סֶלַע שֶׁהָיְתָה בְּיַד בְּנִי--לֹא חִלַּל, שֶׁמֶּא לֹא הָיְתָה בְּיָדוֹ בְּאוֹתָהּ שָׁעָה.

 הַפּוֹדֶה מַעֲשֵׂר שֵׁנִי קֹדֶם שֶׁיַּפְרִישׁ אוֹתוֹ, כְּגוֹן שֶׁאָמַר מַעֲשֵׂר שֵׁנִי שֶׁלְּפֵרוֹת אֵלּוּ פָּדוּי בְּמָעוֹת אֵלּוּ--לֹא אָמַר כְּלוּם, וְלֹא קָבַע מַעֲשֵׂר; אֲבָל אִם קְבָעוֹ, וְאָמַר מַעֲשֵׂר שֵׁנִי שֶׁלָּהֶן בְּצָפוֹן אוֹ בְּדָרוֹם מְחֻלָּל עַל מָעוֹת אֵלּוּ--הֲרֵי זֶה פָּדוּי.

 כְּשֶׁפּוֹדִין מַעֲשֵׂר שֵׁנִי, פּוֹדִין אוֹתוֹ בְּשָׁוְיוֹ.
וְיֵשׁ לוֹ לִפְדּוֹת כְּשַׁעַר הַזּוֹל, כְּמוֹת שֶׁהַחֶנְוָנִי לוֹקֵחַ, לֹא כְּמוֹת שְׁהוּא מוֹכֵר; וְנוֹתֵן הַמָּעוֹת, כְּמוֹת שֶׁהַשֻּׁלְחָנִי פּוֹרֵט לֹא כְּמוֹת שְׁהוּא מְצָרֵף.
וְאִם עָבַר וּפָדָה שׁוֹוֶה מָנֶה בִּפְרוּטָה, אוֹ חִלַּל שׁוֹוֶה מָנֶה עַל שׁוֹוֶה פְּרוּטָה--הֲרֵי זֶה מְחֻלָּל.

 הָיְתָה הַסֶּלַע חֲסֵרָה שְׁתוּת, אוֹ פָּחוּת מִשְּׁתוּת--אִם הָיְתָה יוֹצֵאת עַל יְדֵי הַדֹּחַק--מְחַלֵּל עָלֶיהָ לְכַתְּחִלָּה בְּשׁוֹוֶה סֶלַע, וְאֵינוּ חוֹשֵׁשׁ; פָּדָה בְּסֶלַע, וְנִמְצֵאת רָעָה--יַחְלִיף אוֹתָהּ.

 אֵין פּוֹדִין מַעֲשֵׂר שֵׁנִי אַכְסָרָה; אֵלָא מְדַקְדֵּק בְּמִדָּתוֹ אוֹ בְּמִשְׁקָלוֹ, וְנוֹתֵן דָּמָיו.
אִם הָיוּ דָּמָיו יְדוּעִים, יִפָּדֶה עַל פִּי אֶחָד.
וְאֶת שְׁאֵין דָּמָיו יְדוּעִים--כְּגוֹן יַיִן שֶׁהִתְחִיל לְהַחְמִיץ, וּפֵרוֹת שֶׁהִרְקִיבוּ, וּמָעוֹת שֶׁהִחְלִידוּ--יִפָּדוּ עַל פִּי שְׁלוֹשָׁה תַּגָּרִים; וְאַפִלּוּ הָיָה אֶחָד מֵהֶן גּוֹי, אוֹ בַּעַל הַמַּעֲשֵׂר, וְאַפִלּוּ אִישׁ וּשְׁתֵּי נָשָׁיו--פּוֹדִין עַל פִּיהֶם.
וְכוֹפִין אֶת הַבְּעָלִים לִפְתֹּחַ רִאשׁוֹן, וְזֶה חֹמֶר בַּמַּעֲשֵׂר מִבַּהֶקְדֵּשׁ.

 אֵין מוֹלִיכִין פֵּרוֹת מַעֲשֵׂר מִמָּקוֹם לְמָקוֹם, לִפְדּוֹתָם שָׁם; וְהַמּוֹלִיךְ מִמְּקוֹם הַיֹּקֶר לִמְקוֹם הַזּוֹל, אוֹ מִמְּקוֹם הַזּוֹל לִמְקוֹם הַיֹּקֶר--פּוֹדֶה כְּשַׁעַר מְקוֹם הַפְּדִיָּה.
וְאִם הָיוּ דֳּמַאי--פּוֹדִין אוֹתָן כְּשַׁעַר הַזּוֹל, הוֹאִיל וְנִרְאוּ לְהִמָּכֵר בְּזוֹל.

 הָיוּ לוֹ פֵּרוֹת מַעֲשֵׂר שֵׁנִי בַּגֹּרֶן, וְהוֹצִיא עֲלֵיהֶם יְצִיאוֹת מִבֵּיתוֹ עַד שֶׁהֱבִיאָן לָעִיר, וְהִשְׁבִּיחוּ--פּוֹדֶה כְּשַׁעַר הָעִיר, וְהִפְסִיד יְצִיאָתוֹ.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק ה 
הַפּוֹדֶה מַעַשְׂרוֹ לְעַצְמוֹ--בֵּין שְׁהוּא שֶׁלּוֹ, בֵּין שֶׁנָּפַל לוֹ בִּירֻשָּׁה, בֵּין שֶׁנִּתַּן לוֹ בְּטִבְלוֹ מַתָּנָה כְּמוֹ שֶׁבֵּאַרְנוּ--הֲרֵי זֶה מוֹסִיף עָלָיו חֹמֶשׁ; אִם הָיָה שׁוֹוֶה אַרְבָּעָה, נוֹתֵן חֲמִשָּׁה: שֶׁנֶּאֱמָר "וְאִם-גָּאֹל יִגְאַל אִישׁ, מִמַּעַשְׂרוֹ--חֲמִשִׁיתוֹ, יֹסֵף עָלָיו" .
וְאִשָּׁה שֶׁפָּדָת מַעֲשֵׂר שֵׁנִי שֶׁלָּהּ לְעַצְמָהּ, אֵינָהּ מוֹסִיפָה חֹמֶשׁ--מִפִּי הַשְּׁמוּעָה לָמְדוּ "אִישׁ, מִמַּעַשְׂרוֹ", "אִישׁ" וְלֹא אִשָּׁה.

וְכֵן אִם פָּדָה פִּדְיוֹן פֵּרוֹת הַמַּעֲשֵׂר לְעַצְמוֹ, מוֹסִיף חֹמֶשׁ.
פָּדָה פֵּרוֹת מַעַשְׂרוֹ, וְהוֹסִיף חֹמֶשׁ, וְחָזַר וּפָדָה הַפִּדְיוֹן לְעַצְמוֹ פַּעַם שְׁנִיָּה--מוֹסִיף חֹמֶשׁ שֵׁנִי עַל הַקֶּרֶן בִּלְבָד, וְאֵינוּ מוֹסִיף חֹמֶשׁ עַל הַחֹמֶשׁ.

 מַעֲשֵׂר שֵׁנִי שְׁאֵין בְּחֻמְשׁוֹ פְּרוּטָה, אֵינוּ מוֹסִיף עָלָיו חֹמֶשׁ; וְכֵן מַעֲשֵׂר שְׁאֵין דָּמָיו יְדוּעִין, דַּיּוֹ שֶׁיֹּאמַר הוּא וְחֻמְשׁוֹ מְחֻלָּל עַל הַסֶּלַע הַזּוֹ.
וְכָל מַעֲשֵׂר שְׁאֵינוּ הוּא וּפִדְיוֹנוֹ מִשֶּׁלּוֹ, אֵינוּ מוֹסִיף חֹמֶשׁ; וּמַעֲשֵׂר שֵׁנִי שֶׁלִּדְמַאי, אֵינוּ מוֹסִיף עָלָיו חֹמֶשׁ.

 הַפּוֹדֶה מַעֲשֵׂר שֵׁנִי, וְהָיָה לוֹ מַעֲשֵׂר שֵׁנִי אַחֵר שֶׁלֹּא נִפְדָּה--אִם אֵין בְּחֻמְשׁוֹ שׁוֹוֶה פְּרוּטָה--דַּיּוֹ שֶׁיֹּאמַר הוּא וְחֻמְשׁוֹ מְחֻלָּל עַל מָעוֹת הָרִאשׁוֹנוֹת, לְפִי שְׁאֵי אִפְשָׁר לָאָדָם לְצַמְצַם אֶת מָעוֹתָיו.
וְהַפּוֹדֶה מַעֲשֵׂר בְּיוֹתֵר עַל דָּמָיו, לֹא נִתְפְּסָה הַתּוֹסֶפֶת לַמַּעֲשֵׂר.

 בַּעַל הַבַּיִת אוֹמֵר בְּסֶלַע, וְאֶחָד אוֹמֵר בְּסֶלַע--בַּעַל הַבַּיִת קוֹדֵם, מִפְּנֵי שְׁהוּא מוֹסִיף חֹמֶשׁ.
בַּעַל הַבַּיִת אוֹמֵר בְּסֶלַע, וְאֶחָד אוֹמֵר בְּסֶלַע וּפְרוּטָה--הָאַחֵר קוֹדֵם, מִפְּנֵי שֶׁהוֹסִיף עַל הַקֶּרֶן.

 מֻתָּר לְהַעְרִים עַל פִּדְיוֹן מַעַשְׂרוֹ.
כֵּיצַד: אוֹמֵר אָדָם לִבְנוֹ וּבִתּוֹ הַגְּדוֹלִים, לְעַבְדוֹ הָעִבְרִי, הֵא לָךְ אֶת הַמָּעוֹת הָאֵלּוּ וּפְדֵה לָךְ בָּהֶן הַמַּעֲשֵׂר--כְּדֵי שֶׁלֹּא יוֹסִיף חֹמֶשׁ; אֲבָל לֹא יֹאמַר לוֹ, פְּדֵה לִי בָּהֶן.
וְכֵן אִם אָמַר לוֹ, פְּדֵה לָךְ מִשֶּׁלָּךְ--אֵינוּ מוֹסִיף חֹמֶשׁ.

 אֲבָל לֹא יִתֵּן הַמָּעוֹת לִפְדּוֹת לִבְנוֹ וּבִתּוֹ הַקְּטַנִּים, לְעַבְדוֹ וְשִׁפְחָתוֹ הַכְּנַעֲנִיִּים--מִפְּנֵי שֶׁיָּדָן כְּיָדוֹ.
נָתַן לְשִׁפְחָתוֹ הָעִבְרִיָּה--אִם מַעֲשֵׂר שֵׁנִי זֶה מִדִּבְרֵיהֶם, כְּגוֹן שֶׁהָיָה מֵעֲצִיץ שְׁאֵינוּ נָקוּב--דְּבָרָיו קַיָּמִין: שֶׁאָמָה עִבְרִיָּה קְטַנָּה הִיא, וְהַקָּטָן אֵינוּ זוֹכֶה לַאֲחֵרִים אֵלָא בְּדָבָר שְׁהוּא מִדִּבְרֵיהֶם.

 וְכֵן מַעְרִים, וְנוֹתֵן הַמַּעֲשֵׂר מַתָּנָה כִּשְׁהוּא בְּטִבְלוֹ; וְאוֹמֵר הַנּוֹתֵן, הֲרֵי הַפֵּרוֹת הָאֵלּוּ מְחֻלָּלִין עַל מָעוֹת שֶׁבְּבֵיתִי.
שְׁנֵי אַחִים, שֵׁנִי שֻׁתָּפִין, אָב וּבְנוֹ--פּוֹדִין זֶה לְזֶה מַעֲשֵׂר שֵׁנִי, כְּדֵי שֶׁלֹּא יוֹסִיפוּ חֹמֶשׁ.

אִשָּׁה שֶׁהִכְנִיסָה לְבַעְלָהּ מַעֲשֵׂר שֵׁנִי--הוֹאִיל וְהוּא מְמוֹן גָּבוֹהַּ כְּמוֹ שֶׁבֵּאַרְנוּ, לֹא קָנָה בַּעַל; לְפִיכָּךְ אִם פָּדָה אוֹתוֹ, אֵינוּ מוֹסִיף חֹמֶשׁ.

 הַפּוֹדֶה מַעֲשֵׂר שֵׁנִי לְעַצְמוֹ, וְנָתַן אֶת הַקֶּרֶן וְלֹא נָתַן אֶת הַחֹמֶשׁ--אַף עַל פִּי שְׁאֵין הַחֹמֶשׁ מְעַכֵּב, וַהֲרֵי נִתְחַלַּל--לֹא יֵאָכֵל עַד שֶׁיִּתֵּן הַחֹמֶשׁ, וְאַפִלּוּ בַּשַּׁבָּת: גְּזֵרָה שֶׁמֶּא יִפְשַׁע, וְלֹא יִתֵּן.

 מְעוֹת מַעֲשֵׂר שֵׁנִי--אִם רָצָה לְצָרַף אוֹתָן בְּדֵינָרֵי זָהָב כְּדֵי לְהָקֶל מַשָּׂאָן, מְצָרֵף; וְאִם צֵרְפָן לְעַצְמוֹ--אֵינוּ מוֹסִיף חֹמֶשׁ, שְׁאֵין זֶה דֶּרֶךְ פְּדִיָּה.

 הַפּוֹרֵט סֶלַע מִמְּעוֹת מַעֲשֵׂר שֵׁנִי, בֵּין בִּירוּשָׁלַיִם בֵּין חוּץ לִירוּשָׁלַיִם--לֹא יְצָרַף אוֹתָהּ כֻּלָּהּ בִּמְעוֹת הַנְּחֹשֶׁת, אֵלָא בְּשֶׁקֶל מְעוֹת כֶּסֶף וּבְשֶׁקֶל מְעוֹת נְחֹשֶׁת.

 מֻתָּר לְחַלַּל כֶּסֶף מַעֲשֵׂר עִם פֵּרוֹת הַמַּעֲשֵׂר, עַל הַכֶּסֶף--וְהוּא שֶׁיִּהְיֶה בַּפֵּרוֹת, פָּחוּת מִשּׁוֹוֶה דֵּינָר; אֲבָל אִם הָיָה שׁוֹוֶה דֵּינָר--לֹא יְחַלַּל אוֹתָן עִם הַכֶּסֶף, אֵלָא בִּפְנֵי עַצְמָן.

כֵּיצַד: הָיוּ לוֹ פֵּרוֹת שׁוֹוֶה דֵּינָר, וּשְׁלוֹשָׁה דֵּינָרִין שֶׁלְּמַעֲשֵׂר שֵׁנִי--אֵינוּ מְחַלֵּל הַכֹּל עַל סֶלַע אַחַת; אֲבָל אִם הָיָה לוֹ חֲצִי דֵּינָר פֵּרוֹת, וַחֲצִי דֵּינָר מָעוֹת--מְחַלֵּל שְׁנֵיהֶם עַל דֵּינָר אֶחָד.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק ו 
מְעוֹת חֻלִּין וּמְעוֹת מַעֲשֵׂר שֶׁנִּתְפַּזְּרוּ, וְלִקַּט מִכָּאן וּמִכָּאן--מַה שֶׁלִּקַּט, לִקַּט לְמַעֲשֵׂר עַד שֶׁיַּשְׁלִים; וְהַשְּׁאָר חֻלִּין.
וְאִם בָּלַל וְחָפַן, אוֹ שֶׁלִּקַּט מִצַּד אֶחָד, וּמָצָא חָסֵר--הֲרֵי זֶה לְפִי חֶשְׁבּוֹן.

כֵּיצַד: הָיוּ מָאתַיִם מַעֲשֵׂר שֵׁנִי, וּמֵאָה חֻלִּין, נִתְפַּזְּרוּ וּבְלָלָן וְחָפַן הַכֹּל, נִמְצְאוּ מָאתַיִם וְשִׁבְעִים--הֲרֵי מֵאָה וּשְׁמוֹנִים מֵהֶן מַעֲשֵׂר, וְתִשְׁעִים חֻלִּין.
זֶה הַכְּלָל--הַמִּתְלַקְּטִין, לְמַעֲשֵׂר שֵׁנִי; וְהַנִּבְלָלִין, לְפִי חֶשְׁבּוֹן.
וּמַתְנֶה וְאוֹמֵר: אִם אֵלּוּ שֶׁבְּיָדִי הֶן הַמַּעֲשֵׂר, הַשְּׁאָר חֻלִּין; וְאִם הֶן חֻלִּין, הֲרֵי מְעוֹת הַמַּעֲשֵׂר בְּכָל מָקוֹם שְׁהֶן מְחֻלָּלִין עֲלֵיהֶם.

 סֶלַע שֶׁלְּמַעֲשֵׂר שֵׁנִי וְשֶׁלְּחֻלִּין שֶׁנִּתְעָרְבוּ--מֵבִיא בְּסֶלַע מָעוֹת, וְאַפִלּוּ מְעוֹת נְחֹשֶׁת, וְאוֹמֵר סֶלַע שֶׁלְּמַעֲשֵׂר שֵׁנִי בְּכָל מָקוֹם שְׁהוּא, מְחֻלֶּלֶת עַל הַמָּעוֹת הָאֵלּוּ; וְאַחַר כָּךְ בּוֹרֵר אֶת הַיָּפָה שֶׁבִּשְׁתֵּיהֶן וּמְחַלֵּל הַמָּעוֹת שֶׁלִּנְחֹשֶׁת עָלֶיהָ, וְתַחְזֹר הַסֶּלַע הַיָּפָה לְמַעֲשֵׂר.

 הָאוֹמֵר לִבְנוֹ מַעֲשֵׂר שֵׁנִי בְּזָוִית זוֹ, וְנִמְצֵאת בְּזָוִית אַחֶרֶת--הֲרֵי אֵלּוּ חֻלִּין; אָמַר לוֹ הֲרֵי שָׁם מָנֶה, וּמָצָא מָאתַיִם--הַשְּׁאָר חֻלִּין; הֲרֵי שָׁם מָאתַיִם, וּמָצָא מָנֶה--הֲרֵי הִיא חֻלִּין.
הִנִּיחַ מָנֶה מַעֲשֵׂר וּמָצָא מָאתַיִם, מָאתַיִם וּמָצָא מָנֶה--אַפִלּוּ הָיוּ בִּשְׁנֵי כִּיסִין, הַכֹּל חֻלִּין.

 אָמַר לוֹ אָבִיו, כִּיס מַעֲשֵׂר שֵׁנִי לִי בַּבַּיִת, הָלַךְ וּמָצָא שָׁם שְׁלוֹשָׁה כִּיסִים--הַגָּדוֹל שֶׁבְּכֻלָּן מַעֲשֵׂר, וְהַשְּׁאָר חֻלִּין; וְאַף עַל פִּי כֵן לֹא יֹאכַל מִן הַקְּטַנִּים, עַד שֶׁיְּחַלְּלֵם עַל הַגָּדוֹל.

 מִי שֶׁנִּשְׁתַּתַּק וְאָמְרוּ לוֹ, מַעֲשֵׂר שֵׁנִי שֶׁלָּךְ בְּמָקוֹם פְּלוֹנִי, וְהִרְכִּין בְּרֹאשׁוֹ--בּוֹדְקִין אוֹתוֹ שְׁלוֹשָׁה פְּעָמִים כְּדֶרֶךְ שֶׁבּוֹדְקִין לְגִטִּין, וְיִהְיוּ דְּבָרָיו קַיָּמִין.

 אָמְרוּ לוֹ בַּחֲלוֹם, מַעֲשֵׂר שֵׁנִי שֶׁלְּאָבִיךָ שֶׁאַתָּה מְבַקֵּשׁ, הֲרֵי הוּא בְּמָקוֹם פְּלוֹנִי--אַף עַל פִּי שֶׁמָּצָא שָׁם מַה שֶׁנֶּאֱמַר לוֹ, אֵינוּ מַעֲשֵׂר: דִּבְרֵי חֲלוֹמוֹת, לֹא מַעֲלִין וְלֹא מוֹרִידִין.

 הָאוֹמֵר לְבָנָיו, אַפִלּוּ אַתֶּם מֵתִים, אַל תִּגְּעוּ בְּזָוִית זוֹ, וּמָצְאוּ שָׁם מָעוֹת--הֲרֵי אֵלּוּ חֻלִּין; טָמַן מָעוֹת בִּפְנֵיהֶם, וְאָמַר לָהֶם שֶׁלִּפְלוֹנִי הֶן, אוֹ שֶׁלְּמַעֲשֵׂר שֵׁנִי הֶן--אִם כְּמַעְרִים, אֵין חוֹשְׁשִׁין לִדְבָרָיו; וְאִם כְּמִתְכַּוֵּן, דְּבָרָיו קַיָּמִין.

 הַמּוֹצֶא כְּלִי, וְכָתוּב עָלָיו מִים--הֲרֵי מַה שֶׁבְּתוֹכוֹ מַעֲשֵׂר שֵׁנִי; דֶּלֶת, דֳּמַאי; טֵית, טֶבֶל; תָּו, תְּרוּמָה; קוֹף, קָרְבָּן; וְאִם הָיָה שֶׁלְּמַתֶּכֶת, הוּא וּמַה שֶׁבְּתוֹכוֹ קָרְבָּן: שֶׁכֵּן הָיוּ כּוֹתְבִין אוֹת אַחַת מִן הַשֵּׁם, בְּשָׁעַת הַסַּכָּנָה.

 מָעוֹת הַנִּמְצָאוֹת בִּירוּשָׁלַיִם--אַפִלּוּ דֵּינָרֵי זָהָב עִם הַכֶּסֶף וְעִם הַמָּעוֹת--הֲרֵי אֵלּוּ חֻלִּין, הוֹאִיל וְשׁוּקֵי יְרוּשָׁלַיִם מִתְכַּבְּדִין בְּכָל יוֹם.
מָצָא בְּתוֹכָן חֶרֶס, וְכָתוּב בּוֹ מַעֲשֵׂר--הֲרֵי אֵלּוּ מַעֲשֵׂר שֵׁנִי.
בַּמֶּה דְּבָרִים אֲמוּרִים, בִּשְׁאָר יְמוֹת הַשָּׁנָה; אֲבָל בְּשָׁעַת הָרֶגֶל, הַכֹּל מַעֲשֵׂר.

 מָעוֹת הַנִּמְצָאוֹת לִפְנֵי סוֹחֲרֵי בְּהֵמָה בִּירוּשָׁלַיִם, לְעוֹלָם מַעֲשֵׂר--שֶׁחֶזְקַת רֹב הָעָם מְבִיאִין מְעוֹת מַעֲשֵׂר שֵׁנִי, וְקוֹנִין בּוֹ בְּהֵמוֹת; וְהַנִּמְצָאוֹת בְּהַר הַבַּיִת, לְעוֹלָם חֻלִּין--שֶׁחֶזְקָתָן מִתְּרוּמַת הַלִּשְׁכָּה, שֶׁחִלְּלוּם הַגִּזְבָּרִין עַל הַבְּהֵמָה.

 תֵּבָה שֶׁנִּשְׁתַּמַּשׁ בָּהּ חֻלִּין וּמַעֲשֵׂר שֵׁנִי, וּמָצָא בְּתוֹכָהּ מָעוֹת--אִם רֹב מַנִּיחֵי מַעֲשֵׂר, הֲרֵי הַמָּעוֹת מַעֲשֵׂר; וְאִם רֹב מַנִּיחֵי חֻלִּין, חֻלִּין; מֶחְצָה לְמֶחְצָה, חֻלִּין.
מָצָא פֵּרוֹת בֵּין פֵּרוֹת מַעֲשֵׂר לְפֵרוֹת תְּרוּמָה, יִפְּלוּ לַקָּרוֹב.
מֶחְצָה לְמֶחְצָה, יֵאָכְלוּ כְּחֻמְרֵי שְׁנֵיהֶן--אֲסוּרִין לַזָּרִים וּטְעוּנִין רְחִיצַת יָדַיִם וְהַעְרֵב שֶׁמֶשׁ, כִּתְרוּמָה; וַאֲסוּרִים לְאוֹנֵן וּטְעוּנִים הֲבָאַת מָקוֹם, כְּמַעֲשֵׂר.
וְכֵן בַּמָּעוֹת הַנִּמְצָאוֹת בֵּין חֻלִּין לְמַעֲשֵׂר.

מַעֲשֵׂר שֵׁנִי שֶׁלִּדְמַאי וְשֶׁלְּוַדַּאי שֶׁנִּתְעָרְבוּ, יֵאָכְלוּ כְּחֹמֶר שֶׁלָּהֶן.
פֵּרוֹת מַעֲשֵׂר שֶׁנִּתְעָרְבוּ בְּפֵרוֹת חֻלִּין--יֵאָכֵל הַכֹּל בְּטַהְרָה בַּמָּקוֹם, אוֹ יִפְדֶּה אֶת הַמַּעֲשֵׂר.
לְפִיכָּךְ אִם נִתְעָרְבוּ בִּירוּשָׁלַיִם, אוֹסְרִין בְּכָל שְׁהֶן בְּמִינָן--הוֹאִיל וְהוּא בִּירוּשָׁלַיִם, הֲרֵי הוּא כְּדָבָר שֶׁיֵּשׁ לוֹ מַתִּירִין; וְיֵאָכֵל הַכֹּל בְּטַהְרָה.

 הַזּוֹרֵעַ מַעֲשֵׂר שֵׁנִי אַחַר שֶׁנִּכְנַס לִירוּשָׁלַיִם, הַגִּדּוּלִין מַעֲשֵׂר שֵׁנִי.
אֲבָל אִם זְרָעוֹ קֹדֶם שֶׁיִּכָּנֵס--הַגִּדּוּלִין חֻלִּין, וְאַפִלּוּ בְּדָבָר שְׁאֵין זַרְעוֹ כּוֹלֶה; וּפוֹדִין אוֹתוֹ בְּשָׁעַת זְרִיעָתוֹ.

 מַעֲשֵׂר שֵׁנִי, בָּטֵל בְּרֹב.
בְּאֵיזֶה מַעֲשֵׂר אָמְרוּ: בְּמַעֲשֵׂר שֶׁנִּכְנַס לִירוּשָׁלַיִם וְיָצָא, וְנָפְלוּ מְחִצּוֹת--שֶׁהֲרֵי אֵין שָׁם מְחִצּוֹת לְהַחְזִירוֹ לְשָׁם, וְאֵי אִפְשָׁר לִפְדּוֹתוֹ מֵאַחַר שֶׁנִּכְנַס, וְאַף עַל פִּי שְׁאֵין בּוֹ שׁוֹוֶה פְּרוּטָה; וְנִמְצָא דָּבָר שְׁאֵין לוֹ מַתִּירִין, וּבָטֵל בְּרֹב כְּמוֹ שֶׁבֵּאַרְנוּ בַּהִלְכּוֹת אִסּוּרֵי מַאֲכָלוֹת.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק ז 
פֵּרוֹת הַנִּלְקָחוֹת בְּכֶסֶף מַעֲשֵׂר שֵׁנִי--אֵינָן נִפְדִּין בְּרִחוּק מָקוֹם, אֵלָא אִם כֵּן נִטְמְאוּ בְּאָב הַטֻּמְאָה; אֵלָא יַעֲלוּ הֶן עַצְמָן, וְיֵאָכְלוּ בִּירוּשָׁלַיִם: זֶה חֹמֶר בַּלָּקוּחַ בְּכֶסֶף מַעֲשֵׂר, מִפֵּרוֹת מַעֲשֵׂר עַצְמָן.
וְאִם נִטְמְאוּ בְּוֶלֶד הַטֻּמְאָה, יִפָּדוּ וְיֵאָכְלוּ בִּירוּשָׁלַיִם.

 אֵין נִלְקַח בְּכֶסֶף מַעֲשֵׂר אֵלָא מַאֲכַל אָדָם שֶׁגִּדּוּלָיו מִן הָאָרֶץ, אוֹ גִּדּוּלֵי גִּדּוּלָיו מִן הָאָרֶץ--כְּגוֹן הַפְּרָט הַמְּפֹרָשׁ בַּתּוֹרָה "בַּבָּקָר וּבַצֹּאן, וּבַיַּיִן וּבַשֵּׁכָר" .

 לְפִיכָּךְ אֵין לוֹקְחִין בְּכֶסֶף מַעֲשֵׂר מַיִם וּמֶלַח, כְּמֵהִין וּפַטְרָיוֹת--לְפִי שְׁאֵין גִּדּוּלֵיהֶם מִן הָאָרֶץ; וְלֹא פֵּרוֹת מְחֻבָּרִין לַקַּרְקָע, וְלֹא פֵּרוֹת שְׁאֵינָן יְכוּלִים לְהַגִּיעַ לִירוּשָׁלַיִם--לְפִי שְׁאֵינָן דּוֹמִין לְבָקָר וָצֹאן.
הַדְּבַשׁ וְהֶחָלָב וְהַבֵּיצִים, הֲרֵי הֶן כְּבָקָר וָצֹאן--שֶׁאַף עַל פִּי שְׁאֵינָן גִּדּוּלֵי קַרְקָע, הֶן גִּדּוּלֵי גִּדּוּלֶיהָ.

 הַתֶּמֶד--עַד שֶׁלֹּא הִחְמִיץ--אֵינוּ נִלְקָח בְּכֶסֶף מַעֲשֵׂר, מִפְּנֵי שְׁהוּא כְּמַיִם; וּמִשֶּׁהִחְמִיץ, נִלְקָח כְּיַיִן וּכְשֵׁכָר.
לְקָחוֹ עַד שֶׁלֹּא הִחְמִיץ, וְהִחְמִיץ--קָנָה מַעֲשֵׂר.
בַּמֶּה דְּבָרִים אֲמוּרִים, בְּשֶׁנָּתַן שְׁלוֹשָׁה מַיִם וּמָצָא פָּחוּת מֵאַרְבָּעָה; אֲבָל אִם נָתַן שְׁלוֹשָׁה, וְהוֹצִיא אַרְבָּעָה--הֲרֵי זֶה כְּיַיִן מָזוּג, וְנִלְקָח בְּכֶסֶף מַעֲשֵׂר.

 לוֹלַבֵּי זְרָדִין וְהַחַרוּבִין--עַד שֶׁלֹּא יַמְתִּיקוּ, אֵין נִלְקָחִין; וְאַחַר שֶׁיַּמְתִּיקוּ, נִלְקָחִין.
אֲבָל הַלּוּף וְהַחַרְדָּל וְהַתֻּרְמוֹסִין וּשְׁאָר כָּל הַנִּכְבָּשִׁים, בֵּין מִשֶּׁיַּמְתִּיקוּ בֵּין עַד שֶׁלֹּא יַמְתִּיקוּ--נִלְקָחִין.
וְהַקּוּר נִלְקָח בְּכֶסֶף מַעֲשֵׂר.

 הַכַּרְכֹּם אֵינוּ נִלְקָח בְּכֶסֶף מַעֲשֵׂר, שְׁאֵינוּ אֵלָא לְמַרְאֶה; וְכֵן כָּל כַּיּוֹצֶא בּוֹ מִנּוֹתְנֵי רֵיחַ וּמַרְאֶה וְטַעַם--הוֹאִיל וְאֵינָן לַאֲכִילַת גּוּפָן אֵלָא לְטַעַם שֶׁנּוֹתְנִין, אֵין נִלְקָחִין בְּכֶסֶף מַעֲשֵׂר.

לְפִיכָּךְ רָאשֵׁי בְּשָׂמִים, וְהַפַּלְפְּלִין, וְהַקּוֹשְׁט, וְהַחִלְתִּית, וְחַלּוֹת חָרִיעַ, וְכָל כַּיּוֹצֶא בְּאֵלּוּ--אֵין נִלְקָחִין בְּכֶסֶף מַעֲשֵׂר.
הַשֶּׁבֶת--אִם לִתֵּן טַעַם בַּקְּדֵרָה, אֵינָהּ נִלְקַחַת; וְאִם לְכָמָךְ וְכַיּוֹצֶא בּוֹ שְׁהוּא אוֹכֵל גּוּפָהּ, נִלְקַחַת בְּכֶסֶף מַעֲשֵׂר.

עֵרַב מַיִם וּמֶלַח--אִם נָתַן לְתוֹכָן שֶׁמֶן--הֲרֵי הֶן כְּמֻרְיָס, וְלוֹקֵחַ מֵהֶן בְּכֶסֶף מַעֲשֵׂר; וּמַבְלִיעַ דְּמֵי הַמַּיִם וְהַמֶּלַח, בִּדְמֵי הַשֶּׁמֶן.

 אֵין לוֹקְחִין תְּרוּמוֹת בְּכֶסֶף מַעֲשֵׂר--מִפְּנֵי שְׁהוּא מְמַעֵט אֲכִילָתוֹ, וַאֲכִילָתָהּ: שְׁאֵין אוֹכְלִין אוֹתָהּ אֵלָא כּוֹהֲנִים מְעֹרָבֵי שֶׁמֶשׁ, וּמֻתֶּרֶת לְאוֹנֵן, וְנֶאֱכֶלֶת בְּכָל מָקוֹם; וְהַמַּעֲשֵׂר מֻתָּר לַזָּרִים, וְלִטְבוּל יוֹם, וְאָסוּר לְאוֹנֵן, וְאֵינוּ נֶאֱכָל אֵלָא בִּירוּשָׁלַיִם.
נִמְצָא מְמַעֵט אֲכִילַת הַמַּעֲשֵׂר, וַאֲכִילַת הַתְּרוּמָה.

 לוֹקְחִין בְּהֵמָה לְזִבְחֵי שְׁלָמִים מִכֶּסֶף הַמַּעֲשֵׂר, מִפְּנֵי שֶׁהַשְּׁלָמִים נֶאֱכָלִים לַזָּרִים.
בָּרִאשׁוֹנָה הָיוּ לוֹקְחִין בְּהֵמוֹת לְאָכְלָן חֻלִּין מִכֶּסֶף מַעֲשֵׂר שֵׁנִי, כְּדֵי לְהַבְרִיחָהּ מֵעַל הַמִּזְבֵּחַ; גָּזְרוּ בֵּית דִּין שְׁאֵין לוֹקְחִין בְּהֵמָה מִמְּעוֹת מַעֲשֵׂר אֵלָא לִשְׁלָמִים בִּלְבָד.
אֲבָל חַיָּה וָעוֹף--לוֹקְחִין, שְׁאֵינָן רְאוּיִים לִשְׁלָמִים.
וְאֵין לוֹקְחִין פֵּרוֹת שְׁבִיעִית מִכֶּסֶף מַעֲשֵׂר--לְפִי שְׁהוּא חַיָּב לְבַעַר, כְּמוֹ שֶׁיִּתְבָּאַר.

 הַלּוֹקֵחַ מַיִם וּמֶלַח, אוֹ פֵּרוֹת מְחֻבָּרִין, אוֹ פֵּרוֹת שְׁאֵינָן יְכוּלִין לְהַגִּיעַ לִירוּשָׁלַיִם--לֹא קָנָה הַמַּעֲשֵׂר, אַף עַל פִּי שֶׁיָּצְאוּ הַמָּעוֹת לְחֻלִּין.

 הַלּוֹקֵחַ פֵּרוֹת חוּץ לִירוּשָׁלַיִם בְּכֶסֶף מַעֲשֵׂר--בְּשׁוֹגֵג, כּוֹפִין אֶת הַמּוֹכֵר לְהַחְזִיר הַדָּמִים לַבְּעָלִים; וְהֶן מַעֲשֵׂר, כְּמוֹת שֶׁהָיוּ.
בְּמֵזִיד, יַעֲלוּ הַפֵּרוֹת וְיֵאָכְלוּ בִּירוּשָׁלַיִם.
וְאִם אֵין מִקְדָּשׁ, יַנִּיחֵם עַד שֶׁיִּרְקְבוּ.

 וְכֵן אֵין לוֹקְחִין בְּהֵמָה בְּכֶסֶף מַעֲשֵׂר, חוּץ לִירוּשָׁלַיִם.
וְאִם לָקַח--בְּשׁוֹגֵג, יַחְזְרוּ הַדָּמִים לִמְקוֹמָן; בְּמֵזִיד, תַּעֲלֶה וְתֵאָכֵל בִּירוּשָׁלַיִם.
וְאִם אֵין מִקְדָּשׁ, תִּקָּבֵר הִיא וְעוֹרָהּ.

 לָקַח עֲבָדִים וְקַרְקָעוֹת וּבְהֵמָה טְמֵאָה, בֵּין בְּמֵזִיד בֵּין בְּשׁוֹגֵג--אִם בָּרַח הַמּוֹכֵר, הֲרֵי זֶה יֹאכַל כְּנֶגֶד אוֹתָן הַמָּעוֹת בִּירוּשָׁלַיִם בְּתוֹרַת מַעֲשֵׂר.
זֶה הַכְּלָל: כָּל שֶׁהוֹצִיא חוּץ לַאֲכִילָה וּשְׁתִיָּה וְסִיכָה מִדְּמֵי מַעֲשֵׂר, וּבָרַח הַמּוֹכֵר אוֹ מֵת--יֹאכַל כְּנֶגְדּוֹ; וְאִם הָיָה הַמּוֹכֵר קַיָּם, יַחְזְרוּ דָּמִים לִמְקוֹמָן.
וְכֵן אִם הֵבִיא עוֹלוֹת וְחַטָּאוֹת וַאֲשָׁמוֹת מִדְּמֵי מַעֲשֵׂר, יֹאכַל כְּנֶגְדָּן.

 לָקַח חַיָּה לְזִבְחֵי שְׁלָמִים, וּבְהֵמָה לִבְשַׂר תַּאֲוָה--הֲרֵי זֶה כְּמִי שֶׁקָּנָה שׁוֹר לַחֲרִישָׁה, וְלֹא קָנוּ שְׁלָמִים.
לָקַח בְּהֵמָה לִשְׁלָמִים, וְנָפַל בָּהּ מוּם--פָּקְעָה מִמֶּנָּה קְדֻשַּׁת מַעֲשֵׂר, וּפוֹדֶה אוֹתָהּ; וְאֵין הַדָּמִים מַעֲשֵׂר.
וְאַף עַל פִּי כֵן, אִם פְּדָיָהּ לְעַצְמוֹ--מוֹסִיף חֹמֶשׁ.

 הַמַּתְפִּיס מְעוֹת מַעֲשֵׂר לִשְׁלָמִים, לֹא קָנוּ שְׁלָמִים--שֶׁקְּדֻשַּׁת שְׁלָמִים אֵינָהּ חָלָה עַל קְדֻשַּׁת מַעֲשֵׂר, שֶׁהַמַּעֲשֵׂר מְמוֹן גָּבוֹהַּ הוּא.
וְאֵין צָרִיךְ לוֹמַר אִם הִתְפִּיס פֵּרוֹת הַמַּעֲשֵׂר עַצְמָן לִשְׁלָמִים, שֶׁלֹּא קָנוּ שְׁלָמִים.

 הָאוֹכֵל מַעֲשֵׂר שֵׁנִי בְּתוֹרַת חֻלִּין, אַפִלּוּ בְּמֵזִיד--אִם פֵּרוֹת הַמַּעֲשֵׂר עַצְמָן אָכַל, יִצְעַק לַשָּׁמַיִם.
וְאִם כֶּסֶף מַעֲשֵׂר אָכַל--יַחְזְרוּ דָּמִים לִמְקוֹמָם, וְיַעֲלוּ וְיֵאָכְלוּ בִּירוּשָׁלַיִם; אוֹ יֹאכַל כְּנֶגְדָּן בִּירוּשָׁלַיִם, אִם אֵינוּ יָכוֹל לְהַחְזִיר אֶת הַדָּמִים.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק ח 
הַלּוֹקֵחַ בְּהֵמָה לְזִבְחֵי שְׁלָמִים, וְחַיָּה לִבְשַׂר תַּאֲוָה, מִמִּי שְׁאֵינוּ תַּגָּר, וְאֵינוּ מְדַקְדֵּק--יָצָא הָעוֹר לְחֻלִּין, אַפִלּוּ הָיוּ דְּמֵי הָעוֹר מְרֻבִּין עַל דְּמֵי הַבָּשָׂר; אֲבָל הַלּוֹקֵחַ מִן הַתַּגָּר, לֹא יָצָא הָעוֹר לְחֻלִּין.

וְכֵן הַלּוֹקֵחַ כַּדֵּי יַיִן סְתוּמוֹת, מְקוֹם שֶׁדַּרְכָּם לְהִמָּכֵר סְתוּמוֹת, מִמִּי שְׁאֵינוּ תַּגָּר--יָצָא הַקַּנְקַן לְחֻלִּין; לְפִיכָּךְ צָרִיךְ הַמּוֹכֵר לִפְתֹּחַ רָאשֵׁי הַכַּדִּים, כְּדֵי שֶׁלֹּא יֵצֵא הַקַּנְקַן לְחֻלִּין.
וְאִם רָצָה לְהַחְמִיר עַל עַצְמוֹ, וְלִמְכֹּר בְּמִדָּה--יָצָא הַקַּנְקַן לְחֻלִּין.

לְקָחָן פְּתוּחוֹת אוֹ סְתוּמוֹת, בִּמְקוֹם שֶׁדַּרְכָּן לְהִמָּכֵר פְּתוּחוֹת, אוֹ שֶׁלָּקַח מִן הַתַּגָּר שֶׁמְּדַקְדֵּק בִּמְכִירָתוֹ--לֹא יָצָא הַקַּנְקַן לְחֻלִּין.

לָקַח סַלֵּי תְּאֵנִים וַעֲנָבִים עִם הַכְּלִי, לֹא יָצְאוּ דְּמֵי הַכְּלִי לְחֻלִּין.
לָקַח אֱגוֹזִים וּשְׁקֵדִים וְכַיּוֹצֶא בָּהֶן, יָצְאוּ קְלִפֵּיהֶן לְחֻלִּין.
לָקַח חוֹתַל תְּמָרִים, יָצָא הַחוֹתָל לְחֻלִּין.
קֻפָּה שֶׁלִּתְמָרִים--אִם דְּרוּסוֹת, יָצְאוּ הַקֻּפּוֹת לְחֻלִּין; וְאִם אֵינָן דְּרוּסוֹת, לֹא יָצְאוּ הַקֻּפּוֹת לְחֻלִּין.

מִי שֶׁהָיָה לוֹ יַיִן שֶׁלְּמַעֲשֵׂר שֵׁנִי, וְהִשְׁאִיל קַנְקַנָּיו לְאוֹתוֹ מַעֲשֵׂר--אַף עַל פִּי שֶׁסָּתַם אֶת פִּיהֶם, לֹא קָנָה הַמַּעֲשֵׂר אֶת הַקַּנְקַנִּים.
כָּנַס אֶת הַיַּיִן לַתּוֹכָן סְתָם--אִם קָרָא שֵׁם וְעָשָׂהוּ מַעֲשֵׂר עַד שֶׁלֹּא סָתַם אֶת פִּיהֶם, לֹא קָנָה מַעֲשֵׂר; וְאִם מִשֶּׁסָּתַם, קָרָא שֵׁם וְעָשָׂהוּ מַעֲשֵׂר--קָנָה מַעֲשֵׂר אֶת הַקַּנְקַן.

הִפְקִיד לְתוֹךְ הַקַּנְקַן רְבִיעִית חֻלִּין, אוֹ שֶׁכָּנַס לְתוֹכָן שֶׁמֶן אוֹ חֹמֶץ אוֹ צִיר וּדְבַשׁ שֶׁלְּמַעֲשֵׂר שֵׁנִי סְתָם--בֵּין מִשֶּׁסָּתַם בֵּין עַד שֶׁלֹּא סָתַם, לֹא קָנָה מַעֲשֵׂר אֶת הַקַּנְקַנִּים.

 צְבִי שֶׁלְּקָחוֹ בְּכֶסֶף מַעֲשֵׂר, וּמֵת--יִקָּבֵר בְּעוֹרוֹ; לְקָחוֹ חַי, וּשְׁחָטוֹ, וְנִטְמָא--הֲרֵי זֶה יִפָּדֶה כִּשְׁאָר פֵּרוֹת מַעֲשֵׂר שֶׁנִּטְמְאוּ.

הַמַּנִּיחַ דֵּינָר שֶׁלְּמַעֲשֵׂר שֵׁנִי, לִהְיוֹת אוֹכֵל כְּנֶגְדּוֹ עַד שֶׁיֵּצֵא לְחֻלִּין, וְהָיָה הַדֵּינָר יוֹצֶא בְּעֶשְׂרִים מָעָה, אָכַל עָלָיו בְּעֶשֶׂר מָעִין, וְהוּזְלוּ הַמָּעוֹת לְאַחַר זְמָן, וַהֲרֵי הַדֵּינָר יוֹצֶא בְּאַרְבָּעִים מָעָה--צָרִיךְ לֶאֱכֹל עָלָיו בְּעֶשְׂרִים מָעָה, וְאַחַר כָּךְ יֵצֵא לְחֻלִּין; הוּקְרוּ הַמָּעוֹת, וַהֲרֵי הַדֵּינָר יוֹצֶא בְּעֶשֶׂר מָעִין--אוֹכֵל עָלָיו בְּחָמֵשׁ מָעִין, וְאַחַר כָּךְ יֵצֵא לְחֻלִּין.

 הַלּוֹקֵחַ פֵּרוֹת בְּסֶלַע שֶׁלְּכֶסֶף מַעֲשֵׂר, וּמָשַׁךְ הַפֵּרוֹת, וְלֹא הִסְפִּיק לִתֵּן הַסֶּלַע, עַד שֶׁהוּקְרוּ הַפֵּרוֹת וְעָמְדוּ בִּשְׁתַּיִם--הֲרֵי זֶה מַפְרִישׁ עֲלֵיהֶן סֶלַע בִּלְבָד: שֶׁנֶּאֱמָר "וְנָתַן אֶת-הַכֶּסֶף, וְקָם לוֹ" , בִּנְתִינַת הַכֶּסֶף קוֹנֵה; וְהַשָּׂכָר לַמַּעֲשֵׂר.

 מָשַׁךְ פֵּרוֹת בִּשְׁתֵּי סְלָעִים, וְלֹא הִסְפִּיק לִתֵּן הַמָּעוֹת, עַד שֶׁהוּזְלוּ הַפֵּרוֹת וְעָמְדוּ בְּסֶלַע--אֵינוּ מַפְרִישׁ עֲלֵיהֶן מִמְּעוֹת מַעֲשֵׂר שֵׁנִי אֵלָא סֶלַע אַחַת; וּמוֹסִיף עָלֶיהָ סֶלַע שְׁנִיָּה מִן הַחֻלִּין, וְנוֹתֵן לַמּוֹכֵר.
וְאִם הָיָה הַמּוֹכֵר עַם הָאָרֶץ, הֲרֵי זֶה מֻתָּר לִתֵּן לוֹ סֶלַע שְׁנִיָּה מִמְּעוֹת מַעֲשֵׂר שֵׁנִי שֶׁלִּדְמַאי.

נָתַן לוֹ סֶלַע שֶׁלְּמַעֲשֵׂר, וְלֹא הִסְפִּיק לִמְשֹׁךְ אֶת הַפֵּרוֹת, עַד שֶׁעָמְדוּ בִּשְׁתַּיִם--מַה שֶׁפָּדָה פָּדָה, וְהַדִּין בֵּינֵיהֶן; נָתַן לוֹ שְׁתֵּי סְלָעִים שֶׁלְּמַעֲשֵׂר, וְלֹא הִסְפִּיק לִמְשֹׁךְ אֶת הַפֵּרוֹת, עַד שֶׁחָזְרוּ לִהְיוֹת בְּסֶלַע--מַה שֶׁפָּדָה פָּדָה, וּמִדַּת הַדִּין בֵּינֵיהֶם: שֶׁמַּעֲשֵׂר שֵׁנִי, פְּדִיָּתוֹ הִיא מְשִׁיכָתוֹ.

 מִי שֶׁהָיוּ לוֹ פֵּרוֹת חֻלִּין בִּירוּשָׁלַיִם, וְהָיוּ לוֹ מְעוֹת מַעֲשֵׂר שֵׁנִי חוּץ לִירוּשָׁלַיִם--אוֹמֵר הֲרֵי הַמָּעוֹת הָהֶם מְחֻלָּלִין עַל הַפֵּרוֹת הָאֵלּוּ, וְיֹאכַל הַפֵּרוֹת שָׁם בְּטַהְרָה; וְיֵצְאוּ אוֹתָן הַמָּעוֹת לְחֻלִּין בִּמְקוֹמָן.

 הָיוּ לוֹ מְעוֹת מַעֲשֵׂר בִּירוּשָׁלַיִם, וְיֵשׁ לוֹ פֵּרוֹת חוּץ לִירוּשָׁלַיִם--אוֹמֵר הֲרֵי הַמָּעוֹת הָאֵלּוּ מְחֻלָּלִין עַל הַפֵּרוֹת הָהֶם, וְיֵצְאוּ הַמָּעוֹת לְחֻלִּין; וְיַעֲלוּ הַפֵּרוֹת, וְיֵאָכְלוּ בִּירוּשָׁלַיִם: שְׁאֵינוּ צָרִיךְ לִהְיוֹת הַמָּעוֹת וְהַפֵּרוֹת בְּמָקוֹם אֶחָד, בְּשָׁעַת הַחִלּוּל.

 מִי שֶׁהָיוּ לוֹ מְעוֹת מַעֲשֵׂר בִּירוּשָׁלַיִם, וְצָרַךְ לָהֶם, וְיֵשׁ לַחֲבֵרוֹ פֵּרוֹת חֻלִּין שֶׁרוֹצֶה לְאָכְלָן--אוֹמֵר לַחֲבֵרוֹ, הֲרֵי הַמָּעוֹת הָאֵלּוּ מְחֻלָּלִין עַל פֵּרוֹתֶיךָ: וְנִמְצְאוּ אוֹתָם הַפֵּרוֹת לְקוּחִין בְּכֶסֶף מַעֲשֵׂר, וְיֹאכַל אוֹתָם חֲבֵרוֹ בְּטַהְרָה; וְלֹא הִפְסִיד כְּלוּם, וְיֵצְאוּ הַמָּעוֹת לְחֻלִּין.

 בַּמֶּה דְּבָרִים אֲמוּרִים, בְּשֶׁהָיָה חֲבֵרוֹ בַּעַל הַפֵּרוֹת חָבֵר--שְׁאֵין מוֹסְרִין פֵּרוֹת מַעֲשֵׂר שֵׁנִי שֶׁלְּוַדַּאי אֵלָא לְחָבֵר; לְפִיכָּךְ אִם הָיוּ הַמָּעוֹת שֶׁלִּדְמַאי, אוֹמֵר כֵּן אַף לְעַם הָאָרֶץ.
וּמֻתָּר לְחַלַּל מַעֲשֵׂר שֵׁנִי עַל פֵּרוֹת עַם הָאָרֶץ, וְעַל מָעוֹתָיו; וְאֵין חוֹשְׁשִׁין לָהֶם שֶׁמֶּא שֶׁלְּמַעֲשֵׂר שֵׁנִי הֶם.

 הַמַּנִּיחַ דֵּינָר שֶׁלְּמַעֲשֵׂר לִהְיוֹת אוֹכֵל כְּנֶגְדּוֹ וְהוֹלֵךְ--כֵּיוָן שֶׁאָכַל עָלָיו עַד שֶׁלֹּא נִשְׁאַר מִמֶּנּוּ אֵלָא פָּחוּת מִפְּרוּטָה, יָצָא לְחֻלִּין.
בַּמֶּה דְּבָרִים אֲמוּרִים, בְּשֶׁלִּדְמַאי; אֲבָל בְּשֶׁלְּוַדַּאי--לֹא יָצָא לְחֻלִּין עַד שֶׁיִּשָּׁאֵר מִמֶּנּוּ פָּחוּת מִשּׁוֹוֶה פְּרוּטָה אַחַר שֶׁמּוֹסִיפִין אֶת הַחֹמֶשׁ, כְּגוֹן שֶׁנִּשְׁאַר מִמֶּנּוּ פָּחוּת מֵאַרְבָּעָה חֻמְשֵׁי פְּרוּטָה.

 טְמֵאִים וּטְהוֹרִים שֶׁהָיוּ אוֹכְלִין אוֹ שׁוֹתִין כְּאֶחָד בִּירוּשָׁלַיִם, וְרָצוּ הַטְּהוֹרִים לִהְיוֹתָן אוֹכְלִין מַעֲשֵׂר שֵׁנִי שֶׁלָּהֶם--מַנִּיחִין סֶלַע שֶׁלְּמַעֲשֵׂר שֵׁנִי, וְאוֹמְרִין, כָּל שֶׁהַטְּהוֹרִין אוֹכְלִין וְשׁוֹתִין, סֶלַע זוֹ מְחֻלֶּלֶת עָלָיו; וְתֵצֵא הַסֶּלַע לְחֻלִּין: שֶׁהֲרֵי אָכְלוּ וְשָׁתוּ בְּשָׁוְיָהּ בְּטַהְרָה--וּבִלְבָד שֶׁלֹּא יִגְּעוּ הַטְּמֵאִים בַּמַּאֲכָל, שֶׁלֹּא יְטַמְּאוּהוּ.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק ט 
נֶטַע רְבָעִי--הֲרֵי הוּא קֹדֶשׁ, שֶׁנֶּאֱמָר "וּבַשָּׁנָה, הָרְבִיעִת, יִהְיֶה, כָּל-פִּרְיוֹ--קֹדֶשׁ הִלּוּלִים, לַה'" ; וְדִינוֹ לְהֵאָכֵל לִבְעָלָיו בִּירוּשָׁלַיִם, כְּמַעֲשֵׂר שֵׁנִי.
וּכְשֵׁם שְׁאֵין מַעֲשֵׂר שֵׁנִי בְּסוּרְיָה, כָּךְ אֵין נֶטַע רְבָעִי בְּסוּרְיָה.
וּבְנֶטַע רְבָעִי הוּא אוֹמֵר "וְאִישׁ אֶת-קֳדָשָׁיו, לוֹ יִהְיוּ" --שְׁאֵין לָךְ קֹדֶשׁ שֶׁלֹּא נִתְפָּרַשׁ דִּינוֹ בַּתּוֹרָה לְמִי הוּא, חוּץ מִנֶּטַע רְבָעִי.

הָרוֹצֶה לִפְדּוֹת נֶטַע רְבָעִי, פּוֹדֶה כְּמַעֲשֵׂר שֵׁנִי; וְאִם פָּדָהוּ לְעַצְמוֹ, מוֹסִיף חֹמֶשׁ.
וְאֵין פּוֹדִין אוֹתוֹ, עַד שֶׁיַּגִּיעַ לְעוֹנַת הַמַּעַשְׂרוֹת--שֶׁנֶּאֱמָר "לְהוֹסִיף לָכֶם, תְּבוּאָתוֹ" , עַד שֶׁיַּעֲשֶׂה תְּבוּאָתוֹ; וְאֵין פּוֹדִין אוֹתוֹ בַּמְּחֻבָּר, כְּמַעֲשֵׂר שֵׁנִי.
וַהֲרֵי הוּא מְמוֹן גָּבוֹהַּ, כַּמַּעֲשֵׂר; לְפִיכָּךְ אֵינוּ נִקְנֶה בְּמַתָּנָה, אֵלָא אִם נְתָנוֹ בֹּסֶר.
וְדִינוֹ בִּשְׁאָר הַדְּבָרִים, לְעִנְיַן אֲכִילָה וּפְדִיָּה--כַּמַּעֲשֵׂר.
וְהַפּוֹדֶה כֶּרֶם רְבָעִי--רָצָה, פּוֹדֵהוּ עֲנָבִים, רָצָה, פּוֹדֵהוּ יַיִן; וְכֵן הַזֵּיתִים.
אֲבָל שְׁאָר פֵּרוֹת, אֵין מְשַׁנִּין אוֹתָן מִבְּרִיָּתָן.

 כֶּרֶם רְבָעִי--אֵין לוֹ שִׁכְחָה, וְלֹא פֵּאָה, וְלֹא פֶּרֶט, וְלֹא עוֹלֵלוֹת; וְאֵין מַפְרִישִׁין מִמֶּנּוּ תְּרוּמָה וּמַעַשְׂרוֹת, כְּשֵׁם שְׁאֵין מַפְרִישִׁין מִמַּעֲשֵׂר שֵׁנִי: אֵלָא כֻּלּוֹ עוֹלֶה לִירוּשָׁלַיִם, אוֹ נִפְדֶּה וְיַעֲלוּ הַדָּמִים וְיֵאָכְלוּ בִּירוּשָׁלַיִם--כַּמַּעֲשֵׂר.

 עֲנָבִים שֶׁלְּכֶרֶם רְבָעִי--הִתְקִינוּ בֵּית דִּין שֶׁיִּהְיוּ עוֹלִין לִירוּשָׁלַיִם מַהְלַךְ יוֹם לְכָל צַד, כְּדֵי לְעַטַּר שׁוּקֵי יְרוּשָׁלַיִם בַּפֵּרוֹת; וּמִשֶּׁחָרַב בֵּית הַמִּקְדָּשׁ, נִפְדֶּה אַפִלּוּ סָמוּךְ לַחוֹמָה.
וּשְׁאָר כָּל הַפֵּרוֹת, אַפִלּוּ בִּזְמָן הַמִּקְדָּשׁ נִפְדִּין סָמוּךְ לַחוֹמָה.

 כֵּיצַד פִּדְיוֹן נֶטַע רְבָעִי: מַנִּיחַ אֶת הַסַּל עַל פִּי שְׁלוֹשָׁה, וְאוֹמֵר כַּמָּה אָדָם רוֹצֶה לִפְדּוֹת לוֹ בְּסֶלַע עַל מְנַת שֶׁיּוֹצִיא יְצִיאוֹת הַשּׁוֹמְרִים מִבֵּיתוֹ, וְהַחַמָּרִים וְהַפּוֹעֲלִים מִבֵּיתוֹ; וְאַחַר שֶׁקּוֹצְבִין אֶת הַשַּׁעַר, מַנִּיחַ אֶת הַמָּעוֹת, וְאוֹמֵר כָּל הַנִּלְקָט מִזֶּה מְחֻלָּל עַל הַמָּעוֹת הָאֵלּוּ, מִשַּׁעַר כָּךְ וְכָּךְ סַלִּים בְּסֶלַע.

וּבַשְּׁבִיעִית, פּוֹדֵהוּ בְּשָׁוְיוֹ: שְׁאֵין שָׁם לֹא שׁוֹמְרִים, וְלֹא פּוֹעֲלִים; וְאִם הָיָה הֶפְקֵר, אֵין לוֹ אֵלָא שָׂכַר לְקִיטָה בִּלְבָד.

מִי שֶׁהָיָה לוֹ נֶטַע רְבָעִי בִּשְׁנַת הַשְּׁמִטָּה, שֶׁיַּד הַכֹּל שׁוֹוָה--צָרִיךְ לְצַיְּנוֹ בְּקוֹזְזוֹת אֲדָמָה, כְּדֵי שֶׁיַּכִּירוּ בּוֹ, וְלֹא יֹאכְלוּ מִמֶּנּוּ, עַד שֶׁיִּפְדּוּ.
וְאִם הָיָה בְּתוֹךְ שְׁנֵי עָרְלָה--מְצַיְּנִין אוֹתוֹ בַּחֲרְסִית, כְּדֵי שֶׁיִּפְרְשׁוּ מִמֶּנּוּ: שְׁאִם צִיְּנוֹ בְּקוֹזְזוֹת אֲדָמָה שֶׁמֶּא יִתְפָּרְדוּ--שֶׁאִסּוּר עָרְלָה חֲמוֹר הוּא, שְׁהִיא אֲסוּרָה בַּהֲנָיָה.
וְהַצְּנוּעִין הָיוּ מַנִּיחִין אֶת הַמָּעוֹת בִּשְׁנַת הַשְּׁמִטָּה וְאוֹמְרִין, כָּל הַנִּלְקָט מִפֵּרוֹת רְבָעִי אֵלּוּ מְחֻלָּל עַל הַמָּעוֹת הָאֵלּוּ--שֶׁהֲרֵי אֵי אִפְשָׁר לִפְדּוֹתוֹ בַּמְּחֻבָּר, כְּמוֹ שֶׁבֵּאַרְנוּ.

בְּאֶחָד בְּתִשְׁרִי, רֹאשׁ הַשָּׁנָה לְעָרְלָה וְלִרְבָעִי; וּמֵאֵימָתַי מוֹנִין לְעָרְלָה וּרְבָעִי, מִשָּׁעַת נְטִיעָה.
וְאֵינוּ מוֹנֶה מֵרֹאשׁ הַשָּׁנָה לְרֹאשׁ הַשָּׁנָה, אֵלָא שְׁלוֹשִׁים יוֹם בַּשָּׁנָה חֲשׁוּבִין שָׁנָה--וְהוּא שֶׁתִּקְלֹט הַנְּטִיעָה, קֹדֶם הַשְּׁלוֹשִׁים יוֹם; וְכַמָּה הוּא סְתָם קְלִיטָה, לְכָל הָאִילָנוֹת שְׁתֵּי שַׁבָּתוֹת.

נִמְצֵאתָ לָמֵד, שֶׁהַנּוֹטֵעַ אַרְבָּעָה וְאַרְבָּעִים יוֹם קֹדֶם רֹאשׁ הַשָּׁנָה, עָלְתָה לוֹ שָׁנָה; וְאַף עַל פִּי כֵן אֵין פֵּרוֹת הַנְּטִיעָה הַזֹּאת מֻתָּרִין בֶּעָרְלָה אוֹ בָּרְבָעִי, עַד חֲמִשָּׁה עָשָׂר יוֹם בִּשְּׁבָט--שְׁהוּא רֹאשׁ הַשָּׁנָה לָאִילָן.

כֵּיצַד: הַנּוֹטֵעַ אִילָן מַאֲכָל בַּחֲמִשָּׁה עָשָׂר בְּאָב מִשָּׁנָה עֲשִׂירִית בַּיּוֹבֵל--הֲרֵי הוּא בְּתוֹךְ שְׁנֵי עָרְלָה, עַד חֲמִשָּׁה עָשָׂר בִּשְׁבָט מִשְּׁנַת שְׁלוֹשׁ עֶשְׂרֵה; וְכָל מַה שֶׁיּוֹצִיא הָאִילָן בְּתוֹךְ זְמָן זֶה--הֲרֵי הוּא עָרְלָה, אַף עַל פִּי שֶׁנִּגְמְרוּ לְאַחַר כַּמָּה יָמִים.

וּמֵחֲמִשָּׁה עָשָׂר בִּשְׁבָט מִשְּׁנַת שְׁלוֹשׁ עֶשְׂרֵה בַּיּוֹבֵל, עַד חֲמִשָּׁה עָשָׂר בִּשְׁבָט מִשְּׁנַת אַרְבַּע עֶשְׂרֵה--הוּא נֶטַע רְבָעִי; וְכָל מַה שֶׁיּוֹצִיא בְּתוֹךְ זְמָן זֶה--הֲרֵי הוּא רְבָעִי, וְצָרִיךְ פִּדְיוֹן.
וְאִם נִתְעַבְּרָה הַשָּׁנָה, נִתְעַבְּרָה לִרְבָעִי אוֹ לְעָרְלָה.

 נְטָעוֹ בְּשִׁשָּׁה עָשָׂר בְּאָב מִשְּׁנַת עֶשֶׂר--לֹא עָלְתָה לוֹ שְׁנַת עֶשֶׂר, אֵלָא הֲרֵי הוּא עָרְלָה שְׁנַת אַחַת עֶשְׂרֵה וּשְׁנַת שְׁתֵּים עֶשְׂרֵה וּשְׁנַת שְׁלוֹשׁ עֶשְׂרֵה כֻּלָּהּ; וַהֲרֵי הוּא נֶטַע רְבָעִי מֵרֹאשׁ הַשָּׁנָה שֶׁלִּשְׁנַת אַרְבַּע עֶשְׂרֵה, עַד סוֹפָהּ.

 נָטַע הַנְּטִיעָה מֵרֹאשׁ חֹדֶשׁ עַד חֲמִשָּׁה עָשָׂר יוֹם בִּשְׁבָט--מוֹנֶה לָהּ שָׁלוֹשׁ שָׁנִים מִיּוֹם לְיוֹם לְעָרְלָה, וּמִיּוֹם לְיוֹם לִרְבָעִי.
וְרָאִיתִי לַגְּאוֹנִים דְּבָרִים בְּחֶשְׁבּוֹן עָרְלָה וּרְבָעִי--אֵין רָאוּי לְהַאֲרִיךְ וּלְהָשִׁיב עֲלֵיהֶן, וּוַדַּאי טְעוּת סוֹפְרִים הֶם; וְהָאֱמֶת כְּבָר בֵּאַרְנוּ דַּרְכָּהּ.

 הָעַלִּין, וְהַלּוֹלַבִּין, וּמֵי גְּפָנִים, וְהַסְּמָדַר--מֻתָּרִין בֶּעָרְלָה, וּבָרְבָעִי.
וְהָעֲנָבִים שֶׁשְּׁדָפָן הַקָּדִים וְהִפְסִידָן, וְהַחַרְצַנִּים וְהַזּוֹגִין וְהַתֶּמֶד שֶׁלָּהֶן, וּקְלִפֵּי רִמּוֹן וְהַנֵּץ שֶׁלּוֹ, וּקְלִפֵּי אֱגוֹזִים, וְהַגַּרְעִנִּים--אֲסוּרִין בֶּעָרְלָה, וּמֻתָּרִין בָּרְבָעִי; וְהַנּוֹבְלוֹת, כֻּלָּן אֲסוּרוֹת.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק י 
כָּל שְׁהוּא חַיָּב בֶּעָרְלָה, יֵשׁ לוֹ רְבָעִי, וְכָל שֶׁפָּטוּר מִן הֶעָרְלָה, אֵינוּ חַיָּב בָּרְבָעִי--שֶׁנֶּאֱמָר "שָׁלֹשׁ שָׁנִים, יִהְיֶה לָכֶם עֲרֵלִים--לֹא יֵאָכֵל.
וּבַשָּׁנָה, הָרְבִיעִת, יִהְיֶה, כָּל-פִּרְיוֹ--קֹדֶשׁ הִלּוּלִים, לַה'" .

הַנּוֹטֵעַ אִילָן מַאֲכָל, וְדַעְתּוֹ עָלָיו שֶׁיִּהְיֶה סְיָג לַגִּנָּה, אוֹ שֶׁנְּטָעוֹ לְקוֹרוֹת הָאִילָן, לֹא לְפֵרוֹתָיו--הֲרֵי זֶה פָּטוּר מִן הֶעָרְלָה; נְטָעוֹ לִסְיָג, וְחָזַר וְחִשַּׁב עָלָיו לְמַאֲכָל, אוֹ שֶׁנְּטָעוֹ לְמַאֲכָל, וְחָזַר וְחִשַּׁב עָלָיו לִסְיָג--כֵּיוָן שֶׁעֵרַב בּוֹ מַחְשֶׁבֶת חִיּוּב, חַיָּב.
נְטָעוֹ שָׁלוֹשׁ שָׁנִים לִסְיָג, וּמִכָּאן וְאִלַּךְ לְמַאֲכָל--אֵין לוֹ רְבָעִי: שֶׁכָּל שְׁאֵין לוֹ עָרְלָה, אֵין לוֹ רְבָעִי.

נָטַע אִילָן וְחִשַּׁב שֶׁיִּהְיֶה הַצַּד הַפְּנִימִי שֶׁלּוֹ לְמַאֲכָל וְהַחִיצוֹן לִסְיָג, אוֹ שֶׁיִּהְיֶה הַצַּד הַתַּחְתּוֹן לְמַאֲכָל וְהָעֶלְיוֹן לִסְיָג--זֶה שֶׁחִשַּׁב עָלָיו לְמַאֲכָל, חַיָּב בֶּעָרְלָה; וְזֶה שֶׁחִשַּׁב עָלָיו לִסְיָג אוֹ לְעֵצִים, פָּטוּר: שֶׁהַדָּבָר תָּלוּי בְּדַעְתּוֹ שֶׁלַּנּוֹטֵעַ.
וְהַצֶּלֶף חַיָּב בֶּעָרְלָה, הָאֲבִיּוֹנוֹת בִּלְבָד; אֲבָל הַקַּפְרִיסִין, מֻתָּרוֹת.

הַנּוֹטֵעַ לָרַבִּים בְּתוֹךְ שָׂדֵהוּ, חַיָּב בֶּעָרְלָה--שֶׁנֶּאֱמָר "וּנְטַעְתֶּם" , אַפִלּוּ לָרַבִּים.
בַּמֶּה דְּבָרִים אֲמוּרִים, בְּאֶרֶץ יִשְׂרָאֵל; אֲבָל בְּחוּצָה לָאָרֶץ, פָּטוּר.

הַנּוֹטֵעַ בִּרְשׁוּת הָרַבִּים, וְהַנּוֹטֵעַ בִּסְפִינָה, וְהָעוֹלֶה מֵאֵלָיו בִּרְשׁוּת הַיָּחִיד, וְהַנָּכְרִי שֶׁנָּטַע בֵּין לְיִשְׂרָאֵל בֵּין לְעַצְמוֹ, וְהַגַּזְלָן שֶׁנָּטַע--חַיָּבִין בֶּעָרְלָה וּבָרְבָעִי.

הָעוֹלֶה מֵאֵלָיו בִּמְקוֹם פְּכָשִׁין, פָּטוּר; אַפִלּוּ הַנּוֹטֵעַ בִּמְקוֹם שְׁאֵינוּ יִשּׁוּב, פָּטוּר: וְהוּא שֶׁלֹּא יִהְיֶה עוֹשֶׂה, כְּדֵי טִפּוּל שֶׁמִּטַּפֵּל בְּפֵרוֹתָיו עַד שֶׁמְּבִיאָן לְיִשּׁוּב.
אֲבָל אִם הָיָה עוֹשֶׂה כְּדֵי טִפּוּלוֹ, חַיָּב בֶּעָרְלָה.

הַנּוֹטֵעַ לְמִצְוָה--כְּגוֹן שֶׁנָּטַע אֶתְרוֹג לַלּוֹלָב, אוֹ זַיִת לַמְּנוֹרָה--חַיָּב בֶּעָרְלָה.
הִקְדִּישׁ וְאַחַר כָּךְ נָטַע, פָּטוּר מִן הֶעָרְלָה; נָטַע וְאַחַר כָּךְ הִקְדִּישׁ, חַיָּב בֶּעָרְלָה.

הַנּוֹטֵעַ בַּעֲצִיץ שְׁאֵינוּ נָקוּב, חַיָּב בֶּעָרְלָה--אַף עַל פִּי שְׁאֵינוּ כָּאָרֶץ לִזְרָעִים, הֲרֵי הוּא כָּאָרֶץ לְאִילָנוֹת.
וְאִילָן שֶׁנְּטָעוֹ בְּתוֹךְ הַבַּיִת, חַיָּב בֶּעָרְלָה.

זֶה שֶׁנָּטְעוּ גּוֹיִים עַד שֶׁלֹּא בָאוּ אֲבוֹתֵינוּ לָאָרֶץ, פָּטוּר; אֲבָל מִשֶּׁבָּאוּ לָאָרֶץ, אַף מַה שֶׁנָּטְעוּ גּוֹיִים חַיָּב--שֶׁנֶּאֱמָר "כִּי-תָבֹאוּ אֶל-הָאָרֶץ, וּנְטַעְתֶּם" , מִשָּׁעַת בִּיאָה.
וְגוֹי שֶׁהִרְכִּיב אִילָן מַאֲכָל עַל גַּבֵּי אִילָן סְרָק, חַיָּב בֶּעָרְלָה.
וְיֵשׁ לְנָכְרִי נֶטַע רְבָעִי--שְׁאִם בָּא לִנְהֹג בְּמִצְוָה זוֹ, הֲרֵי הוּא קֹדֶשׁ כְּנֶטַע רְבָעִי שֶׁלְּיִשְׂרָאֵל.

 אֶחָד הַנּוֹטֵעַ גַּרְעִנָּה, אוֹ יֵחוּר מִן הָאִילָן, אוֹ שֶׁעָקַר אֶת כָּל הָאִילָן מִמָּקוֹם וּנְטָעוֹ בְּמָקוֹם אַחֵר--הֲרֵי זֶה חַיָּב בֶּעָרְלָה, וּמוֹנֶה מִשָּׁעַת נְטִיעָתוֹ.

זִעְזַע אֶת הָאִילָן וְלֹא עֲקָרוֹ, וְאַחַר כָּךְ מִלָּא סְבִיבוֹתָיו בֶּעָפָר--אִם יָכוֹל לִחְיוֹת אִלּוּ לֹא מִלָּא סְבִיבוֹתָיו, הֲרֵי זֶה פָּטוּר; וְאִם לָאו--הֲרֵי זֶה כְּמִי שֶׁעָקַר וְנָטַע, וְחַיָּב.

וְכֵן אִילָן שֶׁנֶּעְקַר, וְנִשְׁאַר מִמֶּנּוּ בָּאָרֶץ שֹׁרֶשׁ אֶחָד, אַפִלּוּ כְּמַחַט שֶׁמְּלַפְּפִין עָלֶיהָ הָרוֹקְמִין אֶת הַשָּׁנִי, וְהִחְזִירוֹ לִמְקוֹמוֹ וּנְטָעוֹ--פָּטוּר, מִפְּנֵי שֶׁיָּכוֹל לִחְיוֹת.

נֶעְקַר כֻּלּוֹ, וְנֶעְקְרָה הַסֶּלַע שֶׁשָּׁרָשָׁיו בָּהּ עִמּוֹ, וְחָזַר וּנְטָעוֹ כְּמַה שְׁהוּא, בְּכָל הָאֲדָמָה שֶׁסְּבִיבוֹת שָׁרָשָׁיו--אִם יִהְיֶה יָכוֹל לִחְיוֹת מֵאוֹתָהּ אֲדָמָה אִלּוּ לֹא נְטָעוֹ, הֲרֵי הוּא כְּמִי שֶׁלֹּא נֶעְקַר; וְאִם לָאו, חַיָּב.
אִילָן שֶׁקְּצָצוֹ מֵעִם הָאָרֶץ, וְהִחְלִיף--חַיָּב בֶּעָרְלָה, וּמוֹנִין לוֹ מִשָּׁעַת קְצִיצָה.

אֶחָד הַנּוֹטֵעַ, וְאֶחָד הַמַּבְרִיךְ, וְאֶחָד הַמַּרְכִּיב--חַיָּב.
בַּמֶּה דְּבָרִים אֲמוּרִים, בְּשֶׁחָתַךְ בַּד אֶחָד מִן הָאִילָן וְהִבְרִיכוֹ בָּאָרֶץ, אוֹ הִרְכִּיבוֹ בְּאִילָן אַחֵר; אֲבָל אִם מָתַח בַּד אֶחָד מִן הָאִילָן הַזָּקֵן וְהִבְרִיכוֹ בָּאָרֶץ, אוֹ הִרְכִּיבוֹ בְּאִילָן אַחֵר וְעִיקַר הַבַּד מְעֻרֶה בָּאִילָן הַזָּקֵן--הֲרֵי זֶה פָּטוּר.

גָּדַל זֶה הַיֶּלֶד שֶׁהִבְרִיךְ וְעָשָׂה פֵּרוֹת, וְאַחַר כָּךְ נִפְסַק עִיקָרוֹ שֶׁהָיָה מְעֻרֶה בָּאִילָן הַזָּקֵן--מוֹנֵה מִשָּׁעָה שֶׁנִּפְסַק.
וְאוֹתָן הַפֵּרוֹת מֻתָּרִין, מִפְּנֵי שֶׁגָּדְלוּ בְּהֶתֵּר; וְאִם הִנִּיחָן אַחַר שֶׁנִּפְסַק הָעִיקָר, עַד שֶׁהוֹסִיפוּ בְּמָאתַיִם--הֲרֵי אֵלּוּ אֲסוּרִין.

יַלְדָּה שֶׁסִּבְּכָהּ בַּזְּקֵנָה, וְהָיוּ פֵּרוֹת בַּיַּלְדָּה--אַפִלּוּ הוֹסִיפוּ מָאתַיִם--הֲרֵי אֵלּוּ הַפֵּרוֹת שֶׁלַּיַּלְדָּה אֲסוּרִין, שְׁאֵין גִּדּוּלֵי הֶתֵּר מַעֲלִין אֶת הָעִיקָר הָאָסוּר.

אִילָן שֶׁהִבְרִיךְ מִמֶּנּוּ בַּד בָּאָרֶץ, וְאַחַר כָּךְ נֶעְקַר הָאִילָן כֻּלּוֹ, וַהֲרֵי הוּא חוֹיֶה מִן הַבַּד שֶׁהֻבְרָךְ בָּאָרֶץ--נַעֲשָׂה אוֹתוֹ אִילָן כְּאִלּוּ עַתָּה נֻטַּע, וְחַיָּב בֶּעָרְלָה; וּמוֹנֶה לָאִילָן וּלְמַה שֶׁצָּמַח מִן הַהַבְרָכָה, מִשָּׁעָה שֶׁנֶּעְקַר.

הֲרֵי שֶׁהִבְרִיךְ בַּד בָּאָרֶץ, וְצָמַח, וְהִבְרִיךְ בַּד אַחֵר מִמַּה שֶׁצָּמַח בָּאָרֶץ, וְצָמַח, וְחָזַר וְהִבְרִיךְ מִן הַשְּׁלִישִׁי, אַפִלּוּ הֶן מֵאָה מְעֻרִין זֶה בְּזֶה--הוֹאִיל וְלֹא נִפְסְקוּ מִן הָעִיקָר הָרִאשׁוֹן, הַכֹּל מֻתָּר; וְאִם נִפְסַק עִיקָר הָרִאשׁוֹן, מוֹנֶה לַכֹּל מִשָּׁעָה שֶׁנִּפְסַק.
וְאִילָן הַיּוֹצֶא מִן הַגֶּזַע, פָּטוּר מִן הֶעָרְלָה; מִן הַשָּׁרָשִׁים, חַיָּב בֶּעָרְלָה.

יַלְדָּה פָּחוּת מִטֶּפַח, חַיֶּבֶת בֶּעָרְלָה כָּל שְׁנוֹתֶיהָ--מִפְּנֵי שְׁהִיא נִרְאֵית כִּנְטִיעָה בַּת שְׁנָתָהּ.
בַּמֶּה דְּבָרִים אֲמוּרִים, בִּנְטִיעָה אַחַת, אוֹ שְׁתַּיִם כְּנֶגֶד שְׁתַּיִם וְאַחַת יוֹצְאָה זָנָב; אֲבָל אִם הָיָה הַכֶּרֶם כֻּלּוֹ פָּחוּת מִטֶּפַח--הֲרֵי זֶה יֵשׁ לוֹ קוֹל, וּמוֹנִין לוֹ כְּדֶרֶךְ שֶׁמּוֹנִין לִשְׁאָר הָאִילָנוֹת.

נוֹטְעִין יֵחוּר שֶׁלְּעָרְלָה; וְאֵין נוֹטְעִין אֱגוֹז שֶׁלְּעָרְלָה--מִפְּנֵי שְׁהוּא פְּרִי, וּפֵרוֹת עָרְלָה אֲסוּרִין בַּהֲנָיָה כְּמוֹ שֶׁבֵּאַרְנוּ בְּהִלְכּוֹת אִסּוּרֵי מַאֲכָלוֹת.
וְאִם עָבַר וְנָטַע אֱגוֹז שֶׁלְּעָרְלָה, הֲרֵי הַצּוֹמֵחַ מֻתָּר כִּשְׁאָר הָאִילָנוֹת.

וְכֵן אֵין מַרְכִּיבִין כַּפְנָיוֹת שֶׁלְּעָרְלָה בִּדְקָלִים, מִפְּנֵי שֶׁהַכַּפְנָיוֹת כַּפְּרִי.
עָבַר וְהִרְכִּיב, מֻתָּר: שֶׁכָּל דָּבָר שֶׁיֵּשׁ לוֹ שְׁנֵי גוֹרְמִין, אֶחָד אָסוּר וְאֶחָד מֻתָּר--הֲרֵי זֶה הַנִּגְרָם מִשְּׁנֵיהֶם מֻתָּר.
לְפִיכָּךְ הַצּוֹמֵחַ מִפֵּרוֹת עָרְלָה מֻתָּר--שֶׁהֲרֵי גָּרַם לוֹ לִצְמֹחַ הַפְּרִי הָאָסוּר, וְהָאָרֶץ הַמֻּתֶּרֶת.

הִלְכּוֹת מַעֲשֵׂר שֵׁנִי וְנֶטַע רְבָעִי פֵּרֶק יא 
מִצְוַת עֲשֵׂה לְהִתְוַדּוֹת לִפְנֵי ה', אַחַר שֶׁמּוֹצִיאִין כָּל הַמַּתָּנוֹת שֶׁבְּזֶרַע הָאָרֶץ; וְזֶה הוּא הַנִּקְרָא וִדּוּי מַעֲשֵׂר.
וְאֵין מִתְוַדִּין וִדּוּי זֶה, אֵלָא אַחַר הַשָּׁנָה שֶׁמַּפְרִישִׁין בָּהּ מַעְשַׂר עָנִי--שֶׁנֶּאֱמָר "כִּי תְכַלֶּה לַעְשֵׂר ...
וְאָמַרְתָּ לִפְנֵי ה' אֱלֹהֶיךָ בִּעַרְתִּי הַקֹּדֶשׁ מִן-הַבַּיִת" .

 אֵימָתַי מִתְוַדִּין: בַּמִּנְחָה בְּיוֹם טוֹב הָאַחֲרוֹן שֶׁלַּפֶּסַח שֶׁלָּרְבִיעִית וְשֶׁלַּשְּׁבִיעִית--שֶׁנֶּאֱמָר "כִּי תְכַלֶּה לַעְשֵׂר" , בְּרֶגֶל שֶׁכָּל הַמַּעַשְׂרוֹת כָּלִים בּוֹ; וְאֵין הַפֶּסַח מַגִּיעַ מִשָּׁנָה רְבִיעִית אֵלָא וְכָל פֵּרוֹת שְׁלִישִׁית נִתְעַשְּׂרוּ, בֵּין פֵּרוֹת הָאִילָן בֵּין פֵּרוֹת הָאָרֶץ.

 אֵין מִתְוַדִּין אֵלָא בַּיּוֹם, וְכָל הַיּוֹם כָּשֵׁר לְוִדּוּי הַמַּעֲשֵׂר; וּבֵין בִּפְנֵי הַבַּיִת בֵּין שֶׁלֹּא בִּפְנֵי הַבַּיִת, חַיָּב לְבַעַר וּלְהִתְוַדּוֹת.
וִדּוּי זֶה נֶאֱמָר בְּכָל לָשׁוֹן--שֶׁנֶּאֱמָר "וְאָמַרְתָּ לִפְנֵי ה' אֱלֹהֶיךָ" , בְּכָל לָשׁוֹן שֶׁאַתָּה אוֹמֵר.
וְכָל אֶחָד וְאֶחָד, אוֹמְרוֹ בִּפְנֵי עַצְמוֹ; וְאִם רָצוּ רַבִּים לְהִתְוַדּוֹת כְּאֶחָד, מִתְוַדִּין.
וּמִצְוָתוֹ בַּמִּקְדָּשׁ, שֶׁנֶּאֱמָר "וְאָמַרְתָּ לִפְנֵי ה' אֱלֹהֶיךָ"; וְאִם הִתְוַדָּה בְּכָל מָקוֹם, יָצָא.

 אֵינוּ מִתְוַדֶּה אֵלָא עַד שֶׁלֹּא יִשָּׁאֵר אֶצְלוֹ אֶחָד מִן הַמַּתָּנוֹת, שֶׁכֵּן הוּא אוֹמֵר בַּוִּדּוּי "בִּעַרְתִּי הַקֹּדֶשׁ מִן-הַבַּיִת ..." .
וְעֶרֶב יוֹם טוֹב הָאַחֲרוֹן, הָיָה הַבֵּעוּר; וּלְמָחָר מִתְוַדִּין.

 כֵּיצַד הוּא עוֹשֶׂה: אִם נִשְׁאַר אֶצְלוֹ תְּרוּמָה וּתְרוּמַת מַעֲשֵׂר, נוֹתְנָהּ לַכּוֹהֵן; מַעֲשֵׂר רִאשׁוֹן, נוֹתְנוֹ לַלֵּוִי; מַעְשַׂר עָנִי, נוֹתְנוֹ לָעֲנִיִּים.
נִשְׁאֲרוּ אֶצְלוֹ פֵּרוֹת מַעֲשֵׂר שֵׁנִי שֶׁלְּוַדַּאי, אוֹ נֶטַע רְבָעִי, אוֹ מְעוֹת פְּדִיָּתָן--הֲרֵי זֶה מְבַעֵר אוֹתָן, וּמַשְׁלִיךְ לַיָּם אוֹ שׂוֹרֵף; נִשְׁאַר אֶצְלוֹ מַעֲשֵׂר שֵׁנִי שֶׁלִּדְמַאי, אֵינוּ חַיָּב לְבַעֲרוֹ.
נִשְׁאַר אֶצְלוֹ בִּכּוּרִים, הֲרֵי הֶן מִתְבַּעֲרִין בְּכָל מָקוֹם.

 בַּמֶּה דְּבָרִים אֲמוּרִים שֶׁשּׂוֹרֵף וּמְבַעֵר, בְּשֶׁנִּשְׁאֲרוּ אֶצְלוֹ פֵּרוֹת שְׁאֵינוּ יָכוֹל לְאָכְלָן כֻּלָּן, קֹדֶם שֶׁיִּכָּנֵס יוֹם טוֹב.
אֲבָל אִם נִשְׁאַר לוֹ תַּבְשִׁיל שֶׁלְּמַעֲשֵׂר שֵׁנִי וְנֶטַע רְבָעִי, אֵינוּ צָרִיךְ לְבַעֲרוֹ--שֶׁהַתַּבְשִׁיל כִּמְבֹעָר; וְכֵן יַיִן וּתְבָלִין, הֲרֵי הֶן כִּמְבֹעָרִין.

 פֵּרוֹת שֶׁלֹּא הִגִּיעוּ לְעוֹנַת הַמַּעַשְׂרוֹת בְּשָׁעַת הַבֵּעוּר--אֵינָן מְעַכְּבִין אוֹתוֹ לְהִתְוַדּוֹת, וְאֵינוּ חַיָּב לְבַעַר אוֹתָן.
מִי שֶׁהָיוּ פֵּרוֹתָיו רְחוֹקִין מִמֶּנּוּ, וְהִגִּיעַ יוֹם הַבֵּעוּר--הֲרֵי זֶה קוֹרֶא שֵׁם לַמַּתָּנוֹת, וּמְזַכֶּה בָּהֶן לְבַעְלֵיהֶן עַל גַּב קַרְקָע, אוֹ לְמִי שֶׁזּוֹכֶה בָּהֶן לְבַעְלֵיהֶן; וּמִתְוַדֶּה לְמָחָר: שֶׁנְּתִינַת הַמִּטַּלְטְלִין עַל גַּבֵּי קַרְקָע, אֵינָהּ אֵלָא מַתָּנָה שֶׁיֵּשׁ בָּהּ חִזּוּק; אֲבָל אֵינוּ יָכוֹל לְהַקְנוֹת לָהֶם הַמַּעַשְׂרוֹת בַּחֲלִיפִין, מִפְּנֵי שֶׁנִּרְאֶה כִּמְכִירָה, וְהַמַּעַשְׂרוֹת וְהַתְּרוּמוֹת, נֶאֱמָר בָּהֶן נְתִינָה לֹא מְכִירָה.

 וּמְנַיִן שְׁאֵינוּ יָכוֹל לְהִתְוַדּוֹת, עַד שֶׁיּוֹצִיא כָּל הַמַּתָּנוֹת--שֶׁנֶּאֱמָר "בִּעַרְתִּי הַקֹּדֶשׁ מִן-הַבַּיִת ..." : "הַקֹּדֶשׁ"--זֶה מַעֲשֵׂר שֵׁנִי וְנֶטַע רְבָעִי, הַקְּרוּיִין קֹדֶשׁ; "מִן-הַבַּיִת"--זוֹ חַלָּה, שְׁהִיא הַמַּתָּנָה שֶׁלַּכּוֹהֲנִים בַּבַּיִת.
"נְתַתִּיו לַלֵּוִי" , זֶה מַעֲשֵׂר רִאשׁוֹן; "וְגַם נְתַתִּיו" --מִכְּלַל שֶׁקְּדָמַתּוּ מַתָּנָה אַחֶרֶת, וְהִיא תְּרוּמָה גְּדוֹלָה וּתְרוּמַת מַעֲשֵׂר.
"לַגֵּר לַיָּתוֹם וְלָאַלְמָנָה" --זֶה מַעְשַׂר עָנִי וְלֶקֶט שִׁכְחָה וּפֵאָה, אַף עַל פִּי שְׁאֵין לֶקֶט שִׁכְחָה וּפֵאָה מְעַכְּבִין אֶת הַוִּדּוּי.

 וְצָרִיךְ לְהַפְרִישׁ אֶת הַמַּתָּנוֹת עַל הַסֵּדֶר, וְאַחַר כָּךְ יִתְוַדֶּה--שֶׁנֶּאֱמָר "כְּכָל-מִצְוָתְךָ, אֲשֶׁר צִוִּיתָנִי" : הַא אִם הִקְדִּים מַעֲשֵׂר שֵׁנִי לְרִאשׁוֹן, אֵינוּ יָכוֹל לְהִתְוַדּוֹת; נִשְׂרַף טִבְלוֹ, אֵינוּ יָכוֹל לְהִתְוַדּוֹת--שֶׁהֲרֵי לֹא הִפְרִישׁ מַתָּנוֹת, וְלֹא נְתָנָן לְבַעְלֵיהֶן.
וּבִזְמָן שֶׁהָיוּ נוֹתְנִין מַעֲשֵׂר רִאשׁוֹן לַכּוֹהֲנִים--לֹא הָיוּ מִתְוַדִּין, שֶׁנֶּאֱמָר "וְגַם נְתַתִּיו לַלֵּוִי" .

 מִי שְׁאֵין לוֹ אֵלָא מַעֲשֵׂר שֵׁנִי בִּלְבָד--מִתְוַדֶּה, שֶׁעִיקַר הַוִּדּוּי בַּמַּעֲשֵׂר הוּא; וְכֵן אִם לֹא הָיָה לוֹ אֵלָא בִּכּוּרִים בִּלְבָד, מִתְוַדֶּה--שֶׁנֶּאֱמָר "בִּעַרְתִּי הַקֹּדֶשׁ" , הַקֹּדֶשׁ הָרִאשׁוֹן שְׁהוּא הַבִּכּוּרִים.
אֲבָל מִי שְׁאֵין לוֹ אֵלָא תְּרוּמָה בִּפְנֵי עַצְמָהּ, אֵינוּ מִתְוַדֶּה--שְׁאֵין הַתְּרוּמָה טְעוּנָה וִדּוּי, אֵלָא בִּכְלַל שְׁאָר הַמַּתָּנוֹת.

 "לֹא-עָבַרְתִּי מִמִּצְוֹתֶיךָ" --שֶׁלֹּא הִפְרִישׁ מִמִּין עַל שְׁאֵינוּ מִינוֹ, לֹא מִן הַתָּלוּשׁ עַל הַמְּחֻבָּר, וְלֹא מִן הַמְּחֻבָּר עַל הַתָּלוּשׁ, וְלֹא מִן הֶחָדָשׁ עַל הַיָּשָׁן, וְלֹא מִן הַיָּשָׁן עַל הֶחָדָשׁ.
"וְלֹא שָׁכָחְתִּי" --שֶׁלֹּא שָׁכַח מִלְּבָרְכוֹ, וּלְהַזְכִּיר שְׁמוֹ עָלָיו.

"לֹא-אָכַלְתִּי בְאֹנִי מִמֶּנּוּ" --הַא אִם אֲכָלוֹ בָּאֲנִינָה, אֵינוּ מִתְוַדֶּה.
"וְלֹא-בִעַרְתִּי מִמֶּנּוּ בְּטָמֵא" --הַא אִם הִפְרִישׁוֹ בְּטֻמְאָה, אֵינוּ מִתְוַדֶּה.
"וְלֹא-נָתַתִּי מִמֶּנּוּ, לְמֵת" --שֶׁלֹּא לָקַח מִמֶּנּוּ אֲרוֹן וְתַכְרִיכִין לְמֵת, וְלֹא נְתָנוֹ לְאוֹנְנִים אֲחֵרִים.
"שָׁמַעְתִּי, בְּקוֹל ה' אֱלֹהָי" , שֶׁהֵבִיאוֹ לְבֵית הַבְּחִירָה.
"עָשִׂיתִי, כְּכֹל אֲשֶׁר צִוִּיתָנִי" --שֶׁשָּׂמַח וְשִׂמַּח בּוֹ, שֶׁנֶּאֱמָר "וְשָׂמַחְתָּ בְכָל-הַטּוֹב ..." .

 "הַשְׁקִיפָה מִמְּעוֹן קָדְשְׁךָ מִן-הַשָּׁמַיִם ...
כַּאֲשֶׁר נִשְׁבַּעְתָּ לַאֲבֹתֵינוּ, אֶרֶץ זָבַת חָלָב וּדְבָשׁ" , זוֹ בַּקָּשָׁה שֶׁיִּתֵּן טַעַם בַּפֵּרוֹת.

 יִשְׂרָאֵל וּמַמְזְרִים, מִתְוַדִּים; אֲבָל לֹא גֵּרִים וַעֲבָדִים מְשֻׁחְרָרִים--מִפְּנֵי שְׁאֵין לָהֶם חֵלֶק בָּאָרֶץ, וַהֲרֵי הוּא אוֹמֵר "כַּאֲשֶׁר נִשְׁבַּעְתָּ לַאֲבֹתֵינוּ" .
כּוֹהֲנִים וּלְוִיִּים מִתְוַדִּים--שֶׁאַף עַל פִּי שֶׁלֹּא חָלְקוּ בָּאָרֶץ, יֵשׁ לָהֶם עָרֵי מִגְרָשׁ.

הִלְכּוֹת בִּכּוּרִים עִם שְׁאָר מַתְּנוֹת כְּהֻנָּה שֶׁבַּגְּבוּלִין 
יֵשׁ בִּכְלָלָן תֵּשַׁע מִצְווֹת--שְׁמוֹנֶה מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: לְהַפְרִישׁ בִּכּוּרִים וּלְהַעֲלוֹתָן לַמִּקְדָּשׁ; שֶׁלֹּא יֹאכַל הַכּוֹהֵן בִּכּוּרִים חוּץ לִירוּשָׁלַיִם; לִקְרוֹת עֲלֵיהֶן; לְהַפְרִישׁ חַלָּה לַכּוֹהֵן; לָתֵת זְרוֹעַ וּלְחָיַיִם וְקֵבָה לַכּוֹהֵן; לִתֵּן לוֹ רֵאשִׁית הַגֵּז; לִפְדּוֹת בְּכוֹר הַבֵּן וְלִתֵּן פִּדְיוֹנוֹ לַכּוֹהֵן; לִפְדּוֹת פֶּטֶר חֲמוֹר וְלִתֵּן פִּדְיוֹנוֹ לַכּוֹהֵן; לַעֲרֹף פֶּטֶר חֲמוֹר, אִם לֹא רָצָה לִפְדּוֹתוֹ.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת בִּכּוּרִים פֵּרֶק א 
אַרְבַּע וְעֶשְׂרִים מַתָּנוֹת כְּהֻנָּה נִתְּנוּ לַכּוֹהֲנִים, וְכֻלָּן מְפֹרָשִׁין בַּתּוֹרָה; וְעַל כֻּלָּן נִכְרְתָה בְּרִית לְאַהֲרוֹן.
וְכָל כּוֹהֵן שְׁאֵינוּ מוֹדֶה בָּהֶן--אֵין לוֹ חֵלֶק בַּכְּהֻנָּה, וְאֵין נוֹתְנִין לוֹ מַתָּנָה מֵהֶן.
וְכָל הָאוֹכֵל מַתָּנָה שֶׁיֵּשׁ בָּהּ קְדֻשָּׁה מֵהֶן, מְבָרֵךְ אֲשֶׁר קִדְּשָׁנוּ בִּקְדֻשָּׁתוֹ שֶׁלְּאַהֲרוֹן, וְצִוָּנוּ לֶאֱכֹל כָּךְ וְכָּךְ.

 שְׁמוֹנֶה מַתָּנוֹת מֵהֶם--אֵין אוֹכְלִין אוֹתָן הַכּוֹהֲנִים, אֵלָא בַּמִּקְדָּשׁ לִפְנִים מֵחוֹמַת הָעֲזָרָה; וְחָמֵשׁ מַתָּנוֹת--אֵין אוֹכְלִין אוֹתָן, אֵלָא בִּירוּשָׁלַיִם לִפְנִים מֵחוֹמַת הָעִיר; וְחָמֵשׁ מַתָּנוֹת--אֵין זוֹכִין בָּהֶן מִן הַתּוֹרָה, אֵלָא בְּאֶרֶץ יִשְׂרָאֵל בִּלְבָד; וְחָמֵשׁ מַתָּנוֹת--זוֹכִין בָּהֶן, בֵּין בָּאָרֶץ בֵּין בְּחוּצָה לָאָרֶץ; וּמַתָּנָה אַחַת--זוֹכִין בָּהּ מִן הַמִּקְדָּשׁ.

 מַה הֶן הַשְּׁמוֹנֶה שְׁאֵין נֶאֱכָלִין אֵלָא בַּמִּקְדָּשׁ--בְּשַׂר הַחַטָּאת, אֶחָד חַטַּאת הָעוֹף וְאֶחָד חַטַּאת הַבְּהֵמָה; וּבְשַׂר הָאָשָׁם, בֵּין תָּלוּי בֵּין וַדַּאי; וְזִבְחֵי שַׁלְמֵי צִבּוּר; וּמוֹתַר הָעֹמֶר; וּשְׁיַרֵי מִנְחוֹת יִשְׂרָאֵל; וּשְׁתֵּי הַלֶּחֶם; וְלֶחֶם הַפָּנִים; וְלוֹג שֶׁמֶן שֶׁלַּמְּצֹרָע: אֵלּוּ אֵין נֶאֱכָלִין אֵלָא בַּמִּקְדָּשׁ.

 וּמַה הֶן הֶחָמֵשׁ שְׁאֵין נֶאֱכָלִין אֵלָא בִּירוּשָׁלַיִם--חָזֶה וְשׁוֹק שֶׁלִּשְׁלָמִים, וְהַמּוּרָם מִן הַתּוֹדָה, וְהַמּוּרָם מֵאֵיל נָזִיר, וּבְכוֹר בְּהֵמָה טְהוֹרָה, וְהַבִּכּוּרִים: אֵלּוּ אֵין נֶאֱכָלִין אֵלָא בִּירוּשָׁלַיִם.

 וּמַה הֶן הֶחָמֵשׁ שֶׁבְּאֶרֶץ יִשְׂרָאֵל--הַתְּרוּמָה וּתְרוּמַת מַעֲשֵׂר וְהַחַלָּה, וּשְׁלָשְׁתָּן קֹדֶשׁ; וְרֵאשִׁית הַגֵּז וּשְׂדֶה אֲחֻזָּה, וּשְׁנֵיהֶן חֻלִּין: אֵלּוּ אֵין זוֹכִין בָּהֶן מִן הַתּוֹרָה אֵלָא בְּאֶרֶץ יִשְׂרָאֵל.
וְאֵין אוֹכְלִין תְּרוּמוֹת וְחַלּוֹת שֶׁלְּאֶרֶץ יִשְׂרָאֵל, אֵלָא בְּאֶרֶץ יִשְׂרָאֵל.

 וּמַה הֶן הֶחָמֵשׁ שֶׁזּוֹכִין בָּהֶן הַכּוֹהֲנִים בְּכָל מָקוֹם--הַמַּתָּנוֹת, וּפִדְיוֹן הַבֵּן, וּפֶטֶר חֲמוֹר, וְגֶזֶל הַגֵּר, וְהַחֲרָמִים; וַחֲמִשְׁתָּן חֻלִּין לְכָל דָּבָר.

 וְהַמַּתָּנָה שֶׁזּוֹכִין בָּהּ מִן הַמִּקְדָּשׁ, הִיא עוֹרוֹת הָעוֹלוֹת; וְהוּא הַדִּין, לִשְׁאָר עוֹרוֹת קָדְשֵׁי קֳדָשִׁים--כֻּלָּן לַכּוֹהֲנִים.

 הַשְּׁמוֹנֶה מַתָּנוֹת שְׁאֵין נֶאֱכָלִין אֵלָא בַּמִּקְדָּשׁ--כֻּלָּן קָדְשֵׁי קֳדָשִׁים הֶן, וְאֵין נֶאֱכָלִין אֵלָא לְזִכְרֵי כְּהֻנָּה כְּמוֹ שֶׁיִּתְבָּאַר בִּמְקוֹמוֹ; וּבָהֶן נֶאֱמָר "כָּל-זָכָר יֹאכַל אֹתוֹ" .

 הֶחָמֵשׁ שֶׁבִּירוּשָׁלַיִם--קֳדָשִׁים קַלִּים הֶן, וְנֶאֱכָלִין לַזְּכָרִים וְלַנְּקֵבוֹת; וּבָהֶן נֶאֱמָר "לְךָ נְתַתִּים וּלְבָנֶיךָ וְלִבְנֹתֶיךָ אִתְּךָ, לְחָק-עוֹלָם" .
וְאַף עַל פִּי כֵן אֵין נִתָּנִין אֵלָא לְזִכְרֵי כְּהֻנָּה, שֶׁהֲרֵי לְאַנְשֵׁי מִשְׁמָר הֶן; וְהַבְּכוֹר מַקְרִיבִין חֶלְבּוֹ וְדָמוֹ, וְאֵין מַקְרִיב אֵלָא אִישׁ.

וְכֵן עוֹרוֹת קָדְשֵׁי קֳדָשִׁים, וּשְׂדֵה אֲחֻזָּה, וְהַחֲרָמִים, וְגֶזֶל הַגֵּר--אֵין זוֹכִין בָּהֶן אֵלָא אַנְשֵׁי מִשְׁמָר, כְּמוֹ שֶׁיִּתְבָּאַר; וְכֵן פִּדְיוֹן הַבֵּן לְזִכְרֵי כְּהֻנָּה, שֶׁכֵּן נֶאֱמָר בּוֹ "וְנָתַתָּה הַכֶּסֶף, לְאַהֲרֹן וּלְבָנָיו" .
וּפֶטֶר חֲמוֹר, לְזִכְרֵי כְּהֻנָּה--שֶׁדִּין הַבְּכוֹרוֹת כֻּלָּן שׁוֹוֶה, לַזְּכָרִים וְלֹא לַנְּקֵבוֹת.

הִנֵּה לָמַדְתָּ שֶׁהַמַּתָּנוֹת שֶׁנִּתָּנִין לַנְּקֵבוֹת כַּזְּכָרִים, חָמֵשׁ מַתָּנוֹת--תְּרוּמָה, וּתְרוּמַת מַעֲשֵׂר, וְחַלָּה, וּמַתְּנוֹת בְּהֵמָה, וְרֵאשִׁית הַגֵּז.

וּמְנַיִן אֲנִי אוֹמֵר שֶׁרֵאשִׁית הַגֵּז נִתֶּנֶת לַכּוֹהֶנֶת: שֶׁהֲרֵי נֶאֱמָר "רֵאשִׁית דְּגָנְךָ תִּירֹשְׁךָ וְיִצְהָרֶךָ, וְרֵאשִׁית גֵּז צֹאנְךָ--תִּתֶּן-לוֹ" --מַה רֵאשִׁית דָּגָן נִתֶּנֶת לַנְּקֵבוֹת כַּזְּכָרִים, אַף רֵאשִׁית הַגֵּז נִתֶּנֶת לַנְּקֵבוֹת כַּזְּכָרִים.

 מָנוּ חֲכָמִים מַתָּנוֹת אֵלּוּ עַל דֶּרֶךְ אַחֶרֶת וְאָמְרוּ, עֶשְׂרִים וְאַרְבַּע מַתְּנוֹת כְּהֻנָּה נִתְּנוּ לְאַהֲרוֹן; וְאֵלּוּ הֶן--עֶשֶׂר בַּמִּקְדָּשׁ, אַרְבַּע בִּירוּשָׁלַיִם, וְעֶשֶׂר בַּגְּבוּלִין: 
 עֶשֶׂר בַּמִּקְדָּשׁ--חַטָּאת, וְחַטַּאת הָעוֹף, אָשָׁם, וְאָשָׁם תָּלוּי, זִבְחֵי שַׁלְמֵי צִבּוּר, וְלוֹג שֶׁמֶן שֶׁלַּמְּצֹרָע, שְׁתֵּי הַלֶּחֶם, וְלֶחֶם הַפָּנִים, שְׁיַרֵי מְנָחוֹת, וּמוֹתַר הָעֹמֶר.
אַרְבַּע בִּירוּשָׁלַיִם--הַבְּכוֹרָה, וְהַבִּכּוּרִים, וּמוּרָם מִתּוֹדָה וְאֵיל נָזִיר, וְעוֹרוֹת הַקֳּדָשִׁים.

עֶשֶׂר בַּגְּבוּלִין--תְּרוּמָה, וּתְרוּמַת מַעֲשֵׂר, וְחַלָּה, וְרֵאשִׁית הַגֵּז, וְהַמַּתָּנוֹת, וּפִדְיוֹן הַבֵּן, וּפִדְיוֹן פֶּטֶר חֲמוֹר, שְׂדֵה חֲרָמִים, וּשְׂדֵה אֲחֻזָּה, וְגֶזֶל הַגֵּר.
וּלְפִי חֶשְׁבּוֹן זֶה, חָשַׁב כָּל הַמּוּרָם מִקֳּדָשִׁים קַלִּים מַתָּנָה אַחַת--וְהֶן חָזֶה וְשׁוֹק הַמּוּרָם מִכָּל זֶבַח שְׁלָמִים, עִם הַלֶּחֶם הַמּוּרָם עִמָּהֶם אִם הָיָה תּוֹדָה, עִם הַזְּרוֹעַ הַמּוּרֶמֶת מֵאֵיל נָזִיר, עִם הַלֶּחֶם הַמּוּרָם עִמָּהּ, עִם חָזֶה וְשׁוֹק: הוֹאִיל וּשְׁלָשְׁתָּן שְׁלָמִים הֶן, חָשַׁב הַמּוּרָם מֵהֶם מַתָּנָה אַחַת.

כָּל הַמַּתָּנוֹת שְׁהֶן תְּלוּיוֹת בַּקָּרְבָּנוֹת, תִּתְבָּאַר כָּל אַחַת וְאַחַת מֵהֶן בִּמְקוֹמָהּ מֵהִלְכּוֹת הַקָּרְבָּנוֹת; וְכֵן גֶּזֶל הַגֵּר יִתְבָּאַר בְּהִלְכּוֹת גְּזֵלָה.
וּכְבָר בֵּאַרְנוּ דִּין שְׂדֵה אֲחֻזָּה וְדִין הַחֲרָמִים בְּהִלְכּוֹת עֲרָכִים, וְדִין תְּרוּמָה וּתְרוּמַת מַעֲשֵׂר בְּהִלְכּוֹת תְּרוּמוֹת.

וּבַהֲלָכוֹת אֵלּוּ, אֲבָאַר מִשְׁפְּטֵי הַמַּתָּנוֹת שְׁאֵינָן תְּלוּיִין בַּקָּרְבָּנוֹת; וְהֶן--הַבִּכּוּרִים, וְהַחַלָּה, וְהַמַּתָּנוֹת, וְרֵאשִׁית הַגֵּז, וּפִדְיוֹן הַבֵּן, וּפֶטֶר חֲמוֹר.

הִלְכּוֹת בִּכּוּרִים פֵּרֶק ב 
מִצְוַת עֲשֵׂה לְהָבִיא בִּכּוּרִים לַמִּקְדָּשׁ; וְאֵין הַבִּכּוּרִים נוֹהֲגִין אֵלָא בִּפְנֵי הַבַּיִת וּבְאֶרֶץ יִשְׂרָאֵל בִּלְבָד, שֶׁנֶּאֱמָר "רֵאשִׁית, בִּכּוּרֵי אַדְמָתְךָ, תָּבִיא, בֵּית ה' אֱלֹהֶיךָ" .
וּמְבִיאִין בִּכּוּרִים מִדִּבְרֵיהֶם מֵעָרֵי סִיחוֹן וְעוֹג וּמִסּוּרְיָה, שֶׁהַקּוֹנֶה בְּסוּרְיָה כְּקוֹנֶה בִּירוּשָׁלַיִם.

אֲבָל עַמּוֹן וּמוֹאָב, וּמִצְרַיִם וּבָבֶל--אַף עַל פִּי שְׁהֶן חַיָּבִין בִּתְרוּמָה וּמַעַשְׂרוֹת מִדִּבְרֵיהֶם, אֵין מְבִיאִין מֵהֶן בִּכּוּרִים; וְאִם הֵבִיא בִּכּוּרִים מֵחוּצָה לָאָרֶץ, אֵינָן בִּכּוּרִים.

 אֵין מְבִיאִין בִּכּוּרִים אֵלָא מִשִּׁבְעַת הַמִּינִין הָאֲמוּרִים בִּשְׁבָח הָאָרֶץ, וְהֶם הַחִטִּים וְהַשְּׂעוֹרִים וְהָעֲנָבִים וְהַתְּאֵנִים וְהָרִמּוֹנִים וְהַזֵּיתִים וְהַתְּמָרִים; וְאִם הֵבִיא חוּץ מִשִּׁבְעַת הַמִּינִין, לֹא נִתְקַדְּשׁוּ.

 אֵין מְבִיאִין לֹא מִתְּמָרִים שֶׁבֶּהָרִים, וְלֹא מִפֵּרוֹת שֶׁבָּעֲמָקִים, וְלֹא מִזֵּיתֵי שֶׁמֶן שְׁאֵינָן מִן הַמֻּבְחָר; אֵלָא מִתְּמָרִים שֶׁבָּעֲמָקִים וּמִפֵּרוֹת שֶׁבֶּהָרִים, לְפִי שְׁהֶן מִן הַמֻּבְחָר.
וְאִם הֵבִיא שֶׁלֹּא מִן הַמֻּבְחָר--כְּגוֹן תְּמָרִים שֶׁבֶּהָרִים, וּתְאֵנִים סוּכוֹת וּמְרֻקָּבוֹת, וַעֲנָבִים מְאֻבָּקוֹת וּמְעֻשָּׁנוֹת--לֹא נִתְקַדְּשׁוּ.

 אֵין מְבִיאִין בִּכּוּרִים מַשְׁקִין חוּץ מִזֵּיתִים וַעֲנָבִים בִּלְבָד, שֶׁנֶּאֱמָר "פְּרִי הָאֲדָמָה" ; וְאִם הֵבִיא מַשְׁקֶה, אֵין מְקַבְּלִין מִמֶּנּוּ.
הַקְּרוֹבִים לִירוּשָׁלַיִם, מְבִיאִין תְּאֵנִים וַעֲנָבִים לַחִים; וְהָרְחוֹקִין, מְבִיאִין אוֹתָן גְּרֹגְּרוֹת וְצִמּוּקִין.

אֵין מְבִיאִין בִּכּוּרִים קֹדֶם עֲצֶרֶת, שֶׁנֶּאֱמָר "וְחַג הַקָּצִיר בִּכּוּרֵי מַעֲשֶׂיךָ" .
וְאִם הֵבִיא, אֵין מְקַבְּלִין מִמֶּנּוּ; אֵלָא יַנִּיחֵם שָׁם עַד שֶׁתָּבוֹא עֲצֶרֶת, וְיִקְרָא עֲלֵיהֶן.
וְכֵן אֵין מְבִיאִין בִּכּוּרִים אַחַר חֲנֻכָּה--שֶׁהַבִּכּוּרִים שֶׁבִּכְּרוּ אַחַר חֲנֻכָּה, הֲרֵי הֶן חֲשׁוּבִין מִשָּׁנָה הַבָּאָה; וְיַנִּיחַ אוֹתָן עַד אַחַר הָעֲצֶרֶת.

אֵין מְבִיאִין בִּכּוּרִים לֹא מִן הֶחָדָשׁ עַל הַיָּשָׁן, וְלֹא מִן הַיָּשָׁן עַל הֶחָדָשׁ.
כֵּיצַד--לֹא יָבִיא מִפֵּרוֹת שֶׁחָנְטוּ קֹדֶם חֲמִשָּׁה עָשָׂר בִּשְׁבָט, עַל פֵּרוֹת שֶׁחָנְטוּ אַחַר חֲמִשָּׁה עָשָׂר בּוֹ.

אֶחָד הַנּוֹטֵעַ וְאֶחָד הָעוֹלֶה מֵאֵלָיו, שֶׁנֶּאֱמָר "בִּכּוּרֵי כָּל-אֲשֶׁר בְּאַרְצָם" .
וּפֵרוֹת שֶׁלְּשֻׁתָּפִין חַיָּבִים בַּבִּכּוּרִים, שֶׁנֶּאֱמָר "כָּל-אֲשֶׁר בְּאַרְצָם".
הַגָּדֵל בַּעֲצִיץ, אַף עַל פִּי שְׁהוּא נָקוּב, וְהַגָּדֵל בִּסְּפִינָה--אֵינוּ מֵבִיא מִמֶּנּוּ כָּל עִיקָר, שֶׁנֶּאֱמָר "בְּאַרְצָם"; אֲבָל מֵבִיא מִן הַגָּדֵל בַּגָּג וּבַחֻרְבָה.

 הַנּוֹטֵעַ אִילָן בְּתוֹךְ שָׂדֵהוּ, וְהִבְרִיכוֹ לְתוֹךְ שְׂדֵה חֲבֵרוֹ אוֹ לִרְשׁוּת הָרַבִּים, אוֹ שֶׁהָיָה נָטוּעַ בִּשְׂדֵה חֲבֵרוֹ אוֹ בִּרְשׁוּת הָרַבִּים, וְהִבְרִיכוֹ בְּתוֹךְ שָׂדֵהוּ, אוֹ שֶׁהָיָה עִיקָרוֹ בְּתוֹךְ שָׂדֵהוּ וְהִבְרִיךְ קְצָתוֹ בְּתוֹךְ שָׂדֵהוּ, וְדֶרֶךְ הָרַבִּים אוֹ דֶּרֶךְ הַיָּחִיד מַפְסֶקֶת בָּאֶמְצָע בֵּין הָעִיקָר וְהַצַּד הַמֻּבְרָךְ--אֵינוּ מֵבִיא בִּכּוּרִים לֹא מִמַּה שֶׁהוֹצִיא בִּרְשׁוּת זוֹ, וְלֹא מִן הַצַּד שֶׁבָּרְשׁוּת הָאַחֶרֶת: שֶׁנֶּאֱמָר "בִּכּוּרֵי אַדְמָתְךָ" , עַד שֶׁיִּהְיוּ כָּל הַגִּדּוּלִין מֵאַדְמָתָךְ.

 נָתַן לוֹ חֲבֵרוֹ רְשׁוּת לְהַבְרִיךְ בְּתוֹךְ שֶׁלּוֹ, אַפִלּוּ לְשָׁעָה--הֲרֵי זֶה מֵבִיא.
וְאִם הָיָה הָאִילָן סָמוּךְ לִמְצָר חֲבֵרוֹ, אוֹ נוֹטֶה לִשְׂדֵה חֲבֵרוֹ--אַף עַל פִּי שֶׁחַיָּב לְהַרְחִיק, הֲרֵי זֶה מֵבִיא מִמֶּנּוּ וְקוֹרֶא: שֶׁעַל מְנַת כֵּן, הִנְחִיל יְהוֹשׁוּעַ אֶת הָאָרֶץ.

 הָאֲרִיסִין, וְהַחוֹכְרִין, וּבַעֲלֵי זְרוֹעַ שֶׁאוֹנְסִין אֶת הַבְּעָלִים וְלוֹקְחִין אַרְצוֹתָם מֵהֶן בְּפָחוּת, וְהַגַּזְלָנִין--אֵינָן מְבִיאִין בִּכּוּרִים, וְאַפִלּוּ נִתְיָאֲשׁוּ הַבְּעָלִים: שֶׁנֶּאֱמָר "בִּכּוּרֵי אַדְמָתְךָ" .

 הַקּוֹנֶה אִילָן אֶחָד בְּתוֹךְ שְׂדֵה חֲבֵרוֹ--אֵינוּ מֵבִיא, לְפִי שְׁאֵין לוֹ קַרְקָע.
וְהַקּוֹנֶה שָׁלוֹשׁ אִילָנוֹת, יֵשׁ לוֹ קַרְקָע; וְאַף עַל פִּי שְׁאֵין לוֹ אֵלָא הָאִילָנוֹת בִּלְבָד, הֲרֵי הוּא כְּמִי שֶׁקָּנָה קַרְקָע.
קָנָה אִילָן אֶחָד וְקַרְקָעוֹ, הֲרֵי זֶה מֵבִיא.

 הַלּוֹקֵחַ פֵּרוֹת תְּלוּשִׁין, וְלָקַח הַקַּרְקָע--הֲרֵי זֶה מֵבִיא בִּכּוּרִים, שֶׁהֲרֵי יֵשׁ לוֹ קַרְקָע וּפֵרוֹתֶיהָ.
מָכַר לוֹ פֵּרוֹת חוּץ מִן הַקַּרְקָע, אַפִלּוּ מְחֻבָּרִים--מוֹכֵר אֵינוּ מֵבִיא, שֶׁהֲרֵי אֵין לוֹ פֵּרוֹת; וְלוֹקֵחַ אֵינוּ מֵבִיא, שֶׁהֲרֵי אֵין לוֹ קַרְקָע.
חָזַר הַמּוֹכֵר וְלָקַח הַפֵּרוֹת מִן הַלּוֹקֵחַ--הֲרֵי זֶה מֵבִיא, שֶׁהֲרֵי יֵשׁ לוֹ קַרְקָע וּפֵרוֹתֶיהָ.

 הַמּוֹכֵר שָׂדֵהוּ לַגּוֹי, וְחָזַר וּלְקָחָהּ מִמֶּנּוּ--הֲרֵי זֶה מֵבִיא מִמֶּנָּה בִּכּוּרִים מִן הַתּוֹרָה: שְׁאֵינָהּ נִפְקַעַת מִן הַמִּצְווֹת בְּקִנְיַן הַגּוֹי, כְּמוֹ שֶׁבֵּאַרְנוּ.
אֲשֵׁרָה שֶׁבָּטְלָה--אֵין מְבִיאִין מִמֶּנָּה בִּכּוּרִים, שֶׁהַבִּכּוּרִים כְּקָדְשֵׁי מִקְדָּשׁ הֶן.

 הַבִּכּוּרִים--אֵין לָהֶם שֵׁעוּר מִן הַתּוֹרָה, אֲבָל מִדִּבְרֵיהֶם צָרִיךְ לְהַפְרִישׁ אֶחָד מִשִּׁשִּׁים; וְהָרוֹצֶה לַעֲשׂוֹת כָּל שָׂדֵהוּ בִּכּוּרִים, עוֹשֶׂה.
הִפְרִישׁ בִּכּוּרָיו, וְחָזַר וְהוֹסִיף עֲלֵיהֶן, אוֹ עִטְּרָן--הֲרֵי הַתּוֹסֶפֶת כַּבִּכּוּרִים.

בַּמֶּה דְּבָרִים אֲמוּרִים, בְּשֶׁהֵבִיא מֵאֶרֶץ יִשְׂרָאֵל; אֲבָל אִם הֵבִיא מֵעֵבֶר הַיַּרְדֵּן, אוֹ מִסּוּרְיָה--אֵין תּוֹסֶפֶת הַבִּכּוּרִים כַּבִּכּוּרִים.
וְאַף עַל פִּי שְׁאֵינָהּ כַּבִּכּוּרִים, אֵינָהּ נֶאֱכֶלֶת אֵלָא בְּטַהְרָה.
וְאֵין מְעַטְּרִין אֶת הַבִּכּוּרִים בְּכָל מָקוֹם, אֵלָא מִשִּׁבְעַת הַמִּינִים.

 כֵּיצַד מַפְרִישִׁין הַבִּכּוּרִים: יוֹרֵד אָדָם לְתוֹךְ שָׂדֵהוּ וְרוֹאֶה תְּאֵנָה שֶׁבִּכְּרָה, אֶשְׁכּוֹל שֶׁבִּכַּר, רִמּוֹן שֶׁבִּכַּר--קוֹשְׁרָן בִּגְמִי, וְאוֹמֵר הֲרֵי אֵלּוּ בִּכּוּרִים; וְהֶן נַעֲשִׂים בִּכּוּרִים בַּמְּחֻבָּר, מִשֶּׁקָּרָא לָהֶם שֵׁם, וְאַף עַל פִּי שֶׁעֲדַיִן לֹא בָשְׁלוּ כָּל צָרְכָּן.
וּמִשֶּׁיִּגָּמְרוּ וְיִתְלֹשׁ אוֹתָן מִן הַקַּרְקָע, אֵינוּ צָרִיךְ לַחְזֹר וְלִקְרוֹת לָהֶם שֵׁם.

לֹא הִפְרִישָׁן בַּמְּחֻבָּר, וְלֹא קָרָא לָהֶם שֵׁם, וְתָלַשׁ אֶת הַפֵּרוֹת--הֲרֵי זֶה מַפְרִישׁ אַחַר שֶׁנִּתְלְשׁוּ.
וְאִם נִטְמְאוּ הַפֵּרוֹת כֻּלָּן, אֵינוּ מַפְרִישׁ בִּכּוּרִים בְּטֻמְאָה; אֵלָא מַפְרִישׁ מִן הַטָּהוֹר עַל הַטָּמֵא, לְכַתְּחִלָּה.
וְאִם אֵין לוֹ פֵּרוֹת אֲחֵרוֹת לְהַפְרִישׁ מֵהֶן--יֵרָאֶה לִי שְׁאֵינוּ מַפְרִישׁ בְּטֻמְאָה, שְׁאֵין מַפְרִישִׁין לְאַבַּד.
וְכֵן יֵרָאֶה לִי שֶׁהַבִּכּוּרִים שֶׁנִּטְמְאוּ--אֵינוּ מַסִּיק בָּהֶן הַתַּנּוּר כִּתְרוּמָה טְמֵאָה, מִפְּנֵי שְׁהֶן כְּקָדְשֵׁי מִקְדָּשׁ.

 הַמַּפְרִישׁ בִּכּוּרָיו, וְנָמַקּוּ אוֹ נִבְזְזוּ אוֹ אָבְדוּ אוֹ שֶׁנִּגְנְבוּ אוֹ שֶׁנִּטְמְאוּ--חַיָּב לְהַפְרִישׁ אֲחֵרִים תַּחְתֵּיהֶם: שֶׁנֶּאֱמָר "תָּבִיא, בֵּית ה' אֱלֹהֶיךָ" --מְלַמֵּד שְׁהוּא חַיָּב בְּאַחְרָיוּתָן, עַד שֶׁיְּבִיאֵם לְהַר הַבַּיִת.

 הַמַּפְרִישׁ בִּכּוּרָיו לְהַעֲלוֹתָן בְּיָדוֹ לִירוּשָׁלַיִם, לֹא יְשַׁלְּחֵם בְּיַד שָׁלִיחַ; וְאִם לְקָטָן מִכַּתְּחִלָּה עַל מְנַת לְשַׁלְּחָם בְּיַד שָׁלִיחַ, הֲרֵי זֶה מֻתָּר לְשַׁלְּחָם.

הִלְכּוֹת בִּכּוּרִים פֵּרֶק ג 
הַבִּכּוּרִים נִתָּנִין לְאַנְשֵׁי מִשְׁמָר, וְהֶן מְחַלְּקִים אוֹתָן בֵּינֵיהֶן כְּקָדְשֵׁי הַמִּקְדָּשׁ.
וּכְבָר בֵּאַרְנוּ, שְׁהֶן קְרוּיִין תְּרוּמָה; וּלְפִיכָּךְ זָר שֶׁאָכַל בִּכּוּרִים בְּכָל מָקוֹם, חַיָּב מִיתָה בִּידֵי שָׁמַיִם--וְהוּא שֶׁיֹּאכַל אוֹתָן, מֵאַחַר שֶׁנִּכְנְסוּ לְחוֹמַת יְרוּשָׁלַיִם.

הָיוּ מִקְצָתָן בִּפְנִים, וּמִקְצָתָן בַּחוּץ--זֶה שֶׁבִּפְנִים, חַיָּבִין עָלָיו מִיתָה; וַהֲרֵי הוּא הֶקְדֵּשׁ לְכָל דְּבָרָיו.
וְזֶה שֶׁבַּחוּץ, הֲרֵי הוּא כַּחֻלִּין לְכָל דְּבָרָיו.

כּוֹהֵן שֶׁאָכַל בִּכּוּרִים חוּץ לִירוּשָׁלַיִם, מֵאַחַר שֶׁנִּכְנְסוּ לִפְנִים מִן הַחוֹמָה--לוֹקֶה מִן הַתּוֹרָה: שֶׁנֶּאֱמָר "לֹא-תוּכַל לֶאֱכֹל בִּשְׁעָרֶיךָ ...
וּתְרוּמַת יָדֶךָ" , וְהֶם הַבִּכּוּרִים כְּמוֹ שֶׁבֵּאַרְנוּ בְּהִלְכּוֹת תְּרוּמָה.

וְכֵן אִם אֲכָלָן הַכּוֹהֵן בִּירוּשָׁלַיִם, קֹדֶם הַנָּחָה בָּעֲזָרָה--לוֹקֶה מִן הַתּוֹרָה, כְּמִי שֶׁאֲכָלָן בַּחוּץ: לְפִי שְׁהֶן טְעוּנִין הַנָּחָה בָּעֲזָרָה, שֶׁנֶּאֱמָר "וְהִנַּחְתּוֹ, לִפְנֵי מִזְבֵּחַ ה' אֱלֹהֶיךָ" .
וּמִשֶּׁמַּנִּיחָן הַמֵּבִיא אוֹתָן בָּעֲזָרָה--הֻתְּרוּ לַכּוֹהֵן, וְאַף עַל פִּי שֶׁעֲדַיִן לֹא הִתְוַדָּה עֲלֵיהֶן: שְׁאֵין הַקְּרִיאָה מְעַכֶּבֶת אֲכִילָתָן.
וּבִכּוּרִים שֶׁיָּצְאוּ חוּץ לִמְחִצָּתָן וְחָזְרוּ, מֻתָּרִין בַּאֲכִילָה.

אֲכִילַת בִּכּוּרִים, כַּאֲכִילַת תְּרוּמָה לְכָל דָּבָר.
וְיָתֵר בַּבִּכּוּרִים--שְׁהֶן אֲסוּרִין לְאוֹנֵן, וּטְעוּנִין הֲבָאַת מָקוֹם; וְכוֹהֵן טָהוֹר שֶׁאָכַל בִּכּוּרִים טְמֵאִים--לוֹקֶה, כְּשֵׁם שֶׁלּוֹקֶה יִשְׂרָאֵל טָהוֹר שֶׁאָכַל מַעֲשֵׁר שֵׁנִי שֶׁנִּטְמָא: מַה שְׁאֵין כָּאן בַּתְּרוּמָה.

וּמְנַיִן שֶׁהַבִּכּוּרִים אֲסוּרִין לְאוֹנֵן: שֶׁהֲרֵי נֶאֱמָר בָּהֶן "וְשָׂמַחְתָּ בְכָל-הַטּוֹב" --מִכְּלַל שְׁהוּא חַיָּב לְאָכְלָן בְּשִׂמְחָה, לֹא בַּאֲנִינוּת.
וְהָאוֹכְלָן בַּאֲנִינוּת, מַכִּין אוֹתוֹ מַכַּת מַרְדּוּת.

הַבִּכּוּרִים טְעוּנִין כְּלִי, שֶׁנֶּאֱמָר "וְשַׂמְתָּ בַטֶּנֶא" ; וּמִצְוָה מִן הַמֻּבְחָר, לְהָבִיא כָּל מִין וּמִין בִּכְלִי בִּפְנֵי עַצְמוֹ.
וְאִם הֵבִיא בִּכְלִי אֶחָד, יָצָא: וְלֹא יְבִיאֵם בְּעִרְבּוּב--אֵלָא שְׂעוֹרִים מִלְּמַטָּה, וְחִטִּים עַל גַּבֵּיהֶן, וְזֵיתִים עַל גַּבֵּיהֶן, וּתְמָרִים עַל גַּבֵּיהֶן, וְרִמּוֹנִים עַל גַּבֵּיהֶן, וּתְאֵנִים לְמַעְלָה מִן הַכֹּל; וְיִהְיֶה דָּבָר אַחֵר מַפְסִיק בֵּין מִין וּמִין, כְּגוֹן הַוְצִין וְחֵלֶף, אוֹ עַלִּין וְכַיּוֹצֶא בָּהֶן.
וּמַקִּיף לַתְּאֵנִים, אֶשְׁכּוֹלוֹת שֶׁלַּעֲנָבִים מִבַּחוּץ.

הֱבִיאָם בִּכְלִי מַתְּכוֹת--נוֹטֵל הַכּוֹהֵן הַבִּכּוּרִים, וְחוֹזֵר הַכְּלִי לִבְעָלָיו.
וְאִם הֱבִיאָם בְּסַלִּים שֶׁלַּעֲרָבָה וְחֵלֶף וְכַיּוֹצֶא בָּהֶן, הֲרֵי הַבִּכּוּרִים וְהַסַּלִּים לַכּוֹהֲנִים; וְאִם נִטְמְאוּ הַבִּכּוּרִים, אֵין הַסַּלִּים לַכּוֹהֲנִים.

כְּשֶׁהָיוּ מְבִיאִין אֶת הַבִּכּוּרִים, הָיוּ מְבִיאִין בְּיָדָם תּוֹרִין וּבְנֵי יוֹנָה; וְכֵן הָיוּ תּוֹלִין מִצִּדֵּי הַסַּלִּים תּוֹרִין וּבְנֵי יוֹנָה, כְּדֵי לְעַטַּר אֶת הַבִּכּוּרִים.
אֵלּוּ שֶׁעִם הַסַּלִּים, הָיוּ קְרֵבִים עוֹלוֹת; וְאֵלּוּ שֶׁבִּידֵיהֶן, הָיוּ נִתָּנִין לַכּוֹהֲנִים.

מִצְוַת עֲשֵׂה לְהִתְוַדּוֹת עַל הַבִּכּוּרִים בַּמִּקְדָּשׁ, בְּשָׁעָה שֶׁמְּבִיאָם--מַתְחִיל וְקוֹרֶא "הִגַּדְתִּי הַיּוֹם לַה' אֱלֹהֶיךָ, כִּי-בָאתִי אֶל-הָאָרֶץ, אֲשֶׁר נִשְׁבַּע ה' לַאֲבֹתֵינוּ ..." , "אֲרַמִּי אֹבֵד אָבִי ..." עַד שֶׁגּוֹמֵר כָּל הַפָּרָשָׁה, עַד "אֲשֶׁר-נָתַתָּה לִּי, ה'" .
וְאֵין קוֹרִין אוֹתָהּ אֵלָא בִּלְשׁוֹן הַקֹּדֶשׁ--שֶׁנֶּאֱמָר "וְעָנִיתָ וְאָמַרְתָּ" , בַּלָּשׁוֹן הַזֹּאת.

בָּרִאשׁוֹנָה, כָּל מִי שֶׁהָיָה יוֹדֵעַ לִקְרוֹת, קוֹרֶא; וְכָל מִי שְׁאֵינוּ יוֹדֵעַ לִקְרוֹת, מַקְרִין אוֹתוֹ: נִמְנְעוּ אֵלּוּ שְׁאֵין יוֹדְעִין לִקְרוֹת מִלְּהָבִיא, כְּדֵי שֶׁלֹּא יִכָּלְמוּ.
הִתְקִינוּ בֵּית דִּין שֶׁיִּהְיוּ מַקְרִין אֶת מִי שְׁהוּא יוֹדֵעַ, כְּמִי שְׁאֵינוּ יוֹדֵעַ.

הַמֵּבִיא אֶת הַבִּכּוּרִים--יֵשׁ לוֹ רְשׁוּת לִתְּנָם לְעַבְדּוֹ וּקְרוֹבוֹ בְּכָל הַדֶּרֶךְ, עַד שֶׁמַּגִּיעַ לְהַר הַבַּיִת.
הִגִּיעַ לְהַר הַבַּיִת--נוֹטֵל הַסַּל עַל כְּתֵפוֹ הוּא בְּעַצְמוֹ, וְאַפִלּוּ הָיָה מֶלֶךְ גָּדוֹל בְּיִשְׂרָאֵל; וְנִכְנָס עַד שֶׁמַּגִּיעַ לָעֲזָרָה, וְקוֹרֶא וְעוֹדֵהוּ הַסַּל עַל כְּתֵפוֹ, "הִגַּדְתִּי הַיּוֹם לַה' אֱלֹהֶיךָ, כִּי-בָאתִי אֶל-הָאָרֶץ, אֲשֶׁר נִשְׁבַּע ה' ..." .
וּמוֹרִיד הַסַּל מֵעַל כְּתֵפוֹ, וְאוֹחֵז בִּשְׂפָתָיו; וְהַכּוֹהֵן מַנִּיחַ אֶת יָדָיו תַּחְתָּיו וּמֵנִיף, וְקוֹרֶא "אֲרַמִּי אֹבֵד אָבִי, וַיֵּרֶד מִצְרַיְמָה ..." עַד שֶׁגּוֹמֵר.
וּמַנִּיחוֹ בְּצַד הַמִּזְבֵּחַ בְּקֶרֶן דְּרוֹמִית מַעְרָבִית, בִּדְרוֹמָהּ שֶׁלַּקֶּרֶן; וְיִשְׁתַּחֲוֶה, וְיֵצֵא.

וּמְנַיִן שֶׁהַבִּכּוּרִים טְעוּנִין תְּנוּפָה--שֶׁנֶּאֱמָר "וְלָקַח הַכֹּהֵן הַטֶּנֶא, מִיָּדֶךָ" , לְרַבּוֹת הַבִּכּוּרִים לִתְנוּפָה.
וּכְשֵׁם שֶׁטְּעוּנִין תְּנוּפָה, כָּךְ טְעוּנִין קָרְבַּן שְׁלָמִים וְשִׁיר: שֶׁנֶּאֱמָר בָּהֶן "וְשָׂמַחְתָּ בְכָל-הַטּוֹב" , וּלְהַלָּן הוּא אוֹמֵר בָּרְגָלִים "וְשָׂמַחְתָּ, בְּחַגֶּךָ" --מַה שִׂמְחַת הֶחָג בִּשְׁלָמִים, אַף כָּאן בִּשְׁלָמִים.
וְאֵין הַקָּרְבָּן מְעַכֵּב.
וְאֵימָתַי קוֹרְאִין בַּשִּׁיר עֲלֵיהֶן--כְּשֶׁיַּגִּיעַ לָעֲזָרָה, מַתְחִילִין הָיוּ הַלְּוִיִּים וְקוֹרְאִין "אֲרוֹמִמְךָ ה', כִּי דִלִּיתָנִי" .

הַבִּכּוּרִים טְעוּנִין לִינָה.
כֵּיצַד: הֵבִיא בִּכּוּרָיו לַמִּקְדָּשׁ, וְקָרָא, וְהִקְרִיב שְׁלָמָיו--לֹא יֵצֵא בְּאוֹתוֹ הַיּוֹם מִירוּשָׁלַיִם, לַחְזֹר לִמְקוֹמוֹ; אֵלָא יָלִין שָׁם וְיַחְזֹר לְמָחָר לְעִירוֹ, שֶׁנֶּאֱמָר "וּפָנִיתָ בַבֹּקֶר, וְהָלַכְתָּ לְאֹהָלֶיךָ" --כָּל פּוֹנוֹת שֶׁאַתָּה פּוֹנֶה מִן הַמִּקְדָּשׁ כְּשֶׁתָּבוֹא לוֹ, לֹא יִהְיוּ אֵלָא בַּבֹּקֶר.

נִמְצֵאתָ אוֹמֵר, שֶׁהַבִּכּוּרִים טְעוּנִין שִׁבְעָה דְּבָרִים--הֲבָאַת מָקוֹם, בִּכְלִי, וּקְרִיאָה, וְקָרְבָּן, וְשִׁיר, וּתְנוּפָה, וְלִינָה שָׁם בִּירוּשָׁלַיִם.

הִלְכּוֹת בִּכּוּרִים פֵּרֶק ד 
כָּל הַמֵּבִיא בִּכּוּרִים, טָעוּן קָרְבָּן וְשִׁיר וּתְנוּפָה וְלִינָה; אֲבָל הַוִּדּוּי אֵינוּ שׁוֹוֶה בַּכֹּל--לְפִי שֶׁיֵּשׁ שֶׁחַיָּבִין לְהָבִיא בִּכּוּרִים, וְאֵינָן קוֹרְאִין עֲלֵיהֶם.
וְאֵלּוּ מְבִיאִין, וְלֹא קוֹרְאִין: הָאִשָּׁה; וְהַטֻּמְטוֹם וְהָאַנְדְּרֻגִּינוֹס--לְפִי שְׁהֶן סְפֵק אִשָּׁה, וְאֵין יְכוּלִין לוֹמַר "אֲשֶׁר-נָתַתָּה לִּי, ה'" .

וְכֵן הָאַפְטְרוּפִין וְהָעֶבֶד וְהַשָּׁלִיחַ אֵינָן קוֹרְאִין, לְפִי שְׁאֵינָן יְכוּלִין לוֹמַר "אֲשֶׁר-נָתַתָּה לִּי, ה'" .
אֲבָל הַגֵּר מֵבִיא וְקוֹרֶא--לְפִי שֶׁנֶּאֱמָר לְאַבְרָהָם "אַב-הֲמוֹן גּוֹיִם נְתַתִּיךָ" , הֲרֵי הוּא אָב כָּל הָעוֹלָם כֻּלּוֹ שֶׁנִּכְנָסִין תַּחַת כַּנְפֵי הַשְּׁכִינָה, וּלְאַבְרָהָם הָיְתָה הַשְּׁבוּעָה תְּחִלָּה, שֶׁיִּירְשׁוּ בָּנָיו אֶת הָאָרֶץ.
וְכֵן כּוֹהֲנִים וּלְוִיִּים מְבִיאִין וְקוֹרְאִין, מִפְּנֵי שֶׁיֵּשׁ לָהֶן עָרֵי מִגְרָשׁ.

 הַקּוֹנֶה שְׁנֵי אִילָנוֹת בְּתוֹךְ שֶׁלַּחֲבֵרוֹ--מֵבִיא וְאֵינוּ קוֹרֶא, לְפִי שֶׁהַדָּבָר סְפֵק אִם יֵשׁ לוֹ קַרְקָע אוֹ אֵין לוֹ.
וְכֵיצַד עוֹשֶׂה: מַקְדִּישׁ אוֹתָם תְּחִלָּה לְבֶדֶק הַבַּיִת--מִפְּנֵי שְׁהֶן סְפֵק חֻלִּין, וְאֵין מַכְנִיסִין חֻלִּין לָעֲזָרָה; וְהַכּוֹהֵן פּוֹדֶה אוֹתָן מִיַּד הַהֶקְדֵּשׁ, וְאַחַר כָּךְ אוֹכְלָן.
וּמַפְרִישׁ מֵהֶן תְּרוּמָה וּמַעַשְׂרוֹת, מִפְּנֵי שְׁהֶן סְפֵק חֻלִּין; וְנוֹתֵן מַעַשְׂרוֹת שֶׁלָּהֶן לַכּוֹהֲנִים, שֶׁמֶּא בִּכּוּרִים הֶם וַאֲסוּרִין לַזָּרִים.
וְאֵינוּ מֵבִיא אוֹתָן בְּעַצְמוֹ, אֵלָא מְשַׁלֵּחַ אוֹתָן בְּיַד שָׁלִיחַ--כְּדֵי שֶׁלֹּא תְעַכַּב אוֹתָן הַקְּרִיאָה מִלְּאָכְלָן: שֶׁכָּל שְׁאֵינוּ רָאוּי לַקְּרִיאָה מִפְּנֵי הַסָּפֵק, הַקְּרִיאָה מְעַכֶּבֶת בּוֹ.

 הִפְרִישׁ בִּכּוּרָיו, וּמָכַר אֶת שָׂדֵהוּ--מֵבִיא וְאֵינוּ קוֹרֶא: שְׁאֵינוּ יָכוֹל לוֹמַר "אֲשֶׁר-נָתַתָּה לִּי, ה'" , שֶׁהֲרֵי אֵין לוֹ.
וְהַלּוֹקֵחַ אֵינוּ חַיָּב לְהַפְרִישׁ בִּכּוּרִים אֲחֵרִים מֵאוֹתוֹ הַמִּין, שֶׁכְּבָר הִפְרִישׁ מִמֶּנּוּ מוֹכֵר; וְאִם הִפְרִישׁ, מֵבִיא וְאֵינוּ קוֹרֶא.
אֲבָל מִמִּין אַחֵר, מַפְרִישׁ וּמֵבִיא וְקוֹרֶא.

 הַמּוֹכֵר אֶת שָׂדֵהוּ לְפֵרוֹת--הַלּוֹקֵחַ מֵבִיא וְאֵינוּ קוֹרֶא, שֶׁקִּנְיַן הַפֵּרוֹת אֵינוּ כְּקִנְיַן הַגּוּף.
אֲבָל מֵבִיא אָדָם מִנִּכְסֵי אִשְׁתּוֹ בִּכּוּרִים, וְקוֹרֶא--אַף עַל פִּי שְׁאֵין לוֹ גּוּף הַקַּרְקָע, שֶׁנֶּאֱמָר בָּהֶן "אֲשֶׁר נָתַן-לְךָ ה' אֱלֹהֶיךָ--וּלְבֵיתֶךָ" : אַף עַל פִּי שֶׁמֵּתָה אִשְׁתּוֹ אַחַר שֶׁהִפְרִישׁ, וְהוּא בַּדֶּרֶךְ--מֵבִיא וְקוֹרֶא.

 הַמּוֹכֵר שָׂדֵהוּ אוֹ שֶׁמָּכַר אִילָנוֹת וְקַרְקָעָן, בִּזְמָן שֶׁהַיּוֹבֵל נוֹהֵג--הֲרֵי זֶה מֵבִיא וְקוֹרֶא בְּיוֹבֵל רִאשׁוֹן בִּלְבָד, שֶׁעֲדַיִן לֹא סָמְכָה דַּעְתּוֹ שֶׁלַּמּוֹכֵר שֶׁתַּחְזֹר לוֹ הַקַּרְקָע; אֲבָל אִם חָזַר וּמְכָרָהּ בְּיוֹבֵל שֵׁנִי, הֲרֵי זֶה מֵבִיא וְאֵינוּ קוֹרֶא--שֶׁכְּבָר סָמְכָה דַּעְתּוֹ שְׁאֵין לוֹ אֵלָא הַפֵּרוֹת, וְקִנְיַן פֵּרוֹת אֵינוּ כְּקִנְיַן הַגּוּף.

 הִפְרִישׁ בִּכּוּרִים וְחָלָה, וַהֲרֵי הוּא מְסֻכָּן--זֶה שֶׁרָאוּי לְיָרְשׁוֹ מֵבִיא, וְאֵינוּ קוֹרֶא.
הִפְרִישׁ בִּכּוּרָיו, וְשִׁלְּחָן בְּיַד אַחֵר, וּמֵת הַשָּׁלִיחַ בַּדֶּרֶךְ--אַף עַל פִּי שֶׁחָזַר הוּא וֶהֱבִיאָן, אֵינוּ קוֹרֶא: שֶׁנֶּאֱמָר "וְלָקַחְתָּ ...
וּבָאתָ" , עַד שֶׁתִּהְיֶה לְקִיחָה וַהֲבָאָה כְּאֶחָד.

 הִפְרִישׁ בִּכּוּרָיו, וְאָבְדוּ קֹדֶם שֶׁיַּגִּיעַ לְהַר הַבַּיִת, וְהִפְרִישׁ אֲחֵרִים תַּחְתֵּיהֶם--מֵבִיא הַשְּׁנִיִּים, וְאֵינוּ קוֹרֶא: לְפִי שְׁאֵינוּ יָכוֹל לוֹמַר "אֶת-רֵאשִׁית כָּל-פְּרִי הָאֲדָמָה" , לְפִי שְׁאֵינָן רֵאשִׁית.
וְאֵלּוּ הַשְּׁנִיִּים, אֵין חַיָּבִים עֲלֵיהֶן חֹמֶשׁ כַּבִּכּוּרִים.
הֵבִיא בִּכּוּרָיו, וְנִטְמְאוּ בָּעֲזָרָה--נוֹפֵץ אוֹתָם שָׁם, וְאֵינוּ קוֹרֶא.

 הֵבִיא בִּכּוּרָיו מֵאַחַד מִן הַמִּינִים, וְקָרָא, וְחָזַר וְהֵבִיא בִּכּוּרִים מִמִּין אַחֵר--אֵינוּ קוֹרֶא עֲלֵיהֶן: שֶׁנֶּאֱמָר "הִגַּדְתִּי הַיּוֹם לַה' אֱלֹהֶיךָ" --פַּעַם אַחַת בַּשָּׁנָה הוּא מַגִּיד, וְאֵינוּ מַגִּיד וְחוֹזֵר וּמַגִּיד בְּשָׁנָה אַחַת.

 הִפְרִישׁ בִּכּוּרָיו, וְיָבַשׁ הַמַּעְיָן, אוֹ שֶׁנִּקְצַץ הָאִילָן--מֵבִיא וְאֵינוּ קוֹרֶא: לְפִי שֶׁזֶּה כְּמִי שְׁאֵין לוֹ קַרְקָע, שֶׁהֲרֵי אָבְדָה.
הַמֵּבִיא בִּכּוּרִים מֵאַחַר חַג הַסֻּכּוֹת, וְעַד חֲנֻכָּה--אַף עַל פִּי שֶׁהִפְרִישָׁן קֹדֶם הֶחָג, מֵבִיא וְאֵינוּ קוֹרֶא: שֶׁנֶּאֱמָר "וְשָׂמַחְתָּ בְכָל-הַטּוֹב" , וְאֵין קְרִיאָה אֵלָא בְּשָׁעַת שִׂמְחָה מֵחַג הַשָּׁבוּעוֹת וְעַד סוֹף חַג הַסֻּכּוֹת.
וּשְׁאָר כָּל הַמְּבִיאִין חוּץ מֵאֵלּוּ--מְבִיאִין, וְקוֹרְאִין.

 הַבִּכּוּרִים, וְהַתְּרוּמוֹת, וְהַחַלָּה, וְהַקֶּרֶן וְהַחֹמֶשׁ, וּמַתְּנוֹת בְּהֵמָה--הֶם נִכְסֵי הַכּוֹהֵן; יֵשׁ לוֹ לִקְנוֹת מֵהֶן עֲבָדִים וְקַרְקָעוֹת וּבְהֵמָה טְמֵאָה, וּבַעַל חוֹב נוֹטְלָן בְּחוֹבוֹ, וְהָאִשָּׁה בִּכְתֻבָּתָהּ, וְקוֹנֶה בָּהֶן סֵפֶר תּוֹרָה: אַף עַל פִּי שֶׁהַבִּכּוּרִים וְהַתְּרוּמוֹת, אֲסוּרִין לְהֵאָכֵל לַזָּרִים.

אַף עַל פִּי שֶׁהַבִּכּוּרִים עוֹלִין בְּאֶחָד וּמֵאָה, כִּתְרוּמָה--אִם נִתְעָרְבוּ בְּחֻלִּין בִּירוּשָׁלַיִם, אוֹסְרִין בְּכָל שְׁהֶן בְּמִינָם כְּמַעֲשֵׂר שֵׁנִי: שְׁהוּא מְקוֹם אֲכִילָתָן, עָשׂוּ אוֹתָן כְּדָבָר שֶׁיֵּשׁ לוֹ מַתִּירִין.
וְאַף עַל פִּי שֶׁהַבִּכּוּרִים אֲסוּרִין לַזָּרִים, אַף בִּירוּשָׁלַיִם--הֲרֵי הֶן אוֹסְרִין בְּכָל שְׁהֶן.
אַפִלּוּ זָרַע הַבִּכּוּרִים, אַחַר שֶׁנִּכְנְסוּ לִירוּשָׁלַיִם--הֲרֵי הַגִּדּוּלִין אֲסוּרִין; וְאוֹסְרִין בְּכָל שְׁהֶן, אִם נִתְעָרְבוּ בִּירוּשָׁלַיִם.
אֲבָל הַזּוֹרֵעַ בִּכּוּרִים, קֹדֶם שֶׁיִּכָּנְסוּ לִירוּשָׁלַיִם--הַגִּדּוּלִין חֻלִּין.

 כֵּיצַד מַעֲלִין אֶת הַבִּכּוּרִים: כָּל הָעֲיָרוֹת שֶׁבַּמַּעְמָד, מִתְכַּנְּסוֹת לְעִירוֹ שֶׁלַּמַּעְמָד, כְּדֵי שֶׁלֹּא יַעֲלוּ יְחִידִים, שֶׁנֶּאֱמָר "בְּרָב-עָם הַדְרַת-מֶלֶךְ" .
וּבָאִים וְלָנִים בִּרְחוֹבָהּ שֶׁלָּעִיר, וְלֹא יִכָּנְסוּ לַבָּתִּים--מִפְּנֵי אֹהֶל הַטֻּמְאָה; וּבַשַּׁחַר הַמְּמֻנֶּה אוֹמֵר, "קוּמוּ וְנַעֲלֶה צִיּוֹן, אֶל-ה' אֱלֹהֵינוּ" .

וְהַשּׁוֹר הוֹלֵךְ לִפְנֵיהֶם, וּקְרָנָיו מְצֻפּוֹת זָהָב; וַעֲטָרָה שֶׁלְּזַיִת בְּרֹאשׁוֹ, לְהוֹדִיעַ שֶׁהַבִּכּוּרִים מִשִּׁבְעַת הַמִּינִין.
וְהֶחָלִיל מַכֶּה לִפְנֵיהֶם, עַד שְׁהֶם מַגִּיעִין קָרוֹב לִירוּשָׁלַיִם.
וְהֶם הוֹלְכִין בְּכָל הַדֶּרֶךְ, וְקוֹרְאִין "שָׂמַחְתִּי, בְּאֹמְרִים לִי--בֵּית ה' נֵלֵךְ" ; וְלֹא הָיוּ מְהַלְּכִין כָּל הַיּוֹם, אֵלָא שְׁתֵּי יָדוֹת בִּלְבָד.

הִגִּיעוּ קָרוֹב לִירוּשָׁלַיִם, שָׁלְחוּ לִפְנֵיהֶם שְׁלוּחִין לְהוֹדִיעַ לְאַנְשֵׁי יְרוּשָׁלַיִם.
וְעִטְּרוּ אֶת בִּכּוּרֵיהֶם, וּפִרְכְּסוּ אוֹתָן; וְאִם הָיָה לָהֶם לַח וְיָבֵשׁ, מַרְאִין אֶת הַלַּח מִלְמַעְלָה.
וְהַפָּחוֹת וְהַסְּגָנִים וְהַגִּזְבָּרִים, יוֹצְאִין לִקְרָאתָן מִירוּשָׁלַיִם--לְפִי הַבָּאִים הֶם יוֹצְאִין: אִם בָּאוּ אֲנָשִׁים הַרְבֵּה, יוֹצְאִין לִקְרָאתָן רַבִּים; וְאִם מְעַט, מְעַט.
וּכְשֶׁיִּכָּנְסוּ כֻּלָּן בְּשַׁעֲרֵי יְרוּשָׁלַיִם, יַתְחִילוּ לִקְרוֹת "עֹמְדוֹת, הָיוּ רַגְלֵינוּ--בִּשְׁעָרַיִךְ, יְרוּשָׁלַיִם" .

 כָּל בַּעֲלֵי אֻמָּנִיּוֹת שֶׁבִּירוּשָׁלַיִם, עוֹמְדִין לִפְנֵיהֶן וְשׁוֹאֲלִין בִּשְׁלוֹמָן, אַחֵינוּ אַנְשֵׁי מָקוֹם פְּלוֹנִי, בָּאתֶם בְּשָׁלוֹם; וְהֶם מְהַלְּכִין בְּתוֹךְ יְרוּשָׁלַיִם, וְהֶחָלִיל מַכֶּה לִפְנֵיהֶם עַד שְׁהֶם מַגִּיעִין לְהַר הַבַּיִת.

הִגִּיעוּ לְהַר הַבַּיִת, נָטַל כָּל אֶחָד וְאֶחָד סַלּוֹ עַל כְּתֵפוֹ וְאוֹמְרִין "הַלְּלוּ-יָהּ: הַלְּלוּ-אֵל בְּקָדְשׁוֹ ..." עַד "כֹּל הַנְּשָׁמָה, תְּהַלֵּל יָהּ: הַלְּלוּ-יָהּ" ; וְהֶם מְהַלְּכִין בְּהַר הַבַּיִת, וְקוֹרְאִין עַד שֶׁמַּגִּיעִין לָעֲזָרָה.
הִגִּיעוּ לָעֲזָרָה, דִּבְּרוּ הַלְּוִיִּים בַּשִּׁיר "אֲרוֹמִמְךָ ה', כִּי דִלִּיתָנִי ..." .

הִלְכּוֹת בִּכּוּרִים פֵּרֶק ה 
מִצְוַת עֲשֵׂה לְהַפְרִישׁ תְּרוּמָה מִן הָעִיסָה לַכּוֹהֵן, שֶׁנֶּאֱמָר "רֵאשִׁית, עֲרִסֹתֵכֶם--חַלָּה, תָּרִימוּ תְרוּמָה" .
וְרֵאשִׁית זוֹ, אֵין לָהּ שֵׁעוּר מִן הַתּוֹרָה--אַפִלּוּ הִפְרִישׁ כַּשְּׂעוֹרָה, פָּטַר אֶת הָעִיסָה; וְהָעוֹשֶׂה כָּל עִיסָתוֹ חַלָּה, לֹא עָשָׂה כְּלוּם--עַד שֶׁיְּשַׁיַּר מִקְצָת.

וּמִדִּבְרֵי סוֹפְרִים שֶׁמַּפְרִישִׁין אֶחָד מֵעֶשְׂרִים וְאַרְבָּעָה מִן הָעִיסָה, כְּדֵי שֶׁיִּהְיֶה בָּהּ כְּדֵי מַתָּנָה לַכּוֹהֵן--שֶׁנֶּאֱמָר "תִּתֶּן-לוֹ" , תֵּן לוֹ דָּבָר הָרָאוּי לִתְּנוֹ מַתָּנָה.
וְהַנַּחְתּוֹם הָעוֹשֶׂה לִמְכֹּר בַּשּׁוּק, מַפְרִישׁ אֶחָד מֵאַרְבָּעִים וּשְׁמוֹנָה--לְפִי שֶׁעִיסָתוֹ מְרֻבָּה, יֵשׁ בְּשֵׁעוּר זֶה כְּדֵי מַתָּנָה.

הָעוֹשֶׂה עִיסָה לְמִשְׁתֵּה בְּנוֹ--אַף עַל פִּי שְׁהִיא מְרֻבָּה--מַפְרִישׁ אֶחָד מֵעֶשְׂרִים וְאַרְבָּעָה, שֶׁלֹּא לַחְלֹק בְּעִיסַת בַּעַל הַבַּיִת.
וְהַנַּחְתּוֹם שֶׁעָשָׂה עִיסָה קְטַנָּה--מַפְרִישׁ אֶחָד מִשְּׁמוֹנָה וְאַרְבָּעִים, שֶׁלֹּא לַחְלֹק בְּעִיסַת הַנַּחְתּוֹם.

נִטְמֵאת הָעִיסָה, בְּשׁוֹגֵג אוֹ בְּאֹנֶס--מַפְרִישׁ אֶחָד מֵאַרְבָּעִים וּשְׁמוֹנָה; וְאִם טִמְּאָהּ בְּזָדוֹן--מַפְרִישׁ אֶחָד מֵעֶשְׂרִים וְאַרְבָּעָה, כְּדֵי שֶׁלֹּא יִהְיֶה חוֹטֶא נִשְׂכָּר.
וְחַלָּה טְמֵאָה לַכּוֹהֵן לְהַסָּקָה, כִּתְרוּמָה טְמֵאָה.

אֵין חַיָּבִין בַּחַלָּה מִן הַתּוֹרָה--אֵלָא בָּאָרֶץ בִּלְבָד, שֶׁנֶּאֱמָר "בַּאֲכָלְכֶם מִלֶּחֶם הָאָרֶץ" ; וּבִזְמָן שֶׁכָּל יִשְׂרָאֵל שָׁם, שֶׁנֶּאֱמָר "בְּבֹאֲכֶם" --בִּיאַת כֻּלְּכֶם, וְלֹא בִּיאַת מִקְצַתְכֶם.
לְפִיכָּךְ חַלָּה בַּזְּמָן הַזֶּה, אַפִלּוּ בִּימֵי עֶזְרָא, בְּאֶרֶץ יִשְׂרָאֵל--אֵינָהּ אֵלָא מִדִּבְרֵיהֶם, כְּמוֹ שֶׁבֵּאַרְנוּ בַּתְּרוּמָה.

פֵּרוֹת חוּצָה לָאָרֶץ שֶׁנִּכְנְסוּ לָאָרֶץ, חַיָּבִין בַּחַלָּה; וּפֵרוֹת הָאָרֶץ שֶׁיָּצְאוּ לְחוּצָה לָאָרֶץ, פְּטוּרִין: שֶׁנֶּאֱמָר "אֲשֶׁר אֲנִי מֵבִיא אֶתְכֶם, שָׁמָּה" --שָׁמָּה אַתֶּם חַיָּבִין, בֵּין עַל פֵּרוֹת הָאָרֶץ בֵּין עַל פֵּרוֹת חוּצָה לָאָרֶץ.

מַפְרִישִׁין חַלָּה בְּחוּצָה לָאָרֶץ מִדִּבְרֵי סוֹפְרִים, כְּדֵי שֶׁלֹּא תִשְׁתַּכַּח תּוֹרַת חַלָּה מִיִּשְׂרָאֵל.
וְאֵין מְבִיאִין חַלַּת חוּצָה לָאָרֶץ לָאָרֶץ, כְּשֵׁם שְׁאֵין מְבִיאִין תְּרוּמָה וּבִכּוּרִים מִשָּׁם; וְאִם הֵבִיא--מַנִּיחַ אוֹתָהּ עַד עֶרֶב הַפֶּסַח, וְתִשָּׂרֵף כִּתְרוּמָה.

שְׁלוֹשָׁה דִּינִין לַחַלָּה, בְּשָׁלוֹשׁ אֲרָצוֹת: כָּל הָאָרֶץ שֶׁהִחְזִיקוּ בָּהּ עוֹלֵי בָּבֶל עַד כְּזִיב--מַפְרִישִׁין בָּהּ חַלָּה אַחַת כַּשֵּׁעוּר, וְהִיא נֶאֱכֶלֶת לַכּוֹהֲנִים.

וּשְׁאָר אֶרֶץ יִשְׂרָאֵל שֶׁהִחְזִיקוּ בָּהּ עוֹלֵי מִצְרַיִם וְלֹא הִחְזִיקוּ בָּהּ עוֹלֵי בָּבֶל, שְׁהִיא מִכְּזִיב וְעַד אֲמָנָה--מַפְרִישִׁין בָּהּ שְׁתֵּי חַלּוֹת: הָאַחַת נִשְׂרֶפֶת, וְהָאַחַת נֶאֱכֶלֶת.
וּמִפְּנֵי מַה מַפְרִישִׁין בָּהּ שְׁתֵּי חַלּוֹת: מִפְּנֵי שֶׁהַחַלָּה הָרִאשׁוֹנָה טְמֵאָה--שֶׁהֲרֵי לֹא נִתְקַדְּשָׁה אוֹתָהּ הָאָרֶץ בִּימֵי עֶזְרָא, וּקְדֻשָּׁה רִאשׁוֹנָה בָּטְלָה מִשֶּׁגָּלוּ; וְהוֹאִיל וְהִיא אֶרֶץ יִשְׂרָאֵל--מַפְרִישִׁין בָּהּ חַלָּה אֶחָד מֵאַרְבָּעִים וּשְׁמוֹנָה, וְשׂוֹרְפִין אוֹתָהּ.

וּמַפְרִישִׁין חַלָּה שְׁנִיָּה, וְנוֹתְנִין אוֹתָהּ לַכּוֹהֵן לְאָכְלָהּ--כְּדֵי שֶׁלֹּא יֹאמְרוּ, תְּרוּמָה טְהוֹרָה נִשְׂרֶפֶת: שֶׁהֲרֵי נִשְׂרְפָה הָרִאשׁוֹנָה, אַף עַל פִּי שֶׁלֹּא נִטְמֵאת טֻמְאָה יְדוּעָה לַכֹּל.
וְזוֹ הַשְּׁנִיָּה, אֵין לָהּ שֵׁעוּר; אֵלָא כָּל הָרוֹצֶה, מַפְרִישׁ--מִפְּנֵי שְׁהִיא מִדִּבְרֵיהֶם.

וְכָל הָאָרֶץ שֶׁמֵּאֲמָנָה וְלַחוּץ, בֵּין בְּסוּרְיָה בֵּין בִּשְׁאָר הָאֲרָצוֹת--מַפְרִישִׁין שְׁתֵּי חַלּוֹת: אַחַת לִשְׂרֵפָה, כְּדֵי שֶׁלֹּא יֹאמְרוּ רָאִינוּ תְּרוּמָה טְמֵאָה נֶאֱכֶלֶת; וְאַחַת לַאֲכִילָה, כְּדֵי שֶׁלֹּא תִשְׁתַּכַּח תּוֹרַת חַלָּה מִיִּשְׂרָאֵל.
וְהוֹאִיל וְזוֹ וְזוֹ מִדִּבְרֵיהֶם, מוּטָב לְרַבּוֹת בַּנֶּאֱכֶלֶת; לְפִיכָּךְ שֶׁלִּשְׂרֵפָה, אֵין לָהּ שֵׁעוּר אֵלָא כָּל שְׁהוּא, וְשֶׁלַּאֲכִילָה, אֶחָד מֵאַרְבָּעִים וּשְׁמוֹנָה.
וְזוֹ שֶׁלַּאֲכִילָה, מֻתֶּרֶת לְזָבִים וּלְזָבוֹת; וְאֵין צָרִיךְ לוֹמַר לִשְׁאָר טְמֵאִים.

 בַּזְּמָן הַזֶּה שְׁאֵין שָׁם עִיסָה טְהוֹרָה, מִפְּנֵי טֻמְאַת הַמֵּת--מַפְרִישִׁין חַלָּה אַחַת בְּכָל אֶרֶץ יִשְׂרָאֵל, אֶחָד מֵאַרְבָּעִים וּשְׁמוֹנָה, וְשׂוֹרְפִין אוֹתָהּ, מִפְּנֵי שְׁהִיא טְמֵאָה; וְיֵשׁ לָהּ שָׁם עִיקָר מִן הַתּוֹרָה.
וּמִכְּזִיב עַד אֲמָנָה--מַפְרִישִׁין שְׁנִיָּה לַכּוֹהֵן לַאֲכִילָה, וְאֵין לָהּ שֵׁעוּר: כְּשֶׁהָיָה הַדָּבָר מִקֹּדֶם.

 חַלַּת חוּצָה לָאָרֶץ--אַף עַל פִּי שְׁהִיא טְמֵאָה, הוֹאִיל וְעִיקַר חִיּוּבָהּ מִדִּבְרֵיהֶם--אֵינָהּ אֲסוּרָה בַּאֲכִילָה, אֵלָא עַל כּוֹהֵן שֶׁטֻּמְאָה יוֹצְאָה עָלָיו מִגּוּפוֹ: וְהֶם בַּעֲלֵי קְרָאִין, וְזָבִים, וְזָבוֹת, וְנִדּוֹת, וְיוֹלְדוֹת, וּמְצֹרָעִין.
אֲבָל שְׁאָר הַטְּמֵאִים בְּמַגָּע הַטֻּמְאוֹת, אַפִלּוּ טְמֵאֵי מֵת--מֻתָּרִים לְאָכְלָהּ.

לְפִיכָּךְ אִם הָיָה שָׁם כּוֹהֵן קָטָן בְּחוּצָה לָאָרֶץ, בֵּין בְּסוּרְיָה בֵּין בִּשְׁאָר אֲרָצוֹת, וְרָצָה לְהַפְרִישׁ חַלָּה אַחַת--מַפְרִישׁ אֶחָד מֵאַרְבָּעִים וּשְׁמוֹנָה; וְהִיא נֶאֱכֶלֶת לַקָּטָן שֶׁעֲדַיִן לֹא רָאָה קֶרִי, אוֹ לִקְטַנָּה שֶׁעֲדַיִן לֹא רָאָת נִדָּה.
וְאֵינוּ צָרִיךְ לְהַפְרִישׁ שְׁנִיָּה לָאֵשׁ.

 וְכֵן אִם הָיָה שָׁם כּוֹהֵן גָּדוֹל שֶׁטָּבַל מִשִּׁכְבַת זַרְעוֹ, אוֹ מִזִּיבָתוֹ--אַף עַל פִּי שֶׁלֹּא הִעְרִיב שִׁמְשׁוֹ, וְאַף עַל פִּי שְׁהוּא טְמֵא מֵת--הֲרֵי זֶה מֻתָּר לֶאֱכֹל הַחַלָּה הָרִאשׁוֹנָה, וְאֵינוּ צָרִיךְ לְהַפְרִישׁ שְׁנִיָּה בְּחוּצָה לָאָרֶץ.

כָּל הַמַּפְרִישׁ חַלָּה מְבָרֵךְ תְּחִלָּה, אֲשֶׁר קִדְּשָׁנוּ בְּמִצְווֹתָיו וְצִוָּנוּ לְהַפְרִישׁ חַלָּה, בֵּין בָּאָרֶץ, בֵּין בְּחוּצָה לָאָרֶץ; כְּשֵׁם שְׁהוּא מְבָרֵךְ עַל הַטְּהוֹרָה, כָּךְ הוּא מְבָרֵךְ עַל הַטְּמֵאָה.
לְפִיכָּךְ אֵין הָאִישׁ הֶעָרֹם מַפְרִישׁ חַלָּה, שְׁאֵינוּ יָכוֹל לְבָרַךְ; אֲבָל הָאִשָּׁה הָעֲרֻמָּה שֶׁיָּשְׁבָה וְכָל פָּנֶיהָ טוּחוֹת בַּקַּרְקָע, מְבָרֶכֶת וּמַפְרֶשֶׁת חַלָּה.

 הַנִּדָּה וְכַיּוֹצֶא בָּהּ, מְבָרֶכֶת וּמַפְרֶשֶׁת חַלַּת חוּצָה לָאָרֶץ--שְׁאֵינָהּ מֻזְהֶרֶת עַל מַגָּעָהּ, אֵלָא עַל אֲכִילָתָהּ.
וְאִם הָיָה שָׁם כּוֹהֵן קָטָן, אוֹ כּוֹהֵן שֶׁטָּבַל, שְׁהִיא מֻתֶּרֶת לוֹ לַאֲכִילָה, כְּמוֹ שֶׁבֵּאַרְנוּ--הֲרֵי זֶה מֻתָּר לְאָכְלָהּ עִם הַזָּר עַל שֻׁלְחָן אֶחָד: לְפִי שְׁאֵינָהּ מְדַמַּעַת, וְאַפִלּוּ נִתְעָרְבָה שׁוֹוֶה בְּשׁוֹוֶה.
וְנוֹתְנִין אוֹתָהּ לְכוֹהֵן עַם הָאָרֶץ, מִפְּנֵי שְׁהִיא טְמֵאָה בְּאַוֵּיר אֶרֶץ הָעַמִּים.
וְאֵין בָּהּ מִשּׁוֹם כּוֹהֵן הַמְּסַיֵּעַ בְּמַתְּנוֹתָיו, שְׁהוּא אָסוּר.
וְאִם רָצָה לֶאֱכֹל תְּחִלָּה, וְאַחַר כָּךְ יַפְרִישׁ הַחַלָּה בְּחוּצָה לָאָרֶץ--מֻתָּר, שְׁאֵין עִיקָרָהּ אֵלָא מִדִּבְרֵיהֶם.

 הַחַלָּה נִקְרֵאת תְּרוּמָה.
לְפִיכָּךְ אֵינָהּ נִטֶּלֶת אֵלָא מִן הַמֻּקָּף, כַּתְּרוּמָה; וְאֵינָהּ נִטֶּלֶת מִן הַטָּהוֹר עַל הַטָּמֵא, לְכַתְּחִלָּה.
וְכָל שֶׁאָמַרְנוּ בַּתְּרוּמָה, לֹא יִתְרֹם וְאִם תָּרַם אֵינָהּ תְּרוּמָה--כָּךְ בַּחַלָּה.
וְכָל שְׁאֵינוּ אוֹכֵל תְּרוּמָה, אֵינוּ אוֹכֵל חַלָּה; וְכָל הָאוֹכֵל תְּרוּמָה, אוֹכֵל חַלָּה.
הַסּוֹמֶה וְהַשִּׁכּוֹר, מַפְרִישִׁין חַלָּה לְכַתְּחִלָּה--שְׁאֵין בָּעִיסָה רָע וְיָפֶה, כְּדֵי שֶׁיְּכַוְּנוּ וְיַפְרִישׁוּ מִן הַיָּפֶה.

 הַלּוֹקֵחַ מִן הַנַּחְתּוֹם--מַפְרִישׁ מִן הַחַמָּה עַל הַצּוֹנֶנֶת וּמִן הַצּוֹנֶנֶת עַל הַחַמָּה, אַפִלּוּ מִדְּפוּסִין הַרְבֵּה.

הִלְכּוֹת בִּכּוּרִים פֵּרֶק ו 
 אֵין חַיָּב בַּחַלָּה אֵלָא חֲמִשָּׁה מִינֵי תְּבוּאָה בִּלְבָד--וְהֶם הַחִטִּין, וְהַשְּׂעוֹרִים, וְהַכֻּסְּמִין, וְשִׁבֹּלֶת שׁוּעָל, וְהַשִּׁיפוֹן: שֶׁנֶּאֱמָר "בַּאֲכָלְכֶם מִלֶּחֶם הָאָרֶץ" , וְאֵין קָרוּי לֶחֶם אֵלָא פַּת הַנַּעֲשֵׂית מֵאֵלּוּ.
אֲבָל הָעוֹשֶׂה פַּת אֹרֶז אוֹ דֹּחַן, וְכַיּוֹצֶא בָּהֶן מִן הַקָּטְנָיוֹת--אֵינָן חַיָּבִין בַּחַלָּה כְּלָל.

 הַלֶּקֶט וְהַשִּׁכְחָה וְהַפֵּאָה, וְהַהֶפְקֵר, וּתְבוּאָה שֶׁלֹּא הֵבִיאָה שְׁלִישׁ--אַף עַל פִּי שְׁהֶן פְּטוּרִין מִן הַתְּרוּמָה, הֲרֵי הֶן חַיָּבִין בַּחַלָּה; וְכֵן מַעֲשֵׂר רִאשׁוֹן שֶׁהִקְדִּימוֹ בַּשִּׁבֳּלִים שֶׁנִּטְּלָה תְּרוּמָתוֹ, אַף עַל פִּי שֶׁיֵּשׁ בּוֹ חֵלֶק תְּרוּמָה גְּדוֹלָה, וּמַעֲשֵׂר שֵׁנִי וְהֶקְדֵּשׁ שֶׁנִּפְדּוּ, וּמוֹתַר הָעֹמֶר וּשְׁתֵּי הַלֶּחֶם וְלֶחֶם הַפָּנִים כְּשֶׁיִּפָּדוּ כָּל אוֹתָן הַמּוֹתָרוֹת--הַכֹּל חַיָּבִין בַּחַלָּה.

 עִיסָה שֶׁלְּמַעֲשֵׂר שֵׁנִי בִּירוּשָׁלַיִם, וְעִיסַת שְׁבִיעִית, וּסְפֵק מְדֻמָּע--חַיָּבִין בַּחַלָּה; אֲבָל הַמְּדֻמָּע, פָּטוּר מִן הַחַלָּה.
חַלּוֹת תּוֹדָה וּרְקִיקֵי נָזִיר--עָשָׂה אוֹתָן לְעַצְמוֹ--פְּטוּרִין מִן הַחַלָּה, מִפְּנֵי שְׁהֶן קֹדֶשׁ; עֲשָׂאָן לְמָכְרָן בַּשּׁוּק לִנְזִירִים וּלְמַקְרִיבֵי תּוֹדָה--חַיָּבִין בַּחַלָּה, לְפִי שֶׁבְּדַעְתּוֹ שְׁאִם לֹא תִמָּכֵר יֹאכְלֶנָּה.
עִיסַת הַשֻּׁתָּפִין, וְהָעוֹשֶׂה עִיסָה לָרַבִּים--חַיֶּבֶת בַּחַלָּה.

 הָעוֹשֶׂה עִיסָה מִן הַטֶּבֶל--בֵּין שֶׁהִקְדִּים חַלָּה לִתְרוּמָה, בֵּין שֶׁהִקְדִּים תְּרוּמָה לְחַלָּה--מַה שֶׁעָשָׂה, עָשׂוּי: וְאִם הַחַלָּה הִפְרִישׁ תְּחִלָּה, לֹא תֵאָכֵל עַד שֶׁיּוֹצִיא עָלֶיהָ תְּרוּמָה וּתְרוּמַת מַעֲשֵׂר; וְאִם תְּרוּמָה הִפְרִישׁ תְּחִלָּה, לֹא תֵאָכֵל עַד שֶׁיּוֹצִיא עָלֶיהָ חַלָּה.

 הָעוֹשֶׂה עִיסָה לְהַאֲכִיל הַפַּת שֶׁלָּהּ לַבְּהֵמָה אוֹ לַחַיָּה, פְּטוּרָה; עִיסַת הַכְּלָבִים--בִּזְמָן שֶׁהָרוֹעִים אוֹכְלִים מִמֶּנָּה, חַיֶּבֶת בַּחַלָּה.

עִיסַת הַנָּכְרִי, פְּטוּרָה.
הָיָה יִשְׂרָאֵל וְנָכְרִי שֻׁתָּפִין בָּעִיסָה--אִם הָיָה בְּחֵלֶק יִשְׂרָאֵל שֵׁעוּר עִיסָה הַחַיֶּבֶת בַּחַלָּה, הֲרֵי זוֹ חַיֶּבֶת.

 נָכְרִי שֶׁהִפְרִישׁ חַלָּה, אַפִלּוּ בְּאֶרֶץ יִשְׂרָאֵל--אֵינָהּ חַלָּה; אֵלָא מוֹדִיעִין אוֹתוֹ שְׁאֵינוּ צָרִיךְ, וְתֵאָכֵל לְזָר.
וְלָמָּה לֹא חָשַׁשְׁנוּ לָהּ שֶׁמֶּא עִיסָה שֶׁלְּיִשְׂרָאֵל הִיא, וְתָלָה אוֹתָהּ בְּיַד גּוֹי כְּדֵי לְפָטְרָהּ--שְׁאִם יִרְצֶה יִשְׂרָאֵל, יִפְטֹר עַצְמוֹ וְיַעֲשֶׂה עִיסָתוֹ פָּחוּת מִשֵּׁעוּר חַלָּה.

 הַמְּעָרֵב קֶמַח חִטִּין וְקֶמַח אֹרֶז, וְעָשָׂה מֵהֶן עִיסָה--אִם יֵשׁ בָּהּ טַעַם דָּגָן, חַיֶּבֶת בַּחַלָּה; וְאִם לָאו, פְּטוּרָה.
אַפִלּוּ הָיָה הַשְּׂאוֹר חִטִּים לְתוֹךְ עִיסַת אֹרֶז--אִם יֵשׁ בָּהּ טַעַם דָּגָן, חַיֶּבֶת בַּחַלָּה; וְאִם לָאו, פְּטוּרָה.

 עִיסָה שֶׁנִּלּוֹשָׁה בְּיַיִן, אוֹ שֶׁמֶן, אוֹ דְּבַשׁ, אוֹ מַיִם רוֹתְחִים, אוֹ שֶׁנָּתַן לְתוֹכָהּ תְּבָלִין, אוֹ שֶׁהִרְתִּיחַ הַמַּיִם וְהִשְׁלִיךְ הַקֶּמַח לְתוֹכוֹ וְלָשׁוֹ--אִם אֲפָיָהּ, בֵּין בַּתַּנּוּר, בֵּין בַּקַּרְקָע, בֵּין עַל הַמַּחֲבַת וְהַמַּרְחֶשֶׁת, בֵּין שֶׁהִדְבִּיק אֶת הַבָּצֵק בַּמַּחֲבַת וּבַמַּרְחֶשֶׁת וְאַחַר כָּךְ הִרְתִּיחָן בְּאֵשׁ מִלְּמַטָּה עַד שֶׁנֶּאֱפָת הַפַּת, בֵּין שֶׁהִרְתִּיחָן וְאַחַר כָּךְ הִדְבִּיק הַבָּצֵק--כָּל אֵלּוּ חַיָּבִין בַּחַלָּה.

אֲבָל הָעוֹשֶׂה עִיסָה לְיַבְּשָׁהּ בַּחַמָּה בִּלְבָד, אוֹ לְבַשְּׁלָהּ בַּקְּדֵרָה--הֲרֵי הִיא פְּטוּרָה מִן הַחַלָּה: שְׁאֵין מַעֲשֶׂה חַמָּה לֶחֶם, בֵּין שֶׁלָּשָׁהּ בַּמַּיִם בֵּין בִּשְׁאָר מַשְׁקִין.
וְכֵן קָלִי שֶׁלָּשִׁין אוֹתוֹ בַּמַּיִם אוֹ בִּדְבַשׁ, וְאוֹכְלִין אוֹתוֹ בְּלֹא אֲפִיָּה--פָּטוּר: שְׁאֵין חַיֶּבֶת בַּחַלָּה, אֵלָא עִיסָה שֶׁסּוֹפָהּ לְהֵאָפוֹת לֶחֶם לְמַאֲכַל אָדָם.

 עִיסָה שֶׁלָּשָׁהּ תְּחִלָּה לַעֲשׂוֹתָהּ מַעֲשֶׂה חַמָּה, וְהִשְׁלִימָהּ לַעֲשׂוֹתָהּ פַּת, אוֹ שֶׁהִתְחִיל בָּהּ לֶאֱפוֹתָהּ פַּת, וְהִשְׁלִימָהּ לַעֲשׂוֹתָהּ מַעֲשֶׂה חַמָּה, וְכֵן קָלִי שֶׁלָּשׁוֹ לֶאֱפוֹתוֹ פַּת--חַיָּבִין בַּחַלָּה.

 לֶחֶם הֶעָשׂוּי לַכֻּתָּח, מַעֲשֶׂיהָ מוֹכִיחִין עָלֶיהָ: עֲשָׂיָהּ כְּעָכִין, חַיֶּבֶת בַּחַלָּה; עֲשָׂיָהּ כְּלִמּוּדִין, פְּטוּרָה מִן הַחַלָּה.

 כַּמָּה רֹב שֵׁעוּר הָעִיסָה שֶׁחַיֶּבֶת בַּחַלָּה: מְלוֹא הָעֹמֶר קֶמַח--בֵּין מֵאֶחָד מֵחֲמֶשֶׁת הַמִּינִים, בֵּין מֵחֲמִשְׁתָּן--כֻּלָּם מִצְטָרְפִין לַשֵּׁעוּר.
וְכַמָּה הוּא שֵׁעוּר הָעֹמֶר: שְׁנֵי קַבִּין פָּחוּת חֹמֶשׁ; וְהַקַּב אַרְבַּעַת לוֹגִין, וְהַלּוֹג אַרְבַּע רְבִיעִיּוֹת.
וְהָרְבִיעִית אֶצְבָּעַיִם עַל אֶצְבָּעַיִם בְּרוּם אֶצְבָּעַיִם וַחֲצִי אֶצְבָּע וְחֹמֶשׁ אֶצְבָּע; וְכָל הָאֶצְבָּעוֹת, הֶם רֹחַב גֻּדָּל שֶׁלַּיָּד.

נִמְצֵאתָ לָמֵד שֶׁהַמִּדָּה שֶׁיֵּשׁ בָּהּ עֶשֶׂר אֶצְבָּעוֹת עַל עֶשֶׂר אֶצְבָּעוֹת בְּרוּם שָׁלוֹשׁ אֶצְבָּעוֹת וּתְשִׁיעַ אֶצְבָּע בְּקֵרוּב, הוּא הָעֹמֶר; וְכֵן מִדָּה שֶׁיֵּשׁ בָּהּ שֶׁבַע אֶצְבָּעוֹת פָּחוּת שְׁנֵי תְּשִׁיעֵי אֶצְבָּע עַל שֶׁבַע אֶצְבָּעוֹת פָּחוּת שְׁנֵי תְּשִׁיעֵי אֶצְבָּע בְּרוּם שֶׁבַע אֶצְבָּעוֹת פָּחוּת שְׁנֵי תְּשִׁיעֵי אֶצְבָּע, הִיא מִדַּת הָעֹמֶר.
וּשְׁתֵּי הַמִּדּוֹת כְּאֶחָד הֶם עוֹלִים.

וְכַמָּה מְכִילָה מִדָּה זוֹ, כְּמוֹ שָׁלוֹשׁ וְאַרְבָּעִים בֵּיצִים בֵּינוֹנִיּוֹת וְחֹמֶשׁ בֵּיצָה; וְהֶם מִשְׁקַל שִׁשָּׁה וּשְׁמוֹנִים סְלָעִים וּשְׁנֵי שְׁלִישֵׁי סֶלַע מִקֶּמַח הַחִטִּים שֶׁבְּמִצְרַיִם, שְׁהֶם מִשְׁקַל חֲמֵשׁ מֵאוֹת זוּז וְעֶשְׂרִים זוּז מִזּוּזֵי מִצְרַיִם בַּזְּמָן הַזֶּה.
וּמִדָּה שְׁהִיא מְכִילָה כַּמִּשְׁקָל הַזֶּה מִקֶּמַח הַחִטִּים הַזֶּה, בָּהּ מוֹדְדִין לַחַלָּה בְּכָל מָקוֹם.

אָסוּר לָאָדָם לַעֲשׂוֹת עִיסָתוֹ פָּחוּת מִכַּשֵּׁעוּר, כְּדֵי לְפָטְרָהּ מִן הַחַלָּה; וְהַמַּפְרִישׁ חַלָּה מֵעִיסָה שְׁהִיא פְּחוּתָה מִכַּשֵּׁעוּר--לֹא עָשָׂה כְּלוּם, וַהֲרֵי הִיא חֻלִּין כְּשֶׁהָיְתָה.

עָשָׂה עִיסָה פְּחוּתָה מִכַּשֵּׁעוּר, וַאֲפָיָהּ וְנָתַן הַפַּת לַסַּל, וְחָזַר וְאָפָה פַּת אַחֶרֶת וְנָתַן לַסַּל--אִם נִתְקַבַּץ בַּסַּל שֵׁעוּר חַלָּה, הַסַּל מְצָרְפָן לַחַלָּה; וּמַפְרִישׁ הַחַלָּה מִן הַפַּת--שֶׁנֶּאֱמָר "וְהָיָה, בַּאֲכָלְכֶם מִלֶּחֶם הָאָרֶץ" , מְלַמֵּד שְׁהוּא מַפְרִישׁ מִן הָאָפוּי.
וְאֵין הַתַּנּוּר מְצָרְפָן לַחַלָּה.

 הָיוּ הַכִּכָּרוֹת נוֹשְׁכוֹת זוֹ בְּזוֹ, וְנִתְקַבַּץ מִן הַכֹּל שֵׁעוּר חַלָּה--חַיָּבִין בַּחַלָּה, אַף עַל פִּי שְׁאֵינָן בְּסַל.
אָפָה מְעַט מְעַט, וְקָבַץ הַכֹּל עַל לוּחַ שְׁאֵין לוֹ תּוֹךְ--הֲרֵי זֶה סָפֵק; וְאִם חַלָּה שֶׁלְּדִבְרֵיהֶם הִיא, אֵינוּ חַיָּב לְהַפְרִישׁ--עַד שֶׁיְּצָרַף אוֹתָן כְּלִי שֶׁיֵּשׁ לוֹ תּוֹךְ.

 קֶמַח שֶׁלֹּא רִקְּדוֹ, אֵלָא לָשׁוֹ בַּסֻּבִּין שֶׁלּוֹ--הוֹאִיל וְיֵשׁ בְּכָל הַקֶּמַח עֹמֶר, חַיָּב בַּחַלָּה; אֲבָל אִם נָטַל הַמֻּרְסָן מִן הַקֶּמַח, וְחָזַר וְהִשְׁלִים שֵׁעוּר הָעִיסָה בַּמֻּרְסָן שֶׁהִחְזִירוֹ לַקֶּמַח--אֵינוּ חַיָּב בַּחַלָּה.

 נַחְתּוֹם שֶׁעָשָׂה עִיסָה לַעֲשׂוֹתָהּ שְׂאוֹר לְחַלְּקוֹ, חַיֶּבֶת בַּחַלָּה--שְׁאִם לֹא תִמָּכֵר, יַעֲשֶׂה אוֹתָהּ פַּת.
אֲבָל הָעוֹשֶׂה עִיסָה לְחַלְּקָהּ בָּצֵק, פְּטוּרָה.
נָשִׁים שֶׁנָּתְנוּ לַנַּחְתּוֹם לַעֲשׂוֹת לָהֶם שְׂאוֹר--אִם אֵין בְּשֶׁלְּאַחַת מֵהֶן כַּשֵּׁעוּר--אַף עַל פִּי שֶׁיֵּשׁ בִּכְלָלָן כַּשֵּׁעוּר, פְּטוּרָה.

הִלְכּוֹת בִּכּוּרִים פֵּרֶק ז 
שְׁתֵּי עִיסוֹת שֶׁיֵּשׁ בִּשְׁתֵּיהֶן שֵׁעוּר הַחַיָּב בַּחַלָּה, וְאֵין בְּאַחַת מֵהֶן כַּשֵּׁעוּר, שֶׁנָּגְעוּ זוֹ בְּזוֹ, וְנָשְׁכוּ זוֹ אֶת זוֹ--אִם הָיוּ שֶׁלִּשְׁנַיִם--אַפִלּוּ הֶן מִמִּין אֶחָד, פְּטוּרִין מִן הַחַלָּה: שֶׁסְּתָם שְׁנַיִם מַקְפִּידִין.
וְאִם יָדוּעַ שְׁאֵינָן מַקְפִּידִין עַל עֵרוּב הָעִיסוֹת, הֲרֵי אֵלּוּ מִצְטָרְפוֹת.

הָיוּ שְׁתֵּיהֶן שֶׁלְּאִישׁ אֶחָד--אִם הָיוּ מִמִּין אֶחָד, מִצְטָרְפִין וְחַיָּבוֹת בַּחַלָּה; וְאִם הָיוּ שֵׁנִי מִינִין, אֵין מִצְטָרְפִין: שֶׁסְּתָם אֶחָד שְׁאֵינוּ מַקְפִּיד.
וְאִם הָיָה מַקְפִּיד שֶׁלֹּא תִגַּע עִיסָה זוֹ בְּזוֹ, וְלֹא תִתְעָרַב עִמָּהּ--אַפִלּוּ הָיוּ מִין אֶחָד, אֵין מִצְטָרְפוֹת.

וְכֵיצַד מִצְטָרְפוֹת אִם הָיוּ שֶׁלְּאֶחָד מִמִּין אֶחָד: עִיסַת הַחִטִּים שֶׁנָּגְעָה בְּעִיסַת הַכֻּסְּמִין, מִצְטָרְפוֹת; נָגְעָה בִּשְׁאָר הַמִּינִין, אֵין מִצְטָרְפוֹת.
וְכֵן עִיסַת שְׂעוֹרִין שֶׁנָּגְעָה בְּעִיסַת הַכֻּסְּמִין, אוֹ שִׁבֹּלֶת שׁוּעָל, אוֹ שִׁיפוֹן, וְכֵן עִיסַת כֻּסְּמִין וְשֶׁלְּשִׁבֹּלֶת שׁוּעָל וְשֶׁלְּשִׁיפוֹן שֶׁנָּגְעָה כָּל אַחַת מִשְּׁלָשְׁתָּן בַּחֲבִרְתָּהּ--הֲרֵי אֵלּוּ מִצְטָרְפוֹת.

עִיסַת חָדָשׁ אֵינָהּ מִצְטָרֶפֶת לְשֶׁלְּיָשָׁן, אַף עַל פִּי שְׁהֶן מִמִּין אֶחָד--כְּדֵי שֶׁלֹּא יֹאמְרוּ, תּוֹרְמִין מִן הֶחָדָשׁ עַל הַיָּשָׁן; וְלֹא יִתְרֹם מֵאֶמְצַע שְׁתֵּיהֶן--אֵלָא יָבִיא עִיסָה אַחֶרֶת חָדָשׁ אוֹ יָשָׁן, וִיצָרַף לָהֶם לְהַשְׁלִים הַשֵּׁעוּר.

בַּמֶּה דְּבָרִים אֲמוּרִים, בְּעִיסָה שֶׁנָּגְעָה בְּעִיסָה אַחֶרֶת; אֲבָל הַבּוֹלֵל קֶמַח חֲמֶשֶׁת הַמִּינִין, וְעָשָׂה מֵהֶם עִיסָה אַחַת--הֲרֵי חֲמִשְׁתָּן מִצְטָרְפִין לְשֵׁעוּר עִיסַת חַלָּה כְּמוֹ שֶׁבֵּאַרְנוּ.

 עִיסָה שְׁהִיא פְּחוּתָה מִכַּשֵּׁעוּר מִכָּאן, וְעִיסָה פְּחוּתָה מִכַּשֵּׁעוּר מִכָּאן, וְעִיסָה שְׁאֵינָהּ חַיֶּבֶת בַּחַלָּה בָּאֶמְצָע, כְּגוֹן עִיסַת אֹרֶז אוֹ עִיסַת תְּרוּמָה אוֹ מְדֻמָּע אוֹ עִיסַת גּוֹי--אַף עַל פִּי שֶׁנּוֹגְעוֹת זוֹ בְּזוֹ--אֵינָן מִצְטָרְפוֹת, שֶׁהֲרֵי דָּבָר הַפָּטוּר מִן הַחַלָּה מַבְדִיל בָּאֶמְצָע.

 הָיָה בָּאֶמְצָע עִיסָה שֶׁהוּרְמָה חַלָּתָהּ--מִצְטָרְפוֹת, שֶׁהָעִיסָה שֶׁבֵּינֵיהֶן כְּבָר הָיְתָה מְחֻיֶּבֶת בַּחַלָּה; וְכֵן אִם הָיָה בֵּינֵיהֶן עִיסַת הֶקְדֵּשׁ--מִצְטָרְפוֹת, מִפְּנֵי שֶׁרְאוּיָה לִפְדּוֹתָהּ וְתִתְחַיַּב בַּחַלָּה.
וְכֵן אִם הָיָה בֵּינֵיהֶן עִיסַת מִין אַחֵר, אוֹ עִיסַת אִישׁ אַחֵר, אוֹ עִיסַת חָדָשׁ--הֲרֵי שְׁתֵּי הָעִיסוֹת שֶׁבַּצְּדָדִין מִצְטָרְפוֹת לַחַלָּה.

 שְׁתֵּי עִיסוֹת שֶׁכָּל אַחַת מֵהֶן פְּחוּתָה מִכַּשֵּׁעוּר, שֶׁהִפְרִישׁ מִזּוֹ חַלָּה וּמִזּוֹ חַלָּה, וְחָזְרוּ וְנָגְעוּ זוֹ בְּזוֹ, וַהֲרֵי בִּשְׁתֵּיהֶם כַּשֵּׁעוּר--חַיָּבִין לְהַפְרִישׁ מֵהֶן חַלָּה, שֶׁהַחַלּוֹת הָרִאשׁוֹנוֹת אֵינָן כְּלוּם.

 שְׁנֵי גּוֹיִים שֶׁעָשׂוּ עִיסָה כַּשֵּׁעוּר, וְחָלְקוּ אוֹתָהּ, וְאַחַר כָּךְ נִתְגַּיְּרוּ, וְהוֹסִיף כָּל אֶחָד עַל חֶלְקוֹ אַחַר שֶׁנִּתְגַּיַּר עַד שֶׁהִשְׁלִימוֹ לַשֵּׁעוּר--הֲרֵי זוֹ חַיֶּבֶת: שֶׁלֹּא הָיְתָה לָהּ שָׁעַת חוֹבָה כְּשֶׁהָיוּ גּוֹיִים, שֶׁהֲרֵי פָּחוּת מִכַּשֵּׁעוּר הָיָה בְּיַד כָּל אֶחָד מֵהֶן.

 אֲבָל שְׁנֵי יִשְׂרְאֵלִיִּים שֶׁעָשׂוּ כֵּן, וְחָזַר כָּל אֶחָד אַחַר שֶׁחָלַק וְהוֹסִיף עַל חֶלְקוֹ עַד שֶׁהִשְׁלִימוֹ לַשֵּׁעוּר--הֲרֵי זוֹ פְּטוּרָה: שֶׁכְּבָר הָיְתָה לָהּ שָׁעַת חוֹבָה; וְהָיוּ פְּטוּרִין בְּאוֹתָהּ שָׁעָה, מִפְּנֵי שֶׁעָשׂוּ אוֹתָהּ לַחְלֹק.

 הָיְתָה הָעִיסָה בֵּין הַגּוֹי וְהַיִּשְׂרְאֵלִי בְּשֻׁתָּפוּת, וְחָלְקוּ, וְאַחַר כָּךְ נִתְגַּיַּר הַגּוֹי, וְהוֹסִיף הַגֵּר עַל שֶׁלּוֹ וְהַיִּשְׂרְאֵלִי עַל שֶׁלּוֹ עַד שֶׁהִשְׁלִים כָּל אֶחָד עִיסָתוֹ לַשֵּׁעוּר--שֶׁלְּיִשְׂרָאֵל חַיֶּבֶת, וְשֶׁלַּגּוֹי פְּטוּרָה.

 הַנּוֹטֵל שְׂאוֹר מֵעִיסָה שֶׁלֹּא הוּרְמָה חַלָּתָהּ, וּנְתָנוֹ לְתוֹךְ עִיסָה שֶׁהוּרְמָה חַלָּתָהּ--הֲרֵי זֶה מֵבִיא עִיסָה שְׁנִיָּה שֶׁיִּהְיֶה בָּהּ עִם שְׂאוֹר זֶה שֵׁעוּר עִיסָה שֶׁחַיֶּבֶת בַּחַלָּה, וְנוֹתֵן אוֹתָהּ בְּצַד הָעִיסָה שֶׁהוּרְמָה חַלָּתָהּ, וּמַפְרִישׁ מִן הָעִיסָה הַשְּׁנִיָּה שֵׁעוּר חַלָּה עָלֶיהָ וְעַל הַשְּׂאוֹר: כְּדֵי שֶׁיִּטֹּל מִן הַמֻּקָּף.
וְאִם אֵין לוֹ עִיסָה שְׁנִיָּה--נַעֲשָׂת זוֹ כֻּלָּהּ טֶבֶל, וּמַפְרִישׁ חַלָּה עַל הַכֹּל: שֶׁהַטֶּבֶל בְּמִינוֹ אוֹסֵר בְּכָל שְׁהוּא.

 עִיסָה הַטְּבוּלָה לְחַלָּה אֵינָהּ כְּחַלָּה, וַהֲרֵי הִיא כַּחֻלִּין לְעִנְיַן טֻמְאָה--שְׁאֵין הַשֵּׁנִי עוֹשֶׂה שְׁלִישִׁי בַּחֻלִּין, כְּמוֹ שֶׁיִּתְבָּאַר בִּמְקוֹמוֹ; וּמֻתָּר לִגְרֹם טֻמְאָה לַחֻלִּין שֶׁבְּאֶרֶץ יִשְׂרָאֵל.
לְפִיכָּךְ שְׁתֵּי עִיסוֹת, אַחַת טְהוֹרָה וְאַחַת טְמֵאָה--נוֹטֵל כְּדֵי חַלַּת שְׁתֵּיהֶם מֵעִיסָה שֶׁלֹּא הוּרְמָה חַלָּתָהּ, וְנוֹתְנוֹ בָּאֶמְצָע סָמוּךְ לְעִיסָה הַטְּהוֹרָה, וּמוֹשֵׁךְ מִן הַטְּמֵאָה לַטְּהוֹרָה כְּדֵי בֵּיצָה, כְּדֵי לִתְרֹם מִן הַמֻּקָּף.

 עוֹשֶׂה אָדָם עִיסָה טְהוֹרָה, וְאֵינוּ מַפְרִישׁ חַלָּתָהּ, וּמַנִּיחָהּ אוֹ מַנִּיחַ מִקְצָתָהּ לִהְיוֹת מַפְרִישׁ עָלֶיהָ וְהוֹלֵךְ חַלּוֹת שֶׁלְּעִיסוֹת אֲחֵרוֹת, וְאַפִלּוּ נִטְמְאוּ הָעִיסוֹת--עַד שֶׁתֵּעָשֶׂה הָעִיסָה שֶׁהִנִּיחַ כֻּלָּהּ חַלָּה, וְיִתְּנֶנָּה לַכּוֹהֵן: וְהוּא, שֶׁלֹּא תִפָּסֵל מֵאֹכֶל אָדָם; אֲבָל מִשֶּׁתִּסְרַח, אֵינוּ מַפְרִישׁ עָלֶיהָ.

בַּמֶּה דְּבָרִים אֲמוּרִים, בְּשֶׁהָיוּ אוֹתָן הָעִיסוֹת שֶׁמַּפְרִישׁ עֲלֵיהֶן סְפֵק אִם הוּרְמָה מֵהֶן חַלָּה אוֹ לֹא הוּרְמָה--שֶׁחַלַּת דֳּמַאי נִטֶּלֶת מִן הַטָּהוֹר עַל הַטָּמֵא לְכַתְּחִלָּה, וְשֶׁלֹּא מִן הַמֻּקָּף.

הִלְכּוֹת בִּכּוּרִים פֵּרֶק ח 
הַמַּפְרִישׁ חַלָּתוֹ קֶמַח--אֵינָהּ חַלָּה, וְגָזֵל בְּיַד כּוֹהֵן, וּשְׁאָר הָעִיסָה חַיֶּבֶת בַּחַלָּה; וְאוֹתוֹ הַקֶּמַח שֶׁהִפְרִישׁ לְשֵׁם חַלָּה--אִם יֵשׁ בּוֹ עֹמֶר, וְעָשָׂהוּ עִיסָה--הֲרֵי זֶה מַפְרִישׁ מִמֶּנּוּ חַלָּה, כִּשְׁאָר כָּל קֶמַח חֻלִּין.

אֵימָתַי מַפְרִישִׁין הַחַלָּה: כְּשֶׁיִּתֵּן הַמַּיִם, וְיִתְעָרַב הַקֶּמַח בַּמַּיִם--מַפְרִישׁ מִמֶּנּוּ הַחַלָּה מִתְּחִלַּת דָּבָר שֶׁנִּלּוֹשׁ, שֶׁנֶּאֱמָר "רֵאשִׁית, עֲרִסֹתֵכֶם" .
וְהוּא שֶׁלֹּא יִשָּׁאֵר שָׁם קֶמַח בָּעֲרֵבָה שֶׁלֹּא נִתְעָרַב בַּמַּיִם, שֵׁעוּר עֹמֶר; וְאִם אָמַר הֲרֵי זוֹ חַלָּה עַל הָעִיסָה וְעַל הַשְּׂאוֹר וְעַל הַקֶּמַח שֶׁנִּשְׁתַּיַּר, וְלִכְשֶׁתֵּעָשֶׂה כֻּלָּהּ עִיסָה אַחַת תִּתְקַדַּשׁ זוֹ שֶׁבְּיָדוֹ לְשֵׁם חַלָּה--הֲרֵי זֶה מֻתָּר.

הִנִּיחַ הָעִיסָה עַד שֶׁלָּשׁ הַכֹּל וְעֵרְבָהּ, וְאַחַר כָּךְ הִפְרִישׁ--אֵין בְּכָּךְ כְּלוּם; וְאִם לֹא הִפְרִישׁ הַחַלָּה בָּצֵק, אֵלָא אָפָה הַכֹּל--הֲרֵי זֶה מַפְרִישׁ מִן הַפַּת, כְּמוֹ שֶׁבֵּאַרְנוּ.

מֵאֵימָתַי תִּתְחַיַּב הָעִיסָה בַּחַלָּה: מִשֶּׁתִּתְגַּלְגַּל בַּחִטִּים וְיִתְעָרַב הַקֶּמַח בַּמַּיִם, אוֹ שֶׁתִּטַּמְטַם בַּשְּׂעוֹרִים וְתֵעָשֶׂה כֻּלָּהּ גּוּף אֶחָד; וְאוֹכְלִין עֲרַאי מִן הָעִיסָה, עַד שֶׁתִּתְגַּלְגַּל בַּחִטִּים וְתִטַּמְטַם בַּשְּׂעוֹרִים.
וְהַכֻּסְּמִין כַּחִטִּים, וְשִׁבֹּלֶת שׁוּעָל וְהַשִּׁיפוֹן כַּשְּׂעוֹרִים.

נִתְגַּלְגְּלָה בַּחִטִּים וְנִטַּמְטְמָה בַּשְּׂעוֹרִים--הָאוֹכֵל מִמֶּנָּה קֹדֶם הַפְרָשַׁת חַלָּה חַיָּב מִיתָה, מִפְּנֵי שְׁהִיא טֶבֶל.
לְפִיכָּךְ אִם הָיְתָה הָעִיסָה חַיֶּבֶת בַּחַלָּה מִן הַתּוֹרָה, הָאוֹכֵל מִמֶּנָּה לוֹקֶה כְּכָל אוֹכֵל טֶבֶל; וְאִם הָיְתָה חַיֶּבֶת בַּחַלָּה מִדִּבְרֵיהֶם, מַכִּין אוֹתוֹ מַכַּת מַרְדּוּת.

עִיסָה שֶׁנִּדְמְעָה עַד שֶׁלֹּא תִתְגַּלְגַּל, פְּטוּרָה; וּמִשֶּׁנִּתְגַּלְגְּלָה, חַיֶּבֶת.
וְכֵן הַמַּקְדִּישׁ עִיסָתוֹ אוֹ הַמַּפְקִיר אוֹתָהּ קֹדֶם שֶׁתִּתְגַּלְגַּל, וּפְדָיָהּ וְזָכָה בָּהּ, וְאַחַר כָּךְ גִּלְגְּלָהּ, אוֹ שֶׁהִקְדִּישָׁהּ אוֹ הִפְקִיר אוֹתָהּ אַחַר שֶׁנִּתְגַּלְגְּלָה, וּפְדָיָהּ וְזָכָה בָּהּ--הֲרֵי זוֹ חַיֶּבֶת בַּחַלָּה.

הִקְדִּישָׁהּ קֹדֶם שֶׁתִּתְגַּלְגַּל, וְנִתְגַּלְגְּלָהּ בְּיַד הַהֶקְדֵּשׁ, וְאַחַר כָּךְ פְּדָיָהּ--פְּטוּרָה: שֶׁבְּשָׁעַת חוֹבָתָהּ, הָיְתָה פְּטוּרָה.

וְכֵן נָכְרִי שֶׁנָּתַן לְיִשְׂרָאֵל לַעֲשׂוֹת לוֹ עִיסָה, וּנְתָנָהּ לוֹ בְּמַתָּנָה עַד שֶׁלֹּא גִלְגְּלָהּ--חַיֶּבֶת; וְאִם נְתָנָהּ לוֹ אַחַר שֶׁנִּתְגַּלְגְּלָה, פְּטוּרָה.
גֵּר שֶׁנִּתְגַּיַּר וְהָיְתָה לוֹ עִיסָה--נִתְגַּלְגְּלָה עַד שֶׁלֹּא נִתְגַּיַּר, פְּטוּרָה; וּמִשֶּׁנִּתְגַּיַּר, חַיֶּבֶת.
וְאִם סָפֵק--חַיֶּבֶת בַּחַלָּה, לְפִי שְׁהוּא עֲווֹן מִיתָה; וְזָר שֶׁאָכַל חַלַּת סָפֵק זוֹ וְכַיּוֹצֶא בָּהּ, אֵין חַיָּב עָלֶיהָ חֹמֶשׁ.

 עִיסָה שֶׁנֻּלַּד בָּהּ סְפֵק טֻמְאָה קֹדֶם שֶׁתִּתְגַּלְגַּל--יַעֲשֶׂנָּה בְּטֻמְאָה, לְפִי שֶׁמֻּתָּר לְטַמֵּא חֻלִּין שֶׁבְּאֶרֶץ יִשְׂרָאֵל; וְתִשָּׂרֵף חַלָּתָהּ.
נֻלַּד לָהּ אַחַר שֶׁנִּתְגַּלְגְּלָה סְפֵק טֻמְאָה, שֶׁוַּדָּאָהּ מְטַמֵּא אֶת הַחֻלִּין מִן הַתּוֹרָה--יִגְמְרֶנָּה בְּטַהְרָה: שֶׁכָּל שֶׁוַּדָּיוֹ מְטַמֵּא אֶת הַחֻלִּין--גָּזְרוּ עַל סְפֵקוֹ בַּחֻלִּין הַטְּבוּלִים לַחַלָּה, שֶׁלֹּא יְטַמְּאוּ אוֹתָן הוֹאִיל וְנִטְבְּלוּ לַחַלָּה.
וְתִהְיֶה הַחַלָּה הַזֹּאת תְּלוּיָה, לֹא נֶאֱכֶלֶת וְלֹא נִשְׂרֶפֶת.

 לֹא יַעֲשֶׂה אָדָם עִיסָתוֹ בְּטֻמְאָה לְכַתְּחִלָּה, אֵלָא יִזָּהֵר וְיִשְׁתַּדַּל; וְיִטַּהֵר הוּא וְכֵלָיו, כְּדֵי לְהַפְרִישׁ חַלָּה בְּטַהְרָה.
הָיָה בֵּינוֹ וּבֵין הַמַּיִם יָתֵר מֵאַרְבַּעַת מִילִין--יַעֲשֶׁנָּה בְּטֻמְאָה, וְיַפְרִישׁ חַלָּה טְמֵאָה.

 אֵין עוֹשִׂים חַלַּת עַם הָאָרֶץ בְּטַהְרָה, אֲבָל עוֹשִׂים עִיסַת חֻלִּין בְּטַהְרָה.
כֵּיצַד: מְגַבֵּל הָעִיסָה זֶה הֶחָבֵר, וּמַפְרִישׁ מִמֶּנָּה כְּדֵי חַלָּתָהּ; וּמַנִּיחָהּ בִּכְלֵי גְּלָלִים אוֹ כְּלֵי אֲבָנִים אוֹ כְּלֵי אֲדָמָה, שְׁאֵין מְקַבְּלִין טֻמְאָה.
וּכְשֶׁיָּבוֹא עַם הָאָרֶץ--נוֹטֵל אֶת שְׁתֵּיהֶן, אֶת הָעִיסָה וְאֶת הַחַלָּה; וְאוֹמְרִים לוֹ הִזָּהֵר שֶׁמֶּא תִּגַּע בַּחַלָּה, שֶׁלֹּא תַחְזֹר לְטִבְלָהּ.
וּמִפְּנֵי מַה הִתִּירוּ לוֹ זֶה, מִשּׁוֹם כְּדֵי חַיָּיו שֶׁלַּמְּגַבֵּל.

 אֵשֶׁת חָבֵר, מְרַקֶּדֶת וּבוֹרֶרֶת עִם אֵשֶׁת עַם הָאָרֶץ; אֲבָל מִשֶּׁתַּטִּיל מַיִם לָעִיסָה--לֹא תְסַיַּע אוֹתָהּ, מִפְּנֵי שְׁהִיא עוֹשָׂה עִיסָתָהּ בְּטֻמְאָה.
וְכֵן הַנַּחְתּוֹם שְׁהוּא עוֹשֶׂה בְּטֻמְאָה--לֹא לָשִׁין וְלֹא עוֹרְכִין עִמּוֹ, שְׁאֵין מְחַזְּקִין יְדֵי עוֹבְרֵי עֲבֵרָה; אֲבָל מוֹלִיכִין עִמּוֹ פַּת לַפַּלְטָר.

 הַלּוֹקֵחַ מִנַּחְתּוֹם עַם הָאָרֶץ בְּסוּרְיָה, וְאָמַר לוֹ הִפְרַשְׁתִּי חַלָּה--אֵינוּ צָרִיךְ לְהַפְרִישׁ חַלָּה מִסָּפֵק: כְּשֵׁם שֶׁלֹּא נֶחְשְׁדוּ כָּל יִשְׂרָאֵל בָּאָרֶץ עַל תְּרוּמָה גְּדוֹלָה, כָּךְ לֹא נֶחְשְׁדוּ בְּסוּרְיָה עַל הַחַלָּה.
אֲבָל הַלּוֹקֵחַ בְּחוּצָה לָאָרֶץ מִן הַנַּחְתּוֹם, צָרִיךְ לְהַפְרִישׁ חַלָּה מִסָּפֵק; אֲבָל הַלּוֹקֵחַ מִבַּעַל הַבַּיִת, וְאֵין צָרִיךְ לוֹמַר הַמִּתְאָרֵחַ אֶצְלוֹ--אֵינוּ צָרִיךְ לְהַפְרִישׁ מִסָּפֵק.

הִלְכּוֹת בִּכּוּרִים פֵּרֶק ט 
מִצְוַת עֲשֵׂה לִתֵּן כָּל זוֹבֵחַ בְּהֵמָה טְהוֹרָה לַכּוֹהֵן הַזְּרוֹעַ וְהַלְּחָיַיִם וְהַקֵּבָה, שֶׁנֶּאֱמָר "וְזֶה יִהְיֶה מִשְׁפַּט הַכֹּהֲנִים ..." ; וְאֵלּוּ הֶם הַנִּקְרָאִים מַתָּנוֹת בְּכָל מָקוֹם.
וּמִצְוָה זוֹ נוֹהֶגֶת תָּמִיד, בֵּין בִּפְנֵי הַבַּיִת בֵּין שֶׁלֹּא בִּפְנֵי הַבַּיִת; וּבְכָל מָקוֹם, בֵּין בָּאָרֶץ בֵּין בְּחוּצָה לָאָרֶץ; וּבַחֻלִּין, אֲבָל לֹא בַּמֻּקְדָּשִׁין.

כָּל הַקֳּדָשִׁים שֶׁקָּדַם מוּם קָבוּעַ לְהֶקְדֵּשָׁן, וְנִפְדּוּ--חַיָּבִין בַּמַּתָּנוֹת; וְאִם קָדַם מוּם עוֹבֵר לְהֶקְדֵּשָׁן, אוֹ שֶׁהִקְדִּישָׁן תְּמִימִים וְאַחַר כָּךְ נֻלַּד בָּהֶם מוּם, וְנִפְדּוּ--הֲרֵי אֵלּוּ פְּטוּרִין מִן הַמַּתָּנוֹת.

סְפֵק בְּכוֹר, חַיָּב בַּמַּתָּנוֹת מִכָּל צַד: אִם בְּכוֹר הוּא, כֻּלּוֹ לַכּוֹהֵן; וְאִם אֵינוּ בְּכוֹר, מַתְּנוֹתָיו לַכּוֹהֵן.
וְאִם נִסְתַּפַּק בִּשְׁנַיִם, וְלָקַח הַכּוֹהֵן הָאֶחָד מִסָּפֵק--הֲרֵי הַשֵּׁנִי פָּטוּר מִן הַמַּתָּנוֹת: עָשׂוּ אוֹתוֹ כְּמִי שֶׁזָּכָה בּוֹ הַכּוֹהֵן, וּנְתָנוֹ בְּמוּמוֹ לִבְעָלָיו.
אֲבָל סְפֵק הַמַּעֲשֵׂר--פָּטוּר מִכָּל מָקוֹם, שֶׁהַמּוֹצִיא מֵחֲבֵרוֹ עָלָיו הָרְאָיָה.

בֶּהֱמַת קֳדָשִׁים שֶׁנִּפְסְלָה בְּמוּמָהּ וְאֵינָהּ חַיֶּבֶת בַּמַּתָּנוֹת, שֶׁנִּתְעָרְבָה בִּבְהֵמוֹת אֲחֵרוֹת, אַפִלּוּ אַחַת בְּמֵאָה--בִּזְמָן שֶׁכָּל בְּהֵמָה מֵהֶן לְאֶחָד, כֻּלָּן פְּטוּרִין: שֶׁכָּל אֶחָד וְאֶחָד סָפֵק, וְהַמּוֹצִיא מֵחֲבֵרוֹ עָלָיו הָרְאָיָה.
הָיָה אֶחָד הוּא הַשּׁוֹחֵט אֶת כֻּלָּם, פּוֹטֵר מַתָּנוֹת אַחַת מֵהֶן בִּלְבָד.

אֵין חַיָּב בַּמַּתָּנוֹת אֵלָא בְּהֵמָה טְהוֹרָה בִּלְבָד, "אִם-שׁוֹר אִם-שֶׂה" .
כִּלְאַיִם הַבָּא מִכֶּבֶשׂ וְעֵז, חַיָּב בַּמַּתָּנוֹת; וְהַכּוֹי--אַף עַל פִּי שְׁהוּא סָפֵק, מַפְרִישִׁין מִמֶּנּוּ כָּל הַמַּתָּנוֹת.
צְבִי הַבָּא עַל הָעֵז וְיָלְדָה, הַוֶּלֶד חַיָּב בַּחֲצִי מַתָּנוֹת--"אִם-שֶׂה", אַפִלּוּ מִקְצַת שֶׂה; אֲבָל תַּיִשׁ הַבָּא עַל הַצְּבִיָּה, הַוֶּלֶד פָּטוּר מִן הַמַּתָּנוֹת.

אֶחָד הַשּׁוֹחֵט לַאֲכִילַת אָדָם, אוֹ הַשּׁוֹחֵט לַאֲכִילַת גּוֹיִים, אוֹ לַאֲכִילַת הַכְּלָבִים, אוֹ לִרְפוּאָה--חַיָּב בַּמַּתָּנוֹת.
בֶּהֱמַת הַשֻּׁתָּפִין חַיֶּבֶת, שֶׁנֶּאֱמָר "זֹבְחֵי הַזֶּבַח" .
הַלּוֹקֵחַ בְּהֵמָה מִפֵּרוֹת שְׁבִיעִית, חַיֶּבֶת בַּמַּתָּנוֹת.

כּוֹהֲנִים וּלְוִיִּים פְּטוּרִים מִן הַמַּתָּנוֹת, שֶׁנֶּאֱמָר "מֵאֵת הָעָם" : וְסָפֵק הֶם הַלְּוִיִּים, אִם הֶם בִּכְלַל הָעָם אוֹ אֵינָן; לְפִיכָּךְ אֵין נוֹטְלִין מֵהֶם--וְאִם נָטַל הַכּוֹהֵן, לֹא יַחְזִיר.
בַּמֶּה דְּבָרִים אֲמוּרִים, בַּשּׁוֹחֵט לְעַצְמוֹ.
אֲבָל כּוֹהֵן טַבָּח שֶׁשּׁוֹחֵט וּמוֹכֵר בַּשּׁוּק, מַמְתִּינִין לוֹ שְׁתַּיִם שָׁלוֹשׁ שַׁבָּתוֹת; מִכָּאן וְאִלַּךְ מוֹצִיאִין מִמֶּנּוּ הַמַּתָּנוֹת, וְנוֹתְנִין אוֹתָם לְכוֹהֲנִים אֲחֵרִים.
וְאִם קָבַע בֵּית מִטְבָּחַיִם לִמְכֹּר--אֵין מַמְתִּינִין לוֹ, אֵלָא מוֹצִיאִין מִמֶּנּוּ מִיָּד; וְאִם נִמְנָע מִלִּתֵּן, מְנַדִּין אוֹתוֹ עַד שֶׁיִּתֵּן.

 הַשּׁוֹחֵט לַנָּכְרִי וּלַכּוֹהֵן, פָּטוּר מִן הַמַּתָּנוֹת; וְהַמִּשְׁתַּתֵּף עִם הַכּוֹהֵן--צָרִיךְ שֶׁיִּרְשֹׁם חֶלְקוֹ, כְּדֵי שֶׁיַּנִּיחַ הַמַּתָּנוֹת בְּחֵלֶק הַכּוֹהֵן: שְׁאִם לֹא עִיַּן חֶלְקוֹ--חַיָּב בַּמַּתָּנוֹת, מִפְּנֵי שְׁאֵין הַכֹּל יוֹדְעִין שֶׁהַכּוֹהֵן שֻׁתָּף לוֹ.
לְפִיכָּךְ אִם הָיָה הַכּוֹהֵן עוֹמֵד עִמּוֹ בַּמִּטְבָּחַיִם, וְנוֹשֵׂא וְנוֹתֵן עִמּוֹ--אֵין צָרִיךְ לִרְשֹׁם.
וְהַמִּשְׁתַּתֵּף עִם הַנָּכְרִי, אֵינוּ צָרִיךְ לִרְשֹׁם--שֶׁסְּתָם גּוֹי מַרְבֶּה דְּבָרִים, וּמוֹדִיעַ לַכֹּל שְׁהוּא שֻׁתָּף: וְאַף עַל פִּי שְׁאֵינוּ עִמּוֹ, בְּשָׁעַת מְכִירָה.

 הִתְנָה עִמּוֹ הַכּוֹהֵן שְׁהוּא שֻׁתָּף חוּץ מִן הַמַּתָּנוֹת, הֲרֵי הַמַּתָּנוֹת לַכּוֹהֵן: כֵּיוָן שֶׁאָמַר לוֹ חוּץ, הֲרֵי שִׁיַּר לוֹ הַכּוֹהֵן חֵלֶק בַּמַּתָּנוֹת; וּלְפִיכָּךְ הֶם שֶׁלּוֹ.
אֲבָל אִם אָמַר לוֹ הַכּוֹהֵן, עַל מְנַת שֶׁהַמַּתָּנוֹת שֶׁלִּי--הֲרֵי הַמַּתָּנוֹת שֶׁלְּזֶה הַיִּשְׂרְאֵלִי, וְנוֹתְנָן לְכָל כּוֹהֵן שֶׁיִּרְצֶה: אַף עַל פִּי שֶׁהִתְנָה עִמּוֹ שְׁהֶן שֶׁלּוֹ, לֹא נִפְטַר מִן הַמַּתָּנוֹת--שֶׁהָאוֹמֵר עַל מְנַת, לֹא שִׁיַּר לוֹ בְּעַצְמָן שֶׁלַּמַּתָּנוֹת כְּלוּם, וְהוֹאִיל וְלֹא שִׁיַּר לוֹ בָּהֶן שֻׁתָּפוּת, לֹא קָנָה אוֹתָן בִּתְנָאי זֶה.

 הָיָה הַכּוֹהֵן שֻׁתַּף בָּרֹאשׁ, פָּטוּר מִן הַלֶּחִי; שֻׁתָּף בַּיָּד, פָּטוּר מִן הַזְּרוֹעַ; שֻׁתָּף בִּבְנֵי מֵעַיִם, פָּטוּר מִן הַקֵּבָה.
אָמַר לוֹ הַכּוֹהֵן הֲרֵי הַבְּהֵמָה כֻּלָּהּ שֶׁלִּי וְהָרֹאשׁ שֶׁלָּךְ--חַיָּב בַּלֶּחִי, שֶׁדָּבָר הַחַיָּב הֲרֵי הוּא שֶׁלְּיִשְׂרָאֵל.

 גֵּר שֶׁנִּתְגַּיַּר, וְהָיְתָה לוֹ בְּהֵמָה שְׁחוּטָה--אִם נִשְׁחֲטָה עַד שֶׁלֹּא נִתְגַּיַּר, פָּטוּר; וְאִם נִשְׁחֲטָה אַחַר שֶׁנִּתְגַּיַּר, חַיָּב.
וְאִם סָפֵק--פָּטוּר, שֶׁהַמּוֹצִיא מֵחֲבֵרוֹ עָלָיו הָרְאָיָה.

 בְּהֵמָה שֶׁלֹּא הוּרְמוּ מַתְּנוֹתֶיהָ--מֻתָּר לֶאֱכֹל מִמֶּנָּה, שְׁאֵינָהּ דּוֹמָה לְטֶבֶל: שֶׁהֲרֵי מַתָּנוֹת כְּהֻנָּה מֻבְדָּלִין.
וְהַמַּתָּנוֹת עַצְמָן, אָסוּר לְיִשְׂרָאֵל לְאָכְלָן אֵלָא בִּרְשׁוּת כּוֹהֵן.
עָבַר וַאֲכָלָן, אוֹ הִזִּיקָן, אוֹ מְכָרָן--אֵינוּ חַיָּב לְשַׁלַּם, מִפְּנֵי שְׁהוּא מָמוֹן שְׁאֵין לוֹ תּוֹבֵעַ יָדוּעַ.
וְהַקּוֹנֶה אוֹתָם--אַף עַל פִּי שְׁאֵינוּ רַשָּׁאי--הֲרֵי זֶה מֻתָּר לְאָכְלָן, מִפְּנֵי שֶׁמַּתְּנוֹת כְּהֻנָּה נִגְזָלוֹת.

 אָמַר לַטַּבָּח מְכֹר לִי בְּנֵי מֵעַיִם שֶׁלַּפָּרָה, וְהָיוּ בָּהּ מַתָּנוֹת--נוֹתְנָן לַכּוֹהֵן, וְאֵינוּ מְנַכֶּה לוֹ מִן הַדָּמִים; לְקָחָם מִמֶּנּוּ בְּמִשְׁקָל--נוֹתְנָם לַכּוֹהֵן, וּמְנַכֶּה לַטַּבָּח מִן הַדָּמִים.
הַמְּשַׁלֵּחַ בָּשָׂר לַחֲבֵרוֹ, וְהָיוּ בּוֹ מַתָּנוֹת--אֵינוּ חוֹשֵׁשׁ שֶׁמֶּא עָבַר זֶה וּגְזָלָן.

מְקוֹם שְׁאֵין בּוֹ כּוֹהֵן--מַעֲלֶה הַמַּתָּנוֹת בְּדָמִים, וְאָכְלָן: מִפְּנֵי הֶפְסֵד כּוֹהֵן.
וְיִתֵּן הַדָּמִים לְכָל כּוֹהֵן שֶׁיִּרְצֶה.

 הָרוֹצֶה לִתֵּן הַמַּתָּנוֹת לְכוֹהֵן אֶחָד, נוֹתֵן; וְאִם רָצָה לַחְלֹק אוֹתָן--לֹא יִתֵּן חֲצִי קֵבָה לְאֶחָד אוֹ חֲצִי זְרוֹעַ לְאֶחָד, אֵלָא זְרוֹעַ לְאֶחָד וְקֵבָה לְאֶחָד וּלְחָיַיִם לִשְׁנַיִם: שֶׁנֶּאֱמָר "תִּתֶּן-לוֹ" , שֶׁיִּהְיֶה בָּהּ כְּדֵי מַתָּנָה.
וְאִם הָיוּ שֶׁלְּשׁוֹר, חוֹלֵק אוֹתָן חֲתִכּוֹת חֲתִכּוֹת--וְהוּא שֶׁיִּהְיֶה בְּכָל חֲתִכָּה, כְּדֵי מַתָּנָה.

 אֵיזֶה הוּא הַזְּרוֹעַ--זֶה זְרוֹעַ שֶׁלַּיָּמִין מִן הַפֵּרֶק שֶׁלָּאַרְכֻּבָּה עַד כַּף שֶׁלַּיָּד, שְׁהֶן שְׁנֵי אֵבָרִים זֶה מְעֻרֶה בְּזֶה.
וְהַלְּחָיַיִם--מִן הַפֵּרֶק שֶׁלַּלֶּחִי וְעַד פִּיקָה שֶׁלַּגַּרְגֶּרֶת, שְׁהִיא טַבַּעַת גְּדוֹלָה, עִם הַלָּשׁוֹן שֶׁבֵּינֵיהֶן; הַכֹּל לַכּוֹהֵן.

 אֵין מוֹלְגִין אוֹתָן, וְאֵין מַפְשִׁיטִין אוֹתָן--אֵלָא יִנָּתְנוּ לוֹ בְּעוֹרָן וּבְצַמְרָן.
וְהַקֵּבָה, בַּחֵלֶב שֶׁעָלֶיהָ; וּכְבָר נָהֲגוּ הַכּוֹהֲנִים, לְהַנִּיחַ חֵלֶב הַקֵּבָה לַבְּעָלִים.

 הַכּוֹהֶנֶת אוֹכֶלֶת הַמַּתָּנוֹת, אַף עַל פִּי שְׁהִיא נְשׂוּאָה לְיִשְׂרָאֵל--מִפְּנֵי שְׁאֵין בָּהֶן קְדֻשָּׁה; וְלֹא עוֹד, אֵלָא הַבַּעַל אוֹכֵל מַתָּנוֹת בִּגְלַל אִשְׁתּוֹ.
אֲבָל חֲלָלָה אֵינָהּ אוֹכֶלֶת, שְׁאֵין חֲלָלִים בִּכְלַל כּוֹהֲנִים.
וְאִם רָצָה הַכּוֹהֵן לִמְכֹּר הַמַּתָּנוֹת, אוֹ לִתְּנָן בְּמַתָּנָה אַפִלּוּ לַגּוֹי, אוֹ לְהַאֲכִילָם לַכְּלָבִים--מַאֲכִיל, שְׁאֵין בָּהֶן קְדֻשָּׁה כְּלָל.

 כּוֹהֵן שֶׁהָיוּ לוֹ חֲבֵרִים שֶׁנּוֹתְנִים לוֹ הַמַּתָּנוֹת--אִם רָצָה לְזַכּוֹת בָּהֶן לְיִשְׂרָאֵל חֲבֵרוֹ--הֲרֵי זֶה מְזַכֶּה לוֹ בָּהֶן, וְאַף עַל פִּי שֶׁלֹּא בָאוּ לְיָדוֹ; וְיִהְיוּ אוֹתָם הַחֲבֵרִים זוֹבְחִים וְנוֹתְנִין הַמַּתָּנוֹת לְזֶה הַיִּשְׂרְאֵלִי שֶׁזָּכָה בָּהֶן: וְהוּא שֶׁיִּהְיֶה הַיִּשְׂרְאֵלִי זֶה בְּדֹחַק, וְאֵין לוֹ לִקְנוֹת בָּשָׂר; וְיִהְיֶה הַכּוֹהֵן שֶׁזִּכָּה לוֹ חֲבֵרוֹ.
אֲבָל אִם הָיָה הַכּוֹהֵן שַׁמָּשׁוֹ שֶׁלְּיִשְׂרָאֵל זֶה, אוֹ שְׂכִירוֹ וּלְקִיטוֹ--אֵינוּ מְזַכֶּה לוֹ, עַד שֶׁיָּבוֹאוּ לְיָדוֹ: שֶׁמֶּא יְזַכֶּה בְּעַל כָּרְחוֹ.

 לֹא יַחְטֹף הַכּוֹהֵן מַתְּנוֹתָיו, וְלֹא יִשְׁאַל בְּפִיו; אֵלָא אִם נָתְנוּ בְּכָבוֹד, נוֹטֵל.
וּבִזְמָן שְׁהֶם רַבִּים בְּבֵית הַמִּטְבָּחַיִם--הַצְּנוּעִים מוֹשְׁכִין יְדֵיהֶם, וְהַגַּרְגְּרָנִים נוֹטְלִין; וְאִם הָיָה כּוֹהֵן צָנוּעַ, וְאֵין מַכִּירִין אוֹתוֹ שְׁהוּא כּוֹהֵן--הֲרֵי זֶה נוֹטֵל, כְּדֵי שֶׁיִּוָּדַע לַכֹּל שְׁהוּא כּוֹהֵן.
וְאֵין הַכּוֹהֲנִים אוֹכְלִין הַמַּתָּנוֹת אֵלָא צֳלִי בְּחַרְדָּל--שֶׁנֶּאֱמָר "לְמָשְׁחָה בָהֶם" , כְּדֶרֶךְ שֶׁהַמְּלָכִים אוֹכְלִים.

הִלְכּוֹת בִּכּוּרִים פֵּרֶק י 
מִצְוַת עֲשֵׂה לִתֵּן לַכּוֹהֵן רֵאשִׁית הַגֵּז, שֶׁנֶּאֱמָר "וְרֵאשִׁית גֵּז צֹאנְךָ--תִּתֶּן-לוֹ" ; וְהַלְּוִיִּים בִּכְלַל יִשְׂרָאֵל, בְּמִצְוָה זוֹ.
וְאֵין לְרֵאשִׁית זוֹ, שֵׁעוּר מִן הַתּוֹרָה; וּמִדִּבְרֵי סוֹפְרִים, שֶׁלֹּא יִפְחֹת מֵאֶחָד מִשִּׁשִּׁים.
וְאֵינָהּ נוֹהֶגֶת אֵלָא בְּאֶרֶץ יִשְׂרָאֵל, בֵּין בִּפְנֵי הַבַּיִת בֵּין שֶׁלֹּא בִּפְנֵי הַבַּיִת--כְּרֵאשִׁית הַדָּגָן.

וְנוֹהֵג בַּחֻלִּין, אֲבָל לֹא בַּמֻּקְדָּשִׁין.
כֵּיצַד: הֲרֵי שֶׁהִקְדִּישׁ בְּהֵמוֹת לְבֶדֶק הַבַּיִת, וּגְזָזָן--יָכוֹל יִהְיֶה חַיָּב לִפְדּוֹת וְלִתֵּן לַכּוֹהֵן; אוֹ אִם הִקְדִּישׁ בְּהֵמָה, חוּץ מִגִּזָּתָהּ--יָכוֹל יִהְיֶה חַיָּב בְּרֵאשִׁית הַגֵּז: תִּלְמֹד לוֹמַר "צֹאנְךָ" , אֵין אֵלּוּ צֹאנוֹ.

כָּל הַקֳּדָשִׁים שֶׁקָּדַם מוּם קָבוּעַ לְהֶקְדֵּשָׁן, וְנִפְדּוּ--חַיָּבִין בְּרֵאשִׁית הַגֵּז; אֲבָל אִם קָדַם הֶקְדֵּשָׁן אֶת מוּמָן, אוֹ שֶׁקָּדַם מוּם עוֹבֵר לְהֶקְדֵּשָׁן, וְאַחַר כָּךְ נֻלַּד לָהֶן מוּם קָבוּעַ, וְנִפְדּוּ--פְּטוּרִין מֵרֵאשִׁית הַגֵּז.

אֵין חַיָּב בְּרֵאשִׁית הַגֵּז אֵלָא הַכְּבָשִׂים בִּלְבָד, זְכָרִים כִּנְקֵבוֹת--שֶׁהַצֶּמֶר שֶׁלָּהֶן, הוּא הָרָאוּי לַבְּגָדִים.
הָיָה צַמְרָן קָשֶׁה, וְאֵינוּ רָאוּי לִלְבִישָׁה--פְּטוּרִין מֵרֵאשִׁית הַגֵּז: שְׁאֵין מַתָּנָה זוֹ לַכּוֹהֵן, אֵלָא כְּדֵי לִלְבֹּשׁ מִמֶּנָּה.

כֵּיוָן שֶׁזִּכָּה לוֹ הַקָּדוֹשׁ בָּרוּךְ הוּא בַּתְּרוּמוֹת, שְׁהֶן לַחְמוֹ וְיֵינוֹ, וְזִכָּה לוֹ בְּמַתְּנוֹת בְּהֵמָה וְקָדְשֵׁי מִקְדָּשׁ, שְׁהֶן הַבָּשָׂר שֶׁלּוֹ--זִכָּה לוֹ בְּרֵאשִׁית הַגֵּז, לִלְבוּשׁוֹ; וּבְגֶזֶל הַגֵּר וְהַחֲרָמִים וּשְׂדֵה אֲחֻזָּה וּפִדְיוֹן בְּכוֹרוֹת, לְהוֹצָאוֹתָיו וּשְׁאָר צְרָכָיו: שֶׁהֲרֵי אֵין לוֹ חֵלֶק בַּנַּחֲלָה וּבַבִּזָּה.

הָיָה הַצֶּמֶר שֶׁלָּהֶן אָדֹם, אוֹ שָׁחוֹר, אוֹ שָׁחוּם--חַיָּבוֹת בְּרֵאשִׁית הַגֵּז; אֲבָל אִם גָּזַז הַצֶּמֶר, וּצְבָעוֹ קֹדֶם שֶׁיִּתֵּן--נִפְטַר מֵרֵאשִׁית הַגֵּז.
הִלְבִּינוֹ קֹדֶם שֶׁיִּתֵּן, חַיָּב לְהַפְרִישׁ אַחַר שֶׁלִּבְּנוֹ.

הַתּוֹלֵשׁ צֶמֶר רְחֵלָיו בְּיָדוֹ, וְלֹא גְזָזוֹ--חַיָּב בְּרֵאשִׁית הַגֵּז.
וְרֵאשִׁית הַגֵּז נוֹהֵג בַּכִּלְאַיִם, וּבַכּוֹי, וּבַטְּרֵפָה; אֲבָל הַגּוֹזֵז אֶת הַמֵּתָה, פָּטוּר.
הַמַּפְרִישׁ רֵאשִׁית הַגֵּז, וְאָבַד--חַיָּב בְּאַחְרָיוּתוֹ, עַד שֶׁיִּתֵּן לַכּוֹהֵן.
הָאוֹמֵר כָּל גִּזּוֹתַי רֵאשִׁית, דְּבָרָיו קַיָּמִין.

 הַלּוֹקֵחַ גֵּז צֹאנוֹ שֶׁלַּנָּכְרִי--אַף עַל פִּי שֶׁגְּזָזָן, פָּטוּר מֵרֵאשִׁית הַגֵּז.
לָקַח הַצֹּאן לְגִזָּתָן, חַיָּב--אַף עַל פִּי שֶׁגָּדְלָה הַגִּזָּה בִּרְשׁוּת הַגּוֹי, וְאַף עַל פִּי שֶׁחוֹזְרִין הַצֹּאן לַגּוֹי אַחַר הַגִּזָּה: הוֹאִיל וְהַגּוֹזֵז יִשְׂרָאֵל וְהַגִּזּוֹת שֶׁלּוֹ--חַיָּב, שְׁאֵין הַחִיּוּב אֵלָא בְּשָׁעַת הַגִּזָּה.

 הַלּוֹקֵחַ גֵּז צֹאנוֹ שֶׁלַּחֲבֵרוֹ--אִם שִׁיַּר הַמּוֹכֵר מְעַט מִצֹּאנוֹ לְהִגָּזֵז, הַמּוֹכֵר חַיָּב לְהַפְרִישׁ מִן הַמְּשֹׁאָר עַל הַכֹּל; וְאַף עַל פִּי שֶׁלֹּא הִתְחִיל הַמּוֹכֵר לִגְזֹז: חֲזָקָה, אֵין אָדָם מוֹכֵר מַתְּנוֹת כְּהֻנָּה.
וְאִם לֹא שִׁיַּר כְּלוּם, הַלּוֹקֵחַ חַיָּב לְהַפְרִישׁ.

 הָיוּ שְׁנֵי מִינֵי גִּזָּה, כְּגוֹן גִּזָּה לְבָנָה וְגִזָּה שְׁחוּמָה, אוֹ גִּזַּת זְכָרִים וְגִזַּת נְקֵבוֹת, וּמָכַר מִין זֶה וְהִנִּיחַ הַמִּין הָאַחֵר--זֶה נוֹתֵן לְעַצְמוֹ עַל מַה שֶׁלָּקַח, וְזֶה נוֹתֵן לְעַצְמוֹ עַל מַה שֶׁהִנִּיחַ.

 גֵּר שֶׁנִּתְגַּיַּר וְהָיוּ לוֹ גִּזּוֹת, וְאֵין יָדוּעַ אִם עַד שֶׁלֹּא נִתְגַּיַּר נִגְזְזוּ אוֹ מִשֶּׁנִּתְגַּיַּר--הֲרֵי זֶה פָּטוּר: הַמּוֹצִיא מֵחֲבֵרוֹ עָלָיו הָרְאָיָה.

 כַּמָּה צֹאן יִהְיוּ לוֹ, וְיִהְיוּ חַיָּבוֹת בְּרֵאשִׁית הַגֵּז: אֵין פָּחוּת מֵחָמֵשׁ--וְהוּא שֶׁיִּהְיֶה בַּגִּזָּה שֶׁלָּהֶן, אֵין פָּחוּת מִמִּשְׁקַל שִׁשִּׁים סֶלַע, וּתְהֶא גִּזַּת כָּל אַחַת מֵחֲמִשְׁתָּן, אֵין פָּחוּת מִמִּשְׁקַל שְׁתֵּים עֶשְׂרֵה סֶלַע.
הָיְתָה אַחַת מֵהֶם גּוֹזֶזֶת פָּחוּת מִשְּׁתֵּים עֶשְׂרֵה סֶלַע--אַף עַל פִּי שֶׁחֲמִשְׁתָּן גּוֹזְזוֹת שִׁשִּׁים סֶלַע אוֹ יָתֵר, הֲרֵי אֵלּוּ פְּטוּרוֹת מֵרֵאשִׁית הַגֵּז.

 הַשֻּׁתָּפִין, חַיָּבִין בְּרֵאשִׁית הַגֵּז--וְהוּא שֶׁיִּהְיֶה בְּחֵלֶק כָּל אֶחָד מֵהֶן, כַּשֵּׁעוּר; אֲבָל חָמֵשׁ צֹאן בִּלְבָד שֶׁלִּשְׁנֵי שֻׁתָּפִין, פְּטוּרִין.

 רֵאשִׁית הַגֵּז, מִצְוָתָהּ בַּתְּחִלָּה; וְאִם הִפְרִישׁ בֵּין בָּאֶמְצָע בֵּין בַּסּוֹף, יָצָא.
הָיוּ לוֹ חָמֵשׁ צֹאן, וְגָזַז אַחַת בִּלְבָד, וּמָכַר גִּזָּתָהּ, וְאַחַר כָּךְ גָּזַז שְׁנִיָּה וּמְכָרָהּ, וְאַחַר כָּךְ גָּזַז שְׁלִישִׁית וּמְכָרָהּ--הַכֹּל מִצְטָרְפוֹת לְרֵאשִׁית הַגֵּז, וְחַיָּב אַפִלּוּ לְאַחַר כַּמָּה שָׁנִים.
וְיֵשׁ לוֹ לְהַפְרִישׁ מִן הֶחָדָשׁ עַל הַיָּשָׁן, וּמִמִּין גִּזָּה עַל מִין גִּזָּה אַחֵר.

אֲבָל אִם הָיְתָה רָחֵל אַחַת, וּגְזָזָהּ וְהִנִּיחַ גִּזָּתָהּ, וְאַחַר כָּךְ קָנָה שְׁנִיָּה, וּגְזָזָהּ וְהִנִּיחַ גִּזָּתָהּ--אֵינָן מִצְטָרְפוֹת.

מִי שֶׁהָיוּ לוֹ גִּזּוֹת רַבּוֹת שֶׁלְּרֵאשִׁית הַגֵּז, וְהוּא רוֹצֶה לְחַלְּקָן לַכּוֹהֲנִים--לֹא יִתֵּן לְכָל אֶחָד וְאֶחָד פָּחוּת מִמִּשְׁקַל חָמֵשׁ סְלָעִים מְלֻבָּן, כְּדֵי בֶּגֶד קָטָן.
לֹא שֶׁיְּלַבְּנוֹ, וְאַחַר כָּךְ יִתֵּן לוֹ--אֵלָא יִתֵּן לוֹ מִצֶּמֶר הַגִּזָּה כִּשְׁהוּא צוֹאִי, כְּדֵי שֶׁיִּהְיֶה בּוֹ אַחַר הַלִּבּוּן חָמֵשׁ סְלָעִים אוֹ יָתֵר: שֶׁנֶּאֱמָר "תִּתֶּן-לוֹ" , שֶׁיִּהְיֶה בּוֹ כְּדֵי מַתָּנָה הַמּוֹעֶלֶת.

רֵאשִׁית הַגֵּז, חֻלִּין לְכָל דָּבָר.
לְפִיכָּךְ אֲנִי אוֹמֵר שֶׁנּוֹתְנִים אוֹתוֹ לַכּוֹהֶנֶת, אַף עַל פִּי שְׁהִיא נְשׂוּאָה לְיִשְׂרָאֵל--כְּמַתְּנוֹת בְּהֵמָה; וְיֵרָאֶה לִי, שֶׁדִּין שְׁנֵיהֶן אֶחָד הוּא.

הִלְכּוֹת בִּכּוּרִים פֵּרֶק יא 
מִצְוַת עֲשֵׂה לִפְדּוֹת כָּל אִישׁ מִיִּשְׂרָאֵל, בְּנוֹ שְׁהוּא בְּכוֹר לְאִמּוֹ הַיִּשְׂרְאֵלִית--שֶׁנֶּאֱמָר "כָּל-פֶּטֶר רֶחֶם, לִי" , וְנֶאֱמָר "אַךְ פָּדֹה תִפְדֶּה, אֵת בְּכוֹר הָאָדָם" .
וְאֵין הָאִשָּׁה חַיֶּבֶת לִפְדּוֹת אֶת בְּנָהּ--שֶׁהַחַיָּב לִפְדּוֹת אֶת עַצְמוֹ, הוּא שֶׁחַיָּב לִפְדּוֹת אֶת בְּנוֹ.

עָבַר הָאָב וְלֹא פָדָהוּ--כְּשֶׁיַּגְדִּיל, יִפְדֶּה אֶת עַצְמוֹ.
הָיָה הוּא לִפְדּוֹת וּבְנוֹ לִפְדּוֹת--יִפְדֶּה אֶת עַצְמוֹ תְּחִלָּה, וְאַחַר כָּךְ יִפְדֶּה בְּנוֹ; וְאִם אֵין לוֹ אֵלָא כְּדֵי פִּדְיוֹן אֶחָד, יִפְדֶּה עַצְמוֹ.
הָיָה בְּנוֹ לִפְדּוֹת, וְהִגִּיעַ עֵת לַעֲלוֹת לְרֶגֶל, וְאֵין לוֹ כְּדֵי לְזֶה וּלְזֶה--פּוֹדֶה אֶת בְּנוֹ, וְאַחַר כָּךְ עוֹלֶה לְרֶגֶל: שֶׁנֶּאֱמָר "כֹּל בְּכוֹר בָּנֶיךָ תִּפְדֶּה" , וְאַחַר כָּךְ "וְלֹא-יֵרָאוּ פָנַי רֵיקָם" .

 הַפּוֹדֶה אֶת בְּנוֹ--מְבָרֵךְ אֲשֶׁר קִדְּשָׁנוּ בְּמִצְווֹתָיו וְצִוָּנוּ עַל פִּדְיוֹן הַבֵּן, וְחוֹזֵר וּמְבָרֵךְ שֶׁהֶחֱיָנוּ; וְאַחַר כָּךְ נוֹתֵן הַפִּדְיוֹן לַכּוֹהֵן.
וְאִם פָּדָה עַצְמוֹ--מְבָרֵךְ לִפְדּוֹת הַבְּכוֹר, וּמְבָרֵךְ שֶׁהֶחֱיָנוּ.

 מִצְוָה זוֹ נוֹהֶגֶת בְּכָל מָקוֹם, וּבְכָל זְמָן.
וּבְכַמָּה פּוֹדֵהוּ: בְּחָמֵשׁ סְלָעִים, שֶׁנֶּאֱמָר "וּפְדוּיָו, מִבֶּן-חֹדֶשׁ תִּפְדֶּה ..." --בֵּין בַּכֶּסֶף, בֵּין בְּשׁוֹוֶה כֶּסֶף מִן הַמִּטַּלְטְלִין שֶׁגּוּפָן מָמוֹן כְּעִנְיַן הַשְּׁקָלִים.
לְפִיכָּךְ אֵין פּוֹדִין בְּקַרְקָעוֹת; וְלֹא בַּעֲבָדִים, מִפְּנֵי שְׁהֶן כְּקַרְקָעוֹת; וְלֹא בִּשְׁטָרוֹת, לְפִי שְׁאֵין גּוּפָן מָמוֹן.
וְאִם פָּדָהוּ בָּהֶן, אֵינוּ פָּדוּי.

 כָּתַב לַכּוֹהֵן שְׁטָר חוֹב שְׁהוּא חַיָּב לוֹ חָמֵשׁ סְלָעִים--חַיָּב לִתֵּן לוֹ, וּבְנוֹ אֵינוּ פָּדוּי.
נָתַן לוֹ כְּלִי שְׁאֵינוּ שׁוֹוֶה בַּשּׁוּק חָמֵשׁ סְלָעִים, וְקִבְּלוֹ הַכּוֹהֵן בְּחָמֵשׁ סְלָעִים--הֲרֵי בְּנוֹ פָּדוּי.
נָתַן חָמֵשׁ סְלָעִים לַעֲשָׂרָה כּוֹהֲנִים, בֵּין בַּבַּת אַחַת בֵּין בְּזֶה אַחֵר זֶה--יָצָא.

 רָצָה הַכּוֹהֵן לְהַחְזִיר לוֹ הַפִּדְיוֹן, מַחְזִיר.
וְלֹא יִתֵּן הוּא לוֹ, וְדַעְתּוֹ שֶׁיַּחְזִיר; וְאִם עָשָׂה כֵּן, וְהִחְזִיר לוֹ--אֵין בְּנוֹ פָּדוּי: עַד שֶׁיִּגְמֹר בְּלִבּוֹ לִתֵּן לוֹ מַתָּנָה גְּמוּרָה; וְאִם רָצָה הַכּוֹהֵן אַחַר כָּךְ לְהַחְזִיר, יַחְזִיר.
וְכֵן אִם פֵּרַשׁ, וְנָתַן לוֹ עַל מְנַת לְהַחְזִיר--הֲרֵי בְּנוֹ פָּדוּי.

 כּוֹהֲנִים וּלְוִיִּים פְּטוּרִים מִפִּדְיוֹן הַבֵּן, מִקַּל וְחֹמֶר--אִם פָּטְרוּ שֶׁלְּיִשְׂרָאֵל בַּמִּדְבָּר, דִּין הוּא שֶׁיִּפְטְרוּ עַצְמָן.
יִשְׂרְאֵלִי הַבָּא מִן הַכּוֹהֶנֶת וּמִן הַלְּוִיָּה, פָּטוּר--שְׁאֵין הַדָּבָר תָּלוּי בָּאָב אֵלָא בָּאֵם, שֶׁנֶּאֱמָר "פֶּטֶר רֶחֶם, בְּיִשְׂרָאֵל" .

 לְוִיָּה הַמְּעֻבֶּרֶת מִגּוֹי, בְּנָהּ פָּטוּר; וְכוֹהֶנֶת הַמְּעֻבֶּרֶת מִגּוֹי--בְּנָהּ חַיָּב, שֶׁהֲרֵי נִפְסְלָה אִמּוֹ מִן הַכְּהֻנָּה בִּבְעִילַת הַגּוֹי.

 כּוֹהֵן שֶׁנֻּלַּד לוֹ בֶּן חָלָל, מֵת הָאָב בְּתוֹךְ שְׁלוֹשִׁים יוֹם--הַבֵּן חַיָּב לִפְדּוֹת אֶת עַצְמוֹ, שֶׁלֹּא זָכָה הָאָב בְּפִדְיוֹנוֹ; מֵת הָאָב אַחַר שְׁלוֹשִׁים יוֹם--אֵין הַבֵּן חַיָּב לִפְדּוֹת אֶת עַצְמוֹ, שֶׁהֲרֵי הָאָב זָכָה בְּפִדְיוֹנוֹ.

 הַשִּׁפְחָה שֶׁנִּשְׁתַּחְרְרָה וְנָכְרִית שֶׁנִּתְגַּיְּרָה כִּשְׁהֶן מְעֻבָּרוֹת, וְיָלְדוּ--אַף עַל פִּי שֶׁהוֹרָתוֹ שֶׁלֹּא בִּקְדֻשָּׁה--הוֹאִיל וְנֻלַּד בִּקְדֻשָּׁה, חַיָּב: שֶׁנֶּאֱמָר "פֶּטֶר רֶחֶם, בְּיִשְׂרָאֵל" , וַהֲרֵי פֶּטֶר רֶחֶם בְּיִשְׂרָאֵל.
אֵין יָדוּעַ אִם קֹדֶם שֶׁנִּתְגַּיְּרָה יָלְדָה, אוֹ אַחַר שֶׁנִּתְגַּיְּרָה--הַמּוֹצִיא מֵחֲבֵרוֹ עָלָיו הָרְאָיָה.

 הַנָּכְרִית וְהַשִּׁפְחָה שֶׁיָּלְדוּ, וְאַחַר כָּךְ נִתְגַּיְּרוּ וְנִשְׁתַּחְרְרוּ, וְיָלְדוּ וֶלֶד אַחֵר--הֲרֵי זֶה פָּטוּר: שֶׁנֶּאֱמָר "פֶּטֶר רֶחֶם" , וְאֵין זֶה פֶּטֶר רֶחֶם.
וְכֵן הַבָּא אַחַר הַנְּפָלִים--כָּל נֵפֶל שֶׁאִמּוֹ טְמֵאָה לִידָה, הַבָּא אַחֲרָיו אֵינוּ פֶּטֶר רֶחֶם; וְכָל נֵפֶל שְׁאֵין אִמּוֹ טְמֵאָה לִידָה--כְּגוֹן הַמַּפֶּלֶת כְּמִין דָּגִים וַחֲגָבִים, אוֹ הַמַּפֶּלֶת יוֹם אַרְבָּעִים, וְכַיּוֹצֶא בָּהֶן--הַבָּא אַחֲרָיו בְּכוֹר לַכּוֹהֵן, וְחַיָּב לִפְדּוֹת.

 חָתַךְ הָעֹבֶר בְּמֵעֶיהָ, וְהוֹצִיאוֹ אֵבֶר אֵבֶר--הַבָּא אַחֲרָיו אֵינוּ פֶּטֶר רֶחֶם; בֶּן שְׁמוֹנָה חֳדָשִׁים שֶׁהוֹצִיא רֹאשׁוֹ וְהוּא חַי, וְהִחְזִירוֹ וּמֵת, וְכֵן בֶּן תִּשְׁעָה שֶׁמֵּת, וְיָצָא רֹאשׁוֹ וְהֻחְזַר, וְאַחַר כָּךְ יָצָא אָחִיו, וְיָלְדָה--זֶה שֶׁיָּלְדָה, אֵינוּ פֶּטֶר רֶחֶם: שֶׁהֲרֵי נִפְטַר בְּרֹאשׁוֹ שֶׁלְּרִאשׁוֹן; וּמִשֶּׁתֵּצֵא פַּדַּחְתּוֹ, פּוֹטֵר הַבָּא אַחֲרָיו.
יוֹצֵא דֹּפֶן, וְהַבָּא אַחֲרָיו כְּדַרְכּוֹ--שְׁנֵיהֶם פְּטוּרִים: הָרִאשׁוֹן לְפִי שֶׁלֹּא יָצָא מִן הָרֶחֶם, וְהַשֵּׁנִי מִפְּנֵי שֶׁקְּדָמוֹ אַחֵר.

 מֵאֵימָתַי יִתְחַיַּב בְּפִדְיוֹן--מִשֶּׁיַּשְׁלִים שְׁלוֹשִׁים יוֹם, שֶׁנֶּאֱמָר "וּפְדוּיָו, מִבֶּן-חֹדֶשׁ תִּפְדֶּה" .
מֵת הַבֵּן בְּתוֹךְ שְׁלוֹשִׁים יוֹם, וְאַפִלּוּ בְּיוֹם שְׁלוֹשִׁים, וְכֵן אִם נַעֲשָׂה טְרֵפָה--אֵינוּ חַיָּב בְּחָמֵשׁ סְלָעִים; וְאִם הִקְדִּים וְנָתַן לַכּוֹהֵן, יַחְזִיר לוֹ הַפִּדְיוֹן.
מֵת אַחַר שְׁלוֹשִׁים יוֹם, חַיָּב בְּפִדְיוֹן; וְאִם לֹא נָתַן, יִתֵּן.

 מִי שֶׁפָּדָה בְּנוֹ בְּתוֹךְ שְׁלוֹשִׁים יוֹם--אִם אָמַר לוֹ מֵעַכְשָׁו, אֵין בְּנוֹ פָּדוּי; וְאִם אָמַר לוֹ לְאַחַר שְׁלוֹשִׁים יוֹם--בְּנוֹ פָּדוּי, וְאַף עַל פִּי שְׁאֵין הַמָּעוֹת קַיָּמִין לְאַחַר שְׁלוֹשִׁים יוֹם.

 מִי שְׁהוּא סְפֵק אִם הוּא חַיָּב בִּפְדִיָּה אוֹ אֵינוּ חַיָּב--הֲרֵי זֶה פָּטוּר, שֶׁהַמּוֹצִיא מֵחֲבֵרוֹ עָלָיו הָרְאָיָה.
מֵת הָאָב בְּתוֹךְ שְׁלוֹשִׁים יוֹם--הֲרֵי הַבֵּן בְּחֶזְקַת שֶׁלֹּא נִפְדָּה, עַד שֶׁיָּבִיא רְאָיָה שֶׁאָבִיו פָּדָהוּ קֹדֶם שֶׁיָּמוּת; מֵת הָאָב לְאַחַר שְׁלוֹשִׁים יוֹם--הֲרֵי הוּא בְּחֶזְקַת פָּדוּי, עַד שֶׁיּוֹדִיעוּהוּ שֶׁלֹּא נִפְדָּה.

 מִי שֶׁלֹּא בִכְּרָה אִשְׁתּוֹ, וְיָלְדָה זָכַר וּנְקֵבָה, וְאֵין יָדוּעַ אֵיזֶה מֵהֶן יָצָא רִאשׁוֹן--אֵין כָּאן לַכּוֹהֵן כְּלוּם.
יָלְדָה שְׁנֵי זְכָרִים--אַף עַל פִּי שְׁאֵין יָדוּעַ אֵיזֶה מֵהֶן הַבְּכוֹר, נוֹתֵן חָמֵשׁ סְלָעִים לַכּוֹהֵן; מֵת אֶחָד מֵהֶן בְּתוֹךְ שְׁלוֹשִׁים יוֹם--פָּטוּר, שֶׁהַמּוֹצִיא מֵחֲבֵרוֹ עָלָיו הָרְאָיָה.
מֵת הָאָב--בֵּין בְּתוֹךְ שְׁלוֹשִׁים יוֹם בֵּין אַחַר שְׁלוֹשִׁים יוֹם, בֵּין שֶׁלֹּא חָלְקוּ הָאַחִים בֵּין שֶׁחָלְקוּ--יִנָּתֵן מִן הַנְּכָסִים חָמֵשׁ סְלָעִים לַכּוֹהֵן, שֶׁכְּבָר נִתְחַיְּבוּ הַנְּכָסִים.

 שְׁתֵּי נָשָׁיו שֶׁלֹּא בִכְּרוּ, וְיָלְדוּ שְׁנֵי זְכָרִים--נוֹתֵן עֶשֶׂר סְלָעִים לַכּוֹהֵן.
נָתַן עֶשֶׂר סְלָעִים לַכּוֹהֵן, וּמֵת אֶחָד מֵהֶן בְּתוֹךְ שְׁלוֹשִׁים יוֹם--אִם לְכוֹהֵן אֶחָד נָתַן, יַחְזִיר לוֹ חָמֵשׁ סְלָעִים; וְאִם לִשְׁנֵי כּוֹהֲנִים נָתַן, אֵינוּ יָכוֹל לְהוֹצִיא מֵהֶן--שֶׁהֲרֵי לֹא עִיַּן פִּדְיוֹן זֶה עַל בֵּן זֶה, וְכָל אֶחָד מֵהֶן יָכוֹל לוֹמַר הַחְזֵר מֵחֲבֵרִי.

 שְׁתֵּי נָשָׁיו שֶׁלֹּא בִכְּרוּ, שֶׁיָּלְדוּ זָכַר וּנְקֵבָה, אוֹ שְׁנֵי זְכָרִים וּנְקֵבָה--נוֹתֵן חָמֵשׁ סְלָעִים לַכּוֹהֵן: שְׁאֵי אִפְשָׁר שֶׁלֹּא יִהְיֶה זָכָר אֶחָד מֵהֶן פֶּטֶר רֶחֶם.
יָלְדוּ שְׁתֵּי נְקֵבוֹת וְזָכָר, אוֹ שְׁנֵי זְכָרִים וּשְׁתֵּי נְקֵבוֹת, וְאֵין יָדוּעַ אֵיזֶה נֻלַּד רִאשׁוֹן--אֵין כָּאן לַכּוֹהֵן כְּלוּם: שֶׁאֲנִי אוֹמֵר, נְקֵבָה נֻלְּדָה תְּחִלָּה וְאַחֲרֶיהָ זָכָר.

 שְׁתֵּי נָשָׁיו, אַחַת בִּכְּרָה וְאַחַת לֹא בִכְּרָה, וְיָלְדוּ שְׁנֵי זְכָרִים וְנִתְעָרְבוּ--נוֹתֵן חָמֵשׁ סְלָעִים לַכּוֹהֵן.
מֵת אֶחָד מֵהֶם בְּתוֹךְ שְׁלוֹשִׁים יוֹם, הָאָב פָּטוּר; מֵת הָאָב, יִנָּתֵן מִן הַנְּכָסִים חָמֵשׁ סְלָעִים.
יָלְדוּ זָכָר וּנְקֵבָה, אוֹ שְׁנֵי זְכָרִים וּנְקֵבָה--אֵין כָּאן לַכּוֹהֵן כְּלוּם: שֶׁאֲנִי אוֹמֵר, זוֹ שֶׁלֹּא בִכְּרָה יָלְדָה נְקֵבָה תְּחִלָּה וְאַחֲרֶיהָ זָכָר; וְזוֹ שֶׁבִּכְּרָה יָלְדָה זָכָר.

 שְׁתֵּי נָשִׁים שֶׁלִּשְׁנֵי אֲנָשִׁים שֶׁלֹּא בִכְּרוּ, וְיָלְדוּ שְׁנֵי זְכָרִים וְנִתְעָרְבוּ--זֶה נוֹתֵן חָמֵשׁ סְלָעִים וְזֶה נוֹתֵן חָמֵשׁ סְלָעִים.
נָתְנוּ, וְאַחַר כָּךְ מֵת אֶחָד מִן הַבָּנִים בְּתוֹךְ שְׁלוֹשִׁים יוֹם--אִם לִשְׁנֵי כּוֹהֲנִים נָתְנוּ, אֵינָן יְכוּלִין לְהוֹצִיא מִיָּדָן; וְאִם לַכּוֹהֵן אֶחָד נָתְנוּ--כּוֹתֵב אֶחָד מֵהֶן לַחֲבֵרוֹ הַרְשָׁאָה, וְיֵלֵךְ זֶה בַּהַרְשָׁאָה וְיַחְזִיר מִן הַכּוֹהֵן חָמֵשׁ סְלָעִים.

 יָלְדוּ זָכָר וּנְקֵבָה, וְנִתְעָרְבוּ--הָאָבוֹת פְּטוּרִין, וְהַבֵּן חַיָּב לִפְדּוֹת אֶת עַצְמוֹ.
וְכֵן מְבַכֶּרֶת שֶׁלֹּא שָׁהָת אַחַר בַּעְלָהּ שְׁלוֹשָׁה חֳדָשִׁים, וְיָלְדָה, וְאֵין יָדוּעַ אִם בֶּן תִּשְׁעָה לָרִאשׁוֹן אוֹ בֶּן שִׁבְעָה לָאַחֲרוֹן--שְׁנֵיהֶן פְּטוּרִין, וְהַבֵּן חַיָּב לִפְדּוֹת אֶת עַצְמוֹ.
יָלְדוּ שְׁתֵּי נְקֵבוֹת וְזָכָר, אוֹ שְׁנֵי זְכָרִים וּשְׁתֵּי נְקֵבוֹת--אֵין כָּאן לַכּוֹהֵן כְּלוּם.

 שְׁתֵּי נָשִׁים שֶׁלִּשְׁנֵי אֲנָשִׁים, אַחַת בִּכְּרָה וְאַחַת שֶׁלֹּא בִכְּרָה, וְיָלְדוּ שְׁנֵי זְכָרִים--זֶה שֶׁלֹּא בִכְּרָה אִשְׁתּוֹ, נוֹתֵן חָמֵשׁ סְלָעִים לַכּוֹהֵן; יָלְדוּ זָכָר וּנְקֵבָה, אֵין כָּאן לַכּוֹהֵן כְּלוּם.
יָלְדוּ שְׁנֵי זְכָרִים וּנְקֵבָה--זֶה שֶׁלֹּא בִכְּרָה אִשְׁתּוֹ, נוֹתֵן חָמֵשׁ סְלָעִים: שְׁאֵינוּ נִפְטַר אֵלָא בִּשְׁתֵּי סְפֵקוֹת--אִם אִשְׁתּוֹ יָלְדָה זָכָר בִּלְבָד חַיָּב, וְאִם הִיא יָלְדָה זָכָר וְהַנְּקֵבָה חַיָּב אֵלָא אִם כֵּן יָלְדָה נְקֵבָה תְּחִלָּה.
וְהוֹאִיל וְהַדָּבָר רָחוֹק, יִתֵּן פִּדְיוֹנוֹ.

הִלְכּוֹת בִּכּוּרִים פֵּרֶק יב 
מִצְוַת עֲשֵׂה לִפְדּוֹת כָּל אָדָם מִיִּשְׂרָאֵל, פֶּטֶר חֲמוֹר בְּשֶׂה; וְאִם לֹא רָצָה לִפְדּוֹתוֹ, מִצְוַת עֲשֵׂה לְעָרְפוֹ: שֶׁנֶּאֱמָר "וּפֶטֶר חֲמוֹר תִּפְדֶּה בְשֶׂה, וְאִם-לֹא תִפְדֶּה וַעֲרַפְתּוֹ" .
וּשְׁתֵּי מִצְווֹת אֵלּוּ נוֹהֲגוֹת בְּכָל מָקוֹם, וּבְכָל זְמָן; וּמִצְוַת פְּדִיָּה קוֹדֶמֶת לְמִצְוַת עֲרִיפָה.

הַשֶּׂה שֶׁפּוֹדִין בּוֹ--נוֹתְנוֹ לַכּוֹהֵן, שֶׁנֶּאֱמָר "כָּל-פֶּטֶר רֶחֶם ...
וְאֵת בְּכוֹר-הַבְּהֵמָה הַטְּמֵאָה, תִּפְדֶּה" .
בְּהֵמָה טְמֵאָה הָאֲמוּרָה כָּאן, הִיא הַחֲמוֹר בִּלְבָד.

 פֶּטֶר חֲמוֹר אָסוּר בַּהֲנָיָה, עַד שֶׁיִּפָּדֶה; וְאִם מְכָרוֹ קֹדֶם פִּדְיוֹן, דָּמָיו אֲסוּרִים.
וְאִם מֵת קֹדֶם פִּדְיוֹן, אוֹ שֶׁעֲרָפוֹ--הֲרֵי זֶה יִקָּבֵר: מִפְּנֵי שְׁהוּא אָסוּר בַּהֲנָיָה אַף לְאַחַר עֲרִיפָתוֹ, הוֹאִיל וְלֹא נִפְדָּה.

לְפִיכָּךְ אִם לֹא פָדָהוּ, וְנָתַן פֶּטֶר הַחֲמוֹר בְּעַצְמוֹ לַכּוֹהֵן--אָסוּר לַכּוֹהֵן לְהִשְׁתַּמַּשׁ בּוֹ, עַד שֶׁיִּפְדֵּהוּ בְּשֶׂה; וְיִקַּח הַשֶּׂה לְעַצְמוֹ, אוֹ יַעֲרֹף אוֹתוֹ וְיִקָּבֵר.
וְהַכּוֹהֲנִים חֲשׁוּדִים עַל דָּבָר זֶה; לְפִיכָּךְ אָסוּר לְיִשְׂרָאֵל לִתֵּן פֶּטֶר חֲמוֹר לַכּוֹהֵן, אֵלָא אִם כֵּן פָּדָהוּ הַכּוֹהֵן בְּפָנָיו.

הִפְרִישׁ פִּדְיוֹן פֶּטֶר חֲמוֹר, וּמֵת הַשֶּׂה קֹדֶם שֶׁיִּתְננּוּ לַכּוֹהֵן--אֵינוּ חַיָּב בְּאַחְרָיוּתוֹ; וְיִתֵּן הַנְּבֵלָה לַכּוֹהֵן, לֵהָנוֹת בָּהּ.
מֵת פֶּטֶר הַחֲמוֹר אַחַר שֶׁפָּדָהוּ, יִתֵּן הַטָּלֶה לַכּוֹהֵן; וּמֻתָּר בַּהֲנָיָתוֹ, שֶׁכְּבָר נִפְדָּה.

מֵאֵימָתַי יִתְחַיַּב לִפְדּוֹתוֹ, מִשֶּׁיִּוָּלֵד וְעַד שְׁלוֹשִׁים יוֹם.
וּמֵאַחַר שְׁלוֹשִׁים יוֹם--אִם רָצָה לְעָרְפוֹ, עוֹרְפוֹ; וְאִם רָצָה לִפְדּוֹתוֹ, פּוֹדֶה: וְאֵין כָּאן אֵלָא עִכּוּב מִצְוָה בִּלְבָד.

לֹא רָצָה לִפְדּוֹתוֹ--עוֹרְפוֹ בַּקּוּפִיס מֵאֲחוֹרָיו, שֶׁנֶּאֱמָר "וְאִם-לֹא תִפְדֶּה וַעֲרַפְתּוֹ" .
וְאֵין מְמִיתִין אוֹתוֹ לֹא בְּמַקֵּל, וְלֹא בְּקָנֶה, וְלֹא בְּקֻרְדֹּם, וְלֹא בִּמְגֵרָה--אֵלָא בַּקּוּפִיס; וְלֹא יַכְנִיסֶנּוּ לְחֶדֶר, וְיִנְעֹל הַדֶּלֶת בְּפָנָיו עַד שֶׁיָּמוּת: שֶׁנֶּאֱמָר "וַעֲרַפְתּוֹ".

אֵין פּוֹדִין לֹא בְּעֵגֶל, וְלֹא בְּחַיָּה, וְלֹא בְּשֶׂה שָׁחוּט, וְלֹא בִּטְרֵפָה, וְלֹא בְּכִלְאַיִם, וְלֹא בְּכוֹי--שֶׁנֶּאֱמָר "תִּפְדֶּה בְשֶׂה" ; וְאֵין קָרוּי שֶׂה, אֵלָא כְּבָשִׂים וְעִזִּים חַיִּים בִּלְבָד.
אֵין פּוֹדִין בְּשֶׂה הַדּוֹמֶה אַחֵר; וְאִם פָּדָה, פָּדוּי.
וּפוֹדִין בְּבֶן פְּקוּעָה; וְאֵין פּוֹדִין בִּפְסוּלֵי הַמֻּקְדָּשִׁין, שֶׁהֲרֵי נֶאֱמָר בָּהֶן "כַּצְּבִי וְכָאַיָּל" --מַה צְבִי וְאַיָּל אֵין פּוֹדִין בּוֹ, אַף הֶן אֵין פּוֹדִין בָּהֶם.

 פּוֹדִין בְּשֶׂה--בֵּין זְכָרִים בֵּין נְקֵבוֹת, בֵּין תְּמִימִים בֵּין בַּעֲלֵי מוּמִים, בֵּין קְטַנִּים בֵּין גְּדוֹלִים.
שֶׂה שֶׁלְּקָחוֹ מִדְּמֵי שְׁבִיעִית, אֵין פּוֹדִין בּוֹ אֶת הַוַּדַּאי; אֲבָל פּוֹדִין בּוֹ אֶת הַסָּפֵק.

אִם אֵין לוֹ שֶׂה לִפְדּוֹתוֹ--פּוֹדֵהוּ בְּשָׁוְיוֹ, וְנוֹתֵן דָּמָיו לַכּוֹהֵן: לֹא אָמְרָה תּוֹרָה שֶׂה לְהַחְמִיר עָלָיו, אֵלָא לְהָקֶל עָלָיו--שְׁאִם הָיָה לוֹ פֶּטֶר חֲמוֹר שֶׁשּׁוֹוֶה עֶשֶׂר סְלָעִים, יֵשׁ לוֹ לִפְדּוֹתוֹ בְּשֶׂה שׁוֹוֶה דֵּינָר; וְלֹא יִהְיֶה זֶה חָמוּר מִן הַהֶקְדֵּשׁ, שֶׁנִּפְדָּה בַּכֶּסֶף.

 בַּמֶּה דְּבָרִים אֲמוּרִים, בְּשֶׁהָיוּ דְּמֵי פֶּטֶר חֲמוֹר מִשְּׁלוֹשָׁה זוּזִים וָמַעְלָה; אֲבָל אִם הָיוּ דָּמָיו פָּחוּת מִשְּׁלוֹשָׁה זוּזִים, אֵין פּוֹדִין אוֹתוֹ אֵלָא בְּשֶׂה אוֹ בִּשְׁלוֹשָׁה זוּזִים.
וְעַיִן יָפָה, לֹא יִפְחֹת מִסֶּלַע; וְעַיִן רָעָה, בַּחֲצִי סֶלַע; וּבֵינוֹנִית, בִּשְׁלוֹשָׁה זוּזִים.
וְהַפּוֹדֶה פֶּטֶר חֲמוֹר שֶׁלַּחֲבֵרוֹ--הֲרֵי זֶה פָּדוּי, וְהַחֲמוֹר לִבְעָלָיו.

 כּוֹהֲנִים וּלְוִיִּים פְּטוּרִין מִפֶּטֶר חֲמוֹר, שֶׁנֶּאֱמָר "בְּכוֹר הָאָדָם, וְאֵת בְּכוֹר-הַבְּהֵמָה הַטְּמֵאָה, תִּפְדֶּה" : כָּל שֶׁיֶּשְׁנוֹ בִּבְכוֹר אָדָם, יֶשְׁנוֹ בִּבְכוֹר בְּהֵמָה טְמֵאָה; וְהַפָּטוּר מִבְּכוֹר אָדָם, פָּטוּר מִבְּכוֹר בְּהֵמָה טְמֵאָה.

 הַלּוֹקֵחַ עֹבֶר חֲמוֹרוֹ שֶׁלַּנָּכְרִי, אוֹ הַמּוֹכֵר עֹבֶר חֲמוֹרוֹ לַנָּכְרִי--אַף עַל פִּי שְׁאֵינוּ רַשָּׁאי, הֲרֵי זֶה פָּטוּר מִן הַבְּכוֹרָה; וְאֵין קוֹנְסִין אוֹתוֹ עַל דָּבָר זֶה.
הָיָה הַנָּכְרִי שֻׁתָּף בָּאֵם אוֹ בַּבְּכוֹר, אַפִלּוּ לֹא הָיָה לוֹ אֵלָא אֶחָד מֵאֶלֶף בּוֹ--הֲרֵי זֶה פָּטוּר.
הָיָה לוֹ בּוֹ אוֹ בְּאִמּוֹ אֵבֶר אֶחָד, כְּגוֹן יָדוֹ אוֹ רַגְלוֹ אַפִלּוּ אָזְנוֹ--כָּל שֶׁאִלּוּ יֵחָתֵךְ יִהְיֶה בַּעַל מוּם, הֲרֵי זֶה פָּטוּר מִן הַבְּכוֹרָה; וְאִם כְּשֶׁיֵּחָתֵךְ חֵלֶק הַנָּכְרִי לֹא יִהְיֶה בַּעַל מוּם לַמִּזְבֵּחַ, הֲרֵי זֶה חַיָּב.

וְכֵן הַמְּקַבֵּל חֲמוֹר מִן הַגּוֹי לִהְיוֹת מִטַּפֵּל בָּהּ, וְהַוֶּלֶד בֵּינֵיהֶם, אוֹ נָכְרִי שֶׁקִּבַּל מִיִּשְׂרָאֵל--הַכֹּל פָּטוּר מִן הַבְּכוֹרָה: שֶׁנֶּאֱמָר "פֶּטֶר רֶחֶם, בִּבְנֵי יִשְׂרָאֵל--בָּאָדָם, וּבַבְּהֵמָה" , עַד שֶׁיִּהְיֶה הַכֹּל בְּיִשְׂרָאֵל.

 גֵּר שֶׁנִּתְגַּיַּר, וְאֵין יָדוּעַ אִם עַד שֶׁלֹּא נִתְגַּיַּר יָלְדָה חֲמוֹרוֹ אוֹ אַחַר שֶׁנִּתְגַּיַּר--הֲרֵי זֶה חַיָּב לַעֲרֹף אוֹ לִפְדּוֹת; וְאִם פָּדָה בְּשֶׂה--הַשֶּׂה שֶׁלַּגֵּר, שֶׁהַמּוֹצִיא מֵחֲבֵרוֹ עָלָיו הָרְאָיָה.

 גּוֹי שֶׁהִפְרִישׁ פֶּטֶר חֲמוֹר, מוֹדִיעִין אוֹתוֹ שְׁאֵינוּ חַיָּב; וַהֲרֵי הוּא מֻתָּר בְּגִזָּה, וַעֲבוֹדָה.

 פָּרָה שֶׁיָּלְדָה כְּמִין חֲמוֹר, אוֹ חֲמוֹר שֶׁיָּלְדָה כְּמִין סוּס--פָּטוּר: שֶׁנֶּאֱמָר "וּפֶטֶר חֲמוֹר" וּ"פֶטֶר חֲמֹר" , שְׁנֵי פְּעָמִים--עַד שֶׁיִּהְיֶה הַיּוֹלֵד חֲמוֹר וְהַנּוֹלָד חֲמוֹר.
וְאִם יֵשׁ בּוֹ מִקְצַת סִימָנֵי חֲמוֹר, חַיָּב בַּבְּכוֹרָה.

 חֲמוֹרוֹ שֶׁלֹּא בִכְּרָה, וְיָלְדָה שְׁנֵי זְכָרִים--נוֹתֵן טָלֶה לַכּוֹהֵן.
יָלְדָה זָכָר וּנְקֵבָה--מַפְרִישׁ טָלֶה אֶחָד כְּדֵי לְהַפְקִיעַ קְדֻשָּׁה מִמֶּנּוּ עַד שֶׁיִּהְיֶה מֻתָּר בַּהֲנָיָה, שֶׁמֶּא הַזָּכָר נֻלַּד תְּחִלָּה; וְטָלֶה זֶה שֶׁהִפְרִישׁ לַבְּעָלִים, וְאֵינוּ לַכּוֹהֵן--שֶׁהַמּוֹצִיא מֵחֲבֵרוֹ עָלָיו הָרְאָיָה.

 שְׁתֵּי חֲמוֹרָיו שֶׁלֹּא בִכְּרוּ, וְיָלְדוּ שְׁנֵי זְכָרִים--נוֹתֵן שְׁנֵי טְלָאִים לַכּוֹהֵן; זָכָר וּנְקֵבָה, אוֹ שְׁנֵי זְכָרִים וּנְקֵבָה--נוֹתֵן טָלֶה אֶחָד לַכּוֹהֵן.

 יָלְדוּ שְׁתֵּי נְקֵבוֹת וְזָכָר, אוֹ שְׁנֵי זְכָרִים וּשְׁתֵּי נְקֵבוֹת--אֵין כָּאן לַכּוֹהֵן כְּלוּם.
וְאֵינוּ צָרִיךְ לְהַפְרִישׁ טָלֶה לְעַצְמוֹ, לְפִי שֶׁיֵּשׁ כָּאן סְפֵקוֹת הַרְבֵּה--שֶׁמֶּא הָאַחַת יָלְדָה זָכָר וְהַשְּׁנִיָּה שְׁתֵּי נְקֵבוֹת, אוֹ שֶׁמֶּא זוֹ יָלְדָה נְקֵבָה וְהָאַחֶרֶת זָכָר וְאַחֲרָיו נְקֵבָה, אוֹ נְקֵבָה וְאַחֲרֶיהָ זָכָר; וְכֵן סְפֵקוֹת הַרְבֵּה יֵשׁ בִּשְׁנֵי זְכָרִים וּשְׁתֵּי נְקֵבוֹת.

אַחַת בִּכְּרָה וְאַחַת שֶׁלֹּא בִכְּרָה, וְיָלְדוּ שְׁנֵי זְכָרִים וְנִתְעָרְבוּ--נוֹתֵן טָלֶה אֶחָד לַכּוֹהֵן; זָכָר וּנְקֵבָה, מַפְרִישׁ טָלֶה אֶחָד לְעַצְמוֹ וְאֵינוּ לַכּוֹהֵן--מִפְּנֵי שְׁהוּא סָפֵק, וְהַמּוֹצִיא מֵחֲבֵרוֹ עָלָיו הָרְאָיָה.
וְכֵן הַלּוֹקֵחַ חֲמוֹר מִן הַגּוֹי, וְאֵין יָדוּעַ אִם בִּכְּרָה אוֹ לֹא בִכְּרָה, וְיָלְדָה זָכָר--פּוֹדֶה אוֹתוֹ בְּשֶׂה; וְהוּא לַבְּעָלִים, מִפְּנֵי שְׁהוּא סָפֵק.

 מִי שֶׁהָיוּ לוֹ עֶשֶׂר טְלָאִים, כָּל אֶחָד מֵהֶן הִפְרִישׁוֹ עַל סְפֵק פֶּטֶר חֲמוֹר--הֲרֵי כֻּלָּן כַּחֻלִּין לְכָל דָּבָר, וּמִתְּעַשְּׂרִין כִּשְׁאָר הַבְּהֵמָה; וּמַפְרִישׁ אֶחָד מֵהֶן מַעֲשֵׂר, וְהַשְּׁאָר שֶׁלּוֹ כְּשֶׁהָיוּ.

 יִשְׂרָאֵל שֶׁהָיוּ לוֹ עֲשָׂרָה פִּטְרֵי חֲמוֹרִים וַדָּאִיִּין בְּתוֹךְ בֵּיתוֹ, שֶׁנָּפְלוּ לוֹ מִבֵּית אֲבִי אִמּוֹ כּוֹהֵן, וְאוֹתוֹ אֲבִי אִמּוֹ הַכּוֹהֵן נָפְלוּ לוֹ מִבֵּית אֲבִי אִמּוֹ יִשְׂרָאֵל--הֲרֵי זֶה מַפְרִישׁ עֲלֵיהֶן עֲשָׂרָה שֵׂיִין, וְהֶן שֶׁלּוֹ; וְחַיָּבִין בְּמַעֲשֵׂר.

הִלְכּוֹת שְׁמִטָּה וְיוֹבֵל 
יֵשׁ בִּכְלָלָן שְׁתַּיִם וְעֶשְׂרִים מִצְווֹת--תֵּשַׁע מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: שֶׁתִּשְׁבֹּת הָאָרֶץ מִמְּלַאכְתָּהּ בַּשְּׁבִיעִית; שֶׁלֹּא יַעֲבֹד עֲבוֹדַת הָאָרֶץ בְּשָׁנָה זוֹ; שֶׁלֹּא יַעֲבֹד עֲבוֹדַת הָאִילָן בְּשָׁנָה זוֹ; שֶׁלֹּא יִקְצֹר הַסָּפִיחַ כְּנֶגֶד הַקּוֹצְרִים; שֶׁלֹּא יִבְצֹר הַנְּזִירִים כְּנֶגֶד הַבּוֹצְרִים; שֶׁיַּשְׁמִיט מַה שֶׁתּוֹצִיא הָאָרֶץ; שֶׁיַּשְׁמִיט כָּל הַלְוָאָתוֹ; שֶׁלֹּא יִגֹּשׂ וְלֹא יִתְבַּע הַלּוֹוֶה; שֶׁלֹּא יִמָּנַע מִלְּהַלְווֹת קֹדֶם הַשְּׁמִטָּה כְּדֵי שֶׁלֹּא יֹאבַד מְמוֹנוֹ; לִסְפֹּר הַשָּׁנִים שֶׁבַע שֶׁבַע; לְקַדַּשׁ שְׁנַת הַחֲמִשִּׁים; לִתְקֹעַ בַּשּׁוֹפָר בָּעֲשִׂירִי לְתִשְׁרִי כְּדֵי לָצֵאת עֲבָדִים חָפְשִׁי; שֶׁלֹּא תֵעָבֵד אֲדָמָה בְּשָׁנָה זוֹ; שֶׁלֹּא יִקְצֹר סְפִיחֶיהָ כְּנֶגֶד הַקּוֹצְרִים; שֶׁלֹּא יִבְצֹר נְזִירֶיהָ כְּנֶגֶד הַבּוֹצְרִים; לִתֵּן גְּאֻלָּה לָאָרֶץ בְּשָׁנָה זוֹ, וְזֶה הוּא דִּין שְׂדֵה אֲחֻזָּה וּשְׂדֵה מִקְנָה; שֶׁלֹּא תִמָּכֵר הָאָרֶץ לִצְמִיתוּת; דִּין בָּתֵּי עָרֵי חוֹמָה; שֶׁלֹּא יִנְחַל כָּל שֵׁבֶט לֵוִי בְּאֶרֶץ יִשְׂרָאֵל, אֵלָא נוֹתְנִין לָהֶם עָרִים מַתָּנָה לָשֶׁבֶת בָּהֶם; שֶׁלֹּא יִקַּח שֵׁבֶט לֵוִי חֵלֶק בַּבִּזָּה; לִתֵּן לַלְּוִיִּים עָרִים לָשֶׁבֶת וּמִגְרְשֵׁיהֶן; שֶׁלֹּא יִמָּכֵר מִגְרַשׁ עָרֵיהֶם, אֵלָא גּוֹאֲלִים לְעוֹלָם בֵּין לִפְנֵי הַיּוֹבֵל בֵּין לְאַחַר הַיּוֹבֵל.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת שְׁמִטָּה וְיוֹבֵל פֵּרֶק א 
מִצְוַת עֲשֵׂה לִשְׁבֹּת בְּשָׁנָה שְׁבִיעִית מֵעֲבוֹדַת הָאָרֶץ וַעֲבוֹדַת הָאִילָנוֹת--שֶׁנֶּאֱמָר "וְשָׁבְתָה הָאָרֶץ, שַׁבָּת לַה'" , וְנֶאֱמָר "בֶּחָרִישׁ וּבַקָּצִיר, תִּשְׁבֹּת" .
וְכָל הָעוֹשֶׂה מְלָאכָה מֵעֲבוֹדַת הָאָרֶץ אוֹ הָאִילָנוֹת בְּשָׁנָה זוֹ, בִּטַּל מִצְוַת עֲשֵׂה, וְעָבַר עַל לֹא תַעֲשֶׂה, שֶׁנֶּאֱמָר "שָׂדְךָ לֹא תִזְרָע, וְכַרְמְךָ לֹא תִזְמֹר" .

אֵינוּ לוֹקֶה מִן הַתּוֹרָה אֵלָא עַל הַזְּרִיעָה אוֹ עַל הַזְּמִירָה, וְעַל הַקְּצִירָה אוֹ עַל הַבָּצִיר; וְאֶחָד כֶּרֶם, וְאֶחָד שְׁאָר הָאִילָנוֹת.
וּזְמִירָה בִּכְלַל זְרִיעָה, וּבְצִירָה בִּכְלַל קְצִירָה.
וְלָמָּה פְּרָטָן הַכָּתוּב--לוֹמַר לָךְ עַל שְׁתֵּי תּוֹלָדוֹת אֵלּוּ בִּלְבָד, הוּא שֶׁחַיָּב.
וְעַל שְׁאָר הַתּוֹלָדוֹת שֶׁבַּעֲבוֹדַת הָאָרֶץ, עִם שְׁאָר הָאָבוֹת שֶׁלֹּא נִתְפָּרְשׁוּ בְּעִנְיָן זֶה--אֵינוּ לוֹקֶה עֲלֵיהֶן, אֲבָל מַכִּין אוֹתוֹ מַכַּת מַרְדּוּת.

 כֵּיצַד: הַחוֹרֵשׁ אוֹ הַחוֹפֵר לְצֹרֶךְ הַקַּרְקָע, אוֹ הַמְּסַקֵּל, אוֹ הַמְּזַבֵּל, וְכַיּוֹצֶא בָּהֶן מִשְּׁאָר עֲבוֹדַת הָאָרֶץ, וְכֵן הַמַּבְרִיךְ, אוֹ הַמַּרְכִּיב, אוֹ הַנּוֹטֵעַ, וְכַיּוֹצֶא בָּהֶן מֵעֲבוֹדַת הָאִילָנוֹת--מַכִּין אוֹתוֹ מַכַּת מַרְדּוּת מִדִּבְרֵיהֶם.

 אֵין נוֹטְעִין בַּשְּׁבִיעִית אַפִלּוּ אִילָן סְרָק, וְלֹא יַחְתֹּךְ הַיַּבֹּלֶת מִן הָאִילָנוֹת, וְלֹא יְפָרַק הָעַלִּין וְהַבַּדִּים הַיְּבֵשִׁים, וְלֹא יְאַבַּק אֶת צַמַּרְתּוֹ בְּאָבָק, וְלֹא יְעַשַּׁן תַּחְתָּיו כְּדֵי שֶׁתָּמוּת הַתּוֹלַעַת, וְלֹא יָסוּךְ אֶת הַנְּטִיעוֹת בְּדָבָר שֶׁיֵּשׁ לוֹ זֻהְמָה כְּדֵי שֶׁלֹּא יֹאכַל אוֹתוֹ הָעוֹף כִּשְׁהוּא רַךְ, וְלֹא יָסוּךְ אֶת הַפַּגִּין, וְלֹא יִנְקֹב אוֹתָן, וְלֹא יִכְרֹךְ אֶת הַנְּטִיעוֹת, וְלֹא יִקְטֹם אוֹתָן, וְלֹא יְפַסַּג אֶת הָאִילָנוֹת, וְכֵן שְׁאָר כָּל עֲבוֹדוֹת הָאִילָן.
וְאִם עָשָׂה אַחַת מֵאֵלּוּ בַּשְּׁבִיעִית, מַכִּין אוֹתוֹ מַכַּת מַרְדּוּת.

 אֵין מַצִּיתִין אֶת הָאוּר בְּאִישַׁת הַקָּנִים, מִפְּנֵי שְׁהוּא עֲבוֹדַת קַרְקָע; וְאֵין מְלַמְּדִין אֶת הַפָּרָה לַחְרֹשׁ אֵלָא בְּחוֹל.
וְאֵין בּוֹדְקִין אֶת הַזְּרָעִים בַּעֲצִיץ מָלֵא עָפָר, אֲבָל בּוֹדְקִין אוֹתוֹ בַּעֲצִיץ מָלֵא גְּלָלִים; וְשׁוֹרִין אֶת הַזְּרָעִים בַּשְּׁבִיעִית, כְּדֵי לְזָרְעָן בְּמוֹצְאֵי שְׁבִיעִית.
וּמְקַיְּמִין אֶת הָאֲלוֹיֵי בְּרֹאשׁ הַגָּג, אֲבָל אֵין מַשְׁקִין אוֹתוֹ.

 סוֹקְרִין אֶת הָאִילָן בְּסִקְרָה, וְטוֹעֲנִין אוֹתוֹ בָּאֲבָנִים, וְעוֹדְרִין תַּחַת הַגְּפָנִים.
וְהַמְּקַשְׁקֵשׁ בַּזֵּיתִים--אִם לְהַבְרוֹת אֶת הָאִילָן, אָסוּר; וְאִם לִסְתֹּם אֶת הַפְּצִימִים, מֻתָּר.

 מַשְׁקִין בֵּית הַשְּׁלָהִין בַּשְּׁבִיעִית, וְהִיא שְׂדֵה הַזְּרָעִים שְׁהִיא צְמֵאָה בְּיוֹתֵר.
וְכֵן שְׂדֵה הָאִילָנוֹת--אִם הָיוּ מְרֹחָקִין זֶה מִזֶּה יָתֵר מֵעֶשֶׂר לְבֵית סְאָה--מוֹשְׁכִין אֶת הַמַּיִם מֵאִילָן לְאִילָן, אֲבָל לֹא יַשְׁקוּ אֶת כָּל הַשָּׂדֶה; וְאִם הָיוּ מְקֹרָבִין זֶה לְזֶה עֶשֶׂר לְבֵית סְאָה, מַשְׁקִין כָּל הַשָּׂדֶה בִּשְׁבִילָן.

וְכֵן עֲפַר הַלָּבָן--מְרַבְּצִין אוֹתוֹ בְּמַיִם בַּשְּׁבִיעִית, בִּשְׁבִיל הָאִילָנוֹת שֶׁלֹּא יִפָּסְדוּ.
וְעוֹשִׂין עוּגִיּוֹת לַגְּפָנִים; וְעוֹשִׂין אֶת אַמַּת הַמַּיִם כַּתְּחִלָּה, וּמְמַלְּאִין אֶת הַנְּקָעִים מַיִם.
וּמִפְּנֵי מַה הִתִּירוּ כָּל אֵלּוּ: שְׁאִם לֹא יַשְׁקֶה, תֵּעָשֶׂה הָאָרֶץ מְלֵחָה וְיָמוּת כָּל עֵץ שֶׁבָּהּ; וְהוֹאִיל וְאִסּוּר הַדְּבָרִים הָאֵלּוּ וְכַיּוֹצֶא בָּהֶם מִדִּבְרֵיהֶם, לֹא גָזְרוּ עַל אֵלּוּ--שְׁאֵין אָסוּר מִן הַתּוֹרָה אֵלָא אוֹתָן שְׁתֵּי אָבוֹת וּשְׁתֵּי תּוֹלָדוֹת שֶׁלָּהֶם, כְּמוֹ שֶׁבֵּאַרְנוּ.

 מִשֶּׁרַבּוּ הָאַנָּסִין, וְהִטִּילוּ מַלְכֵי גּוֹיִים עַל יִשְׂרָאֵל לַעֲשׂוֹת מְזוֹנוֹת לְחֵילוֹתֵיהֶן--הִתִּירוּ לִזְרֹעַ לָהֶן בַּשְּׁבִיעִית, דְּבָרִים שֶׁצְּרִיכִין לָהֶם עַבְדֵי הַמֶּלֶךְ בִּלְבָד; וְכֵן מִי שֶׁכָּפָה אוֹתוֹ אַנָּס לַעֲשׂוֹת בַּשְּׁבִיעִית בְּחִנָּם, כְּמוֹ עֲבוֹדַת הַמֶּלֶךְ וְכַיּוֹצֶא בָּהּ--הֲרֵי זֶה עוֹשֶׂה.

 הַנּוֹטֵעַ בַּשְּׁבִיעִית, בֵּין בְּשׁוֹגֵג בֵּין בְּמֵזִיד--יַעְקֹר: מִפְּנֵי שֶׁיִּשְׂרָאֵל חֲשׁוּדִין עַל הַשְּׁבִיעִית--אִם תֹּאמַר בְּשׁוֹגֵג יְקַיַּם, יֹאמַר הַמֵּזִיד שׁוֹגֵג הָיִיתִי.

 הַחוֹרֵשׁ אֶת שָׂדֵהוּ, אוֹ נָרָהּ, אוֹ זִבְּלָהּ, בַּשְּׁבִיעִית כְּדֵי שֶׁתִּהְיֶה יָפָה לִזְרִיעָה בְּמוֹצְאֵי שְׁבִיעִית--קוֹנְסִין אוֹתוֹ, וְלֹא יִזְרְעֶנָּה בְּמוֹצְאֵי שְׁבִיעִית; וְאֵין חוֹכְרִין אוֹתָהּ מִמֶּנּוּ כְּדֵי לְזָרְעָהּ, אֵלָא תְּהִי בּוּרָה לְפָנָיו.
וְאִם מֵת, יִזְרְעֶנָּה בְּנוֹ.

 הַמַּעְבִיר קוֹצִים מֵאַרְצוֹ בַּשְּׁבִיעִית, כְּדֵי לְתַקְּנָהּ לְמוֹצָאֵי שְׁבִיעִית, אוֹ שֶׁסִּקַּל מִמֶּנָּה אֲבָנִים--אַף עַל פִּי שְׁאֵינוּ רַשָּׁאי--לֹא קָנְסוּ אוֹתוֹ, וּמֻתָּר לוֹ לְזָרְעָהּ לְמוֹצְאֵי שְׁבִיעִית.

 הַטּוֹמֵן לֶפֶת וּצְנוֹנוֹת וְכַיּוֹצֶא בָּהֶן בַּשְּׁבִיעִית--אִם הָיוּ מִקְצַת הָעַלִּין מְגֻלִּין, אֵינוּ חוֹשֵׁשׁ; וְאִם לָאו, אָסוּר.
הַטּוֹמֵן אֶת הַלּוּף וְכַיּוֹצֶא בּוֹ--לֹא יִפְחֹת מֵאַרְבַּעַת קַבִּים עַל גֹּבַהּ טֶפַח, וְטֶפַח עָפָר עַל גַּבָּיו; וְטוֹמְנוֹ בִּמְקוֹם דְּרִיסַת הָאָדָם, כְּדֵי שֶׁלֹּא יִצְמַח.
וּמֻתָּר לְמָרַס בָּאֹרֶז בַּשְּׁבִיעִית, אֲבָל לֹא יְכַסַּח.

 בָּרִאשׁוֹנָה הָיוּ אוֹמְרִים, מְלַקֵּט הוּא אָדָם עֵצִים וַאֲבָנִים וַעֲשָׂבִים מִתּוֹךְ שָׂדֵהוּ--וְהוּא שֶׁיִּטֹּל הַגַּס הַגַּס, כְּדֵי שֶׁלֹּא יִתְכַּוַּן לְנַקּוֹת הָאָרֶץ; אֲבָל מִשְּׂדֵה חֲבֵרוֹ, נוֹטֵל בֵּין דַּק בֵּין גַּס.
מִשֶּׁרַבּוּ עוֹבְרֵי עֲבֵרָה שֶׁמִּתְכַּוְּנִין לְנַקּוֹת, וְאוֹמְרִין הַגַּס הַגַּס אָנוּ לוֹקְטִין, אָסְרוּ שֶׁיִּטֹּל אָדָם כְּלוּם מִשָּׂדֵהוּ, אֵלָא מִתּוֹךְ שְׂדֵה חֲבֵרוֹ--וְהוּא שֶׁלֹּא יְלַקַּט בְּטוֹבָה, שֶׁלֹּא יֹאמַר לוֹ רְאֵה כַּמָּה טוֹבָה עָשִׂיתִי לָךְ שֶׁהֲרֵי נִקִּיתִי שָׂדָךְ.

 הָיְתָה בְּהֵמָה עוֹמֶדֶת בְּתוֹךְ שָׂדֵהוּ--מְלַקֵּט וּמֵבִיא לְפָנֶיהָ, שֶׁבְּהֶמְתּוֹ מוֹכַחַת עָלָיו; וְכֵן אִם הָיְתָה כִּירָתוֹ--מְלַקֵּט הַכֹּל וּמַדְלִיק, שֶׁכִּירָתוֹ מוֹכַחַת עָלָיו.

 הַקּוֹצֵץ אִילָן אוֹ שְׁתַּיִם לָעֵצִים, הֲרֵי זֶה מֻתָּר לְשָׁרַשׁ.
קָצַץ שְׁלוֹשָׁה אוֹ יָתֵר זֶה בְּצַד זֶה--לֹא יְשָׁרַשׁ, שֶׁהֲרֵי מְתַקֵּן אֶת הָאָרֶץ; אֵלָא קוֹצֵץ מֵעִם הָאָרֶץ, וּמַנִּיחַ שָׁרָשָׁיו בָּאָרֶץ.
בַּמֶּה דְּבָרִים אֲמוּרִים, בַּקּוֹצֵץ מִתּוֹךְ שֶׁלּוֹ; אֲבָל מִשְּׂדֵה חֲבֵרוֹ, מֻתָּר לְשָׁרַשׁ.

 הַמְּבַקֵּעַ בַּזַּיִת לִטֹּל עֵצִים--לֹא יְחַפֵּה מְקוֹם הַבִּקּוּעַ בֶּעָפָר, מִפְּנֵי שְׁהִיא עֲבוֹדָה; אֲבָל מְכַסֶּה בָּאֲבָנִים, אוֹ בַּקַּשׁ.
הַמְּזַנֵּב בַּגְּפָנִים, וְהַקּוֹצֵץ קָנִים--הֲרֵי זֶה קוֹצֵץ כְּדַרְכּוֹ, בַּקֻּרְדֹּם וּבַמַּגָּל וּבַמְּגֵרָה וּבְכָל מַה שֶׁיִּרְצֶה.

 אֵין קוֹצְצִין בְּתוּלַת שִׁקְמָה בַּשְּׁבִיעִית, כְּדֶרֶךְ שֶׁקּוֹצְצִין בִּשְׁאָר הַשָּׁנִים--מִפְּנֵי שֶׁקְּצִיצָתָהּ עֲבוֹדַת אִילָן, שֶׁבִּקְצִיצָה זוֹ תִּגְדַּל וְתוֹסִיף; וְאִם צָרַךְ לְעֵצֶיהָ, קוֹצֵץ אוֹתָהּ שֶׁלֹּא כְּדֶרֶךְ עֲבוֹדָתָהּ.
כֵּיצַד קוֹצְצָהּ, מֵעִם הָאָרֶץ אוֹ לְמַעְלָה מֵעֲשָׂרָה טְפָחִים.
אִילָן שֶׁנִּפְשַׁח, קוֹשְׁרִין אוֹתוֹ בַּשְּׁבִיעִית--לֹא שֶׁיַּעֲלֶה, אֵלָא שֶׁלֹּא יוֹסִיף.

הִלְכּוֹת שְׁמִטָּה וְיוֹבֵל פֵּרֶק ב 
לֹא יוֹצִיא אָדָם זְבָלִים מֵחֲצֵרוֹ, וְיִתֵּן בְּתוֹךְ שָׂדֵהוּ בַּשְּׁבִיעִית--מִפְּנֵי שֶׁנִּרְאֶה כִּמְזַבֵּל, כְּדֵי שֶׁתִּהְיֶה יָפָה לִזְרִיעָה; וְאִם הוֹצִיא וְהִעְמִיד מִמֶּנּוּ אַשְׁפָּה, מֻתָּר.
וְלֹא יַעֲשֶׂה אַשְׁפָּה בְּתוֹךְ שָׂדֵהוּ, עַד שֶׁיַּעֲבֹר הַזְּמָן שֶׁמְּזַבְּלִין בּוֹ לַעֲבוֹדַת הָאָרֶץ--וְהוּא מִשֶּׁיִּקְשֹׁר הַמָּתִיק.

וְלֹא יַעֲשֶׂה אַשְׁפָּה פְּחוּתָה מִמֵּאָה וַחֲמִשִּׁים סְאָה שֶׁלְּזֵבֶל, כְּדֵי שֶׁתִּהְיֶה נִכֶּרֶת שְׁהִיא אַשְׁפָּה; וְאִם יִרְצֶה לְהוֹסִיף, מוֹסִיף.
הָיָה לוֹ דָּבָר מוּעָט, מוֹסִיף עָלָיו וְהוֹלֵךְ.
וְלֹא יַעֲשֶׂה בְּכָל בֵּית סְאָה, יָתֵר מִשָּׁלוֹשׁ אַשְׁפַּתּוֹת.
וְהָרוֹצֶה לַעֲשׂוֹת כָּל שָׂדֵהוּ שָׁלוֹשׁ שָׁלוֹשׁ אַשְׁפַּתּוֹת לְתוֹךְ בֵּית סְאָה, עוֹשֶׂה; וְהָרוֹצֶה לַעֲשׂוֹת זִבְלוֹ אוֹצָר, עוֹשֶׂה.

הָיָה מַעְמִיד הַזֵּבֶל עַל הַסֶּלַע, אוֹ שֶׁהִעְמִיק בָּאָרֶץ שְׁלוֹשָׁה טְפָחִים וְהִעְרִים הַזֵּבֶל, אוֹ שֶׁבָּנָה עַל הָאָרֶץ גֹּבַהּ שְׁלוֹשָׁה וְהִעְמִיד עָלָיו הַזֵּבֶל--אֵינוּ צָרִיךְ שֵׁעוּר.
אַפִלּוּ עָשָׂה כֵּן כַּמָּה אַשְׁפַּתּוֹת לְתוֹךְ בֵּית סְאָה, בֵּין גְּדוֹלוֹת בֵּין קְטַנּוֹת--מֻתָּר: שֶׁהֲרֵי הַדָּבָר נִכָּר שְׁאֵינָן לַעֲבוֹדַת הָאָרֶץ, אֵלָא לִכְנִיסַת הַזֵּבֶל.

מֻתָּר לָאָדָם לְהוֹצִיא זֵבֶל מִן הַסַּהַר שֶׁלַּצֹּאן, וְנוֹתֵן לְתוֹךְ שָׂדֵהוּ כְּדֶרֶךְ כָּל מַכְנִיסֵי זֵבֶל.
וְהָעוֹשֶׂה דִּיר בְּתוֹךְ שָׂדֵהוּ בַּשְּׁבִיעִית, לֹא יַעֲשֵׂהוּ יָתֵר עַל בֵּית סָאתַיִם; וְיַכְנִיס הַצֹּאן לְתוֹכוֹ.
וּכְשֶׁיְּזַבְּלוּ אֶת כָּל הַדִּיר--מַנִּיחַ דֹּפֶן אֶחָד מִדָּפְנֵי הַדִּיר, וְעוֹשֶׂה דִּיר אַחֵר בְּצִדּוֹ: נִמְצָא מְזַבֵּל בְּתוֹךְ שָׂדֵהוּ, בֵּית אַרְבַּעַת סְאִין.

הָיְתָה כָּל שָׂדֵהוּ בֵּית אַרְבַּעַת סְאִין--מְשַׁיֵּר מִמֶּנָּה מִקְצָת, מִפְּנֵי מַרְאִית הָעַיִן: כְּדֵי שֶׁיֵּדְעוּ הַכֹּל, שֶׁהַצֹּאן הִטִּילוּ בָּהּ וְנִדַּיְּרָה; וְלֹא יֹאמְרוּ, זִבַּל זֶה כָּל שָׂדֵהוּ בַּשְּׁבִיעִית.

לֹא יִפְתַּח אָדָם מַחְצֵב כַּתְּחִלָּה לְתוֹךְ שָׂדֵהוּ בַּשְּׁבִיעִית--שֶׁמֶּא יֹאמְרוּ לְתַקַּן שָׂדֵהוּ נִתְכַּוַּן, שֶׁיָּסִיר מִמֶּנָּה הַסֶּלַע; וְאִם הִתְחִיל מִקֹּדֶם שְׁבִיעִית, וּפִצַּל מִמֶּנּוּ שֶׁבַע וְעֶשְׂרִים אֲבָנִים בְּרִבּוּעַ שָׁלוֹשׁ עַל שָׁלוֹשׁ עַל רוּם שָׁלוֹשׁ, כָּל אֶבֶן מֵהֶן אַמָּה עַל אַמָּה בְּרוּם אַמָּה אוֹ גְּדוֹלוֹת מִזּוֹ--הֲרֵי זֶה מֻתָּר לְנַקַּר מִמֶּנּוּ בַּשְּׁבִיעִית, כָּל שֶׁיִּרְצֶה.

גָּדֵר שֶׁלַּאֲבָנִים שֶׁיֵּשׁ בְּגָבְהוֹ עֲשָׂרָה טְפָחִים אוֹ יָתֵר, וְרָצָה לִטֹּל כָּל אֲבָנָיו--אִם הָיוּ בּוֹ עֶשֶׂר אֲבָנִים אוֹ יָתֵר, כָּל אַחַת מֵהֶן מַשּׂאוּי שְׁנַיִם אוֹ גְּדוֹלוֹת מִזּוֹ--הֲרֵי זֶה נוֹטֵל, שֶׁהָרוֹאֶה יוֹדֵעַ שֶׁלְּצֹרֶךְ הָאֲבָנִים הוּא נוֹטֵל.
הָיָה פָּחוּת מֵעֲשָׂרָה, אוֹ שֶׁהָיוּ בּוֹ פָּחוּת מֵעֶשֶׂר אֲבָנִים, אוֹ שֶׁהָיוּ אֲבָנָיו קְטַנּוֹת מִמַּשּׂאוּי שְׁנַיִם שְׁנַיִם--נוֹטֵל עַד שֶׁיַּנִּיחַ טֶפַח סָמוּךְ לָאָרֶץ.

בַּמֶּה דְּבָרִים אֲמוּרִים, בְּשֶׁנִּתְכַּוַּן לְתַקַּן שָׂדֵהוּ, וְהִתְחִיל לִטֹּל בַּשְּׁבִיעִית; אֲבָל אִם לֹא נִתְכַּוַּן לְתַקַּן שָׂדֵהוּ, אוֹ שֶׁהִתְחִיל מִקֹּדֶם שְׁבִיעִית--נוֹטֵל בַּשְּׁבִיעִית כָּל מַה שֶׁיִּרְצֶה מִכָּל מָקוֹם, וְגוֹרֵד עַד לָאָרֶץ.
וְכֵן אִם הָיָה נוֹטֵל מִשְּׂדֵה חֲבֵרוֹ--אַף עַל פִּי שְׁהוּא קַבְלָן, גּוֹרֵד עַד לָאָרֶץ.

אֲבָנִים שֶׁרְאוּיִין שֶׁתְּזַעְזַע אוֹתָן הַמַּחְרֵשָׁה, אוֹ שֶׁהָיוּ מְכֻסּוֹת וְנִתְגַּלּוּ--אִם יֵשׁ בָּהֶן שְׁתַּיִם שֶׁלְּמַשּׂאוּי שְׁנַיִם שְׁנַיִם, הֲרֵי זֶה מֻתָּר לִטֹּל אוֹתָן; הָיוּ קטַנּוֹת מִזֶּה, לֹא יִנָּטְלוּ.

הַמְּסַקֵּל שָׂדֵהוּ בַּשְּׁבִיעִית, מִפְּנֵי שְׁהוּא צָרִיךְ לָאֲבָנִים--נוֹטֵל אֶת הָעֶלְיוֹנוֹת, וּמַנִּיחַ אֶת הַנּוֹגְעוֹת בָּאָרֶץ; וְכֵן אִם הָיָה לוֹ בְּשָׂדֵהוּ גַּרְגֵּשׁ שֶׁלִּצְרוֹרוֹת, אוֹ גַּל שֶׁלַּאֲבָנִים--נוֹטֵל אֶת הָעֶלְיוֹנוֹת, וּמַנִּיחַ אֶת הַנּוֹגְעוֹת בָּאָרֶץ: וְאִם יֵשׁ תַּחְתֵּיהֶן סֶלַע, אוֹ קַשׁ--יִטֹּל אֶת כֻּלָּן.

לֹא יְמַלֵּא אָדָם גַּיְא עָפָר, אוֹ יְתַקְּנוֹ בְּעָפָר--מִפְּנֵי שְׁהוּא מְתַקֵּן אֶת הָאָרֶץ.
אֲבָל עוֹשֶׂה הוּא חַיִץ עַל פִּי הַגַּיְא; וְכָל אֶבֶן שֶׁיָּכוֹל לִפְשֹׁט אֶת יָדוֹ וְלִטְּלָהּ, וְהוּא עוֹמֵד עַל שְׂפַת הַגַּיְא--הֲרֵי זוֹ תִּנָּטֵל.

אַבְנֵי כָּתֵף, וְהֶם הַנִּטָּלוֹת שְׁתַּיִם שָׁלוֹשׁ עַל הַכָּתֵף--מֻתָּר לְהָבִיאָן מִכָּל מָקוֹם, בֵּין מִשְּׂדֵה חֲבֵרוֹ בֵּין מִשָּׂדֵהוּ; וְכֵן הַקַּבְלָן מֵבִיא מִכָּל מָקוֹם, וְאַפִלּוּ אֲבָנִים קְטַנּוֹת, בֵּין מִשָּׂדֶה שֶׁקִּבְּלָהּ, בֵּין מִשָּׂדֶה שֶׁלֹּא קִבְּלָהּ.

פִּרְצָה שְׁהִיא סוּגָה בְּעָפָר--אִם אֵינָהּ מַכְשֶׁלֶת אֶת הָרַבִּים, אָסוּר לִבְנוֹתָהּ; וְאִם הָיְתָה מַכְשֶׁלֶת אֶת הָרַבִּים, אוֹ שֶׁלֹּא הָיְתָה סוּגָה בְּעָפָר אֵלָא פְּתוּחָה לִרְשׁוּת הָרַבִּים--הֲרֵי זֶה מֻתָּר לִבְנוֹתָהּ.

אָסוּר לוֹ לִבְנוֹת גָּדֵר בַּשְּׁבִיעִית, בֵּין שָׂדֵהוּ לִשְׂדֵה חֲבֵרוֹ; אֲבָל בּוֹנֵה גָּדֵר, בֵּינוֹ לְבֵין רְשׁוּת הָרַבִּים.
וּמֻתָּר לְהַעְמִיק עַד הַסֶּלַע; וּמוֹצִיא אֶת הֶעָפָר, וְצוֹבְרוֹ בְּתוֹךְ שָׂדֵהוּ כְּדֶרֶךְ כָּל מַעְמִידֵי זֵבֶל.
וְכֵן אִם חָפַר בּוֹר וְשִׁיחַ וּמְעָרָה בַּשְּׁבִיעִית, צוֹבֵר הֶעָפָר בְּתוֹךְ שָׂדֵהוּ כְּדֶרֶךְ כָּל הַחוֹפְרִים.

הִלְכּוֹת שְׁמִטָּה וְיוֹבֵל פֵּרֶק ג 
עֲבוֹדַת הָאָרֶץ בְּשָׁנָה שִׁשִּׁית, שְׁלוֹשִׁים יוֹם סָמוּךְ לַשְּׁבִיעִית--אֲסוּרָה הֲלָכָה לְמֹשֶׁה מִסִּינַי, מִפְּנֵי שְׁהוּא מְתַקְּנָהּ לַשְּׁבִיעִית; וְדָבָר זֶה בִּזְמָן שֶׁבֵּית הַמִּקְדָּשׁ קַיָּם, הוּא שֶׁנֶּאֱסָר מִפִּי הַשְּׁמוּעָה.
וְגָזְרוּ חֲכָמִים שֶׁלֹּא יִהְיוּ חוֹרְשִׁים שְׂדֵה הָאִילָן עֶרֶב שְׁבִיעִית בִּזְמָן הַמִּקְדָּשׁ, אֵלָא עַד הָעֲצֶרֶת; וּשְׂדֵה הַלָּבָן, עַד הַפֶּסַח.
וּבִזְמָן שְׁאֵין הַמִּקְדָּשׁ קַיָּם, מֻתָּרִין בַּעֲבוֹדַת הָאָרֶץ עַד רֹאשׁ הַשָּׁנָה כְּדִין תּוֹרָה.

אֵיזוֹ הִיא שְׂדֵה הָאִילָן, כָּל שְׁלוֹשָׁה אִילָנוֹת לְבֵית סְאָה.
אֶחָד אִילָן סְרָק, וְאֶחָד אִילָן מַאֲכָל, וְאַפִלּוּ הֶן שֶׁלִּשְׁלוֹשָׁה אֲנָשִׁים--רוֹאִין אוֹתָן כְּאִלּוּ הֶם תְּאֵנִים: אִם רְאוּיִין לַעֲשׂוֹת כִּכָּר דְּבֵלָה שֶׁלְּשִׁשִּׁים מָנֶה, חוֹרְשִׁין כָּל בֵּית סְאָה בִּשְׁבִילָם--וְהוּא שֶׁיִּהְיֶה רִחוּק בֵּין כָּל אֶחָד וְאֶחָד, כְּדֵי שֶׁיִּהְיֶה הַבָּקָר יָכוֹל לַעֲבֹר בְּכֵלָיו.

הָיוּ פָּחוּת מִשְּׁלוֹשָׁה לְבֵית סְאָה, אוֹ שֶׁהָיוּ שְׁלוֹשָׁה וְאֶחָד רָאוּי לַעֲשׂוֹת שִׁשִּׁים מָנֶה אוֹ יָתֵר, וְהַשְּׁנַיִם אֵינָן רְאוּיִין לַעֲשׂוֹת, אוֹ שְׁנַיִם רְאוּיִין לַעֲשׂוֹת אַפִלּוּ מֵאָה מָנֶה, וְאֶחָד אֵינוּ עוֹשֶׂה--אֵין חוֹרְשִׁין לָהֶן אֵלָא צָרְכָּן, וְהוּא מְלוֹא הָאוֹרֶה וְסַלּוֹ חוּצָה לוֹ.

הָיוּ מִשְּׁלוֹשָׁה וְעַד תִּשְׁעָה, וּרְאוּיִין לַעֲשׂוֹת שִׁשִּׁים מָנֶה--חוֹרְשִׁין כָּל בֵּית סְאָה בִּשְׁבִילָן, וְאַף עַל פִּי שֶׁיֵּשׁ בָּהֶם מַה שְׁאֵינוּ רָאוּי לַעֲשׂוֹת.
הָיוּ עֲשָׂרָה אִילָנוֹת לְתוֹךְ בֵּית סְאָה אוֹ יָתֵר, בֵּין עוֹשִׂין בֵּין שְׁאֵינָן עוֹשִׂין--חוֹרְשִׁין כָּל בֵּית סְאָה בִּשְׁבִילָן.

עֶשֶׂר נְטִיעוֹת מְפֻזָּרוֹת לְתוֹךְ בֵּית סְאָה, חוֹרְשִׁין כָּל בֵּית סְאָה בִּשְׁבִילָן עַד רֹאשׁ הַשָּׁנָה; וְדָבָר זֶה, הֲלָכָה לְמֹשֶׁה מִסִּינַי.
הָיוּ עֲשׂוּיוֹת שׁוּרָה אַחַת, אוֹ מֻקָּפוֹת עֲטָרָה--אֵין חוֹרְשִׁין לָהֶן אֵלָא צָרְכָּן לְכָל אַחַת וְאַחַת.
וְהַדַּלּוּעִין עִם הַנְּטִיעוֹת, מִצְטָרְפִין לַעֲשָׂרָה.

 אֵיזוֹ הִיא נְטִיעָה--זֶה הָאִילָן הַקָּטָן, כָּל זְמָן שֶׁקּוֹרְאִין לוֹ נְטִיעָה.
אִילָן שֶׁנִּקְצַץ וְהוֹצִיא חֲלִיפִין--אִם נִקְצַץ מִטֶּפַח וּלְמַעְלָה, הֲרֵי הוּא כְּאִילָן; מִטֶּפַח וּלְמַטָּה, הֲרֵי הוּא כִּנְטִיעָה.
וְכָל הַדְּבָרִים הָאֵלּוּ בִּזְמָן הַמִּקְדָּשׁ, כְּמוֹ שֶׁאָמַרְנוּ; אֲבָל בַּזְּמָן הַזֶּה, מֻתָּרִין בַּעֲבוֹדַת הָאָרֶץ עַד רֹאשׁ הַשָּׁנָה.

אַף בִּזְמָן הַמִּקְדָּשׁ, מֻתָּר לְסַקַּל הַשָּׂדוֹת, וּלְזַבַּל וְלַעְדֹּר הַמִּקְשָׁאוֹת וְהַמִּדְלָעוֹת וּבֵית הַשְּׁלָהִין--עַד רֹאשׁ הַשָּׁנָה.
וּמְזַבְּלִין וּמְפָרְקִין וּמְאַבְּקִין וּמְעַשְּׁנִין וּמְקַרְסְמִין וּמְזָרְדִין וּמְפַסְּלִין וּמְזַהֲמִין אֶת הַנְּטִיעוֹת, וְכוֹרְכִין אוֹתָן וְקוֹטְמִין אוֹתָן, וְעוֹשִׂין לָהֶם בָּתִּים, וּמַשְׁקִין אוֹתָן, וְסָכִין אֶת הַפַּגִּין, וּמְנַקְּבִין אוֹתָן: כָּל עֲבוֹדוֹת אֵלּוּ מֻתָּרוֹת בְּעֶרֶב שְׁבִיעִית עַד רֹאשׁ הַשָּׁנָה שֶׁלַּשְּׁבִיעִית, וְאַפִלּוּ בִּזְמָן הַמִּקְדָּשׁ.

 פַּגֵּי עֶרֶב שְׁבִיעִית שֶׁנִּכְנְסוּ לַשְּׁבִיעִית, וְשֶׁלַּשְּׁבִיעִית שֶׁיָּצְאוּ לְמוֹצָאֵי שְׁבִיעִית--לֹא סָכִין וְלֹא מְנַקְּבִין.
וּבִזְמָן הַמִּקְדָּשׁ, אֵין בּוֹנִין מַדְרֵגוֹת עַל פִּי הַגֵּיאָיוֹת עֶרֶב שְׁבִיעִית, מִשֶּׁיִּפְסְקוּ הַגְּשָׁמִים--מִפְּנֵי שְׁהוּא מְתַקְּנָן לַשְּׁבִיעִית.

 אַף בַּזְּמָן הַזֶּה, אֵין נוֹטְעִין אִילָנוֹת, וְאֵין מַרְכִּיבִין, וְאֵין מַבְרִיכִין עֶרֶב שְׁבִיעִית--אֵלָא כְּדֵי שֶׁתִּקְלֹט הַנְּטִיעָה, וְתִשְׁהֶה אַחַר הַקְּלִיטָה שְׁלוֹשִׁים יוֹם קֹדֶם רֹאשׁ הַשָּׁנָה שֶׁלַּשְּׁבִיעִית; וּסְתָם קְלִיטָה שְׁתֵּי שַׁבָּתוֹת.
וְדָבָר זֶה אָסוּר לְעוֹלָם, מִפְּנֵי מַרְאִית הָעַיִן--שֶׁמֶּא יֹאמַר הָרוֹאֶה, בַּשְּׁבִיעִית נָטְעוּ.

נִמְצֵאתָ אוֹמֵר, שֶׁהַנּוֹטֵעַ אוֹ הַמַּבְרִיךְ אוֹ הַמַּרְכִּיב עֶרֶב שְׁבִיעִית קֹדֶם רֹאשׁ הַשָּׁנָה בְּאַרְבָּעָה וְאַרְבָּעִים יוֹם, יְקַיַּם; פָּחוּת מִכָּאן, יַעְקֹר.
וְאִם לֹא עָקַר, הַפֵּרוֹת מֻתָּרִין.
וְאִם מֵת קֹדֶם שֶׁיַּעְקֹר, מְחַיְּבִין אֶת הַיּוֹרֵשׁ לַעְקֹר.

הִלְכּוֹת שְׁמִטָּה וְיוֹבֵל פֵּרֶק ד 
כָּל שֶׁתּוֹצִיא הָאָרֶץ בְּשָׁנָה שְׁבִיעִית--בֵּין מִן הַזֶּרַע שֶׁנָּפַל בָּהּ מִקֹּדֶם שְׁבִיעִית, בֵּין מִן הָעִיקָרִים שֶׁנִּקְצְרוּ מִקֹּדֶם וְחָזְרוּ וְעָשׂוּ, שְׁנֵיהֶם נִקְרְאוּ סָפִיחַ, בֵּין מִן הָעֲשָׂבִים וְהַיְּרָקוֹת שֶׁעָלוּ מֵאֵלֵיהֶן וְאֵין לָהֶן זֶרַע--הַכֹּל מֻתָּר לְאָכְלוֹ מִן הַתּוֹרָה, שֶׁנֶּאֱמָר "וְהָיְתָה שַׁבַּת הָאָרֶץ לָכֶם, לְאָכְלָה" .

אַפִלּוּ שָׂדֶה שֶׁנִּטַּיְּבָה בַּשְּׁבִיעִית, וְצָמְחָה--פֵּרוֹתֶיהָ מֻתָּרִין בַּאֲכִילָה; וְזֶה שֶׁנֶּאֱמָר "אֵת סְפִיחַ קְצִירְךָ לֹא תִקְצוֹר" , שֶׁלֹּא יִקְצֹר כְּדֶרֶךְ שֶׁקּוֹצֵר בְּכָל שָׁנָה.
וְאִם קָצַר כְּדֶרֶךְ הַקּוֹצְרִין, לוֹקֶה.
כֵּיצַד--כְּגוֹן שֶׁעָקַר כָּל הַשָּׂדֶה וְהִעְמִיד כֳּרִי וְדָשׁ בַּבָּקָר, אוֹ שֶׁקָּצַר לַעֲבוֹדַת הָאָרֶץ, כְּמוֹ שֶׁבֵּאַרְנוּ.
אֵלָא קוֹצֵר מְעַט מְעַט, וְחוֹבֵט וְאוֹכֵל.

 וּמִדִּבְרֵי סוֹפְרִים, שֶׁיִּהְיוּ כָּל הַסְּפִיחִים אֲסוּרִין בַּאֲכִילָה.
וְלָמָּה גָּזְרוּ עֲלֵיהֶם: מִפְּנֵי עוֹבְרֵי עֲבֵרָה--שֶׁלֹּא יֵלֵךְ וְיִזְרַע תְּבוּאָה וְקָטְנָיוֹת וְזֵרְעוֹנֵי גִּנָּה בְּתוֹךְ שָׂדֵהוּ בַּסֵּתֶר, וּכְשֶׁיִּצְמְחוּ יֹאכַל מֵהֶם וְיֹאמַר סְפִיחִים הֶן; לְפִיכָּךְ אָסְרוּ כָּל הַסְּפִיחִים הַצּוֹמְחִים בַּשְּׁבִיעִית.

 הַא לָמַדְתָּ, שְׁאֵין אוֹכְלִין מִפֵּרוֹת שְׁבִיעִית אֵלָא פֵּרוֹת הָאִילָנוֹת, וְהָעֲשָׂבִים שְׁאֵין זוֹרְעִין אוֹתָם רֹב הָאָדָם, כְּגוֹן הַפֵּיגָם וְהַיַּרְבוּזִין הַשּׁוֹטִים וְכָל כַּיּוֹצֶא בָּהֶן; אֲבָל הַיְּרָקוֹת שֶׁדֶּרֶךְ רֹב הָאָדָם לִזְרֹעַ אוֹתָן בַּגִּנּוֹת, וּמִינֵי תְּבוּאָה וְקָטְנָיוֹת--כָּל הַצּוֹמֵחַ מֵהֶן אָסוּר מִדִּבְרֵיהֶם; וְהַמְּלַקֵּט אוֹתָן, מַכִּין אוֹתוֹ מַכַּת מַרְדּוּת.

 סְפִיחִים הָעוֹלִים בִּשְׂדֵה בּוּר, וּבִשְׂדֵה נִיר, וּבִשְׂדֵה כֶּרֶם, וּבִשְׂדֵה זֶרַע--מֻתָּרִין בַּאֲכִילָה.
וּמִפְּנֵי מַה לֹא גָזְרוּ עֲלֵיהֶם, לְפִי שְׁאֵין אָדָם זוֹרֵעַ מְקוֹמוֹת אֵלּוּ: שְׂדֵה בּוּר, אֵין אָדָם נִפְנֶה לְשָׁם; וּשְׂדֵה נִיר, רוֹצֶה הוּא בְּתִקּוּנָהּ; וּשְׂדֵה כֶּרֶם, אֵינוּ אוֹסֵר כַּרְמוֹ; וּשְׂדֵה זֶרַע, הַסְּפִיחִין מַפְסִידִין אוֹתָהּ.
וְכֵן הַתֶּבֶן שֶׁלַּשְּׁבִיעִית מֻתָּר בְּכָל מָקוֹם, וְלֹא גָזְרוּ עָלָיו.

 סְפִיחִין שֶׁלַּשְּׁבִיעִית שֶׁיָּצְאוּ לְמוֹצָאֵי שְׁבִיעִית, אֲסוּרִין בַּאֲכִילָה; וְאֵין תּוֹלְשִׁין אוֹתָן בַּיָּד--אֵלָא חוֹרֵשׁ כְּדַרְכּוֹ, וּבְהֵמָה רוֹעָה כְּדַרְכָּהּ.
וְעַד מָתַי אֲסוּרִין סְפִיחֵי שְׁבִיעִית, בְּמוֹצָאֵי שְׁבִיעִית: מֵרֹאשׁ הַשָּׁנָה וְעַד חֲנֻכָּה; וּמֵחֲנֻכָּה וְאִלַּךְ, סְפִיחִין מֻתָּרִין.
וְהַזּוֹרֵעַ סְפִיחֵי שְׁבִיעִית אַחַר שְׁבִיעִית, הַגִּדּוּלִין מֻתָּרִין.

בְּצָלִים שֶׁיָּצְאוּ מִשְּׁבִיעִית לְמוֹצָאֵי שְׁבִיעִית--אִם עָשׂוּ כַּיּוֹצֶא בָּהֶן, מֻתָּרִין; וְאִם לָאו, אֲסוּרִין.
וְכֵן שְׁאָר הַפֵּרוֹת--אֵין לוֹקְחִים אוֹתָם בְּמוֹצָאֵי שְׁבִיעִית, אֵלָא מִשֶּׁיֵּעָשׂוּ כַּיּוֹצֶא בָּהֶן מִפֵּרוֹת מוֹצָאֵי שְׁבִיעִית: עָשָׂה הַבַּכִּיר, הֻתַּר הָאָפִיל.
וּמֻתָּר לִקַּח יָרָק בְּמוֹצָאֵי שְׁבִיעִית, מִיָּד.
וּמֵאֵימָתַי מֻתָּר אָדָם לִקַּח לוּף בְּמוֹצָאֵי שְׁבִיעִית, מִשֶּׁיִּרְבֶּה הֶחָדָשׁ.

 בְּאֶחָד בְּתִשְׁרִי, רֹאשׁ הַשָּׁנָה לַשְּׁמִטִּין וְלַיּוֹבֵלוֹת.
פֵּרוֹת שִׁשִּׁית שֶׁנִּכְנְסוּ לַשְּׁבִיעִית--אִם הָיוּ תְּבוּאָה אוֹ קָטְנָיוֹת אוֹ פֵּרוֹת הָאִילָן, וְהִגִּיעוּ לְעוֹנַת הַמַּעַשְׂרוֹת קֹדֶם רֹאשׁ הַשָּׁנָה--הֲרֵי אֵלּוּ מֻתָּרִין: וְאַף עַל פִּי שֶׁאוֹסֵף אוֹתָם בַּשְּׁבִיעִית, הֲרֵי הֶן כְּפֵרוֹת שִׁשִּׁית לְכָל דָּבָר.
וְאִם לֹא בָאוּ לְעוֹנַת הַמַּעַשְׂרוֹת אֵלָא אַחַר רֹאשׁ הַשָּׁנָה, הֲרֵי הֶן כְּפֵרוֹת שְׁבִיעִית: הַתְּבוּאָה וְהַקָּטְנָיוֹת אֲסוּרִין בַּאֲכִילָה, מִשּׁוֹם סְפִיחִים; וּפֵרוֹת הָאִילָן, אוֹכְלִין אוֹתָן בִּקְדֻשַּׁת שְׁבִיעִית.

 הָאֹרֶז, וְהַדֹּחַן, וְהַפַּרְגִּין, וְהַשֻּׁמְשְׁמִין, וּפוֹל הַמִּצְרִי שֶׁזְּרָעוֹ לְזֶרַע--הוֹלְכִין בָּהֶן אַחַר גְּמָר הַפְּרִי: אִם נִגְמַר פִּרְיָם קֹדֶם רֹאשׁ הַשָּׁנָה, הֲרֵי אֵלּוּ מֻתָּרִין בַּשְּׁבִיעִית כְּפֵרוֹת שִׁשִּׁית; וְאִם נִגְמְרוּ אַחַר רֹאשׁ הַשָּׁנָה--אַף עַל פִּי שֶׁהִשְׁרִישׁוּ קֹדֶם רֹאשׁ הַשָּׁנָה--הֲרֵי אֵלּוּ אֲסוּרִין, מִשּׁוֹם סְפִיחִים.

 הַיָּרָק, בְּשָׁעַת לְקִיטָתוֹ.
וְהָאֶתְרוֹג--אַפִלּוּ הָיָה כַּפּוֹל קֹדֶם רֹאשׁ הַשָּׁנָה, וְנַעֲשָׂה כַּכַּד בַּשְּׁבִיעִית--חַיָּב בְּמַעַשְׂרוֹת כְּפֵרוֹת שִׁשִּׁית; וְאַפִלּוּ הָיָה כַּכַּד בַּשִּׁשִּׁית--הוֹאִיל וְנִלְקַט בַּשְּׁבִיעִית--הֲרֵי הוּא כְּפֵרוֹת שְׁבִיעִית, וּמִתְעַשֵּׂר כְּפֵרוֹת שִׁשִּׁית לְהַחְמִיר.

 וְכֵן פֵּרוֹת שְׁבִיעִית שֶׁיָּצְאוּ לְמוֹצָאֵי שְׁבִיעִית--בִּתְבוּאָה וְקָטְנָיוֹת וְאִילָנוֹת, הוֹלְכִין אַחַר עוֹנַת הַמַּעַשְׂרוֹת; וְהַפַּרְגִּין וְהַשֻּׁמְשְׁמִין וְהָאֹרֶז וְהַדֹּחַן וּפוֹל הַמִּצְרִי שֶׁזְּרָעוֹ לְזֶרַע, אַחַר גְּמָר הַפְּרִי; וְהַיָּרָק, אַחַר לְקִיטָתוֹ.

 פּוֹל הַמִּצְרִי שֶׁזְּרָעוֹ לְזֶרַע בַּשִּׁשִּׁית, וְנִגְמַר פִּרְיוֹ קֹדֶם רֹאשׁ הַשָּׁנָה שֶׁלַּשְּׁבִיעִית--בֵּין יָרָק שֶׁלּוֹ בֵּין זֶרַע שֶׁלּוֹ, מֻתָּר בַּשְּׁבִיעִית.
וְאִם זְרָעוֹ לְיָרָק, וְנִכְנְסָה עָלָיו שְׁבִיעִית--בֵּין יְרָקוֹ בֵּין זַרְעוֹ, אָסוּר כִּסְפִיחֵי שְׁבִיעִית; וְכֵן אִם זְרָעוֹ לְזֶרַע וּלְיָרָק, הֲרֵי הוּא אָסוּר.

 עָבַר וּזְרָעוֹ בַּשְּׁבִיעִית, וְיָצָא לַשְּׁמִינִית--אִם זְרָעוֹ לְזֶרַע--בֵּין זַרְעוֹ בֵּין יְרָקוֹ, אָסוּר בְּמוֹצָאֵי שְׁבִיעִית כִּשְׁאָר הַסְּפִיחִים; וְאִם זְרָעוֹ לְיָרָק--הוֹאִיל וְנִלְקַט בַּשְּׁמִינִית--בֵּין יְרָקוֹ בֵּין זַרְעוֹ, מֻתָּר.
זְרָעוֹ לְזֶרַע וּלְיָרָק--זַרְעוֹ אָסוּר מִשּׁוֹם סְפִיחִים, וִירָקוֹ מֻתָּר.

 בְּנוֹת שׁוּחַ--הוֹאִיל וְהֶן נִגְמָרִין לְאַחַר שָׁלוֹשׁ שָׁנִים--אִם בָּאוּ לְעוֹנַת הַמַּעַשְׂרוֹת קֹדֶם רֹאשׁ הַשָּׁנָה שֶׁלַּשְּׁמִינִית, הֲרֵי הֶן נֶאֱכָלוֹת בְּשָׁנָה שְׁנִיָּה מִן הַשָּׁבוּעַ בְּתוֹרַת שְׁבִיעִית.

 הַבְּצָלִים הַסָּרִיסִים וּפוֹל הַמִּצְרִי, שֶׁמָּנַע מֵהֶם מַיִם שְׁלוֹשִׁים יוֹם קֹדֶם רֹאשׁ הַשָּׁנָה, וְשֶׁלַּבַּעַל, שֶׁמָּנַע מֵהֶם שָׁלוֹשׁ עוֹנוֹת לִפְנֵי רֹאשׁ הַשָּׁנָה--הֲרֵי אֵלּוּ מִפֵּרוֹת שִׁשִּׁית; פָּחוּת מִכָּאן, הֲרֵי הֶם כִּסְפִיחֵי שְׁבִיעִית.

 הַדַּלּוּעִין שֶׁקִּיְּמָן לְזֶרַע--אִם הִקְשׁוּ לִפְנֵי רֹאשׁ הַשָּׁנָה וְנִפְסְלוּ מִלֶּאֱכֹל אָדָם--מֻתָּר לְקַיְּמָן בַּשְּׁבִיעִית, שְׁהֶן מִפֵּרוֹת שִׁשִּׁית.
וְאִם לֹא הִקְשׁוּ, אֲסוּרִין כִּסְפִיחֵי שְׁבִיעִית.
וְכֵן הַיְּרָקוֹת כֻּלָּן שֶׁהִקְשׁוּ לִפְנֵי רֹאשׁ הַשָּׁנָה, מֻתָּר לְקַיְּמָן בַּשְּׁבִיעִית; וְאִם הָיוּ רַכִּים, אָסוּר לְקַיְּמָן מִשּׁוֹם סְפִיחִים.
וְאֵין מְחַיְּבִין אוֹתוֹ לְשָׁרַשׁ אֶת הַלּוּף, אֵלָא מַנִּיחוֹ בָּאָרֶץ כְּמוֹת שְׁהוּא; אִם צָמַח לְמוֹצָאֵי שְׁבִיעִית, מֻתָּר.
וְאֵין מְחַיְּבִין אוֹתוֹ לְשָׁרַשׁ אֶת הַקֻּנְדָּס, אֵלָא גּוֹזֵז בָּעַלִּין; וְאִם צָמַח לְמוֹצָאֵי שְׁבִיעִית, מֻתָּר.

 לוּף שֶׁלְּעֶרֶב שְׁבִיעִית, וְכֵן בְּצָלִים הַקִּיצוֹנִים וּפוּאָה שֶׁנִּגְמְרוּ לִפְנֵי שְׁבִיעִית--מֻתָּר לַעְקֹר אוֹתָן בַּשְּׁבִיעִית בְּקַרְדֻּמּוֹת שֶׁלְּמַתֶּכֶת, וְאֵין בְּזֶה מִשּׁוֹם עֲבוֹדַת הָאָרֶץ.

 הַבְּצָלִים שֶׁיָּרְדוּ עֲלֵיהֶם גְּשָׁמִים בַּשְּׁבִיעִית, וְצָמְחוּ--כָּל זְמָן שֶׁהָעַלִּין עֲלֵיהֶן יְרֻקִּין, הֲרֵי אֵלּוּ מֻתָּרִין.
וְאִם הִשְׁחִירוּ, הֲרֵי אֵלּוּ כִּנְטוּעִין בָּאָרֶץ; וְאוֹתָן הָעַלִּין, אֲסוּרִין מִשּׁוֹם סְפִיחִין.
וּבֵין כָּךְ וּבֵין כָּךְ, הַבְּצָלִים עַצְמָן בְּהֶתֵּרָן עוֹמְדִין.

 בָּצֵל שֶׁעֲקָרוֹ בַּשְּׁבִיעִית, וּנְטָעוֹ בַּשְּׁמִינִית, וְרַבּוּ גִּדּוּלָיו עַל עִיקָרוֹ--הֶעֱלוּ גִּדּוּלָיו אֶת עִיקָרוֹ, וְהֻתַּר הַכֹּל: הוֹאִיל וּשְׁבִיעִית אִסּוּרָהּ עַל יְדֵי קַרְקָע, כָּךְ בְּטִילָתָהּ עַל יְדֵי קַרְקָע.

 הַפֵּרוֹת שֶׁיּוֹצִיא הָאִילָן בַּשְּׁבִיעִית--לֹא יֶאֱסֹף אוֹתָן כְּדֶרֶךְ שֶׁאוֹסֵף בְּכָל שָׁנָה, שֶׁנֶּאֱמָר "אֶת-עִנְּבֵי נְזִירֶךָ לֹא תִבְצֹר" ; וְאִם בָּצַר לַעֲבוֹדַת הָאִילָן, אוֹ שֶׁבָּצַר כְּדֶרֶךְ הַבּוֹצְרִים--לוֹקֶה.

 וְכֵיצַד עוֹשֶׂה: תְּאֵנִים שֶׁלַּשְּׁבִיעִית--אֵין קוֹצִין אוֹתָן בַּמֻּקְצֶה, אֲבָל מְיַבֵּשׁ אוֹתָן בַּחֻרְבָה; וְלֹא יִדְרֹךְ עֲנָבִים בַּגַּת, אֲבָל דּוֹרֵךְ הוּא בָּעֲרֵבָה; וְלֹא יַעֲשֶׂה זֵיתִים בְּתוֹךְ הַבַּד, אֲבָל כּוֹתֵשׁ הוּא וּמַכְנִיס לְבַד קָטָן בְּיוֹתֵר; וְטוֹחֵן בְּבֵית הַבַּד, וּמַכְנִיס לְבַד קְטַנָּה.
וְכֵן בִּשְׁאָר הַדְּבָרִים--כָּל שֶׁיָּכוֹל לְשַׁנּוֹת, מְשַׁנֶּה.

 מִצְוַת עֲשֵׂה לְהַשְׁמִיט כָּל מַה שֶׁתּוֹצִיא הָאָרֶץ בַּשְּׁבִיעִית, שֶׁנֶּאֱמָר "וְהַשְּׁבִיעִת תִּשְׁמְטֶנָּה וּנְטַשְׁתָּהּ" .
וְכָל הַנּוֹעֵל כַּרְמוֹ, אוֹ סָג שָׂדֵהוּ בַּשְּׁבִיעִית--בִּטַּל מִצְוַת עֲשֵׂה; וְכֵן אִם אָסַף כָּל פֵּרוֹתָיו לְתוֹךְ בֵּיתוֹ.
אֵלָא יַפְקִיר הַכֹּל, וְיַד הַכֹּל שׁוֹוִין בְּכָל מָקוֹם--שֶׁנֶּאֱמָר "וְאָכְלוּ אֶבְיֹנֵי עַמֶּךָ" .
וְיֵשׁ לוֹ לְהָבִיא מְעַט לְתוֹךְ בֵּיתוֹ, כְּדֶרֶךְ שֶׁמְּבִיאִין מִן הַהֶפְקֵר--חָמֵשׁ כַּדֵּי שֶׁמֶן, חָמֵשׁ עֶשְׂרֵה כַּדֵּי יַיִן; וְאִם הֵבִיא יָתֵר מִזֶה, מֻתָּר.

 אֵין שְׁבִיעִית נוֹהֶגֶת אֵלָא בְּאֶרֶץ יִשְׂרָאֵל בִּלְבָד, שֶׁנֶּאֱמָר "כִּי תָבֹאוּ אֶל-הָאָרֶץ, אֲשֶׁר אֲנִי נֹתֵן לָכֶם" --בֵּין בִּפְנֵי הַבַּיִת, בֵּין שֶׁלֹּא בִּפְנֵי הַבַּיִת.
כָּל שֶׁהִחְזִיקוּ בּוֹ עוֹלֵי בָּבֶל עַד כְּזִיב, אָסוּר בַּעֲבוֹדָה; וְכָל הַסְּפִיחִין שֶׁצּוֹמְחִין בּוֹ, אֲסוּרִין בַּאֲכִילָה.
וְכָל שֶׁלֹּא הִחְזִיקוּ בּוֹ אֵלָא עוֹלֵי מִצְרַיִם בִּלְבָד, שְׁהוּא מִכְּזִיב וְעַד הַנָּהָר וְעַד אֲמָנָה--אַף עַל פִּי שְׁהוּא אָסוּר בַּעֲבוֹדָה בַּשְּׁבִיעִית, הַסְּפִיחִין שֶׁצּוֹמְחִין בּוֹ מֻתָּרִים בַּאֲכִילָה.
וּמֵהַנָּהָר וּמֵאֲמָנָה וָהָלְאָה, מֻתָּר בַּעֲבוֹדָה בַּשְּׁבִיעִית.

 סוּרְיָה--אַף עַל פִּי שְׁאֵין שְׁבִיעִית נוֹהֶגֶת בָּהּ מִן הַתּוֹרָה, גָּזְרוּ עָלֶיהָ שֶׁתִּהְיֶה אֲסוּרָה בַּעֲבוֹדָה בַּשְּׁבִיעִית כְּאֶרֶץ יִשְׂרָאֵל: כְּדֵי שֶׁלֹּא יַנִּיחוּ אֶרֶץ יִשְׂרָאֵל, וְיֵלְכוּ וְיִשְׁתַּקְּעוּ שָׁם.
אֲבָל עַמּוֹן וּמוֹאָב, וּמִצְרַיִם וְשִׁנְעָר--אַף עַל פִּי שְׁהֶם חַיָּבִין בְּמַעַשְׂרוֹת מִדִּבְרֵיהֶם, אֵין שְׁבִיעִית נוֹהֶגֶת בָּהֶן.

 עֵבֶר הַיַּרְדֵּן, שְׁבִיעִית נוֹהֶגֶת בָּהּ מִדִּבְרֵיהֶם.
וּסְפִיחֵי עֵבֶר הַיַּרְדֵּן וּסְפִיחֵי סוּרְיָה, מֻתָּרִין בַּאֲכִילָה--לֹא יִהְיוּ אֲרָצוֹת אֵלּוּ, חֲמוּרִין מֵאֶרֶץ יִשְׂרָאֵל שֶׁהִחְזִיקוּ בָּהּ עוֹלֵי מִצְרָיִם.
גּוֹי שֶׁקָּנָה קַרְקָע בְּאֶרֶץ יִשְׂרָאֵל, וּזְרָעָהּ בַּשְּׁבִיעִית--פֵּרוֹתֶיהָ מֻתָּרִין: שֶׁלֹּא גָזְרוּ עַל הַסְּפִיחִין, אֵלָא מִפְּנֵי עוֹבְרֵי עֲבֵרָה; וְהַגּוֹיִים אֵינָן מְצֻוִּין עַל הַשְּׁבִיעִית, כְּדֵי שֶׁנִּגְזֹר עֲלֵיהֶם.

 עֲיָרוֹת אֶרֶץ יִשְׂרָאֵל הַסְּמוּכוֹת לַסְּפָר--מוֹשִׁיבִים עֲלֵיהֶם שׁוֹמֵר, כְּדֵי שֶׁלֹּא יָפוּצוּ גּוֹיִים וְיָבֹזּוּ פֵּרוֹת שְׁבִיעִית.

הִלְכּוֹת שְׁמִטָּה וְיוֹבֵל פֵּרֶק ה 
פֵּרוֹת שְׁבִיעִית נִתְּנוּ לַאֲכִילָה, וְלִשְׁתִיָּה, וּלְסִיכָה, וּלְהַדְלָקַת הַנֵּר, וְלִצְבִיעָה; מִפִּי הַשְּׁמוּעָה לָמְדוּ "תִּהְיֶה" , אַף לְהַדְלָקַת הַנֵּר וְלִצְבֹּעַ בָּהּ צְבָע.

לַאֲכִילָה וְלִשְׁתִיָּה כֵּיצַד: לֶאֱכֹל דָּבָר שֶׁדַּרְכּוֹ לֶאֱכֹל וְלִשְׁתּוֹת דָּבָר שֶׁדַּרְכּוֹ לִשְׁתּוֹת, כְּדִין תְּרוּמָה וּמַעֲשֵׂר שֵׁנִי.
וְלֹא יְשַׁנֶּה פֵּרוֹת מִבְּרִיָּתָן, כְּדֶרֶךְ שְׁאֵינוּ מְשַׁנֶּה בִּתְרוּמָה וּמַעֲשֵׂר--דָּבָר שֶׁדַּרְכּוֹ לֶאֱכֹל חַי, לֹא יֹאכַל אוֹתוֹ מְבֻשָּׁל; וְדָבָר שֶׁדַּרְכּוֹ לְהֵאָכֵל מְבֻשָּׁל, אֵין אוֹכְלִין אוֹתוֹ חַי.
לְפִיכָּךְ אֵין שׁוֹלְקִין אֹכָלֵי בְּהֵמָה.

אֵינוּ מִטַּפֵּל לֶאֱכֹל תַּבְשִׁיל שֶׁנִּפְסַד וְהַפַּת שֶׁעִפְּשָׁה, כְּדֶרֶךְ שְׁאֵינוּ אוֹכֵל בִּתְרוּמָה וּבְמַעֲשֵׂר.
וְאֵין מְבַשְּׁלִין יָרָק שֶׁלַּשְּׁבִיעִית בְּשֶׁמֶן שֶׁלִּתְרוּמָה, שֶׁלֹּא יְבִיאֶנּוּ לִידֵי פְּסוּל; וְאִם בִּשַּׁל מְעָט וַאֲכָלוֹ מִיָּד--מֻתָּר, שֶׁהֲרֵי לֹא הִנִּיחוֹ כְּדֵי לָבוֹא לִידֵי פְּסוּל.

 פֵּרוֹת הַמְּיֻחָדִין לְמַאֲכַל אָדָם, אֵין מַאֲכִילִין אוֹתָן לַבְּהֵמָה לַחַיָּה וְלָעוֹפוֹת; הָלְכָה הַבְּהֵמָה מֵאֵלֶיהָ לְתַחַת הַתְּאֵנָה, וְאָכְלָה--אֵין מְחַיְּבִין אוֹתוֹ לְהַחְזִירָהּ, שֶׁנֶּאֱמָר "וְלִבְהֶמְתְּךָ--וְלַחַיָּה ..." .

 לְסִיכָה כֵּיצַד: לָסוּךְ דָּבָר שֶׁדַּרְכּוֹ לָסוּךְ; לֹא יָסוּךְ יַיִן וְשֶׁמֶן, אֲבָל סָךְ הוּא אֶת הַשֶּׁמֶן.
וְלֹא יְפַטַּם אֶת הַשֶּׁמֶן.
וְלֹא יָסוּךְ בַּמֶּרְחֵץ; אֲבָל סָךְ הוּא מִבַּחוּץ, וְנִכְנָס.
וְשֶׁמֶן שֶׁלַּשְּׁבִיעִית--אֵין חוֹסְמִין בּוֹ תַּנּוּר וְכִירַיִם, וְאֵין סָכִין בּוֹ מַנְעָל וְסַנְדָּל.
וְאֵין סָכִין אוֹתוֹ בְּיָדַיִם טְמֵאוֹת; נָפַל עַל בְּשָׂרוֹ, מְשַׁפְשְׁפוֹ בְּיָדַיִם טְמֵאוֹת.
וְלֹא יָסוּךְ רַגְלוֹ בְּתוֹךְ הַמַּנְעָל, אֲבָל סָךְ הוּא רַגְלוֹ וְלוֹבֵשׁ הַמַּנְעָל.
וְסָךְ גּוּפוֹ וּמִתְעַגֵּל עַל גַּבֵּי קַטְבֻּלְיָה.

 לְהַדְלָקַת הַנֵּר כֵּיצַד: שֶׁמַּדְלִיק אֶת הַנֵּר בְּשֶׁמֶן שְׁבִיעִית עַצְמוֹ; מְכָרוֹ וְלָקַח בּוֹ שֶׁמֶן אַחֵר, אוֹ שֶׁהִחְלִיף שֶׁמֶן בְּשֶׁמֶן--שְׁנֵיהֶם אֲסוּרִים בַּהַדְלָקָה, שְׁאֵין מַדְלִיקִין בִּדְמֵי שְׁבִיעִית.
וְלֹא יִתֵּן הַשֶּׁמֶן לְתוֹךְ הַמְּדוּרָה, אֵלָא מַדְלִיקוֹ בַּנֵּר.

 לִצְבִיעָה כֵּיצַד: דְּבָרִים שֶׁדַּרְכָּן לִצְבֹּעַ בָּהֶן--אַף עַל פִּי שְׁהֶן מַאֲכָלֵי אָדָם, צוֹבְעִין בָּהֶן לָאָדָם; אֲבָל לֹא צוֹבְעִין לַבְּהֵמָה מִפֵּרוֹת שְׁבִיעִית, אַפִלּוּ מֵאֹכָלֵי בְּהֵמָה--שְׁאֵין קְדֻשַּׁת שְׁבִיעִית חָלָה עַל צִבְעֵי בְּהֵמָה.
מִינֵי כְּבָסִים כְּגוֹן בּוֹרִית וְאָהָל--קְדֻשַּׁת שְׁבִיעִית חָלָה עֲלֵיהֶן, וּמְכַבְּסִין בָּהֶן: שֶׁנֶּאֱמָר "וְהָיְתָה שַׁבַּת הָאָרֶץ לָכֶם" --"לָכֶם", לְכָל צָרְכֵּיכֶם.

אֲבָל אֵין מְכַבְּסִין בְּפֵרוֹת שְׁבִיעִית, וְאֵין עוֹשִׂין מְלֻגְמָה--שֶׁנֶּאֱמָר "וְהָיְתָה שַׁבַּת הָאָרֶץ לָכֶם, לְאָכְלָה" : לֹא לִמְלֻגְמָה, וְלֹא לְזִלּוּף, וְלֹא לְהָקִיא, וְלֹא לְמִשְׁרָה, וְלֹא לִכְבִיסָה.

 כְּלָל גָּדוֹל אָמְרוּ בְּפֵרוֹת שְׁבִיעִית: כָּל שְׁהוּא מְיֻחָד לְמַאֲכַל אָדָם, כְּגוֹן חִטִּים וּתְאֵנִים וַעֲנָבִים וְכַיּוֹצֶא בָּהֶן--אֵין עוֹשִׂין מִמֶּנּוּ מְלֻגְמָה אוֹ רְטִיָּה וְכַיּוֹצֶא בָּהֶן וְאַפִלּוּ לָאָדָם, שֶׁנֶּאֱמָר "וְהָיְתָה שַׁבַּת הָאָרֶץ לָכֶם, לְאָכְלָה" , כָּל שְׁהוּא מְיֻחָד לָכֶם, יִהְיֶה לְאָכְלָה וְלֹא לִרְפוּאָה; וְכָל שְׁאֵינוּ מְיֻחָד לְמַאֲכַל אָדָם, כְּגוֹן קוֹצִין וְדַרְדְּרִין הָרַכִּים--עוֹשִׂין מֵהֶן מְלֻגְמָה לָאָדָם, אֲבָל לֹא לַבְּהֵמָה.

וְכָל שְׁאֵינוּ מְיֻחָד לֹא לָאָדָם וְלֹא לַבְּהֵמָה, כְּגוֹן הַסִּיאָה וְהָאֵזוֹב וְהַקֻּרְנִית--הֲרֵי הוּא תָּלוּי בְּמַחְשַׁבְתּוֹ: חִשַּׁב עָלָיו לְעֵצִים, הֲרֵי הוּא כָּעֵצִים; חִשַּׁב עָלָיו לַאֲכִילָה, הֲרֵי הוּא כַּפֵּרוֹת; חִשַּׁב עָלָיו לְמַאֲכַל אָדָם וּלְמַאֲכַל בְּהֵמָה--נוֹתְנִין עָלָיו חֻמְרֵי מַאֲכַל אָדָם, שְׁאֵין עוֹשִׂין מֵהֶן מְלֻגְמָה, וְחֻמְרֵי מַאֲכַל בְּהֵמָה, שְׁאֵין שׁוֹלְקִין אוֹתָן.

 מֻתָּר לִמְכֹּר אֹכָלֵי אָדָם וְאֹכָלֵי בְּהֵמָה, וְלִקַּח בָּהֶם אֹכָלֵי אָדָם.
אֲבָל אֵין מוֹכְרִין אֹכָלֵי בְּהֵמָה, לִקַּח בָּהֶם אֹכָלֵי בְּהֵמָה אַחֶרֶת, וְאֵין צָרִיךְ לוֹמַר שְׁאֵין מוֹכְרִין אֹכָלֵי אָדָם, לִקַּח בָּהֶם אֹכָלֵי בְּהֵמָה; וְאִם לָקַח בָּהֶן, אוֹ הִחְלִיף אֹכָלֵי אָדָם בְּאֹכָלֵי בְּהֵמָה--הֲרֵי הֶן כְּאֹכָלֵי אָדָם, שְׁאֵין עוֹשִׂין מֵהֶן מְלֻגְמָה לָאָדָם.

 פֵּרוֹת שְׁבִיעִית--אֵין מוֹצִיאִין אוֹתָן מֵהָאָרֶץ לְחוּצָה לָאָרֶץ, וְאַפִלּוּ לְסוּרְיָה.
וְאֵין מַאֲכִילִין אוֹתָן לַגּוֹי, וְלֹא לַשָּׂכִיר; וְאִם הָיָה שְׂכִיר שַׁבָּת, אוֹ שְׂכִיר שָׁנָה, אוֹ שְׂכִיר חֹדֶשׁ, אוֹ שֶׁקָּצַץ מְזוֹנוֹתָיו עָלָיו--הֲרֵי הוּא כְּאַנְשֵׁי בֵּיתוֹ, וּמַאֲכִילִין אוֹתוֹ.
וּמַאֲכִילִין אֶת הָאַכְסַנְיָה פֵּרוֹת שְׁבִיעִית.
וְאֵין בֵּית דִּין פּוֹסְקִין לָאִשָּׁה פֵּרוֹת שְׁבִיעִית, מִפְּנֵי שֶׁזֶּה כִּמְשַׁלֵּם חוֹב מִפֵּרוֹת שְׁבִיעִית; אֲבָל נִזֹּנֶת הִיא מִשֶּׁלְּבַעְלָהּ.

 אֵין אוֹסְפִין פֵּרוֹת שְׁבִיעִית כִּשְׁהֶן בֹּסֶר--שֶׁנֶּאֱמָר "תֹּאכְלוּ, אֶת-תְּבוּאָתָהּ" , אֵינָהּ נֶאֱכֶלֶת עַד שֶׁתֵּעָשֶׂה תְּבוּאָה; אֲבָל אוֹכֵל מֵהֶן מְעַט בַּשָּׂדֶה כִּשְׁהֶם פַּגִּין, כְּדֶרֶךְ שֶׁאוֹכֵל בִּשְׁאָר שְׁנֵי שָׁבוּעַ.
וְלֹא יִכְנֹס לֶאֱכֹל בְּתוֹךְ בֵּיתוֹ, עַד שֶׁיַּגִּיעוּ לְעוֹנַת הַמַּעַשְׂרוֹת.

 וּמֵאֵימָתַי יִהְיֶה מֻתָּר לֶאֱכֹל פֵּרוֹת הָאִילָן בַּשָּׂדֶה בַּשְּׁבִיעִית: הַפַּגִּין שֶׁלַּתְּאֵנִים--מִשֶּׁיַּזְרִיחוּ, אוֹכֵל בָּהֶן פִּתּוֹ בַּשָּׂדֶה; וְכֵן כָּל כַּיּוֹצֶא בָּהֶן.
וְהַבֹּסֶר--מִשֶּׁיּוֹצִיא מַיִם, אוֹכְלוֹ בַּשָּׂדֶה; וְכֵן כָּל כַּיּוֹצֶא בּוֹ.
הַזֵּיתִים--מִשֶּׁיַּכְנִיסוּ סְאָה שֶׁלַּזֵּיתִים רְבִיעִית שֶׁמֶן, פּוֹצֵעַ וְאוֹכֵל בַּשָּׂדֶה; הִכְנִיסוּ חֲצִי לוֹג, כּוֹתֵשׁ וְסָךְ בַּשָּׂדֶה; הִכְנִיסוּ שְׁלִישׁ--מֻתָּר לְהַכְנִיס לְבֵיתוֹ, שֶׁהֲרֵי הִגִּיעוּ לְעוֹנַת הַמַּעַשְׂרוֹת.

 מֻתָּר לָקֹץ אִילָנוֹת לְעֵצִים בַּשְּׁבִיעִית, קֹדֶם שֶׁיִּהְיֶה פְּרִי.
אֲבָל מִשֶּׁיַּתְחִיל לַעֲשׂוֹת פְּרִי--לֹא יָקֹץ אוֹתוֹ, שֶׁהֲרֵי מַפְסִיד הָאֹכֶל, וְנֶאֱמָר "וְהָיְתָה שַׁבַּת הָאָרֶץ לָכֶם, לְאָכְלָה" , לֹא לְהֶפְסֵד.
וְאִם הוֹצִיא פֵּרוֹת וְהִגִּיעוּ לְעוֹנַת הַמַּעַשְׂרוֹת, מֻתָּר לָקֹץ אוֹתוֹ--שֶׁהֲרֵי הוֹצִיא פֵּרוֹתָיו, וּבָטַל דִּין שְׁבִיעִית מִמֶּנּוּ.

 וּמֵאֵימָתַי אֵין קוֹצְצִין הָאִילָן בַּשְּׁבִיעִית--הַחַרוּבִין מִשֶּׁיְּשַׁלְשְׁלוּ, וְהַגְּפָנִים מִשֶּׁיְּגָרְעוּ, וְהַזֵּיתִים מִשֶּׁיָּנֵצוּ, וּשְׁאָר כָּל הָאִילָנוֹת מִשֶּׁיּוֹצִיאוּ בֹּסֶר.
וְאֵין קוֹצְצִין אֶת הַכַּפְנָיוֹת בַּשְּׁבִיעִית, מִפְּנֵי שְׁהוּא הֶפְסֵד פְּרִי; וְאִם אֵין דַּרְכָּן לְהֵעָשׂוֹת תְּמָרִים אֵלָא שִׁיצִין, מֻתָּר לָקֹץ אוֹתָן כַּפְנָיוֹת.

 אֵין שׁוֹרְפִין תֶּבֶן וְקַשׁ שֶׁלַּשְּׁבִיעִית, מִפְּנֵי שְׁהוּא רָאוּי לְמַאֲכַל בְּהֵמָה; אֲבָל מַסִּיקִין בְּגֶפֶת וּבְזוֹגִין שֶׁלַּשְּׁבִיעִית.
מֶרְחֵץ שֶׁהֻסְּקָה בְּתֶבֶן וְקַשׁ שֶׁלַּשְּׁבִיעִית, מֻתָּר לִרְחֹץ בָּהּ בְּשָׂכָר; וְאִם אָדָם חָשׁוּב הוּא, אָסוּר לִרְחֹץ בָּהּ--שֶׁמֶּא יַסִּיקוּ בָּהּ דְּבָרִים אֲחֵרִים כְּדֵי לִהְיוֹת רֵיחָהּ נוֹדֵף בִּשְׁבִילוֹ, וְנִמְצְאוּ מַפְסִידִין פֵּרוֹת שְׁבִיעִית.

 הַקְּלִפִּין וְהַגַּרְעִנִּין שֶׁמֻּתָּרִין בִּתְרוּמָה לַזָּרִים, אֵין קְדֻשַּׁת שְׁבִיעִית חָלָה עֲלֵיהֶם; וַהֲרֵי הֶן כְּעֵצִים, אֵלָא אִם כֵּן רְאוּיִין לִצְבִיעָה.
וְהַקּוּר, קְדֻשַּׁת שְׁבִיעִית חָלָה עָלָיו.

 הַצּוֹרֵר תְּבָלִין שֶׁלַּשְּׁבִיעִית, וּנְתָנָן לְתוֹךְ הַתַּבְשִׁיל--אִם בָּטַל טַעְמָן, הֲרֵי אֵלּוּ מֻתָּרִין לְכָל דָּבָר; וְאִם נִשְׁאָר בָּהֶן טַעַם, עֲדַיִן הֶם בִּקְדֻשַּׁת שְׁבִיעִית.

 אֵין נוֹתְנִין תֶּבֶן וְקַשׁ שֶׁלַּשְּׁבִיעִית לֹא לְתוֹךְ הַכַּר, וְלֹא לְתוֹךְ הַטִּיט; וְאִם נָתַן, הֲרֵי זֶה כִּמְבֹעָר.
תַּנּוּר שֶׁהִסִּיקוּהוּ בְּתֶבֶן וּבְקַשׁ שֶׁלַּשְּׁבִיעִית, יוּצַן; וּמִשֶּׁתֵּרֵד רְבִיעַה שְׁנִיָּה בְּמוֹצָאֵי שְׁבִיעִית, נִהְנִין וְשׂוֹרְפִין בְּתֶבֶן וּבְקַשׁ שֶׁלַּשְּׁבִיעִית.

הִלְכּוֹת שְׁמִטָּה וְיוֹבֵל פֵּרֶק ו 
אֵין עוֹשִׂין סְחוֹרָה בְּפֵרוֹת שְׁבִיעִית; וְאִם רָצָה לִמְכֹּר מְעַט מִפֵּרוֹת שְׁבִיעִית, מוֹכֵר.
וְאוֹתָן הַדָּמִים, הֲרֵי הֶן כְּפֵרוֹת שְׁבִיעִית: יִלָּקַח בָּהֶן מַאֲכָל, וְיֵאָכֵל בִּקְדֻשַּׁת שְׁבִיעִית.
וְאוֹתוֹ הַפְּרִי הַנִּמְכָּר, הֲרֵי הוּא בִּקְדֻשָּׁתוֹ כְּשֶׁהָיָה.

לֹא יִהְיֶה לוֹקֵחַ יַרְקוֹת שָׂדֶה וּמוֹכֵר, וְלֹא יִצְבֹּר מִקְּלִפֵּי שְׁבִיעִית בְּשָׂכָר--מִפְּנֵי שֶׁזֶּה עוֹשֶׂה סְחוֹרָה בְּפֵרוֹת שְׁבִיעִית.
לָקַח יְרָקוֹת לֶאֱכֹל, וְהוֹתִיר--מֻתָּר לִמְכֹּר הַמּוֹתָר, וְהַדָּמִים שְׁבִיעִית; וְכֵן אִם לָקַט יְרָקוֹת לְעַצְמוֹ, וְלָקַח מֵהֶן בְּנוֹ אוֹ בֶּן בֵּיתוֹ וּמָכַר--הֲרֵי זֶה מֻתָּר, וְהַדָּמִים דְּמֵי שְׁבִיעִית.

כְּשֶׁמּוֹכְרִין פֵּרוֹת שְׁבִיעִית--אֵין מוֹכְרִין אוֹתָן לֹא בְּמִדָּה, וְלֹא בְּמִשְׁקָל, וְלֹא בְּמִנְיָן: כְּדֵי שֶׁלֹּא יִהְיֶה כְּסוֹחֵר בְּפֵרוֹת שְׁבִיעִית.
אֵלָא מוֹכֵר הַמְּעַט שֶׁמּוֹכֵר אַכְסָרָה, לְהוֹדִיעַ שְׁהוּא הֶפְקֵר; וְלוֹקֵחַ הַדָּמִים, לִקְנוֹת בָּהֶן אֹכֶל אַחֵר.
וְאוֹגֵד דְּבָרִים שֶׁדַּרְכָּן לְהֵאָגֵד לַבַּיִת, לִמְכֹּר בַּשּׁוּק אַכְסָרָה, כְּדֶרֶךְ שֶׁאוֹגְדִין לְהָבִיא לַבַּיִת, לֹא כְּדֶרֶךְ שֶׁאוֹגְדִין לַשּׁוּק--כְּדֵי שֶׁלֹּא יִהְיֶה כְּמוֹכֵר בְּצִמְצוּם; וּדְבָרִים שְׁאֵין דַּרְכָּן לְהֵאָגֵד אֵלָא לַשּׁוּק, לֹא יֶאֱגֹד אוֹתָן.

 פֵּרוֹת חוּצָה לָאָרֶץ שֶׁנִּכְנְסוּ לָאָרֶץ--לֹא יִהְיוּ נִמְכָּרִים בְּמִדָּה, אוֹ בְּמִשְׁקָל, אוֹ בְּמִנְיָן, אֵלָא כְּפֵרוֹת הָאָרֶץ אַכְסָרָה; וְאִם הָיוּ נִכָּרִין שְׁהֶם מֵחוּצָה לָאָרֶץ, מֻתָּר.

 חֹמֶר בַּשְּׁבִיעִית מִבַּהֶקְדֵּשׁ: שֶׁהַפּוֹדֶה אֶת הַקֹּדֶשׁ--יָצָא הַקֹּדֶשׁ לְחֻלִּין, וְיִתָּפְסוּ הַדָּמִים תַּחְתָּיו.
וְהַשְּׁבִיעִית אֵינָהּ כֵּן; אֵלָא הַמּוֹכֵר פֵּרוֹת שְׁבִיעִית--יִתָּפְסוּ הַדָּמִים וְיֵעָשׂוּ כְּפֵרוֹת שְׁבִיעִית, וְהַפֵּרוֹת עַצְמָן לֹא נִתְחַלְּלוּ וְנַעֲשׂוּ כְּפֵרוֹת שְׁאָר הַשָּׁנִים, שֶׁנֶּאֱמָר בָּהּ "תִּהְיֶה" , בַּהֲוִיָּתָהּ תְּהֵי לְעוֹלָם.
וּלְפִי שֶׁנִּקְרֵאת "קֹדֶשׁ" , תּוֹפֶסֶת אֶת דָּמֶיהָ.
נִמְצֵאתָ אוֹמֵר הָאַחֲרוֹן נִתְפָּס בַּשְּׁבִיעִית, וְהַפְּרִי עַצְמוֹ הֲרֵי הוּא כְּמוֹ שֶׁהָיָה.

 כֵּיצַד: לָקַח בְּפֵרוֹת שְׁבִיעִית אוֹ בִּדְמֵיהֶן בָּשָׂר--נַעֲשָׂה הַבָּשָׂר כְּאוֹתָן הַפֵּרוֹת, וְאוֹכְלוֹ כְּפֵרוֹת שְׁבִיעִית; וְצָרִיךְ לְבַעַר שְׁנֵיהֶם, בְּשָׁעַת בֵּעוּר שְׁבִיעִית.
לָקַח בְּאוֹתוֹ בָּשָׂר אוֹ בְּדָמָיו דָּגִים, יָצָא הַבָּשָׂר וְנִתְפְּסוּ הַדָּגִים; לָקַח בַּדָּגִים אוֹ בִּדְמֵיהֶן שֶׁמֶן, יָצְאוּ דָּגִים וְנִתְפַּס שֶׁמֶן; לָקַח בַּשֶּׁמֶן אוֹ בְּדָמָיו דְּבַשׁ, יָצָא שֶׁמֶן וְנִתְפַּס דְּבַשׁ.
וְצָרִיךְ לְבַעַר הַפֵּרוֹת הָרִאשׁוֹנוֹת עִם הַדְּבַשׁ הָאַחֲרוֹן, כְּדֶרֶךְ שֶׁמְּבַעֲרִין פֵּרוֹת שְׁבִיעִית; וְאֵין עוֹשִׂין מִשְּׁנֵיהֶם מְלֻגְמָה וְלֹא מַפְסִידִין אוֹתָן, כִּשְׁאָר פֵּרוֹת שְׁבִיעִית.

 אֵין שְׁבִיעִית מִתְחַלֶּלֶת אֵלָא דֶּרֶךְ מֶקָּח.
בַּמֶּה דְּבָרִים אֲמוּרִים, בִּפְרִי רִאשׁוֹן; אֲבָל בִּפְרִי שֵׁנִי מִתְחַלֵּל, בֵּין דֶּרֶךְ מֶקָּח בֵּין דֶּרֶךְ חִלּוּל.
וּכְשֶׁמְּחַלְּלִין פְּרִי הַנִּלְקָח שֵׁנִית, אֵין מְחַלְּלִין אוֹתוֹ עַל בְּהֵמָה חַיָּה וָעוֹף חַיִּים--שֶׁמֶּא יַנִּיחֵם, וִיגַדַּל מֵהֶם עֲדָרִים עֲדָרִים; וְאֵין צָרִיךְ לוֹמַר שְׁבִיעִית עַצְמָהּ.
אֲבָל מְחַלְּלִין אוֹתָן הַפֵּרוֹת עַל הַשְּׁחוּטִים.

 דְּמֵי שְׁבִיעִית--אֵין פּוֹרְעִין מֵהֶן אֶת הַחוֹב, וְאֵין עוֹשִׂין בָּהֶן שׁוֹשְׁבִינוּת, וְאֵין מְשַׁלְּמִין מֵהֶן תַּגְמוּלִין, וְאֵין פּוֹסְקִין מֵהֶן צְדָקָה לָעֲנִיִּים בְּבֵית הַכְּנֶסֶת; אֲבָל מְשַׁלְּחִין מֵהֶן דְּבָרִים שֶׁלִּגְמִילוּת חֲסָדִים, וְצָרִיךְ לְהוֹדִיעַ.

וְכֵן אֵין לוֹקְחִין מֵהֶן עֲבָדִים וְקַרְקָעוֹת וּבְהֵמָה טְמֵאָה; וְאִם לָקַח, יֹאכַל כְּנֶגְדָּן כְּדֶרֶךְ שֶׁעוֹשֶׂה בְּמַעֲשֵׂר שֵׁנִי.
וְאֵין מְבִיאִין מֵהֶן קִנֵּי זָבִים וְזָבוֹת וְיוֹלְדוֹת, חַטָּאוֹת וַאֲשָׁמוֹת; וְאִם הֵבִיא, יֹאכַל כְּנֶגְדָּן.
וְאֵין סָכִין כֵּלִים וְעוֹרוֹת בְּשֶׁמֶן שֶׁלַּשְּׁבִיעִית; וְאִם סָךְ, יֹאכַל כְּנֶגְדָּן.

 אֵין נוֹתְנִין מֵהֶן לֹא לַבַּלָּן, וְלֹא לַסַּפָּר, וְלֹא לַסַּפָּן, וְלֹא לִשְׁאָר הָאֻמָּנִין; אֲבָל נוֹתֵן הוּא לְמִי שֶׁדּוֹלֶה מַיִם מִן הַבּוֹר לְהַשְׁקוֹת אוֹתוֹ מַיִם.
וּמֻתָּר לִתֵּן מִפֵּרוֹת שְׁבִיעִית אוֹ מִדְּמֵיהֶן לָאֻמָּנִין, מַתְּנוֹת חִנָּם.

 הָאוֹמֵר לַפּוֹעֵל הֵא לָךְ אֵיסָר זֶה, וְלַקַּט לִי יָרָק הַיּוֹם--שְׂכָרוֹ מֻתָּר; וְאֵינוּ כִּדְמֵי שְׁבִיעִית--אֵלָא מוֹצִיאוֹ בְּכָל מַה שֶׁיִּרְצֶה, וְלֹא קָנְסוּ אֶת הַפּוֹעֵל לִהְיוֹת שְׂכָרוֹ כִּדְמֵי שְׁבִיעִית.
וְאִם אָמַר לוֹ, לַקַּט לִי בּוֹ הַיּוֹם יָרָק--הֲרֵי זֶה כִּדְמֵי שְׁבִיעִית; וְאֵינוּ מוֹצִיאוֹ אֵלָא בַּאֲכִילָה וּשְׁתִיָּה, כְּפֵרוֹת שְׁבִיעִית.

 הַחַמָּרִים הָעוֹשִׂים בְּפֵרוֹת שְׁבִיעִית מְלֶאכֶת שְׁבִיעִית הָאֲסוּרָה, כְּגוֹן שֶׁהֵבִיאוּ יוֹתֵר מִדַּי--הֲרֵי שְׂכָרָן כִּדְמֵי שְׁבִיעִית; וְדָבָר זֶה קְנָס לָהֶם.
וּמִפְּנֵי מַה קָנְסוּ בִּשְׂכַר הַחַמָּרִים, וְלֹא קָנְסוּ בִּשְׂכַר הַפּוֹעֵל--מִפְּנֵי שֶׁשְּׂכַר הַפּוֹעֵל מְעַט, לֹא קָנְסוּ בּוֹ מִשּׁוֹם כְּדֵי חַיָּיו.

 הַלּוֹקֵחַ מִן הַנַּחְתּוֹם כִּכָּר בְּפֻנְדְּיוֹן, וְאָמַר לוֹ בְּשָׁעַת לְקִיחָה, כְּשֶׁאֲלַקַּט יַרְקוֹת שָׂדֶה, אָבִיא לָךְ--הֲרֵי זֶה מֻתָּר; וְאוֹתוֹ הַכִּכָּר, הֲרֵי הוּא כְּפֵרוֹת שְׁבִיעִית.
וְאִם לָקַח מִמֶּנּוּ סְתָם--לֹא יְשַׁלַּם מִדְּמֵי שְׁבִיעִית, שְׁאֵין פּוֹרְעִין חוֹב מִדְּמֵי שְׁבִיעִית.

 אוֹכְלִין פֵּרוֹת שְׁבִיעִית בְּטוֹבָה, וְשֶׁלֹּא בְּטוֹבָה.
כֵּיצַד בְּטוֹבָה--שֶׁיִּתֵּן לוֹ פֵּרוֹת שְׁבִיעִית, כְּמִי שֶׁעָשָׂה עִמּוֹ טוֹבָה שֶׁנָּתַן לוֹ, אוֹ שֶׁיַּכְנִיסוֹ לְגִנָּתוֹ לֶאֱכֹל, כְּמִי שֶׁעָשָׂה עִמּוֹ טוֹבָה.
וּמִי שֶׁנָּתְנוּ לוֹ פֵּרוֹת שְׁבִיעִית בְּמַתָּנָה, אוֹ שֶׁנָּפְלוּ לוֹ בִּירֻשָּׁה--הֲרֵי זֶה אוֹכְלָם, כְּדֶרֶךְ שֶׁאוֹכֵל פֵּרוֹת שֶׁאוֹסֵף אוֹתָן הוּא בְּעַצְמוֹ מִן הַשָּׂדֶה.

הִלְכּוֹת שְׁמִטָּה וְיוֹבֵל פֵּרֶק ז 
פֵּרוֹת שְׁבִיעִית--אֵין אוֹכְלִין מֵהֶן אֵלָא כָּל זְמָן שֶׁאוֹתוֹ הַמִּין מָצוּי בַּשָּׂדֶה, שֶׁנֶּאֱמָר "וְלִבְהֶמְתְּךָ--וְלַחַיָּה, אֲשֶׁר בְּאַרְצֶךָ: תִּהְיֶה ..." : כָּל זְמָן שֶׁחַיָּה אוֹכֶלֶת מִמִּין זֶה מִן הַשָּׂדֶה, אַתָּה אוֹכֵל מִמַּה שֶׁבַּבַּיִת; כָּלָה לַחַיָּה מִן הַשָּׂדֶה--חַיָּב לְבַעַר אוֹתוֹ הַמִּין מִן הַבַּיִת, וְזֶה הוּא בֵּעוּר שֶׁלְּפֵרוֹת שְׁבִיעִית.

כֵּיצַד: הֲרֵי שֶׁהָיוּ לוֹ גְּרֹגְּרוֹת שֶׁלַּשְּׁבִיעִית בְּתוֹךְ בֵּיתוֹ--אוֹכֵל מֵהֶן, כָּל זְמָן שֶׁהַתְּאֵנִים בָּאִילָנוֹת בַּשָּׂדֶה; כָּלוּ הַתְּאֵנִים מִן הַשָּׂדֶה--אָסוּר לֶאֱכֹל מִן הַגְּרֹגְּרוֹת שֶׁבַּבַּיִת, אֵלָא מְבַעֵר אוֹתָן.
הָיוּ לוֹ פֵּרוֹת מְרֻבִּין, מְחַלְּקָן מְזוֹן שָׁלוֹשׁ סְעֻדּוֹת לְכָל אֶחָד וְאֶחָד.

וְאָסוּר לֶאֱכֹל אַחַר הַבֵּעוּר, בֵּין לָעֲנִיִּים בֵּין לָעֲשִׁירִים; וְאִם לֹא מָצָא אוֹכְלִין בְּשָׁעַת הַבֵּעוּר--שׂוֹרֵף בָּאֵשׁ, אוֹ מַשְׁלִיךְ לַיָּם, אוֹ מְאַבֵּד בְּכָל דָּבָר שֶׁמְּאַבֵּד.

הָיוּ לוֹ צִמּוּקִין שֶׁלַּשְּׁבִיעִית, וְכָלוּ הָעֲנָבִים מִן הַשָּׂדֶה מִן הַגִּנּוֹת וְהַפַּרְדֵּסִים שְׁהֶן הֶפְקֵר--אַף עַל פִּי שֶׁעֲדַיִן יֵשׁ עֲנָבִים בַּגְּפָנִים שֶׁבְּתוֹךְ הַחֲצֵרוֹת--אֵינוּ אוֹכֵל מִן הַצִּמּוּקִין מִפְּנֵי עֲנָבִים אֵלּוּ שֶׁבֶּחָצֵר, לְפִי שְׁאֵינָן מְצוּיִין לַחַיָּה.
אֲבָל אִם יֵשׁ שָׁם עֲנָבִים קָשִׁים בְּיוֹתֵר שְׁאֵינָן נִגְמָרִין אֵלָא בְּסוּף הַשָּׁנָה, הֲרֵי זֶה אוֹכֵל מִן הַצִּמּוּקִין בִּשְׁבִילָן.
וְכֵן כָּל כַּיּוֹצֶא בְּזֶה.

אִילָן שְׁהוּא עוֹשֶׂה פֵּרוֹת שְׁתֵּי פְּעָמִים בַּשָּׁנָה, וְהָיָה לוֹ מִפֵּרוֹתָיו הָרִאשׁוֹנוֹת--הֲרֵי זֶה אוֹכֵל מֵהֶן כָּל זְמָן שֶׁפֵּרוֹת שְׁנִיּוֹת מְצוּיוֹת בַּשָּׂדֶה, שֶׁהֲרֵי מֵאוֹתוֹ הַמִּין בַּשָּׂדֶה; אֲבָל פֵּרוֹת הַסְּתָיו--אֵין אוֹכְלִים בִּשְׁבִילָן, מִפְּנֵי שְׁהֶן דּוֹמִין לַפֵּרוֹת שֶׁלְּשָׁנָה אַחֶרֶת.

הַכּוֹבֵשׁ שְׁלוֹשָׁה כְּבָשִׁים בְּחָבִית אַחַת--כָּל שֶׁכָּלָה מִינוֹ מִן הַשָּׂדֶה, יְבַעַר מִינוֹ מִן הֶחָבִית; וְאִם הִתְחִיל בָּהּ, הֲרֵי הַכֹּל כִּמְבֹעָר.
וּכְשֵׁם שֶׁמְּבַעֵר אֹכָלֵי אָדָם, כָּךְ מְבַעֵר אֹכָלֵי בְּהֵמָה מִן הַבַּיִת; וְאֵינוּ מַאֲכִילָן לַבְּהֵמָה, אִם כָּלָה אוֹתוֹ הַמִּין מִן הַשָּׂדֶה.
וּכְשֵׁם שֶׁמְּבַעֲרִין אֶת הַפֵּרוֹת, כָּךְ מְבַעֲרִין אֶת הַדָּמִים.

כֵּיצַד: הֲרֵי שֶׁמָּכַר רִמּוֹנִים שֶׁלַּשְּׁבִיעִית, וַהֲרֵי הוּא אוֹכֵל בִּדְמֵיהֶן, וְכָלוּ הָרִמּוֹנִים מִן הָאִילָן שֶׁבַּשָּׂדֶה, וְנִשְׁאַר אֶצְלוֹ מִן הַדָּמִים שֶׁמָּכַר בָּהֶן--חַיָּב לְבַעַר.
כֵּיצַד עוֹשֶׂה: קוֹנֶה בָּהֶן מַאֲכָלוֹת, וּמְחַלְּקָן מְזוֹן שָׁלוֹשׁ סְעוֹדוֹת לְכָל אֶחָד וְאֶחָד; אוֹ יַשְׁלִיךְ הַמָּעוֹת לְיָם הַמֶּלַח, אִם לֹא מָצָא אוֹכְלִין.

 שָׁלוֹשׁ אֲרָצוֹת לַבֵּעוּר: אֶרֶץ יְהוּדָה כֻּלָּהּ--הָהָר וְהַשְּׁפֵלָה וְהָעֵמֶק, אֶרֶץ אַחַת; עֵבֶר הַיַּרְדֵּן כֻּלּוֹ--שְׁפֵלַת לוּד וְהַר שְׁפֵלַת לוּד וּמִבֵּית חוֹרוֹן עַד הַיָּם, אֶרֶץ אַחַת; וְהַגָּלִיל כֻּלּוֹ--גָּלִיל הָעֶלְיוֹן וְגָלִיל הַתַּחְתּוֹן וּתְחוּם טְבֶרְיָה, אֶרֶץ אַחַת.
וְאוֹכְלִין בְּכָל אַחַת וְאַחַת מִשְּׁלָשְׁתָּן, עַד שֶׁיִּכְלֶה הָאַחֲרוֹן שֶׁבָּהּ.

 כֵּיצַד: הָיוּ לוֹ פֵּרוֹת בְּאֶרֶץ יְהוּדָה--אוֹכֵל מֵהֶן, כָּל זְמָן שֶׁיֵּשׁ מֵאוֹתוֹ הַמִּין בְּכָל אֶרֶץ יְהוּדָה כֻּלָּהּ; וְכֵן אִם הָיוּ לוֹ פֵּרוֹת גָּלִיל--אוֹכֵל מֵהֶן, כָּל זְמָן שֶׁיֵּשׁ מֵאוֹתוֹ הַמִּין בְּכָל אֶרֶץ הַגָּלִיל כֻּלָּהּ; וְכֵן בְּעֵבֶר הַיַּרְדֵּן.
וְשָׁלוֹשׁ אֲרָצוֹת אֵלּוּ, כֻּלָּן חֲשׁוּבוֹת כְּאֶרֶץ אַחַת לַחַרוּבִין וְלַזֵּיתִים וְלַתְּמָרִים.
וְאוֹכְלִין בַּתְּמָרִים, עַד שֶׁיִּכְלֶה הָאַחֲרוֹן שֶׁבּוֹ; וְאֵימָתַי הוּא כּוֹלֶה, עַד הַפּוּרִים.
וְכֵן אוֹכְלִין בַּזֵּיתִים, עַד הָעֲצֶרֶת; וּבָעֲנָבִים, עַד הַפֶּסַח שֶׁלְּמוֹצָאֵי שְׁבִיעִית; וּבַגְּרֹגְּרוֹת, עַד הַחֲנֻכָּה.

 הַמּוֹלִיךְ פֵּרוֹת שְׁבִיעִית מִמְּקוֹם שֶׁכָּלוּ לִמְקוֹם שֶׁלֹּא כָלוּ, אוֹ מִמְּקוֹם שֶׁלֹּא כָלוּ לִמְקוֹם שֶׁכָּלוּ--חַיָּב לְבַעַר: לְפִי שֶׁנּוֹתְנִין עָלָיו חֻמְרֵי מְקוֹם שֶׁיָּצָא מִשָּׁם, וְחֻמְרֵי מְקוֹם שֶׁהָלַךְ לְשָׁם.
וּפֵרוֹת הָאָרֶץ שֶׁיָּצְאוּ לְחוּצָה לָאָרֶץ--מִתְבַּעֲרִים בִּמְקוֹמָן, וְלֹא יַעְבִירֵם מִמָּקוֹם לְמָקוֹם.

 כְּלָל גָּדוֹל אָמְרוּ בַּשְּׁבִיעִית: כָּל שְׁהוּא מֵאֹכֶל אָדָם, אוֹ מֵאֹכֶל בְּהֵמָה, אוֹ מִמִּין הַצּוֹבְעִין--אִם אֵינוּ מִתְקַיֵּם בָּאָרֶץ--יֵשׁ לוֹ שְׁבִיעִית וּלְדָמָיו שְׁבִיעִית, וְחַיָּב בְּבֵעוּר וְיֵשׁ לְדָמָיו בֵּעוּר.
כְּגוֹן עַלֵּי הַלּוּף הַשּׁוֹטֶה וְעַלֵּי הַדַּנְדַּנָּה וְהָעֻלְשִׁין, מֵאֹכֶל אָדָם; וּכְגוֹן הַחוֹחִים וְהַדַּרְדְּרִין, מֵאֹכֶל הַבְּהֵמָה; וּכְגוֹן אִסְטִיס וְקוֹצָה, מִמִּין הַצּוֹבְעִין.

וְאִם הָיָה מִתְקַיֵּם בָּאָרֶץ, כְּגוֹן הַפּוּאָה וְהָרִכְפָּה מִמִּין הַצּוֹבְעִין--אַף עַל פִּי שֶׁיֵּשׁ לוֹ שְׁבִיעִית וּלְדָמָיו שְׁבִיעִית--אֵין לוֹ בֵּעוּר וְלֹא לְדָמָיו בֵּעוּר, שֶׁהֲרֵי מִתְקַיֵּם בָּאָרֶץ, אֵלָא נִהְנִין וְצוֹבְעִין בּוֹ, עַד רֹאשׁ הַשָּׁנָה.

 וְכָל שְׁאֵינוּ מְיֻחָד לֹא לְמַאֲכַל אָדָם, וְלֹא לְמַאֲכַל בְּהֵמָה, וְאֵינוּ מִמִּין הַצּוֹבְעִים--הוֹאִיל וְאֵינוּ לְעֵצִים, יֵשׁ לוֹ שְׁבִיעִית וּלְדָמָיו שְׁבִיעִית; אֲבָל אֵין לוֹ בֵּעוּר וְלֹא לְדָמָיו בֵּעוּר, אַף עַל פִּי שְׁאֵינוּ מִתְקַיֵּם בָּאָרֶץ, אֵלָא נִהְנִין בּוֹ אוֹ בְּדָמָיו, עַד רֹאשׁ הַשָּׁנָה: כְּגוֹן עִיקַר הַלּוּף הַשּׁוֹטֶה, וְעִיקַר הַדַּנְדַּנָּה, וְהָעַקְרְבָנִין.

 קְלִפֵּי רִמּוֹן וְהַנֵּץ שֶׁלּוֹ, קְלִפֵּי אֱגוֹזִים, וְהַגַּרְעִנִּין--יֵשׁ לָהֶם שְׁבִיעִית וְלִדְמֵיהֶם שְׁבִיעִית; אֲבָל אֵין לָהֶם וְלֹא לִדְמֵיהֶם בֵּעוּר.
לוֹלַבֵּי זְרָדִים, וְהַחַרוּבִים--יֵשׁ לָהֶם שְׁבִיעִית וְלִדְמֵיהֶם שְׁבִיעִית, וְיֵשׁ לָהֶם וְלִדְמֵיהֶם בֵּעוּר.
לוֹלַבֵּי הָאֵלָה, וְהַבָּטְנָה, וְהָאַטְדִין--יֵשׁ לָהֶן וְלִדְמֵיהֶן שְׁבִיעִית, וְאֵין לָהֶן וְלֹא לִדְמֵיהֶן בֵּעוּר; אֲבָל לָעַלִּין שֶׁלָּהֶן, יֵשׁ בֵּעוּר.

 אֵיזוֹ הִיא שָׁעַת בֵּעוּר הָעַלִּין, בְּעֵת שֶׁיִּבֹּלוּ מִן הָאִילָנוֹת שֶׁלָּהֶן; עַלֵּי זֵיתִים, וְעַלֵּי קָנִים, וְעַלֵּי חַרוּבִין--אֵין לָהֶם בֵּעוּר, לְפִי שְׁאֵינָן נוֹבְלוֹת וְכָלוֹת.
וְעַד מָתַי יִהְיֶה אָדָם מְלַקֵּט עֲשָׂבִים לַחִין בַּשְּׁבִיעִית, עַד שֶׁיִּיבַשׁ הַמָּתִיק; וִיגַבַּב עֲשָׂבִים יְבֵשִׁים, עַד שֶׁתֵּרֵד רְבִיעָה שְׁנִיָּה בְּמוֹצָאֵי שְׁבִיעִית.
וְעַד מָתַי יִהְיוּ הָעֲנִיִּים מֻתָּרִין לְהִכָּנֵס לַפַּרְדֵּסוֹת בְּמוֹצָאֵי שְׁבִיעִית, לֶאֱסֹף פֵּרוֹת שְׁבִיעִית--עַד שֶׁתֵּרֵד רְבִיעָה שְׁנִיָּה.

 הַוֶּרֶד וְהַכֹּפֶר וְהַלֹּטֶם, יֵשׁ לָהֶן שְׁבִיעִית וְלִדְמֵיהֶן שְׁבִיעִית.
הַקְּטָף, וְהוּא שֶׂרֶף--הַיּוֹצֶא מִן הָאִילָנוֹת וּמִן הָעִיקָרִין, אֵין לוֹ שְׁבִיעִית; וְהַיּוֹצֶא מִן הַפַּגִּים, יֵשׁ לוֹ שְׁבִיעִית וּלְדָמָיו שְׁבִיעִית.
בַּמֶּה דְּבָרִים אֲמוּרִים, בְּאִילָן מַאֲכָל; אֲבָל בָּאִילָן סְרָק--אַף הַיּוֹצֶא מִן הָעַלִּין וּמִן הָעִיקָרִין כַּפְּרִי שֶׁלָּהֶן, וְיֵשׁ לוֹ שְׁבִיעִית וּלְדָמָיו שְׁבִיעִית.

 הַכּוֹבֵשׁ וֶרֶד שְׁבִיעִית בְּשֶׁמֶן שֶׁלְּשִׁשִּׁית, יְלַקַּט אֶת הַוֶּרֶד וְהַשֶּׁמֶן מֻתָּר; כְּבָשׁוֹ בְּשֶׁמֶן שֶׁלְּמוֹצָאֵי שְׁבִיעִית, חַיָּב לְבַעַר הַשֶּׁמֶן--שֶׁהֲרֵי הַוֶּרֶד יָבֵשׁ הוּא, וּכְבָר נִתְחַיַּב בְּבֵעוּר.
חַרוּבִין שֶׁלַּשְּׁבִיעִית שֶׁכְּבָשָׁן בְּיֵין שִׁשִּׁית, אוֹ בְּיֵין מוֹצָאֵי שְׁבִיעִית--חַיָּב לְבַעַר הַיַּיִן, שֶׁהֲרֵי טַעַם פֵּרוֹת שְׁבִיעִית בּוֹ.
זֶה הַכְּלָל: פֵּרוֹת שְׁבִיעִית שֶׁנִּתְעָרְבוּ בְּפֵרוֹת אֲחֵרוֹת--מִין בְּמִינוֹ, בְּכָל שְׁהוּא; וְשֶׁלֹּא בְּמִינוֹ, בְּנוֹתֵן טַעַם.

הִלְכּוֹת שְׁמִטָּה וְיוֹבֵל פֵּרֶק ח 
כְּדֶרֶךְ שֶׁאָסוּר לַעֲבֹד הָאָרֶץ בַּשְּׁבִיעִית--כָּךְ אָסוּר לְחַזַּק יְדֵי יִשְׂרָאֵל שֶׁעוֹבְדִין אוֹתָהּ, אוֹ לִמְכֹּר לָהֶן כְּלֵי עֲבוֹדָה: לְפִי שֶׁאָסוּר לְחַזַּק יְדֵי עוֹבְרֵי עֲבֵרָה.

וְאֵלּוּ כֵּלִים שְׁאֵין הָאֻמָּן רַשָּׁאי לְמָכְרָן בַּשְּׁבִיעִית, לְמִי שְׁהוּא חָשׁוּד עַל הַשְּׁבִיעִית--מַחְרֵשָׁה וְכָל כֵּלֶיהָ, הָעֹל וְהַמִּזְרֶה וְהַדֶּקֶר.
זֶה הַכְּלָל--כָּל שֶׁמְּלַאכְתּוֹ מְיֻחֶדֶת לִמְלָאכָה שֶׁאֲסוּרָה בַּשְּׁבִיעִית, אָסוּר לְמָכְרוֹ לֶחָשׁוּד; וְלַמְּלָאכָה שֶׁאִפְשָׁר שֶׁתִּהְיֶה אֲסוּרָה וְתִהְיֶה מֻתֶּרֶת, מֻתָּר לְמָכְרוֹ לֶחָשׁוּד.

כֵּיצַד: מוֹכֵר הוּא לוֹ הַמַּגָּל, וְהָעֲגָלָה וְכָל כֵּלֶיהָ--שְׁאִם יִקְצֹר בּוֹ מְעַט וְיָבִיא עַל הָעֲגָלָה מְעַט, הֲרֵי זֶה מֻתָּר; וְאִם יִקְצֹר כְּדֶרֶךְ הַקּוֹצְרִין אוֹ יָבִיא כָּל פֵּרוֹת שָׂדֵהוּ, אָסוּר.

וּמֻתָּר לִמְכֹּר סְתָם לְמִי שְׁאֵינוּ חָשׁוּד, אַפִלּוּ דָּבָר שֶׁמְּלַאכְתּוֹ מְיֻחֶדֶת לַמְּלָאכָה הָאֲסוּרָה בַּשְּׁבִיעִית--שֶׁהֲרֵי אִפְשָׁר שֶׁקָּנָה בַּשְּׁבִיעִית, לַעֲשׂוֹת בּוֹ מְלָאכָה לְאַחַר שְׁבִיעִית.

הַיּוֹצֵר מוֹכֵר חָמֵשׁ כַּדֵּי שֶׁמֶן, וְחָמֵשׁ עֶשְׂרֵה כַּדֵּי יַיִן.
וּמֻתָּר לִמְכֹּר לַגּוֹי יָתֵר מִזֶּה, וְאֵינוּ חוֹשֵׁשׁ שֶׁמֶּא יִמְכֹּר לְיִשְׂרָאֵל; וּמוֹכֵר כַּדִּים רַבּוֹת לְיִשְׂרָאֵל הֶחָשׁוּד בְּחוּצָה לָאָרֶץ, וְאֵינוּ חוֹשֵׁשׁ שֶׁמֶּא יָבִיא לָאָרֶץ.

וּמוֹכֵר לֶחָשׁוּד פָּרָה חוֹרֶשֶׁת, שֶׁהֲרֵי אִפְשָׁר לְשָׁחְטָהּ.
וּמוֹכֵר לוֹ שָׂדֵהוּ, שֶׁהֲרֵי אִפְשָׁר שֶׁיּוֹבִירָהּ; אֲבָל לֹא יִמְכֹּר לוֹ שְׂדֵה הָאִילָן, אֵלָא אִם כֵּן פּוֹסֵק עִמּוֹ עַל מְנַת שְׁאֵין לוֹ בָּאִילָן.
וּמַשְׁאִילוֹ סְאָה לִמְדֹּד בָּהּ, אַף עַל פִּי שְׁהוּא יוֹדֵעַ שֶׁיֵּשׁ לוֹ גֹּרֶן--שֶׁהֲרֵי אִפְשָׁר שֶׁיִּמְדֹּד בָּהּ בְּתוֹךְ בֵּיתוֹ.
וּפוֹרֵט לוֹ מָעוֹת, אַף עַל פִּי שְׁהוּא יוֹדֵעַ שֶׁיֵּשׁ לוֹ פּוֹעֲלִים.
וְכֻלָּן בַּפֵּרוּשׁ, אֲסוּרִים.
וְכֵן מַשְׁאֶלֶת אִשָּׁה לַחֲבִרְתָּהּ הַחֲשׁוּדָה עַל הַשְּׁבִיעִית, נַפָה וּכְבָרָה רֵחַיִם וְתַנּוּר; אֲבָל לֹא תָבֹר וְלֹא תִטְחֹן עִמָּהּ.

 מְחַזְּקִין יְדֵי גּוֹיִים בַּשְּׁבִיעִית, בִּדְבָרִים בִּלְבָד--כְּגוֹן שֶׁרָאָהוּ חוֹרֵשׁ אוֹ זוֹרֵעַ, אוֹמֵר לוֹ תִּתְחַזַּק אוֹ תַּצְלִיחַ וְכַיּוֹצֶא בִּדְבָרִים אֵלּוּ: מִפְּנֵי שְׁאֵינָם מְצֻוִּין עַל שְׁבִיתַת הָאָרֶץ.
אֲבָל לֹא יְסַעֲדֶנּוּ בַּיָּד.
וּמֻתָּר לִרְדּוֹת עִמָּהֶן הַפֵּרוֹת, וְחוֹכְרִין מֵהֶן נִירִין--לְפִי שְׁאֵינָן בְּנֵי חִיּוּב כְּדֵי לִקְנֹס אוֹתָן.

 מֻתָּר לַעֲשׂוֹת בַּתָּלוּשׁ בְּסוּרְיָה, אֲבָל לֹא בַּמְּחֻבָּר.
כֵּיצַד--דָּשִׁין וְזוֹרִין וְדוֹרְכִין וּמְעַמְּרִין, אֲבָל לֹא קוֹצְרִין וְלֹא בוֹצְרִין וְלֹא מוֹסְקִין; וְכֵן כָּל כַּיּוֹצֶא בְּאֵלּוּ.

 כְּשֵׁם שֶׁאָסוּר לַעֲשׂוֹת סְחוֹרָה בְּפֵרוֹת שְׁבִיעִית, אוֹ לִשְׁמֹר אוֹתָן--כָּךְ אָסוּר לִקַּח אוֹתָן מֵעַם הָאָרֶץ: לְפִי שְׁאֵין מוֹסְרִין דְּמֵי שְׁבִיעִית לְעַם הָאָרֶץ, וְאַפִלּוּ כָּל שְׁהוּא--שֶׁמֶּא לֹא יֹאכַל אוֹתָן בִּקְדֻשַּׁת שְׁבִיעִית.
הַלּוֹקֵחַ לוֹלָב מֵעַם הָאָרֶץ בַּשְּׁבִיעִית, נוֹתֵן לוֹ אֶתְרוֹג מַתָּנָה; וְאִם לֹא נָתַן לוֹ, מַבְלִיעַ לוֹ דְּמֵי אֶתְרוֹג בִּדְמֵי הַלּוֹלָב.

 בַּמֶּה דְּבָרִים אֲמוּרִים, בִּזְמָן שֶׁהָיָה מוֹכֵר פֵּרוֹת שֶׁכְּמוֹתָן בַּשָּׁמוּר, כְּגוֹן תְּאֵנִים וְרִמּוֹנִים וְכַיּוֹצֶא בָּהֶן; אֲבָל אִם הָיָה מוֹכֵר פֵּרוֹת שֶׁחֶזְקָתָן מִן הַהֶפְקֵר, כְּגוֹן הַפֵּיגָם, וְהַיַּרְבוּזִין הַשּׁוֹטִים, וְהַחֲלַגְלוֹגוֹת, וְהַכֻּסְבַּר שֶׁלֶּהָרִים, וְכַיּוֹצֶא בָּהֶן--הֲרֵי זֶה מֻתָּר לִקַּח מִמֶּנּוּ מְעַט, בִּדְמֵי שָׁלוֹשׁ סְעוֹדוֹת בִּלְבָד: מִשּׁוֹם כְּדֵי חַיָּיו שֶׁלַּמּוֹכֵר.

 וְכֵן כָּל דָּבָר שְׁאֵינוּ חַיָּב בְּמַעַשְׂרוֹת, כְּגוֹן שׁוּם בַּעַל בֶּכִי, וּבָצֵל שֶׁלְּרִכְפָּה, וְגָרִיסִין הַקִּלְקִיּוֹת, וַעֲדָשִׁים הַמִּצְרִיּוֹת, וְכֵן זֵרְעוֹנֵי גִּנָּה שְׁאֵינָן נֶאֱכָלִין כְּגוֹן זֶרַע לֶפֶת וּצְנוֹן, וְכַיּוֹצֶא בָּהֶן--הֲרֵי אֵלּוּ נִלְקָחִין מִכָּל אָדָם בַּשְּׁבִיעִית.

 בַּמֶּה דְּבָרִים אֲמוּרִים, בְּעַם הָאָרֶץ סְתָם; אֲבָל מִי שְׁהוּא חָשׁוּד לַעֲשׂוֹת סְחוֹרָה בְּפֵרוֹת שְׁבִיעִית, אוֹ לִשְׁמֹר פֵּרוֹתָיו וְלִמְכֹּר מֵהֶן--אֵין לוֹקְחִין מִמֶּנּוּ דָּבָר שֶׁיֵּשׁ עָלָיו זִיקַת שְׁבִיעִית, כְּלָל.
וְאֵין לוֹקְחִין מִמֶּנּוּ פִּשְׁתָּן, אַפִלּוּ סָרוּק; אֲבָל לוֹקְחִין מִמֶּנּוּ טָווּי וְשָׁזוּר.

 הֶחָשׁוּד עַל הַשְּׁבִיעִית, אֵינוּ חָשׁוּד עַל הַמַּעַשְׂרוֹת; וְהֶחָשׁוּד עַל הַמַּעַשְׂרוֹת, אֵינוּ חָשׁוּד עַל הַשְּׁבִיעִית: שֶׁאַף עַל פִּי שֶׁזֶּה וְזֶה מִן הַתּוֹרָה--מַעֲשֵׂר טָעוּן הֲבָאַת מָקוֹם, מַה שְׁאֵין כֵּן בַּשְּׁבִיעִית; וּשְׁבִיעִית אֵין לָהּ פִּדְיוֹן, מַה שְׁאֵין כֵּן בַּמַּעֲשֵׂר.

 הֶחָשׁוּד עַל הַטְּהָרוֹת, אֵינוּ חָשׁוּד לֹא עַל הַמַּעֲשֵׂר וְלֹא עַל הַשְּׁבִיעִית: שֶׁהָאֹכֶל הַטָּמֵא הַזֶּה שֶׁמְּכָרוֹ בְּחֶזְקַת טָהוֹר, אֵינוּ מְטַמֵּא אֲחֵרִים אֵלָא מִדִּבְרֵי סוֹפְרִים; וְהֶחָשׁוּד לְדִבְרֵי סוֹפְרִים, אֵינוּ חָשׁוּד לְדִבְרֵי תּוֹרָה.

 כָּל הֶחָשׁוּד עַל דָּבָר--אַף עַל פִּי שְׁאֵינוּ נֶאֱמָן עַל שֶׁלְּעַצְמוֹ, נֶאֱמָן עַל שֶׁלַּאֲחֵרִים: חֲזָקָה, אֵין אָדָם חוֹטֶא לַאֲחֵרִים.
לְפִיכָּךְ הֶחָשׁוּד עַל דָּבָר, דָּנוֹ וּמֵעִידוֹ.

 הַכּוֹהֲנִים חֲשׁוּדִין עַל הַשְּׁבִיעִית--לְפִי שְׁהֶם אוֹמְרִים הוֹאִיל וְהַתְּרוּמוֹת מֻתָּרוֹת לָנוּ, אַף עַל פִּי שְׁהֶן אֲסוּרִין עַל הַזָּרִים בְּמִיתָה, קַל וְחֹמֶר, פֵּרוֹת שְׁבִיעִית.
לְפִיכָּךְ סְאָה תְּרוּמָה שֶׁנָּפְלָה לְמֵאָה סְאָה שֶׁלְּפֵרוֹת שְׁבִיעִית, תַּעֲלֶה; נָפְלָה לְפָחוּת מִמֵּאָה, יִרְקְבוּ הַכֹּל--וְלֹא יִמָּכְרוּ לַכּוֹהֲנִים כְּכָל מְדֻמָּע, לְפִי שְׁהֶם חֲשׁוּדִין עַל הַשְּׁבִיעִית.

 הַצַּבָּעִין וְהַפַּטָּמִין לוֹקְחִין מֻרְסָן מִכָּל מָקוֹם, וְאֵינָן חוֹשְׁשִׁין שֶׁמֶּא מִסְּפִיחֵי שְׁבִיעִית הוּא.
גַּבָּאֵי קֻפָּה בַּשְּׁבִיעִית, לֹא יִהְיוּ מְדַקְדְּקִין בַּחֲצֵרוֹת שֶׁלְּאוֹכְלֵי שְׁבִיעִית; וְאִם נָתְנוּ לָהֶן פַּת, מֻתֶּרֶת, וְאֵין חוֹשְׁשִׁין לָהּ, שֶׁמֶּא מִסְּפִיחֵי שְׁבִיעִית הִיא: שֶׁלֹּא נֶחְשְׁדוּ יִשְׂרָאֵל לִהְיוֹת נוֹתְנִין אֵלָא אוֹ מְעוֹת שְׁבִיעִית, אוֹ בֵּיצִים הַנִּלְקָחוֹת בִּדְמֵי שְׁבִיעִית.
וּמֻתָּר לִלְווֹת מִן הָעֲנִיִּים פֵּרוֹת בַּשְּׁבִיעִית, וּמַחְזִירִין לָהֶן פֵּרוֹת בְּשָׁנָה שְׁמִינִית.

הִלְכּוֹת שְׁמִטָּה וְיוֹבֵל פֵּרֶק ט 
מִצְוַת עֲשֵׂה לְהַשְׁמִיט הַמַּלְוָה בַּשְּׁבִיעִית, שֶׁנֶּאֱמָר "שָׁמוֹט כָּל-בַּעַל מַשֵּׁה יָדוֹ" ; וְהַתּוֹבֵעַ חוֹב שֶׁעָבְרָה עָלָיו שְׁבִיעִית--עָבַר עַל לֹא תַעֲשֶׂה, שֶׁנֶּאֱמָר "לֹא-יִגֹּשׂ אֶת-רֵעֵהוּ" .

אֵין שְׁמִטַּת כְּסָפִים נוֹהֶגֶת מִן הַתּוֹרָה בַּשְּׁבִיעִית, אֵלָא בִּזְמָן שֶׁהַיּוֹבֵל נוֹהֵג שֶׁיֵּשׁ שָׁם שְׁמִטַּת קַרְקָע--שֶׁהֲרֵי יָשׁוּב הַקַּרְקָע לִבְעָלָיו בְּלֹא כֶּסֶף; וְדָבָר זֶה, קַבָּלָה הוּא: אָמְרוּ חֲכָמִים, בִּזְמָן שֶׁאַתָּה מַשְׁמִיט קַרְקָע--אַתָּה מַשְׁמִיט כְּסָפִים בְּכָל מָקוֹם, בֵּין בָּאָרֶץ בֵּין בְּחוּצָה לָאָרֶץ; וּבִזְמָן שְׁאֵין שָׁם שְׁמִטַּת קַרְקָע--אֵין אַתָּה מַשְׁמִיט כְּסָפִים בַּשְּׁבִיעִית, אַפִלּוּ בָּאָרֶץ.

וּמִדִּבְרֵי סוֹפְרִים שֶׁתְּהֶא שְׁמִטַּת כְּסָפִים נוֹהֶגֶת בַּזְּמָן הַזֶּה בְּכָל מָקוֹם, וְאַף עַל פִּי שְׁאֵין הַיּוֹבֵל נוֹהֵג--כְּדֵי שֶׁלֹּא תִשְׁתַּכַּח תּוֹרַת הַשְׁמָטַת כְּסָפִים מִיִּשְׂרָאֵל.

אֵין שְׁבִיעִית מַשְׁמֶטֶת כְּסָפִים אֵלָא בְּסוֹפָהּ--שֶׁנֶּאֱמָר "מִקֵּץ שֶׁבַע-שָׁנִים, תַּעֲשֶׂה שְׁמִטָּה.
וְזֶה, דְּבַר הַשְּׁמִטָּה--שָׁמוֹט ..." , וְשָׁם הוּא אוֹמֵר "מִקֵּץ שֶׁבַע שָׁנִים, בְּמֹעֵד שְׁנַת הַשְּׁמִטָּה--בְּחַג הַסֻּכּוֹת" : מַה שָׁם אַחַר שֶׁבַע, אַף הַשְׁמָטַת כְּסָפִים אַחַר שֶׁבַע.

לְפִיכָּךְ הַמַּלְוֶה אֶת חֲבֵרוֹ בַּשְּׁבִיעִית עַצְמָהּ, גּוֹבֶה חוֹבוֹ כָּל הַשָּׁנָה; וּכְשֶׁתִּשְׁקַע חַמָּה בְּלֵילֵי רֹאשׁ הַשָּׁנָה שֶׁלְּמוֹצָאֵי שְׁבִיעִית, אָבַד הַחוֹב.
שָׁחַט אֶת הַפָּרָה, וַחֲלָקָהּ עַל דַּעַת שֶׁהַיּוֹם רֹאשׁ הַשָּׁנָה שֶׁלְּמוֹצָאֵי שְׁבִיעִית, וְנִתְעַבַּר אֱלוּל, וְנִמְצָא אוֹתוֹ הַיּוֹם סוֹף שְׁבִיעִית--אָבְדוּ הַדָּמִים, שֶׁהֲרֵי עָבְרָה שְׁבִיעִית עַל הַחוֹב.

שְׁבִיעִית מַשְׁמֶטֶת אֶת הַמַּלְוָה; וְאַפִלּוּ מַלְוָה שֶׁבַּשְּׁטָר שֶׁיֵּשׁ בּוֹ אַחְרָיוּת נְכָסִים, הֲרֵי זֶה מַשְׁמִיט.
וְאִם סִיַּם לוֹ שָׂדֶה בְּהַלְוָאָתוֹ, אֵינוּ מַשְׁמִיט.
וְהַשְּׁבִיעִית מַשְׁמֶטֶת אֶת הַשְּׁבוּעָה, שֶׁנֶּאֱמָר "לֹא-יִגֹּשׂ" --מִכָּל מָקוֹם, לֹא לְשַׁלַּם וְלֹא לְהִשָּׁבַע.

בַּמֶּה דְּבָרִים אֲמוּרִים, בִּשְׁבוּעַת הַדַּיָּנִין, וְכָל כַּיּוֹצֶא בָּהּ מִדְּבָרִים שְׁאִם יוֹדֶה בָּהֶן, שְׁבִיעִית מַשְׁמֶטֶת; אֲבָל שְׁבוּעַת הַשּׁוֹמְרִין וְהַשֻּׁתָּפִין, וְכַיּוֹצֶא בָּהֶן מִשְּׁבוּעוֹת שְׁאִם יוֹדֶה יְשַׁלַּם--הֲרֵי זֶה יִשָּׁבַע אַחַר הַשְּׁמִטָּה.

הִלְוָהוּ וּתְבָעוֹ וְכָפַר בּוֹ, וְהִגִּיעָה שְׁמִטָּה וְהוּא בִּכְפִירָתוֹ, וְהוֹדָה אַחַר שֶׁעָבְרָה שְׁבִיעִית, אוֹ שֶׁבָּאוּ עָלָיו עֵדִים אַחַר הַשְּׁבִיעִית--אֵין הַשְּׁבִיעִית מַשְׁמֶטֶת.

הַמַּלְוֶה אֶת חֲבֵרוֹ, וְקָבַע לוֹ זְמָן לְעֶשֶׂר שָׁנִים--אֵינוּ מַשְׁמִיט: אַף עַל פִּי שְׁהוּא בָּא לִידֵי "לֹא-יִגֹּשׂ" , הֲרֵי הוּא עַתָּה אֵינוּ יָכוֹל לִנְגֹּשׂ.
הִתְנָה עִמּוֹ שֶׁלֹּא יִתְבְּעֶנּוּ, שְׁבִיעִית מַשְׁמֶטֶת.

הַמַּלְוֶה אֶת חֲבֵרוֹ, וְהִתְנָה עִמּוֹ שֶׁלֹּא תִשְׁמְטֶנּוּ שְׁבִיעִית--הֲרֵי זֶה נִשְׁמָט, שְׁאֵינוּ יָכוֹל לְבַטַּל דִּין הַשְּׁבִיעִית.
הִתְנָה עִמּוֹ שֶׁלֹּא יַשְׁמִיט הוּא חוֹב זֶה, וְאַפִלּוּ בַּשְּׁבִיעִית--תְּנָאוֹ קַיָּם: שֶׁכָּל תְּנָאי שֶׁבַּמָּמוֹן קַיָּם; וְנִמְצָא זֶה חִיַּב עַצְמוֹ בְּמָמוֹן שֶׁלֹּא חִיְּבָה אוֹתוֹ תּוֹרָה בּוֹ, שְׁהוּא חַיָּב.

הַקָּפַת הֶחָנוּת, אֵינָהּ נִשְׁמֶטֶת; וְאִם עָשָׂה אוֹתָהּ מַלְוָה, נִשְׁמֶטֶת.
שְׂכַר שָׂכִיר, אֵינוּ נִשְׁמָט; וְאִם זְקָפוֹ עָלָיו מַלְוָה, הֲרֵי זֶה נִשְׁמָט.
קְנָסוֹת שֶׁלְּהָאוֹנֵס, וְהַמְּפַתֶּה, וְהַמּוֹצִיא שֵׁם רָע--אֵינָם נִשְׁמָטִין; וְאִם זְקָפָן בְּמַלְוָה, נִשְׁמָטִין.
וּמֵאֵימָתַי נִזְקָפִין בְּמַלְוָה, מִשָּׁעַת הַעְמָדָה בַּדִּין.

 הַמְּגָרֵשׁ אֶת אִשְׁתּוֹ קֹדֶם הַשְּׁמִטָּה, אֵין כְּתֻבָּתָהּ נִשְׁמֶטֶת; וְאִם פָּגְמָה אוֹתָהּ, אוֹ זְקָפַתָּהּ עָלָיו בְּמַלְוָה--נִשְׁמֶטֶת.

 הַמַּלְוֶה עַל הַמַּשְׁכּוֹן, אֵינוּ מַשְׁמִיט--וְהוּא, שֶׁיִּהְיֶה הַחוֹב כְּנֶגֶד הַמַּשְׁכּוֹן; וְאִם הָיָה יָתֵר, מַשְׁמִיט הַיָּתֵר עַל הַמַּשְׁכּוֹן.

 הַמּוֹסֵר שְׁטָרוֹתָיו לְבֵית דִּין, וְאָמַר לָהֶם אַתֶּם גְּבוּ לִי חוֹבִי זֶה--אֵינוּ נִשְׁמָט: שֶׁנֶּאֱמָר "וַאֲשֶׁר יִהְיֶה לְךָ אֶת-אָחִיךָ" , וְזֶה בֵּית דִּין תּוֹבְעִין אוֹתוֹ.
וְכֵן בֵּית דִּין שֶׁחָתְכוּ אֶת הַדִּין, וְכָתְבוּ אִישׁ פְּלוֹנִי אַתָּה חַיָּב לִתֵּן לְזֶה כָּךְ וְכָּךְ--אֵינוּ נִשְׁמָט: שֶׁזֶּה כְּגָבוּי הוּא, וּכְאִלּוּ בָּא לְיָדוֹ; וְאֵינוּ כְּמַלְוָה.

 כְּשֶׁרָאָה הִלֵּל הַזָּקֵן שֶׁנִּמְנְעוּ הָעָם מִלְּהַלְווֹת זֶה אֶת זֶה, וְעוֹבְרִין עַל הַכָּתוּב בַּתּוֹרָה "הִשָּׁמֶר לְךָ פֶּן-יִהְיֶה דָבָר ..." , הִתְקִין פְּרֻזְבּוֹל, כְּדֵי שֶׁלֹּא יִשָּׁמֵט הַחוֹב עַד שֶׁיַּלְווּ זֶה אֶת זֶה.
וְאֵין הַפְּרֻזְבּוֹל מוֹעִיל אֵלָא בִּשְׁמִטַּת כְּסָפִים בַּזְּמָן הַזֶּה, שְׁהִיא מִדִּבְרֵי סוֹפְרִים; אֲבָל שְׁמִטָּה שֶׁלַּתּוֹרָה, אֵין הַפְּרֻזְבּוֹל מוֹעִיל בָּהּ.

 אֵין כּוֹתְבִין פְּרֻזְבּוֹל אֵלָא בֵּית דִּין חֲכָמִים גְּדוֹלִים בְּיוֹתֵר, כְּבֵית דִּינוֹ שֶׁלְּרִבִּי אַמֵּי וְרִבִּי אַסֵּי--שְׁהֶן רְאוּיִין לְהַפְקִיעַ מְמוֹן בְּנֵי אָדָם; אֲבָל שְׁאָר בָּתֵּי דִּינִין, אֵין כּוֹתְבִין.

 זֶה הוּא גּוּפוֹ שֶׁלַּפְּרֻזְבּוֹל--מוֹסֵר אֲנִי לָכֶם פְּלוֹנִי וּפְלוֹנִי הַדַּיָּנִין שֶׁבְּמָקוֹם פְּלוֹנִי, שֶׁכָּל חוֹב שֶׁיֵּשׁ לִי, שֶׁאֶגְבֶּנּוּ כָּל זְמָן שֶׁאֶרְצֶה; וְהַדַּיָּנִין חוֹתְמִין מִלְּמַטָּן, אוֹ הָעֵדִים.

 אֵין כּוֹתְבִין פְּרֻזְבּוֹל, אֵלָא עַל הַקַּרְקָע; אִם אֵין קַרְקָע לַלּוֹוֶה--מְזַכֶּה לוֹ הַמַּלְוֶה כָּל שְׁהוּא בְּתוֹךְ שָׂדֵהוּ, אַפִלּוּ קֶלַח שֶׁלְּכַרוּב.
הִשְׁאִילוֹ מָקוֹם לְתַנּוּר אוֹ לְכִירָה, כּוֹתְבִין עָלָיו פְּרֻזְבּוֹל; הָיְתָה לוֹ שָׂדֵה מְמֻשְׁכֶּנֶת, כּוֹתְבִין עָלֶיהָ פְּרֻזְבּוֹל.
וְכוֹתְבִין לָאִישׁ עַל נִכְסֵי אִשְׁתּוֹ, וְלַיְּתוֹמִים עַל נִכְסֵי אַפְטְרוּפִין.

אֵין לוֹ קַרְקָע, וְלָעַרָב יֵשׁ לוֹ קַרְקָע--כּוֹתְבִין עָלֶיהָ פְּרֻזְבּוֹל.
הָיָה לוֹ חוֹב עַל חֲבֵרוֹ, וְיֵשׁ לַחֲבֵרוֹ קַרְקָע--הוֹאִיל וְהוּא תַּחַת שִׁעְבּוּדוֹ, כּוֹתֵב עָלָיו פְּרֻזְבּוֹל.

 אֶחָד שֶׁלָּוָה מֵחֲמִשָּׁה, צְרִיכִים פְּרֻזְבּוֹל לְכָל אֶחָד וְאֶחָד; וַחֲמִשָּׁה שֶׁלָּווּ מֵאֶחָד, דַּיּוֹ פְּרֻזְבּוֹל אֶחָד לְכֻלָּן.
כָּתַב הַפְּרֻזְבּוֹל תְּחִלָּה, וְאַחַר כָּךְ הִלְוָה--אֵינוּ מוֹעִיל, אֵלָא מַשְׁמִיט: עַד שֶׁיִּכְתֹּב הַפְּרֻזְבּוֹל אַחַר שֶׁהִלְוָה.
נִמְצֵאתָ אוֹמֵר שֶׁכָּל מַלְוָה הַקּוֹדֶמֶת לַפְּרֻזְבּוֹל, אֵינָהּ נִשְׁמֶטֶת בִּפְרֻזְבּוֹל זֶה; וְאִם הַפְּרֻזְבּוֹל קוֹדֵם אֶת הַמַּלְוָה, הֲרֵי זוֹ נִשְׁמֶטֶת.
לְפִיכָּךְ פְּרֻזְבּוֹל הַמֻּקְדָּם כָּשֵׁר, וְהַמְּאֻחָר פָּסוּל.

כֵּיצַד: כָּתַב הַפְּרֻזְבּוֹל בְּנִיסָן, וְהִקְדִּים זְמַנּוֹ מֵאֲדָר--כָּשֵׁר: שֶׁהֲרֵי הוּרַע כּוֹחוֹ, שְׁאֵינוּ מַשְׁמִיט אֵלָא עַד אֲדָר.
אֲבָל אִם אֵחַר זְמַנּוֹ, וּכְתָבוֹ מֵאֲיָר--פָּסוּל: שֶׁהֲרֵי מְיַפֶּה כּוֹחוֹ, שְׁהוּא אֵינוּ מַשְׁמִיט עַד אֲיָר שֶׁלֹּא כַּדִּין--שְׁאֵין דִּינוֹ שֶׁלֹּא יַשְׁמִיט אֵלָא עַד נִיסָן, בְּשָׁעַת מְסִירַת הַדְּבָרִים לְבֵית דִּין.

 הַמּוֹצִיא שְׁטָר חוֹב אַחַר שְׁבִיעִית, וְאֵין עִמּוֹ פְּרֻזְבּוֹל--אָבַד חוֹבוֹ.
וְאִם אָמַר הָיָה לִי, וְאָבַד--נֶאֱמָן: שֶׁמִּזְּמָן הַסַּכָּנָה וְאִלַּךְ, בַּעַל חוֹב גּוֹבֶה שֶׁלֹּא בִּפְרֻזְבּוֹל.
וְלֹא עוֹד, אֵלָא כְּשֶׁיָּבִיא בַּעַל חוֹב אֶת שְׁטָרוֹ, אוֹ כְּשֶׁיָּבוֹא לִתְבֹּעַ בְּמַלְוָה עַל פֶּה--אוֹמְרִים לַנִּתְבָּע שַׁלַּם לוֹ; וְאִם טָעַן הַנִּתְבָּע וְאָמַר, אַיֵּה פְּרֻזְבּוֹל שֶׁלּוֹ--אוֹמְרִים לַתּוֹבֵעַ, הָיָה לָךְ פְּרֻזְבּוֹל וְאָבַד: אִם אָמַר כֵּן הָיָה, נֶאֱמָן; וְאִם הוֹדָה שֶׁלֹּא כָתַב פְּרֻזְבּוֹל, אָבַד חוֹבוֹ.
וְהַיְּתוֹמִים, אֵינָן צְרִיכִין פְּרֻזְבּוֹל.

 הוֹצִיא פְּרֻזְבּוֹל, וְטָעַן הַנִּתְבָּע וְאָמַר מַלְוָה זוֹ שְׁהוּא תּוֹבֵעַ אַחַר פְּרֻזְבּוֹל זֶה הָיְתָה, וְהַתּוֹבֵעַ אוֹמֵר קֹדֶם פְּרֻזְבּוֹל הָיְתָה--הַתּוֹבֵעַ נֶאֱמָן: שֶׁאִלּוּ אָמַר הָיָה לִי וְאָבַד--נֶאֱמָן, וְאַף עַל פִּי שְׁאֵין אָנוּ יוֹדְעִין זְמָן הַפְּרֻזְבּוֹל שֶׁאָבַד.

 טָעַן הַנִּתְבָּע וְאָמַר, מַלְוָה יֵשׁ לוֹ אֶצְלִי, וְהַתּוֹבֵעַ אוֹמֵר לֹא כִי, אֵלָא הַקָּפַת הֶחָנוּת הִיא שְׁאֵינָהּ נִשְׁמֶטֶת שֶׁהֲרֵי לֹא זְקַפְתִּיהָ מַלְוָה--הֲרֵי זֶה נֶאֱמָן: שְׁאִם יִרְצֶה יֹאמַר מַלְוָה הָיְתָה, וּפְרֻזְבּוֹל הָיָה לִי וְאָבַד--שֶׁכֵּיוָן שֶׁתִּקְּנוּ חֲכָמִים פְּרֻזְבּוֹל, חֲזָקָה הִיא שְׁאֵין אָדָם מַנִּיחַ דָּבָר מֻתָּר וְאוֹכֵל דָּבָר אָסוּר.

 תַּלְמִידֵי חֲכָמִים שֶׁהִלְווּ זֶה אֶת זֶה, וּמָסַר דְּבָרָיו לַתַּלְמִידִים, וְאָמַר מוֹסֵר אֲנִי לָכֶם שֶׁכָּל חוֹב שֶׁיֵּשׁ לִי שֶׁאֶגְבֶּנּוּ כָּל זְמָן שֶׁאֶרְצֶה--אֵינוּ צָרִיךְ לִכְתֹּב פְּרֻזְבּוֹל: מִפְּנֵי שְׁהֶן יוֹדְעִים שֶׁהַשְׁמָטַת כְּסָפִים בַּזְּמָן הַזֶּה מִדִּבְרֵיהֶם, וּבִדְבָרִים בִּלְבָד הִיא נִדְחֵית.

 כָּל הַמַּחְזִיר חוֹב שֶׁעָבְרָה עָלָיו שְׁבִיעִית, רוּחַ חֲכָמִים נוֹחָה הִמֶּנּוּ.
וְצָרִיךְ הַמַּלְוֶה לוֹמַר לַמַּחְזִיר, מַשְׁמִיט אֲנִי וּכְבָר נִפְטַרְתָּ מִמֶּנִּי: אוֹמֵר לוֹ אַף עַל פִּי כֵן, רְצוֹנִי שֶׁתְּקַבַּל--יְקַבַּל מִמֶּנּוּ, שֶׁנֶּאֱמָר "לֹא-יִגֹּשׂ" וַהֲרֵי לֹא נָגַשׂ.
וְלֹא יֹאמַר לוֹ בְּחוֹבִי, אֲנִי נוֹתֵן לָךְ; אֵלָא יֹאמַר לוֹ שֶׁלִּי הֶם, וּבְמַתָּנָה אֲנִי נוֹתֵן לָךְ.

 הִחְזִיר לוֹ חוֹבוֹ, וְלֹא אָמַר לוֹ כֵּן--מְסַבֵּב עִמּוֹ בִּדְבָרִים, עַד שֶׁיֹּאמַר לוֹ שֶׁלִּי הֶם וּבְמַתָּנָה נְתַתִּים לָךְ; וְאִם לֹא אָמַר, לֹא יְקַבַּל מִמֶּנּוּ--אֵלָא יִטֹּל מָעוֹתָיו, וְיֵלֵךְ לוֹ.

 מִי שֶׁנִּמְנָע מִלְּהַלְווֹת אֶת חֲבֵרוֹ קֹדֶם הַשְּׁמִטָּה, שֶׁמֶּא יִתְאַחַר הַחוֹב אֶצְלוֹ וְיִשָּׁמֵט--עָבַר בְּלֹא תַעֲשֶׂה, שֶׁנֶּאֱמָר "הִשָּׁמֶר לְךָ ..." .
וְחֵטְא גָּדוֹל הוּא--שֶׁהֲרֵי הִזְהִירָה תּוֹרָה עָלָיו בִּשְׁנֵי לָאוִין, שֶׁנֶּאֱמָר "הִשָּׁמֶר לְךָ פֶּן ..." : וְכָל מָקוֹם שֶׁנֶּאֱמָר הִשָּׁמֵר, אוֹ פֶּן, אוֹ אַל--הֲרֵי זוֹ מִצְוַת לֹא תַעֲשֶׂה.
וְהַתּוֹרָה הִקְפִּידָה עַל מַחְשָׁבָה רָעָה זוֹ, וְקָרְאָה אוֹתוֹ "בְּלִיַּעַל" ; וַהֲרֵי הוֹסִיף הַכָּתוּב לְהַזְהִיר וּלְצַוּוֹת שֶׁלֹּא יִמָּנַע אֵלָא יִתֵּן, שֶׁנֶּאֱמָר "נָתוֹן תִּתֵּן לוֹ, וְלֹא-יֵרַע לְבָבְךָ בְּתִתְּךָ לוֹ ..." ; וְהִבְטִיחַ הַקָּדוֹשׁ בָּרוּךְ הוּא בִּשְׂכַר מִצְוָה זוֹ בָּעוֹלָם הַזֶּה, שֶׁנֶּאֱמָר "כִּי בִּגְלַל הַדָּבָר הַזֶּה, יְבָרֶכְךָ ה'" .

הִלְכּוֹת שְׁמִטָּה וְיוֹבֵל פֵּרֶק י 
מִצְוַת עֲשֵׂה לִסְפֹּר שָׁנִים שֶׁבַע שֶׁבַע, וּלְקַדַּשׁ שְׁנַת הַחֲמִשִּׁים--שֶׁנֶּאֱמָר "וְסָפַרְתָּ לְךָ, שֶׁבַע שַׁבְּתֹת שָׁנִים ...
וְקִדַּשְׁתֶּם, אֵת שְׁנַת הַחֲמִשִּׁים" ; וּשְׁתֵּי מִצְווֹת אֵלּוּ, מְסוּרִין לְבֵית דִּין הַגָּדוֹל בִּלְבָד.
וּמֵאֵימָתַי הִתְחִילוּ לִמְנוֹת: מֵאַחַר אַרְבַּע עֶשְׂרֵה שָׁנָה מִשֶּׁנִּכְנְסוּ לָאָרֶץ--שֶׁנֶּאֱמָר "שֵׁשׁ שָׁנִים תִּזְרַע שָׂדֶךָ, וְשֵׁשׁ שָׁנִים תִּזְמֹר כַּרְמֶךָ" , עַד שֶׁיִּהְיֶה כָּל אֶחָד וְאֶחָד מַכִּיר אַרְצוֹ; וְשֶׁבַע שָׁנִים עָשׂוּ בְּכִבּוּשׁ הָאָרֶץ, וְשֶׁבַע שָׁנִים בַּחִלּוּק.

נִמְצֵאתָ אוֹמֵר בִּשְׁנַת שָׁלוֹשׁ וַחֲמֵשׁ מֵאוֹת וְאַלְפַּיִם מֵרֹאשׁ הַשָּׁנָה שֶׁאַחַר מוֹלַד אָדָם הָרִאשׁוֹן, שְׁהִיא שָׁנָה שְׁנִיָּה לַיְּצִירָה--הִתְחִילוּ לִמְנוֹת.
וְעָשׂוּ שְׁנַת עֶשֶׂר וַחֲמֵשׁ מֵאוֹת וְאַלְפַּיִם לַיְּצִירָה, שְׁהִיא שְׁנַת אַחַת וְעֶשְׂרִים מִשֶּׁנִּכְנְסוּ לָאָרֶץ--שְׁמִטָּה; וּמָנוּ שֶׁבַע שְׁמִטּוֹת וְקִדְּשׁוּ שְׁנַת חֲמִשִּׁים, שְׁהִיא שְׁנַת אַרְבַּע וְשִׁשִּׁים מִשֶּׁנִּכְנְסוּ לָאָרֶץ.

שִׁבְעָה עָשָׂר יוֹבְלִים מָנוּ יִשְׂרָאֵל, מִשֶּׁנִּכְנְסוּ לָאָרֶץ וְעַד שֶׁיָּצְאוּ; וְשָׁנָה שֶׁיָּצְאוּ בָּהּ, שֶׁחָרַב הַבַּיִת בָּרִאשׁוֹנָה, מוֹצָאֵי שְׁבִיעִית הָיְתָה, וּשְׁנַת שֵׁשׁ וּשְׁלוֹשִׁים בַּיּוֹבֵל הָיְתָה--שֶׁאַרְבַּע מֵאוֹת שָׁנָה וְעֶשֶׂר שָׁנִים, עָמַד בַּיִת רִאשׁוֹן.

כֵּיוָן שֶׁחָרַב הַבַּיִת, בָּטַל מִנְיָן זֶה, מִשֶּׁבָּטְלָה הָאָרֶץ.
וְנִשְׁאֲרָה הָאָרֶץ חֲרֵבָה, שִׁבְעִים שָׁנָה; וְנִבְנָה בַּיִת שֵׁנִי, וְאַרְבַּע מֵאוֹת וְעֶשְׂרִים עָמַד.
וּבַשָּׁנָה הַשְּׁבִיעִית מִבִּנְיָנוֹ, עָלָה עֶזְרָא וְהִיא הַבִּיאָה הַשְּׁנִיָּה; וּמִשָּׁנָה זוֹ הִתְחִילוּ לִמְנוֹת מִנְיָן אַחֵר.
וְעָשׂוּ שְׁנַת שְׁלוֹשׁ עֶשְׂרֵה לְבִנְיַן בַּיִת שֵׁנִי שְׁמִטָּה, וּמָנוּ שֶׁבַע שְׁמִטּוֹת וְקִדְּשׁוּ שְׁנַת חֲמִשִּׁים; אַף עַל פִּי שֶׁלֹּא הָיָה שָׁם יוֹבֵל בְּבַיִת שֵׁנִי, מוֹנִין הָיוּ אוֹתוֹ כְּדֵי לְקַדַּשׁ שְׁמִטּוֹת.

 נִמְצֵאתָ לָמֵד שֶׁהַשָּׁנָה שֶׁחָרַב בָּהּ הַבַּיִת בָּאַחֲרוֹנָה, שֶׁתְּחִלָּתָהּ מִתִּשְׁרִי שֶׁאַחַר הֶחָרְבָּן בִּשְׁנֵי חֳדָשִׁים, שֶׁהֲרֵי מִתִּשְׁרִי הוּא הַמִּנְיָן לַשְּׁמִטִּים וְלַיּוֹבֵלוֹת--אוֹתָהּ הַשָּׁנָה מוֹצָאֵי שְׁבִיעִית הָיְתָה, וּשְׁנַת חֲמֵשׁ עֶשְׂרֵה מִן הַיּוֹבֵל הַתְּשִׁיעִי הָיְתָה.

וּלְפִי חֶשְׁבּוֹן זֶה, שָׁנָה זוֹ שְׁהִיא שְׁנַת אֶלֶף וּמֵאָה וְשֶׁבַע לֶחָרְבָּן, שְׁהִיא שְׁנַת שֶׁבַע וּשְׁמוֹנִים וְאֶלֶף וְאַרְבַּע מֵאוֹת לְמִנְיַן שְׁטָרוֹת, שְׁהִיא שְׁנַת שֵׁשׂ וּשְׁלוֹשִׁים וּתְשַׁע מֵאוֹת וְאַרְבַּעַת אֲלָפִים לַיְּצִירָה--הִיא שְׁנַת שְׁמִטָּה, וְהִיא שְׁנַת אַחַת וְעֶשְׂרִים מִן הַיּוֹבֵל.

 אֲבָל כָּל הַגְּאוֹנִים אָמְרוּ שֶׁמָּסֹרֶת הִיא בִּידֵיהֶם אִישׁ מִפִּי אִישׁ, שֶׁלֹּא מָנוּ בְּאוֹתָן הַשִּׁבְעִים שָׁנָה שֶׁבֵּין חָרְבַּן בַּיִת רִאשׁוֹן וּבִנְיַן בַּיִת שֵׁנִי אֵלָא שְׁמִטּוֹת בִּלְבָד, בְּלֹא יוֹבֵל; וְכֵן מִשֶּׁחָרַב בָּאַחֲרוֹנָה, לֹא מָנוּ שְׁנַת חֲמִשִּׁים אֵלָא שֶׁבַע שֶׁבַע בִּלְבָד מַתְחִלַּת שְׁנַת הֶחָרְבָּן.
וְכֵן עוֹלֶה מִתַּלְמוּד עֲבוֹדָה זָרָה, כְּפִי חֶשְׁבּוֹן זֶה שְׁהוּא קַבָּלָה.

 וּשְׁנַת הַשְּׁמִטָּה יְדוּעָה הִיא וּמְפֻרְסֶמֶת, אֵצֶל הַגְּאוֹנִים וְאַנְשֵׁי אֶרֶץ יִשְׂרָאֵל; וְכֻלָּן לֹא מָנוּ אֵלָא לִשְׁנֵי חָרְבָּן, מַשְׁלִיכִין אוֹתָן שֶׁבַע שֶׁבַע.
וּלְפִי חֶשְׁבּוֹן זֶה תְּהִי שָׁנָה זוֹ, שְׁהִיא שְׁנַת שֶׁבַע וּמֵאָה וְאֶלֶף לֶחָרְבָּן, מוֹצָאֵי שְׁבִיעִית.
וְעַל זֶה אָנוּ סוֹמְכִין, וּכְפִי חֶשְׁבּוֹן זֶה אָנוּ מוֹרִין לְעִנְיַן מַעַשְׂרוֹת וּשְׁבִיעִית וְהַשְׁמָטַת כְּסָפִים--שֶׁהַקַּבָּלָה וְהַמַּעֲשֶׂה עַמּוּדִים גְּדוֹלִים בַּהוֹרָאָה, וּבָהֶן רָאוּי לְהִתָּלוֹת.

 שְׁנַת יוֹבֵל אֵינָהּ עוֹלָה מִמִּנְיַן שְׁנֵי הַשָּׁבוּעַ--אֵלָא שְׁנַת תֵּשַׁע וְאַרְבָּעִים שְׁמִטָּה, וּשְׁנַת חֲמִשִּׁים יוֹבֵל; וּשְׁנַת אַחַת וַחֲמִשִּׁים, תְּחִלַּת שֵׁשׁ שָׁנִים שֶׁלַּשָּׁבוּעַ.
וְכֵן בְּכָל יוֹבֵל וְיוֹבֵל.

 מִשֶּׁגָּלָה שֵׁבֶט רְאוּבֵן וְשֵׁבֶט גָּד וַחֲצִי שֵׁבֶט מְנַשֶּׁה, בָּטְלוּ הַיּוֹבֵלוֹת--שֶׁנֶּאֱמָר "וּקְרָאתֶם דְּרוֹר בָּאָרֶץ, לְכָל-יֹשְׁבֶיהָ" , בִּזְמָן שֶׁכָּל יוֹשְׁבֶיהָ עָלֶיהָ: וְהוּא שֶׁלֹּא יִהְיוּ מְעֹרָבִין שֵׁבֶט בְּשֵׁבֶט, אֵלָא כֻּלָּן יוֹשְׁבִים כְּתִקְנָן.

בִּזְמָן שֶׁהַיּוֹבֵל נוֹהֵג בָּאָרֶץ, נוֹהֵג בְּחוּצָה לָאָרֶץ: שֶׁנֶּאֱמָר "יוֹבֵל הִיא" --בְּכָל מָקוֹם, בֵּין בִּפְנֵי הַבַּיִת בֵּין שֶׁלֹּא בִּפְנֵי הַבַּיִת.
וּבִזְמָן שֶׁהַיּוֹבֵל נוֹהֵג, נוֹהֵג דִּין עֶבֶד עִבְרִי, וְדִין בָּתֵּי עָרֵי חוֹמָה, וְדִין שְׂדֵה חֲרָמִים, וְדִין שְׂדֵה אֲחֻזָּה, וּמְקַבְּלִין גֵּר תּוֹשָׁב; וְנוֹהֶגֶת שְׁבִיעִית בָּאָרֶץ, וְהַשְׁמָטַת כְּסָפִים בְּכָל מָקוֹם--מִן הַתּוֹרָה.

וּבִזְמָן שְׁאֵין הַיּוֹבֵל נוֹהֵג, אֵין נוֹהֵג עֶבֶד עִבְרִי, וְלֹא בָּתֵּי עָרֵי חוֹמָה, וְלֹא שְׂדֵה אֲחֻזָּה, וְלֹא שְׂדֵה חֲרָמִים, וְאֵין מְקַבְּלִין גֵּר תּוֹשָׁב; וְנוֹהֶגֶת שְׁבִיעִית בָּאָרֶץ מִדִּבְרֵיהֶם, וְכֵן הַשְׁמָטַת כְּסָפִים בְּכָל מָקוֹם מִדִּבְרֵיהֶם כְּמוֹ שֶׁבֵּאַרְנוּ.

 מִצְוַת עֲשֵׂה לִתְקֹעַ בַּשּׁוֹפָר בָּעֲשִׂירִי לְתִשְׁרִי, בִּשְׁנַת הַיּוֹבֵל.
וּמִצְוָה זוֹ מְסוּרָה לְבֵית דִּין, תְּחִלָּה; וְכָל יָחִיד וְיָחִיד חַיָּב לִתְקֹעַ, שֶׁנֶּאֱמָר "תַּעֲבִירוּ שׁוֹפָר ..." .
וְתוֹקְעִין בַּשּׁוֹפָר תֵּשַׁע, כְּדֶרֶךְ שֶׁתּוֹקְעִין בְּרֹאשׁ הַשָּׁנָה; וּמַעְבִירִין שׁוֹפָר בְּכָל גְּבוּל יִשְׂרָאֵל.

 שׁוֹפָר שֶׁלַּיּוֹבֵל וְשֶׁלְּרֹאשׁ הַשָּׁנָה, אֶחָד הוּא לְכָל דָּבָר; וְאֶחָד הַיּוֹבֵל וְאֶחָד רֹאשׁ הַשָּׁנָה לַתְּקִיעוֹת: אֵלָא שֶׁבַּיּוֹבֵל תּוֹקְעִין בֵּין בְּבֵית דִּין שֶׁקִּדְּשׁוּ בּוֹ אֶת הַחֹדֶשׁ, וּבֵין בְּבֵית דִּין שֶׁלֹּא קִדְּשׁוּ בּוֹ אֶת הַחֹדֶשׁ; וְכָל יָחִיד וְיָחִיד חַיָּב לִתְקֹעַ כָּל זְמָן שֶׁבֵּית דִּין יוֹשְׁבִין, וְשֶׁלֹּא בִּפְנֵי בֵּית דִּין.
וּבְרֹאשׁ הַשָּׁנָה שֶׁחָל לִהְיוֹת בַּשַּׁבָּת, לֹא הָיוּ תּוֹקְעִין אֵלָא בְּבֵית דִּין שֶׁקִּדְּשׁוּ בּוֹ אֶת הַחֹדֶשׁ; וְאֵין כָּל יָחִיד וְיָחִיד תּוֹקֵעַ, אֵלָא בִּפְנֵי בֵּית דִּין.

 שְׁלוֹשָׁה דְּבָרִים מְעַכְּבִין בַּיּוֹבֵל: תְּקִיעָה; וְשִׁלּוּחַ עֲבָדִים; וְהַחְזָרַת שָׂדוֹת לְבַעְלֵיהֶן, וְזוֹ הִיא הַשְׁמָטַת קַרְקָע.
מֵרֹאשׁ הַשָּׁנָה וְעַד יוֹם הַכִּפּוּרִים, לֹא הָיוּ עֲבָדִים נִפְטָרִים לְבָתֵּיהֶן, וְלֹא מִשְׁתַּעְבְּדִין לַאֲדוֹנֵיהֶן, וְלֹא הַשָּׂדוֹת חוֹזְרוֹת לְבַעְלֵיהֶן--אֵלָא עֲבָדִים אוֹכְלִים וְשׁוֹתִים וּשְׂמֵחִים, וְעַטְרוֹתֵיהֶם בְּרָאשֵׁיהֶם.
כֵּיוָן שֶׁהִגִּיעַ יוֹם הַכִּפּוּרִים, תָּקְעוּ בֵּית דִּין בַּשּׁוֹפָר, נִפְטְרוּ עֲבָדִים לְבָתֵּיהֶן, וְחָזְרוּ שָׂדוֹת לְבַעְלֵיהֶן.

 דִּין הַיּוֹבֵל בִּשְׁבִיתַת הָאָרֶץ וְדִין הַשְּׁמִטָּה, אֶחָד הוּא לְכָל דָּבָר: כָּל שֶׁאָסוּר בַּשְּׁבִיעִית מֵעֲבוֹדַת הָאָרֶץ, אָסוּר בִּשְׁנַת יוֹבֵל; וְכָל שֶׁמֻּתָּר בַּשְּׁבִיעִית, מֻתָּר בַּיּוֹבֵל; וּמְלָאכוֹת שֶׁלּוֹקִין עֲלֵיהֶן בַּשְּׁבִיעִית, לוֹקִין עֲלֵיהֶן בַּיּוֹבֵל; וְדִין פֵּרוֹת שְׁנַת יוֹבֵל בַּאֲכִילָה וּמְכִירָה וּבְבֵעוּר, כְּדִין פֵּרוֹת שְׁבִיעִית לְכָל דָּבָר.

 יְתֵרָה שְׁבִיעִית עַל הַיּוֹבֵל--שֶׁהַשְּׁבִיעִית מַשְׁמֶטֶת כְּסָפִים, וְאֵין הַיּוֹבֵל מַשְׁמִיט כְּסָפִים.
וְיוֹתֵר יוֹבֵל עַל הַשְּׁבִיעִית--שֶׁהַיּוֹבֵל מוֹצִיא עֲבָדִים, וּמַשְׁמִיט קַרְקָע: וְזֶה הוּא דִּין מְכִירַת שָׂדוֹת הָאָמוּר בַּתּוֹרָה; וְהִיא מִצְוַת עֲשֵׂה, שֶׁנֶּאֱמָר "גְּאֻלָּה, תִּתְּנוּ לָאָרֶץ" .
יוֹבֵל מַשְׁמִיט קַרְקָע, בִּתְחִלָּתוֹ; וּשְׁבִיעִית אֵין מַשְׁמֶטֶת כְּסָפִים אֵלָא בְּסוֹפָהּ, כְּמוֹ שֶׁבֵּאַרְנוּ.

הִלְכּוֹת שְׁמִטָּה וְיוֹבֵל פֵּרֶק יא 
אֶרֶץ יִשְׂרָאֵל הַמִּתְחַלֶּקֶת לַשְּׁבָטִים--אֵינָהּ נִמְכֶּרֶת לִצְמִיתוּת, שֶׁנֶּאֱמָר "וְהָאָרֶץ, לֹא תִמָּכֵר לִצְמִתֻת" .
וְאִם מָכַר לִצְמִיתוּת, שְׁנֵיהֶם עוֹבְרִין בְּלֹא תַעֲשֶׂה; וְאֵין מַעֲשֵׂיהֶן מוֹעִילִין, אֵלָא תַּחְזֹר הַשָּׂדֶה לִבְעָלֶיהָ בַּיּוֹבֵל.
וְהַמּוֹכֵר שָׂדֵהוּ לְשִׁשִּׁים שָׁנָה, אֵינָהּ יוֹצְאָה בַּיּוֹבֵל--שְׁאֵין חוֹזֵר בַּיּוֹבֵל אֵלָא דָּבָר הַנִּמְכָּר סְתָם, אוֹ הַנִּמְכָּר לִצְמִיתוּת.

 לֹא יִמְכֹּר אָדָם בֵּיתוֹ אוֹ שְׂדֵה אֲחֻזָּתוֹ, אַף עַל פִּי שְׁהֶם חוֹזְרִין אַחַר זְמָן--אֵלָא אִם כֵּן הִעְנִי, שֶׁנֶּאֱמָר "וְכִי-יָמוּךְ אָחִיךָ, וּמָכַר מֵאֲחֻזָּתוֹ" .
אֲבָל לִמְכֹּר וּלְהַנִּיחַ הַדָּמִים בְּכִיסוֹ, אוֹ לַעֲשׂוֹת בָּהֶן סְחוֹרָה, אוֹ לִקַּח בָּהֶן כֵּלִים וַעֲבָדִים וּבְהֵמָה--אֵינוּ רַשָּׁאי: אֵלָא לִמְזוֹנוֹת בִּלְבָד.
וְאִם עָבַר וּמָכַר מִכָּל מָקוֹם, הֲרֵי אֵלּוּ מְכוּרִין.
וְדָנִין בַּבַּיִת, דִּין בָּתֵּי עָרֵי חוֹמָה; וּבַשָּׂדֶה, דִּין שְׂדֵה אֲחֻזָּה.

דִּין מוֹכֵר שְׂדֵה אֲחֻזָּתוֹ--לְחַשַּׁב אֶת הַדָּמִים, לְפִי הַשָּׁנִים הַנִּשְׁאָרוֹת לַיּוֹבֵל; וּבְכָל עֵת שֶׁיִּרְצֶה לִפְדּוֹת, מְחַשֵּׁב עִם הַלּוֹקֵחַ עַל הַשָּׁנִים שֶׁאָכַל, וְגוֹרֵעַ מִדְּמֵי הַמְּכָר, וּמַחְזִיר לוֹ אֶת הַשְּׁאָר.

 כֵּיצַד: הֲרֵי שֶׁנִּשְׁאַר לַיּוֹבֵל עֶשֶׂר שָׁנִים, וּמָכַר לוֹ שָׂדֵהוּ בְּמֵאָה דֵּינָר, אֲכָלָהּ הַלּוֹקֵחַ שָׁלוֹשׁ שָׁנִים, וְרָצָה הַמּוֹכֵר לִגְאֹל--נוֹתֵן לוֹ שִׁבְעִים דֵּינָר, וּמַחְזִיר שָׂדֵהוּ; וְכֵן אִם אֲכָלָהּ שֵׁשׁ שָׁנִים--נוֹתֵן לוֹ אַרְבָּעִים דֵּינָר, וּמַחְזִיר שָׂדֵהוּ.
לֹא גְאָלָהּ, אֵלָא הָיְתָה בְּיַד הַלּוֹקֵחַ עַד שְׁנַת הַיּוֹבֵל--תַּחְזֹר לַבְּעָלִים בְּלֹא דָּמִים, שֶׁנֶּאֱמָר "מִסְפַּר תְּבוּאֹת, יִמְכָּר-לָךְ" .

 מְכָרָהּ לוֹ וְהִיא מְלֵאָה פֵּרוֹת, וּלְאַחַר שָׁנִים גְּאָלָהּ--אֵינוּ יָכוֹל לוֹמַר לוֹ, הַחְזִירָהּ לִי מְלֵאָה פֵּרוֹת כְּמוֹ שֶׁמָּכַרְתִּי לָךְ.
לְפִיכָּךְ אִם מְכָרָהּ לוֹ מְלֵאָה פֵּרוֹת לִפְנֵי רֹאשׁ הַשָּׁנָה, וּגְאָלָהּ אַחַר שְׁתֵּי שָׁנִים--הֲרֵי זֶה אוֹכֵל שָׁלוֹשׁ תְּבוּאוֹת בִּשְׁתֵּי הַשָּׁנִים, וְאֵינוּ מְחַשֵּׁב עִמּוֹ אֵלָא לְפִי שְׁתֵּי שָׁנִים בִּלְבָד: שֶׁנֶּאֱמָר "עַל-פִּי הַשָּׁנִים" , לֹא עַל פִּי הַתְּבוּאוֹת.

 הַקָּנִים וְהַזְּמוֹרוֹת וּפֵרוֹת שִׁקְמָה שֶׁבְּתוֹכָהּ, הֲרֵי הֶן שֶׁלַּלּוֹקֵחַ כִּשְׁאָר הַפֵּרוֹת שֶׁלָּהּ; אֲבָל אִילָן שֶׁנִּכְסַח אוֹ שֶׁיָּבַשׁ, שְׁנֵיהֶן אֲסוּרִין בּוֹ.
כֵּיצַד יֵעָשֶׂה--יִמָּכֵר וְיִלָּקַח בְּדָמָיו קַרְקָע, וְהַלּוֹקֵחַ אוֹכֵל פֵּרוֹתֶיהָ, עַד שֶׁתִּגָּאֵל הַשָּׂדֶה מִיָּדוֹ.

 הַלּוֹקֵחַ שְׂדֵה אֲחֻזָּה, וּנְטָעָהּ אִילָנוֹת וְהִשְׁבִּיחָה--כִּשְׁהִיא חוֹזֶרֶת בַּיּוֹבֵל, שָׁמִין שְׁבָח הָאִילָנוֹת שֶׁבְּתוֹכָהּ; וְנוֹתֵן בַּעַל הַשָּׂדֶה דְּמֵי הַשְּׁבָח לַלּוֹקֵחַ, שֶׁנֶּאֱמָר "וְיָצָא מִמְכַּר-בַּיִת" --מִמְכָּר חוֹזֵר, וְאֵין הַשְּׁבָח חוֹזֵר.

 הַמּוֹכֵר אֶת שָׂדֵהוּ בִּזְמָן שֶׁהַיּוֹבֵל נוֹהֵג, כְּמוֹ שֶׁבֵּאַרְנוּ--אֵינוּ מֻתָּר לִגְאֹל לְפָחוּת מִשְּׁתֵּי שָׁנִים, שֶׁנֶּאֱמָר "בְּמִסְפַּר שְׁנֵי-תְבוּאֹת, יִמְכָּר-לָךְ" ; וְאַפִלּוּ רָצָה הַלּוֹקֵחַ, הֲרֵי זֶה אָסוּר--שֶׁנֶּאֱמָר "בְּמִסְפַּר שָׁנִים אַחַר הַיּוֹבֵל, תִּקְנֶה מֵאֵת עֲמִיתֶךָ" , אֵין פָּחוּת מִשְּׁתֵּי שָׁנִים מֵעֵת לְעֵת מִיּוֹם הַמְּכִירָה.

 וְצָרִיךְ שֶׁיֹּאכַל הַלּוֹקֵחַ שְׁתֵּי תְּבוּאוֹת, בִּשְׁתֵּי הַשָּׁנִים--וְאַחַר כָּךְ יִגְאַל, שֶׁנֶּאֱמָר "שְׁנֵי-תְבוּאֹת" ; לְפִיכָּךְ אִם הָיְתָה אַחַת מִשְּׁתֵּי הַשָּׁנִים שְׁבִיעִית, אוֹ שְׁנַת שִׁדָּפוֹן אוֹ יֵרָקוֹן--אֵינָהּ עוֹלָה מִן הַמִּנְיָן.
הִנִּיחָהּ הַלּוֹקֵחַ בּוּרָה שָׁנָה וַאֲכָלָהּ שָׁנָה, אוֹ אֲכָלָהּ שָׁנָה וְנָרָהּ שָׁנָה לְזָרְעָהּ וְלֹא זְרָעָהּ--הֲרֵי אֵלּוּ עוֹלִין לַמִּנְיָן.

מְכָרָהּ בִּשְׁנַת יוֹבֵל עַצְמָהּ--אֵינָהּ נִמְכֶּרֶת, וְהַדָּמִים חוֹזְרִין לַבְּעָלִים.
מְכָרָהּ שָׁנָה אַחַת לִפְנֵי הַיּוֹבֵל--הֲרֵי הַלּוֹקֵחַ אוֹכֵל אוֹתָהּ שָׁנָה שְׁנִיָּה אַחַר הַיּוֹבֵל, שֶׁנֶּאֱמָר "שְׁנֵי-תְבוּאֹת" .

 מָכַר נְקָעִים מְלֵאִים מַיִם, אוֹ סְלָעִים שְׁאֵינָם רְאוּיִין לִזְרִיעָה--הֲרֵי זֶה פּוֹדֶה בְּפָחוּת מִשְּׁתֵּי שָׁנִים: שֶׁנֶּאֱמָר "בְּמִסְפַּר שְׁנֵי-תְבוּאֹת" --שָׂדֶה הָרְאוּיָה לִתְבוּאָה, הִיא שְׁאֵינָהּ נִגְאֶלֶת אֵלָא אַחַר שְׁתֵּי שָׁנִים.
וְאִם לֹא נִגְאֲלָה--אַף עַל פִּי שְׁאֵינָהּ רְאוּיָה לִזְרִיעָה, חוֹזֶרֶת לַבְּעָלִים בַּיּוֹבֵל.

 מָכַר אִילָנוֹת--אֵין נִגְאָלִין לְפָחוּת מִשְּׁתֵּי שָׁנִים, שֶׁהֲרֵי רְאוּיִין לִתְבוּאוֹת; וְאִם לֹא גְאָלָן, אֵינָן חוֹזְרִין לַבְּעָלִים בַּיּוֹבֵל--שֶׁנֶּאֱמָר "וְשָׁב, לַאֲחֻזָּתוֹ" , וְלֹא לָאִילָנוֹת.

 מָכַר שָׂדֵהוּ לְרִאשׁוֹן, וּמְכָרָהּ רִאשׁוֹן לְשֵׁנִי, וְשֵׁנִי לִשְׁלִישִׁי, אַפִלּוּ מֵאָה--בִּשְׁנַת הַיּוֹבֵל תַּחְזֹר לְאָדוֹן רִאשׁוֹן, שֶׁנֶּאֱמָר "בִּשְׁנַת הַיּוֹבֵל יָשׁוּב הַשָּׂדֶה, לַאֲשֶׁר קָנָהוּ מֵאִתּוֹ--לַאֲשֶׁר-לוֹ, אֲחֻזַּת הָאָרֶץ" .

 מְכָרָהּ לָרִאשׁוֹן בְּמֵאָה דֵּינָר, וּמְכָרָהּ הָרִאשׁוֹן לַשְּׁנִי בְּמָאתַיִם, וְרָצָה הָאָדוֹן לִגְאֹל--אֵינוּ מְחַשֵּׁב אֵלָא עִם הָרִאשׁוֹן, שֶׁנֶּאֱמָר "לָאִישׁ אֲשֶׁר מָכַר-לוֹ" .

מְכָרָהּ לָרִאשׁוֹן בְּמָאתַיִם, וּמְכָרָהּ הָרִאשׁוֹן לַשֵּׁנִי בְּמֵאָה--הֲרֵי זֶה מְחַשֵּׁב עִם הָאַחֲרוֹן.
וְכֵן אִם מְכָרָהּ בְּמֵאָה, וְהִשְׁבִּיחָה בְּיַד הַלּוֹקֵחַ, וַהֲרֵי הִיא רְאוּיָה לְהִמָּכֵר בְּמָאתַיִם--מְחַשֵּׁב לְפִי מַה שֶׁמָּכַר; וְאִם מְכָרָהּ בְּמָאתַיִם, וְהִכְסִיפָה, וַהֲרֵי הִיא רְאוּיָה לְהִמָּכֵר בְּמֵאָה--מְחַשֵּׁב לְפִי מַה שְׁהִיא: לְעוֹלָם מְיַפִּין כּוֹחַ הַמּוֹכֵר שְׂדֵה אֲחֻזָּה, וּמְרִיעִין כּוֹחַ הַלּוֹקֵחַ.

 הַמּוֹכֵר שְׂדֵה אֲחֻזָּה, וְהָיוּ לוֹ שָׂדוֹת אֲחֵרוֹת, וּמָכַר מֵאוֹתָן הַשָּׂדוֹת כְּדֵי לִגְאֹל שָׂדֶה שֶׁמָּכַר--אֵין שׁוֹמְעִין לוֹ: שֶׁנֶּאֱמָר "וּמָצָא כְּדֵי גְאֻלָּתוֹ" , עַד שֶׁיִּמְצָא דָּבָר שְׁאֵינוּ מָצוּי לוֹ בְּשָׁעָה שֶׁמָּכַר.
וְכֵן אִם לָוָה לִגְאֹל, אֵין שׁוֹמְעִין לוֹ--שֶׁנֶּאֱמָר "וְהִשִּׂיגָה יָדוֹ" , לֹא שֶׁיִּלְוֶה.

 מָצָא מְעַט, וְרָצָה לִגְאֹל חֲצִי הַשָּׂדֶה שֶׁמָּכַר--אֵין שׁוֹמְעִין לוֹ: שֶׁנֶּאֱמָר "כְּדֵי גְאֻלָּתוֹ" --אוֹ גּוֹאֵל אֶת כֻּלָּהּ, אוֹ אֵינוּ גּוֹאֵל.
וְאִם רָצוּ קְרוֹבָיו לִגְאֹל--גּוֹאֲלִים, שֶׁנֶּאֱמָר "אוֹ-דֹדוֹ אוֹ בֶן-דֹּדוֹ, יִגְאָלֶנּוּ" .

 הַנּוֹתֵן שֶׁדָּהוּ מַתָּנָה, הֲרֵי זוֹ חוֹזֶרֶת לוֹ בַּיּוֹבֵל--שֶׁנֶּאֱמָר "תָּשֻׁבוּ, אִישׁ אֶל-אֲחֻזָּתוֹ" , לְרַבּוֹת אֶת הַמַּתָּנָה.

 הָאַחִין שֶׁחָלְקוּ--כְּלָקוֹחוֹת הֶן, וּמַחְזִירִין זֶה לְזֶה חֶלְקוֹ בַּיּוֹבֵל; וְלֹא תִבָּטֵל חֲלֻקָּתָן מִכְּמוֹת שֶׁהָיְתָה.
וְכֵן הַבְּכוֹר וְהַמְּיַבֵּם אֵשֶׁת אָחִיו--מַחְזִיר בַּיּוֹבֵל חֵלֶק שֶׁנָּטַל, וְנוֹטֵל הַחֵלֶק שֶׁכְּנֶגְדּוֹ.

 אֲבָל הַיּוֹרֵשׁ אֶת אִשְׁתּוֹ--אַף עַל פִּי שֶׁיְּרֻשַּׁת הַבַּעַל מִדִּבְרֵיהֶם--עָשׂוּ חִזּוּק לְדִבְרֵיהֶם כְּשֶׁלַּתּוֹרָה, וְאֵינוּ מַחְזִיר בַּיּוֹבֵל.
וְאִם יָרַשׁ מִמֶּנָּה בֵּית הַקְּבָרוֹת--יַחְזִיר לִבְנֵי מִשְׁפָּחָה, מִשּׁוֹם פְּגָם מִשְׁפָּחָה; וְיִתְּנוּ לוֹ דָּמֶיהָ, וּמְנַכִּין לוֹ דְּמֵי קֶבֶר אִשְׁתּוֹ--שֶׁהֲרֵי חַיָּב בִּקְבוּרָתָהּ.

הִלְכּוֹת שְׁמִטָּה וְיוֹבֵל פֵּרֶק יב 
הַמּוֹכֵר בַּיִת בְּתוֹךְ עִיר הַמֻּקֶּפֶת חוֹמָה--הֲרֵי זֶה גּוֹאֵל אוֹתָהּ כָּל שְׁנֵים עָשָׂר חֹדֶשׁ מִיּוֹם שֶׁמָּכַר בְּכָל עֵת שֶׁיִּרְצֶה, וְאַפִלּוּ בַּיּוֹם שֶׁמָּכַר; וּכְשֶׁרוֹצֶה לִפְדּוֹת--נוֹתֵן כָּל הַדָּמִים שֶׁלָּקַח, וְאֵינוּ גּוֹרֵעַ לַלּוֹקֵחַ כְּלוּם.
וְאֵין הַקְּרוֹבִים פּוֹדִין אוֹתָהּ, אֵלָא הַמּוֹכֵר עַצְמוֹ אִם הִשִּׂיגָה יָדוֹ.
וְיֵשׁ לוֹ לִמְכֹּר מִנְּכָסָיו וְלִפְדּוֹת; אֲבָל לֹא יִלְוֶה וְיִגְאַל, וְלֹא יִגְאַל לַחֲצָיִין.

 מֵת הַלּוֹקֵחַ, יִפְדֶּה מִיַּד בְּנוֹ; וְכֵן אִם מֵת הַמּוֹכֵר, יֵשׁ לִבְנוֹ לִפְדּוֹתָהּ כָּל שְׁנֵים עָשָׂר חֹדֶשׁ.
מָכַר לְרִאשׁוֹן, וּמָכַר רִאשׁוֹן לְשֵׁנִי בְּתוֹךְ הַשָּׁנָה--מוֹנִין לָרִאשׁוֹן: כֵּיוָן שֶׁשָּׁלְמָה שָׁנָה לָרִאשׁוֹן, הֻחְלַט הַבַּיִת בְּיַד הַשֵּׁנִי--שֶׁהַמּוֹכֵר מָכַר לַשֵּׁנִי, כָּל זְכוּת שֶׁתָּבוֹא לְיָדוֹ.

הִגִּיעַ שְׁנֵים עָשָׂר חֹדֶשׁ וְלֹא גְאָלָהּ, הֲרֵי זוֹ נֶחְלְטָה בְּיַד הַלּוֹקֵחַ; וְכֵן אִם נָתַן הַבַּיִת מַתָּנָה וְלֹא גְאָלוֹ כָּל שְׁנֵים עָשָׂר חֹדֶשׁ, הֲרֵי זֶה נֶחְלַט בְּיַד זֶה שֶׁנִּתָּן לוֹ מַתָּנָה.

 הָיְתָה שָׁנָה מְעֻבֶּרֶת, אֵינוּ נֶחְלָט עַד סוֹפָהּ--שֶׁנֶּאֱמָר "עַד-מְלֹאת לוֹ שָׁנָה תְמִימָה" , לְהָבִיא חֹדֶשׁ הָעִבּוּר.
מָכַר שְׁנֵי בָּתִּים, אֶחָד בַּחֲצִי אֲדָר רִאשׁוֹן וְאֶחָד בְּרֹאשׁ אֲדָר שֵׁנִי--זֶה שֶׁמָּכַר בְּרֹאשׁ אֲדָר שֵׁנִי, כֵּיוָן שֶׁהִגִּיעַ אֶחָד בַּאֲדָר שֶׁלַּשָּׁנָה הַבָּאָה עָלְתָה לוֹ שָׁנָה; וְזֶה שֶׁמָּכַר בַּחֲצִי אֲדָר רִאשׁוֹן, לֹא עָלְתָה לוֹ שָׁנָה עַד חֲצִי אֲדָר שֶׁלַּשָּׁנָה הַבָּאָה--מִפְּנֵי שֶׁיָּרַד הַלּוֹקֵחַ בְּחֹדֶשׁ הָעִבּוּר.

 הִגִּיעַ יוֹם שְׁנֵים עָשָׂר חֹדֶשׁ, וְלֹא נִמְצָא הַלּוֹקֵחַ לִפְדּוֹת מִמֶּנּוּ--הֲרֵי זֶה מַנִּיחַ מָעוֹתָיו בְּבֵית דִּין, וְשׁוֹבֵר אֶת הַדֶּלֶת וְנִכְנָס לְבֵיתוֹ; וְאֵימָתַי שֶׁיָּבוֹא הַלּוֹקֵחַ, יָבוֹא וְיִטֹּל אֶת מָעוֹתָיו.

 הַמַּקְדִּישׁ בֵּית עִיר חוֹמָה, וּגְאָלוֹ אַחֵר מִיַּד הַהֶקְדֵּשׁ--כֵּיוָן שֶׁעָלְתָה לוֹ שָׁנָה מִשָּׁעָה שֶׁנִּגְאַל מִיַּד הַהֶקְדֵּשׁ וְלֹא גְאָלוֹ בְּעָלָיו, נֶחְלַט בְּיַד הַגּוֹאֵל: שְׁאֵין הַהֶקְדֵּשׁ חוֹלֵט אֵלָא הַלֶּקַח, שֶׁנֶּאֱמָר "לַקֹּנֶה אֹתוֹ, לְדֹרֹתָיו" .

 מָכַר בֵּית עִיר חוֹמָה, וְהִגִּיעַ יוֹבֵל בְּתוֹךְ שְׁנַת הַמְּכָר--אֵינוּ חוֹזֵר בַּיּוֹבֵל: אֵלָא יִהְיֶה בְּיַד הַלּוֹקֵחַ, עַד שֶׁיִּרְצֶה הַמּוֹכֵר לִגְאֹל כָּל שְׁנַת הַמְּכָר; אוֹ תִּמָּלֵא שָׁנָה, וְיַחְלֹט.

 הַמּוֹכֵר בַּיִת בְּבָתֵּי הַחֲצֵרִים, אוֹ בָּעִיר שְׁאֵינָהּ מֻקֶּפֶת חוֹמָה כָּרָאוּי--הֲרֵי זֶה נִגְאָל בְּכוֹחַ יָפֶה שֶׁבְּדִין הַשָּׂדוֹת וְשֶׁבְּדִין הַבָּתִּים הַמֻּקָּפִין חוֹמָה.
כֵּיצַד: אִם רָצָה לִגְאֹל מִיָּד--גּוֹאֵל, כְּדִין הַבָּתִּים.
הִגִּיעַ שְׁנֵים עָשָׂר חֹדֶשׁ וְלֹא גָאַל--הֲרֵי זֶה גּוֹאֵל עַד שְׁנַת הַיּוֹבֵל, כְּדִין הַשָּׂדוֹת; וּבְעֵת שֶׁגּוֹאֵל מְחַשֵּׁב עִם הַמּוֹכֵר, וְגוֹרֵעַ לוֹ מַה שֶׁאָכַל.
הִגִּיעַ יוֹבֵל וְלֹא גָאַל--חוֹזֵר הַבַּיִת בְּלֹא דָּמִים, כְּדִין הַשָּׂדוֹת.

 כָּל שְׁהוּא לִפְנִים מִן הַחוֹמָה, כְּגוֹן הַגִּנּוֹת וְהַמֶּרְחֲצָאוֹת וְהַשּׁוֹבָכוֹת--הֲרֵי הוּא כַּבָּתִּים, שֶׁנֶּאֱמָר "אֲשֶׁר-בָּעִיר" .
אֲבָל הַשָּׂדוֹת שֶׁבְּתוֹךְ הָעִיר, נִגְאָלִין כְּדִין הַשָּׂדוֹת שֶׁחוּץ לָעִיר: שֶׁנֶּאֱמָר "וְקָם הַבַּיִת אֲשֶׁר-בָּעִיר" --"הַבַּיִת" וְכָל הַדּוֹמֶה לַבַּיִת, לֹא הַשָּׂדוֹת.

 בַּיִת שְׁאֵין בּוֹ אַרְבַּע אַמּוֹת עַל אַרְבַּע אַמּוֹת, אֵינוּ נֶחְלָט בְּבָתֵּי עָרֵי חוֹמָה; וִירוּשָׁלַיִם, אֵין הַבַּיִת נֶחְלָט בָּהּ; וּבַיִת הַבָּנוּי בַּחוֹמָה, אֵינוּ כְּבָתֵּי עָרֵי חוֹמָה.
עִיר שֶׁגַּגּוֹתֶיהָ חוֹמָתָהּ, אוֹ שֶׁהַיָּם חוֹמָתָהּ--אֵינָהּ כְּמֻקֶּפֶת חוֹמָה.

 אֵין הַמָּקוֹם נִקְרָא "עִיר חוֹמָה" --עַד שֶׁיִּהְיֶה בּוֹ שָׁלוֹשׁ חֲצֵרוֹת אוֹ יָתֵר, וּבְכָל חָצֵר מֵהֶן שְׁנֵי בָּתִּים אוֹ יָתֵר, וְיַקִּיפוּ אוֹתָן חוֹמָה תְּחִלָּה, וְאַחַר כָּךְ יִבְנוּ הַחֲצֵרוֹת בְּתוֹכוֹ; אֲבָל מְקוֹם שֶׁיֻּשַּׁב וְאַחַר כָּךְ הֻקַּף, אוֹ שֶׁלֹּא הָיוּ בּוֹ שָׁלוֹשׁ חֲצֵרוֹת שֶׁלִּשְׁנֵי שְׁנֵי בָּתִּים--אֵינוּ "עִיר חוֹמָה", אֵלָא בָּתִּים שֶׁבּוֹ כְּבָתֵּי הַחֲצֵרִים.

 אֵין סוֹמְכִין אֵלָא עַל חוֹמָה הַמֻּקֶּפֶת, בְּשָׁעַת כִּבּוּשׁ הָאָרֶץ.
כֵּיצַד: עִיר שֶׁלֹּא הָיְתָה מֻקֶּפֶת חוֹמָה בְּשָׁעָה שֶׁכָּבַשׁ יְהוֹשׁוּעַ אֶת הָאָרֶץ--אַף עַל פִּי שְׁהִיא מֻקֶּפֶת עַתָּה, הֲרֵי הִיא כְּבָתֵּי הַחֲצֵרִים; וְעִיר שֶׁהָיְתָה מֻקֶּפֶת חוֹמָה בִּימֵי יְהוֹשׁוּעַ--אַף עַל פִּי שְׁאֵינָהּ מֻקֶּפֶת עַתָּה, הֲרֵי הִיא כְּמֻקֶּפֶת.
וְכֵיוָן שֶׁגָּלוּ בְּחָרְבָּן רִאשׁוֹן, בָּטְלָה קְדֻשַּׁת עָרֵי חוֹמָה שֶׁהָיוּ בִּימֵי יְהוֹשׁוּעַ.

כֵּיוָן שֶׁעָלָה עֶזְרָא בְּבִיאָה שְׁנִיָּה, נִתְקַדְּשׁוּ כָּל הֶעָרִים הַמֻּקָּפוֹת חוֹמָה בְּאוֹתָהּ הָעֵת--מִפְּנֵי שֶׁבִּיאָתָן בִּימֵי עֶזְרָא שְׁהִיא בִּיאָה שְׁנִיָּה, כְּבִיאָתָן בִּימֵי יְהוֹשׁוּעַ: מַה בִּיאָתָן בִּימֵי יְהוֹשׁוּעַ, מָנוּ שְׁמִטִּין וְיוֹבֵלוֹת, וְקִדְּשׁוּ בָּתֵּי עָרֵי חוֹמָה, וְנִתְחַיְּבוּ בְּמַעֲשֵׂר--אַף בִּיאָתָן בִּימֵי עֶזְרָא, מָנוּ שְׁמִטִּין וְיוֹבֵלוֹת, וְקִדְּשׁוּ בָּתֵּי עָרֵי חוֹמָה, וְנִתְחַיְּבוּ בְּמַעֲשֵׂר.

 וְכֵן לָעֲתִיד לָבוֹא בְּבִיאָה שְׁלִישִׁית, בְּעֵת שֶׁיִּכָּנְסוּ לָאָרֶץ--יַתְחִילוּ לִמְנוֹת שְׁמִטִּין וְיוֹבֵלוֹת, וִיקַדְּשׁוּ בָּתֵּי עָרֵי חוֹמָה, וְיִתְחַיַּב כָּל מָקוֹם שֶׁיִּכְבְּשׁוּהוּ בְּמַעַשְׂרוֹת: שֶׁנֶּאֱמָר "וֶהֱבִיאֲךָ ה' אֱלֹהֶיךָ, אֶל-הָאָרֶץ אֲשֶׁר-יָרְשׁוּ אֲבֹתֶיךָ--וִירִשְׁתָּהּ" , מַקִּישׁ יְרֻשָּׁתָךְ לִירֻשַּׁת אֲבוֹתֶיךָ--מַה יְרֻשַּׁת אֲבוֹתֶיךָ, אַתָּה נוֹהֵג בְּחִדּוּשׁ כָּל הַדְּבָרִים הָאֵלּוּ; אַף יְרֻשָּׁתָךְ, אַתָּה נוֹהֵג בָּהּ בְּחִדּוּשׁ כָּל הַדְּבָרִים הָאֵלּוּ.

הִלְכּוֹת שְׁמִטָּה וְיוֹבֵל פֵּרֶק יג 
שֵׁבֶט לֵוִי--אַף עַל פִּי שְׁאֵין לָהֶם חֵלֶק בָּאָרֶץ, כְּבָר נִצְטַוּוּ יִשְׂרָאֵל לִתֵּן לָהֶם עָרִים לָשֶׁבֶת וּמִגְרְשֵׁיהֶם: וְהֶעָרִים הֶם שֵׁשׁ עָרֵי הַמִּקְלָט, וַעֲלֵיהֶן אַרְבָּעִים וּשְׁתַּיִם עִיר; וּכְשֶׁמּוֹסִיפִין עָרֵי מִקְלָט אֲחֵרוֹת בִּימוֹת הַמָּשִׁיחַ, הַכֹּל לַלְּוִיִּים.

מִגְרְשֵׁי הֶעָרִים, כְּבָר נִתְפָּרְשׁוּ בַּתּוֹרָה שְׁהֶם שְׁלֹשֶׁת אֲלָפִים אַמָּה סָבִיב--שֶׁנֶּאֱמָר "מִקִּיר הָעִיר וָחוּצָה, אֶלֶף אַמָּה סָבִיב" , וּלְהַלָּן הוּא אוֹמֵר "וּמַדֹּתֶם מִחוּץ לָעִיר, אֶת-פְּאַת-קֵדְמָה אַלְפַּיִם בָּאַמָּה ..." : אֶלֶף הָרִאשׁוֹנוֹת מִגְרָשׁ, וְאַלְפַּיִם שֶׁמּוֹדְדִין חוּץ לַמִּגְרָשׁ לְשָׂדוֹת וּכְרָמִים.

וְנוֹתְנִין לְכָל עִיר, בֵּית קְבָרוֹת חוּץ לִתְחוּם זֶה--שְׁאֵין קוֹבְרִין מֵתֵיהֶם בִּתְחוּם עָרֵיהֶם: שֶׁנֶּאֱמָר "וּמִגְרְשֵׁיהֶם, יִהְיוּ לִבְהֶמְתָּם וְלִרְכֻשָׁם, וּלְכֹל, חַיָּתָם" --לְחַיִּים נִתְּנוּ, לֹא לִקְבוּרָה.

אֵין עוֹשִׂין בְּעָרֵי הַלְּוִיִּים עִיר מִגְרָשׁ, וְלֹא מִגְרָשׁ עִיר, וְלֹא מִגְרָשׁ שָׂדֶה, וְלֹא שָׂדֶה מִגְרָשׁ--שֶׁנֶּאֱמָר "וּשְׂדֵה מִגְרַשׁ עָרֵיהֶם, לֹא יִמָּכֵר" ; וּמִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר "לֹא יִמָּכֵר", לֹא יְשֻׁנֶּה--אֵלָא הַשָּׂדֶה וְהַמִּגְרָשׁ וְהָעִיר, כָּל אֶחָד מִשְּׁלָשְׁתָּן כְּמוֹת שְׁהוּא לְעוֹלָם.

וְכֵן בִּשְׁאָר עָרֵי יִשְׂרָאֵל--אֵין עוֹשִׂין שָׂדֶה מִגְרָשׁ, וְלֹא מִגְרָשׁ שָׂדֶה, וְלֹא מִגְרָשׁ עִיר, וְלֹא עִיר מִגְרָשׁ; וְלֹא יִסְתֹּר אָדָם אֶת בֵּיתוֹ לַעֲשׂוֹתוֹ גִּנָּה, וְלֹא יִטַּע אֶת חָרְבָתוֹ גִּנָּה: שֶׁלֹּא יַחְרִיבוּ אֶרֶץ יִשְׂרָאֵל.

 כּוֹהֲנִים וּלְוִיִּים שֶׁמָּכְרוּ שָׂדֶה מִשְּׂדוֹת עָרֵיהֶם, אוֹ בַּיִת מִבָּתֵּי עָרֵי חוֹמָה שֶׁלָּהֶן--אֵינָן גּוֹאֲלִין כַּסֵּדֶר הַזֶּה: אֵלָא מוֹכְרִין הַשָּׂדוֹת וְאַפִלּוּ סָמוּךְ לַיּוֹבֵל, וְגוֹאֲלִין מִיָּד; וְאִם הִקְדִּישׁוּ שָׂדֶה, גּוֹאֲלִין מִיַּד הַהֶקְדֵּשׁ לְאַחַר הַיּוֹבֵל; וְגוֹאֲלִין בָּתֵּי עָרֵי חוֹמָה כָּל זְמָן שֶׁיִּרְצוּ, אַפִלּוּ אַחַר כַּמָּה שָׁנִים--שֶׁנֶּאֱמָר "גְּאֻלַּת עוֹלָם, תִּהְיֶה לַלְוִיִּם" .

 יִשְׂרָאֵל שֶׁיָּרַשׁ אֶת אֲבִי אִמּוֹ לֵוִי--הֲרֵי זֶה גּוֹאֵל כַּלְּוִיִּים, אַף עַל פִּי שְׁאֵינוּ לֵוִי, הוֹאִיל וְהֶעָרִים אוֹ הַשָּׂדוֹת הֶן שֶׁלַּלְּוִיִּים, גּוֹאֵל לְעוֹלָם: שֶׁדִּין זֶה תָּלוּי בִּמְקוֹמוֹת אֵלּוּ, לֹא בַּבְּעָלִים.
וְלֵוִי שֶׁיָּרַשׁ אֶת אֲבִי אִמּוֹ יִשְׂרָאֵל--אֵינוּ גּוֹאֵל כַּלְּוִיִּים, אֵלָא כְּיִשְׂרָאֵל: שֶׁלֹּא נֶאֱמָר "גְּאֻלַּת עוֹלָם, תִּהְיֶה לַלְוִיִּם" , אֵלָא בְּעָרֵי הַלְּוִיִּים.

 כָּל שֵׁבֶט לֵוִי, מֻזְהָרִין שֶׁלֹּא יִנְחֲלוּ בְּאֶרֶץ כְּנַעַן, וְכֵן הֶן מֻזְהָרִין שֶׁלֹּא יִטְּלוּ חֵלֶק בַּבִּזָּה, בְּשָׁעָה שֶׁכּוֹבְשִׁין אֶת הֶעָרִים--שֶׁנֶּאֱמָר "לֹא-יִהְיֶה לַכֹּהֲנִים הַלְוִיִּם כָּל-שֵׁבֶט לֵוִי, חֵלֶק וְנַחֲלָה--עִם-יִשְׂרָאֵל" , "חֵלֶק" בַּבִּזָּה וְ"נַחֲלָה" בָּאָרֶץ; וְכֵן הוּא אוֹמֵר "בְּאַרְצָם לֹא תִנְחָל, וְחֵלֶק, לֹא-יִהְיֶה לְךָ בְּתוֹכָם" , בַּבִּזָּה.
וּבֶן לֵוִי אוֹ כּוֹהֵן שֶׁנָּטַל חֵלֶק בַּבִּזָּה, לוֹקֶה; וְאִם נָטַל נַחֲלָה בָּאָרֶץ, מַעְבִירִין אוֹתָהּ מִמֶּנּוּ.

 יֵרָאֶה לִי, שְׁאֵין הַדְּבָרִים אֲמוּרִים, אֵלָא בָּאָרֶץ שֶׁנִּכְרְתָה עָלֶיהָ בְּרִית לְאַבְרָהָם לְיִצְחָק וּלְיַעֲקוֹב, וִירֵשׁוּהָ בְּנֵיהֶם וְנִתְחַלְּקָה לָהֶם; אֲבָל שְׁאָר כָּל הָאֲרָצוֹת שֶׁכּוֹבֵשׁ מֶלֶךְ מִמַּלְכֵי יִשְׂרָאֵל--הֲרֵי הַכּוֹהֲנִים וְהַלְּוִיִּים בְּאוֹתָן הָאֲרָצוֹת וּבְבִזָּתָן, כְּכָל יִשְׂרָאֵל.

 וְלָמָּה לֹא זָכָה לֵוִי בְּנַחֲלַת אֶרֶץ יִשְׂרָאֵל וּבְבִזָּתָהּ עִם אֶחִיו: מִפְּנֵי שֶׁהֻבְדַּל לַעֲבֹד אֶת ה' וּלְשָׁרְתוֹ, וּלְהוֹרוֹת דְּרָכָיו הַיְּשָׁרִים וּמִשְׁפָּטָיו הַצַּדִּיקִים לָרַבִּים--שֶׁנֶּאֱמָר "יוֹרוּ מִשְׁפָּטֶיךָ לְיַעֲקֹב, וְתוֹרָתְךָ לְיִשְׂרָאֵל" .
לְפִיכָּךְ הֻבְדְּלוּ מִדַּרְכֵי הָעוֹלָם--לֹא עוֹרְכִין מִלְחָמָה כִּשְׁאָר יִשְׂרָאֵל, וְלֹא נוֹחֲלִין, וְלֹא זוֹכִין לְעַצְמָן בְּכוֹחַ גּוּפָן; אֵלָא הֶם חֵיל ה', שֶׁנֶּאֱמָר "בָּרֵךְ ה' חֵילוֹ" , וְהוּא בָּרוּךְ הוּא זִכָּה לָהֶם, שֶׁנֶּאֱמָר "אֲנִי חֶלְקְךָ וְנַחֲלָתְךָ" .

 וְלֹא שֵׁבֶט לֵוִי בִּלְבָד, אֵלָא כָּל אִישׁ וְאִישׁ מִכָּל בָּאֵי הָעוֹלָם אֲשֶׁר נָדְבָה רוּחוֹ אוֹתוֹ וֶהֱבִינוֹ מַדָּעוֹ לְהִבָּדֵל לַעֲמֹד לִפְנֵי ה' לְשָׁרְתוֹ וּלְעָבְדוֹ לְדֵעָה אֶת ה', וְהָלַךְ יָשָׁר כְּמוֹ שֶׁעָשָׂהוּ הָאֱלֹהִים, וּפָרַק מֵעַל צַוָּארוֹ עֹל הַחֶשְׁבּוֹנוֹת הָרַבִּים אֲשֶׁר בִּקְּשׁוּ בְּנֵי הָאָדָם--הֲרֵי זֶה נִתְקַדַּשׁ קֹדֶשׁ קֳדָשִׁים, וְיִהְיֶה ה' חֶלְקוֹ וְנַחֲלָתוֹ לְעוֹלָם וּלְעוֹלְמֵי עוֹלָמִים; וְיִזְכֶּה לוֹ בָּעוֹלָם הַזֶּה דָּבָר הַמַּסְפִּיק לוֹ, כְּמוֹ שֶׁזִּכָּה לַכּוֹהֲנִים וְלַלְּוִיִּים.
הֲרֵי דָּוִיד אוֹמֵר "ה', מְנָת-חֶלְקִי וְכוֹסִי--אַתָּה, תּוֹמִיךְ גּוֹרָלִי" .

בְּרִיךְ רַחְמָנָא דְּסַיְּעַן.
נִגְמַר סֵפֶר שְׁבִיעִי, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, חֲמִשָּׁה וּשְׁמוֹנִים: הִלְכּוֹת כִּלְאַיִם, עֲשָׂרָה פְּרָקִים; הִלְכּוֹת מַתְּנוֹת עֲנִיִּים, עֲשָׂרָה פְּרָקִים; הִלְכּוֹת תְּרוּמוֹת, חֲמִשָּׁה עָשָׂר פְּרָקִים; הִלְכּוֹת מַעֲשֵׂר, אַרְבָּעָה עָשָׂר פְּרָקִים; הִלְכּוֹת מַעֲשֵׂר שֵׁנִי וְנֶטַע רְבָעִי, אֶחָד עָשָׂר פְּרָקִים; הִלְכּוֹת בִּכּוּרִים עִם שְׁאָר מַתְּנוֹת כְּהֻנָּה שֶׁבַּגְּבוּלִין, שְׁנֵים עָשָׂר פְּרָקִים; הִלְכּוֹת שְׁמִטָּה וְיוֹבֵל, שְׁלוֹשָׁה עָשָׂר פְּרָקִים.

בְּשֵׁם ה', אֵל עוֹלָם .

שַׁאֲלוּ, שְׁלוֹם יְרוּשָׁלַיִם; יִשְׁלָיוּ, אֹהֲבָיִךְ .

סֵפֶר שְׁמִינִי וְהוּא סֵפֶר עֲבוֹדָה 
הִלְכּוֹתָיו תֵּשַׁע, וְזֶה הוּא סִדּוּרָן: הִלְכּוֹת בֵּית הַבְּחִירָה, הִלְכּוֹת כְּלֵי הַמִּקְדָּשׁ וְהָעוֹבְדִים בּוֹ, הִלְכּוֹת בִּיאַת הַמִּקְדָּשׁ, הִלְכּוֹת אִסּוּרֵי מִזְבֵּחַ, הִלְכּוֹת מַעֲשֵׂה הַקָּרְבָּנוֹת, הִלְכּוֹת תְּמִידִין וּמוּסָפִין, הִלְכּוֹת פְּסוּלֵי הַמֻּקְדָּשִׁין, הִלְכּוֹת עֲבוֹדַת יוֹם הַכִּפּוּרִים, הִלְכּוֹת מְעִילָה.

יֵשׁ בִּכְלָלָן שֵׁשׁ מִצְווֹת--שָׁלוֹשׁ מִצְווֹת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לִבְנוֹת מִקְדָּשׁ; שֶׁלֹּא לִבְנוֹת הַמִּזְבֵּחַ גָּזִית; שֶׁלֹּא לַעֲלוֹת בְּמַעֲלוֹת עָלָיו; לְיִרְאָה מִן הַמִּקְדָּשׁ; לִשְׁמֹר אֶת הַמִּקְדָּשׁ סָבִיב; שֶׁלֹּא לְהַשְׁבִּית שְׁמִירַת הַמִּקְדָּשׁ.

יֵשׁ בִּכְלָלָן אַרְבַּע עֶשְׂרֵה מִצְווֹת--שֵׁשׁ מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת שֶׁמֶן הַמִּשְׁחָה; שֶׁלֹּא לַעֲשׂוֹת כָּמוֹהוּ; שֶׁלֹּא לָסוּךְ מִמֶּנּוּ; שֶׁלֹּא לַעֲשׂוֹת כְּמַתְכֹּנֶת הַקְּטֹרֶת; שֶׁלֹּא לְהַקְטִיר עַל מִזְבַּח הַזָּהָב חוּץ מִן הַקְּטֹרֶת; לָשֵׂאת הָאָרוֹן עַל הַכָּתֵף; שֶׁלֹּא יָסוּרוּ הַבַּדִּים מִמֶּנּוּ; שֶׁיַּעֲבֹד הַלֵּוִי בַּמִּקְדָּשׁ; שֶׁלֹּא יַעֲשֶׂה אֶחָד בִּמְלֶאכֶת חֲבֵרוֹ בַּמִּקְדָּשׁ; לְקַדַּשׁ הַכּוֹהֵן לָעֲבוֹדָה; שֶׁיִּהְיוּ כָּל הַמִּשְׁמָרוֹת שֹׁווֹת בָּרְגָלִים; לִלְבֹּשׁ בִּגְדֵי כְּהֻנָּה לָעֲבוֹדָה; שֶׁלֹּא יִקָּרַע הַמְּעִיל; שֶׁלֹּא יִזַּח הַחֹשֶׁן מֵעַל הָאֵפוֹד.

יֵשׁ בִּכְלָלָן חָמֵשׁ עֶשְׂרֵה מִצְווֹת--שְׁתֵּי מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא יִכָּנֵס כּוֹהֵן שִׁכּוֹר לַמִּקְדָּשׁ; שֶׁלֹּא יִכָּנֵס לוֹ כּוֹהֵן פְּרוּעַ רֹאשׁ; שֶׁלֹּא יִכָּנֵס לוֹ כּוֹהֵן קְרוּעַ בְּגָדִים; שֶׁלֹּא יִכָּנֵס כּוֹהֵן בְּכָל עֵת אֶל הַהֵיכָל; שֶׁלֹּא יֵצֵא כּוֹהֵן מִן הַמִּקְדָּשׁ בְּשָׁעַת הָעֲבוֹדָה; לְשַׁלַּח טְמֵאִים מִן הַמִּקְדָּשׁ; שֶׁלֹּא יִכָּנֵס טָמֵא לַמִּקְדָּשׁ; שֶׁלֹּא יִכָּנֵס טָמֵא לְהַר הַבַּיִת; שֶׁלֹּא יְשַׁמַּשׁ טָמֵא; שֶׁלֹּא יְשַׁמַּשׁ טְבוּל יוֹם; לְקַדַּשׁ הָעוֹבֵד יָדָיו וְרַגְלָיו; שֶׁלֹּא יִכָּנֵס בַּעַל מוּם לַהֵיכָל וְלַמִּזְבֵּחַ; שֶׁלֹּא יַעֲבֹד בַּעַל מוּם; שֶׁלֹּא יַעֲבֹד בַּעַל מוּם עוֹבֵר; שֶׁלֹּא יַעֲבֹד זָר.

יֵשׁ בִּכְלָלָן אַרְבַּע עֶשְׂרֵה מִצְווֹת--אַרְבַּע מִצְווֹת עֲשֵׂה, וְעֶשֶׂר מִצְווֹת לֹא תַעֲשֶׂה; וְזֶה הוּא פְּרָטָן: לְהַקְרִיב כָּל הַקָּרְבָּנוֹת תְּמִימִים; שֶׁלֹּא לְהַקְדִּישׁ בַּעַל מוּם לַמִּזְבֵּחַ; שֶׁלֹּא יִשְׁחֹט; שֶׁלֹּא יִזְרֹק דָּמוֹ; שֶׁלֹּא יַקְטִיר חֶלְבּוֹ; שֶׁלֹּא יַקְרִיב בַּעַל מוּם עוֹבֵר; שֶׁלֹּא יַקְרִיב בַּעַל מוּם, אַפִלּוּ בְּקָרְבְּנוֹת הַגּוֹיִים; שֶׁלֹּא יַטִּיל מוּם בַּקֳּדָשִׁים; לִפְדּוֹת פְּסוּלֵי הַמֻּקְדָּשִׁין; לְהַקְרִיב מִיּוֹם הַשְּׁמִינִי וָהָלְאָה; שֶׁלֹּא לְהַקְרִיב אֶתְנָן וּמְחִיר; שֶׁלֹּא לְהַקְטִיר שְׂאוֹר וּדְבַשׁ; לִמְלֹחַ כָּל הַקָּרְבָּנוֹת; שֶׁלֹּא לְהַשְׁבִּית הַמֶּלַח מֵעַל הַקָּרְבָּנוֹת.

יֵשׁ בִּכְלָלָן שָׁלוֹשׁ וְעֶשְׂרִים מִצְווֹת--עֶשֶׂר מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת הָעוֹלָה כְּמַעֲשֶׂיהָ הַכְּתוּבִים עַל הַסֵּדֶר; שֶׁלֹּא לֶאֱכֹל בְּשַׂר עוֹלָה; סֵדֶר הַחַטָּאת; שֶׁלֹּא לֶאֱכֹל מִבְּשַׂר חַטָּאת הַפְּנִימִית; שֶׁלֹּא יַבְדִּיל בְּחַטַּאת הָעוֹף; סֵדֶר הָאָשָׁם; שֶׁיֹּאכְלוּ הַכּוֹהֲנִים בְּשַׂר קָדְשֵׁי קֳדָשִׁים בַּמִּקְדָּשׁ; שֶׁלֹּא יֹאכְלוּם חוּץ לָעֲזָרָה; שֶׁלֹּא יֹאכַל זָר מִקָּדְשֵׁי קֳדָשִׁים; סֵדֶר הַשְּׁלָמִים; שֶׁלֹּא לֶאֱכֹל בְּשַׂר קֳדָשִׁים קַלִּים קֹדֶם זְרִיקַת דָּמִים; לַעֲשׂוֹת כָּל מִנְחָה כְּסֵדֶר מַעֲשֶׂיהָ הַכְּתוּבִין בַּתּוֹרָה; שֶׁלֹּא יָשִׂים שֶׁמֶן עַל מִנְחַת חוֹטֶא; שֶׁלֹּא יִתֵּן עָלֶיהָ לְבוֹנָה; שֶׁלֹּא תֵאָכֵל מִנְחַת כּוֹהֵן; שֶׁלֹּא תֵאָפֶה מִנְחָה חָמֵץ; שֶׁיֹּאכְלוּ הַכּוֹהֲנִים שְׁיַרֵי מְנָחוֹת; שֶׁיָּבִיא כָּל נְדָרָיו וְנִדְבוֹתָיו בָּרֶגֶל שֶׁפָּגַע בּוֹ רִאשׁוֹן; שֶׁלֹּא יְאַחַר נְדָרָיו וְנִדְבוֹתָיו וּשְׁאָר דְּבָרִים שְׁהוּא חַיָּב בָּהֶן; לְהַקְרִיב כָּל הַקָּרְבָּנוֹת בְּבֵית הַבְּחִירָה; לְהָבִיא קָדְשֵׁי חוּצָה לָאָרֶץ לְבֵית הַבְּחִירָה; שֶׁלֹּא לִשְׁחֹט קָרְבָּנוֹת חוּץ לָעֲזָרָה; שֶׁלֹּא לְהַקְרִיב קָרְבָּן חוּץ לָעֲזָרָה.

יֵשׁ בִּכְלָלָן תְּשַׁע עֶשְׂרֵה מִצְווֹת--שְׁמוֹנֶה עֶשְׂרֵה מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: לְהַקְרִיב שְׁנֵי כְּבָשִׂים בְּכָל יוֹם עוֹלוֹת; לְהַדְלִיק אֵשׁ עַל הַמִּזְבֵּחַ בְּכָל יוֹם; שֶׁלֹּא לְכַבּוֹתָהּ; לְהָרִים אֶת הַדֶּשֶׁן בְּכָל יוֹם; לְהַקְטִיר קְטֹרֶת בְּכָל יוֹם; לְהַדְלִיק נֵרוֹת בְּכָל יוֹם; שֶׁיַּקְרִיב כּוֹהֵן גָּדוֹל מִנְחָה בְּכָל יוֹם, וְהִיא הַנִּקְרֵאת חֲבִתִּין; לְהוֹסִיף שְׁנֵי כְּבָשִׂים עוֹלוֹת בַּשַּׁבָּת; לַעֲשׂוֹת לֶחֶם הַפָּנִים; מוּסַף רָאשֵׁי חֳדָשִׁים; מוּסַף הַפֶּסַח; לְהַקְרִיב עֹמֶר הַתְּנוּפָה; לִסְפֹּר כָּל אִישׁ וְאִישׁ שִׁבְעָה שָׁבוּעוֹת מִיּוֹם הַקְרָבַת הָעֹמֶר; מוּסַף עֲצֶרֶת; לְהָבִיא שְׁתֵּי הַלֶּחֶם עִם הַקָּרְבָּנוֹת הַבָּאוֹת בִּגְלַל הַלֶּחֶם בְּיוֹם עֲצֶרֶת; מוּסַף רֹאשׁ הַשָּׁנָה; מוּסַף יוֹם צוֹם; מוּסַף הֶחָג; מוּסַף שְׁמִינִי עֲצֶרֶת.

יֵשׁ בִּכְלָלָן שְׁמוֹנֶה מִצְווֹת--שְׁתֵּי מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לֶאֱכֹל קֳדָשִׁים שֶׁנִּפְסְלוּ וְשֶׁהֻטָּל בָּהֶם מוּם; שֶׁלֹּא לֶאֱכֹל פִּגּוּל; שֶׁלֹּא יוֹתִיר קֳדָשִׁים לְאַחַר זְמַנָּם; שֶׁלֹּא יֹאכַל נוֹתָר; שֶׁלֹּא יֹאכַל קֳדָשִׁים שֶׁנִּטְמְאוּ; שֶׁלֹּא יֹאכַל אָדָם שֶׁנִּטְמָא אֶת הַקֳּדָשִׁים; לִשְׂרֹף הַנּוֹתָר; לִשְׂרֹף הַטָּמֵא.

מִצְוַת עֲשֵׂה אַחַת--וְהִיא שֶׁיַּעֲשֶׂה מַעֲשֵׂה יוֹם הַכִּפּוּרִים כֻּלּוֹ עַל הַסֵּדֶר כְּמוֹ שֶׁכָּתוּב בְּפָרָשַׁת אַחֲרֵי מוֹת, הַקָּרְבָּנוֹת וְהַוִּדּוּיִין וְשִׁלּוּחַ הַשָּׂעִיר וּשְׁאָר הָעֲבוֹדָה.

יֵשׁ בִּכְלָלָן שָׁלוֹשׁ מִצְווֹת--אַחַת מִצְוַת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לְשַׁלַּם הַמּוֹעֵל אֲשֶׁר חָטָא בְּתוֹסֶפֶת חֹמֶשׁ וְקָרְבָּן, וְזֶה הוּא דִּין הַמּוֹעֵל; שֶׁלֹּא לַעֲבֹד בַּקֳּדָשִׁים; שֶׁלֹּא לָגֹז קֳדָשִׁים.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, מֵאָה וְשָׁלוֹשׁ--מֵהֶן שֶׁבַע וְאַרְבָּעִים מִצְווֹת עֲשֵׂה, וְשֵׁשׁ וַחֲמִשִּׁים מִצְווֹת לֹא תַעֲשֶׂה.

הִלְכּוֹת בֵּית הַבְּחִירָה 
יֵשׁ בִּכְלָלָן שֵׁשׁ מִצְווֹת--שָׁלוֹשׁ מִצְווֹת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לִבְנוֹת מִקְדָּשׁ; שֶׁלֹּא לִבְנוֹת הַמִּזְבֵּחַ גָּזִית; שֶׁלֹּא לַעֲלוֹת בְּמַעֲלוֹת עָלָיו; לְיִרְאָה מִן הַמִּקְדָּשׁ; לִשְׁמֹר אֶת הַמִּקְדָּשׁ סָבִיב; שֶׁלֹּא לְהַשְׁבִּית שְׁמִירַת הַמִּקְדָּשׁ.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת בֵּית הַבְּחִירָה פֵּרֶק א 
מִצְוַת עֲשֵׂה לַעֲשׂוֹת בַּיִת לַה', מוּכָן לִהְיוֹת מַקְרִיבִים בּוֹ הַקָּרְבָּנוֹת, וְחוֹגְגִין אֵלָיו שָׁלוֹשׁ פְּעָמִים בַּשָּׁנָה--שֶׁנֶּאֱמָר "וְעָשׂוּ לִי, מִקְדָּשׁ" ; וּכְבָר נִתְפָּרַשׁ בַּתּוֹרָה מִשְׁכָּן שֶׁעָשָׂה מֹשֶׁה רַבֵּנוּ, וְהָיָה לְפִי שָׁעָה--שֶׁנֶּאֱמָר "כִּי לֹא-בָאתֶם, עַד-עָתָּה ..." .

כֵּיוָן שֶׁנִּכְנְסוּ לָאָרֶץ, הִעְמִידוּ הַמִּשְׁכָּן בְּגִלְגָּל אַרְבַּע עֶשְׂרֵה שָׁנָה שֶׁכָּבְשׁוּ וְשֶׁחָלְקוּ.
וּמִשָּׁם בָּאוּ לְשִׁילֹה, וּבָנוּ שָׁם בַּיִת שֶׁלַּאֲבָנִים; וּפָרְסוּ יְרִיעוֹת הַמִּשְׁכָּן עָלָיו, וְלֹא הָיְתָה שָׁם תַּקְרָה.
וּשְׁלוֹשׁ מֵאוֹת וְתֵשַׁע וְשִׁשִּׁים שָׁנָה, עָמַד מִקְדַּשׁ שִׁילֹה.
וּכְשֶׁמֵּת עֵלִי, חָרַב וּבָאוּ לְנוֹב וּבָנוּ שָׁם מִקְדָּשׁ; וּכְשֶׁמֵּת שְׁמוּאֵל, חָרַב וּבָאוּ לְגִבְעוֹן וּבָנוּ שָׁם מִקְדָּשׁ.
וּמִגִּבְעוֹן בָּאוּ לְבֵית הָעוֹלָמִים.
וִימֵי נוֹב וְגִבְעוֹן, שֶׁבַע וַחֲמִשִּׁים שָׁנָה.

כֵּיוָן שֶׁנִּבְנָה הַמִּקְדָּשׁ בִּירוּשָׁלַיִם--נֶאְסְרוּ כָּל הַמְּקוֹמוֹת כֻּלָּן לִבְנוֹת בָּהֶן בַּיִת לַה', וּלְהַקְרִיב בָּהֶן קָרְבָּן; וְאֵין שָׁם בַּיִת לְדוֹרֵי הַדּוֹרוֹת אֵלָא בִּירוּשָׁלַיִם בִּלְבָד, וּבְהַר הַמּוֹרִיָּה שֶׁבָּהּ--שֶׁנֶּאֱמָר "וַיֹּאמֶר דָּוִיד--זֶה הוּא, בֵּית ה' הָאֱלֹהִים; וְזֶה-מִּזְבֵּחַ לְעֹלָה, לְיִשְׂרָאֵל" , וְאוֹמֵר "זֹאת-מְנוּחָתִי עֲדֵי-עַד" .

בִּנְיָן שֶׁבָּנָה שְׁלֹמֹה, כְּבָר מְפֹרָשׁ בִּמְלָכִים; וְכֵן בִּנְיַן הָעֲתִיד לִבָּנוֹת--אַף עַל פִּי שְׁהוּא כָּתוּב בִּיחֶזְקֵאל, אֵינוּ מְפֹרָשׁ וּמְבֹאָר.
וְאַנְשֵׁי בַּיִת שֵׁנִי--כְּשֶׁבָּנוּ בִּימֵי עֶזְרָא--בָּנוּהוּ כְּבִנְיַן שְׁלֹמֹה, וּמֵעֵין דְּבָרִים הַמְּפֹרָשִׁים בִּיחֶזְקֵאל.

וְאֵלּוּ הֶן הַדְּבָרִים שְׁהֶן עִיקָר בְּבִנְיַן הַבַּיִת: עוֹשִׂין בּוֹ קֹדֶשׁ, וְקֹדֶשׁ הַקֳּדָשִׁים, וְיִהְיֶה לִפְנֵי הַקֹּדֶשׁ מָקוֹם אֶחָד וְהוּא הַנִּקְרָא אוּלָם; וּשְׁלָשְׁתָּן נִקְרָאִין הֵיכָל.
וְעוֹשִׂין מְחִצָּה אַחֶרֶת סָבִיב לַהֵיכָל, רְחוֹקָה מִמֶּנּוּ כְּעֵין קַלְעֵי הֶחָצֵר שֶׁהָיוּ בַּמִּדְבָּר; וְכָל הַמֻּקָּף בִּמְחִצָּה זוֹ שְׁהוּא כְּעֵין חֲצַר אֹהֶל מוֹעֵד, הוּא הַנִּקְרָא עֲזָרָה.
וְהַכֹּל נִקְרָא מִקְדָּשׁ.

וְעוֹשִׂין בַּמִּקְדָּשׁ שִׁבְעָה כֵּלִים: מִזְבֵּחַ לְעוֹלָה וְלִשְׁאָר הַקָּרְבָּנוֹת; וְכֶבֶשׁ שֶׁעוֹלִים בּוֹ לַמִּזְבֵּחַ, וּמְקוֹמוֹ לִפְנֵי הָאוּלָם מָשׁוּךְ לַדָּרוֹם; וְכִיּוֹר וְכַנּוֹ, לְקַדַּשׁ מִמֶּנּוּ הַכּוֹהֲנִים יְדֵיהֶם וְרַגְלֵיהֶם לָעֲבוֹדָה, וּמְקוֹמוֹ בֵּין הָאוּלָם וְלַמִּזְבֵּחַ, מָשׁוּךְ לַדָּרוֹם שְׁהוּא שְׂמֹאל הַנִּכְנָס לַמִּקְדָּשׁ.

וּמִזְבֵּחַ לַקְּטֹרֶת, וּמְנוֹרָה, וְשֻׁלְחָן; וּשְׁלָשְׁתָּן בְּתוֹךְ הַקֹּדֶשׁ, לִפְנֵי קֹדֶשׁ הַקֳּדָשִׁים.
הַמְּנוֹרָה בַּדָּרוֹם מִשְּׂמֹאל הַנִּכְנָס, וְשֻׁלְחָן מִיָּמִין שֶׁעָלָיו לֶחֶם הַפָּנִים; וּשְׁנֵיהֶם בְּצַד קֹדֶשׁ הַקֳּדָשִׁים מִבַּחוּץ.
וּמִזְבַּח הַקְּטֹרֶת מָשׁוּךְ מִבֵּין שְׁנֵיהֶם, לַחוּץ.

וְעוֹשִׁין בְּתוֹךְ הָעֲזָרָה גְּבוּלִין--עַד כָּאן לְיִשְׂרָאֵל, עַד כָּאן לַכּוֹהֲנִים; וּבוֹנִים בָּהּ בָּתִּים לִשְׁאָר צָרְכֵּי הַמִּקְדָּשׁ, כָּל בַּיִת מֵהֶם נִקְרָא לִשְׁכָּה.

 כְּשֶׁבּוֹנִין הַהֵיכָל וְהָעֲזָרָה, בּוֹנִין בַּאֲבָנִים גְּדוֹלוֹת; וְאִם לֹא מָצְאוּ אֲבָנִים, בּוֹנִין בִּלְבֵנִים.
וְאֵין מְפַצְּלִין אֶת אַבְנֵי הַבִּנְיָן בְּהַר הַבַּיִת--אֵלָא מְפַצְּלִין אוֹתָן וּמְסַתְּתִין אוֹתָן מִבַּחוּץ, וְאַחַר כָּךְ מַכְנִיסִין אוֹתָן לַבִּנְיָן: שֶׁנֶּאֱמָר "אֲבָנִים גְּדֹלוֹת אֲבָנִים יְקָרוֹת, לְיַסֵּד הַבָּיִת--אַבְנֵי גָזִית" , וְאוֹמֵר "וּמַקָּבוֹת וְהַגַּרְזֶן כָּל-כְּלִי בַרְזֶל, לֹא-נִשְׁמַע בַּבַּיִת בְּהִבָּנֹתוֹ" .

 וְאֵין בּוֹנִין בּוֹ עֵץ בּוֹלֵט כְּלָל, אֵלָא אוֹ בָּאֲבָנִים אוֹ בִּלְבֵנִים וְסִיד; וְאֵין עוֹשִׂין אַכְסַדְרוֹת שֶׁלְּעֵץ בְּכָל הָעֲזָרָה, אֵלָא שֶׁלַּאֲבָנִים אוֹ לְבֵנִים.
וּמְרַצְּפִין כָּל הָעֲזָרָה בַּאֲבָנִים יְקָרוֹת.
וְאִם נֶעְקְרָה אֶבֶן--אַף עַל פִּי שְׁהִיא עוֹמֶדֶת בִּמְקוֹמָהּ--הוֹאִיל וְנִתְקַלְקְלָה, פְּסוּלָה; וְאָסוּר לַכּוֹהֵן הָעוֹבֵד לַעֲמֹד עָלֶיהָ בְּשָׁעַת הָעֲבוֹדָה, עַד שֶׁתִּקָּבַע בָּאָרֶץ.

וּמִצְוָה מִן הַמֻּבְחָר לְחַזַּק אֶת הַבִּנְיָן וּלְהַגְבִּיהוֹ כְּפִי כּוֹחַ הַצִּבּוּר, שֶׁנֶּאֱמָר "וּלְרוֹמֵם אֶת-בֵּית אֱלֹהֵינוּ" .
וּמְפָאֲרִין אוֹתוֹ, וּמְיַפִּין כְּפִי כּוֹחָן: אִם יְכוּלִין לָטוּחַ אוֹתוֹ כֻּלּוֹ בְּזָהָב, וּלְהַגְדִּיל בְּמַעֲשָׂיו--הֲרֵי זוֹ מִצְוָה.

אֵין בּוֹנִין אֶת הַמִּקְדָּשׁ בַּלַּיְלָה, שֶׁנֶּאֱמָר "וּבְיוֹם, הָקִים אֶת-הַמִּשְׁכָּן" --בַּיּוֹם מְקִימִין, לֹא בַּלַּיְלָה; וְעוֹסְקִין בַּבִּנְיָן מֵעֲלוֹת הַשַּׁחַר, עַד צֵאת הַכּוֹכָבִים.
וְהַכֹּל חַיָּבִין לִבְנוֹת וּלְסַעַד בְּעַצְמָן וּבִמְמוֹנָם--אֲנָשִׁים וְנָשִׁים, כְּמִקְדַּשׁ הַמִּדְבָּר; וְאֵין מְבַטְּלִין תִּינוֹקוֹת שֶׁלְּבֵית רִבָּן לַבִּנְיָן.
וְאֵין בִּנְיַן מִקְדָּשׁ דּוֹחֶה יוֹם טוֹב.

הַמִּזְבֵּחַ, אֵין עוֹשִׂין אוֹתוֹ אֵלָא בִּנְיַן אֲבָנִים.
וְזֶה שֶׁנֶּאֱמָר בַּתּוֹרָה "מִזְבַּח אֲדָמָה, תַּעֲשֶׂה-לִּי" , שֶׁיִּהְיֶה מְחֻבָּר בָּאֲדָמָה--שֶׁלֹּא יִבְנוּהוּ לֹא עַל גַּבֵּי כִּיפִין, וְלֹא עַל גַּבֵּי מְחִילוֹת; וְזֶה שֶׁנֶּאֱמָר "וְאִם-מִזְבַּח אֲבָנִים" --מִפִּי הַשְּׁמוּעָה לָמְדוּ שְׁאֵינוּ רְשׁוּת, אֵלָא חוֹבָה.

כָּל אֶבֶן שֶׁנִּפְגְמָה כְּדֵי שֶׁתַּחְגֹּר בָּהּ הַצִּפֹּרֶן, כְּסַכִּין שֶׁלִּשְׁחִיטָה--הֲרֵי זוֹ פְּסוּלָה לַכֶּבֶשׁ וְלַמִּזְבֵּחַ, שֶׁנֶּאֱמָר "אֲבָנִים שְׁלֵמוֹת תִּבְנֶה, אֶת-מִזְבַּח ה'" .
וּמֵהֵיכָן הָיוּ מְבִיאִין אַבְנֵי מִזְבֵּחַ: מִן בְּתוּלַת הַקַּרְקָע חוֹפְרִין עַד שֶׁמַּגִּיעִין לַמָּקוֹם הַנִּכָּר שְׁאֵינוּ מְקוֹם עֲבוֹדָה וּבִנְיָן וּמוֹצִיאִין מִמֶּנּוּ הָאֲבָנִים, אוֹ מִן הַיָּם הַגָּדוֹל, וּבוֹנִין בָּהֶן.

וְכֵן אַבְנֵי הַהֵיכָל וְהָעֲזָרוֹת, שְׁלֵמוֹת הָיוּ.
וְאַבְנֵי הֵיכָל וַעֲזָרוֹת שֶׁנִּפְגְמוּ, אוֹ שֶׁנִּגְמְמוּ--פְּסוּלוֹת; וְאֵין לָהֶן פִּדְיוֹן, אֵלָא נִגְנָזִים.

כָּל אֶבֶן שֶׁנָּגַע בָּהּ הַבַּרְזֶל--אַף עַל פִּי שֶׁלֹּא נִפְגְמָה--פְּסוּלָה לְבִנְיַן הַמִּזְבֵּחַ וּבִנְיַן הַכֶּבֶשׁ, שֶׁנֶּאֱמָר "כִּי חַרְבְּךָ הֵנַפְתָּ עָלֶיהָ, וַתְּחַלְלֶהָ" .
וְהַבּוֹנֶה אֶבֶן שֶׁנָּגַע בָּהּ בַּרְזֶל בַּמִּזְבֵּחַ אוֹ בַּכֶּבֶשׁ--לוֹקֶה, שֶׁנֶּאֱמָר "לֹא-תִבְנֶה אֶתְהֶן גָּזִית" ; וְהַבּוֹנֶה אֶבֶן פָּגוּם, עוֹבֵר בַּעֲשֵׂה.

 אֶבֶן שֶׁנִּפְגְמָה אוֹ שֶׁנָּגַע בָּהּ בַּרְזֶל, אַחַר שֶׁנִּבְנֵית בַּמִּזְבֵּחַ--אוֹתָהּ הָאֶבֶן פְּסוּלָה, וְהַשְּׁאָר כְּשֵׁרוֹת.
וּמְלַבְּנִין אֶת הַמִּזְבֵּחַ פַּעֲמַיִם בַּשָּׁנָה, בַּפֶּסַח וּבֶחָג; וּכְשֶׁמְּלַבְּנִין אוֹתוֹ, מְלַבְּנִין בְּמַפָּה, אֲבָל לֹא בְּכָפִיס שֶׁלְּבַרְזֶל, שֶׁמֶּא יִגַּע בָּאֶבֶן וְיִפְסֹל.

 אֵין עוֹשִׂין מַדְרֵגוֹת לַמִּזְבֵּחַ, שֶׁנֶּאֱמָר "וְלֹא-תַעֲלֶה בְמַעֲלֹת, עַל-מִזְבְּחִי" : אֵלָא בּוֹנִין כְּמוֹ תֵּל בִּדְרוֹמוֹ שֶׁלַּמִּזְבֵּחַ, מִתְמַעֵט וְיוֹרֵד מֵרֹאשׁ הַמִּזְבֵּחַ עַד הָאָרֶץ; וְהוּא הַנִּקְרָא כֶּבֶשׁ.
וְהָעוֹלֶה בְּמַעֲלוֹת עַל הַמִּזְבֵּחַ, לוֹקֶה.

וְכֵן הַנּוֹתֵץ אֶבֶן אַחַת מִן הַמִּזְבֵּחַ אוֹ מִכָּל הַהֵיכָל אוֹ מִבֵּין הָאוּלָם וְלַמִּזְבֵּחַ, דֶּרֶךְ הַשְׁחָתָה--לוֹקֶה, שֶׁנֶּאֱמָר "וְנִתַּצְתֶּם אֶת-מִזְבְּחֹתָם ...
לֹא-תַעֲשׂוּן כֵּן, לַה' אֱלֹהֵיכֶם" .

 הַמְּנוֹרָה וְכֵלֶיהָ, וְהַשֻּׁלְחָן וְכֵלָיו, וּמִזְבַּח הַקְּטֹרֶת וְכָל כְּלֵי הַשָּׁרֵת--אֵין עוֹשִׂין אוֹתָן אֵלָא מִן הַמַּתֶּכֶת בִּלְבָד; וְאִם עָשׂוּ אוֹתָם שֶׁלְּעֵץ אוֹ עֶצֶם אוֹ אֶבֶן אוֹ שֶׁלִּזְכוֹכִית, פְּסוּלִין.
הָיוּ הַקָּהָל עֲנִיִּים, עוֹשִׂין אוֹתָן אַפִלּוּ שֶׁלִּבְדִיל; וְאִם הִעְשִׁירוּ, עוֹשִׂין אוֹתָן שֶׁלְּזָהָב: אַפִלּוּ הַמִּזְרָקוֹת וְהַשְּׁפוּדִין וְהַמַּגְרֵפוֹת שֶׁלְּמִזְבַּח הָעוֹלָה, וְהַמִּדּוֹת--אִם יֵשׁ כּוֹחַ בַּצִּבּוּר, עוֹשִׂין אוֹתָן שֶׁלְּזָהָב; אַפִלּוּ שַׁעֲרֵי הָעֲזָרָה--מְחַפִּין אוֹתָן זָהָב, אִם מָצְאָה יָדָם.

 אֵין עוֹשִׂין כָּל הַכֵּלִים מִתְּחִלָּתָן, אֵלָא לְשֵׁם הַקֹּדֶשׁ; וְאִם נַעֲשׂוּ מִתְּחִלָּתָן לְהִדְיוֹט, אֵין עוֹשִׂין אוֹתָן לְגָבוֹהַּ.
וּכְלֵי גָּבוֹהַּ--עַד שֶׁלֹּא נִשְׁתַּמַּשׁ בָּהֶן גָּבוֹהַּ, רַשָּׁאי לְהִשְׁתַּמַּשׁ בָּהֶן הִדְיוֹט; וּמִשֶּׁנִּשְׁתַּמַּשׁ בָּהֶן גָּבוֹהַּ, אֲסוּרִין לְהִדְיוֹט.
אֲבָנִים וְקוֹרוֹת שֶׁחֲצָבָן מִתְּחִלָּה לְבֵית הַכְּנֶסֶת, אֵין בּוֹנִין אוֹתָן בְּהַר הַבַּיִת.

הִלְכּוֹת בֵּית הַבְּחִירָה פֵּרֶק ב 
הַמִּזְבֵּחַ, מְקוֹמוֹ מְכֻוָּן בְּיוֹתֵר; וְאֵין מְשַׁנִּין אוֹתוֹ מִמְּקוֹמוֹ לְעוֹלָם, שֶׁנֶּאֱמָר "וְזֶה-מִּזְבֵּחַ לְעֹלָה, לְיִשְׂרָאֵל" .
וּבַמִּקְדָּשׁ נֶעֱקַד יִצְחָק אָבִינוּ, שֶׁנֶּאֱמָר "וְלֶךְ-לְךָ, אֶל-אֶרֶץ הַמֹּרִיָּה" וְנֶאֱמָר "וַיִּבֶן שְׁלֹמֹה אֶת-הַבַּיִת, בְּהַר הַמּוֹרִיָּה" .
וּמָסֹרֶת בְּיַד הַכֹּל, שֶׁהַמָּקוֹם שֶׁבָּנָה בּוֹ דָּוִיד וּשְׁלֹמֹה הַמִּזְבֵּחַ בְּגֹרֶן אֲרַוְנָה--הוּא הַמָּקוֹם שֶׁבָּנָה בּוֹ אַבְרָהָם הַמִּזְבֵּחַ וְעָקַד עָלָיו יִצְחָק, וְהוּא הַמָּקוֹם שֶׁבָּנָה בּוֹ נוֹחַ כְּשֶׁיָּצָא מִן הַתֵּבָה, וְהוּא הַמִּזְבֵּחַ שֶׁהִקְרִיב עָלָיו קַיִן וְהֶבֶל.
וּבוֹ הִקְרִיב אָדָם הָרִאשׁוֹן כְּשֶׁנִּבְרָא קָרְבָּן, וּמִשָּׁם נִבְרָא; אָמְרוּ חֲכָמִים, אָדָם מִמְּקוֹם כַּפָּרָתוֹ נִבְרָא.

 מִדּוֹת הַמִּזְבֵּחַ מְכֻוָּנוֹת הַרְבֵּה, וְצוּרָתוֹ יְדוּעָה אִישׁ מֵאִישׁ.
וּמִזְבֵּחַ שֶׁבָּנוּ בְּנֵי הַגּוֹלָה, כְּעֵין מִזְבֵּחַ שֶׁעֲתִיד לְהִבָּנוֹת עָשׂוּהוּ; וְאֵין לְהוֹסִיף עַל מִדָּתוֹ, וְלֹא לִגְרֹעַ מִמֶּנָּה.
וּשְׁלוֹשָׁה נְבִיאִים עָלוּ עִמָּהֶם מִן הַגּוֹלָה--אֶחָד הֵעִיד לָהֶן עַל מְקוֹם הַמִּזְבֵּחַ, וְאֶחָד הֵעִיד לָהֶן עַל מִדּוֹתָיו; וְאֶחָד הֵעִיד לָהֶן שֶׁמַּקְרִיבִין עַל הַמִּזְבֵּחַ הַזֶּה כָּל הַקָּרְבָּנוֹת, אַף עַל פִּי שְׁאֵין שָׁם בַּיִת.

 מִזְבֵּחַ שֶׁעָשָׂה מֹשֶׁה, וְשֶׁעָשָׂה שְׁלֹמֹה, וְשֶׁעָשׂוּ בְּנֵי הַגּוֹלָה, וְשֶׁעֲתִיד לְהֵעָשׂוֹת--כֻּלָּן עֶשֶׂר אַמּוֹת גֹּבַהּ כָּל אֶחָד מֵהֶן; וְזֶה הַכָּתוּב בַּתּוֹרָה "שָׁלֹשׁ אַמּוֹת, קֹמָתוֹ" , מְקוֹם הַמַּעֲרָכָה בִּלְבָד.
וּמִזְבֵּחַ שֶׁעָשׂוּ בְּנֵי הַגּוֹלָה, וְכֵן הָעֲתִיד לְהִבָּנוֹת--מִדַּת אָרְכּוֹ וְרָחְבּוֹ, שְׁלוֹשִׁים וּשְׁתַּיִם אַמּוֹת עַל שְׁלוֹשִׁים וּשְׁתַּיִם.

 עֶשֶׂר אַמּוֹת שֶׁלְּגֹבַהּ הַמִּזְבֵּחַ--מֵהֶן בְּאַמָּה בַּת חֲמִשָּׁה טְפָחִים, וּמֵהֶן בְּאַמָּה בַּת שִׁשָּׁה טְפָחִים; וּשְׁאָר כָּל אַמּוֹת הַבִּנְיָן, בַּת שִׁשָּׁה טְפָחִים.
וְגֹבַהּ כָּל הַמִּזְבֵּחַ, שְׁמוֹנָה וַחֲמִשִּׁים טֶפַח.
וְכָּךְ הָיְתָה מִדָּתוֹ, וְצוּרָתוֹ: 
עָלָה חֲמִשָּׁה טְפָחִים, וְכָנַס חֲמִשָּׁה טְפָחִים; זֶה הוּא יְסוֹד: נִמְצָא רֹחַב שְׁלוֹשִׁים אַמָּה וּשְׁנֵי טְפָחִים, עַל רֹחַב שְׁלוֹשִׁים אַמָּה וּשְׁנֵי טְפָחִים.
עָלָה שְׁלוֹשִׁים טֶפַח, וְכָנַס חֲמִשָּׁה טְפָחִים; זֶה הוּא סוֹבֵב: נִמְצָא רָחְבּוֹ שְׁמוֹנֶה וְעֶשְׂרִים אַמָּה וְאַרְבָּעָה טְפָחִים, עַל שְׁמוֹנֶה וְעֶשְׂרִים אַמָּה וְאַרְבָּעָה טְפָחִים.
וּמְקוֹם הַקְּרָנוֹת, אַמָּה מִזֶּה וְאַמָּה מִזֶּה סָבִיב; וְכֵן מְקוֹם רַגְלֵי הַכּוֹהֲנִים, אַמָּה סָבִיב: נִמְצָא מְקוֹם הַמַּעֲרָכָה--רֹחַב אַרְבַּע וְעֶשְׂרִים אַמָּה וְאַרְבָּעָה טְפָחִים, עַל אַרְבַּע וְעֶשְׂרִים אַמָּה וְאַרְבָּעָה טְפָחִים.

 גֹּבַהּ כָּל קֶרֶן וְקֶרֶן, חֲמִשָּׁה טְפָחִים; וְרִבּוּעַ כָּל קֶרֶן, אַמָּה עַל אַמָּה.
וְאַרְבַּע הַקְּרָנוֹת, חֲלוּלוֹת הָיוּ מִתּוֹכָן.
וְגֹבַהּ מְקוֹם הַמַּעֲרָכָה, שְׁמוֹנָה עָשָׂר טֶפַח.

נִמְצָא חֲצִי גֹּבַהּ הַמִּזְבֵּחַ, בְּשִׁשָּׁה טְפָחִים מִסּוֹף הַסּוֹבֵב וּלְמַטָּה; וְחוּט שֶׁלְּסִקְרָה הָיָה חָגוּר בְּאֶמְצַע הַמִּזְבֵּחַ, לְהַבְדִּיל בֵּין דָּמִים הָעֶלְיוֹנִים לַדָּמִים הַתַּחְתּוֹנִים: וְנִמְצָא גָּבְהוֹ מִן הָאָרֶץ עַד מְקוֹם הַמַּעֲרָכָה, תֵּשַׁע אַמּוֹת פָּחוּת טֶפַח; וְזוֹ הִיא צוּרָתוֹ לְפִי מִדּוֹתָיו .

 יְסוֹד הַמִּזְבֵּחַ, לֹא הָיָה מַקִּיף מֵאַרְבַּע רוּחוֹתָיו כְּמוֹ הַסּוֹבֵב, אֵלָא הָיָה הַיְּסוֹד מָשׁוּךְ כְּנֶגֶד כָּל רוּחַ צָפוֹן וּמַעְרָב, וְאוֹכֵל בְּדָרוֹם אַמָּה אַחַת וּבְמִזְרָח אַמָּה אַחַת; וְקֶרֶן דְּרוֹמִית מִזְרָחִית, לֹא הָיָה לָהּ יְסוֹד.
וּבְקֶרֶן מַעְרָבִית דְּרוֹמִית, הָיוּ שְׁנֵי נְקָבִים כְּמִין שְׁנֵי חֻטְמִין דַּקִּין; וְהֶן הַנִּקְרָאִין שִׁיתִין: שֶׁהַדָּמִים יוֹרְדִין בָּהֶן וּמִתְעָרְבִין בָּאַמָּה, וְיוֹצְאִין לְנַחַל קִדְרוֹן.
וּלְמַטָּה בָּרִצְפָּה בְּאוֹתָהּ הַקֶּרֶן--הָיָה מָקוֹם אַמָּה עַל אַמָּה, וְטַבְלָה שֶׁלְּשַׁיִשׁ וְטַבַּעַת קְבוּעָה בָּהּ, שֶׁבּוֹ יוֹרְדִין לַשִּׁית וּמְנַקִּין אוֹתוֹ, וְזוֹ הִיא צוּרָתוֹ .

 וְכֶבֶשׁ הָיָה בָּנוּי לִדְרוֹמוֹ שֶׁלַּמִּזְבֵּחַ--אָרְכּוֹ שְׁלוֹשִׁים וּשְׁתַּיִם, עַל רֹחַב שֵׁשׁ עֶשְׂרֵה אַמָּה; וְהָיָה אוֹכֵל בָּאָרֶץ שְׁלוֹשִׁים אַמָּה מִצַּד הַמִּזְבֵּחַ, וּפוֹרֵחַ מִמֶּנּוּ אַמָּה עַל הַיְּסוֹד וְאַמָּה עַל הַסּוֹבֵב.
וְאַוֵּיר מְעַט הָיָה מַפְסִיק בֵּין הַכֶּבֶשׁ לַמִּזְבֵּחַ, כְּדֵי לִתֵּן הָאֵבָרִים בִּזְרִיקָה.
וְגֹבַהּ הַכֶּבֶשׁ תֵּשַׁע אַמּוֹת פָּחוּת שְׁתוּת, עַד כְּנֶגֶד הַמַּעֲרָכָה.
וּשְׁנֵי כְּבָשִׁים קְטַנִּים יוֹצְאִים מִמֶּנּוּ, שֶׁבָּהֶם פּוֹנִים לַיְּסוֹד וְלַסּוֹבֵב וּמֻבְדָּלִין מִן הַמִּזְבֵּחַ כִּמְלוֹא נִימָה.

וְחַלּוֹן הָיְתָה בְּמַעְרָבוֹ שֶׁלַּכֶּבֶשׁ, אַמָּה עַל אַמָּה; וּרְבוּבָה הָיְתָה נִקְרֵאת: שֶׁבָּהּ נוֹתְנִין פְּסוּלֵי חַטַּאת הָעוֹף, עַד שֶׁתַּעֲבֹר צוּרָתָהּ; וְתֵצֵא לְבֵית הַשְּׂרֵפָה.
וּשְׁנֵי שֻׁלְחָנוֹת הָיוּ בְּמַעְרַב הַכֶּבֶשׁ--אֶחָד שֶׁלְּשַׁיִשׁ, שֶׁנּוֹתְנִין עָלָיו אֶת הָאֵבָרִים; וְאֶחָד שֶׁלְּכֶסֶף, שֶׁנּוֹתְנִין עָלָיו כְּלֵי הַשָּׁרֵת.

 כְּשֶׁבּוֹנִין הַמִּזְבֵּחַ--בּוֹנִין אוֹתוֹ כֻּלּוֹ אָטוּם כְּמִין עַמּוּד, וְאֵין עוֹשִׂין בּוֹ חָלָל כְּלָל; אֵלָא מֵבִיא אֲבָנִים שְׁלֵמוֹת גְּדוֹלוֹת וּקְטַנּוֹת, וּמֵבִיא סִיד וְזֶפֶת וְקוֹנְיָה, וּמְמַחֶה וְשׁוֹפֵךְ לְתוֹךְ מַלְבֵּן גָּדוֹל כְּמִדָּתוֹ, וּבוֹנֶה וְעוֹלֶה.

וְנוֹתֵן בְּתוֹךְ הַבִּנְיָן גּוּף שֶׁלְּעֵץ אוֹ אֶבֶן בְּקֶרֶן דְּרוֹמִית מִזְרָחִית, כְּמִדַּת הַיְּסוֹד; וְכֵן נוֹתֵן בְּתוֹךְ כָּל קֶרֶן וְקֶרֶן, עַד שֶׁיַּשְׁלִים הַבִּנְיָן וְיָסִיר הַגּוּפִים שֶׁבְּתוֹךְ הַבִּנְיָן: כְּדֵי שֶׁתִּשָּׁאֵר קֶרֶן דְּרוֹמִית מִזְרָחִית בְּלֹא יְסוֹד, וְיִשָּׁאֲרוּ הַקְּרָנוֹת חֲלוּלִין.

 אַרְבַּע קְרָנוֹת שֶׁלַּמִּזְבֵּחַ, וִיסוֹדוֹ, וְרִבּוּעוֹ--מְעַכְּבִין; וְכָל מִזְבֵּחַ שְׁאֵין לוֹ קֶרֶן, וִיסוֹד, וְכֶבֶשׁ, וְרִבּוּעַ--הֲרֵי הוּא פָּסוּל, שֶׁאַרְבַּעְתָּן מְעַכְּבִין.
אֲבָל מִדַּת אָרְכּוֹ, וּמִדַּת רָחְבּוֹ, וּמִדַּת קוֹמָתוֹ--אֵינָן מְעַכְּבִין: וְהוּא שֶׁלֹּא יִפְחֹת מֵאַמָּה עַל אַמָּה בְּרוּם שָׁלוֹשׁ אַמּוֹת, כְּשֵׁעוּר מְקוֹם הַמַּעֲרָכָה שֶׁלְּמִזְבַּח מִדְבָּר.

 מִזְבֵּחַ שֶׁנִּפְגַם מִבִּנְיָנוֹ--אִם נִפְגַם מִבִּנְיָנוֹ טֶפַח, פָּסוּל; פָּחוּת מִטֶּפַח, כָּשֵׁר--וְהוּא שֶׁלֹּא יִהְיֶה בַּנִּשְׁאָר, אֶבֶן פְּגוּמָה.

הִלְכּוֹת בֵּית הַבְּחִירָה פֵּרֶק ג 
הַמְּנוֹרָה, מְפֹרֶשֶׁת צוּרָתָהּ בַּתּוֹרָה.
וְאַרְבָּעָה גְּבִיעִים וּשְׁנֵי כַּפְתּוֹרִים וּשְׁנֵי פְּרָחִים הָיוּ בִּקְנֵה הַמְּנוֹרָה, שֶׁנֶּאֱמָר "וּבַמְּנֹרָה, אַרְבָּעָה גְבִעִים: מְשֻׁקָּדִים--כַּפְתֹּרֶיהָ, וּפְרָחֶיהָ" ; וְעוֹד פֶּרַח שְׁלִישִׁי הָיָה סָמוּךְ לִירֵכָהּ שֶׁלַּמְּנוֹרָה, שֶׁנֶּאֱמָר "עַד-יְרֵכָהּ עַד-פִּרְחָהּ" .
וְשָׁלוֹשׁ רַגְלַיִם הָיוּ לָהּ.

וּשְׁלוֹשָׁה כַּפְתּוֹרִים אֲחֵרוֹת הָיוּ בִּקְנֵה הַמְּנוֹרָה, שֶׁמֵּהֶן יוֹצְאִין שֵׁשֶׁת הַקָּנִים, שְׁלוֹשָׁה מִצַּד זֶה, וּשְׁלוֹשָׁה מִצַּד זֶה; וּבְכָל קָנֶה וְקָנֶה מֵהֶן, שְׁלוֹשָׁה גְּבִיעִים וְכַפְתּוֹר וּפֶרַח, וְהַכֹּל מְשֻׁקָּדִים כְּמוֹ שְׁקֵדִים שְׁקֵדִים בַּעֲשִׂיָּתָן.

נִמְצְאוּ כָּל הַגְּבִיעִים שְׁנַיִם וְעֶשְׂרִים, וְהַפְּרָחִים תִּשְׁעָה, וְהַכַּפְתּוֹרִים אַחַד עָשָׂר.
וְכֻלָּן מְעַכְּבִין זֶה אֶת זֶה; אַפִלּוּ אֶחָד מִן הַשְּׁנַיִם וְאַרְבָּעִים, מְעַכֵּב אֶת כֻּלָּן.

בַּמֶּה דְּבָרִים אֲמוּרִים, בְּשֶׁעֲשׂוּהָ זָהָב; אֲבָל שֶׁלִּשְׁאָר מִינֵי מַתְּכוֹת, אֵין עוֹשִׂין בָּהּ גְּבִיעִים כַּפְתּוֹרִים וּפְרָחִים.
וְכֵן מְנוֹרָה הַבָּאָה זָהָב, תִּהְיֶה כֻּלָּהּ כִּכָּר עִם נֵרוֹתֶיהָ; וְתִהְיֶה כֻּלָּהּ, מִקְשָׁה מִן הָעֲשָׁתוֹת.
וְשֶׁלִּשְׁאָר מִינֵי מַתְּכוֹת, אֵין מַקְפִּידִין עַל מִשְׁקָלָהּ; וְאִם הָיְתָה חֲלוּלָה, כְּשֵׁרָה.
וְאֵין עוֹשִׂין אוֹתָהּ לְעוֹלָם מִן הַגְּרוּטָאוֹת--בֵּין שֶׁהָיְתָה שֶׁלְּזָהָב, בֵּין שֶׁהָיְתָה שֶׁלִּשְׁאָר מִינֵי מַתְּכוֹת.

 הַמֶּלְקָחַיִם וְהַמַּחְתּוֹת וּכְלֵי הַשֶּׁמֶן, אֵינָן מִכְּלַל הַכִּכָּר: שֶׁהֲרֵי נֶאֱמָר בַּמְּנוֹרָה "זָהָב טָהוֹר" , וְחָזַר וְאָמַר "וּמַלְקָחֶיהָ וּמַחְתֹּתֶיהָ, זָהָב טָהוֹר" ; וְלֹא נֶאֱמָר נֵרוֹתֶיהָ זָהָב טָהוֹר, מִפְּנֵי שֶׁהַנֵּרוֹת קְבוּעִין בַּמְּנוֹרָה וְהֶם מִכְּלַל הַכִּכָּר.

 שִׁבְעַת קְנֵי הַמְּנוֹרָה, מְעַכְּבִין זֶה אֶת זֶה; וְשִׁבְעָה נֵרוֹתֶיהָ, מְעַכְּבִין זֶה אֶת זֶה: בֵּין שֶׁהָיְתָה שֶׁלְּזָהָב, בֵּין שֶׁהָיְתָה שֶׁלִּשְׁאָר מִינֵי מַתְּכוֹת.
וְכָל הַנֵּרוֹת קְבוּעִים בַּקָּנִים.

 שִׁשָּׁה הַנֵּרוֹת הַקְּבוּעִים בְּשֵׁשֶׁת הַקָּנִים הַיּוֹצְאִים מִן הַמְּנוֹרָה, כֻּלָּן פְּנֵיהֶם לַנֵּר הָאֶמְצָעִי שֶׁעַל קָנֶה הַמְּנוֹרָה.
וְזֶה הָאֶמְצָעִי, פָּנָיו כְּנֶגֶד קֹדֶשׁ הַקֳּדָשִׁים; וְהוּא הַנִּקְרָא נֵר מַעְרָבִי.

 הַגְּבִיעִים דּוֹמִין לְכוֹסוֹת אֲלֶכְסַנְדַּרְיָה, שֶׁפִּיהֶן רָחֵב וְשׁוּלֵיהֶן קָצֵר; וְהַכַּפְתּוֹרִים כְּמִין תַּפּוּחִים בֵּירוּתִיִּים, שְׁהֶן אֲרוּכִין מְעַט כַּבֵּיצָה שֶׁשְּׁנֵי רָאשֶׁיהָ כַּדִּין; וְהַפְּרָחִים כְּמוֹ פִּרְחֵי הָעַמּוּדִים, שְׁהֶן כְּמוֹ קְעָרָה וּשְׂפָתָהּ כְּפוּלָה לַחוּץ.

 גֹּבַהּ הַמְּנוֹרָה, הָיָה שְׁמוֹנָה עָשָׂר טֶפַח: הָרַגְלַיִם וְהַפֶּרַח שְׁלוֹשָׁה טְפָחִים, וּשְׁנֵי טְפָחִים חָלָק, וְטֶפַח שֶׁבּוֹ גָּבִיעַ כַּפְתּוֹר וּפֶרַח, וְטִפְחַיִם חָלָק; וְטֶפַח כַּפְתּוֹר וּשְׁנֵי קָנִים יוֹצְאִין מִמֶּנּוּ--אֶחָד הִלַּךְ וְאֶחָד הִלַּךְ, וְנִמְשָׁכִין וְעוֹלִין כְּנֶגֶד גֹּבַהּ הַמְּנוֹרָה; וְטֶפַח חָלָק; וְטֶפַח כַּפְתּוֹר וּשְׁנֵי קָנִים יוֹצְאִין מִמֶּנּוּ--אֶחָד הִלַּךְ וְאֶחָד הִלַּךְ, וְנִמְשָׁכִין וְעוֹלִין כְּנֶגֶד גֹּבַהּ הַמְּנוֹרָה; וְטֶפַח חָלָק; וְטֶפַח כַּפְתּוֹר וּשְׁנֵי קָנִים יוֹצְאִין מִמֶּנּוּ--אֶחָד הִלַּךְ וְאֶחָד הִלַּךְ, וְנִמְשָׁכִין וְעוֹלִין כְּנֶגֶד גֹּבַהּ הַמְּנוֹרָה; וְטִפְחַיִם חָלָק; נִשְׁתַּיְּרוּ שָׁם שְׁלוֹשָׁה טְפָחִים, שֶׁבָּהֶן שְׁלוֹשָׁה גְּבִיעִים כַּפְתּוֹר וּפֶרַח.
וְזוֹ הִיא צוּרָתָהּ .

 וְאֶבֶן הָיְתָה לִפְנֵי הַמְּנוֹרָה; וּבָהּ שָׁלוֹשׁ מַעֲלוֹת, שֶׁעָלֶיהָ כּוֹהֵן עוֹמֵד וּמֵטִיב אֶת הַנֵּרוֹת, וּמַנִּיחַ עָלֶיהָ כְּלֵי שַׁמְנָהּ וּמַלְקָחֶיהָ וּמַחְתּוֹתֶיהָ, בְּשָׁעַת הֲטָבָה.

 הַשֻּׁלְחָן--הָיָה אָרְכּוֹ שְׁנֵים עָשָׂר טֶפַח, וְרָחְבּוֹ שִׁשָּׁה טְפָחִים; וְהָיָה מֻנָּח אָרְכּוֹ לְאֹרֶךְ הַבַּיִת, וְרָחְבּוֹ לְרֹחַב הַבַּיִת.
וְכֵן שְׁאָר כָּל הַכֵּלִים שֶׁבַּמִּקְדָּשׁ, אָרְכָּן לְאָרְכּוֹ שֶׁלַּבַּיִת: חוּץ מִן הָאָרוֹן, שֶׁהָיָה אָרְכּוֹ לְרֹחַב הַבַּיִת; וְכֵן נֵרוֹת הַמְּנוֹרָה הָיוּ כְּנֶגֶד רֹחַב הַבַּיִת, בֵּין הַצָּפוֹן וְהַדָּרוֹם.

 אַרְבָּעָה צְנִיפִין שֶׁלְּזָהָב הָיוּ לַשֻּׁלְחָן, מְפֻצָּלִין מֵרָאשֵׁיהֶן, שֶׁהָיוּ סוֹמְכִין בָּהֶן שְׁתֵּי הַמַּעֲרָכוֹת שֶׁלְּלֶחֶם הַפָּנִים, שְׁנַיִם מִסֵּדֶר זֶה וּשְׁנַיִם מִסֵּדֶר זֶה; וְהֶם הַנֶּאֱמָרִים בַּתּוֹרָה "וּקְשׂוֹתָיו" .
וְעֶשְׂרִים וּשְׁמוֹנָה קָנִים שֶׁלְּזָהָב, כָּל אֶחָד מֵהֶן כַּחֲצִי קָנֶה חָלוּל, הָיוּ לוֹ--אַרְבָּעָה עָשָׂר לְסֵדֶר זֶה, וְאַרְבָּעָה עָשָׂר לְסֵדֶר זֶה; וְהֶן הַנִּקְרָאִין "מְנַקִּיֹּתָיו" .
וּשְׁנֵי הַבָּזִכִּין שֶׁמַּנִּיחִין בָּהֶן הַלְּבוֹנָה, עַל הַשֻּׁלְחָן בְּצַד הַמַּעֲרָכוֹת; הֶן הַנִּקְרָאִין "כַּפֹּתָיו" .
וְהַדְּפוּסִין שֶׁעוֹשִׂין בָּהֶן לֶחֶם הַפָּנִים, הֶן הַנִּקְרָאִין "קְעָרֹתָיו" .

 אֵלּוּ הָאַרְבָּעָה עָשָׂר קָנִים--נוֹתֵן הַחַלָּה הָרִאשׁוֹנָה עַל עַצְמוֹ שֶׁלַּשֻּׁלְחָן, וְנוֹתֵן בֵּין רִאשׁוֹנָה וּשְׁנִיָּה שְׁלוֹשָׁה קָנִים; וְכֵן בֵּין כָּל חַלָּה וְחָלָה שְׁלוֹשָׁה קָנִים--וּבֵין שִׁשִּׁית וַחֲמִישִׁית שְׁנֵי קָנִים בִּלְבָד, לְפִי שְׁאֵין עַל הַשִּׁשִּׁית אַחֶרֶת: נִמְצְאוּ אַרְבָּעָה עָשָׂר בְּכָל מַעֲרָכָה.

 וּשְׁתֵי שֻׁלְחָנוֹת הָיוּ בָּאוּלָם מִבִּפְנִים, עַל פֶּתַח הַבַּיִת--אֶחָד שֶׁלְּשַׁיִשׁ, נוֹתְנִין עָלָיו לֶחֶם הַפָּנִים בִּכְנִיסָתוֹ; וְאֶחָד שֶׁלְּזָהָב, שֶׁנּוֹתְנִין עָלָיו הַלֶּחֶם בִּיצִיאָתוֹ: שֶׁמַּעֲלִין בַּקֹּדֶשׁ, וְלֹא מוֹרִידִין.

 מִזְבַּח הַקְּטֹרֶת הָיָה מְרֻבָּע, אַמָּה עַל אַמָּה; וְהוּא נָתוּן בַּהֵיכָל מְכֻוָּן בֵּין הַצָּפוֹן לְדָרוֹם, מָשׁוּךְ מִבֵּין הַשֻּׁלְחָן וְהַמְּנוֹרָה לַחוּץ.
וּשְׁלָשְׁתָּן הָיוּ מֻנָּחִין מִשְּׁלִישׁ הַהֵיכָל וְלִפְנִים, כְּנֶגֶד הַפָּרֹכֶת הַמַּבְדֶּלֶת בֵּין הַקֹּדֶשׁ וּבֵין קֹדֶשׁ הַקֳּדָשִׁים.

 הַכִּיּוֹר--הָיוּ לוֹ שְׁנֵים עָשָׂר דַּד, כְּדֵי שֶׁיִּהְיוּ כָּל הַכּוֹהֲנִים הָעוֹסְקִים בַּתָּמִיד מְקַדְּשִׁים מִמֶּנּוּ כְּאֶחָד.
וּמֻכְנֵי עָשׂוּ לוֹ, שֶׁיִּהְיוּ בָּהּ הַמַּיִם תָּמִיד; וְהִיא חֹל, כְּדֵי שֶׁלֹּא יִהְיוּ הַמַּיִם שֶׁבָּהּ נִפְסָלִין בַּלִּינָה: שֶׁהַכִּיּוֹר מִכְּלֵי הַקֹּדֶשׁ, וּמְקַדֵּשׁ; וְכָל דָּבָר שֶׁיִּתְקַדַּשׁ בִּכְלִי קֹדֶשׁ--אִם לָן, נִפְסַל.

הִלְכּוֹת בֵּית הַבְּחִירָה פֵּרֶק ד 
אֶבֶן הָיְתָה בְּקֹדֶשׁ הַקֳּדָשִׁים בְּמַעְרָבוֹ, וְעָלֶיהָ הָיָה הָאָרוֹן מֻנָּח, וּלְפָנָיו צִנְצֶנֶת הַמָּן וּמַטֵּה אַהֲרוֹן.
וּבְעֵת שֶׁבָּנָה שְׁלֹמֹה אֶת הַבַּיִת, וְיָדַע שֶׁסּוֹפוֹ לֵחָרֵב, בָּנָה מָקוֹם לִגְנֹז בּוֹ הָאָרוֹן לְמַטָּה, בְּמַטְמוֹנִיּוֹת עֲמוּקוֹת וַעֲקַלְקַלּוֹת; וְיֹאשִׁיָּהוּ הַמֶּלֶךְ צִוָּה וּגְנָזוֹ בִּמְקוֹם שֶׁבָּנָה שְׁלֹמֹה, שֶׁנֶּאֱמָר "וַיֹּאמֶר לַלְוִיִּם הַמְּבִינִים לְכָל-יִשְׂרָאֵל הַקְּדוֹשִׁים לַה', תְּנוּ אֶת-אֲרוֹן-הַקֹּדֶשׁ בַּבַּיִת אֲשֶׁר בָּנָה שְׁלֹמֹה בֶן-דָּוִיד מֶלֶךְ יִשְׂרָאֵל--אֵין-לָכֶם מַשָּׂא, בַּכָּתֵף; עַתָּה, עִבְדוּ אֶת-ה' אֱלֹהֵיכֶם ..." .

וְנִגְנַז עִמּוֹ מַטֵּה אַהֲרוֹן וְהַצִּנְצֶנֶת, וְשֶׁמֶן הַמִּשְׁחָה; וְכָל אֵלּוּ לֹא חָזְרוּ בְּבַיִת שֵׁנִי.
וְאַף אוּרִים וְתֻמִּים שֶׁהָיוּ בְּבַיִת שֵׁנִי--לֹא הָיוּ מְשִׁיבִין בְּרוּחַ הַקֹּדֶשׁ וְלֹא הָיוּ נִשְׁאָלִין בָּהֶן, שֶׁנֶּאֱמָר "עַד עֲמֹד כֹּהֵן, לְאוּרִים וְתֻמִּים" ; וְלֹא הָיוּ עוֹשִׂין אוֹתָן אֵלָא כְּדֵי לְהַשְׁלִים שְׁמוֹנָה בְּגָדִים לְכוֹהֵן גָּדוֹל, כְּדֵי שֶׁלֹּא יְהֶא מְחֻסָּר בְּגָדִים.

 בְּבַיִת רִאשׁוֹן הָיָה כּוֹתָל מַבְדִּיל בֵּין הַקֹּדֶשׁ וּבֵין קֹדֶשׁ הַקֳּדָשִׁים, עָבְיוֹ אַמָּה.
וְכֵיוָן שֶׁבָּנוּ בַּיִת שֵׁנִי, נִסְתַּפַּק לָהֶם אִם עֹבִי הַכּוֹתָל הָיָה מִמִּדַּת הַקֹּדֶשׁ אוֹ מִמִּדַּת קֹדֶשׁ הַקֳּדָשִׁים; לְפִיכָּךְ עָשׂוּ קֹדֶשׁ הַקֳּדָשִׁים עֶשְׂרִים אַמָּה תְּמִימוֹת, וְעָשׂוּ הַקֹּדֶשׁ אַרְבָּעִים אַמָּה תְּמִימוֹת, וְהִנִּיחוּ אַמָּה יְתֵרָה בֵּין הַקֹּדֶשׁ וְקֹדֶשׁ הַקֳּדָשִׁים.
וְלֹא בָּנוּ כּוֹתָל בְּבַיִת שֵׁנִי, אֵלָא עָשׂוּ שְׁתֵּי פָּרוֹכוֹת--אֶחָד מִצַּד קֹדֶשׁ הַקֳּדָשִׁים, וְאֶחָד מִצַּד הַקֹּדֶשׁ, וּבֵינֵיהֶן אַמָּה, כְּנֶגֶד עֹבִי הַכּוֹתָל שֶׁהָיָה בָּרִאשׁוֹן; אֲבָל בְּמִקְדָּשׁ רִאשׁוֹן, לֹא הָיְתָה שָׁם אֵלָא פָּרֹכֶת אַחַת בִּלְבָד--שֶׁנֶּאֱמָר "וְהִבְדִּילָה הַפָּרֹכֶת, לָכֶם ..." .

 הַהֵיכָל שֶׁבָּנוּ בְּנֵי הַגּוֹלָה, הָיָה מֵאָה עַל מֵאָה עַל רוּם מֵאָה; וְכָּךְ הָיְתָה מִדַּת רוּמוֹ: בָּנוּ גֹּבַהּ שֵׁשׁ אַמּוֹת אָטוּם סָתוּם, כְּמוֹ יְסוֹד לוֹ; וְרוּם כּוֹתָלֵי הַבַּיִת אַרְבָּעִים אַמָּה, וְרוּם הַכִּיּוּר שֶׁבַּתַּקְרָה אַמָּה; וְעַל גַּבָיו גֹּבַהּ שְׁתֵּי אַמּוֹת פָּנוּי, שֶׁיַּכְנִיס בּוֹ הַדֶּלֶף, וְהוּא הַנִּקְרָא בֵּית דִּלְפָּא; וְעֹבִי הַתַּקְרָה שֶׁעַל גַּבֵּי בֵּית דִּלְפָּא אַמָּה, וּמַעְזֵבָה גֹּבַהּ אַמָּה.
וַעֲלִיָּה בְּנוּיָה עַל גַּבָּיו, גֹּבַהּ כּוֹתָלֶיהָ אַרְבָּעִים אַמָּה; וּבְגַגָּהּ גֹּבַהּ אַמָּה כִּיּוּר, וַאֲמָתַיִם גֹּבַהּ בֵּית דִּלְפָּא, וְאַמָּה תַּקְרָה, וְאַמָּה מַעְזֵבָה.
וְגֹבַהּ הַמַּעֲקֶה שָׁלוֹשׁ אַמּוֹת; וְטַס שֶׁלְּבַרְזֶל כְּמוֹ סַיִף, גָּבְהוֹ אַמָּה, עַל גַּבֵּי הַמַּעֲקֶה סָבִיב, כְּדֵי שֶׁלֹּא יָנוּחוּ עָלָיו הָעוֹפוֹת--וְהוּא הַנִּקְרָא כּוֹלֶה עוֹרֵב.
הֲרֵי הַכֹּל מֵאָה אַמָּה.

 מִן הַמַּעְרָב לַמִּזְרָח, מֵאָה אַמָּה; וְזֶה הוּא חֶשְׁבּוֹנָן: אַרְבָּעָה כּוֹתָלִים זֶה לִפְנִים מִזֶּה, וּבֵינֵיהֶן שְׁלוֹשָׁה מְקוֹמוֹת פְּנוּיִין--בֵּין הַכּוֹתָל הַמַּעְרָבִי וּבֵין הַכּוֹתָל שֶׁלִּפְנִים מִמֶּנּוּ חָמֵשׁ אַמּוֹת, וּבֵין כּוֹתָל שֵׁנִי וּשְׁלִישִׁי שֵׁשׁ אַמּוֹת, וּבֵין כּוֹתָל שְׁלִישִׁי וּרְבִיעִי שֵׁשׁ; וְאֵלּוּ הַמִּדּוֹת הֶן שֶׁלְּעֹבִי הַכּוֹתָל עִם הַמָּקוֹם הַפָּנוּי שֶׁבֵּין שְׁנֵי הַכּוֹתָלִים.
וְאֹרֶךְ קֹדֶשׁ הַקֳּדָשִׁים עֶשְׂרִים אַמָּה, וּבֵין שְׁנֵי הַפָּרוֹכוֹת הַמַּבְדִּילוֹת בֵּינוֹ וּבֵין הַקֹּדֶשׁ אַמָּה, וְאֹרֶךְ הַקֹּדֶשׁ אַרְבָּעִים אַמָּה, וְעֹבִי הַכּוֹתָל הַמִּזְרָחִי שֶׁבּוֹ הַשַּׁעַר שֵׁשׁ אַמּוֹת; וְהָאוּלָם אַחַת עֶשְׂרֵה אַמָּה, וְרֹחַב כּוֹתַל הָאוּלָם חָמֵשׁ אַמּוֹת.
נִמְצָא הַכֹּל מֵאָה אַמָּה.

 מִן הַצָּפוֹן לַדָּרוֹם, מֵאָה אַמָּה: עֹבִי כּוֹתַל הָאוּלָם חָמֵשׁ אַמּוֹת, וּמִכּוֹתַל הָאוּלָם עַד כּוֹתַל הַקֹּדֶשׁ עֶשֶׂר אַמּוֹת.
וְכוֹתָלֵי הַקֹּדֶשׁ שִׁשָּׁה כּוֹתָלִים זֶה לִפְנִים מִזֶּה, וּבֵינֵיהֶן חֲמִשָּׁה מְקוֹמוֹת פְּנוּיִין--בֵּין כּוֹתָל חִיצוֹן וּבֵין הַשֵּׁנִי חָמֵשׁ אַמּוֹת, וּבֵין שֵׁנִי וּשְׁלִישִׁי שָׁלוֹשׁ אַמּוֹת, וּבֵין שְׁלִישִׁי וּרְבִיעִי חָמֵשׁ אַמּוֹת, וּבֵין רְבִיעִי וַחֲמִישִׁי שֵׁשׁ, וּבֵין חֲמִישִׁי וְכוֹתָל הַפְּנִימִי שֵׁשׁ.
נִמְצָא הַכֹּל אַרְבָּעִים אַמָּה מִצַּד זֶה, וְאַרְבָּעִים אַמָּה מִצַּד זֶה שֶׁכְּנֶגְדּוֹ, וְרֹחַב הַבַּיִת מִבִּפְנִים עֶשְׂרִים--הֲרֵי מֵאָה אַמָּה.

 הַפְּשֵׁפָשׁ הוּא הַשַּׁעַר הַקָּטָן; וּשְׁנֵי פְּשֵׁפְשִׁין הָיוּ לַהֵיכָל מִצִּדֵּי הַשַּׁעַר הַגָּדוֹל שֶׁבְּאֶמְצָעוֹ--אֶחָד בַּצָּפוֹן, וְאֶחָד בַּדָּרוֹם: שֶׁבַּדָּרוֹם, לֹא נִכְנַס בּוֹ אָדָם מֵעוֹלָם; וְעָלָיו הוּא מְפֹרָשׁ עַל יְדֵי יְחֶזְקֵאל "הַשַּׁעַר הַזֶּה סָגוּר יִהְיֶה לֹא יִפָּתֵחַ ..." .
וְשֶׁבַּצָּפוֹן, בּוֹ נִכְנָסִין.
וּמְהַלֵּךְ בֵּין שְׁנֵי הַכּוֹתָלִים עַד שֶׁמַּגִּיעַ לְמָקוֹם פָּתוּחַ לַקֹּדֶשׁ מִשְּׂמֹאלוֹ, וְנִכְנָס לְתוֹךְ הַהֵיכָל; וּמְהַלֵּךְ עַד שַׁעַר הַגָּדוֹל, וּפוֹתְחוֹ.

 הַשַּׁעַר הַגָּדוֹל--הָיָה רָחְבּוֹ עֶשֶׂר אַמּוֹת, וְגָבְהוֹ עֶשְׂרִים אַמָּה.
וְאַרְבַּע דְּלָתוֹת הָיוּ לוֹ--שְׁתַּיִם בִּפְנִים, וּשְׁתַּיִם מִבַּחוּץ: הַחִיצוֹנוֹת נִפְתָּחוֹת לְתוֹךְ הַפֶּתַח לְכַסּוֹת עָבְיוֹ שֶׁלַּכּוֹתָל, וְהַפְּנִימִיּוֹת נִפְתָּחוֹת לְתוֹךְ הַבַּיִת לְכַסּוֹת אֲחוֹרֵי הַדְּלָתוֹת.

 פִּתְחוֹ שֶׁלָּאוּלָם הָיָה גָּבוֹהַּ אַרְבָּעִים אַמָּה, וְרָחֵב עֶשְׂרִים; וְלֹא הָיוּ לוֹ שְׁעָרִים.
וְחָמֵשׁ מַלְתְּרָיוֹת שֶׁלְּמֵילָא הָיוּ עַל גַּבֵּי פִּתְחוֹ מִלְמַעְלָה--הַתַּחְתּוֹנָה עוֹדֶפֶת עַל הַפֶּתַח אַמָּה מִזֶּה וְאַמָּה מִזֶּה, וְכָל אַחַת מֵחֲמִשְׁתָּן עוֹדֶפֶת עַל שֶׁלְּמַטָּה מִמֶּנָּה אַמָּה מִזֶּה וְאַמָּה מִזֶּה; נִמְצֵאת הָעֶלְיוֹנָה שְׁלוֹשִׁים אַמָּה.
וְנִדְבָּךְ שֶׁלַּאֲבָנִים הָיָה בֵּין כָּל אַחַת וְאַחַת.
וְזוֹ הִיא צוּרַת הַמַּלְתְּרָיוֹת .

 וְזוֹ הִיא צוּרַת הַהֵיכָל, לְפִי מִדַּת אָרְכּוֹ וְרָחְבּוֹ .
הַהֵיכָל--הָיָה בִּנְיָנוֹ רָחֵב מִלְּפָנָיו וְצַר מֵאֲחוֹרָיו, כְּמוֹ אֲרִי.
וִיצִיעִים הָיוּ מֻקָּפִין לַבַּיִת כֻּלּוֹ מִסָּבִיב, חוּץ לְכוֹתַל הַמְּסִבָּה.
הַיָּצִיעַ הַתַּחְתּוֹנָה חָמֵשׁ, וְרֹבֶד עַל גַּבָּהּ שֵׁשׁ; וְהַיָּצִיעַ הָאֶמְצָעִית שֵׁשׁ, וְרֹבֶד עַל גַּבָּהּ שֶׁבַע; וְהָעֶלְיוֹנָה שֶׁבַע: שֶׁנֶּאֱמָר "הַיָּצִיעַ הַתַּחְתֹּנָה ..." .
וְכֵן הָיוּ הַשָּׁלוֹשׁ יְצִיעִים מַקִּיפִים לַבַּיִת, מִשָּׁלוֹשׁ רוּחוֹתָיו.

וְכֵן סָבִיב לְכוֹתָלֵי הָאוּלָם מִלְּמַטָּה עַד לְמַעְלָה, כָּךְ הָיוּ: אַמָּה אַחַת חָלָק, וְרֹבֶד שָׁלוֹשׁ אַמּוֹת, וְאַמָּה חָלָק, וְרֹבֶד שָׁלוֹשׁ אַמּוֹת--עַד לְמַעְלָה.
וְנִמְצְאוּ הָרֻבְדִּין מֻקָּפִין לַכּוֹתָלִים--רֹחַב כָּל רֹבֶד שָׁלוֹשׁ אַמּוֹת, וּבֵין כָּל רֹבֶד וְרֹבֶד אַמָּה; וְרֹבֶד הָעֶלְיוֹן, הָיָה רָחְבּוֹ אַרְבַּע אַמּוֹת.

 כָּל אֵלּוּ הַמְּקוֹמוֹת הַפְּנוּיִים שֶׁבֵּין הַכּוֹתָלִים, הֶם הַנִּקְרָאִים תָּאִים; נִמְצְאוּ הַתָּאִים הַמֻּקָּפִין לַמִּקְדָּשׁ, חָמֵשׁ מִן הַצָּפוֹן וְחָמֵשׁ מִן הַדָּרוֹם וְשָׁלוֹשׁ מִן הַמַּעְרָב.
וְשָׁלוֹשׁ דְּיוֹטוֹת הָיוּ, דְּיוֹטָה עַל גַּבֵּי דְּיוֹטָה.
נִמְצְאוּ חֲמִשָּׁה עָשָׂר תָּאִים בַּדָּרוֹם, חֲמִשָּׁה עַל גַּבֵּי חֲמִשָּׁה; וְכֵן בַּצָּפוֹן חֲמִשָּׁה עָשָׂר.
וּשְׁמוֹנָה תָּאִים הָיוּ בַּמַּעְרָב, שְׁלוֹשָׁה עַל גַּבֵּי שְׁלוֹשָׁה וּשְׁנַיִם עַל גַּבֵּיהֶן בִּדְיוֹטָה אַחַת.
הַכֹּל שְׁמוֹנָה וּשְׁלוֹשִׁים תָּאִים.

 שְׁלוֹשָׁה פְּתָחִים הָיָה לְכָל אֶחָד וְאֶחָד מִן הַתָּאִים--אֶחָד לַתָּא מִן הַיָּמִין, וְאֶחָד לַתָּא מִן הַשְּׂמֹאל, וְאֶחָד לַתָּא שֶׁעַל גַּבָּיו; וּבְקֶרֶן מִזְרָחִית צְפוֹנִית בַּתָּא שֶׁבַּדְּיוֹטָה הָאֶמְצָעִית, הָיוּ חֲמִשָּׁה פְּתָחִים--אֶחָד לַתָּא מִיָּמִין, וְאֶחָד לַתָּא שֶׁעַל גַּבָּיו, וְאֶחָד לַמְּסִבָּה, וְאֶחָד לַתָּא שֶׁיֵּשׁ בּוֹ הַפְּשֵׁפָשׁ, וְאֶחָד לַהֵיכָל.

 וּמְסִבָּה הָיְתָה עוֹלָה מִקֶּרֶן מִזְרָחִית צְפוֹנִית לְקֶרֶן צְפוֹנִית מַעְרָבִית, שֶׁבָּהּ הָיוּ עוֹלִין לְגַגּוֹת הַתָּאִים: הָיָה עוֹלֶה בַּמְּסִבָּה, וּפָנָיו לַמַּעְרָב; הָלַךְ אֶת כָּל פְּנֵי הַצָּפוֹן, עַד שְׁהוּא מַגִּיעַ לַמַּעְרָב; הִגִּיעַ לַמַּעְרָב, הָפַךְ פָּנָיו לַדָּרוֹם; הָלַךְ אֶת כָּל פְּנֵי הַמַּעְרָב, עַד שְׁהוּא מַגִּיעַ לַדָּרוֹם; הִגִּיעַ לַדָּרוֹם, הָפַךְ פָּנָיו לַמִּזְרָח, וְהָיָה מְהַלֵּךְ בַּדָּרוֹם עַד שְׁהוּא מַגִּיעַ לְפִתְחָהּ שֶׁלָּעֲלִיָּה, שֶׁפִּתְחָהּ שֶׁלָּעֲלִיָּה הָיָה פָּתוּחַ לַדָּרוֹם.
וּבַפִּתְחָהּ שֶׁלָּעֲלִיָּה, הָיוּ שְׁתֵּי כְּלֻנְסוֹת שֶׁלְּאֶרֶז שֶׁבָּהֶן עוֹלִין לְגַגָּהּ שֶׁלָּעֲלִיָּה.

וְרָאשֵׁי פְּסֵיפָסִין הָיוּ מַבְדִּילִין בָּעֲלִיָּה, בֵּין גַּג הַקֹּדֶשׁ לְגַג קֹדֶשׁ הַקֳּדָשִׁים.
וְלוּלִין הָיוּ פְּתוּחִין בָּעֲלִיָּה, לְבֵית קֹדֶשׁ הַקֳּדָשִׁים, שֶׁבָּהֶן מְשַׁלְשְׁלִין אֶת הָאֻמָּנִין בְּתֵבוֹת, כְּדֵי שֶׁלֹּא יָזוּנוּ אֶת עֵינֵיהֶם מִבֵּית קֹדֶשׁ הַקֳּדָשִׁים; וּפַעַם אַחַת בַּשָּׁנָה מִפֶּסַח לְפֶסַח, מְלַבְּנִין אֶת הַהֵיכָל.

הִלְכּוֹת בֵּית הַבְּחִירָה פֵּרֶק ה 
הַר הַבַּיִת, וְהוּא הַר הַמּוֹרִיָּה--הָיָה חֲמֵשׁ מֵאוֹת אַמָּה עַל חֲמֵשׁ מֵאוֹת אַמָּה, וְהָיָה מֻקָּף חוֹמָה; וְכִיפִין עַל גַּבֵּי כִּיפִין הָיוּ בְּנוּיוֹת מִתַּחְתָּיו, מִפְּנֵי אֹהֶל הַטֻּמְאָה.
וְכֻלּוֹ הָיָה מְקֻרֶה סְטָיו לִפְנִים מִסְּטָיו.
וַחֲמִשָּׁה שְׁעָרִים הָיוּ לוֹ--אֶחָד מִן הַמַּעְרָב, וְאֶחָד מִן הַמִּזְרָח, וְאֶחָד מִן הַצָּפוֹן, וּשְׁנַיִם מִן הַדָּרוֹם: רֹחַב כָּל שַׁעַר עֶשֶׂר אַמּוֹת, וְגָבְהוֹ עֶשְׂרִים; וְיֵשׁ לָהֶם דְּלָתוֹת.

 לִפְנִים מִמֶּנּוּ סוֹרֵג מַקִּיף סָבִיב, גָּבְהוֹ עֲשָׂרָה טְפָחִים.
וְלִפְנִים מִן הַסּוֹרֵג הַחֵיל, גָּבְהוֹ עֶשֶׂר אַמּוֹת; וְעָלָיו הוּא אוֹמֵר בַּקִּינוֹת "וַיַּאֲבֶל-חֵל וְחוֹמָה" , זוֹ חוֹמַת הָעֲזָרָה.

 לִפְנִים מִן הַחֵיל, הָעֲזָרָה; וְכָל הָעֲזָרָה הָיְתָה אֹרֶךְ מֵאָה וּשְׁמוֹנִים וְשֶׁבַע, עַל רֹחַב מֵאָה וּשְׁלוֹשִׁים וְחָמֵשׁ.
וְשִׁבְעָה שְׁעָרִים הָיוּ לָהּ--שְׁלוֹשָׁה מִן הַצָּפוֹן סְמוּכִין לַמַּעְרָב, וּשְׁלוֹשָׁה מִן הַדָּרוֹם סְמוּכִין לַמַּעְרָב, וְאֶחָד בַּמִּזְרָח מְכֻוָּן כְּנֶגֶד בֵּית קֹדֶשׁ הַקֳּדָשִׁים בָּאֶמְצָע.

 כָּל שַׁעַר מֵהֶן--הָיָה רָחְבּוֹ עֶשֶׂר אַמּוֹת, וְגָבְהוֹ עֶשְׂרִים אַמָּה; וְהָיוּ לוֹ דְּלָתוֹת מְחֻפּוֹת זָהָב--חוּץ מִשַּׁעַר מִזְרָחִי שֶׁהָיָה נְחֹשֶׁת דּוֹמָה לְזָהָב, וְשַׁעַר זֶה הוּא הַנִּקְרָא שַׁעַר הָעֶלְיוֹן, וְהוּא שַׁעַר נִיקָנוֹר.

 הָעֲזָרָה לֹא הָיְתָה מְכֻוֶּנֶת בְּאֶמְצַע הַר הַבַּיִת, אֵלָא רְחוֹקָה מִדְּרוֹם הַר הַבַּיִת יָתֵר מִכָּל הָרוּחוֹת, וּקְרוֹבָה לְמַעְרָבוֹ יָתֵר מִכָּל הָרוּחוֹת; וּבֵינָהּ וּבֵין הַצָּפוֹן יָתֵר מִמַּה שֶׁבֵּינָהּ וּבֵין הַמַּעְרָב, וּבֵינָהּ וּבֵין הַמִּזְרָח יָתֵר מִמַּה שֶׁבֵּינָהּ וּבֵין הַצָּפוֹן.

 וְלִפְנֵי הָעֲזָרָה בַּמִּזְרָח הָיְתָה עֲזֶרֶת הַנָּשִׁים, וְהִיא הָיְתָה אֹרֶךְ מֵאָה וּשְׁלוֹשִׁים וְחָמֵשׁ עַל רֹחַב מֵאָה וּשְׁלוֹשִׁים וְחָמֵשׁ.
וְאַרְבַּע לְשָׁכוֹת הָיוּ בְּאַרְבַּע מִקְצוֹעוֹתֶיהָ, שֶׁלְּאַרְבָּעִים אַרְבָּעִים אַמָּה; וְלֹא הָיוּ מְקֻרוֹת, וְכֵן הֶן עֲתִידִין לִהְיוֹת.

 וּמַה הֶן מְשַׁמְּשׁוֹת--דְּרוֹמִית מִזְרָחִית לִשְׁכַּת הַנְּזִירִים, שֶׁשָּׁם מְבַשְּׁלִין אֶת שַׁלְמֵיהֶם וּמְגַלְּחִין אֶת שְׂעָרָם; מִזְרָחִית צְפוֹנִית לִשְׁכַּת דִּיר הָעֵצִים, שֶׁשָּׁם כּוֹהֲנִים בַּעֲלֵי מוּמִין מְתַלְּעִים בָּעֵצִים, שֶׁכָּל עֵץ שֶׁנִּמְצָא בּוֹ תּוֹלַעַת, פָּסוּל; צְפוֹנִית מַעְרָבִית לִשְׁכַּת הַמְּצֹרָעִים; מַעְרָבִית דְּרוֹמִית בָּהּ הָיוּ נוֹתְנִין יַיִן וְשֶׁמֶן, וְהִיא הָיְתָה נִקְרֵאת לִשְׁכַּת בֵּית שְׁמָנַיָּה.

 עֲזֶרֶת הַנָּשִׁים הָיְתָה מֻקֶּפֶת כְּצוּצְטְרָה, כְּדֵי שֶׁיִּהְיוּ הַנָּשִׁים רוֹאוֹת מִלְמַעְלָן וְהָאֲנָשִׁים מִלְּמַטָּן--כְּדֵי שֶׁלֹּא יִהְיוּ מְעֻרְבָּבִין.

וּבַיִת גָּדוֹל הָיָה בְּצַד הָעֲזָרָה, בִּצְפוֹנָהּ מִבַּחוּץ בֵּין הָעֲזָרָה וְהַחֵיל, וְהָיָה בָּנוּי כִּיפָה, וּמֻקָּף רֻבְדִּין שֶׁלְּאֶבֶן; וְהוּא הָיָה נִקְרָא בֵּית הַמּוֹקֵד.
וּשְׁנֵי פְּתָחִים הָיוּ לוֹ--אֶחָד פָּתוּחַ לָעֲזָרָה, וְאֶחָד פָּתוּחַ לַחֵיל.
וְאַרְבַּע לְשָׁכוֹת הָיוּ בּוֹ, שְׁתַּיִם קֹדֶשׁ וּשְׁתַּיִם חֹל; וְרָאשֵׁי פְּסֵיפָסִין מַבְדִּילִין בֵּין הַקֹּדֶשׁ וְהַחֹל.

וּמַה הָיוּ מְשַׁמְּשׁוֹת--מַעְרָבִית דְּרוֹמִית לִשְׁכַּת הַטְּלָאִים, דְּרוֹמִית מִזְרָחִית לִשְׁכַּת עוֹשֵׂי לֶחֶם הַפָּנִים, מִזְרָחִית צְפוֹנִית בָּהּ גָּנְזוּ בֵּית חַשְׁמוֹנַאי אַבְנֵי הַמִּזְבֵּחַ שֶׁשִּׁקְּצוּם מַלְכֵי יָוָן, צְפוֹנִית מַעְרָבִית בָּהּ יוֹרְדִין לְבֵית הַטְּבִילָה.

הַיּוֹרֵד לְבֵית הַטְּבִילָה מִלִּשְׁכָּה זוֹ, הָיָה הוֹלֵךְ בַּמְּסִבָּה הַהוֹלֶכֶת תַּחַת הַמִּקְדָּשׁ כֻּלּוֹ, וְהַנֵּרוֹת דּוֹלְקוֹת מִכָּאן וּמִכָּאן, עַד שֶׁמַּגִּיעַ לְבֵית הַטְּבִילָה.
וּמְדוּרָה הָיְתָה שָׁם, וּבֵית הַכִּסֵּא שֶׁלְּכָבוֹד; וְזֶה הוּא כְּבוֹדוֹ--מְצָאוֹ נָעוּל, בַּיָּדוּעַ שֶׁיֵּשׁ שָׁם אָדָם.

אֹרֶךְ הָעֲזָרָה מִן הַמַּעְרָב לַמִּזְרָח, מֵאָה וּשְׁמוֹנִים וְשֶׁבַע; וְזֶה הוּא חֶשְׁבּוֹנָן: מִכּוֹתָל מַעְרָבִי שֶׁלָּעֲזָרָה עַד כּוֹתַל הַהֵיכָל אַחַת עֶשְׂרֵה אַמָּה, וְאֹרֶךְ הַהֵיכָל כֻּלּוֹ מֵאָה אַמָּה, בֵּין הָאוּלָם וְלַמִּזְבֵּחַ עֶשְׂרִים וּשְׁתַּיִם, הַמִּזְבֵּחַ שְׁלוֹשִׁים וּשְׁתַּיִם; מְקוֹם דְּרִיסַת רַגְלֵי הַכּוֹהֲנִים, וְהוּא הַנִּקְרָא עֲזֶרֶת הַכּוֹהֲנִים, אַחַת עֶשְׂרֵה אַמָּה; מְקוֹם דְּרִיסַת רַגְלֵי יִשְׂרָאֵל, וְהוּא הַנִּקְרָא עֲזֶרֶת יִשְׂרָאֵל, אַחַת עֶשְׂרֵה אַמָּה.

וְרֹחַב הָעֲזָרָה מִן הַצָּפוֹן לַדָּרוֹם, מֵאָה וּשְׁלוֹשִׁים וְחָמֵשׁ; וְזֶה הוּא חֶשְׁבּוֹנָן: מִכּוֹתָל צְפוֹנִי עַד בֵּית הַמִּטְבָּחַיִם שְׁמוֹנֶה אַמּוֹת; בֵּית הַמִּטְבָּחַיִם שְׁתֵּים עֶשְׂרֵה אַמָּה וּמֶחְצָה, וְשָׁם תּוֹלִין וּמַפְשִׁיטִין אֶת הַקֳּדָשִׁים.

וּבְצִדּוֹ מְקוֹם הַשֻּׁלְחָנוֹת שְׁמוֹנֶה אַמּוֹת--וּבוֹ שֻׁלְחָנוֹת שֶׁלְּשַׁיִשׁ שֶׁמַּנִּיחִין עֲלֵיהֶן הַנְּתָחִים, וּמְדִיחִין אֶת הַבָּשָׂר לְבַשְּׁלוֹ; וּשְׁמוֹנָה שֻׁלְחָנוֹת הָיוּ.
וּבְצַד מְקוֹם הַשֻּׁלְחָנוֹת, מְקוֹם הַטַּבָּעוֹת עֶשְׂרִים וְאַרְבַּע אַמָּה; וְשָׁם שׁוֹחֲטִין אֶת הַקֳּדָשִׁים.
וּבֵין מְקוֹם הַטַּבָּעוֹת וְהַמִּזְבֵּחַ שְׁמוֹנֶה אַמּוֹת, וְהַמִּזְבֵּחַ שְׁלוֹשִׁים וּשְׁתַּיִם, וְהַכֶּבֶשׁ שְׁלוֹשִׁים, וּבֵין הַכֶּבֶשׁ וּלְכוֹתָל דְּרוֹמִי שְׁתֵּים עֶשְׂרֵה אַמָּה וּמֶחְצָה.

מִכּוֹתָל צְפוֹנִי שֶׁלָּעֲזָרָה עַד כּוֹתַל הַמִּזְבֵּחַ, שְׁהוּא רֹחַב שִׁשִּׁים וּמֶחְצָה, וּכְנֶגְדּוֹ מִכּוֹתַל הָאוּלָם עַד כּוֹתָל מִזְרָחִי שֶׁלָּעֲזָרָה, שְׁהוּא אֹרֶךְ שִׁשָּׁה וְשִׁבְעִים-- כָּל הַמְּרֻבָּע הַזֶּה הוּא הַנִּקְרָא צָפוֹן, וְהוּא הַמָּקוֹם שֶׁשּׁוֹחֲטִין בּוֹ קָדְשֵׁי קֳדָשִׁים.

 שְׁמוֹנֶה לְשָׁכוֹת הָיוּ בַּעֲזֶרֶת יִשְׂרָאֵל--שָׁלוֹשׁ בַּצָּפוֹן, וְשָׁלוֹשׁ בַּדָּרוֹם.
שֶׁבַּדָּרוֹם--לִשְׁכַּת הַמֶּלַח, לִשְׁכַּת הַפַּרְוָה, לִשְׁכַּת הַמְּדִיחִין: לִשְׁכַּת הַמֶּלַח, שָׁם נוֹתְנִין מֶלַח לַקָּרְבָּן; לִשְׁכַּת הַפַּרְוָה, שָׁם מוֹלְחִין עוֹרוֹת הַקֳּדָשִׁים, וְעַל גַּגָּהּ הָיָה בֵּית טְבִילָה לְכוֹהֵן גָּדוֹל בְּיוֹם הַכִּפּוּרִים; לִשְׁכַּת הַמְּדִיחִין, שָׁם הָיוּ מְדִיחִין קִרְבֵי הַקֳּדָשִׁים, וּמִשָּׁם מְסִבָּה עוֹלָה לְגַג בֵּית הַפַּרְוָה.

וְהַשָּׁלוֹשׁ שֶׁבַּצָּפוֹן--לִשְׁכַּת הַגָּזִית, לִשְׁכַּת הַגֻּלָּה, לִשְׁכַּת הָעֵץ: לִשְׁכַּת הַגָּזִית--שֶׁבָּהּ סַנְהֶדְּרֵי גְּדוֹלָה יוֹשֶׁבֶת, וְחֶצְיָהּ הָיָה קֹדֶשׁ וְחֶצְיָהּ חֹל; וְלָהּ שְׁנֵי פְּתָחִים, אֶחָד לַקֹּדֶשׁ וְאֶחָד לַחֹל.
וּבַחֲצִי שֶׁלַּחֹל, הָיוּ הַסַּנְהֶדְּרִין יוֹשְׁבִין.

לִשְׁכַּת הַגֻּלָּה, שָׁם הָיָה בּוֹר שֶׁמְּמַלְּאִין מִמֶּנּוּ בְּגֻלָּה; וּמִשָּׁם מְסַפְּקִין מַיִם לְכָל הָעֲזָרָה.
וְלִשְׁכַּת הָעֵץ הָיְתָה אֲחוֹרֵי שְׁתֵּיהֶן, וְהִיא הָיְתָה לִשְׁכַּת כּוֹהֵן גָּדוֹל; וְהִיא הַנִּקְרֵאת לִשְׁכַּת פַּלְהֶדְּרִין.
וְגַג שְׁלָשְׁתָּן שׁוֹוֶה.

וּשְׁתֵּי לְשָׁכוֹת אֲחֵרוֹת הָיוּ שָׁם בַּעֲזֶרֶת יִשְׂרָאֵל--אַחַת מִיְּמִין שַׁעַר מִזְרָחִי, וְהִיא לִשְׁכַּת פִּינְחָס הַמַּלְבִּישׁ; וְאַחַת מִשְּׂמֹאלוֹ, וְהִיא לִשְׁכַּת עוֹשֵׂי חֲבִתִּין.
וְזוֹ הִיא צוּרַת כָּל הַלְּשָׁכוֹת וְהָעֲזָרָה כֻּלָּהּ, לְפִי מִדּוֹתֶיהָ .

הִלְכּוֹת בֵּית הַבְּחִירָה פֵּרֶק ו 
הַמִּקְדָּשׁ כֻּלּוֹ לֹא הָיָה בְּמִישׁוֹר, אֵלָא בְּמַעֲלֵה הָהָר: כְּשֶׁאָדָם נִכְנָס מִשַּׁעַר מִזְרָחִי שֶׁלְּהַר הַבַּיִת, מְהַלֵּךְ עַד סוֹף הַחֵיל בְּשׁוֹוֶה; וְעוֹלֶה מִן הַחֵיל לַעֲזֶרֶת הַנָּשִׁים בִּשְׁתֵּים עֶשְׂרֵה מַעֲלוֹת, רוּם כָּל מַעֲלָה חֲצִי אַמָּה וְשִׁלְחָהּ חֲצִי אַמָּה.

וּמְהַלֵּךְ כָּל עֲזֶרֶת נָשִׁים בְּשׁוֹוֶה; וְעוֹלֶה מִמֶּנָּה לַעֲזֶרֶת יִשְׂרָאֵל, שְׁהִיא תְּחִלַּת הָעֲזָרָה, בְּחָמֵשׁ עֶשְׂרֵה מַעֲלוֹת, רוּם כָּל מַעֲלָה חֲצִי אַמָּה וְשִׁלְחָהּ חֲצִי אַמָּה.

וּמְהַלֵּךְ כָּל עֲזֶרֶת יִשְׂרָאֵל בְּשׁוֹוֶה; וְעוֹלֶה מִמֶּנָּה לַעֲזֶרֶת הַכּוֹהֲנִים בְּמַעֲלָה גְּבוֹהָה אַמָּה, וְעָלֶיהָ דּוּכָן יֵשׁ בּוֹ שָׁלוֹשׁ מַעֲלוֹת, רוּם כָּל מַעֲלָה חֲצִי אַמָּה וְשִׁלְחָהּ חֲצִי אַמָּה.
נִמְצֵאת עֲזֶרֶת הַכּוֹהֲנִים, גְּבוֹהָה עַל שֶׁלְּיִשְׂרָאֵל שְׁתֵּי אַמּוֹת וּמֶחְצָה.

וּמְהַלֵּךְ כָּל עֲזֶרֶת כּוֹהֲנִים וְהַמִּזְבֵּחַ וּבֵין הָאוּלָם וְלַמִּזְבֵּחַ בְּשׁוֹוֶה; וְעוֹלֶה מִשָּׁם לָאוּלָם בִּשְׁתֵּים עֶשְׂרֵה מַעֲלוֹת, רוּם כָּל מַעֲלָה חֲצִי אַמָּה וְשִׁלְחָהּ אַמָּה.
וְהָאוּלָם וְהַהֵיכָל, כֻּלּוֹ בְּשׁוֹוֶה.

נִמְצָא גֹּבַהּ קַרְקַע הַהֵיכָל עַל קַרְקַע שַׁעַר הַמִּזְרָח שֶׁלְּהַר הַבַּיִת, עֶשְׂרִים וּשְׁתַּיִם אַמּוֹת; וְגֹבַהּ שַׁעַר הַר הַבַּיִת עֶשְׂרִים אַמָּה.
לְפִיכָּךְ הָעוֹמֵד כְּנֶגֶד שַׁעַר הַמִּזְרָח, אֵינוּ רוֹאֶה פֶּתַח הַהֵיכָל; וּמִפְּנֵי זֶה, עָשׂוּ כּוֹתָל שֶׁעַל גַּבֵּי שַׁעַר זֶה נָמוּךְ, כְּדֵי שֶׁיְּהֶא הָעוֹמֵד בְּהַר הַמִּשְׁחָה רוֹאֶה פֶּתַח הַהֵיכָל, בְּשָׁעָה שֶׁמַּזֶּה מִדַּם הַפָּרָה נֹכַח הַהֵיכָל.

וּלְשָׁכוֹת הָיוּ שָׁם תַּחַת עֲזֶרֶת יִשְׂרָאֵל פְּתוּחוֹת לַעֲזֶרֶת הַנָּשִׁים, שֶׁשָּׁם הַלְּוִיִּים נוֹתְנִין הַכִּנּוֹרוֹת וְהַנְּבָלִים וְהַמְּצֶלְתַּיִם וְכָל כְּלֵי הַשִּׁיר; וְעַל הַדּוּכָן הָעוֹלֶה מֵעֲזֶרֶת יִשְׂרָאֵל לַעֲזֶרֶת הַכּוֹהֲנִים, הָיוּ הַלְּוִיִּים עוֹמְדִים בְּשָׁעָה שֶׁאוֹמְרִים שִׁירָה עַל הַקָּרְבָּן.

הַלְּשָׁכוֹת הַבְּנוּיוֹת בַּקֹּדֶשׁ וּפְתוּחוֹת לַחֹל--אִם הָיוּ גַּגּוֹתֵיהֶן שׁוֹוִין עִם קַרְקַע הָעֲזָרָה--תּוֹכָן חֹל, וְגַגּוֹתֵיהֶן קֹדֶשׁ.
וְאִם אֵינָן שׁוֹוִין--אַף גַּגּוֹתֵיהֶן חֹל, שֶׁהַגַּגּוֹת וְהָעֲלִיּוֹת לֹא נִתְקַדְּשׁוּ; לְפִיכָּךְ גַּגִּים אֵלּוּ--אֵין אוֹכְלִין שָׁם קָדְשֵׁי קֳדָשִׁים, וְלֹא שׁוֹחֲטִין קֳדָשִׁים קַלִּים.

הָיוּ בְּנוּיוֹת בַּחֹל וּפְתוּחוֹת לַקֹּדֶשׁ--תּוֹכָן קֹדֶשׁ לַאֲכִילַת קָדְשֵׁי קֳדָשִׁים, אֲבָל אֵין שׁוֹחֲטִין שָׁם קֳדָשִׁים קַלִּים; וְהַנִּכְנָס לְשָׁם בְּטֻמְאָה, פָּטוּר; וְגַגּוֹתֵיהֶן, חֹל לְכָל דָּבָר.
הַמְּחִילוֹת הַפְּתוּחוֹת לָעֲזָרָה, קֹדֶשׁ; וְהַפְּתוּחוֹת לְהַר הַבַּיִת, חֹל.
הַחַלּוֹנוֹת וְעֹבִי הַחוֹמָה כְּלִפְנִים--בֵּין לַאֲכִילַת קָדְשֵׁי קֳדָשִׁים, בֵּין לְטֻמְאָה.

 בֵּית דִּין שֶׁרָצוּ לְהוֹסִיף עַל יְרוּשָׁלַיִם, אוֹ לְהוֹסִיף עַל הָעֲזָרוֹת--מוֹסִיפִין; וְיֵשׁ לָהֶם לִמְשֹׁךְ הָעֲזָרָה עַד מְקוֹם שֶׁיִּרְצוּ מֵהַר הַבַּיִת, וְלִמְשֹׁךְ חוֹמַת יְרוּשָׁלַיִם עַד מְקוֹם שֶׁיִּרְצוּ.

 אֵין מוֹסִיפִין עַל הָעִיר, אוֹ עַל הָעֲזָרוֹת--אֵלָא עַל פִּי מֶלֶךְ, וְעַל פִּי נָבִיא, וּבְאוּרִים וְתֻמִּים, וְעַל פִּי סַנְהֶדְּרִין שֶׁלְּשִׁבְעִים וְאֶחָד זְקֵנִים: שֶׁנֶּאֱמָר "כְּכֹל, אֲשֶׁר אֲנִי מַרְאֶה אוֹתְךָ ...
וְכֵן, תַּעֲשׂוּ" , לְדוֹרוֹת; וּמֹשֶׁה רַבֵּנוּ, מֶלֶךְ הָיָה.

 וְכֵיצַד מוֹסִיפִין עַל הָעִיר: עוֹשִׂין בֵּית דִּין שְׁתֵּי תּוֹדוֹת, וְלוֹקְחִין לֶחֶם חָמֵץ שֶׁבָּהֶם, וְהוֹלְכִים בֵּית דִּין אַחַר שְׁתֵּי הַתּוֹדוֹת, וּשְׁתֵּי הַתּוֹדוֹת זוֹ אַחַר זוֹ; וְעוֹמְדִין בַּכִּנּוֹרוֹת וּבַנְּבָלִים וּבַצִּלְצַל, עַל כָּל פִּנָּה וּפִנָּה וְעַל כָּל אֶבֶן וְאֶבֶן שֶׁבִּירוּשָׁלַיִם, וְאוֹמְרִין "אֲרוֹמִמְךָ ה', כִּי דִלִּיתָנִי ..." , עַד שֶׁמַּגִּיעִין לְסוֹף הַמָּקוֹם שֶׁמְּקַדֵּשִׁין אוֹתוֹ וְעוֹמְדִין שָׁם.
וְאוֹכְלִין שָׁם לֶחֶם תּוֹדָה אַחַת מִשְּׁתֵּי הַתּוֹדוֹת, וְהַשְּׁנִיָּה נִשְׂרֶפֶת.
וְעַל פִּי הַנָּבִיא--שׂוֹרְפִין אֶת זוֹ, וְאוֹכְלִין אֶת זוֹ.

 וְכֵן אִם הוֹסִיפוּ עַל הָעֲזָרָה, מְקַדֵּשִׁין אוֹתָהּ בִּשְׁיַרֵי הַמִּנְחָה: מַה יְרוּשָׁלַיִם, הַתּוֹדָה שֶׁנֶּאֱכֶלֶת בָּהּ מְקַדְּשַׁתָּהּ--אַף הָעֲזָרָה, שְׁיַרֵי הַמְּנָחוֹת שְׁאֵין נֶאֱכָלִין אֵלָא בָּהּ הֶן שֶׁמְּקַדֵּשִׁין אוֹתָהּ בָּהֶן; וְאוֹכְלִין אוֹתָן בְּסוֹף הַמָּקוֹם שֶׁקִּדְּשׁוּ.

 כָּל מָקוֹם שֶׁלֹּא נַעֲשָׂה בְּכָל אֵלּוּ, וְכַסֵּדֶר הַזֶּה--לֹא נִתְקַדַּשׁ קִדּוּשׁ גָּמוּר.
וְזֶה שֶׁעָשָׂה עֶזְרָא שְׁתֵּי תּוֹדוֹת, זֵכֶר הוּא שֶׁעָשָׂה; וְלֹא בְּמַעֲשָׂיו נִתְקַדַּשׁ הַמָּקוֹם, שֶׁלֹּא הָיָה שָׁם לֹא מֶלֶךְ וְלֹא אוּרִים וְתֻמִּים.
וּבְמַה נִתְקַדְּשָׁה: בִּקְדֻשָּׁה רִאשׁוֹנָה שֶׁקִּדְּשָׁהּ שְׁלֹמֹה--שְׁהוּא קִדְּשָׁה הָעֲזָרָה וִירוּשָׁלַיִם לְשָׁעָתָהּ, וְקִדְּשָׁה אוֹתָן לָעֲתִיד לָבוֹא.

 לְפִיכָּךְ מַקְרִיבִין הַקָּרְבָּנוֹת כֻּלָּן, אַף עַל פִּי שְׁאֵין שָׁם בַּיִת בָּנוּי; וְאוֹכְלִין קָדְשֵׁי קֳדָשִׁים בְּכָל הָעֲזָרָה, אַף עַל פִּי שְׁהִיא חֲרֵבָה וְאֵינָהּ מֻקֶּפֶת בִּמְחִצָּה; וְאוֹכְלִין קֳדָשִׁים קַלִּים וּמַעֲשֵׂר שֵׁנִי בְּכָל יְרוּשָׁלַיִם, אַף עַל פִּי שְׁאֵין שָׁם חוֹמָה: שֶׁקְּדֻשָּׁה הָרִאשׁוֹנָה קִדְּשָׁה לְשָׁעָתָהּ, וְקִדְּשָׁה לָעֲתִיד לָבוֹא.

 וְלָמָּה אֲנִי אוֹמֵר בַּמִּקְדָּשׁ וִירוּשָׁלַיִם, שֶׁקְּדֻשָּׁה רִאשׁוֹנָה קִדְּשַׁתָּן לָעֲתִיד לָבוֹא, וּבִקְדֻשַּׁת שְׁאָר אֶרֶץ יִשְׂרָאֵל לְעִנְיַן שְׁבִיעִית וּמַעַשְׂרוֹת וְכַיּוֹצֶא בָּהֶן, לֹא קִדְּשָׁה לָעֲתִיד לָבוֹא: לְפִי שֶׁקְּדֻשַּׁת הַמִּקְדָּשׁ וִירוּשָׁלַיִם--מִפְּנֵי הַשְּׁכִינָה, וּשְׁכִינָה אֵינָהּ בְּטֵלָה.
וַהֲרֵי הוּא אוֹמֵר "וַהֲשִׁמּוֹתִי אֶת-מִקְדְּשֵׁיכֶם" ; וְאָמְרוּ חֲכָמִים, אַף עַל פִּי שֶׁשּׁוֹמְמִין, בִּקְדֻשָּׁתָן הֶן עוֹמְדִים.

אֲבָל חִיּוּב הָאָרֶץ בַּשְּׁבִיעִית וּבַמַּעַשְׂרוֹת, אֵינוּ אֵלָא מִפְּנֵי שְׁהוּא כִּבּוּשׁ רַבִּים; וְכֵיוָן שֶׁנִּלְקְחָה הָאָרֶץ מִיְּדֵיהֶם--בָּטַל הַכִּבּוּשׁ וְנִפְטְרָה מִן הַתּוֹרָה מִן הַמַּעַשְׂרוֹת וּמִן הַשְּׁבִיעִית, שֶׁהֲרֵי אֵינָהּ אֶרֶץ יִשְׂרָאֵל.
וְכֵיוָן שֶׁעָלָה עֶזְרָא וְקִדְּשָׁהּ, לֹא קִדְּשָׁהּ בַּכִּבּוּשׁ אֵלָא בַּחֲזָקָה שֶׁהִחְזִיקוּ בָּהּ; וּלְפִיכָּךְ כָּל מָקוֹם שֶׁהִחְזִיקוּ בּוֹ עוֹלֵי בָּבֶל, וְנִתְקַדַּשׁ בִּקְדֻשַּׁת עֶזְרָא הַשְּׁנִיָּה--הֲרֵי הוּא מְקֻדָּשׁ הַיּוֹם, וְאַף עַל פִּי שֶׁנִּלְקְחָה הָאָרֶץ מִמֶּנּוּ, וְחַיָּב בַּשְּׁבִיעִית וּבַמַּעַשְׂרוֹת, עַל הַדֶּרֶךְ שֶׁבֵּאַרְנוּ בְּהִלְכּוֹת תְּרוּמָה.

הִלְכּוֹת בֵּית הַבְּחִירָה פֵּרֶק ז 
מִצְוַת עֲשֵׂה לִיִרְאָה מִן הַמִּקְדָּשׁ, שֶׁנֶּאֱמָר "וּמִקְדָּשִׁי תִּירָאוּ" ; וְלֹא מִן הַמִּקְדָּשׁ אַתָּה יָרֵא, אֵלָא מִמִּי שֶׁצִּוָּה עַל יִרְאָתוֹ.
וְאֵיזוֹ הִיא יִרְאָתוֹ: שֶׁלֹּא יִכָּנֵס אָדָם לְהַר הַבַּיִת בְּמַקְלוֹ, אוֹ בְּמַנְעָל שֶׁבְּרַגְלָיו, אוֹ בַּאֲפֻנְדָּתוֹ, אוֹ בָּאָבָק שֶׁעַל רַגְלָיו, אוֹ בַּמָּעוֹת הַצְּרוּרִין לוֹ בִּסְדִינוֹ.
וְאֵין צָרִיךְ לוֹמַר, שֶׁאָסוּר לוֹ לָרֹק בְּכָל הַר הַבַּיִת; אֵלָא אִם נִזְדַּמַּן לוֹ רֹק, מַבְלִיעוֹ בִּכְסוּתוֹ.

וְלֹא יַעֲשֶׂה הַר הַבַּיִת דֶּרֶךְ שֶׁיִּכָּנֵס מִפֶּתַח זוֹ וְיֵצֵא בַּפֶּתַח שֶׁכְּנֶגְדָּהּ, כְּדֵי לְקַצַּר הַדֶּרֶךְ; אֵלָא יַקִּיפוֹ מִבַּחוּץ.
וְלֹא יִכָּנֵס לוֹ אֵלָא לִדְבַר מִצְוָה.
וְכָל הַנִּכְנָסִין לְהַר הַבַּיִת, נִכְנָסִין דֶּרֶךְ יָמִין וּמַקִּיפִין וְיוֹצְאִין דֶּרֶךְ שְׂמֹאל--חוּץ מִמִּי שֶׁאֵרְעוֹ דָּבָר, שְׁהוּא מַקִּיף עַל הַשְּׂמֹאל.
לְפִיכָּךְ הָיוּ שׁוֹאֲלִין לוֹ, מַה לָךְ מַקִּיף עַל הַשְּׂמֹאל, שֶׁאֲנִי אָבֵל, הַשּׁוֹכֵן בַּבַּיִת הַזֶּה יְנַחֲמָךְ; שֶׁאֲנִי מְנֻדֶּה, הַשּׁוֹכֵן בַּבַּיִת הַזֶּה יִתֵּן בְּלִבָּךְ וְתִשְׁמַע לְדִבְרֵי חֲבֵרֶיךָ וִיקָרְבוּךָ.

 כָּל שֶׁהִשְׁלִים עֲבוֹדָה וְנִסְתַּלַּק לוֹ, אֵינוּ יוֹצֶא וַאֲחוֹרָיו לַהֵיכָל; אֵלָא מְהַלֵּךְ אֲחוֹרַנִּית מְעַט מְעַט, וּמְהַלֵּךְ עַל צִדּוֹ עַד שֶׁיֵּצֵא מִן הָעֲזָרָה.
וְכֵן אַנְשֵׁי מִשְׁמָר וְאַנְשֵׁי מַעְמָד, וּלְוִיִּים מִדּוּכָנָן--כָּךְ הֶם יוֹצְאִין מִן הַמִּקְדָּשׁ, כְּמוֹ שֶׁפּוֹסֵעַ אַחַר תְּפִלָּה לַאֲחוֹרָיו.
כָּל זֶה לְיִרְאָה מִן הַמִּקְדָּשׁ.

 לֹא יֵקַל אָדָם אֶת רֹאשׁוֹ כְּנֶגֶד שַׁעַר מִזְרָחִי שֶׁלָּעֲזָרָה, שְׁהוּא שַׁעַר נִיקָנוֹר--מִפְּנֵי שְׁהוּא מְכֻוָּן כְּנֶגֶד קֹדֶשׁ הַקֳּדָשִׁים.
וְכָל הַנִּכְנָס לָעֲזָרָה--יְהַלַּךְ בְּנַחַת בִּמְקוֹם שֶׁמֻּתָּר לוֹ לְהִכָּנֵס לְשָׁם, וְיִרְאֶה עַצְמוֹ שְׁהוּא עוֹמֵד לִפְנֵי הָאָדוֹן ה' שֶׁאָמַר "וְהָיוּ עֵינַי וְלִבִּי שָׁם, כָּל-הַיָּמִים" ; וּמְהַלֵּךְ בְּאֵימָה וְיִרְאָה וּפַחַד וּרְעָדָה, שֶׁנֶּאֱמָר "בְּבֵית אֱלֹהִים, נְהַלֵּךְ בְּרָגֶשׁ" .

 וְאָסוּר לְכָל אָדָם לֵישֵׁב בְּכָל הָעֲזָרָה; וְאֵין יְשִׁיבָה בָּעֲזָרָה אֵלָא לְמַלְכֵי בֵּית דָּוִיד בִּלְבָד, שֶׁנֶּאֱמָר "וַיָּבֹא הַמֶּלֶךְ דָּוִד, וַיֵּשֶׁב לִפְנֵי ה'" .
וְהַסַּנְהֶדְּרִין שֶׁהָיוּ יוֹשְׁבִין בְּלִשְׁכַּת הַגָּזִית, לֹא הָיוּ יוֹשְׁבִין אֵלָא בְּחֶצְיָהּ שֶׁלַּחֹל.

 אַף עַל פִּי שֶׁהַמִּקְדָּשׁ הַיּוֹם חָרֵב בַּעֲווֹנוֹתֵינוּ, חַיָּב אָדָם בְּמוֹרָאוֹ כְּמוֹ שֶׁהָיָה נוֹהֵג בּוֹ בְּבִנְיָנוֹ--לֹא יִכָּנֵס אֵלָא לִמְקוֹם שֶׁמֻּתָּר לְהִכָּנֵס לְשָׁם, וְלֹא יֵשֵׁב בָּעֲזָרָה, וְלֹא יָקֵל רֹאשׁוֹ כְּנֶגֶד שַׁעַר הַמִּזְרָח: שֶׁנֶּאֱמָר "אֶת-שַׁבְּתֹתַי תִּשְׁמֹרוּ, וּמִקְדָּשִׁי תִּירָאוּ" --מַה שְׁמִירַת שַׁבָּת לְעוֹלָם, אַף מוֹרָא מִקְדָּשׁ לְעוֹלָם, שֶׁאַף עַל פִּי שֶׁחָרֵב, בִּקְדֻשָּׁתוֹ עוֹמֵד.

 בִּזְמָן שֶׁהָיָה הַמִּקְדָּשׁ בָּנוּי--אָסוּר לוֹ לָאָדָם לְהָקֶל אֶת רֹאשׁוֹ מִן הַצּוֹפִים, שְׁהוּא חוּץ לִירוּשָׁלַיִם וְלִפְנִים: וְהוּא שֶׁיִּהְיֶה רוֹאֶה אֶת הַמִּקְדָּשׁ, וְלֹא יִהְיֶה גָּדֵר מַפְסִיק בֵּינוֹ וּבֵין הַמִּקְדָּשׁ.

 אָסוּר לָאָדָם לְעוֹלָם שֶׁיִּפָּנֶה אוֹ שֶׁיִּישַׁן, בֵּין מִזְרָח לְמַעְרָב; וְאֵין צָרִיךְ לוֹמַר, שְׁאֵין קוֹבְעִין בֵּית הַכִּסֵּא בֵּין מִזְרָח לְמַעְרָב בְּכָל מָקוֹם: מִפְּנֵי שֶׁהַהֵיכָל בַּמַּעְרָב.
לְפִיכָּךְ לֹא יִפָּנֶה לֹא לַמַּעְרָב, וְלֹא לַמִּזְרָח שְׁהוּא כְּנֶגֶד הַמַּעְרָב, אֵלָא בֵּין צָפוֹן לְדָרוֹם נִפְנִים, וִישֵׁנִים.
וְכָל הַמַּטִּיל מַיִם מִן הַצּוֹפִים וְלִפְנִים--יֵשֵׁב וּפָנָיו כְּלַפֵּי הַקֹּדֶשׁ, אוֹ יְסַלַּק הַקֹּדֶשׁ לַצְּדָדִין.

 וְאָסוּר לָאָדָם שֶׁיַּעֲשֶׂה בַּיִת תַּבְנִית הֵיכָל, אַכְסַדְרָה תַּבְנִית אוּלָם, חָצֵר כְּנֶגֶד הָעֲזָרָה, שֻׁלְחָן כְּצוּרַת הַשֻּׁלְחָן, וּמְנוֹרָה כְּצוּרַת הַמְּנוֹרָה; אֲבָל עוֹשֶׂה הוּא מְנוֹרָה שֶׁלַּחֲמִשָּׁה קָנִים, אוֹ שֶׁלִּשְׁמוֹנָה קָנִים, אוֹ מְנוֹרָה שְׁאֵינָהּ מַתֶּכֶת, אַף עַל פִּי שֶׁיֵּשׁ לָהּ שִׁבְעָה קָנִים.

 שָׁלוֹשׁ מַחֲנוֹת הָיוּ יִשְׂרָאֵל בַּמִּדְבָּר--מַחֲנֵה יִשְׂרָאֵל, וְהִיא אַרְבַּע מַחֲנוֹת; וּמַחֲנֵה לְוִיָּה, שֶׁנֶּאֱמָר בָּהּ "וְסָבִיב לַמִּשְׁכָּן, יַחֲנוּ" ; וּמַחֲנֵה שְׁכִינָה, וְהִיא מִפֶּתַח חֲצַר אֹהֶל מוֹעֵד וְלִפְנִים.

וּכְנֶגְדָּן לְדוֹרוֹת--מִפֶּתַח יְרוּשָׁלַיִם עַד הַר הַבַּיִת, כְּמַחֲנֵה יִשְׂרָאֵל; וּמִפֶּתַח הַר הַבַּיִת עַד פֶּתַח הָעֲזָרָה שְׁהוּא שַׁעַר נִיקָנוֹר, כְּמַחֲנֵה לְוִיָּה; וּמִפֶּתַח הָעֲזָרָה וְלִפְנִים, מַחֲנֵה שְׁכִינָה.
וְהַחֵיל וַעֲזֶרֶת נָשִׁים, מַעֲלָה יְתֵרָה בְּבֵית הָעוֹלָמִים.

כָּל אֶרֶץ יִשְׂרָאֵל מְקֻדֶּשֶׁת מִכָּל הָאֲרָצוֹת.
וּמַה הִיא קְדֻשָּׁתָהּ: שֶׁמְּבִיאִין מִמֶּנָּה הָעֹמֶר וּשְׁתֵּי הַלֶּחֶם וְהַבִּכּוּרִים--מַה שְׁאֵין מְבִיאִין כֵּן, מִשְּׁאָר הָאֲרָצוֹת.

עֶשֶׂר קְדֻשּׁוֹת הֶן בְּאֶרֶץ יִשְׂרָאֵל, זוֹ לְמַעְלָה מִזּוֹ: עֲיָרוֹת הַמֻּקָּפוֹת חוֹמָה מְקֻדָּשׁוֹת מִשְּׁאָר הָאָרֶץ--שֶׁמְּשַׁלְּחִין מִתּוֹכָן אֶת הַמְּצֹרָעִים, וְאֵין קוֹבְרִין מֵת בְּתוֹכָן עַד שֶׁיִּרְצוּ שִׁבְעָה טוֹבֵי הָעִיר אוֹ כָּל אַנְשֵׁי הָעִיר; וְאִם יָצָא הַמֵּת חוּץ לָעִיר, אֵין מַחְזִירִין אוֹתוֹ לְתוֹכָהּ אַף עַל פִּי שֶׁרָצוּ כֻּלָּן לְהַחְזִירוֹ.

רָצוּ בְּנֵי הָעִיר לְהוֹצִיא הַקֶּבֶר מִן הַמְּדִינָה, מְפַנִּין אוֹתוֹ; וְכָל הַקְּבָרוֹת מְפַנִּין, חוּץ מִקֶּבֶר נָבִיא אוֹ מֶלֶךְ.
קֶבֶר שֶׁהִקִּיפַתּוּ הָעִיר, בֵּין מֵאַרְבַּע רוּחוֹתָיו בֵּין מִשְּׁתֵּי רוּחוֹת זוֹ כְּנֶגֶד זוֹ--אִם הָיָה בֵּינוֹ וּבֵין הָעִיר יָתֵר מֵחֲמִשִּׁים אַמָּה לְכָאן וַחֲמִשִּׁים לְכָאן, אֵין מְפַנִּין אוֹתוֹ עַד שֶׁיִּרְצוּ כֻּלָּן; פָּחוּת מִכָּאן, מְפַנִּין אוֹתוֹ.

 יְרוּשָׁלַיִם מְקֻדֶּשֶׁת מִשְּׁאָר הָעֲיָרוֹת הַמֻּקָּפוֹת--שֶׁאוֹכְלִין קֳדָשִׁים קַלִּים וּמַעֲשֵׂר שֵׁנִי, לִפְנִים מֵחוֹמָתָהּ.
וְאֵלּוּ דְּבָרִים שֶׁנֶּאְמְרוּ בִּירוּשָׁלַיִם: אֵין מְלִינִין בָּהּ אֶת הַמֵּת, וְאֵין מַעְבִירִין בְּתוֹכָהּ עַצְמוֹת אָדָם, וְאֵין מַשְׂכִּירִין בְּתוֹכָהּ בָּתִּים, וְאֵין נוֹתְנִין בָּהּ מָקוֹם לְגֵר תּוֹשָׁב, וְאֵין מְקַיְּמִין בָּהּ קְבָרוֹת חוּץ מִקִּבְרֵי בֵּית דָּוִיד וְקֶבֶר חֻלְדָּה שֶׁהָיוּ בָּהּ מִיְּמוֹת נְבִיאִים הָרִאשׁוֹנִים, וְאֵין נוֹטְעִין בָּהּ גִּנּוֹת וּפַרְדֵּסִים, וְאֵינָהּ נִזְרַעַת וְלֹא נֶחֱרֶשֶׁת שֶׁמֶּא תִסְרַח, וְאֵין מְקַיְּמִין בָּהּ אִילָנוֹת חוּץ מִגִּנַּת וְרָדִים שֶׁהָיְתָה שָׁם מִיְּמוֹת נְבִיאִים הָרִאשׁוֹנִים, וְאֵין מְקַיְּמִין בָּהּ אַשְׁפּוֹת מִפְּנֵי הַשְּׁרָצִים, וְאֵין מוֹצִיאִין מִמֶּנָּה זִיזִין וּכְצוֹצְטְרָאוֹת לִרְשׁוּת הָרַבִּים מִפְּנֵי אֹהֶל הַטֻּמְאָה, וְאֵין עוֹשִׂין בָּהּ כִּבְשׁוֹנוֹת מִפְּנֵי הֶעָשָׁן, וְאֵין מְגַדְּלִין בָּהּ תֻּרְנְגוֹלִין מִפְּנֵי הַקֳּדָשִׁים; וְכֵן לֹא יְגַדְּלוּ הַכּוֹהֲנִים תֻּרְנְגוֹלִין בְּכָל אֶרֶץ יִשְׂרָאֵל, מִפְּנֵי הַטְּהָרוֹת.
וְאֵין הַבַּיִת נֶחְלָט בָּהּ, וְאֵינוּ מִטַּמֵּא בַּנְּגָעִים, וְאֵינָהּ נַעֲשֵׂית עִיר הַנִּדַּחַת, וְאֵינָהּ מְבִיאָה עֶגְלָה עֲרוּפָה לְפִי שֶׁלֹּא נִתְחַלְּקָה לַשְּׁבָטִים.

 הַר הַבַּיִת מְקֻדָּשׁ מִמֶּנָּה--שְׁאֵין זָבִין וְזָבוֹת נִדּוֹת וְיוֹלְדוֹת נִכְנָסִין לְשָׁם, וּמֻתָּר לְהַכְנִיס הַמֵּת עַצְמוֹ לְהַר הַבַּיִת; וְאֵין צָרִיךְ לוֹמַר, טְמֵא מֵת שְׁהוּא נִכְנָס לְשָׁם.

 הַחֵיל מְקֻדָּשׁ מִמֶּנּוּ--שְׁאֵין גּוֹיִים וּטְמֵא מֵת וּבוֹעֵל נִדָּה, נִכְנָסִים לְשָׁם.
עֲזֶרֶת הַנָּשִׁים מְקֻדֶּשֶׁת מִן הַחֵיל--שְׁאֵין טְבוּל יוֹם נִכְנָס לְשָׁם, וְאִסּוּר זֶה מִדִּבְרֵיהֶם; אֲבָל מִן הַתּוֹרָה, מֻתָּר טְבוּל יוֹם לְהִכָּנֵס לְמַחֲנֵה לְוִיָּה.
וְטָמֵא שֶׁנִּכְנָס לַעֲזֶרֶת הַנָּשִׁים, אֵינוּ חַיָּב חַטָּאת.

עֲזֶרֶת יִשְׂרָאֵל מְקֻדֶּשֶׁת מֵעֲזֶרֶת נָשִׁים--שְׁאֵין מְחֻסָּר כִּפּוּרִים נִכְנָס לְשָׁם, וְטָמֵא שֶׁנִּכְנַס לָהּ חַיָּב כָּרֵת.
עֲזֶרֶת הַכּוֹהֲנִים מְקֻדֶּשֶׁת מִמֶּנָּה--שְׁאֵין יִשְׂרָאֵל נִכְנָסִין לְשָׁם, אֵלָא בְּשָׁעַת צָרְכֵּיהֶם לִסְמִיכָה וְלִשְׁחִיטָה וְלִתְנוּפָה.

 בֵּין הָאוּלָם וְלַמִּזְבֵּחַ מְקֻדָּשׁ מִמֶּנָּה--שְׁאֵין בַּעֲלֵי מוּמִין וּפְרוּעֵי רֹאשׁ וּקְרוּעֵי בְּגָדִים, נִכְנָסִין לְשָׁם.
הַהֵיכָל מְקֻדָּשׁ מִבֵּין הָאוּלָם וְלַמִּזְבֵּחַ--שְׁאֵין נִכְנָס לְשָׁם, אֵלָא רָחוּץ יָדַיִם וְרַגְלַיִם.
בֵּית קֹדֶשׁ הַקֳּדָשִׁים מְקֻדָּשׁ מִמֶּנּוּ--שְׁאֵין נִכְנָס לְשָׁם אֵלָא כּוֹהֵן גָּדוֹל בְּיוֹם הַכִּפּוּרִים, בְּשָׁעַת הָעֲבוֹדָה.

 מְקוֹם שֶׁהָיָה בָּעֲלִיָּה מְכֻוָּן עַל קֹדֶשׁ הַקֳּדָשִׁים--אֵין נִכְנָסִין לוֹ אֵלָא פַּעַם אַחַת בַּשָּׁבוּעַ, לֵידַע מַה הוּא צָרִיךְ לְחַזַּק בִּדְקוֹ.

בְּשָׁעָה שֶׁנִּכְנָסִין הַבַּנָּאִים לִבְנוֹת וּלְתַקַּן בַּהֵיכָל, אוֹ לְהוֹצִיא מִשָּׁם אֶת הַטֻּמְאָה--מִצְוָה שֶׁיִּהְיוּ הַנִּכְנָסִין כּוֹהֲנִים תְּמִימִים; לֹא מָצְאוּ תְּמִימִים, יִכָּנְסוּ בַּעֲלֵי מוּמִין; אִם אֵין שָׁם כּוֹהֲנִים, יִכָּנְסוּ לְוִיִּים; לֹא מָצְאוּ לְוִיִּים, יִכָּנְסוּ יִשְׂרָאֵל.
מִצְוָה בַּטְּהוֹרִים; לֹא מָצְאוּ טְהוֹרִים, יִכָּנְסוּ טְמֵאִים.
טָמֵא וּבַעַל מוּם--יִכָּנֵס טָמֵא וְאַל יִכָּנֵס בַּעַל מוּם, שֶׁהַטֻּמְאָה דְּחוּיָה בַּצִּבּוּר.

וְכָל הַנִּכְנָסִין לַהֵיכָל לְתַקַּן, יִכָּנְסוּ בְּתֵבוֹת; אִם אֵין שָׁם תֵּבוֹת, אוֹ שְׁאֵי אִפְשָׁר לָהֶם שֶׁיַּעֲשׂוּ בַּתֵּבוֹת--יִכָּנְסוּ דֶּרֶךְ פְּתָחִים.

הִלְכּוֹת בֵּית הַבְּחִירָה פֵּרֶק ח 
שְׁמִירַת הַמִּקְדָּשׁ מִצְוַת עֲשֵׂה--וְאַף עַל פִּי שְׁאֵין שָׁם פַּחַד מֵאוֹיֵב, וְלֹא מִלִּסְטִים: שְׁאֵין שְׁמִירָתוֹ אֵלָא כָּבוֹד לוֹ; אֵינוּ דּוֹמֶה פַּלְטוֹרִין שֶׁיֵּשׁ עָלָיו שׁוֹמְרִין, לְפַלְטוֹרִין שְׁאֵין עָלָיו שׁוֹמְרִין.
וּשְׁמִירָה זוֹ, מִצְוָתָהּ כָּל הַלַּיְלָה; וְהַשּׁוֹמְרִין הֶם הַכּוֹהֲנִים וְהַלְּוִיִּים--שֶׁנֶּאֱמָר "אַתָּה וּבָנֶיךָ אִתָּךְ, לִפְנֵי אֹהֶל הָעֵדֻת" , כְּלוֹמַר אַתֶּם תִּהְיוּ שׁוֹמְרִין לוֹ.
וַהֲרֵי נֶאֱמָר "וְשָׁמְרוּ אֶת-מִשְׁמֶרֶת אֹהֶל מוֹעֵד" , וְנֶאֱמָר "וְהַחֹנִים קֵדְמָה לִפְנֵי אֹהֶל-מוֹעֵד מִזְרָחָה מֹשֶׁה וְאַהֲרֹן וּבָנָיו, שֹׁמְרֵי מִשְׁמֶרֶת הַמִּקְדָּשׁ" .

 וְאִם בִּטְּלוּ שְׁמִירָה זוֹ--עָבְרוּ בְּלֹא תַעֲשֶׂה, שֶׁנֶּאֱמָר "וּשְׁמַרְתֶּם, אֵת מִשְׁמֶרֶת הַקֹּדֶשׁ" : וּלְשׁוֹן שְׁמִירָה, אַזְהָרָה הִיא; הַא לָמַדְתָּ שֶׁשְּׁמִירָתוֹ מִצְוַת עֲשֵׂה, וּבִטּוּל שְׁמִירָתוֹ בְּלֹא תַעֲשֶׂה.

 מִצְוַת שְׁמִירָתוֹ שֶׁיִּהְיוּ הַכּוֹהֲנִים שׁוֹמְרִים מִבִּפְנִים, וְהַלְּוִיִּים מִבַּחוּץ; וְאַרְבַּע וְעֶשְׂרִים עֵדָה שׁוֹמְרִין אוֹתוֹ בְּכָל לַיְלָה תָּמִיד, בְּאַרְבָּעָה וְעֶשְׂרִים מָקוֹם--הַכּוֹהֲנִים בִּשְׁלוֹשָׁה מְקוֹמוֹת, וְהַלְּוִיִּים בְּאֶחָד וְעֶשְׂרִים מָקוֹם.

 וְהֵיכָן הָיוּ שׁוֹמְרִים--כּוֹהֲנִים הָיוּ שׁוֹמְרִים בְּבֵית אַבְטִינָס, וּבְבֵית הַנִּיצוֹץ, וּבְבֵית הַמּוֹקֵד: בֵּית אַבְטִינָס וּבֵית הַנִּיצוֹץ, הָיוּ עֲלִיּוֹת בְּנוּיוֹת בְּצַד שַׁעֲרֵי הָעֲזָרָה; וְהָרוֹבִין הָיוּ שׁוֹמְרִים שָׁם.
בֵּית הַמּוֹקֵד, בָּאָרֶץ; וְזִקְנֵי בֵּית אָב שֶׁלְּאוֹתוֹ הַיּוֹם הָיוּ יְשֵׁנִים שָׁם, וּמַפְתְּחוֹת הָעֲזָרָה בְּיָדָם.

 לֹא הָיוּ הַכּוֹהֲנִים הַשּׁוֹמְרִים יְשֵׁנִים בְּבִגְדֵי כְּהֻנָּה, אֵלָא מְקַפְּלִין אוֹתָן וּמַנִּיחִין אוֹתָן כְּנֶגֶד רָאשֵׁיהֶן; וְלוֹבְשִׁין בִּגְדֵי עַצְמָן, וִישֵׁנִים עַל הָאָרֶץ, כְּדֶרֶךְ כָּל שׁוֹמְרֵי חַצְרוֹת הַמְּלָכִים, לֹא שֶׁיִּישְׁנוּ עַל הַמִּטּוֹת.
אֵרַע קֶרִי לְאֶחָד מֵהֶן--הוֹלֵךְ בַּמְּסִבָּה שֶׁתַּחַת הַקַּרְקָע, שֶׁהַמְּחִלּוֹת הַפְּתוּחוֹת לְהַר הַבַּיִת לֹא נִתְקַדְּשׁוּ; וְטוֹבֵל וְחוֹזֵר וְיוֹשֵׁב אֵצֶל אֶחָיו הַכּוֹהֲנִים עַד שֶׁפּוֹתְחִין הַשְּׁעָרִים בַּבֹּקֶר, יוֹצֶא וְהוֹלֵךְ לוֹ.

 וְהֵיכָן הָיוּ הַלְּוִיִּים שׁוֹמְרִים--עַל חֲמִשָּׁה שַׁעֲרֵי הַר הַבַּיִת, וְעַל אַרְבַּע פִּנּוֹתָיו מִתּוֹכוֹ, וְעַל אַרְבַּע פִּנּוֹת הָעֲזָרָה מִבַּחוּץ, שֶׁאָסוּר לֵישֵׁב בָּעֲזָרָה; וְעַל חֲמִשָּׁה שַׁעֲרֵי הָעֲזָרָה חוּץ לָעֲזָרָה, שֶׁהֲרֵי הַכּוֹהֲנִים שׁוֹמְרִים עַל שַׁעַר הַמּוֹקֵד וְעַל שַׁעַר הַנִּיצוֹץ: הֲרֵי שְׁמוֹנָה עָשָׂר מָקוֹם.
וְעוֹד שׁוֹמְרִים בְּלִשְׁכַּת הַקָּרְבָּן, וּבְלִשְׁכַּת הַפָּרֹכֶת, וַאֲחוֹרֵי בֵּית הַכַּפֹּרֶת.

 וּמַעְמִידִין מְמֻנֶּה אֶחָד עַל כָּל הַמִּשְׁמָרוֹת הַשּׁוֹמְרִים, וְאִישׁ הַר הַבַּיִת הָיָה נִקְרָא; וְהָיָה מְחַזֵּר עַל כָּל מִשְׁמָר וּמִשְׁמָר כָּל הַלַּיְלָה, וַאֲבוּקוֹת דּוֹלְקוֹת לְפָנָיו.
וְכָל מִשְׁמָר שְׁאֵינוּ עוֹמֵד וְאוֹמֵר לוֹ אִישׁ הַר הַבַּיִת, שָׁלוֹם עָלֶיךָ--נִכָּר שְׁהוּא יָשֵׁן, חוֹבְטוֹ בְּמַקְלוֹ; וּרְשׁוּת הָיָה לוֹ לִשְׂרֹף אֶת כְּסוּתוֹ, עַד שֶׁהָיוּ אוֹמְרִין בִּירוּשָׁלַיִם מַה קוֹל בָּעֲזָרָה, קוֹל בֶּן לֵוִי לוֹקֶה וּבְגָדָיו נִשְׂרָפִין, שֶׁיָּשַׁן לוֹ עַל מִשְׁמָרוֹ.

 בַּשַּׁחַר קֹדֶם שֶׁיַּעֲלֶה עַמּוּד הַשַּׁחַר, סָמוּךְ לוֹ--יָבוֹא הַמְּמֻנֶּה שֶׁלַּמִּקְדָּשׁ, וְיִדְפֹּק עַל הַכּוֹהֲנִים שֶׁבְּבֵית הַמּוֹקֵד; וְהֶן פּוֹתְחִין לוֹ.
נָטַל אֶת הַמַּפְתֵּחַ, וּפָתַח אֶת הַשַּׁעַר הַקָּטָן שֶׁבֵּין בֵּית הַמּוֹקֵד וּבֵין הָעֲזָרָה, וְנִכְנָס מִבֵּית הַמּוֹקֵד לָעֲזָרָה, וְנִכְנְסוּ אַחֲרָיו הַכּוֹהֲנִים.
וּשְׁתֵּי אֲבוּקוֹת שֶׁלְּאוּר בְּיָדָם, וְנֶחְלְקוּ לִשְׁתֵּי כִּתּוֹת--כַּת הוֹלֶכֶת לַמִּזְרָח, וְכַת הוֹלֶכֶת לַמַּעְרָב; וְהָיוּ בּוֹדְקִין וְהוֹלְכִין אֶת כָּל הָעֲזָרָה, עַד שֶׁיַּגִּיעוּ שְׁתֵּי הַכִּתּוֹת לִמְקוֹם בֵּית עוֹשֵׂי חֲבִתִּין.
הִגִּיעוּ אֵלּוּ וְאֵלּוּ--אוֹמְרִין שָׁלוֹם, הַכֹּל שָׁלוֹם; וְהִעְמִידוּ עוֹשֵׂי חֲבִתִּין לַעֲשׂוֹת חֲבִתִּין.

 כַּסֵּדֶר הַזֶּה עוֹשִׂין בְּכָל לַיְלָה, חוּץ מִלֵּילֵי שַׁבַּת--שְׁאֵין בְּיָדָם אוּר, אֵלָא בּוֹדְקִין בַּנֵּרוֹת הַדְּלוּקִין שָׁם מֵעֶרֶב שַׁבָּת.

הִלְכּוֹת כְּלֵי הַמִּקְדָּשׁ וְהָעוֹבְדִים בּוֹ 
יֵשׁ בִּכְלָלָן אַרְבַּע עֶשְׂרֵה מִצְווֹת--שֵׁשׁ מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת שֶׁמֶן הַמִּשְׁחָה; שֶׁלֹּא לַעֲשׂוֹת כָּמוֹהוּ; שֶׁלֹּא לָסוּךְ מִמֶּנּוּ; שֶׁלֹּא לַעֲשׂוֹת כְּמַתְכֹּנֶת הַקְּטֹרֶת; שֶׁלֹּא לְהַקְטִיר עַל מִזְבַּח הַזָּהָב חוּץ מִן הַקְּטֹרֶת; לָשֵׂאת הָאָרוֹן עַל הַכָּתֵף; שֶׁלֹּא יָסוּרוּ הַבַּדִּים מִמֶּנּוּ; שֶׁיַּעֲבֹד הַלֵּוִי בַּמִּקְדָּשׁ; שֶׁלֹּא יַעֲשֶׂה אֶחָד בִּמְלֶאכֶת חֲבֵרוֹ בַּמִּקְדָּשׁ; לְקַדַּשׁ הַכּוֹהֵן לָעֲבוֹדָה; שֶׁיִּהְיוּ כָּל הַמִּשְׁמָרוֹת שֹׁווֹת בָּרְגָלִים; לִלְבֹּשׁ בִּגְדֵי כְּהֻנָּה לָעֲבוֹדָה; שֶׁלֹּא יִקָּרַע הַמְּעִיל; שֶׁלֹּא יִזַּח הַחֹשֶׁן מֵעַל הָאֵפוֹד.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת כְּלֵי הַמִּקְדָּשׁ פֵּרֶק א 
מִצְוַת עֲשֵׂה לַעֲשׂוֹת שֶׁמֶן הַמִּשְׁחָה, שֶׁיִּהְיֶה מוּכָן לַדְּבָרִים שֶׁצְּרִיכִין מְשִׁיחָה בּוֹ--שֶׁנֶּאֱמָר "וְעָשִׂיתָ אֹתוֹ, שֶׁמֶן מִשְׁחַת-קֹדֶשׁ ..." .
וְכָכָה עָשָׂהוּ מֹשֶׁה רַבֵּנוּ בַּמִּדְבָּר--לָקַח מִן הַמּוֹר וְהַקִּנָּמוֹן וְהַקִּדָּה, מִכָּל אֶחָד מִשְּׁלָשְׁתָּן חָמֵשׁ מֵאוֹת שֶׁקֶל בְּשֶׁקֶל הַקֹּדֶשׁ; וּמִקְּנֵה הַבֹּשֶׂם חֲמִשִּׁים וּמָאתַיִם: וְזֶה שֶׁנֶּאֱמָר בַּתּוֹרָה "וְקִנְּמָן-בֶּשֶׂם מַחֲצִיתוֹ חֲמִשִּׁים וּמָאתָיִם" --שֶׁשּׁוֹקְלִים אוֹתוֹ בִּשְׁנֵי פְּעָמִים, חֲמִשִּׁים וּמָאתַיִם בְּכָל פַּעַם.

וְשָׁחַק כָּל אֶחָד וְאֶחָד לְבַדּוֹ, וְעֵרַב הַכֹּל, וְשָׁרָה אוֹתָן בְּמַיִם זַכִּין וּמְתוּקִין, עַד שֶׁיָּצָא כָּל כּוֹחָן בַּמַּיִם; וְנָתַן עַל הַמַּיִם שֶׁמֶן זַיִת הִין--וְהוּא שְׁנֵים עָשָׂר לוֹג, כָּל לוֹג אַרְבַּע רְבִיעִיּוֹת; וּבִשַּׁל הַכֹּל עַל הָאֵשׁ, עַד שֶׁאָבְדוּ הַמַּיִם וְנִשְׁאַר הַשֶּׁמֶן.
וְהִנִּיחוֹ בִּכְלִי לְדוֹרוֹת.

הַמּוֹר--הוּא הַדָּם הַצָּרוּר בַּחַיָּה שֶׁבְּהֹדוּ, הַיָּדוּעַ לַכֹּל שֶׁמִּתְבַּשְּׂמִין בּוֹ בְּנֵי הָאָדָם בְּכָל מָקוֹם.
וְהַקִּנָּמוֹן--הוּא הָעֵץ הַבָּא מֵאִיֵּי הֹדוּ, שֶׁרֵיחוֹ טוֹב וּמִתְגַּמְּרִים בּוֹ בְּנֵי הָאָדָם.
וְהַקִּדָּה, הִיא הַקֹּשְׁטְ.
וּקְנֵה בֹּשֶׂם--הֶם הַקָּנִים הַדַּקִּים כַּתֶּבֶן הָאֲדֻמִּים הַבָּאִים מֵאִיֵּי הֹדוּ, וְרֵיחָן טוֹב וְהֶם מִמִּינֵי בְּשָׂמִים שֶׁנּוֹתְנִין אוֹתָם הָרוֹפְאִים בַּצֳּרִי.

הָעוֹשֶׂה שֶׁמֶן הַמִּשְׁחָה כַּמַּעֲשֶׂה הַזֶּה וְכַמִּשְׁקָל הַזֶּה, וְלֹא הוֹסִיף וְלֹא גָרַע--בְּמֵזִיד, חַיָּב כָּרֵת; וּבְשׁוֹגֵג, מֵבִיא חַטָּאת קְבוּעָה: שֶׁנֶּאֱמָר "אֲשֶׁר יִרְקַח כָּמֹהוּ" .
וְהוּא, שֶׁיַּעֲשֶׂה אוֹתוֹ לְהִמָּשֵׁחַ בּוֹ; אֲבָל אִם עָשָׂהוּ לְהִתְלַמַּד, אוֹ לִתְּנוֹ לַאֲחֵרִים--פָּטוּר.

הַסָּךְ מִשֶּׁמֶן הַמִּשְׁחָה כַּזַּיִת--בְּמֵזִיד, חַיָּב כָּרֵת; וּבְשׁוֹגֵג, מֵבִיא חַטָּאת קְבוּעָה: שֶׁנֶּאֱמָר "וַאֲשֶׁר יִתֵּן מִמֶּנּוּ עַל-זָר--וְנִכְרַת, מֵעַמָּיו" .
וְאֵין חַיָּבִין אֵלָא עַל סִיכַת שֶׁמֶן הַמִּשְׁחָה שֶׁעָשָׂה מֹשֶׁה--שֶׁנֶּאֱמָר "מִמֶּנּוּ", מִזֶּה שֶׁנֶּאֱמָר בּוֹ "שֶׁמֶן מִשְׁחַת-קֹדֶשׁ יִהְיֶה זֶה, לִי" ; וּמֵעוֹלָם לֹא נַעֲשָׂה שֶׁמֶן אַחֵר, חוּץ מִמַּה שֶׁעָשָׂה מֹשֶׁה.

אֶחָד הַסָּךְ אֶת עַצְמוֹ, וְאֶחָד הַסָּךְ אֶת אֲחֵרִים--שֶׁנֶּאֱמָר "וַאֲשֶׁר יִתֵּן מִמֶּנּוּ עַל-זָר" .
הַסָּךְ כֵּלִים, וּבְהֵמָה, וְגוֹיִים שְׁהֶם כִּבְהֵמָה, אוֹ שֶׁסָּךְ מֵתִים בּוֹ--פָּטוּר, שֶׁנֶּאֱמָר "עַל-בְּשַׂר אָדָם, לֹא יִיסָךְ" .

אֵין מוֹשְׁחִין מִמֶּנּוּ לְדוֹרוֹת אֵלָא כּוֹהֲנִים גְּדוֹלִים, וּמְשׁוּחַ מִלְחָמָה, וּמַלְכֵי בֵּית דָּוִיד בִּלְבָד; אַפִלּוּ כּוֹהֵן בֶּן כּוֹהֵן--מוֹשְׁחִין אוֹתוֹ, שֶׁנֶּאֱמָר "וְהַכֹּהֵן הַגָּדוֹל מֵאֶחָיו אֲשֶׁר-יוּצַק עַל-רֹאשׁוֹ שֶׁמֶן הַמִּשְׁחָה" .
בְּבַיִת שֵׁנִי, שֶׁלֹּא הָיָה שָׁם שֶׁמֶן הַמִּשְׁחָה--הָיָה כּוֹהֵן גָּדוֹל מִתְרַבֶּה בִּלְבִישַׁת בְּגָדִים בִּלְבָד, שֶׁהָיָה לוֹבֵשׁ בִּגְדֵי כְּהֻנָּה גְּדוֹלָה.

 כֵּיצַד מוֹשְׁחִין אֶת הַכּוֹהֵן: צַק אֶת הַשֶּׁמֶן עַל רֹאשׁוֹ, וְסָךְ מִמֶּנּוּ עַל גַּבֵּי עֵינָיו כְּמִין כִּי יְוָנִי כְּזֶה --שֶׁנֶּאֱמָר "וַיִּצֹק מִשֶּׁמֶן הַמִּשְׁחָה, עַל רֹאשׁ אַהֲרֹן; וַיִּמְשַׁח אֹתוֹ, לְקַדְּשׁוֹ" .
וּמַלְכֵי בֵּית דָּוִיד, מוֹשְׁחִין אוֹתָן כְּמִין נֵזֶר עַל רֹאשׁוֹ.
וְלֹא יִמְשַׁח בִּמְקוֹמוֹת אֲחֵרוֹת, וְלֹא יַרְבֶּה בַּשֶּׁמֶן.

 הַנּוֹתֵן מִשֶּׁמֶן הַמִּשְׁחָה עַל גַּבֵּי מֶלֶךְ אוֹ כּוֹהֵן גָּדוֹל שֶׁכְּבָר נִמְשְׁחוּ, פָּטוּר--שֶׁנֶּאֱמָר "וַאֲשֶׁר יִתֵּן מִמֶּנּוּ עַל-זָר" , וְאֵין אֵלּוּ זָרִים אֶצְלוֹ; אֲבָל הַסָּךְ מִמֶּנּוּ אַפִלּוּ לְמֶלֶךְ וְכוֹהֵן גָּדוֹל, חַיָּב--שֶׁנֶּאֱמָר "עַל-בְּשַׂר אָדָם, לֹא יִיסָךְ" , כָּל אָדָם בְּמַשְׁמָע.
וְכוֹהֵן גָּדוֹל שֶׁנָּטַל שֶׁמֶן הַמִּשְׁחָה מֵרֹאשׁוֹ, וְסָךְ בְּמֵעָיו--חַיָּב כָּרֵת: וְהוּא, שֶׁיָּסוּךְ מִמֶּנּוּ בְּכַזַּיִת.

 אֵין מוֹשְׁחִין אֶת הַמֶּלֶךְ, אֵלָא עַל גַּבֵּי מַעְיָן; וְאֵין מוֹשְׁחִין מֶלֶךְ בֶּן מֶלֶךְ--שֶׁהַמַּלְכוּת יְרֻשָּׁה לַמֶּלֶךְ לְעוֹלָם, שֶׁנֶּאֱמָר "הוּא וּבָנָיו, בְּקֶרֶב יִשְׂרָאֵל" .
וְאִם הָיְתָה שָׁם מַחְלֹקֶת--מוֹשְׁחִין אוֹתוֹ כְּדֵי לְסַלַּק הַמַּחְלֹקֶת, וּלְהוֹדִיעַ לַכֹּל שֶׁזֶּה הוּא הַמֶּלֶךְ לְבַדּוֹ: כְּמוֹ שֶׁמָּשְׁחוּ שְׁלֹמֹה מִפְּנֵי מַחְלֹקֶת אֲדוֹנִיָּהוּ, וְיוֹאָשׁ מִפְּנֵי עֲתַלְיָה, וִיהוֹאָחָז מִפְּנֵי יְהוֹיָקִים אָחִיו.
וְזֶה שֶׁמָּשַׁח אֱלִישָׁע לְיֵהוּא--לֹא בְּשֶׁמֶן הַמִּשְׁחָה מְשָׁחוֹ, אֵלָא בְּשֶׁמֶן אֲפַרְסְמוֹן; וְדָבָר זֶה, מָסֹרֶת בְּיַד חֲכָמִים.

 כָּל כְּלֵי הַמִּקְדָּשׁ שֶׁעָשָׂה מֹשֶׁה בַּמִּדְבָּר--לֹא נִתְקַדְּשׁוּ אֵלָא בִּמְשִׁיחָתָן בְּשֶׁמֶן הַמִּשְׁחָה, שֶׁנֶּאֱמָר "וַיִּמְשָׁחֵם, וַיְקַדֵּשׁ אֹתָם" ; וְדָבָר זֶה אֵינוּ נוֹהֵג לְדוֹרוֹת.
אֵלָא הַכֵּלִים כֻּלָּן--כֵּיוָן שֶׁנִּשְׁתַּמְּשׁוּ בָּהֶן בַּמִּקְדָּשׁ בִּמְלַאכְתָּן, נִתְקַדְּשׁוּ: שֶׁנֶּאֱמָר "אֲשֶׁר יְשָׁרְתוּ-בָם בַּקֹּדֶשׁ" , בַּשֵּׁרוּת הֶם מִתְקַדְּשִׁין.

 הַכַּפּוֹת וְהַקְּעָרוֹת שֶׁמְּקַבְּלִין בָּהֶן הַמְּנָחוֹת, וְכֵן הַמִּזְרָקוֹת שֶׁמְּקַבְּלִין בָּהֶן הַדָּם, וּשְׁאָר כְּלֵי הַשָּׁרֵת כֻּלָּן--שֶׁלְּכֶסֶף וְשֶׁלְּזָהָב הָיוּ; וּמֻתָּר לַעֲשׂוֹתָן שֶׁלִּשְׁאָר מַתְּכוֹת, כְּמוֹ שֶׁבֵּאַרְנוּ.
וְכֻלָּן מִתְקַדְּשִׁין בִּמְלַאכְתָּן; וְאִם נִשְׁבְּרוּ--מַתִּיךְ אוֹתָן וְעוֹשֶׂה אוֹתָן כְּלִי אַחֵר, וְאֵין קְדֻשָּׁתָן מִסְתַּלֶּקֶת מֵהֶן לְעוֹלָם.

 כְּלֵי הַקֹּדֶשׁ שֶׁנִּקְּבוּ אוֹ שֶׁנִּסְדְּקוּ--אֵין סוֹתְמִין אוֹתָן, אֵלָא מַתִּיכִין אוֹתָן וְעוֹשִׂין אוֹתָן חֲדָשִׁים.
סַכִּין שֶׁנִּשְׁמַט מִן הַנִּצָּב, אוֹ שֶׁנִּפְגַם--אֵין מַחְזִירִין אוֹתוֹ, וְלֹא מַשְׁחִיזִין אוֹתוֹ; אֵלָא גּוֹנְזִין אוֹתוֹ בְּצַד הַהֵיכָל בֵּין הַקֹּדֶשׁ וְהָאוּלָם לַדָּרוֹם, וְעוֹשִׂין אֲחֵרִים: שְׁאֵין עֲנִיּוּת, בִּמְקוֹם עֲשִׁירוּת.

 שְׁתֵּי מִדּוֹת שֶׁלַּיָּבֵשׁ הָיוּ בַּמִּקְדָּשׁ--עִשָּׂרוֹן, וַחֲצִי עִשָּׂרוֹן: הָעִשָּׂרוֹן לַמְּנָחוֹת, וַחֲצִי הָעִשָּׂרוֹן לַחְלֹק בּוֹ מִנְחַת כּוֹהֵן גָּדוֹל שֶׁבְּכָל יוֹם.

 וְשֶׁבַע מִדּוֹת שֶׁלַּלַּח הָיוּ שָׁם--הִין, וַחֲצִי הַהִין, וּשְׁלִישִׁית הַהִין, וּרְבִיעִית הַהִין, וְלוֹג, וַחֲצִי לוֹג, וּרְבִיעִית.
וְלָמָּה הָיוּ חֲצִי הַהִין וּרְבִיעִית הַהִין וּשְׁלִישִׁית הַהִין, לִמְדִידַת הַנְּסָכִים שֶׁלַּזְּבָחִים; וְלוֹג, לִמְדִידַת שֶׁמֶן הַמְּנָחוֹת; וַחֲצִי לוֹג, לִמְדִידַת שֶׁמֶן לְכָל נֵר מִנֵּרוֹת הַמְּנוֹרָה; וּרְבִיעִית, לְחַלַּק בָּהּ הַשֶּׁמֶן לַחֲבִתִּין.
וְאֵין לָנוּ דָּבָר לִמְדֹּד בּוֹ הִין; וְלָמָּה הָיָה שָׁם--הוֹאִיל וְהָיָה בַּמִּקְדָּשׁ בִּימֵי מֹשֶׁה, שֶׁמָּדַד בּוֹ שָׁמֵן לְשֶׁמֶן הַמִּשְׁחָה.

וּבַחֲצִי לוֹג שֶׁהָיָה בַּמִּקְדָּשׁ, הָיוּ מוֹדְדִין מַיִם לְמֵי סוֹטָה וְשֶׁמֶן לַתּוֹדָה; וּבָרְבִיעִית שֶׁהָיְתָה שָׁם, הָיוּ מוֹדְדִין שֶׁמֶן לֶחֶם נָזִיר וּמַיִם לְטַהְרַת מְצֹרָע.
וְלֹא מִפְּנֵי מַעֲשִׂים אֵלּוּ נִתְקַדְּשׁוּ, אֵלָא מִפְּנֵי הַמְּלָאכוֹת שֶׁלַּמִּקְדָּשׁ שֶׁאָמַרְנוּ.

 כָּל הַמִּדּוֹת הָאֵלּוּ--קֹדֶשׁ, וּמִכְּלֵי הַשָּׁרֵת; אֵלָא שֶׁמִּדּוֹת הַלַּח, נִמְשְׁחוּ מִבִּפְנִים וּמִבַּחוּץ, וּכְלֵי הַיָּבֵשׁ, לֹא נִמְשְׁחוּ אֵלָא מִבִּפְנִים.
לְפִיכָּךְ בֵּרוּצֵי מִדּוֹת הַלַּח, קֹדֶשׁ; וּבֵרוּצֵי מִדּוֹת הַיָּבֵשׁ, חֹל.

הִלְכּוֹת כְּלֵי הַמִּקְדָּשׁ פֵּרֶק ב 
הַקְּטֹרֶת נַעֲשֵׂית בְּכָל שָׁנָה וְשָׁנָה; וַעֲשִׂיָּתָהּ מִצְוַת עֲשֵׂה, שֶׁנֶּאֱמָר "וְאַתָּה קַח-לְךָ סַמִּים ..." .
וְנִתְפָּרְשׁוּ בַּתּוֹרָה אַרְבָּעָה מִסַּמָּנֶיהָ--וְהֶן, "נָטָף וּשְׁחֵלֶת וְחֶלְבְּנָה ...
וּלְבֹנָה" ; וּשְׁאָר סַמָּנֶיהָ, הֲלָכָה לְמֹשֶׁה מִסִּינַי.
וְאַחַד עָשָׂר סַמָּנִין נֶאְמְרוּ לוֹ לְמֹשֶׁה בְּסִינַי, וְהֶם שֶׁעוֹשִׂין אוֹתָן בְּמִשְׁקָל מְכֻוָּן; וּמוֹסִיפִין עִמָּהֶן בְּלֹא מִשְׁקָל מֶלַח סְדוֹמִית וְכִפַּת הַיַּרְדֵּן, וְעֵשֶׂב אֶחָד שֶׁמַּעֲלֵה הֶעָשָׁן, וְלֹא הָיוּ יוֹדְעִים אוֹתוֹ אֵלָא אֲנָשִׁים יְדוּעִים, וְהוּא הָיָה הֲלָכָה בְּיָדָם אִישׁ מִפִּי אִישׁ.

 וְזֶה הוּא מִשְׁקָל אַחַד עָשָׂר סַמָּנֶיהָ: נָטָף וּשְׁחֵלֶת וְחֶלְבְּנָה וּלְבוֹנָה, מִכָּל אֶחָד מִשְׁקָל שִׁבְעִים מָנֶה; וְהַמָּנֶה, מֵאָה דֵּינָרִין.
וּמֹר וּקְצִיעָה וְשִׁבֹּלֶת נֵרְדְּ וְכַרְכֹּם, מִכָּל אֶחָד שִׁשָּׁה עָשָׂר מָנֶה; קֹשְׁטְ, שְׁנֵים עָשָׂר מָנֶה; קִנָּמוֹן, תֵּשַׁע מָנִים; קִלּוּפָה, שָׁלוֹשׁ מָנִים.
מִשְׁקַל הַכֹּל, שְׁלוֹשׁ מֵאוֹת וּשְׁמוֹנָה וְשִׁשִּׁים מָנֶה.

שׁוֹחֲקִין הַכֹּל הָדֵק; וּמוֹסִיפִין לָהּ רֹבַע הַקַּב מֶלַח סְדוֹמִית, וְכִפַּת הַיַּרְדֵּן וּמַעֲלֶה עָשָׁן כָּל שְׁהוּא.
וּמַקְטִיר מִמֶּנָּה בְּכָל יוֹם עַל מִזְבַּח הַזָּהָב, מָנֶה--שְׁלוֹשׁ מֵאוֹת חֲמִשָּׁה וְשִׁשִּׁים יוֹם, כְּנֶגֶד יְמוֹת הַחַמָּה.
וְהַשָּׁלוֹשׁ מָנִים הַנִּשְׁאָרוֹת--שׁוֹחֵק אוֹתָם עֶרֶב יוֹם הַכִּפּוּרִים, דַּקָּה מִן הַדַּקָּה, עַד שֶׁמּוֹצִיא מִמֶּנָּה מְלוֹא חָפְנָיו, לְהַקְטִיר בְּיוֹם הַכִּפּוּרִים.
וְהַנִּשְׁאָר, הוּא מוֹתַר הַקְּטֹרֶת שֶׁאָמַרְנוּ בִּשְׁקָלִים.

נָטָף הָאָמוּר בַּתּוֹרָה, הוּא עֲצֵי הַקְּטָף שֶׁיּוֹצֶא מֵהֶן הַצֳּרִי; וְהַשְּׁחֵלֶת, הִיא הַצִּפֹּרֶן שֶׁנּוֹתְנִין בְּנֵי אָדָם בַּמֻּגְמָרוֹת; וְהַחֶלְבְּנָה, כְּמוֹ דְּבַשׁ שָׁחוֹר, וְרֵיחוֹ קָשֶׁה, וְהוּא שֶׂרֶף אִילָנוֹת בְּעָרֵי יָוָן.
וְזֶה הוּא שְׁמוֹת הַסַּמָּנִים בִּלְשׁוֹן עֲרָבִי--עוּדּ בַּלְסַאן, ואַצְ'פַאר טִיבּ, וּמַיְעַהּ, וְלֻבַּאן, וּמִסְךְּ, וּקְצִיעָה, וְסֻנְבֻּל אַלנַּארְדִּין, וְזַעְפַרַאן, וְקֻסְט, וְעוּדּ, וְקִשְׁר סַלִיכַ'הּ, וְעַנְבַּר.

כֵּיצַד מְפַטְּמִין אֶת הַקְּטֹרֶת: מֵבִיא תִּשְׁעַת קַבִּין בּוֹרִית כַּרְשִׁינָה, וְשָׁף בָּהּ אֶת הַצִּפֹּרֶן; וְאַחַר כָּךְ שׁוֹרֶה אֶת הַצִּפֹּרֶן, בְּאֶחָד וְעֶשְׂרִים קַב שֶׁלְּיַיִן חָזָק בְּיוֹתֵר; וְאַחַר כָּךְ שׁוֹחֵק כָּל אֶחָד וְאֶחָד מִן הַסַּמָּנִים בִּפְנֵי עַצְמוֹ הָדֵק, וְכִשְׁהוּא שׁוֹחֵק אוֹמֵר, הֵיטֵב הָדֵק הָדֵק הֵיטֵב, כָּל זְמָן שֶׁשּׁוֹחֵק; וּמְעָרֵב הַכֹּל.
וְכָל מַעֲשֶׂיהָ בַּקֹּדֶשׁ בְּתוֹךְ הָעֲזָרָה, וּמִשֶּׁלַּהֶקְדֵּשׁ; וְהַמְּפַטֵּם אֶת הַקְּטֹרֶת מִן הַחֻלִּין, פְּסוּלָה.

 פַּעֲמַיִם בַּשָּׁנָה הָיוּ מַחְזִירִין אוֹתָהּ לַמַּכְתֶּשֶׁת.
בִּימוֹת הַחַמָּה, הָיוּ מְפַזְּרִים אוֹתָהּ כְּדֵי שֶׁלֹּא תִתְעַפַּשׁ; וּבִימוֹת הַגְּשָׁמִים, צוֹבְרִין אוֹתָהּ כְּדֵי שֶׁלֹּא יָפוּג רֵיחָהּ.
נָתַן לְתוֹכָהּ דְּבַשׁ כָּל שְׁהוּא, פְּסָלָהּ; חִסַּר אֶחָד מִסַּמָּנֶיהָ--חַיָּב מִיתָה, שֶׁהֲרֵי נַעֲשֵׂית קְטֹרֶת זָרָה.
פִּטְּמָהּ מְעַט מְעַט בְּמַתְכֻּנְתָּהּ, כְּשֵׁרָה--אַפִלּוּ פִּטָּם פְּרָס בַּשַּׁחְרִית, וּפְרָס בֵּין הָעַרְבַּיִם.

 הָעוֹשֶׂה קְטֹרֶת מִן אַחַד עָשָׂר סַמָּנִין אֵלּוּ, לְפִי מִשְׁקָלוֹת אֵלּוּ, כְּדֵי לְהָרִיחַ בָּהּ, וְאַף עַל פִּי שֶׁלֹּא הֵרִיחַ--חַיָּב כָּרֵת עַל עֲשִׂיָּתָהּ, אִם עָשָׂה בְּמֵזִיד; וּבְשׁוֹגֵג, מֵבִיא חַטָּאת קְבוּעָה: אַף עַל פִּי שֶׁלֹּא עָשָׂה הַמִּשְׁקָל כֻּלּוֹ, אֵלָא חֶצְיוֹ אוֹ שְׁלִישׁוֹ, הוֹאִיל וְעָשָׂה לְפִי מִשְׁקָלוֹת אֵלּוּ, חַיָּב--שֶׁנֶּאֱמָר "בְּמַתְכֻּנְתָּהּ, לֹא תַעֲשׂוּ לָכֶם ...
אִישׁ אֲשֶׁר-יַעֲשֶׂה כָמוֹהָ, לְהָרִיחַ בָּהּ--וְנִכְרַת, מֵעַמָּיו" .

 עָשָׂה לְהִתְלַמַּד בָּהּ, אוֹ לְמָסְרָהּ לַצִּבּוּר--פָּטוּר; הֵרִיחַ בָּהּ, וְלֹא עֲשָׂיָהּ--אֵינוּ חַיָּב כָּרֵת, אֵלָא דִּינוֹ כְּדִין כָּל הַנִּהְנֶה מִן הַקֹּדֶשׁ: לֹא חִיְּבָה תּוֹרָה כָּרֵת, אֵלָא לָעוֹשֶׂה בְּמַתְכֻּנְתָּהּ לְהָרִיחַ בָּהּ.

 מִזְבַּח הַזָּהָב שֶׁבַּהֵיכָל--עָלָיו מַקְטִירִין הַקְּטֹרֶת בְּכָל יוֹם, וְאֵין מַקְרִיבִין עָלָיו דָּבָר אַחֵר; וְאִם הִקְטִיר עָלָיו קְטֹרֶת אַחֶרֶת שְׁאֵינָהּ כְּזוֹ, אוֹ שֶׁהִקְטִיר עָלָיו קְטֹרֶת כְּזוֹ שֶׁהִתְנַדַּב אוֹתָהּ יָחִיד אוֹ רַבִּים, אוֹ הִקְרִיב עָלָיו קָרְבָּן, אוֹ הִסִּיךְ נֶסֶךְ--לוֹקֶה, שֶׁנֶּאֱמָר "לֹא-תַעֲלוּ עָלָיו קְטֹרֶת זָרָה, וְעֹלָה וּמִנְחָה ..." .

 בְּעֵת שֶׁמּוֹלִיכִין אֶת הָאָרוֹן מִמָּקוֹם לְמָקוֹם, אֵין מוֹלִיכִין אוֹתוֹ לֹא עַל הַבְּהֵמָה, וְלֹא עַל הָעֲגָלוֹת; וּלְפִי שֶׁשָּׁכַח דָּוִיד וּנְשָׂאוֹ עַל הָעֲגָלוֹת, נִפְרַץ פֶּרֶץ בְּעֻזָּא.
אֵלָא מִצְוָה לְנָטְלוֹ עַל הַכָּתֵף, שֶׁנֶּאֱמָר "כִּי-עֲבֹדַת הַקֹּדֶשׁ עֲלֵהֶם, בַּכָּתֵף יִשָּׂאוּ" .

 כְּשֶׁנּוֹשְׂאִין אוֹתוֹ עַל הַכָּתֵף, נוֹשְׂאִין פָּנִים כְּנֶגֶד פָּנִים, וַאֲחוֹרֵיהֶם לַחוּץ, וּפְנֵיהֶם לִפְנִים.
וְנִזְהָרִין, שֶׁלֹּא יִשָּׁמְטוּ הַבַּדִּים מִן הַטַּבָּעוֹת: שֶׁהַמֵּסִיר אֶחָד מִן הַבַּדִּים מִן הַטַּבָּעוֹת--לוֹקֶה, שֶׁנֶּאֱמָר "בְּטַבְּעֹת, הָאָרֹן, יִהְיוּ, הַבַּדִּים: לֹא יָסֻרוּ, מִמֶּנּוּ" .

הִלְכּוֹת כְּלֵי הַמִּקְדָּשׁ פֵּרֶק ג 
זֶרַע לֵוִי כֻּלּוֹ--מֻבְדָּל לַעֲבוֹדַת הַמִּקְדָּשׁ, שֶׁנֶּאֱמָר "בָּעֵת הַהִיא, הִבְדִּיל ה' אֶת-שֵׁבֶט הַלֵּוִי" ; וּמִצְוַת עֲשֵׂה לִהְיוֹת הַלְּוִיִּים פְּנוּיִין וּמוּכָנִין לַעֲבוֹדַת הַמִּקְדָּשׁ, בֵּין רָצוּ בֵּין שֶׁלֹּא רָצוּ--שֶׁנֶּאֱמָר "וְעָבַד הַלֵּוִי הוּא, אֶת-עֲבֹדַת אֹהֶל מוֹעֵד" .
וּבֶן לֵוִי שֶׁקִּבַּל עָלָיו כָּל מִצְווֹת לְוִיָּה חוּץ מִדָּבָר אֶחָד, אֵין מְקַבְּלִין אוֹתוֹ--עַד שֶׁיְּקַבַּל אֶת כֻּלָּן.

עֲבוֹדָה שֶׁלָּהֶן הִיא שֶׁיִּהְיוּ שׁוֹמְרִין אֶת הַמִּקְדָּשׁ, וְיִהְיוּ מֵהֶן שׁוֹעֲרִין לִפְתֹּחַ שַׁעֲרֵי הַמִּקְדָּשׁ וּלְהָגִיף דַּלְתוֹתָיו; וְיִהְיוּ מֵהֶן מְשׁוֹרְרִין לְשׁוֹרֵר עַל הַקָּרְבָּן בְּכָל יוֹם, שֶׁנֶּאֱמָר "וְשֵׁרֵת, בְּשֵׁם ה' אֱלֹהָיו--כְּכָל-אֶחָיו, הַלְוִיִּם" --אֵיזֶה הוּא שֵׁרוּת שְׁהוּא בְּשֵׁם ה', הֱוֵי אוֹמֵר זוֹ שִׁירָה.

וּמָתַי אוֹמְרִין הַשִּׁירָה: עַל כָּל עוֹלוֹת הַצִּבּוּר הַחוֹבָה, וְעַל שַׁלְמֵי עֲצֶרֶת--בְּעֵת נִסּוּךְ הַיַּיִן; אֲבָל עוֹלוֹת נְדָבָה שֶׁמַּקְרִיבִין הַצִּבּוּר לְקַיִץ הַמִּזְבֵּחַ, וְכֵן הַנְּסָכִין הַבָּאִין בִּפְנֵי עַצְמָן--אֵין אוֹמְרִין עֲלֵיהֶן שִׁירָה.

 לֵוִי הָאוֹנֵן, מֻתָּר לַעֲבֹד וּלְשׁוֹרֵר.
וְאֵין פּוֹחֲתִין מִשְּׁנֵים עָשָׂר לְוִיִּים עוֹמְדִים עַל הַדּוּכָן בְּכָל יוֹם, לוֹמַר שִׁירָה עַל הַקָּרְבָּן; וּמוֹסִיפִין עַד לְעוֹלָם.
וְאֵין אוֹמְרִין שִׁירָה אֵלָא בַּפֶּה בְּלֹא כְּלִי--שֶׁעִיקַר הַשִּׁירָה שְׁהִיא עֲבוֹדָתָם, בַּפֶּה.

וַאֲחֵרִים הָיוּ עוֹמְדִים שָׁם מְנַגְּנִין בִּכְלֵי שִׁיר--מֵהֶן לְוִיִּים וּמֵהֶן יִשְׂרְאֵלִיִּים מְיֻחָסִין הַמַּשִּׂיאִין לַכְּהֻנָּה, שְׁאֵין עוֹלֶה עַל הַדּוּכָן אֵלָא מְיֻחָס; וְאֵין אֵלּוּ הַמְּשׁוֹרְרִים עַל פִּי הַכֵּלִים, עוֹלִין לְמִנְיַן הַשְּׁנֵים עָשָׂר.

 וּבְמַה הֶם מְנַגְּנִין, בִּנְבָלִים וַחֲלִילִים וְכִנּוֹרוֹת וַחֲצוֹצְרוֹת וְהַצִּלְצַל.
וְאֵין פּוֹחֲתִין מִשְּׁנֵי נְבָלִים, וְלֹא מוֹסִיפִין עַל שִׁשָּׁה; וְאֵין פּוֹחֲתִין מִשְּׁנֵי חֲלִילִים, וְלֹא מוֹסִיפִין עַל שְׁנֵים עָשָׂר; וְאֵין פּוֹחֲתִין מִשְּׁתֵּי חֲצוֹצְרוֹת, וְלֹא מוֹסִיפִין עַל מֵאָה וְעֶשְׂרִים; וְאֵין פּוֹחֲתִין מִתִּשְׁעָה כִּנּוֹרוֹת, וּמוֹסִיפִין עַד לְעוֹלָם; וְהַצִּלְצַל, אֶחָד בִּלְבָד.

 בִּימֵי הַמּוֹעֲדוֹת כֻּלָּם, וּבְרָאשֵׁי חֳדָשִׁים, הָיוּ הַכּוֹהֲנִים תּוֹקְעִים בַּחֲצוֹצְרוֹת בְּשָׁעַת הַקָּרְבָּן, וְהַלְּוִיִּים אוֹמְרִין שִׁירָה--שֶׁנֶּאֱמָר "וּבְיוֹם שִׂמְחַתְכֶם וּבְמוֹעֲדֵיכֶם, וּבְרָאשֵׁי חָדְשֵׁיכֶם--וּתְקַעְתֶּם בַּחֲצֹצְרֹת" .

הַחֲצוֹצְרוֹת הָיְתָה נַעֲשֵׂית מִן הָעֶשֶׁת שֶׁלְּכֶסֶף: עָשָׂה אוֹתָהּ מִן הַגְּרוּטָאוֹת שֶׁלְּכֶסֶף, כְּשֵׁרָה; מִשְּׁאָר מִינֵי מַתְּכוֹת, פְּסוּלָה.
וְהַחֲלִילִין שֶׁהָיוּ מְנַגְּנִין בָּהֶן--הָיָה אַבּוּב שֶׁלָּהֶן שֶׁלְּקָנֶה, מִפְּנֵי שֶׁקּוֹלוֹ עָרֵב; וְלֹא הָיָה מְחַלֵּק אֵלָא בְּאַבּוּב יְחִידִי, מִפְּנֵי שְׁהוּא מְחַלֵּק יָפֶה.

 בִּשְׁנֵים עָשָׂר יוֹם בַּשָּׁנָה, הֶחָלִיל מַכֶּה לִפְנֵי הַמִּזְבֵּחַ--בִּשְׁחִיטַת פֶּסַח רִאשׁוֹן, וּבִשְׁחִיטַת פֶּסַח שֵׁנִי, וּבְיוֹם טוֹב הָרִאשׁוֹן שֶׁלַּפֶּסַח, וּבְיוֹם טוֹב הָרִאשׁוֹן שֶׁלָּעֲצֶרֶת, וּבִשְׁמוֹנַת יְמֵי הֶחָג.
וְחָלִיל זֶה דּוֹחֶה שַׁבָּת, מִפְּנֵי שְׁהוּא חָלִיל שֶׁלְּקָרְבָּן, וְחָלִיל שֶׁלְּקָרְבָּן עֲבוֹדָה הוּא, וְדוֹחֶה אֶת הַשַּׁבָּת.

 אֵין בֶּן לֵוִי נִכְנָס לָעֲזָרָה לַעֲבוֹדָתוֹ, עַד שֶׁיְּלַמְּדוּהוּ חָמֵשׁ שָׁנִים תְּחִלָּה: שֶׁנֶּאֱמָר "זֹאת, אֲשֶׁר לַלְוִיִּם: מִבֶּן חָמֵשׁ וְעֶשְׂרִים שָׁנָה" , וְכָתוּב אֶחָד אוֹמֵר "מִבֶּן שְׁלֹשִׁים שָׁנָה" --הַא כֵּיצַד, חָמֵשׁ לַתַּלְמוּד.
וְאֵינוּ נִכְנָס לָעֲבוֹדָה, עַד שֶׁיַּגְדִּיל וְיִהְיֶה אִישׁ--שֶׁנֶּאֱמָר "אִישׁ אִישׁ עַל-עֲבֹדָתוֹ" .

 זֶה שֶׁנֶּאֱמָר בַּתּוֹרָה בַּלְּוִיִּים "וּמִבֶּן חֲמִשִּׁים שָׁנָה, יָשׁוּב מִצְּבָא הָעֲבֹדָה" --אֵינוּ אֵלָא בִּזְמָן שֶׁהָיוּ נוֹשְׂאִין הַמִּקְדָּשׁ מִמָּקוֹם לְמָקוֹם, וְאֵינָהּ מִצְוָה הַנּוֹהֶגֶת לְדוֹרוֹת.
אֲבָל לְדוֹרוֹת, אֵין הַלֵּוִי נִפְסָל בַּשָּׁנִים; וְלֹא בַּמּוּמִין אֵלָא בַּקּוֹל--כְּשֶׁיִּתְקַלְקַל קוֹלוֹ מֵרֹב הַזִּקְנָה, יִפָּסֵל לַעֲבוֹדָתוֹ בַּמִּקְדָּשׁ.
וְיֵרָאֶה לִי שְׁאֵינוּ נִפְסָל אֵלָא לוֹמַר שִׁירָה, אֲבָל יִהְיֶה מִן הַשּׁוֹעֲרִים.

 שְׁמוּאֵל הָרוֹאֶה וְדָוִיד הַמֶּלֶךְ, חִלְּקוּ הַלְּוִיִּים לְעֶשְׂרִים וְאַרְבַּע מִשְׁמָרוֹת; וְעוֹבֵד מִשְׁמָר בְּכָל שַׁבָּת.
וְכָל אַנְשֵׁי הַמִּשְׁמָר, מְחַלֵּק אוֹתָם רֹאשׁ הַמִּשְׁמָר לְבָתֵּי אָבוֹת; וְכָל יוֹם מִיְּמֵי הַשַּׁבָּת, עוֹבְדִים בּוֹ אֲנָשִׁים יְדוּעִים.
וְרָאשֵׁי הָאָבוֹת מְחַלְּקִין אֵלּוּ הָעוֹבְדִים בַּיּוֹם שֶׁלָּהֶן, אִישׁ אִישׁ עַל עֲבוֹדָתוֹ.

וְכָל הַלְּוִיִּים מֻזְהָרִין עַל עֲבוֹדַת הַמִּזְבֵּחַ, שֶׁנֶּאֱמָר "אַךְ אֶל-כְּלֵי הַקֹּדֶשׁ וְאֶל-הַמִּזְבֵּחַ לֹא יִקְרָבוּ, וְלֹא-יָמֻתוּ" --לֹא יִקְרְבוּ לָעֲבוֹדָה, אֲבָל לִגַּע מֻתָּרִין.
וּכְשֵׁם שֶׁהַלְּוִיִּים מֻזְהָרִין שֶׁלֹּא לַעֲבֹד עֲבוֹדַת הַכּוֹהֲנִים--כָּךְ הַכּוֹהֲנִים מֻזְהָרִין שֶׁלֹּא לַעֲבֹד עֲבוֹדַת הַלְּוִיִּים, שֶׁנֶּאֱמָר "גַּם-הֵם גַּם-אַתֶּם" .
וְכֵן הַלְּוִיִּים עַצְמָם מֻזְהָרִין, שֶׁלֹּא יַעֲשֶׂה אֶחָד מְלֶאכֶת חֲבֵרוֹ, שֶׁלֹּא יְסַיַּע הַמְּשׁוֹרֵר לַשּׁוֹעֵר, וְלֹא הַשּׁוֹעֵר לַמְּשׁוֹרֵר--שֶׁנֶּאֱמָר "אִישׁ אִישׁ עַל-עֲבֹדָתוֹ, וְעַל-מַשָּׂאוֹ" .

 לְוִיִּים שֶׁעָבְדוּ עֲבוֹדַת הַכּוֹהֲנִים, אוֹ שֶׁסִּיַּע לֵוִי בִּמְלָאכָה שְׁאֵינָהּ מְלַאכְתּוֹ--חַיָּבִין מִיתָה בִּידֵי שָׁמַיִם, שֶׁנֶּאֱמָר "וְלֹא-יָמֻתוּ" ; אֲבָל כּוֹהֵן שֶׁעָבַד עֲבוֹדַת לֵוִי--אֵינוּ בְּמִיתָה, אֵלָא בְּלֹא תַעֲשֶׂה.

הִלְכּוֹת כְּלֵי הַמִּקְדָּשׁ פֵּרֶק ד 
הַכּוֹהֲנִים הֻבְדְּלוּ מִכְּלַל הַלְּוִיִּים לַעֲבוֹדַת הַקָּרְבָּנוֹת, שֶׁנֶּאֱמָר "וַיִּבָּדֵל אַהֲרֹן לְהַקְדִּישׁוֹ קֹדֶשׁ קָדָשִׁים" ; וּמִצְוַת עֲשֵׂה הִיא לְהַבְדִּיל הַכּוֹהֲנִים, וּלְקַדְּשָׁם וּלְהָכִינָם לַקָּרְבָּן--שֶׁנֶּאֱמָר "וְקִדַּשְׁתּוֹ--כִּי-אֶת-לֶחֶם אֱלֹהֶיךָ, הוּא מַקְרִיב" .
וְצָרִיךְ כָּל אָדָם מִיִּשְׂרָאֵל לִנְהֹג בּוֹ כָּבוֹד הַרְבֵּה, וּלְהַקְדִּים אוֹתָם לְכָל דָּבָר שֶׁבִּקְדֻשָּׁה, לִפְתֹּחַ רִאשׁוֹן וּלְבָרַךְ רִאשׁוֹן, וְלִטֹּל מָנָה יָפָה רִאשׁוֹן.

 מֹשֶׁה רַבֵּנוּ חִלַּק הַכּוֹהֲנִים לִשְׁמוֹנֶה מִשְׁמָרוֹת, אַרְבָּעָה מֵאֶלְעָזָר וְאַרְבָּעָה מֵאִיתָמָר; וְכֵן הָיוּ עַד שְׁמוּאֵל הַנָּבִיא.
וּבִימֵי שְׁמוּאֵל, חִלְּקָם הוּא וְדָוִיד הַמֶּלֶךְ לְאַרְבָּעָה וְעֶשְׂרִים מִשְׁמָר; וְעַל כָּל מִשְׁמָר וּמִשְׁמָר רֹאשׁ אֶחָד מְמֻנֶּה.
וְעוֹלִין לִירוּשָׁלַיִם לָעֲבוֹדָה, מִשְׁמָר בְּכָל שַׁבָּת.
וּמִיּוֹם הַשַּׁבָּת לְיוֹם הַשַּׁבָּת, הֶן מִתְחַלְּפִין--מִשְׁמָר יוֹצֶא וְהָאַחֵר שְׁהוּא אַחֲרָיו נִכְנָס, עַד שֶׁיִּגָּמְרוּ; וְחוֹזְרִין חֲלִילָה.

 וּמִצְוַת עֲשֵׂה, לִהְיוֹת כָּל הַמִּשְׁמָרוֹת שׁוֹוִים בָּרְגָלִים; וְכָל שֶׁיָּבוֹא מִן הַכּוֹהֲנִים בָּרֶגֶל וְרָצָה לַעֲבֹד--עוֹבֵד וְחוֹלֵק עִמָּהֶם, וְאֵין אוֹמְרִין לוֹ לֵךְ עַד שֶׁיַּגִּיעַ מִשְׁמָרָךְ: שֶׁנֶּאֱמָר "וְכִי-יָבֹא הַלֵּוִי מֵאַחַד שְׁעָרֶיךָ" .

 בַּמֶּה דְּבָרִים אֲמוּרִים, בְּקָרְבְּנוֹת הָרְגָלִים, וּבְחִלּוּק לֶחֶם הַפָּנִים, וּבְחִלּוּק שְׁתֵּי הַלֶּחֶם שֶׁלָּעֲצֶרֶת.
אֲבָל נְדָרִים וּנְדָבוֹת וּתְמִידִין, אֵין מַקְרִיבִין אוֹתָן וְאַפִלּוּ בָּרֶגֶל אֵלָא מִשְׁמָר שֶׁזְּמַנּוֹ קָבוּעַ--שֶׁנֶּאֱמָר "חֵלֶק כְּחֵלֶק, יֹאכֵלוּ, לְבַד מִמְכָּרָיו, עַל-הָאָבוֹת" : כְּלוֹמַר חֵלֶק כְּחֵלֶק יֹאכְלוּ בְּקָרְבְּנוֹת הַצִּבּוּר, וְאֵינָן חֵלֶק כְּחֵלֶק בִּשְׁאָר הַדְּבָרִים, שֶׁכְּבָר חִלְּקוּ אוֹתָן הָאָבוֹת, וְקָבְעוּ אוֹתָן כָּל מִשְׁמָר וּמִשְׁמָר בְּשַׁבָּתוֹ.
וְכֵן עֲבוֹדַת לֶחֶם הַפָּנִים, בַּמִּשְׁמָר שֶׁזְּמַנּוֹ קָבוּעַ; אֲבָל עֲבוֹדַת שְׁתֵּי הַלֶּחֶם, בְּכָל הַמִּשְׁמָרוֹת.

וּמְנַיִן שְׁאֵינוּ מְדַבֵּר אֵלָא בָּרְגָלִים--שֶׁנֶּאֱמָר "מֵאַחַד שְׁעָרֶיךָ, מִכָּל-יִשְׂרָאֵל" , בְּשָׁעָה שֶׁכָּל יִשְׂרָאֵל בָּאִין בְּשַׁעַר אֶחָד.
וּמְנַיִן שְׁאֵינוּ מְדַבֵּר אֵלָא בַּכּוֹהֲנִים--שֶׁנֶּאֱמָר "חֵלֶק כְּחֵלֶק, יֹאכֵלוּ" , וְאֵין שָׁם מַתָּנוֹת לְהֵאָכֵל אֵלָא לַכּוֹהֲנִים בִּלְבָד.

 וְכֵן כּוֹהֵן שֶׁהָיָה לוֹ קָרְבָּן--הֲרֵי זֶה בָּא לַמִּקְדָּשׁ וּמַקְרִיבוֹ בְּכָל יוֹם שֶׁיִּרְצֶה, שֶׁנֶּאֱמָר "וּבָא בְּכָל-אַוַּת נַפְשׁוֹ ...
וְשֵׁרֵת" : וְאַפִלּוּ חַטָּאתוֹ וַאֲשָׁמוֹ, הוּא מַקְרִיב וּמְכַפֵּר עַל יְדֵי עַצְמוֹ; וְהָעוֹר שֶׁלְּקָרְבָּנוֹ, שֶׁלּוֹ.
וְאִם רָצָה לִתֵּן אֶת קָרְבָּנוֹ לְכָל כּוֹהֵן שֶׁיִּרְצֶה לְהַקְרִיבוֹ, נוֹתֵן; וְעוֹר הַקָּרְבָּן וַעֲבוֹדָתוֹ, לְאוֹתוֹ הַכּוֹהֵן בִּלְבָד שֶׁנָּתַן לוֹ.

 הָיָה הַכּוֹהֵן בַּעַל הַקָּרְבָּן בַּעַל מוּם--נוֹתֵן קָרְבָּנוֹ לְאַנְשֵׁי מִשְׁמָר, וְהָעוֹר שֶׁלָּהֶם.
הָיָה זָקֵן אוֹ חוֹלֶה, שֶׁיָּכוֹל לַעֲבֹד עַל יְדֵי הַדֹּחַק--נוֹתֵן קָרְבָּנוֹ לְכָל כּוֹהֵן שֶׁיִּרְצֶה, וְהָעוֹר וְהָעֲבוֹדָה לְאַנְשֵׁי מִשְׁמָר; וְאִם אֵינוּ יָכוֹל לַעֲבֹד כְּלָל, הֲרֵי הַקָּרְבָּן נֶאֱכָל לְאַנְשֵׁי מִשְׁמָר.

 הָיָה טָמֵא בְּקָרְבְּנוֹת הַצִּבּוּר, וְכָל הַכּוֹהֲנִים טְמֵאִים--נוֹתְנוֹ לְבַעֲלֵי מוּמִין טְהוֹרִים שֶׁבְּאוֹתוֹ מִשְׁמָר; וְעוֹרוֹ וַעֲבוֹדָתוֹ, לְאַנְשֵׁי מִשְׁמָר הַטְּמֵאִים.

 הָיָה הַקָּרְבָּן שֶׁלְּכוֹהֵן גָּדוֹל, וְהָיָה אוֹנֵן--נוֹתְנוֹ לְכָל כּוֹהֵן שֶׁיִּרְצֶה, וְעוֹרוֹ וַעֲבוֹדָתוֹ לְאַנְשֵׁי מִשְׁמָר: כֵּיוָן שֶׁכּוֹהֵן גָּדוֹל הָאוֹנֵן רָאוּי לָעֲבוֹדָה, כְּמוֹ שֶׁיִּתְבָּאַר--הֲרֵי זֶה עוֹשֶׂה שָׁלִיחַ לְקָרְבָּנוֹ.

 כָּל רֹאשׁ מִשְׁמָר וּמִשְׁמָר, מְחַלֵּק מִשְׁמָרוֹ לְבָתֵּי אָבוֹת, עַד שֶׁיִּהְיֶה כָּל בֵּית אָב וַאֲנָשָׁיו עוֹבֵד בְּיוֹם אֶחָד מִיְּמוֹת הַשַּׁבָּת, וְהָאַחֵר בְּיוֹם שֶׁלְּאַחֲרָיו, וְהָאַחֵר בְּיוֹם שֶׁלְּאַחֲרָיו.
וְכָל בֵּית אָב וְאָב, רֹאשׁ אֶחָד מְמֻנֶּה עָלָיו.

 וּמְמַנִּין כּוֹהֵן גָּדוֹל, הוּא רֹאשׁ לְכָל הַכּוֹהֲנִים; וּמוֹשְׁחִין אוֹתוֹ בְּשֶׁמֶן הַמִּשְׁחָה, וּמַלְבִּישִׁין אוֹתוֹ בִּגְדֵי כְּהֻנָּה גְּדוֹלָה--שֶׁנֶּאֱמָר "וְהַכֹּהֵן הַגָּדוֹל מֵאֶחָיו ..." .
וְאִם אֵין שָׁם שֶׁמֶן הַמִּשְׁחָה--מְרַבִּין אוֹתוֹ בְּבִגְדֵי כְּהֻנָּה גְּדוֹלָה בִּלְבָד, שֶׁנֶּאֱמָר "אֲשֶׁר-יוּצַק עַל-רֹאשׁוֹ שֶׁמֶן הַמִּשְׁחָה, וּמִלֵּא אֶת-יָדוֹ, לִלְבֹּשׁ, אֶת-הַבְּגָדִים" : כְּשֵׁם שֶׁמִּתְרַבֶּה בְּשֶׁמֶן הַמִּשְׁחָה, כָּךְ מִתְרַבֶּה בַּבְּגָדִים.

 כֵּיצַד מְרַבִּין אוֹתוֹ בַּבְּגָדִים: לוֹבֵשׁ שְׁמוֹנָה בְּגָדִים וּפוֹשְׁטָן, וְחוֹזֵר וְלוֹבְשָׁן לְמָחָר שִׁבְעַת יָמִים, יוֹם אַחַר יוֹם--שֶׁנֶּאֱמָר "שִׁבְעַת יָמִים, יִלְבָּשָׁם הַכֹּהֵן תַּחְתָּיו--מִבָּנָיו" ; וּכְשֵׁם שֶׁרִבּוּי בְּגָדִים שִׁבְעָה--כָּךְ מְשִׁיחָה בַּשֶּׁמֶן שִׁבְעָה, יוֹם אַחַר יוֹם.
וְאִם עָבַד קֹדֶם שֶׁיִּתְרַבֶּה בַּבְּגָדִים כָּל שִׁבְעָה, אוֹ קֹדֶם שֶׁיִּמָּשַׁח כָּל שִׁבְעָה--עֲבוֹדָתוֹ כְּשֵׁרָה: הוֹאִיל וְנִתְרַבָּה אוֹ נִמְשַׁח פַּעַם אַחַת, נַעֲשָׂה כּוֹהֵן גָּדוֹל לְכָל דָּבָר.

 אֵין בֵּין כּוֹהֵן מָשׁוּחַ בְּשֶׁמֶן הַמִּשְׁחָה לִמְרֻבֶּה בְּגָדִים, אֵלָא פָּר שֶׁמֵּבִיא כּוֹהֵן הַמָּשִׁיחַ, אִם שָׁגַג בְּאַחַת מִן הַמִּצְווֹת שֶׁחַיָּב עֲלֵיהֶן חַטָּאת, שֶׁנֶּאֱמָר "אִם הַכֹּהֵן הַמָּשִׁיחַ יֶחֱטָא, לְאַשְׁמַת הָעָם" ; אֲבָל לִשְׁאָר הַדְּבָרִים, שׁוֹוִים הֶם.

 אֵין מַעְמִידִין כּוֹהֵן גָּדוֹל, אֵלָא בֵּית דִּין שֶׁלְּשִׁבְעִים וְאֶחָד.
וְאֵין מוֹשְׁחִין אוֹתוֹ אֵלָא בַּיּוֹם, שֶׁנֶּאֱמָר "בְּיוֹם הִמָּשַׁח אֹתוֹ" ; וְכֵן אִם נִתְרַבָּה בַּבְּגָדִים בִּלְבָד, אֵין מְרַבִּין אוֹתוֹ אֵלָא בַּיּוֹם.
וְאֵין מְמַנִּין שְׁנֵי כּוֹהֲנִים גְּדוֹלִים כְּאַחַת.

 וּמְמַנִּין כּוהֶן אַחֵר, יִהְיֶה לְכוֹהֵן גָּדוֹל כְּמוֹ הַמִּשְׁנֶה לַמֶּלֶךְ; וְהוּא הַנִּקְרָא סְגַן, וְהוּא הַנִּקְרָא מְמֻנֶּה.
וְיִהְיֶה עוֹמֵד לִימִין כּוֹהֵן גָּדוֹל תָּמִיד, וְזֶה כָּבוֹד הוּא לוֹ.
וְכָל הַכּוֹהֲנִים מִתַּחַת יַד הַסְּגַן.

 וְעוֹד מְמַנִּין קַתִּיקוֹלִין, לִהְיוֹתָן לַסְּגַן כְּמוֹ הַסְּגַן לְכוֹהֵן גָּדוֹל; וְאֵין פָּחוּת מִשְּׁנַיִם.
וּמְמַנִּין אֲמַרְכּוֹלִין, אֵין פָּחוּת מִשִּׁבְעָה; וּמַפְתְּחוֹת הָעֲזָרָה בְּיָדָם--רָצָה הָאֶחָד לִפְתֹּחַ, אֵינוּ יָכוֹל עַד שֶׁיִּתְכַּנְּסוּ כָּל הָאֲמַרְכּוֹלִין וְיִפְתְּחוּ.

 וּמְמַנִּין גִּזְבָּרִין מִתַּחַת יְדֵי הָאֲמַרְכּוֹלִין, וְאֵין פּוֹחֲתִין מִשְּׁלוֹשָׁה גִּזְבָּרִין; וְהַגִּזְבָּרִין--הֶן שֶׁגּוֹבִין כָּל הַהֶקְדֵּשׁוֹת, וּפוֹדִין אֶת הַנִּפְדֶּה מֵהֶן, וּמוֹצִיאִין אוֹתָן לַדְּבָרִים הָרְאוּיִין לְהוֹצָאָה.

 כּוֹהֵן גָּדוֹל הַמָּשׁוּחַ קוֹדֵם לִמְרֻבֶּה בְּגָדִים, וּמְרֻבֶּה בְּגָדִים הָעוֹמֵד לְשָׁרַת קוֹדֵם לַמָּשׁוּחַ שֶׁעָבַר מֵחֲמַת קֶרִי, וְהָעוֹבֵר מֵחֲמַת קֶרִי קוֹדֵם לָעוֹבֵר מֵחֲמַת מוּם, וְעוֹבֵר מֵחֲמַת מוּם קוֹדֵם לְכוֹהֵן מְשׁוּחַ מִלְחָמָה, וּמְשׁוּחַ מִלְחָמָה קוֹדֵם לִסְגַן, וּסְגַן קוֹדֵם לְקַתִּיקוֹל, וְקַתִּיקוֹל קוֹדֵם לַאֲמַרְכּוֹל, וַאֲמַרְכּוֹל קוֹדֵם לְגִזְבָּר, וְגִזְבָּר קוֹדֵם לְרֹאשׁ הַמִּשְׁמָר, וְרֹאשׁ הַמִּשְׁמָר קוֹדֵם לְרֹאשׁ בֵּית אָב, וְרֹאשׁ בֵּית אָב קוֹדֵם לְכוֹהֵן הִדְיוֹט מִשְּׁאָר הַכּוֹהֲנִים.
נִמְצְאוּ הַכּוֹהֲנִים תָּמִיד שְׁמוֹנֶה מַעֲלוֹת, זוֹ לְמַעְלָה מִזּוֹ.

 כְּשֶׁיָּמוּת הַמֶּלֶךְ, אוֹ כּוֹהֵן גָּדוֹל, אוֹ אֶחָד מִשְּׁאָר הַמְּמֻנִּים--מַעְמִידִין תַּחְתָּיו בְּנוֹ אוֹ הָרָאוּי לְיָרְשׁוֹ, וְכָל הַקּוֹדֵם בַּנַּחֲלָה קוֹדֵם לִשְׂרָרוּת הַמֵּת, וְהוּא שֶׁיִּהְיֶה מְמַלֵּא מְקוֹמוֹ בְּחָכְמָה, אוֹ בְּיִרְאָה אַף עַל פִּי שְׁאֵינוּ כְּמוֹתוֹ בְּחָכְמָה: שֶׁנֶּאֱמָר בַּמֶּלֶךְ "הוּא וּבָנָיו, בְּקֶרֶב יִשְׂרָאֵל" , מְלַמֵּד שֶׁהַמַּלְכוּת יְרֻשָּׁה; וְהוּא הַדִּין, לְכָל שְׂרָרָה שֶׁבְּקֶרֶב יִשְׂרָאֵל--שֶׁהַזּוֹכֶה לָהּ, זוֹכֶה לְעַצְמוֹ וּלְזַרְעוֹ.

 מְשׁוּחַ מִלְחָמָה--אֵין בְּנוֹ מִתְמַנֶּה תַּחְתָּיו לְעוֹלָם, אֵלָא הֲרֵי בְּנוֹ כִּשְׁאָר הַכּוֹהֲנִים: אִם נִמְשַׁח לַמִּלְחָמָה, נִמְשַׁח; וְאִם לֹא נִמְשַׁח, לֹא נִמְשַׁח.
וּכְשֶׁכּוֹהֵן מְשׁוּחַ מִלְחָמָה מְשַׁמֵּשׁ בַּמִּקְדָּשׁ, מְשַׁמֵּשׁ בְּאַרְבָּעָה כֵּלִים כִּשְׁאָר כּוֹהֲנִים.

מַעֲלִין מִשְּׂרָרָה לִשְׂרָרָה שְׁהִיא גְּדוֹלָה מִמֶּנָּה, וְאֵין מוֹרִידִין אוֹתוֹ לִשְׂרָרָה שְׁהִיא לְמַטָּה מִמֶּנָּה--שֶׁמַּעֲלִין בַּקֹּדֶשׁ, וְלֹא מוֹרִידִין לְעוֹלָם מִשְּׂרָרָה שֶׁבְּקֶרֶב יִשְׂרָאֵל: אֵלָא אִם סָרַח.
וְכוֹהֵן גָּדוֹל שֶׁעָבַר עֲבֵרָה שֶׁחַיָּב עָלֶיהָ מַלְקוּת--מַלְקִין אוֹתוֹ בְּבֵית דִּין שֶׁלִּשְׁלוֹשָׁה, כִּשְׁאָר מְחֻיְּבֵי מַלְקוּת; וְחוֹזֵר לִגְדֻלָּתוֹ.

הִלְכּוֹת כְּלֵי הַמִּקְדָּשׁ פֵּרֶק ה 
כּוֹהֵן גָּדוֹל--צָרִיךְ שֶׁיִּהְיֶה גָּדוֹל מִכָּל אֶחָיו הַכּוֹהֲנִים בְּנוֹאי, בְּכוֹחַ, בְּעֹשֶׁר, בְּחָכְמָה, וּבְמַרְאֶה: אִם אֵין לוֹ מָמוֹן--כָּל הַכּוֹהֲנִים נוֹתְנִין לוֹ מִשֶּׁלָּהֶם כָּל אֶחָד וְאֶחָד לְפִי עָשְׁרוֹ, עַד שֶׁיַּעְשִׁיר יוֹתֵר מֵעָשִׁיר שֶׁבְּכֻלָּן.
וְאֵין אֶחָד מִכָּל אֵלּוּ מְעַכֵּב, אֵלָא כָּל זֶה לְמִצְוָה; אֲבָל אִם נִתְרַבָּה מִכָּל מָקוֹם, נִתְרַבָּה.

 וְחַיָּב כּוֹהֵן גָּדוֹל לִנְהֹג כָּבוֹד בְּעַצְמוֹ, וְלֹא יֵקַל עַצְמוֹ עִם שְׁאָר הָעָם; וְלֹא יִרְאוּ אוֹתוֹ עָרֹם, וְלֹא בְּבֵית הַכִּסֵּא, וְלֹא בַּמֶּרְחֵץ, וְלֹא כִּשְׁהוּא מִסְתַּפֵּר--שֶׁנֶּאֱמָר "הַכֹּהֵן הַגָּדוֹל מֵאֶחָיו" , מְלַמֵּד שֶׁנּוֹהֲגִין בּוֹ גְּדֻלָּה יְתֵרָה.
רָצָה הוּא שֶׁיִּרְחֲצוּ אֲחֵרִים עִמּוֹ, הָרְשׁוּת בְּיָדוֹ.

 לֹא יִכָּנֵס לְבֵית הַמִּשְׁתֶּה; וְלֹא לִסְעוֹדוֹת שֶׁלָּרַבִּים, אַפִלּוּ הֶם שֶׁלְּמִצְוָה.
אֲבָל הוֹלֵךְ הוּא, אִם רָצָה, לְבֵית הָאֵבֶל.
וְכִשְׁהוּא הוֹלֵךְ, אֵינוּ הוֹלֵךְ בְּעִרְבּוּבְיָה עִם שְׁאָר הַכּוֹהֲנִים, אֵלָא הַכּוֹהֲנִים מְסַבְּבִין אוֹתוֹ, וְחוֹלְקִין לוֹ כָּבוֹד; וְהַסְּגַן מְמַצְּעוֹ בֵּינוֹ לְבֵין הָעָם, וְהַסְּגַן וּמָשׁוּחַ שֶׁעָבַר מִיְּמִינוֹ, וְרֹאשׁ בֵּית אָב וְהָאֲבֵלִים וְכָל הָעָם מִשְּׂמֹאלוֹ.
וְאוֹמֵר לָאֲבֵלִים, תְּנֻחָמוּ; וְהֶן מְכַבְּדִין אוֹתוֹ, כְּפִי כּוֹחָן.

 מֵת לוֹ מֵת--אֵינוּ יוֹצֶא אַחֲרָיו, וְאֵינוּ יוֹצֶא מִפֶּתַח בֵּיתוֹ אוֹ מִן הַמִּקְדָּשׁ; וְכָל הָעָם בָּאִים לְנַחֲמוֹ לְבֵיתוֹ.
וְהוּא עוֹמֵד בְּשׁוּרָה, וּסְגַן מִיְּמִינוֹ וְרֹאשׁ בֵּית אָב מִשְּׂמֹאלוֹ; וְאוֹמְרִים לוֹ אָנוּ כַּפָּרָתָךְ, וְהוּא אוֹמֵר לָהֶם תִּתְבָּרְכוּ מִן הַשָּׁמַיִם.
וּכְשֶׁמַּבְרִין אוֹתוֹ, כָּל הָעָם מְסֻבִּין עַל הָאָרֶץ; וְהוּא מֵסֶב עַל הַסַּפְסַל.

וְאֵינוּ קוֹרֵעַ עַל מֵתוֹ כִּשְׁאָר הַכּוֹהֲנִים, שֶׁנֶּאֱמָר "וּבְגָדָיו לֹא יִפְרֹם" ; וְאִם קָרַע, לוֹקֶה.
אֲבָל קוֹרֵעַ הוּא מִלְּמַטָּה, כְּנֶגֶד רַגְלָיו.
וְאֵינוּ מַרְבֶּה פֶּרַע לְעוֹלָם, שֶׁנֶּאֱמָר "אֶת-רֹאשׁוֹ לֹא יִפְרָע" --וְאַפִלּוּ בְּעֵת שֶׁלֹּא יִכָּנֵס לַמִּקְדָּשׁ; אֵלָא מְסַפֵּר מֵעֶרֶב שַׁבָּת לְעֶרֶב שַׁבָּת.
וְאֵינוּ מְסַפֵּר בְּתַעַר אֵלָא בְּזוֹג רֹאשׁ שַׂעֲרָה זוֹ בְּעִיקָר זוֹ, עַד שֶׁיֵּרָאֶה כְּאִלּוּ הוּא צָמַח כְּאֶחָד--שֶׁנֶּאֱמָר "רֹאשָׁם לֹא יְגַלֵּחוּ, וּפֶרַע לֹא יְשַׁלֵּחוּ; כָּסוֹם יִכְסְמוּ, אֶת-רָאשֵׁיהֶם" .

 וּבַיִת יִהְיֶה לוֹ מוּכָן בַּמִּקְדָּשׁ, וְהִיא הַנִּקְרֵאת לִשְׁכַּת כּוֹהֵן גָּדוֹל.
וּכְבוֹדוֹ וְתִפְאַרְתּוֹ שֶׁיִּהְיֶה יוֹשֵׁב בַּמִּקְדָּשׁ, כָּל הַיּוֹם; וְלֹא יֵצֵא אֵלָא לְבֵיתוֹ בִּלְבָד, בַּלַּיְלָה אוֹ שָׁעָה אוֹ שְׁתַּיִם בַּיּוֹם.
וְיִהְיֶה בֵּיתוֹ בִּירוּשָׁלַיִם, וְאֵינוּ זָז מִשָּׁם.

 וְכוֹהֵן גָּדוֹל דָּן, וְדָנִין אוֹתוֹ, וּמְעִידִין עָלָיו; וְאֵין דָּנִין אוֹתוֹ דִּינֵי נְפָשׁוֹת אֵלָא בְּבֵית דִּין הַגָּדוֹל בִּלְבָד, שֶׁנֶּאֱמָר "כָּל-הַדָּבָר הַגָּדֹל יָבִיאוּ אֵלֶיךָ" .
הָיָה יוֹדֵעַ עֵדוּת--אֵינוּ חַיָּב לַהֲעִידָהּ, וְאַפִלּוּ בְּבֵית דִּין הַגָּדוֹל: שֶׁזֶּה אֵינוּ כָּבוֹד לוֹ, שֶׁיֵּלֵךְ וְיָעִיד.
וְאִם הָיְתָה עֵדוּת לְמֶלֶךְ יִשְׂרָאֵל--הֲרֵי זֶה הוֹלֵךְ לְבֵית דִּין הַגָּדוֹל, וּמֵעִיד לוֹ.

 וּכְבָר בֵּאַרְנוּ בְּסֵפֶר חֲמִישִׁי שְׁהוּא אָסוּר בְּאַלְמָנָה, וּמְצֻוֶּה עַל הַבְּתוּלָה.
וְאֵינוּ נוֹשֵׂא שְׁתֵּי נָשִׁים; וְאִם נָשָׂא שְׁתַּיִם, אֵינוּ יָכוֹל לַעֲבֹד בְּיוֹם הַצּוֹם עַד שֶׁיְּגָרַשׁ אַחַת.
וְחוֹלֵץ, וְחוֹלְצִים לְאִשְׁתּוֹ; וּמְיַבְּמִין אֶת אִשְׁתּוֹ.
וְאִם גֵּרַשׁ אִשָּׁה, מֻתֶּרֶת לְהִנָּשֵׂא לִשְׁאָר הָעָם.

 בִּזְמָן שֶׁכּוֹהֵן גָּדוֹל נִכְנָס לַהֵיכָל לְהִשְׁתַּחֲווֹת, שְׁלוֹשָׁה אוֹחֲזִין בּוֹ, אֶחָד בִּימִינוֹ וְאֶחָד בִּשְׂמֹאלוֹ, וְאֶחָד בָּאֲבָנִים טוֹבוֹת שֶׁלָּאֵפוֹד מֵאֲחוֹרָיו; וְיִכָּנֵס לַהֵיכָל, וְיִשְׁתַּחֲוֶה.
וְכֵיוָן שֶׁיִּשְׁמַע הַסְּגַן קוֹל רַגְלָיו שֶׁלְּכוֹהֵן גָּדוֹל שְׁהוּא יוֹצֶא, מַגְבִּיהַּ לוֹ אֶת הַפָּרֹכֶת; וְאַחַר שֶׁיָּצָא, יִכָּנְסוּ אֶחָיו הַכּוֹהֲנִים וְיִשְׁתַּחֲווּ וְיֵצְאוּ.

 בְּכָל יוֹם שֶׁיִּרְצֶה לְהַקְטִיר הַקְּטֹרֶת, מַקְטִיר.
וְנוֹטֵל חֵלֶק בָּרֹאשׁ בְּקָדְשֵׁי הַמִּקְדָּשׁ כֻּלָּן.
כֵּיצַד: כְּשֶׁיִּרְצֶה, אוֹמֵר זוֹ הַחַטָּאת שֶׁלִּי וְזֶה הָאָשָׁם שֶׁלִּי; וְאֵינוּ עוֹבֵד בַּפַּיִס, אֵלָא כָּל עֵת שֶׁיִּרְצֶה לְהַקְרִיב, מַקְרִיב כָּל מַה שֶׁיִּרְצֶה.
וַהֲרֵי הוּא בְּקָדְשֵׁי הַגְּבוּל, כִּשְׁאָר הַכּוֹהֲנִים.

 בִּזְמָן שֶׁרוֹצֶה כּוֹהֵן גָּדוֹל לְהַקְרִיב, הָיָה עוֹלֶה בַּכֶּבֶשׁ וְהַסְּגַן מִיְּמִינוֹ; הִגִּיעַ לְמַחֲצִית הַכֶּבֶשׁ, תְּפָסוֹ הַסְּגַן בִּימִינוֹ וְהֶעֱלָהוּ, וְהוֹשִׁיט לוֹ הַכּוֹהֵן שְׁהוּא מוֹלִיךְ אֶת רֹאשׁ הָעוֹלָה, הָאֵבָרִים שֶׁבְּיָדוֹ; וְסוֹמֵךְ עֲלֵיהֶן, וְזוֹרְקָן לָאֵשׁ.
וְכָּךְ הָיוּ מוֹשִׁיטִין לוֹ שְׁאָר הָאֵבָרִים--כָּל אֶחָד וְאֶחָד נוֹתֵן אֵבָרִים שֶׁבְּיָדוֹ לָרִאשׁוֹן, וְהָרִאשׁוֹן נוֹתֵן לְכוֹהֵן גָּדוֹל; וְהוּא סוֹמֵךְ, וְזוֹרֵק לָאֵשׁ.

וְאִם רָצָה לִסְמֹךְ בִּלְבָד, וְיִהְיֶה אֶחָד זוֹרֵק לָאֵשׁ--עוֹשֶׂה.
וְאֵין שָׁם סְמִיכָה עַל הָאֵבָרִים אֵלָא לְכוֹהֵן גָּדוֹל בִּלְבָד, מִפְּנֵי כְּבוֹדוֹ; אֲבָל כָּל הַסְּמִיכוֹת, עַל בַּעֲלֵי חַיִּים הֶם.

 כְּשֶׁיַּגְדִּיל הַכּוֹהֵן, וְיֵעָשֶׂה אִישׁ--הֲרֵי הוּא כָּשֵׁר לָעֲבוֹדָה; אֲבָל אֶחָיו הַכּוֹהֲנִים לֹא הָיוּ מַנִּיחִין אוֹתוֹ לַעֲבֹד בַּמִּקְדָּשׁ, עַד שֶׁיִּהְיֶה בֶּן עֶשְׂרִים שָׁנָה.
וְאֵינוּ נִכְנָס לָעֲזָרָה לָעֲבוֹדָה תְּחִלָּה, אֵלָא בְּשָׁעָה שֶׁהַלְּוִיִּים אוֹמְרִים שִׁירָה.

 אֵין הַכּוֹהֵן עוֹבֵד תְּחִלָּה, וְכֵן כּוֹהֵן גָּדוֹל אֵינוּ עוֹבֵד תְּחִלָּה--עַד שֶׁיָּבִיא עֲשִׂירִית הָאֵיפָה מִשֶּׁלּוֹ, וְעוֹבְדהּ בְּיָדוֹ: שֶׁנֶּאֱמָר "זֶה קָרְבַּן אַהֲרֹן וּבָנָיו אֲשֶׁר-יַקְרִיבוּ לַה', בְּיוֹם הִמָּשַׁח אֹתוֹ" .
וְאִם עָבַד קֹדֶם שֶׁיָּבִיא עֲשִׂירִית הָאֵיפָה, וְכֵן כּוֹהֵן גָּדוֹל שֶׁעָבַד בִּכְהֻנָּה גְּדוֹלָה קֹדֶם שֶׁיָּבִיא עֲשִׂירִית הָאֵיפָה--עֲבוֹדָתָן כְּשֵׁרָה.

 כּוֹהֵן שֶׁלֹּא עָבַד עֲדַיִן מִיָּמָיו, שֶׁמִּנּוּ אוֹתוֹ כּוֹהֵן גָּדוֹל--הֲרֵי זֶה מֵבִיא עֲשִׂירִית הָאֵיפָה, וְעוֹבְדָהּ בְּיָדוֹ תְּחִלָּה כִּשְׁאָר חִנּוּךְ כָּל כּוֹהֵן הִדְיוֹט; וְאַחַר כָּךְ מַקְרִיב עֲשִׂירִית הָאֵיפָה שְׁנִיָּה, שְׁהִיא חִנּוּךְ כּוֹהֵן גָּדוֹל; וְאַחַר כָּךְ מַקְרִיב עֲשִׂירִית הָאֵיפָה שְׁלִישִׁית, שְׁהִיא חֲבִתֵּי כּוֹהֵן גָּדוֹל שֶׁמַּקְרִיב בְּכָל יוֹם כְּמוֹ שֶׁיִּתְבָּאַר: וּמַעֲשֶׂה שְׁלָשְׁתָּן, שׁוֹוֶה הוּא.

הִלְכּוֹת כְּלֵי הַמִּקְדָּשׁ פֵּרֶק ו 
אֵי אִפְשָׁר שֶׁיִּהְיֶה קָרְבָּנוֹ שֶׁלָּאָדָם קָרֵב, וְהוּא אֵינוּ עוֹמֵד עַל גַּבָּיו; וְקָרְבְּנוֹת הַצִּבּוּר, הֶן קָרְבָּן שֶׁלְּכָל יִשְׂרָאֵל, וְאֵי אִפְשָׁר שֶׁיִּהְיוּ יִשְׂרָאֵל כֻּלָּן עוֹמְדִין בָּעֲזָרָה, בְּשָׁעַת קָרְבָּן.
לְפִיכָּךְ תִּקְּנוּ נְבִיאִים הָרִאשׁוֹנִים שֶׁיִּבְרְרוּ מִיִּשְׂרָאֵל כְּשֵׁרִים וְיִרְאֵי חֵטְא, יִהְיוּ שְׁלוּחֵי כָּל יִשְׂרָאֵל לַעֲמֹד עַל הַקָּרְבָּנוֹת; וְהֶם הַנִּקְרָאִים אַנְשֵׁי מַעְמָד.

וְחִלְּקוּ אוֹתָם עֶשְׂרִים וְאַרְבָּעָה מַעְמָדוֹת, כְּמִנְיַן מִשְׁמְרוֹת כְּהֻנָּה וּלְוִיָּה.
וְעַל כָּל מַעְמָד וּמַעְמָד, אֶחָד מֵהֶן מְמֻנֶּה עַל כֻּלָּם; וְהוּא הַנִּקְרָא רֹאשׁ הַמַּעְמָד.

 בְּכָל שַׁבָּת וְשַׁבָּת, מִתְקַבְּצִין אַנְשֵׁי מַעְמָד שֶׁלְּאוֹתָהּ שַׁבָּת: מִי שֶׁהָיָה מֵהֶן בִּירוּשָׁלַיִם אוֹ קָרוֹב לָהּ, נִכְנָסִין לַמִּקְדָּשׁ עִם מִשְׁמַר כְּהֻנָּה וּלְוִיָּה שֶׁלְּאוֹתָהּ שַׁבָּת; וְהָרְחוֹקִים שֶׁבְּאוֹתוֹ מַעְמָד, כֵּיוָן שֶׁהִגִּיעַ מַעְמָד שֶׁלָּהֶן, הֶן מִתְקַבְּצִין לְבֵית הַכְּנֶסֶת שֶׁבִּמְקוֹמָן.

 וּמַה הֶן עוֹשִׂין אֵלּוּ הַמִּתְקַבְּצִין, בֵּין בִּירוּשָׁלַיִם בֵּין בְּבָתֵּי כְּנָסִיּוֹת: מִתְעַנִּין בְּשֵׁנִי בַּשַּׁבָּת שֶׁלָּהֶן, וּבַשְּׁלִישִׁי וּבָרְבִיעִי וּבַחֲמִישִׁי.
אֲבָל בְּעֶרֶב שַׁבָּת, לֹא הָיוּ מִתְעַנִּין, מִפְּנֵי כְּבוֹד הַשַּׁבָּת; וּבְאֶחָד בַּשַּׁבָּת, אֵינָם מִתְעַנִּין, כְּדֵי שֶׁלֹּא יֵצְאוּ מֵעֹנֶג שַׁבָּת לְצוֹם.

 וּבְכָל יוֹם וָיוֹם מִשַּׁבָּת שְׁהִיא מַעְמָדָן, מִתְפַּלְּלִין אַרְבַּע תְּפִלּוֹת--שַׁחְרִית וּמִנְחָה וּנְעִילָה; וְעוֹד מוֹסִיפִין תְּפִלָּה אַחֶרֶת בֵּין שַׁחְרִית וּמִנְחָה, וְהִיא יְתֵרָה לָהֶן.
וְנוֹשְׂאִין כַּפֵּיהֶן הַכּוֹהֲנִים בַּמַּעְמָד, שְׁלוֹשָׁה פְּעָמִים בְּכָל יוֹם--בַּשַּׁחְרִית, וּבִתְפִלָּה זוֹ הַיְּתֵרָה, וּבַנְּעִילָה.

וְקוֹרְאִין בְּסֵפֶר תּוֹרָה שְׁלוֹשָׁה אֲנָשִׁים פַּעֲמַיִם בְּכָל יוֹם, בַּשַּׁחְרִית וּבִתְּפִלָּה זוֹ הַיְּתֵרָה שֶׁמּוֹסִיפִין; אֲבָל בַּמִּנְחָה לֹא הָיוּ קוֹרְאִין בַּסֵּפֶר, אֵלָא עַל פֶּה כְּקוֹרְאִין אֶת שְׁמַע.
וְלֹא הָיוּ מִתְקַבְּצִין לִתְפִלַּת מִנְחָה בְּעֶרֶב שַׁבָּת, מִפְּנֵי שְׁהֶן טְרוּדִין לַשַּׁבָּת.

 וְקִבּוּצָן לְכָל תְּפִלָּה מֵאַרְבַּע תְּפִלּוֹת אֵלּוּ, וַעֲמִידָתָן שָׁם לִתְפִלָּה וּלִתְחִנָּה וּלְבַקָּשָׁה, וְלִקְרוֹת בַּתּוֹרָה--נִקְרָא מַעְמָד.

 וּבְמַה הָיוּ קוֹרְאִין: בְּמַעֲשֵׂה בְּרֵאשִׁית--בַּיּוֹם הָרִאשׁוֹן, קוֹרְאִין "בְּרֵאשִׁית" וִ"יהִי רָקִיעַ" ; בַּשֵּׁנִי, "יְהִי רָקִיעַ" וְ"יִקָּווּ הַמַּיִם" ; בַּשְּׁלִישִׁי, "יִקָּווּ הַמַּיִם" וִ"יהִי מְאֹרֹת" ; בָּרְבִיעִי, "יְהִי מְאֹרֹת" וְ"יִשְׁרְצוּ הַמַּיִם" ; בַּחֲמִישִׁי, "יִשְׁרְצוּ הַמַּיִם" וְ"תוֹצֵא הָאָרֶץ" ; בַּשִּׁשִּׁי, "תּוֹצֵא הָאָרֶץ" וּ"וַיְכֻלּוּ" .
פָּרָשָׁה גְּדוֹלָה קוֹרְאִין אוֹתָהּ בִּשְׁנַיִם, וּקְטַנָּה קוֹרֶא אוֹתָהּ אֶחָד; וּשְׁתֵּי פָּרָשִׁיּוֹת שֶׁקּוֹרְאִין שַׁחְרִית--הֶם שֶׁחוֹזְרִין וְקוֹרְאִין אוֹתָן בַּתְּפִלָּה הַשְּׁנִיָּה בַּסֵּפֶר, וְחוֹזְרִין וְקוֹרְאִין אוֹתָן עַל פֶּה בַּמִּנְחָה.

 שְׁמוֹנַת יְמֵי חֲנֻכָּה--לֹא הָיוּ אַנְשֵׁי מַעְמָד עוֹשִׂין מַעְמָד, בַּשַּׁחְרִית.
וְכָל יוֹם שֶׁיֵּשׁ בּוֹ קָרְבַּן מוּסָף--לֹא הָיָה בּוֹ מַעְמָד לֹא בִּתְפִלָּה שְׁנִיָּה שֶׁלָּהֶם וְלֹא בַּמִּנְחָה, אֵלָא בַּשַּׁחְרִית וּבַנְּעִילָה בִּלְבָד.
וְכָל יוֹם שֶׁהָיָה בּוֹ קָרְבַּן הָעֵצִים--לֹא הָיָה בּוֹ מַעְמָד בַּנְּעִילָה, אֵלָא בַּשַּׁחְרִית וּבִתְפִלָּה שְׁנִיָּה וּבַמִּנְחָה.

 וּמַה הוּא קָרְבַּן הָעֵצִים: זְמָן קָבוּעַ הָיָה לְמִשְׁפְּחוֹת מִשְׁפָּחוֹת לָצֵאת לַיְּעָרִים לְהָבִיא עֵצִים לַמַּעֲרָכָה, וְיוֹם שֶׁיַּגִּיעַ לִבְנֵי מִשְׁפָּחָה זוֹ לְהָבִיא הָעֵצִים, מַקְרִיבִין עוֹלוֹת נְדָבָה; וְזֶה הוּא קָרְבַּן הָעֵצִים.
וְהָיָה לָהֶם כְּמוֹ יוֹם טוֹב, וַאֲסוּרִין בּוֹ בְּסֵפֶד וּבְתַעְנִית וּבַעֲשִׂיַּת מְלָאכָה.

 אַפִלּוּ יָחִיד שֶׁהִתְנַדַּב עֵצִים, אוֹ גְּזָרִים לַמַּעֲרָכָה--אָסוּר בְּאוֹתוֹ הַיּוֹם בְּסֵפֶד וּבְתַעְנִית וּבַעֲשִׂיַּת מְלָאכָה; וְדָבָר זֶה מִנְהָג.

 אַנְשֵׁי מַעְמָד אֲסוּרִין מִלְּסַפַּר וּמִלְּכַבַּס, כָּל הַשַּׁבָּת שֶׁלָּהֶן; וּבַחֲמִישִׁי, מֻתָּרִין מִפְּנֵי כְּבוֹד הַשַּׁבָּת.
וּמִפְּנֵי מַה אָסְרוּ עֲלֵיהֶם לְסַפַּר וּלְכַבַּס--כְּדֵי שֶׁלֹּא יִכָּנְסוּ לְמַעְמָדָם כִּשְׁהֶם מְנֻוָּלִין, אֵלָא יְסַפְּרוּ וִיכַבְּסוּ מִקֹּדֶם.

הִלְכּוֹת כְּלֵי הַמִּקְדָּשׁ פֵּרֶק ז 
חֲמִשָּׁה עָשָׂר מְמֻנִּין הָיוּ בַּמִּקְדָּשׁ, וְכֵן מְמַנִּים לְעוֹלָם עַל כָּל דָּבָר מֵחֲמִשָּׁה עָשָׂר דָּבָר אֵלּוּ מְמֻנֶּה אֶחָד; וְאֵלּוּ הֶן: עַל הַזְּמַנִּים, עַל נְעִילַת שְׁעָרִים, עַל הַשּׁוֹמְרִים, עַל הַמְּשׁוֹרְרִים, עַל הַצִּלְצַל עִם שְׁאָר כְּלֵי שִׁיר, עַל הַפְּיָסוֹת, עַל הַקִּנִּים, עַל הַחוֹתָמוֹת, עַל הַנְּסָכִים, עַל הַחוֹלִים, עַל הַמַּיִם, עַל מַעֲשֵׂה לֶחֶם הַפָּנִים, עַל מַעֲשֵׂה הַקְּטֹרֶת, עַל מַעֲשֵׂה הַפָּרוֹכוֹת, עַל מַעֲשֵׂה בִּגְדֵי כְּהֻנָּה גְּדוֹלָה.

כָּל אֶחָד וְאֶחָד מִמְּמֻנִּים אֵלּוּ--תַּחַת יָדוֹ אֲנָשִׁים הַרְבֵּה, כְּדֵי לְהָכִין הַמְּלָאכָה שְׁהוּא מְמֻנֶּה עָלֶיהָ.
זֶה שֶׁעַל הַזְּמַנִּים--הוּא מְשַׁמֵּר אֶת הַזְּמַנִּים, הוּא וַאֲנָשָׁיו: כֵּיוָן שֶׁיַּגִּיעַ עֵת הַקָּרְבָּן, מַכְרִיז הוּא אוֹ אֶחָד מֵאֲנָשָׁיו בִּרְשׁוּתוֹ וְאוֹמֵר, עִמְדוּ כּוֹהֲנִים לָעֲבוֹדָה, וּלְוִיִּים לַדּוּכָן וְיִשְׂרָאֵל לַמַּעְמָד; וְכֵיוָן שֶׁיִּשָּׁמַע קוֹלוֹ, יָבוֹא כָּל אֶחָד לִמְלַאכְתּוֹ.

זֶה שֶׁעַל נְעִילַת הַשְּׁעָרִים--עַל פִּיו נוֹעֲלִין, וְעַל פִּיו פּוֹתְחִין.
וְאֵין הַתּוֹקְעִין תּוֹקְעִין בְּכָל יוֹם לִפְתִיחַת שְׁעָרִים, אֵלָא בִּרְשׁוּתוֹ; וּבְכָל יוֹם תּוֹקְעִין בַּמִּקְדָּשׁ שָׁלוֹשׁ תְּקִיעוֹת לִפְתִיחַת שְׁעָרִים, תְּקִיעָה תְּרוּעָה וּתְקִיעָה.

זֶה שֶׁעַל הַשּׁוֹמְרִים--הוּא אִישׁ הַר הַבַּיִת, שֶׁמְּסַבֵּב עַל הַלְּוִיִּים בְּכָל לַיְלָה; וְכָל מִי שֶׁיָּשֵׁן עַל מִשְׁמָרוֹ--מַלְקֶה אוֹתוֹ בְּמַקְלוֹת, וְשׂוֹרֵף אֶת כְּסוּתוֹ.

זֶה שֶׁעַל הַמְּשׁוֹרְרִים--הוּא בּוֹרֵר בְּכָל יוֹם הַמְּשׁוֹרְרִים שֶׁעוֹמְדִים עַל הַדּוּכָן לוֹמַר שִׁירָה בַּפֶּה, וְעַל פִּיו תּוֹקְעִין עַל הַקָּרְבָּנוֹת.

אֵין פּוֹחֲתִין בַּמִּקְדָּשׁ מֵאַחַת וְעֶשְׂרִים תְּקִיעָה בְּכָל יוֹם--שָׁלוֹשׁ לִפְתִיחַת שְׁעָרִים, וְתֵשַׁע לְתָמִיד שֶׁלַּשַּׁחַר, וְתֵשַׁע לְתָמִיד שֶׁלְּבֵין הָעַרְבַּיִם.
וְיוֹם שֶׁיֵּשׁ בּוֹ קָרְבַּן מוּסָף, מוֹסִיפִין תֵּשַׁע עַל קָרְבַּן מוּסָף; וְאִם חָל רֹאשׁ חֹדֶשׁ אוֹ יוֹם טוֹב לִהְיוֹת בַּשַּׁבָּת, אוֹ שֶׁחָל רֹאשׁ הַשָּׁנָה לִהְיוֹת בַּשַּׁבָּת שֶׁיֵּשׁ שָׁם שְׁלוֹשָׁה מוּסָפִין--אֵין תּוֹקְעִין לְכָל מוּסָף וּמוּסָף בִּפְנֵי עַצְמוֹ, אֵלָא תּוֹקְעִין תֵּשַׁע בִּלְבָד לְכָל הַמּוּסָפִין.

 בְּעֶרֶב שַׁבָּת--מוֹסִיפִין שֵׁשׁ, שָׁלוֹשׁ לְהַבְטִיל אֶת הָעָם מִן הַמְּלָאכָה וְשָׁלוֹשׁ לְהַבְדִּיל בֵּין קֹדֶשׁ לְחֹל.
וּבָרֶגֶל--מוֹסִיפִין שָׁלוֹשׁ לִפְתִיחַת שַׁעַר הַתַּחְתּוֹן, וְהוּא שַׁעַר עֲזֶרֶת נָשִׁים, וְשָׁלוֹשׁ לִפְתִיחַת שַׁעַר הָעֶלְיוֹן, וְהוּא שַׁעַר נִיקָנוֹר.
וְלָמָּה נִקְרָא שְׁמוֹ שַׁעַר הָעֶלְיוֹן, לְפִי שְׁהוּא לְמַעְלָה מֵעֲזֶרֶת נָשִׁים.

וְכֵן תּוֹקְעִין שָׁלוֹשׁ לְמִלּוּי הַמַּיִם שֶׁמְּנַסְּכִין בֶּחָג, וְאֵין תּוֹקְעִין לְמִלּוּי הַמַּיִם בַּשַּׁבָּת; וְתוֹקְעִין שָׁלוֹשׁ עַל גַּבֵּי הַמִּזְבֵּחַ בְּשָׁעָה שֶׁמְּנַסְּכִין הַמַּיִם.
וְכָל הַתּוֹקְעִין שֶׁתּוֹקְעִין עַל הַקָּרְבָּנוֹת, מִתַּחַת יַד זֶה שֶׁעַל הַמְּשׁוֹרְרִים וּבִרְשׁוּתוֹ; וְכָל אֵלּוּ הַתְּקִיעוֹת, בַּחֲצוֹצְרוֹת הֶן.

 זֶה שֶׁעַל הַצִּלְצַל--הוּא הַמַּעְמִיד כָּל הַמְּשׁוֹרְרִים עַל פִּי כְּלֵי הַשִּׁיר שֶׁסּוֹעֲדִין אֶת הַלְּוִיִּים, כְּמוֹ שֶׁבֵּאַרְנוּ.

 זֶה שֶׁעַל הַפְּיָסוֹת--הוּא מֵפִיס בֵּין הַכּוֹהֲנִים בְּכָל יוֹם, עַד שֶׁיִּהְיֶה כָּל אִישׁ וְאִישׁ עוֹשֶׂה מְלַאכְתּוֹ שֶׁזָּכָה בָּהּ בַּפַּיִס; וְאַרְבָּעָה פְּעָמִים הָיוּ מְפִיסִין בְּכָל יוֹם.
וּבְהִלְכּוֹת תְּמִידִין, אֲבָאַר כֵּיצַד הָיוּ מְפִיסִין.

 הַמְּמֻנֶּה שֶׁעַל הַקִּנִּים--הוּא שֶׁפּוֹסְקִין עִמּוֹ שֶׁיִּמְכֹּר הַקִּנִּים לַקָּרְבָּנוֹת, כָּךְ וְכָּךְ בְּסֶלַע.
וְכָל מִי שְׁהוּא חַיָּב תּוֹרִים אוֹ בְּנֵי יוֹנָה, יָבִיא דְּמֵיהֶם לַמִּקְדָּשׁ, וְזֶה הַמְּמֻנֶּה, נוֹתֵן הַקִּנִּים לְבַעֲלֵי הַקָּרְבָּן; וְעוֹשֶׂה חֶשְׁבּוֹן עִם הַגִּזְבָּרִין, וְנוֹתְנִין לוֹ.

מִשְּׁלוֹשִׁים יוֹם לִשְׁלוֹשִׁים יוֹם, פּוֹסְקִין עִמּוֹ הַשַּׁעַר.
וְאִם הוּזְלוּ הַקִּנִּים, מְסַפֵּק כְּשַׁעַר הַזּוֹל; וְאִם הוּקְרוּ, מְסַפֵּק כְּמוֹ שֶׁפָּסְקוּ עִמּוֹ: שֶׁיַּד הֶקְדֵּשׁ עַל הָעֶלְיוֹנָה.
וְכָל קֵן שֶׁנִּמְצָא פָּסוּל, אוֹ שֶׁנִּפְסַל קֹדֶם שֶׁיִּקְרַב--נוֹתֵן אַחֵר תַּחְתָּיו.

 זֶה שֶׁעַל הַחוֹתָמוֹת--הוּא שֶׁמְּקַבֵּל דְּמֵי הַנְּסָכִים מִמְּחֻיְּבֵי נְסָכִים, וְנוֹתֵן לָהֶן חוֹתָמוֹת; וְזֶה שֶׁעַל הַנְּסָכִים, הוּא שֶׁמּוֹכֵר הַנְּסָכִים.
כֵּיצַד: אַרְבָּעָה חוֹתָמוֹת הָיוּ בַּמִּקְדָּשׁ--הָאֶחָד כָּתוּב עָלָיו עֵגֶל, וְהַשֵּׁנִי כָּתוּב עָלָיו זָכָר, וְהַשְּׁלִישִׁי כָּתוּב עָלָיו גְּדִי, וְהָרְבִיעִי כָּתוּב עָלָיו חוֹטֶא.

 כָּל מִי שֶׁיָּבִיא קָרְבְּנוֹתָיו לַמִּקְדָּשׁ--נוֹתֵן דְּמֵי הַנְּסָכִים לְזֶה הַמְּמֻנֶּה עַל הַחוֹתָמוֹת, וְנוֹתֵן לוֹ חוֹתָמוֹת כְּמִנְיַן הַקָּרְבָּנוֹת שֶׁלּוֹ.
וְאִם הָיָה מְצֹרָע עָשִׁיר, נוֹתֵן לוֹ חוֹתָם אֶחָד שֶׁכָּתוּב עָלָיו חוֹטֶא; וְהַלָּה הוֹלֵךְ בַּחוֹתָמוֹת שֶׁבְּיָדוֹ לְזֶה הַמְּמֻנֶּה עַל הַנְּסָכִים, וְנוֹתֵן לוֹ נְסָכִים כְּמִנְיַן הַחוֹתָמוֹת וּכְמוֹ שֶׁכָּתוּב בָּהֶן.

וְלָעֶרֶב בָּאִים זֶה אֵצֶל זֶה; זֶה מוֹצִיא אֶת הַחוֹתָמוֹת, וּמְקַבֵּל כְּנֶגְדָּן מָעוֹת.
אִם הוֹתִירוּ הַמָּעוֹת, הוֹתִירוּ לַהֶקְדֵּשׁ; וְאִם פָּחֲתוּ הַמָּעוֹת, יְשַׁלַּם זֶה שֶׁעַל הַחוֹתָמוֹת מִבֵּיתוֹ.

מִי שֶׁאָבַד חוֹתָמוֹ, מַמְתִּינִין לוֹ עַד הָעֶרֶב: אִם מָצְאוּ בַּמָּעוֹת יָתֵר כְּדֵי חוֹתָם שֶׁטּוֹעֵן, נוֹתְנִין לוֹ; וְאִם לָאו, אֵין נוֹתְנִין לוֹ.
וְשֵׁם כָּל הַיּוֹם כָּתוּב עַל הַחוֹתָם, מִפְּנֵי הָרַמָּאִים--שֶׁלֹּא יַשְׁהֶה הַחוֹתָם אֶצְלוֹ, עַד שֶׁיּוּקְרוּ הַנְּסָכִים.

 מִשְּׁלוֹשִׁים יוֹם לִשְׁלוֹשִׁים יוֹם, פּוֹסְקִין שַׁעַר הַיַּיִן וְהַסֹּלֶת עִם הַמְּמֻנֶּה עַל הַנְּסָכִים.
אִם הוּקְרוּ נְסָכִים, מְסַפֵּק לָהֶן כְּמוֹ שֶׁפָּסְקוּ עִמּוֹ; וְאִם הוּזְלוּ, מְסַפֵּק לָהֶן כְּשַׁעַר הַזּוֹל.
וְהַשָּׂכָר שֶׁמִּשְׂתַּכֵּר הַהֶקְדֵּשׁ בִּשְׁעָרִים אֵלּוּ--הוּא הַנִּקְרָא מוֹתַר נְסָכִים, וְלוֹקְחִין בּוֹ עוֹלוֹת לְקַיִץ הַמִּזְבֵּחַ.
וְאֵין מְקַיְּצִין אֶת הַמִּזְבֵּחַ בְּעוֹלוֹת הָעוֹף, שְׁאֵין בְּקָרְבְּנוֹת הַצִּבּוּר עוֹף.

 הַכּוֹהֲנִים--מִפְּנֵי שְׁהֶן עוֹמְדִין עַל הָרִצְפָּה תָּמִיד, וְאוֹכְלִין בָּשָׂר הַרְבֵּה, וְאֵין עֲלֵיהֶן בְּגָדִים בְּשָׁעַת הָעֲבוֹדָה אֵלָא חֲלוּק אֶחָד--הֶם חוֹלִין בִּמְעֵיהֶן; לְפִיכָּךְ מַעְמִידִין מְמֻנֶּה אֶחָד שֶׁיִּהְיֶה מְבַקֵּר אוֹתָן, וּמְרַפֵּא כָּל תַּחֲלוּאֵיהֶן, וְעוֹסֵק בָּהֶן תָּמִיד, הוּא וַאֲנָשָׁיו שֶׁתַּחַת יָדוֹ.

 וְכֵן מְמַנִּין אַחֵר לִהְיוֹת חוֹפֵר בּוֹרוֹת וְשִׁיחִין, וּמְתַקֵּן הַבּוֹרוֹת שֶׁלָּרַבִּים--כְּדֵי שֶׁיִּהְיוּ הַמַּיִם מְצוּיִין בִּירוּשָׁלַיִם לְכָל אָדָם מִיּוֹשְׁבֶיהָ, וּלְכָל עוֹלֵי הָרְגָלִים.

וְאֶחָד מְמֻנֶּה עַל כָּל אֻמָּנֵי לֶחֶם הַפָּנִים, וְהוּא מְתַקֵּן כָּל מְלַאכְתּוֹ.
וְאֶחָד מְמֻנֶּה עַל כָּל אֻמָּנֵי הַקְּטֹרֶת, וְהוּא מְתַקֵּן מְלַאכְתָּהּ.

 זֶה שֶׁעַל הַפָּרוֹכוֹת--מְמֻנֶּה עַל כָּל אוֹרְגֵי הַפָּרוֹכוֹת וְהָרוֹקְמִין בָּהֶן, שֶׁיִּהְיוּ מוּכָנוֹת לַהֵיכָל וְלַשְּׁעָרִים.
וּשְׁתֵּי פָּרוֹכוֹת הָיוּ עוֹשִׂין בְּכָל שָׁנָה וְשָׁנָה, לְהַבְדִּיל בֵּין הַקֹּדֶשׁ וְקֹדֶשׁ הַקֳּדָשִׁים.
וְחוּטֵי הַפָּרוֹכוֹת כְּפוּלִין שִׁשָּׁה שִׁשָּׁה: וְאַרְבָּעָה מִינִין הָיוּ בָּהּ, שֵׁשׁ וּתְכֵלֶת וְאַרְגָּמָן וְתוֹלַעַת שָׁנִי; וְכָל אֶחָד מֵהֶן כָּפוּל שִׁשָּׁה, הֲרֵי עֶשְׂרִים וְאַרְבָּעָה חוּטִין.
וְטֶפַח הָיָה עָבְיָהּ, וְעַל שִׁבְעִים וּשְׁנַיִם נִירִין הָיְתָה נֶאֱרֶגֶת; אָרְכָּהּ אַרְבָּעִים, וְרָחְבָּהּ עֶשְׂרִים.

 וּשְׁלוֹשׁ עֶשְׂרֵה פָּרוֹכוֹת הָיוּ בְּמִקְדָּשׁ שֵׁנִי--שֶׁבַע עַל שִׁבְעָה שַׁעֲרֵי הָעֲזָרָה, וְאַחַת עַל פִּתְחוֹ שֶׁלָּאוּלָם, וְאַחַת עַל פִּתְחוֹ שֶׁלַּהֵיכָל, וּשְׁתַּיִם לַדְּבִיר בֵּינוֹ וּבֵין הַקֹּדֶשׁ, וּשְׁתַּיִם כְּנֶגְדָּן בָּעֲלִיָּה.

 פָּרֹכֶת שֶׁנִּטְמֵאת בְּוֶלֶד הַטֻּמְאָה--מַטְבִּילִין אוֹתָהּ בִּפְנִים, וּמַכְנִיסִין אוֹתָהּ מִיָּד: לְפִי שְׁאֵינָהּ צְרִיכָה הַעְרֵב שֶׁמֶשׁ.
וְשֶׁנִּטְמֵאת בְּאָב הַטֻּמְאָה--מַטְבִּילִין אוֹתָהּ בַּחוּץ, וְשׁוֹטְחִין אוֹתָהּ בַּחֵיל: מִפְּנֵי שְׁהִיא צְרִיכָה הַעְרֵב שֶׁמֶשׁ.
וְאִם הָיְתָה חֲדָשָׁה, שׁוֹטְחִין אוֹתָהּ עַל גַּב הָאִצְטַבָּה--כְּדֵי שֶׁיִּרְאוּ הָעָם אֶת מְלַאכְתָּהּ שְׁהִיא נָאָה.
וְכָל הַכֵּלִים שֶׁהָיוּ בַּמִּקְדָּשׁ, הָיוּ לָהֶם שְׁנִיִּים וּשְׁלִישִׁיִּים--שְׁאִם יִטַּמְּאוּ הָרִאשׁוֹנִים, יָבִיאוּ הַשְּׁנִיִּים תַּחְתֵּיהֶם.

 זֶה הַמְּמֻנֶּה עַל מַעֲשֵׂה בִּגְדֵי כְּהֻנָּה--עוֹסֵק בַּהֲכָנַת בִּגְדֵי כּוֹהֲנִים הִדְיוֹטוֹת, וּבִגְדֵי כּוֹהֵן גָּדוֹל, וּבַאֲרִיגָתָן; וּמִתַּחַת יָדוֹ נַעֲשֶׂה הַכֹּל.
וְלִשְׁכָּה הָיְתָה לוֹ בַּמִּקְדָּשׁ.

הִלְכּוֹת כְּלֵי הַמִּקְדָּשׁ פֵּרֶק ח 
בִּגְדֵי כְּהֻנָּה, שְׁלוֹשָׁה מִינִים--בִּגְדֵי כּוֹהֵן הִדְיוֹט, וּבִגְדֵי זָהָב, וּבִגְדֵי לָבָן.
בִּגְדֵי כּוֹהֵן הִדְיוֹט--הֶם אַרְבָּעָה כֵּלִים, כֻּתֹּנֶת וּמִכְנָסַיִם וְאַבְנֵט וּמִגְבַּעַת: וְאַרְבַּעְתָּן שֶׁלְּפִשְׁתָּן, לְבָנִים, וְחוּטָן כָּפוּל שִׁשָּׁה; וְהָאַבְנֵט לְבַדּוֹ, רָקוּם בְּצֶמֶר.

בִּגְדֵי זָהָב--הֶן בִּגְדֵי כּוֹהֵן גָּדוֹל, וְהֶם שְׁמוֹנָה כֵּלִים: הָאַרְבָּעָה שֶׁלְּכָל כּוֹהֵן, וּמְעִיל וְאֵפוֹד וְחֹשֶׁן וְצִיץ.
וְאַבְנֵטוֹ שֶׁלְּכוֹהֵן גָּדוֹל--מַעֲשֵׂה רוֹקֵם הוּא, וְאֵינוּ דּוֹמֶה בְּמַעֲשָׂיו לְאַבְנֵט כּוֹהֵן הִדְיוֹט.
וּמִצְנֶפֶת הָאֲמוּרָה בְּאַהֲרוֹן, הִיא הַמִּגְבַּעַת הָאֲמוּרָה בְּבָנָיו, אֵלָא שֶׁכּוֹהֵן גָּדוֹל צוֹנֵף בָּהּ כְּמוֹ שֶׁלּוֹפֵף עַל הַשֶּׁבֶר, וּבָנָיו צוֹנְפִין בָּהּ כְּכוֹבַע; וּלְפִיכָּךְ נִקְרֵאת מִגְבַּעַת.

בִּגְדֵי לָבָן--הֶם אַרְבָּעָה כֵּלִים שֶׁמְּשַׁמֵּשׁ בָּהֶן כּוֹהֵן גָּדוֹל בְּיוֹם הַכִּפּוּרִים, כֻּתֹּנֶת וּמִכְנָסַיִם וְאַבְנֵט וּמִצְנֶפֶת.
וְאַרְבַּעְתָּן לְבָנִים; וְחוּטָן כָּפוּל שִׁשָּׁה, וּמִן הַפִּשְׁתָּן לְבַדּוֹ הֶם.
וּשְׁתֵּי כֻּתֳּנוֹת אֲחֵרוֹת הָיוּ לוֹ לְכוֹהֵן גָּדוֹל בְּיוֹם הַכִּפּוּרִים--אַחַת לוֹבְשָׁהּ בַּשַּׁחַר, וְאַחַת בֵּין הָעַרְבַּיִם.
וּשְׁתֵּיהֶם בִּשְׁלוֹשִׁים מָנֶה מִשֶּׁלְּהֶקְדֵּשׁ.
וְאִם רָצָה לְהוֹסִיף--מוֹסִיף מִשֶּׁלּוֹ, וּמַקְדִּישׁ הַתּוֹסֶפֶת; וְאַחַר כָּךְ עוֹשֶׂה בָּהּ הַכֻּתֹּנֶת.

בִּגְדֵי כְּהֻנָּה--מִצְוָתָן שֶׁיִּהְיוּ חֲדָשִׁים נָאִים וּמְשֻׁלְשָׁלִים, כְּדֶרֶךְ בִּגְדֵי הַגְּדוֹלִים: שֶׁנֶּאֱמָר "לְכָבוֹד, וּלְתִפְאָרֶת" .
הָיוּ מְטֻשְׁטָשִׁים, אוֹ מְקֹרָעִים, אוֹ אֲרוּכִים יָתֵר עַל מִדָּתוֹ, אוֹ קְצָרִים פָּחוּת מִמִּדָּתוֹ, אוֹ שֶׁסִּלְּקָן בָּאַבְנֵט, וְעָבַד--עֲבוֹדָתוֹ פְּסוּלָה; הָיוּ מְשֻׁחָקִין, אוֹ שֶׁהָיוּ אֲרוּכִים וְסִלְּקָן בָּאַבְנֵט עַד שֶׁנַּעֲשׂוּ כְּמִדָּתוֹ, וְעָבַד--עֲבוֹדָתוֹ כְּשֵׁרָה.

כָּל בֶּגֶד מִבִּגְדֵי כְּהֻנָּה שֶׁנַּעֲשָׂה צוֹאִי--אֵין מְלַבְּנִין אוֹתוֹ, וְלֹא מְכַבְּסִין אוֹתוֹ; אֵלָא מַנִּיחוֹ לַפְּתִילוֹת, וְלוֹבֵשׁ חֲדָשִׁים.
וּבִגְדֵי כּוֹהֵן גָּדוֹל שֶׁבָּלוּ, גּוֹנְזִין אוֹתָן.
וּבִגְדֵי לָבָן שֶׁעוֹבֵד בָּהֶם בְּיוֹם הַצּוֹם, אֵינוּ עוֹבֵד בָּהֶם פַּעַם שְׁנִיָּה לְעוֹלָם, אֵלָא נִגְנָזִין בִּמְקוֹם שֶׁיִּפְשֹׁט אוֹתָם שָׁם, שֶׁנֶּאֱמָר "וְהִנִּיחָם, שָׁם" ; וְהֶם אֲסוּרִין בַּהֲנָיָה.

מִכְנְסֵי כּוֹהֲנִים הִדְיוֹטִים שֶׁבָּלוּ, וְאַבְנְטֵיהֶם--הָיוּ עוֹשִׂין מֵהֶן פְּתִילוֹת, וּמַדְלִיקִין בָּהֶן בַּמִּקְדָּשׁ בְּשִׂמְחַת בֵּית הַשְּׁאוּבָה; וְכָתְנוֹת כּוֹהֲנִים הִדְיוֹטִים שֶׁבָּלוּ, הָיוּ עוֹשִׂין מֵהֶן פְּתִילוֹת לַמְּנוֹרָה תָּמִיד.

כָּל בִּגְדֵי כּוֹהֲנִים, אֵינָן בָּאִים אֵלָא מִשֶּׁלַּצִּבּוּר; וְיָחִיד שֶׁהִתְנַדַּב בֶּגֶד מִבִּגְדֵי כְּהֻנָּה--מוֹסֵר אוֹתוֹ לַצִּבּוּר, וּמֻתָּר.
וְכֵן כָּל כְּלֵי הַשָּׁרֵת וַעֲצֵי הַמַּעֲרָכָה שֶׁמְּסָרָן יָחִיד לַצִּבּוּר, הֲרֵי הֶן כְּשֵׁרִים; אַף כָּל קָרְבְּנוֹת הַצִּבּוּר שֶׁהִתְנַדַּב אוֹתָן יָחִיד מִשֶּׁלּוֹ, כְּשֵׁרִים--וּבִלְבָד, שֶׁיִּמְסְרֵם לַצִּבּוּר.

בִּגְדֵי כּוֹהֲנִים הִדְיוֹטוֹת, הָיוּ עוֹשִׂין מֵהֶן מַחְלָצוֹת רַבּוֹת.
וְשִׁשָּׁה וְתִשְׁעִים חַלּוֹן הָיוּ בַּמִּקְדָּשׁ לְהַנִּיחַ בָּהֶן הַבְּגָדִים, אַרְבָּעָה חַלּוֹנוֹת לְכָל מִשְׁמָר; וְשֵׁם כָּל מִשְׁמָר כָּתוּב עַל חַלּוֹנוֹתָיו, וְכֻלָּן סְתוּמוֹת.
וּכְשֶׁיִּכָּנְסוּ אַנְשֵׁי מִשְׁמָר לָעֲבוֹדָה בַּשַּׁבָּת שֶׁלָּהֶן, פּוֹתְחִין חַלּוֹנוֹתֵיהֶן כָּל יְמֵי שַׁבָּתָן וְנוֹטְלִין הַכֵּלִים; וּכְשֶׁיֵּצְאוּ, מַחְזִירִין הַבְּגָדִים לְחַלּוֹנוֹתָם וְסוֹתְמִין.

וְלָמָּה עָשׂוּ אַרְבָּעָה חַלּוֹנוֹת לְכָל מִשְׁמָר, לְפִי שֶׁלֹּא הָיוּ הַכֵּלִים מְעֻרְבָבִין--אֵלָא כָּל הַמִּכְנָסַיִם בְּחַלּוֹן אֶחָד, וְכָתוּב עָלָיו מִכְנָסַיִם; כָּל הָאַבְנֵטִים בְּחַלּוֹן אֶחָד, וְכָתוּב עָלָיו אַבְנֵט; וְכֵן הַמִּצְנָפוֹת כֻּלָּן בְּחַלּוֹן אֶחָד, וְהַכֻּתֳּנוֹת כֻּלָּן בְּחַלּוֹן אֶחָד.
כּוֹהֵן גָּדוֹל מַנִּיחַ בִּגְדֵי זָהָב בַּלִּשְׁכָּה שֶׁלּוֹ בַּלַּיְלָה, אוֹ בְּעֵת שֶׁיֵּצֵא מִן הַמִּקְדָּשׁ.

 בִּגְדֵי כְּהֻנָּה, מֻתָּר לֵהָנוֹת בָּהֶן; לְפִיכָּךְ לוֹבֵשׁ אוֹתָן בְּיוֹם עֲבוֹדָתוֹ, אַפִלּוּ שֶׁלֹּא בְּשָׁעַת עֲבוֹדָה: חוּץ מִן הָאַבְנֵט--מִפְּנֵי שְׁהוּא שַׁעַטְנֵז, אָסוּר לְכוֹהֵן הִדְיוֹט לְלָבְשׁוֹ אֵלָא בְּשָׁעַת הָעֲבוֹדָה.

אֵין הַכּוֹהֲנִים לוֹבְשִׁין לָעֲבוֹדָה, אֵלָא צֶמֶר וּפִשְׁתִּים בִּלְבָד.
וְכָל מָקוֹם שֶׁנֶּאֱמָר בַּתּוֹרָה שֵׁשׁ אוֹ בַּד, הוּא הַפִּשְׁתִּים וְהוּא הַבּוּץ.
וּתְכֵלֶת הָאֲמוּרָה בְּכָל מָקוֹם, הוּא הַצֶּמֶר הַצָּבוּעַ כְּעֶצֶם הַשָּׁמַיִם שְׁהוּא פָּתוּךְ מִן הַכֹּחַל; וְהָאַרְגָּמָן, הוּא הַצֶּמֶר הַצָּבוּעַ אָדֹם; וְתוֹלַעַת שָׁנִי, הוּא הַצֶּמֶר הַצָּבוּעַ בַּתּוֹלַעַת.

 כָּל מָקוֹם שֶׁנֶּאֱמָר בַּתּוֹרָה שֵׁשׁ אוֹ שֵׁשׁ מָשְׁזָר, צָרִיךְ שֶׁיִּהְיֶה הַחוּט כָּפוּל שִׁשָּׁה.
וּמְקוֹם שֶׁנֶּאֱמָר בַּד--אִם הָיָה חוּט אֶחָד לְבַדּוֹ, כָּשֵׁר; וּמִצְוָה מִן הַמֻּבְחָר, שֶׁיִּהְיֶה כָּפוּל שִׁשָּׁה.
וּמְקוֹם שֶׁנֶּאֱמָר בּוֹ מָשְׁזָר בִּלְבָד, צָרִיךְ שֶׁיִּהְיֶה חוּטָן כָּפוּל שְׁמוֹנָה.

 כָּל מָקוֹם שֶׁנֶּאֱמָר בַּתּוֹרָה מַעֲשֵׂה רוֹקֵם, הוּא שֶׁתִּהְיֶה הַצּוּרוֹת הַנַּעֲשׂוֹת בָּאָרִיג נִרְאִין מִצַּד אֶחָד בִּפְנֵי הָאָרִיג בִּלְבָד; וּמַעֲשֵׂה חוֹשֵׁב--הוּא שֶׁתִּהְיֶה הַצּוּרָה נִרְאֵית מִשְּׁנֵי צְדָדִין, פָּנִים וְאָחוֹר.

 וְכֵיצַד מַעֲשֵׂה הַבְּגָדִים: הַכֻּתֹּנֶת, בֵּין שֶׁלְּכוֹהֵן הִדְיוֹט בֵּין שֶׁלְּכוֹהֵן גָּדוֹל--מְשֻׁבֶּצֶת הָיְתָה, שְׁהִיא בָּתִּים בָּתִּים בַּאֲרִיגָתָהּ, כְּמוֹ בֵּית הַכּוֹסוֹת, כְּדֶרֶךְ שֶׁעוֹשִׂין הָאוֹרְגִין בַּבְּגָדִים הַקָּשִׁים.
וּבֵית יָד שֶׁלָּהּ נֶאֱרָג בִּפְנֵי עַצְמוֹ, וּמְחַבְּרִין אוֹתוֹ עִם גּוּף הַכֻּתֹּנֶת בִּתְפִירָה.
אֹרֶךְ הַכֻּתֹּנֶת, עַד לְמַעְלָה מִן הֶעָקֵב.
וְאֹרֶךְ בֵּית יָד שֶׁלָּהּ, עַד פַּס יָדוֹ; וְרָחְבּוֹ, כְּרֹחַב הַיָּד.

 הַמִּכְנָסַיִם, בֵּין שֶׁלְּכוֹהֵן גָּדוֹל בֵּין שֶׁלְּכוֹהֵן הִדְיוֹט--הֶם מִמָּתְנַיִם עַד יְרֵכַיִם: שְׁהוּא לְמַעְלָה מִן הַטַּבּוּר קָרוֹב מִן הַלֵּב, עַד סוֹף הַיָּרֵךְ שְׁהִיא הָאַרְכֻּבָּה.
וּשְׁנָצִים יֵשׁ לָהֶם; וְאֵין לָהֶם לֹא בֵּית הַנֶּקֶב וְלֹא בֵּית הָעֶרְוָה, אֵלָא מֻקָּפִין כְּמִין כִּיס.

 הַמִּצְנֶפֶת שֶׁלְּכוֹהֵן גָּדוֹל, אוֹ הִדְיוֹט--אָרְכָּהּ שֵׁשׁ עֶשְׂרֵה אַמָּה.
וְהָאַבְנֵט--רָחְבּוֹ כְּמוֹ שָׁלוֹשׁ אֶצְבָּעוֹת, וְאָרְכּוֹ שְׁתַּיִם וּשְׁלוֹשִׁים אַמָּה; מַקִּיפוֹ וּמַחְזִירוֹ, כֶּרֶךְ עַל גַּבֵּי כֶּרֶךְ.
וּבִגְדֵי כְּהֻנָּה כֻּלָּן--אֵין עוֹשִׂין אוֹתָן מַעֲשֵׂה מַחַט, אֵלָא מַעֲשֵׂה אוֹרֵג, שֶׁנֶּאֱמָר "מַעֲשֵׂה אֹרֵג" .

הִלְכּוֹת כְּלֵי הַמִּקְדָּשׁ פֵּרֶק ט 
כֵּיצַד מַעֲשֵׂה הַצִּיץ: עוֹשֶׂה טַס שֶׁלְּזָהָב רֹחַב שְׁתֵּי אֶצְבָּעוֹת, וּמַקִּיף מֵאֹזֶן לְאֹזֶן.
וְכוֹתֵב עָלָיו שְׁנֵי שִׁטִּין, קֹדֶשׁ לַה'--קֹדֶשׁ מִלְּמַטָּה, לַה' מִלְמַעְלָה.
וְאִם כְּתָבוֹ בְּשִׁטָּה אַחַת, כָּשֵׁר; וּפְעָמִים, כְּתָבוּהוּ שִׁטָּה אַחַת.
וְהָאוֹתִיּוֹת בּוֹלְטוֹת לְפָנָיו--חוֹפֵר אֶת הָאוֹתִיּוֹת מֵאַחֲרָיו, וְהוּא מֻדְבָּק עַל הַשַּׁעְוָה, עַד שֶׁבּוֹלֵט.

וְהוּא נָקוּב בִּשְׁתֵּי קְצוֹתָיו; וּפְתִיל תְּכֵלֶת לְמַטָּה מִמֶּנּוּ נִכְנָס מִנֶּקֶב לְנֶקֶב, כְּדֵי שֶׁיִּהְיֶה נִקְשָׁר בַּפְּתִיל כְּנֶגֶד הָעֹרֶף.

הַמְּעִיל כֻּלּוֹ תְּכֵלֶת, וְחוּטָיו כְּפוּלִין שְׁנֵים עָשָׂר; וּפִיו אָרוּג בִּתְחִלַּת אֲרִיגָתוֹ.
וְאֵין לוֹ בֵּית יָד, אֵלָא נֶחְלָק כְּנָפַיִם מִן סוֹף הַגָּרוֹן עַד לְמַטָּה כְּדֶרֶךְ כָּל הַמְּעִילִים.
וְאֵינוּ מְחֻבָּר אֵלָא כְּנֶגֶד כָּל הַגָּרוֹן בִּלְבָד.
וְהַקּוֹרֵעַ פִּי הַמְּעִיל--לוֹקֶה, שֶׁנֶּאֱמָר "לֹא יִקָּרֵעַ" ; וְהוּא הַדִּין לְכָל בִּגְדֵי כְּהֻנָּה, שֶׁהַקּוֹרֵעַ אוֹתָם דֶּרֶךְ הַשְׁחָתָה לוֹקֶה.

וּמֵבִיא תְּכֵלֶת וְאַרְגָּמָן וְתוֹלַעַת שָׁנִי, כָּל מִין מִשְּׁלָשְׁתָּן שָׁזוּר שְׁמוֹנָה, לְפִי שֶׁנֶּאֱמָר בְּשׁוּלָיו "מָשְׁזָר" ; נִמְצְאוּ חוּטֵי הַשּׁוּלַיִם אַרְבָּעָה וְעֶשְׂרִים.
וְעוֹשֶׂה אוֹתָן כְּמִין רִמּוֹנִים שֶׁלֹּא פָתְחוּ פִּיהֶן, וְתוֹלֶה אוֹתָן בַּמְּעִיל.
וּמֵבִיא שִׁבְעִים וּשְׁנַיִם זוֹגִים, וּבָהֶם שִׁבְעִים וּשְׁנַיִם עִנְבּוֹלִים--הַכֹּל זָהָב; וְתוֹלֶה בּוֹ שְׁלוֹשִׁים וְשִׁשָּׁה בְּשׁוּלֵי כָּנָף זֶה, וּשְׁלוֹשִׁים וְשִׁשָּׁה בְּשׁוּלֵי כָּנָף זֶה; וְהַזּוֹג עִם הָעִנְבּוֹל הַתָּלוּי בּוֹ שְׁנֵיהֶם כְּאֶחָד, נִקְרָא פַּעֲמוֹן.
עַד שֶׁיִּהְיוּ שׁוּלָיו מִשְּׁנֵי צְדָדָיו, "פַּעֲמֹן וְרִמֹּן פַּעֲמֹן וְרִמֹּן" .

הַזָּהָב שֶׁבַּאֲרִיגַת הָאֵפוֹד וְהַחֹשֶׁן הָאָמוּר בַּתּוֹרָה, כָּכָה הוּא מַעֲשֵׂהוּ--לוֹקֵחַ חוּט אֶחָד זָהָב טָהוֹר, וְנוֹתְנוֹ עִם שִׁשָּׁה חוּטִין שֶׁלִּתְכֵלֶת, וְכוֹפֵל הַשִּׁבְעָה חוּטִין כְּאֶחָד; וְכֵן הוּא עוֹשֶׂה חוּט זָהָב עִם שִׁשָּׁה שֶׁלְּאַרְגָּמָן, וְחוּט אֶחָד עִם שִׁשָּׁה שֶׁלְּשָׁנִי, וְחוּט אֶחָד עִם שִׁשָּׁה שֶׁלְּפִשְׁתִּים: נִמְצְאוּ אַרְבָּעָה חוּטֵי זָהָב, וְנִמְצְאוּ כָּל הַחוּטִים שְׁמוֹנָה וְעֶשְׂרִים, שֶׁנֶּאֱמָר "וַיְרַקְּעוּ אֶת-פַּחֵי הַזָּהָב ...
לַעֲשׂוֹת בְּתוֹךְ הַתְּכֵלֶת וּבְתוֹךְ הָאַרְגָּמָן, וּבְתוֹךְ תּוֹלַעַת הַשָּׁנִי וּבְתוֹךְ הַשֵּׁשׁ" --מְלַמֵּד שֶׁחוּט הַזָּהָב כָּפוּל בְּתוֹכָן.

כֵּיצַד מַעֲשֵׂה הַחֹשֶׁן: אוֹרֵג בֶּגֶד מַעֲשֵׂה חוֹשֵׁב מִן הַזָּהָב וְהַתְּכֵלֶת וְהָאַרְגָּמָן וְתוֹלַעַת הַשָּׁנִי וְהַשֵּׁשׁ, עַל עֶשְׂרִים וּשְׁמוֹנָה חוּטִין כְּמוֹ שֶׁבֵּאַרְנוּ--אָרְכּוֹ אַמָּה וְרָחְבּוֹ זֶרֶת, וְכוֹפְלוֹ לִשְׁנַיִם; נִמְצָא זֶרֶת עַל זֶרֶת מְרֻבָּע.
וְקוֹבֵעַ בּוֹ אַרְבָּעָה טוּרִים שֶׁלְּאֶבֶן הַמְּפֹרָשִׁים בַּתּוֹרָה--כָּל אֶבֶן מֵהֶן מְרֻבָּע, וּמְשֻׁקָּע בְּבַיִת שֶׁלְּזָהָב שֶׁמַּקִּיפוֹ מִלְּמַטָּה וּמֵאַרְבַּע רוּחוֹתָיו.

וּמְפַתֵּחַ עַל הָאֲבָנִים שְׁמוֹת הַשְּׁבָטִים כְּתוֹלְדוֹתָם--וְנִמְצָא כּוֹתֵב עַל הָאֹדֶם רְאוּבֵן, וְעַל יָשְׁפֵה בִּנְיָמִין; וְכוֹתֵב בַּתְּחִלָּה לְמַעְלָה מֵרְאוּבֵן אַבְרָהָם יִצְחָק וְיַעֲקֹב, וְכוֹתֵב לְמַטָּה מִבִּנְיָמִין שִׁבְטֵי יָהּ--כְּדֵי שֶׁיִּהְיוּ כָּל הָאוֹתִיּוֹת מְצוּיוֹת שָׁם.

וְעוֹשֶׂה עַל אַרְבַּע זָוִיּוֹת שֶׁלַּחֹשֶׁן, אַרְבַּע טַבְּעוֹת זָהָב.
וְנוֹתֵן בִּשְׁתֵּי הַטַּבָּעוֹת שֶׁלְּמַעְלָה שֶׁהַחֹשֶׁן נִתְלֶה בָּהֶן שְׁתֵּי עֲבוֹתוֹת זָהָב, וְהֶם הַנִּקְרָאִים שְׁרָשׁוֹת; וְנוֹתֵן בִּשְׁתֵּי טַבָּעוֹת שֶׁלְּמַטָּה שְׁהֶן כְּנֶגֶד הַדַּדִּים, שְׁנֵי פְּתִילֵי תְּכֵלֶת.

הָאֵפוֹד--רָחְבּוֹ כְּרֹחַב גַּבּוֹ שֶׁלָּאָדָם מִכָּתֵף לְכָתֵף, וְאָרְכּוֹ מִכְּנֶגֶד אֲצִילֵי הַיָּדַיִם מֵאֲחוֹרָיו עַד הָרַגְלַיִם.
וְיֵשׁ לוֹ כְּמוֹ שְׁתֵּי יָדוֹת יוֹצְאוֹת מִמֶּנּוּ בָּאָרִיג לְכָאן וּלְכָאן, שֶׁחוֹגְרִין אוֹתוֹ בָּהֶם; וְהֶם הַנִּקְרָאִין חֵשֶׁב הָאֵפוֹד.
וְהַכֹּל אָרוּג זָהָב תְּכֵלֶת וְאַרְגָּמָן וְתוֹלַעַת שָׁנִי וְשֵׁשׁ, עַל עֶשְׂרִים וּשְׁמוֹנָה חוּטִין--כְּמַעֲשֵׂה הַחֹשֶׁן.

וְתוֹפֵר עָלָיו שְׁתֵּי כְּתֵפוֹת, כְּדֵי שֶׁיִּהְיוּ עַל כִּתְפוֹת הַכּוֹהֵן.
וְקוֹבֵעַ עַל כָּל כָּתֵף וְכָתֵף אֶבֶן שֹׁהַם מְרֻבָּע, מֻשְׁקָע בְּבַיִת שֶׁלְּזָהָב; וּמְפַתֵּחַ עַל שְׁתֵּי הָאֲבָנִים שְׁמוֹת הַשְּׁבָטִים, שִׁשָּׁה עַל אֶבֶן זוֹ וְשִׁשָּׁה עַל אֶבֶן זוֹ כְּתוֹלְדוֹתָם, וְכוֹתְבִין שֵׁם יוֹסֵף, יְהוֹסֵף: וְנִמְצְאוּ חָמֵשׁ וְעֶשְׂרִים אוֹת בְּאֶבֶן זוֹ, וְחָמֵשׁ וְעֶשְׂרִים אוֹת בְּאֶבֶן זוֹ; וְכָּךְ הָיוּ כּוֹתְבִין .
וְהָאֶבֶן שֶׁכָּתוּב בָּהּ רְאוּבֵן, עַל כְּתֵפוֹ הַיְּמָנִית; וְהָאֶבֶן שֶׁכָּתוּב בָּהּ שִׁמְעוֹן, עַל כְּתֵפוֹ הַשְּׂמָאלִית.

וְעוֹשֶׂה בְּכָל כָּתֵף שְׁתֵּי טַבָּעוֹת--אַחַת מִלְמַעְלָה בְּרֹאשׁ הַכָּתֵף, וְאַחַת מִלְּמַטָּה לַכָּתֵף לְמַעְלָה מִן הַחֵשֶׁב; וְנוֹתֵן שְׁתֵּי עֲבוֹתוֹת זָהָב בִּשְׁתֵּי טַבָּעוֹת שֶׁלְּמַעְלָה, וְהֶם הַנִּקְרָאִים שַׁרְשָׁרוֹת.
וְזוֹ הִיא צוּרַת הָאֵפוֹד .

 וְאַחַר כָּךְ מַכְנִיס קְצוֹת הָעֲבוֹתוֹת שֶׁלַּחֹשֶׁן, בַּטַּבָּעוֹת שֶׁלְּמַעְלָה בְּכִתְפוֹת הָאֵפוֹד; וּמַכְנִיס שְׁנֵי פְּתִילֵי הַתְּכֵלֶת שֶׁבְּשׁוּלֵי הַחֹשֶׁן, בִּשְׁתֵּי הַטַּבָּעוֹת שֶׁלְּמַעְלָה מִחֵשֶׁב הָאֵפוֹד.
וּמוֹרִידִין אֶת הַשַּׁרְשָׁרוֹת שֶׁבְּטַבְּעוֹת כִּתְפוֹת הָאֵפוֹד, עַד טַבְּעוֹת הַחֹשֶׁן הָעֶלְיוֹנוֹת--כְּדֵי שֶׁיִּדְבְּקוּ זֶה בְּזֶה, "וְלֹא-יִזַּח הַחֹשֶׁן, מֵעַל הָאֵפוֹד" .
וְכָל הַמַּזִּיחַ חֹשֶׁן מֵעַל הָאֵפוֹד, וּמְפָרֵק חִבּוּרָן דֶּרֶךְ קִלְקוּל--לוֹקֶה.

 נִמְצָא כְּשֶׁלּוֹבֵשׁ הָאֵפוֹד עִם הַחֹשֶׁן--יִהְיֶה הַחֹשֶׁן עַל לִבּוֹ בְּשׁוֹוֶה, וְהָאֵפוֹד מֵאַחֲרָיו, וְחֵשֶׁב הָאֵפוֹד קָשׁוּר עַל לִבּוֹ תַּחַת הַחֹשֶׁן, וּשְׁתֵּי כִּתְפוֹת הָאֵפוֹד עַל שְׁתֵּי כְּתֵפָיו; וּשְׁתֵּי עֲבוֹתוֹת זָהָב יוֹרְדוֹת מֵעַל כְּתֵפוֹ מִכָּאן וּשְׁתֵּי עֲבוֹתוֹת זָהָב מִכָּאן, מִכִּתְפוֹת הָאֵפוֹד עַד טַבְּעוֹת הַחֹשֶׁן; וּשְׁנֵי חוּטֵי תְּכֵלֶת מְרֻכָּסִין מִתַּחַת אֲצִילֵי יָדָיו, מִשְּׁתִּי טַבְּעוֹת הַחֹשֶׁן הַתַּחְתּוֹנוֹת עַד שְׁתֵּי טַבְּעוֹת כִּתְפוֹת הָאֵפוֹד הַתַּחְתּוֹנוֹת, שְׁהֶם לְמַעְלָה מִן הַחֵשֶׁב.

הִלְכּוֹת כְּלֵי הַמִּקְדָּשׁ פֵּרֶק י 
כֵּיצַד סֵדֶר לְבִישַׁת הַבְּגָדִים: לוֹבֵשׁ הַמִּכְנָסַיִם תְּחִלָּה, וְחוֹגֵר אֶת הַמִּכְנָסַיִם לְמַעְלָה מִטַּבּוּרוֹ מֵעַל מָתְנָיו; וְאַחַר כָּךְ לוֹבֵשׁ הַכֻּתֹּנֶת, וְאַחַר כָּךְ חוֹגֵר אֶת הָאַבְנֵט כְּנֶגֶד אֲצִילֵי יָדָיו, וּמַקִּיפוֹ כֶּרֶךְ עַל כֶּרֶךְ עַד שֶׁגּוֹמֵר, וְקוֹשֵׁר.
וְעַל הָאַבְנֵט מְפֹרָשׁ בַּקַּבָּלָה, "וְלֹא יַחְגְּרוּ, בַּיָּזַע" --בִּמְקוֹם שֶׁמְּזִיעִין; וְכָּךְ קִבַּל יוֹנָתָן בֶּן עֻזִּיאֵל מִפִּי הַנְּבִיאִים, וְתִרְגַּם עַל לִבְּהוֹן יִסְרוֹן.
וְאַחַר כָּךְ צוֹנֵף בַּמִּצְנֶפֶת כְּמִין כּוֹבַע.

 כּוֹהֵן גָּדוֹל--אַחַר שֶׁחוֹגֵר בָּאַבְנֵט, לוֹבֵשׁ הַמְּעִיל, וְעַל הַמְּעִיל הָאֵפוֹד וְהַחֹשֶׁן; וְחוֹגֵר בְּחֵשֶׁב הָאֵפוֹד עַל הַמְּעִיל מִתַּחַת הַחֹשֶׁן, וּלְפִיכָּךְ נִקְרָא "מְעִיל הָאֵפוֹד" --מְעִיל שֶׁחוֹגְרוֹ הָאֵפוֹד.
וְאַחַר כָּךְ צוֹנֵף בַּמִּצְנֶפֶת, וְקוֹשֵׁר הַצִּיץ לְמַעְלָה מִן הַמִּצְנֶפֶת; וּשְׂעָרוֹ הָיָה נִרְאֶה בֵּין צִיץ לַמִּצְנֶפֶת, וְשָׁם הָיָה מַנִּיחַ תְּפִלִּין בֵּין צִיץ לַמִּצְנֶפֶת.

 מִצְוַת עֲשֵׂה לַעֲשׂוֹת בְּגָדִים אֵלּוּ, וְלִהְיוֹת הַכּוֹהֵן עוֹבֵד בָּהֶן--שֶׁנֶּאֱמָר "וְעָשִׂיתָ בִגְדֵי-קֹדֶשׁ ..." , "וְאֶת-בָּנָיו, תַּקְרִיב; וְהִלְבַּשְׁתָּם, כֻּתֳּנֹת" .
וְכוֹהֵן גָּדוֹל שֶׁשִּׁמַּשׁ בְּפָחוּת מִשְּׁמוֹנָה בְּגָדִים אֵלּוּ, אוֹ כּוֹהֵן הִדְיוֹט שֶׁשִּׁמַּשׁ בְּפָחוּת מֵאַרְבָּעָה בְּגָדִים אֵלּוּ--הוּא הַנִּקְרָא מְחֻסַּר בְּגָדִים, וַעֲבוֹדָתוֹ פְּסוּלָה; וְחַיָּב מִיתָה בִּידֵי שָׁמַיִם, כְּזָר שֶׁשִּׁמַּשׁ--שֶׁנֶּאֱמָר "וְחָגַרְתָּ אֹתָם אַבְנֵט ...
וְהָיְתָה לָהֶם כְּהֻנָּה" : בִּזְמָן שֶׁבִּגְדֵיהֶם עֲלֵיהֶן, כְּהֻנָּתָם עֲלֵיהֶן; אֵין בִּגְדֵיהֶם עֲלֵיהֶן, אֵין כְּהֻנָּתָם עֲלֵיהֶן--אֵלָא הֲרֵי הֶן כְּזָרִים, וְנֶאֱמָר "וְהַזָּר הַקָּרֵב, יוּמָת" .

 כְּשֵׁם שֶׁמְּחֻסַּר בְּגָדִים חַיָּב מִיתָה וּפוֹסֵל הָעֲבוֹדָה, כָּךְ הַיָּתֵר בְּגָדִים: כְּגוֹן שֶׁלָּבַשׁ שְׁתֵּי כֻּתֳּנוֹת אוֹ שְׁנֵי אַבְנֵטִים, אוֹ כּוֹהֵן הִדְיוֹט שֶׁלָּבַשׁ בִּגְדֵי כּוֹהֵן גָּדוֹל וְעָבַד--הֲרֵי זֶה מְחַלֵּל הָעֲבוֹדָה, וְחַיָּב מִיתָה בִּידֵי שָׁמַיִם.

 נֶאֱמָר בְּבִגְדֵי כְּהֻנָּה "עַל-בְּשָׂרוֹ ...
וּלְבֵשָׁם" , מְלַמֵּד שֶׁלֹּא יִהְיֶה דָּבָר חוֹצֵץ בֵּין בְּשָׂרוֹ לַבְּגָדִים; אַפִלּוּ נִימָה אַחַת, אוֹ עָפָר, אוֹ כִּנָּה מֵתָה--אִם הָיְתָה בֵּין בְּשָׂרוֹ לַבֶּגֶד--הֲרֵי זוֹ חֲצִיצָה, וַעֲבוֹדָתוֹ פְּסוּלָה.
לְפִיכָּךְ אֵין הַכּוֹהֵן יָכוֹל לַעֲבֹד בַּתְּפִלִּין שֶׁלַּיָּד, שֶׁהֲרֵי חוֹצֶצֶת; אֲבָל שֶׁלָּרֹאשׁ, אֵינָהּ חוֹצֶצֶת, וְאִם רָצָה לְהַנִּיחָם בְּשָׁעַת הָעֲבוֹדָה, מַנִּיחַ.

 וְצָרִיךְ לְהִזָּהֵר בְּשָׁעָה שֶׁלּוֹבֵשׁ, שֶׁלֹּא יִהְיֶה אָבָק בֵּין בִּגְדוֹ לִבְשָׂרוֹ, וְלֹא כִּנָּה, וְאַף עַל פִּי שְׁהִיא בַּחַיִּים; וְשֶׁלֹּא תִכָּנֵס הָרוּחַ בְּשָׁעַת הָעֲבוֹדָה בֵּין בְּשָׂרוֹ לְבִגְדוֹ, עַד שֶׁיִּתְרַחַק הַבֶּגֶד מֵעָלָיו; וְלֹא יַכְנִיס יָדוֹ תַּחַת חֲלוּקוֹ לָחֹךְ, וְלֹא יֵצֵא שְׂעָרוֹ מִן הַבֶּגֶד, וְלֹא יִהְיֶה בַּבֶּגֶד נִימָה מְדֻלְדֶּלֶת.
וְאִם הָיָה שָׁם אֶחָד מִכָּל אֵלּוּ, עֲבוֹדָתוֹ כְּשֵׁרָה.

 כָּרַךְ עַל בְּשָׂרוֹ בֶּגֶד שֶׁלֹּא בִּמְקוֹם בְּגָדִים, כְּגוֹן שֶׁכְּרָכוֹ עַל אֶצְבָּעוֹ אוֹ עַל עֲקֵבוֹ--אִם הָיָה בּוֹ שָׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת, הֲרֵי זֶה חוֹצֵץ וּפוֹסֵל; פָּחוּת מִכָּאן, אֵינוּ חוֹצֵץ.
וְאִם הָיָה צִלְצוּל קָטָן--הוֹאִיל וְהוּא חָשׁוּב בֶּגֶד בִּפְנֵי עַצְמוֹ--הֲרֵי זֶה פּוֹסֵל, וְאַף עַל פִּי שְׁאֵין בּוֹ שָׁלוֹשׁ עַל שָׁלוֹשׁ.

 כּוֹהֵן שֶׁלָּקָה בְּאֶצְבָּעוֹ--מֻתָּר לִכְרֹךְ עָלֶיהָ גֳּמִי בַּשַּׁבָּת, אוֹ בֶּגֶד שְׁאֵין בּוֹ שָׁלוֹשׁ עַל שָׁלוֹשׁ, וְעוֹבֵד; וְאִם נִתְכַּוַּן לְהוֹצִיא דָּם, אָסוּר.
וְהוּא שֶׁלֹּא יָחֹץ הַגֳּמִי אוֹ הַבֶּגֶד בֵּין בְּשָׂרוֹ לַכְּלִי, בְּשָׁעַת הָעֲבוֹדָה.

 עָשׂוּ בְּבַיִת שֵׁנִי אוּרִים וְתֻמִּים, כְּדֵי לְהַשְׁלִים שְׁמוֹנָה בְּגָדִים--וְאַף עַל פִּי שֶׁלֹּא הָיוּ נִשְׁאָלִין בָּהֶן.
וּמִפְּנֵי מַה לֹא הָיוּ שׁוֹאֲלִין בָּהֶן: מִפְּנֵי שֶׁלֹּא הָיְתָה שָׁם רוּחַ הַקֹּדֶשׁ; וְכָל כּוֹהֵן שְׁאֵינוּ מְדַבֵּר בְּרוּחַ הַקֹּדֶשׁ, וְאֵין שְׁכִינָה שׁוֹרָה עָלָיו--אֵין נִשְׁאָלִין בּוֹ.

 וְכֵיצַד שׁוֹאֲלִין: עוֹמֵד הַכּוֹהֵן וּפָנָיו לִפְנֵי הָאָרוֹן, וְהַשּׁוֹאֵל מֵאַחֲרָיו, פָּנָיו לַאֲחוֹרֵי הַכּוֹהֵן.
וְאוֹמֵר הַשּׁוֹאֵל, אֶעֱלֶה אוֹ לֹא אֶעֱלֶה; וְאֵינוּ שׁוֹאֵל בְּקוֹל רָם, וְלֹא מְהַרְהֵר בְּלִבּוֹ, אֵלָא בְּקוֹל נָמוּךְ, כְּמִי שֶׁמִּתְפַּלֵּל בֵּינוֹ לְבֵין עַצְמוֹ.

וּמִיַּד רוּחַ הַקֹּדֶשׁ לוֹבֶשֶׁת אֶת הַכּוֹהֵן, וּמַבִּיט בַּחֹשֶׁן, וְרוֹאֶה בּוֹ בְּמַרְאֵה הַנְּבוּאָה, עֲלֵה אוֹ לֹא תַעֲלֶה--בְּאוֹתִיּוֹת שֶׁבּוֹלְטוֹת מִן הַחֹשֶׁן כְּנֶגֶד פָּנָיו.
וְהַכּוֹהֵן מְשִׁיבוֹ וְאוֹמֵר לוֹ עֲלֵה, אוֹ לֹא תַעֲלֶה.

אֵין שׁוֹאֲלִין עַל שְׁנֵי דְּבָרִים כְּאֶחָד; וְאִם שָׁאַל, מְשִׁיבִין עַל הָרִאשׁוֹן בִּלְבָד.
וְאֵין נִשְׁאֲלִין בָּהֶן לַהִדְיוֹט--אֵלָא לַמֶּלֶךְ, אוֹ לְבֵית דִּין, אוֹ לְמִי שֶׁצֹּרֶךְ הַצִּבּוּר בּוֹ: שֶׁנֶּאֱמָר "וְלִפְנֵי אֶלְעָזָר הַכֹּהֵן יַעֲמֹד ..." , "הוּא" זֶה הַמֶּלֶךְ; "וְכָל-בְּנֵי-יִשְׂרָאֵל" , זֶה מְשׁוּחַ מִלְחָמָה אוֹ מִי שֶׁצֹּרֶךְ הַצִּבּוּר בִּשְׁאֵלָתוֹ; "וְכָל-הָעֵדָה" , אֵלּוּ בֵּית דִּין הַגָּדוֹל.

זֶה שֶׁאַתָּה מוֹצֶא בְּדִבְרֵי נְבִיאִים שֶׁכּוֹהֲנִים רַבִּים הָיוּ חוֹגְרִין אֵפוֹד בַּד--לֹא הָיוּ כּוֹהֲנִים גְּדוֹלִים, שְׁאֵין הָאֵפוֹד שֶׁלְּכוֹהֵן גָּדוֹל בַּד.
אַף הַלְּוִיִּים הָיוּ חוֹגְרִין אוֹתוֹ--שֶׁהֲרֵי שְׁמוּאֵל הַנָּבִיא לֵוִי הָיָה, וְנֶאֱמָר בּוֹ "נַעַר, חָגוּר אֵפוֹד בָּד" .
אֵלָא אֵפוֹד זֶה--הָיוּ חוֹגְרִין אוֹתוֹ בְּנֵי הַנְּבִיאִים וּמִי שְׁהוּא רָאוּי שֶׁתַּשְׁרֶה עָלָיו רוּחַ הַקֹּדֶשׁ, לְהוֹדִיעַ כִּי הִגִּיעַ זֶה לְמַעֲלַת כּוֹהֵן גָּדוֹל שֶׁמְּדַבֵּר עַל פִּי הָאֵפוֹד וְהַחֹשֶׁן בְּרוּחַ הַקֹּדֶשׁ.

הִלְכּוֹת בִּיאַת הַמִּקְדָּשׁ 
יֵשׁ בִּכְלָלָן חָמֵשׁ עֶשְׂרֵה מִצְווֹת--שְׁתֵּי מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא יִכָּנֵס כּוֹהֵן שִׁכּוֹר לַמִּקְדָּשׁ; שֶׁלֹּא יִכָּנֵס לוֹ כּוֹהֵן פְּרוּעַ רֹאשׁ; שֶׁלֹּא יִכָּנֵס לוֹ כּוֹהֵן קְרוּעַ בְּגָדִים; שֶׁלֹּא יִכָּנֵס כּוֹהֵן בְּכָל עֵת אֶל הַהֵיכָל; שֶׁלֹּא יֵצֵא כּוֹהֵן מִן הַמִּקְדָּשׁ בְּשָׁעַת עֲבוֹדָה; לְשַׁלַּח טְמֵאִים מִן הַמִּקְדָּשׁ; שֶׁלֹּא יִכָּנֵס טָמֵא לַמִּקְדָּשׁ; שֶׁלֹּא יִכָּנֵס טָמֵא לְהַר הַבַּיִת; שֶׁלֹּא יְשַׁמַּשׁ טָמֵא; שֶׁלֹּא יְשַׁמַּשׁ טְבוּל יוֹם; לְקַדַּשׁ הָעוֹבֵד יָדָיו וְרַגְלָיו; שֶׁלֹּא יִכָּנֵס בַּעַל מוּם לַהֵיכָל וְלַמִּזְבֵּחַ; שֶׁלֹּא יַעֲבֹד בַּעַל מוּם; שֶׁלֹּא יַעֲבֹד בַּעַל מוּם עוֹבֵר; שֶׁלֹּא יַעֲבֹד זָר.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת בִּיאַת הַמִּקְדָּשׁ פֵּרֶק א 
כָּל כּוֹהֵן הַכָּשֵׁר לָעֲבוֹדָה--אִם שָׁתָה יַיִן, אָסוּר לוֹ לְהִכָּנֵס מִן הַמִּזְבֵּחַ וְלִפְנִים; וְאִם נִכְנַס וְעָבַד, עֲבוֹדָתוֹ פְּסוּלָה, וְחַיָּב מִיתָה בִּידֵי שָׁמַיִם, שֶׁנֶּאֱמָר "וְלֹא תָמֻתוּ" : וְהוּא שֶׁיִּשְׁתֶּה רְבִיעִית יַיִן חַי בְּבַת אַחַת, מִיַּיִן שֶׁעָבְרוּ עָלָיו אַרְבָּעִים יוֹם; אֲבָל אִם שָׁתָה פָּחוּת מֵרְבִיעִית יַיִן, אוֹ שָׁתָה רְבִיעִית וְהִפְסִיק בָּהּ, אוֹ מְזָגָהּ בַּמַּיִם, אוֹ שֶׁשָּׁתָה יַיִן מִגִּתּוֹ בְּתוֹךְ אַרְבָּעִים, אַפִלּוּ יָתֵר מֵרְבִיעִית--פָּטוּר, וְאֵינוּ מְחַלֵּל עֲבוֹדָה.

שָׁתָה יָתֵר מֵרְבִיעִית מִן הַיַּיִן--אַף עַל פִּי שֶׁהָיָה מָזוּג, וְאַף עַל פִּי שֶׁהִפְסִיק וְשָׁתָה מְעַט מְעַט--חַיָּב מִיתָה, וּפוֹסֵל הָעֲבוֹדָה.

 הָיָה שִׁכּוֹר מִשְּׁאָר הַמְּשַׁכְּרִין, אָסוּר לְהִכָּנֵס לַמִּקְדָּשׁ; וְאִם נִכְנַס וְעָבַד, וְהוּא שִׁכּוֹר מִשְּׁאָר הַמְּשַׁכְּרִין--אַפִלּוּ מִן הֶחָלָב אוֹ מִן הַדְּבֵלָה--הֲרֵי זֶה לוֹקֶה, וַעֲבוֹדָתוֹ כְּשֵׁרָה: שְׁאֵין חַיָּבִין מִיתָה, אֵלָא עַל הַיַּיִן בְּשָׁעַת הָעֲבוֹדָה; וְאֵין מְחַלֵּל עֲבוֹדָה, אֵלָא שִׁכּוֹר מִן הַיַּיִן.

 וּכְשֵׁם שֶׁאָסוּר לַכּוֹהֵן לְהִכָּנֵס לַמִּקְדָּשׁ מִפְּנֵי הַשִּׁכְרוּת, כָּךְ אָסוּר לְכָל אָדָם בֵּין כּוֹהֵן בֵּין יִשְׂרָאֵל לְהוֹרוֹת כִּשְׁהוּא שָׁתוּי; אַפִלּוּ אָכַל תְּמָרִים אוֹ שָׁתָה חָלָב, וְנִשְׁתַּבְּשָׁה דַּעְתּוֹ מְעַט--אַל יוֹרֶה, שֶׁנֶּאֱמָר "וּלְהוֹרֹת, אֶת-בְּנֵי יִשְׂרָאֵל" .
וְאִם הוֹרָה בְּדָבָר שְׁהוּא מְפֹרָשׁ בַּתּוֹרָה, עַד שֶׁיֵּדְעוּהוּ הצַּדּוּקִיִּים--מֻתָּר: כְּגוֹן שֶׁהוֹרָה שֶׁהַשֶּׁרֶץ טָמֵא, וְהַצְּפַרְדֵּעַ טָהוֹר, וְהַדָּם אָסוּר, וְכַיּוֹצֶא בְּזֶה.

 וּמֻתָּר לַשִּׁכּוֹר לְלַמַּד תּוֹרָה, וְאַפִלּוּ הֲלָכוֹת וּמִדְרָשׁוֹת--וְהוּא, שֶׁלֹּא יוֹרֶה.
וְאִם הָיָה חָכָם קָבוּעַ לַהוֹרָאָה--לֹא יְלַמַּד, שֶׁלִּמּוּדוֹ הוֹרָאָה הִיא.

 שָׁתָה כְּדֵי רְבִיעִית בִּלְבָד, וְהָיָה בָּהּ מַיִם כָּל שְׁהוּא, אוֹ יָשַׁן מְעַט, אוֹ הָלַךְ כְּדֵי מִיל--כְּבָר עָבַר הַיַּיִן, וּמֻתָּר לַעֲבֹד.
אֲבָל אִם שָׁתָה יוֹתֵר מֵרְבִיעִית, אַפִלּוּ מָזוּג--שִׁינַת מְעַט אוֹ הַדֶּרֶךְ מוֹסִיפִין בְּשִׁכְרוּתוֹ; אֵלָא יִשְׁהֶה לְפִי הַשִּׁכְרוּת, עַד שֶׁלֹּא יִשָּׁאֵר מִשִּׁכְרוּתוֹ שׁוּם דָּבָר בָּעוֹלָם.

 אַנְשֵׁי מִשְׁמָר--מֻתָּרִין לִשְׁתּוֹת יַיִן בַּלֵּילוֹת, אֲבָל לֹא בִּימֵי שַׁבָּתָן: וְאַפִלּוּ שְׁאָר בָּתֵּי אָבוֹת שֶׁלְּמִשְׁמָר, שְׁאֵין עֲבוֹדָתָן הַיּוֹם--שֶׁמֶּא תִּכְבַּד הָעֲבוֹדָה עַל אַנְשֵׁי בֵּית אָב שֶׁלַּיּוֹם, וְיִצְרְכוּ לַאֲחֵרִים מֵאַנְשֵׁי מִשְׁמָרָן לְסַיְּעָן.
וְאַנְשֵׁי בֵּית אָב שֶׁלְּאוֹתוֹ הַיּוֹם, אֲסוּרִים לִשְׁתּוֹת בֵּין בַּיּוֹם בֵּין בַּלַּיְלָה--שֶׁמֶּא יִשְׁתֶּה בַּלַּיְלָה וְיַשְׁכִּים לַעֲבוֹדָתוֹ, וַעֲדַיִן לֹא סָר יֵינוֹ מֵעָלָיו.

 כָּל כּוֹהֵן שֶׁיּוֹדֵעַ מֵאֵיזֶה מִשְׁמָר הוּא, וּמֵאֵיזֶה בֵּית אָב הוּא, וְיוֹדֵעַ שֶׁבָּתֵּי אֲבוֹתָיו, קְבוּעִים הֶן בָּעֲבוֹדָה הַיּוֹם--אָסוּר לוֹ לִשְׁתּוֹת כָּל אוֹתוֹ הַיּוֹם; הָיָה יוֹדֵעַ מֵאֵיזֶה מִשְׁמָר הוּא, וְאֵינוּ מַכִּיר בֵּית אָב שֶׁלּוֹ--אָסוּר לִשְׁתּוֹת כָּל אוֹתָהּ שַׁבָּת שֶׁמִּשְׁמַרְתּוֹ עוֹבְדִין בָּהּ.

לֹא הָיָה מַכִּיר מִשְׁמַרְתּוֹ, וְלֹא בָּתֵּי אֲבוֹתָיו--הַדִּין נוֹתֵן שֶׁאָסוּר לִשְׁתּוֹת יַיִן לְעוֹלָם; אֲבָל תַּקָּנָתוֹ קַלְקָלָתוֹ, וַהֲרֵי הוּא מֻתָּר לִשְׁתּוֹת תָּמִיד--שְׁאֵינוּ יָכוֹל לַעֲבֹד, עַד שֶׁיִּקָּבַע בְּבֵית אָב שֶׁלּוֹ וּבְמִשְׁמַרְתּוֹ.

 כּוֹהֵן שֶׁגִּדַּל שְׂעָרוֹ, אָסוּר לוֹ לְהִכָּנֵס מִן הַמִּזְבֵּחַ וְלִפְנִים.
וְאִם נִכְנַס, וְעָבַד--חַיָּב מִיתָה בִּידֵי שָׁמַיִם כְּשִׁכּוֹר שֶׁעָבַד: שֶׁנֶּאֱמָר "וְיַיִן לֹא-יִשְׁתּוּ, כָּל-כֹּהֵן; וְרֹאשָׁם לֹא יְגַלֵּחוּ, וּפֶרַע לֹא יְשַׁלֵּחוּ" --מַה שְׁתוּי יַיִן בְּמִיתָה, אַף מְגֻדְּלֵי פֶּרַע בְּמִיתָה.
וְאֵין פְּרוּעֵי הָרֹאשׁ מְחַלְּלִין עֲבוֹדָה--אַף עַל פִּי שְׁהוּא בְּמִיתָה, עֲבוֹדָתוֹ כְּשֵׁרָה.

 כְּשֵׁם שְׁאֵין הַכּוֹהֲנִים מֻזְהָרִין עַל הַיַּיִן, אֵלָא בְּשָׁעַת בִּיאָה לַמִּקְדָּשׁ--כָּךְ אֵין אֲסוּרִין לְגַדַּל פֶּרַע, אֵלָא בְּשָׁעַת בִּיאָה לַמִּקְדָּשׁ.
בַּמֶּה דְּבָרִים אֲמוּרִים, בְּכוֹהֵן הִדְיוֹט.
אֲבָל כּוֹהֵן גָּדוֹל--אָסוּר לְגַדַּל פֶּרַע וְלִקְרֹעַ בְּגָדָיו לְעוֹלָם, שֶׁהֲרֵי תָּמִיד הוּא בַּמִּקְדָּשׁ; וּלְכָּךְ נֶאֱמָר בּוֹ "אֶת-רֹאשׁוֹ לֹא יִפְרָע, וּבְגָדָיו לֹא יִפְרֹם" .

 כַּמָּה הוּא גִּדּוּל הַפֶּרַע: שְׁלוֹשִׁים יוֹם כַּנָּזִיר--שֶׁנֶּאֱמָר בּוֹ "גַּדֵּל פֶּרַע, שְׂעַר רֹאשׁוֹ" , וְאֵין נְזִירוּת פְּחוּתָה מִשְּׁלוֹשִׁים יוֹם; לְפִיכָּךְ כּוֹהֵן הִדְיוֹט הָעוֹבֵד, מְגַלֵּחַ מִשְּׁלוֹשִׁים יוֹם לִשְׁלוֹשִׁים יוֹם.
וְאַנְשֵׁי מִשְׁמָר אֲסוּרִין לְסַפַּר וּלְכַבַּס בְּשַׁבָּתָן, כְּדֵי שֶׁלֹּא יַעֲלוּ לְמִשְׁמָרָן כִּשְׁהֶן מְנֻוָּלִין, אֵלָא מְגַלְּחִין וְרוֹחֲצִין וּמְכַבְּסִין, קֹדֶם שֶׁיַּעֲלוּ.

מִי שֶׁשָּׁלְמָה מִשְׁמַרְתּוֹ בְּתוֹךְ הָרֶגֶל, מֻתָּר לְגַלַּח בָּרֶגֶל; אֲבָל אִם שָׁלְמָה בְּעֶרֶב הָרֶגֶל, אֵינוּ מְגַלֵּחַ אֵלָא בְּעֶרֶב הָרֶגֶל.

דִּין קְרוּעֵי בְּגָדִים, וְדִין פְּרוּעֵי רֹאשׁ--אֶחָד הוּא, שֶׁנֶּאֱמָר "רָאשֵׁיכֶם אַל-תִּפְרָעוּ וּבִגְדֵיכֶם לֹא-תִפְרֹמוּ, וְלֹא תָמֻתוּ" : הַא אִם עָבַד וְהוּא קְרוּעַ בְּגָדִים, חַיָּב מִיתָה בִּידֵי שָׁמַיִם, אַף עַל פִּי שֶׁעֲבוֹדָתוֹ כְּשֵׁרָה, וְלֹא חִלְּלָהּ.

יֵרָאֶה לִי שֶׁכָּל כּוֹהֵן הַכָּשֵׁר לָעֲבוֹדָה--אִם נִכְנָס מִן הַמִּזְבֵּחַ וְלִפְנִים, וְהוּא שְׁתוּי יַיִן, אוֹ שִׁכּוֹר מִשְּׁאָר הַמְּשַׁכְּרִין, אוֹ פְּרוּעַ רֹאשׁ, אוֹ קְרוּעַ בְּגָדִים כְּדֶרֶךְ שֶׁקּוֹרְעִין עַל הַמֵּתִים--אַף עַל פִּי שֶׁלֹּא עָבַד עֲבוֹדָה, הֲרֵי זֶה לוֹקֶה: הוֹאִיל וְהוּא רָאוּי לָעֲבוֹדָה, וְנִכְנַס בְּשָׁעַת הָעֲבוֹדָה מְנֻוָּל כָּכָה, וַהֲרֵי הוּא מֻזְהָר שֶׁלֹּא יִכָּנֵס--לוֹקֶה.

וְדִין הַנִּכְנָס כָּכָה מִן הַמִּזְבֵּחַ וְלִפְנִים, וְדִין הַיּוֹצֶא מִשָּׁם--אֶחָד הוּא.
כֵּיצַד: כְּגוֹן שֶׁשָּׁתָה רְבִיעִית יַיִן בֵּין הָאוּלָם וְלַמִּזְבֵּחַ, אוֹ קָרַע בְּגָדָיו שָׁם, וְיָצָא--לוֹקֶה; וְכֵן אִם עָבַד בִּיצִיאָתוֹ, חַיָּב מִיתָה.

וְכֵן אָסוּר לְכָל אָדָם, בֵּין כּוֹהֵן בֵּין יִשְׂרָאֵל, לְהִכָּנֵס לַמִּקְדָּשׁ כֻּלּוֹ מִתְּחִלַּת עֲזֶרֶת יִשְׂרָאֵל וְלִפְנִים, כִּשְׁהוּא שְׁתוּי יַיִן, אוֹ שִׁכּוֹר, אוֹ פְּרוּעַ רֹאשׁ דֶּרֶךְ נִוּוּל, אוֹ קְרוּעַ בְּגָדִים--אַף עַל פִּי שְׁאֵינוּ בָּאַזְהָרָה: שְׁאֵין זֶה כָּבוֹד וּמוֹרָא לַבַּיִת הַגָּדוֹל וְהַקָּדוֹשׁ, שֶׁיִּכָּנֵס לוֹ מְנֻוָּל.
אֲבָל יִשְׂרָאֵל שֶׁגִּדַּל שְׁעָרוֹ עַד שֶׁנַּעֲשָׂה מַחְלֶפֶת, וְלֹא הָיָה דֶּרֶךְ נִוּוּל--הֲרֵי זֶה מֻתָּר לְהִכָּנֵס לַעֲזֶרֶת יִשְׂרָאֵל.

הִלְכּוֹת בִּיאַת הַמִּקְדָּשׁ פֵּרֶק ב 
אֵין כּוֹהֵן גָּדוֹל נִכְנָס לְקֹדֶשׁ הַקֳּדָשִׁים, אֵלָא מִיּוֹם הַכִּפּוּרִים לְיוֹם הַכִּפּוּרִים; וְכוֹהֵן הִדְיוֹט נִכְנָס בְּכָל יוֹם לַקֹּדֶשׁ לָעֲבוֹדָה.
וְהֻזְהֲרוּ כָּל הַכּוֹהֲנִים וְהוּא שֶׁלֹּא יִכָּנְסוּ לַקֹּדֶשׁ אוֹ לְקֹדֶשׁ הַקֳּדָשִׁים, שֶׁלֹּא בְּשָׁעַת עֲבוֹדָה--שֶׁנֶּאֱמָר "וְאַל-יָבֹא בְכָל-עֵת אֶל-הַקֹּדֶשׁ" , זֶה קֹדֶשׁ הַקֳּדָשִׁים; "מִבֵּית לַפָּרֹכֶת" , לְהַזְהִיר עַל כָּל הַבַּיִת.

 כּוֹהֵן שֶׁנִּכְנַס לְקֹדֶשׁ הַקֳּדָשִׁים בִּשְׁאָר יְמוֹת הַשָּׁנָה, בֵּין כּוֹהֵן הִדְיוֹט בֵּין כּוֹהֵן גָּדוֹל, אוֹ כּוֹהֵן גָּדוֹל שֶׁנִּכְנַס לוֹ בְּיוֹם הַכִּפּוּרִים שֶׁלֹּא בְּשָׁעַת הָעֲבוֹדָה--חַיָּב מִיתָה בִּידֵי שָׁמַיִם, שֶׁנֶּאֱמָר "וְלֹא יָמוּת" .
וְכַמָּה פְּעָמִים הוּא נִכְנָס לְשָׁם בְּיוֹם הַכִּפּוּרִים, אַרְבַּע כְּמוֹ שֶׁיִּתְבָּאַר בִּמְקוֹמוֹ; וְאִם נִכְנַס חֲמִישִׁית, חַיָּב מִיתָה בִּידֵי שָׁמַיִם.

 וְהַנִּכְנָס לַקֹּדֶשׁ, חוּץ לְקֹדֶשׁ הַקֳּדָשִׁים, שֶׁלֹּא לָעֲבוֹדָה אוֹ לְהִשְׁתַּחֲוָיָה, בֵּין הִדְיוֹט בֵּין גָּדוֹל--לוֹקֶה; וְאֵינוּ חַיָּב מִיתָה, שֶׁנֶּאֱמָר "אֶל-פְּנֵי הַכַּפֹּרֶת ...
וְלֹא יָמוּת" --עַל קֹדֶשׁ הַקֳּדָשִׁים בְּמִיתָה, וְעַל שְׁאָר הַבַּיִת בְּלָאו וְלוֹקֶה.

 כּוֹהֵן שֶׁיָּצָא מִן הַמִּקְדָּשׁ בְּשָׁעַת הָעֲבוֹדָה בִּלְבָד--חַיָּב מִיתָה, בֵּין כּוֹהֵן גָּדוֹל בֵּין כּוֹהֵן הִדְיוֹט: שֶׁנֶּאֱמָר "וּמִפֶּתַח אֹהֶל מוֹעֵד לֹא תֵצְאוּ, פֶּן-תָּמֻתוּ" --כְּלוֹמַר לֹא תַנִּיחוּ עֲבוֹדָה וְתֵצְאוּ מְבֹהָלִים, מִפְּנֵי גְּזֵרָה זוֹ.
וְכֵן זֶה שֶׁנֶּאֱמָר בְּכוֹהֵן גָּדוֹל "וּמִן-הַמִּקְדָּשׁ, לֹא יֵצֵא" --אֵינוּ אֵלָא בְּשָׁעַת הָעֲבוֹדָה בִּלְבָד, שֶׁלֹּא יַנִּיחַ עֲבוֹדָתוֹ וְיֵצֵא.

 אִם כֵּן, מִפְּנֵי מַה נִשְׁנֵית אַזְהָרָה זוֹ בְּכוֹהֵן גָּדוֹל: שֶׁכּוֹהֵן הִדְיוֹט שֶׁהָיָה בַּמִּקְדָּשׁ בַּעֲבוֹדָתוֹ, וְשָׁמַע שֶׁמֵּת לוֹ מֵת שְׁהוּא חַיָּב לְהִתְאַבַּל עָלָיו--אַף עַל פִּי שְׁאֵינוּ יוֹצֶא מִן הַמִּקְדָּשׁ, אֵינוּ עוֹבֵד מִפְּנֵי שְׁהוּא אוֹנֵן; וְאִם עָבַד, וְהוּא אוֹנֵן שֶׁלַּתּוֹרָה--חִלַּל עֲבוֹדָתוֹ, בֵּין בְּקָרְבַּן יָחִיד בֵּין בְּקָרְבַּן צִבּוּר.

אֲבָל כּוֹהֵן גָּדוֹל עוֹבֵד כִּשְׁהוּא אוֹנֵן, שֶׁנֶּאֱמָר "וּמִן-הַמִּקְדָּשׁ, לֹא יֵצֵא, וְלֹא יְחַלֵּל" --כְּלוֹמַר יֵשֵׁב וְיַעֲבֹד עֲבוֹדָה שֶׁהָיָה עוֹסֵק בָּהּ, וְאֵינָהּ מִתְחַלֶּלֶת.

וּמְנַיִן שֶׁעֲבוֹדַת הָאוֹנֵן פְּסוּלָה, מִקַּל וְחֹמֶר: אִם בַּעַל מוּם שֶׁאוֹכֵל בַּקֳּדָשִׁים, אִם עָבַד--חִלַּל; אוֹנֵן שְׁהוּא אָסוּר לֶאֱכֹל בַּקֳּדָשִׁים, שֶׁנֶּאֱמָר "לֹא-אָכַלְתִּי בְאֹנִי מִמֶּנּוּ" --דִּין הוּא שֶׁיְּחַלַּל.
וְאַף עַל פִּי שֶׁכּוֹהֵן גָּדוֹל עוֹבֵד אוֹנֵן, אָסוּר לֶאֱכֹל בַּקֳּדָשִׁים--שֶׁנֶּאֱמָר "וְאָכַלְתִּי חַטָּאת הַיּוֹם, הַיִּיטַב בְּעֵינֵי ה'" .
וְכֵן אֵינוּ חוֹלֵק, לֶאֱכֹל לָעֶרֶב.

אוֹנֵן שֶׁעָבַד, אֵינוּ לוֹקֶה; וּמֻתָּר לִגַּע בַּקֳּדָשִׁים, אַף עַל פִּי שֶׁלֹּא טָבַל: שֶׁלֹּא עָשׂוּ מַעֲלָה, אֵלָא בַּאֲכִילָה; אֲבָל בִּנְגִיעָה, הֲרֵי הוּא טָהוֹר כְּמוֹ שֶׁיִּתְבָּאַר בִּמְקוֹמוֹ.

אֵיזֶה הוּא אוֹנֵן: זֶה שֶׁמֵּת לוֹ מֵת מִן הַקְּרוֹבִים שְׁהוּא חַיָּב לְהִתְאַבַּל עֲלֵיהֶן--בְּיוֹם הַמִּיתָה בִּלְבָד, הוּא שֶׁנִּקְרָא אוֹנֵן דִּין תּוֹרָה; וְלַיְלָה, הוּא אוֹנֵן מִדִּבְרֵי סוֹפְרִים.
וּמֵת שֶׁשָּׁהָה יָמִים, וְאַחַר כָּךְ נִקְבַּר--כָּל אוֹתָם הַיָּמִים שֶׁאַחַר יוֹם הַמִּיתָה, הוּא אוֹנֵן מִדִּבְרֵיהֶם; וְכֵן יוֹם הַקְּבוּרָה.
וְאֵינוּ תּוֹפֵס לֵילוֹ.

לְפִיכָּךְ מִי שֶׁמֵּת לוֹ מֵת, וּקְבָרוֹ לְאַחַר יוֹם הַמִּיתָה--כָּל יוֹם הַקְּבוּרָה, אֵינוּ מַקְרִיב וְאֵינוּ אוֹכֵל בַּקֳּדָשִׁים מִדִּבְרֵיהֶם; וְטוֹבֵל, וְאוֹכֵל לָעֶרֶב.
וְיוֹם שְׁמוּעָה קְרוֹבָה, וְיוֹם לִקּוּט עֲצָמוֹת--הֲרֵי הוּא כְּיוֹם קְבוּרָה, שְׁאֵינוּ תּוֹפֵס לֵילוֹ, וְאַפִלּוּ מִדִּבְרֵיהֶם; לְפִיכָּךְ טוֹבֵל, וְאוֹכֵל בַּקֳּדָשִׁים לָעֶרֶב.

אֲבָל יוֹם הַמִּיתָה--כְּשֵׁם שֶׁאָסוּר לֶאֱכֹל בּוֹ קֳדָשִׁים מִן הַתּוֹרָה, כָּךְ אָסוּר לֶאֱכֹל בְּלֵילוֹ מִדִּבְרֵיהֶם: חוּץ מִן הַפֶּסַח בִּלְבָד, שְׁהוּא אוֹכֵל לָעֶרֶב כְּמוֹ שֶׁיִּתְבָּאַר בִּמְקוֹמוֹ.

 הָאָבֵל אֵינוּ מְשַׁלֵּחַ קָרְבְּנוֹתָיו, כָּל שִׁבְעָה--אַפִלּוּ יַיִן אוֹ עֵצִים אוֹ לְבוֹנָה; וְכֵן הַמְּצֹרָע אֵינוּ מְשַׁלֵּחַ קָרְבְּנוֹתָיו--כָּל זְמָן שְׁאֵינוּ רָאוּי לְבִיאָה אֶל הַמַּחֲנֶה, אֵינוּ רָאוּי לַהַקְרָבָה.
אֲבָל הַמְּנֻדֶּה יֵשׁ בּוֹ סָפֵק, אִם מְשַׁלֵּחַ אוֹ אֵינוּ מְשַׁלֵּחַ; לְפִיכָּךְ אִם הִקְרִיבוּ עָלָיו, נִרְצָה.

 טְמֵא שֶׁרֶץ וְכַיּוֹצֶא בּוֹ, וְהֶעָרֵל--מְשַׁלְּחִין אֶת קָרְבְּנוֹתֵיהֶם, וּמַקְרִיבִין עֲלֵיהֶן: חוּץ מִפֶּסַח, שְׁאֵין שׁוֹחֲטִין אוֹתוֹ עַל טְמֵא שֶׁרֶץ; וְאֵין שׁוֹחֲטִין עַל הֶעָרֵל פֶּסַח, כְּמוֹ שֶׁיִּתְבָּאַר.
אֲבָל טְמֵא מֵת--אֵין מַקְרִיבִין עָלָיו קָרְבָּן כְּלָל, עַד שֶׁיִּטְהַר.

הִלְכּוֹת בִּיאַת הַמִּקְדָּשׁ פֵּרֶק ג 
מִצְוַת עֲשֵׂה לְשַׁלַּח כָּל הַטְּמֵאִים מִן הַמִּקְדָּשׁ, שֶׁנֶּאֱמָר "וִישַׁלְּחוּ מִן-הַמַּחֲנֶה, כָּל-צָרוּעַ וְכָל-זָב; וְכֹל, טָמֵא לָנָפֶשׁ" .
זֶה הַמַּחֲנֶה הָאָמוּר כָּאן--הוּא מַחֲנֵה שְׁכִינָה, שְׁהוּא מִפֶּתַח עֲזֶרֶת יִשְׂרָאֵל וְלִפְנִים.

שׁוֹמֵעַ אֲנִי שֶׁהַמְּצֹרָע וְהַזָּב וּטְמֵא מֵת, שְׁלָשְׁתָּן בְּמָקוֹם אֶחָד: תִּלְמֹד לוֹמַר בַּמְּצֹרָע "בָּדָד יֵשֵׁב, מִחוּץ לַמַּחֲנֶה מוֹשָׁבוֹ" --זֶה מַחֲנֵה יִשְׂרָאֵל, שְׁהוּא מִפֶּתַח יְרוּשָׁלַיִם וְלִפְנִים; מַה מְצֹרָע שֶׁטֻּמְאָתוֹ חֲמוּרָה, חָמוּר שִׁלּוּחוֹ מִשִּׁלּוּחַ חֲבֵרוֹ--אַף כָּל שֶׁטֻּמְאָתוֹ חֲמוּרָה, חָמוּר שִׁלּוּחוֹ מִשִּׁלּוּחַ חֲבֵרוֹ.

לְפִיכָּךְ מְשַׁלְּחִין אֶת הַמְּצֹרָע חוּץ לְשָׁלוֹשׁ מַחֲנוֹת, שְׁהוּא חוּץ לִירוּשָׁלַיִם, מִפְּנֵי שְׁהוּא מְטַמֵּא בַּבִּיאָה, מַה שְׁאֵין הַזָּב מְטַמֵּא.
וּמְשַׁלְּחִין זָבִין וְזָבוֹת נִדּוֹת וְיוֹלְדוֹת חוּץ לִשְׁתֵּי מַחֲנוֹת, שְׁהוּא חוּץ לְהַר הַבַּיִת, מִפְּנֵי שְׁהֶן מְטַמְּאִין הַמִּשְׁכָּב וְהַמּוֹשָׁב אַפִלּוּ מִתַּחַת הָאֶבֶן, מַה שְׁאֵין הַמֵּת מְטַמֵּא.

טְמֵא מֵת, אַפִלּוּ הַמֵּת עַצְמוֹ--מֻתָּר לְהִכָּנֵס לְהַר הַבַּיִת: שֶׁנֶּאֱמָר "וַיִּקַּח מֹשֶׁה אֶת-עַצְמוֹת יוֹסֵף, עִמּוֹ" , עִמּוֹ בְּמַחֲנֵה לְוִיָּה.

הַחֵיל--מְשַׁלְּחִין מִמֶּנּוּ גּוֹיִים, וּטְמֵאֵי מֵת, וּבוֹעֲלֵי נִדּוֹת; אֲבָל טְבוּל יוֹם נִכְנָס לְשָׁם, שֶׁכְּבָר טָבַל.
עֲזֶרֶת נָשִׁים, מְשַׁלְּחִין מִמֶּנָּה טְבוּל יוֹם; אֲבָל לֹא מְחֻסַּר כִּפּוּרִים, שֶׁמְּחֻסַּר כִּפּוּרִים הִעְרִיב שִׁמְשׁוֹ.
וְאִסּוּר טְבוּל יוֹם בְּמַחֲנֵה לְוִיָּה, מִדִּבְרֵי סוֹפְרִים.

 מֵעֲזֶרֶת יִשְׂרָאֵל וְלִפְנִים--אַפִלּוּ מְחֻסַּר כִּפּוּרִים לֹא יִכָּנֵס לְשָׁם, שֶׁעֲדַיִן לֹא טָהַר טַהְרָה גְּמוּרָה: שֶׁנֶּאֱמָר "וְכִפֶּר עָלֶיהָ הַכֹּהֵן, וְטָהֵרָה" , מִכְּלָל שֶׁעֲדַיִן לֹא גָמְרָה טַהְרָתָהּ.

 הַטָּמֵא הַמְּשֻׁלָּח מֵהַר הַבַּיִת--אִם נִכְנָס, עוֹבֵר בְּלֹא תַעֲשֶׂה וְלוֹקֶה: שֶׁנֶּאֱמָר "וְיָצָא אֶל-מִחוּץ לַמַּחֲנֶה" , זֶה מַחֲנֵה שְׁכִינָה; וְ"לֹא יָבֹא אֶל-תּוֹךְ הַמַּחֲנֶה" , זֶה מַחֲנֵה לְוִיָּה.

וְכֵן מְצֹרָע שֶׁנִּכְנַס לִירוּשָׁלַיִם, לוֹקֶה; אֲבָל אִם נִכְנַס לִשְׁאָר הֶעָרִים הַמֻּקָּפוֹת חוֹמָה--אַף עַל פִּי שְׁאֵינוּ רַשָּׁאי, לְפִי שֶׁנֶּאֱמָר "בָּדָד יֵשֵׁב" --אֵינוּ לוֹקֶה.
נִכְנַס הַמְּצֹרָע לְהַר הַבַּיִת, לוֹקֶה שְׁמוֹנִים; אֲבָל טְמֵא מֵת אוֹ טְבוּל יוֹם שֶׁנִּכְנַס לַעֲזֶרֶת נָשִׁים, אוֹ מְחֻסַּר כִּפּוּרִים שֶׁנִּכְנַס לַעֲזֶרֶת יִשְׂרָאֵל--אַף עַל פִּי שְׁאֵינוּ לוֹקֶה, מַכִּין אוֹתוֹ מַכַּת מַרְדּוּת.

 וּכְשֵׁם שֶׁשִּׁלּוּחַ טְמֵאִים מִן הַמִּקְדָּשׁ בַּעֲשֵׂה--כָּךְ אִם נִכְנְסוּ, עוֹבְרִים בְּלֹא תַעֲשֶׂה: שֶׁנֶּאֱמָר "וְלֹא יְטַמְּאוּ אֶת-מַחֲנֵיהֶם" , זֶה מַחֲנֵה שְׁכִינָה.
וּמְנַיִן שְׁאֵינוּ עוֹבֵר אֵלָא אִם נִכְנַס, אֲבָל אִם נָגַע בָּעֲזָרָה מֵאֲחוֹרֶיהָ פָּטוּר--תִּלְמֹד לוֹמַר בַּיּוֹלֶדֶת "וְאֶל-הַמִּקְדָּשׁ לֹא תָבֹא" .

 טָמֵא שֶׁנִּכְנַס לַמִּקְדָּשׁ--בְּמֵזִיד עָנוּשׁ כָּרֵת, שֶׁנֶּאֱמָר "וְאִם לֹא יְכַבֵּס, וּבְשָׂרוֹ לֹא יִרְחָץ--וְנָשָׂא, עֲוֹנוֹ" ; בְּשׁוֹגֵג מֵבִיא קָרְבַּן עוֹלֶה וְיוֹרֵד, שֶׁנֶּאֱמָר "אוֹ נֶפֶשׁ, אֲשֶׁר תִּגַּע בְּכָל-דָּבָר טָמֵא" .
וְאֵין חַיָּבִין כָּרֵת אוֹ קָרְבָּן אֵלָא מֵעֲזֶרֶת יִשְׂרָאֵל וְלִפְנִים, אוֹ עַל תּוֹסֶפֶת הָעֲזָרָה שֶׁנִּתְקַדְּשָׁה קִדּוּשׁ גָּמוּר כְּמוֹ שֶׁבֵּאַרְנוּ.

 וְאֵיזֶה הוּא הַטָּמֵא שֶׁחַיָּב כָּרֵת עַל הַמִּקְדָּשׁ--כָּל שֶׁנִּטְמָא בַּטְּמָאוֹת מִן הַמֵּת שֶׁהַנָּזִיר מְגַלֵּחַ עֲלֵיהֶם, שֶׁכְּבָר נִתְפָּרַשׁ בִּנְזִירוּת, אוֹ שֶׁיִּגַּע בָּאָדָם אוֹ בְּכֵלִים שֶׁנִּטְמְאוּ בְּאוֹתָן הַטְּמָאוֹת שֶׁהַנָּזִיר מְגַלֵּחַ עֲלֵיהֶם, שֶׁהֲרֵי הוּא שֵׁנִי לָרִאשׁוֹן שֶׁנָּגַע בְּמֵת, אוֹ שֶׁנִּטְמָא בִּשְׁאָר אָבוֹת הַטְּמָאוֹת שֶׁלַּתּוֹרָה, שֶׁיִּתְפָּרְשׂוּ בִּמְקוֹמָן.
כְּלָלוֹ שֶׁלַּדָּבָר: כָּל הַטָּעוּן בִּיאַת מַיִם מִן הַתּוֹרָה, חַיָּב כָּרֵת עַל בִּיאַת הַמִּקְדָּשׁ--וְאַפִלּוּ אַחַר שֶׁטָּבַל, עַד שֶׁיַּעְרִיב שִׁמְשׁוֹ; אֲבָל הַמִּטַּמֵּא בַּטְּמָאוֹת מִן הַמֵּת שְׁאֵין הַנָּזִיר מְגַלֵּחַ עֲלֵיהֶן--אַף עַל פִּי שְׁהוּא טָמֵא טֻמְאַת שִׁבְעָה, הֲרֵי זֶה פָּטוּר עַל בִּיאַת הַמִּקְדָּשׁ.

 וְכֵן הַנּוֹגֵעַ בְּכֵלִים שֶׁנָּגְעוּ בְּאָדָם שֶׁנָּגַע בְּמֵת, אוֹ שֶׁנָּגַע בְּאָדָם שֶׁנָּגַע בְּכֵלִים הַנּוֹגְעִים בְּמֵת--אַף עַל פִּי שְׁהוּא טָמֵא רִאשׁוֹן לְעִנְיַן תְּרוּמָה, וּלְטַמֵּא בְּשַׂר הַקֳּדָשִׁים--הֲרֵי זֶה פָּטוּר עַל בִּיאַת הַמִּקְדָּשׁ: שֶׁדְּבָרִים אֵלּוּ, הֲלָכָה מִפִּי הַקַּבָּלָה.
וְאַף עַל פִּי שְׁהוּא פָּטוּר, מַכִּין אוֹתוֹ מַכַּת מַרְדּוּת.

 הַמַּכְנִיס שֶׁרֶץ וְכַיּוֹצֶא בּוֹ לַמִּקְדָּשׁ, אוֹ שֶׁהִכְנִיס אָדָם טָמֵא לַמִּקְדָּשׁ--הֲרֵי זֶה חַיָּב כָּרֵת, שֶׁהֲרֵי טִמֵּא מִקְדַּשׁ ה'.
אֲבָל הַזּוֹרֵק כֵּלִים טְמֵאִים לַמִּקְדָּשׁ, אַפִלּוּ הָיוּ כֵּלִים שֶׁנָּגְעוּ בְּמֵת--פָּטוּר מִן הַכָּרֵת, אֲבָל חַיָּב מַלְקוּת: שֶׁנֶּאֱמָר "וְאִם לֹא יְכַבֵּס ..." --מִפִּי הַשְּׁמוּעָה לָמְדוּ עַל רְחִיצַת גּוּפוֹ, עָנוּשׁ כָּרֵת; עַל כִּבּוּס בְּגָדָיו, לוֹקֶה אַרְבָּעִים.

 יֵרָאֶה לִי שְׁאֵינוּ לוֹקֶה אֵלָא עַל בְּגָדִים שְׁהֶן אָב טֻמְאָה, כְּגוֹן בְּגָדִים שֶׁנָּגַע בָּהֶן זֶה הַטָּמֵא לְמֵת, שְׁהֶן אָב טֻמְאָה כְּמוֹ שֶׁיִּתְבָּאַר.
אֲבָל בֶּגֶד שְׁהוּא רִאשׁוֹן--אִם הִכְנִיסוֹ לַמִּקְדָּשׁ, אֵינוּ לוֹקֶה עָלָיו; אֲבָל מַכִּין אוֹתוֹ מַכַּת מַרְדּוּת.

 וְכֵן טָמֵא שֶׁהִכְנִיס יָדָיו לַמִּקְדָּשׁ, מַכִּין אוֹתוֹ מַכַּת מַרְדּוּת; וְכֵן כָּל הַטָּמֵא בְּאָב מֵאָבוֹת הַטְּמָאוֹת שֶׁלְּדִבְרֵיהֶם, אוֹ שֶׁאָכַל אֹכָלִין טְמֵאִים, וְשָׁתָה מַשְׁקִין טְמֵאִים, וְנִכְנַס לַמִּקְדָּשׁ בְּמֵזִיד קֹדֶם שֶׁיִּטְבֹּל--מַכִּין אוֹתוֹ מַכַּת מַרְדּוּת.

 טָמֵא שֶׁנִּכְנַס לַמִּקְדָּשׁ דֶּרֶךְ גַּגּוֹת--פָּטוּר, שֶׁנֶּאֱמָר "וְאֶל-הַמִּקְדָּשׁ לֹא תָבֹא" : דֶּרֶךְ בִּיאָה, חִיְּבָה תּוֹרָה.
וְאַף עַל פִּי שְׁהוּא פָּטוּר, מַכִּין אוֹתוֹ מַכַּת מַרְדּוּת; אַפִלּוּ נִכְנַס בְּמִגְדָּל הַפּוֹרֵחַ בָּאַוֵּיר, מַכִּין אוֹתוֹ מַכַּת מַרְדּוּת, בֵּין שֶׁנִּכְנַס בְּמִגְדָּל דֶּרֶךְ גַּגּוֹת, בֵּין שֶׁנִּכְנַס בּוֹ דֶּרֶךְ פְּתָחִים.

 כָּל מָקוֹם שֶׁחַיָּבִים עַל זְדוֹנוֹ כָּרֵת, וְעַל שִׁגְגָתוֹ קָרְבָּן--אִם נִמְצֵאת שָׁם טֻמְאָה בַּשַּׁבָּת, מוֹצִיאִין אוֹתָהּ; וּשְׁאָר הַמְּקוֹמוֹת, כּוֹפִין עָלָיו כְּלִי עַד אַחַר הַשַּׁבָּת.
וְכִשְׁהֶן מוֹצִיאִין, אֵין מוֹצִיאִין אוֹתוֹ אֵלָא בִּפְשׁוּטֵי כְּלֵי עֵץ שְׁאֵין מְקַבְּלִין טֻמְאָה--שֶׁלֹּא לְרַבּוֹת אֶת הַטֻּמְאָה.

 אֶחָד טָמֵא שֶׁנִּכְנַס לְמִקְדָּשׁ טָהוֹר, אוֹ טָהוֹר שֶׁנִּכְנַס לַמִּקְדָּשׁ שֶׁיֵּשׁ בּוֹ טֻמְאָה, כְּגוֹן שֶׁהָיָה מֵת תַּחַת אֹהֶל בַּמִּקְדָּשׁ, וְנִכְנַס הוּא תַּחַת הָאֹהֶל--הֲרֵי זֶה חַיָּב כָּרֵת, שֶׁהֲרֵי בִּיאָתוֹ וְטֻמְאָתוֹ בָּאִין כְּאַחַת.

נִכְנַס לַמִּקְדָּשׁ וְנִטְמָא שָׁם אַחַר שֶׁנִּכְנַס, אַפִלּוּ טִמֵּא עַצְמוֹ שָׁם בְּמֵזִיד--יְמַהַר וְיִבָּהֵל וְיֵצֵא בְּדֶרֶךְ קְצָרָה.
וְאָסוּר לוֹ לִשְׁהוֹת, אוֹ לְהִשְׁתַּחֲווֹת, אוֹ לָצֵאת בְּדֶרֶךְ אֲרוּכָה.
וְאִם שָׁהָה, אוֹ שֶׁיָּצָא בָּאֲרוּכָה, אַף עַל פִּי שֶׁלֹּא שָׁהָה, אוֹ שֶׁהִחְזִיר פָּנָיו לַהֵיכָל וְהִשְׁתַּחֲוָה, אַף עַל פִּי שֶׁלֹּא שָׁהָה--חַיָּב כָּרֵת; וְאִם הָיָה שׁוֹגֵג, מֵבִיא קָרְבָּן.

 לֹא הִחְזִיר פָּנָיו, אֵלָא הִשְׁתַּחֲוָה דֶּרֶךְ יְצִיאָתוֹ כְּלַפֵּי חוּץ--פָּטוּר, אֵלָא אִם כֵּן שָׁהָה כַּשֵּׁעוּר.
וְכַמָּה שֵׁעוּר שְׁהִיָּתוֹ: כְּדֵי לִקְרוֹת "וַיִּכְרְעוּ אַפַּיִם אַרְצָה עַל-הָרִצְפָה, וַיִּשְׁתַּחֲווּ, וְהֹדוֹת לַה' כִּי טוֹב, כִּי לְעוֹלָם חַסְדּוֹ" ; וְזֶה הוּא שֵׁעוּר הִשְׁתַּחֲוָיָה.
וְאֵיזוֹ הִיא דֶּרֶךְ אֲרוּכָה, כָּל שֶׁאִפְשָׁר לוֹ לָצֵאת מִן הַמִּקְדָּשׁ בְּדֶרֶךְ קְצָרָה מִמֶּנָּה.

יָצָא בַּקְּצָרָה--אַף עַל פִּי שֶׁלֹּא רָץ אֵלָא הָלַךְ עָקֵב בְּצַד גֻּדָּל, אַפִלּוּ כָּל הַיּוֹם כֻּלּוֹ--פָּטוּר; יָצָא בָּאֲרוּכָה--אַף עַל פִּי שֶׁרָץ וְדָחַק עַצְמוֹ בְּכָל כּוֹחוֹ, וְנִמְצָא שֵׁעוּר זְמָן שֶׁהָלַךְ בּוֹ הָאֲרוּכָה פָּחוּת מִשֵּׁעוּר הַזְּמָן שֶׁמְּהַלֵּךְ כָּל אָדָם בַּקְּצָרָה--הוֹאִיל וְיָצָא בָּאֲרוּכָה, חַיָּב.

יָצָא בַּקְּצָרָה, וְהָלַךְ מְעַט וְעָמַד וְשָׁהָה מְעַט, וְחָזַר וְהָלַךְ וְשָׁהָה מְעַט, עַד שֶׁנִּצְטָרַף מִכָּל הַשְּׁהִיּוֹת כְּדֵי הִשְׁתַּחֲוָיָה--בְּמֵזִיד, אֵינוּ לוֹקֶה; בְּשׁוֹגֵג, אֵינוּ מֵבִיא קָרְבָּן: מִפְּנֵי שֶׁהַדָּבָר סָפֵק.
אֲבָל מַכִּין אוֹתוֹ מַכַּת מַרְדּוּת.

הִלְכּוֹת בִּיאַת הַמִּקְדָּשׁ פֵּרֶק ד 
טָמֵא שֶׁעָבַד בַּמִּקְדָּשׁ--חִלַּל עֲבוֹדָתוֹ וְחַיָּב מִיתָה בִּידֵי שָׁמַיִם עַל עֲבוֹדָתוֹ, אַף עַל פִּי שֶׁלֹּא שָׁהָה: שֶׁנֶּאֱמָר "וְיִנָּזְרוּ מִקָּדְשֵׁי בְנֵי-יִשְׂרָאֵל, וְלֹא יְחַלְּלוּ, אֶת-שֵׁם קָדְשִׁי" , הֲרֵי זוֹ אַזְהָרָה לָעוֹבֵד בְּטֻמְאָה; וּלְהַלָּן הוּא אוֹמֵר "וּמֵתוּ בוֹ, כִּי יְחַלְּלֻהוּ" --מַה חִלּוּל הָאָמוּר כָּאן מִיתָה בִּידֵי שָׁמַיִם, אַף כָּאן מִיתָה בִּידֵי שָׁמַיִם.
וְכָל לָאו שֶׁחַיָּבִין עָלָיו מִיתָה בִּידֵי שָׁמַיִם, לוֹקִין עָלָיו.

אַף עַל פִּי שְׁאִם עָבַד בְּטֻמְאָה, אֵינוּ חַיָּב בְּבֵית דִּין אֵלָא מַלְקוּת, אֶחָיו הַכּוֹהֲנִים לֹא הָיוּ מְבִיאִין אוֹתוֹ לְבֵית דִּין, אֵלָא מוֹצִיאִין אוֹתוֹ לַחוּץ וּפוֹצְעִין אֶת מוֹחוֹ בְּיָדָן; וְאֵין מְמַחִין עֲלֵיהֶן בְּכָּךְ.

וְהֵיאַךְ אִפְשָׁר לוֹ לַעֲבֹד וְלֹא יִשְׁהֶה עַד שֶׁיִּתְחַיַּב כָּרֵת, אֵלָא מִיתָה בִּידֵי שָׁמַיִם בִּלְבָד: כְּגוֹן שֶׁנִּטְמָא בָּעֲזָרָה, וְיָצָא בִּקְצָרָה, וּבִיצִיאָתוֹ הָיָה צִנּוֹר בְּיָדוֹ, וְהָפַךְ בּוֹ אֵבֶר עַל גַּבֵּי הָאֵשׁ בַּמִּזְבֵּחַ וְקֵרַב שְׂרֵפָתוֹ--שֶׁכָּל קֵרוּב עֲבוֹדָה, הֲרֵי הוּא כַּעֲבוֹדָה.

וְכֵן טָמֵא שֶׁטָּבַל וְעָבַד קֹדֶם שֶׁיַּעְרִיב שִׁמְשׁוֹ--עֲבוֹדָתוֹ פְּסוּלָה, וְחַיָּב מִיתָה בִּידֵי שָׁמַיִם: שֶׁנֶּאֱמָר "וְלֹא יְחַלְּלוּ, שֵׁם אֱלֹהֵיהֶם" --מִפִּי הַשְּׁמוּעָה לָמְדוּ שֶׁזּוֹ אַזְהָרָה לִטְבוּל יוֹם שֶׁעָבַד, שֶׁעֲדַיִן טָמֵא הוּא, שֶׁנֶּאֱמָר "וּבָא הַשֶּׁמֶשׁ, וְטָהֵר" , מִכְּלַל שֶׁעֲדַיִן לֹא טָהַר.
אֲבָל מְחֻסַּר כִּפּוּרִים שֶׁעָבַד--אַף עַל פִּי שֶׁעֲבוֹדָתוֹ פְּסוּלָה וְחִלַּל, הֲרֵי זֶה פָּטוּר.
וּמְנַיִן שֶׁעֲבוֹדָתוֹ פְּסוּלָה: שֶׁנֶּאֱמָר "וְכִפֶּר עָלֶיהָ הַכֹּהֵן, וְטָהֵרָה" , מִכְּלַל שֶׁעֲדַיִן לֹא נִגְמְרָה טַהְרָתָהּ; וְהוּא הַדִּין לְכָל מְחֻסְּרֵי כִּפּוּרִים.

 כּוֹהֵן שֶׁעָבַד, וְאַחַר כָּךְ נוֹדַע שֶׁהָיָה טָמֵא--אִם הִיא טֻמְאָה יְדוּעָה--כָּל הַקָּרְבָּנוֹת שֶׁהִקְרִיב פְּסוּלִין, שֶׁהֲרֵי עֲבוֹדָתוֹ חֻלִּין; וְאִם הִיא טֻמְאַת הַתְּהוֹם--הַצִּיץ מְרַצֶּה, וְכָל הַקָּרְבָּנוֹת שֶׁהִקְרִיב נִרְצוּ.
וְאַפִלּוּ נוֹדַע לוֹ שְׁהוּא טָמֵא קֹדֶם שֶׁיִּזְרֹק הַדָּם, וְזָרַק--הֻרְצָה: שֶׁהַצִּיץ מְרַצֶּה עַל טֻמְאַת הַתְּהוֹם, אַף עַל פִּי שְׁהוּא מֵזִיד.
וּכְבָר בֵּאַרְנוּ טֻמְאַת הַתְּהוֹם, בִּנְזִירוּת.

 וְכֵן הַצִּיץ מְרַצֶּה עַל טֻמְאַת דְּבָרִים הַקְּרֵבִין, שֶׁנֶּאֱמָר "וְהָיָה, עַל-מֵצַח אַהֲרֹן, וְנָשָׂא אַהֲרֹן אֶת-עֲוֹן הַקֳּדָשִׁים" .
אֲבָל אֵינוּ מְרַצֶּה עַל טֻמְאַת הַנֶּאֱכָלִין; וְלֹא עַל טֻמְאַת הָאָדָם שֶׁנִּטְמָא בְּטֻמְאָה יְדוּעָה, אֵלָא אִם כֵּן הָיְתָה הַטֻּמְאָה הַדְּחוּיָה בַּצִּבּוּר, שֶׁהַצִּיץ מְרַצֶּה עָלֶיהָ.
וְאֵין הַצִּיץ מְרַצֶּה אֵלָא בִּזְמָן שְׁהוּא עַל מִצְחוֹ, שֶׁנֶּאֱמָר "וְהָיָה עַל-מִצְחוֹ תָּמִיד, לְרָצוֹן לָהֶם לִפְנֵי ה'" .

 כָּל קָרְבָּן שְׁאֵין קָבוּעַ לוֹ זְמָן--אֵינוּ דּוֹחֶה לֹא אֶת הַשַּׁבָּת, וְלֹא אֶת הַטֻּמְאָה: שְׁאִם לֹא יִקְרַב הַיּוֹם, יִקְרַב לְמָחָר וּלְמָחָר מָחָר.
וְכָל קָרְבָּן שֶׁקָּבוּעַ לוֹ זְמָן, בֵּין קָרְבַּן צִבּוּר בֵּין קָרְבַּן יָחִיד--דּוֹחֶה אֶת הַשַּׁבָּת, וְדוֹחֶה אֶת הַטֻּמְאָה: וְלֹא כָּל הַטְּמָאוֹת הוּא דּוֹחֶה, אֵלָא טֻמְאַת הַמֵּת לְבַדָּהּ.

 כָּל קָרְבְּנוֹת הַצִּבּוּר, קָבוּעַ זְמַנָּם; לְפִיכָּךְ כֻּלָּן דּוֹחִין אֶת הַשַּׁבָּת, וְאֶת טֻמְאַת הַמֵּת.
וְכָל קָרְבָּן מֵהֶן שֶׁקָּרַב בְּטֻמְאָה, אֵינוּ נֶאֱכָל; אֵלָא מַקְטִירִין מִמֶּנּוּ דְּבָרִים הָרְאוּיִין לְהַקְטָרָה, וְהַשְּׁאָר הָרָאוּי לַאֲכִילָה נִשְׂרָף, כִּשְׁאָר קֳדָשִׁים שֶׁנִּטְמְאוּ.

 כֵּיצַד דּוֹחֶה אֶת הַטֻּמְאָה: הִגִּיעַ זְמַנּוֹ שֶׁלְּאוֹתוֹ קָרְבָּן, וְהָיוּ רֹב הַקָּהָל שֶׁמַּקְרִיבִין אוֹתוֹ טְמֵאִים לְמֵת, אוֹ שֶׁהָיוּ הַקָּהָל טְהוֹרִים, וְהָיוּ הַכּוֹהֲנִים הַמַּקְרִיבִין טְמֵאִים לְמֵת, אוֹ שֶׁהָיוּ אֵלּוּ וְאֵלּוּ טְהוֹרִים, וְהָיוּ כְּלֵי הַשָּׁרֵת טְמֵאִים בְּמֵת--הֲרֵי זֶה יֵעָשֶׂה בְּטֻמְאָה; וְיִתְעַסְּקוּ בּוֹ הַטְּמֵאִים וְהַטְּהוֹרִים כְּאֶחָד, וְיִכָּנְסוּ כֻּלָּן לָעֲזָרָה.

אֲבָל הַטְּמֵאִים בְּטֻמְאָה אַחֶרֶת, כְּגוֹן זָבִין וְזָבוֹת וְנִדּוֹת וּטְמֵאֵי שֶׁרֶץ וּנְבֵלָה וְכַיּוֹצֶא בָּהֶן--לֹא יִתְעַסְּקוּ בּוֹ וְלֹא יִכָּנְסוּ לָעֲזָרָה, וְאַף עַל פִּי שֶׁנַּעֲשָׂה בְּטֻמְאָה; וְאִם עָבְרוּ וְעָשׂוּ, אוֹ נִכְנְסוּ לָעֲזָרָה--חַיָּבִין כָּרֵת עַל הַבִּיאָה, וּמִיתָה עַל הָעֲבוֹדָה: שֶׁלֹּא נִדְחֵית אֵלָא טֻמְאַת הַמֵּת בִּלְבָד.
וּפֶסַח שֶׁבָּא בְּטֻמְאָה, וְדָחֲקוּ טְמֵאֵי מֵת וְנִכְנְסוּ לַהֵיכָל--פְּטוּרִין: אַף עַל פִּי שֶׁלֹּא הֻתְּרוּ אֵלָא לָעֲזָרָה--הוֹאִיל וְאֵין אֲנִי קוֹרֶא בָּהֶם "אֶל-מִחוּץ לַמַּחֲנֶה תְּשַׁלְּחוּם" , הֲרֵי אֵלּוּ פְּטוּרִין.

 הָיוּ מִקְצַת בֵּית אָב טְמֵאִים, וּמִקְצָתָם טְהוֹרִים--אַף עַל פִּי שֶׁרֻבָּן טְמֵאֵי מֵת, לֹא יַקְרִיבוּ אֵלָא הַטְּהוֹרִים; הָיָה כָּל בֵּית הָאָב טְמֵאֵי מֵת, יָבִיאוּ בֵּית אָב אַחֵר; הָיְתָה כָּל הַמִּשְׁמָרָה טְמֵאֵי מֵת, מְחַזְּרִין עַל מִשְׁמָרָה אַחֶרֶת.
אִם הָיוּ רֹב הַכּוֹהֲנִים הַנִּמְצָאִים שָׁם בִּירוּשָׁלַיִם בַּזְּמָן הַקָּבוּעַ טְמֵאִים, יַעֲשׂוּ בְּטֻמְאָה.

 וּמִפְּנֵי מַה מְחַזְּרִין עַל הַטְּהוֹרִים מִבֵּית אָב אַחֵר: מִפְּנֵי שֶׁהַטֻּמְאָה לֹא הֻתְּרָה בַּצִּבּוּר, אֵלָא בְּאִסּוּרָהּ עוֹמֶדֶת, וּדְחוּיָה הִיא עַתָּה, מִפְּנֵי הַדֹּחַק; וְאֵין דּוֹחִין כָּל דָּבָר הַנִּדְחֶה, אֵלָא בִּמְקוֹם שְׁאֵי אִפְשָׁר.
וּמִפְּנֵי זֶה, צְרִיכָה צִיץ לְרַצּוֹת עָלֶיהָ.

 וּמְנַיִן שֶׁטֻּמְאַת מֵת דְּחוּיָה בַּצִּבּוּר: שֶׁנֶּאֱמָר "וַיְהִי אֲנָשִׁים, אֲשֶׁר הָיוּ טְמֵאִים לְנֶפֶשׁ אָדָם ..." --כָּךְ לָמְדוּ מִפִּי הַשְּׁמוּעָה, שֶׁאֲנָשִׁים יְחִידִים, הֶם שֶׁיִּדָּחוּ לְפֶסַח שֵׁנִי, אִם הָיוּ טְמֵאִים; אֲבָל צִבּוּר שֶׁהָיוּ טְמֵאֵי מֵת, אֵינָן נִדְחִין, אֵלָא הַטֻּמְאָה תִּדָּחֶה מִפְּנֵיהֶם, וְיַעֲשׂוּ פֶּסַח בְּטֻמְאָה.
וְהוּא הַדִּין לְכָל קָרְבָּן שֶׁקָּבוּעַ לוֹ זְמָן כַּפֶּסַח, שְׁהוּא דּוֹחֶה אֶת הַטֻּמְאָה.

 וַהֲרֵי הַדָּבָר מְפֹרָשׁ בַּכְּתוּבִים, שֶׁנֶּאֱמָר שָׁם "כִּי-רַבַּת בַּקָּהָל, אֲשֶׁר לֹא-הִתְקַדָּשׁוּ; וְהַלְוִיִּם עַל-שְׁחִיטַת הַפְּסָחִים, לְכֹל לֹא טָהוֹר ...
כִּי מַרְבִּית הָעָם רַבַּת מֵאֶפְרַיִם וּמְנַשֶּׁה יִשָּׂשׂכָר וּזְבֻלוּן, לֹא הִטֶּהָרוּ" .

וּמַה הוּא זֶה שֶׁנֶּאֱמָר "כִּי-אָכְלוּ אֶת-הַפֶּסַח, בְּלֹא כַכָּתוּב" --מִפְּנֵי שֶׁעִבַּר אֶת אוֹתָהּ הַשָּׁנָה מִפְּנֵי הַטֻּמְאָה, שֶׁנֶּאֱמָר "וַיִּוָּעַץ הַמֶּלֶךְ וְשָׂרָיו וְכָל-הַקָּהָל, בִּירוּשָׁלַיִם, לַעֲשׂוֹת הַפֶּסַח, בַּחֹדֶשׁ הַשֵּׁנִי.
כִּי לֹא יָכְלוּ לַעֲשֹׂתוֹ, בָּעֵת הַהִיא: כִּי הַכֹּהֲנִים לֹא-הִתְקַדְּשׁוּ לְמַדַּי" .
וּכְבָר בֵּאַרְנוּ בְּקִדּוּשׁ הַחֹדֶשׁ, שְׁאֵין מְעַבְּרִין אֶת הַשָּׁנָה לְכַתְּחִלָּה מִפְּנֵי הַטֻּמְאָה.

 וְעוֹד אַחֶרֶת הָיְתָה שָׁם בְּאוֹתָהּ הַשָּׁנָה, שֶׁעִבַּר חִזְקִיָּה הַמֶּלֶךְ אֶת הַשָּׁנָה בְּיוֹם שְׁלוֹשִׁים שֶׁלַּאֲדָר, שֶׁרָאוּי לִהְיוֹת רֹאשׁ חֹדֶשׁ נִיסָן, וְעָשָׂה אוֹתוֹ הַחֹדֶשׁ אֲדָר שֵׁנִי; וְלֹא הוֹדוּ לוֹ חֲכָמִים--שְׁאֵין מְעַבְּרִין בְּיוֹם זֶה, כְּמוֹ שֶׁבֵּאַרְנוּ בְּקִדּוּשׁ הַחֹדֶשׁ.

וּמִפְּנֵי דְּבָרִים אֵלּוּ שֶׁעָשָׂה שֶׁלֹּא כַּהֲלָכָה, נֶאֱמָר "כִּי-אָכְלוּ אֶת-הַפֶּסַח, בְּלֹא כַכָּתוּב" .
וּבִקַּשׁ רַחֲמִים עַל עַצְמוֹ וְעַל הַחֲכָמִים שֶׁהִסְכִּימוּ עַל מַעֲשָׂיו, שֶׁנֶּאֱמָר "כִּי הִתְפַּלֵּל חִזְקִיָּה עֲלֵיהֶם לֵאמֹר, ה' הַטּוֹב יְכַפֵּר בְּעַד" ; וְנֶאֱמָר "וַיִּשְׁמַע ה' אֶל-חִזְקִיָּה, וַיִּרְפָּא אֶת-הָעָם" , זֶה שֶׁנִּרְצָה קָרְבָּנָם.

הִלְכּוֹת בִּיאַת הַמִּקְדָּשׁ פֵּרֶק ה 
מִצְוַת עֲשֵׂה לְקַדַּשׁ כּוֹהֵן הָעוֹבֵד יָדָיו וְרַגְלָיו, וְאַחַר כָּךְ יַעֲבֹד--שֶׁנֶּאֱמָר "וְרָחֲצוּ ...
מִמֶּנּוּ, אֶת-יְדֵיהֶם, וְאֶת-רַגְלֵיהֶם" .
וְכוֹהֵן שֶׁעָבַד וְלֹא קִדַּשׁ יָדָיו וְרַגְלָיו שַׁחְרִית--חַיָּב מִיתָה בִּידֵי שָׁמַיִם, שֶׁנֶּאֱמָר "יִרְחֲצוּ-מַיִם--וְלֹא יָמֻתוּ" ; וַעֲבוֹדָתוֹ פְּסוּלָה, בֵּין כּוֹהֵן הִדְיוֹט בֵּין כּוֹהֵן גָּדוֹל.

וּמְנַיִן שֶׁעֲבוֹדָתוֹ פְּסוּלָה: שֶׁנֶּאֱמָר "חֻקַּת עוֹלָם לוֹ, וּלְזַרְעוֹ" , וּבְבִגְדֵי כְּהֻנָּה הוּא אוֹמֵר "חֻקַּת עוֹלָם" --מַה מְחֻסַּר בְּגָדִים מְחַלֵּל עֲבוֹדָה כְּמוֹ שֶׁבֵּאַרְנוּ, אַף מִי שֶׁלֹּא רָחַץ יָדָיו וְרַגְלָיו מְחַלֵּל עֲבוֹדָה.

אֵין הַכּוֹהֵן צָרִיךְ לְקַדַּשׁ בֵּין כָּל עֲבוֹדָה וַעֲבוֹדָה, אֵלָא פַּעַם אַחַת מְקַדֵּשׁ בַּבֹּקֶר וְעוֹבֵד וְהוֹלֵךְ כָּל הַיּוֹם כֻּלּוֹ וְכָל הַלַּיְלָה: וְהוּא--שֶׁלֹּא יֵצֵא מִן הַמִּקְדָּשׁ, וְלֹא יִישַׁן, וְלֹא יַטִּיל מַיִם, וְלֹא יַסִּיחַ דַּעְתּוֹ; וְאִם עָשָׂה אֶחָד מֵאַרְבַּעְתָּן, צָרִיךְ לַחְזֹר וּלְקַדַּשׁ.

יָצָא מִן הַמִּקְדָּשׁ וְחָזַר וְעָבַד, וְלֹא קִדַּשׁ--אִם לֹא הִסִּיחַ דַּעְתּוֹ, עֲבוֹדָתוֹ כְּשֵׁרָה.
וְזֶה הַכְּלָל הָיָה בַּמִּקְדָּשׁ: אֵין אָדָם נִכְנָס לָעֲזָרָה לָעֲבוֹדָה, אַף עַל פִּי שְׁהוּא טָהוֹר, עַד שְׁהוּא טוֹבֵל.
וְכָל הַמֵּסֵךְ אֶת רַגְלָיו, טָעוּן טְבִילָה; וְכָל הַמַּטִּיל מַיִם, טָעוּן קִדּוּשׁ יָדַיִם וְרַגְלַיִם.

יָצָא חוּץ לְחוֹמַת הָעֲזָרָה--אִם לִשְׁהוֹת בַּחוּץ יָצָא--כְּשֶׁחוֹזֵר, טָעוּן טְבִילָה; וְאִם לַחְזֹר מִיָּד יָצָא--כְּשֶׁחוֹזֵר, טָעוּן קִדּוּשׁ יָדַיִם וְרַגְלַיִם בִּלְבָד.
וְאִם לֹא טָבַל וְלֹא קִדַּשׁ, וְעָבַד--הוֹאִיל וְלֹא הִסִּיחַ דַּעְתּוֹ, וְלֹא הֵסֵךְ רַגְלָיו, וְלֹא הִטִּיל מַיִם--עֲבוֹדָתוֹ כְּשֵׁרָה.

הוֹצִיא יָדָיו חוּץ לְחוֹמַת הָעֲזָרָה, אֵינוּ צָרִיךְ לַחְזֹר וּלְקַדַּשׁ.
נִטְמְאוּ יָדָיו--מַטְבִּילָן, וְהֶן טְהוֹרִין; וְאֵינוּ צָרִיךְ לַחְזֹר וּלְקַדַּשׁ.
נִטְמָא גּוּפוֹ בַּאֲכִילַת אֹכָלִין טְמֵאִין, אוֹ שְׁתִיַּת מַשְׁקִין טְמֵאִין, וְטָבַל--אַף עַל פִּי שְׁאֵינוּ צָרִיךְ הַעְרֵב שֶׁמֶשׁ, חוֹזֵר וּמְקַדֵּשׁ אַחַר טְבִילָה: שֶׁכָּל טוֹבֵל--מְקַדֵּשׁ יָדָיו וְרַגְלָיו, וְאַחַר כָּךְ עוֹבֵד.
וְאִם לֹא קִדַּשׁ--הוֹאִיל וְלֹא הִסִּיחַ דַּעְתּוֹ, לֹא חִלַּל.

כּוֹהֵן גָּדוֹל שֶׁלֹּא טָבַל, וְלֹא קִדַּשׁ יָדָיו וְרַגְלָיו, בֵּין בְּגָדִים לִבְגָדִים וּבֵין עֲבוֹדָה לָעֲבוֹדָה בְּיוֹם הַכִּפּוּרִים, וְעָבַד--עֲבוֹדָתוֹ כְּשֵׁרָה: הוֹאִיל וְאוֹתָן הַטְּבִילוֹת וְהַקִּדּוּשִׁין אֵינָן שׁוֹוִים בְּאַהֲרוֹן וּבָנָיו, וְנֶאֱמָר "וְרָחֲצוּ מִמֶּנּוּ אַהֲרֹן וּבָנָיו" --דָּבָר הַשּׁוֹוֶה בְּכָל הַכּוֹהֲנִים מְעַכֵּב, שְׁהוּא קִדּוּשׁ רִאשׁוֹן.

קִדַּשׁ יָדָיו הַיּוֹם, צָרִיךְ לַחְזֹר וּלְקַדַּשׁ לְמָחָר--אַף עַל פִּי שֶׁלֹּא יָשַׁן כָּל הַלַּיְלָה, שֶׁהַיָּדַיִם נִפְסָלוֹת בַּלִּינָה; קִדַּשׁ בַּלַּיְלָה, וְהִקְטִיר הַחֲלָבִים כָּל הַלַּיְלָה--צָרִיךְ לַחְזֹר וּלְקַדַּשׁ בַּיּוֹם, לַעֲבוֹדַת הַיּוֹם.
קִדַּשׁ יָדָיו וְרַגְלָיו לִתְרוּמַת הַדֶּשֶׁן--אַף עַל פִּי שְׁהוּא מְקַדֵּשׁ קֹדֶם שֶׁתַּעֲלֶה הַשֶּׁמֶשׁ, אֵינוּ צָרִיךְ לַחְזֹר וּלְקַדַּשׁ אַחַר שֶׁהֵאִיר הַיּוֹם: שֶׁהֲרֵי בִּתְחִלַּת עֲבוֹדַת הַיּוֹם קִדַּשׁ.

 מִצְוָה לְקַדַּשׁ מִמֵּי הַכִּיּוֹר.
וְאִם קִדַּשׁ מֵאֶחָד מִכְּלֵי הַשָּׁרֵת, הֲרֵי זֶה כָּשֵׁר; אֲבָל כְּלֵי הַחֹל, אֵינָם מְקַדְּשִׁין.
קִדַּשׁ בִּכְלִי שָׁרֵת בַּחוּץ, אוֹ בִּכְלִי חֹל בִּפְנִים, וְעָבַד--עֲבוֹדָתוֹ פְּסוּלָה.
וְאֵין מְקַדְּשִׁין בְּתוֹךְ הַכִּיּוֹר, אוֹ בְּתוֹךְ כְּלִי הַשָּׁרֵת--אֵלָא מֵהֶן: שֶׁנֶּאֱמָר "וְרָחֲצוּ אַהֲרֹן וּבָנָיו, מִמֶּנּוּ" , לֹא בְּתוֹכוֹ; וְאִם קִדַּשׁ בְּתוֹכוֹ, וְעָבַד--לֹא חִלַּל.
הִטְבִּיל יָדָיו וְרַגְלָיו בְּמֵי מִקְוָה, אַפִלּוּ בְּמַעְיָן--אֵין זֶה קִדּוּשׁ כְּלָל, עַד שֶׁיִּרְחֹץ בִּכְלִי; וּבְכָל כְּלֵי הַקֹּדֶשׁ מְקַדְּשִׁין, בֵּין שֶׁיֵּשׁ בּוֹ רְבִיעִית בֵּין שְׁאֵין בּוֹ כְּדֵי רְבִיעִית.

 כָּל הַמֵּימוֹת כְּשֵׁרִים לְקִדּוּשׁ, בֵּין מַיִם חַיִּים בֵּין מֵי מִקְוָה, וּבִלְבָד שֶׁלֹּא יִשְׁתַּנֶּה מַרְאֵהֶן, אֵלָא יִהְיוּ כַּמַּיִם הַכְּשֵׁרִים לִטְבִילָה.
טִיט הַנָּרוֹק שֶׁהַפָּרָה שׁוֹחָה וְשׁוֹתָה מִמֶּנּוּ, מַשְׁלִים לְמֵי כִּיּוֹר.
זֶה הַכְּלָל--כָּל הַמַּשְׁלִים לְמֵי מִקְוָה, מַשְׁלִים לְמֵי כִּיּוֹר.

 כַּמָּה מַיִם צְרִיכִין לִהְיוֹת בַּכִּיּוֹר: אֵין פָּחוּת מִכְּדֵי לְקַדַּשׁ מִמֶּנּוּ אַרְבָּעָה כּוֹהֲנִים--שֶׁנֶּאֱמָר "אַהֲרֹן וּבָנָיו" , וְהָיוּ אֶלְעָזָר וְאִיתָמָר וּפִינְחָס עִמָּהֶם; הֲרֵי אַרְבָּעָה.

 מֵי כִּיּוֹר נִפְסָלִין בַּלִּינָה, כְּמוֹ שֶׁבֵּאַרְנוּ.
וְכֵיצַד הָיוּ עוֹשִׂין: מַשְׁקִיעִין אוֹתוֹ בְּמֵי מִקְוָה אוֹ בְּמַעְיָן, וּלְמָחָר מַעֲלִין אוֹתוֹ; אוֹ מְמַלְּאִין אוֹתוֹ בְּכָל יוֹם בַּבֹּקֶר.

 הַיָּם שֶׁעָשָׂה שְׁלֹמֹה כְּמִקְוָה הָיָה, מִפְּנֵי שֶׁאַמָּה שֶׁלְּמַיִם הָיְתָה עוֹבֶרֶת בְּתוֹכוֹ מֵעֵין עֵיטָם; לְפִיכָּךְ לֹא הָיוּ מֵימָיו נִפְסָלִין בַּלִּינָה כְּמֵי הַכִּיּוֹר, וּמִמֶּנּוּ הָיוּ מְמַלְּאִין הַכִּיּוֹר.

 כֵּיצַד מִצְוַת קִדּוּשׁ: מַנִּיחַ יָדוֹ הַיְּמָנִית עַל גַּבֵּי רַגְלוֹ הַיְּמָנִית, וְיָדוֹ הַשְּׂמָאלִית עַל גַּבֵּי רַגְלוֹ הַשְּׂמָאלִית, וְשׁוֹחֶה וּמְקַדֵּשׁ; וְכָל הַחוֹצֵץ בִּטְבִילָה, חוֹצֵץ בְּקִדּוּשׁ יָדַיִם וְרַגְלַיִם.
וְאֵינוּ מְקַדֵּשׁ כִּשְׁהוּא יוֹשֵׁב, מִפְּנֵי שְׁהוּא כַּעֲבוֹדָה, וְאֵין עֲבוֹדָה אֵלָא מֵעוֹמֵד, שֶׁנֶּאֱמָר "לַעֲמֹד לְשָׁרֵת" .
וְכָל הָעוֹבֵד, וְהוּא יוֹשֵׁב--חִלַּל, וַעֲבוֹדָתוֹ פְּסוּלָה; וְאֵינוּ לוֹקֶה, מִפְּנֵי שֶׁאַזְהָרָה שֶׁלּוֹ מִכְּלָל עֲשֵׂה הִיא.

וְכֵן כָּל הָעוֹסֵק בָּעֲבוֹדָה מֵעֲבוֹדַת הַמִּקְדָּשׁ, צָרִיךְ שֶׁיִּהְיֶה עוֹמֵד עַל הָרִצְפָּה; וְאִם הָיָה דָּבָר חוֹצֵץ בֵּינוֹ וּבֵין הַקַּרְקָע--כְּגוֹן שֶׁעָמַד עַל גַּבֵּי כֵּלִים, אוֹ בְּהֵמָה, אוֹ עַל רַגְלֵי חֲבֵרוֹ--פָּסַל.
וְכֵן אִם הָיָה חוֹצֵץ בֵּין יָדוֹ וּבֵין הַכְּלִי שֶׁעוֹבֵד בּוֹ, פָּסַל.
וְאֵין עֲבוֹדָה אֵלָא בְּיָמִין; וְאִם עָבַד בִּשְׂמֹאל--פָּסַל, וְאֵינוּ לוֹקֶה.

רַגְלוֹ אַחַת עַל הַכְּלִי וְרַגְלוֹ אַחַת עַל הָרִצְפָּה, רַגְלוֹ אַחַת עַל הָאֶבֶן וְרַגְלוֹ אַחַת עַל הָרִצְפָּה--רוֹאִין: כָּל שֶׁאִלּוּ יִנָּטֵל הַכְּלִי אוֹ הָאֶבֶן, יָכוֹל לַעֲמֹד עַל רַגְלוֹ אַחַת--עֲבוֹדָתוֹ כְּשֵׁרָה; וְאִם לָאו, עֲבוֹדָתוֹ פְּסוּלָה.
קִבַּל בְּיָמִין, וּשְׂמֹאל מְסַיְּעַתּוּ--עֲבוֹדָתוֹ כְּשֵׁרָה: שֶׁהַמְּסַיֵּעַ, אֵין מַשְׁגִּיחִין עָלָיו.

 נִתְנַדְנְדָה אֶבֶן מֵאַבְנֵי הָעֲזָרָה--לֹא יַעֲמֹד עָלֶיהָ בְּשָׁעַת הָעֲבוֹדָה, עַד שֶׁתְּחֻבַּר בָּאָרֶץ; וְאִם עָבַד--עֲבוֹדָתוֹ כְּשֵׁרָה, הוֹאִיל וּבִמְקוֹמָהּ עוֹמֶדֶת.

הִלְכּוֹת בִּיאַת הַמִּקְדָּשׁ פֵּרֶק ו 
כָּל כּוֹהֵן שֶׁיֵּשׁ בּוֹ מוּם, בֵּין מוּם קָבוּעַ בֵּין מוּם עוֹבֵר--לֹא יִכָּנֵס לַמִּקְדָּשׁ מִן הַמִּזְבֵּחַ וְלִפְנִים, שֶׁנֶּאֱמָר "אֶל-הַפָּרֹכֶת לֹא יָבֹא, וְאֶל-הַמִּזְבֵּחַ לֹא יִגַּשׁ" ; וְאִם עָבַר וְנִכְנַס--לוֹקֶה, אַף עַל פִּי שֶׁלֹּא עָבַד.
וְאִם עָבַד בַּמִּקְדָּשׁ--פָּסַל וְחִלַּל עֲבוֹדָתוֹ, וְלוֹקֶה אַף עַל הָעֲבוֹדָה: שֶׁנֶּאֱמָר "אֲשֶׁר יִהְיֶה בוֹ מוּם--לֹא יִקְרַב" --מִפִּי הַשְּׁמוּעָה לָמְדוּ שֶׁאַזְהָרָה זוֹ, שֶׁלֹּא יִקְרַב לָעֲבוֹדָה.

וְכֵן בַּעַל מוּם עוֹבֵר--פָּסַל וְלוֹקֶה, שֶׁנֶּאֱמָר "כָּל-אִישׁ אֲשֶׁר-בּוֹ מוּם, לֹא יִקְרָב" : מִפִּי הַשְּׁמוּעָה לָמְדוּ שֶׁזּוֹ אַזְהָרָה, לְבַעַל מוּם עוֹבֵר.
וְאֵין בַּעֲלֵי מוּמִין שֶׁעָבְדוּ בְּמִיתָה, אֵלָא בְּמַלְקוּת בִּלְבָד.

כָּל הַמּוּמִין כֻּלָּן--אֶחָד שֶׁהָיוּ בּוֹ מִתְּחִלַּת בְּרִיָּתוֹ, וְאֶחָד שֶׁנֻּלְּדוּ בּוֹ אַחַר כֵּן, בֵּין שְׁאֵינָן עוֹבְרִין, בֵּין עוֹבְרִין--הֲרֵי זֶה פָּסוּל, עַד שֶׁיַּעֲבֹרוּ.

מוּם קָבוּעַ--כְּגוֹן שֶׁבֶר רֶגֶל, אוֹ שֶׁבֶר יָד; וּמוּם עוֹבֵר--כְּגוֹן גָּרָב, אוֹ יַלֶּפֶת וְהִיא הַחֲזָזִית.
וְלֹא הַמּוּמִין הַכְּתוּבִין בַּתּוֹרָה בִּלְבָד, הֶן שֶׁפּוֹסְלִין בַּכּוֹהֲנִים; אֵלָא כָּל הַמּוּמִין הַנִּרְאִין בַּגּוּף--שֶׁנֶּאֱמָר "כָּל ...
אֲשֶׁר-בּוֹ מוּם" , מִכָּל מָקוֹם.
וְאֵלּוּ הַכְּתוּבִים בַּתּוֹרָה, דֻּגְמָה הֶן.

שְׁלוֹשָׁה מִינֵי מוּמִין הֶם--יֵשׁ מוּמִין שְׁהֶן פּוֹסְלִין הַכּוֹהֵן מִלַּעֲבֹד וְהַבְּהֵמָה מִלִּקָּרֵב, וְיֵשׁ מוּמִין שֶׁפּוֹסְלִין הָאָדָם בִּלְבָד מִלַּעֲבֹד; וְיֵשׁ מוּמִין שְׁאֵין פּוֹסְלִין, אֲבָל מִפְּנֵי מַרְאִית הָעַיִן אָמְרוּ שֶׁכָּל כּוֹהֵן שֶׁיֵּשׁ בּוֹ אֶחָד מֵהֶן אֵינוּ עוֹבֵד.

כָּל מִי שֶׁיֵּשׁ בּוֹ מוּם שֶׁפּוֹסֵל בָּאָדָם וּבַבְּהֵמָה, וְעָבַד--בֵּין בְּשׁוֹגֵג, בֵּין בְּמֵזִיד--עֲבוֹדָתוֹ פְּסוּלָה; וְאִם הָיָה מֵזִיד, לוֹקֶה.
וְכָל מִי שֶׁיֵּשׁ בּוֹ מוּם מִן הַמּוּמִין הַמְּיֻחָדִין לָאָדָם, וְעָבַד--אַף עַל פִּי שְׁהוּא לוֹקֶה, לֹא חִלַּל עֲבוֹדָתוֹ.
וְאִם הָיָה בּוֹ דָּבָר מִדְּבָרִים שְׁהֶם מִפְּנֵי מַרְאִית הָעַיִן--אֵינוּ לוֹקֶה, וַעֲבוֹדָתוֹ כְּשֵׁרָה.

אֵין פּוֹסֵל בָּאָדָם, אֵלָא מוּמִין שֶׁבַּגָּלוּי; אֲבָל מוּמִין שֶׁבַּחֲלַל הַגּוּף--כְּגוֹן שֶׁנִּטַּל כִּלְיָתוֹ שֶׁלָּאָדָם, אוֹ טְחוֹל שֶׁלּוֹ, אוֹ שֶׁנִּקְּבוּ מֵעָיו--אַף עַל פִּי שֶׁנַּעֲשָׂה טְרֵפָה, עֲבוֹדָתוֹ כְּשֵׁרָה: שֶׁנֶּאֱמָר "שֶׁבֶר רָגֶל, אוֹ, שֶׁבֶר יָד" --מַה אֵלּוּ בַּגָּלוּי, אַף כֹּל בַּגָּלוּי.

הֶעָרֵל--הֲרֵי הוּא כְּבֶן נֵכָר, שֶׁנֶּאֱמָר "כָּל-בֶּן-נֵכָר עֶרֶל לֵב וְעֶרֶל בָּשָׂר" .
לְפִיכָּךְ עָרֵל שֶׁעָבַד--חִלַּל עֲבוֹדָתוֹ וְלוֹקֶה, כְּזָר שֶׁעָבַד; אֲבָל אֵינוּ חַיָּב מִיתָה.

כּוֹהֵן שֶׁהָיָה נוֹשֵׂא נָשִׁים בַּעֲבֵרָה--אֵינוּ עוֹבֵד, עַד שֶׁיַּדִּירוּהוּ בֵּית דִּין עַל דַּעַת רַבִּים כְּדֵי שֶׁלֹּא תִהְיֶה לוֹ הֲפָרָה, שֶׁלֹּא יוֹסִיף לַחֲטֹא; וְעוֹבֵד, וְיוֹרֵד וּמְגָרֵשׁ.
וְכֵן אִם הָיָה מִטַּמֵּא לַמֵּתִים--פָּסוּל, עַד שֶׁיְּקַבַּל עָלָיו בְּבֵית דִּין שֶׁלֹּא יִטַּמֵּא.
וְאִם עָבַר וְעָבַד, קֹדֶם שֶׁיַּדִּיר אוֹ שֶׁיְּקַבַּל--אַף עַל פִּי שְׁהוּא נָשׂוּי בַּעֲבֵרָה, לֹא חִלַּל עֲבוֹדָה.

כּוֹהֵן שֶׁעָבַד, וְנִבְדַּק וְנִמְצָא חָלָל--עֲבוֹדָתוֹ כְּשֵׁרָה לְשֶׁעָבַר, וְאֵינוּ עוֹבֵד לְהַבָּא.
וְאִם עָבַד, לֹא חִלַּל--שֶׁנֶּאֱמָר "בָּרֵךְ ה' חֵילוֹ, וּפֹעַל יָדָיו תִּרְצֶה" , אַפִלּוּ חֻלִּין שֶׁבּוֹ תִּרְצֶה.

בֵּית דִּין הַגָּדוֹל, הָיוּ יוֹשְׁבִין בְּלִשְׁכַּת הַגָּזִית; וְעִיקַר מַעֲשֵׂיהֶם הַתָּדִיר, שְׁהֶן יוֹשְׁבִין וְדָנִין אֶת הַכְּהֻנָּה וּבוֹדְקִין אֶת הַכּוֹהֲנִים בַּיֵּחוּסִין וּבַמּוּמִין.
כָּל כּוֹהֵן שֶׁנִּמְצָא פָּסוּל בְּיֵחוּסוֹ--לוֹבֵשׁ שְׁחוֹרִים וּמִתְעַטֵּף שְׁחוֹרִים, וְיוֹצֶא מִן הָעֲזָרָה; וְכָל מִי שֶׁנִּמְצָא שָׁלֵם וְכָשֵׁר--לוֹבֵשׁ לְבָנִים, וְנִכְנָס וּמְשַׁמֵּשׁ עִם אֶחָיו הַכּוֹהֲנִים.

מִי שֶׁנִּמְצָא כָּשֵׁר בְּיֵחוּסוֹ, וְנִמְצָא בּוֹ מוּם--יוֹשֵׁב בְּלִשְׁכַּת הָעֵצִים, מְתַלֵּעַ עֵצִים לַמַּעֲרָכָה; וְחוֹלֵק בַּקֳּדָשִׁים עִם אַנְשֵׁי בֵּית אָב שֶׁלּוֹ, וְאוֹכֵל--שֶׁנֶּאֱמָר "לֶחֶם אֱלֹהָיו, מִקָּדְשֵׁי הַקֳּדָשִׁים, וּמִן-הַקֳּדָשִׁים, יֹאכֵל" .

הִלְכּוֹת בִּיאַת הַמִּקְדָּשׁ פֵּרֶק ז 
כָּל הַמּוּמִין הַפּוֹסְלִים בָּאָדָם וּבַבְּהֵמָה, חֲמִשִּׁים; וְזֶה הוּא פְּרָטָן.
חֲמִשָּׁה בָּאֹזֶן, וְאֵלּוּ הֶן: מִי שֶׁנִּפְגַם סְחוּס אָזְנוֹ, כְּדֵי שֶׁתַּחְגֹּר הַצִּפֹּרֶן בַּפְּגָם; אֲבָל הָעוֹר הַמֻּקָּף לִסְחוּס הָאֹזֶן--אֵין בּוֹ מוּם, בֵּין נִקַּב בֵּין נִפְגַם בֵּין נִסְדַּק.
מִי שֶׁנִּסְדַּק סְחוּס אָזְנוֹ בְּכָל שְׁהוּא, אַף עַל פִּי שֶׁלֹּא חָסֵר.
מִי שֶׁנִּקַּב סְחוּס אָזְנוֹ נֶקֶב כַּכַּרְשִׁינָה, בֵּין נֶקֶב עָגוּל בֵּין נֶקֶב אָרוֹךְ--אִם מִצְטָרֵף לַכַּרְשִׁינָה, הֲרֵי זֶה מוּם.
מִי שֶׁיָּבְשָׁה אָזְנוֹ, כְּדֵי שֶׁתִּנָּקֵב וְלֹא תוֹצִיא דָּם.
מִי שֶׁהָיְתָה אָזְנוֹ כְּפוּלָה לִשְׁתַּיִם, אַפִלּוּ הַגְּדִי שֶׁדֶּרֶךְ אָזְנָיו לִהְיוֹתָן נוֹטוֹת וּכְפוּלוֹת--וּבִלְבָד שֶׁיִּהְיוּ לָהּ, שְׁנֵי סְחוּסִין; אֲבָל אִם אֵין לָהּ אֵלָא סְחוּס אֶחָד, וַהֲרֵי הוּא כְּגוּף אֶחָד שֶׁנִּכְפַּל--כָּשֵׁר.

 שְׁלוֹשָׁה בָּרִיס שֶׁלָּעַיִן, וְאֵלּוּ הֶן: מִי שֶׁנִּקַּב רִיס מֵרִיסֵי עֵינָיו בְּכָל שְׁהוּא.
מִי שֶׁנִּסְדַּק רִיס מֵרִיסֵי עֵינָיו בְּכָל שְׁהוּא.
מִי שֶׁנִּפְגַם רִיס מֵרִיסֵי עֵינָיו בְּכָל שְׁהוּא.
וּשְׁלוֹשָׁה מוּמִין אֵלּוּ, בִּכְלַל "חָרוּץ" הָאָמוּר בַּתּוֹרָה.

 שְׁמוֹנָה בָּעַיִן, וְאֵלּוּ הֶן: הָעִוֵּר, בֵּין בְּאַחַת מֵעֵינָיו בֵּין בִּשְׁתֵּיהֶן.
מִי שְׁאֵינוּ רוֹאֶה בִּשְׁתֵּי עֵינָיו, אוֹ בְּאַחַת מֵהֶן, אַף עַל פִּי שְׁאֵין נִרְאֶה בָּהֶן שִׁנּוּי כְּלָל--מֵחֲמַת שֶׁיָּרְדוּ מַיִם קְבוּעִים כְּנֶגֶד רוֹאוֹתָיו.
מִי שְׁאֵינוּ רוֹאֶה בְּעֵינָיו אוֹ בְּאַחַת מֵהֶן רְאִיָּה בְּרוּרָה, מֵחֲמַת שֶׁהָיָה בָּהּ סַנְוֵרִים קְבוּעִים.
מִי שֶׁבְּעֵינוֹ כְּמוֹ עֵנָב, אַף עַל פִּי שְׁהוּא רוֹאֶה.
מִי שֶׁיָּצָא בָּשָׂר יָתֵר בְּעֵינוֹ, עַד שֶׁחִפָּה מְעַט מִן הַשָּׁחוֹר שֶׁלָּעַיִן.
מִי שֶׁנִּמְשַׁךְ הַלֹּבֶן שֶׁלָּעַיִן וְנִכְנַס מִמֶּנּוּ מְעַט בַּשָּׁחוֹר, עַד שֶׁנִּמְצָא הַשָּׁחוֹר מְעֹרָב בַּלָּבָן--וְזֶה הוּא "תְּבַלֻּל" הָאָמוּר בַּתּוֹרָה; אֲבָל אִם יָצָא מִן הַשָּׁחוֹר לְתוֹךְ הַלָּבָן--אֵינוּ מוּם, שְׁאֵין מוּמִין בַּלָּבָן.
מִי שֶׁהָיְתָה נְקֻדָּה לְבָנָה בְּתוֹךְ הַשָּׁחוֹר, וְזֶה הוּא "דַּק" הָאָמוּר בַּתּוֹרָה--וְהוּא, שֶׁתִּהְיֶה צָפָה עַל גַּבֵּי הַשָּׁחוֹר; אֲבָל אִם לֹא הָיְתָה צָפָה, אוֹ שֶׁהָיְתָה מֻשְׁקַעַת בַּשָּׁחוֹר--אֵינוּ מוּם.
וְכֵן אִם הָיְתָה נְקֻדָּה שְׁחוֹרָה בְּתוֹךְ הַלָּבָן, אַפִלּוּ צָפָה--אֵינוּ מוּם, שְׁאֵין מוּמִים בַּלָּבָן.
הָיְתָה נְקֻדָּה שְׁחוֹרָה שׁוֹקַעַת בְּתוֹךְ הַשָּׁחוֹר, אַף זֶה נִקְרָא "דַּק"; אֲבָל אִם הָיְתָה צָפָה--הוֹאִיל וְהִיא שְׁחוֹרָה בַּשָּׁחוֹר, אֵינוּ מוּם.

 שְׁלוֹשָׁה בַּחֹטֶם, וְאֵלּוּ הֶן: מִי שֶׁנִּקַּב חֻטְמוֹ, אַפִלּוּ מִצַּד אֶחָד.
מִי שֶׁנִּסְדַּק חֻטְמוֹ.
מִי שֶׁנִּפְגַם חֻטְמוֹ.

 שִׁשָּׁה בַּפֶּה, וְאֵלּוּ הֶן: מִי שֶׁנִּקְּבָה שְׂפָתוֹ, אַפִלּוּ אַחַת מֵהֶן.
מִי שֶׁנִּפְגְמָה שְׂפָתוֹ.
מִי שֶׁנִּסְדְּקָה שְׂפָתוֹ--וְהוּא, שֶׁתִּסָּדֵק מִזֵּר שֶׁלָּהּ עַד שֶׁתֵּחָלֵק לִשְׁנֵי רָאשִׁים.
מִי שֶׁעֶצֶם לֶחְיוֹ הַתַּחְתּוֹן עוֹדֵף עַל הָעֶלְיוֹן כָּל שְׁהוּא.
מִי שֶׁפִּיו בָּלוּם, מֵחֲמַת גּוּפוֹ וּבְרִיָּתוֹ; אֲבָל אִם נִבְלַם מֵחֲמַת הָרוּחַ, אֵינוּ מוּם.
מִי שֶׁנִּטַּל רֹב הַמְּדַבֵּר שֶׁלַּלְשׁוֹנוֹ.

 שְׁנֵים עָשָׂר בְּאֵבַרֵי הַזֶּרַע, וְאֵלּוּ הֶן: מִי שֶׁנִּמְעַךְ הַגִּיד שֶׁלּוֹ.
אוֹ נִכְתַּת.
אוֹ נִתַּק.
אוֹ נִכְרַת.
מִי שֶׁנִּמְעֲכוּ הַבֵּיצִים שֶׁלּוֹ, אוֹ אַחַת מֵהֶן.
אוֹ נִכְתְּתוּ, אוֹ אַחַת מֵהֶן.
אוֹ נִתְּקוּ, אוֹ אַחַת מֵהֶן.
אוֹ נִכְרְתוּ, אוֹ אַחַת מֵהֶן.
מִי שְׁאֵין לוֹ אֵלָא בֵּיצָה אַחַת, אַף עַל פִּי שֶׁיֵּשׁ לוֹ שְׁנֵי כִּיסִין.
מִי שֶׁשְּׁנֵי בֵּיצָיו בְּכִיס אֶחָד.
הַטֻּמְטוֹם.
הָאַנְדְּרֻגִּינוֹס.

 שִׁשָּׁה בַּיָּדַיִם וּבָרַגְלַיִם, וְאֵלּוּ הֶן: הַפִּסֵּחַ.
מִי שֶׁנִּשְׁמְטָה יְרֵכוֹ, וְהוּא "שָׂרוּעַ" הָאָמוּר בַּתּוֹרָה.
מִי שֶׁאַחַת מִיַּרְכּוֹתָיו גְּבוֹהָה מֵחֲבִרְתָּהּ.
מִי שֶׁנִּשְׁבַּר עֶצֶם יָדוֹ--וְהוּא, שֶׁיִּהְיֶה נִכָּר.
מִי שֶׁנִּשְׁבַּר עֶצֶם רַגְלוֹ--וְהוּא, שֶׁיִּהְיֶה נִכָּר; אַף עַל פִּי שְׁאֵינוּ נִכָּר כְּשֶׁעוֹמֵד, אִם נִכָּר כְּשֶׁיְּהַלַּךְ--הֲרֵי זֶה מוּם.
מִי שֶׁרַגְלָיו מְבֻלָּמוֹת מֵחֲמַת עַצְמָן וּבְרִיָּתָן; אֲבָל אִם הָיוּ מְבֻלָּמוֹת מֵחֲמַת הָרוּחַ, אֵינוּ מוּם.

 אַרְבָּעָה רְאוּיִין לִהְיוֹת בְּכָל הַגּוּף, וְאֵלּוּ הֶן: מִי שֶׁיֵּשׁ בּוֹ גָּרָב יָבֵשׁ כָּל שְׁהוּא; וְזֶה הוּא הַ"גָּרָב" הָאָמוּר בַּתּוֹרָה.
מִי שֶׁיֵּשׁ בּוֹ יַבֹּלֶת שֶׁיֵּשׁ בָּהּ עֶצֶם; וְזוֹ הִיא "יַבֶּלֶת" הָאָמוּרָה בַּתּוֹרָה.
מִי שֶׁיֵּשׁ בּוֹ חֲזָזִית הַמִּצְרִית כָּל שְׁהִיא, וְהִיא חֲזָזִית קָשָׁה וּכְעוּרָה; וְזוֹ הִיא "יַלֶּפֶת" הָאָמוּרָה בַּתּוֹרָה.
כָּל עֶצֶם שֶׁבַּגָּלוּי שֶׁנֶּחְרַץ בּוֹ חֶרֶץ, הֲרֵי זֶה מוּם; וְהוּא בִּכְלַל "חָרוּץ" הָאָמוּר בַּתּוֹרָה.
וְאֵין הַצְּלָעִים בִּכְלַל עֲצָמוֹת שֶׁבַּגָּלוּי.

 וְעוֹד יֵשׁ שָׁם שְׁלוֹשָׁה מוּמִין, וְאֵלּוּ הֶן: הַזָּקֵן שֶׁהִגִּיעַ לִהְיוֹת רוֹתֵת וְרוֹעֵד, כִּשְׁהוּא עוֹמֵד.
הַחוֹלֶה שְׁהוּא רוֹעֵד מִפְּנֵי חָלְיוֹ וְכִשְׁלוֹן כּוֹחוֹ.
אֲבָל הַטְּרֵפָה כָּשֵׁר בָּאָדָם, וּפָסוּל בַּבְּהֵמָה; וְכֵן יוֹצֵא דֹּפֶן כָּשֵׁר בָּאָדָם, וּפָסוּל בַּבְּהֵמָה.
הַמְּזֹהָם.
וְכוֹהֵן שְׁהוּא מְזֹהָם בְּזִיעָתוֹ--רוֹחֵץ וְשָׁף כָּל גּוּפוֹ בְּבֹשֶׂם, וְעוֹבֵד.
הָיָה רֵיחַ פִּיו רָע--נוֹתֵן בְּפִיו פַּלְפַּל אוֹ זַנְגְּבִיל וְכַיּוֹצֶא בָּהֶן, וְעוֹבֵד.
וְאִם עָבַד בְּזִהוּם זִיעָתוֹ, אוֹ בְּזִהוּם פִּיו--הֲרֵי זֶה חִלַּל עֲבוֹדָתוֹ, כִּשְׁאָר אֵלּוּ הַבַּעֲלֵי מוּמִין כֻּלָּם.

הִלְכּוֹת בִּיאַת הַמִּקְדָּשׁ פֵּרֶק ח 
כָּל הַמּוּמִין הַמְּיֻחָדִין בָּאָדָם, תִּשְׁעִים; וְזֶה הוּא פְּרָטָן.
שְׁמוֹנָה בָּרֹאשׁ, וְאֵלּוּ הֶן: מִי שֶׁאֶמְצַע קָדְקֳדוֹ שׁוֹקֵעַ לְמַטָּה כְּמִי שֶׁדְּחָקוֹ בְּיָדוֹ.
מִי שֶׁאֶמְצַע קָדְקֳדוֹ עוֹלֶה לְמַעְלָה כְּמוֹ בֵּיצָה.
מִי שֶׁפְּאַת רֹאשׁוֹ יוֹצֶא כְּנֶגֶד פָּנָיו כְּמוֹ מַקֶּבֶת.
מִי שֶׁרֹאשׁוֹ יוֹצֶא מֵאֲחוֹרָיו כְּנֶגֶד עָרְפּוֹ.
מִי שֶׁרֹאשׁוֹ רָחֵב וְיוֹצֶא מִכָּאן וּמִכָּאן, עַד שֶׁתִּמְצָא רֹאשׁוֹ עַל צַוָּארוֹ כְּמוֹ רֹאשׁ הַלֶּפֶת עַל הָעַלִּין שֶׁלּוֹ.
הַקֵּרֵחַ שְׁאֵין בְּכָל רֹאשׁוֹ שֵׂעָר כָּל עִיקָר; וְאִם יֵשׁ בּוֹ שִׁטָּה שֶׁלְּשֵׂעָר מֻקֶּפֶת מֵאֲחוֹרָיו מֵאֹזֶן לְאֹזֶן, כָּשֵׁר.
מִי שֶׁהָיָה הַשֵּׂעָר מַקִּיף מֵאֹזֶן לְאֹזֶן מִלְּפָנָיו בִּלְבָד, וּשְׁאָר הָרֹאשׁ קֵרֵחַ--הֲרֵי הוּא פָּסוּל.
מִי שֶׁהָיָה הַשֵּׂעָר מַקִּיף אֶת כָּל הָרֹאשׁ סָבִיב מִלְּפָנָיו וּמֵאַחֲרָיו, וְאֵין שָׁם שֵׂעָר בָּאֶמְצָע--גַּם זֶה קֵרֵחַ וּפָסוּל.

שְׁנַיִם בַּצַּוָּאר, וְאֵלּוּ הֶן: מִי שֶׁצַּוָּארוֹ שׁוֹקֵעַ הַרְבֵּה, עַד שֶׁנִּמְצָא רֹאשׁוֹ כְּאִלּוּ הוּא מֻנָּח עַל כְּתֵפָיו.
מִי שֶׁצַּוָּארוֹ אָרוֹךְ הַרְבֵּה, עַד שֶׁיֵּרָאֶה כְּשָׁמוֹט מִבֵּין כְּתֵפָיו.

אַרְבָּעָה בָּאֹזֶן, וְאֵלּוּ הֶן: מִי שֶׁשְּׁתֵּי אָזְנָיו קְטַנּוֹת הַרְבֵּה.
מִי שֶׁשְּׁתֵּי אָזְנָיו נְפוּחוֹת, דּוֹמוֹת לִסְפֹג.
מִי שֶׁאָזְנָיו מְדֻלְדָּלוֹת לְמַטָּה.
מִי שֶׁאַחַת מֵאָזְנָיו מְשֻׁנָּה מֵחֲבִרְתָּהּ בְּמַרְאֶה.

חֲמִשָּׁה בַּגְּבִינִים, וְאֵלּוּ הֶן: מִי שְׁאֵין לוֹ שֵׂעָר בִּגְבִינָיו, וְזֶה הוּא "גִּבֵּן" הָאָמוּר בַּתּוֹרָה.
מִי שֶׁגְּבִינָיו שׁוֹכְבִין.
מִי שְׁאֵין לוֹ אֵלָא גָּבִין אֶחָד.
מִי שֶׁיֵּשׁ לוֹ גְּבִינִין יָתֵר עַל שְׁנַיִם.
מִי שֶׁאֶחָד מִגְּבִינָיו מְשֻׁנֶּה מֵחֲבֵרוֹ, בֵּין שֶׁשְּׂעָרוֹ שֶׁלְּזֶה אָרוֹךְ וּשְׂעָרוֹ שֶׁלְּזֶה קָצֵר, בֵּין שֶׁשְּׂעָרוֹ שֶׁלְּאֶחָד שָׁחוֹר וּשְׂעַר הַשֵּׁנִי לָבָן אוֹ אָדֹם--הוֹאִיל וְיֵשׁ בֵּין שְׁנֵיהֶם שִׁנּוּי, הֲרֵי זֶה פָּסוּל.

אַרְבָּעָה בְּרִיס הָעַיִן, וְאֵלּוּ הֶן: מִי שְׁאֵין לוֹ שֵׁעָר כְּלָל בְּרִיסֵי עֵינָיו.
מִי שֶׁשְּׂעָר רִיסֵי עֵינָיו מְרֻבֶּה מְעֻבֶּה הַרְבֵּה.
מִי שֶׁשֵּׂעָר אֶחָד מֵרִיסֵי עֵינָיו מְשֻׁנֶּה מִשְּׂעַר רִיס אֶחָד, כְּגוֹן שֶׁאֶחָד שָׁחוֹר וְאֶחָד לָבָן, אוֹ אֶחָד נוֹשֵׁר וְהַשֵּׁנִי מְעֻבֶּה.
מִי שֶׁעַפְעַפָּיו סְגוּרוֹת מְעַט, וְאֵינָן נִפְתָּחוֹת הַרְבֵּה כִּשְׁאָר כָּל הָאָדָם.

אַחַד עָשָׂר בָּעֵינַיִם, וְאֵלּוּ הֶן: מִי שֶׁהָיוּ שְׁתֵּי עֵינָיו לְמַעְלָה מִן הַמָּקוֹם הָרָאוּי לָהֶם, קְרוֹבוֹת מִפַּדַּחְתּוֹ.
מִי שֶׁהָיוּ שְׁתֵּי עֵינָיו לְמַטָּה מִמָּקוֹם הָרָאוּי לָהֶם.
מִי שֶׁהָיוּ שְׁתֵּי עֵינָיו עֲגוּלוֹת, וְאֵינָם נִמְשָׁכוֹת בְּאֹרֶךְ מְעַט כִּשְׁאָר הָעֵינַיִם.
מִי שֶׁעֵינָיו מוּזָרוֹת, וְהֶן יוֹצְאוֹת כְּעֵינֵי הַנָּמֵר וּכְמִי שְׁהוּא מִסְתַּכֵּל בְּעֵת שֶׁכּוֹעֵס כַּעַס הַרְבֵּה.
מִי שֶׁעֵינָיו גְּדוֹלוֹת הַרְבֵּה, כְּשֶׁלְּעֵגֶל.
מִי שֶׁעֵינָיו קְטַנּוֹת, כָּשֶׁלַּאֲוָז.
מִי שֶׁדְּמָעָיו זוֹלְפוֹת תָּמִיד.
מִי שֶׁלַּחְלוּחִית נִמְשֶׁכֶת מֵרֹאשׁ עֵינָיו מִכְּנֶגֶד הַחֹטֶם, אוֹ מִזְּנַב עֵינוֹ מִצַּד צְדָעָיו.
מִי שֶׁמְּקַבֵּץ רִיסֵי עֵינָיו וְעוֹצְמָן מְעַט בְּשָׁעָה שֶׁרוֹאֶה אוֹר, אוֹ בְּשָׁעָה שְׁהוּא רוֹצֶה לְדַקְדַּק בָּרְאִיָּה.
מִי שֶׁרְאִיַּת עֵינוֹ מְעֻרְבֶּבֶת, עַד שֶׁרוֹאֶה אֶת הַחֶדֶר וְאֶת הָעֲלִיָּה כְּאַחַת; וְיִוָּדַע דָּבָר זֶה בְּעֵת שֶׁיְּדַבַּר עִם חֲבֵרוֹ, וְנִרְאֶה כְּאִלּוּ הוּא מִסְתַּכֵּל בְּאִישׁ אַחֵר.
מִי שֶׁאַחַת מֵעֵינָיו מְשֻׁנָּה מֵחֲבִרְתָּהּ, בֵּין בִּמְקוֹמָהּ בֵּין בְּמַרְאָהּ, כְּגוֹן שֶׁהָיְתָה אַחַת שְׁחוֹרָה וְאַחַת פְּתוּכָה, אוֹ אַחַת קְטַנָּה וְאַחַת גְּדוֹלָה--הוֹאִיל וְיֵשׁ בֵּין שְׁתֵּיהֶן שִׁנּוּי מִכָּל מָקוֹם, פָּסוּל.

שִׁשָּׁה בַּחֹטֶם, וְאֵלּוּ הֶן: מִי שֶׁעִיקַר חֻטְמוֹ שׁוֹקֵעַ, אַף עַל פִּי שְׁאֵינוּ כּוֹחֵל שְׁתֵּי עֵינָיו כְּאַחַת; וְזֶה הוּא "חָרֻם" הָאָמוּר בַּתּוֹרָה.
מִי שֶׁאֶמְצַע חֻטְמוֹ בּוֹלֵט לְמַעְלָה.
מִי שֶׁעֹקֶץ חֻטְמוֹ נוֹטֵף לְמַטָּה.
מִי שֶׁחֻטְמוֹ עָקוּם לְצַד אֶחָד.
מִי שֶׁחֻטְמוֹ גָּדוֹל מֵאֵבָרָיו.
מִי שֶׁחֻטְמוֹ קָטָן מֵאֵבָרָיו.
וְכֵיצַד מְשַׁעֲרִין אוֹתוֹ: בְּאֶצְבָּע קְטַנָּה שֶׁלְּיָדוֹ--אִם הָיָה חֻטְמוֹ גָּדוֹל מִמֶּנָּה אוֹ קָטָן מִמֶּנָּה, הֲרֵי זֶה מוּם.

שְׁלוֹשָׁה בַּשְּׂפָתַיִם, וְאֵלּוּ הֶן: מִי שֶׁשְּׂפָתוֹ הָעֶלְיוֹנָה עוֹדֶפֶת עַל הַתַּחְתּוֹנָה.
מִי שֶׁשְּׂפָתוֹ הַתַּחְתּוֹנָה עוֹדֶפֶת עַל הָעֶלְיוֹנָה.
מִי שֶׁפִּיו רָפוּי וְרִירוֹ יוֹרֵד מִפִּיו.

שְׁלוֹשָׁה בַּבֶּטֶן, וְאֵלּוּ הֶן: מִי שֶׁכְּרֵסוֹ צָבָה.
מִי שֶׁטַּבּוּרוֹ יוֹצֶא, וְאֵינוּ שׁוֹקֵעַ כִּשְׁאָר בְּנֵי אָדָם.
מִי שֶׁדַּדָּיו שׁוֹכְבִין עַל בִּטְנוֹ, כְּדַדֵּי הָאִשָּׁה.

שְׁלוֹשָׁה בַּגַּב, וְאֵלּוּ הֶן: מִי שֶׁשִּׁדְרָתוֹ עֲקוּמָה.
מִי שֶׁיָּצַאת חֻלְיָה מִשִּׁדְרָתוֹ, בֵּין שֶׁבָּלְטָה לַחוּץ, אוֹ נִכְנְסָה לִפְנִים, אוֹ נָטָת לַצְּדָדִין--וְזֶה הוּא בַּעַל חֲטֹרֶת.
מִי שֶׁתָּפַח בָּשָׂר בְּגַבּוֹ וְנַעֲשָׂה כַּחֲטֹרֶת--אַף עַל פִּי שֶׁלֹּא זָזָה חֻלְיָה מִמְּקוֹמָהּ, הֲרֵי זֶה מוּם.

שִׁשָּׁה בַּיָּדַיִם, וְאֵלּוּ הֶן: מִי שֶׁיֵּשׁ לוֹ יְתֵרָה בְּאֶצְבְּעוֹת יָדָיו, אַפִלּוּ הָיוּ שֵׁשׁ וָשֵׁשׁ.
וְאִם חָתַךְ אֶת הַיְּתֵרָה, כָּשֵׁר; וְאִם הָיָה בָּהּ עֶצֶם--אַפִלּוּ חֲתָכָהּ, פָּסוּל.
מִי שֶׁחָסֵר אֶצְבָּע מִיָּדוֹ.
מִי שֶׁשְּׁתֵּי אֶצְבְּעוֹת יָדָיו קְלוּטוֹת, עַד לְמַטָּה מִן הַפֵּרֶק; וְאִם חֲתָכָן וְהִפְרִישָׁן, עַד הַפֵּרֶק--כָּשֵׁר.
בְּאֵיזֶה פֵּרֶק אָמְרוּ, בְּפֵרֶק רִאשׁוֹן הַסָּמוּךְ לְכַף הַיָּד.
מִי שֶׁאֶצְבְּעוֹתָיו מֻרְכָּבוֹת זוֹ עַל גַּבֵּי זוֹ.
מִי שֶׁפִּיקָה יוֹצֵאת מִגֻּדָּלוֹ.
מִי שְׁהוּא אִטֵּר יַד יְמִינוֹ; וְאִם הָיָה שׁוֹלֵט בִּשְׁתֵּי יָדָיו, כָּשֵׁר.

אַרְבָּעָה בְּאֵבַרֵי הַזֶּרַע, וְאֵלּוּ הֶן: מִי שֶׁכִּיס הַבֵּיצִים גָּדוֹל וְאָרוֹךְ, עַד שֶׁמַּגִּיעַ לְאַרְכֻּבּוֹתָיו.
מִי שֶׁהַגִּיד שֶׁלּוֹ אָרוֹךְ, עַד שֶׁמַּגִּיעַ לְאַרְכֻּבּוֹתָיו.
מִי שֶׁנִּמְרְחוּ אֲשָׁכָיו, וְהֶם כִּיס שֶׁלְּבֵיצִים.
מִי שֶׁהָרוּחַ בַּאֲשָׁכָיו; וְהוּא "מְרוֹחַ אָשֶׁךְ" הָאָמוּר בַּתּוֹרָה.

חֲמִשָּׁה עָשָׂר בַּשּׁוֹקַיִם וּבָרַגְלַיִם, וְאֵלּוּ הֶן: מִי שֶׁשּׁוֹקָיו עֲקוּמוֹת--עַד שֶׁמְּחַבֵּר רֶגֶל לְרֶגֶל, וְאֵין אַרְכֻּבּוֹתָיו נוֹגְעוֹת זוֹ בְּזוֹ.
מִי שֶׁפִּיקָתוֹ יוֹצֵאת; וְהַפִּיקָה הִיא הָעֶצֶם הֶעָגוּל שֶׁלְּמַעְלָה מִן הֶעָקֵב מִצַּד פָּנִים, וְהוּא דּוֹמֶה לַפִּיקָה שֶׁטֹּווֹת בָּהּ הַנָּשִׁים.
מִי שֶׁעֲקֵבוֹ יוֹצֶא לַאֲחוֹרָיו, עַד שֶׁנִּמְצָא הַשּׁוֹק כְּאִלּוּ הוּא בְּאֶמְצַע רַגְלוֹ עוֹמֵד.
מִי שֶׁפַּרְסָתוֹ רְחָבָה כְּשֶׁלַּאֲוָז, אַף עַל פִּי שְׁאֵינָהּ קְלוּטָה כְּשֶׁלַּאֲוָז.
מִי שֶׁפִּיקָה יוֹצֵאת מִגֻּדָּלוֹ.
מִי שֶׁיֵּשׁ בְּרַגְלוֹ אֶצְבָּע יְתֵרָה, אַפִלּוּ שֵׁשׁ וָשֵׁשׁ; וְאִם חֲתָכָהּ כָּשֵׁר--וְהוּא, שֶׁלֹּא יִהְיֶה בָּהּ עֶצֶם.
מִי שֶׁחָסֵר אַחַת מֵאֶצְבְּעוֹת רַגְלָיו.
מִי שֶׁאֶצְבְּעוֹתָיו מֻרְכָּבוֹת זוֹ עַל גַּבֵּי זוֹ.
מִי שֶׁהָיוּ אֶצְבְּעוֹת רַגְלָיו קְלוּטוֹת, עַד לְמַטָּה מִן הַפֵּרֶק; וְאִם הָיוּ עַד הַפֵּרֶק, אוֹ שֶׁחֲתָכָן וְהִפְרִישָׁן--כָּשֵׁר.
מִי שֶׁרַגְלוֹ כֻּלָּהּ שׁוֹוָה--שֶׁנִּמְצָא רֹחַב פַּס אֶצְבְּעוֹתָיו כְּרֹחַב עֲקֵבוֹ, וּכְאִלּוּ הִיא חֲתִכָּה שׁוֹוָה.
מִי שֶׁרַגְלוֹ עֲקוּמָה דּוֹמָה לְמַגָּל--שֶׁנִּמְצָא פַּס רַגְלוֹ שֶׁיֵּשׁ בּוֹ הָאֶצְבָּעוֹת עִם עֲקֵבוֹ, כְּאִלּוּ הֶם שְׁנֵי רָאשֵׁי הַקֶּשֶׁת.
מִי שֶׁרַגְלוֹ חֲלוּלָה--וְהוּא שֶׁיִּהְיֶה אֶמְצָעָהּ גָּבוֹהַּ מֵעַל הָאָרֶץ, וְנִמְצָא כְּשֶׁעוֹמֵד עוֹמֵד עַל עֲקֵבוֹ וְעַל אֶצְבְּעוֹת רַגְלָיו.
הַמַּקִּישׁ בְּקַרְסֻלָּיו בְּעֵת שֶׁמְּהַלֵּךְ.
מִי שְׁהוּא מַקִּישׁ בְּאַרְכֻּבּוֹתָיו בְּעֵת שֶׁמְּהַלֵּךְ.
מִי שְׁהוּא אִטֵּר בְּרֶגֶל יְמִינוֹ.

אַרְבָּעָה בְּכָל הַגּוּף, וְאֵלּוּ הֶן: מִי שֶׁגּוּפוֹ גָּדוֹל מֵאֵבָרָיו.
מִי שֶׁגּוּפוֹ קָטָן מֵאֵבָרָיו.
הָאָרוֹךְ בְּיוֹתֵר.
הַנַּנָּס, וְהוּא הַקָּצֵר בְּיוֹתֵר.
עַד שֶׁיִּהְיוּ מֻפְלָגִין מִשְּׁאָר הָעָם.

שְׁמוֹנָה בְּעוֹר הַבָּשָׂר, וְאֵלּוּ הֶן: הַכּוּשִׁי.
הַלָּבָן בְּיוֹתֵר, כְּמוֹ גְּבִנָּה.
הָאָדֹם כַּשָּׁנִי.
בַּעֲלֵי נְגָעִים טְהוֹרִים שֶׁנִּשְׁתַּנָּה הָעוֹר מֵחֲמַת עַצְמוֹ, כְּגוֹן הַבֹּהַק.
שֶׁנִּשְׁתַּנָּה הָעוֹר מֵחֲמַת דָּבָר אַחֵר, כְּגוֹן צָרֶבֶת הַמִּכְוָה; וְזֶה בִּכְלַל נְגָעִים טְהוֹרִים.
מִי שֶׁהָיְתָה בְּעוֹר פָּנָיו שׁוּמָה שֶׁיֵּשׁ בָּהּ שֵׂעָר--אַף עַל פִּי שְׁאֵינָהּ כְּאֵיסָר, אֵלָא בְּכָל שְׁהוּא.
מִי שֶׁהָיְתָה בְּעוֹר פָּנָיו שׁוּמָה כְּאֵיסָר אוֹ יוֹתֵר.
בַּעֲלֵי הַדִּלְדּוּלִין; וְהוּא שֶׁיִּדַּלְדַּל הָעוֹר וְהַבָּשָׂר, אוֹ הַלַּחְלוּחִית שֶׁיֵּשׁ בָּעוֹר שֶׁנִּדַּלְדַּל בְּאֵיזֶה מְקוֹם שֶׁיִּהְיֶה מִכָּל הַגּוּף--הֲרֵי זֶה מוּם.

וְעוֹד יֵשׁ שָׁם בָּאָדָם אַרְבָּעָה מוּמִין אֲחֵרִים, וְאֵלּוּ הֶן: הַחֵרֵשׁ.
הַשּׁוֹטֶה.
הַנִּכְפֶּה, אַפִלּוּ לְיָמִים רַבִּים.
מִי שֶׁרוּחַ רָעָה מְבַעֶתֶת אוֹתוֹ תָּמִיד, אוֹ בְּעִתִּים יְדוּעִים.

נִמְצְאוּ כָּל הַמּוּמִין הַפּוֹסְלִין בַּכּוֹהֲנִים, מֵאָה וְאַרְבָּעִים; וְזֶה הוּא כְּלָלָם--שְׁמוֹנָה בָּרֹאשׁ, וּשְׁנַיִם בַּצַּוָּאר, וְתִשְׁעָה בָּאָזְנַיִם, וַחֲמִשָּׁה בַּגְּבִינִים, וְשִׁבְעָה בְּרִיס הָעַיִן, וְתִשְׁעָה עָשָׂר בָּעֵינַיִם, וְתִשְׁעָה בַּחֹטֶם, וְתִשְׁעָה בַּפֶּה, וּשְׁלוֹשָׁה בַּבֶּטֶן, וּשְׁלוֹשָׁה בַּגַּב, וְשִׁבְעָה בַּיָּדַיִם, וְשִׁשָּׁה עָשָׂר בְּאֵבַרֵי הַזֶּרַע, וְעֶשְׂרִים בָּרַגְלַיִם, וּשְׁמוֹנָה בְּכָל הַגּוּף, וּשְׁמוֹנָה בְּעוֹר הַבָּשָׂר, וְשִׁבְעָה בְּכוֹחַ הַגּוּף וְרֵיחוֹ.
וּכְבָר נִפְרְטוּ כֻּלָּן, אֶחָד אֶחָד.
וְאֵלּוּ פָּסְלוּ, מִפְּנֵי מַרְאִית הָעַיִן: מִי שֶׁנָּשְׁרוּ רִיסֵי עֵינָיו, אַף עַל פִּי שֶׁנִּשְׁאַר הַשֵּׂעָר בְּעִיקָרָן; וּמִי שֶׁנִּטְּלוּ שִׁנָּיו.

הִלְכּוֹת בִּיאַת הַמִּקְדָּשׁ פֵּרֶק ט 
זָר שֶׁעָבַד בַּמִּקְדָּשׁ--עֲבוֹדָתוֹ פְּסוּלָה, וְחַיָּב מִיתָה בִּידֵי שָׁמַיִם: שֶׁנֶּאֱמָר "וְהַזָּר הַקָּרֵב, יוּמָת" --מִפִּי הַשְּׁמוּעָה לָמְדוּ שְׁאֵין חִיּוּב זֶה, אֵלָא לַקָּרֵב לָעֲבוֹדָה.
וְהֵיכָן הִזְהִיר עָלָיו, "וְזָר, לֹא-יִקְרַב אֲלֵיכֶם" .

אֵיזֶה הוּא זָר: כָּל שְׁאֵינוּ מִזֶּרַע אַהֲרוֹן הַזְּכָרִים--שֶׁנֶּאֱמָר "וְעָרְכוּ, בְּנֵי אַהֲרֹן" , "בְּנֵי אַהֲרֹן" וְלֹא בְּנוֹת אַהֲרוֹן.

 אַף עַל פִּי שֶׁהַזָּרִים מֻזְהָרִין שֶׁלֹּא יִתְעַסְּקוּ בָּעֲבוֹדָה מֵעֲבוֹדוֹת הַקָּרְבָּנוֹת--אֵינָן חַיָּבִין מִיתָה אֵלָא עַל עֲבוֹדָה תַּמָּה, לֹא עַל עֲבוֹדָה שֶׁיֵּשׁ אַחֲרֶיהָ עֲבוֹדָה; וְאֵין הַזָּר חַיָּב מִיתָה אֵלָא עַל אַרְבַּע עֲבוֹדוֹת בִּלְבָד--עַל הַזְּרִיקָה, וְעַל הַהַקְטָרָה, וְעַל נִסּוּךְ הַמַּיִם בֶּחָג, וְעַל נִסּוּךְ הַיַּיִן תָּמִיד.

 כֵּיצַד עַל הַזְּרִיקָה: בֵּין שֶׁזָּרַק בִּפְנִים, בֵּין שֶׁזָּרַק בַּחוּץ, בֵּין שֶׁהִזָּה הַזָּיָה אַחַת מִכָּל הַזָּיוֹת הַדָּם, בֵּין שֶׁהִזָּה הַזָּיָה אַחַת מִכָּל הַזָּיוֹת קָרְבְּנוֹת מְצֹרָע--הֲרֵי זֶה חַיָּב מִיתָה.

 כֵּיצַד עַל הַהַקְטָרָה: הִקְטִיר אֵבָרִים אוֹ קֹמֶץ אוֹ לְבוֹנָה עַל הַמִּזְבֵּחַ, אַפִלּוּ הִפַּךְ בָּאֵבָרִים שֶׁלֹּא נִתְאַכְּלוּ וְקֵרַב שְׂרֵפָתָן--חַיָּב מִיתָה: וְהוּא, שֶׁיַּקְטִיר כַּזַּיִת.
וְכֵן אִם הִקְטִיר קְטֹרֶת עַל מִזְבַּח הַזָּהָב--מִשֶּׁיַּקְטִיר כַּזַּיִת, חַיָּב; אֲבָל הַמַּקְטִיר קְטֹרֶת שֶׁלְּיוֹם הַכִּפּוּרִים בְּקֹדֶשׁ הַקֳּדָשִׁים--אֵינוּ חַיָּב מִיתָה עָלֶיהָ עַד שֶׁיַּקְטִיר מְלוֹא חָפְנָיו, הַשֵּׁעוּר הַמְּפֹרָשׁ בַּתּוֹרָה.
וְהַמְּסַדֵּר שְׁנֵי גִּזְרֵי עֵצִים עַל הַמַּעֲרָכָה--הֲרֵי הוּא כְּמַקְטִיר אֵבָרִים, וְחַיָּב מִיתָה: שֶׁהָעֵצִים קָרְבָּן הֶן.

אֲבָל הַיּוֹצֵק, וְהַבּוֹלֵל, וְהַפּוֹתֵת, וְהַמּוֹלֵחַ, וְהַמֵּנִיף, וְהַמַּגִּישׁ, וְהַמְּסַדֵּר אֶת לֶחֶם הַפָּנִים אוֹ אֶת הַבָּזִכִּין עַל הַשֻּׁלְחָן, וְהַמֵּטִיב אֶת הַנֵּרוֹת, וְהַמַּצִּית אֵשׁ בַּמִּזְבֵּחַ, וְהַקּוֹמֵץ, וְהַמְּקַבֵּל דָּמִים--אַף עַל פִּי שֶׁפָּסַל, וַהֲרֵי הוּא מֻזְהָר עַל כָּל אֵלּוּ, וְלוֹקֶה--אֵינוּ חַיָּב מִיתָה: מִפְּנֵי שֶׁכָּל אַחַת מֵהֶן עֲבוֹדָה שֶׁיֵּשׁ אַחֲרֶיהָ עֲבוֹדָה, וְאֵינָהּ גְּמָר עֲבוֹדָה.

 שְׁחִיטַת הַקֳּדָשִׁים--כְּשֵׁרָה בְּזָרִים, אַפִלּוּ קָדְשֵׁי קֳדָשִׁים, בֵּין קָדְשֵׁי יָחִיד, בֵּין קָדְשֵׁי צִבּוּר: שֶׁנֶּאֱמָר "וְשָׁחַט אֶת-בֶּן הַבָּקָר, לִפְנֵי ה'; וְהִקְרִיבוּ בְּנֵי אַהֲרֹן ..." , מִקַּבָּלָה וְאִלַּךְ מִצְוַת כְּהֻנָּה.
וְכֵן הַהֶפְשֵׁט, וְהַנִּתּוּחַ, וְהוֹלָכַת עֵצִים לַמִּזְבֵּחַ--כְּשֵׁרָה בַּזָּרִים: שֶׁנֶּאֱמָר בָּאֵבָרִים "וְהִקְרִיב הַכֹּהֵן אֶת-הַכֹּל ...
הַמִּזְבֵּחָה" , זוֹ הוֹלָכַת אֵבָרִים לַכֶּבֶשׁ--הוֹלָכַת אֵבָרִים הִיא שֶׁצְּרִיכָה כְּהֻנָּה, אֲבָל הוֹלָכַת עֵצִים אֵינָהּ צְרִיכָה כְּהֻנָּה.

 וְכֵן הַדְלָקַת הַנֵּרוֹת, כְּשֵׁרָה בְּזָרִים; לְפִיכָּךְ אִם הֵטִיב הַכּוֹהֵן הַנֵּרוֹת, וְהוֹצִיאָן לַחוּץ--מֻתָּר לַזָּר לְהַדְלִיקָן.

 הֲרָמַת הַדֶּשֶׁן צְרִיכָה כּוֹהֵן, שֶׁנֶּאֱמָר "וְלָבַשׁ הַכֹּהֵן מִדּוֹ בַד ..." .
וְאִם הֵרִים יִשְׂרָאֵל, לוֹקֶה, וְאֵינוּ חַיָּב מִיתָה, אַף עַל פִּי שְׁאֵין אַחֲרֶיהָ עֲבוֹדָה--שֶׁנֶּאֱמָר "עֲבֹדַת מַתָּנָה ..." , עֲבוֹדַת מַתָּנָה הוּא שֶׁתִּהְיֶה בַּכּוֹהֵן לְבַדּוֹ, וְאִם קָרַב לָהּ הַזָּר, חַיָּב מִיתָה; אֲבָל עֲבוֹדַת סִלּוּק, אֵין חַיָּבִין עָלֶיהָ מִיתָה.
וְכֵן אִם דִּשַּׁן מִזְבֵּחַ הַפְּנִימִי וְהַמְּנוֹרָה, אֵינוּ חַיָּב מִיתָה.
סִדַּר אֶת הַמַּעֲרָכָה--פּוֹרְקָהּ, וְחוֹזֵר הַכּוֹהֵן וְסוֹדְרָהּ: מִפְּנֵי שֶׁסִּדּוּרָהּ פָּסוּל.

הַטָּמֵא וּבַעַל מוּם וְשֶׁלֹּא רְחוּץ יָדַיִם וְרַגְלַיִם, שֶׁשִּׁמְּשׁוּ בַּמִּקְדָּשׁ--אֵינָן חַיָּבִין, אֵלָא עַל עֲבוֹדוֹת שֶׁהַזָּר חַיָּב עֲלֵיהֶן מִיתָה; וְעַל שְׁאָר הָעֲבוֹדוֹת, בְּאַזְהָרָה.

כּוֹהֵן טְבוּל יוֹם, וּמְחֻסַּר כִּפּוּרִים, שֶׁנִּטְמָא, וַהֲרֵי הוּא מְחֻסָּר בְּגָדִים, וְשֶׁלֹּא רְחוּץ יָדַיִם וְרַגְלַיִם, וְעָבַד--חַיָּב עַל כָּל אַחַת וְאַחַת; וְאִם הָיָה זָר, אֵינוּ לוֹקֶה אֵלָא אַחַת מִשּׁוֹם זָרוּת.

זָר שֶׁשִּׁמַּשׁ בַּשַּׁבָּת--חַיָּב מִשּׁוֹם שַׁבָּת, וּמִשּׁוֹם זָרוּת; וְכֵן בַּעַל מוּם שֶׁשִּׁמַּשׁ בְּטֻמְאָה--חַיָּב מִשּׁוֹם טֻמְאָה, וּמִשּׁוֹם בַּעַל מוּם.

כָּל כּוֹהֵן שֶׁעָבַד עֲבוֹדָה זָרָה, בֵּין בְּמֵזִיד בֵּין בְּשׁוֹגֵג--אַף עַל פִּי שֶׁחָזַר בִּתְשׁוּבָה גְּמוּרָה--הֲרֵי זֶה לֹא יְשַׁמַּשׁ בַּמִּקְדָּשׁ לְעוֹלָם, שֶׁנֶּאֱמָר "לֹא-יִגְּשׁוּ אֵלַי, לְכַהֵן לִי" .
אֶחָד הָעוֹבֵד אוֹתָהּ בְּשֵׁרוּת, כְּגוֹן שֶׁנַּעֲשָׂה כּוּמָר לַעֲבוֹדָה זָרָה, אוֹ הַמִּשְׁתַּחֲוֶה לָהּ, אוֹ הַמּוֹדֶה בָּהּ וְקִבְּלָהּ עָלָיו בֶּאֱלוֹהַּ--הֲרֵי זֶה פָּסוּל לְעוֹלָם.

עָבַר וְהִקְרִיב--אֵין קָרְבָּנוֹ רֵיחַ נִיחוֹחַ, אַף עַל פִּי שֶׁהָיָה שׁוֹגֵג בְּעֵת שֶׁשֵּׁרַת אוֹ שֶׁהִשְׁתַּחֲוָה אוֹ שֶׁהוֹדָה.
אֲבָל הַשּׁוֹחֵט לַעֲבוֹדָה זָרָה בְּשׁוֹגֵג--אִם עָבַר וְהִקְרִיב, קָרְבָּנוֹ רֵיחַ נִיחוֹחַ וְנִתְקַבַּל: שֶׁהֲרֵי לֹא שֵׁרַת, וְלֹא נַעֲשָׂה כּוּמָר, אֵלָא שָׁחַט בִּלְבָד, וְהוּא שׁוֹגֵג.
וְאַף עַל פִּי כֵן, לְכַתְּחִלָּה לֹא יַעֲבֹד.

 מִי שֶׁעָבַר, וְעָשָׂה בַּיִת חוּץ לַמִּקְדָּשׁ לְהַקְרִיב בּוֹ קָרְבָּנוֹת לַה'--אֵינוּ כְּבֵית עֲבוֹדָה זָרָה; וְאַף עַל פִּי כֵן, כָּל כּוֹהֵן שֶׁשִּׁמַּשׁ בְּבַיִת כְּזֶה--לֹא יְשַׁמַּשׁ בַּמִּקְדָּשׁ לְעוֹלָם.
וְכֵן כֵּלִים שֶׁנִּשְׁתַּמְּשׁוּ בָּהֶן שָׁם--לֹא יִשְׁתַּמְּשׁוּ בָּהֶן בַּמִּקְדָּשׁ לְעוֹלָם, אֵלָא יִגָּנְזוּ.
וְיֵרָאֶה לִי שְׁאִם עָבַד כּוֹהֵן שֶׁשִּׁמַּשׁ שָׁם, בַּמִּקְדָּשׁ--לֹא פָסַל.

 נִמְצְאוּ כָּל הַפְּסוּלִין לָעֲבוֹדָה, שְׁמוֹנָה עָשָׂר; וְאֵלּוּ הֶן: הָעוֹבֵד עֲבוֹדָה זָרָה; הַזָּר; בַּעַל מוּם; הֶעָרֵל; הַטָּמֵא; טְבוּל יוֹם; מְחֻסַּר כִּפּוּרִים; הָאוֹנֵן; הַשִּׁכּוֹר; מְחֻסַּר בְּגָדִים; יָתֵר בְּגָדִים; פְּרוּם בְּגָדִים; פְּרוּעַ רֹאשׁ; שֶׁלֹּא רָחַץ יָדַיִם וְרַגְלַיִם; הַיּוֹשֵׁב; מִי שֶׁיֵּשׁ בֵּין רַגְלוֹ וּבֵין הָאָרֶץ דָּבָר חוֹצֵץ; מִי שֶׁיֵּשׁ בֵּין יָדוֹ וּבֵין הַכְּלִי דָּבָר חוֹצֵץ; מִי שֶׁעָבַד בִּשְׂמֹאלוֹ.
כָּל אֵלּוּ פְּסוּלִין לָעֲבוֹדָה; וְאִם עָבְדוּ, חִלְּלוּ: חוּץ מִפְּרוּעַ רֹאשׁ, וּקְרוּעַ בְּגָדִים, וְהַשּׁוֹחֵט לַעֲבוֹדָה זָרָה בְּשׁוֹגֵג--שְׁאִם עָבְדוּ, עֲבוֹדָתָן כְּשֵׁרָה.

הִלְכּוֹת אִסּוּרֵי מִזְבֵּחַ 
יֵשׁ בִּכְלָלָן אַרְבַּע עֶשְׂרֵה מִצְווֹת--אַרְבַּע מִצְווֹת עֲשֵׂה, וְעֶשֶׂר מִצְווֹת לֹא תַעֲשֶׂה; וְזֶה הוּא פְּרָטָן: לְהַקְרִיב כָּל הַקָּרְבָּנוֹת תְּמִימִים; שֶׁלֹּא לְהַקְדִּישׁ בַּעַל מוּם לַמִּזְבֵּחַ; שֶׁלֹּא יִשְׁחֹט; שֶׁלֹּא יִזְרֹק דָּמוֹ; שֶׁלֹּא יַקְטִיר חֶלְבּוֹ; שֶׁלֹּא יַקְרִיב בַּעַל מוּם עוֹבֵר; שֶׁלֹּא יַקְרִיב בַּעַל מוּם, אַפִלּוּ בְּקָרְבְּנוֹת הַגּוֹיִים; שֶׁלֹּא יַטִּיל מוּם בַּקֳּדָשִׁים; לִפְדּוֹת פְּסוּלֵי הַמֻּקְדָּשִׁין; לְהַקְרִיב מִיּוֹם הַשְּׁמִינִי וָהָלְאָה; שֶׁלֹּא לְהַקְרִיב אֶתְנָן וּמְחִיר; שֶׁלֹּא לְהַקְטִיר שְׂאוֹר וּדְבַשׁ; לִמְלֹחַ כָּל הַקָּרְבָּנוֹת; שֶׁלֹּא לְהַשְׁבִּית הַמֶּלַח מֵעַל הַקָּרְבָּנוֹת.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת אִסּוּרֵי מִזְבֵּחַ פֵּרֶק א 
מִצְוַת עֲשֵׂה לִהְיוֹת כָּל הַקָּרְבָּנוֹת תְּמִימִין וּמֻבְחָרִין--שֶׁנֶּאֱמָר "תָּמִים יִהְיֶה לְרָצוֹן" , זוֹ מִצְוַת עֲשֵׂה.
וְכָל הַמַּקְדִּישׁ בְּהֵמָה שֶׁיֵּשׁ בָּהּ מוּם לְגַבֵּי הַמִּזְבֵּחַ--עוֹבֵר בְּלֹא תַעֲשֶׂה, וְלוֹקֶה עַל הֶקְדֵּשׁוֹ: שֶׁנֶּאֱמָר "כֹּל אֲשֶׁר-בּוֹ מוּם, לֹא תַקְרִיבוּ" --מִפִּי הַשְּׁמוּעָה לָמְדוּ, שֶׁזּוֹ אַזְהָרָה לַמַּקְדִּישׁ בַּעֲלֵי מוּמִין.
אַפִלּוּ הִקְדִּישׁוֹ לִדְמֵי נְסָכִים--לוֹקֶה, שֶׁבִּזְיוֹן קֳדָשִׁים הוּא.

 הַמִּתְכַּוֵּן לוֹמַר שְׁלָמִים וְאָמַר עוֹלָה, עוֹלָה וְאָמַר שְׁלָמִים--לֹא אָמַר כְּלוּם: עַד שֶׁיִּהְיֶה פִּיו וְלִבּוֹ שׁוֹוִים.
לְפִיכָּךְ הַמִּתְכַּוֵּן לוֹמַר עַל בַּעַל מוּם עוֹלָה וְהִקְדִּישׁוֹ שְׁלָמִים, אוֹ שְׁלָמִים וְאָמַר עוֹלָה--אַף עַל פִּי שֶׁנִּתְכַּוַּן לְאִסּוּר, אֵינוּ לוֹקֶה.

מִי שֶׁדִּמָּה שֶׁמֻּתָּר לְהַקְדִּישׁ בַּעַל מוּם לַמִּזְבֵּחַ, וְהִקְדִּישׁ--הֲרֵי זֶה קָדוֹשׁ, וְאֵינוּ לוֹקֶה.

הַשּׁוֹחֵט בַּעַל מוּם לְשֵׁם קָרְבָּן--לוֹקֶה, שֶׁהֲרֵי נֶאֱמָר בְּבַעֲלֵי מוּמִין "לֹא-תַקְרִיבוּ אֵלֶּה, לַה'" ; וּמִפִּי הַשְּׁמוּעָה לָמְדוּ, שֶׁזּוֹ אַזְהָרָה לַשּׁוֹחֵט.
וְכֵן הַזּוֹרֵק דָּם בַּעֲלֵי מוּמִין עַל הַמִּזְבֵּחַ--לוֹקֶה, שֶׁהֲרֵי נֶאֱמָר בָּהֶן "לֹא תַקְרִיבוּ לַה'" : מִפִּי הַשְּׁמוּעָה לָמְדוּ, שֶׁזּוֹ אַזְהָרָה לַזּוֹרֵק.

וְכֵן הַמַּקְטִיר אֵמוּרֵי בַּעֲלֵי מוּמִין עַל הַמִּזְבֵּחַ--לוֹקֶה, שֶׁנֶּאֱמָר "וְאִשֶּׁה, לֹא-תִתְּנוּ מֵהֶם עַל-הַמִּזְבֵּחַ" : אֵלּוּ הַחֲלָבִים.
נִמְצֵאתָ לָמֵד שְׁאִם הִקְדִּישׁ בַּעַל מוּם, וּשְׁחָטוֹ, וְזָרַק דָּמוֹ, וְהִקְטִיר אֵמוּרָיו--לוֹקֶה אַרְבַּע מַלְקִיּוֹת.

 אֶחָד בַּעַל מוּם קָבוּעַ, אוֹ בַּעַל מוּם עוֹבֵר--אִם הִקְרִיבוֹ, עוֹבֵר בְּכָל אֵלּוּ: שֶׁנֶּאֱמָר "לֹא-תִזְבַּח לַה' אֱלֹהֶיךָ שׁוֹר וָשֶׂה, אֲשֶׁר יִהְיֶה בוֹ מוּם" --מִפִּי הַשְּׁמוּעָה לָמְדוּ, שֶׁזּוֹ אַזְהָרָה לְבַעַל מוּם עוֹבֵר.
כְּגוֹן שֶׁהָיָה בַּבְּהֵמָה גָּרָב לַח, אוֹ חֲזָזִית--אִם הִקְרִיבָהּ, לוֹקֶה.

 וְלֹא קָרְבְּנוֹת יִשְׂרָאֵל בִּלְבָד, אֵלָא אַף קָרְבְּנוֹת הַגּוֹיִים--אִם הִקְרִיבָן וְהֶן בַּעֲלֵי מוּמִין, לוֹקֶה: שֶׁנֶּאֱמָר "וּמִיַּד בֶּן-נֵכָר, לֹא תַקְרִיבוּ אֶת-לֶחֶם אֱלֹהֵיכֶם--מִכָּל-אֵלֶּה" .

 הַמַּטִּיל מוּם בַּקֳּדָשִׁים, כְּגוֹן שֶׁסִּמָּה עֵינוֹ אוֹ קִטַּע יָדוֹ--לוֹקֶה: שֶׁהֲרֵי נֶאֱמָר בַּקָּרְבָּן "כָּל-מוּם לֹא יִהְיֶה-בּוֹ" --מִפִּי הַשְּׁמוּעָה לָמְדוּ, שֶׁזּוֹ אַזְהָרָה שֶׁלֹּא יִתֵּן בּוֹ מוּם.
וְאֵינוּ לוֹקֶה אֵלָא בִּזְמָן שֶׁבֵּית הַמִּקְדָּשׁ קַיָּם--שֶׁהֲרֵי הָיָה רָאוּי לְקָרְבָּן, וּפְסָלוֹ; אֲבָל בַּזְּמָן הַזֶּה--אַף עַל פִּי שֶׁעָבַר בְּלֹא תַעֲשֶׂה, אֵינוּ לוֹקֶה.
הִטִּיל מוּם בַּקֳּדָשִׁים, וּבָא אַחֵר וְהִטִּיל בָּהּ מוּם אַחֵר--הַשֵּׁנִי אֵינוּ לוֹקֶה.

אֶחָד הַמַּטִּיל מוּם בַּקֳּדָשִׁים עַצְמָן, אוֹ בִּתְמוּרָתָן--חוּץ מִן הַבְּכוֹר וּמִן הַמַּעֲשֵׂר: שֶׁהַמַּטִּיל מוּם בִּתְמוּרָתָן אֵינוּ לוֹקֶה--לְפִי שְׁאֵינָן רְאוּיִין לְקָרְבָּן, כְּמוֹ שֶׁיִּתְבָּאַר בִּמְקוֹמוֹ.
וְכֵן הַמַּטִּיל מוּם בַּתְּשִׁיעִי שֶׁלִּטְעוּת עֲשִׂירִי, אֵינוּ לוֹקֶה.

הַמַּקְדִּישׁ בַּעֲלַת מוּם לַמִּזְבֵּחַ--אַף עַל פִּי שֶׁלּוֹקֶה--הֲרֵי זוֹ נִתְקַדְּשָׁה, וְתִפָּדֶה בְּעֵרֶךְ הַכּוֹהֵן, וְתֵצֵא לְחֻלִּין, וְיָבִיא בְּדָמֶיהָ קָרְבָּן.
וְכֵן הַדִּין, בְּבֶהֱמַת קֳדָשִׁים שֶׁנָּפַל בָּהּ מוּם.
וּמִצְוַת עֲשֵׂה הִיא לִפְדּוֹת קֳדָשִׁים שֶׁנֻּלַּד בָּהֶן מוּם, וְיֵצְאוּ לְחֻלִּין וְיֵאָכְלוּ: שֶׁנֶּאֱמָר "רַק בְּכָל-אַוַּת נַפְשְׁךָ תִּזְבַּח וְאָכַלְתָּ בָשָׂר" --מִפִּי הַשְּׁמוּעָה לָמְדוּ, שֶׁהַכָּתוּב מְדַבֵּר בִּפְסוּלֵי הַמֻּקְדָּשִׁין שֶׁיִּפָּדוּ.
וּכְבָר בֵּאַרְנוּ בָּעֲרָכִין שֶׁזֶּה שֶׁנֶּאֱמָר "וְאִם, כָּל-בְּהֵמָה טְמֵאָה, אֲשֶׁר לֹא-יַקְרִיבוּ מִמֶּנָּה קָרְבָּן, לַה'" , שְׁהוּא מְדַבֵּר בְּבַעֲלֵי מוּמִין שֶׁיִּפָּדוּ.

מַה בֵּין בַּעֲלַת מוּם קָבוּעַ, לְבַעֲלַת מוּם עוֹבֵר: שֶׁהַמַּקְדִּישׁ בַּעֲלַת מוּם קָבוּעַ, אִם יָלְדָה וְהִיא קֹדֶשׁ--יִפָּדֶה הַוֶּלֶד; וְיֵצֵא לְחֻלִּין, אַף עַל פִּי שְׁהוּא תָּמִים, כְּדֵי שֶׁלֹּא יִהְיֶה טָפֵל, חֲמוֹר מִן הָעִיקָר.
וְאִם נִתְעַבְּרָה קֹדֶם שֶׁתִּפָּדֶה, וְיָלְדָה אַחַר פִּדְיוֹן--הַוֶּלֶד חֻלִּין.
וְאִם מֵתָה קֹדֶם שֶׁתִּפָּדֶה--נִפְדֵּית אַחַר שֶׁתָּמוּת, שֶׁהֲרֵי לֹא חָלָה קְדֻשָּׁה גְּמוּרָה עַל גּוּפָהּ אֵלָא עַל דָּמֶיהָ: מִפְּנֵי שֶׁהָיְתָה בַּעֲלַת מוּם קָבוּעַ.

אֲבָל הַמַּקְדִּישׁ בַּעֲלַת מוּם עוֹבֵר, אוֹ תְּמִימָה וְאַחַר שֶׁהִקְדִּישָׁהּ נֻלַּד לָהּ מוּם קָבוּעַ--אִם מֵתָה קֹדֶם שֶׁתִּפָּדֶה, תִּקָּבֵר כִּשְׁאָר הַקֳּדָשִׁים הַתְּמִימִים: מִפְּנֵי שְׁהִיא צְרִיכָה הַעְמָדָה וְהַעְרָכָה, כְּמוֹ שֶׁבֵּאַרְנוּ בָּעֲרָכִין.
וְאִם נִשְׁחֲטָה קֹדֶם שֶׁתִּפָּדֶה--הֲרֵי זוֹ נִפְדֵּית כָּל זְמָן שְׁהִיא מְפַרְכֶּסֶת, וְאַחַר כָּךְ תֵּאָכֵל.
וְאִם יָלְדָה, יִקְרַב וַלְדָהּ.
נִתְעַבְּרָה קֹדֶם שֶׁתִּפָּדֶה, וְיָלְדָה אַחַר שֶׁנִּפְדֵּית--הַוֶּלֶד אָסוּר, וְאֵינוּ נִפְדֶּה.

אֵלָא כֵּיצַד יַעֲשֶׂה: סָמוּךְ לְפִדְיוֹן אִמּוֹ, מַתְפִּיס זֶה הַוֶּלֶד לְשֵׁם אוֹתוֹ הַזֶּבַח--לְפִי שְׁאֵינוּ יָכוֹל לְהַקְרִיבוֹ מִכּוֹחַ אִמּוֹ, מִפְּנֵי שֶׁבָּא מִכּוֹחַ קְדֻשָּׁה דְּחוּיָה.

 כָּל פְּסוּלֵי הַמֻּקְדָּשִׁין כְּשֶׁיִּפָּדוּ, מֻתָּר לִשְׁחֹט אוֹתָן בְּשׁוּק הַטַּבָּחִים, וְלִמְכֹּר אוֹתָן שָׁם בַּשּׁוּק, וְלִשְׁקֹל בְּשָׂרָם בְּלִיטְרָה כִּשְׁאָר הַחֻלִּין--חוּץ מִן הַבְּכוֹר וּמִן הַמַּעֲשֵׂר: מִפְּנֵי שֶׁמְּכִירָתָם בַּשּׁוּק, מוֹסִיף בִּדְמֵיהֶן, שְׁאָר הַקֳּדָשִׁים שֶׁדְּמֵיהֶן חוֹזְרִין לַהֶקְדֵּשׁ, שֶׁהֲרֵי מֵבִיא בִּדְמֵיהֶן בְּהֵמָה אַחֶרֶת--מוֹכְרִין אוֹתָן כַּחֻלִּין בַּשּׁוּק; אֲבָל הַבְּכוֹר וְהַמַּעֲשֵׂר, שְׁאֵין דְּמֵיהֶן לַהֶקְדֵּשׁ אֵלָא נֶאֱכָלִין בְּמוּמָן כְּמוֹ שֶׁיִּתְבָּאַר--אֵין שׁוֹחֲטִין אוֹתָם בְּשׁוּק הַטַּבָּחִים, וְאֵין מוֹכְרִין אוֹתָם שָׁם.

אַפִלּוּ הִתְפִּיס בְּכוֹר לְבֶדֶק הַבַּיִת--אֵינוּ נִשְׁקָל בְּלִיטְרָה, וְלֹא יִמָּכֵר בַּשּׁוּק: שְׁאֵינוּ יָכוֹל לְהַתְפִּיס, אֵלָא דָּבָר הַקָּנוּי לוֹ קִנְיָן גָּמוּר.

הִלְכּוֹת אִסּוּרֵי מִזְבֵּחַ פֵּרֶק ב 
כָּל הַמּוּמִין הַפּוֹסְלִין בָּאָדָם וּבַבְּהֵמָה, חֲמִשִּׁים; וּכְבָר נִמְנוּ.
וְיֵשׁ מוּמִין אֲחֵרִים מְיֻחָדִין בַּבְּהֵמָה, וְאֵינָן רְאוּיִין לִהְיוֹת בָּאָדָם; וּשְׁלוֹשָׁה וְעֶשְׂרִים הֶם, וְזֶה הוּא פְּרָטָן: אִם הָיָה גַּלְגַּל עֵינָהּ עָגוּל כְּשֶׁלְּאָדָם.
עֵינָהּ אַחַת גְּדוֹלָה כְּשֶׁלְּעֵגֶל, וְהַשְּׁנִיָּה קְטַנָּה כְּשֶׁלַּאֲוָז; אֲבָל אִם הָיְתָה אֹזֶן גְּדוֹלָה וְאֹזֶן קְטַנָּה, אַפִלּוּ קְטַנָּה עַד כַּפּוֹל--כָּשֵׁר.
אִם יֵשׁ בְּלֹבֶן עֵינָהּ יַבֹּלֶת שֶׁיֵּשׁ בָּהּ שֵׂעָר.
אִם נִקַּב הָעוֹר שֶׁבֵּין שְׁנֵי חֻטְמֶיהָ בְּמָקוֹם הַנִּרְאֶה.
פִּיהָ דּוֹמֶה לְשֶׁלַּחֲזִיר--פָּרוּס, אַף עַל פִּי שְׁאֵינוּ מְחֻדָּד כִּשְׁפוּד.
חִטֶּיהָ הַחִיצוֹנוֹת שֶׁנִּקְּבוּ.
אוֹ שֶׁנִּגְמְמוּ, אַף עַל פִּי שֶׁנִּשְׁאַר מִקְצָתָן.
אוֹ שֶׁנִּפְגְמוּ.
אִם נֶעְקְרוּ חִטֶּיהָ הַפְּנִימִיּוֹת--שֶׁהֲרֵי בְּעֵת שֶׁפּוֹתַחַת פִּיהָ וְצוֹוַחַת, הֶן נִרְאִין חֲסֵרִין.
אִם נִטְּלוּ קְרָנֶיהָ וְזַכְרוּתָן עִמָּהֶן, וְלֹא נִשְׁאַר מֵהֶן כְּלוּם; אֲבָל נְקֵבָה שֶׁיֵּשׁ לָהּ קְרָנַיִם, כְּשֵׁרָה.
אִם נִפְגַם הָעוֹר שֶׁחוֹפֶה אֶת גִּיד הַבְּהֵמָה.
אִם נִפְגְמָה הָעֶרְוָה שֶׁלַּנְּקֵבָה.
אִם נִפְגַם הַזָּנָב מִן הָעֶצֶם, אֲבָל לֹא מִן הַפֵּרֶק.
אִם הָיָה רֹאשׁ הַזָּנָב מְפֻצָּל לִשְׁנַיִם, בִּשְׁנֵי עֲצָמִים.
אִם הָיָה בֵּין חֻלְיָה לְחֻלְיָה מְלוֹא אֶצְבַּע בָּשָׂר.
אִם הָיָה הַזָּנָב קָצֵר.
וְעַד כַּמָּה: בִּגְדֵי--חֻלְיָה אַחַת, מוּם; שְׁתַּיִם, כָּשֵׁר.
וּבַטָּלֶה--אֹרֶךְ שְׁתֵּי חֻלְיוֹת, מוּם; הָיְתָה שָׁלוֹשׁ, כָּשֵׁר.
זְנַב הַגְּדִי שֶׁהָיָה רַךְ וּמְדֻלְדָּל, דּוֹמֶה לְשֶׁלַּחֲזִיר.
אִם נִשְׁבַּר עֶצֶם הַזָּנָב; אֲבָל אִם נִשְׁבַּר עֶצֶם מִצַּלְעוֹתָיו--כַּשָּׁר, מִפְּנֵי שְׁאֵינוּ בַּגָּלוּי.
בַּעַל חָמֵשׁ רַגְלַיִם.
אִם אֵין לוֹ אֵלָא שָׁלוֹשׁ רַגְלַיִם.
אִם הָיְתָה אַחַת מֵרַגְלָיו וְיָדָיו פַּרְסָתָהּ עֲגוּלָה, כְּשֶׁלַּחֲמוֹר--אַף עַל פִּי שְׁהִיא סְדוּקָה וּפְרוּסָה.
אִם הָיְתָה רַגְלוֹ אוֹ יָדוֹ קְלוּטָה כְּשֶׁלַּחֲמוֹר, וְזֶה הוּא "קָלוּט" הָאָמוּר בַּתּוֹרָה.
אִם נִגְמְמוּ טְלַפֶּיהָ בְּזַכְרוּתָן עִמָּהֶן, אַף עַל פִּי שֶׁנִּשְׁאַר מִזַּכְרוּתָן מְעַט קָרוֹב לַבָּשָׂר.

 כָּל מוּם מִשְּׁלוֹשָׁה וְשִׁבְעִים מוּם הַמְּנוּיִין בַּבְּהֵמָה, פּוֹסְלִין אוֹתָהּ מִן הַקָּרְבָּן.
וְאִם נָפַל אֶחָד מֵהֶם בַּתְּמִימָה שְׁהִיא קֹדֶשׁ--תִּפָּדֶה וְתֵצֵא לְחֻלִּין, חוּץ מִזָּקֵן וְחוֹלֶה וּמְזֹהָם: שֶׁאַף עַל פִּי שְׁאֵינוּ כָּשֵׁר לְקָרְבָּן, אֵינוּ נִפְדֶּה; אֵלָא יְהִי קַיָּם וְרוֹעֶה עַד שֶׁיִּוָּלֵד בּוֹ מוּם אַחֵר קָבוּעַ מִשְּׁאָר הַמּוּמִין, וְיִפָּדֶה.

וְכֵן בֶּהֱמַת קֳדָשִׁים שֶׁנֻּלַּד בָּהּ מוּם עוֹבֵר--אֵינָהּ קְרֵבָה, וְלֹא נִפְדֵּית.
וְאַרְבָּעָה מוּמִין עוֹבְרִים יֵשׁ בַּבְּהֵמָה וּבָאָדָם, וְאֵלּוּ הֶן: גָּרָב לַח.
חֲזָזִית שְׁאֵינָהּ מִצְרִית.
מַיִם שֶׁיּוֹרְדִין בָּעַיִן, וְאֵינָן קְבוּעִין.
סַנְוֵרִין שְׁאֵינָן קְבוּעִין.

 וְיֵשׁ שָׁם אַרְבָּעָה חֳלָיִים אֲחֵרִים--אִם נִמְצָא אֶחָד מֵהֶם בַּבְּהֵמָה--אֵין מַקְרִיבִין אוֹתָהּ, לְפִי שְׁאֵינָהּ מִן הַמֻּבְחָר וְהַכָּתוּב אוֹמֵר "מִבְחַר נְדָרֶיךָ" ; וְאֵלּוּ הֶן: מִי שֶׁבְּלֹבֶן עֵינוֹ יַבֹּלֶת שְׁאֵין בָּהּ שֵׂעָר.
אִם נִגְמְמוּ קְרָנָיו, אַף עַל פִּי שֶׁנִּשְׁאַר מִזַּכְרוּתָן מְעַט סָמוּךְ לַבָּשָׂר.
אִם נִפְגְמוּ חִטָּיו הַפְּנִימִיּוֹת.
אִם נִגְמְמוּ חִטָּיו הַפְּנִימִיּוֹת.
אִם הָיָה אֶחָד מֵאֵלּוּ בַּקֳּדָשִׁים--לֹא קְרֵבִין, וְלֹא נִפְדִּין; אֵלָא יִרְעוּ עַד שֶׁיִּפֹּל בָּהֶן מוּם.
וְאִם הִקְרִיבָן, יֵרָאֶה לִי שֶׁהֻרְצוּ.

 וְכֵן בֶּהֱמַת קֳדָשִׁים שֶׁנֶּעְבְרָה בָּהּ עֲבֵרָה, אוֹ שֶׁהֵמִיתָה אֶת הָאָדָם בְּעֵד אֶחָד אוֹ עַל פִּי הַבְּעָלִים--לֹא קְרֵבָה; וְלֹא נִפְדֵּית, עַד שֶׁיִּוָּלֵד לָהּ מוּם קָבוּעַ.

 בְּהֵמָה שֶׁנֻּלַּד לָהּ אַחַת מִן הַטְּרֵפוֹת הָאוֹסְרִין אוֹתָהּ בַּאֲכִילָה, אֲסוּרָה לְגַבֵּי הַמִּזְבֵּחַ--הֲרֵי הוּא אוֹמֵר "הַקְרִיבֵהוּ נָא לְפֶחָתֶךָ, הֲיִרְצְךָ אוֹ הֲיִשָּׂא פָנֶיךָ" .
וְאַף עַל פִּי שְׁאֵינָהּ רְאוּיָה לְקָרְבָּן, אֵין פּוֹדִין אוֹתָהּ--שְׁאֵין פּוֹדִין אֶת הַקֳּדָשִׁים, לְהַאֲכִילָן לַכְּלָבִים; אֵלָא יִרְעוּ עַד שֶׁיָּמוּתוּ, וְיִקָּבְרוּ.

 נִשְׁחֲטָה, וְנִמְצֵאת טְרֵפָה--הֲרֵי זוֹ תֵּצֵא לְבֵית הַשְּׂרֵפָה.
וְכֵן אִם נִמְצָא אֵבֶר מֵאֵבָרֶיהָ הַפְּנִימִיִּין חָסֵר, אַף עַל פִּי שְׁאֵינָהּ טְרֵפָה--כְּגוֹן שֶׁנִּמְצֵאת בְּכִלְיָה אַחַת, אוֹ שֶׁנִּטַּל הַטְּחוֹל--הֲרֵי זוֹ אֲסוּרָה לַמִּזְבֵּחַ, וְתִשָּׂרֵף: לֹא מִפְּנֵי שְׁהִיא בַּעֲלַת מוּם, שְׁאֵין חֶסְרוֹן שֶׁבִּפְנִים מוּם, אֵלָא מִפְּנֵי שְׁאֵין מַקְרִיבִין חָסֵר כְּלָל, שֶׁנֶּאֱמָר "תְּמִימִם יִהְיוּ לָכֶם" .
וְכָל הַיָּתֵר, כְּחָסֵר; לְפִיכָּךְ אִם נִמְצָא לָהּ שָׁלוֹשׁ כְּלָיוֹת אוֹ שְׁנֵי טְחוֹלִים, פְּסוּלָה.

 אֵיזֶה הוּא סַנְוֵרִין קְבוּעִים, כָּל שֶׁשָּׁהָה שְׁמוֹנִים יוֹם וְלֹא רָאָה.
וּבוֹדְקִין אוֹתוֹ שְׁלוֹשָׁה פְּעָמִים--בְּיוֹם שִׁבְעָה וְעֶשְׂרִים מֵעֵת שֶׁהִרְגִּישׁוּ בּוֹ, וּבְיוֹם אַרְבָּעָה וַחֲמִשִּׁים, וּבְיוֹם שְׁמוֹנִים.
אִם רָאָה, מוֹנִים לוֹ שְׁמוֹנִים מֵעֵת שֶׁפָּסְקָה הָרְאִיָּה.

 וּבְמַה יִוָּדַע שֶׁהַמַּיִם קְבוּעִין: בְּשֶׁאָכְלָה עֲשָׂבִים לַחִים מֵרֹאשׁ אֲדָר וְעַד חֲצִי נִיסָן, וְאָכְלָה אַחַר כֵּן עֲשָׂבִים יְבֵשִׁים אֱלוּל וַחֲצִי תִּשְׁרִי, וְלֹא נִתְרַפֵּאת--הֲרֵי אֵלּוּ מַיִם קְבוּעִים.
וְכַמָּה תֹּאכַל מֵעֲשָׂבִים אֵלּוּ הַלַּחִים בִּזְמָן הַלַּח, וְהַיְּבֵשִׁים בִּזְמָן הַיָּבֵשׁ--כִּגְרֹגֶּרֶת אוֹ יוֹתֵר, קֹדֶם סְעוֹדָה רִאשׁוֹנָה שֶׁלְּכָל יוֹם בִּשְׁלוֹשָׁה חֳדָשִׁים אֵלּוּ.

וְצָרִיךְ שֶׁתֹּאכַל אוֹתָן בְּכָל יוֹם, אַחַר שְׁתִיָּה; וְתִהְיֶה מֻתֶּרֶת בַּשָּׂדֶה, בְּעֵת אֲכִילָה; וְלֹא תִהְיֶה לְבַדָּהּ, אֵלָא הִיא וּבְהֵמָה אַחֶרֶת לִצְווֹת עִמָּהּ.
אִם נַעֲשָׂה לָהּ כָּל אֵלּוּ, וְלֹא נִתְרַפֵּאת--הֲרֵי אֵלּוּ קְבוּעִין וַדַּאי.
וְאִם חָסֵר אַחַת מִכָּל אֵלּוּ, הֲרֵי זֶה סָפֵק; וְאֵינָהּ קְרֵבָה, וְלֹא נִפְדֵּית.

 כֵּיצַד: אָכְלָה הַלַּח כְּמִשְׁפָּטָיו בַּאֲדָר כֻּלּוֹ וַחֲצִי נִיסָן, וְאָכְלָה אַחֲרָיו הַיָּבֵשׁ כְּמִשְׁפָּטָיו בַּחֲצִי נִיסָן וַאֲיָר, שֶׁנִּמְצֵאת שֶׁאָכְלָה בִּשְׁלוֹשָׁה חֳדָשִׁים עַל הַסֵּדֶר, אוֹ שֶׁאָכְלָה כִּגְרֹגֶּרֶת אַחַר אֲכִילָה, אוֹ קֹדֶם שְׁתִיָּה, אוֹ שֶׁהָיְתָה קְשׁוּרָה, אוֹ שֶׁהָיְתָה לְבַדָּהּ, אוֹ שֶׁהָיְתָה בְּגִנָּה הַסְּמוּכָה לָעִיר, וְלֹא נִתְרַפֵּאת--כָּל אֵלּוּ סְפֵק קְבוּעִין אוֹ עוֹבְרִים; לְפִיכָּךְ אִם הִטִּיל בָּהּ מוּם אַחֵר, אֵינוּ לוֹקֶה.

אָכְלָה כְּמִשְׁפָּטֶיהָ בִּזְמַנֵּי הָאֲכִילָה, וְלֹא נִתְרַפֵּאת, וַהֲרֵי הִיא בַּעֲלַת מוּם קָבוּעַ-- יֵשׁ בַּדָּבָר סָפֵק, אִם לְמַפְרֵעַ הִיא בַּעֲלַת מוּם מֵעֵת שֶׁבָּאוּ לָהּ הַמַּיִם, אוֹ מֵעֵת שֶׁנִּתְיָאֲשׁוּ מֵרְפוּאָתָהּ; לְפִיכָּךְ הַפּוֹדֶה אוֹתָהּ קֹדֶם שֶׁנִּתְיָאֲשׁוּ מֵרְפוּאָתָהּ, וְנִהְנָה בְּאוֹתוֹ הַפִּדְיוֹן אַחַר שֶׁנִּתְיָאֲשׁוּ מֵרְפוּאָתָהּ--הֲרֵי הוּא סְפֵק מוֹעֵל, וְאֵינוּ מֵבִיא קָרְבַּן מְעִילָה כְּמוֹ שֶׁיִּתְבָּאַר בִּמְקוֹמוֹ.

הִלְכּוֹת אִסּוּרֵי מִזְבֵּחַ פֵּרֶק ג 
אֵין הַמּוּמִין פּוֹסְלִין בָּעוֹף, וְכֵן אֶחָד הַזָּכָר וְאֶחָד הַנְּקֵבָה בָּעוֹף--שֶׁלֹּא נֶאֱמָר "תָּמִים זָכָר" אֵלָא בַּבְּהֵמָה בִּלְבָד.
בַּמֶּה דְּבָרִים אֲמוּרִים, בְּמוּמִין קְטַנִּים; אֲבָל עוֹף שֶׁיָּבַשׁ גַּפּוֹ, אוֹ נִסְמֵית עֵינוֹ, אוֹ נִקְטְעָה רַגְלוֹ--אָסוּר לְגַבֵּי הַמִּזְבֵּחַ, שְׁאֵין מַקְרִיבִין חָסֵר כְּלָל.
וְכֵן אִם נֻלַּד בּוֹ אַחַת מִן הַטְּרֵפוֹת שֶׁאוֹסְרִין אוֹתוֹ בַּאֲכִילָה, הֲרֵי זֶה נִפְסַל לְקָרְבָּן.

תּוֹרִים קְטַנִּים פְּסוּלִין, וּבְנֵי יוֹנָה גְּדוֹלִים פְּסוּלִין--שֶׁנֶּאֱמָר "מִן-הַתֹּרִים, אוֹ מִן-בְּנֵי הַיּוֹנָה" : תְּחִלַּת הַצֵּהוּב בְּזֶה וּבְזֶה, פָּסוּל; וְעַד מָתַי יִהְיוּ בְּנֵי יוֹנָה כְּשֵׁרִים, כָּל זְמָן שֶׁעוֹקֵר כָּנָף וּמִתְמַלֵּא מָקוֹם עִיקָרוֹ דָּם; וְהַתּוֹרִים כְּשֵׁרִים, מִשֶּׁיַּזְהִיבוּ.

הַטֻּמְטוֹם וְהָאַנְדְּרֻגִּינוֹס--אַף עַל פִּי שְׁאֵין לָךְ מוּם גָּדוֹל מֵהֶן, הֲרֵי הֶן פְּסוּלִין לַמִּזְבֵּחַ מִדֶּרֶךְ אַחֶרֶת: לְפִי שְׁהֶן סְפֵק זָכָר סְפֵק נְקֵבָה, הֲרֵי הֶן כְּמִין אַחֵר; וּבַקָּרְבָּנוֹת נֶאֱמָר "זָכָר תָּמִים" וּ"נְקֵבָה תְמִימָה" --עַד שֶׁיִּהְיֶה זָכָר וַדַּאי, אוֹ נְקֵבָה וַדָּאִית.
לְפִיכָּךְ אַף הָעוֹף שְׁהוּא טֻמְטוֹם אוֹ אַנְדְּרֻגִּינוֹס, פָּסוּל לַמִּזְבֵּחַ.

וְכֵן הַכִּלְאַיִם, וְיוֹצֵא דֹּפֶן, וּמְחֻסַּר זְמָן--פְּסוּלִין, אַף עַל פִּי שְׁאֵין בָּהֶם מוּם: שֶׁנֶּאֱמָר "שׁוֹר אוֹ-כֶשֶׂב אוֹ-עֵז" , עַד שֶׁיִּהְיֶה כָּל מִין וּמִין בִּפְנֵי עַצְמוֹ--לֹא שֶׁיִּהְיֶה מְעֹרָב מִכֶּבֶשׂ וְעֵז; "כִּי יִוָּלֵד" , פְּרָט לְיוֹצֵא דֹּפֶן; "וְהָיָה שִׁבְעַת יָמִים" , פְּרָט לִמְחֻסַּר זְמָן; "תַּחַת אִמּוֹ" , פְּרָט לְיָתוֹם שֶׁנֻּלַּד אַחַר שֶׁנִּשְׁחֲטָה אִמּוֹ.

הַנִּדְמֶה--אַף עַל פִּי שְׁאֵינוּ כִּלְאַיִם, הֲרֵי הוּא פָּסוּל לַמִּזְבֵּחַ.
כֵּיצַד: רָחֵל שֶׁיָּלְדָה כְּמִין עֵז, וְעֵז שֶׁיָּלְדָה כְּמִין כֶּבֶשׂ--אַף עַל פִּי שֶׁיֵּשׁ בּוֹ מִקְצַת סִימָנִין--הוֹאִיל וְהוּא דּוֹמֶה לְמִין אַחֵר, פָּסוּל כְּבַעַל מוּם קָבוּעַ: שְׁאֵין לָךְ מוּם גָּדוֹל מִן הַשִּׁנּוּי.

וְכֵן הָרוֹבֵעַ, וְהַנִּרְבָּע, וְהַמֻּקְצֶה לַעֲבוֹדָה זָרָה, וְהַנֶּעְבָּד--אַף עַל פִּי שְׁהֶן מֻתָּרִין בַּאֲכִילָה, הֲרֵי הֶן פְּסוּלִין לְגַבֵּי הַמִּזְבֵּחַ: שֶׁנֶּאֱמָר "כִּי מָשְׁחָתָם בָּהֶם" --כָּל שֶׁיֵּשׁ בּוֹ הַשְׁחָתָה, פָּסוּל; וּבַעֲבֵרָה הוּא אוֹמֵר "כִּי-הִשְׁחִית כָּל-בָּשָׂר" , וּבַעֲבוֹדָה זָרָה כָּתוּב "כִּי שִׁחֵת עַמְּךָ" .

וְכֵן בְּהֵמָה וָעוֹף שֶׁהָרְגוּ אֶת הָאָדָם--הֲרֵי הֶן כְּרוֹבֵעַ אוֹ נִרְבָּע, וּפְסוּלִין לַמִּזְבֵּחַ.
וְיֵרָאֶה לִי, שֶׁאַף עַל פִּי שְׁאֵין כָּל הַפְּסוּלִין הָאֵלּוּ רְאוּיִין לְקָרְבָּן--אִם עָבַר וְהִקְרִיבָן--אֵינוּ לוֹקֶה מִן הַתּוֹרָה, לְפִי שֶׁלֹּא נִתְפָּרְשָׁה אַזְהָרָתָן.

אֲבָל "אֶתְנַן זוֹנָה וּמְחִיר כֶּלֶב" , אֲסוּרִין לְגַבֵּי הַמִּזְבֵּחַ.
וְהַמַּקְרִיב אֶחָד מֵהֶן, אוֹ שְׁנֵיהֶן כְּאֶחָד--לוֹקֶה אַחַת, שֶׁנֶּאֱמָר "לֹא-תָבִיא אֶתְנַן זוֹנָה וּמְחִיר כֶּלֶב" ; וּמִפְּנֵי מַה לוֹקֶה אַחַת עַל שְׁנֵיהֶן, מִפְּנֵי שֶׁנֶּאְמְרוּ בְּלָאו אֶחָד.

 מִצְוַת עֲשֵׂה לְהַקְרִיב כָּל הַקָּרְבָּנוֹת, מִיּוֹם הַשְּׁמִינִי וָהָלְאָה--שֶׁנֶּאֱמָר "וְהָיָה שִׁבְעַת יָמִים תַּחַת אִמּוֹ; וּמִיּוֹם הַשְּׁמִינִי, וָהָלְאָה, יֵרָצֶה" ; וְכָל שִׁבְעַת הַיָּמִים, הוּא נִקְרָא מְחֻסַּר זְמָן.
וְאַף עַל פִּי שֶׁמְּחֻסַּר זְמָן פָּסוּל--אִם עָבַר וְהִקְרִיבוֹ--אֵינוּ לוֹקֶה, מִפְּנֵי שְׁהוּא לָאו הַבָּא מִכְּלָל עֲשֵׂה; וְלֹא נִרְצָה הַקָּרְבָּן.

 תּוֹרִים שֶׁלֹּא הִגִּיעַ זְמַנָּן, שְׁהֶן כִּמְחֻסַּר זְמָן בַּבְּהֵמָה, וּבְנֵי יוֹנָה שֶׁעָבַר זְמַנָּן--הַכֹּל כְּבַעַל מוּם; וְהַמַּקְרִיבָן, אֵינוּ לוֹקֶה--אַף עַל פִּי שֶׁהַקָּרְבָּן פָּסוּל, וְלֹא נִרְצָה.

 הַמַּקְדִּישׁ טֻמְטוֹם וְאַנְדְּרֻגִּינוֹס וּטְרֵפָה וְכִלְאַיִם וְיוֹצֵא דֹּפֶן, לַמִּזְבֵּחַ--הֲרֵי זֶה כְּמַקְדִּישׁ עֵצִים וַאֲבָנִים: לְפִי שְׁאֵין קְדֻשָּׁה חָלָה עַל גּוּפָן, וַהֲרֵי הֶן חֻלִּין לְכָל דָּבָר.
וְיִמָּכְרוּ, וְיָבִיא בִּדְמֵיהֶם כָּל קָרְבָּן שֶׁיִּרְצֶה; וְאֵינוּ כְּבַעַל מוּם--שֶׁבַּעַל מוּם, יֵשׁ בְּמִינוֹ קָרְבָּן.

אֲבָל הַמַּקְדִּישׁ רוֹבֵעַ וְנִרְבָּע, וּמֻקְצֶה וְנֶעְבָּד, וְאֶתְנָן וּמְחִיר--הֲרֵי זֶה כְּמַקְדִּישׁ בַּעַל מוּם עוֹבֵר; וְיִרְעוּ עַד שֶׁיִּפֹּל בָּהֶן מוּם קָבוּעַ, וְיִפָּדוּ עָלָיו.
וְכֵן הַמַּקְדִּישׁ מְחֻסַּר זְמָן, הֲרֵי זֶה כְּמַקְדִּישׁ בַּעַל מוּם עוֹבֵר; וְאֵינוּ לוֹקֶה, כְּמוֹ שֶׁבֵּאַרְנוּ.

 נִמְצְאוּ כָּל הָאֲסוּרִין לַמִּזְבֵּחַ, אַרְבָּעָה עָשָׂר; וְאֵלּוּ הֶן: בַּעַל מוּם, וּשְׁאֵינוּ מִן הַמֻּבְחָר, וּמְחֻסַּר אֵבֶר מִבִּפְנִים, וּטְרֵפָה, וְכִלְאַיִם, וְיוֹצֵא דֹּפֶן, וְרוֹבֵעַ, וְנִרְבָּע, וְשֶׁהֵמִית אֶת הָאָדָם, הַנֶּעְבָּד, הַמֻּקְצֶה, הָאֶתְנָן, הַמְּחִיר, מְחֻסַּר זְמָן.

 כָּל הָאֲסוּרִין לְגַבֵּי הַמִּזְבֵּחַ, אוֹסְרִין בְּכָל שְׁהֶן: אַפִלּוּ נִתְעָרַב אֶחָד בְּרִבּוֹא--נִפְסַד הַכֹּל, וְנִפְסַל לַמִּזְבֵּחַ; וְכֻלָּן, וַלְדוֹתֵיהֶן מֻתָּרִין לַמִּזְבֵּחַ--חוּץ מִוֶּלֶד נִרְבַּעַת וְנֶעְבֶּדֶת וּמֻקְצָת וְשֶׁהֵמִיתָה אֶת הָאָדָם, שֶׁוַּלְדָן אָסוּר לַמִּזְבֵּחַ כְּמוֹתָן.

 בַּמֶּה דְּבָרִים אֲמוּרִים, בְּשֶׁנֶּעְבְרָה בָּהּ עֲבֵרָה אוֹ הֵמִיתָה כִּשְׁהִיא מְעֻבֶּרֶת--שֶׁהֲרֵי הַוֶּלֶד הָיָה מָצוּי עִמָּהּ בְּעֵת שֶׁנִּפְסְלָה, וְהָיָה כְּאֵבֶר מֵאֵבָרֶיהָ; אֲבָל אִם נִתְעַבְּרָה אַחֵר שֶׁנֶּעְבְרָה בָּהּ עֲבֵרָה, אוֹ אַחַר שֶׁהֵמִיתָה--הֲרֵי וַלְדָהּ כָּשֵׁר לַמִּזְבֵּחַ.
אַפִלּוּ נִרְבְּעָה כִּשְׁהִיא מֻקְדָּשִׁין, וְאֵין צָרִיךְ לוֹמַר אִם נִרְבְּעָה וְהִיא חֻלִּין, וְאַחַר כָּךְ הִקְדִּישָׁהּ, וְנִתְעַבְּרָה--שֶׁוַּלְדָהּ מֻתָּר.
וְכֵן אֶפְרוֹחַ בֵּיצַת טְרֵפָה, מֻתָּר לַמִּזְבֵּחַ.

 הַמִּשְׁתַּחֲוֶה לַקָּמָה--חִטֶּיהָ מֻתָּרִין לִמְנָחוֹת, שֶׁהֲרֵי נִשְׁתַּנּוּ, וְנִדְמוּ לַוְּלָדוֹת שֶׁלְּאִסּוּרֵי מִזְבֵּחַ, שְׁהֶן מֻתָּרִין.
וְכֵן בְּהֵמָה שֶׁפִּטְּמָהּ בְּכַרְשִׁינֵי עֲבוֹדָה זָרָה--מֻתֶּרֶת לַמִּזְבֵּחַ, שֶׁהֲרֵי נִשְׁתַּנּוּ.

 לוֹקְחִין כָּל הַקָּרְבָּנוֹת מִן הַגּוֹיִים; וְאֵין חוֹשְׁשִׁין לָהֶם לֹא מִשּׁוֹם רוֹבֵעַ וְנִרְבָּע, וְלֹא מִשּׁוֹם מֻקְצֶה וְנֶעְבָּד--עַד שֶׁיִּוָּדַע בַּוַּדַּאי שֶׁזֶּה נִפְסַל: הֲרֵי הוּא אוֹמֵר "מֵעֲמָלֵקִי הֱבִיאוּם, אֲשֶׁר חָמַל הָעָם עַל-מֵיטַב הַצֹּאן וְהַבָּקָר, לְמַעַן זְבֹחַ, לַה' אֱלֹהֶיךָ" .

הִלְכּוֹת אִסּוּרֵי מִזְבֵּחַ פֵּרֶק ד 
אֶחָד הַבְּהֵמָה וְאֶחָד הָעוֹף שֶׁנִּרְבַּע, אוֹ שֶׁהֵמִית אֶת הָאָדָם, אוֹ הֻקְצָה, אוֹ נֶעְבַּד--הַכֹּל פָּסוּל לְגַבֵּי הַמִּזְבֵּחַ.
הָרוֹבֵעַ וְהַנִּרְבָּע וְשֶׁהֵמִית אֶת הָאָדָם--אִם הָיוּ שָׁם שְׁנֵי עֵדִים--הֲרֵי הַבְּהֵמָה אוֹ הָעוֹף נִסְקָלִין, וּבְשָׂרָן אָסוּר בַּהֲנָיָה; וְאֵין צָרִיךְ לוֹמַר בְּאֵלּוּ, שְׁהֶן אֲסוּרִין לְגָבוֹהַּ.

וּבְמַה אָמְרוּ שְׁהֶן אֲסוּרִין לַמִּזְבֵּחַ: בְּשֶׁהָיוּ מֻתָּרִין לַהִדְיוֹט--כְּגוֹן שֶׁהָיָה שָׁם עֵד אֶחָד בִּלְבָד, וְהַבְּעָלִים שׁוֹתְקִין, אוֹ עַל פִּי הַבְּעָלִים, אַף עַל פִּי שְׁאֵין שָׁם עֵד כְּלָל; הָיָה שָׁם עֵד אֶחָד, וְהַבְּעָלִים מַכְחִישִׁין אוֹתוֹ--הֲרֵי אֵלּוּ מֻתָּרִין, אַף לַמִּזְבֵּחַ.
בְּהֵמָה שֶׁשִּׂחֲקוּ בָּהּ וְהִגִּיחוּהָ, עַד שֶׁהֵמִיתָה אֶת הָאָדָם--הֲרֵי זוֹ כְּשֵׁרָה לַמִּזְבֵּחַ, מִפְּנֵי שְׁהִיא כַּאֲנוּסָה.

אֵין הַבְּהֵמָה נִפְסֶלֶת מִשּׁוֹם רוֹבֵעַ אוֹ נִרְבָּע, עַד שֶׁיִּהְיֶה הָאָדָם שֶׁרְבָעָהּ בֶּן תֵּשַׁע שָׁנִים וְיוֹם אֶחָד, בֵּין יִשְׂרְאֵלִי בֵּין גּוֹי אוֹ עֶבֶד--הוֹאִיל וּרְבָעָהּ אָדָם, נִפְסְלָה.
וְאִם הָאָדָם הוּא שֶׁנִּרְבָּע מִן הַבְּהֵמָה--אֵינָהּ נִפְסֶלֶת עַד שֶׁתִּהְיֶה הָאִשָּׁה הַנִּרְבַּעַת בַּת שָׁלוֹשׁ שָׁנִים וְיוֹם אֶחָד, אוֹ יִהְיֶה הָאִישׁ הַנִּרְבָּע בֶּן תֵּשַׁע שָׁנִים וְיוֹם אֶחָד.

מֵאֵימָתַי תִּפָּסֵל הַבְּהֵמָה אוֹ הָעוֹף מִשּׁוֹם מֻקְצֶה: מִשֶּׁיַּעֲשׂוּ בָּהֶן הַכּוּמָרִין מַעֲשֶׂה--כְּגוֹן שֶׁיִּגְזְזוּ אוֹתוֹ, אוֹ יַעַבְדוּ בּוֹ לְשֵׁם עֲבוֹדָה זָרָה; אֲבָל בִּדְבָרִים--אֵינוּ נַעֲשֶׂה מֻקְצֶה, שְׁאֵין הֶקְדֵּשׁ לַעֲבוֹדָה זָרָה.

הָרוֹבֵעַ וְהַנִּרְבָּע--בֵּין שֶׁהָיְתָה הַבְּהֵמָה שֶׁלּוֹ בֵּין שֶׁהָיְתָה שֶׁלַּחֲבֵרוֹ, בֵּין בְּאֹנֶס בֵּין בְּרָצוֹן, בֵּין בְּזָדוֹן בֵּין בִּשְׁגָגָה, בֵּין לִפְנֵי הַקְדָּשָׁה בֵּין לְאַחַר הַקְדָּשָׁה--הֲרֵי זוֹ אֲסוּרָה לַמִּזְבֵּחַ.
אֲבָל הַמֻּקְצֶה--אִם הָיָה שֶׁלּוֹ וְהִקְצָה קֹדֶם שֶׁיַּקְדִּישׁ, נִפְסַל.
הִקְצָה שֶׁלַּחֲבֵרוֹ, אוֹ שֶׁהִקְצָה שֶׁלּוֹ אַחַר שֶׁהִקְדִּישׁוֹ--הֲרֵי זֶה מֻתָּר, שְׁאֵין אָדָם מַקְצֶה דָּבָר שְׁאֵינוּ שֶׁלּוֹ.

הַנֶּעְבָּד--בֵּין שֶׁעָבַד שֶׁלּוֹ בֵּין שֶׁלַּחֲבֵרוֹ, בֵּין בְּאֹנֶס בֵּין בְּרָצוֹן, בֵּין בְּזָדוֹן בֵּין בִּשְׁגָגָה, בֵּין לִפְנֵי הֶקְדֵּשׁ בֵּין לְאַחַר הֶקְדֵּשׁ--הֲרֵי זֶה אָסוּר; וְיִרְעֶה עַד שֶׁיִּפֹּל בּוֹ מוּם קָבוּעַ, וְיִפָּדֶה כְּמוֹ שֶׁבֵּאַרְנוּ.
וְהַנֶּעְבָּד--הוּא וְכָל מַה שֶׁעָלָיו, אֲסוּרִין לַמִּזְבֵּחַ, שֶׁכָּל צִפּוּיֵי נֶעְבָּד, אֲסוּרִין בַּהֲנָיָה; אֲבָל הַמֻּקְצֶה--הוּא אָסוּר, וּמַה שֶׁעָלָיו מֻתָּר לַמִּזְבֵּחַ.

הַמִּשְׁתַּחֲוֶה לְהַר--אַף עַל פִּי שְׁהוּא מֻתָּר בַּהֲנָיָה, הֲרֵי אֲבָנָיו אֲסוּרִין לַמִּזְבֵּחַ; וְכֵן הַמִּשְׁתַּחֲוֶה לְמַעְיָן הַנּוֹבֵעַ בְּאַרְצוֹ, הֲרֵי מֵימָיו פְּסוּלִין לְנֶסֶךְ.
אֲשֵׁרָה שֶׁבָּטְלָה, אֵין מְבִיאִין מִמֶּנָּה גְּזָרִין לַמַּעֲרָכָה.
וְכֵן הַמִּשְׁתַּחֲוֶה לַבְּהֵמָה--כְּשֵׁם שֶׁנִּפְסְלָה לַמִּזְבֵּחַ, כָּךְ צֶמֶר שֶׁלָּהּ פָּסוּל לְבִגְדֵי כְּהֻנָּה, וּקְרָנֶיהָ פְּסוּלִין לַחֲצוֹצְרוֹת, וְשׁוֹקֶיהָ לַחֲלִילִין, וּבְנֵי מֵעֶיהָ לְנִימִין: הַכֹּל פָּסוּל.
כָּל שֶׁיֵּשׁ בּוֹ שֵׁם עֲבוֹדָה זָרָה--לֹא יֵעָשֶׂה לִמְלֶאכֶת הַקֹּדֶשׁ, אַף עַל פִּי שְׁהוּא מֻתָּר בַּהֲנָיָה.

אֵיזֶה הוּא אֶתְנָן: הָאוֹמֵר לְזוֹנָה הֵא לָךְ דָּבָר זֶה בִּשְׂכָרִיךְ--אֶחָד זוֹנָה גּוֹיָה, אוֹ שִׁפְחָה, אוֹ יִשְׂרְאֵלִית שְׁהִיא עֶרְוָה עָלָיו, אוֹ מֵחַיְּבֵי לָאוִין.
אֲבָל הַפְּנוּיָה--אַפִלּוּ הָיָה כּוֹהֵן, אֶתְנַנָּהּ מֻתָּר; וְכֵן אִשְׁתּוֹ נִדָּה--אֶתְנַנָּהּ מֻתָּר, אַף עַל פִּי שְׁהִיא עֶרְוָה.
נָשָׂא אַחַת מֵחַיְּבֵי לָאוִין--כָּל שֶׁיִּתֵּן לָהּ מֵחֲמַת בְּעִילָה, הֲרֵי זֶה אֶתְנָן וְאָסוּר.
וְהַזָּכוּר, אֶתְנַנּוֹ אָסוּר; נָתְנָה הָאִשָּׁה אֶתְנָן לַבּוֹעֵל, הֲרֵי זֶה מֻתָּר מִשּׁוֹם אֶתְנָן.

 הָאוֹמֵר לַחֲבֵרוֹ הֵא לָךְ דָּבָר זֶה, וְתָלִין שִׁפְחָתָךְ אֵצֶל עַבְדִּי הָעִבְרִי--הֲרֵי זֶה אֶתְנָן: וְהוּא, שֶׁלֹּא יִהְיֶה לוֹ אִשָּׁה וּבָנִים; אֲבָל אִם יֵשׁ לוֹ אִשָּׁה וּבָנִים--הֲרֵי זֶה מֻתָּר בְּשִׁפְחָה כְּנַעֲנִית, כְּמוֹ שֶׁיִּתְבָּאַר.
וְהוּא הַדִּין בָּאוֹמֵר לַזּוֹנָה הֵא לָךְ דָּבָר זֶה, וְהִבָּעֲלִי לִפְלוֹנִי הַיִּשְׂרְאֵלִי--הֲרֵי זֶה אֶתְנָן.

 פָּסַק עִם הַזּוֹנָה שֶׁיִּתֵּן לָהּ טָלֶה אֶחָד, וְנָתַן לָהּ הַרְבֵּה, אַפִלּוּ נָתַן לָהּ אֶלֶף--כֻּלָּן אֶתְנָן, וַאֲסוּרִין לַמִּזְבֵּחַ; נָתַן לָהּ אֶתְנַנָּהּ, וְלֹא בָא עָלֶיהָ, אֵלָא אָמַר לָהּ יְהִי אֶצְלִיךְ, עַד שֶׁאָבוֹא עָלַיִךְ--כְּשֶׁיָּבוֹא עָלֶיהָ, יֵאָסֵר.

קָדְמָה, וְהִקְרִיבַתּוּ קֹדֶם שֶׁיָּבוֹא עָלֶיהָ--כָּשֵׁר: וְהוּא שֶׁיֹּאמַר לָהּ בְּשָׁעָה שֶׁנָּתַן, אֵימָתַי שֶׁתֵּרָצִי לִי קְנִי אוֹתוֹ מֵעַכְשָׁו; אֲבָל אִם לֹא אָמַר לָהּ כֵּן, אֵינָהּ יְכוּלָה לְהַקְרִיב דָּבָר שְׁאֵינוּ שֶׁלָּהּ.
קָדְמָה, וְהִקְדִּישַׁתּוּ קֹדֶם שֶׁיָּבוֹא עָלֶיהָ, וְאַחַר כָּךְ בָּא עָלֶיהָ--הֲרֵי זֶה סְפֵק אִם הוּא אֶתְנָן, הוֹאִיל וּבָא עָלֶיהָ קֹדֶם שֶׁתַּקְרִיבֶנּוּ, אוֹ אֵינוּ אֶתְנָן, שֶׁהֲרֵי הִקְדִּישַׁתּוּ קֹדֶם בִּיאָה: לְפִיכָּךְ לֹא יִקְרַב; וְאִם קָרַב, נִרְצָה.

 בָּא עָלֶיהָ, וְלֹא נָתַן לָהּ, וּלְאַחַר זְמָן נָתַן לָהּ, אַפִלּוּ אַחַר כַּמָּה שָׁנִים--הֲרֵי זֶה אֶתְנָן.
בַּמֶּה דְּבָרִים אֲמוּרִים, בְּגוֹיָה שֶׁאָמַר לָהּ בְּטָלֶה זֶה, שְׁאֵינָהּ צְרִיכָה מְשִׁיכָה, אוֹ בְּיִשְׂרְאֵלִית שֶׁהָיָה הַטָּלֶה בַּחֲצֵרָהּ וְאָמַר לָהּ אִם לֹא אֶתֵּן לָךְ מָעוֹת בְּיוֹם פְּלוֹנִי, הֲרֵי הוּא שֶׁלָּךְ; אֲבָל אִם אָמַר לָהּ הִבָּעֲלִי לִי בְּטָלֶה סְתָם, וּבָא עָלֶיהָ, וּלְאַחַר זְמָן שָׁלַח לָהּ טָלֶה--הֲרֵי זֶה מֻתָּר מִשּׁוֹם אֶתְנָן.

 אֵין אָסוּר מִשּׁוֹם אֶתְנָן וּמְחִיר, אֵלָא גּוּפָן; לְפִיכָּךְ אֵינוּ חָל אֵלָא עַל דָּבָר הָרָאוּי לִקָּרֵב לְגַבֵּי הַמִּזְבֵּחַ, כְּגוֹן בְּהֵמָה טְהוֹרָה וְתוֹרִין וּבְנֵי יוֹנָה וְיַיִן וְשֶׁמֶן וְסֹלֶת.
נָתַן לָהּ מָעוֹת, וְלָקְחָה בָּהֶן קָרְבָּן--הֲרֵי זֶה כָּשֵׁר.
נָתַן לָהּ חִטִּים, וְעָשָׂת אוֹתָם סֹלֶת, זֵיתִים, וְעָשָׂת אוֹתָם שֶׁמֶן, עֲנָבִים, וְעָשָׂת אוֹתָם יַיִן--הֲרֵי אֵלּוּ כְּשֵׁרִים, שֶׁכְּבָר נִשְׁתַּנּוּ.

נָתַן לָהּ בֶּהֱמַת קֳדָשִׁים בְּאֶתְנַנָּהּ, לֹא נֶאְסְרָה לַמִּזְבֵּחַ, וְאַפִלּוּ מָנָה אוֹתָהּ עַל פִּסְחוֹ וְעַל חֲגִיגָתוֹ בְּאֶתְנַנָּהּ, לֹא נִפְסְלוּ הַמֻּקְדָּשִׁין--שֶׁכְּבָר זָכָה בָּהֶן גָּבוֹהַּ, מִשָּׁעָה שֶׁהֻקְדְּשׁוּ.
וְכֵן אִם נָתַן לָהּ דָּבָר שְׁאֵינוּ שֶׁלּוֹ, אֵלָא אִם כֵּן נִתְיָאֲשׁוּ הַבְּעָלִים.
אֲבָל אִם נָתַן לָהּ עוֹפוֹת--אַף עַל פִּי שְׁהֶן מֻקְדָּשִׁין, אֶתְנָן חָל עֲלֵיהֶם וַאֲסוּרִים; וּבְדִבְרֵי קַבָּלָה הוּא, דָּבָר זֶה.

 אֵיזֶה הוּא "מְחִיר כֶּלֶב" : זֶה הָאוֹמֵר לַחֲבֵרוֹ הֵא לָךְ טָלֶה זֶה, תַּחַת כֶּלֶב זֶה; וְכֵן אִם הִחְלִיף כֶּלֶב בְּכַמָּה בְּהֵמוֹת, אוֹ עוֹפוֹת, וְכַיּוֹצֶא בָּהֶן--כֻּלָּן אֲסוּרוֹת לַמִּזְבֵּחַ.

 שְׁנֵי שֻׁתָּפִין שֶׁחָלְקוּ, זֶה לָקַח עֲשָׂרָה טְלָאִים, וְזֶה לָקַח תִּשְׁעָה וְכֶלֶב--שֶׁעִם הַכֶּלֶב, מֻתָּרִין.
אֲבָל הָעֲשָׂרָה שֶׁכְּנֶגְדּוֹ--אִם יֵשׁ אֶחָד מֵהֶם דָּמוֹ כִּדְמֵי הַכֶּלֶב, אוֹ יָתֵר עַל דְּמֵי הַכֶּלֶב--מוֹצִיאוֹ מִן הָעֲשָׂרָה כְּנֶגֶד הַכֶּלֶב וְיִהְיֶה מְחִירוֹ, וּשְׁאָרָן מֻתָּר; וְאִם כָּל אֶחָד וְאֶחָד מֵהֶן דָּמָיו פְּחוּתִין מִדְּמֵי הַכֶּלֶב, הֲרֵי הָעֲשָׂרָה כֻּלָּן אֲסוּרִים.

 נִשְׁתַּנָּה הַמְּחִיר, כְּגוֹן שֶׁהִחְלִיף כֶּלֶב בְּחִטִּים וְנַעֲשׂוּ סֹלֶת--הֲרֵי זֶה מֻתָּר.
אֶתְנַן כֶּלֶב וּמְחִיר זוֹנָה, מֻתָּרִין.
"אֶתְנַן זוֹנָה וּמְחִיר כֶּלֶב" --מֻתָּרִין לְבֶדֶק הַבַּיִת, שֶׁהֲרֵי הֶן מִשֶּׁתַּנִּין; אֲבָל גּוּפוֹ שֶׁלְּאֶתְנָן, לֹא יֵעָשֶׂה רִקּוּעִים לַבַּיִת--שֶׁנֶּאֱמָר "לְכָל-נֶדֶר" , לְהָבִיא אֶת הָרִקּוּעִים.

הִלְכּוֹת אִסּוּרֵי מִזְבֵּחַ פֵּרֶק ה 
שְׂאוֹר וּדְבַשׁ אֲסוּרִין לְגַבֵּי הַמִּזְבֵּחַ, וְאוֹסְרִין בְּכָל שְׁהֶן--שֶׁנֶּאֱמָר "כִּי כָל-שְׂאֹר וְכָל-דְּבַשׁ, לֹא-תַקְטִירוּ ..." ; וְאֵינוּ חַיָּב אֵלָא אִם הִקְטִירָן עִם הַקָּרְבָּן, אוֹ לְשֵׁם קָרְבָּן.
וְאֶחָד הַמַּקְטִירָן עַצְמָן, אוֹ הַמַּקְטִיר תַּעֲרֹבֶת שֶׁלָּהֶן--לוֹקֶה עַל כָּל אֶחָד מֵהֶן בִּפְנֵי עַצְמוֹ; וְאִם הִקְטִיר שְׁנֵיהֶן כְּאֶחָד--אֵינוּ לוֹקֶה אֵלָא אַחַת, לְפִי שֶׁשְּׁנֵיהֶם נֶאְמְרוּ בְּלָאו אֶחָד.

נָפַל מֵהֶם כָּל שְׁהוּא בַּקְּטֹרֶת, נִפְסְלָה; וְאִם הִקְטִיר מִמֶּנָּה בַּהֵיכָל, לוֹקֶה.
וְאֵין הַקְטָרָה פְּחוּתָה מִכַּזַּיִת.
הֶעֱלָה שְׂאוֹר אוֹ דְּבַשׁ בִּפְנֵי עַצְמָן לַמִּזְבֵּחַ, פָּטוּר: שֶׁנֶּאֱמָר "וְאֶל-הַמִּזְבֵּחַ לֹא-יַעֲלוּ, לְרֵיחַ נִיחֹחַ" --לְרֵיחַ נִיחוֹחַ אֵי אַתָּה מַעֲלֶה, אֲבָל אַתָּה מַעֲלֶה לְשֵׁם עֵצִים.

אַפִלּוּ הִקְטִיר דָּבָר שְׁאֵינוּ רָאוּי לְהַקְטָרָה בִּדְבַשׁ אוֹ בִּשְׂאוֹר--הוֹאִיל וְהוּא מִן הַקָּרְבָּן, לוֹקֶה.
כֵּיצַד: הַמַּעֲלֶה מִבְּשַׂר חַטָּאת וְאָשָׁם, אוֹ מִבְּשַׂר קֳדָשִׁים קַלִּים, אוֹ מִשְּׁיַרֵי הַמְּנָחוֹת, אוֹ מִמּוֹתַר הָעֹמֶר, אוֹ מֵחַטַּאת הָעוֹף, אוֹ מִלֶּחֶם הַפָּנִים וּשְׁתֵּי הַלֶּחֶם, אוֹ מִלּוֹג שֶׁמֶן שֶׁלַּמְּצֹרָע--הַמַּעֲלֶה כַּזַּיִת מֵאֶחָד מֵאֵלּוּ בֶּחָמֵץ אוֹ בִּדְבַשׁ, בֵּין לַמִּזְבֵּחַ בֵּין לַכֶּבֶשׁ--לוֹקֶה: אַף עַל פִּי שְׁאֵין כָּל אֵלּוּ רְאוּיִין לְהַקְטָרָה, הוֹאִיל וְהֶן קְרוּיִין קָרְבָּן, חַיָּב עֲלֵיהֶן, שֶׁנֶּאֱמָר "קָרְבַּן רֵאשִׁית תַּקְרִיבוּ אֹתָם, לַה' ..." .

 וְכֵן אָסוּר לְהַקְטִיר עַל הַמִּזְבֵּחַ דָּבָר מִכָּל דְּבָרִים אֵלּוּ שְׁאֵינָן רְאוּיִין לְהַקְטָרָה--כְּגוֹן בְּשַׂר חַטָּאוֹת וַאֲשָׁמוֹת, וּשְׁיַרֵי מְנָחוֹת, וְכַיּוֹצֶא בָּהֶן: מִפִּי הַשְּׁמוּעָה לָמְדוּ שֶׁכָּל דָּבָר שֶׁמִּקְצָתוֹ לָאִשִּׁים, הֲרֵי שְׁאֵרִיתוֹ בְּבַל תַּקְטִירוּ.

 הַמַּקְטִיר אֵבַרֵי בְּהֵמָה טְמֵאָה עַל גַּבֵּי הַמִּזְבֵּחַ--לוֹקֶה, וְאַף עַל פִּי שֶׁאִסּוּר הַקְרָבָתָהּ מִכְּלָל עֲשֵׂה: שֶׁהֲרֵי נֶאֱמָר מִן הַטְּהוֹרָה אֱכֹל וּמִן הַטְּהוֹרָה הַקְרֵב, הַא טְמֵאָה לֹא תֹאכַל וְלֹא תַקְרִיב--כְּשֵׁם שֶׁלּוֹקֶה עַל אֲכִילַת הַטֻּמְאָה הַבָּא מִכְּלָל עֲשֵׂה כְּמוֹ שֶׁבֵּאַרְנוּ בִּמְקוֹמוֹ, כָּךְ לוֹקֶה עַל הַקְרָבָתָהּ.

אֲבָל הַמַּקְרִיב אֵבַרֵי חַיָּה טְהוֹרָה--עוֹבֵר בַּעֲשֵׂה, וְאֵינוּ לוֹקֶה.
וּמְנַיִן שְׁהוּא בַּעֲשֵׂה: שֶׁנֶּאֱמָר "מִן-הַבְּהֵמָה, מִן-הַבָּקָר וּמִן-הַצֹּאן, תַּקְרִיבוּ" , הַא מִן הַחַיָּה לֹא תַקְרִיבוּ; וְלָאו הַבָּא מִכְּלָל עֲשֵׂה, עֲשֵׂה.

הַגּוֹנֵב אוֹ הַגּוֹזֵל, וְהִקְרִיב--הַקָּרְבָּן פָּסוּל; וְהַקָּדוֹשׁ בָּרוּךְ הוּא קְרָאוֹ שׂוֹנְאוֹ, שֶׁנֶּאֱמָר "שֹׂנֵא גָזֵל בְּעוֹלָה" .
וְאֵין צָרִיךְ לוֹמַר, שְׁאֵינוּ מִתְקַבֵּל.
וְאִם נִתְיָאֲשׁוּ הַבְּעָלִים--הַקָּרְבָּן כָּשֵׁר, וְאַפִלּוּ הָיָה חַטָּאת שֶׁהַכּוֹהֲנִים אוֹכְלִין אֶת בְּשָׂרָהּ.
וּמִפְּנֵי תַּקָּנַת מִזְבֵּחַ אָמְרוּ שֶׁהַחַטָּאת הַגְּזוּלָה--אִם נוֹדְעָה לָרַבִּים--אֵינָהּ מְכַפֶּרֶת, אַף עַל פִּי שֶׁנִּתְיָאֲשׁוּ הַבְּעָלִים: כְּדֵי שֶׁלֹּא יֹאמְרוּ, מִזְבֵּחַ אוֹכֵל גְּזֵלוֹת.
וְכֵן הָעוֹלָה.
הַגּוֹנֵב עוֹלַת חֲבֵרוֹ, וְהִקְרִיבָהּ סְתָם--נִתְכַּפְּרוּ בָּהּ הַבְּעָלִים הָרִאשׁוֹנִים.

 אֵין מְבִיאִין מְנָחוֹת וּנְסָכִים לֹא מִן הַטֶּבֶל, וְלֹא מִן הֶחָדָשׁ קֹדֶם לָעֹמֶר, וְלֹא מִן הַמְּדֻמָּע, וְאֵין צָרִיךְ לוֹמַר מֵעָרְלָה וְכִלְאֵי הַכֶּרֶם--מִפְּנֵי שְׁהִיא מִצְוָה הַבָּאָה בַּעֲבֵרָה, שֶׁהַקָּדוֹשׁ בָּרוּךְ הוּא שׂוֹנְאָהּ.
וְאִם הֵבִיא, לֹא נִתְקַדְּשׁוּ לִהְיוֹתָן רְאוּיִין לְקָרְבָּן; אֲבָל נִתְקַדְּשׁוּ לְהִפָּסֵל, וְיִהְיוּ כִּקְדָשִׁים שֶׁנִּפְסְלוּ.

 כָּל הַמְּנָחוֹת--אֵין מְבִיאִין אוֹתָן מִן הֶחָדָשׁ קֹדֶם שְׁתֵּי הַלֶּחֶם לְכַתְּחִלָּה, שֶׁהֲרֵי נֶאֱמָר בָּהֶן "בִּכּוּרִים, לַה'" ; וְאִם הֵבִיא, כָּשֵׁר.
וּמְבִיאִין נְסָכִים מִן הַמֻּקְצֶה, בְּיוֹם טוֹב.

 מִצְוַת עֲשֵׂה לִמְלֹחַ כָּל הַקָּרְבָּנוֹת, קֹדֶם שֶׁיַּעֲלוּ לַמִּזְבֵּחַ--שֶׁנֶּאֱמָר "עַל כָּל-קָרְבָּנְךָ, תַּקְרִיב מֶלַח" .
וְאֵין לָךְ דָּבָר שֶׁקָּרֵב לַמִּזְבֵּחַ בְּלֹא מֶלַח--חוּץ מִן יֵין הַנְּסָכִים, וְהַדָּם, וְהָעֵצִים; וְדָבָר זֶה קַבָּלָה, וְאֵין לוֹ מִקְרָא לִסְמֹךְ עָלָיו.

וּמִצְוָה לִמְלֹחַ הַבָּשָׂר יָפֶה יָפֶה, כְּמוֹלֵחַ בָּשָׂר לַצֳּלִי--שֶׁמְּהַפֵּךְ אֶת הָאֵבֶר, וּמוֹלֵחַ; וְאִם מָלַח כָּל שְׁהוּא, אַפִלּוּ בְּגַרְגֶּר מֶלַח אֶחָד--כָּשֵׁר.
הִקְרִיב בְּלֹא מֶלַח כְּלָל--לוֹקֶה, שֶׁנֶּאֱמָר "וְלֹא תַשְׁבִּית מֶלַח בְּרִית אֱלֹהֶיךָ" .
וְאַף עַל פִּי שֶׁלּוֹקֶה, הַקָּרְבָּן כָּשֵׁר וְהֻרְצָה: חוּץ מִן הַמִּנְחָה--שֶׁהַמֶּלַח מְעַכֵּב בַּקְּמִיצָה כְּמוֹ שֶׁיִּתְבָּאַר, שֶׁנֶּאֱמָר "וְלֹא תַשְׁבִּית מֶלַח בְּרִית אֱלֹהֶיךָ, מֵעַל מִנְחָתֶךָ" .

 הַמֶּלַח שֶׁמּוֹלְחִין בּוֹ כָּל הַקָּרְבָּנוֹת--מִשֶּׁלַּצִּבּוּר, כְּמוֹ הֶעָצִים; וְאֵין הַיָּחִיד מֵבִיא מֶלַח אוֹ עֵצִים לְקָרְבָּנוֹ, מִבֵּיתוֹ.
וּבִשְׁלוֹשָׁה מְקוֹמוֹת הָיוּ נוֹתְנִין הַמֶּלַח--בְּלִשְׁכַּת הַמֶּלַח, וְעַל גַּבֵּי הַכֶּבֶשׁ, וּבְרֹאשׁוֹ שֶׁלַּמִּזְבֵּחַ: בְּלִשְׁכַּת הַמֶּלַח, הָיוּ מוֹלְחִין עוֹרוֹת הַקֳּדָשִׁים; וְעַל גַּבֵּי הַכֶּבֶשׁ, מוֹלְחִין הָאֵבָרִים; וּבְרֹאשׁוֹ שֶׁלַּמִּזְבֵּחַ, מוֹלְחִין הַקֹּמֶץ וְהַלְּבוֹנָה וּמְנָחוֹת הַנִּשְׂרָפוֹת וְעוֹלַת הָעוֹף.

הִלְכּוֹת אִסּוּרֵי מִזְבֵּחַ פֵּרֶק ו 
כְּשֵׁם שֶׁמִּצְוָה לִהְיוֹת כָּל קָרְבָּן תָּמִים וְנִבְחָר, כָּךְ נְסָכָיו יִהְיוּ תְּמִימִים וְנִבְחָרִים--שֶׁנֶּאֱמָר "תְּמִימִם יִהְיוּ-לָכֶם, וְנִסְכֵּיהֶם" , שֶׁיִּהְיוּ הַנְּסָכִים תְּמִימִים: שֶׁלֹּא יָבִיא נְסָכִים לֹא יַיִן מְעֻשָּׁן, וְלֹא סֹלֶת שֶׁהִתְלִיעָה, וְלֹא יִבְלֹל בְּשֶׁמֶן שֶׁרֵיחוֹ אוֹ טַעְמוּ רָע.

וְכֵן עֲצֵי הַמַּעֲרָכָה לֹא יִהְיוּ אֵלָא נִבְחָרִים, וְלֹא יִהְיֶה בָּהֶם תּוֹלַעַת.
וְכָל עֵץ שֶׁהִתְלִיעַ כִּשְׁהוּא לַח, פָּסוּל לַמִּזְבֵּחַ; הִתְלִיעַ יָבֵשׁ, גּוֹרֵד אֶת הַמָּקוֹם שֶׁהִתְלִיעַ.
וַעֲצֵי סְתִירָה, פְּסוּלִין; לְעוֹלָם לֹא יָבִיאוּ אֵלָא חֲדָשִׁים.

הַמַּקְדִּישׁ יַיִן פָּסוּל אוֹ סֹלֶת פְּסוּלָה אוֹ שֶׁמֶן פָּסוּל אוֹ עֵצִים פְּסוּלִים, לַמִּזְבֵּחַ--הֲרֵי הַדָּבָר סָפֵק: אִם דּוֹמִים לְבַעַל מוּם כִּבְהֵמָה, וְלוֹקֶה; אוֹ אֵינָן כְּבַעַל מוּם.
לְפִיכָּךְ אֵינוּ לוֹקֶה, וּמַכִּין אוֹתוֹ מַכַּת מַרְדּוּת.

הַסֹּלֶת וְהַיַּיִן וְהַשֶּׁמֶן וְהַלְּבוֹנָה וְהָעוֹפוֹת וְהָעֵצִים וּכְלֵי שָׁרֵת שֶׁנִּפְסְלוּ, אוֹ שֶׁנִּטְמְאוּ--אֵין פּוֹדִין אוֹתָן, שֶׁנֶּאֱמָר "וְהֶעֱמִיד ...
וְהֶעֱרִיךְ" : כָּל שֶׁיֶּשְׁנוֹ בְּהַעְמָדָה, נֶעְרָךְ; וְאֵלּוּ, אֵינָן בִּכְלַל הַעְמָדָה--לְפִיכָּךְ אֵין נִפְדִּין לְעוֹלָם.

בַּמֶּה דְּבָרִים אֲמוּרִים, בְּשֶׁנִּפְסְלוּ אוֹ נִטְמְאוּ אַחַר שֶׁנִּתְקַדְּשׁוּ בִּכְלִי הַשָּׁרֵת; אֲבָל קֹדֶם שֶׁיִּתְקַדְּשׁוּ בִּכְלִי--אִם נִטְמְאוּ אוֹ נִפְסְלוּ, פּוֹדִין אוֹתָן.
אֲבָל טְהוֹרִין--אַף עַל פִּי שֶׁעֲדַיִן לֹא קָדְשׁוּ בִּכְלִי, אֵין פּוֹדִין אוֹתָן: חוּץ מִמִּנְחַת חוֹטֶא--שֶׁנֶּאֱמָר בָּהּ "מֵחַטָּאתוֹ" "עַל-חַטָּאתוֹ" , לוֹמַר שֶׁמֵּבִיא חַטָּאתוֹ מִדְּמֵי חַטָּאתוֹ כְּמוֹ שֶׁיִּתְבָּאַר; לְפִיכָּךְ קֹדֶם שֶׁתִּתְקַדַּשׁ בִּכְלִי שָׁרֵת, הֲרֵי הִיא כִּקְדֻשַּׁת דָּמִים, וּפוֹדִין אוֹתָהּ, אַף עַל פִּי שְׁהִיא טְהוֹרָה.
וְכָל הַנְּסָכִים שֶׁנִּטְמְאוּ--עוֹשֶׂה לָהֶן מַעֲרָכָה בִּפְנֵי עַצְמָן, וְשׂוֹרְפָן בַּמִּזְבֵּחַ.

מֵי הֶחָג שֶׁנִּטְמְאוּ, וְהִשִּׁיקָן וְטִהֲרָן כְּמוֹ שֶׁיִּתְבָּאַר בִּטְהָרוֹת--אִם טִהֲרָן, וְאַחַר כָּךְ הִקְדִּישָׁן--הֲרֵי אֵלּוּ מִתְנַסְּכִין; וְאִם הִקְדִּישָׁן, וְאַחַר כָּךְ נִטְמְאוּ--הוֹאִיל וְנִדְחוּ, יִדָּחוּ.
זֵיתִים וַעֲנָבִים שֶׁנִּטְמְאוּ--דּוֹרְכָן פָּחוּת פָּחוּת מִכַּבֵּיצָה, וְהַמַּשְׁקִין הַיּוֹצְאִין מֵהֶן כְּשֵׁרִים לַנְּסָכִים: שֶׁהַמַּשְׁקֶה מֻפְקָד הוּא בָּאֹכֶל, וּכְאִלּוּ אֵינוּ מִגּוּפוֹ.

 מַעֲלָה יְתֵרָה עָשׂוּ חֲכָמִים בַּקֳּדָשִׁים, שֶׁזְּרָעִים שֶׁנִּטְמְאוּ--אַפִלּוּ זְרָעָן--הַיּוֹצֶא מֵהֶן פָּסוּל לַנְּסָכִים, שְׁאֵין זְרִיעָה מוֹעֶלֶת לַקֳּדָשִׁים.
וְכֵן הָעֵצִים וְהַלְּבוֹנָה--אַף עַל פִּי שְׁאֵינָן אֹכָלִין, הֲרֵי הֶן מִטַּמְּאִין כְּאֹכֶל לְעִנְיַן הַקָּרְבָּנוֹת; וְיִפָּסְלוּ הָעֵצִים וְהַלְּבוֹנָה בְּטֻמְאָה זוֹ לַמִּזְבֵּחַ, וְאֵין מַקְרִיבִין אוֹתָן.

 וְאֵלּוּ הֶן הַיֵּינוֹת הַפְּסוּלִין לְגַבֵּי הַמִּזְבֵּחַ--הַמָּתוֹק, וְהַמְּעֻשָּׁן, וְהַמְּבֻשָּׁל בָּאֵשׁ, וְהַמְּבֻשָּׁל בַּשֶּׁמֶשׁ עַד שֶׁנִּשְׁתַּנָּה טַעְמוֹ בַּבִּשּׁוּל.
אֲבָל יַיִן שֶׁמְּחַמְּמִין אוֹתוֹ בַּשֶּׁמֶשׁ וְלֹא נָתְנָה בּוֹ טַעַם בִּשּׁוּל, וְכֵן יֵין צִמּוּקִין, וְיַיִן מִגִּתּוֹ שֶׁלֹּא שָׁהָה אַרְבָּעִים יוֹם, וְיֵין הַדָּלִיּוֹת, וְיֵין כֶּרֶם הַנָּטוּעַ בְּבֵית הַשְּׁלָהִין אוֹ בְּבֵית הַזְּבָלִים, אוֹ יֵין גְּפָנִים שֶׁנִּזְרַע זֶרַע בֵּינֵיהֶן, אוֹ יֵין כֶּרֶם שֶׁלֹּא נֶעְבַּד--כָּל אֵלּוּ הַיֵּינוֹת לֹא יָבִיא לְכַתְּחִלָּה; וְאִם הֵבִיא, כָּשֵׁר.

 יַיִן שֶׁנִּתְגַּלָּה, פָּסוּל לְגַבֵּי הַמִּזְבֵּחַ.
הִדְלָה גֶּפֶן עַל גַּבֵּי תְּאֵנָה, יֵינָהּ פָּסוּל לִנְסָכִים--מִפְּנֵי שֶׁנִּשְׁתַּנָּה רֵיחוֹ, וַהֲרֵי הוּא אוֹמֵר "זֶבַח וּנְסָכִים" : מַה זֶבַח שֶׁלֹּא נִשְׁתַּנָּה, אַף נְסָכִים שֶׁלֹּא נִשְׁתַּנּוּ.

 סֹלֶת שֶׁהִתְלִיעָה רֻבָּהּ, אוֹ שֶׁהִתְלִיעַ רֹב הַחִטִּים שֶׁנַּעֲשָׂת מֵהֶן--פְּסוּלָה; הִתְלִיעַ רֹב חִטָּה אַחַת, הֲרֵי זוֹ סָפֵק.
וְכָל סֹלֶת שֶׁנִּשְׁאָר בָּהּ קֶמַח, פְּסוּלָה.
כֵּיצַד בּוֹדְקָהּ: מַכְנִיס הַגִּזְבָּר יָדוֹ לְתוֹךְ הַסֹּלֶת--אִם עָלָה בָּהּ אָבָק, פְּסוּלָה עַד שֶׁיַּחְזֹר וִינַפֶּה אוֹתָהּ; אֲבָל סֹלֶת חִטִּים שֶׁנִּזְרְעוּ בְּבֵית הַשְּׁלָהִין, אוֹ בְּבֵית הַזְּבָלִים, אוֹ בְּבֵית הָאִילָן, אוֹ בָּאָרֶץ שֶׁלֹּא נָרָהּ וְלֹא עֲבָדָהּ--לֹא יָבִיא לְכַתְּחִלָּה; וְאִם הֵבִיא, כָּשֵׁר.

 חִטִּים שֶׁלְּקָטָן מִגֶּלְלֵי הַבָּקָר, וּזְרָעָם--הֲרֵי אֵלּוּ סְפֵק אִם עָבְרָה מְאִיסוּתָן בַּזְּרִיעָה, אוֹ עֲדַיִן הֶן מְאוּסִין.
לְפִיכָּךְ לֹא יָבִיא מֵהֶן מְנָחוֹת; וְאִם הֵבִיא, כָּשֵׁר.

 וְאֵלּוּ הֶן הַשְּׁמָנִים הַפְּסוּלִין--שֶׁמֶן שֶׁלְּגַרְגְּרִים שֶׁנִּשְׁרוּ בַּמַּיִם, אוֹ שֶׁלְּזֵיתִים כְּבוּשִׁין, אוֹ שְׁלוּקִין, אוֹ שֶׁמֶן שֶׁלִּשְׁמָרִים, אוֹ שֶׁמֶן שֶׁרֵיחוֹ רָע: כָּל אֵלּוּ פְּסוּלִין.
אֲבָל שֶׁמֶן זַיִת שֶׁנְּטָעוֹ בְּבֵית הַזְּבָלִים, אוֹ בְּבֵית הַשְּׁלָהִין, אוֹ שֶׁנִּזְרַע זֶרַע בֵּינֵיהֶן, אוֹ שֶׁמֶן שֶׁהוֹצִיאוֹ מִזֵּיתִים שֶׁלֹּא בָּשְׁלוּ אֵלָא עֲדַיִן הֶן פַּגִּין--כָּל אֵלּוּ לֹא יָבִיא; וְאִם הֵבִיא, כָּשֵׁר.

 כָּל הַמְּנָחוֹת וְהַנְּסָכִים--כְּשֵׁרִים מֵהָאָרֶץ וּמֵחוּצָה לָאָרֶץ, מִן הֶחָדָשׁ וּמִן הַיָּשָׁן, וּבִלְבָד שֶׁיָּבִיאוּ מִן הַמֻּבְחָר, כְּמוֹ שֶׁיִּתְבָּאַר: חוּץ מִן הָעֹמֶר וּשְׁתֵּי הַלֶּחֶם--שְׁאֵינָן בָּאִין אֵלָא מִן הֶחָדָשׁ, וּמֵאֶרֶץ יִשְׂרָאֵל.

הִלְכּוֹת אִסּוּרֵי מִזְבֵּחַ פֵּרֶק ז 
לֹא כָּל דָּבָר שְׁאֵינוּ פָּסוּל, מְבִיאִים אוֹתוֹ לְכַתְּחִלָּה.
כֵּיצַד: הָיָה חַיָּב עוֹלָה--לֹא יָבִיא שֶׂה כָּחוּשׁ וְכָעוּר, וְיֹאמַר הֲרֵי אֵין בּוֹ מוּם; וְעַל זֶה נֶאֱמָר "וְאָרוּר נוֹכֵל ..." : אֵלָא כָּל שֶׁיָּבִיא לְקָרְבָּן, יָבִיא מִן הַמֻּבְחָר.

וְכָּךְ הָיוּ עוֹשִׂין בִּזְמָן הַמִּקְדָּשׁ--מְבִיאִין אֵילִים מִמּוֹאָב, וּמְבִיאִין כְּבָשִׂים שֶׁגַּבֵּיהֶן רְחָבִים מֵחֶבְרוֹן, וּמְבִיאִין עֲגָלִים מִן הַשָּׁרוֹן, וְגוֹזָלוֹת מֵהַר הַמֶּלֶךְ, וּמְבִיאִין יַיִן מִקְּרוֹחַיִן וַחֲלוֹטַיִן, וְסֹלֶת מִמִּכְמָשׂ וְיוֹחָנָה, וּמְבִיאִין שֶׁמֶן מִתְּקוֹעַ.

כָּל הָעֵצִים הַחֲדָשִׁים, כְּשֵׁרִים לַמַּעֲרָכָה.
וְלֹא הָיוּ מְבִיאִין מִשֶּׁלְּזַיִת, וְלֹא מִשֶּׁלְּגֶפֶן--מִשּׁוֹם יִשּׁוּב אֶרֶץ יִשְׂרָאֵל; וּבְאֵלּוּ הָיוּ רְגִילִין--בְּמֻרְבָּיוֹת שֶׁלִּתְאֵנָה שֶׁלֶּחֳרָשִׁין שְׁאֵינָן בַּיִּשּׁוּב, וּבְשֶׁלֶּאֱגוֹז, וּבְשֶׁלְּעֵץ שֶׁמֶן.
וְהַגְּזָרִין שֶׁעָשָׂה מֹשֶׁה--אַמָּה אָרְכָּן וְאַמָּה רָחְבָּן, וְעָבְיָן כִּמְחָק גָּדִישׁ שֶׁלַּסְּאָה; וּכְמוֹתָן עוֹשִׂין לְדוֹרוֹת.

וְכֵיצַד הָיוּ עוֹשִׂין בִּזְרִיעַת חִטֵּי הַמְּנָחוֹת וְהַנְּסָכִים: נָר חֲצִי הַשָּׂדֶה בְּשָׁנָה רִאשׁוֹנָה, וְזוֹרֵעַ חֶצְיָהּ; וּבְשָׁנָה שְׁנִיָּה, נָר הַחֵצִי שֶׁזָּרַע בָּרִאשׁוֹנָה, וְזוֹרֵעַ הַחֵצִי הָאַחֵר, קֹדֶם לַפֶּסַח שִׁבְעִים יוֹם.
וְאִם לֹא הָיְתָה הַשָּׂדֶה עֲבוּדָה--חוֹרֵשׁ וְשׁוֹנֶה, וְאַחַר כָּךְ זוֹרֵעַ.
וּבוֹרֵר הַחִטִּים יָפֶה יָפֶה; וְאַחַר כָּךְ שָׁף אֶת הַחִטִּים, וּבוֹעֵט בָּהֶן הַרְבֵּה--עַד שֶׁיִּתְקַלְּפוּ.

כָּל הַחִטִּים שֶׁלַּמְּנָחוֹת--טְעוּנוֹת שְׁלוֹשׁ מֵאוֹת שִׁיפָה, וַחֲמֵשׁ מֵאוֹת בְּעִיטָה: שָׁף אַחַת וּבוֹעֵט שְׁתַּיִם, שָׁף שְׁתַּיִם וּבוֹעֵט שָׁלוֹשׁ; נִמְצְאוּ שָׁלוֹשׁ שִׁיפוֹת וְחָמֵשׁ בְּעִיטוֹת.
וְחוֹזֵר חָלִילָה, עַד שֶׁיִּגְמֹר שְׁלוֹשׁ מֵאוֹת שִׁיפָה וַחֲמֵשׁ מֵאוֹת בְּעִיטָה--כְּדֵי שֶׁיִּתְקַלְּפוּ הַרְבֵּה.
וְחוֹשֵׁב הַהֲבָאָה וְהַהוֹלָכָה בְּשִׁיפָה אַחַת, לְהַחְמִיר.
וְאַחַר כָּךְ טוֹחֵן, וּמְרַקֵּד יָפֶה יָפֶה.

הַיַּיִן מֵבִיא עֲנָבִים מִן הָרַגְלִיּוֹת, מִן הַכְּרָמִים הָעֲבוּדִים פַּעֲמַיִם בַּשָּׁנָה; וְדוֹרֵךְ, וְכוֹנְסִין אוֹתוֹ בְּחָבִיּוֹת קְטַנּוֹת.
וְאֵין מַנִּיחִין אוֹתָן אַחַת אַחַת וְלֹא שְׁתַּיִם שְׁתַּיִם, אֵלָא שָׁלוֹשׁ שָׁלוֹשׁ; וְאֵינוּ מְמַלֵּא אֶת הֶחָבִית עַד פִּיהָ, כְּדֵי שֶׁיִּהְיֶה רֵיחוֹ נוֹדֵף.

וְאֵינוּ מֵבִיא לֹא מִפִּי הֶחָבִית, מִפְּנֵי הַקִּמְחִין הָעוֹלֶה עַל פְּנֵי הַיַּיִן, וְלֹא מִשּׁוּלֶיהָ, מִפְּנֵי הַשְּׁמָרִים--אֵלָא מִשְּׁלִישָׁהּ וּמֵאֶמְצָעָהּ שֶׁלְּאֶמְצָעִית.
הָיָה הַגִּזְבָּר יוֹשֵׁב, וְהַיַּיִן יוֹצֶא מִן הַנֶּקֶב שֶׁבְּצַד הֶחָבִית--כֵּיוָן שֶׁיִּרְאֶה שִׁנּוּי הַשְּׁמָרִים מַתְחִיל לָצֵאת, פּוֹסֵק וְאֵינוּ לוֹקֵחַ.

וּמֵאֵימָתַי מֵבִיא: מֵאַחַר אַרְבָּעִים יוֹם לִדְרִיכָתוֹ, עַד שְׁתֵּי שָׁנִים אוֹ יָתֵר מְעַט; וְאִם הֵבִיא יַיִן יָשָׁן מִכַּמָּה שָׁנִים, הֲרֵי זֶה כָּשֵׁר--וְהוּא, שֶׁלֹּא יִפָּסֵד טַעְמוֹ.

 תִּשְׁעָה מִינִין בַּשֶּׁמֶן, מִפְּנֵי שִׁנּוּי מַעֲשָׂיו.
כֵּיצַד: זַיִת שֶׁגִּרְגְּרוֹ בְּרֹאשׁ הַזַּיִת, וּבֵרְרוֹ אַחַת אַחַת, וּכְתָשׁוֹ, וּנְתָנוֹ לַסַּל--הַשֶּׁמֶן שֶׁיָּצָא מִמֶּנּוּ, הוּא הָרִאשׁוֹן.
חָזַר אַחַר כָּךְ וּטְעָנוֹ בַּקּוֹרָה--הַשֶּׁמֶן שֶׁיָּצָא מִמֶּנּוּ, הוּא הַשֵּׁנִי.
וְאִם חָזַר אַחַר שֶׁטְּעָנוֹ, וּטְחָנוֹ, וּטְעָנוֹ שְׁנִיָּה--הַשֶּׁמֶן שֶׁיָּצָא מִמֶּנּוּ, הוּא הַשְּׁלִישִׁי.

זֵיתִים שֶׁמְּסָקָן כֻּלָּן בְּעִרְבּוּבְיָה, וְהֶעֱלָן לַגָּג, וְחָזַר וּבֵרַר גַּרְגֶּר גַּרְגֶּר, וּכְתָשָׁן וּנְתָנָן לַסַּל--הַשֶּׁמֶן שֶׁיָּצָא מִמֶּנּוּ, הוּא הָרְבִיעִי.
וְאִם טְעָנוֹ בַּקּוֹרָה אַחַר כָּךְ--הַשֶּׁמֶן שֶׁיָּצָא, הוּא הַחֲמִישִׁי.
חָזַר וְטָחַן, וְטָעַן פַּעַם שְׁנִיָּה--הַשֶּׁמֶן שֶׁיָּצָא מִמֶּנּוּ, הוּא הַשִּׁשִּׁי.

זֵיתִים שֶׁמְּסָקָן, וַעֲטָנָן בְּתוֹךְ הַבַּיִת עַד שֶׁיִּלְקוּ, וְהֶעֱלָן, וְנִגְּבָן, וְאַחַר כָּךְ כָּתַשׁ, וְנָתַן לַסַּל--הַשֶּׁמֶן שֶׁיָּצָא, הוּא הַשְּׁבִיעִי.
חָזַר וְטָעַן בַּקּוֹרָה--הַשֶּׁמֶן שֶׁיָּצָא, הוּא הַשְּׁמִינִי.
חָזַר וְטָחַן, וְטָעַן פַּעַם שְׁנִיָּה--הַשֶּׁמֶן שֶׁיָּצָא, הוּא הַתְּשִׁיעִי.

 אַף עַל פִּי שֶׁכֻּלָּן כְּשֵׁרִין לַמְּנָחוֹת--הָרִאשׁוֹן, אֵין לְמַעְלָה מִמֶּנּוּ; וְאַחֲרָיו הַשֵּׁנִי וְהָרְבִיעִי, וּשְׁנֵיהֶן שׁוֹוִין; וְאַחֲרֵיהֶם הַשְּׁלִישִׁי וְהַחֲמִישִׁי וְהַשְּׁבִיעִי, וּשְׁלָשְׁתָּן שׁוֹוִין; וְאַחֲרֵיהֶם הַשִּׁשִּׁי וְהַשְּׁמִינִי, וּשְׁנֵיהֶן שׁוֹוִין; וְהַתְּשִׁיעִי, אֵין לְמַטָּה מִמֶּנּוּ.

 אֵין כָּשֵׁר לַמְּנוֹרָה--אֵלָא רִאשׁוֹן וּרְבִיעִי וּשְׁבִיעִי בִּלְבָד, שֶׁנֶּאֱמָר "כָּתִית--לַמָּאוֹר" : אֵין כָּשֵׁר לַמְּנוֹרָה, אֵלָא הַיּוֹצֶא מִן הַכָּתוּשׁ בִּלְבָד.
אֲבָל לַמְּנָחוֹת, כֻּלָּן כְּשֵׁרִין.

 וּמֵאַחַר שֶׁכֻּלָּן כְּשֵׁרִין לַמְּנָחוֹת, לָמָּה נִמְנוּ--כְּדֵי לֵידַע יָפֶה שְׁאֵין לְמַעְלָה מִמֶּנּוּ, וְהַשּׁוֹוֶה, וְהַפָּחוּת: שֶׁהָרוֹצֶה לְזַכּוֹת עַצְמוֹ--יָכֹף יִצְרוֹ הָרַע, וְיַרְחִיב יָדוֹ, וְיָבִיא קָרְבָּנוֹ מִן הַיָּפֶה הַמְּשֻׁבָּח בְּיוֹתֵר שֶׁבְּאוֹתוֹ הַמִּין שֶׁיָּבִיא מִמֶּנּוּ.
הֲרֵי נֶאֱמָר בַּתּוֹרָה "וְהֶבֶל הֵבִיא גַם-הוּא מִבְּכֹרוֹת צֹאנוֹ, וּמֵחֶלְבֵהֶן; וַיִּשַׁע ה', אֶל-הֶבֶל וְאֶל-מִנְחָתוֹ" .

וְהוּא הַדִּין, לְכָל דָּבָר שְׁהוּא לְשֵׁם הָאֵל הַטּוֹב--שֶׁיִּהְיֶה מִן הַנָּאֶה הַטּוֹב: אִם בָּנָה בֵּית תְּפִלָּה, יִהְיֶה נָאֶה מִבֵּית יְשִׁיבָתוֹ; הֶאֱכִיל רָעֵב, יַאֲכִיל מִן הַטּוֹב וְהַמָּתוֹק שֶׁבְּשֻׁלְחָנוֹ; כִּסָּה עָרֹם, יְכַסֶּה מִן הַיָּפֶה שֶׁבִּכְסוּתוֹ; הִקְדִּישׁ דָּבָר, יַקְדִּישׁ מִן הַיָּפֶה שֶׁבִּנְכָסָיו.
וְכֵן הוּא אוֹמֵר "כָּל-חֵלֶב לַה'" .

הִלְכּוֹת מַעֲשֵׂה הַקָּרְבָּנוֹת 
יֵשׁ בִּכְלָלָן שָׁלוֹשׁ וְעֶשְׂרִים מִצְווֹת--עֶשֶׂר מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת הָעוֹלָה כְּמַעֲשֶׂיהָ הַכְּתוּבִים עַל הַסֵּדֶר; שֶׁלֹּא לֶאֱכֹל בְּשַׂר עוֹלָה; סֵדֶר הַחַטָּאת; שֶׁלֹּא לֶאֱכֹל מִבְּשַׂר חַטָּאת הַפְּנִימִית; שֶׁלֹּא יַבְדִּיל בְּחַטַּאת הָעוֹף; סֵדֶר הָאָשָׁם; שֶׁיֹּאכְלוּ הַכּוֹהֲנִים בְּשַׂר קָדְשֵׁי קֳדָשִׁים בַּמִּקְדָּשׁ; שֶׁלֹּא יֹאכְלוּם חוּץ לָעֲזָרָה; שֶׁלֹּא יֹאכַל זָר מִקָּדְשֵׁי קֳדָשִׁים; סֵדֶר הַשְּׁלָמִים; שֶׁלֹּא לֶאֱכֹל בְּשַׂר קֳדָשִׁים קַלִּים קֹדֶם זְרִיקַת דָּמִים; לַעֲשׂוֹת כָּל מִנְחָה כְּסֵדֶר מַעֲשֶׂיהָ הַכְּתוּבִים בַּתּוֹרָה; שֶׁלֹּא יָשִׂים שֶׁמֶן עַל מִנְחַת חוֹטֶא; שֶׁלֹּא יִתֵּן עָלֶיהָ לְבוֹנָה; שֶׁלֹּא תֵאָכֵל מִנְחַת כּוֹהֵן; שֶׁלֹּא תֵאָפֶה מִנְחַת חָמֵץ; שֶׁיֹּאכְלוּ הַכּוֹהֲנִים שְׁיַרֵי מְנָחוֹת; שֶׁיָּבִיא אָדָם כָּל נְדָרָיו וְנִדְבוֹתָיו בָּרֶגֶל שֶׁפָּגַע בּוֹ רִאשׁוֹן; שֶׁלֹּא יְאַחַר נִדְרוֹ וְנִדְבָתוֹ וּשְׁאָר דְּבָרִים שְׁהוּא חַיָּב בָּהֶן; לְהַקְרִיב כָּל הַקָּרְבָּנוֹת בְּבֵית הַבְּחִירָה; לְהָבִיא קָדְשֵׁי חוּצָה לָאָרֶץ לְבֵית הַבְּחִירָה; שֶׁלֹּא לִשְׁחֹט קָרְבָּנוֹת חוּץ לָעֲזָרָה; שֶׁלֹּא לְהַקְרִיב קָרְבָּן חוּץ לָעֲזָרָה.
וּבֵאוּר מִצְווֹת אֵלּוּ בִּפְרָקֵים אֵלּוּ.

הִלְכּוֹת מַעֲשֵׂה הַקָּרְבָּנוֹת פֵּרֶק א 
כָּל הַקָּרְבָּנוֹת שֶׁלְּמִינֵי נֶפֶשׁ חַיָּה, בָּאִין מֵחֲמִשָּׁה מִינִין בִּלְבָד--מִן הַבָּקָר, וּמִן הַכְּבָשִׂים, וּמִן הָעִזִּים, וּמִן הַתּוֹרִים, וּמִן בְּנֵי הַיּוֹנָה.
וְכָל הַקָּרְבָּנוֹת בֵּין שֶׁלַּצִּבּוּר בֵּין שֶׁלַּיָּחִיד, אַרְבָּעָה מִינִין--עוֹלָה, וְחַטָּאת, וְאָשָׁם, וּשְׁלָמִים.
וְעוֹד יֵשׁ שָׁם שְׁלוֹשָׁה מִינֵי קָרְבַּן יָחִיד--וְהֶן הַפֶּסַח, וְהַבְּכוֹר, וְהַמַּעֲשֵׂר.

 כָּל קָרְבְּנוֹת הַצִּבּוּר, הֶן עוֹלָה אוֹ חַטָּאת.
וְאֵין בְּקָרְבְּנוֹת הַצִּבּוּר שְׁלָמִים, חוּץ מִשְּׁנֵי כְּבָשִׂים הַבָּאִים עִם לֶחֶם הַתְּנוּפָה בָּעֲצֶרֶת; וְהֶן הַנִּקְרָאִין זִבְחֵי שַׁלְמֵי צִבּוּר.
וְאֵין הַצִּבּוּר מַקְרִיבִין אָשָׁם לְעוֹלָם, וְלֹא עוֹף.

 קָרְבְּנוֹת הַצִּבּוּר--הֶן שְׁנֵי תְמִידִין שֶׁלְּכָל יוֹם, וּמוּסְפֵי שַׁבָּתוֹת, וְרָאשֵׁי חֳדָשִׁים, וְהַמּוֹעֲדוֹת, וּשְׂעִיר חַטָּאת שֶׁלְּיוֹם הַכִּפּוּרִים.
וְכֵן אִם שָׁגְגוּ בֵּית דִּין, וְהוֹרוּ בַּעֲבוֹדָה זָרָה--מֵבִיא כָּל שֵׁבֶט וְשֵׁבֶט פָּר וְשָׂעִיר, הַפָּר עוֹלָה וְהַשָּׂעִיר חַטָּאת; וְאֵלּוּ הַשְּׂעִירִים הֶן הַנִּקְרָאִין שְׂעִירֵי עֲבוֹדָה זָרָה.
וְאִם שָׁגְגוּ, וְהוֹרוּ בִּשְׁאָר הַמִּצְווֹת כְּמוֹ שֶׁיִּתְבָּאַר--מְבִיאִין פָּר לְחַטָּאת; וְהוּא הַנִּקְרָא פַּר הֶעְלֵם דָּבָר שֶׁלַּצִּבּוּר.

 קָרְבְּנוֹת הַיָּחִיד--הֶן הַבְּכוֹר, וְהַמַּעֲשֵׂר; וְהַפֶּסַח, וְהַחֲגִיגָה וְהִיא שְׁלָמִים, וְהָרְאִיָּה וְהִיא עוֹלוֹת; וְקָרְבַּן הַגֵּר, וְהוּא עוֹלָה מִן הַבְּהֵמָה, אוֹ שְׁנֵי בְּנֵי יוֹנָה אוֹ שְׁתֵּי תּוֹרִים וּשְׁנֵיהֶן עוֹלָה, אוֹ שְׁתֵּי בְּהֵמוֹת, אַחַת עוֹלָה וְאַחַת שְׁלָמִים; וְהַנּוֹדֵר אוֹ הַמִּתְנַדֵּב עוֹלָה אוֹ שְׁלָמִים; וּשְׁלָמִים הַבָּאִין עִם הַלֶּחֶם, הֶן הַנִּקְרָאִין תּוֹדָה.

וְכֵן קָרְבְּנוֹת הַנָּזִיר, וְהֶן עוֹלָה וְחַטָּאת וּשְׁלָמִים; וְקָרְבְּנוֹת מְצֹרָע, וְהֶן חַטָּאת וְאָשָׁם וְעוֹלָה; וְקָרְבְּנוֹת זָבִים וְיוֹלְדוֹת, וְהֶן חַטָּאת וְעוֹלָה; וְקָרְבַּן הַשּׁוֹגֵג בְּמִצְוַת לֹא תַעֲשֶׂה שֶׁיֵּשׁ בָּהּ כָּרֵת, וְהוּא חַטָּאת; וְאִם נִסְתַּפַּק לוֹ אִם עָשָׂה אוֹ לֹא עָשָׂה אוֹתוֹ הַחֵטְא--מֵבִיא אָשָׁם, וְהוּא הַנִּקְרָא אָשָׁם תָּלוּי; וְיֵשׁ עֲבֵרוֹת שֶׁמֵּבִיא עֲלֵיהֶן אָשָׁם, וְהוּא הַנִּקְרָא אָשָׁם וַדַּאי.

וְכֵן אֵיל הָעוֹלָה וּפַר הַחַטָּאת, שֶׁמַּקְרִיב כּוֹהֵן גָּדוֹל מִשֶּׁלּוֹ בְּיוֹם הַכִּפּוּרִים--הֲרֵי הֶן קָרְבַּן יָחִיד; וּפָר זֶה, הוּא הַנִּקְרָא פַּר יוֹם הַכִּפּוּרִים.
וְכָל אֵלּוּ הַקָּרְבָּנוֹת--מְפֹרָשִׁין הֶן בַּתּוֹרָה, וְכָל אֶחָד מֵהֶן יִתְבָּאֲרוּ דִּינָיו בִּמְקוֹמוֹ.

כָּל קָרְבְּנוֹת הַיָּחִיד--חַיָּב בְּאַחְרָיוּתָן, וּבְאַחְרָיוּת נִסְכֵּיהֶן: חוּץ מִן הַנְּדָבָה.
וְכָל קָרְבְּנוֹת הַצִּבּוּר--אֵינָן חַיָּבִין בְּאַחְרָיוּתָן, וְלֹא בְּאַחְרָיוּת נִסְכֵּיהֶן; וְאִם קָרַב הַזֶּבַח, חַיָּבִין בְּאַחְרָיוּת נִסְכֵּיהֶן.
וְכֵן קָרְבַּן יָחִיד שֶׁקָּבוּעַ לוֹ זְמָן--הֲרֵי הוּא כְּקָרְבַּן צִבּוּר, וְאֵינוּ חַיָּב בְּאַחְרָיוּתוֹ.

כָּל עוֹלַת בְּהֵמָה, אֵינָהּ בָּאָה אֵלָא מִן הַזְּכָרִים בִּלְבָד; וְהִיא בָּאָה מִן הַכְּבָשִׂים וּמִן הָעִזִּים וּמִן הַבָּקָר, בֵּין גְּדוֹלִים בֵּין קְטַנִּים, וּמִן הַתּוֹרִים וּמִן בְּנֵי יוֹנָה, וְאֶחָד בָּהֶן הַזָּכָר וְהַנְּקֵבָה.

הַחַטָּאת בָּאָה מֵחֲמֵשֶׁת הַמִּינִים הָאֵלּוּ--מִן הַזְּכָרִים וּמִן הַנְּקֵבוֹת, מִן הַגְּדוֹלִים וּמִן הַקְּטַנִּים.

הָאָשָׁם אֵינוּ בָּא אֵלָא מִזִּכְרֵי כְּבָשִׂים בִּלְבָד--יֵשׁ אָשָׁם בָּא מִגְּדוֹלֵי מִין זֶה, וְיֵשׁ אָשָׁם בָּא מִן הַקְּטַנִּים.

הַשְּׁלָמִים בָּאִים מִן הַכְּבָשִׂים וּמִן הָעִזִּים וּמִן הַבָּקָר--מִזְּכָרִים וּמִנְּקֵבוֹת, מִן הַגְּדוֹלִים וּמִן הַקְּטַנִּים; וְאֵין הָעוֹף בָּא שְׁלָמִים.

הַקְּטַנִּים--הֶם מִבֶּן שְׁמוֹנַת יָמִים, עַד שָׁנָה תְּמִימָה מִיּוֹם לְיוֹם; אִם נִתְעַבְּרָה שָׁנָה, נִתְעַבְּרָה לוֹ.
וְהַגְּדוֹלִים--בַּבָּקָר, עַד שָׁלוֹשׁ שָׁנִים שְׁלֵמוֹת מִיּוֹם לְיוֹם; וּבַצֹּאן, עַד שְׁתֵּי שָׁנִים שְׁלֵמוֹת מִיּוֹם לְיוֹם; יָתֵר עַל זֶה--הֲרֵי הוּא זָקֵן, וְאֵין מַקְרִיבִין אוֹתוֹ.

 אַף עַל פִּי שֶׁכָּל הַקָּרְבָּנוֹת כְּשֵׁרִין מִיּוֹם הַשְּׁמִינִי וָהָלְאָה--אֵין מַקְרִיבִין לְכַתְּחִלָּה, אֵלָא מִיּוֹם שְׁלוֹשִׁים וָהָלְאָה: חוּץ מִן הַבְּכוֹר, וּמִן הַפֶּסַח, וּמִן הַמַּעֲשֵׂר--שְׁאִם רָצָה לְהַקְרִיבָן בַּשְּׁמִינִי לְכַתְּחִלָּה, מַקְרִיב.

 שָׁעוֹת מוֹנִין לַקֳּדָשִׁים; וְאִם הוֹסִיפוּ שָׁעָה אַחַת, אוֹ פָּחֲתוּ שָׁעָה--פְּסוּלִין.
כֵּיצַד: קָרְבָּן שֶׁמִּצְוָתוֹ לִהְיוֹת בֶּן שָׁנָה--אִם הוֹסִיף עַל הַשָּׁנָה שָׁעָה אַחַת, נִפְסַל.
אַפִלּוּ הָיָה בֶּן שָׁנָה בְּשָׁעַת שְׁחִיטָה, וְהוֹסִיף עַל הַשָּׁנָה בְּשָׁעַת זְרִיקָה--נִפְסַל: עַד שֶׁיִּהְיֶה בֶּן שָׁנָה, עַד שָׁעַת זְרִיקָה.
וְכֵן בְּכָל הַזְּבָחִים.

 כָּל מָקוֹם שֶׁנֶּאֱמָר בַּתּוֹרָה כֶּבֶשׂ אוֹ כִּשְׂבָּה אוֹ כְּבָשִׂים, הֲרֵי אֵלּוּ בְּנֵי שָׁנָה.
וְכָל מָקוֹם שֶׁנֶּאֱמָר אַיִל אוֹ אֵילִים, הֶם הַזְּכָרִים בְּנֵי שְׁנָתַיִם.
וּמֵאֵימָתַי יִקָּרֵא אַיִל: מִשֶּׁיִּכָּנֵס בְּשָׁנָה שְׁנִיָּה אֶחָד וּשְׁלוֹשִׁים יוֹם; אֲבָל בְּיוֹם שְׁלוֹשִׁים אֵינוּ כָּשֵׁר--לֹא לְכֶבֶשׂ וְלֹא לְאַיִל, וְהוּא הַנִּקְרָא פִּלְגָּס.
וְכָל מָקוֹם שֶׁנֶּאֱמָר בּוֹ עֵגֶל, הֲרֵי זֶה בֶּן שָׁנָה; פָּר, בֶּן שְׁנָתַיִם.
שְׂעִיר עִזִּים, בֶּן שְׁתַּיִם; כָּל שָׁנָה שְׁנִיָּה, הוּא נִקְרָא שְׂעִיר.

 כָּל קָרְבְּנוֹת הַצִּבּוּר, זְכָרִים.
וְכָל חַטָּאוֹת שֶׁלַּצִּבּוּר--מִן הָעֵז אוֹ מִן הַבָּקָר, וְאֵין בָּהֶן מִן הַכְּבָשִׂים; וְכָל עוֹלוֹת הַצִּבּוּר--מִן הַכְּבָשִׂים וּמִן הַבָּקָר, וְאֵין לָהֶן עוֹלָה מִן הָעֵז.

כָּל חַטָּאת יָחִיד--נְקֵבָה, וְתֵאָכֵל לַכּוֹהֲנִים; וְאֵינָהּ בָּאָה מִן הַבָּקָר: חוּץ מִשָּׁלוֹשׁ חַטָּאוֹת--חַטַּאת נָשִׂיא, שְׁהִיא עֵז וְנֶאֱכֶלֶת; וְחַטַּאת כּוֹהֵן מָשִׁיחַ, שְׁהִיא פָּר וְנִשְׂרֶפֶת--וְהוּא הַנִּקְרָא פָּר הַבָּא עַל כָּל הַמִּצְווֹת; וְהַשְּׁלִישִׁית--פָּר שֶׁמֵּבִיא כּוֹהֵן גָּדוֹל בְּיוֹם הַכִּפּוּרִים, וְהוּא חַטָּאת וְנִשְׂרָף.

 כָּל חַטָּאוֹת שֶׁלַּצִּבּוּר נֶאֱכָלוֹת--חוּץ מִשָּׂעִיר שֶׁלְּיוֹם הַכִּפּוּרִים, שֶׁחֲבֵרוֹ מִשְׁתַּלֵּחַ; וְכֵן שְׂעִירֵי עֲבוֹדָה זָרָה וּפַר הֶעְלֵם, נִשְׂרָפִין.
וּפָר הַבָּא עַל כָּל הַמִּצְווֹת וּפַר הֶעְלֵם, נִקְרָאִים פָּרִים הַנִּשְׂרָפִין; וּשְׂעִירֵי עֲבוֹדָה זָרָה, נִקְרָאִים שְׂעִירִים הַנִּשְׂרָפִין.
הַא לָמַדְתָּ שֶׁחָמֵשׁ חַטָּאוֹת הֶם הַנִּשְׂרָפוֹת--שְׁתַּיִם לַיָּחִיד, וְשָׁלוֹשׁ לַצִּבּוּר.

 כָּל הַקָּרְבָּנוֹת הָאֵלּוּ, נִקְרָאִים זְבָחִים.
וְכָל הָעוֹלוֹת וְהַחַטָּאוֹת וְהָאֲשָׁמוֹת וּשְׁנֵי כִּבְשֵׂי שְׁלָמִים שֶׁלָּעֲצֶרֶת, נִקְרָאִים קָדְשֵׁי קֳדָשִׁים; אֲבָל שְׁלָמִים שֶׁלַּיָּחִיד וְהַבְּכוֹר וְהַמַּעֲשֵׂר וְהַפֶּסַח, נִקְרָאִים קֳדָשִׁים קַלִּים.

 הָאֵבָרִים שֶׁשּׂוֹרְפִין אוֹתָן עַל גַּבֵּי הַמִּזְבֵּחַ מִן הַחַטָּאוֹת הַנֶּאֱכָלוֹת, וּמִן הַאֲשָׁמוֹת, וּמִן הַשְּׁלָמִים--הֶן הַנִּקְרָאִין אֵמוּרִין; וְאֵלּוּ הֶן הָאֵמוּרִין שֶׁלְּשׁוֹר אוֹ שֶׁלְּעֵז--הַחֵלֶב שֶׁעַל הַקֶּרֶב, וּבִכְלָלוֹ חֵלֶב שֶׁעַל גַּבֵּי הַקֵּבָה, וּשְׁתֵּי הַכְּלָיוֹת בַּחֵלֶב שֶׁעֲלֵיהֶן עִם הַחֵלֶב אֲשֶׁר עַל הַכְּסָלִים, וְיוֹתֶרֶת הַכָּבֵד, וְנוֹטֵל מִן הַכָּבֵד מְעַט עִם הַיּוֹתֶרֶת.

וְאִם הָיָה הַקָּרְבָּן מִמִּין הַכְּבָשִׂים--מוֹסִיף עַל אֵלּוּ, הָאַלְיָה תְּמִימָה, עִם חֻלְיוֹת מִן הַשִּׁדְרָה עַד מְקוֹם הַכְּלָיוֹת, שֶׁנֶּאֱמָר "לְעֻמַּת הֶעָצֶה יְסִירֶנָּה" .
וְכָל הָאֵמוּרִין, נִשְׂרָפִין עַל מִזְבֵּחַ הַחִיצוֹן.

 הָיְתָה הַבְּהֵמָה מְעֻבֶּרֶת--אַף עַל פִּי שֶׁכָּלוּ חֳדָשָׁיו שֶׁלָּעֹבֶר, וְאַפִלּוּ נִמְצָא חַי--אֵינוּ מַעֲלֶה חֶלְבּוֹ עִם חֵלֶב אִמּוֹ, אֵלָא חֵלֶב אִמּוֹ בִּלְבָד; וַהֲרֵי הָעֹבֶר, כְּאֶחָד מֵאֵבָרֶיהָ.

הִלְכּוֹת מַעֲשֵׂה הַקָּרְבָּנוֹת פֵּרֶק ב 
הַיַּיִן וְהַסֹּלֶת שֶׁמְּבִיאִין עִם הַקָּרְבָּן--הֶן הַנִּקְרָאִין נְסָכִים, וְהַסֹּלֶת לְבַדָּהּ נִקְרֵאת מִנְחַת נְסָכִים.
וּמִנְחַת נְסָכִים אֵינָהּ טְעוּנָה לֹא תְּנוּפָה, וְלֹא הַגָּשָׁה, וְלֹא לְבוֹנָה--אֲבָל טְעוּנָה מֶלַח; וְכֻלָּהּ נִשְׂרֶפֶת עַל מִזְבֵּחַ הַחִיצוֹן.
וְהַיַּיִן יִתְנַסַּךְ עַל הַמִּזְבֵּחַ, וְאֵין נוֹתְנִין אוֹתוֹ עַל הָאֵשׁ; אֵלָא מַגְבִּיהַּ יָדוֹ, וְיוֹצֵק עַל הַיְּסוֹד, וְהוּא יוֹרֵד לַשִּׁתִּין.

אֵין טָעוּן נְסָכִים אֵלָא עוֹלַת בְּהֵמָה וְהַשְּׁלָמִים בִּלְבָד, בֵּין הָיוּ קָרְבַּן צִבּוּר אוֹ קָרְבַּן יָחִיד; אַף כֶּבֶשׂ יוֹלֶדֶת וְאֵילוֹ שֶׁלְּכוֹהֵן גָּדוֹל--הוֹאִיל וְהֶן עוֹלוֹת, טְעוּנִים נְסָכִים.
אֲבָל הָעוֹף וְהַאֲשָׁמוֹת וְהַחַטָּאוֹת, אֵין מְבִיאִין עִמָּהֶם נְסָכִים--חוּץ מֵחַטַּאת מְצֹרָע וַאֲשָׁמוֹ, שֶׁנִּתְפָּרְשׁוּ נִסְכֵּיהֶם בַּתּוֹרָה.

וּמְנַיִן שְׁאֵין מְבִיאִין נְסָכִים עִם הַחַטָּאת וְהָאָשָׁם--שֶׁנֶּאֱמָר "לְפַלֵּא-נֶדֶר אוֹ נְדָבָה" , דָּבָר הַבָּא בְּנֶדֶר וּנְדָבָה: יָצְאוּ חַטָּאת וְאָשָׁם וּבְכוֹר וּמַעֲשֵׂר וּפֶסַח--הוֹאִיל וְאֵינָן בָּאִין בְּנֶדֶר וּנְדָבָה, אֵינָן טְעוּנִין נְסָכִים.
וּמְנַיִן לְהָבִיא שַׁלְמֵי חֲגִיגָה וְעוֹלַת רְאִיָּה לִנְסָכִים, שֶׁנֶּאֱמָר "אוֹ בְּמֹעֲדֵיכֶם" .

כַּמָּה הוּא שֵׁעוּר הַנְּסָכִים: נִסְכֵּי כֶּבֶשׂ אוֹ כִּבְשָׂה--עִשָּׂרוֹן סֹלֶת בָּלוּל בִּרְבִיעִית הַהִין שֶׁמֶן, וְיַיִן לְנֶסֶךְ רְבִיעִית הַהִין.
וְכֵן נִסְכֵּי הָעֵז--בֵּין קָטָן בֵּין גָּדוֹל, בֵּין זָכָר בֵּין נְקֵבָה; אוֹ נִסְכֵּי רָחֵל, אַף עַל פִּי שְׁהִיא גְּדוֹלָה.

אֲבָל נִסְכֵּי אַיִל--הֶן שְׁנֵי עֶשְׂרוֹנִים סֹלֶת בָּלוּל בִּשְׁלִישִׁית הַהִין שֶׁמֶן, וְיַיִן לְנֶסֶךְ שְׁלִישִׁית הַהִין; וְנִסְכֵּי הַפָּר אוֹ הָעֵגֶל, בֵּין זְכָרִים בֵּין נְקֵבוֹת--שְׁלוֹשָׁה עֶשְׂרוֹנִים סֹלֶת בָּלוּל בַּחֲצִי הַהִין שֶׁמֶן, וְיַיִן לְנֶסֶךְ חֲצִי הַהִין.
אֵלּוּ הֶן הַנְּסָכִים--בֵּין לְעוֹלָה בֵּין לִשְׁלָמִים, כַּשֵּׁעוּר הַזֶּה לְכָל אֶחָד וְאֶחָד: שֶׁנֶּאֱמָר "כַּמִּסְפָּר, אֲשֶׁר תַּעֲשׂוּ--כָּכָה תַּעֲשׂוּ לָאֶחָד, כְּמִסְפָּרָם" .

אֵין מוֹסִיפִין עַל הַשֵּׁעוּרִין הָאֵלּוּ, וְאֵין גּוֹרְעִין מֵהֶן; וְאִם הוֹסִיף אוֹ גָּרַע כָּל שְׁהוּא, פָּסַל: חוּץ מִכֶּבֶשׂ הָעוֹלָה שֶׁמַּקְרִיבִין בְּיוֹם הֲנָפַת הָעֹמֶר, שֶׁהַנְּסָכִים שֶׁלּוֹ שְׁנֵי עֶשְׂרוֹנִים בָּלוּל בִּשְׁלִישִׁית הַהִין שֶׁמֶן--אַף עַל פִּי שֶׁנִּכְפְּלָה סָלְתּוֹ, לֹא נִכְפַּל יֵינוֹ אֵלָא יַיִן לְנֶסֶךְ רְבִיעִית הַהִין.

 הַמְּצֹרָע מֵבִיא עִם שְׁלוֹשָׁה כְּבָשִׂים שֶׁלּוֹ, שְׁהֶן חַטָּאת וְאָשָׁם וְעוֹלָה--שְׁלוֹשָׁה עֶשְׂרוֹנִים; וּמִפִּי הַשְּׁמוּעָה לָמְדוּ שְׁהֶן בָּאִין בִּגְלַל הַזְּבָחִים שֶׁלּוֹ--עִשָּׂרוֹן עִם כָּל כֶּבֶשׂ בָּלוּל בִּרְבִיעִית הַהִין שֶׁמֶן, וּרְבִיעִית יַיִן עִם כָּל עִשָּׂרוֹן מִשְּׁלָשְׁתָּן כִּשְׁאָר נִסְכֵּי הַכְּבָשִׂים.
וְהַמַּקְרִיב אֶת הַפִּלְגָּס--מֵבִיא עִמּוֹ נִסְכֵּי אַיִל, וְלֹא עָלָה לוֹ זִבְחוֹ.

 הַהִין, הוּא שְׁנֵים עָשָׂר לוֹג; וּכְבָר הוֹדַעְנוּ שֵׁעוּר הַלּוֹג עִם מִדּוֹת אֲחֵרוֹת, בְּהִלְכּוֹת עֵרוּבִין.
וְהָעִשָּׂרוֹן--הוּא הָעֹמֶר, שְׁהוּא שֵׁעוּר חַלָּה; וּכְבָר בֵּאַרְנוּ שֵׁעוּרוֹ, בְּעִנְיַן חַלָּה.

 כְּשֶׁמּוֹדְדִין הַנְּסָכִים אוֹ הַמְּנָחוֹת, בֵּין מִנְחַת יָחִיד בֵּין מַנְחַת צִבּוּר--אֵין מוֹדְדִין אוֹתָן בְּמִדָּה שֶׁלִּשְׁלוֹשָׁה עֶשְׂרוֹנוֹת לַפָּר, אוֹ שֶׁלִּשְׁנַיִם לָאַיִל, אֵלָא מוֹדֵד הַכֹּל, בְּעִשָּׂרוֹן אֶחָד שֶׁהָיָה בַּמִּקְדָּשׁ; וְכֵן הַשֶּׁמֶן שֶׁלִּנְסָכִים--מוֹדְדִין אוֹתוֹ בְּמִדָּתוֹ שֶׁבַּמִּקְדָּשׁ, וְשֶׁמֶן שֶׁלְּמִנְחוֹת הַיָּחִיד בַּלּוֹג שֶׁבַּמִּקְדָּשׁ: כְּמִנְיַן הָעֶשְׂרוֹנוֹת, כְּמִנְיַן הַלּוֹגִין.

 בֵּרוּצֵי הַמִּדּוֹת שֶׁלְּסֹלֶת, חֹל--שְׁאֵין גַּב הַעִשָּׂרוֹן קֹדֶשׁ; וּבֵרוּצֵי הַשֶּׁמֶן וְהַיַּיִן, קֹדֶשׁ--לְפִי שְׁהוּא יוֹרֵד עַל גַּבֵּי הַכְּלִי, וּכְלֵי הַלַּח נִמְשְׁחוּ מִבִּפְנִים וּמִבַּחוּץ כְּמוֹ שֶׁבֵּאַרְנוּ.
וְלָמָּה יִתְקַדְּשׁוּ הַבֵּרוּצִין, אַף עַל פִּי שְׁאֵין כַּוָּנַת הַמּוֹדֵד אֵלָא לְמַה שֶׁבַּכְּלִי בִּלְבָד--כְּדֵי שֶׁלֹּא יֹאמְרוּ, מוֹצִיאִין מִכְּלִי שָׁרֵת לְחֹל.

 מַה הָיוּ עוֹשִׂין בַּבֵּרוּצִין--אִם יֵשׁ שָׁם זֶבַח אַחֵר, יִקְרְבוּ עִמּוֹ; וְאִם לָאו, יִפָּסְלוּ בַּלִּינָה.
וְאִם לָאו, מְקַיְּצִין בָּהֶן הַמִּזְבֵּחַ.
כֵּיצַד: לוֹקְחִין בָּהֶם עוֹלוֹת--הַבָּשָׂר לַה', וְהָעוֹרוֹת לַכּוֹהֲנִים.

הַסֹּלֶת עִם הַשֶּׁמֶן שֶׁלִּנְסָכִים אֵינָן מְעַכְּבִין אֶת הַיַּיִן, וְלֹא הַיַּיִן מְעַכְּבָן.
וְלֹא הַנְּסָכִים מְעַכְּבִין אֶת הַזֶּבַח; אֵלָא מֵבִיא אָדָם קָרְבָּנוֹ הַיּוֹם, וּנְסָכָיו אַחַר עֲשָׂרָה יָמִים--אֶחָד יָחִיד וְאֶחָד צִבּוּר: וְהוּא, שֶׁלֹּא קָדְשׁוּ הַנְּסָכִים בִּכְלִי שָׁרֵת; אֲבָל אִם נְתָנָן לִכְלִי שָׁרֵת--אִם לָנוּ, יִפָּסְלוּ בַּלִּינָה.

אֵין מְבִיאִין נְסָכִים אֵלָא מִן הַחֻלִּין--לֹא יְבִיאֵם מִתְּרוּמָה, וְלֹא מִמַּעֲשֵׂר שֵׁנִי, וְלֹא מִן הַבִּכּוּרִים: וְאַפִלּוּ תּוֹדָה שֶׁמֵּבִיא לַחְמָהּ מִן הַמַּעֲשֵׂר, לֹא יָבִיאוּ נְסָכֶיהָ אֵלָא מִן הַחֻלִּין.

כָּל שֵׁעוּרֵי הַנְּסָכִים הָאֲמוּרִין בְּסֵפֶר יְחֶזְקֵאל, וּמִנְיָן אוֹתָן הַקָּרְבָּנוֹת, וְסִדְרֵי הָעֲבוֹדָה הַכְּתוּבִים שָׁם--כֻּלָּם מִלּוּאִים הֶן, וְאֵינָן נוֹהֲגִין לְדוֹרוֹת; אֵלָא הַנָּבִיא צִוָּה וּפֵרַשׁ כֵּיצַד יִהְיוּ מַקְרִיבִין הַמִּלּוּאִים עִם חֲנֻכַּת הַמִּזְבֵּחַ, בִּימֵי הַמֶּלֶךְ הַמָּשִׁיחַ כְּשֶׁיִּבָּנֶה בַּיִת שְׁלִישִׁי.

וּכְשֵׁם שֶׁהִקְרִיבוּ הַנְּשִׂיאִים, בַּחֲנֻכַּת הַמִּזְבֵּחַ, דְּבָרִים שְׁאֵין כְּמוֹתָן לְדוֹרוֹת, וְהִקְרִיבוּ בַּשַּׁבָּת--כָּךְ הַנָּשִׂיא מַקְרִיב חֲנֻכָּתוֹ בַּשַּׁבָּת לָעֲתִיד, כַּאֲשֶׁר מְפֹרָשׁ שָׁם.

וְכֵן קָרְבָּנוֹת שֶׁהִקְרִיבוּ בִּימֵי עֶזְרָא הַבָּאִים מֵהַשְּׁבִי--מִלּוּאִים הָיוּ, וְאֵין נוֹהֲגִין לְדוֹרוֹת.
אֲבָל דְּבָרִים הַנּוֹהֲגִין לְדוֹרוֹת--הֶם דִּבְרֵי תּוֹרָה שֶׁפֵּרַשְׁנוּ, כְּמוֹ שֶׁהִעְתִּיקוּ מִפִּי מֹשֶׁה רַבֵּנוּ: אֵין לְהוֹסִיף עֲלֵיהֶם, וְלֹא לִגְרֹעַ.

הִלְכּוֹת מַעֲשֵׂה הַקָּרְבָּנוֹת פֵּרֶק ג 
שְׁנַיִם שֶׁרָצוּ לְהָבִיא שְׁלָמִים אוֹ עוֹלָה, בְּשֻׁתָּפוּת--מְבִיאִין, בֵּין בְּנֶדֶר בֵּין בִּנְדָבָה; וְאַפִלּוּ עוֹף, יָבוֹא בְּשֻׁתָּפוּת.
וְאֶחָד אֲנָשִׁים, וְאֶחָד נָשִׁים אוֹ עֲבָדִים--מְבִיאִין כָּל הַקָּרְבָּנוֹת; אֲבָל הַגּוֹיִים--אֵין מְקַבְּלִין מֵהֶן אֵלָא עוֹלוֹת בִּלְבָד, שֶׁנֶּאֱמָר "וּמִיַּד בֶּן-נֵכָר, לֹא תַקְרִיבוּ אֶת-לֶחֶם אֱלֹהֵיכֶם" ; אַפִלּוּ עוֹלַת הָעוֹף--מְקַבְּלִין מִן הַגּוֹי, אַף עַל פִּי שְׁהוּא עוֹבֵד עֲבוֹדָה זָרָה.

אֲבָל אֵין מְקַבְּלִין מֵהֶן שְׁלָמִים, וְלֹא מְנָחוֹת, וְלֹא חַטָּאוֹת וַאֲשָׁמוֹת; וְכֵן עוֹלוֹת שְׁאֵינָן בָּאוֹת בְּנֶדֶר וּנְדָבָה--אֵין מְקַבְּלִין אוֹתָן מִן הַגּוֹיִים, כְּגוֹן עוֹלַת יוֹלֶדֶת וְכַיּוֹצֶא בָּהּ, מֵעוֹלוֹת שְׁאֵינָן בָּאוֹת מִשּׁוֹם נֶדֶר, וְלֹא מִשּׁוֹם נְדָבָה.

גּוֹי שֶׁהֵבִיא שְׁלָמִים, מַקְרִיבִין אוֹתָן עוֹלוֹת--שֶׁהַגּוֹי, לִבּוֹ לַשָּׁמַיִם.
נָדַר שְׁלָמִים, וּנְתָנָן לְיִשְׂרָאֵל עַל מְנַת שֶׁיִּתְכַּפַּר בָּהֶן לְיִשְׂרָאֵל--אוֹכְלִין אוֹתָן הַיִּשְׂרְאֵלִיִּים כְּשַׁלְמֵי יִשְׂרָאֵל; וְכֵן אִם נְתָנָן לַכּוֹהֵן, כּוֹהֵן אוֹכְלָן.

יִשְׂרָאֵל שְׁהוּא מְשֻׁמָּד לַעֲבוֹדָה זָרָה, אוֹ מְחַלֵּל שַׁבָּת בְּפַרְהֶסְיָה--אֵין מְקַבְּלִין מִמֶּנּוּ קָרְבָּן כְּלָל.
אַפִלּוּ הָעוֹלָה שֶׁמְּקַבְּלִין אוֹתָהּ מִן הַגּוֹי--אֵין מְקַבְּלִין אוֹתָהּ מִן הַמְּשֻׁמָּד הַזֶּה, שֶׁנֶּאֱמָר "אָדָם כִּי-יַקְרִיב מִכֶּם" : מִפִּי הַשְּׁמוּעָה לָמְדוּ--"מִכֶּם" וְלֹא כֻּלְּכֶם, לְהוֹצִיא אֶת הַמְּשֻׁמָּד.
אֲבָל אִם הָיָה מְשֻׁמָּד לִשְׁאָר עֲבֵרוֹת--מְקַבְּלִין מִמֶּנּוּ כָּל הַקָּרְבָּנוֹת, כְּדֵי שֶׁיַּחְזֹר בִּתְשׁוּבָה.

הָיָה מְשֻׁמָּד לַעֲבֵרָה, וְהוּא מְפֻרְסָם וְיָדוּעַ לַעֲשׂוֹתָהּ, וְהֻרְגַּל בָּהּ, בֵּין לְהַכְעִיס בֵּין לְתֵאָבוֹן--אֵין מְקַבְּלִין מִמֶּנּוּ קָרְבָּן לְאוֹתָהּ עֲבֵרָה.
כֵּיצַד: כְּגוֹן שֶׁהָיָה רָגִיל לֶאֱכֹל חֵלֶב, בֵּין לְהַכְעִיס בֵּין לְתֵאָבוֹן, וְשָׁגַג וְאָכַל חֵלֶב, וְהֵבִיא חַטָּאת--אֵין מְקַבְּלִין אוֹתָהּ מִמֶּנּוּ.

 עוֹלוֹת הַגּוֹיִים--אֵין מְבִיאִין עִמָּהֶן נְסָכִים, שֶׁנֶּאֱמָר "כָּל-הָאֶזְרָח יַעֲשֶׂה-כָּכָה" ; אֲבָל נִסְכֵּיהֶם קְרֵבִין מִשֶּׁלַּצִּבּוּר, שֶׁנֶּאֱמָר "כָּכָה תַּעֲשׂוּ לָאֶחָד, כְּמִסְפָּרָם" .
וְאֵינָן טְעוּנוֹת סְמִיכָה--שְׁאֵין סְמִיכָה אֵלָא בְּיִשְׂרָאֵל, בָּאֲנָשִׁים לֹא בַּנָּשִׁים.

 כָּל קָרְבְּנוֹת בְּהֵמָה שֶׁיַּקְרִיב הַיָּחִיד, בֵּין חוֹבָה בֵּין נְדָבָה--סוֹמֵךְ עֲלֵיהֶן כִּשְׁהֶן חַיִּים, חוּץ מִן הַבְּכוֹר וְהַמַּעֲשֵׂר וְהַפֶּסַח: שֶׁנֶּאֱמָר "וְסָמַךְ יָדוֹ, עַל-רֹאשׁ קָרְבָּנוֹ" --מִפִּי הַשְּׁמוּעָה לָמְדוּ שֶׁכָּל קָרְבָּן בְּמַשְׁמָע, חוּץ מִפֶּסַח וּבְכוֹר וּמַעֲשֵׂר.

 הָעוֹף אֵינוּ טָעוּן סְמִיכָה.
וְכֵן כָּל הַמָּעוֹת שֶׁדִּינָן שֶׁיִּפְּלוּ לְתֵבוֹת שֶׁלִּנְדָבָה, שֶׁכְּבָר בֵּאַרְנוּ בְּהִלְכּוֹת שְׁקָלִים שֶׁכֻּלָּן יָבִיאוּ עוֹלוֹת--אֵין בַּעַל אוֹתָן הַמָּעוֹת סוֹמֵךְ עַל אוֹתָהּ הָעוֹלָה, וְאֵינוּ מֵבִיא עָלֶיהָ נְסָכִים אֵלָא נְסָכֶיהָ מִשֶּׁלַּצִּבּוּר; וְאִם הָיָה כּוֹהֵן, עֲבוֹדָתָהּ וְעוֹרָהּ שֶׁלְּאַנְשֵׁי מִשְׁמָר.

 הַכֹּל סוֹמְכִין--חוּץ מֵחֵרֵשׁ שׁוֹטֶה וְקָטָן, וְעֶבֶד, וְאִשָּׁה, וְסוֹמֶה, וְנָכְרִי.
וְאֵין הַשָּׁלִיחַ סוֹמֵךְ--שְׁאֵין סְמִיכָה אֵלָא בַּבְּעָלִים, שֶׁנֶּאֱמָר "וְסָמַךְ יָדוֹ" : לֹא יַד אִשְׁתּוֹ, וְלֹא יַד עַבְדּוֹ, וְלֹא יַד שְׁלוּחוֹ.
חֲמִשָּׁה שֶׁהֵבִיאוּ זֶבַח אֶחָד, כֻּלָּן סוֹמְכִין עָלָיו זֶה אַחַר זֶה--לֹא שֶׁיִּסְמְכוּ כֻּלָּן בְּבַת אַחַת.
מִי שֶׁמֵּת וְהִנִּיחַ קָרְבָּנוֹ, עוֹלָה אוֹ שְׁלָמִים--הֲרֵי יוֹרְשׁוֹ מְבִיאוֹ, וְסוֹמֵךְ עָלָיו וּמֵבִיא נְסָכָיו.

אֵין סְמִיכָה בְּקָרְבְּנוֹת הַצִּבּוּר, חוּץ מִשְּׁתֵּי סְמִיכוֹת--עַל שְׂעִיר הַמִּשְׁתַּלֵּחַ, וְעַל פַּר הֶעְלֵם שְׁלוֹשָׁה מִן הַסַּנְהֶדְּרִין סוֹמְכִין עָלָיו; וְדָבָר זֶה, הֲלָכָה מִפִּי מֹשֶׁה רַבֵּנוּ--שְׁאֵין בַּצִּבּוּר אֵלָא שְׁתֵּי סְמִיכוֹת.

אֵין סוֹמְכִין אֵלָא בָּעֲזָרָה; סָמַךְ חוּץ לָעֲזָרָה, חוֹזֵר וְסוֹמֵךְ בִּפְנִים.
וְאִם הָיָה בַּעַל הַקָּרְבָּן עוֹמֵד בַּחוּץ, וְהִכְנִיס יָדוֹ לִפְנִים וְסָמַךְ--סְמִיכָתוֹ כְּשֵׁרָה: וְהוּא, שֶׁיִּסְמֹךְ בְּכָל כּוֹחוֹ.
וְאֵין סוֹמֵךְ אֵלָא טָהוֹר; וְאִם סָמַךְ הַטָּמֵא, סָמַךְ.
וּבִמְקוֹם שֶׁסּוֹמְכִין, שׁוֹחֲטִין; וְתֵכֶף לַסְּמִיכָה, שְׁחִיטָה.
וְאִם שָׁחַט בְּמָקוֹם אַחֵר, אוֹ שֶׁשָּׁהָה--שְׁחִיטָתוֹ כְּשֵׁרָה.
וְהַסְּמִיכָה, שְׁיַרֵי מִצְוָה הִיא; לְפִיכָּךְ אִם לֹא סָמַךְ--כִּפַּר, וְאֵינָהּ מְעַכֶּבֶת: וְאַף עַל פִּי כֵן, מַעֲלִין עָלָיו כְּאִלּוּ לֹא כִפַּר.

 וְצָרִיךְ הַסּוֹמֵךְ לִסְמֹךְ בְּכָל כּוֹחוֹ בִּשְׁתֵּי יָדָיו, עַל רֹאשׁ הַבְּהֵמָה: שֶׁנֶּאֱמָר "עַל רֹאשׁ הָעֹלָה" --לֹא עַל הַצַּוָּאר, וְלֹא עַל הַצְּדָדִין.
וְלֹא יְהֶא דָּבָר חוֹצֵץ בֵּין יָדָיו, וּבֵין הַבְּהֵמָה.

 וְכֵיצַד סוֹמֵךְ: אִם הָיָה הַקָּרְבָּן קָדְשֵׁי קֳדָשִׁים--מַעְמִידוֹ בַּצָּפוֹן וּפָנָיו לַמַּעְרָב, וְהַסּוֹמֵךְ עוֹמֵד בַּמִּזְרָח וּפָנָיו לַמַּעְרָב, וּמַנִּיחַ שְׁתֵּי יָדָיו בֵּין שְׁתֵּי קְרָנָיו; וּמִתְוַדֶּה עַל חַטַּאת עֲווֹן חַטָּאת, וְעַל אָשָׁם עֲווֹן אָשָׁם, וְעַל הָעוֹלָה מִתְוַדֶּה עֲווֹן עֲשֵׂה, וַעֲווֹן לֹא תַעֲשֶׂה שֶׁנִּתַּק לַעֲשֵׂה.

 כֵּיצַד מִתְוַדֶּה--אוֹמֵר חָטָאתִי עָוִיתִי פָּשַׁעְתִּי, וְעָשִׂיתִי כָּךְ וְכָּךְ, וְחָזַרְתִּי בִּתְשׁוּבָה לְפָנֶיךָ, וְזוֹ כַּפָּרָתִי.
הָיָה הַקָּרְבָּן שְׁלָמִים--סוֹמֵךְ בְּכָל מָקוֹם שֶׁיִּרְצֶה מִן הָעֲזָרָה, בִּמְקוֹם שְׁחִיטָה.
וְיֵרָאֶה לִי שְׁאֵינוּ מִתְוַדֶּה עַל הַשְּׁלָמִים, אֲבָל אוֹמֵר דִּבְרֵי שְׁבָח.

הִלְכּוֹת מַעֲשֵׂה הַקָּרְבָּנוֹת פֵּרֶק ד 
כָּל הַקָּרְבָּנוֹת, אֵין מַקְרִיבִין אוֹתָן אֵלָא בַּיּוֹם--שֶׁנֶּאֱמָר "בְּיוֹם צַוֹּתוֹ אֶת-בְּנֵי יִשְׂרָאֵל, לְהַקְרִיב אֶת-קָרְבְּנֵיהֶם" , "בְּיוֹם" וְלֹא בַּלַּיְלָה.
לְפִיכָּךְ אֵין שׁוֹחֲטִין זְבָחִים, וְאֵין זוֹרְקִין דָּמִים אֵלָא בְּיוֹם הַשְּׁחִיטָה--שֶׁנֶּאֱמָר "בְּיוֹם הַקְרִיבוֹ אֶת-זִבְחוֹ" , בְּיוֹם הַזְּבִיחָה תִּהְיֶה הַהַקְרָבָה; וְכֵיוָן שֶׁשָּׁקְעָה הַחַמָּה, נִפְסַל הַדָּם.

כָּל שֶׁקָּרְבוּ מַתִּירָיו בַּיּוֹם, מַעֲלִין אוֹתוֹ עַל הַמִּזְבֵּחַ כָּל הַלַּיְלָה.
כֵּיצַד: זְבָחִים שֶׁנִּזְרַק דָּמָם בַּיּוֹם--מַקְטִירִין אֵמוּרֵיהֶן בַּלַּיְלָה, עַד שֶׁיַּעֲלֶה עַמּוּד הַשַּׁחַר; וְכֵן אֵבַרֵי הָעוֹלוֹת--מַקְטִירִין אוֹתָן בַּלַּיְלָה, עַד שֶׁיַּעֲלֶה עַמּוּד הַשַּׁחַר.
וּכְדֵי לְהַרְחִיק מִן הַפְּשִׁיעָה, אָמְרוּ חֲכָמִים, שְׁאֵין מַקְטִירִין הָאֵמוּרִין וְאֵבַרֵי הָעוֹלָה, אֵלָא עַד חֲצוֹת הַלַּיְלָה.

אַף עַל פִּי שֶׁמֻּתָּר לְהַקְטִיר אֵמוּרִין וְאֵבָרִים בַּלַּיְלָה, אֵין מְאַחֲרִין אוֹתָן לַדַּעַת, אֵלָא מִשְׁתַּדְּלִין לְהַקְטִיר הַכֹּל בַּיּוֹם; חַבִּיבָה מִצְוָה בְּשָׁעָתָהּ: שֶׁהֲרֵי הֶקְטֵר אֵמוּרִין וְאֵבָרִים--אַף עַל פִּי שֶׁכְּשָׁרִים בַּלַּיְלָה--דּוֹחִין אֶת הַשַּׁבָּת בִּזְמַנָּן, וְאֵין מְאַחֲרִין אוֹתָן לְמוֹצָאֵי שַׁבָּת.

כָּל דָּבָר שְׁאֵינוּ קָרֵב אֵלָא בַּיּוֹם--כְּגוֹן הַקֹּמֶץ, וְהַלְּבוֹנָה, וְהַקְּטֹרֶת, וּמְנָחוֹת הַנִּשְׂרָפוֹת--מֻתָּר לְהַקְרִיבָן עִם מְבוֹא הַשֶּׁמֶשׁ; וְהֶם מִתְאַכְּלִין וְהוֹלְכִין כָּל הַלַּיְלָה, כְּאֵבַרֵי הָעוֹלָה.

הַנְּסָכִים הַבָּאִים עִם הַזֶּבַח, אֵינָן קְרֵבִין אֵלָא בַּיּוֹם: שֶׁנֶּאֱמָר "וּלְנִסְכֵּיכֶם, וּלְשַׁלְמֵיכֶם" , מַקִּישׁ נְסָכִים לִשְׁלָמִים--מַה שְׁלָמִים בַּיּוֹם, אַף נְסָכִים בַּיּוֹם.
אֲבָל הַנְּסָכִים הַבָּאִים בִּפְנֵי עַצְמָן--מִתְקַדְּשִׁין בַּלַּיְלָה, וּקְרֵבִין בַּלַּיְלָה.
לְפִיכָּךְ אִם נִזְדַּמְּנוּ לוֹ נְסָכִים הַבָּאִים בִּפְנֵי עַצְמָן, מַקְדִּישָׁן וּמַקְרִיבָן בַּלַּיְלָה; וַעֲלוֹת הַשַּׁחַר פּוֹסֶלֶת בָּהֶן, כְּאֵבַרֵי הָעוֹלָה.

כָּל הַיּוֹם כָּשֵׁר לִסְמִיכָה, וְלִשְׁחִיטָה, וְלִמְלִיקָה, וּלְהַקְטָרָה, לְהַגָּשָׁה, וּלְהַזָּיָה, וְלִתְנוּפָה, וְלִקְמִיצָה, וּלְקָרְבַּן הַמּוּסָפִין; וְכָל הַלַּיְלָה כָּשֵׁר לְהַקְטִיר אֵמוּרִין וְאֵבָרִים.
זֶה הַכְּלָל--דָּבָר שֶׁמִּצְוָתוֹ בַּיּוֹם, כָּשֵׁר כָּל הַיּוֹם; וְדָבָר שֶׁמִּצְוָתוֹ בַּלַּיְלָה, כָּשֵׁר כָּל הַלַּיְלָה.
וְאַף עַל פִּי כֵן, זְרִיזִין מַקְדִּימִין לַמִּצְווֹת.

כָּל הַזְּבָחִים--אֵין שׁוֹחֲטִין אוֹתָן לְכַתְּחִלָּה, אֵלָא בְּסַכִּין מִכְּלֵי שָׁרֵת; וְאִם שָׁחַט בְּכָל דָּבָר שֶׁשּׁוֹחֲטִין בּוֹ הַחֻלִּין, אַפִלּוּ בִּקְרוֹמִית שֶׁלְּקָנֶה--כְּשֵׁרִים.
וְכָל הַזְּבָחִים שֶׁקִּבַּל מִדָּמָם פָּחוּת מִכְּדֵי הַזָּיָה, לֹא נִתְקַדַּשׁ הַדָּם; וְצָרִיךְ לְהִתְכַּוַּן לְקַבַּל כָּל הַדָּם.

כֵּיצַד הוּא עוֹשֶׂה: אוֹחֵז הַסִּימָנִין בְּיָדוֹ, וּמוֹצִיא הַסִּימָנִין וְהַוְּרִידִין לְתוֹךְ הַמִּזְרָק; וְשׁוֹחֵט שְׁנַיִם אוֹ רֹב שְׁנַיִם, כְּדֵי שֶׁיִּתְקַבַּל הַדָּם כֻּלּוֹ בַּכְּלִי.
וּמַגְבִּיהַּ הַסַּכִּין לְמַעְלָה, כְּדֵי שֶׁלֹּא יֵרֵד הַדָּם מֵעָלֶיהָ אֵלָא מִן הַצַּוָּאר; וְדָם שֶׁבַּסַּכִּין, מְקַנְּחוֹ בִּשְׂפַת הַמִּזְרָק.

אַוֵּיר הַכְּלִי, הֲרֵי הוּא כַּכְּלִי.
הָיָה מְקַבֵּל הַדָּם, וְנִפְחֲתוּ שׁוּלֵי הַמִּזְרָק קֹדֶם שֶׁיַּגִּיעַ הַדָּם לְאַוֵּיר הַמִּזְרָק, וְאַחַר כָּךְ הִגִּיעַ הַדָּם לְאַוֵּיר הַמִּזְרָק הַנִּפְחָת--לֹא נִתְקַדַּשׁ הַדָּם: שֶׁהָאַוֵּיר שְׁאֵין סוֹפוֹ לָנוּחַ, אֵינוּ כְּמֻנָּח.

כָּל הַזְּבָחִים, צָרִיךְ הָעוֹבֵד שֶׁתִּהְיֶה מַחְשַׁבְתּוֹ לְשֵׁם הַזֶּבַח וּלְשֵׁם בְּעָלָיו--בְּשָׁעַת זְבִיחָה, וּבְשָׁעַת קַבָּלַת הַדָּם, וּבְשָׁעַת הוֹלָכַת הַדָּם, וּבְשָׁעַת זְרִיקָתוֹ עַל הַמִּזְבֵּחַ: שֶׁנֶּאֱמָר "וּבְשַׂר, זֶבַח תּוֹדַת שְׁלָמָיו" --שֶׁתִּהְיֶה זְבִיחָה עִם שְׁאָר הָעֲבוֹדוֹת הָאַרְבַּע, לְשֵׁם שְׁלָמָיו; וְכֵן שְׁאָר הַקָּרְבָּנוֹת.
וְאִם שָׁחַט וְעָבַד שְׁאָר עֲבוֹדוֹת סְתָם, וְלֹא חָשַׁב כְּלָל בָּעוֹלָה וּבַשְּׁלָמִים--הֲרֵי הֶן כְּשֵׁרִים וְעָלוּ לַבְּעָלִים.

וְצָרִיךְ שֶׁתִּהְיֶה מַחְשַׁבְתּוֹ בְּשָׁעַת שְׁחִיטַת הָעוֹלָה, לְשֵׁם שִׁשָּׁה דְּבָרִים--לְשֵׁם הַזֶּבַח, וּלְשֵׁם הַזּוֹבֵחַ, וְשֶׁהַזֶּבַח לַה' בָּרוּךְ הוּא, וְשֶׁיַּקְטִירוֹ לָאִשִּׁים, וְשֶׁהַקְטָרָתוֹ לְרֵיחַ בִּלְבָד, וְשֶׁרֵיחַ זֶה נַחַת רוּחַ לִפְנֵי הַקָּדוֹשׁ בָּרוּךְ הוּא; וְאִם שָׁחַט סְתָם--כָּשֵׁר, כְּמוֹ שֶׁבֵּאַרְנוּ.
וְהַשּׁוֹחֵט חַטָּאת וְאָשָׁם, צָרִיךְ שֶׁתִּהְיֶה מַחְשַׁבְתּוֹ לְשֵׁם אוֹתוֹ הַחֵטְא שֶׁבָּאוּ עָלָיו.

הִלְכּוֹת מַעֲשֵׂה הַקָּרְבָּנוֹת פֵּרֶק ה 
כְּבָר בֵּאַרְנוּ שֶׁשְּׁחִיטַת הַקֳּדָשִׁים כְּשֵׁרָה בְּזָרִים, וּמִקַּבָּלַת הַדָּם וְאִלַּךְ מִצְוַת כְּהֻנָּה; וְכָל הַזְּבָחִים, קִבּוּל דָּמָן בִּכְלִי שָׁרֵת בְּיַד כּוֹהֵן.
אֲבָל מְקוֹם שְׁחִיטָתָן, וּמְקוֹם קִבּוּל דָּמָן--אֵינוּ שׁוֹוֶה בְּכֻלָּן.

כֵּיצַד: קָדְשֵׁי קֳדָשִׁים--אֵין שׁוֹחֲטִין אוֹתָן, וְאֵין מְקַבְּלִין אֶת דָּמָן, אֵלָא בִּצְפוֹן הַמִּזְבֵּחַ, בְּכָל הַמָּקוֹם שֶׁבֵּאַרְנוּ גְּבוּלוֹתָיו בִּתְחִלַּת סֵפֶר זֶה; וּקְדָשִׁים קַלִּים--שְׁחִיטָתָן וְקִבּוּל דָּמָן, בְּכָל מָקוֹם מִן הָעֲזָרָה.

וּמְנַיִן שְׁאֵין שׁוֹחֲטִין קָדְשֵׁי קֳדָשִׁים אֵלָא בַּצָּפוֹן: שֶׁהֲרֵי נֶאֱמָר בָּעוֹלָה "וְשָׁחַט אֹתוֹ עַל יֶרֶךְ הַמִּזְבֵּחַ, צָפֹנָה" , וּבַחַטָּאת הוּא אוֹמֵר "בִּמְקוֹם אֲשֶׁר תִּשָּׁחֵט הָעֹלָה תִּשָּׁחֵט הַחַטָּאת" ; וּכְשֵׁם שֶׁהַחַטָּאת נִקְרֵאת קֹדֶשׁ קֳדָשִׁים, כָּךְ הָעוֹלָה קֹדֶשׁ קֳדָשִׁים.
וּבָאָשָׁם הוּא אוֹמֵר "בִּמְקוֹם, אֲשֶׁר יִשְׁחֲטוּ אֶת-הָעֹלָה, יִשְׁחֲטוּ, אֶת-הָאָשָׁם" .
וְשַׁלְמֵי צִבּוּר הֻקְּשׁוּ לְחַטָּאת, שֶׁנֶּאֱמָר "וַעֲשִׂיתֶם שְׂעִיר-עִזִּים אֶחָד, לְחַטָּאת; וּשְׁנֵי כְבָשִׂים בְּנֵי שָׁנָה, לְזֶבַח שְׁלָמִים" ; וּלְפִיכָּךְ הֶן קָדְשֵׁי קֳדָשִׁים כַּחַטָּאת, וְנִשְׁחֲטִין בִּמְקוֹם שְׁחִיטָתָהּ.
וּמְקוֹם שְׁחִיטָה, הוּא מְקוֹם הַקַּבָּלָה.

וּמְנַיִן שֶׁשּׁוֹחֲטִין קֳדָשִׁים קַלִּים בְּכָל הָעֲזָרָה, אַפִלּוּ אֲחוֹרֵי הַהֵיכָל: שֶׁהֲרֵי נֶאֱמָר בַּשְּׁלָמִים "וּשְׁחָטוֹ, פֶּתַח אֹהֶל מוֹעֵד" --לְהַכְשִׁיר כָּל הָרוּחוֹת, שֶׁהֲרֵי לֹא יֵחַד לָהֶם רוּחַ.
וְהוּא הַדִּין, לִשְׁאָר קֳדָשִׁים קַלִּים.
וְאִם שְׁחָטָן בַּהֵיכָל, כְּשֵׁרִים; אֲבָל אִם שְׁחָטָן בְּגַגּוֹ שֶׁלַּהֵיכָל, פְּסוּלִין--שְׁאֵין הַגַּגּוֹת רְאוּיוֹת לִשְׁחִיטָה כְּלָל, אֵלָא בְּקַרְקַע הָעֲזָרָה.

שְׁלָמִים שֶׁשְּׁחָטָן קֹדֶם שֶׁיִּפָּתְחוּ דַּלְתוֹת הַהֵיכָל, פְּסוּלִין--שֶׁנֶּאֱמָר "פֶּתַח אֹהֶל מוֹעֵד" , בִּזְמָן שֶׁפָּתוּחַ.
אַפִלּוּ הָיוּ דַּלְתוֹתָיו מוּגָפוֹת, הֲרֵי זֶה כְּנָעוּל; אֲבָל הַפָּרֹכֶת שֶׁעָלָיו, אֵינָהּ פּוֹסֶלֶת.

הָעוֹלָה וְהָאָשָׁם וְהַשְּׁלָמִים, בֵּין שֶׁלַּיָּחִיד בֵּין שֶׁלַּצִּבּוּר--זְרִיקַת דַּם שְׁלָשְׁתָּן עַל גַּבֵּי הַמִּזְבֵּחַ, שׁוֹוָה לְעוֹלָם.
וְכֵיצַד הוּא עוֹשֶׂה: כְּשֶׁלּוֹקֵחַ הַכּוֹהֵן הַדָּם בַּמִּזְרָק, זוֹרֵק מִמֶּנּוּ בַּמִּזְרָק שְׁתֵּי זְרִיקוֹת עַל שְׁתֵּי זָוִיּוֹת הַמִּזְבֵּחַ בָּאֲלַכְסוֹן--מֵחֲצִי הַמִּזְבֵּחַ וּלְמַטָּה, עַל קֶרֶן מִזְרָחִית צְפוֹנִית וְעַל קֶרֶן מַעְרָבִית דְּרוֹמִית.
וּמִתְכַּוֵּן כְּשֶׁיִּזְרֹק הַדָּם עַל הַקֶּרֶן, שֶׁיִּהְיֶה הַדָּם מַקִּיף עַל הַזָּוִיּוֹת כְּמִין גַּם, כְּדֵי שֶׁיִּמָּצֵא הַדָּם שֶׁלִּשְׁתֵּי מַתָּנוֹת, עַל אַרְבַּע כּוֹתָלֵי הַמִּזְבֵּחַ--לְפִי שֶׁנֶּאֱמָר בָּעוֹלָה וּבַשְּׁלָמִים "סָבִיב" ; וְהוּא הַדִּין לָאָשָׁם.
וּשְׁיַרֵי הַדָּם, נִשְׁפָּכִין עַל גַּג הַיְּסוֹד הַדְּרוֹמִי.

הַחַטָּאוֹת הַנֶּאֱכָלוֹת--דָּמָן טָעוּן אַרְבַּע מַתָּנוֹת עַל אַרְבַּע קַרְנוֹת הַמִּזְבֵּחַ הַחִיצוֹן מֵחֲצִי הַמִּזְבֵּחַ וּלְמַעְלָה, לְפִי שֶׁנֶּאֱמָר בָּהּ "עַל-קַרְנֹת הַמִּזְבֵּחַ" .
וְכֵיצַד הוּא עוֹשֶׂה: כְּשֶׁלּוֹקֵחַ הַכּוֹהֵן הַדָּם בַּמִּזְרָק, מוֹלִיכוֹ אֵצֶל הַמִּזְבֵּחַ; וְטוֹבֵל אֶצְבָּעוֹ הַיְּמָנִית הַסְּמוּכָה לַגֻּדָּל בַּדָּם, וְסוֹמֵךְ בְּאֶצְבָּעוֹ הַגְּדוֹלָה מִכָּאן וּבַגֻּדָּל מִכָּאן, וּמְחַטֵּא וְיוֹרֵד כְּנֶגֶד חֻדָּהּ שֶׁלַּקֶּרֶן, עַד שֶׁיִּכְלֶה כָּל הַדָּם שֶׁבְּאֶצְבָּעוֹ.

וְכֵן הוּא עוֹשֶׂה בְּכָל קֶרֶן וְקֶרֶן.
וְאִם נָתַן סָמוּךְ לַקֶּרֶן, בָּאַמָּה אַחַת מִכָּאן אוֹ מִכָּאן--כִּפַּר.
וְצָרִיךְ לִטְבֹּל אֶצְבָּעוֹ, עַל כָּל קֶרֶן וְקֶרֶן; וּכְשֶׁגּוֹמֵר הַנְּתִינָה עַל הַקֶּרֶן, מְקַנֵּחַ אֶצְבָּעוֹ בִּשְׂפַת הַמִּזְרָק, וְאַחַר כָּךְ טוֹבֵל, פַּעַם שְׁנִיָּה--שֶׁשְּׁיַרֵי הַדָּם שֶׁבָּאֶצְבָּע, פְּסוּלִין לִתֵּן מֵהֶן עַל קֶרֶן אַחֶרֶת.

אֵין בְּכָל הַקָּרְבָּנוֹת קָרְבָּן שֶׁטָּעוּן הַזָּיַת הַדָּם בָּאֶצְבָּע אֵלָא הַחַטָּאת בִּלְבָד, שֶׁנֶּאֱמָר בָּהּ "וְטָבַל הַכֹּהֵן אֶת-אֶצְבָּעוֹ, בַּדָּם" ; וְצָרִיךְ שֶׁיִּהְיֶה שָׁם דָּם כְּדֵי טְבִילָה, לֹא שֶׁיְּסַפַּג אֶצְבָּעוֹ בַּדָּם.

וּמְנַיִן הוּא מַתְחִיל: עוֹלֶה בַּכֶּבֶשׁ וּפוֹנֶה לִימִינוֹ, וּמְהַלֵּךְ עַל הַסּוֹבֵב, וְנוֹתֵן בְּקֶרֶן דְּרוֹמִית מִזְרָחִית תְּחִלָּה; וְאַחַר כָּךְ בְּקֶרֶן הַשְּׁנִיָּה הַסְּמוּכָה לָהּ, שְׁהִיא מִזְרָחִית צְפוֹנִית; וְאַחַר כָּךְ בְּקֶרֶן שְׁלִישִׁית הַסְּמוּכָה לָהּ, שְׁהִיא צְפוֹנִית מַעְרָבִית; וְאַחַר כָּךְ בְּקֶרֶן רְבִיעִית הַסְּמוּכָה לָהּ, שְׁהִיא מַעְרָבִית דְּרוֹמִית.
וְעַל יְסוֹד אוֹתָהּ הַקֶּרֶן שֶׁהִשְׁלִים בָּהּ הַמַּתָּנוֹת, הוּא שׁוֹפֵךְ שְׁיַרֵי הַדָּם--שֶׁנֶּאֱמָר "וְאֵת כָּל-הַדָּם, יִשְׁפֹּךְ אֶל-יְסוֹד מִזְבַּח הָעֹלָה" , זֶה יְסוֹד דְּרוֹמִי.

כָּל הַחַטָּאוֹת הַנִּשְׂרָפוֹת--דָּמָם נִכְנָס לִפְנִים לַהֵיכָל, וּמַזִּין מִמֶּנּוּ שָׁם כַּאֲשֶׁר מְפֹרָשׁ בַּתּוֹרָה; וּשְׁיַרֵי הַדָּם, שׁוֹפֵךְ אוֹתָן עַל יְסוֹד מַעְרָבִי שֶׁלַּמִּזְבֵּחַ הַחִיצוֹן, שְׁהוּא פּוֹגֵעַ בּוֹ תְּחִלָּה, כְּשֶׁיֵּצֵא מִן הַהֵיכָל.

וְהֵיכָן מַזִּין מִדָּמָן, וְכַמָּה מַזֶּה מֵהֶן: פָּר וְשָׂעִיר שֶׁלְּיוֹם הַכִּפּוּרִים--דַּם כָּל אֶחָד מֵהֶן טָעוּן שְׁמוֹנֶה הַזָּיוֹת עַל בֵּין הַבַּדִּים, וּשְׁמוֹנֶה עַל הַפָּרֹכֶת; וּמְעָרֵב דַּם הַפָּר וְהַשָּׂעִיר, וּמַזֶּה מִשְּׁנֵיהֶם אַרְבַּע הַזָּיוֹת עַל אַרְבַּע קַרְנוֹת מִזְבַּח הַזָּהָב שֶׁבַּהֵיכָל, וְשֶׁבַע הַזָּיוֹת עַל אֶמְצָעוֹ שֶׁלְּמִזְבֵּחַ זֶה, כְּמוֹ שֶׁיִּתְבָּאַר בְּהִלְכּוֹת עֲבוֹדַת יוֹם הַכִּפּוּרִים.
וְאִם לֹא כִוַּן בַּהַזָּיוֹת שֶׁבִּפְנִים, כְּשֵׁרוֹת.

פָּרִים הַנִּשְׂרָפִין וּשְׂעִירִים הַנִּשְׂרָפִין--זוֹרֵק מִדַּם כָּל אֶחָד מֵהֶם שֶׁבַע הַזָּיוֹת, עַל הַפָּרֹכֶת הַמַּבְדֶּלֶת בֵּין הַקֹּדֶשׁ וּבֵין קֹדֶשׁ הַקֳּדָשִׁים, וְאַרְבַּע הַזָּיוֹת, עַל אַרְבַּע קַרְנוֹת מִזְבַּח הַזָּהָב.
וְכָל הַדָּמִים הַנִּתָּנִין עַל מִזְבַּח הַזָּהָב--כִּשְׁהוּא נִכְנָס, עוֹמֵד בֵּין הַמִּזְבֵּחַ לַמְּנוֹרָה וְהַמִּזְבֵּחַ לְפָנָיו, וְנוֹתֵן עַל קַרְנוֹת הַמִּזְבֵּחַ, מִבַּחוּץ: מַתְחִיל מִקֶּרֶן מִזְרָחִית צְפוֹנִית, לִצְפוֹנִית מַעְרָבִית, לְמַעְרָבִית דְּרוֹמִית, לִדְרוֹמִית מִזְרָחִית.

 פַּר כּוֹהֵן מָשִׁיחַ הַבָּא עַל כָּל הַמִּצְווֹת--הַכּוֹהֵן הַמָּשִׁיחַ עַצְמוֹ מְקַבֵּל דָּמוֹ, וּמַזֶּה מִמֶּנּוּ בִּפְנִים; וְאִם קִבַּל וְהִזָּה כּוֹהֵן הִדְיוֹט, כָּשֵׁר.

 שְׂעִירֵי עֲבוֹדָה זָרָה, וְהֶן שְׂעִירִין הַנִּשְׂרָפִין--לֹא נִתְפָּרַשׁ בָּהֶן בַּתּוֹרָה כֵּיצַד נוֹתְנִין דָּמָן, וְלֹא הֵיכָן הוּא נוֹתֵן; אֵלָא לְפִי שְׁהֶן חַטַּאת הַקָּהָל, דִּינָן כְּדִין פַּר הֶעְלֵם שְׁהוּא חַטַּאת הַקָּהָל, לְכָל הָאָמוּר בּוֹ, לְמַתַּן דָּמִים וְלִשְׂרֵפָה וּלְטַמֵּא אֶת הַשּׂוֹרֵף.

 הַבְּכוֹר וְהַמַּעֲשֵׂר וְהַפֶּסַח--דַּם כָּל אֶחָד מֵהֶן טָעוּן מַתָּנָה אַחַת בִּשְׁפִיכָה, כְּנֶגֶד הַיְּסוֹד בְּאֵיזוֹ רוּחַ שֶׁיִּרְצֶה מִשָּׁלוֹשׁ זָוִיּוֹת הַמִּזְבֵּחַ: שֶׁהֲרֵי קֶרֶן מִזְרָחִית דְּרוֹמִית--לֹא הָיָה לָהּ יְסוֹד, כְּמוֹ שֶׁבֵּאַרְנוּ.

וּמְנַיִן שְׁאֵינָן טְעוּנִין אֵלָא מַתָּנָה אַחַת: שֶׁהֲרֵי נֶאֱמָר בַּבְּכוֹר "וְאֶת-דָּמָם תִּזְרֹק עַל-הַמִּזְבֵּחַ" --מִפִּי הַשְּׁמוּעָה לָמְדוּ שְׁהוּא הַדִּין בַּמַּעֲשֵׂר וּבַפֶּסַח, שְׁנִתָּן דָּמָם מַתָּנָה אַחַת כַּבְּכוֹר.

כָּל הַזְּבָחִים--מַקְטִירִין אֵמוּרֵיהֶן עַל גַּבֵּי הַמִּזְבֵּחַ, אַחַר שֶׁזּוֹרְקִין הַדָּם תְּחִלָּה.
וְכָל הַזְּבָחִים--מַפְשִׁיטִין אוֹתָן, וְאַחַר כָּךְ מוֹצִיאִין אֶת אֵמוּרֵיהֶן, וְאֵין מַפְשִׁיטִין אוֹתָן, עַד שֶׁיִּזְרֹק הַדָּם: חוּץ מֵחַטָּאוֹת הַנִּשְׂרָפוֹת--שְׁאֵין מַפְשִׁיטִין אוֹתָן כְּלָל, שֶׁנֶּאֱמָר "אֶת-עֹרָם וְאֶת-בְּשָׂרָם" .
נִמְצֵאתָ אוֹמֵר זוֹרֵק תְּחִלָּה, וְאַחַר כָּךְ מַפְשִׁיט; וְקוֹרֵעַ וּמוֹצִיא הָאֵמוּרִין, וּמַקְטִירָן.

כָּל עוֹרוֹת קָדְשֵׁי הַקֳּדָשִׁים לַכּוֹהֲנִים, בֵּין בְּקָרְבְּנוֹת צִבּוּר בֵּין בְּקָרְבְּנוֹת יָחִיד--שֶׁנֶּאֱמָר "עוֹר הָעֹלָה אֲשֶׁר הִקְרִיב ..." ; אֲבָל עוֹרוֹת קֳדָשִׁים קַלִּים, לַבְּעָלִים.
וְכָל עוֹלָה שֶׁלֹּא זָכָה הַמִּזְבֵּחַ בִּבְשָׂרָהּ, לֹא זָכוּ הַכּוֹהֲנִים בְּעוֹרָהּ--שֶׁנֶּאֱמָר "עֹלַת אִישׁ" , עוֹלָה שֶׁעָלָת לָאִישׁ.

כָּל קָדְשֵׁי קֳדָשִׁים שֶׁאֵרַע בָּהֶן פְּסוּל--קֹדֶם הֶפְשֵׁטָן, אֵין עוֹרוֹתֵיהֶן לַכּוֹהֲנִים; לְאַחַר הֶפְשֵׁטָן, עוֹרוֹתֵיהֶן לַכּוֹהֲנִים.
וְכָל הָעוֹרוֹת--מְחַלְּקִין אוֹתָן אַנְשֵׁי מִשְׁמָר בֵּינֵיהֶן, מֵעֶרֶב שַׁבָּת לְעֶרֶב שַׁבָּת.

הַמַּתְפִּיס עוֹלָתוֹ לְבֶדֶק הַבַּיִת, וְכֵן הַמַּקְדִּישׁ נְכָסָיו וְהָיוּ בָּהֶן זְכָרִים שֶׁדִּינָן שֶׁיִּקְרְבוּ עוֹלוֹת--אֵין עוֹרוֹתֵיהֶן לַכּוֹהֲנִים: שֶׁנֶּאֱמָר "עֹלַת אִישׁ" , פְּרָט לְעוֹלַת הֶקְדֵּשׁ.
אֵלָא יִמָּכְרוּ הָעוֹרוֹת, וְיִפְּלוּ לְבֶדֶק הַבַּיִת.
אֶחָד עוֹלַת אִישׁ, אוֹ אִשָּׁה, אוֹ גּוֹי, אוֹ עֶבֶד--עוֹרוֹתֵיהֶן לַכּוֹהֲנִים: לֹא נֶאֱמָר "אִישׁ", אֵלָא לְהוֹצִיא הַהֶקְדֵּשׁ.

הִלְכּוֹת מַעֲשֵׂה הַקָּרְבָּנוֹת פֵּרֶק ו 
מִצְוַת עֲשֵׂה לַעֲשׂוֹת הָעוֹלָה, כְּמִשְׁפָּטָהּ הַכָּתוּב בַּתּוֹרָה.
וְכֵיצַד מַעֲשֵׂה הָעוֹלָה: שׁוֹחֵט וְזוֹרֵק הַדָּם כְּמוֹ שֶׁבֵּאַרְנוּ, וּמַפְשִׁיט, וּמְנַתֵּחַ; וּמַקְטִיר כָּל הַנְּתָחִים עַל גַּבֵּי הַמִּזְבֵּחַ, שֶׁנֶּאֱמָר "וְהִקְטִיר הַכֹּהֵן אֶת-הַכֹּל הַמִּזְבֵּחָה" .

צֶמֶר שֶׁבְּרָאשֵׁי כְּבָשִׂים, וְשֵׂעָר שֶׁבִּזְקַן הַתְּיָשִׁים, וְהָעֲצָמוֹת, וְהַגִּידִים, וְהַקְּרָנַיִם, וְהַטְּלַפַּיִם--בִּזְמָן שְׁהֶן מְחֻבָּרִין--מַקְטִירִין הַכֹּל, שֶׁנֶּאֱמָר "אֶת-הַכֹּל" ; וְאִם פֵּרְשׁוּ--לֹא יַעֲלוּ, שֶׁנֶּאֱמָר "וְעָשִׂיתָ עֹלֹתֶיךָ הַבָּשָׂר וְהַדָּם" .
וְכֻלָּן שֶׁפָּקְעוּ מֵעַל הַמִּזְבֵּחַ, לֹא יַחְזִיר; וְכֵן גַּחֶלֶת שֶׁפָּקְעָה מֵעַל הַמִּזְבֵּחַ, לֹא יַחְזִיר.

אֵבָרִים שֶׁפָּקְעוּ מֵעַל הַמִּזְבֵּחַ--אִם יֵשׁ בָּהֶן מַמָּשׁ--אַפִלּוּ פָּקְעוּ אַחַר חֲצוֹת הַלַּיְלָה, יַחְזִיר: שֶׁנֶּאֱמָר "עַל מוֹקְדָה עַל-הַמִּזְבֵּחַ כָּל-הַלַּיְלָה" .
וְאִם אֵין בָּהֶן מַמָּשׁ--אַפִלּוּ פָּקְעוּ קֹדֶם חֲצוֹת, לֹא יַחְזִיר.
נִתְחָרַךְ הַבָּשָׂר, וְיָבֵשׁ עֲלֵיהֶן כְּעֵץ, וּפָקְעוּ קֹדֶם חֲצוֹת--יַחְזִיר; אַחַר חֲצוֹת, לֹא יַחְזִיר.

כְּשֶׁמְּנַתֵּחַ אֵבַרֵי הָעוֹלָה, מוֹלִיכִין אֶת כָּל הַנְּתָחִים לַכֶּבֶשׁ, וּמוֹלְחִין אוֹתָן שָׁם.
וְאַחַר כָּךְ מַעֲלִין כָּל הָאֵבָרִים לְרֹאשׁ הַמִּזְבֵּחַ, וּמֵסִיר גִּיד הַנָּשֶׁה בְּרֹאשׁ הַמִּזְבֵּחַ, וּמַשְׁלִיכוֹ עַל גַּבֵּי הַדֶּשֶׁן שֶׁבְּאֶמְצַע הַמִּזְבֵּחַ; וְזוֹרֵק כָּל הָאֵבָרִים עַל הָאֵשׁ, שֶׁנֶּאֱמָר "הַבָּשָׂר וְהַדָּם" --כְּשֵׁם שֶׁהַדָּם בִּזְרִיקָה, כָּךְ כָּל הַבָּשָׂר בִּזְרִיקָה.
וְאַחַר שֶׁזּוֹרְקָן, חוֹזֵר וְעוֹרֵךְ אוֹתָן עַל הָאֵשׁ--שֶׁנֶּאֱמָר "וְעָרַךְ הַכֹּהֵן, אֹתָם" .
וְאֵבָרִים שֶׁצְּלָיָן, וְאַחַר כָּךְ הֶעֱלָן לַמִּזְבֵּחַ--אֵין בָּהֶם מִשּׁוֹם רֵיחַ נִיחוֹחַ.

כֵּיצַד מְנַתְּחִין אֶת הָעוֹלָה: לֹא הָיָה שׁוֹבֵר אֶת הָרֶגֶל, אֵלָא נוֹקְבוֹ, וְתוֹלֶה בּוֹ, וּמַפְשִׁיט; וְאִם הָיָה שׁוֹר, מַפְשִׁיטוֹ בְּלֹא תְּלִיָּה.
וּמַפְשִׁיט, עַד שְׁהוּא מַגִּיעַ לֶחָזֶה; חָתַךְ אֶת הָרֹאשׁ, וּנְתָנוֹ לְכוֹהֵן; וְחָתַךְ אֶת הַכְּרָעַיִם, וּנְתָנָן לְאַחֵר; וְהִשְׁלִים אֶת הַהֶפְשֵׁט.
וְקָרַע אֶת הַלֵּב, וְהוֹצִיא אֶת דָּמוֹ; וְחָתַךְ אֶת הַיָּדַיִם, וּנְתָנָן לְאַחֵר.
עָלָה לָרֶגֶל הַיְּמָנִית; חֲתָכָהּ וּנְתָנָהּ לְאַחֵר, וּשְׁתֵּי בֵּיצִים עִמָּהּ.

וְאַחַר כָּךְ קוֹרֵעַ אֶת הַבְּהֵמָה, עַד שֶׁיִּגָּלוּ הַמֵּעַיִם; וְנָטַל אֶת הַפֶּדֶר וּנְתָנוֹ עַל הָרֹאשׁ מִלְמַעְלָן, עַל בֵּית הַשְּׁחִיטָה; וְנָטַל אֶת הַקְּרָבַיִם, וּנְתָנָן לְאַחֵר.
הוֹלֵךְ וּמְדִיחָן בַּמַּיִם, שֶׁנֶּאֱמָר "וְהַקֶּרֶב וְהַכְּרָעַיִם, יִרְחַץ בַּמָּיִם" --לֹא בַּיַּיִן, וְלֹא בַּמֶּזֶג, וְלֹא בִּשְׁאָר מַשְׁקִין; וְכָל הַמֵּימוֹת כְּשֵׁרִין.

כַּמָּה מְדִיחִין: הַכָּרֵס, מְדִיחִין אוֹתָהּ בְּבֵית הַמְּדִיחִין כָּל צָרְכָּהּ.
הַקְּרָבַיִם, אֵין פָּחוּת מִשְּׁלוֹשָׁה פְּעָמִים.
וּמְדִיחִין אוֹתָן עַל שֻׁלְחָנוֹת שֶׁלְּשַׁיִשׁ שֶׁבֵּין הָעַמּוּדִים.

 נָטַל אֶת הַסַּכִּין, וְהִפְרִישׁ אֶת הָרֵיאָה מִן הַכָּבֵד, וְאֶצְבַּע הַכָּבֵד מִן הַכָּבֵד; וְלֹא מֵזִיז אֶת הַכָּבֵד מִמְּקוֹמָהּ.
וְנוֹקֵב אֶת הֶחָזֶה, וְנוֹתְנוֹ לְאַחֵר.
וְעָלָה לַדֹּפֶן הַיְּמָנִית; וְחוֹתֵךְ וְיוֹרֵד עִם הַשִּׁזְרָה, וְלֹא יִגַּע בַּשִּׁזְרָה, עַד שְׁהוּא מַגִּיעַ לִשְׁתֵּי צְלָעוֹת רַכּוֹת; חֲתָכָהּ וּנְתָנָהּ לְאַחֵר, וְהַכָּבֵד תְּלוּיָה בָּהּ.

 בָּא לוֹ לַגֵּרָה; הִנִּיחַ בָּהּ שְׁתֵּי צְלָעוֹת מִכָּאן וּשְׁתֵּי צְלָעוֹת מִכָּאן, חֲתָכָהּ, וּנְתָנָהּ לְאַחֵר, וְהַקָּנֶה וְהַלֵּב וְהָרֵאָה תְּלוּיִין בָּהּ.
בָּא לוֹ לַדֹּפֶן הַשְּׂמָאלִית, וְהִנִּיחַ בָּהּ שְׁתֵּי צְלָעוֹת רַכּוֹת מִלְמָעְלָן וּשְׁתֵּי צְלָעוֹת רַכּוֹת מִלְּמָטָן; וְכָּךְ הָיָה מַנִּיחַ בַּחֲבִרְתָּהּ.
נִמְצָא מַנִּיחַ בִּשְׁתֵּי הַדְּפָנוֹת אַרְבַּע צְלָעוֹת בְּזוֹ, וְאַרְבַּע בְּזוֹ.
חֲתָכָהּ, וּנְתָנָהּ לְאַחֵר, וְהַשִּׁזְרָה עִמָּהּ, וְהַטְּחוֹל תָּלוּי בָּהּ.

 בָּא לוֹ לָעֹקֶץ; חֲתָכוֹ, וּנְתָנוֹ לְאַחֵר, וְהָאַלְיָה, וְאֶצְבַּע הַכָּבֵד וּשְׁתֵּי כְּלָיוֹת עִמָּהּ.
נָטַל אֶת הָרֶגֶל הַשְּׂמָאלִית, וּנְתָנָהּ לְאַחֵר.
וְכַסֵּדֶר הַזֶּה מַפְשִׁיטִין וּמְנַתְּחִין כָּל עוֹלַת בְּהֵמָה, וְאֵלּוּ הֶן הַנְּתָחִין הָאֲמוּרִין בַּתּוֹרָה "וְנִתַּח אֹתָהּ, לִנְתָחֶיהָ" .

 בְּכַמָּה מוֹלִיכִין אֶת הָאֵבָרִים לַכֶּבֶשׁ--אִם מִן הַצֹּאן הִיא הָעוֹלָה, מוֹלִיכִין אוֹתָהּ שִׁשָּׁה.
הָרִאשׁוֹן בָּרֹאשׁ וּבָרֶגֶל--הָרֹאשׁ בִּימִינוֹ, וְחֻטְמוֹ כְּלַפֵּי זְרוֹעוֹ, וּקְרָנָיו בֵּין אֶצְבְּעוֹתָיו, וּבֵית שְׁחִיטָה לְמַעְלָה וְהַפֶּדֶר עָלֶיהָ; וְהָרֶגֶל שֶׁלְּיָמִין בִּשְׂמֹאלוֹ, וּבֵית עוֹרָהּ לַחוּץ.

הַשֵּׁנִי בִּשְׁתֵּי הַיָּדַיִם--שֶׁלְּיָמִין בִּימִינוֹ, וְשֶׁלִּשְׂמֹאל בִּשְׂמֹאלוֹ; וּבֵית עוֹרָן לַחוּץ.
הַשְּׁלִישִׁי בָּעֹקֶץ וּבָרֶגֶל--הָעֹקֶץ בִּימִינוֹ, וְהָאַלְיָה מְדֻלְדֶּלֶת בֵּין אֶצְבְּעוֹתָיו, וְאֶצְבַּע הַכָּבֵד וּשְׁתֵּי הַכְּלָיוֹת, עִמּוֹ; וְהָרֶגֶל שֶׁלִּשְׂמֹאל בִּשְׂמֹאלוֹ, וּבֵית עוֹרָן לַחוּץ.

 הָרְבִיעִי בֶּחָזֶה וּבַגֵּרָה--הֶחָזֶה בִּימִינוֹ, וְהַגֵּרָה בִּשְׂמֹאלוֹ וְצַלְעוֹתֶיהָ בֵּין אֶצְבְּעוֹתָיו.
הַחֲמִישִׁי בִּשְׁתֵּי דְּפָנוֹת--שֶׁלְּיָמִין בִּימִינוֹ, וְשֶׁלִּשְׂמֹאל בִּשְׂמֹאלוֹ; וּבֵית עוֹרָן לַחוּץ.

 הַשִּׁשִּׁי בַּקְּרָבַיִם נְתוּנִין בְּבָזָךְ, וּכְרָעַיִם עַל גַּבֵּיהֶן מִלְמַעְלָה--אִם הָיְתָה הָעוֹלָה כֶּבֶשׂ אוֹ עֵז; אֲבָל אִם הָיְתָה אַיִל, מוֹלִיכִין הַקְּרָבַיִם שְׁנַיִם.
וְכֵן הַסֹּלֶת שֶׁלִּנְסָכֶיהָ בְּיַד אֶחָד, וְהַיַּיִן בְּיַד אֶחָד; וְאִם הָיָה אַיִל, הַסֹּלֶת בִּשְׁנַיִם וְהַיַּיִן בִּשְׁנַיִם.
נִמְצֵאתָ לָמֵד שֶׁהַכֶּבֶשׂ אוֹ הָעֵז, מוֹלִיכִין אוֹתוֹ שְׁמוֹנָה לַמִּזְבֵּחַ; וְהָאַיִל, מוֹלִיכִין אוֹתוֹ אַחַד עָשָׂר.

 הַשּׁוֹר, מוֹלִיכִין אוֹתוֹ עֶשְׂרִים וְאַרְבָּעָה--הָרִאשׁוֹן מוֹלִיךְ אֶת הָרֹאשׁ, וְהַשֵּׁנִי וְהַשְּׁלִישִׁי מוֹלִיכִין הָרֶגֶל שֶׁלְּיָמִין, וְהָרְבִיעִי וְהַחֲמִישִׁי מוֹלִיכִין אֶת הָעֹקֶץ, וְהַשִּׁשִּׁי וְהַשְּׁבִיעִי מוֹלִיכִין אֶת הָרֶגֶל שֶׁלִּשְׂמֹאל, וְהַשְּׁמִינִי מוֹלִיךְ אֶת הֶחָזֶה; וְהַגֵּרָה מוֹלִיכִין אוֹתָהּ שְׁלוֹשָׁה, תְּשִׁיעִי וַעֲשִׂירִי וְאַחַד עָשָׂר; שְׁתֵּי הַיָּדַיִם בִּשְׁנַיִם, וּשְׁתֵּי הַדְּפָנוֹת בִּשְׁנַיִם, וְהַקְּרָבַיִם וְהַסֹּלֶת וְהַיַּיִן בִּשְׁלוֹשָׁה שְׁלוֹשָׁה: הֲרֵי עֶשְׂרִים וְאַרְבָּעָה.

 וְלָמָּה לֹא יְחַלְּקוּ הָאֵבֶר הַגָּדוֹל שֶׁלְּשׁוֹר לַחֲלָקִים--שֶׁהֲרֵי נֶאֱמָר "לִנְתָחֶיהָ" , וְלֹא נְתָחֶיהָ לִנְתָחִים.
בַּמֶּה דְּבָרִים אֲמוּרִים, בְּעוֹלַת הַצִּבּוּר; אֲבָל עוֹלַת הַיָּחִיד--אִם רָצוּ לְהוֹלִיךְ נְתָחֶיהָ בְּפָחוּת מֵאֵלּוּ אוֹ בְּיוֹתֵר, מוֹלִיכִין.

 עוֹלַת הָעוֹף, כֵּיצַד הָיְתָה נַעֲשֵׂית: עוֹלֶה לַכֶּבֶשׁ וּפוֹנֶה לַסּוֹבֵב, וּבָא לוֹ לְקֶרֶן דְּרוֹמִית מִזְרָחִית, וְהָיָה מוֹלֵק שָׁם אֶת רֹאשָׁהּ מִמּוּל עָרְפָּהּ, וּמַבְדִּיל; וְאִם לֹא הִבְדִּיל, פְּסוּלָה.
וּמְמַצֶּה דַּם הָרֹאשׁ וְדַם הַגּוּף עַל קִיר הַמִּזְבֵּחַ, לְמַעְלָה מִן הַחוּט שֶׁבְּאֶמְצַע הַמִּזְבֵּחַ: וְאִם מִצָּה דַּם הָרֹאשׁ, וְלֹא מִצָּה דַּם הַגּוּף--פְּסוּלָה; מִצָּה דַּם הַגּוּף, וְלֹא מִצָּה דַּם הָרֹאשׁ--כְּשֵׁרָה.

 וְנוֹטֵל אֶת הָרֹאשׁ, וּמַקִּיף בֵּית מְלִיקָתוֹ לַמִּזְבֵּחַ; וְסוֹפְגוֹ בַּמֶּלַח, וְזוֹרְקוֹ עַל גַּבֵּי הָאִשִּׁים.
וּבָא לוֹ לַגּוּף, וְהֵסִיר אֶת הַמֻּרְאָה וְהָעוֹר שֶׁעָלֶיהָ בְּיָדוֹ, עִם הַנּוֹצָה, וְאֶת בְּנֵי מֵעַיִם הַיּוֹצְאִין עִמָּהּ; וְהִשְׁלִיכָן לְבֵית הַדֶּשֶׁן.
"וְשִׁסַּע אֹתוֹ בִכְנָפָיו" , בְּיָדוֹ בְּלֹא סַכִּין.
וְאֵינוּ צָרִיךְ לְהַבְדִּיל, שֶׁנֶּאֱמָר "לֹא יַבְדִּיל" ; וְאִם הִבְּדִיל, כָּשֵׁר.
וְסוֹפְגוֹ בַּמֶּלַח, וְזוֹרְקוֹ עַל גַּבֵּי הָאִשִּׁים.

לֹא הֵסִיר אֶת הַמֻּרְאָה, וְלֹא אֶת הַנּוֹצָה, וְלֹא אֶת בְּנֵי מֵעַיִם, וְלֹא סְפָגָהּ בַּמֶּלַח--כָּל שֶׁשִּׁנָּה בָּהּ מֵאַחַר תַּמְצִית הַדָּם, כְּשֵׁרָה.

 כֵּיצַד מוֹלְקִין: קוֹצֵץ וְיוֹרֵד בַּצִּפֹּרֶן מִמּוּל עֹרֶף--אִם רָצָה לְהוֹלִיךְ וּלְהָבִיא, מוֹלִיךְ וּמֵבִיא; וְאִם רָצָה לִהְיוֹת דּוֹרֵס וְיוֹרֵד בַּצִּפֹּרֶן, דּוֹרֵס.
וְאִם נֶעֶקְרוּ הַסִּימָנִין, אֵינוּ חוֹשֵׁשׁ.
וְחוֹתֵךְ שִׁדְרָה וּמַפְרֶקֶת בְּלֹא רֹב בָּשָׂר--שְׁאִם חָתַךְ רֹב בָּשָׂר, הֲרֵי זוֹ כְּמֵתָה קֹדֶם שֶׁיַּגִּיעַ לַסִּימָנִין; וְצָרִיךְ לַחְתֹּךְ שְׁנֵי הַסִּימָנִין בָּעוֹלָה, כִּשְׁהוּא יוֹרֵד.
וְהַמּוֹלֵק בְּסַכִּין, אוֹ מִן הַצְּדָדִין--אֵינָהּ מְלִיקָה, אֵלָא כְּמִי שֶׁחָנַק אוֹ נָחַר.
וְכָל הָעֹרֶף כָּשֵׁר לִמְלִיקָה.

הִלְכּוֹת מַעֲשֵׂה הַקָּרְבָּנוֹת פֵּרֶק ז 
מִצְוַת עֲשֵׂה לַעֲשׂוֹת הַחַטָּאוֹת, כְּמִצְוָתָן הָאֲמוּרָה בַּתּוֹרָה.
וְכֵיצַד מַעֲשֵׂה חַטָּאת הַנֶּאֱכֶלֶת: שׁוֹחֵט וְנוֹתֵן הַדָּם, כְּמוֹ שֶׁבֵּאַרְנוּ.
וּמַפְשִׁיטָהּ, וּמַפְרִישׁ הָאֵמוּרִין, וּמוֹלְחָן, וְזוֹרְקָן עַל גַּבֵּי הָאִשִּׁים; וְאִם רָצָה לִתֵּן אֶת הָאֵמוּרִין בִּכְלִי כְּשֶׁמּוֹלִיכָן לַמִּזְבֵּחַ, נוֹתֵן.
וּשְׁאָר בְּשָׂרָהּ, נֶאֱכָל לְזִכְרֵי כְּהֻנָּה.

וְכֵיצַד מַעֲשֵׂה חַטָּאוֹת הַנִּשְׂרָפוֹת: שׁוֹחֵט וְזוֹרֵק הַדָּם שֶׁלָּהֶם, כְּמוֹ שֶׁבֵּאַרְנוּ; וְאַחַר כָּךְ קוֹרְעָן, וּמוֹצִיא הָאֵמוּרִין, וְנוֹתֵן אוֹתָן בִּכְלִי, וּמוֹלְחָן, וְזוֹרְקָן עַל גַּבֵּי הָאִשִּׁים.
וּמוֹצִיא שְׁאֵרִיתָן חוּץ לָעִיר, וּמְנַתְּחִין אוֹתָן שָׁם כְּנִתְחֵי הָעוֹלָה בְּעוֹרָן; וְשׂוֹרְפִין אוֹתָן שָׁם, בְּבֵית הַדֶּשֶׁן.

שְׁלוֹשָׁה מְקוֹמוֹת לַשְּׂרֵפָה--אֶחָד, בְּתוֹךְ הָעֲזָרָה; וּבוֹ שׂוֹרְפִין פְּסוּלֵי הַמֻּקְדָּשִׁין, וְאֵמוּרֵי קֳדָשִׁים קַלִּים שֶׁנִּפְסְלוּ, וּפָרִים וּשְׂעִירִים שֶׁלְּחַטָּאוֹת הַנִּשְׂרָפוֹת אִם אֵרַע בָּהֶם פְּסוּל, בֵּין לִפְנֵי זְרִיקָה בֵּין לְאַחַר זְרִיקָה--כְּגוֹן שֶׁנִּטְמְאוּ, אוֹ שֶׁיָּצְאוּ חוּץ לָעֲזָרָה עַד שֶׁלֹּא הִגִּיעַ זְמַנָּן לָצֵאת, אוֹ שֶׁלָּן הַבָּשָׂר, אוֹ לָנוּ הָאֵמוּרִין שֶׁלָּהֶן.

וְהַמָּקוֹם הַשֵּׁנִי--בְּהַר הַבַּיִת, וּשְׁמוֹ בִּירָה; וּבוֹ שׂוֹרְפִין חַטָּאוֹת הַנִּשְׂרָפוֹת אִם אֵרַע בָּהֶן פְּסוּל, אַחַר שֶׁיָּצְאוּ מִן הָעֲזָרָה.

וְהַמָּקוֹם הַשְּׁלִישִׁי--חוּץ לִירוּשָׁלַיִם, וְהוּא הַנִּקְרָא בֵּית הַדֶּשֶׁן; וְשָׁם שׂוֹרְפִין חַטָּאוֹת הַנִּשְׂרָפוֹת, בִּזְמָן שְׁהֶן נִשְׂרָפוֹת כְּמִצְוָתָן.
וּשְׂרֵפַת כָּל הַנִּשְׂרָפִין--כְּשֵׁרָה בְּזָר, וּבַלַּיְלָה.
וְכָל הַנִּשְׂרָפִין חוּץ לָעֲזָרָה--כָּל הָעֵצִים כְּשֵׁרִין לִשְׂרִיפָתָן, אַפִלּוּ בְּקַשׁ וּבִגְבַבָה: שֶׁנֶּאֱמָר "עַל-עֵצִים, בָּאֵשׁ" , אֵשׁ מִכָּל מָקוֹם; וְלָמָּה נֶאֱמָר עֵצִים, לְהוֹצִיא אֶת הַסִּיד וְאֶת הָרְמָץ.

חַטַּאת הָעוֹף כֵּיצַד הָיְתָה נַעֲשֵׂית: מוֹלֵק אוֹתָהּ בְּקֶרֶן דְּרוֹמִית מַעְרָבִית, כְּמוֹ שֶׁבֵּאַרְנוּ; וְיוֹרֵד בְּצִפָּרְנוֹ עַד שֶׁיַּחְתֹּךְ הַסִּימָנִין, אוֹ רֻבּוֹ שֶׁלְּאֶחָד מֵהֶן.
וְאֵינוּ מִבְּדִיל הָרֹאשׁ מִן הַגּוּף; וְאִם הִבְּדִיל--פָּסַל וְלוֹקֶה, שֶׁנֶּאֱמָר "וּמָלַק אֶת-רֹאשׁוֹ מִמּוּל עָרְפּוֹ, וְלֹא יַבְדִּיל" .

וּמַזֶּה מִדָּמָהּ עַל קִיר הַמִּזְבֵּחַ, לְמַטָּה מֵאֶמְצָעוֹ; וּשְׁיַרֵי הַדָּם--מִתְמַצִּים עַל הַיְּסוֹד, שֶׁנֶּאֱמָר "וְהַנִּשְׁאָר בַּדָּם, יִמָּצֵה אֶל-יְסוֹד הַמִּזְבֵּחַ" : מִכְּלָל שֶׁהַנְּתִינָה עַל קִיר, שֶׁהַשְּׁיָרִין שֶׁלּוֹ מִתְמַצִּין אֶל הַיְּסוֹד; וְזֶה הוּא קִיר הַתַּחְתּוֹן.
וּמִצּוּי דַּם חַטַּאת הָעוֹף, מְעַכֵּב.
וְאֵין לַמִּזְבֵּחַ בָּהּ, אֵלָא דָּמָהּ; וְהַשְּׁאָר--נֶאֱכָל לְזִכְרֵי כְּהֻנָּה, כִּבְשַׂר חַטַּאת הַבְּהֵמָה.

כֵּיצַד אוֹחֵז חַטַּאת הָעוֹף בְּשָׁעַת מְלִיקָה: אוֹחֵז שְׁתֵּי רַגְלֶיהָ בֵּין שְׁתֵּי אֶצְבְּעוֹתָיו, וּשְׁנֵי גַּפֶּיהָ בֵּין שְׁתֵּי אֶצְבְּעוֹתָיו; וּמוֹתֵחַ צַוָּארָהּ אֶל רֹחַב שְׁתֵּי אֶצְבְּעוֹתָיו, וּמוֹלֵק.
וְזוֹ מֵעֲבוֹדוֹת קָשׁוֹת שֶׁבַּמִּקְדָּשׁ.
וְאִם שִׁנָּה, וְאָחַז מִכָּל מָקוֹם--כְּשֵׁרָה.
וְכָל מָקוֹם מִן הַמִּזְבֵּחַ, כָּשֵׁר לִמְלִיקָתָהּ--וּבִלְבָד שֶׁיַּזֶּה דָּמָהּ, לְמַטָּה מֵאֶמְצַע הַמִּזְבֵּחַ; וְאִם הִזָּה בְּכָל מָקוֹם, כְּשֵׁרָה--וְהוּא שֶׁיִּתֵּן לְמַטָּה, מְעַט מִדַּם הַנֶּפֶשׁ.

 שְׁלוֹשָׁה דְּבָרִים הָיְתָה קֶרֶן דְּרוֹמִית מַעְרָבִית מְשַׁמֶּשֶׁת לְמַעְלָה, וּשְׁלוֹשָׁה לְמַטָּה: מִלְּמַטָּה--חַטַּאת הָעוֹף, וְהַגָּשַׁת הַמְּנָחוֹת, וּשְׁיַרֵי הַדָּם שֶׁלְּעוֹלוֹת וְחַטָּאוֹת הַנֶּאֱכָלוֹת וַאֲשָׁמוֹת וּשְׁלָמִים שֶׁשּׁוֹפְכִין עָלֶיהָ.

וְהַשְּׁלוֹשָׁה שֶׁמִּלְמַעְלָה--נִסּוּךְ הַמַּיִם שֶׁמְּנַסְּכִין בֶּחָג, וְנִסּוּךְ הַיַּיִן שֶׁלַּנְּסָכִים, וְעוֹלַת הָעוֹף: בִּזְמָן שְׁהִיא רַבָּה וְאֵין קֶרֶן דְּרוֹמִית מִזְרָחִית מְכִילָה אוֹתָהּ--נִפְנִין לְקֶרֶן דְּרוֹמִית מַעְרָבִית, וְעוֹשִׂין אוֹתָהּ שָׁם.

כָּל הָעוֹלִין לַמִּזְבֵּחַ--עוֹלִין דֶּרֶךְ יָמִין, וּמַקִּיפִין, וְיוֹרְדִין דֶּרֶךְ שְׂמֹאל: חוּץ מִן הָעוֹלֶה לְאֶחָד מִשְּׁלוֹשָׁה דְּבָרִים אֵלּוּ שֶׁלְּמַעְלָה בְּקֶרֶן זוֹ, שְׁהֶן עוֹלִין וְנִפְנִין עַל הַשְּׂמֹאל לַקֶּרֶן, וְעוֹשִׂין מְלַאכְתָּן, וְחוֹזְרִין לָעֲקֵב.

וּמִפְּנֵי מַה נִפְנִין לִשְׂמֹאל: כְּדֵי שֶׁיִּפְגְּעוּ בְּקֶרֶן מַעְרָבִית דְּרוֹמִית תְּחִלָּה; שְׁאִם נִפְנִין עַל יָמִין, וּמַקִּיפִין אֶת כָּל הַמִּזְבֵּחַ עַד שֶׁיַּגִּיעוּ לְקֶרֶן דְּרוֹמִית מַעְרָבִית--שֶׁמֶּא יִתְעַשַּׁן הַמַּיִם וְהַיַּיִן, אוֹ שֶׁמֶּא יָמוּת הָעוֹף בַּעֲשַׁן הַמִּזְבֵּחַ.

 לְפִיכָּךְ הַמְּנַסֵּךְ מַיִם אוֹ יַיִן--כִּשְׁהוּא מַקִּיף אֶת הַמִּזְבֵּחַ, לֹא יִהְיֶה בְּיָדוֹ כְּלוּם; וּמַתְחִיל וּמַקִּיף מִקֶּרֶן דְּרוֹמִית מִזְרָחִית לְמִזְרָחִית צְפוֹנִית, לִצְפוֹנִית מַעְרָבִית, לְמַעְרָבִית דְּרוֹמִית, וְלֹא יִהְיֶה בְּיָדוֹ כְּלוּם.
וּכְשֶׁמַּגִּיעַ לְמַעְרָבִית דְּרוֹמִית, נוֹתְנִין לוֹ הַמַּיִם אוֹ הַיַּיִן בְּיָדוֹ, וּמְנַסֵּךְ שָׁם; וְאִם לֹא הִקִּיף--עוֹלֶה וּפוֹנֶה עַל שְׂמֹאלוֹ, וְעוֹשֶׂה מְלַאכְתּוֹ וְיוֹרֵד.

הִלְכּוֹת מַעֲשֵׂה הַקָּרְבָּנוֹת פֵּרֶק ח 
חֹמֶר בְּחַטַּאת הַבְּהֵמָה, מִשְּׁאָר קָדְשֵׁי קֳדָשִׁים: שֶׁדַּם חַטַּאת הַבְּהֵמָה שֶׁנִּתַּז מִן הַכְּלִי שֶׁקִּבַּל בּוֹ הַדָּם קֹדֶם הַזָּיָה, עַל הַבֶּגֶד--טָעוּן כִּבּוּס בַּמַּיִם בָּעֲזָרָה, שֶׁנֶּאֱמָר "וַאֲשֶׁר יִזֶּה מִדָּמָהּ, עַל-הַבֶּגֶד--אֲשֶׁר יִזֶּה עָלֶיהָ, תְּכַבֵּס בְּמָקוֹם קָדֹשׁ" .

אֶחָד הַבֶּגֶד, וְאֶחָד הַשַּׂק, וְאֶחָד הָעוֹר הָרַךְ--טְעוּנִין כִּבּוּס; אֲבָל הָעוֹר הַקָּשֶׁה--הֲרֵי הוּא כְּעֵץ, וְגוֹרֵד הַדָּם מֵעָלָיו.
וְאֶחָד דַּם חַטָּאת הַנֶּאֱכֶלֶת, אוֹ דַּם חַטָּאת הַנִּשְׂרֶפֶת; אֲבָל לֹא דַּם חַטַּאת הָעוֹף, שֶׁנֶּאֱמָר "תִּשָּׁחֵט הַחַטָּאת" --בְּנִשְׁחֶטֶת הַכָּתוּב מְדַבֵּר, לֹא בְּנִמְלֶקֶת.

חַטָּאת שֶׁנִּפְסְלָה, אֵין דָּמָהּ טָעוּן כִּבּוּס, בֵּין שֶׁהָיְתָה לָהּ שָׁעַת הַכֹּשֶׁר, בֵּין שֶׁלֹּא הָיְתָה לָהּ שָׁעַת הַכֹּשֶׁר.
אֵיזוֹ הִיא שֶׁהָיְתָה לָהּ שָׁעַת הַכֹּשֶׁר--שֶׁלָּנָה, וְשֶׁנִּטְמֵאת, וְשֶׁיָּצַאת חוּץ לָעֲזָרָה; וְאֵיזוֹ הִיא שֶׁלֹּא הָיְתָה לָהּ שָׁעַת הַכֹּשֶׁר--שֶׁנִּפְסְלָה בַּשְּׁחִיטָה, אוֹ בִּזְרִיקַת דָּמָהּ.

אֵין טָעוּן כִּבּוּס, אֵלָא מְקוֹם הַדָּם בִּלְבָד: וְהוּא--שֶׁיִּהְיֶה עַל כְּלִי שֶׁרָאוּי לְקַבַּל טֻמְאָה, וְרָאוּי לְכִבּוּס.
אֲבָל אִם נִתַּז עַל כְּלִי עֵץ, אוֹ כְּלִי מַתְּכוֹת--אֵינוּ טָעוּן כִּבּוּס, לְפִי שְׁאֵינָן רְאוּיִין לְכִבּוּס: אֵלָא גּוֹרְדָן בִּלְבָד.
נִתַּז עַל עוֹר הַדָּג--אֵינוּ טָעוּן כִּבּוּס, לְפִי שְׁאֵינוּ רָאוּי לְקַבַּל טֻמְאָה.

אֲבָל אִם נִתַּז עַל עוֹר בְּהֵמָה--עַד שֶׁלֹּא הֻפְשַׁט, אֵינוּ טָעוּן כִּבּוּס; אַחַר שֶׁהֻפְשַׁט, טָעוּן כִּבּוּס--שֶׁאַף עַל פִּי שְׁאֵינוּ עַתָּה מְקַבֵּל טֻמְאָה, הֲרֵי הוּא רָאוּי לְקַבַּל טֻמְאָה לְאַחַר שֶׁיִּתְעַבַּד.

נִתַּז מִן הַצַּוָּאר עַל הַבֶּגֶד, אוֹ מֵעַל קֶרֶן הַמִּזְבֵּחַ, אוֹ שֶׁנִּשְׁפַּךְ הַדָּם עַל הָרִצְפָּה, וַאֲסָפוֹ וְנִתַּז מִמֶּנּוּ עַל הַבֶּגֶד--אֵינוּ טָעוּן כִּבּוּס, שֶׁנֶּאֱמָר "וַאֲשֶׁר יִזֶּה מִדָּמָהּ" : לֹא אָמַרְתִּי אֵלָא בַּדָּם שֶׁנִּתְקַבַּל בִּכְלִי שָׁרֵת, וְרָאוּי לַהַזָּיָה, וְיֵשׁ בּוֹ כְּדֵי הַזָּיָה.

נָתַן אַרְבַּע הַמַּתָּנוֹת, וְאַחַר כָּךְ נִתַּז מִן הַכּוֹס עַל הַבֶּגֶד מִשְּׁיַרֵי הַדָּם--אֵינוּ טָעוּן כִּבּוּס, וְאַף עַל פִּי שֶׁעֲדַיִן לֹא זָרַק הַשְּׁיָרַיִם עַל הַיְּסוֹד; וְכֵן בַּחַטָּאוֹת הַנִּשְׂרָפוֹת.
נִתַּז מֵאֶצְבָּעוֹ אַחַר שֶׁיָּצַאת הַזָּיָה מִיָּדוֹ--אֵינוּ טָעוּן כִּבּוּס, שֶׁשְּׁיַרֵי הַדָּם שֶׁבָּאֶצְבָּע פְּסוּלִין לַהַזָּיָה.

 נִתַּז מִן הַבֶּגֶד לְבֶגֶד שֵׁנִי, אֵין הַבֶּגֶד הַשֵּׁנִי טָעוּן כִּבּוּס; נִתַּז עַל בֶּגֶד טָמֵא, אֵינוּ טָעוּן כִּבּוּס.
נִתַּז דַּם הַחַטָּאת עַל הַבֶּגֶד, וְנִתַּז עַל דַּם הַחַטָּאת דַּם חֻלִּין--טָעוּן כִּבּוּס; אֲבָל אִם נִתַּז דַּם הַחֻלִּין תְּחִלָּה, וְנִתַּז עָלָיו דַּם הַחַטָּאת--אֵינוּ טָעוּן כִּבּוּס, שֶׁהֲרֵי לֹא נִבְלַע בּוֹ.

 כְּשֶׁמְּכַבְּסִין אֶת מְקוֹם הַדָּם, מְכַבְּסִין אוֹתוֹ בַּמַּיִם יָפֶה יָפֶה, עַד שֶׁלֹּא יִשָּׁאֵר לוֹ רֹשֶׁם; וְכָל שִׁבְעַת הַסַּמָּנִין שֶׁמַּעְבִירִין עַל הַכֶּתֶם, מַעְבִירִין עַל דַּם חַטָּאת--חוּץ מִמֵּי רַגְלַיִם, שְׁאֵין מַכְנִיסִין מֵי רַגְלַיִם לַמִּקְדָּשׁ.

 כְּלִי חֶרֶס שֶׁנִּתְבַּשְּׁלָה בּוֹ הַחַטָּאת הַנֶּאֱכֶלֶת, טָעוּן שְׁבִירָה בָּעֲזָרָה, וּכְלִי מַתְּכוֹת שֶׁנִּתְבַּשְּׁלָה בּוֹ, טָעוּן מְרִיקָה וּשְׁטִיפָה בַּמַּיִם בָּעֲזָרָה--שֶׁנֶּאֱמָר "וּכְלִי-חֶרֶשׂ אֲשֶׁר תְּבֻשַּׁל-בּוֹ, יִשָּׁבֵר" .
וְאַף עַל פִּי שֶׁלֹּא נֶאֱמָר כָּאן בְּמָקוֹם קָדוֹשׁ, הֲרֵי דִּינָן כְּדִין הַכִּבּוּס: מַה כִּבּוּס הַבֶּגֶד, בַּקֹּדֶשׁ--אַף שְׁבִירַת כְּלִי חֶרֶס וּשְׁטִיפַת כְּלִי מַתְּכוֹת וּמְרִיקָתוֹ, בַּקֹּדֶשׁ.
וְאֶחָד כְּלִי שֶׁבִּשַּׁל בּוֹ, אוֹ כְּלִי שֶׁעִרָה לְתוֹכוֹ רוֹתֵחַ.

 מְרִיקָה בְּחַמִּין, וּשְׁטִיפָה בְּצוֹנֵן; בַּמַּיִם--לֹא בַּיַּיִן, וְלֹא בַּמֶּזֶג, וְלֹא בִּשְׁאָר מַשְׁקִין.
וְהַמְּרִיקָה וְהַשְּׁטִיפָה, כִּמְרִיקַת הַכּוֹס וּשְׁטִיפָתוֹ.
וְהַשְּׁפוּד וְהָאַסְכָּלָה--מַגְעִילָן בְּמַיִם חַמִּין עַל גַּבֵּי הָאֵשׁ, וְאַחַר כָּךְ מְדִיחָן.

 בַּמֶּה דְּבָרִים אֲמוּרִים, שֶׁבִּשַּׁל בָּהֶן אַחַר שֶׁנִּזְרַק דָּמָהּ כְּהִלְכָּתוֹ; אֲבָל אִם בִּשַּׁל קֹדֶם זְרִיקָה, אוֹ שֶׁבִּשַּׁל בְּשַׂר חַטָּאת הַנִּשְׂרֶפֶת--אֵינוּ טָעוּן מְרִיקָה וּשְׁטִיפָה.
בִּשַּׁל בְּמִקְצַת הַכְּלִי, כֻּלּוֹ טָעוּן מְרִיקָה וּשְׁטִיפָה.
צָלָה הַבָּשָׂר בְּתַנּוּר שֶׁלְּחֶרֶס--יֵשׁ בַּדָּבָר סְפֵק אִם יִשָּׁבֵר, הוֹאִיל וְנִתְבַּשְּׁלָה בּוֹ, אוֹ לֹא יִשָּׁבֵר, הוֹאִיל וְלֹא נָגְעָה בּוֹ.

וְלֹא בַּחַטָּאת בִּלְבָד--אֵלָא כָּל הַכֵּלִים שֶׁמִּשְׁתַּמְּשִׁין בָּהֶן בַּקֳּדָשִׁים עַל יְדֵי חַמִּין, בֵּין קָדְשֵׁי קֳדָשִׁים בֵּין קֳדָשִׁים קַלִּים, טְעוּנִין מְרִיקָה וּשְׁטִיפָה, עֵקֶב אֲכִילָה.
וְכֵן הַשְּׁפוּד וְהָאַסְכָּלָה--מַגְעִילָן, עֵקֶב אֲכִילָה.
וְאֵינוּ מַנִּיחָן עַד זְמָן אֲכִילָה שְׁנִיָּה; אֵלָא כְּשֶׁיַּשְׁלִים לֶאֱכֹל, יַגְעִיל הַשְּׁפוּד וְהָאַסְכָּלָה, וְיִמְרֹק וְיִשְׁטֹף הַכְּלִי--בֵּין כְּלִי מַתְּכוֹת, בֵּין כְּלִי חֶרֶס: חוּץ מִן הַחַטָּאת, שְׁהוּא שׁוֹבֵר בָּהּ כְּלִי חֶרֶס.

וּמְבַשֵּׁל, וְשׁוֹנֶה, וּמְשַׁלֵּשׁ מִיָּד--בֵּין בִּכְלִי מַתְּכוֹת בֵּין בִּכְלִי חֶרֶס, וּמְמָרֵק וְשׁוֹטֵף עַד סוֹף אֲכִילָה.
כְּלֵי גְּלָלִים, כְּלֵי אֲבָנִים, וּכְלֵי אֲדָמָה--אֵינָן טְעוּנִין מְרִיקָה וּשְׁטִיפָה, אַפִלּוּ בַּחַטָּאת, אֵלָא הֲדָחָה בִּלְבָד.

נֶאֱמָר בַּחַטָּאת "כֹּל אֲשֶׁר-יִגַּע בִּבְשָׂרָהּ, יִקְדָּשׁ" , לִהְיוֹת כָּמוֹהָ: אִם פְּסוּלָה הִיא, הַנּוֹגֵעַ בָּהּ פָּסוּל; וְאִם כְּשֵׁרָה הִיא, הַנּוֹגֵעַ בָּהּ יֵאָכֵל כָּמוֹהָ וּבִקְדֻשָּׁתָהּ.
בַּמֶּה דְּבָרִים אֲמוּרִים, בְּשֶׁנִּבְלְעָה בּוֹ; אֲבָל נְגִיעָה בְּלֹא הַבְלָעָה, אֵינָהּ מְקַדֶּשֶׁת.
וְאֶחָד חַטָּאת, וְאֶחָד שְׁאָר קֳדָשִׁים--בֵּין קַלִּים בֵּין חֲמוּרִים, שֶׁנֶּאֱמָר "זֹאת הַתּוֹרָה, לָעֹלָה לַמִּנְחָה ..." .
נָגַע בְּשָׂרָהּ בְּרָקִיק, וְנִבְלַע בְּמִקְצָתוֹ--לֹא נִתְקַדַּשׁ כֻּלּוֹ, אֵלָא חוֹתֵךְ מְקוֹם הַבֶּלַע.

 כְּלִי שֶׁבִּשַּׁל בּוֹ קֳדָשִׁים וְחֻלִּין, אוֹ קָדְשֵׁי קֳדָשִׁים וּקְדָשִׁים קַלִּים--אִם יֵשׁ בָּהֶן בְּנוֹתֵן טַעַם--הֲרֵי הַכֹּל נֶאֱכָל כֶּחָמוּר שֶׁבָּהֶן, וְטָעוּן הַכְּלִי מְרִיקָה וּשְׁטִיפָה; וְהַכֹּל כֶּחָמוּר שֶׁבָּהֶן לְכָל דָּבָר.
וְאִם לֹא נָתַן טַעַם זֶה בְּזֶה--אֵין הַקַּלִּים נֶאֱכָלִין כַּחֲמוּרִים, וְאֵינָן כְּמוֹתָן לְכָל דָּבָר, אֵלָא הַכְּלִי טָעוּן מְרִיקָה וּשְׁטִיפָה.

 בֶּגֶד שֶׁנִּתַּז עָלָיו דַּם הַחַטָּאת, וְיָצָא חוּץ לָעֲזָרָה--מַחְזִירוֹ לָעֲזָרָה, וּמְכַבְּסוֹ שָׁם.
נִטְמָא חוּץ לָעֲזָרָה, כֵּיצַד יַעֲשֶׂה: קוֹרְעוֹ כְּדֵי שֶׁיִּטְהַר, וּמַכְנִיסוֹ וּמְכַבְּסוֹ בִּפְנִים; וְצָרִיךְ לְהַנִּיחַ בּוֹ שָׁלֵם כְּדֵי מַעְפֹּרֶת--לְפִי שֶׁנֶּאֱמָר "בֶּגֶד" , צָרִיךְ לְכַבַּס בֶּגֶד.
וְאַף עַל פִּי שְׁהוּא טָמֵא מִדִּבְרֵיהֶם, מִפְּנֵי כְּדֵי הַמַּעְפֹּרֶת שֶׁנִּשְׁאֲרָה בּוֹ--כֵּיוָן שֶׁנִּקְרַע רֻבּוֹ, טָהַר מִן הַתּוֹרָה וּמֻתָּר לְהַכְנִיסוֹ לַמִּקְדָּשׁ לְכַבַּס הַדָּם.

 מְעִיל שֶׁנִּתַּז עָלָיו דַּם חַטָּאת, וְיָצָא וְנִטְמָא בַּחוּץ, כֵּיצַד הוּא עוֹשֶׂה, וַהֲרֵי הַקּוֹרֵעַ אוֹתוֹ לוֹקֶה כְּמוֹ שֶׁבֵּאַרְנוּ: מַכְנִיסוֹ פָּחוּת מִשָּׁלוֹשׁ אֶצְבָּעוֹת, וּמְכַבְּסוֹ בִּפְנִים; וְאַחַר שֶׁיִּתְכַּבַּס כָּל הַדָּם מְעַט מְעַט, מַטְבִּילִין אוֹתוֹ בַּחוּץ.

 כְּלִי חֶרֶס שֶׁבִּשַּׁל בּוֹ הַחַטָּאת, וְיָצָא--מַכְנִיסוֹ, וְשׁוֹבְרוֹ בִּפְנִים.
נִטְמָא בַּחוּץ--נוֹקְבוֹ בִּכְדֵי שֹׁרֶשׁ קָטָן, כְּדֵי שֶׁיִּטְהַר, וּמַכְנִיסוֹ, וְשׁוֹבְרוֹ בִּפְנִים; וְאִם נְקָבוֹ נֶקֶב גָּדוֹל מִזֶּה, אֵינוּ שׁוֹבְרוֹ בִּפְנִים--שֶׁהֲרֵי אֵינוּ כְּלִי, וְאֵין שׁוֹבְרִין בִּפְנִים אֵלָא כֵּלִים.

וְכֵן כְּלִי מַתְּכוֹת שֶׁבִּשְּׁלָהּ בּוֹ, וְיָצָא חוּץ לָעֲזָרָה--מַכְנִיסוֹ, וּמוֹרְקוֹ וְשׁוֹטְפוֹ בִּפְנִים; נִטְמָא כְּשֶׁיָּצָא--פּוֹחֲתוֹ עַד שֶׁיִּטְהַר, וּמַכְנִיסוֹ, וְחוֹזֵר בִּפְנִים וּמְרַדְּדוֹ עַד שֶׁיִּסָּתֵם הַפְּחָת, וְיַחְזֹר כְּתַבְנִית הַכֵּלִים; וְאַחַר כָּךְ מוֹרְקוֹ וְשׁוֹטְפוֹ בָּעֲזָרָה--שֶׁנֶּאֱמָר "וְאִם-בִּכְלִי נְחֹשֶׁת ..." , אֵין מוֹרְקִין בִּפְנִים אֵלָא כֵּלִים.

הִלְכּוֹת מַעֲשֵׂה הַקָּרְבָּנוֹת פֵּרֶק ט 
מִצְוַת עֲשֵׂה לַעֲשׂוֹת כָּל הָאֲשָׁמוֹת, כְּמִצְוָתָן הָאֲמוּרָה בַּתּוֹרָה.
וְכֵיצַד מַעֲשֵׂה הָאֲשָׁמוֹת: בֵּין אָשָׁם וַדַּאי בֵּין אָשָׁם תָּלוּי, שׁוֹחֵט וְזוֹרֵק הַדָּם כְּמוֹ שֶׁבֵּאַרְנוּ.
וּמַפְשִׁיט, וּמוֹצִיא הָאֵמוּרִין, וּמוֹלְחָן, וְזוֹרְקָן עַל גַּבֵּי הָאִשִּׁים; וְאִם רָצָה לְהוֹלִיכָן בִּכְלִי, מוֹלִיךְ.
וּשְׁאָר בְּשָׂרָם--נֶאֱכָל לְזִכְרֵי כְּהֻנָּה בָּעֲזָרָה, כַּחַטָּאת.

אֲשַׁם מְצֹרָע--יֵשׁ בְּקַבָּלַת דָּמוֹ שִׁנּוּי, כְּמוֹ שֶׁיִּתְבָּאַר בְּהִלְכּוֹת מְחֻסְּרֵי כַּפָּרָה; וְאַף עַל פִּי כֵן שְׁאָר מַעֲשָׂיו וּזְרִיקַת דָּמוֹ עַל הַמִּזְבֵּחַ וַאֲכִילָתוֹ, כִּשְׁאָר הָאֲשָׁמוֹת לְכָל דָּבָר.

עֲשִׂיַּת כָּל הַשְּׁלָמִים כְּמִצְוָתָן, מִצְוַת עֲשֵׂה; וְהֶן אַרְבָּעָה מִינִין--הָאֶחָד שֶׁלַּצִּבּוּר, וְהַשְּׁלוֹשָׁה שַׁלְמֵי יָחִיד.
וְכֵיצַד מַעֲשֵׂה שַׁלְמֵי צִבּוּר: שׁוֹחֵט וְזוֹרֵק הַדָּם כְּמוֹ שֶׁבֵּאַרְנוּ; וּמַפְשִׁיט, וּמוֹצִיא הָאֵמוּרִין, וּמוֹלְחָן, וּמַקְטִירָן.
וְהַשְּׁאָר--נֶאֱכָל לְזִכְרֵי כְּהֻנָּה בָּעֲזָרָה כַּחַטָּאת וְכָאָשָׁם, מִפְּנֵי שְׁהֶן קָדְשֵׁי קֳדָשִׁים כְּמוֹ שֶׁבֵּאַרְנוּ.

 שַׁלְמֵי יָחִיד, שְׁלוֹשָׁה מִינִין: הָאֶחָד--הוּא הַבָּא שְׁלָמִים בְּלֹא לֶחֶם, כְּגוֹן שַׁלְמֵי חֲגִיגָה וְשִׂמְחָה; וְזֶה הוּא הַנִּקְרָא שְׁלָמִים.
וְהַשֵּׁנִי--שְׁלָמִים הַבָּאִים עִם הַלֶּחֶם, בְּנֶדֶר אוֹ נְדָבָה; וְזֶה הוּא הַנִּקְרָא תּוֹדָה, וְאוֹתוֹ הַלֶּחֶם נִקְרָא לֶחֶם תּוֹדָה.
וְהַמִּין הַשְּׁלִישִׁי--שְׁלָמִים שֶׁמַּקְרִיב הַנָּזִיר בְּיוֹם מְלֹאת, וְהֶם בָּאִים עִם לֶחֶם; וְזֶה הוּא הַנִּקְרָא אֵיל נָזִיר.

 וְכֵיצַד מַעֲשֵׂה שְׁלָשְׁתָּן: שׁוֹחֵט וְזוֹרֵק הַדָּם כְּמוֹ שֶׁבֵּאַרְנוּ; וּמַפְשִׁיט, וּמוֹצִיא הָאֵמוּרִין, וְאַחַר כָּךְ מְנַתֵּחַ אֶת הַבָּשָׂר.
וּמַפְרִישׁ הֶחָזֶה וְשׁוֹק הַיָּמִין, וְנוֹתֵן הָאֵמוּרִין עִם הֶחָזֶה וְהַשּׁוֹק עַל יְדֵי הַבְּעָלִים, וְכוֹהֵן מַנִּיחַ יָדוֹ תַּחַת יְדֵי הַבְּעָלִים, וּמֵנִיף הַכֹּל לִפְנֵי ה' בַּמִּזְרָח.
וְכֵן כָּל הַטָּעוּן תְּנוּפָה, בַּמִּזְרָח מְנִיפִין אוֹתוֹ.
וְכֵיצַד הוּא מֵנִיף--מוֹלִיךְ וּמֵבִיא, מַעֲלֶה וּמוֹרִיד.

וְאִם הָיָה הַקָּרְבָּן תּוֹדָה--לוֹקֵחַ מִן הַלֶּחֶם הַבָּא עִמָּהּ אֶחָד מֵעֲשָׂרָה, וּמַנִּיחוֹ עִם הֶחָזֶה וְהַשּׁוֹק וְהָאֵמוּרִין, וּמֵנִיף הַכֹּל עַל יְדֵי הַבְּעָלִים כְּמוֹ שֶׁבֵּאַרְנוּ.

 וְכֵיצַד מַנִּיחִין עַל יְדֵי הַבְּעָלִים: נוֹתֵן אֶת הַחֲלָבִים עַל יְדֵי הַבְּעָלִים, וְחָזֶה וְשׁוֹק לְמַעְלָה, וּשְׁתֵּי הַכְּלָיוֹת וְיוֹתֶרֶת הַכָּבֵד לְמַעְלָה מֵהֶם; וְאִם יֵשׁ שָׁם לֶחֶם, מַנִּיחַ הַלֶּחֶם לְמַעְלָה.
וּמֵנִיף הַכֹּל.

 הָיָה הַקָּרְבָּן אֵיל נָזִיר--מוֹצִיא הָאֵמוּרִין, וּמַפְרִישׁ חָזֶה וְשׁוֹק, וּמְבַשֵּׁל שְׁאָר הָאַיִל בַּעֲזֶרֶת הַנָּשִׁים.
וְלוֹקֵחַ הַכּוֹהֵן הַזְּרוֹעַ בְּשֵׁלָה מִן הָאַיִל, עִם אֶחָד מֵעֲשָׂרָה מִן הַלֶּחֶם הַבָּא עִמּוֹ, עִם הֶחָזֶה וְהַשּׁוֹק וְהָאֵמוּרִין, וּמַנִּיחַ הַכֹּל עַל יְדֵי הַנָּזִיר; וְהַכּוֹהֵן מַנִּיחַ יָדָיו תַּחַת יְדֵי הַבְּעָלִים, וּמֵנִיף הַכֹּל כְּמוֹ שֶׁבֵּאַרְנוּ.

 אֵיזֶה הוּא חָזֶה--כָּל הָרוֹאֶה אֶת הַקַּרְקָע לְמַעְלָה עַד הַצַּוָּאר, לְמַטָּה עַד הַכָּרֵס; וְחוֹתֵךְ עִמָּהּ שְׁתֵּי צְלָעוֹת, אִלַּךְ וְאִלַּךְ.
וְאֵיזֶה הוּא זְרוֹעַ--מִן הַפֵּרֶק שֶׁלְּאַרְכֻּבָּה עַד הַכַּף שֶׁלַּיָּד, שְׁהֶם שְׁנֵי אֵבָרִים מְעוּרִין זֶה בְּזֶה.
הַזְּרוֹעַ הָאֲמוּרָה, הִיא זְרוֹעַ שֶׁלְּיָמִין; וּכְנֶגְדָּהּ בָּרֶגֶל, הוּא הַשּׁוֹק הָאֲמוּרָה בְּכָל מָקוֹם.

 וְאַחַר שֶׁמְּנִיפִין, מוֹלֵחַ הָאֵמוּרִין, וּמַקְטִירָן עַל גַּבֵּי הַמִּזְבֵּחַ; אֲבָל הֶחָזֶה וְהַשּׁוֹק נֶאֱכָל לַכּוֹהֲנִים, שֶׁנֶּאֱמָר "כִּי אֶת-חֲזֵה הַתְּנוּפָה וְאֵת שׁוֹק הַתְּרוּמָה ..." ; וּשְׁאָר הַשְּׁלָמִים, נֶאֱכָל לַבְּעָלִים.
וְאֵין הַכּוֹהֲנִים זוֹכִין בְּחָזֶה וְשׁוֹק, אֵלָא לְאַחַר הֶקְטֵר הָאֵמוּרִין.

 וְכֵן הַלֶּחֶם שֶׁמֵּנִיף בְּתוֹדָה וּבְאֵיל נָזִיר, וְהַזְּרוֹעַ הַבְּשֵׁלָה--נֶאֱכָלִין לַכּוֹהֲנִים; וּשְׁאָר הַלֶּחֶם עִם שְׁאָר הַבָּשָׂר, נֶאֱכָל לַבְּעָלִים.
וְהַלֶּחֶם שֶׁמֵּנִיף עִם הֶחָזֶה וְהַשּׁוֹק, הֶם הַנִּקְרָאִין מוּרָם מִתּוֹדָה; וְהַזְּרוֹעַ בְּשֵׁלָה עִם הֶחָזֶה וְהַשּׁוֹק עִם הַלֶּחֶם שֶׁמֵּנִיף, הֶם הַנִּקְרָאִין מוּרָם מֵאֵיל נָזִיר.

 הַלֶּחֶם הַמּוּרָם מִן הַתּוֹדָה, סְפֵק תְּרוּמָה הוּא; לְפִיכָּךְ אֵין חַיָּבִין עָלָיו מִיתָה וְחֹמֶשׁ כִּתְרוּמָה, וְאֵינוּ מְדַמֵּעַ כִּתְרוּמָה.
הָיָה בַּעַל הַתּוֹדָה כּוֹהֵן--הֲרֵי שְׁאָר הַלֶּחֶם נֶאֱכָל לַבְּעָלִים, כְּתוֹדַת יִשְׂרָאֵל, שְׁאֵין הַלֶּחֶם הַבָּא עִם הַתּוֹדָה אוֹ עִם אֵיל נָזִיר, קָרוּי מִנְחָה.

 שְׁנַיִם שֶׁהֵבִיאוּ שְׁלָמִים בְּשֻׁתָּפוּת, הָאֶחָד מֵנִיף בִּרְשׁוּת חֲבֵרוֹ; אַפִלּוּ הֶם מֵאָה, אֶחָד מֵנִיף עַל יְדֵי כֻּלָּן: מַה שְׁאֵין כֵּן בַּסְּמִיכָה.
הָיְתָה אִשָּׁה בַּעֲלַת הַקָּרְבָּן--אֵינָהּ מְנִיפָה, אֲבָל הַכּוֹהֵן מֵנִיף, שֶׁקָּרְבָּנָהּ טָעוּן תְּנוּפָה, וְהִיא פְּסוּלָה לַתְּנוּפָה.
וּלְעוֹלָם אֵין אִשָּׁה מְנִיפָה אֵלָא הַסּוֹטָה וְהַנְּזִירָה בִּלְבָד, כְּמוֹ שֶׁבֵּאַרְנוּ; וּתְנוּפָה קוֹדֶמֶת לַהַגָּשָׁה, בְּכָל מָקוֹם.

 כֵּיצַד הוּא הַלֶּחֶם שֶׁמֵּבִיא עִם הַתּוֹדָה: לוֹקֵחַ עֶשְׂרִים עִשָּׂרוֹן סֹלֶת, וְעוֹשֶׂה מֵהֶם עֲשָׂרָה עֶשְׂרוֹנִים חָמֵץ וַעֲשָׂרָה מַצָּה; הָעֲשָׂרָה שֶׁלְּחָמֵץ, עוֹשֶׂה אוֹתָם עֶשֶׂר חַלּוֹת.
וְכֵיצַד מְחַמְּצָן: מֵבִיא שְׂאוֹר כְּדֵי חִמּוּצָן, וְנוֹתְנוֹ לְתוֹךְ הַמִּדָּה, וּמְמַלֵּא אֶת הַמִּדָּה.
אַף עַל פִּי שֶׁסּוֹפָהּ לִהְיוֹת חֲסֵרָה אוֹ יְתֵרָה, מִפְּנֵי הַשְּׂאוֹר, שֶׁפְּעָמִים יִהְיֶה עָבֶה וְקָשֶׁה, וּפְעָמִים רַךְ--אֵין מַשְׁגִיחִין אֵלָא עַל מִדָּתָהּ עַתָּה, וַהֲרֵי הוּא מוֹדֵד עִשָּׂרוֹן עִשָּׂרוֹן שְׁלֵמִים.

וְהָעֲשָׂרָה עֶשְׂרוֹנִים שֶׁלְּמַצָּה--עוֹשֶׂה מֵהֶן שְׁלוֹשִׁים חָלּוֹת שֹׁווֹת, עֶשֶׂר חַלּוֹת מִכָּל מִין: עֶשֶׂר חַלּוֹת מַאֲפֵה תַּנּוּר, וְעֶשֶׂר חַלּוֹת רְקִיקִין, וְעֶשֶׂר חַלּוֹת מֻרְבֶּכֶת.
וְכֵיצַד הִיא הַמֻּרְבֶּכֶת--חוֹלֵט אוֹתָהּ בְּרוֹתְחִין, וְאוֹפֶה אוֹתָהּ מְעַט, וְאַחַר כָּךְ קוֹלֶה אוֹתָהּ בַּשֶּׁמֶן עַל הַלְּפָס וְכַיּוֹצֶא בּוֹ, כְּדֶרֶךְ שֶׁקּוֹלִין הַסֻּפְגָנִין; וּמַרְבִּין בְּשַׁמְנָהּ.
וְזֶה הוּא הָרִבּוּךְ הָאָמוּר בְּכָל מָקוֹם.

 וּבְכַמָּה שֶׁמֶן הוּא עוֹשֶׂה הַשְּׁלוֹשָׁים חַלּוֹת, בַּחֲצִי לוֹג שֶׁמֶן; וְשֵׁעוּר זֶה, הֲלָכָה לְמֹשֶׁה מִסִּינַי.
רְבִיעִית מִמֶּנּוּ לָרְבוּכָה, וּשְׁמִינִית לַחַלּוֹת, וּשְׁמִינִית לָרְקִיקִין.
הַחַלּוֹת, לוֹתֵת הַסֹּלֶת שֶׁלָּהֶן בִּשְׁמִינִית שֶׁלְּשֶׁמֶן; וְאַחַר כָּךְ לָשׁ, וְאוֹפֶה אוֹתָן.
וְהָרְקִיקִין, מוֹשְׁחָן בַּשְּׁמִינִית שֶׁלָּהֶן אַחַר אֲפִיָּתָן.

וְהַכּוֹהֵן לוֹקֵחַ מִן הַכֹּל אַרְבַּע חַלּוֹת--אַחַת מִכָּל מִין, שֶׁנֶּאֱמָר "אֶחָד מִכָּל-קָרְבָּן" .
וְלַחְמֵי תּוֹדָה שֶׁאָפָה אוֹתָן אַרְבַּע חַלּוֹת, יָצָא--לֹא נֶאֱמָר אַרְבָּעִים אֵלָא לְמִצְוָה.
וְהוּא שֶׁיַּפְרִישׁ הַחַלָּה שֶׁלָּהֶן, אַחַת מִכָּל קָרְבָּן כִּשְׁהֶן בָּצֵק--שְׁאֵין מַפְרִישִׁין פְּרוּסָה: שֶׁנֶּאֱמָר "אֶחָד מִכָּל-קָרְבָּן", שֶׁלֹּא יִטֹּל פְּרָס.

 וְכֵיצַד הוּא הַלֶּחֶם הַבָּא עִם אֵיל נָזִיר: לוֹקֵחַ שִׁשָּׁה עֶשְׂרוֹנוֹת וּשְׁנֵי שְׁלִישֵׁי עִשָּׂרוֹן, וְעוֹשֶׂה מֵהֶן עֶשְׂרִים חַלּוֹת שֹׁווֹת; וְכֻלָּן מַצָּה--עֲשָׂרָה רְקִיקִין מְשׁוּחִין בַּשֶּׁמֶן, וְעֶשֶׂר חַלּוֹת לוֹתֵת הַסֹּלֶת שֶׁלָּהֶן בַּשֶּׁמֶן.
וְהַכֹּל מַאֲפֵה תַּנּוּר.
וְשֶׁמֶן שֶׁלָּהֶן רְבִיעִית; וְשֵׁעוּר זֶה, הֲלָכָה לְמֹשֶׁה מִסִּינַי.
וְהַכּוֹהֵן לוֹקֵחַ מֵהֶן שְׁתֵּי חַלּוֹת, אַחַת מִכָּל מִין.

 שְׁנֵי מִינֵי לֶחֶם שֶׁבַּנָּזִיר, וְאַרְבָּעָה מִינֵי לֶחֶם שֶׁבַּתּוֹדָה--מְעַכְּבִין זֶה אֶת זֶה.
וּמַעֲשֵׂה הַלֶּחֶם שֶׁלִּשְׁנֵיהֶן, חוּץ לָעֲזָרָה.

 כֵּיצַד מַעֲשֵׂה הַבְּכוֹר וְהַמַּעֲשֵׂר וְהַפֶּסַח: אַחַר שֶׁזּוֹרֵק דָּמָן כְּמוֹ שֶׁבֵּאַרְנוּ, מַפְשִׁיט, וּמוֹצִיא הָאֵמוּרִין, וּמוֹלְחָן, וּמַקְטִירָן.
וּשְׁאָר בְּשַׂר הַבְּכוֹר, נֶאֱכָל לַכּוֹהֲנִים; וּשְׁאָר בְּשַׂר הַמַּעֲשֵׂר, נֶאֱכָל לִבְעָלָיו.
וְהַפֶּסַח--נֶאֱכָל לִמְנוּיָיו כְּהִלְכּוֹתָיו, כְּמוֹ שֶׁיִּתְבָּאַר בְּהִלְכּוֹת הַפֶּסַח.

הִלְכּוֹת מַעֲשֵׂה הַקָּרְבָּנוֹת פֵּרֶק י 
אֲכִילַת הַחַטָּאת וְהָאָשָׁם--מִצְוַת עֲשֵׂה, שֶׁנֶּאֱמָר "וְאָכְלוּ אֹתָם אֲשֶׁר כֻּפַּר בָּהֶם" : הַכּוֹהֲנִים אוֹכְלִים, וּבְעָלִים מִתְכַּפְּרִים.
וְהוּא הַדִּין לִשְׁאָר הַקֳּדָשִׁים שֶׁאוֹכְלִין הַכּוֹהֲנִים, שֶׁאֲכִילָתָן מִצְוָה.
וְכֵן אֲכִילַת שְׁיַרֵי הַמְּנָחוֹת--מִצְוַת עֲשֵׂה, שֶׁנֶּאֱמָר "וְהַנּוֹתֶרֶת מִמֶּנָּה, יֹאכְלוּ אַהֲרֹן וּבָנָיו" .

 וְאֵין חַטָּאת וְאָשָׁם וּשְׁיַרֵי מְנָחוֹת נֶאֱכָלִין אֵלָא לְזִכְרֵי כְּהֻנָּה, בָּעֲזָרָה; וְאִם נֶאְכְלוּ בַּהֵיכָל--נֶאְכְלוּ, שֶׁנֶּאֱמָר "לְכָל-מִנְחָתָם וּלְכָל-חַטָּאתָם, וּלְכָל-אֲשָׁמָם ...
בְּקֹדֶשׁ הַקֳּדָשִׁים, תֹּאכְלֶנּוּ; כָּל-זָכָר יֹאכַל אֹתוֹ" .
וְכֵן שַׁלְמֵי צִבּוּר, הֲרֵי הֶן כְּחַטָּאת וּכְאָשָׁם כְּמוֹ שֶׁבֵּאַרְנוּ.

 חָזֶה וְשׁוֹק שֶׁלִּשְׁלָמִים--נֶאֱכָל לַכּוֹהֲנִים זְכָרִים וּנְקֵבוֹת, שֶׁנֶּאֱמָר בָּהֶם "לְךָ נְתַתִּים וּלְבָנֶיךָ וְלִבְנֹתֶיךָ" ; וְכֵן הַמּוּרָם מִתּוֹדָה וְהַמּוּרָם מֵאֵיל נָזִיר, שֶׁנֶּאֱמָר "כֹּל תְּרוּמֹת הַקֳּדָשִׁים, אֲשֶׁר יָרִימוּ בְנֵי-יִשְׂרָאֵל לַה'--נָתַתִּי לְךָ וּלְבָנֶיךָ וְלִבְנֹתֶיךָ" .
וְכֵן הַבְּכוֹר, שֶׁהֲרֵי נֶאֱמָר בּוֹ "וּבְשָׂרָם, יִהְיֶה-לָּךְ: כַּחֲזֵה הַתְּנוּפָה וּכְשׁוֹק הַיָּמִין" .
וְכָל אֵלּוּ הַנֶּאֱכָלִים לַכּוֹהֲנוֹת--נֶאֱכָלִים לְעַבְדֵי הַכּוֹהֲנִים וְלִנְשֵׁיהֶם, כִּתְרוּמָה.

וְכֻלָּן נֶאֱכָלִים בְּכָל הָעִיר, שֶׁנֶּאֱמָר "אֵת חֲזֵה הַתְּנוּפָה וְאֵת שׁוֹק הַתְּרוּמָה, תֹּאכְלוּ בְּמָקוֹם טָהוֹר" : לֹא נֶאֱמָר בָּהֶן בְּמָקוֹם קָדוֹשׁ, שְׁהִיא הָעֲזָרָה; אֵלָא "טָהוֹר", שְׁהוּא כָּל מַחֲנֵה יִשְׂרָאֵל--שֶׁכְּנֶגְדּוֹ לְדוֹרוֹת, יְרוּשָׁלַיִם.
וְהוּא הַדִּין לְמַעֲשֵׂר וּפֶסַח, שֶׁהֲרֵי הֶן קֳדָשִׁים קַלִּים כַּשְּׁלָמִים.
וְהַחַלּוֹנוֹת וְעֹבִי הַחוֹמָה, כְּלִפְנִים.

 הַשְּׁלָמִים--נֶאֱכָלִים בְּיוֹם הַזְּבִיחָה, וְכָל הַלַּיְלָה, וְכָל יוֹם הַמָּחֳרָת עַד שֶׁתִּשְׁקַע הַחַמָּה: שֶׁנֶּאֱמָר "בְּיוֹם הַקְרִיבוֹ אֶת-זִבְחוֹ, יֵאָכֵל; וּמִמָּחֳרָת ...
וְאִם הֵאָכֹל יֵאָכֵל מִבְּשַׂר-זֶבַח שְׁלָמָיו בַּיּוֹם הַשְּׁלִישִׁי" .
נִמְצֵאתָ לָמֵד שְׁהֶן נֶאֱכָלִין לִשְׁנֵי יָמִים וְלַיְלָה אֶחָד, בֵּין חֵלֶק הַכּוֹהֲנִים בֵּין חֵלֶק הַבְּעָלִים; וְהוּא הַדִּין לִבְכוֹר וּמַעֲשֵׂר, שֶׁהֲרֵי הֶן קֳדָשִׁים קַלִּים כַּשְּׁלָמִים.

 אֲבָל הַתּוֹדָה--אַף עַל פִּי שְׁהִיא קֳדָשִׁים קַלִּים, אֵינָהּ נֶאֱכֶלֶת אֵלָא בְּיוֹם הַזְּבִיחָה עִם הַלַּיְלָה: שֶׁנֶּאֱמָר בָּהּ "בְּיוֹם קָרְבָּנוֹ, יֵאָכֵל: לֹא-יַנִּיחַ מִמֶּנּוּ, עַד-בֹּקֶר" .
וְכֵן אֵיל הַנָּזִיר וְהַלֶּחֶם הַבָּא עִמָּהֶן, כַּיּוֹצֶא בָּהֶן--בֵּין חֵלֶק הַכּוֹהֲנִים, בֵּין חֵלֶק הַבְּעָלִים.
וְהוּא הַדִּין לְחַטָּאת וּלְאָשָׁם וּלְשַׁלְמֵי צִבּוּר וְלִשְׁיַרֵי מְנָחוֹת, שֶׁהַכֹּל נֶאֱכָל לְיוֹם וְלַיְלָה--שֶׁנֶּאֱמָר "בְּיוֹם קָרְבָּנוֹ, יֵאָכֵל", כָּל הַקָּרְבָּנוֹת בְּמַשְׁמָע: חוּץ מִן הַשְּׁלָמִים, שֶׁפֵּרַשׁ בָּהֶן הַכָּתוּב; וּבְכוֹר וּמַעֲשֵׂר, הַדּוֹמִים לָהֶם.

 כָּל אֵלּוּ הַנֶּאֱכָלִין לְיוֹם וְלַיְלָה--דִּין תּוֹרָה, שְׁהֶן נֶאֱכָלִין עַד שֶׁיַּעֲלֶה עַמּוּד הַשַּׁחַר; וּכְדֵי לְהַרְחִיק מִן הָעֲבֵרָה, אָמְרוּ חֲכָמִים שְׁאֵינָן נֶאֱכָלִין אֵלָא עַד חֲצוֹת הַלַּיְלָה.

 כָּל הַקָּרְבָּנוֹת, בֵּין קָדְשֵׁי קֳדָשִׁים בֵּין קֳדָשִׁים קַלִּים--אֵין אוֹכְלִין אוֹתָם אֵלָא הַטְּהוֹרִים, הַמּוּלִין: אַפִלּוּ הִעְרִיב שִׁמְשׁוֹ, וְלֹא הֵבִיא כַּפָּרָתוֹ--אֵינוּ אוֹכֵל בַּקֳּדָשִׁים.
וְהַטֻּמְטוֹם אָסוּר לֶאֱכֹל בַּקֳּדָשִׁים, לְפִי שְׁהוּא סְפֵק עָרֵל; אֲבָל הָאַנְדְּרֻגִּינוֹס, יֵרָאֶה לִי שְׁהוּא אוֹכֵל בִּקְדָשִׁים קַלִּים.

 וּמֻתָּר לֶאֱכֹל אֶת הַקֳּדָשִׁים, בְּכָל מַאֲכָל; אַפִלּוּ הַכּוֹהֲנִים מֻתָּרִין לֶאֱכֹל חֶלְקָם, בֵּין מִקֳּדָשִׁים קַלִּים בֵּין מִקָּדְשֵׁי קֳדָשִׁים--בְּכָל מַאֲכָל, וּלְשַׁנּוֹת בַּאֲכִילָתָן, וּלְאָכְלָם צְלוּיִים שְׁלוּקִים וּמְבֻשָּׁלִים; וְלָתֵת לְתוֹכָן תְּבָלִין שֶׁלְּחֻלִּין--אֲבָל לֹא תְּבָלֵי תְּרוּמָה, שֶׁלֹּא יָבִיאוּ אֶת הַתְּרוּמָה לִידֵי פְּסוּל.
וְהָעֲצָמוֹת הַנִּשְׁאָרוֹת מֻתָּרוֹת, וְעוֹשֶׂה אָדָם מֵהֶם כָּל כֵּלִים שֶׁיִּרְצֶה.

 הָיְתָה לָהֶם אֲכִילָה מוּעֶטֶת--אוֹכְלִין עִמָּהּ חֻלִּין וּתְרוּמָה, כְּדֵי שֶׁתִּהְיֶה נֶאֱכֶלֶת עִם הַשֹּׂבַע; הָיְתָה לָהֶן אֲכִילָה מְרֻבָּה--אֵין אוֹכְלִין עִמָּהּ חֻלִּין וּתְרוּמָה, כְּדֵי שֶׁלֹּא תִהְיֶה נֶאֱכֶלֶת עִם הַגַּסָּה.
וְכֵן בִּשְׁיַרֵי הַמְּנָחוֹת.

 אֵין מְבַשְּׁלִין חַטָּאת אוֹ אָשָׁם, עִם מוּרָם מִתּוֹדָה אוֹ מֵאֵיל נָזִיר--מִפְּנֵי שֶׁמְּמַעֵט בְּאוֹכְלֵיהֶן, וּבִמְקוֹם אֲכִילָתָן; וְלֹא מוּרָם מִתּוֹדָה וְאֵיל נָזִיר, עִם בְּכוֹר אוֹ עִם חָזֶה וְשׁוֹק שֶׁלִּשְׁלָמִים--מִפְּנֵי שֶׁמְּמַעֵט בִּזְמָן אֲכִילָתָן.
וְלֹא מוּרָם מִשְּׁלָמִים שֶׁלְּאֶמֶשׁ, עִם חַטָּאת וְאָשָׁם שֶׁלַּיּוֹם--מִפְּנֵי שֶׁמְּמַעֵט בְּאוֹכְלֵיהֶן, וּבִמְקוֹם אֲכִילָתָן, וּבִזְמָן אֲכִילָתָן.
אֲבָל חַטָּאת וְאָשָׁם, מִתְבַּשְּׁלִין זֶה עִם זֶה; וְתוֹדָה וְאֵיל נָזִיר, זֶה עִם זֶה; וְהַבְּכוֹר וְחָזֶה וְשׁוֹק, זֶה עִם זֶה.

חֲתִכָּה שֶׁלְּקָדְשֵׁי קֳדָשִׁים, אוֹ שֶׁלְּפִגּוּל אוֹ נוֹתָר, שֶׁנִּתְבַּשְּׁלָה עִם חֲתִכּוֹת אֲחֵרוֹת--אוֹתָן הַחֲתִכּוֹת אֲסוּרוֹת לַזָּרִים, וּמֻתָּרוֹת לַכּוֹהֲנִים.
בְּשַׂר קָדְשֵׁי קֳדָשִׁים, אוֹ בְּשַׂר קֳדָשִׁים קַלִּים, שֶׁנִּתְבַּשַּׁל עִם בְּשַׂר תַּאֲוָה--הֲרֵי בְּשַׂר הַתַּאֲוָה אָסוּר לַטְּמֵאִים, וּמֻתָּר לַטְּהוֹרִים.

 נֶאֱמָר בָּעוֹלֶה "עוֹר הָעֹלָה אֲשֶׁר הִקְרִיב, לַכֹּהֵן לוֹ יִהְיֶה" , וְנֶאֱמָר בַּחַטָּאת "הַכֹּהֵן הַמְּחַטֵּא אֹתָהּ, יֹאכְלֶנָּה" , וְנֶאֱמָר בָּאָשָׁם "לַכֹּהֵן אֲשֶׁר יְכַפֶּר-בּוֹ, לוֹ יִהְיֶה" , וְנֶאֱמָר בַּשְּׁלָמִים "לַכֹּהֵן, הַזֹּרֵק אֶת-דַּם הַשְּׁלָמִים--לוֹ יִהְיֶה" , וְנֶאֱמָר בַּמִּנְחָה "הַמַּקְרִיב אֹתָהּ, יֹאכְלֶנָּה" --אֵין הַכָּתוּב מְדַבֵּר בְּכָל אֵלּוּ אֵלָא בָּרָאוּי: שֶׁהַכּוֹהֵן הָרָאוּי לָעֲבוֹדָה, זֶה הוּא שֶׁיֵּשׁ לוֹ חֵלֶק לֶאֱכֹל; וּמִי שְׁאֵינוּ רָאוּי בְּשָׁעַת הַקָּרְבָּן, כְּגוֹן שֶׁהָיָה טָמֵא--אֵין לוֹ חֵלֶק לֶאֱכֹל, אַפִלּוּ כְּשֶׁיִּטְהַר לָעֶרֶב.
אֲבָל לְעִנְיַן חֲלֻקָּה, הַכֹּל לְאַנְשֵׁי בֵּית אָב שֶׁמַּקְרִיבִין בְּאוֹתוֹ הַיּוֹם; וְכֻלָּם חוֹלְקִים בְּכָל קָדְשֵׁי הַמִּקְדָּשׁ, אִישׁ כְּאָחִיו--בֵּין זֶה שֶׁהִקְרִיב, בֵּין אָחִיו שֶׁעִמּוֹ בַּמִּקְדָּשׁ שֶׁלֹּא הִקְרִיב.

 וְלָמָּה חִלַּק הַכָּתוּב בִּמְנָחוֹת, בֵּין מְנָחוֹת הָאֲפוּיוֹת וּמִנְחַת הַסֹּלֶת, שֶׁהֲרֵי בָּאֲפוּיוֹת הוּא אוֹמֵר "כָּל-הַמִּנְחָה, אֲשֶׁר תֵּאָפֶה בַּתַּנּוּר ...
לַכֹּהֵן הַמַּקְרִיב אֹתָהּ, לוֹ תִהְיֶה" , וּבְמִנְחַת הַסֹּלֶת הוּא אוֹמֵר "וְכָל-מִנְחָה בְלוּלָה-בַשֶּׁמֶן, וַחֲרֵבָה--לְכָל-בְּנֵי אַהֲרֹן תִּהְיֶה, אִישׁ כְּאָחִיו" : 
שֶׁהָאֲפוּיָה, כְּשֶׁחוֹלְקִין אוֹתָהּ אַנְשֵׁי בֵּית אָב--כָּל שֶׁיַּגִּיעַ לוֹ חֶלְקוֹ, אַפִלּוּ כַּזַּיִת פַּת, הֲרֵי הוּא רָאוּי לוֹ, שֶׁהֲרֵי אוֹכְלוֹ מִיָּד; אֲבָל הַסֹּלֶת, אִם יְחַלְּקוּ אוֹתָהּ בֵּינֵיהֶן--נִמְצָא מַגִּיעַ לְזֶה מְלוֹא כָּפּוֹ סֹלֶת אוֹ פָּחוּת, שְׁאֵינוּ רָאוּי לֹא לָלוּשׁ אוֹתוֹ וְלֹא לֶאֱפוֹתוֹ.
לְפִיכָּךְ הָיָה עוֹלֶה עַל הַדַּעַת שֶׁיְּחַלְּקוּ מִנְחָה כְּנֶגֶד מִנְחָה, וְלֹא יְחַלְּקוּ מִנְחָה זוֹ בִּפְנֵי עַצְמָהּ עַל כָּל אַנְשֵׁי בֵּית אָב--הֻצְרַךְ הַכָּתוּב לוֹמַר בָּהּ "לְכָל-בְּנֵי אַהֲרֹן תִּהְיֶה, אִישׁ כְּאָחִיו" , שֶׁיְּחַלְּקוּ אוֹתָהּ בִּפְנֵי עַצְמָהּ.
מִכָּאן אָמְרוּ חֲכָמִים, אֵין חוֹלְקִין מִנְחָה כְּנֶגֶד מִנְחָה, אַפִלּוּ מַעֲשֵׂה מַחֲבַת כְּנֶגֶד מַעֲשֵׂה מַחֲבַת, אוֹ סֹלֶת כְּנֶגֶד סֹלֶת; אֵלָא כָּל אַחַת וְאַחַת, חוֹלְקִין שְׁיָרֶיהָ בִּפְנֵי עַצְמָהּ.
וְכֵן אֵין חוֹלְקִין עוֹף כְּנֶגֶד עוֹף, וְלֹא חַטָּאת כְּנֶגֶד חַטָּאת, וְלֹא חָזֶה וְשׁוֹק כְּנֶגֶד חָזֶה וְשׁוֹק; אֵלָא כָּל חֵלֶק וְחֵלֶק, חוֹלְקִין אוֹתוֹ בֵּינֵיהֶן בְּשׁוֹוֶה.

אֵין הַקָּטָן חוֹלֵק אַפִלּוּ בִּקְדָשִׁים קַלִּים, אַף עַל פִּי שֶׁמֻּתָּר לְהַאֲכִילוֹ קָדְשֵׁי קֳדָשִׁים; וְכֵן אִשָּׁה וְאַנְדְּרֻגִּינוֹס--אֵין חוֹלְקִים לָהֶם בְּקָדְשֵׁי הַמִּקְדָּשׁ כְּלָל, שֶׁנֶּאֱמָר "אִישׁ כְּאָחִיו" .
אֲבָל בַּעַל מוּם--בֵּין קָבוּעַ בֵּין עוֹבֵר, בֵּין שֶׁנֻּלַּד בְּמוּמוֹ בֵּין שֶׁהָיָה תָּמִים וְנִפְסַל--חוֹלֵק וְאוֹכֵל, שֶׁנֶּאֱמָר "לֶחֶם אֱלֹהָיו, מִקָּדְשֵׁי הַקֳּדָשִׁים ..." : וְהוּא, שֶׁיִּהְיֶה רָאוּי לַאֲכִילָה; אֲבָל אִם הָיָה טָמֵא, אֵינוּ חוֹלֵק לֶאֱכֹל לָעֶרֶב.
וְכֵן כּוֹהֵן גָּדוֹל--אוֹכֵל שֶׁלֹּא בַּחֲלֻקָּה, אֵלָא נוֹטֵל כָּל מַה שֶׁיִּרְצֶה.

 כָּל הָרָאוּי לַאֲכִילַת הַקֳּדָשִׁים בְּשָׁעַת הַקָּרְבָּן, חוֹלֵק לֶאֱכֹל; וְכָל שְׁאֵינוּ רָאוּי לֶאֱכֹל בְּשָׁעַת הָעֲבוֹדָה--אַף עַל פִּי שְׁהוּא רָאוּי לָעֲבוֹדָה, וַהֲרֵי הוּא רָאוּי לֶאֱכֹל לָעֶרֶב--אֵינוּ חוֹלֵק כְּדֵי לְהַנִּיחַ חֶלְקוֹ לָעֶרֶב.
כֵּיצַד: טְבוּל יוֹם, וּמְחֻסַּר כִּפּוּרִים, וְהָאוֹנֵן בְּיוֹם הַקְּבוּרָה, בֵּין כּוֹהֵן גָּדוֹל בֵּין כּוֹהֵן הִדְיוֹט--אֵינָן חוֹלְקִין לֶאֱכֹל לָעֶרֶב.

 כָּל שְׁאֵינוּ רָאוּי לֶאֱכֹל, אֵינוּ רָאוּי לַעֲבֹד: חוּץ מִכּוֹהֵן גָּדוֹל הָאוֹנֵן--שְׁהוּא עוֹבֵד וְאֵינוּ אוֹכֵל, כְּמוֹ שֶׁבֵּאַרְנוּ.
וְכָל אִישׁ שְׁאֵינוּ רָאוּי לַעֲבֹד, אֵינוּ רָאוּי לֶאֱכֹל--חוּץ מִבַּעַל מוּם, שֶׁהֲרֵי נִתְפָּרַשׁ בַּתּוֹרָה.

 כָּל שְׁאֵין לוֹ חֵלֶק בַּבָּשָׂר, אֵין לוֹ בָּעוֹרוֹת.
אַפִלּוּ טָמֵא בְּשָׁעַת זְרִיקַת דָּמִים, וְטָהוֹר בְּשָׁעַת הֶקְטֵר חֲלָבִים--אֵינוּ חוֹלֵק בַּבָּשָׂר: שֶׁנֶּאֱמָר "הַמַּקְרִיב אֶת-דַּם הַשְּׁלָמִים, וְאֶת-הַחֵלֶב--מִבְּנֵי אַהֲרֹן: לוֹ תִהְיֶה שׁוֹק הַיָּמִין, לְמָנָה" --עַד שֶׁיִּהְיֶה טָהוֹר וְרָאוּי לָעֲבוֹדָה מִשָּׁעַת זְרִיקָה, עַד אַחַר הֶקְטֵר חֲלָבִים.

 נִטְמָא אַחַר זְרִיקָה, וְטָבַל, וַהֲרֵי הוּא טָהוֹר אַף בְּשָׁעַת הֶקְטֵר חֲלָבִים--הַדָּבָר סְפֵק אִם חוֹלֵק, אוֹ אֵינוּ חוֹלֵק; לְפִיכָּךְ אִם תָּפַס, אֵין מוֹצִיאִין מִיָּדוֹ.
קָרְבַּן צִבּוּר הַבָּא בְּטֻמְאָה--אַף עַל פִּי שֶׁהַטְּמֵאִים מַקְרִיבִין, אֵין חוֹלְקִין עִם הַטְּהוֹרִין לֶאֱכֹל לָעֶרֶב: מִפְּנֵי שְׁאֵינָן רְאוּיִין לַאֲכִילָה.

הִלְכּוֹת מַעֲשֵׂה הַקָּרְבָּנוֹת פֵּרֶק יא 
כָּל הָאוֹכֵל כַּזַּיִת מִבְּשַׂר הָעוֹלָה--בֵּין לִפְנֵי זְרִיקַת דָּמָהּ, בֵּין לְאַחַר זְרִיקַת דָּמָהּ--לוֹקֶה, שֶׁנֶּאֱמָר "לֹא-תוּכַל לֶאֱכֹל בִּשְׁעָרֶיךָ, מַעְשַׂר דְּגָנְךָ ...
וּנְדָרֶיךָ אֲשֶׁר תִּדֹּר" : מִפִּי הַשְּׁמוּעָה לָמְדוּ, שֶׁזּוֹ אַזְהָרָה לָאוֹכֵל בְּשַׂר הָעוֹלָה.
וְהַחֵלֶב שֶׁלָּעוֹלָה, וּבְשָׂרָהּ, וְהַסֹּלֶת וְהַיַּיִן וְהַשֶּׁמֶן שֶׁלִּנְסָכֶיהָ--חֲמִשְׁתָּן מִצְטָרְפִין לְכַזַּיִת.

 וְכֵן הָאוֹכֵל כַּזַּיִת מִכָּל הָאֵמוּרִין--בֵּין לִפְנֵי זְרִיקָה בֵּין לְאַחַר זְרִיקָה, בֵּין כּוֹהֵן בֵּין יִשְׂרָאֵל--לוֹקֶה, שֶׁהָאֵמוּרִין כָּלִיל לַמִּזְבֵּחַ כְּכָל הָעוֹלָה, וַהֲרֵי נֶאֱמָר בְּמִנְחַת כּוֹהֲנִים "כָּלִיל תִּהְיֶה, לֹא תֵאָכֵל" : כָּל שְׁהוּא כָּלִיל לַמִּזְבֵּחַ--אֲכִילָתוֹ בְּלֹא תַעֲשֶׂה, וְלוֹקִין עָלָיו בְּכַזַּיִת.

וְכֵן כָּל הָאוֹכֵל כַּזַּיִת מִבְּשַׂר חַטָּאוֹת הַנִּשְׂרָפוֹת--לוֹקֶה, שֶׁנֶּאֱמָר "וְכָל-חַטָּאת אֲשֶׁר יוּבָא מִדָּמָהּ אֶל-אֹהֶל מוֹעֵד ...
לֹא תֵאָכֵל; בָּאֵשׁ, תִּשָּׂרֵף" .

כָּל הָאוֹכֵל כַּזַּיִת מִבְּשַׂר הַקֳּדָשִׁים, אַפִלּוּ קֳדָשִׁים קַלִּים, קֹדֶם זְרִיקַת דָּמִים--לוֹקֶה: שֶׁנֶּאֱמָר "לֹא-תוּכַל לֶאֱכֹל בִּשְׁעָרֶיךָ, מַעְשַׂר דְּגָנְךָ ...
וְנִדְבֹתֶיךָ" --כְּלוֹמַר לֹא תוּכַל לֶאֱכֹל נִדְבוֹתֶיךָ בִּשְׁעָרֶיךָ, קֹדֶם שֶׁזּוֹרְקִין דָּמָם בְּשַׁעֲרֵי הַמָּקוֹם.
מִפִּי הַשְּׁמוּעָה לָמְדוּ שֶׁזּוֹ אַזְהָרָה לָאוֹכֵל תּוֹדָה אוֹ שְׁלָמִים, קֹדֶם זְרִיקַת דָּמִים; וְהוּא הַדִּין לִשְׁאָר הַקֳּדָשִׁים, בֵּין קַלִּים בֵּין חֲמוּרִים.
וְשִׁשָּׁה דְּבָרִים שֶׁבַּתּוֹדָה, שְׁהֶם הַחֵלֶב וְהַבָּשָׂר וְהַסֹּלֶת וְהַשֶּׁמֶן וְהַיַּיִן וְהַלֶּחֶם--כֻּלָּן מִצְטָרְפִין לְכַזַּיִת.

כָּל הָאוֹכֵל כַּזַּיִת מִבְּשַׂר קָדְשֵׁי קֳדָשִׁים חוּץ לָעֲזָרָה--לוֹקֶה, שֶׁנֶּאֱמָר "לֹא-תוּכַל לֶאֱכֹל בִּשְׁעָרֶיךָ, מַעְשַׂר דְּגָנְךָ ...
בְּקָרְךָ, וְצֹאנֶךָ" : מִפִּי הַשְּׁמוּעָה לָמְדוּ, שֶׁזּוֹ אַזְהָרָה לָאוֹכֵל מִבְּשַׂר חַטָּאוֹת וַאֲשָׁמוֹת חוּץ לָעֲזָרָה; וְהוּא הַדִּין לָאוֹכֵל קֳדָשִׁים קַלִּים חוּץ לִירוּשָׁלַיִם שְׁהוּא לוֹקֶה--שֶׁחוֹמַת יְרוּשָׁלַיִם לִקְדָשִׁים קַלִּים, כְּחוֹמַת הָעֲזָרָה לְקָדְשֵׁי קֳדָשִׁים.
וְאֶחָד בְּשַׂר חַטָּאת וְאָשָׁם, אוֹ שְׁיַרֵי מְנָחוֹת.

בְּשַׂר קָדְשֵׁי קֳדָשִׁים שֶׁיָּצָא חוּץ לְחוֹמַת הָעֲזָרָה, וּבְשַׂר קֳדָשִׁים קַלִּים שֶׁיָּצָא חוּץ לְחוֹמַת יְרוּשָׁלַיִם--נִפְסַל, וְנֶאֱסַר לְעוֹלָם.
וְאַף עַל פִּי שֶׁחָזַר לִמְקוֹמוֹ, אָסוּר לְאָכְלוֹ; וְהָאוֹכֵל מִמֶּנּוּ כַּזַּיִת--לוֹקֶה, שֶׁנֶּאֱמָר "וּבָשָׂר בַּשָּׂדֶה טְרֵפָה לֹא תֹאכֵלוּ" : כֵּיוָן שֶׁיָּצָא בָּשָׂר חוּץ לִמְחִצָּתוֹ--נַעֲשָׂה כַּטְּרֵפָה, כְּמוֹ שֶׁבֵּאַרְנוּ בְּהִלְכּוֹת מַאֲכָלוֹת אֲסוּרוֹת.
נִכְנַס בְּשַׂר קֳדָשִׁים קַלִּים לַהֵיכָל, הֲרֵי זֶה כָּשֵׁר.

 זָר שֶׁאָכַל כַּזַּיִת מִבְּשַׂר קָדְשֵׁי קֳדָשִׁים בָּעֲזָרָה אַחַר זְרִיקַת דָּמִים--לוֹקֶה, שֶׁנֶּאֱמָר "וְאָכְלוּ אֹתָם אֲשֶׁר כֻּפַּר בָּהֶם ...
וְזָר לֹא-יֹאכַל, כִּי-קֹדֶשׁ הֵם" : בִּמְקוֹם שֶׁהַכּוֹהֵן אוֹכֵל, וּבָעֵת שֶׁרָאוּי לֶאֱכֹל--אִם אֲכָלוֹ שָׁם הַזָּר, לוֹקֶה.
אֲבָל אִם אָכַל הַזָּר בְּשַׂר קָדְשֵׁי קֳדָשִׁים בַּחוּץ--לוֹקֶה מִשּׁוֹם אוֹכְלָן בַּחוּץ, לֹא מִשּׁוֹם זָר שֶׁאָכַל קֹדֶשׁ: שֶׁהֲרֵי אֵינָם רְאוּיִין שָׁם לַכּוֹהֲנִים.
וְכֵן אִם אֲכָלָן בָּעֲזָרָה קֹדֶם זְרִיקָה--לוֹקֶה מִשּׁוֹם אוֹכֵל קֹדֶם זְרִיקָה בִּלְבָד, לֹא מִשּׁוֹם זָרוּת.

 זָר שֶׁאָכַל כַּזַּיִת מֵחַטַּאת הָעוֹף, לוֹקֶה שְׁתַּיִם: אַחַת מִשּׁוֹם זָר שֶׁאָכַל אֶת הַקֹּדֶשׁ.
וְאַחַת מִשּׁוֹם אוֹכֵל נְבֵלָה, שֶׁכָּל מְלוּקָה נְבֵלָה הִיא; וּכְשֶׁהֻתְּרָה--לַכּוֹהֲנִים הֻתְּרָה, לֹא לַזָּרִים.
וַהֲרֵי הֶן שְׁנֵי אִסּוּרִין הַבָּאִין כְּאֶחָד, כְּמוֹ שֶׁבֵּאַרְנוּ.

הִלְכּוֹת מַעֲשֵׂה הַקָּרְבָּנוֹת פֵּרֶק יב 
הַמְּנָחוֹת, הֶן מִן הַקָּרְבָּנוֹת; וְהַמְּנָחוֹת הַבָּאוֹת בִּפְנֵי עַצְמָן, וְאֵינָן בָּאוֹת מִשּׁוֹם נְסָכִים--מֵהֶם מִנְחַת צִבּוּר, וּמֵהֶם מִנְחַת יָחִיד.
וְכָל הַמְּנָחוֹת, סֹלֶת חִטִּים--חוּץ מִמִּנְחַת סוֹטָה וְעֹמֶר הַתְּנוּפָה, שְׁהֶם מִן הַשְּׂעוֹרִים.

 שָׁלוֹשׁ מְנָחוֹת לַצִּבּוּר: עֹמֶר הַתְּנוּפָה--וְהוּא קָרֵב לַמִּזְבֵּחַ, כְּמוֹ שֶׁיִּתְבָּאַר.
וּשְׁתֵּי הַלֶּחֶם שֶׁמְּבִיאִין בְּיוֹם עֲצֶרֶת--וְאֵלּוּ נִקְרְאוּ מִנְחָה, וְאֵינָן קְרֵבִין לְגַבֵּי הַמִּזְבֵּחַ, וְהֶן חָמֵץ, וַעֲלֵיהֶם נֶאֱמָר "קָרְבַּן רֵאשִׁית תַּקְרִיבוּ אֹתָם, לַה'; וְאֶל-הַמִּזְבֵּחַ לֹא-יַעֲלוּ" .
וְהַמִּנְחָה הַשְּׁלִישִׁית--הוּא לֶחֶם הַפָּנִים שֶׁעוֹשִׂין בְּכָל שַׁבָּת, וְאֵינוּ קָרֵב לְגַבֵּי הַמִּזְבֵּחַ, אֵלָא כֻּלּוֹ נֶאֱכָל לַכּוֹהֲנִים, כְּמוֹ שֶׁיִּתְבָּאַר.

 וְתֵשַׁע מְנָחוֹת לַיָּחִיד, וְכֻלָּן קְרֵבִין לַמִּזְבֵּחַ; וְאֵלּוּ הֶן: מִנְחַת חוֹטֶא--וְהִיא הַמִּנְחָה שֶׁמַּקְרִיב הֶעָנִי, כְּשֶׁיִּתְחַיַּב חַטָּאת וְלֹא תַגִּיעַ יָדוֹ.
מִנְחַת סוֹטָה--וְהִיא מִנְחַת הַקְּנָאוֹת, שֶׁכְּבָר נִתְפָּרְשׁוּ מַעֲשֶׂיהָ.
הַמִּנְחָה שֶׁמַּקְרִיב כָּל כּוֹהֵן תְּחִלָּה כְּשֶׁיִּכָּנֵס לָעֲבוֹדָה, שֶׁמַּקְרִיב אוֹתָהּ בְּיָדוֹ; וְהִיא הַנִּקְרֵאת מִנְחַת חִנּוּךְ.
הַמִּנְחָה שֶׁמַּקְרִיב כּוֹהֵן גָּדוֹל בְּכָל יוֹם, וְהִיא הַנִּקְרֵאת חֲבִתִּין.
מִנְחַת הַסֹּלֶת, וְהִיא בָּאָה בְּנֶדֶר וּנְדָבָה.
מִנְחַת הַמַּחֲבַת, וְהִיא בָּאָה בְּנֶדֶר וּנְדָבָה.
מִנְחַת הַמַּרְחֶשֶׁת, וְהִיא בָּאָה בְּנֶדֶר וּנְדָבָה.
מִנְחַת מַאֲפֵה תַּנּוּר חַלּוֹת, וְהִיא בָּאָה בְּנֶדֶר וּנְדָבָה.
מִנְחַת מַאֲפֵה תַּנּוּר רְקִיקִין, וְהִיא בָּאָה בְּנֶדֶר וּנְדָבָה.

 כָּל הַמְּנָחוֹת הַקְּרֵבוֹת לְגַבֵּי הַמִּזְבֵּחַ--אֵין כָּל אַחַת מֵהֶן פְּחוּתָה מֵעִשָּׂרוֹן, וּמֵעוּטוֹ מְעַכֵּב אֶת כֻּלּוֹ; וְחָמֵשׁ מְנָחוֹת הַבָּאוֹת בְּנֶדֶר וּנְדָבָה--יֵשׁ לוֹ לְהִתְנַדַּב וְלִנְדֹּר מֵהֶן כָּל שֶׁיִּרְצֶה, אַפִלּוּ אֶלֶף עִשָּׂרוֹן.
אֲבָל מִנְחַת הָעֹמֶר, וּמִנְחַת חוֹטֶא, וּמִנְחַת קְנָאוֹת, וּמִנְחַת חִנּוּךְ, וְהַחֲבִתִּין--כָּל אַחַת מֵהֶן עִשָּׂרוֹן אֶחָד, לֹא פָּחוּת וְלֹא יָתֵר.

 כָּל הַמְּנָחוֹת הַקְּרֵבוֹת לְגַבֵּי הַמִּזְבֵּחַ--טְעוּנוֹת הַגָּשָׁה בַּמַּעְרָב כְּנֶגֶד חֻדָּהּ שֶׁלְּקֶרֶן דְּרוֹמִית מַעְרָבִית, וְאֵינָן טְעוּנוֹת תְּנוּפָה: חוּץ מִמִּנְחַת סוֹטָה, וְעֹמֶר הַתְּנוּפָה--שֶׁשְּׁתֵּיהֶן טְעוּנוֹת תְּנוּפָה וְהַגָּשָׁה.

 כָּל הַמְּנָחוֹת הַקְּרֵבוֹת לְגַבֵּי הַמִּזְבֵּחַ, טְעוּנוֹת שֶׁמֶן וּלְבוֹנָה--לוֹג שֶׁמֶן לְכָל עִשָּׂרוֹן; וְקֹמֶץ לְבוֹנָה לְכָל מִנְחָה, בֵּין שֶׁהָיְתָה עִשָּׂרוֹן אֶחָד בֵּין שֶׁהָיְתָה שִׁשִּׁים עִשָּׂרוֹן, שְׁאֵין מְבִיאִין בִּכְלִי אֶחָד יָתֵר עַל שִׁשִּׁים עִשָּׂרוֹן, כְּמוֹ שֶׁיִּתְבָּאַר: חוּץ מִמִּנְחַת קְנָאוֹת וּמִנְחַת חוֹטֶא, שֶׁנֶּאֱמָר "לֹא-יָשִׂים עָלֶיהָ שֶׁמֶן, וְלֹא-יִתֵּן עָלֶיהָ לְבֹנָה" .

 נָתַן וְהִקְרִיב--לוֹקֶה עַל הַשֶּׁמֶן בִּפְנֵי עַצְמוֹ, וְעַל הַלְּבוֹנָה בִּפְנֵי עַצְמָהּ; נָתַן כְּלִי שֶׁיֵּשׁ בּוֹ שֶׁמֶן אוֹ לְבוֹנָה עַל גַּבֶּיהָ--אֵינוּ עוֹבֵר, וְלֹא פָסַל.
מִנְחַת חִנּוּךְ וְהַחֲבִתִּין--מוֹסִיף לְכָל אַחַת מֵהֶן שֶׁמֶן, כְּמוֹ שֶׁיִּתְבָּאַר.

 כָּל הַמְּנָחוֹת הַקְּרֵבוֹת לְגַבֵּי הַמִּזְבֵּחַ נִקְמָצוֹת, מַקְטִירִין הַקֹּמֶץ כֻּלּוֹ עַל גַּבֵּי הַמִּזְבֵּחַ; וְהַשְּׁאָר, נֶאֱכָל לַכּוֹהֲנִים: חוּץ מִמִּנְחַת זִכְרֵי כְּהֻנָּה--שְׁאֵינָהּ נִקְמֶצֶת אֵלָא מַקְטִירִין אוֹתָהּ כֻּלָּהּ, שֶׁנֶּאֱמָר "וְכָל-מִנְחַת כֹּהֵן ..." .
הִנֵּה לָמַדְתָּ שֶׁמִּנְחַת חִנּוּךְ, וְהַחֲבִתִּין, וְכוֹהֵן שֶׁהֵבִיא מִנְחַת חוֹטֶא אוֹ מִנְחַת נְדָבָה--כֻּלָּן נִשְׂרָפוֹת עַל גַּבֵּי הַמִּזְבֵּחַ, וְאֵינָן נִקְמָצוֹת.

 הַכּוֹהֶנֶת--מִנְחָתָהּ נִקְמֶצֶת כְּמִנְחַת יִשְׂרָאֵל, וּשְׁיָרֶיהָ נֶאֱכָלִין.
וְלָדוֹת שֶׁנִּתְעָרְבוּ, וַהֲרֵי כָּל אֶחָד מֵהֶן סְפֵק כּוֹהֵן--מִנְחָתָם נִקְמֶצֶת כְּמִנְחַת יִשְׂרָאֵל, וְאֵינָהּ נֶאֱכֶלֶת כְּמִנְחַת כּוֹהֲנִים.
כֵּיצַד עוֹשִׂים--הַקֹּמֶץ קָרֵב בִּפְנֵי עַצְמוֹ, וְהַשְּׁיָרַיִם מִתְפַּזְּרִין עַל בֵּית הַדֶּשֶׁן.

 כָּל הַנְּשׂוּאוֹת לַכּוֹהֲנִים, בֵּין כּוֹהֶנֶת בֵּין יִשְׂרְאֵלִית--אֵין שְׁיַרֵי מִנְחוֹתֵיהֶן נֶאֱכָלִים, מִפְּנֵי חֵלֶק הַבַּעַל, וְאֵינָהּ כֻּלָּהּ לָאִשִּׁים, מִפְּנֵי חֵלֶק הָאִשָּׁה: אֵלָא הַקֹּמֶץ קָרֵב לְעַצְמוֹ, וְהַשְּׁיָרַיִם מִתְפַּזְּרִין עַל בֵּית הַדֶּשֶׁן.

הַקְּמִיצָה, בְּכָל מָקוֹם בָּעֲזָרָה; וְאִם קָמַץ בַּהֵיכָל, כְּשֵׁרָה.
וּמְקַדְּשִׁין מִנְחָה בִּכְלִי שֶׁעַל גַּבֵּי קַרְקָע, וְקוֹמְצִין מִכְּלִי שֶׁעַל גַּבֵּי קַרְקָע; וְאֵין מְקַדְּשִׁין הַקֹּמֶץ בִּכְלִי שֶׁעַל גַּבֵּי קַרְקָע.
וּמֵאֵימָתַי יֻתְּרוּ הַשְּׁיָרַיִם בַּאֲכִילָה, מִשֶּׁיִּצַּת הָאוּר בְּרֹב הַקֹּמֶץ.

 כָּל הַמְּנָחוֹת הַקְּרֵבוֹת לְגַבֵּי הַמִּזְבֵּחַ, מַצָּה; וְכֵן שְׁיַרֵי הַמְּנָחוֹת שֶׁאוֹכְלִין הַכּוֹהֲנִים--אַף עַל פִּי שְׁהֶן מֻתָּרִין לֶאֱכֹל אוֹתָן בְּכָל מַאֲכָל, וּבִדְבַשׁ--אֵין אוֹכְלִין אוֹתָהּ חָמֵץ, שֶׁנֶּאֱמָר "לֹא תֵאָפֶה חָמֵץ, חֶלְקָם" : אַפִלּוּ חֶלְקָם, לֹא יַחְמִיצוּ.
וְאִם הִחְמִיץ שְׁיָרֶיהָ, לוֹקֶה; וְהַמְּחַמֵּץ אַחַר הַמְּחַמֵּץ, חַיָּב.

וְלוֹקִין, עַל כָּל עֲשִׂיָּה וַעֲשִׂיָּה שֶׁבָּהּ.
כֵּיצַד: לָשָׁהּ חָמֵץ, אוֹ עֵרְבָהּ חָמֵץ, אוֹ קְטָפָהּ חָמֵץ, אוֹ אֲפָיָהּ חָמֵץ--לוֹקֶה: שֶׁנֶּאֱמָר "לֹא תֵעָשֶׂה, חָמֵץ" , וְנֶאֱמָר "לֹא תֵאָפֶה חָמֵץ" --לְחַיַּב עַל כָּל מַעֲשֶׂה יְחִידִי שֶׁבָּהּ.
עֲשָׂיָהּ חָמֵץ מִתְּחִלָּה וְעַד סוֹף, לוֹקֶה עַל כָּל מַעֲשֶׂה מֵהֶן.
הִנִּיחַ שְׂאוֹר עַל גַּבֵּי הָעִיסָה, וְהָלַךְ וְיָשַׁב לוֹ, וְנִתְחַמְּצָה מֵאֵלֶיהָ--לוֹקֶה, שֶׁהַנָּחַת הַשְּׂאוֹר הוּא הַמַּעֲשֶׂה.

 תִּבַּל הַשְּׁיָרַיִם בְּקֶצַח, אוֹ בְּשֻׁמְשְׁמִין, וּבְכָל מִינֵי תְּבָלִין וּשְׁמָנִים--כְּשֵׁרָה: מַצָּה הִיא, אֵלָא שֶׁנִּקְרֵאת מַצָּה מְתֻבֶּלֶת.

 הַמְּחַמֵּץ מִנְחָה פְּסוּלָה, פָּטוּר: שֶׁנֶּאֱמָר "אֲשֶׁר תַּקְרִיבוּ לַה'--לֹא תֵעָשֶׂה, חָמֵץ" --הַכְּשֵׁרָה לַה', לֹא הַפְּסוּלָה.
חִמְּצָהּ כִּשְׁהִיא כְּשֵׁרָה, וְיָצַאת לַחוּץ, וְחָזַר וְחִמְּצָהּ אַחַר שֶׁנִּפְסְלָה בִּיצִיאָתָהּ--אֵינוּ לוֹקֶה; חִמְּצָהּ בְּרֹאשׁוֹ שֶׁלַּמִּזְבֵּחַ--אֵינוּ לוֹקֶה, שֶׁנֶּאֱמָר "אֲשֶׁר תַּקְרִיבוּ", וּכְבָר קָרְבָה זוֹ, וְהִיא כְּשֵׁרָה.

 הַמְּחַמֵּץ לֶחֶם הַפָּנִים--לוֹקֶה, שֶׁנֶּאֱמָר "כָּל-הַמִּנְחָה" .
אֲבָל מִנְחַת נְסָכִים, אֵין בָּהּ מַלְקוּת: שְׁאִם גִּבְּלָהּ בַּמַּיִם, הֲרֵי נִפְסְלָה קֹדֶם שֶׁתִּתְחַמַּץ; וְאִם גִּבְּלָהּ בְּשֶׁמֶן שֶׁלִּנְסָכִים--מֵי פֵּרוֹת הֶן, וְאֵינָן מַחְמִיצִין.

 הַחִטִּים שֶׁלַּמְּנָחוֹת--אֵין לוֹתְתִין אוֹתָן, שֶׁמֶּא יַחְמִיצוּ: שֶׁהֲרֵי בַּחוּץ לוֹתְתִין אוֹתָן, וְאֵין הַכֹּל זְרִיזִין לְשָׁמְרָן.
אֲבָל מִנְחַת הָעֹמֶר--הוֹאִיל וְהִיא שֶׁלַּצִּבּוּר, לוֹתְתִין אוֹתָהּ: שֶׁהֲרֵי הַצִּבּוּר זְרִיזִין הֶן, וּמְשַׁמְּרִין אוֹתָהּ.

 כָּל הַמְּנָחוֹת הַנֶּאֱפוֹת--נִלּוֹשׁוֹת בְּפוֹשְׁרִין, וּמְשַׁמְּרָן שֶׁלֹּא יַחְמִיצוּ, הוֹאִיל וְלִישָׁתָן וַאֲפִיָּתָן בִּפְנִים, בָּעֲזָרָה: אַנְשֵׁי פְּנִים זְרִיזִין הֶן.
וּבִמְקוֹם שֶׁמְּבַשְּׁלִין קָדְשֵׁי קֳדָשִׁים--שָׁם אוֹפִין אֶת הַמְּנָחוֹת, שֶׁנֶּאֱמָר "זֶה הַמָּקוֹם אֲשֶׁר יְבַשְּׁלוּ-שָׁם הַכֹּהֲנִים ...
אֲשֶׁר יֹאפוּ אֶת-הַמִּנְחָה" .

 כָּל הַמְּנָחוֹת--טְחִינָתָן וְהַרְקָדָתָן בַּחוּץ, וְלִישָׁתָן וַעֲרִיכָתָן וַאֲפִיָּתָן בִּפְנִים; וְכָל מַעֲשֵׂיהֶן כְּשֵׁרִים בְּזָר, עַד שֶׁיָּבוֹאוּ לְבֵית הַקְּמִיצָה.
וּמַחֲבַת וּמַרְחֶשֶׁת הָיוּ בָּעֲזָרָה; וּשְׁתֵּיהֶם מִכְּלֵי הַשָּׁרֵת, וּמְקַדְּשִׁין.
וְתַנּוּר שֶׁלַּמִּקְדָּשׁ, שֶׁלְּמַתֶּכֶת הָיָה.

הִלְכּוֹת מַעֲשֵׂה הַקָּרְבָּנוֹת פֵּרֶק יג 
מִצְוַת עֲשֵׂה לַעֲשׂוֹת כָּל מִנְחָה, כְּמִצְוָתָהּ הָאֲמוּרָה בַּתּוֹרָה.
וְכֵיצַד עֲשִׂיַּת חֲבִתֵּי כּוֹהֵן גָּדוֹל: מֵבִיא עִשָּׂרוֹן שָׁלֵם, וְחוֹצֵהוּ בַּחֲצִי עִשָּׂרוֹן שֶׁבַּמִּקְדָּשׁ--שֶׁאַף עַל פִּי שְׁהִיא קְרֵבָה חֲצָיִין, אֵינָהּ מִתְקַדֶּשֶׁת לַחֲצָיִין; וּמֵבִיא עִמָּהּ שְׁלֹשֶׁת לוֹגִין שֶׁמֶן--שֶׁנֶּאֱמָר "בַּשֶּׁמֶן תֵּעָשֶׂה" , לְהוֹסִיף לָהּ שֶׁמֶן כְּנִסְכֵּי הַכֶּבֶשׂ.

וּבוֹלֵל הַסֹּלֶת בַּשֶּׁמֶן, וְחוֹלֵט אוֹתָהּ בְּרוֹתְחִין, וְלָשׁ מִכָּל חֲצִי עִשָּׂרוֹן, שֵׁשׁ חַלּוֹת; נִמְצְאוּ שְׁתֵּים עֶשְׂרֵה חַלּוֹת.
וְאַחַת אַחַת הָיוּ נַעֲשׂוֹת.
וְכֵיצַד עוֹשֶׂה: מְחַלֵּק הַשְּׁלֹשֶׁת לוֹגִין בָּרְבִיעִית שֶׁבַּמִּקְדָּשׁ, רְבִיעִית לְכָל חַלָּה; וְאוֹפֶה הַחַלָּה מְעַט, וְאַחַר כָּךְ קוֹלֶה אוֹתָהּ עַל הַמַּחֲבַת בִּשְׁאָר רְבִיעִית הַשֶּׁמֶן שֶׁלָּהּ.
וְאֵינוּ מְבַשְּׁלָהּ הַרְבֵּה--שֶׁנֶּאֱמָר "תֻּפִינֵי" , בֵּין בָּשֵׁל וְנָא.

 וְאַחַר כָּךְ חוֹלֵק כָּל חַלָּה וְחַלָּה לִשְׁנַיִם, בְּאֹמֶד--כְּדֵי שֶׁיַּקְרִיב הַחֵצִי בַּבֹּקֶר, וְהַחֵצִי בָּעֶרֶב; וְלוֹקֵחַ הַחֲצָיִין, וְכוֹפֵל כָּל אֶחָד מֵהֶן לִשְׁנַיִם, וּפוֹתֵת עַד שֶׁתִּמָּצֵא כָּל פְּתִיתָה כְּפוּלָה לִשְׁנַיִם.
וּמַקְרִיב הַחֲצָיִין עִם חֲצִי קֹמֶץ לְבוֹנָה, בַּבֹּקֶר; וְהַחֵצִי הַנִּשְׁאָר עִם חֲצִי קֹמֶץ לְבוֹנָה, בָּעֶרֶב.
וְאִם הָיְתָה מִנְחַת חִנּוּךְ--אֵינוּ חוֹצֶה אֵלָא מַקְרִיבָהּ כֻּלָּהּ כְּאַחַת, עִם קֹמֶץ לְבוֹנָה.
וּשְׁתֵּיהֶן, כָּלִיל לָאִשִּׁים.

 מִנְחַת הַסֹּלֶת כֵּיצַד הָיְתָה נַעֲשֵׂית: מֵבִיא עִשָּׂרוֹן סֹלֶת אוֹ כַּמָּה עֶשְׂרוֹנוֹת, כְּפִי נִדְרוֹ, וְשֶׁמֶן הָרָאוּי לָהּ; וּמוֹדֵד בָּעִשָּׂרוֹן שֶׁלַּמִּקְדָּשׁ, וְנוֹתֵן שֶׁמֶן בִּכְלִי, וְאַחַר כָּךְ נוֹתֵן עָלָיו אֶת הַסֹּלֶת, וְאַחַר כָּךְ נוֹתֵן שֶׁמֶן אַחֵר עַל הַסֹּלֶת, וּבוֹלֵל הַסֹּלֶת בּוֹ; וְאַחַר כָּךְ נוֹתְנָהּ בִּכְלִי שָׁרֵת, וְצָק לְתוֹכָהּ שֶׁמֶן.
וְשֶׁמֶן שֶׁנָּתַן תְּחִלָּה, עִם שֶׁמֶן הַבְּלִילָה, עִם הַשֶּׁמֶן שֶׁיָּצַק--הַכֹּל לוֹג לְעִשָּׂרוֹן.
וְנוֹתֵן עָלֶיהָ לְבוֹנָתָהּ.

 מִנְחַת הַמַּחֲבַת וְהַמַּרְחֶשֶׁת כֵּיצַד: נוֹתֵן הַשֶּׁמֶן בִּכְלִי, וְנוֹתֵן עָלָיו הַסֹּלֶת, וְנוֹתֵן עַל הַסֹּלֶת שֶׁמֶן אַחֵר, וּבוֹלֵל הַסֹּלֶת; וְאַחַר כָּךְ לָשָׁהּ בְּפוֹשְׁרִין, וְאוֹפֶה אוֹתָהּ בְּמַחֲבַת אוֹ בְּמַרְחֶשֶׁת כְּמוֹ שֶׁנָּדַר; וּפוֹתֵת אוֹתָהּ פִּתִּים, וְנוֹתְנָהּ בִּכְלִי שָׁרֵת, וְיוֹצֵק עָלֶיהָ שְׁאָר הַשֶּׁמֶן, וְנוֹתֵן לְבוֹנָתָהּ.

 מַה בֵּין מַחֲבַת לְמַרְחֶשֶׁת: מַרְחֶשֶׁת--יֵשׁ לָהּ שָׂפָה, וְהַבָּצֵק שֶׁאוֹפִין אוֹתוֹ עָלֶיהָ רַךְ, שֶׁהֲרֵי יֵשׁ לָהּ שָׂפָה וְאֵינוּ יוֹצֶא; וּמַחֲבַת--אֵין לָהּ שָׂפָה, וְהַבָּצֵק שֶׁאוֹפִין אוֹתוֹ בָּהּ קָשֶׁה, כְּדֵי שֶׁלֹּא יֵצֵא מִכָּאן וּמִכָּאן.

 מִנְחַת מַאֲפֵה תַּנּוּר כֵּיצַד: אִם חַלּוֹת הִיא--בּוֹלֵל הַסֹּלֶת בַּשֶּׁמֶן, וְלָשׁ בְּפוֹשְׁרִין, וְאוֹפֶה, וּפוֹתֵת, וְנוֹתֵן בִּכְלִי שָׁרֵת, וְנוֹתֵן עָלֶיהָ לְבוֹנָתָהּ; וְאֵין בָּהּ יְצִיקַת שֶׁמֶן, שֶׁנֶּאֱמָר "חַלּוֹת מַצֹּת בְּלוּלֹת בַּשֶּׁמֶן" .

וְאִם רְקִיקִין הִיא--לָשׁ אֶת הַסֹּלֶת בְּפוֹשְׁרִין, וּמוֹשֵׁחַ אֶת הָרְקִיקִין בַּשֶּׁמֶן, שֶׁנֶּאֱמָר "וּרְקִיקֵי מַצּוֹת מְשֻׁחִים בַּשָּׁמֶן" ; וְיֵרָאֶה לִי, שֶׁאַחַר אֲפִיָּה מוֹשֵׁחַ אוֹתָם.
וְכֵיצַד מוֹשְׁחָן: מֵבִיא לוֹג שֶׁמֶן לְכָל עִשָּׂרוֹן, וּמוֹשְׁחָן; וְחוֹזֵר וּמוֹשְׁחָן, עַד שֶׁיִּכְלֶה כָּל הַשֶּׁמֶן שֶׁבַּלּוֹג.

 כָּל אַרְבַּע מְנָחוֹת אֵלּוּ הָאֲפוּיוֹת--כְּשֶׁאוֹפִין אוֹתָן, אוֹפִין כָּל עִשָּׂרוֹן עֶשֶׂר חַלּוֹת; וְאִם רִבָּה בַּחַלּוֹת אוֹ חִסַּר, כְּשֵׁרָה.
וְכֵיצַד פּוֹתְתִין אוֹתָן: כּוֹפֵל הַחַלָּה לִשְׁנַיִם, וְהַשְּׁנַיִם לְאַרְבָּעָה, וּמַבְדִּיל--וְאִם הָיְתָה הַמִּנְחָה שֶׁלְּזִכְרֵי כְּהֻנָּה, אֵינוּ מַבְדִּיל; וּפוֹתֵת.
וְכֻלָּן, פְּתִיתָתָן כַּזֵּיתִים; וְאִם הִגְדִּיל הַפְּתִיתִין אוֹ הִקְטִינָן, כְּשֵׁרָה.

 לֹא בָלַל, לֹא פָתַת, לֹא הִגִּישׁ, לֹא מָשַׁח אֶת הָרְקִיקִין--כְּשֵׁרָה: לֹא נֶאְמְרוּ כָּל הַדְּבָרִים הָאֵלּוּ, אֵלָא לְמִצְוָה--שֶׁכָּךְ הִיא מִצְוָתָהּ.

 סֵדֶר הֲבָאַת הַמִּנְחָה כֵּיצַד: מֵבִיא אָדָם סֹלֶת מִתּוֹךְ בֵּיתוֹ בִּקְלָתוֹת שֶׁלְּכֶסֶף, וְשֶׁלְּזָהָב, אוֹ שֶׁלִּשְׁאָר מִינֵי מַתְּכוֹת--כְּלִי שְׁהוּא רָאוּי לִכְלִי שָׁרֵת.
וְאִם הָיְתָה מִנְחַת הַסֹּלֶת--נוֹתְנָהּ לִכְלִי שָׁרֵת, וּמְקַדְּשָׁהּ בִּכְלִי שָׁרֵת; וְאִם הָיְתָה מִן הַמְּנָחוֹת הַנֶּאֱפוֹת--אוֹפֶה אוֹתָהּ שָׁם בַּמִּקְדָּשׁ, וּפוֹתֵת כְּמוֹ שֶׁבֵּאַרְנוּ, וְנוֹתֵן הַפְּתִיתִין לִכְלִי שָׁרֵת.
וְנוֹתֵן עָלֶיהָ שַׁמְנָהּ וּלְבוֹנָתָהּ, וּמוֹלִיכָהּ אֵצֶל כּוֹהֵן; וְהַכּוֹהֵן מוֹלִיכָהּ אֵצֶל הַמִּזְבֵּחַ, וּמַגִּישָׁהּ בְּקֶרֶן דְּרוֹמִית מַעְרָבִית כְּנֶגֶד חֻדָּהּ שֶׁלַּקֶּרֶן, וְדַיּוֹ.

וּמְסַלֵּק אֶת כָּל לְבוֹנָתָהּ, לְצַד אֶחָד; וְקוֹמֵץ מִמְּקוֹם שֶׁנִּתְרַבָּה שַׁמְנָהּ, שֶׁנֶּאֱמָר "מִסָּלְתָּהּ וּמִשַּׁמְנָהּ" .
וְנוֹתֵן הַקֹּמֶץ לִכְלִי שָׁרֵת, וּמְקַדְּשׁוֹ בִּכְלִי שָׁרֵת; וְקֹמֶץ שֶׁחֲלָקוֹ בִּשְׁנֵי כֵּלִים, אֵינוּ קָדוֹשׁ.
וְחוֹזֵר וּמְלַקֵּט אֶת כָּל לְבוֹנָתָהּ, וְנוֹתְנָהּ עַל הַקֹּמֶץ שֶׁבַּכְּלִי, וּמַעֲלֶה אוֹתוֹ עַל גַּבֵּי הַמִּזְבֵּחַ, וּמוֹלְחוֹ, וְנוֹתֵן עַל גַּבֵּי הָאִשִּׁים מִכְּלִי שָׁרֵת.
וְאִם מִנְחַת כּוֹהֲנִים הִיא--אֵינוּ קוֹמֵץ, אֵלָא נוֹתֵן מֶלַח עַל כֻּלָּהּ, וּמַשְׁלִיךְ הַכֹּל עַל גַּבֵּי הָאִשִּׁים.

כֵּיצַד קוֹמְצִין מְנָחוֹת הַנִּקְמָצוֹת: כְּדֶרֶךְ שֶׁקּוֹמֵץ כָּל אָדָם, פּוֹשֵׁט פַּס יָדוֹ, וְקוֹמֵץ.
קָמַץ בְּרָאשֵׁי אֶצְבְּעוֹתָיו, אוֹ מִן הַצְּדָדִין--לֹא יַקְטִיר; וְאִם הִקְטִיר, הֻרְצָה.
וְאִם הוֹסִיף בַּקֹּמֶץ, כְּגוֹן שֶׁהִרְחִיק אֶצְבְּעוֹתָיו וְקָמַץ--הֲרֵי זֶה פָּסוּל.

אֵין קֹמֶץ, פָּחוּת מִכִּשְׁנֵי זֵיתִים; וּמִקְצַת הַקֹּמֶץ, מְעַכֵּב אֶת כֻּלּוֹ.
וְהַקֹּמֶץ וְהַלְּבוֹנָה, מְעַכְּבִין זֶה אֶת זֶה.
הַסֹּלֶת וְהַשֶּׁמֶן, מְעַכְּבִין זֶה אֶת זֶה.
וּמִקְצַת הַשֶּׁמֶן, מְעַכֵּב אֶת כֻּלּוֹ: אֵין פָּחוּת מִלּוֹג לְעִשָּׂרוֹן, כְּמוֹ שֶׁבֵּאַרְנוּ.

הִלְכּוֹת מַעֲשֵׂה הַקָּרְבָּנוֹת פֵּרֶק יד 
מִתְנַדֵּב אָדָם וְנוֹדֵר עוֹלָה וּשְׁלָמִים, וְכָל מִין שֶׁיִּרְצֶה מֵחֲמֵשֶׁת מִינֵי מְנָחוֹת הַבָּאִין בְּנֶדֶר וּנְדָבָה; וּמִתְנַדֵּב אוֹ נוֹדֵר מִנְחָה מִמִּנְחוֹת נְסָכִים לְבַדָּהּ, מֵאֵיזֶה מִין מִשְּׁלֹשֶׁת מִינֵי מִנְחוֹת נְסָכִים שֶׁבֵּאַרְנוּ.
וּמִתְנַדֵּב אוֹ נוֹדֵר יַיִן בִּפְנֵי עַצְמוֹ, אוֹ שֶׁמֶן בִּפְנֵי עַצְמוֹ, אוֹ לְבוֹנָה בִּפְנֵי עַצְמָהּ; אוֹ עֵצִים לַמַּעֲרָכָה--מִפְּנֵי שְׁהֶן כְּקָרְבָּן, שֶׁנֶּאֱמָר "וּלְקֻרְבַּן הָעֵצִים" .

שְׁנַיִם מִתְנַדְּבִין אוֹ נוֹדְרִין קָרְבָּן אֶחָד, עוֹלָה אוֹ שְׁלָמִים; אַפִלּוּ פְּרִידָה אַחַת שֶׁלְּתוֹרִים אוֹ בְּנֵי יוֹנָה, מְבִיאִין אוֹתָהּ בְּשֻׁתָּפוּת.
אֲבָל הַמִּנְחָה, אֵינָהּ בָּאָה בְּשֻׁתָּפוּת.
וּדְבָרִים אֵלּוּ, דִּבְרֵי קַבָּלָה הֶן.
הִנִּיחַ מִנְחָה לִשְׁנֵי בָּנָיו, וּמֵת--הֲרֵי אֵלּוּ מְבִיאִין אוֹתָהּ.

 אֵיזֶה הוּא נֶדֶר, וְאֵיזוֹ הִיא נְדָבָה: הָאוֹמֵר הֲרֵי עָלַי עוֹלָה, אוֹ הֲרֵי עָלַי שְׁלָמִים, אוֹ הֲרֵי עָלַי מִנְחָה, אוֹ הֲרֵי דְּמֵי בְּהֵמָה זוֹ עָלַי עוֹלָה אוֹ שְׁלָמִים--זֶה הוּא הַנֶּדֶר; אֲבָל הָאוֹמֵר בְּהֵמָה זוֹ אוֹ דְּמֵי בְּהֵמָה זוֹ עוֹלָה אוֹ שְׁלָמִים, אוֹ הֲרֵי הָעִשָּׂרוֹן הַזֶּה מִנְחָה--זוֹ הִיא נְדָבָה.

 מַה בֵּין נְדָרִים לִנְדָבוֹת: שֶׁהַנּוֹדֵר--אִם הִפְרִישׁ קָרְבָּנוֹ וְאָבַד אוֹ נִגְנַב, חַיָּב בְּאַחְרָיוּתוֹ עַד שֶׁיַּקְרִיב כְּמוֹ שֶׁנָּדַר; וְהַמִּתְנַדֵּב וְאָמַר זוֹ--אִם מֵת אוֹ נִגְנַב, אֵינוּ חַיָּב בְּאַחְרָיוּתוֹ.

 הָאוֹמֵר דְּמֵי שׁוֹר זֶה עָלַי עוֹלָה, וּדְמֵי בַּיִת זֶה עָלַי קָרְבָּן, וּמֵת הַשּׁוֹר, וְנָפַל הַבַּיִת--חַיָּב לְשַׁלַּם; אָמַר הֲרֵי עָלַי עוֹלָה עַל מְנַת שֶׁלֹּא אֶתְחַיַּב בְּאַחְרָיוּתָהּ, אֵינוּ חַיָּב בְּאַחְרָיוּתָהּ.

 כְּבָר בֵּאַרְנוּ שֶׁהָעוֹשֶׂה בַּיִת חוּץ לַמִּקְדָּשׁ, לְהַקְרִיב בּוֹ קָרְבָּנוֹת--אֵינוּ כְּבֵית עֲבוֹדָה זָרָה; וְהָאוֹמֵר הֲרֵי עָלַי עוֹלָה שֶׁאַקְרִיבֶנָּה בַּמִּקְדָּשׁ, וְהִקְרִיבָהּ בְּבַיִת זֶה--לֹא יָצָא.
שֶׁאַקְרִיבֶנָּה בְּבַיִת זֶה--אִם הִקְרִיבָהּ בַּמִּקְדָּשׁ, יָצָא.
הִקְרִיבָהּ בְּאוֹתוֹ הַבַּיִת, יָצָא: הֲרֵי הוּא כְּמִי שֶׁנָּדַר עוֹלָה, עַל מְנַת שֶׁלֹּא יִהְיֶה חַיָּב בְּאַחְרָיוּתָהּ; וְעָנוּשׁ כָּרֵת, עַל הַעֲלָיָתָהּ בַּחוּץ.

וְכֵן אִם אָמַר הֲרֵינִי נָזִיר, עַל מְנַת שֶׁאֲגַלַּח בְּבַיִת זֶה--אִם גִּלַּח שָׁם, יָצָא: הֲרֵי הוּא כְּמִי שֶׁנָּדַר לְצַעַר עַצְמוֹ, וַהֲרֵי צִעַר; וְאֵינָהּ נְזִירוּת.

חַטָּאת וְאָשָׁם אֵינָן בָּאִין אֵלָא עַל חֵטְא, וְאֵינָן בָּאִין בְּנֶדֶר וּנְדָבָה.
הָאוֹמֵר הֲרֵי עָלַי חַטָּאת אוֹ אָשָׁם, אוֹ שֶׁאָמַר הֲרֵי זוֹ חַטָּאת אוֹ אָשָׁם--לֹא אָמַר כְּלוּם.
הָיָה מְחֻיָּב חַטָּאת אוֹ אָשָׁם, וְאָמַר הֲרֵי זוֹ לְחַטָּאתִי אוֹ לַאֲשָׁמִי, אוֹ הֲרֵי הַמָּעוֹת הָאֵלּוּ לְחַטָּאתִי אוֹ לַאֲשָׁמִי--דְּבָרָיו קַיָּמִים.

הָאוֹמֵר קָרְבַּן מְצֹרָע זֶה, אוֹ יוֹלֶדֶת זוֹ עָלַי--אִם הָיָה אוֹתוֹ מְצֹרָע אוֹ הַיּוֹלֶדֶת עֲנִיִּים, מֵבִיא הַנּוֹדֵר קָרְבַּן עָנִי; וְאִם הָיוּ עֲשִׁירִים, מֵבִיא הַנּוֹדֵר קָרְבַּן עָשִׁיר, אַף עַל פִּי שֶׁהַנּוֹדֵר עָנִי.

הָאוֹמֵר חַטָּאתוֹ וַאֲשָׁמוֹ וְעוֹלָתוֹ וּשְׁלָמָיו שֶׁלִּפְלוֹנִי עָלַי--אִם רָצָה אוֹתוֹ פְּלוֹנִי--הֲרֵי זֶה מַנִּיחוֹ לְהַקְרִיבָן עַל יָדוֹ, וּמִתְכַּפֵּר לוֹ.
רָצָה בְּשָׁעַת הַפְרָשָׁתוֹ, וְלֹא רָצָה בְּשָׁעַת הַקְרָבָה אֵלָא חָזַר בּוֹ--בָּעוֹלָה וּבַשְּׁלָמִים--מַקְרִיבָן, וּמִתְכַּפֵּר לוֹ בָּהֶן: אַף עַל פִּי שְׁאֵינוּ רוֹצֶה עַתָּה, שֶׁהֲרֵי רָצָה בְּשָׁעַת הַפְרָשָׁה.
אֲבָל בַּחַטָּאת וְאָשָׁם--לֹא נִתְכַּפַּר לוֹ, עַד שֶׁיִּרְצֶה מִתְּחִלָּה וְעַד סוֹף.

הָאוֹמֵר הֲרֵי עָלַי כְּנִדְרֵי רְשָׁעִים, שֶׁמִּנִּדְרֵיהֶן נָזִיר וְקָרְבָּן וּשְׁבוּעָה--חַיָּב בְּכֻלָּן; כְּנִדְרֵי כְּשֵׁרִין, לֹא נִתְחַיַּב כְּלוּם.
הֲרֵי עָלַי כִּנְדָבוֹת כְּשֵׁרִין, הֲרֵי זֶה נָדַר בְּנָזִיר וּבְקָרְבָּן.
וְכָל כִּנּוּיֵי קָרְבָּן, כְּקָרְבָּן.

אֵין הַנּוֹדֵר וְלֹא הַמִּתְנַדֵּב חַיָּב, עַד שֶׁיִּהְיֶה פִּיו וְלִבּוּ שׁוֹוִין.
כֵּיצַד: הַמִּתְכַּוֵּן לוֹמַר הֲרֵי עָלַי עוֹלָה, וְאָמַר שְׁלָמִים, אוֹ שֶׁהִתְכַּוַּן לוֹמַר הֲרֵי זוֹ עוֹלָה, וְאָמַר שְׁלָמִים--לֹא אָמַר כְּלוּם.
נִתְכַּוַּן לִנְדֹּר בָּעוֹלָה, וְאָמַר קָרְבָּן, לִנְדֹּר בְּחֶרֶם, וְאָמַר הֶקְדֵּשׁ--דְּבָרָיו קַיָּמִים: שֶׁהָעוֹלָה קָרְבָּן, וְהַחֶרֶם הֶקְדֵּשׁ.
וְכֵן כָּל כַּיּוֹצֶא בְּזֶה.

בִּנְדָרִים וּנְדָבוֹת, אֵינוּ צָרִיךְ לְהוֹצִיא בִּשְׂפָתָיו; אֵלָא אִם גָּמַר בְּלִבּוֹ, וְלֹא הוֹצִיא בִּשְׂפָתָיו כְּלוּם--חַיָּב.
כֵּיצַד: גָּמַר בְּלִבּוֹ שֶׁזּוֹ עוֹלָה, אוֹ שֶׁיָּבִיא עוֹלָה--הֲרֵי זֶה חַיָּב לְהָבִיא, שֶׁנֶּאֱמָר "כֹּל נְדִיב לִבּוֹ, יְבִיאֶהָ" : בִּנְדִיבַת הַלֵּב, יִתְחַיַּב לְהָבִיא.
וְכֵן כָּל כַּיּוֹצֶא בְּזֶה מִנִּדְרֵי קֳדָשִׁים וְנִדְבוֹתָן.

 אֶחָד נְדָרִים וּנְדָבוֹת, עִם שְׁאָר הַדְּבָרִים שֶׁאָדָם חַיָּב בָּהֶן מֵעֲרָכִים וְדָמִים וּמַעַשְׂרוֹת וּמַתְּנוֹת עֲנִיִּים--מִצְוַת עֲשֵׂה מִן הַתּוֹרָה שֶׁיָּבִיא הַכֹּל בָּרֶגֶל שֶׁפָּגַע בּוֹ תְּחִלָּה, שֶׁנֶּאֱמָר "וּבָאתָ שָּׁמָּה.
וַהֲבֵאתֶם שָׁמָּה" : כְּלוֹמַר, בְּעֵת שֶׁתָּבוֹא לָחֹג, תָּבִיא כָּל מַה שֶׁאַתָּה חַיָּב בּוֹ וְתִתֵּן כָּל חוֹב שֶׁעָלֶיךָ, לְשָׁם.

הִגִּיעַ הָרֶגֶל, וְלֹא הֵבִיא--הֲרֵי זֶה בִּטַּל מִצְוַת עֲשֵׂה; עָבְרוּ עָלָיו שָׁלוֹשׁ רְגָלִים, וְלֹא הִקְרִיב קָרְבְּנוֹתָיו שֶׁנָּדַר אוֹ הִתְנַדַּב, אוֹ שֶׁלֹּא נָתַן הָעֲרָכִים וְהַחֲרָמִים וְהַדָּמִים--הֲרֵי זֶה עָבַר בְּלֹא תַעֲשֶׂה, שֶׁנֶּאֱמָר "לֹא תְאַחֵר לְשַׁלְּמוֹ" : אֵינוּ עוֹבֵר בְּלֹא תַעֲשֶׂה, עַד שֶׁיַּעַבְרוּ עָלָיו רַגְלֵי הַשָּׁנָה כֻּלָּהּ.
וְאֵין לוֹקִין עַל לָאו זֶה, לְפִי שְׁאֵין בּוֹ מַעֲשֶׂה.

 הִקְדִּישׁ בְּהֵמָה לַמִּזְבֵּחַ, וְעָבְרוּ עָלָיו שְׁנֵי רְגָלִים, וְנָפַל בָּהּ מוּם, וּפְדָיָהּ עַל גַּב בְּהֵמָה אַחֶרֶת--אֵינוּ עוֹבֵר בְּלֹא תַעֲשֶׂה, עַד שֶׁיַּעַבְרוּ עַל הָאַחֶרֶת שָׁלוֹשׁ רְגָלִים.
וְאֶחָד הָאִישׁ וְאֶחָד הָאִשָּׁה, עוֹבֶרֶת בְּבַל תְּאַחַר; אֲבָל הַיּוֹרֵשׁ, אֵינוּ עוֹבֵר בְּבַל תְּאַחַר.

 כָּל הַקָּרְבָּנוֹת שֶׁעָבְרוּ עֲלֵיהֶן שָׁלוֹשׁ רְגָלִים--לֹא נִפְסְלוּ, אֵלָא מַקְרִיבָן וּכְשֵׁרִים; וּבְכָל יוֹם וָיוֹם אַחַר הַשָּׁלוֹשׁ רְגָלִים, הוּא עוֹבֵר בְּבַל תְּאַחַר, וּבֵית דִּין מְצֻוִּין לַעֲשׂוֹתוֹ מִיָּד, עַד שֶׁיַּקְרִיב קָרְבְּנוֹתָיו בָּרֶגֶל שֶׁפָּגַע בּוֹ תְּחִלָּה.
אַף עַל פִּי שֶׁנֶּאֱמָר "לִרְצֹנוֹ" , כּוֹפִין אוֹתוֹ עַד שֶׁיֹּאמַר רוֹצֶה אֲנִי: בֵּין שֶׁנָּדַר וְלֹא הִפְרִישׁ, בֵּין שֶׁהִפְרִישׁ וְלֹא הִקְרִיב--כּוֹפִין אוֹתוֹ עַד שֶׁיַּקְרִיב.

 כָּל חַיָּבֵי עוֹלוֹת וּשְׁלָמִים, מְמַשְׁכְּנִין אוֹתָן: אַף עַל פִּי שְׁאֵין מִתְכַּפֵּר לוֹ עַד שֶׁיִּרְצֶה, שֶׁנֶּאֱמָר "לִרְצֹנוֹ" --כּוֹפִין אוֹתוֹ עַד שֶׁיֹּאמַר רוֹצֶה אֲנִי.
אֲבָל חַיָּבֵי חַטָּאוֹת וַאֲשָׁמוֹת, אֵין מְמַשְׁכְּנִין אוֹתָן--הוֹאִיל וְהֶם מְעֻכְּבֵי כַּפָּרָה, אֵין חוֹשְׁשִׁין לָהֶם שֶׁמֶּא יִפְשְׁעוּ וְיַשְׁהוּ קָרְבְּנוֹתֵיהֶן: חוּץ מֵחַטַּאת נָזִיר, הוֹאִיל וְאֵינָהּ מְעַכֶּבֶת אוֹתוֹ מִלִּשְׁתּוֹת יַיִן--שֶׁמֶּא יְאַחַר אוֹתָהּ; לְפִיכָּךְ מְמַשְׁכְּנִין אוֹתוֹ עָלֶיהָ.

הִלְכּוֹת מַעֲשֵׂה הַקָּרְבָּנוֹת פֵּרֶק טו 
הָאוֹמֵר וַלְדָהּ שֶׁלְּזוֹ עוֹלָה, וְהִיא שְׁלָמִים--דְּבָרָיו קַיָּמִים.
הִיא שְׁלָמִים, וּוַלְדָהּ עוֹלָה--אִם לְכָּךְ נִתְכַּוַּן, דְּבָרָיו קַיָּמִים; וְאִם אַחַר שֶׁגָּמַר בְּלִבּוֹ וְהוֹצִיא בִּשְׂפָתָיו שֶׁתִּהְיֶה שְׁלָמִים, חָזַר בּוֹ וְאָמַר וַלְדָהּ עוֹלָה--אַף עַל פִּי שֶׁחָזַר בּוֹ בְּתוֹךְ כְּדֵי דִּבּוּר, הֲרֵי וַלְדָהּ שְׁלָמִים: שְׁאֵין חֲזָרָה בַּהֶקְדֵּשׁ, וְאַפִלּוּ בְּתוֹךְ כְּדֵי דִּבּוּר.

הָאוֹמֵר יָדָהּ שֶׁלְּזוֹ עוֹלָה, אוֹ רַגְלָהּ שֶׁלְּזוֹ עוֹלָה--תִּמָּכֵר לְחַיָּבֵי עוֹלוֹת, וְדָמֶיהָ חֻלִּין חוּץ מִדְּמֵי אוֹתָן הָאֵבָרִים: וְהוּא שֶׁיִּהְיֶה זֶה הַמְּחֻיָּב עוֹלָה שֶׁקָּנָה אוֹתָהּ, נָדַר עוֹלָה בְּדָמִים קְצוּבִים.

הָאוֹמֵר לִבָּהּ אוֹ רֹאשָׁהּ שֶׁלְּזוֹ עוֹלָה--הוֹאִיל וְהִקְדִּישׁ דָּבָר שֶׁהַנְּשָׁמָה תְּלוּיָה בּוֹ, הֲרֵי כֻּלָּהּ עוֹלָה; הִקְדִּישׁ אֵבֶר אֶחָד מִן הָעוֹף, הֲרֵי זֶה סְפֵק אִם נִתְקַדַּשׁ כֻּלּוֹ אוֹ לֹא נִתְקַדַּשׁ.

 הָאוֹמֵר בְּהֵמָה זוֹ, חֶצְיָהּ עוֹלָה, וְחֶצְיָהּ שְׁלָמִים--קָדְשָׁה, וְאֵינָהּ קְרֵבָה; אֵלָא תִּרְעֶה עַד שֶׁיִּפֹּל בָּהּ מוּם, וְתִמָּכֵר, וְיָבִיא בַּחֲצִי דָּמֶיהָ עוֹלָה, וּבַחֲצִי דָּמֶיהָ שְׁלָמִים.
הָיָה מְחֻיָּב חַטָּאת, וְאָמַר חֶצְיָהּ חַטַּאת, וְחֶצְיָהּ עוֹלָה אוֹ שְׁלָמִים, אוֹ שֶׁאָמַר חֶצְיָהּ עוֹלָה אוֹ שְׁלָמִים, וְחֶצְיָהּ חַטַּאת--הֲרֵי זוֹ תָּמוּת, כְּמוֹ שֶׁיִּתְבָּאַר בְּחַטָּאוֹת הַמֵּתוֹת.

 בֶּהֱמַת הַשֻּׁתָּפִין שֶׁהִקְדִּישׁ אֶחָד מֵהֶן חֶצְיָהּ שֶׁלּוֹ, וְחָזַר וְלָקַח הַחֵצִי הָאַחֵר וְהִקְדִּישׁוֹ--הֲרֵי זוֹ קָדְשָׁה, וּקְרֵבָה: אַף עַל פִּי שֶׁמִּתְּחִלָּתָהּ דְּחוּיָה הָיְתָה, כְּשֶׁהִקְדִּישׁ חֶצְיָהּ--אֵין הַדָּחוּי מֵעִיקָרוֹ דָּחוּי; וְאַף עַל פִּי שְׁהוּא קְדֻשַּׁת דָּמִים, הוֹאִיל וְהִיא בַּעֲלֵי חַיִּים, אֵין בַּעֲלֵי חַיִּים נִדְחִים, וַהֲרֵי נִרְאֵית כֻּלָּהּ לַהַקְרָבָה--לְפִיכָּךְ תִּקְרַב, וְעוֹשָׂה תְּמוּרָה.

 הָאוֹמֵר דְּמֵי בְּהֵמָה זוֹ עוֹלָה, אוֹ הֲרֵי זוֹ לְעוֹלָה--אִם הָיְתָה רְאוּיָה לִקָּרֵב עוֹלָה--נִתְקַדְּשָׁה קְדֻשַּׁת הַגּוּף, וְהִיא עַצְמָהּ תִּקְרַב עוֹלָה.
וְאִם אֵינָהּ רְאוּיָה--תִּמָּכֵר, וְיָבִיא בְּדָמֶיהָ עוֹלָה.
אָמַר עַל בְּהֵמָה טְמֵאָה, וְכַיּוֹצֶא בָּהּ מֵאִסּוּרֵי הַקָּרְבָּן שְׁאֵין קְדֻשָּׁה חָלָה עֲלֵיהֶן, הֲרֵי אֵלּוּ עוֹלָה--לֹא אָמַר כְּלוּם, כְּמוֹ שֶׁבֵּאַרְנוּ בְּהִלְכּוֹת אִסּוּרֵי מִזְבֵּחַ; אָמַר הֲרֵי אֵלּוּ לְעוֹלָה--יִמָּכְרוּ, וְיָבִיא בִּדְמֵיהֶן עוֹלָה.

הָאוֹמֵר דְּמֵי פָּרָה זוֹ לְעוֹלָה כָּל שְׁלוֹשִׁים יוֹם, וּלְאַחַר שְׁלוֹשִׁים יוֹם לִשְׁלָמִים, אוֹ שֶׁאָמַר דָּמֶיהָ לִשְׁלָמִים כָּל שְׁלוֹשִׁים יוֹם, וּלְאַחַר שְׁלוֹשִׁים יוֹם לְעוֹלָה--דְּבָרָיו קַיָּמִים: וְאִם הִקְרִיב דָּמֶיהָ בְּתוֹךְ שְׁלוֹשִׁים יוֹם, מֵבִיא בָּהֶן כְּמוֹ שֶׁנָּדַר; וְאִם הִקְרִיבָן לְאַחַר שְׁלוֹשִׁים יוֹם, מֵבִיא כְּמוֹ שֶׁנָּדַר.

הָיְתָה לוֹ בְּהֵמָה מְעֻבֶּרֶת, וְאָמַר אִם יָלְדָה זָכָר, הֲרֵי הוּא עוֹלָה, וְאִם נְקֵבָה, זִבְחֵי שְׁלָמִים--יָלְדָה זָכָר, יִקְרַב עוֹלָה; יָלְדָה נְקֵבָה, תִּקְרַב זִבְחֵי שְׁלָמִים; יָלְדָה זָכָר וּנְקֵבָה--הַזָּכָר יִקְרַב עוֹלָה, וְהַנְּקֵבָה זִבְחֵי שְׁלָמִים.
יָלְדָה שְׁנֵי זְכָרִים--הָאֶחָד יִקְרַב עוֹלָה, וְהַשֵּׁנִי יִמָּכֵר לִצְרִיכֵי עוֹלָה, וְדָמָיו חֻלִּין; וְכֵן אִם יָלְדָה שְׁתֵּי נְקֵבוֹת--אַחַת תִּקְרַב שְׁלָמִים, וּשְׁנִיָּה תִּמָּכֵר לִצְרִיכֵי שְׁלָמִים, וְדָמֶיהָ חֻלִּין.

יָלְדָה טֻמְטוֹם וְאַנְדְּרֻגִּינוֹס--אֵינָן קֳדָשִׁים, וַהֲרֵי הֶן חֻלִּין כְּמוֹ שֶׁבֵּאַרְנוּ; וְהַמַּקְדִּישׁ עֹבֶר בִּמְעֵי בַּעֲלַת מוּם, וְכַיּוֹצֶא בָּהּ--הֲרֵי זֶה קָדוֹשׁ.

הִלְכּוֹת מַעֲשֵׂה הַקָּרְבָּנוֹת פֵּרֶק טז 
הַנּוֹדֵר גָּדוֹל, וְהֵבִיא קָטָן--לֹא יָצָא; נָדַר קָטָן, וְהֵבִיא גָּדוֹל--יָצָא.
כֵּיצַד: אָמַר הֲרֵי עָלַי עוֹלָה אוֹ שְׁלָמִים כֶּבֶשׂ, וְהֵבִיא אַיִל, אוֹ שֶׁנָּדַר עֵגֶל וְהֵבִיא שׁוֹר, גְּדִי וְהֵבִיא שָׂעִיר--יָצָא.
נָדַר עוֹלָה מִן הַכְּבָשִׂים, אוֹ מִן הָאֵילִים, וְהֵבִיא פִּלְגָּס--הֲרֵי זֶה סְפֵק אִם יָצָא יְדֵי נִדְרוֹ, אוֹ לֹא יָצָא; וְכֵן הַנּוֹדֵר עוֹלַת עוֹף מִן הַתּוֹרִים, אוֹ מִן בְּנֵי הַיּוֹנָה, וְהֵבִיא תְּחִלַּת הַצֵּהוּב שֶׁבְּזֶה וְשֶׁבְּזֶה--הֲרֵי זֶה סָפֵק.

נָדַר שָׁחוֹר וְהֵבִיא לָבָן, לָבָן וְהֵבִיא שָׁחוֹר, זָכָר וְהֵבִיא נְקֵבָה, נְקֵבָה וְהֵבִיא זָכָר--לֹא יָצָא.

הַנּוֹדֵר סְתָם, מֵבִיא מִן הַגְּדוֹלִים שֶׁבַּמִּין שֶׁנָּדַר; וְאִם אוֹתוֹ הַמָּקוֹם רְגִילִין לִקְרוֹת בִּסְתָם לְאֶחָד מִן הַמִּינִין, מֵבִיא כְּאַנְשֵׁי הַמָּקוֹם.
כֵּיצַד: נָדַר עוֹלָה מִן הַבָּקָר, יָבִיא שׁוֹר.
אָמַר הֲרֵי עָלַי עוֹלָה--אִם דֶּרֶךְ אַנְשֵׁי הַמָּקוֹם לִקְרוֹת עוֹלָה סְתָם, אַפִלּוּ לְעוֹלַת הָעוֹף--מֵבִיא פְּרִידָה אַחַת, תּוֹר אוֹ בֶּן יוֹנָה; וְאִם דַּרְכָּן שְׁאֵין קוֹרְאִין עוֹלָה סְתָם אֵלָא לְעוֹלַת בָּקָר, יָבִיא שׁוֹר.
וְכֵן כָּל כַּיּוֹצֶא בְּזֶה.

מִי שֶׁנָּדַר שׁוֹר אוֹ אַיִל אוֹ כֶּבֶשׂ אוֹ עֵגֶל וְכַיּוֹצֶא בָּהֶם--לֹא יָבִיא כָּחוּשׁ בְּיוֹתֵר שֶׁבְּאוֹתוֹ הַמִּין, מִפְּנֵי שֶׁדָּמָיו מוּעָטִין, וְאֵינוּ חַיָּב לְהָבִיא הַיָּפֶה הַשָּׁמֵן בְּיוֹתֵר, שְׁאֵין שָׁם לְמַעְלָה מִמֶּנּוּ; אֵלָא יָבִיא הַבֵּינוֹנִי.
וְאִם הֵבִיא הַכָּחוּשׁ, יָצָא יְדֵי נִדְרוֹ.

הָאוֹמֵר הֲרֵי עָלַי שׁוֹר שׁוֹוֶה מָנֶה--יָבִיא שׁוֹר שֶׁשּׁוֹוֶה מָנֶה בְּאוֹתוֹ מָקוֹם, חוּץ מִנְּסָכָיו; הֵבִיא שְׁנַיִם בְּמָנֶה, לֹא יָצָא.

הָאוֹמֵר שׁוֹר זֶה עוֹלָה, וְנָפַל בּוֹ מוּם--אִם רָצָה, יָבִיא בְּדָמָיו שְׁנַיִם; וְאַפִלּוּ הֵבִיא בְּדָמָיו אַיִל אֶחָד, יָצָא.
אָמַר שְׁנֵי שְׁוָרִים אֵלּוּ עוֹלָה, וְנָפַל בָּהֶם מוּם--אִם רָצָה, יָבִיא בִּדְמֵיהֶם אֶחָד.
אַיִל זֶה עוֹלָה, וְנָפַל בּוֹ מוּם--אִם רָצָה, יָבִיא בְּדָמָיו כֶּבֶשׂ; וְכֵן אִם נָדַר כֶּבֶשׂ, וְנִפְסַל--אִם רָצָה, יָבִיא בְּדָמָיו אַיִל.

אָמַר הֲרֵי עָלַי עוֹלָה, וְהִפְרִישׁ שׁוֹר, וְנִגְנַב--פּוֹטֵר עַצְמוֹ בְּשֶׂה.
אָמַר שׁוֹר זֶה וְדָמָיו עָלַי עוֹלָה, הֻקְבַּע; וְאִם נִפְסַל, לֹא יָבִיא בְּדָמָיו אֵלָא שׁוֹר.

הָאוֹמֵר אֶחָד מִכְּבָשַׂי הֶקְדֵּשׁ, וְאֶחָד מִשְּׁוָרַי הֶקְדֵּשׁ, וְהָיוּ לוֹ שְׁנַיִם--הַגָּדוֹל שֶׁבָּהֶן הֶקְדֵּשׁ.
הָיוּ שְׁלוֹשָׁה--הַגָּדוֹל שֶׁבָּהֶן הֶקְדֵּשׁ, וְחוֹשְׁשִׁין לַבֵּינוֹנִי; כֵּיצַד יַעֲשֶׂה--יַמְתִּין לַבֵּינוֹנִי עַד שֶׁיִּפֹּל בּוֹ מוּם, וְתָחוּל הַקְּדֻשָּׁה עַל הַגָּדוֹל לְבַדּוֹ.
וְאִם אָמַר שׁוֹר שֶׁבִּשְׁוָרַי הֶקְדֵּשׁ--הַגָּדוֹל שֶׁבָּהֶם הֶקְדֵּשׁ, וְאֵין חוֹשְׁשִׁין לַבֵּינוֹנִי.

פֵּרַשׁ אֶחָד מֵהֶן, וְשָׁכַח, אוֹ שֶׁאָמַר לוֹ אָבִיו, אֶחָד מֵהֶן הֶקְדֵּשׁ--הֲרֵי זֶה מַקְדִּישׁ גָּדוֹל שֶׁבָּהֶן, וְאַחַר כָּךְ יָצָא יְדֵי חוֹבָתוֹ; וְכֵן הַנּוֹדֵר עוֹלָה מִן הַבָּקָר, וְקָבַע נִדְרוֹ, וְשָׁכַח מַה קָבַע, אִם שׁוֹר אִם עֵגֶל--הֲרֵי זֶה יָבִיא שׁוֹר.
וְכֵן אִם קָבַע בַּכְּבָשִׂים, וְשָׁכַח מַה קָבַע--יָבִיא אַיִל; קָבַע בָּעִזִּים, וְשָׁכַח--יָבִיא שָׂעִיר.
שָׁכַח בְּאֵיזֶה מִין מִן הַבְּהֵמָה קָבַע עוֹלָתוֹ, יָבִיא שׁוֹר וְאַיִל וְשָׂעִיר; וְאִם נִסְתַּפַּק לוֹ שֶׁמֶּא בָּעוֹף קָבַע עוֹלָתוֹ, יוֹסִיף תּוֹר וּבֶן יוֹנָה.

נָדַר תּוֹדָה אוֹ שְׁלָמִים, וְקָבַע נִדְרוֹ בַּבָּקָר, וְשָׁכַח בְּמַה קְבָעוֹ--יָבִיא פָּר וּפָרָה; וְכֵן אִם נִסְתַּפַּק לוֹ בַּכְּבָשִׂים, יָבִיא אַיִל וְרָחֵל; נִסְתַּפַּק לוֹ בָּעִזִּים, יָבִיא שָׂעִיר וּשְׂעִירָה.
שָׁכַח בְּאֵיזֶה מִין קָבַע נִדְרוֹ--מֵבִיא פָּר וּפָרָה, אַיִל וְרָחֵל, שָׂעִיר וּשְׂעִירָה.

הָאוֹמֵר הֲרֵי עָלַי עוֹלַת עוֹף, מֵבִיא תּוֹר אוֹ בֶּן יוֹנָה; פֵּרַשׁ, וְשָׁכַח בְּאֵיזֶה מִין קָבַע נִדְרוֹ--מֵבִיא תּוֹר וּבֶן יוֹנָה.

 הָאוֹמֵר הֲרֵי עָלַי לַמִּזְבֵּחַ--יָבִיא קֹמֶץ לְבוֹנָה, שְׁאֵין לָךְ דָּבָר שֶׁקָּרֵב כֻּלּוֹ לַמִּזְבֵּחַ כְּמוֹת שְׁהוּא אֵלָא לְבוֹנָה.
פֵּרַשׁ נִדְרוֹ, וְשָׁכַח מַה פֵּרַשׁ--יָבִיא מִכָּל דָּבָר שֶׁקָּרֵב כֻּלּוֹ לַמִּזְבֵּחַ; לְפִיכָּךְ מֵבִיא עוֹלַת בְּהֵמָה, וְעוֹלַת עוֹף, וּמִנְחַת נְסָכִים, וּלְבוֹנָה, וְיַיִן בִּפְנֵי עַצְמוֹ.

 אָמַר הֲרֵי עָלַי בְּסֶלַע לַמִּזְבֵּחַ--יָבִיא כֶּבֶשׂ, שְׁאֵין לָךְ דָּבָר שֶׁקָּרֵב בְּסֶלַע לַמִּזְבֵּחַ אֵלָא כֶּבֶשׂ; פֵּרַשׁ, וְשָׁכַח מַה פֵּרַשׁ--יָבִיא בְּסֶלַע מִכָּל דָּבָר וְדָבָר שֶׁקָּרֵב לַמִּזְבֵּחַ.

 הָאוֹמֵר הֲרֵי עָלַי לְבוֹנָה, לֹא יִפְחֹת מִקֹּמֶץ.
הֲרֵי עָלַי עֵצִים--לֹא יִפְחֹת מִשְּׁנֵי גְּזָרִים, עָבְיָן כְּמָחוֹקוֹת וְאָרְכָּן אַמָּה; הֲרֵי עָלַי עֵץ--מֵבִיא גֶּזֶר אֶחָד, אָרְכּוֹ אַמָּה.
וְאִם רָצָה לְהָבִיא דְּמֵי הָעֵצִים, יָבִיא.

 מִי שֶׁנָּדַר אוֹ הִתְנַדַּב שֶׁמֶן, כֵּיצַד עוֹשִׂין בּוֹ--קוֹמֵץ מִמֶּנּוּ קֹמֶץ, וְנוֹתֵן עָלָיו מֶלַח, וְזוֹרְקוֹ עַל גַּבֵּי הָאִשִּׁים, וְהַשְּׁאָר נֶאֱכָל לַכּוֹהֲנִים כִּשְׁיַרֵי מְנָחוֹת.
וְכֵיצַד עוֹשִׂין בַּיַּיִן הַבָּא בִּפְנֵי עַצְמוֹ--נוֹתֵן עָלָיו מֶלַח, וּמְנַסְּכוֹ כֻּלּוֹ עַל גַּבֵּי הַשִּׁיתִין כְּכָל הַנְּסָכִים.
וְהַלְּבוֹנָה הַבָּאָה בִּפְנֵי עַצְמָהּ--נוֹתֵן עָלֶיהָ מֶלַח, וְכֻלָּהּ לָאִשִּׁים.

 מִי שֶׁנָּדַר נֶדֶר, לֹא יְבִיאֶנּוּ מִמְּעוֹת מַעֲשֵׂר שֵׁנִי: שֶׁהֲרֵי נִתְחַיַּב בְּקָרְבָּן זֶה; וְכָל הַמְּחֻיָּב בְּקָרְבָּן, לֹא יָבִיא קָרְבָּנוֹ אֵלָא מִן הַחֻלִּין.
אָמַר הֲרֵי עָלַי תּוֹדָה מִן הַחֻלִּין, וְלַחְמָהּ מִן הַמַּעֲשֵׂר--לֹא יָבִיא לַחְמָהּ אֵלָא מִן הַחֻלִּין: שֶׁהֲרֵי נָדַר בְּקָרְבַּן תּוֹדָה, וְהַתּוֹדָה אֵינָהּ בָּאָה אֵלָא עִם הַלֶּחֶם.

פֵּרַשׁ וְאָמַר הֲרֵי עָלַי לְהָבִיא תּוֹדָה מִמְּעוֹת מַעֲשֵׂר שֵׁנִי, וְלַחְמָהּ מִן הַחֻלִּין--יֵשׁ לוֹ לְהָבִיא כְּמוֹ שֶׁנָּדַר; וְאִם הֵבִיא הַכֹּל מִן הַחֻלִּין, יָצָא.
וְכֵן אִם פֵּרַשׁ וְאָמַר הֲרֵי עָלַי תּוֹדָה, הִיא וְלַחְמָהּ מִן הַמַּעֲשֵׂר--יָבִיא; וְלֹא יָבִיא לַחְמָהּ מֵחִטֵּי מַעֲשֵׂר שֵׁנִי--אֵלָא מִמְּעוֹת מַעֲשֵׂר שֵׁנִי, כְּמוֹ הַבְּהֵמָה שְׁהִיא מִמְּעוֹת מַעֲשֵׂר שֵׁנִי.

וְאַף עַל פִּי שֶׁפֵּרַשׁ שֶׁיָּבִיא לַחְמָהּ מִן הַמַּעֲשֵׂר, לֹא יָבִיא נְסָכֶיהָ מִמְּעוֹת מַעֲשֵׂר שֵׁנִי, שְׁאֵין הַנְּסָכִים בָּאִין לְעוֹלָם אֵלָא מִן הַחֻלִּין, כְּמוֹ שֶׁבֵּאַרְנוּ: לְפִי שֶׁנֶּאֱמָר בָּהֶן "וְהִקְרִיב הַמַּקְרִיב קָרְבָּנוֹ" --עַד שֶׁיִּהְיוּ מִשֶּׁלּוֹ, וְלֹא יִהְיֶה בָּהֶן צַד לְגָבוֹהַּ כְּלָל.

הִלְכּוֹת מַעֲשֵׂה הַקָּרְבָּנוֹת פֵּרֶק יז 
הַנּוֹדֵר מִנְחָה מַאֲפֵה תַּנּוּר--לֹא יָבִיא מַאֲפֵה כֻּפָּח, וְלֹא מַאֲפֵה רְעָפִים, וְלֹא מַאֲפֵה יוּרַת הָעַרְבָּיִים.
הָאוֹמֵר הֲרֵי עָלַי בְּמַחֲבַת, וְהֵבִיא בְּמַרְחֶשֶׁת, בְּמַרְחֶשֶׁת, וְהֵבִיא בְּמַחֲבַת--מַה שֶׁהֵבִיא הֵבִיא, וִידֵי חוֹבָתוֹ לֹא יָצָא; וְאִם אָמַר זוֹ לְהָבִיא בְּמַרְחֶשֶׁת, וְהֵבִיאָהּ בְּמַחֲבַת, אוֹ בְּמַחֲבַת, וְהֵבִיאָהּ בְּמַרְחֶשֶׁת--הֲרֵי זוֹ פְּסוּלָה.
וְכֵן כָּל כַּיּוֹצֶא בְּזֶה.

וְכֵן הָאוֹמֵר הֲרֵי עָלַי שְׁנֵי עֶשְׂרוֹנוֹת לְהָבִיאָן בִּכְלִי אֶחָד, וֶהֱבִיאָן בִּשְׁנֵי כֵּלִים, אוֹ בִּשְׁנֵי כֵּלִים, וֶהֱבִיאָן בִּכְלִי אֶחָד--מַה שֶׁהֵבִיא הֵבִיא; וִידֵי חוֹבָתוֹ לֹא יָצָא, שֶׁנֶּאֱמָר "כַּאֲשֶׁר נָדַרְתָּ לַה'" .
אֵלּוּ לְהָבִיא בִּכְלִי אֶחָד, וְהֵבִיא בִּשְׁנֵי כֵּלִים, אֵלּוּ לְהָבִיא בִּשְׁנֵי כֵּלִים, וְהֵבִיא בִּכְלִי אֶחָד--הֲרֵי אֵלּוּ פְּסוּלִין.

לֹא קְבָעָן בְּשָׁעַת הַנֶּדֶר, אֵלָא אָמַר הֲרֵי עָלַי שֵׁנִי עֶשְׂרוֹנוֹת, וּבְשָׁעַת הַפְרָשָׁה קְבָעָן וְהִפְרִישָׁן בִּשְׁנֵי כֵּלִים, וְחָזַר וֶהֱבִיאָן בִּכְלִי אֶחָד--הֲרֵי אֵלּוּ כְּשֵׁרִים: שֶׁנֶּאֱמָר "כַּאֲשֶׁר נָדַרְתָּ" , וְלֹא כַּאֲשֶׁר הִפְרַשְׁתָּ.

אָמַר הֲרֵי עָלַי שְׁנֵי עֶשְׂרוֹנוֹת לְהָבִיא בִּכְלִי אֶחָד, וְהֵבִיא בִּשְׁנֵי כֵּלִים, אָמְרוּ לוֹ בִּכְלִי אֶחָד נָדַרְתָּ--הִקְרִיבָם בִּשְׁנֵי כֵּלִים, הֲרֵי אֵלּוּ פְּסוּלִין; הִקְרִיבָם בִּכְלִי אֶחָד, הֲרֵי אֵלּוּ כְּשֵׁרִים.

 אָמַר הֲרֵי עָלַי שְׁנֵי עֶשְׂרוֹנוֹת לְהָבִיא בִּשְׁנֵי כֵּלִים, וְהֵבִיא בִּכְלִי אֶחָד, אָמְרוּ לוֹ בִּשְׁנֵי כָּלִים נָדַרְתָּ--הִקְרִיבָן בִּשְׁנֵי כֵּלִים, הֲרֵי אֵלּוּ כְּשֵׁרִים; הִקְרִיבָן בִּכְלִי אֶחָד, הֲרֵי אֵלּוּ כִּשְׁתֵּי מְנָחוֹת שֶׁנִּתְעָרְבוּ.

 הָאוֹמֵר הֲרֵי עָלַי מִנְחָה, יָבִיא אַחַת מֵחֲמֵשֶׁת מִינֵי מְנָחוֹת הַבָּאוֹת בְּנֶדֶר וּנְדָבָה; אָמַר הֲרֵי עָלַי מְנָחוֹת, יָבִיא שְׁנֵי מִינֵי מְנָחוֹת מֵחֲמִשְׁתָּן; אָמַר הֲרֵי עָלַי מִין מְנָחוֹת, יָבִיא שְׁתֵּי מְנָחוֹת מִמִּין אֶחָד.
הֲרֵי עָלַי מִינֵי מְנָחוֹת, יָבִיא שְׁתֵּי מְנָחוֹת מִשְּׁנֵי מִינִין; וְכֵן אִם אָמַר מִינֵי מִנְחָה, יָבִיא שֵׁנִי מִינִין.
קָבַע נִדְרוּ בְּמִין מֵהֶן, וּשְׁכָחוֹ--מֵבִיא חֲמִשְׁתָּן.

 אֵין הַיָּחִיד מֵבִיא מִנְחָה בִּכְלִי אֶחָד, יָתֵר מִשִּׁשִּׁים עִשָּׂרוֹן; וְאִם נָדַר יוֹתֵר מִשִּׁשִּׁים--מֵבִיא שִׁשִּׁים בִּכְלִי אֶחָד, וְהַשְּׁאָר בִּכְלִי שֵׁנִי: שְׁאֵין יְכוּלִין לְהִבָּלֵל כְּאֶחָד אֵלָא שִׁשִּׁים; אֲבָל יָתֵר עַל שִׁשִּׁים, אֵין נִבְלָלִין.
אַף עַל פִּי שְׁאֵין הַבְּלִילָה מְעַכֶּבֶת כְּמוֹ שֶׁבֵּאַרְנוּ, אָמְרוּ חֲכָמִים, כָּל הָרָאוּי לִבְלִילָה, אֵין הַבְּלִילָה מְעַכֶּבֶת בּוֹ; וְכָל שְׁאֵינוּ רָאוּי לִבְלִילָה, הַבְּלִילָה מְעַכֶּבֶת בּוֹ.

 אָמַר הֲרֵי עָלַי מֵאָה אֶחָד וְעֶשְׂרִים עִשָּׂרוֹן--מֵבִיא מֵאָה וְעֶשְׂרִים בִּשְׁנֵי כֵּלִים, שִׁשִּׁים בְּכָל כְּלִי, וּמֵבִיא עִשָּׂרוֹן אֶחָד בִּכְלִי שְׁלִישִׁי.

אָמַר הֲרֵי עָלַי עִשָּׂרוֹן, מֵבִיא עִשָּׂרוֹן אֶחָד.
הֲרֵי עָלַי עֶשְׂרוֹנוֹת, יָבִיא שְׁנַיִם; פֵּרַשׁ נִדְרוֹ, וְשָׁכַח כַּמָּה עִשָּׂרוֹן פֵּרַשׁ--יָבִיא שִׁשִּׁים עִשָּׂרוֹן בִּכְלִי אֶחָד.
שָׁכַח כַּמָּה עִשָּׂרוֹן פֵּרַשׁ, וּבְאֵיזֶה מִין קְבָעוֹ--הֲרֵי זֶה מֵבִיא שִׁשִּׁים עִשָּׂרוֹן, מִכָּל מִין וּמִין מֵחֲמִשְׁתָּן.

 קָבַע נִדְרוֹ, וְשָׁכַח כַּמָּה עֶשְׂרוֹנוֹת נָדַר וּבְכַמָּה כֵּלִים נָדַר--הֲרֵי זֶה מֵבִיא מֵאֶחָד וְעַד שִׁשִּׁים, בְּשִׁשִּׁים כְּלִי.
כֵּיצַד: מֵבִיא עִשָּׂרוֹן אֶחָד בִּכְלִי רִאשׁוֹן, וּשְׁנֵי עֶשְׂרוֹנוֹת בִּכְלִי שֵׁנִי, וּשְׁלוֹשָׁה עֶשְׂרוֹנוֹת בַּשְּׁלִישִׁי, עַד שֶׁיִּהְיוּ שִׁשִּׁים עִשָּׂרוֹן בַּכְּלִי הָאַחֲרוֹן.
וְאִם שָׁכַח אַף בְּאֵיזֶה מִין קָבַע--מֵבִיא עַל סֵדֶר זֶה שִׁשִּׁים כְּלִי, מִכָּל מִין; וְנִמְצָא מֵבִיא מִכָּל מִין, אֶלֶף וּשְׁמוֹנֶה מֵאוֹת וּשְׁלוֹשִׁים עִשָּׂרוֹן.

 הָאוֹמֵר הֲרֵי עָלַי מִנְחַת שְׂעוֹרִים, אוֹ מִנְחַת חֲצִי עִשָּׂרוֹן, אוֹ מִנְחַת שֶׁלֹּא שֶׁמֶן וּלְבוֹנָה--הֲרֵי זֶה פָּטוּר, שֶׁלֹּא הִתְנַדַּב דָּבָר שֶׁכָּמוֹהוּ מַקְרִיבִין.
אָמַר הֲרֵי עָלַי מִנְחָה מִן הַשְּׂעוֹרִים, אוֹ מִן הָעֲדָשִׁים, אוֹ מִנְחָה בְּלֹא שֶׁמֶן וּלְבוֹנָה, אוֹ מִנְחָה חֲצִי עִשָּׂרוֹן--שׁוֹאֲלִין אוֹתוֹ: אִם אָמַר לֹא נָדַרְתִּי אֵלָא עַל דַּעַת שֶׁמֻּתָּר לְהַקְרִיב כְּזֶה, וְאִלּוּ יָדַעְתִּי שְׁאֵין מַקְרִיבִין אֵלָא עִשָּׂרוֹן שָׁלֵם סֹלֶת בְּשֶׁמֶן וּלְבוֹנָה, לֹא הָיִיתִי נוֹדֵר--הֲרֵי זֶה פָּטוּר; וְאִם אָמַר אִלּוּ הָיִיתִי יוֹדֵעַ, הָיִיתִי נוֹדֵר כְּדֶרֶךְ שֶׁמַּקְרִיבִין--הֲרֵי זֶה חַיָּב לְהַקְרִיב כְּדֶרֶךְ שֶׁמַּקְרִיבִין.

 נָדַר עִשָּׂרוֹן וּמֶחְצָה, וְאָמַר אִלּוּ הָיִיתִי יוֹדֵעַ, הָיִיתִי נוֹדֵר כְּדֶרֶךְ הַמִּתְנַדְּבִין--הֲרֵי זֶה מֵבִיא שְׁנַיִם.
אָמַר הֲרֵי עָלַי קֶמַח, אוֹ הֲרֵי עָלַי חֲצִי עִשָּׂרוֹן, וְלֹא הִזְכִּיר שֵׁם מִנְחָה--הֲרֵי זֶה פָּטוּר, כְּמִי שֶׁלֹּא נָדַר מֵעוֹלָם.

וְכֵן הָאוֹמֵר הֲרֵי עָלַי תּוֹדָה בְּלֹא לֶחֶם, זֶבַח בְּלֹא נְסָכִים--הֲרֵי זֶה פָּטוּר; וְאִם אָמַר אִלּוּ הָיִיתִי יוֹדֵעַ שְׁאֵין מַקְרִיבִין כֵּן, הָיִיתִי נוֹדֵר כְּדֶרֶךְ הַנּוֹדְרִין--הֲרֵי זֶה חַיָּב לְהָבִיא כְּדֶרֶךְ הַמַּקְרִיבִין.

 הָאוֹמֵר הֲרֵי עָלַי לַחְמֵי תּוֹדָה, יָבִיא תּוֹדָה וְלַחְמָהּ--שֶׁהַדָּבָר יָדוּעַ שְׁאֵין מַקְרִיבִין לֶחֶם בְּלֹא תּוֹדָה, וְסוֹף הַקָּרְבָּן הִזְכִּיר.
אָמַר הֲרֵי עָלַי לֶחֶם לִפְטֹר תּוֹדָתוֹ שֶׁלִּפְלוֹנִי, יָבִיא לֶחֶם תּוֹדָה עִם תּוֹדַת חֲבֵרוֹ.

 מִתְנַדֵּב אָדָם אוֹ נוֹדֵר, יַיִן בִּפְנֵי עַצְמוֹ.
וְאֵין מִתְנַדְּבִין לוֹג יַיִן, וְלֹא שְׁנֵי לוֹגִין--שְׁאֵין בַּנְּסָכִים לֹא לוֹג וְלֹא שְׁנַיִם; וְאֵין מִתְנַדְּבִין חֲמִשָּׁה--שְׁאֵין חֲמֵשֶׁת לוֹגִין רְאוּיִין לֹא לְנִסְכֵּי בְּהֵמָה אַחַת, וְלֹא לְנִסְכֵּי שְׁתֵּי בְּהֵמוֹת.
אֲבָל מִתְנַדְּבִין שְׁלוֹשָׁה, וְאַרְבָּעָה, וְשִׁשָּׁה, וּמִשִּׁשָּׁה וָמַעְלָה--מִפְּנֵי שְׁהֶן רְאוּיִין לְנִסְכֵּי בְּהֵמוֹת.

 כֵּיצַד: נָדַר שִׁבְעָה, הֲרֵי הֶן כְּנִסְכֵּי כֶּבֶשׂ וְאַיִל; נָדַר שְׁמוֹנָה, הֲרֵי אֵלּוּ כְּנִסְכֵּי שְׁנֵי אֵילִים; תִּשְׁעָה, כְּנִסְכֵּי שׁוֹר וָכֶבֶשׂ, אוֹ כְּנִסְכֵּי שְׁלוֹשָׁה כְּבָשִׂים; נָדַר עֲשָׂרָה, הֲרֵי אֵלּוּ כְּנִסְכֵּי שׁוֹר וְאַיִל, אוֹ שְׁנֵי כְּבָשִׂים וְאַיִל.
וְכֵן עַד לְעוֹלָם.

 נָדַר חֲמֵשֶׁת לוֹגִין--אוֹמְרִין לוֹ הַשְׁלֵם שִׁשָּׁה, שֶׁהֲרֵי קְבָעָן לְקָרְבָּן; אֲבָל אִם נָדַר לוֹג אוֹ שְׁנַיִם--פָּטוּר, שֶׁהֲרֵי אֵינָן רְאוּיִין כְּלָל, לֹא הֶן וְלֹא מִקְצָתָן.
וְאֵין מִתְנַדְּבִין וְלֹא נוֹדְרִין פָּחוּת מִלּוֹג שֶׁמֶן--שְׁאֵין לָךְ מִנְחָה פְּחוּתָה מֵעִשָּׂרוֹן, וְהִיא צְרִיכָה לוֹג אֶחָד שֶׁמֶן.

 הָאוֹמֵר הֲרֵי עָלַי יַיִן, לֹא יִפְחֹת מִשְּׁלֹשֶׁת לוֹגִין; הֲרֵי עָלַי שֶׁמֶן, לֹא יִפְחֹת מִלּוֹג.
פֵּרַשׁ נִדְרוֹ, וְשָׁכַח כַּמָּה לוֹג נָדַר מִן הַיַּיִן אוֹ מִן הַשֶּׁמֶן--יָבִיא מֵאָה וְאַרְבָּעִים לוֹג: שְׁאֵין לָךְ יוֹם שֶׁמַּקְרִיבִין בּוֹ הַצִּבּוּר קָרְבָּנוֹת מְרֻבּוֹת, יוֹתֵר מִיּוֹם טוֹב הָרִאשׁוֹן שֶׁלֶּחָג שֶׁחָל לִהְיוֹת בַּשַּׁבָּת, וְיִהְיוּ הַנְּסָכִים בּוֹ בַּיּוֹם מֵאָה וְאַרְבָּעִים לוֹג שֶׁמֶן וּכְמוֹתָם יַיִן, כְּמוֹ שֶׁיִּתְבָּאַר בְּהִלְכּוֹת תְּמִידִין וּמוּסָפִין.

הִלְכּוֹת מַעֲשֵׂה הַקָּרְבָּנוֹת פֵּרֶק יח 
כָּל הַקָּרְבָּנוֹת כֻּלָּן--בֵּין קָרְבְּנוֹת בְּהֵמָה וָעוֹף, בֵּין קָרְבְּנוֹת מְנָחוֹת--מִצְוַת עֲשֵׂה לְהַקְרִיבָן בְּבֵית הַבְּחִירָה, שֶׁנֶּאֱמָר "וְשָׁם תַּעֲשֶׂה, כֹּל אֲשֶׁר אָנֹכִי מְצַוֶּךָּ" .
וְכֵן מִצְוַת עֲשֵׂה לִהְיוֹת כָּל אָדָם מִטַּפֵּל וּמֵבִיא קָרְבְּנוֹת בְּהֵמָה שֶׁנִּתְחַיַּב לְהַקְרִיבָן, מֵחוּצָה לָאָרֶץ לְבֵית הַבְּחִירָה: שֶׁנֶּאֱמָר "רַק קָדָשֶׁיךָ אֲשֶׁר-יִהְיוּ לְךָ, וּנְדָרֶיךָ, תִּשָּׂא וּבָאתָ ..." --מִפִּי הַשְּׁמוּעָה לָמְדוּ שְׁאֵינוּ מְדַבֵּר אֵלָא בְּקָדְשֵׁי חוּצָה לָאָרֶץ, שְׁהוּא מִטַּפֵּל בָּהֶם עַד שֶׁיְּבִיאֵם לְבֵית הַבְּחִירָה.

הַמַּקְרִיב קָרְבָּן חוּץ לָעֲזָרָה--בִּטַּל מִצְוַת עֲשֵׂה, וְעָבַר עַל לֹא תַעֲשֶׂה: שֶׁנֶּאֱמָר "הִשָּׁמֶר לְךָ, פֶּן-תַּעֲלֶה עֹלֹתֶיךָ, בְּכָל-מָקוֹם, אֲשֶׁר תִּרְאֶה" .
וְאִם הִקְרִיב בְּמֵזִיד--חַיָּב כָּרֵת, שֶׁנֶּאֱמָר "אֲשֶׁר-יַעֲלֶה עֹלָה, אוֹ-זָבַח.
וְאֶל-פֶּתַח אֹהֶל מוֹעֵד, לֹא יְבִיאֶנּוּ, לַעֲשׂוֹת אֹתוֹ, לַה'--וְנִכְרַת ...
מֵעַמָּיו" ; וְאִם הִקְרִיב בְּשׁוֹגֵג, מֵבִיא חַטָּאת קְבוּעָה.

וְכֵן הַשּׁוֹחֵט קֳדָשִׁים חוּץ לָעֲזָרָה--אַף עַל פִּי שֶׁלֹּא הֶעֱלָה אוֹתָם--אִם הָיָה מֵזִיד, חַיָּב כָּרֵת: שֶׁנֶּאֱמָר "אֲשֶׁר יִשְׁחַט שׁוֹר אוֹ-כֶשֶׂב אוֹ-עֵז ...
דָּם יֵחָשֵׁב לָאִישׁ הַהוּא, דָּם שָׁפָךְ, וְנִכְרַת" .
וְאִם שָׁחַט בְּשׁוֹגֵג, מֵבִיא חַטָּאת קְבוּעָה.

וְהֵיכָן הִזְהִיר עַל הַשְּׁחִיטָה בַּחוּץ: בְּהֶקֵּשׁ--נֶאֱמָר "שָׁם, תַּעֲלֶה עֹלֹתֶיךָ" , וְנֶאֱמָר "וְשָׁם תַּעֲשֶׂה, כֹּל אֲשֶׁר אָנֹכִי מְצַוֶּךָּ" .
מַה הַעֲלָיָה בַּחוּץ שֶׁעָנַשׁ עָלֶיהָ--הִזְהִיר עָלֶיהָ בַּפֵּרוּשׁ, שֶׁנֶּאֱמָר "הִשָּׁמֶר לְךָ, פֶּן-תַּעֲלֶה עֹלֹתֶיךָ" ; אַף עֲשִׂיָּה שֶׁבִּכְלָלָהּ הַשְּׁחִיטָה, שֶׁעָנַשׁ עָלֶיהָ בַּפֵּרוּשׁ--הֲרֵי הוּא מֻזְהָר עָלֶיהָ, שֶׁלֹּא עָנַשׁ הַכָּתוּב אֵלָא אִם כֵּן הִזְהִיר.

הַשּׁוֹחֵט קֳדָשִׁים וְהֶעֱלָה אוֹתָם בַּחוּץ, חַיָּב שְׁתַּיִם--אַחַת עַל הַשְּׁחִיטָה, וְאַחַת עַל הַהַעֲלָיָה.
שָׁחַט בִּפְנִים, וְהֶעֱלָה בַּחוּץ--חַיָּב עַל הַהַעֲלָיָה; וְכֵן אִם שָׁחַט בַּחוּץ, וְהֶעֱלָה בִּפְנִים--חַיָּב עַל הַשְּׁחִיטָה.

אֵינוּ חַיָּב אֵלָא עַל שְׁחִיטַת קֳדָשִׁים, הָרְאוּיִין לִקָּרֵב לַמִּזְבֵּחַ.
אֲבָל הַשּׁוֹחֵט בַּחוּץ אֶחָד מֵאִסּוּרֵי מִזְבֵּחַ, אוֹ מֵחַטָּאוֹת הַמֵּתוֹת--הֲרֵי זֶה פָּטוּר: שֶׁנֶּאֱמָר "לִפְנֵי מִשְׁכַּן ה'" --כָּל שְׁאֵינוּ רָאוּי לָבוֹא אֶל מִשְׁכַּן ה', אֵין חַיָּבִין עָלָיו.

שָׁחַט בַּחוּץ מְחֻסַּר זְמָן בְּגוּפוֹ, אוֹ בַּבְּעָלִים--הוֹאִיל וְאֵינוּ רָאוּי לָבוֹא עַתָּה בִּפְנִים, פָּטוּר.
אֵיזֶה הוּא מְחֻסָּר זְמָן, בְּגוּפוֹ: בְּהֵמָה בְּתוֹךְ שִׁבְעַת יְמֵי הַלִּידָה, וְתוֹרִין שֶׁלֹּא הִגִּיעַ זְמַנָּן; וְאוֹתוֹ וְאֶת בְּנוֹ שֶׁנִּשְׁחַט אֶחָד מֵהֶם הַיּוֹם, שְׁאֵין הַשֵּׁנִי רָאוּי עַד לְמָחָר.

 וְאֵיזֶה הוּא מְחֻסַּר זְמָן, בַּבְּעָלִים--קָרְבָּן שֶׁעֲדַיִן לֹא הִגִּיעַ זְמָן בְּעָלָיו לְהַקְרִיבוֹ.
כֵּיצַד: הַזָּב וְהַזָּבָה וְהַיּוֹלֶדֶת שֶׁשָּׁחֲטוּ חַטָּאתָם בַּחוּץ בְּתוֹךְ יְמֵי סְפִירָה, פְּטוּרִין; וְכֵן מְצֹרָע שֶׁשָּׁחַט חַטָּאתוֹ וַאֲשָׁמוֹ בַּחוּץ בְּתוֹךְ יְמֵי הַסְּפִירָה, פָּטוּר: שֶׁעֲדַיִן לֹא נִרְאוּ בַּעֲלֵי הַקָּרְבָּנוֹת הָאֵלּוּ לַכַּפָּרָה.
אֲבָל אִם שָׁחֲטוּ עוֹלוֹתֵיהֶן בַּחוּץ בְּתוֹךְ יְמֵי הַסְּפִירָה, חַיָּבִין: שֶׁהָעוֹלָה, דּוֹרוֹן הִיא; וְהַחַטָּאת וְהָאָשָׁם, הֶן עִיקַר הַכַּפָּרָה.

וְכֵן נָזִיר שֶׁשָּׁחַט חַטָּאתוֹ בַּחוּץ בְּתוֹךְ יְמֵי נְזִירוּת, פָּטוּר; הִקְרִיב עוֹלָתוֹ אוֹ שְׁלָמָיו בַּחוּץ, חַיָּב: שֶׁהַחַטָּאת הִיא הַמְּעַכֶּבֶת אוֹתוֹ, וְהִיא עִיקַר הַנְּזִירוּת.

אָשָׁם תָּלוּי וְחַטַּאת הָעוֹף הַבָּאָה עַל הַסָּפֵק, שֶׁהִקְרִיבָן בַּחוּץ--פָּטוּר, שֶׁהֲרֵי לֹא נִקְבַּע הָאִסּוּר.
אָשָׁם מְצֹרָע שֶׁשְּׁחָטוֹ בַּחוּץ, שֶׁלֹּא לִשְׁמוֹ--חַיָּב, הוֹאִיל וְשֶׁלֹּא לִשְׁמוֹ רָאוּי בִּפְנִים וְכָשֵׁר כְּמוֹ שֶׁיִּתְבָּאַר.
וְכָל קָרְבָּן שְׁהוּא פָּטוּר עַל שְׁחִיטָתוֹ בַּחוּץ, כָּךְ הוּא פָּטוּר עַל הַעֲלָיָתוֹ.

שְׁנֵי שְׂעִירֵי יוֹם הַכִּפּוּרִים שֶׁשְּׁחָטָם בַּחוּץ--אִם עַד שֶׁלֹּא הִתְוַדָּה עֲלֵיהֶם, חַיָּב כָּרֵת עַל שְׁנֵיהֶן, הוֹאִיל וּרְאוּיִין לָבוֹא לִפְנֵי ה', לַוִּדּוּי; וְאִם אַחַר שֶׁהִתְוַדָּה--פָּטוּר עַל הַמִּשְׁתַּלֵּחַ, שֶׁהֲרֵי אֵינוּ רָאוּי לָבוֹא לִפְנֵי ה'.

הַשּׁוֹחֵט שְׁלָמִים בַּחוּץ, קֹדֶם שֶׁיִּפְתְּחוּ דַּלְתוֹת הַהֵיכָל--פָּטוּר: שֶׁהֲרֵי הֶן מְחֻסָּרִים מַעֲשֶׂה; וְאַחַר כָּךְ יִהְיוּ רְאוּיִין לִקָּרֵב לִפְנֵי ה', כְּמוֹ שֶׁבֵּאַרְנוּ.
וְהַשּׁוֹחֵט אֶת הַפֶּסַח בַּחוּץ, אַפִלּוּ בִּשְׁאָר יְמוֹת הַשָּׁנָה--בֵּין לִשְׁמוֹ, בֵּין שֶׁלֹּא לִשְׁמוֹ--חַיָּב: שֶׁהַפֶּסַח בִּשְׁאָר יְמוֹת הַשָּׁנָה, שְׁלָמִים הוּא.

בֶּהֱמַת חֻלִּין, שֶׁעֻבְרָהּ קָדְשֵׁי מִזְבֵּחַ--אָסוּר לִשְׁחֹט אוֹתָהּ בַּחוּץ; וְאִם שָׁחַט--אֵינוּ לוֹקֶה, מִפְּנֵי שְׁאֵינָהּ רְאוּיָה לָבוֹא לִפְנֵי ה'.
גָּנַב וְהִקְדִּישׁ, וְאַחַר כָּךְ שָׁחַט בַּחוּץ--חַיָּב.
וּמֵאֵימָתַי הִעְמִידוּהָ בִּרְשׁוּתוֹ, כְּדֵי לְחַיְּבוֹ עָלֶיהָ כָּרֵת: מִשָּׁעָה שֶׁהִקְדִּישָׁהּ--וְהוּא, שֶׁשְּׁחָטָהּ אַחַר יֵאוּשׁ; אֲבָל לִפְנֵי יֵאוּשׁ, אֵינָהּ קְדוֹשָׁה.

 הָיְתָה הַבְּהֵמָה כֻּלָּהּ בַּחוּץ, וְצַוָּארָהּ בִּפְנִים, וְשָׁחַט--חַיָּב, שֶׁנֶּאֱמָר "אֲשֶׁר יִשְׁחַט שׁוֹר אוֹ-כֶשֶׂב אוֹ-עֵז, בַּמַּחֲנֶה; אוֹ אֲשֶׁר יִשְׁחַט, מִחוּץ לַמַּחֲנֶה" .
אֶחָד הַשּׁוֹחֵט בַּמִּקְדָּשׁ, וּשְׁאָר גּוּף הַבְּהֵמָה לַחוּץ; אוֹ שֶׁהָיָה גּוּפָהּ בִּפְנִים, וְצַוָּארָהּ בַּחוּץ--חַיָּב: עַד שֶׁתִּהְיֶה הַבְּהֵמָה כֻּלָּהּ בַּמִּקְדָּשׁ, שֶׁנֶּאֱמָר "וְאֶל-פֶּתַח אֹהֶל מוֹעֵד, לֹא יְבִיאֶנּוּ" .
אֲבָל הַשּׁוֹחֵט בְּגַגּוֹ שֶׁלַּהֵיכָל--אַף עַל פִּי שְׁאֵינוּ רָאוּי לִזְבִיחָה כְּלָל, הֲרֵי זֶה פָּטוּר.

 שְׁנַיִם שֶׁאָחֲזוּ בְּסַכִּין, וְשָׁחֲטוּ בַּחוּץ--פְּטוּרִין: שֶׁנֶּאֱמָר "אֲשֶׁר יִשְׁחַט ...
אוֹ אֲשֶׁר יִשְׁחַט" --אֶחָד, וְלֹא שְׁנַיִם.
וְאֶחָד שֶׁשָּׁחַט בַּחוּץ--אַף עַל פִּי שֶׁלֹּא נִתְכַּוַּן לִשְׁחֹט קֳדָשִׁים אֵלּוּ לַה'--הֲרֵי זֶה חַיָּב, שֶׁנֶּאֱמָר "דָּם יֵחָשֵׁב לָאִישׁ הַהוּא, דָּם שָׁפָךְ" : אַף עַל פִּי שֶׁזֶּה הַדָּם בְּמַחְשַׁבְתּוֹ כְּדָם הַנִּשְׁפָּךְ, לֹא כְּקָרְבָּן--הֲרֵי הוּא חַיָּב.

 הַשּׁוֹחֵט בַּחוּץ בַּלַּיְלָה--חַיָּב, הוֹאִיל וְהַשְּׁחִיטָה בַּלַּיְלָה כְּשֵׁרָה בַּחוּץ.
וְכֵן אִם הֶעֱלָה בַּלַּיְלָה, מִזֶּה שֶׁשָּׁחַט בַּחוּץ בַּלַּיְלָה--חַיָּב עַל הַהַעֲלָיָה; אֲבָל אִם שָׁחַט בִּפְנִים בַּלַּיְלָה, וְהֶעֱלָה בַּחוּץ--פָּטוּר, לְפִי שֶׁלֹּא הֶעֱלָה אֵלָא דָּבָר פָּסוּל, שְׁאֵין לָךְ שְׁחִיטָה כְּשֵׁרָה בַּלַּיְלָה, בַּמִּקְדָּשׁ.
וְכֵן אִם קִבַּל בִּכְלִי חֹל בִּפְנִים, וְזָרַק בַּחוּץ--פָּטוּר.

 וְכֵן הַמּוֹלֵק אֶת הָעוֹף בַּחוּץ, פָּטוּר; וְאִם הֶעֱלָהוּ, פָּטוּר.
מָלַק בִּפְנִים, וְהֶעֱלָה בַּחוּץ--חַיָּב עַל הַהַעֲלָיָה; שְׁחָטוֹ בִּפְנִים, וְהֶעֱלָהוּ בַּחוּץ--פָּטוּר, שֶׁלֹּא הֶעֱלָה אֵלָא דָּבָר שְׁאֵינוּ רָאוּי לִקָּרֵב.
שָׁחַט אֶת הָעוֹף בַּחוּץ, וְהֶעֱלָהוּ בַּחוּץ--חַיָּב שְׁתַּיִם: שֶׁהַשְּׁחִיטָה בַּחוּץ כְּשֵׁרָה, וַהֲרֵי הִיא כִּמְלִיקָה בִּפְנִים.

הִלְכּוֹת מַעֲשֵׂה הַקָּרְבָּנוֹת פֵּרֶק יט 
אֵין הַמַּעֲלֶה בַּחוּץ חַיָּב, עַד שֶׁיַּעֲלֶה לְרֹאשׁ הַמִּזְבֵּחַ שֶׁיַּעֲשֶׂה בַּחוּץ; אֲבָל אִם הֶעֱלָה עַל הַסֶּלַע, אוֹ עַל הָאֶבֶן--פָּטוּר: שְׁאֵין קָרוּי קָרְבָּן אֵלָא עַל הַמִּזְבֵּחַ, וְאַף עַל פִּי שְׁהוּא בַּחוּץ--שֶׁנֶּאֱמָר "וַיִּבֶן נֹחַ מִזְבֵּחַ" .
וְאֵינוּ חַיָּב עַד שֶׁיַּעֲלֶה לַה', שֶׁנֶּאֱמָר "לַעֲשׂוֹת אֹתוֹ, לַה'" .

אֵינוּ חַיָּב אֵלָא עַל הַעֲלָיַת דָּבָר הָרָאוּי לָאִשִּׁים אוֹ לַמִּזְבֵּחַ, כְּגוֹן הָעוֹלָה--שֶׁנֶּאֱמָר "אֲשֶׁר-יַעֲלֶה עֹלָה" : מַה עוֹלָה, שֶׁרְאוּיָה לָאִשִּׁים--אַף כָּל שֶׁרָאוּי לָאִשִּׁים, הוּא שֶׁחַיָּבִין עַל הַעֲלָיָתוֹ בַּחוּץ.

מִכָּאן אָמְרוּ חֲכָמִים, הַזּוֹרֵק אֶת הַדָּם, אוֹ הַמַּקְטִיר אֵבַרֵי עוֹלָה, אוֹ אֵמוּרִין, אוֹ קֹמֶץ, אוֹ לְבוֹנָה, אוֹ קְטֹרֶת, אוֹ מִנְחַת כּוֹהֲנִים, אוֹ מִנְחַת נְסָכִים, אוֹ הַמְּנַסֵּךְ שְׁלֹשֶׁת לוֹגִין יַיִן, אוֹ שְׁלֹשֶׁת לוֹגִין מַיִם, בַּחוּץ--חַיָּב, שֶׁנֶּאֱמָר "לֹא יְבִיאֶנּוּ, לַעֲשׂוֹת אֹתוֹ" : כָּל הַמִּתְקַבֵּל בִּפְנִים, חַיָּבִין עָלָיו בַּחוּץ.

אֲבָל הַזּוֹרֵק שְׁיַרֵי הַדָּם בַּחוּץ, אַפִלּוּ שְׁיַרֵי דָּמִים הַפְּנִימִיִּים--פָּטוּר: שֶׁזְּרִיקַת שְׁיַרֵי הַדָּם--שְׁיַרֵי מִצְוָה הֶם, וְאֵינָן מְעַכְּבִין.
וְכֵן הַמְּנַסֵּךְ מַיִם אוֹ יַיִן פָּחוּת מִשְּׁלוֹשָׁה לוֹגִין בַּחוּץ--פָּטוּר, בֵּין בִּשְׁאָר יְמֵי הַשָּׁנָה בֵּין בֶּחָג: הוֹאִיל וְחָסֵר הַשֵּׁעוּר, הֲרֵי אֵינָן רְאוּיִין לְהִתְקַבַּל בִּפְנִים.

וְכֵן הַמַּעֲלֶה מִבְּשַׂר חַטָּאת, מִבְּשַׂר אָשָׁם, מִבְּשַׂר שְׁלָמִים, בֵּין שֶׁלַּיָּחִיד בֵּין שֶׁלַּצִּבּוּר, מִשְּׁיַרֵי מְנָחוֹת, מִשְּׁתֵּי הַלֶּחֶם, מִלֶּחֶם הַפָּנִים, בַּחוּץ--פָּטוּר: שֶׁכָּל אֵלּוּ רְאוּיִין לַאֲכִילָה, לֹא לָאִשִּׁים.

 הַמַּעֲלֶה אֶת הַבְּהֵמָה כֻּלָּהּ בַּחוּץ--חַיָּב מִפְּנֵי הָאֵמוּרִין, וְאַף עַל פִּי שֶׁלֹּא הִפְרִישָׁן: אֵין בְּשַׂר הַזֶּבַח חוֹצֵץ, וּכְאִלּוּ הִקְטִיר הָאֵמוּרִין בִּפְנֵי עַצְמָן.
אֲבָל הַמַּעֲלֶה מִנְחָה שֶׁלֹּא נִקְמְצָה--פָּטוּר, שְׁאֵין הַקֹּמֶץ בָּרוּר וּמֻבְדָּל; קְמָצָהּ, וְחָזַר קָמְצָהּ לְתוֹכָהּ, וְהִקְרִיב כֻּלָּהּ בַּחוּץ--חַיָּב.

 הַיּוֹצֵק, וְהַבּוֹלֵל, וְהַפּוֹתֵת, וְהַמּוֹלֵחַ, וְהַמֵּנִיף, וְהַמַּגִּישׁ, וְהַמְּסַדֵּר אֶת הַשֻּׁלְחָן, וְהַמֵּטִיב אֶת הַנֵּרוֹת, וְהַקּוֹמֵץ, וְהַמְּקַבֵּל דָּמִים, בַּחוּץ--פָּטוּר: לְפִי שֶׁכָּל אֶחָד מֵאֵלּוּ אֵינוּ גְּמָר עֲבוֹדָה, וְנֶאֱמָר "אֲשֶׁר-יַעֲלֶה עֹלָה" .
מַה הַעֲלָיָה, שְׁהִיא גְּמָר עֲבוֹדָה--אַף כָּל שְׁהוּא גְּמָר עֲבוֹדָה, חַיָּבִין עָלָיו.

 פָּרָה אֲדֻמָּה שֶׁשְּׂרָפָהּ חוּץ מִמְּקוֹם שְׁרֵפָתָהּ, וְכֵן שָׂעִיר הַמִּשְׁתַּלֵּחַ שֶׁהִקְרִיבוֹ בַּחוּץ אַחַר שֶׁהִתְוַדָּה עָלָיו--פָּטוּר: שֶׁנֶּאֱמָר "וְאֶל-פֶּתַח אֹהֶל מוֹעֵד, לֹא יְבִיאֶנּוּ" --כָּל שְׁאֵינוּ רָאוּי לָבוֹא אֶל פֶּתַח אֹהֶל מוֹעֵד, אֵין חַיָּבִין עָלָיו.

אֲבָל קֳדָשִׁים פְּסוּלִין, שֶׁהָיָה פְּסוּלָן בַּקֹּדֶשׁ--אִם הֶעֱלָה מֵהֶן בַּחוּץ, חַיָּב.
כֵּיצַד: כְּגוֹן הַלָּן, וְהַיּוֹצֶא, וְהַטָּמֵא, וְשֶׁנִּפְסַל בְּמַחְשֶׁבֶת הָעוֹבֵד--שֶׁכֻּלָּן נִשְׂרָפִין, כְּמוֹ שֶׁיִּתְבָּאַר בְּהִלְכּוֹת פְּסוּלֵי הַמֻּקְדָּשִׁין--אִם עָבַר וְהֶעֱלָה מֵהֶן בַּחוּץ, חַיָּב: שֶׁנֶּאֱמָר "לַעֲשׂוֹת אֹתוֹ, לַה'" --כָּל הַנַּעֲשֶׂה לַה' חַיָּבִין עָלָיו, וְאֵלּוּ נַעֲשׂוּ לַה'.

 כָּל דָּבָר שֶׁחַיָּבִין עַל הַעֲלָיָתוֹ בַּחוּץ--כֵּיוָן שֶׁהֶעֱלָה מִמֶּנּוּ כַּזַּיִת בַּחוּץ, חַיָּב: בֵּין שֶׁהֶעֱלָה בִּפְנִים תְּחִלָּה, וְשִׁיַּר מִמֶּנּוּ כַּזַּיִת וְהֶעֱלָהוּ בַּחוּץ, בֵּין שֶׁהִנִּיחַ הַכֹּל בִּפְנִים, וְלָקַח מִמֶּנּוּ כַּזַּיִת וְהֶעֱלָהוּ בַּחוּץ.
אֲבָל אִם חָסֵר אוֹתוֹ דָּבָר הַקָּרֵב כָּל שְׁהוּא בִּפְנִים, וְהֶעֱלָה שְׁאֵרִיתוֹ בַּחוּץ--פָּטוּר.

 כֵּיצַד: הַקֹּמֶץ אוֹ הַלְּבוֹנָה, וְהָאֵמוּרִין, וְהָעוֹלָה, וּמִנְחָה הַנִּשְׂרֶפֶת, וְהַנְּסָכִין, שֶׁחָסְרוּ מִקְצָתָם בִּפְנִים, וְהִקְרִיב שְׁאֵרִיתָן בַּחוּץ--פָּטוּר: שֶׁהֲרֵי נֶאֱמָר "לַעֲשׂוֹת אֹתוֹ" --עַל הַשָּׁלֵם הוּא חַיָּב, וְאֵינוּ חַיָּב עַל הֶחָסֵר.
הוֹצִיאוֹ שָׁלֵם, וְחָסֵר בַּחוּץ, וְהֶעֱלָהוּ--הֲרֵי זֶה סָפֵק, לְפִיכָּךְ אֵינוּ לוֹקֶה.

 הֶעֱלָה אֵבֶר שְׁאֵין בּוֹ כַּזַּיִת בָּשָׂר, וְהָיָה הָעֶצֶם מַשְׁלִימוֹ לְכַזַּיִת--חַיָּב, מִפְּנֵי שְׁהוּא מְחֻבָּר; הָיָה מֶלַח מַשְׁלִימוֹ לְכַזַּיִת--הֲרֵי זֶה סָפֵק, לְפִיכָּךְ אֵינוּ לוֹקֶה.
וְעוֹלָה וְאֵמוּרֶיהָ, מִצְטָרְפִין לְכַזַּיִת.

 הֶעֱלָה, וְחָזַר וְהֶעֱלָה--חַיָּב עַל כָּל אֵבֶר וְאֵבֶר.
זָרַק וְהֶעֱלָה, חַיָּב שְׁתַּיִם: שֶׁהֲרֵי חָלַק הַכָּתוּב בֵּין מַעֲלֶה לְעוֹשֶׂה--שֶׁהֲרֵי נֶאֱמָר "אֲשֶׁר-יַעֲלֶה עֹלָה" , וְנֶאֱמָר "לַעֲשׂוֹת אֹתוֹ" .
הֶעֱלָה אֵבֶר חָסֵר, פָּטוּר--שֶׁנֶּאֱמָר "לַעֲשׂוֹת אֹתוֹ", עַל הַשָּׁלֵם הוּא חַיָּב.
שְׁנַיִם שֶׁאָחֲזוּ בָּאֵבֶר, וְהֶעֱלוּהוּ בַּחוּץ--חַיָּבִין: שֶׁנֶּאֱמָר "אִישׁ אִישׁ ...
אֲשֶׁר-יַעֲלֶה עֹלָה" --אַפִלּוּ אִישׁ וְאִישׁ שֶׁהֶעֱלוּ, חַיָּבִין.

 הַזּוֹרֵק מִקְצַת מַתָּנוֹת בַּחוּץ, חַיָּב.
הַמְּקַבֵּל דַּם חַטָּאת בְּכוֹס אֶחָד, נָתַן מִמֶּנּוּ בַּחוּץ, וְחָזַר וְנָתַן בִּפְנִים--חַיָּב עַל הַנִּתָּן בַּחוּץ, שֶׁהֲרֵי כֻּלּוֹ רָאוּי לִקָּרֵב בִּפְנִים; וְאִם נָתַן מִמֶּנּוּ בִּפְנִים, וְחָזַר וְנָתַן בַּחוּץ--פָּטוּר, מִפְּנֵי שְׁהֶן שְׁיָרַיִם.
אֲבָל אִם קִבַּל בִּשְׁתֵּי כּוֹסוֹת, בֵּין שֶׁנָּתַן שְׁנֵיהֶן בַּחוּץ, אוֹ אֶחָד בַּחוּץ וְאֶחָד בִּפְנִים, אוֹ אֶחָד בִּפְנִים וְאֶחָד בַּחוּץ--הֲרֵי זֶה חַיָּב.

 הַקֹּמֶץ וְהַלְּבוֹנָה שֶׁלְּמִנְחָה, שֶׁהִקְרִיב אֶחָד מֵהֶן בַּחוּץ, אוֹ הִקְרִיב הָאֶחָד בִּפְנִים וְהַשֵּׁנִי בַּחוּץ--חַיָּב; וְכֵן שְׁנֵי בָּזִכֵּי לְבוֹנָה שֶׁלְּלֶחֶם הַפָּנִים, שֶׁהִקְרִיב אֶחָד מֵהֶן בַּחוּץ, אוֹ אֶחָד בִּפְנִים וְאֶחָד בַּחוּץ--חַיָּב.

 מִי שֶׁשָּׁחַט קֳדָשִׁים בַּזְּמָן הַזֶּה, וְהֶעֱלָה חוּץ לָעֲזָרָה--חַיָּב: מִפְּנֵי שְׁהוּא רָאוּי לִקָּרֵב בִּפְנִים--שֶׁהֲרֵי מֻתָּר לְהַקְרִיב, אַף עַל פִּי שְׁאֵין בַּיִת, שֶׁקְּדֻשָּׁה רִאשׁוֹנָה קִדְּשָׁה לְשָׁעָתָהּ וְקִדְּשָׁה לָעֲתִיד לָבוֹא, כְּמוֹ שֶׁבֵּאַרְנוּ.

 הַשּׁוֹחֵט קָדְשֵׁי גּוֹיִים בַּחוּץ, חַיָּב; וְכֵן הַמַּעֲלֶה אוֹתָן בַּחוּץ.
וְהַגּוֹיִים מֻתָּרִין לְהַקְרִיב עוֹלוֹת לַה', בְּכָל מָקוֹם--וְהוּא, שֶׁיַּקְרִיבוּ בַּבָּמָה שֶׁיִּבְנוּ.
וְאָסוּר לְסַיְּעָן, וְלַעֲשׂוֹת שְׁלִיחוּתָן--שֶׁהֲרֵי נֶאֱסַר עָלֵינוּ לְהַקְרִיב בַּחוּץ; וּמֻתָּר לְהוֹרוֹת לָהֶם, וּלְלַמְּדָם הֵיאַךְ יַקְרִיבוּ לְשֵׁם הָאֵל בָּרוּךְ הוּא.

הִלְכּוֹת תְּמִידִין וּמוּסָפִין 
יֵשׁ בִּכְלָלָן תְּשַׁע עֶשְׂרֵה מִצְווֹת--שְׁמוֹנֶה עֶשְׂרֵה מִצְווֹת עֲשֵׂה, וְאַחַת מִצְוַת לֹא תַעֲשֶׂה; וְזֶה הוּא פְּרָטָן: לְהַקְרִיב שְׁנֵי כְּבָשִׂים בְּכָל יוֹם עוֹלוֹת; לְהַדְלִיק אֵשׁ עַל הַמִּזְבֵּחַ בְּכָל יוֹם; שֶׁלֹּא לְכַבּוֹתָהּ; לְהָרִים אֶת הַדֶּשֶׁן בְּכָל יוֹם; לְהַקְטִיר קְטֹרֶת בְּכָל יוֹם; לְהַדְלִיק נֵרוֹת בְּכָל יוֹם; שֶׁיַּקְרִיב כּוֹהֵן גָּדוֹל מִנְחָה בְּכָל יוֹם, וְהִיא הַנִּקְרֵאת חֲבִתִּין; לְהוֹסִיף שְׁנֵי כְּבָשִׂים עוֹלוֹת בַּשַּׁבָּת; לַעֲשׂוֹת לֶחֶם הַפָּנִים; מוּסַף רָאשֵׁי חֳדָשִׁים; מוּסַף הַפֶּסַח; לְהַקְרִיב עֹמֶר הַתְּנוּפָה; לִסְפֹּר כָּל אִישׁ וְאִישׁ שִׁבְעָה שָׁבוּעוֹת מִיּוֹם הַקְרָבַת הָעֹמֶר; מוּסַף עֲצֶרֶת; לְהָבִיא שְׁתֵּי הַלֶּחֶם עִם הַקָּרְבָּנוֹת הַבָּאוֹת בִּגְלַל הַלֶּחֶם בְּיוֹם עֲצֶרֶת; מוּסַף רֹאשׁ הַשָּׁנָה; מוּסַף יוֹם צוֹם; מוּסַף הֶחָג; מוּסַף שְׁמִינִי עֲצֶרֶת.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת תְּמִידִין וּמוּסָפִין פֵּרֶק א 
מִצְוַת עֲשֵׂה לְהַקְרִיב שְׁנֵי כְּבָשִׂים עוֹלוֹת בְּכָל יוֹם, וְהֶם הַנִּקְרָאִים תְּמִידִין--אֶחָד בַּבֹּקֶר וְאֶחָד בֵּין הָעַרְבַּיִם, שֶׁנֶּאֱמָר "שְׁנַיִם לַיּוֹם, עֹלָה תָמִיד" .
וְאֵימָתַי זְמָן שְׁחִיטָתָן: שֶׁלַּבֹּקֶר, שׁוֹחֲטִין אוֹתוֹ קֹדֶם שֶׁתַּעֲלֶה הַחַמָּה, מִשֶּׁיָּאִיר פְּנֵי כָּל הַמִּזְרָח; וּפַעַם אַחַת דָּחֲקָה שָׁעָה אֶת הַצִּבּוּר בְּבַיִת שֵׁנִי, וְהִקְרִיבוּ תָּמִיד שֶׁלַּשַּׁחַר בְּאַרְבַּע שָׁעוֹת בַּיּוֹם.

 תָּמִיד שֶׁלְּבֵין הָעַרְבַּיִם, שׁוֹחֲטִין אוֹתוֹ מִשֶּׁיַּאֲרִיךְ הַצֵּל וְיֻכַּר לַכֹּל שֶׁהֶאֱרִיךְ, וְהוּא מִשֵּׁשׁ שָׁעוֹת וּמֶחְצָה וָמַעְלָה, עַד סוֹף הַיּוֹם; וְלֹא הָיוּ שׁוֹחֲטִין אוֹתוֹ בְּכָל יוֹם אֵלָא בִּשְׁמוֹנֶה שָׁעוֹת וּמֶחְצָה, וְקָרֵב בְּתֵשַׁע וּמֶחְצָה.

וְלָמָּה מְאַחֲרִין אוֹתוֹ שְׁתֵּי שָׁעוֹת אַחַר תְּחִלַּת זְמָן שְׁחִיטָתוֹ, מִפְּנֵי הַקָּרְבָּנוֹת שֶׁלַּיְּחִידִים אוֹ שֶׁלַּצִּבּוּר--לְפִי שֶׁאָסוּר לְהַקְרִיב קָרְבָּן כְּלָל קֹדֶם תָּמִיד שֶׁלַּשַּׁחַר, וְלֹא שׁוֹחֲטִין קָרְבָּן אַחַר תָּמִיד שֶׁלְּבֵין הָעַרְבַּיִם: חוּץ מִקָּרְבָּן פֶּסַח לְבַדּוֹ, שְׁאֵי אִפְשָׁר שֶׁיַּקְרִיבוּ כָּל יִשְׂרָאֵל פִּסְחֵיהֶן בִּשְׁתֵּי שָׁעוֹת.

אֵין שׁוֹחֲטִין אֶת הַפֶּסַח, אֵלָא אַחַר תָּמִיד שֶׁלְּבֵין הָעַרְבַּיִם; וְכֵן מְחֻסְּרֵי כִּפּוּרִים מַקְרִיבִין כַּפָּרָתָן אַחַר תָּמִיד שֶׁלְּבֵין הָעַרְבַּיִם, בְּיוֹם אַרְבָּעָה עָשָׂר--כְּדֵי שֶׁיִּהְיוּ טְהוֹרִין לֶאֱכֹל פִּסְחֵיהֶן לָעֶרֶב.

עֶרֶב פְּסָחִים, בֵּין בַּחֹל בֵּין בַּשַּׁבָּת, הָיָה הַתָּמִיד נִשְׁחָט בְּשֶׁבַע וּמֶחְצָה, וְקָרֵב בִּשְׁמוֹנֶה וּמֶחְצָה--כְּדֵי שֶׁיִּהְיֶה לָהֶם פְּנָאי לִשְׁחֹט פִּסְחֵיהֶן; וְאִם חָל עֶרֶב פְּסָחִים לִהְיוֹת עֶרֶב שַׁבָּת, הָיוּ שׁוֹחֲטִין אוֹתוֹ בְּשֵׁשׁ וּמֶחְצָה בִּתְחִלַּת זְמַנּוֹ, וְקָרֵב בְּשֶׁבַע וּמֶחְצָה--כְּדֵי שֶׁיִּהְיֶה לָהֶם רֵוַח בַּיּוֹם לִצְלוֹת קֹדֶם שֶׁיִּכָּנֵס הַשַּׁבָּת.

אַף עַל פִּי שְׁאֵין שׁוֹחֲטִין אַחַר תָּמִיד שֶׁלְּבֵין הָעַרְבַּיִם, מַקְטִירִין כָּל דָּבָר הָרָאוּי לְהַקְטָרָה כָּל הַיּוֹם; וּמַקְטִירִין אֵבַרֵי עוֹלוֹת וְהָאֵמוּרִין, עַד חֲצִי הַלַּיְלָה כְּמוֹ שֶׁבֵּאַרְנוּ בְּמַעֲשֵׂה הַקָּרְבָּנוֹת.
וְאֵבָרִין וְאֵמוּרִין שֶׁלֹּא נִתְאַכְּלוּ, בֵּין מִן הַתָּמִיד בֵּין מִשְּׁאָר הַקָּרְבָּנוֹת--מְהַפְּכִין בָּהֶן כָּל הַלַּיְלָה עַד הַבֹּקֶר, שֶׁנֶּאֱמָר "כָּל-הַלַּיְלָה, עַד-הַבֹּקֶר" .

אֵבָרִים שֶׁלַּתָּמִיד דּוֹחִין אֶת הַטֻּמְאָה, וְאֵינָן דּוֹחִין אֶת הַשַּׁבָּת, אֵלָא בְּעֶרֶב שַׁבָּת בִּלְבָד, מַקְטִירִין אֵבַרֵי תָּמִיד שֶׁלְּעֶרֶב שַׁבָּת: שֶׁהַתָּמִיד--תְּחִלָּתוֹ דּוֹחָה שַׁבָּת, וְסוֹפוֹ אֵינוּ דּוֹחֶה.

חֶלְבֵי שַׁבָּת--קְרֵבִין בְּלֵילֵי יוֹם טוֹב, אִם חָל יוֹם טוֹב לִהְיוֹת בְּמוֹצָאֵי שַׁבָּת; אֲבָל אֵין קְרֵבִין בְּלֵילֵי יוֹם הַכִּפּוּרִים, שֶׁנֶּאֱמָר "עֹלַת שַׁבַּת, בְּשַׁבַּתּוֹ" : וְלֹא בְּשַׁבָּת אַחֶרֶת, וְלֹא עוֹלַת חֹל בְּיוֹם טוֹב.
אַרְבָּעָה עָשָׂר שֶׁחָל לִהְיוֹת בַּשַּׁבָּת--מַקְטִירִין חֶלְבֵי הַפְּסָחִים בְּלֵילֵי יוֹם טוֹב, מִפְּנֵי שְׁהֶם כְּחֶלְבֵי שַׁבָּת.

אֵין פּוֹחֲתִין מִשִּׁשָּׁה טְלָאִים הַמְּבֻקָּרִין, בְּלִשְׁכַּת הַטְּלָאִים שֶׁבַּמִּקְדָּשׁ; וְיִהְיוּ מוּכָנִים קֹדֶם יוֹם הַקְרָבָה, בְּאַרְבָּעָה יָמִים.
אַף עַל פִּי שֶׁהָיוּ מְבַקְּרִין אוֹתוֹ מִתְּחִלָּה, לֹא הָיוּ שׁוֹחֲטִין אֶת הַתָּמִיד, עַד שֶׁמְּבַקְּרִין אוֹתוֹ שְׁנִיָּה קֹדֶם הַשְּׁחִיטָה, לְאוֹר הָאֲבוּקוֹת; וּמַשְׁקִין אוֹתוֹ מַיִם בְּכוֹס שֶׁלְּזָהָב, כְּדֵי שֶׁיִּהְיֶה נוֹחַ לַהֶפְשֵׁט.

כְּמַעֲשֶׂה תָּמִיד שֶׁלַּשַּׁחַר, כֵּן מַעֲשֶׂה תָּמִיד שֶׁלְּבֵין הָעַרְבַּיִם; וְהַכֹּל כְּמַעֲשֵׂה הָעוֹלָה שֶׁכָּתַבְנוּ בְּמַעֲשֵׂה הַקָּרְבָּנוֹת.
וְלֹא הָיוּ כּוֹפְתִין אֶת הַטָּלֶה, שֶׁלֹּא יְחַקּוּ אֶת הַמִּינִים, אֵלָא אוֹחֲזִין יָדָיו וְרַגְלָיו, בִּידֵיהֶן; וְכָּךְ הָיְתָה עֲקִידָתוֹ, רֹאשׁוֹ לַדָּרוֹם וּפָנָיו לַמַּעְרָב.

תָּמִיד שֶׁלַּשַּׁחַר--הָיָה נִשְׁחָט עַל קֶרֶן צְפוֹנִית מַעְרָבִית שֶׁלְּבֵית הַמִּטְבָּחַיִם, עַל טַבַּעַת שְׁנִיָּה; וְשֶׁלְּבֵין הָעַרְבַּיִם--עַל קֶרֶן צְפוֹנִית מִזְרָחִית מִמֶּנָּה, עַל טַבַּעַת שְׁנִיָּה: כְּדֵי שֶׁיִּהְיֶה כְּנֶגֶד הַשֶּׁמֶשׁ; דִּבְרֵי קַבָּלָה הֶן, שֶׁיִּהְיוּ נִשְׁחֲטִין כְּנֶגֶד הַשֶּׁמֶשׁ.

טָעוּ אוֹ שָׁגְגוּ, אַפִלּוּ הֵזִידוּ, וְלֹא הִקְרִיבוּ תָּמִיד שֶׁלַּשַּׁחַר--יַקְרִיבוּ תָּמִיד שֶׁלְּבֵין הָעַרְבַּיִם.
בַּמֶּה דְּבָרִים אֲמוּרִים, בְּשֶׁנִּתְחַנַּךְ הַמִּזְבֵּחַ.
אֲבָל אִם הָיָה מִזְבֵּחַ חָדָשׁ, שֶׁעֲדַיִן לֹא קָרַב עָלָיו כְּלוּם--לֹא יַקְרִיבוּ עָלָיו תְּחִלָּה בֵּין הָעַרְבַּיִם: שְׁאֵין מְחַנְּכִין מִזְבַּח הָעוֹלָה, אֵלָא בְּתָמִיד שֶׁלַּשַּׁחַר.

הִלְכּוֹת תְּמִידִין וּמוּסָפִין פֵּרֶק ב 
מִצְוַת עֲשֵׂה לִהְיוֹת אֵשׁ יְקוּדָה תָּמִיד עַל הַמִּזְבֵּחַ, שֶׁנֶּאֱמָר "אֵשׁ, תָּמִיד תּוּקַד עַל-הַמִּזְבֵּחַ" ; אַף עַל פִּי שֶׁהָאֵשׁ יָרְדָה מִן הַשָּׁמַיִם, מִצְוָה לְהָבִיא אֵשׁ מִן הַהִדְיוֹט--שֶׁנֶּאֱמָר "וְנָתְנוּ בְּנֵי אַהֲרֹן הַכֹּהֲנִים, אֵשׁ--עַל-הַמִּזְבֵּחַ" .

בַּבֹּקֶר עוֹרְכִין עֵצִים, וְעוֹשִׂין בְּרֹאשׁ הַמִּזְבֵּחַ מַעֲרָכָה גְּדוֹלָה שֶׁלְּאֵשׁ--שֶׁנֶּאֱמָר "וּבִעֵר עָלֶיהָ הַכֹּהֵן עֵצִים בַּבֹּקֶר בַּבֹּקֶר" ; וְכֵן מִצְוָה לַעֲלוֹת בִּשְׁנֵי גְּזָרִים שֶׁלְּעֵץ עִם תָּמִיד שֶׁלַּשַּׁחַר, יָתֵר עַל עֲצֵי הַמַּעֲרָכָה--שֶׁנֶּאֱמָר "וּבִעֵר עָלֶיהָ הַכֹּהֵן עֵצִים".
וְכֵן מוֹסִיפִין שְׁנֵי גְּזָרִים עִם תָּמִיד שֶׁלְּבֵין הָעַרְבַּיִם, שֶׁנֶּאֱמָר "וְעָרְכוּ עֵצִים, עַל-הָאֵשׁ" --מִפִּי הַשְּׁמוּעָה לָמְדוּ, שֶׁבְּתָמִיד שֶׁלְּבֵין הָעַרְבַּיִם הַכָּתוּב מְדַבֵּר.

שְׁנֵי גְּזָרִים שֶׁלְּבֵין הָעַרְבַּיִם--מַעֲלִין אוֹתָן שְׁנֵי כּוֹהֲנִים, כָּל אֶחָד וְאֶחָד בְּעֵץ יְחִידִי בְּיָדוֹ: שֶׁנֶּאֱמָר "וְעָרְכוּ" , הֲרֵי כָּאן שְׁנַיִם.
אֲבָל שֶׁלַּשַּׁחַר, בְּכוֹהֵן אֶחָד.

שָׁלוֹשׁ מַעֲרָכוֹת שֶׁלְּאֵשׁ, עוֹשִׂין בְּרֹאשׁ הַמִּזְבֵּחַ בְּכָל יוֹם: רִאשׁוֹנָה--מַעֲרָכָה גְּדוֹלָה, שֶׁעָלֶיהָ מַקְרִיבִין הַתָּמִיד עִם שְׁאָר הַקָּרְבָּנוֹת; וּמַעֲרָכָה שְׁנִיָּה בְּצִדָּהּ--קְטַנָּה, שֶׁמִּמֶּנָּה לוֹקְחִין אֵשׁ בְּמַחְתָּה לְהַקְטִיר קְטֹרֶת בְּכָל יוֹם; וּמַעֲרָכָה שְׁלִישִׁית--אֵין עָלֶיהָ כְּלוּם אֵלָא לְקִיּוּם מִצְוַת הָאֵשׁ, שֶׁנֶּאֱמָר "אֵשׁ, תָּמִיד תּוּקַד" .

מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר "עַל מוֹקְדָה עַל-הַמִּזְבֵּחַ" , זוֹ מַעֲרָכָה גְּדוֹלָה; "וְאֵשׁ הַמִּזְבֵּחַ, תּוּקַד בּוֹ" , זוֹ מַעֲרָכָה שְׁנִיָּה שֶׁלַּקְּטֹרֶת; "וְהָאֵשׁ עַל-הַמִּזְבֵּחַ תּוּקַד-בּוֹ" , זוֹ מַעֲרָכָה שְׁלִישִׁית שֶׁלְּקִיּוּם הָאֵשׁ.
אֲבָל אֵבָרִים וּפְדָרִים שֶׁלֹּא נִתְאַכְּלוּ מִבָּעֶרֶב, נוֹתְנִין אוֹתָן בְּצִדֵּי מַעֲרָכָה גְּדוֹלָה.

הַמְּכַבֶּה אֵשׁ הַמִּזְבֵּחַ--לוֹקֶה, שֶׁנֶּאֱמָר "לֹא תִכְבֶּה" ; אַפִלּוּ גַּחֶלֶת אַחַת, וְאַפִלּוּ הוֹרִידָהּ מֵעַל הַמִּזְבֵּחַ וְכִבָּהּ--לוֹקֶה.
אֲבָל אֵשׁ מַחְתָּה, וְאֵשׁ מְנוֹרָה שֶׁהֵכִינָהּ בַּמִּזְבֵּחַ לְהַדְלִיק מִמֶּנָּה--אַף עַל פִּי שֶׁכִּבָּה אוֹתָן בְּרֹאשׁ הַמִּזְבֵּחַ, פָּטוּר: שֶׁהֲרֵי נִתְּקָהּ לְמִצְוָה אַחֶרֶת, וְאֵין אֲנִי קוֹרֶא בָּהֶן אֵשׁ הַמִּזְבֵּחַ.

כְּשֶׁמְּסַדֵּר עֲצֵי מַעֲרָכָה גְּדוֹלָה, מְסַדֵּר אוֹתָהּ בְּמִזְרַח הַמִּזְבֵּחַ, וְיִהְיוּ מַרְאֶיהָ, שֶׁהִתְחִיל לְסַדַּר מִן הַמִּזְרָח; וְרֵוַח הָיָה בֵּין הַגְּזָרִים.
וְרָאשֵׁי הַגְּזָרִים הַפְּנִימִיִּים, הָיוּ נוֹגְעִין בַּדֶּשֶׁן שֶׁבְּאֶמְצַע הַמִּזְבֵּחַ; וְהוּא הַנִּקְרָא תַּפּוּחַ.

וְאַחַר שֶׁמְּסַדֵּר מַעֲרָכָה גְּדוֹלָה, חוֹזֵר וּבוֹרֵר עֲצֵי תְּאֵנָה יָפִים; וּמְסַדֵּר מַעֲרָכָה שְׁנִיָּה שֶׁלַּקְּטֹרֶת מִכְּנֶגֶד קֶרֶן מַעְרָבִית דְּרוֹמִית, מְשׁוּכָה מִן הַקֶּרֶן כְּלַפֵּי צָפוֹן אַרְבַּע אַמּוֹת, וּבָהּ, כְּמוֹ חָמֵשׁ סְאִין גֶּחָלִים.
וּבַשַּׁבָּת עוֹשִׂין בָּהּ כְּמוֹ שְׁמוֹנֶה סְאִין גֶּחָלִים, מִפְּנֵי שֶׁעָלֶיהָ מַקְטִירִין בְּכָל שַׁבָּת שְׁנֵי בָּזִכֵּי לְבוֹנָה שֶׁלְּלֶחֶם הַפָּנִים.

מַעֲרָכָה שְׁלִישִׁית שֶׁלְּקִיּוּם הָאֵשׁ--עוֹשֶׂה אוֹתָהּ בְּכָל מָקוֹם שֶׁיִּרְצֶה מִן הַמִּזְבֵּחַ, וּמַצִּית בָּהּ אֶת הָאֵשׁ; וְלֹא יַצִּית הָאֵשׁ לְמַטָּה, וְיַעֲלֶה אוֹתָהּ לַמִּזְבֵּחַ, אֵלָא בַּמִּזְבֵּחַ עַצְמוֹ מַצִּיתִין, שֶׁנֶּאֱמָר "וְאֵשׁ הַמִּזְבֵּחַ, תּוּקַד בּוֹ" --מִכָּאן לַהַצָּתָה, שֶׁלֹּא תִהְיֶה אֵלָא בְּרֹאשׁוֹ שֶׁלַּמִּזְבֵּחַ.

הֲרָמַת הַדֶּשֶׁן מֵעַל הַמִּזְבֵּחַ בְּכָל יוֹם--מִצְוַת עֲשֵׂה, שֶׁנֶּאֱמָר "וְהֵרִים אֶת-הַדֶּשֶׁן" ; וְהִיא עֲבוֹדָה מֵעֲבוֹדוֹת כְּהֻנָּה.
וּבִגְדֵי כְּהֻנָּה שֶׁתּוֹרֵם בָּהֶן הַדֶּשֶׁן--יִהְיוּ פְּחוּתִין מִן הַכֵּלִים שֶׁמְּשַׁמֵשׁ בָּהֶן בִּשְׁאָר עֲבוֹדוֹת, שֶׁנֶּאֱמָר "וּפָשַׁט, אֶת-בְּגָדָיו, וְלָבַשׁ, בְּגָדִים אֲחֵרִים ...
וְהֵרִים אֶת-הַדֶּשֶׁן" : אֵינוּ אוֹמֵר אֲחֵרִים שֶׁיִּהְיוּ בִּגְדֵי חֹל, אֵלָא שֶׁיִּהְיוּ פְּחוּתִין מִן הָרִאשׁוֹנוֹת, לְפִי שְׁאֵין דֶּרֶךְ אֶרֶץ שֶׁיִּמְזֹג כּוֹס לְרִבּוֹ, בַּבְּגָדִים שֶׁבִּשַּׁל בָּהֶן קְדֵרָה לְרִבּוֹ.

אֵימָתַי תּוֹרְמִין הַדֶּשֶׁן--בְּכָל יוֹם, מִשֶּׁיַּעֲלֶה עַמּוּד הַשַּׁחַר; וּבָרְגָלִים, מִשְּׁלִישׁ אַחֲרוֹן שֶׁלַּלַּיְלָה; וּבְיוֹם הַכִּפּוּרִים, מֵחֲצוֹת הַלַּיְלָה.

כֵּיצַד תּוֹרְמִין: מִי שֶׁזָּכָה לִתְרֹם, טוֹבֵל וְלוֹבֵשׁ בִּגְדֵי הֲרָמָה, וּמְקַדֵּשׁ יָדָיו וְרַגְלָיו; וְאוֹמְרִים לוֹ הִזָּהֵר שֶׁמֶּא תִּגַּע בִּכְלִי, עַד שֶׁתְּקַדַּשׁ יָדֶיךָ וְרַגְלֶיךָ.
וְאַחַר כָּךְ לוֹקֵחַ הַמַּחְתָּה, וְשֶׁלְּכֶסֶף הָיְתָה; וְהִיא הָיְתָה נְתוּנָה בַּמִּקְצוֹעַ בֵּין כֶּבֶשׁ לַמִּזְבֵּחַ, בְּמַעְרָבוֹ שֶׁלַּכֶּבֶשׁ.
וְנוֹטֵל אֶת הַמַּחְתָּה, וְעוֹלֶה לְרֹאשׁ הַמִּזְבֵּחַ; וּמְפַנֶּה אֶת הַגֶּחָלִים, הִלַּךְ וְהִלַּךְ, וְחוֹתֶה מִן הַגֶּחָלִים שֶׁנִּתְאַכְּלוּ בְּלֵב הָאֵשׁ, וְיוֹרֵד לְמַטָּה לָאָרֶץ.

וְהוֹפֵךְ פָּנָיו לַצָּפוֹן, וּמְהַלֵּךְ בָּאָרֶץ לְמִזְרַח הַכֶּבֶשׁ כְּמוֹ עֶשֶׂר אַמּוֹת כְּלַפֵּי הַצָּפוֹן; וְצוֹבֵר אֶת הַגֶּחָלִים שֶׁחָתָה עַל גַּבֵּי הָרִצְפָּה רָחוֹק מִן הַכֶּבֶשׁ שְׁלוֹשָׁה טְפָחִים, בִּמְקוֹם שֶׁנּוֹתְנִים מֻרְאוֹת הָעוֹף, וְדִשּׁוּן הַמִּזְבֵּחַ הַפְּנִימִי וְהַמְּנוֹרָה.
וַחֲתִיָּה זוֹ שֶׁחוֹתֶה בַּמַּחְתָּה, וּמוֹרִיד לָרִצְפָּה אֵצֶל הַמִּזְבֵּחַ--הִיא הַמִּצְוָה שֶׁלְּכָל יוֹם.

 אַחַר שֶׁיָּרַד זֶה שֶׁתָּרַם, רָצִים הַכּוֹהֲנִים וּמְקַדְּשִׁין יְדֵיהֶם וְרַגְלֵיהֶם בִּמְהֵרָה, וְנוֹטְלִין אֶת הַמַּגְרֵפוֹת וְאֶת הַצִּנּוֹרוֹת, וְעוֹלִין לְרֹאשׁ הַמִּזְבֵּחַ; וְכָל אֵבַרֵי הָעוֹלוֹת וְאֵמוּרֵי הַקָּרְבָּנוֹת שֶׁלֹּא נִתְאַכְּלוּ כָּל הַלַּיְלָה, מַחְזִירִין אוֹתָם לִצְדַדֵי הַמִּזְבֵּחַ.
וְאִם אֵין הַצְּדָדִין מַחְזִיקִין, סוֹדְרִים אוֹתָם בַּכֶּבֶשׁ כְּנֶגֶד הַסּוֹבֵב.

וְאַחַר כָּךְ גּוֹרְפִין אֶת הַדֶּשֶׁן בַּמַּגְרֵפוֹת מִכָּל צְדַדֵי הַמִּזְבֵּחַ, וּמַעֲלִין אוֹתוֹ עֲרֵמָה עַל גַּבֵּי הַתַּפּוּחַ, וְגוֹרְפִין מֵאוֹתָהּ הָעֲרֵמָה בִּפְסַכְתַּר, וְהוּא כְּלִי גָּדוֹל שֶׁמַּחְזִיק לֶתֶךְ; וּמוֹרִידִין אוֹתוֹ לְמַטָּה.
וּבָרְגָלִים לֹא הָיוּ מוֹרִידִין אוֹתוֹ, אֵלָא מַנִּיחִין הָעֲרֵמָה גְּבוֹהָה בְּאֶמְצַע הַמִּזְבֵּחַ, מִפְּנֵי שְׁהוּא נוֹאי לַמִּזְבֵּחַ.

 כָּל מִי שֶׁרָצָה מִן הַכּוֹהֲנִים--מְמַלֵּא מִן הַדֶּשֶׁן שֶׁהוֹרִידוּ לְמַטָּה, וּמוֹצִיא חוּץ לָעִיר לְשֶׁפֶךְ הַדֶּשֶׁן; וְאֵין לְהוֹצָאַת הַדֶּשֶׁן לַחוּץ פַּיִס, אֵלָא כָּל הָרוֹצֶה.
וּמֵעוֹלָם לֹא נִתְעַצַּל כּוֹהֵן, מִלְּהוֹצִיא אֶת הַדֶּשֶׁן.
וְאַף עַל פִּי שְׁאֵין הוֹצָאָתוֹ לַחוּץ עֲבוֹדָה, אֵין בַּעֲלֵי מוּמִין מוֹצִיאִין אוֹתוֹ.

וּכְשֶׁמּוֹצִיאִין אוֹתוֹ חוּץ לָעִיר, מַנִּיחִין אוֹתוֹ בִּמְקוֹם שְׁאֵין הָרוּחוֹת מְנַשְּׁבוֹת בּוֹ בְּחָזְקָה, וְלֹא הַזְּרָמִים גּוֹרְפִים אוֹתוֹ; וְלֹא יְפַזְּרֶנּוּ שָׁם--שֶׁנֶּאֱמָר "וְשָׂמוֹ" , שֶׁיַּנִּיחֶנּוּ בְּנַחַת.
וְאָסוּר לֵהָנוֹת בּוֹ.

הִלְכּוֹת תְּמִידִין וּמוּסָפִין פֵּרֶק ג 
מִצְוַת עֲשֵׂה לְהַקְטִיר הַקְּטֹרֶת עַל מִזְבַּח הַזָּהָב שֶׁבַּהֵיכָל פַּעֲמַיִם בְּכָל יוֹם, בַּבֹּקֶר וּבֵין הָעַרְבַּיִם--שֶׁנֶּאֱמָר "וְהִקְטִיר עָלָיו אַהֲרֹן, קְטֹרֶת סַמִּים ..." .
לֹא הִקְטִירוֹ בַּבֹּקֶר--יַקְטִירוֹ בֵּין הָעַרְבַּיִם, אַפִלּוּ הָיוּ מְזִידִין; וְאֵין מְחַנְּכִין מִזְבַּח הַזָּהָב, אֵלָא בַּקְּטֹרֶת שֶׁלְּבֵין הָעַרְבַּיִם.

כַּמָּה מַקְטִירִין מִמֶּנָּה בְּכָל יוֹם: מִשְׁקַל מֵאָה דֵּינָרִין--חֲמִשִּׁים בַּבֹּקֶר, וַחֲמִשִּׁים בֵּין הָעַרְבַּיִם.
מִזְבֵּחַ שֶׁנֶּעְקַר, מַקְטִירִין קְטֹרֶת בִּמְקוֹמוֹ; וּקְטֹרֶת שֶׁפָּקְעָה מֵעַל גַּבֵּי הַמִּזְבֵּחַ, אַפִלּוּ קְרָטִין שֶׁבָּהּ--אֵין מַחְזִירִין אוֹתָן.

בְּעֵת שֶׁמַּקְטִירִין הַקְּטֹרֶת בַּהֵיכָל בְּכָל יוֹם--פּוֹרְשִׁין כָּל הָעָם מִן הַהֵיכָל, וּמִבֵּין הָאוּלָם וְלַמִּזְבֵּחַ: לֹא יִהְיֶה שָׁם אָדָם, עַד שֶׁיֵּצֵא זֶה שֶׁהִקְטִיר הַקְּטֹרֶת.
וְכֵן בְּשָׁעָה שֶׁיִּכָּנֵס בְּדַם חַטָּאוֹת הַנַּעֲשׂוֹת בִּפְנִים, פּוֹרְשִׁים הַכֹּל מִבֵּין הָאוּלָם וְלַמִּזְבֵּחַ עַד שֶׁיֵּצֵא: שֶׁנֶּאֱמָר "וְכָל-אָדָם לֹא-יִהְיֶה בְּאֹהֶל מוֹעֵד, בְּבֹאוֹ לְכַפֵּר בַּקֹּדֶשׁ" --בִּנְיַן אָב לְכָל כַּפָּרָה שֶׁבַּקֹּדֶשׁ, שֶׁלֹּא יִהְיֶה שָׁם אָדָם.

כֵּיצַד סֵדֶר הַקְטָרַת הַקְּטֹרֶת בְּכָל יוֹם: מִי שֶׁזָּכָה בְּדִשּׁוּן הַמִּזְבֵּחַ הַפְּנִימִי נִכְנָס וּכְלִי קֹדֶשׁ, וּטְנִי הָיָה שְׁמוֹ, וְשֶׁלְּזָהָב הָיָה, וּמַחְזִיק קַבַּיִם וְחֵצִי; מַנִּיחַ הַטְּנִי בָּאָרֶץ לְפָנָיו, וְחוֹפֵן בְּיָדָיו הָאֵפֶר וְהַפֶּחָם שֶׁבְּתוֹךְ הַמִּזְבֵּחַ וְנוֹתֵן לְתוֹךְ הַטְּנִי, וּבָאַחֲרוֹנָה מְכַבֵּד אֶת הַשְּׁאָר לְתוֹכוֹ, וּמַנִּיחוֹ שָׁם בַּהֵיכָל וְיוֹצֶא.

וּמִי שֶׁזָּכָה בַּקְּטֹרֶת נוֹטֵל כְּלִי מָלֵא קְטֹרֶת גָּדוּשׁ, וּכְסוּי הָיָה לוֹ וּבָזָךְ הָיָה שְׁמוֹ, וְנוֹתֵן הַבָּזָךְ בְּתוֹךְ כְּלִי אַחֵר, וְכַף הָיָה שְׁמוֹ; וּמְכַסֶּה אֶת הַכַּף בְּבֶגֶד קָטָן, וְאוֹחֵז הַכַּף בְּיָדוֹ וְנִכְנָס, וְעִמּוֹ אַחֵר, בְּמַחְתָּה שֶׁלְּאֵשׁ בְּיָדוֹ.

 וְכֵיצַד חוֹתֶה: זֶה שֶׁזָּכָה בַּמַּחְתָּה לוֹקֵחַ מַחְתָּה שֶׁלְּכֶסֶף, וְעוֹלֶה לְרֹאשׁ הַמִּזְבֵּחַ, וּמְפַנֶּה אֶת הַגֶּחָלִים הִלַּךְ וְהִלַּךְ; וְנוֹטֵל מִן הַגֶּחָלִים שֶׁנִּתְאַכְּלוּ בְּמַעֲרָכָה שְׁנִיָּה, וְיוֹרֵד וּמְעָרָן לְתוֹךְ מַחְתָּה שֶׁלְּזָהָב.
אִם נִתְפַּזְּרוּ מִן הַגֶּחָלִים כְּמוֹ קַב אוֹ פָּחוּת, מְכַבְּדָן לָאַמָּה; וּבַשַּׁבָּת, כּוֹפֶה עֲלֵיהֶן הַפְּסַכְתַּר.
וְאִם נִתְפַּזַּר יָתֵר עַל קַב, חוֹזֵר וְחוֹתֶה.

 שְׁלוֹשָׁה דְּבָרִים הָיָה הַפְּסַכְתַּר מְשַׁמֵּשׁ--כּוֹפִין אוֹתוֹ עַל הַגֶּחָלִים, וְעַל הַשֶּׁרֶץ בַּשַּׁבָּת, וּמוֹרִידִין בּוֹ אֶת הַדֶּשֶׁן מֵעַל הַמִּזְבֵּחַ.

 וּמַקְדִּים לִפְנֵיהֶם זֶה שֶׁדִּשַּׁן הַמִּזְבֵּחַ הַפְּנִימִי, וְנוֹטֵל הַטְּנִי שֶׁבּוֹ דִּשּׁוּן הַמִּזְבֵּחַ, וּמִשְׁתַּחֲוֶה וְיוֹצֶא.
וְזֶה שֶׁבְּיָדוֹ הַמַּחְתָּה צוֹבֵר אֶת הַגֶּחָלִים עַל גַּבֵּי הַמִּזְבֵּחַ הַפְּנִימִי, וּמְרַדְּדָן בְּשׁוּלֵי הַמַּחְתָּה, וּמִשְׁתַּחֲוֶה וְיוֹצֶא.
וְזֶה שֶׁבְּיָדוֹ הַכַּף, נוֹטֵל אֶת הַבָּזָךְ מִתּוֹךְ הַכַּף, וְנוֹתְנוֹ לַאֲהוּבוֹ אוֹ לִקְרוֹבוֹ, וְרוֹאֶה אִם נִתְפַּזַּר מִן הַקְּטֹרֶת מְעַט בַּכַּף; אֲהוּבוֹ אוֹ קְרוֹבוֹ נוֹתֵן לוֹ לְתוֹךְ חָפְנָיו זֶה שֶׁנִּתְפַּזַּר עִם הַקְּטֹרֶת שֶׁבַּבָּזָךְ, וּמִשְׁתַּחֲוֶה וְיוֹצֶא.

 וְאוֹמְרִין לְזֶה הַמַּקְטִיר, הִזָּהֵר שֶׁלֹּא תַתְחִיל מִלְּפָנֶיךָ--שֶׁלֹּא תִכָּוֶה; וּמַתְחִיל וּמַשְׁלִיךְ הַקְּטֹרֶת עַל הָאֵשׁ בְּנַחַת כְּמִי שֶׁמְּרַקֵּד סֹלֶת, עַד שֶׁתִּתְרַדֶּה עַל כָּל הָאֵשׁ.
וְאֵין הַמַּקְטִיר מַקְטִיר, עַד שֶׁהַמְּמֻנֶּה אוֹמֵר לוֹ הַקְטֵר; וְאִם כּוֹהֵן גָּדוֹל הוּא, אוֹמֵר לוֹ הַמְּמֻנֶּה, אִישִׁי כּוֹהֵן גָּדוֹל, הַקְטֵר.
וְאַחַר שֶׁאוֹמֵר לוֹ, יִפְרְשׁוּ כָּל הָעָם; וְיַקְטִיר הַמַּקְטִיר, וְיִשְׁתַּחֲוֶה וְיֵצֵא.

דִּשּׁוּן הַמְּנוֹרָה, וַהֲטָבַת נֵרוֹתֶיהָ בַּבֹּקֶר וּבֵין הָעַרְבַּיִם--מִצְוַת עֲשֵׂה, שֶׁנֶּאֱמָר "יַעֲרֹךְ אֹתוֹ אַהֲרֹן וּבָנָיו" ; וְהַדְלָקַת הַנֵּרוֹת דּוֹחָה אֶת הַשַּׁבָּת וְאֶת הַטֻּמְאָה, כַּקָּרְבָּנוֹת שֶׁקָּבוּעַ לָהֶן זְמָן--שֶׁנֶּאֱמָר "לְהַעֲלֹת נֵר, תָּמִיד" .
וְכַמָּה שֶׁמֶן הוּא נוֹתֵן לְכָל נֵר: חֲצִי לוֹג--שֶׁנֶּאֱמָר "מֵעֶרֶב עַד-בֹּקֶר" , תֶּן לוֹ כַּמִּדָּה שֶׁיִּהְיֶה דּוֹלֵק מֵעֶרֶב עַד בֹּקֶר.
וְאֵין מְחַנְּכִין הַמְּנוֹרָה, אֵלָא בְּהַדְלָקַת שִׁבְעָה נֵרוֹתֶיהָ בֵּין הָעַרְבַּיִם.

 מַה הוּא דִּשּׁוּן הַמְּנוֹרָה: כָּל נֵר שֶׁכָּבָה--מֵסִיר הַפְּתִילָה וְכָל הַשֶּׁמֶן שֶׁבַּנֵּר, וּמְקַנְּחוֹ, וְנוֹתֵן בּוֹ פְּתִילָה אַחֶרֶת וְשֶׁמֶן אַחֵר בְּמִדָּה, שְׁהוּא חֲצִי לוֹג; וְזֶה שֶׁהֵסִיר, מַשְׁלִיכוֹ בִּמְקוֹם הַדֶּשֶׁן אֵצֶל הַמִּזְבֵּחַ, עִם דִּשּׁוּן הַמִּזְבֵּחַ הַפְּנִימִי וְהַחִיצוֹן; וּמַדְלִיק נֵר שֶׁכָּבָה.
וְהַדְלָקַת הַנֵּרוֹת, הִיא הֲטָבָתָם.
וְנֵר שֶׁמְּצָאוֹ שֶׁלֹּא כָּבָה, מְתַקְּנוֹ.

 נֵר מַעְרָבִי שֶׁכָּבָה--אֵין מַדְלִיקִין אוֹתוֹ אַחַר דִּשּׁוּנוֹ, אֵלָא מִמִּזְבֵּחַ הַחִיצוֹן.
אֲבָל שְׁאָר הַנֵּרוֹת--כָּל נֵר שֶׁכָּבָה מֵהֶן, מַדְלִיקוֹ מִנֵּר חֲבֵרוֹ; וְכֵיצַד מַדְלִיקוֹ: מוֹשֵׁךְ הַפְּתִילָה עַד שֶׁמַּדְלִיקָהּ וּמַחְזִירָהּ, לְפִי שֶׁהַנֵּרוֹת קְבוּעִים בַּמְּנוֹרָה; וְאֵינוּ יָכוֹל לְהַדְלִיק בְּנֵר אַחֵר, מִשּׁוֹם בִּזָּיוֹן.

 כָּל הַפְּתִילוֹת שֶׁאָסוּר לְהַדְלִיק בָּהֶן בַּשַּׁבָּת, אָסוּר לְהַדְלִיק בָּהֶן בַּמִּקְדָּשׁ בַּמְּנוֹרָה--שֶׁנֶּאֱמָר "לְהַעֲלֹת נֵר, תָּמִיד" , שֶׁתִּהְיֶה שַׁלְהֶבֶת עוֹלָה מֵאֵלֶיהָ.

 לֹא הָיָה מֵטִיב כָּל הַנֵּרוֹת בְּפַעַם אַחַת, אֵלָא מֵטִיב חֲמִשָּׁה נֵרוֹת, וּמַפְסִיק, וְעוֹשֶׂה עֲבוֹדָה אַחֶרֶת; וְאַחַר כָּךְ נִכְנָס, וּמֵטִיב הַשְּׁנַיִם: כְּדֵי לְהַרְגִּישׁ אֶת כָּל הָעֲזָרָה.

 כָּל נֵר שֶׁכָּבָה, מַדְלִיקִין אוֹתוֹ מִנֵּר אֶחָד מֵהֶן כְּמוֹ שֶׁבֵּאַרְנוּ.
וְכֵיצַד סֵדֶר הַהֲטָבָה: זֶה שֶׁזָּכָה בְּדִשּׁוּן הַמְּנוֹרָה נִכְנָס, וּכְלִי בְּיָדוֹ, וְכוּז שְׁמוֹ, וְשֶׁלְּזָהָב הָיָה דּוֹמֶה לְקִתּוֹן גָּדוֹל.
מְדַשֵּׁן בּוֹ אֶת הַפְּתִילוֹת שֶׁכָּבוּ, וְאֶת הַשֶּׁמֶן שֶׁנִּשְׁאָר בַּנֵּר; וּמֵטִיב חֲמִשָּׁה נֵרוֹת.
וּמַנִּיחַ הַכּוּז שָׁם לִפְנֵי הַמְּנוֹרָה, עַל מַעֲלָה שְׁנִיָּה מִשָּׁלוֹשׁ מַעֲלוֹת שֶׁלְּפָנֶיהָ; וְיוֹצֶא.
וְאַחַר כָּךְ נִכְנָס, וּמֵטִיב שְׁנֵי הַנֵּרוֹת; וְנוֹטֵל הַכּוּז בְּיָדוֹ, וּמִשְׁתַּחֲוֶה וְיוֹצֶא.

 חֲבִתֵּי כּוֹהֵן גָּדוֹל--מִצְוַת עֲשֵׂה לְהַקְרִיבָן בְּכָל יוֹם, מֶחְצָה בַּבֹּקֶר עִם תָּמִיד שֶׁלַּשַּׁחַר וּמֶחְצָה בֵּין הָעַרְבַּיִם עִם תָּמִיד שֶׁלְּבֵין הָעַרְבַּיִם.
וְלִישָׁתָן וַאֲפִיָּתָן דּוֹחִין אֶת הַשַּׁבָּת וְאֶת הַטֻּמְאָה, כְּכָל קָרְבָּן שֶׁקָּבוּעַ לוֹ זְמָן: שֶׁנֶּאֱמָר "תֻּפִינֵי" --שֶׁתִּהְיֶה נָאָה, וְלֹא תֵאָפֶה מִבָּעֶרֶב.
וְעוֹד, אִם תֵּאָפֶה מִבָּעֶרֶב--תִּפָּסֵל בַּלִּינָה, שֶׁהַמַּרְחֶשֶׁת מִכְּלֵי הַקֹּדֶשׁ הִיא כְּמוֹ שֶׁבֵּאַרְנוּ.
טְחִינַת סָלְתָּן וְהֶרְקֵדָן--בַּחוּץ, וְאֵינָן דּוֹחִין אֶת הַשַּׁבָּת.

 כּוֹהֵן שֶׁהִקְרִיב מֶחְצָה בַּשַּׁחְרִית, וּמֵת אוֹ נִטְמָא אוֹ נֻלַּד לוֹ מוּם, וּמִנּוּ כּוֹהֵן אַחֵר תַּחְתָּיו--לֹא יָבִיא חֲצִי עִשָּׂרוֹן מִבֵּיתוֹ, וְלֹא חֲצִי עִשָּׂרוֹן שֶׁלָּרִאשׁוֹן; אֵלָא מֵבִיא עִשָּׂרוֹן שָׁלֵם, וְחוֹצֵהוּ, וּמַקְרִיב מֶחְצָה, וּמֶחְצָה אָבַד: נִמְצְאוּ שְׁנֵי חֲצָיִין קְרֵבִין, וּשְׁנֵי חֲצָיִין אוֹבְדִין.
וְאֵלּוּ שְׁנֵי הַחֲצָיִין הָאוֹבְדִין--מַנִּיחִין אוֹתָן עַד שֶׁתַּעֲבֹר צוּרָתָן, וְיוֹצְאִין לְבֵית הַשְּׂרֵפָה; וְכֵן אִם אָבַד אוֹ נִטְמָא הַחֵצִי שֶׁלְּבֵין הָעַרְבַּיִם.
וְהֵיכָן שׂוֹרְפִין אוֹתָן, בָּעֲזָרָה.

 מֵת כּוֹהֵן גָּדוֹל בַּשַּׁחְרִית אַחַר שֶׁהִקְרִיב חֲצִי הָעִשָּׂרוֹן, וְלֹא מִנּוּ כּוֹהֵן אַחֵר--מְבִיאִין הַיּוֹרְשִׁין עִשָּׂרוֹן שָׁלֵם, וְעוֹשִׂין אוֹתוֹ חֲבִתִּין; וּשְׁלֵמָה הָיְתָה קְרֵבָה.
מֵת כּוֹהֵן גָּדוֹל קֹדֶם שֶׁיַּקְרִיבוֹ בַּבֹּקֶר, וְלֹא מִנּוּ כּוֹהֵן אַחֵר--מַקְרִיבִין אוֹתָהּ עִשָּׂרוֹן שָׁלֵם בַּבֹּקֶר, וְעִשָּׂרוֹן שָׁלֵם בֵּין הָעַרְבַּיִם.
וְאֵין כּוֹפְלִין שַׁמְנָהּ וּלְבוֹנָתָהּ, אַף עַל פִּי שֶׁנִּכְפְּלָה הַסֹּלֶת; אֵלָא מַפְרִישִׁין לָהֶם שְׁלֹשֶׁת לוֹגִין שֶׁמֶן, וְקֹמֶץ לְבוֹנָה, לוֹג וּמֶחְצָה שֶׁמֶן וַחֲצִי קֹמֶץ לְבוֹנָה לָעִשָּׂרוֹן שֶׁלַּבֹּקֶר, וְלוֹג וּמֶחְצָה שֶׁמֶן וַחֲצִי קֹמֶץ לְבוֹנָה לָעִשָּׂרוֹן שֶׁלְּבֵין הָעַרְבַּיִם.

הִלְכּוֹת תְּמִידִין וּמוּסָפִין פֵּרֶק ד 
כָּל הָעֲבוֹדוֹת הָאֵלּוּ שֶׁעוֹשִׂין בְּכָל יוֹם, בְּפַיִס הָיוּ עוֹשִׂין אוֹתָן.
וְכֵיצַד הָיוּ עוֹשִׂין: כָּל כּוֹהֲנֵי בָּתֵּי אָבוֹת שֶׁלַּיּוֹם נִכְנָסִין לְלִשְׁכַּת הַגָּזִית, אַחַר שֶׁיַּעֲלֶה עַמּוּד הַשַּׁחַר; וְהֶן מְלֻבָּשִׁין בְּבִגְדֵי כְּהֻנָּה.
וְהַמְּמֻנֶּה שֶׁעַל הַפְּיָסוֹת עִמָּהֶן, וְהֶן עוֹמְדִין בְּהַקָּפָה; וְהַמְּמֻנֶּה נוֹטֵל מִצְנֶפֶת מֵעַל רֹאשׁוֹ שֶׁלְּאֶחָד מֵהֶן וּמַחְזִירָהּ, וְהוּא הָאִישׁ שֶׁמַּתְחִילִין לִמְנוֹת מִמֶּנּוּ.

וּמְפִיסִין כְּמוֹ שֶׁיִּתְבָּאַר, וְיוֹצְאִין לָעֲבוֹדָה אֲנָשִׁים שֶׁעוֹבְדִין.
וּשְׁאָר הַכּוֹהֲנִים--מוֹסְרִין אוֹתָן לַחַזָּנִין, וּמַפְשִׁיטִין אוֹתָן אֶת בִּגְדֵי הַקֹּדֶשׁ, וְלֹא הָיוּ מַנִּיחִין עֲלֵיהֶן אֵלָא הַמִּכְנָסַיִם בִּלְבָד, עַד שֶׁלּוֹבְשִׁין בִּגְדֵי חֹל; וְחוֹזְרִין וּפוֹשְׁטִין אֶת הַמִּכְנָסַיִם שֶׁלַּקֹּדֶשׁ, וּמַחְזִירִים הַחַזָּנִים אֶת הַכֵּלִים לַחַלּוֹנוֹת.

כֵּיצַד מְפִיסִין: עוֹמְדִין בְּהֶקֵּף, וּמַסְכִּימִין עַל מִנְיַן שְׁמוֹנִין מֵאָה אוֹ אֶלֶף, אוֹ כָּל מִנְיָן שֶׁיַּסְכִּימוּ עָלָיו.
וְהַמְּמֻנֶּה אוֹמֵר לָהֶם הַצְבִּיעוּ, וְהֶן מוֹצִיאִין אֶצְבְּעוֹתֵיהֶן אַחַת אוֹ שְׁתַּיִם; וְאִם הוֹצִיא שָׁלוֹשׁ, מוֹנִין לוֹ שָׁלוֹשׁ.
וְאֵין מוֹצִיאִין גֻּדָּל בַּמִּקְדָּשׁ, מִפְּנֵי הָרַמָּאִים, שֶׁהַגֻּדָּל קָצֵר, וְנוֹחַ לְהוֹצִיאוֹ וְלִכְפּוֹתוֹ; וְהַמּוֹצִיא גֻּדָּל, אֵין מוֹנִין אוֹתוֹ לוֹ.

וּמַתְחִיל הַמְּמֻנֶּה לִמְנוֹת, מִן הָאִישׁ הַיָּדוּעַ שֶׁהֵסִיר מִצְנַפְתּוֹ תְּחִלָּה; וּמוֹנֶה עַל אֶצְבְּעוֹתֵיהֶן, וְחוֹזֵר חֲלִילָה עַד שֶׁיַּשְׁלִים הַמִּנְיָן שֶׁהִסְכִּימוּ עָלָיו.
וְהָאִישׁ שֶׁשָּׁלַם הַמִּנְיָן אֵצֶל אֶצְבָּעוֹ, הוּא שֶׁיָּצָא בַּפַּיִס רִאשׁוֹן לָעֲבוֹדָה.

 וְלָמָּה מוֹנִין הַמִּנְיָן שֶׁהִסְכִּימוּ עָלָיו עַל הָאֶצְבָּעוֹת שֶׁהוֹצִיאוּ, וְלֹא הָיָה מוֹנֶה עַל הָאֲנָשִׁים עַצְמָן--לְפִי שֶׁאָסוּר לִמְנוֹת אֶת יִשְׂרָאֵל אֵלָא עַל יְדֵי דָּבָר אַחֵר, שֶׁנֶּאֱמָר "וַיִּפְקְדֵם בַּטְּלָאִים" .

 אַרְבָּעָה פְּיָסוֹת הָיוּ מְפִיסִין בְּכָל יוֹם, בַּשַּׁחְרִית: הַפַּיִס הָרִאשׁוֹן, מִי תּוֹרֵם אֶת הַמִּזְבֵּחַ; הֵפִיסוּ, וְזָכָה מִי שֶׁזָּכָה לִתְרֹם.
וְהוּא מְסַדֵּר אֶת הַמַּעֲרָכָה, וְהוּא מַעֲלֶה שְׁנֵי גִּזְרֵי עֵצִים לַמִּזְבֵּחַ; וְהוּא מַכְנִיס מַחְתָּה מְלֵאָה אֵשׁ מִן הַמִּזְבֵּחַ הַחִיצוֹן לְמִזְבַּח הַזָּהָב, לְהַקְטִיר עָלֶיהָ קְטֹרֶת.

 הַפַּיִס הַשֵּׁנִי, זוֹכִין בּוֹ שְׁלוֹשָׁה עָשָׂר עַל סֵדֶר עֲמִידָתָן.
כֵּיצַד: הַמְּמֻנֶּה אוֹמֵר לָהֶם הַצְבִּיעוּ, וּמוֹנֶה כְּדֶרֶךְ שֶׁבֵּאַרְנוּ.
וְזֶה שֶׁיָּצָא בְּפַיִס רִאשׁוֹן, הוּא שׁוֹחֵט תָּמִיד שֶׁלַּשַּׁחַר; וְהַשֵּׁנִי שְׁהוּא עוֹמֵד בְּצִדּוֹ, הוּא מְקַבֵּל אֶת דַּם הַתָּמִיד וְהוּא זוֹרְקוֹ; וְהַשְּׁלִישִׁי הַסָּמוּךְ לַשֵּׁנִי, מְדַשֵּׁן מִזְבֵּחַ הַפְּנִימִי שְׁהוּא מִזְבַּח הַקְּטֹרֶת; וְהָרְבִיעִי שֶׁבְּצִדּוֹ, מְדַשֵּׁן אֶת הַמְּנוֹרָה וּמֵטִיב אֶת הַנֵּרוֹת; וְהַחֲמִישִׁי, מַעֲלֶה רֹאשׁ הַתָּמִיד וְרַגְלוֹ לַכֶּבֶשׁ; וְהַשִּׁשִּׁי, מַעֲלֶה שְׁתֵּי הַיָּדַיִם; וְהַשְּׁבִיעִי, מַעֲלֶה הָעֹקֶץ וְהָרֶגֶל; וְהַשְּׁמִינִי, מַעֲלֶה הֶחָזֶה וְהַגֵּרָה; וְהַתְּשִׁיעִי, מַעֲלֶה שְׁתֵּי הַדְּפָנוֹת; וְהָעֲשִׂירִי, מַעֲלֶה הַקְּרָבַיִם; וְהָאַחַד עָשָׂר, מַעֲלֶה סֹלֶת הַנְּסָכִים; וְהַשְּׁנֵים עָשָׂר, מַעֲלֶה הַחֲבִתִּין; וְהַשְּׁלוֹשָׁה עָשָׂר, מַעֲלֶה הַיַּיִן שֶׁלַּנְּסָכִים.

 הַפַּיִס הַשְּׁלִישִׁי--אוֹמֵר לָהֶן הַמְּמֻנֶּה לְכָל אַנְשֵׁי בֵּית אָב שֶׁלְּאוֹתוֹ הַיּוֹם, מִי שֶׁלֹּא הִקְטִיר קְטֹרֶת מִיָּמָיו, יָבוֹא וְיָפִיס.
יִתְקַבְּצוּ אֵצֶל הַמְּמֻנֶּה, וְיָפִיסוּ; וּמִי שֶׁיָּצָא בְּפַיִס זֶה רִאשׁוֹן, הוּא שֶׁיִּזְכֶּה לְהַקְטִיר קְטֹרֶת.

 הַפַּיִס הָרְבִיעִי--מִתְקַבְּצִין כֻּלָּן, וּמְפִיסִין לֵידַע מִי מַעֲלֶה אֵבָרִים מִן הַכֶּבֶשׁ לַמִּזְבֵּחַ; הֵפִיסוּ, וְזָכָה מִי שֶׁזָּכָה.

תָּמִיד שֶׁלְּבֵין הָעַרְבַּיִם--אֵין מְפִיסִין לוֹ פַּיִס אַחֵר, אֵלָא כָּל כּוֹהֵן שֶׁזָּכָה בָּעֲבוֹדָה מִן הָעֲבוֹדוֹת שַׁחְרִית, יִזְכֶּה בָּהּ בֵּין הָעַרְבַּיִם: חוּץ מִן הַקְּטֹרֶת, שְׁהֶן מְפִיסִין לָהּ פַּיִס אַחֵר בֵּין הָעַרְבַּיִם; וְיָבוֹאוּ כָּל מִי שֶׁלֹּא הִקְטִיר קְטֹרֶת מֵעוֹלָם מֵאַנְשֵׁי אוֹתוֹ בֵּית אָב, וְיָפִיסוּ עָלֶיהָ.
וְאִם כְּבָר הִקְטִירוּ כֻּלָּן מִיְּמֵיהֶן, מְפִיסִין לָהּ כֻּלָּן בַּשַּׁחְרִית בְּפַיִס שְׁלִישִׁי; וְזֶה שֶׁזָּכָה בָּהּ שַׁחְרִית, מַקְטִירָהּ בֵּין הָעַרְבַּיִם.

 בַּשַּׁבָּת, שֶׁיֵּשׁ שָׁם תְּמִידִין וּמוּסָפִין וּשְׁנֵי בָּזִכֵּי לְבוֹנָה, כֵּיצַד הֶם עוֹבְדִין: מְפִיסִין בַּשַּׁחַר אַנְשֵׁי אוֹתוֹ בֵּית אָב שֶׁלְּמִשְׁמָר הַיּוֹצֶא, וּמַקְרִיבִין תָּמִיד שֶׁלַּשַּׁחַר וּשְׁנֵי כִּבְשֵׂי עוֹלָה שֶׁלַּמּוּסָפִין; וְכָל שֶׁזָּכָה בָּעֲבוֹדָה מֵעֲבוֹדוֹת הַתָּמִיד שֶׁלַּשַּׁחַר, הוּא זוֹכֶה בָּהּ בִּשְׁנֵי כִּבְשֵׂי מוּסָף.

וְהַמִּשְׁמָר הָאַחֵר שֶׁיִּכָּנֵס בַּשַּׁבָּת, מְפִיסִין פְּיָסוֹת אֲחֵרוֹת לַתָּמִיד שֶׁלְּבֵין הָעַרְבַּיִם.
וְאֵלּוּ וְאֵלּוּ, חוֹלְקִין בְּלֶחֶם הַפָּנִים.
וְאֵין אוֹכְלִין אֶת הַלֶּחֶם, עַד שֶׁיַּקְטִירוּ שְׁנֵי בָּזִכֵּי לְבוֹנָה עַל הָאֵשׁ; וְהַלְּבוֹנָה טְעוּנָה מֶלַח, כִּשְׁאָר הַקָּרְבָּנוֹת.
וְאַחַר קָרְבַּן הַמּוּסָפִין, מַקְטִירִין שְׁנֵי הַבָּזִכִּין; וּשְׁנֵי כּוֹהֲנִים מַקְרִיבִין אֶת שְׁנֵי הַבָּזִכִּין.

 כֵּיצַד חוֹלְקִין לֶחֶם הַפָּנִים בְּכָל שַׁבְּתוֹת הַשָּׁנָה--הַנִּכְנָס נוֹטֵל שֵׁשׁ חַלּוֹת, וּמִשְׁמָר הַיּוֹצֶא נוֹטֵל שֵׁשׁ: הַנִּכְנָסִין חוֹלְקִין בֵּינֵיהֶם בַּצָּפוֹן, שֶׁהֲרֵי הֶן מוּכָנִים לָעֲבוֹדָה; וְהַיּוֹצְאִין חוֹלְקִין בַּדָּרוֹם.
וּבִזְמָן שֶׁיִּהְיֶה יוֹם טוֹב שֶׁלְּאֶחָד מִשָּׁלוֹשׁ רְגָלִים בַּשַּׁבָּת, וְכֵן בַּשַּׁבָּת שֶׁבְּתוֹךְ הֶחָג--חוֹלְקִין כָּל הַמִּשְׁמָרוֹת בְּשׁוֹוֶה בְּלֶחֶם הַפָּנִים.

וְכֵן אִם חָל יוֹם טוֹב הָרִאשׁוֹן שֶׁלֶּחָג בְּאֶחָד בַּשַּׁבָּת--חוֹלְקִין כָּל הַמִּשְׁמָרוֹת בְּשׁוֹוֶה מֵעֶרֶב יוֹם טוֹב שְׁהוּא שַׁבָּת, בְּלֶחֶם הַפָּנִים: מִפְּנֵי שֶׁהִקְדִּימוּ לָעֲבוֹדָה.
וְכֵן אִם חָל יוֹם טוֹב הָאַחֲרוֹן לִהְיוֹת בְּעֶרֶב שַׁבָּת--חוֹלְקִין כָּל הַמִּשְׁמָרוֹת בְּשׁוֹוֶה בְּלֶחֶם הַפָּנִים, בְּאוֹתָהּ שַׁבָּת שְׁהִיא מוֹצָאֵי הֶחָג.
וְדָבָר זֶה תַּקָּנָה, מִפְּנֵי שֶׁנִּתְאַחֲרוּ הַכּוֹהֲנִים בִּשְׁבִיל חִלּוּק לֶחֶם הַפָּנִים; וְאִם נִתְאַחַר אֶחָד מִבַּעֲלֵי מִשְׁמָר וְלֹא בָא, יִמָּצֵא אַחֵר.

 חָל יוֹם אֶחָד לְהַפְסִיק בֵּין הַשַּׁבָּת וּבֵין יוֹם טוֹב, כְּגוֹן שֶׁהָיָה יוֹם טוֹב הָרִאשׁוֹן שֶׁלֶּחָג בַּשֵּׁנִי אוֹ יוֹם טוֹב הָאַחֲרוֹן בַּחֲמִישִׁי, אוֹ יוֹם טוֹב שֶׁלָּעֲצֶרֶת שֶׁחָל לִהְיוֹת בַּשֵּׁנִי אוֹ בַּחֲמִישִׁי--מִשְׁמָר שֶׁזְּמַנּוֹ קָבוּעַ בְּאוֹתָהּ שַׁבָּת, נוֹטֵל עֶשֶׂר חַלּוֹת, וְזֶה הַנִּכְנָס, נוֹטֵל שְׁתַּיִם: שֶׁהֲרֵי לֹא נִשְׁאָר לָהֶם לָעֲבוֹדָה הֶם לְבַדָּם אֵלָא יוֹם אֶחָד, שְׁהוּא עֶרֶב שַׁבָּת אוֹ אֶחָד בַּשַּׁבָּת; וּמִתְעַצְּלִין, וְאֵין בָּא מֵהֶן אֵלָא מְעַט.

 כּוֹהֵן גָּדוֹל, לְעוֹלָם נוֹטֵל מִכָּל מִשְׁמָר חֲצִי הַחַלּוֹת שֶׁזָּכָה בָּהֶן: שֶׁנֶּאֱמָר "וְהָיְתָה לְאַהֲרֹן וּלְבָנָיו" --מֶחְצָה לְאַהֲרוֹן, וּמֶחְצָה לְבָנָיו; וְאֵין כּוֹהֵן גָּדוֹל נוֹטֵל פְּרָס, שְׁאֵין זֶה כְּבוֹדוֹ.

הִלְכּוֹת תְּמִידִין וּמוּסָפִין פֵּרֶק ה 
מִצְוַת עֲשֵׂה לְסַדַּר לֶחֶם הַפָּנִים בְּכָל יוֹם שַׁבָּת, עַל הַשֻּׁלְחָן לִפְנֵי ה' בַּהֵיכָל--שֶׁנֶּאֱמָר "בְּיוֹם הַשַּׁבָּת בְּיוֹם הַשַּׁבָּת, יַעַרְכֶנּוּ" .
וְדָבָר בָּרוּר בַּתּוֹרָה שְׁהוּא שְׁתֵּים עֶשְׂרֵה חַלּוֹת, כָּל חַלָּה שְׁנֵי עֶשְׂרוֹנִים.
וְעוֹרְכִין אוֹתוֹ שְׁנֵי סְדָרִים--שֵׁשׁ חַלּוֹת בְּכָל סֵדֶר, חַלָּה עַל גַּבֵּי חַלָּה; וּבֵין כָּל שְׁתֵּי חַלּוֹת שְׁלוֹשָׁה קָנִים שֶׁלְּזָהָב, כְּדֵי שֶׁתִּהְיֶה הָרוּחַ מְנַשֶּׁבֶת בּוֹ; וְסוֹמֵךְ כָּל מַעֲרָכָה, בִּשְׁתֵּי קְשָׂווֹת.

וְנוֹתְנִין בְּצַד כָּל מַעֲרָכָה, כְּלִי שֶׁיֵּשׁ בּוֹ קֹמֶץ לְבוֹנָה--שֶׁנֶּאֱמָר "וְנָתַתָּ עַל-הַמַּעֲרֶכֶת, לְבֹנָה זַכָּה" ; וּכְלִי זֶה, הוּא הַנִּקְרָא בָּזָךְ.
נִמְצְאוּ שְׁנֵי קֻמְצֵי לְבוֹנָה בִּשְׁנֵי הַבָּזִכִּין.
וְשׁוּלַיִם הָיוּ לַבָּזִכִּין, כְּדֵי שֶׁיַּנִּיחוּם עַל הַשֻּׁלְחָן.

שְׁנֵי הַסְּדָרִים מְעַכְּבִין זֶה אֶת זֶה, וּשְׁנֵי הַבָּזִכִּין מְעַכְּבִין זֶה אֶת זֶה; וְהַסְּדָרִים וְהַבָּזִכִּין, מְעַכְּבִין זֶה אֶת זֶה.
וְאֵין מְחַנְּכִין אֶת הַשֻּׁלְחָן, אֵלָא בְּלֶחֶם הַפָּנִים בַּשַּׁבָּת.

מִיּוֹם הַשַּׁבָּת לְיוֹם הַשַּׁבָּת, מוֹצִיאִין אֶת הַלֶּחֶם שְׁהוּא שָׁם עַל הַשֻּׁלְחָן מִשַּׁבָּת שֶׁעָבְרָה, וּמְסַדְּרִין לֶחֶם אַחֵר.
וְזֶה שֶׁמּוֹצִיאִין--הוּא שֶׁחוֹלְקִין שְׁתֵּי הַמִּשְׁמָרוֹת הַנִּכְנֶסֶת וְהַיּוֹצֵאת, עִם כּוֹהֵן גָּדוֹל; וְאוֹכְלִין אוֹתוֹ.

 וְכֵיצַד מְסַדְּרִין אֶת הַלֶּחֶם: אַרְבָּעָה כּוֹהֲנִים נִכְנָסִים, שְׁנַיִם בְּיָדָם שְׁנֵי סְדָרִים, וּשְׁנַיִם בְּיָדָם שֵׁנִי בָּזִכִּין; וְאַרְבָּעָה מַקְדִּימִין לִפְנֵיהֶם, שְׁנַיִם לִטֹּל שְׁנֵי סְדָרִים וּשְׁנַיִם לִטֹּל שְׁנֵי בָּזִכִּין שֶׁהָיוּ שָׁם עַל הַשֻּׁלְחָן.
הַנִּכְנָסִין עוֹמְדִין בַּצָּפוֹן, וּפְנֵיהֶם לַדָּרוֹם; וְהַיּוֹצְאִין עוֹמְדִין בַּדָּרוֹם, וּפְנֵיהֶם לַצָּפוֹן.
אֵלּוּ מוֹשְׁכִין, וְאֵלּוּ מַנִּיחִין, וְטִפְחוֹ שֶׁלְּזֶה, לְתוֹךְ טִפְחוֹ שֶׁלְּזֶה--שֶׁנֶּאֱמָר "לְפָנַי תָּמִיד" .

 יָצְאוּ, וְנָתְנוּ אֶת הַלֶּחֶם שֶׁהוֹצִיאוּ עַל שֻׁלְחַן זָהָב אַחֵר שֶׁהָיָה בָּאוּלָם; וְהִקְטִירוּ הַבָּזִכִּין, וְאַחַר כָּךְ מְחַלְּקִין הַחַלּוֹת.
וְאִם חָל יוֹם הַכִּפּוּרִים לִהְיוֹת בַּשַּׁבָּת, הַחַלּוֹת מִתְחַלְּקוֹת לָעֶרֶב.

 כֵּיצַד מַעֲשֵׂה לֶחֶם הַפָּנִים: מְבִיאִין עֶשְׂרִים וְאַרְבַּע סְאִים חִטִּים הָרְאוּיִין לִמְנָחוֹת, וְשָׁפִין אוֹתָן וּבוֹעֲטִין בָּהֶן, כִּשְׁאָר חִטֵּי מְנָחוֹת; וְטוֹחֲנִין אוֹתָן, וּמְנַפִּין מֵהֶן בְּאַחַת עֶשְׂרֵה נַפָה אַרְבָּעָה וְעֶשְׂרִים עִשָּׂרוֹן סֹלֶת.
וְעוֹשִׂין מֵהֶן, שְׁתֵּים עֶשְׂרֵה חַלּוֹת מַצּוֹת.

לֹא נִפָּה אוֹתָן בְּאַחַת עֶשְׂרֵה נַפָה, אוֹ שֶׁלֹּא הוֹצִיאָן מֵעֶשְׂרִים וְאַרְבַּע סְאִים--הוֹאִיל וְנַעֲשׂוּ סֹלֶת מִכָּל מָקוֹם, כְּשֵׁרוֹת: לֹא נֶאְמְרוּ הַשֵּׁעוּרִין הָאֵלּוּ, אֵלָא לְמִצְוָה.

 וְלִישָׁתָן וַעֲרִיכָתָן, בַּחוּץ; וַאֲפִיָּתָן, בִּפְנִים בָּעֲזָרָה כִּשְׁאָר הַמְּנָחוֹת.
וְלָשִׁין אוֹתָן, אַחַת אַחַת; וְאוֹפִין אוֹתָן, שְׁתַּיִם שְׁתַּיִם.
וּשְׁלוֹשָׁה דְּפוּסִין שֶׁלְּזָהָב הָיוּ לָהֶן--אֶחָד שֶׁנּוֹתְנִין בּוֹ הַחַלָּה וְהִיא בָּצֵק, וְהַשֵּׁנִי שֶׁאוֹפִין אוֹתָהּ בּוֹ; וְהַשְּׁלִישִׁי שֶׁנּוֹתְנִין אוֹתָהּ בּוֹ כְּשֶׁרוֹדֶה אוֹתָהּ מִן הַתַּנּוּר, כְּדֵי שֶׁלֹּא תִתְקַלְקַל.

 כָּל חַלָּה מֵהֶן מְרֻבַּעַת--שֶׁנֶּאֱמָר "לֶחֶם פָּנִים" , שֶׁיִּהְיוּ לוֹ פָּנִים רַבִּים.
אֹרֶךְ כָּל חַלָּה מֵהֶן עֲשָׂרָה טְפָחִים, וְרָחְבָּהּ חֲמִשָּׁה טְפָחִים, וְרֻמָּהּ שֶׁבַע אֶצְבָּעוֹת; וְהַשֻּׁלְחָן--אָרְכּוֹ שְׁנֵים עָשָׂר טֶפַח, וְרָחְבּוֹ שִׁשָּׁה טְפָחִים.
נוֹתֵן אֹרֶךְ הַחַלָּה עַל רֹחַב הַשֻּׁלְחָן--נִמְצֵאת הַחַלָּה יוֹצֵאת שְׁנֵי טְפָחִים מִכָּאן, וּשְׁנֵי טְפָחִים מִכָּאן; וְכוֹפֵל אֶת הַיּוֹצֶא מִכָּאן וּמִכָּאן, וְיִשָּׁאֵר בֵּין שְׁנֵי הַקְּצָווֹת רֵוַח בָּאֶמְצָע.
וְכֵן מַנִּיחַ חַלָּה עַל גַּבֵּי חַלָּה, עַד שֶׁעוֹרֵךְ שֵׁשׁ חַלּוֹת.
וְכֵן עוֹשֶׂה בְּצִדָּהּ מַעֲרָכָה שְׁנִיָּה, שֵׁשׁ חַלּוֹת.

 אֵין אֲפִיַּת לֶחֶם הַפָּנִים דּוֹחָה אֶת הַשַּׁבָּת, וְלֹא אֶת יוֹם טוֹב, אֵלָא בְּעֶרֶב שַׁבָּת אוֹפִין אוֹתָן, וְעוֹרְכִין אוֹתָן לְמָחָר; וְאִם חָל שְׁנֵי יָמִים טוֹבִים שֶׁלְּרֹאשׁ הַשָּׁנָה לִהְיוֹת בַּחֲמִישִׁי וּבְעֶרֶב שַׁבָּת, אוֹפִין אוֹתָן מִיּוֹם רְבִיעִי.
וְלֹא סִדּוּר הַקָּנִים, וְלֹא נְטִילָתָן דּוֹחֶה אֶת הַשַּׁבָּת; אֵלָא מֵעֶרֶב שַׁבָּת נִכְנָס וְשׁוֹמְטָן, וְנוֹתְנָן לְאֹרֶךְ הַשֻּׁלְחָן, וּבְאֶחָד בַּשַּׁבָּת נִכְנָס, וּמַכְנִיס אֶת הַקָּנִים בֵּין הַחַלּוֹת.

סִדַּר אֶת הַלֶּחֶם בַּשַּׁבָּת כְּמִצְוָתוֹ, וְלֹא הִנִּיחַ עִמּוֹ בָּזִכֵּי לְבוֹנָה עַד לְמָחָר, וּלְשַׁבָּת הַבָּאָה הִקְטִיר הַבָּזִכִּין--נִפְסַל הַלֶּחֶם, וְאֵינוּ קָדוֹשׁ; וְכֵן אִם סִדַּר הַלֶּחֶם וְהַבָּזִכִּין בְּאֶחָד בַּשַּׁבָּת, וְהִקְטִיר הַבָּזִכִּין לְאַחַר שַׁבָּת הַבָּאָה--הַלֶּחֶם אֵינוּ קָדוֹשׁ, וְנִפְסַל.
אֲבָל אִם הִקְטִיר הַבָּזִכִּין בַּשַּׁבָּת, נִפְסַל הַלֶּחֶם.

כֵּיצַד יַעֲשֶׂה בַּלֶּחֶם וּבַבָּזִכִּין שֶׁסִּדַּר אוֹתָן לְאַחַר הַשַּׁבָּת: יַנִּיחַ אוֹתָן שָׁם עַל הַשֻּׁלְחָן, עַד שֶׁיַּעֲבֹר עֲלֵיהֶן יוֹם הַשַּׁבָּת וְהֶן מְסֻדָּרִין; וְאַחַר כָּךְ יַקְטִיר הַבָּזִכִּין לְשַׁבָּת הַבָּאָה, אַחַר הַשַּׁבָּת שֶׁעָבְרָה עֲלֵיהֶן וְהֶן מְסֻדָּרִין--שֶׁאַפִלּוּ נִשְׁאַר הַלֶּחֶם עִם הַבָּזִכִּין עַל הַשֻּׁלְחָן כַּמָּה שַׁבָּתוֹת, אֵין בְּכָּךְ כְּלוּם.

סִדַּר אֶת הַלֶּחֶם וְאֶת הַבָּזִכִּין בַּשַּׁבָּת כְּמִצְוָתָן, וְהִקְטִיר אֶת הַבָּזִכִּין לְאַחַר הַשַּׁבָּת, בֵּין לְאַחַר שַׁבָּת זוֹ, בֵּין לְאַחַר שַׁבָּת אַחֶרֶת הַבָּאָה--נִפְסַל הַלֶּחֶם; וַהֲרֵי הוּא כִּקְדָשִׁים שֶׁנִּפְסְלוּ, שֶׁחַיָּבִין עֲלֵיהֶן מִשּׁוֹם פִּגּוּל וְנוֹתָר וְטָמֵא כְּמוֹ שֶׁיִּתְבָּאַר.

נִפְרְסָה חַלָּה אַחַת מִן הַלֶּחֶם--אִם עַד שֶׁלֹּא הֵסִיר הַלֶּחֶם מֵעַל הַשֻּׁלְחָן נִפְרְסָה--הַלֶּחֶם פָּסוּל, וְאֵינוּ מַקְטִיר עָלָיו אֶת הַבָּזִכִּין; וְאִם אַחַר שֶׁהֵסִיר הַלֶּחֶם נִפְרַס--הַלֶּחֶם פָּסוּל, וּמַקְטִיר עָלָיו אֶת הַבָּזִכִּין.
הִגִּיעַ זְמָן הַלֶּחֶם לְהָסִירוֹ, הֲרֵי זֶה כְּמִי שֶׁהֵסִירוֹ; וְאִם נִפְרַס הַלֶּחֶם--מַקְטִיר הַבָּזִכִּין, אַף עַל פִּי שֶׁלֹּא פֵרַק הַמַּעֲרֶכֶת.

נִטְמָא אֶחָד מִן הַסְּדָרִים, בֵּין לִפְנֵי הַקְטָרָה בֵּין לְאַחַר הַקְטָרָה, אוֹ שֶׁנִּטְמָא אֶחָד מִן הַבָּזִכִּין--הַטָּמֵא בְּטֻמְאָתוֹ, וְהַטָּהוֹר בְּטַהְרָתוֹ.

הִלְכּוֹת תְּמִידִין וּמוּסָפִין פֵּרֶק ו 
סֵדֶר עֲבוֹדוֹת הַתְּמִידוֹת בְּכָל יוֹם, כָּךְ הוּא: סָמוּךְ לַעֲלִיַּת הַשַּׁחַר, יָבוֹא הַמְּמֻנֶּה שֶׁעַל הַפְּיָסוֹת, וְיַקִּישׁ עַל הָעֲזָרָה, וּפוֹתְחִין לוֹ, וּמְבַלְּשִׁין אֶת כָּל הָעֲזָרָה, וּמַעְמִידִין עוֹשֵׂי חֲבִתִּין לַעֲשׂוֹת הַחֲבִתִּין; וְכָל הַכּוֹהֲנִים שֶׁשָּׁם כְּבָר טָבְלוּ קֹדֶם שֶׁיָּבוֹא הַמְּמֻנֶּה, וְלָבְשׁוּ בִּגְדֵי כְּהֻנָּה.
וְיָבוֹאוּ וְיַעַמְדוּ בְּלִשְׁכַּת הַגָּזִית, וְיָפִיסוּ פַּיִס רִאשׁוֹן וְשֵׁנִי, וְיִזְכֶּה כָּל אֶחָד בִּמְלַאכְתּוֹ, כְּמוֹ שֶׁבֵּאַרְנוּ.
וּמַתְחִיל זֶה שֶׁזָּכָה בִּתְרוּמַת הַדֶּשֶׁן, וְתוֹרֵם עַל הַסֵּדֶר שֶׁאָמַרְנוּ.

וְאַחַר כָּךְ מְסַדֵּר מַעֲרָכָה גְּדוֹלָה, וְאַחַר כָּךְ מְסַדֵּר מַעֲרָכָה שְׁנִיָּה; וְאַחַר כָּךְ מַעֲלֶה שְׁנֵי גִּזְרֵי עֵצִים, וּמַנִּיחָן עַל מַעֲרָכָה גְּדוֹלָה לְהַרְבּוֹת הָאֵשׁ.
וְאַחַר כָּךְ נִכְנָסִין לְלִשְׁכַּת הַכֵּלִים, וּמוֹצִיאִין כָּל כְּלֵי הַשָּׁרֵת שֶׁצְּרִיכִין לָהֶן כָּל הַיּוֹם.
וּמַשְׁקִין אֶת הַתָּמִיד מַיִם.
וְזֶה שֶׁזָּכָה בִּשְׁחִיטָתוֹ, מוֹשְׁכוֹ לְבֵית הַמִּטְבָּחַיִם; וְיֵלְכוּ אַחֲרָיו הַכּוֹהֲנִים שֶׁזָּכוּ לְהַעֲלוֹת הָאֵבָרִים, וְשׁוֹהִין שָׁם עַד שֶׁפּוֹתְחִין שַׁעַר הַהֵיכָל הַגָּדוֹל.
וּבְשָׁעַת פְּתִיחַת הַשַּׁעַר, שׁוֹחֲטִין אֶת הַתָּמִיד.

וְאַחַר כָּךְ נִכְנָסִין לַהֵיכָל שְׁנֵי כּוֹהֲנִים--הָאֶחָד שֶׁזָּכָה בְּדִשּׁוּן הַמִּזְבֵּחַ הַפְּנִימִי, וְהַשֵּׁנִי שֶׁזָּכָה בְּדִשּׁוּן הַמְּנוֹרָה.
וְהַמְּדַשֵּׁן אֶת הַמִּזְבֵּחַ מְדַשְּׁנוֹ, בְּשָׁעָה שֶׁהַשּׁוֹחֵט שׁוֹחֵט אֶת הַתָּמִיד.
וְאַחַר כָּךְ זוֹרֵק הַדָּם, זֶה שֶׁקִּבְּלוֹ.
וְאַחַר שֶׁזּוֹרְקִין אֶת הַדָּם, מֵטִיב זֶה שֶׁבַּהֵיכָל חָמֵשׁ הַנֵּרוֹת; וְיוֹצְאִין שְׁנֵיהֶן מִן הַהֵיכָל.

וְאֵלּוּ שֶׁבְּבֵית הַמִּטְבָּחַיִם--מַפְשִׁיטִין וּמְנַתְּחִין, וְכָל אֶחָד מַעֲלֶה אֵבֶר שֶׁזָּכָה בּוֹ לַכֶּבֶשׁ.
וְנוֹתְנִין הָאֵבָרִים מֵחֲצִי כֶּבֶשׁ וּלְמַטָּה, בְּמַעְרָבוֹ; וְשֶׁלַּמּוּסָפִין--הָיוּ נוֹתְנִין אוֹתָן מֵחֲצִי כֶּבֶשׁ וּלְמַטָּה, בְּמִזְרָחוֹ; וְשֶׁלְּרָאשֵׁי חֳדָשִׁים--נוֹתְנִין עַל הַמִּזְבֵּחַ מִלְמַעְלָה, בֵּין קֶרֶן לְקֶרֶן בִּמְקוֹם הִלּוּךְ רַגְלֵי הַכּוֹהֲנִים, כְּדֵי לְפַרְסְמוֹ, שְׁהוּא רֹאשׁ חֹדֶשׁ.

וּמוֹלְחִין שָׁם אֶת הָאֵבָרִים, וּבוֹזְקִין מֶלַח עַל גַּבֵּי הַכֶּבֶשׁ, אַפִלּוּ בַּשַּׁבָּת--כְּדֵי שֶׁלֹּא יַחְלִיק וְיִפְּלוּ הַכּוֹהֲנִים שָׁם, בְּעֵת הֲלִיכָתָן בָּעֵצִים לַמַּעֲרָכָה; וְאַף עַל פִּי שֶׁהַמֶּלַח חוֹצֵץ בֵּין רַגְלֵיהֶם וּבֵין הַכֶּבֶשׁ, הוֹאִיל וְאֵין הַהוֹלָכָה הַזֹּאת עֲבוֹדָה, אֵינָן חוֹשְׁשִׁין.

 וְאַחַר שֶׁמַּעֲלִין הָאֵבָרִים לַכֶּבֶשׁ, מִתְכַּנְּסִין כֻּלָּם לְלִשְׁכַּת הַגָּזִית; וְהַמְּמֻנֶּה אוֹמֵר לָהֶם, בָּרְכוּ בְּרָכָה אַחַת.
וְהֶן פּוֹתְחִין וְקוֹרְאִין אַהֲבַת עוֹלָם, וְעֶשֶׂר הַדִּבְּרוֹת, וּשְׁמַע, וּוְהָיָה אִם שָׁמוֹעַ, וּוַיֹּאמֶר, וֶאֱמֶת וְיַצִיב, וּרְצֵה, וְשִׁים שָׁלוֹם; וּבַשַּׁבָּת מוֹסִיפִין בְּרָכָה אַחַת, וְהִיא שֶׁיֹּאמְרוּ אַנְשֵׁי מִשְׁמָר הַיּוֹצֶא לְאַנְשֵׁי מִשְׁמָר הַנִּכְנָס, מִי שֶׁשִּׁכֵּן אֶת שְׁמוֹ בַּבַּיִת הַזֶּה, יְשַׁכֵּן בֵּינֵיכֶם אַהֲבָה אַחְוָה שָׁלוֹם וְרֵעוּת.

וְאַחַר כָּךְ מְפִיסִין פַּיִס שְׁלִישִׁי וּרְבִיעִי, וְזוֹכֶה בַּקְּטֹרֶת מִי שֶׁזּוֹכֶה, וְנִכְנָס וּמַקְטִיר; וְאַחַר כָּךְ נִכְנָס זֶה שֶׁזָּכָה בְּדִשּׁוּן הַמְּנוֹרָה, וּמֵטִיב שְׁתֵּי הַנֵּרוֹת.
וְיוֹצֶא זֶה שֶׁהִקְטִיר, עִם מְדַשֵּׁן הַמְּנוֹרָה, וְעוֹמֵד עַל מַעֲלוֹת הָאוּלָם, הוּא וְאֶחָיו הַכּוֹהֲנִים.

 כְּשֶׁיַּגִּיעוּ בֵּין הָאוּלָם וְלַמִּזְבֵּחַ, נָטַל אֶחָד אֶת הַמַּגְרֵפָה, וּזְרָקָהּ בֵּין הָאוּלָם וְלַמִּזְבֵּחַ, וְהָיָה לָהּ קוֹל גָּדוֹל.
וּשְׁלוֹשָׁה דְּבָרִים הָיְתָה מְשַׁמֶּשֶׁת--כּוֹהֵן שְׁהוּא שׁוֹמֵעַ אֶת קוֹלָהּ, יוֹדֵעַ שֶׁאֶחָיו הַכּוֹהֲנִים נִכְנָסִין לְהִשְׁתַּחֲווֹת, וְהוּא רָץ וּבָא; וּבֶן לֵוִי שְׁהוּא שׁוֹמֵעַ אֶת קוֹלָהּ, יוֹדֵעַ שֶׁאֶחָיו הַלְּוִיִּים נִכְנָסִין לְדַבַּר בַּשִּׁיר, וְהוּא רָץ וּבָא; וְרֹאשׁ הַמַּעְמָד כְּשֶׁהָיָה שׁוֹמֵעַ אֶת קוֹלָהּ, הָיָה מַעְמִיד אֶת הַטְּמֵאִים עַל שַׁעַר הַמִּזְרָח מִפְּנֵי הַחֲשָׁד, שֶׁיֵּדְעוּ הַכֹּל, שֶׁעֲדַיִן לֹא הֵבִיאוּ כַּפָּרָתָן.

וְאַחַר כָּךְ מַעֲלֶה זֶה שֶׁזָּכָה בָּאֵבָרִים, אֶת הָאֵבָרִים מִן הַכֶּבֶשׁ לַמִּזְבֵּחַ; וְאַחַר שֶׁמַּעֲלִין אֶת הָאֵבָרִים, מַתְחִילִין אֵלּוּ שֶׁעַל מַעֲלוֹת הָאוּלָם, וּמְבָרְכִין בִּרְכַת כּוֹהֲנִים בְּרָכָה אַחַת בְּשֵׁם הַמְּפֹרָשׁ, כְּמוֹ שֶׁבֵּאַרְנוּ בִּמְקוֹמָהּ.

וְאַחַר כָּךְ מַעֲלִין סֹלֶת הַנְּסָכִים, וְאַחַר הַסֹּלֶת מַקְטִיר הַחֲבִתִּין.
וְאַחַר הַחֲבִתִּין מַעֲלִין אֶת הַיַּיִן לְנִסּוּךְ; וּבְשָׁעַת הַנִּסּוּךְ, אוֹמְרִין הַלְּוִיִּים בַּשִּׁיר, וּמַכִּין הַמְּשׁוֹרְרִין בְּמִינֵי נִגּוּן שֶׁבַּמִּקְדָּשׁ, וְתוֹקְעִין תֵּשַׁע תְּקִיעוֹת עַל פִּרְקֵי הַשִּׁיר.

 כְּשֶׁהָיוּ נוֹתְנִין הַיַּיִן לַמְּנַסֵּךְ, הָיוּ שְׁנֵי כּוֹהֲנִים עוֹמְדִין עַל שֻׁלְחַן הַחֲלָבִים וּשְׁתֵּי חֲצוֹצְרוֹת בְּיָדָן; וְהַסְּגַן עוֹמֵד עַל קֶרֶן הַמִּזְבֵּחַ, וְהַסּוּדָרִין בְּיָדוֹ.
תָּקְעוּ וְהֵרִיעוּ וְתָקְעוּ.
וּבָאוּ וְעָמְדוּ אֵצֶל זֶה הַמְּמֻנֶּה עַל הַצִּלְצַל, אֶחָד מִיְּמִינוֹ וְאֶחָד מִשְּׂמֹאלוֹ.
שָׁחָה הַמְּנַסֵּךְ לְנַסַּךְ--מֵנִיף הַסְּגַן בַּסּוּדָרִין, הִקִּישׁ זֶה בַּצִּלְצַל, וְתָקְעוּ אֵלּוּ בַּחֲצוֹצְרוֹת, וְדִבְּרוּ הַלְּוִיִּים בַּשִּׁיר.
הִגִּיעוּ לַפֵּרֶק--תָּקְעוּ, וְהִשְׁתַּחֲווּ כָּל הָעָם שֶׁבָּעֲזָרָה; עַל כָּל פֵּרֶק, תְּקִיעָה, וְעַל כָּל תְּקִיעָה, הִשְׁתַּחֲוָיָה.
וְכָל הַתְּקִיעוֹת שֶׁעַל הַתָּמִיד, תֵּשַׁע כְּמוֹ שֶׁבֵּאַרְנוּ.

 אֵין אוֹמְרִין שִׁירָה, אֵלָא עַל עוֹלַת הַצִּבּוּר וְזִבְחֵי שַׁלְמֵיהֶם הָאֲמוּרִין בַּתּוֹרָה; אֲבָל עוֹלַת נְדָבָה שֶׁמַּקְרִיבִין מִמּוֹתַר תְּרוּמַת הַלִּשְׁכָּה--אַף עַל פִּי שְׁהֶן שֶׁלַּצִּבּוּר, אֵין אוֹמְרִין עֲלֵיהֶן שִׁירָה; וְכֵן נְסָכִים הַבָּאִין בִּפְנֵי עַצְמָן, אֵין אוֹמְרִין עֲלֵיהֶן שִׁירָה.

 הַשִּׁיר שֶׁהָיוּ הַלְּוִיִּים אוֹמְרִין--בַּיּוֹם הָרִאשׁוֹן, "לַה', הָאָרֶץ וּמְלוֹאָהּ ..." ; בַּשֵּׁנִי, הָיוּ אוֹמְרִין "גָּדוֹל ה' וּמְהֻלָּל מְאֹד ..." ; בַּשְּׁלִישִׁי, "אֱלֹהִים, נִצָּב בַּעֲדַת-אֵל ..." ; בָּרְבִיעִי, "אֵל-נְקָמוֹת ה' ..." ; בַּחֲמִישִׁי, "הַרְנִינוּ, לֵאלֹהִים עוּזֵּנוּ ..." ; בַּשִּׁשִּׁי, "ה' מָלָךְ, גֵּאוּת לָבֵשׁ ..." ; בַּשַּׁבָּת, "מִזְמוֹר שִׁיר, לְיוֹם הַשַּׁבָּת" .

בְּמוּסְפֵי שַׁבָּת, אוֹמְרִין שִׁירַת "הַאֲזִינוּ" , וְחוֹלְקִין אוֹתָהּ לְשִׁשָּׁה פְּרָקִים ה'ז'י'ו' ל'ךְ', כְּדֶרֶךְ שֶׁקּוֹרְאִין אוֹתָהּ שִׁשָּׁה בְּבֵית הַכְּנֶסֶת; וְאוֹמְרִין פֵּרֶק בְּכָל שַׁבָּת.
גָּמְרוּ הַשִּׁירָה בְּשִׁשָּׁה שַׁבָּתוֹת, חוֹזְרִין לָרֹאשׁ.
בַּמִּנְחָה שֶׁלַּשַּׁבָּת, אוֹמְרִין "אָז יָשִׁיר-מֹשֶׁה" וּ"מִי-כָמֹכָה" .

בַּמּוּסָף שֶׁלְּרֹאשׁ הַשָּׁנָה, הָיוּ אוֹמְרִין "הַרְנִינוּ, לֵאלֹהִים עוּזֵּנוּ" ; וְאִם חָל לִהְיוֹת בַּחֲמִישִׁי, אוֹמְרִין "הֲסִירוֹתִי מִסֵּבֶל שִׁכְמוֹ" .
בַּמִּנְחָה שֶׁלְּרֹאשׁ הַשָּׁנָה, הָיוּ אוֹמְרִין "קוֹל ה', יָחִיל מִדְבָּר ..." .
רֹאשׁ חֹדֶשׁ שֶׁחָל לִהְיוֹת בַּשַּׁבָּת--שִׁירָה שֶׁלְּרֹאשׁ חֹדֶשׁ, דּוֹחָה אֶת שִׁירָה שֶׁלַּשַּׁבָּת, כְּדֵי לְפַרְסְמוֹ, שֶׁהַיּוֹם רֹאשׁ חֹדֶשׁ.

 בַּשַּׁבָּת מַקְטִירִין אֶת שְׁנֵי בָּזִכֵּי לְבוֹנָה עִם הַמּוּסָפִין, קֹדֶם נִסּוּךְ יַיִן שֶׁלַּמּוּסָפִין.
וּכְסֵדֶר שֶׁעוֹשִׂין כָּל יוֹם בַּבֹּקֶר, כָּךְ עוֹשִׂין בֵּין הָעַרְבַּיִם: חוּץ מֵהֲרָמַת הַדֶּשֶׁן מִמִּזְבֵּחַ הַחִיצוֹן, וְסִדּוּר הַמַּעֲרָכוֹת, וְהַפְּיָסוֹת--שְׁאֵין עוֹשִׂין דְּבָרִים אֵלּוּ אֵלָא בְּכָל יוֹם בַּשַּׁחַר בִּלְבָד, כְּמוֹ שֶׁבֵּאַרְנוּ.

הִלְכּוֹת תְּמִידִין וּמוּסָפִין פֵּרֶק ז 
בְּרָאשֵׁי חֳדָשִׁים, מַקְרִיבִין מוּסַף רֹאשׁ הַחֹדֶשׁ אַחַר תָּמִיד שֶׁלַּשַּׁחַר.
וְכַמָּה הוּא מוּסַף רֹאשׁ חֹדֶשׁ: פָּרִים שְׁנַיִם וְאַיִל אֶחָד וְשִׁבְעָה כְּבָשִׂים, הַכֹּל עוֹלוֹת; וּשְׂעִיר עִזִּים, חַטָּאת.

מַעֲשֵׂה כָּל הָעוֹלוֹת אֶחָד הוּא, כְּמַעֲשֵׂה הַתָּמִיד; וּמַעֲשֵׂה הַחַטָּאת שֶׁלְּרָאשֵׁי חֳדָשִׁים וְשֶׁלַּמּוֹעָדוֹת, כְּמַעֲשֵׂה הַחַטָּאת הַנֶּאֱכֶלֶת שֶׁבֵּאַרְנוּ.

בַּפֶּסַח--מַקְרִיבִין קָרְבַּן מוּסָף בְּכָל יוֹם מִיּוֹם הָרִאשׁוֹן עַד יוֹם הַשְּׁבִיעִי, כְּמוּסַף רָאשֵׁי חֳדָשִׁים: פָּרִים שְׁנַיִם וְאַיִל אֶחָד וְשִׁבְעָה כְּבָשִׂים, הַכֹּל עוֹלוֹת; וְשָׂעִיר, חַטַּאת הַנֶּאֱכֶלֶת.

בְּיוֹם שֵׁנִי שֶׁלַּפֶּסַח, שְׁהוּא יוֹם שִׁשָּׁה עָשָׂר בְּנִיסָן--מַקְרִיבִין יָתֵר עַל מוּסָף שֶׁלְּכָל יוֹם, כֶּבֶשׂ לְעוֹלָה עִם עֹמֶר הַתְּנוּפָה; וְהִיא מִנְחָה שֶׁלַּצִּבּוּר, כְּמוֹ שֶׁבֵּאַרְנוּ.
וּזְמַנּוֹ קָבוּעַ; וּלְפִיכָּךְ דּוֹחֶה אֶת הַשַּׁבָּת, וְאֶת הַטֻּמְאָה.

אֵין מְבִיאִין מִנְחָה זוֹ אֵלָא מֵאֶרֶץ יִשְׂרָאֵל, שֶׁנֶּאֱמָר "וַהֲבֵאתֶם אֶת-עֹמֶר רֵאשִׁית קְצִירְכֶם, אֶל-הַכֹּהֵן" : מִצְוָתוֹ לָבוֹא מִן הַקָּרוֹב; לֹא בִכַּר הַקָּרוֹב, מְבִיאִין אוֹתוֹ מִכָּל מָקוֹם מֵאֶרֶץ יִשְׂרָאֵל.
מִצְוָתוֹ לְהִקָּצֵר בַּלַּיְלָה--בְּלֵיל שִׁשָּׁה עָשָׂר, בֵּין בַּחֹל בֵּין בַּשַּׁבָּת; וְכָל הַלַּיְלָה כָּשֵׁר לִקְצִירַת הָעֹמֶר.
וְאִם קְצָרוּהוּ בַּיּוֹם, כָּשֵׁר.
מִצְוָתוֹ לָבוֹא מִן הַקָּמָה; לֹא מָצְאוּ, יָבִיאוּ מִן הָעֻמְרִים.
מִצְוָתוֹ לָבוֹא מִן הַלַּח; לֹא מָצְאוּ, יָבִיאוּ מִן הַיָּבֵשׁ.

 הָיָה דַּרְכָּן לְהָבִיא מִן הַשָּׂדוֹת שֶׁבַּדָּרוֹם: הָיָה נָר חֲצִי הַשָּׂדֶה, וְזוֹרֵעַ חֶצְיָהּ בְּשָׁנָה זוֹ; וּבְשָׁנָה אַחֶרֶת נָר הַחֵצִי שֶׁזָּרַע, וְזוֹרֵעַ הַחֵצִי שֶׁנָּר וּמֵבִיא מִמֶּנּוּ.

 עֹמֶר זֶה, מִן הַשְּׂעוֹרִים הָיָה בָּא; וְדָבָר זֶה, קַבָּלָה מִמֹּשֶׁה רַבֵּנוּ.
וְכֵיצַד הָיָה נַעֲשֶׂה: מֵעֶרֶב יוֹם טוֹב יוֹצְאִין שְׁלוּחֵי בֵּית דִּין, וְעוֹשִׂין אוֹתוֹ כְּרִיכוֹת בַּמְּחֻבָּר לַקַּרְקָע, כְּדֵי שֶׁיִּהְיֶה נוֹחַ לִקְצֹר.
וְכָל הָעֲיָרוֹת הַסְּמוּכוֹת לְשָׁם, מִתְכַּנְּסוֹת כְּדֵי שֶׁיִּהְיֶה נִקְצָר בַּעֲסָק גָּדוֹל; וְקוֹצְרִין שָׁלוֹשׁ סְאִין שְׂעוֹרִים, בִּשְׁלוֹשָׁה אֲנָשִׁים, וּבְשָׁלוֹשׁ קֻפּוֹת, וּבְשָׁלוֹשׁ מַגָּלוֹת.

כֵּיוָן שֶׁחָשֵׁכָה, אוֹמֵר לָהֶם הַקּוֹצֵר לְכָל הָעוֹמְדִים שָׁם--בָּא הַשֶּׁמֶשׁ, אוֹמְרִין לוֹ הִין; בָּא הַשֶּׁמֶשׁ, אוֹמְרִין לוֹ הִין; בָּא הַשֶּׁמֶשׁ, אוֹמְרִין לוֹ הִין.
מַגָּל זֶה, אוֹמְרִין לוֹ הִין; מַגָּל זֶה, אוֹמְרִין לוֹ הִין; מַגָּל זֶה, אוֹמְרִין לוֹ הִין.
קֻפָּה זוֹ, אוֹמְרִין לוֹ הִין; קֻפָּה זוֹ, אוֹמְרִין לוֹ הִין; קֻפָּה זוֹ, אוֹמְרִין לוֹ הִין.
וְאִם הָיָה שַׁבָּת, אוֹמֵר לָהֶן--שַׁבָּת זוֹ, אוֹמְרִין לוֹ הִין; שַׁבָּת זוֹ, אוֹמְרִין לוֹ הִין; שַׁבָּת זוֹ, אוֹמְרִין לוֹ הִין.
אֶקְצֹר, וְהֶן אוֹמְרִין לוֹ קְצֹר.
שְׁלוֹשָׁה פְּעָמִים, עַל כָּל דָּבָר וְדָבָר.

וְכָל כָּךְ לָמָּה: מִפְּנֵי אֵלּוּ הַטּוֹעִים שֶׁיָּצְאוּ מִכְּלַל יִשְׂרָאֵל בְּבַיִת שֵׁנִי, שְׁהֶן אוֹמְרִין שֶׁזֶּה שֶׁנֶּאֱמָר בַּתּוֹרָה "מִמָּחֳרַת, הַשַּׁבָּת" , הוּא שַׁבָּת בְּרֵאשִׁית; וּמִפִּי הַשְּׁמוּעָה לָמְדוּ חֲכָמִים, שְׁאֵינָהּ אֵלָא שַׁבַּת יוֹם טוֹב.
וְכֵן רָאוּ תָּמִיד הַנְּבִיאִים וְהַסַּנְהֶדְּרִין, בְּכָל דּוֹר וָדוֹר, שֶׁהָיוּ מְנִיפִין אֶת הָעֹמֶר בְּשִׁשָּׁה עָשָׂר בְּנִיסָן, בֵּין בַּחֹל בֵּין בַּשַּׁבָּת.

וַהֲרֵי נֶאֱמָר בַּתּוֹרָה "וְלֶחֶם וְקָלִי וְכַרְמֶל לֹא תֹאכְלוּ, עַד-עֶצֶם הַיּוֹם הַזֶּה" , וְנֶאֱמָר "וַיֹּאכְלוּ מֵעֲבוּר הָאָרֶץ, מִמָּחֳרַת הַפֶּסַח--מַצּוֹת וְקָלוּי" .
וְאִם תֹּאמַר שֶׁאוֹתוֹ הַפֶּסַח בַּשַּׁבָּת אֵרַע, כְּמוֹ שֶׁדִּמּוּ הַטִּפְּשִׁים, הֵיאַךְ תָּלָה הַכָּתוּב הֶתֵּר אֲכִילָתָם לֶחָדָשׁ בְּדָבָר שְׁאֵינוּ הָעִיקָר וְלֹא הַסִּבָּה, אֵלָא נִקְרֹא נִקְרָה; אֵלָא מֵאַחַר שֶׁתָּלָה הַדָּבָר בְּמָחֳרָת הַפֶּסַח, הַדָּבָר בָּרוּר שֶׁמָּחֳרָת הַפֶּסַח הִיא הָעִלָּה הַמַּתֶּרֶת אֶת הֶחָדָשׁ, וְאֵין מַשְׁגִּיחִין עַל אֵיזֶה יוֹם הוּא, מִיְּמֵי הַשָּׁבוּעַ.

 קְצָרוּהוּ, וּנְתָנוּהוּ בַּקֻּפּוֹת, הֱבִיאוּהוּ לָעֲזָרָה, וְחָבְטוּ אוֹתוֹ, וְזוֹרִין, וּבוֹרְרִין.
וְלוֹקְחִין אֶת הַשְּׂעוֹרִין, וּמְהַבְהֲבִין אוֹתוֹ עַל הָאֵשׁ בְּאַבּוּב מְנֻקָּב, כְּדֵי שֶׁיִּהְיֶה הָאוּר שׁוֹלֵט בְּכֻלּוֹ: שֶׁנֶּאֱמָר "אָבִיב קָלוּי בָּאֵשׁ, גֶּרֶשׂ כַּרְמֶל" --מִפִּי הַשְּׁמוּעָה לָמְדוּ, שְׁאֵינוּ מְדַבֵּר אֵלָא בְּמִנְחַת הָעֹמֶר בִּלְבָד.

וְאַחַר שֶׁקּוֹלִין אוֹתוֹ, שׁוֹטְחִין אוֹתוֹ בָּעֲזָרָה, וְהָרוּחַ מְנַשֶּׁבֶת בּוֹ; וְנוֹתְנִין אוֹתוֹ לָרֵחַיִם שֶׁלְּגָרוֹסוֹת, וְטוֹחֲנִין אֶת הַשָּׁלוֹשׁ סְאִין, וּמוֹצִיאִין מִן הַכֹּל עִשָּׂרוֹן, שְׁהוּא מְנֻפֶּה בִּשְׁלוֹשׁ עֶשְׂרֵה נַפָה.
וְהַשְּׁאָר נִפְדֶּה, וְנֶאֱכָל לְכָל אָדָם; וְחַיָּב בְּחַלָּה וּפָטוּר מִן הַמַּעַשְׂרוֹת, כְּמוֹ שֶׁבֵּאַרְנוּ.

וְלוֹקְחִין זֶה הָעִשָּׂרוֹן שֶׁלְּסֹלֶת הַשְּׂעוֹרִים, וּבוֹלְלִין אוֹתוֹ בְּלוֹג שֶׁמֶן, בְּיוֹם שִׁשָּׁה עָשָׂר בְּנִיסָן; וְנוֹתְנִין עָלָיו קֹמֶץ לְבוֹנָה, כִּשְׁאָר הַמְּנָחוֹת.
וּמְנִיפוֹ בַּמִּזְרָח--מוֹלִיךְ וּמֵבִיא, וּמַעֲלֶה וּמוֹרִיד; וּמַגִּישׁוֹ כְּנֶגֶד חֻדָּהּ שֶׁלְּקֶרֶן מַעְרָבִית דְּרוֹמִית, כִּשְׁאָר הַמְּנָחוֹת.
וְקוֹמֵץ, וּמַקְטִיר; וְהַשְּׁאָר נֶאֱכָל לַכּוֹהֲנִים, כִּשְׁיַרֵי כָּל הַמְּנָחוֹת.
וְאֵימָתַי קוֹמְצִין אוֹתוֹ, אַחַר שֶׁמַּקְרִיבִין מוּסַף הַיּוֹם; וְכֶבֶשׂ הָעוֹלָה, קֹדֶם תָּמִיד שֶׁלְּבֵין הָעַרְבַּיִם.

 אָסוּר לִקְצֹר בְּאֶרֶץ יִשְׂרָאֵל מִין מֵחֲמֵשֶׁת מִינֵי תְּבוּאָה, קֹדֶם לִקְצִירַת הָעֹמֶר--שֶׁנֶּאֱמָר "רֵאשִׁית קְצִירְכֶם" , שֶׁיִּהְיֶה תְּחִלָּה לְכָל הַנִּקְצָרִים.
בַּמֶּה דְּבָרִים אֲמוּרִים, בְּקָצִיר שֶׁרָאוּי לְהָבִיא מִמֶּנּוּ עֹמֶר; אֲבָל בֵּית הַשְּׁלָהִין שֶׁבָּעֲמָקִים--הוֹאִיל וְאֵינוּ רָאוּי לְהָבִיא מִמֶּנּוּ--קוֹצְרִין אוֹתוֹ מִלִּפְנֵי הָעֹמֶר, אֲבָל לֹא יִגְדֹּשׁ.
תְּבוּאָה שֶׁהִשְׁרִישָׁה קֹדֶם הָעֹמֶר, הָעֹמֶר מַתִּירָהּ; וְאִם לָאו--אָסוּר לְקָצְרָהּ כְּדֶרֶךְ שֶׁאָסוּר לְאָכְלָהּ, עַד שֶׁיָּבוֹא הָעֹמֶר הַבָּא.

תְּבוּאָה שֶׁלֹּא הֵבִיאָה שְׁלִישׁ, מֻתָּר לִקְצֹר מִמֶּנָּה לְהַאֲכִיל לַבְּהֵמָה; וְקוֹצְרִין מִפְּנֵי הַנְּטִיעוֹת, שֶׁלֹּא יִפָּסְדוּ; וְקוֹצְרִין לְפַנּוֹת מָקוֹם לְבֵית הָאָבֵל, אוֹ לְבֵית הַמִּדְרָשׁ--שֶׁנֶּאֱמָר "קְצִירְכֶם" , וְלֹא קְצִיר מִצְוָה.
וְאַף עַל פִּי שֶׁמֻּתָּר לִקְצֹר, לֹא יַעֲשֶׂה אוֹתָן כְּרִיכוֹת כְּדֶרֶךְ הַקּוֹצְרִין, אֵלָא יַנִּיחֵם צְבָתִים.

 כְּבָר בֵּאַרְנוּ שְׁאֵין מְבִיאִין מְנָחוֹת, וְלֹא מִנְחַת נְסָכִים, וְלֹא בִּכּוּרִים, מִן הֶחָדָשׁ קֹדֶם הֲבָאַת הָעֹמֶר; וְאִם הֵבִיא, פָּסוּל.
וְלֹא יָבִיא, קֹדֶם לַהֲבָאַת שְׁתֵּי הַלֶּחֶם; וְאִם הֵבִיא, כָּשֵׁר.
וְכָל הַמַּקְרִיב מִנְחָה מִן הֶחָדָשׁ תְּחִלָּה, מְבָרֵךְ שֶׁהֶחֱיָנוּ.

 תְּבוּאָה שֶׁזְּרָעָהּ אַחַר שֶׁקָּרַב הָעֹמֶר, וּקְצָרָהּ אַחַר שֶׁקָּרַב הָעֹמֶר שֶׁלַּשָּׁנָה הַבָּאָה--הֲרֵי זֶה סָפֵק: אִם מְבִיאִין מִמֶּנָּה מְנָחוֹת לְכַתְּחִלָּה, קֹדֶם הֲבָאַת שְׁתֵּי הַלֶּחֶם, הוֹאִיל וּתְבוּאָה זוֹ עָבַר עָלֶיהָ הֲבָאַת שְׁתֵּי הַלֶּחֶם, וּקְצִירַת הָעֹמֶר; אוֹ אֵין מְבִיאִין עַד שֶׁיָּבִיאוּ שְׁתֵּי הַלֶּחֶם, אַחַר הֲבָאַת הָעֹמֶר שֶׁלְּשָׁנָה אַחֶרֶת.

 וְכֵן תְּבוּאָה בַּקַּרְקָע, וְחָנְטוּ עַלֶּיהָ, אוֹ הֵנֵצּוּ עַלִּים שֶׁלָּהּ, כְּשֶׁהֵבִיאוּ שְׁתֵּי הַלֶּחֶם--הֲרֵי זֶה סָפֵק: אִם הֲנַצַּת הָעַלִּים אוֹ חֲנָטָתָן כְּמוֹ הַשְׁרָשָׁה, וְהֻתְּרָה לְהָבִיא מִמֶּנָּה מְנָחוֹת; אוֹ אֵינָהּ חֲשׁוּבָה כְּהַשְׁרָשָׁה.
לְפִיכָּךְ לֹא יָבִיא; וְאִם הֵבִיא, הֻרְצָה.
וְהַקּוֹצֵר קֹדֶם קְצִירַת הָעֹמֶר--אֵינוּ לוֹקֶה, וְהַקָּצִיר כָּשֵׁר.

 מִצְוַת עֲשֵׂה לִסְפֹּר שֶׁבַע שַׁבָּתוֹת תְּמִימוֹת, מִיּוֹם הֲבָאַת הָעֹמֶר--שֶׁנֶּאֱמָר "וּסְפַרְתֶּם לָכֶם, מִמָּחֳרַת הַשַּׁבָּת" ; וּמִצְוָה לִמְנוֹת הַיָּמִים, עִם הַשָּׁבוּעוֹת--שֶׁנֶּאֱמָר "תִּסְפְּרוּ חֲמִשִּׁים יוֹם" .
וּמִתְּחִלַּת הַיּוֹם מוֹנִין; לְפִיכָּךְ מוֹנֶה בַּלַּיְלָה, מִלֵּיל שִׁשָּׁה עָשָׂר בְּנִיסָן.
שָׁכַח וְלֹא מָנָה בַּלַּיְלָה, מוֹנֶה בַּיּוֹם.
וְאֵין מוֹנִין אֵלָא מֵעוֹמֵד; וְאִם מָנָה מִיּוֹשֵׁב, יָצָא.

 מִצְוָה זוֹ עַל כָּל אִישׁ מִיִּשְׂרָאֵל, וּבְכָל מָקוֹם וּבְכָל זְמָן; וְנָשִׁים וַעֲבָדִים, פְּטוּרִין מִסְּפִירַת הָעֹמֶר.
וְצָרִיךְ לְבָרַךְ בְּכָל לַיְלָה, אֲשֶׁר קִדְּשָׁנוּ בְּמִצְווֹתָיו, וְצִוָּנוּ עַל סְפִירַת הָעֹמֶר--קֹדֶם שֶׁיִּסְפֹּר; מָנָה וְלֹא בֵּרַךְ--יָצָא, וְאֵינוּ חוֹזֵר וּמְבָרֵךְ.

הִלְכּוֹת תְּמִידִין וּמוּסָפִין פֵּרֶק ח 
בְּיוֹם חֲמִשִּׁים מִסְּפִירַת הָעֹמֶר--הוּא חַג הַשָּׁבוּעוֹת, וְהוּא יוֹם עֲצֶרֶת.
וּבְיוֹם זֶה מַקְרִיבִין מוּסָף כְּמוֹ מוּסַף רֹאשׁ חֹדֶשׁ: שְׁנֵי פָּרִים וְאַיִל וְשִׁבְעָה כְּבָשִׂים, כֻּלָּם עוֹלוֹת; וְשָׂעִיר, חַטָּאת.
וְאֵלּוּ הֶן הַקָּרְבָּנוֹת הָאֲמוּרוֹת בְּחֹמֶשׁ הַפְּקוּדִים, וְהֶן מוּסַף הַיּוֹם.

וְעוֹד מְבִיאִין יָתֵר עַל הַמּוּסָף בְּיוֹם הַזֶּה, מִנְחָה חֲדָשָׁה--שְׁתֵּי הַלֶּחֶם.
וּמַקְרִיבִין עִם הַלֶּחֶם: פָּר וּשְׁנֵי אֵילִים וְשִׁבְעָה כְּבָשִׂים, הַכֹּל עוֹלוֹת; וְשָׂעִיר, חַטָּאת; וּשְׁנֵי כְּבָשִׂים, זֶבַח שְׁלָמִים.
וְאֵלּוּ הֶן הַקָּרְבָּנוֹת הָאֲמוּרוֹת בְּחֹמֶשׁ וַיִּקְרָא.

נִמְצָא הַקָּרֵב בְּיוֹם זֶה, יָתֵר עַל שְׁנֵי הַתְּמִידִין: שְׁלוֹשָׁה פָּרִים וּשְׁלוֹשָׁה אֵילִים וְאַרְבָּעָה עָשָׂר כְּבָשִׂים, הַכֹּל עֶשְׂרִים בְּהֵמָה עוֹלוֹת; וּשְׁנֵי שְׂעִירִים, חַטָּאוֹת נֶאֱכָלִים; וּשְׁנֵי כְּבָשִׂים, שְׁלָמִים נֶאֱכָלִים.

 שְׁתֵּי הַלֶּחֶם אֵינָן בָּאִין אֵלָא מִן הָאָרֶץ, וּמִן הֶחָדָשׁ--שֶׁנֶּאֱמָר "מִמּוֹשְׁבֹתֵיכֶם תָּבִיאוּ לֶחֶם תְּנוּפָה ..." ; לֹא מָצְאוּ חָדָשׁ, יָבִיאוּ מִן הָעֲלִיָּה.
חִטִּים שֶׁיָּרְדוּ בֶּעָבִים--יֵשׁ בָּהֶם סְפֵק אִם קוֹרֶא אֲנִי בָּהֶם "מִמּוֹשְׁבֹתֵיכֶם", אוֹ אֵינָם "מִמּוֹשְׁבֹתֵיכֶם".
לְפִיכָּךְ לֹא יָבִיא; וְאִם הֵבִיא, כָּשֵׁר.

וְכֵיצַד הָיוּ עוֹשִׂין: מְבִיאִין שָׁלוֹשׁ סְאִין חִטִּין חֲדָשׁוֹת, וְשָׁפִין אוֹתָן וּבוֹעֲטִין בָּהֶן, כְּדֶרֶךְ כָּל הַמְּנָחוֹת; וְטוֹחֲנִין אוֹתָן סֹלֶת, וּמְנַפִּין מֵהֶן שְׁנֵי עֶשְׂרוֹנוֹת בִּשְׁתֵּים עֶשְׂרֵה נַפָה.
וְהַשְּׁאָר נִפְדֶּה, וְנֶאֱכָל לְכָל אָדָם; וְחַיָּב בַּחַלָּה וּפָטוּר מִן הַמַּעַשְׂרוֹת, כְּמוֹ שֶׁבֵּאַרְנוּ.

 שְׁתֵּי הַלֶּחֶם, שְׁהֶן מִן הֶחָדָשׁ--צְרִיכִין לָבוֹא עִשָּׂרוֹן מִכָּל סְאָה וּמֶחְצָה, וּמְנַפִּין אוֹתָן בִּשְׁתֵּים עֶשְׂרֵה נַפָה.
וְלֶחֶם הַפָּנִים, שְׁהוּא בָּא מִן הַיָּשָׁן--דַּי לוֹ בְּאַחַת עֶשְׂרֵה נַפָה; וְהוּא בָּא עִשָּׂרוֹן מִכָּל סְאָה.
אֲבָל הָעֹמֶר, שְׁהוּא בָּא מִשְּׂעוֹרִים חֲדָשׁוֹת--אֵינוּ בָּא מִן הַמֻּבְחָר אֵלָא מִשָּׁלוֹשׁ סְאִין, וּבִשְׁלוֹשׁ עֶשְׂרֵה נַפָה.
וְכֻלָּן--אִם רִבָּה בְּמִדַּת הַסְּאִין שֶׁבָּאִין מֵהֶן, אוֹ מִעַט--כְּשֵׁרוֹת.

 וְלוֹקְחִין שְׁנֵי הָעֶשְׂרוֹנוֹת, וְלָשִׁין אוֹתָן אַחַת אַחַת; וְאוֹפִין אוֹתָן אַחַת אַחַת.
וְלִישָׁתָן וַעֲרִיכָתָן, בַּחוּץ; וַאֲפִיָּתָן בִּפְנִים, כְּכָל הַמְּנָחוֹת.
וְאֵין עֲשִׂיָּתָן דּוֹחָה יוֹם טוֹב, וְאֵין צָרִיךְ לוֹמַר שַׁבָּת--אֵלָא אוֹפִין אוֹתָן מֵעֶרֶב יוֹם טוֹב: שֶׁנֶּאֱמָר "הוּא לְבַדּוֹ יֵעָשֶׂה לָכֶם" --"לָכֶם", וְלֹא לְגָבוֹהַּ.
הָיָה עֶרֶב יוֹם טוֹב שַׁבָּת, אוֹפִין אוֹתָן מֵעֶרֶב שַׁבָּת, וְנֶאֱכָלוֹת בַּשְּׁלִישִׁי לַאֲפִיָּתָן, שְׁהוּא יוֹם טוֹב.

וַהֲרֵי מְפֹרָשׁ בַּתּוֹרָה שְׁהֶם חָמֵץ.
וְכֵיצַד עוֹשֶׂה: מֵבִיא שְׂאוֹר מִמָּקוֹם אַחֵר, וְנוֹתְנוֹ לְתוֹךְ הָעִשָּׂרוֹן; וּמְמַלֵּא הָעִשָּׂרוֹן סֹלֶת, וּמְחַמְּצוֹ בְּאוֹתוֹ הַשְּׂאוֹר.
וּמְרֻבָּעוֹת הֶן--אֹרֶךְ כָּל חַלָּה שִׁבְעָה טְפָחִים, וְרָחְבָּהּ אַרְבָּעָה טְפָחִים, וְגָבְהָהּ אַרְבַּע אֶצְבָּעוֹת.

 כֵּיצַד הֲנָפַת הַלֶּחֶם, עִם שְׁנֵי כִּבְשֵׂי הַשְּׁלָמִים: מֵבִיא שְׁנֵי הַכְּבָשִׂים, וּמֵנִיף אוֹתָם כִּשְׁהֶם חַיִּים--שֶׁנֶּאֱמָר "וְהֵנִיף ...
אֹתָם ...
תְּנוּפָה" ; וְאִם הֵנִיף זֶה בִּפְנֵי עַצְמוֹ וְזֶה בִּפְנֵי עַצְמוֹ, יָצָא.
וְאַחַר כָּךְ שׁוֹחֲטִין אוֹתָן, וּמַפְשִׁיט, וְלוֹקֵחַ חָזֶה וְשׁוֹק מִכָּל אֶחָד מִשְּׁנֵיהֶן, וּמַנִּיחָן בְּצַד שְׁתֵּי הַלֶּחֶם; וּמַנִּיחַ שְׁתֵּי יָדָיו מִלְּמַטָּן, וּמֵנִיף הַכֹּל כְּאֶחָד בַּמִּזְרָח בִּמְקוֹם כָּל הַתְּנוּפוֹת, מוֹלִיךְ וּמֵבִיא, מַעֲלֶה וּמוֹרִיד.
וְאִם הֱנִיפָן אֶחָד אֶחָד, יָצָא.

וְאַחַר כָּךְ מַקְטִיר אֵמוּרֵי שְׁנֵי הַכְּבָשִׂים, וּשְׁאָר הַבָּשָׂר נֶאֱכָל לַכּוֹהֲנִים.
וְכֵן שְׁתֵּי הַחַלּוֹת--נוֹטֵל כּוֹהֵן גָּדוֹל אַחַת מֵהֶן, וְהַשְּׁנִיָּה מִתְחַלֶּקֶת לְכָל הַמִּשְׁמָרוֹת; וּשְׁתֵּיהֶן נֶאֱכָלוֹת כָּל אוֹתוֹ הַיּוֹם וַחֲצִי הַלַּיְלָה, כִּבְשַׂר קָדְשֵׁי קֳדָשִׁים.

 שָׁחַט שְׁנֵי כְּבָשִׂים עַל אַרְבַּע חַלּוֹת--אִם אָמַר יִקְדְּשׁוּ שְׁתַּיִם מִתּוֹךְ אַרְבַּע, מוֹשֵׁךְ שְׁתַּיִם מֵהֶן וּמְנִיפָן; וְהַשְּׁאָר, פּוֹדִין אוֹתוֹ בִּפְנִים, וְנֶאֱכָלִין בַּחוּץ, כִּשְׁאָר הַחֻלִּין.
וְאִם לֹא הִתְנָה, לֹא קִדַּשׁ הַלֶּחֶם.

 שָׁחַט אַרְבָּעָה כְּבָשִׂים עַל שְׁתֵּי חַלּוֹת--מוֹשֵׁךְ שְׁנַיִם מֵהֶם, וְזוֹרֵק דָּמָן שֶׁלֹּא לִשְׁמָן; וּמֵנִיף הַשְּׁנַיִם הַנִּשְׁאָרִים הַכְּשֵׁרִים, עִם שְׁתֵּי הַלֶּחֶם.

 שְׁתֵּי הַחַלּוֹת, מְעַכְּבוֹת זוֹ אֶת זוֹ.
וּשְׁנֵי הַכְּבָשִׂים, מְעַכְּבִין זֶה אֶת זֶה: מֵת אֶחָד מִשְּׁנֵיהֶם, אוֹ בָּרַח, אוֹ נַעֲשָׂה טְרֵפָה--יִקַּח זוֹג לַשֵּׁנִי; שָׁחַט אֶחָד לִשְׁמוֹ, יִקַּח לוֹ זוֹג.

 שְׁתֵּי הַלֶּחֶם, מְעַכְּבִין אֶת הַכְּבָשִׂים; וּשְׁנֵי הַכְּבָשִׂים, אֵינָן מְעַכְּבִין אֶת הַלֶּחֶם.
וְאִם הוּנְפוּ עִם הַכְּבָשִׂים, מְעַכְּבִין זֶה אֶת זֶה: וְאִם אָבַד הַלֶּחֶם, יֹאבְדוּ הַכְּבָשִׂים; וְאִם אָבְדוּ הַכְּבָשִׂים, יֹאבַד הַלֶּחֶם, וְיָבִיאוּ לֶחֶם אַחֵר, וּכְבָשִׂים אֲחֵרִים.

 שְׁתֵּי הַלֶּחֶם הַבָּאוֹת בִּפְנֵי עַצְמָן בְּלֹא כְּבָשִׂים, כֵּיצַד עוֹשִׂין בָּהֶן: יוּנְפוּ; וְתַעֲבֹר צוּרָתָן, וְיֵצְאוּ לְבֵית הַשְּׂרֵפָה--גְּזֵרָה שֶׁמֶּא יִמְצְאוּ כְּבָשִׂים לַשָּׁנָה הַבָּאָה, וְיָבִיאוּ לֶחֶם בְּלֹא כְּבָשִׂים.

הַפָּר וּשְׁנֵי הָאֵילִים וְשִׁבְעַת הַכְּבָשִׂים וְהַשָּׂעִיר, הַבָּאִים בְּיוֹם זֶה בִּגְלַל הַלֶּחֶם--אֵינָן מְעַכְּבִין אֶת הַלֶּחֶם, וְלֹא הַלֶּחֶם מְעַכְּבָן.

שְׁנֵי פָּרִים שֶׁלְּמוּסַף הַיּוֹם, וּפַר הַבָּא בִּגְלַל הַלֶּחֶם--אֵינָן מְעַכְּבִין זֶה אֶת זֶה.
אַיִל שֶׁלְּמוּסַף הַיּוֹם, וּשְׁנֵי אֵילִים הַבָּאִים בִּגְלַל הַלֶּחֶם--אֵינָן מְעַכְּבִין זֶה אֶת זֶה.
שִׁבְעָה כְּבָשִׂים שֶׁלְּמוּסַף הַיּוֹם, וְשִׁבְעָה כְּבָשִׂים הַבָּאִים בִּגְלַל הַלֶּחֶם--אֵינָן מְעַכְּבִין זֶה אֶת זֶה.
וְאִם נִשְׁחֲטוּ, כֻּלָּן מְעַכְּבִין זֶה אֶת זֶה.

 הַתְּמִידִין אֵינָן מְעַכְּבִין אֶת הַמּוּסָפִין, וְלֹא הַמּוּסָפִין מְעַכְּבִין אֶת הַתְּמִידִין; וְלֹא הַמּוּסָפִין מְעַכְּבִין זֶה אֶת זֶה, וְלֹא מִנְיַן הָעוֹלוֹת כֻּלָּן מְעַכֵּב.
כֵּיצַד: הֲרֵי שֶׁלֹּא מָצְאוּ אֵלָא שִׁשָּׁה כְּבָשִׂים, מַקְרִיבִין שִׁשָּׁה; אַפִלּוּ לֹא מָצְאוּ אֵלָא אֶחָד, מַקְרִיבִין אוֹתוֹ: בֵּין בְּרָאשֵׁי חֳדָשִׁים, בֵּין בִּימֵי הַמּוֹעֲדוֹת וְהַשַּׁבָּתוֹת.
וְאֵינָן חַיָּבִין לְהַקְרִיב הַשְּׁאָר לְמָחָר, אוֹ לְמוֹעֵד אַחֵר; אֵלָא כָּל קָרְבַּן צִבּוּר שֶׁעָבַר זְמַנּוֹ, בָּטַל קָרְבָּנוֹ.

לֹא מָצְאוּ אֵלָא שְׁנֵי כְּבָשִׂים--אִם יַקְרִיבוּ אוֹתָן לְמוּסַף הַיּוֹם, אֵין לָהֶן תְּמִידִין לְמָחָר--הֲרֵי הַדָּבָר שָׁקוּל: אִם הִקְרִיבוּם לְמוּסַף הַיּוֹם, הִקְרִיבוּ; וְאִם רָצוּ לְהַנִּיחָם לְמָחָר לַתְּמִידִין, יַנִּיחוּ.

הִלְכּוֹת תְּמִידִין וּמוּסָפִין פֵּרֶק ט 
בְּאֶחָד בְּתִשְׁרִי מַקְרִיבִין מוּסַף הַיּוֹם: פָּר וְאַיִל וְשִׁבְעָה כְּבָשִׂים, הַכֹּל עוֹלוֹת; וְשָׂעִיר, חַטָּאת הַנֶּאֱכֶלֶת.
וְזֶה מוּסַף הַיּוֹם, יָתֵר עַל מוּסַף רֹאשׁ חֹדֶשׁ הַקָּרֵב בְּכָל יוֹם רֹאשׁ חֹדֶשׁ; לְפִיכָּךְ אִם חָל לִהְיוֹת בַּשַּׁבָּת, הָיוּ שָׁם שְׁלוֹשָׁה מוּסָפִין--מוּסַף שַׁבָּת, וּמוּסַף רֹאשׁ חֹדֶשׁ, וּמוּסַף הַיּוֹם.

וְכֵיצַד סִדּוּר הַקְרָבָתָן: מוּסַף שַׁבָּת תְּחִלָּה, וְאַחֲרָיו מוּסַף הַחֹדֶשׁ, וְאַחֲרָיו מוּסַף יוֹם טוֹב--שֶׁכָּל הַתָּדִיר מֵחֲבֵרוֹ, קוֹדֵם אֶת חֲבֵרוֹ.
וְכֵן כָּל הַמְּקֻדָּשׁ מֵחֲבֵרוֹ, קוֹדֵם אֶת חֲבֵרוֹ; הָיָה לְפָנָיו תָּדִיר וּמְקֻדָּשׁ, יַקְדִּים אֵיזֶה מֵהֶם שֶׁיִּרְצֶה.

עָבַר אוֹ שָׁכַח, וְשָׁחַט אֶת שְׁאֵינוּ תָּדִיר אוֹ הַפָּחוּת בִּקְדֻשָּׁה תְּחִלָּה--מַקְרִיבוֹ, וְאַחַר כָּךְ שׁוֹחֵט אֶת הַתָּדִיר אוֹ אֶת הַמְּקֻדָּשׁ.
וְאִם נִשְׁחֲטוּ שְׁנֵיהֶם כְּאֶחָד--יִהְיֶה זֶה מְמָרֵס בַּדָּם, עַד שֶׁיִּזָּרֵק דַּם הַתָּדִיר אוֹ דַּם הַמְּקֻדָּשׁ.

 דַּם הַחַטָּאת קוֹדֵם לְדַם הָעוֹלָה, מִפְּנֵי שֶׁדַּם הַחַטָּאת מְכַפֵּר; אֵבַרֵי עוֹלָה קוֹדְמִין לְאֵמוּרֵי חַטָּאת, מִפְּנֵי שֶׁהָעוֹלָה כֻּלָּהּ לָאִשִּׁים.
דַּם חַטָּאת וְאֵבַרֵי עוֹלָה, אֵיזֶה שֶׁיִּרְצֶה יַקְדִּים; וְכֵן דַּם עוֹלָה וְאֵמוּרֵי חַטָּאת, אוֹ דַּם עוֹלָה וְדַם אָשָׁם--אֵיזֶה שֶׁיִּרְצֶה יַקְדִּים.

 חַטָּאת קוֹדֶמֶת לְעוֹלָה; אַפִלּוּ חַטַּאת הָעוֹף, קוֹדֶמֶת לְעוֹלַת בְּהֵמָה: שֶׁנֶּאֱמָר "אֶת-אֲשֶׁר לַחַטָּאת רִאשׁוֹנָה" --בִּנְיַן אָב לְכָל חַטָּאת, שְׁהִיא קוֹדֶמֶת לְעוֹלָה הַבָּאָה עִמָּהּ.
וְכֵן בְּשָׁעַת הַפְרָשָׁה--מַפְרִישׁ הַחַטָּאת תְּחִלָּה, וְאַחַר כָּךְ הָעוֹלָה.

 בְּקָרְבְּנוֹת הֶחָג, אֵינוּ כֵּן; אֵלָא קְרֵבִין עַל הַסֵּדֶר הַכָּתוּב בַּתּוֹרָה, שֶׁנֶּאֱמָר "כְּמִשְׁפָּטָם" .
כֵּיצַד: בַּתְּחִלָּה פָּרִים, וְאַחֲרֵיהֶם אֵילִים, וְאַחֲרֵיהֶם כְּבָשִׂים, וְאַחֲרֵיהֶם שְׂעִירִים--אַף עַל פִּי שֶׁהַשְּׂעִירִים חַטָּאוֹת, וְכָל אֵלּוּ שֶׁקָּדְמוּ אוֹתָן עוֹלוֹת.

וְכֵן בְּשִׁגְגַת צִבּוּר בַּעֲבוֹדָה זָרָה, שְׁהֶן מְבִיאִין פָּר עוֹלָה וְשָׂעִיר חַטָּאת--הַפָּר קוֹדֵם, שֶׁנֶּאֱמָר בּוֹ "כַּמִּשְׁפָּט" .
וּפַר כּוֹהֵן מָשִׁיחַ קוֹדֵם לְפַר הֶעְלֵם דָּבָר שֶׁלַּצִּבּוּר, וּפַר הֶעְלֵם קוֹדֵם לְפַר עֲבוֹדָה זָרָה; וּפַר עֲבוֹדָה זָרָה קוֹדֵם לַשָּׂעִיר שֶׁלָּהּ, אַף עַל פִּי שֶׁהַפָּר עוֹלָה וְהַשָּׂעִיר חַטָּאת: שֶׁכָּךְ הוּא סֵדֶר הַכָּתוּב בַּתּוֹרָה.

שְׂעִיר עֲבוֹדָה זָרָה קוֹדֵם לִשְׂעִיר נָשִׂיא, שֶׁהַנָּשִׂיא יָחִיד; וּשְׂעִיר נָשִׂיא קוֹדֵם לִשְׂעִירַת יָחִיד.
וּשְׂעִירַת יָחִיד קוֹדֶמֶת לַכִּבְשָׂה, אַף עַל פִּי שֶׁשְּׁנֵיהֶם חַטָּאת--שֶׁהַשְּׂעִירָה רְאוּיָה לָבוֹא עַל כָּל הַכְּרֵתוֹת שֶׁמְּבִיאִין עֲלֵיהֶם חַטָּאת, וְהַכִּבְשָׂה אֵינָהּ בָּאָה עַל שִׁגְגַת עֲבוֹדָה זָרָה.
אַפִלּוּ חַטַּאת הָעוֹף שֶׁלְּיוֹלֶדֶת, קוֹדֶמֶת לְכִבְשָׂהּ.

חַטָּאת קוֹדֶמֶת לְאָשָׁם, מִפְּנֵי שֶׁדָּמָהּ נִתָּן עַל אַרְבַּע קְרָנוֹת וְעַל הַיְּסוֹד; וְכָל חַטָּאוֹת שֶׁבַּתּוֹרָה קוֹדְמִין לְכָל הָאֲשָׁמוֹת--חוּץ מֵאֲשַׁם מְצֹרָע, מִפְּנֵי שְׁהוּא בָּא עַל יְדֵי הֶכְשֵׁר.

הָאָשָׁם קוֹדֵם לַתּוֹדָה וּלְאֵיל נָזִיר, מִפְּנֵי שְׁהוּא קָדְשֵׁי קֳדָשִׁים; תּוֹדָה וְאֵיל נָזִיר קוֹדְמִין לַשְּׁלָמִים, מִפְּנֵי שְׁהֶן נֶאֱכָלִין לְיוֹם אֶחָד וּטְעוּנִין לֶחֶם; וְהַתּוֹדָה קוֹדֶמֶת לְאֵיל נָזִיר, מִפְּנֵי שֶׁיֵּשׁ בָּהּ אַרְבָּעָה מִינֵי מִנְחָה.

שְׁלָמִים קוֹדְמִין לַבְּכוֹר--מִפְּנֵי שְׁהֶן טְעוּנִין מַתַּן שְׁתַּיִם שְׁהֶן כְּאַרְבַּע, וּטְעוּנִין סְמִיכָה וּתְנוּפָה וּנְסָכִים; וְהַבְּכוֹר קוֹדֵם לְמַעְשַׂר בְּהֵמָה--מִפְּנֵי שֶׁקְּדֻשָּׁתוֹ מֵרֶחֶם, וְנֶאֱכָל לַכּוֹהֲנִים בִּלְבָד.

הַמַּעֲשֵׂר קוֹדֵם לָעוֹפוֹת, מִפְּנֵי שְׁהוּא זֶבַח, וְיֵשׁ בּוֹ קָדְשֵׁי קֳדָשִׁים, דָּמוֹ וְאֵמוּרָיו; וְהָעוֹפוֹת קוֹדְמִין לַמְּנָחוֹת, מִפְּנֵי שְׁהֶן מִינֵי דָּמִים.

הֲרֵי שֶׁהָיוּ לְפָנָיו חַטַּאת הָעוֹף וּמַעֲשֵׂר--הַמַּעֲשֵׂר קוֹדֵם, מִפְּנֵי שְׁהוּא זֶבַח; הָיוּ שָׁם חַטַּאת הָעוֹף וּמַעֲשֵׂר וְעוֹלַת בְּהֵמָה--הוֹאִיל וְעוֹלָה קוֹדֶמֶת לְמַעֲשֵׂר, וְחַטַּאת הָעוֹף קוֹדֶמֶת לְעוֹלַת בְּהֵמָה, מַקְרִיב חַטַּאת הָעוֹף תְּחִלָּה, וְאַחַר כָּךְ הָעוֹלָה וְאַחַר כָּךְ הַמַּעֲשֵׂר.

 הֲרֵי שֶׁהָיוּ מִינֵי בְּהֵמָה הַרְבֵּה מִמִּין קָרְבָּן אֶחָד, כֵּיצַד הֶן קְרֵבִין: הַפָּרִים קוֹדְמִין לָאֵילִים, שֶׁכֵּן נִתְרַבּוּ בַּנְּסָכִים; וְאֵילִים קוֹדְמִין לַכְּבָשִׂים, שֶׁכֵּן נִתְרַבּוּ בַּנְּסָכִים; וּכְבָשִׂים קוֹדְמִין לַשְּׂעִירִים, שֶׁכֵּן נִתְרַבּוּ בָּאֵמוּרִים--שֶׁבִּכְלַל אֵמוּרֵי כְּבָשִׂים הָאַלְיָה, וְאֵין בַּשְּׂעִירִים אַלְיָה.

הָעֹמֶר קוֹדֵם לַכֶּבֶשׂ הַבָּא עִמּוֹ, וּשְׁתֵּי הַלֶּחֶם קוֹדְמִין לִשְׁנֵי כְּבָשִׂים.
זֶה הַכְּלָל--דָּבָר הַבָּא בִּגְלַל הַיּוֹם, קוֹדֵם לַדָּבָר הַבָּא בִּגְלַל הַלֶּחֶם.

 מִנְחַת הָאִישׁ קוֹדֶמֶת לְמִנְחַת הָאִשָּׁה, מִנְחַת חִטִּים קוֹדֶמֶת לְמִנְחַת שְׂעוֹרִים; מִנְחַת חוֹטֶא קוֹדֶמֶת לְמִנְחַת נְדָבָה, מִפְּנֵי שְׁהִיא בָּאָה עַל חֵטְא.
מִנְחַת נְדָבָה וּמִנְחַת סוֹטָה, אֵיזֶה שֶׁיִּרְצֶה מֵהֶם יַקְדִּים.

 מְנָחוֹת קוֹדְמוֹת לַיַּיִן, וְהַיַּיִן קוֹדֵם לַשֶּׁמֶן, וְהַשֶּׁמֶן קוֹדֵם לַלְּבוֹנָה, וּלְבוֹנָה קוֹדֶמֶת לַמֶּלַח, וּמֶלַח קוֹדֵם לָעֵצִים.
אֵימָתַי: בִּזְמָן שֶׁבָּאוּ כֻּלָּן כְּאֶחָד; אֲבָל הַבָּא רִאשׁוֹן קָרֵב רִאשׁוֹן, וְהַבָּא אַחֲרוֹן קָרֵב אַחֲרוֹן.

 כָּל הַקּוֹדֵם בַּהַקְרָבָה, קוֹדֵם בָּאֲכִילָה.
הָיוּ לְפָנָיו שְׁלָמִים שֶׁלְּאֶמֶשׁ, וּשְׁלָמִים שֶׁלַּיּוֹם--שֶׁלְּאֶמֶשׁ קוֹדְמִין, שֶׁהֲרֵי קָרַב זְמַנָּן; שְׁלָמִים שֶׁלְּאֶמֶשׁ, וְחַטָּאת אוֹ אָשָׁם שֶׁלַּיּוֹם--חַטָּאת וְאָשָׁם קוֹדְמִין, מִפְּנֵי שְׁהֶן קָדְשֵׁי קֳדָשִׁים כְּמוֹ שֶׁבֵּאַרְנוּ.

הִלְכּוֹת תְּמִידִין וּמוּסָפִין פֵּרֶק י 
בְּיוֹם צוֹם הַכִּפּוּרִים מַקְרִיבִין מוּסָף כְּמוֹ מוּסַף רֹאשׁ הַשָּׁנָה: פָּר, וְאַיִל, וְאַיִל זֶה הוּא הַנִּקְרָא אֵיל הָעָם, וְשִׁבְעָה כְּבָשִׂים--כֻּלָּן עוֹלוֹת; וּשְׁעִיר חַטָּאת, וְהוּא נֶאֱכָל לָעֶרֶב.
וְעוֹד מַקְרִיבִין הַצִּבּוּר שְׁעִיר חַטָּאת, וְהוּא נִשְׂרָף, שֶׁבֶּן זוֹגוֹ שָׂעִיר הַמִּשְׁתַּלֵּחַ.

 בְּיוֹם טוֹב הָרִאשׁוֹן שֶׁלְּחַג הַסֻּכּוֹת, מַקְרִיבִין מוּסַף הַיּוֹם: שְׁלוֹשָׁה עָשָׂר פָּרִים וּשְׁנֵי אֵילִים וְאַרְבָּעָה עָשָׂר כְּבָשִׂים, כֻּלָּן עוֹלוֹת; וְשָׂעִיר, חַטָּאת נֶאֱכֶלֶת.
וְכֵן בְּכָל יוֹם וָיוֹם מִשִּׁבְעַת יְמֵי הֶחָג, מַקְרִיבִין שְׁנֵי אֵילִים וְאַרְבָּעָה עָשָׂר כְּבָשִׂים, וְשָׂעִיר חַטָּאת.
אֲבָל הַפָּרִים פּוֹחֲתִין אֶחָד אֶחָד, בְּכָל יוֹם--בַּשֵּׁנִי מַקְרִיבִין שְׁנֵים עָשָׂר פָּרִים, וּבַשְּׁלִישִׁי אַחַד עָשָׂר פָּרִים.
עַד שֶׁיִּמָּצֵא קָרְבַּן יוֹם שְׁבִיעִי: פָּרִים שִׁבְעָה אֵילִים שְׁנַיִם כְּבָשִׂים אַרְבָּעָה עָשָׂר, הַכֹּל עוֹלוֹת; וְשָׂעִיר, חַטָּאת.

 בְּיוֹם שְׁמִינִי עֲצֶרֶת, מַקְרִיבִין מוּסַף הַיּוֹם: פָּר וְאַיִל וְשִׁבְעָה כְּבָשִׂים, כֻּלָּן עוֹלוֹת; וְשָׂעִיר, חַטָּאת.
וְזֶה מוּסָף בִּפְנֵי עַצְמוֹ.

 כָּל שִׁבְעַת יְמֵי הֶחָג, מְנַסְּכִין אֶת הַמַּיִם עַל גַּבֵּי הַמִּזְבֵּחַ; וְדָבָר זֶה, הֲלָכָה לְמֹשֶׁה מִסִּינַי.
וְעִם נִסּוּךְ הַיַּיִן שֶׁלַּתָּמִיד שֶׁלַּשַּׁחַר, הָיָה מְנַסֵּךְ הַמַּיִם לְבַדּוֹ.
וְאִם עִרָה הַמַּיִם לְתוֹךְ הַיַּיִן, אוֹ הַיַּיִן לְתוֹךְ הַמַּיִם, וְנִסַּךְ שְׁנֵיהֶם מִכְּלִי אֶחָד--יָצָא; וְאִם הִקְדִּים נִסּוּךְ הַמַּיִם לַזֶּבַח, אַפִלּוּ נִסְּכָן בַּלַּיְלָה--יָצָא.
וּבְקֶרֶן דְּרוֹמִית מַעְרָבִית הָיָה מְנַסֵּךְ, לְמַעְלָה מֵחֲצִי הַמִּזְבֵּחַ; וְהַכֹּל יוֹרֵד לַשִּׁיתִין, כְּמוֹ שֶׁבֵּאַרְנוּ.

כֵּיצַד הָיוּ עוֹשִׂין: צְלוֹחִית שֶׁלְּזָהָב מַחְזֶקֶת שְׁלֹשֶׁת לוֹגִין, הָיָה מְמַלֵּא אוֹתָהּ מִן הַשִּׁילוֹחַ; הִגִּיעוּ לְשַׁעַר הַמַּיִם, תָּקְעוּ וְהֵרִיעוּ וְתָקְעוּ; עָלָה לַכֶּבֶשׁ, וּפָנָה לִשְׂמֹאלוֹ, וְנוֹתֵן הַמַּיִם מִן הַצְּלוֹחִית, לְתוֹךְ הַסֵּפֶל שֶׁהָיָה שָׁם.
וּשְׁנֵי סְפָלִים שֶׁלְּכֶסֶף הָיוּ שָׁם--מַעְרָבִי הָיָה בּוֹ הַמַּיִם, וּמִזְרָחִי הָיָה בּוֹ הַיַּיִן שֶׁלַּנֶּסֶךְ.
וּמְנֻקָּבִין הָיוּ, כְּמִין שְׁנֵי חֻטְמִין דַּקִּין; וְשֶׁלַּמַּיִם הָיָה נֶקֶב שֶׁלּוֹ דַּק מִשֶּׁלַּיַּיִן, כְּדֵי שֶׁיִּכְלֶה הַמַּיִם עִם הַיַּיִן כְּאֶחָד.

 זֶה שֶׁמְּנַסֵּךְ הַמַּיִם--הָיוּ אוֹמְרִין לוֹ, הַגְבַּהּ יָדֶיךָ: שֶׁפַּעַם אַחַת נִסַּךְ עַל רַגְלָיו, וּרְגָמוּהוּ כָּל הָעָם בְּאֶתְרוֹגֵיהֶן--שֶׁאָמְרוּ מִין הוּא, שְׁהֶן אוֹמְרִין שְׁאֵין מְנַסְּכִין מַיִם.

 וּכְמַעֲשֵׂהוּ בַּחֹל, כָּךְ מַעֲשֵׂהוּ בַּשַּׁבָּת; אֵלָא שֶׁהָיָה מְמַלֵּא מֵעֶרֶב שַׁבָּת חָבִית שֶׁלְּזָהָב, וְאֵינָהּ מִכְּלֵי הַשָּׁרֵת, וּמַנִּיחָהּ בַּלִּשְׁכָּה, וּלְמָחָר מְמַלֵּא מִמֶּנָּה.
אִם נִשְׁפְּכָה, אוֹ נִתְגַּלְּתָה--מְמַלֵּא מִן הַכִּיּוֹר, וּמְנַסֵּךְ.

 בְּכָל יוֹם וָיוֹם מִיְּמֵי הֶחָג, הָיוּ אוֹמְרִין שִׁירָה בִּפְנֵי עַצְמָהּ עַל מוּסַף הַיּוֹם: בָרִאשׁוֹן מִיְּמֵי חֻלּוֹ שֶׁלַּמּוֹעֵד, הָיוּ אוֹמְרִין "הָבוּ לַה', בְּנֵי אֵלִים" ; בַּשֵּׁנִי, "וְלָרָשָׁע, אָמַר אֱלֹהִים" ; בַּשְּׁלִישִׁי, "מִי-יָקוּם לִי, עִם-מְרֵעִים" ; בָּרְבִיעִי, "בִּינוּ, בֹּעֲרִים בָּעָם" ; בַּחֲמִישִׁי, "הֲסִירוֹתִי מִסֵּבֶל שִׁכְמוֹ" ; בַּשִּׁשִּׁי, "יִמּוֹטוּ, כָּל-מוֹסְדֵי אָרֶץ" .
וְאִם חָל שַׁבָּת לִהְיוֹת בְּאֶחָד מֵהֶן, "יִמּוֹטוּ" יִדָּחֶה.

 כְּבָר בֵּאַרְנוּ שֶׁכָּל מִשְׁמְרוֹת כְּהֻנָּה, אַרְבָּעָה וְעֶשְׂרִים; וְכֻלָּן עוֹבְדִין בְּשׁוֹוֶה, בָּרְגָלִים.
וּבְחַג הַסֻּכּוֹת הָיָה כָּל מִשְׁמָר מַקְרִיב פָּר אֶחָד, אוֹ אַיִל אֶחָד, אוֹ שְׂעִיר הַחַטָּאת; אֲבָל הַכְּבָשִׂים--יֵשׁ מִשְׁמָר שֶׁמַּקְרִיב מֵהֶן שְׁנֵי כְּבָשִׂים, וְיֵשׁ מִשְׁמָר שֶׁמַּקְרִיב כֶּבֶשׂ אֶחָד.

כֵּיצַד: בְּיוֹם טוֹב הָרִאשׁוֹן שֶׁלֶּחָג--הָיוּ שָׁם שְׁלוֹשָׁה עָשָׂר פָּרִים, וּשְׁנֵי אֵילִים, וְשָׂעִיר.
כָּל מִשְׁמָר מַקְרִיב בְּהֵמָה אַחַת מֵהֶן, נִשְׁאֲרוּ שָׁם אַרְבָּעָה עָשָׂר כְּבָשִׂים לִשְׁמוֹנָה מִשְׁמָרוֹת; שִׁשָּׁה מִשְׁמָרוֹת מַקְרִיבִין שְׁנַיִם שְׁנַיִם, וּשְׁנֵי מִשְׁמָרוֹת מַקְרִיבִין אֶחָד אֶחָד.

בַּשֵּׁנִי--הָיוּ שָׁם שְׁנֵים עָשָׂר פָּרִים, וּשְׁנֵי אֵילִים, וְשָׂעִיר.
כָּל מִשְׁמָר מַקְרִיב אֶחָד, נִשְׁאֲרוּ שָׁם אַרְבָּעָה עָשָׂר כְּבָשִׂים לְתִשְׁעָה מִשְׁמָרוֹת; חֲמִשָּׁה מַקְרִיבִין שְׁנַיִם שְׁנַיִם, וְאַרְבָּעָה מַקְרִיבִין אֶחָד אֶחָד.

בַּשְּׁלִישִׁי--הָיוּ שָׁם אֶחָד עָשָׂר פָּרִים, וּשְׁנֵי אֵילִים, וְשָׂעִיר.
כָּל מִשְׁמָר מַקְרִיב אֶחָד, נִשְׁתַּיְּרוּ שָׁם אַרְבָּעָה עָשָׂר כְּבָשִׂים לַעֲשָׂרָה מִשְׁמָרוֹת; אַרְבָּעָה מַקְרִיבִין שְׁנַיִם שְׁנַיִם, וְשִׁשָּׁה מַקְרִיבִין אֶחָד אֶחָד.

בָּרְבִיעִי--הָיוּ שָׁם עֲשָׂרָה פָּרִים, וּשְׁנֵי אֵילִים, וְשָׂעִיר.
כָּל מִשְׁמָר מַקְרִיב אֶחָד, נִשְׁאֲרוּ שָׁם אַרְבָּעָה עָשָׂר כְּבָשִׂים לְאַחַד עָשָׂר מִשְׁמָר; שְׁלוֹשָׁה מַקְרִיבִין שְׁנַיִם שְׁנַיִם, וּשְׁמוֹנָה מַקְרִיבִין אֶחָד אֶחָד.

בַּחֲמִישִׁי--הָיוּ שָׁם תִּשְׁעָה פָּרִים, וּשְׁנֵי אֵילִים, וְשָׂעִיר.
כָּל מִשְׁמָר מַקְרִיב אֶחָד, נִשְׁאֲרוּ שָׁם אַרְבָּעָה עָשָׂר כְּבָשִׂים לִשְׁנֵים עָשָׂר מִשְׁמָר; שְׁנֵי מִשְׁמָרוֹת מַקְרִיבִין שְׁנַיִם שְׁנַיִם, וַעֲשָׂרָה מַקְרִיבִין אֶחָד אֶחָד.

בַּשִּׁשִּׁי--הָיוּ שָׁם שְׁמוֹנָה פָּרִים, וּשְׁנֵי אֵילִים, וְשָׂעִיר.
כָּל מִשְׁמָר מַקְרִיב אֶחָד, נִשְׁאֲרוּ שָׁם אַרְבָּעָה עָשָׂר כְּבָשִׂים לִשְׁלוֹשָׁה עָשָׂר מִשְׁמָר; מִשְׁמָר אֶחָד מֵהֶן מַקְרִיב שְׁנַיִם, וּשְׁנֵים עָשָׂר מִשְׁמָר מַקְרִיבִין אֶחָד אֶחָד.

בַּשְּׁבִיעִי--הָיוּ שָׁם שִׁבְעָה פָּרִים, וּשְׁנֵי אֵילִים, וְשָׂעִיר, וְאַרְבָּעָה עָשָׂר כְּבָשִׂים, כְּמִנְיַן הַמִּשְׁמָרוֹת; נִמְצָא כָּל מִשְׁמָר מַקְרִיב בְּהֵמָה אַחַת.
וְכָל מִי שֶׁהָיָה מַקְרִיב פָּר הַיּוֹם--לֹא הָיָה מַקְרִיב פָּר לְמָחָר, אֵלָא חוֹזְרִין חֲלִילָה.
וּבַשְּׁמִינִי--חוֹזְרִין לְפַיַּס כֻּלָּן כְּאֶחָד, כִּשְׁאָר הָרְגָלִים כְּמוֹ שֶׁבֵּאַרְנוּ.

 בְּיוֹם טוֹב הָרִאשׁוֹן שֶׁלֶּחָג שֶׁחָל לִהְיוֹת בַּשַּׁבָּת--הָיָה שָׁם מִנְחַת נְסָכִים שֶׁלַּמּוּסָפִין וְשֶׁלַּתְּמִידִין, אֶחָד וְשִׁשִּׁים עִשָּׂרוֹן; וְלֹא הָיוּ מְעָרְבִין אוֹתָם.
וּלְעוֹלָם אֵין מְעָרְבִין נְסָכִים--אֵלָא נִסְכֵּי הַפָּרִים לְבַדָּם, וְנִסְכֵּי אֵילִים לְבַדָּם, וְנִסְכֵּי כְּבָשִׂים לְבַדָּם: בֵּין בְּקָרְבְּנוֹת צִבּוּר, בֵּין בְּקָרְבְּנוֹת יָחִיד.

 הַחֲלָבִים שֶׁלַּקָּרְבָּנוֹת--בֵּין קָרְבְּנוֹת צִבּוּר, בֵּין קָרְבְּנוֹת יָחִיד--אֵין מְעָרְבִין אוֹתָן זֶה בְּזֶה, אֵלָא מַקְטִירִין אֵמוּרֵי כָּל קָרְבָּן וְקָרְבָּן בִּפְנֵי עַצְמוֹ; וְאִם נִתְעָרְבוּ, מַקְטִירִין הַכֹּל כְּאֶחָד.

 מְנָחוֹת שֶׁלַּנְּסָכִים שֶׁנִּתְעָרְבוּ זוֹ בְּזוֹ לְאַחַר שֶׁנִּבְלְלָה, כָּל מִין וּמִין בִּפְנֵי עַצְמוֹ--כְּשֵׁרוֹת.
וְכֵיוָן שֶׁנִּבְלְלוּ הַמְּנָחוֹת, וְנִתְעָרַב שַׁמְנָן וְסָלְתָּן--הֲרֵי זֶה מֻתָּר לְעָרַב יַיִן שֶׁלָּהֶן לְכַתְּחִלָּה; וְכֵן אִם הִקְטִיר מְנָחוֹת שֶׁלַּנְּסָכִים, כָּל אַחַת וְאַחַת בִּפְנֵי עַצְמָהּ--הֲרֵי זֶה מֻתָּר לְעָרַב הַיַּיִן שֶׁלָּהֶן.

 כְּשֶׁמְּעָרְבִין הַיַּיִן שֶׁלַּנְּסָכִים--יֵשׁ לוֹ לְעָרַב יֵין נְסָכִים שֶׁלְּאֶמֶשׁ בְּשֶׁלַּיּוֹם, וְשֶׁלַּיָּחִיד בְּשֶׁלַּצִּבּוּר; וּכְשֶׁמְּעָרֵב, מְעָרֵב נִסְכֵּי פָּרִים בְּיֵין נִסְכֵּי אֵילִים, בְּיֵין נִסְכֵּי כְּבָשִׂים; אֲבָל אֵין מְעָרְבִין יֵין נִסְכֵּי כְּבָשִׂים, בְּיֵין נִסְכֵּי פָּרִים וְאֵילִים.
וּלְעוֹלָם אֵין מְעָרְבִין הַיַּיִן לְכַתְּחִלָּה--אֵלָא אַחַר שֶׁנִּתְעָרְבָה הַסֹּלֶת אוֹ אַחַר שֶׁהִקְטִירָהּ, כְּמוֹ שֶׁבֵּאַרְנוּ.

הִלְכּוֹת פְּסוּלֵי הַמֻּקְדָּשִׁין 
יֵשׁ בִּכְלָלָן שְׁמוֹנֶה מִצְווֹת--שְׁתֵּי מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לֶאֱכֹל קֳדָשִׁים שֶׁנִּפְסְלוּ אוֹ שֶׁהֻטָּל בָּהֶם מוּם; שֶׁלֹּא לֶאֱכֹל פִּגּוּל; שֶׁלֹּא יוֹתִיר קֳדָשִׁים לְאַחַר זְמַנָּם; שֶׁלֹּא יֹאכַל נוֹתָר; שֶׁלֹּא יֹאכַל קֳדָשִׁים שֶׁנִּטְמְאוּ; שֶׁלֹּא יֹאכַל אָדָם שֶׁנִּטְמָא אֶת הַקֳּדָשִׁים; לִשְׂרֹף הַנּוֹתָר; לִשְׂרֹף הַטָּמֵא.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת פְּסוּלֵי הַמֻּקְדָּשִׁין פֵּרֶק א 
כָּל הַפְּסוּלִין לָעֲבוֹדָה מֻתָּרִין לִשְׁחֹט קֳדָשִׁים לְכַתְּחִלָּה, וְאַפִלּוּ קָדְשֵׁי קֳדָשִׁים: חוּץ מִן הַטָּמֵא, שְׁאֵינוּ שׁוֹחֵט לְכַתְּחִלָּה, וְאַף עַל פִּי שְׁהוּא חוּץ לָעֲזָרָה, וּפָשַׁט יָדוֹ וְשָׁחַט בָּעֲזָרָה--גְּזֵרָה, שֶׁמֶּא יִגַּע בַּבָּשָׂר; וְאִם עָבַר וְשָׁחַט, הַזֶּבַח כָּשֵׁר.

וְכֵן פַּר כּוֹהֵן גָּדוֹל שֶׁלְּיוֹם הַכִּפּוּרִים--אַף עַל פִּי שֶׁנֶּאֱמָר בּוֹ "וְשָׁחַט אַהֲרֹן" --אִם שְׁחָטוֹ זָר, כָּשֵׁר; אַף פָּרָה אֲדֻמָּה שֶׁשְּׁחָטָהּ זָר--כְּשֵׁרָה, שְׁאֵין לָךְ שְׁחִיטָה שֶׁפְּסוּלָה בְּזָר.

הַשּׁוֹחֵט אֶת הַקֳּדָשִׁים, וְלֹא נִתְכַּוַּן לִשְׁחִיטָה אֵלָא כְּמִתְעַסֵּק--הֲרֵי אֵלּוּ פְּסוּלִין: עַד שֶׁיִּתְכַּוַּן לִשְׁחִיטָה.
וְלֹא יִשְׁחֹט שְׁנֵי רָאשִׁים כְּאֶחָד, בַּקֳּדָשִׁים; וְאִם שָׁחַט, הֲרֵי אֵלּוּ כְּשֵׁרִים.
אֲבָל שְׁנַיִם שׁוֹחֲטִין בְּהֵמָה אַחַת בַּקֳּדָשִׁים, כַּחֻלִּין.

 הַקָּטָן אֵינוּ שׁוֹחֵט קֳדָשִׁים, אַף עַל פִּי שֶׁהַגָּדוֹל עוֹמֵד עַל גַּבָּיו--שֶׁהַקֳּדָשִׁים צְרִיכִין מַחְשָׁבָה, וְקָטָן אֵין לוֹ מַחְשָׁבָה; אַפִלּוּ הָיְתָה מַחְשַׁבְתּוֹ נִכֶּרֶת מִתּוֹךְ מַעֲשָׂיו, אֵינָהּ מַחְשָׁבָה לְהָקֶל אֵלָא לְהַחְמִיר.
כֵּיצַד: הָיְתָה עוֹלָה עוֹמֶדֶת בַּדָּרוֹם, וּמְשָׁכָהּ הַקָּטָן וְהֵבִיאָהּ לַצָּפוֹן, וּשְׁחָטָהּ--שֶׁהֲרֵי מִמַּעֲשָׂיו נִכָּר, שֶׁמַּחְשַׁבְתּוֹ לִשְׁחִיטַת קֳדָשִׁים--הֲרֵי זוֹ פְּסוּלָה.

 קָדְשֵׁי קֳדָשִׁים שֶׁנִּשְׁחֲטוּ בַּדָּרוֹם, אוֹ שֶׁנִּתְקַבַּל דָּמָם בַּדָּרוֹם--פְּסוּלִין.
הָיָה עוֹמֵד בַּדָּרוֹם, וְהוֹשִׁיט יָדוֹ לַצָּפוֹן וְשָׁחַט--שְׁחִיטָתוֹ כְּשֵׁרָה; הָיָה עוֹמֵד בַּדָּרוֹם, וְהוֹשִׁיט יָדוֹ וְקִבַּל הַדָּם בַּצָּפוֹן--קַבָּלָתוֹ פְּסוּלָה.
הִכְנִיס רֹאשׁוֹ וְרֻבּוֹ לַצָּפוֹן, הֲרֵי הוּא כְּעוֹמֵד בַּצָּפוֹן.

 שְׁחָטָהּ בַּצָּפוֹן, וּפִרְכְּסָה וְיָצַאת לַדָּרוֹם, אַפִלּוּ הוֹצִיאָהּ לַדָּרוֹם--כְּשֵׁרָה; פִּרְכְּסָה וְיָצַאת לַדָּרוֹם, וְחָזְרָה לַצָּפוֹן, וְאַחַר כָּךְ קִבַּל דָּמָהּ בַּצָּפוֹן--כְּשֵׁרָה.

וְכֵן קֳדָשִׁים קַלִּים שֶׁהָיוּ בִּפְנִים, וְעָמַד חוּץ לָעֲזָרָה, וְהִכְנִיס יָדוֹ לִפְנִים וְשָׁחַט--שְׁחִיטָתוֹ כְּשֵׁרָה.
הִכְנִיס יָדוֹ וְקִבַּל--קַבָּלָתוֹ פְּסוּלָה, אַפִלּוּ הִכְנִיס רֹאשׁוֹ וְרֻבּוֹ.
וְאַפִלּוּ הָיָה הָעוֹבֵד כֻּלּוֹ בִּפְנִים, וְצִיצִיתוֹ בַּחוּץ--עֲבוֹדָתוֹ פְּסוּלָה: שֶׁנֶּאֱמָר "בְּבֹאָם אֶל-אֹהֶל מוֹעֵד" , עַד שֶׁיָּבוֹאוּ כֻּלָּן.

 פִּרְכְּסָה הַבְּהֵמָה וְיָצַאת לַחוּץ, אַחַר קַבָּלַת דָּמָהּ--כְּשֵׁרָה: שֶׁאַפִלּוּ יָצְאוּ הָאֵמוּרִין וְהַבָּשָׂר קֹדֶם זְרִיקָה בִּקְדָשִׁים קַלִּים--הַזֶּבַח כָּשֵׁר, כְּמוֹ שֶׁיִּתְבָּאַר.

 הָיְתָה הַבְּהֵמָה כֻּלָּהּ בִּפְנִים, וְרַגְלָהּ בַּחוּץ, וְשָׁחַט--הַזֶּבַח פָּסוּל: שֶׁנֶּאֱמָר "וֶהֱבִיאֻם לַה'" , עַד שֶׁתִּהְיֶה כֻּלָּהּ בִּפְנִים.
שְׁחָטָהּ, וְהִיא כֻּלָּהּ בִּפְנִים, וְאַחַר כָּךְ הוֹצִיאָה רַגְלָהּ לַחוּץ--חוֹתֵךְ הַבָּשָׂר עַד שֶׁמַּגִּיעַ לָעֶצֶם, וְאַחַר כָּךְ מְקַבֵּל הַדָּם; וְאִם קִבַּל, וְאַחַר כָּךְ חָתַךְ--פָּסוּל, מִפְּנֵי שַׁמְנוּנִית הַבָּשָׂר שֶׁבַּחוּץ.
וּבִקְדָשִׁים קַלִּים--אֵינוּ צָרִיךְ לַחְתֹּךְ, אֵלָא מַחְזִיר רַגְלָהּ לִפְנִים וּמְקַבֵּל: שֶׁבְּשַׂר קֳדָשִׁים קַלִּים שֶׁיָּצָא קֹדֶם זְרִיקָה, כָּשֵׁר.

 תָּלָה הַבְּהֵמָה, וּשְׁחָטָהּ בְּאַוֵּיר הָעֲזָרָה--פְּסוּלָה: שֶׁנֶּאֱמָר "עַל יֶרֶךְ הַמִּזְבֵּחַ" , עַד שֶׁיִּשְׁחֹט בָּאָרֶץ.
הָיְתָה הַבְּהֵמָה בָּאָרֶץ, וְנִתְלָה וְשָׁחַט וְהוּא תָּלוּי בָּאַוֵּיר--בְּקָדְשֵׁי קֳדָשִׁים, פָּסוּל; וּבִקְדָשִׁים קַלִּים, כָּשֵׁר.
שָׁחַט מֵעוּט סִימָנִים בַּחוּץ, וּגְמָרָן בִּפְנִים, אוֹ שֶׁשָּׁחַט מֵעוּטָן בַּדָּרוֹם, וּגְמָרָן בַּצָּפוֹן--פְּסוּלִין: שֶׁהַשְּׁחִיטָה, יֶשְׁנָהּ מִתְּחִלָּה וְעַד סוֹף.

 נִתְלָה, וְקִבַּל הַדָּם מִצַּוַּאר בְּהֵמָה הַמֻּנַּחַת בַּקַּרְקָע--פָּסוּל, שְׁאֵין דֶּרֶךְ שֵׁרוּת בְּכָּךְ.
הָיָה עוֹמֵד בָּעֲזָרָה, וְתָלָה הַמִּזְרָק בְּיָדוֹ וְקִבַּל הַדָּם בָּאַוֵּיר, אוֹ שֶׁהִגְבִּיהַּ הַבְּהֵמָה, וְקִבַּל הַדָּם בָּאַוֵּיר--כָּשֵׁר, שֶׁאַוֵּיר הַמָּקוֹם כַּמָּקוֹם.

 נָתַן מִזְרָק לְתוֹךְ מִזְרָק, וְקִבַּל--כָּשֵׁר: מִין בְּמִינוֹ, אֵינוּ חוֹצֵץ.
הִנִּיחַ סִיב בְּתוֹךְ הַמִּזְרָק, וְקִבַּל--כָּשֵׁר: מִפְּנֵי שֶׁהַסִּיב חָלוּל, וַהֲרֵי הַדָּם יוֹרֵד לְתוֹךְ הַמִּזְרָק; וְאֵין כָּאן חֲצִיצָה.
אֲבָל אִם עָשָׂה כֵּן בִּקְמִיצַת הַמִּנְחָה, וְקָמַץ מִתּוֹךְ הַסִּיב--פְּסוּלָה.

 קַבָּלַת הַדָּם, וְהוֹלָכָתוֹ לַמִּזְבֵּחַ, וּזְרִיקָתוֹ, וְכֵן הוֹלָכַת אֵבָרִים לַכֶּבֶשׁ--כָּל אַחַת מֵאֵלּוּ, אֵינָהּ כְּשֵׁרָה אֵלָא בְּכוֹהֵן הַכָּשֵׁר לָעֲבוֹדָה, כְּמוֹ שֶׁבֵּאַרְנוּ בִּקְמִיצַת הַמִּנְחָה, וּבִמְלִיקַת הָעוֹף.
וְהוֹלָכָה שֶׁלֹּא בָּרֶגֶל, אֵינָהּ הוֹלָכָה; לְפִיכָּךְ כּוֹהֵן שֶׁקִּבַּל אֶת הַדָּם, וְעָמַד בִּמְקוֹמוֹ וּזְרָקוֹ לַמִּזְבֵּחַ--נִפְסַל הַזֶּבַח.

 קִבַּל בִּימִינוֹ, וְנָתַן לִשְׂמֹאלוֹ--יַחְזִיר לִימִינוֹ.
קִבַּל בִּכְלִי חֹל, נִפְסַל הַזֶּבַח; קִבַּל בִּכְלִי קֹדֶשׁ, וְנָתַן לִכְלִי חֹל--יַחְזִיר לִכְלִי קֹדֶשׁ.
נִשְׁפַּךְ מִן הַכְּלִי עַל הָרִצְפָּה, וַאֲסָפוֹ--כָּשֵׁר; אֲבָל אִם נִשְׁפַּךְ מִצַּוַּאר בְּהֵמָה עַל הָרִצְפָּה, וַאֲסָפוֹ וּנְתָנוֹ לִכְלִי הַשָּׁרֵת--נִפְסַל הַזֶּבַח.

 נִשְׁפַּךְ מִקְצַת הַדָּם מִצַּוַּאר בְּהֵמָה עַל הָאָרֶץ וְלֹא אֲסָפוֹ, וְקִבַּל מִקְצָתוֹ מִצַּוַּאר בְּהֵמָה--הֲרֵי זֶה כָּשֵׁר: וּבִלְבָד שֶׁיִּהְיֶה זֶה הַדָּם שֶׁנִּתְקַבַּל, דַּם הַנֶּפֶשׁ--לֹא דַּם הַתַּמְצִית, וְלֹא דַּם הָעוֹר.

 כָּל הַזְּבָחִים שֶׁקִּבַּל דָּמָם אֶחָד מִן הַפְּסוּלִין לָעֲבוֹדָה, אוֹ שֶׁהוֹלִיךְ אֶת הַדָּם לַמִּזְבֵּחַ, אוֹ שֶׁזְּרָקוֹ בַּמִּזְבֵּחַ כְּהִלְכָּתוֹ--נִפְסַל הַזֶּבַח; קִבַּל הַכָּשֵׁר, וְנָתַן לַפָּסוֹל, וְלֹא הָלַךְ בּוֹ הַפָּסוּל, אֵלָא עָמַד בִּמְקוֹמוֹ--יַחְזִיר לַכָּשֵׁר.

אֲבָל דָּם שֶׁהוֹלִיכוֹ הַפָּסוּל לָעֲבוֹדָה, וְהִחְזִירוֹ לַכָּשֵׁר וְהוֹלִיכוֹ, אוֹ שֶׁהוֹלִיכוֹ הַכּוֹהֵן תְּחִלָּה, וְהִחְזִירוֹ וּנְתָנוֹ לַפָּסוּל וְהוֹלִיכוֹ--הוֹאִיל וְהוֹלִיכוֹ הַפָּסוּל, בֵּין בַּתְּחִלָּה בֵּין בַּסּוֹף--נִפְסַל הַזֶּבַח, שֶׁהֲרֵי אֵי אִפְשָׁר לְתַקַּן דָּבָר זֶה.

 קִבַּל הַפָּסוּל--אִם נִשְׁאָר דַּם הַנֶּפֶשׁ, חוֹזֵר הַכָּשֵׁר וּמְקַבֵּל וּמוֹלִיךְ וְזוֹרֵק, שְׁאֵין הַפְּסוּלִין לָעֲבוֹדָה, עוֹשִׂין הַדָּם הַנִּשְׁאָר שְׁיָרַיִם: חוּץ מִן הַטָּמֵא--הוֹאִיל וְהוּא רָאוּי לָעֲבוֹדָה בְּקָרְבָּן הַבָּא בְּטֻמְאָה כְּמוֹ שֶׁבֵּאַרְנוּ, עוֹשֶׂה שְׁיָרַיִם.
כֵּיצַד: קִבַּל הַטָּמֵא--אַף עַל פִּי שֶׁקִּבַּל אַחֲרָיו הַכָּשֵׁר דַּם הַנֶּפֶשׁ, וּזְרָקוֹ--נִפְסַל הַזֶּבַח: שֶׁזֶּה שֶׁקִּבַּל הַכָּשֵׁר בָּאַחֲרוֹנָה--שְׁיָרַיִם הוּא, וְאֵינוּ כְּלוּם.

 בְּהֵמָה שֶׁחָסַר מֵאֵבָרֶיהָ כָּל שְׁהוּא, אַחַר שְׁחִיטָה קֹדֶם קַבָּלַת הַדָּם--נִפְסְלָה: אַפִלּוּ צָרַם בְּאָזְנָהּ קֹדֶם קַבָּלָה, הֲרֵי זֶה לֹא יְקַבַּל--שֶׁנֶּאֱמָר "וְלָקַח מִדַּם הַפָּר" , שֶׁיִּהְיֶה שָׁלֵם כֻּלּוֹ בְּשָׁעַת קַבָּלָה.
וְאִם קִבַּל מִן הַחֲסֵרָה, וְזָרַק--הֲרֵי זֶה פָּסוּל.

 אֲבָל אִם חָסְרָה, אַחַר קַבָּלָה קֹדֶם זְרִיקָה--אַפִלּוּ אָבַד הַבָּשָׂר קֹדֶם זְרִיקַת הַדָּם, אוֹ נִשְׂרַף--אִם נִשְׁתַּיַּר כַּזַּיִת מִן הַבָּשָׂר אוֹ כַּזַּיִת מִן הָאֵמוּרִין, זוֹרֵק אֶת הַדָּם; וְאִם לָאו, אֵינוּ זוֹרֵק: וּבָעוֹלָה, אַפִלּוּ כַּחֲצִי זַיִת מִן הַבָּשָׂר וְכַחֲצִי זַיִת מִן הָאֵמוּרִין--מִפְּנֵי שֶׁכֻּלָּהּ לָאִשִּׁים.
נִשְׁאַר פָּחוּת מִכַּזַּיִת, לֹא יִזְרֹק; וְאִם זָרַק, לֹא הֻרְצָה.

נִפְסַל הַבָּשָׂר קֹדֶם זְרִיקָה, אוֹ שֶׁיָּצָא חוּץ לָעֲזָרָה--לֹא יִזְרֹק הַדָּם; וְאִם זָרַק, הֻרְצָה.
בְּשַׂר קֳדָשִׁים קַלִּים שֶׁיָּצָא חוּץ לָעֲזָרָה, קֹדֶם זְרִיקַת דָּמִים--אַף עַל פִּי שֶׁנִּזְרַק הַדָּם, וְהַבָּשָׂר בַּחוּץ--הַזֶּבַח כָּשֵׁר, מִפְּנֵי שֶׁסּוֹף הַבָּשָׂר לָצֵאת.
וּזְרִיקָה מוֹעֶלֶת לַיּוֹצֶא לְשָׂרְפוֹ, אֲבָל לֹא לְאָכְלוֹ.

 וְכֵן אֵמוּרֵי קֳדָשִׁים קַלִּים שֶׁיָּצְאוּ לִפְנֵי זְרִיקַת דָּמִים, וְנִזְרַק הַדָּם וְהֶם בַּחוּץ--לֹא נִפְסַל הַזֶּבַח; וְאִם הִחְזִירָן, מַקְטִירִין אוֹתָן.
וְאַף עַל פִּי שֶׁלֹּא הִחְזִירָן, חַיָּבִין עֲלֵיהֶן מִשּׁוֹם פִּגּוּל וְנוֹתָר וְטָמֵא.

 כָּל הַזְּבָחִים שֶׁלַּיָּחִיד--בֵּין שֶׁנִּטְמָא בָּשָׂר וְהַחֵלֶב קַיָּם, בֵּין שֶׁנִּטְמָא חֵלֶב וְהַבָּשָׂר קַיָּם--זוֹרֵק אֶת הַדָּם.
נִטְמְאוּ שְׁנֵיהֶן, לֹא יִזְרֹק; וְאִם זָרַק--הֻרְצָה, שֶׁהַצִּיץ מְרַצֶּה עַל הַטָּמֵא.
וְכֵן אֵמוּרִין אוֹ אֵבַרֵי עוֹלָה, שֶׁנִּטְמְאוּ וְהִקְטִירָן--הַצִּיץ מְרַצֶּה, כְּמוֹ שֶׁבֵּאַרְנוּ.
וְכָל קָרְבְּנוֹת הַצִּבּוּר שֶׁנִּטְמָא הַבָּשָׂר וְהַחֵלֶב כֻּלּוֹ, הֲרֵי זֶה זוֹרֵק אֶת הַדָּם.

 דַּם קֳדָשִׁים שֶׁיָּצָא חוּץ לָעֲזָרָה, נִפְסַל הַזֶּבַח; וְאַף עַל פִּי שֶׁחָזַר וְהִכְנִיסוֹ, וּזְרָקוֹ עַל הַמִּזְבֵּחַ--לֹא נִרְצָה.
וְכָל דַּם הַקֳּדָשִׁים אֵינוּ מְקַבֵּל טֻמְאָה כְּלָל, שֶׁנֶּאֱמָר בַּדָּם "עַל-הָאָרֶץ תִּשְׁפְּכֶנּוּ, כַּמָּיִם" : דָּם שֶׁנִּשְׁפָּךְ כַּמַּיִם הוּא הַנֶּחְשָׁב כַּמַּיִם, וִיקַבַּל טֻמְאָה; אֲבָל דַּם קֳדָשִׁים שְׁאֵינוּ נִשְׁפָּךְ כַּמַּיִם, אֵינוּ מְקַבֵּל טֻמְאָה.
וְדָם שֶׁשָּׁקְעָה עָלָיו חַמָּה, וְלֹא נִזְרַק--נִפְסַל הַזֶּבַח; וְאִם זְרָקוֹ, לֹא הֻרְצָה.

הִלְכּוֹת פְּסוּלֵי הַמֻּקְדָּשִׁין פֵּרֶק ב 
כָּל הַדָּמִים הַנִּתָּנִין עַל מִזְבֵּחַ הַחִיצוֹן--אִם נָתַן מַתָּנָה אַחַת בִּלְבָד, כִּפַּר.
וְאַפִלּוּ בַּחַטָּאת--מַתָּנָה אַחַת הִיא הָעִיקָר, וּשְׁאָר הָאַרְבַּע מַתָּנוֹת לְמִצְוָה: שֶׁנֶּאֱמָר "וְדַם-זְבָחֶיךָ, יִשָּׁפֵךְ עַל-מִזְבַּח ה' אֱלֹהֶיךָ" --שְׁפִיכַת הַדָּם עַל הַמִּזְבֵּחַ, הִיא הָעִיקָר.
וְכָל הַנִּתָּנִין בִּזְרִיקָה, שֶׁנְּתָנָן בִּשְׁפִיכָה--יָצָא, שֶׁנֶּאֱמָר "וְדַם-זְבָחֶיךָ, יִשָּׁפֵךְ ...".

 כָּל הַדָּמִים הַנִּתָּנִין עַל מִזְבֵּחַ הַפְּנִימִי--אִם חָסַר אַחַת מֵהֶן, לֹא כִפַּר: אֵלָא כֻּלָּן, הֶן עִיקַר הַכַּפָּרָה--שֶׁהֲרֵי הַכָּתוּב הִקְפִּיד עַל מִנְיָנָן, שֶׁנֶּאֱמָר "שֶׁבַע פְּעָמִים" .

 חַטָּאת שֶׁנָּתַן מִמֶּנָּה מַתָּנָה אַחַת, וּמֵתוּ הַבְּעָלִים--יַשְׁלִים אַרְבַּע הַמַּתָּנוֹת לְאַחַר הַמִּיתָה.
אֲבָל אִם נָתַן הָאַחַת בַּיּוֹם, לֹא יִתֵּן הַשָּׁלוֹשׁ בַּלַּיְלָה.
וְאִם נָתַן אַחַת בִּפְנִים, וְהִשְׁלִימָן בַּחוּץ--חַיָּב מִשּׁוֹם מַעֲלֶה בַּחוּץ.
הָיָה מַזֶּה, וְנִקְטְעָה יָדוֹ שֶׁלַּמַּזֶּה קֹדֶם שֶׁיַּגִּיעַ דָּם לְאַוֵּיר הַמִּזְבֵּחַ--לֹא עָלְתָה לוֹ הַזָּיָה.

 שִׁנָּה מַתַּן קְרָנוֹת בְּחַטָּאת--בֵּין בְּחַטָּאת הַנַּעֲשֵׂית בִּפְנִים, בֵּין בְּחַטָּאת הַנַּעֲשֵׂית בַּחוּץ--פָּסַל; אֲבָל בִּשְׁאָר הַקֳּדָשִׁים, כְּשֵׁרִים.
נָתַן הַדָּם מִן הַקֶּרֶן וְלִפְנִים--בֵּין בְּחַטָּאת בֵּין בִּשְׁאָר קֳדָשִׁים, בֵּין בְּמִזְבֵּחַ הַפְּנִימִי בֵּין בְּמִזְבֵּחַ הַחִיצוֹן--פָּסַל.

 דָּם שֶׁמִּצְוָתוֹ לִתֵּן אוֹתוֹ לְמַעְלָה מֵחֲצִי הַמִּזְבֵּחַ, שֶׁנְּתָנוֹ לְמַטָּה, אוֹ שֶׁמִּצְוָתוֹ לְמַטָּה, שֶׁנְּתָנוֹ לְמַעְלָה, אוֹ שֶׁמִּצְוָתוֹ לִתְּנוֹ בִּפְנִים בַּהֵיכָל, שֶׁנְּתָנוֹ עַל הַמִּזְבֵּחַ הַחִיצוֹן, אוֹ הַנִּתָּנִין עַל מִזְבֵּחַ הַחִיצוֹן, שֶׁנְּתָנָן לִפְנִים בַּהֵיכָל, אוֹ שֶׁנָּתַן דַּם הַנִּתָּנִין בַּחוּץ עַל הַכֶּבֶשׁ, שֶׁלֹּא כְּנֶגֶד הַיְּסוֹד--הֲרֵי בְּשַׂר הַזֶּבַח פָּסוּל; וְאַף עַל פִּי כֵן נִתְכַּפְּרוּ הַבְּעָלִים בּוֹ, כֵּיוָן שֶׁהִגִּיעַ דָּם לַמִּזְבֵּחַ--אַף עַל פִּי שֶׁהִגִּיעַ שֶׁלֹּא לִמְקוֹמוֹ, הֲרֵי הוּא כְּמוֹ שֶׁהִגִּיעַ לִמְקוֹמוֹ לְכַפַּר.

בַּמֶּה דְּבָרִים אֲמוּרִים, בְּשֶׁהָיָה זֶה הַזּוֹרֵק כָּשֵׁר לָעֲבוֹדָה; אֲבָל אִם קִבַּל הַכָּשֵׁר וְנָתַן לַפָּסוּל, וְנָתַן הַפָּסוּל אֶת הַנִּתָּנִין לְמַעֲלָן לְמַטָּן, וְאֶת הַנִּתָּנִין בִּפְנִים בַּחוּץ, וְאֶת הַנִּתָּנִין בַּחוּץ בִּפְנִים, אוֹ שֶׁנָּתַן עַל הַכֶּבֶשׁ שֶׁלֹּא כְּנֶגֶד הַיְּסוֹד--לֹא נִפְסַל בְּשַׂר הַזֶּבַח, אִם נִשְׁאַר דַּם הַנֶּפֶשׁ; אֵלָא יַחְזֹר הַכָּשֵׁר וִיקַבַּל שְׁאָר דַּם הַנֶּפֶשׁ, וְיִזְרֹק הַדָּם בִּמְקוֹמוֹ.

 דְּמֵי קֳדָשִׁים שֶׁנִּתְעָרְבוּ--בֵּין דָּם בְּדָם, בֵּין כּוֹס בְּכוֹסוֹת--אִם נִתְעָרְבוּ הַנִּתָּנִין מַתָּנָה אַחַת בַּנִּתָּנִין מַתָּנָה אַחַת, יִתֵּן הַכֹּל מַתָּנָה אַחַת; וְכֵן הַנִּתָּנִין מַתַּן אַרְבַּע בַּנִּתָּנִין מַתַּן אַרְבַּע, יִתֵּן הַכֹּל מַתַּן אַרְבַּע; נִתְעָרְבוּ הַנִּתָּנִין מַתָּנָה אַחַת בַּנִּתָּנִין שְׁתַּיִם שְׁהֶן כְּאַרְבַּע, יִתֵּן הַכֹּל מַתָּנָה אַחַת.

נִתְעָרְבוּ הַנִּתָּנִין לְמַעְלָה בַּנִּתָּנִין לְמַטָּה--יִשָּׁפֵךְ הַכֹּל לָאַמָּה, וְהַזְּבָחִים פְּסוּלִין; אַפִלּוּ נִתְעָרְבוּ שְׁיַרֵי הַחַטָּאת, עִם דַּם הָעוֹלָה שֶׁמְּקוֹם הַכֹּל לְמַטָּה--יִשָּׁפֵךְ הַכֹּל לָאַמָּה.
וְאִם לֹא שָׁאַל, אֵלָא נָתַן מִן הַתַּעֲרֹבֶת לְמַעְלָה וּלְמַטָּה--הֲרֵי זֶה כָּשֵׁר; נָתַן לְמַעְלָה, וְשָׁאַל--יִתֵּן לְמַטָּה: וְאֵלּוּ וְאֵלּוּ עָלוּ לוֹ.

 נִתְעָרְבוּ הַנִּתָּנִין בִּפְנִים בַּנִּתָּנִין בַּחוּץ, יִשְׁפְּכוּ הַכֹּל לָאַמָּה; וְאִם לֹא שָׁאַל, וְלָקַח דַּם הַתַּעֲרֹבֶת וְנָתַן מִמֶּנּוּ בִּפְנִים וּבַחוּץ--בֵּין שֶׁנָּתַן בִּפְנִים וְחָזַר וְנָתַן בַּחוּץ, אוֹ בַּחוּץ וְחָזַר וְנָתַן בִּפְנִים--הַכֹּל כָּשֵׁר.

בַּמֶּה דְּבָרִים אֲמוּרִים, בִּשְׁאָר דָּמִים הַנִּתָּנִין בַּחוּץ--חוּץ מִן הַחַטָּאת.
אֲבָל דַּם חַטָּאת הַנַּעֲשֵׂית בַּחוּץ שֶׁנִּתְעָרַב בְּדַם חַטָּאת הַנַּעֲשֵׂית בִּפְנִים--אִם נָתַן בַּחוּץ וְחָזַר וְנָתַן בִּפְנִים, כָּשֵׁר; נָתַן בִּפְנִים וְחָזַר וְנָתַן בַּחוּץ, פְּסוּלָה: שֶׁדַּם חַטָּאת שֶׁנִּכְנָס לַהֵיכָל, אַפִלּוּ חַטַּאת יָחִיד הַנֶּאֱכֶלֶת--אֲסוּרָה, שֶׁנֶּאֱמָר "וְכָל-חַטָּאת אֲשֶׁר יוּבָא מִדָּמָהּ ..." .
וְהוּא שֶׁיָּבוֹא דֶּרֶךְ שַׁעַר הַהֵיכָל, שֶׁנֶּאֱמָר "יוּבָא", דֶּרֶךְ בִּיאָה; אֲבָל אִם הִכְנִיסוֹ בִּפְשֵׁפָשׁ, אוֹ דֶּרֶךְ חַלּוֹן, אוֹ גָּג--אֵינוּ נִפְסָל.

 פַּר הֶעְלֵם וּשְׂעִירֵי עֲבוֹדָה זָרָה, שֶׁדָּמָם נִכְנָס לַהֵיכָל--אִם הִכְנִיסוֹ לְקֹדֶשׁ הַקֳּדָשִׁים, נִפְסַל: שֶׁמָּקוֹם זֶה, פְּנִימָה שֶׁלִּמְקוֹמָן הוּא.
וְכֵן פָּר וְשָׂעִיר שֶׁלְּיוֹם הַכִּפּוּרִים, שֶׁדָּמָם נִכְנָס לְקֹדֶשׁ הַקֳּדָשִׁים--אִם הִכְנִיס דָּמָם לְקֹדֶשׁ הַקֳּדָשִׁים, וְהִזָּה מִמֶּנּוּ, וְהוֹצִיאוֹ לַהֵיכָל, וְחָזַר וְהִכְנִיסוֹ לְקֹדֶשׁ הַקֳּדָשִׁים--נִפְסַל, וְאֵינוּ גּוֹמֵר מִמֶּנּוּ הַזָּיוֹת שֶׁבְּקֹדֶשׁ הַקֳּדָשִׁים: שֶׁכֵּיוָן שֶׁיָּצָא, יָצָא.

וְכֵן אִם גָּמַר הַזָּיוֹת שֶׁבְּקֹדֶשׁ הַקֳּדָשִׁים, וְהוֹצִיאָן לַהֵיכָל וְהִזָּה מִקְצַת הַזָּיוֹת, וְהוֹצִיאָן חוּץ לַהֵיכָל, וְחָזַר וְהִכְנִיסָן לַהֵיכָל--אֵינוּ גּוֹמֵר הַזָּיוֹת שֶׁבַּהֵיכָל: שֶׁכֵּיוָן שֶׁיָּצָא הַדָּם חוּץ לִמְקוֹמוֹ, נִפְסַל.

 חַטָּאת שֶׁקִּבַּל דָּמָהּ בִּשְׁתֵּי כּוֹסוֹת, וְיָצַאת אַחַת מֵהֶם לַחוּץ--הַפְּנִימִית כְּשֵׁרָה, וְיַזֶּה מִמֶּנָּה; נִכְנְסָה אַחַת מֵהֶם לַהֵיכָל, וְהִזָּה מִמֶּנָּה שָׁם--אַף הַחִיצוֹנָה פְּסוּלָה: שֶׁנֶּאֱמָר "אֲשֶׁר יוּבָא מִדָּמָהּ" --אַפִלּוּ מִקְצַת דָּמָהּ אִם נִכְנַס לְכַפַּר בַּקֹּדֶשׁ, נִפְסְלָה.

 דַּם הַחַטָּאת שֶׁהִכְנִיסוֹ לְכַפַּר בּוֹ בִּפְנִים וְלֹא כִפַּר, אֵלָא הוֹצִיאוֹ וְלֹא הִזָּה מִמֶּנּוּ בִּפְנִים כְּלוּם--אִם הִכְנִיסוֹ בְּשׁוֹגֵג, הֲרֵי זֶה כָּשֵׁר, וּמַזֶּה מִמֶּנּוּ בַּחוּץ, שֶׁהֲרֵי לֹא כִפַּר בַּקֹּדֶשׁ; וְאִם הִכְנִיסוֹ בְּמֵזִיד, פָּסוּל.

 הִכְנִיס הַחַטָּאת עַצְמָהּ לַהֵיכָל, כְּשֵׁרָה--שֶׁנֶּאֱמָר "אֲשֶׁר יוּבָא מִדָּמָהּ" , וְלֹא בְּשָׂרָהּ.
חַטַּאת הָעוֹף שֶׁפִּרְכְּסָה וְנִכְנְסָה לַהֵיכָל, כְּשֵׁרָה.
הִכְנִיס דַּם חַטַּאת הָעוֹף לַהֵיכָל בְּצַוָּארָהּ, הֲרֵי זֶה סְפֵק אִם הַצַּוָּאר חָשׁוּב כִּכְלִי.
נִשְׁפַּךְ דַּם חַטַּאת הָעוֹף, וַאֲסָפוֹ--הֲרֵי זֶה סְפֵק אִם הַכְּלִי פּוֹסֵל בְּדָּמָהּ, אוֹ אֵינוּ פּוֹסֵל.
לְפִיכָּךְ תִּשָּׂרֵף, כְּכָל חַטַּאת הָעוֹף שְׁהִיא סָפֵק.

 חַטָּאת שֶׁקִּבַּל דָּמָהּ בְּאַרְבָּעָה כּוֹסוֹת, וְנָתַן מַתָּנָה אַחַת מִכָּל כּוֹס--שְׁיַרֵי אַרְבַּעְתָּן נִשְׁפָּךְ עַל הַיְּסוֹד, שֶׁנֶּאֱמָר "וְאֶת-כָּל-דָּמָהּ יִשְׁפֹּךְ ..." .
נָתַן אַרְבַּע הַמַּתָּנוֹת מִכּוֹס אֶחָד--שְׁיַרֵי אוֹתוֹ הַכּוֹס נִשְׁפָּךְ עַל הַיְּסוֹד, וּשְׁאָר הַכּוֹסוֹת נִשְׁפָּכִין לָאַמָּה.

 דָּם שֶׁנָּפַל לְתוֹךְ הַמַּיִם, אוֹ לְתוֹךְ דְּמֵי חֻלִּין--לֹא יַזֶּה מִמֶּנּוּ; וְאִם הִזָּה, פָּסוּל.
נָפַל מַיִם לְתוֹךְ הַדָּם שֶׁבַּמִּזְרָק--אִם יֵשׁ בּוֹ מַרְאֵה דָּם, כָּשֵׁר.
נָפַל לְתוֹכוֹ יַיִן אוֹ דַּם חֻלִּין--אוֹמְדִין אוֹתוֹ, אִלּוּ הָיָה מַיִם: אִם רְאוּיִין לְבַטַּל דָּם שֶׁבַּמִּזְרָק עַד שֶׁלֹּא יִהְיוּ מַרְאָיו מַרְאֵה דָּם, הֲרֵי זֶה לֹא יַזֶּה מִמֶּנּוּ; וְאִם אֵינָם רְאוּיִין לְבַטַּל מַרְאָיו, יַזֶּה מִמֶּנּוּ.

 דַּם הַקֳּדָשִׁים שֶׁנִּתְעָרַב בְּדַם פְּסוּלֵי הַמִּזְבֵּחַ, אוֹ בְּדַם קֳדָשִׁים שֶׁנִּפְסְלוּ בִּשְׁחִיטָתָן--יִשָּׁפֵךְ הַכֹּל לָאַמָּה; וְאַפִלּוּ קָרְבוּ כָּל הַכּוֹסוֹת חוּץ מֵאֶחָד--יִשָּׁפֵךְ לָאַמָּה, וְכָל אוֹתָן הַזְּבָחִים פְּסוּלִין.
נִתְעָרַב בְּדַם הַתַּמְצִית, יִשָּׁפֵךְ לָאַמָּה; וְאִם לֹא שָׁאַל, וְנָתַן--כָּשֵׁר.

 הָאֵמוּרִין, וְאֵבַרֵי הָעוֹלוֹת, וְהַקְּמָצִים, וְהַלְּבוֹנָה, וּמְנָחוֹת הַנִּשְׂרָפוֹת, אַחַר שֶׁנִּתְקַדְּשׁוּ בִּכְלִי שָׁרֵת--אִם זָרַק אֶחָד מִכָּל אֵלּוּ עַל גַּבֵּי הָאִשִּׁים, בֵּין בַּיָּד בֵּין בִּכְלִי, בֵּין בַּיָּמִין בֵּין בַּשְּׂמֹאל--הֲרֵי אֵלּוּ כְּשֵׁרִים.
הַמַּיִם וְהַיַּיִן שֶׁנִּסְּכָן--בֵּין בַּקְּעָרָה, בֵּין בַּהִין, בֵּין בִּשְׁאָר כְּלֵי הַשָּׁרֵת--כְּשֵׁרִים; נִסְּכָן בִּכְלִי חֹל, אוֹ בְּידוֹ--פְּסוּלִין.

 אֵבָרִים שֶׁסִּדְּרָן, וְכֵן קֹמֶץ שֶׁסִּדְּרוֹ, וְסִדַּר הָעֵצִים שֶׁלַּמַּעֲרָכָה לְמַעְלָה מֵהֶם, אוֹ שֶׁסִּדְּרָן מִצִּדֵּי הָעֵצִים--הֲרֵי זֶה סְפֵק אִם דֶּרֶךְ הַקְטָרָה בְּכָּךְ, אוֹ אֵין דֶּרֶךְ הַקְטָרָה בְּכָּךְ.
לְפִיכָּךְ לְכַתְּחִלָּה לֹא יַעֲשֶׂה כֵּן; וְאִם עָשָׂה, הֻרְצָה.

הִלְכּוֹת פְּסוּלֵי הַמֻּקְדָּשִׁין פֵּרֶק ג 
קָדְשֵׁי קֳדָשִׁים שֶׁשְּׁחָטָן בְּרֹאשׁ הַמִּזְבֵּחַ, כְּאִלּוּ שְׁחָטָן בַּצָּפוֹן: שֶׁנֶּאֱמָר "וְזָבַחְתָּ עָלָיו אֶת-עֹלֹתֶיךָ וְאֶת-שְׁלָמֶיךָ" --מְלַמֵּד שֶׁכָּל הַמִּזְבֵּחַ רָאוּי לִשְׁחִיטַת הָעוֹלָה, וּשְׁחיִטַת הַשְּׁלָמִים.

עוֹלָה שֶׁשְּׁחָטָהּ בְּרֹאשׁ הַמִּזְבֵּחַ, אוֹ שֶׁשְּׁחָטָהּ לְמַטָּה וְהֶעֱלָה אוֹתָהּ לְרֹאשׁ הַמִּזְבֵּחַ--יַפְשִׁיט אוֹתָהּ וִינַתַּח אוֹתָהּ בִּמְקוֹמָהּ, וּמוֹרִיד הַקְּרָבַיִם, וּמְדִיחָן לְמַטָּה, וְחוֹזֵר וּמַעֲלֶה אוֹתָן; וּמוֹרִיד הָעוֹר, וְנוֹתְנוֹ לַכּוֹהֲנִים.

וְכֵן זְבָחִים שְׁחוּטִים שֶׁעָלוּ לְגַבֵּי הַמִּזְבֵּחַ--מַפְשִׁיט וּמְנַתֵּחַ בִּמְקוֹמָן, וּמוֹרִיד הַקְּרָבַיִם, וּמְדִיחָן בַּמַּיִם, וְחוֹזֵר וּמַעֲלֶה אוֹתָן; וּמוֹרִיד אֶת הָעוֹר וְאֶת הַבָּשָׂר, וְנוֹתְנוֹ לַבְּעָלִים; וְחוֹזֵר וּמַקְטִיר אֶת הַשְּׁאָר.

וּמִפְּנֵי מַה לֹא יוֹרִיד הַכֹּל, אֵלָא יַפְשִׁיט וִינַתַּח בְּרֹאשׁ הַמִּזְבֵּחַ: שֶׁכָּל הָרָאוּי לָאִשִּׁים--אִם עָלָה לְרֹאשׁ הַמִּזְבֵּחַ--לֹא יֵרֵד, שֶׁנֶּאֱמָר "כָּל-הַנֹּגֵעַ בַּמִּזְבֵּחַ יִקְדָּשׁ" .
יָכוֹל, אַף עַל פִּי שְׁאֵינוּ רָאוּי--תִּלְמֹד לוֹמַר "הִיא הָעֹלָה עַל מוֹקְדָה" : מַה עוֹלָה שְׁהִיא רְאוּיָה לָאִשִּׁים--אִם עָלָת, לֹא תֵרֵד; אַף כָּל הָרָאוּי לָאִשִּׁים--אִם עָלָה, לֹא יֵרֵד.

 עוֹלָה שֶׁהֶעֱלָהּ חַיָּה לְרֹאשׁ הַמִּזְבֵּחַ--תֵּרֵד, שֶׁעֲדַיִן אֵינָהּ רְאוּיָה.
וְכֵן קֹמֶץ הַמִּנְחָה שֶׁלֹּא נִתְקַדַּשׁ בִּכְלִי שָׁרֵת, וְכָל אִסּוּרֵי הַמִּזְבֵּחַ שֶׁעָלוּ--יֵרְדוּ, לְפִי שְׁאֵינָן רְאוּיִין מִתְּחִלָּתָן.
וְכֵן בֶּהֱמַת קֳדָשִׁים שֶׁנִּשְׁחֲטָה בַּלַּיְלָה, אוֹ שֶׁנִּשְׁפַּךְ דָּמָהּ, אוֹ שֶׁיָּצָא חוּץ לָעֲזָרָה--אִם עָלָת, תֵּרֵד.

 אֲבָל קֳדָשִׁים שֶׁלָּנוּ, בֵּין שֶׁלָּן הַדָּם אוֹ הַבָּשָׂר אוֹ הָאֵמוּרִים, וְזֶבַח שֶׁיָּצָא חוּץ לָעֲזָרָה, אוֹ שֶׁנִּטְמָא, אוֹ שֶׁנִּפְסַל בְּמַחְשֶׁבֶת הַזְּמָן אוֹ בְּמַחְשֶׁבֶת מָקוֹם אוֹ בְּמַחְשֶׁבֶת שִׁנּוּי, אוֹ שֶׁקִּבְּלוּ הַטְּמֵאִים וְזָרְקוּ אֶת דָּמוֹ, הוֹאִיל וּרְאוּיִין בַּעֲבוֹדַת קָרְבָּן הַבָּא בְּטֻמְאָה, וְשֶׁנִּתַּן דָּמוֹ חוּץ לִמְקוֹמוֹ, אוֹ קָדְשֵׁי קֳדָשִׁים שֶׁנִּשְׁחֲטוּ בַּדָּרוֹם אוֹ שֶׁנִּתְקַבַּל דָּמָם בַּדָּרוֹם--אַף עַל פִּי שֶׁכָּל אֵלּוּ פְּסוּלִין--אִם עָלוּ לְרֹאשׁ הַמִּזְבֵּחַ, לֹא יֵרְדוּ: כָּל שֶׁפְּסוּלוֹ בַּקֹּדֶשׁ, הַקֹּדֶשׁ מְקַבְּלוֹ.

וּכְשֵׁם שְׁאִם עָלוּ, לֹא יֵרְדוּ--כָּךְ אִם יָרְדוּ, לֹא יַעֲלוּ שְׁנִיָּה: שֶׁהֲרֵי פְּסוּלִין הֶם.
וְאִם מָשְׁלָה בָּהֶם הָאוּר--אַף עַל פִּי שֶׁיָּרְדוּ, יַעֲלוּ שְׁנִיָּה וְיַשְׁלִים הַקְטָרָתָן.
קֹמֶץ שֶׁנִּתְפַּגַּל, וּמִקְצָתוֹ בָּאָרֶץ וּמִקְצָתוֹ מָשְׁלָה בּוֹ הָאוּר--יַעֲלֶה כֻּלּוֹ.

 אֵבָרִים וַחֲלָבִים וּקְמָצִים שֶׁלָּנוּ בְּרֹאשׁוֹ שֶׁלַּמִּזְבֵּחַ, כְּאִלּוּ לָנוּ בָּעֲזָרָה; וְאִם יָרְדוּ, לֹא יַעֲלוּ.
אֲבָל אִם לֹא יָרְדוּ, מַקְטִירִין אוֹתָן לְעוֹלָם.
וְאַוֵּיר מִזְבֵּחַ, כַּמִּזְבֵּחַ.
וְאֵמוּרֵי קֳדָשִׁים קַלִּים שֶׁהֶעֱלָן קֹדֶם זְרִיקַת דָּמִים--לֹא יֵרְדוּ, שֶׁהֲרֵי נַעֲשׂוּ לַחְמוֹ שֶׁלַּמִּזְבֵּחַ.
הִפְרִישׁ שְׁנֵי אֲשָׁמוֹת לְאַחְרָיוּת, וְשָׁחַט אֶת שְׁנֵיהֶם, וְקָדַם וְהֶעֱלָה אֵמוּרים שֶׁלְּאֶחָד מֵהֶם קֹדֶם זְרִיקָה--הֲרֵי אֵלּוּ יֵרְדוּ.

 הַזֶּבַח הַפָּסוּל וְהַנְּסָכִים הַפְּסוּלִין שֶׁעָלוּ לַמִּזְבֵּחַ--הַזֶּבַח לֹא יֵרֵד כְּמוֹ שֶׁבֵּאַרְנוּ, מִפְּנֵי שְׁהוּא רָאוּי לָאִשִּׁים; וְהַנְּסָכִים, יֵרְדוּ.
וְכֵן נְסָכִים הַבָּאִים בִּפְנֵי עַצְמָן, שֶׁנִּפְסְלוּ וְעָלוּ--יֵרְדוּ.
עוֹף שֶׁמְּלָקוֹ זָר, וְעָלָה--לֹא יֵרֵד.
וְקֹמֶץ הַמִּנְחָה שֶׁקְּמָצוֹ זָר, וְעָלָה--יֵרֵד: אַף עַל פִּי שֶׁזֶּה פָּסוּל וְזֶה פָּסוּל, זֶה כְּאִלּוּ לֹא נִתְקַדַּשׁ כְּלָל.
וְאֶחָד הַזָּר, וְאֶחָד שְׁאָר הַפְּסוּלִין.

 וְאֵלּוּ--אִם עָלוּ, יֵרְדוּ: כָּל שְׁאֵינוּ רָאוּי לָאִשִּׁים, בְּשַׂר קָדְשֵׁי קֳדָשִׁים, בְּשַׂר קֳדָשִׁים קַלִּים, מוֹתַר הָעֹמֶר, וּשְׁיַרֵי מְנָחוֹת, וּשְׁתֵּי הַלֶּחֶם, וְלֶחֶם הַפָּנִים, וְהַקְּטֹרֶת, וְצֶמֶר שֶׁבְּרָאשֵׁי כְּבָשִׂים, וְשֵׂעַר שֶׁבִּזְקַן הַתְּיָשִׁים, וְהָעֲצָמוֹת, וְהַגִּידִים, וְהַקְּרָנַיִם וְהַטְּלַפַּיִם בִּזְמָן שְׁאֵינָן מְחֻבָּרִים--אִם עָלוּ, יֵרְדוּ.
קֹמֶץ שֶׁמִּצָּה שַׁמְנוֹ עַל הָעֶצֶם, וְיָרַד הָעֶצֶם--יַחְזִירוֹ: שֶׁהַדָּבָר סָפֵק שֶׁמֶּא חִבּוּרֵי עוֹלִין, כְּעוֹלִין הֶם חֲשׁוּבִין.

 מִזְבֵּחַ הַפְּנִימִי מְקַדֵּשׁ פְּסוּלִין, בֵּין רְאוּיִין לוֹ בֵּין שְׁאֵינָן רְאוּיִין לוֹ; אֲבָל מִזְבֵּחַ הַחִיצוֹן אֵינוּ מְקַדֵּשׁ אֵלָא פְּסוּלִין הָרְאוּיִין לוֹ, כְּמוֹ שֶׁבֵּאַרְנוּ.
כֵּיצַד: מִזְבֵּחַ הַחִיצוֹן שֶׁעָלוּ לוֹ זְבָחִים שֶׁנִּפְסְלוּ, לֹא יֵרְדוּ; עָלָת לוֹ קְטֹרֶת זָרָה--תֵּרֵד, שְׁאֵין הַקְּטֹרֶת רְאוּיָה לְמִזְבֵּחַ הַחִיצוֹן.
אֲבָל מִזְבֵּחַ הַפְּנִימִי שֶׁעָלָה לוֹ קֹמֶץ מִנְחָה, בֵּין כָּשֵׁר בֵּין פָּסוּל--לֹא יֵרֵד.
וְכֵן כָּל כַּיּוֹצֶא בְּזֶה.

כְּשֵׁם שֶׁהַמִּזְבֵּחַ מְקַדֵּשׁ אֶת הָרָאוּי לוֹ--כָּךְ הַכֶּבֶשׁ וּשְׁאָר כְּלֵי הַשָּׁרֵת מְקַדְּשִׁין אֶת הָרָאוּי לָהֶם, שֶׁהֲרֵי נֶאֱמָר בַּכֵּלִים "כָּל-הַנֹּגֵעַ בָּהֶם, יִקְדָּשׁ" ; וּמִשֶּׁיַּגִּיעַ לַכֶּבֶשׁ דָּבָר הָרָאוּי לוֹ--לֹא יֵרֵד, וְאַף עַל פִּי שֶׁנִּפְסַל.
וְכֵן מִשֶּׁיַּגִּיעַ לַכְּלִי, דָּבָר הָרָאוּי לוֹ--נִתְקַדַּשׁ; וְלֹא יִפָּדֶה לְעוֹלָם, וְאַף עַל פִּי שֶׁנִּפְסַל, כְּמוֹ שֶׁבֵּאַרְנוּ בְּאִסּוּרֵי הַמִּזְבֵּחַ.

 אֵין כְּלֵי הַלַּח מְקַדְּשׁוֹת אֶת הַיָּבֵשׁ, וְלֹא כְּלֵי הַיָּבֵשׁ מְקַדְּשׁוֹת אֶת הַלַּח.
בַּמֶּה דְּבָרִים אֲמוּרִים, בְּמִדּוֹת הַלַּח וְהַיָּבֵשׁ שֶׁהָיוּ בַּמִּקְדָּשׁ, כְּמוֹ שֶׁבֵּאַרְנוּ בְּהִלְכּוֹת כְּלֵי הַמִּקְדָּשׁ; אֲבָל הַמִּזְרָקוֹת מְקַדְּשׁוֹת הַלַּח וְהַיָּבֵשׁ, וּכְלֵי שָׁרֵת מְקַדְּשִׁין דַּם הַפָּסוּל לִקָּרֵב.

 כָּל כְּלֵי הַשָּׁרֵת--אֵין מְקַדְּשִׁין אֵלָא בַּמִּקְדָּשׁ, וְאֵין מְקַדְּשִׁין אֵלָא מִדַּעַת, וְאֵין מְקַדְּשִׁין אֵלָא מִתּוֹכָן, וְאֵין מְקַדְּשִׁין אֵלָא שְׁלֵמִים.
נִקְּבוּ--אִם עוֹשִׂין הֶן מֵעֵין מְלַאכְתָּן שֶׁהָיוּ עוֹשִׂין וְהֶן שְׁלֵמִים, מְקַדְּשִׁין; וְאִם לָאו, אֵין מְקַדְּשִׁין.
וְאֵין מְקַדְּשִׁין אֵלָא מְלֵאִים.
אֲבָל הַמִּדּוֹת, אֵין מְקַדְּשִׁין חֲסֵרִים, אֵלָא אִם דַּעְתּוֹ לְמַלֹּאותָן; וְאִם אֵין דַּעְתּוֹ לְמַלֹּאותָן, מְקַדְּשִׁין לְהִפָּסֵל אֲבָל לֹא לִקָּרֵב.

 כְּלֵי שָׁרֵת--מְקַדְּשִׁין שֶׁלֹּא בִּזְמַנָּן לְהִפָּסֵל, אֲבָל לֹא לִקַּרֵב.
כֵּיצַד: דָּבָר שֶׁמִּצְוָתוֹ בַּיּוֹם, שֶׁנִּתְקַדַּשׁ בִּכְלִי שָׁרֵת בַּלַּיְלָה--נִפְסַל וְיִשָּׂרֵף, אֲבָל אֵינוּ קָרֵב: כְּגוֹן שֶׁקָּמַץ מִנְחָה בַּלַּיְלָה, וְנָתַן קֻמְצָהּ לִכְלִי שָׁרֵת--הֲרֵי זוֹ נִשְׂרֶפֶת.

 מִזְבֵּחַ שֶׁנִּפְגַם--נִפְסְלוּ כָּל הַקֳּדָשִׁים שֶׁהָיוּ שָׁם שְׁחוּטִין בַּמִּקְדָּשׁ, שֶׁעֲדַיִן לֹא נִזְרַק דָּמָם: שֶׁהֲרֵי אֵין שָׁם מִזְבֵּחַ לִזְרֹק עָלָיו, וְנֶאֱמָר "וְזָבַחְתָּ עָלָיו אֶת-עֹלֹתֶיךָ וְאֶת-שְׁלָמֶיךָ" --כְּלוֹמַר תִּזְבַּח, וְהוּא עוֹמֵד כְּתִקְנוֹ לֹא פָּגוּם.
אֲבָל קֳדָשִׁים חַיִּים שֶׁהָיוּ שָׁם בָּעֲזָרָה כְּשֶׁנִּפְגַם, לֹא נִפְסְלוּ; אֵלָא כְּשֶׁיִּבָּנֶה הַמִּזְבֵּחַ, יִקְרְבוּ--שְׁאֵין בַּעֲלֵי חַיִּים נִדְחִין.
הִקְדִּישׁ בְּהֵמוֹת עַד שֶׁלֹּא נִבְנָה הַמִּזְבֵּחַ--כְּשֶׁיִּבָּנֶה, מַקְרִיבִין אוֹתָן: שֶׁהַדָּחוּי מֵעִיקָרוֹ, אֵינוּ דָּחוּי.

 וְכֵן אֵין אוֹכְלִין קֳדָשִׁים וְהַמִּזְבֵּחַ פָּגוּם, שֶׁנֶּאֱמָר "וְאִכְלוּהָ מַצּוֹת אֵצֶל הַמִּזְבֵּחַ" ; וְהוּא הַדִּין לִקְדָשִׁים קַלִּים--שְׁאֵין אוֹכְלִין אוֹתָן בִּירוּשָׁלַיִם וְהַמִּזְבֵּחַ פָּגוּם, עַד שֶׁיִּבָּנֶה.

הִלְכּוֹת פְּסוּלֵי הַמֻּקְדָּשִׁין פֵּרֶק ד 
וֶלֶד חַטָּאת, וּתְמוּרַת חַטָּאת, וְחַטָּאת שֶׁמֵּתוּ בְּעָלֶיהָ, וְחַטָּאת שֶׁאָבְדָה וְנִמְצֵאת אַחַר שֶׁכִּפְּרוּ הַבְּעָלִים--הֲרֵי אֵלּוּ יָמוּתוּ.
נִמְצֵאת אַחַר שֶׁנִּשְׁחֲטָה הַחַטָּאת הַשְּׁנִיָּה שֶׁהִפְרִישׁ, קֹדֶם שֶׁיִּזָּרֵק דָּמָהּ--הֲרֵי זוֹ סְפֵק אִם תָּמוּת, אוֹ תִּרְעֶה עַד שֶׁיִּפֹּל בָּהּ מוּם; לְפִיכָּךְ תָּמוּת.
וְכֵיצַד הֶן מֵתוֹת: לֹא שֶׁיַּהְרֹג אוֹתָן בִּכְלִי אוֹ בְּיָדוֹ; אֵלָא יַכְנִיס אוֹתָן לַבַּיִת, וְנוֹעֵל עֲלֵיהֶם עַד שֶׁיָּמוּתוּ.
וּדְבָרִים אֵלּוּ, כֻּלָּם מִפִּי מֹשֶׁה רַבֵּנוּ נִשְׁמְעוּ.

אֵין כָּל הַדְּבָרִים אֲמוּרִים, אֵלָא בְּחַטַּאת יָחִיד בִּלְבָד; אֲבָל חַטַּאת צִבּוּר שֶׁאָבְדָה וְנִמְצֵאת אַחַר כַּפָּרָה, בֵּין רְאוּיָה בֵּין אֵינָהּ רְאוּיָה--תִּרְעֶה עַד שֶׁיִּפֹּל בָּהּ מוּם, וְתִמָּכֵר וְיִפְּלוּ דָּמֶיהָ לִנְדָבָה.
וְאֵי אַתָּה יָכוֹל לוֹמַר בְּחַטַּאת צִבּוּר, וֶלֶד אוֹ תְּמוּרָה אוֹ שֶׁמֵּתוּ בְּעָלֶיהָ--שֶׁכָּל קָרְבְּנוֹת הַצִּבּוּר זְכָרִים, וְאֵין הַצִּבּוּר עוֹשִׂין תְּמוּרָה כְּמוֹ שֶׁיִּתְבָּאַר.

 פָּר וְשָׂעִיר שֶׁלְּיוֹם הַכִּפּוּרִים שֶׁאָבְדוּ וְהִפְרִישׁ אֲחֵרִים תַּחְתֵּיהֶן, וְכֵן שְׂעִירֵי עֲבוֹדָה זָרָה שֶׁאָבְדוּ וְהִפְרִישׁ אֲחֵרִים תַּחְתֵּיהֶן--יִרְעוּ עַד שֶׁיִּפֹּל בָּהֶן מוּם, וְיִפְּלוּ דְּמֵיהֶן לִנְדָבָה: שְׁאֵין חַטַּאת הַצִּבּוּר מֵתָה.
וְלָמָּה לֹא יִקְרְבוּ עַצְמָן נְדָבָה, שֶׁהֲרֵי זְכָרִים הֶם--גְּזֵרָה לְאַחַר כַּפָּרָה, מִשּׁוֹם לִפְנֵי כַּפָּרָה.

 הַמַּפְרִישׁ חַטָּאתוֹ וְאָבְדָה, וְהִפְרִישׁ אַחֶרֶת תַּחְתֶּיהָ, וְנִמְצֵאת הָרִאשׁוֹנָה, וַהֲרֵי שְׁתֵּיהֶן עוֹמְדוֹת--מָשַׁךְ אַחַת מִשְּׁתֵּיהֶן, וְנִתְכַּפַּר בָּהּ--הָאַחֶרֶת תָּמוּת.
בָּא לְהִמָּלֵךְ, אוֹמְרִין לוֹ שֶׁיִּתְכַּפַּר בְּזוֹ שֶׁהִפְרִישׁ בָּרִאשׁוֹנָה; וְהַשְּׁנִיָּה תִּרְעֶה עַד שֶׁיִּפֹּל בָּהּ מוּם, וְיִפְּלוּ דָּמֶיהָ לִנְדָבָה.

הָיְתָה אַחַת מֵהֶן תְּמִימָה, וְאַחַת בַּעֲלַת מוּם--תְּמִימָה תִּקְרַב, וּבַעֲלַת מוּם תִּפָּדֶה; נִשְׁחֲטָה בַּעֲלַת מוּם קֹדֶם שֶׁיִּזָּרֵק דַּם הַתְּמִימָה, הֲרֵי זוֹ אֲסוּרָה בַּהֲנָיָה.
הָיוּ שְׁתֵּיהֶן בַּעֲלֵי מוּמִין--יִמָּכְרוּ שְׁתֵּיהֶן, וְיָבִיא מִדְּמֵיהֶם חַטָּאת; וְהַשְּׁאָר יִפֹּל לִנְדָבָה.

 הִפְרִישׁ חַטָּאתוֹ וְאָבְדָה, וְהִפְרִישׁ אַחֶרֶת תַּחְתֶּיהָ וְאָבְדָה, וְהִפְרִישׁ אַחֶרֶת, וְנִמְצְאוּ הָאוֹבְדוֹת, וַהֲרֵי שְׁלָשְׁתָּן עוֹמְדוֹת--נִתְכַּפַּר בָּרִאשׁוֹנָה, שְׁנִיָּה מֵתָה וּשְׁלִישִׁית רוֹעָה; נִתְכַּפַּר בַּשְּׁלִישִׁית, שְׁנִיָּה מֵתָה וְרִאשׁוֹנָה רוֹעָה; נִתְכַּפַּר בָּאֶמְצָעִית, שְׁתֵּיהֶן מֵתוֹת.

 הַמַּפְרִישׁ שְׁתֵּי חַטָּאוֹת לְאַחְרָיוּת, מִתְכַּפֵּר בְּאֵיזוֹ שֶׁיִּרְצֶה; וְהַשְּׁנִיָּה תִּרְעֶה עַד שֶׁיִּפֹּל בָּהּ מוּם, וְיִפְּלוּ דָּמֶיהָ לִנְדָבָה.
הִפְרִישׁ חַטָּאת מְעֻבֶּרֶת, וְיָלְדָה--הֲרֵי הִיא וּוַלְדָהּ כִּשְׁתֵּי חַטָּאוֹת שֶׁנִּתְפָּרְשׁוּ לְאַחְרָיוּת.

 הַמַּפְרִישׁ חַטָּאתוֹ, וְעָבְרָה שְׁנָתָהּ--תִּרְעֶה עַד שֶׁיִּפֹּל בָּהּ מוּם, וְתִמָּכֵר וְיָבִיא בְּדָמֶיהָ אַחֶרֶת; וְכֵן אִם הִפְרִישׁ חַטָּאתוֹ, וְנָפַל בָּהּ מוּם--יָבִיא בְּדָמֶיהָ אַחֶרֶת.

 כָּל חַטָּאת שֶׁאָבְדָה, וְנִמְצֵאת קֹדֶם כַּפָּרָה--אַף עַל פִּי שֶׁנִּמְצֵאת בַּעֲלַת מוּם, אוֹ שֶׁנִּמְצֵאת אַחַר שֶׁעָבְרָה שְׁנָתָהּ--אֵינָהּ מֵתָה אֵלָא תִּרְעֶה עַד שֶׁיִּפֹּל בָּהּ מוּם, וְיִפְּלוּ דָּמֶיהָ לִנְדָבָה; נִמְצֵאת אַחַר כַּפָּרָה--אַף עַל פִּי שֶׁנִּמְצֵאת בַּעֲלַת מוּם, אוֹ עָבְרָה שְׁנָתָהּ--הוֹאִיל וְהָיְתָה אֲבוּדָה בְּשָׁעַת כַּפָּרָה, הֲרֵי זוֹ תָּמוּת.

 הָיְתָה גְּנוּבָה אוֹ גְּזוּלָה בְּשָׁעַת כַּפָּרָה, וְאַחַר כָּךְ חָזְרָה--אֵינָהּ מֵתָה אֵלָא תִּרְעֶה: לֹא שָׁמְעוּ מִמֹּשֶׁה רַבֵּנוּ, אֵלָא אֲבוּדָה.
הָיָה עִיקַר אֲבֵדָתָהּ בַּלַּיְלָה--אַף עַל פִּי שֶׁהָיְתָה אֲבוּדָה בְּשָׁעַת כַּפָּרָה, אֵינָהּ מֵתָה אֵלָא תִּרְעֶה.
אָבְדָה מִמֶּנּוּ לֹא מִן הָרוֹעֶה, אוֹ שֶׁאָבְדָה מִן הָרוֹעֶה וְאֵינָהּ אֲבוּדָה מִבַּעְלָהּ--אֵינָהּ מֵתָה אֵלָא רוֹעָה.
וְכָל אֵלּוּ שֶׁרוֹעוֹת--רוֹעוֹת עַד שֶׁיִּפֹּל בָּהֶן מוּם, וְיִפְּלוּ דְּמֵיהֶן לִנְדָבָה.

 הָיְתָה אֲבוּדָה מִמֶּנּוּ וּמִן הָרוֹעֶה, וְאַחַר מְכִירָה אַפִלּוּ בְּסוֹף הָעוֹלָם--הֲרֵי זוֹ סָפֵק, לְפִיכָּךְ תָּמוּת.
הָיְתָה נֶחְבֵּאת אֲחוֹרֵי הַדֶּלֶת, אוֹ בְּסֵתֶר הַמַּדְרֵגָה--הֲרֵי זוֹ אֲבוּדָה, שֶׁהֲרֵי אֵין אָדָם רוֹאֶה אוֹתָהּ בְּשָׁעַת כַּפָּרָה.
הָיְתָה בַּשָּׂדֶה, אוֹ בָּאֲגַם--הֲרֵי זוֹ סְפֵק אֲבֵדָה, שֶׁמֶּא יֵשׁ שָׁם אָדָם רוֹאֶה אוֹתָהּ בְּשָׁעַת כַּפָּרָה; לְפִיכָּךְ תָּמוּת מִסָּפֵק.

 הַשּׁוֹלֵחַ חַטָּאתוֹ מִמְּדִינַת הַיָּם, מַקְרִיבִין אוֹתָהּ בְּחֶזְקַת שְׁהוּא קַיָּם.
בַּמֶּה דְּבָרִים אֲמוּרִים, בְּחַטַּאת הָעוֹף, אוֹ בְּחַטַּאת בְּהֵמָה שֶׁלְּאִשָּׁה, שְׁאֵינָהּ בַּת סְמִיכָה כְּמוֹ שֶׁבֵּאַרְנוּ.

אָשָׁם וַדַּאי שֶׁמֵּתוּ בְּעָלָיו, וְשֶׁכִּפְּרוּ בְּעָלָיו--יִרְעֶה עַד שֶׁיִּפֹּל בּוֹ מוּם, וְיִמָּכֵר וְיִפְּלוּ דָּמָיו לִנְדָבָה: שֶׁכָּל שֶׁבַּחַטָּאת תָּמוּת--בָּאָשָׁם יִרְעֶה עַד שֶׁיִּפֹּל בּוֹ מוּם, וְיִפְּלוּ דָּמָיו לִנְדָבָה.
וְכָל אָשָׁם שֶׁנִּתַּק לִרְעִיָּה--אִם הִקְרִיבוֹ עוֹלָה, כָּשֵׁר.
וְלָמָּה לֹא יִקְרַב הוּא עַצְמוֹ עוֹלָה לְכַתְּחִלָּה--גְּזֵרָה לְאַחַר כַּפָּרָה, מִשּׁוֹם לִפְנֵי כַּפָּרָה.

 הַמַּפְרִישׁ נְקֵבָה לַאֲשָׁמוֹ--תִּרְעֶה עַד שֶׁיִּפֹּל בָּהּ מוּם, וְתִמָּכֵר וְיָבִיא בְּדָמֶיהָ אָשָׁם.
וְאִם הִקְרִיב אֲשָׁמוֹ, יִפְּלוּ דָּמֶיהָ לִנְדָבָה; וְכֵן וַלְדָהּ.
הִפְרִישׁ נְקֵבָה לְעוֹלָתוֹ, וְיָלְדָה זָכַר--יִרְעֶה עַד שֶׁיִּפֹּל בּוֹ מוּם, וְיָבִיא בְּדָמָיו עוֹלָה.

 אֲבָל הִדְיוֹט שֶׁהִפְרִישׁ זָכָר לְחַטָּאתוֹ, וְנָשִׂיא שֶׁהִפְרִישׁ שְׂעִירָה לְחַטָּאתוֹ, וְכוֹהֵן מָשִׁיחַ שֶׁהִפְרִישׁ פָּרָה לְחַטָּאתוֹ--הֲרֵי אֵלּוּ אֵין מִתְקַדְּשִׁין, לֹא קְדֻשַּׁת הַגּוּף וְלֹא קְדֻשַּׁת דָּמִים; לְפִיכָּךְ יִמָּכְרוּ שֶׁלֹּא בְּמוּם.

 הַמֵּבִיא אָשָׁם תָּלוּי, וְנוֹדַע לוֹ שֶׁלֹּא חָטָא, אוֹ שֶׁחָטָא וַדַּאי--אִם עַד שֶׁלֹּא נִשְׁחַט--יִרְעֶה עַד שֶׁיִּפֹּל בּוֹ מוּם, וְיִפְּלוּ דָּמָיו לִנְדָבָה: מִפְּנֵי שֶׁלִּבּוֹ שֶׁלָּאָדָם דָּווּי עַל עֲווֹנוֹתָיו, וְהוֹאִיל וְעַל סָפֵק הִפְרִישׁוֹ, גָּמַר בְּלִבּוֹ לְהַקְדִּישׁוֹ.
אַפִלּוּ הִפְרִישׁוֹ עַל פִּי עֵדִים וְהוּזָמוּ, יִפְּלוּ דָּמָיו לִנְדָבָה.
וְאִם אַחַר שֶׁנִּשְׁחַט נוֹדַע לוֹ--הַדָּם יִשָּׁפֵךְ וְהַבָּשָׂר יִשָּׂרֵף, כִּשְׁאָר פְּסוּלֵי הַמֻּקְדָּשִׁין.
נוֹדַע לוֹ אַחַר שֶׁנִּזְרַק הַדָּם--הַבָּשָׂר יֵאָכֵל לַכּוֹהֲנִים, כְּכָל הָאֲשָׁמוֹת.

 אָשָׁם וַדַּאי, אֵינוּ כֵּן: אִם עַד שֶׁלֹּא נִשְׁחַט נוֹדַע לוֹ שֶׁלֹּא חָטָא--יֵצֵא וְיִרְעֶה בָּעֵדֶר כִּשְׁאָר הַחֻלִּין, וְאֵין בּוֹ קְדֻשָּׁה כְּלָל; וְאִם מִשֶּׁנִּשְׁחַט, הֲרֵי זֶה יִקָּבֵר; וְאִם מִשֶּׁנִּזְרַק הַדָּם--הַבָּשָׂר יֵצֵא לְבֵית הַשְּׂרֵפָה, כִּשְׁאָר פְּסוּלֵי הַמֻּקְדָּשִׁין.

 מִי שֶׁנִּתְחַיַּב בְּאָשָׁם תָּלוּי, וְהִפְרִישׁ שְׁנַיִם לְאַחְרָיוּת--מִתְכַּפֵּר בְּאֶחָד; וְהַשֵּׁנִי יִרְעֶה עַד שֶׁיִּפֹּל בּוֹ מוּם, וְיִפְּלוּ דָּמָיו לִנְדָבָה.
וְאֵין צָרִיךְ לוֹמַר בַּוַּדַּאי שְׁהוּא כֵּן.

 כָּל הָאֲשָׁמוֹת שֶׁבַּתּוֹרָה--בָּאִין בְּנֵי שְׁתַּיִם, וּבָאִין בְּכֶסֶף שְׁקָלִים: חוּץ מֵאֲשַׁם מְצֹרָע וַאֲשַׁם נָזִיר--שְׁהֶם בְּנֵי שָׁנָה, וְאֵין לִדְמֵיהֶם קִצְבָּה.
אָשָׁם תָּלוּי, בַּפֵּרוּשׁ שְׁהוּא מִן הַגְּדוֹלִים; וּמִפִּי הַשְּׁמוּעָה לָמְדוּ, שְׁאֵינוּ בָּא אֵלָא בְּכֶסֶף שְׁקָלִים.
הוּזְלוּ אֵילִים, וְלֹא יִמָּצֵא אַיִל בִּשְׁתֵּי סְלָעִים--אֵין לוֹ תַּקָּנָה, אֵלָא יִשְׁהֶה עַד שֶׁיּוּקְרוּ וְיָבִיא בִּשְׁתֵּי סְלָעִים, שֶׁהֲרֵי הִקְפִידָה תּוֹרָה עַל דָּמָיו, וְנָתְנָה לוֹ קִצְבָּה.

 הִפְרִישׁ אֲשָׁמוֹ, וְהָיָה בְּשָׁעַת הַפְרָשָׁה יָפֶה סֶלַע, וּבְשָׁעַת כַּפָּרָה יָפֶה שְׁתַּיִם--כָּשֵׁר: שֶׁהַדָּחוּי מֵעִיקָרוֹ אֵינוּ דָּחוּי, וַעֲדַיִן לֹא נִרְאָה עַד שֶׁנַּעֲשָׂה שׁוֹוֶה שְׁתַּיִם; וְאַף עַל פִּי שֶׁהִשְׁבִּיחַ מֵאֵלָיו, אָדָם מִתְכַּפֵּר בִּשְׁבָח הֶקְדֵּשׁ.

הָיָה בְּשָׁעַת הַפְרָשָׁה יָפֶה שְׁתַּיִם, וּבְשָׁעַת כַּפָּרָה יָפֶה סֶלַע--הֲרֵי זֶה פָּסוּל.
חָזַר וְנַעֲשָׂה יָפֶה שְׁתַּיִם, יַחְזֹר לְכַשְׁרוּתוֹ--שְׁאֵין בַּעֲלֵי חַיִּים נִדְחִין, כְּמוֹ שֶׁבֵּאַרְנוּ: לְמָה הַדָּבָר דּוֹמֶה, לְמוּם שֶׁנָּפַל וְעָבַר.

 הִפְרִישׁ שְׁתֵּי סְלָעִים לְאָשָׁם, וְלָקַח בָּהֶם שְׁנֵי אֵילִים לְאָשָׁם--אִם הָיָה אֶחָד מֵהֶן יָפֶה שְׁתֵּי סְלָעִים, יִקְרַב לַאֲשָׁמוֹ; וְהַשֵּׁנִי יִרְעֶה עַד שֶׁיִּפֹּל בּוֹ מוּם, וְיִפְּלוּ דָּמָיו לִנְדָבָה.

 הָיָה חַיָּב בְּאָשָׁם בֶּן שָׁנָה וְהֵבִיא בֶּן שְׁתַּיִם, אוֹ בְּבֶן שְׁתַּיִם וְהֵבִיא בֶּן שָׁנָה, אוֹ שֶׁשְּׁחָטוֹ מְחֻסַּר זְמָן בַּבְּעָלִים--פָּסוּל; וְתַעֲבֹר צוּרָתוֹ, וְיֵצֵא לְבֵית הַשְּׂרֵפָה.
זֶה הַכְּלָל, כָּל הַפָּסוּל בְּחַטָּאת פָּסוּל בְּאָשָׁם: חוּץ מִן הָאָשָׁם שֶׁשְּׁחָטוֹ שֶׁלֹּא לִשְׁמוֹ--שְׁהוּא כָּשֵׁר, כְּמוֹ שֶׁיִּתְבָּאַר.

 עוֹלַת נָזִיר, עוֹלַת יוֹלֶדֶת, עוֹלַת מְצֹרָע, שֶׁשְּׁחָטָן בְּנֵי שְׁנֵים עָשָׂר חֹדֶשׁ וְיוֹם אֶחָד, אוֹ מְחֻסְּרֵי זְמָן בַּבְּעָלִים--כְּשֵׁרִים, וּטְעוּנִין נְסָכִים.
זֶה הַכְּלָל: כָּל שְׁאֵינוּ פּוֹסֵל בְּעוֹלַת נְדָבָה, אֵינוּ פּוֹסֵל בְּעוֹלַת חוֹבָה--בֵּין עָלָת לַבְּעָלִים, בֵּין שֶׁלֹּא עָלָת לָהֶם.

הִלְכּוֹת פְּסוּלֵי הַמֻּקְדָּשִׁין פֵּרֶק ה 
הַמַּפְרִישׁ מָעוֹת לְחַטָּאתוֹ, וּמֵת--יֵלְכוּ הַמָּעוֹת לְיָם הַמֶּלַח; וְכֵן הַמַּפְרִישׁ מָעוֹת לְחַטָּאתוֹ, וְאָבְדוּ, וְהִקְרִיב חַטָּאת תַּחְתֵּיהֶן, וְנִמְצְאוּ הַמָּעוֹת אַחַר כַּפָּרָה--יֵלְכוּ לְיָם הַמֶּלַח.

הִפְרִישׁ מָעוֹת לְחַטָּאתוֹ וְאָבְדוּ, וְהִפְרִישׁ מָעוֹת אֲחֵרוֹת תַּחְתֵּיהֶן--לֹא הִסְפִּיק לִקַּח בָּהֶן חַטָּאת, עַד שֶׁנִּמְצְאוּ מָעוֹת הָרִאשׁוֹנוֹת--יָבִיא מֵאֵלּוּ וְאֵלּוּ חַטָּאת, וְהַשְּׁאָר יִפְּלוּ לִנְדָבָה.

הִפְרִישׁ מָעוֹת לְחַטָּאתוֹ וְאָבְדוּ, וְהִפְרִישׁ חַטָּאת תַּחְתֵּיהֶן--לֹא הִסְפִּיק לְהַקְרִיבָהּ עַד שֶׁנִּמְצְאוּ הַמָּעוֹת, וַהֲרֵי הַחַטָּאת בַּעֲלַת מוּם--תִּמָּכֵר, וְיָבִיא מֵאֵלּוּ וְאֵלּוּ חַטָּאת; וְהַשְּׁאָר יִפְּלוּ לִנְדָבָה.

הִפְרִישׁ חַטָּאתוֹ וְאָבְדָה, וְהִפְרִישׁ מָעוֹת תַּחְתֶּיהָ--לֹא הִסְפִּיק לִקַּח בָּהֶם עַד שֶׁנִּמְצֵאת חַטָּאתוֹ, וַהֲרֵי הִיא בַּעֲלַת מוּם--תִּמָּכֵר, וְיָבִיא מֵאֵלּוּ וְאֵלּוּ חַטָּאת; וְהַשְּׁאָר יִפְּלוּ לִנְדָבָה.
הִפְרִישׁ שְׁנֵי צִבּוּרֵי מָעוֹת לְאַחְרָיוּת--מִתְכַּפֵּר בְּאֶחָד מֵהֶם, וְהַשֵּׁנִי יִפֹּל לִנְדָבָה.

 הַמַּפְרִישׁ חַטָּאתוֹ, אוֹ דְּמֵי חַטָּאתוֹ, וּכְסָבוּר שְׁהוּא חַיָּב, וְנִמְצָא שְׁאֵינוּ חַיָּב--הֲרֵי אֵלּוּ חֻלִּין, וְלֹא נִתְקַדְּשׁוּ; הִפְרִישׁ שְׁתַּיִם, אוֹ דְּמֵי שְׁתַּיִם, וּכְסָבוּר שְׁהוּא חַיָּב שְׁתַּיִם, וְנִמְצָא שְׁאֵינוּ חַיָּב אֵלָא אַחַת--יָבִיא אַחַת, וְהַשְּׁאָר יִפְּלוּ לִנְדָבָה.

 הַלּוֹקֵחַ מָעוֹת בְּיָדוֹ אוֹ שֶׁהָיָה מְלַקֵּט, וְאָמַר אֵלּוּ אָבִיא מֵהֶם חַטָּאתִי--הַמּוֹתָר חֻלִּין; וְכֵן יֵרָאֶה לִי שֶׁהַדָּבָר קַל וְחֹמֶר בִּשְׁאָר הַקָּרְבָּנוֹת, שֶׁהַמּוֹתָר חֻלִּין.

 הַמַּפְרִישׁ מָעוֹת לְמִנְחַת חוֹטֶא, וְהֵבִיא מֵהֶם מִנְחָתוֹ, אוֹ שֶׁהִפְרִישׁ מִנְחַת חוֹטֶא, וְהוֹתִירָה--הַמּוֹתָר יָבוֹא מִנְחָה נְדָבָה.
אֲבָל מוֹתַר עֲשִׂירִית הָאֵיפָה שֶׁלְּכוֹהֵן גָּדוֹל, שְׁהִיא הַחֲבִתִּין--יִרְקַב.
וְכֵן מוֹתַר לַחְמֵי תּוֹדָה, וּמוֹתַר לַחְמוֹ שֶׁלְּנָזִיר--יִרְקְבוּ; וּמוֹתַר דְּמֵי נְסָכָיו, יִפְּלוּ לִנְדָבָה.

כְּבָר בֵּאַרְנוּ בִּשְׁקָלִים, שֶׁמּוֹתַר הַשְּׁקָלִים חֻלִּין.
מוֹתַר קִנֵּי זָבִים, קִנֵּי זָבוֹת, קִנֵּי יוֹלְדוֹת, חַטָּאוֹת וַאֲשֵׁמוֹת--מוֹתְרֵיהֶם יִפְּלוּ לִנְדָבָה, וְיִקְרְבוּ עוֹלוֹת כְּמוֹ שֶׁבֵּאַרְנוּ.
מוֹתַר עוֹלָה, לְעוֹלָה; מוֹתַר שְׁלָמִים, לִשְׁלָמִים; מוֹתַר מִנְחָה, לְמִנְחָה; מוֹתַר פֶּסַח, לִשְׁלָמִים.
מוֹתַר נְזִירִים, לִנְזִירִים; מוֹתַר נָזִיר, לְאוֹתוֹ נָזִיר.

בַּמֶּה דְּבָרִים אֲמוּרִים שֶׁמּוֹתַר חַטָּאת לִנְדָבָה, בְּחַטָּאת קְבוּעָה.
אֲבָל מִי שְׁהוּא חַיָּב בְּקָרְבַּן עוֹלֶה וְיוֹרֵד, שֶׁהִפְרִישׁ מָעוֹת לְחַטַּאת בְּהֵמָה, וְהִעְנִי--מֵבִיא תַּחְתֵּיהֶם עוֹף; וּמְחַלְּלָן עַל הָעוֹף, וְיֵהָנֶה בָּהֶן.

וְכֵן אִם הִפְרִישׁ דְּמֵי עוֹף, וְהִעְנִי--מֵבִיא תַּחְתֵּיהֶם עֲשִׂירִית הָאֵיפָה; וִיחַלַּל הַמָּעוֹת עָלֶיהָ, וְיֵהָנֶה בָּהֶן.
הִפְרִישׁ בְּהֵמָה, וְנָפַל בָּהּ מוּם--תִּמָּכֵר, וְיָבִיא בְּדָמֶיהָ עוֹף.
אֲבָל אִם הִפְרִישׁ עוֹף, וְנִפְסַל--לֹא יָבִיא בְּדָמָיו עֲשִׂירִית הָאֵיפָה: שְׁאֵין לָעוֹף פִּדְיוֹן, כְּמוֹ שֶׁבֵּאַרְנוּ בְּאִסּוּרֵי מִזְבֵּחַ.

כָּל חַיָּבֵי קִנִּין שֶׁבַּתּוֹרָה שֶׁהִפְרִישׁוּ מָעוֹת לְקִנֵּיהֶן--רָצָה לְהָבִיא בְּכָל הַמָּעוֹת חַטַּאת הָעוֹף לְבַדָּהּ, יָבִיא; רָצָה לְהָבִיא בָּהֶן עוֹלַת הָעוֹף לְבַדָּהּ, יָבִיא.
אַפִלּוּ אָמַר אֵלּוּ דְּמֵי חַטָּאתִי, וְאֵלּוּ דְּמֵי עוֹלָתִי--יֵשׁ לוֹ לְעָרַב הַמָּעוֹת וְלִקַּח בָּהֶן כְּאֶחָד חַטָּאתוֹ וְעוֹלָתוֹ, אוֹ לִקַּח בַּכֹּל חַטָּאת אוֹ עוֹלָה: שְׁאֵין הַקִּנִּין מִתְפָּרְשׁוֹת אֵלָא בִּלְקִיחַת הַבְּעָלִים, אוֹ בַּעֲשִׂיַּת כּוֹהֵן.
לְפִיכָּךְ אִם הִפְרִישׁ מָעוֹת לְקִנִּין סְתָם, וּמֵת--יִפְּלוּ כָּל אוֹתָן הַמָּעוֹת הַסְּתוּמִין לִנְדָבָה, שֶׁהֲרֵי כֻּלָּן רְאוּיִין לָבוֹא עוֹלָה.

 מִי שֶׁהָיָה מְחֻיָּב חַטָּאת, וְאָמַר הֲרֵי עָלַי עוֹלָה, וְהִפְרִישׁ מָעוֹת, וְאָמַר אֵלּוּ לְחוֹבָתִי--רָצָה לְהָבִיא בָּהֶן חַטַּאת בְּהֵמָה, יָבִיא; עוֹלַת בְּהֵמָה, יָבִיא.
מֵת, וְהִנִּיחַ הַמָּעוֹת--יֵלְכוּ לְיָם הַמֶּלַח.

הִלְכּוֹת פְּסוּלֵי הַמֻּקְדָּשִׁין פֵּרֶק ו 
כָּל הַזְּבָחִים שֶׁנִּתְעָרַב בָּהֶן אַחַת מֵחַטָּאוֹת הַמֵּתוֹת, אוֹ שׁוֹר הַנִּסְקָל--אַפִלּוּ אֶחָד בְּרִבּוֹא--כֻּלָּן יָמוּתוּ: לְפִי שֶׁבַּעֲלֵי חַיִּים חֲשׁוּבִין הֶן, וְאֵינָן בְּטֵלִין.
וְאִם הִקְרִיב, הֻרְצָה--שְׁאֵין בַּעֲלֵי חַיִּים נִדְחִין.

נִתְעָרַב בָּהֶן אֶחָד מֵאִסּוּרֵי הַמִּזְבֵּחַ--יִרְעוּ כֻּלָּם עַד שֶׁיִּפֹּל בָּהֶן מוּם, וְיִמָּכְרוּ; וְיָבִיא בִּדְמֵי הַיָּפֶה שֶׁבָּהֶן, מֵאוֹתוֹ הַמִּין שֶׁלַּקֳּדָשִׁים שֶׁנִּתְעָרַב.

נִתְעָרְבוּ קֳדָשִׁים בְּחֻלִּין תְּמִימִים--יִמָּכְרוּ הַחֻלִּין שֶׁבַּתַּעֲרֹבֶת לִצְרִיכֵי אוֹתוֹ הַמִּין, וְיִקְרְבוּ כֻּלָּם.
כֵּיצַד: אַרְבַּע בְּהֵמוֹת שְׁלָמִים שֶׁנִּתְעָרְבוּ בְּאַרְבַּע בְּהֵמוֹת חֻלִּין תְּמִימִים--יִמָּכְרוּ הָאַרְבַּע שֶׁלְּחֻלִּין לְמִי שְׁהוּא צָרִיךְ לְהָבִיא שְׁלָמִים, וְיִקְרְבוּ הַכֹּל שְׁלָמִים; וְכֵן בָּעוֹלָה, אוֹ בָּאָשָׁם.
וְהַדָּמִים חֻלִּין לְכָל דָּבָר, שֶׁהֲרֵי דְּמֵי חֻלִּין הֶן.
נִתְעָרַב שׁוֹר הֶקְדֵּשׁ בִּשְׁוָרִים חֹל--גָּדוֹל שֶׁבְּכֻלָּם הֶקְדֵּשׁ, וְיִמָּכְרוּ הַשְּׁאָר לִצְרִיכֵי אוֹתוֹ הַמִּין.

נִתְעָרְבוּ קֳדָשִׁים בִּקְדָשִׁים, מִין בְּמִינוֹ--זֶה יִקְרַב לְשֵׁם בְּעָלָיו, וְזֶה יִקְרַב לְשֵׁם בְּעָלָיו: אַף עַל פִּי שְׁאֵין כָּל אֶחָד מֵהֶן מַכִּיר קָרְבָּנוֹ.
בַּמֶּה דְּבָרִים אֲמוּרִים, בְּקָרְבְּנוֹת נָשִׁים--שְׁאֵין בָּהֶם סְמִיכָה.
אֲבָל קָרְבְּנוֹת אֲנָשִׁים--הוֹאִיל וְכָל אֶחָד צָרִיךְ לִסְמֹךְ עַל רֹאשׁ קָרְבָּנוֹ--הֲרֵי אֵלּוּ לֹא יִקְרְבוּ, עַד שֶׁיִּתֵּן הָאֶחָד חֶלְקוֹ לַחֲבֵרוֹ; אוֹ עַד שֶׁיִּפֹּל מוּם בַּכֹּל וְיִמָּכְרוּ, וְיָבִיא כָּל אֶחָד בִּדְמֵי הַיָּפֶה שֶׁבָּהֶן מֵאוֹתוֹ הַמִּין.

נִתְעָרַב מִין בִּשְׁאֵינוּ מִינוֹ, כְּגוֹן עוֹלָה בִּשְׁלָמִים--לֹא יִקְרְבוּ אַפִלּוּ כַּחָמוּר שֶׁבָּהֶן: שְׁאֵין מְבִיאִין קֳדָשִׁים לְבֵית הַפְּסוּל; וּכְשֵׁם שְׁאֵין מְמַעֲטִין בִּזְמָן אֲכִילָתָן--כָּךְ אֵין מְמַעֲטִין בְּאוֹכְלֵיהֶן, וְלֹא בִּמְקוֹם אֲכִילָתָן.
אֵלָא כֵּיצַד יַעֲשֶׂה: יִרְעוּ הַכֹּל עַד שֶׁיִּפֹּל בָּהֶן מוּם, וְיִמָּכֵר כָּל אֶחָד מֵהֶן לְבַדּוֹ, וְיָבִיא בִּדְמֵי הַיָּפֶה שֶׁבָּהֶן מִמִּין זֶה, וּבִדְמֵי הַיָּפֶה שֶׁבָּהֶן מִמִּין הָאַחֵר; וְיַפְסִיד הַמּוֹתָר מִבֵּיתוֹ.

 אַף עַל פִּי שֶׁכְּבָר הִקְרִיב עוֹלָה שֶׁחַיָּב בָּהּ, אוֹ שְׁלָמִים שֶׁהָיָה חַיָּב לְהַקְרִיב--הֲרֵי זֶה מַקְרִיב מִדְּמֵי הַתַּעֲרֹבֶת עוֹלָה אַחֶרֶת, וּשְׁלָמִים אֲחֵרִים.

 חַטָּאת שֶׁנִּתְעָרְבָה בִּשְׁלָמִים--יִרְעוּ הַכֹּל עַד שֶׁיִּפֹּל בָּהֶן מוּם, וְיָבִיא בִּדְמֵי הַיָּפֶה שֶׁבָּהֶן שְׁלָמִים, וּבִדְמֵי הַיָּפֶה שֶׁבָּהֶן חַטָּאת; וְאִם קָדַם וְהִקְרִיב חַטָּאת אַחֶרֶת עַל חֵטְא שֶׁהַפְּרִישָׂהּ לוֹ, כֻּלָּן יָמוּתוּ.

 וְכֵן אִם נִתְעָרְבוּ מְעוֹת חַטָּאת בִּמְעוֹת אָשָׁם--לוֹקֵחַ שְׁתֵּי בְּהֵמוֹת, וּמְחַלֵּל דְּמֵי חַטָּאת בְּכָל מָקוֹם שְׁהוּא עַל חַטָּאת, וּדְמֵי אָשָׁם עַל אָשָׁם.
וְאִם כְּבָר קָרְבָה חַטָּאתוֹ, יוֹלִיךְ כָּל הַמָּעוֹת לְיָם הַמֶּלַח; וְאִם כְּבָר קָרַב אֲשָׁמוֹ, יִפְּלוּ הַכֹּל לִנְדָבָה.

 תּוֹדָה שֶׁנִּתְעָרְבָה בִּתְמוּרָתָהּ--שְׁנֵיהֶם יִקְרְבוּ, וְיָנִיף הַלֶּחֶם עִמָּהֶן.
וְכֵן אִם נִתְעָרְבָה תּוֹדָה בִּשְׁאָר זְבָחִים--אַף עַל פִּי שֶׁקָּרְבָה תּוֹדָתוֹ, יִרְעוּ הַכֹּל עַד שֶׁיִּפֹּל בָּהֶן מוּם; וְיָבִיא בִּדְמֵי הַיָּפֶה תּוֹדָה אַחֶרֶת, וּבִדְמֵי הַיָּפֶה זֶבַח אַחֵר.
תּוֹדָה שֶׁנִּתְעָרְבָה בְּאֵיל נָזִיר--שְׁנֵיהֶם יִקְרְבוּ, וְיָנִיף הַלֶּחֶם עִמָּהֶן.

 בְּכוֹר שֶׁנִּתְעָרַב בְּפֶסַח--שְׁנֵיהֶם יִרְעוּ עַד שֶׁיִּפֹּל בָּהֶן מוּם, וְיֵאָכְלוּ כַּבְּכוֹר.
וְלָמָּה לֹא יִקְרְבוּ: לְפִי שֶׁהַפֶּסַח נֶאֱכָל לְכָל אָדָם, עַד חֲצוֹת; וְהַבְּכוֹר לִשְׁנֵי יָמִים, וְאֵינוּ נֶאֱכָל אֵלָא לַכּוֹהֲנִים; וְאֵין מְבִיאִין קֳדָשִׁים לְבֵית הַפְּסוּל, וְאֵין מְמַעֲטִין בַּאֲכִילָתָן.

 וְכֵן מַעֲשֵׂר שֶׁנִּתְעָרַב בְּפֶסַח--כְּשֶׁיִּפֹּל בָּהֶן מוּם, יֵאָכְלוּ כַּמַּעֲשֵׂר; הַבְּכוֹר וְהַמַּעֲשֵׂר שֶׁנִּתְעָרְבוּ, יֵאָכְלוּ בְּמוּמָן.
וְכֵן שְׁאָר קֳדָשִׁים שֶׁנִּתְעָרְבוּ בַּבְּכוֹר וּבַמַּעֲשֵׂר--יִרְעוּ עַד שֶׁיִּפֹּל בָּהֶן מוּם, וְיֵאָכְלוּ כַּבְּכוֹר שֶׁנָּפַל בּוֹ מוּם, אוֹ כַּמַּעֲשֵׂר שֶׁנָּפַל בּוֹ מוּם.

 אָשָׁם שֶׁנִּתְעָרַב בִּשְׁלָמִים--אַף עַל פִּי שְׁאֵין מַקְרִיבִין מִשְּׁנֵיהֶם אֵלָא הָאֵמוּרִין, אֲבָל הַבָּשָׂר נֶאֱכָל--לֹא יִקְרְבוּ, אֵלָא יִרְעוּ עַד שֶׁיִּפֹּל בָּהֶן מוּם, וְיָבִיא בִּדְמֵי הַיָּפֶה אָשָׁם, וּבִדְמֵי הַיָּפֶה שְׁלָמִים; וְיַפְסִיד הַמּוֹתָר מִבֵּיתוֹ.
וְאִם קָדַם וְהִקְרִיב אֲשָׁמוֹ, שְׁנֵיהֶם יִפְּלוּ לִנְדָבָה.

 כָּל הַקֳּדָשִׁים--אִפְשָׁר שֶׁיִּתְעָרְבוּ מִין בְּמִין, חוּץ מִן הַחַטָּאת עִם הָאָשָׁם, שְׁאֵין אָשָׁם אֵלָא מִזִּכְרֵי הַכְּבָשִׂים, וְאֵין לָךְ חַטָּאת מִן הַכְּבָשִׂים אֵלָא נְקֵבָה.
וְכָל אֵלּוּ הַמִּתְעָרְבִין בַּחַיִּים--אִם הִקְרִיב, הֻרְצָה: שְׁאֵין בַּעֲלֵי חַיִּים נִדְחִין.

 בְּהֵמָה שֶׁנִּמְצֵאת מִירוּשָׁלַיִם וְעַד מִגְדַּל עֵדֶר, וּכְמִדָּתָהּ לְכָל רוּחַ--אִם נְקֵבָה בַּת שְׁנָתָהּ הִיא, כּוֹנְסָהּ לַכִּיפָה עַד שֶׁתָּמוּת: שֶׁמֶּא חַטָּאת הִיא.
הָיְתָה בַּת שְׁתַּיִם, יָבִיא אוֹתָהּ שְׁלָמִים; וְיָבִיא עִמָּהּ לֶחֶם, שֶׁמֶּא תּוֹדָה הִיא.

מָצָא זָכָר בֶּן שְׁתֵּי שָׁנִים, אֵין לוֹ תַּקָּנָה--שֶׁמֶּא אָשָׁם הוּא, וַעֲדַיִן לֹא כִפְּרוּ בְּעָלָיו.
מָצָא זָכָר בֶּן שָׁנָה--מַנִּיחַ אוֹתוֹ עַד שֶׁיִּפֹּל בּוֹ מוּם, וּמֵבִיא שְׁתֵּי בְּהֵמוֹת תַּחְתָּיו; וּמַתְנֶה וְאוֹמֵר אִם עוֹלָה הָיָה, זֶה עוֹלָה תַּחְתָּיו, וְאִם שְׁלָמִים הָיָה, זֶה שְׁלָמִים תַּחְתָּיו; וּמַקְרִיב הָאֶחָד עוֹלָה, וּנְסָכָיו מִשֶּׁלַּצִּבּוּר, וְהָאַחֵר שְׁלָמִים עִם הַלֶּחֶם, שֶׁמֶּא תּוֹדָה הָיָה.

וּמַה יַעֲשֶׂה בְּזֶה הַנִּמְצָא, יֵאָכֵל בְּמוּמוֹ--שֶׁאַפִלּוּ הָיָה בְּכוֹר אוֹ מַעֲשֵׂר, בְּמוּמוֹ הוּא נֶאֱכָל; וְאִם פֶּסַח אַחַר זְמַנּוֹ הוּא, הֲרֵי זֶה שְׁלָמִים; וּבִזְמַנּוֹ, הַכֹּל נִזְהָרִין בּוֹ.
וְאִם תֹּאמַר שֶׁמֶּא אֲשַׁם נָזִיר, אוֹ מְצֹרָע הוּא--אֵינָן מְצוּיִין תָּמִיד; לְפִיכָּךְ לֹא חָשׁוּ לָהֶן.

 נִתְעָרְבוּ קֳדָשִׁים בִּקְדָשִׁים, אַחַר שֶׁנִּשְׁחֲטוּ--יֵאָכְלוּ כֶּחָמוּר שֶׁבָּהֶן; נִתְעָרְבוּ בִּפְסוּלֵי הַמֻּקְדָּשִׁין, אוֹ בְּחֻלִּין שֶׁנִּשְׁחֲטוּ בָּעֲזָרָה--תַּעֲבֹר צוּרָתָן, וְיֵצְאוּ לְבֵית הַשְּׂרֵפָה.

 אֵבַרֵי חַטָּאת שֶׁנִּתְעָרְבוּ בְּאֵבַרֵי עוֹלָה--מַנִּיחִין הַכֹּל, עַד שֶׁיִּפָּסְדוּ וְתַעֲבֹר צוּרָתָן; וְשׂוֹרְפִין אוֹתָן בָּעֲזָרָה, בִּמְקוֹם שֶׁשּׂוֹרְפִין פְּסוּלֵי הַמֻּקְדָּשִׁין.

 אֵבֶר שֶׁלְּבַעֲלֵי מוּמִין שֶׁנִּתְעָרַב בְּאֵבַרֵי קֳדָשִׁים, אַפִלּוּ אֵבֶר בְּאֶלֶף אֵבָרִים--יֵצְאוּ הַכֹּל לְבֵית הַשְּׂרֵפָה; וְאַפִלּוּ קָרְבוּ כֻּלָּן חוּץ מֵאֶחַד מִן הַתַּעֲרֹבֶת--הֲרֵי זֶה יִשָּׂרֵף בָּעֲזָרָה, בִּמְקוֹם שֶׁשּׂוֹרְפִין פְּסוּלֵי הַמֻּקְדָּשִׁין.

 חֲתִכּוֹת קָדְשֵׁי קֳדָשִׁים שֶׁנִּתְעָרְבוּ בַּחֲתִכּוֹת קֳדָשִׁים קַלִּים, אוֹ הַנֶּאֱכָלִין לְיוֹם אֶחָד בַּנֶּאֱכָלִין לִשְׁנֵי יָמִים--יֵאָכְלוּ כֶּחָמוּר שֶׁבָּהֶן.

 חֲתִכָּה שֶׁלְּחַטָּאת טְמֵאָה, שֶׁנִּתְעָרְבָה בְּמֵאָה חֲתִכּוֹת שֶׁלְּחַטָּאת טְהוֹרָה, וְכֵן פְּרוּסָה שֶׁלְּלֶחֶם הַפָּנִים שֶׁנִּטְמָא, שֶׁנִּתְעָרְבָה בְּמֵאָה פְּרוּסוֹת שֶׁלְּלֶחֶם הַפְּנִים הַטָּהוֹר--הֲרֵי זוֹ תַּעֲלֶה, כְּמוֹ שֶׁבֵּאַרְנוּ.

 אֲבָל חֲתִכָּה שֶׁלְּחַטָּאת טְהוֹרָה, שֶׁנִּתְעָרְבָה בְּמֵאָה חֲתִכּוֹת שֶׁלְּחֻלִּין, וְכֵן פְּרוּסָה שֶׁלְּלֶחֶם הַפָּנִים הַטָּהוֹר, שֶׁנִּתְעָרְבָה בְּמֵאָה פְּרוּסוֹת שֶׁלְּחֻלִּין--הֲרֵי אֵלּוּ לֹא יַעֲלוּ, אֵלָא יֵאָכֵל הַכֹּל לַכּוֹהֲנִים כְּכָל הַמְּדֻמָּעוֹת.

הִלְכּוֹת פְּסוּלֵי הַמֻּקְדָּשִׁין פֵּרֶק ז 
כָּל הַפְּסוּלִין לָעֲבוֹדָה שֶׁמָּלְקוּ, מְלִיקָתָן פְּסוּלָה; וְאַף עַל פִּי שֶׁאוֹתוֹ הָעוֹף פָּסוּל, אֵינוּ כְּנִבְלַת הָעוֹף הַטָּהוֹר לַטֻּמְאָה.
וְכֵן אִם מָלַק בַּלַּיְלָה, אוֹ שֶׁשָּׁחַט חֻלִּין בִּפְנִים, וּקְדָשִׁים בַּחוּץ--אֵינָם כִּנְבֵלָה.
מָלַק תּוֹרִים שֶׁלֹּא הִגִּיעַ זְמַנָּן, וּבְנֵי יוֹנָה שֶׁעָבַר זְמַנָּן, וְשֶׁיָּבַשׁ גַּפָּהּ, וְשֶׁנִּסְמֵית עֵינָהּ, וְשֶׁנִּקְטְעָה רַגְלָהּ--הֲרֵי זוֹ נְבֵלָה לְכָל דָּבָר.
זֶה הַכְּלָל: כָּל שְׁהָיָה פְּסוּלָהּ בַּקֹּדֶשׁ--פְּסוּלָה, וְאֵינָהּ נְבֵלָה; לֹא הָיָה פְּסוּלָהּ בַּקֹּדֶשׁ, הֲרֵי זוֹ נְבֵלָה לְכָל דָּבָר.

 לְפִיכָּךְ הַמּוֹלֵק וְנִמְצֵאת טְרֵפָה, אוֹ שֶׁמָּלַק בְּסַכִּין, אוֹ שֶׁמָּלַק חֻלִּין בִּפְנִים, וּקְדָשִׁים בַּחוּץ--הֲרֵי זוֹ נְבֵלָה לְכָל דָּבָר: שְׁאֵין הַמְּלִיקָה מַתֶּרֶת וּמְטַהֶרֶת, אֵלָא דָּבָר שְׁהוּא כָּשֵׁר לַמִּזְבֵּחַ.

 אֲבָל הַנִּרְבָּע, וְהַמֻּקְצֶה, וְהַנֶּעְבָּד, וְהָאֶתְנָן, וְהַמְּחִיר, וְהַטֻּמְטוֹם, וְהָאַנְדְּרֻגִּינוֹס, שֶׁנִּמְלְקוּ--הֲרֵי אֵלּוּ נְבֵלָה לְכָל דָּבָר, וּמְטַמְּאִין בְּגָדִים בְּבֵית הַבְּלִיעָה: שְׁאֵין הַקְּדֻשָּׁה חָלָה עֲלֵיהֶן, וַהֲרֵי אֵין פְּסוּלָן בַּקֹּדֶשׁ.

 כְּבָר בֵּאַרְנוּ בְּמַעֲשֵׂה הַקָּרְבָּנוֹת, שֶׁחַטַּאת הָעוֹף נַעֲשֵׂית לְמַטָּה, וְעוֹלַת הָעוֹף לְמַעְלָה.
חַטַּאת הָעוֹף שֶׁעֲשָׂיָהּ לְמַעְלָה--פְּסוּלָה, בֵּין שֶׁעָשָׂה הַזָּיָתָהּ כְּמַעֲשֵׂה חַטָּאת, בֵּין שֶׁעֲשָׂיָהּ כְּמַעֲשֵׂה עוֹלָה, בֵּין שֶׁעֲשָׂיָהּ לְשֵׁם עוֹלָה, בֵּין שֶׁעֲשָׂיָהּ לְשֵׁם חַטָּאת.

 וְכֵן עוֹלַת הָעוֹף שֶׁעֲשָׂיָהּ לְמַטָּה--אַפִלּוּ מָלַק סִימָן אֶחָד לְמַטָּה, וְסִימָן אֶחָד לְמַעְלָה--פְּסוּלָה, בֵּין שֶׁמְּלָקָהּ כִּמְלִיקַת עוֹלָה, בֵּין שֶׁעֲשָׂיָהּ כְּמַעֲשֵׂה חַטָּאת, בֵּין שֶׁעֲשָׂיָהּ לְשֵׁם עוֹלָה, בֵּין שֶׁעֲשָׂיָהּ לְשֵׁם חַטָּאת.

 חַטַּאת הָעוֹף שֶׁמְּלָקָהּ לְמַטָּן כִּמְלִיקַת עוֹלָה לְשֵׁם חַטָּאת, אוֹ כְּמַעֲשֵׂה חַטָּאת לְשֵׁם עוֹלָה, אוֹ כְּמַעֲשֵׂה עוֹלָה לְשֵׁם עוֹלָה--פְּסוּלָה.
וְכֵן עוֹלַת הָעוֹף שֶׁעֲשָׂיָהּ לְמַעְלָה כְּמַעֲשֵׂה חַטָּאת לְשֵׁם עוֹלָה, אוֹ כְּמַעֲשֵׂה חַטָּאת לְשֵׁם חַטָּאת--פְּסוּלָה; כְּמַעֲשֵׂה עוֹלָה לְשֵׁם חַטָּאת--כְּשֵׁרָה, וּבִלְבָד שֶׁלֹּא עָלָת לַבְּעָלִים מִשּׁוֹם חוֹבָה.

 כָּל אֵלּוּ הָעוֹפוֹת שֶׁנִּפְסְלוּ מִפְּנֵי מְקוֹם עֲשִׂיָּתָן, אוֹ מִפְּנֵי שִׁנּוּי מַעֲשֵׂיהֶן, אוֹ שִׁנּוּי שְׁמָם--אֵינָן כְּנִבְלַת הָעוֹף לַטֻּמְאָה.
וְכֵן חַטַּאת הָעוֹף אוֹ עוֹלַת הָעוֹף שֶׁנִּתְפַּגְּלָה, אוֹ נִטְמֵאת, אוֹ נַעֲשָׂת נוֹתָר--אֵינָהּ מְטַמְּאָה בְּבֵית הַבְּלִיעָה כְּנִבְלַת הָעוֹף: שֶׁכָּל אֵלּוּ, פְּסוּלָן בַּקֹּדֶשׁ.

 חַטַּאת הָעוֹף הַבָּאָה עַל הַסָּפֵק--נַעֲשֵׂית כְּמִצְוָתָהּ, וְאֵינָהּ נֶאֱכֶלֶת, אֵלָא תִּשָּׂרֵף, כְּכָל פְּסוּלֵי הַמֻּקְדָּשִׁין.
וְכֵיצַד תָּבוֹא עַל הַסָּפֵק--כְּגוֹן שֶׁהָיְתָה הָאִשָּׁה סְפֵק זָבָה, אוֹ סְפֵק יוֹלֶדֶת, וְכָל כַּיּוֹצֶא בָּהּ.
וְאֵין לָנוּ חַטַּאת בְּהֵמָה עַל סָפֵק--שְׁאִם נִסְתַּפַּק לוֹ אִם חָטָא אוֹ לֹא חָטָא, יָבִיא אָשָׁם תָּלוּי כְּמוֹ שֶׁיִּתְבָּאַר בְּהִלְכּוֹת שְׁגָגוֹת.

 חַטַּאת הָעוֹף הַבָּאָה עַל הַסָּפֵק, וְנוֹדַע לָהּ שְׁהִיא חַיֶּבֶת בָּהּ וַדַּאי--אִם עַד שֶׁלֹּא נִמְלְקָה נוֹדַע לָהּ--תֵּעָשֶׂה וַדָּאִית, וְתֵאָכֵל; וְאִם אַחַר שֶׁנִּמְלְקָה נוֹדַע לָהּ--הֲרֵי זֶה גּוֹמֵר הַזָּיַת דָּמָהּ וְתַמְצִיתוֹ, וְתִשָּׂרֵף, כְּדֵי שֶׁלֹּא יֹאמְרוּ חַטַּאת הָעוֹף הַבָּאָה עַל הַסָּפֵק תֵּאָכֵל, שֶׁהֲרֵי בַּתְּחִלָּה עַל סָפֵק בָּאָה.
נוֹדַע לָהּ שְׁאֵינָהּ חַיֶּבֶת בָּהּ מֵאַחַר שֶׁנִּמְלְקָה, הֲרֵי זוֹ תִּקָּבֵר.

הִלְכּוֹת פְּסוּלֵי הַמֻּקְדָּשִׁין פֵּרֶק ח 
חַטַּאת הָעוֹף שֶׁנִּתְעָרְבָה בְּעוֹלַת הָעוֹף, אוֹ עוֹלַת הָעוֹף שֶׁנִּתְעָרְבָה בְּחַטַּאת הָעוֹף--אַפִלּוּ אֶחָד בְּרִבּוֹא--כֻּלָּן יָמוּתוּ.
בַּמֶּה דְּבָרִים אֲמוּרִים, בְּשֶׁהָיוּ מְפֹרָשׁוֹת בְּשָׁעַת לְקִיחַת הַבְּעָלִים, זוֹ חַטָּאת וְזוֹ עוֹלָה; אֲבָל אִם הֵבִיא עוֹפוֹת לְחוֹבָתוֹ, מֵהֶן חַטָּאת וּמֵהֶן עוֹלָה, וְלֹא פֵרַשׁ אֵלָא כֻּלָּן סְתוּמוֹת, וְנִתְעָרְבָה חַטָּאת אוֹ עוֹלָה בְּחוֹבָה זוֹ הַסְּתוּמָה--יֵשׁ לָהֶן דִּינִים אֲחֵרִים.

וְכֵיצַד דִּינֵיהֶן: אִם נִתְעָרְבָה חַטָּאת בְּחוֹבָה זוֹ הַסְּתוּמָה, אֵין כָּשֵׁר אֵלָא מִנְיַן חַטָּאוֹת שֶׁבַּחוֹבָה בִּלְבָד; אֲבָל מִנְיַן הָעוֹלוֹת שֶׁבַּחוֹבָה, עִם הַחַטָּאת שֶׁנִּתְעָרְבָה בָּהֶן--פְּסוּלִין, שֶׁהֲרֵי נִתְעָרְבָה חַטָּאת בְּעוֹלוֹת.
לְפִיכָּךְ אִם הָיְתָה הַחוֹבָה שְׁתַּיִם בַּחַטָּאת--חֲצִי הַחוֹבָה כָּשֵׁר, וְחֶצְיָהּ פָּסוּל; וְיֵרָאֶה לִי שְׁהוּא עוֹשֶׂה כֻּלָּן לְמַטָּה, כְּמַעֲשֵׂה חַטָּאת.

 וְכֵן אִם נִתְעָרְבָה עוֹלָה בְּחוֹבָה זוֹ הַסְּתוּמָה, אֵין כָּשֵׁר אֵלָא מִנְיַן עוֹלוֹת שֶׁבַּחוֹבָה; אֲבָל מִנְיַן הַחַטָּאוֹת שֶׁבַּחוֹבָה, עִם הָעוֹלָה שֶׁנִּתְעָרְבָה בָּהֶן--פְּסוּלִין, שֶׁהֲרֵי נִתְעָרְבָה עוֹלָה בַּחַטָּאוֹת: בֵּין שֶׁהָיְתָה הַחוֹבָה הַסְּתוּמָה מְרֻבָּה עַל הָעוֹלוֹת שֶׁנִּתְעָרְבוּ בָּהּ, בֵּין שֶׁהָיוּ הָעוֹלוֹת מְרֻבִּין עַל הַחוֹבָה הַסְּתוּמָה, בֵּין שֶׁהָיוּ שְׁתֵּיהֶן שֹׁווֹת--אֵין כָּשֵׁר אֵלָא מִנְיַן עוֹלוֹת שֶׁבַּחוֹבָה.
לְפִיכָּךְ אִם הָיְתָה הַחוֹבָה שְׁתַּיִם בָּעוֹלָה--חֲצִי הַחוֹבָה כָּשֵׁר, וְחֶצְיָהּ פָּסוּל; וְיֵרָאֶה לִי שְׁהוּא עוֹשֶׂה כֻּלָּן לְמַעְלָה, כְּמַעֲשֵׂה עוֹלָה.

 חוֹבָה סְתוּמָה וְחוֹבָה אַחֶרֶת סְתוּמָה שֶׁנִּתְעָרְבוּ, בֵּין שֶׁהָיוּ שְׁתֵּיהֶן מִשֵּׁם אֶחָד, כְּגוֹן קִנֵּי זָבִים עִם קִנֵּי זָבִים, אוֹ מִשְּׁנֵי שֵׁמוֹת, כְּגוֹן קִנֵּי זָבִים עִם קִנֵּי יוֹלְדוֹת, בֵּין שֶׁהָיוּ שְׁתֵּיהֶן לְאָדָם אֶחָד, בֵּין שֶׁהָיוּ לִשְׁנַיִם--אִם הָיוּ שְׁנֵיהֶן שֹׁווֹת, מֶחְצָה כָּשֵׁר וּמֶחְצָה פָּסוּל: בֵּין שֶׁעָשָׂה הַכֹּל לְמַעְלָה, אוֹ הַכֹּל לְמַטָּה, אוֹ עָשָׂה חֶצְיָן לְמַעְלָה וְחֶצְיָן לְמַטָּה--לְעוֹלָם מֶחְצָה כָּשֵׁר, וּמֶחְצָה פָּסוּל.

מִפְּנֵי שֶׁהַכֹּל חֶצְיָן עוֹלָה וְחֶצְיָן חַטָּאת, וְהַחַטָּאת לְמַטָּה וְהָעוֹלָה לְמַעְלָה--אִם עָשָׂה הַכֹּל לְמַעְלָה, חֶצְיָן כְּשֵׁרוֹת וְהֶן הָעוֹלוֹת; וְאִם עָשָׂה כֻּלָּן לְמַטָּה, חֶצְיָן כְּשֵׁרוֹת וְהֶן הַחַטָּאוֹת.
עָשָׂה חֶצְיָן לְמַטָּה וְחֶצְיָן לְמַעְלָה--חֲצִי הַחֵצִי שֶׁעָשָׂה לְמַעְלָה כָּשֵׁר, מִפְּנֵי הַתַּעֲרֹבֶת, וְהוּא עוֹלוֹת; וַחֲצִי הַחֵצִי שֶׁלְּמַטָּה, כָּשֵׁר וְהוּא חַטָּאוֹת.

הָיוּ שְׁתֵּי הַחוֹבוֹת הַסְּתוּמוֹת שֶׁנִּתְעָרְבוּ זוֹ גְּדוֹלָה מִזּוֹ, כְּגוֹן שֶׁהָיְתָה אַחַת אַרְבָּעָה עוֹפוֹת וְהַשְּׁנִיָּה שִׁשָּׁה--אִם עָשָׂה הַכֹּל לְמַעְלָה, אוֹ עָשָׂה הַכֹּל לְמַטָּה, מֶחְצָה פָּסוּל וּמֶחְצָה כָּשֵׁר, מִטַּעַם שֶׁבֵּאַרְנוּ.
עָשָׂה חֶצְיָן לְמַטָּה, וְחֶצְיָן לְמַעְלָה--אִם אַחַר שֶׁשָּׁאַל עָשָׂה כֵּן, הַמּוּעָט כָּשֵׁר; וְאִם מִדַּעְתּוֹ עָשָׂה, הַמְּרֻבֶּה כָּשֵׁר.

זֶה הַכְּלָל: כָּל שֶׁעָשָׂה הַכּוֹהֵן מִדַּעְתּוֹ חֶצְיָן לְמַעְלָה וְחֶצְיָן לְמַטָּה, וְאֵי אִפְשָׁר שֶׁלֹּא יִהְיֶה מִשֶּׁלְּאֶחָד לְמַעְלָה וּלְמַטָּה--הֲרֵי זֶה הַמְּרֻבֶּה כָּשֵׁר; הוֹאִיל וְדָבָר יָדוּעַ שֶׁמִּקְצַת קָרְבְּנוֹתָיו לְמַעְלָה וּמִקְצָתָן לְמַטָּה, יִהְיוּ כָּל קָרְבְּנוֹתָיו כְּשֵׁרִים.

שְׁנַיִם שֶׁלָּקְחוּ קִנֵּיהֶם בְּעֵרוּב, אוֹ שֶׁנָּתְנוּ דְּמֵי קִנֵּיהֶם לַכּוֹהֵן--לְאֵיזֶה שֶׁיִּרְצֶה הַכּוֹהֵן יַקְרִיב חַטָּאת, וּלְאֵיזֶה שֶׁיִּרְצֶה יַקְרִיב עוֹלָה: שְׁאֵין הַקִּנִּים מִתְפָּרְשִׁין אֵלָא בִּלְקִיחַת הַבְּעָלִים אוֹ בַּעֲשִׂיַּת הַכּוֹהֵן, כְּמוֹ שֶׁבֵּאַרְנוּ.

הָיוּ לִפְנֵי הַכּוֹהֵן חַטָּאוֹת וְעוֹלוֹת--עָשָׂה שְׁתֵּיהֶן לְמַעְלָה, אוֹ שְׁתֵּיהֶן לְמַטָּה--מֶחְצָה כָּשֵׁר, וּמֶחְצָה פָּסוּל.
עָשָׂה חֶצְיָן לְמַעְלָה, וְחֶצְיָן לְמַטָּה, וְלֹא יָדַע אִם הַחַטָּאוֹת הֶם שֶׁעָשָׂה לְמַטָּה, אוֹ הָעוֹלוֹת--הֲרֵי הַכֹּל פָּסוּל: שֶׁאֲנִי אוֹמֵר הָעוֹלוֹת הֶם שֶׁעָשָׂה לְמַטָּה, וְהַחַטָּאוֹת לְמַעְלָה.

הָיוּ לְפָנָיו שְׁלוֹשָׁה צִבּוּרֵי עוֹפוֹת, אֶחָד חַטָּאוֹת, וְאֶחָד עוֹלוֹת, וְהָאֶחָד סָתוּם חֶצְיוֹ עוֹלוֹת וְחֶצְיוֹ חַטָּאוֹת, וְלֹא פֵרְשׁוּ--אִם עָשָׂה כֻּלָּם לְמַעְלָה אוֹ לְמַטָּה, מֶחְצָה כָּשֵׁר וּמֶחְצָה פָּסוּל.
עָשָׂה חֶצְיָן לְמַעְלָה וְחֶצְיָן לְמַטָּה--אֵין הַכָּשֵׁר אֵלָא הַסָּתוּם בִּלְבָד, שֶׁעָשָׂה חֶצְיוֹ לְמַעְלָה וְחֶצְיוֹ לְמַטָּה, וְהוּא מִתְחַלֵּק בֵּין הַבְּעָלִים, וְעוֹלֶה לִשְׁנֵיהֶן: שֶׁהֲרֵי הַכּוֹהֵן אֵינוּ יוֹדֵעַ לְאֵיזֶה מֵהֶן פֵּרַשׁ, וּלְאֵיזֶה מֵהֶן הָיָה הַסָּתוּם.
וּשְׁנֵי הַצִּבּוּרִין הַמְּפֹרָשִׁין, פְּסוּלִין--שֶׁהֲרֵי לֹא יָדַע אֵיזֶה עָשָׂה לְמַעְלָה, וְאֵיזֶה עָשָׂה לְמַטָּה, וְשֶׁמֶּא הָעוֹלָה נַעֲשֵׂית לְמַטָּה, וְהַחַטָּאת לְמַעְלָה.

הִלְכּוֹת פְּסוּלֵי הַמֻּקְדָּשִׁין פֵּרֶק ט 
קֵן סְתוּמָה שֶׁפָּרַח מִמֶּנָּה גּוֹזָל לָאַוֵּיר, אוֹ שֶׁפָּרַח לְבֵין הָעוֹפוֹת שֶׁיָּמוּתוּ כֻּלָּן, אוֹ שֶׁמֵּת גּוֹזָל אֶחָד--יִקַּח זוֹג לַשֵּׁנִי.
פָּרַח לְבֵין הַקְּרֵבוֹת--פָּסוּל, וּפוֹסֵל אֶחָד כְּנֶגְדּוֹ: שֶׁהַגּוֹזָל הַפּוֹרֵחַ מִקֵּן סְתוּמָה לְבֵין הַקְּרֵבוֹת, פָּסוּל וּפוֹסֵל אֶחָד כְּנֶגְדּוֹ.

כֵּיצַד: פָּרַח גּוֹזָל מִן הַסָּתוּם, לַעֲשָׂרָה עוֹפוֹת סְתוּמוֹת--אִם עָשָׂה חֲמִשָּׁה לְמַטָּה, וְשִׁשָּׁה לְמַעְלָה, הֲרֵי חֲמִשָּׁה עוֹלוֹת כְּשֵׁרוֹת מֵהַשִּׁשָּׁה שֶׁלְּמַעֲלָה, וְאַרְבַּע חַטָּאוֹת כְּשֵׁרוֹת מֵהַחֲמִשָּׁה עוֹפוֹת שֶׁנַּעֲשׂוּ לְמַטָּה: שֶׁאֲנִי אוֹמֵר שֶׁמֶּא הַגּוֹזָל הַפּוֹרֵחַ, הוּא אֶחָד מֵהַחֲמִשָּׁה שֶׁלְּמַטָּה.

וְכֵן אִם עָשָׂה מֵהֶם שִׁשָּׁה לְמַטָּה, וַחֲמִשָּׁה לְמַעְלָה--נִמְצָא הַכָּשֵׁר חָמֵשׁ חַטָּאוֹת, וְאַרְבַּע עוֹלוֹת: שֶׁאֲנִי אוֹמֵר שֶׁהַגּוֹזָל מֵהַחֲמִשָּׁה שֶׁלְּמַעְלָה.
נִמְצָא הַכָּשֵׁר מֵהָעֲשָׂרָה, תִּשְׁעָה--הֲרֵי פָּסַל אֶחָד.

 אַרְבָּעָה עוֹפוֹת סְתוּמוֹת, וְאַרְבָּעָה עוֹפוֹת שְׁנִיּוֹת סְתוּמוֹת, פָּרַח אֶחָד מִן הָרִאשׁוֹנוֹת לַשְּׁנִיּוֹת--פָּסַל אֶחָד מִן הַשְּׁנִיּוֹת.
אַחַר שֶׁנִּתְעָרְבוּ, חָזַר אֶחָד מִן הַשְּׁנִיּוֹת וּפָרַח לָרִאשׁוֹנוֹת--פָּסַל אֶחָד מִן הָרִאשׁוֹנוֹת; וְנִמְצָא הַכָּשֵׁר מִן הָרִאשׁוֹנוֹת, שְׁתַּיִם בִּלְבָד.
חָזַר אֶחָד וּפָרַח מִן הָרִאשׁוֹנוֹת לַשְּׁנִיּוֹת, אַפִלּוּ כָּל הַיּוֹם--אֵין מוֹסִיף לְהַפְסִיד יָתֵר עַל זֶה: שֶׁאַפִלּוּ הֶן מְעֹרָבוֹת כֻּלָּן זוֹ בְּזוֹ--מֶחְצָה כָּשֵׁר וּמֶחְצָה פָּסוּל, כְּמוֹ שֶׁבֵּאַרְנוּ.

צִבּוּר אֶחָד יֵשׁ בּוֹ שְׁנֵי עוֹפוֹת, וּבְשֵׁנִי אַרְבָּעָה, וּבִשְׁלִישִׁי שִׁשָּׁה, וּבִרְבִיעִי שְׁמוֹנָה, וּבַחֲמִישִׁי עֲשָׂרָה, וּבְשִׁשִּׁי שְׁנֵים עָשָׂר, וּבְצִבּוּר שְׁבִיעִי אַרְבָּעָה עָשָׂר, וּפָרַח גּוֹזָל מִן הָרִאשׁוֹנָה לַשְּׁנִיָּה, וְאֶחָד מִן הַשְּׁנִיָּה לַשְּׁלִישִׁית, וּמִשְּׁלִישִׁית לִרְבִיעִית, וּמֵרְבִיעִית לַחֲמִישִׁית, וּמֵחֲמִישִׁית לְשִׁשִּׁית, וּמִשִּׁשִּׁית לִשְׁבִיעִית, וְחָזַר אֶחָד וּפָרַח מִצִּבּוּר לְצִבּוּר, עַד שֶׁחָזַר לָרִאשׁוֹנָה שֶׁפָּרַח מִמֶּנָּה הָרִאשׁוֹן--פּוֹסֵל אֶחָד בַּהֲלִיכָתוֹ, וְאֶחָד בַּחֲזִירָתוֹ: הָרִאשׁוֹנָה וְהַשְּׁנִיָּה, אֵין לָהֶם כְּלוּם; וְהַשְּׁלִישִׁית יֵשׁ לָהּ שְׁנֵי עוֹפוֹת, הָרְבִיעִית יֵשׁ לָהּ אַרְבָּעָה, הַחֲמִישִׁית יֵשׁ לָהּ שִׁשָּׁה, הַשִּׁשִּׁית יֵשׁ לָהּ שְׁמוֹנָה, הַשְּׁבִיעִית יֵשׁ לָהּ שְׁתֵּים עֶשְׂרֵה.

חָזַר אֶחָד וּפָרַח פַּעַם שְׁנִיָּה מִזּוֹ לְזוֹ, וְחָזַר אֶחָד וּפָרַח מִן הָאַחֲרוֹנָה לְשֶׁלְּמַעְלָה מִמֶּנָּה עַד שֶׁחָזַר לָרִאשׁוֹנָה--פּוֹסֵל אֶחָד בַּהֲלִיכָתוֹ, וְאֶחָד בַּחֲזִירָתוֹ: הַשְּׁלִישִׁית וְהָרְבִיעִית, אֵין לָהֶם כְּלוּם; הַחֲמִישִׁית יֵשׁ לָהּ שְׁנֵי עוֹפוֹת כְּשֵׁרִים, וְהַשִּׁשִּׁית יֵשׁ לָהּ אַרְבָּעָה, וְהַשְּׁבִיעִית יֵשׁ לָהּ עֲשָׂרָה.

פָּרַח פַּעַם שְׁלִישִׁית גּוֹזָל מִזּוֹ לְזוֹ, וְחָזַר פַּעַם רְבִיעִית מִזּוֹ לְזוֹ--פּוֹסֵל אֶחָד בַּהֲלִיכָתוֹ, וְאֶחָד בַּחֲזִירָתוֹ: הַחֲמִישִׁית וְהַשִּׁשִּׁית, נִפְסְלוּ כֻּלָּן; וְהַשְּׁבִיעִית, נִשְׁאֲרוּ לָהּ שְׁמוֹנָה עוֹפוֹת כְּשֵׁרִין.
כְּשֶׁיַּעֲשֶׂה הָאַרְבָּעָה עָשָׂר, שֶׁבַע לְמַטָּן וְשֶׁבַע לְמַעְלָן--יִהְיוּ שְׁמוֹנָה מֵהֶן כְּשֵׁרִין וְהַשִּׁשָּׁה פְּסוּלִין, מִפְּנֵי תַּעֲרֹבֶת גּוֹזָלוֹת אֵלּוּ שֶׁפָּרְחוּ בַּהֲלִיכָה וּבַחֲזִירָה.

 קֵן סְתוּמָה וְקֵן מְפֹרֶשֶׁת, פָּרַח מִן הַסְּתוּמָה לַמְּפֹרֶשֶׁת--יִקַּח זוֹג לַשֵּׁנִי.
חָזַר, אוֹ שֶׁפָּרַח אֶחָד מִן הַמְּפֹרָשׁוֹת לַסְּתוּמָה, וְלֹא יָדַע זֶה שֶׁפָּרַח, אִם הָיָה עוֹלָה אוֹ חַטָּאת--יָמוּתוּ כָּל הָעוֹפוֹת שֶׁבַּסְּתוּמָה: שְׁאִם עוֹלָה נִתְעָרְבָה בָּהֶן, כָּל הַחַטָּאוֹת שֶׁבָּהּ פְּסוּלוֹת, וְאִם חַטָּאת נִתְעָרְבָה בָּהֶן, כָּל הָעוֹלוֹת שֶׁבָּהּ פְּסוּלוֹת; לְפִיכָּךְ יָמוּתוּ כֻּלָּן.

 חַטָּאת מִכָּאן וְעוֹלָה מִכָּאן, וּסְתוּמָה בָּאֶמְצָע, פָּרַח מִן הָאֶמְצָע לַצְּדָדִין, אֶחָד הִלַּךְ וְאֶחָד הִלַּךְ--לֹא הִפְסִיד כְּלוּם, אֵלָא יֹאמַר זֶה שֶׁהָלַךְ אֵצֶל הַחַטָּאוֹת חַטָּאת, וְזֶה שֶׁהָלַךְ אֵצֶל הָעוֹלוֹת עוֹלָה.
חָזַר אַחַר שֶׁנִּתְעָרְבוּ, וּפָרַח אֶחָד מִכָּאן וְאֶחָד מִכָּאן לָאֶמְצָע--הַשְּׁנַיִם הָאֶמְצָעִיִּים יָמוּתוּ, שֶׁהֲרֵי הֶן חַטָּאת וְעוֹלָה מְעֹרָבִין; וְהַצְּדָדִין, אֵלּוּ יִקְרְבוּ חַטָּאת וְאֵלּוּ עוֹלָה כְּשֶׁהָיוּ.
פָּרַח מִן הָאֶמְצָעִיִּים לַצְּדָדִין, כֻּלָּן יָמוּתוּ--שֶׁמֶּא עוֹלָה נִתְעָרְבָה בַּחַטָּאוֹת, וְחַטָּאת בָּעוֹלוֹת.

הִלְכּוֹת פְּסוּלֵי הַמֻּקְדָּשִׁין פֵּרֶק י 
הָאִשָּׁה שֶׁאָמְרָה הֲרֵי עָלַי קֵן כְּשֶׁאֵלֵד זָכָר--יָלְדָה זָכָר, מְבִיאָה אַרְבָּעָה עוֹפוֹת: שְׁנַיִם לְנִדְרָהּ, וְהֶן עוֹלָה כְּמוֹ שֶׁבֵּאַרְנוּ; וּשְׁנַיִם לְחוֹבָתָהּ מִשּׁוֹם לִידָה, וְהֶן אֶחָד עוֹלָה וְאֶחָד חַטָּאת.
נִמְצֵאתָ לָמֵד שֶׁהַכּוֹהֵן צָרִיךְ לַעֲשׂוֹת שָׁלוֹשׁ פְּרִידִין לְמַעֲלָן, וּפְרִידָה אַחַת לְמַטָּן.
טָעָה וְעָשָׂה שְׁתַּיִם לְמַעֲלָן וּשְׁתַּיִם לְמַטָּן, וְלֹא נִמְלַךְ--צְרִיכָה לְהָבִיא עוֹד פְּרִידָה אַחַת, וְיַקְרִיבֶנָּה לְמַעְלָה.

בַּמֶּה דְּבָרִים אֲמוּרִים, בְּשֶׁהֵבִיאָה הָאַרְבָּעָה מִמִּין אֶחָד, שֶׁהָיוּ כֻּלָּן תּוֹרִין אוֹ בְּנֵי יוֹנָה; אֲבָל אִם הָיוּ שְׁתֵּי תּוֹרִין עִם שְׁנֵי בְּנֵי יוֹנָה, וְעָשָׂה שְׁתַּיִם לְמַעְלָה וּשְׁתַּיִם לְמַטָּה--צְרִיכָה לְהָבִיא עוֹד תּוֹר וּבֶן יוֹנָה, וְיַעֲשֶׂה שְׁתֵּיהֶן לְמַעְלָה כְּדֵי לָצֵאת יְדֵי חוֹבָתָהּ.

שְׁאִם עָשָׂה בַּתְּחִלָּה שְׁתֵּי הַתּוֹרִין לְמַטָּה, צְרִיכָה תּוֹר לְמַעְלָה לְהַשְׁלִים חוֹבָתָהּ; וְאִם עָשָׂה שְׁנֵי בְּנֵי הַיּוֹנָה לְמַטָּה, צְרִיכָה בֶּן יוֹנָה לְמַעְלָה לְהַשְׁלִים חוֹבָתָהּ: שְׁאֵין אָדָם מֵבִיא חוֹבָתוֹ גּוֹזָל אֶחָד תּוֹר וְאֶחָד בֶּן יוֹנָה, אֵלָא אוֹ שְׁנֵיהֶן תּוֹרִין אוֹ שְׁנֵיהֶן בְּנֵי יוֹנָה.

 פֵּרְשָׁה נִדְרָהּ, וְאָמְרָה לַכּוֹהֵן אֵלּוּ לְנִדְרִי וְאֵלּוּ לְחוֹבָתִי, וְעָשָׂה אוֹתָם הַכּוֹהֵן שְׁתַּיִם לְמַעְלָה וּשְׁתַּיִם לְמַטָּה, וְלֹא יָדַע אֵיזֶה מֵהֶן עָשָׂה לְמַעְלָה--צְרִיכָה לְהָבִיא שְׁלוֹשָׁה עוֹפוֹת, שְׁנַיִם לְנִדְרָהּ וְאֶחָד לְהַשְׁלִים חוֹבָתָהּ; וְיֵעָשׂוּ הַשְּׁלוֹשָׁה לְמַעְלָה, שֶׁהֲרֵי פֵּרְשָׁה נִדְרָהּ, וְשֶׁמֶּא שְׁנַיִם שֶׁלְּנֶדֶר נַעֲשׂוּ לְמַטָּה, שְׁהֶם פְּסוּלוֹת.

בַּמֶּה דְּבָרִים אֲמוּרִים, בְּשֶׁהֵבִיאָה הָאַרְבָּעָה שֶׁפֵּרְשָׁה נִדְרָהּ בִּשְׁנַיִם מֵהֶן מִמִּין אֶחָד; אֲבָל אִם הָיוּ שְׁנֵי מִינִין, תָּבִיא אַרְבָּעָה אֲחֵרִים--שְׁנַיִם מִמִּין שֶׁפֵּרְשָׁה בּוֹ נִדְרָהּ, יֵעָשׂוּ לְנִדְרָהּ, וּשְׁנַיִם מֵאֵיזֶה מִין שֶׁתִּרְצֶה יִהְיוּ לְחוֹבָתָהּ, וְיֵעָשׂוּ אֶחָד לְמַעְלָה וְאֶחָד לְמַטָּה.

 קָבְעָה נִדְרָהּ וְאָמְרָה, אִם אֵלֵד זָכָר, הֲרֵי עָלַי שְׁתֵּי תּוֹרִים, וְיָלְדָה, וְהֵבִיאָה אַרְבָּעָה עוֹפוֹת, שְׁנַיִם לְנִדְרָהּ וּשְׁנַיִם לְחוֹבָתָהּ, וְעָשָׂה שְׁתַּיִם לְמַעְלָה וּשְׁתַּיִם לְמַטָּה, וְלֹא יָדַע אֵיזֶה נַעֲשָׂה לְמַעְלָה וְלֹא אֵיזֶה נַעֲשָׂה לְמַטָּה, וְגַם הִיא שָׁכְחָה וְלֹא יָדְעָה בְּאֵיזֶה מִין קָבְעָה נִדְרָהּ, אִם בַּתּוֹרִים אוֹ בִּבְנֵי יוֹנָה--הֲרֵי זוֹ צְרִיכָה לְהָבִיא שְׁתֵּי תּוֹרִים עִם שְׁנֵי בְּנֵי יוֹנָה לְנִדְרָהּ, וְיֵעָשׂוּ אַרְבַּעְתָּן לְמַעְלָה, וְתָבִיא גּוֹזָל אֶחָד לְהַשְׁלִים חוֹבָתָהּ, וְיֵעָשֶׂה לְמַעְלָה: שֶׁכְּבָר עָשָׂה שְׁתַּיִם לְמַטָּה, שְׁהֶם חַטָּאת.

בַּמֶּה דְּבָרִים אֲמוּרִים, בְּשֶׁהֵבִיאָה הָאַרְבָּעָה תְּחִלָּה מִמִּין אֶחָד; אֲבָל אִם הָיוּ שְׁנֵי מִינִין, צְרִיכָה לְהָבִיא שִׁשָּׁה עוֹפוֹת--שְׁתֵּי תּוֹרִים עִם שְׁנֵי בְּנֵי יוֹנָה לְנִדְרָהּ, וְתָבִיא לְחוֹבָתָהּ שְׁתֵּי תּוֹרִים אוֹ שְׁנֵי בְּנֵי יוֹנָה לְהֵעָשׂוֹת אֶחָד לְמַעְלָה וְאֶחָד לְמַטָּה.

וְכֵן אִם נְתָנַתָּם לַכּוֹהֵן, וְשָׁכְחָה מַה נָתְנָה לוֹ, וְהָלַךְ הַכּוֹהֵן וְעָשָׂה, וְאֵינוּ יוֹדֵעַ הֵיכָן עָשָׂה, אִם הַכֹּל לְמַעְלָה אִם הַכֹּל לְמַטָּה, אוֹ מֶחְצָה לְמַעְלָה וּמֶחְצָה לְמַטָּה--הֲרֵי זוֹ תָּבִיא שְׁתֵּי תּוֹרִים עִם שְׁנֵי בְּנֵי יוֹנָה לְנִדְרָהּ, וְתָבִיא שְׁתֵּי תּוֹרִים אוֹ שְׁנֵי בְּנֵי יוֹנָה לְחוֹבָתָהּ.

 קָבְעָה חוֹבָתָהּ וְקָבְעָה נִדְרָהּ, וְשָׁכְחָה בְּמַה קָבְעָה, וְאִפְשָׁר שֶׁחוֹבָתָהּ כֶּבֶשׂ לְעוֹלָה, וּפְרִידָה אַחַת תּוֹר אוֹ בֶּן יוֹנָה לְחַטָּאת--לְפִיכָּךְ תָּבִיא שֵׁשׁ פְּרִידִין, אַרְבַּע לְנִדְרָהּ וּשְׁתַּיִם לְחוֹבָתָהּ, וְעוֹד תָּבִיא חַטָּאת אַחַת בֶּן יוֹנָה אוֹ תּוֹר, עִם הַכֶּבֶשׂ; נִמְצֵאת שֶׁהֵבִיאָה שִׁבְעָה עוֹפוֹת.
וְכָל הַחַטָּאוֹת הָאֵלּוּ, אֵינָן נֶאֱכָלוֹת מִפְּנֵי שְׁהֶם סָפֵק.

הִלְכּוֹת פְּסוּלֵי הַמֻּקְדָּשִׁין פֵּרֶק יא 
כָּל הַמְּנָחוֹת שֶׁקְּמָצָן אֶחָד מִן הַפְּסוּלִין לָעֲבוֹדָה, הֲרֵי הֶם פְּסוּלוֹת; וְכֵן אִם לִקַּט הַלְּבוֹנָה--פָּסַל, אַף עַל פִּי שֶׁלֹּא קָמַץ.
קָמַץ הַכָּשֵׁר וְנָתַן לַפָּסוּל, קָמַץ בִּימִינוֹ וְנָתַן לִשְׂמֹאלוֹ וְאַחַר כָּךְ נְתָנוֹ לַכְּלִי, קָמַץ מִכְּלִי קֹדֶשׁ וְנָתַן לִכְלִי חֹל--פָּסוּל.
קָמַץ וְעָלָה בְּיָדוֹ צְרוֹר, אוֹ גַּרְגֶּר מֶלַח, אוֹ קֹרֶט לְבוֹנָה--פָּסַל.

 קָמַץ עַד שְׁהוּא בַּחוּץ, וְנִכְנַס לִפְנִים--יַחְזֹר וְיִקְמֹץ בִּפְנִים, וְכָשֵׁר.
נִתְפַּזַּר הַקֹּמֶץ עַל גַּבֵּי הָרִצְפָּה, יַחְזֹר וְיַאַסְפֶנּוּ.
הָיְתָה הַמִּנְחָה שֶׁלֹּא בִּכְלִי שָׁרֵת, אוֹ שֶׁהָיָה קֻמְצָהּ שֶׁלֹּא בִּכְלִי שָׁרֵת, אוֹ שֶׁהֶעֱלָהוּ לַמִּזְבֵּחַ שֶׁלֹּא בִּכְלִי שָׁרֵת, אוֹ שֶׁבְּלָלָהּ בַּשֶּׁמֶן שֶׁלָּהּ חוּץ לָעֲזָרָה--פְּסוּלָה, עַד שֶׁתִּהְיֶה בְּלִילָתָהּ בִּפְנִים.

 כָּל הַמְּנָחוֹת שֶׁיָּצַק הַשֶּׁמֶן עֲלֵיהֶן פָּסוּל לָעֲבוֹדָה, כְּגוֹן הַזָּר וְכַיּוֹצֶא בּוֹ, אוֹ שֶׁבְּלָלָן, אוֹ פְּתָתָן, אוֹ מְלָחָן--כְּשֵׁרוֹת.
הִגִּישָׁן, אוֹ הֱנִיפָן--חוֹזֵר הַכּוֹהֵן וּמַגִּישׁ, אוֹ מֵנִיף; וְאִם לֹא הִגִּישׁ, וְלֹא הֵנִיף הַכּוֹהֵן--כְּשֵׁרוֹת: שֶׁנֶּאֱמָר "וֶהֱבִיאָהּ, אֶל-בְּנֵי אַהֲרֹן ...
וְקָמַץ" --מִקְּמִיצָה וְאִלַּךְ, מִצְוַת כְּהֻנָּה; לִמַּד עַל יְצִיקָה וּבְלִילָה, שֶׁכְּשֵׁרָה בַּזָּר.

 מִנְחָה שֶׁנָּפַל לְתוֹכָהּ שֶׁמֶן מִנְחָה אַחֶרֶת, אוֹ שֶׁמֶן חֻלִּין כָּל שְׁהוּא--נִפְסְלָה; חִסַּר שַׁמְנָהּ, פְּסוּלָה.
חִסַּר לְבוֹנָתָהּ, כְּשֵׁרָה: וְהוּא, שֶׁיִּהְיוּ עָלֶיהָ שְׁנֵי קָרְטֵי לְבוֹנָה; אֲבָל קֹרֶט אֶחָד, פְּסוּלָה--שֶׁנֶּאֱמָר "אֶת-כָּל-לְבֹנָתָהּ" .
רִבָּה שַׁמְנָהּ וּלְבוֹנָתָהּ, עַד שְׁנֵי לוֹגִין לְכָל עִשָּׂרוֹן, וּשְׁנֵי קֻמְצֵי לְבוֹנָה לְכָל מִנְחָה--כְּשֵׁרָה; שְׁנֵי לוֹגִין אוֹ שְׁנֵי קְמָצִין, אוֹ יָתֵר עַל זֶה--פְּסוּלָה.

 מִנְחַת חוֹטֶא שֶׁנָּתַן שֶׁמֶן עָלֶיהָ, אוֹ עַל הַקֹּמֶץ שֶׁלָּהּ--נִפְסְלָה.
נָתַן עָלֶיהָ לְבוֹנָה, יְלַקְּטֶנָּה; הָיְתָה שְׁחוּקָה, הֲרֵי זוֹ פְּסוּלָה מִסָּפֵק--שֶׁהֲרֵי אֵי אִפְשָׁר לְלַקַּט.
נָתַן שֶׁמֶן עַל שְׁיָרֶיהָ, אַחַר שֶׁקָּמַץ--אֵינוּ לוֹקֶה, וְלֹא פְסָלָהּ: שֶׁהֲרֵי הַקֹּמֶץ כָּשֵׁר.

 נָתַן מַשְׁהוּ שֶׁמֶן עַל גַּבֵּי כַּזַּיִת מִן הַמִּנְחָה, פְּסָלָהּ מִסָּפֵק; אֲבָל אִם נָתַן הַשֶּׁמֶן עַל פָּחוּת מִכַּזַּיִת, לֹא פְסָלָהּ.
וְאֵינוּ פּוֹסֵל בַּלְּבוֹנָה, עַד שֶׁיִּתֵּן כַּזַּיִת לְבוֹנָה; אַפִלּוּ נָתַן הַלְּבוֹנָה עַל כָּל שְׁהוּא מִן הַמִּנְחָה, פָּסַל עַד שֶׁיְּלַקַּט.
גִּבְּלָהּ בַּמַּיִם, וְקָמַץ--כְּשֵׁרָה: לֹא נֶאֱמָר "חֲרֵבָה" , אֵלָא מִשֶּׁמֶן.

 מִנְחָה שֶׁקְּמָצָהּ פַּעֲמַיִם, כְּשֵׁרָה--אַפִלּוּ פְּעָמִים רַבּוֹת: וְהוּא, שֶׁיַּקְטִיר כַּזַּיִת בְּבַת אַחַת--שְׁאֵין הַקְטָרָה פְּחוּתָה מִכַּזַּיִת.
הִקְרִיב הַקֹּמֶץ בְּלֹא מֶלַח, פְּסוּלָה--שֶׁהַמֶּלַח מְעַכֵּב בַּמִּנְחָה, כְּמוֹ שֶׁבֵּאַרְנוּ.

מִנְחָה שֶׁחֲסֵרָה קֹדֶם קְמִיצָה, יָבִיא מִתּוֹךְ בֵּיתוֹ וִימַלְּאֶנָּה--שֶׁהַקְּמִיצָה הִיא הַקּוֹבַעַת, לֹא נְתִינָתָהּ בִּכְלִי שָׁרֵת.
הִתְנַדַּב קֹמֶץ לְבוֹנָה בִּפְנֵי עַצְמוֹ--אִם חָסֵר כָּל שְׁהוּא, פָּסוּל.
וְכֵן שְׁנֵי בָּזִכֵּי לְבוֹנָה שֶׁעִם הַלֶּחֶם--אִם חָסֵר אֶחָד מֵהֶן כָּל שְׁהוּא, פְּסוּלִין: עַד שֶׁיִּהְיוּ שְׁנֵי קְמָצִין מִתְּחִלָּה וְעַד סוּף.

 הִפְרִישׁ שְׁנֵי קְמָצִין לְמִנְחָה אַחַת, וְאָבַד אֶחָד מֵהֶן--קֹדֶם קְמִיצָה, לֹא הֻקְבַּע; לְאַחַר קְמִיצָה, הֻקְבַּע, וּפְסוּלָה, מִפְּנֵי שֶׁרִבָּה לְבוֹנָתָהּ.
וְכֵן אִם הִפְרִישׁ אַרְבָּעָה קְמָצִין לִשְׁנֵי בָּזִכֵּי לֶחֶם, וְאָבְדוּ שְׁנַיִם מֵהֶם--קֹדֶם סִלּוּק הַבָּזִכִּין, לֹא הֻקְבְּעוּ וּכְשֵׁרִים; לְאַחַר סִלּוּק הַבָּזִכִּין, הֻקְבְּעוּ, וּפְסוּלִין, מִפְּנֵי הָרִבּוּי.

 קֹמֶץ מִנְחָה שֶׁנִּטְמָא, וְהִקְטִירוֹ--הַצִּיץ מְרַצֶּה, שֶׁנֶּאֱמָר "וְנָשָׂא אַהֲרֹן ..." ; יָצָא הַקֹּמֶץ חוּץ לָעֲזָרָה, וְהִכְנִיסוֹ וְהִקְטִירוֹ--אֵין הַצִּיץ מְרַצֶּה: שֶׁהַצִּיץ מְרַצֶּה עַל הַטָּמֵא, וְאֵינוּ מְרַצֶּה עַל הַיּוֹצֶא.

 קָמַץ אֶת הַמִּנְחָה, וְאַחַר כָּךְ נִטְמְאוּ שְׁיָרֶיהָ כֻּלָּן, אוֹ נִשְׂרְפוּ, אוֹ יָצְאוּ חוּץ לָעֲזָרָה, אוֹ אָבְדוּ--לֹא יַקְטִיר הַקֹּמֶץ; וְאִם הִקְטִיר, הֻרְצָה.
נִשְׁאַר מְעַט מִן הַשְּׁיָרַיִם בְּכַשְׁרוּתָן--יַקְטִיר הַקֹּמֶץ, וְאוֹתָן הַשְּׁיָרַיִם שֶׁנִּשְׁאֲרוּ אֲסוּרִין בַּאֲכִילָה.

 הָיְתָה מְחִצָּה מִלְּמַטָּה בַּכְּלִי שֶׁיֵּשׁ בּוֹ עִשָּׂרוֹן שֶׁלַּמִּנְחָה--אַף עַל פִּי שְׁהוּא מְעֹרָב מִלְמַעְלָה, לֹא יִקְמֹץ; וְאִם קָמַץ, פְּסוּלָה.
הָיָה הַכְּלִי חֲלוּק בִּמְחִצָּה מִלְמַעְלָה, וּמְעֹרָב מִלְּמַטָּה--קוֹמֵץ מִמֶּנּוּ.

 חָלַק הָעִשָּׂרוֹן בִּכְלִי אֶחָד, וְאֵין חֲלָקָיו נוֹגְעִין זֶה בְּזֶה, וְאֵין בֵּינֵיהֶן מְחִצָּה--הֲרֵי זֶה סְפֵק אִם מְצָרֵף הַכְּלִי לַקְּמִיצָה, אוֹ אֵינוּ מְצָרֵף.
לְפִיכָּךְ לֹא יִקְמֹץ; וְאִם קָמַץ, לֹא יַקְטִיר.
וְאִם הִקְטִיר, הֻרְצָה; וְלֹא יֵאָכְלוּ הַשְּׁיָרַיִם.

 קָמַץ וְנָתַן הַקֹּמֶץ לְמַעְלָה עַל הַשֻּׁלְחָן כְּנֶגֶד גֹּבַהּ מַעֲרֶכֶת לֶחֶם הַפָּנִים--קִדְּשׁוֹ הַשֻּׁלְחָן לְהִפָּסֵל, אֲבָל אֵינוּ מְקַדְּשׁוֹ לִקָּרֵב; וְאֵינוּ קָרֵב, עַד שֶׁיִּתְקַדַּשׁ בִּכְלִי שָׁרֵת הָרָאוּי לַקֹּמֶץ.

 הִדְבִּיק הַקֹּמֶץ לְדֹפֶן הַכְּלִי, וְקָמַץ, אוֹ שֶׁהָפַךְ הַכְּלִי עַל יָדוֹ, וְקָמַץ מִתּוֹכוֹ וּפִיו לְמַטָּה--לֹא יַקְטִיר; וְאִם הִקְטִיר, הֻרְצָה.

 עִשָּׂרוֹן שֶׁחֲלָקוֹ וְאָבַד אֶחָד מֵחֲלָקָיו, וְהִפְרִישׁ חֵלֶק אַחֵר תַּחְתָּיו, וְנִמְצָא הָאָבוּד, וַהֲרֵי שְׁלָשְׁתָּן מֻנָּחִין בִּכְלִי אֶחָד, וְאֵין נוֹגְעִין זֶה בְּזֶה--נִטְמָא זֶה שֶׁאָבַד--הֲרֵי הוּא מִצְטָרֵף עִם חֵלֶק רִאשׁוֹן, וְנִפְסְלוּ; וְזֶה שֶׁהִפְרִישׁ אֵינוּ מִצְטָרֵף, אֵלָא יַשְׁלִים עָלָיו.

נִטְמָא הַמֻּפְרָשׁ--מֻפְרָשׁ וְרִאשׁוֹן מִצְטָרְפִין, וְנִפְסְלוּ; וְזֶה שֶׁנִּמְצָא, אֵינוּ מִצְטָרֵף עִמָּהֶן.
נִטְמָא הַחֵלֶק הָרִאשׁוֹן, הֲרֵי הָאָבוּד וְהַמֻּפְרָשׁ תַּחְתָּיו מִצְטָרְפִין.

 וְכֵן לְעִנְיַן קְמִיצָה: קָמַץ מִן הַנִּמְצָא--שְׁיָרָיו עִם הַחֵלֶק הָרִאשׁוֹן נֶאֱכָלִין, וְהַמֻּפְרָשׁ אֵינוּ נֶאֱכָל.
קָמַץ מִן הַמֻּפְרָשׁ--שְׁיָרָיו וְרִאשׁוֹן נֶאֱכָלִין, וְהַנִּמְצָא אֵינוּ נֶאֱכָל.
קָמַץ מִן הָרִאשׁוֹן, שְׁנֵיהֶן אֵין נֶאֱכָלִין: לְפִי שֶׁשְּׁנֵיהֶן שְׁיָרַיִם יְתֵרִים--שֶׁהֲרֵי הֶן עִשָּׂרוֹן שָׁלֵם, וְדוֹמִין לְמִנְחָה שֶׁלֹּא נִקְמְצָה שְׁהִיא אֲסוּרָה.

וְהֵיאַךְ קָרֵב הַקֹּמֶץ הַזֶּה, וַהֲרֵי לְפָנָיו עִשָּׂרוֹן וּמֶחְצָה: מִפְּנֵי שֶׁהַקְּמִיצָה תְּלוּיָה בְּדַעַת הַכּוֹהֵן; וּבָעֵת שֶׁקּוֹמֵץ אֵין דַּעְתּוֹ אֵלָא עַל הָעִשָּׂרוֹן בִּלְבָד, וַהֲרֵי הַחֲלָקִים אֵינָן נוֹגְעִין זֶה בְּזֶה.

 קֹמֶץ מִנְחָה שֶׁנִּתְעָרַב בְּקֹמֶץ מִנְחָה אַחֶרֶת--מַקְטִיר שְׁנֵיהֶן כְּאֶחָד, וְהֶן כְּשֵׁרוֹת; וְכֵן אִם נִתְעָרַב הַקֹּמֶץ בְּמִנְחַת כּוֹהֲנִים, אוֹ בְּמִנְחַת הַנְּסָכִים, אוֹ בַּחֲבִתֵּי כּוֹהֵן גָּדוֹל--הֲרֵי אֵלּוּ כְּשֵׁרוֹת, וְיַקְטִיר הַכֹּל כְּאֶחָד: שֶׁהַכֹּל לָאִשִּׁים.

 שְׁתֵּי מְנָחוֹת שֶׁלֹּא נִקְמְצוּ, שֶׁנִּתְעָרְבוּ זוֹ בְּזוֹ--אִם יָכוֹל לִקְמֹץ מִזּוֹ בִּפְנֵי עַצְמָהּ וּמִזּוֹ בִּפְנֵי עַצְמָהּ, כְּשֵׁרוֹת; וְאִם לָאו, פְּסוּלוֹת.

 קֹמֶץ שֶׁנִּתְעָרַב בְּמִנְחָה שֶׁלֹּא נִקְמְצָה, לֹא יַקְטִיר; וְאִם הִקְטִיר הַכֹּל--זוֹ שֶׁנִּקְמְצָה, עָלָת לַבְּעָלִים, וְזוֹ שֶׁלֹּא נִקְמְצָה, לֹא עָלָת לַבְּעָלִים.
נִתְעָרַב קֻמְצָהּ בִּשְׁיָרֶיהָ, אוֹ שֶׁנִּתְעָרְבוּ שְׁיָרֶיהָ בִּשְׁיַרֵי חֲבִרְתָּהּ--לֹא יַקְטִיר; וְאִם הִקְטִיר, עָלָת לַבְּעָלִים.

הִלְכּוֹת פְּסוּלֵי הַמֻּקְדָּשִׁין פֵּרֶק יב 
שְׁתֵּי הַלֶּחֶם וְלֶחֶם הַפָּנִים וְעֹמֶר הַתְּנוּפָה, שֶׁהוֹסִיף בְּמִדָּתָן כָּל שְׁהוּא, אוֹ חִסַּר כָּל שְׁהוּא--פְּסוּלוֹת.
חַלּוֹת תּוֹדָה וּרְקִיקֵי נָזִיר שֶׁחָסְרוּ--עַד שֶׁלֹּא נִזְרַק דַּם הַזֶּבַח, פְּסוּלִין; מִשֶּׁנִּזְרַק דַּם הַזֶּבַח, כְּשֵׁרִים.

 וְכֵן שְׁתֵּי הַלֶּחֶם שֶׁחָסְרוּ--עַד שֶׁלֹּא נִזְרַק דָּמָן שֶׁלַּכְּבָשִׂים, פְּסוּלִין; מִשֶּׁנִּזְרַק דָּמָן, כְּשֵׁרִים.
וְכֵן שְׁנֵי סְדָרִים שֶׁחָסְרוּ--עַד שֶׁלֹּא הֻקְטְרוּ הַבָּזִכִּין, פְּסוּלִין; מִשֶּׁהֻקְטְרוּ, כְּשֵׁרִים.
אֲבָל הַנְּסָכִים שֶׁחָסְרוּ--בֵּין מִשֶּׁקָּרַב הַזֶּבַח, בֵּין עַד שֶׁלֹּא קָרַב--כְּשֵׁרִים, וְיָבִיא נְסָכִים אֲחֵרִים לְמַלֹּאותָן.

 נְסָכִים שֶׁקָּדְּשׁוּ בִּכְלִי שָׁרֵת, וְנִפְסַל הַזֶּבַח--אִם נִפְסַל בַּשְּׁחִיטָה, לֹא קָדְשׁוּ הַנְּסָכִים לִקָּרֵב; נִפְסַל מִקַּבָּלָה וְאִלַּךְ, קָדְשׁוּ הַנְּסָכִים לִקָּרֵב: שְׁאֵין הַנְּסָכִים מִתְקַדְּשִׁים לִקָּרֵב, אֵלָא בִּשְׁחִיטַת הַזֶּבַח.
וּמַה יֵעָשֶׂה בָּהֶן: אִם הָיָה שָׁם זֶבַח אַחֵר זָבוּחַ בְּאוֹתָהּ שָׁעָה, יִקְרְבוּ עִמּוֹ; וְאִם לֹא הָיָה שָׁם זֶבַח זָבוּחַ בְּאוֹתָהּ שָׁעָה--נַעֲשׂוּ כְּמִי שֶׁנִּפְסְלוּ בַּלִּינָה, וְיִשָּׂרְפוּ.

בַּמֶּה דְּבָרִים אֲמוּרִים, בְּקָרְבַּן צִבּוּר--מִפְּנֵי שֶׁלֵּב בֵּית דִּין מַתְנֶה עֲלֵיהֶן.
אֲבָל בְּקָרְבַּן יָחִיד--הֲרֵי אֵלּוּ לֹא יִקְרְבוּ עִם זֶבַח אַחֵר, וְאַף עַל פִּי שְׁהוּא זָבוּחַ בְּאוֹתָהּ שָׁעָה; אֵלָא מַנִּיחָן עַד שֶׁיִּפָּסְלוּ בַּלִּינָה, וְיִשָּׂרְפוּ.
וְכָל הַזְּבָחִים שֶׁנִּזְבְּחוּ שֶׁלֹּא לִשְׁמָן, יִקְרְבוּ נִסְכֵּיהֶם.

 וֶלֶד תּוֹדָה וּתְמוּרָתָהּ, וְהַמַּפְרִישׁ תּוֹדָתוֹ וְאָבְדָה וְהִפְרִישׁ אַחֶרֶת תַּחְתֶּיהָ--אִם הֱבִיאָן לְאַחַר שֶׁכִּפַּר בְּתוֹדָה רִאשׁוֹנָה, אֵינָן טְעוּנִין לֶחֶם; וְאִם עֲדַיִן לֹא כִפַּר בָּהּ, וַהֲרֵי הִיא וַחֲלִיפָתָהּ אוֹ הִיא וּוַלְדָהּ אוֹ הִיא וּתְמוּרָתָהּ עוֹמְדוֹת--הֲרֵי שְׁתֵּיהֶן צְרִיכוֹת לֶחֶם.

בַּמֶּה דְּבָרִים אֲמוּרִים, בְּנוֹדֵר תּוֹדָה.
אֲבָל תּוֹדַת נְדָבָה--חֲלִיפָתָהּ וּתְמוּרָתָהּ, טְעוּנִין לֶחֶם; וּוַלְדָהּ, אֵינוּ טָעוּן לֶחֶם, בֵּין לִפְנֵי כַּפָּרָה, בֵּין לְאַחַר כַּפָּרָה.

 הִפְרִישׁ תּוֹדָתוֹ וְאָבְדָה, וְהִפְרִישׁ אַחֶרֶת תַּחְתֶּיהָ וְאָבְדָה, וְהִפְרִישׁ אַחֶרֶת תַּחְתֶּיהָ, וְנִמְצְאוּ הָרִאשׁוֹנוֹת וַהֲרֵי שְׁלָשְׁתָּן עוֹמְדוֹת--נִתְכַּפַּר בָּרִאשׁוֹנָה--שְׁנִיָּה אֵין טְעוּנָה לֶחֶם, שְׁלִישִׁית טְעוּנָה לֶחֶם; נִתְכַּפַּר בַּשְּׁלִישִׁית--שְׁנִיָּה אֵין טְעוּנָה לֶחֶם, רִאשׁוֹנָה טְעוּנָה לֶחֶם; נִתְכַּפַּר בָּאֶמְצָעִית--שְׁתֵּיהֶן אֵין טְעוּנוֹת לֶחֶם.

 הַמַּפְרִישׁ מָעוֹת לְתוֹדָתוֹ וְאָבְדוּ, וְהִפְרִישׁ מָעוֹת תַּחְתֵּיהֶן, וְלֹא הִסְפִּיק לִקַּח בָּהֶן תּוֹדָה, עַד שֶׁנִּמְצְאוּ מָעוֹת הָרִאשׁוֹנוֹת--יָבִיא מֵאֵלּוּ וּמֵאֵלּוּ תּוֹדָה בְּלַחְמָהּ; וְהַשְּׁאָר, יָבִיא בָּהֶן תּוֹדָה, וְאֵינָהּ טְעוּנָה לֶחֶם, אֲבָל טְעוּנָה נְסָכִים.

וְכֵן הַמַּפְרִישׁ תּוֹדָתוֹ וְאָבְדָה, וְהִפְרִישׁ מָעוֹת תַּחְתֶּיהָ, וְאַחַר כָּךְ נִמְצֵאת--יָבִיא בַּמָּעוֹת תּוֹדָה בְּלֹא לֶחֶם; וְכֵן הַמַּפְרִישׁ מָעוֹת לְתוֹדָתוֹ וְאָבְדוּ, וְהִפְרִישׁ תּוֹדָה תַּחְתֵּיהֶן, וְאַחַר כָּךְ נִמְצְאוּ הַמָּעוֹת--יָבִיא מִן הַמָּעוֹת תּוֹדָה בְּלַחְמָהּ, וְזוֹ הַתּוֹדָה הָאַחֲרוֹנָה תִּקְרַב בְּלֹא לֶחֶם.

 הָאוֹמֵר הֲרֵי זוֹ תּוֹדָה, וַהֲרֵי זֶה לַחְמָהּ--אָבַד הַלֶּחֶם, מֵבִיא לֶחֶם אַחֵר; אָבְדָה הַתּוֹדָה, אֵינוּ מֵבִיא תּוֹדָה אַחֶרֶת: מִפְּנֵי שֶׁהַלֶּחֶם בָּא בִּגְלַל הַתּוֹדָה, וְאֵין הַתּוֹדָה בָּאָה בִּגְלַל הַלֶּחֶם.
הִפְרִישׁ מָעוֹת לְתוֹדָתוֹ, וְנוֹתְרוּ--מֵבִיא בָּהֶן לֶחֶם; הִפְרִישׁ לַלֶּחֶם, וְהוֹתִיר--אֵינוּ מֵבִיא בָּהֶן תּוֹדָה.

 הָאוֹמֵר הֲרֵי זוֹ תּוֹדָה, וְנִתְעָרְבָה בִּתְמוּרָתָהּ, וּמֵתָה אַחַת מֵהֶן, וְאֵין יָדוּעַ אֵיזוֹ הִיא--הֲרֵי זוֹ הַנִּשְׁאֶרֶת, אֵין לָהּ תַּקָּנָה: שְׁאִם יָבִיא עִמָּהּ לֶחֶם, שֶׁמֶּא הַתְּמוּרָה הִיא; וְאִם הֵבִיאָהּ בְּלֹא לֶחֶם, שֶׁמֶּא הַתּוֹדָה הִיא.
לְפִיכָּךְ לֹא תִקְרַב זוֹ לְעוֹלָם, אֵלָא תִּרְעֶה עַד שֶׁיִּפֹּל בָּהּ מוּם.

 תּוֹדָה שֶׁנִּפְרְסָה חַלָּה מֵחַלּוֹתֶיהָ, כֻּלָּן פְּסוּלוֹת; יָצַאת הַחַלָּה, אוֹ נִטְמֵאת--שְׁאָר הַחַלּוֹת כְּשֵׁרוֹת.
נִפְרַס לַחְמָהּ, אוֹ נִטְמָא, אוֹ יָצָא--עַד שֶׁלֹּא נִשְׁחֲטָה הַתּוֹדָה, מֵבִיא לֶחֶם אַחֵר וְשׁוֹחֵט; וְאִם אַחַר שֶׁנִּשְׁחֲטָה נִפְרַס אוֹ נִטְמָא אוֹ יָצָא, הַדָּם יִזָּרֵק וְהַבָּשָׂר יֵאָכֵל, וְהַלֶּחֶם כֻּלּוֹ פָּסוּל, וִידֵי נִדְרוֹ לֹא יָצָא.

נִזְרַק הַדָּם, וְאַחַר כָּךְ נִפְרַס מִקְצַת הַלֶּחֶם, אוֹ נִטְמָא, אוֹ יָצָא--תּוֹרֵם מִן הַשָּׁלֵם עַל הַפָּרוּס, וּמִן הַטָּהוֹר עַל הַטָּמֵא, וּמִמַּה שֶׁבִּפְנִים עַל שֶׁבַּחוּץ.

 תּוֹדָה שֶׁשְּׁחָטָהּ עַל שְׁמוֹנִים חַלּוֹת, לֹא קָדְשׁוּ אַרְבָּעִים מִתּוֹךְ שְׁמוֹנִים; וְאִם אָמַר יִקְדְּשׁוּ אַרְבָּעִים מִתּוֹךְ שְׁמוֹנִים--מוֹשֵׁךְ אַרְבָּעִים מִן הַשְּׁמוֹנִים, וּמֵרִים מֵהֶם אֶחָד מִכָּל קָרְבָּן, וְהָאַרְבָּעִים הַשְּׁנִיּוֹת, יִפָּדוּ וְיֵצְאוּ לְחֻלִּין.

 הַשּׁוֹחֵט אֶת הַתּוֹדָה, וְהָיָה לַחְמָהּ חוּץ לְחוֹמַת בֵּית פַּגֵי--לֹא קָדַשׁ הַלֶּחֶם; אֲבָל אִם הָיָה חוּץ לָעֲזָרָה--קָדַשׁ הַלֶּחֶם, אַף עַל פִּי שְׁאֵינוּ לִפְנִים.
שְׁחָטָהּ עַד שֶׁלֹּא קָרְמוּ פְּנֵי הַלֶּחֶם בַּתַּנּוּר, וְאַפִלּוּ קָרְמוּ כֻּלָּן חוּץ מֵאַחַת מֵהֶן--לֹא קָדַשׁ הַלֶּחֶם.
שְׁחָטָהּ, וְנִפְסְלָה בִּשְׁחִיטָתָהּ בְּמַחְשֶׁבֶת זְמָן אוֹ בְּמַחְשֶׁבֶת מָקוֹם--קָדַשׁ הַלֶּחֶם; נִמְצֵאת בַּעֲלַת מוּם, אוֹ טְרֵפָה, אוֹ שֶׁשְּׁחָטָהּ שֶׁלֹּא לִשְׁמָהּ--לֹא קָדַשׁ הַלֶּחֶם.
וְכֵן הַדִּין בְּאֵיל נָזִיר, עִם הַלֶּחֶם שֶׁלּוֹ.

הִלְכּוֹת פְּסוּלֵי הַמֻּקְדָּשִׁין פֵּרֶק יג 
שָׁלוֹשׁ מַחְשָׁבוֹת הֶן, שֶׁפּוֹסְלִין אֶת הַקָּרְבָּנוֹת; וְאֵלּוּ הֶן--מַחְשֶׁבֶת שִׁנּוּי הַשֵּׁם, וּמַחְשֶׁבֶת הַמָּקוֹם, וּמַחְשֶׁבֶת הַזְּמָן.
מַחְשֶׁבֶת שִׁנּוּי הַשֵּׁם כֵּיצַד: זֶה הַשּׁוֹחֵט אֶת הַזֶּבַח שֶׁלֹּא לִשְׁמוֹ--כְּגוֹן שֶׁהָיָה עוֹלָה וִיחַשַּׁב שְׁהוּא שְׁלָמִים, אוֹ יִשְׁחֲטֶנּוּ לְשֵׁם עוֹלָה וּשְׁלָמִים, אוֹ לְשֵׁם שְׁלָמִים וּלְשֵׁם עוֹלָה, אוֹ שֶׁשָּׁחַט הַזֶּבַח שֶׁלֹּא לְשֵׁם בְּעָלָיו.
זוֹ הִיא מַחְשֶׁבֶת שִׁנּוּי הַשֵּׁם.

מַחְשֶׁבֶת הַמָּקוֹם כֵּיצַד: כְּגוֹן שֶׁשָּׁחַט אֶת הַזֶּבַח לִשְׁמוֹ עַל מְנַת לִזְרֹק דָּמוֹ, אוֹ לְהַקְטִיר מִמֶּנּוּ דָּבָר הָרָאוּי לְהַקְטָרָה, חוּץ לָעֲזָרָה; אוֹ לֶאֱכֹל מִמֶּנּוּ דָּבָר הָרָאוּי לַאֲכִילָה, חוּץ לִמְקוֹם אֲכִילָתוֹ.
זוֹ הִיא מַחְשֶׁבֶת הַמָּקוֹם.
וּזְבָחִים שֶׁחִשַּׁב בָּהֶן מַחְשָׁבָה זוֹ, הֶם הַנִּקְרָאִים זְבָחִים שֶׁנִּשְׁחֲטוּ חוּץ לִמְקוֹמָן.

מַחְשֶׁבֶת הַזְּמָן כֵּיצַד: כְּגוֹן שֶׁשָּׁחַט אֶת הַזֶּבַח לִשְׁמוֹ עַל מְנַת לִזְרֹק דָּמוֹ מֵאַחַר שֶׁתִּשְׁקַע הַחַמָּה, שְׁאֵינוּ זְמָן זְרִיקָתוֹ; אוֹ לְהַקְטִיר מִמֶּנּוּ דָּבָר הָרָאוּי לְהַקְטָרָה לְמָחָר מֵאַחַר שֶׁיַּעֲלֶה עַמּוּד הַשַּׁחַר, שְׁאֵינוּ זְמָן הַקְטָרָתוֹ; אוֹ לֶאֱכֹל מִמֶּנּוּ דָּבָר הָרָאוּי לַאֲכִילָה, לְאַחַר זְמָן הָרָאוּי לַאֲכִילָתוֹ.
זוֹ הִיא מַחְשֶׁבֶת הַזְּמָן.
וּזְבָחִים שֶׁחִשַּׁב בָּהֶן מַחְשָׁבָה זוֹ--הֶם הַנִּקְרָאִים זְבָחִים שֶׁנִּשְׁחֲטוּ חוּץ לִזְמַנָּן, וְהֶם הַנִּקְרָאִים פִּגּוּל בְּכָל מָקוֹם; וְזֶה הוּא "פִּגּוּל" הָאָמוּר בַּתּוֹרָה.

 מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר בַּתּוֹרָה "וְאִם הֵאָכֹל יֵאָכֵל מִבְּשַׂר-זֶבַח שְׁלָמָיו בַּיּוֹם הַשְּׁלִישִׁי ..." --אֵינוּ מְדַבֵּר אֵלָא בַּמְּחַשֵּׁב בְּשָׁעַת הַקְרָבָה, שֶׁיֹּאכַל מִמֶּנּוּ בַּשְּׁלִישִׁי; וְהוּא הַדִּין לְכָל קָרְבָּן שֶׁחִשַּׁב עָלָיו בְּשָׁעַת מַעֲשָׂיו, שֶׁיֹּאכַל מִמֶּנּוּ לְאַחַר זְמָן הָרָאוּי לַאֲכִילַת אוֹתוֹ קָרְבָּן.

וְכֵן אִם חִשַּׁב לְהַקְטִיר מִמֶּנּוּ בַּמִּזְבֵּחַ דָּבָר הָרָאוּי לְהַקְטָרָה, לְאַחַר זְמָן הָרָאוּי לְהַקְטָרָה; כָּךְ לָמְדוּ מִפִּי הַשְּׁמוּעָה, אֶחָד אֲכִילַת אָדָם וְאֶחָד אֲכִילַת מִזְבֵּחַ--אִם חִשַּׁב עֲלֵיהֶן לְאַחַר זְמַנָּן, הֲרֵי הַקָּרְבָּן פִּגּוּל.

 אֲבָל קָרְבָּן שֶׁלֹּא נִפְסְדָה מַחְשַׁבְתּוֹ בּוֹ, אֵלָא נִזְרַק דָּמוֹ עַל הַמִּזְבֵּחַ כְּהִלְכָּתוֹ, וְנִשְׁאַר מִמֶּנּוּ לְאַחַר זְמָן אֲכִילָתוֹ--אוֹתוֹ הַנִּשְׁאָר נִקְרָא נוֹתָר, וְאָסוּר לְאָכְלוֹ; וְהַקָּרְבָּן כְּבָר נִרְצָה, וְכִפַּר: הֲרֵי הוּא אוֹמֵר בַּדָּם "וַאֲנִי נְתַתִּיו לָכֶם עַל-הַמִּזְבֵּחַ, לְכַפֵּר" --כֵּיוָן שֶׁהִגִּיעַ דָּם לַמִּזְבֵּחַ כְּהִלְכָּתוֹ, נִתְכַּפְּרוּ הַבְּעָלִים וְנִרְצָה הַקָּרְבָּן.
לְפִיכָּךְ לְעוֹלָם אֵין מִתְפַּגֵּל, אֵלָא דָּבָר שֶׁיֵּשׁ לוֹ מִתִּירִין, בֵּין לָאָדָם בֵּין לַמִּזְבֵּחַ, כְּמוֹ שֶׁיִּתְבָּאַר.

אֶחָד זֶבַח שֶׁחִשַּׁב בּוֹ אַחַת מִשָּׁלוֹשׁ מַחְשָׁבוֹת אֵלּוּ בְּשָׁעַת שְׁחִיטָה, אוֹ שֶׁחִשַּׁב בְּשָׁעַת קַבָּלַת הַדָּם, אוֹ בְּשָׁעַת הוֹלָכָתוֹ לַמִּזְבֵּחַ, אוֹ בְּעֵת זְרִיקָתוֹ עַל הַמִּזְבֵּחַ.
נִמְצֵאתָ לָמֵד שֶׁבְּאַרְבַּע עֲבוֹדוֹת הַזֶּבַח, נִפְסַל בְּמַחְשָׁבָה--בַּשְּׁחִיטָה, וּבַקַּבָּלָה, וּבְהוֹלָכַת הַדָּם, וּבִזְרִיקָתוֹ עַל הַמִּזְבֵּחַ.
וְהָעוֹף, בִּשְׁנֵי דְּבָרִים--בַּמְּלִיקָה, וּבְמִצּוּי הַדָּם.
וְהַמְּנָחוֹת הַנִּקְמָצוֹת, בְּאַרְבָּעָה--בַּקְּמִיצָה, וּבִנְתִינַת הַקֹּמֶץ בִּכְלִי שָׁרֵת, וּבְהוֹלָכַת הַקֹּמֶץ לַמִּזְבֵּחַ, וּבִזְרִיקָתוֹ עַל הָאֵשׁ.

 אֲבָל אִם חִשַּׁב בִּדְבָרִים אֲחֵרִים חוּץ מֵאֵלּוּ, כְּגוֹן שֶׁחִשַּׁב בְּשָׁעַת הֶפְשֵׁט, אוֹ בְּשָׁעַת נִתּוּחַ, אוֹ בְּשָׁעַת הוֹלָכַת אֵמוּרִין לַמִּזְבֵּחַ, אוֹ בְּשָׁעַת בְּלִילַת הַמִּנְחָה, אוֹ בְּשָׁעַת הַגָּשָׁתָהּ, וְכַיּוֹצֶא בִּדְבָרִים אֵלּוּ--אֵין אוֹתָהּ הַמַּחְשָׁבָה מוֹעֶלֶת כְּלוּם, בֵּין שֶׁהָיְתָה מַחְשֶׁבֶת שִׁנּוּי הַשֵּׁם, בֵּין מַחְשֶׁבֶת הַמָּקוֹם, בֵּין מַחְשֶׁבֶת הַזְּמָן.

 וְכֵן הַמְּחַשֵּׁב בְּאַחַת מֵאַרְבַּע עֲבוֹדוֹת אֵלּוּ אוֹ בְּכֻלָּן, מַחְשָׁבָה אַחֶרֶת חוּץ מִשָּׁלוֹשׁ מַחְשָׁבוֹת אֵלּוּ--אֵין אוֹתָהּ הַמַּחְשָׁבָה מַפְסֶדֶת כְּלוּם.
כֵּיצַד: הַמְּחַשֵּׁב בְּשָׁעַת שְׁחִיטָה וְקַבָּלָה וְהוֹלָכָה וּזְרִיקָה, לְהַנִּיחַ דַּם הַזֶּבַח אוֹ אֵמוּרָיו לְמָחָר, אוֹ לְהוֹצִיאָן חוּץ לָעֲזָרָה, אוֹ שֶׁחִשַּׁב לִזְרֹק הַדָּם עַל הַכֶּבֶשׁ שֶׁלֹּא כְּנֶגֶד הַיְּסוֹד, אוֹ לִתֵּן אֶת הַנִּתָּנִין לְמַטָּן לְמַעֲלָן, וְאֶת הַנִּתָּנִין לְמַעֲלָן לְמַטָּן, אוֹ לִתֵּן דָּמִים הַנִּתָּנִין בְּמִזְבֵּחַ הַחִיצוֹן בְּמִזְבֵּחַ הַפְּנִימִי, אוֹ אֶת הַנִּתָּנִין בַּפְּנִימִי בַּחִיצוֹן, אוֹ לְהַכְנִיס דַּם הַחַטָּאת לִפְנִים, אוֹ שֶׁחִשַּׁב שֶׁיֹּאכְלוּ הַזֶּבַח טְמֵאִים אוֹ שְׁאָר הַפְּסוּלִין לַאֲכִילָה, אוֹ שֶׁיַּקְרִיבוּהוּ טְמֵאִים אוֹ שְׁאָר הַפְּסוּלִין לָעֲבוֹדָה, אוֹ לְעָרַב דַּם הַזֶּבַח בְּדַם הַפְּסוּלִין, אוֹ שֶׁחִשַּׁב לִשְׁבֹּר עַצְמוֹת הַפֶּסַח וְלֶאֱכֹל מִמֶּנּוּ נָא, אוֹ שֶׁחִשַּׁב לִשְׂרֹף חַטָּאוֹת הַנִּשְׂרָפוֹת חוּץ לִזְמַנָּן, אוֹ חוּץ לִמְקוֹמָן--בְּכָל אֵלּוּ הַמַּחְשָׁבוֹת וְכַיּוֹצֶא בָּהֶן, הַזֶּבַח כָּשֵׁר.

וְכֵן אִם חִשַּׁב בְּשָׁעַת קְמִיצַת הַמִּנְחָה, וּבְשָׁעַת נְתִינָתוֹ לִכְלִי, וּבְשָׁעַת הוֹלָכָתוֹ, וּבְשָׁעַת זְרִיקָתוֹ עַל הָאֵשׁ, לְהַנִּיחַ קֻמְצָהּ אוֹ לְבוֹנָתָהּ לְמָחָר, אוֹ לְהוֹצִיאוֹ לַחוּץ--הֲרֵי זוֹ כְּשֵׁרָה.

 כְּבָר בֵּאַרְנוּ שֶׁהוֹלָכָה שֶׁלֹּא בָּרֶגֶל, אֵינָהּ הוֹלָכָה; לְפִיכָּךְ אֵין הַמַּחְשָׁבָה פּוֹסֶלֶת בָּהּ.
וְהַמְּהַלֵּךְ בִּמְקוֹם שְׁאֵינוּ צָרִיךְ--הֲרֵי זוֹ הוֹלָכָה, וְהַמַּחְשָׁבָה פּוֹסֶלֶת בָּהּ.

כֵּיצַד: קִבַּל הַדָּם וְהוּא עוֹמֵד בִּמְקוֹמוֹ, וּפָשַׁט יָדוֹ בּוֹ לְזָרְקוֹ עַל הַמִּזְבֵּחַ, וְחִשַּׁב בְּעֵת שֶׁפָּשַׁט יָדוֹ בַּדָּם--אֵין הַמַּחְשָׁבָה פּוֹסֶלֶת; אֲבָל אִם קִבַּל הַדָּם בִּפְנִים, וְלֹא הִלַּךְ בּוֹ לְגַבֵּי הַמִּזְבֵּחַ אֵלָא הִלַּךְ בּוֹ לְהוֹצִיאוֹ לַחוּץ, וְחִשַּׁב בְּשָׁעַת הִלּוּכוֹ לַחוּץ בְּמַחְשֶׁבֶת הַזְּמָן וְכַיּוֹצֶא בָּהּ--הֲרֵי זוֹ פּוֹסֶלֶת.

הִלְכּוֹת פְּסוּלֵי הַמֻּקְדָּשִׁין פֵּרֶק יד 
אֵין הַמַּחְשָׁבָה הוֹלֶכֶת, אֵלָא אַחַר הָעוֹבֵד; אֲבָל מַחְשֶׁבֶת בַּעַל הַקָּרְבָּן, אֵינָהּ מוֹעֶלֶת כְּלוּם: שֶׁאַפִלּוּ שָׁמַעְנוּ הַבְּעָלִים שֶׁפִּגְּלוּ, וְהָיְתָה מַחְשֶׁבֶת הָעוֹבֵד נְכוֹנָה--הֲרֵי זֶה כָּשֵׁר.
וְאֵין הַמַּחְשָׁבָה מוֹעֶלֶת, אֵלָא מִמִּי שְׁהוּא רָאוּי לָעֲבוֹדָה, וּבְדָבָר הָרָאוּי לָעֲבוֹדָה, וּבְמָקוֹם הָרָאוּי לָעֲבוֹדָה.

מִמִּי שְׁהוּא רָאוּי לָעֲבוֹדָה כֵּיצַד: אֶחָד מִכָּל הַפְּסוּלִין לָעֲבוֹדָה שֶׁקִּבַּל הַדָּם, אוֹ הוֹלִיךְ, אוֹ זָרַק, וְחִשַּׁב בְּשָׁעַת הָעֲבוֹדָה מַחְשֶׁבֶת מָקוֹם אוֹ מַחְשֶׁבֶת הַזְּמָן--לֹא פָסַל בְּמַחְשַׁבְתּוֹ, לְפִי שְׁאֵינוּ רָאוּי לָעֲבוֹדָה.
וְאוֹתוֹ הַדָּם שֶׁקִּבַּל אוֹ שֶׁזָּרַק מִקְצָתוֹ, יִשָּׁפֵךְ לָאַמָּה; וְאִם נִשְׁאַר דַּם הַנֶּפֶשׁ, יַחְזֹר הָרָאוּי לָעֲבוֹדָה וִיקַבַּל בְּמַחְשָׁבָה נְכוֹנָה.
אֲבָל אִם חִשַּׁב הַפָּסוּל בְּשָׁעַת שְׁחִיטָה, פָּסַל בְּמַחְשַׁבְתּוֹ--שֶׁהַשְּׁחִיטָה כְּשֵׁרָה בַּפְּסוּלִין, כְּמוֹ שֶׁבֵּאַרְנוּ.

יֵשׁ קָרְבָּנוֹת שְׁאִם נַעֲשׂוּ שֶׁלֹּא לִשְׁמָן, כְּשֵׁרִים כְּמוֹ שֶׁיִּתְבָּאַר; לְפִיכָּךְ אִם קִבַּל הַדָּם בָּהֶן זֶה שְׁאֵינוּ רָאוּי לָעֲבוֹדָה, אוֹ הוֹלִיכוֹ, אוֹ זְרָקוֹ--פָּסַל הַזֶּבַח כְּאִלּוּ עָשָׂהוּ לִשְׁמוֹ, שְׁהוּא פָּסוּל.
וְאַף עַל פִּי שֶׁיֵּשׁ דַּם הַנֶּפֶשׁ, וְחָזַר הַכָּשֵׁר וְקִבַּל וְזָרַק--כְּבָר נִפְסַל הַזֶּבַח: וְלֹא מִפְּנֵי מַחְשֶׁבֶת שִׁנּוּי הַשֵּׁם פָּסַל אוֹתָם, אֵלָא מִפְּנֵי שְׁהוּא פָּסוּל לָעֲבוֹדָה כְּמוֹ שֶׁבֵּאַרְנוּ.

 בְּדָבָר הָרָאוּי לָעֲבוֹדָה כֵּיצַד: מִנְחַת הָעֹמֶר שֶׁקְּמָצָהּ שֶׁלֹּא לִשְׁמָהּ--הֲרֵי זוֹ כְּמִי שֶׁנַּעֲשָׂת לִשְׁמָהּ, וּשְׁיָרֶיהָ נֶאֱכָלִין, מִפְּנֵי שְׁהִיא מִן הַשְּׂעוֹרִים, וְאֵין הַשְּׂעוֹרִים דָּבָר הָרָאוּי לִשְׁאָר קָרְבָּנוֹת.
וְכֵן הַמְּחַשֵּׁב בְּמִנְחַת קְנָאוֹת וְהַלְּבוֹנָה עָלֶיהָ, קֹדֶם שֶׁיְּלַקַּט הַלְּבוֹנָה--אֵין מַחְשַׁבְתּוֹ מוֹעֶלֶת, שֶׁהֲרֵי אֵינָהּ דָּבָר הָרָאוּי לָעֲבוֹדָה.
וְכֵן כָּל כַּיּוֹצֶא בְּזֶה.

 בְּמָקוֹם הָרָאוּי לָעֲבוֹדָה כֵּיצַד: מִזְבֵּחַ שֶׁנִּפְגַם, וְחִשַּׁב מַחְשֶׁבֶת זְמָן אוֹ מַחְשֶׁבֶת מָקוֹם--לֹא פָסַל הַזֶּבַח בְּמַחְשָׁבָה זוֹ, שֶׁהֲרֵי אֵין הַמָּקוֹם עַתָּה רָאוּי לָעֲבוֹדָה.
קָמַץ אֶת הַמִּנְחָה בַּחוּץ, וְחִשַּׁב בְּשָׁעַת קְמִיצָה מַחְשֶׁבֶת זְמָן אוֹ מַחְשֶׁבֶת מָקוֹם--אֵין מַחְשָׁבָה זוֹ כְּלוּם.

 אֵלּוּ דְּבָרִים שְׁאֵינָן רְאוּיִין לַאֲכִילָה מִן הַקָּרְבָּנוֹת, וּרְאוּיִין לְהַקְטָרָה--הַדָּם, וְהָאֵמוּרִין, וּבְשַׂר הָעוֹלָה, וְהַקֹּמֶץ וְהַלְּבוֹנָה מִן הַמְּנָחוֹת הַנִּקְמָצוֹת.
וְאֵלּוּ רְאוּיִין לַאֲכִילָה, וְאֵינָן רְאוּיִין לְהַקְטָרָה--הַבָּשָׂר הַנֶּאֱכָל מִכָּל הַזְּבָחִים, בֵּין הַנֶּאֱכָל לַכּוֹהֲנִים בֵּין הַנֶּאֱכָל לְכָל אָדָם, וּשְׁיַרֵי הַמְּנָחוֹת, וּשְׁתֵּי הַלֶּחֶם, וְלֶחֶם הַפָּנִים.

וְאֵלּוּ דְּבָרִים שְׁאֵינָן רְאוּיִין לֹא לַאֲכִילָה, וְלֹא לְהַקְטָרָה--בְּשַׂר חַטָּאוֹת הַנִּשְׂרָפוֹת, וְהָעוֹר שֶׁלִּבְהֵמָה כֻּלּוֹ, חוּץ מֵעוֹר הָאַלְיָה שְׁהוּא רָאוּי לַאֲכִילָה.
אֲבָל הַמּוּרָא, וְהוּא הַקְּרוֹם הַדַּק הַדָּבֵק בָּעוֹר הַמַּבְדִּיל בֵּין הָעוֹר וְהַבָּשָׂר--אֵינוּ רָאוּי לַאֲכִילָה; וְכֵן הָעֲצָמוֹת, וְהַגִּידִים, וְהַקְּרָנַיִם, וְהַטְּלַפַּיִם, וְהַנּוֹצָה שֶׁלְּעוֹף, וְהַצִּפָּרְנַיִם, וְהַחַרְטוֹם שֶׁלּוֹ, וְרָאשֵׁי אֲגַפַּיִם, וְרֹאשׁ הַזָּנָב--אַפִלּוּ מְקוֹמוֹת הָרַכִּים מִכָּל אֵלּוּ הַדְּבוּקִים בַּבָּשָׂר, שֶׁאִלּוּ יֵחָתְכוּ מִן הַחַי יְבַצְבַּץ הַדָּם וְיֵצֵא, הוֹאִיל וְאֵינָן חֲשׁוּבִין, נִקְרָאִים דָּבָר שְׁאֵינוּ רָאוּי לַאֲכִילָה לְעִנְיַן הַקָּרְבָּנוֹת.

וְכֵן הַמָּרָק, וְהַתְּבָלִין, וְהַשְּׁלִיל, וְהַשִּׁלְיָה, וּבֵיצֵי הָעוֹף, וְהַבָּשָׂר שֶׁפְּלָטַתּוּ הַסַּכִּין בְּשָׁעַת הֶפְשֵׁט וְיִשָּׁאֵר מֻדְבָּק בָּעוֹר, וְהוּא הַנִּקְרָא אֲלַל--כָּל אֵלּוּ אֵינָן חֲשׁוּבִין לְעִנְיַן מַחְשֶׁבֶת הַקָּרְבָּנוֹת, וַהֲרֵי הֶן כְּדָבָר שְׁאֵינוּ רָאוּי לַאֲכִילָה.
וּמְחַשְּׁבִין עַל דָּבָר הָעוֹמֵד לְאִבּוּד, וְעַל דָּבָר הָעוֹמֵד לִשְׂרֵפָה.

הַמְּחַשֵּׁב בְּאַחַת מֵאוֹתָן אַרְבַּע הָעֲבוֹדוֹת אוֹ בְּכֻלָּן, לֶאֱכֹל דָּבָר שְׁאֵין דַּרְכּוֹ לַאֲכִילָה אוֹ לְהַקְטִיר דָּבָר שְׁאֵין דַּרְכּוֹ לְהַקְטָרָה, בֵּין בְּמַחְשֶׁבֶת הַמָּקוֹם, בֵּין בְּמַחְשֶׁבֶת הַזְּמָן--הַזֶּבַח כָּשֵׁר.
כֵּיצַד: חִשַּׁב לִשְׁתּוֹת מִדַּם הַזֶּבַח, אוֹ לֶאֱכֹל מֵאֵמוּרָיו, אוֹ לֶאֱכֹל מִן הַקֹּמֶץ וּמִן הַלְּבוֹנָה, בַּחוּץ אוֹ לְמָחָר, אוֹ שֶׁחִשַּׁב לְהַקְטִיר מִבְּשַׂר הַזֶּבַח, אוֹ מִשְּׁיַרֵי הַמִּנְחָה, בַּחוּץ אוֹ לְמָחָר--הֲרֵי הַזֶּבַח כָּשֵׁר.

וְכֵן אִם חִשַּׁב לֶאֱכֹל אוֹ לְהַקְטִיר מִן הָעוֹר, אוֹ מִן הָעֲצָמוֹת, וְהַגִּידִים, וְהַמָּרָק, אוֹ הָאֲלַל, וְכַיּוֹצֶא בָּהֶן--בֵּין מַחְשֶׁבֶת זְמָן, בֵּין מַחְשֶׁבֶת מָקוֹם--הַזֶּבַח כָּשֵׁר; וְכֵן אִם חִשַּׁב לֶאֱכֹל מִפָּרִים וּשְׂעִירִים הַנִּשְׂרָפִין, בַּחוּץ אוֹ לְמָחָר--הֲרֵי הֶן כְּשֵׁרִים.
וְכֵן כָּל כַּיּוֹצֶא בְּזֶה.

 חִשַּׁב שֶׁיֹּאכְלוּ הַטְּמֵאִים אוֹ הַפְּסוּלִין, מִדָּבָר הָרָאוּי לַאֲכִילָה, אוֹ שֶׁיַּקְטִירוּ הַטְּמֵאִים אוֹ הַפְּסוּלִין, דָּבָר הָרָאוּי לְהַקְטָרָה--חוּץ לִזְמָן אֲכִילָה וְהַקְטָרָה--הַזֶּבַח פִּגּוּל, כְּמוֹ שֶׁבֵּאַרְנוּ; וְחוּץ לִמְקוֹם אֲכִילָה וְהַקְטָרָה--הֲרֵי זֶה פָּסוּל, וְאֵינוּ פִּגּוּל.

 אֵין אֲכִילָה פְּחוּתָה מִכַּזַּיִת, וְלֹא הַקְטָרָה פְּחוּתָה מִכַּזַּיִת; לְפִיכָּךְ הַמְּחַשֵּׁב לֶאֱכֹל מִדָּבָר הָרָאוּי לַאֲכִילָה פָּחוּת מִכַּזַּיִת, אוֹ שֶׁחִשַּׁב לְהַקְטִיר מִדָּבָר הָרָאוּי לְהַקְטָרָה פָּחוּת מִכַּזַּיִת, בֵּין בְּמַחְשֶׁבֶת זְמָן, בֵּין בְּמַחְשֶׁבֶת מָקוֹם--הַזֶּבַח כָּשֵׁר.

חִשַּׁב לֶאֱכֹל כַּחֲצִי זַיִת בַּחוּץ, וּלְהַקְטִיר חֲצִי זַיִת בַּחוּץ, אוֹ שֶׁחִשַּׁב לֶאֱכֹל כַּחֲצִי זַיִת אַחַר זְמָן אֲכִילָה, וּלְהַקְטִיר כַּחֲצִי זַיִת אַחַר זְמָן הַקְטָרָה--הַזֶּבַח כָּשֵׁר, שְׁאֵין אֲכִילָה וְהַקְטָרָה מִצְטָרְפִין.
וְאִם הוֹצִיאוֹ בִּלְשׁוֹן אֲכִילָה, וְאָמַר שֶׁיֹּאכַל כַּחֲצִי זַיִת וְתֹאכַל הָאֵשׁ חֲצִי זַיִת--הֲרֵי אֵלּוּ מִצְטָרְפִין: לְשׁוֹן אֲכִילָה אֶחָד הוּא.

חִשַּׁב לֶאֱכֹל אוֹ לְהַקְטִיר כַּחֲצִי זַיִת, וְחָזַר וְחִשַּׁב עַל חֲצִי זַיִת אַחֵר בְּאוֹתָהּ הַמַּחְשָׁבָה--הֲרֵי אֵלּוּ מִצְטָרְפִין.
חִשַּׁב לֶאֱכֹל כַּחֲצִי זַיִת, וְשֶׁתֹּאכַל בְּהֵמָה אוֹ חַיָּה כַּחֲצִי זַיִת, בֵּין בְּמַחְשֶׁבֶת מָקוֹם, בֵּין בְּמַחְשֶׁבֶת זְמָן--הֲרֵי אֵלּוּ מִצְטָרְפִין: שֶׁשֵּׁם אֲכִילָה אֶחָד הוּא.

חִשַּׁב עַל כַּזַּיִת שֶׁיֹּאכְלוּהוּ שְׁנַיִם, הֲרֵי אֵלּוּ מִצְטָרְפִין; חִשַּׁב לֶאֱכֹל כַּזַּיִת בְּיָתֵר מִכְּדֵי אֲכִילַת פְּרָס, הֲרֵי זֶה מִצְטָרֵף.
חִשַּׁב בְּשָׁעַת זְבִיחָה לֶאֱכֹל כַּחֲצִי זַיִת, וּבְשָׁעַת זְרִיקָה לֶאֱכֹל כַּחֲצִי זַיִת--הֲרֵי אֵלּוּ מִצְטָרְפִין, בֵּין בְּמַחְשֶׁבֶת הַמָּקוֹם בֵּין בְּמַחְשֶׁבֶת הַזְּמָן.
וְכֵן אִם חִשַּׁב עַל כַּזַּיִת בְּשָׁעַת קַבָּלָה, וְעַל כַּזַּיִת בְּשָׁעַת הוֹלָכָה: שֶׁאַרְבַּע הָעֲבוֹדוֹת מִצְטָרְפוֹת, וַהֲרֵי הֶן כַּעֲבוֹדָה אַחַת.

חִשַּׁב לְהַקְטִיר כַּחֲצִי זַיִת מִן הַקֹּמֶץ, וְכַחֲצִי זַיִת מִן הַלְּבוֹנָה--הֲרֵי אֵלּוּ מִצְטָרְפִין: שֶׁהַלְּבוֹנָה עִם הַקֹּמֶץ לַמִּנְחָה, כָּאֵמוּרִין לַזֶּבַח.
לְפִיכָּךְ אִם חִשַּׁב לְהַקְטִיר כַּזַּיִת מִן הַלְּבוֹנָה חוּץ לִזְמַנּוֹ, הֲרֵי זֶה פִּגּוּל כְּמוֹ שֶׁיִּתְבָּאַר.

אֶחָד הַמְּחַשֵּׁב לִזְרֹק דַּם הַזֶּבַח כֻּלּוֹ בַּחוּץ אוֹ לְמָחָר, אוֹ שֶׁחִשַּׁב לִזְרֹק מִקְצַת דָּמוֹ בַּחוּץ אוֹ לְמָחָר--כֵּיוָן שֶׁחִשַּׁב עַל כְּדֵי הַזָּיָה מִן הַדָּם, פָּסַל.

הִלְכּוֹת פְּסוּלֵי הַמֻּקְדָּשִׁין פֵּרֶק טו 
כָּל הַזְּבָחִים שֶׁנִּשְׁחֲטוּ בְּמַחְשֶׁבֶת שִׁנּוּי הַשֵּׁם, בֵּין בְּקָרְבָּנוֹת יָחִיד בֵּין בְּקָרְבְּנוֹת צִבּוּר--כְּשֵׁרִים, אֵלָא שֶׁלֹּא עָלוּ לַבְּעָלִים לְשֵׁם חוֹבָה: חוּץ מִן הַחַטָּאת וְהַפֶּסַח--שְׁאִם נַעֲשׂוּ בְּמַחְשֶׁבֶת שִׁנּוּי הַשֵּׁם, פְּסוּלִין.
וְאֶחָד הַמְּשַׁנֶּה שֵׁם הַזֶּבַח בְּשָׁעַת שְׁחִיטָה, אוֹ בְּשָׁעַת קַבָּלָה, אוֹ בְּשָׁעַת הוֹלָכָה, אוֹ בַּזְּרִיקָה, כְּמוֹ שֶׁבֵּאַרְנוּ.

כֵּיצַד לֹא עָלוּ לַבְּעָלִים לְשֵׁם חוֹבָה: כְּגוֹן שֶׁשָּׁחַט עוֹלָה לְשֵׁם שְׁלָמִים, לֹא עָלָת לַבְּעָלִים--לֹא מִשּׁוֹם עוֹלָה שְׁהֶם חַיָּבִין בָּהּ וְלֹא מִשּׁוֹם שְׁלָמִים, אֵלָא חַיָּבִין לְהָבִיא זֶבַח אַחֵר.
וְכֵן אִם שָׁחַט עוֹלַת רְאוּבֵן לְשֵׁם שִׁמְעוֹן--לֹא עָלָת לֹא לִרְאוּבֵן, וְלֹא לְשִׁמְעוֹן.

בַּמֶּה דְּבָרִים אֲמוּרִים, בְּשֶׁעָקַר שֵׁם הַזֶּבַח בְּזָדוֹן; אֲבָל אִם טָעָה וְדִמָּה שֶׁזּוֹ הָעוֹלָה שְׁלָמִים הִיא, וְעָשָׂה כָּל עֲבוֹדוֹתֶיהָ לְשֵׁם שְׁלָמִים--עָלָת לַבְּעָלִים לְשֵׁם חוֹבָה.
וְכֵן הַחַטָּאת וְהַפֶּסַח שֶׁעָשָׂה אוֹתָן בְּמַחְשֶׁבֶת שִׁנּוּי הַשֵּׁם בִּטְעוּת, כְּשֵׁרִים--שֶׁעֲקִירָה בִּטְעוּת, אֵינָהּ עֲקִירָה.

וְכֵן עוֹלַת הָעוֹף שֶׁמְּלָקָהּ אוֹ שֶׁמִּצָּה דָּמָהּ בְּמַחְשֶׁבֶת שִׁנּוּי הַשֵּׁם--כְּשֵׁרָה, וְלֹא עָלָת לַבְּעָלִים; וְחַטַּאת הָעוֹף, פְּסוּלָה.
וְכֵן כָּל הַמְּנָחוֹת שֶׁנַּעֲשׂוּ בְּמַחְשֶׁבֶת שִׁנּוּי הַשֵּׁם--כְּשֵׁרוֹת, וְלֹא עָלוּ לַבְּעָלִים: חוּץ מִמִּנְחַת חוֹטֶא וּמִנְחַת קְנָאוֹת--שְׁאִם חִשַּׁב בְּאַחַת מֵאַרְבַּע עֲבוֹדוֹת שֶׁלָּהֶן מַחְשֶׁבֶת שִׁנּוּי הַשֵּׁם, פְּסוּלוֹת.

שִׁנּוּי הַשֵּׁם בַּמִּנְחָה כֵּיצַד--כְּגוֹן שֶׁקָּמַץ מִנְחַת נְדָבָה לְשֵׁם מִנְחַת חוֹטֶא, אוֹ מַרְחֶשֶׁת לְשֵׁם מַחֲבַת, אוֹ מַחֲבַת לְשֵׁם מַרְחֶשֶׁת, וְכֵן כָּל כַּיּוֹצֶא בְּזֶה.

 אָסוּר לְחַשַּׁב בַּקֳּדָשִׁים מַחְשָׁבָה שְׁאֵינָהּ נְכוֹנָה, כְּמוֹ שֶׁיִּתְבָּאַר; לְפִיכָּךְ זֶבַח שֶׁשְּׁחָטוֹ שֶׁלֹּא לִשְׁמוֹ, אוֹ מִנְחָה שֶׁקְּמָצָהּ שֶׁלֹּא לִשְׁמָהּ, בֵּין בְּזָדוֹן, בֵּין בִּשְׁגָגָה--חַיָּב לְהַשְׁלִים שְׁאָר עֲבוֹדוֹת לִשְׁמָן: אַפִלּוּ שָׁחַט וְקִבַּל וְהוֹלִיךְ בְּמַחְשֶׁבֶת שִׁנּוּי הַשֵּׁם, חַיָּב לִזְרֹק בְּמַחְשָׁבָה נְכוֹנָה.

וּמִפְּנֵי מַה נִשְׁתַּנָּה דִּין הַחַטָּאת וְהַפֶּסַח מִכָּל הַזְּבָחִים, וְדִין מִנְחַת חוֹטֶא וּמִנְחַת הַקְּנָאוֹת מִכָּל הַמְּנָחוֹת--מִפְּנֵי שֶׁעִיַּן עֲלֵיהֶם הַכָּתוּב: הֲרֵי הוּא אוֹמֵר בַּחַטָּאת "וְשָׁחַט אֹתָהּ, לְחַטָּאת" , שֶׁתִּהְיֶה שְׁחִיטָה לְשֵׁם חַטָּאת; וְכֵן שְׁאָר עֲבוֹדוֹתֶיהָ לִשְׁמָהּ.
וְנֶאֱמָר "עַל-חַטָּאתוֹ" , שֶׁתֵּעָשֶׂה לְשֵׁם אוֹתוֹ הַחֵטְא.
וְנֶאֱמָר "וְכִפֶּר עָלָיו" , שֶׁתִּהְיֶה לְשֵׁם בְּעָלֶיהָ.

וְנֶאֱמָר בַּפֶּסַח "וְעָשִׂיתָ פֶּסַח, לַה'" , שֶׁתִּהְיֶה כָּל עֲשִׂיָּתוֹ לְשֵׁם פֶּסַח, וְנֶאֱמָר "וַאֲמַרְתֶּם זֶבַח-פֶּסַח הוּא לַה'" , שֶׁתִּהְיֶה זְבִיחָתוֹ לְשֵׁם פֶּסַח; הַא אִם שִׁנָּה שְׁמוֹ, אוֹ שֵׁם בְּעָלָיו--פָּסוּל.
וּבְמִנְחַת חוֹטֶא הוּא אוֹמֵר "כִּי חַטָּאת, הִיא" , וּבְמִנְחַת סוֹטָה נֶאֱמָר "כִּי-מִנְחַת קְנָאֹת הִיא" --שֶׁיִּהְיוּ כָּל מַעֲשֵׂיהֶן לִשְׁמָן.

 חַטָּאת שֶׁשְּׁחָטָהּ לְשֵׁם זֶבַח אַחֵר--כְּגוֹן שֶׁשְּׁחָטָהּ לְשֵׁם עוֹלָה, אוֹ לְשֵׁם אָשָׁם, אוֹ לְשֵׁם שְׁלָמִים--פְּסוּלָה, כְּמוֹ שֶׁבֵּאַרְנוּ; אֲבָל אִם שְׁחָטָהּ לְשֵׁם חֻלִּין--הֲרֵי זוֹ כְּשֵׁרָה, וְלֹא עָלָת לַבְּעָלִים: מִפִּי הַשְּׁמוּעָה לָמְדוּ שֶׁהַקֳּדָשִׁים מְחַלְּלִין קֳדָשִׁים, וְאֵין הַחֻלִּין מְחַלְּלִין קֳדָשִׁים.

 שְׁחָטָהּ לְשֵׁם חֵטְא אַחֵר--כְּגוֹן שֶׁבָּאָה עַל אֲכִילַת חֵלֶב, וּשְׁחָטָהּ עַל אֲכִילַת דָּם--פְּסוּלָה.
שְׁחָטָהּ לְשֵׁם אָדָם אַחֵר שְׁהוּא מְחֻיָּב חַטָּאת, אַפִלּוּ חַטָּאת שְׁאֵינָהּ קְבוּעָה--הֲרֵי זוֹ פְּסוּלָה.
אֲבָל אִם שְׁחָטָהּ לְשֵׁם אַחֵר שְׁהוּא מְחֻיָּב עוֹלָה--הֲרֵי זוֹ כְּשֵׁרָה, וְלֹא עָלָת לַבְּעָלִים: שֶׁנֶּאֱמָר "וְכִפֶּר עָלָיו" --עָלָיו, וְלֹא עַל חֲבֵרוֹ שְׁהוּא מְחֻיָּב חַטָּאת כְּמוֹתוֹ.
שְׁחָטָהּ לְשֵׁם מֵת--כְּשֵׁרָה, וְלֹא עָלָת לַבְּעָלִים: שְׁאֵין כַּפָּרָה לַמֵּתִים.

שְׁחָטָהּ לְשֵׁם מִי שְׁאֵינוּ מְחֻיָּב קָרְבָּן כְּלָל--לֹא חַטָּאת, וְלֹא עוֹלָה, וְלֹא שְׁאָר קָרְבָּנוֹת--הֲרֵי זוֹ פְּסוּלָה: שֶׁמֶּא מְחֻיָּב הוּא, וְאֵינוּ יוֹדֵעַ.

 שְׁחָטָהּ לִשְׁמָהּ, וְחִשַּׁב בְּשָׁעַת הַשְּׁחִיטָה לִזְרֹק דָּמָהּ שֶׁלֹּא לִשְׁמָהּ--הֲרֵי זוֹ פְּסוּלָה: לְפִי שֶׁמְּחַשְּׁבִין מֵעֲבוֹדָה לַעֲבוֹדָה; וְזֹאת הַמַּחְשָׁבָה שֶׁחִשַּׁב בְּשָׁעַת שְׁחִיטָה, כְּאִלּוּ חִשְּׁבָהּ בְּשָׁעַת זְרִיקָה--וּלְפִיכָּךְ פְּסוּלָה.

 הַפֶּסַח שֶׁשְּׁחָטוֹ בְּמַחְשֶׁבֶת שִׁנּוּי הַשֵּׁם--בֵּין שֶׁשִּׁנָּה שְׁמוֹ לְשֵׁם זֶבַח אַחֵר, בֵּין שֶׁשִּׁנָּהוּ לְשֵׁם חֻלִּין--פָּסוּל, שֶׁנֶּאֱמָר "וַאֲמַרְתֶּם זֶבַח-פֶּסַח הוּא לַה'" .
בַּמֶּה דְּבָרִים אֲמוּרִים, שֶׁשְּׁחָטוֹ בִּזְמַנּוֹ שְׁהוּא יוֹם אַרְבָּעָה עָשָׂר בְּנִיסָן--אַפִלּוּ שְׁחָטוֹ בַּשַּׁחְרִית בְּמַחְשֶׁבֶת שִׁנּוּי הַשֵּׁם, פָּסוּל.
אֲבָל אִם שְׁחָטוֹ בְּלֹא זְמַנּוֹ--בְּמַחְשֶׁבֶת שֶׁלֹּא לִשְׁמוֹ, כָּשֵׁר; שֶׁלֹּא לְשֵׁם בְּעָלָיו--נַעֲשָׂה כְּמִי שְׁאֵין לוֹ בְּעָלִים בִּזְמַנּוֹ, וּפָסוּל.

 פֶּסַח שֶׁשְּׁחָטוֹ לִשְׁמוֹ בְּאַרְבָּעָה עָשָׂר קֹדֶם חֲצוֹת--פָּסוּל, לְפִי שְׁאֵינוּ זְמַנּוֹ.
עָבְרָה שְׁנָתוֹ, וּשְׁחָטוֹ בִּזְמַנּוֹ לְשֵׁם פֶּסַח, וְכֵן הַשּׁוֹחֵט שְׁאָר זְבָחִים לְשֵׁם פֶּסַח, אַפִלּוּ שְׁחָטָן אַחַר חֲצוֹת--הֲרֵי אֵלּוּ כְּשֵׁרִים, וְלֹא עָלוּ לַבְּעָלִים לְשֵׁם חוֹבָה.

 תּוֹדָה שֶׁשְּׁחָטָהּ לְשֵׁם שְׁלָמִים, עָלָת לַבְּעָלִים; וּשְׁלָמִים שֶׁשְּׁחָטָן לְשֵׁם תּוֹדָה, לֹא עָלוּ לַבְּעָלִים: לְפִי שֶׁהַתּוֹדָה נִקְרֵאת שְׁלָמִים, וּשְׁלָמִים לֹא נִקְרְאוּ תּוֹדָה.

 עוֹלָה שֶׁשְּׁחָטָהּ עַל מִי שְׁאֵינוּ מְחֻיָּב קָרְבָּן כְּלָל, לֹא עָלָת לַבְּעָלִים: שֶׁהֲרֵי שְׁחָטָהּ שֶׁלֹּא לְשֵׁם בְּעָלֶיהָ; וְאַף עַל פִּי שֶׁזֶּה שֶׁשְּׁחָטָהּ לִשְׁמוֹ אֵינוּ מְחֻיָּב כְּלוּם בְּעִנְיָנוֹ, אֵי אִפְשָׁר שֶׁלֹּא יִהְיֶה חַיָּב כַּפָּרָה לַשָּׁמַיִם--שְׁאֵין לָךְ אָדָם מִיִּשְׂרָאֵל שֶׁלֹּא עָבַר מֵעוֹלָם עַל מִצְוַת עֲשֵׂה.

 עוֹלָה הַבָּאָה לְאַחַר מִיתָה, שֶׁעֲשָׂיָהּ שֶׁלֹּא לְשֵׁם בְּעָלֶיהָ--עָלָת לַבְּעָלִים לְשֵׁם חוֹבָה, שְׁאֵין בְּעָלִים לְאַחַר מִיתָה.

 שְׁנֵי כִּבְשֵׂי עֲצֶרֶת שֶׁשְּׁחָטָן לְשֵׁם אֵילִים, לֹא עָלוּ לַצִּבּוּר לְשֵׁם חוֹבָה; וְאִם דִּמָּה שְׁהֶן אֵילִים, וּשְׁחָטָן לְשֵׁם אֵילִים--עָלוּ לָהֶן, מִפְּנֵי שְׁהִיא עֲקִירָה בִּטְעוּת.

 אֲשַׁם מְצֹרָע שֶׁשְּׁחָטוֹ שֶׁלֹּא לִשְׁמוֹ, אוֹ שֶׁלֹּא נָתַן מִדָּמוֹ עַל גַּבֵּי בֳּהָנוֹת--טָעוּן נְסָכִים: שְׁאִם יִקְרַב בְּלֹא נְסָכִים, נִמְצָא כְּמַקְרִיב נְדָבָה; וְאֵין הָאָשָׁם בָּא נְדָבָה.

 כֶּבֶשׂ הַבָּא עִם הָעֹמֶר שֶׁשְּׁחָטוֹ שֶׁלֹּא לִשְׁמוֹ--לֹא יָבִיא מִנְחַת נְסָכִים שֶׁלּוֹ שֵׁנִי עֶשְׂרוֹנִים, אֵלָא עִשָּׂרוֹן אֶחָד כִּשְׁאָר הַנְּדָבוֹת: שֶׁהֲרֵי לֹא עָלָה לְשֵׁם חוֹבָתוֹ.
וְכֵן תָּמִיד שֶׁשְּׁחָטוֹ שֶׁלֹּא לִשְׁמוֹ, לֹא יַעֲלֶה עִמּוֹ שְׁנֵי גִּזְרֵי עֵצִים כִּשְׁאָר הַתְּמִידִים--שֶׁהֲרֵי לֹא עָלָה לְחוֹבַת הַתָּמִיד, אֵלָא הֲרֵי הוּא כְּכָל הַנְּדָבוֹת.

 שְׁנֵי כִּבְשֵׂי עֲצֶרֶת שֶׁשְּׁחָטָן שֶׁלֹּא לִשְׁמָן, אוֹ שֶׁשְּׁחָטָן בֵּין לִפְנֵי זְמַנָּן בֵּין לְאַחַר זְמַנָּן--הַדָּם יִזָּרֵק וְהַבָּשָׂר יֵאָכֵל, אַף עַל פִּי שֶׁלֹּא עָלוּ לַצִּבּוּר לְשֵׁם חוֹבָה.
וְאִם הָיְתָה שַׁבָּת, לֹא יִזְרֹק; וְאִם זָרַק, הֻרְצָה לְהַקְטִיר אֵמוּרִין לָעֶרֶב.

 וְכֵן שַׁלְמֵי נָזִיר שֶׁשְּׁחָטָן שֶׁלֹּא לִשְׁמָן--אַף עַל פִּי שֶׁלֹּא עָלוּ לַבְּעָלִים, הֲרֵי הֶן נֶאֱכָלִין לְיוֹם וְלַיְלָה; וְאֵין טְעוּנִין לֶחֶם.
וְכֵן אֲשַׁם נָזִיר וְאֲשַׁם מְצֹרָע שֶׁשְּׁחָטָן שֶׁלֹּא לִשְׁמָן--אַף עַל פִּי שֶׁלֹּא עָלוּ לַבְּעָלִים, הֲרֵי הֶן נֶאֱכָלִין.

הִלְכּוֹת פְּסוּלֵי הַמֻּקְדָּשִׁין פֵּרֶק טז 
כְּבָר בֵּאַרְנוּ שֶׁהַמְּחַשֵּׁב בְּאַחַת מֵאַרְבַּע הָעֲבוֹדוֹת, מַחְשֶׁבֶת הַמָּקוֹם--הַקָּרְבָּן פָּסוּל, וְאֵינוּ פִּגּוּל; וְאִם חִשַּׁב מַחְשֶׁבֶת הַזְּמָן, הַקָּרְבָּן פִּגּוּל.
בַּמֶּה דְּבָרִים אֲמוּרִים, בְּשֶׁלֹּא עֵרַב עִם מַחְשֶׁבֶת הַזְּמָן, מַחְשָׁבָה אַחֶרֶת; אֲבָל אִם עֵרַב מַחְשֶׁבֶת הַמָּקוֹם, אוֹ מַחְשֶׁבֶת שִׁנּוּי הַשֵּׁם בַּפֶּסַח וּבַחַטָּאת, עִם מַחְשֶׁבֶת הַזְּמָן--הַקָּרְבָּן פָּסוּל, וְאֵינוּ פִּגּוּל.

כֵּיצַד: שָׁחַט וְקִבַּל וְהוֹלִיךְ וְזָרַק, וּמַחְשַׁבְתּוֹ בְּאַרְבַּע עֲבוֹדוֹת אֵלּוּ מַחְשֶׁבֶת הַזְּמָן, אוֹ שֶׁהָיְתָה מַחְשַׁבְתּוֹ בְּאַחַת מֵאַרְבַּעְתָּן מַחְשֶׁבֶת הַזְּמָן, וּבִשְׁאָר הָעֲבוֹדוֹת הָיְתָה מַחְשַׁבְתּוֹ נְכוֹנָה, אוֹ לֹא הָיְתָה שָׁם מַחְשָׁבָה כְּלָל בִּשְׁאָר הָעֲבוֹדוֹת--הֲרֵי זֶה פִּגּוּל.

אֲבָל אִם שָׁחַט בְּמַחְשֶׁבֶת הַזְּמָן, וְקִבַּל אוֹ הוֹלִיךְ אוֹ זָרַק בְּמַחְשֶׁבֶת הַמָּקוֹם, אוֹ שֶׁשָּׁחַט בְּמַחְשֶׁבֶת הַמָּקוֹם, וְקִבַּל אוֹ הוֹלִיךְ אוֹ זָרַק בְּמַחְשֶׁבֶת הַזְּמָן--אֵין זֶה פִּגּוּל, אֵלָא פָּסוּל בִּלְבָד.

וְכֵן הַפֶּסַח וְהַחַטָּאת שֶׁשְּׁחָטָן בְּמַחְשֶׁבֶת שִׁנּוּי הַשֵּׁם, וְקִבַּל וְהוֹלִיךְ וְזָרַק בְּמַחְשֶׁבֶת הַזְּמָן, אוֹ שֶׁשָּׁחַט בְּמַחְשֶׁבֶת הַזְּמָן, וְקִבַּל אוֹ הוֹלִיךְ אוֹ זָרַק בְּמַחְשֶׁבֶת שִׁנּוּי הַשֵּׁם--אֵין זֶה פִּגּוּל, אֵלָא פָּסוּל.
וְהוּא הַדִּין בָּעוֹפוֹת, וּבַמְּנָחוֹת.
אֵין שָׁם פִּגּוּל, אֵלָא קָרְבָּן שֶׁנִּפְסַל בְּמַחְשֶׁבֶת הַזְּמָן, וְלֹא עֵרַב עִמָּהּ מַחְשֶׁבֶת מָקוֹם, לֹא בַּתְּחִלָּה וְלֹא בַּסּוֹף; וְלֹא עֵרַב עִמָּהּ מַחְשֶׁבֶת שִׁנּוּי הַשֵּׁם, בַּקָּרְבָּנוֹת שֶׁנִּפְסָלִין בְּמַחְשֶׁבֶת שִׁנּוּי הַשֵּׁם.

 הַמְּחַשֵּׁב בְּאַחַת מֵאַרְבַּע הָעֲבוֹדוֹת, אוֹ בְּכֻלָּם, לֶאֱכֹל כַּזַּיִת מִדָּבָר הָרָאוּי לַאֲכִילָה בַּחוּץ וְכַזַּיִת לְמָחָר, אוֹ כַּזַּיִת לְמָחָר וְכַזַּיִת בַּחוּץ, אוֹ כַּחֲצִי זַיִת בַּחוּץ וְכַחֲצִי זַיִת לְמָחָר, אוֹ כַּחֲצִי זַיִת לְמָחָר וְכַחֲצִי זַיִת בַּחוּץ--הֲרֵי הַקָּרְבָּן פָּסוּל, וְאֵינוּ פִּגּוּל; וְכֵן אִם עֵרַב הַמַּחְשָׁבוֹת בְּהַקְטָרָה--הֲרֵי זֶה פָּסוּל, וְאֵינוּ פִּגּוּל.

 חִשַּׁב לֶאֱכֹל אוֹ לְהַקְטִיר כַּחֲצִי זַיִת בְּמַחְשֶׁבֶת הַמָּקוֹם, וְלֶאֱכֹל אוֹ לְהַקְטִיר כַּזַּיִת בְּמַחְשֶׁבֶת הַזְּמָן--הֲרֵי זֶה פִּגּוּל, בֵּין שֶׁהִקְדִּים מַחְשֶׁבֶת כַּזַּיִת בֵּין שֶׁאֵחַר אוֹתָהּ: שְׁאֵין חֲצִי זַיִת חָשׁוּב אֵצֶל כַּזַּיִת.

 חִשַּׁב עַל חֲצִי זַיִת בְּמַחְשֶׁבֶת הַזְּמָן, וְעַל חֲצִי זַיִת בְּמַחְשֶׁבֶת הַמָּקוֹם, וְחָזַר וְחִשַּׁב עַל חֲצִי זַיִת אַחֵר בְּמַחְשֶׁבֶת הַזְּמָן--הֲרֵי זֶה פִּגּוּל; וְכֵן אִם חִשַּׁב עַל חֲצִי זַיִת בְּמַחְשֶׁבֶת הַזְּמָן, וְחָזַר וְחִשַּׁב עַל כַּזַּיִת, חֶצְיוֹ בְּמַחְשֶׁבֶת הַזְּמָן, וְחֶצְיוֹ בְּמַחְשֶׁבֶת הַמָּקוֹם--הֲרֵי זֶה פִּגּוּל.

 חִשַּׁב עַל הַדָּמִים הַנִּתָּנִין לְמַטָּה לִתֵּן אוֹתָם לְמַעְלָה, אוֹ עַל הַנִּתָּנִין לְמַעְלָה לִתֵּן אוֹתָם לְמַטָּה, וְכַיּוֹצֶא בְּמַחְשָׁבוֹת אֵלּוּ שְׁאֵינָן פּוֹסְלִין כְּמוֹ שֶׁבֵּאַרְנוּ, וְעֵרַב עִמָּהֶן מַחְשֶׁבֶת הַזְּמָן--הֲרֵי זֶה פִּגּוּל; וְאִם חִשַּׁב עִמָּהֶן מַחְשֶׁבֶת הַמָּקוֹם לְבַדָּהּ--הֲרֵי זֶה פָּסוּל, וְאֵינוּ פִּגּוּל.

 חִשַּׁב עַל הַדָּם הַנִּתָּן לְמַעְלָה לִתֵּן אוֹתוֹ לְמָחָר לְמַטָּה, אוֹ עַל הַדָּם הַנִּתָּן לְמַטָּה לִתֵּן אוֹתוֹ לְמָחָר לְמַעְלָה, אוֹ שֶׁחִשַּׁב עַל הַדָּם הַנִּתָּן בִּפְנִים בַּהֵיכָל לִתֵּן אוֹתוֹ לְמָחָר בְּמִזְבֵּחַ הַחִיצוֹן, אוֹ שֶׁחִשַּׁב עַל הַדָּם הַנִּתָּן בְּמִזְבֵּחַ הַחִיצוֹן לִתֵּן אוֹתוֹ לְמָחָר בִּפְנִים--אֵינוּ פִּגּוּל, אַף עַל פִּי שֶׁחִשַּׁב מַחְשֶׁבֶת הַזְּמָן: הוֹאִיל וְשִׁנָּה מָקוֹם נְתִינַת הַדָּם בְּמַחְשַׁבְתּוֹ--הֲרֵי זֶה פָּסוּל, וְאֵינוּ פִּגּוּל.

וּמֵאַחַר שֶׁבֵּאַרְנוּ בַּהֲלָכוֹת אֵלּוּ שֶׁהַדָּם שֶׁנִּתַּן שֶׁלֹּא בִּמְקוֹמוֹ, כְּאִלּוּ נִתַּן בִּמְקוֹמוֹ, לָמָּה לֹא יִהְיֶה זֶה פִּגּוּל, בְּמַחְשָׁבָה זוֹ שֶׁחִשַּׁב לִתֵּן הַדָּם שֶׁלֹּא בִּמְקוֹמוֹ לְמָחָר: מִפְּנֵי שֶׁהַדָּם הַנִּתָּן שֶׁלֹּא בִּמְקוֹמוֹ, אַף עַל פִּי שֶׁהַזֶּבַח כָּשֵׁר, אֵינוּ מַתִּיר הַבָּשָׂר בַּאֲכִילָה, כְּמוֹ שֶׁבֵּאַרְנוּ; וְכָל זְרִיקָה שְׁאֵינָהּ מַתֶּרֶת הַבָּשָׂר בַּאֲכִילָה--אִם חִשַּׁב לִתֵּן אוֹתָהּ חוּץ לִזְמַנָּהּ, לֹא פִגַּל.
לְפִיכָּךְ אִם חָזַר וְחִשַּׁב בְּזֶבַח זֶה מַחְשֶׁבֶת הַזְּמָן--הֲרֵי זֶה פָּסוּל, וְאֵינוּ פִּגּוּל.

 חִשַּׁב מַחְשֶׁבֶת זְמָן בְּשָׁעַת קְמִיצָה, אֲבָל לֹא בְּשָׁעַת לִקּוּט הַלְּבוֹנָה, אוֹ שֶׁחִשַּׁב מַחְשֶׁבֶת הַזְּמָן בְּשָׁעַת לִקּוּט הַלְּבוֹנָה, אֲבָל לֹא בְּשָׁעַת קְמִיצָה--הֲרֵי זוֹ פְּסוּלָה, וְאֵינָהּ פִּגּוּל: עַד שֶׁיְּחַשַּׁב מַחְשֶׁבֶת הַזְּמָן בְּכָל הַמַּתִּיר, שְׁהוּא הַקֹּמֶץ עִם הַלְּבוֹנָה--בְּשָׁעַת קְמִיצַת הַקֹּמֶץ וְלִקּוּט הַלְּבוֹנָה, אוֹ בְּשָׁעַת נְתִינַת שְׁנֵיהֶן בַּכְּלִי, אוֹ בְּשָׁעַת הוֹלָכָתָן, אוֹ בְּשָׁעַת זְרִיקָתָן.

 חִשַּׁב בְּשָׁעַת הַקְטָרַת הַקֹּמֶץ, שֶׁיַּקְטִיר הַלְּבוֹנָה לְמָחָר--אֵינָהּ פִּגּוּל, שְׁאֵין הַקְטָרָה מְפַגֶּלֶת הַקְטָרָה.
וְכֵן אִם הִקְטִיר הַלְּבוֹנָה לְבַדָּהּ, אוֹ הַקֹּמֶץ לְבַדּוֹ, וְהוּא מְחַשֵּׁב לֶאֱכֹל שְׁיָרַיִם לְמָחָר--הֲרֵי זוֹ פְּסוּלָה וְאֵינָהּ פִּגּוּל, שְׁאֵין מְפַגְּלִין בַּחֲצִי מַתִּיר.
אֲבָל אִם הִקְטִיר אֶת הַקֹּמֶץ לְבַדּוֹ, וְחִשַּׁב שֶׁיַּקְטִיר לְבוֹנָה לְמָחָר, וְאַחַר כָּךְ הִקְטִיר הַלְּבוֹנָה, וְחִשַּׁב שֶׁיֹּאכַל הַשְּׁיָרַיִם לְמָחָר--הֲרֵי זֶה פִּגּוּל, שֶׁהֲרֵי פָּשְׁטָה מַחְשֶׁבֶת זְמָן בְּכָל הַמִּנְחָה.

 הִקְטִיר כְּדֵי שֻׁמְשֹׁם מִן הַקֹּמֶץ עִם הַלְּבוֹנָה, וְהוּא מְחַשֵּׁב שֶׁיֹּאכַל כְּדֵי שֻׁמְשֹׁם מִן הַשְּׁיָרַיִם לְמָחָר, עַד שֶׁהִשְׁלִים כָּל הַקֹּמֶץ עִם הַלְּבוֹנָה בְּמַחְשֶׁבֶת הַזְּמָן--הֲרֵי זוֹ פְּסוּלָה, וְאֵינָהּ פִּגּוּל: שֶׁאַף עַל פִּי שֶׁדֶּרֶךְ אֲכִילָה בְּכָּךְ מְעַט מְעַט, אֵין דֶּרֶךְ הַקְטָרָה בְּכָּךְ; אֵלָא הֲרֵי זוֹ כְּמִנְחָה שֶׁלֹּא הֻקְטַר קֻמְצָהּ.

 מִנְחַת חוֹטֶא אוֹ מִנְחַת קְנָאוֹת שֶׁהָיָה עָלֶיהָ לְבוֹנָה, וְחִשַּׁב בָּהּ מַחְשֶׁבֶת הַזְּמָן קֹדֶם שֶׁיְּלַקַּט הַלְּבוֹנָה--הֲרֵי זוֹ פְּסוּלָה, וְאֵינָהּ פִּגּוּל; וְאִם אַחַר שֶׁלִּקַּט הַלְּבוֹנָה, חִשַּׁב עָלֶיהָ מַחְשֶׁבֶת הַזְּמָן--הֲרֵי זֶה פִּגּוּל.

 שְׁיָרַיִם שֶׁחָסְרוּ בֵּין קְמִיצָה לְהַקְטָרָה, וְהִקְטִיר הַקֹּמֶץ בְּמַחְשֶׁבֶת הַזְּמָן--הֲרֵי זֶה סְפֵק אִם נִקְבְּעוּ לְפִגּוּל, וַהֲרֵי הֶן פִּגּוּל, אוֹ לֹא נִקְבְּעוּ, וְאֵינָהּ פִּגּוּל.

הִלְכּוֹת פְּסוּלֵי הַמֻּקְדָּשִׁין פֵּרֶק יז 
כָּל הַדָּמִים הַנִּתָּנִין עַל מִזְבֵּחַ הַחִיצוֹן, שֶׁנָּתַן מֵהֶם מַתָּנָה רִאשׁוֹנָה בְּמַחְשָׁבָה נְכוֹנָה, וְנָתַן מִמַּתָּנָה שְׁנִיָּה וְאִלַּךְ בְּמַחְשֶׁבֶת שִׁנּוּי הַשֵּׁם, אוֹ מַחְשֶׁבֶת הַמָּקוֹם, אוֹ מַחְשֶׁבֶת הַזְּמָן--הֲרֵי זֶה כִּפַּר, וְהֻרְצָה הַקָּרְבָּן; וְאִם נָתַן אֶת הָרִאשׁוֹנָה בְּמַחְשֶׁבֶת הַזְּמָן, וְהִשְׁלִים הַמַּתָּנוֹת בְּמַחְשֶׁבֶת הַמָּקוֹם--הֲרֵי זֶה פִּגּוּל: שֶׁמַּתָּנָה רִאשׁוֹנָה, הִיא הָעִיקָר.

אֲבָל כָּל הַדָּמִים הַנִּתָּנִין עַל הַמִּזְבֵּחַ הַפְּנִימִי--הוֹאִיל וְכֻלָּן מְעַכְּבִין זֶה אֶת זֶה כְּמוֹ שֶׁבֵּאַרְנוּ, אִם נָתַן אַחַת מֵהֶן שֶׁלֹּא כְּתִקְנָהּ אֵלָא הִפְסִיד בָּהּ הַמַּחְשָׁבָה, אַף עַל פִּי שֶׁנָּתַן כָּל הַשְּׁאָר כְּתִקְנָן, הַזֶּבַח פָּסוּל.

 חִשַּׁב בָּרִאשׁוֹנָה מַחְשֶׁבֶת הַזְּמָן, וְשָׁתַק בַּשְּׁאָר, אוֹ שֶׁנָּתַן כֻּלָּן כְּתִקְנָן, חוּץ מִן הָאַחֲרוֹנָה שֶׁנְּתָנָהּ בְּמַחְשֶׁבֶת הַזְּמָן--הֲרֵי זֶה פָּסוּל, וְאֵינוּ פִּגּוּל: עַד שֶׁיַּזֶּה כֻּלָּן בְּמַחְשֶׁבֶת הַזְּמָן, שֶׁהֲרֵי כֻּלָּן בְּמַתָּנָה אַחַת הֶן.
וּטְבִילַת אֶצְבָּע בְּדָם בַּחַטָּאוֹת הַפְּנִימִיּוֹת, מְפַגֶּלֶת.
כֵּיצַד--חִשַּׁב בְּשָׁעַת טְבִילַת אֶצְבָּע בַּדָּם מַחְשֶׁבֶת הַזְּמָן, הֲרֵי זֶה כִּמְחַשֵּׁב בְּשָׁעַת הַזָּיָה.

הָיָה עוֹמֵד בָּעֲזָרָה, וְחִשַּׁב מַחְשֶׁבֶת זְמָן בַּחַטָּאוֹת הַנַּעֲשׂוֹת בִּפְנִים בְּדָבָר הַנַּעֲשֶׂה בִּפְנִים--אֵינוּ פִּגּוּל; חִשַּׁב בְּדָבָר הַנַּעֲשֶׂה בַּחוּץ, הֲרֵי זֶה פִּגּוּל.
כֵּיצַד: הָיָה עוֹמֵד בָּעֲזָרָה, וְאָמַר הֲרֵינִי שׁוֹחֵט לְהַזּוֹת דָּמוֹ לְמָחָר--אֵינוּ פִּגּוּל, שֶׁהַהַזָּיָה לִפְנִים בַּהֵיכָל.
הָיָה עוֹמֵד בַּהֵיכָל, וְאָמַר הֲרֵינִי מַזֶּה לִשְׁפֹּךְ שְׁיָרַיִם לְמָחָר--אֵינוּ פִּגּוּל, שֶׁהֲרֵי חִשַּׁב בִּפְנִים בְּדָבָר הַנַּעֲשֶׂה בַּחוּץ.

אֲבָל אִם הָיָה עוֹמֵד בָּעֲזָרָה, וְשָׁחַט, וְהוּא מְחַשֵּׁב לִשְׁפֹּךְ שְׁיָרַיִם לְמָחָר, אוֹ לְהַקְטִיר אֵמוּרִין לְמָחָר--הֲרֵי זֶה פִּגּוּל, שֶׁהֲרֵי חִשַּׁב בַּחוּץ בְּדָבָר הַנַּעֲשֶׂה בַּחוּץ.

 הַתּוֹדָה מְפַגֶּלֶת אֶת הַלֶּחֶם, וְהַלֶּחֶם אֵינוּ מְפַגֵּל אֶת הַתּוֹדָה.
כֵּיצַד: הַשּׁוֹחֵט אֶת הַתּוֹדָה, וְהוּא מְחַשֵּׁב שֶׁיֹּאכַל מִבְּשָׂרָהּ, אוֹ יִזְרֹק דָּמָהּ, אוֹ יַקְטִיר אֵמוּרֶיהָ, לְמָחָר--הַזֶּבַח עִם הַלֶּחֶם, פִּגּוּל; אֲבָל אִם חִשַּׁב לֶאֱכֹל מִן הַלֶּחֶם לְמָחָר--הַלֶּחֶם לְבַדּוֹ פִּגּוּל, וְזֶבַח הַתּוֹדָה אֵינוּ פִּגּוּל.

 וְכֵן הַדִּין בִּשְׁנֵי כִּבְשֵׂי עֲצֶרֶת, עִם שְׁתֵּי הַלֶּחֶם הַבָּאוֹת עִמָּהֶן--שְׁאִם חִשַּׁב מַחְשֶׁבֶת זְמָן בַּכְּבָשִׂים, נִתְפַּגְּלוּ שְׁתֵּי הַלֶּחֶם; חִשַּׁב שֶׁיֹּאכַל מִשְּׁתֵּי הַלֶּחֶם לְמָחָר--שְׁתֵּי הַלֶּחֶם פִּגּוּל, וְהַכְּבָשִׂים אֵינָן פִּגּוּל.

חִשַּׁב בְּאַחַת מֵאַרְבַּע הָעֲבוֹדוֹת לֶאֱכֹל כַּזַּיִת מִבְּשַׂר הַזֶּבַח עִם הַלֶּחֶם לְמָחָר--הַלֶּחֶם לְבַדּוֹ פִּגּוּל, וְהַתּוֹדָה אוֹ הַכְּבָשִׂים אֵינָן פִּגּוּל.
הַמַּקְטִיר שְׁנֵי בָּזִכֵּי לְבוֹנָה שֶׁעִם לֶחֶם הַפָּנִים, וְחִשַּׁב בְּשָׁעַת הַקְטָרָתָן שֶׁיֹּאכַל לֶחֶם הַפָּנִים לְמָחָר--הֲרֵי הַלֶּחֶם פִּגּוּל.

 הַשּׁוֹחֵט שְׁנֵי כִּבְשֵׂי עֲצֶרֶת, וְחִשַּׁב לֶאֱכֹל אַחַת מִשְּׁתֵּי הַחַלּוֹת לְמָחָר--שְׁתֵּיהֶם פִּגּוּל.
הִקְטִיר שְׁנֵי הַבָּזִכִּין, וְהוּא מְחַשֵּׁב לֶאֱכֹל אֶחָד מִשְּׁנֵי הַסְּדָרִים לְמָחָר--שְׁנֵי הַסְּדָרִים פִּגּוּל.
וְכֵן אִם חִשַּׁב מַחְשֶׁבֶת הַזְּמָן בְּאַחַת מֵחַלּוֹת הַתּוֹדָה, אוֹ בְּאַחַת מֵחַלּוֹת מִנְחַת מַאֲפֵה הַתַּנּוּר--הֲרֵי כָּל הַחַלּוֹת פִּגּוּל.

 אֲבָל אִם נִטְמֵאת אַחַת מִשְּׁתֵּי הַחַלּוֹת, אוֹ אֶחָד מִשְּׁנֵי הַסְּדָרִים, אוֹ אַחַת מִן חַלּוֹת הַתּוֹדָה--בֵּין לִפְנֵי זְרִיקָה, בֵּין לְאַחַר זְרִיקָה--אוֹתָהּ הַחַלָּה וְאוֹתוֹ הַסֵּדֶר, אָסוּר; וְהַטָּהוֹר בְּטַהְרָתוֹ, וְיֵאָכֵל.

 חִשַּׁב בַּעֲבוֹדַת אֶחָד מִשְּׁנֵי הַכְּבָשִׂים, שֶׁיֹּאכַל כַּזַּיִת מִשְּׁתֵּי הַלֶּחֶם לְמָחָר, וְכֵן אִם חִשַּׁב בְּהַקְטָרַת אֶחָד מִשְּׁנֵי הַבָּזִכִּין, שֶׁיֹּאכַל כַּזַּיִת מִלֶּחֶם הַפָּנִים לְמָחָר--הֲרֵי הַלֶּחֶם פָּסוּל, וְאֵינוּ פִּגּוּל: עַד שֶׁיְּחַשַּׁב בְּכָל הַמַּתִּיר--שְׁהוּא עֲבוֹדַת שְׁנֵי הַכְּבָשִׂים, וְהַקְטָרַת שְׁנֵי הַבָּזִכִּין.

 שָׁחַט אֶחָד, וְחִשַּׁב לֶאֱכֹל חֲצִי זַיִת מֵחַלָּה זוֹ לְמָחָר, וְשָׁחַט הַשֵּׁנִי, וְחִשַּׁב לֶאֱכֹל חֲצִי זַיִת מֵחַלָּה שְׁנִיָּה לְמָחָר--הֲרֵי אֵלּוּ מִצְטָרְפִין לַפִּגּוּל; וְהוּא הַדִּין בִּשְׁנֵי הַבָּזִכִּין, עִם שְׁנֵי הַסְּדָרִים.

 חִשַּׁב בְּאֶחָד מִשְּׁנֵי הַכְּבָשִׂים מַחְשֶׁבֶת הַזְּמָן, וְעָשָׂה הַשֵּׁנִי בְּמַחְשָׁבָה נְכוֹנָה--זֶה שֶׁעָשָׂהוּ בְּמַחְשֶׁבֶת הַזְּמָן, פִּגּוּל; וְהַשֵּׁנִי, כָּשֵׁר.
שָׁחַט אֶחָד מֵהֶן, וְחִשַּׁב בְּשָׁעַת שְׁחִיטָתוֹ שֶׁיֹּאכַל מִבְּשַׂר הַשֵּׁנִי לְמָחָר--שְׁנֵיהֶן כְּשֵׁרִים, שְׁאֵין מְחַשְּׁבִין מִזֶּה עַל זֶה.

 שְׁנֵי כִּבְשֵׂי עֲצֶרֶת, אֵין מְקַדְּשִׁין אֶת הַלֶּחֶם אֵלָא בַּשְּׁחִיטָה.
כֵּיצַד: שְׁחָטָן וְזָרַק דָּמָם בְּמַחְשֶׁבֶת שִׁנּוּי הַשֵּׁם, לֹא קָדַשׁ הַלֶּחֶם; שְׁחָטָן לִשְׁמָן, וְזָרַק דָּמָם שֶׁלֹּא לִשְׁמָן--הַלֶּחֶם קָדוֹשׁ, וְאֵינוּ קָדוֹשׁ; שְׁחָטָן שֶׁלֹּא לִשְׁמָן--אַף עַל פִּי שֶׁזָּרַק לִשְׁמָן, לֹא קָדַשׁ הַלֶּחֶם.

 שְׁתֵּי הַלֶּחֶם שֶׁיָּצְאוּ בֵּין שְׁחִיטָה לִזְרִיקָה, וְזָרַק דַּם הַכְּבָשִׂים בְּמַחְשֶׁבֶת הַזְּמָן--נִתְפַּגְּלוּ שְׁתֵּי הַלֶּחֶם, אַף עַל פִּי שְׁהֶן בַּחוּץ: שֶׁהַזְּרִיקָה מוֹעֶלֶת לַיּוֹצֶא, אַף עַל פִּי שֶׁעֲדַיִן הוּא בַּחוּץ.

 כִּבְשֵׂי עֲצֶרֶת שֶׁשְּׁחָטָן לִשְׁמָן, וְאָבַד הַלֶּחֶם--אִם זָרַק דָּמָן לִשְׁמָן, הֲרֵי אֵלּוּ פְּסוּלִין; זָרַק דָּמָן בְּמַחְשֶׁבֶת הַזְּמָן, אַחַר שֶׁאָבַד הַלֶּחֶם--הֲרֵי אֵלּוּ סְפֵק אִם הֻתְּרוּ בַּאֲכִילָה, אוֹ לֹא הֻתְּרוּ.

הִלְכּוֹת פְּסוּלֵי הַמֻּקְדָּשִׁין פֵּרֶק יח 
כָּל הַמְּחַשֵּׁב מַחְשָׁבָה שְׁאֵינָהּ נְכוֹנָה בַּקֳּדָשִׁים--הֲרֵי זֶה עוֹבֵר בְּלֹא תַעֲשֶׂה, שֶׁהֲרֵי הוּא אוֹמֵר "לֹא יֵחָשֵׁב" .
מִפִּי הַשְּׁמוּעָה לָמְדוּ שֶׁבִּכְלַל דִּין זֶה, שֶׁלֹּא יַפְסִיד הַקֳּדָשִׁים בְּמַחְשָׁבָה--שֶׁהֲרֵי זֶה דּוֹמֶה לְמַטִּיל מוּם בַּקֳּדָשִׁים; וְאַף עַל פִּי כֵן אֵינוּ לוֹקֶה, שְׁאֵין הַמַּחְשָׁבָה מַעֲשֵׂה.

 כָּל קָרְבָּן שֶׁנֶּאֱמָר שְׁהוּא פָּסוּל--בֵּין שֶׁנִּפְסַל בְּמַחְשָׁבָה, בֵּין בְּמַעֲשֶׂה, בֵּין שֶׁאֵרַע לוֹ דָּבָר שֶׁפְּסָלוֹ--כָּל הָאוֹכֵל מִמֶּנּוּ כַּזַּיִת בְּמֵזִיד, לוֹקֶה: שֶׁנֶּאֱמָר "לֹא תֹאכַל, כָּל-תּוֹעֵבָה" -- מִפִּי הַשְּׁמוּעָה לָמְדוּ, שְׁאֵין הַכָּתוּב מַזְהִיר אֵלָא עַל פְּסוּלֵי הַמֻּקְדָּשִׁין.
וְכֵן קֳדָשִׁים שֶׁהֻטָּל בָּהֶם מוּם--הָאוֹכֵל מֵהֶם כַּזַּיִת, לוֹקֶה: הֲרֵי הֶם בִּכְלַל "כָּל-תּוֹעֵבָה"--עַד שֶׁיִּוָּלֵד לָהֶם מוּם אַחֵר, וְיֵאָכְלוּ בְּמוּמָן כְּמוֹ שֶׁבֵּאַרְנוּ.
וְכָל שֶׁפְּסוּלוֹ מִסָּפֵק, אֵין לוֹקִין עָלָיו.

 כָּל קָרְבָּן שֶׁנִּתְפַּגַּל בְּמַחְשֶׁבֶת הַזְּמָן כְּמוֹ שֶׁבֵּאַרְנוּ--כָּל הָאוֹכֵל מִמֶּנּוּ כַּזַּיִת בְּמֵזִיד, חַיָּב כָּרֵת: שֶׁנֶּאֱמָר "וְהַנֶּפֶשׁ הָאֹכֶלֶת מִמֶּנּוּ, עֲוֹנָהּ תִּשָּׂא" .
וְאִם אָכַל בִּשְׁגָגָה, מֵבִיא חַטָּאת קְבוּעָה.

 אֵין חַיָּבִין כָּרֵת אֵלָא עַל אֲכִילַת דְּבָרִים שֶׁהֻתְּרוּ, בֵּין לָאָדָם בֵּין לַמִּזְבֵּחַ; אֲבָל אִם אָכַל מִן הַמַּתִּיר עַצְמוֹ--אֵינוּ חַיָּב כָּרֵת אֵלָא לוֹקֶה, כָּאוֹכֵל פְּסוּלֵי הַמֻּקְדָּשִׁין שְׁאֵין בָּהֶם פִּגּוּל.

כֵּיצַד: מִנְחָה שֶׁנִּתְפַּגְּלָה--הָאוֹכֵל כַּזַּיִת מִשְּׁיָרֶיהָ בְּמֵזִיד, חַיָּב כָּרֵת; אֲבָל אִם אָכַל מִן הַקֹּמֶץ שֶׁלָּהּ, אוֹ מִן הַלְּבוֹנָה--אֵינוּ חַיָּב כָּרֵת, לְפִי שְׁהֶן הֶן הַמַּתִּירִים אֶת הַשְּׁיָרַיִם לָאָדָם.
וְכֵן זֶבַח שֶׁנִּתְפַּגַּל--הָאוֹכֵל כַּזַּיִת מִבְּשָׂרוֹ אוֹ מֵאֵמוּרָיו אוֹ מִבְּשַׂר הָעוֹלָה, חַיָּב כָּרֵת.

אֲבָל אִם אָכַל כַּזַּיִת מִן הַדָּם, אֵינוּ חַיָּב עָלָיו מִשּׁוֹם פִּגּוּל--שֶׁהַדָּם מַתִּיר אֶת הָאֵמוּרִין לִקָּרֵב לַמִּזְבֵּחַ, וְהָאֵמוּרִין מַתִּירִין אֶת הַבָּשָׂר לָאָדָם; וְדַם הָעוֹלָה מַתִּיר בְּשָׂרָהּ לַמִּזְבֵּחַ, וְדַם חַטַּאת הָעוֹף מַתִּיר בְּשָׂרָהּ לַכּוֹהֲנִים, וְדַם עוֹלַת הָעוֹף מַתִּיר בְּשָׂרָהּ לַמִּזְבֵּחַ.
וְדַם חַטָּאוֹת הַנִּשְׂרָפוֹת מַתִּיר אֵמוּרֵיהֶן לַמִּזְבֵּחַ; לְפִיכָּךְ חַיָּבִין עַל אֵמוּרֵיהֶן, מִשּׁוֹם פִּגּוּל.

הַקֹּמֶץ וְהַלְּבוֹנָה מַתִּירִין הַשְּׁיָרַיִם לַכּוֹהֲנִים, שְׁנֵי כִּבְשֵׂי עֲצֶרֶת מַתִּירִין שְׁתֵּי הַלֶּחֶם לַכּוֹהֲנִים; וְכֵן שְׁנֵי בָּזִכֵּי לְבוֹנָה מַתִּירִין לֶחֶם הַפָּנִים לַכּוֹהֲנִים.
אֲבָל דְּבָרִים שְׁאֵין לָהֶם מַתִּירִין, כְּגוֹן בְּשַׂר חַטָּאוֹת הַנִּשְׂרָפוֹת וּמְנָחוֹת הַנִּשְׂרָפוֹת--אֵינָן מִתְפַּגְּלִין לְעוֹלָם.

וְאֵלּוּ דְּבָרִים שְׁאֵין חַיָּבִין עֲלֵיהֶן מִשּׁוֹם פִּגּוּל לְעוֹלָם--הַקֹּמֶץ, וְהַלְּבוֹנָה, וְהַקְּטֹרֶת, וְהַדָּם; וְהַיַּיִן, בֵּין יַיִן הַבָּא עִם הַנְּסָכִים בֵּין יַיִן הַבָּא בִּפְנֵי עַצְמוֹ; וּמְנָחוֹת הַנִּשְׂרָפוֹת כֻּלָּן, שֶׁהֲרֵי אֵין לָהֶם קֹמֶץ לְהַתִּירָן, כְּגוֹן מִנְחַת כּוֹהֲנִים, וּמִנְחַת נְסָכִים; וּבְשַׂר חַטָּאוֹת הַנִּשְׂרָפוֹת, וְלוֹג שֶׁמֶן שֶׁלַּמְּצֹרָע.
וְאִם תֹּאמַר וַהֲלוֹא דַּם הָאָשָׁם מַתִּירוֹ, אֵינוּ תָּלוּי בּוֹ--שֶׁהֲרֵי אָדָם מֵבִיא אֲשָׁמוֹ הַיּוֹם וְלוֹגוֹ אַחַר כַּמָּה יָמִים, כְּמוֹ שֶׁיִּתְבָּאַר בִּמְקוֹמוֹ.

אָסוּר לְהוֹתִיר מִבְּשַׂר הַקֳּדָשִׁים לְאַחַר זְמָן אֲכִילָתָן, שֶׁנֶּאֱמָר בְּקָרְבַּן תּוֹדָה "לֹא-תוֹתִירוּ מִמֶּנּוּ עַד-בֹּקֶר" ; וְהוּא הַדִּין, לִשְׁאָר הַקֳּדָשִׁים כֻּלָּם.
וְהַמּוֹתִיר אֵינוּ לוֹקֶה--שֶׁהֲרֵי נִתְּקוֹ הַכָּתוּב לַעֲשֵׂה, שֶׁנֶּאֱמָר "וְהַנֹּתָר מִמֶּנּוּ עַד-בֹּקֶר, בָּאֵשׁ תִּשְׂרֹפוּ" .

הָאוֹכֵל כַּזַּיִת מִבְּשַׂר קֳדָשִׁים שֶׁנּוֹתַר--בְּמֵזִיד, חַיָּב כָּרֵת; וְאִם הָיָה שׁוֹגֵג, מֵבִיא חַטָּאת קְבוּעָה: שֶׁנֶּאֱמָר "וְאֹכְלָיו עֲוֹנוֹ יִשָּׂא, כִּי-אֶת-קֹדֶשׁ ה' חִלֵּל; וְנִכְרְתָה הַנֶּפֶשׁ הַהִיא, מֵעַמֶּיהָ" .
וּמֵאֵימָתַי יִתְחַיַּב כָּרֵת עַל אֲכִילַת הַנּוֹתָר: אִם קָדְשֵׁי קֳדָשִׁים הֶם, חַיָּב עֲלֵיהֶן מֵאַחַר שֶׁיַּעֲלֶה עַמּוּד הַשַּׁחַר; וְאִם קֳדָשִׁים קַלִּים הֶם, חַיָּב עֲלֵיהֶן מִשְּׁקִיעַת הַחַמָּה שֶׁלְּיוֹם שֵׁנִי, שְׁהוּא תְּחִלַּת הַלַּיְלָה שֶׁלְּיוֹם שְׁלִישִׁי.

וְהֵיכָן הִזְהִיר הַכָּתוּב עַל הַפִּגּוּל וְעַל הַנּוֹתָר, בַּמִּלּוּאִים: שֶׁהֲרֵי נֶאֱמָר שָׁם "לֹא יֵאָכֵל כִּי-קֹדֶשׁ הֵם" --לְהַזְהִיר עַל כָּל שֶׁפְּסוּלוֹ בַּקֹּדֶשׁ, שְׁהוּא בְּלֹא תַעֲשֶׂה עַל אֲכִילָתוֹ.
וְהַפִּגּוּל וְהַנּוֹתָר מִצְטָרְפִין זֶה עִם זֶה לְכַזַּיִת, וְכָל הַפִּגּוּלִים וְהַנּוֹתָרִין מִצְטָרְפִין.

אָסוּר לְטַמֵּא אֶת הַקֳּדָשִׁים, אוֹ לְסַבַּב לָהֶם טֻמְאָה--שֶׁהֲרֵי פּוֹסֵל אוֹתָן; וְהַמְּטַמֵּא אֶת הַקֳּדָשִׁים, אֵינוּ לוֹקֶה.
אֲבָל אָדָם טָהוֹר שֶׁאָכַל כַּזַּיִת מִקֳּדָשִׁים שֶׁנִּטְמְאוּ--לוֹקֶה, שֶׁנֶּאֱמָר "וְהַבָּשָׂר אֲשֶׁר-יִגַּע בְּכָל-טָמֵא, לֹא יֵאָכֵל" ; וְהוּא הַדִּין לִשְׁאָר הַקָּרְבָּנוֹת--שְׁאִם אָכַל כַּזַּיִת מִלְּבוֹנַת הַמִּנְחָה שֶׁנִּטְמֵאת אַחַר שֶׁנִּתְקַדְּשָׁה בִּכְלִי, לוֹקֶה.

אֶחָד קֳדָשִׁים שֶׁנִּטְמְאוּ לִפְנֵי כַּפָּרָה, אוֹ לְאַחַר כַּפָּרָה, בֵּין שֶׁנִּטְמְאוּ בְּאָב הַטֻּמְאָה אוֹ בְּוֶלֶד הַטֻּמְאָה, שֶׁלְּדִבְרֵי תּוֹרָה.
אֲבָל אִם נִטְמְאוּ בִּטְמָאוֹת שֶׁלְּדִבְרֵיהֶם--אֵינוּ לוֹקֶה עַל אֲכִילָתָן, אֲבָל מַכִּין אוֹתוֹ מַכַּת מַרְדּוּת.
וְאֵינוּ לוֹקֶה, אֵלָא הָאוֹכֵל אַחַר זְרִיקַת דָּמִים; אֲבָל אִם אָכַל קֹדֶם זְרִיקָה--אֵינוּ לוֹקֶה מִשּׁוֹם אוֹכֵל קֹדֶשׁ טָמֵא, אֲבָל מַכִּין אוֹתוֹ מַכַּת מַרְדּוּת.

 כָּל אָדָם שֶׁנִּטְמָא טֻמְאָה שֶׁחַיָּבִין עָלֶיהָ כָּרֵת עַל בִּיאַת הַמִּקְדָּשׁ, וְאָכַל כַּזַּיִת מִן הַקֳּדָשִׁים, בֵּין קֹדֶשׁ טָהוֹר, בֵּין קֹדֶשׁ טָמֵא--בְּמֵזִיד, הֲרֵי זֶה חַיָּב כָּרֵת: שֶׁנֶּאֱמָר "וְהַנֶּפֶשׁ אֲשֶׁר-תֹּאכַל בָּשָׂר, מִזֶּבַח הַשְּׁלָמִים אֲשֶׁר לַה', וְטֻמְאָתוֹ, עָלָיו--וְנִכְרְתָה" .
וְאִם אָכַל בִּשְׁגָגָה, מֵבִיא קָרְבַּן עוֹלֶה וְיוֹרֵד.
וּמְנַיִן שְׁאֵינוּ מְדַבֵּר אֵלָא בְּטֻמְאַת הַגּוּף, שֶׁנֶּאֱמָר "וְנֶפֶשׁ כִּי-תִגַּע בְּכָל-טָמֵא, בְּטֻמְאַת אָדָם אוֹ בִּבְהֵמָה טְמֵאָה אוֹ בְּכָל-שֶׁקֶץ טָמֵא, וְאָכַל מִבְּשַׂר-זֶבַח הַשְּׁלָמִים, אֲשֶׁר לַה'--וְנִכְרְתָה" ; וְהוּא הַדִּין, לִשְׁאָר קָדְשֵׁי מִזְבֵּחַ.

וְהֵיכָן הִזְהִיר עַל עָווֹן זֶה, בַּיּוֹלֶדֶת: שֶׁהֲרֵי נֶאֱמָר בָּהּ "בְּכָל-קֹדֶשׁ לֹא-תִגָּע" -- מִפִּי הַשְּׁמוּעָה לָמְדוּ, שֶׁזּוֹ אַזְהָרָה לַטָּמֵא שֶׁלֹּא יֹאכַל קֹדֶשׁ קֹדֶם שֶׁיִּטְבֹּל.
וְהָאוֹכֵל קֹדֶשׁ אַחַר שֶׁטָּבַל, קֹדֶם שֶׁיַּעְרִיב שִׁמְשׁוֹ, אוֹ קֹדֶם שֶׁיָּבִיא כַּפָּרָתוֹ--לוֹקֶה, וְאֵינוּ חַיָּב כָּרֵת: שֶׁנֶּאֱמָר "וְטֻמְאָתוֹ, עָלָיו" , עַד שֶׁתִּהְיֶה כָּל טֻמְאָתוֹ עָלָיו.
הָיָה טָמֵא בִּטְמָאוֹת שֶׁלְּדִבְרֵיהֶם--אֵינוּ לוֹקֶה, וְאֵין צָרִיךְ לוֹמַר שְׁאֵינוּ חַיָּב כָּרֵת; אֲבָל מַכִּין אוֹתוֹ מַכַּת מַרְדּוּת.

אֵינוּ חַיָּב כָּרֵת עַל אֲכִילַת קֹדֶשׁ שֶׁיֵּשׁ לוֹ מַתִּירִין, עַד שֶׁיֹּאכַל מִמֶּנּוּ אַחַר שֶׁקָּרְבוּ מַתִּירָיו; אֲבָל אִם אָכַל אֶת הַבָּשָׂר קֹדֶם זְרִיקַת הַדָּם, אֵינוּ לוֹקֶה מִשּׁוֹם טָמֵא שֶׁאָכַל אֶת הַקֹּדֶשׁ.
זֶה הַכְּלָל: כָּל שֶׁיֵּשׁ לוֹ מַתִּירִין--אֵין חַיָּבִין עָלָיו מִשּׁוֹם פִּגּוּל אוֹ מִשּׁוֹם נוֹתָר אוֹ מִשּׁוֹם טָמֵא, עַד שֶׁיִּקְרְבוּ מַתִּירָיו כְּהִלְכָּתָן.
וְכָל שְׁאֵין לוֹ מַתִּירִין--כֵּיוָן שֶׁקָּדַשׁ בִּכְלִי, חַיָּבִין עָלָיו מִשּׁוֹם טֻמְאָה; אַפִלּוּ נִטְמָא הַבָּשָׂר קֹדֶם שֶׁיִּטַּמֵּא הָאוֹכֵל--הוֹאִיל וְקָרְבוּ הַמַּתִּירִין וְאַחַר כָּךְ אָכַל, חַיָּב כָּרֵת.
וְכֵן אִם אָכַל מִבְּשַׂר חַטָּאוֹת הַנִּשְׂרָפוֹת וְהוּא טָמֵא, אַחַר שֶׁנִּזְרַק דָּמָם--הֲרֵי זֶה חַיָּב כָּרֵת.

כְּבָר נִתְבָּאַר לָךְ שֶׁאַף דְּבָרִים שְׁאֵין חַיָּבִין עֲלֵיהֶן מִשּׁוֹם פִּגּוּל, חַיָּבִין עֲלֵיהֶן מִשּׁוֹם נוֹתָר וְטָמֵא.
כֵּיצַד: דְּבָרִים שְׁאֵין לָהֶם מַתִּירִין--אֵין חַיָּבִין עֲלֵיהֶן מִשּׁוֹם פִּגּוּל, וְחַיָּבִין עֲלֵיהֶן מִשּׁוֹם נוֹתָר וְטָמֵא.
וְכֵן הַמַּתִּירִין עַצְמָן--אַף עַל פִּי שְׁאֵין חַיָּבִין עֲלֵיהֶן מִשּׁוֹם פִּגּוּל כְּמוֹ שֶׁבֵּאַרְנוּ, חַיָּבִין עֲלֵיהֶן מִשּׁוֹם נוֹתָר וְטָמֵא: חוּץ מִן הַדָּם--שְׁאֵין חַיָּבִין עָלָיו לְעוֹלָם, אֵלָא מִשּׁוֹם דָּם בִּלְבָד.

טָמֵא שֶׁאָכַל אֵמוּרִין, חַיָּב כָּרֵת.
אֲבָל פֶּסַח שֶׁלֹּא נִצְלָה, וְלַחְמֵי תּוֹדָה שֶׁלֹּא הוּרְמָה חַלָּתָן--הֲרֵי זֶה חַיָּב כָּרֵת מִשּׁוֹם טֻמְאַת הַגּוּף, אַף עַל פִּי שְׁאֵינָן רְאוּיִין לְמַה שְׁהֶן.

אֵי אִפְשָׁר שֶׁיִּתְחַיַּב אָדָם עַל אֲכִילָה אַחַת, מִשּׁוֹם פִּגּוּל וּמִשּׁוֹם נוֹתָר: שֶׁהַפִּגּוּל--הוּא הַקָּרְבָּן שֶׁנִּפְסַל בְּמַחְשֶׁבֶת הַזְּמָן, וְאֵינוּ עוֹלֶה לְשֵׁם קָרְבָּן וְלֹא נִרְצָה כְּלָל; וְהַנּוֹתָר--הוּא הַנִּשְׁאָר מִקָּרְבָּן שֶׁקָּרַב כְּמִצְוָתוֹ, לְאַחַר זְמָן אֲכִילָתוֹ.

הַפִּגּוּל וְהַנּוֹתָר וְהַטָּמֵא, שֶׁבְּלָלָן זֶה בְּזֶה וַאֲכָלָן--חַיָּב: אַף עַל פִּי שֶׁרִבָּה מִין עַל חֲבֵרוֹ, אֵינוּ מְבַטְּלוֹ--שְׁאֵין הָאִסּוּרִין מְבַטְּלִין זֶה אֶת זֶה.
וּפִגּוּל אוֹ נוֹתָר אוֹ טָמֵא שֶׁהֶעֱלָן לְרֹאשׁ הַמִּזְבֵּחַ--מִשֶּׁמָּשְׁלָה הָאוּר בְּרֻבָּן, פָּקַע אִסּוּרָן מֵהֶן.
וְהָאֵמוּרִין מִצְטָרְפִין עִם הַבָּשָׂר לְכַזַּיִת, בֵּין בָּעוֹלָה בֵּין בִּשְׁאָר קֳדָשִׁים, לְחַיַּב עָלָיו מִשּׁוֹם פִּגּוּל אוֹ נוֹתָר אוֹ טָמֵא.

 זֶבַח שֶׁנִּתְפַּגַּל, אוֹ שֶׁנּוֹתַר לְאַחַר זְמַנּוֹ, וְאָכַל מִמֶּנּוּ מִן הָעוֹר, אוֹ מִן הַמָּרָק, אוֹ מִן הַתְּבָלִין, אוֹ מִן הָאֲלַל, אוֹ מִן הַמּוּרָא, מִן הַגִּידִים, מִן הַקְּרָנַיִם, מִן הַטְּלַפַּיִם, מִן הַצִּפָּרְנַיִם, מִן הַחַרְטוֹם, מִבֵּיצֵי הָעוֹף, מִן הַנּוֹצָה--אֵינוּ חַיָּב כָּרֵת; וְכֵן טְמֵא הַגּוּף שֶׁאָכַל דְּבָרִים אֵלּוּ מִקָּרְבָּן כָּשֵׁר--אֵינוּ חַיָּב כָּרֵת, אֲבָל מַכִּין אוֹתוֹ מַכַּת מַרְדּוּת.
אָכַל מִן הַשְּׁלִיל, אוֹ מִן הַשִּׁלְיָה--חַיָּב מִשּׁוֹם פִּגּוּל וְנוֹתָר וְטָמֵא, כְּאוֹכֵל מִשְּׁאָר בְּשַׂר הַזֶּבַח.

 קָדְשֵׁי גּוֹיִים, אֵין חַיָּבִין עֲלֵיהֶן מִשּׁוֹם פִּגּוּל וְנוֹתָר וְטָמֵא.
וְכֵן דַּם הַקֳּדָשִׁים, כְּמוֹ שֶׁבֵּאַרְנוּ; וְכֵן הַלְּבוֹנָה, וְהַקְּטֹרֶת, וְהָעֵצִים--אֵין חַיָּבִין עֲלֵיהֶן כָּרֵת, לֹא מִשּׁוֹם פִּגּוּל, וְלֹא מִשּׁוֹם נוֹתָר, וְלֹא מִשּׁוֹם טֻמְאַת הַגּוּף.

הִלְכּוֹת פְּסוּלֵי הַמֻּקְדָּשִׁין פֵּרֶק יט 
מִצְוַת עֲשֵׂה לִשְׂרֹף כָּל הַקֳּדָשִׁים שֶׁנִּטְמְאוּ, שֶׁנֶּאֱמָר "וְהַבָּשָׂר אֲשֶׁר-יִגַּע בְּכָל-טָמֵא, לֹא יֵאָכֵל--בָּאֵשׁ, יִשָּׂרֵף" .
וְכֵן הַנּוֹתָר--מִצְוַת עֲשֵׂה לְשָׂרְפוֹ, שֶׁנֶּאֱמָר "וְהַנּוֹתָר, מִבְּשַׂר הַזָּבַח--בַּיּוֹם, הַשְּׁלִישִׁי, בָּאֵשׁ, יִשָּׂרֵף" .
וּבִכְלַל הַנּוֹתָר, הַפִּגּוּל וְכָל פְּסוּלֵי הַמֻּקְדָּשִׁין--הַכֹּל נִשְׂרָפִין.

קָרְבָּן שֶׁנִּתְפַּגַּל אוֹ נִפְסַל, יִשָּׂרֵף בַּמִּקְדָּשׁ מִיָּד; וְכָל שֶׁפְּסוּלוֹ מִסָּפֵק--תַּעֲבֹר צוּרָתוֹ, וְאַחַר כָּךְ יִשָּׂרֵף בַּמִּקְדָּשׁ.
פָּרִים וּשְׂעִירִים הַנִּשְׂרָפִים--יֵשׁ בָּהֶם סְפֵק אִם הַלִּינָה, וְהַיְּצִיאָה קֹדֶם שֶׁיַּגִּיעַ זְמַנָּם לָצֵאת, פּוֹסֶלֶת בְּשָׂרָן כָּאֵמוּרֵיהֶן, אוֹ אֵינָהּ פּוֹסֶלֶת בְּשָׂרָן; לְפִיכָּךְ פּוֹסְלִין אוֹתָן לְהַחְמִיר, וְיִשָּׂרְפוּ בָּעֲזָרָה.

וְכֵן אִם יָצָא חֲצִי הַבְּהֵמָה, בְּרֹב הָאֵבֶר--אִם מַחְזִיקִין אוֹתָן בַּיּוֹצֶא, הוֹאִיל וְיָצָא רֹב הָאֵבֶר, אוֹ עֲדַיִן אֵינָן יוֹצְאִין, שֶׁהֲרֵי לֹא יָצָא רֹב הַבְּהֵמָה; לְפִיכָּךְ נִפְסְלוּ מִסָּפֵק, וְיִשָּׂרְפוּ בָּעֲזָרָה.
וְכֵן אִם נְשָׂאוּם חֲמִשָּׁה לְהוֹצִיאָן, וְיָצְאוּ שְׁלוֹשָׁה וְנִשְׁאֲרוּ שְׁנַיִם, וְהוֹצִיאוּ הַשְּׁלוֹשָׁה חֲצִי הַבְּהֵמָה--הֲרֵי אֵלּוּ נִפְסְלוּ מִסָּפֵק, וְיִשָּׂרְפוּ בָּעֲזָרָה.
וְיֵרָאֶה לִי, שְׁאֵין אֵלּוּ צְרִיכִין לְהַמְתִּין עַד שֶׁתַּעֲבֹר צוּרָתָן, הוֹאִיל וְהֶן עוֹמְדִין לִשְׂרֵפָה לְעוֹלָם, אַפִלּוּ לֹא נִפְסְלוּ.

בָּשָׂר הַנִּמְצָא בָּעֲזָרָה--אֵבָרִים עוֹלוֹת, וַחֲתִכּוֹת חַטָּאוֹת; וְהַנִּמְצָא בִּירוּשָׁלַיִם, שְׁלָמִים.
וְהַכֹּל--תַּעֲבֹר צוּרָתָן, וְיֵצְאוּ לְבֵית הַשְּׂרֵפָה: שֶׁמֶּא נוֹתָר הוּא.
אִם כֵּן, מַה הוֹעִיל שֶׁתִּהְיֶה חֶזְקָתוֹ עוֹלָה אוֹ חַטָּאת אוֹ שְׁלָמִים--לְמִי שֶׁעָבַר וְאָכַל.

אֵין שׂוֹרְפִין אֶת הַנּוֹתָר אֵלָא בַּיּוֹם, שֶׁנֶּאֱמָר "בַּיּוֹם, הַשְּׁלִישִׁי, בָּאֵשׁ, יִשָּׂרֵף" .
אַף עַל פִּי שֶׁהַשְּׁלָמִים אֲסוּרִין בַּאֲכִילָה, מִתְּחִלַּת לֵיל שְׁלִישִׁי--אֵין שׂוֹרְפִין אוֹתָן אֵלָא בַּיּוֹם, בֵּין בִּזְמַנּוֹ בֵּין שֶׁלֹּא בִּזְמַנּוֹ.
וְכֵן הַפִּגּוּל, אֵינוּ נִשְׂרָף אֵלָא בַּיּוֹם.
וְאֵין שְׂרֵפַת טָמֵא וְנוֹתָר וּפִגּוּל דּוֹחָה אֶת יוֹם טוֹב, וְאֵין צָרִיךְ לוֹמַר שַׁבָּת.
וּמֻתָּר לִשְׂרֹף טָמֵא וְנוֹתָר וּפִגּוּל, כְּאֶחָד.

בְּשַׂר קָדְשֵׁי קֳדָשִׁים שֶׁנִּטְמָא בִּפְנִים, שׂוֹרְפִין אוֹתוֹ בִּפְנִים; נִטְמָא בַּחוּץ, שׂוֹרְפִין אוֹתוֹ בַּחוּץ: בֵּין שֶׁנִּטְמָא בְּאָב הַטֻּמְאָה, בֵּין שֶׁנִּטְמָא בְּוֶלֶד הַטֻּמְאָה.
וּמִיְּמֵיהֶם שֶׁלַּכּוֹהֲנִים לֹא נִמְנְעוּ מִלִּשְׂרֹף אֶת הַבָּשָׂר שֶׁנִּטְמָא בְּאָב הַטֻּמְאָה, שֶׁהֲרֵי הוּא רִאשׁוֹן לַטֻּמְאָה, עִם הַבָּשָׂר שֶׁנִּטְמָא בְּוֶלֶד וֶלֶד הַטֻּמְאָה, שֶׁהֲרֵי הוּא שְׁלִישִׁי--אַף עַל פִּי שֶׁמּוֹסִיפִין לוֹ טֻמְאָה עַל טֻמְאָתוֹ, שֶׁהַשְּׁלִישִׁי שֶׁנָּגַע בָּרִאשׁוֹן יַחְזֹר שֵׁנִי כְּמוֹ שֶׁיִּתְבָּאַר בִּמְקוֹמוֹ.

וְלֹא עוֹד אֵלָא אַפִלּוּ שֶׁמֶן שֶׁנִּפְסַל בִּטְבוּל יוֹם, שְׁהוּא שְׁלִישִׁי--מֻתָּר לְהַדְלִיקוֹ בְּנֵר שֶׁלְּמַתֶּכֶת שֶׁנָּגַע בָּהּ טְמֵא מֵת, שֶׁהַנֵּר אָב: אַף עַל פִּי שֶׁזֶּה הַשֶּׁמֶן נַעֲשָׂה רִאשׁוֹן, כְּשֶׁיִּגַּע בַּנֵּר--הוֹאִיל וְיֵשׁ שָׁם שׁוֹם טֻמְאָה, אֵין מַקְפִּידִין עַל תּוֹסֶפְתָּהּ, וְאֵין נִזְהָרִין אֵלָא מִן הַטָּהוֹר, שֶׁלֹּא יִפָּסֵל.

 נוֹתָר שֶׁלִּקְדָשִׁים קַלִּים, שׂוֹרְפִין אוֹתוֹ בְּעָלָיו בְּבָתֵּיהֶן.
מִי שֶׁיָּצָא מִירוּשָׁלַיִם, וְנִזְכַּר שֶׁיֵּשׁ בְּיָדוֹ בְּשַׂר קֹדֶשׁ--אִם עָבַר הַצּוֹפִים, שׂוֹרְפוֹ בִּמְקוֹמוֹ.
וְאִם לָאו--אִם יֵשׁ בּוֹ כַּזַּיִת אוֹ יָתֵר, חוֹזֵר וְשׂוֹרְפוֹ בִּירוּשָׁלַיִם; וְאִם אוֹרֵחַ הוּא, שְׁאֵין לוֹ בַּיִת--שׂוֹרְפוֹ לִפְנֵי הַבִּירָה מֵעֲצֵי הַמַּעֲרָכָה.
וְכָל עַצְמוֹת הַקֳּדָשִׁים שְׁאֵין בָּהֶן מוֹחַ--אֵינָן טְעוּנִין שְׁרֵפָה, חוּץ מֵעַצְמוֹת הַפֶּסַח.

כְּבָר בֵּאַרְנוּ שֶׁהַקָּרְבָּן שֶׁנִּפְסַל אַחַר שֶׁהֻפְשַׁט--הָעוֹר לַכּוֹהֲנִים, אוֹ לִבְעָלָיו בִּקְדָשִׁים קַלִּים; אֲבָל אִם נִפְסַל קֹדֶם הֶפְשֵׁט--הֲרֵי הָעוֹר כַּבָּשָׂר, וְיִשָּׂרֵף הַכֹּל.
וְכֵן זֶבַח שֶׁהֻפְשַׁט, וְנִמְצָא טְרֵפָה, אוֹ שֶׁנִּפְסַל בְּמַחְשֶׁבֶת הַזְּמָן, אוֹ בְּמַחְשֶׁבֶת הַמָּקוֹם--הוֹאִיל וְלֹא נִרְצָה הַזֶּבַח, יִשָּׂרֵף הָעוֹר, בֵּין בְּקָדְשֵׁי קֳדָשִׁים, בֵּין בִּקְדָשִׁים קַלִּים; אֲבָל אִם נַעֲשָׂה בְּמַחְשֶׁבֶת שִׁנּוּי הַשֵּׁם--אַף עַל פִּי שֶׁלֹּא עָלָה לַבְּעָלִים, הוֹאִיל וְנִרְצָה, הֲרֵי הָעוֹר לַכּוֹהֲנִים, אוֹ לִבְעָלָיו כְּמוֹ שֶׁבֵּאַרְנוּ.
וְזֶבַח שֶׁהֻפְשַׁט קֹדֶם זְרִיקָה, אֵינוּ פָּסוּל.

אֵלּוּ הֶן הַנִּשְׂרָפִין--בְּשַׂר קֹדֶשׁ שֶׁנִּטְמָא, אוֹ נוֹתָר, אוֹ נִפְסַל; וְכֵן הַמִּנְחָה שֶׁנִּטְמֵאת, אוֹ נִפְסְלָה, אוֹ נוֹתְרָה; וְאָשָׁם תָּלוּי שֶׁנּוֹדַע לוֹ שֶׁלֹּא חָטָא, אַחַר שֶׁנִּזְרַק דָּמוֹ; וְחַטַּאת הָעוֹף הַבָּאָה עַל הַסָּפֵק; וּשְׂעַר נָזִיר טָהוֹר, וְהֶעָרְלָה, וְכִלְאֵי הַכֶּרֶם.
וְדָבָר שְׁאֵין דַּרְכּוֹ לְהִשָּׂרֵף, כְּגוֹן מַשְׁקִין שֶׁלֶּעָרְלָה וְשֶׁלְּכִלְאֵי הַכֶּרֶם--הֲרֵי אֵלּוּ יִקָּבְרוּ.

וְאֵלּוּ הֶן הַנִּקְבָּרִין--קֳדָשִׁים שֶׁמֵּתוּ, בֵּין קָדְשֵׁי מִזְבֵּחַ בֵּין קָדְשֵׁי בֶּדֶק הַבַּיִת; וּקְדָשִׁים שֶׁהִפִּילוּ, יִקָּבֵר הַנֵּפֶל--הִפִּילוּ שִׁלְיָה, תִּקָּבֵר; וְשׁוֹר הַנִּסְקָל, וְעֶגְלָה עֲרוּפָה, וְצִפֳּרֵי מְצֹרָע, וּשְׂעַר נָזִיר טָמֵא, וּפֶטֶר חֲמוֹר, וּבָשָׂר בְּחָלָב, וְחֻלִּין שֶׁנִּשְׁחֲטוּ בָּעֲזָרָה.
הָאוֹרֵג מְלוֹא הַסִּיט מִשְּׂעַר נָזִיר, וּמִפֶּטֶר חֲמוֹר בְּשַׂק--יִדָּלֵק.

 כָּל הַנִּקְבָּרִין, אֶפְרָן אָסוּר; וְכָל הַנִּשְׂרָפִין שֶׁלַּהֶקְדֵּשׁ, אֶפְרָן מֻתָּר--חוּץ מִדֶּשֶׁן הַמִּזְבֵּחַ הַחִיצוֹן, וְהַפְּנִימִי, וְדִשּׁוּן הַמְּנוֹרָה.
כָּל הַנִּשְׂרָפִין, לֹא יִקָּבְרוּ.
וְכֵן כָּל הַנִּקְבָּרִין, לֹא יִשָּׂרְפוּ: שֶׁאַף עַל פִּי שְׁהוּא מַחְמִיר בִּשְׂרֵפָתָן, הֲרֵי הֵקַל בְּאֶפְרָן--שֶׁאֵפֶר הַנִּקְבָּרִין אָסוּר.

 הָיָה מַקְרִיב עִמּוֹ בַּזְּבָחִים, וְאָמַר לוֹ נִתְפַּגְּלוּ, עוֹשֶׂה עִמּוֹ בַּטְּהָרוֹת, וְאָמַר לוֹ נִטְמְאוּ--נֶאֱמָן: לֹא נֶחְשְׁדוּ יִשְׂרָאֵל עַל כָּךְ.
אֲבָל אִם אָמַר לוֹ זְבָחִים שֶׁהִקְרַבְתִּי לָךְ בְּאוֹתוֹ הַיּוֹם, נִתְפַּגְּלוּ, וְאוֹתָן הַטְּהָרוֹת, נִטְמְאוּ--אִם הָיָה נֶאֱמָן לוֹ, סוֹמֵךְ עַל דְּבָרָיו.
וְאִם לָאו, שׁוּרַת הַדִּין שְׁאֵינוּ נֶאֱמָן; וְהָרוֹצֶה לְהַחְמִיר עַל עַצְמוֹ, הֲרֵי זֶה מְשֻׁבָּח.

הִלְכּוֹת עֲבוֹדַת יוֹם הַכִּפּוּרִים 
מִצְוַת עֲשֵׂה אַחַת--וְהִיא שֶׁיַּעֲשֶׂה מַעֲשֵׂה יוֹם הַכִּפּוּרִים כֻּלּוֹ עַל הַסֵּדֶר כְּמוֹ שֶׁכָּתוּב בְּפָרָשַׁת אַחֲרֵי מוֹת, הַקָּרְבָּנוֹת וְהַוִּדּוּיִין וְשִׁלּוּחַ הַשָּׂעִיר וּשְׁאָר הָעֲבוֹדָה.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת עֲבוֹדַת יוֹם הַכִּפּוּרִים פֵּרֶק א 
מִצְוַת הַצּוֹם--מַקְרִיבִין תָּמִיד בַּשַּׁחַר וְתָמִיד בֵּין הָעַרְבַּיִם, כְּסֵדֶר כָּל יוֹם וָיוֹם; וּמַקְרִיבִין מוּסַף הַיּוֹם פָּר וְאַיִל וְשִׁבְעָה כְּבָשִׂים, כֻּלָּן עוֹלוֹת, וּשְׁעִיר חַטָּאת נַעֲשָׂה בַּחוּץ, וְהוּא נֶאֱכָל לָעֶרֶב.

וְעוֹד מַקְרִיבִין יָתֵר עַל מוּסָף זֶה, פַּר בֶּן בָּקָר לְחַטָּאת וְהוּא נִשְׂרָף, וְאַיִל לְעוֹלָה--וּשְׁנֵיהֶם מִשֶּׁלְּכוֹהֵן גָּדוֹל; וְאַיִל הַבָּא מִשֶּׁלַּצִּבּוּר הָאָמוּר בְּפָרָשַׁת "אַחֲרֵי מוֹת" , הוּא הָאַיִל הָאָמוּר בְּחֹמֶשׁ הַפְּקוּדִים בִּכְלַל הַמּוּסָף--וְהוּא הַנִּקְרָא אֵיל הָעָם.
וְעוֹד מְבִיאִין מִשֶּׁלַּצִּבּוּר, שְׁנֵי שְׂעִירֵי עִזִּים--אֶחָד קָרֵב חַטָּאת וְהוּא נִשְׂרָף, וְהַשֵּׁנִי שָׂעִיר הַמִּשְׁתַּלֵּחַ.

נִמְצְאוּ כָּל הַבְּהֵמוֹת הַקְּרֵבוֹת בְּיוֹם זֶה, חֲמִשָּׁה עָשָׂר: שְׁנֵי תְּמִידִין וּפַר וּשְׁנֵי אֵילִים וְשִׁבְעָה כְּבָשִׂים, כֻּלָּן עוֹלוֹת; וּשְׁנֵי שְׂעִירִים, חַטָּאת--אֶחָד נַעֲשָׂה בַּחוּץ וְנֶאֱכָל לָעֶרֶב, וְהַשֵּׁנִי נַעֲשָׂה בִּפְנִים וְנִשְׂרָף; וּפַר כּוֹהֵן גָּדוֹל לְחַטָּאת, וְהוּא נִשְׂרָף.

 עֲבוֹדַת כָּל חֲמִשָּׁה עָשָׂר בְּהֵמוֹת אֵלּוּ הַקְּרֵבִין בְּיוֹם זֶה, אֵינָהּ אֵלָא בְּכוֹהֵן גָּדוֹל בִּלְבָד--אֶחָד כּוֹהֵן הַמָּשׁוּחַ בְּשֶׁמֶן הַמִּשְׁחָה, אוֹ הַמְּרֻבֶּה בִּבְגָדִים.
וְאִם הָיְתָה שַׁבָּת--אַף מוּסַף שַׁבָּת, אֵין מַקְרִיב אוֹתוֹ אֵלָא כּוֹהֵן גָּדוֹל.
וְכֵן שְׁאָר הָעֲבוֹדוֹת שֶׁלְּיוֹם זֶה--כְּגוֹן הַקְטָרַת הַקְּטֹרֶת שֶׁלְּכָל יוֹם, וַהֲטָבַת הַנֵּרוֹת--הַכֹּל בְּכוֹהֵן גָּדוֹל נָשׂוּי: שֶׁנֶּאֱמָר "וְכִפֶּר בַּעֲדוֹ, וּבְעַד בֵּיתוֹ" , זוֹ אִשְׁתּוֹ.

 שִׁבְעַת יָמִים קֹדֶם לְיוֹם הַכִּפּוּרִים, מַפְרִישִׁין כּוֹהֵן גָּדוֹל מִבֵּיתוֹ לְלִשְׁכָּתוֹ שֶׁבַּמִּקְדָּשׁ; וְדָבָר זֶה, קַבָּלָה מִמֹּשֶׁה רַבֵּנוּ.
וּמַפְרִישִׁין אוֹתוֹ מֵאִשְׁתּוֹ כָּל שִׁבְעַת יָמִים אֵלּוּ--שֶׁמֶּא תִּמָּצֵא נִדָּה, וְנִמְצָא טָמֵא שִׁבְעַת יָמִים וְאֵינוּ יָכוֹל לַעֲבֹד; וּמַתְקִינִין לוֹ כּוֹהֵן גָּדוֹל אַחֵר--שְׁאִם יֶאְרַע בְּזֶה פְּסוּל, יַעֲבֹד הָאַחֵר תַּחְתָּיו.

בֵּין שֶׁאֵרַע בּוֹ פְּסוּל קֹדֶם תָּמִיד שֶׁלַּשַּׁחַר, בֵּין שֶׁאֵרַע בּוֹ אַחַר שֶׁהִקְרִיב קָרְבָּנוֹת--זֶה שֶׁנִּכְנָס תַּחְתָּיו, אֵינוּ צָרִיךְ חִנּוּךְ, אֵלָא עֲבוֹדָתוֹ מְחַנְּכַתּוּ, וּמַתְחִיל מֵעֲבוֹדָה שֶׁפָּסַק בָּהּ הָרִאשׁוֹן.
עָבַר יוֹם הַכִּפּוּרִים--הֲרֵי הָרִאשׁוֹן חוֹזֵר לַעֲבוֹדָתוֹ, וְהַשֵּׁנִי עוֹבֵר.
וְכָל מִצְוַת כְּהֻנָּה גְּדוֹלָה עָלָיו, אֵלָא שְׁאֵינוּ עוֹבֵד כְּכוֹהֵן גָּדוֹל; וְאִם עָבַד, עֲבוֹדָתוֹ כְּשֵׁרָה.
וְאִם מֵת הָרִאשׁוֹן, זֶה הַשֵּׁנִי מִתְמַנֶּה תַּחְתָּיו.

 בְּשִׁבְעַת יָמִים אֵלּוּ, מַזִּין עָלָיו מֵאֵפֶר הַפָּרָה, בַּשְּׁלִישִׁי לְהַפְרָשָׁתוֹ, וּבַשְּׁבִיעִי שְׁהוּא עֶרֶב יוֹם הַכִּפּוּרִים--שֶׁמֶּא נִטְמָא בְּמֵת, וְלֹא יָדַע.
וְאִם חָל יוֹם שַׁבָּת בַּשְּׁלִישִׁי אוֹ בַּשְּׁבִיעִי שֶׁלּוֹ, דּוֹחִין אֶת הַהַזָּיָה.

 כָּל שִׁבְעַת הַיָּמִים, מַרְגִּילִין אוֹתוֹ בָּעֲבוֹדוֹת--זוֹרֵק אֶת הַדָּם, וּמַקְטִיר אֶת הַקְּטֹרֶת, וּמֵטִיב אֶת הַנֵּרוֹת, וּמַקְטִיר אֵבַרֵי תָּמִיד עַל הַמִּזְבֵּחַ: כְּדֵי שֶׁיִּהְיֶה רָגִיל בָּעֲבוֹדָה בְּיוֹם הַכִּפּוּרִים.

וּמוֹסְרִין לוֹ זְקֵנִים מִזִּקְנֵי בֵּית דִּין, וְקוֹרְאִין לְפָנָיו וּמְלַמְּדִין אוֹתוֹ עֲבוֹדַת הַיּוֹם וְסִדּוּרָהּ; וְאוֹמְרִין לוֹ, אִישִׁי כּוֹהֵן גָּדוֹל, קְרָא אַתָּה בְּפִיךָ, שֶׁמֶּא שָׁכַחְתָּ אוֹ שֶׁמֶּא לֹא לָמַדְתָּ דָּבָר זֶה.
וְעֶרֶב יוֹם הַכִּפּוּרִים בַּשַּׁחְרִית, הָיוּ מַעְמִידִין אוֹתוֹ בְּשַׁעַר הַמִּזְרָח, וּמַעְבִירִין לְפָנָיו פָּרִים וְאֵילִים וּכְבָשִׂים, כְּדֵי שֶׁיִּהְיֶה מַכִּיר וְרָגִיל בָּעֲבוֹדָה.

 כָּל שִׁבְעַת הַיָּמִים, לֹא הָיוּ מוֹנְעִין מִמֶּנּוּ מַאֲכָל וּמַשְׁקֶה.
עֶרֶב יוֹם הַכִּפּוּרִים עִם חָשֵׁכָה, לֹא הָיוּ מַנִּיחִין אוֹתוֹ לֶאֱכֹל הַרְבֵּה--שֶׁהַמַּאֲכָל מֵבִיא אֶת הַשִּׁינָה; וְלֹא הָיוּ מַנִּיחִין אוֹתוֹ לִישַׁן, שֶׁמֶּא יִרְאֶה קֶרִי; וְלֹא הָיוּ מַאֲכִילִין אוֹתוֹ דְּבָרִים הַמַּרְגִּילִין לְשִׁכְבַת זֶרַע, כְּגוֹן בֵּיצִים וְחָלָב חַם וְכַיּוֹצֶא בָּהֶן.

 בִּימֵי בַּיִת שֵׁנִי, צָץ הַמִּינוּת בְּיִשְׂרָאֵל, וְיָצְאוּ הַצַּדּוּקִיִּין, מְהֵרָה יֹאבְדוּ--שְׁאֵינָן מַאֲמִינִין בְּתוֹרָה שֶׁבְּעַל פֶּה.
וְהָיוּ אוֹמְרִין שֶׁקְּטֹרֶת שֶׁלְּיוֹם הַכִּפּוּרִים, מַנִּיחִין אוֹתָהּ עַל הָאֵשׁ בַּהֵיכָל חוּץ לַפָּרֹכֶת, וּכְשֶׁיַּעֲלֶה עֲשָׁנָהּ, מַכְנִיס אוֹתָהּ לִפְנִים לְקֹדֶשׁ הַקֳּדָשִׁים; הַטַּעַם זֶה שֶׁכָּתוּב בַּתּוֹרָה "כִּי בֶּעָנָן, אֵרָאֶה עַל-הַכַּפֹּרֶת" , אָמְרוּ שְׁהוּא עֲנַן הַקְּטֹרֶת.

מִפִּי הַשְּׁמוּעָה לָמְדוּ חֲכָמִים, שְׁאֵין נוֹתֵן הַקְּטֹרֶת אֵלָא בְּקֹדֶשׁ הַקֳּדָשִׁים לִפְנֵי הָאָרוֹן--שֶׁנֶּאֱמָר "וְנָתַן אֶת-הַקְּטֹרֶת עַל-הָאֵשׁ, לִפְנֵי ה'" .
וּלְפִי שֶׁהָיוּ חוֹשְׁשִׁין בְּבַיִת שֵׁנִי, שֶׁמֶּא כּוֹהֵן גָּדוֹל זֶה נוֹטֶה לְצַד מִינוּת, הָיוּ מַשְׁבִּיעִין אוֹתוֹ עֶרֶב יוֹם הַכִּפּוּרִים, וְאוֹמְרִין לוֹ: אִישִׁי כּוֹהֵן גָּדוֹל, אָנוּ שְׁלוּחֵי בֵּית דִּין וְאַתָּה שְׁלוּחֵנוּ וּשְׁלוּחַ בֵּית דִּין; מַשְׁבִּיעִין אָנוּ עָלֶיךָ בְּמִי שֶׁשִּׁכַּן אֶת שְׁמוֹ בַּבַּיִת הַזֶּה, שֶׁלֹּא תְשַׁנֶּה דָּבָר מִכָּל שֶׁאָמַרְנוּ לָךְ.
וְהוּא פּוֹרֵשׁ וּבוֹכֶה, עַל שֶׁחֲשָׁדוּהוּ בְּמִינוּת; וְהֶן פּוֹרְשִׁין וּבוֹכִין, לְפִי שֶׁחָשְׁדוּ מִי שֶׁמַּעֲשָׂיו סְתוּמִין--שֶׁמֶּא אֵין בְּלִבּוֹ כְּלוּם.

 כָּל לֵילֵי יוֹם הַכִּפּוּרִים--כּוֹהֵן גָּדוֹל יוֹשֵׁב וְדוֹרֵשׁ, אִם הָיָה חָכָם, וְאִם הָיָה תַּלְמִיד, דּוֹרְשִׁין לְפָנָיו; אִם הָיָה רָגִיל לִקְרוֹת, קוֹרֶא, וְאִם לָאו, קוֹרְאִין לְפָנָיו: כְּדֵי שֶׁלֹּא יִישַׁן.
וּבְמַה קוֹרְאִין לְפָנָיו, בְּכִתְבֵי הַקֹּדֶשׁ.
בִּקַּשׁ לְהִתְנַמְנַם, פִּרְחֵי לְוִיָּה מַכִּין לְפָנָיו בְּאֶצְבַּע צַרְנָדָה; וְאוֹמְרִין לוֹ, אִישִׁי כּוֹהֵן גָּדוֹל, עֲמֹד וְהִצְטַנַּן מְעַט עַל הָרִצְפָּה, כְּדֵי שֶׁלֹּא יִישַׁן.
וּמִתְעַסְּקִין עִמּוֹ, עַד שֶׁמַּגִּיעַ זְמָן הַשְּׁחִיטָה; וְלֹא הָיוּ שׁוֹחֲטִין עַד שֶׁמַּכִּירִין שֶׁעָלָה הַשַּׁחַר בַּוַּדַּאי, שֶׁמֶּא יִשְׁחֲטוּ בַּלַּיְלָה.

הִלְכּוֹת עֲבוֹדַת יוֹם הַכִּפּוּרִים פֵּרֶק ב 
כָּל מַעֲשֵׂה הַתְּמִידִין וְהַמּוּסָפִין שֶׁלְּיוֹם זֶה--עוֹשֶׂה אוֹתָן כּוֹהֵן גָּדוֹל, וְהוּא לָבוּשׁ בְּבִגְדֵי זָהָב; וַעֲבוֹדוֹת הַמְּיֻחָדוֹת לְיוֹם זֶה, בְּבִגְדֵי לָבָן.
וַעֲבוֹדָה הַמְּיֻחֶדֶת לְיוֹם זֶה--הוּא מַעֲשֵׂה הַפָּר שֶׁלְּכוֹהֵן גָּדוֹל, וּשְׁנֵי הַשְּׂעִירִים שֶׁאֶחָד מֵהֶן שָׂעִיר הַמִּשְׁתַּלֵּחַ, וְהַקְטָרַת הַקְּטֹרֶת בְּקֹדֶשׁ הַקֳּדָשִׁים: כָּל אֵלּוּ, בְּבִגְדֵי לָבָן הֶם נַעֲשִׂים.

כָּל עֵת שֶׁיְּשַׁנֶּה הַבְּגָדִים, וְיִפְשֹׁט בְּגָדִים וְיִלְבֹשׁ בְּגָדִים אֲחֵרִים--טָעוּן טְבִילָה, שֶׁנֶּאֱמָר "וּפָשַׁט אֶת-בִּגְדֵי הַבָּד ...
וְרָחַץ אֶת-בְּשָׂרוֹ בַמַּיִם בְּמָקוֹם קָדוֹשׁ, וְלָבַשׁ אֶת-בְּגָדָיו" ; וְחָמֵשׁ טְבִילוֹת וַעֲשָׂרָה קִדּוּשִׁין, טוֹבֵל כּוֹהֵן גָּדוֹל וּמְקַדֵּשׁ בּוֹ בַּיּוֹם.

כֵּיצַד: בַּתְּחִלָּה פּוֹשֵׁט בִּגְדֵי חֹל שֶׁעָלָיו, וְטוֹבֵל; וְעוֹלֶה, וּמִסְתַּפֵּג, וְלוֹבֵשׁ בִּגְדֵי זָהָב, וּמְקַדֵּשׁ יָדָיו וְרַגְלָיו.
וְשׁוֹחֵט אֶת הַתָּמִיד, וּמַקְטִיר קְטֹרֶת שֶׁלַּשַּׁחַר שֶׁלְּכָל יוֹם, וּמֵטִיב הַנֵּרוֹת; וּמַקְטִיר אֵבַרֵי הַתָּמִיד עִם הַחֲבִתִּין וְהַנְּסָכִים, וּמַקְרִיב הַפָּר וְשִׁבְעָה כְּבָשִׂים שֶׁלְּמוּסַף הַיּוֹם.

וְאַחַר כָּךְ מְקַדֵּשׁ יָדָיו וְרַגְלָיו, וּפוֹשֵׁט בִּגְדֵי הַזָּהָב, וְטוֹבֵל; וְעוֹלֶה, וּמִסְתַּפֵּג, וְלוֹבֵשׁ בִּגְדֵי לָבָן, וּמְקַדֵּשׁ יָדָיו וְרַגְלָיו.
וְעוֹבֵד עֲבוֹדַת הַיּוֹם כֻּלָּהּ--הַוִּדּוּיִין, עִם הַהַגְרָלָה, וּזְרִיקַת הַדָּמִים בִּפְנִים, וְהַקְטָרַת הַקְּטֹרֶת בְּקֹדֶשׁ הַקֳּדָשִׁים; וּמוֹסֵר הַשָּׂעִיר לַמְּשַׁלֵּחַ אוֹתוֹ לַעֲזָאזֵל, וּמוֹצִיא אֵמוּרֵי הַפָּר וְהַשָּׂעִיר הַנִּשְׂרָפִין, וּמוֹסֵר שְׁאֵרָן לִשְׂרֵפָה.

וְאַחַר כָּךְ מְקַדֵּשׁ יָדָיו וְרַגְלָיו, וּפוֹשֵׁט בִּגְדֵי לָבָן, וְטוֹבֵל; וְעוֹלֶה, וּמִסְתַּפֵּג, וְלוֹבֵשׁ בִּגְדֵי זָהָב, וּמְקַדֵּשׁ יָדָיו וְרַגְלָיו.
וּמַקְרִיב שְׂעִיר הַחַטָּאת שֶׁלְּמוּסַף הַיּוֹם, וְאֵילוֹ וְאֵיל הָעָם, וְהֶם עוֹלוֹת; וּמַקְטִיר אֵמוּרֵי פָּר וְשָׂעִיר הַנִּשְׂרָפִין, וּמַקְרִיב תָּמִיד שֶׁלְּבֵין הָעַרְבַּיִם.
וְאַחַר כָּךְ מְקַדֵּשׁ יָדָיו וְרַגְלָיו, וּפוֹשֵׁט בִּגְדֵי זָהָב, וְטוֹבֵל; וְעוֹלֶה, וּמִסְתַּפֵּג, וְלוֹבֵשׁ בִּגְדֵי לָבָן, וּמְקַדֵּשׁ יָדָיו וְרַגְלָיו.
וְנִכְנָס לְקֹדֶשׁ הַקֳּדָשִׁים, וּמוֹצִיא מִשָּׁם אֶת הַכַּף וְאֶת הַמַּחְתָּה.

וְאַחַר כָּךְ מְקַדֵּשׁ יָדָיו וְרַגְלָיו, וּפוֹשֵׁט בִּגְדֵי לָבָן, וְטוֹבֵל; וְעוֹלֶה, וּמִסְתַּפֵּג, וְלוֹבֵשׁ בִּגְדֵי זָהָב, וּמְקַדֵּשׁ יָדָיו וְרַגְלָיו.
וּמַקְטִיר קְטֹרֶת שֶׁלְּבֵין הָעַרְבַּיִם שֶׁלְּכָל יוֹם, וּמֵטִיב אֶת הַנֵּרוֹת בֵּין הָעַרְבַּיִם.
וּמְקַדֵּשׁ יָדָיו וְרַגְלָיו, וּפוֹשֵׁט בִּגְדֵי זָהָב, וְלוֹבֵשׁ בִּגְדֵי חֹל, וְיוֹצֶא.

 כָּל הַטְּבִילוֹת הָאֵלּוּ וְהַקִּדּוּשִׁין--כֻּלָּן בַּמִּקְדָּשׁ, שֶׁנֶּאֱמָר "וְרָחַץ אֶת-בְּשָׂרוֹ בַמַּיִם בְּמָקוֹם קָדוֹשׁ" : חוּץ מִטְּבִילָה רִאשׁוֹנָה שְׁהוּא רַשָּׁאי לִטְבֹּל אוֹתָהּ בַּחֹל, שְׁאֵינָהּ אֵלָא לְהוֹסִיף כַּוָּנָתוֹ--שְׁאִם יִזְכֹּר טֻמְאָה יְשָׁנָה שֶׁבְּיָדוֹ, יִפְרֹשׁ מִמֶּנָּה בִּטְבִילָה זוֹ לִשְׁמָהּ.
וְכָל כּוֹהֵן שֶׁלֹּא טָבַל, בֵּין בְּגָדִים לִבְגָדִים, אוֹ שֶׁלֹּא קִדַּשׁ, בֵּין בֶּגֶד לְבֶגֶד, וּבֵין עֲבוֹדָה לַעֲבוֹדָה, וְעָבַד--עֲבוֹדָתוֹ כְּשֵׁרָה.

 הָיָה כּוֹהֵן גָּדוֹל זָקֵן אוֹ חוֹלֶה, מְלַבְּנִין עֲשָׁשִׁיּוֹת שֶׁלְּבַרְזֶל בָּאֵשׁ מִבָּעֶרֶב, וּלְמָחָר מַטִּילִין אוֹתָן לַמַּיִם, כְּדֵי לְהָפִיג צִנָּתָן--שְׁאֵין שְׁבֹת בַּמִּקְדָּשׁ; אוֹ מְעָרְבִין מַיִם חַמִּין בְּמֵי הַמִּקְוָה, עַד שֶׁתָּפוּג צִנָּתָן.

 בְּכָל יוֹם, כּוֹהֵן גָּדוֹל מְקַדֵּשׁ יָדָיו וְרַגְלָיו מִן הַכִּיּוֹר כִּשְׁאָר הַכּוֹהֲנִים; וְהַיּוֹם, מְקַדֵּשׁ מִקִּתּוֹן שֶׁלְּזָהָב--מִשּׁוֹם כְּבוֹדוֹ.
בְּכָל יוֹם, הַכּוֹהֲנִים עוֹלִים בְּמִזְרָחוֹ שֶׁלַּכֶּבֶשׁ וְיוֹרְדִין בְּמַעְרָבוֹ; וְהַיּוֹם, עוֹלִים בָּאֶמְצָע וְיוֹרְדִין בָּאֶמְצָע לִפְנֵי כּוֹהֵן גָּדוֹל--כְּדֵי לְהַדְּרוֹ.

בְּכָל יוֹם, מִי שֶׁזָּכָה בַּמַּחְתָּה, חוֹתֶה בְּמַחְתָּה שֶׁלְּכֶסֶף, וּמְעַרֶה הָאֵשׁ לְמַחְתָּה שֶׁלְּזָהָב; וְהַיּוֹם, חוֹתֶה כּוֹהֵן גָּדוֹל בְּמַחְתָּה שֶׁלְּזָהָב, וּבָהּ נִכְנָס לַהֵיכָל--שֶׁלֹּא לְיַגְּעוֹ בְּתוֹסֶפֶת עֲבוֹדָה.
וְכֵן מַחְתָּה שֶׁלְּכָל יוֹם, מַחְזֶקֶת אַרְבַּעַת קַבִּין; וְשֶׁלַּיּוֹם, שְׁלֹשֶׁת קַבִּין.
וּבְכָל יוֹם, הָיְתָה כְּבֵדָה; וְהַיּוֹם, קַלָּה.
וּבְכָל יוֹם, יָדָהּ קְצָרָה; וְהַיּוֹם, אֲרוּכָה--כְּדֵי לְהָקֶל עַל כּוֹהֵן גָּדוֹל, שֶׁלֹּא יִיגַע.

בְּכָל יוֹם, הָיוּ עַל הַמִּזְבֵּחַ שָׁלוֹשׁ מַעֲרָכוֹת שֶׁלְּאֵשׁ; וְהַיּוֹם, הָיוּ שָׁם אַרְבַּע--מוֹסִיפִין מַעֲרָכָה, כְּדֵי לְהַדַּר הַמִּזְבֵּחַ וּלְעַטְּרוֹ.

 זֶה שֶׁנֶּאֱמָר בַּתּוֹרָה "וְכִפֶּר בַּעֲדוֹ וּבְעַד בֵּיתוֹ, וּבְעַד כָּל-קְהַל יִשְׂרָאֵל" --מִפִּי הַשְּׁמוּעָה לָמְדוּ, שֶׁזֶּה וִדּוּי דְּבָרִים.
נִמְצֵאתָ לָמֵד שְׁהוּא מִתְוַדֶּה בְּיוֹם זֶה, שְׁלוֹשָׁה וִדּוּיִין: אֶחָד עַל יְדֵי עַצְמוֹ תְּחִלָּה, וִדּוּי שֵׁנִי עַל יְדֵי עַצְמוֹ עִם שְׁאָר הַכּוֹהֲנִים--וּשְׁנֵיהֶם עַל פַּר הַחַטָּאת אֲשֶׁר לוֹ; וְהַוִּדּוּי הַשְּׁלִישִׁי עַל יְדֵי כָּל יִשְׂרָאֵל, עַל שָׂעִיר הַמִּשְׁתַּלֵּחַ.
וּמַזְכִּיר אֶת הַשֵּׁם בְּכָל וִדּוּי מֵהֶן, שְׁלוֹשָׁה פְּעָמִים.

כֵּיצַד הוּא אוֹמֵר: אָנָּא ה'--חָטָאתִי, עָוִיתִי, פָּשַׁעְתִּי לְפָנֶיךָ; אָנָּא ה'--כַּפֵּר נָא לַחֲטָאִים וְלָעֲווֹנוֹת וְלַפְּשָׁעִים, שֶׁחָטָאתִי וְשֶׁעָוִיתִי וְשֶׁפָּשַׁעְתִּי ...: שֶׁנֶּאֱמָר "כִּי-בַיּוֹם הַזֶּה יְכַפֵּר עֲלֵיכֶם, לְטַהֵר אֶתְכֶם: מִכֹּל, חַטֹּאתֵיכֶם, לִפְנֵי ה', תִּטְהָרוּ" .
הֲרֵי שְׁלוֹשָׁה פְּעָמִים, הִזְכִּיר אֶת הַשֵּׁם; וְכֵן בְּכָל וִדּוּי מֵהֶן.

וְכִשְׁהוּא נוֹתֵן אֶת הַגּוֹרָל עַל שְׂעִיר הַחַטָּאת, אוֹמֵר לַה' חַטָּאת; נִמְצָא מַזְכִּיר אֶת הַשֵּׁם בְּיוֹם זֶה, עֲשָׂרָה פְּעָמִים.
וּבְכֻלָּן הוּא מַזְכִּיר כִּכְתָבוֹ, שְׁהוּא הַשֵּׁם הַמְּפֹרָשׁ.
בָּרִאשׁוֹנָה, הָיָה מַגְבִּיהַּ אֶת קוֹלוֹ בַּשֵּׁם; כֵּיוָן שֶׁרַבּוּ פְּרוּצִין, חָזְרוּ לְאָמְרוֹ בְּקוֹל נָמוּךְ, וּמַבְלִיעוֹ בִּנְעִימוֹת, עַד שֶׁלֹּא יַכִּירוּ בּוֹ אַפִלּוּ חֲבֵרָיו הַכּוֹהֲנִים.

 כָּל הַכּוֹהֲנִים וְהָעָם הָעוֹמְדִין בָּעֲזָרָה, כִּשְׁהֶן שׁוֹמְעִין אֶת הַשֵּׁם הַמְּפֹרָשׁ יוֹצֶא מִפִּי כּוֹהֵן גָּדוֹל בִּקְדֻשָּׁה וּבְטַהְרָה, כּוֹרְעִין וּמִשְׁתַּחֲוִין, וְנוֹפְלִין עַל פְּנֵיהֶם וְאוֹמְרִין בָּרוּךְ שֵׁם כְּבוֹד מַלְכוּתוֹ לְעוֹלָם וָעֵד--שֶׁנֶּאֱמָר "כִּי שֵׁם ה', אֶקְרָא: הָבוּ גֹדֶל, לֵאלֹהֵינוּ" .

וּבִשְׁלֹשֶׁת הַוִּדּוּיִין, הָיָה מִתְכַּוֵּן לִגְמֹר אֶת הַשֵּׁם כְּנֶגֶד הַמְּבָרְכִין, וְאוֹמֵר לָהֶן, תִּטְהָרוּ; וְכָל הַיּוֹם, כָּשֵׁר לְוִדּוּי יוֹם הַכִּפּוּרִים וּלְוִדּוּי הַפָּרִים הַנִּשְׂרָפִים.

הִלְכּוֹת עֲבוֹדַת יוֹם הַכִּפּוּרִים פֵּרֶק ג 
שְׁנֵי הַגּוֹרָלוֹת--אֶחָד כָּתוּב עָלָיו לַה', וְאֶחָד כָּתוּב עָלָיו לַעֲזָאזֵל.
וְהֶם כְּשֵׁרִים מִכָּל דָּבָר, בֵּין מִן הָעֵץ בֵּין מִן הָאֶבֶן בֵּין מִן הַמַּתֶּכֶת; אֲבָל לֹא יִהְיֶה אֶחָד גָּדוֹל וְאֶחָד קָטָן, אֶחָד כֶּסֶף וְאֶחָד זָהָב--אֵלָא שְׁנֵיהֶן שׁוֹוִין.
וְשֶׁלְּעֵץ הָיוּ; וּבְבַיִת שֵׁנִי, עָשׂוּ אוֹתָם שֶׁלְּזָהָב.
וּמַנִּיחִין שְׁנֵי הַגּוֹרָלוֹת בִּכְלִי אֶחָד הַמַּחְזִיק שְׁתֵּי הַיָּדַיִם, כְּדֵי שֶׁיַּכְנִיס שְׁתֵּי יָדָיו וְלֹא יִתְכַּוַּן.
וּכְלִי זֶה חֹל הוּא, וְשֶׁלְּעֵץ הָיָה; וְקִלְפֵי שְׁמוֹ.

הֵיכָן מַגְרִיל, בְּמִזְרַח הָעֲזָרָה בִּצְפוֹן הַמִּזְבֵּחַ.
מַנִּיחִין שָׁם הַקִּלְפֵי; וּמַעְמִידִין שְׁנֵי הַשְּׂעִירִים, פְּנֵיהֶם לַמַּעְרָב וַאֲחוֹרֵיהֶם לַמִּזְרָח; וְכוֹהֵן גָּדוֹל בָּא לְשָׁם, וְהַסְּגַן מִיְּמִינוֹ וְרֹאשׁ בֵּית אָב מִשְּׂמֹאלוֹ, וּשְׁנֵי הַשְּׂעִירִים לְפָנָיו, אֶחָד לִימִינוֹ וְאֶחָד לִשְׂמֹאלוֹ.
טָרַף בַּקִּלְפֵי; וְהֶעֱלָה שְׁנֵי הַגּוֹרָלוֹת בִּשְׁתֵּי יָדָיו לְשֵׁם שְׁנֵי הַשְּׂעִירִים, וּפוֹתֵחַ יָדָיו.
אִם שֶׁלַּה' עָלָה בִּימִינוֹ--הַסְּגַן אוֹמֵר לוֹ, אִישִׁי כּוֹהֵן גְּדוֹל הַגְבַּהּ יְמִינָךְ; וְאִם בִּשְׂמֹאלוֹ עָלָה--רֹאשׁ בֵּית אָב אוֹמֵר לוֹ, אִישִׁי כּוֹהֵן גְּדוֹל הַגְבַּהּ שְׂמֹאלָךְ.

וְנוֹתֵן שְׁנֵי הַגּוֹרָלוֹת עַל שְׁנֵיהֶם--שֶׁלַּיָּמִין עַל שֶׁלַּיָּמִין, וְשֶׁלַּשְּׂמֹאל עַל שֶׁלַּשְּׂמֹאל.
וְאִם לֹא נָתַן--לֹא עִכַּב, אֲבָל חִסַּר מִצְוָה: שֶׁהַהַנָּחָה, מִצְוָה שְׁאֵינָהּ מְעַכֶּבֶת; וְהַהַגְרָלָה מְעַכֶּבֶת, אַף עַל פִּי שְׁאֵינָהּ עֲבוֹדָה.
לְפִיכָּךְ הַנָּחָה כְּשֵׁרָה בְּזָר, וְהַעֲלָיַת הַגּוֹרָלוֹת מִן הַקִּלְפֵי פְּסוּלָה בְּזָר.

וְקוֹשֵׁר לָשׁוֹן שֶׁלִּזְהוֹרִית מִשְׁקַל שְׁתֵּי סְלָעִים, בְּרֹאשׁ שָׂעִיר הַמִּשְׁתַּלֵּחַ; וּמַעְמִידוֹ כְּנֶגֶד בֵּית שִׁלּוּחוֹ.
וְלַנִּשְׁחָט, כְּנֶגֶד בֵּית שְׁחִיטָתוֹ.
וְשׁוֹחֵט אֶת פַּר הַחַטָּאת, וְאֶת הַשָּׂעִיר שֶׁעָלָה עָלָיו הַגּוֹרָל לַה'.
וּמַכְנִיס דָּמָן לַהֵיכָל, וּמַזֶּה מִדַּם שְׁנֵיהֶן בְּיוֹם זֶה שָׁלוֹשׁ וְאַרְבָּעִים הַזָּיָה; וְאֵלּוּ הֶן: 
מַזֶּה תְּחִלָּה מִדַּם הַפָּר, שְׁמוֹנֶה הַזָּיוֹת בְּקֹדֶשׁ הַקֳּדָשִׁים, בֵּין בַּדֵּי הָאָרוֹן, קָרוֹב לַכַּפֹּרֶת בְּטֶפַח--שֶׁנֶּאֱמָר "וְלִפְנֵי הַכַּפֹּרֶת, יַזֶּה" ; וּמַזֶּה שָׁם אַחַת לְמַעְלָה, וְשֶׁבַע לְמַטָּה--מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר "שֶׁבַע-פְּעָמִים" , יָתֵר עַל הַזָּיָה רִאשׁוֹנָה.
וְכָּךְ הָיָה מוֹנֶה--אַחַת, אַחַת וְאַחַת, אַחַת וּשְׁתַּיִם, אַחַת וְשָׁלוֹשׁ, אַחַת וְאַרְבַּע, אַחַת וְחָמֵשׁ, אַחַת וְשֵׁשׁ, אַחַת וְשֶׁבַע; וְלָמָּה מוֹנֶה כָּכָה--שֶׁמֶּא יִשְׁכַּח, וְיִמְנֶה הַזָּיָה רִאשׁוֹנָה מִכְּלָל הַשֶּׁבַע.

וְאַחַר כָּךְ מַזֶּה מִדַּם הַשָּׂעִיר בֵּין בַּדֵּי הָאָרוֹן, שְׁמוֹנֶה--אַחַת לְמַעְלָה, וְשֶׁבַע לְמַטָּה; וּמוֹנֶה כְּדֶרֶךְ שֶׁמָּנָה בְּדַם הַפָּר.
וְחוֹזֵר וּמַזֶּה בַּהֵיכָל עַל הַפָּרֹכֶת מִדַּם הַפָּר, שְׁמוֹנֶה--אַחַת לְמַעְלָה, וְשֶׁבַע לְמַטָּה: שֶׁכָּךְ נֶאֱמָר בְּדַם הַפָּר "עַל-הַכַּפֹּרֶת, וְלִפְנֵי הַכַּפֹּרֶת" .
וּמוֹנֶה כְּדֶרֶךְ שֶׁמָּנָה בִּפְנִים.

וְחוֹזֵר וּמַזֶּה מִדַּם הַשָּׂעִיר כֵּן עַל הַפָּרֹכֶת, שְׁמוֹנֶה הַזָּיוֹת--אַחַת לְמַעְלָה, וְשֶׁבַע לְמַטָּה: שֶׁנֶּאֱמָר בְּדַם הַשָּׂעִיר "וְעָשָׂה אֶת-דָּמוֹ, כַּאֲשֶׁר עָשָׂה לְדַם הַפָּר" .
וּמוֹנֶה כְּדֶרֶךְ שֶׁמָּנָה בִּפְנִים.
וְכָל אֵלּוּ הַהַזָּיוֹת--אֵינוּ מִתְכַּוֵּן בָּהֶן לְהַזּוֹת לֹא לְמַעְלָה וְלֹא לְמַטָּה, אֵלָא כְּמַצְלִיף.

וְאַחַר כָּךְ מְעָרֵב שְׁנֵי הַדָּמִים, דַּם הַפָּר וְדַם הַשָּׂעִיר; וּמַזֶּה מִשְּׁנֵיהֶן אַרְבַּע הַזָּיוֹת עַל אַרְבַּע קַרְנוֹת מִזְבַּח הַזָּהָב שֶׁבַּהֵיכָל, וְשֶׁבַע הַזָּיוֹת עַל אֶמְצָעוֹ שֶׁלְּמִזְבֵּחַ זֶה.
וְכָל אֵלּוּ הַשָּׁלוֹשׁ וְאַרְבָּעִים הַזָּיָה--טוֹבֵל אֶצְבָּעוֹ בַּדָּם, טְבִילָה עַל כָּל הַזָּיָה: לֹא שֶׁיַּזֶּה שְׁתֵּי הַזָּיוֹת מִטְּבִילָה אַחַת.
וּשְׁיַרֵי הַדָּם, שׁוֹפֵךְ עַל יְסוֹד מַעְרָבִי שֶׁלְּמִזְבֵּחַ הַחִיצוֹן.

 וְאַחַר כָּךְ מְשַׁלֵּחַ אֶת הַשָּׂעִיר הַחַי, בְּיַד אִישׁ הַמּוּכָן לְהוֹלִיכוֹ לַמִּדְבָּר; וְהַכֹּל כְּשֵׁרִים לְהוֹלִיכוֹ--אֵלָא שֶׁעָשׂוּ כּוֹהֲנִים גְּדוֹלִים קְבָע, וְלֹא הָיוּ מַנִּיחִין אֶת יִשְׂרָאֵל לְהוֹלִיכוֹ.
וְסֻכּוֹת הָיוּ עוֹשִׂין מִירוּשָׁלַיִם וְעַד תְּחִלַּת הַמִּדְבָּר; וְשׁוֹבֵת אִישׁ אֶחָד אוֹ אֲנָשִׁים הַרְבֵּה, בְּכָל סֻכָּה וְסֻכָּה מֵהֶן--כְּדֵי שֶׁיִּהְיוּ מְלַוִּין אוֹתוֹ, מִסֻּכָּה לְסֻכָּה.

עַל כָּל סֻכָּה וְסֻכָּה אוֹמְרִין לוֹ, הֲרֵי מָזוֹן וַהֲרֵי מַיִם.
אִם כָּשַׁל כּוֹחוֹ, וְצָרַךְ לֶאֱכֹל--אוֹכֵל; וּמֵעוֹלָם לֹא צָרַךְ אָדָם לְכָּךְ.
וְאַנְשֵׁי סֻכָּה הָאַחֲרוֹנָה עוֹמְדִין בְּסוֹף הַתְּחוּם, וְרוֹאִין אֶת מַעֲשָׂיו מֵרָחוֹק.

כֵּיצַד הָיָה עוֹשֶׂה: חוֹלֵק לָשׁוֹן שֶׁלִּזְהוֹרִית שֶׁבִּקְרָנָיו, חֶצְיוֹ קוֹשֵׁר בַּסֶּלַע, וְחֶצְיוֹ קוֹשֵׁר בֵּין שְׁתֵּי קְרָנָיו; וְדוֹחֲפוֹ לַאֲחוֹרָיו, וְהוּא מִתְגַּלְגֵּל וְיוֹרֵד.
לֹא הָיָה מַגִּיעַ לַחֲצִי הָהָר, עַד שְׁהוּא נַעֲשֶׂה אֵבָרִים אֵבָרִים.
וּבָא וְיוֹשֵׁב לוֹ תַּחַת סֻכָּה אַחֲרוֹנָה, עַד שֶׁתֶּחְשַׁךְ.

וְדִדְבָּיוֹת הָיוּ עוֹשִׂין, וּמְנִיפִין בַּסּוּדָרִין--כְּדֵי שֶׁיֵּדְעוּ שֶׁהִגִּיעַ שָׂעִיר לַמְּדַבֵּר.
וְאַחַר שֶׁמְּשַׁלֵּחַ אֶת הַשָּׂעִיר בְּיַד מוֹלִיכוֹ, חוֹזֵר אֵצֶל הַפָּר וְהַשָּׂעִיר שֶׁהִזָּה דָּמָן לִפְנִים; וְקוֹרְעָן, וּמוֹצִיא אֶת אֵמוּרֵיהֶן, וְנוֹתְנָן בִּכְלִי, וּמַקְטִירָן עַל גַּבֵּי הַמִּזְבֵּחַ.
וּמְחַתֵּךְ שְׁאָר בְּשָׂרָן, חֲתִכּוֹת גְּדוֹלוֹת מְעֻרוֹת זוֹ בְּזוֹ כְּמִין קְלִיעָה; וְאֵינוּ מְפָרֵק אוֹתָן.
וּמְשַׁלְּחָן בְּיַד אֲחֵרִים, לְהוֹצִיאָן לְבֵית הַשְּׂרֵפָה; וּמְנַתְּחִין אוֹתָן שָׁם בְּעוֹרָן, כְּמוֹ שֶׁבֵּאַרְנוּ.

 כֵּיוָן שֶׁהִגִּיעַ שָׂעִיר לַמִּדְבָּר, יָצָא כּוֹהֵן גָּדוֹל לַעֲזֶרֶת הַנָּשִׁים לִקְרוֹת בַּתּוֹרָה; וּבִזְמָן קְרִיאָתוֹ, שׂוֹרְפִין הַפָּר וְהַשָּׂעִיר בְּבֵית הַדֶּשֶׁן.
לְפִיכָּךְ הָרוֹאֶה כּוֹהֵן גָּדוֹל כִּשְׁהוּא קוֹרֶא, אֵינוּ רוֹאֶה פָּר וְשָׂעִיר הַנִּשְׂרָפִין; וּשְׂרֵפָתָן כְּשֵׁרָה בְּזָר, כְּמוֹ שֶׁבֵּאַרְנוּ.

 קְרִיאָה זוֹ, אֵינָהּ עֲבוֹדָה.
לְפִיכָּךְ אִם רָצָה לִקְרוֹת בְּבִגְדֵי חֹל לְבָנִים מִשֶּׁלּוֹ, קוֹרֶא; וְאִם רָצָה לִקְרוֹת בְּבִגְדֵי לָבָן, קוֹרֶא--שֶׁבִּגְדֵי כְּהֻנָּה נִתְּנוּ לֵהָנוֹת בָּהֶן שֶׁלֹּא בְּשָׁעַת עֲבוֹדָה, כְּמוֹ שֶׁבֵּאַרְנוּ.

 כֵּיצַד הוּא קוֹרֶא: יוֹשֵׁב בַּעֲזֶרֶת הַנָּשִׁים, וְכָל הָעָם עוֹמְדִין עָלָיו; וְחַזָּן הַכְּנֶסֶת נוֹטֵל סֵפֶר תּוֹרָה, וְנוֹתְנוֹ לְרֹאשׁ הַכְּנֶסֶת, וְרֹאשׁ הַכְּנֶסֶת נוֹתְנוֹ לַסְּגַן, וְהַסְּגַן נוֹתְנוֹ לְכוֹהֵן גָּדוֹל.
וְכוֹהֵן גָּדוֹל עוֹמֵד וּמְקַבֵּל, וְקוֹרֶא עוֹמֵד "אַחֲרֵי מוֹת" , וְ"אַךְ בֶּעָשׂוֹר" שֶׁבְּפָרָשַׁת הַמּוֹעֲדוֹת, עַד סוֹף הָעִנְיָן.
וְגוֹלֵל אֶת הַתּוֹרָה, וּמַנִּיחָהּ בְּחֵיקוֹ.

וְאוֹמֵר, יוֹתֵר מִמַּה שֶׁקָּרָאתִי לִפְנֵיכֶם כָּתוּב.
"וּבֶעָשׂוֹר" שֶׁבְּחֹמֶשׁ הַפְּקוּדִים עַד סוֹף הָעִנְיָן, קוֹרֶא אוֹתוֹ עַל פֶּה: וְלָמָּה קוֹרֶא עַל פֶּה, לְפִי שְׁאֵין גּוֹלְלִין סֵפֶר תּוֹרָה בַּצִּבּוּר; וְלָמָּה לֹא יִקְרָא בְּסֵפֶר אַחֵר--לְפִי שְׁאֵין אֶחָד קוֹרֶא עִנְיָן אֶחָד בִּשְׁנֵי סְפָרִים, מִשּׁוֹם פְּגָם רִאשׁוֹן.

 בְּעֵת שֶׁקּוֹרֶא, מְבָרֵךְ לְפָנֶיהָ וּלְאַחֲרֶיהָ כְּדֶרֶךְ שֶׁמְּבָרְכִין בְּבֵית הַכְּנֶסֶת; וּמוֹסִיף לְאַחָרֶיהָ שֶׁבַע בְּרָכוֹת, וְאֵלּוּ הֶן: רְצֵה ה' אֱלֹהֵינוּ, מוֹדִים אֲנַחְנוּ לָךְ, סְלַח לָנוּ אָבִינוּ, וְחוֹתֵם בָּהּ בָּרוּךְ אַתָּה ה' מוֹחֵל עֲווֹנוֹת עַמּוֹ יִשְׂרָאֵל בְּרַחֲמִים; הֲרֵי שָׁלוֹשׁ בְּרָכוֹת כְּתִקְנָן.

וּמְבָרֵךְ עַל הַמִּקְדָּשׁ, בְּרָכָה בִּפְנֵי עַצְמָהּ--יִהְיֶה עִנְיָנָהּ שֶׁיַּעֲמֹד הַמִּקְדָּשׁ וּשְׁכִינָה בְּתוֹכוֹ, וְחוֹתֵם בָּהּ בָּרוּךְ אַתָּה ה' הַשּׁוֹכֵן בְּצִיּוֹן.

וּמְבָרֵךְ יִשְׂרָאֵל, בְּרָכָה בִּפְנֵי עַצְמָהּ--עִנְיְנָהּ שֶׁיּוֹשִׁיעַ ה' אֶת יִשְׂרָאֵל וְלֹא יָסוּר מֵהֶן מֶלֶךְ, וְחוֹתֵם בָּהּ בָּרוּךְ אַתָּה ה' הַבּוֹחֵר בְּיִשְׂרָאֵל.

וּמְבָרֵךְ הַכּוֹהֲנִים, בְּרָכָה בִּפְנֵי עַצְמָהּ--עִנְיְנָהּ שֶׁיִּרְצֶה הַמָּקוֹם מַעֲשֵׂיהֶם וַעֲבוֹדָתָם וִיבָרְכֵם, וְחוֹתֵם בָּהּ בָּרוּךְ אַתָּה ה' מְקַדֵּשׁ הַכּוֹהֲנִים.

וְאַחַר כָּךְ אוֹמֵר תְּפִלָּה וּתְחִנָּה וְרִנָּה וּבַקָּשָׁה, כְּפִי מַה שְׁהוּא רָגִיל.
וְחוֹתֵם הוֹשַׁע ה' עַמְּךָ יִשְׂרָאֵל, שֶׁעַמְּךָ יִשְׂרָאֵל צְרִיכִין לְהוֹשִׁיעַ; בָּרוּךְ אַתָּה ה' שׁוֹמֵעַ תְּפִלָּה.

הִלְכּוֹת עֲבוֹדַת יוֹם הַכִּפּוּרִים פֵּרֶק ד 
סֵדֶר כָּל הַמַּעֲשִׂים שֶׁבְּיוֹם זֶה, כָּךְ הוּא: בַּחֲצוֹת הַלַּיְלָה, מְפִיסִין לִתְרוּמַת הַדֶּשֶׁן; וּמְסַדְּרִין אֶת הַמַּעֲרָכָה וּמְדַשְּׁנִין אֶת הַמִּזְבֵּחַ, כְּדֶרֶךְ שֶׁעוֹשִׂין בְּכָל יוֹם עַל הַסֵּדֶר שֶׁבֵּאַרְנוּ--עַד שֶׁיַּגִּיעוּ לִשְׁחִיטַת הַתָּמִיד.

כְּשֶׁיַּגִּיעוּ לִשְׁחֹט אֶת הַתָּמִיד, פּוֹרְסִין סָדִין שֶׁלְּבוּץ בֵּין כּוֹהֵן גָּדוֹל וּבֵין הָעָם; וְלָמָּה שֶׁלְּבוּץ, כְּדֵי שֶׁיַּכִּיר שֶׁעֲבוֹדַת הַיּוֹם בְּבִגְדֵי בּוּץ.
וּפוֹשֵׁט בִּגְדֵי חֹל, וְטוֹבֵל, וְלוֹבֵשׁ בִּגְדֵי זָהָב, וּמְקַדֵּשׁ יָדָיו וְרַגְלָיו.
וְשׁוֹחֵט בַּתָּמִיד רֹב שְׁנַיִם, וּמַנִּיחַ אַחֵר לִגְמֹר הַשְּׁחִיטָה; וּמְקַבֵּל הַדָּם, וְזוֹרְקוֹ עַל הַמִּזְבֵּחַ כְּמִצְוָתוֹ.

וְאַחַר כָּךְ נִכְנָס לַהֵיכָל, וּמַקְטִיר קְטֹרֶת שֶׁלַּשַּׁחַר, וּמֵטִיב אֶת הַנֵּרוֹת, וּמַקְטִיר אֵבַרֵי הַתָּמִיד וְהַחֲבִתִּין וְהַנְּסָכִים כְּכָל סֵדֶר הַתָּמִיד שֶׁלְּכָל יוֹם שֶׁבֵּאַרְנוּ.
וְאַחַר הַתָּמִיד, מַקְרִיב הַפָּר וְשִׁבְעַת הַכְּבָשִׂים שֶׁלְּמוּסַף הַיּוֹם.

וְאַחַר כָּךְ מְקַדֵּשׁ יָדָיו וְרַגְלָיו, וּפוֹשֵׁט בִּגְדֵי זָהָב, וְטוֹבֵל, וְלוֹבֵשׁ בִּגְדֵי לָבָן; וּמְקַדֵּשׁ יָדָיו וְרַגְלָיו, וּבָא לוֹ אֵצֶל פָּרוֹ.
וּפָרוֹ הָיָה עוֹמֵד בֵּין הָאוּלָם וְלַמִּזְבֵּחַ, רֹאשׁוֹ לַדָּרוֹם וּפָנָיו לַמַּעְרָב; וְהַכּוֹהֵן עוֹמֵד בַּמִּזְרָח, וּפָנָיו לַמַּעְרָב, וְסוֹמֵךְ שְׁתֵּי יָדָיו עַל רֹאשׁ הַפָּר, וּמִתְוַדֶּה.
וְכָּךְ הָיָה אוֹמֵר: אָנָּא ה'--חָטָאתִי עֲוִיתִי פָּשַׁעְתִּי לְפָנֶיךָ, אֲנִי וּבֵיתִי; אָנָּא ה'--כַּפֵּר נָא לַחֲטָאִים וְלָעֲווֹנוֹת וְלַפְּשָׁעִים, שֶׁחָטָאתִי וְשֶׁעֲוִיתִי וְשֶׁפָּשַׁעְתִּי לְפָנֶיךָ, אֲנִי וּבֵיתִי: כַּכָּתוּב בְּתוֹרַת מֹשֶׁה עַבְדֶּךָ "כִּי-בַיּוֹם הַזֶּה יְכַפֵּר עֲלֵיכֶם, לְטַהֵר אֶתְכֶם: מִכֹּל, חַטֹּאתֵיכֶם, לִפְנֵי ה', תִּטְהָרוּ" .

וְאַחַר כָּךְ מַגְרִיל עַל שְׁנֵי הַשְּׂעִירִים, וְקוֹשֵׁר לָשׁוֹן שֶׁלִּזְהוֹרִית בְּרֹאשׁ שָׂעִיר הַמִּשְׁתַּלֵּחַ, וּמַעְמִידוֹ כְּנֶגֶד בֵּית שִׁלּוּחוֹ, וְלַנִּשְׁחָט כְּנֶגֶד בֵּית שְׁחִיטָתוֹ.
וּבָא לוֹ אֵצֶל פָּרוֹ שְׁנִיָּה; וְסוֹמֵךְ שְׁתֵּי יָדָיו עַל רֹאשׁוֹ, וּמִתְוַדֶּה וִדּוּי שֵׁנִי.
וְכָּךְ הוּא אוֹמֵר: אָנָּא ה'--חָטָאתִי עֲוִיתִי פָּשַׁעְתִּי לְפָנֶיךָ, אֲנִי וּבֵיתִי וּבְנֵי אַהֲרוֹן עַם קְדוֹשֶׁיךָ; אָנָּא ה'--כַּפֵּר נָא לַחֲטָאִים וְלָעֲווֹנוֹת וְלַפְּשָׁעִים, שֶׁחָטָאתִי וְשֶׁעֲוִיתִי וְשֶׁפָּשַׁעְתִּי לְפָנֶיךָ, אֲנִי וּבֵיתִי וּבְנֵי אַהֲרוֹן עַם קְדוֹשֶׁיךָ: כַּכָּתוּב בְּתוֹרַת מֹשֶׁה עַבְדֶּךָ "כִּי-בַיּוֹם הַזֶּה יְכַפֵּר עֲלֵיכֶם ..." .

וְאַחַר כָּךְ שׁוֹחֵט אֶת הַפָּר, וּמְקַבֵּל אֶת דָּמוֹ, וְנוֹתְנוֹ לְמִי שְׁהוּא מְנַדְנְדוֹ שֶׁלֹּא יִקְרֹשׁ, עַל הָרֹבֶד הָרְבִיעִי שֶׁלַּהֵיכָל מִבַּחוּץ.
וְנוֹטֵל אֶת הַמַּחְתָּה, וְחוֹתֶה בָּהּ אֵשׁ מֵעַל הַמִּזְבֵּחַ, מִן הַסָּמוּךְ לַמַּעְרָב, שֶׁנֶּאֱמָר "מֵעַל הַמִּזְבֵּחַ, מִלִּפְנֵי ה'" ; וְיוֹרֵד, וּמַנִּיחָהּ עַל הָרֹבֶד שֶׁבָּעֲזָרָה.
וּמוֹצִיאִין לוֹ אֶת הַכַּף, וּכְלִי מָלֵא קְטֹרֶת דַּקָּה מִן הַדַּקָּה, וְחוֹפֵן מִמֶּנָּה מְלוֹא חָפְנָיו, לֹא מְחוּקוֹת וְלֹא גְּדוּשׁוֹת אֵלָא טְפוּפוֹת--הַגָּדוֹל לְפִי גָּדְלוֹ, וְהַקָּטָן לְפִי קָטְנוֹ; וְנוֹתֵן לְתוֹךְ הַכַּף.

כְּבָר בֵּאַרְנוּ שֶׁהוֹלָכָה בַּשְּׂמֹאל, פּוֹסֶלֶת בְּדַם הַקֳּדָשִׁים וּבִשְׁאָר הָעֲבוֹדוֹת; לְפִיכָּךְ הָיָה מִן הַדִּין שֶׁיּוֹלִיךְ הַמַּחְתָּה בִּשְׂמֹאלוֹ, וְכַף הַקְּטֹרֶת בִּימִינוֹ.
אֲבָל מִפְּנֵי כֹּבֶד הַמַּחְתָּה, וְעוֹד שְׁהִיא חָמָה--אֵינוּ יָכוֹל לְסָבְלָהּ בִּשְׂמֹאלוֹ עַד הָאָרוֹן; לְפִיכָּךְ נוֹטֵל הַמַּחְתָּה בִּימִינוֹ, וְכַף הַקְּטֹרֶת בִּשְׂמֹאלוֹ.
וּמְהַלֵּךְ בַּהֵיכָל עַד שְׁהוּא מַגִּיעַ לְקֹדֶשׁ הַקֳּדָשִׁים; מוֹצֶא הַפָּרֹכֶת פְּרוּפָה, נִכְנָס לְקֹדֶשׁ הַקֳּדָשִׁים עַד שְׁהוּא מַגִּיעַ לָאָרוֹן.

הִגִּיעַ לָאָרוֹן, נוֹתֵן אֶת הַמַּחְתָּה בֵּין שְׁנֵי הַבַּדִּים; וּבְבַיִת שֵׁנִי שֶׁלֹּא הָיָה אָרוֹן, הָיָה מַנִּיחָהּ עַל אֶבֶן הַשְּׁתִיָּה.
וְאוֹחֵז שְׂפַת הַכַּף בְּרָאשֵׁי אֶצְבְּעוֹתָיו, אוֹ בְּשִׁנָּיו, וּמְעַרֶה הַקְּטֹרֶת בְּגֻדָּלוֹ לְתוֹךְ חָפְנָיו, עַד שֶׁמַּחְזִירָהּ לִמְלוֹא חָפְנָיו כְּשֶׁהָיְתָה; וְזוֹ הִיא עֲבוֹדָה קָשָׁה שֶׁבַּמִּקְדָּשׁ.

וְצוֹבֵר אֶת הַקְּטֹרֶת עַל גַּבֵּי הַגֶּחָלִים בְּיָדוֹ, לִפְנִים בַּמַּחְתָּה, כְּדֵי שֶׁתִּהְיֶה הַקְּטֹרֶת קְרוֹבָה לָאָרוֹן, רְחוֹקָה מִפָּנָיו--שֶׁלֹּא יִכָּוֶה; וּמַמְתִּין שָׁם עַד שֶׁיִּתְמַלֵּא הַבַּיִת עָשָׁן.
וְיוֹצֶא, וְהוּא מְהַלֵּךְ אֲחוֹרַנִּית מְעַט מְעַט, פָּנָיו לַקֹּדֶשׁ וַאֲחוֹרָיו לַהֵיכָל, עַד שֶׁיָּצָא מִן הַפָּרֹכֶת.

וּמִתְפַּלֵּל שָׁם בַּהֵיכָל אַחַר שֶׁיָּצָא, תְּפִלָּה קְצָרָה--שֶׁלֹּא לְהַבְעִית אֶת הָעָם, שֶׁמֶּא יֹאמְרוּ מֵת בַּהֵיכָל.
וְכָּךְ הָיָה מִתְפַּלֵּל: יְהִי רָצוֹן מִלְּפָנֶיךָ ה' אֱלֹהֵינוּ--שְׁאִם הָיְתָה שָׁנָה זוֹ שְׁחוּנָה, תִּהְיֶה גְּשׁוּמָה; וְלֹא יָסוּר שֵׁבֶט, מִבֵּית יְהוּדָה; וְלֹא יִהְיוּ עַמְּךָ בֵּית יִשְׂרָאֵל צְרִיכִין לְפַרְנָסָה, וְאַל תִּכָּנֵס לְפָנֶיךָ תְּפִלַּת עוֹבְרֵי דְרָכִים.

 בְּשָׁעַת הַקְטָרַת הַקְּטֹרֶת בְּקֹדֶשׁ הַקֳּדָשִׁים--כָּל הָעָם פּוֹרְשִׁים מִן הַהֵיכָל בִּלְבָד, וְאֵינָן פּוֹרְשִׁים מִבֵּין הָאוּלָם וְלַמִּזְבֵּחַ: שְׁאֵין פּוֹרְשִׁים מִבֵּין הָאוּלָם וְלַמִּזְבֵּחַ אֵלָא בְּשָׁעַת הַקְטָרָה בַּהֵיכָל בְּכָל יוֹם וּבְשָׁעַת מַתַּן דָּמִים בַּהֵיכָל, כְּמוֹ שֶׁבֵּאַרְנוּ בְּהִלְכּוֹת תְּמִידִין.

וְאַחַר כָּךְ נוֹטֵל דַּם הַפָּר מִזֶּה שְׁהוּא מְנַדְנְדוֹ, וְנִכְנָס בּוֹ לְקֹדֶשׁ הַקֳּדָשִׁים; וּמַזֶּה מִמֶּנּוּ שָׁם שְׁמוֹנֶה הַזָּיוֹת, בֵּין בַּדֵּי הָאָרוֹן, וְיוֹצֶא, וּמַנִּיחוֹ בַּהֵיכָל עַל כַּן הַזָּהָב שֶׁהָיָה שָׁם.
וְאַחַר כָּךְ יוֹצֶא מִן הַהֵיכָל, וְשׁוֹחֵט אֶת הַשָּׂעִיר, וּמְקַבֵּל דָּמוֹ, וְנִכְנָס בּוֹ לְקֹדֶשׁ הַקֳּדָשִׁים; וּמַזֶּה מִמֶּנּוּ שָׁם שְׁמוֹנֶה הַזָּיוֹת, בֵּין בַּדֵּי הָאָרוֹן, וְיוֹצֶא, וּמַנִּיחוֹ עַל כַּן שֵׁנִי שֶׁבַּהֵיכָל.

וְאַחַר כָּךְ נוֹטֵל דַּם הַפָּר מֵעַל הַכַּן, וּמַזֶּה מִמֶּנּוּ עַל הַפָּרֹכֶת כְּנֶגֶד הָאָרוֹן, שְׁמוֹנֶה הַזָּיוֹת; וּמַנִּיחַ דַּם הַפָּר, וְנוֹטֵל דַּם הַשָּׂעִיר, וּמַזֶּה מִמֶּנּוּ עַל הַפָּרֹכֶת כְּנֶגֶד הָאָרוֹן, שְׁמוֹנֶה הַזָּיוֹת.

וְאַחַר כָּךְ מְעַרֶה דַּם הַפָּר לְתוֹךְ דַּם הַשָּׂעִיר, וּמַחְזִיר הַכֹּל לַמִּזְרָק שֶׁהָיָה בּוֹ דַּם הַפָּר--כְּדֵי שֶׁיִּתְעָרְבוּ יָפֶה יָפֶה; וְעוֹמֵד לִפְנִים מִמִּזְבַּח הַזָּהָב, בֵּין הַמִּזְבֵּחַ וְהַמְּנוֹרָה, וּמַתְחִיל לְהַזּוֹת מִדַּם הַתַּעֲרֹבֶת עַל קַרְנוֹת מִזְבַּח הַזָּהָב, וְהוּא מְסַבֵּב וְהוֹלֵךְ וּמַזֶּה עַל הַקְּרָנוֹת מִבַּחוּץ.

וּמַתְחִיל מִקֶּרֶן מִזְרָחִית צְפוֹנִית, לִצְפוֹנִית מַעְרָבִית, לְמַעְרָבִית דְּרוֹמִית, לִדְרוֹמִית מִזְרָחִית; וְעַל כֻּלָּן הוּא נוֹתֵן מִלְּמַטָּן לְמַעְלָן--חוּץ מִן הָאַחֲרוֹנָה שֶׁהָיְתָה לְפָנָיו, שְׁהוּא נוֹתֵן מִלְמַעְלָן לְמַטָּן כְּדֵי שֶׁלֹּא יִתְלַכְלְכוּ כֵּלָיו.
וְחוֹתֶה הַגֶּחָלִים וְהָאֵפֶר שֶׁבְּמִזְבַּח הַזָּהָב הִלַּךְ וְהִלַּךְ, עַד שֶׁמְּגַלֶּה זְהָבוֹ, וּמַזֶּה מִדַּם הַתַּעֲרֹבֶת עַל טָהְרוֹ שֶׁלַּמִּזְבֵּחַ שֶׁבַע פְּעָמִים, בְּצַד הַדָּרוֹם בִּמְקוֹם שֶׁשָּׁלְמוּ מַתְּנוֹת קַרְנוֹתָיו; וְיוֹצֶא, וְשׁוֹפֵךְ שְׁיַרֵי הַדָּם עַל יְסוֹד מַעְרָבִי שֶׁלְּמִזְבֵּחַ הַחִיצוֹן.

וְאַחַר כָּךְ בָּא אֵצֶל שָׂעִיר הַמִּשְׁתַּלֵּחַ, וְסוֹמֵךְ שְׁתֵּי יָדָיו עַל רֹאשׁוֹ; וּמִתְוַדֶּה.
וְכָּךְ הוּא אוֹמֵר: אָנָּא ה'--חָטְאוּ וְעָווּ וּפָשְׁעוּ לְפָנֶיךָ עַמְּךָ, בֵּית יִשְׂרָאֵל; אָנָּא ה'--כַּפֵּר נָא לַחֲטָאִים וְלָעֲווֹנוֹת וְלַפְּשָׁעִים, שֶׁחָטְאוּ וְשֶׁעָווּ וְשֶׁפָּשְׁעוּ לְפָנֶיךָ עַמְּךָ, בֵּית יִשְׂרָאֵל: כַּכָּתוּב בְּתוֹרַת מֹשֶׁה עַבְדֶּךָ "כִּי-בַיּוֹם הַזֶּה ..." .

וְאַחַר כָּךְ מְשַׁלֵּחַ הַשָּׂעִיר לַמִּדְבָּר; וּמוֹצִיא אֵמוּרֵי פָּר וְשָׂעִיר שֶׁהִכְנִיס דָּמָן לִפְנִים, וְנוֹתְנָן בִּכְלִי, וּמְשַׁלֵּחַ הַשְּׁאָר לְבֵית הַדֶּשֶׁן, לִשְׂרֵפָה.
וְיוֹצֶא לַעֲזֶרֶת נָשִׁים, וְקוֹרֶא שָׁם--אַחַר שֶׁיַּגִּיעַ שָׂעִיר לַמִּדְבָּר.

וְאַחַר כָּךְ מְקַדֵּשׁ, וּפוֹשֵׁט בִּגְדֵי לָבָן, וְטוֹבֵל, וְלוֹבֵשׁ בִּגְדֵי זָהָב, וּמְקַדֵּשׁ יָדָיו וְרַגְלָיו; וְעוֹשֶׂה הַשָּׂעִיר הַנַּעֲשֶׂה בַּחוּץ, שְׁהוּא מִכְּלַל קָרְבְּנוֹת מוּסַף הַיּוֹם.
וּמַקְרִיב אֵילוֹ וְאֵיל הָעָם, שֶׁנֶּאֱמָר "וְיָצָא, וְעָשָׂה אֶת-עֹלָתוֹ וְאֶת-עֹלַת הָעָם" ; וּמַקְטִיר הָאֵמוּרִין שֶׁלְּפָר וְשָׂעִיר הַנִּשְׂרָפִין, וּמַקְרִיב תָּמִיד שֶׁלְּבֵין הָעַרְבַּיִם.

וְאַחַר כָּךְ מְקַדֵּשׁ, וּפוֹשֵׁט בִּגְדֵי זָהָב, וְטוֹבֵל, וְלוֹבֵשׁ בִּגְדֵי לָבָן, וּמְקַדֵּשׁ; וְנִכְנָס לְקֹדֶשׁ הַקֳּדָשִׁים, וּמוֹצִיא אֶת הַכַּף וְאֶת הַמַּחְתָּה.
וְאַחַר כָּךְ מְקַדֵּשׁ, וּפוֹשֵׁט בִּגְדֵי לָבָן, וְטוֹבֵל, וְלוֹבֵשׁ בִּגְדֵי זָהָב, וּמְקַדֵּשׁ; וּמַקְטִיר קְטֹרֶת שֶׁלְּבֵין הָעַרְבַּיִם, וּמֵטִיב אֶת הַנֵּרוֹת שֶׁלְּבֵין הָעַרְבַּיִם כִּשְׁאָר הַיָּמִים.

וְאַחַר כָּךְ מְקַדֵּשׁ יָדָיו וְרַגְלָיו, וּפוֹשֵׁט בִּגְדֵי זָהָב, וְלוֹבֵשׁ בִּגְדֵי עַצְמוֹ, וְיוֹצֶא לְבֵיתוֹ; וְכָל הָעָם מְלַוִּין אוֹתוֹ, עַד בֵּיתוֹ.
וְיוֹם טוֹב הָיָה עוֹשֶׂה, עַל שֶׁיָּצָא בְּשָׁלוֹם מִן הַקֹּדֶשׁ.

הִלְכּוֹת עֲבוֹדַת יוֹם הַכִּפּוּרִים פֵּרֶק ה 
כָּל עֲבוֹדוֹת שֶׁעוֹבֵד בְּבִגְדֵי לָבָן בִּפְנִים בַּהֵיכָל, צָרִיךְ לַעֲשׂוֹתָן עַל הַסֵּדֶר שֶׁבֵּאַרְנוּ; וְאִם הִקְדִּים בָּהֶן מַעֲשֶׂה לַחֲבֵרוֹ, לֹא עָשָׂה כְּלוּם.
קְטֹרֶת שֶׁחֲפָנָהּ קֹדֶם שְׁחִיטַת הַפָּר, לֹא עָשָׂה כְּלוּם: אַף עַל פִּי שֶׁהַחֲפִינָה בָּעֲזָרָה--צֹרֶךְ פְּנִים, כַּעֲבוֹדַת פְּנִים הִיא.

וְכֵן שָׂעִיר שֶׁשְּׁחָטוֹ קֹדֶם מַתַּן דָּמוֹ שֶׁלַּפָּר, לֹא עָשָׂה כְּלוּם--אַף עַל פִּי שֶׁהַשְּׁחִיטָה בָּעֲזָרָה, הֲרֵי דָּמוֹ נִכְנָס לִפְנִים.
אֵיל וּשְׂעִיר הַמּוּסָפִין שֶׁעָשָׂה אוֹתָן קֹדֶם עֲבוֹדַת הַיּוֹם, אֵינָן כְּלוּם.

 הִקְדִּים דַּם הַשָּׂעִיר לְדַם הַפָּר בְּקֹדֶשׁ הַקֳּדָשִׁים, יַזֶּה מִדַּם הַפָּר כְּמִצְוָתוֹ; וְאַחַר כָּךְ יָבִיא שָׂעִיר אַחֵר, וְיִשְׁחֹט אוֹתוֹ, וְיַזֶּה מִדָּמוֹ בְּקֹדֶשׁ הַקֳּדָשִׁים כְּמִצְוָתוֹ, וְיִפָּסֵל הָרִאשׁוֹן.
הִקְדִּים דַּם הַשָּׂעִיר לְדַם הַפָּר בַּמַּתָּנוֹת שֶׁבַּהֵיכָל עַל הַפָּרֹכֶת, יַחְזֹר וְיַזֶּה מִדַּם הַשָּׂעִיר פַּעַם שְׁנִיָּה לְאַחַר דַּם הַפָּר.

 נִשְׁפַּךְ הַדָּם עַד שֶׁלֹּא גָמַר מַתָּנוֹת שֶׁבְּקֹדֶשׁ הַקֳּדָשִׁים, יָבִיא דָּם אַחֵר וְיַחְזֹר וְיַזֶּה כַּתְּחִלָּה בְּקֹדֶשׁ הַקֳּדָשִׁים; גָּמַר מַתָּנוֹת שֶׁבְּקֹדֶשׁ הַקֳּדָשִׁים, וְהִתְחִיל בַּמַּתָּנוֹת שֶׁבַּהֵיכָל, וְנִשְׁפַּךְ הַדָּם עַד שֶׁלֹּא גָמַר--יָבִיא דָּם אַחֵר, וּמַתְחִיל מִתְּחִלַּת הַזָּיוֹת שֶׁבַּהֵיכָל; גָּמַר מַתָּנוֹת שֶׁבַּהֵיכָל, וְהִתְחִיל לִתֵּן עַל מִזְבַּח הַזָּהָב, וְנִשְׁפַּךְ הַדָּם עַד שֶׁלֹּא גָמַר--יָבִיא דָּם אַחֵר, וּמַתְחִיל מִתְּחִלַּת מַתְּנוֹת הַמִּזְבֵּחַ: שֶׁכֻּלָּן כַּפָּרָה בִּפְנֵי עַצְמָן הֶן.
גָּמַר מַתְּנוֹת הַמִּזְבֵּחַ, וְאַחַר כָּךְ נִשְׁפַּךְ הַדָּם--אֵינוּ צָרִיךְ לְהָבִיא דָּם אַחֵר: שֶׁשְּׁפִיכַת הַשְּׁיָרַיִם עַל מִזְבֵּחַ הַחִיצוֹן, אֵינָהּ מְעַכֶּבֶת.

וְאִם דַּם הַפָּר הוּא שֶׁנִּשְׁפַּךְ קֹדֶם שֶׁיִּגְמֹר כָּל הַמַּתָּנוֹת--הֲרֵי זֶה מֵבִיא פָּר אַחֵר, וְיַחְפֹּן הַקְּטֹרֶת פַּעַם שְׁנִיָּה קֹדֶם שְׁחִיטַת הַפָּר, וְיַקְטִיר הַקְּטֹרֶת, וְאַחַר כָּךְ יָבִיא דָּמוֹ וְיַזֶּה מִמֶּנּוּ.
וְאֵין מְטַמֵּא בְּגָדִים, וְאֵין נִשְׂרָף בְּבֵית הַדֶּשֶׁן--אֵלָא הַפָּר הַזֶּה הָאַחֲרוֹן, שֶׁבּוֹ נִגְמְרָה הַכַּפָּרָה.

 נִתְעָרַב לוֹ דַּם הַפָּר בְּדַם הַשָּׂעִיר, קֹדֶם שֶׁיִּגְמֹר הַהַזָּיוֹת--נוֹתֵן אַחַת לְמַעְלָה וְשֶׁבַע לְמַטָּה, לְשֵׁם פָּר; וְחוֹזֵר וְנוֹתֵן אַחַת לְמַעְלָה וְשֶׁבַע לְמַטָּה, לְשֵׁם שָׂעִיר.
נִתְעָרְבוּ בְּמַתָּנָה אַחֲרוֹנָה--נוֹתֵן אַחַת לְמַטָּה, לְשֵׁם פָּר; וְחוֹזֵר וְנוֹתֵן אַחַת לְמַעְלָה וְשֶׁבַע לְמַטָּה, לְשֵׁם שָׂעִיר.

 נִתְחַלְּפוּ הַכּוֹסוֹת, וְלֹא יָדַע אֵיזֶה הוּא כּוֹס דַּם הַפָּר וְאֵיזֶה הוּא כּוֹס דַּם הַשָּׂעִיר--נוֹתֵן מֵאֶחָד מֵהֶן אַחַת לְמַעְלָה וְשֶׁבַע לְמַטָּה, וְנוֹתֵן מִן הַשֵּׁנִי אַחַת לְמַעְלָה וְשֶׁבַע לְמַטָּה, וְחוֹזֵר וְנוֹתֵן מִן הָרִאשׁוֹן אַחַת לְמַעְלָה וְשֶׁבַע לְמַטָּה: נִמְצָא מִכָּל מָקוֹם שֶׁנָּתַן מִדַּם הַפָּר, וְאַחֲרָיו מִדַּם הַשָּׂעִיר.

 קִבַּל דַּם הַפָּר בִּשְׁתֵּי כּוֹסוֹת, וְקִבַּל דַּם הַשָּׂעִיר בִּשְׁתֵּי כּוֹסוֹת, וְנִתְעָרְבוּ מִקְצַת הַכּוֹסוֹת, וְלֹא נוֹדַע כּוֹס דַּם הַפָּר מִכּוֹס דַּם הַשָּׂעִיר--הֲרֵי זֶה מַזֶּה כָּל הַהַזָּיוֹת כְּמִצְוָתָן מִן הַכּוֹסוֹת שֶׁלֹּא נִתְעָרְבוּ, וְשׁוֹפֵךְ שְׁיַרֵי אֵלּוּ שֶׁהִזָּה מֵהֶן עַל הַיְּסוֹד כְּמִצְוָה; וְאוֹתָן הַכּוֹסוֹת שֶׁנִּתְעָרְבוּ, יִשָּׁפְכוּ לָאַמָּה.

 פַּר יוֹם הַכִּפּוּרִים--אַף עַל פִּי שֶׁכּוֹהֵן גָּדוֹל קוֹנֶה אוֹתוֹ מִשֶּׁלּוֹ, שֶׁנֶּאֱמָר "פַּר הַחַטָּאת, אֲשֶׁר-לוֹ" --הַמָּקוֹם הִפְקִיר מְמוֹנוֹ בּוֹ, לְכָל אֶחָיו הַכּוֹהֲנִים: שֶׁאִלּוּ לֹא הָיָה לָהֶן בּוֹ שֻׁתָּפוּת, לֹא הָיוּ מִתְכַּפְּרִין בּוֹ.
לְפִיכָּךְ אִם מֵת כּוֹהֵן גָּדוֹל קֹדֶם שֶׁיִּשָּׁחֵט הַפָּר--הַכּוֹהֵן שֶׁעוֹמֵד תַּחְתָּיו אֵינוּ מֵבִיא פָּר אַחֵר, אֵלָא שׁוֹחֵט אֶת שֶׁלָּרִאשׁוֹן; וְאֵינוּ חַטָּאת שֶׁמֵּתוּ בְּעָלֶיהָ שֶׁתָּמוּת, שְׁאֵין חַטַּאת הָרַבִּים מֵתָה.
שָׁחַט אֶת הַפָּר, וּמֵת קֹדֶם שֶׁיְּכַפַּר בְּדָמוֹ--הַכּוֹהֵן הָאַחֵר נִכְנָס בְּדָם זֶה, וּמְכַפֵּר בּוֹ.

 שְׁנֵי שְׂעִירֵי יוֹם הַכִּפּוּרִים--מִצְוָתָן שֶׁיִּהְיוּ שׁוֹוִין בְּמַרְאֶה וּבְקוֹמָה וּבְדָמִים, וּלְקִיחָתָן כְּאַחַת: אַף עַל פִּי שְׁאֵינָן שׁוֹוִין, כְּשֵׁרִים; לָקַח אֶחָד מֵהֶן הַיּוֹם, וְאֶחָד לְמָחָר--כְּשֵׁרִים.
מֵת אֶחָד מֵהֶן--אִם עַד שֶׁלֹּא הִגְרִיל מֵת, יִקַּח זוֹג לַשֵּׁנִי.
וְאִם מִשֶּׁהִגְרִיל מֵת--יָבִיא שְׁנַיִם וְיַגְרִיל עֲלֵיהֶן כַּתְּחִלָּה, וְרוֹאֶה אֵיזֶה הוּא שֶׁמֵּת: אִם הָיָה שֶׁלַּה', אוֹמֵר זֶה שֶׁעָלָה עָלָיו הַגּוֹרָל לַה' יִתְקַיַּם תַּחְתָּיו; וְאִם הָיָה הַמֵּת שֶׁלַּעֲזָאזֵל, יֹאמַר זֶה שֶׁעָלָה עָלָיו הַגּוֹרָל לַעֲזָאזֵל יִתְקַיַּם תַּחְתָּיו.
וְהַשֵּׁנִי מִן הַשְּׁנַיִם שֶׁהִגְרִיל עֲלֵיהֶן בַּסּוֹף, יִרְעֶה עַד שֶׁיִּפֹּל בּוֹ מוּם; וְיִמָּכֵר, וְיִפְּלוּ דָּמָיו לִנְדָבָה: שְׁאֵין חַטַּאת הַצִּבּוּר מֵתָה.

 פָּר וְשָׂעִיר שֶׁלְּיוֹם הַכִּפּוּרִים שֶׁאָבְדוּ, וְהִפְרִישׁ אֲחֵרִים תַּחְתֵּיהֶן, וְקָרְבוּ, וְנִמְצְאוּ הָרִאשׁוֹנִים--יִרְעוּ עַד שֶׁיִּסְתָּאֲבוּ, וְיִמָּכְרוּ, וְיִפְּלוּ דְּמֵיהֶן לִנְדָבָה; וְכֵן אִם נִמְצְאוּ הָרִאשׁוֹנִים, קֹדֶם שֶׁיִּקְרְבוּ אֵלּוּ--יִקְרְבוּ הָרִאשׁוֹנִים, וְיִרְעוּ הַשְּׁנִיִּים עַד שֶׁיִּפֹּל בָּהֶן מוּם, וְיִפְּלוּ דְּמֵיהֶן לִנְדָבָה: שְׁאֵין חַטַּאת הַצִּבּוּר מֵתָה.

 הָמוּם פּוֹסֵל בְּשָׂעִיר הַמִּשְׁתַּלֵּחַ, אַפִלּוּ מוּם עוֹבֵר; וְכֵן אִם נַעֲשָׂה מְחֻסַּר זְמָן, נִפְסַל--כְּגוֹן שֶׁנִּשְׁחֲטָה אִמּוֹ לְחוֹלֶה בְּיוֹם הַכִּפּוּרִים: שֶׁדְּחִיָּתוֹ לַעֲזָאזֵל, הִיא שְׁחִיטָתוֹ.
הָיָה טְרֵפָה--פָּסוּל, שֶׁנֶּאֱמָר "יָעֳמַד-חַי" .

 חָלָה הַשָּׂעִיר, וְאֵינוּ יָכוֹל לְהַלַּךְ--מַרְכִּיבוֹ עַל כְּתֵפוֹ, וְאַפִלּוּ בַּשַּׁבָּת; חָלָה הַמְּשַׁלֵּחַ, הֲרֵי זֶה מְשַׁלְּחוֹ בְּיַד אַחֵר.
נִטְמָא הַמְּשַׁלֵּחַ--הֲרֵי זֶה נִכְנָס לַמִּקְדָּשׁ, וְנוֹטְלוֹ וְיוֹצֶא: שֶׁנֶּאֱמָר "בְּיַד-אִישׁ עִתִּי" --בְּיַד זֶה שֶׁהוּכַן, אַפִלּוּ נִטְמָא.
דְּחָפוֹ, וְנָפַל הַשָּׂעִיר, וְלֹא מֵת--יֵרֵד אַחֲרָיו, וִימִיתֶנּוּ בְּכָל דָּבָר שֶׁמְּמִיתוֹ.
וְאֵבַרֵי שָׂעִיר זֶה, מֻתָּרִין בַּהֲנָיָה.

 נִפְחֲתָה תַּקְרָה שֶׁלַּהֵיכָל--לֹא הָיָה מַזֶּה, שֶׁנֶּאֱמָר "בְּאֹהֶל מוֹעֵד" .
מִזְבֵּחַ שֶׁלֹּא נִתְחַנַּךְ בַּקְּטֹרֶת--לֹא יַזֶּה עָלָיו, שֶׁנֶּאֱמָר "מִזְבַּח קְטֹרֶת הַסַּמִּים" .
חִסַּר מִן הַקְּטֹרֶת אֶחָד מִסַּמָּנֶיהָ, אוֹ מַעֲלֶה עָשָׁן--חַיָּב מִיתָה עָלֶיהָ, שֶׁנֶּאֱמָר "וְלֹא יָמוּת, כִּי בֶּעָנָן ..." .
וְכֵן חַיָּב מִיתָה עַל בִּיאָתוֹ בְּלֹא מִצְוָה; לְפִיכָּךְ אִם שָׁגַג בַּבִּיאָה, וְהֵזִיד בַּקְּטֹרֶת, אוֹ שֶׁנִּכְנַס בִּקְטֹרֶת שְׁלֵמָה, עִם הַחֲסֵרָה--חַיָּב מִיתָה.
הִקְטִיר מִן הַקְּטֹרֶת שֶׁלְּקֹדֶשׁ הַקֳּדָשִׁים כַּזַּיִת בַּהֵיכָל, חַיָּב מִיתָה.

 חֲפִינַת הַקְּטֹרֶת--עֲבוֹדָה, וְהַמַּחְשָׁבָה פּוֹסֶלֶת בָּהּ; וְכֵן חֲתִיַּת הַגֶּחָלִים לַקְּטֹרֶת, נִפְסֶלֶת בְּמַחְשָׁבָה: שֶׁמַּכְשִׁירֵי קָרְבָּן כְּקָרְבָּן.

 חָפַן בְּרָאשֵׁי אֶצְבְּעוֹתָיו, אוֹ מִן הַצְּדָדִין, אוֹ מִמַּטָּה לְמַעְלָה, אוֹ שֶׁחָפַן בְּיָדוֹ זוֹ וּבְיָדוֹ זוֹ וְקֵרְבָן זוֹ לְזוֹ, אוֹ שֶׁנִּתְפַּזְּרָה קְטֹרֶת מִיָּדוֹ עַל הָאָרֶץ וַאֲסָפָהּ, אוֹ שֶׁחָפַן חֲבֵרוֹ וְנָתַן לְחָפְנָיו, אוֹ שֶׁחָפַן וּמֵת וְנִכְנַס שֵׁנִי בְּמַה שֶׁחָפַן רִאשׁוֹן--כָּל אֵלּוּ סָפֵק, וְלֹא יַקְטִיר; וְאִם הִקְטִיר, הֻרְצָה.

הִלְכּוֹת מְעִילָה 
יֵשׁ בִּכְלָלָן שָׁלוֹשׁ מִצְווֹת--אַחַת מִצְוַת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לְשַׁלַּם הַמּוֹעֵל אֲשֶׁר חָטָא בְּתוֹסֶפֶת חֹמֶשׁ וְקָרְבָּן, וְזֶה הוּא דִּין הַמּוֹעֵל; שֶׁלֹּא לַעֲבֹד בַּקֳּדָשִׁים; שֶׁלֹּא לָגֹז קֳדָשִׁים.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת מְעִילָה פֵּרֶק א 
אָסוּר לְהִדְיוֹט לֵהָנוֹת מִקָּדְשֵׁי ה'--בֵּין מִדְּבָרִים הַקְּרֵבִין עַל גַּבֵּי הַמִּזְבֵּחַ, בֵּין מִקָּדְשֵׁי בֶּדֶק הַבַּיִת; וְכָל הַנִּהְנֶה בְּשׁוֹוֶה פְּרוּטָה מִקָּדְשֵׁי ה', מָעַל.

דְּבָרִים שֶׁהֻתְּרוּ בַּאֲכִילָה מִן הַקָּרְבָּנוֹת--כְּגוֹן בְּשַׂר חַטָּאת וְאָשָׁם אַחַר זְרִיקַת דָּמָן, אוֹ שְׁתֵּי הַלֶּחֶם אַחַר זְרִיקַת דַּם שְׁנֵי הַכְּבָשִׂים--אֵין בָּהֶן מְעִילָה: אַפִלּוּ אָכַל הַזָּר מֵאֵלּוּ וְכַיּוֹצֶא בָּהֶן--הוֹאִיל וְהֶן מֻתָּרִין לְמִקְצַת בְּנֵי אָדָם לֵהָנוֹת בָּהֶן, כָּל הַנִּהְנֶה מֵהֶן לֹא מָעַל; וְאַפִלּוּ נִפְסְלוּ וְנֶאֶסְרוּ בַּאֲכִילָה--הוֹאִיל וְהָיְתָה לָהֶן שָׁעַת הֶתֵּר, אֵין חַיָּבִין עֲלֵיהֶן מְעִילָה.

הַמּוֹעֵל בְּזָדוֹן--לוֹקֶה, וּמְשַׁלֵּם מַה שֶׁפָּגַם מִן הַקֹּדֶשׁ בְּרֹאשׁוֹ.
וְאַזְהָרָה שֶׁלַּמְּעִילָה, מִזֶּה שֶׁנֶּאֱמָר "לֹא-תוּכַל לֶאֱכֹל בִּשְׁעָרֶיךָ, מַעְשַׂר דְּגָנְךָ ...
וּנְדָרֶיךָ" --מִפִּי הַשְּׁמוּעָה לָמְדוּ שֶׁזּוֹ אַזְהָרָה לָאוֹכֵל מִבְּשַׂר עוֹלָה, הוֹאִיל וְכֻלָּהּ לַה'; וְהוּא הַדִּין, לִשְׁאָר כָּל קֹדֶשׁ שְׁהוּא לַה' לְבַדּוֹ--בֵּין מִקָּדְשֵׁי מִזְבֵּחַ, בֵּין מִקָּדְשֵׁי בֶּדֶק הַבַּיִת--אִם נִהְנָה מֵהֶן בְּשׁוֹוֶה פְּרוּטָה, לוֹקֶה.

מָעַל בִּשְׁגָגָה--מְשַׁלֵּם מַה שֶׁנִּהְנָה, וְתוֹסֶפֶת חֹמֶשׁ, וּמֵבִיא אַיִל בִּשְׁנֵי סְלָעִים וּמַקְרִיבוֹ אָשָׁם, וּמִתְכַּפֵּר לוֹ; וְזֶה הוּא הַנִּקְרָא אֲשַׁם מְעִילוֹת, שֶׁנֶּאֱמָר "וְחָטְאָה בִּשְׁגָגָה, מִקָּדְשֵׁי ה': וְהֵבִיא אֶת-אֲשָׁמוֹ ...
וְאֵת אֲשֶׁר חָטָא מִן-הַקֹּדֶשׁ יְשַׁלֵּם, וְאֶת-חֲמִישִׁתוֹ ..." .
וְשִׁלּוּם הַקֶּרֶן בְּתוֹסֶפֶת חֹמֶשׁ, עִם הֲבָאַת הַקָּרְבָּן--מִצְוַת עֲשֵׂה.

 תַּשְׁלוּם הַקֶּרֶן וַהֲבָאַת הָאָשָׁם, מְעַכְּבִין הַכַּפָּרָה; וְאֵין הַחֹמֶשׁ מְעַכֵּב: שֶׁנֶּאֱמָר "בְּאֵיל הָאָשָׁם" --אַיִל וְאָשָׁם מְעַכְּבִין, וְאֵין הַחֹמֶשׁ מְעַכֵּב.
הֵבִיא מְעִילָתוֹ, עַד שֶׁלֹּא הֵבִיא אֲשָׁמוֹ--לֹא יָצָא.
נִסְתַּפַּק לוֹ אִם מָעַל אוֹ לֹא מָעַל, פָּטוּר מִן הַתַּשְׁלוּמִין וּמִן הַקָּרְבָּן וְהַחֹמֶשׁ.
וַהֲרֵי הוּא כִּתְחִלַּת הַהֶקְדֵּשׁ; וְאִם נִהְנָה בּוֹ, מוֹסִיף חֹמֶשׁ עַל הַחֹמֶשׁ.
וּכְבָר בֵּאַרְנוּ כַּמָּה פְּעָמִים שֶׁהַחֹמֶשׁ--אֶחָד מֵאַרְבָּעָה מִן הַקֶּרֶן, עַד שֶׁיִּהְיֶה הוּא וְחֻמְשׁוֹ חֲמִשָּׁה.

יֵשׁ דְּבָרִים שְׁאֵין חַיָּבִין עֲלֵיהֶן מְעִילָה מִדִּבְרֵי תּוֹרָה, אֲבָל אָסוּר לֵהָנוֹת בָּהֶן מִדִּבְרֵי סוֹפְרִים; וְהַנִּהְנֶה בָּהֶן, מְשַׁלֵּם קֶרֶן בִּלְבָד, וְאֵינוּ מוֹסִיף חֹמֶשׁ, וְאֵינוּ מֵבִיא אָשָׁם.

כָּל קָדְשֵׁי מִזְבֵּחַ, בֵּין קָדְשֵׁי קֳדָשִׁים בֵּין קֳדָשִׁים קַלִּים--אֲסוּרִין בְּגִזָּה וַעֲבוֹדָה: שֶׁנֶּאֱמָר "לֹא תַעֲבֹד בִּבְכֹר שׁוֹרֶךָ, וְלֹא תָגֹז בְּכוֹר צֹאנֶךָ" ; וְהוּא הַדִּין, לִשְׁאָר קֳדָשִׁים.
וְהַגּוֹזֵז אֶת הַשּׁוֹר, אוֹ הָעוֹבֵד בַּצֹּאן--לוֹקֶה מִן הַתּוֹרָה; וְתוֹלֵשׁ, אֵינוּ כְּגוֹזֵז.
וְיֵרָאֶה לִי שְׁאֵינוּ לוֹקֶה, עַד שֶׁיִּגְזֹז כְּדֵי רֹחַב הַסִּיט כָּפוּל--לֹא יִהְיֶה זֶה חָמוּר מִשַּׁבָּת.

סְפֵק קֳדָשִׁים, כְּגוֹן בְּהֵמָה שְׁהִיא סְפֵק בְּכוֹר וְכַיּוֹצֶא בָּהּ--הֲרֵי הֶן אֲסוּרִין בְּגִזָּה וַעֲבוֹדָה; וְהַגּוֹזֵז אוֹ הָעוֹבֵד בָּהֶן, אֵינוּ לוֹקֶה.

בֶּהֱמַת הֶקְדֵּשׁ שֶׁנָּפַל בָּהּ מוּם, וְנִפְדָּת כְּמוֹ שֶׁבֵּאַרְנוּ--אֵינָהּ מֻתֶּרֶת בְּגִזָּה וַעֲבוֹדָה, וַהֲרֵי הִיא בְּאִסּוּרָהּ עַד שֶׁתִּשָּׁחֵט; נִשְׁחֲטָה אַחַר פִּדְיוֹנָהּ, הֻתְּרָה בַּאֲכִילָה.
בַּמֶּה דְּבָרִים אֲמוּרִים, בְּשֶׁקָּדַם הֶקְדֵּשָׁן אֶת מוּמָן, אוֹ קָדַם מוּם עוֹבֵר לְהֶקְדֵּשָׁן; אֲבָל הַמַּקְדִּישׁ בַּעֲלַת מוּם קָבוּעַ לַמִּזְבֵּחַ, אֵינָהּ אֲסוּרָה בְּגִזָּה וַעֲבוֹדָה אֵלָא מִדִּבְרֵיהֶם.

נִפְדָּת--הֲרֵי זוֹ כַּחֻלִּין לְכָל דָּבָר, וְתֵצֵא לְחֻלִּין לְהִגָּזֵז וּלְהֵעָבֵד: חוּץ מִן הַבְּכוֹר וְהַמַּעֲשֵׂר--שֶׁהַקְּדֻשָּׁה חָלָה עַל גּוּפָן, אַף עַל פִּי שְׁהֶן בַּעֲלֵי מוּמִין קְבוּעִין מִתְּחִלָּתָן, וְאֵינָן יוֹצְאִין לְחֻלִּין לְהִגָּזֵז וּלְהֵעָבֵד, לְעוֹלָם.
וְאָסוּר לְהַרְבִּיעַ בַּבְּכוֹר, וּבִפְסוּלֵי הַמֻּקְדָּשִׁין.

 מֻתָּר לִתְלֹשׁ אֶת הַשֵּׂעָר לְכַתְּחִלָּה מִן הַקֳּדָשִׁים, כְּדֵי לְהַרְאוֹת הַמּוּם לַמֻּמְחֶה; וְאוֹתוֹ הַשֵּׂעָר שֶׁתָּלַשׁ אוֹ שֶׁנָּשַׁר מִן הַבְּהֵמָה, אוֹ מִן הַבְּכוֹר וְהַמַּעֲשֵׂר--הֲרֵי זֶה אָסוּר בַּהֲנָיָה, אַפִלּוּ לְאַחַר שֶׁיִּשָּׁחֲטוּ מִפְּנֵי מוּמָן: גְּזֵרָה--שֶׁמֶּא יַשְׁהֶה אוֹתָן, הוֹאִיל וְאֵינָן בָּאִין לְכַפָּרָה.

אֲבָל צֶמֶר הַנּוֹשֵׁר מִן הַחַטָּאת וְהָאָשָׁם, מֻתָּר בַּהֲנָיָה לְאַחַר שְׁחִיטָתָן מִפְּנֵי מוּמָן--הוֹאִיל וּלְכַפָּרָה הֶן בָּאִין, אֵינוּ מַשְׁהֶה אוֹתָן.
וְאִם נִתְלַשׁ מִן הָעוֹלָה, הֲרֵי זֶה סָפֵק.
וְכָל שֶׁיִּתָּלֵשׁ מִכָּל הַקֳּדָשִׁים אַחַר שֶׁנָּפַל בָּהֶן מוּם--הֲרֵי הוּא מֻתָּר בַּהֲנָיָה, שֶׁהֲרֵי לֹא תָלַשׁ בְּיָדוֹ: חוּץ מִן הַבְּכוֹר--שֶׁאַף הַנִּתְלָשׁ מִמֶּנּוּ אַחַר שֶׁנָּפַל בּוֹ מוּם, אָסוּר בַּהֲנָיָה.

 הַשּׁוֹחֵט בְּכוֹר אוֹ שְׁאָר מֻקְדָּשִׁין, תּוֹלֵשׁ אֶת הַשֵּׂעָר מִכָּאן וּמִכָּאן לַעֲשׂוֹת מָקוֹם לַסַּכִּין--וּבִלְבָד, שֶׁלֹּא יְזִיזֶנּוּ מִמְּקוֹמוֹ.

 קָדְשֵׁי בֶּדֶק הַבַּיִת, אֲסוּרִין בְּגִזָּה וַעֲבוֹדָה מִדִּבְרֵי סוֹפְרִים; אֲבָל מִן הַתּוֹרָה, אֵינָן אֲסוּרִין.
לְפִיכָּךְ הַגּוֹזֵז אוֹתָן, אוֹ הָעוֹבֵד בָּהֶן--אֵינוּ לוֹקֶה, אֲבָל מַכִּין אוֹתוֹ מַכַּת מַרְדּוּת.

 הַמַּקְדִּישׁ עֹבֶר לַמִּזְבֵּחַ--אִמּוֹ אֲסוּרָה בָּעֲבוֹדָה, מִדִּבְרֵי סוֹפְרִים: מִפְּנֵי שֶׁעֲבוֹדָתָהּ מַכְחֶשֶׁת אֶת הָעֹבֶר, גָּזְרוּ בָּהּ.
וַהֲרֵי הִיא מֻתֶּרֶת בְּגִזָּה, שְׁאֵין בְּזֶה הֶפְסֵד לַוֶּלֶד.

הִקְדִּישׁ אֵבֶר אֶחָד מִן הַבְּהֵמָה, בֵּין לְבֶדֶק הַבַּיִת בֵּין לַמִּזְבֵּחַ--הֲרֵי הַדָּבָר סְפֵק אִם אֲסוּרָה כֻּלָּהּ בְּגִזָּה וַעֲבוֹדָה, אוֹ אֵינָהּ אֲסוּרָה; לְפִיכָּךְ אֵין לוֹקִין עָלֶיהָ.

הִלְכּוֹת מְעִילָה פֵּרֶק ב 
קֳדָשִׁים קַלִּים--אֵין מוֹעֲלִין בָּהֶן, עַד שֶׁיִּזָּרֵק הַדָּם.
נִזְרַק הַדָּם--מוֹעֲלִין בְּאֵמוּרֵיהֶן, עַד שֶׁיֵּצְאוּ לְבֵית הַדֶּשֶׁן: שֶׁהֲרֵי הֶן לָאִשִּׁים, וְאֵין מוֹעֲלִין בְּדָבָר הַנֶּאֱכָל כְּמוֹ שֶׁבֵּאַרְנוּ.
אַפִלּוּ הֶעֱלָה הָאֵמוּרִין שֶׁלָּהֶן לַמִּזְבֵּחַ, קֹדֶם זְרִיקָה--אֵין מוֹעֲלִין בָּהֶן, עַד שֶׁיִּזָּרֵק הַדָּם.

הוֹצִיא אֵמוּרֵיהֶן לַחוּץ, קֹדֶם זְרִיקָה--אֵין מוֹעֲלִין בָּהֶן, עַד שֶׁיִּזָּרֵק הַדָּם.
נִזְרַק הַדָּם--אַף עַל פִּי שֶׁעֲדַיִן הֶן בַּחוּץ וְלֹא הִחְזִירָן, מוֹעֲלִין בָּהֶן: שֶׁהַזְּרִיקָה מוֹעֶלֶת לַיּוֹצֶא, בֵּין לְהָקֶל בֵּין לְהַחְמִיר.

 כָּל קָדְשֵׁי קֳדָשִׁים--מוֹעֲלִין בָּהֶן מִשֶּׁהֻקְדְּשׁוּ, עַד שֶׁיִּזָּרֵק הַדָּם.
נִזְרַק הַדָּם--מוֹעֲלִין בָּהֶן בְּדָבָר שֶׁכֻּלּוֹ לָאִשִּׁים, עַד שֶׁיִּשָּׂרֵף וְיֵצֵא לְבֵית הַדֶּשֶׁן; וְאֵין מוֹעֲלִין בְּדָבָר הַנֶּאֱכָל, כְּמוֹ שֶׁבֵּאַרְנוּ.

 כֵּיצַד: הָעוֹלָה אֶחָד עוֹלַת הָעוֹף וְאֶחָד עוֹלַת בְּהֵמָה, וְהַקֹּמֶץ, וְהַלְּבוֹנָה, וּמִנְחַת כּוֹהֲנִים, וְהַחֲבִתִּין, וּמִנְחַת נְסָכִים--מוֹעֲלִין בָּהֶן מִשָּׁעַת הֶקְדֵּשָׁן, עַד שֶׁיֵּצְאוּ אַחַר שְׂרֵפָתָן עַל הַמִּזְבֵּחַ לְבֵית הַדֶּשֶׁן.

 וְכֵן פָּרִים הַנִּשְׂרָפִין, וּשְׂעִירִים הַנִּשְׂרָפִין--מוֹעֲלִין בָּהֶן מִשָּׁעַת הֶקְדֵּשָׁן, עַד שֶׁיִּשָּׂרְפוּ וְתִגָּמֵר שְׂרֵפָתָן בְּבֵית הַדֶּשֶׁן וְיִתֹּךְ הַבָּשָׂר; אֲבָל קֹדֶם שֶׁיִּתֹּךְ--מוֹעֲלִין בּוֹ, וְהוּא בְּבֵית הַדֶּשֶׁן.
וְכֵן פָּרָה אֲדֻמָּה--מוֹעֲלִין בָּהּ מִשֶּׁהֻקְדְּשָׁה, עַד שֶׁתֵּעָשֵׂה אֵפֶר: אַף עַל פִּי שְׁהִיא כְּקָדְשֵׁי בֶּדֶק הַבַּיִת, הֲרֵי נֶאֱמָר בָּהּ "חַטָּאת הִיא" .
וּתְנָאי בֵּית דִּין הוּא, שֶׁלֹּא יִמְעֹל אָדָם בְּאֵפֶר הַפָּרָה.

חַטַּאת בְּהֵמָה, וְאָשָׁם, וְזִבְחֵי שַׁלְמֵי צִבּוּר--מוֹעֲלִין בְּכֻלָּן מִשֶּׁהֻקְדְּשׁוּ, עַד שֶׁיִּזָּרֵק הַדָּם.
נִזְרַק הַדָּם--מוֹעֲלִין בְּאֵמוּרֵיהֶן, עַד שֶׁיֵּצְאוּ לְבֵית הַדֶּשֶׁן; וְאֵין מוֹעֲלִין בַּבָּשָׂר.
וְכֵן חַטַּאת הָעוֹף--מוֹעֲלִין בָּהּ מִשֶּׁהֻקְדְּשָׁה, עַד שֶׁיַּזֶּה דָּמָהּ.
הֻזָּה דָּמָהּ--אֵין בָּהּ מְעִילָה, אֲבָל אָסוּר לֵהָנוֹת בְּמֻרְאָתָהּ וְנוֹצָתָהּ; וְהַנִּהְנֶה בָּהֶן אַחַר הַזָּיָה, לֹא מָעַל.

הַמְּנָחוֹת--מוֹעֲלִין בָּהֶן מִשֶּׁהֻקְדְּשׁוּ, אַף עַל פִּי שֶׁעֲדַיִן לֹא נִתְקַדְּשׁוּ בִּכְלִי שָׁרֵת, עַד שֶׁיַּקְטִיר הַקֹּמֶץ; קָרַב הַקֹּמֶץ, הֻתְּרוּ הַשְּׁיָרַיִם בַּאֲכִילָה.
וְאִם נִפְסְלוּ הַשְּׁיָרַיִם אוֹ חָסְרוּ, וְאַחַר כָּךְ הִקְטִיר הַקֹּמֶץ--הוֹאִיל וְהַקְטָרָה זוֹ אֵינָהּ מַתֶּרֶת הַשְּׁיָרַיִם בַּאֲכִילָה, הֲרֵי הַדָּבָר סְפֵק אִם יָצְאוּ יְדֵי מְעִילָה אוֹ לֹא יָצְאוּ.

לֶחֶם הַפָּנִים--מוֹעֲלִין בּוֹ מִשֶּׁהֻקְדַּשׁ, אַף עַל פִּי שֶׁעֲדַיִן לֹא נֶאֱפָה, עַד שֶׁיַּקְטִיר הַבָּזִכִּין; הִקְטִיר הַבָּזִכִּין, הֻתַּר בַּאֲכִילָה.
וְכֵן שְׁתֵּי הַלֶּחֶם--מוֹעֲלִין בָּהֶן מִשֶּׁהֻקְדְּשׁוּ, קֹדֶם שֶׁיֵּאָפוּ, עַד שֶׁיִּזָּרֵק דַּם הַכְּבָשִׂים; נִזְרַק דַּם הַכְּבָשִׂים, הֻתְּרוּ בַּאֲכִילָה.

הַנְּסָכִים, מוֹעֲלִין בָּהֶן מִשֶּׁהֻקְדְּשׁוּ; יָרְדוּ לַשִּׁיתִין, אֵין מוֹעֲלִין בָּהֶן.
מַיִם שֶׁמְּנַסְּכִים בְּחַג הַסֻּכּוֹת--כָּל זְמָן שְׁהֶן בַּכַּד שֶׁלְּזָהָב, אֵין נִהְנִין בָּהֶן; וְהַנִּהְנֶה, לֹא מָעַל.
נָתְנוּ אוֹתָן בַּצְּלוֹחִית--מוֹעֲלִין בְּכֻלָּן, שֶׁהֲרֵי הֶן מִכְּלַל הַנְּסָכִים.

לוֹג שֶׁמֶן שֶׁלַּמְּצֹרָע--מוֹעֲלִין בּוֹ מִשֶּׁהֻקְדָּשׁ בַּכְּלִי, עַד שֶׁיִּזָּרֵק דַּם הָאָשָׁם; נִזְרַק דַּם הָאָשָׁם--לֹא נִהְנִין וְלֹא מוֹעֲלִין, עַד שֶׁיִּתְּנוּ מִמֶּנּוּ מַתְּנוֹתָיו; נָתְנוּ מִמֶּנּוּ הַמַּתָּנוֹת--הֻתְּרוּ הַשְּׁיָרַיִם בַּאֲכִילָה, כִּבְשַׂר חַטָּאת וְאָשָׁם.

כָּל דְּמֵי שְׁחִיטַת הַקֳּדָשִׁים--אֵין מוֹעֲלִין בּוֹ, בֵּין לִפְנֵי כַּפָּרָה בֵּין לְאַחַר כַּפָּרָה, עַד שֶׁיֵּצֵא לְנַחַל קִדְרוֹן; יָצָא לְנַחַל קִדְרוֹן, מוֹעֲלִין בּוֹ--מִפְּנֵי שֶׁהָיָה נִמְכָּר לְגִנּוֹת, וְדָמָיו הֶקְדֵּשׁ.
אֲבָל הַמַּקִּיז דָּם לְבֶהֱמַת קֳדָשִׁים--הֲרֵי הוּא אָסוּר בַּהֲנָיָה, וּמוֹעֲלִין בּוֹ: הוֹאִיל וְאֵינָהּ יְכוּלָה לִחְיוֹת בְּלֹא דָּם, הֲרֵי הוּא כְּגוּפָהּ.

הָעֲצָמוֹת, וְהַגִּידִים, וְהַקְּרָנַיִם, וְהַטְּלַפַּיִם--שֶׁפֵּרְשׁוּ מִקָּדְשֵׁי קֳדָשִׁים לִפְנֵי זְרִיקַת דָּמִים, מוֹעֲלִין בָּהֶן; פֵּרְשׁוּ לְאַחַר זְרִיקַת דָּמִים, אֵין מוֹעֲלִין בָּהֶן.
עַצְמוֹת הָעוֹלָה--שֶׁפֵּרְשׁוּ לִפְנֵי זְרִיקָה, אֵין מוֹעֲלִין בָּהֶן לְאַחַר זְרִיקָה: שֶׁהַזְּרִיקָה מַתֶּרֶת אוֹתָן.
וְאִם פֵּרְשׁוּ אַחַר זְרִיקָה, מוֹעֲלִין בָּהֶן לְעוֹלָם.

עַצְמוֹת הָעוֹלָה שֶׁפָּקְעוּ מֵעַל הַמִּזְבֵּחַ--קֹדֶם חֲצוֹת הַלַּיְלָה, מוֹעֲלִין בָּהֶן; לְאַחַר חֲצוֹת, אֵין מוֹעֲלִין בָּהֶן אַף עַל פִּי שֶׁפָּקְעוּ קֹדֶם חֲצוֹת--כֵּיוָן שֶׁהִגִּיעַ חֲצוֹת הַלַּיְלָה, נַעֲשׂוּ כָּל הָאֵבָרִים כְּמִי שֶׁנִּתְאַכְּלוּ וְנַעֲשׂוּ אֵפֶר.
גַּחֶלֶת שֶׁפָּקְעָה מֵעַל הַמִּזְבֵּחַ, בֵּין לִפְנֵי חֲצוֹת בֵּין לְאַחַר חֲצוֹת--לֹא נִהְנִין, וְלֹא מוֹעֲלִין; אֲבָל גַּחֶלֶת שֶׁלְּקָדְשֵׁי בֶּדֶק הַבַּיִת, מוֹעֲלִין בָּהּ.
וְהַשַּׁלְהֶבֶת--לֹא נִהְנִין, וְלֹא מוֹעֲלִין.

דֶּשֶׁן הַמִּזְבֵּחַ הַחִיצוֹן, בֵּין קֹדֶם הֲרָמַת הַדֶּשֶׁן בֵּין אַחַר הֲרָמָה--מוֹעֲלִין בּוֹ.
דִּשּׁוּן הַמִּזְבֵּחַ הַפְּנִימִי, וְדִשּׁוּן הַמְּנוֹרָה--לֹא נִהְנִין, וְלֹא מוֹעֲלִין.

 כָּל בֶּהֱמַת קָדְשֵׁי קֳדָשִׁים שְׁהִיא בַּעֲלַת מוּם--בֵּין שֶׁקָּדַם מוּם קָבוּעַ לְהֶקְדֵּשָׁהּ, בֵּין שֶׁקָּדַם הֶקְדֵּשָׁהּ לְמוּם קָבוּעַ, וְאַפִלּוּ הָיְתָה מְחֻסַּר זְמָן--מוֹעֲלִין בָּהֶן מִשֶּׁהֻקְדְּשׁוּ, עַד שֶׁיִּפָּדוּ.
אֲבָל תּוֹרִין שֶׁלֹּא הִגִּיעַ זְמַנָּן, וּבְנֵי יוֹנָה שֶׁעָבַר זְמַנָּן, וְהֶן קָדְשֵׁי מִזְבֵּחַ--אַף עַל פִּי שֶׁאָסוּר לֵהָנוֹת בָּהֶן, הַנִּהְנֶה לֹא מָעַל: הוֹאִיל וְאֵינָן רְאוּיִין לְפִדְיוֹן, הֲרֵי הֶן כְּחַטָּאוֹת הַמֵּתוֹת; לְפִיכָּךְ אֵין מוֹעֲלִין בָּהֶן.

הִלְכּוֹת מְעִילָה פֵּרֶק ג 
קָדְשֵׁי מִזְבֵּחַ שֶׁמֵּתוּ--יָצְאוּ יְדֵי מְעִילָה, דְּבַר תּוֹרָה; אֲבָל מוֹעֲלִין בָּהֶן, מִדִּבְרֵי סוֹפְרִים.
וְכֵן אִם נִפְסְלוּ בִּדְבָרִים שֶׁיִּפָּסְלוּ בָּהֶן הַקָּרְבָּנוֹת, שֶׁכְּבָר בֵּאַרְנוּם--מוֹעֲלִין בָּהֶן, מִדִּבְרֵי סוֹפְרִים.

בַּמֶּה דְּבָרִים אֲמוּרִים, בְּשֶׁלֹּא הָיָה לָהֶן שָׁעַת הֶתֵּר לַאֲכִילַת כּוֹהֲנִים; אֲבָל אִם הָיָה לְקָדְשֵׁי קֳדָשִׁים הַנֶּאֱכָלִים שָׁעַת הֶתֵּר, וְאַחַר כָּךְ נִפְסְלוּ וְנֶאֶסְרוּ בַּאֲכִילָה--הוֹאִיל וְהֻתְּרוּ שָׁעָה אַחַת, אֵין מוֹעֲלִין בְּאוֹתוֹ דָּבָר שֶׁהָיָה רָאוּי לַאֲכִילָה כְּמוֹ שֶׁבֵּאַרְנוּ.

כֵּיצַד: קָדְשֵׁי קֳדָשִׁים שֶׁנִּפְסְלוּ קֹדֶם שֶׁיַּגִּיעַ הַדָּם לַמִּזְבֵּחַ כְּהִלְכָּתוֹ--כְּגוֹן שֶׁשְּׁחָטָן בַּדָּרוֹם, אַף עַל פִּי שֶׁקִּבַּל בַּצָּפוֹן, אוֹ שֶׁשְּׁחָטָן בַּצָּפוֹן, וְקִבַּל בַּדָּרוֹם, אוֹ שֶׁשָּׁחַט בַּיּוֹם, וְזָרַק בַּלַּיְלָה, אוֹ שֶׁשָּׁחַט בַּלַּיְלָה, וְזָרַק בַּיּוֹם, אוֹ שֶׁעֲשָׂיָן בְּמַחְשֶׁבֶת הַזְּמָן, אוֹ בְּמַחְשֶׁבֶת הַמָּקוֹם, אוֹ שֶׁקִּבְּלוּ הַפְּסוּלִין אֶת דָּמָן, אַף עַל פִּי שֶׁזְּרָקוּהוּ כְּשֵׁרִים, אוֹ שֶׁזְּרָקוּהוּ פְּסוּלִין, אַף עַל פִּי שֶׁקִּבְּלוּהוּ כְּשֵׁרִים, אוֹ שֶׁיָּצָא הַבָּשָׂר אוֹ הַדָּם כֻּלּוֹ קֹדֶם זְרִיקַת הַדָּם, אוֹ שֶׁלָּן הַדָּם--בְּכָל אֵלּוּ, מוֹעֲלִין בְּכֻלָּן לְעוֹלָם: שֶׁהֲרֵי לֹא הָיָה לָהֶן שָׁעַת הֶתֵּר.

אֲבָל אִם הִגִּיעַ הַדָּם לַמִּזְבֵּחַ כְּמִצְוָתוֹ, וְאַחַר כָּךְ לָן הַבָּשָׂר אוֹ הָאֵמוּרִין, אוֹ שֶׁנִּטְמָא הַבָּשָׂר אוֹ הָאֵמוּרִין, אוֹ שֶׁיָּצָא הַבָּשָׂר אוֹ הָאֵמוּרִין לַחוּץ, אוֹ שֶׁיָּצָא מִקְצַת הַבָּשָׂר קֹדֶם זְרִיקַת דָּמִים--בְּכָל אֵלּוּ וְכַיּוֹצֶא בָּהֶן, אֵין מוֹעֲלִין בִּשְׁאָר בְּשָׂרָן: שֶׁהֲרֵי הָיָה לוֹ שָׁעַת הֶתֵּר לַאֲכִילָה, כְּמוֹ שֶׁבֵּאַרְנוּ.

 קִבְּלוּ הַפְּסוּלִין אֶת הַדָּם, וּזְרָקוּהוּ, וְחָזְרוּ הַכְּשֵׁרִים לָעֲבוֹדָה, וְקִבְּלוּ שְׁאָר דַּם הַנֶּפֶשׁ, וּזְרָקוּהוּ--אֵין מוֹעֲלִין בִּבְשָׂרָן, שְׁאֵין הַפְּסוּלִין עוֹשִׂין שְׁאָר דַּם הַנֶּפֶשׁ שְׁיָרַיִם: חוּץ מִן הַטָּמֵא--הוֹאִיל וְרָאוּי לַעֲבוֹדַת צִבּוּר, עוֹשֶׂה שְׁאָר הַדָּם שְׁיָרַיִם.
כֵּיצַד: קִבַּל הַטָּמֵא, וְזָרַק--אַף עַל פִּי שֶׁחָזַר הַכָּשֵׁר וְקִבַּל שְׁאָר דַּם הַנֶּפֶשׁ, וּזְרָקוֹ--הֲרֵי אֵלּוּ לֹא הָיְתָה לָהֶן שָׁעַת הֶתֵּר, וּמוֹעֲלִין בְּכֻלָּן: שֶׁזֶּה הַדָּם שְׁיָרַיִם הוּא, וְאֵין זְרִיקַת הַשְּׁיָרַיִם מוֹעֶלֶת.

כְּבָר בֵּאַרְנוּ שְׁאֵין בִּקְדָשִׁים קַלִּים מְעִילָה לְעוֹלָם, חוּץ מֵאֵמוּרֵיהֶן אַחַר זְרִיקַת הַדָּם--וְהוּא, שֶׁתִּהְיֶה זְרִיקָה הַמּוֹעֶלֶת.
אֲבָל קֳדָשִׁים קַלִּים שֶׁנִּתְפַּגְּלוּ--אַף עַל פִּי שֶׁנִּזְרַק הַדָּם, אֵין מוֹעֲלִין בְּאֵמוּרֵיהֶן; וְכֵן אִם יָצָא הַדָּם--אַף עַל פִּי שֶׁהִחְזִירוֹ וּזְרָקוֹ, אֵין מוֹעֲלִין בְּאֵמוּרֵיהֶן.

 כָּל חַטָּאוֹת הַמֵּתוֹת, כְּגוֹן וֶלֶד חַטָּאת וּתְמוּרָתָהּ וְכַיּוֹצֶא בָּהֶן--אָסוּר לֵהָנוֹת בָּהֶן; וְאִם נִהְנָה, לֹא מָעַל.
וְכָל חַטָּאת שֶׁתִּרְעֶה עַד שֶׁיִּפֹּל בָּהּ מוּם--מוֹעֲלִין בָּהּ, עַד שֶׁתִּפָּדֶה.

 הַמַּפְרִישׁ חַטָּאתוֹ, וְאָבְדָה, וְהִפְרִישׁ אַחֶרֶת תַּחְתֶּיהָ, וְאַחַר כָּךְ נִמְצֵאת הָרִאשׁוֹנָה, וַהֲרֵי שְׁתֵּיהֶן עוֹמְדוֹת, וְשָׁחַט שְׁתֵּיהֶן כְּאַחַת, וְזָרַק דָּם אַחַת מֵהֶן--אֵין מוֹעֲלִין לֹא בִּבְשַׂר זוֹ שֶׁנִּזְרַק דָּמָהּ; וְלֹא בִּבְשַׂר חֲבִרְתָּהּ--וְאַף עַל פִּי שְׁאֵינוּ רָאוּי לַאֲכִילָה, הוֹאִיל וְאִם רָצָה מִזֶּה זוֹרֵק וְאִם רָצָה מִזֶּה זוֹרֵק.
אֲבָל אִם שָׁחַט זוֹ אַחַר זוֹ--אֵין דָּמָהּ מוֹעִיל לִבְשַׂר חֲבִרְתָּהּ, וְאַפִלּוּ לְאַחַר זְרִיקָה: שֶׁהֲרֵי לֹא הָיְתָה לָהּ שָׁעָה הָרְאוּיָה לְהֶתֵּר בְּשָׂרָהּ.

 כָּל חַטַּאת הָעוֹף אוֹ עוֹלַת הָעוֹף שֶׁנִּפְסְלָה בְּשִׁנּוּי עֲשִׂיָּתָהּ, אוֹ בְּשִׁנּוּי מְקוֹם עֲשִׂיָּתָהּ--מוֹעֲלִין בָּהּ, חוּץ מֵעוֹלַת הָעוֹף שֶׁנִּמְלְקָה לְמַטָּה כִּמְלִיקַת חַטָּאת לְשֵׁם חַטָּאת: שֶׁאַף עַל פִּי שֶׁלֹּא עָלָת לַבְּעָלִים לְשֵׁם חוֹבָה, אֵין מוֹעֲלִין בָּהּ--הוֹאִיל וְשִׁנָּה שְׁמָהּ וּמְקוֹם עֲשִׂיָּתָהּ, וְשִׁנָּה מַעֲשֶׂיהָ לְשֵׁם דָּבָר שְׁאֵין בּוֹ מְעִילָה.

 מִנְחָה שֶׁנִּתְפַּגְּלָה, אוֹ שֶׁנַּעֲשָׂת בְּמַחְשֶׁבֶת הַמָּקוֹם, וְכֵן שְׁתֵּי הַלֶּחֶם וְלֶחֶם הַפָּנִים שֶׁנִּתְפַּגְּלוּ, אוֹ שֶׁנִּפְסְלוּ בְּמַחְשֶׁבֶת הַמָּקוֹם--מוֹעֲלִין בָּהֶן, שֶׁהֲרֵי לֹא הָיְתָה לָהֶן שָׁעַת הֶתֵּר.
וְכֵן קֹמֶץ שֶׁיָּצָא לַחוּץ אוֹ לָן, וְחָזַר וְהִקְטִירוֹ--מוֹעֲלִין בַּשְּׁיָרַיִם, שֶׁהֲרֵי לֹא הָיְתָה שָׁם שָׁעַת הֶתֵּר; אֲבָל אִם נִטְמָא הַקֹּמֶץ, וְהִקְטִירוֹ--אֵין מוֹעֲלִין בַּשְּׁיָרַיִם: שֶׁהַצִּיץ מְרַצֶּה עַל הַטָּמֵא; וְאֵינוּ מְרַצֶּה לֹא עַל הַלָּן, וְלֹא עַל הַיּוֹצֶא.

יָצְאוּ הַשְּׁיָרַיִם, אוֹ נִטְמְאוּ, וְאַחַר כָּךְ הִקְטִיר הַקֹּמֶץ--אַף עַל פִּי שְׁהֶן אֲסוּרִין בַּאֲכִילָה--אֵין מוֹעֲלִין בָּהֶן, שֶׁהֲרֵי קָרַב הַקֹּמֶץ כְּמִצְוָתוֹ.

 הַנִּהְנֶה מִקָּדְשֵׁי קֳדָשִׁים כֻּלָּם לִפְנֵי זְרִיקַת דָּמִים, אוֹ מֵאֵמוּרֵי קֳדָשִׁים קַלִּים לְאַחַר זְרִיקָה, אוֹ שֶׁנִּהְנָה מִן הָעוֹלָה כֻּלָּהּ, אוֹ מִן הַקֹּמֶץ וְהַלְּבוֹנָה וּמִנְחַת כּוֹהֲנִים וְהַחֲבִתִּין--יִפֹּל מַה שֶׁנִּהְנָה לִנְדָבָה; מָעַל בְּקָרְבְּנוֹת הַצִּבּוּר, יִפֹּל מַה שֶׁנִּהְנָה לַלִּשְׁכָּה.

 נִהְנָה קֹדֶם זְרִיקָה מִבְּשַׂר קָדְשֵׁי קֳדָשִׁים שֶׁנִּטְמָא, אוֹ שֶׁנִּהְנָה מֵאֵמוּרֵי קֳדָשִׁים קַלִּים, אַף עַל פִּי שֶׁהֶעֱלָן לְרֹאשׁ הַמִּזְבֵּחַ--הֲרֵי זֶה פָּטוּר.

 קָדְשֵׁי הַמִּזְבֵּחַ--חֲלֵבָן וּבֵיצֵיהֶן, אָסוּר לֵהָנוֹת בָּהֶן; וְהַנִּהְנֶה, לֹא מָעַל.
לְפִיכָּךְ וֶלֶד הַקֳּדָשִׁים, וְכֵן וֶלֶד הַמַּעֲשֵׂר--לֹא יִינַק מֵאִמּוֹ, אֵלָא מִבְּהֵמָה אַחֶרֶת חֹל.
וְיֵשׁ לָאָדָם לְהִתְנַדַּב וְלוֹמַר, חֲלֵב בְּהֵמָה זוֹ הַחֻלִּין יִהְיֶה הֶקְדֵּשׁ לְוַלְדוֹת הַקֳּדָשִׁים--שֶׁיִּינְקוּהוּ, כְּדֵי שֶׁלֹּא יָמוּתוּ.

 הִקְדִּישׁ בְּהֵמָה וָעוֹף לַמִּזְבֵּחַ, קְדֻשַּׁת דָּמִים--כְּגוֹן שֶׁאָמַר דְּמֵי בְּהֵמָה זוֹ לִנְסָכִים, וּדְמֵי בֶּן יוֹנָה זֶה לִשְׁלָמִים--הֲרֵי הֶן כְּקָדְשֵׁי בֶּדֶק הַבַּיִת, וּמוֹעֲלִין בַּחֲלֵבָן וּבְבֵיצֵיהֶן כְּמוֹ שֶׁיִּתְבָּאַר.

הִלְכּוֹת מְעִילָה פֵּרֶק ד 
הַמַּפְרִישׁ מָעוֹת לְחַטָּאתוֹ לְעוֹלָתוֹ וְלַאֲשָׁמוֹ, לְתוֹרִים וּבְנֵי יוֹנָה--מוֹעֲלִין בָּהֶן מִשָּׁעָה שֶׁהִפְרִישׁ; הִפְרִישׁ לִשְׁלָמִים, אֵין מוֹעֲלִין בָּהֶן.

הִקְדִּישׁ אֵבֶר אֶחָד לְדָמָיו לַמִּזְבֵּחַ--הֲרֵי זֶה סְפֵק אִם פָּשְׁטָה קְדֻשָּׁה בְּכֻלּוֹ, אוֹ לֹא פָשְׁטָה.
לְפִיכָּךְ תִּקְרַב, וְלֹא יִפָּדֶה; וְאִם נִפְדָּה, אֵין מוֹעֲלִין בְּפִדְיוֹנוֹ.

הַמַּפְרִישׁ מָעוֹת לִנְזִירוּתוֹ, אָסוּר לֵהָנוֹת בָּהֶן; וְאִם נִהְנָה, לֹא מָעַל--מִפְּנֵי שְׁהֶן רְאוּיִין לָבוֹא כֻּלָּן שְׁלָמִים, וְאֵין בַּשְּׁלָמִים מְעִילָה אֵלָא בְּאֵמוּרֵיהֶן אַחַר זְרִיקַת דָּמִים.
מֵת, יִפְּלוּ לִנְדָבָה: הָיוּ מְפֹרָשִׁים--דְּמֵי חַטָּאת--יֵלְכוּ לְיָם הַמֶּלַח, וְלֹא נִהְנִין וְלֹא מוֹעֲלִין; דְּמֵי עוֹלָה--יָבִיאוּ עוֹלָה, וּמוֹעֲלִין בָּהֶן.

אָמַר אֵלּוּ לְחַטָּאתִי, וְהַשְּׁאָר לִנְזִירוּתִי--אִם נִהְנָה בְּכָל הַשְּׁאָר, מָעַל; נִהְנָה בְּמִקְצָתוֹ, לֹא מָעַל.
וְכֵן אִם אָמַר אֵלּוּ לְעוֹלָתִי, וְהַשְּׁאָר לִנְזִירוּתִי, וְנִהְנָה בְּכֻלָּן--מָעַל; נִהְנָה בְּמִקְצָתָן--לֹא מָעַל, שְׁאֵין בִּדְמֵי שְׁלָמִים מְעִילָה.

הִפְרִישׁ מָעוֹת וְאָמַר, אֵלּוּ לְעוֹלָתִי וְאֵלּוּ לְחַטָּאתִי וְאֵלּוּ לִשְׁלָמַי, וְנִתְעָרְבוּ--מוֹעֲלִין בְּכֻלָּן, וּמוֹעֲלִין בְּמִקְצָתָן.
וְכֵיצַד יַעֲשֶׂה--יִקַּח שָׁלוֹשׁ בְּהֵמוֹת, וּמְחַלֵּל דְּמֵי חַטָּאת בְּכָל מָקוֹם שְׁהוּא עַל הַחַטָּאת, וּדְמֵי עוֹלָה עַל הָעוֹלָה, וּדְמֵי שְׁלָמִים עַל שְׁלָמִים.

 אֶחָד מִמְּחֻיְּבֵי קִנִּין שֶׁהִפְרִישׁ מָעוֹת וְאָמַר, אֵלּוּ לְחוֹבָתִי--מוֹעֲלִין בְּכֻלָּן, וּמוֹעֲלִין בְּמִקְצָתָן.
וְאִם מֵת--יִפְּלוּ לִנְדָבָה כְּמוֹ שֶׁבֵּאַרְנוּ בִּנְזִירוּת, וּמוֹעֲלִין בָּהֶן.

 הַמַּפְרִישׁ חַטָּאת עַל אֲכִילַת חֵלֶב, וְהֵבִיאָהּ עַל אֲכִילַת דָּם--הֲרֵי זֶה לֹא כִפַּר, לְפִיכָּךְ לֹא מָעַל.
הִפְרִישׁ מָעוֹת לְחַטַּאת חֵלֶב, וְקָנָה בָּהֶן חַטָּאת לְדָם בְּשׁוֹגֵג--כִּפַּר, לְפִיכָּךְ מָעַל; בְּמֵזִיד--לֹא כִפַּר, לְפִיכָּךְ לֹא מָעַל.

 הַמַּפְרִישׁ שְׁתֵּי סְלָעִים לְאָשָׁם, וְלָקַח בָּהֶן שְׁנֵי אֵילִים לְחֻלִּין--הוֹאִיל וְקָנָה חֻלִּין בִּדְמֵי אָשָׁם, מָעַל, וְחַיָּב לְשַׁלַּם עֲשָׂרָה דֵּינָרִין שְׁהֶן שְׁנֵי סְלָעִים וְחֻמְשָׁן, וְיָבִיא בָּהֶן אָשָׁם; וְיָבִיא קָרְבַּן אָשָׁם, עַל מְעִילָתוֹ.

לְפִיכָּךְ אִם הָיָה אֶחָד מִשְּׁנֵי הָאֵילִים שֶׁקָּנָה יָפֶה שְׁתֵּי סְלָעִים, וְהַשֵּׁנִי יָפֶה עֲשָׂרָה דֵּינָרִין--יָבִיא הַשּׁוֹוֶה עֲשָׂרָה, אָשָׁם תַּחַת הַמְּעִילָה עִם הַחֹמֶשׁ; וְיָבִיא הַשּׁוֹוֶה שְׁנֵי סְלָעִים, אָשָׁם עַל מְעִילָתוֹ.

לָקַח אֶחָד לְאָשָׁם, וְאֶחָד לְחֻלִּין--אִם הָיָה שֶׁלְּאָשָׁם יָפֶה שְׁתֵּי סְלָעִים, יָבִיא אוֹתוֹ לַאֲשָׁמוֹ הָרִאשׁוֹן.
וְכֵן אִם הָיָה זֶה הַחֻלִּין יָפֶה שְׁתַּיִם--יָבִיא אוֹתוֹ אָשָׁם מְעִילָתוֹ, שֶׁהֲרֵי מָעַל בְּסֶלַע אַחַת מִדְּמֵי הָאָשָׁם; וִישַׁלַּם חֲמִשָּׁה דֵּינָרִין, וְיִפְּלוּ לִנְדָבָה.

 הַנִּהְנֶה מִדְּמֵי חַטָּאת, עַד שֶׁלֹּא קָרְבָה חַטָּאתוֹ--יוֹסִיף חֹמֶשׁ עַל מַה שֶׁנִּהְנָה, וְיָבִיא בַּדָּמִים חַטָּאתוֹ, וְיָבִיא קָרְבַּן אָשָׁם, עַל מְעִילָתוֹ; וְכֵן אִם נִהְנָה מִדְּמֵי אָשָׁם, עַד שֶׁלֹּא קָרַב אֲשָׁמוֹ--יוֹסִיף חֹמֶשׁ, וְיָבִיא בַּדָּמִים אֲשָׁמוֹ, וְיָבִיא אָשָׁם אַחֵר, לִמְעִילָתוֹ: שֶׁקָּרְבְּנוֹת הַמִּזְבֵּחַ, מְעִילָתָן לְקָרְבְּנוֹת הַמִּזְבֵּחַ.
וְקָדְשֵׁי בֶּדֶק הַבַּיִת, מְעִילָתָן לְבֶדֶק הַבַּיִת.

נוֹדַע לוֹ שֶׁמָּעַל, וְאַחַר כָּךְ קָרְבָה חַטָּאתוֹ וַעֲדַיִן לֹא הִפְרִישׁ מְעִילָתוֹ, אוֹ שֶׁהִפְרִישָׁהּ, וְלֹא כְלָלָהּ בִּדְמֵי חַטָּאתוֹ--יוֹלִיךְ הַמְּעִילָה וְחֻמְשָׁהּ לְיָם הַמֶּלַח; נוֹדַע לוֹ שֶׁמָּעַל אַחַר שֶׁקָּרְבָה חַטָּאתוֹ--יִפְּלוּ מְעוֹת הַמְּעִילָה וְחֻמְשָׁהּ לִנְדָבָה, שְׁאֵין מַפְרִישִׁין כַּתְּחִלָּה לְאִבּוּד.
וּבֵין כָּךְ וּבֵין כָּךְ, יָבִיא אָשָׁם מְעִילָתוֹ.

וּבָאָשָׁם, בֵּין שֶׁנּוֹדַע לוֹ שֶׁמָּעַל קֹדֶם שֶׁקָּרַב אֲשָׁמוֹ אוֹ אַחַר שֶׁקָּרַב--תִּפֹּל מְעִילָתוֹ וְחֻמְשָׁהּ לִנְדָבָה, מִפְּנֵי שְׁהִיא כְּמוֹתַר אָשָׁם; וְיָבִיא אֲשַׁם מְעִילָתוֹ.

 הַמּוֹכֵר עוֹלָתוֹ, וּשְׁלָמָיו--לֹא עָשָׂה כְּלוּם.
וְדִין תּוֹרָה, שֶׁיַּחְזְרוּ הַמָּעוֹת חֻלִּין כְּמוֹת שֶׁהָיוּ; וְקָנְסוּ אוֹתוֹ חֲכָמִים, שֶׁיִּפְּלוּ הַמָּעוֹת לִנְדָבָה: אַפִלּוּ הָיְתָה הַבְּהֵמָה שׁוֹוָה אַרְבָּעָה, וּמְכָרָהּ בַּחֲמִשָּׁה--הַחֲמִשָּׁה כֻּלָּן יִפְּלוּ לִנְדָבָה.
וְאֵין כָּאן מְעִילָה--לֹא מִדִּבְרֵי תּוֹרָה, וְלֹא מִדִּבְרֵי סוֹפְרִים.

 יֵשׁ מְעִילָה בַּנְּדָרִים.
כֵּיצַד: הָאוֹמֵר כִּכָּר זוֹ עָלַי קָרְבָּן, אוֹ הֶקְדֵּשׁ, וַאֲכָלָהּ--מָעַל, אַף עַל פִּי שְׁהִיא מֻתֶּרֶת לַאֲחֵרִים; לְפִיכָּךְ אֵין לָהּ פִּדְיוֹן, שֶׁהֲרֵי אֵינָהּ קֹדֶשׁ אֵלָא לְזֶה בִּלְבָד.
אָמַר כִּכָּר זוֹ קֹדֶשׁ, אוֹ קָרְבָּן, וַאֲכָלָהּ, בֵּין הוּא בֵּין אַחֵר--מָעַל; לְפִיכָּךְ יֵשׁ לָהּ פִּדְיוֹן.

הָיְתָה לְפָנָיו כִּכָּר שֶׁלְּהֶפְקֵר, וְאָמַר כִּכָּר זוֹ הֶקְדֵּשׁ--נְטָלָהּ עַל מְנַת לְאָכְלָהּ, מָעַל לְפִי כֻּלָּהּ; עַל מְנַת לְהוֹרִישָׁהּ, מָעַל לְפִי טוֹבַת הֲנָיָה שֶׁבָּהּ.

 הָאוֹמֵר לַחֲבֵרוֹ כִּכָּרִי עָלֶיךָ הֶקְדֵּשׁ, וְחָזַר וּנְתָנָהּ לוֹ--הַמְּקַבֵּל מַתָּנָה זוֹ מָעַל, לִכְשֶׁיּוֹצִיא: שֶׁהֲרֵי הַנּוֹתֵן, אֵינָהּ אֲסוּרָה עָלָיו.
וְכֵן כָּל כַּיּוֹצֶא בְּזֶה מִשְּׁאָר הַקּוֹנָמוֹת, יֵשׁ בָּהֶן מְעִילָה לַנֶּאֱסָר בָּהֶן.
וְכָל דְּבָרִים הַנֶּאֱסָרִין עָלָיו בְּנֶדֶר כְּזֶה, מִצְטָרְפִין; וְאִם נִהְנָה מִכֻּלָּן בְּשׁוֹוֶה פְּרוּטָה, מָעַל.

 הָאוֹמֵר הֲרֵי הַנְּטִיעוֹת הָאֵלּוּ קָרְבָּן אִם אֵינָן נִקְצָצוֹת הַיּוֹם, וּטְלִית זוֹ קָרְבָּן אִם לֹא תִשָּׂרֵף הַיּוֹם, וְעָבַר הַיּוֹם, וְלֹא נִקְצְצוּ וְלֹא נִשְׂרְפָה הַטְּלִית--הֲרֵי הֶן הֶקְדֵּשׁ; וְיִפָּדוּ כִּשְׁאָר הַהֶקְדֵּשׁוֹת, וְאַחַר כָּךְ יֵהָנֶה בָּהֶן.

אֲבָל אִם אָמַר הֲרֵי הַנְּטִיעוֹת הָאֵלּוּ קָרְבָּן, עַד שֶׁיִּקָּצְצוּ--אֵינוּ יָכוֹל לִפְדּוֹתָן: שֶׁבְּכָל עֵת שֶׁיִּפָּדוּ--יַחְזְרוּ הֶקְדֵּשׁ, עַד שֶׁיִּקָּצְצוּ; וְכֵיוָן שֶׁנִּקְצְצוּ--אֵינָן צְרִיכִין פִּדְיוֹן, אֵלָא נִהְנִין בָּהֶן מִיָּד.
בַּמֶּה דְּבָרִים אֲמוּרִים, בְּשֶׁפְּדָיָן הַמַּקְדִּישׁ.
אֲבָל אִם פְּדָיָן אַחֵר--הֲרֵי אֵלּוּ יוֹצְאִין לְחֻלִּין, אַף עַל פִּי שֶׁעֲדַיִן לֹא נִקְצְצוּ; וְיִהְיוּ מֻתָּרִין אַף לַמַּקְדִּישׁ.

הִלְכּוֹת מְעִילָה פֵּרֶק ה 
אֶחָד הַמַּקְדִּישׁ לְבֶדֶק הַבַּיִת דָּבָר הָרָאוּי לְחַזַּק הַבֶּדֶק, כְּגוֹן אֶבֶן אוֹ קוֹרָה, אוֹ הַמַּקְדִּישׁ לְבֶדֶק הַבַּיִת דָּבָר הָרָאוּי לַמִּזְבֵּחַ, כְּגוֹן כְּבָשִׂים וְתוֹרִים, אוֹ הַמַּקְדִּישׁ לַמִּזְבֵּחַ דָּבָר הָרָאוּי לְבֶדֶק הַבַּיִת, כְּגוֹן אֶבֶן וְקוֹרָה, אוֹ הַמַּקְדִּישׁ לְזֶה וּלְזֶה דְּבָרִים שְׁאֵינָן רְאוּיִין לֹא לְזֶה וְלֹא לְזֶה, כְּגוֹן הַמַּקְדִּישׁ תֻּרְנְגוֹלִין וְחֹמֶץ וְצִיר אוֹ קַרְקָע, אַפִלּוּ הִקְדִּישׁ אַשְׁפָּה מְלֵאָה זֵבֶל אוֹ עָפָר אוֹ אֵפֶר--מוֹעֲלִין בְּכֻלָּן מִשָּׁעָה שֶׁהֻקְדְּשׁוּ, עַד שֶׁיִּפָּדוּ דְּבָרִים הָרְאוּיִין לְהִפָּדוֹת.

כָּל קָדְשֵׁי בֶּדֶק הַבַּיִת, עִם דְּבָרִים שֶׁמּוֹעֲלִין בָּהֶן מִקָּדְשֵׁי מִזְבֵּחַ--מִצְטָרְפִין זֶה עִם זֶה לִמְעִילָה; וְאִם נִהְנָה בְּשׁוֹוֶה פְּרוּטָה מִכֻּלָּן, מָעַל.
אָכַל וְהֶאֱכִיל אֶת חֲבֵרוֹ, אוֹ נִהְנֶה וּמְהַנֶּה חֲבֵרוֹ--אֲכִילָתוֹ וַהֲנָיַת חֲבֵרוֹ, אוֹ אֲכִילַת חֲבֵרוֹ וַהֲנָיָתוֹ--כֻּלָּן מִצְטָרְפִין לִמְעִילָה; וְאִם נַעֲשָׂה מִן הַכֹּל הֲנָיָה בִּפְרוּטָה, מָעַל.

 הַמְּעִילָה מִצְטָרֶפֶת לִזְמָן מְרֻבֶּה.
כֵּיצַד: נִהְנָה הַיּוֹם מִן הַהֶקְדֵּשׁ, וְנִהְנָה לְאַחַר כַּמָּה שָׁנִים בְּהֶעְלֵם אֶחָד--הֲרֵי אֵלּוּ מִצְטָרְפִין לִפְרוּטָה, וּמָעַל.

 אֵין מְעִילָה, אֵלָא בַּתָּלוּשׁ מִן הַקַּרְקָע; אֲבָל הַנִּהְנֶה בַּקַּרְקָע עַצְמָהּ, אוֹ בַּמְּחֻבָּר לָהּ--לֹא מָעַל, אַפִלּוּ פָּגַם.
כֵּיצַד: הַחוֹרֵשׁ שְׂדֵה הֶקְדֵּשׁ, אוֹ הַזּוֹרֵעַ בָּהּ--פָּטוּר; נָטַל מֵאֲבָקָהּ, וְנִהְנָה בּוֹ, וּפְגָמָהּ--מָעַל.
הַדָּשׁ בִּשְׂדֵה הֶקְדֵּשׁ, מָעַל--שֶׁהָאָבָק שֶׁלָּהּ מוֹעִיל לַשָּׂדֶה, וַהֲרֵי נִהְנָה בָּאָבָק, וּפָגַם הַשָּׂדֶה.
וְכֵן אִם חָרַשׁ שְׂדֵה הֶקְדֵּשׁ, כְּדֵי לְהַעֲלוֹת אָבָק לָעֵשֶׂב שֶׁנָּתַן בָּהּ, וְנָטַל הָעֵשֶׂב--מָעַל.

הַדָּר בִּמְעָרַת הֶקְדֵּשׁ, אוֹ בְּצֵל אִילָן, אוֹ שׁוֹבָךְ שֶׁלַּהֶקְדֵּשׁ--אַף עַל פִּי שֶׁנִּהְנָה, לֹא מָעַל; וְכֵן הַמַּקְדִּישׁ בַּיִת בָּנוּי--הַדָּר בּוֹ, לֹא מָעַל.
אֲבָל הַמַּקְדִּישׁ עֵצִים וַאֲבָנִים, וּבָנָה בָּהֶן בַּיִת--הָדָר שָׁם, מָעַל כְּמוֹ שֶׁיִּתְבָּאַר.

גִּדּוּלֵי הֶקְדֵּשׁ, מוֹעֲלִין בָּהֶן.
כֵּיצַד: הִקְדִּישׁ שָׂדֶה, וְהוֹצִיאָה עֲשָׂבִים, אִילָן, וְעָשָׂה פֵּרוֹת--מוֹעֲלִין בָּהֶן; אֲבָל הַמַּקְדִּישׁ אֶת הַבּוֹר רֵיקָן, וְאַחַר כָּךְ נִתְמַלָּא מַיִם, הִקְדִּישׁ אַשְׁפָּה, וְאַחַר כָּךְ נִתְמַלֵּאת זֵבֶל, שׁוֹבָךְ, וְנִתְמַלָּא יוֹנִים--הוֹאִיל וְאֵינָן גִּדּוּלֵי הֶקְדֵּשׁ, אֵין מוֹעֲלִין בָּהֶן.
וְכֵן הַזֵּבֶל וְהַפֶּרֶשׁ שֶׁבַּחֲצַר הֶקְדֵּשׁ--לֹא נִהְנִין, וְלֹא מוֹעֲלִין; וּמַה יֵעָשֶׂה בָּהֶן, יִמָּכְרוּ וְיִפְּלוּ דְּמֵיהֶן לַלִּשְׁכָּה.

מַעְיָן שְׁהוּא יוֹצֶא מִתּוֹךְ שְׂדֵה הֶקְדֵּשׁ--אָסוּר לֵהָנוֹת בַּמַּיִם שֶׁיּוֹצְאִין מִמֶּנּוּ, בְּתוֹךְ הַשָּׂדֶה; וְהַנִּהְנֶה, לֹא מָעַל.
יָצְאוּ הַמַּיִם חוּץ לַשָּׂדֶה, מֻתָּר לֵהָנוֹת בָּהֶן.
עֲרָבָה הַגְּדֵלָה בִּשְׂדֵה הֶקְדֵּשׁ--לֹא נִהְנִין, וְלֹא מוֹעֲלִין.

אִילָן שֶׁלְּהִדְיוֹט הַסָּמוּךְ לִשְׂדֵה הֶקְדֵּשׁ, וְשָׁרָשָׁיו יוֹצְאִין בְּתוֹךְ הַשָּׂדֶה--אִם בֵּינוֹ לְבֵין הַשָּׂדֶה עַד שֵׁשׁ עֶשְׂרֵה אַמָּה--הֲרֵי אוֹתָן הַשָּׁרָשִׁין שֶׁבְּתוֹךְ הַשָּׂדֶה אֲסוּרִין, וְהַנִּהְנֶה בָּהֶן לֹא מָעַל; הָיָה הָאִילָן רָחוֹק יָתֵר עַל שֵׁשׁ עֶשְׂרֵה אַמָּה, הַנִּהְנֶה בָּהֶן מָעַל.

אִילָן שֶׁלַּהֶקְדֵּשׁ הַסָּמוּךְ לִשְׂדֵה הִדְיוֹט, וְשָׁרָשָׁיו יוֹצְאִין בְּתוֹךְ הַשָּׂדֶה--אִם הָיָה בְּתוֹךְ שֵׁשׁ עֶשְׂרֵה אַמָּה, מוֹעֲלִין בָּהֶן; הָיָה רָחוֹק יָתֵר עַל שֵׁשׁ עֶשְׂרֵה אַמָּה--אוֹתָן הַשָּׁרָשִׁין שֶׁבְּתוֹךְ שְׂדֵה הִדְיוֹט, לֹא נִהְנִין וְלֹא מוֹעֲלִין.

 קֵן שֶׁבְּרֹאשׁ הָאִילָן שֶׁלַּהֶקְדֵּשׁ, שֶׁבָּנָה אוֹתוֹ הָעוֹף מֵעֵצִים וַעֲשָׂבִים וְכַיּוֹצֶא בָּהֶן--כָּל הַקֵּן עִם הַבֵּיצִים שֶׁבּוֹ עִם הָאֶפְרוֹחִים הַצְּרִיכִין לְאִמָּן, אֵין נִהְנִין בָּהֶן; וְהַנִּהְנֶה, לֹא מָעַל.
הַמַּקְדִּישׁ אֶת הַיַּעַר--מוֹעֲלִין בְּכֻלּוֹ, בֵּין בָּאִילָנוֹת, בֵּין בְּכָל קֵן שֶׁבְּרֹאשׁ הָאִילָנוֹת, אוֹ שֶׁבֵּינֵיהֶן.

 גִּזְבָּרִים שֶׁשִּׁפּוּ עֲצֵי הֶקְדֵּשׁ, וְקָצְצוּ אוֹתָן--מוֹעֲלִין בְּאוֹתָן הָעֵצִים הַקְּטַנִּים שֶׁחָתְכוּ בְּעֵת שֶׁקָּצְצוּ; אֲבָל אֵין מוֹעֲלִין לֹא בַּשִּׁפּוּי, וְלֹא בַּנְּסֹרֶת, וְלֹא בַּנְּבִיָּה שֶׁלָּעֵצִים, וְהוּא הַגּוּף הַקָּשֶׁה הֶעָגוּל שֶׁבְּתוֹךְ הָעֵץ הַדּוֹמֶה לִיבֹלֶת שֶׁלֹּא יִצְלַח לִמְלָאכָה.

 הַמַּקְדִּישׁ עַבְדּוֹ--אֵין מוֹעֲלִין בּוֹ, וְלֹא בִּשְׂעָרוֹ, אַף עַל פִּי שְׁהוּא עוֹמֵד לְהִגָּזֵז: מִפְּנֵי שְׁהוּא מְחֻבָּר לוֹ; וְכָל זְמָן שְׁהוּא מְחֻבָּר, הוֹלֵךְ וּמַשְׁבִּיחַ.

 הַזּוֹרֵעַ פֵּרוֹת הֶקְדֵּשׁ, פּוֹדֶה אוֹתָן בְּשָׁעַת זַרְעָן; וְאַף עַל פִּי שֶׁלֹּא פָדָה--הֲרֵי הַגִּדּוּלִין חֻלִּין, וְאֵין מוֹעֲלִין בָּהֶן, וְאֵין מְשַׁלְּמִין מֵהֶן קֶרֶן וְחֹמֶשׁ, וְחַיָּבִין בְּחַלָּה.

 שְׁמָרִים שֶׁלַּהֶקְדֵּשׁ שֶׁנָּתַן עֲלֵיהֶם מַיִם--רִאשׁוֹן וְשֵׁנִי וּשְׁלִישִׁי, אָסוּר לֵהָנוֹת בּוֹ; וְהַנִּהְנֶה, לֹא מָעַל.
רְבִיעִי, מֻתָּר.
בַּמֶּה דְּבָרִים אֲמוּרִים, בְּקָדְשֵׁי בֶּדֶק הַבַּיִת; אֲבָל קָדְשֵׁי מִזְבֵּחַ, אַף מֵרְבִיעִי וְאִלַּךְ לְעוֹלָם אָסוּר.

 הַמַּקְדִּישׁ תֻּרְנְגֹלֶת לַמִּזְבֵּחַ--מוֹעֲלִין בָּהּ, וּבְבֵיצָתָהּ; הִקְדִּישׁ חֲמוֹר לַמִּזְבֵּחַ--מוֹעֲלִין בָּהּ, וּבַחֲלֵבָהּ.
הִקְדִּישׁ תּוֹרִים לְבֶדֶק הַבַּיִת--מוֹעֲלִין בָּהֶן וּבְבֵיצֵיהֶן, כְּמוֹ שֶׁבֵּאַרְנוּ.

 כָּתְנוֹת כְּהֻנָּה שֶׁבָּלוּ--מוֹעֲלִין בָּהֶן, כִּשְׁאָר קֳדָשִׁים; וְהַחֲדָשִׁים--הוֹאִיל וְנִתְּנוּ לֵהָנוֹת בָּהֶן, אֵין מוֹעֲלִין בָּהֶן.

 קָדְשֵׁי גּוֹיִים--אִם לְבֶדֶק הַבַּיִת הִקְדִּישׁוּ, מוֹעֲלִין בָּהֶן.
וְאִם קָדְשֵׁי מִזְבֵּחַ הֶן--אֵין בָּהֶן מְעִילָה מִן הַתּוֹרָה, שֶׁנֶּאֱמָר בַּקָּרְבָּנוֹת "דַּבֵּר אֶל-בְּנֵי יִשְׂרָאֵל" ; אֲבָל אָסוּר לֵהָנוֹת בָּהֶן, מִדִּבְרֵי סוֹפְרִים.

 קוֹל וּמַרְאֶה וְרֵיחַ שֶׁלַּהֶקְדֵּשׁ--לֹא נִהְנִין, וְלֹא מוֹעֲלִין.
בַּמֶּה דְּבָרִים אֲמוּרִים, בְּשֶׁהֵרִיחַ הַקְּטֹרֶת אַחַר שֶׁעָלָת הַתִּימֹרֶת; אֲבָל אִם הֵרִיחַ בַּקְּטֹרֶת כְּשֶׁתַּעֲלֶה תִּימָרְתָּהּ, מָעַל.

הִלְכּוֹת מְעִילָה פֵּרֶק ו 
יֵשׁ דְּבָרִים שֶׁהָאָדָם נִהְנֶה בָּהֶן, וְלֹא יִפָּגְמוּ--כְּגוֹן הַמִּשְׁתַּמֵּשׁ בִּכְלִי זָהָב טָהוֹר; וְיֵשׁ דְּבָרִים שֶׁיִּפָּגְמוּ--כְּגוֹן בְּגָדִים, וּכְלֵי כֶּסֶף וּנְחֹשֶׁת וּבַרְזֶל, וְכַיּוֹצֶא בָּהֶן.
וְהַנִּהְנֶה בְּשׁוֹוֶה פְּרוּטָה מִן הַהֶקְדֵּשׁ שְׁאֵינוּ מְחֻבָּר בַּקַּרְקָע--אִם נִהְנָה בְּדָבָר שְׁאֵין בּוֹ פְּגָם, כְּגוֹן שֶׁנִּשְׁתַּמַּשׁ בִּכְלִי זָהָב שֶׁלַּהֶקְדֵּשׁ--מָעַל.

נִהְנָה בְּדָבָר שֶׁיִּפָּגֵם--כְּגוֹן שֶׁלָּבַשׁ בִּגְדֵי הֶקְדֵּשׁ, אוֹ בָּקַע בְּקֻרְדֹּם--לֹא מָעַל, עַד שֶׁיִּפְגֹּם בַּהֶקְדֵּשׁ בְּשׁוֹוֶה פְּרוּטָה בְּאוֹתוֹ דָּבָר עַצְמוֹ שֶׁנִּהְנָה בּוֹ, וְיִתְכַּוַּן לֵהָנוֹת וְיִפְגֹּם וְיֵהָנֶה כְּאַחַת.

נִהְנָה בְּכַחֲצִי פְּרוּטָה וּפָגַם בְּכַחֲצִי פְּרוּטָה, אוֹ שֶׁנִּהְנָה בְּשׁוֹוֶה פְּרוּטָה וּפָגַם בְּשׁוֹוֶה פְּרוּטָה בְּדָבָר אַחֵר, וְלֹא נִהְנָה בְּמַה שֶׁפָּגַם וְלֹא פָגַם בְּמַה שֶׁנִּהְנָה--הֲרֵי זֶה לֹא מָעַל: עַד שֶׁיֵּהָנֶה בְּשׁוֹוֶה פְּרוּטָה, וְיִפְגֹּם בְּאוֹתָהּ הֲנָיָה בְּשׁוֹוֶה פְּרוּטָה בַּדָּבָר עַצְמוֹ.

כֵּיצַד: הֲרֵי שֶׁהִתִּיר מַטְלִית מִבֶּגֶד הֶקְדֵּשׁ, וּתְפָרָהּ בְּבִגְדוֹ וּלְבָשָׁהּ וְנִהְנָה בָּהּ בְּשׁוֹוֶה פְּרוּטָה, וְהִפְסִיד בַּבֶּגֶד שֶׁהִתִּירָהּ מִמֶּנּוּ בְּשׁוֹוֶה פְּרוּטָה, וְלֹא הִפְסִיד בַּמַּטְלִית כְּלוּם--הֲרֵי זֶה לֹא מָעַל: מִפְּנֵי שֶׁנִּהְנָה בְּדָבָר, וּפָגַם בְּדָבָר אַחֵר.
וּכְבָר בֵּאַרְנוּ שֶׁהַנִּהְנֶה וּמְהַנֶּה חֲבֵרוֹ--מִצְטָרֵף, וְאַפִלּוּ לִזְמָן מְרֻבֶּה.

 קָדְשֵׁי קֳדָשִׁים הַתְּמִימִים, שֶׁתָּלַשׁ מִצַּמְרָן--כֵּיוָן שֶׁנִּהְנָה בִּפְרוּטָה--מָעַל, אַף עַל פִּי שֶׁלֹּא פָגַם: שֶׁהֲרֵי הֶן דּוֹמִין לְכוֹס שֶׁלְּזָהָב, שְׁאֵינוּ נִפְגָם--שְׁאֵין תְּלִישַׁת הַצֶּמֶר פּוֹסֶלֶת אוֹתָן מִלִּקָּרֵב.
אֲבָל אִם נָפַל בָּהֶן מוּם--הוֹאִיל וְלַמְּכִירָה עוֹמְדִין, וְהַגִּזָּה פּוֹגֶמֶת דְּמֵיהֶן--לֹא מָעַל, עַד שֶׁיֵּהָנֶה וְיִפְגֹּם בִּפְרוּטָה.
תָּלַשׁ מֵהֶן אַחֵר שֶׁמֵּתוּ--כֵּיוָן שֶׁנִּהְנָה, מָעַל: שְׁאֵין פְּגָם לַמֵּתָה; וּמְעִילָה זוֹ מִדִּבְרֵיהֶם, כְּמוֹ שֶׁבֵּאַרְנוּ.

 הַמּוֹעֵל בְּקָדְשֵׁי בֶּדֶק הַבַּיִת--כֵּיוָן שֶׁמָּעַל בִּשְׁגָגָה--נִתְחַלַּל הַקֹּדֶשׁ, וְזֶה שֶׁיֵּהָנֶה אַחֲרָיו פָּטוּר.
מָעַל בְּזָדוֹן--הוֹאִיל וְאֵינוּ חַיָּב בְּקָרְבַּן מְעִילָה--לֹא נִתְחַלַּל הַקֹּדֶשׁ, אֵלָא הֲרֵי הוּא בַּהֲוִיָּתוֹ, וְאִם בָּא אַחֵר וְנִהְנָה בּוֹ בִּשְׁגָגָה, מָעַל.

בַּמֶּה דְּבָרִים אֲמוּרִים, בְּשֶׁמָּעַל בַּקֹּדֶשׁ, וְהוֹצִיאוֹ בְּתוֹרַת חֻלִּין, וְהִקְנָהוּ לְאַחֵר; אֲבָל אִם נִהְנָה בּוֹ, וּפְגָמוֹ, וְלֹא הִקְנָהוּ לְאַחֵר--יֵשׁ בּוֹ מוֹעֵל אַחַר מוֹעֵל.
וְאֵין מוֹעֵל אַחַר מוֹעֵל בַּמֻּקְדָּשִׁין, אֵלָא בַּבְּהֵמָה וּכְלֵי תַּשְׁמִישׁ בִּלְבָד.

כֵּיצַד: בָּקַע בְּקֻרְדֹּם שֶׁלַּהֶקְדֵּשׁ, וְנִהְנָה בִּפְרוּטָה וּפָגַם, וּבָא חֲבֵרוֹ וּבָקַע בּוֹ, וְנִהְנָה וּפָגַם, וּבָא חֲבֵרוֹ וּבָקַע בּוֹ, וְנִהְנָה וּפָגַם--כֻּלָּם מָעֲלוּ; נָטַל הַקֻּרְדֹּם, וּנְתָנוֹ לַחֲבֵרוֹ--הוּא מָעַל, אֲבָל חֲבֵרוֹ לֹא מָעַל.

שָׁתָה בְּכוֹס שֶׁלְּזָהָב, וְנִהְנָה בִּפְרוּטָה, וּבָא חֲבֵרוֹ וְשָׁתָה, וְנִהְנָה, וּבָא חֲבֵרוֹ וְשָׁתָה, וְנִהְנָה--כֻּלָּם מָעֲלוּ; נָטַל הַכּוֹס, וּנְתָנוֹ לַחֲבֵרוֹ מַתָּנָה, אוֹ מְכָרוֹ--הוּא מָעַל, וַחֲבֵרוֹ לֹא מָעַל.

רָכַב עַל גַּבֵּי הַחֲמוֹר, וְנִהְנָה בִּפְרוּטָה וּפָגַם, וּבָא חֲבֵרוֹ וְרָכַב עָלָיו, וְנִהְנָה וּפָגַם, וּבָא חֲבֵרוֹ וְרָכַב עָלָיו, וְנִהְנָה וּפָגַם--כֻּלָּם מָעֲלוּ; נָתַן הַחֲמוֹר לַחֲבֵרוֹ מַתָּנָה, אוֹ מְכָרוֹ, אוֹ שְׂכָרוֹ--הוּא מָעַל, וַחֲבֵרוֹ לֹא מָעַל.
וְכֵן הַמַּשְׁאִיל קֻרְדֹּם שֶׁלַּהֶקְדֵּשׁ--הוּא מָעַל לְפִי טוֹבַת הֲנָיָה שֶׁבּוֹ, וַחֲבֵרוֹ מֻתָּר לְבַקַּע בּוֹ לְכַתְּחִלָּה; וְהוּא הַדִּין, לַבְּהֵמָה.

 בֶּהֱמַת קָדְשֵׁי מִזְבֵּחַ אֵינָהּ כֵּן--אֵלָא יֵשׁ בָּהּ מוֹעֵל אַחַר מוֹעֵל, עַל כָּל פָּנִים.
כֵּיצַד: תָּלַשׁ מִן הַחַטָּאת, וּבָא חֲבֵרוֹ וְתָלַשׁ, וּבָא חֲבֵרוֹ וְתָלַשׁ--כֻּלָּן מָעֲלוּ; וְכֵן אִם נְתָנָהּ לַחֲבֵרוֹ, וַחֲבֵרוֹ לַחֲבֵרוֹ--כֻּלָּן מָעֲלוּ.
וְיֵרָאֶה לִי שֶׁדִּין הַמְּנָחוֹת, וְהָעוֹפוֹת, וְהַנְּסָכִים, וּכְלֵי שָׁרֵת--כְּדִין הַבְּהֵמָה: שֶׁכֻּלָּן קְדֻשַּׁת הַגּוּף הֶן.

 בֶּהֱמַת קָדְשֵׁי קֳדָשִׁים שֶׁנָּפַל בָּהּ מוּם--הוֹאִיל וְהִיא עוֹמֶדֶת לְפִדְיוֹן--הֲרֵי הִיא כְּקָדְשֵׁי בֶּדֶק הַבַּיִת, שְׁהִיא קְדֻשַּׁת דָּמִים; וְאִם נְתָנָהּ לַחֲבֵרוֹ, וַחֲבֵרוֹ לַחֲבֵרוֹ--הָרִאשׁוֹן בִּלְבָד מָעַל.

 אָמְרוּ חֲכָמִים, שֶׁהַנּוֹטֵל אֶבֶן אוֹ קוֹרָה שֶׁלַּהֶקְדֵּשׁ, וּנְתָנָהּ לַחֲבֵרוֹ--שְׁנֵיהֶם מָעֲלוּ; וְאִם נְתָנָהּ לְזֶה הַגִּזְבָּר שֶׁהָיְתָה תַּחַת יָדוֹ--הוּא מָעַל, וְהַגִּזְבָּר לֹא מָעַל.
וְיֵרָאֶה לִי שְׁאֵין אֵלּוּ הַדְּבָרִים אֲמוּרִים, אֵלָא בַּמּוֹעֵל בְּזָדוֹן--שֶׁהֲרֵי לֹא נִתְחַלַּל הֶקְדֵּשׁ.

הַנּוֹטֵל פְּרוּטָה שֶׁלַּהֶקְדֵּשׁ, עַל דַּעַת שְׁהִיא שֶׁלּוֹ--לֹא מָעַל עַד שֶׁיּוֹצִיא אוֹתָהּ בַּחֲפָצָיו, אוֹ עַד שֶׁיִּתֵּן אוֹתָהּ בְּמַתָּנָה.
נְתָנָהּ לַחֲבֵרוֹ--הוּא מָעַל, וַחֲבֵרוֹ לֹא מָעַל: שְׁאֵין מוֹעֵל אַחַר מוֹעֵל בִּשְׁאָר הֶקְדֵּשׁוֹת, כְּמוֹ שֶׁבֵּאַרְנוּ.
וְכֵן כָּל כַּיּוֹצֶא בְּזֶה.

 נָטַל אֶבֶן אוֹ קוֹרָה שֶׁלַּהֶקְדֵּשׁ--לֹא מָעַל, שֶׁהֲרֵי לֹא נִהְנָה עֲדַיִן.
בָּנָה אוֹתָהּ בְּתוֹךְ בֵּיתוֹ, מָעַל; נְתָנָהּ עַל גַּבֵּי חַלּוֹן שֶׁבַּתַּקְרָה, וְלֹא חִבְּרָהּ--לֹא מָעַל, עַד שֶׁיָּדוּר תַּחְתֶּיהָ בְּשׁוֹוֶה פְּרוּטָה: שְׁאֵין זוֹ הֲנָיָה הַנִּכֶּרֶת.

 נָטַל פְּרוּטָה שֶׁלַּהֶקְדֵּשׁ, וּנְתָנָהּ לַבַּלָּן--אַף עַל פִּי שֶׁלֹּא רָחַץ--מָעַל, שֶׁהֲרֵי נִהְנָה בִּהְיוֹתוֹ רוֹחֵץ בְּכָל עֵת שֶׁיִּרְצֶה.
וְכֵן אִם נְתָנָהּ לְאֶחָד מִבַּעֲלֵי אֻמָּנִיּוֹת--מָעַל, אַף עַל פִּי שֶׁעֲדַיִן לֹא עָשׂוּ מְלַאכְתּוֹ.
קָנָה בָּהּ חֵפֶץ, וְלֹא מָשַׁךְ--אִם מִן הַגּוֹי, מָעַל; וְאִם מִיִּשְׂרָאֵל, לֹא מָעַל.

 הַמּוֹצִיא מְעוֹת הֶקְדֵּשׁ בִּצְרָכָיו, עַל דַּעַת שְׁהֶן חֻלִּין--אַף עַל פִּי שֶׁלֹּא הוֹצִיאָן בְּדִבְרֵי חֹל, מָעַל.
כֵּיצַד: הַמֵּבִיא חַטָּאתוֹ וַאֲשָׁמוֹ וּפִסְחוֹ מִן הַהֶקְדֵּשׁ, וְכֵן מְחֻסַּר כַּפָּרָה שֶׁהֵבִיא כַּפָּרָתוֹ מִן הַהֶקְדֵּשׁ--מָעַל; וְכֻלָּם, אֵין מוֹעֲלִין עַד שֶׁיִּזָּרֵק הַדָּם.

לְפִיכָּךְ הַמֵּבִיא מְנָחוֹת וּנְסָכִים וְלֶחֶם תּוֹדָה מִן הַהֶקְדֵּשׁ--אַף עַל פִּי שֶׁעָבַר עֲבֵרָה--לֹא מָעַל, שְׁאֵין כָּאן זְרִיקַת דָּם לְכַפַּר עָלָיו.
נָתַן שִׁקְלוֹ מִמְּעוֹת הֶקְדֵּשׁ--כְּשֶׁיִּתְרְמוּ הַתְּרוּמָה, וְיִקְנוּ מִמֶּנָּה אַפִלּוּ בְּהֵמָה אַחַת, וְיִזָּרֵק דָּמָהּ--יִמְעֹל הַשּׁוֹקֵל, שֶׁהֲרֵי חֶלְקוֹ בְּאוֹתָהּ הַבְּהֵמָה שֶׁנִּזְרַק דָּמָהּ.

 הִפְרִישׁ שִׁקְלוֹ, וְהוֹצִיאוֹ בִּשְׁאָר צְרָכָיו--בֵּין הוּא, בֵּין חֲבֵרוֹ--מָעַל.
נְתָנוֹ לַחֲבֵרוֹ לְשָׁקְלוֹ עַל יָדוֹ, הָלַךְ וּשְׁקָלוֹ עַל יְדֵי עַצְמוֹ--אִם כְּבָר נִתְרְמָה הַתְּרוּמָה, מָעַל הַשּׁוֹקֵל: שֶׁהַתּוֹרֵם תּוֹרֵם עַל הָעֲתִיד לְהִגָּבוֹת כְּמוֹ שֶׁבֵּאַרְנוּ בִּשְׁקָלִים, וּכְאִלּוּ הִגִּיעַ שֶׁקֶל זֶה לַלִּשְׁכָּה; וּלְפִיכָּךְ מָעַל.
וְאִם עֲדַיִן לֹא נִתְרְמָה תְּרוּמָה, לֹא מָעַל.
וּלְעוֹלָם אֵין מוֹעֲלִין בִּשְׁיַרֵי הַלִּשְׁכָּה.

הִלְכּוֹת מְעִילָה פֵּרֶק ז 
מִי שֶׁשָּׁגַג וְלָקַח הֶקְדֵּשׁ אוֹ מְעוֹת הֶקְדֵּשׁ, וּנְתָנוֹ לְשָׁלִיחַ לְהוֹצִיאוֹ בְּתוֹרַת חֻלִּין--אִם עָשָׂה הַשָּׁלִיחַ שְׁלִיחוּתוֹ, הַמְּשַׁלֵּחַ הוּא שֶׁמָּעַל; וְאִם לֹא עָשָׂה שְׁלִיחוּתוֹ, אֵלָא עָשָׂה הַשָּׁלִיחַ מִדַּעַת עַצְמוֹ--הַשָּׁלִיחַ הוּא שֶׁמָּעַל.

כֵּיצַד: בַּעַל הַבַּיִת שֶׁאָמַר לִשְׁלוּחוֹ תֶּן לִי מֵאוֹתוֹ בָּשָׂר לָאוֹרְחִין, הָלַךְ וְנָתַן לָהֶן כִּכָּר, אוֹ שֶׁאָמַר לוֹ תֵּן לָהֶן כִּכָּר, וְנָתַן לָהֶן בָּשָׂר, אָמַר לִשְׁלוּחוֹ הָבֵא לִי מִן הַחַלּוֹן, וְהֵבִיא לוֹ מִן הַמִּגְדָּל, אוֹ שֶׁאָמַר לוֹ הָבֵא מִן הַמִּגְדָּל, וְהֵבִיא מִן הַחַלּוֹן--הַשָּׁלִיחַ מָעַל; וְכֵן כָּל כַּיּוֹצֶא בְּזֶה.

הָלַךְ הַשָּׁלִיחַ וְהֵבִיא מִן הַחַלּוֹן, כְּמוֹ שֶׁאָמַר לוֹ--אַף עַל פִּי שֶׁאָמַר הַשּׁוֹלֵחַ, לֹא הָיָה בְּלִבִּי שֶׁיָּבִיא אֵלָא מִן הַמִּגְדָּל--בַּעַל הַבַּיִת מָעַל: שֶׁהֲרֵי עָשָׂה שְׁלִיחוּת מַאֲמָרוֹ, וּדְבָרִים שֶׁבַּלֵּב אֵינָן דְּבָרִים.
וְאַפִלּוּ הָיָה הַשָּׁלִיחַ חֵרֵשׁ אוֹ שׁוֹטֶה אוֹ קָטָן, שְׁאֵין לָהֶן שְׁלִיחוּת--אִם עָשׂוּ כְּמַאֲמָרוֹ, בַּעַל הַבַּיִת מָעַל; וְאִם לֹא עָשׂוּ שְׁלִיחוּתוֹ, בַּעַל הַבַּיִת פָּטוּר.

אָמַר לִשְׁלוּחוֹ תֵּן לְאוֹרְחַי חֲתִכָּה שֶׁלְּבָשָׂר, הָלַךְ הַשָּׁלִיחַ וְאָמַר לָהֶן טְלוּ שְׁתַּיִם שְׁתַּיִם--בַּעַל הַבַּיִת מָעַל, שֶׁהֲרֵי נַעֲשָׂה דְּבָרוֹ; וְהַשָּׁלִיחַ פָּטוּר--מִפְּנֵי שְׁהוּא מוֹסִיף עַל שְׁלִיחוּת בַּעַל הַבַּיִת, וְלֹא עָקַר אֶת הַשְּׁלִיחוּת.
אֲבָל אִם אָמַר לָהֶם הַשָּׁלִיחַ, טְלוּ שְׁתַּיִם שְׁתַּיִם מִדַּעְתִּי--שְׁנֵיהֶן מָעֲלוּ.
נָטְלוּ הָאוֹרְחִין שָׁלוֹשׁ שָׁלוֹשׁ--אַף הָאוֹרְחִין מָעֲלוּ, מִפְּנֵי שֶׁכָּל אֶחָד מֵהֶן עָשָׂה שְׁלִיחוּת חֲבֵרוֹ וְהוֹסִיף מִדַּעְתּוֹ: נִמְצָא חֲבֵרוֹ חַיָּב--לְפִי שֶׁנַּעֲשׂוּ דְּבָרָיו, וְלֹא נֶעֶקְרָה הַשְּׁלִיחוּת; וְהוּא חַיָּב, עַל זֶה שֶׁהוֹסִיף מִדַּעְתּוֹ.

 בַּמֶּה דְּבָרִים אֲמוּרִים, בְּשֶׁהָיוּ הַחֲתִכּוֹת מִקָּדְשֵׁי בֶּדֶק הַבַּיִת.
אֲבָל אִם הָיוּ בְּשַׂר עוֹלָה וְכַיּוֹצֶא בּוֹ, לֹא מָעַל אֵלָא הָאוֹכֵל בִּלְבָד: שֶׁהֲרֵי הוּא חַיָּב בְּאִסּוּר אַחֵר, יָתֵר עַל הַמְּעִילָה; וּבְכָל הַתּוֹרָה כֻּלָּהּ--אֵין שָׁלִיחַ לִדְבַר עֲבֵרָה, אֵלָא בַּמְּעִילָה לְבַדָּהּ שֶׁלֹּא יִתְעָרַב עִמָּהּ אִסּוּר אַחֵר.

 הַנּוֹתֵן פְּרוּטַת הֶקְדֵּשׁ לִשְׁלוּחוֹ וְאָמַר לוֹ, הָבֵא לִי בְּחֶצְיָהּ נֵרוֹת וּבְחֶצְיָהּ פְּתִילוֹת, הָלַךְ וְהֵבִיא בְּכֻלָּהּ נֵרוֹת, אוֹ בְּכֻלָּהּ פְּתִילוֹת, אוֹ שֶׁאָמַר לוֹ, הָבֵא לִי בְּכֻלָּהּ נֵרוֹת, אוֹ בְּכֻלָּהּ פְּתִילוֹת, הָלַךְ וְהֵבִיא בְּחֶצְיָהּ נֵרוֹת וּבְחֶצְיָהּ פְּתִילוֹת--שְׁנֵיהֶן פְּטוּרִין: בַּעַל הַבַּיִת לֹא מָעַל, שֶׁהֲרֵי לֹא נַעֲשָׂת שְׁלִיחוּתוֹ בִּפְרוּטָה; וְהַשָּׁלִיחַ לֹא מָעַל, שֶׁהֲרֵי לֹא עָקַר שְׁלִיחוּתוֹ בִּפְרוּטָה.

אֲבָל אִם אָמַר לוֹ, הָבֵא לִי בְּחֶצְיָהּ נֵרוֹת מִמָּקוֹם פְּלוֹנִי, וּבְחֶצְיָהּ פְּתִילוֹת מִמָּקוֹם פְּלוֹנִי, וְהָלַךְ וְהֵבִיא נֵרוֹת מִמְּקוֹם פְּתִילוֹת, וּפְתִילוֹת מִמְּקוֹם נֵרוֹת--הַשָּׁלִיחַ מָעַל.

 נָתַן לוֹ שְׁתֵּי פְּרוּטוֹת וְאָמַר לוֹ, הָבֵא לִי אֶתְרוֹג, וְהָלַךְ וְהֵבִיא לוֹ בִּפְרוּטָה אֶתְרוֹג וּבִפְרוּטָה רִמּוֹן--הַשָּׁלִיחַ מָעַל, וּבַעַל הַבַּיִת פָּטוּר: שֶׁהֲרֵי שְׁלָחוֹ לִקְנוֹת לוֹ אֶתְרוֹג שֶׁשּׁוֹוֶה שְׁתֵּי פְּרוּטוֹת; לְפִיכָּךְ אִם הָיָה הָאֶתְרוֹג שֶׁהֵבִיא לוֹ בִּפְרוּטָה, שׁוֹוֶה שְׁתֵּי פְּרוּטוֹת--שְׁנֵיהֶן מָעֲלוּ.

 הַשּׁוֹלֵחַ פְּרוּטָה בְּיַד שְׁלוּחוֹ לִקְנוֹת לוֹ בָּהּ חֵפֶץ, וְנִזְכַּר בַּעַל הַבַּיִת שְׁהִיא הֶקְדֵּשׁ, קֹדֶם שֶׁתַּגִּיעַ לְיַד הַחֶנְוָנִי--הַשָּׁלִיחַ מָעַל, שְׁהוּא שׁוֹגֵג; וּבַעַל הַבַּיִת כְּבָר נִזְכַּר, וְאֵין הַמֵּזִיד חַיָּב בְּקָרְבַּן מְעִילָה, כְּמוֹ שֶׁבֵּאַרְנוּ.
נִזְכַּר אַף הַשָּׁלִיחַ, וְיָדַע שְׁהִיא הֶקְדֵּשׁ, קֹדֶם שֶׁתַּגִּיעַ לַחֶנְוָנִי--שְׁנֵיהֶן פְּטוּרִין מִקָּרְבַּן מְעִילָה; וְהַחֶנְוָנִי חַיָּב, כְּשֶׁיּוֹצִיא אוֹתָהּ פְּרוּטָה שֶׁנִּתְעָרְבָה בְּמָעוֹתָיו--שֶׁהֲרֵי הוּא שׁוֹגֵג.

הוֹדִיעוּ לַחֶנְוָנִי שֶׁפְּרוּטָה שֶׁנָּתְנוּ לוֹ הֶקְדֵּשׁ--שְׁלָשְׁתָּן פְּטוּרִין, וְנִתְפַּס הַמֶּקָּח לַהֶקְדֵּשׁ.
וְכֵיצַד יֵעָשֶׂה כְּדֵי לְהַצִּיל הַחֶנְוָנִי מִן הַחֵטְא, עַד שֶׁיִּהְיֶה מֻתָּר לְהִשְׁתַּמַּשׁ בְּכָל הַמָּעוֹת: נוֹטֵל פְּרוּטָה שֶׁלַּחֻלִּין אוֹ כְּלִי כָּל שְׁהוּא וְאוֹמֵר, פְּרוּטָה שֶׁלַּהֶקְדֵּשׁ בְּכָל מָקוֹם שְׁהִיא מְחֻלֶּלֶת עַל זֶה; וְתֵעָשֶׂה אוֹתָהּ פְּרוּטָה אוֹ הַכְּלִי הֶקְדֵּשׁ, וְיֻתַּר הַחֶנְוָנִי לְהִשְׁתַּמַּשׁ בְּכָל הַמָּעוֹת.

וְכֵן פְּרוּטָה שֶׁלַּהֶקְדֵּשׁ שֶׁנִּתְעָרְבָה בְּכָל הַכִּיס, אוֹ שֶׁאָמַר פְּרוּטָה בְּכִיס זֶה הֶקְדֵּשׁ--מְחַלֵּל אוֹתָהּ, וְאַחַר כָּךְ יִשְׁתַּמַּשׁ בַּכִּיס; וְאִם הוֹצִיא, וְלֹא חִלַּל--לֹא מָעַל, עַד שֶׁיּוֹצִיא אֶת כָּל הַכִּיס.

 אָמַר כִּיס מִכִּיסַי הֶקְדֵּשׁ, וְשׁוֹר מִשְּׁוָרַי הֶקְדֵּשׁ--מוֹעֲלִין בְּכֻלָּן, וּמוֹעֲלִין בְּמִקְצָתָן.
כֵּיצַד עוֹשֶׂה: מֵבִיא אֶת הַגָּדוֹל שֶׁבָּהֶם וְאוֹמֵר, אִם הֶקְדֵּשׁ הוּא, הֲרֵי הוּא הֶקְדֵּשׁ, וְאִם לָאו, הַהֶקְדֵּשׁ בְּכָל מָקוֹם שְׁהוּא מְחֻלָּל עַל זֶה; וְיֵהָנֶה בַּקָּטָן.

 הַמּוֹעֵל בְּפָחוּת מִשּׁוֹוֶה פְּרוּטָה, בֵּין בְּזָדוֹן בֵּין בִּשְׁגָגָה--מְשַׁלֵּם אֶת הַקֶּרֶן; וְאֵינוּ חַיָּב חֹמֶשׁ, וְלֹא קָרְבָּן.
וְיֵרָאֶה לִי שְׁאֵינוּ לוֹקֶה עַל פָּחוּת מִשּׁוֹוֶה פְּרוּטָה, אִם הָיָה מֵזִיד.

 הַמַּפְקִיד מָעוֹת אֵצֶל בַּעַל הַבַּיִת, וְנִשְׁתַּמַּשׁ בָּהֶן וְהוֹצִיאָן--בַּעַל הַבַּיִת מָעַל: שֶׁהֲרֵי אֵין לוֹ רְשׁוּת לְהִשְׁתַּמַּשׁ בָּהֶן, וּבַעַל הַפִּקָּדוֹן לֹא הִרְשָׁהוּ.
הִפְקִידָן אֵצֶל שֻׁלְחָנִי אוֹ חֶנְוָנִי, וְלֹא הָיוּ חֲתוּמִין וְלֹא קְשׁוּרִין קֶשֶׁר מְשֻׁנֶּה--הוֹאִיל וְיֵשׁ לוֹ רְשׁוּת מִן הַדִּין לְהִשְׁתַּמַּשׁ בָּהֶן--אִם הוֹצִיאָן, שְׁנֵיהֶן פְּטוּרִין: בַּעַל הַפִּקָּדוֹן פָּטוּר, שֶׁהֲרֵי לֹא אָמַר לוֹ הִשְׁתַּמַּשׁ בָּהֶן; וְהַחֶנְוָנִי פָּטוּר--מִפְּנֵי שְׁאֵינָן קְשׁוּרִין קֶשֶׁר מְשֻׁנֶּה וְלֹא חֲתוּמִין, וּכְאִלּוּ הִשְׁתַּמַּשׁ בִּרְשׁוּת.

 הָאִשָּׁה שֶׁהִכְנִיסָה מָעוֹת שֶׁלַּהֶקְדֵּשׁ לְבַעְלָהּ, אוֹ שֶׁהִקְדִּישׁ מוֹרִישָׁהּ וּמֵת וְנָפְלוּ לָהּ הֶקְדֵּשׁוֹת בִּירֻשָּׁה--לִכְשֶׁיּוֹצִיא הַבַּעַל הַמָּעוֹת בַּחֲפָצָיו, יִמְעֹל.

הִלְכּוֹת מְעִילָה פֵּרֶק ח 
הַפּוֹעֲלִין שְׁהֶן עוֹשִׂין בְּהֶקְדֵּשׁ--אַף עַל פִּי שֶׁפָּסְקוּ עִמָּהֶן מְזוֹנוֹת, לֹא יֹאכְלוּ מִגְּרֹגְּרוֹת שֶׁלַּהֶקְדֵּשׁ; וְאִם אָכְלוּ, מָעֲלוּ: אֵלָא הַהֶקְדֵּשׁ נוֹתֵן לָהֶן דְּמֵי מְזוֹנוֹת.
הַדָּשׁ כַּרְשִׁינֵי הֶקְדֵּשׁ, הֲרֵי זֶה חוֹסֵם אֶת הַפָּרָה--שֶׁנֶּאֱמָר "לֹא-תַחְסֹם שׁוֹר, בְּדִישׁוֹ" , דַּיִשׁ הָרָאוּי לוֹ.

 אֵין מְחַלְּלִין אֶת הַהֶקְדֵּשׁ עַל הַמְּלָאכָה, אֵלָא עַל הַמָּעוֹת.
כֵּיצַד: אֻמָּן שֶׁעָשָׂה מְלָאכָה בַּהֶקְדֵּשׁ בְּמָנֶה--אֵין נוֹתְנִין לוֹ בֶּהֱמַת הֶקְדֵּשׁ אוֹ טְלִית הֶקְדֵּשׁ בִּשְׂכָרוֹ, עַד שֶׁמְּחַלְּלִין אוֹתָן עַל הַמָּעוֹת; וְאַחַר שֶׁיֵּעָשׂוּ חֻלִּין, נוֹתְנִין אוֹתָן לָאֻמָּן בִּשְׂכָרוֹ--אִם רָצוּ.
וְחוֹזְרִין וְלוֹקְחִין מִמֶּנּוּ הַבְּהֵמָה, מִתְּרוּמַת הַלִּשְׁכָּה.

 כְּשֶׁבּוֹנִין בַּמִּקְדָּשׁ--אֵין לוֹקְחִין עֵצִים וַאֲבָנִים מִן הַהֶקְדֵּשׁ, וְלֹא בוֹנִין אֶת הַבִּנְיָן עַל דַּעַת שְׁהוּא קֹדֶשׁ; אֵלָא בּוֹנִין הַכֹּל מִן הַחֹל: גְּזֵרָה שֶׁמֶּא יֵהָנֶה בְּצֵל הַבִּנְיָן, אוֹ יִשָּׁעֵן עַל אֶבֶן אוֹ קוֹרָה בְּשָׁעַת מְלָאכָה.
וְאַחַר שֶׁיִּשְׁלַם הַבִּנְיָן, מְחַלְּלִין מְעוֹת הַהֶקְדֵּשׁ עַל הַבִּנְיָן.
וְאִם צָרְכוּ הַגִּזְבָּרִין לָעֵצִים לַקֹּדֶשׁ לְאוֹתוֹ הַיּוֹם בִּלְבָד, לוֹקְחִין אוֹתָן מִמְּעוֹת הֶקְדֵּשׁ--שֶׁהֲרֵי אֵינָן מִתְאַחֲרִין יָמִים, כְּדֵי שֶׁנָּחֹשׁ לָהֶן שֶׁמֶּא יִשָּׁעֵן אָדָם עֲלֵיהֶן וְיִמְעֹל.

 כְּשֶׁפּוֹסְקִין עִם הָאֻמָּנִין לִבְנוֹת בַּמִּקְדָּשׁ וּבָעֲזָרוֹת--פּוֹסְקִין עִמָּהֶן כָּךְ וְכָּךְ אַמָּה בְּכָּךְ וְכָּךְ סֶלַע, בְּאַמָּה בַּת עֶשְׂרִים אֶצְבָּע; וּכְשֶׁמּוֹשְׁחִין לָהֶן מַה שֶׁבָּנוּ, מוֹשְׁחִין וּמְחַשְּׁבִין לָהֶן בְּאַמָּה גְּדוֹלָה בַּת עֶשְׂרִים וְאַרְבַּע אֶצְבָּעוֹת--כְּדֵי שֶׁלֹּא יָבוֹאוּ לִידֵי מְעִילָה, מִפְּנֵי שְׁאֵין מְדַקְדְּקִין בַּמְּשִׁיחָה.

 תְּנָאי בֵּית דִּין הוּא שֶׁיִּהְיוּ הַכּוֹהֲנִים נֵאוֹתִין בַּמֶּלַח וּבָעֵצִים, בַּאֲכִילַת קָרְבָּנוֹת שֶׁאוֹכְלִין בְּחֶלְקָן; אֲבָל לֹא יִתְּנוּ מֶלַח הַמִּקְדָּשׁ, בַּחֻלִּין שֶׁלָּהֶן.
מֶלַח שֶׁעַל גַּבֵּי הָאֵבֶר, מוֹעֲלִין בּוֹ; שֶׁעַל גַּבֵּי הַכֶּבֶשׁ, וְשֶׁעַל רֹאשׁ הַמִּזְבֵּחַ--אֵין מוֹעֲלִין בּוֹ.

 רָאוּי לָאָדָם לְהִתְבּוֹנֵן בְּמִשְׁפְּטֵי הַתּוֹרָה הַקְּדוֹשָׁה, וְלֵידַע סוֹף עִנְיָנָם כְּפִי כּוֹחוֹ.
וְדָבָר שֶׁלֹּא יִמְצָא לוֹ טַעַם, וְלֹא יֵדַע לוֹ עִלָּה--אַל יְהִי קַל בְּעֵינָיו; וְאַל יַהֲרֹס לַעֲלוֹת אֶל ה', פֶּן יִפְרֹץ בּוֹ.
וְלֹא תְהֶא מַחְשַׁבְתּוֹ בּוֹ, כְּמַחְשַׁבְתּוֹ בִּשְׁאָר דִּבְרֵי הַחֹל.
בּוֹא וּרְאֵה, כַּמָּה הִחְמִירָה תּוֹרָה בַּמְּעִילָה: וּמַה אִם עֵצִים וַאֲבָנִים וְעָפָר וְאֵפֶר--כֵּיוָן שֶׁנִּקְרָא שֵׁם אֲדוֹן הָעוֹלָם עֲלֵיהֶם בִּדְבָרִים בִּלְבָד, נִתְקַדְּשׁוּ; וְכָל הַנּוֹהֵג בָּהֶן מִנְהַג חֹל, מָעַל בָּה'--וְאַפִלּוּ הָיָה שׁוֹגֵג, צָרִיךְ כַּפָּרָה.
קַל וְחֹמֶר לַמִּצְווֹת שֶׁחָקַק לָנוּ הַקָּדוֹשׁ בָּרוּךְ הוּא--שֶׁלֹּא יִבְעֹט אָדָם בָּהֶן, מִפְּנֵי שֶׁלֹּא יֵדַע טַעְמָן; וְלֹא יְחַפֶּה דְּבָרִים אֲשֶׁר לֹא כֵּן עַל ה', וְלֹא יְחַשַּׁב בָּהֶן מַחְשַׁבְתּוֹ בְּדִבְרֵי הַחֹל.
הֲרֵי נֶאֱמָר בַּתּוֹרָה "וּשְׁמַרְתֶּם אֶת-כָּל-חֻקֹּתַי וְאֶת-כָּל-מִשְׁפָּטַי, וַעֲשִׂיתֶם אֹתָם" --וְאָמְרוּ חֲכָמִים לִתֵּן שְׁמִירָה וַעֲשִׂיָּה, לַחֻקִּים כַּמִּשְׁפָּטִים: וְהָעֲשִׂיָּה יְדוּעָה, וְהִיא שֶׁיַּעֲשֶׂה הַחֻקִּים; וְהַשְּׁמִירָה, שֶׁיִּזָּהֵר בָּהֶן וְלֹא יְדַמֶּה שְׁהֶן פְּחוּתִין מִן הַמִּשְׁפָּטִים.
וְהַמִּשְׁפָּטִים, הֶן הַמִּצְווֹת שֶׁטַּעְמָן גָּלוּי, וְטוֹבַת עֲשִׂיָּתָן בָּעוֹלָם הַזֶּה יְדוּעָה, כְּגוֹן אִסּוּר גָּזֵל וּשְׁפִיכוּת דָּמִים וְכִבּוּד אָב וָאֵם; וְהַחֻקִּים, הֶן הַמִּצְווֹת שְׁאֵין טַעְמָן יָדוּעַ.
אָמְרוּ חֲכָמִים, חֻקִּים שֶׁחָקַקְתִּי לָךְ, וְאֵין לָךְ רְשׁוּת לְהַרְהַר בָּהֶן.
וְיִצְרוֹ שֶׁלָּאָדָם נוֹקְפוֹ בָּהֶן, וְאֻמּוֹת הָעוֹלָם מְשִׁיבִין עֲלֵיהֶן--כְּגוֹן אִסּוּר בְּשַׂר חֲזִיר, וּבָשָׂר בְּחָלָב, וְעֶגְלָה עֲרוּפָה, וּפָרָה אֲדֻמָּה, וְשָׂעִיר הַמִּשְׁתַּלֵּחַ.

וְכַמָּה הָיָה דָּוִיד הַמֶּלֶךְ מִצְטַעֵר מִן הַמִּינִים וְהַגּוֹיִים, שֶׁהָיוּ מְשִׁיבִין עַל הַחֻקִּים; וְכָל זְמָן שֶׁהָיוּ רוֹדְפִין אוֹתוֹ בִּתְשׁוּבוֹת הַשֶּׁקֶר שֶׁעוֹרְכִין לְפִי קֹצֶר דַּעַת הָאָדָם, הָיָה מוֹסִיף דָּבְקָה בַּתּוֹרָה, שֶׁנֶּאֱמָר "טָפְלוּ עָלַי שֶׁקֶר זֵדִים; אֲנִי, בְּכָל-לֵב אֶצֹּר פִּקּוּדֶיךָ" , וְנֶאֱמָר שָׁם בָּעִנְיָן "כָּל-מִצְוֹתֶיךָ אֱמוּנָה; שֶׁקֶר רְדָפוּנִי עָזְרֵנִי" .

וְכָל הַקָּרְבָּנוֹת כֻּלָּן, מִכְּלַל הַחֻקִּים הֶן.
לְפִיכָּךְ אָמְרוּ חֲכָמִים שֶׁאַף עַל עֲבוֹדַת הַקָּרְבָּנוֹת, הָעוֹלָם עוֹמֵד--שֶׁבַּעֲשִׂיַּת הַחֻקִּים וְהַמִּשְׁפָּטִים, זוֹכִין הַיְּשָׁרִים לְחַיֵּי הָעוֹלָם הַבָּא; וְהִקְדִּימָה תּוֹרָה צִוּוּיֶיהָ עַל הַחֻקִּים, שֶׁנֶּאֱמָר "וּשְׁמַרְתֶּם אֶת-חֻקֹּתַי וְאֶת-מִשְׁפָּטַי, אֲשֶׁר יַעֲשֶׂה אֹתָם הָאָדָם וָחַי בָּהֶם" .

בְּרִיךְ רַחְמָנָא דְּסַיְּעַן.
נִגְמַר סֵפֶר שְׁמִינִי, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, חֲמִשָּׁה וְתִשְׁעִים: הִלְכּוֹת בֵּית הַבְּחִירָה, שְׁמוֹנָה פְּרָקִים; הִלְכּוֹת כְּלֵי הַמִּקְדָּשׁ, עֲשָׂרָה פְּרָקִים; הִלְכּוֹת בִּיאַת הַמִּקְדָּשׁ, תִּשְׁעָה פְּרָקִים; הִלְכּוֹת אִסּוּרֵי מִזְבֵּחַ, שִׁבְעָה פְּרָקִים; הִלְכּוֹת מַעֲשֵׂה הַקָּרְבָּנוֹת, תִּשְׁעָה עָשָׂר פְּרָקִים; הִלְכּוֹת תְּמִידִין וּמוּסָפִין, עֲשָׂרָה פְּרָקִים; הִלְכּוֹת פְּסוּלֵי הַמֻּקְדָּשִׁין, תִּשְׁעָה עָשָׂר פְּרָקִים; הִלְכּוֹת עֲבוֹדַת יוֹם הַכִּפּוּרִים, חֲמִשָּׁה פְּרָקִים; הִלְכּוֹת מְעִילָה, שְׁמוֹנָה פְּרָקִים.

בְּשֵׁם ה', אֵל עוֹלָם .

תִּכּוֹן תְּפִלָּתִי קְטֹרֶת לְפָנֶיךָ; מַשְׂאַת כַּפַּי, מִנְחַת-עָרֶב .

סֵפֶר תְּשִׁיעִי וְהוּא סֵפֶר הַקָּרְבָּנוֹת 
הִלְכּוֹתָיו שֵׁשׁ, וְזֶה הוּא סִדּוּרָן: הִלְכּוֹת קָרְבַּן פֶּסַח, הִלְכּוֹת חֲגִיגָה, הִלְכּוֹת בְּכוֹרוֹת, הִלְכּוֹת שְׁגָגוֹת, הִלְכּוֹת מְחֻסְּרֵי כַּפָּרָה, הִלְכּוֹת תְּמוּרָה.

יֵשׁ בִּכְלָלָן שֵׁשׁ עֶשְׂרֵה מִצְווֹת--אַרְבַּע מִצְווֹת עֲשֵׂה, וּשְׁתֵּים עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: לִשְׁחֹט הַפֶּסַח בִּזְמַנּוֹ; שֶׁלֹּא לִזְבֹּחַ אוֹתוֹ עַל הֶחָמֵץ; שֶׁלֹּא תָלִין אֵמוּרָיו; לִשְׁחֹט פֶּסַח שֵׁנִי; לֶאֱכֹל בְּשַׂר הַפֶּסַח עַל מַצָּה וּמָרוֹר בְּלֵיל חֲמִשָּׁה עָשָׂר; לֶאֱכֹל בְּשַׂר פֶּסַח שֵׁנִי עַל מַצָּה וּמָרוֹר בְּלֵיל חֲמִשָּׁה עָשָׂר לַחֹדֶשׁ הַשֵּׁנִי; שֶׁלֹּא יֹאכַל נָא וּמְבֻשָּׁל; שֶׁלֹּא יוֹצִיא מִבְּשַׂר הַפֶּסַח חוּץ לַחֲבוּרָה; שֶׁלֹּא יֹאכַל מִמֶּנּוּ מְשֻׁמָּד; שֶׁלֹּא יַאֲכִיל מִמֶּנּוּ לְתוֹשָׁב אוֹ שָׂכִיר; שֶׁלֹּא יֹאכַל מִמֶּנּוּ עָרֵל; שֶׁלֹּא יִשְׁבֹּר בּוֹ עֶצֶם; שֶׁלֹּא יִשְׁבֹּר עֶצֶם בְּפֶסַח שֵׁנִי; שֶׁלֹּא יַשְׁאִיר מִמֶּנּוּ לַבֹּקֶר; שֶׁלֹּא יַשְׁאִיר מִפֶּסַח שֵׁנִי לַבֹּקֶר; שֶׁלֹּא יַשְׁאִיר מִבְּשַׂר חֲגִיגַת אַרְבָּעָה עָשָׂר עַד יוֹם שְׁלִישִׁי.

יֵשׁ בִּכְלָלָן שֵׁשׁ מִצְווֹת--אַרְבַּע מִצְווֹת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: לְהֵרָאוֹת פְּנֵי ה'; לָחֹג בִּשְׁלוֹשָׁה רְגָלִים; לִשְׂמֹחַ בָּרְגָלִים; שֶׁלֹּא יֵרָאֶה רֵיקָם; שֶׁלֹּא יַעֲזֹב לֵוִי מִלְּשַׂמְּחוֹ וְלִתֵּן לוֹ מַתְּנוֹתָיו בָּרְגָלִים; לְהַקְהִיל אֶת הָעָם בְּחַג הַסֻּכּוֹת בְּמוֹצָאֵי שְׁמִטָּה.

יֵשׁ בִּכְלָלָן חָמֵשׁ מִצְווֹת--שְׁתֵּי מִצְווֹת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַפְרִישׁ בְּכוֹרוֹת; שֶׁלֹּא יֵאָכֵל בְּכוֹר תָּמִים חוּץ לִירוּשָׁלַיִם; שֶׁלֹּא יִפָּדֶה הַבְּכוֹר; לְהַפְרִישׁ מַעְשַׂר בְּהֵמָה; שֶׁלֹּא יִגָּאֵל מַעְשַׂר בְּהֵמָה.
וְכָלַלְתִּי הַמַּעֲשֵׂר עִם הַבְּכוֹר--לְפִי שֶׁמַּעֲשֵׂה שְׁנֵיהֶם אֶחָד, וְהַכָּתוּב כְּלָלוֹ עִמּוֹ: שֶׁנֶּאֱמָר "אֶת-דָּמָם תִּזְרֹק" --כָּךְ לָמְדוּ מִפִּי הַשְּׁמוּעָה, שֶׁזֶּה דַּם מַעֲשֵׂר וְדַם בְּכוֹר.

יֵשׁ בִּכְלָלָן חָמֵשׁ מִצְווֹת עֲשֵׂה; וְזֶה הוּא פְּרָטָן: שֶׁיַּקְרִיב הַיָּחִיד קָרְבַּן חַטָּאת קָבוּעַ עַל שִׁגְגָתוֹ; שֶׁיַּקְרִיב אָשָׁם מִי שֶׁלֹּא נוֹדַע לוֹ אִם חָטָא אִם לֹא חָטָא עַד שֶׁיִּוָּדַע לוֹ וְיָבִיא חַטָּאתוֹ, וְזֶה הוּא הַנִּקְרָא אָשָׁם תָּלוּי; שֶׁיַּקְרִיב הַחוֹטֶא אָשָׁם עַל עֲבֵרוֹת יְדוּעוֹת, וְזֶה הוּא הַנִּקְרָא אָשָׁם וַדַּאי; שֶׁיַּקְרִיב הַחוֹטֶא קָרְבָּן עַל עֲבֵרוֹת יְדוּעוֹת, אִם הָיָה עָשִׁיר בְּהֵמָה וְאִם הָיָה עָנִי עוֹף אוֹ עֲשִׂירִית הָאֵיפָה, וְזֶה הוּא הַנִּקְרָא קָרְבַּן עוֹלֶה וְיוֹרֵד; שֶׁיַּקְרִיבוּ הַסַּנְהֶדְּרִין קָרְבָּן, אִם טָעוּ וְהוֹרוּ שֶׁלֹּא כַּהֲלָכָה בְּאַחַת מִן הַחֲמוּרוֹת.

יֵשׁ בִּכְלָלָן אַרְבַּע מִצְווֹת עֲשֵׂה; וְזֶה הוּא פְּרָטָן: שֶׁתַּקְרִיב הַזָּבָה כְּשֶׁתִּטְהַר קָרְבָּן; שֶׁתַּקְרִיב הַיּוֹלֶדֶת כְּשֶׁתִּטְהַר קָרְבָּן; שֶׁיַּקְרִיב הַזָּב כְּשֶׁיִּטְהַר קָרְבָּן; שֶׁיַּקְרִיב מְצֹרָע כְּשֶׁיִּטְהַר קָרְבָּן.
וְאַחַר שֶׁיַּקְרִיבוּ קָרְבְּנוֹתֵיהֶן, תִּגָּמֵר טַהְרָתָן.

יֵשׁ בִּכְלָלָן שָׁלוֹשׁ מִצְווֹת--אַחַת מִצְוַת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא יָמִיר; שֶׁתִּהְיֶה הַתְּמוּרָה קֹדֶשׁ, אִם הֵמִיר; שֶׁלֹּא יְשַׁנֶּה הַקֳּדָשִׁים מִקְּדֻשָּׁה לִקְדֻשָּׁה.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, תֵּשַׁע וּשְׁלוֹשִׁים--מֵהֶן עֶשְׂרִים מִצְווֹת עֲשֵׂה, וּתְשַׁע עֶשְׂרֵה מִצְווֹת לֹא תַעֲשֶׂה.

הִלְכּוֹת קָרְבַּן פֶּסַח 
יֵשׁ בִּכְלָלָן שֵׁשׁ עֶשְׂרֵה מִצְווֹת--אַרְבַּע מִצְווֹת עֲשֵׂה, וּשְׁתֵּים עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: לִשְׁחֹט הַפֶּסַח בִּזְמַנּוֹ; שֶׁלֹּא לִזְבֹּחַ אוֹתוֹ עַל חָמֵץ; שֶׁלֹּא תָלִין אֵמוּרָיו; לִשְׁחֹט פֶּסַח שֵׁנִי; לֶאֱכֹל בְּשַׂר הַפֶּסַח עַל מַצָּה וּמָרוֹר בְּלֵילֵי חֲמִשָּׁה עָשָׂר; לֶאֱכֹל בְּשַׂר פֶּסַח שֵׁנִי עַל מַצָּה וּמָרוֹר בְּלֵילֵי חֲמִשָּׁה עָשָׂר לַחֹדֶשׁ הַשֵּׁנִי; שֶׁלֹּא יֹאכַל נָא וּמְבֻשָּׁל; שֶׁלֹּא יוֹצִיא מִבְּשַׂר הַפֶּסַח חוּץ לַחֲבוּרָה; שֶׁלֹּא יֹאכַל מִמֶּנּוּ מְשֻׁמָּד; שֶׁלֹּא יַאֲכִיל מִמֶּנּוּ לְתוֹשָׁב אוֹ לְשָׂכִיר; שֶׁלֹּא יֹאכַל מִמֶּנּוּ עָרֵל; שֶׁלֹּא יִשְׁבֹּר בּוֹ עֶצֶם; שֶׁלֹּא יִשְׁבֹּר עֶצֶם בְּפֶסַח שֵׁנִי; שֶׁלֹּא יַשְׁאִיר מִמֶּנּוּ לַבֹּקֶר; שֶׁלֹּא יַשְׁאִיר מִפֶּסַח שֵׁנִי לַבֹּקֶר; שֶׁלֹּא יַשְׁאִיר מִבְּשַׂר חֲגִיגַת אַרְבָּעָה עָשָׂר עַד יוֹם שְׁלִישִׁי.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת קָרְבַּן פֶּסַח פֵּרֶק א 
מִצְוַת עֲשֵׂה לִשְׁחֹט הַפֶּסַח בְּאַרְבָּעָה עָשָׂר לְחֹדֶשׁ נִיסָן, אַחַר חֲצוֹת; וְאֵין שׁוֹחֲטִין אֵלָא מִן הַכְּבָשִׂים אוֹ מִן הָעִזִּים בִּלְבָד, זָכָר בֶּן שָׁנָה.
וְאֶחָד הָאִישׁ וְאֶחָד הָאִשָּׁה, חַיָּבִין בְּמִצְוָה זוֹ.
וּמִי שֶׁבִּטַּל מִצְוָה זוֹ בְּזָדוֹן, וְעָבַר יוֹם אַרְבָּעָה עָשָׂר וְלֹא הִקְרִיב, וְהוּא לֹא טָמֵא, וְלֹא בְּדֶרֶךְ רְחוֹקָה--הֲרֵי זֶה חַיָּב כָּרֵת; וְאִם בִּטְּלָהּ בִּשְׁגָגָה, פָּטוּר.

 אֵין שׁוֹחֲטִין אֶת הַפֶּסַח אֵלָא בָּעֲזָרָה, כִּשְׁאָר הַקֳּדָשִׁים; אַף בְּשָׁעַת הֶתֵּר הַבָּמוֹת, לֹא הָיוּ מַקְרִיבִין אֶת הַפֶּסַח בְּבָמַת יָחִיד אֵלָא בְּבָמַת צִבּוּר.
וּמִי שֶׁהָיָה מַקְרִיבוֹ בְּבָמַת יָחִיד--לוֹקֶה, כְּאִלּוּ הִקְרִיבוֹ בַּשּׁוּק: שֶׁנֶּאֱמָר "לֹא תוּכַל, לִזְבֹּחַ אֶת-הַפָּסַח, בְּאַחַד שְׁעָרֶיךָ" --מִפִּי הַשְּׁמוּעָה לָמְדוּ שֶׁזּוֹ אַזְהָרָה לַשּׁוֹחֵט בְּבָמַת יָחִיד, אַפִלּוּ בְּשָׁעַת הֶתֵּר הַבָּמוֹת.

 שְׁחִיטַת הַפֶּסַח, אַחַר חֲצוֹת; וְאִם שְׁחָטוֹ קֹדֶם חֲצוֹת, פָּסוּל.
וְאֵין שׁוֹחֲטִין אוֹתוֹ אֵלָא מֵאַחַר תָּמִיד שֶׁלְּבֵין הָעַרְבַּיִם--אַחַר שֶׁמַּקְטִירִין קְטֹרֶת שֶׁלְּבֵין הָעַרְבַּיִם, וְאַחַר שֶׁמְּטִיבִין אֶת הַנֵּרוֹת, מַתְחִילִין לִשְׁחֹט אֶת הַפְּסָחִים, עַד סוֹף הַיּוֹם.
וְאִם שְׁחָטוֹ אַחַר חֲצוֹת, קֹדֶם תָּמִיד שֶׁלְּבֵין הָעַרְבַּיִם--כָּשֵׁר: וְיִהְיֶה אֶחָד מְמָרֵס בְּדַם הַפֶּסַח, עַד שֶׁיִּזָּרֵק דַּם הַתָּמִיד, וְאַחַר כָּךְ יִזְרֹק דַּם הַפֶּסַח, אַחֲרָיו; וְאִם נִזְרַק דַּם הַפֶּסַח קֹדֶם דַּם הַתָּמִיד, כָּשֵׁר.

 הַשּׁוֹחֵט אֶת הַפֶּסַח בִּזְמַנּוֹ, וְהָיָה לוֹ כַּזַּיִת חָמֵץ בִּרְשׁוּתוֹ--לוֹקֶה: שֶׁנֶּאֱמָר "לֹא-תִזְבַּח עַל-חָמֵץ, דַּם-זִבְחִי" --שֶׁלֹּא יִזְבַּח הַפֶּסַח, וְהֶחָמֵץ קַיָּם.
אֶחָד הַשּׁוֹחֵט, וְאֶחָד הַזּוֹרֵק אֶת הַדָּם, וְאֶחָד הַמַּקְטִיר אֶת הָאֵמוּרִין--אִם הָיָה בִּרְשׁוּת אֶחָד מֵהֶן, אוֹ בִּרְשׁוּת אֶחָד מִבְּנֵי חֲבוּרָה שֶׁאוֹכְלִין פֶּסַח זֶה, כַּזַּיִת חָמֵץ בְּשָׁעַת הַקְרָבָתוֹ--הֲרֵי זֶה לוֹקֶה, וְהַפֶּסַח כָּשֵׁר.

 דַּם הַפֶּסַח, טָעוּן שְׁפִיכָה כְּנֶגֶד הַיְּסוֹד.
וְאַחַר שֶׁשּׁוֹפְכִין דָּמוֹ, מַפְשִׁיטִין אוֹתוֹ; וְקוֹרְעִין אֶת בִּטְנוֹ וּמוֹצִיאִין אֶת אֵמוּרָיו, וּמַקְטִירִין אוֹתָן חֶלְבֵי כָּל זֶבַח וְזֶבַח לְבַדָּם.
וּבַעַל הַזֶּבַח נוֹטֵל פִּסְחוֹ עִם הָעוֹר שֶׁלּוֹ, וְיוֹצֶא לְבֵיתוֹ לִירוּשָׁלַיִם; וְצוֹלֵהוּ, וְאוֹכְלוֹ לָעֶרֶב.

 הַמַּנִּיחַ אֵמוּרִין, וְלֹא הִקְטִירָן עַד שֶׁלָּנוּ וְנִפְסְלוּ בַּלִּינָה--הֲרֵי זֶה עוֹבֵר בְּלֹא תַעֲשֶׂה, שֶׁנֶּאֱמָר "וְלֹא-יָלִין חֵלֶב-חַגִּי, עַד-בֹּקֶר" .
וְאַף עַל פִּי שֶׁעָבַר, אֵינוּ לוֹקֶה--לְפִי שְׁאֵין בּוֹ מַעֲשֶׂה.

 מַקְטִירִין חֶלְבֵי פְּסָחִים כָּל הַלַּיְלָה, עַד שֶׁיַּעֲלֶה עַמּוּד הַשַּׁחַר.
בַּמֶּה דְּבָרִים אֲמוּרִים, בְּשֶׁחָל אַרְבָּעָה עָשָׂר לִהְיוֹת בַּשַּׁבָּת--שֶׁהֲרֵי חֶלְבֵי שַׁבָּת, קְרֵבִין בְּיוֹם טוֹב; אֲבָל אִם חָל אַרְבָּעָה עָשָׂר לִהְיוֹת בַּחֹל, אֵין מַקְטִירִין חֶלְבֵי חֹל בְּיוֹם טוֹב.

 הַפֶּסַח נִשְׁחָט בְּשָׁלוֹשׁ כִּתּוֹת, שֶׁנֶּאֱמָר "וְשָׁחֲטוּ אֹתוֹ, כֹּל קְהַל עֲדַת-יִשְׂרָאֵל" --קָהָל, וְעֵדָה, וְיִשְׂרָאֵל.
וְאֵין פָּחוּת מִשְּׁלוֹשִׁים בְּנֵי אָדָם בְּכָל כַּת וְכַת.
הָיוּ הַכֹּל חֲמִשִּׁים--נִכְנָסִין בַּתְּחִלָּה שְׁלוֹשִׁים, וְשׁוֹחֲטִין; וְיוֹצְאִין עֲשָׂרָה, וְנִכְנָסִין עֲשָׂרָה; וְחוֹזְרִין וְיוֹצְאִין עֲשָׂרָה, וְנִכְנָסִין עֲשָׂרָה.
הָיוּ פָּחוּת מֵחֲמִשִּׁים--אֵין שׁוֹחֲטִין אֶת הַפֶּסַח, לְכַתְּחִלָּה.
וְאִם שָׁחֲטוּ כֻּלָּן בַּבַּת אַחַת, כָּשֵׁר.

כֵּיצַד נִשְׁחָט: נִכְנְסָה הַכַּת הָרִאשׁוֹנָה עַד שֶׁתִּתְמַלֵּא הָעֲזָרָה, וְנוֹעֲלִין דַּלְתוֹת הָעֲזָרָה, וּמַתְחִילִין לִשְׁחֹט אֶת פִּסְחֵיהֶן.
וְכָל זְמָן שְׁהֶן שׁוֹחֲטִין וּמַקְרִיבִין, קוֹרְאִין הַלְּוִיִּים אֶת הַהַלֵּל.
אִם גָּמְרוּ אֶת הַהַלֵּל, וַעֲדַיִן לֹא שָׁלְמָה הַכַּת מִלְּהַקְרִיב--שׁוֹנִין; וְאִם שָׁנוּ, וְלֹא שָׁלְמוּ מִלְּהַקְרִיב--מְשַׁלְּשִׁין.
וּמֵעוֹלָם לֹא שִׁלְּשׁוּ.

 עַל כָּל קְרִיאָה וּקְרִיאָה, תּוֹקְעִין שָׁלוֹשׁ תְּקִיעוֹת בַּחֲצוֹצְרוֹת--תְּקִיעָה תְּרוּעָה וּתְקִיעָה: הוֹאִיל וְאֵין לוֹ נְסָכִים לִתְקֹעַ בְּשָׁעַת נִסּוּךְ, תּוֹקְעִין בְּשָׁעַת שְׁחִיטָה.

 הַכּוֹהֲנִים עוֹמְדִין שׁוּרוֹת שׁוּרוֹת, וּבִידֵיהֶן מַזְרְקֵי כֶּסֶף וּמַזְרְקֵי זָהָב, שׁוּרָה שֶׁכֻּלָּהּ כֶּסֶף כֶּסֶף, וְשׁוּרָה שֶׁכֻּלָּהּ זָהָב זָהָב; וְלֹא הָיוּ מְעֹרָבִין, כְּדֵי שֶׁיִּהְיֶה לָהֶם נוֹאי.
וְלֹא הָיוּ לַמִּזְרָקִין שׁוּלַיִם, כְּדֵי שֶׁלֹּא יַנִּיחוּם וְיִקְרַשׁ הַדָּם.

 שָׁחַט הַשּׁוֹחֵט, וְקִבַּל הַכּוֹהֵן--נוֹתְנוֹ לַחֲבֵרוֹ, וַחֲבֵרוֹ לַחֲבֵרוֹ, כְּדֵי שֶׁיִּתְעַסְּקוּ רַבִּים בַּמִּצְוָה, עַד שֶׁיַּגִּיעַ הַדָּם אֵצֶל כּוֹהֵן הַקָּרוֹב לַמִּזְבֵּחַ; שׁוֹפְכוֹ שְׁפִיכָה אַחַת, כְּנֶגֶד הַיְּסוֹד, וּמְקַבֵּל מִזְרָק אֶחָד מָלֵא, וְאַחַר כָּךְ מַחְזִיר אֶת הָרֵיקָן.

וְתוֹלִין וּמַפְשִׁיטִין אֶת כֻּלּוֹ, וְקוֹרְעוֹ, וּמְמַחֶה אֶת קְרָבָיו, עַד שֶׁמֵּסִיר מֵהֶן הַצּוֹאָה וְהַפֶּרֶשׁ; וּמוֹצִיאִין אֶת הָאֵמוּרִין, וְנוֹתְנָן בִּכְלִי, וּמוֹלְחָן, וּמַקְטִירָן הַכּוֹהֵן עַל גַּבֵּי הַמִּזְבֵּחַ.

וְכֵיצַד תּוֹלִין וּמַפְשִׁיטִין: מַסְמְרוֹת שֶׁלְּבַרְזֶל הָיוּ קְבוּעִין בַּכּוֹתָלִים וּבָעַמּוּדִים, שֶׁבָּהֶן תּוֹלִין וּמַפְשִׁיטִין; וְכָל מִי שֶׁלֹּא מָצָא מָקוֹם לִתְלוֹת, מַקְלִים דַּקִּים חֲלָקִים הָיוּ שָׁם, מַנִּיחַ עַל כְּתֵפוֹ וְכֶתֶף חֲבֵרוֹ, וְתוֹלֶה וּמַפְשִׁיט.

שָׁלְמוּ מִלְּהַקְרִיב, פּוֹתֲחִין דַּלְתוֹת הָעֲזָרָה, וְיָצַאת כַּת הָרִאשׁוֹנָה, וְנִכְנְסָה שְׁנִיָּה; יָצַאת שְׁנִיָּה, וְנִכְנְסָה שְׁלִישִׁית.
כְּמַעֲשֶׂה רִאשׁוֹנָה, כָּךְ מַעֲשֵׂה שְׁנִיָּה וּשְׁלִישִׁית.
שָׁלְמָה כַּת שְׁלִישִׁית וְיָצַאת, רוֹחֲצִין אֶת הָעֲזָרָה.

חָל אַרְבָּעָה עָשָׂר לִהְיוֹת בַּשַּׁבָּת--כְּמַעֲשֵׂהוּ בַּחֹל, כָּךְ מַעֲשֵׂהוּ בַּשַּׁבָּת; וְרוֹחֲצִין אֶת הָעֲזָרָה בַּשַּׁבָּת--שְׁאֵין אִסּוּר שְׁבֹת בַּמִּקְדָּשׁ, אַפִלּוּ בְּדָבָר שְׁאֵינוּ צֹרֶךְ עֲבוֹדָה: אִסּוּר שְׁבֹת, בַּמִּקְדַּשׁ הֶתֵּר הוּא.

אֵין כָּל אֶחָד וְאֶחָד מוֹלִיךְ אֶת פִּסְחוֹ לְבֵיתוֹ, בַּשַּׁבָּת: אֵלָא כַּת הָרִאשׁוֹנָה יוֹצְאִין בְּפִסְחֵיהֶן, וְיוֹשְׁבִין בְּהַר הַבַּיִת; וְהַשְּׁנִיָּה יוֹצְאִין בְּפִסְחֵיהֶן, וְיוֹשְׁבִין בַּחֵיל; וְהַשְּׁלִישִׁית עוֹמְדִין בִּמְקוֹמָן, בָּעֲזָרָה.
וְשׁוֹהִין הַכֹּל עַד מוֹצָאֵי שַׁבָּת, וְהוֹלֵךְ כָּל אֶחָד בְּפִסְחוֹ לְבֵיתוֹ.

שְׁחִיטַת הַפֶּסַח, וּזְרִיקַת דָּמוֹ, וּמִחוּי קְרָבָיו, וְהֶקְטֵר חֲלָבָיו--דּוֹחִין אֶת הַשַּׁבָּת: שְׁאֵי אִפְשָׁר לַעֲשׂוֹתָן קֹדֶם הַשַּׁבָּת--שֶׁהֲרֵי קָבוּעַ לוֹ זְמָן, שֶׁנֶּאֱמָר "בְּמוֹעֲדוֹ" .
אֲבָל הַרְכָּבָתוֹ, וַהֲבָאָתוֹ מִחוּץ לַתְּחוּם, וַחֲתִיכַת יַבַּלְתּוֹ בִּכְלִי--אֵינָן דּוֹחִין אֶת הַשַּׁבָּת, שֶׁהֲרֵי אִפְשָׁר לַעֲשׂוֹתָן קֹדֶם הַשַּׁבָּת.
וְאִם יָכוֹל לַחְתֹּךְ יַבַּלְתּוֹ בְּיָדוֹ בַּשַּׁבָּת, חוֹתֵךְ; וְאִם הָיְתָה יְבֵשָׁה, חוֹתְכָהּ אַפִלּוּ בִּכְלִי--שְׁאֵין שְׁבֹת בַּמִּקְדָּשׁ כְּלָל.
וְכֵן צְלִיָּתוֹ, וַהֲדָחַת קְרָבָיו--אֵינָן דּוֹחִין אֶת הַשַּׁבָּת, שֶׁהֲרֵי אִפְשָׁר לַעֲשׂוֹתָן לְאַחַר הַשַּׁבָּת.

שָׁכַח וְלֹא הֵבִיא סַכִּין, לֹא יְבִיאֶנָּה בַּשַּׁבָּת; אֵלָא נוֹתְנָהּ בֵּין קַרְנֵי הַכֶּבֶשׂ, אוֹ בְּצַמְרוֹ, וּמַכִּישׁוֹ עַד שֶׁמְּבִיאוֹ לָעֲזָרָה, וּמַקְדִּישׁוֹ שָׁם.
וְאַף עַל פִּי שְׁהוּא מְחַמֵּר בַּשַּׁבָּת, מְחַמֵּר כִּלְאַחַר יָד הוּא, וּמִפְּנֵי הַמִּצְוָה, מֻתָּר.

בַּמֶּה דְּבָרִים אֲמוּרִים, בְּשֶׁלֹּא הִקְדִּישׁ פִּסְחוֹ עֲדַיִן, וְלֹא אָמַר, זֶה פֶּסַח; אֲבָל אִם הִקְדִּישׁוֹ--לֹא יָבִיא סַכִּין עָלָיו, מִפְּנֵי שְׁהוּא עוֹבֵד בַּקֳּדָשִׁים.
וּמִפְּנֵי מַה הִתִּירוּ לְהַקְדִּישׁ פִּסְחוֹ בַּשַּׁבָּת--הוֹאִיל וְקָבוּעַ לוֹ זְמָן, מֻתָּר לְהַקְדִּישׁוֹ בַּשַּׁבָּת; וְכֵן מַקְדִּישׁ אָדָם חֲגִיגָתוֹ בְּיוֹם טוֹב, וְאֵינוּ חוֹשֵׁשׁ.

 הַשּׁוֹחֵט אֶת הַפֶּסַח, וְנִמְצָא בַּעַל מוּם, אוֹ טְרֵפָה--הֲרֵי זֶה שׁוֹחֵט אַחֵר, בֵּין בַּחֹל בֵּין בַּשַּׁבָּת: אַפִלּוּ מֵאָה זֶה אַחַר זֶה, שׁוֹחֵט וְהוֹלֵךְ, עַד שֶׁיִּכְשַׁר אֶחָד, אוֹ עַד שֶׁתֶּחְשַׁךְ וְיִדָּחֶה לַשֵּׁנִי--שֶׁהֲרֵי אָנוּס הוּא.

הִלְכּוֹת קָרְבַּן פֶּסַח פֵּרֶק ב 
אֵין שׁוֹחֲטִין אֶת הַפֶּסַח אֵלָא לִמְנוּיָיו--שֶׁנֶּאֱמָר "תָּכֹסּוּ עַל-הַשֶּׂה" , מְלַמֵּד שְׁהֶן מִתְמַנִּין עָלָיו כִּשְׁהוּא חַי; וְאֵלּוּ הַמִּתְמַנִּין עַל הַפֶּסַח, הֶן הַנִּקְרָאִין בְּנֵי חֲבוּרָה.
וְיָחִיד שֶׁשָּׁחַט אֶת הַפֶּסַח לְעַצְמוֹ, כָּשֵׁר--וְהוּא, שֶׁיִּהְיֶה רָאוּי לֶאֱכֹל אֶת כֻּלּוֹ.
וּמִשְׁתַּדְּלִין שֶׁלֹּא יִשָּׁחֵט לְכַתְּחִלָּה עַל יָחִיד, שֶׁנֶּאֱמָר "יַעֲשׂוּ אֹתוֹ" .

 אֵין שׁוֹחֲטִין אֶת הַפֶּסַח אֵלָא עַל מִי שֶׁרָאוּי לֶאֱכֹל.
הָיָה אֶחָד מִבְּנֵי חֲבוּרָה קָטָן, אוֹ זָקֵן, אוֹ חוֹלֶה--אִם יָכוֹל לֶאֱכֹל כַּזַּיִת, שׁוֹחֲטִין עָלָיו; וְאִם לָאו, אֵין שׁוֹחֲטִין עָלָיו: שֶׁנֶּאֱמָר "אִישׁ לְפִי אָכְלוֹ" , עַד שֶׁיִּהְיֶה רָאוּי לֶאֱכֹל.
אַפִלּוּ חֲבוּרָה שֶׁלְּמֵאָה, וְאֵין כָּל אֶחָד מֵהֶן יָכוֹל לֶאֱכֹל כַּזַּיִת--אֵין שׁוֹחֲטִין עֲלֵיהֶן.

 אֵין עוֹשִׂין חֲבוּרָה נָשִׁים וַעֲבָדִים, אוֹ קְטַנִּים וַעֲבָדִים--מִפְּנֵי קַלּוּת שֶׁתִּהְיֶה בֵּינֵיהֶן; אֲבָל עוֹשִׂין חֲבוּרָה כֻּלָּהּ נָשִׁים, אַפִלּוּ בְּפֶסַח שֵׁנִי, אוֹ כֻּלָּהּ עֲבָדִים.
וְשׁוֹחֲטִין עַל הַקְּטַנִּים, שֶׁיִּהְיוּ מִכְּלַל בְּנֵי הַחֲבוּרָה--לֹא שֶׁתִּהְיֶה חֲבוּרָה כֻּלָּהּ קְטַנִּים, שְׁאֵינָן בְּנֵי דַּעַת.

וְכֵן אֵין עוֹשִׂין חֲבוּרָה כֻּלָּהּ חוֹלִים אוֹ זְקֵנִים אוֹ אוֹנְנִים, אַף עַל פִּי שְׁהֶן יְכוּלִין לֶאֱכֹל--הוֹאִיל וַאֲכִילָתָם מְעוּטָה: שֶׁמֶּא יַשְׁאִירוּ הַפֶּסַח, וִיבִיאוּהוּ לִידֵי פְּסוּל.
וְאִם עָבְרוּ וְשָׁחֲטוּ עַל חֲבוּרָה זוֹ, כָּשֵׁר.
וְכֵן אֵין עוֹשִׂין חֲבוּרָה כֻּלָּהּ גֵּרִים--שֶׁמֶּא לֹא יְדַקְדְּקוּ בּוֹ, וִיבִיאוּהוּ לִידֵי פְּסוּל; וְאִם שָׁחֲטוּ עֲלֵיהֶן, כָּשֵׁר.

שְׁחָטוֹ שֶׁלֹּא לִמְנוּיָיו, אוֹ לְמִי שְׁאֵין כָּל אֶחָד מֵהֶן יָכוֹל לֶאֱכֹל כַּזַּיִת, אוֹ שֶׁשְּׁחָטוֹ לַעֲרֵלִים אוֹ לִטְמֵאִים--פָּסוּל.
שְׁחָטוֹ לְמִי שֶׁיָּכוֹל לֶאֱכֹל וּלְמִי שְׁאֵינוּ יָכוֹל לֶאֱכֹל כַּזַּיִת, לִמְנוּיָיו וְשֶׁלֹּא לִמְנוּיָיו, לְמוּלִים וְלַעֲרֵלִים, לִטְהוֹרִים וְלִטְמֵאִים--כָּשֵׁר: שֶׁאֵלּוּ הָרְאוּיִין לוֹ, אוֹכְלִין כַּהֲלָכָה; וְהָאֲחֵרִים, כְּאִלּוּ לֹא חִשַּׁב עֲלֵיהֶם.

שְׁחָטוֹ לְמוּלִים, וְזָרַק הַדָּם לְשֵׁם מוּלִים וַעֲרֵלִים--פָּסוּל: שֶׁהַזְּרִיקָה חֲמוּרָה, שְׁהִיא עִיקַר הַקָּרְבָּן.
שְׁחָטוֹ לְמוּלִים, שֶׁיִּתְכַּפְּרוּ בּוֹ עֲרֵלִים--פָּסוּל, שֶׁהֲרֵי יֵשׁ מַחְשֶׁבֶת עֲרֵלִים בַּזְּרִיקָה.
שְׁחָטוֹ לְאוֹכְלָיו, לִזְרֹק דָּמוֹ שֶׁלֹּא לְאוֹכְלָיו--הַפֶּסַח כָּשֵׁר; וְאֵין אָדָם יוֹצֶא בּוֹ יְדֵי חוֹבָתוֹ, לְפִי שְׁאֵין מַחְשֶׁבֶת אוֹכְלִין בַּזְּרִיקָה.

מִי שְׁהוּא בָּרִיא בְּשָׁעַת שְׁחִיטָה, וְחוֹלֶה בְּשָׁעַת זְרִיקָה, אוֹ חוֹלֶה בְּשָׁעַת שְׁחִיטָה, וּבָרִיא בְּשָׁעַת זְרִיקָה--אֵין שׁוֹחֲטִין וְזוֹרְקִין עָלָיו: עַד שֶׁיִּהְיֶה בָּרִיא מִשָּׁעַת שְׁחִיטָה, עַד שָׁעַת זְרִיקָה.

שׁוֹחֵט אָדָם עַל יְדֵי בְּנוֹ וּבִתּוֹ הַקְּטַנִּים, וְעַל יְדֵי עַבְדּוֹ וְשִׁפְחָתוֹ הַכְּנַעֲנִיִּים, בֵּין מִדַּעְתָּן, בֵּין שֶׁלֹּא מִדַּעְתָּן.
אֲבָל אֵינוּ שׁוֹחֵט עַל יְדֵי בְּנוֹ וּבִתּוֹ הַגְּדוֹלִים, וְלֹא עַל יְדֵי עַבְדּוֹ וְשִׁפְחָתוֹ הָעִבְרִיִּים, וְלֹא עַל יְדֵי אִשְׁתּוֹ--אֵלָא מִדַּעְתָּן; וְאִם שָׁתְקוּ וְלֹא מִחוּ, הֲרֵי זֶה מִדַּעְתָּן.

שָׁחַט עַל יְדֵי בְּנוֹ וּבִתּוֹ הַקְּטַנִּים, וְעַל יְדֵי עַבְדּוֹ וְשִׁפְחָתוֹ הַכְּנַעֲנִיִּים, וְהָלְכוּ וְשָׁחֲטוּ הֶן לְעַצְמָן--יוֹצְאִין בְּשֶׁלְּרִבָּן.
שָׁחַט עַל יְדֵי אִשְׁתּוֹ וּבְנוֹ וּבִתּוֹ הַגְּדוֹלִים, וְעַבְדּוֹ וְשִׁפְחָתוֹ הָעִבְרִיִּים, וְשָׁחֲטוּ הֶן לְעַצְמָן--אֵין לָךְ מִחוּי גָּדוֹל מִזֶּה, וְאֵינָן יוֹצְאִין אֵלָא בְּשֶׁלְּעַצְמָן.

 הָאִשָּׁה שְׁהִיא בְּבֵית בַּעְלָהּ, שָׁחַט עָלֶיהָ אָבִיהָ וְשָׁחַט עָלֶיהָ בַּעְלָהּ--תֹּאכַל מִשֶּׁלְּבַעְלָהּ.
הָיְתָה נֶחְפֶּזֶת לֵילֵךְ לְבֵית אָבִיהָ בָּרֶגֶל הָרִאשׁוֹן הַסָּמוּךְ לְנִשּׂוּאֶיהָ כְּדֶרֶךְ כָּל הַבָּנוֹת, וְשָׁחַט עָלֶיהָ אָבִיהָ וְשָׁחַט עָלֶיהָ בַּעְלָהּ--תֹּאכַל מִשֶּׁלְּאָבִיהָ; מִכָּאן וְאִלַּךְ, תֹּאכַל מִמְּקוֹם שְׁהִיא רוֹצָה--וְהוּא, שֶׁתִּבְרֹר לָהּ מְקוֹם שֶׁתִּרְצֶה בְּשָׁעַת שְׁחִיטָה.
וְכֵן יָתוֹם שֶׁשָּׁחֲטוּ עָלָיו אַפְטְרוּפִין, יֹאכַל מִמְּקוֹם שְׁהוּא רוֹצֶה.

בַּמֶּה דְּבָרִים אֲמוּרִים, בְּיָתוֹם קָטָן.
אֲבָל גָּדוֹל, נַעֲשֶׂה כִּמְמַנֶּה עַצְמוֹ עַל שְׁנֵי פְּסָחִים; וְהַמְּמַנֶּה עַצְמוֹ עַל שְׁנֵי פְּסָחִים, אֵינוּ אוֹכֵל אֵלָא מִן הַנִּשְׁחָט רִאשׁוֹן.
עֶבֶד שֶׁלִּשְׁנֵי שֻׁתָּפִין--בִּזְמָן שֶׁמַּקְפִּידִין זֶה עַל זֶה, לֹא יֹאכַל מִשֶּׁלִּשְׁנֵיהֶן; וְאִם אֵינָן מַקְפִּידִין, מִמְּקוֹם שֶׁיִּרְצֶה יֹאכַל.
מִי שֶׁחֶצְיוֹ עֶבֶד, וְחֶצְיוֹ בֶּן חוֹרִין--לֹא יֹאכַל לֹא מִשֶּׁלְּרִבּוֹ, וְלֹא מִשֶּׁלְּעַצְמוֹ: עַד שֶׁיֵּעָשֶׂה כֻּלּוֹ בֶּן חוֹרִין.

 עַד כַּמָּה נִמְנִין עַל הַפֶּסַח, עַד שֶׁיִּהְיֶה בּוֹ כַּזַּיִת לְכָל אֶחָד וְאֶחָד.
וְנִמְנִין עָלָיו וּמוֹשְׁכִין אֶת יְדֵיהֶן מִמֶּנּוּ, עַד שֶׁיִּשָּׁחֵט; כֵּיוָן שֶׁנִּשְׁחַט--אֵינוּ יָכוֹל לִמְשֹׁךְ אֶת יָדוֹ, שֶׁהֲרֵי נִשְׁחַט עָלָיו.

נִמְנוּ עָלָיו, וְחָזְרוּ אֲחֵרִים וְנִמְנוּ עָלָיו: רִאשׁוֹנִים שֶׁיֵּשׁ לָהֶן כַּזַּיִת--אוֹכְלִין, וּפְטוּרִין מִלַּעֲשׂוֹת פֶּסַח שֵׁנִי; וְאַחֲרוֹנִים שֶׁרַבּוּ עַד שֶׁלֹּא נִמְצָא בּוֹ כַּזַּיִת לְכָל אֶחָד--אֵינָן אוֹכְלִין, וְחַיָּבִין לַעֲשׂוֹת פֶּסַח שֵׁנִי.

 הַמְּמַנֶּה אֲחֵרִים עִמּוֹ עַל חֶלְקוֹ, וְלֹא יָדְעוּ בָּהֶן בְּנֵי הַחֲבוּרָה--הֲרֵי בְּנֵי הַחֲבוּרָה רַשָּׁאִין לִתֵּן לוֹ חֶלְקוֹ אַחַר שֶׁיִּצָּלֶה בְּעֵת הָאֲכִילָה, וּבְנֵי הַחֲבוּרָה אוֹכְלִין מִשֶּׁלָּהֶן; וְהוּא אוֹכֵל חֶלְקוֹ עִם הָאֲחֵרִים שֶׁמִּנָּה עָלָיו, בַּחֲבוּרָה שְׁנִיָּה.

וְכֵן בְּנֵי חֲבוּרָה שֶׁהָיָה אֶחָד מֵהֶן גַּרְגְּרָן--רַשָּׁאִין לְהוֹצִיאוֹ מֵהֶן, וְנוֹתְנִין לוֹ חֶלְקוֹ, וְיֹאכַל הוּא בַּחֲבוּרָתוֹ; וְאִם אֵינוּ זוֹלֵל, אֵינָן רַשָּׁאִין לֵחָלֵק.

הִלְכּוֹת קָרְבַּן פֶּסַח פֵּרֶק ג 
הָאוֹמֵר לְעַבְדוֹ צֵא וּשְׁחֹט עָלַי אֶת הַפֶּסַח--אַף עַל פִּי שֶׁדֶּרֶךְ רִבּוֹ לִשְׁחֹט טָלֶה בְּכָל שָׁנָה, וְהָלַךְ וְשָׁחַט עָלָיו גְּדִי, אוֹ שֶׁהָיָה דַּרְכּוֹ לִשְׁחֹט גְּדִי, וְהָלַךְ וְשָׁחַט עָלָיו טָלֶה--הֲרֵי זֶה יֹאכַל מִמֶּנּוּ: שֶׁהֲרֵי לֹא פֵרַשׁ וְאָמַר לוֹ, שְׁחֹט לִי מִמִּין פְּלוֹנִי.

הָלַךְ וְשָׁחַט גְּדִי וְטָלֶה--אֵינוּ אוֹכֵל מִשְּׁנֵיהֶן, אֵלָא יֵצְאוּ לְבֵית הַשְּׂרֵפָה: לְפִי שְׁאֵין נִמְנִין עַל שְׁנֵי פְּסָחִים.
וְאִם הָיָה מֶלֶךְ אוֹ מַלְכָּה, וְאָמַר לְעַבְדּוֹ לִשְׁחֹט עָלָיו, וְשָׁחַט גְּדִי וְטָלֶה--יֹאכַל מִן הָרִאשׁוֹן, מִשּׁוֹם שְׁלוֹם מַלְכוּת.

 הָאוֹמֵר לִשְׁלוּחוֹ צֵא וּשְׁחֹט עָלַי אֶת הַפֶּסַח, וְקָבַע לוֹ גְּדִי אוֹ טָלֶה, וְשָׁכַח מַה אָמַר לוֹ--הֲרֵי זֶה שׁוֹחֵט גְּדִי וְטָלֶה וְאוֹמֵר, אִם גְּדִי אָמַר לִי, גְּדִי שֶׁלּוֹ וְטָלֶה שֶׁלִּי, וְאִם טָלֶה אָמַר לִי, טָלֶה שֶׁלּוֹ וּגְדִי שֶׁלִּי; שָׁכַח הַשּׁוֹלֵחַ מַה אָמַר, שְׁנֵיהֶן יֵצְאוּ לְבֵית הַשְּׂרֵפָה.
וְאִם שָׁכַח הַשּׁוֹלֵחַ קֹדֶם שֶׁיִּזָּרֵק הַדָּם, חַיָּבִין לַעֲשׂוֹת פֶּסַח שֵׁנִי; שָׁכַח אַחַר שֶׁנִּזְרַק הַדָּם, פְּטוּרִין מִלַּעֲשׂוֹת פֶּסַח שֵׁנִי.

וְכֵן הַדִּין בָּאוֹמֵר לְעַבְדוֹ צֵא וּשְׁחֹט עָלַי, וְקָבַע לוֹ, וְשָׁכַח הָעֶבֶד מַה אָמַר לוֹ רִבּוֹ.
וְהוּא, שֶׁיִּתֵּן לוֹ רוֹעֶה שֶׁלְּרִבּוֹ גְּדִי וְטָלֶה, וְיֹאמַר לוֹ שְׁחֹט שְׁנֵיהֶן כְּדֵי שֶׁתִּשְׁחֹט כְּמַה שֶׁאָמַר לָךְ רִבָּךְ, וַהֲרֵי אֶחָד מֵהֶן שֶׁלָּךְ עַל מְנַת שֶׁלֹּא יִהְיֶה לְרִבָּךְ בּוֹ כְּלוּם: אִם עָשָׂה הָרוֹעֶה כֵּן, אַחַר כָּךְ יִהְיֶה אִפְשָׁר לָעֶבֶד לְהַתְנוֹת כְּמוֹ שֶׁבֵּאַרְנוּ.

 בְּנֵי חֲבוּרָה שֶׁאָמְרוּ לְאֶחָד, לֵךְ וּשְׁחֹט עָלֵינוּ אֶת הַפֶּסַח, וְאָמַר הוּא לָהֶם וְאַתֶּם שַׁחֲטוּ עָלַי, וְשָׁחַט הוּא וְשָׁחֲטוּ הֶם--אוֹכְלִים כֻּלָּם מִזֶּה שֶׁנִּשְׁחַט רִאשׁוֹן, וְהָאַחֲרוֹן יֵצֵא לְבֵית הַשְּׂרֵפָה.

 חֲבוּרָה שֶׁאָבַד פִּסְחָהּ, אָמְרוּ לְאֶחָד צֵא וּבַקֵּשׁ וּשְׁחֹט עָלֵינוּ, וְהָלַךְ וּמָצָא פֶּסַח שֶׁאָבַד וּשְׁחָטוֹ, וְהֶם לָקְחוּ פֶּסַח אַחֵר וּשְׁחָטוּהוּ--אִם שֶׁלּוֹ נִשְׁחַט רִאשׁוֹן--הוּא אוֹכֵל מִשֶּׁלּוֹ, וְהֶן אוֹכְלִין עִמּוֹ, וְהַשֵּׁנִי יִשָּׂרֵף; וְאִם שֶׁלָּהֶן נִשְׁחַט רִאשׁוֹן--הֶן אוֹכְלִין מִשֶּׁלָּהֶן, וְהוּא אוֹכֵל מִשֶּׁלּוֹ; אֵין יָדוּעַ אֵיזֶה מֵהֶן נִשְׁחַט רִאשׁוֹן, אוֹ שֶׁשָּׁחֲטוּ שְׁנֵיהֶן כְּאַחַת--הוּא אוֹכֵל מִשֶּׁלּוֹ, וְהֶן אֵינָן אוֹכְלִין עִמּוֹ, וְשֶׁלָּהֶן יֵצֵא לְבֵית הַשְּׂרֵפָה, וּפְטוּרִין מִלַּעֲשׂוֹת פֶּסַח שֵׁנִי.

 אָמַר לָהֶם זֶה שֶׁשְּׁלָחוּהוּ לְבַקַּשׁ פֶּסַח שֶׁאָבַד וּלְשָׁחְטוֹ, אִם אֵחַרְתִּי שַׁחֲטוּ עָלַי אַתֶּם, הָלַךְ וּמָצָא וְשָׁחַט, וְהֶם לָקְחוּ וְשָׁחֲטוּ--אִם שֶׁלָּהֶן נִשְׁחַט רִאשׁוֹן--הֶם אוֹכְלִין מִשֶּׁלָּהֶן, וְהוּא אוֹכֵל עִמָּהֶן, וְהַשֵּׁנִי יִשָּׂרֵף; וְאִם שֶׁלּוֹ נִשְׁחַט רִאשׁוֹן--הוּא אוֹכֵל מִשֶּׁלּוֹ, וְהֶם אוֹכְלִין מִשֶּׁלָּהֶן; אֵין יָדוּעַ אֵיזֶה מֵהֶן נִשְׁחַט רִאשׁוֹן, אוֹ שֶׁשָּׁחֲטוּ שְׁנֵיהֶן כְּאַחַת--הֶן אוֹכְלִין מִשֶּׁלָּהֶן, וְהוּא אֵינוּ אוֹכֵל עִמָּהֶן, וְשֶׁלּוֹ יֵצֵא לְבֵית הַשְּׂרֵפָה, וּפָטוּר מִלַּעֲשׂוֹת פֶּסַח שֵׁנִי.

 אָבַד לָהֶן פֶּסַח, וְאָבַד לוֹ פֶּסַח, וְאָמַר לָהֶן צְאוּ וּבַקְּשׁוּ וְשַׁחֲטוּ עָלַי, וְאָמְרוּ לוֹ צֵא וּבַקֵּשׁ וּשְׁחֹט עָלֵינוּ, וְהָלַךְ וּמָצָא וְשָׁחַט, וּמָצְאוּ הֶם וְשָׁחֲטוּ--אוֹכְלִין כֻּלָּם מִן הָרִאשׁוֹן, וְהַשֵּׁנִי יִשָּׂרֵף; וְאִם אֵין יָדוּעַ אֵיזֶה נִשְׁחַט תְּחִלָּה, אוֹ שֶׁשָּׁחֲטוּ שְׁנֵיהֶן כְּאַחַת--שְׁנֵיהֶן יִשָּׂרְפוּ, וּפְטוּרִין מִלַּעֲשׂוֹת פֶּסַח שֵׁנִי.

הָלַךְ הוּא לְבַקַּשׁ, וְהָלְכוּ הֶם לְבַקַּשׁ, וְלֹא אָמְרוּ זֶה לְזֶה כְּלוּם--אַף עַל פִּי שֶׁהָיָה בְּלִבָּם שֶׁיִּשְׁחֹט כָּל אֶחָד מֵהֶן עַל חֲבֵרוֹ, אוֹ שֶׁהָיוּ שָׁם רְמִיזוֹת וּדְבָרִים שֶׁאֻמְדַּן הַדַּעַת בָּהֶן שֶׁכָּל אֶחָד שֶׁיִּמְצָא יִשְׁחֹט עַל חֲבֵרוֹ--הוֹאִיל וְלֹא פֵרְשׁוּ וְלֹא אָמְרוּ זֶה לְזֶה כְּלוּם, אֵינָן אַחְרָאִין זֶה לְזֶה.

 שְׁתֵּי חֲבוּרוֹת שֶׁנִּתְעָרְבוּ פִּסְחֵיהֶן קֹדֶם שֶׁיִּשָׁחֲטוּ--חֲבוּרָה זוֹ לוֹקְחִין כֶּבֶשׂ אֶחָד מִן הַתַּעֲרֹבֶת, וְהַשְּׁנִיָּה לוֹקְחִין הַשֵּׁנִי, וְאֶחָד מִבְּנֵי חֲבוּרָה זוֹ בָּא אֵצֶל אֵלּוּ, וְאֶחָד מִבְּנֵי הַשְּׁנִיָּה בָּא אֵצֶל הָרִאשׁוֹנָה; וְכָל חֲבוּרָה מֵהֶן אוֹמֶרֶת לְזֶה הָאַחֵר שֶׁבָּא אֶצְלָם, אִם שֶׁלָּנוּ הוּא הַפֶּסַח הַזֶּה, יָדֶיךָ מְשׁוּכוֹת מִשֶּׁלָּךְ וְנִמְנֵיתָ עַל שֶׁלָּנוּ, וְאִם שֶׁלָּךְ הוּא הַפֶּסַח הַזֶּה, יָדֵינוּ מְשׁוּכוֹת מִשֶּׁלָּנוּ וְנִמְנֵינוּ עַל שֶׁלָּךְ.

וְכֵן חָמֵשׁ חֲבוּרוֹת שֶׁלַּחֲמִשָּׁה חֲמִשָּׁה בְּנֵי אָדָם, אוֹ עֶשֶׂר חֲבוּרוֹת שֶׁלַּעֲשָׂרָה עֲשָׂרָה--מוֹשְׁכִין לָהֶן אֶחָד מִכָּל חֲבוּרָה לַחֲבוּרָה הָאַחֶרֶת, וְכֵן הֶם מַתְנִין וְאוֹמְרִין; וְאַחַר כָּךְ שׁוֹחֲטִין.

 שְׁנַיִם שֶׁנִּתְעָרְבוּ פִּסְחֵיהֶן--זֶה לוֹקֵחַ פֶּסַח אֶחָד מִן הַתַּעֲרֹבֶת, וְזֶה לוֹקֵחַ לוֹ אֶחָד, וְזֶה מְמַנֶּה עִמּוֹ עַל פִּסְחוֹ אֶחָד מִן הַשּׁוּק, וְהָאַחֵר מְמַנֶּה עִמּוֹ אֶחָד מִן הַשּׁוּק, כְּדֵי שֶׁיִּהְיוּ שְׁתֵּי חֲבוּרוֹת; וְאַחַר כָּךְ יָבוֹא אֶחָד מִשְּׁנֵיהֶם אֵצֶל אֵלּוּ, וְיָבוֹא אֶחָד מֵאֵלּוּ אֵצֶל הָאַחֵר, וּמַתְנֶה כָּל אֶחָד מֵהֶן עִם חֲבֵרוֹ שֶׁבָּא אֶצְלוֹ מֵחֲבוּרָה שְׁנִיָּה וְאוֹמֵר, אִם שֶׁלִּי הוּא פֶּסַח זֶה, יָדֶיךָ מְשׁוּכוֹת מִשֶּׁלָּךְ וְנִמְנֵיתָ עַל שֶׁלִּי, וְאִם שֶׁלָּךְ הוּא, יָדִי מְשׂוּכָה מִפֶּסַח שֶׁלִּי וְנִמְנֵיתִי עַל שֶׁלָּךְ.
וְנִמְצָא שֶׁלֹּא הִפְסִידוּ כְּלוּם.

 חֲמִשָּׁה שֶׁנִּתְעָרְבוּ עוֹרוֹת פִּסְחֵיהֶן, וְנִמְצֵאת יַבֹּלֶת בְּעוֹר אֶחָד מֵהֶן--כֻּלָּם יֵצְאוּ לְבֵית הַשְּׂרֵפָה; וְאִם נִתְעָרְבוּ קֹדֶם זְרִיקַת דָּמָן, חַיָּבִין בְּפֶסַח שֵׁנִי.
נִתְעָרְבוּ אַחַר זְרִיקָה, פְּטוּרִין מִלַּעֲשׂוֹת פֶּסַח שֵׁנִי.

שְׁאִם הִקְרִיבוּ פֶּסַח שֵׁנִי, נִמְצָא זֶה שֶׁהִקְרִיב בָּרִאשׁוֹן קָרְבָּן כָּשֵׁר מֵבִיא חֻלִּין לָעֲזָרָה; וְאִם נִמְנוּ כֻּלָּם עַל פֶּסַח אֶחָד, נִמְצָא נִשְׁחַט שֶׁלֹּא לִמְחֻיָּב, וְזֶה כְּמִי שֶׁנִּשְׁחַט שֶׁלֹּא לִמְנוּיָיו; וְאִם הִתְנָה כָּל אֶחָד מֵהֶן וְאָמַר, אִם אֵינוּ פֶּסַח יִהְיֶה שְׁלָמִים, דַּם הַפֶּסַח בִּשְׁפִיכָה וְדָם הַשְּׁלָמִים בִּזְרִיקָה, וְהַנִּתָּנִין בִּזְרִיקָה לֹא יִתֵּן אוֹתָן בִּשְׁפִיכָה לְכַתְּחִלָּה.
לְפִיכָּךְ פְּטוּרִין מִפֶּסַח שֵׁנִי.

הִלְכּוֹת קָרְבַּן פֶּסַח פֵּרֶק ד 
כְּבָר נִתְבָּאַר בְּהִלְכּוֹת פְּסוּלֵי הַמֻּקְדָּשִׁין, שֶׁהַפֶּסַח אֵינוּ נִשְׁחָט אֵלָא לְשֵׁם פֶּסַח וּלְשֵׁם בְּעָלָיו, וְאִם שְׁחָטוֹ בְּמַחְשֶׁבֶת שִׁנּוּי הַשֵּׁם, פָּסוּל.
הַשּׁוֹחֵט אֶת הַפֶּסַח עַל בְּנֵי חֲבוּרָה, וְאָמַר לָהֶם לְאַחַר זְמָן, אוֹתוֹ הַפֶּסַח שֶׁשָּׁחַטְתִּי עֲלֵיכֶם, שֶׁלֹּא לִשְׁמוֹ שְׁחַטְתִּיו--אִם הָיָה נֶאֱמָן לָהֶן, סוֹמְכִין עַל דְּבָרָיו; וְאִם לָאו, שׁוּרַת הַדִּין שְׁאֵינוּ נֶאֱמָן, וְהָרוֹצֶה לְהַחְמִיר עַל עַצְמוֹ, הֲרֵי זֶה מְשֻׁבָּח וְיָבִיא פֶּסַח שֵׁנִי.

בְּשַׂר הַפֶּסַח שֶׁנִּטְמָא, וְנוֹדַע לוֹ קֹדֶם זְרִיקָה--אַף עַל פִּי שֶׁהָאֵמוּרִין טְהוֹרִין, לֹא יִזְרֹק אֶת הַדָּם: שְׁאֵין הַפֶּסַח בָּא אֵלָא לַאֲכִילָה.
וְאִם זָרַק, לֹא הֻרְצָה.
וְאִם לֹא נוֹדַע לוֹ עַד שֶׁנִּזְרַק הַדָּם, הֻרְצָה--שֶׁהַצִּיץ מְרַצֶּה עַל שִׁגְגַת הַבָּשָׂר שֶׁנִּטְמָא, וְאֵינוּ מְרַצֶּה עַל הַזָּדוֹן.
נִטְמְאוּ מִקְצַת הָאֵבָרִים--שׂוֹרֵף אֶת הַטְּמֵאִים, וְאוֹכֵל אֶת הַטְּהוֹרִים.
נִטְמְאוּ הָאֵמוּרִים, וְהַבָּשָׂר קַיָּם--זוֹרֵק אֶת הַדָּם, וְהַבָּשָׂר נֶאֱכָל לָעֶרֶב.

נִטְמְאוּ הַבְּעָלִים אַחַר שֶׁנִּשְׁחַט, לֹא יִזְרֹק אֶת הַדָּם; וְאִם זָרַק, לֹא הֻרְצָה.
לְפִיכָּךְ חַיָּבִין בְּפֶסַח שֵׁנִי, שְׁאֵין הַצִּיץ מְרַצֶּה עַל טֻמְאַת הַגּוּף, אֵלָא אִם נִטְמָא בְּטֻמְאַת הַתְּהוֹם, כְּמוֹ שֶׁבֵּאַרְנוּ בְּהִלְכּוֹת בִּיאַת הַמִּקְדָּשׁ.

 הַפֶּסַח שֶׁיָּצָא מִירוּשָׁלַיִם, אוֹ שֶׁנִּטְמָא בְּאַרְבָּעָה עָשָׂר--יִשָּׂרֵף מִיָּד; נִטְמְאוּ הַבְּעָלִים אוֹ מֵתוּ אוֹ מָשְׁכוּ אֶת יְדֵיהֶם, אַפִלּוּ נִטְמְאוּ אוֹ מֵתוּ קֹדֶם זְרִיקַת הַדָּם--מַנִּיחִין אוֹתוֹ עַד שֶׁתַּעֲבֹר צוּרָתוֹ, וְאַחַר כָּךְ יִשָּׂרֵף.
זֶה הַכְּלָל: כָּל שֶׁפְּסוּלוֹ בְּגוּפוֹ, יִשָּׂרֵף מִיָּד; בַּדָּם אוֹ בַּבְּעָלִים--תַּעֲבֹר צוּרָתוֹ, וְאַחַר כָּךְ יִשָּׂרֵף.

לְפִיכָּךְ אִם שְׁחָטוֹ אַחַר שֶׁנּוֹדַע שֶׁמָּשְׁכוּ הַבְּעָלִים אֶת יְדֵיהֶם אוֹ מֵתוּ, אוֹ נִטְמְאוּ וְנִדְחוּ לְפֶסַח שֵׁנִי--הֲרֵי זֶה יִשָּׂרֵף מִיָּד.

בַּמֶּה דְּבָרִים אֲמוּרִים שֶׁיִּשָּׂרֵף אִם נִטְמְאוּ הַבְּעָלִים, בְּשֶׁנִּטְמְאוּ כָּל בְּנֵי חֲבוּרָה; אֲבָל אִם נִטְמְאוּ מִקְצָתָן, זָכוּ טְהוֹרִים בְּחֶלְקָם שֶׁלַּטְּמֵאִים.
אַף עַל פִּי שֶׁנִּטְמְאוּ מִקְצָתָן אַחַר שֶׁהִתְחִילוּ לֶאֱכֹל, זָכוּ הַטְּהוֹרִים שֶׁעֲדַיִן לֹא הִתְחִילוּ; אֲבָל אִם הִתְחִילוּ כֻּלָּן, וְנִטְמְאוּ מִקְצָתָן--לֹא זָכוּ טְהוֹרִים בְּחֶלְקָן שֶׁלַּטְּמֵאִים, אֵלָא הַטְּהוֹרִים אוֹכְלִין חֶלְקָם, וְחֵלֶק הַטְּמֵאִים יִשָּׂרֵף.
וְהוּא הַדִּין, אִם מֵתוּ מִקְצָתָן.

נִטְמָא שָׁלֵם אוֹ רֻבּוֹ--שׂוֹרְפִין אוֹתוֹ לִפְנֵי הַבִּירָה בִּפְנֵי הַכֹּל, כְּדֵי לְבַיְּשָׁן עַד שֶׁיִּזָּהֲרוּ בּוֹ.
וְשׂוֹרְפִין אוֹתוֹ מֵעֲצֵי הַמַּעֲרָכָה, כְּדֵי שֶׁלֹּא יַחְשְׁדוּ אוֹתָן וְיֹאמְרוּ, מֵעֲצֵי הַמַּעֲרָכָה גָּנְבוּ; לְפִיכָּךְ אִם שְׂרָפוּהוּ בַּקָּנִים וּבַקַּשׁ, וְרָצוּ לִשְׂרֹף מִשֶּׁלְּעַצְמָן--שׂוֹרְפִין.
נִטְמָא מֵעוּטוֹ, וְכֵן הַנּוֹתָר--שׂוֹרְפִין אוֹתוֹ בְּחַצְרוֹתֵיהֶן מֵעֲצֵי עַצְמָן, אֲבָל לֹא מֵעֲצֵי הַמַּעֲרָכָה: שֶׁלֹּא יַשְׁאִירוּ מֵהֶן אֶצְלָם, וְיִמְעֲלוּ בָּהֶן.

 הַמַּפְרִישׁ נְקֵבָה לְפִסְחוֹ, אוֹ זָכָר בֶּן שְׁתֵּי שָׁנִים--יִרְעֶה עַד שֶׁיִּפֹּל בּוֹ מוּם וְיִמָּכֵר, וְיָבִיא בְּדָמָיו פֶּסַח; וְאִם לֹא נָפַל בָּהּ מוּם עַד שֶׁהִקְרִיב פִּסְחוֹ, יָבִיא בַּדָּמִים שְׁלָמִים.
הִפְרִישׁ פִּסְחוֹ וּמֵת--לֹא יְבִיאֶנּוּ בְּנוֹ אַחֲרָיו לְשֵׁם הַפֶּסַח, אֵלָא לְשֵׁם שְׁלָמִים; וְאִם הָיָה מְמֻנֶּה עִם אָבִיו עָלָיו, יְבִיאֶנּוּ לְשֵׁם פֶּסַח.

בַּמֶּה דְּבָרִים אֲמוּרִים, בְּשֶׁמֵּת אָבִיו אַחַר חֲצוֹת אַרְבָּעָה עָשָׂר; אֲבָל אִם מֵת אָבִיו קֹדֶם חֲצוֹת--הֲרֵי זֶה נִדְחֶה לְפֶסַח שֵׁנִי מִפְּנֵי שְׁהוּא אוֹנֵן כְּמוֹ שֶׁיִּתְבָּאַר, וְיָבִיא פֶּסַח זֶה בַּשֵּׁנִי.

 מִי שֶׁאָבַד פִּסְחוֹ, וּמְצָאוֹ אַחַר שֶׁהִפְרִישׁ פֶּסַח אַחֵר, וַהֲרֵי שְׁנֵיהֶן עוֹמְדִין--יַקְרִיב אֵיזֶה מֵהֶן שֶׁיִּרְצֶה לְשֵׁם פֶּסַח, וְהַשֵּׁנִי יִקְרַב שְׁלָמִים; מְצָאוֹ אַחַר שֶׁשָּׁחַט פִּסְחוֹ, הֲרֵי זֶה יִקְרַב שְׁלָמִים.
וְכֵן אִם הֵמִיר בְּזֶה הַנִּמְצָא אַחַר שְׁחִיטָה, הֲרֵי תְּמוּרָה זוֹ תִּקְרַב שְׁלָמִים.

אֲבָל אִם מְצָאוֹ קֹדֶם שְׁחִיטַת זֶה שֶׁהִפְרִישׁ, הוֹאִיל וְזֶה הַנִּמְצָא רָאוּי לְהַקְרִיבוֹ פֶּסַח וְרָאוּי לְהַקְרִיבוֹ שְׁלָמִים כְּמוֹ שֶׁבֵּאַרְנוּ, אִם הֵמִיר בְּזֶה הַנִּמְצָא, בֵּין קֹדֶם שְׁחִיטַת הַמֻּפְרָשׁ תַּחְתָּיו בֵּין אַחַר שְׁחִיטָה--אֵין תְּמוּרָתוֹ קְרֵבָה; אֵלָא תִּרְעֶה עַד שֶׁיִּפֹּל בָּהּ מוּם, וְיָבִיא בְּדָמֶיהָ שְׁלָמִים.

 פֶּסַח שֶׁעָבְרָה שְׁנָתוֹ, וּשְׁלָמִים הַבָּאִים מֵחֲמַת הַפֶּסַח--הֲרֵי הֶם כִּשְׁלָמִים לְכָל דָּבָר: טְעוּנִין סְמִיכָה וּנְסָכִים, וּתְנוּפַת חָזֶה וְשׁוֹק--מַה שְׁאֵין כֵּן בַּפֶּסַח.

 פֶּסַח שֶׁנִּתְעָרַב בִּשְׁלָמִים, יִקְרְבוּ כֻּלָּן שְׁלָמִים; נִתְעָרַב בִּזְבָחִים אֲחֵרִים--יִרְעוּ עַד שֶׁיִּפֹּל בָּהֶן מוּם, וְיָבִיא בִּדְמֵי הַיָּפֶה שֶׁבָּהֶן מִמִּין זֶה, וּבִדְמֵי הַיָּפֶה שֶׁבָּהֶן שְׁלָמִים, וְיַפְסִיד הַמּוֹתָר מִבֵּיתוֹ כְּמוֹ שֶׁבֵּאַרְנוּ בִּפְסוּלֵי הַמֻּקְדָּשִׁין.

נִתְעָרַב בִּבְכוֹרוֹת--יִרְעוּ הַכֹּל עַד שֶׁיִּפֹּל בָּהֶן מוּם, וְיֵאָכְלוּ כִּבְכוֹר בַּעַל מוּם.
וְיָבִיא בְּהֵמָה שְׁהִיא יָפָה כַּיָּפָה שֶׁבַּתַּעֲרֹבֶת, וְיֹאמַר, כָּל מָקוֹם שְׁהוּא הַפֶּסַח, תָּחוּל קְדֻשָּׁתוֹ עַל זוֹ; וְיַקְרִיבֶנָּה שְׁלָמִים.

 הִפְרִישׁ פִּסְחוֹ עַד שֶׁלֹּא נִתְגַּיַּר, וְנִתְגַּיַּר, עַד שֶׁלֹּא נִשְׁתַּחְרַר, וְנִשְׁתַּחְרַר, עַד שֶׁלֹּא הֵבִיא שְׁתֵּי שְׂעָרוֹת, וְהֵבִיא--הֲרֵי זֶה מַקְרִיבוֹ לְשֵׁם פֶּסַח: שְׁאֵין בַּעֲלֵי חַיִּים נִדְחִין, כְּמוֹ שֶׁבֵּאַרְנוּ בִּפְסוּלֵי הַמֻּקְדָּשִׁין.

 הַמַּפְרִישׁ מָעוֹת לְפִסְחוֹ, וְהוֹתִירוּ--הַמּוֹתָר יָבוֹא שְׁלָמִים.
הַמְּמַנֶּה אֲחֵרִים עַל פִּסְחוֹ וְעַל חֲגִיגָתוֹ--הֲרֵי הַמָּעוֹת שֶׁיִּקַּח מֵהֶן בְּחֶלְקָם, חֻלִּין: אַף עַל פִּי שֶׁזֶּה הִפְרִישׁ טָלֶה לְפִסְחוֹ, וְזֶה הִפְרִישׁ מָעוֹת לְפִסְחוֹ, וְלָקַח מִמֶּנּוּ הַמָּעוֹת, וּמִנָּהוּ עַל פִּסְחוֹ--הֲרֵי הַמָּעוֹת חֻלִּין, שֶׁעַל מְנַת כֵּן הִקְדִּישׁוּ יִשְׂרָאֵל אֶת פִּסְחֵיהֶן וְאֶת חֲגִיגָתָן וְאֶת מְעוֹת פִּסְחֵיהֶן וַחֲגִיגָתָן.

 עֵצִים שֶׁלִּצְלִיַּת הַפֶּסַח, כַּפֶּסַח; וְכֵן מַצָּה וּמָרוֹר: הוֹאִיל וְהֶן מַכְשִׁירֵי הַפֶּסַח, הֲרֵי הֶן כַּפֶּסַח.
וְאִם לָקַח מִמְּעוֹת הַפֶּסַח מִמִּי שֶׁמִּנָּה אוֹתָן עִמּוֹ, כְּדֵי לְמַנּוֹתָן עִמּוֹ בְּמַצָּה וּמָרוֹר, אוֹ לִהְיוֹת לוֹ חֵלֶק בָּעֵצִים שֶׁצּוֹלֶה בָּהֶן--הֲרֵי הַמָּעוֹת חֻלִּין.

הִלְכּוֹת קָרְבַּן פֶּסַח פֵּרֶק ה 
מִי שֶׁהָיָה טָמֵא בְּשָׁעַת שְׁחִיטַת הַפֶּסַח, שְׁאֵין שׁוֹחֲטִין עָלָיו, אוֹ שֶׁהָיָה בְּדֶרֶךְ רְחוֹקָה, אוֹ נֶאֱנַס בְּאֹנֶס אַחֵר, אוֹ שֶׁשָּׁגַג, וְלֹא הִקְרִיב בָּרִאשׁוֹן--הֲרֵי זֶה שׁוֹחֵט פֶּסַח בְּאַרְבָּעָה עָשָׂר שֶׁלְּחֹדֶשׁ הַשֵּׁנִי בֵּין הָעַרְבַּיִם.
וּשְׁחִיטַת פֶּסַח זֶה--מִצְוַת עֲשֵׂה בִּפְנֵי עַצְמָהּ, וְדוֹחָה אֶת הַשַּׁבָּת, שְׁאֵין הַשֵּׁנִי תַּשְׁלוּמִין לָרִאשׁוֹן, אֵלָא רֶגֶל בִּפְנֵי עַצְמוֹ; לְפִיכָּךְ חַיָּבִין עָלָיו כָּרֵת.

כֵּיצַד: מִי שֶׁשָּׁגַג אוֹ נֶאֱנַס וְלֹא הִקְרִיב בָּרִאשׁוֹן--אִם הֵזִיד וְלֹא הִקְרִיב בַּשֵּׁנִי, חַיָּב כָּרֵת; וְאִם שָׁגַג אוֹ נֶאֱנַס אַף בַּשֵּׁנִי, פָּטוּר.
הֵזִיד וְלֹא הִקְרִיב בָּרִאשׁוֹן, הֲרֵי זֶה מַקְרִיב בַּשֵּׁנִי; וְאִם לֹא הִקְרִיב בַּשֵּׁנִי--אַף עַל פִּי שֶׁשָּׁגַג, הֲרֵי זֶה חַיָּב כָּרֵת, שֶׁהֲרֵי לֹא הִקְרִיב קָרְבַּן ה' בְּמוֹעֲדוֹ, וְהָיָה מֵזִיד.

אֲבָל מִי שֶׁהָיָה טָמֵא אוֹ בְּדֶרֶךְ רְחוֹקָה, וְלֹא עָשָׂה אֶת הָרִאשׁוֹן--אַף עַל פִּי שֶׁהֵזִיד בַּשֵּׁנִי, אֵינוּ חַיָּב כָּרֵת, שֶׁכְּבָר נִפְטַר בְּפֶסַח רִאשׁוֹן, מִן הַכָּרֵת.
וּמִי שֶׁהָיָה בְּדֶרֶךְ רְחוֹקָה, וְשָׁחֲטוּ וְזָרְקוּ עָלָיו אֶת הַדָּם--אַף עַל פִּי שֶׁבָּא לָעֶרֶב--לֹא הֻרְצָה, וְחַיָּב בְּפֶסַח שֵׁנִי.

טָמֵא שֶׁיָּכוֹל לִטַּהַר בְּפֶסַח רִאשׁוֹן, שֶׁלֹּא טָבַל אֵלָא יָשַׁב בְּטֻמְאָתוֹ עַד שֶׁעָבַר זְמָן הַקָּרְבָּן, וְכֵן הֶעָרֵל, שֶׁלֹּא מָל עַד שֶׁעָבַר זְמָן הַקָּרְבָּן--הֲרֵי זֶה מֵזִיד בָּרִאשׁוֹן; לְפִיכָּךְ אִם לֹא עָשָׂה אֶת הַשֵּׁנִי, אַפִלּוּ בִּשְׁגָגָה--חַיָּב כָּרֵת.

כְּשֵׁם שֶׁמִּילַת עַצְמוֹ מְעַכֶּבֶת אוֹתוֹ מִלַּעֲשׂוֹת פֶּסַח--כָּךְ מִילַת בָּנָיו הַקְּטַנִּים וּמִילַת כָּל עֲבָדָיו בֵּין גְּדוֹלִים בֵּין קְטַנִּים מְעַכֶּבֶת אוֹתוֹ, שֶׁנֶּאֱמָר "הִמּוֹל לוֹ כָל-זָכָר וְאָז יִקְרַב לַעֲשֹׂתוֹ" ; וְאִם שָׁחַט קֹדֶם שֶׁיָּמוּל אוֹתָם, הַפֶּסַח פָּסוּל.

וְכֵן טְבִילַת אַמְהוֹתָיו לְשֵׁם עַבְדוּת מְעַכֶּבֶת אוֹתוֹ; וְדָבָר זֶה, מִפִּי הַקַּבָּלָה שֶׁהַטְּבִילָה לַשְּׁפָחוֹת כַּמִּילָה לָעֲבָדִים.
הַקָּטָן, אֵין מִילַת עֲבָדָיו וּטְבִילַת שִׁפְחוֹתָיו מְעַכֶּבֶת אוֹתוֹ מִלְּהִמָּנוֹת עַל הַפֶּסַח--שֶׁנֶּאֱמָר "וְכָל-עֶבֶד אִישׁ" , לְהוֹצִיא אֶת הַקָּטָן.

גֵּר שֶׁנִּתְגַּיַּר בֵּין פֶּסַח רִאשׁוֹן לְפֶסַח שֵׁנִי, וְכֵן קָטָן שֶׁהִגְדִּיל בֵּין שְׁנֵי פְּסָחִים--חַיָּבִין לַעֲשׂוֹת פֶּסַח שֵׁנִי; וְאִם שָׁחֲטוּ עָלָיו בָּרִאשׁוֹן, פָּטוּר.

נָשִׁים שֶׁנִּדְחוּ לַשֵּׁנִי--בֵּין מִפְּנֵי הָאֹנֶס וְהַשְּׁגָגָה, בֵּין מִפְּנֵי הַטֻּמְאָה וְדֶרֶךְ רְחוֹקָה--הֲרֵי פֶּסַח שֵׁנִי לָהֶם רְשׁוּת: רָצוּ, שׁוֹחֲטִין; רָצוּ, אֵין שׁוֹחֲטִין.
לְפִיכָּךְ אֵין שׁוֹחֲטִין עֲלֵיהֶן בִּפְנֵי עַצְמָן בַּשַּׁבָּת, בְּפֶסַח שֵׁנִי; אֲבָל אִם הָיְתָה הָאִשָּׁה אַחַת מִבְּנֵי חֲבוּרָה, מֻתָּר.

אֵיזוֹ הִיא דֶּרֶךְ רְחוֹקָה, חֲמִשָּׁה עָשָׂר מִיל חוּץ לְחוֹמַת יְרוּשָׁלַיִם.
מִי שֶׁהָיָה בֵּינוֹ וּבֵין יְרוּשָׁלַיִם יוֹם אַרְבָּעָה עָשָׂר עִם עֲלִיַּת הַשֶּׁמֶשׁ, חֲמִשָּׁה עָשָׂר מִיל אוֹ יָתֵר--הֲרֵי זֶה בְּדֶרֶךְ רְחוֹקָה; הָיָה בֵּינוֹ וּבֵינָהּ פָּחוּת מִזֶּה--אֵינוּ בְּדֶרֶךְ רְחוֹקָה, מִפְּנֵי שֶׁיָּכוֹל לְהַגִּיעַ לִירוּשָׁלַיִם אַחַר חֲצוֹת כְּשֶׁיְּהַלַּךְ בְּרַגְלָיו בְּנַחַת.

הָלַךְ וְלֹא הִגִּיעַ, מִפְּנֵי שֶׁעִכְּבוּהוּ הַבְּהֵמוֹת בְּדָחְקָם, אוֹ שֶׁהָיָה בִּירוּשָׁלַיִם, וְהָיָה חוֹלֶה בְּרַגְלָיו וְלֹא הִגִּיעַ לָעֲזָרָה עַד שֶׁעָבַר זְמָן הַקָּרְבָּן--הֲרֵי זֶה אָנוּס, וְאֵינוּ בְּדֶרֶךְ רְחוֹקָה.

מִי שֶׁהָיָה חָבוּשׁ חוּץ לְחוֹמַת יְרוּשָׁלַיִם, וְהִבְטִיחוּהוּ לָצֵאת לָעֶרֶב--שׁוֹחֲטִין עָלָיו, וּכְשֶׁיֵּצֵא לָעֶרֶב יֹאכַל.
בַּמֶּה דְּבָרִים אֲמוּרִים, בְּשֶׁהָיָה חָבוּשׁ בְּיַד יִשְׂרָאֵל; אֲבָל אִם הָיָה חָבוּשׁ בְּיַד גּוֹיִים, אֵין שׁוֹחֲטִין עָלָיו עַד שֶׁיֵּצֵא.
וְאִם שָׁחֲטוּ עָלָיו, וְיָצָא--הֲרֵי זֶה אוֹכֵל; וְאִם לֹא יָצָא--פָּטוּר מִלַּעֲשׂוֹת פֶּסַח שֵׁנִי, שֶׁהֲרֵי נִשְׁחַט עָלָיו.

וְכֵן הָאוֹנֵן וְהַחוֹלֶה וְהַזָּקֵן שְׁאֵינָן יְכוּלִין לֶאֱכֹל, שֶׁשָּׁחֲטוּ עֲלֵיהֶן וְאַחַר שֶׁנִּזְרַק הַדָּם נִטְמְאוּ בְּמֵת, וַהֲרֵי אֵינָן יְכוּלִין לֶאֱכֹל--הֲרֵי אֵלּוּ פְּטוּרִין מִלַּעֲשׂוֹת פֶּסַח שֵׁנִי.

הִלְכּוֹת קָרְבַּן פֶּסַח פֵּרֶק ו 
אֵיזֶה הוּא טָמֵא שֶׁנִּדְחֶה לְפֶסַח שֵׁנִי--כָּל מִי שְׁאֵינוּ יָכוֹל לֶאֱכֹל אֶת הַפֶּסַח בְּלֵילֵי חֲמִשָּׁה עָשָׂר מִפְּנֵי טֻמְאָתוֹ, כְּגוֹן זָבִים וְזָבוֹת נִדּוֹת וְיוֹלְדוֹת וּבוֹעֲלֵי נִדּוֹת.
אֲבָל הַנּוֹגֵעַ בִּנְבֵלָה וְשֶׁרֶץ וְכַיּוֹצֶא בָּהֶן בְּיוֹם אַרְבָּעָה עָשָׂר--הֲרֵי זֶה טוֹבֵל, וְשׁוֹחֲטִין עָלָיו אַחַר שֶׁיִּטְבֹּל, וְלָעֶרֶב כְּשֶׁיַּעְרִיב שִׁמְשׁוֹ, אוֹכֵל אֶת הַפֶּסַח.

טְמֵא מֵת שֶׁחָל שְׁבִיעִי שֶׁלּוֹ לִהְיוֹת בְּאַרְבָּעָה עָשָׂר--אַף עַל פִּי שֶׁטָּבַל וְהֻזָּה עָלָיו, וַהֲרֵי הוּא רָאוּי לֶאֱכֹל קֳדָשִׁים לָעֶרֶב--אֵין שׁוֹחֲטִין עָלָיו, אֵלָא נִדְחֶה לְפֶסַח שֵׁנִי: שֶׁנֶּאֱמָר "וַיְהִי אֲנָשִׁים, אֲשֶׁר הָיוּ טְמֵאִים לְנֶפֶשׁ אָדָם, וְלֹא-יָכְלוּ לַעֲשֹׂת-הַפֶּסַח, בַּיּוֹם הַהוּא" --מִפִּי הַשְּׁמוּעָה לָמְדוּ, שֶׁשְּׁבִיעִי שֶׁלָּהֶן הָיָה; וְעַל זֶה שָׁאֲלוּ אִם יִשָּׁחֵט עֲלֵיהֶן וְהֶם יֹאכְלוּ לָעֶרֶב, וּפֵרַשׁ לָהֶן שְׁאֵין שׁוֹחֲטִין עֲלֵיהֶן.

בַּמֶּה דְּבָרִים אֲמוּרִים, בְּשֶׁנִּטְמָא בִּטְמָאוֹת מִן הַמֵּת שֶׁהַנָּזִיר מְגַלֵּחַ עֲלֵיהֶן; אֲבָל אִם הָיָה טָמֵא בִּשְׁאָר טְמָאוֹת מִן הַמֵּת, שְׁאֵין הַנָּזִיר מְגַלֵּחַ עֲלֵיהֶן--שׁוֹחֲטִין עָלָיו בַּשְּׁבִיעִי שֶׁלּוֹ, אַחַר שֶׁיִּטְבֹּל וְיֻזָּה עָלָיו; וּכְשֶׁיַּעְרִיב שִׁמְשׁוֹ, אוֹכֵל פִּסְחוֹ.

 זָב שֶׁרָאָה שְׁתֵּי רְאִיּוֹת, וְסָפַר שִׁבְעַת יָמִים וְטָבַל בַּשְּׁבִיעִי--שׁוֹחֲטִין עָלָיו, וְהוּא אוֹכֵל לָעֶרֶב; וְאִם רָאָה זוֹב אַחַר שֶׁנִּזְרַק הַדָּם, הֲרֵי זֶה פָּטוּר מִלַּעֲשׂוֹת פֶּסַח שֵׁנִי.
וְכֵן שׁוֹמֶרֶת יוֹם כְּנֶגֶד יוֹם--טוֹבֶלֶת בְּיוֹם הַשִּׁמּוּר, כְּמוֹ שֶׁבֵּאַרְנוּ בְּבִיאוֹת אֲסוּרוֹת, וְשׁוֹחֲטִין עָלֶיהָ, וְהִיא אוֹכֶלֶת לָעֶרֶב; וְאִם רָאָת דָּם אַחַר שֶׁנִּזְרַק דַּם הַפֶּסַח, פְּטוּרָה מִלַּעֲשׂוֹת פֶּסַח שֵׁנִי.
וְאֵין שׁוֹחֲטִין עַל הנִּדָּה בַּשְּׁבִיעִי שֶׁלָּהּ--שֶׁהֲרֵי אֵינָהּ טוֹבֶלֶת עַד לֵיל שְׁמִינִי, וְאֵינָהּ רְאוּיָה לֶאֱכֹל קֳדָשִׁים עַד לֵיל תְּשִׁיעִי.

 מְחֻסְּרֵי כִּפּוּרִים שֶׁחָל יוֹם הֲבָאַת קָרְבְּנוֹתֵיהֶן בְּאַרְבָּעָה עָשָׂר--שׁוֹחֲטִין עֲלֵיהֶן וּמַקְרִיבִין קָרְבְּנוֹתֵיהֶן בְּאַרְבָּעָה עָשָׂר, בֵּין קֹדֶם שְׁחִיטַת הַפֶּסַח בֵּין אַחַר שְׁחִיטָתוֹ; וְאוֹכְלִין פִּסְחֵיהֶן לָעֶרֶב.
וְאֵין שׁוֹחֲטִין עֲלֵיהֶן, עַד שֶׁיִּמְסְרוּ קָרְבְּנוֹתֵיהֶן לְבֵית דִּין--שֶׁמֶּא יִפְשְׁעוּ, וְלֹא יַקְרִיבוּ אוֹתָם.

 מְצֹרַע שֶׁחָל שְׁמִינִי שֶׁלּוֹ לִהְיוֹת בְּאַרְבָּעָה עָשָׂר, וְרָאָה קֶרִי בּוֹ בַּיּוֹם--הֲרֵי זֶה טוֹבֵל, וְנִכְנָס לַעֲזֶרֶת נָשִׁים וּמֵבִיא קָרְבְּנוֹתָיו.
וְאַף עַל פִּי שֶׁטְּבוּל יוֹם אָסוּר לְהִכָּנֵס לַעֲזֶרֶת נָשִׁים, הוֹאִיל וְאִסּוּרוֹ לְהִכָּנֵס שָׁם מִדִּבְרֵיהֶם כְּמוֹ שֶׁבֵּאַרְנוּ בְּהִלְכּוֹת בִּיאַת הַמִּקְדָּשׁ, וְיוֹם זֶה הוּא יוֹם הַקְרָבַת הַפֶּסַח בְּמוֹעֲדוֹ, יָבוֹא עֲשֵׂה שֶׁיֵּשׁ בּוֹ כָּרֵת, וְיִדְחֶה אִסּוּר שֶׁלְּדִבְרֵיהֶם.

 טְמֵא מֵת שֶׁחָל שְׁבִיעִי שֶׁלּוֹ לִהְיוֹת בַּשַּׁבָּת, אֵין מַזִּין עָלָיו אֵלָא לְמָחָר; וְאַפִלּוּ חָל שְׁבִיעִי שֶׁלּוֹ לִהְיוֹת בִּשְׁלוֹשָׁה עָשָׂר בְּנִיסָן, וְהוּא שַׁבָּת--יִדָּחֶה לְיוֹם אַרְבָּעָה עָשָׂר, וּמַזִּין עָלָיו; וְאֵין שׁוֹחֲטִין עָלָיו כְּמוֹ שֶׁבֵּאַרְנוּ, אֵלָא יִדָּחֶה לְפֶסַח שֵׁנִי.

וַהֲלוֹא אִסּוּר הַזָּיָה בַּשַּׁבָּת מִשּׁוֹם שְׁבֹת, וְהַפֶּסַח בְּכָרֵת, וְהֵיאַךְ יַעְמִידוּ דִּבְרֵיהֶם, בִּמְקוֹם כָּרֵת: מִפְּנֵי שֶׁבַּיּוֹם שְׁהוּא אָסוּר בְּהַזָּיָה מִשּׁוֹם שְׁבֹת, אֵינוּ זְמָן הַקָּרְבָּן שֶׁחַיָּבִין עָלָיו כָּרֵת; לְפִיכָּךְ הִעְמִידוּ דִּבְרֵיהֶן בִּמְקוֹמָן, אַף עַל פִּי שֶׁהַדָּבָר גּוֹרֵם לָעֲתִיד לָבוֹא לַעֲמֹד בִּמְקוֹם כָּרֵת.

 יִשְׂרָאֵל עָרֵל שֶׁמָּל בְּעֶרֶב הַפֶּסַח, שׁוֹחֲטִין עָלָיו אַחַר שֶׁמָּל.
אֲבָל גֵּר שֶׁנִּתְגַּיַּר בְּיוֹם אַרְבָּעָה עָשָׂר, וּמָל וְטָבַל--אֵין שׁוֹחֲטִין עָלָיו, שְׁאֵינוּ אוֹכֵל לָעֶרֶב, וַהֲרֵי הוּא כְּפוֹרֵשׁ מִן הַקֶּבֶר, שֶׁצָּרִיךְ שִׁבְעַת יָמִים וְאַחַר כָּךְ יִטְהַר: גְּזֵרָה--שֶׁמֶּא יִטְמָא גֵּר זֶה לְמֵת לַשָּׁנָה הַבָּאָה בְּיוֹם אַרְבָּעָה עָשָׂר, וְיִטְבֹּל וְיֹאכַל לָעֶרֶב, וְיֹאמַר אֶשְׁתָּקַד כָּךְ עָשׂוּ לִי יִשְׂרָאֵל כְּשֶׁמַּלְתִּי, טָבַלְתִּי וְאָכַלְתִּי לָעֶרֶב.

וַהֲלוֹא גְּזֵרָה זוֹ מִדִּבְרֵיהֶם, וְהַפֶּסַח בְּכָרֵת, וְהֵיאַךְ הִעְמִידוּ דִּבְרֵיהֶם בִּמְקוֹם כָּרֵת בְּיוֹם הַקָּרְבָּן, שְׁהוּא יוֹם אַרְבָּעָה עָשָׂר--מִפְּנֵי שְׁאֵין הַגֵּר מִתְחַיֵּב בַּמִּצְווֹת, עַד שֶׁיִּמּוֹל וְיִטְבֹּל, וְאֵינוּ טוֹבֵל עַד שֶׁיֵּרָפֵא מִן הַמִּילָה, כְּמוֹ שֶׁבֵּאַרְנוּ בְּעִנְיַן הַגֵּרוּת; לְפִיכָּךְ הִעְמִידוּ דִּבְרֵיהֶם בְּמָקוֹם זֶה--שֶׁהֲרֵי זֶה הַמָּל יֵשׁ לוֹ שֶׁלֹּא לִטְבֹּל עַד שֶׁיַּבְרִיא, וְלֹא יָבוֹא לִידֵי חִיּוּב כְּלָל.

 מִי שֶׁבָּא בְּבֵית הַפְּרָס, הֲרֵי זֶה מְנַפֵּחַ וְהוֹלֵךְ מְנַפֵּחַ וְהוֹלֵךְ; וְאִם לֹא מָצָא עֶצֶם, וְלֹא נִטְמָא--שׁוֹחֵט וְאוֹכֵל פִּסְחוֹ, וְאַף עַל פִּי שֶׁהָלַךְ בְּבֵית הַפְּרָס, שֶׁטֻּמְאַת בֵּית הַפְּרָס מִדִּבְרֵיהֶם כְּמוֹ שֶׁיִּתְבָּאַר בְּהִלְכּוֹת טֻמְאַת מֵת, וְלֹא הִעְמִידוּ דִּבְרֵיהֶם בִּמְקוֹם כָּרֵת כְּמוֹ שֶׁבֵּאַרְנוּ; וְכֵן בֵּית הַפְּרָס שֶׁנִּדּוֹשׁ, טָהוֹר לָעוֹשֶׂה פֶּסַח.

 הָאוֹנֵן, רָאוּי לֶאֱכֹל הַפֶּסַח לָעֶרֶב.
מִפְּנֵי שֶׁאֲנִינוּת לַיְלָה מִדִּבְרֵיהֶם, לֹא הִעְמִידוּ דִּבְרֵיהֶם בְּדָבָר זֶה בִּמְקוֹם כָּרֵת, אֵלָא שׁוֹחֲטִין עָלָיו; וְטוֹבֵל, וְאַחַר כָּךְ אוֹכֵל, כְּדֵי שֶׁיִּפְרֹשׁ מֵאֲנִינוּתוֹ, וְלֹא יַסִּיחַ דַּעְתּוֹ.
בַּמֶּה דְּבָרִים אֲמוּרִים, שֶׁמֵּת לוֹ הַמֵּת אַחַר חֲצוֹת, שֶׁכְּבָר נִתְחַיַּב בְּקָרְבַּן פֶּסַח.
אֲבָל אִם מֵת לוֹ הַמֵּת קֹדֶם חֲצוֹת--אֵין שׁוֹחֲטִין עָלָיו, אֵלָא יִדָּחֶה לַשֵּׁנִי; וְאִם שָׁחֲטוּ עָלָיו, וְזָרְקוּ הַדָּם--טוֹבֵל וְאוֹכֵל לָעֶרֶב.

מֵת לוֹ מֵת בִּשְׁלוֹשָׁה עָשָׂר, וּקְבָרוֹ בְּאַרְבָּעָה עָשָׂר--הֲרֵי הוּא בְּיוֹם הַקְּבוּרָה אוֹנֵן מִדִּבְרֵיהֶם, וְאֵינוּ תּוֹפֵס לֵילוֹ וְלֹא מִדִּבְרֵיהֶם; לְפִיכָּךְ שׁוֹחֲטִין עָלָיו, וְטוֹבֵל וְאוֹכֵל לָעֶרֶב, אַף בִּשְׁאָר הַקֳּדָשִׁים.
וְיוֹם שְׁמוּעָה וְיוֹם לִקּוּט עֲצָמוֹת, הֲרֵי הוּא כְּיוֹם הַקְּבוּרָה; לְפִיכָּךְ מִי שֶׁלִּקְּטוּ לוֹ עַצְמוֹת מֵתוֹ בְּיוֹם אַרְבָּעָה עָשָׂר, אוֹ שֶׁשָּׁמַע שֶׁמֵּת לוֹ מֵת--שׁוֹחֲטִין עָלָיו, וְטוֹבֵל וְאוֹכֵל בַּקֳּדָשִׁים לָעֶרֶב.

 מִי שְׁהוּא חוֹפֵר בַּגַּל לְבַקַּשׁ עַל הַמֵּת, אֵין שׁוֹחֲטִין עָלָיו--שֶׁמֶּא יִמְצָא הַמֵּת שָׁם בַּגַּל, וַהֲרֵי הָיָה טָמֵא בְּשָׁעַת שְׁחִיטָה; שָׁחֲטוּ עָלָיו, וְלֹא נִמְצָא שָׁם מֵת--הֲרֵי זֶה אוֹכֵל לָעֶרֶב.
נִמְצָא שָׁם מֵת אַחַר שֶׁנִּזְרַק הַדָּם--אִם נוֹדַע לוֹ בַּוַּדַּאי שֶׁהָיָה טָמֵא בְּשָׁעַת זְרִיקַת הַדָּם, כְּגוֹן שֶׁהָיָה גַּל עָגוּל--הֲרֵי זֶה חַיָּב בְּפֶסַח שֵׁנִי; וְאִם סָפֵק הַדָּבָר, וְשֶׁמֶּא לֹא הָיָה עוֹמֵד עַל הַטֻּמְאָה בְּשָׁעַת זְרִיקָה, וְלֹא נִטְמָא אֵלָא אַחַר זְרִיקָה--הֲרֵי זֶה פָּטוּר מִפֶּסַח שֵׁנִי.

 מִי שֶׁעָבַר בַּדֶּרֶךְ, וְנִמְצָא מֵת מֻשְׁכָּב לְרָחְבָּהּ שֶׁלַּדֶּרֶךְ--אִם הָיָה הַמֵּת טֻמְאַת הַתְּהוֹם, אַף עַל פִּי שְׁהוּא טָמֵא לַתְּרוּמָה, הֲרֵי זֶה טָהוֹר לַפֶּסַח, וְשׁוֹחֵט וְאוֹכֵל פִּסְחוֹ.
וְאַף עַל פִּי שֶׁאִפְשָׁר שֶׁנָּגַע, הוֹאִיל וְהִיא טֻמְאַת הַתְּהוֹם, טָהוֹר לַפֶּסַח; וְאַף עַל פִּי שֶׁהַמֵּת שָׁלֵם, וְהוּא מִן הַקָּצֶה אֶל הַקָּצֶה--הֲרֵי זֶה עוֹשֶׂה פִּסְחוֹ, עַד שֶׁיֵּדַע בַּוַּדַּאי שֶׁנִּטְמָא בּוֹ.

בַּמֶּה דְּבָרִים אֲמוּרִים, בְּשֶׁהָיָה מְהַלֵּךְ בְּרַגְלָיו, שֶׁהֲרֵי אִפְשָׁר שֶׁלֹּא יִגַּע.
אֲבָל אִם הָיָה רוֹכֵב, אוֹ טוֹעֵן מַשָּׂא--הֲרֵי זֶה טָמֵא, אַף עַל פִּי שְׁהִיא טֻמְאַת הַתְּהוֹם: לְפִי שְׁאֵי אִפְשָׁר שֶׁלֹּא יִגַּע, וְשֶׁלֹּא יָסִיט, וְשֶׁלֹּא יַאֲהִיל.
וּכְבָר בֵּאַרְנוּ טֻמְאַת הַתְּהוֹם, בְּהִלְכּוֹת נְזִירוּת.

 מִי שֶׁעָשָׂה פֶּסַח בְּחֶזְקַת שְׁהוּא טָהוֹר, וְאַחַר כָּךְ נוֹדַע לוֹ שֶׁהָיָה טָמֵא בְּטֻמְאַת הַתְּהוֹם--אֵינוּ חַיָּב בְּפֶסַח שֵׁנִי; וְדָבָר זֶה, הֲלָכָה מִפִּי הַקַּבָּלָה.
אֲבָל אִם נוֹדַע לוֹ שֶׁהָיָה טָמֵא בְּטֻמְאָה יְדוּעָה, חַיָּב בְּפֶסַח שֵׁנִי.

 מִי שֶׁנִּטְמָא בְּמֵת, וְהִזָּה שְׁלִישִׁי וּשְׁבִיעִי, וּבַשְּׁבִיעִי שֶׁלּוֹ נִטְמָא בְּקֶבֶר הַתְּהוֹם, וְלֹא יָדַע, וְעָשָׂה פֶּסַח בְּחֶזְקַת שְׁהוּא טָהוֹר, וְאַחַר כָּךְ נוֹדַע לוֹ שֶׁהָיָה טָמֵא בְּטֻמְאַת הַתְּהוֹם--אֵינוּ חַיָּב בְּפֶסַח שֵׁנִי: שֶׁכֵּיוָן שֶׁטָּבַל בַּשְּׁבִיעִי, פָּסְקָה טֻמְאָה הָרִאשׁוֹנָה.
אֲבָל אִם נִטְמָא בְּטֻמְאַת הַתְּהוֹם בַּשִּׁשִּׁי לְטֻמְאָתוֹ, וְלֹא יָדַע עַד שֶׁעָשָׂה הַפֶּסַח--הֲרֵי זֶה חַיָּב בְּפֶסַח שֵׁנִי: שֶׁחֶזְקַת הַטָּמֵא טָמֵא, עַד שֶׁיִּהְיֶה טָהוֹר וַדַּאי--שֶׁרַגְלַיִם לַדָּבָר.

הִלְכּוֹת קָרְבַּן פֶּסַח פֵּרֶק ז 
רַבִּים שֶׁהָיוּ טְמֵאֵי מֵת בְּפֶסַח רִאשׁוֹן--אִם הָיוּ מֵעוּט הַקָּהָל, הֲרֵי אֵלּוּ נִדְחִין לְפֶסַח שֵׁנִי כִּשְׁאָר הַטְּמֵאִים; אֲבָל אִם הָיוּ רֹב הַקָּהָל טְמֵאֵי מֵת, אוֹ שֶׁהָיוּ הַכּוֹהֲנִים אוֹ כְּלֵי שָׁרֵת טְמֵאִים טֻמְאַת מֵת--אֵינָן נִדְחִין, אֵלָא יַקְרִיבוּ כֻּלָּן הַפֶּסַח בְּטֻמְאָה, הַטְּמֵאִים עִם הַטְּהוֹרִים: שֶׁנֶּאֱמָר "וַיְהִי אֲנָשִׁים, אֲשֶׁר הָיוּ טְמֵאִים" --יְחִידִים נִדְחִים, וְאֵין הַצִּבּוּר נִדְחֶה.
וְדָבָר זֶה, בְּטֻמְאַת הַמֵּת בִּלְבָד כְּמוֹ שֶׁבֵּאַרְנוּ בְּבִיאַת הַמִּקְדָּשׁ.

הָיוּ הַקָּהָל מֶחְצָה טְהוֹרִים וּמֶחְצָה טְמֵאֵי מֵת--כֻּלָּן עוֹשִׂין בָּרִאשׁוֹן, וְהַטְּהוֹרִים עוֹשִׂין לְעַצְמָן בְּטַהְרָה, וְהַטְּמֵאִים עוֹשִׂין לְעַצְמָן בְּטֻמְאָה, וְאוֹכְלִין אוֹתוֹ בְּטֻמְאָה.
וְאִם הָיוּ טְמֵאֵי הַמֵּת עוֹדְפִין עַל הַטְּהוֹרִים, אַפִלּוּ אֶחָד--יַעֲשׂוּ כֻּלָּן בְּטֻמְאָה.

הָיוּ הָאֲנָשִׁים מֶחְצָה טְמֵאֵי מֵת, וּמֶחְצָה טְהוֹרִים, וּבִזְמָן שֶׁאַתָּה מוֹנֶה הַנָּשִׁים בִּכְלַל הָאֲנָשִׁים, יִהְיוּ הָרֹב טְהוֹרִים--הַטְּהוֹרִים עוֹשִׂין אֶת הָרִאשׁוֹן, וְהַטְּמֵאִים אֵינָן עוֹשִׂין לֹא אֶת הָרִאשׁוֹן וְלֹא אֶת הַשֵּׁנִי: אֵין עוֹשִׂין רִאשׁוֹן, מִפְּנֵי שְׁהֶן מֵעוּט; וְאֵין עוֹשִׂין שֵׁנִי, שֶׁהַנָּשִׁים בַּשֵּׁנִי רְשׁוּת, וְנִמְצְאוּ הַטְּמֵאִים מֶחְצָה, וְאֵין מֶחְצָה עוֹשִׂין אֶת הַשֵּׁנִי.

הָיוּ רֹב הַקָּהָל זָבִים וּמְצֹרָעִים וּבוֹעֲלֵי נִדּוֹת, וּמֵעוּטָן טְמֵאֵי מֵת--אוֹתָן טְמֵאֵי מֵת אֵין עוֹשִׂין בָּרִאשׁוֹן, לְפִי שְׁהֶן מֵעוּט; וְאֵינָן עוֹשִׂין אֶת הַשֵּׁנִי, שְׁאֵין הַיְּחִידִים עוֹשִׂין אֶת הַשֵּׁנִי אֵלָא בִּזְמָן שֶׁעָשׂוּ רֹב הַקָּהָל אֶת הָרִאשׁוֹן, וְכָאן הוֹאִיל וְלֹא עָשׂוּ רֹב הַקָּהָל בָּרִאשׁוֹן, לֹא יַעֲשׂוּ אֵלּוּ הַמֵּעוּט הַטְּמֵאִים לְמֵת אֶת הַשֵּׁנִי.

הָיוּ רֹב הַקָּהָל טְמֵאֵי מֵת, וּמֵעוּט זָבִים וְכַיּוֹצֶא בָּהֶן--טְמֵאֵי מֵת עוֹשִׂין אֶת הָרִאשׁוֹן.
וְהַזָּבִים וְכַיּוֹצֶא בָּהֶן אֵינָן עוֹשִׂין, לֹא אֶת הָרִאשׁוֹן וְלֹא אֶת הַשֵּׁנִי: אֵינָן עוֹשִׂין בָּרִאשׁוֹן, שְׁאֵין נִדְחֵית בַּצִּבּוּר אֵלָא טֻמְאַת הַמֵּת בִּלְבָד; וְאֵין עוֹשִׂין בַּשֵּׁנִי, שְׁאֵין עוֹשִׂין פֶּסַח שֵׁנִי אֵלָא אִם בָּא הָרִאשׁוֹן בְּטַהְרָה, אֲבָל אִם נַעֲשָׂה רִאשׁוֹן בְּטֻמְאָה, אֵין שָׁם פֶּסַח שֵׁנִי.

הָיוּ שְׁלִישׁ הַקָּהָל טְהוֹרִים, וּשְׁלִישׁ זָבִים וְכַיּוֹצֶא בָּהֶן, וּשְׁלִישׁ טְמֵאֵי מֵת--אוֹתָן טְמֵאֵי מֵת אֵין עוֹשִׂין לֹא אֶת הָרִאשׁוֹן וְלֹא אֶת הַשֵּׁנִי: אֵינָן עוֹשִׂין רִאשׁוֹן, שֶׁהֲרֵי הֶן מוּעָטִין לְגַבֵּי טְהוֹרִים עִם הַזָּבִים; וּבַשֵּׁנִי לֹא יַעֲשׂוּ, שֶׁהֲרֵי מֵעוּט עָשׂוּ בָּרִאשׁוֹן כְּמוֹ שֶׁבֵּאַרְנוּ.

כֵּיצַד מְשַׁעֲרִין הַפֶּסַח לֵידַע אִם רֹב הַקָּהָל טְמֵאִים אוֹ טְהוֹרִים: אֵין מְשַׁעֲרִין בְּכָל הָאוֹכְלִין--שֶׁאִפְשָׁר שֶׁיִּהְיוּ עֶשְׂרִים נִמְנִין עַל פֶּסַח אֶחָד, וּמְשַׁלְּחִין אוֹתוֹ בְּיַד אֶחָד לִשְׁחֹט עֲלֵיהֶן; אֵלָא מְשַׁעֲרִין בְּכָל הַנִּכְנָסִין לָעֲזָרָה, וְעַד שְׁהֶן מִבַּחוּץ קֹדֶם שֶׁתִּכָּנֵס כַּת הָרִאשׁוֹנָה, מְשַׁעֲרִין אוֹתָן.

 יָחִיד שֶׁנִּטְמָא בִּסְפֵק רְשׁוּת הַיָּחִיד, כְּמוֹ שֶׁיִּתְבָּאַר בִּמְקוֹמוֹ--הֲרֵי זֶה יִדָּחֶה לְפֶסַח שֵׁנִי, כִּשְׁאָר טְמֵאֵי מֵת; וְצִבּוּר שֶׁנִּטְמָא בִּסְפֵק רְשׁוּת הַיָּחִיד, יַעֲשׂוּ כֻּלָּן בְּטֻמְאָה.

 פֶּסַח שֶׁהִקְרִיבוּהוּ בְּטֻמְאָה--הֲרֵי זֶה נֶאֱכָל כְּטָהוֹר, שֶׁמִּתְחִלָּתוֹ לֹא בָא אֵלָא לַאֲכִילָה; וְאֵינוּ נֶאֱכָל לְכָל טָמֵא, אֵלָא לִטְמֵאֵי מֵת שֶׁנִּדְחֵית לָהֶם הַטֻּמְאָה הַזֹּאת, וּלְכַיּוֹצֶא בָּהֶן, מִטְּמֵאֵי מַגַּע טְמָאוֹת.
אֲבָל הַטְּמֵאִים שֶׁהַטֻּמְאָה יוֹצְאָה עֲלֵיהֶן מִגּוּפָן, כְּגוֹן זָבִים וְזָבוֹת נִדּוֹת וְיוֹלְדוֹת וּמְצֹרָעִים--לֹא יֹאכְלוּ מִמֶּנּוּ.
וְאִם אָכְלוּ, פְּטוּרִין: מִפִּי הַשְּׁמוּעָה לָמְדוּ שֶׁהַנֶּאֱכָל לַטְּהוֹרִין, חַיָּבִין עָלָיו מִשּׁוֹם טֻמְאָה; וְהַנֶּאֱכָל לַטְּמֵאִין, אֵין חַיָּבִין עָלָיו מִשּׁוֹם טֻמְאָה.
אַפִלּוּ אָכְלוּ טְמֵאֵי מֵת מִן הָאֵמוּרִין שֶׁלּוֹ, פְּטוּרִין.

בַּמֶּה דְּבָרִים אֲמוּרִים שֶׁהַפֶּסַח יֵאָכֵל בְּטֻמְאָה, בְּשֶׁנִּטְמְאוּ הַצִּבּוּר קֹדֶם זְרִיקַת הַדָּם; אֲבָל אִם נִטְמְאוּ לְאַחַר זְרִיקַת הַדָּם, לֹא יֵאָכֵל.
שְׁחָטוּהוּ בְּטַהְרָה, וְנִטְמְאוּ רֹב הַצִּבּוּר קֹדֶם זְרִיקָה--זוֹרֵק אֶת הַדָּם, וְהַפֶּסַח לֹא יֵאָכֵל: גְּזֵרָה שֶׁמֶּא יִטַּמְּאוּ אַחַר זְרִיקָה בְּשָׁנָה אַחֶרֶת, וְיֹאכְלוּהוּ בְּטֻמְאָה.

הָיוּ כְּלֵי שָׁרֵת טְמֵאִים בְּשֶׁרֶץ וְכַיּוֹצֶא בּוֹ--הוֹאִיל וְאֵינָן מְטַמְּאִין אֶת הָאָדָם כְּמוֹ שֶׁיִּתְבָּאַר בִּמְקוֹמוֹ, אַף עַל פִּי שֶׁמְּטַמְּאִין אֶת הַבָּשָׂר, לֹא יַעֲשׂוּ אוֹתוֹ אֵלָא הַטְּהוֹרִים, וְיֵאָכֵל אַף עַל פִּי שְׁהוּא טָמֵא: מוּטָב שֶׁיֵּאָכֵל בְּטֻמְאַת בָּשָׂר שְׁהִיא בְּלָאו, וְלֹא יֹאכְלוּהוּ טְמֵאֵי הַגּוּף שְׁהֶן בְּכָרֵת, כְּמוֹ שֶׁבֵּאַרְנוּ בִּפְסוּלֵי הַמֻּקְדָּשִׁין.

הִלְכּוֹת קָרְבַּן פֶּסַח פֵּרֶק ח 
אֲכִילַת בְּשַׂר הַפֶּסַח בְּלֵילֵי חֲמִשָּׁה עָשָׂר--מִצְוַת עֲשֵׂה, שֶׁנֶּאֱמָר "וְאָכְלוּ אֶת-הַבָּשָׂר, בַּלַּיְלָה הַזֶּה: צְלִי-אֵשׁ וּמַצּוֹת, עַל-מְרֹרִים יֹאכְלֻהוּ" .
וְאֵין מַצָּה וּמָרוֹר מְעַכְּבִין; אִם לֹא מָצְאוּ מַצָּה וּמָרוֹר, יוֹצֶא יְדֵי חוֹבָתוֹ בַּאֲכִילַת בְּשַׂר הַפֶּסַח לְבַדּוֹ.
אֲבָל מָרוֹר בְּלֹא פֶּסַח--אֵינוּ מִצְוָה, שֶׁנֶּאֱמָר "עַל-מְרֹרִים יֹאכְלֻהוּ".

 מִצְוָה מִן הַמֻּבְחָר לֶאֱכֹל בְּשַׂר הַפֶּסַח, אֲכִילַת שֹׂבַע; לְפִיכָּךְ אִם הִקְרִיב שַׁלְמֵי חֲגִיגָה בְּאַרְבָּעָה עָשָׂר--אוֹכֵל מֵהֶן תְּחִלָּה, וְאַחַר כָּךְ אוֹכֵל בְּשַׂר הַפֶּסַח כְּדֵי לִשְׂבֹּעַ מִמֶּנּוּ.
וְאִם לֹא אָכַל אֵלָא כַּזַּיִת, יָצָא יְדֵי חוֹבָתוֹ.

וְכֵן אֲכִילַת בְּשַׂר פֶּסַח שֵׁנִי בְּלֵילֵי חֲמִשָּׁה עָשָׂר לְחֹדֶשׁ אֲיָר--מִצְוַת עֲשֵׂה, שֶׁנֶּאֱמָר בּוֹ "עַל-מַצּוֹת וּמְרֹרִים, יֹאכְלֻהוּ" .
וּשְׁנֵיהֶן אֵינָן נֶאֱכָלִין אֵלָא צְלִי אֵשׁ.
וְהָאוֹכֵל מֵהֶן כַּזַּיִת נָא אוֹ מְבֻשָּׁל בְּלֵילֵי פְּסָחִים--לוֹקֶה, שֶׁנֶּאֱמָר "אַל-תֹּאכְלוּ מִמֶּנּוּ נָא, וּבָשֵׁל מְבֻשָּׁל בַּמָּיִם" ; אָכַל נָא וּמְבֻשָּׁל כְּאֶחָד--אֵינוּ לוֹקֶה אֵלָא אַחַת, לְפִי שֶׁשְּׁנֵיהֶן נִכְלְלוּ בְּלָאו אֶחָד.

אָכַל מִמֶּנּוּ נָא אוֹ מְבֻשָּׁל מִבְּעוֹד יוֹם--אֵינוּ לוֹקֶה, שֶׁנֶּאֱמָר "כִּי אִם-צְלִי-אֵשׁ" : בְּשָׁעָה שֶׁמִּצְוָה לְאָכְלוֹ צֳלִי, חַיָּב עַל אֲכִילַת נָא וּמְבֻשָּׁל; אֲבָל מִבְּעוֹד יוֹם, פָּטוּר.
אָכַל מִמֶּנּוּ כַּזַּיִת צֳלִי מִבְּעוֹד יוֹם, עָבַר עַל מִצְוַת עֲשֵׂה: שֶׁנֶּאֱמָר "וְאָכְלוּ אֶת-הַבָּשָׂר, בַּלַּיְלָה הַזֶּה" --"בַּלַּיְלָה", לֹא בַּיּוֹם.
וְלָאו הַבָּא מִכְּלַל עֲשֵׂה, עֲשֵׂה הוּא.

 "נָא" שֶׁהִזְהִירָה עָלָיו תּוֹרָה--הוּא הַבָּשָׂר שֶׁהִתְחִיל בּוֹ מַעֲשֵׂה הָאוּר וְנִצְלָה מְעַט, וְאֵינוּ רָאוּי לַאֲכִילַת אָדָם עֲדַיִן.
אֲבָל אִם אָכַל מִמֶּנּוּ בָּשָׂר חַי--אֵינוּ לוֹקֶה, וּבִטַּל מִצְוַת עֲשֵׂה: שֶׁנֶּאֱמָר "צְלִי-אֵשׁ" --הַא שְׁאֵינוּ צֳלִי, אָסוּר.
צָלָהוּ כָּל צָרְכּוֹ עַד שֶׁנִּתְחָרַךְ, וַאֲכָלוֹ--פָּטוּר.

 "מְבֻשָּׁל" שֶׁהִזְהִירָה עָלָיו תּוֹרָה--בֵּין שֶׁנִּתְבַּשַּׁל בַּמַּיִם, בֵּין שֶׁנִּתְבַּשַּׁל בִּשְׁאָר מַשְׁקִין אוֹ בְּמֵי פֵּרוֹת: שֶׁנֶּאֱמָר "וּבָשֵׁל מְבֻשָּׁל" , רִבָּה הַכֹּל.
צָלָהוּ וְאַחַר כָּךְ בִּשְּׁלוֹ, אוֹ שֶׁבִּשְּׁלוֹ וְאַחַר כָּךְ צָלָהוּ, אוֹ שֶׁעָשָׂהוּ צְלִי קְדֵרָה, וַאֲכָלוֹ--חַיָּב; אֲבָל מֻתָּר לָסוּךְ אוֹתוֹ בְּיַיִן וְשֶׁמֶן וּבִשְׁאָר מַשְׁקִין וּמֵי פֵּרוֹת, חוּץ מִן הַמַּיִם.
וּמֻתָּר לְטַבַּל הַבָּשָׂר אַחַר שֶׁנִּצְלָה, בְּמַשְׁקִין וּבְמֵי פֵּרוֹת.

 אֵין צוֹלִין אֶת הַפֶּסַח עַל גַּבֵּי כְּלִי אֶבֶן, אוֹ כְּלִי מַתְּכוֹת--שֶׁנֶּאֱמָר "צְלִי-אֵשׁ" , לֹא צְלִי דָּבָר אַחֵר; לְפִיכָּךְ אִם הָיָה כְּלִי מְנֻקָּב כְּדֵי שֶׁתִּשְׁלֹט בּוֹ הָאוּר, צוֹלִין עָלָיו.
וְאֵין צוֹלִין אוֹתוֹ בִּשְׁפוּד שֶׁלְּמַתֶּכֶת--שֶׁהֲרֵי הַשְּׁפוּד חַם כֻּלּוֹ, וְצוֹלֶה מְקוֹמוֹ.

 הִסִּיק אֶת הַתַּנּוּר, וְגָרַף אֶת כָּל הָאֵשׁ, וְתָלָהוּ בְּתַנּוּר, וְצָלָהוּ--הֲרֵי זֶה אָסוּר, שְׁאֵין זֶה צְלִי אֵשׁ.
חֲתָכוֹ וְצָלָהוּ עַל גַּבֵּי גֶּחָלִים, הֲרֵי זֶה צְלִי אֵשׁ.
צָלָהוּ עַל גַּבֵּי סִיד אוֹ חַרְסִית אוֹ חַמֵּי טְבֶרְיָה--הֲרֵי זֶה אָסוּר, שְׁאֵין זֶה צְלִי אֵשׁ.

כֵּיצַד צוֹלִין אוֹתוֹ: תּוֹחֲבוֹ מִתּוֹךְ פִּיו עַד בֵּית נַקְבוּתוֹ בִּשְׁפוּד שֶׁלְּעֵץ, וְתוֹלֶה אוֹתוֹ לְתוֹךְ הַתַּנּוּר, וְהָאֵשׁ לְמַטָּה.
וְתוֹלֶה כְּרָעָיו וּבְנֵי מֵעָיו בַּתַּנּוּר, חוּצָה לוֹ; וְלֹא יִתְּנָם בְּתוֹכוֹ, שֶׁזֶּה כְּמִין בִּשּׁוּל הוּא.
וּשְׁפוּד שֶׁלְּרִמּוֹן הָיוּ בּוֹרְרִין לִצְלִיָּתוֹ, כְּדֵי שֶׁלֹּא יִזְרֹק אֶת מֵימָיו וִיבַשְּׁלוֹ.

 נָגַע הַבָּשָׂר בְּחַרְסוֹ שֶׁלַּתַּנּוּר--יִקְלֹף אֶת מְקוֹמוֹ, מִפְּנֵי שְׁהוּא צְלִי הַחֶרֶס.
נָטַף מֵרָטְבּוֹ עַל הַחֶרֶס, וְחָזַר אֵלָיו--יִקְלֹף אֶת מְקוֹמוֹ: שֶׁכָּל הַמָּרָק וְהַלֵּחָה שֶׁתִּפְרֹשׁ מִמֶּנּוּ כְּשֶׁיִּצָּלֶה--אֲסוּרָה, שֶׁהֲרֵי אֵינָהּ בְּשַׂר צֳלִי.
נָטַף מִן הָרֹטֶב שֶׁלּוֹ עַל הַסֹּלֶת--יִקְמֹץ אֶת מְקוֹמוֹ, וְיַשְׁלִיכֶנּוּ.

 סָכוֹ בְּשֶׁמֶן שֶׁלִּתְרוּמָה--אִם חֲבוּרַת הַכּוֹהֲנִים, יֹאכְלוּ.
וְאִם שֶׁלְּיִשְׂרָאֵל--אִם חַי הוּא, יְדִיחֶנּוּ וִינַגַּב; וְאִם צֳלִי, יִקְלֹף אֶת הַחִיצוֹן.
סָכוֹ בְּשֶׁמֶן שֶׁלְּמַעֲשֵׂר שֵׁנִי--לֹא יַעֲשֶׂנּוּ דָּמִים עַל בְּנֵי חֲבוּרָה, שְׁאֵין פּוֹדִין מַעֲשֵׂר שֵׁנִי בִּירוּשָׁלַיִם כְּמוֹ שֶׁבֵּאַרְנוּ בִּמְקוֹמוֹ.
וְאֵין צוֹלִין שְׁנֵי פְּסָחִים כְּאֶחָד--מִפְּנֵי הַתַּעֲרֹבֶת, אַפִלּוּ גְּדִי וְטָלֶה.

 כְּבָר בֵּאַרְנוּ בְּכַמָּה מְקוֹמוֹת שְׁאֵין הַפֶּסַח נֶאֱכָל אֵלָא עַד חֲצוֹת, כְּדֵי לְהַרְחִיק מִן הָעֲבֵרָה; וְדִין תּוֹרָה שֶׁיֵּאָכֵל כָּל הַלַּיְלָה, עַד שֶׁיַּעֲלֶה עַמּוּד הַשַּׁחַר.
וּכְבָר בֵּאַרְנוּ בְּהִלְכּוֹת חָמֵץ וּמַצָּה, שְׁהוּא טָעוּן הַלֵּל בְּשָׁעַת אֲכִילָתוֹ; וּשְׁאֵין בְּנֵי חֲבוּרָה חוֹזְרִין וְאוֹכְלִין אַחַר שֶׁנִּרְדְּמוּ בְּשִׁינָה, אַפִלּוּ בִּתְחִלַּת הַלַּיְלָה.

הִלְכּוֹת קָרְבַּן פֶּסַח פֵּרֶק ט 
כָּל אוֹכֵל מִן הַפֶּסַח אֵינוּ אוֹכֵל אֵלָא בַּחֲבוּרָה אַחַת, וְאֵין מוֹצִיאִין מִמֶּנּוּ מִן הַחֲבוּרָה שֶׁיֵּאָכֵל בָּהּ.
וְהַמּוֹצִיא מִמֶּנּוּ כַּזַּיִת בָּשָׂר מֵחֲבוּרָה לַחֲבוּרָה בְּלֵילֵי חֲמִשָּׁה עָשָׂר--לוֹקֶה, שֶׁנֶּאֱמָר "לֹא-תוֹצִיא מִן-הַבַּיִת מִן-הַבָּשָׂר חוּצָה" : וְהוּא שֶׁיַּנִּיחוֹ בַּחוּץ--שֶׁהוֹצָאָה כְּתוּבָה בּוֹ, כַּשַּׁבָּת; לְפִיכָּךְ צָרִיךְ עֲקִירָה וְהַנָּחָה, כְּהוֹצָאַת שַׁבָּת.
וְאֵין מוֹצִיא אַחַר מוֹצִיא בַּפֶּסַח--שֶׁכֵּיוָן שֶׁהוֹצִיאוֹ הָרִאשׁוֹן, נִפְסַל.

מִן הָאֲגַף וְלִפְנִים, כְּלִפְנִים; וּמִן הָאֲגַף וְלַחוּץ, כְּלַחוּץ; וְהָאֲגַף עַצְמוֹ, שְׁהוּא עֹבִי הַפֶּתַח--כְּלַחוּץ.
הַחַלּוֹנוֹת וְעֹבִי הַכּוֹתָלִים, כְּלִפְנִים; הַגַּגִּים וְהָעֲליּוֹת, אֵינָן בִּכְלַל הַבַּיִת.

 בְּשַׂר הַפֶּסַח שֶׁיָּצָא חוּץ לַחֲבוּרָתוֹ, בֵּין בְּזָדוֹן בֵּין בִּשְׁגָגָה--נֶאֱסַר בַּאֲכִילָה; וַהֲרֵי הוּא כִּבְשַׂר קָדְשֵׁי קֳדָשִׁים שֶׁיָּצָא חוּץ לָעֲזָרָה, אוֹ בְּשַׂר קֳדָשִׁים קַלִּים שֶׁיָּצָא חוּץ לְחוֹמַת יְרוּשָׁלַיִם--שֶׁהַכֹּל טְרֵפָה, וְלוֹקִין עַל אֲכִילָתוֹ כְּמוֹ שֶׁבֵּאַרְנוּ בְּמַעֲשֵׂה הַקָּרְבָּנוֹת.

אֵבֶר שֶׁיָּצָא מִקְצָתוֹ--חוֹתֵךְ הַבָּשָׂר וְיוֹרֵד עַד שְׁהוּא מַגִּיעַ לָעֶצֶם, וְקוֹלֵף אֶת הַבָּשָׂר: כָּל שֶׁבִּפְנִים יֵאָכֵל, וְכָל שֶׁבַּחוּץ יִשָּׂרֵף.
וְכִשְׁהוּא מַגִּיעַ לָעֶצֶם, חוֹתֵךְ בַּקּוּפִיס, אִם הָיָה שְׁאָר קֳדָשִׁים; וְאִם הָיָה פֶּסַח שֶׁאָסוּר לִשְׁבֹּר בּוֹ עֶצֶם, קוֹלֵף עַד הַפֵּרֶק, וּמִפֵּרֶק הָאֵבֶר שֶׁיָּצָא מִקְצָתוֹ מִן הַפֵּרֶק, וּמַשְׁלִיכוֹ לַחוּץ.

 שְׁתֵּי חֲבוּרוֹת שֶׁהָיוּ אוֹכְלוֹת בְּבַיִת אֶחָד--צְרִיכָה כָּל חֲבוּרָה מֵהֶן לַעֲשׂוֹת לָהּ הֶקֵּף, שֶׁנֶּאֱמָר "מִן-הַבָּשָׂר חוּצָה" : מִפִּי הַשְּׁמוּעָה לָמְדוּ, שֶׁצָּרִיךְ לִתֵּן לוֹ חוּצָה לִמְקוֹם אֲכִילָתוֹ.
וְאֵלּוּ הוֹפְכִין אֶת פְּנֵיהֶן הִלַּךְ וְאוֹכְלִין, וְאֵלּוּ הוֹפְכִין אֶת פְּנֵיהֶן הִלַּךְ וְאוֹכְלִין--כְּדֵי שֶׁלֹּא יְהוּ מְעֻרְבָּבִין.

 הָיוּ הַמַּיִם שֶׁמּוֹזְגִין בּוֹ יֵינָם בְּאֶמְצַע הַבַּיִת, בֵּין שְׁתֵּי הַחֲבוּרוֹת--כְּשֶׁהַשַּׁמָּשׁ עוֹמֵד לִמְזֹג, קוֹפֵץ אֶת פִּיו וּמַחְזִיר אֶת פָּנָיו, עַד שֶׁמַּגִּיעַ אֵצֶל חֲבוּרָתוֹ, וְאַחַר כָּךְ אוֹכֵל מַה שֶׁבְּפִיו: שֶׁאָסוּר לֶאֱכֹל בִּשְׁתֵּי חֲבוּרוֹת.
וּמֻתָּר לַכַּלָּה לְהַחְזִיר פָּנֶיהָ מִבְּנֵי חֲבוּרָתָהּ, וְאוֹכֶלֶת--מִפְּנֵי שְׁהִיא בּוֹשָׁה לֶאֱכֹל בִּפְנֵיהֶם.

 שְׁתֵּי חֲבוּרוֹת שֶׁנִּפְרְצָה מְחִצָּה מִבֵּינֵיהֶן, אֵינָן אוֹכְלִין; וְכֵן אִם הָיְתָה חֲבוּרָה אַחַת, וְנַעֲשֵׂית מְחִצָּה בֵּינֵיהֶן--אֵינָן אוֹכְלִין, עַד שֶׁתִּסְתַּלַּק: שְׁאֵין הַפֶּסַח נֶאֱכָל בִּשְׁתֵּי חֲבוּרוֹת, וְאֵין נֶעְקָרִין מֵחֲבוּרָה לַחֲבוּרָה.

 בְּנֵי חֲבוּרָה שֶׁנִּכְנְסוּ שְׁלוֹשָׁה מֵהֶן אוֹ יָתֵר לֶאֱכֹל פִּסְחָן, וְלֹא בָאוּ שְׁאָר בְּנֵי חֲבוּרָה--אִם נִכְנְסוּ בְּשָׁעָה שֶׁדֶּרֶךְ בְּנֵי אָדָם לֶאֱכֹל הַפְּסָחִים, וְחָזַר הַמְּעוֹרֵר לְכֻלָּן עַל הַשְּׁאָר וְלֹא בָאוּ--הֲרֵי אֵלּוּ שֶׁנִּכְנְסוּ אוֹכְלִין עַד שֶׁיִּשְׂבְּעוּ, וְאֵין מַמְתִּינִים לַשְּׁאָר.
וְאַפִלּוּ בָּאוּ הַמִּתְאַחֲרִין אַחַר כָּךְ, וּמָצְאוּ אֵלּוּ הַשְּׁלוֹשָׁה שֶׁאָכְלוּ הַכֹּל--אֵינָן מְשַׁלְּמִין לָהֶן דְּמֵי חֶלְקָם; אֲבָל אִם נִכְנְסוּ שְׁנַיִם בִּלְבָד, הֲרֵי אֵלּוּ מַמְתִּינִים.

בַּמֶּה דְּבָרִים אֲמוּרִים, בְּשָׁעַת כְּנִיסָתָן לֶאֱכֹל.
אֲבָל בְּעֵת שֶׁנִּפְטָרִין, אֵין אָדָם צָרִיךְ לְהַמְתִּין לַחֲבֵרוֹ; אַפִלּוּ גָּמַר אֶחָד בִּלְבָד מִלֶּאֱכֹל--יֵצֵא, וְאֵינוּ צָרִיךְ לְהַמְתִּין.

 הַמַּאֲכִיל כַּזַּיִת מִן הַפֶּסַח, בֵּין מִפֶּסַח רִאשׁוֹן בֵּין מִפֶּסַח שֵׁנִי, לִמְשֻׁמָּד לַעֲבוֹדָה זָרָה, אוֹ לְגֵר תּוֹשָׁב אוֹ שָׂכִיר--הֲרֵי זֶה עוֹבֵר בְּלֹא תַעֲשֶׂה; וְאֵינוּ לוֹקֶה, אֲבָל מַכִּין אוֹתוֹ מַכַּת מַרְדּוּת.
וּ"בֶן-נֵכָר" הָאָמוּר בַּתּוֹרָה, זֶה הָעוֹבֵד אֵל נֵכָר; וְאֵין מַאֲכִילִין מִמֶּנּוּ לַגּוֹי, אַפִלּוּ גֵּר תּוֹשָׁב אוֹ שָׂכִיר--שֶׁנֶּאֱמָר "תּוֹשָׁב וְשָׂכִיר, לֹא-יֹאכַל בּוֹ" .

 עָרֵל שֶׁאָכַל כַּזַּיִת מִבְּשַׂר הַפֶּסַח--לוֹקֶה, שֶׁנֶּאֱמָר "כָּל-עָרֵל, לֹא-יֹאכַל בּוֹ" : וּ"בוֹ" הוּא, שְׁאֵינוּ אוֹכֵל; אֲבָל אוֹכֵל הוּא מַצָּה וּמָרוֹר.
וְכֵן מֻתָּר לְהַאֲכִיל מַצָּה וּמָרוֹר לְגֵר תּוֹשָׁב, וּלְשָׂכִיר.

 כְּשֵׁם שֶׁמִּילַת בָּנָיו וַעֲבָדָיו מְעַכֶּבֶת אוֹתוֹ מִלִּשְׁחֹט הַפֶּסַח--כָּךְ מְעַכֶּבֶת אוֹתוֹ מִלֶּאֱכֹל, שֶׁנֶּאֱמָר "וּמַלְתָּה אֹתוֹ, אָז יֹאכַל בּוֹ" .
כֵּיצַד: קָנָה עֶבֶד אַחַר שֶׁנִּשְׁחַט הַפֶּסַח, אוֹ שֶׁהָיָה לוֹ בֵּן שֶׁלֹּא הִגִּיעַ זְמַנּוֹ לְהִמּוֹל אֵלָא אַחַר שְׁחִיטַת הַפֶּסַח--הֲרֵי זֶה אָסוּר לֶאֱכֹל, עַד שֶׁיָּמוּל אוֹתָן.

וְכֵיצַד יִהְיֶה הַבֵּן רָאוּי לְמִילָה אַחַר שְׁחִיטַת הַפֶּסַח, וְלֹא יִהְיֶה רָאוּי קֹדֶם שְׁחִיטָה--כְּגוֹן שֶׁחֲלָצַתּוּ חַמָּה שֶׁצָּרִיךְ שִׁבְעַת יָמִים מֵעֵת לְעֵת מִיּוֹם הַבְרָאָתוֹ, וּכְגוֹן שֶׁכָּאֲבָה עֵינוֹ וְנִרְפֵּאת אַחַר שְׁחִיטָה, אוֹ שֶׁהָיָה טֻמְטוֹם וְנִקְרַע אַחַר שְׁחִיטַת הַפֶּסַח וְנִמְצָא זָכָר.

הִלְכּוֹת קָרְבַּן פֶּסַח פֵּרֶק י 
הַשּׁוֹבֵר עֶצֶם בְּפֶסַח טָהוֹר--הֲרֵי זֶה לוֹקֶה, שֶׁנֶּאֱמָר "וְעֶצֶם, לֹא תִשְׁבְּרוּ-בוֹ" ; וְכֵן נֶאֱמָר בְּפֶסַח שֵׁנִי, "וְעֶצֶם לֹא יִשְׁבְּרוּ-בוֹ" .
אֲבָל פֶּסַח שֶׁבָּא בְּטֻמְאָה--אִם שָׁבַר בּוֹ עֶצֶם, אֵינוּ לוֹקֶה: מִפִּי הַשְּׁמוּעָה לָמְדוּ "לֹא תִשְׁבְּרוּ-בוֹ"--בְּטָהוֹר, לֹא בְּטָמֵא.

אֶחָד הַשּׁוֹבֵר אֶת הָעֶצֶם בְּלֵיל חֲמִשָּׁה עָשָׂר, אוֹ שֶׁשָּׁבַר בּוֹ עֶצֶם מִבְּעוֹד יוֹם, אוֹ שֶׁשָּׁבַר אַחַר כַּמָּה יָמִים--הֲרֵי זֶה לוֹקֶה; לְפִיכָּךְ שׂוֹרְפִין עַצְמוֹת הַפֶּסַח בִּכְלַל הַנּוֹתָר מִבְּשָׂרוֹ, כְּדֵי שֶׁלֹּא יָבוֹאוּ בָּהֶן לִידֵי תַּקְלָה.

אֵין חַיָּבִין אֵלָא עַל שְׁבִירַת עֶצֶם שֶׁיֵּשׁ עָלָיו כַּזַּיִת בָּשָׂר, אוֹ שֶׁיֵּשׁ בּוֹ מוֹחַ; אֲבָל עֶצֶם שְׁאֵין בּוֹ מוֹחַ, וּשְׁאֵין עָלָיו כַּזַּיִת בָּשָׂר--אֵינוּ חַיָּב עַל שְׁבִירָתוֹ.
הָיָה עָלָיו כַּזַּיִת בָּשָׂר, וְשָׁבַר הָעֶצֶם שֶׁלֹּא בִּמְקוֹם הַבָּשָׂר--חַיָּב, אַף עַל פִּי שֶׁהַמָּקוֹם שֶׁשָּׁבַר פָּנוּי מִבְּשָׂרוֹ.
וְהַשּׁוֹבֵר אַחַר הַשּׁוֹבֵר בְּעֶצֶם אֶחָד, לוֹקֶה.
הַשּׂוֹרֵף עֲצָמוֹת וְהַמְּחַתֵּךְ גִּידִים, אֵינוּ חַיָּב מִשּׁוֹם שְׁבִירַת עֶצֶם.

 פֶּסַח שְׁהוּא נָא אוֹ מְבֻשָּׁל, וְשָׁבַר בּוֹ אֶת הָעֶצֶם--לוֹקֶה: אַפִלּוּ נִפְסַל בְּטֻמְאָה וִיצִיאָה וְכַיּוֹצֶא בָּהֶם, יֵשׁ בּוֹ אִסּוּר שְׁבִירַת הָעֶצֶם.
בַּמֶּה דְּבָרִים אֲמוּרִים, בְּשֶׁהָיְתָה לוֹ שָׁעַת הַכֹּשֶׁר, וְנִפְסַל; אֲבָל אִם לֹא הָיְתָה לוֹ שָׁעַת הַכֹּשֶׁר, כְּגוֹן שֶׁנִּתְפַּגַּל בְּמַחְשֶׁבֶת הַזְּמָן אוֹ בְּמַחְשֶׁבֶת שִׁנּוּי הַשֵּׁם--אֵין בּוֹ מִשּׁוֹם שְׁבִירַת הָעֶצֶם.
שָׁבַר עֶצֶם הָאַלְיָה--אֵינוּ לוֹקֶה, שֶׁהֲרֵי אֵינָהּ רְאוּיָה לַאֲכִילָה.

 הַסְּחוּסִים שְׁהֶם כְּמוֹ עֲצָמִים רַכִּים, הֲרֵי אֵלּוּ מֻתָּרִין לְאָכְלָן.
הָיָה גְּדִי קָטָן וָרַךְ, שֶׁעַצְמוֹתָיו רַכִּים--לֹא יֹאכַל אוֹתָן, שֶׁזֶּה שׁוֹבֵר עֶצֶם; וְאִם אָכַל, לוֹקֶה--שֶׁאֶחָד הַשּׁוֹבֵר עֶצֶם קָשֶׁה, אוֹ הַשּׁוֹבֵר עֶצֶם רַךְ.
זֶה הַכְּלָל: כָּל שֶׁנֶּאֱכָל בַּשּׁוֹר הַגָּדוֹל אַחַר שֶׁיִּתְבַּשַּׁל--הוּא שֶׁמֻּתָּר לֶאֱכֹל כְּנֶגְדּוֹ מִן הַגְּדִי הָרַךְ אַחַר צְלִיָּתוֹ, כְּגוֹן רָאשֵׁי כְּנָפַיִם וְהַסְּחוּסִים.

 גִּידִין הָרַכִּין שֶׁסּוֹפָן לְהַקְשׁוֹת--אַף עַל פִּי שְׁהֶן רְאוּיִין לַאֲכִילָה עַתָּה, וְנֶאֱכָלִין בַּפֶּסַח--אֵין נִמְנִין עֲלֵיהֶן.
וְנִמְנִין עַל מוֹחַ שֶׁבָּרֹאשׁ, מִפְּנֵי שֶׁיָּכוֹל לְהוֹצִיאוֹ בְּלֹא שְׁבִירַת עֶצֶם; וְאֵין נִמְנִין עַל מוֹחַ שֶׁבַּקֻּלִּית, וְהוּא הָעֶצֶם הַסָּתוּם מִשְּׁנֵי רָאשָׁיו--שֶׁהֲרֵי אֵינוּ יָכוֹל לְהוֹצִיאוֹ, אֵלָא בִּשְׁבִירַת עֶצֶם.

 כְּשֶׁאָדָם אוֹכֵל אֶת הַפֶּסַח, חוֹתֵךְ אֶת הַבָּשָׂר וְאוֹכֵל, וְחוֹתֵךְ אֶת הָעֲצָמוֹת מִן הַפֵּרֶק, וּמְפָרְקָן אִם רָצָה; וּכְשֶׁיַּגִּיעַ לְגִיד הַנָּשֶׁה, מוֹצִיאוֹ, וּמַנִּיחוֹ עִם שְׁאָר הַגִּידִים וְהָעֲצָמוֹת וְהַקְּרוֹמוֹת, שֶׁיּוֹצְאִין בְּשָׁעַת אֲכִילָה--שְׁאֵין מְנַקִּין אוֹתוֹ כִּשְׁאָר הַבָּשָׂר, וְאֵין מְחַתְּכִין אוֹתוֹ, אֵלָא צוֹלִין אוֹתוֹ שָׁלֵם.
וְאִם חֲתָכוֹ חֲתִכּוֹת חֲתִכּוֹת, כָּשֵׁר--וְהוּא, שֶׁלֹּא יֶחְסַר אֵבֶר.

וְצָרִיךְ אָדָם לְהִשְׁתַּדַּל שֶׁלֹּא יַשְׁאִיר מִבְּשַׂר הַפֶּסַח עַד בֹּקֶר, שֶׁנֶּאֱמָר "לֹא-תוֹתִירוּ מִמֶּנּוּ, עַד-בֹּקֶר" ; וְכֵן בַּשֵּׁנִי נֶאֱמָר, "לֹא-יַשְׁאִירוּ מִמֶּנּוּ עַד-בֹּקֶר" .
וְאִם הִשְׁאִיר מִמֶּנּוּ, בֵּין בָּרִאשׁוֹן בֵּין בַּשֵּׁנִי--עָבַר בְּלֹא תַעֲשֶׂה; וְאֵינוּ לוֹקֶה עַל לָאו זֶה--שֶׁהֲרֵי נִתַּק לַעֲשֵׂה, שֶׁנֶּאֱמָר "וְהַנֹּתָר מִמֶּנּוּ עַד-בֹּקֶר, בָּאֵשׁ תִּשְׂרֹפוּ" .

 כְּשֶׁמַּקְרִיבִין אֶת הַפֶּסַח בָּרִאשׁוֹן, מַקְרִיבִין עִמּוֹ שְׁלָמִים בְּיוֹם אַרְבָּעָה עָשָׂר--מִן הַבָּקָר אוֹ מִן הַצֹּאן, גְּדוֹלִים אוֹ קְטַנִּים, זְכָרִים אוֹ נְקֵבוֹת, כְּכָל זִבְחֵי הַשְּׁלָמִים.
וְזוֹ הִיא הַנִּקְרֵאת חֲגִיגַת אַרְבָּעָה עָשָׂר; וְעַל זֶה נֶאֱמָר בַּתּוֹרָה, "וְזָבַחְתָּ פֶּסַח לַה' אֱלֹהֶיךָ, צֹאן וּבָקָר" .

אֵימָתַי מְבִיאִין עִמּוֹ חֲגִיגָה זוֹ, בִּזְמָן שְׁהוּא בָּא בַּחֹל וּבְטַהְרָה וּבְמוּעָט.
אֲבָל אִם חָל יוֹם אַרְבָּעָה עָשָׂר לִהְיוֹת בַּשַּׁבָּת, אוֹ שֶׁבָּא הַפֶּסַח בְּטֻמְאָה, אוֹ שֶׁהָיוּ הַפְּסָחִים מְרֻבִּים--אֵין מְבִיאִין עִמּוֹ חֲגִיגָה, וְאֵין מַקְרִיבִין אֵלָא הַפְּסָחִים בִּלְבָד.

 חֲגִיגַת אַרְבָּעָה עָשָׂר--רְשׁוּת, וְאֵינָהּ חוֹבָה; וְהִיא נֶאֱכֶלֶת לִשְׁנֵי יָמִים וְלַיְלָה אֶחָד, כְּכָל זִבְחֵי שְׁלָמִים.
וְאָסוּר לְהַנִּיחַ מִבְּשַׂר חֲגִיגַת אַרְבָּעָה עָשָׂר לַיּוֹם הַשְּׁלִישִׁי, שֶׁנֶּאֱמָר "וְלֹא-יָלִין מִן-הַבָּשָׂר, אֲשֶׁר תִּזְבַּח בָּעֶרֶב בַּיּוֹם הָרִאשׁוֹן--לַבֹּקֶר" ; מִפִּי הַשְּׁמוּעָה לָמְדוּ שֶׁזּוֹ אַזְהָרָה לַמַּנִּיחַ בְּשַׂר חֲגִיגַת אַרְבָּעָה עָשָׂר לְיוֹם שִׁשָּׁה עָשָׂר--שֶׁנֶּאֱמָר "לַבֹּקֶר", עַד בֹּקֶר שֶׁלְּיוֹם הַשֵּׁנִי.
וְהַמּוֹתִיר, אֵינוּ לוֹקֶה; אֵלָא יִשָּׂרֵף הַנּוֹתָר מִמֶּנָּה, כִּשְׁאָר הַנּוֹתָרִים.

 בְּשַׂר חֲגִיגָה שֶׁעָלָה עִם הַפֶּסַח עַל הַשֻּׁלְחָן, וְכָל הַתַּבְשִׁילִין הָעוֹלִים עִמּוֹ עַל הַשֻּׁלְחָן--מִתְבַּעֲרִין עִמּוֹ, וְאֵינָן נֶאֱכָלִים אֵלָא עַד חֲצוֹת כַּפֶּסַח עַצְמוֹ: גְּזֵרָה, מִפְּנֵי הַתַּעֲרֹבֶת.

 מַה בֵּין פֶּסַח רִאשׁוֹן, לְפֶסַח שֵׁנִי: הָרִאשׁוֹן--אָסוּר בְּחָמֵץ בְּבַל יֵרָאֶה וּבְבַל יִמָּצֵא, וְאֵינוּ נִשְׁחָט עַל חָמֵץ, וְאֵין מוֹצִיאִין מִמֶּנּוּ חוּץ לַחֲבוּרָה, וְטָעוּן הַלֵּל בַּאֲכִילָתוֹ, וּמְבִיאִין עִמּוֹ חֲגִיגָה, וְאִפְשָׁר שֶׁיָּבוֹא בְּטֻמְאָה אִם נִטְמָא רֹב הַקָּהָל טֻמְאַת מֵת כְּמוֹ שֶׁבֵּאַרְנוּ.

אֲבָל פֶּסַח שֵׁנִי--חָמֵץ וּמַצָּה עִמּוֹ בַּבַּיִת, וְאֵינוּ טָעוּן הַלֵּל בַּאֲכִילָתוֹ, וּמוֹצִיאִין אוֹתוֹ חוּץ לְבֵית אֲכִילָתוֹ, וְאֵין מְבִיאִין עִמּוֹ חֲגִיגָה, וְאֵינוּ בָּא בְּטֻמְאָה.
וּשְׁנֵיהֶם דּוֹחִין אֶת הַשַּׁבָּת, וּטְעוּנִין הַלֵּל בַּעֲשִׂיָּתָן, וְנֶאֱכָלִין צֳלִי בְּבַיִת אֶחָד עַל מַצָּה וּמָרוֹר, וְאֵין מוֹתִירִין מֵהֶן, וְאֵין שׁוֹבְרִין בָּהֶן אֶת הָעֶצֶם.

וְלָמָּה לֹא יַשְׁוֶה הַשֵּׁנִי לָרִאשׁוֹן לְכָל הַדְּבָרִים, מֵאַחַר שֶׁנֶּאֱמָר "כְּכָל-חֻקַּת הַפֶּסַח, יַעֲשׂוּ אֹתוֹ" --לְפִי שֶׁפֵּרַשׁ בּוֹ מִקְצַת חֻקּוֹת הַפֶּסַח, לְלַמַּד שְׁאֵינוּ שׁוֹוֶה לָרִאשׁוֹן אֵלָא בַּדְּבָרִים שֶׁנִּתְפָּרְשׁוּ בּוֹ; וְהֶם הַמִּצְווֹת שֶׁבְּגוּפוֹ, וְהֶם חֻקּוֹת הַפֶּסַח שֶׁכָּלַל.

זֶה שֶׁנֶּאֱמָר בְּמִצְרַיִם שֶׁיִּלָּקַח הַפֶּסַח מִבְּעָשׂוֹר, וּשְׁהוּא טָעוּן הַגָּעַת דָּם בַּאֲגֻדַּת אֵזוֹב לַמַּשְׁקוֹף וְלִשְׁתֵּי הַמְּזוּזוֹת, וְשֶׁיֵּאָכֵל בְּחִפָּזוֹן--אֵין אוֹתָן הַדְּבָרִים נוֹהֲגוֹת לְדוֹרוֹת, וְלֹא נַעֲשׂוּ אֵלָא בְּפֶסַח מִצְרַיִם בִּלְבָד.

הִלְכּוֹת חֲגִיגָה 
יֵשׁ בִּכְלָלָן שֵׁשׁ מִצְווֹת--אַרְבַּע מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לְהֵרָאוֹת פְּנֵי ה'; לָחֹג בִּשְׁלוֹשָׁה רְגָלִים; לִשְׂמֹחַ בָּרְגָלִים; שֶׁלֹּא יֵרָאֶה רֵיקָם; שֶׁלֹּא יַעֲזֹב לֵוִי מִלְּשַׂמְּחוֹ וְלִתֵּן לוֹ מַתְּנוֹתָיו בָּרְגָלִים; לְהַקְהִיל אֶת הָעָם בְּחַג הַסֻּכּוֹת בְּמוֹצָאֵי שְׁמִטָּה.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת חֲגִיגָה פֵּרֶק א 
שָׁלוֹשׁ מִצְווֹת עֲשֵׂה נִצְטַוּוּ יִשְׂרָאֵל בְּכָל רֶגֶל מִשְּׁלוֹשָׁה רְגָלִים, וְאֵלּוּ הֶן: הָרְאִיָּה, שֶׁנֶּאֱמָר "יֵרָאֶה, כָּל-זְכוּרְךָ" ; וְהַחֲגִיגָה, שֶׁנֶּאֱמָר "תָּחֹג לַה' אֱלֹהֶיךָ" ; וְהַשִּׂמְחָה, שֶׁנֶּאֱמָר "וְשָׂמַחְתָּ, בְּחַגֶּךָ" .

הָרְאִיָּה הָאֲמוּרָה בַּתּוֹרָה--הוּא שֶׁיֵּרָאֶה פָּנָיו בָּעֲזָרָה בְּיוֹם טוֹב הָרִאשׁוֹן שֶׁלֶּחָג, וְיָבִיא עִמּוֹ קָרְבַּן עוֹלָה בֵּין מִן הָעוֹף בֵּין מִן הַבְּהֵמָה.
וּמִי שֶׁבָּא לָעֲזָרָה בְּיוֹם רִאשׁוֹן, וְלֹא הֵבִיא עוֹלָה--לֹא דַּיּוֹ שֶׁלֹּא עָשָׂה מִצְוַת עֲשֵׂה, אֵלָא שֶׁעָבַר עַל מִצְוַת לֹא תַעֲשֶׂה: שֶׁנֶּאֱמָר "לֹא-יֵרָאוּ פָנַי, רֵיקָם" .
וְאֵינוּ לוֹקֶה עַל לָאו זֶה, שֶׁהֲרֵי לֹא עָשָׂה מַעֲשֶׂה.

הַחֲגִיגָה הָאֲמוּרָה בַּתּוֹרָה--הוּא שֶׁיַּקְרִיב שְׁלָמִים בְּיוֹם טוֹב הָרִאשׁוֹן שֶׁלֶּחָג, כְּשֶׁיָּבוֹא לְהֵרָאוֹת; וְהַדָּבָר יָדוּעַ שְׁאֵין הַשְּׁלָמִים בָּאִים אֵלָא מִן הַבְּהֵמָה.
וּשְׁתֵּי מִצְווֹת אֵלּוּ, שְׁהֶן הָרְאִיָּה וְהַחֲגִיגָה--אֵין הַנָּשִׁים חַיָּבוֹת בָּהֶן.

הַשִּׂמְחָה הָאֲמוּרָה בָּרְגָלִים--הוּא שֶׁיַּקְרִיב שְׁלָמִים יָתֵר עַל שַׁלְמֵי חֲגִיגָה, וְאֵלּוּ הֶן הַנִּקְרָאִין שַׁלְמֵי שִׂמְחָה: שֶׁנֶּאֱמָר "וְזָבַחְתָּ שְׁלָמִים, וְאָכַלְתָּ שָּׁם; וְשָׂמַחְתָּ, לִפְנֵי ה' אֱלֹהֶיךָ" .
וְנָשִׁים חַיָּבוֹת, בְּמִצְוָה זוֹ.

 הָרְאִיָּה וְהַחֲגִיגָה--אֵין לָהּ שֵׁעוּר מִן הַתּוֹרָה, שֶׁנֶּאֱמָר "אִישׁ, כְּמַתְּנַת יָדוֹ, כְּבִרְכַּת ה' אֱלֹהֶיךָ, אֲשֶׁר נָתַן-לָךְ" ; אֲבָל מִדִּבְרִי סוֹפְרִים שֶׁלֹּא יְהֶא קָרְבַּן עוֹלַת רְאִיָּה פָּחוּת מִשּׁוֹוֶה מָעָה כֶּסֶף, וְלֹא שַׁלְמֵי חֲגִיגָה פָּחוּת מִשּׁוֹוֶה שְׁתֵּי כֶּסֶף.
וּמִצְוָה לְהָבִיא כְּפִי עָשְׁרוֹ, שֶׁנֶּאֱמָר "אִישׁ, כְּמַתְּנַת יָדוֹ".
שַׁלְמֵי שִׂמְחָה, לֹא נָתְנוּ חֲכָמִים בָּהֶן שֵׁעוּר.

בְּעֵת שֶׁיַּעֲלֶה אָדָם לִירוּשָׁלַיִם לָחֹג--אִם הָיוּ בְּיָדוֹ קָרְבְּנוֹת הָרְאִיָּה, אוֹ יַעֲלֶה עִמּוֹ כֶּסֶף לִקְנוֹת בּוֹ הַקָּרְבָּן.
וְאִם אֵין בְּיָדוֹ כֶּסֶף, לֹא יָבִיא שׁוֹוֵהוּ; אַפִלּוּ הָיָה בְּיָדוֹ שׁוֹוֶה כַּמָּה זְהוּבִים, אָסוּר לוֹ לַעֲלוֹת רֵיקָם בְּלֹא כֶּסֶף וְלֹא קָרְבָּן.
וְלָמָּה אָסְרוּ שֶׁיַּעֲלֶה בְּיָדוֹ שׁוֹוֶה כֶּסֶף--גְּזֵרָה שֶׁמֶּא לֹא יִמְצָא לִמְכֹּר, אוֹ שֶׁמֶּא יִמָּצְאוּ הַמָּעוֹת סִיגִים.

 מִי שֶׁלֹּא הִקְרִיב בְּיוֹם טוֹב הָרִאשׁוֹן עוֹלַת רְאִיָּתוֹ וְשַׁלְמֵי חֲגִיגָתוֹ, הֲרֵי זֶה מַקְרִיבָן בִּשְׁאָר יְמוֹת הָרֶגֶל: שֶׁנֶּאֱמָר "שִׁבְעַת יָמִים, תָּחֹג לַה'" --מְלַמֵּד שֶׁכֻּלָּן רְאוּיִין לַחֲגִיגָה, וְכֻלָּן תַּשְׁלוּמֵי רִאשׁוֹן הֶם.
וּמִצְוָה לְהַקְדִּים, וּלְהַקְרִיב בָּרִאשׁוֹן; לֹא הִקְרִיב בָּרִאשׁוֹן, בֵּין שׁוֹגֵג בֵּין מֵזִיד--יַקְרִיב בַּשֵּׁנִי.
וְכָל הַמְּאַחֵר--הֲרֵי זֶה מְגֻנֶּה, וְעָלָיו נֶאֱמָר "נוּגֵי מִמּוֹעֵד אָסַפְתִּי" .
עָבַר הָרֶגֶל וְלֹא חָג, אֵינוּ חַיָּב בְּאַחְרָיוּתוֹ; וְעַל זֶה וְכַיּוֹצֶא בּוֹ נֶאֱמָר, "מְעֻוָּת, לֹא-יוּכַל לִתְקֹן" .

 מִי שֶׁלֹּא חָג בְּיוֹם טוֹב הָרִאשׁוֹן שֶׁלְּחַג הַסֻּכּוֹת, חוֹגֵג אֶת כָּל הָרֶגֶל, וּבְיוֹם טוֹב הָאַחֲרוֹן, שְׁהוּא שְׁמִינִי; וְאַף הַשְּׁמִינִי, תַּשְׁלוּמֵי רִאשׁוֹן הוּא.
וְכֵן מִי שֶׁלֹּא חָג בְּיוֹם חַג הַשָּׁבוּעוֹת, חוֹגֵג כָּל שִׁבְעָה, וְיֵשׁ לוֹ תַּשְׁלוּמִין, כָּל שֵׁשֶׁת הַיָּמִים שֶׁלְּאַחַר חַג הַשָּׁבוּעוֹת; וְדָבָר זֶה מִפִּי הַשְּׁמוּעָה נֶאֱמָר, שֶׁחַג הַשָּׁבוּעוֹת כְּחַג הַמַּצּוֹת לְתַשְׁלוּמִין.

 עוֹלַת רְאִיָּה וְשַׁלְמֵי חֲגִיגָה, אֵינָן דּוֹחִין לֹא אֶת הַשַּׁבָּת וְלֹא אֶת הַטֻּמְאָה, לְפִי שְׁאֵין לָהֶן זְמָן קָבוּעַ, כְּקָרְבְּנוֹת הַצִּבּוּר: שְׁאִם אֵינוּ חוֹגֵג הַיּוֹם, חוֹגֵג לְמָחָר כְּמוֹ שֶׁבֵּאַרְנוּ.
אֲבָל דּוֹחִין אֶת יוֹם טוֹב; וְאַף עַל פִּי שְׁאֵין מַקְרִיבִין בְּיוֹם טוֹב נְדָרִים וּנְדָבוֹת, מַקְרִיבִין עוֹלַת רְאִיָּה וְשַׁלְמֵי חֲגִיגָה וְשַׁלְמֵי שִׂמְחָה, שְׁאֵין אֵלּוּ נְדָרִים וּנְדָבוֹת, אֵלָא חוֹבוֹת.

 כְּשֶׁמַּקְרִיב הַמַּקְרִיב עוֹלַת רְאִיָּתוֹ וְשַׁלְמֵי חֲגִיגָתוֹ וְשִׂמְחָתוֹ בְּיוֹם טוֹב, סוֹמֵךְ עֲלֵיהֶן בְּכָל כּוֹחוֹ כְּדֶרֶךְ שֶׁעוֹשֶׂה בִּשְׁאָר הַיָּמִים: אַף עַל פִּי שֶׁסְּמִיכָה אֵינָהּ מְעַכֶּבֶת, כְּמוֹ שֶׁבֵּאַרְנוּ בְּמַעֲשֵׂה הַקָּרְבָּנוֹת, לֹא גָזְרוּ עָלֶיהָ מִשּׁוֹם שְׁבֹת.
הַמַּפְרִישׁ עוֹלַת רְאִיָּתוֹ וּמֵת, יוֹרְשִׁין חַיָּבִין לַהֲבִיאָהּ.

מֻתָּר לְהַקְרִיב בְּחֻלּוֹ שֶׁלַּמּוֹעֵד נְדָרִים וּנְדָבוֹת--שֶׁנֶּאֱמָר "אֵלֶּה תַּעֲשׂוּ לַה', בְּמוֹעֲדֵיכֶם--לְבַד מִנִּדְרֵיכֶם וְנִדְבֹתֵיכֶם" , מִכְּלַל שֶׁקְּרֵבִין בָּרֶגֶל.
"לְעֹלֹתֵיכֶם" , כְּגוֹן עוֹלַת מְצֹרָע וְעוֹלַת יוֹלֶדֶת; "וּלְמִנְחֹתֵיכֶם" , לְהָבִיא מִנְחַת חוֹטֶא וּמִנְחַת קְנָאוֹת; "וּלְשַׁלְמֵיכֶם" , לְרַבּוֹת שַׁלְמֵי נָזִיר.
הַכֹּל קְרֵבִין בַּמּוֹעֵד, וְאֵין קְרֵבִין בְּיוֹם טוֹב.

 מִי שֶׁהָיוּ לוֹ אוֹכְלִין מְרֻבִּין וּנְכָסִים מוּעָטִין--מֵבִיא שַׁלְמֵי חֲגִיגָה מְרֻבִּין, וְעוֹלוֹת רְאִיָּה מוּעָטִין; הָיוּ לוֹ אוֹכְלִין מוּעָטִין וּנְכָסִים מְרֻבִּין--מֵבִיא עוֹלוֹת רְאִיָּה מְרֻבּוֹת, וְשַׁלְמֵי חֲגִיגָה מוּעָטוֹת.
הָיָה זֶה וְזֶה מוּעָט--עַל זֶה אָמְרוּ, לֹא יִפְחֹת מִמָּעָה לְעוֹלָה וּשְׁתֵּי כֶּסֶף לִשְׁלָמִים; זֶה וְזֶה מְרֻבֶּה--עַל זֶה נֶאֱמָר, "כְּבִרְכַּת ה' אֱלֹהֶיךָ, אֲשֶׁר נָתַן-לָךְ" .

הִלְכּוֹת חֲגִיגָה פֵּרֶק ב 
נָשִׁים וַעֲבָדִים, פְּטוּרִין מִן הָרְאִיָּה; וְכָל הָאֲנָשִׁים, חַיָּבִין בָּרְאִיָּה--חוּץ מֵחֵרֵשׁ וְאִלֵּם וְשׁוֹטֶה וְקָטָן וְסוֹמֶה וְחִגֵּר וְטָמֵא וְעָרֵל, וְכֵן הַזָּקֵן וְהַחוֹלֶה וְהָרַךְ וְהֶעָנֹג מְאוֹד שְׁאֵינָן יְכוּלִין לַעֲלוֹת עַל רַגְלֵיהֶן.
כָּל אֵלּוּ הָאֶחָד עָשָׂר, פְּטוּרִין; וּשְׁאָר כָּל הָאֲנָשִׁים, חַיָּבִין בָּרְאִיָּה.

הַחֵרֵשׁ--אַף עַל פִּי שְׁהוּא מְדַבֵּר, אַפִלּוּ חֵרֵשׁ בְּאָזְנוֹ אַחַת--פָּטוּר מִן הָרְאִיָּה.
וְכֵן הַסּוֹמֶה בְּעֵינוֹ אַחַת, אוֹ חִגֵּר בְּרַגְלוֹ אַחַת--פָּטוּר.
הָאִלֵּם--אַף עַל פִּי שְׁהוּא שׁוֹמֵעַ, פָּטוּר.
טֻמְטוֹם וְאַנְדְּרֻגִּינוֹס--פְּטוּרִין, מִפְּנֵי שְׁהֶן סְפֵק אִשָּׁה.
מִי שֶׁחֶצְיוֹ עֶבֶד וְחֶצְיוֹ בֶּן חוֹרִין--פָּטוּר, מִפְּנֵי צַד עַבְדוּת שֶׁבּוֹ.

וּמְנַיִן שֶׁכָּל אֵלּוּ פְּטוּרִין מִן הָרְאִיָּה: הֲרֵי הוּא אוֹמֵר "יֵרָאֶה, כָּל-זְכוּרְךָ" , לְהוֹצִיא אֶת הַנָּשִׁים.
וּמִצְוַת עֲשֵׂה שְׁאֵין הַנָּשִׁים חַיָּבוֹת בָּהּ, אֵין הָעֲבָדִים חַיָּבִין בָּהּ; וְעוֹד הֲרֵי נֶאֱמָר "בְּבוֹא כָל-יִשְׂרָאֵל" , לְהוֹצִיא הָעֲבָדִים.
וְנֶאֱמָר "בְּבוֹא כָל-יִשְׂרָאֵל, לֵרָאוֹת" .
כְּשֵׁם שְׁהֶן בָּאִין לְהֵרָאוֹת לִפְנֵי ה', כָּךְ הֶם בָּאִים לִרְאוֹת הֲדַר קָדְשׁוֹ וּבֵית שְׁכִינָתוֹ--לְהוֹצִיא סוֹמֶה שְׁאֵינוּ רוֹאֶה, אַפִלּוּ נִסְמֵית עֵינוֹ אַחַת: שֶׁהֲרֵי אֵין רְאִיָּתוֹ שְׁלֵמָה, גְּמוּרָה.

וְשָׁם נֶאֱמָר "לְמַעַן יִשְׁמְעוּ" --לְהוֹצִיא מִי שְׁאֵינוּ שׁוֹמֵעַ, שְׁמִיעָה גְּמוּרָה.
"וּלְמַעַן יִלְמְדוּ" --לְהוֹצִיא מִי שְׁאֵינוּ מְדַבֵּר, שֶׁכָּל הַמְּצֻוֶּה לִלְמֹד מְצֻוֶּה לְלַמַּד.
וְנֶאֱמָר "בַּעֲלֹתְךָ לֵרָאוֹת אֶת-פְּנֵי ה'" --מִי שֶׁיָּכוֹל לַעֲלוֹת בְּרַגְלָיו, לְהוֹצִיא חִגֵּר וְחוֹלֶה וְזָקֵן וְעָנֹג.
וּכְבָר בֵּאַרְנוּ בְּהִלְכּוֹת בִּיאַת הַמִּקְדָּשׁ, שְׁאֵין הַטָּמֵא רָאוּי לְבִיאָה; וְכֵן הֶעָרֵל, מָאוּס כַּטָּמֵא.

 הַמְּקַמֵּץ, וְהוּא שֶׁמְּלַאכְתּוֹ לְקַבַּץ צוֹאַת הַכְּלָבִים וְכַיּוֹצֶא בָּהֶן לְעַבַּד הָעוֹרוֹת אוֹ לִרְפוּאָה, וְכֵן הַמְּצָרֵף נְחֹשֶׁת בַּמַּחְצָב שֶׁלּוֹ, וְהָעַבְדָנִין--אַף עַל פִּי שְׁהֶן מְאוּסִין מִפְּנֵי מְלַאכְתָּן--הֲרֵי אֵלּוּ מְטַהֲרִין גּוּפָן וּמַלְבּוּשָׁן, וְעוֹלִין בִּכְלַל יִשְׂרָאֵל לְהֵרָאוֹת.

 כָּל קָטָן שֶׁיָּכוֹל לֶאֱחֹז בְּיָדוֹ שֶׁלְּאָבִיו, וְלַעֲלוֹת מִירוּשָׁלַיִם לְהַר הַבַּיִת--אָבִיו חַיָּב לְהַעֲלוֹתוֹ וּלְהֵרָאוֹת בּוֹ, כְּדֵי לְחַנְּכוֹ בַּמִּצְווֹת: שֶׁנֶּאֱמָר "יֵרָאֶה, כָּל-זְכוּרְךָ" .
וְאִם הָיָה הַקָּטָן חִגֵּר אוֹ סוֹמֶה אוֹ חֵרֵשׁ אַפִלּוּ בְּאַחַת--אֵינוּ חַיָּב לְחַנְּכוֹ, אַף עַל פִּי שְׁהוּא רָאוּי לִרְפוּאָה: שֶׁאִלּוּ הָיָה גָּדוֹל וְהוּא כָּךְ--הָיָה פָּטוּר, כְּמוֹ שֶׁבֵּאַרְנוּ.

 כָּל הַחַיָּב בָּרְאִיָּה, חַיָּב בַּחֲגִיגָה; וְכָל הַפָּטוּר מִן הָרְאִיָּה, פָּטוּר מִן הַחֲגִיגָה.
וְכֻלָּן חַיָּבִין בְּשִׂמְחָה--חוּץ מֵחֵרֵשׁ שְׁאֵינוּ שׁוֹמֵעַ וְלֹא מְדַבֵּר, וְשׁוֹטֶה וְקָטָן וְעָרֵל וְטָמֵא: חֵרֵשׁ שׁוֹטֶה וְקָטָן--מִפְּנֵי שְׁאֵינָן בְּנֵי חִיּוּב, הֲרֵי הֶן פְּטוּרִין מִכָּל מִצְווֹת הָאֲמוּרוֹת בַּתּוֹרָה; וְעָרֵל וְטָמֵא--מִפְּנֵי שְׁאֵינָן אוֹכְלִין בַּקֳּדָשִׁים וְאֵינָן רְאוּיִין לְבִיאָה, כְּמוֹ שֶׁבֵּאַרְנוּ בְּהִלְכּוֹת בִּיאַת הַמִּקְדָּשׁ וּבְהִלְכּוֹת מַעֲשֵׂה הַקָּרְבָּנוֹת.

 מִי שֶׁהָיָה חִגֵּר אוֹ סוֹמֶה בְּיוֹם רִאשׁוֹן, וְנִתְרַפֵּא בַּשֵּׁנִי--פָּטוּר מִן הָרְאִיָּה, וּמִן הַחֲגִיגָה: שֶׁבְּיוֹם חוֹבָתוֹ הָיָה פָּטוּר--שֶׁכָּל יְמוֹת הֶחָג תַּשְׁלוּמֵי רִאשׁוֹן הֶן, כְּמוֹ שֶׁבֵּאַרְנוּ.
וְכֵן אִם נִטְמָא בְּלֵילֵי יוֹם טוֹב הָרִאשׁוֹן--אַף עַל פִּי שֶׁטָּהַר לְמָחָר, פָּטוּר; אֲבָל אִם נִטְמָא בְּיוֹם רִאשׁוֹן--הֲרֵי זֶה חַיָּב לְהָבִיא חֲגִיגָתוֹ וּרְאִיָּתוֹ בְּתוֹךְ יְמֵי הָרֶגֶל, כְּשֶׁיִּטְהַר.

 מִי שֶׁבָּא לָעֲזָרָה בְּכָל יְמוֹת הֶחָג, אֵינוּ חַיָּב לְהָבִיא עוֹלָה בְּיָדוֹ בְּכָל עֵת שֶׁיִּכָּנֵס--שֶׁזֶּה שֶׁנֶּאֱמָר "לֹא-יֵרָאוּ פָנַי, רֵיקָם" , אֵינוּ אֵלָא בְּעִיקַר הָרֶגֶל בִּלְבָד, שְׁהוּא יוֹם רִאשׁוֹן, אוֹ תַּשְׁלוּמֵי רִאשׁוֹן.
וְאִם הֵבִיא בְּכָל עֵת שֶׁיָּבוֹא--מְקַבְּלִין מִמֶּנּוּ, וּמַקְרִיבִין אוֹתָהּ לְשֵׁם עוֹלַת רְאִיָּה: שֶׁהָרְאִיָּה, אֵין לָהּ שֵׁעוּר.

 הִפְרִישׁ עֶשֶׂר בְּהֵמוֹת לַחֲגִיגָתוֹ, וְהִקְרִיב מֵהֶן מִקְצָתָן בָּרִאשׁוֹן, וּפָסַק--שׁוּב אֵינוּ חוֹזֵר וּמַקְרִיב הַשְּׁאָר, שֶׁהֲרֵי שִׁיַּר אוֹתָם; וְאִם לֹא פָסַק, אֵלָא דְּחָקוֹ הַיּוֹם, וְלֹא יָכוֹל לְהַקְרִיבָן הַיּוֹם--מַקְרִיב הַשְּׁאָר לְמָחָר.

 עוֹלַת רְאִיָּה אֵינָהּ בָּאָה כֻּלָּהּ אֵלָא מִן הַחֻלִּין, כִּשְׁאָר הַקָּרְבָּנוֹת שֶׁאָדָם חַיָּב בָּהֶן.
אֲבָל שַׁלְמֵי חֲגִיגָה, בָּאוֹת מִמְּעוֹת מַעֲשֵׂר שֵׁנִי הַמְּעֹרָבוֹת עִם מְעוֹת חֻלִּין; לוֹקֵחַ מִן הַתַּעֲרֹבֶת בְּהֵמָה, וּמַקְרִיבָהּ שַׁלְמֵי חֲגִיגָה: וְהוּא, שֶׁיִּהְיֶה שֵׁעוּר אֲכִילָה רִאשׁוֹנָה מִן הַחֻלִּין--מִפְּנֵי שֶׁשַּׁלְמֵי חֲגִיגָה חוֹבָה, וְכָל שְׁהוּא חוֹבָה אֵינוּ בָּא אֵלָא מִן הַחֻלִּין.
וְיוֹצֶא אָדָם יְדֵי חוֹבַת שַׁלְמֵי חֲגִיגָה, בְּמַעְשַׂר בְּהֵמָה; וְאֵין מַבִיאִין אוֹתוֹ בְּיוֹם טוֹב--גְּזֵרָה, שֶׁמֶּא יְעַשַּׂר בְּיוֹם טוֹב.

 יוֹצְאִין יִשְׂרָאֵל יְדֵי חוֹבַת שַׁלְמֵי שִׂמְחָה, בִּנְדָרִים וּנְדָבוֹת וּבְמַעְשַׂר בְּהֵמָה; וְהַכּוֹהֲנִים, בְּחַטָּאת וּבְאָשָׁם וּבִבְכוֹר וּבְחָזֶה וְשׁוֹק: שֶׁמִּצְוָה זוֹ הִיא לִשְׂמֹחַ בַּאֲכִילַת בָּשָׂר לִפְנֵי ה', וַהֲרֵי אָכְלוּ.
אֲבָל אֵין יוֹצְאִין יְדֵי חוֹבָתָן, לֹא בְּעוֹפוֹת וְלֹא בִּמְנָחוֹת--שְׁאֵינָן בָּשָׂר הַמְּשַׂמֵּחַ.

כְּבָר בֵּאַרְנוּ בַּפְּסָחִים, שֶׁחֲגִיגַת אַרְבָּעָה עָשָׂר רְשׁוּת; לְפִיכָּךְ אֵין אָדָם יוֹצֶא בָּהּ יְדֵי חוֹבַת חֲגִיגָה, אֲבָל יוֹצֶא בָּהּ יְדֵי חוֹבַת שִׂמְחָה.

 מִי שֶׁהָיוּ לוֹ שְׁלָמִים נֶדֶר אוֹ נְדָבָה, וּשְׁחָטָן מֵעֶרֶב יוֹם טוֹב--אַף עַל פִּי שֶׁאֲכָלָן בְּיוֹם טוֹב--אֵינוּ יוֹצֶא בָּהֶן יְדֵי חוֹבַת חֲגִיגָה, שְׁאֵינָהּ בָּאָה אֵלָא מִן הַחֻלִּין; אֲבָל יוֹצֶא בָּהֶן, יְדֵי חוֹבַת שִׂמְחָה.
אַף עַל פִּי שֶׁשְּׁחָטָן קֹדֶם הָרֶגֶל, הוֹאִיל וְאָכַל מֵהֶן בָּרֶגֶל, יָצָא יְדֵי חוֹבָתוֹ, שְׁאֵינוּ צָרִיךְ לִשְׁחֹט שַׁלְמֵי שִׂמְחָה בְּשָׁעַת שִׂמְחָה.

 לֹא יָבִיא אָדָם תּוֹדָה בְּיוֹם אַרְבָּעָה עָשָׂר, מִפְּנֵי הֶחָמֵץ שֶׁבָּהּ, שְׁאֵין מְבִיאִין קֳדָשִׁים, לְבֵית הַפְּסוּל; וְאִם הֵבִיא, יוֹצֶא בָּהּ יְדֵי חוֹבַת שִׂמְחָה כְּמוֹ שֶׁבֵּאַרְנוּ.
הָאוֹמֵר הֲרֵי עָלַי תּוֹדָה שֶׁאֵצֵא בָּהּ יְדֵי חוֹבָתִי לְשֵׁם חֲגִיגָה--חַיָּב לְהָבִיא תּוֹדָה, וְאֵינוּ יוֹצֶא בָּהּ יְדֵי חֲגִיגָה: שְׁאֵין חֲגִיגָה בָּאָה אֵלָא מִן הַחֻלִּין.

כְּשֶׁיִּזְבַּח אָדָם שַׁלְמֵי חֲגִיגָה וְשַׁלְמֵי שִׂמְחָה--לֹא יִהְיֶה אוֹכֵל הוּא וּבָנָיו וְאִשְׁתּוֹ בִּלְבָד, וִידַמֶּה שֶׁעָשָׂה מִצְוָה גְּמוּרָה, אֵלָא חַיָּב לְשַׂמַּח הָעֲנִיִּים וְהָאֲמֵלָלִים: שֶׁנֶּאֱמָר "וְהַלֵּוִי וְהַגֵּר וְהַיָּתוֹם וְהָאַלְמָנָה" --מַאֲכִיל הַכֹּל, וּמַשְׁקָן כְּפִי עָשְׁרוֹ.
וּמִי שֶׁאָכַל זְבָחָיו, וְלֹא שִׂמַּח אֵלּוּ עִמּוֹ--עָלָיו נֶאֱמָר "זִבְחֵיהֶם כְּלֶחֶם אוֹנִים לָהֶם, כָּל-אֹכְלָיו יִטַּמָּאוּ: כִּי-לַחְמָם לְנַפְשָׁם" .

מִצְוָה בַּלֵּוִי יָתֵר מִן הַכֹּל--לְפִי שְׁאֵין לוֹ לֹא חֵלֶק, וְלֹא נַחֲלָה, וְאֵין לוֹ מַתָּנוֹת בַּבָּשָׂר; לְפִיכָּךְ צָרִיךְ לְזָמַן לְוִיִּים עַל שֻׁלְחָנוֹ לְשַׂמְּחָם, אוֹ יִתֵּן לָהֶם מַתְּנוֹת בָּשָׂר עִם מַעֲשֵׂר שֶׁלָּהֶם, כְּדֵי שֶׁיִּמְצְאוּ בּוֹ צָרְכֵּיהֶם.
וְכָל הָעוֹזֵב אֶת הַלֵּוִי מִלְּשַׂמְּחוֹ, וְשִׁהָה מִמֶּנּוּ מַעְשְׂרוֹתָיו בָּרְגָלִים--עוֹבֵר בְּלֹא תַעֲשֶׂה, שֶׁנֶּאֱמָר "הִשָּׁמֶר לְךָ, פֶּן-תַּעֲזֹב אֶת-הַלֵּוִי" .

הִלְכּוֹת חֲגִיגָה פֵּרֶק ג 
מִצְוַת עֲשֵׂה לְהַקְהִיל אֶת כָּל יִשְׂרָאֵל, אֲנָשִׁים וְנָשִׁים וְטַף, בְּכָל מוֹצָאֵי שְׁמִטָּה כְּשֶׁיַּעֲלוּ לָרֶגֶל, וְלִקְרוֹת בְּאָזְנֵיהֶם מִן הַתּוֹרָה פָּרָשִׁיּוֹת שְׁהֶן מְזָרְזוֹת אוֹתָן בַּמִּצְווֹת וּמְחַזְּקוֹת יְדֵיהֶם בְּדַת הָאֱמֶת--שֶׁנֶּאֱמָר "מִקֵּץ שֶׁבַע שָׁנִים, בְּמֹעֵד שְׁנַת הַשְּׁמִטָּה--בְּחַג הַסֻּכּוֹת.
בְּבוֹא כָל-יִשְׂרָאֵל ...
הַקְהֵל אֶת-הָעָם, הָאֲנָשִׁים וְהַנָּשִׁים וְהַטַּף, וְגֵרְךָ, אֲשֶׁר בִּשְׁעָרֶיךָ ..." .

כָּל הַפָּטוּר מִן הָרְאִיָּה, פָּטוּר מִמִּצְוַת הַקְהֵל--חוּץ מִן הַנָּשִׁים וְהַטַּף וְהֶעָרֵל; אֲבָל הַטָּמֵא פָּטוּר מִמִּצְוַת הַקְהֵל--שֶׁנֶּאֱמָר "בְּבוֹא כָל-יִשְׂרָאֵל" , וְזֶה אֵינוּ רָאוּי לְבִיאָה.
וְהַדָּבָר בָּרוּר שֶׁהַטֻּמְטוֹם וְהָאַנְדְּרֻגִּינוֹס חַיָּבִין, שֶׁהֲרֵי הַנָּשִׁים חַיָּבוֹת.

אֵימָתַי הָיוּ קוֹרְאִין--בְּמוֹצָאֵי יוֹם טוֹב הָרִאשׁוֹן שֶׁלְּחַג הַסֻּכּוֹת, שְׁהוּא תְּחִלַּת יְמֵי חֻלּוֹ שֶׁלַּמּוֹעֵד שֶׁלְּשָׁנָה שְׁמִינִית.
וְהַמֶּלֶךְ הוּא שֶׁיִּקְרָא בְּאָזְנֵיהֶם, וּבַעֲזֶרֶת הַנָּשִׁים הָיוּ קוֹרְאִין.
וְקוֹרֶא כִּשְׁהוּא יוֹשֵׁב; וְאִם קָרָא מֵעוֹמֵד, הֲרֵי זֶה מְשֻׁבָּח.

מֵאֵיכָן הָיָה קוֹרֶא: מִתְּחִלַּת חֹמֶשׁ אֵלֶּה הַדְּבָרִים עַד סוֹף פָּרָשַׁת שְׁמַע; וּמְדַלֵּג לִ"וְהָיָה, אִם-שָׁמֹעַ" , וְגוֹמֵר אוֹתָהּ; וּמְדַלֵּג לְ"עַשֵּׂר תְּעַשֵּׂר" , וְקוֹרֶא מֵ"עַשֵּׂר תְּעַשֵּׂר" עַל הַסֵּדֶר עַד סוֹף בְּרָכוֹת וּקְלָלוֹת, עַד "מִלְּבַד הַבְּרִית, אֲשֶׁר-כָּרַת אִתָּם בְּחֹרֵב" , וּפוֹסֵק.

 כֵּיצַד הוּא קוֹרֶא: תּוֹקְעִין בַּחֲצוֹצְרוֹת בְּכָל יְרוּשָׁלַיִם, כְּדֵי לְהַקְהִיל אֶת הָעָם; וּמְבִיאִין בִּימָה גְּדוֹלָה, וְשֶׁלְּעֵץ הָיְתָה, וּמַעְמִידִין אוֹתָהּ בְּאֶמְצַע עֲזֶרֶת נָשִׁים.
וְהַמֶּלֶךְ עוֹלֶה וְיוֹשֵׁב עָלֶיהָ, כְּדֵי שֶׁיִּשְׁמְעוּ קְרִיאָתוֹ; וְכָל יִשְׂרָאֵל הָעוֹלִים לֶחָג, מִתְקַבְּצִין סְבִיבָיו.
וְחַזָּן הַכְּנֶסֶת נוֹטֵל סֵפֶר תּוֹרָה, וְנוֹתְנוֹ לְרֹאשׁ הַכְּנֶסֶת, וְרֹאשׁ הַכְּנֶסֶת נוֹתְנוֹ לַסְּגַן, וְהַסְּגַן נוֹתְנוֹ לְכוֹהֵן גָּדוֹל, וְכוֹהֵן גָּדוֹל נוֹתְנוֹ לַמֶּלֶךְ--כְּדֵי לְהַדְּרוֹ בְּרֹב בְּנֵי אָדָם.
וְהַמֶּלֶךְ מְקַבְּלוֹ כִּשְׁהוּא עוֹמֵד; וְאִם רָצָה, יוֹשֵׁב.
וּפוֹתֵחַ וּמְבָרֵךְ כְּדֶרֶךְ שֶׁמְּבָרֵךְ כָּל קוֹרֶא בַּתּוֹרָה בְּבֵית הַכְּנֶסֶת, וְקוֹרֶא הַפָּרָשִׁיּוֹת שֶׁאָמַרְנוּ עַד שְׁהוּא גּוֹמֵר, וְגוֹלֵל וּמְבָרֵךְ לְאַחָרֶיהָ כְּדֶרֶךְ שֶׁמְּבָרְכִין בְּבָתֵּי כְּנָסִיּוֹת.
וּמוֹסִיף שֶׁבַע בְּרָכוֹת, וְאֵלּוּ הֶן.

רְצֵה ה' אֱלֹהֵינוּ בְּעַמְּךָ יִשְׂרָאֵל ..., מוֹדִים אֲנַחְנוּ לָךְ ..., אַתָּה בְחַרְתָּנוּ מִכָּל הָעַמִּים ...
עַד מְקַדֵּשׁ יִשְׂרָאֵל וְהַזְּמַנִּים, כְּדֶרֶךְ שֶׁמְּבָרְכִין בַּתְּפִלָּה; הֲרֵי שָׁלוֹשׁ בְּרָכוֹת כְּמַטְבֵּעָן.

רְבִיעִית מִתְפַּלֵּל עַל הַמִּקְדָּשׁ שֶׁיַּעֲמֹד, וְחוֹתֵם בָּהּ הַשּׁוֹכֵן בְּצִיּוּן; חֲמִישִׁית מִתְפַּלֵּל עַל יִשְׂרָאֵל שֶׁתַּעֲמֹד מַלְכוּתָם, וְחוֹתֵם בָּהּ הַבּוֹחֵר בְּיִשְׂרָאֵל.

שִׁשִּׁית מִתְפַּלֵּל עַל הַכּוֹהֲנִים שֶׁיִּרְצֶה הָאֵל עֲבוֹדָתָם, וְחוֹתֵם בָּהּ מְקַדֵּשׁ הַכּוֹהֲנִים; שְׁבִיעִית מִתְחַנֵּן וּמִתְפַּלֵּל בָּהּ כְּפִי מַה שְׁהוּא יָכוֹל, וְחוֹתֵם בָּהּ הוֹשַׁע ה' עַמְּךָ יִשְׂרָאֵל, שֶׁעַמְּךָ צְרִיכִין לְהִוָּשֵׁעַ, בָּרוּךְ אַתָּה ה' שׁוֹמֵעַ תְּפִלָּה.

 הַקְּרִיאָה וְהַבְּרָכוֹת בִּלְשׁוֹן הַקֹּדֶשׁ, שֶׁנֶּאֱמָר "תִּקְרָא אֶת-הַתּוֹרָה הַזֹּאת" --בִּלְשׁוֹנָהּ, אַף עַל פִּי שֶׁיֵּשׁ שָׁם לָעוֹזוֹת.
וְגֵרִים שְׁאֵינָן מַכִּירִין, חַיָּבִין לְהָכִין לִבָּם, וּלְהַקְשִׁיב אָזְנָם לִשְׁמֹעַ בְּאֵימָה וְיִרְאָה וְגִילָה וּרְעָדָה, כְּיוֹם שֶׁנִּתְּנָה בּוֹ בְּסִינַי.

אַפִלּוּ חֲכָמִים גְּדוֹלִים שֶׁיּוֹדְעִים כָּל הַתּוֹרָה כֻּלָּהּ, חַיָּבִין לִשְׁמֹעַ בְּכַוָּנָה גְּדוֹלָה יְתֵרָה.
וּמִי שְׁאֵינוּ יָכוֹל לִשְׁמֹעַ--מְכַוֵּן לִבּוֹ לִקְרִיאָה זוֹ, שֶׁלֹּא קְבָעָהּ הַכָּתוּב אֵלָא לְחַזַּק דַּת הָאֱמֶת; וְיִרְאֶה עַצְמוֹ כְּאִלּוּ עַתָּה נִצְטַוָּה בָּהּ, וּמִפִּי הַגְּבוּרָה שׁוֹמְעָהּ--שֶׁהַמֶּלֶךְ שָׁלִיחַ הוּא, לְהַשְׁמִיעַ דִּבְרֵי הָאֵל.

 יוֹם הַקְהֵל שֶׁחָל לִהְיוֹת בַּשַּׁבָּת, מְאַחֲרִין לְאַחַר הַשַּׁבָּת, מִפְּנֵי תְּקִיעַת הַחֲצוֹצְרוֹת וְהַתְּחִנּוֹת, שְׁאֵינָן דּוֹחִין אֶת הַשַּׁבָּת.

הִלְכּוֹת בְּכוֹרוֹת 
יֵשׁ בִּכְלָלָן חָמֵשׁ מִצְווֹת--שְׁתֵּי מִצְווֹת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהַפְרִישׁ בְּכוֹרוֹת; שֶׁלֹּא יֵאָכֵל בְּכוֹר תָּמִים חוּץ לִירוּשָׁלַיִם; שֶׁלֹּא יִפָּדֶה הַבְּכוֹר; לְהַפְרִישׁ מַעְשַׂר בְּהֵמָה; שֶׁלֹּא יִגָּאֵל מַעְשַׂר בְּהֵמָה.
וְכָלַלְתִּי הַמַּעֲשֵׂר עִם הַבְּכוֹר--לְפִי שֶׁמַּעֲשֵׂה שְׁנֵיהֶם אֶחָד, וְהַכָּתוּב כְּלָלוֹ עִמּוֹ: שֶׁנֶּאֱמָר "אֶת-דָּמָם תִּזְרֹק" --כָּךְ לָמְדוּ מִפִּי הַשְּׁמוּעָה, שֶׁזֶּה דַּם מַעֲשֵׂר וְדַם בְּכוֹר.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת בְּכוֹרוֹת פֵּרֶק א 
מִצְוַת עֲשֵׂה לְהַפְרִישׁ כָּל פֶּטֶר רֶחֶם הַזְּכָרִים, בֵּין בָּאָדָם בֵּין בִּבְהֵמָה טְהוֹרָה בֵּין בְּמִין הַחֲמוֹר, בֵּין שֶׁהָיוּ שְׁלֵמִים בֵּין שֶׁהָיוּ טְרֵפוֹת--שֶׁנֶּאֱמָר "קַדֶּשׁ-לִי כָל-בְּכוֹר פֶּטֶר כָּל-רֶחֶם, בִּבְנֵי יִשְׂרָאֵל--בָּאָדָם, וּבַבְּהֵמָה" ; וְכֻלָּן לַכּוֹהֲנִים.
בְּכוֹר אָדָם וּבְכוֹר חֲמוֹר--נִפְדִּין, וּפִדְיוֹנָן לַכּוֹהֵן; וּבְכוֹר בְּהֵמָה טְהוֹרָה--נִשְׁחָט בָּעֲזָרָה כִּשְׁאָר קֳדָשִׁים קַלִּים, זוֹרְקִין דָּמוֹ וּמַקְטִירִין אֵמוּרָיו, כְּמוֹ שֶׁבֵּאַרְנוּ בְּמַעֲשֵׂה הַקָּרְבָּנוֹת, וּשְׁאָר הַבָּשָׂר נֶאֱכָל לַכּוֹהֲנִים: שֶׁנֶּאֱמָר "אַךְ פָּדֹה תִפְדֶּה ...
אַךְ בְּכוֹר-שׁוֹר ...
לֹא תִפְדֶּה--קֹדֶשׁ הֵם ...
וּבְשָׂרָם, יִהְיֶה-לָּךְ ..." .

 בְּכוֹר בְּהֵמָה טְהוֹרָה שְׁהוּא בַּעַל מוּם, בֵּין שֶׁנֻּלַּד בְּמוּמוֹ בֵּין שֶׁנָּפַל בּוֹ מוּם אַחַר שֶׁהָיָה תָּמִים--הֲרֵי הוּא לַכּוֹהֵן.
אִם רָצָה--אוֹכְלוֹ בְּכָל מָקוֹם, אוֹ מוֹכְרוֹ, אוֹ מַאֲכִילוֹ לְמִי שֶׁיִּרְצֶה, אַפִלּוּ לַגּוֹי: מִפְּנֵי שְׁהוּא חֻלִּין, שֶׁנֶּאֱמָר "וְכִי-יִהְיֶה בוֹ מוּם, פִּסֵּחַ אוֹ עִוֵּר ...
הַטָּמֵא וְהַטָּהוֹר יַחְדָּו, כַּצְּבִי וְכָאַיָּל" ; וַהֲרֵי הוּא נִכְסֵי כּוֹהֵן.

 מִצְוָה לְהַקְדִּישׁ בְּכוֹר בְּהֵמָה טְהוֹרָה, וְיֹאמַר הֲרֵי זֶה קֹדֶשׁ--שֶׁנֶּאֱמָר "תַּקְדִּישׁ, לַה' אֱלֹהֶיךָ" ; וְאִם לֹא הִקְדִּישׁוֹ--הֲרֵי זֶה מִתְקַדֵּשׁ מֵאֵלָיו, וּקְדֻשָּׁתוֹ מֵרֶחֶם הִיא.

 מִצְוַת בְּכוֹר בְּהֵמָה טְהוֹרָה נוֹהֶגֶת בָּאָרֶץ, וּבְחוּצָה לָאָרֶץ.
וְאֵין מְבִיאִין בְּכוֹרוֹת מֵחוּצָה לָאָרֶץ לָאָרֶץ, שֶׁנֶּאֱמָר "וְאָכַלְתָּ לִפְנֵי ה' אֱלֹהֶיךָ ...
מַעְשַׂר דְּגָנְךָ תִּירֹשְׁךָ וְיִצְהָרֶךָ, וּבְכֹרֹת בְּקָרְךָ וְצֹאנֶךָ" : מִמְּקוֹם שֶׁאַתָּה מֵבִיא מַעְשַׂר דָּגָן, אַתָּה מֵבִיא בְּכוֹר בָּקָר וָצֹאן; וּמִמְּקוֹם שְׁאֵין אַתָּה מֵבִיא מַעְשַׂר דָּגָן--אֵין אַתָּה מֵבִיא בְּכוֹר בָּקָר וָצֹאן, אֵלָא יֵאָכֵל בְּמוּמוֹ.
וְאִם הֵבִיא--אֵין מְקַבְּלִין מִמֶּנּוּ, וְלֹא יִקְרַב; אֵלָא יֵאָכֵל בְּמוּמוֹ.

מִצְוָה זוֹ נוֹהֶגֶת בֵּין בִּפְנֵי הַבַּיִת, בֵּין שֶׁלֹּא בִּפְנֵי הַבַּיִת, כְּמוֹ מַעְשַׂר דָּגָן; וְאֵינָהּ נוֹהֶגֶת בְּמֻקְדָּשִׁין, כִּשְׁהֶן בִּקְדֻשָּׁתָן קֹדֶם שֶׁיִּפָּדוּ, בֵּין קָדְשֵׁי מִזְבֵּחַ, בֵּין קָדְשֵׁי בֶּדֶק הַבַּיִת.

 הַכֹּל חַיָּבִין בִּבְכוֹר בְּהֵמָה טְהוֹרָה, כּוֹהֲנִים לְוִיִּים וְיִשְׂרְאֵלִיִּים.
וְאַף עַל פִּי שֶׁהַבְּכוֹר לַכּוֹהֵן--אִם נֻלַּד לוֹ בְּכוֹר--מַקְרִיב דָּמוֹ וְאֵמוּרָיו כְּמוֹ שֶׁבֵּאַרְנוּ, וְאוֹכֵל שְׁאָר הַבָּשָׂר בְּתוֹרַת בְּכוֹר: שֶׁנֶּאֱמָר "כָּל-הַבְּכוֹר אֲשֶׁר יִוָּלֵד בִּבְקָרְךָ וּבְצֹאנְךָ ..." .
אֲבָל בְּכוֹר אָדָם וּבְכוֹר בְּהֵמָה טְמֵאָה--כּוֹהֲנִים וּלְוִיִּים פְּטוּרִין, כְּמוֹ שֶׁבֵּאַרְנוּ בְּהִלְכּוֹת מַתְּנוֹת כְּהֻנָּה.

 הַבְּכוֹר נֶאֱכָל בְּתוֹךְ שְׁנָתוֹ, בֵּין תָּמִים בֵּין בַּעַל מוּם--שֶׁנֶּאֱמָר "לִפְנֵי ה' אֱלֹהֶיךָ תֹאכְלֶנּוּ שָׁנָה בְשָׁנָה ...
וְכִי-יִהְיֶה בוֹ מוּם ...
בִּשְׁעָרֶיךָ, תֹּאכְלֶנּוּ" .
וּמֵאֵימָתַי מוֹנֶה לוֹ: אִם תָּם הוּא--מוֹנֶה לוֹ מִיּוֹם שְׁמִינִי, שְׁהוּא רָאוּי לְהַקְרָבָה.
וְאִם נֻלַּד בַּעַל מוּם, מוֹנֶה לוֹ מִיּוֹם שֶׁנֻּלַּד--וְהוּא שֶׁכָּלוּ לוֹ חֳדָשָׁיו, שֶׁהֲרֵי נִרְאֶה לַאֲכִילָה בְּיוֹם לִידָתוֹ; אֲבָל אִם לֹא יָדַע בַּוַּדַּאי שֶׁכָּלוּ לוֹ חֳדָשָׁיו, מוֹנֶה לוֹ מִיּוֹם שְׁמִינִי.

 נֻלַּד לוֹ מוּם בְּתוֹךְ שְׁנָתוֹ, רַשָּׁאי לְקַיְּמוֹ כָּל שְׁנֵים עָשָׂר חֹדֶשׁ; נֻלַּד לוֹ מוּם בְּסוֹף שְׁנָתוֹ--מֻתָּר לְקַיְּמוֹ שְׁלוֹשִׁים יוֹם מִיּוֹם שֶׁנָּפַל הַמּוּם, וְאַף עַל פִּי שְׁהוּא מִתְאַחֵר לְאַחַר שְׁנָתוֹ.
כֵּיצַד--כְּגוֹן שֶׁנָּפַל בּוֹ מוּם בַּחֲמִשָּׁה עָשָׂר יוֹם לִפְנֵי גְּמָר שְׁנָתוֹ, מַשְׁלִימִין לוֹ חֲמִשָּׁה עָשָׂר אַחַר שְׁנָתוֹ.
נֻלַּד לוֹ מוּם אַחַר שְׁנָתוֹ--אֵינוּ רַשָּׁאי לְקַיְּמוֹ אֵלָא עַד שְׁלוֹשִׁים יוֹם, וְיֵאָכֵל.

 הַבְּכוֹר בַּזְּמָן הַזֶּה--מַנִּיחוֹ עַד שֶׁיִּפֹּל בּוֹ מוּם, וְיֵאָכֵל.
וְעַד שֶׁלֹּא נִרְאָה לְהַרְאוֹתוֹ לֶחָכָם, רַשָּׁאי לְקַיְּמוֹ שְׁתַּיִם וְשָׁלוֹשׁ שָׁנִים.
וּמַה שֶׁנִּרְאֶה לְהַרְאוֹתוֹ לֶחָכָם--אִם נֻלַּד בּוֹ מוּם בְּתוֹךְ שְׁנָתוֹ, רַשָּׁאי לְקַיְּמוֹ כָּל שְׁנֵים עָשָׂר חֹדֶשׁ; נֻלַּד אַחַר שְׁנָתוֹ, מְקַיְּמוֹ שְׁלוֹשִׁים יוֹם.

 שָׁנָה שֶׁלַּבְּכוֹר--הִיא שְׁנַת לְבָנָה תְּמִימָה, שְׁנֵים עָשָׂר חֹדֶשׁ מִיּוֹם לְיוֹם; וְאִם הָיְתָה שָׁנָה מְעֻבֶּרֶת--נִתְעַבְּרָה לוֹ, וּמוֹנֶה שְׁלוֹשָׁה עָשָׂר חֹדֶשׁ.
נֻלְּדוּ לוֹ שְׁנֵי טְלָאִים, אֶחָד בַּחֲמִשָּׁה עָשָׂר שֶׁלַּאֲדָר הָרִאשׁוֹן, וְאֶחָד בְּרֹאשׁ חֹדֶשׁ אֲדָר שֵׁנִי--זֶה שֶׁנֻּלַּד בְּרֹאשׁ חֹדֶשׁ אֲדָר שֵׁנִי--כֵּיוָן שֶׁהִגִּיעַ יוֹם רִאשׁוֹן בַּאֲדָר שֶׁלַּשָּׁנָה הַבָּאָה, עָלְתָה לוֹ שָׁנָה.
וְזֶה שֶׁנֻּלַּד בַּחֲצִי אֲדָר רִאשׁוֹן--לֹא עָלְתָה לוֹ שָׁנָה, עַד חֲצִי אֲדָר שֶׁלַּשָּׁנָה הַבָּאָה: הוֹאִיל וְנֻלַּד בְּחֹדֶשׁ הָעִבּוּר, מוֹנִין אוֹתוֹ לוֹ.

 עָבַר וְאֵחַר הַבְּכוֹר לְאַחַר שְׁנָתוֹ--אַף עַל פִּי שְׁהוּא עוֹבֵר בְּלֹא תַעֲשֶׂה, אִם הָיָה תָּם--הֲרֵי זֶה לֹא נִפְסַל, אֵלָא מַקְרִיבוֹ; וְאִם הָיָה בַּעַל מוּם, שׁוֹחֲטוֹ בְּכָל מָקוֹם: שֶׁנֶּאֱמָר "מַעְשַׂר דְּגָנְךָ תִּירֹשְׁךָ וְיִצְהָרֶךָ, וּבְכֹרֹת בְּקָרְךָ וְצֹאנֶךָ" , מַקִּישׁ בְּכוֹר לְמַעֲשֵׂר--מַה מַעֲשֵׂר אֵינוּ נִפְסָל מִשָּׁנָה לַחֲבִרְתָּהּ, אַף בְּכוֹר אֵינוּ נִפְסָל מִשָּׁנָה לַחֲבִרְתָּהּ.

 אֵין נוֹתְנִין אֶת הַבְּכוֹר לַכּוֹהֵן כְּשֶׁיִּוָּלֵד, שְׁאֵין זוֹ גְּדֻלָּה לַכּוֹהֵן, אֵלָא יִטַּפַּל בּוֹ בְּעָלָיו עַד שֶׁיַּגְדִּיל מְעַט, וְיִתְּנֶנּוּ לַכּוֹהֵן.
וְעַד כַּמָּה יִשְׂרָאֵל חַיָּבִין לְהִטַּפַּל בַּבְּכוֹר--בְּהֵמָּה דַּקָּה, שְׁלוֹשִׁים יוֹם; וּבְגַסָּה, חֲמִשִּׁים יוֹם.
וְאִם אָמַר לוֹ הַכּוֹהֵן, תְּנֵהוּ לִי בְּתוֹךְ זְמָן זֶה, וַאֲנִי אִטַּפַּל לְעַצְמִי--אֵינוּ רַשָּׁאי לִתְּנוֹ לוֹ: שֶׁזֶּה כְּמוֹ מְסַיֵּעַ עַל מַתְּנוֹתָיו; וּכְבָר בֵּאַרְנוּ בַּתְּרוּמוֹת, שֶׁהַכּוֹהֵנִים הַמְּסַיְּעִין בְּבֵית הַגְּרָנוֹת וּבְבֵית הַמִּטְבָּחַיִם וּבְתוֹךְ הָרוֹעִים--אֵין נוֹתְנִין לָהֶם מַתְּנוֹתֵיהֶן בִּשְׂכָרָן.

 הָיָה הַבְּכוֹר בַּעַל מוּם, וְאָמַר לוֹ בְּתוֹךְ זְמָן זֶה, תְּנֵהוּ לִי שֶׁאֹכְלֶנּוּ, אוֹ שֶׁהָיָה תָּמִים, וְאָמַר לוֹ תְּנֵהוּ לִי, בְּתוֹךְ זְמָן זֶה, שֶׁאַקְרִיבֶנּוּ עַתָּה--הֲרֵי זֶה נוֹתְנוֹ לוֹ.
וְיֵרָאֶה לִי שֶׁהַבְּכוֹר, נִתַּן לְכָל כּוֹהֵן שֶׁיִּרְצֶה.

 כּוֹהֵן שֶׁאָכַל כַּזַּיִת מִבְּכוֹר תָּמִים חוּץ לִירוּשָׁלַיִם--לוֹקֶה מִן הַתּוֹרָה, שֶׁנֶּאֱמָר "לֹא-תוּכַל לֶאֱכֹל בִּשְׁעָרֶיךָ, מַעְשַׂר דְּגָנְךָ וְתִירֹשְׁךָ וְיִצְהָרֶךָ, וּבְכֹרֹת בְּקָרְךָ, וְצֹאנֶךָ" .
וְכֵן זָר שֶׁאָכַל כַּזַּיִת מִבְּכוֹר, בֵּין לִפְנֵי זְרִיקָה בֵּין לְאַחַר זְרִיקָה--לוֹקֶה: מִפִּי הַשְּׁמוּעָה לָמְדוּ שֶׁזּוֹ אַזְהָרָה אַף לְזָר שֶׁאָכַל בְּכוֹר, בֵּין לִפְנֵי זְרִיקָה בֵּין לְאַחַר זְרִיקָה.

 הַבְּכוֹר--אֵין פּוֹדִין אוֹתוֹ, שֶׁנֶּאֱמָר "אַךְ בְּכוֹר-שׁוֹר אוֹ-בְכוֹר כֶּשֶׂב אוֹ-בְכוֹר עֵז, לֹא תִפְדֶּה" .
וְכֵן אֵין מוֹכְרִין אוֹתוֹ כִּשְׁהוּא תָּם--שֶׁכֵּיוָן שְׁהוּא עוֹמֵד לְקָרְבָּן, אֵין לַכּוֹהֵן בּוֹ זְכוּת כְּדֵי לְמָכְרוֹ; וּבַזְּמָן הַזֶּה שְׁאֵין בַּיִת, הוֹאִיל וְלַאֲכִילָה עוֹמֵד, הֲרֵי זֶה מֻתָּר לְמָכְרוֹ, וְאַף עַל פִּי שְׁהוּא תָּמִים--בֵּין לַכּוֹהֵן, בֵּין לְיִשְׂרָאֵל.

 בְּכוֹר בַּעַל מוּם--יֵשׁ לַכּוֹהֵן לְמָכְרוֹ בְּכָל זְמָן, בֵּין שֶׁלֹּא בִּפְנֵי הַבַּיִת בֵּין בִּפְנֵי הַבַּיִת, בֵּין חַי בֵּין שָׁחוּט; וְכִשְׁהוּא מוֹכֵר בְּשַׂר בְּכוֹר בַּעַל מוּם--מוֹכְרוֹ בַּבַּיִת אֲבָל לֹא בַּשּׁוּק, כְּמוֹ שֶׁבֵּאַרְנוּ בְּהִלְכּוֹת אִסּוּרֵי מִזְבֵּחַ.
אֲבָל בְּשַׂר בְּכוֹר תָּמִים אֵינוּ נִמְכָּר, מִפְּנֵי שְׁהוּא בְּשַׂר קֹדֶשׁ; וְכוֹהֲנִים שֶׁנִּמְנוּ עַל הַבְּכוֹר, מֻתָּרִין לִשְׁקֹל מָנָה כְּנֶגֶד מָנָה.

 הַמַּפְשִׁיט בְּכוֹר בַּעַל מוּם, הֲרֵי זֶה מֻתָּר לְהַפְשִׁיטוֹ בְּאֵיזֶה דֶּרֶךְ שֶׁיִּרְצֶה: אִם רָצָה לְהַרְגִּיל, מַרְגִּיל.
וְכֵן שְׁאָר פְּסוּלֵי הַמֻּקְדָּשִׁין--אִם רָצָה לְהַפְשִׁיטָן מִן הָרֶגֶל, מַפְשִׁיט.

הִלְכּוֹת בְּכוֹרוֹת פֵּרֶק ב 
כָּל הַמּוּמִין הַקְּבוּעִין הַפּוֹסְלִין אֶת הַקֳּדָשִׁים, וְנִפְדִּין עֲלֵיהֶן--אִם נָפַל אֶחָד מֵהֶן בַּבְּכוֹר, הֲרֵי זֶה נִשְׁחָט עָלָיו בְּכָל מָקוֹם; וּכְבָר בֵּאַרְנוּ אוֹתָן הַמּוּמִין בְּהִלְכּוֹת אִסּוּרֵי הַמִּזְבֵּחַ, וְשֶׁהָרָאוּי מֵהֶן לִהְיוֹת בַּזָּכָר שִׁבְעָה וְשִׁשִּׁים.

וְכָל הַדְּבָרִים שֶׁמָּנִינוּ שָׁם שְׁאֵין הַקָּרְבָּן מֵהֶן מִן הַמֻּבְחָר, וְאֵין הַקֳּדָשִׁים קְרֵבִין בָּהֶן, וְלֹא נִפְדִּין עֲלֵיהֶן--כָּךְ אֵין הַבְּכוֹר נִשְׁחָט עֲלֵיהֶן, וְלֹא קָרֵב, אֵלָא יִהְיֶה עוֹמֵד, עַד שֶׁיִּוָּלֵד לוֹ מוּם קָבוּעַ.
וְכֵן אִם נֻלַּד בִּבְכוֹר מוּם עוֹבֵר--הֲרֵי זֶה אֵינוּ נִשְׁחָט בְּכָל מָקוֹם, וְלֹא קָרֵב, אֵלָא יִהְיֶה רוֹעֶה עַד שֶׁיִּפֹּל בּוֹ מוּם קָבוּעַ, וְיִשָּׁחֵט עָלָיו.

וְכֵן אִם נֶעֶבְרָה בּוֹ עֲבֵרָה, אוֹ שֶׁהָרַג בְּעֵד אֶחָד, אוֹ עַל פִּי הַבְּעָלִים, אוֹ שֶׁהֻקְצָה, אוֹ נֶעְבַּד--יִרְעֶה עַד שֶׁיִּפֹּל בּוֹ מוּם, כְּמוֹ שֶׁבֵּאַרְנוּ בְּהִלְכּוֹת אִסּוּרֵי מִזְבֵּחַ.
יוֹצֵא דֹּפֶן, וְהַבָּא אַחֲרָיו--שְׁנֵיהֶן אֵינָן בְּכוֹר: הָרִאשׁוֹן, מִפְּנֵי שְׁאֵינוּ פֶּטֶר רֶחֶם; וְהָאַחֲרוֹן, מִפְּנֵי שֶׁקְּדָמוֹ אַחֵר.
אַפִלּוּ יָצַאת נְקֵבָה דֶּרֶךְ דֹּפֶן, וְזָכָר דֶּרֶךְ רֶחֶם--אֵינוּ בְּכוֹר.

 בְּכוֹר שְׁהוּא אַנְדְּרֻגִּינוֹס--אֵין בּוֹ קְדֻשָּׁה כְּלָל, וַהֲרֵי הוּא כִּנְקֵבָה שְׁאֵין בּוֹ לַכּוֹהֵן כְּלוּם; וְעוֹבְדִין בּוֹ וְגוֹזְזִין אוֹתוֹ, כִּשְׁאָר הַחֻלִּין.
נֻלַּד טֻמְטוֹם--הֲרֵי זֶה סְפֵק בְּכוֹר, וְיֵאָכֵל בְּמוּמוֹ לִבְעָלָיו, בֵּין שֶׁהִטִּיל מַיִם בִּמְקוֹם זַכְרוּת, בֵּין שֶׁהִטִּיל מַיִם בִּמְקוֹם נַקְבוּת.

 רָחֵל שֶׁיָּלְדָה כְּמִין עֵז, אוֹ עֵז שֶׁיָּלְדָה כְּמִין רָחֵל--פָּטוּר מִן הַבְּכוֹרָה, שֶׁנֶּאֱמָר "אַךְ בְּכוֹר-שׁוֹר" : עַד שֶׁיִּהְיֶה הוּא שׁוֹר, וּבְכוֹרוֹ שׁוֹר.
וְאִם הָיָה בּוֹ מִקְצַת סִימָנֵי אִמּוֹ--הֲרֵי זֶה בְּכוֹר, וְהוּא בַּעַל מוּם קָבוּעַ: שְׁאֵין לָךְ מוּם גָּדוֹל מִשִּׁנּוּי בְּרִיָּתוֹ, כְּמוֹ שֶׁבֵּאַרְנוּ בְּהִלְכּוֹת אִסּוּרֵי מִזְבֵּחַ.

אַפִלּוּ פָּרָה שֶׁיָּלְדָה כְּמִין חֲמוֹר, וְיֵשׁ בּוֹ מִקְצַת סִימָנֵי פָּרָה--הֲרֵי זֶה בְּכוֹר לַכּוֹהֵן, הוֹאִיל וּמִין הַחֲמוֹר יֵשׁ בּוֹ דִּין בְּכוֹרה.
אֲבָל אִם יָלְדָה מִין סוּס אוֹ גָּמָל--אַף עַל פִּי שֶׁיֵּשׁ בּוֹ מִקְצַת סִימָנֵי פָּרָה, הֲרֵי הוּא סְפֵק בְּכוֹר; לְפִיכָּךְ יֵאָכֵל לִבְעָלָיו.
וְאִם תְּפָסוֹ כּוֹהֵן, אֵין מוֹצִיאִין מִיָּדוֹ.

הַמַּטִּיל מוּם בַּבְּכוֹר--הוֹאִיל וְעָשָׂה עֲבֵרָה, קוֹנְסִין אוֹתוֹ, וְאֵינוּ נִשְׁחָט עַל מוּם זֶה, עַד שֶׁיִּפֹּל בּוֹ מוּם אַחֵר מֵאֵלָיו.
וְאִם מֵת זֶה הַחוֹטֶא--מֻתָּר לִבְנוֹ לִשְׁחֹט אוֹתוֹ עַל מוּם שֶׁעָשָׂה אָבִיו, שֶׁלֹּא קָנְסוּ בְּנוֹ אַחֲרָיו.

הִרְגִּיל לַבְּכוֹר שֶׁיִּפֹּל בּוֹ מוּם--כְּגוֹן שֶׁנָּתַן דְּבֵלָה עַל אָזְנוֹ עַד שֶׁבָּא כֶּלֶב וּנְטָלָהּ וְחָתַךְ אָזְנוֹ, אוֹ שֶׁהָלַךְ בּוֹ בֵּין בַּרְזֶל וַעֲשָׁשִׁיּוֹת שֶׁלִּזְכוֹכִית כְּדֵי שֶׁתִּקָּטַע יָדוֹ וְנִקְטְעָה, אוֹ שֶׁאָמַר לַגּוֹי לְהַטִּיל בּוֹ מוּם--הֲרֵי זֶה לֹא יִשְׁחֹט עָלָיו.
זֶה הַכְּלָל: כָּל מוּם שֶׁנַּעֲשָׂה לְדַעְתּוֹ, אָסוּר לוֹ לִשְׁחֹט עָלָיו; וְאִם נַעֲשָׂה שֶׁלֹּא לְדַעְתּוֹ, הֲרֵי זֶה שׁוֹחֵט עָלָיו.

אָמַר אִלּוּ נָפַל בִּבְכוֹר זֶה מוּם, הָיִיתִי שׁוֹחֲטוֹ, וְשָׁמַע הַגּוֹי, וְעָשָׂה בּוֹ מוּם--הֲרֵי זֶה שׁוֹחֵט עָלָיו, שֶׁהֲרֵי לֹא נַעֲשָׂה בְּדַעְתּוֹ.
רְאִינוּהוּ שֶׁעָשָׂה מַעֲשֵׂה הַמַּרְגִּיל לְהַטִּיל מוּם, וְנָפַל בּוֹ מוּם, וְאֵין אָנוּ יוֹדְעִין אִם נִתְכַּוַּן לַמּוּם, אוֹ לֹא נִתְכַּוַּן--הֲרֵי זֶה לֹא יִשְׁחֹט עָלָיו.
כֵּיצַד: כְּגוֹן שֶׁנָּתַן לוֹ שְׂעוֹרִים בְּמָקוֹם דָּחוּק מְסֹרָג בָּעֵצִים, וְכֵיוָן שֶׁאָכַל נֶחְלְקָה שְׂפָתוֹ--אַפִלּוּ הָיָה חָבֵר, הֲרֵי זֶה לֹא יִשְׁחֹט עָלָיו; וְכֵן כָּל כַּיּוֹצֶא בְּזֶה.

 הָיָה בְּכוֹר רוֹדֵף אֶת הָאָדָם, וּבְעָטוֹ כְּדֵי לְטָרְדוֹ, וְאַפִלּוּ בָּעַט בּוֹ מִפְּנֵי שֶׁרְדָפוֹ מִקֹּדֶם, וְנַעֲשָׂה בּוֹ מוּם בִּבְעִיטָה זוֹ--הֲרֵי זֶה יִשְׁחֹט עָלָיו.

 קְטַנִּים שֶׁהִטִּילוּ מוּם בִּבְכוֹר דֶּרֶךְ שְׂחוֹק, וְכֵן הַגּוֹי שֶׁעָשָׂה לְדַעְתּוֹ--הֲרֵי זֶה יִשְׁחֹט עָלָיו; וְאִם עָשׂוּ כְּדֵי לְהַתִּירוֹ, לֹא יִשְׁחֹט עָלָיו.
בְּכוֹר שֶׁאָחֲזוֹ דָּם, יַקִּיז--וּבִלְבָד, שֶׁלֹּא יִתְכַּוַּן לַעֲשׂוֹת בּוֹ מוּם; וְאִם נַעֲשָׂה בּוֹ מוּם בְּהַקָּזָה זוֹ, הֲרֵי זֶה נִשְׁחָט עָלָיו.

 מֻתָּר לְהַטִּיל מוּם בַּבְּכוֹר קֹדֶם שֶׁיֵּצֵא לְאַוֵּיר הָעוֹלָם, וְיִשָּׁחֵט עָלָיו.
בַּמֶּה דְּבָרִים אֲמוּרִים, בַּזְּמָן הַזֶּה שְׁאֵין שָׁם בַּיִת, מִפְּנֵי שֶׁסּוֹפוֹ לְהֵאָכֵל בְּמוּמוֹ; אֲבָל בִּזְמָן שֶׁהַמִּקְדָּשׁ קַיָּם, אָסוּר.

 עֵד שֶׁהֵעִיד מִפִּי עֵד אַחֵר, שֶׁמּוּם זֶה נָפַל שֶׁלֹּא לַדַּעַת--נֶאֱמָן; אַפִלּוּ אִשָּׁה נֶאֱמֶנֶת לוֹמַר בְּפָנַי נָפַל מוּם זֶה מֵאֵלָיו, וְיִשָּׁחֵט עָלָיו.

 כָּל הַמּוּמִין הָרְאוּיִין לָבוֹא בִּידֵי אָדָם--נֶאֱמָן הָרוֹעֶה עֲלֵיהֶן לוֹמַר מֵאֵלֵיהֶן נָפְלוּ, וְלֹא נַעֲשׂוּ בְּכַוָּנָה; וְיִשָּׁחֵט עֲלֵיהֶן.
בַּמֶּה דְּבָרִים אֲמוּרִים, בְּשֶׁהָיָה הָרוֹעֶה יִשְׂרְאֵלִי, וְהַבְּכוֹר בְּיַד הַכּוֹהֵן.
אֲבָל אִם הָיָה הָרוֹעֶה כּוֹהֵן, וְהַבְּכוֹר עֲדַיִן הוּא בְּיַד בְּעָלָיו הַיִּשְׂרְאֵלִיִּים--הֲרֵי זֶה אֵינוּ נֶאֱמָן; וְחוֹשְׁדִין אוֹתוֹ, שֶׁמֶּא הוּא הִטִּיל בּוֹ מוּם כְּדֵי שֶׁיִּתְּנֶנּוּ לוֹ.

 כּוֹהֵן שֶׁהֵעִיד לְכוֹהֵן אַחֵר, שֶׁמּוּם זֶה מֵאֵלָיו נָפַל--נֶאֱמָן; וְאֵין חוֹשְׁשִׁין לָהֶן, שֶׁמֶּא הֶן גּוֹמְלִין זֶה אֶת זֶה: שֶׁכָּל הַכּוֹהֲנִים חֲשׁוּדִין לְהַטִּיל מוּם בַּבְּכוֹר כְּדֵי לְאָכְלוֹ בַּחוּץ, וּלְפִיכָּךְ אֵין נֶאֱמָנִין עַל יְדֵי עַצְמָן; אֲבָל חֲבֵרוֹ מֵעִיד לוֹ, שְׁאֵין אָדָם חוֹטֶא לְאַחֵר.
אַפִלּוּ בָּנָיו וּבְנֵי בֵּיתוֹ שֶׁלַּכּוֹהֵן, מְעִידִין לוֹ עַל הַבְּכוֹר; אֲבָל לֹא אִשְׁתּוֹ, מִפְּנֵי שְׁהִיא כְּגוּפוֹ.

 בְּכוֹר שֶׁהָיָה בְּיַד כּוֹהֵן, וְנָפַל בּוֹ מוּם, וְהֵעִיד עָלָיו עֵד אֶחָד שֶׁזֶּה הַמּוּם מֵאֵלָיו נָפַל, וְאֵין אָנוּ יוֹדְעִין אִם מוּם זֶה שׁוֹחֲטִין עָלָיו אֶת הַבְּכוֹר אוֹ אֵין שׁוֹחֲטִין עָלָיו, וּבָא הַכּוֹהֵן שְׁהוּא בְּיָדוֹ, וְאָמַר הֶרְאֵיתִי מוּם זֶה לְמֻמְחֶה, וְהִתִּירוֹ לִשְׁחִיטָה--הֲרֵי זֶה נֶאֱמָן; וְאֵין חוֹשְׁשִׁין, שֶׁמֶּא לֹא הֶרְאָהוּ וְשֶׁמֶּא בְּכוֹר תָּם הוּא--שֶׁלֹּא נֶחְשְׁדוּ לִשְׁחֹט קֳדָשִׁים בַּחוּץ, מִפְּנֵי שְׁהוּא עֲווֹן כָּרֵת כְּמוֹ שֶׁבֵּאַרְנוּ.

 וְכֵן נֶאֱמָן הַכּוֹהֵן לוֹמַר עַל בְּכוֹר בַּעַל מוּם, בְּכוֹר זֶה נְתָנוֹ לִי יִשְׂרָאֵל בְּמוּמוֹ, וְלֹא נָפַל בִּרְשׁוּתִי--כְּדֵי לָחוּשׁ לוֹ, שֶׁמֶּא הוּא הִטִּילוֹ: שֶׁהַדָּבָר עָשׂוּי לְהִגָּלוֹת, וְהוּא מִתְיָרֵא שֶׁמֶּא יִשְׁאֲלוּ בְּעָלָיו, וְיֹאמְרוּ תָּמִים הָיָה, בְּעֵת שֶׁנְּתָנוּהוּ לוֹ.

הִלְכּוֹת בְּכוֹרוֹת פֵּרֶק ג 
אֵין שׁוֹחֲטִין אֶת הַבְּכוֹר אֵלָא עַל פִּי מֻמְחֶה, שֶׁנָּתַן לוֹ הַנָּשִׂיא שֶׁבְּאֶרֶץ יִשְׂרָאֵל רְשׁוּת, וְאָמַר לוֹ, הַתֵּר בְּכוֹרוֹת בְּמוּמָן; אַפִלּוּ הָיָה מוּם גָּדוֹל וְגָלוּי לַכֹּל, לֹא יַתִּירוֹ אֵלָא מֻמְחֶה שֶׁנָּטַל רְשׁוּת.
וְכָל הַבְּכוֹרוֹת אָדָם רוֹאֶה, חוּץ מִבְּכוֹר עַצְמוֹ.

אִם אֵין שָׁם מֻמְחֶה, וְהָיָה הַמּוּם מִן הַמּוּמִין הַגְּלוּיִין הַמֻּבְהָקִין, כְּגוֹן שֶׁנִּסְמֵית עֵינוֹ, אוֹ נִקְטְעָה יָדוֹ, אוֹ נִשְׁבְּרָה רַגְלוֹ--הֲרֵי זֶה יִשְׁחֹט עַל פִּי שְׁלוֹשָׁה בְּנֵי הַכְּנֶסֶת; וְכֵן בְּכוֹר שֶׁיָּצָא לְחוּצָה לָאָרֶץ, וְנָפַל בּוֹ מוּם מֻבְהָק--הֲרֵי זֶה נִתָּר עַל פִּי שְׁלוֹשָׁה בְּנֵי הַכְּנֶסֶת.

אֵין רוֹאִין אֶת הַבְּכוֹר לְיִשְׂרָאֵל, עַד שֶׁיִּהְיֶה כּוֹהֵן עִמּוֹ--שֶׁמֶּא יֹאמַר לוֹ הַמֻּמְחֶה מוּם הוּא, וּמֻתָּר לִשְׁחֹט עָלָיו, וְיֵלֵךְ וְיִשְׁחֲטֶנּוּ לְעַצְמוֹ, וְלֹא יִתְּנֶנּוּ לַכּוֹהֵן: שֶׁאַף עַל פִּי שְׁאֵינוּ חָשׁוּד לֶאֱכֹל קֳדָשִׁים בַּחוּץ, חָשׁוּד הוּא לִגְזֹל מַתְּנוֹת כְּהֻנָּה.
לְפִיכָּךְ אִם הָיָה חָכָם, וְיָדוּעַ שְׁהוּא מְדַקְדֵּק עַל עַצְמוֹ--רוֹאִין לוֹ.

הָיָה הַמּוּם גָּלוּי לַכֹּל, כְּגוֹן שֶׁנִּקְטְעָה יָדוֹ אוֹ רַגְלוֹ--הוֹאִיל וֶהֱבִיאוֹ לֶחָכָם הַמֻּמְחֶה, הֲרֵי זֶה בְּחֶזְקַת מְדַקְדֵּק עַל עַצְמוֹ; לְפִיכָּךְ רוֹאִין לוֹ, אַף עַל פִּי שְׁאֵין עִמּוֹ כּוֹהֵן.

 הַשּׁוֹחֵט אֶת הַבְּכוֹר, וְאַחַר כָּךְ הֶרְאָה אֶת מוּמוֹ--אַף עַל פִּי שְׁהוּא מוּם גָּלוּי, שְׁאֵינוּ מִשְׁתַּנֶּה בַּשְּׁחִיטָה, כְּגוֹן שֶׁנֶּחְתְּכָה יָדוֹ אוֹ רַגְלוֹ--הוֹאִיל וְנִשְׁחַט שֶׁלֹּא עַל פִּי מֻמְחֶה, הֲרֵי זֶה אָסוּר; וְיִקָּבֵר כִּבְכוֹר שֶׁמֵּת.

 בְּכוֹר שֶׁהָיְתָה לוֹ בֵּיצָה אַחַת, וּשְׁנֵי כִּיסִין, וּבְדָקוֹ הַמֻּמְחֶה, וְהוֹשִׁיבוּהוּ עַל חַרְגּוּזוֹ וּמִעֲכוֹ, וְלֹא יָצַאת בֵּיצָה שְׁנִיָּה, וְהִתִּירוֹ הַמֻּמְחֶה, וְנִשְׁחַט, וְנִמְצֵאת הַשְּׁנִיָּה דְּבוּקָה בַּכְּסָלִים--הֲרֵי זֶה מֻתָּר, הוֹאִיל וּמִעֲכוֹ; אֲבָל אִם לֹא נִמְעַךְ--אַף עַל פִּי שֶׁנִּשְׁחַט עַל פִּי מֻמְחֶה, הֲרֵי זֶה יִקָּבֵר.

 מִי שְׁאֵינוּ מֻמְחֶה, וְרָאָה אֶת הַבְּכוֹר, וְנִשְׁחַט עַל פִּיו--הֲרֵי זֶה יִקָּבֵר, וִישַׁלַּם מִבֵּיתוֹ; וְכַמָּה מְשַׁלֵּם--רְבִיעַ לְדַקָּה, וּמֶחְצָה לְגַסָּה.
וּמִפְּנֵי מַה לֹא יְשַׁלַּם כָּל דָּמָיו, מִפְּנֵי שֶׁקָּנְסוּ אֶת בַּעַל הַבְּהֵמָה, כְּדֵי שֶׁלֹּא יַשְׁהֶה אוֹתָהּ, וְלֹא יְגַדַּל בְּהֵמָה דַּקָּה בְּאֶרֶץ יִשְׂרָאֵל.

 הַנּוֹטֵל שְׂכָרוֹ לִהְיוֹת רוֹאֵה בְּכוֹרוֹת--אֵין שׁוֹחֲטִין עַל פִּיו אֵלָא אִם כֵּן הָיָה מֻמְחֶה גָּדוֹל, וְיָדְעוּ בּוֹ חֲכָמִים שְׁאֵין כְּמוֹתוֹ, וּפָסְקוּ לוֹ שָׂכַר עַל הָרְאִיָּה וְהַבִּקּוּר, בֵּין שֶׁנִּמְצָא מוּם בֵּין שֶׁנִּמְצָא תָּמִים.
וְלֹא יִטֹּל שָׂכָר עַל בְּהֵמָה זוֹ, חוּץ מִפַּעַם אַחַת; וְרוֹאֶה אוֹתָהּ לְעוֹלָם כָּל זְמָן שֶׁמְּבִיאִין אוֹתָהּ, כְּדֵי שֶׁלֹּא יָבוֹא לִידֵי חָשַׁד.

 הֶחָשׁוּד עַל הַבְּכוֹרוֹת לִמְכֹּר אוֹתָן לְשֵׁם חֻלִּין--אֵין לוֹקְחִין מִמֶּנּוּ אַפִלּוּ בְּשַׂר צְבָאִים, מִפְּנֵי שְׁהוּא דּוֹמֶה לִבְשַׂר עֵגֶל.
וְאֵין לוֹקְחִין מִמֶּנּוּ עוֹרוֹת שְׁאֵינָן עֲבוּדִים, אַפִלּוּ שֶׁלִּנְקֵבָה, שֶׁמֶּא יַחְתֹּךְ זַכְרוּתוֹ, וְיֹאמַר עוֹר נְקֵבָה הוּא.
וְאֵין לוֹקְחִין מִמֶּנּוּ צֶמֶר, אַפִלּוּ מְלֻבָּן; וְאֵין צָרִיךְ לוֹמַר, צוֹאִי.

אֲבָל לוֹקְחִין מִמֶּנּוּ טָווּי, וּלְבָדִין, וְעוֹרוֹת עֲבוּדִים--שְׁאֵינוּ מְעַבֵּד עוֹר בְּכוֹר תָּמִים, מִפְּנֵי שְׁהוּא מְפַחֵד לְשַׁהוֹתוֹ אֶצְלוֹ, שֶׁמֶּא יִשְׁמְעוּ בּוֹ הַדַּיָּנִין, וְיִקְנְסוּ אוֹתוֹ כְּפִי רִשְׁעוֹ.

 הַשּׁוֹחֵט אֶת הַבְּכוֹר וּמְכָרוֹ, וְנוֹדַע שֶׁלֹּא הֶרְאָהוּ לְמֻמְחֶה--מַה שֶׁאָכְלוּ--אָכְלוּ, וְיַחְזִיר לָהֶם אֶת הַדָּמִים; וּמַה שֶׁלֹּא נֶאֱכַל--יִקָּבֵר, וְיַחְזִיר הַדָּמִים.
וְכֵן הַדִּין בְּמַאֲכִיל אֶת הַטְּרֵפָה, כְּמוֹ שֶׁיִּתְבָּאַר בְּהִלְכּוֹת מֶקָּח וּמִמְכָּר.

 בְּכוֹר שֶׁנִּמְצָא טְרֵפָה--אִם תָּמִים הוּא, וְנִמְצָא טְרֵפָה אַחַר שֶׁהֻפְשַׁט--הָעוֹר יִשָּׂרֵף כְּמוֹ שֶׁבֵּאַרְנוּ בְּהִלְכּוֹת פְּסוּלֵי הַמֻּקְדָּשִׁין, וְהַבָּשָׂר יִקָּבֵר.
וְאִם בְּמוּמוֹ נִשְׁחַט--הַבָּשָׂר יִקָּבֵר, וְיֵאוֹתוּ הַכּוֹהֲנִים בְּעוֹרוֹ: וְהוּא, שֶׁנִּשְׁחַט עַל פִּי מֻמְחֶה.

 הַבְּכוֹר שֶׁנֶּאֱכַל בְּשָׂרוֹ כַּהֲלָכָה, בֵּין תָּמִים בֵּין בַּעַל מוּם--כְּשֵׁם שֶׁמֻּתָּר לֵהָנוֹת בְּעוֹרוֹ, כָּךְ נִהְנִין בְּגִזָּתוֹ; אֲבָל כָּל צֶמֶר שֶׁנִּגְזַז מִמֶּנּוּ כִּשְׁהוּא חַי, אַפִלּוּ נָשַׁר--הֲרֵי הוּא אָסוּר בַּהֲנָיָה, אַפִלּוּ נָשַׁר מִמֶּנּוּ אַחַר שֶׁנָּפַל בּוֹ מוּם.
וְאַפִלּוּ לְאַחַר שְׁחִיטָתוֹ, וְאֵין צָרִיךְ לוֹמַר אַחַר מִיתָתוֹ--הֲרֵי אוֹתוֹ הַצֶּמֶר שֶׁנָּשַׁר מִמֶּנּוּ מֵחַיִּים, בְּאִסּוּרוֹ עוֹמֵד.
וְכֵן בְּמַעְשַׂר בְּהֵמָה.

וּכְבָר בֵּאַרְנוּ בְּהִלְכּוֹת מְעִילָה, שֶׁלֹּא גָזְרוּ גְּזֵרָה זוֹ אֵלָא עַל הַבְּכוֹר וְהַמַּעֲשֵׂר בִּלְבָד, מִפְּנֵי שְׁאֵינָן בָּאִין לְכַפָּרָה--שֶׁמֶּא יַשְׁהֶה אוֹתָן אֶצְלוֹ, כְּדֵי לִקַּח כָּל הַצֶּמֶר שֶׁיִּנְשֹׁר מֵהֶן.
וּכְבָר בֵּאַרְנוּ שֶׁמִּצְוָה לְאָכְלוֹ בִּשְׁנָתוֹ, בֵּין תָּמִים בֵּין בַּעַל מוּם.

 בְּכוֹר שֶׁהָיָה בּוֹ צֶמֶר מְדֻבְלָל, וּשְׁחָטוֹ--אֶת שְׁהוּא נִרְאֶה עִמּוֹ מִן הַגִּזָּה, מֻתָּר בַּהֲנָיָה; וְאֶת שְׁאֵינוּ נִרְאֶה עִמּוֹ, וְהוּא הַצֶּמֶר שֶׁעִיקָרוֹ הָפוּךְ כְּלַפֵּי רֹאשׁוֹ--אָסוּר, שֶׁזֶּה כְּמִי שֶׁנָּשַׁר מֵחַיִּים.
גִּזַּת בְּכוֹר, אַפִלּוּ בַּעַל מוּם--שֶׁנִּתְעָרְבָה בְּגִזֵּי חֻלִּין, אַפִלּוּ אַחַת בְּכַמָּה אֲלָפִים--הַכֹּל אֲסוּרִים: הֲרֵי הִיא דָּבָר חָשׁוּב, וּמְקַדֵּשׁ בְּכָל שְׁהוּא.
הָאוֹרֵג מְלוֹא הַסִּיט מִצֶּמֶר הַבְּכוֹר בַּבֶּגֶד, יִדָּלֵק: מִצֶּמֶר הַמֻּקְדָּשִׁין, מְקַדֵּשׁ בְּכָל שְׁהוּא.

הִלְכּוֹת בְּכוֹרוֹת פֵּרֶק ד 
בֶּהֱמַת הַשֻּׁתָּפִין, חַיֶּבֶת בַּבְּכוֹרָה.
לֹא נֶאֱמָר "בְּקָרְךָ, וְצֹאנֶךָ" , אֵלָא לְמַעַט שֻׁתָּפוּת הַגּוֹי: שְׁאִם הָיָה שֻׁתָּף בַּפָּרָה אוֹ בָּעֹבֶר, אַפִלּוּ הָיָה לַגּוֹי אֶחָד מֵאֶלֶף בָּאֵם אוֹ בַּוֶּלֶד--הֲרֵי זֶה פָּטוּר מִן הַבְּכוֹרָה.
הָיָה לוֹ בְּאֶחָד מִשְּׁנֵיהֶם אֵבֶר אֶחָד, כְּגוֹן יָד אוֹ רֶגֶל--רוֹאִין: כָּל שֶׁאִלּוּ יֵחָתֵךְ, יִהְיֶה בַּעַל מוּם--הֲרֵי זֶה פָּטוּר; וְאִם אִפְשָׁר שֶׁיֵּחָתֵךְ אֵבֶר הַגּוֹי, וְלֹא יִפָּסֵל--הֲרֵי זֶה חַיָּב בַּבְּכוֹרָה.

הַלּוֹקֵחַ עֹבֶר פָּרָתוֹ שֶׁלְּנָכְרִי, אוֹ הַמּוֹכֵר עֹבֶר פָּרָתוֹ לְנָכְרִי--אַף עַל פִּי שְׁאֵינוּ רַשָּׁאי--הֲרֵי זֶה פָּטוּר מִן הַבְּכוֹרָה, וְאֵין קוֹנְסִין אוֹתוֹ עַל דָּבָר זֶה.
הַמְּקַבֵּל בְּהֵמָה מִן הַגּוֹי לִהְיוֹת מִטַּפֵּל בָּהּ, וְהַוְּלָדוֹת בֵּינֵיהֶן, אוֹ נָכְרִי שֶׁקִּבַּל מִיִּשְׂרָאֵל כְּזֶה--הֲרֵי אֵלּוּ פְּטוּרִין מִן הַבְּכוֹרָה: שֶׁנֶּאֱמָר "פֶּטֶר רֶחֶם בְּיִשְׂרָאֵל" , עַד שֶׁיִּהְיֶה הַכֹּל בְּיִשְׂרָאֵל.

 הַמְּקַבֵּל צֹאן מִן הַגּוֹי בְּמָמוֹן קָצוּב, וּפָסַק עִמּוֹ שֶׁיִּהְיֶה הַשָּׂכָר בֵּינֵיהֶן, וְאִם פָּחֲתוּ, פָּחֲתוּ לְיִשְׂרָאֵל--אַף עַל פִּי שֶׁבִּרְשׁוּת יִשְׂרָאֵל הֶן, וַהֲרֵי הֶן כְּקִנְיָנוֹ, הוֹאִיל וְאִם לֹא יִמְצָא הַגּוֹי אֶצְלוֹ מָמוֹן לִגְבּוֹת מִמֶּנּוּ, יִגְבֶּה מִן הַבְּהֵמוֹת הָאֵלּוּ וּמִוַּלְדוֹתֵיהֶן--נַעֲשֶׂה כְּמִי שֶׁיֵּשׁ לוֹ אַחְרָיוּת עֲלֵיהֶן וְעַל וַלְדוֹתֵיהֶן, וַהֲרֵי יַד גּוֹי בָּאֶמְצָע, וּפְטוּרִין מִן הַבְּכוֹרָה, הֶן וּוַלְדוֹתֵיהֶן.
אֲבָל וַלְדֵי וְלָדוֹת חַיָּבִין--שֶׁהֲרֵי שֶׁלְּיִשְׂרָאֵל הֶן, וְאֵין לַגּוֹי עֲלֵיהֶן רְשׁוּת.

 יִשְׂרָאֵל שֶׁנָּתַן מָעוֹת לַגּוֹי, וְקָנָה לוֹ בָּהֶן בְּהֵמָה מִגּוֹי בְּדִינֵיהֶן--אַף עַל פִּי שֶׁלֹּא מָשַׁךְ, קָנָה וְחַיֶּבֶת בַּבְּכוֹרָה; וְכֵן אִם קָנָה הַגּוֹי מִיִּשְׂרָאֵל בְּדִינֵיהֶן, וְנָתַן מָעוֹת--אַף עַל פִּי שֶׁלֹּא מָשַׁךְ, קָנָה וּפְטוּרָה מִן הַבְּכוֹרָה.

 גֵּר שֶׁנִּתְגַּיַּר, וְאֵין יָדוּעַ אִם עַד שֶׁלֹּא נִתְגַּיַּר יָלְדָה פָּרָתוֹ, אוֹ אַחַר שֶׁנִּתְגַּיַּר--הֲרֵי זֶה בְּכוֹר מִסָּפֵק.
הַלּוֹקֵחַ בְּהֵמָה מִן הַגּוֹי, וְאֵין יָדוּעַ אִם בִּכְּרָה אוֹ לֹא בִכְּרָה, וְיָלְדָה אֶצְלוֹ--הֲרֵי זֶה סְפֵק בְּכוֹר, וְיֵאָכֵל בְּמוּמוֹ לַבְּעָלִים; וְאֵינוּ לַכּוֹהֵן--שֶׁהַמּוֹצִיא מֵחֲבֵרוֹ, עָלָיו הָרְאָיָה.

 לָקַח בְּהֵמָה מְנִיקָה מִן הַגּוֹי--אֵינוּ חוֹשֵׁשׁ שֶׁמֶּא בְּנָהּ שֶׁלְּאַחֶרֶת הִיא מְנִיקָה, אֵלָא הֲרֵי זוֹ בְּחֶזְקַת שֶׁיָּלְדָה; וְאַפִלּוּ הָיָה זֶה שֶׁמְּנִיקָה כְּמִין אַחֵר, וְאַפִלּוּ כְּמִין חֲזִיר--הֲרֵי זוֹ פְּטוּרָה מִן הַבְּכוֹרָה.
וְכֵן בְּהֵמָה שְׁהִיא חוֹלֶבֶת, פְּטוּרָה מִן הַבְּכוֹרָה--שֶׁרֹב הַבְּהֵמוֹת, אֵין חוֹלְבוֹת אֵלָא אִם כְּבָר יָלְדוּ.

 הַלּוֹקֵחַ בְּהֵמָה מִיִּשְׂרָאֵל--הֲרֵי זוֹ בְּחֶזְקַת שֶׁבִּכְּרָה, עַד שֶׁיּוֹדִיעוֹ הַמּוֹכֵר שֶׁעֲדַיִן לֹא יָלְדָה: שְׁאֵין הַיִּשְׂרְאֵלִי שׁוֹתֵק וְגוֹרֵם לוֹ לֶאֱכֹל קֳדָשִׁים בַּחוּץ, וּוַדַּאי שֶׁבִּכְּרָה; וּלְפִיכָּךְ מְכָרָהּ סְתָם.

 בְּהֵמָה דַּקָּה שֶׁהִפִּילָה עֹבֶר שֶׁעֲדַיִן לֹא נִתְבָּאֲרָה צוּרָתוֹ הַרְבֵּה וְנִכְּרָה לַכֹּל, וְזֶה הוּא הַנִּקְרָא טִנּוּף--אִם אָמְרוּ הָרוֹעִים עֹבֶר הוּא, אֵלָא שֶׁנִּפְסָד--הֲרֵי זוֹ פְּטוּרָה מִן הַבְּכוֹרָה, וְצָרִיךְ לְהַרְאוֹתוֹ לְרוֹעֶה חָכָם; לְפִיכָּךְ הַלּוֹקֵחַ בְּהֵמָה מִן הַגּוֹי, אַפִלּוּ הָיְתָה קְטַנָּה, וְיָלְדָה אֶצְלוֹ בְּתוֹךְ שְׁנָתָהּ--הֲרֵי זֶה סְפֵק בְּכוֹר, שֶׁמֶּא טִנּוּף הִפִּילָה בִּרְשׁוּת הַגּוֹי.

וְכֵן בְּהֵמָה גַּסָּה שֶׁהִפִּילָה שִׁלְיָה--הֲרֵי זֶה סִימָן וֶלֶד, שְׁאֵין שִׁלְיָה בְּלֹא וֶלֶד; וְנִפְטְרָה מִן הַבְּכוֹרָה.
וּמֻתָּר לְהַשְׁלִיךְ אוֹתָהּ הַשִּׁלְיָה לַכְּלָבִים: שְׁאֵין מִתְקַדֵּשׁ בַּבְּכוֹרָה אֵלָא זָכָר, וְחֶזְקַת הַנּוֹלָדִים מֶחְצָה זְכָרִים וּמֶחְצָה נְקֵבוֹת; וּכְבָר בֵּאַרְנוּ שֶׁהַזָּכָר שְׁאֵין בּוֹ מִקְצַת סִימָנֵי אִמּוֹ, אֵינוּ מִתְקַדֵּשׁ בַּבְּכוֹרָה.
וְנִמְצָא מֵעוּט הַנּוֹלָדִים הֶם הַמִּתְקַדְּשִׁים בַּבְּכוֹרָה, וְאֵין חוֹשְׁשִׁין לַמֵּעוּט.
אֲבָל בֶּהֱמַת קֳדָשִׁים שֶׁהִפִּילָה שִׁלְיָה--תִּקָּבֵר, שֶׁהַזְּכָרִים בָּהּ כִּנְקֵבוֹת.

 בְּהֵמָה גַּסָּה שֶׁהִפִּילָה חֲרָרַת דָּם--הֲרֵי זוֹ נִפְטְרָה מִן הַבְּכוֹרָה, שֶׁחֶזְקָתָהּ שֶׁהַוֶּלֶד בְּתוֹכָהּ, וְרָבָה עָלָיו הַדָּם, וְהִפְסִידוֹ וּבִטְּלוֹ.
וְקוֹבְרִין חֲרָרָה זוֹ כְּמוֹ נֵפֶל כָּל מְבַכֶּרֶת, אַף עַל פִּי שְׁאֵין בַּחֲרָרָה זוֹ קְדֻשָּׁה; וְלָמָּה קוֹבְרִין אוֹתָהּ, כְּדֵי לְפַרְסַם הַדָּבָר שֶׁנִּפְטְרָה מִן הַבְּכוֹרָה.

 כְּבָר בֵּאַרְנוּ בְּעִנְיַן נִדָּה, שֶׁהַוֶּלֶד בָּאָדָם נִגְמָר לְאַרְבָּעִים יוֹם, וְהַמַּפֶּלֶת לְפָחוּת מֵאַרְבָּעִים, אֵינוּ וֶלֶד.
אֲבָל וֶלֶד בְּהֵמָה--לֹא עָמְדוּ חֲכָמִים עַל מִנְיַן הַיָּמִים שֶׁיִּגָּמֵר בּוֹ; אֲבָל אָמְרוּ שֶׁהַמַּפֶּלֶת טִנּוּף, אֵינָהּ מִתְעַבֶּרֶת אַחֲרָיו וְלֹא מִקַּבֶּלֶת וֶלֶד אַחֵר, לְפָחוּת מִשְּׁלוֹשִׁים יוֹם.

 בְּהֵמָה שֶׁיָּצַאת מְלֵאָה, וּבָאת רֵיקָנִית--הַבָּא אַחַר כֵּן בְּכוֹר מִסָּפֵק: שֶׁמֶּא דָּבָר שְׁאֵינוּ פּוֹטֵר בַּבְּכוֹרָה הִפִּילָה, וְאֵין לְנִפְלֵי בְּהֵמָה פְּטִירַת רֶחֶם עַד שֶׁיַּעְגִּילוּ רֹאשׁ כַּפִּיקָה שֶׁלְּעֵרֶב.

 מְבַכֶּרֶת הַמַּקְשָׁה לֵילֶד--מְחַתֵּךְ אֵבֶר אֵבֶר, וּמַשְׁלִיךְ לַכְּלָבִים; וְהַבָּא אַחֲרָיו, בְּכוֹר.
יָצָא רֻבּוֹ--הֲרֵי זֶה יִקָּבֵר, וְנִפְטְרָה מִן הַבְּכוֹרָה; וְאִם חָתַךְ אֵבֶר וְהִנִּיחוֹ, וְחָתַךְ אֵבֶר וְהִנִּיחוֹ, עַד שֶׁהִשְׁלִים רֻבּוֹ--הֲרֵי כָּל הָאֵבָרִים צְרִיכִין קְבוּרָה, וְנִפְטְרָה מִן הַבְּכוֹרָה: כֵּיוָן שֶׁיָּצָא רֻבּוֹ, בֵּין שָׁלֵם בֵּין מְחֻתָּךְ, וַהֲרֵי הוּא לְפָנֵינוּ--נִתְקַדַּשׁ לְמַפְרֵעַ.

 יָצָא שְׁלִישׁ, וּמְכָרוֹ לַגּוֹי, וְחָזַר וְיָצָא שְׁלִישׁ אַחֵר--נִתְקַדַּשׁ לְמַפְרֵעַ, וְנִפְטְרָה מִן הַבְּכוֹרָה; יָצָא שְׁלִישׁ דֶּרֶךְ דֹּפֶן, וּשְׁנֵי שְׁלִישִׁים דֶּרֶךְ רֶחֶם--אֵינוּ קָדוֹשׁ: שֶׁהָרֹב הָרִאשׁוֹן לֹא יָצָא דֶּרֶךְ רֶחֶם, וּלְמַפְרֵעַ הוּא מִתְקַדֵּשׁ.

 יָצָא מֵעוּט אֵבֶר גָּדוֹל, וַהֲרֵי זֶה הַיּוֹצֶא רֻבּוֹ שֶׁלָּעֹבֶר--נִפְטְרָה מִן הַבְּכוֹרָה, וְיִקָּבֵר הַיּוֹצֶא.
יָצָא חֲצִי הָעֹבֶר, וְהוּא רֻבּוֹ שֶׁלְּאֵבֶר הַיּוֹצֶא--הֲרֵי זֶה סְפֵק אִם נִפְטְרָה מִן הַבְּכוֹרָה, אוֹ לֹא נִפְטְרָה; לְפִיכָּךְ הַבָּא אַחֲרָיו, סְפֵק בְּכוֹר.

 בְּכוֹר שֶׁכְּרָכוֹ בְּסִיב וְהוֹצִיאוֹ, וְלֹא נָגַע בָּרֶחֶם, אוֹ שֶׁכְּרָכוֹ בְּשִׁלְיַת בְּהֵמָה אַחֶרֶת, אוֹ שֶׁנִּכְרְכָה עָלָיו אֲחוֹתוֹ, וְיָצָא--הוֹאִיל וְלֹא נָגַע בָּרֶחֶם מִכָּל מָקוֹם, הֲרֵי זֶה סְפֵק בְּכוֹר.

 הִדְבִּיק שְׁנֵי רְחָמִים זֶה לְזֶה, וְיָצָא מִזֶּה וְנִכְנַס לְזֶה--הֲרֵי זֶה סְפֵק אִם נִפְטְרָה מִן הַבְּכוֹרָה הַבְּהֵמָה שֶׁנִּכְנַס בָּהּ הַבְּכוֹר, שֶׁהֲרֵי פָּטַר רֶחֶם, אוֹ לֹא נִפְטְרָה, עַד שֶׁיִּפְטֹר רַחְמָהּ וַלְדָהּ.

 נִפְחֲתוּ כּוֹתָלֵי בֵּית הָרֶחֶם, וְיָצָא--הֲרֵי זֶה סְפֵק אִם נְגִיעַת רֶחֶם מְקַדֶּשֶׁת, אוֹ אַוֵּירוֹ.
נֶעֶקְרוּ כּוֹתָלֵי בֵּית הָרֶחֶם בְּצַוָּארוֹ--הֲרֵי זֶה סְפֵק אִם בִּמְקוֹמוֹ מְקַדֵּשׁ, אוֹ מְקַדֵּשׁ אַף חוּץ לִמְקוֹמוֹ.

 נִגְמְמוּ כּוֹתָלֵי בֵּית הָרֶחֶם, אֵינוּ קָדוֹשׁ.
נִפְרַץ מִקְצָתָן, וְעוֹמֵד מְרֻבֶּה עַל הַפָּרוּץ, וְיָצָא דֶּרֶךְ הַפָּרוּץ, אוֹ שֶׁהָיָה הַפָּרוּץ מְרֻבֶּה עַל הָעוֹמֵד, וְיָצָא דֶּרֶךְ הָעוֹמֵד--הֲרֵי זֶה סְפֵק בְּכוֹר.

הִלְכּוֹת בְּכוֹרוֹת פֵּרֶק ה 
רָחֵל שֶׁלֹּא בִכְּרָה, וְיָלְדָה שְׁנֵי זְכָרִים--אַפִלּוּ יָצְאוּ שְׁנֵי רָאשֵׁיהֶם כְּאֶחָד, אֵי אִפְשָׁר שֶׁלֹּא קָדַם אֶחָד: וְהוֹאִיל וְאֵין יָדוּעַ אֵיזֶה יָצָא רִאשׁוֹן--הַכּוֹהֵן נוֹטֵל אֶת הַכָּחוּשׁ, וְהַשֵּׁנִי סְפֵק בְּכוֹר.
מֵת אֶחָד מֵהֶן, אֵין לַכּוֹהֵן כְּלוּם: שֶׁזֶּה הַחַי, סָפֵק הוּא; וְהַמּוֹצִיא מֵחֲבֵרוֹ, עָלָיו הָרְאָיָה.

וְכֵן אִם יָלְדָה זָכָר וּנְקֵבָה--הֲרֵי הַזָּכָר סָפֵק, שֶׁמֶּא הַנְּקֵבָה יָצַאת תְּחִלָּה; לְפִיכָּךְ אֵין לַכּוֹהֵן כְּלוּם--שֶׁהַמּוֹצִיא מֵחֲבֵרוֹ, עָלָיו הָרְאָיָה.

 שְׁתֵּי רְחֵלָיו שֶׁלֹּא בִכְּרוּ, וְיָלְדוּ שְׁנֵי זְכָרִים--שְׁנֵיהֶן לַכּוֹהֵן; זָכָר וּנְקֵבָה, הַזָּכָר לַכּוֹהֵן.
שְׁנֵי זְכָרִים וּנְקֵבָה--הַכּוֹהֵן נוֹטֵל אֶת הַכָּחוּשׁ, וְהַשֵּׁנִי סְפֵק בְּכוֹר; וְאִם מֵת אֶחָד מֵהֶן, אֵין לַכּוֹהֵן כְּלוּם: שֶׁזֶּה הַזָּכָר הַחַי, סְפֵק בְּכוֹר הוּא; וְהַמּוֹצִיא מֵחֲבֵרוֹ, עָלָיו הָרְאָיָה.

יָלְדוּ שְׁתֵּי נְקֵבוֹת וְזָכָר, אוֹ שְׁנֵי זְכָרִים וּשְׁתֵּי נְקֵבוֹת--הֲרֵי הַזְּכָרִים סְפֵק בְּכוֹר: שֶׁאֲנִי אוֹמֵר שֶׁמֶּא הַנְּקֵבָה נֻלְּדָה תְּחִלָּה, וְאַחַר כָּךְ הַזָּכָר; לְפִיכָּךְ אֵין כָּאן לַכּוֹהֵן כְּלוּם--שֶׁהַמּוֹצִיא מֵחֲבֵרוֹ, עָלָיו הָרְאָיָה.

אַחַת בִּכְּרָה וְאַחַת שֶׁלֹּא בִכְּרָה, וְיָלְדוּ שְׁנֵי זְכָרִים--אֶחָד לוֹ וְאֶחָד לַכּוֹהֵן, וְכָל אֶחָד מֵהֶן סְפֵק בְּכוֹר; וְהַכּוֹהֵן נוֹטֵל אֶת הַכָּחוּשׁ.
מֵת אֶחָד מֵהֶן, אֵין כָּאן לַכּוֹהֵן כְּלוּם: שֶׁזֶּה הַחַי, סָפֵק הוּא.
וְכֵן אִם יָלְדוּ זָכָר וּנְקֵבָה, אֵין כָּאן לַכּוֹהֵן כְּלוּם: שֶׁזֶּה הַזָּכָר, סְפֵק בְּכוֹר הוּא.

 כָּל בְּכוֹר שְׁהוּא סָפֵק--דִּינוֹ שֶׁיִּרְעֶה עַד שֶׁיִּפֹּל בּוֹ מוּם, וְיֵאָכֵל לִבְעָלָיו.
וְאִם תָּפַס אוֹתוֹ הַכּוֹהֵן, אֵין מוֹצִיאִין אוֹתוֹ מִיָּדוֹ; וְאוֹכֵל אוֹתוֹ בְּמוּמוֹ, אֲבָל אֵינוּ מַקְרִיבוֹ--שְׁאֵין מַקְרִיב לְעוֹלָם אֵלָא בְּכוֹר וַדַּאי, שֶׁמֶּא יִשְׁחֹט חֻלִּין בָּעֲזָרָה.

 מִי שֶׁהָיָה בְּעֶדְּרוֹ מְבַכְּרוֹת וּשְׁאֵינָן מְבַכְּרוֹת, וְיָלְדוּ וְאֵין שָׁם אָדָם, וְנִכְנַס וּמָצָא אֶת הַמְּבַכְּרוֹת מְנִיקוֹת נְקֵבוֹת, וְאֶת שְׁאֵינָן מְבַכְּרוֹת מְנִיקוֹת זְכָרִים--אֵינוּ חוֹשֵׁשׁ שֶׁמֶּא בְּנָהּ שֶׁלְּזוֹ בָּא לוֹ אֵצֶל זוֹ, וּבְנָהּ שֶׁלְּזוֹ בָּא לוֹ אֵצֶל זוֹ; אֵלָא הֲרֵי הַדָּבָר בְּחֶזְקָתוֹ, שֶׁכָּל אַחַת מְנִיקָה בְּנָהּ.

 שְׁנַיִם שֶׁהִפְקִידוּ שְׁנֵי זְכָרִים אֵצֶל רוֹעֶה, הָאֶחָד בְּכוֹר וְהַשֵּׁנִי פָּשׁוּט, וּמֵת אֶחָד מֵהֶן--מַנִּיחַ הָרוֹעֶה הַשֵּׁנִי בֵּינֵיהֶן וּמִסְתַּלֵּק; וַהֲרֵי הוּא סְפֵק בְּכוֹר, וּשְׁנֵיהֶן חוֹלְקִין אוֹתוֹ: שְׁאֵין אֶחָד מֵהֶן מַכִּיר אֶת שֶׁלּוֹ.

 הִפְקִיד בְּכוֹר אֵצֶל בַּעַל הַבַּיִת, וְהִנִּיחוֹ בַּעַל הַבַּיִת עִם פָּשׁוּט שֶׁלּוֹ, וּמֵת אֶחָד מֵהֶן, וְאֵין יָדוּעַ אֵיזֶה הוּא--הַמּוֹצִיא מֵחֲבֵרוֹ, עָלָיו הָרְאָיָה; וַהֲרֵי הוּא סְפֵק בְּכוֹר.
וְאַפִלּוּ רוֹעֵה כּוֹהֵן שֶׁהִנִּיחַ בְּכוֹרוֹ בֶּחָצֵר בַּעַל הַבַּיִת, עִם פָּשׁוּט שֶׁלְּבַעַל הַבַּיִת, וּמֵת אֶחָד מֵהֶן--הַמּוֹצִיא מֵחֲבֵרוֹ, עָלָיו הָרְאָיָה; וְאֵין מוֹצִיאִין מֵחָצֵר בַּעַל הַבַּיִת, אֵלָא בִּרְאָיָה: שֶׁהֲרֵי מִדַּעַת בַּעַל הַבְּכוֹר, הִנִּיחוֹ עִם הַפָּשׁוּט שֶׁלְּבַעַל הַבַּיִת.

 לֹא נֶחְשְׁדוּ יִשְׂרָאֵל עַל הַבְּכוֹרוֹת; לְפִיכָּךְ נֶאֱמָן הַיִּשְׂרְאֵלִי לוֹמַר, זֶה סְפֵק בְּכוֹר הוּא, וְרוֹאִין לוֹ מוּמוֹ, וְאוֹכֵל אוֹתוֹ בְּמוּמוֹ.

 כָּל הַקֳּדָשִׁים שֶׁקָּדַם בָּהֶן מוּם קָבוּעַ לְהֶקְדֵּשָׁן, וְנִפְדּוּ--חַיָּבִין בַּבְּכוֹרָה; וְאִם קָדַם מוּם עוֹבֵר לְהֶקְדֵּשָׁן, אוֹ שֶׁהִקְדִּישָׁן תְּמִימִים וְאַחַר כָּךְ נֻלַּד לָהֶן מוּם קָבוּעַ, וְנִפְדּוּ--פְּטוּרִין מִן הַבְּכוֹרָה: שֶׁהֲרֵי לֹא יָצְאוּ לְחֻלִּין לְכָל דָּבָר--מִפְּנֵי שְׁהֶן אֲסוּרִין בְּגִזָּה וַעֲבוֹדָה, כְּמוֹ שֶׁבֵּאַרְנוּ בְּהִלְכּוֹת מְעִילָה.

 הַלּוֹקֵחַ בְּהֵמָה מִמְּעוֹת מַעֲשֵׂר שֵׁנִי בִּירוּשָׁלַיִם, חַיֶּבֶת בַּבְּכוֹרָה.
אֲבָל הַלּוֹקֵחַ בְּהֵמָה מִפֵּרוֹת שְׁבִיעִית, הֲרֵי זוֹ פְּטוּרָה מִן הַבְּכוֹרָה: לְפִי שְׁאֵינוּ רַשָּׁאי לִסְחֹר בְּפֵרוֹת שְׁבִיעִית--שֶׁהֲרֵי נֶאֱמָר בָּהּ "וְהָיְתָה שַׁבַּת הָאָרֶץ לָכֶם, לְאָכְלָה" , "לְאָכְלָה" וְלֹא לִסְחוֹרָה; וְאִם תִּהְיֶה חַיֶּבֶת בַּבְּכוֹרָה--הֲרֵי זֶה מִשְׂתַּכֵּר בַּבְּכוֹר, שֶׁהֲרֵי יָצָא מִתּוֹרַת פֵּרוֹת שְׁבִיעִית.

כְּבָר בֵּאַרְנוּ בְּהִלְכּוֹת אִסּוּרֵי מַאֲכָלוֹת, שֶׁאָסוּר לַעֲשׂוֹת סְחוֹרָה בַּדְּבָרִים הָאֲסוּרִים בַּאֲכִילָה; וּכְבָר בֵּאַרְנוּ בִּתְרוּמוֹת, שֶׁאָסוּר לַעֲשׂוֹת סְחוֹרָה בַּתְּרוּמוֹת.
וְכֵן אָסוּר לַעֲשׂוֹת סְחוֹרָה בַּבְּכוֹרוֹת, אַף עַל פִּי שֶׁמֻּתָּר לְמָכְרָן עַל דֶּרֶךְ שֶׁבֵּאַרְנוּ.
לָקַח בְּכוֹר לְמִשְׁתֶּה בְּנוֹ, אוֹ לָרֶגֶל, וְלֹא צָרַךְ לָרֶגֶל--מֻתָּר לְמָכְרוֹ.

 אֵין שָׁמִין בְּכוֹרוֹת תְּמִימִים לְיִשְׂרָאֵל, אֲבָל שָׁמִין לָהֶן בְּכוֹרוֹת בַּעֲלֵי מוּמִין.
וְשָׁמִין בְּכוֹרוֹת תְּמִימִים לַכּוֹהֲנִים בַּזְּמָן הַזֶּה, שְׁהֶן עוֹמְדִין לְהֵאָכֵל בְּמוּמָן; וְאֵין צָרִיךְ לוֹמַר, שֶׁשָּׁמִין לָהֶן בַּעֲלֵי מוּמִין.

הִלְכּוֹת בְּכוֹרוֹת פֵּרֶק ו 
מִצְוָה לְהַפְרִישׁ אֶחָד מֵעֲשָׂרָה מִכָּל בְּהֵמוֹת טְהוֹרוֹת שֶׁיִּוָּלְדוּ לָאָדָם, בְּכָל שָׁנָה וְשָׁנָה; וְאֵין מִצְוָה זוֹ נוֹהֶגֶת אֵלָא בַּבָּקָר וּבַצֹּאן בִּלְבָד, שֶׁנֶּאֱמָר "וְכָל-מַעְשַׂר בָּקָר וָצֹאן ..." .

מַעְשַׂר בְּהֵמָה נוֹהֵג בַּחֻלִּין, אֲבָל לֹא בַּמֻּקְדָּשִׁין; וְנוֹהֵג בָּאָרֶץ וּבְחוּצָה לָאָרֶץ, בִּפְנֵי הַבַּיִת וְשֶׁלֹּא בִּפְנֵי הַבַּיִת.
אֲבָל חֲכָמִים אָסְרוּ לְעַשַּׂר בְּהֵמָה בַּזְּמָן הַזֶּה, וְתִקְּנוּ שְׁאֵין מְעַשְּׂרִין אֵלָא בִּפְנֵי הַבַּיִת--גְּזֵרָה שֶׁמֶּא יֹאכְלוּהוּ תָּמִים, וְנִמְצָא בָּא לִידֵי אִסּוּר כָּרֵת שְׁהוּא שְׁחִיטַת קֳדָשִׁים בַּחוּץ.
וְאִם עָבַר וְעִשַּׂר בַּזְּמָן הַזֶּה--הֲרֵי זֶה מַעֲשֵׂר, וְיֵאָכֵל בְּמוּמוֹ.

הַכֹּל חַיָּבִין בְּמַעְשַׂר בְּהֵמָה, כּוֹהֲנִים לְוִיִּים וְיִשְׂרְאֵלִיִּים.
וְדִין מַעְשַׂר בְּהֵמָה שֶׁיִּהְיֶה נִשְׁחָט בָּעֲזָרָה, וְזוֹרְקִין דָּמוֹ זְרִיקָה אַחַת כְּנֶגֶד הַיְּסוֹד, וּמַקְטִירִין אֵמוּרָיו; וּשְׁאָר הַבָּשָׂר נֶאֱכָל לַבְּעָלִים בִּירוּשָׁלַיִם, כִּשְׁאָר קֳדָשִׁים קַלִּים.
וְאֵין לַכּוֹהֲנִים בּוֹ כְּלוּם; אֵלָא כֻּלּוֹ לַבְּעָלִים, כַּפֶּסַח.
וְאִם הָיָה בַּעַל מוּם--בֵּין שֶׁנָּפַל בּוֹ מוּם, בֵּין שֶׁהִפְרִישׁוֹ בַּתְּחִלָּה בְּמוּמוֹ--הֲרֵי זֶה נֶאֱכָל בְּכָל מָקוֹם.

 מַעְשַׂר בְּהֵמָה--אָסוּר לִמְכֹּר אוֹתוֹ כִּשְׁהוּא תָּמִים, לְפִי שֶׁנֶּאֱמָר בּוֹ "לֹא יִגָּאֵל" ; מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר "לֹא יִגָּאֵל"--אַף אִסּוּר מְכִירָה בִּכְלָלוֹ, שְׁאֵינוּ נִגְאָל וְאֵינוּ נִמְכָּר כְּלָל.
וְיֵרָאֶה לִי שֶׁהַמּוֹכֵר מַעֲשֵׂר לֹא עָשָׂה כְּלוּם, וְלֹא קָנָה לוֹקֵחַ; וּלְפִיכָּךְ אֵינוּ לוֹקֶה, כְּמוֹכֵר חֶרְמֵי כּוֹהֲנִים שֶׁלֹּא קָנָה לוֹקֵחַ, וּכְמוֹכֵר יְפַת תֹּאַר, כְּמוֹ שֶׁיִּתְבָּאַר בִּמְקוֹמוֹ.

 מִדִּבְרֵי סוֹפְרִים שֶׁאָסוּר לִמְכֹּר אוֹתוֹ בַּעַל מוּם, וְאַפִלּוּ שָׁחוּט--גְּזֵרָה, שֶׁמֶּא יִמְכְּרֶנּוּ חַי; לְפִיכָּךְ אֵין שׁוֹקְלִין מָנָה כְּנֶגֶד מָנָה בַּמַּעֲשֵׂר, כְּדֶרֶךְ שֶׁשּׁוֹקְלִין בַּבְּכוֹר--מִפְּנֵי שְׁהוּא נִרְאֶה כְּמוֹכֵר.
וּמַעְשַׂר בְּהֵמָה שֶׁלַּיְּתוֹמִים שֶׁנִּשְׁחַט בְּמוּמוֹ, מֻתָּר לְמָכְרוֹ כְּדַרְכּוֹ: מִפְּנֵי הָשֵׁב אֲבֵדָה לַיְּתוֹמִים, לֹא גָזְרוּ עָלָיו.

 מַעֲשֵׂר שֶׁנִּשְׁחַט בְּמוּמוֹ--מֻתָּר לִמְכֹּר חֶלְבּוֹ וְגִידָיו וְעוֹרוֹ וְעַצְמוֹתָיו, וְלֹא אָסְרוּ לִמְכֹּר אֵלָא בְּשָׂרוֹ בִּלְבָד.
וְאִם הִבְלִיעַ דְּמֵי הַבָּשָׂר בִּדְמֵי הָעוֹר וְהַחֵלֶב וְהַגִּידִין, וּמָכַר הַכֹּל בְּהַבְלָעָה--מֻתָּר; וְאִם הָיוּ דְּמֵי הָעֲצָמוֹת יְקָרִים, וְהִבְלִיעַ דְּמֵי הַבָּשָׂר בִּדְמֵי הָעֲצָמוֹת--מֻתָּר.

 הַכֹּל נֶאֱמָנִים עַל מוּמֵי מַעֲשֵׂר לוֹמַר, מוּם זֶה מֵאֵלָיו בָּא וְלֹא נַעֲשָׂה לַדַּעַת; אַפִלּוּ אֵלּוּ שְׁאֵינָן נֶאֱמָנִים עַל הַבְּכוֹר, נֶאֱמָנִים עַל הַמַּעֲשֵׂר.
וְרוֹאֶה אָדָם מוּמֵי מַעֲשֵׂר שֶׁלּוֹ, וּמַתִּירוֹ--אִם הָיָה מֻמְחֶה: שְׁאִם יִרְצֶה, יַטִּיל מוּם בְּכָל עֶדְרוֹ וְאַחַר כָּךְ יְעַשַּׂר; וְנִמְצָא הַמַּעֲשֵׂר בַּעַל מוּם מִתְּחִלָּתוֹ.

 הַלּוֹקֵחַ טְלָאִים שֶׁנֻּלְּדוּ בְּשָׁנָה זוֹ, אוֹ שֶׁנִּתְּנוּ לוֹ בְּמַתָּנָה--הֲרֵי הֶן פְּטוּרִין מִן הַמַּעֲשֵׂר: עַד שֶׁיִּוָּלְדוּ בִּרְשׁוּתוֹ.
לְפִיכָּךְ הַשֻּׁתָּפִין שֶׁנִּשְׁתַּתְּפוּ בַּבְּהֵמוֹת, וְהֵבִיא זֶה מֵאָה טְלָאִים, וְהֵבִיא זֶה מֵאָה טְלָאִים, וְעֵרְבוּ אוֹתָן, וְנִשְׁתַּתְּפוּ בָּהֶן--הֲרֵי הַמָּאתַיִם פְּטוּרִין מִן הַמַּעֲשֵׂר, שֶׁכָּל טָלֶה מֵהֶן כְּמָכוּר; וְכֵן הָאַחִים שֶׁיָּרְשׁוּ טְלָאִים מֵאֲבִיהֶם, הֲרֵי הֶן פְּטוּרִין מִן הַמַּעֲשֵׂר.
אֲבָל הַנּוֹלָדִים לָהֶם בְּשֻׁתָּפוּת לְאַחַר מִכָּאן מֵאֵלּוּ הַבְּהֵמוֹת, בֵּין לַשֻּׁתָּפִין בֵּין לָאַחִים--חַיָּבִין בְּמַעֲשֵׂר.

וְכֵן אִם הָיוּ שֻׁתָּפִין בְּמָעוֹת, וְקָנוּ בְּהֵמוֹת מִמְּעוֹת הַשֻּׁתָּפוּת, וְהָאַחִים שֶׁקָּנוּ בְּהֵמוֹת מִמְּעוֹת הַיְּרֻשָּׁה--הֲרֵי הַנּוֹלָדִים מֵהֶם לְאַחַר מִכָּאן, חַיָּבִין בְּמַעֲשֵׂר: שֶׁהֲרֵי בִּרְשׁוּתָן נֻלְּדוּ, וַהֲרֵי הֶן כְּאִישׁ אֶחָד.

חָלְקוּ הָאַחִין וְהַשֻּׁתָּפִין אַחַר שֶׁנֻּלְּדוּ לָהֶן הַבְּהֵמוֹת בִּרְשׁוּתָן, וְחָזְרוּ וְנִשְׁתַּתְּפוּ--הֲרֵי אֵלּוּ פְּטוּרִין מִן הַמַּעֲשֵׂר: שֶׁבְּשָׁעָה שֶׁחָלְקוּ נַעֲשׂוּ הַכֹּל לְקוּחִין, וְהַלָּקוּחַ פָּטוּר; וּכְשֶׁחָזְרוּ וְנִשְׁתַּתְּפוּ, הֲרֵי נִשְׁתַּתְּפוּ בַּבְּהֵמוֹת וַעֲדַיִן לֹא יָלְדוּ לָהֶן בִּרְשׁוּתָן אַחַר שִׁתּוּף זֶה הַשֵּׁנִי.
וְאַף עַל פִּי שֶׁחָלְקוּ גְּדָיִים כְּנֶגֶד גְּדָיִים, וּטְלָאִים כְּנֶגֶד טְלָאִים, וַעֲשָׂרָה כְּנֶגֶד עֲשָׂרָה--הַכֹּל פְּטוּרִין מִן הַמַּעֲשֵׂר, וַהֲרֵי הֶן כִּלְקוּחִין.

הָאַחִין וְהַשֻּׁתָּפִין שֶׁחָלְקוּ בַּכְּסָפִים, וְלֹא חָלְקוּ בַּבְּהֵמָה--חַיָּבִין בַּמַּעֲשֵׂר, שֶׁעֲדַיִן לֹא נַעֲשׂוּ הַבְּהֵמוֹת לְקוּחִין; אֲבָל אִם חָלְקוּ הַבְּהֵמוֹת--אַף עַל פִּי שֶׁעֲדַיִן לֹא חָלְקוּ הַכְּסָפִים, הֲרֵי אֵלּוּ פְּטוּרִין.

הַלּוֹקֵחַ עֲשָׂרָה עֻבְרִים בִּמְעֵי אִמָּן--כֻּלָּן נִכְנָסִין לַדִּיר לְהִתְעַשַּׂר, שֶׁהֲרֵי בִּרְשׁוּתוֹ נֻלְּדוּ.
כּוֹהֵן שֶׁנָּפְלוּ לוֹ עֶשֶׂר בְּהֵמוֹת בְּגֶזֶל הַגֵּר, פְּטוּרִין מִן הַמַּעֲשֵׂר--שֶׁמַּתְּנוֹת כְּהֻנָּה, מַתָּנוֹת הֶן; וּכְבָר בֵּאַרְנוּ שֶׁהַנּוֹתֵן בְּמַתָּנָה, פָּטוּר מִן הַמַּעֲשֵׂר.

 הַכֹּל נִכְנָסִין לַדִּיר לְהִתְעַשַּׂר--בֵּין תְּמִימִים בֵּין בַּעֲלֵי מוּמִין, וְכָל אִסּוּרֵי מִזְבֵּחַ: חוּץ מִן הַכִּלְאַיִם, וְהַטְּרֵפָה, וְיוֹצֵא דֹּפֶן, וּמְחֻסַּר זְמָן--שֶׁכָּל אֵלּוּ פְּטוּרִין מִן הַמַּעֲשֵׂר; וְכֵן הַיָּתוֹם שֶׁמֵּתָה אִמּוֹ, אוֹ נִשְׁחֲטָה עִם לִידָתוֹ--אֵינוּ מִתְעַשֵּׂר.
וּדְבָרִים אֵלּוּ, מִפִּי הַשְּׁמוּעָה הֶם.

 אֵין הַלּוֹקֵחַ פָּטוּר, אֵלָא אִם נִלְקַח אַחַר שֶׁנִּרְאֶה לְהִתְעַשַּׂר.
לְפִיכָּךְ הַלּוֹקֵחַ טְלָאִים בְּתוֹךְ שִׁבְעַת יְמֵי הַלִּידָה--כְּשֶׁיַּגִּיעַ זְמַנָּם, חַיָּב לְעַשְּׂרָן: שֶׁכֵּיוָן שְׁאֵין מְחֻסַּר זְמָן רָאוּי לְהִתְעַשַּׂר--הֲרֵי זֶה כְּמִי שֶׁלָּקַח עֻבְרִים, וְנֻלְּדוּ בִּרְשׁוּתוֹ.

 כָּל בְּהֵמָה שְׁהִיא סְפֵק אִם בַּת מַעֲשֵׂר הִיא, אוֹ אֵינָהּ בַּת מַעֲשֵׂר--הֲרֵי הִיא פְּטוּרָה מִן הַמַּעֲשֵׂר; לְפִיכָּךְ טְלָאִים שֶׁנִּתְעָרַב בָּהֶן יָתוֹם אוֹ לָקוּחַ וְכַיּוֹצֶא בָּהֶן--הֲרֵי כֻּלָּן פְּטוּרִין, שֶׁכָּל אֶחָד מֵהֶן סָפֵק הוּא.

הִלְכּוֹת בְּכוֹרוֹת פֵּרֶק ז 
מִי שֶׁהָיוּ לוֹ עֲשָׂרָה טְלָאִים, וְהִפְרִישׁ אֶחָד מַעֲשֵׂר, הָיוּ לוֹ מֵאָה, וְהִפְרִישׁ עֲשָׂרָה לְמַעֲשֵׂר--אֵין אֵלּוּ מַעֲשֵׂר.
אֵלָא כֵּיצַד עוֹשֶׂה: כּוֹנֵס כָּל הַטְּלָאִים אוֹ כָּל הָעֲגָלִים לַדִּיר; וְעוֹשֶׂה לוֹ פֶּתַח קָטָן, כְּדֵי שֶׁלֹּא יֵצְאוּ שְׁנַיִם כְּאֶחָד.
וּמַעְמִיד אִמּוֹתֵיהֶן מִבַּחוּץ, וְהֶן גּוֹעוֹת, כְּדֵי שֶׁיִּשְׁמְעוּ הַטְּלָאִים קוֹלָן, וְיֵצְאוּ מִן הַדִּיר לִקְרָאתָן: שֶׁנֶּאֱמָר "כֹּל אֲשֶׁר-יַעֲבֹר" --שֶׁיַּעֲבֹר מֵעַצְמוֹ, וְלֹא שֶׁיּוֹצִיאוֹ בְּיָדוֹ.

וּכְשֶׁיֵּצְאוּ מִן הַדִּיר זֶה אַחַר זֶה, מַתְחִיל וּמוֹנָם בַּשֵּׁבֶט: אֶחָד, שְׁנַיִם, שְׁלוֹשָׁה, אַרְבָּעָה, חֲמִשָּׁה, שִׁשָּׁה, שִׁבְעָה, שְׁמוֹנָה, תִּשְׁעָה; וְהַיּוֹצֶא עֲשִׂירִי--בֵּין זָכָר בֵּין נְקֵבָה, בֵּין תָּמִים בֵּין בַּעַל מוּם--סוֹקְרוֹ בְּסִקְרָה, וְאוֹמֵר הֲרֵי זֶה מַעֲשֵׂר.
לֹא סְקָרוֹ בְּסִקְרָה, וְלֹא מְנָיָן בַּשֵּׁבֶט, אוֹ שֶׁמְּנָיָן רְבוּצִים אוֹ עוֹמְדִים--הֲרֵי אֵלּוּ מַעֲשֵׂר: הוֹאִיל וּמְנָיָן עֲשָׂרָה עֲשָׂרָה, וְקִדַּשׁ עֲשִׂירִי--הֲרֵי זֶה מַעֲשֵׂר.

 אֵינוּ צָרִיךְ לְצָרַף כָּל בְּהֵמָה שֶׁנֻּלְּדָה בִּרְשׁוּתוֹ לְדִיר אֶחָד, אֵלָא מְצָרֵף כָּל עֵדֶר וְעֵדֶר לְבַדּוֹ; הָיוּ לוֹ חֲמִשָּׁה טְלָאִים בִּירוּשָׁלַיִם, וַחֲמִשָּׁה טְלָאִים בְּעַכּוֹ--אֵין מִצְטָרְפִין, וְכֻלָּן פְּטוּרִין מִן הַמַּעֲשֵׂר.
וְכַמָּה יְהִי בֵּין אֵלּוּ לְאֵלּוּ, וְיִצְטָרְפוּ--שִׁשָּׁה עָשָׂר מִיל.
הָיוּ שְׁלוֹשָׁה עֲדָרִים, בֵּין כָּל אֶחָד וְאֶחָד שִׁשָּׁה עָשָׂר מִיל--הֲרֵי שְׁלָשְׁתָּן מִצְטָרְפִין.
כֵּיצַד: הָיוּ תִּשְׁעָה מִכָּאן, וְתִשְׁעָה מִכָּאן, וְאֶחָד בָּאֶמְצָע--הֲרֵי שְׁלָשְׁתָּן נִכְנָסִין לַדִּיר לְהִתְעַשַּׂר.

אֵין מְעַשְּׂרִין מִן הַבָּקָר עַל הַצֹּאן, וְלֹא מִן הַצֹּאן עַל הַבָּקָר; אֲבָל מְעַשְּׂרִין מִן הַכְּבָשִׂים עַל הָעִזִּים, וּמִן הָעִזִּים עַל הַכְּבָשִׂים: שֶׁנֶּאֱמָר "וְכָל-מַעְשַׂר בָּקָר וָצֹאן" , "כָּל" מַשְׁמַע צֹאן אֶחָד--שֶׁשְּׁנֵיהֶם נִקְרָאִים שֶׂה, וַהֲרֵי הֶם כְּמִין אֶחָד.

אֵין מְעַשְּׂרִין מִן הַנּוֹלָדִים בְּשָׁנָה זוֹ, עַל הַנּוֹלָדִים בְּשָׁנָה אַחֶרֶת: כְּשֵׁם שְׁאֵין מְעַשְּׂרִין בְּזֶרַע הָאָרֶץ מִן הֶחָדָשׁ עַל הַיָּשָׁן, וְלֹא מִן הַיָּשָׁן עַל הֶחָדָשׁ--שֶׁנֶּאֱמָר "הַיֹּצֵא הַשָּׂדֶה, שָׁנָה שָׁנָה" .
וְיֵרָאֶה לִי שְׁאִם עִשַּׂר בְּהֵמָה מִשָּׁנָה עַל שָׁנָה--הֲרֵי זֶה מַעֲשֵׂר, מִפְּנֵי חֻמְרַת הַקֳּדָשִׁים: שֶׁהֲרֵי לֹא הִקְפִּידָה תּוֹרָה עַל מַעְשַׂר בְּהֵמָה בַּפֵּרוּשׁ, שֶׁיִּהְיֶה שָׁנָה שָׁנָה.

כָּל הַנּוֹלָדִים מֵאֶחָד בְּתִשְׁרִי עַד עֶשְׂרִים וְתִשְׁעָה בֶּאֱלוּל מִצְטָרְפִין, וּמְעַשְּׂרִין מֵאֵלּוּ עַל אֵלּוּ.
נֻלְּדוּ חֲמִשָּׁה טְלָאִים בְּתִשְׁעָה וְעֶשְׂרִים בֶּאֱלוּל, וַחֲמִשָּׁה בְּאֶחָד בְּתִשְׁרִי--אֵין מִצְטָרְפִין; יָלְדוּ הַוְּלָדוֹת בְּתוֹךְ שְׁנָתָן, הֲרֵי הִיא וּבִתָּהּ נִכְנָסוֹת לַדִּיר לְהִתְעַשַּׂר.

אֵין הַטְּלָאִים הַנּוֹלָדִים כְּמוֹ הַטֶּבֶל, שֶׁאָסוּר לֶאֱכֹל מִמֶּנּוּ עַד שֶׁיְּעַשַּׂר, כְּמוֹ שֶׁבֵּאַרְנוּ בִּמְקוֹמוֹ.
אֵלָא מֻתָּר לִמְכֹּר וְלִשְׁחֹט כָּל מַה שֶׁיִּרְצֶה, עַד שֶׁיְּעַשַּׂר; יִהְיֶה הַמַּעַשֵּׂר קֹדֶשׁ, וְיֵאָכֵל כְּהִלְכָּתוֹ, כְּמוֹ שֶׁבֵּאַרְנוּ.

קָבְעוּ חֲכָמִים, שְׁלוֹשָׁה זְמַנִּים בַּשָּׁנָה לְמַעְשַׂר בְּהֵמָה.
וּמִשֶּׁיַּגִּיעַ זְמָן מֵהֶן, אָסוּר לוֹ לִמְכֹּר אוֹ לִשְׁחֹט עַד שֶׁיְּעַשַּׂר; וְאִם שָׁחַט, הֲרֵי זֶה מֻתָּר.
וְאֵלּוּ הֶן הַשְּׁלוֹשָׁה זְמַנִּים--בְּיוֹם חֲמִשָּׁה עָשָׂר יוֹם קֹדֶם הַפֶּסַח, וּבְיוֹם חֲמִשָּׁה עָשָׂר קֹדֶם עֲצֶרֶת, וּבְיוֹם חֲמִשָּׁה עָשָׂר קֹדֶם הֶחָג; וְכָל זְמָן מֵאֵלּוּ, נִקְרָא גֹּרֶן מַעְשַׂר בְּהֵמָה.

נִמְצֵאתָ אוֹמֵר שֶׁהַגְּרָנוֹת שֶׁלְּמַעְשַׂר בְּהֵמָה--בְּיוֹם אַחֲרוֹן מֵחֹדֶשׁ אֲדָר, וּבְיוֹם חֲמִשָּׁה וּשְׁלוֹשִׁים מִסְּפִירַת הָעֹמֶר, וּבְיוֹם אַחֲרוֹן מֵחֹדֶשׁ אֱלוּל.
וְלָמָּה קָבְעוּ הַגְּרָנוֹת בְּיָמִים אֵלּוּ: כְּדֵי שֶׁתִּהְיֶה הַבְּהֵמוֹת מְצוּיוֹת לְעוֹלֵי רְגָלִים--שֶׁאַף עַל פִּי שֶׁמֻּתָּר לִמְכֹּר קֹדֶם שֶׁיְּעַשַּׂר, כְּמוֹ שֶׁבֵּאַרְנוּ, הָיוּ נִמְנָעִים לִמְכֹּר, עַד שֶׁיְּעַשְּׂרוּ וְיַעֲשׂוּ הַמִּצְוָה.

 הִכְנִיס כָּל הַצֹּאן אוֹ הַבָּקָר לַדִּיר, וְהִתְחִיל לִמְנוֹת וּלְקַדַּשׁ עֲשִׂירִי, עַד שֶׁנִּשְׁאֲרוּ בְּתוֹךְ הַדִּיר פָּחוּת מֵעֲשָׂרָה--הֲרֵי זֶה מַנִּיחָן לְגֹרֶן אַחֵר; וְהֶן מִצְטָרְפִין לְאֵלּוּ שֶׁיִּוָּלְדוּ, וְיִתְעַשְּׂרוּ הַכֹּל בְּגֹרֶן אֶחָד.
וְאַף עַל פִּי שְׁהוּא יוֹדֵעַ שֶׁאֵלּוּ יִשָּׁאֲרוּ בַּמִּנְיָן, חַיָּב לְהַכְנִיס הַכֹּל לַדִּיר, וְהַנִּשְׁאָר יִשָּׁאֵר.

הִלְכּוֹת בְּכוֹרוֹת פֵּרֶק ח 
הַמַּכְנִיס צֹאן לַדִּיר, וְהִתְחִילוּ לָצֵאת אֶחָד אֶחָד, וְהוּא מוֹנֶה כְּמוֹ שֶׁבֵּאַרְנוּ, וְטָעָה בַּמִּנְיָן, וְקָרָא לַשְּׁמִינִי אוֹ לְשֶׁלְּמַטָּה מִמֶּנּוּ עֲשִׂירִי, אוֹ שֶׁקָּרָא לִשְׁנֵים עָשָׂר אוֹ לְשֶׁלְּמַעְלָה מִמֶּנּוּ עֲשִׂירִי--לֹא נִתְקַדְּשׁוּ; אֲבָל אִם קָרָא לַתְּשִׁיעִי אוֹ לְאֶחָד עָשָׂר, עֲשִׂירִי--נִתְקַדְּשׁוּ.
וְדָבָר זֶה, מִפִּי הַקַּבָּלָה נִשְׁמַע, שֶׁהַטְּעוּת מִתְקַדֶּשֶׁת בַּמַּעֲשֵׂר שֶׁלְּמַעְלָה מִמֶּנּוּ וְשֶׁלְּמַטָּה מִמֶּנּוּ, אֲבָל לֹא שֶׁלִּפְנֵיהֶם וְשֶׁלְּאַחֲרֵיהֶם.

אַפִלּוּ קָרָא לַתְּשִׁיעִי עֲשִׂירִי, וְלַעֲשִׂירִי תְּשִׁיעִי, וְלָאַחַד עָשָׂר עֲשִׂירִי, בֵּין בִּטְעוּת בֵּין בְּכַוָּנָה--שְׁלָשְׁתָּן מְקֻדָּשִׁין.
וְהֵיאַךְ דִּינָם: הַתְּשִׁיעִי--אֵינוּ קָרֵב, אֵלָא נֶאֱכָל בְּמוּמוֹ; וְהָעֲשִׂירִי, מַעֲשֵׂר.
וְהָאַחַד עָשָׂר--יִקְרַב שְׁלָמִים, וְטָעוּן נְסָכִים כַּשְּׁלָמִים; וְאֵינוּ עוֹשֶׂה תְּמוּרָה, מִפְּנֵי שְׁהוּא עַצְמוֹ כִּתְמוּרָה.

בַּמֶּה דְּבָרִים אֲמוּרִים, בְּשֶׁהָיָה הַמּוֹנֶה הוּא בַּעַל הַבְּהֵמוֹת; אֲבָל הָעוֹשֶׂה שָׁלִיחַ לְעַשַּׂר לוֹ, וְטָעָה בֵּין בִּתְשִׁיעִי בֵּין בְּאַחַד עָשָׂר--אֵין מִתְקַדֵּשׁ אֵלָא הָעֲשִׂירִי הַוַּדַּאי בִּלְבָד: שֶׁלֹּא עָשָׂהוּ שָׁלִיחַ לִטְעוֹת וּלְהַפְסִיד, אֵלָא לְקַדַּשׁ כָּרָאוּי.

 זֶה שֶׁאָמַרְנוּ שְׁאִם קָרָא לְאַחַד עָשָׂר עֲשִׂירִי, נִתְקַדַּשׁ--בְּשֶׁקָּרָא לַעֲשִׂירִי תְּשִׁיעִי; אֲבָל אִם קָרָא לַעֲשִׂירִי עֲשִׂירִי, וְקָרָא אַחֲרָיו לְאַחַד עָשָׂר עֲשִׂירִי--לֹא נִתְקַדַּשׁ אַחַד עָשָׂר: שֶׁהֲרֵי הָעֲשִׂירִי הַוַּדַּאי, לֹא עָקַר שֵׁם עֲשִׂירִי מֵעָלָיו.

וְאַפִלּוּ יָצָא הָעֲשִׂירִי, וְלֹא קְרָאָהוּ, לֹא עֲשִׂירִי וְלֹא אַחַד עָשָׂר, אֵלָא שָׁתַק, וְאַחַר כָּךְ יָצָא אַחַד עָשָׂר, וּקְרָאָהוּ עֲשִׂירִי--לֹא נִתְקַדַּשׁ: שֶׁהָעֲשִׂירִי, מֵעַצְמוֹ יִתְקַדַּשׁ; וְאַף עַל פִּי שֶׁלֹּא קְרָאָהוּ עֲשִׂירִי, הוֹאִיל וְלֹא עָקַר שֵׁם עֲשִׂירִי מֵעָלָיו, אֵין אַחַד עָשָׂר מִתְקַדֵּשׁ.

 יָצְאוּ תְּשִׁיעִי וַעֲשִׂירִי כְּאֶחָד--בֵּין שֶׁקָּרָא שְׁנֵיהֶם עֲשִׂירִי, בֵּין שֶׁקְּרָאָן תְּשִׁיעִי--שְׁנֵיהֶם מְקֻדָּשִׁין; וְיֵאָכְלוּ בְּמוּמָן, וְאֵינָן קְרֵבִין.
וְכֵן אִם יָצָא עֲשִׂירִי וְאַחַד עָשָׂר כְּאֶחָד--אִם קְרָאָן עֲשִׂירִי--הֲרֵי עֲשִׂירִי וְאַחַד עָשָׂר מְעֹרָבִין זֶה בְּזֶה, וְהֶן כְּמוֹ מַעֲשֵׂר שֶׁנִּתְעָרַב בִּשְׁלָמִים, שֶׁיֵּאָכְלוּ בְּמוּמָן, כְּמוֹ שֶׁבֵּאַרְנוּ בְּהִלְכּוֹת פְּסוּלֵי הַמֻּקְדָּשִׁין; וְאִם קְרָאָן אַחַד עָשָׂר--הֲרֵי הָעֲשִׂירִי וְהַחֻלִּין מְעֹרָבִין זֶה בְּזֶה, וְיֵאָכְלוּ בְּמוּמָן.

 הִתְחִיל לִמְנוֹת, וְיָצְאוּ תְּחִלָּה שְׁנַיִם שְׁהֶן רִאשׁוֹן וְשֵׁנִי--הֲרֵי זֶה מוֹנֶה הַכֹּל זוֹג זוֹג, וּמְקַדֵּשׁ זוֹג עֲשִׂירִי; וְכֵן אִם מְנָיָן שְׁלוֹשָׁה שְׁלוֹשָׁה בְּכָל פַּעַם וּפַעַם, אוֹ חֲמִשָּׁה חֲמִשָּׁה--מְקַדֵּשׁ הַכַּת הָעֲשִׂירִית.

 יָצְאוּ בַּתְּחִלָּה שְׁנַיִם, וּמָנָה אוֹתָן אֶחָד, וְקָרָא הַשְּׁלִישִׁי שֶׁיָּצָא אַחֲרֵיהֶן שֵׁנִי, וּמָנָה כֵּן כְּדַרְכּוֹ אֶחָד אֶחָד--הֲרֵי הַתְּשִׁיעִי וְהָעֲשִׂירִי מְקֻדָּשִׁין, וְיֵאָכְלוּ בְּמוּמָן: הַתְּשִׁיעִי--מִפְּנֵי שְׁהוּא הָעֲשִׂירִי הַוַּדַּאי, שֶׁהֲרֵי שְׁנַיִם יָצְאוּ בַּתְּחִלָּה; וְזֶה שֶׁקְּרָאוֹ עֲשִׂירִי--הוּא אַחַד עָשָׂר, וְהַקּוֹרֶא לְאַחַד עָשָׂר עֲשִׂירִי, נִתְקַדַּשׁ כְּמוֹ שֶׁבֵּאַרְנוּ.

 מְנָיָן לְמַפְרֵעַ, כְּגוֹן שֶׁיָּצָא רִאשׁוֹן וְאָמַר עֲשָׂרָה, וְיָצָא שֵׁנִי וְאָמַר תִּשְׁעָה, עַד שֶׁיָּצָא הָעֲשִׂירִי וּמָנָה אֶחָד--הֲרֵי זֶה קָדוֹשׁ, שֶׁהָעֲשִׂירִי מֵאֵלָיו יִתְקַדַּשׁ.

 קָרָא לַתְּשִׁיעִי עֲשִׂירִי, וְנִשְׁאַר הָעֲשִׂירִי בַּדִּיר--הַתְּשִׁיעִי יֵאָכֵל בְּמוּמוֹ.
וְזֶה שֶׁנִּשְׁאַר בַּדִּיר מַעֲשֵׂר--אַף עַל פִּי שֶׁלֹּא יָצָא וְלֹא בֵּרְרוֹ, שֶׁהָעֲשִׂירִי מֵאֵלָיו יִתְקַדַּשׁ.
מֵת הָעֲשִׂירִי בַּדִּיר, הַתְּשִׁיעִי יֵאָכֵל בְּמוּמוֹ; וְכָל הַשְּׁמוֹנָה שֶׁיָּצְאוּ וְנִמְנוּ פְּטוּרִין, אַף עַל פִּי שֶׁלֹּא נִתְקַדַּשׁ עֲשִׂירִי שֶׁלָּהֶן לִקָּרֵב אֵלָא מֵת קֹדֶם שֶׁיָּצָא--שֶׁהַמִּנְיָן הָרָאוּי פּוֹטֵר.

 הִכְנִיס עֲשָׂרָה טְלָאִים לַדִּיר, וְהָיָה מוֹנֶה וְהוֹלֵךְ, וּמֵת אֶחָד מִן הַמְּנוּיִין--מוֹנֶה וּמַשְׁלִים כְּדַרְכּוֹ וּמְקַדֵּשׁ עֲשִׂירִי, אַף עַל פִּי שְׁאֵין שָׁם עַתָּה חַיִּים אֵלָא תִּשְׁעָה.
מֵת אֶחָד מֵאֵלּוּ שֶׁבְּתוֹךְ הַדִּיר--אֵלּוּ שֶׁנִּמְנוּ פְּטוּרִין, מִפְּנֵי שֶׁהַמִּנְיָן הָרָאוּי לְמַעֲשֵׂר פּוֹטֵר, אַף עַל פִּי שֶׁלֹּא הִפְרִישׁ עֲלֵיהֶן, כְּמוֹ שֶׁבֵּאַרְנוּ; וְאֵלּוּ שֶׁבְּתוֹךְ הַדִּיר--מַנִּיחָן לְגֹרֶן אַחֵר, עַד שֶׁיִּצְטָרְפוּ לַאֲחֵרִים.

וְכֵן מִי שֶׁהָיוּ לוֹ אַרְבָּעָה עָשָׂר טְלָאִים, וְהִכְנִיסָן לַדִּיר, וְיָצְאוּ אַרְבָּעָה, וּמָנָה אוֹתָן בְּפֶתַח זֶה, וְיָצְאוּ שִׁשָּׁה וּמָנָה אוֹתָן מִפֶּתַח אַחֵר, וְנִשְׁאֲרוּ שָׁם אַרְבָּעָה בְּתוֹךְ הַדִּיר--אִם יָצְאוּ הָאַרְבָּעָה הַנִּשְׁאָרִים מִן הַפֶּתַח שֶׁיָּצְאוּ בּוֹ הַשִּׁשָּׁה--נוֹטֵל מֵהֶן אֶחָד, וְכֻלָּן פְּטוּרִין: שֶׁאוֹתָן הָאַרְבָּעָה שֶׁיָּצְאוּ תְּחִלָּה מִפֶּתַח רִאשׁוֹן, מִנְיָן הָרָאוּי פְּטָרָן.
וְאִם יָצְאוּ אֵלּוּ הָאַרְבָּעָה הַנִּשְׁאָרִים מִן הַפֶּתַח שֶׁיָּצְאוּ בּוֹ הָאַרְבָּעָה תְּחִלָּה--הֲרֵי אוֹתָן הָאַרְבָּעָה שֶׁיָּצְאוּ בַּתְּחִלָּה, וְאוֹתָן הַשִּׁשָּׁה שֶׁיָּצְאוּ אַחֲרֵיהֶן בַּפֶּתַח הַשֵּׁנִי, פְּטוּרִין, שֶׁכָּל אֶחָד מֵהֶן נִמְנָה מִנְיָן הָרָאוּי לְמַעֲשֵׂר, שֶׁהֲרֵי נִשְׁאַר שָׁם בַּדִּיר אֲחֵרִים לְהַשְׁלִים הַמִּנְיָן וּלְעַשַּׂר; אֲבָל אֵלּוּ הָאַרְבָּעָה שֶׁנִּשְׁאֲרוּ--אַף עַל פִּי שֶׁיָּצְאוּ וְנִמְנוּ מִפֶּתַח הָרִאשׁוֹן--אֵינוּ מִנְיָן הָרָאוּי, לְפִיכָּךְ מִצְטָרְפִין לְגֹרֶן אַחֵר.

יָצְאוּ אַרְבָּעָה מִפֶּתַח זֶה, וְאַרְבָּעָה מִפֶּתַח שֵׁנִי, וְנִשְׁאֲרוּ שָׁם שִׁשָּׁה--אִם יָצְאוּ הַשִּׁשָּׁה מֵאַחַד מִשְּׁנֵי הַפְּתָחִים--נוֹטֵל מֵהֶן אֶחָד מַעֲשֵׂר, וְכֻלָּן פְּטוּרִין.
וְאִם יָצְאוּ הַשִּׁשָּׁה בִּשְׁנֵי הַפְּתָחִים--הֲרֵי הַשִּׁשָּׁה מִצְטָרְפִין לְגֹרֶן אַחֵר, וְהַשְּׁמוֹנָה שֶׁיָּצְאוּ תְּחִלָּה מִכָּאן וּמִכָּאן פְּטוּרִין: שֶׁכָּל אַרְבָּעָה מֵהֶן נִמְנוּ מִנְיָן הָרָאוּי לְהַשְׁלִים עָלָיו עֲשָׂרָה וּלְעַשַּׂר, שֶׁהֲרֵי שִׁשָּׁה הָיוּ שָׁם נִשְׁאָרִים בְּתוֹךְ הַדִּיר.

 הָיוּ לוֹ תִּשְׁעָה עָשָׂר טְלָאִים בְּתוֹךְ הַדִּיר, וְיָצְאוּ תִּשְׁעָה בְּפֶתַח זֶה, וְתִשְׁעָה בְּפֶתַח שֵׁנִי--נוֹטֵל הָאֶחָד לְשֵׁם מַעֲשֵׂר, וְכֻלָּן פְּטוּרִין: שֶׁאוֹתָן הַתִּשְׁעָה נִמְנוּ מִנְיָן הָרָאוּי.

 הָיָה מוֹנֶה, וְהוֹצִיא הַטָּלֶה רֹאשׁוֹ וְרֻבּוֹ מִן הַדִּיר וְחָזַר--הֲרֵי הוּא כְּמָנוּי לְכָל דָּבָר.
הָיָה מוֹנֶה, וְהִפְסִיק הַמִּנְיָן מִפְּנֵי חֲבֵרוֹ שֶׁדִּבַּר עִמּוֹ, אוֹ שֶׁחָשֵׁכָה לֵילֵי שַׁבָּת--הֲרֵי זֶה חוֹזֵר וּמַשְׁלִים מִנְיָנוֹ אַחַר כֵּן.

 הָיָה מוֹנֶה הַיּוֹצְאִין אֶחָד אֶחָד, וּמְקַדֵּשׁ עֲשִׂירִי, וְקָפַץ אֶחָד מִן הַמְּנוּיִין לְתוֹךְ הַדִּיר, לְתוֹךְ אֵלּוּ שֶׁעֲדַיִן לֹא נִמְנוּ וְלֹא נִתְעַשְּׂרוּ--נִפְטְרוּ הַכֹּל: שֶׁכָּל אֶחָד מֵהֶן סְפֵק אִם הוּא הַמָּנוּי שֶׁקָּפַץ אוֹ אַחֵר, וּכְבָר בֵּאַרְנוּ שֶׁכָּל הַמְּנוּיִין פְּטוּרִין.
קָפַץ אֶחָד מִן הָעֲשִׂירִיִּים לְתוֹךְ הַדִּיר--כֻּלָּן יִרְעוּ עַד שֶׁיִּפֹּל בָּהֶן מוּם, וְיֵאָכְלוּ בְּמוּמָן.

הִלְכּוֹת שְׁגָגוֹת 
יֵשׁ בִּכְלָלָן חָמֵשׁ מִצְווֹת עֲשֵׂה; וְזֶה הוּא פְּרָטָן: שֶׁיַּקְרִיב הַיָּחִיד קָרְבַּן חַטָּאת קָבוּעַ עַל שִׁגְגָתוֹ; שֶׁיַּקְרִיב אָשָׁם מִי שֶׁלֹּא נוֹדַע לוֹ אִם חָטָא אִם לֹא חָטָא עַד שֶׁיִּוָּדַע לוֹ וְיָבִיא חַטָּאתוֹ, וְזֶה הוּא הַנִּקְרָא אָשָׁם תָּלוּי; שֶׁיַּקְרִיב הַחוֹטֶא אָשָׁם עַל עֲבֵרוֹת יְדוּעוֹת, וְזֶה הוּא הַנִּקְרָא אָשָׁם וַדַּאי; שֶׁיַּקְרִיב הַחוֹטֶא קָרְבָּן עַל עֲבֵרוֹת יְדוּעוֹת, אִם הָיָה עָשִׁיר בְּהֵמָה וְאִם הָיָה עָנִי עוֹף אוֹ עֲשִׂירִית הָאֵיפָה, וְזֶה הוּא הַנִּקְרָא קָרְבַּן עוֹלֶה וְיוֹרֵד; שֶׁיַּקְרִיבוּ הַסַּנְהֶדְּרִין קָרְבָּן, אִם טָעוּ וְהוֹרוּ שֶׁלֹּא כַּהֲלָכָה בְּאַחַת מִן הַחֲמוּרוֹת.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת שְׁגָגוֹת פֵּרֶק א 
כָּל הָעוֹבֵר בִּשְׁגָגָה עַל אַחַת מִמִּצְווֹת לֹא תַעֲשֶׂה שֶׁיֵּשׁ בָּהּ מַעֲשֶׂה שֶׁחַיָּבִין עָלֶיהָ כָּרֵת--הֲרֵי זֶה חַיָּב לְהַקְרִיב קָרְבַּן חַטָּאת, וּמִצְוַת עֲשֵׂה הִיא שֶׁיַּקְרִיב חַטָּאתוֹ עַל שִׁגְגָתוֹ.

וְכָל עֲבֵרָה שֶׁחַיָּבִין עַל זְדוֹנָהּ כָּרֵת, חַיָּבִין עַל שִׁגְגָתָהּ חַטָּאת--חוּץ מִשָּׁלוֹשׁ עֲבֵרוֹת, מְגַדֵּף וּמְבַטֵּל מִילָה וְקָרְבַּן פֶּסַח: הַפֶּסַח וְהַמִּילָה--מִפְּנֵי שְׁהֶן מִצְווֹת עֲשֵׂה, וְאֵין מְבִיאִין חַטָּאת אֵלָא עַל שִׁגְגַת לֹא תַעֲשֶׂה, שֶׁנֶּאֱמָר "אַחַת מִכָּל-מִצְוֹת ה', אֲשֶׁר לֹא-תֵעָשֶׂינָה" ; וְהַמְּגַדֵּף--מִפְּנֵי שְׁאֵין בּוֹ מַעֲשֶׂה, וְנֶאֱמָר "לָעֹשֶׂה בִּשְׁגָגָה" , יָצָא מְגַדֵּף, שְׁאֵין בּוֹ מַעֲשֶׂה.

לְפִיכָּךְ הַמְּקַבֵּל עָלָיו עֲבוֹדָה זָרָה בֶּאֱלוֹהַּ--אַף עַל פִּי שְׁהוּא חַיָּב כָּרֵת, וְאִם הָיָה מֵזִיד נִסְקָל--אִם קִבַּל בִּשְׁגָגָה, פָּטוּר מִן הַקָּרְבָּן: לְפִי שֶׁלֹּא עָשָׂה מַעֲשֶׂה, וְנֶאֱמָר "בַּעֲשֹׂתָהּ אַחַת ..." .

 כָּל כְּרֵתוֹת שֶׁבַּתּוֹרָה חוּץ מִשָּׁלוֹשׁ כְּרֵתוֹת שֶׁבֵּאַרְנוּ--אִם עָבַר הַיָּחִיד עַל אַחַת מֵהֶן בִּשְׁגָגָה, מֵבִיא חַטָּאת קְבוּעָה: חוּץ מִטָּמֵא שֶׁאָכַל קֹדֶשׁ, וְטָמֵא שֶׁנִּכְנַס לַמִּקְדָּשׁ--שֶׁשְּׁנֵיהֶם אֵין מְבִיאִין חַטָּאת קְבוּעָה, אֵלָא קָרְבַּן עוֹלֶה וְיוֹרֵד כְּמוֹ שֶׁיִּתְבָּאַר.

 חַטָּאת קְבוּעָה, הִיא הַבָּאָה מִן הַבְּהֵמָה בִּלְבָד.
וְקָרְבַּן עוֹלֶה וְיוֹרֵד, הוּא הַקָּרְבָּן שְׁאֵינוּ קָבוּעַ: אֵלָא אִם הָיָה עָשִׁיר, מֵבִיא חַטַּאת בְּהֵמָה; וְאִם הָיָה עָנִי, מֵבִיא עוֹף, אוֹ עֲשִׂירִית הָאֵיפָה, כְּמוֹ שֶׁיִּתְבָּאַר.

נִמְצֵאתָ לָמֵד שֶׁכָּל הָעֲבֵרוֹת שֶׁהַיָּחִיד מֵבִיא עַל שִׁגְגָתָן חַטָּאת קְבוּעָה, שָׁלוֹשׁ וְאַרְבָּעִים; וְאֵלּוּ הֶן: הַבָּא עַל אִמּוֹ, וְהַבָּא עַל אֵם אִשְׁתּוֹ, וְהַבָּא עַל אֵם אִמָּהּ, וְהַבָּא עַל אֵם אָבִיהָ, הַבָּא עַל בִּתּוֹ, וְהַבָּא עַל בַּת בִּתּוֹ, וְהַבָּא עַל בַּת בְּנוֹ, וְהַבָּא עַל בַּת אִשְׁתּוֹ, וְהַבָּא עַל בַּת בִּתָּהּ, וְהַבָּא עַל בַּת בְּנָהּ, הַבָּא עַל אֲחוֹתוֹ, וְהַבָּא עַל אֲחוֹתוֹ שְׁהִיא בַּת אֵשֶׁת אָבִיו, וְהַבָּא עַל אֲחוֹת אָבִיו, וְהַבָּא עַל אֲחוֹת אִמּוֹ, וְהַבָּא עַל אֲחוֹת אִשְׁתּוֹ, וְהַבָּא עַל אֵשֶׁת אָבִיו, וְהַבָּא עַל אֵשֶׁת אֲחִי אָבִיו, וְהַבָּא עַל אֵשֶׁת בְּנוֹ, וְהַבָּא עַל אֵשֶׁת אָחִיו, וְהַבָּא עַל אֵשֶׁת אִישׁ, וְהַבָּא עַל הַנִּדָּה, הַשּׁוֹכֵב עִם זָכוּר, הַבָּא עַל אָבִיו, הַבָּא עַל אֲחִי אָבִיו, הַשּׁוֹכֵב עִם בְּהֵמָה, הָאִשָּׁה הַמְּבִיאָה אֶת הַבְּהֵמָה עָלֶיהָ.

נִמְצְאוּ כָּל כְּרֵתוֹת שֶׁבָּעֲרָיוֹת, שִׁשָּׁה וְעֶשְׂרִים.
וּבִשְׁאָר הָעֲבֵרוֹת, שִׁבְעָה עָשָׂר; וְאֵלּוּ הֶן: הָעוֹבֵד עֲבוֹדָה זָרָה בְּמַעֲשֶׂה, הַנּוֹתֵן מִזַּרְעוֹ לַמֹּלֶךְ, בַּעַל אוֹב, בַּעַל יִדְּעוֹנִי בְּמַעֲשֶׂה, הַמְּחַלֵּל אֶת הַשַּׁבָּת, הָעוֹשֶׂה מְלָאכָה בְּיוֹם הַכִּפּוּרִים, הָאוֹכֵל וְשׁוֹתֶה בְּיוֹם הַכִּפּוּרִים, הָאוֹכֵל חָמֵץ בַּפֶּסַח, הָאוֹכֵל חֵלֶב, הָאוֹכֵל דָּם, הָאוֹכֵל נוֹתָר, הָאוֹכֵל פִּגּוּל, הַשּׁוֹחֵט קֳדָשִׁים חוּץ לָעֲזָרָה, הַמַּעֲלֶה קָרְבָּן חוּץ לָעֲזָרָה, הַמְּפַטֵּם אֶת שֶׁמֶן הַמִּשְׁחָה, הַמְּפַטֵּם אֶת הַקְּטֹרֶת, הַסָּךְ בְּשֶׁמֶן הַמִּשְׁחָה.
הֲרֵי אֵלּוּ, שָׁלוֹשׁ וְאַרְבָּעִים עֲבֵרוֹת שֶׁמְּבִיאִין עַל שִׁגְגָתָן חַטָּאת קְבוּעָה.

וּמַה הוּא הַקָּרְבָּן שֶׁמֵּבִיא הַשּׁוֹגֵג בְּאַחַת מֵאֵלּוּ: אִם בַּעֲבוֹדָה זָרָה שָׁגַג--מֵבִיא עֵז בַּת שְׁנָתָהּ לְחַטָּאת, וְהִיא הָאֲמוּרָה בְּפָרָשַׁת שְׁלַח לְךָ, בֵּין שֶׁהָיָה הָעוֹשֶׂה הִדְיוֹט, אוֹ מֶלֶךְ אוֹ כּוֹהֵן מָשׁוּחַ.
הַכֹּל שׁוֹוִין, בְּשִׁגְגַת עֲבוֹדָה זָרָה.

אֲבָל אִם שָׁגַג בְּאַחַת מִשְּׁאָר הַשְּׁתַּיִם וְאַרְבָּעִים--אִם הָיָה הִדְיוֹט--מֵבִיא שְׁעִירַת עִזִּים, אוֹ נְקֵבָה מִן הַכְּבָשִׂים; וְזוֹ הִיא חַטָּאת שֶׁלְּאֶחָד "מֵעַם הָאָרֶץ" , הָאֲמוּרָה בְּפָרָשַׁת וַיִּקְרָא.
וְאִם הַמֶּלֶךְ הוּא שֶׂשָּׁגַג בְּאַחַת מֵהֶן, מֵבִיא שְׁעִיר עִזִּים לְחַטָּאת.
וְאִם כּוֹהֵן מָשׁוּחַ הוּא, מֵבִיא פַּר בֶּן בָּקָר לְחַטָּאת; וְהוּא נִשְׂרָף, כְּמוֹ שֶׁנִּתְפָּרַשׁ שָׁם.

 אֶחָד יָחִיד שֶׁשָּׁגַג בְּאַחַת מֵאֵלּוּ, אוֹ מְרֻבִּין--שֶׁנֶּאֱמָר "תּוֹרָה אַחַת תִּהְיֶה לָכֶם, לָעֹשֶׂה בִּשְׁגָגָה" .
כֵּיצַד: אַנְשֵׁי מְדִינָה שֶׁשָּׁגְגוּ וְדִמּוּ שֶׁהַיּוֹם חֹל, וַהֲרֵי הוּא יוֹם הַכִּפּוּרִים, וְכֻלָּן אָכְלוּ, וְעָשׂוּ מְלָאכָה--כָּל אֶחָד וְאֶחָד מֵהֶן מֵבִיא שְׁתֵּי חַטָּאוֹת, כְּשָׂבוֹת אוֹ שְׂעִירוֹת; וְכֵן אִם שָׁגְגוּ כֻּלָּן וְהִקְטִירוּ לַעֲבוֹדָה זָרָה--כָּל אֶחָד וְאֶחָד מִן הָעוֹבְדִים, מֵבִיא עֵז בַּת שְׁנָתָהּ לְחַטָּאת.

הִלְכּוֹת שְׁגָגוֹת פֵּרֶק ב 
אֵין אָדָם חַיָּב חַטָּאת עַל שִׁגְגָתוֹ, עַד שֶׁיִּהְיֶה שׁוֹגֵג מִתְּחִלָּה וְעַד סוֹף; אֲבָל אִם שָׁגַג בַּתְּחִלָּה וְהֵזִיד בַּסּוֹף, אוֹ הֵזִיד בַּתְּחִלָּה וְשָׁגַג בַּסּוֹף--פָּטוּר מִקָּרְבַּן חַטָּאת.
כֵּיצַד: כְּגוֹן שֶׁהוֹצִיא חֵפֶץ מֵרְשׁוֹת לִרְשׁוּת בַּשַּׁבָּת, עָקַר בְּזָדוֹן וְהִנִּיחַ בִּשְׁגָגָה, אוֹ שֶׁעָקַר בִּשְׁגָגָה וְהִנִּיחַ בְּזָדוֹן--פָּטוּר: עַד שֶׁיַּעְקֹר בִּשְׁגָגָה, וְיַנִּיחַ בִּשְׁגָגָה.
וְכֵן כָּל כַּיּוֹצֶא בְּזֶה.

עָבַר עֲבֵרָה, וְיָדַע שְׁהִיא בְּלֹא תַעֲשֶׂה, אֲבָל אֵינוּ יוֹדֵעַ שֶׁחַיָּבִין עָלֶיהָ כָּרֵת--הֲרֵי זוֹ שְׁגָגָה, וּמֵבִיא חַטָּאת; אֲבָל אִם יָדַע שְׁהִיא בְּכָרֵת, וְשָׁגַג בַּקָּרְבָּן, וְלֹא יָדַע אִם חַיָּבִין עָלֶיהָ קָרְבָּן, אִם לָאו--הֲרֵי זֶה מֵזִיד: שֶׁשִּׁגְגַת קָרְבָּן, אֵינָהּ שְׁגָגָה בַּעֲבֵרוֹת אֵלּוּ שֶׁחַיָּבִין עֲלֵיהֶן כָּרֵת.

מִי שֶׁלֹּא נוֹדַע לוֹ עַצְמוֹ שֶׁלַּחֵטְא שֶׁחָטָא--אַף עַל פִּי שֶׁיָּדַע בַּוַּדַּאי שֶׁעָבַר עַל לֹא תַעֲשֶׂה שֶׁיֵּשׁ בּוֹ כָּרֵת, הֲרֵי זֶה פָּטוּר מִקָּרְבַּן חַטָּאת: שֶׁנֶּאֱמָר "אֲשֶׁר חָטָא בָּהּ" , עַד שֶׁיֵּדַע הַחֵטְא שֶׁחָטָא בּוֹ.

כֵּיצַד: חֵלֶב וְנוֹתָר לְפָנָיו, וְאָכַל אֶת אֶחָד מֵהֶם, וְאֵין יָדוּעַ אֵיזֶה אָכַל, אִשְׁתּוֹ נִדָּה וַאֲחוֹתוֹ בַּבַּיִת, וְשָׁגַג וּבָא עַל אַחַת מֵהֶן, וְאֵין יָדוּעַ אֵיזוֹ מֵהֶן בָּעַל, שַׁבָּת וְיוֹם הַכִּפּוּרִים לְפָנָיו, וְעָשָׂה מְלָאכָה בְּאֶחָד מֵהֶן, וְאֵין יָדוּעַ בְּאֵיזֶה מֵהֶן עָשָׂה--הֲרֵי זֶה פָּטוּר מִקָּרְבַּן חַטָּאת.
חָטָא, וְנוֹדַע לוֹ חַטָּאוֹ, וְחָזַר וּשְׁכָחוֹ--הֲרֵי זֶה מֵבִיא חַטָּאת לְשֵׁם מַה שְׁהוּא, וְתֵאָכֵל כִּשְׁאָר חַטָּאוֹת הַנֶּאֱכָלוֹת.

שָׁגַג בְּשֵׁם אֶחָד, וְהֶם שְׁנֵי גוּפִין--חַיָּב.
כֵּיצַד: שְׁתֵּי נִדּוֹת, וְשָׁגַג בְּאַחַת מֵהֶן, וְאֵין יָדוּעַ אֵיזוֹ הִיא, שְׁתֵּי אַחוֹתָיו, וְשָׁגַג בְּאַחַת מֵהֶן, וְאֵין יָדוּעַ אֵיזוֹ הִיא--חַיָּב חַטָּאת, שֶׁהֲרֵי יָדַע עַצְמוֹ שֶׁלַּחֵטְא.
לְמַה זֶה דּוֹמֶה: לִשְׁתֵּי נֵרוֹת דּוֹלְקוֹת שֶׁכִּבָּה אַחַת מֵהֶן, וְאֵין יָדוּעַ אֵיזוֹ נֵר הִיא, אוֹ לִשְׁנֵי תַּמְחוּיִין שֶׁלְּחֵלֶב שֶׁאָכַל מֵאַחַד מֵהֶן, וְאֵין יָדוּעַ מֵאֵיזֶה תַּמְחוּי אָכַל--שְׁהוּא חַיָּב.
וְכֵן כָּל כַּיּוֹצֶא בְּזֶה.

כָּל הַמְּחֻיָּב חַטָּאת קְבוּעָה עַל שִׁגְגָתוֹ, וְעָשָׂה בִּשְׁגָגָה, וְנוֹדַע לוֹ אַחַר שֶׁחָטָא--אַף עַל פִּי שֶׁלֹּא הָיְתָה לוֹ יְדִיעָה בַּתְּחִלָּה שֶׁזֶּה חֵטְא הוּא, הֲרֵי זֶה חַיָּב חַטָּאת.
כֵּיצַד: תִּינוֹק שֶׁנִּשְׁבָּה לְבֵין הַגּוֹיִים, וְגָדַל וְאֵינוּ יוֹדֵעַ מַה הֶם יִשְׂרָאֵל וְלֹא דָּתָם, וְעָשָׂה מְלָאכָה בַּשַּׁבָּת, וְאָכַל חֵלֶב וְדָם וְכַיּוֹצֶא בָּהֶן--כְּשֶׁיִּוָּדַע לוֹ שְׁהוּא יִשְׂרְאֵלִי, וּמְצֻוֶּה עַל כָּל אֵלּוּ, חַיָּב לְהָבִיא חַטָּאת, עַל כָּל עֲבֵרָה וַעֲבֵרָה.
וְכֵן כָּל כַּיּוֹצֶא בְּזֶה.

הַשּׁוֹגֵג בְּלֹא כַּוָּנָה בַּעֲרָיוֹת, אוֹ בְּמַאֲכָלוֹת אֲסוּרוֹת--חַיָּב חַטָּאת; וּבַשַּׁבָּת, פָּטוּר מֵחַטָּאת.
כֵּיצַד: הָיָה מִתְעַסֵּק עִם אִשָּׁה, וּבְעָלָהּ בְּלֹא כַּוָּנָה לִבְעִילָה, וַהֲרֵי הִיא עֶרְוָה עָלָיו, דִּמָּה שֶׁזֶּה שֶׁבְּפִיו רֹק הוּא, וּבְלָעוֹ בְּלֹא כַּוָּנָה לְשֵׁם אֲכִילָה בָּעוֹלָם, וַהֲרֵי הוּא חֵלֶב--הֲרֵי זֶה חַיָּב חַטָּאת.
נִתְכַּוַּן לְהַגְבִּיהַּ אֶת הַתָּלוּשׁ, וְחָתַךְ אֶת הַמְּחֻבָּר בְּלֹא כַּוָּנָה לַחֲתִיכָתוֹ--פָּטוּר: מְלֶאכֶת מַחְשֶׁבֶת אָסְרָה תּוֹרָה, כְּמוֹ שֶׁבֵּאַרְנוּ בִּמְקוֹמוֹ.

כָּל הָעוֹשֶׂה מִצְוָה מִן הַמִּצְווֹת, וּבִכְלַל עֲשִׂיָּתָהּ נַעֲשֵׂית עֲבֵרָה שֶׁחַיָּבִין עָלֶיהָ כָּרֵת, בִּשְׁגָגָה--הֲרֵי זֶה פָּטוּר מֵחַטָּאת, מִפְּנֵי שֶׁעָשָׂה בִּרְשׁוּת.

כֵּיצַד: הַבָּא עַל יְבִמְתּוֹ, וַהֲרֵי הִיא נִדָּה, וְהוּא לֹא יָדַע--הֲרֵי זֶה פָּטוּר מֵחַטָּאת.
אֲבָל אִם בָּא עַל אִשְׁתּוֹ, וַהֲרֵי הִיא נִדָּה--חַיָּב חַטָּאת: מִפְּנֵי שֶׁלֹּא שְׁאָלָהּ, וְאַחַר כָּךְ יִבְעֹל; אֲבָל יְבִמְתּוֹ, אֵינוּ רָגִיל בָּהּ כְּדֵי שֶׁיִּשְׁאַל לָהּ.

וְכֵן מִי שֶׁהָיוּ לוֹ שְׁנֵי תִּינוֹקוֹת, אֶחָד לָמוּל בַּשַּׁבָּת וְאֶחָד לָמוּל בְּעֶרֶב שַׁבָּת אוֹ אַחַר הַשַּׁבָּת, וְשָׁכַח, וּמָל שְׁנֵיהֶן בַּשַּׁבָּת--פָּטוּר מֵחַטָּאת: שֶׁהֲרֵי יֵשׁ לְזֶה רְשׁוּת לָמוּל אֶחָד מֵהֶן בַּשַּׁבָּת, וְשַׁבָּת דְּחוּיָה הִיא אֶצְלוֹ; וּמִצְוָה עָשָׂה, אַף עַל פִּי שְׁהֶם שְׁנֵי גּוּפִין, הוֹאִיל וּזְמַנּוֹ בָּהוּל, אֵינוּ מְדַקְדֵּק.
אֲבָל אִם לֹא הָיָה אֶחָד מֵהֶן רָאוּי לָמוּל בַּשַּׁבָּת, וְשָׁכַח וּמָל בַּשַּׁבָּת מִי שְׁאֵינוּ רָאוּי לְמוּלוֹ--חַיָּב חַטָּאת.

 אֻמָּן שֶׁבָּא לָמוּל לִפְנוֹת הַיּוֹם בְּיוֹם הַשַּׁבָּת, וְאָמְרוּ לוֹ לֹא נִשְׁאָר פְּנָאי בַּיּוֹם כְּדֵי שֶׁתָּמוּל, וְאִם תַּתְחִיל לָמוּל, לֹא תַשְׁלִים עַד יְצִיאַת הַשַּׁבָּת, וְנִמְצֵאתָ חוֹבֵל בַּשַּׁבָּת, לֹא עוֹשֶׂה מִצְוָה, וְאָמַר רָגִיל אֲנִי וְזָרִיז, וּבִמְהֵרָה אָמוּל--אִם לֹא הִשְׁלִים אֵלָא עִם יְצִיאַת הַשַּׁבָּת--הֲרֵי זֶה חַיָּב חַטָּאת, שֶׁהֲרֵי הִתְרוּ בּוֹ.

 הַמּוֹצִיא אֶת הַלּוֹלָב בְּיוֹם טוֹב הָרִאשׁוֹן שֶׁלֶּחָג שֶׁחָל לִהְיוֹת בַּשַּׁבָּת, כְּדֵי לָצֵאת בּוֹ, וְהִעְבִירוֹ אַרְבַּע אַמּוֹת בִּרְשׁוּת הָרַבִּים, בְּשׁוֹגֵג--פָּטוּר מֵחַטָּאת, שֶׁהֲרֵי בִּרְשׁוּת הוֹצִיא.

וְכֵן הַשּׁוֹחֵט אֶת הַפֶּסַח בְּיוֹם אַרְבָּעָה עָשָׂר שֶׁחָל לִהְיוֹת בַּשַּׁבָּת, וְנוֹדַע לוֹ אַחַר כֵּן שֶׁמָּשְׁכוּ הַבְּעָלִים אֶת יְדֵיהֶם אוֹ מֵתוּ אוֹ נִטְמְאוּ קֹדֶם שְׁחִיטָה, אוֹ שֶׁנִּמְצָא טְרֵפָה בַּסֵּתֶר, כְּגוֹן נִקּוּב מֵעַיִם אוֹ רֵיאָה--הֲרֵי זֶה פָּטוּר, מִפְּנֵי שֶׁשָּׁחַט בִּרְשׁוּת; אֲבָל אִם נִמְצָא בַּעַל מוּם, אוֹ שֶׁהָיְתָה טְרֵפָה גְּלוּיָה--הֲרֵי זֶה חַיָּב חַטָּאת, מִפְּנֵי שֶׁהָיָה לוֹ לִבְדֹּק וְאַחַר כָּךְ יִשְׁחֹט.
וְכֵן כָּל כַּיּוֹצֶא בְּזֶה.

 שָׁחַט אֶת הַפֶּסַח בַּשַּׁבָּת שֶׁלֹּא לִשְׁמוֹ בִּטְעוּת--פָּטוּר, מִפְּנֵי שֶׁהַזֶּבַח כָּשֵׁר: שֶׁעֲקִירַת שְׁמוֹ בִּטְעוּת--אֵינָהּ עֲקִירָה, כְּמוֹ שֶׁבֵּאַרְנוּ בְּהִלְכּוֹת פְּסוּלֵי הַמֻּקְדָּשִׁין.
שָׁחַט זְבָחִים אֲחֵרִים לְשֵׁם פֶּסַח בִּטְעוּת--אִם רְאוּיִין הֶם לְקָרְבַּן פֶּסַח--פָּטוּר מִקָּרְבַּן חַטָּאת, מִפְּנֵי שֶׁשָּׁחַט בִּרְשׁוּת; וְאִם אֵינָן רְאוּיִין, כְּגוֹן שֶׁהָיְתָה נְקֵבָה אוֹ בֶּן שְׁתַּיִם--חַיָּב חַטָּאת, שֶׁהֲרֵי אֵינוּ רָאוּי לְמִצְוַת הַפֶּסַח.

וְכֵן אִם שָׁגַג וּשְׁחָטוֹ בַּשַּׁבָּת שֶׁלֹּא לְאוֹכְלָיו, אוֹ שֶׁלֹּא לִמְנוּיָיו, אוֹ לַעֲרֵלִים, אוֹ לִטְמֵאִים--חַיָּב חַטָּאת.
שְׁחָטוֹ לְאוֹכְלָיו וְשֶׁלֹּא לְאוֹכְלָיו, לִמְנוּיָיו וְשֶׁלֹּא לִמְנוּיָיו, לְמוּלִים וְלַעֲרֵלִים, לִטְמֵאִים וְלִטְהוֹרִים--פָּטוּר, שֶׁהֲרֵי הַפֶּסַח כָּשֵׁר.
וְכֵן כָּל כַּיּוֹצֶא בְּזֶה.

 הַשּׁוֹחֵט בַּשַּׁבָּת קָרְבְּנוֹת צִבּוּר שֶׁלֹּא לִשְׁמָן--הֲרֵי זֶה חַיָּב חַטָּאת, וְיַקְטִיר אֵמוּרָיו לָעֶרֶב; וְכֵן אִם שָׁחַט יָתֵר עַל חוֹבַת הַיּוֹם, חַיָּב חַטָּאת עַל הַתּוֹסֶפֶת.

 שָׁחַט קָרְבְּנוֹת יָחִיד שְׁאֵין דּוֹחִין אֶת הַשַּׁבָּת, בַּשַּׁבָּת בִּשְׁגָגָה--חַיָּב חַטָּאת, וְהַבָּשָׂר מֻתָּר בַּהֲנָיָה.
וְאֵין זוֹרְקִין אֶת הַדָּם; וְאִם עָבַר וְזָרַק דָּמָן לִשְׁמָן, בֵּין בְּשׁוֹגֵג בֵּין בְּמֵזִיד--עָלוּ לַבְּעָלִים לְשֵׁם חוֹבָה, וְיַקְטִיר אֵמוּרָין לָעֶרֶב; וְהַבָּשָׂר יֵאָכֵל, וְיָבִיא הַשּׁוֹחֵט חַטָּאת עַל שִׁגְגָתוֹ.

 הָיוּ לְפָנָיו שְׁתֵּי בְּהֵמוֹת שֶׁלַּצִּבּוּר, אַחַת כְּחוּשָׁה וְאַחַת שְׁמֵנָה, וְהָיְתָה חוֹבַת הַיּוֹם בְּאַחַת, בֵּין חַטָּאת בֵּין עוֹלָה, וְשָׁגַג וְשָׁחַט הַשְּׁתַּיִם--אִם שָׁחַט כְּחוּשָׁה בַּתְּחִלָּה, וְאַחַר כָּךְ שָׁחַט הַשְּׁמֵנָה--פָּטוּר מִקָּרְבַּן חַטָּאת; וְלֹא עוֹד, אֵלָא שֶׁאוֹמְרִים לוֹ הָבֵא שְׁמֵנָה וּשְׁחֹט, לְכַתְּחִלָּה.
אֲבָל אִם שָׁחַט הַשְּׁמֵנָה תְּחִלָּה, וְאַחַר כָּךְ כְּחוּשָׁה--חַיָּב חַטָּאת עַל הַתּוֹסֶפֶת.

נִמְצֵאת הָרִאשׁוֹנָה הַשְּׁמֵנָה טְרֵפָה בִּבְנֵי מֵעַיִם--אַף עַל פִּי שֶׁלֹּא יָדַע שְׁהִיא טְרֵפָה בְּעֵת שֶׁשָּׁחַט הַכְּחוּשָׁה, וְלֹא לְזֶה נִתְכַּוַּן--הוֹאִיל וְנִשְׁחֲטָה הָאַחֲרוֹנָה כְּמִצְוָתָהּ, הֲרֵי זֶה פָּטוּר מֵחַטָּאת.

וְכֵן הַפּוֹרֵס מְצוּדָה לְהַעֲלוֹת דָּגִים מִן הַיָּם בִּשְׁגָגָה, וְעָלָה תִּינוֹק עִם הַדָּגִים--בֵּין שֶׁשָּׁמַע שֶׁטָּבַע תִּינוֹק, בֵּין שֶׁלֹּא שָׁמַע--הוֹאִיל וְעָלָה תִּינוֹק, הֲרֵי זֶה פָּטוּר מֵחַטָּאת: אַף עַל פִּי שֶׁלֹּא הָיְתָה כַּוָּנָתוֹ אֵלָא לָצוּד, מִפְּנֵי שֶׁהָיָה שׁוֹגֵג.
וְכֵן כָּל כַּיּוֹצֶא בְּזֶה.

 מִי שֶׁהָיָה לְפָנָיו בְּלֵילֵי הַפֶּסַח צֳלִי שֶׁלַּפֶּסַח, וְנוֹתָר מִן הַקֳּדָשִׁים, וְנִתְכַּוַּן לֶאֱכֹל צֳלִי שְׁהִיא מִצְוָה, וְשָׁגַג וְאָכַל הַנּוֹתָר--הֲרֵי זֶה חַיָּב חַטָּאת, שֶׁהֲרֵי לֹא עָשָׂה מִצְוָה בַּאֲכִילָה זוֹ.
וְכֵן כָּל כַּיּוֹצֶא בְּזֶה.

הִלְכּוֹת שְׁגָגוֹת פֵּרֶק ג 
מִי שֶׁהֵעִידוּ עָלָיו עֵדִים שֶׁחָטָא חֵטְא שֶׁחַיָּבִין עָלָיו חַטָּאת קְבוּעָה, וְלֹא הִתְרוּ בּוֹ, אֵלָא אָמְרוּ אָנוּ רְאִינוּךָ שֶׁעָשִׂיתָ מְלָאכָה בַּשַּׁבָּת אוֹ שֶׁאָכַלְתָּ חֵלֶב, וְהוּא אוֹמֵר אֲנִי יוֹדֵעַ בַּוַּדַּאי שֶׁלֹּא עָשִׂיתִי דָּבָר זֶה--אֵינוּ חַיָּב חַטָּאת: הוֹאִיל וְאִם יֹאמַר מֵזִיד הָיִיתִי, יִפָּטֵר מִן הַקָּרְבָּן, כְּשֶׁאָמַר לָהֶן לֹא אָכַלְתִּי וְלֹא עָשִׂיתִי, נַעֲשָׂה כְּאוֹמֵר לֹא אָכַלְתִּי בִּשְׁגָגָה אֵלָא בְּזָדוֹן, שְׁהוּא פָּטוּר מִן הַקָּרְבָּן, וְלֹא הִכְחִישׁ אֶת הָעֵדִים.

שָׁתַק, וְלֹא הִפְלִיג אֶת הָעֵד--אַפִלּוּ אָמְרָה לוֹ אִשָּׁה אַחַת אָכַלְתָּ חֵלֶב אוֹ עָשִׂיתָ מְלָאכָה בַּשַּׁבָּת, וְשָׁתַק--חַיָּב לְהָבִיא חַטָּאת.
אָמַר לוֹ עֵד אֶחָד חֵלֶב הוּא זֶה, וְשָׁתַק, וְחָזַר וַאֲכָלוֹ בִּשְׁגָגָה--מֵבִיא חַטָּאת; וְאִם הִתְרוּ בּוֹ--לוֹקֶה עָלָיו, אַף עַל פִּי שֶׁעִיקַר הָעֵדוּת בְּעֵד אֶחָד.

כְּבָר בֵּאַרְנוּ בְּהִלְכּוֹת פְּסוּלֵי הַמֻּקְדָּשִׁין, שֶׁהַמַּפְרִישׁ חַטָּאתוֹ עַל הַחֵלֶב שֶׁאָכַל--לֹא יְבִיאֶנָּה עַל הַשַּׁבָּת שֶׁחִלַּל, אוֹ עַל הַדָּם שֶׁאָכַל: שֶׁנֶּאֱמָר "וְהֵבִיא קָרְבָּנוֹ שְׂעִירַת עִזִּים ...
עַל-חַטָּאתוֹ, אֲשֶׁר חָטָא" --עַד שֶׁיִּהְיֶה קָרְבָּנוֹ לְשֵׁם חֵטְאוֹ, לֹא שֶׁיַּקְרִיבֶנָּה מֵחֵטְא עַל חֵטְא.
וְאִם הִקְרִיב, פְּסוּלָה.

יָתֵר עַל זֶה אָמְרוּ, הִפְרִישׁ חַטָּאתוֹ עַל חֵלֶב שֶׁאָכַל אֶמֶשׁ--לֹא יְבִיאֶנָּה עַל חֵלֶב שֶׁאָכַל הַיּוֹם; וְאִם הֵבִיא, כִּפַּר.
וְאֵין צָרִיךְ לוֹמַר שְׁאִם הִפְרִישָׁהּ אָבִיו, וּמֵת, וְהָיָה הַבֵּן מְחֻיָּב בְּאוֹתוֹ הַחֵטְא--שֶׁלֹּא יְבִיאֶנָּה הַבֵּן עַל חֶטְאוֹ, כְּמוֹ שֶׁנִּתְבָּאַר שָׁם.

 הַמֵּבִיא חַטָּאת עַל שְׁנֵי חֲטָאִים--תִּרְעֶה עַד שֶׁיִּפֹּל בָּהּ מוּם, וְתִמָּכֵר, וְיָבִיא בִּדְמֵי חֶצְיָהּ לְחֵטְא זֶה, וּבִדְמֵי חֶצְיָהּ לְחֵטְא הַשֵּׁנִי.
וְכֵן שְׁנַיִם שֶׁהֵבִיאוּ חַטָּאת אַחַת עַל שְׁנֵי חֲטָאֵיהֶם--תִּרְעֶה עַד שֶׁיִּפֹּל בָּהּ מוּם, וְתִמָּכֵר, וְיָבִיא זֶה חַטָּאתוֹ בִּדְמֵי חֶצְיָהּ, וְיָבִיא זֶה חַטָּאתוֹ בִּדְמֵי חֶצְיָהּ.

 הֵבִיא שְׁתֵּי חַטָּאוֹת עַל חֵטְא אֶחָד--יַקְרִיב אֵיזוֹ שֶׁיִּרְצֶה, וְהַשְּׁנִיָּה תִּרְעֶה עַד שֶׁיִּפֹּל בָּהּ מוּם, וְיִפְּלוּ דָּמֶיהָ לִנְדָבָה.
הֵבִיא שְׁתֵּי חַטָּאוֹת עַל שְׁנֵי חֲטָאִים--זוֹ תִּשָּׁחֵט לְשֵׁם הַחֵטְא הָאֶחָד, וְהַשְּׁנִיָּה לְשֵׁם הַחֵטְא הַשֵּׁנִי.

כְּבָר בֵּאַרְנוּ בְּהִלְכּוֹת מַעֲשֵׂה הַקָּרְבָּנוֹת, שֶׁהַמְּשֻׁמָּד לַעֲבוֹדָה זָרָה אוֹ לְחַלַּל שַׁבָּת בְּפַרְהֶסְיָה--אֵין מְקַבְּלִין מִמֶּנּוּ קָרְבָּן כְּלָל; וְהַמְּשֻׁמָּד לַעֲבֵרָה מִשְּׁאָר עֲבֵרוֹת--אֵין מְקַבְּלִין מִמֶּנּוּ חַטָּאת, עַל אוֹתוֹ הַחֵטְא.

כֵּיצַד: מְשֻׁמָּד לֶאֱכֹל חֵלֶב, שֶׁאָכַל חֵלֶב בִּשְׁגָגָה, וְהֵבִיא חַטָּאתוֹ--אֵין מְקַבְּלִין מִמֶּנּוּ, עַד שֶׁיַּחְזֹר בִּתְשׁוּבָה.
אַפִלּוּ הָיָה מְשֻׁמָּד לֶאֱכֹל נְבֵלָה לְתֵאָבוֹן, וְנִתְחַלַּף לוֹ חֵלֶב בְּשֻׁמָּן, וַאֲכָלוֹ, וְהֵבִיא קָרְבָּן--אֵין מְקַבְּלִין מִמֶּנּוּ: שֶׁמִּשֶּׁאָכַל בְּזָדוֹן, בֵּין לְהַכְעִיס בֵּין לְתֵאָבוֹן--הֲרֵי הוּא מְשֻׁמָּד.
הָיָה מְשֻׁמָּד לֶאֱכֹל חֵלֶב, וְשָׁגַג וְאָכַל דָּם--מְקַבְּלִין מִמֶּנּוּ, כְּמוֹ שֶׁבֵּאַרְנוּ.

 מִי שֶׁשָּׁגַג וְהִפְרִישׁ חַטָּאתוֹ, וְאַחַר כָּךְ נִשְׁתַּמַּד וְחָזַר בִּתְשׁוּבָה, אוֹ נִשְׁתַּטָּה וְחָזַר וְנִשְׁתַּפָּה--אַף עַל פִּי שֶׁנִּדְחָה הַקָּרְבָּן בִּנְתַּיִם, הֲרֵי חָזַר וְנִרְאֶה: שְׁאֵין בַּעֲלֵי חַיִּים נִדְחִין, כְּמוֹ שֶׁבֵּאַרְנוּ בְּהִלְכּוֹת פְּסוּלֵי הַמֻּקְדָּשִׁין; לְפִיכָּךְ יַקְרִיבֶנָּה עַצְמָהּ.
וּכְשֵׁם שְׁאִם נֻלַּד בּוֹ מוּם עוֹבֵר וְנִרְפָּא, יַחְזֹר לְכַשְׁרוּתוֹ--כָּךְ אִם נִדְחוּ הַבְּעָלִים וְחָזְרוּ וְנִרְאוּ, יִקְרַב.

 חַיָּבֵי חַטָּאוֹת וַאֲשָׁמוֹת וַדָּאִיִּין שֶׁעָבַר עֲלֵיהֶן יוֹם הַכִּפּוּרִים, חַיָּבִין לְהָבִיא לְאַחַר יוֹם הַכִּפּוּרִים; וְחַיָּבֵי אֲשָׁמוֹת תְּלוּיִין פְּטוּרִין, שֶׁנֶּאֱמָר "מִכֹּל, חַטֹּאתֵיכֶם, לִפְנֵי ה', תִּטְהָרוּ" --כָּךְ לָמְדוּ מִפִּי הַשְּׁמוּעָה שֶׁכָּל חֵטְא שְׁאֵין מַכִּיר בּוֹ אֵלָא ה', נִתְכַּפַּר לוֹ.

לְפִיכָּךְ מִי שֶׁבָּא לְיָדוֹ סְפֵק עֲבֵרָה בְּיוֹם הַכִּפּוּרִים, אַפִלּוּ עִם חָשֵׁכָה--פָּטוּר מֵאָשָׁם תָּלוּי, שֶׁכָּל הַיּוֹם מְכַפֵּר.
נִמְצֵאתָ לָמֵד שְׁאֵין מְבִיאִין עַל לֹא הוֹדַע שֶׁלְּיוֹם הַכִּפּוּרִים אָשָׁם תָּלוּי, אֵלָא אִם כֵּן לֹא כִפַּר לוֹ יוֹם הַכִּפּוּרִים כְּמוֹ שֶׁיִּתְבָּאַר.

 אֵין יוֹם הַכִּפּוּרִים וְלֹא הַחַטָּאת וְלֹא הָאָשָׁם מְכַפְּרִין, אֵלָא עַל הַשָּׁבִים הַמַּאֲמִינִים בְּכַפָּרָתָן; אֲבָל הַמְּבַעֵט בָּהֶן, אֵינָן מְכַפְּרִין לוֹ.
כֵּיצַד: הָיָה מְבַעֵט, וְהֵבִיא חַטָּאתוֹ אוֹ אֲשָׁמוֹ, וְהוּא אוֹמֵר אוֹ מְחַשֵּׁב בְּלִבּוֹ, שְׁאֵין אֵלּוּ מְכַפְּרִין לוֹ--אַף עַל פִּי שֶׁקָּרְבוּ כְּמִצְוָתָן, לֹא נִתְכַּפַּר לוֹ.
וּכְשֶׁיַּחְזֹר בִּתְשׁוּבָה מִבְּעִיטָתוֹ, צָרִיךְ לְהָבִיא חַטָּאתוֹ וַאֲשָׁמוֹ.

וְכֵן הַמְּבַעֵט בְּיוֹם הַכִּפּוּרִים, אֵין יוֹם הַכִּפּוּרִים מְכַפֵּר עָלָיו.
לְפִיכָּךְ אִם נִתְחַיַּב בְּאָשָׁם תָּלוּי, וְעָבַר עָלָיו יוֹם הַכִּפּוּרִים, וְהוּא מְבַעֵט בּוֹ--הֲרֵי זֶה לֹא נִתְכַּפַּר לוֹ; וּכְשֶׁיַּחְזֹר בִּתְשׁוּבָה אַחַר יוֹם הַכִּפּוּרִים, חַיָּב לְהָבִיא כָּל אָשָׁם תָּלוּי שֶׁהָיָה חַיָּב בּוֹ.

 כָּל אֲשָׁמוֹת שֶׁבַּתּוֹרָה, מְעַכְּבִין אֶת הַכַּפָּרָה--חוּץ מֵאֲשַׁם נָזִיר.
סְפֵק נָזִיר, וּסְפֵק מְחֻסְּרֵי כַּפָּרָה, וּסְפֵק סוֹטָה--כֻּלָּם מְבִיאִין קָרְבְּנוֹתֵיהֶן אַחַר יוֹם הַכִּפּוּרִים.

 מִי שְׁהוּא מְחֻיָּב חַטָּאת אוֹ אָשָׁם, וַהֲרֵי הוּא יוֹצֶא לֵהָרֵג מִבֵּית דִּין--אִם הָיָה זִבְחוֹ זָבוּחַ, מַשְׁהִין אוֹתוֹ עַד שֶׁיִּזָּרֵק הַדָּם וְאַחַר כָּךְ יֵהָרֵג; וְאִם עֲדַיִן לֹא נִשְׁחַט, אֵין מַשְׁהִין אוֹתוֹ עַד שֶׁיַּקְרִיבוּ עָלָיו.

הִלְכּוֹת שְׁגָגוֹת פֵּרֶק ד 
הָעוֹשֶׂה עֲבֵרוֹת הַרְבֵּה בֶּעְלֵם אֶחָד, חַיָּב חַטָּאת עַל כָּל אַחַת וְאַחַת: אַפִלּוּ עָשָׂה הַשָּׁלוֹשׁ וְאַרְבָּעִים אֵלּוּ שֶׁמָּנִינוּ בֶּעְלֵם אֶחָד, מֵבִיא שָׁלוֹשׁ וְאַרְבָּעִים חַטָּאוֹת.
וְכֵן אִם עָשָׂה מַעֲשֶׂה אֶחָד שְׁהוּא חַיָּב עָלָיו מִשּׁוֹם שֵׁמוֹת הַרְבֵּה, חַיָּב עַל כָּל שֵׁם וְשֵׁם--וְהוּא, שֶׁיִּהְיוּ הָאִסּוּרִין כֻּלָּן בָּאִין כְּאַחַת, אוֹ אִסּוּר מוֹסִיף, אוֹ אִסּוּר כּוֹלֵל.

כֵּיצַד: הַשּׁוֹחֵט בֶּהֱמַת קֳדָשִׁים חוּץ לָעֲזָרָה, בַּשַּׁבָּת, לַעֲבוֹדָה זָרָה--חַיָּב שָׁלוֹשׁ חַטָּאוֹת: מִשּׁוֹם שׁוֹחֵט קֳדָשִׁים בַּחוּץ, וּמִשּׁוֹם מְחַלֵּל שַׁבָּת, וּמִשּׁוֹם עוֹבֵד עֲבוֹדָה זָרָה--שֶׁהֲרֵי שְׁלֹשֶׁת הָאִסּוּרִין בָּאִין כְּאַחַת.

בַּמֶּה דְּבָרִים אֲמוּרִים, בָּאוֹמֵר בִּגְמָר זְבִיחָה הוּא עוֹבֵד אוֹתָהּ.
אֲבָל אִם לֹא הָיְתָה כַּוָּנָתוֹ לְכָּךְ--מִשֶּׁיִּשְׁחֹט בָּהּ מְעַט לְשֵׁם עֲבוֹדָה זָרָה, תֵּאָסֵר, וְאֵינוּ חַיָּב מִשּׁוֹם שְׁחוּטֵי חוּץ עַד שֶׁיִּשְׁחֹט שְׁנַיִם אוֹ רֹב שְׁנַיִם; וְנִמְצָא כְּשֶׁגָּמַר הַשְּׁחִיטָה, שָׁחַט בְּהֵמָה הָאֲסוּרָה לְקָרְבָּן, שְׁאֵינוּ חַיָּב עָלֶיהָ מִשּׁוֹם שׁוֹחֵט בַּחוּץ, כְּמוֹ שֶׁבֵּאַרְנוּ בְּמַעֲשֵׂה הַקָּרְבָּנוֹת.

הָיְתָה חַטַּאת הָעוֹף, וְהָיָה חֲצִי קָנֶה שֶׁלָּהּ פָּגוּם, וְהוֹסִיף בּוֹ כָּל שְׁהוּא בַּשַּׁבָּת, לְשֵׁם עֲבוֹדָה זָרָה--חַיָּב שָׁלוֹשׁ חַטָּאוֹת, שֶׁהֲרֵי שְׁלֹשֶׁת הָאִסּוּרִין בָּאִין כְּאַחַת.
וְכֵן הָעוֹשֶׂה מְלָאכָה בְּיוֹם הַכִּפּוּרִים, שֶׁחָל לִהְיוֹת בַּשַּׁבָּת--חַיָּב שְׁתֵּי חַטָּאוֹת, מִפְּנֵי שֶׁשְּׁנֵי הָאִסּוּרִין בָּאִין כְּאַחַת.

הַבָּא עַל אֵשֶׁת אָחִיו, הַקַּיָּם, כִּשְׁהִיא נִדָּה--מֵבִיא שָׁלוֹשׁ חַטָּאוֹת: מִשּׁוֹם אֵשֶׁת אִישׁ, וּמִשּׁוֹם אֵשֶׁת אָח--וְהֶן שְׁנֵי אִסּוּרִין הַבָּאִין כְּאֶחָד; וּמִשּׁוֹם נִדָּה--שְׁהוּא אִסּוּר מוֹסִיף, שֶׁמִּתּוֹךְ שֶׁנּוֹסַף בָּהּ אִסּוּר זֶה לִבַעְלָהּ, נוֹסַף לִיבָמָהּ.
וְכֵן כָּל כַּיּוֹצֶא בְּזֶה.

הַבָּא עַל אָבִיו, חַיָּב שְׁתַּיִם--מִשּׁוֹם "עֶרְוַת אָבִיךָ ...
לֹא תְגַלֵּה" , וּמִשּׁוֹם "וְאֶת-זָכָר--לֹא תִשְׁכַּב" .
וְכֵן הַבָּא עַל אֲחִי אָבִיו, חַיָּב שְׁתַּיִם--שֶׁנֶּאֱמָר "עֶרְוַת אֲחִי-אָבִיךָ, לֹא תְגַלֵּה" .

הַבָּא עַל הַזָּכוּר, וְהֵבִיא זָכוּר עָלָיו, בְּהֶעְלֵם אֶחָד--אַף עַל פִּי שְׁהֶן שְׁנֵי גּוּפִין, אֵינוּ חַיָּב אֵלָא חַטָּאת אַחַת: שֶׁנֶּאֱמָר "וְאֶת-זָכָר--לֹא תִשְׁכַּב" --הַשּׁוֹכֵב וְהַנִּשְׁכָּב, שֵׁם אֶחָד הוּא.
וְכֵן הַבָּא עַל הַבְּהֵמָה, וְהֵבִיא בְּהֵמָה עָלָיו, בֶּעְלֵם אֶחָד--אֵינוּ חַיָּב אֵלָא חַטָּאת אַחַת.
עָשׂוּ הַשּׁוֹכֵב וְהַנִּשְׁכָּב בִּבְהֵמָה וּזָכוּר, כִּבְעִילָה אַחַת.

 יֵשׁ בּוֹעֵל בְּעִילָה אַחַת, וְחַיָּב עָלֶיהָ שְׁמוֹנֶה חַטָּאוֹת.
כֵּיצַד: יַעֲקוֹב שֶׁהָיְתָה לוֹ בַּת מִזִּלְפָּה וּשְׁמָהּ תִּמְנַע, נָשָׂא לָבָן תִּמְנַע, וְהוֹלִיד מִמֶּנָּה בַּת, וּשְׁמָהּ סֶרַח, וְאֵין לְלָבָן בַּת אֵלָא רָחֵל לְבַדָּהּ.
נִמְצֵאת סֶרַח בַּת בַּת יַעֲקוֹב, וַאֲחוֹת אִשְׁתּוֹ מֵאָבִיהָ; וְהֶן שְׁנֵי אִסּוּרִין, הַבָּאִין כְּאַחַת.

נִשֵּׂאת סֶרַח לִרְאוּבֵן, וְנֶאֶסְרָה עַל שְׁאָר בְּנֵי יַעֲקוֹב; נוֹסַף בָּהּ אִסּוּר לְיַעֲקוֹב, וַהֲרֵי הִיא כַּלָּתוֹ.
מֵת רְאוּבֵן, אוֹ גֵּרַשׁ, וְנִשֵּׂאת סֶרַח זוֹ לַאֲחִי יַעֲקוֹב מֵאִמּוֹ--מִתּוֹךְ שֶׁנֶּאֶסְרָה עַל שְׁאָר אֲחֵי יַעֲקוֹב, נוֹסַף לְיַעֲקוֹב בָּהּ אִסּוּר אֵשֶׁת אָחִיו.

מֵת אוֹ גֵּרַשׁ, וְנִשֵּׂאת סֶרַח זוֹ לְיִשְׁמָעֵאל--מִתּוֹךְ שֶׁנֶּאֶסְרָה עַל שְׁאָר אֲחֵי יִשְׁמָעֵאל, נוֹסַף בָּהּ אִסּוּר לְיַעֲקוֹב אִסּוּר אֵשֶׁת אֲחִי אָבִיו.
מֵת יִשְׁמָעֵאל, וְנָפְלָה לְיִבּוּם לִפְנֵי יִצְחַק, וְעָבַר יִצְחַק וְיִבְּמָהּ, אַף עַל פִּי שְׁהִיא שְׁנִיָּה לוֹ--מִתּוֹךְ שֶׁנֶּאֶסְרָה עַל שְׁאָר אֶחָיו, נוֹסַף בָּהּ אִסּוּר לְיַעֲקוֹב מִשּׁוֹם אֵשֶׁת אָבִיו, וּמִשּׁוֹם אֵשֶׁת אִישׁ: שֶׁשְּׁנֵי הָאִסּוּרִין בָּאִין כְּאַחַת.

אִם שָׁגַג יַעֲקוֹב וּבָא עַל סֶרַח זוֹ, כִּשְׁהִיא נִדָּה, בְּחַיֵּי יִצְחַק בַּעְלָהּ, וּבְחַיֵּי רָחֵל אֵשֶׁת יַעֲקוֹב--הֲרֵי זֶה חַיָּב עָלֶיהָ שְׁמוֹנֶה חַטָּאוֹת: מִשּׁוֹם בַּת בִּתּוֹ, וּמִשּׁוֹם אֲחוֹת אִשְׁתּוֹ, וּמִשּׁוֹם כַּלָּתוֹ, וּמִשּׁוֹם אֵשֶׁת אָחִיו, וּמִשּׁוֹם אֵשֶׁת אֲחִי אָבִיו, וּמִשּׁוֹם אֵשֶׁת אָבִיו, וּמִשּׁוֹם אֵשֶׁת אִישׁ, וּמִשּׁוֹם נִדָּה.
וְכֵן כָּל כַּיּוֹצֶא בְּזֶה.

 כָּל אֵלּוּ שֶׁתֵּאָסֵר זוֹ הָעֶרְוָה עֲלֵיהֶן בְּאִסּוּר מוֹסִיף--צָרִיךְ שֶׁיִּהְיוּ הָאֲנָשִׁים הָאֲחֵרִים מְצוּיִין בָּעוֹלָם, כְּדֵי שֶׁתֵּאָסֵר עֲלֵיהֶן, וּמִתּוֹךְ שֶׁתֵּאָסֵר עֲלֵיהֶן, יִתּוֹסַף אִסּוּר אַחֵר לְזֶה; אֲבָל אִם אֵינָן מְצוּיִין, אֵין אוֹמְרִין הוֹאִיל וְאִלּוּ הָיוּ לְזֶה בָּנִים אוֹ אַחִים, הָיְתָה נֶאֱסֶרֶת עֲלֵיהֶן, יִתּוֹסַף בָּהּ אִסּוּר לַזָּקֵן: שֶׁהֲרֵי אֵין שָׁם עַתָּה, לֹא בֵּן וְלֹא אָח.
וְכֵן כָּל כַּיּוֹצֶא בָּהֶן.

 מִי שֶׁהָיָה נָשׂוּי שָׁלוֹשׁ נָשִׁים, וּבָא עַל אִמָּהּ שֶׁלְּאַחַת מֵהֶן, שְׁהִיא אֵם אִמָּהּ שֶׁלַּשְּׁנִיָּה, שְׁהִיא אֵם אָבִיהָ שֶׁלַּשְּׁלִישִׁית--אַף עַל פִּי שֶׁזְּקֵנָה זוֹ הִיא חֲמוֹתוֹ, וְאֵם חֲמוֹתוֹ, וְאֵם חָמִיו, וּשְׁלוֹשָׁה שֵׁמוֹת הֶן, וְאִסּוּר בַּת אַחַת הוּא--אֵינוּ חַיָּב אֵלָא חַטָּאת אַחַת: לְפִי שֶׁנֶּאֱמָר בָּאִשָּׁה וּבִתָּהּ וּבַת בְּנָהּ וּבַת בַּתָּהּ "שַׁאֲרָה הֵנָּה, זִמָּה הִיא" --הַכָּתוּב עָשָׂה הַשְּׁלוֹשָׁה גּוּפִין, כְּגוּף אֶחָד; לְפִיכָּךְ יֵחָשְׁבוּ הַשְּׁלוֹשָׁה שֵׁמוֹת, כְּשֵׁם אֶחָד.

 אֲבָל הַבָּא עַל אֲחוֹתוֹ, שְׁהִיא אֲחוֹת אָבִיו, שְׁהִיא אֲחוֹת אִמּוֹ--חַיָּב שָׁלוֹשׁ חַטָּאוֹת: שֶׁנֶּאֱמָר "עֶרְוַת אֲחֹתוֹ גִּלָּה" , לְחַיַּב עַל אֲחוֹתוֹ בִּפְנֵי עַצְמָהּ--וְאַף עַל פִּי שְׁהִיא אֲחוֹת אִמּוֹ, וַאֲחוֹת אָבִיו.
וְהֵיאַךְ תִּהְיֶה זֹאת, כְּגוֹן שֶׁבָּא עַל אִמּוֹ, וְהוֹלִיד מִמֶּנָּה שְׁתֵּי בָּנוֹת, וּבָעַל אַחַת מִבְּנוֹתָיו, וְהוֹלִיד מִמֶּנָּה בֵּן--כְּשֶׁיָּבוֹא הַמַּמְזֵר הַזֶּה עַל הַבַּת הַשֵּׁנִית, שְׁהִיא אֲחוֹת אִמּוֹ הַמַּמְזֶרֶת, שְׁהִיא אֲחוֹתוֹ מֵאָבִיו, שְׁהִיא אֲחוֹת אָבִיו מֵאִמּוֹ--חַיָּב שָׁלוֹשׁ חַטָּאוֹת.
וְכֵן כָּל כַּיּוֹצֶא בְּזֶה.

הִלְכּוֹת שְׁגָגוֹת פֵּרֶק ה 
הַבָּא עַל עֶרְוָה אַחַת בִּיאוֹת הַרְבֵּה, בְּהֶעְלֵם אֶחָד--אַף עַל פִּי שֶׁהָיָה בֵּין בְּעִילָה וּבְעִילָה יָמִים הַרְבֵּה, הוֹאִיל וְלֹא נוֹדַע לוֹ בִּנְתַּיִם וַהֲרֵי הוּא גּוּף אֶחָד, הֲרֵי הַכֹּל שְׁגָגָה אַחַת, וְאֵינוּ חַיָּב אֵלָא חַטָּאת אַחַת.
אֲבָל אִם שָׁגַג בָּהּ, וְאַחַר כָּךְ נוֹדַע לוֹ, וְחָזַר וְשָׁגַג בָּהּ עַצְמָהּ, וּבְעָלָהּ--חַיָּב עַל כָּל בְּעִילָה וּבְעִילָה: שֶׁהַיְּדִיעוֹת, מְחַלְּקוֹת הַשְּׁגָגוֹת.

הַבָּא עַל הָעֶרְוָה בִּיאוֹת הַרְבֵּה, בֶּעְלֵם אֶחָד, וְזוֹ הַנִּבְעֶלֶת הָיְתָה לָהּ יְדִיעָה בֵּין כָּל בִּיאָה וּבִיאָה, שֶׁנִּמְצְאוּ הַבִּיאוֹת אֶצְלָהּ בַּהֶעְלֵמוֹת הַרְבֵּה--הוּא מֵבִיא חַטָּאת אַחַת, וְהִיא מְבִיאָה עַל כָּל בִּיאָה וּבִיאָה; הָיוּ לוֹ הוּא יְדִיעוֹת בִּנְתַּיִם, וְהִיא בְּהֶעְלֵם אֶחָד--הוּא מֵבִיא חַטָּאוֹת הַרְבֵּה, וְהִיא חַטָּאת אַחַת.

הַבָּא עַל עֲרָיוֹת הַרְבֵּה, בְּהֶעְלֵם אֶחָד--אַף עַל פִּי שֶׁכֻּלָּן מִשֵּׁם אֶחָד--הוֹאִיל וְהֶן גּוּפִין מֻחְלָקִין, חַיָּב עַל כָּל אַחַת וְאַחַת.
כֵּיצַד: הֲרֵי שֶׁבַּעַל חָמֵשׁ נָשָׁיו נִדּוֹת, אוֹ שֶׁבָּא עַל חָמֵשׁ אַחְיוֹתָיו, אוֹ חָמֵשׁ בְּנוֹתָיו, בֶּעְלֵם אֶחָד--חַיָּב עַל כָּל גּוּף וְגוּף.

מִכָּאן אַתָּה לָמֵד שֶׁזֶּה שֶׁאָמְרוּ חֲכָמִים, הַבָּא עַל הַזָּכוּר וְהֵבִיא זָכוּר עָלָיו, בְּהֶעְלֵם אֶחָד--חַיָּב חַטָּאת אַחַת: בְּשֶׁהָיָה אוֹתוֹ הַזָּכוּר עַצְמוֹ.
אֲבָל אִם הָיָה זָכוּר אַחֵר--בֵּין שֶׁבָּא עַל שְׁנֵיהֶם, בֵּין שֶׁבָּא עַל זֶה וְהֵבִיא זֶה עָלָיו--חַיָּב עַל כָּל גּוּף וְגוּף; וְהוּא הַדִּין בְּבָא עַל הַבְּהֵמָה, וְהֵבִיא בְּהֵמָה עָלָיו.

 הָאִשָּׁה שֶׁהֵבִיאָה עָלֶיהָ בְּהֵמוֹת הַרְבֵּה, בֶּעְלֵם אֶחָד--חַיֶּבֶת חַטָּאת עַל כָּל בְּהֵמָה וּבְהֵמָה: שֶׁהֲרֵי גּוּפִין מֻחְלָקִין, וַהֲרֵי זוֹ כְּמִי שֶׁנִּבְעֲלָה לָאֲנָשִׁים הַרְבֵּה בֶּעְלֵם אֶחָד--שְׁהִיא חַיֶּבֶת חַטָּאת, עַל כָּל אִישׁ וְאִישׁ.

 הָאִשָּׁה שֶׁהָלַךְ בַּעְלָהּ לִמְדִינַת הַיָּם, וְשָׁמְעָה שֶׁמֵּת אוֹ בָּאוּ עֵדִים שֶׁמֵּת, וְנִשֵּׂאת בֵּין עַל פִּי עַצְמָהּ בֵּין עַל פִּי בֵּית דִּין, וְנוֹדַע שֶׁבַּעְלָהּ קַיָּם--חַיֶּבֶת קָרְבָּן אֶחָד; וְאִם נִשֵּׂאת לָאֲנָשִׁים הַרְבֵּה, אוֹ זִנָּת עִם אֲנָשִׁים הַרְבֵּה--חַיֶּבֶת חַטָּאת עַל כָּל אִישׁ וְאִישׁ: מִפְּנֵי שְׁהֶן גּוּפִין מֻחְלָקִין, וְאַף עַל פִּי שֶׁהַכֹּל בִּשְׁגָגָה אַחַת.

הַבָּא עַל הַנִּדָּה בִּשְׁגָגָה, וְטָהֲרָה מִנִּדָּתָהּ וְטָבְלָה, וְחָזְרָה וְרָאָת נִדָּה, וּבָא עָלֶיהָ פַּעַם שְׁנִיָּה בְּאוֹתָהּ שְׁגָגָה עַצְמָהּ--חַיָּב עַל כָּל פַּעַם וּפַעַם, אַף עַל פִּי שְׁהוּא בְּהֶעְלֵם אֶחָד וְהִיא גּוּף אֶחָד: שֶׁזְּמָן נִדּוּת זֶה חוּץ מִזְּמָן נִדּוּת הַשֵּׁנִי, וַהֲרֵי הֶן כִּשְׁתֵּי נָשִׁים נִדּוֹת.

 הַבָּא עַל אִשְׁתּוֹ שֶׁלֹּא בְּשָׁעַת וֶסְתָּהּ, וְרָאָת דַּם בְּעֵת הַתַּשְׁמִישׁ--הֲרֵי אֵלּוּ פְּטוּרִין מִקָּרְבַּן חַטָּאת, מִפְּנֵי שֶׁזֶּה כְּאָנוּס הוּא וְאֵינוּ שׁוֹגֵג: שֶׁהַשּׁוֹגֵג, הָיָה לוֹ לִבְדֹּק וּלְדַקְדַּק, וְאִלּוּ בָּדַק יָפֶה יָפֶה וְדִקְדַּק בִּשְׁאֵלוֹת, לֹא הָיָה בָּא לִידֵי שְׁגָגָה; וּלְפִי שֶׁלֹּא טָרַח בִּדְרִישָׁה וַחֲקִירָה וְאַחַר כָּךְ יַעֲשֶׂה, צָרִיךְ כַּפָּרָה.
אֲבָל זֶה, מַה הָיָה לוֹ לַעֲשׂוֹת--הֲרֵי טְהוֹרָה הָיְתָה, וְשֶׁלֹּא בְּשָׁעַת וֶסְתָּהּ בָּעַל: אֵין זֶה אֵלָא אֹנֶס.

לְפִיכָּךְ בֵּין שֶׁנִּמְצָא דָּם עַל עֵד שֶׁלָּהּ, בֵּין שֶׁנִּמְצָא עַל עֵד שֶׁלּוֹ--פְּטוּרִין.
אֲבָל אִם עָבַר, וּבָא עָלֶיהָ סָמוּךְ לְוֶסְתָּהּ, וְדִמָּה שֶׁיִּבְעֹל וְיִפְרֹשׁ קֹדֶם שֶׁתִּרְאֶה דָּם, וְרָאָת בְּשָׁעַת הַתַּשְׁמִישׁ--חַיָּבִין בְּקָרְבָּן, שֶׁזּוֹ שְׁגָגָה הִיא.

לְפִיכָּךְ אִם נִמְצָא דָּם עַל עֵד שֶׁלּוֹ--שְׁנֵיהֶם טְמֵאִים, וְחַיָּבִין בְּקָרְבָּן; נִמְצָא עַל עֵד שֶׁלָּהּ--אִם קִנְּחָה עַצְמָהּ מִיָּד כְּשֶׁפֵּרַשׁ הַבַּעַל, וְלֹא שִׁהָת--שְׁנֵיהֶם טְמֵאִים, וְחַיָּבִין בְּקָרְבָּן.
וְאִם שִׁהָת כְּדֵי שֶׁתּוֹשִׁיט יָדָהּ לְתַחַת הַכַּר, אוֹ לְתַחַת הַכֶּסֶת, וְתִטֹּל עֵד לִבְדֹּק בּוֹ, וְאַחַר כָּךְ קִנְּחָה עַצְמָהּ--שְׁנֵיהֶם טְמֵאִים בְּסָפֵק, וּפְטוּרִין מִקָּרְבָּן; וְאִם שִׁהָת כְּדֵי שֶׁתֵּרֵד מִן הַמִּטָּה, וְתָדִיחַ אֶת פָּנֶיהָ, וְאַחַר כָּךְ קִנְּחָה עַצְמָהּ, וְנִמְצָא דָּם--בַּעְלָהּ טָהוֹר.

 מִי שֶׁעָבַר וּבָעַל סָמוּךְ לַוֶּסֶת, עַל דַּעַת שֶׁתִּקְדֹּם בִּיאָתוֹ לִרְאִיַּת הַדָּם, וְהִרְגִּישָׁה הָאִשָּׁה שֶׁנִּטְמֵאת בְּשָׁעַת תַּשְׁמִישׁ, וְאָמְרָה לוֹ נִטְמֵאתִי--הֲרֵי זֶה לֹא יִפְרֹשׁ כִּשְׁהוּא מִתְקַשֶּׁה, כְּמוֹ שֶׁבֵּאַרְנוּ בְּהִלְכּוֹת אִסּוּרֵי בִּיאָה.
וְאִם לֹא יָדַע שֶׁאָסוּר לִפְרֹשׁ מִיָּד, וּפֵרַשׁ כִּשְׁהוּא מִתְקַשֶּׁה--חַיָּב שְׁתֵּי חַטָּאוֹת: אַחַת עַל כְּנִיסָתוֹ, שֶׁהֲרֵי בָּעַל נִדָּה; וְאַחַת עַל יְצִיאָתוֹ, שֶׁיְּצִיאָתוֹ הֲנָיָה לוֹ כְּבִיאָתוֹ.

בַּמֶּה דְּבָרִים אֲמוּרִים, בְּשֶׁיָּדַע שֶׁאָסוּר לִבְעֹל בְּשָׁעַת הַוֶּסֶת, וְדִמָּה שֶׁתִּקְדֹּם בְּעִילָתוֹ לִרְאִיָּתָהּ, וְלֹא יָדַע שֶׁאָסוּר לִפְרֹשׁ מִיָּד--שֶׁנִּמְצְאוּ לוֹ שְׁנֵי הֶעְלֵמוֹת בִּשְׁתֵּי הַבְּעִילוֹת; אֲבָל אִם לֹא יָדַע שֶׁאָסוּר לִבְעֹל בְּשָׁעַת הַוֶּסֶת, וְלֹא יָדַע שֶׁאָסוּר לִפְרֹשׁ מִיָּד מִן הַטֻּמְאָה--אַף עַל פִּי שֶׁפֵּרַשׁ מִיָּד וְהוּא מִתְקַשֶּׁה, אֵינוּ חַיָּב אֵלָא חַטָּאת אַחַת: מִפְּנֵי שֶׁכְּנִיסָתוֹ וִיצִיאָתוֹ, שְׁהֶן כִּשְׁתֵּי בְּעִילוֹת, בִּשְׁגָגָה אַחַת הֶן, וּבְהֶעְלֵם אֶחָד עָשָׂה הַכֹּל.

וְהוּא הַדִּין בִּשְׁאָר עֲרָיוֹת, שְׁאִם שָׁגַג וּבָא עַל הָעֶרְוָה עַל דַּעַת שְׁהִיא מֻתֶּרֶת, וְנוֹדַע לוֹ שְׁהִיא עֶרְוָה, וְהוּא בְּתוֹךְ הַתַּשְׁמִישׁ--לֹא יִפְרֹשׁ מִיָּד, שֶׁיְּצִיאָתוֹ הֲנָיָה כְּבִיאָתוֹ; וְאִם לֹא יָדַע שֶׁאָסוּר לִפְרֹשׁ מִיָּד, וּפֵרַשׁ וְהוּא מִתְקַשֶּׁה מִיָּד--אֵינוּ חַיָּב אֵלָא חַטָּאת אַחַת, שֶׁהַכֹּל שְׁגָגָה אַחַת הִיא.

הִלְכּוֹת שְׁגָגוֹת פֵּרֶק ו 
דִּין שִׁגְגַת הַמַּאֲכָלוֹת, כְּדִין שִׁגְגַת הַבְּעִילוֹת; לְפִיכָּךְ אִם אָכַל אֲכִילוֹת הַרְבֵּה מִשֵּׁם אֶחָד, בְּהֶעְלֵם אֶחָד--אַף עַל פִּי שֶׁיֵּשׁ בֵּינֵיהֶן יָמִים רַבִּים, אֵינוּ חַיָּב אֵלָא חַטָּאת אַחַת.
כֵּיצַד: אָכַל חֵלֶב הַיּוֹם, וְאָכַל חֵלֶב לְמָחָר, וְחֵלֶב לְמָחָר, בְּהֶעְלֵם אֶחָד--אַף עַל פִּי שְׁהֶן בִּשְׁלוֹשָׁה תַּמְחוּיִין, אֵינוּ חַיָּב אֵלָא חַטָּאת אַחַת.
אֲבָל אִם אָכַל כַּזַּיִת חֵלֶב, וְנוֹדַע לוֹ, וְחָזַר וְאָכַל כַּזַּיִת חֵלֶב, וְנוֹדַע לוֹ--חַיָּב עַל כָּל אֲכִילָה וַאֲכִילָה: שֶׁהַיְּדִיעוֹת, מְחַלְּקוֹת הַשְּׁגָגוֹת.

אָכַל כַּחֲצִי זַיִת חֵלֶב, וְחָזַר וְאָכַל כַּחֲצִי זַיִת חֵלֶב, בְּהֶעְלֵם אֶחָד--אַף עַל פִּי שְׁהֶן שְׁנֵי תַּמְחוּיִין, וְאַף עַל פִּי שֶׁהִפְסִיק בֵּינֵיהֶן--הֲרֵי אֵלּוּ מִצְטָרְפִין, וּמֵבִיא חַטָּאת: שְׁאֵין הַתַּמְחוּיִין מְחַלְּקִין.
וְהוּא שֶׁלֹּא יִשְׁהֶה בֵּינֵיהֶן יָתֵר מִכְּדֵי אֲכִילַת שָׁלוֹשׁ בֵּיצִים, כְּמוֹ שֶׁבֵּאַרְנוּ בְּהִלְכּוֹת מַאֲכָלוֹת אֲסוּרוֹת: שֶׁכְּשֵׁם שֶׁמִּצְטָרֵף הַשֵּׁעוּר לַמֵּזִיד לְמַלְקוּת, כָּךְ מִצְטָרֵף לַשּׁוֹגֵג לְקָרְבָּן.

 אָכַל נוֹתָר מֵחֲמִשָּׁה זְבָחִים, כַּזַּיִת מִכָּל זֶבַח, בְּהֶעְלֵם אֶחָד--אַף עַל פִּי שֶׁאֲכָלָן בַּחֲמִשָּׁה תַּמְחוּיִין, אֵינוּ חַיָּב אֵלָא חַטָּאת אַחַת: שֶׁכֻּלָּן שֵׁם אֶחָד הֶן, וְהַתַּמְחוּיִין אֵינָן מְחַלְּקִין; וְגוּפֵי הַזְּבָחִים אֵינָן מְחַלְּקִין--שֶׁאֶחָד הָאוֹכֵל בָּשָׂר מִזְּבָחִים רַבִּים, אוֹ מִזֶּבַח אֶחָד.
וְכֵן הַשּׁוֹחֵט חֲמִשָּׁה זְבָחִים בַּחוּץ, בֶּעְלֵם אֶחָד--אֵינוּ חַיָּב אֵלָא חַטָּאת אַחַת: לְמַה זֶה דּוֹמֶה, לַמִּשְׁתַּחֲוֶה לְחָמֵשׁ צוּרוֹת בֶּעְלֵם אֶחָד.
הִקִּיז דָּם לִבְהֶמְתּוֹ, וְקִבְּלוֹ בִּשְׁנֵי כּוֹסוֹת, וּשְׁתָיָן בֶּעְלֵם אֶחָד--אֵינוּ מֵבִיא אֵלָא חַטָּאת אַחַת.

הָאוֹכֵל מַאֲכָלוֹת הַרְבֵּה, מִשֵּׁמוֹת הַרְבֵּה, בֶּעְלֵם אֶחָד--חַיָּב עַל כָּל שֵׁם וְשֵׁם.
כֵּיצַד: כְּגוֹן שֶׁאָכַל חֵלֶב וְדָם וְנוֹתָר וּפִגּוּל, כַּזַּיִת מִכָּל אֶחָד וְאֶחָד, בְּהֶעְלֵם אֶחָד--מֵבִיא אַרְבַּע חַטָּאוֹת; וְכֵן כָּל כַּיּוֹצֶא בְּאֵלּוּ.

וְכֵן הָאוֹכֵל כַּזַּיִת אֶחָד, שֶׁנִּתְקַבְּצוּ בּוֹ שֵׁמוֹת הַרְבֵּה, בְּהֶעְלֵם אֶחָד--אִם נִתְקַבְּצוּ בְּאִסּוּר מוֹסִיף, אוֹ בְּאִסּוּר כּוֹלֵל, אוֹ בְּאִסּוּר בַּת אַחַת--חַיָּב עַל כָּל שֵׁם וְשֵׁם.
לְפִיכָּךְ הַטָּמֵא, שֶׁאָכַל כַּזַּיִת חֵלֶב, נוֹתָר, בְּיוֹם הַכִּפּוּרִים--מֵבִיא אַרְבַּע חַטָּאוֹת, וְאָשָׁם: חַטָּאת אַחַת מִשּׁוֹם טָמֵא שֶׁאָכַל קֹדֶשׁ, וְאַחַת מִשּׁוֹם אוֹכֵל חֵלֶב, וְאַחַת מִשּׁוֹם אוֹכֵל נוֹתָר; וְאַחַת מִשּׁוֹם יוֹם הַכִּפּוּרִים--וְהוּא שֶׁיְּצָרַף אֹכֶל אַחֵר עִם כַּזַּיִת זֶה, עַד שֶׁיַּשְׁלִימוֹ לְכַכּוֹתֶבֶת.
וּמֵבִיא אָשָׁם וַדַּאי לַמְּעִילָה, שֶׁהֲרֵי נִהְנָה מִן הַהֶקְדֵּשׁ בִּשְׁגָגָה.

 הָאוֹכֵל וְהַשּׁוֹתֶה בְּיוֹם הַכִּפּוּרִים, בֶּעְלֵם אֶחָד--אֵינוּ חַיָּב אֵלָא חַטָּאת אַחַת: אֲכִילָה וּשְׁתִיָּה, אַחַת הִיא.
הָעוֹשֶׂה מְלָאכָה בְּיוֹם הַכִּפּוּרִים, שֶׁחָל לִהְיוֹת בַּשַּׁבָּת--חַיָּב שְׁתֵּי חַטָּאוֹת, מִפְּנֵי שְׁהֶן שְׁנֵי אִסּוּרִין הַבָּאִין כְּאֶחָד.

אָכַל כַּחֲצִי זַיִת חֵלֶב, וְכַחֲצִי זַיִת דָּם, בְּהֶעְלֵם אֶחָד--אֵינוּ חַיָּב קָרְבָּן: כְּשֵׁם שְׁאֵין הָאִסּוּרִין מִצְטָרְפִין לְמַלְקוּת, כְּמוֹ שֶׁבֵּאַרְנוּ בְּהִלְכּוֹת מַאֲכָלוֹת אֲסוּרוֹת--כָּךְ אֵין מִצְטָרְפִין לְקָרְבָּן.

אָכַל כַּחֲצִי זַיִת, וְנוֹדַע לוֹ, וְחָזַר וְשָׁכַח וְאָכַל כַּחֲצִי זַיִת אַחֵר, בְּהֶעְלֵם שֵׁנִי--פָּטוּר: שֶׁהֲרֵי נוֹדַע לוֹ בִּנְתַּיִם, וְיֵשׁ יְדִיעָה לַחֲצִי שֵׁעוּר.
וְכֵן אִם כָּתַב אוֹת אַחַת בַּשַּׁבָּת בִּשְׁגָגָה, וְנוֹדַע לוֹ, וְחָזַר וְשָׁכַח וְכָתַב אוֹת שְׁנִיָּה סְמוּכָה לָהּ, בֶּעְלֵם שֵׁנִי--פָּטוּר מִקָּרְבַּן חַטָּאת.
וְכֵן כָּל כַּיּוֹצֶא בְּזֶה.

וְכֵן שְׁתֵּי אַמּוֹת בְּשׁוֹגֵג, וּשְׁתֵּי אַמּוֹת בְּמֵזִיד, וּשְׁתֵּי אַמּוֹת בְּשׁוֹגֵג--אִם בִּזְרִיקָה, חַיָּב: לֹא מִפְּנֵי שְׁאֵין יְדִיעָה לַחֲצִי שֵׁעוּר; אֵלָא מִפְּנֵי שְׁאֵין בְּיָדוֹ לְהַחְזִירָהּ, וּלְפִיכָּךְ לֹא הוֹעִילָה לוֹ הַיְּדִיעָה שֶׁבִּנְתַּיִם.
וְאִם בְּהַעְבָּרָה, פָּטוּר: שֶׁיֵּשׁ יְדִיעָה לַחֲצִי שֵׁעוּר, כְּמוֹ שֶׁבֵּאַרְנוּ.

 הָאוֹכֵל כַּזַּיִת חֵלֶב, וְכַזַּיִת חֵלֶב, בֶּעְלֵם אֶחָד, וְנוֹדַע לוֹ עַל הָרִאשׁוֹן, וְחָזַר וְנוֹדַע לוֹ עַל הַשֵּׁנִי--מֵבִיא שְׁתֵּי חַטָּאוֹת: שֶׁהַיְּדִיעוֹת מְחַלְּקוֹת, וְאַף עַל פִּי שֶׁעֲדַיִן לֹא הִפְרִישׁ הַקָּרְבָּן.
אֲבָל אִם נוֹדַע לוֹ עַל שְׁנֵיהֶן כְּאֶחָד, מֵבִיא חַטָּאת אַחַת.
וְכֵן יֵרָאֶה לִי שְׁהוּא הַדִּין, בַּבְּעִילוֹת.

 אָכַל כַּזַּיִת וּמֶחְצָה בְּהֶעְלֵם אֶחָד, וְנוֹדַע לוֹ עַל כַּזַּיִת, וְחָזַר וְאָכַל חֲצִי זַיִת, בְּהֶעְלֵמוֹ שֶׁלַּשֵּׁנִי--אֵינוּ חַיָּב אֵלָא חַטָּאת אַחַת: שְׁאֵין חֲצִי זַיִת הָאַחֲרוֹן מִצְטָרֵף לָרִאשׁוֹן, אַף עַל פִּי שְׁהוּא בְּהֶעְלֵמוֹ--שֶׁהֲרֵי נוֹדַע לוֹ עַל מִקְצַת הַעְלָמָה רִאשׁוֹנָה.

 אָכַל שְׁנֵי זֵיתֵי חֵלֶב בְּהֶעְלֵם אֶחָד, וְנוֹדַע לוֹ עַל אֶחָד מֵהֶן, וְחָזַר וְאָכַל כַּזַּיִת אַחֵר בְּהֶעְלֵמוֹ שֶׁלַּשֵּׁנִי, וְהֵבִיא חַטָּאת עַל הָרִאשׁוֹן--רִאשׁוֹן וְשֵׁנִי מִתְכַּפְּרִין, אֲבָל שְׁלִישִׁי לֹא נִתְכַּפַּר; אֵלָא כְּשֶׁיִּוָּדַע לוֹ עָלָיו, יָבִיא חַטָּאת אַחֶרֶת.

הֵבִיא חַטָּאת עַל הַשְּׁלִישִׁי--שְׁלִישִׁי וְשֵׁנִי מִתְכַּפְּרִין, שֶׁשְּׁנֵיהֶם בְּהֶעְלֵם אֶחָד; וְרִאשׁוֹן לֹא נִתְכַּפַּר בְּחַטָּאת זוֹ.
הֵבִיא חַטָּאת עַל הָאֶמְצָעִי--שְׁלָשְׁתָּן מִתְכַּפְּרִין, מִפְּנֵי שֶׁהָרִאשׁוֹן וְהַשְּׁלִישִׁי בְּהֶעְלֵמוֹ שֶׁלָּאֶמְצְעִי; וּכְשֶׁיִּוָּדַע לוֹ עַל הָרִאשׁוֹן וְעַל הַשְּׁלִישִׁי, אֵינוּ צָרִיךְ לְהָבִיא חַטָּאת אַחֶרֶת.

 מִי שֶׁאָכַל חֲתִכָּה מִשְּׁתֵּי חֲתִכּוֹת, וְנִסְתַּפַּק לוֹ אִם חֵלֶב אָכַל אוֹ שֻׁמָּן, וְחָזַר וְאָכַל חֲתִכָּה אַחֶרֶת מִשְּׁתֵּי חֲתִכּוֹת, וְנִסְתַּפַּק לוֹ אִם חֵלֶב אָכַל אוֹ שֻׁמָּן, וְאַחַר כָּךְ נוֹדַע לוֹ בַּוַּדַּאי שֶׁחֵלֶב אָכַל בָּרִאשׁוֹנָה וּבַשְּׁנִיָּה--אֵינוּ חַיָּב אֵלָא חַטָּאת אַחַת: שֶׁיְּדִיעַת סְפֵק שֶׁהָיְתָה לוֹ בִּנְתַּיִם--אַף עַל פִּי שֶׁמְּחַלֶּקֶת לָאֲשָׁמוֹת, אֵינָהּ מְחַלֶּקֶת לַחַטָּאוֹת.

הִלְכּוֹת שְׁגָגוֹת פֵּרֶק ז 
הַמִּשְׁתַּחֲוֶה לַעֲבוֹדָה זָרָה וְנִסַּךְ וְקִטַּר וְזָבַח, בְּהֶעְלֵם אֶחָד--חַיָּב אַרְבַּע חַטָּאוֹת; וְכֵן אִם פָּעַר עַצְמוֹ לִפְעוֹר וְזָרַק אֶבֶן לְמֶרְקֻלְיָס, בְּהֶעְלֵם אֶחָד--חַיָּב שְׁתַּיִם.
וְכֵן כָּל כַּיּוֹצֶא בְּזֶה, יְהִי חַיָּב עַל כָּל עֲבוֹדָה וַעֲבוֹדָה.

בַּמֶּה דְּבָרִים אֲמוּרִים, בְּשֶׁהֵזִיד בַּעֲבוֹדָה זָרָה, וְשָׁגַג בָּעֲבוֹדוֹת אֵלּוּ; אֲבָל אִם הֵזִיד בָּעֲבוֹדוֹת, וְשָׁגַג בַּעֲבוֹדָה זָרָה--אֵינוּ חַיָּב אֵלָא חַטָּאת אַחַת.

כֵּיצַד: יָדַע שֶׁזּוֹ עֲבוֹדָה זָרָה, וְשֶׁאָסוּר לְעָבְדָהּ, אֲבָל לֹא יָדַע שֶׁהַהִשְׁתַּחֲוָיָה וְהַנִּסּוּךְ עֲבוֹדָה, וְהִשְׁתַּחֲוָה וְנִסַּךְ--חַיָּב שְׁתַּיִם; יָדַע שֶׁאֵלּוּ עֲבוֹדוֹת הֶן, וְאָסוּר לַעֲבֹד בָּהֶן לְאֵל אַחֵר, וְלֹא יָדַע שֶׁזּוֹ עֲבוֹדָה זָרָה, לְפִי שֶׁלֹּא הָיְתָה שֶׁלְּכֶסֶף וְשֶׁלְּזָהָב, וְעָלָה עַל דַּעְתּוֹ שְׁאֵין קְרוּיָה עֲבוֹדָה זָרָה אֵלָא שֶׁלְּכֶסֶף וְזָהָב, וַעֲבָדָהּ בְּכָל הָעֲבוֹדוֹת--אֵינוּ חַיָּב אֵלָא חַטָּאת אַחַת.

 כְּלָל גָּדוֹל אָמְרוּ בַּשַּׁבָּת: כָּל הַשּׁוֹכֵחַ עִיקַר שַׁבָּת, וְשָׁכַח שֶׁנִּצְטַוּוּ יִשְׂרָאֵל עַל הַשַּׁבָּת, אוֹ שֶׁנִּשְׁבָּה וְהוּא קָטָן לְבֵין הַגּוֹיִים, אוֹ נִתְגַּיַּר קָטָן וְהוּא בֵּין הַגּוֹיִים--אַף עַל פִּי שֶׁעָשָׂה מְלָאכוֹת הַרְבֵּה בְּשַׁבָּתוֹת הַרְבֵּה--אֵינוּ חַיָּב אֵלָא חַטָּאת אַחַת, שֶׁהַכֹּל שְׁגָגָה אַחַת הִיא.
וְכֵן חַיָּב חַטָּאת אַחַת עַל כָּל חֵלֶב שֶׁאָכַל, וְחַטָּאת אַחַת עַל כָּל דָּם שֶׁאָכַל; וְכֵן כָּל כַּיּוֹצֶא בָּעֲבֵרוֹת אֵלּוּ.

וְכָל הַיּוֹדֵעַ עִיקַר שַׁבָּת, אֲבָל שָׁכַח שֶׁהַיּוֹם שַׁבָּת, וְדִמָּה שְׁהוּא חֹל--אַף עַל פִּי שֶׁעָשָׂה בּוֹ מְלָאכוֹת הַרְבֵּה, חַיָּב חַטָּאת אַחַת עַל הַיּוֹם כֻּלּוֹ; וְכֵן חַטָּאת, עַל כָּל שַׁבָּת וְשַׁבָּת שֶׁשָּׁגַג בּוֹ.

 וְכָל הַיּוֹדֵעַ שֶׁהַיּוֹם שַׁבָּת, וְשָׁגַג בַּמְּלָאכוֹת וְלֹא יָדַע שֶׁמְּלָאכוֹת אֵלּוּ אֲסוּרוֹת, אוֹ שֶׁיָּדַע שְׁהֶן אֲסוּרוֹת וְלֹא יָדַע שֶׁחַיָּבִין עֲלֵיהֶן כָּרֵת, וְעָשָׂה מְלָאכוֹת הַרְבֵּה--חַיָּב חַטָּאת עַל כָּל אָב מְלָאכָה וּמְלָאכָה: אַפִלּוּ עָשָׂה הָאַרְבָּעִים חָסֵר אַחַת בְּהֶעְלֵם אֶחָד, מֵבִיא תֵּשַׁע וּשְׁלוֹשִׁים חַטָּאוֹת.
שָׁכַח שֶׁהַיּוֹם שַׁבָּת, וְשָׁגַג אַף בַּמְּלָאכוֹת וְלֹא יָדַע שֶׁמְּלָאכוֹת אֵלּוּ אֲסוּרוֹת--אֵינוּ חַיָּב אֵלָא חַטָּאת אַחַת.

 הָעוֹשֶׂה אָב וְתוֹלְדוֹתָיו, בְּהֶעְלֵם אֶחָד--אֵינוּ חַיָּב אֵלָא חַטָּאת אַחַת; וְאֵין צָרִיךְ לוֹמַר הָעוֹשֶׂה תּוֹלָדוֹת הַרְבֵּה שֶׁלְּאָב אֶחָד, שְׁאֵינוּ חַיָּב אֵלָא חַטָּאת אַחַת.
עָשָׂה תּוֹלָדָה שֶׁלְּאָב זֶה, וְתוֹלָדָה שֶׁלְּאָב זֶה, בֶּעְלֵם אֶחָד--יֵרָאֶה לִי שְׁהוּא חַיָּב שְׁתֵּי חַטָּאוֹת.

 עָשָׂה מְלָאכוֹת הַרְבֵּה מֵעֵין מְלָאכָה אַחַת, כְּגוֹן שֶׁזָּרַע וְנָטַע וְהִבְרִיךְ וְהִרְכִּיב, בְּהֶעְלֵם אֶחָד--אֵינוּ חַיָּב אֵלָא חַטָּאת אַחַת.
וּכְבָר נִתְבָּאַר בְּהִלְכּוֹת שַׁבָּת, הָאָבוֹת וְהַתּוֹלָדוֹת וּמְלָאכוֹת שְׁהֶן מֵעֵין הָאָבוֹת.

 הָעוֹשֶׂה מְלָאכוֹת הַרְבֵּה מֵעֵין מְלָאכָה אַחַת, בְּשַׁבָּתוֹת הַרְבֵּה--בֵּין בִּזְדוֹן שַׁבָּת וְשִׁגְגַת מְלָאכוֹת, בֵּין בְּשִׁגְגַת שַׁבָּת וּזְדוֹן מְלָאכוֹת--חַיָּב עַל כָּל מְלָאכָה וּמְלָאכָה.
כֵּיצַד: יָדַע שֶׁהַיּוֹם שַׁבָּת, וְזָרַע בּוֹ מִפְּנֵי שֶׁלֹּא יָדַע שֶׁהַזְּרִיעָה מְלָאכָה, וְכֵן בְּשַׁבָּת שְׁנִיָּה יָדַע שְׁהִיא שַׁבָּת, וְנָטַע בָּהּ מִפְּנֵי שֶׁלֹּא יָדַע שֶׁהַנְּטִיעָה אֲסוּרָה מִשּׁוֹם מְלָאכָה, וְכֵן בְּשַׁבָּת שְׁלִישִׁית הִבְרִיךְ מִפְּנֵי שֶׁלֹּא יָדַע שֶׁהַהַבְרָכָה מְלָאכָה--חַיָּב עַל כָּל אַחַת וְאַחַת, אַף עַל פִּי שְׁהֶן מֵעֵין מְלָאכָה אַחַת: מִפְּנֵי שֶׁהַשַּׁבָּתוֹת, כְּגוּפִין מֻחְלָקִין הֶן.

 שָׁגַג שֶׁהַיּוֹם שַׁבָּת, וְזָרַע בּוֹ, וְהוּא יוֹדֵעַ שֶׁהַזְּרִיעָה מְלָאכָה, וְכֵן בְּשַׁבָּת שְׁנִיָּה שָׁכַח שְׁהִיא שַׁבָּת, וְנָטַע בָּהּ, וְהוּא יוֹדֵעַ שֶׁהַנְּטִיעָה מְלָאכָה, וְכֵן בַּשְּׁלִישִׁית שָׁכַח שְׁהִיא שַׁבָּת, וְהִבְרִיךְ, אַף עַל פִּי שֶׁיּוֹדֵעַ שֶׁהַהַבְרָכָה מְלָאכָה--הֲרֵי זֶה חַיָּב עַל כָּל אַחַת וְאַחַת: שֶׁהַיָּמִים שֶׁבֵּין שַׁבָּת לְשַׁבָּת, הֲרֵי הֶן כִּידִיעָה לְחַלַּק.

 מִי שֶׁקָּצַר וְטָחַן כִּגְרֹגֶּרֶת בְּשִׁגְגַת שַׁבָּת וּזְדוֹן מְלָאכוֹת, שְׁאֵינוּ חַיָּב אֵלָא חַטָּאת אַחַת, וְחָזַר וְקָצַר וְטָחַן כִּגְרֹגֶּרֶת בִּזְדוֹן שַׁבָּת וְשִׁגְגַת מְלָאכוֹת, שְׁהוּא חַיָּב עַל כָּל מְלָאכָה וּמְלָאכָה, וְנוֹדַע לוֹ עַל קְצִירָה שֶׁלְּשִׁגְגַת שַׁבָּת וּזְדוֹן מְלָאכוֹת--קְצִירָה גּוֹרֶרֶת קְצִירָה, וּטְחִינָה גּוֹרֶרֶת טְחִינָה, וּכְאִלּוּ עָשָׂה אַרְבַּעְתָּן בְּשִׁגְגַת שַׁבָּת וּזְדוֹן מְלָאכוֹת, שְׁאֵינוּ חַיָּב אֵלָא חַטָּאת אַחַת.
וְכֵיוָן שֶׁהִקְרִיב חַטָּאת זוֹ, נִתְכַּפַּר לוֹ עַל הַכֹּל; וּכְשֶׁיֵּדְעֵם אַחַר כֵּן, אֵינוּ צָרִיךְ לְהָבִיא חַטָּאת אַחֶרֶת.

אֲבָל אִם נוֹדַע לוֹ תְּחִלָּה עַל קְצִירָה שֶׁלִּזְדוֹן שַׁבָּת וְשִׁגְגַת מְלָאכוֹת, וְהִקְרִיב חַטָּאת--נִתְכַּפַּר לוֹ עַל זוֹ הַקְּצִירָה שֶׁנּוֹדַע לוֹ עָלֶיהָ, וְעַל הַקְּצִירָה וְהַטְּחִינָה שֶׁלְּשִׁגְגַת שַׁבָּת וּזְדוֹן מְלָאכוֹת, מִפְּנֵי שֶׁשְּׁנֵיהֶן כִּמְלָאכָה אַחַת, וְנִגְרְרָה קְצִירָה וּטְחִינָה עִם הַקְּצִירָה.
וְתִשָּׁאֵר הַטְּחִינָה שֶׁלִּזְדוֹן שַׁבָּת עַד שֶׁיִּוָּדַע לוֹ עָלֶיהָ, וְיָבִיא חַטַּאת שְׁנִיָּה.

קָצַר כַּחֲצִי גְּרֹגֶּרֶת בְּשִׁגְגַת שַׁבָּת וּזְדוֹן מְלָאכוֹת, וְחָזַר וְקָצַר כַּחֲצִי גְּרֹגֶּרֶת בִּזְדוֹן שַׁבָּת וְשִׁגְגַת מְלָאכוֹת--הֲרֵי אֵלּוּ מִצְטָרְפִין: קְצִירָה גּוֹרֶרֶת קְצִירָה.
וְכֵן כָּל כַּיּוֹצֶא בְּזֶה, בִּשְׁאָר מְלָאכּוֹת.

 הַמִּתְכַּוֵּן לַחְתֹּךְ אֶת הַתָּלוּשׁ, וְחָתַךְ אֶת הַמְּחֻבָּר--אַף עַל פִּי שֶׁנִּתְכַּוַּן לַחֲתִיכָה--הוֹאִיל וְלֹא עָשָׂה מַחְשַׁבְתּוֹ, פָּטוּר מִן הַחַטָּאת: שֶׁזֶּה כְּמִתְעַסֵּק; וְלֹא אָסְרָה תּוֹרָה אֵלָא מְלֶאכֶת מַחְשֶׁבֶת, כְּמוֹ שֶׁבֵּאַרְנוּ כַּמָּה פְּעָמִים.

 הַחוֹתֶה גֶּחָלִים בַּשַּׁבָּת, שְׁהוּא מְכַבֶּה אֶת הָעֶלְיוֹנוֹת וּמַדְלִיק אֶת הַתַּחְתּוֹנוֹת--אִם נִתְכַּוַּן לְכַבּוֹת וּלְהַבְעִיר, חַיָּב שְׁתַּיִם.
חָתָה גֶּחָלִים לְהִתְחַמַּם מֵהֶן, וְהֻבְעֲרוּ מֵאֵלֵיהֶן--חַיָּב: מִפְּנֵי שֶׁמְּלָאכָה שְׁאֵינָהּ צְרִיכָה לְגוּפָהּ, חַיָּב עָלֶיהָ כְּמוֹ שֶׁבֵּאַרְנוּ בְּהִלְכּוֹת שַׁבָּת.
וּכְשֵׁם שֶׁחַיָּב עַל זְדוֹנָהּ כָּרֵת, כָּךְ חַיָּב עַל שִׁגְגָתָהּ קָרְבַּן חַטָּאת.

הִלְכּוֹת שְׁגָגוֹת פֵּרֶק ח 
כָּל חֵטְא שֶׁחַיָּבִין עַל שִׁגְגָתוֹ חַטָּאת קְבוּעָה, חַיָּבִין עַל לֹא הוֹדַע שֶׁלּוֹ אָשָׁם תָּלוּי.
וּמַה הוּא לֹא הוֹדַע: אִם נִסְתַּפַּק לוֹ אִם שָׁגַג בְּדָבָר זֶה אוֹ לֹא שָׁגַג--הֲרֵי זֶה מְצֻוֶּה לְהַקְרִיב אָשָׁם, שֶׁנֶּאֱמָר "וְלֹא-יָדַע וְאָשֵׁם, וְנָשָׂא עֲוֹנוֹ.
וְהֵבִיא אַיִל תָּמִים מִן-הַצֹּאן, בְּעֶרְכְּךָ לְאָשָׁם" .
וְזֶה הוּא הַנִּקְרָא אָשָׁם תָּלוּי--מִפְּנֵי שְׁהוּא מְכַפֵּר עַל הַסָּפֵק, וְתוֹלֶה לוֹ, עַד שֶׁיִּוָּדַע לוֹ בַּוַּדַּאי שֶׁחָטָא בִּשְׁגָגָה, וְיַקְרִיב חַטָּאתוֹ.

אֵינוּ חַיָּב בְּאָשָׁם תָּלוּי, עַד שֶׁיִּהְיֶה שָׁם אִסּוּר קָבוּעַ.
כֵּיצַד: אָכַל חֵלֶב, וּסְפֵק אִם הָיָה כַּזַּיִת אוֹ פָּחוּת מִכַּזַּיִת, אוֹ שֶׁהָיְתָה לְפָנָיו חֲתִכַּת חֵלֶב וַחֲתִכַּת שֻׁמָּן, וְאָכַל אַחַת מֵהֶן וְאֵין יָדוּעַ אֵיזֶה מֵהֶן אָכַל, אִשְׁתּוֹ וַאֲחוֹתוֹ עִמּוֹ בַּבַּיִת, בָּעַל אַחַת מֵהֶן וְאֵין יָדוּעַ אֵיזוֹ מֵהֶן בָּעַל, שַׁבָּת וְיוֹם חֹל, עָשָׂה מְלָאכָה בְּאֶחָד מֵהֶן וְאֵין יָדוּעַ בְּאֵיזֶה יוֹם עָשָׂה, אוֹ שֶׁעָשָׂה מַעֲשֶׂה בַּשַּׁבָּת, וְלֹא יָדַע מֵעֵין אֵיזוֹ מְלָאכָה עָשָׂה--הֲרֵי זֶה מֵבִיא אָשָׁם תָּלוּי.
וְכֵן כָּל כַּיּוֹצֶא בְּזֶה.

אֲבָל אִם הָיְתָה לְפָנָיו חֲתִכָּה אַחַת, סְפֵק שְׁהִיא חֵלֶב סְפֵק שְׁהִיא אַלְיָה, וַאֲכָלָהּ--פָּטוּר, שֶׁהֲרֵי אֵין כָּאן אִסּוּר קָבוּעַ.
וְכֵן הָאוֹכֵל חֵלֶב הַכּוֹי--פָּטוּר מֵאָשָׁם תָּלוּי, שְׁאֵין כָּאן אִסּוּר קָבוּעַ.
וְכֵן הַבָּא עַל אִשָּׁה שְׁהִיא סְפֵק נִדָּה, אוֹ סְפֵק עֶרְוָה שֶׁלְּקֵרוּב בָּשָׂר--פָּטוּר מֵאָשָׁם תָּלוּי.
לְפִיכָּךְ הָאִשָּׁה שֶׁנִּמְצָא דָּם עַל עֵד שֶׁלָּהּ לְאַחַר זְמָן, וְהַנּוֹשֵׂא יְבִמְתּוֹ בְּתוֹךְ שְׁלוֹשָׁה חֳדָשִׁים, וְיָלְדָה, וְאֵין יָדוּעַ אִם בֶּן תִּשְׁעָה לָרִאשׁוֹן אוֹ בֶּן שִׁבְעָה לָאַחֲרוֹן--הֲרֵי אֵלּוּ פְּטוּרִין מִן הַקָּרְבָּן.
וְכֵן כָּל כַּיּוֹצֶא בְּאֵלּוּ, שֶׁהֲרֵי אֵין שָׁם אִסּוּר קָבוּעַ.

 הָאוֹכֵל חֲתִכָּה, וְעֵד אֶחָד אוֹמֵר לוֹ זֶה שֶׁאָכַלְתָּ חֵלֶב הָיָה, וְעֵד אֶחָד אוֹמֵר לֹא אָכַלְתָּ חֵלֶב, אִשָּׁה אוֹמֶרֶת אָכַל, וְאִשָּׁה אוֹמֶרֶת לֹא אָכַל--הוֹאִיל וְנִקְבַּע הָאִסּוּר, וְהוּא אֵינוּ יוֹדֵעַ אִם חָטָא אוֹ לֹא חָטָא--הֲרֵי זֶה מֵבִיא אָשָׁם תָּלוּי.

וְכֵן כָּל הַבָּא עַל אֵשֶׁת אִישׁ, שֶׁעֵד אֶחָד אוֹמֵר מֵת בַּעְלָהּ, וְאֶחָד אוֹמֵר לֹא מֵת--חַיָּבִין בְּאָשָׁם תָּלוּי.
וְהוּא הַדִּין לִסְפֵק מְגֹרֶשֶׁת, שֶׁהֲרֵי נִקְבַּע הָאִסּוּר; אֲבָל סְפֵק מְקֻדֶּשֶׁת, לֹא נִקְבַּע הָאִסּוּר.

 מִי שֶׁהָיוּ לְפָנָיו שְׁתֵּי חֲתִכּוֹת, אַחַת שֶׁלְּחֵלֶב וְאַחַת שֶׁלְּשֻׁמָּן, וְאָכַל אַחַת מֵהֶן, וּבָא גּוֹי אוֹ כֶּלֶב וְאָכַל אֶת הַשְּׁנִיָּה, אוֹ שֶׁאָכַל גּוֹי אוֹ כֶּלֶב אֶת הָרִאשׁוֹנָה, וּבָא יִשְׂרָאֵל וְאָכַל אֶת הַשְּׁנִיָּה, אוֹ שֶׁאָכַל רִאשׁוֹנָה בְּזָדוֹן וּשְׁנִיָּה בִּשְׁגָגָה, אוֹ שֶׁאָכַל רִאשׁוֹנָה בִּשְׁגָגָה וּשְׁנִיָּה בְּזָדוֹן--הֲרֵי זֶה חַיָּב בְּאָשָׁם תָּלוּי, הוֹאִיל וְהָיָה שָׁם אִסּוּר קָבוּעַ.

אָכַל שְׁתֵּיהֶן בְּזָדוֹן, פָּטוּר מִקָּרְבָּן; אָכַל שְׁתֵּיהֶן בִּשְׁגָגָה, מֵבִיא חַטָּאת; אָכַל אֶת הָרִאשׁוֹנָה בִּשְׁגָגָה, וּבָא אַחֵר וְאָכַל אֶת הַשְּׁנִיָּה בִּשְׁגָגָה--שְׁנֵיהֶן חַיָּבִין בְּאָשָׁם תָּלוּי.
וְכֵן כָּל כַּיּוֹצֶא בְּזֶה.

 חֵלֶב וְנוֹתָר לְפָנָיו, אָכַל אֶחָד מֵהֶן וְאֵין יָדוּעַ אֵיזֶה מֵהֶן אָכַל, אִשְׁתּוֹ נִדָּה וַאֲחוֹתוֹ עִמּוֹ בַּבַּיִת, וְשָׁגַג בְּאַחַת מֵהֶן וְאֵין יָדוּעַ אֵיזוֹ בָּעַל, שַׁבָּת וְיוֹם הַכִּפּוּרִים, וְעָשָׂה מְלָאכָה בֵּין הַשְּׁמָשׁוֹת שֶׁבֵּינֵיהֶן--הֲרֵי זֶה פָּטוּר מִקָּרְבָּן; אֵינוּ מֵבִיא חַטָּאת, שֶׁהֲרֵי אֵינוּ יוֹדֵעַ עַצְמוֹ שֶׁלַּחֵטְא כְּמוֹ שֶׁבֵּאַרְנוּ, וְאֵינוּ מֵבִיא אָשָׁם תָּלוּי, שֶׁהֲרֵי יָדַע בַּוַּדַּאי שֶׁחָטָא.

 כָּל דָּבָר שֶׁחַיָּבִין עַל וַדָּאיוֹ חַטָּאת אַחַת קְבוּעָה, חַיָּבִין עַל לֹא הוֹדַע שֶׁלּוֹ אָשָׁם תָּלוּי אֶחָד; וְכָל דָּבָר שֶׁחַיָּבִין עַל וַדָּאיוֹ חַטָּאוֹת הַרְבֵּה, חַיָּבִין עַל לֹא הוֹדַע שֶׁלּוֹ אֲשָׁמוֹת תְּלוּיִין הַרְבֵּה, כְּמִנְיַן הַחַטָּאוֹת.

כֵּיצַד: כְּשֵׁם שְׁאִם אָכַל חֵלֶב וְדָם וְנוֹתָר וּפִגּוּל בְּהֶעְלֵם אֶחָד, חַיָּב אַרְבַּע חַטָּאוֹת--כָּךְ אִם נִסְתַּפַּק לוֹ אִם אֲכָלָן, אוֹ לֹא אָכַל אֵלָא חֲתִכּוֹת שֶׁלְּהֶתֵּר שֶׁהָיוּ עִמָּהֶם--מֵבִיא אַרְבָּעָה אֲשָׁמוֹת תְּלוּיִין.
וְכֵן אִם נִסְתַּפַּק לוֹ אִם הָאִשָּׁה שֶׁבָּא עָלֶיהָ אִשְׁתּוֹ, אוֹ פְּלוֹנִית הָעֶרְוָה שֶׁהָיְתָה עִמָּהּ שֶׁחַיָּב עָלֶיהָ שְׁמוֹנֶה חַטָּאוֹת--הֲרֵי זֶה מֵבִיא שְׁמוֹנָה אֲשָׁמוֹת תְּלוּיִין.

 הָאוֹכֵל חֲתִכָּה מִשְּׁתֵּי חֲתִכּוֹת, וְנִסְתַּפַּק לוֹ אִם שֶׁלְּחֵלֶב אָכַל אוֹ שֶׁלְּשֻׁמָּן אָכַל, וְאַחַר שֶׁנֻּלַּד לוֹ הַסָּפֵק, אָכַל חֲתִכָּה מִשְּׁתֵּי חֲתִכּוֹת אֲחֵרוֹת, וְנִסְתַּפַּק לוֹ אִם שֶׁלְּחֵלֶב אָכַל אוֹ שֶׁלְּשֻׁמָּן--הֲרֵי זֶה מֵבִיא שְׁנֵי אֲשָׁמוֹת תְּלוּיִין: כְּשֵׁם שֶׁיְּדִיעַת וַדַּאי בִּנְתַּיִם מְחַלֶּקֶת לַחַטָּאוֹת, כָּךְ יְדִיעַת סָפֵק בִּנְתַּיִם מְחַלֶּקֶת לָאֲשָׁמוֹת.
לְפִיכָּךְ אִם אָכַל חֲמִשָּׁה זֵיתֵי חֵלֶב בְּהֶעְלֵם אֶחָד, וְנוֹדַע לוֹ יְדִיעַת סָפֵק עַל אֶחָד מֵהֶם, וְחָזַר וְנוֹדַע לוֹ יְדִיעַת סָפֵק אַחֶרֶת עַל הַשֵּׁנִי, וְכֵן עַל כָּל אֶחָד וְאֶחָד--חַיָּב אָשָׁם תָּלוּי עַל כָּל אֶחָד וְאֶחָד.

 חֲתִכָּה שֶׁלְּשֻׁמָּן וַחֲתִכָּה שֶׁלְּחֵלֶב, אָכַל אַחַת מֵהֶן וְאֵין יָדוּעַ אֵיזוֹ הִיא, וְהֵבִיא אָשָׁם תָּלוּי, וְחָזַר וְאָכַל אֶת הַשְּׁנִיָּה--מֵבִיא חַטָּאת.
וְכֵן אִם אָכַל אַחֵר אֶת הַשְּׁנִיָּה--מֵבִיא הָאַחֵר אָשָׁם תָּלוּי, כְּמוֹ שֶׁאָמַרְנוּ.

 חֲתִכָּה שֶׁלְּחֵלֶב וַחֲתִכָּה שֶׁלְּחֵלֶב נוֹתָר, אָכַל אֶת אַחַת מֵהֶן וְאֵין יָדוּעַ אֵיזוֹ הִיא--מֵבִיא חַטָּאת עַל הַחֵלֶב, וְאָשָׁם תָּלוּי מִשּׁוֹם נוֹתָר.
אָכַל אֶת הַשְּׁנִיָּה, בְּהֶעְלֵם שֵׁנִי--מֵבִיא שָׁלוֹשׁ חַטָּאוֹת; וְאִם הָיָה בָּהּ שׁוֹוֶה פְּרוּטָה, מֵבִיא אָשָׁם וַדַּאי מִשּׁוֹם מְעִילָה.

אָכַל אֶחָד אֶת אַחַת מִשְּׁתֵּיהֶן, וּבָא אַחֵר וְאָכַל אֶת הַשְּׁנִיָּה--זֶה מֵבִיא חַטָּאת וְאָשָׁם תָּלוּי, וְזֶה מֵבִיא חַטָּאת וְאָשָׁם תָּלוּי; וְכֵן כָּל כַּיּוֹצֶא בְּזֶה.

הִלְכּוֹת שְׁגָגוֹת פֵּרֶק ט 
עַל חָמֵשׁ עֲבֵרוֹת, מְבִיאִין קָרְבַּן אָשָׁם, וְהוּא הַנִּקְרָא אָשָׁם וַדַּאי, שֶׁהֲרֵי אֵינוּ בָּא מִשּׁוֹם סָפֵק; וְאֵלּוּ הֶן: עַל שִׁפְחָה חֲרוּפָה, וְעַל הַגָּזֵל, וְעַל הַמְּעִילָה, וְעַל טֻמְאַת נָזִיר, וְעַל הַצָּרַעַת כְּשֶׁיִּטְהַר מִמֶּנָּה.

עַל שִׁפְחָה חֲרוּפָה כֵּיצַד: הַבָּא עַל שִׁפְחָה חֲרוּפָה, בֵּין בְּזָדוֹן בֵּין בִּשְׁגָגָה--מֵבִיא אָשָׁם.
וְהוּא שֶׁתִּהְיֶה הַשִּׁפְחָה גְּדוֹלָה, מְזִידָה, וּבִרְצוֹנָהּ, וְתִהְיֶה בְּעוּלָה--כְּדֵי שֶׁתִּלְקֶה: שֶׁנֶּאֱמָר "בִּקֹּרֶת תִּהְיֶה ...
וְהֵבִיא אֶת-אֲשָׁמוֹ" , הִיא לוֹקָה וְהוּא מֵבִיא קָרְבָּן.
מִפִּי הַשְּׁמוּעָה לָמְדוּ שֶׁבִּזְמָן שְׁהִיא חַיֶּבֶת מַלְקוּת, הוּא חַיָּב בְּקָרְבָּן; וּבִזְמָן שְׁהִיא פְּטוּרָה מִן הַמַּלְקוּת, הוּא פָּטוּר מִן הַקָּרְבָּן.
בֶּן תֵּשַׁע שָׁנִים וְיוֹם אֶחָד שֶׁבָּא עַל שִׁפְחָה חֲרוּפָה--הִיא לוֹקָה, וְהוּא מֵבִיא קָרְבָּן; וְיֵרָאֶה לִי שְׁאֵינוּ מֵבִיא, עַד שֶׁיַּגְדִּיל וְיִהְיֶה בֶּן דַּעַת.

 כְּבָר בֵּאַרְנוּ בְּהִלְכּוֹת בִּיאוֹת אֲסוּרוֹת, מַה הִיא הַשִּׁפְחָה הָאֲמוֹרָה בַּתּוֹרָה, וּשְׁאֵינָן חַיָּבִין עַד שֶׁיִּבְעֹל כְּדַרְכָּהּ וְיִגְמֹר.
לְפִיכָּךְ אִם אָמְרוּ לוֹ שְׁנַיִם בָּעַלְתָּ שִׁפְחָה חֲרוּפָה, וְהוּא אוֹמֵר לֹא בָעַלְתִּי--נֶאֱמָן, וְאֵינוּ מֵבִיא קָרְבָּן עַל פִּיהֶם: שֶׁהֲרֵי הוּא יֵדַע אִם גָּמַר בִּיאָתוֹ, אוֹ לֹא גָמַר; וְזֶה שֶׁאָמַר לֹא בָעַלְתִּי, כְּלוֹמַר לֹא גָמַרְתִּי.

 הַבָּא עַל הַשִּׁפְחָה בִּיאוֹת הַרְבֵּה, אֵינוּ חַיָּב אֵלָא אָשָׁם אֶחָד.
כֵּיצַד: הַבָּא עַל הַשִּׁפְחָה בִּיאוֹת הַרְבֵּה בְּזָדוֹן, אוֹ שֶׁבָּא עָלֶיהָ בִּשְׁגָגָה, וְנוֹדַע לוֹ, וְחָזַר וּבָא עָלֶיהָ בִּשְׁגָגָה, וְנוֹדַע לוֹ, אַפִלּוּ מֵאָה פְּעָמִים בְּמֵאָה הֶעְלֵמוֹת--מַקְרִיב אָשָׁם אֶחָד, וּמִתְכַּפֵּר לוֹ עַל הַכֹּל: עַל הַזְּדוֹנוֹת שֶׁבָּהּ, וְעַל הַשְּׁגָגוֹת.
בַּמֶּה דְּבָרִים אֲמוּרִים, בְּשִׁפְחָה אַחַת; אֲבָל הַבָּא עַל שְׁפָחוֹת הַרְבֵּה, אַפִלּוּ בְּהֶעְלֵם אֶחָד--חַיָּב אָשָׁם עַל כָּל שִׁפְחָה וְשִׁפְחָה.

 בָּעַל שִׁפְחָה וְהִפְרִישׁ אֲשָׁמוֹ, וְחָזַר וּבָעַל בָּהּ אַחַר שֶׁהִפְרִישׁ אֲשָׁמוֹ--חַיָּב עַל כָּל אַחַת וְאַחַת: שֶׁהַהַפְרָשָׁה מְחַלֶּקֶת, וְנִמְצָא כְּמִי שֶׁהִקְרִיב וְאַחַר כָּךְ בָּעַל.

וְכֵן אִם בָּעַל חָמֵשׁ בְּעִילוֹת בְּהֶעְלֵם אֶחָד, בְּשִׁפְחָה אַחַת, וְנוֹדַע לוֹ עַל אַחַת מֵהֶן, וְהִפְרִישׁ אֲשָׁמוֹ, וְאַחַר כָּךְ נוֹדַע לוֹ עַל הַשְּׁנִיָּה--מַפְרִישׁ אָשָׁם אַחֵר: אַף עַל פִּי שֶׁבְּהֶעְלֵם אֶחָד הָיוּ כֻּלָּן, הוֹאִיל וְלֹא נוֹדַע לוֹ אֵלָא אַחַר שֶׁהִפְרִישׁ, נִמְצָא כְּבוֹעֵל אַחַר שֶׁהִפְרִישׁ, שֶׁדִּין הַשּׁוֹגֵג וְהַמֵּזִיד בַּשִּׁפְחָה אֶחָד הוּא.

עַל הַגָּזֵל כֵּיצַד: כָּל מִי שֶׁיֵּשׁ בְּיָדוֹ מִשּׁוֹוֶה פְּרוּטָה וָמַעְלָה מְמוֹן יִשְׂרְאֵלִי, בֵּין שֶׁגְּזָלוֹ, בֵּין שֶׁגְּנָבוֹ, בֵּין שֶׁהִפְקִיד אֶצְלוֹ, אוֹ הִלְוָהוּ, אוֹ מִשּׁוֹם שֻׁתָּפוּת, אוֹ מִשְּׁאָר דְּרָכִים, וְכָפַר בּוֹ וְנִשְׁבַּע לַשֶּׁקֶר, בֵּין בְּזָדוֹן בֵּין בִּשְׁגָגָה--הֲרֵי זֶה מֵבִיא אָשָׁם עַל חֶטְאוֹ, וְזֶה הוּא הַנִּקְרָא אֲשַׁם גְּזֵלוֹת.
וּמְפֹרָשׁ בַּתּוֹרָה שְׁאֵין מִתְכַּפֵּר לוֹ בְּאָשָׁם זֶה, עַד שֶׁיָּשִׁיב הַמָּמוֹן שֶׁבְּיָדוֹ לִבְעָלָיו; אֲבָל הַחֹמֶשׁ, אֵינוּ מְעַכֵּב הַכַּפָּרָה.

כְּבָר בֵּאַרְנוּ בְּהִלְכּוֹת שְׁבוּעוֹת אֵימָתַי יִהְיֶה חַיָּב בִּשְׁבוּעָה זוֹ שֶׁמַּקְרִיב עָלֶיהָ אָשָׁם זֶה, וְאֵימָתַי יִהְיֶה פָּטוּר מִמֶּנָּה, וְעַל אֵיזוֹ דֶּרֶךְ יִתְחַיַּב אֲשָׁמוֹת רַבּוֹת כְּמִנְיַן חִיּוּב הַשְּׁבוּעוֹת, וְעַל אֵיזוֹ דֶּרֶךְ לֹא יִהְיֶה חַיָּב אֵלָא אָשָׁם אֶחָד.

 עַל הַמְּעִילָה כֵּיצַד: כָּל הַנִּהְנֶה בְּשׁוֹוֶה פְּרוּטָה מִן הַהֶקְדֵּשׁ בִּשְׁגָגָה--מַחְזִיר מַה שֶׁנִּהְנָה, וְיוֹסִיף חֹמֶשׁ; וְיַקְרִיב אָשָׁם, וְיִתְכַּפַּר לוֹ.
וּכְבָר בֵּאַרְנוּ בְּהִלְכּוֹת מְעִילָה שֶׁהַקָּרְבָּן וְהַקֶּרֶן מְעַכְּבִין הַכַּפָּרָה, וְאֵין הַחֹמֶשׁ מְעַכֵּב.

 הָאוֹכֵל מִדָּבָר שֶׁמּוֹעֲלִין בּוֹ, בַּחֲמִשָּׁה תַּמְחוּיִין בְּהֶעְלֵם אֶחָד--אַף עַל פִּי שְׁהוּא מִזֶּבַח אֶחָד--אִם יֵשׁ בְּכָל אֲכִילָה וַאֲכִילָה שׁוֹוֶה פְּרוּטָה, חַיָּב אָשָׁם עַל כָּל אֶחָד וְאֶחָד: שֶׁהַתַּמְחוּיִין מְחַלְּקִין בַּמְּעִילָה, וַהֲרֵי הֶן כְּמִינִין הַרְבֵּה--אַף עַל פִּי שְׁאֵין מְחַלְּקִין בְּחִיּוּב הַכְּרֵתוֹת.
חֻמְרָה יְתֵרָה יֵשׁ בַּמְּעִילָה--שֶׁהֲרֵי עָשָׂה בָּהּ הַמְּהַנֶּה כַּנִּהְנֶה, וּמִצְטָרֶפֶת לִזְמָן מְרֻבֶּה, וְשָׁלִיחַ שֶׁעָשָׂה שְׁלִיחוּתוֹ חַיָּב הַמְּשַׁלֵּחַ: מַה שְׁאֵין דְּבָרִים אֵלּוּ בִּשְׁאָר הָאִסּוּרִין.

 כָּל הַמְּחֻיָּב אָשָׁם וַדַּאי--צָרִיךְ שֶׁיִּוָּדַע לוֹ חֶטְאוֹ תְּחִלָּה, וְאַחַר כָּךְ יַקְרִיב אֲשָׁמוֹ; אֲבָל אִם הִקְרִיבוֹ קֹדֶם שֶׁיִּוָּדַע לוֹ, וְנוֹדַע לוֹ אַחַר שֶׁהִקְרִיב--אֵינוּ עוֹלֶה לוֹ.
וְכָל חֵטְא שֶׁחַיָּבִין עָלָיו אָשָׁם וַדַּאי--אֶחָד הַמֶּלֶךְ, אוֹ כּוֹהֵן מָשׁוּחַ, אוֹ שְׁאָר עַם הָאָרֶץ--שׁוֹוִין בּוֹ.

 כָּל חֵטְא שֶׁחַיָּבִין עָלָיו אָשָׁם וַדַּאי--אִם נִסְתַּפַּק לוֹ אִם עָשָׂהוּ אוֹ לֹא עָשָׂהוּ, פָּטוּר מִכְּלוּם; לְפִיכָּךְ הַבָּא עַל יָדוֹ סְפֵק מְעִילָה--אֵינוּ חַיָּב כְּלוּם, כְּמוֹ שֶׁבֵּאַרְנוּ בִּמְעִילָה.

 הָיְתָה לְפָנָיו חֲתִכָּה שֶׁלַּחֻלִּין וַחֲתִכָּה שֶׁלַּהֶקְדֵּשׁ, אָכַל אַחַת מֵהֶן, וְאֵין יָדוּעַ אֵיזוֹ הִיא--פָּטוּר.
חָזַר וְאָכַל אֶת הַשְּׁנִיָּה, מֵבִיא אָשָׁם עַל מְעִילָתוֹ; אָכַל אַחֵר אֶת הַשְּׁנִיָּה, שְׁנֵיהֶן פְּטוּרִין.

 חֲתִכָּה שֶׁלְּחֵלֶב וַחֲתִכָּה שֶׁלַּהֶקְדֵּשׁ, אָכַל אַחַת מֵהֶן--מֵבִיא אָשָׁם תָּלוּי מִשּׁוֹם חֵלֶב.
אָכַל אֶת הַשְּׁנִיָּה--מֵבִיא חַטָּאת עַל הַחֵלֶב, וְאָשָׁם וַדַּאי שֶׁלִּמְעִילָה עַל הַהֶקְדֵּשׁ; בָּא אַחֵר וְאָכַל אֶת הַשְּׁנִיָּה, אַף הַשֵּׁנִי מֵבִיא אָשָׁם תָּלוּי.

חֲתִכָּה שֶׁלְּחֵלֶב וַחֲתִכָּה שֶׁלְּחֵלֶב הֶקְדֵּשׁ, אָכַל אַחַת מֵהֶן--מֵבִיא חַטָּאת.
אָכַל אֶת הַשְּׁנִיָּה, אַחַר שֶׁנּוֹדַע לוֹ עַל הָרִאשׁוֹנָה--מֵבִיא שְׁתֵּי חַטָּאוֹת, וְאָשָׁם וַדַּאי עַל מְעִילָתוֹ; בָּא אַחֵר וְאָכַל אֶת הַשְּׁנִיָּה--זֶה מֵבִיא חַטָּאת וְזֶה מֵבִיא חַטָּאת, בִּלְבָד.

כְּבָר בֵּאַרְנוּ בְּהִלְכּוֹת מַאֲכָלוֹת אֲסוּרוֹת, מֵאֵיזֶה טַעַם נוֹסַף אִסּוּר הֶקְדֵּשׁ עַל אִסּוּר חֵלֶב, וְכָל כַּיּוֹצֶא בְּאֵלּוּ הָאִסּוּרִין.

הִלְכּוֹת שְׁגָגוֹת פֵּרֶק י 
שִׁשָּׁה, מִצְוָתָן שֶׁיַּקְרִיבוּ קָרְבַּן עוֹלֶה וְיוֹרֵד; וְאֵלּוּ הֶן: הַמְּצֹרָע, וְהַיּוֹלֶדֶת, וְהַנִּשְׁבָּע שְׁבוּעַת הָעֵדוּת בֵּין בְּזָדוֹן בֵּין בִּשְׁגָגָה, וְהַנִּשְׁבָּע שְׁבוּעַת בִּטּוּי לַשֶּׁקֶר בִּשְׁגָגָה, וְהַטָּמֵא שֶׁאָכַל קֹדֶשׁ בִּשְׁגָגָה, וְהַטָּמֵא שֶׁנִּכְנַס לַמִּקְדָּשׁ בִּשְׁגָגָה.

קָרְבַּן הַיּוֹלֶדֶת--אִם הָיְתָה עֲשִׁירָה--מְבִיאָה כֶּבֶשׂ בֶּן שְׁנָתוֹ לְעוֹלָה, וּבֶן יוֹנָה אוֹ תּוֹר לְחַטָּאת.
וְאִם אֵין יָדָהּ מַשֶּׂגֶת--הֲרֵי קָרְבָּנָהּ יוֹרֵד, וּמְבִיאָה שְׁתֵּי תּוֹרִים אוֹ שְׁנֵי בְּנֵי יוֹנָה, אֶחָד עוֹלָה וְאֶחָד חַטָּאת; אַפִלּוּ הָיְתָה יָדָהּ מַשֶּׂגֶת לַשֶּׂה, וְאֵינָהּ מַשֶּׂגֶת לִנְסָכָיו--מְבִיאָה קָרְבַּן עָנִי.

הַמְּצֹרָע כְּשֶׁיִּטְהַר--מֵבִיא שָׁלוֹשׁ בְּהֵמוֹת, מֵהֶן שְׁנֵי כְּבָשִׂים, אֶחָד עוֹלָה וְאֶחָד אָשָׁם, וְכִבְשָׂה לְחַטָּאת; אִם אֵין יָדוֹ מַשֶּׂגֶת--מֵבִיא שְׁתֵּי תּוֹרִים אוֹ שְׁנֵי בְּנֵי יוֹנָה, אֶחָד עוֹלָה וְאֶחָד חַטָּאת, וְכֶבֶשׂ לְאָשָׁם.

עַל שְׁבוּעַת הָעֵדוּת, וְעַל שִׁגְגַת שְׁבוּעַת בִּטּוּי, וְעַל שִׁגְגַת טֻמְאַת מִקְדָּשׁ וְטֻמְאַת קֳדָשָׁיו--מֵבִיא כִּשְׂבָּה אוֹ שְׂעִירָה, כִּשְׁאָר הַחַטָּאוֹת הַקְּבוּעוֹת; וְאִם אֵין יָדוֹ מַשֶּׂגֶת--מֵבִיא שְׁתֵּי תּוֹרִים אוֹ שְׁנֵי בְּנֵי יוֹנָה, אֶחָד עוֹלָה וְאֶחָד חַטָּאת; וְאִם אֵין יָדוֹ מַשֶּׂגֶת לָעוֹף--מֵבִיא עֲשִׂירִית הָאֵיפָה סֹלֶת, וְהִיא הַקְּרוּיָה מִנְחַת חוֹטֶא, שֶׁכְּבָר נִתְפָּרְשׁוּ מַעֲשֶׂיהָ בְּהִלְכּוֹת מַעֲשֵׂה הַקָּרְבָּנוֹת.

כָּל הַקָּרְבָּנוֹת הָאֵלּוּ מְפֹרָשִׁין בַּתּוֹרָה, וּמְפֹרָשׁ זֶה שֶׁחַיָּב לְהָבִיאָן: חוּץ מִטָּמֵא שֶׁנִּכְנַס לַמִּקְדָּשׁ אוֹ אָכַל קֹדֶשׁ--שֶׁכָּךְ כָּתוּב שָׁם, "וְנֶפֶשׁ כִּי-תֶחֱטָא, וְשָׁמְעָה קוֹל אָלָה ...
אוֹ נֶפֶשׁ, אֲשֶׁר תִּגַּע בְּכָל-דָּבָר טָמֵא ...
אוֹ נֶפֶשׁ כִּי תִשָּׁבַע לְבַטֵּא בִשְׂפָתַיִם ...
וְהָיָה כִי-יֶאְשַׁם, לְאַחַת מֵאֵלֶּה ..." ; וּמִפִּי הַשְּׁמוּעָה לָמְדוּ שֶׁזֶּה שֶׁחִיַּב כָּאן קָרְבָּן לַטָּמֵא--בְּשֶׁנִּטְמָא וְנִכְנַס לַמִּקְדָּשׁ אוֹ אָכַל קֹדֶשׁ, וְהוּא לֹא יָדַע.

אַף עַל פִּי שֶׁהַדָּבָר מִפִּי הַקַּבָּלָה, הֲרֵי הוּא כִּמְפֹרָשׁ, שֶׁהֲרֵי בַּפֵּרוּשׁ חִיְּבָה תּוֹרָה כָּרֵת לַטָּמֵא שֶׁאָכַל קֹדֶשׁ, וְלַטָּמֵא שֶׁנִּכְנַס לַמִּקְדָּשׁ--בָּאוֹכֵל נֶאֱמָר "וְהַנֶּפֶשׁ אֲשֶׁר-תֹּאכַל בָּשָׂר, מִזֶּבַח הַשְּׁלָמִים אֲשֶׁר לַה', וְטֻמְאָתוֹ, עָלָיו--וְנִכְרְתָה" , וּבַנִּכְנָס לַמִּקְדָּשׁ נֶאֱמָר "וְנִכְרְתָה הַנֶּפֶשׁ הַהִיא מִתּוֹךְ הַקָּהָל: כִּי אֶת-מִקְדַּשׁ ה' טִמֵּא" .
וְכֵיוָן שֶׁחִיְּבָה תּוֹרָה כָּרֵת עַל טֻמְאַת מִקְדָּשׁ וּקְדָשָׁיו, פֵּרְשָׁה הַקָּרְבָּן שֶׁמְּבִיאִין עַל שִׁגְגָתָן.

 כָּל קָרְבָּנוֹת שֶׁהָאִשָּׁה חַיֶּבֶת, בַּעְלָהּ מֵבִיא עַל יָדֶיהָ: אִם הָיָה עָנִי, מְבִיאָה קָרְבַּן עָנִי; וְאִם הָיָה עָשִׁיר, מַקְרִיב עַל יָדָהּ קָרְבַּן עָשִׁיר.
וּמֵבִיא אָדָם עַל יְדֵי בְּנוֹ וְעַל יְדֵי בִּתּוֹ וְעַל יְדֵי עַבְדוֹ וְשִׁפְחָתוֹ קָרְבַּן עָנִי, וּמַאֲכִילָן בַּזְּבָחִים.

 הַמֶּלֶךְ וְכוֹהֵן מָשִׁיחַ--מְבִיאִין קָרְבָּנָם עַל שְׁבוּעַת הָעֵדוּת, אוֹ עַל שְׁבוּעַת בִּטּוּי, אוֹ עַל טֻמְאַת מִקְדָּשׁ וּקְדָשָׁיו, כִּשְׁאָר הַהִדְיוֹטוֹת: שֶׁלֹּא חִלַּק הַכָּתוּב קָרְבַּן מֶלֶךְ מִקָּרְבַּן הִדְיוֹט מִקָּרְבַּן כּוֹהֵן מָשִׁיחַ, אֵלָא בַּמִּצְווֹת שֶׁחַיָּבִין עַל שִׁגְגָתָן חַטָּאת קְבוּעָה כְּמוֹ שֶׁבֵּאַרְנוּ; אֲבָל בְּקָרְבַּן עוֹלֶה וְיוֹרֵד, כֻּלָּן שׁוֹוִין.

כְּבָר בֵּאַרְנוּ בְּהִלְכּוֹת שְׁבוּעוֹת, אֵימָתַי יִהְיֶה חַיָּב עַל שְׁבוּעַת הָעֵדוּת וְעַל שִׁגְגַת שְׁבוּעַת בִּטּוּי, וְאֵימָתַי יִהְיֶה פָּטוּר עֲלֵיהֶן, וְעַל אֵיזוֹ דֶּרֶךְ יִהְיֶה חַיָּב קָרְבָּנוֹת הַרְבֵּה כְּמִנְיַן הַשְּׁבוּעוֹת, וְעַל אֵיזוֹ דֶּרֶךְ לֹא יִהְיֶה חַיָּב אֵלָא קָרְבָּן אֶחָד.
וּבְהִלְכּוֹת מְחֻסְּרֵי כַּפָּרָה, אֲבָאַר בְּאֵיזוֹ דֶּרֶךְ תִּתְחַיַּב הַיּוֹלֶדֶת וְהַמְּצֹרָע קָרְבָּנוֹת הַרְבֵּה, וּבְאֵיזוֹ דֶּרֶךְ יִתְחַיַּב כָּל אֶחָד מֵהֶן קָרְבָּן אֶחָד.

 כָּל הַמֵּבִיא קָרְבָּן עַל הַזָּדוֹן כִּשְׁגָגָה--אִם הָיָה אָנוּס, פָּטוּר מִן הַקָּרְבָּן; וְאֵין צָרִיךְ לוֹמַר שְׁאָר עֲבֵרוֹת שְׁאֵינוּ חַיָּב חַטָּאת אֵלָא עַל שִׁגְגָתָן--שְׁאִם הָיָה אָנוּס, פָּטוּר.

 מִי שֶׁהִפְרִישׁ מָעוֹת לְכִשְׂבָּה שֶׁלְּחַטָּאתוֹ, וְצָרַךְ--הֲרֵי זֶה מֵבִיא שְׂעִירָה, וִיחַלַּל אוֹתָם הַמָּעוֹת עַל הַשְּׂעִירָה, וְיֵהָנֶה בָּהֶן.
וְכֵן אִם הִפְרִישׁ לִשְׂעִירָה, וְלָקַח כִּשְׂבָּה--יֵהָנֶה בָּהֶן.
הִפְרִישׁ מָעוֹת לִבְהֵמָה, וְהִעְנִי--יִקַּח שְׁתֵּי תּוֹרִים אוֹ שְׁנֵי בְּנֵי יוֹנָה, וִיחַלַּל עֲלֵיהֶן אוֹתָן הַמָּעוֹת, וְיֵהָנֶה בָּהֶן.
הִפְרִישׁ מָעוֹת לִבְנֵי יוֹנָה אוֹ לְתוֹרִים, וְהִעְנִי--יָבִיא עֲשִׂירִית הָאֵיפָה, וִיחַלַּל עָלֶיהָ אוֹתָן הַמָּעוֹת, וְיֵהָנֶה בָּהֶן.

וְכֵן אִם הָיָה עָנִי, וְהִפְרִישׁ מָעוֹת לַעֲשִׂירִית הָאֵיפָה, וְהִעְשִׁיר--יוֹסִיף עֲלֵיהֶן, וְיָבִיא עוֹף; הִפְרִישׁ לְעוֹף, וְהִעְשִׁיר--יוֹסִיף עֲלֵיהֶן, וְיָבִיא כִּשְׂבָּה אוֹ שְׂעִירָה.
אַפִלּוּ הָיָה מוֹרִישׁוֹ גּוֹסֵס--הֲרֵי זֶה עָנִי, עַד שֶׁיָּמוּת מוֹרִישׁוֹ וְיִירָשֶׁנּוּ.

 עָשִׁיר שֶׁהִפְרִישׁ כִּשְׂבָּה אוֹ שְׂעִירָה, וְנָפַל בָּהּ מוּם--אִם רָצָה, יָבִיא בְּדָמֶיהָ עוֹף; אֲבָל אִם הִפְרִישׁ עוֹף, וְנִפְסַל--לֹא יָבִיא בְּדָמָיו עֲשִׂירִית הָאֵיפָה, שְׁאֵין לָעוֹף פִּדְיוֹן.

 הִפְרִישׁ עֲשִׂירִית הָאֵיפָה, וְהִעְשִׁיר--עַד שֶׁלֹּא קָדְשָׁה בַּכְּלִי--הֲרֵי הִיא כְּכָל הַמְּנָחוֹת, וְתִפָּדֶה וְתֵאָכֵל; וּמִשֶּׁקָּדְשָׁה בַּכְּלִי--תַּעֲבֹר צוּרָתָהּ, וְתֵצֵא לְבֵית הַשְּׂרֵפָה.

 עָשִׁיר שֶׁהִפְרִישׁ קֵן לִמְכֹּר אוֹתָהּ, וְלִקַּח בְּדָמֶיהָ כִּשְׂבָּה אוֹ שְׂעִירָה, וְהִעְנִי--יָבִיא קֵן זוֹ, אַף עַל פִּי שְׁהִיא קְדֻשַּׁת דָּמִים שְׁהִיא נִדְחֵית.
וְלָמָּה לֹא נִדְחֵית: מִפְּנֵי שֶׁהַדָּחוּי מֵעִיקָרוֹ, אֵינוּ דָּחוּי; וַהֲרֵי נִרְאֶה קֵן זֶה לוֹ עַתָּה.
עָנִי שֶׁהִקְרִיב קָרְבַּן עָשִׁיר, יָצָא; וְעָשִׁיר שֶׁהִקְרִיב קָרְבַּן עָנִי, לֹא יָצָא.

הִלְכּוֹת שְׁגָגוֹת פֵּרֶק יא 
שִׁנּוּי יֵשׁ בְּשִׁגְגַת טֻמְאַת מִקְדָּשׁ וּקְדָשָׁיו, מַה שְׁאֵין כֵּן בִּשְׁאָר כְּרֵתוֹת: שֶׁכָּל הַכְּרֵתוֹת--כֵּיוָן שֶׁשָּׁגַג וְנוֹדַע לוֹ בַּסּוֹף שֶׁחָטָא--אַף עַל פִּי שֶׁלֹּא הָיְתָה לוֹ יְדִיעָה בַּתְּחִלָּה, הֲרֵי זֶה חַיָּב חַטָּאת; אֲבָל בְּטֻמְאַת מִקְדָּשׁ וּקְדָשָׁיו--אֵינוּ מֵבִיא קָרְבַּן עוֹלֶה וְיוֹרֵד, עַד שֶׁתִּהְיֶה לוֹ יְדִיעָה לַטֻּמְאָה וִידִיעָה לַקֹּדֶשׁ אוֹ לַמִּקְדָּשׁ בַּתְּחִלָּה, וִידִיעָה לַטֻּמְאָה וִידִיעָה לַקֹּדֶשׁ אוֹ לַמִּקְדָּשׁ בַּסּוֹף, וְהֶעְלֵם בִּנְתַּיִם.

כֵּיצַד: נִטְמָא וְנִכְנַס לַמִּקְדָּשׁ אוֹ אָכַל קֹדֶשׁ, וְאַחַר כָּךְ נוֹדַע לוֹ שֶׁנִּטְמָא וְשֶׁהָיָה טָמֵא בְּשָׁעָה שֶׁאָכַל אוֹ שֶׁנִּכְנַס, וְשֶׁקֹּדֶשׁ הָיָה זֶה שֶׁאֲכָלוֹ, אוֹ מִקְדָּשׁ הָיָה זֶה שֶׁנִּכְנַס לוֹ--הֲרֵי זֶה פָּטוּר מִקָּרְבָּן: עַד שֶׁיֵּדַע שֶׁנִּטְמָא וְשֶׁזֶּה קֹדֶשׁ וְשֶׁזֶּה מִקְדָּשׁ, קֹדֶם שֶׁיִּכָּנֵס אוֹ קֹדֶם שֶׁיֹּאכַל.

כֵּיצַד: נִטְמָא וְיָדַע שֶׁנִּטְמָא וְיָדַע שֶׁזֶּה קֹדֶשׁ וְשֶׁזֶּה מִקְדָּשׁ, וְאַחַר כָּךְ נֶעֶלְמָה מִמֶּנּוּ הַטֻּמְאָה וְשָׁכַח שֶׁנִּטְמָא, וְנִכְנַס לַמִּקְדָּשׁ אוֹ אָכַל קֹדֶשׁ, וְהוּא יוֹדֵעַ שֶׁזֶּה מִקְדָּשׁ וְשֶׁזֶּה קֹדֶשׁ, אוֹ שֶׁשָּׁגַג וְשָׁכַח שֶׁזֶּה מִקְדָּשׁ אוֹ שֶׁזֶּה בְּשַׂר קֹדֶשׁ, וְהוּא יוֹדֵעַ שְׁהוּא טָמֵא וְשֶׁנִּכְנַס אוֹ אָכַל, אוֹ שֶׁשָּׁגַג וְשָׁכַח שֶׁנִּטְמָא, וְשָׁכַח שֶׁזֶּה בְּשַׂר קֹדֶשׁ וְשֶׁזֶּה מִקְדָּשׁ וְנִכְנַס אוֹ אָכַל, וְאַחַר כָּךְ נוֹדְעוּ לוֹ דְּבָרִים שֶׁנִּתְעַלְּמוּ מִמֶּנּוּ--הֲרֵי זֶה מֵבִיא קָרְבַּן עוֹלֶה וְיוֹרֵד, בְּכָל צַד וְצַד מִשֵּׁשׁ מַחְלְקוֹת אֵלּוּ.

וּמְנַיִן שֶׁדִּין שִׁגְגַת טֻמְאַת מִקְדָּשׁ וּקְדָשָׁיו כָּךְ הוּא: שֶׁהֲרֵי בִּשְׁאָר שְׁגָגוֹת נֶאֱמָר "בַּעֲשֹׂתָהּ אַחַת מִמִּצְוֹת ה', אֲשֶׁר לֹא-תֵעָשֶׂינָה--וְאָשֵׁם.
אוֹ הוֹדַע אֵלָיו, חַטָּאתוֹ" --כֵּיוָן שֶׁיָּדַע בַּסּוֹף, אַף עַל פִּי שֶׁלֹּא יָדַע בַּתְּחִלָּה; וּבְטֻמְאַת מִקְדָּשׁ וּקְדָשָׁיו נֶאֱמָר "וְנֶעְלַם מִמֶּנּוּ, וְהוּא יָדַע וְאָשֵׁם" .
מֵאַחַר שֶׁנֶּאֱמָר "וְנֶעְלַם מִמֶּנּוּ" מִכְּלָל שֶׁהָיְתָה שָׁם יְדִיעָה בַּתְּחִלָּה, וְנֶאֱמָר "וְהוּא יָדַע"--הַא לָמַדְתָּ שְׁהוּא צָרִיךְ יְדִיעָה בַּתְּחִלָּה, וִידִיעָה בַּסּוֹף, וְהֶעְלֵם בִּנְתַּיִם.

 נִטְמָא וְיָדַע שֶׁנִּטְמָא אֲבָל לֹא יָדַע בְּאֵיזֶה אָב נִטְמָא, וְשָׁכַח שֶׁנִּטְמָא, וְאַחַר כָּךְ נִכְנַס לַמִּקְדָּשׁ אוֹ אָכַל קֹדֶשׁ, וְנוֹדַע לוֹ אַחַר שֶׁנִּכְנַס אוֹ אַחַר שֶׁאָכַל בְּאֵיזֶה אָב נִטְמָא--הֲרֵי זֶה חַיָּב בְּקָרְבָּן, אַף עַל פִּי שֶׁלֹּא יָדַע בַּתְּחִלָּה בְּאֵיזֶה אָב נִטְמָא: הוֹאִיל וְיָדַע שְׁהוּא טָמֵא, הֲרֵי הָיְתָה שָׁם יְדִיעַת טֻמְאָה בַּתְּחִלָּה.

אֲבָל אִם נֶעֶלְמָה מִמֶּנּוּ הִלְכּוֹת טֻמְאָה--כְּגוֹן שֶׁנִּטְמָא בְּכַעֲדָשָׁה מִן הַשֶּׁרֶץ, וְיָדַע שֶׁהַשֶּׁרֶץ מְטַמֵּא וְלֹא יָדַע בַּשֵּׁעוּר, וְשָׁכַח שֶׁנָּגַע בַּשֶּׁרֶץ כְּלָל וְנִכְנַס אוֹ אָכַל, וְאַחַר כָּךְ נוֹדַע לוֹ שֶׁנָּגַע בְּכַעֲדָשָׁה מִן הַשֶּׁרֶץ--הֲרֵי זֶה סְפֵק אִם חַיָּב בְּקָרְבָּן, אוֹ פָּטוּר.

וְכֵן מִי שֶׁלֹּא רָאָה הַמִּקְדָּשׁ מִיָּמָיו, וְלֹא הֵבִין מְקוֹמוֹ--אִם נִטְמָא וְיָדַע שֶׁנִּטְמָא, וְשָׁכַח שֶׁנִּטְמָא, וְנִכְנַס לַמִּקְדָּשׁ שֶׁלֹּא יָדַע בַּתְּחִלָּה שֶׁזֶּה הוּא מְקוֹמוֹ, שֶׁהֲרֵי לֹא רָאָהוּ מֵעוֹלָם, וְאַחַר כָּךְ זָכַר הַטֻּמְאָה, וְיָדַע שֶׁזֶּה מִקְדָּשׁ--הֲרֵי זֶה סְפֵק אִם יְדִיעָה שֶׁיֵּשׁ מִקְדָּשׁ בָּעוֹלָם יְדִיעָה, אוֹ עַד שֶׁיָּדַע מְקוֹמוֹ תְּחִלָּה.

יֵרָאֶה לִי שֶׁאֵלּוּ הַחַיָּבִין בְּקָרְבָּן מִסָּפֵק--אֵינָן מְבִיאִין קָרְבָּן, שֶׁמֶּא יַכְנִיסוּ חֻלִּין לָעֲזָרָה.
וְאִם תֹּאמַר וַהֲלוֹא חַטַּאת הָעוֹף בָּאָה עַל הַסָּפֵק, וְאֵינָהּ נֶאֱכֶלֶת: מִפְּנֵי שֶׁהַמֵּבִיא אוֹתָהּ מְחֻסַּר כִּפּוּרִים, וְאָסוּר לֶאֱכֹל בַּקֳּדָשִׁים עַד שֶׁיָּבִיא כַּפָּרָתוֹ; אֲבָל מִי שְׁאֵינוּ מְחֻסַּר כִּפּוּרִים, אֵינוּ מֵבִיא קָרְבָּן מִסָּפֵק.

 מִי שֶׁנִּטְמָא בָּעֲזָרָה--צָרִיךְ שֶׁיֵּדַע תְּחִלָּה שֶׁנִּטְמָא וְשֶׁזֶּה מִקְדָּשׁ, וְאִם נֶעְלַם מִמֶּנּוּ אַחֲרֵי כֵן שֶׁנִּטְמָא וַהֲרֵי הוּא זָכוּר שֶׁזֶּה מִקְדָּשׁ, אוֹ שֶׁנֶּעְלַם מִמֶּנּוּ שֶׁזֶּה מִקְדָּשׁ וְלֹא שָׁכַח שֶׁנִּטְמָא, אוֹ שֶׁנֶּעֶלְמוּ מִמֶּנּוּ זֶה וְזֶה--כְּשֶׁיִּוָּדַע לוֹ, יָבִיא קָרְבַּן עוֹלֶה וְיוֹרֵד: וְהוּא שֶׁיִּשְׁהֶה כַּשֵּׁעוּר, כְּמוֹ שֶׁבֵּאַרְנוּ בְּהִלְכּוֹת בִּיאַת הַמִּקְדָּשׁ.

 מִי שֶׁטִּמֵּא עַצְמוֹ בְּמֵזִיד, וְלֹא שִׁהָה כַּשֵּׁעוּר--הֲרֵי זֶה סְפֵק אִם שֵׁעוּר הִשְׁתַּחֲוָיָה לָאָנוּס בִּלְבָד, אוֹ אַף לַמֵּזִיד; וּלְפִיכָּךְ אִם נֶעְלַם מִמֶּנּוּ, וְיָצָא וְלֹא שִׁהָה--אֵינוּ מֵבִיא קָרְבָּן.
וְכֵן אִם תָּלָה עַצְמוֹ בְּאַוֵּיר עֲזָרָה--הַדָּבָר סְפֵק אִם אַוֵּיר עֲזָרָה כַּעֲזָרָה, אוֹ אֵינוּ כַּעֲזָרָה.

 מִי שֶׁנִּסְתַּפַּק לוֹ אִם נִכְנַס לַמִּקְדָּשׁ אוֹ אָכַל קֹדֶשׁ בְּטֻמְאָה אוֹ לָאו, אֵינוּ מֵבִיא אָשָׁם תָּלוּי--שְׁאֵין מְבִיאִין קָרְבָּן עַל לֹא הוֹדַע, אֵלָא בְּכָרֵת שֶׁחַיָּבִין עַל שִׁגְגָתוֹ חַטָּאת קְבוּעָה.

 מִי שֶׁהָיוּ לְפָנָיו שְׁנֵי שָׁבִילִין, אֶחָד טָמֵא וְאֶחָד טָהוֹר--הָלַךְ בָּרִאשׁוֹן וְחָזַר וְהָלַךְ בַּשֵּׁנִי, וּבְעֵת שֶׁהָלַךְ בַּשֵּׁנִי שָׁכַח שֶׁהָלַךְ בָּרִאשׁוֹן, וְנֶעֶלְמָה מִמֶּנּוּ טֻמְאָה זוֹ, וְנִכְנַס לַמִּקְדָּשׁ אוֹ אָכַל קֹדֶשׁ--חַיָּב: אַף עַל פִּי שֶׁלֹּא הָיְתָה לוֹ בַּתְּחִלָּה יְדִיעָה גְּמוּרָה לַטֻּמְאָה, אֵלָא מִקְצַת יְדִיעָה--שֶׁהֲרֵי לֹא יָדַע שֶׁהָלַךְ בִּשְׁנֵי שָׁבִילִין, שֶׁבְּהִלּוּךְ שְׁנֵיהֶן יְהִי טָמֵא בַּוַּדַּאי; וְאַף עַל פִּי כֵן חַיָּב חַטָּאת--שֶׁמִּקְצַת יְדִיעָה, כְּכָל יְדִיעָה.

הָלַךְ בָּרִאשׁוֹן, וְנִכְנַס לַמִּקְדָּשׁ אוֹ אָכַל קֹדֶשׁ--פָּטוּר, מִפְּנֵי שְׁהוּא סְפֵק טָמֵא.
הִזָּה שְׁלִישִׁי וּשְׁבִיעִי וְטָבַל, אַחַר שֶׁנִּכְנַס לַמִּקְדָּשׁ, וְהָלַךְ בַּשֵּׁנִי, וְחָזַר וְנִכְנַס לַמִּקְדָּשׁ--חַיָּב: שֶׁהֲרֵי נִכְנַס כִּשְׁהוּא טָמֵא לַמִּקְדָּשׁ בַּוַּדַּאי, אוֹ בְּפַעַם רִאשׁוֹנָה אוֹ בַּשְּׁנִיָּה; וְאַף עַל פִּי שֶׁכָּל יְדִיעָה מֵהֶן סְפֵק יְדִיעָה הִיא, שֶׁהֲרֵי כָּל שָׁבִיל מֵהֶן סָפֵק הוּא--כָּאן בְּטֻמְאַת מִקְדָּשׁ וּקְדָשָׁיו, עָשׂוּ סְפֵק יְדִיעָה כִּידִיעָה.

 הָיָה טָמֵא, וְאָמְרוּ לוֹ שְׁנַיִם נִכְנַסְתָּ לַמִּקְדָּשׁ, וְהוּא אוֹמֵר לָהֶם לֹא נִכְנַסְתִּי--נֶאֱמָן, וְאֵינוּ מֵבִיא קָרְבָּן: שְׁאִם יִרְצֶה, יֹאמַר מֵזִיד הָיִיתִי.
אָמְרוּ לוֹ שְׁנַיִם טָמֵא הָיִיתָ כְּשֶׁנִּכְנַסְתָּ לַמִּקְדָּשׁ, וּבְפָנֵינוּ נִטְמֵאתָ וְיָדַעְתָּ שֶׁאַתָּה טָמֵא--אַף עַל פִּי שֶׁהָיָה בֵּין טֻמְאָה זוֹ שֶׁמְּעִידִין בָּהּ וּבֵין כְּנִיסָתוֹ לַמִּקְדָּשׁ יָמִים רַבִּים, שֶׁאִפְשָׁר לוֹ שֶׁיֹּאמַר כְּבָר טָבַלְתִּי, הוֹאִיל וְהִכְחִישׁ אֶת הָעֵדִים וְאָמַר לֹא נִטְמֵאתִי מֵעוֹלָם, הֲרֵי אֵלּוּ נֶאֱמָנִים וּמֵבִיא קָרְבָּן עַל פִּיהֶם: אִם הֱבִיאוּהוּ שְׁנַיִם לִידֵי מִיתָה חֲמוּרָה, קַל וְחֹמֶר שֶׁיָּבִיאוּהוּ לִידֵי קָרְבָּן הַקַּל--שֶׁהֲרֵי הִכְחִישָׁן.

 טֻמְאַת מִקְדָּשׁ וּקְדָשָׁיו--שֶׁהָיָה לָהּ יְדִיעָה בַּתְּחִלָּה, וְלֹא הָיָה לָהּ יְדִיעָה בַּסּוֹף--שָׂעִיר שֶׁלְּיוֹם הַכִּפּוּרִים הַנַּעֲשֶׂה בִּפְנִים וְיוֹם הַכִּפּוּרִים תּוֹלִין, עַד שֶׁיִּוָּדַע לוֹ וְיָבִיא קָרְבַּן עוֹלֶה וְיוֹרֵד.
וּשְׁאֵין בָּהּ יְדִיעָה בַּתְּחִלָּה, אֲבָל יֵשׁ בָּהּ בַּסּוֹף--שָׂעִיר הַנַּעֲשֶׂה בַּחוּץ בְּיוֹם הַכִּפּוּרִים וְיוֹם הַכִּפּוּרִים מְכַפְּרִין.
וְעַל שְׁאֵין בָּהּ יְדִיעָה, לֹא בַּתְּחִלָּה וְלֹא בַּסּוֹף--שְׂעִירֵי הָרְגָלִים וּשְׂעִירֵי רָאשֵׁי חֳדָשִׁים מְכַפְּרִין.

וְעַל זְדוֹן טֻמְאַת מִקְדָּשׁ וּקְדָשָׁיו--פַּר כּוֹהֵן גָּדוֹל שֶׁלְּיוֹם הַכִּפּוּרִים מְכַפֵּר, אִם הָיָה הַמֵּזִיד מִן הַכּוֹהֲנִים; וְאִם הָיָה מִיִּשְׂרָאֵל, דָּם שָׂעִיר הַנַּעֲשֶׂה בִּפְנִים וְיוֹם הַכִּפּוּרִים מְכַפֵּר--שֶׁנֶּאֱמָר "וְכִפֶּר עַל-הַקֹּדֶשׁ, מִטֻּמְאֹת בְּנֵי יִשְׂרָאֵל" .

הִלְכּוֹת שְׁגָגוֹת פֵּרֶק יב 
כָּל דָּבָר שֶׁחַיָּבִין עַל שִׁגְגָתוֹ חַטָּאת קְבוּעָה--אִם שָׁגְגוּ בֵּית דִּין הַגָּדוֹל בַּהוֹרָאָה, וְהוֹרוּ לְהַתִּירוֹ, וְשָׁגְגוּ הָעָם בְּהוֹרָיָתָן, וְעָשׂוּ הָעָם וְהֶם סוֹמְכִין עַל הוֹרָיָתָן, וְאַחַר כָּךְ נוֹדַע לְבֵית דִּין שֶׁטָּעוּ--הֲרֵי בֵּית דִּין חַיָּבִין לְהָבִיא קָרְבַּן חַטָּאת עַל שִׁגְגָתָן בַּהוֹרָאָה, וְאַף עַל פִּי שֶׁלֹּא עָשׂוּ הֶן בְּעַצְמָן מַעֲשֵׂה: שְׁאֵין מַשְׁגִּיחִין עַל עֲשִׂיַּת בֵּית דִּין כְּלָל, בֵּין עָשׂוּ בֵּין לֹא עָשׂוּ--אֵלָא עַל הוֹרָיָתָן בִּלְבָד.
וּשְׁאָר הָעָם פְּטוּרִין מִן הַקָּרְבָּן, וְאַף עַל פִּי שְׁהֶם הָעוֹשִׂין--מִפְּנֵי שֶׁתָּלוּ בְּבֵית דִּין.

וּמַה הוּא הַקָּרְבָּן שֶׁמְּבִיאִין עַל שְׁגָגָה זוֹ: אִם בַּעֲבוֹדָה זָרָה שָׁגְגוּ וְהוֹרוּ--מְבִיאִין פָּר לְעוֹלָה וְשָׂעִיר לְחַטָּאת, מִכָּל שֵׁבֶט וְשֵׁבֶט; וְקָרְבָּן זֶה הוּא הָאָמוּר בְּפָרָשַׁת שְׁלַח לְךָ, "וְהָיָה, אִם מֵעֵינֵי הָעֵדָה נֶעֶשְׂתָה לִשְׁגָגָה" --מִפִּי הַשְּׁמוּעָה לָמְדוּ שֶׁבְּשִׁגְגַת עֲבוֹדָה זָרָה הוּא מְדַבֵּר.
וְאִם בִּשְׁאָר כְּרֵתוֹת שֶׁחַיָּבִין עַל שִׁגְגָתָן חַטָּאת קְבוּעָה, שָׁגְגוּ וְהוֹרוּ--מֵבִיא כָּל שֵׁבֶט וְשֵׁבֶט פָּר חַטָּאת; וְזֶה הוּא הָאָמוּר בְּפָרָשַׁת וַיִּקְרָא "וְאִם כָּל-עֲדַת יִשְׂרָאֵל, יִשְׁגּוּ" .

נִמְצֵאתָ לָמֵד, שְׁאִם שָׁגְגוּ בֵּית דִּין הַגָּדוֹל בַּהוֹרָיָה בַּעֲבוֹדָה זָרָה--מְבִיאִין כָּל הַקָּהָל שְׁנֵים עָשָׂר פָּרִים עוֹלוֹת, וּשְׁנֵים עָשָׂר שְׂעִירִים חַטָּאוֹת; וְהֶן הַנִּשְׂרָפוֹת, שֶׁהֲרֵי דָּמָם נִכְנָס לִפְנִים; וְהֶם הַנִּקְרָאִין שְׂעִירֵי עֲבוֹדָה זָרָה.
וְאִם בִּשְׁאָר הַמִּצְווֹת שָׁגְגוּ, מְבִיאִין שְׁנֵים עָשָׂר פָּרִים חַטָּאוֹת; וְהֶן הַנִּשְׂרָפוֹת, מִפְּנֵי שֶׁדָּמָם נִכְנָס לִפְנִים.
וְכָל פָּר מֵהֶן נִקְרָא פַּר הֶעְלֵם דָּבָר שֶׁלַּצִּבּוּר, שֶׁנֶּאֱמָר "וְהִקְרִיבוּ הַקָּהָל" --כָּל קָהָל וְקָהָל: וְכָל שֵׁבֶט וְשֵׁבֶט קָרוּי קָהָל, שֶׁנֶּאֱמָר "וַיַּעֲמֹד יְהוֹשָׁפָט, בִּקְהַל יְהוּדָה" .

בֵּין שֶׁעָשׂוּ כָּל יִשְׂרָאֵל שֶׁבְּאֶרֶץ יִשְׂרָאֵל, עַל פִּי בֵּית דִּין שֶׁהוֹרוּ, בֵּין שֶׁעָשׂוּ רֹב יִשְׂרָאֵל, אַף עַל פִּי שְׁהֶן מֵעוּט מִנְיַן הַשְּׁבָטִים, בֵּין שֶׁעָשׂוּ רֹב הַשְּׁבָטִים, אַף עַל פִּי שְׁהֶן מֵעוּט כָּל יִשְׂרָאֵל--מְבִיאִין כְּמִנְיָן כָּל הַשְּׁבָטִים פָּר לְכָל שֵׁבֶט, וּבַעֲבוֹדָה זָרָה פָּר וְשָׂעִיר לְכָל שֵׁבֶט: שֶׁאַף אֵלּוּ שֶׁלֹּא חָטְאוּ, מְבִיאִין עַל יְדֵי הַחוֹטְאִים.
אַפִלּוּ עָשָׂה שֵׁבֶט אֶחָד בִּלְבָד, וְהוּא רֹב הַקָּהָל--הֲרֵי כָּל הַצִּבּוּר מְבִיאִין שְׁנֵים עָשָׂר פָּרִים, וּבַעֲבוֹדָה זָרָה שְׁנֵים עָשָׂר פָּרִים וּשְׁנֵים עָשָׂר שְׂעִירִים.

 בֵּית דִּין שֶׁנִּסְתַּפַּק לָהֶן אִם שָׁגְגוּ בַּהוֹרָאָה, אוֹ לֹא שָׁגְגוּ--אֵינָן חַיָּבִין בְּאָשָׁם תָּלוּי, שֶׁנֶּאֱמָר "וְנוֹדְעָה, הַחַטָּאת ..." : עַד שֶׁתִּוָּדַע וְאַחַר כָּךְ יִתְחַיְּבוּ בְּקָרְבָּן, כְּמוֹ שֶׁיִּתְבָּאַר.

בַּמֶּה דְּבָרִים אֲמוּרִים שֶׁבֵּית דִּין חַיָּבִין, וְאֵלּוּ הָעוֹשִׂים עַל פִּיהֶם פְּטוּרִין מִן הַקָּרְבָּן--בְּשֶׁהָיוּ הַמּוֹרִים בֵּית דִּין הַגָּדוֹל שֶׁלְּשִׁבְעִים וְאֶחָד, וְיִהְיֶה רֹאשׁ יְשִׁיבָה עִמָּהֶן בַּהוֹרָיָה, וְיִהְיוּ כֻּלָּן רְאוּיִין לַהוֹרָאָה, וְיִטְעוּ כֻּלָּן אוֹ רֻבָּן בְּדָבָר זֶה שֶׁהוֹרוּ בּוֹ, וְיוֹרוּ בַּפֵּרוּשׁ וְיֹאמְרוּ לָעָם מֻתָּרִין אַתֶּם לַעֲשׂוֹת; וְכֵן אֵלּוּ שֶׁשָּׁמְעוּ מִבֵּית דִּין, אִם אָמְרוּ לַאֲחֵרִים יֹאמְרוּ לָהֶם מֻתָּרִים אַתֶּם לַעֲשׂוֹת, וְיַעֲשׂוּ כָּל הַקָּהָל אוֹ רֻבּוֹ עַל פִּיהֶם, וְיִהְיוּ הָעוֹשִׂים שׁוֹגְגִים עַל פִּיהֶם וּמְדַמִּים שֶׁהַדָּבָר שֶׁהוֹרוּ בּוֹ כַּדָּת הוֹרוּ; וְיוֹרוּ לְבַטַּל מִקְצָת וּלְקַיַּם מִקְצָת, לֹא שֶׁיַּעַקְרוּ כָּל הַגּוּף; וּכְשֶׁיִּוָּדַע לָהֶם, יֵדְעוּ גּוּפוֹ שֶׁלַּדָּבָר שֶׁהוֹרוּ בּוֹ בִּשְׁגָגָה.

בְּכָל אֵלּוּ הַמְּאֹרָעִים--הוּא שֶׁיִּהְיוּ בֵּית דִּין חַיָּבִין בַּקָּרְבָּן, וְהָעוֹשֶׂה עַל פִּיהֶם פָּטוּר.
אֲבָל אִם חָסֵר אֶחָד מִכָּל אֵלּוּ הַדְּרָכִים--הֲרֵי בֵּית דִּין, פְּטוּרִין מִן הַקָּרְבָּן; וְכָל מִי שֶׁשָּׁגַג וְעָשָׂה מַעֲשֶׂה, מֵבִיא חַטָּאת קְבוּעָה עַל שִׁגְגָתוֹ.

הִלְכּוֹת שְׁגָגוֹת פֵּרֶק יג 
כֵּיצַד אִם חָסֵר אֶחָד מִכָּל הַדְּרָכִים שֶׁבֵּאַרְנוּ, יִפָּטְרוּ בֵּית דִּין וְיִתְחַיְּבוּ הָעוֹשִׂים: הֲרֵי שֶׁהוֹרוּ בֵּית דִּין שֶׁלְּאֶחָד מִן הַשְּׁבָטִים לָהֶם שֶׁחֵלֶב הַקֵּבָה מֻתָּר, וְאָכְלוּ אוֹתוֹ אַנְשֵׁי מְקוֹמָן עַל פִּיהֶם--אוֹתוֹ בֵּית דִּין פְּטוּרִין, וְכָל מִי שֶׁאָכַל מֵבִיא חַטָּאת קְבוּעָה עַל שִׁגְגָתוֹ.

וְכֵן אִם הוֹרוּ בֵּית דִּין הַגָּדוֹל שֶׁדַּם הַלֵּב מֻתָּר, וְלֹא הָיָה רֹאשׁ יְשִׁיבָה עִמָּהֶן, אוֹ שֶׁהָיָה אֶחָד מֵהֶן אֵינוּ רָאוּי לִהְיוֹת מְמֻנֶּה בַּסַּנְהֶדְּרִין, כְּגוֹן שֶׁהָיָה גֵּר אוֹ מַמְזֵר אוֹ זָקֵן שֶׁלֹּא רָאָה בָּנִים וְכַיּוֹצֶא בָּהֶן, וְעָשׂוּ הָעָם עַל פִּיהֶם, וְאָכְלוּ דַּם הַלֵּב--הֲרֵי בֵּית דִּין פְּטוּרִין, וְכָל מִי שֶׁאָכַל מֵבִיא חַטָּאת קְבוּעָה עַל שִׁגְגָתוֹ.

וּמְנַיִן שְׁאֵין הַכָּתוּב מְדַבֵּר אֵלָא בְּבֵית דִּין הַגָּדוֹל, שֶׁנֶּאֱמָר "וְאִם כָּל-עֲדַת יִשְׂרָאֵל, יִשְׁגּוּ" .
וּמְנַיִן שֶׁעַד שֶׁיִּהְיוּ כֻּלָּן רְאוּיִין לַהוֹרָיָה: שֶׁנֶּאֱמָר "אִם מֵעֵינֵי הָעֵדָה" , עַד שֶׁיִּהְיוּ לָהֶם כְּעֵינַיִם; וּלְהַלָּן הוּא אוֹמֵר "וְשָׁפְטוּ, הָעֵדָה" --מַה עֵדָה הָאֲמוּרָה בְּדִינֵי נְפָשׁוֹת, כֻּלָּן רְאוּיִין לַהוֹרָיָה, אַף עֵדָה הָאֲמוּרָה בִּשְּׁגָגָה זוֹ, עַד שֶׁיִּהְיוּ כֻּלָּן רְאוּיִין לַהוֹרָיָה.

וְכֵן אִם הוֹרוּ וְיָדַע אֶחָד מֵהֶן שֶׁטָּעוּ, וְאָמַר לָהֶם טוֹעִים אַתֶּם, וְרַבּוּ עָלָיו הַמַּתִּירִים, וְהִתִּירוּ--הֲרֵי בֵּית דִּין פְּטוּרִין, וְכָל מִי שֶׁעָשָׂה עַל פִּיהֶם חַיָּב לְהָבִיא חַטָּאת קְבוּעָה עַל שִׁגְגָתוֹ: שֶׁנֶּאֱמָר "וְאִם כָּל-עֲדַת יִשְׂרָאֵל, יִשְׁגּוּ" , עַד שֶׁיִּשְׁגוּ כָּל הַסַּנְהֶדְּרִין.

יָדַע אֶחָד מִן הַסַּנְהֶדְּרִין אוֹ מֵעוּטָן שֶׁטָּעוּ הַמַּתִּירִין, וְשָׁתְקוּ--הוֹאִיל וְהוֹרוּ וְלֹא הָיָה שָׁם חוֹלֵק, וּפָשְׁטָה הַהוֹרָאָה בְּרֹב הַקָּהָל--הֲרֵי בֵּית דִּין חַיָּבִין בַּקָּרְבָּן, וְכָל שֶׁעָשָׂה עַל פִּיהֶם פָּטוּר; וְאֵלּוּ שֶׁשָּׁתְקוּ--אִם עָשׂוּ עַל פִּי אֵלּוּ שֶׁהוֹרוּ--הֲרֵי אֵלּוּ חַיָּבִין, מִפְּנֵי שֶׁלֹּא תָלוּ בְּבֵית דִּין.

וְכֵן אִם נָשְׂאוּ וְנָתְנוּ בַּדָּבָר, וְאָמְרוּ דָּבָר זֶה מֻתָּר הוּא, וְלֹא הוֹרוּ לָעָם, וְלֹא אָמְרוּ לָהֶם מֻתָּרִין אַתֶּם לַעֲשׂוֹת, וְשָׁמַע הַשּׁוֹמֵעַ מֵהֶן בְּעֵת שֶׁגָּמְרוּ שֶׁהַדָּבָר מֻתָּר, וְהָלַךְ וְעָשָׂה כְּפִי מַה שֶׁשָּׁמַע--הֲרֵי כָּל הָעוֹשֶׂה חַיָּב חַטָּאת קְבוּעָה, וּבֵית דִּין פְּטוּרִין: שֶׁהֲרֵי לֹא הוֹרוּ לָהֶם בַּפֵּרוּשׁ לַעֲשׂוֹת.

וְכֵן אִם הוֹרוּ, וְעָשׂוּ מֵעוּט הַקָּהָל עַל פִּיהֶם, וְנוֹדְעָה הַשְּׁגָגָה--הֲרֵי בֵּית דִּין פְּטוּרִין; וְאֵלּוּ הַמֵּעוּט שֶׁעָשׂוּ חַיָּבִין, וְכָל אֶחָד וְאֶחָד מֵבִיא חַטָּאתוֹ.
וְהַסַּנְהֶדְּרִין עַצְמָן שֶׁעָשׂוּ בְּהוֹרָאָתָן, אֵינָן מִצְטָרְפִין לְרֹב הַקָּהָל: עַד שֶׁיִּהְיוּ הָרֹב שֶׁעָשׂוּ, חוּץ מִן הַסַּנְהֶדְּרִין.

עָשׂוּ רֹב אַנְשֵׁי אֶרֶץ יִשְׂרָאֵל עַל פִּיהֶם, אַף עַל פִּי שֶׁאֵלּוּ הָעוֹשִׂים שֵׁבֶט אֶחָד, וְכֵן אִם עָשׂוּ רֹב הַשְּׁבָטִים, אַף עַל פִּי שְׁהֶן מֵעוּט הַקָּהָל--בֵּית דִּין חַיָּבִין, וְהָעוֹשִׂין פְּטוּרִין.

כֵּיצַד: הָיוּ יוֹשְׁבֵי אֶרֶץ יִשְׂרָאֵל שֵׁשׁ מֵאוֹת אֶלֶף וְאֶחָד, וְהָיוּ הָעוֹשִׂין בְּהוֹרָאַת בֵּית דִּין שְׁלוֹשׁ מֵאוֹת אֶלֶף וְאֶחָד, וַהֲרֵי כֻּלָּן בְּנֵי יְהוּדָה בִּלְבָד, אוֹ שֶׁהָיוּ הָעוֹשִׂים בְּנִי שִׁבְעָה שְׁבָטִים כֻּלָּן, אַף עַל פִּי שֶׁיֵּשׁ בָּהֶן מֵאָה אֶלֶף--הֲרֵי בֵּית דִּין חַיָּבִין, וְכָל הָעוֹשִׂים עַל פִּיהֶם פְּטוּרִין.
וְאֵין מַשְׁגִּיחִין עַל יוֹשְׁבֵי חוּצָה לָאָרֶץ, שְׁאֵין קָרוּי קָהָל אֵלָא בְּנֵי אֶרֶץ יִשְׂרָאֵל; וְשֵׁבֶט מְנַשֶּׁה וְאֶפְרַיִם אֵינָן חֲשׁוּבִין בִּשְׁנֵי שְׁבָטִים לָעִנְיָן הַזֶּה, אֵלָא שְׁנֵיהֶם שֵׁבֶט אֶחָד.

 הָיוּ הָעוֹשִׂים מְרֻבִּין בְּשָׁעַת הַחֵטְא, וּמוּעָטִין בְּשָׁעַת יְדִיעָה, אוֹ מוּעָטִין בְּשָׁעַת הַחֵטְא, וּמְרֻבִּין בְּשָׁעַת יְדִיעָה--הַכֹּל הוֹלֵךְ אַחַר שָׁעַת הַמַּעֲשֶׂה.

 הוֹרוּ בֵּית דִּין בְּחֵלֶב מִן הַחֲלָבִים שְׁהוּא מֻתָּר, וְאָכַל מֵעוּט הַקָּהָל עַל פִּיהֶם, וְנוֹדַע לָהֶם שֶׁחָטְאוּ וְחָזְרוּ בָּהֶן, וְאַחַר כָּךְ הוֹרוּ שֶׁעֲבוֹדָה זָרָה פְּלוֹנִית מֻתֶּרֶת, וְעָבַד אוֹתָהּ עֲבוֹדָה זָרָה מֵעוּט אַחֵר עַל פִּיהֶם, וּכְשֶׁיִּצְטָרְפוּ הָאוֹכְלִים לָעוֹבְדִים יִהְיוּ רֹב--הֲרֵי אֵלּוּ מִצְטָרְפִין, אַף עַל פִּי שֶׁהָיְתָה לָהֶן יְדִיעָה בִּנְתַּיִם.

בַּמֶּה דְּבָרִים אֲמוּרִים, בְּשֶׁהָיָה הַמּוֹרֶה בֵּית דִּין אֶחָד; אֲבָל אִם מֵת בֵּית דִּין שֶׁהוֹרָה תְּחִלָּה, וְעָמַד אַחֵר וְהוֹרָה--אֵין אֵלּוּ מִצְטָרְפִין לְאֵלּוּ: אַפִלּוּ הוֹרוּ שְׁנֵי בָּתֵּי הַדִּינִין בְּדָבָר אֶחָד, כְּגוֹן חֵלֶב וְחֵלֶב אוֹ דָּם וְדָם.

וְכֵן אִם לֹא הָיוּ הָעוֹשִׂים שׁוֹגְגִין עַל פִּי הַהוֹרָאָה--הֲרֵי בֵּית דִּין פְּטוּרִין, וְכָל הָעוֹשִׂים חַיָּבִין.
כֵּיצַד: הוֹרוּ בֵּית דִּין לֶאֱכֹל חֵלֶב הַקֵּבָה כֻּלּוֹ, וְיָדַע אֶחָד מִן הַקָּהָל שֶׁטָּעוּ וְשֶׁחֵלֶב הַקֵּבָה אָסוּר, וְאָכְלוּ מִפְּנֵי הוֹרָיָתָן, שֶׁהָיָה עוֹלֶה עַל דַּעְתּוֹ שֶׁמִּצְוָה לִשְׁמֹעַ מִבֵּית דִּין, אַף עַל פִּי שְׁהֶם טוֹעִים--הֲרֵי זֶה הָאוֹכֵל חַיָּב חַטָּאת קְבוּעָה עַל אֲכִילָתוֹ, וְאֵינוּ מִצְטָרֵף לְמִנְיַן הַשּׁוֹגְגִים עַל פִּיהֶם.

בַּמֶּה דְּבָרִים אֲמוּרִים, בְּשֶׁהָיָה זֶה שֶׁיָּדַע שֶׁטָּעוּ חָכָם אוֹ תַּלְמִיד שֶׁהִגִּיעַ לַהוֹרָאָה; אֲבָל אִם הָיָה עַם הָאָרֶץ, הֲרֵי זֶה פָּטוּר--שְׁאֵין יְדִיעָתוֹ בְּאִסּוּר יְדִיעָה וַדָּאִית, וּמִצְטָרֵף לִכְלַל הַשּׁוֹגְגִים עַל פִּיהֶם.

וְכֵן אִם לֹא יָדַע שֶׁטָּעוּ, וְנִתְכַּוַּן לֶאֱכֹל שֻׁמָּן, וְאָכַל חֵלֶב הַקֵּבָה שֶׁהִתִּירוּהוּ, וְהוּא לֹא יָדַע שְׁהוּא חֵלֶב הַקֵּבָה--הֲרֵי זֶה חַיָּב: מִפְּנֵי שֶׁאֲכִילָתוֹ מִפְּנֵי שִׁגְגָתוֹ, לֹא מִפְּנֵי הַהוֹרָאָה; וְאֵינוּ מִצְטָרֵף לְמִנְיַן הַשּׁוֹגְגִים עַל פִּיהֶם--שֶׁנֶּאֱמָר "כִּי לְכָל-הָעָם, בִּשְׁגָגָה" , עַד שֶׁתִּהְיֶה שְׁגָגָה אַחַת לַכֹּל.

וְכֵן אִם תָּלָה בְּעַצְמוֹ, וְאָכַל חֵלֶב הַקֵּבָה שֶׁהוֹרוּ לְהַתִּירוֹ, לֹא מִפְּנֵי הוֹרָאָתָן, אֵלָא מִפְּנֵי שְׁהוּא מֻתָּר בְּדַעְתּוֹ--הֲרֵי זֶה חַיָּב חַטָּאת קְבוּעָה בִּפְנֵי עַצְמוֹ.
זֶה הַכְּלָל: כָּל הַתּוֹלֶה בְּבֵית דִּין, פָּטוּר--וְהוּא, שֶׁיִּהְיוּ שָׁם כָּל הַדְּרָכִים שֶׁמָּנִינוּ; וְכָל הַחַיָּב בִּפְנֵי עַצְמוֹ, אֵינוּ מִצְטָרֵף לְרֹב הַשּׁוֹגְגִים.

 הוֹרוּ בֵּית דִּין לְהַתִּיר הַדָּבָר הָאָסוּר בְּזָדוֹן, וְעָשׂוּ הַקָּהָל עַל פִּיהֶם בִּשְׁגָגָה--בֵּית דִּין פְּטוּרִין מִן הַקָּרְבָּן, מִפְּנֵי שְׁהֶן מְזִידִין; וְכָל אֶחָד מִן הָעוֹשִׂים עַל פִּיהֶם, חַיָּב קָרְבָּן בִּפְנֵי עַצְמוֹ, מִפְּנֵי שְׁהוּא שׁוֹגֵג.
הוֹרוּ בֵּית דִּין בִּשְׁגָגָה, וְיָדְעוּ הַקָּהָל שֶׁטָּעוּ, וּשְׁאֵין רָאוּי לְקַבַּל מֵהֶן, וְאַף עַל פִּי כֵן עָשׂוּ הַקָּהָל עַל פִּיהֶם--אֵלּוּ וְאֵלּוּ פְּטוּרִין מִן הַקָּרְבָּן: בֵּית דִּין פְּטוּרִין, שֶׁהֲרֵי לֹא עָשׂוּ הַקָּהָל מִפְּנֵי הוֹרָיָתָן שֶׁהִטְעָת אוֹתָם; וְכָל הָעוֹשִׂים פְּטוּרִין מִן הַקָּרְבָּן, מִפְּנֵי שְׁהֶן מְזִידִין--שֶׁהֲרֵי יָדְעוּ שֶׁטָּעוּ, וּשְׁאֵין רָאוּי לַעֲשׂוֹת.

הִלְכּוֹת שְׁגָגוֹת פֵּרֶק יד 
בֵּית דִּין שֶׁשָּׁגְגוּ וְהוֹרוּ לַעְקֹר גּוּף מִגּוּפֵי תּוֹרָה, וְעָשׂוּ כָּל הָעָם עַל פִּיהֶם--בֵּית דִּין פְּטוּרִין, וְכָל אֶחָד וְאֶחָד מִן הָעוֹשִׂים חַיָּב בְּחַטָּאת קְבוּעָה: שֶׁנֶּאֱמָר "וְנֶעְלַם דָּבָר" , וְלֹא כָּל הַגּוּף.
לְעוֹלָם אֵין בֵּית דִּין חַיָּבִין עַד שֶׁיּוֹרוּ לְבַטַּל מִקְצָת וּלְקַיַּם מִקְצָת, בִּדְבָרִים שְׁאֵינָן מְפֹרָשִׁין מְבֹאָרִין בַּתּוֹרָה; וְאַחַר כָּךְ יִהְיוּ בֵּית דִּין חַיָּבִין בַּקָּרְבָּן, וְהָעוֹשִׂים עַל פִּיהֶם פְּטוּרִין.

כֵּיצַד: שָׁגְגוּ וְהוֹרוּ שֶׁמֻּתָּר לְהִשְׁתַּחֲווֹת לַעֲבוֹדָה זָרָה, אוֹ שֶׁמֻּתָּר לְהוֹצִיא מֵרְשׁוּת לִרְשׁוּת בַּשַּׁבָּת, אוֹ שֶׁמֻּתָּר לָבוֹא עַל שׁוֹמֶרֶת יוֹם כְּנֶגֶד יוֹם--הֲרֵי אֵלּוּ כְּמִי שֶׁאָמְרוּ אֵין שַׁבָּת בַּתּוֹרָה, אוֹ אֵין עֲבוֹדָה זָרָה בַּתּוֹרָה, אוֹ אֵין נִדָּה בַּתּוֹרָה: שֶׁעָקְרוּ כָּל הַגּוּף; וְאֵין זוֹ וְכַיּוֹצֶא בָּהּ שִׁגְגַת הוֹרָאָה, אֵלָא שִׁכְחָה.
לְפִיכָּךְ פְּטוּרִין מִן הַקָּרְבָּן, וְכָל הָעוֹשֶׂה עַל פִּיהֶם חַיָּב חַטָּאת בִּפְנֵי עַצְמוֹ.

אֲבָל אִם טָעוּ וְהוֹרוּ וְאָמְרוּ הַמּוֹצִיא מֵרְשׁוּת לִרְשׁוּת הוּא שֶׁחַיָּב, שֶׁנֶּאֱמָר "אַל-יֵצֵא אִישׁ מִמְּקֹמוֹ" , אֲבָל הַזּוֹרֵק אוֹ הַמּוֹשִׁיט, מֻתָּר, אוֹ שֶׁעָקְרוּ אָב מֵאֲבוֹת מְלָאכוֹת, וְהוֹרוּ שְׁאֵינוּ מְלָאכָה--הֲרֵי אֵלּוּ חַיָּבִין.

וְכֵן אִם טָעוּ וְאָמְרוּ הַמִּשְׁתַּחֲוֶה לַעֲבוֹדָה זָרָה בְּפִשּׁוּט יָדַיִם וְרַגְלַיִם הוּא הַחַיָּב, שֶׁנֶּאֱמָר "כִּי לֹא תִשְׁתַּחֲוֶה, לְאֵל אַחֵר" , אֲבָל הַכּוֹרֵעַ עַל הָאָרֶץ וְלֹא פָשַׁט יָדָיו וְרַגְלָיו, הֲרֵי הוּא מֻתָּר--הֲרֵי אֵלּוּ חַיָּבִין.

וְכֵן אִם טָעוּ וְאָמְרוּ הַבָּא עַל שׁוֹמֶרֶת יוֹם כְּנֶגֶד יוֹם שֶׁרָאָת דָּם בַּיּוֹם הוּא הַחַיָּב, שֶׁנֶּאֱמָר "כָּל-יְמֵי זוֹבָהּ" , אֲבָל אִם רָאָת בַּלַּיְלָה, מֻתָּר לָבוֹא עָלֶיהָ, וְכֵן אִם הוֹרוּ שֶׁמִּי שֶׁפֵּרְסָה אִשְׁתּוֹ נִדָּה בְּשָׁעַת תַּשְׁמִישׁ, מֻתָּר לוֹ לִפְרֹשׁ מִמֶּנָּה לְשָׁעָתוֹ כִּשְׁהוּא מִתְקַשֶּׁה--הֲרֵי אֵלּוּ חַיָּבִין.

וְכֵן אִם טָעוּ וְאָמְרוּ שֶׁהָאוֹכֵל דָּם שֶׁיָּצָא בְּשָׁעַת שְׁחִיטָה, הוּא הַחַיָּב, אֲבָל הָאוֹכֵל דַּם הַלֵּב, מֻתָּר--הֲרֵי אֵלּוּ חַיָּבִין.
וְכֵן כָּל כַּיּוֹצֶא בִּטְעִיּוֹת אֵלּוּ, אִם הוֹרוּ בָּהֶן וְעָשׂוּ רֹב הַקָּהָל עַל פִּיהֶן--בֵּית דִּין מְבִיאִין קָרְבָּן עַל שִׁגְגָתָן, וְכָל הָעוֹשִׂין עַל פִּיהֶן פְּטוּרִין.

 הוֹרוּ בֵּית דִּין שֶׁיָּצָא הַשַּׁבָּת לְפִי שֶׁנִּתְכַּסֵּית הַחַמָּה, וְדִמּוּ שֶׁשָּׁקְעָה, וְלַסּוֹף זָרְחָה הַחַמָּה--אֵין זוֹ הוֹרָיָה, אֵלָא טְעוּת; וְכָל שֶׁעָשָׂה מְלָאכָה חַיָּב, אֲבָל בֵּית דִּין פְּטוּרִין.
וְכֵן אִם הִתִּירוּ אֵשֶׁת אִישׁ לְהִנָּשֵׂא לְפִי שֶׁהֵעִידוּ בִּפְנֵיהֶם שֶׁמֵּת בַּעְלָהּ, וְאַחַר כָּךְ בָּא בַּעְלָהּ--אֵין זוֹ הוֹרָיָה, אֵלָא טְעוּת; וְהָאִשָּׁה וּבַעְלָהּ הָאַחֲרוֹן, חַיָּבִין חַטָּאת עַל שִׁגְגָתָן.
וְכֵן כָּל כַּיּוֹצֶא בְּזֶה.

 בֵּית דִּין שֶׁהוֹרוּ בִּשְׁגָגָה, וְשָׁכְחוּ עַצְמוֹ שֶׁלַּחֵטְא שֶׁהוֹרוּ בּוֹ--אַף עַל פִּי שְׁהֶן יוֹדְעִין בַּוַּדַּאי שֶׁחָטְאוּ בִּשְׁגָגָה, וְאַף עַל פִּי שֶׁהָעָם מוֹדִיעִין אוֹתָן וְאוֹמְרִין לָהֶן בְּכָּךְ וְכָּךְ הוֹרֵיתֶם לָנוּ--הֶם פְּטוּרִין, וְהָעוֹשִׂים עַל פִּיהֶם חַיָּבִין בִּפְנֵי עַצְמָן: שֶׁנֶּאֱמָר "וְנוֹדְעָה, הַחַטָּאת, אֲשֶׁר חָטְאוּ, עָלֶיהָ" , לֹא שֶׁיֵּדְעוּ הַחוֹטְאִים.

כֵּיצַד: שָׁגְגוּ וְהִתִּירוּ חֵלֶב הַקֵּבָה, וְאָכְלוּ אוֹתוֹ רֹב הָעָם, וְאַחַר שֶׁיָּדְעוּ שֶׁשָּׁגְגוּ בַּהוֹרָאָה וְשֶׁהִתִּירוּ דָּבָר שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת קְבוּעָה, נִסְתַּפַּק לָהֶם אִם מִקְצַת הַחֲלָבִים הִתִּירוּ אוֹ מִקְצַת הַדָּמִים הִתִּירוּ--הֲרֵי אֵלּוּ פְּטוּרִין, וְכָל מִי שֶׁאָכַל מֵבִיא חַטָּאת קְבוּעָה.

 בֵּית דִּין שֶׁהוֹרוּ בִּשְׁגָגָה, וְנוֹדְעָה לָהֶם שִׁגְגָתָן--בֵּין שֶׁהֵבִיאוּ כַּפָּרָתָן, בֵּין שֶׁלֹּא הֵבִיאוּ--כָּל הָעוֹשֶׂה כְּפִי הוֹרָיָתָן שֶׁפָּשְׁטָה בְּרֹב הַצִּבּוּר מֵאַחַר שֶׁיָּדְעוּ, הֲרֵי זֶה מֵבִיא אָשָׁם תָּלוּי: הוֹאִיל וְהָיָה לוֹ לִשְׁאֹל בְּכָל עֵת עַל דְּבָרִים שֶׁנִּתְחַדְּשׁוּ בְּבֵית דִּין, וְלֹא שָׁאַל--הֲרֵי זֶה כְּמִי שֶׁנִּסְתַּפַּק לוֹ אִם חָטָא אוֹ לֹא חָטָא.

בַּמֶּה דְּבָרִים אֲמוּרִים, בְּמִי שְׁהוּא עִם בֵּית דִּין בַּמְּדִינָה; אֲבָל מִי שֶׁרָאָה הַהוֹרָאָה, וְהָלַךְ לִמְדִינָה אַחֶרֶת--אַף עַל פִּי שֶׁעָשָׂה אַחַר שֶׁיָּדְעוּ, פָּטוּר: מִפְּנֵי שֶׁתָּלָה בָּהֶן, וַהֲרֵי אֵי אִפְשָׁר לוֹ לִשְׁאֹל.
וְלֹא עוֹד, אֵלָא הַנִּבְהָל לָצֵאת--אַף עַל פִּי שֶׁעֲדַיִן לֹא יָצָא לַדֶּרֶךְ, וְעָשָׂה עַל פִּיהֶם מֵאַחַר שֶׁיָּדְעוּ--הֲרֵי זֶה פָּטוּר.

הִלְכּוֹת שְׁגָגוֹת פֵּרֶק טו 
כְּבָר בֵּאַרְנוּ שֶׁכָּל שְׁגָגָה שֶׁהַהִדְיוֹט מֵבִיא עָלֶיהָ חַטָּאתוֹ הַקְּבוּעָה, כִּשְׂבָּה אוֹ שְׂעִירָה--אִם שָׁגַג בָּהּ הַנָּשִׂיא, מֵבִיא שָׂעִיר; וְאִם שָׁגַג בָּהּ כּוֹהֵן מָשִׂיחַ, מֵבִיא פָּר.

בַּמֶּה דְּבָרִים אֲמוּרִים שֶׁכּוֹהֵן מָשִׁיחַ מֵבִיא קָרְבָּן עַל שִׁגְגָתוֹ, בְּשֶׁטָּעָה בְּהוֹרָאַת עַצְמוֹ וְעָשָׂה מַעֲשֶׂה בְּשִׁגְגַת הוֹרָאָתוֹ לְבַדָּהּ--וְהוּא, שֶׁיִּהְיֶה חָכָם מֻפְלָא, שֶׁנֶּאֱמָר "אִם הַכֹּהֵן הַמָּשִׁיחַ יֶחֱטָא, לְאַשְׁמַת הָעָם ..." , הֲרֵי מָשִׁיחַ כַּצִּבּוּר: מַה הַצִּבּוּר שְׁהֶן בֵּית דִּין, אֵינָן חַיָּבִין בַּקָּרְבָּן עַד שֶׁיִּהְיוּ חֲכָמִים רְאוּיִין לַהוֹרָאָה, וְיִטְעוּ בַּהוֹרָאָה, וְיַעֲשׂוּ הָעוֹשִׂים עַל פִּיהֶם, וְיוֹרוּ לְבַטַּל מִקְצָת וּלְקַיַּם מִקְצָת--כָּךְ הַמָּשִׁיחַ, בְּכָל הַדְּרָכִים הָאֵלּוּ.

 כֵּיצַד: כּוֹהֵן מָשִׁיחַ שֶׁטָּעָה בַּהוֹרָאָה לְעַצְמוֹ, וְדִמָּה שֶׁהַזּוֹרֵק מֵרְשׁוּת לִרְשׁוּת בַּשַּׁבָּת מֻתָּר, וְזָרַק מֵרְשׁוּת לִרְשׁוּת, וְהוּא תּוֹלֶה בְּהוֹרָאָתוֹ לְעַצְמוֹ--כְּשֶׁיִּוָּדַע לוֹ חֶטְאוֹ, יָבִיא פָּר לְחַטָּאת.

אֲבָל אִם לֹא תָלָה בְּהוֹרָאָתוֹ, אֵלָא שָׁגַג וְזָרַק בִּשְׁגָגָה, אוֹ שֶׁתָּלָה בְּהוֹרָאָתוֹ, וְלֹא הָיָה חָכָם מֻפְלָא, אוֹ שֶׁעָקַר כָּל הַגּוּף בְּהוֹרָאָתוֹ לְעַצְמוֹ, אוֹ שֶׁשָּׁגַג בַּהוֹרָאָה לְבַטַּל מִקְצָת וְלֹא עָשָׂה וְהוּא סוֹמֵךְ עַל הוֹרָיָתוֹ, אֵלָא עָשָׂה בִּשְׁגָגָה אַחֶרֶת, אוֹ שֶׁהָיָה מֵזִיד בַּהוֹרָאָה וְשָׁגַג בַּמַּעֲשֶׂה--הֲרֵי זֶה פָּטוּר מִקָּרְבָּן כְּלָל: שֶׁדִּינוֹ לְהוֹרָאַת עַצְמוֹ, כְּדִין הַקָּהָל לְהוֹרָאַת בֵּית דִּין לְכָל דָּבָר.

הוֹרָה לְעַצְמוֹ, וְשָׁכַח מֵאֵיזֶה טַעַם הוֹרָה, וּבְשָׁעַת מַעֲשֶׂה אָמַר הֲרֵינִי עוֹשֶׂה, עַל דַּעַת הוֹרָאָתִי--הֲרֵי זֶה מֵבִיא פַּר חַטָּאתוֹ.

 הוֹרָה לְעַצְמוֹ לְבַטַּל מִקְצָת וּלְקַיַּם מִקְצָת בַּעֲבוֹדָה זָרָה, וְעָשָׂה כְּפִי הוֹרָאָתוֹ--הֲרֵי זֶה מֵבִיא שְׂעִירָה כְּהִדְיוֹט: וְהוּא, שֶׁיִּשְׁגֹג בַּהוֹרָאָה כְּמוֹ שֶׁבֵּאַרְנוּ--שְׁאֵין הַמָּשִׁיחַ חַיָּב קָרְבָּן אֵלָא בְּהֶעְלֵם דָּבָר בַּהוֹרָאָה, עִם שִׁגְגַת הַמַּעֲשֶׂה כַּצִּבּוּר; אֲבָל אִם שָׁגַג בְּמַעֲשֶׂה בִּלְבָד בְּלֹא הוֹרָאָה--בֵּין בַּעֲבוֹדָה זָרָה, בֵּין בִּשְׁאָר מִצְווֹת--אֵינוּ מֵבִיא קָרְבָּן כְּלָל.

 הוֹרָה הַכּוֹהֵן הַמָּשִׁיחַ עִם בֵּית דִּין, וְשָׁגַג הוּא וְהֶם בַּהוֹרָאָה--אַף עַל פִּי שֶׁעָשָׂה עַל פִּי הַהוֹרָאָה הַזֹּאת שֶׁטָּעוּ בָּהּ, הוֹאִיל וְלֹא סָמַךְ בְּשָׁעַת מַעֲשֶׂה עַל הוֹרָאָתוֹ לְבַדָּהּ, אֵלָא עַל הוֹרָאָתוֹ, עִם הוֹרָאַת בֵּית דִּין--הֲרֵי זֶה פָּטוּר.
וְאֵינוּ צָרִיךְ כַּפָּרָה בִּפְנֵי עַצְמוֹ; אֵלָא אִם הָיוּ בֵּית דִּין מְבִיאִין קָרְבָּן, מִתְכַּפֵּר לוֹ בִּכְלַל הַצִּבּוּר.
וְאִם הָיוּ הָעוֹשִׂין הֶם הַמְּבִיאִין קָרְבָּן--אֵינוּ מֵבִיא קָרְבָּן, שֶׁהֲרֵי אֵינוּ צָרִיךְ כַּפָּרָה בִּפְנֵי עַצְמוֹ.
הוֹרָה עִם בֵּית דִּין בִּשְׁגָגָה, וְשָׁגְגוּ הֶם בְּדָם וְהוּא בְּחֵלֶב--אֵינוּ מִתְכַּפֵּר לוֹ עִם הַצִּבּוּר, אֵלָא מֵבִיא פָּר לְעַצְמוֹ.

 כּוֹהֵן מָשִׁיחַ שֶׁנִּסְתַּפַּק לוֹ אִם שָׁגַג שְׁגָגָה זוֹ שְׁהִיא שִׁגְגַת הוֹרָאָה עִם הַמַּעֲשֶׂה, אוֹ לֹא שָׁגַג אוֹתָהּ--אֵינוּ מֵבִיא אָשָׁם תָּלוּי, מִפְּנֵי שְׁהוּא בָּהּ כַּצִּבּוּר שְׁאֵינָן מְבִיאִין אָשָׁם תָּלוּי עַל לֹא הוֹדַע שֶׁלְּשִׁגְגַת הוֹרָאָה.
אֲבָל הַנָּשִׂיא--אִם נִסְתַּפַּק לוֹ אִם חָטָא אוֹ לֹא חָטָא--מֵבִיא אָשָׁם תָּלוּי כִּשְׁאָר הַהִדְיוֹטוֹת, מִפְּנֵי שְׁאֵין שִׁגְגָתוֹ תְּלוּיָה בַּהוֹרָאָה.

אֵיזֶה הוּא נָשִׂיא הָאָמוּר בַּתּוֹרָה: זֶה מֶלֶךְ שְׁאֵין עָלָיו רְשׁוּת לְאָדָם מִיִּשְׂרָאֵל, וְאֵין לְמַעְלָה מִמֶּנּוּ בְּמַלְכוּתוֹ, אֵלָא ה' אֱלֹהָיו--בֵּין שֶׁהָיָה מִבֵּית דָּוִיד, אוֹ מִשְּׁאָר שִׁבְטֵי יִשְׂרָאֵל.
וְאִם הָיוּ מְלָכִים רַבִּים, וְאֵין אֶחָד מֵהֶן עוֹבֵד חֲבֵרוֹ--כָּל אֶחָד וְאֶחָד מֵהֶן מֵבִיא שָׂעִיר עַל שִׁגְגָתוֹ.

וְאֵיזֶה הוּא כּוֹהֵן מָשִׁיחַ--זֶה כּוֹהֵן גָּדוֹל שֶׁנִּמְשַׁח בְּשֶׁמֶן הַמִּשְׁחָה, לֹא הַמְּרֻבֶּה בִּבְגָדִים.
כּוֹהֵן גָּדוֹל שֶׁנִּמְשַׁח בְּשֶׁמֶן הַמִּשְׁחָה, וְעָבַר מֵעֲבוֹדָתוֹ מִפְּנֵי מוּם אוֹ זִקְנָה וְכַיּוֹצֶא בָּהֶן, וְחָטָא בִּשְׁגָגָה זוֹ--מֵבִיא פָּר עַל שִׁגְגָתוֹ: לְפִי שְׁאֵין בֵּין כּוֹהֵן מָשִׁיחַ הַמְּשַׁמֵּשׁ לְכוֹהֵן מָשִׁיחַ שֶׁעָבַר, אֵלָא פַּר יוֹם הַכִּפּוּרִים וַעֲשִׂירִית הָאֵיפָה שֶׁלְּכָל יוֹם--שְׁאֵין מַקְרִיב אוֹתָן, אֵלָא כּוֹהֵן הַמְּשַׁמֵּשׁ בִּכְהֻנָּה גְּדוֹלָה; אֲבָל פָּר הַבָּא עַל כָּל הַמִּצְווֹת, שׁוֹוִים הֶם בּוֹ.

 נָשִׂיא שֶׁעָשָׂה עִם הַצִּבּוּר בְּהוֹרָאַת בֵּית דִּין, הֲרֵי זֶה מִתְכַּפֵּר לוֹ בִּכְלַל הָעָם: שְׁאִם הָיוּ בֵּית דִּין הֶם שֶׁהִקְרִיבוּ עַל שִׁגְגָתָן, כָּל הָעָם וְהַמֶּלֶךְ פְּטוּרִין מִן הַקָּרְבָּן כְּמוֹ שֶׁבֵּאַרְנוּ; וְאִם הָיוּ הָעוֹשִׂים עַל פִּי בֵּית דִּין הֶם שֶׁחַיָּבִין בְּקָרְבָּן, וְהָיָה הַמֶּלֶךְ מִן הָעוֹשִׂים--הֲרֵי זֶה מֵבִיא שָׂעִיר, שֶׁשְּׂעִיר נָשִׂיא בִּמְקוֹם כִּשְׂבָּה אוֹ שְׂעִירָה שֶׁלְּהִדְיוֹט הוּא עוֹמֵד.

 נָשִׂיא שֶׁנִּצְטָרַע, עָבַר מִנְּשִׂיאוּתוֹ; וְנָשִׂיא שֶׁעָבַר מִנְּשִׂיאוּתוֹ, הֲרֵי הוּא כְּהִדְיוֹט.
חָטָא כְּשֶׁהָיָה נָשִׂיא, וְעָבַר מִגְּדֻלָּתוֹ--הֲרֵי זֶה מֵבִיא שָׂעִיר: שֶׁנֶּאֱמָר "עַל חַטָּאתוֹ, אֲשֶׁר חָטָא" , כְּשָׁעַת חַטָּאתוֹ הוּא מֵבִיא.

 כּוֹהֵן מָשִׁיחַ אוֹ מֶלֶךְ שֶׁחָטְאוּ עַד שֶׁלֹּא נִתְמַנּוּ--אַף עַל פִּי שֶׁלֹּא נוֹדַע לָהֶם אֵלָא אַחַר שֶׁנִּתְמַנּוּ, הֲרֵי אֵלּוּ כְּהִדְיוֹט: שֶׁנֶּאֱמָר "אֲשֶׁר נָשִׂיא, יֶחֱטָא" , "אִם הַכֹּהֵן הַמָּשִׁיחַ יֶחֱטָא" --עַד שֶׁיֶּחֱטָא כִּשְׁהוּא נָשִׂיא וְכִשְׁהוּא מָשִׁיחַ.
לְפִיכָּךְ אִם אָכַל סְפֵק חֵלֶב כִּשְׁהוּא הִדְיוֹט, וְנוֹדַע לוֹ עַל סְפֵקוֹ אַחַר שֶׁנִּתְמַנָּה כּוֹהֵן גָּדוֹל--הֲרֵי זֶה מֵבִיא אָשָׁם תָּלוּי.

אָכַל חֲצִי זַיִת חֵלֶב כִּשְׁהוּא הִדְיוֹט וַחֲצִי זַיִת כִּשְׁהוּא נָשִׂיא, בְּהֶעְלֵם אֶחָד, אוֹ שֶׁאָכַל חֲצִי זַיִת כִּשְׁהוּא נָשִׂיא וַחֲצִי זַיִת אַחַר שֶׁעָבַר--אֵינוּ מִצְטָרֵף, וּפָטוּר.
אָכַל חֲצִי זַיִת כִּשְׁהוּא הִדְיוֹט, וְנִתְמַנָּה וְעָבַר, וְאָכַל חֲצִי זַיִת כִּשְׁהוּא הִדְיוֹט--הֲרֵי זֶה סְפֵק אִם מִצְטָרֵף, אוֹ כְּבָר הִפְסִיקָה הַנְּשִׂיאוּת.

הִלְכּוֹת מְחֻסְּרֵי כַּפָּרָה 
יֵשׁ בִּכְלָלָן אַרְבַּע מִצְווֹת עֲשֵׂה; וְזֶה הוּא פְּרָטָן: שֶׁתַּקְרִיב הַזָּבָה כְּשֶׁתִּטְהַר קָרְבָּן; שֶׁתַּקְרִיב הַיּוֹלֶדֶת כְּשֶׁתִּטְהַר קָרְבָּן; שֶׁיַּקְרִיב הַזָּב כְּשֶׁיִּטְהַר קָרְבָּן; שֶׁיַּקְרִיב מְצֹרָע כְּשֶׁיִּטְהַר קָרְבָּן.
וְאַחַר שֶׁיַּקְרִיבוּ קָרְבְּנוֹתֵיהֶן, תִּגָּמֵר טַהְרָתָן.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת מְחֻסְּרֵי כַּפָּרָה פֵּרֶק א 
אַרְבָּעָה הֶן הַנִּקְרָאִין מְחֻסְּרֵי כַּפָּרָה--הַזָּבָה, וְהַיּוֹלֶדֶת, וְהַזָּב, וְהַמְּצֹרָע.
וְלָמָּה נִקְרְאוּ מְחֻסְּרֵי כַּפָּרָה: שֶׁכָּל אֶחָד מֵהֶן--אַף עַל פִּי שֶׁטָּהַר מִטֻּמְאָתוֹ, וְטָבַל, וְהִעְרִיב שִׁמְשׁוֹ--עֲדַיִן הוּא חָסֵר, וְלֹא גָמְרָה טַהְרָתוֹ כְּדֵי לֶאֱכֹל בַּקֳּדָשִׁים עַד שֶׁיָּבִיא קָרְבָּנוֹ; וְקֹדֶם שֶׁיָּבִיא כַּפָּרָתוֹ, אָסוּר הוּא לֶאֱכֹל בַּקֳּדָשִׁים, כְּמוֹ שֶׁבֵּאַרְנוּ בִּפְסוּלֵי הַמֻּקְדָּשִׁין.

גֵּר שֶׁמָּל וְטָבַל, וַעֲדַיִן לֹא הֵבִיא קָרְבָּנוֹ--אַף עַל פִּי שְׁהוּא אָסוּר לֶאֱכֹל בַּקֳּדָשִׁים עַד שֶׁיָּבִיא קָרְבָּנוֹ, אֵינוּ מִמְּחֻסְּרֵי כַּפָּרָה: שֶׁקָּרְבָּנוֹ עִכְּבוֹ לִהְיוֹת גֵּר גָּמוּר, וְלִהְיוֹת כְּכָל כְּשֵׁרֵי יִשְׂרָאֵל; וּמִפְּנֵי זֶה אֵינוּ אוֹכֵל בַּקֳּדָשִׁים, שֶׁעֲדַיִן לֹא נַעֲשָׂה כִּכְשֵׁרֵי יִשְׂרָאֵל.
וְכֵיוָן שֶׁיָּבִיא כַּפָּרָתוֹ, וְיֵעָשֶׂה יִשְׂרָאֵל כָּשֵׁר--אוֹכֵל בַּקֳּדָשִׁים.
הֵבִיא פְּרִידָה אַחַת בַּשַּׁחְרִית, אוֹכֵל בַּקֳּדָשִׁים לָעֶרֶב; וְיָבִיא פְּרִידָה שְׁנִיָּה--שֶׁקָּרְבָּנוֹ שֶׁלְּגֵר עוֹלַת בְּהֵמָה, אוֹ שְׁנֵי בְּנֵי יוֹנָה אוֹ שְׁתֵּי תּוֹרִים, וּשְׁנֵיהֶן עוֹלָה, כְּמוֹ שֶׁבֵּאַרְנוּ בְּמַעֲשֵׂה הַקָּרְבָּנוֹת.

הַזָּב וְהַזָּבָה--קָרְבַּן כָּל אֶחָד מֵהֶן שְׁתֵּי תּוֹרִים אוֹ שְׁנֵי בְּנֵי יוֹנָה, אֶחָד עוֹלָה וְאֶחָד חַטָּאת.
וְהַיּוֹלֶדֶת--קָרְבָּנָהּ כֶּבֶשׂ עוֹלָה, וּבֶן יוֹנָה אוֹ תּוֹר חַטָּאת; וְאִם אֵין יָדָהּ מַשֶּׂגֶת--מְבִיאָה שְׁתֵּי תּוֹרִים אוֹ שְׁנֵי בְּנֵי יוֹנָה, אֶחָד עוֹלָה וְאֶחָד חַטָּאת.
וְהַמְּצֹרָע, קָרְבָּנוֹ שְׁלוֹשָׁה כְּבָשִׂים--אֶחָד עוֹלָה וְאֶחָד אָשָׁם, וְכִבְשָׂה לְחַטָּאת; וְאִם אֵין יָדוֹ מַשֶּׂגֶת--מֵבִיא קֵן, אֶחָד עוֹלָה וְאֶחָד חַטָּאת, וְכֶבֶשׂ לְאָשָׁם.

הַזָּב, וְהַזָּבָה, וְהַמְּצֹרָע--מֵבִיא כָּל אֶחָד מִשְּׁלָשְׁתָּן כַּפָּרָתוֹ בַּיּוֹם הַשְּׁמִינִי לְטַהְרָתוֹ: שֶׁכָּל אֶחָד מֵהֶן סוֹפֵר שִׁבְעַת יְמֵי טַהְרָה, וְטוֹבֵל בַּיּוֹם הַשְּׁבִיעִי, וּמַעְרִיב שִׁמְשׁוֹ, וּמַקְרִיב קָרְבְּנוֹתָיו בַּיּוֹם הַשְּׁמִינִי.

הַיּוֹלֶדֶת--אֵינָהּ מְבִיאָה קָרְבָּנָהּ בְּיוֹם אַרְבָּעִים לַזָּכָר, אוֹ בְּיוֹם שְׁמוֹנִים לַנְּקֵבָה; אֵלָא מַעְרֶבֶת שִׁמְשָׁהּ, וּמְבִיאָה קָרְבָּנָהּ לְמָחָר, שְׁהוּא יוֹם אֶחָד וְאַרְבָּעִים לַזָּכָר וְיוֹם אֶחָד וּשְׁמוֹנִים לַנְּקֵבָה, וְהוּא הַיּוֹם שֶׁנֶּאֱמָר בּוֹ "וּבִמְלֹאת יְמֵי טָהֳרָהּ ..." .
וְאִם הֵבִיאָה קָרְבָּנָהּ בְּתוֹךְ מְלֹאת, לֹא יָצַאת: אַפִלּוּ הֵבִיאָה עַל וְלָדוֹת הָרִאשׁוֹנִים בְּתוֹךְ יְמֵי מְלֹאת שֶׁלְּוֶלֶד זֶה, לֹא יָצַאת.

עָבְרוּ יָמִים אֵלּוּ, וְלֹא הֵבִיאוּ כַּפָּרָתָן--הֲרֵי אֵלּוּ מַקְרִיבִין כַּפָּרָתָן לְאַחַר זְמָן.
וְכָל זְמָן שֶׁלֹּא הִקְרִיבוּ חַטָּאתָן, אֲסוּרִין לֶאֱכֹל בַּקֳּדָשִׁים; אֲבָל הָעוֹלָה וְהָאָשָׁם, אֵינָן מְעַכְּבִין.

כְּבָר בֵּאַרְנוּ בְּמַעֲשֵׂה הַקָּרְבָּנוֹת שֶׁכָּל מְחֻיְּבֵי קָרְבָּן, אֵין מַקְרִיבִין עַל יָדָן אֵלָא מִדַּעְתָּן--חוּץ מִמְּחֻסְּרֵי כַּפָּרָה, שְׁאֵין צְרִיכִין דַּעַת בְּעָלִים: שֶׁהֲרֵי אָדָם מֵבִיא קָרְבָּן עַל בָּנָיו וּבְנוֹתָיו הַקְּטַנִּים, אִם הָיוּ מְחֻסְּרֵי כַּפָּרָה, וּמַאֲכִילָן בַּזְּבָחִים.

 אֵיזוֹ הִיא זָבָה--זוֹ שֶׁזָּב דָּמָהּ שְׁלוֹשָׁה יָמִים זֶה אַחַר זֶה, בְּלֹא עֵת נִדָּתָהּ; וְזוֹ הִיא זָבָה גְּדוֹלָה, שֶׁצְּרִיכָה סְפִירַת שִׁבְעָה וְחַיֶּבֶת בְּקָרְבָּן.
וּכְבָר בֵּאַרְנוּ בְּעִנְיַן הַנִּדָּה, אֵימָתַי תִּהְיֶה הָאִשָּׁה זָבָה בַּדָּמִים שֶׁתִּרְאֶה, וְאֵימָתַי לֹא תִהְיֶה זָבָה אֵלָא נִדָּה אוֹ טְהוֹרָה, וּמָתַי תִּהְיֶה סְפֵק זָבָה.

כָּל מָקוֹם שֶׁאָמַרְנוּ שְׁהִיא זָבָה, וְסוֹפֶרֶת שִׁבְעָה--הֲרֵי הִיא חַיֶּבֶת לְהָבִיא קָרְבָּן, וְחַטָּאתָהּ נֶאֱכֶלֶת.
וְכָל מָקוֹם שֶׁאָמַרְנוּ שְׁהִיא סְפֵק זָבָה--הֲרֵי זוֹ מְבִיאָה קָרְבָּן, וְאֵין חַטָּאתָהּ נֶאֱכֶלֶת: שֶׁכְּבָר בֵּאַרְנוּ שֶׁחַטַּאת הָעוֹף הַבָּאָה עַל הַסָּפֵק, תִּשָּׂרֵף.

וְשָׁם בֵּאַרְנוּ מַה תֵּלֵד הָאִשָּׁה אוֹ תַּפִּיל, וְתִהְיֶה טְמֵאָה לִידָה, וּמַה תֵּלֵד אוֹ תַּפִּיל, וְלֹא תִהְיֶה טְמֵאָה לִידָה.
וְכָל מָקוֹם שֶׁאָמַרְנוּ שְׁהִיא טְמֵאָה לִידָה--הֲרֵי זוֹ מְבִיאָה קָרְבָּן, וְחַטָּאתָהּ נֶאֱכֶלֶת; וְכָל מָקוֹם שֶׁאָמַרְנוּ שְׁאֵינָהּ טְמֵאָה לִידָה, הֲרֵי זוֹ פְּטוּרָה מִן הַקָּרְבָּן.

 הָאִשָּׁה שֶׁלֹּא הֻחְזְקָה עֻבְרָה, וְהִפִּילָה וְלֹא יָדְעָה מַה הִפִּילָה, אִם נֵפֶל שֶׁחַיֶּבֶת עָלָיו קָרְבָּן, אוֹ דָּבָר שְׁאֵינָהּ חַיֶּבֶת עָלָיו--הֲרֵי זוֹ סְפֵק יוֹלֶדֶת, וּמְבִיאָה קָרְבָּן; וְאֵין חַטָּאתָהּ נֶאֱכֶלֶת.

וְכֵן שְׁתֵּי נָשִׁים שֶׁהִפִּילוּ שְׁנֵי נְפָלִים, נֵפֶל אֶחָד רָאוּי לְהַקְרִיב עָלָיו, וְהַנֵּפֶל הָאַחֵר פְּטוּרָה עָלָיו, וְאֵין אַחַת מֵהֶן מַכֶּרֶת נִפְלָהּ--כָּל אַחַת מִשְּׁתֵּיהֶן מְבִיאָה קָרְבָּן מִסָּפֵק; וְאֵין חַטָּאת אַחַת מִשְּׁתֵּיהֶן נֶאֱכֶלֶת--שֶׁחַטַּאת הָעוֹף הַבָּאָה עַל הַסָּפֵק נִשְׂרֶפֶת, שֶׁמֶּא אֵינָהּ חַיֶּבֶת, וְנִמְצֵאת חַטָּאת זוֹ חֻלִּין שֶׁנִּשְׁחֲטוּ בָּעֲזָרָה, שְׁהֶן אֲסוּרִין בַּהֲנָיָה כְּמוֹ שֶׁבֵּאַרְנוּ בְּהִלְכּוֹת שְׁחִיטָה.

 אַחַת הַיּוֹלֶדֶת וְאַחַת הַמַּפֶּלֶת, וֶלֶד אֶחָד אוֹ וְלָדוֹת הַרְבֵּה--הֲרֵי זוֹ מְבִיאָה קָרְבָּן אֶחָד לְכֻלָּם: וְהוּא, שֶׁתֵּלֵד כֻּלָּן בְּתוֹךְ יְמֵי מְלֹאת; אֲבָל אִם הִפִּילָה אַחַר יְמֵי מְלֹאת, מְבִיאָה אַף עַל הַשֵּׁנִי.

כֵּיצַד: יָלְדָה נְקֵבָה--כָּל נְפָלִים שֶׁתַּפִּיל מִיּוֹם הַלִּידָה עַד סוֹף יוֹם שְׁמוֹנִים--הֲרֵי הֶן נֶחְשָׁבִין עִם הַוֶּלֶד הָרִאשׁוֹן, וּכְאִלּוּ יָלְדָה תְּאוֹמִים זֶה אַחַר זֶה; וְאֵינָהּ מְבִיאָה אֵלָא קָרְבָּן אֶחָד.

הִפִּילָה נֵפֶל בְּלֵיל אֶחָד וּשְׁמוֹנִים, וּמִיּוֹם אֶחָד וּשְׁמוֹנִים וָהָלְאָה--אִם הָיָה רָאוּי לְקָרְבָּן, הֲרֵי זוֹ מְבִיאָה עָלָיו בִּפְנֵי עַצְמוֹ.

יָלְדָה נְקֵבָה, וּלְאַחַר שִׁשִּׁים יוֹם אוֹ שִׁבְעִים יוֹם הִפִּילָה נְקֵבָה שְׁנִיָּה--כָּל נֵפֶל שֶׁתַּפִּיל בְּתוֹךְ שְׁמוֹנִים שֶׁלִּנְקֵבָה זוֹ הַשְּׁנִיָּה, פְּטוּרָה עָלָיו.
וְכֵן אִם הִפִּילָה נְקֵבָה שְׁלִישִׁית אַחַר שִׁשִּׁים אוֹ שִׁבְעִים שֶׁלִּנְקֵבָה שְׁנִיָּה--הֲרֵי כָּל נֵפֶל שֶׁתַּפִּיל בְּתוֹךְ שְׁמוֹנִים שֶׁלִּנְקֵבָה שְׁלִישִׁית, פְּטוּרָה עָלָיו: מִפְּנֵי שְׁהוּא חָשׁוּב עִם הַנֵּפֶל הַשְּׁלִישִׁי, וְהַנֵּפֶל הַשְּׁלִישִׁי חָשׁוּב עִם הַשֵּׁנִי, מִפְּנֵי שְׁהוּא בְּתוֹךְ יְמֵי מְלֹאת שֶׁלּוֹ; וְהַשֵּׁנִי חָשׁוּב עִם הָרִאשׁוֹנָה, וְאֵינָהּ מְבִיאָה אֵלָא קָרְבָּן אֶחָד עַל הַכֹּל.

 הַיּוֹלֶדֶת טֻמְטוֹם אוֹ אַנְדְּרֻגִּינוֹס, וְהִפִּילָה נֵפֶל אַחַר אַרְבָּעִים מִיּוֹם לִידָתוֹ--הֲרֵי זוֹ מְבִיאָה קָרְבָּן עַל נֵפֶל זֶה, שֶׁמֶּא זָכָר הוּא הָרִאשׁוֹן, וַהֲרֵי הִפִּילָה אַחַר מְלֹאת; וְאֵין חַטָּאתָהּ נֶאֱכֶלֶת, שֶׁמֶּא נְקֵבָה הִיא הָרִאשׁוֹנָה, וּבְתוֹךְ מְלֹאת הִפִּילָה, שְׁהִיא פְּטוּרָה מִקָּרְבָּן שֵׁנִי.

 הָאִשָּׁה שֶׁיֵּשׁ עָלֶיהָ סְפֵק חָמֵשׁ לִידוֹת, אוֹ סְפֵק חָמֵשׁ זִיבוֹת--מְבִיאָה קָרְבָּן אֶחָד, וְאוֹכֶלֶת בַּזְּבָחִים; וְאֵין הַשְּׁאָר עָלֶיהָ חוֹבָה.
הָיוּ עָלֶיהָ חָמֵשׁ לִידוֹת וַדָּאִיּוֹת, וְחָמֵשׁ זִיבוֹת וַדָּאִיּוֹת--מְבִיאָה קָרְבָּן אֶחָד, וְאוֹכֶלֶת בַּזְּבָחִים; וְהַשְּׁאָר עָלֶיהָ חוֹבָה.
וְכֵן הַדִּין בַּזָּב.

הָיוּ עָלֶיהָ חָמֵשׁ לִידוֹת וַדָּאִיּוֹת, וְחָמֵשׁ לִידוֹת סָפֵק, אוֹ חָמֵשׁ לִידוֹת וַדָּאִיּוֹת, וְחָמֵשׁ זִיבוֹת סָפֵק--מְבִיאָה שְׁנֵי קָרְבָּנוֹת: אֶחָד עַל הַוַּדַּאי וְנֶאֱכָל, וּשְׁאָר הַוַּדָּאִיּוֹת עָלֶיהָ חוֹבָה; וְאֶחָד עַל הַסָּפֵק וְאֵינוּ נֶאֱכָל, וְאֵין הַשְּׁאָר עָלֶיהָ חוֹבָה.
וְאוֹכֶלֶת בַּזְּבָחִים.

 הָאִשָּׁה שֶׁנִּתְגַּיְּרָה, וְאֵין יָדוּעַ אִם עַד שֶׁלֹּא נִתְגַּיְּרָה יָלְדָה, אוֹ מִשֶּׁנִּתְגַּיְּרָה יָלְדָה--הֲרֵי זוֹ מְבִיאָה קָרְבָּן מִסָּפֵק, וְאֵין חַטָּאתָהּ נֶאֱכֶלֶת.

כְּבָר בֵּאַרְנוּ בְּהִלְכּוֹת שְׁגָגוֹת, שֶׁכָּל מְחֻסְּרֵי כַּפָּרָה מִסָּפֵק שֶׁעָבַר עֲלֵיהֶם יוֹם הַכִּפּוּרִים--חַיָּבִין לְהָבִיא אַחַר יוֹם הַכִּפּוּרִים: שֶׁקָּרְבָּן זֶה, מַכְשִׁירָן לֶאֱכֹל בַּקֳּדָשִׁים.

 הָאִשָּׁה שֶׁיֵּשׁ עָלֶיהָ לִידָה אוֹ זִיבָה--מְבִיאָה מְעוֹת הַקִּנִּים, וְנוֹתֶנֶת בַּשּׁוֹפָר, וְאוֹכֶלֶת בַּקֳּדָשִׁים לָעֶרֶב: חֲזָקָה--שְׁאֵין בֵּית דִּין שֶׁלַּכּוֹהֲנִים עוֹמְדִין מִשָּׁם, עַד שֶׁיִּכְלוּ כָּל הַמָּעוֹת שֶׁבַּשּׁוֹפָר, וְיַקְרִיבוּ כְּנֶגְדָּן קִנִּים, כְּמוֹ שֶׁבֵּאַרְנוּ בִּשְׁקָלִים וּבְהִלְכּוֹת כְּלֵי הַמִּקְדָּשׁ וְהָעוֹבְדִין בּוֹ.

 הָאִשָּׁה שֶׁהֵבִיאָה חַטָּאתָהּ, וּמֵתָה--יָבִיאוּ הַיּוֹרְשִׁים עוֹלָתָהּ: אַף עַל פִּי שֶׁלֹּא הִפְרִישָׁה אוֹתָהּ מֵחַיִּים, כְּבָר נִשְׁתַּעְבְּדוּ נְכָסֶיהָ בַּקָּרְבָּן; וְהַשִּׁעְבּוּד, דִּין תּוֹרָה הוּא.

הִלְכּוֹת מְחֻסְּרֵי כַּפָּרָה פֵּרֶק ב 
הַזּוֹב הָאָמוּר בַּתּוֹרָה, הִיא שִׁכְבַת זֶרַע הַבָּאָה מֵחֹלִי הַחֲלָלִים שְׁהִיא מִתְקַבֶּצֶת בָּהֶן.
וּכְשֶׁיֵּצֵא הַזּוֹב, אֵינוּ יוֹצֶא בְּקֹשִׁי כְּשִׁכְבַת זֶרַע, וְאֵין בִּיצִיאָתוֹ תַּאֲוָה וְלֹא הֲנָיָה; אֵלָא נִגְרָר וְיוֹרֵד כְּמוֹ בָּצֵק שֶׁלִּשְׂעוֹרִים, דּוֹהֶה כְּלֹבֶן בֵּיצָה הַמּוּזֶרֶת.
אֲבָל שִׁכְבַת זֶרַע, לְבָנָה קְשׁוּרָה כְּלֹבֶן בֵּיצָה שְׁאֵינָהּ מוּזֶרֶת.

הָרוֹאֶה רְאִיַּת הַזּוֹב הַגּוֹרֶמֶת לוֹ לִהְיוֹת זָב, מֵחֲמַת חֹלִי אוֹ אֹנֶס וְכַיּוֹצֶא בָּהֶן--אֵינוּ זָב: שֶׁנֶּאֱמָר "כִּי יִהְיֶה זָב מִבְּשָׂרוֹ" --מֵחֲמַת בְּשָׂרוֹ הוּא שֶׁיִּהְיֶה טָמֵא, לֹא מֵחֲמַת דָּבָר אַחֵר.

מִכָּאן אָמְרוּ, בְּשִׁבְעָה דְּרָכִים בּוֹדְקִין אֶת הַזָּב--בְּמַאֲכָל, וּבְמִשְׁתֶּה, בְּמַשָּׂא, וּבִקְפִיצָה, בְּחֹלִי, וּבְמַרְאֶה, וּבְהִרְהוּר.

כֵּיצַד: אָכַל אֲכִילָה גַּסָּה, אוֹ שָׁתָה הַרְבֵּה, אוֹ שֶׁאָכַל אוֹ שָׁתָה אֹכָלִין אוֹ מַשְׁקִין הַמְּבִיאִין לִידֵי שִׁכְבַת זֶרַע, אוֹ שֶׁנָּשָׂא מַשּׂאוּי כָּבֵד, אוֹ שֶׁקָּפַץ מִמָּקוֹם לְמָקוֹם, וּבִכְלַל דָּבָר זֶה אִם הֻכָּה עַל גַּבּוֹ, אוֹ שֶׁהָיָה חוֹלֶה, אוֹ שֶׁרָאָה אִשָּׁה וְהִתְאַוָּה שְׁכִיבָתָהּ, אוֹ שֶׁהִרְהַר בְּעִסְקֵי בְּעִילָה, אַף עַל פִּי שֶׁלֹּא הִרְהַר בִּבְעִילַת אִשָּׁה שְׁהוּא מַכִּירָהּ--אִם קָדַם אֶחָד מִכָּל אֵלּוּ, וְרָאָה רְאִיָּה שֶׁלְּזוֹב--תּוֹלִין בּוֹ, וְאֵינוּ טָמֵא.

 הָרוֹאֶה קֶרִי--אֵינוּ מִטַּמֵּא בְּזוֹב מֵעֵת לְעֵת, שֶׁרְאִיָּה זוֹ שֶׁלְּזוֹב מֵחֲמַת שִׁכְבַת זֶרַע הִיא; וְכֵן לְמַרְאֶה וּלְהִרְהוּר, תּוֹלִין בָּהֶן מֵעֵת לְעֵת.
אֲבָל לְמַאֲכָל וּלְמִשְׁתֶּה וּלְמַשָּׂא וְלִקְפִיצָה, תּוֹלִין בָּהֶן כָּל זְמָן שֶׁמִּצְטַעֵר.

 מִי שֶׁמָּל, וְאַחַר כָּךְ רָאָה זוֹב, בֵּין גּוֹי בֵּין יִשְׂרָאֵל--תּוֹלִין לוֹ בַּמִּילָה כָּל זְמָן שֶׁמִּצְטַעֵר; גּוֹי שֶׁרָאָה קֶרִי, וְנִתְגַּיַּר--מִטַּמֵּא בְּזִיבָה מִיָּד, וְאֵין תּוֹלִין לוֹ מֵעַת לְעֵת.

קָטָן--אֵין תּוֹלִין לוֹ לֹא בְּמַרְאֶה וְלֹא בְּהִרְהוּר, שְׁאֵין לַקָּטָן מַרְאֶה וְהִרְהוּר הַמֵּבִיא לִידֵי זוֹב; לְפִיכָּךְ בּוֹדְקִין אוֹתוֹ בַּחֲמִשָּׁה דְּרָכִים בִּלְבָד.
וּכְשֵׁם שֶׁתּוֹלִין לַקָּטָן בְּחָלְיוֹ, כָּךְ תּוֹלִין לוֹ בְּחֹלִי אִמּוֹ--אִם הָיָה יוֹנֵק מִמֶּנָּה, אוֹ צָרִיךְ לְאִמּוֹ.

בַּמֶּה דְּבָרִים אֲמוּרִים שֶׁבּוֹדְקִין אֶת הַזָּב בִּדְרָכִים אֵלּוּ, בִּרְאִיָּה שְׁנִיָּה שֶׁלְּזוֹב, שֶׁבָּהּ יֵעָשֶׂה זָב, כְּמוֹ שֶׁיִּתְבָּאַר; אֲבָל רְאִיָּה רִאשׁוֹנָה, אַפִלּוּ רָאָה אוֹתָהּ בְּאֹנֶס, וְרָאָה הַשְּׁנִיָּה מֵחֲמַת בְּשָׂרוֹ--הֲרֵי זֶה טָמֵא טֻמְאַת זִיבוּת.
וְאַף עַל פִּי כֵן בּוֹדְקִין אוֹתוֹ בָּרִאשׁוֹנָה, כְּדֵי לִמְנוֹת בָּהּ שָׁלוֹשׁ רְאִיּוֹת לְחַיְּבוֹ קָרְבָּן.

רְאִיָּה שְׁלִישִׁית--אֵין בּוֹדְקִין אוֹתוֹ בָּהּ, אֵלָא אַפִלּוּ רָאָה אוֹתָהּ מֵחֲמַת אֹנֶס, הוֹאִיל וְנִזְקַק לַטֻּמְאָה, שֶׁהֲרֵי רְאִיּוֹת שֶׁנַּעֲשָׂה בָּהֶן זָב מֵחֲמַת בְּשָׂרוֹ הָיוּ; וּלְפִיכָּךְ יִתְחַיַּב בְּקָרְבָּן.

 הָרוֹאֶה רְאִיָּה אַחַת שֶׁלְּזוֹב, הֲרֵי הוּא כְּבַעַל קֶרִי.
רָאָה שְׁתַּיִם--הֲרֵי זֶה זָב, וְצָרִיךְ סְפִירַת שִׁבְעָה, וּבִיאַת מַיִם חַיִּים; וְאֵינוּ חַיָּב בְּקָרְבָּן.
רָאָה שָׁלוֹשׁ רְאִיּוֹת--הֲרֵי זֶה זָב גָּמוּר, וְחַיָּב בְּקָרְבָּן.
וְאֵין בֵּין זָב שֶׁרָאָה שְׁתֵּי רְאִיּוֹת לָרוֹאֶה שָׁלוֹשׁ, אֵלָא קָרְבָּן בִּלְבָד.
וּדְבָרִים אֵלּוּ, כֻּלָּן דִּבְרֵי קַבָּלָה מִפִּי מֹשֶׁה רַבֵּנוּ מִסִּינַי.

 אֶחָד הָרוֹאֶה שְׁתֵּי הָרְאִיּוֹת אוֹ הַשָּׁלוֹשׁ, בְּשָׁעָה אַחַת זוֹ אַחַר זוֹ, אוֹ שֶׁרָאָה רְאִיָּה בְּכָל יוֹם, זֶה אַחַר זֶה--הֲרֵי זֶה זָב: לְפִי שֶׁתָּלָה הַכָּתוּב אֶת הַזָּבָה בְּיָמִים, שֶׁנֶּאֱמָר "כִּי-יָזוּב זוֹב דָּמָהּ יָמִים רַבִּים" ; וְהַזָּב, לֹא תָלָה אוֹתוֹ בְּיָמִים.
וְאִם הִפְסִיק הַזָּב בֵּין רְאִיָּה לִרְאִיָּה, יוֹם גָּמוּר--אֵינָן מִצְטָרְפוֹת.

כֵּיצַד: רָאָה רְאִיָּה בַּשַּׁבָּת, וּרְאִיָּה שְׁנִיָּה בְּשֵׁנִי בַּשַּׁבָּת--אֵין מִצְטָרְפוֹת, וְאֵינוּ זָב.
וְכֵן אִם רָאָה רְאִיָּה שְׁנִיָּה בְּאֶחָד בַּשַּׁבָּת, וְרָאָה רְאִיָּה שְׁלִישִׁית בַּשְּׁלִישִׁי בַּשַּׁבָּת--אֵינוּ חַיָּב בְּקָרְבָּן: שְׁאֵין זוֹ מִצְטָרֶפֶת לִשְׁתַּיִם, שֶׁהֲרֵי הִפְסִיק בֵּינֵיהֶן יוֹם אֶחָד.

אֲבָל אִם רָאָה אַחַת הַיּוֹם, וְאַחַת בַּלַּיְלָה שֶׁלְּאַחֲרָיו--הֲרֵי אֵלּוּ מִצְטָרְפוֹת; וְאֵין צָרִיךְ לוֹמַר שְׁאִם רָאָה אַחַת בַּלַּיְלָה, וּשְׁנִיָּה בַּיּוֹם--שְׁהֶן מִצְטָרְפוֹת.
וְכֵן אִם רָאָה שָׁלוֹשׁ רְאִיּוֹת בִּשְׁלוֹשָׁה לֵילוֹת, זֶה אַחַר זֶה--הֲרֵי אֵלּוּ מִצְטָרְפוֹת.

 רְאִיַּת הַזּוֹב--אֵין לָהּ שֵׁעוּר, אֵלָא הָרוֹאֶה כָּל שְׁהוּא טָמֵא: שֶׁנֶּאֱמָר "הֶחְתִּים בְּשָׂרוֹ" --כָּל שְׁהוּא נִכָּר בִּבְשָׂרוֹ, מְטַמֵּא.
הָיָה הַזּוֹב נִגְרָר וְיוֹצֶא, וְלֹא פָסַק--אִם יֵשׁ מִתְּחִלַּת הָרְאִיָּה עַד סוֹפָהּ, כְּדֵי טְבִילָה וְסִפּוּג אוֹ יָתֵר--הֲרֵי זוֹ נֶחְשֶׁבֶת כִּשְׁתֵּי רְאִיּוֹת, הוֹאִיל וְהִיא אֲרוּכָה כִּשְׁתַּיִם; וְאִם לֹא הָאָרְכָה כַּשֵּׁעוּר הַזֶּה--אַפִלּוּ פָּסַק הַזּוֹב בִּנְתַּיִם, הֲרֵי זוֹ רְאִיָּה אַחַת.

וְכֵן אִם הָיְתָה רְאִיָּה אַחַת אֲרוּכָה כְּשָׁלוֹשׁ רְאִיּוֹת, שֶׁנִּמְצָא מִתְּחִלָּתָהּ וְעַד סוֹפָהּ כִּשְׁתֵּי טְבִילוֹת וּשְׁנֵי סִפּוּגִין--הֲרֵי זוֹ נֶחְשֶׁבֶת כְּשָׁלוֹשׁ רְאִיּוֹת, וְיָבִיא קָרְבָּן.

 רָאָה אַחַת, וְהִפְסִיק כְּדֵי טְבִילָה וְסִפּוּג, וְאַחַר כָּךְ רָאָה שְׁתַּיִם, אוֹ אַחַת מְרֻבָּה כִּשְׁתַּיִם, אוֹ שֶׁרָאָה שְׁתַּיִם אוֹ אַחַת מְרֻבָּה כִּשְׁתַּיִם, וְהִפְסִיק כְּדֵי טְבִילָה וְסִפּוּג, וְאַחַר כָּךְ רָאָה אַחַת--הֲרֵי זֶה זָב גָּמוּר.

 רָאָה רְאִיָּה אַחַת, מִקְצָתָהּ בְּסוֹף הַיּוֹם וּמִקְצָתָהּ בִּתְחִלַּת הַלַּיְלָה--אַף עַל פִּי שְׁאֵינָהּ אֲרוּכָה כִּשְׁתַּיִם--הֲרֵי אֵלּוּ שְׁתֵּי רְאִיּוֹת, שֶׁהַיָּמִים מְחַלְּקִין הָרְאִיָּה.
לְפִיכָּךְ הָרוֹאֶה רְאִיָּה אַחַת בֵּין הַשְּׁמָשׁוֹת, שְׁהוּא סָפֵק מִן הַיּוֹם וּמִן הַלַּיְלָה--הֲרֵי זֶה סָפֵק לַטֻּמְאָה.

 רָאָה רְאִיָּה אַחַת בַּיּוֹם, וְאַחַת בֵּין הַשְּׁמָשׁוֹת--הֲרֵי זֶה זָב וַדַּאי לַטֻּמְאָה, וְסָפֵק לְקָרְבָּן; וּמֵבִיא קָרְבָּן, וְאֵינוּ נֶאֱכָל.

 רָאָה רְאִיָּה אַחַת בֵּין הַשְּׁמָשׁוֹת שֶׁלַּשַּׁבָּת, וּרְאִיָּה שְׁנִיָּה בֵּין הַשְּׁמָשׁוֹת שֶׁלְּמוֹצָאֵי שַׁבָּת--הֲרֵי זֶה סָפֵק לַטֻּמְאָה, וְסָפֵק לְקָרְבָּן: סָפֵק לַטֻּמְאָה--שֶׁמֶּא רְאִיָּה רִאשׁוֹנָה הָיְתָה בְּעֶרֶב שַׁבָּת, וְהַשְּׁנִיָּה בְּמוֹצָאֵי שַׁבָּת, וַהֲרֵי הִפְסִיק שַׁבָּת בֵּינֵיהֶן, וְאֵין כָּאן זִיבוּת כְּלָל.

וַהֲרֵי הוּא סָפֵק לְקָרְבָּן--שֶׁמֶּא אַחַת מֵהֶן הָיָה מִקְצָתָהּ בַּיּוֹם וּמִקְצָתָהּ בַּלַּיְלָה, שְׁהִיא חֲשׁוּבָה כִּשְׁתַּיִם, וַהֲרֵי רָאָה שָׁלוֹשׁ רְאִיּוֹת, שְׁהוּא חַיָּב בְּקָרְבָּן; וּלְפִיכָּךְ מֵבִיא קָרְבָּן, וְאֵינוּ נֶאֱכָל.

הִלְכּוֹת מְחֻסְּרֵי כַּפָּרָה פֵּרֶק ג 
כָּל הַיָּמִים שֶׁהַזָּב רוֹאֶה בָּהֶן זִיבוּת, הֲרֵי הוּא טָמֵא.
וּכְשֶׁיִּפְסֹק הַזִּיבוּת, מוֹנֶה שִׁבְעַת יְמֵי נְקִיִּים כַּזָּבָה, וְטוֹבֵל בַּשְּׁבִיעִי, וּמַעְרִיב שִׁמְשׁוֹ; וּבַשְּׁמִינִי מֵבִיא קָרְבָּנוֹ, אִם הָיָה בַּעַל שָׁלוֹשׁ רְאִיּוֹת.
וְאִם רָאָה רְאִיָּה שֶׁלְּזוֹב, אַפִלּוּ בְּסוֹף יוֹם שְׁבִיעִי אַחַר שֶׁטָּבַל--סָתַר הַכֹּל, וּמַתְחִיל לִמְנוֹת שִׁבְעַת יְמֵי נְקִיִּים מֵאַחַר יוֹם הָרְאִיָּה הָאַחֲרוֹנָה.

זָב שֶׁרָאָה קֶרִי בְּאֶחָד מִשִּׁבְעַת יְמֵי הַסְּפִירָה--אֵינוּ סוֹתֵר אֵלָא יוֹמוֹ בִּלְבָד, וּמַשְׁלִים שִׁבְעַת יָמִים וּמֵבִיא קָרְבָּנוֹ.
כֵּיצַד: רָאָה קֶרִי בַּיּוֹם הַחֲמִישִׁי--סוֹפֵר אַחֲרָיו שְׁלוֹשָׁה יָמִים, וְטוֹבֵל בַּשְּׁלִישִׁי, וּמֵבִיא קָרְבָּנוֹ בָּרְבִיעִי.

זָב שֶׁבָּדַק בְּיוֹם רִאשׁוֹן מִיְּמֵי הַסְּפִירָה, וּמָצָא טָהוֹר, וְלֹא בָדַק כָּל שִׁבְעָה, וּבַיּוֹם הַשְּׁבִיעִי בָּדַק וּמָצָא טָהוֹר--הֲרֵי זֶה בְּחֶזְקַת טַהְרָה.
אַפִלּוּ בָּדַק בְּיוֹם הַטֻּמְאָה עַצְמוֹ, וּמָצָא טָהוֹר, וּפָסַק הַזּוֹב, וְלֹא בָדַק לְמָחָר בִּתְחִלַּת יְמֵי הַסְּפִירָה, וּבָדַק בַּשְּׁבִיעִי אוֹ בַּשְּׁמִינִי, וּמָצָא טָהוֹר--עָלוּ לוֹ יְמֵי הַסְּפִירָה, וַהֲרֵי זֶה בְּחֶזְקַת טַהְרָה.

כָּל רְאִיָּה שְׁהִיא סוֹתֶרֶת, אֵינָהּ מְבִיאָה לִידֵי קָרְבָּן.
כֵּיצַד: רָאָה שְׁתֵּי רְאִיּוֹת בִּלְבָד, וְהִפְסִיק יוֹם אוֹ יוֹמַיִם, וַהֲרֵי הוּא מוֹנֶה שִׁבְעַת יְמֵי נְקִיִּים, וּבְתוֹךְ הַשִּׁבְעָה רָאָה רְאִיָּה שֶׁלְּזוֹב--אֵינָהּ מִצְטָרֶפֶת לִשְׁנַיִם, אֵלָא סוֹתֶרֶת; וּמַתְחִיל לִמְנוֹת, כְּמוֹ שֶׁבֵּאַרְנוּ.

אַפִלּוּ רָאָה בְּתוֹךְ יְמֵי הַסְּפִירָה, שָׁלוֹשׁ רְאִיּוֹת זוֹ אַחַר זוֹ, אַפִלּוּ רָאָה אוֹתָן בְּיוֹם אֶחָד, וְאַפִלּוּ רָאָה שָׁלוֹשׁ רְאִיּוֹת בְּסוֹף יוֹם שְׁבִיעִי שֶׁלְּשִׁבְעַת יְמֵי נְקִיִּים--אֵינוּ מֵבִיא קָרְבָּן, שֶׁרְאִיּוֹת אֵלּוּ לַסְּתִירָה הֶן.

רָאָה שָׁלוֹשׁ רְאִיּוֹת בְּלֵיל שְׁמִינִי--מֵבִיא קָרְבָּן, שְׁאֵין רְאִיּוֹת אֵלּוּ סוֹתְרִין.
בַּמֶּה דְּבָרִים אֲמוּרִים, בְּזָב בַּעַל שְׁתֵּי רְאִיּוֹת.
אֲבָל זָב בַּעַל שָׁלוֹשׁ שֶׁרָאָה שָׁלוֹשׁ רְאִיּוֹת בְּלֵיל שְׁמִינִי שֶׁאַחַר שִׁבְעַת יְמֵי נְקִיִּים--אֵינוּ מֵבִיא קָרְבָּן שֵׁנִי עַל שָׁלוֹשׁ אֵלּוּ, אֵלָא קָרְבָּן אֶחָד עַל הַשָּׁלוֹשׁ הָרִאשׁוֹנוֹת: שֶׁאַף עַל פִּי שְׁאֵין שָׁלוֹשׁ אַחֲרוֹנוֹת סוֹתְרוֹת, הֲרֵי לֹא יָצָא לִזְמָן שֶׁרָאוּי לְקָרְבָּן; וְהַלַּיְלָה מְחֻסַּר זְמָן הוּא לַכֹּל--חוּץ מִיּוֹלֶדֶת שֶׁהִפִּילָה בְּלֵיל אֶחָד וּשְׁמוֹנִים, שְׁהִיא מְבִיאָה קָרְבָּן שֵׁנִי כְּמוֹ שֶׁבֵּאַרְנוּ.
וְדָבָר זֶה, מִפִּי הַקַּבָּלָה.

 רָאָה רְאִיָּה אַחַת בְּלֵיל שְׁמִינִי, וּשְׁתֵּי רְאִיּוֹת בְּיוֹם שְׁמִינִי--הֲרֵי אֵלּוּ מִצְטָרְפִין, וּמֵבִיא קָרְבָּן שֵׁנִי עַל זִיבוּת זוֹ הָאַחֲרוֹנָה: שֶׁהֲרֵי רְאִיָּה רִאשׁוֹנָה שֶׁלְּכָל זָב, כְּשִׁכְבַת זֶרַע הִיא חֲשׁוּבָה; וְאִם רָאָה אַחֲרֶיהָ שְׁתַּיִם, מִצְטָרֶפֶת עִמָּהֶן לְקָרְבָּן.
אֲבָל אִם רָאָה שְׁתַּיִם בְּלֵיל שְׁמִינִי, וְאַחַת בְּיוֹם שְׁמִינִי--אֵין מִצְטָרְפוֹת, וְאֵינוּ מֵבִיא קָרְבָּן עַל זִיבוּת זוֹ הָאַחֲרוֹנָה.

 הַכֹּל מִטַּמְּאִין בְּזִיבָה--אַפִלּוּ קָטָן בֶּן יוֹמוֹ, וְהַגֵּרִים, וְהָעֲבָדִים, וְחֵרֵשׁ וְשׁוֹטֶה.
וְיֵרָאֶה לִי שֶׁמְּבִיאִין עֲלֵיהֶן כַּפָּרָה, כְּדֵי לְהַאֲכִילָן בַּקֳּדָשִׁים; וְחַטָּאתָן נֶאֱכֶלֶת, שֶׁהֲרֵי הֶן כְּקָטָן שְׁאֵינוּ בֶּן דַּעַת.
וּסְרִיס אָדָם וּסְרִיס חַמָּה, מִטַּמְּאִין בְּזִיבָה כְּכָל הָאֲנָשִׁים.

 הַטֻּמְטוֹם וְהָאַנְדְּרֻגִּינוֹס--נוֹתְנִין עֲלֵיהֶן חֻמְרֵי הָאִישׁ, וְחֻמְרֵי הָאִשָּׁה: מִטַּמְּאִין בְּדָם כַּנָּשִׁים, וּבְלֹבֶן כַּאֲנָשִׁים; וְטֻמְאָתָן בְּסָפֵק.
לְפִיכָּךְ אִם הָיָה אֶחָד מֵהֶן זָב בַּעַל שָׁלוֹשׁ רְאִיּוֹת, אוֹ זָבָה שֶׁרָאָת דָּם שְׁלוֹשָׁה יָמִים זֶה אַחַר זֶה--מְבִיאִין קָרְבָּן, וְאֵינוּ נֶאֱכָל.
הָיָה מוֹנֶה שִׁבְעַת יְמֶי נְקִיִּים לַלֹּבֶן, וְרָאָה אֹדֶם, אוֹ לָאֹדֶם, וְרָאָה לֹבֶן--הֲרֵי זֶה אֵינוּ סוֹתֵר.

הִלְכּוֹת מְחֻסְּרֵי כַּפָּרָה פֵּרֶק ד 
כְּשֶׁיִּתְרַפֵּא הַצָּרוּעַ מִצָּרַעְתּוֹ, אַחַר שֶׁמְּטַהֲרִין אוֹתוֹ בְּעֵץ אֶרֶז וְאֵזוֹב וּשְׁנִי תּוֹלַעַת וּשְׁתֵּי צִפֳּרִים, וּמְגַלְּחִין אֶת כָּל בְּשָׂרוֹ, וּמַטְבִּילִין אוֹתוֹ--אַחַר כָּל זֹאת, יִכָּנֵס לִירוּשָׁלַיִם, וּמוֹנֶה שִׁבְעַת יָמִים, וּבַיּוֹם הַשְּׁבִיעִי מְגַלְּחוֹ תַּגְלָחַת שְׁנִיָּה כַּתַּגְלָחַת הָרִאשׁוֹנָה, וְטוֹבֵל; וַהֲרֵי הוּא טְבוּל יוֹם, וּמַעְרִיב שִׁמְשׁוֹ.
וּלְמָחָר בַּשְּׁמִינִי, טוֹבֵל פַּעַם שְׁנִיָּה; וְאַחַר כָּךְ, מַקְרִיבִין קָרְבְּנוֹתָיו.

וּמִפְּנֵי מַה טוֹבֵל בַּשְּׁמִינִי, אַחַר שֶׁטָּבַל מֵאֶמֶשׁ--מִפְּנֵי שֶׁהָיָה רָגִיל בְּטֻמְאָה בִּימֵי חֲלוּטוֹ, וְאֵינוּ נִזְהָר מִשּׁוֹם טֻמְאָה: שֶׁמֶּא נִטְמָא, אַחַר שֶׁטָּבַל.
לְפִיכָּךְ טוֹבֵל בַּשְּׁמִינִי בַּעֲזֶרֶת הַנָּשִׁים בְּלִשְׁכַּת הַמְּצֹרָעִים שֶׁשָּׁם, אַף עַל פִּי שֶׁלֹּא הִסִּיחַ דַּעְתּוֹ.

 נִתְאַחַר וְלֹא גִלַּח בַּשְּׁבִיעִי, וְגִלַּח בַּשְּׁמִינִי אוֹ אַחַר כַּמָּה יָמִים--בַּיּוֹם שֶׁיְּגַלַּח יִטְבֹּל, וְיַעְרִיב שִׁמְשׁוֹ; וּלְמָחָר יָבִיא קָרְבְּנוֹתָיו, אַחַר שֶׁיִּטְבֹּל פַּעַם שְׁנִיָּה כְּמוֹ שֶׁבֵּאַרְנוּ.

כֵּיצַד עוֹשִׂין לוֹ: הַמְּצֹרָע עוֹמֵד חוּץ לַעֲזֶרֶת יִשְׂרָאֵל, כְּנֶגֶד פֶּתַח מִזְרָחִי, וּפָנָיו לַמַּעְרָב; וְשָׁם עוֹמְדִין כָּל מְחֻסְּרֵי כַּפָּרָה בְּעֵת שֶׁמְּטַהֲרִין אוֹתָן, וְשָׁם מַשְׁקִין אֶת הַסּוֹטוֹת.
וְהַכּוֹהֵן לוֹקֵחַ הָאָשָׁם שֶׁלַּמְּצֹרָע, כִּשְׁהוּא חַי, וּמֵנִיף אוֹתוֹ עִם לוֹג הַשֶּׁמֶן בַּמִּזְרָח, כְּדֶרֶךְ כָּל הַתְּנוּפוֹת; וְאִם הֵנִיף זֶה בִּפְנֵי עַצְמוֹ, וְזֶה בִּפְנֵי עַצְמוֹ--יָצָא.

וְאַחַר כָּךְ מֵבִיא אֶת הָאָשָׁם לַמְּצֹרָע עַד הַפֶּתַח, וּמַכְנִיס שְׁתֵּי יָדָיו לָעֲזָרָה, וְסוֹמֵךְ עָלָיו, וְשׁוֹחֲטִין אוֹתוֹ מִיָּד.
וּמְקַבְּלִין שְׁנֵי כּוֹהֲנִים אֶת דָּמוֹ--אֶחָד מְקַבֵּל בִּכְלִי, לְזוֹרְקוֹ עַל גַּבֵּי הַמִּזְבֵּחַ.
וְאֶחָד בְּיָדוֹ הַיְּמָנִית, וּמְעַרֶה לְיָדוֹ הַשְּׂמָאלִית, וּמַזֶּה בְּאֶצְבָּעוֹ הַיְּמָנִית; וְאִם שִׁנָּה וְקִבַּל בַּשְּׂמֹאל תְּחִלָּה, פָּסַל.

הַכּוֹהֵן שֶׁקִּבַּל מִקְצַת הַדָּם בִּכְלִי--מוֹלִיכוֹ, וְזוֹרְקוֹ עַל הַמִּזְבֵּחַ תְּחִלָּה.
וְאַחַר כָּךְ יָבוֹא הַכּוֹהֵן שֶׁקִּבַּל הַדָּם בְּכַפּוֹ אֵצֶל הַמְּצֹרָע, הַכּוֹהֵן מִבִּפְנִים וְהַמְּצֹרָע מִבַּחוּץ; וּמַכְנִיס הַמְּצֹרָע רֹאשׁוֹ, וְנוֹתֵן הַכּוֹהֵן מִן הַדָּם שֶׁבְּכַפּוֹ עַל תְּנוּךְ אָזְנוֹ הַיְּמָנִית, וְאַחַר כָּךְ יַכְנִיס יָדוֹ הַיְּמָנִית, וְיִתֵּן עַל בֹּהֶן יָדוֹ, וְאַחַר כָּךְ יַכְנִיס רַגְלוֹ הַיְּמָנִית, וְיִתֵּן עַל בֹּהֶן רַגְלוֹ.
וְאִם נָתַן עַל הַשְּׂמֹאל, לֹא יָצָא.
וְאַחַר כָּךְ מַקְרִיב חַטָּאתוֹ, וְעוֹלָתוֹ.

וְאַחַר שֶׁיִּתֵּן הַדָּם עַל הַבֳּהָנוֹת, נוֹטֵל הַכּוֹהֵן מִלּוֹג הַשֶּׁמֶן, וְצָק לְתוֹךְ כַּפּוֹ שֶׁלַּחֲבֵרוֹ הַשְּׂמָאלִית; וְאִם יָצַק לְתוֹךְ כַּף עַצְמוֹ, יָצָא.
וְטוֹבֵל אֶצְבָּעוֹ הַיְּמָנִית בַּשֶּׁמֶן שֶׁבְּכַפּוֹ, וּמַזֶּה שֶׁבַע פְּעָמִים כְּנֶגֶד בֵּית קֹדֶשׁ הַקֳּדָשִׁים, עַל כָּל הַזָּיָה, טְבִילַת אֶצְבָּע בַּשֶּׁמֶן; וְאִם הִזֶּה, וְלֹא כִוַּן כְּנֶגֶד בֵּית קֹדֶשׁ הַקֳּדָשִׁים--כְּשֵׁרוֹת.

וְאַחַר כָּךְ יָבוֹא אֵצֶל הַמְּצֹרָע, וְיִתֵּן מִן הַשֶּׁמֶן עַל מְקוֹם דַּם הָאָשָׁם, בִּתְנוּךְ אֹזֶן וּבֹהֶן יָד וּבֹהֶן רֶגֶל; וְהַנּוֹתָר מִן הַשֶּׁמֶן שֶׁבְּכַפּוֹ, יִתְּנֶנּוּ עַל רֹאשׁ הַמִּטַּהֵר.
וְאִם לֹא נָתַן, לֹא כִפַּר.
וּשְׁאָר הַלּוֹג, מִתְחַלֵּק לַכּוֹהֲנִים.

 שְׁיַרֵי הַלּוֹג--אֵינוּ נֶאֱכָל אֵלָא בָּעֲזָרָה לְזִכְרֵי כְּהֻנָּה, כִּשְׁאָר קָדְשֵׁי קֳדָשִׁים: שֶׁהֲרֵי הֻקַּשׁ לָאָשָׁם.
וְאָסוּר לֶאֱכֹל מִלּוֹג הַשֶּׁמֶן, עַד שֶׁיִּתֵּן מִמֶּנּוּ מַתַּן שֶׁבַע וּמַתַּן בֳּהָנוֹת; וְאִם אָכַל--לוֹקֶה, כְּאוֹכֵל קֳדָשִׁים קֹדֶם זְרִיקָה.

הִלְכּוֹת מְחֻסְּרֵי כַּפָּרָה פֵּרֶק ה 
אֵיזֶה הוּא תְּנוּךְ אֹזֶן, זֶה גָּדֵר הָאֶמְצָעִי.
נָתַן עַל צִדֵּי הַבֳּהָנוֹת, כָּשֵׁר; נָתַן עַל צִדֵּי צִדֵּיהֶן, פָּסוּל.
בֵּין שֶׁנָּתַן הַשֶּׁמֶן עַל דַּם הָאָשָׁם עַצְמוֹ מִלְמַעְלָה, בֵּין שֶׁנָּתַן בְּצַד הַדָּם--אַפִלּוּ נִתְקַנַּח הַדָּם קֹדֶם שֶׁיִּתֵּן הַשֶּׁמֶן--נוֹתֵן הַשֶּׁמֶן עַל הַבֳּהָנוֹת, שֶׁנֶּאֱמָר "עַל-מְקוֹם, דַּם הָאָשָׁם" .

אֵין לוֹ בֹּהֶן יָד יְמָנִית, אוֹ בֹּהֶן רֶגֶל יְמָנִית, אוֹ שְׁאֵין לוֹ אֹזֶן יְמָנִית--אֵין לוֹ טַהְרָה עוֹלָמִית.

 אֲשַׁם מְצֹרָע שֶׁשְּׁחָטוֹ שֶׁלֹּא לִשְׁמוֹ, אוֹ שֶׁלֹּא נָתַן מִדָּמוֹ עַל גַּבֵּי בֳּהָנוֹת--הֲרֵי זֶה עוֹלֶה לַמִּזְבֵּחַ, וְטָעוּן נְסָכִים כְּנִסְכֵּי אֲשַׁם מְצֹרָע; וְצָרִיךְ הַמְּצֹרָע אָשָׁם אַחֵר, לְהַכְשִׁירוֹ.
הִקְדִּים חַטָּאתוֹ לַאֲשָׁמוֹ--לֹא יִהְיֶה אֶחָד מְמָרֵס בְּדָמָהּ, אֵלָא תַּעֲבֹר צוּרָתָהּ, וְתֵצֵא לְבֵית הַשְּׂרֵפָה.

יֵשׁ לָאָדָם לְהָבִיא אֲשָׁמוֹ הַיּוֹם, וְלוֹגוֹ אַחַר עֲשָׂרָה יָמִים; וְאִם רָצָה לְשַׁנּוֹת הַלּוֹג לַאֲשַׁם מְצֹרָע אַחֵר--מְשַׁנֶּה, אַף עַל פִּי שֶׁקִּדַּשׁ בִּכְלִי.
חָסַר הַלּוֹג עַד שֶׁלֹּא יָצַק, יְמַלְּאֶנּוּ; חָסַר מֵאַחַר שֶׁיָּצַק, יָבִיא אַחֵר כַּתְּחִלָּה.

יָצַק מִן הַשֶּׁמֶן לְכַפּוֹ, וְהִתְחִיל לְהַזּוֹת, וְנִשְׁפַּךְ הַלּוֹג--אִם עַד שֶׁלֹּא גָמַר מַתַּן שֶׁבַע, נִשְׁפַּךְ הַלּוֹג--יָבִיא אַחֵר, וְיַתְחִיל בְּמַתַּן שֶׁבַע; גָּמַר מַתַּן שֶׁבַע, וְנִשְׁפַּךְ הַלּוֹג--יָבִיא אַחֵר, וְיַתְחִיל לְכַתְּחִלָּה בַּבֳּהָנוֹת; הִתְחִיל בַּבֳּהָנוֹת, וְנִשְׁפַּךְ הַלּוֹג קֹדֶם שֶׁיִּגְמֹר--יָבִיא אַחֵר, וְיַתְחִיל לְכַתְּחִלָּה בַּבֳּהָנוֹת.
גָּמַר הַבֳּהָנוֹת, וְאַחַר כָּךְ נִשְׁפַּךְ הַלּוֹג, קֹדֶם שֶׁיִּתֵּן שְׁאָר הַשֶּׁמֶן שֶׁבְּכַפּוֹ עַל רֹאשׁ הַמִּטַּהֵר--אֵינוּ צָרִיךְ לְהָבִיא לוֹג אַחֵר: שֶׁמַּתְּנַת הָרֹאשׁ אֵינָהּ מְעַכֶּבֶת--שֶׁנֶּאֱמָר "וְהַנּוֹתָר, בַּשֶּׁמֶן" , "וּמִיֶּתֶר הַשֶּׁמֶן" .

הִקְדִּים מַתַּן שֶׁמֶן לְמַתַּן הַדָּם--יְמַלֵּא הַלּוֹג שֶׁמֶן, וְיַחְזֹר וְיִתֵּן הַשֶּׁמֶן אַחַר הַדָּם; הִקְדִּים מַתַּן הַשֶּׁמֶן עַל הַבֳּהָנוֹת לְמַתַּן שֶׁבַע--יְמַלֵּא הַלּוֹג, וְיַחְזֹר וְיִתֵּן עַל הַבֳּהָנוֹת אַחַר מַתַּן שֶׁבַע: שֶׁנֶּאֱמָר "זֹאת תִּהְיֶה תּוֹרַת הַמְּצֹרָע" , שֶׁתִּהְיֶה כָּל תּוֹרָתוֹ עַל הַסֵּדֶר.
נָתַן שֶׁבַע הַמַּתָּנוֹת שֶׁלֹּא לִשְׁמָן--לֹא הֻרְצָה, וְהֻכְשַׁר הַמְּצֹרָע.

 מְצֹרָע שֶׁנִּתְנַגַּע אַחַר שֶׁהֵבִיא אֲשָׁמוֹ, צָרִיךְ קָרְבָּן אַחֵר לְצָרַעַת שְׁנִיָּה; וְכֵן אִם הֵבִיא אֲשָׁמוֹ וְנִתְנַגַּע, הֵבִיא אֲשָׁמוֹ וְנִתְנַגַּע--צָרִיךְ קָרְבָּן עַל כָּל אַחַת וְאַחַת.
אֲבָל אִם נִתְנַגַּע, וְנִתְרַפֵּא, וְהֵבִיא צִפֳּרָיו, וְחָזַר וְנִתְנַגַּע, וְנִרְפָּא, וְהֵבִיא צִפֳּרָיו--קָרְבָּן אֶחָד לְכֻלָּן.

 מְצֹרָע שֶׁהֵבִיא קָרְבַּן עָנִי, וְהִעְשִׁיר, אוֹ עָשִׁיר וְהִעְנִי, קֹדֶם שֶׁיַּקְרִיב קָרְבְּנוֹתָיו--הַכֹּל הוֹלֵךְ אַחַר הָאָשָׁם: אִם הָיָה בְּשָׁעַת שְׁחִיטַת הָאָשָׁם עָשִׁיר, יַשְׁלִים קָרְבַּן עָשִׁיר; וְאִם הָיָה עָנִי, יַשְׁלִים קָרְבַּן עָנִי.

 שְׁנֵי מְצֹרָעִים שֶׁנִּתְעָרְבוּ קָרְבְּנוֹתֵיהֶן, וְנִזְרַק דָּם אַחַת מִשְּׁתֵּי הַחַטָּאוֹת שֶׁלָּהֶן, וְאַחַר כָּךְ מֵת אֶחָד מִן הַמְּצֹרָעִים--כֵּיצַד עוֹשֶׂה זֶה הַמְּצֹרָע הַחַי: לְהָבִיא חַטַּאת בְּהֵמָה, אֵינוּ יָכוֹל--שֶׁמֶּא זוֹ שֶׁנִּזְרַק דָּמָהּ חַטָּאתוֹ הִיא, וְאֵין מְבִיאִין חַטַּאת בְּהֵמָה עַל הַסָּפֵק; וּלְהָבִיא חַטַּאת הָעוֹף, אֵינוּ יָכוֹל--שֶׁעָשִׁיר שֶׁהֵבִיא קָרְבַּן עָנִי, לֹא יָצָא.
וְכֵיצַד יַעֲשֶׂה: יִכְתֹּב כָּל נְכָסָיו לְאַחֵר, וְנִמְצָא עָנִי, וְיָבִיא חַטַּאת הָעוֹף מִסָּפֵק, וְלֹא תֵאָכֵל כְּמוֹ שֶׁבֵּאַרְנוּ; וְנִמְצָא אוֹכֵל בַּקֳּדָשִׁים.

 עָשִׁיר שֶׁאָמַר קָרְבָּנוֹ שֶׁלִּמְצֹרָע זֶה עָלַי, וְהָיָה הַמְּצֹרָע עָנִי--הֲרֵי זֶה מֵבִיא עַל יָדוֹ קָרְבְּנוֹת עָשִׁיר, שֶׁהֲרֵי יַד הַנּוֹדֵר מַשֶּׂגֶת.
וְעָנִי שֶׁאָמַר קָרְבְּנוֹ שֶׁלִּמְצֹרָע זֶה עָלַי, וְהָיָה הַמְּצֹרָע עָשִׁיר--הֲרֵי זֶה מֵבִיא עַל יָדוֹ קָרְבְּנוֹת עָשִׁיר, שֶׁהֲרֵי זֶה הַנּוֹדֵר חַיָּב בְּקָרְבְּנוֹת עָשִׁיר.

הִלְכּוֹת תְּמוּרָה 
יֵשׁ בִּכְלָלָן שָׁלוֹשׁ מִצְווֹת--אַחַת מִצְוַת עֲשֵׂה, וּשְׁתַּיִם מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא יָמִיר; שֶׁתִּהְיֶה הַתְּמוּרָה קֹדֶשׁ, אִם הֵמִיר; שֶׁלֹּא יְשַׁנֶּה הַקֳּדָשִׁים מִקְּדֻשָּׁה לִקְדֻשָּׁה.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת תְּמוּרָה פֵּרֶק א 
כָּל הַמֵּמִיר--לוֹקֶה עַל כָּל בְּהֵמָה וּבְהֵמָה שֶׁיָּמִיר, שֶׁנֶּאֱמָר "לֹא יַחֲלִיפֶנּוּ, וְלֹא-יָמִיר אֹתוֹ" : וְאַף עַל פִּי שֶׁלֹּא עָשָׂה מַעֲשֶׂה.
מִפִּי הַשְּׁמוּעָה לָמְדוּ שֶׁכָּל מִצְוַת לֹא תַעֲשֶׂה שְׁאֵין בָּהּ מַעֲשֶׂה, אֵין לוֹקִין עָלֶיהָ--חוּץ מִנִּשְׁבָּע, וּמֵמִיר, וּמְקַלֵּל אֶת חֲבֵרוֹ בְּשֵׁם; שְׁלוֹשָׁה לָאוִין אֵלּוּ--אֵי אִפְשָׁר שֶׁיִּהְיֶה בָּהֶן מַעֲשֶׂה כְּלָל, וְלוֹקִין עֲלֵיהֶן.

וְלָמָּה לוֹקִין עַל הַתְּמוּרָה, וַהֲרֵי לָאו שֶׁבָּהּ נִתָּק לַעֲשֵׂה--שֶׁהֲרֵי נֶאֱמָר "וְאִם-הָמֵר יָמִיר ...
וְהָיָה-הוּא וּתְמוּרָתוֹ יִהְיֶה-קֹּדֶשׁ" : מִפְּנֵי שֶׁיֵּשׁ בָּהּ עֲשֵׂה, וּשְׁנֵי לָאוִין; וְעוֹד, שְׁאֵין לָאו שֶׁבָּהּ שׁוֹוֶה לַעֲשֵׂה, שֶׁהַצִּבּוּר וְהַשֻּׁתָּפִין אֵין עוֹשִׂין תְּמוּרָה, אִם הֵמִירוּ--וְאַף עַל פִּי שְׁהֶן מֻזְהָרִין שֶׁלֹּא יָמִירוּ.

נִמְצֵאתָ אוֹמֵר שֶׁהַיָּחִיד שֶׁהֵמִיר--הֲרֵי הַתְּמוּרָה קֹדֶשׁ, וְאַפִלּוּ הֵמִיר בַּשַּׁבָּת; וְלוֹקֶה אַרְבָּעִים.
וְאֶחָד מִן הַשֻּׁתָּפִין שֶׁהֵמִיר, אוֹ מִי שֶׁהֵמִיר בְּקָרְבָּן מִקָּרְבְּנוֹת הַצִּבּוּר--הוֹאִיל וְיֵשׁ לוֹ בָּהֶן שֻׁתָּפוּת, הֲרֵי זֶה לוֹקֶה; וְאֵין הַתְּמוּרָה קֹדֶשׁ.

 אֶחָד הַמֵּמִיר בְּזָדוֹן אוֹ שֶׁהֵמִיר בִּשְׁגָגָה--הֲרֵי זֶה עוֹשֶׂה תְּמוּרָה, וְלוֹקֶה.
כֵּיצַד: הַמִּתְכַּוֵּן לוֹמַר הֲרֵי זוֹ תְּמוּרַת עוֹלָה שֶׁיֵּשׁ לִי, וְאָמַר הֲרֵי זוֹ תְּמוּרַת שְׁלָמִים שֶׁיֵּשׁ לִי--הֲרֵי זוֹ תְּמוּרָה, וְלוֹקֶה.
אֲבָל אִם דִּמָּה שֶׁמֻּתָּר לְהָמִיר, וְהֵמִיר, אוֹ שֶׁאָמַר אִכָּנֵס לְבַיִת זֶה וְאָמִיר מִדַּעְתִּי, וְנִכְנַס וְשָׁכַח וְהֵמִיר שֶׁלֹּא מִדַּעְתּוֹ--הֲרֵי זוֹ תְּמוּרָה, וְאֵינוּ לוֹקֶה עָלֶיהָ.

 אֵין אָדָם מֵמִיר בְּהֶמְתּוֹ, בְּקָרְבָּן שְׁאֵינוּ שֶׁלּוֹ; וְאִם אָמַר בַּעַל הַקָּרְבָּן, כָּל הָרוֹצֶה לְהָמִיר בִּבְהֶמְתִּי יָבוֹא וְיָמִיר--הֲרֵי זֶה מֵמִיר בָּהּ.
הֵמִיר קָרְבָּנוֹ בִּבְהֵמָה שְׁאֵינָהּ שֶׁלּוֹ--אֵינָהּ תְּמוּרָה, שְׁאֵין אָדָם מַקְדִּישׁ דָּבָר שְׁאֵינוּ שֶׁלּוֹ.

 הַמִּתְכַּפֵּר--הוּא שֶׁעוֹשֶׂה תְּמוּרָה, אֲבָל לֹא הַמַּקְדִּישׁ.
כֵּיצַד: הִקְדִּישׁ בְּהֵמָה שֶׁיִּתְכַּפַּר בָּהּ חֲבֵרוֹ, כְּגוֹן שֶׁהִקְדִּישׁ קָרְבְּנוֹת נָזִיר שֶׁיִּתְכַּפַּר בָּהֶן פְּלוֹנִי הַנָּזִיר--אוֹתוֹ הַנָּזִיר, הוּא שֶׁעוֹשֶׂה בָּהֶן תְּמוּרָה; אֲבָל לֹא זֶה שֶׁהִקְדִּישׁ, לְפִי שְׁאֵינָן שֶׁלּוֹ.

 הַיּוֹרֵשׁ מֵמִיר.
הִנִּיחַ בְּהֵמָה לִשְׁנֵי בָּנָיו, וּמֵת--הֲרֵי זוֹ קְרֵבָה; וְאֵין מְמִירִין בָּהּ, שֶׁהֲרֵי הֶם בָּהּ שֻׁתָּפִין, וְהַשֻּׁתָּפִין אֵין עוֹשִׂין תְּמוּרָה, כְּמוֹ שֶׁבֵּאַרְנוּ.

 אֵין קָדְשֵׁי גּוֹיִים עוֹשִׂין תְּמוּרָה, מִן הַתּוֹרָה; אֲבָל מִדִּבְרֵי סוֹפְרִים שֶׁהַגּוֹי שֶׁהֵמִיר, הֲרֵי זוֹ תְּמוּרָה.
הִקְדִּישׁ הַגּוֹי בְּהֵמָה שֶׁיִּתְכַּפַּר בָּהּ יִשְׂרָאֵל, וְהֵמִיר בָּהּ הַגּוֹי--הֲרֵי זוֹ סְפֵק תְּמוּרָה.

 אֶחָד אֲנָשִׁים וְאֶחָד נָשִׁים--אִם הֵמִירוּ, עוֹשִׂין תְּמוּרָה.
קָטָן שֶׁהִגִּיעַ לְעוֹנַת נְדָרִים שֶׁהֵמִיר--אַף עַל פִּי שְׁאֵינוּ לוֹקֶה, יֵשׁ בּוֹ סְפֵק אִם עוֹשֶׂה תְּמוּרָה אוֹ אֵינוּ עוֹשֶׂה.

 אֵין הַכּוֹהֲנִים מְמִירִין בַּחַטָּאת, וּבָאָשָׁם--שֶׁאַף עַל פִּי שְׁהֶם שֶׁלָּהֶם, אֵינָן זוֹכִין בָּהֶן מֵחַיִּים: שְׁאֵין לָהֶם בַּבָּשָׂר, עַד שֶׁיִּזָּרֵק הַדָּם.
וְאֵין הַכּוֹהֲנִים מְמִירִין בַּבְּכוֹר--שֶׁאַף עַל פִּי שְׁהוּא זוֹכֶה בּוֹ מֵחַיִּים, אֵינוּ זוֹכֶה בּוֹ מִתְּחִלָּה: שֶׁהֲרֵי תְּחִלָּתוֹ, בְּבֵית יִשְׂרָאֵל הוּא.

אֲבָל הַבְּעָלִים שֶׁהֵמִירוּ בַּבְּכוֹר, כָּל זְמָן שְׁהוּא בְּבֵיתָם--עוֹשִׂין תְּמוּרָה; וְכֵן כּוֹהֵן שֶׁהֵמִיר בַּבְּכוֹר שֶׁנֻּלַּד לוֹ, לֹא בַּבְּכוֹר שֶׁלָּקַח מִיִּשְׂרָאֵל--הֲרֵי זוֹ תְּמוּרָה.

 אֵילוֹ שֶׁלְּכוֹהֵן גָּדוֹל, עוֹשֶׂה תְּמוּרָה; אֲבָל פָּרוֹ אֵינוּ עוֹשֶׂה תְּמוּרָה, אַף עַל פִּי שְׁהוּא מִשֶּׁלּוֹ--הוֹאִיל וְאֶחָיו הַכּוֹהֲנִים מִתְּכַּפְּרִין בּוֹ, הֲרֵי הֶן כְּשֻׁתָּפִין בּוֹ.

 הָעוֹפוֹת וְהַמְּנָחוֹת--אֵינָן עוֹשִׂין תְּמוּרָה, שֶׁלֹּא נֶאֱמָר אֵלָא "בְּהֵמָה" .
קָרְבְּנוֹת בֶּדֶק הַבַּיִת--אֵינָן עוֹשִׂין תְּמוּרָה, שֶׁנֶּאֱמָר בַּמַּעֲשֵׂר "לֹא יְבַקֵּר בֵּין-טוֹב לָרַע, וְלֹא יְמִירֶנּוּ" .
וַהֲלוֹא הַמַּעֲשֵׂר בִּכְלַל כָּל הַקֳּדָשִׁים הָיָה, וְלָמָּה יָצָא--לְלַמַּד עַל הַכֹּל: מַה מַעֲשֵׂר קָרְבַּן יָחִיד, יָצְאוּ קָרְבְּנוֹת צִבּוּר; וְכֵן הַשֻּׁתָּפִין.
מַה מַעֲשֵׂר קָרְבַּן מִזְבֵּחַ, יָצְאוּ קָדְשֵׁי בֶּדֶק הַבַּיִת.
מַה מַעְשַׂר בְּהֵמָה הֻקַּשׁ לְמַעְשַׂר דָּגָן, שְׁאֵין חַיָּבִין בּוֹ אֵלָא יִשְׂרָאֵל וְלֹא גּוֹיִים--יָצְאוּ קָרְבְּנוֹת גּוֹיִים, שְׁאֵין עוֹשִׂין תְּמוּרָה, כְּמוֹ שֶׁבֵּאַרְנוּ.

 הַמַּקְדִּישׁ בַּעֲלַת מוּם קָבוּעַ, אֵינָהּ עוֹשָׂה תְּמוּרָה--מִפְּנֵי שֶׁלֹּא נִתְקַדַּשׁ גּוּפָהּ קִדּוּשׁ גָּמוּר, וְאֵינָהּ אֵלָא קְדֻשַּׁת דָּמִים; אֲבָל הַמַּקְדִּישׁ בַּעֲלַת מוּם עוֹבֵר, אוֹ שֶׁהִקְדִּישׁ תְּמִימָה וְאַחַר כָּךְ נֻלַּד לָהּ מוּם קָבוּעַ--הֲרֵי זוֹ עוֹשָׂה תְּמוּרָה.

 אֶחָד הַמֵּמִיר תָּמִים בְּבַעַל מוּם, אוֹ בַּעַל מוּם בְּתָמִים, אוֹ שֶׁהֵמִיר בָּקָר בְּצֹאן, אוֹ צֹאן בְּבָקָר, אוֹ כְּבָשִׂים בְּעִזִּים, אוֹ עִזִּים בִּכְבָשִׂים, אוֹ נְקֵבוֹת בִּזְכָרִים, אוֹ זְכָרִים בִּנְקֵבוֹת, אוֹ שֶׁהֵמִיר אֶחָד בְּמֵאָה, אוֹ מֵאָה בְּאֶחָד, בֵּין בְּבַת אַחַת, בֵּין בְּזֶה אַחֵר זֶה--הֲרֵי אֵלּוּ תְּמוּרָה, וְלוֹקֶה כְּמִנְיַן הַבְּהֵמוֹת שֶׁהֵמִיר.

 אֵין הַתְּמוּרָה עוֹשָׂה תְּמוּרָה, וְלֹא וֶלֶד בֶּהֱמַת הַהֶקְדֵּשׁ עוֹשֶׂה תְּמוּרָה: שֶׁנֶּאֱמָר "וְהָיָה-הוּא וּתְמוּרָתוֹ יִהְיֶה-קֹּדֶשׁ" --"הוּא", וְלֹא וַלְדוֹ; "וּתְמוּרָתוֹ", וְלֹא תְּמוּרַת תְּמוּרָתוֹ.
אֲבָל הַמֵּמִיר בִּבְהֵמָה, וְחָזַר וְהֵמִיר בָּהּ, וְחָזַר וְהֵמִיר--אַפִלּוּ אֶלֶף, כֻּלָּן תְּמוּרָה; וְלוֹקֶה עַל כָּל אֶחָד וְאֶחָד, כְּמוֹ שֶׁבֵּאַרְנוּ.

 אֵין מְמִירִין אֵבָרִים אוֹ עֻבְרִים בִּשְׁלֵמִים, וְלֹא שְׁלֵמִים בָּהֶן.
כֵּיצַד: הָאוֹמֵר רַגְלָהּ שֶׁלִּבְהֵמָה זוֹ, אוֹ יָדָהּ, תַּחַת עוֹלָה זוֹ, אוֹ שֶׁאָמַר עֹבֶר בְּהֵמָה זוֹ תַּחַת עוֹלָה זוֹ--אֵינָהּ תְּמוּרָה; וְכֵן הָאוֹמֵר בְּהֵמָה זוֹ תַּחַת יָדָהּ אוֹ רַגְלָהּ שֶׁלְּעוֹלָה זוֹ, אוֹ שֶׁאָמַר בְּהֵמָה זוֹ תַּחַת עֻבְרָהּ שֶׁלְּחַטָּאת זוֹ--אֵינָהּ תְּמוּרָה.

 הַמֵּמִיר בְּכִלְאַיִם, אוֹ בִּטְרֵפָה, וְיוֹצֵא דֹּפֶן, אוֹ בְּטֻמְטוֹם וְאַנְדְּרֻגִּינוֹס--אֵין הַקְּדֻשָּׁה חָלָה עֲלֵיהֶן.
וַהֲרֵי זֶה כְּמִי שֶׁהֵמִיר בְּגָמָל אוֹ בַּחֲמוֹר, לְפִי שְׁאֵין בְּמִינָן קָרְבָּן; וּלְפִיכָּךְ אֵינוּ לוֹקֶה.
מַה בֵּין אֵלּוּ לְבַעַל מוּם--בַּעַל מוּם, יֵשׁ בְּמִינוֹ קָרְבָּן; אֵלּוּ, אֵין בְּמִינָן קָרְבָּן.

 הָרוֹבֵעַ וְהַנִּרְבָּע--הֲרֵי הֶן כְּבַעַל מוּם, וְעוֹשִׂין תְּמוּרָה; וְכֵן כָּל כַּיּוֹצֶא בָּהֶן.
בְּהֵמָה שֶׁחֶצְיָהּ קֹדֶשׁ, וְחֶצְיָהּ חֹל--לֹא עוֹשָׂה תְּמוּרָה, וְלֹא נַעֲשֵׂית תְּמוּרָה.

כָּל הַחַטָּאוֹת שֶׁדִּינָן שֶׁיָּמוּתוּ, אֵינָן עוֹשִׂין תְּמוּרָה; וְכָל חַטָּאת שֶׁדִּינָהּ שֶׁתִּרְעֶה עַד שֶׁיִּפֹּל בָּהּ מוּם וְתִמָּכֵר, עוֹשָׂה תְּמוּרָה.
הַמַּפְרִישׁ נְקֵבָה לְפִסְחוֹ אוֹ לְעוֹלָתוֹ אוֹ לַאֲשָׁמוֹ--עוֹשָׂה תְּמוּרָה, אַף עַל פִּי שְׁאֵינָן רְאוּיִין לִקָּרֵב: הוֹאִיל וְיָרְדוּ לִקְדֻשַּׁת דָּמִים, וַהֲרֵי הֶן תְּמִימִים--יָרְדוּ לִקְדֻשַּׁת הַגּוּף.

אֲבָל הַמַּפְרִישׁ שָׂעִיר לְחַטָּאתוֹ, וְנָשִׂיא שֶׁהִפְרִישׁ שְׂעִירָה לְחַטָּאתוֹ, וְכוֹהֵן גָּדוֹל שֶׁהִפְרִישׁ פָּרָה לְחַטָּאתוֹ--אֵינָן עוֹשִׂין תְּמוּרָה: שֶׁכָּל הַמְּשַׁנֶּה בְּחַטָּאת--לֹא נִתְקַדְּשָׁה כְּלָל, וְאַפִלּוּ קְדֻשַּׁת דָּמִים, כְּמוֹ שֶׁבֵּאַרְנוּ בְּהִלְכּוֹת פְּסוּלֵי הַמֻּקְדָּשִׁין.

הִלְכּוֹת תְּמוּרָה פֵּרֶק ב 
הַתְּמוּרָה--הִיא שֶׁיֹּאמַר בַּעַל הַקָּרְבָּן עַל בֶּהֱמַת חֻלִּין שֶׁיֵּשׁ לוֹ, הֲרֵי זוֹ תַּחַת זוֹ, אוֹ הֲרֵי זוֹ חֲלִיפַת זוֹ; וְאֵין צָרִיךְ לוֹמַר אִם אָמַר הֲרֵי זוֹ תַּחַת חַטָּאת זוֹ, אוֹ תַּחַת עוֹלָה זוֹ--שְׁהִיא תְּמוּרָה.
וְכֵן אִם אָמַר הֲרֵי זוֹ תַּחַת חַטָּאת שֶׁיֵּשׁ לִי בְּתוֹךְ הַבַּיִת, אוֹ תַּחַת עוֹלָה שֶׁיֵּשׁ לִי בְּמָקוֹם פְּלוֹנִי--הֲרֵי זוֹ תְּמוּרָה: וְהוּא, שֶׁיֵּשׁ לוֹ.

אֲבָל אִם אָמַר עַל בֶּהֱמַת חֻלִּין, הֲרֵי זוֹ תַּחַת עוֹלָה, אוֹ הֲרֵי זוֹ תַּחַת חַטָּאת--לֹא אָמַר כְּלוּם; וְכֵן אִם אָמַר הֲרֵי זוֹ מְחֻלֶּלֶת עַל זוֹ, אֵינָהּ תְּמוּרָה.

 הָיוּ לְפָנָיו שְׁתֵּי בְּהֵמוֹת, אַחַת חֻלִּין וְאַחַת הֶקְדֵּשׁ שֶׁנָּפַל בָּהּ מוּם, הִנִּיחַ יָדוֹ עַל בֶּהֱמַת חֻלִּין וְאָמַר, הֲרֵי זוֹ תַּחַת זוֹ--הֲרֵי זוֹ תְּמוּרָה, וְלוֹקֶה; הִנִּיחַ יָדוֹ עַל בֶּהֱמַת הֶקְדֵּשׁ וְאָמַר, הֲרֵי זוֹ תַּחַת זוֹ--הֲרֵי זֶה חִלְּלָהּ עַל בֶּהֱמַת הַחֻלִּין, וְאֵין זוֹ תְּמוּרָה אֵלָא כְּפוֹדֶה בַּעֲלַת מוּם בְּזוֹ הַבְּהֵמָה.

 הָיוּ לְפָנָיו שָׁלוֹשׁ בְּהֵמוֹת קָדְשֵׁי מִזְבֵּחַ, וְאַחַת מֵהֶן בַּעֲלַת מוּם שֶׁהֲרֵי הִיא עוֹמֶדֶת לְפִדְיוֹן, וְשָׁלוֹשׁ בְּהֵמוֹת תְּמִימוֹת חֻלִּין, וְאָמַר הֲרֵי אֵלּוּ תַּחַת אֵלּוּ--הֲרֵי שְׁתַּיִם מִן הַחֻלִּין תַּחַת שְׁתַּיִם הַתְּמִימוֹת, תְּמוּרָתָן תְּמוּרָה, וְלוֹקֶה עֲלֵיהֶן שְׁתַּיִם.
וְהַבְּהֵמָה הַשְּׁלִישִׁית--הִיא תַּחַת בַּעֲלַת מוּם שֶׁנִּתְחַלְּלָה עָלֶיהָ, וּלְחַלְּלָהּ נִתְכַּוַּן וְלֹא לְהָמִיר בָּהּ: שֶׁכֵּיוָן שֶׁיֵּשׁ לְפָנָיו דֶּרֶךְ אִסּוּר, וְהִיא הַתְּמוּרָה, וְדֶרֶךְ הֶתֵּר, וְהוּא הַחִלּוּל--חֲזָקָה הִיא, שְׁאֵין אָדָם מַנִּיחַ הַהֶתֵּר וְעוֹשֶׂה הָאִסּוּר; וּלְפִיכָּךְ אֵינוּ לוֹקֶה שָׁלוֹשׁ מַלְקִיּוֹת.

וְכֵן אִם אָמַר עֶשֶׂר בְּהֵמוֹת אֵלּוּ תַּחַת עֶשֶׂר אֵלּוּ, וְאַחַת מֵהֶן בַּעֲלַת מוּם--אֵינוּ לוֹקֶה אֵלָא תֵּשַׁע מַלְקִיּוֹת: שֶׁהַבְּהֵמָה הָעֲשִׂירִית--לְחַלְּלָהּ נִתְכַּוַּן, וְלֹא לְהָמִיר בָּהּ; שֶׁאַף עַל פִּי שֶׁהֻחְזַק זֶה בְּמַלְקִיּוֹת הַרְבֵּה, הוֹאִיל וְיֵשׁ שָׁם דֶּרֶךְ הֶתֵּר, אֵינוּ מַנִּיחַ דֶּרֶךְ הַהֶתֵּר, וְעוֹשֶׂה הָאִסּוּר.

שְׁתֵּי בְּהֵמוֹת שֶׁלְּהֶקְדֵּשׁ, וְאַחַת מֵהֶן בַּעֲלַת מוּם, וּשְׁתֵּי בְּהֵמוֹת שֶׁלְּחֻלִּין, וְאַחַת מֵהֶן בַּעֲלַת מוּם, וְאָמַר הֲרֵי אֵלּוּ תַּחַת אֵלּוּ--הֲרֵי הַתְּמִימָה תְּמוּרַת הַתְּמִימָה, וְלוֹקֶה אַחַת; וּבַעֲלַת הַמּוּם מְחֻלֶּלֶת עַל בַּעֲלַת הַמּוּם--שְׁאֵינוּ מַנִּיחַ הַהֶתֵּר, וְעוֹשֶׂה הָאִסּוּר.

 הָאוֹמֵר הֲרֵי זוֹ תְּמוּרַת עוֹלָה וּשְׁלָמִים--דְּבָרָיו קַיָּמִין, וְתִמָּכֵר, וְיָבִיא בַּחֲצִי דָּמֶיהָ תְּמוּרַת עוֹלָה, וּבַחֲצִי דָּמֶיהָ תְּמוּרַת שְׁלָמִים.
אָמַר הֲרֵי זוֹ תְּמוּרַת עוֹלָה וּתְמוּרַת שְׁלָמִים--אִם לְכָּךְ נִתְכַּוַּן מִתְּחִלָּה, דְּבָרָיו קַיָּמִין; וְאִם לֹא נִתְכַּוַּן בַּתְּחִלָּה אֵלָא לִתְמוּרַת עוֹלָה, וְחָזַר וְאָמַר וּתְמוּרַת שְׁלָמִים--אַף עַל פִּי שֶׁחָזַר בְּתוֹךְ כְּדֵי דִּבּוּר--אֵין תּוֹפְסִין אֵלָא לָשׁוֹן רִאשׁוֹן, וַהֲרֵי הִיא תְּמוּרַת עוֹלָה בִּלְבָד.

הִלְכּוֹת תְּמוּרָה פֵּרֶק ג 
כֵּיצַד דִּין הַתְּמוּרוֹת לִקָּרֵב: תְּמוּרַת הָעוֹלָה, תִּקְרַב עוֹלָה; וְאִם הָיְתָה תְּמוּרָתָהּ נְקֵבָה, אוֹ בַּעֲלַת מוּם--תִּרְעֶה הַנְּקֵבָה עַד שֶׁיִּפֹּל בָּהּ מוּם וְתִמָּכֵר, וְיָבִיא בְּדָמֶיהָ עוֹלָה.

תְּמוּרַת הַחַטָּאת, תָּמוּת כְּמוֹ שֶׁבֵּאַרְנוּ בִּפְסוּלֵי הַמֻּקְדָּשִׁין.
תְּמוּרַת הָאָשָׁם--תִּרְעֶה עַד שֶׁיִּפֹּל בָּהּ מוּם, וְיִפְּלוּ דָּמֶיהָ לִנְדָבָה.

תְּמוּרַת הַשְּׁלָמִים, כִּשְׁלָמִים לְכָל דָּבָר--טְעוּנָה סְמִיכָה, וּנְסָכִים, וּתְנוּפַת חָזֶה וְשׁוֹק.
תְּמוּרַת הַתּוֹדָה, כַּתּוֹדָה, אֵלָא שְׁאֵינָהּ טְעוּנָה לֶחֶם, כְּמוֹ שֶׁבֵּאַרְנוּ בִּפְסוּלֵי הַמֻּקְדָּשִׁין.

תְּמוּרַת הַפֶּסַח--אִם הֵמִיר בּוֹ קֹדֶם חֲצוֹת יוֹם אַרְבָּעָה עָשָׂר, אֵין תְּמוּרָתוֹ קְרֵבָה, אֵלָא תִּרְעֶה עַד שֶׁיִּפֹּל בָּהּ מוּם, וְיָבִיא בְּדָמֶיהָ שְׁלָמִים; וְאִם הֵמִיר בּוֹ אַחַר חֲצוֹת, הֲרֵי הַתְּמוּרָה עַצְמָהּ תִּקְרַב שְׁלָמִים.

תְּמוּרַת הַבְּכוֹר וְהַמַּעֲשֵׂר--אֵינָן קְרֵבִין לְעוֹלָם, שֶׁנֶּאֱמָר בַּבְּכוֹר "לַה' הוּא" : מִפִּי הַשְּׁמוּעָה לָמְדוּ הוּא קָרֵב, וְאֵין תְּמוּרָתוֹ קְרֵבָה; וְדִין הַמַּעֲשֵׂר, כַּבְּכוֹר.
תְּמוּרָתָן תִּרְעֶה עַד שֶׁיִּפֹּל בָּהּ מוּם, וְתֵאָכֵל: תְּמוּרַת הַבְּכוֹר, לַכּוֹהֲנִים; וּתְמוּרַת הַמַּעֲשֵׂר, לַבְּעָלִים.
וּכְשֵׁם שְׁאֵין פּוֹדִין בְּכוֹר וּמַעֲשֵׂר שֶׁנָּפַל בָּהֶן מוּם, כְּמוֹ שֶׁבֵּאַרְנוּ בְּהִלְכּוֹת אִסּוּרֵי מִזְבֵּחַ--כָּךְ אֵין פּוֹדִין תְּמוּרָתָן.

 בְּהֵמָה שֶׁהִקְדִּישָׁהּ חֶצְיָהּ עוֹלָה וְחֶצְיָהּ שְׁלָמִים, תְּמוּרָתָהּ כָּמוֹהָ; וְכֵן כָּל בֶּהֱמַת הֶקְדֵּשׁ שְׁאֵינָהּ קְרֵבָה מִפְּנֵי תְּחִלַּת הֶקְדֵּשָׁהּ, הֲרֵי תְּמוּרָתָהּ כָּמוֹהָ.
אָמַר חֲצִי בְּהֵמָה זוֹ תְּמוּרָה וְחֶצְיָהּ עוֹלָה, הֲרֵי זוֹ תִּקְרַב עוֹלָה; חֶצְיָהּ עוֹלָה וְחֶצְיָהּ מַעֲשֵׂר, תִּקְרַב עוֹלָה; חֶצְיָהּ תְּמוּרָה וְחֶצְיָהּ מַעֲשֵׂר--הֲרֵי זוֹ סָפֵק, וְאֵינָהּ קְרֵבָה.

 הַמַּקְדִּישׁ בַּעֲלַת מוּם עוֹבֵר, וְאֵין צָרִיךְ לוֹמַר תְּמִימָה, וְאַחַר כָּךְ נֻלַּד בָּהּ מוּם קָבוּעַ וְנִפְדֵּית, וְהֵמִיר בָּהּ אַחַר שֶׁנִּפְדֵּית--הֲרֵי זוֹ תְּמוּרָה.
וְאֵינָהּ קְרֵבָה וְאֵינָהּ נִפְדֵּית, אֵלָא מַנִּיחָהּ עַד שֶׁתָּמוּת: אֵינָהּ קְרֵבָה, מִפְּנֵי שֶׁבָּאָה מִכּוֹחַ קְדֻשָּׁה דְּחוּיָה; וְאֵינָהּ נִפְדֵּית, שְׁאֵין בְּכוֹחַ קְדֻשָּׁתָהּ לִתְפֹּס פִּדְיוֹנָהּ.

 כָּל הַתְּמוּרוֹת שֶׁהָיוּ בַּעֲלֵי מוּמִין קְבוּעִין, מִתְּחִלָּתָן--הֲרֵי אֵלּוּ יִפָּדוּ; וְאֵינָן יוֹצְאִין לְחֻלִּין לְכָל דָּבָר, כְּדֵי שֶׁיִּהְיוּ מֻתָּרִין בְּגִזָּה וַעֲבוֹדָה אַחַר פִּדְיוֹנָן--שֶׁהַקְּדֻשָּׁה חָלָה בַּתְּמוּרָה עַל בַּעֲלַת מוּם קָבוּעַ: שֶׁנֶּאֱמָר "אוֹ-רַע בְּטוֹב" --וְ"רַע" הָאָמוּר כָּאן, הוּא בַּעַל מוּם וְכַיּוֹצֶא בּוֹ שְׁאֵינוּ רָאוּי לְקָרְבָּן, וְאַף עַל פִּי כֵן כָּתוּב בּוֹ, "יִהְיֶה-קֹּדֶשׁ" .

 עוֹלָה שֶׁנִּתְעָרְבָה בִּזְבָחִים, וְהֵמִיר בְּאֶחָד מִן הַתַּעֲרֹבֶת--הֲרֵי זֶה מֵבִיא בְּהֵמָה אַחֶרֶת וְאוֹמֵר, אִם תְּמוּרַת עוֹלָה הִיא זוֹ, הֲרֵי בְּהֵמָה זוֹ שְׁלָמִים, וְאִם תְּמוּרַת שְׁלָמִים הִיא, הֲרֵי בְּהֵמָה זוֹ עוֹלָה; וְנִמְצֵאת בְּהֵמָה שֶׁהֵבִיא עִם הַתְּמוּרָה, כְּעוֹלָה וּשְׁלָמִים שֶׁנִּתְעָרְבוּ זֶה בְּזֶה.

חָזַר וְהֵמִיר בְּאַחַת מִשְּׁתֵּיהֶן, וְאֵין יָדוּעַ בְּאֵיזוֹ מֵהֶן הֵמִיר--מֵבִיא זֶבַח אַחֵר מִתּוֹךְ בֵּיתוֹ, וְאוֹמֵר עַל הַתְּמוּרָה הַשְּׁנִיָּה, אִם תְּמוּרַת תְּמוּרָה הִיא זוֹ, הֲרֵי זֶה שֶׁהֵבִיא חֻלִּין, וְאִם תְּמוּרַת עוֹלָה אוֹ שְׁלָמִים הִיא, הֲרֵי זֶה שֶׁהֵבִיא עוֹלָה אוֹ שְׁלָמִים; וַהֲרֵי זֶה שֶׁהֵבִיא עִם הַתְּמוּרָה הַשְּׁנִיָּה, כְּזֶבַח וּתְמוּרָה שֶׁנִּתְעָרְבוּ זֶה בְּזֶה.
וּכְבָר בֵּאַרְנוּ דִּין הַתַּעֲרֹבֶת, בְּהִלְכּוֹת פְּסוּלֵי הַמֻּקְדָּשִׁין.

 שְׁלָמִים שֶׁנִּתְעָרְבוּ בִּבְכוֹר אוֹ בְּמַעֲשֵׂר, וְהֵמִיר בְּאֶחָד מֵהֶן--הֲרֵי זֶה לֹא יִקְרַב; אֵלָא יִרְעֶה עַד שֶׁיִּפֹּל בּוֹ מוּם, וְיֵאָכֵל כַּבְּכוֹר אוֹ כַּמַּעֲשֵׂר כְּמוֹ שֶׁבֵּאַרְנוּ.

הִלְכּוֹת תְּמוּרָה פֵּרֶק ד 
כֵּיצַד דִּין וַלְדוֹת הַקֳּדָשִׁים: וֶלֶד שְׁלָמִים, וּוֶלֶד תְּמוּרַת שְׁלָמִים--הֲרֵי אֵלּוּ כַּשְּׁלָמִים, וְהֶן עַצְמָן כַּשְּׁלָמִים לְכָל דָּבָר.
וְכֵן וֶלֶד הַתּוֹדָה, וּוֶלֶד תְּמוּרָתָהּ--הֲרֵי אֵלּוּ יִקְרְבוּ כַּתּוֹדָה, אֵלָא שְׁאֵין טְעוּנִין לֶחֶם: שְׁאֵין מְבִיאִין לֶחֶם אֵלָא עִם הַתּוֹדָה עַצְמָהּ, שֶׁנֶּאֱמָר "עַל-זֶבַח הַתּוֹדָה" --עָלָיו, וְלֹא עַל וַלְדָהּ וְלֹא עַל תְּמוּרָתָהּ כְּמוֹ שֶׁבֵּאַרְנוּ.

בַּמֶּה דְּבָרִים אֲמוּרִים, בַּוְּלָדוֹת עַצְמָן; אֲבָל וַלְדֵי וְלָדוֹת, אֵינָן קְרֵבִין--שֶׁמִּתּוֹךְ מַעֲשָׂיו נִכָּר שְׁהוּא מַשְׁהֶה אוֹתָן כְּדֵי לְגַדַּל מֵהֶן עֲדָרִים עֲדָרִים, וּלְפִיכָּךְ קוֹנְסִין אוֹתוֹ וְלֹא יַקְרִיבֵן.

 וֶלֶד הַחַטָּאת--יָמוּת, וְאֵין צָרִיךְ לוֹמַר וֶלֶד תְּמוּרָתָהּ.
הַשּׁוֹחֵט אֶת הַחַטָּאת, וּמָצָא בָּהּ בֶּן אַרְבָּעָה חַי--הֲרֵי זֶה נֶאֱכָל כִּבְשַׂר הַחַטָּאת: שֶׁוַּלְדֵי הַקֳּדָשִׁים, בִּמְעֵי אִמָּן הֶן קְדוֹשִׁים.

 וֶלֶד תְּמוּרַת הָעוֹלָה, וּוֶלֶד וַלְדָהּ עַד סוֹף הָעוֹלָם--הֲרֵי אֵלּוּ כָּעוֹלָה, וְהֶן עַצְמָן יִקְרְבוּ עוֹלָה.
הִפְרִישׁ נְקֵבָה לְעוֹלָתוֹ, וְיָלְדָה--אַף עַל פִּי שֶׁיָּלְדָה זָכַר--יִרְעֶה עַד שֶׁיִּפֹּל בּוֹ מוּם, וְיָבִיא בְּדָמָיו עוֹלָה.

 וֶלֶד תְּמוּרַת הָאָשָׁם, וּוֶלֶד וַלְדָהּ עַד סוֹף הָעוֹלָם--יִרְעוּ עַד שֶׁיִּפֹּל בָּהֶן מוּם, וְיִמָּכְרוּ וְיִפְּלוּ דְּמֵיהֶן לִנְדָבָה; וְאִם יָלְדָה זָכָר אַחַר שֶׁהִקְרִיב אֲשָׁמוֹ, הַוֶּלֶד עַצְמוֹ יִקְרַב עוֹלָה.
הִפְרִישׁ נְקֵבָה לַאֲשָׁמוֹ, וְיָלְדָה--תִּרְעֶה הִיא וּבְנָהּ עַד שֶׁיִּפֹּל בָּהֶן מוּם, וְיִמָּכְרוּ וְיָבִיא בִּדְמֵי שְׁנֵיהֶם אֲשָׁמוֹ; וְאִם כְּבָר הִקְרִיב אֲשָׁמוֹ, יִפְּלוּ דְּמֵיהֶן לִנְדָבָה.

כְּבָר בֵּאַרְנוּ בְּמַעֲשֵׂה הַקָּרְבָּנוֹת, שֶׁכָּל מָקוֹם שֶׁאָנוּ אוֹמְרִין יִפְּלוּ לִנְדָבָה--הוּא שֶׁיִּתֵּן הַמָּעוֹת לַשּׁוֹפָרוֹת שֶׁהָיוּ בַּמִּקְדָּשׁ, שֶׁבֵּאַרְנוּ כַּמָּה הֶן בִּשְׁקָלִים; וּבֵית דִּין מַקְרִיבִין בְּאוֹתָן הַמָּעוֹת עוֹלוֹת נְדָבָה, וְנִסְכֵּיהֶם מִשֶּׁלַּצִּבּוּר, וְאֵינָן טְעוּנוֹת סְמִיכָה.
אֲבָל מְקוֹם שֶׁנֶּאֱמָר הוּא עַצְמוֹ יִקְרַב עוֹלָה, אוֹ יָבִיא בְּדָמָיו עוֹלָה--הֲרֵי זוֹ טְעוּנָה סְמִיכָה, וּנְסָכֶיהָ מִשֶּׁלּוֹ.

 וֶלֶד הַמַּעֲשֵׂר, וּוֶלֶד תְּמוּרַת הַמַּעֲשֵׂר, וּוֶלֶד תְּמוּרַת הַבְּכוֹר, וּוַלְדוֹת וַלְדוֹתֵיהֶן עַד סוֹף הָעוֹלָם--הֲרֵי אֵלּוּ לֹא יִקְרְבוּ; אֵלָא יִרְעוּ עַד שֶׁיִּפֹּל בָּהֶן מוּם, וְיֵאָכְלוּ כִּבְכוֹר וּכְמַעֲשֵׂר שֶׁנָּפַל בָּהֶן מוּם.
וַלְדוֹת תְּמוּרַת הַבְּכוֹר, לַכּוֹהֵן; וּוַלְדוֹת מַעֲשֵׂר וּתְמוּרָתוֹ, לִבְעָלָיו.

 וֶלֶד תְּמוּרַת הַפֶּסַח, כִּתְמוּרַת הַפֶּסַח: אִם הָיְתָה אִמּוֹ קְרֵבָה שְׁלָמִים, וַלְדָהּ יִקְרַב שְׁלָמִים; וְאִם הָיָה דִּינָהּ שֶׁתִּמָּכֵר, וְיָבִיא בְּדָמֶיהָ שְׁלָמִים--אַף וַלְדָהּ נִמְכָּר, וְיָבִיא בְּדָמָיו שְׁלָמִים.

הִפְרִישׁ נְקֵבָה לְפִסְחוֹ וְיָלְדָה, אוֹ שֶׁהִפְרִישָׁהּ מְעֻבֶּרֶת--הִיא וּוַלְדָהּ יִרְעוּ עַד שֶׁיִּפֹּל בָּהֶן מוּם, וְיָבִיא בִּדְמֵיהֶן פֶּסַח; וְאִם נִשְׁאֲרָה נְקֵבָה זוֹ עַד אַחַר הַפֶּסַח, אוֹ שֶׁיָּלְדָה אַחַר הַפֶּסַח--תִּרְעֶה הִיא וּוַלְדָהּ עַד שֶׁיִּפֹּל בָּהֶן מוּם, וְיָבִיא בִּדְמֵיהֶן שְׁלָמִים.

 וַלְדוֹת הַקֳּדָשִׁים שֶׁיָּצְאוּ דֶּרֶךְ דֹּפֶן, אוֹ שֶׁיָּלְדוּ טֻמְטוֹם וְאַנְדְּרֻגִּינוֹס, וְכִלְאַיִם, וּטְרֵפָה--הֲרֵי אֵלּוּ יִפָּדוּ, וְיָבִיא בִּדְמֵיהֶן קָרְבָּן הָרָאוּי לְהָבִיא בִּדְמֵי וֶלֶד שֶׁלְּזוֹ.
וֶלֶד בַּעֲלַת מוּם--הֲרֵי הוּא כְּוֶלֶד הַתְּמִימָה לְכָל דָּבָר, וְיִקְרַב כָּרָאוּי לוֹ.
קֳדָשִׁים שֶׁהִפִּילוּ נֵפֶל אוֹ שִׁלְיָה--יִקָּבְרוּ, וַהֲרֵי הֶן אֲסוּרִין בַּהֲנָיָה.

הַמְּשַׁנֶּה אֶת הַקֳּדָשִׁים מִקְּדֻשָּׁה לִקְדֻשָּׁה, עוֹבֵר בְּלֹא תַעֲשֶׂה: שֶׁנֶּאֱמָר בַּבְּכוֹר "לֹא-יַקְדִּישׁ אִישׁ, אֹתוֹ" , שֶׁלֹּא יַעֲשֶׂנּוּ עוֹלָה וְלֹא שְׁלָמִים; וְהוּא הַדִּין לִשְׁאָר הַקֳּדָשִׁים, שְׁאֵין מְשַׁנִּין אוֹתָן מִקְּדֻשָּׁה לִקְדֻשָּׁה--אֶחָד קָדְשֵׁי מִזְבֵּחַ, וְאֶחָד קָדְשֵׁי בֶּדֶק הַבַּיִת.
כֵּיצַד: אִם הִקְדִּישׁ לְבֶדֶק הַהֵיכָל, לֹא יְשַׁנֶּה לְבֶדֶק הַמִּזְבֵּחַ; וְכֵן כָּל כַּיּוֹצֶא בְּזֶה.
וְאֵין לוֹקִין עַל לָאו זֶה.

כֵּיצַד מַעְרִימִין עַל הַבְּכוֹר, לְהַקְדִּישׁוֹ לַמִּזְבֵּחַ הֶקְדֵּשׁ אַחֵר: מַקְדִּישׁוֹ בַּבֶּטֶן קֹדֶם שֶׁיִּוָּלֵד, שֶׁנֶּאֱמָר "אֲשֶׁר-יְבֻכַּר לַה' ...
לֹא-יַקְדִּישׁ אִישׁ, אֹתוֹ" --מִשֶּׁיְּבֻכַּר, אֵי אַתָּה מַקְדִּישׁוֹ; אֲבָל אַתָּה מַקְדִּישׁוֹ, בַּבֶּטֶן.
לְפִיכָּךְ יֵשׁ לוֹ לוֹמַר מַה שֶׁבְּמֵעֶיהָ שֶׁלִּמְבַכֶּרֶת זוֹ, אִם הוּא זָכָר, הֲרֵי זֶה עוֹלָה; אֲבָל אֵינוּ יָכוֹל לוֹמַר זִבְחֵי שְׁלָמִים--שְׁאֵינוּ מַפְקִיעַ אוֹתוֹ מִקְּדֻשָּׁתוֹ, כְּדֵי לֵהָנוֹת בּוֹ.
וְאִם אָמַר עִם יְצִיאַת רֹב רֹאשׁוֹ, יִהְיֶה עוֹלָה--הֲרֵי זֶה בְּכוֹר, וְאֵינוּ עוֹלָה.

וְאֵין מַעְרִימִין עַל בֶּהֱמַת הֶקְדֵּשׁ לְהַקְדִּישׁ עֻבְרָהּ קְדֻשָּׁה אַחֶרֶת, אֵלָא הֲרֵי הוּא בִּקְדֻשַּׁת אִמּוֹ: שֶׁוַּלְדוֹת הַקֳּדָשִׁים, מִמְּעֵי אִמָּם הֶם קֳדָשִׁים כְּמוֹ שֶׁבֵּאַרְנוּ; וַהֲרֵי כָּל עֹבֶר מֵהֶן בִּקְדֻשַּׁת אִמּוֹ, וְאֵינוּ יָכוֹל לְשַׁנּוֹתוֹ בַּבֶּטֶן כְּדֶרֶךְ שֶׁעָשָׂה בַּבְּכוֹר--שֶׁהַבְּכוֹר, בִּיצִיאָתוֹ הוּא שֶׁמִּתְקַדֵּשׁ.

אַף עַל פִּי שֶׁכָּל חֻקֵּי הַתּוֹרָה, גְּזֵרוֹת הֶם כְּמוֹ שֶׁבֵּאַרְנוּ בְּסוֹף מְעִילָה, רָאוּי לְהִתְבּוֹנֵן בָּהֶן; וְכָל שֶׁאַתָּה יָכוֹל לִתֵּן לוֹ טַעַם, תֶּן לוֹ טַעַם: הֲרֵי אָמְרוּ חֲכָמִים הָרִאשׁוֹנִים, שֶׁהַמֶּלֶךְ שְׁלֹמֹה הֵבִין רֹב הַטְּעָמִים שֶׁלְּכָל חֻקֵּי הַתּוֹרָה.

יֵרָאֶה לִי שֶׁזֶּה שֶׁאָמַר הַכָּתוּב "וְהָיָה-הוּא וּתְמוּרָתוֹ יִהְיֶה-קֹּדֶשׁ" , כְּעִנְיַן שֶׁאָמַר "וְאִם-הַמַּקְדִּישׁ--יִגְאַל, אֶת-בֵּיתוֹ: וְיָסַף חֲמִישִׁית כֶּסֶף-עֶרְכְּךָ, עָלָיו" .
יָרְדָה תּוֹרָה לְסוֹף מַחְשֶׁבֶת הָאָדָם, וּקְצַת יִצְרוֹ הָרַע--שֶׁטִּבְעוֹ שֶׁלָּאָדָם נוֹטֶה לְהַרְבּוֹת קִנְיָנוֹ, וְלָחוּס עַל מְמוֹנוֹ, וְאַף עַל פִּי שֶׁנָּדַר וְהִקְדִּישׁ, אִפְשָׁר שֶׁחָזַר בּוֹ וְנִחַם וְיִפְדֶּה בְּפָחוּת מִשָּׁוְיוֹ; אָמְרָה תּוֹרָה אִם פָּדָה לְעַצְמוֹ, יוֹסִיף חֹמֶשׁ.

וְכֵן אִם הִקְדִּישׁ בְּהֵמָה קְדֻשַּׁת הַגּוּף, שֶׁמֶּא יַחְזֹר בּוֹ; וְכֵיוָן שְׁאֵינוּ יָכוֹל לִפְדּוֹתָהּ, יַחְלִיפֶנָּה בִּפְחוּתָה מִמֶּנָּה, וְאִם תִּתֵּן לוֹ רְשׁוּת לְהַחְלִיף הָרַע בַּיָּפֶה, יַחְלִיף הַיָּפֶה בָּרַע וְיֹאמַר טוֹב הוּא.
לְפִיכָּךְ סָתַם הַכָּתוּב בְּפָנָיו, שֶׁלֹּא יַחְלִיף, וּקְנָסוֹ אִם הִחְלִיף, וְאָמַר "וְהָיָה-הוּא וּתְמוּרָתוֹ יִהְיֶה-קֹּדֶשׁ" .

וְכָל אֵלּוֹ הַדְּבָרִים--כְּדֵי לָכֹף יִצְרוֹ, וּלְתַקַּן דֵּעוֹתָיו.
וְרוֹב דִינֵי תּוֹרָה אֵינָן אֵלָא עֵצוֹת מֵרָחוֹק מִגְּדוֹל הַעֵצָה, לְתַקַּן הַדֵּעוֹת וּלְיַשַּׁר כָּל הַמַּעֲשִׂים; וְכֵן הוּא אוֹמֵר "הֲלֹא כָתַבְתִּי לְךָ, שָׁלִשִׁים--בְּמֹעֵצוֹת וָדָעַת.
לְהוֹדִיעֲךָ--קֹשְׁטְ, אִמְרֵי אֱמֶת; לְהָשִׁיב אֲמָרִים אֱמֶת, לְשֹׁלְחֶיךָ" .

בְּרִיךְ רַחְמָנָא דְּסַיְּעַן.
נִגְמַר סֵפֶר תְּשִׁיעִי, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, חֲמִשָּׁה וְאַרְבָּעִים: הִלְכּוֹת קָרְבַּן פֶּסַח, עֲשָׂרָה פְּרָקִים; הִלְכּוֹת חֲגִיגָה, שְׁלוֹשָׁה פְּרָקִים; הִלְכּוֹת בְּכוֹרוֹת, שְׁמוֹנָה פְּרָקִים; הִלְכּוֹת שְׁגָגוֹת, חֲמִשָּׁה עָשָׂר פְּרָקִים; הִלְכּוֹת מְחֻסְּרֵי כַּפָּרָה, חֲמִשָּׁה פְּרָקִים; הִלְכּוֹת תְּמוּרָה, אַרְבָּעָה פְּרָקִים.

בְּשֵׁם ה', אֵל עוֹלָם .

לֵב טָהוֹר, בְּרָא-לִי אֱלֹהִים; וְרוּחַ נָכוֹן, חַדֵּשׁ בְּקִרְבִּי .

סֵפֶר עֲשִׂירִי וְהוּא סֵפֶר טַהְרָה 
הִלְכּוֹתָיו שְׁמוֹנֶה, וְזֶה הוּא סִדּוּרָן: הִלְכּוֹת טֻמְאַת מֵת, הִלְכּוֹת פָּרָה אֲדֻמָּה, הִלְכּוֹת טֻמְאַת צָרַעַת, הִלְכּוֹת מְטַמְּאֵי מִשְׁכָּב וּמוֹשָׁב, הִלְכּוֹת שְׁאָר אֲבוֹת הַטְּמָאוֹת, הִלְכּוֹת טֻמְאַת אֹכָלִין, הִלְכּוֹת כֵּלִים, הִלְכּוֹת מִקְווֹת.

מִצְוַת עֲשֵׂה אַחַת, וְהִיא דִּין טֻמְאַת מֵת.

יֵשׁ בִּכְלָלָן שְׁתֵּי מִצְווֹת עֲשֵׂה; וְזֶה הוּא פְּרָטָן: דִּין פָּרָה אֲדֻמָּה; דִּין טֻמְאַת מֵי נִדָּה וְטַהְרָתָן.

יֵשׁ בִּכְלָלָן שְׁמוֹנֶה מִצְווֹת--שֵׁשׁ מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לְהוֹרוֹת בְּצָרַעַת אָדָם כְּדִינָהּ הַכָּתוּב בַּתּוֹרָה; שֶׁלֹּא יָקֹץ סִימָנֵי טֻמְאָה; שֶׁלֹּא יְגַלַּח הַנֶּתֶק; שֶׁיִּהְיֶה הַמְּצֹרָע מְפֻרְסָם בִּקְרִיעַת בְּגָדָיו וּפְרִיעַת רֹאשׁוֹ וַעֲטִיָּה עַל שָׂפָם; טַהְרַת צָרַעַת; שֶׁיְּגַלַּח הַמְּצֹרָע אֶת כָּל שְׂעָרוֹ כְּשֶׁיִּטְהַר; דִּין צָרַעַת הַבֶּגֶד; דִּין צָרַעַת הַבַּיִת.

יֵשׁ בִּכְלָלָן אַרְבַּע מִצְווֹת עֲשֵׂה; וְזֶה הוּא פְּרָטָן: דִּין טֻמְאַת נִדָּה; דִּין טֻמְאַת יוֹלֶדֶת; דִּין טֻמְאַת זָבָה; דִּין טֻמְאַת זָב.

יֵשׁ בִּכְלָלָן שָׁלוֹשׁ מִצְווֹת עֲשֵׂה; וְזֶה הוּא פְּרָטָן: דִּין טֻמְאַת נְבֵלָה; דִּין טֻמְאַת שֶׁרֶץ; דִּין טֻמְאַת שִׁכְבַת זֶרַע.
וַעֲבוֹדָה זָרָה מְטַמְּאָה כְּשֶׁרֶץ, וְטֻמְאָתָהּ מִדִּבְרֵי סוֹפְרִים.

מִצְוַת עֲשֵׂה אַחַת, וְהִיא דִּין טֻמְאַת מַשְׁקִין וְאֹכָלִין וְהֶכְשֵׁרָן.

עִנְיַן אֵלּוּ הַהֲלָכוֹת לֵידַע כֵּלִים שֶׁמְּקַבְּלִין טֻמְאָה מִכָּל אֵלּוּ הַטְּמָאוֹת, וְכֵלִים שְׁאֵינָן מִטַּמְּאִין, וְכֵיצַד מִטַּמְּאִין הַכֵּלִים וּמְטַמְּאִין.

מִצְוַת עֲשֵׂה אַחַת, וְהִיא שֶׁיִּטְבֹּל כָּל טָמֵא בְּמֵי מִקְוָה וְאַחַר כָּךְ יִטְהַר.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, עֶשְׂרִים--מֵהֶן שְׁמוֹנֶה עֶשְׂרֵה מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה.

הִלְכּוֹת טֻמְאַת מֵת 
מִצְוַת עֲשֵׂה אַחַת, וְהִיא דִּין טֻמְאַת מֵת.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת טֻמְאַת מֵת פֵּרֶק א 
הַמֵּת מְטַמֵּא בַּמַּגָּע וּבַמַּשָּׂא וּבָאֹהֶל, טֻמְאַת שִׁבְעָה; וְטֻמְאַת מַגָּע וְאֹהֶל, מְפֹרָשִׁין בַּתּוֹרָה--שֶׁנֶּאֱמָר "הַנֹּגֵעַ בְּמֵת, לְכָל-נֶפֶשׁ אָדָם--וְטָמֵא, שִׁבְעַת יָמִים" , וְנֶאֱמָר "כָּל-הַבָּא אֶל-הָאֹהֶל וְכָל-אֲשֶׁר בָּאֹהֶל, יִטְמָא שִׁבְעַת יָמִים" .

טֻמְאַת מַשָּׂא, מִפִּי הַשְּׁמוּעָה; וְקַל וְחֹמֶר הַדְּבָרִים: אִם נְבֵלָה שְׁהִיא טֻמְאַת עֶרֶב וְאֵינָהּ מְטַמְּאָה בָּאֹהֶל מְטַמְּאָה בַּמַּשָּׂא, שֶׁנֶּאֱמָר "וְהַנֹּשֵׂא, אֶת-נִבְלָתָם" --הַמֵּת, לֹא כָּל שֶׁכֵּן; וּמַה נְבֵלָה שֶׁמַּגָּעָהּ טֻמְאַת עֶרֶב, מַשָּׂאָהּ טֻמְאַת עֶרֶב--אַף הַמֵּת שֶׁמַּגָּעוֹ טֻמְאַת שִׁבְעָה, מַשָּׂאוֹ טֻמְאַת שִׁבְעָה.

אֵין טֻמְאַת מַשָּׂא בַּמֵּת מִדִּבְרֵי סוֹפְרִים, אֵלָא דִּין תּוֹרָה.
וְיֵרָאֶה לִי שֶׁזֶּה שֶׁשָּׁתַק מִמֶּנָּה הַכָּתוּב, כְּדֶרֶךְ שֶׁשָּׁתַק מֵאִסּוּר הַבַּת לְפִי שֶׁאָסַר בַּפֵּרוּשׁ אַפִלּוּ בַּת הַבַּת, וְשָׁתַק מֵאִסּוּר אֲכִילַת בָּשָׂר בְּחָלָב, לְפִי שֶׁאָסַר בַּפֵּרוּשׁ אַפִלּוּ בִּשּׁוּלוֹ--כָּךְ שָׁתַק מִטֻּמְאַת מַשָּׂא בַּמֵּת, לְפִי שֶׁטִּמֵּא בַּפֵּרוּשׁ אַפִלּוּ אָהֳלוֹ.

 טֻמְאַת מַגָּע הָאֲמוּרָה בְּכָל מָקוֹם, בֵּין בַּמֵּת בֵּין בִּשְׁאָר הַמְּטַמְּאִים--הוּא שֶׁיִּגַּע הָאָדָם בִּבְשָׂרוֹ בַּטֻּמְאָה: בֵּין בְּיָדוֹ, בֵּין בְּרַגְלוֹ, אוֹ בִּשְׁאָר גּוּפוֹ, אַפִלּוּ בִּלְשׁוֹנוֹ--הֲרֵי זֶה נִטְמָא.
וְכֵן יֵרָאֶה לִי שְׁאִם נָגַע בְּצִפָּרְנוֹ, אוֹ בְּשִׁנּוֹ--נִטְמָא: כֵּיוָן שְׁהֶם מְחֻבָּרִים לַגּוּף, הֲרֵי הֶם כַּגּוּף.

אֲבָל אִם תָּחַב אָדָם טֻמְאָה בְּכוֹשׁ, וְהִכְנִיסָהּ לְתוֹךְ גְּרוֹנוֹ שֶׁלְּטָהוֹר, וְלֹא נָגְעָה בִּלְשׁוֹנוֹ, אוֹ שֶׁהִכְנִיסָהּ לְתוֹךְ מְעֵי הָאִשָּׁה מִלְּמַטָּה, וְלֹא נָגְעָה בִּבְשָׂרָהּ--לֹא נִטְמָא הַבּוֹלֵעַ מִשּׁוֹם נוֹגֵעַ: שֶׁהֲרֵי לֹא נָגַע--שֶׁנְּגִיעַת פְּנִים, אֵינָהּ נְגִיעָה.

 קְרוֹם שֶׁעַל הַמַּכָּה, הֲרֵי הוּא כְּעוֹר הַבָּשָׂר לְעִנְיַן מַגַּע טֻמְאוֹת.
וְכִישׁוּת שֶׁלַּקָּטָן, אֵינָהּ כְּעוֹר הַבָּשָׂר.
כֵּיצַד: מִי שֶׁנָּגְעָה טֻמְאָה בִּקְרוֹם מַכָּתוֹ נִטְמָא, כְּאִלּוּ נָגְעָה בְּעוֹרוֹ; נָגְעָה בַּשֵּׂעָר הַדַּק שֶׁעַל בְּשַׂר הַקָּטָן, לֹא נִטְמָא.

וְכֵן אָדָם טָמֵא שֶׁהָיְתָה בּוֹ מַכָּה, וְנָגַע הַטָּהוֹר בִּקְרוֹם מַכַּת הַטָּמֵא--נִטְמָא; הָיָה הַקָּטָן טָמֵא, וְנָגַע הַטָּהוֹר בַּכִּישׁוּת שֶׁלּוֹ--לֹא נִטְמָא: בֵּין בְּטֻמְאַת מֵת, בֵּין בִּשְׁאָר הַטֻּמְאוֹת.
וְכֵן לִכְלוּכֵי צוֹאָה וְטִיט, וְכַיּוֹצֶא בָּהֶן מִן הַדְּבָרִים שֶׁחוֹצְצִין עַל הַגּוּף--אֵינָן כְּעוֹר הַבָּשָׂר, לֹא לְטַמֵּא וְלֹא לְהִטַּמֵּא.

 כְּשֵׁם שֶׁהָאָדָם מִטַּמֵּא בִּנְגִיעָתוֹ בַּטֻּמְאָה, כָּךְ הַכֵּלִים כֻּלָּם מִטַּמְּאִים בִּנְגִיעַת הַטֻּמְאָה בָּהֶן: חוּץ מִכְּלִי חֶרֶס--שְׁאֵינוּ מִטַּמֵּא אֵלָא מֵאַוֵּירוֹ בִּלְבָד, כְּמוֹ שֶׁיִּתְבָּאַר בְּהִלְכּוֹת כֵּלִים.
וְזֶה כְּלָל גָּדוֹל בַּטֻּמְאוֹת--כָּל הַמְּטַמֵּא אָדָם בַּמַּגָּע, מְטַמֵּא כֵּלִים; וְכָל שְׁאֵינוּ מְטַמֵּא אָדָם בַּמַּגָּע, אֵינוּ מְטַמֵּא כֵּלִים.

 טֻמְאַת מַשָּׂא הָאֲמוּרָה בְּכָל מָקוֹם, בֵּין בַּמֵּת בֵּין בִּשְׁאָר הַמְּטַמְּאִים בַּמַּשָּׂא--הוּא שֶׁיִּשָּׂא הָאָדָם אֶת הַטֻּמְאָה, אַף עַל פִּי שֶׁלֹּא נָגַע בָּהּ: אַפִלּוּ הָיָה בֵּינוֹ לְבֵינָהּ אֶבֶן--הוֹאִיל וּנְשָׂאָהּ, נִטְמָא.
וְאֶחָד הַנּוֹשֵׂא עַל רֹאשׁוֹ, אוֹ בְּיָדוֹ, אוֹ עַל שְׁאָר גּוּפוֹ, וְאֶחָד הַנּוֹשֵׂא הוּא בְּעַצְמוֹ, אוֹ שֶׁנְּשָׂאָהּ אַחֵר וְהִנִּיחָהּ לְמַעְלָה מִזֶּה--הוֹאִיל וְנִשֵּׂאת עָלָיו מִכָּל מָקוֹם, נִטְמָא.
וְאַפִלּוּ הָיְתָה הַטֻּמְאָה תְּלוּיָה בְּחוּט, אוֹ בְּשַׂעֲרָה, וְתָלָה הַחוּט בְּיָדוֹ, וְהִגְבִּיהַּ הַטֻּמְאָה כָּל שְׁהוּא--הֲרֵי זֶה נוֹשֵׂא, וְנִטְמָא.

 מֵסִיט, בִּכְלַל נוֹשֵׂא הוּא; וְכָל דָּבָר שֶׁמְּטַמֵּא בַּמַּשָּׂא, מְטַמֵּא בַּהֲסֵט.
כֵּיצַד: קוֹרָה שְׁהִיא מֻנַּחַת עַל הַכּוֹתָל, וְעַל צִדָּהּ מֵת אוֹ נְבֵלָה וְכַיּוֹצֶא בָּהֶן, וּבָא הַטָּהוֹר לִקְצֵה הַקּוֹרָה הַשֵּׁנִי, וְהֵנִידוֹ--כֵּיוָן שֶׁהֵנִיד אֶת הַטֻּמְאָה שֶׁבַּקָּצֶה הַשֵּׁנִי, נִטְמָא מִשּׁוֹם נוֹשֵׂא; וְאֵין צָרִיךְ לוֹמַר אִם מָשַׁךְ אֶת הַקָּצֶה הַשֵּׁנִי כְּנֶגֶד הָאָרֶץ, עַד שֶׁהִגְבִּיהַּ הַטֻּמְאָה אוֹ שֶׁגָּרַר הַטֻּמְאָה עַל הָאָרֶץ--שֶׁזֶּה נוֹשֵׂא וַדַּאי.
וְזוֹ וְכָל כַּיּוֹצֶא בָּהּ, הִיא טֻמְאַת הֲסֵט הָאֲמוּרָה בְּכָל מָקוֹם.

 הַנּוֹשֵׂא בְּתוֹךְ בֵּית הַסְּתָרִים, נִטְמָא--שֶׁאַף עַל פִּי שְׁאֵין הַנְּגִיעָה שָׁם נְגִיעָה, הַנּוֹשֵׂא שָׁם נוֹשֵׂא הוּא: אֵלָא אִם כֵּן נִבְלְעָה הַטֻּמְאָה בְּתוֹךְ מֵעָיו--שֶׁמֵּאַחַר שֶׁהִגִּיעָה לְתוֹךְ בִּטְנוֹ, אֵינוּ לֹא נוֹגֵעַ וְלֹא נוֹשֵׂא; וְאִם טָבַל--טָהַר, וְאַף עַל פִּי שֶׁהַטֻּמְאָה בְּתוֹךְ מֵעָיו.

 אֵין מִטַּמֵּא בַּמַּשָּׂא אֵלָא הָאָדָם בִּלְבָד, לֹא הַכֵּלִים.
כֵּיצַד: הֲרֵי שֶׁהָיָה מֻנָּח עַל יָדוֹ עֲשָׂרָה כֵּלִים, זֶה עַל גַּבֵּי זֶה, וְהַנְּבֵלָה וְכַיּוֹצֶא בָּהּ בַּכְּלִי הָעֶלְיוֹן--הָאָדָם טָמֵא מִשּׁוֹם נוֹשֵׂא נְבֵלָה, וְהַכֵּלִים שֶׁעַל יָדוֹ כֻּלָּן טְהוֹרִים, חוּץ מִכְּלִי הָעֶלְיוֹן, שֶׁנָּגְעָה בּוֹ הַטֻּמְאָה.
וְכֵן כָּל כַּיּוֹצֶא בְּזֶה.

 טֻמְאַת אֹהֶל--אֵינָהּ בִּשְׁאָר טֻמְאוֹת, אֵלָא בַּמֵּת בִּלְבָד: וּבֵין שֶׁהֶאֱהִיל הָאָדָם אוֹ הַכְּלִי, אַפִלּוּ מַחַט שֶׁהֶאֱהִילָה עַל הַמֵּת, אוֹ שֶׁהֶאֱהִיל הַמֵּת עַל הָאָדָם אוֹ עַל הַכְּלִי, אוֹ שֶׁהָיָה הַמֵּת עִם הָאָדָם אוֹ עִם הַכֵּלִים תַּחַת אֹהֶל אֶחָד--הֲרֵי אֵלּוּ טְמֵאִים.
וְטֻמְאַת אֹהֶל הָאֲמוּרָה בְּכָל מָקוֹם--הוּא שֶׁתְּטַמֵּא אוֹתָהּ טֻמְאָה אֶת הָאָדָם אוֹ אֶת הַכֵּלִים, בְּאֶחָד מִשְּׁלוֹשָׁה דְּרָכִים אֵלּוּ.

אֶחָד הַבָּא כֻּלּוֹ לְאֹהֶל הַמֵּת, אוֹ הַבָּא מִקְצָתוֹ--הֲרֵי זֶה נִטְמָא בָּאֹהֶל: אַפִלּוּ הִכְנִיס יָדוֹ, אוֹ רָאשֵׁי אֶצְבְּעוֹתָיו, אוֹ חֻטְמוֹ לְאֹהֶל הַמֵּת--הֲרֵי זֶה נִטְמָא כֻּלּוֹ.
נָגַע בַּמַּשְׁקוֹף, וְצֵרַף יָדוֹ עִם הַמַּשְׁקוֹף--נִטְמָא, וּכְאִלּוּ בָּא מִקְצָתוֹ.
נָגַע בָּאַסְקֻפָּה--מִטֶּפַח וּלְמַטָּן קָרוֹב לָאָרֶץ, טָהוֹר; וּמִטֶּפַח וּלְמַעְלָן, טָמֵא.
וְיֵרָאֶה לִי שֶׁדָּבָר זֶה, מִדִּבְרֵיהֶם.

 אֶחָד הַמֵּת מִיִּשְׂרָאֵל, אוֹ מִן הַגּוֹיִים--מְטַמֵּא בַּמַּגָּע, וּבַמַּשָּׂא.
וְאֵין הַגּוֹי מְטַמֵּא, בָּאֹהֶל: וְדָבָר זֶה, קַבָּלָה הוּא; וַהֲרֵי הוּא אוֹמֵר בְּמִלְחֶמֶת מִדְיָן "כֹּל נֹגֵעַ בֶּחָלָל" , וְלֹא הִזְכִּיר שָׁם אֹהֶל.

וְכֵן הַגּוֹי, אֵינוּ נַעֲשֶׂה טְמֵא מֵת; אֵלָא גּוֹי שֶׁנָּגַע בַּמֵּת, אוֹ נְשָׂאוֹ, אוֹ הֶאֱהִיל עָלָיו--הֲרֵי הוּא כְּמִי שֶׁלֹּא נָגַע: לְמַה זֶה דּוֹמֶה, לַבְּהֵמָה שֶׁנָּגְעָה בַּמֵּת אוֹ הֶאֱהִילָה עַל הַמֵּת.
וְלֹא בְּטֻמְאַת מֵת בִּלְבָד, אֵלָא בְּכָל הַטֻּמְאוֹת כֻּלָּן--אֵין הַגּוֹיִים וְלֹא הַבְּהֵמָה מִטַּמֵּאִין בָּהֶן.
וּמִדִּבְרֵי סוֹפְרִים, שֶׁיְּהוּ הַגּוֹיִים כַּזָּבִין לְכָל דִּבְרֵיהֶן.
וְאֵין לָךְ בְּכָל מִינֵי נֶפֶשׁ חַיָּה מַה שֶׁמִּטַּמֵּא וְהוּא חַי, אוֹ מְטַמֵּא וְהוּא חַי--חוּץ מִן הָאָדָם בִּלְבָד: וְהוּא, שֶׁיִּהְיֶה יִשְׂרְאֵלִי.

אֶחָד גָּדוֹל וְאֶחָד קָטָן--מִטַּמֵּאִין בְּכָל הַטֻּמְאוֹת, אַפִלּוּ בְּטֻמְאַת הַמֵּת: שֶׁנֶּאֱמָר בָּהּ "וְאִישׁ אֲשֶׁר-יִטְמָא" --אֶחָד הָאִישׁ, וְאֶחָד הַקָּטָן; שֶׁהֲרֵי הוּא אוֹמֵר שָׁם "וְעַל-כָּל-הַנְּפָשׁוֹת אֲשֶׁר הָיוּ-שָׁם" .
אַפִלּוּ קָטָן בֶּן יוֹמוֹ שֶׁנָּגַע, אוֹ נָשָׂא, אוֹ הֶאֱהִיל הַמֵּת עָלָיו--נִטְמָא, וַהֲרֵי הוּא טְמֵא מֵת: וְהוּא, שֶׁנֻּלַּד לְתִשְׁעָה; אֲבָל בֶּן שְׁמוֹנָה--הֲרֵי הוּא כְּאֶבֶן, וְאֵינוּ מְקַבֵּל טֻמְאָה.

 הַמֵּת אֵינוּ מְטַמֵּא, עַד שֶׁתֵּצֵא נַפְשׁוֹ; אַפִלּוּ מְגֻיָּד, אוֹ גּוֹסֵס, אַפִלּוּ נִשְׁחֲטוּ בּוֹ שְׁנֵי הַסִּימָנִים--אֵינוּ מְטַמֵּא, עַד שֶׁתֵּצֵא נַפְשׁוֹ: שֶׁנֶּאֱמָר "בְּנֶפֶשׁ הָאָדָם אֲשֶׁר-יָמוּת" .
נִשְׁבְּרָה מַפְרַקְתּוֹ וְרֹב בָּשָׂר עִמָּהּ, אוֹ שֶׁנִּקְרַע כַּדָּג מִגַּבּוֹ, אוֹ שֶׁהֻתַּז רֹאשׁוֹ, אוֹ שֶׁנֶּחְתַּךְ לִשְׁנֵי חֲלָקִים בְּבִטְנוֹ--הֲרֵי זֶה מְטַמֵּא, אַף עַל פִּי שֶׁעֲדַיִן הוּא מְרַפְרֵף בְּאֶחָד מֵאֵבָרָיו.

הִלְכּוֹת טֻמְאַת מֵת פֵּרֶק ב 
הַנֵּפֶל--אַף עַל פִּי שֶׁעֲדַיִן לֹא נִתְקַשְּׁרוּ אֵבָרָיו בְּגִידִין--מְטַמֵּא בַּמַּגָּע וּבַמַּשָּׂא וּבָאֹהֶל, כְּאָדָם גָּדוֹל שֶׁמֵּת: שֶׁנֶּאֱמָר "הַנֹּגֵעַ בְּמֵת, לְכָל-נֶפֶשׁ אָדָם" .
וְכֵן כַּזַּיִת מִבְּשַׂר הַמֵּת, בֵּין לַח בֵּין יָבֵשׁ כַּחֶרֶס--מְטַמֵּא כְּמֵת שָׁלֵם.
וְהַנְּצָל כַּבָּשָׂר, וּמְטַמֵּא בְּכַזַּיִת.

אֵיזֶה הוּא נְצָל, זֶה הַבָּשָׂר שֶׁנִּמּוֹחַ וְנַעֲשָׂה לֵחָה סְרוּחָה: וְהוּא, שֶׁתִּקְרֹשׁ אוֹתָהּ הַלֵּחָה הַנִּמְצֵאת מִן הַמֵּת--שְׁאִם קָרְשָׁה, בַּיָּדוּעַ שְׁהִיא מִבְּשָׂרוֹ; וְאִם לֹא קָרְשָׁה, אֵינָהּ מְטַמְּאָה--שֶׁמֶּא כִּיחוֹ וְנִיעוֹ הוּא.

 אַף עַל פִּי שֶׁהַשֵּׁעוּרִין כֻּלָּן, הֲלָכָה לְמֹשֶׁה מִסִּינַי הֶן, אָמְרוּ חֲכָמִים תְּחִלַּת בְּרִיָּתוֹ שֶׁלָּאָדָם כַּזַּיִת, וּלְפִיכָּךְ שֵׁעוּר טֻמְאַת בְּשָׂרוֹ כַּזַּיִת.

 אֵבֶר שֶׁנֶּחְתַּךְ מִן הָאָדָם הַחַי--הֲרֵי הוּא כְּמֵת שָׁלֵם, מְטַמֵּא בַּמַּגָּע וּבַמַּשָּׂא וּבָאֹהֶל, אַפִלּוּ אֵבֶר קָטָן, שֶׁלְּקָטָן בֶּן יוֹמוֹ: שֶׁהָאֵבָרִים--אֵין לָהֶן שֵׁעוּר, שֶׁנֶּאֱמָר "וְכֹל אֲשֶׁר-יִגַּע עַל-פְּנֵי הַשָּׂדֶה, בַּחֲלַל-חֶרֶב" , וְהַדָּבָר יָדוּעַ שֶׁדִּין חֲלַל חֶרֶב, כְּדִין חֲלַל אֶבֶן אוֹ חֲלַל שְׁאָר דְּבָרִים; וּמִפִּי הַשְּׁמוּעָה לָמְדוּ שֶׁלֹּא בָא זֶה, אֵלָא לְטַמֵּא נוֹגֵעַ בָּאֵבֶר שֶׁפְּלָטַתּוּ הַחֶרֶב.

בַּמֶּה דְּבָרִים אֲמוּרִים, בְּשֶׁהָיָה הָאֵבֶר שָׁלֵם כִּבְרִיָּתוֹ, בָּשָׂר וְגִידִים וַעֲצָמוֹת--שֶׁנֶּאֱמָר "אוֹ-בְעֶצֶם אָדָם" , עֶצֶם שְׁהוּא כְּאָדָם: מַה אָדָם, בָּשָׂר וְגִידִים וַעֲצָמוֹת--אַף אֵבֶר מִן הַחַי, עַד שֶׁיִּהְיֶה כִּבְרִיָּתוֹ בָּשָׂר וְגִידִים וַעֲצָמוֹת.
אֲבָל הַכִּלְיָה וְהַלָּשׁוֹן וְכַיּוֹצֶא בָּהֶן--אַף עַל פִּי שְׁהֶן אֵבֶר בִּפְנֵי עַצְמָן--הוֹאִיל וְאֵין בָּהֶן עֶצֶם, הֲרֵי הֶן כִּשְׁאָר הַבָּשָׂר.

חָסֵר מִן הָעֶצֶם שֶׁלְּאֵבֶר, כָּל שְׁהוּא--הֲרֵי הָאֵבֶר כֻּלּוֹ טָהוֹר.
חָסֵר מִבְּשָׂרוֹ--אִם נִשְׁאַר עָלָיו בָּשָׂר שֶׁרָאוּי לַעֲלוֹת בּוֹ אֲרוּכָה בַּחַי, וְיִתְרַפֵּא וְיִשְׁלַם--הֲרֵי זֶה מְטַמֵּא בַּמַּגָּע וּבַמַּשָּׂא וּבָאֹהֶל; וְאִם לָאו--מְטַמֵּא בַּמַּגָּע וּבַמַּשָּׂא, וְאֵינוּ מְטַמֵּא בָּאֹהֶל.
וּבָשָׂר הַפּוֹרֵשׁ מִן הַחַי, טָהוֹר; וְכֵן עֶצֶם בְּלֹא בָּשָׂר הַפּוֹרֵשׁ מִן הַחַי, טָהוֹר.

 אֵבֶר הַפּוֹרֵשׁ מִן הַמֵּת, מְטַמֵּא בַּמַּגָּע וּבַמַּשָּׂא וּבָאֹהֶל כַּמֵּת: וְהוּא שֶׁיִּהְיֶה שָׁלֵם כִּבְרִיָּתוֹ, בָּשָׂר וְגִידִים וַעֲצָמוֹת.
חָסֵר עַצְמוֹ--אִם נִשְׁאַר עָלָיו בָּשָׂר כַּזַּיִת, מְטַמֵּא כְּמֵת שָׁלֵם.
חָסֵר הַבָּשָׂר--אִם נִשְׁאַר עָלָיו כְּדֵי לַעֲלוֹת אֲרוּכָה בַּחַי, מְטַמֵּא כְּמֵת שָׁלֵם; וְאִם לָאו, הֲרֵי הוּא כִּשְׁאָר עַצְמוֹת הַמֵּתִים שְׁאֵין עֲלֵיהֶן בָּשָׂר.

 מוֹחַ שֶׁבְּתוֹךְ הָעֶצֶם, הֲרֵי הוּא מַעֲלֶה אֲרוּכָה מִבַּחוּץ.
לְפִיכָּךְ קֻלִּית הַמֵּת, וְהוּא הָעֶצֶם הַסָּתוּם מִשְּׁנֵי קְצוֹתָיו--אִם יֵשׁ בְּתוֹכָהּ מוֹחַ כְּדֵי לַעֲלוֹת אֲרוּכָה, הֲרֵי זֶה כְּמֵת שָׁלֵם; הָיָה בָּהּ מוֹחַ הַמִּתְנַדְנֵד--אִם יֵשׁ בּוֹ כַּזַּיִת, הֲרֵי זוֹ מְטַמְּאָה בָּאֹהֶל.
אַף עַל פִּי שֶׁהָעֶצֶם סָתוּם מִכָּל צְדָדָיו, טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת כְּמוֹ שֶׁיִּתְבָּאַר: שֶׁהַמּוֹחַ, כְּבָשָׂר לְכָל דָּבָר.

 הָאֵבֶר וְהַבָּשָׂר הַמְּדֻלְדָּלִין בָּאָדָם--אַף עַל פִּי שְׁאֵין יְכוּלִין לַחְזֹר וְלִחְיוֹת, טְהוֹרִין.
מֵת הָאָדָם, הֲרֵי הַבָּשָׂר טָהוֹר; וְהָאֵבֶר מְטַמֵּא מִשּׁוֹם אֵבֶר מִן הַחַי, וְאֵינוּ מְטַמֵּא מִשּׁוֹם אֵבֶר מִן הַמֵּת.

מַה בֵּין אֵבֶר מִן הַחַי, לְאֵבֶר מִן הַמֵּת: אֵבֶר מִן הַחַי--בָּשָׂר הַפּוֹרֵשׁ מִמֶּנּוּ וְעֶצֶם הַפּוֹרֵשׁ מִמֶּנּוּ, טְהוֹרִין.
וְאֵבֶר מִן הַמֵּת--בָּשָׂר הַפּוֹרֵשׁ מִמֶּנּוּ וְעֶצֶם הַפּוֹרֵשׁ מִמֶּנּוּ, כְּפוֹרְשִׁין מִן הַמֵּת הַשָּׁלֵם; וּמְטַמְּאִין בְּשֵׁעוּרָן.
וּבֵין אֵבֶר מִן הַחַי, בֵּין אֵבֶר מִן הַמֵּת--אֵין לָהֶן שֵׁעוּר.

אָמְרוּ חֲכָמִים, מָאתַיִם שְׁמוֹנָה וְאַרְבָּעִים אֵבָרִים יֵשׁ בָּאִישׁ, כָּל אֶחָד וְאֶחָד מֵהֶן בָּשָׂר וְגִידִים וְעֶצֶם; וְאֵין הַשִּׁנַּיִם מִן הַמִּנְיָן.
וּבָאִשָּׁה, מָאתַיִם וְאֶחָד וַחֲמִשִּׁים.
כָּל אֵבֶר מֵהֶן שֶׁפֵּרַשׁ כִּבְרִיָּתוֹ, בֵּין מִן הַחַי בֵּין מִן הַמֵּת--מְטַמֵּא בַּמַּגָּע וּבַמַּשָּׂא וּבָאֹהֶל: חוּץ מִשְּׁלוֹשָׁה אֵבָרִים יְתֵרוֹת שֶׁבָּאִשָּׁה, שְׁאֵינָן מְטַמְּאִין בָּאֹהֶל.

וְכֵן אֶצְבָּע יְתֵרָה שֶׁיֵּשׁ בָּהּ עֶצֶם, וְאֵין בָּהּ צִפֹּרֶן--אִם נִסְפֶּרֶת, עוֹלָה לְמִנְיַן רֹב הָאֵבָרִים.
וְאִם אֵינָהּ נִסְפֶּרֶת--מְטַמְּאָה בַּמַּגָּע וּבַמַּשָּׂא, וְאֵינָהּ מְטַמְּאָה בָּאֹהֶל; וְטֻמְאָתָהּ מִדִּבְרֵיהֶם.
וְאִם הָיָה בָּהּ צִפֹּרֶן, הֲרֵי הִיא כִּשְׁאָר הָאֵבָרִים.

וּמִפְּנֵי מַה גָּזְרוּ טֻמְאָה עַל אֶצְבָּע שְׁאֵינָהּ נִסְפֶּרֶת, גְּזֵרָה מִשּׁוֹם הַנִּסְפֶּרֶת.
וְלָמָּה לֹא טִמְּאוּהָ בָּאֹהֶל: עָשׂוּ לָהּ הֶכֵּר, כְּדֵי לְהוֹדִיעַ שֶׁטֻּמְאָתָהּ מִדִּבְרֵיהֶם מִשּׁוֹם גְּזֵרָה--כְּדֵי שֶׁלֹּא יִשְׂרְפוּ עַל טֻמְאָתָהּ, תְּרוּמָה וּקְדָשִׁים.

 עַצְמוֹת הַמֵּת שְׁאֵין עֲלֵיהֶן בָּשָׂר--אִם נִכֶּרֶת בָּהֶן צוּרַת עַצְמוֹת הָאָדָם, הֲרֵי אֵלּוּ מְטַמְּאִין בַּמַּגָּע וּבַמַּשָּׂא וּבָאֹהֶל כְּמֵת שָׁלֵם: שֶׁאֲנִי קוֹרֶא בָּהֶן "עֶצֶם אָדָם" .
וְאֵלּוּ הֶן הָעֲצָמוֹת שְׁהֶן מְטַמְּאִין כַּמֵּת--הַשִּׁדְרָה, וְהַגֻּלְגֹּלֶת, וְרֹב בִּנְיָנוֹ, וְרֹב מִנְיָנוֹ.

הַשִּׁדְרָה כֵּיצַד: שִׁדְרָה שְׁהִיא שְׁלֵמָה, הֲרֵי הִיא כְּמֵת שָׁלֵם; וְאִם חֲסֵרָה אַפִלּוּ חֻלְיָה אַחַת מִשְּׁמוֹנֶה עֶשְׂרֵה חֻלְיוֹת, הֲרֵי הִיא כִּשְׁאָר הָעֲצָמוֹת.

הַגֻּלְגֹּלֶת כֵּיצַד: גֻּלְגֹּלֶת שְׁהִיא שְׁלֵמָה, הֲרֵי הִיא כַּמֵּת; וְאִם חֲסֵרָה כַּסֶּלַע, הֲרֵי הִיא כִּשְׁאָר הָעֲצָמוֹת.
הָיוּ בָּהּ נְקָבִים קְטַנִּים, כֻּלָּן מִצְטָרְפִין לְכַסֶּלַע.

כָּל בִּנְיָנוֹ שֶׁלָּאָדָם--הוּא שְׁתֵּי הַשּׁוֹקַיִם, וְהַיְּרֵכַיִם, וְהַצְּלָעוֹת, וְהַשִּׁדְרָה.
וְרֹב בִּנְיָנוֹ שֶׁלַּמֵּת, הֲרֵי הוּא כְּמֵת שָׁלֵם; כֵּיצַד, כְּגוֹן שְׁתֵּי שׁוֹקָיו וְיָרֵךְ אַחַת.
וְאִם חָסֵר רֹב בִּנְיָנוֹ כָּל שְׁהוּא, הֲרֵי הֶן כִּשְׁאָר הָעֲצָמוֹת.

רֹב מִנְיָנוֹ כֵּיצַד: רֹב מִנְיַן עַצְמוֹת הַמֵּת כְּגוֹן שֶׁהָיוּ מֵאָה חֲמִשָּׁה וְעֶשְׂרִים עֶצֶם--הֲרֵי אֵלּוּ כְּמֵת שָׁלֵם; הָיוּ מֵאָה אַרְבָּעָה וְעֶשְׂרִים, הֲרֵי הֶן כִּשְׁאָר הָעֲצָמוֹת.
אַף עַל פִּי שֶׁהָיָה אָדָם זֶה יָתֵר בָּאֵבָרָיו, אוֹ חָסֵר בָּאֵבָרָיו--אֵין מַשְׁגִּיחִין אֵלָא עַל מִנְיַן רֹב כָּל אָדָם: אֵלָא אִם כֵּן הָיְתָה אֶצְבָּע שֶׁיֵּשׁ בָּהּ צִפֹּרֶן, אוֹ שֶׁהָיְתָה נִסְפֶּרֶת עַל גַּב הַיָּד--שְׁהִיא עוֹלָה לַמִּנְיָן, כְּמוֹ שֶׁבֵּאַרְנוּ.

 שְׁאָר עַצְמוֹת הַמֵּת שְׁאֵין בָּהֶן רֹב מִנְיָן, וְלֹא רֹב בִּנְיָן, וְלֹא שִׁדְרָה שְׁלֵמָה, וְלֹא גֻּלְגֹּלֶת שְׁלֵמָה--אִם הָיָה בָּהֶן רֹבַע הַקַּב, הֲרֵי אֵלּוּ מְטַמְּאִין כַּמֵּת בַּמַּגָּע וּבַמַּשָּׂא וּבָאֹהֶל; הָיוּ פָּחוּת מֵרֹבַע, אַפִלּוּ עֶצֶם כַּשְּׂעוֹרָה--מְטַמֵּא בַּמַּגָּע וּבַמַּשָּׂא, וְאֵינוּ מְטַמֵּא בָּאֹהֶל.
הָיָה עֶצֶם אֶחָד--אַפִלּוּ יֵשׁ בּוֹ רֹבַע--הֲרֵי זֶה מְטַמֵּא בַּמַּגָּע וּבַמַּשָּׂא, וְאֵינוּ מְטַמֵּא בָּאֹהֶל.

טֻמְאַת עֶצֶם אֶחָד, הֲלָכָה הִיא מִפִּי הַקַּבָּלָה: לְפִי שֶׁנֶּאֱמָר "וְכָל הַנֹּגֵעַ, בַּעֶצֶם" --לָמְדוּ מִפִּי הַשְּׁמוּעָה אַפִלּוּ עֶצֶם כַּשְּׂעוֹרָה, מְטַמֵּא בַּמַּגָּע וּבַמַּשָּׂא; וּלְפִי שֶׁטֻּמְאָתוֹ הֲלָכָה--הֲרֵי הוּא דִּין תּוֹרָה, לֹא מִדִּבְרֵי סוֹפְרִים.

 מֵת שֶׁהִרְקִיבוּ עַצְמוֹתָיו בַּקֶּבֶר, וְנַעֲשׂוּ רָקָב--מְלוֹא חָפְנַיִם מֵאוֹתוֹ רָקָב, מְטַמֵּא בַּמַּשָּׂא וּבָאֹהֶל כַּמֵּת.
וְאֵינוּ מְטַמֵּא בַּמַּגָּע--לְפִי שְׁאֵי אִפְשָׁר לִגַּע בְּכֻלּוֹ, שֶׁהֲרֵי אֵינוּ גּוּף אֶחָד; וְאַפִלּוּ גִּבְּלוֹ בַּמַּיִם, אֵינוּ חִבּוּר.

 דַּם הַמֵּת, מְטַמֵּא כַּמֵּת בַּמַּגָּע וּבַמַּשָּׂא וּבָאֹהֶל--שֶׁנֶּאֱמָר "בְּנֶפֶשׁ הָאָדָם" , וְנֶאֱמָר "כִּי הַדָּם, הוּא הַנָּפֶשׁ" .
וְכַמָּה שֵׁעוּרוֹ, רְבִיעִית.
וְאַפִלּוּ תַּמְצִית הַדָּם--כָּל זְמָן שֶׁיֵּשׁ בּוֹ אֲדַמְדֻמִּית, מְטַמֵּא בָּאֹהֶל כַּמֵּת.

 דַּם הַחַי, אַפִלּוּ דַּם נְחִירָה--הֲרֵי זֶה טָהוֹר, כָּל זְמָן שְׁהוּא חַי.
נִתְעָרַב הַדָּם שֶׁיָּצָא מִמֶּנּוּ בָּאַחֲרוֹנָה סָמוּךְ לַמִּיתָה, עִם הַדָּם שֶׁיָּצָא מִמֶּנּוּ אַחַר שֶׁמֵּת, וְכָל הַתַּעֲרֹבֶת רְבִיעִית, וְאֵין יָדוּעַ כַּמָּה יָצָא מֵחַיִּים וְכַמָּה יָצָא אַחַר מִיתָה--אַפִלּוּ חֲצִי רְבִיעִית מֵחַיִּים, וְחֶצְיָהּ אַחַר מִיתָה--הֲרֵי זֶה נִקְרָא דַּם תְּבוּסָה, וּמְטַמֵּא בַּמַּגָּע וּבַמַּשָּׂא וּבָאֹהֶל: אֵלָא שֶׁטֻּמְאָתוֹ, מִדִּבְרֵי סוֹפְרִים.

 הָרוּג שֶׁהָיָה מֻטָּל עַל הַמִּטָּה, וְדָמוֹ מְנַטֵּף כִּשְׁהוּא חַי וְיוֹרֵד לְגֻמָּה, וּמֵת וַהֲרֵי הַדָּם מְנַטֵּף אַחַר מוֹתוֹ וְיוֹרֵד לְאוֹתָהּ גֻּמָּה--הֲרֵי כָּל הַדָּם שֶׁבָּהּ טָהוֹר: שֶׁטִּפָּה טִפָּה רִאשׁוֹנָה רִאשׁוֹנָה, בָּטְלָה בְּדָם שֶׁיָּצָא מֵחַיִּים.

יָצָא מִמֶּנּוּ רְבִיעִית דָּם בִּלְבָד, וּסְפֵק כֻּלָּהּ מֵחַיִּים סְפֵק כֻּלָּהּ לְאַחַר מִיתָה--הֲרֵי זוֹ סְפֵק טֻמְאָה, כִּשְׁאָר הַסְּפֵקוֹת; וְהַנּוֹגֵעַ בָּהּ בִּרְשׁוּת הַיָּחִיד טָמֵא, בִּרְשׁוּת הָרַבִּים טָהוֹר, כְּמוֹ שֶׁיִּתְבָּאַר בִּמְקוֹמוֹ.

 הַקֶּבֶר--כָּל זְמָן שֶׁהַטֻּמְאָה בְּתוֹכוֹ, מְטַמֵּא בַּמַּגָּע וּבָאֹהֶל כַּמֵּת, דִּין תּוֹרָה, שֶׁנֶּאֱמָר "אוֹ בְמֵת, אוֹ-בְעֶצֶם אָדָם, אוֹ בְקָבֶר" ; וְאֶחָד הַנּוֹגֵעַ בְּגַגּוֹ שֶׁלַּקֶּבֶר, אוֹ הַנּוֹגֵעַ בְּכוֹתָלָיו: וְהוּא שֶׁיִּהְיֶה בָּנוּי וְסָתוּם, וְאַחַר כָּךְ יִהְיֶה כֻּלּוֹ מְטַמֵּא בַּמַּגָּע וּבָאֹהֶל.

אֲבָל הַמַּעְמִיד כֵּלִים אוֹ אֲבָנִים וְכַיּוֹצֶא בָּהֶן בְּצִדֵּי הַמֵּת, וְכִסָּה עָלָיו מִלְמַעְלָה בְּכֵלִים אוֹ בַּאֲבָנִים וְכַיּוֹצֶא בָּהֶן--זֶה הַכְּסוּי הַמֻּטָּל מִלְמַעְלָה, נִקְרָא גּוֹלָל; וְאֵלּוּ הַצְּדָדִין הַמַּעְמִידִין אֶת הַגּוֹלָל שְׁהוּא נִשְׁעָן עֲלֵיהֶן, נִקְרָאִין דֹּפֶק.
וּשְׁנֵיהֶן, הַגּוֹלָל אוֹ הַדֹּפֶק--מְטַמְּאִין בַּמַּגָּע וּבָאֹהֶל כַּקֶּבֶר, וְטֻמְאָתָן מִדִּבְרֵי סוֹפְרִים; וְאֵינָן מְטַמְּאִין בַּמַּשָּׂא.

לְפִיכָּךְ אִם גָּרַר אֶת הַגּוֹלָל בַּחֲבָלִים עַד שֶׁכִּסָּה בּוֹ הַמֵּת, אוֹ גְּרָרוֹ וּשְׁמָטוֹ מֵעַל הַמֵּת, אוֹ שֶׁגָּרַר הַדֹּפֶק עַד שֶׁהִעְמִיד עָלָיו הַגּוֹלָל, אוֹ שְׁמָטוֹ בַּחֲבָלִים מִתַּחַת הַגּוֹלָל--הֲרֵי זֶה טָהוֹר; וּדְבָרִים שֶׁסּוֹמְכִין אֶת הַדֹּפֶק, וְהֶן הַנִּקְרָאִין דֹּפֶק דֻּפְקִין--הֲרֵי הֶן טְהוֹרִין.

 שָׂדֶה שֶׁנֶּחְרַשׁ בָּהּ הַקֶּבֶר, וְאָבְדוּ עַצְמוֹת הַמֵּת בַּעֲפָרָהּ--הִיא הַנִּקְרֵאת בֵּית הַפְּרָס.
וַעֲפָרָהּ מְטַמֵּא בַּמַּגָּע וּבַמַּשָּׂא, שֶׁמֶּא יֵשׁ בּוֹ עֶצֶם כַּשְּׂעוֹרָה; וְאֵינָהּ מְטַמְּאָה בָּאֹהֶל.
וְכֵן כָּל אַרְצוֹת הָעַמִּים--עֲפָרָן מְטַמֵּא בַּמַּגָּע וּבַמַּשָּׂא, מִפְּנֵי הָעֲצָמוֹת שְׁאֵין נִזְהָרִין בָּהֶן; וְטֻמְאַת בֵּית הַפְּרָס וְאֶרֶץ הָעַמִּים, מִדִּבְרֵי סוֹפְרִים כְּמוֹ שֶׁיִּתְבָּאַר.

הִלְכּוֹת טֻמְאַת מֵת פֵּרֶק ג 
אֵלּוּ מְטַמְּאִין בַּמַּגָּע וּבַמַּשָּׂא וּבָאֹהֶל--הַמֵּת, אַפִלּוּ נֵפֶל שֶׁלֹּא נִתְקַשְּׁרוּ אֵבָרָיו בְּגִידִין, וְכַזַּיִת מִבְּשַׂר הַמֵּת, וְכַזַּיִת נְצָל, וְאֵבֶר מִן הַחַי וְאֵבֶר מִן הַמֵּת שֶׁיֵּשׁ עֲלֵיהֶן בָּשָׂר כָּרָאוּי, וְהַשִּׁדְרָה, וְהַגֻּלְגֹּלֶת, וְרֹב בִּנְיָנוֹ, וְרֹב מִנְיָנוֹ, וְרֹבַע עֲצָמוֹת מִכָּל מָקוֹם אַף עַל פִּי שְׁאֵין בָּהֶן לֹא רֹב בִּנְיָן וְלֹא רֹב מִנְיָן, וּרְבִיעִית דָּם, וּרְבִיעִית דַּם תְּבוּסָה: הַכֹּל שְׁתֵּים עֶשְׂרֵה.

וְאֵלּוּ מְטַמְּאִין בַּמַּגָּע וּבַמַּשָּׂא, וְאֵין מְטַמְּאִין בָּאֹהֶל--אֵבֶר מִן הַחַי שֶׁחָסֵר בְּשָׂרוֹ, וְאֵבֶר מִן הַמֵּת שֶׁחָסֵר בְּשָׂרוֹ אוֹ עַצְמוֹ, וְהַשִּׁדְרָה שֶׁחֲסֵרָה וְאֵין בָּהּ רֹבַע עֲצָמוֹת, וְהַגֻּלְגֹּלֶת שֶׁחֲסֵרָה וְאֵין בָּהּ רֹבַע עֲצָמוֹת, וְעֶצֶם אֶחָד אַפִלּוּ כַּשְּׂעוֹרָה, וְאֶרֶץ הָעַמִּים, וּבֵית הַפְּרָס: הַכֹּל שִׁבְעָה.

הַגּוֹלָל וְהַדֹּפֶק--מְטַמְּאִין בַּמַּגָּע וּבָאֹהֶל כַּקֶּבֶר, וְאֵינָן מְטַמְּאִין בַּמַּשָּׂא.
הָרָקָב--מְטַמֵּא בָּאֹהֶל וּבַמַּשָּׂא, וְאֵינוּ מְטַמֵּא בַּמַּגָּע.

טֻמְאַת רֹבַע עֲצָמוֹת בָּאֹהֶל, וְטֻמְאַת רְבִיעִית דָּם, וְטֻמְאַת אֵבֶר שְׁאֵין עָלָיו בָּשָׂר כָּרָאוּי בֵּין מִן הַמֵּת בֵּין מִן הַחַי--יֵרָאֶה לִי שֶׁכֻּלָּן, טֻמְאָתָן אֵינָהּ דִּין תּוֹרָה: שֶׁהֲרֵי אֵין הַנָּזִיר מְגַלֵּחַ עֲלֵיהֶן, כְּמוֹ שֶׁבֵּאַרְנוּ בִּנְזִירוּת; וְאֵין חַיָּבִין עֲלֵיהֶן עַל בִּיאַת הַמִּקְדָּשׁ, וְכָל הַטָּמֵא בְּטֻמְאָה שֶׁלַּתּוֹרָה חַיָּב עַל בִּיאַת הַמִּקְדָּשׁ.
לְפִיכָּךְ אֲנִי אוֹמֵר שֶׁכָּל טֻמְאָה מִן הַמֵּת שְׁאֵין הַנָּזִיר מְגַלֵּחַ עָלֶיהָ, אֵינָהּ דִּין תּוֹרָה.

 אֵין רְקַב הַמֵּת מְטַמֵּא--עַד שֶׁיִּקָּבֵר עָרֹם, בְּאָרוֹן שֶׁלְּשַׁיִשׁ אוֹ שֶׁלִּזְכוֹכִית וְכַיּוֹצֶא בָּהֶן, וְיִהְיֶה כֻּלּוֹ שָׁלֵם: חָסֵר מִמֶּנּוּ אֵבֶר, אוֹ שֶׁנִּקְבַּר בִּכְסוּתוֹ, אוֹ בְּאָרוֹן שֶׁלְּעֵץ אוֹ שֶׁלְּמַתֶּכֶת--אֵין רְקָבוֹ טָמֵא, מִפְּנֵי שֶׁרְקַב הַכְּסוּת אוֹ רְקַב הָעֵץ אוֹ חֲלוּדַת הַמַּתֶּכֶת תִּתְעָרַב בָּרָקָב בַּהֲוִיָּתוֹ.
וְרָקָב הַמְּטַמֵּא שֶׁנִּתְעָרַב בּוֹ עָפָר כָּל שְׁהוּא, הֲרֵי הוּא בְּטֻמְאָתוֹ.
וְלֹא אָמְרוּ רָקָב, אֵלָא לַמֵּת בִּלְבָד; אֲבָל הָרוּג, אֵין לוֹ רָקָב.

 קָבְרוּ שְׁנֵי מֵתִים כְּאֶחָד, אוֹ שֶׁגָּזְזוּ שְׁעָרוֹ אוֹ צִפָּרְנָיו וּקְבָרוּם עִמּוֹ, אוֹ שֶׁקָּבְרוּ אִשָּׁה עֻבְרָה וְעֻבְרָהּ בְּמֵעֶיהָ--אֵין לָהֶן רָקָב.
טָחַן הַמֵּת עַד שֶׁנַּעֲשָׂה רָקָב, אֵינוּ מְטַמֵּא--עַד שֶׁיַּרְקִיב מֵאֵלָיו.
טְחָנוֹ כֻּלּוֹ, וְהִנִּיחוֹ עַד שֶׁהִרְקִיב, אוֹ שֶׁהִרְקִיב מִקְצָתוֹ כִּשְׁהוּא חַי, וּמֵת וְהִרְקִיב כֻּלּוֹ--הֲרֵי זֶה סָפֵק; וְאִם נִטְמָא לִמְלוֹא חָפְנַיִם מֵרָקָב זֶה, הֲרֵי זֶה טָמֵא בְּסָפֵק.

 מְלוֹא חָפְנַיִם וְעוֹד מֵעָפָר הַנִּמְצָא תַּחַת הַמֵּת, אוֹ מֵעָפָר הַנִּמְצָא בַּקֶּבֶר, וְאֵין יָדוּעַ מַה טִיבוֹ, אִם הוּא רָקָב שֶׁמְּטַמֵּא בָּאֹהֶל, אוֹ אֵינוּ אֵלָא עָפָר שֶׁנִּתְלַכְלַךְ בִּנְצָל הַמֵּת וְדָמוֹ--הֲרֵי זֶה מְטַמֵּא בַּמַּשָּׂא וּבָאֹהֶל: שֶׁהֲרֵי יֵשׁ בִּמְלוֹא חָפְנַיִם וְעוֹד, מְלוֹא חָפְנַיִם רָקָב.
וְיֵרָאֶה לִי שֶׁאַף טֻמְאָה זוֹ, מִדִּבְרֵי סוֹפְרִים.

 הַמֵּת שֶׁנִּשְׂרַף, וְשִׁלְדּוֹ קַיֶּמֶת, וְהִיא הַשִּׁדְרָה וְהַצְּלָעוֹת--הֲרֵי זֶה מְטַמֵּא כְּמֵת שָׁלֵם, וְאֵין צָרִיךְ לוֹמַר אִם נֶחְרַךְ; אֲבָל אִם נִשְׂרַף עַד שֶׁנִּתְבַּלְבְּלָה צוּרַת תַּבְנִיתוֹ, טָהוֹר.
וְכֵן שָׁפִיר מְרֻקָּם שֶׁטְּרָפוֹ בַּמַּיִם--טָהוֹר, שֶׁהֲרֵי נִתְבַּלְבְּלָה צוּרָתוֹ.

 בְּשַׂר הַמֵּת שֶׁנִּפְרַךְ וְנַעֲשָׂה כְּקֶמַח, טָהוֹר; וְכֵן אֵפֶר הַשְּׂרוּפִין, טָהוֹר.
וְכֵן הַתּוֹלָעִים הַנֶּהֱוִין מִבְּשַׂר הַמֵּת, בֵּין חַיִּים בֵּין מֵתִים--טְהוֹרִין.
וּכְבָר בֵּאַרְנוּ שֶׁהַמּוֹחַ כְּבָשָׂר בְּכָל מָקוֹם--בֵּין בְּמֵת, בֵּין בִּנְבֵלָה וְשֶׁרֶץ.

 עוֹר הָאָדָם כִּבְשָׂרוֹ.
וְאִם עִבְּדוֹ כָּל צָרְכּוֹ, אוֹ הִלַּךְ בּוֹ כְּדֵי עַבְדָה--הֲרֵי זֶה טָהוֹר, מִן הַתּוֹרָה; אֲבָל מִדִּבְרֵיהֶם, מְטַמֵּא בְּכַזַּיִת כִּבְשַׂר הַמֵּת--גְּזֵרָה, שֶׁלֹּא לְהַרְגִּיל בְּנֵי אָדָם לְעַבַּד עוֹרוֹת הָאָדָם וְיִשְׁתַּמְּשׁוּ בָּהֶן.

 עוֹר הַבָּא כְּנֶגֶד פָּנָיו שֶׁלְּאָדָם כְּשֶׁיִּוָּלֵד--בֵּין שֶׁהָיָה חַי וְאִמּוֹ חַיָּה, בֵּין שֶׁנֻּלַּד מֵת וְאִמּוֹ מֵתָה--הֲרֵי זֶה טָהוֹר, מִפְּנֵי שְׁהוּא כְּמוֹ פֶּרֶשׁ אוֹ צוֹאָה וְקִיא וְכַיּוֹצֶא בָּהֶן.

 כָּל שֶׁבַּמֵּת, טָמֵא--חוּץ מִן הַשִּׁנַּיִם וְהַשֵּׂעָר וְהַצִּפֹּרֶן, הוֹאִיל וְגִזְעָן מַחְלִיף; וּבְשָׁעַת חִבּוּרָן, הַכֹּל טָמֵא.
כֵּיצַד: הַמֵּת בַּחוּץ, וּשְׂעָרוֹ בְּתוֹךְ הַבַּיִת--נִטְמָא כָּל אֲשֶׁר בַּבַּיִת; וְכֵן הַנּוֹגֵעַ בִּשְׂעָרוֹ אוֹ בְּשִׁנָּיו אוֹ בְּצִפָּרְנָיו, כִּשְׁהֶן מְחֻבָּרִין--נִטְמָא.

שְׂעָרוֹ הָעוֹמֵד לְהִגָּזֵז, וְצִפָּרְנוֹ הָעוֹמֵד לְהִנָּטֵל--הוֹאִיל וְהֶן עוֹמְדִין לְהִנָּטֵל, יֵשׁ בָּהֶן סָפֵק; לְפִיכָּךְ הַנּוֹגֵעַ בָּהֶן, הֲרֵי הוּא סְפֵק טָמֵא.

כָּל מַשְׁקֶה הַיּוֹצֶא מִן הַמֵּת, טָהוֹר--חוּץ מִדָּמוֹ; וְכָל מַרְאֵה דָּמִים מִן הַמֵּת--טָמֵא, כְּמוֹ שֶׁבֵּאַרְנוּ.
וּמִפְּנֵי מַה לֹא גָזְרוּ עַל מַשְׁקֵה הַמֵּת, כְּדֶרֶךְ שֶׁגָּזְרוּ עַל מַשְׁקִין הַיּוֹצְאִין מִכָּל הַטְּמֵאִין: מִפְּנֵי שֶׁהַמֵּת--הַכֹּל בְּדֵלִין מִמֶּנּוּ, לֹא גָזְרוּ עַל מַשְׁקָיו.

 כָּבֵד שֶׁנִּמּוֹחָה--מְטַמְּאָה בִּרְבִיעִית, מִפְּנֵי שְׁהִיא כְּדַם קוֹפֶה.
דַּם קָטָן, שֶׁיָּצָא כֻּלּוֹ--אִם אֵין בּוֹ רְבִיעִית--טָהוֹר, אַף עַל פִּי שְׁהוּא כָּל דָּם שֶׁבּוֹ.

 וְאֵלּוּ, אִם חָסְרוּ כָּל שְׁהוּא, טְהוֹרִין--רְבִיעִית דָּם, וְעֶצֶם כַּשְּׂעוֹרָה, וְכַזַּיִת בָּשָׂר, וְכַזַּיִת נְצָל, וּמְלוֹא חָפְנַיִם רָקָב, וְאֵבֶר מִן הַחַי שֶׁחָסֵר מֵעַצְמוֹ כָּל שְׁהוּא.

הִלְכּוֹת טֻמְאַת מֵת פֵּרֶק ד 
רְבִיעִית דַּם הַבָּאָה מִשְּׁנֵי מֵתִים, טְהוֹרָה--עַד שֶׁתִּהְיֶה הָרְבִיעִית מִמֵּת אֶחָד.
שִׁדְרָה שֶׁנִּגְמְרָה מִשְּׁנֵי מֵתִים, כְּגוֹן שֶׁהָיוּ מִקְצַת הַחֻלְיוֹת מֵאֶחָד וְתַשְׁלוּמָן מִמֵּת אַחֵר, וְכֵן הַגֻּלְגֹּלֶת שֶׁלִּשְׁנֵי מֵתִים, וְרֹבַע עֲצָמוֹת מִשְּׁנֵי מֵתִים, וְאֵבֶר מִן הַמֵּת מִשְּׁנֵי מֵתִים--כָּל אֵלּוּ אֵינָן מְטַמְּאִין בָּאֹהֶל, אֵלָא בַּמַּגָּע וּבַמַּשָּׂא כִּשְׁאָר כָּל הָעֲצָמוֹת.

אֵבֶר מִן הַחַי מִשְּׁנֵי אֲנָשִׁים, טָהוֹר; אַפִלּוּ מֵאִישׁ אֶחָד--אִם נֶחְלַק לִשְׁנַיִם, טָהוֹר.
כַּזַּיִת בָּשָׂר מִשְּׁנֵי מֵתִים, וְכַזַּיִת נְצָל מִשְּׁנֵי מֵתִים, וּמְלוֹא חָפְנַיִם רָקָב מִשְּׁנֵי מֵתִים שֶׁכָּל אֶחָד מֵהֶן יֵשׁ לוֹ רָקָב--הֲרֵי אֵלּוּ מִצְטָרְפִין זֶה עִם זֶה; וְכֵן כַּחֲצִי זַיִת בָּשָׂר, וְכַחֲצִי זַיִת נְצָל--מִצְטָרְפִין זֶה עִם זֶה.
וּשְׁאָר כָּל הַטֻּמְאוֹת שֶׁבַּמֵּת--אֵין מִצְטָרְפִין זֶה עִם זֶה, מִפְּנֵי שֶׁלֹּא שָׁווּ בְּשֵׁעוּרֵיהֶן.

 עֶצֶם כַּשְּׂעוֹרָה שֶׁנֶּחְלַק לִשְׁנַיִם, מְטַמֵּא בַּמַּשָּׂא; וְכֵן רֹבַע עֲצָמוֹת מִמֵּת אֶחָד שֶׁנִּדַּקְדְּקוּ, וְאֵין בְּכָל אֶחָד מֵהֶם עֶצֶם כַּשְּׂעוֹרָה--מְטַמְּאִין בָּאֹהֶל, כְּאִלּוּ לֹא נִדַּקְדְּקוּ.
כַּזַּיִת מִן הַמֵּת שֶׁחֲתָכוֹ חֲלָקִים, וּרְדָדוֹ וּדְבָקוֹ--מְטַמֵּא בָּאֹהֶל וּבַמַּשָּׂא; וְאֵינוּ מְטַמֵּא בְּמַגַּע קְצָתוֹ, אַף עַל פִּי שֶׁחִבְּרוֹ--שְׁאֵין חִבּוּרֵי אָדָם, חִבּוּר.
כַּזַּיִת שָׁלֵם, שֶׁהִתִּיכוֹ--טָמֵא; הָיָה מְפֹרָד, וְהִתִּיכוֹ--טָהוֹר.

 שִׁדְרָה שֶׁנִּגְרְדוּ רֹב חֻלְיוֹת שֶׁלָּהּ--אַף עַל פִּי שֶׁשִּׁלְדָּהּ קַיֶּמֶת, אֵינָהּ מְטַמְּאָה בָּאֹהֶל; וּבִזְמָן שְׁהִיא בְּתוֹךְ הַקֶּבֶר--אַפִלּוּ מְשֻׁבֶּרֶת, וְאַפִלּוּ מְכֻתֶּתֶת--מְטַמְּאָה בָּאֹהֶל, מִפְּנֵי שֶׁהַקֶּבֶר מְצָרְפָהּ.

 כָּל הַמְּטַמְּאִין בָּאֹהֶל שֶׁנֶּחְלְקוּ, וְהִכְנִיסָן לְתוֹךְ הַבַּיִת--הָאֹהֶל מְצָרְפָן, וּמְטַמְּאִין בָּאֹהֶל.
עֶצֶם שֶׁיֵּשׁ עָלָיו כַּזַּיִת בָּשָׂר בִּידֵי שָׁמַיִם, וְהִכְנִיס מִקְצָתוֹ לִפְנִים מִן הַבַּיִת--נִטְמָא הַבַּיִת.
שְׁנֵי עֲצָמוֹת, וַעֲלֵיהֶם כִּשְׁנֵי חֲצָיֵי זֵיתִים בָּשָׂר, וְהִכְנִיס מִקְצָתָן לִפְנִים--הַבַּיִת טָמֵא; וְאִם הָיָה הַבָּשָׂר תָּחוּב בָּעֲצָמוֹת בִּידֵי אָדָם, הַבַּיִת טָהוֹר--שְׁאֵין חִבּוּרֵי אָדָם, חִבּוּר.

 מְלוֹא חָפְנַיִם רָקָב שֶׁנִּתְפַּזַּר בְּתוֹךְ הַבַּיִת, הַבַּיִת טָמֵא.
רְבִיעִית דָּם שֶׁנִּבְלְעָה בְּתוֹךְ הַבַּיִת, הַבַּיִת טָהוֹר לְהַבָּא; וְכָל שֶׁהָיָה בּוֹ בְּעֵת שֶׁנִּבְלְעָה הָרְבִיעִית בָּאָרֶץ, טָמֵא.
כַּזַּיִת מִן הַמֵּת שֶׁאָבַד בְּתוֹךְ הַבַּיִת, וּבֻקַּשׁ וְלֹא נִמְצָא--הַבַּיִת טָהוֹר; וְלִכְשֶׁיִּמָּצֵא--הַבַּיִת טָמֵא לְמַפְרֵעַ, מֵעֵת שֶׁאָבַד עַד שֶׁנִּמְצָא.

 רְבִיעִית דָּם שֶׁנִּשְׁפַּךְ בָּאַוֵּיר--אִם קָרַשׁ, אוֹ שֶׁהָיָה בִּמְקוֹם אַשְׁבֹּרֶן, וְהוּא הַמָּקוֹם הַנָּמוּךְ כְּמוֹ גֻּמָּה, וְהֶאֱהִיל הַמַּאֲהִיל עַל מִקְצָתוֹ--נִטְמָא.
נִשְׁפַּךְ עַל הָאַסְקֻפָּה בַּמּוֹרָד, בֵּין לִפְנִים בֵּין לַחוּץ--הַבַּיִת טָהוֹר, שֶׁהֲרֵי לֹא נָח הַדָּם עַל הָאַסְקֻפָּה; וְאִם הָיְתָה הָאַסְקֻפָּה אַשְׁבֹּרֶן, אוֹ שֶׁקָּרַשׁ הַדָּם עָלֶיהָ--הַבַּיִת טָמֵא.

רְבִיעִית דָּם שֶׁנִּבְלְעָה בִּכְסוּת--אִם מִתְכַּבֶּסֶת, וְיוֹצֶא מִמֶּנָּה רְבִיעִית דָּם--הֲרֵי זוֹ הַכְּסוּת מְטַמְּאָה בַּמַּגָּע וּבַמַּשָּׂא וּבָאֹהֶל.
וְאִם לָאו--אֵינָהּ מְטַמְּאָה בָּאֹהֶל, וַהֲרֵי הִיא כִּכְסוּת שֶׁנָּגְעָה בַּמֵּת: שֶׁכָּל הַבָּלוּעַ שְׁאֵינוּ יָכוֹל לָצֵאת, טָהוֹר.

כֵּיצַד מְשַׁעֲרִין אוֹתָהּ: מְכַבְּסִין אוֹתָהּ בַּמַּיִם, וּמֵבִיא מַיִם כְּמִדָּתָן, וְנוֹתֵן לְתוֹכָן רְבִיעִית דָּם--אִם הָיָה מַרְאֵהֶן שׁוֹוֶה, אוֹ שֶׁהָיָה מֵי הַכִּבּוּס אָדֹם יוֹתֵר מִמֵּי הַמֶּזֶג--בַּיָּדוּעַ שֶׁיָּצָא מִמֶּנָּה רְבִיעִית.

 הַמַּשָּׂא וְהַמַּגָּע וְהָאֹהֶל, שְׁלוֹשָׁה שֵׁמוֹת הֶן.
וְכָל שְׁהוּא מִשֵּׁם אֶחָד--מִצְטָרֵף, וּמְטַמֵּא; וּמִשְּׁנֵי שֵׁמוֹת--אֵינוּ מִצְטָרֵף, וְטָהוֹר.
כֵּיצַד: הַנּוֹגֵעַ בְּכִשְׁנֵי חֲצָיֵי זֵיתִים, אוֹ שֶׁנָּשָׂא שְׁנֵי חֲצָיֵי זֵיתִים בְּבַת אַחַת, אוֹ שֶׁהֶאֱהִיל עַל כִּשְׁנֵי חֲצָיֵי זֵיתִים, אוֹ שֶׁהֶאֱהִיל עַל חֲצִי זַיִת וַחֲצִי זַיִת אַחֵר מַאֲהִיל עָלָיו, אוֹ שֶׁהָיָה הוּא וַחֲצִי זַיִת תַּחַת הָאֹהֶל, וְהֶאֱהִיל בְּמִקְצַת גּוּפוֹ עַל חֲצִי זַיִת אַחֵר אוֹ הֶאֱהִיל חֲצִי זַיִת עַל מִקְצָתוֹ--הַכֹּל טְמֵאִים, מִפְּנֵי שְׁהוּא שֵׁם אֶחָד.

אֲבָל הַנּוֹגֵעַ בַּחֲצִי זַיִת אוֹ הַנּוֹשֵׂא חֲצִי זַיִת, וְדָבָר אַחֵר מַאֲהִיל עָלָיו וְעַל כַּחֲצִי זַיִת, אוֹ שֶׁהֶאֱהִיל עָלָיו חֲצִי זַיִת אַחֵר, אוֹ שֶׁהֶאֱהִיל הוּא עַל חֲצִי זַיִת אַחֵר, וְכֵן הַנּוֹגֵעַ בַּחֲצִי זַיִת וְנָשָׂא חֲצִי זַיִת אַחֵר--הַכֹּל טְהוֹרִים: שְׁאֵין הַמַּגָּע מִצְטָרֵף עִם הַמַּשָּׂא, לֹא בַּמֵּת וְלֹא בִּשְׁאָר טֻמְאוֹת; וְלֹא הַמַּגָּע מִצְטָרֵף עִם הָאֹהֶל, וְלֹא הָאֹהֶל מִצְטָרֵף עִם הַמַּשָּׂא.

הִלְכּוֹת טֻמְאַת מֵת פֵּרֶק ה 
כָּל הַמִּטַּמְּאִין מֵחֲמַת הַמֵּת, בֵּין אָדָם בֵּין כֵּלִים--טְמֵאִים טֻמְאַת שִׁבְעָה.
כֵּיצַד: אָדָם אוֹ כְּלִי שֶׁנָּגַע בִּדְבָרִים שֶׁמְּטַמְּאִין מִן הַמֵּת בַּמַּגָּע, אוֹ שֶׁנִּטְמָא בָּאֹהֶל בְּאֶחָד מִדְּבָרִים שֶׁמְּטַמְּאִין בָּאֹהֶל, וְכֵן אָדָם שֶׁנָּשָׂא דְּבָרִים שֶׁמְּטַמְּאִין מִן הַמֵּת בַּמַּשָּׂא--הַכֹּל טְמֵאִים טֻמְאַת שִׁבְעָה, שֶׁנֶּאֱמָר "כָּל-הַבָּא אֶל-הָאֹהֶל וְכָל-אֲשֶׁר בָּאֹהֶל, יִטְמָא שִׁבְעַת יָמִים" .

אָדָם שֶׁנִּטְמָא בַּמֵּת, וְכֵלִים שֶׁיִּגַּע בָּהֶן אָדָם זֶה--טְמֵאִין טֻמְאַת שִׁבְעָה, שֶׁנֶּאֱמָר "וְכִבַּסְתֶּם בִּגְדֵיכֶם בַּיּוֹם הַשְּׁבִיעִי, וּטְהַרְתֶּם" .
אֲבָל אָדָם שֶׁיִּגַּע בָּאָדָם שֶׁנִּטְמָא בַּמֵּת--בֵּין שֶׁנָּגַע בּוֹ אַחַר שֶׁפֵּרַשׁ מִמְּטַמְּאָיו, בֵּין שֶׁנָּגַע בּוֹ כִּשְׁהוּא עֲדַיִן נוֹגֵעַ בַּמֵּת--הֲרֵי זֶה הַשֵּׁנִי טָמֵא טֻמְאַת עֶרֶב, שֶׁנֶּאֱמָר "וְהַנֶּפֶשׁ הַנֹּגַעַת, תִּטְמָא עַד-הָעָרֶב" .

זֶה הוּא, דִּין תּוֹרָה; אֲבָל מִדִּבְרֵי סוֹפְרִים, הַנּוֹגֵעַ בַּמֵּת וְנָגַע בְּאָדָם אַחֵר, וַעֲדַיִן הוּא מְחֻבָּר בַּמֵּת--שְׁנֵיהֶן טְמֵאִין טֻמְאַת שִׁבְעָה, וּכְאִלּוּ נָגַע זֶה הַשֵּׁנִי בַּמֵּת עַצְמוֹ.
בַּמֶּה דְּבָרִים אֲמוּרִים, לְעִנְיַן תְּרוּמָה וּקְדָשִׁים; אֲבָל לְנָזִיר וּלְעוֹשֶׂה פֶּסַח, בֵּין בְּשָׁעַת חִבּוּר בֵּין אַחַר שֶׁפֵּרַשׁ--אֵינוּ טָמֵא אֵלָא טֻמְאַת עֶרֶב, כְּדִין תּוֹרָה.

 כֵּלִים שֶׁנִּטְמְאוּ בַּמֵּת, בֵּין בַּמַּגָּע בֵּין בָּאֹהֶל--הֲרֵי הֶן לַנּוֹגֵעַ בָּהֶן, כְּנוֹגֵעַ בַּמֵּת עַצְמוֹ; מַה הַמֵּת מְטַמֵּא הַנּוֹגֵעַ בּוֹ, בֵּין אָדָם בֵּין כֵּלִים, טֻמְאַת שִׁבְעָה--אַף כֵּלִים שֶׁנִּטְמְאוּ בַּמֵּת, הֶן וְהַכֵּלִים אוֹ הָאָדָם שֶׁיִּגַּע בָּהֶן, טְמֵאִין טֻמְאַת שִׁבְעָה: שֶׁנֶּאֱמָר "בַּחֲלַל-חֶרֶב אוֹ בְמֵת" , מִפִּי הַשְּׁמוּעָה לָמְדוּ שֶׁהַחֶרֶב כַּמֵּת.
וְהוּא הַדִּין לִשְׁאָר כֵּלִים, בֵּין כְּלֵי מַתְּכוֹת בֵּין כְּלֵי שְׁטָף וּבְגָדִים.

הֲרֵי הוּא אוֹמֵר "כֹּל הֹרֵג נֶפֶשׁ וְכֹל נֹגֵעַ בֶּחָלָל" : וְכִי תַּעֲלֶה עַל דַּעְתָּךְ שֶׁזֶּה יָרָה חֵץ וְהָרַג, זָרַק אֶבֶן וְהָרַג--נִטְמָא שִׁבְעַת יָמִים; אֵלָא הוֹרֵג נֶפֶשׁ בְּחֶרֶב וְכַיּוֹצֶא בָּהּ, מִפְּנֵי שֶׁנִּטְמָא בִּנְגִיעָתוֹ בַּכְּלִי שֶׁהָרַג בּוֹ--שֶׁהֲרֵי נָגַע הַכְּלִי בַּמֵּת.

וּמְנַיִן שֶׁאַף הַכֵּלִים הַנּוֹגְעִין בָּאָדָם שֶׁנָּגַע בַּכֵּלִים שֶׁנִּטְמְאוּ בַּמֵּת, טְמֵאִים טֻמְאַת שִׁבְעָה--שֶׁהֲרֵי הוּא אוֹמֵר "וְכִבַּסְתֶּם בִּגְדֵיכֶם בַּיּוֹם הַשְּׁבִיעִי, וּטְהַרְתֶּם" : הַא לָמַדְתָּ שֶׁכָּל אָדָם הַטָּמֵא טֻמְאַת שִׁבְעָה, מְטַמֵּא בְּגָדִים טֻמְאַת שִׁבְעָה.

 נִמְצֵאתָ אוֹמֵר, אָדָם שֶׁנָּגַע בַּמֵּת, וְאָדָם בְּאָדָם אַחֵר--הָרִאשׁוֹן טָמֵא טֻמְאַת שִׁבְעָה, וְהַשֵּׁנִי טֻמְאַת עֶרֶב.
כֵּלִים הַנּוֹגְעִין בַּמֵּת, וְכֵלִים בְּכֵלִים--שְׁנֵיהֶן טְמֵאִין טֻמְאַת שִׁבְעָה; הַשְּׁלִישִׁי, בֵּין אָדָם בֵּין כֵּלִים--טָמֵא טֻמְאַת עֶרֶב.
כֵּלִים הַנּוֹגְעִין בַּמֵּת, וְאָדָם בְּכֵלִים, וְכֵלִים בָּאָדָם--שְׁלָשְׁתָּן טְמֵאִין טֻמְאַת שִׁבְעָה; הָרְבִיעִי, בֵּין אָדָם בֵּין כֵּלִים--טָמֵא טֻמְאַת עֶרֶב.

 בַּמֶּה דְּבָרִים אֲמוּרִים, לְעִנְיַן תְּרוּמָה וּקְדָשִׁים; אֲבָל לְחַיַּב כָּרֵת עַל בִּיאַת מִקְדָּשׁ, אוֹ עַל אֲכִילַת קֳדָשִׁים--אֵינוּ חַיָּב אֵלָא הַשְּׁנַיִם בִּלְבָד, הָרִאשׁוֹן שֶׁנָּגַע בַּמֵּת וְהַשֵּׁנִי שֶׁנָּגַע בּוֹ, כְּדִין תּוֹרָה, שֶׁנֶּאֱמָר "וְכֹל אֲשֶׁר-יִגַּע-בּוֹ הַטָּמֵא, יִטְמָא" .
אֲבָל הַנּוֹגֵעַ בְּכֵלִים שֶׁנָּגְעוּ בְּאָדָם אוֹ בְּכֵלִים שֶׁנָּגְעוּ בַּמֵּת--פָּטוּר, כְּמוֹ שֶׁבֵּאַרְנוּ בְּהִלְכּוֹת בִּיאַת מִקְדָּשׁ: שֶׁהַדְּבָרִים הָאֵלּוּ, אַף עַל פִּי שְׁהֶן דִּבְרֵי קַבָּלָה, אֵינָן דִּין תּוֹרָה--שֶׁהֲרֵי לֹא נִתְפָּרְשׁוּ בַּתּוֹרָה אֵלָא זֶה שֶׁנִּטְמָא בַּמֵּת שְׁהוּא אָב, וְהַשֵּׁנִי הַנּוֹגֵעַ בּוֹ שְׁהוּא רִאשׁוֹן, בֵּין אָדָם, בֵּין כֵּלִים.

 כְּלִי חֶרֶס שֶׁנָּגַע בַּמֵּת, אוֹ שֶׁהָיָה עִמּוֹ בָּאֹהֶל--טָמֵא; וְאֵינוּ מְטַמֵּא לֹא אָדָם, וְלֹא כְּלִי חֶרֶס אַחֵר, וְלֹא שְׁאָר כֵּלִים--שְׁאֵין כְּלִי חֶרֶס נַעֲשֶׂה אָב הַטֻּמְאָה לְעוֹלָם, לֹא בַּמֵּת וְלֹא בִּשְׁאָר טֻמְאוֹת.
וְזֶה דִּין תּוֹרָה, אַף עַל פִּי שְׁהוּא קַבָּלָה.

 זֶה כְּלָל גָּדוֹל בַּטֻּמְאוֹת: כָּל אָב טֻמְאָה--מְטַמֵּא אָדָם וּמְטַמֵּא בְּגָדִים וְכֵלִים, בֵּין כְּלֵי מַתְּכוֹת בֵּין כְּלֵי שְׁטָף בֵּין כְּלֵי חֶרֶס; וְכָל הַמְּטַמֵּא אָדָם וְכֵלִים בִּנְגִיעָה, הֲרֵי זֶה אָב טֻמְאָה.
וְכָל וֶלֶד הַטֻּמְאוֹת, מְטַמֵּא אֹכָלִין וּמַשְׁקִין; וְאֵינוּ מְטַמֵּא לֹא אָדָם וְלֹא כֵּלִים, לֹא כְּלֵי חֶרֶס וְלֹא שְׁאָר כֵּלִים וּבְגָדִים.

 כָּל הַנּוֹגֵעַ בָּאָב, הוּא הַנִּקְרָא רִאשׁוֹן; וְהַנּוֹגֵעַ בָּרִאשׁוֹן, נִקְרָא שֵׁנִי; וְהַנּוֹגֵעַ בַּשֵּׁנִי, נִקְרָא שְׁלִישִׁי; וְהַנּוֹגֵעַ בַּשְּׁלִישִׁי, נִקְרָא רְבִיעִי.
וְהָרִאשׁוֹן וְשֶׁלְּמַטָּה מִמֶּנּוּ, כֻּלָּן נִקְרָאִין וֶלֶד הַטֻּמְאָה.

 כָּל הַמִּטַּמֵּא מֵחֲמַת הַמֵּת טֻמְאַת שִׁבְעָה, בֵּין אָדָם בֵּין כֵּלִים--הוּא הַנִּקְרָא טְמֵא מֵת.
וְהוּא אָב מֵאֲבוֹת הַטֻּמְאוֹת, לְעִנְיַן טֻמְאַת תְּרוּמָה וְטֻמְאַת קֳדָשִׁים כְּמוֹ שֶׁבֵּאַרְנוּ, כְּדֵי לִמְנוֹת מִמֶּנּוּ רִאשׁוֹן וְשֵׁנִי, וּכְדֵי לְטַמֵּא אָדָם וְכֵלִים בַּמַּגָּע כִּשְׁאָר אֲבוֹת הַטֻּמְאוֹת; וְאֵינוּ מְטַמֵּא בַּמַּשָּׂא.

 כָּל הַמִּטַּמֵּא מֵחֲמַת הַמֵּת טֻמְאַת עֶרֶב--הוּא וֶלֶד טֻמְאָה, וְהוּא הָרִאשׁוֹן לַטֻּמְאָה; וְאִפְשָׁר שֶׁיִּהְיֶה הָרְבִיעִי מִן הַמֵּת, רִאשׁוֹן לַטֻּמְאָה, כְּמוֹ שֶׁבֵּאַרְנוּ לְעִנְיַן תְּרוּמָה וּקְדָשִׁים.

 אָדָם אוֹ כֵּלִים שֶׁנִּטְמְאוּ בְּמַגַּע אֶרֶץ הָעַמִּים, וּבֵית הַפְּרָס, אוֹ בְּמַשָּׂאָן, אוֹ בְּמַגַּע דַּם תְּבוּסָה וְגוֹלָל וְדֹפֶק, אוֹ בְּאָהֳלָן, וְכֵן אָדָם שֶׁנִּטְמָא בַּמַּשָּׂא דַּם תְּבוּסָה--הֲרֵי אֵלּוּ כֻּלָּן וְכָל כַּיּוֹצֶא בָּהֶן, אֲבוֹת טֻמְאוֹת שֶׁלְּדִבְרֵי סוֹפְרִים; וְכֵן בְּגָדִים הַמִּטַּמְּאִין מֵחֲמַת אֵלּוּ טֻמְאַת שִׁבְעָה, כֻּלָּן אֲבוֹת הַטֻּמְאוֹת שֶׁלְּדִבְרֵי סוֹפְרִים.

 הָאֹהֶל עַצְמוֹ הַמַּאֲהִיל עַל הַטֻּמְאָה--אַף עַל פִּי שֶׁלֹּא נָגְעָה בּוֹ טֻמְאָה--הֲרֵי הוּא טָמֵא טֻמְאַת שִׁבְעָה מִן הַתּוֹרָה, וַהֲרֵי הוּא כִּבְגָדִים שֶׁנָּגְעוּ בַּמֵּת: שֶׁנֶּאֱמָר "וְהִזָּה עַל-הָאֹהֶל" .
בַּמֶּה דְּבָרִים אֲמוּרִים, בְּשֶׁהָיָה הָאֹהֶל בֶּגֶד אוֹ שַׂק אוֹ כְּלִי עֵץ אוֹ עוֹר, אֶחָד עוֹר בְּהֵמָה וְחַיָּה, בֵּין הַמֻּתָּרִין לַאֲכִילָה בֵּין הָאֲסוּרִין לַאֲכִילָה--שֶׁנֶּאֱמָר "וַיִּפְרֹשׂ אֶת-הָאֹהֶל, עַל-הַמִּשְׁכָּן" , אֵין קָרוּי אֹהֶל אֵלָא אָרִיג וְעוֹר כַּמִּשְׁכָּן.

אֲבָל אִם הָיָה הָאֹהֶל נְסָרִין שֶׁלְּעֵץ, כְּגוֹן הַתַּקְרָה אוֹ הַמַּחְצֶלֶת וְכַיּוֹצֶא בָּהֶן, אוֹ שֶׁהָיָה עֶצֶם, אוֹ שֶׁלְּמַתֶּכֶת--הֲרֵי זֶה טָהוֹר; וְאֵין צָרִיךְ לוֹמַר שְׁאִם הָיָה בִּנְיָן, שְׁהוּא טָהוֹר.
וְכָל מָקוֹם שֶׁנֶּאֱמָר הַבַּיִת טָמֵא, כְּלוֹמַר אָדָם וְכֵלִים שֶׁבְּכָל הַבַּיִת.
וְאֵין לָךְ יוֹצֶא מִן הָעֵץ שְׁהוּא מִטַּמֵּא טֻמְאַת אֹהָלִים, אֵלָא הַפִּשְׁתָּן בִּלְבָד.

 בְּגָדִים הַנּוֹגְעִין בַּמֵּת--אַף עַל פִּי שְׁהֶן כַּמֵּת לְטַמֵּא אֲחֵרִים שֶׁנָּגְעוּ בָּהֶן טֻמְאַת שִׁבְעָה, אֵינָן כַּמֵּת לְטַמֵּא בָּאֹהֶל וּבַמַּשָּׂא: שֶׁהַמַּשָּׂא לַמֵּת עַצְמוֹ אֵינוּ מְפֹרָשׁ כְּמוֹ שֶׁבֵּאַרְנוּ, וּבְטֻמְאַת אֹהֶל הוּא אוֹמֵר "אָדָם, כִּי-יָמוּת בְּאֹהֶל" .
לְפִיכָּךְ הַנּוֹשֵׂא בְּגָדִים שֶׁנָּגְעוּ בַּמֵּת וְלֹא נָגַע בָּהֶן, וְכֵן הַמַּאֲהִיל עֲלֵיהֶן, אוֹ שֶׁהֶאֱהִילוּ עָלָיו, אוֹ שֶׁהָיוּ עִמּוֹ בָּאֹהֶל--הֲרֵי זֶה טָהוֹר.
וְכֵן אָדָם שֶׁנִּטְמָא בַּמֵּת, וְהֶאֱהִיל עַל הַכֵּלִים--הֲרֵי הֶן טְהוֹרִין, שְׁאֵין טְמֵא מֵת מְטַמֵּא אֵלָא בַּמַּגָּע בִּלְבָד.

 הַמֵּת אֵינוּ מְטַמֵּא מִשְׁכָּב וּמוֹשָׁב מִתַּחְתָּיו, וְלֹא מַדֵּף מֵעַל גַּבָּיו; אֵלָא אֶחָד כְּלִי שֶׁיִּגַּע בַּמֵּת מִצִּדּוֹ, אוֹ שֶׁהָיָה תַּחְתָּיו, אוֹ עַל גַּבָּיו.

כֵּיצַד: עֲשָׂרָה בְּגָדִים זֶה עַל גַּב זֶה, וְהַמֵּת לְמַעְלָה, וַעֲשָׂרָה בְּגָדִים אֲחֵרִים עַל גַּבּוֹ מִלְמַעְלָה--בֶּגֶד הַנּוֹגֵעַ בּוֹ, וְהַבֶּגֶד הַשֵּׁנִי שֶׁנָּגַע בַּבֶּגֶד שֶׁנָּגַע בּוֹ--שְׁנֵיהֶן טְמֵאִין טֻמְאַת שִׁבְעָה; וְהַשְּׁלִישִׁי--טָמֵא טֻמְאַת עֶרֶב, בֵּין שֶׁלְּמַעְלָה בֵּין שֶׁלְּמַטָּה; וְהָרְבִיעִי, וּמִן הָרְבִיעִי וּלְמַטָּה, וּמִן הָרְבִיעִי וּלְמַעְלָה--כֻּלָּן טְהוֹרִין: מַה שְׁאֵין כֵּן בִּמְטַמְּאֵי מִשְׁכָּב וּמוֹשָׁב, כְּמוֹ שֶׁיִּתְבָּאַר בִּמְקוֹמוֹ.

בַּמֶּה דְּבָרִים אֲמוּרִים שֶׁכָּל הַבְּגָדִים אוֹ הַכֵּלִים שֶׁתַּחְתָּיו וְשֶׁלְּמַעְלָה מִמֶּנּוּ טְהוֹרִין, בְּשֶׁלֹּא הָיְתָה שָׁם טֻמְאָה רְצוּצָה וְלֹא טֻמְאַת אֹהֶל, אוֹ שֶׁהָיָה מַבְדִיל בֵּינוֹ וּבֵין הַכֵּלִים אֶבֶן, כְּמוֹ שֶׁיִּתְבָּאַר.

הִלְכּוֹת טֻמְאַת מֵת פֵּרֶק ו 
עַצְמוֹת הַדָּג, וְעוֹרוֹ--הָעוֹשֶׂה מֵהֶן כֵּלִים--אֵינָן מְקַבְּלִין טֻמְאָה כְּלָל, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים; וְכֵן יְרֻקָּה שֶׁעַל פְּנֵי הַמַּיִם, וְכַיּוֹצֶא בָּהּ: שֶׁכָּל שֶׁבַּיָּם טָהוֹר, כְּמוֹ שֶׁיִּתְבָּאַר בְּהִלְכּוֹת כֵּלִים.
לְפִיכָּךְ הָעוֹשֶׂה אֹהֶל מֵעוֹר הַדָּג, אוֹ מִצֶּמֶר שֶׁגָּדַל בַּיָּם--אֵין עַצְמוֹ שֶׁלְּאֹהֶל זֶה מְקַבֵּל טֻמְאָה, אַף עַל פִּי שֶׁמֵּבִיא אֶת הַטֻּמְאָה לְכָל אֲשֶׁר יִהְיֶה תַּחְתָּיו כִּשְׁאָר אֹהָלִים.

כְּלֵי גְּלָלִים, וּכְלֵי אֲבָנִים, וּכְלֵי אֲדָמָה--אֵינָן מְקַבְּלִין טֻמְאָה, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים, בֵּין טֻמְאַת מֵת, בֵּין שְׁאָר הַטֻּמְאוֹת.
וְכֵן כְּלִי עֵץ הֶעָשׂוּי לְנַחַת, כְּגוֹן הַתֵּבָה וְהַמִּגְדָּל וְהַכַּוֶּרֶת שְׁהֶן מַחְזִיקִין אַרְבָּעִים סְאָה בַּלַּח וְיִהְיֶה לָהֶן שׁוּלַיִם--אֵינָן מְקַבְּלִין טֻמְאָה כְּלָל, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים; וְאֵלּוּ הֶן הַנִּקְרָאִין כְּלִי עֵץ הַבָּא בְּמִדָּה.

כְּלֵי חֶרֶס--פְּשׁוּטֵיהֶן טְהוֹרִין, וּמְקַבְּלֵיהֶן טְמֵאִין; וְאֵינָן מִטַּמְּאִין אֵלָא מֵאַוֵּירָן, אוֹ בַּהֲסֵט הַזָּב: אַפִלּוּ נָגַע כְּלִי חֶרֶס בְּמֵת מִגַּבּוֹ, אֵינוּ מִטַּמֵּא.
וְאִם נִכְנְסָה טֻמְאָה מִן הַטֻּמְאוֹת בְּאַוֵּירוֹ--אַף עַל פִּי שֶׁלֹּא נָגְעָה בּוֹ, נִטְמָא.

הָיָה כְּלִי חֶרֶס עִם הַמֵּת בָּאֹהֶל--נִטְמָא, שֶׁהֲרֵי הַטֻּמְאָה נִכְנְסָה בְּאַוֵּירוֹ; וְאִם הָיָה מֻקָּף צָמִיד פָּתִיל, הוּא וּמַה שֶׁבְּתוֹכוֹ טָהוֹר כְּמוֹ שֶׁנִּתְפָּרַשׁ בַּתּוֹרָה, שְׁאֵין טֻמְאָה נִכְנֶסֶת לוֹ אֵלָא מִפִּתְחוֹ, וּבַהֲסֵט הַזָּב שֶׁהֲרֵי הוּא כְּמִי שֶׁנָּגַע בְּכֻלּוֹ.

 הָעוֹשֶׂה גּוֹלָל מִדָּבָר שְׁאֵינוּ מְקַבֵּל טֻמְאָה--כְּגוֹן שֶׁהִנִּיחַ עַל גַּבֵּי הַקֶּבֶר אֶבֶן, אוֹ כְּלִי אֲדָמָה, אוֹ כְּלִי עֵץ הַבָּא בְּמִדָּה, אוֹ כְּלִי חֶרֶס הַמֻּקָּף צָמִיד פָּתִיל, אוֹ עוֹר הַדָּג וְעַצְמוֹ, וְכַיּוֹצֶא בְּאֵלּוּ--הַנּוֹגֵעַ בָּהֶן טָמֵא טֻמְאַת שִׁבְעָה, מִשּׁוֹם נוֹגֵעַ בַּגּוֹלָל; וְאִם פֵּרְשׁוּ מִלִּהְיוֹת גּוֹלָל, אוֹ שֶׁהֵסִיר הַמֵּת מִתַּחְתֵּיהֶן--הֲרֵי הֶן טְהוֹרִין.

וְכֵן בְּהֵמָה שֶׁכְּפָתָהּ וְעָשָׂה אוֹתָהּ גּוֹלָל--הַנּוֹגֵעַ בָּהּ טָמֵא טֻמְאַת שִׁבְעָה, כָּל זְמָן שְׁהִיא גּוֹלָל; הִתִּיר הַבְּהֵמָה, הֲרֵי הִיא טְהוֹרָה כִּשְׁאָר הַבְּהֵמוֹת.

וְכֵן חָבִית שְׁהִיא מְלֵאָה מַשְׁקִין וּמֻקֶּפֶת צָמִיד פָּתִיל, וְעָשָׂה אוֹתָהּ גּוֹלָל לְמֵת--הַנּוֹגֵעַ בָּהּ טָמֵא טֻמְאַת שִׁבְעָה, וְהֶחָבִית וְהַמַּשְׁקִין טְהוֹרִין.

 קוֹרָה שֶׁעֲשָׂאָהּ גּוֹלָל לַקֶּבֶר, בֵּין עוֹמֶדֶת בֵּין מֻטָּה עַל צִדָּה--אֵין טָמֵא אֵלָא כְּנֶגֶד פֶּתַח הַקֶּבֶר; וְהַנּוֹגֵעַ בַּקָּצֶה הַמֻּנָּח חוּץ לַקֶּבֶר, טָהוֹר.
עָשָׂה רֹאשָׁהּ גּוֹלָל לַקֶּבֶר, וַהֲרֵי הִיא עוֹמֶדֶת עַל הַקֶּבֶר כְּמוֹ אִילָן--הַנּוֹגֵעַ מִמֶּנָּה בְּאַרְבָּעָה טְפָחִים סָמוּךְ לַקֶּבֶר, טָמֵא מִשּׁוֹם גּוֹלָל; וּמֵאַרְבָּעָה וּלְמַעְלָה, טָהוֹר.
בַּמֶּה דְּבָרִים אֲמוּרִים, בִּזְמָן שְׁהוּא עֲתִיד לָקֹץ אוֹתָהּ; אֲבָל אִם אֵינוּ עֲתִיד לָקֹץ, כֻּלָּהּ גּוֹלָל.

 שְׁתֵּי אֲבָנִים גְּדוֹלוֹת שֶׁלְּאַרְבָּעָה אַרְבָּעָה טְפָחִים שֶׁעֲשָׂאָן גּוֹלָל--הַמַּאֲהִיל עַל גַּבֵּי שְׁתֵּיהֶן, טָמֵא.
נִטְּלָה אַחַת מֵהֶן--הַמַּאֲהִיל עַל גַּבֵּי שְׁנִיָּה--טָהוֹר, מִפְּנֵי שֶׁיֵּשׁ לַטֻּמְאָה דֶּרֶךְ שֶׁתֵּצֵא בּוֹ.

 גַּל שֶׁלִּצְרוֹרוֹת שֶׁעָשָׂהוּ גּוֹלָל לַקֶּבֶר--אֵין טָמֵא אֵלָא סֵדֶר הַפְּנִימִי, שְׁהוּא צָרְכּוֹ שֶׁלַּקֶּבֶר; אֲבָל הַנּוֹגֵעַ בִּשְׁאָר הָאֲבָנִים, טָהוֹר.

 אָרוֹן שְׁהוּא חָקוּק בַּסֶּלַע, וְהִנִּיחַ בּוֹ הַמֵּת, וְכִסָּהוּ בַּגּוֹלָל--הַנּוֹגֵעַ בַּסֶּלַע מִכָּל מָקוֹם, טָהוֹר; וְהַנּוֹגֵעַ בַּגּוֹלָל, טָמֵא.
לְמַה זֶה דּוֹמֶה: לְבוֹר גָּדוֹל מָלֵא מֵתִים, וְאֶבֶן גְּדוֹלָה עַל פִּיו--שְׁאֵין טָמֵא אֵלָא כְּנֶגֶד חֲלָלָהּ.
וְאִם בָּנָה נֶפֶשׁ עַל גַּבָּהּ--הֲרֵי זוֹ כְּקֶבֶר סָתוּם, וּמְטַמֵּא מִכָּל סְבִיבָיו.

הָיְתָה הָאָרוֹן הַחֲקוּקָה בַּסֶּלַע רְחָבָה מִלְּמַטָּן וְצָרָה מִלְמַעְלָן, וְהַמֵּת בְּתוֹכָהּ--הַנּוֹגֵעַ בָּהּ מִלְּמַטָּן, טָהוֹר; וּמִלְמַעְלָן, טָמֵא: שֶׁהֲרֵי הַצְּדָדִין שֶׁלְּמַעְלָה סִכְּכוּ עַל גַּבֵּי הַמֵּת, וְנַעֲשׂוּ כַּגּוֹלָל.

הָיְתָה הָאָרוֹן רְחָבָה מִלְמַעְלָן וְצָרָה מִלְּמַטָּן--הַנּוֹגֵעַ בָּהּ מִכָּל מָקוֹם, טָמֵא.
הָיְתָה שׁוֹוָה--הַנּוֹגֵעַ בָּהּ מִטֶּפַח הַסָּמוּךְ לְקַרְקָעִיתָהּ וּלְמַעְלָה, טָמֵא; מִטֶּפַח וּלְמַטָּה, טָהוֹר.
נִקַּב אָרוֹן בַּסֶּלַע, וְהִכְנִיס הַמֵּת בְּתוֹכָהּ כְּמוֹ נְגָר--הַנּוֹגֵעַ בָּהּ מִכָּל מָקוֹם, טָהוֹר: חוּץ מִמָּקוֹם פִּתְחָהּ.

 מְעָרָה שֶׁהַקֶּבֶר בְּתוֹכָהּ, וְחָצֵר לִפְנֵי הַמְּעָרָה--בִּזְמָן שֶׁהֶחָצֵר לָאַוֵּיר--הָעוֹמֵד בְּתוֹכָהּ טָהוֹר, וּבִלְבָד שֶׁלֹּא יִגַּע בִּשְׁקוֹף הַמְּעָרָה.
וּבִזְמָן שֶׁהֶחָצֵר מְקֻרָה--אִם הָיָה בָּהּ אַרְבָּעָה טְפָחִים עַל אַרְבָּעָה טְפָחִים אוֹ יָתֵר, הַנִּכְנָס לְשָׁם טָהוֹר; הָיְתָה פְּחוּתָה מֵאַרְבָּעָה, הַנִּכְנָס לְשָׁם טָמֵא, וְאַף עַל פִּי שֶׁלֹּא נָגַע בְּפֶתַח הַמְּעָרָה.

הִלְכּוֹת טֻמְאַת מֵת פֵּרֶק ז 
בַּיִת סָתוּם שֶׁהַמֵּת בְּתוֹכוֹ, מְטַמֵּא מִכָּל סְבִיבָיו; וְהַנּוֹגֵעַ בּוֹ מֵאֲחוֹרָיו, אוֹ מִגַּגּוֹ--טָמֵא שִׁבְעָה, מִפְּנֵי שְׁהוּא כְּקֶבֶר סָתוּם.
נִפְתַּח בּוֹ פֶּתַח, וְאַפִלּוּ סְתָמוֹ--אִם לֹא פָרַץ פְּצִימָיו--הַנּוֹגֵעַ בּוֹ מֵאֲחוֹרָיו וּמִגַּגּוֹ טָהוֹר, וְאֵין טָמֵא אֵלָא כְּנֶגֶד הַפֶּתַח.
וְכַמָּה יִהְיֶה שֵׁעוּר הַפֶּתַח: הַמֵּת, פִּתְחוֹ בְּאַרְבָּעָה טְפָחִים; וְכַזַּיִת מִן הַמֵּת, פִּתְחוֹ בְּטֶפַח; וְגָדוֹל מִכַּזַּיִת, הֲרֵי הוּא כְּמֵת וּפִתְחוֹ בְּאַרְבָּעָה.

הַמֵּת בְּתוֹךְ הַבַּיִת, וּבוֹ פְּתָחִים הַרְבֵּה--בִּזְמָן שֶׁכֻּלָּן נְעוּלִין, כֻּלָּן טְמֵאִין, וְהַיּוֹשֵׁב בְּצַד כָּל פֶּתַח מֵהֶן תַּחַת הַתַּקְרָה הַיּוֹצֵאת עַל הַפֶּתַח, נִטְמָא.

נִפְתַּח אֶחָד מֵהֶן, אוֹ שֶׁחִשַּׁב לְהוֹצִיאוֹ בְּאֶחָד מֵהֶן, וְאַף עַל פִּי שֶׁחִשַּׁב אַחַר שֶׁמֵּת הַמֵּת, אַפִלּוּ חִשַּׁב לְהוֹצִיאוֹ בַּחַלּוֹן שְׁהִיא אַרְבָּעָה עַל אַרְבָּעָה--הִצִּיל עַל הַפְּתָחִים כֻּלָּן, וְאֵין טָמֵא אֵלָא כְּנֶגֶד הַפֶּתַח שֶׁנִּפְתַּח אוֹ שֶׁחִשַּׁב עָלָיו; וְהַשְּׁאָר טְהוֹרִין--מִפְּנֵי שְׁהֶן נְעוּלִין, וַהֲרֵי אֵין הַבַּיִת כְּקֶבֶר סָתוּם.

וְכֵן אִם הִתְחִיל לַחְתֹּר פֶּתַח לְהוֹצִיאוֹ בּוֹ--מִשֶּׁיַּחְתֹּר אַרְבָּעָה עַל אַרְבָּעָה, הִצִּיל עַל כָּל הַפְּתָחִים כֻּלָּן; הָיָה שָׁם פֶּתַח סָתוּם, וְחִשַּׁב לְהוֹצִיאוֹ בּוֹ, וְהִתְחִיל לְפָתְחוֹ--מִשֶּׁיַּתְחִיל לִפְתֹּחַ, הִצִּיל עַל הַפְּתָחִים כֻּלָּן.

הָיוּ בּוֹ חַלּוֹנוֹת הַרְבֵּה, וְכֻלָּן מֻגָּפוֹת--כֻּלָּן טְהוֹרוֹת; נִפְתְּחוּ--כֻּלָּן טְמֵאוֹת, וְלֹא הִצִּילוּ עַל הַפְּתָחִים.
פֶּתַח קָטָן בְּתוֹךְ פֶּתַח גָּדוֹל--הַמַּאֲהִיל עַל גַּבֵּי שְׁנֵיהֶן, טָמֵא; חִשַּׁב לְהוֹצִיאוֹ בַּקָּטָן, טִהַר קָטָן אֶת הַגָּדוֹל.
הָיוּ שְׁנֵיהֶן מַתְאִימִין--הַמַּאֲהִיל עַל גַּבֵּי שְׁנֵיהֶן, טָמֵא; חִשַּׁב לְהוֹצִיאוֹ בְּאֶחָד מֵהֶן, טִהַר אֶת חֲבֵרוֹ.

הָיָה לַבַּיִת פֶּתַח אֶחָד לְצָפוֹן, וּפֶתַח אֶחָד לַדָּרוֹם, וְחִשַּׁב לְהוֹצִיאוֹ בַּצְּפוֹנִי, וְאַחַר כָּךְ בָּאוּ אֶחָיו אוֹ קְרוֹבָיו וְאָמְרוּ, אֵין מוֹצִיאִין אוֹתוֹ אֵלָא בַּדְּרוֹמִי--טִהַר דְּרוֹמִי אֶת הַצְּפוֹנִי: וּבִלְבָד, שֶׁלֹּא יַעְרִים; וְאִם הִעְרִים, שְׁנֵיהֶן טְמֵאִין.

 בָּתִּים הַפְּתוּחִין לְאַכְסַדְרָה, וְהַמֵּת בְּאֶחָד מֵהֶן--אִם הָיָה דַּרְכּוֹ שֶׁלַּמֵּת לָצֵאת בֶּחָצֵר--הֲרֵי בֵּית שַׁעַר טָהוֹר, וְהַבָּתִּים טְמֵאִין; וְאִם לָאו--בֵּית שַׁעַר טָמֵא, וְהַבָּתִּים טְהוֹרִין.

הַחֶדֶר שֶׁלִּפְנִים מִן הַבַּיִת מֻגָּף, וְנִכְנְסָה טֻמְאָה לַפְּנִימִי דֶּרֶךְ חַלּוֹן--הַבַּיִת הַחִיצוֹן טָהוֹר, מִפְּנֵי שֶׁהַטֻּמְאָה חוֹזֶרֶת וְיוֹצֵאת דֶּרֶךְ הַחַלּוֹן שֶׁנִּכְנְסָה בּוֹ.

 אֵין הַקֶּבֶר מְטַמֵּא מִכָּל סְבִיבָיו, עַד שֶׁיִּהְיֶה שָׁם חָלָל טֶפַח עַל טֶפַח עַל רוּם טֶפַח; אַפִלּוּ הִגְבִּיהַּ הַבִּנְיָן עַל גַּבֵּי חָלָל טֶפַח, עַד לָרָקִיעַ--הַכֹּל טָמֵא, שֶׁהַכֹּל כְּקֶבֶר.

הָיְתָה טֻמְאָה רְצוּצָה, וְלֹא הָיָה שָׁם חָלָל טֶפַח--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת: וְאֵין טָמֵא אֵלָא הַנּוֹגֵעַ כְּנֶגֶד הַטֻּמְאָה מִלְמַעְלָה, אוֹ הַמַּאֲהִיל עָלֶיהָ מִלְמַעְלָה, אוֹ הַנּוֹגֵעַ כְּנֶגְדָּהּ מִלְּמַטָּה, אוֹ מַה שֶׁתַּאֲהִיל עָלָיו מִלְּמַטָּה; אֲבָל הַנּוֹגֵעַ בְּצַד הַבִּנְיָן, טָהוֹר.

 זֶה כְּלָל גָּדוֹל בְּטֻמְאַת מֵת: שֶׁכָּל דָּבָר הַמְּטַמֵּא בָּאֹהֶל מִן הַמֵּת--אִם הָיָה רָצוּץ, שְׁאֵין לוֹ חָלָל טֶפַח--הֲרֵי הַטֻּמְאָה בּוֹקַעַת וְעוֹלָה עַד לָרָקִיעַ, וּבוֹקַעַת וְיוֹרֶדֶת עַד הַתְּהוֹם; וְאֵינָהּ מְטַמְּאָה מִן הַצְּדָדִין.

כֵּיצַד: כֳּרִי שֶׁלִּתְבוּאָה אוֹ גַּל שֶׁלַּאֲבָנִים, וְכַזַּיִת מִן הַמֵּת בְּתוֹכוֹ, וְכֵלִים בְּצַד הַטֻּמְאָה, וְאֵינָן נוֹגְעִין בָּהּ--הַכֵּלִים טְהוֹרִין; וְכָל כְּלִי שֶׁבְּתוֹךְ הַגַּל מְכֻוָּן כְּנֶגֶד הַטֻּמְאָה מִלְמַעְלָה אוֹ מִלְּמַטָּה--טָמֵא, שֶׁהַטֻּמְאָה בּוֹקַעַת וְעוֹלָה וּבוֹקַעַת וְיוֹרֶדֶת.
וְאִם הָיָה מְקוֹם הַטֻּמְאָה חָלוּל טֶפַח עַל טֶפַח עַל רוּם טֶפַח--הֲרֵי הוּא כְּקֶבֶר סָתוּם, וּמְטַמֵּא מִכָּל סְבִיבָיו.

 בַּיִת שֶׁמִּלְּאָהוּ עָפָר אוֹ צְרוֹרוֹת--הֲרֵי זֶה בִּטַּל הַבַּיִת, וַהֲרֵי הוּא כְּגַל שֶׁלְּעָפָר אוֹ צְרוֹרוֹת; וְאִם הָיְתָה טֻמְאָה בְּתוֹךְ הֶעָפָר--בּוֹקַעַת וְעוֹלָה וּבוֹקַעַת וְיוֹרֶדֶת, וְכֵלִים שֶׁבְּצִדֶּיהָ בְּתוֹךְ הֶעָפָר טְהוֹרִים.

 טֻמְאָה שְׁהִיא רְצוּצָה בְּכוֹתָל, וְסָמַךְ סֻכָּה לַכּוֹתָל--הַסֻּכָּה טְמֵאָה: שֶׁהֲרֵי נַעֲשָׂה הַכּוֹתָל צַד מִצִּדֵּי הָאֹהֶל--וְאַף עַל פִּי שֶׁהַצְּדָדִין טְהוֹרִים לַנּוֹגֵעַ, אִלּוּ לֹא הָיָה עֲלֵיהֶן אֹהֶל; אֲבָל מִשֶּׁנַּעֲשָׂה עֲלֵיהֶן אֹהֶל--הָאֹהֶל כֻּלּוֹ טָמֵא, שֶׁהֲרֵי הַטֻּמְאָה בְּתוֹכוֹ.

הִלְכּוֹת טֻמְאַת מֵת פֵּרֶק ח 
שָׂדֶה שֶׁאָבַד קֶבֶר בְּתוֹכָהּ--עֲפָרָהּ מְטַמֵּא בַּמַּגָּע וּבַמַּשָּׂא, כְּבֵית הַפְּרָס: שֶׁמֶּא נִדּוֹשׁ הַקֶּבֶר בָּהּ, וְיִהְיוּ עֲצָמוֹת כַּשְּׂעוֹרָה בְּתוֹךְ עֲפָרָהּ.
וְכָל הַשָּׂדֶה כֻּלָּהּ--הַמַּאֲהִיל עָלֶיהָ, נִטְמָא; וְאִם הִעְמִיד בְּתוֹכָהּ אֹהֶל, נִטְמָא כָּל שֶׁיֵּשׁ בּוֹ בָּאֹהֶל--שֶׁמֶּא הָאֹהֶל שֶׁהִעְמִיד בְּאוֹתָהּ שָׂדֶה, עַל הַקֶּבֶר הוּא מַאֲהִיל.

בָּנָה בָּהּ בַּיִת, וַעֲלִיָּה עַל גַּבָּיו--אִם הָיָה פִּתְחָהּ שֶׁלָּעֲלִיָּה מְכֻוָּן כְּנֶגֶד פִּתְחָהּ שֶׁלַּבַּיִת, הָעֲלִיָּה טְהוֹרָה: שֶׁאַפִלּוּ הָיָה הַקֶּבֶר תַּחַת מַשְׁקוֹף הַבַּיִת, הָעֲלִיָּה טְהוֹרָה--שֶׁהֲרֵי הִיא אֹהֶל עַל גַּבֵּי אֹהֶל, כְּמוֹ שֶׁיִּתְבָּאַר.
וְאִם לֹא הָיָה מְכֻוָּן, אַף הָעֲלִיָּה טְמֵאָה: שֶׁמֶּא אַסְקֻפַּת עֲלִיָּה עַל הַקֶּבֶר, וַהֲרֵי הָעֲלִיָּה מַאֲהִילָה עַל הַקֶּבֶר.

וְשָׂדֶה זוֹ--מֻתָּר לִזְרֹעַ בְּתוֹכָהּ כָּל זֶרַע, לְפִי שְׁאֵין שָׁרְשֵׁי זְרָעִים מַגִּיעִין עַד לַקֶּבֶר; אֲבָל אֵין נוֹטְעִין בְּתוֹכָהּ אִילָנֵי מַאֲכָל, מִפְּנֵי שֶׁהַשָּׁרָשִׁים מַגִּיעִין עַד הַמֵּת.

הַתְּלוּלִיּוֹת הַקְּרוֹבוֹת לָעִיר, הַסְּמוּכָה לְבֵית הַקְּבָרוֹת אוֹ לְדֶרֶךְ בֵּית הַקְּבָרוֹת--אֶחָד חֲדָשׁוֹת וְאֶחָד יְשָׁנוֹת, הֲרֵי אֵלּוּ בְּחֶזְקַת טֻמְאָה: מִפְּנֵי שֶׁהַנָּשִׁים קוֹבְרוֹת שָׁם אֶת הַנְּפָלִים, וּמֻכֵּי שְׁחִין קוֹבְרִין שָׁם אֵבָרֵיהֶן.

אֲבָל הָרְחוֹקוֹת הַחֲדָשׁוֹת טְהוֹרוֹת; וְהַיְּשָׁנוֹת טְמֵאוֹת, שֶׁמֶּא הָיוּ קְרוֹבוֹת מֵעִיר שֶׁחָרְבָה אוֹ מִדֶּרֶךְ שֶׁאָבְדָה.
וְאֵיזֶה הוּא תֵּל קָרוֹב, כָּל שְׁאֵין שָׁם תֵּל אַחֵר קָרוֹב יוֹתֵר מִמֶּנּוּ; וְיָשָׁן, שְׁאֵין אָדָם זוֹכְרוֹ.

 שְׂדֵה בּוֹכִים, וְהוּא הַמָּקוֹם הַקָּרוֹב לְבֵית הַקְּבָרוֹת שֶׁהַנָּשִׁים יוֹשְׁבוֹת שָׁם וּבוֹכוֹת--אַף עַל פִּי שֶׁעֲפָרוֹ טָהוֹר, שֶׁהֲרֵי לֹא הֻחְזְקָה שָׁם טֻמְאָה--אֵין נוֹטְעִין אוֹתוֹ, וְאֵין זוֹרְעִין אוֹתוֹ, שֶׁלֹּא לְהַרְגִּיל רֶגֶל אָדָם שָׁם, שֶׁמֶּא יֵשׁ שָׁם טֻמְאָה: מִפְּנֵי שְׁהוּא קָרוֹב לְבֵית הַקְּבָרוֹת, כְּבָר נִתְיָאֲשׁוּ בְּעָלָיו מִמֶּנּוּ; לְפִיכָּךְ אִפְשָׁר שֶׁיָּבוֹא אָדָם וְיִקְבֹּר בּוֹ, וּמִפְּנֵי זֶה חָשְׁשׁוּ לוֹ.
וְעוֹשִׂין מֵעֲפַר מָקוֹם זֶה תַּנּוּרִים לַקֹּדֶשׁ, שֶׁהֲרֵי לֹא הֻחְזְקָה טֻמְאָה שָׁם.

 קֶבֶר הַנִּמְצָא, מֻתָּר לְפַנּוֹתוֹ; וְאִם פִּנָּהוּ--מְקוֹמוֹ טָמֵא, וְאָסוּר בַּהֲנָיָה, עַד שֶׁיִּבָּדֵק כְּמוֹ שֶׁיִּתְבָּאַר.
וְקֶבֶר הַיָּדוּעַ, אָסוּר לְפַנּוֹתוֹ; וְאִם פִּנָּהוּ--מְקוֹמוֹ טָהוֹר, וּמֻתָּר בַּהֲנָיָה.
קֶבֶר שְׁהוּא מַזִּיק אֶת הָרַבִּים, מְפַנִּין אוֹתוֹ; וּמְקוֹמוֹ טָמֵא, וְאָסוּר בַּהֲנָיָה.

 הַפּוֹגֵעַ בְּמֵת מִצְוָה--אִם מְצָאוֹ בְּתוֹךְ הַתְּחוּם, מְבִיאוֹ לְבֵית הַקְּבָרוֹת; מְצָאוֹ חוּץ לַתְּחוּם--אַפִלּוּ בְּתוֹךְ שְׂדֵה כַּרְכֹּם--קָנָה מְקוֹמוֹ, וְיִקָּבֵר בִּמְקוֹם שֶׁנִּמְצָא.
מְצָאוֹ עַל הַמְּצָר, מְסַלְּקוֹ לַצְּדָדִין.

שְׂדֵה בּוּר מִצַּד זֶה, וּשְׂדֵה נִיר מִצַּד זֶה--קוֹבְרוֹ בִּשְׂדֵה בּוּר; שְׂדֵה נִיר וּשְׂדֵה זֶרַע, קוֹבְרוֹ בִּשְׂדֵה נִיר; שְׂדֵה זֶרַע וּשְׂדֵה כֶּרֶם, קוֹבְרוֹ בִּשְׂדֶה זֶרַע.
שְׂדֵה אִילָן וּשְׂדֵה כֶּרֶם--קוֹבְרוֹ בִּשְׂדֵה כֶּרֶם, מִפְּנֵי אֹהֶל הַטֻּמְאָה.
הָיוּ שְׁנֵיהֶן שׁוֹוִין, מְסַלְּקוֹ לְאֵיזֶה צַד שֶׁיִּרְצֶה.

 קֶבֶר הַנִּמְצָא, מְטַמֵּא לְמַפְרֵעַ; וְאִם בָּא אֶחָד וְאָמַר בָּרִי לִי שֶׁלֹּא הָיָה כָּאן קֶבֶר, אַפִלּוּ קֹדֶם לְעֶשְׂרִים שָׁנָה--אֵינוּ מְטַמֵּא אֵלָא מִשָּׁעַת מְצִיאָה וְאִלַּךְ.

 כָּל הַמּוֹצֶא קֶבֶר, אוֹ מֵת, אוֹ דָּבָר שֶׁמְּטַמֵּא בָּאֹהֶל מִן הַמֵּת--חַיָּב לְצַיַּן עָלָיו, כְּדֵי שֶׁלֹּא יִהְיֶה תַּקְלָה לַאֲחֵרִים; וּבְחֻלּוֹ שֶׁלַּמּוֹעֵד, הָיוּ יוֹצְאִין מִבֵּית דִּין לְצַיַּן עַל הַקְּבָרוֹת.

אֵין מְצַיְּנִין עַל כַּזַּיִת מְצֻמְצָם מִן הַמֵּת, לְפִי שֶׁסּוֹפוֹ יֶחְסַר בָּאָרֶץ.
וּבְמַה מְצַיְּנִין--בְּסִיד, מְמַחֶה וְשׁוֹפֵךְ עַל מְקוֹם הַטֻּמְאָה.

אֵין מַעְמִידִין אֶת הַצִּיּוּן עַל גַּבֵּי הַטֻּמְאָה, אֵלָא יְהִי עוֹדֵף מִכָּאן וּמִכָּאן בְּצִדֵּי הַטֻּמְאָה, שֶׁלֹּא לְהַפְסִיד אֶת הַטְּהָרוֹת; וְאֵין מַרְחִיקִין אֶת הַצִּיּוּן מִמְּקוֹם הַטֻּמְאָה, שֶׁלֹּא לְהַפְסִיד אֶת אֶרֶץ יִשְׂרָאֵל.
וְאֵין מְצַיְּנִין עַל הַוַּדָּיוֹת, שֶׁהֲרֵי הֶן יְדוּעִין לַכֹּל; אֵלָא עַל הַסְּפֵקוֹת, כְּגוֹן שָׂדֶה שֶׁאָבַד בָּהּ קֶבֶר וְהַסְּכָכוֹת וְהַפְּרָעוֹת.

 מָצָא שָׂדֵה מְצֻיֶּנֶת, וְאֵין יָדוּעַ מַה טִיבָהּ--אִם אֵין בָּהּ אִילָנוֹת, בַּיָּדוּעַ שֶׁאָבַד בָּהּ קֶבֶר; יֵשׁ בָּהּ אִילָנוֹת, בַּיָּדוּעַ שֶׁנֶּחְרַשׁ בָּהּ קֶבֶר כְּמוֹ שֶׁיִּתְבָּאַר.

 מָצָא אֶבֶן אַחַת מְצֻיֶּנֶת, תַּחְתֶּיהָ טָמֵא.
הָיוּ שְׁתַּיִם--אִם יֵשׁ סִיד בֵּינֵיהֶן, בֵּינֵיהֶן טָמֵא.
וְאִם אֵין סִיד בֵּינֵיהֶן, אֵלָא עַל רָאשֵׁיהֶן--אִם יֵשׁ חֶרֶס בֵּינֵיהֶן--טָהוֹר, שְׁאֵין זֶה אֵלָא בִּנְיָן; וְאִם אֵין חֶרֶס בֵּינֵיהֶן, וְהָיָה הַסִּיד מְרֻדֶּה עַל רָאשֵׁיהֶן מִכָּאן וּמִכָּאן--הֲרֵי זֶה צִיּוּן, וְטָמֵא.

מָצָא מְצָר אֶחָד מְצֻיָּן--הוּא טָמֵא, וְכָל הַשָּׂדֶה טְהוֹרָה; וְכֵן שְׁנַיִם, וְכֵן שְׁלוֹשָׁה.
מָצָא אַרְבַּעַת מְצָרֶיהָ מְצֻיָּנִין--הֶן טְהוֹרִין, וְכָל הַשָּׂדֶה כֻּלָּהּ טְמֵאָה: שְׁאֵין מַרְחִיקִין הַצִּיּוּן מִמְּקוֹם הַטֻּמְאָה.

הִלְכּוֹת טֻמְאַת מֵת פֵּרֶק ט 
מִי שֶׁהָיָה חוֹפֵר בַּשָּׂדֶה, וּמָצָא מֵתִים רַבִּים בְּגֻמָּה אַחַת, זֶה עַל גַּב זֶה, אוֹ זֶה בְּצַד זֶה, אוֹ שֶׁמָּצָא הֲרוּגִים, אוֹ שֶׁמָּצָא מֵת יוֹשֵׁב, אוֹ רֹאשׁוֹ בֵּין בִּרְכָּיו--אֵינוּ חוֹשֵׁשׁ שֶׁמֶּא מָקוֹם זֶה בֵּית הַקְּבָרוֹת הָיָה; אֵלָא נוֹטֵל הַמֵּת שֶׁמָּצָא, וְנוֹטֵל כָּל הֶעָפָר הַתּוֹחֵחַ שֶׁתַּחְתָּיו, וְחוֹפֵר בִּבְתוּלַת קַרְקָע שָׁלוֹשׁ אֶצְבָּעוֹת, וּמוֹצִיא הַכֹּל: וּשְׁאָר הַשָּׂדֶה בְּחֶזְקַת טַהְרָה, כְּשֶׁהָיְתָה קֹדֶם שֶׁיִּמְצָא; וְעָפָר זֶה עִם שָׁלוֹשׁ אֶצְבָּעוֹת שֶׁחוֹפֵר, הוּא הַנִּקְרָא תְּבוּסַת הַמֵּת.

שָׂדֶה שֶׁנֶּהֶרְגוּ בָּהּ הֲרוּגִים--מְלַקֵּט כָּל הָעֲצָמוֹת שֶׁבָּהּ, וַהֲרֵי הִיא טְהוֹרָה; וְכֵן הַמְּפַנֶּה קִבְרוֹ מִתּוֹךְ שָׂדֵהוּ--מְלַקֵּט כָּל הָעֲצָמוֹת עֶצֶם עֶצֶם, וַהֲרֵי הִיא טְהוֹרָה.
וְכֵן בּוֹר שֶׁמַּטִּילִין לְתוֹכוֹ נְפָלִים אוֹ הֲרוּגִים--מְלַקֵּט כָּל הָעֲצָמוֹת שֶׁבּוֹ עֶצֶם עֶצֶם, וַהֲרֵי הוּא טָהוֹר.

הָיָה חוֹפֵר, וּמָצָא מֵת מֻשְׁכָּב כְּדֶרֶךְ שֶׁקּוֹבְרִין הַמֵּתִים--נוֹטְלוֹ וְאֶת תְּבוּסָתוֹ; וְכֵן אִם מָצָא שְׁנַיִם--נוֹטֵל כָּל אֶחָד מֵהֶן, וּתְבוּסָתוֹ עִמּוֹ.
וְכָל הַשָּׂדֶה טְהוֹרָה.

מָצָא שְׁלוֹשָׁה מֵתִים, כָּל אֶחָד מֵהֶן מֻטָּל כְּדֶרֶךְ הַנִּקְבָּרִין--אִם יֵשׁ בֵּין זֶה לְזֶה מֵאַרְבַּע אַמּוֹת וְעַד שְׁמוֹנֶה, כִּמְלוֹא מִטָּה וְקוֹבְרֶיהָ--הֲרֵי זֶה חוֹשֵׁשׁ שֶׁמֶּא בֵּית הַקְּבָרוֹת הוּא זֶה.
וְצָרִיךְ לִבְדֹּק מִן הָאַחֲרוֹן עֶשְׂרִים אַמָּה, שְׁהֶן כִּשְׁתֵּי מְעָרוֹת וְחָצֵר שֶׁבֵּינֵיהֶן; וְאִם לֹא מָצָא שָׁם מֵת אַחֵר--הֲרֵי אוֹתָן הָעֶשְׂרִים שֶׁבָּדַק טְהוֹרוֹת, אַף עַל פִּי שְׁהֶן שְׁכוּנַת קְבָרוֹת.

מָצָא מֵת אֶחָד בְּסוֹף עֶשְׂרִים אַמָּה--צָרִיךְ לִבְדֹּק מִמֶּנּוּ עֶשְׂרִים אַמָּה אֲחֵרוֹת, שֶׁרַגְלַיִם לַדָּבָר.
וְאִם הָיָה אֶחָד מֵאֵלּוּ שֶׁמָּצָא בַּתְּחִלָּה אוֹ בַּסּוֹף הָרוּג, אוֹ יוֹשֵׁב, אוֹ מֻשְׁכָּב שֶׁלֹּא כְּדַרְכּוֹ שֶׁיִּהְיֶה רֹאשׁוֹ בֵּין יַרְכוֹתָיו--אֵינוּ בּוֹדֵק עֶשְׂרִים אַמָּה, אֵלָא נוֹטְלָן וְאֶת תְּבוּסָתָן בִּלְבָד: שֶׁחֶזְקָתָן גּוֹיִים.

 הַגּוֹיִים, אֵין לָהֶן טֻמְאַת קְבָרוֹת: הוֹאִיל וְאֵינָן מְטַמְּאִין בָּאֹהֶל, הֲרֵי הַנּוֹגֵעַ בְּקִבְרָן טָהוֹר--עַד שֶׁיִּגַּע בְּעַצְמָהּ שֶׁלְּטֻמְאָה, אוֹ יִשָּׂאֶנָּה.
מֵת שֶׁחָסֵר אֵבֶר שְׁאִם יִנָּטֵל מִן הַחַי יָמוּת--אֵין לוֹ תְּבוּסָה, וְלֹא שְׁכוּנַת קְבָרוֹת.
וּמֵתִים הַנִּמְצָאִים גְּלוּיִים עַל פְּנֵי הַשָּׂדֶה--אֵין לָהֶם שְׁכוּנַת קְבָרוֹת, וְלֹא תְּבוּסָה, אֵלָא מְלַקֵּט עֶצֶם עֶצֶם, וְהַכֹּל טָהוֹר.
וְהַנִּקְבָּר שֶׁלֹּא בִּרְשׁוּת--יֵשׁ לוֹ תְּבוּסָה, וְאֵין לוֹ שְׁכוּנַת קְבָרוֹת.

 אֶחָד הַמּוֹצֶא שְׁלוֹשָׁה מֵתִים כְּדַרְכָּן בַּתְּחִלָּה, אוֹ שֶׁמָּצָא שְׁלוֹשָׁה כּוּכִין, אוֹ כּוּךְ וּנְקִיעַ וּמְעָרָה--הֲרֵי זֶה שְׁכוּנַת קְבָרוֹת.
מָצָא שְׁנַיִם, וְאֶחָד הָיָה יָדוּעַ--יֵשׁ לָהֶן תְּבוּסָה, וְאֵין לָהֶן שְׁכוּנַת קְבָרוֹת: שֶׁהַקֶּבֶר הַיָּדוּעַ, אֵינוּ עוֹשֶׂה שְׁכוּנָה; וְלֹא אָמְרוּ אֵלָא הַמּוֹצֶא שְׁלוֹשָׁה כַּתְּחִלָּה, הוּא שֶׁצָּרִיךְ בְּדִיקָה.

כֵּיצַד בּוֹדֵק הָעֶשְׂרִים אַמָּה שֶׁאָמַרְנוּ: חוֹפֵר עַד שְׁהוּא מַגִּיעַ לַסֶּלַע, אוֹ לַבְּתוּלָה וְהִיא הַקַּרְקָע שֶׁנִּרְאֵית שְׁאֵינָהּ עֲבוּדָה.
הִעְמִיק אַפִלּוּ מֵאָה אַמָּה, וּמָצָא חֶרֶס--הֲרֵי זוֹ כְּבַתְּחִלָּה, וְצָרִיךְ לְהַעְמִיק עַד שֶׁיַּגִּיעַ לַבְּתוּלָה; הִגִּיעַ לַמַּיִם, הֲרֵי זוֹ כִּבְתוּלָה.

 אֵינוּ צָרִיךְ לַחְפֹּר תֶּלֶם אֶחָד, מִתְּחִלַּת הָעֶשְׂרִים עַד סוֹפָן; אֵלָא חוֹפֵר אַמָּה עַל אַמָּה וּמַנִּיחַ אַמָּה, וְחוֹפֵר אַמָּה עַל אַמָּה וּמַנִּיחַ אַמָּה, עַד סוֹפָן--שְׁאֵין בֵּין קֶבֶר לְקֶבֶר פָּחוּת מֵאַמָּה.

 הָיָה בּוֹדֵק, וְהִגִּיעַ בְּתוֹךְ הָעֶשְׂרִים לְנָהָר אוֹ לִשְׁלוּלִית אוֹ לְדֶרֶךְ הָרַבִּים--יַפְסִיק, וְאֵינוּ צָרִיךְ לִבְדֹּק: שֶׁהֲרֵי נִפְסְקָה שְׁכוּנַת הַקְּבָרוֹת.

 הַמּוֹצִיא עָפָר זֶה שֶׁלִּבְדִיקָה--טָהוֹר, אֵלָא אִם כֵּן מָצָא טֻמְאָה בִּמְקוֹם שֶׁחָפַר; אֲבָל קֹדֶם שֶׁיִּמְצָא, אוֹכֵל בַּתְּרוּמָה.
וְהַמְּפַקֵּחַ בַּגַּל, אֵינוּ אוֹכֵל בַּתְּרוּמָה--שֶׁהֲרֵי יוֹדֵעַ וַדַּאי שֶׁהַמֵּתִים שָׁם תַּחַת הַגַּל, אֵלָא שְׁאֵינוּ מַכִּיר מְקוֹמָן.

 גַּל טָמֵא שֶׁנִּתְעָרַב בִּשְׁנֵי גַּלִּין טְהוֹרִין--בָּדַק אֶחָד מֵהֶן וּמְצָאוֹ טָהוֹר, הוּא טָהוֹר וְהַשְּׁנַיִם טְמֵאִין; בָּדַק שְׁנַיִם וְנִמְצְאוּ טְהוֹרִין, הֶן טְהוֹרִין וְהַשְּׁלִישִׁי בְּחֶזְקַת טָמֵא; בָּדַק שְׁלָשְׁתָּן וּמָצָא טָהוֹר, כֻּלָּן בְּחֶזְקַת טֻמְאָה--עַד שֶׁיִּבְדֹּק שְׁלָשְׁתָּן עַד שֶׁיַּגִּיעַ לַסֶּלַע אוֹ לַבְּתוּלָה, וְיִהְיוּ שְׁלָשְׁתָּן טְהוֹרִין.

 בּוֹר שֶׁמַּטִּילִין לְתוֹכוֹ נְפָלִים--הַמַּאֲהִיל עָלָיו, טָמֵא דִּין תּוֹרָה: וְאַף עַל פִּי שֶׁחֻלְדָּה וּבַרְדְּלַס מְצוּיִין שָׁם, אֵין סָפֵק מוֹצִיא מִידֵי וַדַּאי.
אֲבָל אִם הִפִּילָה שָׁם אִשָּׁה נֵפֶל, וְאֵין יָדוּעַ אִם הִפִּילָה דָּבָר הַמְּטַמֵּא אוֹ לֹא הִפִּילָה--הוֹאִיל וְחֻלְדָּה וּבַרְדְּלַס מְצוּיִין שָׁם, הֲרֵי סְפֵקוֹ טָהוֹר.

 דָּבָר יָדוּעַ שֶׁכָּל אֵלּוּ הַטֻּמְאוֹת וְכַיּוֹצֶא בָּהֶן, שְׁהֶן מִשּׁוֹם סָפֵק--הֲרֵי הֶן שֶׁלְּדִבְרֵיהֶן; וְאֵין טָמֵא מִן הַתּוֹרָה, אֵלָא מִי שֶׁנִּטְמָא טֻמְאָה וַדָּאִית.
אֲבָל כָּל הַסְּפֵקוֹת--בֵּין בְּטֻמְאוֹת, בֵּין בְּמַאֲכָלוֹת אֲסוּרוֹת, בֵּין בָּעֲרָיוֹת וְשַׁבָּתוֹת--אֵין חוֹשְׁשִׁין לָהֶן אֵלָא מִדִּבְרֵי סוֹפְרִים, כְּמוֹ שֶׁבֵּאַרְנוּ בְּהִלְכּוֹת אִסּוּרֵי בִּיאָה וּבְכַמָּה מְקוֹמוֹת.

הִלְכּוֹת טֻמְאַת מֵת פֵּרֶק י 
אֵיזֶה הוּא בֵּית הַפְּרָס--זֶה מְקוֹם שֶׁנֶּחְרַשׁ בּוֹ קֶבֶר, שֶׁהֲרֵי נִדַּקְדְּקוּ עַצְמוֹת הַמֵּת בְּתוֹךְ הֶעָפָר, וְנִתְפַּרְסוּ בְּכָל הַשָּׂדֶה.
וְגָזְרוּ טֻמְאָה עַל כָּל הַשָּׂדֶה שֶׁנֶּחְרַשׁ בָּהּ הַקֶּבֶר: אַפִלּוּ חָרַשׁ עַל גַּבֵּי הָאָרוֹן, וְאַפִלּוּ הָיָה מֻשְׁקָע בְּרֻבְדִּין וּבָאֲבָנִים, וְאַפִלּוּ הָיָה עַל גַּבֵּי הָאָרוֹן רוּם שְׁתֵּי קוֹמוֹת--הוֹאִיל וְחָרַשׁ קֶבֶר, הֲרֵי זֶה עוֹשֶׂה בֵּית הַפְּרָס.

עַד כַּמָּה הוּא נַעֲשֵׂה בֵּית הַפְּרָס, מֵאָה אַמָּה עַל מֵאָה אַמָּה מִמְּקוֹם הַקֶּבֶר.
כָּל הָרִבּוּעַ שְׁהוּא בֵּית אַרְבַּעַת סְאִין--הֲרֵי הוּא בֵּית הַפְּרָס, וַעֲפָרוֹ מְטַמֵּא בַּמַּגָּע וּבַמַּשָּׂא כְּמוֹ שֶׁבֵּאַרְנוּ.
וְאֵינוּ מְטַמֵּא בָּאֹהֶל; וְכֵן הַמַּאֲהִיל עַל בֵּית הַפְּרָס הַזֶּה, טָהוֹר.

הִתְחִיל לַחְרֹשׁ אֶת הַקֶּבֶר, וְהָיָה חוֹרֵשׁ וְהוֹלֵךְ, וְקֹדֶם שֶׁיִּגְמֹר מֵאָה אַמָּה נִעַר אֶת הַמַּחְרֵשָׁה, אוֹ שֶׁהֵטִיחַ בַּסֶּלַע, אוֹ בַּגָּדֵר--עַד שָׁם הוּא עוֹשֶׂה בֵּית הַפְּרָס בִּלְבָד; וְהַשְּׁאָר טָהוֹר, שֶׁהֲרֵי לֹא הִגִּיעַ אֵלָיו בְּמֶשֶׁךְ הַמַּחְרֵשָׁה.

חָרַשׁ כְּמוֹ חֲמִשִּׁים אַמָּה אוֹ יָתֵר, וְחָזַר וְחָרַשׁ עַד שֶׁהִשְׁלִים הַמֵּאָה--הַכֹּל בֵּית הַפְּרָס; הָיָה חוֹרֵשׁ וְהוֹלֵךְ חוּץ לְמֵאָה אַמָּה--מִמֵּאָה וְלַחוּץ טָהוֹר, שְׁאֵין עַצְמוֹת קֶבֶר מַגִּיעוֹת לְיָתֵר מִמֵּאָה.

 חֶזְקַת הָעֲצָמוֹת הַמְּכֻסּוֹת--שְׁהֶן שֶׁלְּאָדָם, עַד שֶׁיִּוָּדַע שְׁהֶן שֶׁלִּבְהֵמָה; וְחֶזְקַת הָעֲצָמוֹת הַמְּגֻלּוֹת--שְׁהֶן שֶׁלִּבְהֵמָה, עַד שֶׁיִּוָּדַע שְׁהֶן שֶׁלְּאָדָם.

הָיָה שָׁם חָרִיץ מָלֵא עַצְמוֹת אָדָם, אוֹ שֶׁהָיוּ עַצְמוֹת אָדָם צְבוּרוֹת עַל גַּבֵּי קַרְקָע, וְחָרַשׁ עֲצָמוֹת אֵלּוּ עִם הַשָּׂדֶה, אוֹ שֶׁחָרַשׁ שָׂדֶה שֶׁאָבַד בָּהּ קֶבֶר--הֲרֵי זֶה אֵינוּ עוֹשֶׂה בֵּית הַפְּרָס, שֶׁלֹּא גָזְרוּ טֻמְאָה אֵלָא עַל שָׂדֶה שֶׁנֶּחְרַשׁ בָּהּ קֶבֶר וַדַּאי; וְכֵן הַחוֹרֵשׁ אֶת הַמֵּת בַּשָּׂדֶה, אֵינוּ עוֹשֶׂה בֵּית הַפְּרָס: שֶׁכָּל אֵלּוּ, דָּבָר שְׁאֵינוּ מָצוּי הוּא; וְלֹא גָזְרוּ אֵלָא בְּקֶבֶר שֶׁנֶּחְרַשׁ, שְׁהוּא הַדָּבָר הַמָּצוּי.

 הַחוֹרֵשׁ אֶת הַקֶּבֶר בְּשָׂדֶה שְׁאֵינָהּ שֶׁלּוֹ--אֵינוּ עוֹשֶׂה בֵּית הַפְּרָס, שְׁאֵין אָדָם אוֹסֵר דָּבָר שְׁאֵינוּ שֶׁלּוֹ: אַפִלּוּ שֻׁתָּף, אוֹ אָרִיס, אוֹ אַפְטְרוּפוֹס--אֵינוּ עוֹשֶׂה בֵּית הַפְּרָס.
חָרַשׁ קֶבֶר בְּשָׂדֶה שֶׁלּוֹ וְשֶׁלַּחֲבֵרוֹ כְּאַחַת--שֶׁלּוֹ, עוֹשֶׂה בֵּית הַפְּרָס; וְשֶׁלַּחֲבֵרוֹ, אֵינוּ עוֹשֶׂה בֵּית הַפְּרָס.
וְנָכְרִי שֶׁחָרַשׁ קֶבֶר בְּשָׂדֵהוּ--אֵינוּ עוֹשֶׂה בֵּית הַפְּרָס, שְׁאֵין בַּיִת פְּרָס לַגּוֹיִים.

 שְׂדֵה בֵּית פְּרָס לְמַעְלָה, וְשָׂדֶה טְהוֹרָה לְמַטָּה, וְשָׁטְפוּ גְּשָׁמִים מֵעֲפַר בֵּית הַפְּרָס לַטְּהוֹרָה--אַפִלּוּ הָיְתָה אֲדֻמָּה וְהִלְבִּינָה, אוֹ לְבָנָה וְהֶאְדִּימָה--טְהוֹרָה: שְׁאֵין בֵּית הַפְּרָס עוֹשֶׂה בֵּית הַפְּרָס, וְלֹא גָזְרוּ טֻמְאָה אֵלָא עַל גּוּשׁ כִּבְרִיָּתוֹ.

 בֵּית הַפְּרָס הַזֶּה, מֻתָּר לִנְטֹעַ בּוֹ כָּל נֶטַע, לְפִי שֶׁהַשָּׁרָשִׁים יוֹרְדִים לְמַטָּה, וּלְמַטָּה מִשְּׁלוֹשָׁה בְּבֵית הַפְּרָס טָהוֹר--שֶׁהֲרֵי הַקֶּבֶר נִפְרַס, עַל פְּנֵי הַשָּׂדֶה.
אֲבָל אֵין זוֹרְעִין בְּתוֹכָהּ, אֵלָא זֶרַע הַנִּקְצָר.
וְאִם זָרַע, וְעָקַר--צוֹבֵר אֶת גָּרְנוֹ בְּתוֹכוֹ, וְכוֹבֵר אֶת הַתְּבוּאָה בִּשְׁתֵּי כְּבָרוֹת, וְקָטְנָיוֹת בְּשָׁלוֹשׁ כְּבָרוֹת, שֶׁמֶּא יֵשׁ בָּהֶן עֶצֶם כַּשְּׂעוֹרָה; וְשׂוֹרֵף אֶת הַקַּשׁ וְאֶת הָעֵצָה שָׁם--גְּזֵרָה, שֶׁמֶּא יִהְיֶה בָּהֶן עֶצֶם כַּשְּׂעוֹרָה, וְאִם תַּתִּיר לוֹ בַּהֲנָיָה, מוֹצִיאוֹ וּמוֹכְרוֹ וְנִמְצָא מַרְגִּיל אֶת הַטֻּמְאָה.

 שָׂדֶה שֶׁהֻחְזְקָה שְׁהִיא בֵּית הַפְּרָס, אַפִלּוּ הִיא בֵּית אַרְבַּעַת כּוֹרִין, וְאַפִלּוּ מְשׁוּכָה מִמְּקוֹם הַטִּיט הָרַךְ שְׁאֵינוּ נֶחְרַשׁ וְלֹא נַעֲשָׂה בֵּית הַפְּרָס, וְאַפִלּוּ טְהוֹרָה מֻקֶּפֶת אוֹתָהּ מֵאַרְבַּע רוּחוֹתֶיהָ--הֲרֵי הִיא בְּחֶזְקָתָהּ.

 מָצָא שָׂדֶה מְצֻיֶּנֶת, וְאֵין יָדוּעַ מַה טִיבָהּ--אִם יֵשׁ בָּהּ אִילָן, בַּיָּדוּעַ שֶׁנֶּחְרַשׁ קֶבֶר בְּתוֹכָהּ; אֵין בָּהּ אִילָן, בַּיָּדוּעַ שֶׁאָבַד קֶבֶר בְּתוֹכָהּ כְּמוֹ שֶׁבֵּאַרְנוּ: וְהוּא, שֶׁיִּהְיֶה בְּאוֹתוֹ מָקוֹם זָקֵן אוֹ תַּלְמִיד חֲכָמִים--שְׁאֵין כָּל אָדָם בְּקִיאִין בְּכָּךְ וְיוֹדְעִין שֶׁמֻּתָּר לִנְטֹעַ בְּזוֹ, וְאָסוּר לִנְטֹעַ בָּאַחֶרֶת.

 הַמְּהַלֵּךְ בְּבֵית הַפְּרָס, עַל אֲבָנִים שְׁאֵין מִתְנַדְנְדִין תַּחַת רַגְלֵי אָדָם בְּשָׁעָה שֶׁמְּהַלֵּךְ עֲלֵיהֶן, אוֹ שֶׁנִּכְנָס לָהּ, וְהוּא רוֹכֵב עַל גַּבֵּי אָדָם וּבְהֵמָה שֶׁכּוֹחָן יָפֶה--הֲרֵי זֶה טָהוֹר.

אֲבָל אִם הִלַּךְ עַל גַּבֵּי אֲבָנִים שֶׁמִּזְדַּעְזְעִין בְּשָׁעַת הִלּוּךְ--אַף עַל פִּי שֶׁנִּשְׁמַר וְלֹא נִדְנַד, הֲרֵי זֶה טָמֵא כְּמִי שֶׁהִלַּךְ עַל הֶעָפָר עַצְמוֹ; וְכֵן אִם הִלַּךְ עַל גַּבֵּי אָדָם שֶׁכּוֹחוֹ רָע, עַד שֶׁתִּהְיֶינָה אַרְכֻּבּוֹתָיו נוֹקְשׁוֹת זוֹ לְזוֹ וְשׁוֹקָיו מַרְעִידוֹת כִּשְׁהוּא נוֹשְׂאוֹ, אוֹ עַל גַּבֵּי בְּהֵמָה שֶׁכּוֹחָהּ רָע, עַד שֶׁתַּטִּיל גְּלָלִים בְּשָׁעַת רְכִיבָה--הֲרֵי זֶה טָמֵא, וּכְאִלּוּ הִלַּךְ בְּרַגְלָיו.

 הַמְּטַהֵר בֵּית הַפְּרָס, צָרִיךְ לְטַהְרוֹ בְּמַעְמַד שְׁנֵי תַּלְמִידֵי חֲכָמִים.
וְכֵיצַד מְטַהֲרִין אוֹתוֹ: כּוֹנֵס אֶת כָּל הֶעָפָר שְׁהוּא יָכוֹל לַהֲסִיטוֹ מֵעַל פְּנֵי כָּל הַשָּׂדֶה, וְנוֹתְנוֹ לְתוֹךְ כְּבָרָה שֶׁנְּקָבֶיהָ דַקִּין, וּמְמַחֶה וּמוֹצִיא כָּל עֶצֶם כַּשְּׂעוֹרָה הַנִּמְצָא שָׁם; וְיִטְהַר.
וְכֵן אִם נָתַן עַל גַּבָּיו שְׁלוֹשָׁה טְפָחִים עָפָר מִמָּקוֹם אַחֵר, אוֹ שֶׁנָּטַל מֵעַל כָּל פָּנָיו שְׁלוֹשָׁה טְפָחִים--הֲרֵי זֶה טָהוֹר; נָטַל מֵחֶצְיוֹ אֶחָד שְׁלוֹשָׁה טְפָחִים, וְנָתַן עַל חֶצְיוֹ הָאַחֵר שְׁלוֹשָׁה טְפָחִים--הֲרֵי זֶה טָהוֹר.

נָטַל מֵעַל פָּנָיו טֶפַח וּמֶחְצָה, וְנָתַן עָלָיו טֶפַח וּמֶחְצָה עָפָר מִמָּקוֹם אַחֵר--לֹא עָשָׂה כְּלוּם; וְכֵן אִם עִזְּקוֹ, וּבָדַק בְּשָׁעַת עִזּוּק מִלְמַעְלָה--לֹא עָשָׂה כְּלוּם.
רְצָפוֹ בָּאֲבָנִים שְׁאֵינָן מִתְנַדְנְדִין מֵהִלּוּךְ אָדָם, הֲרֵי זֶה טָהוֹר.

הִלְכּוֹת טֻמְאַת מֵת פֵּרֶק יא 
אֶרֶץ הָעַמִּים--בַּתְּחִלָּה גָּזְרוּ עַל גּוּשָׁהּ בִּלְבָד, כְּבֵית הַפְּרָס, וְלֹא הָיוּ מְטַמְּאִים אֵלָא הַמְּהַלֵּךְ בָּהּ, אוֹ נוֹגֵעַ אוֹ נוֹשֵׂא מֵעֲפָרָהּ.
חָזְרוּ וְגָזְרוּ עַל אַוֵּירָהּ שֶׁיְּטַמֵּא, וְאַף עַל פִּי שֶׁלֹּא נָגַע וְלֹא נָשָׂא, אֵלָא כֵּיוָן שֶׁהִכְנִיס רֹאשׁוֹ וְרֻבּוֹ לְאַוֵּיר אֶרֶץ הָעַמִּים, נִטְמָא; וְכֵן כְּלִי חֶרֶס שֶׁהִכְנִיס אַוֵּירוֹ לְאֶרֶץ הָעַמִּים, וּשְׁאָר כֵּלִים שֶׁהִכְנִיס רֻבָּם לְאַוֵּיר אֶרֶץ הָעַמִּים--נִטְמְאוּ.

טֻמְאַת אַוֵּיר אֶרֶץ הָעַמִּים--לֹא עָשׂוּ אוֹתָהּ כְּטֻמְאַת עֲפָרָהּ, אֵלָא קַלָּה הִיא מִמֶּנָּה: שֶׁעַל טֻמְאַת עֲפָרָהּ, שׂוֹרְפִין תְּרוּמָה וּקְדָשִׁים; וְהַמִּטַּמֵּא בְּגוּשָׁהּ טָמֵא טֻמְאַת שִׁבְעָה, וְצָרִיךְ הַזָּיָה שְׁלִישִׁי וּשְׁבִיעִי.
אֲבָל הַמִּטַּמֵּא בְּאַוֵּירָהּ, אֵינוּ צָרִיךְ הַזָּיָה שְׁלִישִׁי וּשְׁבִיעִי, אֵלָא טְבִילָה, וְהַעְרֵב שֶׁמֶשׁ; וְכֵן תְּרוּמָה וּקְדָשִׁים שֶׁנִּטְמְאוּ מֵחֲמַת אַוֵּירָהּ--תּוֹלִין, לֹא אוֹכְלִין וְלֹא שׂוֹרְפִין.

עֲפַר אֶרֶץ הָעַמִּים וַעֲפַר בֵּית הַפְּרָס--מְטַמְּאִין בַּמַּגָּע וּבַמַּשָּׂא, כְּמוֹ שֶׁבֵּאַרְנוּ.
וְכַמָּה שֵׁעוּרָן--כְּחוֹתָם הַמַּרְצוֹפִין, וְהוּא כְּפִיקָה גְּדוֹלָה שֶׁלַּסַּקָּאִין.

עֲפַר בֵּית הַפְּרָס וַעֲפַר חוּצָה לָאָרֶץ שֶׁבָּאוּ בְּיָרָק--אִם יֵשׁ בְּמָקוֹם אֶחָד כְּחוֹתָם הַמַּרְצוֹפִין, מְטַמֵּא; וְאִם לָאו, אֵינוּ מִצְטָרֵף: שֶׁלֹּא גָזְרוּ אֵלָא עַל גּוּשׁ כִּבְרִיָּתוֹ.
מַעֲשֶׂה שֶׁהָיוּ אִגְּרוֹת בָּאוֹת מֵחוּצָה לָאָרֶץ לִבְנֵי כּוֹהֲנִים גְּדוֹלִים, וְהָיוּ בָּהֶן כִּסְאָה וּכְסָאתַיִם חוֹתָמוֹת; וְלֹא חָשׁוּ לָהֶן מִשּׁוֹם טֻמְאָה, לְפִי שֶׁלֹּא הָיָה בְּחוֹתָם מֵהֶן כְּחוֹתָם הַמַּרְצוֹפִין.

 הַמֵּבִיא תַּנּוּרִים וּסְפָלִין וּכְלֵי חֶרֶס מֵחוּצָה לָאָרֶץ--עַד שֶׁלֹּא הֻסְּקוּ, טְמֵאִים מִשּׁוֹם אֶרֶץ הָעַמִּים; מִשֶּׁהֻסְּקוּ, טְמֵאִים מִשּׁוֹם כְּלִי חֶרֶס שֶׁנִּטְמָא בְּאֶרֶץ הָעַמִּים, שְׁאֵינוּ מְטַמֵּא אָדָם וְכֵלִים, כְּמוֹ שֶׁבֵּאַרְנוּ.

 הַמְּהַלֵּךְ בְּאֶרֶץ הָעַמִּים, בֶּהָרִים וּבַסְּלָעִים--טָמֵא טֻמְאַת שִׁבְעָה; בַּיָּם וּבִמְקוֹם שֶׁהַיָּם עוֹלֶה בְּזַעְפּוֹ--טָהוֹר מִשּׁוֹם נוֹגֵעַ בְּאֶרֶץ הָעַמִּים, וְטָמֵא מִשּׁוֹם אַוֵּירָהּ.
הַנִּכְנָס לְאֶרֶץ הָעַמִּים בְּשִׁדָּה תֵּבָה וּמִגְדָּל הַפּוֹרְחִין בָּאַוֵּיר--טָמֵא, שֶׁאֹהֶל זָרוּק אֵינוּ קָרוּי אֹהֶל.

 סוּרְיָה--עֲפָרָהּ, טָמֵא כְּחוּצָה לָאָרֶץ; וְאַוֵּירָהּ טָהוֹר, לֹא גָזְרוּ עַל אַוֵּירָהּ.
לְפִיכָּךְ אִם הָיְתָה סְמוּכָה לְאֶרֶץ יִשְׂרָאֵל שָׂפָה בְּשָׂפָה, וְלֹא הָיָה מַפְסִיק בֵּינֵיהֶן, לֹא אֶרֶץ הָעַמִּים, וְלֹא בֵּית הַקְּבָרוֹת, וְלֹא בֵּית הַפְּרָס--הֲרֵי זֶה יָכוֹל לְהִכָּנֵס לָהּ בְּטַהְרָה, בְּשִׁדָּה תֵּבָה וּמִגְדָּל: וְהוּא, שֶׁלֹּא יִגַּע בְּגוּשָׁהּ.
וְכֵן אֶרֶץ הָעַמִּים הַסְּמוּכָה לְאֶרֶץ יִשְׂרָאֵל, וְאֵין בֵּינֵיהֶן מָקוֹם טָמֵא--הֲרֵי זוֹ נִבְדֶקֶת, וּטְהוֹרָה.

 מְקוֹם שֶׁשָּׁכְנוּ בּוֹ גּוֹיִים בְּאֶרֶץ יִשְׂרָאֵל--הֲרֵי זֶה מְטַמֵּא כְּאֶרֶץ הָעַמִּים עַד שֶׁיִּבָּדֵק, שֶׁמֶּא קָבְרוּ בּוֹ נְפָלִים.
וּתְרוּמָה וּקְדָשִׁים שֶׁנִּטְמְאוּ מֵחֲמַת מְדוֹר הָעַמִּים--תּוֹלִין, לֹא אוֹכְלִין וְלֹא שׂוֹרְפִין.
וְכַמָּה יִשְׁהוּ בַּמָּקוֹם, וְיִהְיֶה צָרִיךְ בְּדִיקָה--אַרְבָּעִים יוֹם, כְּדֵי שֶׁתִּתְעַבַּר אִשָּׁה וְתַפִּיל נֵפֶל שֶׁמְּטַמֵּא.

אַפִלּוּ אִישׁ שְׁאֵין עִמּוֹ אִשָּׁה--אִם שָׁהָה אַרְבָּעִים יוֹם, מְדוֹרוֹ טָמֵא עַד שֶׁיִּבָּדֵק: גְּזֵרָה, מִשּׁוֹם מָדוֹר שֶׁתִּהְיֶה בּוֹ אִשָּׁה.
אַפִלּוּ עֶבֶד, אוֹ אִשָּׁה, אוֹ סָרִיס, אוֹ קָטָן בֶּן תֵּשַׁע שָׁנִים וְיוֹם אֶחָד--עוֹשֶׂה מְדוֹר הָעַמִּים.

 מְדוֹר גּוֹיִים שֶׁהָיָה בּוֹ עֶבֶד מִיִּשְׂרָאֵל, אוֹ אִשָּׁה, אוֹ קָטָן בֶּן תֵּשַׁע, מְשַׁמְּרִין אוֹתָן שֶׁלֹּא יִקְבְּרוּ שָׁם נֵפֶל--אֵינוּ צָרִיךְ בְּדִיקָה.
וְאֶת מַה הֶן בּוֹדְקִין--אֶת הַבִּיבִין הָעֲמוּקִים, וְאֶת הַמַּיִם הַסְּרוּחִין; וְכָל מָקוֹם שֶׁהַחֲזִיר וְהַחֻלְדָּה יְכוּלִין לְהוֹלִיךְ מִשָּׁם הַנֵּפֶל--אֵינוּ צָרִיךְ בְּדִיקָה, מִפְּנֵי שְׁהֶן גּוֹרְרִין אוֹתָן מִשָּׁם.
מְדוֹר הָעַמִּים שֶׁחָרַב, הֲרֵי הוּא בְּטֻמְאָתוֹ עַד שֶׁיִּבָּדֵק.

 הָאִצְטְוָנִיּוֹת, אֵין בָּהֶן מִשּׁוֹם מְדוֹר גּוֹיִים, לְפִי שְׁהִיא גְּלוּיָה, וְאֵין בָּהּ מָקוֹם לְהַטְמִין הַנְּפָלִים.
וַעֲשָׂרָה מְקוֹמוֹת, אֵין בָּהֶם מִשּׁוֹם מְדוֹר גּוֹיִים--לְפִי שְׁאֵין דִּירָתָן קְבוּעָה, לֹא גָזְרוּ עֲלֵיהֶן טֻמְאָה.

וְאֵלּוּ הֶן הָעֲשָׂרָה מְקוֹמוֹת--אָהֳלֵי הָעַרְבָּיִים, וְהַסֻּכּוֹת, וְהַצְּרִיפִין, וְהַבֻּרְגָּנִין, וְתַקְרָה שֶׁעַל גַּבֵּי הָעַמּוּדִים וְאֵין לָהּ דְּפָנוֹת וְהֶן בָּתֵּי הַקַּיִץ, וּבֵית שַׁעַר, וְאַוֵּירָהּ שֶׁלְּחָצֵר, וְהַמֶּרְחֵץ, וּמְקוֹם שֶׁעוֹשִׂין בּוֹ הַחִצִּים וּכְלֵי הַמִּלְחָמָה, וּמְקוֹם הַלִּגְיוֹנוֹת.

 הֶחָנוּת--אֵין בָּהּ מִשּׁוֹם מְדוֹר גּוֹיִים, אֵלָא אִם כֵּן הָיָה דָּר בְּתוֹכָהּ.
חָצֵר שְׁהִיא טְמֵאָה מִשּׁוֹם מְדוֹר הָעַמִּים, הֲרֵי בֵּית שַׁעַר שֶׁלָּהּ וְאַוֵּירָהּ טְמֵאִין כָּמוֹהָ.
וְאֵין מְדוֹר הָעַמִּים וְלֹא בֵּית הַפְּרָס, בְּחוּצָה לָאָרֶץ.

 עֲיָרוֹת הַמֻּבְלָעוֹת בְּאֶרֶץ יִשְׂרָאֵל--כְּגוֹן סִיסִית וְחַבְרוֹתֶיהָ, אַשְׁקְלוֹן וְחַבְרוֹתֶיהָ--אַף עַל פִּי שֶׁפְּטוּרוֹת מִן הַמַּעַשְׂרוֹת וּמִן הַשְּׁבִיעִית, אֵין בָּהֶן מִשּׁוֹם אֶרֶץ הָעַמִּים.
וְחֶזְקַת דְּרָכִים שֶׁלְּעוֹלֵי בָּבֶל טְהוֹרוֹת, אַף עַל פִּי שְׁהֶן מֻבְלָעוֹת בְּאֶרֶץ הָעַמִּים.

הִלְכּוֹת טֻמְאַת מֵת פֵּרֶק יב 
טֶפַח עַל טֶפַח מְרֻבָּע עַל רוּם טֶפַח--מֵבִיא אֶת הַטֻּמְאָה וְחוֹצֵץ בִּפְנֵי הַטֻּמְאָה, דִּין תּוֹרָה: שְׁאֵין קָרוּי אֹהֶל אֵלָא טֶפַח עַל טֶפַח בְּרוּם טֶפַח, אוֹ יָתֵר עַל זֶה.

כֵּיצַד: כַּזַּיִת מִן הַמֵּת מֻנָּח לָאַוֵּיר, וּבְצִדּוֹ כֵּלִים כְּגוֹן מְחָטִין וְצִנּוֹרוֹת וְכַיּוֹצֶא בָּהֶן, וְאֵינָן נוֹגְעִים בַּטֻּמְאָה--אִם הֶאֱהִיל עֲלֵיהֶן אֹהֶל שֶׁיֵּשׁ בּוֹ טֶפַח עַל טֶפַח, וְהָיָה גָּבוֹהַּ מֵעַל הָאָרֶץ טֶפַח--הֲרֵי זֶה מֵבִיא אֶת הַטֻּמְאָה לַכֵּלִים, וּטְמֵאִין; הָיוּ כֵּלִים אֲחֵרִים עַל גַּבֵּי אֹהֶל זֶה שֶׁיֵּשׁ בּוֹ טֶפַח עַל טֶפַח--הֲרֵי הֶן טְהוֹרִין, מִפְּנֵי שֶׁהָאֹהֶל חוֹצֵץ בֵּינָם וּבֵין הַטֻּמְאָה.

הִנֵּה לָמַדְתָּ, שֶׁכְּשֵׁם שֶׁהָאֹהֶל מְטַמֵּא כָּל שֶׁתַּחְתָּיו--כָּךְ מַצִּיל כָּל שֶׁחוּצָה לוֹ, וְחוֹצֵץ בֵּין הַטֻּמְאָה וּבֵין כֵּלִים שֶׁעַל גַּבָּיו; וְכֵן אִם הָיְתָה הַטֻּמְאָה עַל גַּבָּיו, וְכֵלִים תַּחְתָּיו--הַכֵּלִים טְהוֹרִין, שֶׁהָאֹהֶל חוֹצֵץ בִּפְנֵי הַטֻּמְאָה.

הָיָה הָאֹהֶל פָּחוּת מֵרוּם טֶפַח, אוֹ פָּחוּת מִטֶּפַח עַל טֶפַח אַף עַל פִּי שְׁהוּא גָּבוֹהַּ כַּמָּה טְפָחִים--הַכֵּלִים שֶׁבְּצַד הַטֻּמְאָה טְהוֹרִין.
וְכֵלִים שֶׁלְּמַעְלָה מֵאֹהֶל זֶה--כָּל שֶׁכְּנֶגֶד הַטֻּמְאָה, טָמֵא: מִפְּנֵי שֶׁהֶאֱהִילוּ עַל הַטֻּמְאָה, וְאֵין שָׁם אֹהֶל לָחֹץ בִּפְנֵי הַטֻּמְאָה.

וְכֵן אִם הָיְתָה טֻמְאָה עַל גַּבֵּי אֹהֶל זֶה, וְכֵלִים תַּחְתָּיו--כָּל שֶׁכְּנֶגֶד הַטֻּמְאָה, טָמֵא: שֶׁהֲרֵי הַטֻּמְאָה הֶאֱהִילָה עֲלֵיהֶן, וְאֵין שָׁם אֹהֶל שֶׁיָּחֹץ בִּפְנֵי הַטֻּמְאָה--שֶׁכָּל פָּחוּת מֵרוּם טֶפַח, כִּנְגִיעָה הוּא חָשׁוּב, וְטֻמְאָה שֶׁתַּחְתָּיו, טֻמְאָה רְצוּצָה הִיא כְּמוֹ שֶׁבֵּאַרְנוּ.

בַּמֶּה דְּבָרִים אֲמוּרִים, בְּשֶׁלֹּא הָיָה הָאֹהֶל אָדָם אוֹ כֵּלִים; אֲבָל אָדָם אוֹ כֵּלִים שֶׁנַּעֲשׂוּ אֹהֶל עַל הַטֻּמְאָה--בֵּין שֶׁהָיוּ הֶן עַצְמָן אֹהֶל, בֵּין שֶׁהָיוּ עַמּוּדֵי הָאֹהֶל, אַפִלּוּ הָיוּ כֵּלִים שְׁאֵין מְקַבְּלִין טֻמְאָה כָּל עִיקָר--הֲרֵי אֵלּוּ מְבִיאִין אֶת הַטֻּמְאָה, וְאֵינָן חוֹצְצִין בִּפְנֵי הַטֻּמְאָה.

כֵּיצַד: לוּחַ שֶׁהָיָה מֻנָּח עַל גַּבֵּי אַרְבָּעָה בְּנֵי אָדָם, אוֹ עַל גַּבֵּי אַרְבָּעָה כֵּלִים, אַפִלּוּ כְּלֵי אֲבָנִים וְכַיּוֹצֶא בָּהֶן מִכֵּלִים שְׁאֵין לְמִינָן טֻמְאָה, וְאֵין צָרִיךְ לוֹמַר אִם הָיָה מֻנָּח עַל אַרְבָּעָה שְׁפוּדִין אוֹ אַרְבָּעָה קָנִים שֶׁגְּבוֹהִין טֶפַח, וְהָיְתָה טֻמְאָה וְכֵלִים תַּחְתָּיו--הַכֵּלִים טְמֵאִין.
וְאִם הָיוּ כֵּלִים עַל גַּבָּיו, אַפִלּוּ שֶׁלֹּא כְּנֶגֶד הַטֻּמְאָה--טְמֵאִין; וְאִם הָיְתָה טֻמְאָה עַל גַּבֵּי הַלּוּחַ, וְכֵלִים תַּחְתָּיו--כָּל כֵּלִים שֶׁתַּחַת הַלּוּחַ, טְמֵאִין.

אֲבָל אִם הָיָה הַלּוּחַ מֻנָּח עַל גַּבֵּי אַרְבָּעָה אֲבָנִים, אוֹ עַל גַּבֵּי בְּהֵמָה וְחַיָּה, וְהָיְתָה טֻמְאָה תַּחְתָּיו--הֲרֵי הַכֵּלִים שֶׁעַל גַּבָּיו, טְהוֹרִין.
הָיְתָה טֻמְאָה עַל גַּבָּיו--הֲרֵי כָּל הַכֵּלִים שֶׁתַּחְתָּיו, טְהוֹרִין: מִפְּנֵי שֶׁהָאֹהֶל חוֹצֵץ בִּפְנֵי הַטֻּמְאָה.
וּכְלֵי גְּלָלִים וּכְלִי אֲבָנִים וּכְלֵי אֲדָמָה, הַבָּאִים בְּמִדָּה--הֲרֵי הֶם כָּאֹהָלִים, וְאֵינָם כְּכֵלִים; וּלְפִיכָּךְ חוֹצְצִים בִּפְנֵי הַטֻּמְאָה.

 נְסָר שְׁהוּא נָתוּן עַל פִּי תַּנּוּר חָדָשׁ, וְעוֹדֵף מִכָּל צְדָדָיו בְּפוֹתֵחַ טֶפַח, וְהָיְתָה טֻמְאָה תַּחַת הַנְּסָר--כֵּלִים שֶׁעַל גַּבָּיו, טְהוֹרִין; טֻמְאָה עַל גַּבָּיו--כָּל הַכֵּלִים שֶׁתַּחְתָּיו, טְהוֹרִין: מִפְּנֵי שֶׁתַּנּוּר חָדָשׁ אֵינוּ כְּכֵלִים לְעִנְיָן זֶה.
וְאִם הָיָה יָשָׁן, הַכֹּל טָמֵא.

 נְסָר שְׁהוּא נָתוּן עַל פִּי שְׁנֵי תַּנּוּרִים, אַפִלּוּ יְשָׁנִים, וְעוֹדֵף מֵחוּצָה לַתַּנּוּר זֶה וּמֵחוּצָה לַתַּנּוּר זֶה, וְהָיְתָה טֻמְאָה תַּחְתָּיו בֵּין שְׁנֵי הַתַּנּוּרִים--בֵּינֵיהֶן בִּלְבָד טָמֵא; אֲבָל כֵּלִים שֶׁתַּחַת שְׁתֵּי הַקְּצָווֹת שֶׁחוּצָה לַתַּנּוּרִים, טְהוֹרִין--שֶׁהֲרֵי הֶן כִּשְׁנֵי אֹהָלִים זֶה בְּצַד זֶה.

וְכֵן נְסָר שְׁהוּא נָתוּן עַל פִּי תַּנּוּר, אַפִלּוּ יָשָׁן, וְיוֹצֶא מִזֶּה טֶפַח וּמִזֶּה טֶפַח, אֲבָל לֹא מִן הַצְּדָדִין, וְטֻמְאָה בְּצַד זֶה--כֵּלִים שֶׁבַּצַּד הַשֵּׁנִי, טְהוֹרִין.

 אָדָם שֶׁנָּשָׂא כְּלִי כְּגוֹן מַרְדֵּעַ וְכַיּוֹצֶא בּוֹ, וְהֶאֱהִיל צַד הַכְּלִי הָאֶחָד עַל הַטֻּמְאָה--אִם הָיָה בְּהֶקֵּפוֹ טֶפַח, אַף עַל פִּי שְׁאֵין בְּרָחְבּוֹ אֵלָא רֹחַב אֶצְבָּע וּשְׁלִישׁ--הֲרֵי זֶה מְטַמֵּא אֶת הַנּוֹשֵׂא, וּמֵבִיא לוֹ טֻמְאָה מִדִּבְרֵיהֶם: גָּזְרוּ עַל שֶׁיֵּשׁ בְּהֶקֵּפוֹ טֶפַח, מִשּׁוֹם שֶׁיֵּשׁ בְּרָחְבּוֹ טֶפַח.
אֲבָל אֵינוּ מֵבִיא אֶת הַטֻּמְאָה לַכֵּלִים שֶׁתַּחְתָּיו, וְלִשְׁאָר אָדָם שֶׁיַּאֲהִיל עֲלֵיהֶן, וְעַל הַטֻּמְאָה--עַד שֶׁיִּהְיֶה בּוֹ רֹחַב טֶפַח.

 אֲרוֹנוֹת שֶׁלְּעֵץ שֶׁמַּנִּיחִין בָּהֶן הַמֵּת, אֵינָן כְּקֶבֶר; אֵלָא אִם יֵשׁ בֵּין כְּסוּי הָאָרוֹן וְהַמֵּת גֹּבַהּ טֶפַח, חוֹצֵץ, וְהָעוֹמֵד עַל גַּבֵּי הָאָרוֹן, טָהוֹר מִן הַתּוֹרָה.
וְאַף עַל פִּי שֶׁרֹב אֲרוֹנוֹת, יֵשׁ בָּהֶן חָלָל טֶפַח--הוֹאִיל וְיֵשׁ שְׁאֵין שָׁם חָלָל טֶפַח--גָּזְרוּ עַל כָּל הָאֲרוֹנוֹת שְׁאֵינָן חוֹצְצִין, וְשֶׁיִּהְיֶה הַמְּהַלֵּךְ עַל גַּבֵּי הָאָרוֹן כְּנוֹגֵעַ בְּמֵת אוֹ בְּקֶבֶר.

 קוֹרָה שְׁהִיא נְתוּנָה מִכּוֹתָל לְכוֹתָל, וְהַטֻּמְאָה תַּחְתֶּיהָ--אִם יֵשׁ בָּהּ פּוֹתֵחַ טֶפַח--מְבִיאָה אֶת הַטֻּמְאָה תַּחַת כֻּלָּהּ; וְכָל הַכֵּלִים אוֹ הָאָדָם שֶׁתַּחְתֶּיהָ טְמֵאִים, אַף עַל פִּי שְׁאֵין כֻּלָּהּ שׁוֹוָה וּקְצָתָהּ פְּחוּתָה מִטֶּפַח, מִפְּנֵי שֶׁקְּצָתָהּ, מִקְצַת אֹהֶל הוּא.
וְאִם אֵין בָּהּ פּוֹתֵחַ טֶפַח--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת, כְּמוֹ שֶׁבֵּאַרְנוּ.

כַּמָּה יִהְיֶה בְּהֶקֵּפָהּ, וְיִהְיֶה בָּהּ פּוֹתֵחַ טֶפַח--בִּזְמָן שְׁהִיא עֲגוּלָה, שְׁלוֹשָׁה טְפָחִים; וּבִזְמָן שְׁהִיא מְרֻבַּעַת, אַרְבָּעָה טְפָחִים.

 סְאָה שְׁהִיא מֻטָּה עַל צִדָּהּ בָּאַוֵּיר--אֵינָהּ מְבִיאָה אֶת הַטֻּמְאָה תַּחַת כֻּלָּהּ, עַד שֶׁיִּהְיֶה בְּהֶקֵּפָהּ אַרְבָּעָה טְפָחִים וּמֶחְצָה בְּקֵרוּב, כְּדֵי שֶׁיִּהְיֶה גֹּבַהּ הַצַּד הָעֶלְיוֹן טֶפַח וּמֶחְצָה, וְיִהְיֶה הַטֶּפַח עַל טֶפַח מִמִּנָּה גָּבְהוֹ מֵעַל הָאָרֶץ טֶפַח; לְפִיכָּךְ אִם הָיְתָה גְּבוֹהָה מֵעַל הָאָרֶץ חֲצִי טֶפַח, וְהָיָה בְּהֶקֵּפָהּ שְׁלוֹשָׁה--מְבִיאָה אֶת הַטֻּמְאָה.

וְכֵן עַמּוּד עָגוּל שְׁהוּא מֻטָּל לָאַוֵּיר, וּמֻנָּח עַל הָאָרֶץ--אֵינוּ מֵבִיא טֻמְאָה תַּחַת דָּפְנוֹ, עַד שֶׁיִּהְיֶה בּוֹ הֶקֵּף עֶשְׂרִים וְאַרְבָּעָה טְפָחִים; וְאִם אֵין בְּהֶקֵּפוֹ עֶשְׂרִים וְאַרְבָּעָה טְפָחִים, טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת.

זֶה שֶׁהִצְרִיכוּ עֶשְׂרִים וְאַרְבָּעָה טְפָחִים, עַל הָעִיקָרִין שֶׁסּוֹמְכִים עֲלֵיהֶן חֲכָמִים בְּחֶשְׁבּוֹן כָּל הַמִּשְׁפָּטִים: שֶׁכָּל שֶׁיֵּשׁ בְּהֶקֵּפוֹ שְׁלוֹשָׁה טְפָחִים, יֵשׁ בּוֹ רֹחַב טֶפַח; וְכָל טֶפַח עַל טֶפַח בְּרִבּוּעַ, יֵשׁ בַּאֲלַכְסוֹנוֹ טֶפַח וּשְׁנֵי חֻמְשִׁין.
לְפִיכָּךְ אִם הָיָה בְּהֶקֵּף הָעַמּוּד עֶשְׂרִים וְאַרְבָּעָה טְפָחִים--נִמְצָא תַּחַת כָּל דָּפְנוֹ טֶפַח עַל רוּם טֶפַח מְרֻבָּע וְיָתֵר מְעַט, שֶׁחֶשְׁבּוֹנוֹת אֵלּוּ בְּקֵרוּב הֶן; וְזוֹ הִיא צוּרָתוֹ .

הִלְכּוֹת טֻמְאַת מֵת פֵּרֶק יג 
כָּל טֶפַח עַל טֶפַח עַל רוּם טֶפַח--קָרוּי אֹהֶל, כְּמוֹ שֶׁבֵּאַרְנוּ; וְחוֹצֵץ בִּפְנֵי הַטֻּמְאָה, וּמֵבִיא אֶת הַטֻּמְאָה: בֵּין שֶׁעָשָׂהוּ לְהַאֲהִיל בֵּין שֶׁנַּעֲשָׂה מֵאֵלָיו, אַפִלּוּ הָיָה שֶׁלֹּא בִּידֵי אָדָם--הֲרֵי זֶה מֵבִיא וְחוֹצֵץ.
כֵּיצַד: אֶחָד חוֹר שֶׁחֲרָרוּהוּ מַיִם, אוֹ שְׁרָצִים, אוֹ שֶׁאֲכָלַתּוּ מַלַּחַת, אוֹ שֶׁצָּבַר אֲבָנִים אוֹ קוֹרוֹת וְנַעֲשָׂה בָּהֶן חָלָל טֶפַח--הֲרֵי זֶה אֹהֶל, וּמֵבִיא וְחוֹצֵץ.

בַּמֶּה דְּבָרִים אֲמוּרִים, בְּשֶׁהָיָה הָאֹהֶל חָזָק וּבָרִיא.
אֲבָל אֹהֶל רָעוּעַ--אֵינוּ מֵבִיא אֶת הַטֻּמְאָה וְאֵינוּ חוֹצֵץ בִּפְנֵי הַטֻּמְאָה, מִן הַתּוֹרָה; אֲבָל מִדִּבְרֵי סוֹפְרִים, מֵבִיא אֶת הַטֻּמְאָה וְאֵינוּ חוֹצֵץ.

כֵּיצַד: שָׂרִיגֵי הָאִילָנוֹת הַסּוֹכְכִים עַל הָאָרֶץ, וְהֶן הַנִּקְרָאִין סְכָכוֹת, וַאֲבָנִים הַיּוֹצְאוֹת מִן הַגָּדֵר הַסּוֹכְכוֹת עַל הָאָרֶץ, וְהֶן הַנִּקְרָאִין פְּרָעוֹת--אִם יְכוּלִין לְקַבַּל מַעְזֵבָה בֵּינוֹנִית, וְהֶן עוֹמְדִין--הֲרֵי אֵלּוּ מְבִיאִין וְחוֹצְצִין, מִן הַתּוֹרָה; וְאִם אֵינָן רְאוּיִין לְקַבַּל מַעְזֵבָה בֵּינוֹנִית, אֵלָא וְהֶן נוֹפְלִין--הֲרֵי אֵלּוּ מְבִיאִין מִדִּבְרֵיהֶם, וְאֵינָן חוֹצְצִין.
וְכֵן כָּל כַּיּוֹצֶא בָּהֶן.

 אֵלּוּ מְבִיאִין, וְחוֹצְצִין: כְּלִי עֵץ הַבָּא בְּמִדָּה, וְכֵן כְּלֵי אֲבָנִים כְּלֵי גְּלָלִים כְּלֵי אֲדָמָה הַבָּאִין בְּמִדָּה; וּפְשׁוּטֵי כְּלֵי עוֹר, וִירִיעָה וְסָדִין וּמַפָּץ וּמַחְצֶלֶת, שְׁהֶן עֲשׂוּיִין אֹהָלִים; וּבְהֵמוֹת אוֹ חַיּוֹת בֵּין טְמֵאוֹת בֵּין טְהוֹרוֹת--וְהוּא, שֶׁיִּהְיֶה רֹאשׁ זוֹ בֵּין רַגְלֵי זוֹ וְיִהְיוּ כֻּלָּן דְּבוּקוֹת; וְהָעוֹף שֶׁשָּׁכַן, וְהַחוֹטֵט בַּשִּׁבֳּלִים מָקוֹם לַקָּטָן לְהַצִּילוֹ מִן הַשֶּׁמֶשׁ, וְאֹכָלִין שְׁאֵינָן מֻכְשָׁרִין כְּדֵי שֶׁלֹּא יִטַּמְּאוּ.

יְרָקוֹת הַמִּתְקַיְּמִין בִּימוֹת הַחַמָּה וְהַגְּשָׁמִים--הֲרֵי הֶן כְּאִילָנוֹת, וּמְבִיאִין וְחוֹצְצִין; וְאֵלּוּ הֶן--הָאִירוּס, וְהַקִּיסוּס, וְיַרְקוֹת חֲמוֹר, וְדַלַּעַת יְוָנִית.
וְכֵן הַסְּכָכוֹת, וְהַפְּרָעוֹת, וְהַזִּיזִין וְהַכְּצוּצְטְרָיוֹת, וְהַשּׁוֹבָכוֹת, וְהַשְּׁקִיפִין, וְהַסְּלָעִים, וְהַגְּחִירִים, וְהַשְּׁנָנִים--כָּל אֵלּוּ מְבִיאִין וְחוֹצְצִין.

 וְאֵלּוּ מְבִיאִין, וְלֹא חוֹצְצִין: הָאָדָם; וּכְלֵי עֵץ שְׁאֵינָן בָּאִין בְּמִדָּה--מִפְּנֵי שְׁהֶן כְּכָל הַכֵּלִים, וּמִטַּמְּאִין; וּפְשׁוּטֵי כְּלֵי עוֹר, וִירִיעָה וְסָדִין וּמַפָּץ וּמַחְצֶלֶת, שְׁאֵינָן עֲשׂוּיִין אֹהָלִים, אֵלָא מְתוּחִין בִּלְבָד, וְאֵין לָהֶן שִׁפּוּעַ וְאֵין שָׁם כּוֹתָלִים; וּבְהֵמָה וְחַיָּה שֶׁמֵּתוּ, וְאֹכָלִין טְמֵאִין אוֹ מֻכְשָׁרִין, שֶׁדָּבָר טָמֵא אֵינוּ חוֹצֵץ; וְרֵחַיִם שֶׁלַּיָּד, שֶׁהֲרֵי הִיא בִּכְלַל כְּלֵי אֲבָנִים.
כָּל אֵלּוּ מְבִיאִין, וְאֵינָן חוֹצְצִין.

 וְאֵלּוּ לֹא מְבִיאִין, וְלֹא חוֹצְצִין: הַזְּרָעִים וְהַיְּרָקוֹת הַמְּחֻבָּרִין לַקַּרְקָע, חוּץ מִן הָאַרְבָּעָה יְרָקוֹת שֶׁמָּנִינוּ; וְכִיפַת הַבָּרָד, וְהַשֶּׁלֶג, וְהַכְּפוֹר, וְהַגְּלִיד, וְהַמֶּלַח; וְהַדּוֹלֵג מִמָּקוֹם לְמָקוֹם, וְהַקּוֹפֵץ מִמָּקוֹם לְמָקוֹם, וְהָעוֹף הַפּוֹרֵחַ, וּטְלִית הַמְּנַפְנֶפֶת, וּסְפִינָה שְׁהִיא שָׁטָה עַל פְּנֵי הַמַּיִם.
כָּל אֵלּוּ לֹא מְבִיאִין, וְלֹא חוֹצְצִין--שֶׁאַף עַל פִּי שֶׁהֶאֱהִילוּ, אֵינוּ אֹהֶל הַמִּתְקַיֵּם.

 קָשַׁר אֶת הַסְּפִינָה בְּדָבָר שְׁהוּא יָכוֹל לְהַעְמִידָהּ, כָּבַשׁ כְּנַף הַטְּלִית בְּאֶבֶן--הֲרֵי זוֹ מְבִיאָה אֶת הַטֻּמְאָה.
נְסָר שְׁהוּא צָף עַל פְּנֵי הַמַּיִם, וְטֻמְאָה תַּחַת צִדּוֹ הָאֶחָד--הֲרֵי הַכֵּלִים שֶׁתַּחַת צִדּוֹ הַשֵּׁנִי, טְהוֹרִים: שֶׁכְּבָר בֵּאַרְנוּ שֶׁהַסְּפִינָה הַשָּׁטָה, אֵינָהּ מְבִיאָה אֶת הַטֻּמְאָה.

 אֵלּוּ חוֹצְצִין, וְלֹא מְבִיאִין: מַסֶּכֶת פְּרוּסָה, וַחֲבִלֵּי מִטָּה, וְהַמַּשְׁפֵּלוֹת, וְהַסְּרִיגוֹת שֶׁבַּחַלּוֹנוֹת.
כֵּיצַד הֶן חוֹצְצִין: שְׁאִם הָיָה חַלּוֹן בֵּין שְׁנֵי בָּתִּים, וְהַטֻּמְאָה בְּבַיִת אֶחָד, וְהָיָה אֶחָד מֵאֵלּוּ מָתוּחַ בְּחַלּוֹן זֶה וּסְתָמוֹ--אַף עַל פִּי שֶׁיֵּשׁ בֵּינֵיהֶן אַוֵּיר, הֲרֵי אֵלּוּ חוֹצְצִין וְלֹא תִכָּנֵס הַטֻּמְאָה לַבַּיִת הַשֵּׁנִי: וְהוּא, שֶׁלֹּא יִהְיֶה שָׁם בִּסְרִיגוֹת אֵלּוּ, אוֹ בְּעֵינֵי הַמַּשְׁפֵּלוֹת, אוֹ בֵּין חֶבֶל לְחֶבֶל, פּוֹתֵחַ טֶפַח--שְׁאִם הָיָה שָׁם פּוֹתֵחַ טֶפַח, תִּכָּנֵס בּוֹ הַטֻּמְאָה כְּמוֹ שֶׁיִּתְבָּאַר.

הִלְכּוֹת טֻמְאַת מֵת פֵּרֶק יד 
אֵין טֻמְאָה נִכְנֶסֶת לְאֹהֶל וְלֹא יוֹצְאָה מִמֶּנּוּ, בְּפָחוּת מִטֶּפַח עַל טֶפַח.
כֵּיצַד: חַלּוֹן שֶׁבֵּין בַּיִת לְבַיִת, אוֹ שֶׁבֵּין בַּיִת לַעֲלִיָּה--אִם יֵשׁ בּוֹ טֶפַח עַל טֶפַח מְרֻבָּע, וְהָיְתָה טֻמְאָה בְּאֶחָד מֵהֶן--הַבַּיִת הַשֵּׁנִי טָמֵא; אֵין בַּחַלּוֹן פּוֹתֵחַ טֶפַח--אֵין הַטֻּמְאָה יוֹצְאָה מִמֶּנּוּ, וְלֹא נִכְנֶסֶת לָאֹהֶל הַשֵּׁנִי.

בַּמֶּה דְּבָרִים אֲמוּרִים, בְּחַלּוֹן שֶׁעָשָׂה אוֹתוֹ הָאָדָם לְתַשְׁמִישׁ; אֲבָל חַלּוֹן שֶׁעָשָׂהוּ הָאָדָם לְאוֹרָה, כְּדֵי שֶׁיִּכָּנֵס מִמֶּנּוּ הָאוֹר--שֵׁעוּרוֹ כְּפֻנְדְּיוֹן, וְהַטֻּמְאָה יוֹצְאָה מִמֶּנּוּ.

כֵּיצַד: הָיְתָה טֻמְאָה בַּבַּיִת, וּבָא אָדָם וְנִסְמַךְ לְחַלּוֹן זֶה שֶׁלְּמָאוֹר, אוֹ שֶׁהִנִּיחַ בּוֹ כְּלִי, אוֹ שֶׁהֶאֱהִיל עָלָיו אֹהֶל בְּצַד הַכּוֹתָל--נִטְמָא כָּל שֶׁבָּאֹהֶל, שֶׁהַטֻּמְאָה יוֹצְאָה לוֹ; וְחַלּוֹן הֶעָשׂוּי לְאוֹרָה, אֵין עָלָיו תַּקְרָה אֵלָא גָּלוּי הוּא לַשֶּׁמֶשׁ.

 חַלּוֹן הַנַּעֲשָׂה שֶׁלֹּא בִּידֵי אָדָם--כְּגוֹן שֶׁחֲרָרוּהוּ מַיִם אוֹ שְׁרָצִים, אוֹ שֶׁאֲכָלַתּוּ מַלַּחַת, אוֹ שֶׁהָיָה חַלּוֹן פָּקוּק וְנִטַּל הַפְּקָק, אוֹ שֶׁהָיְתָה בּוֹ זְכוֹכִית וְנִשְׁבְּרָה--שֵׁעוּרוֹ מְלוֹא אֶגְרוֹף, וְהוּא כְּרֹאשׁ גָּדוֹל שֶׁלְּאָדָם: וְהוּא, שֶׁלֹּא חִשַּׁב עָלָיו.
אֲבָל אִם חִשַּׁב עָלָיו לְתַשְׁמִישׁ, שֵׁעוּרוֹ בְּפוֹתֵחַ טֶפַח; חִשַּׁב עָלָיו לְמָאוֹר, שֵׁעוּרוֹ בְּפֻנְדְּיוֹן: שֶׁהַמַּחְשָׁבָה כָּאן כְּמַעֲשֶׂה.

 מָאוֹר שֶׁהִתְחִיל לְסָתְמוֹ, וְלֹא הִסְפִּיק לְגָמְרוֹ, מִפְּנֵי שֶׁלֹּא הָיָה לוֹ טִיט, אוֹ שֶׁקְּרָאוֹ חֲבֵרוֹ, אוֹ שֶׁחָשֵׁכָה לֵילֵי שַׁבָּת, וְנִשְׁאַר מִמֶּנּוּ מְעַט--אִם נִשְׁאַר מִמֶּנּוּ רוּם אֶצְבָּעַיִם עַל רֹחַב הַגֻּדָּל, מֵבִיא אֶת הַטֻּמְאָה; פָּחוּת מִכָּאן, הֲרֵי הוּא כְּסָתוּם.

 חַלּוֹן גָּדוֹל הֶעָשׂוּי לְאוֹרָה, וְהָיָה בָּהּ שְׂבָכָה וְכַיּוֹצֶא בָּהּ--אִם יֵשׁ בְּמָקוֹם אֶחָד מִמֶּנָּה כְּפֻנְדְּיוֹן, מֵבִיא אֶת הַטֻּמְאָה וּמוֹצִיא אֶת הַטֻּמְאָה; הָיוּ נִקְבֵי הַשְּׂבָכָה דַּקִּים, וְאֵין בְּאֶחָד מֵהֶן כְּפֻנְדְּיוֹן--הֲרֵי זוֹ כִּסְתוּמָה.

וְכֵן חַלּוֹן הָעֲשׂוּיָה לְתַשְׁמִישׁ, וּבָהּ סְבָכוֹת וּרְפָפוֹת--אִם יֵשׁ בְּמָקוֹם אֶחָד טֶפַח עַל טֶפַח מְרֻבָּע, מֵבִיא וּמוֹצִיא; וְאִם לָאו, הֲרֵי הִיא כִּסְתוּמָה.

 חַלּוֹן שְׁהִיא גְּלוּיָה לָאַוֵּיר, שֵׁעוּרָהּ כְּפֻנְדְּיוֹן, מִפְּנֵי שְׁאֵינָהּ עֲשׂוּיָה אֵלָא לְאוֹרָה, כְּמוֹ שֶׁאָמַרְנוּ.
בָּנָה בַּיִת חוּצָה לָהּ, וְנַעֲשָׂת חַלּוֹן זוֹ תַּחַת תַּקְרָה, וַהֲרֵי הִיא בֵּין שְׁנֵי בָּתִּים--שֵׁעוּרָהּ בְּפוֹתֵחַ טֶפַח.
נָתַן אֶת הַתַּקְרָה בְּאֶמְצַע הַחַלּוֹן--הַתַּחְתּוֹן שֶׁתַּחַת הַתַּקְרָה, שֵׁעוּרוֹ בְּפוֹתֵחַ טֶפַח; וְהָעֶלְיוֹן שֶׁלְּמַעְלָה מִן הַתַּקְרָה, שֵׁעוּרוֹ בְּפֻנְדְּיוֹן, מִפְּנֵי שְׁהוּא גָּלוּי לָאַוֵּיר.

 הַחוֹר שֶׁבַּדֶּלֶת, אוֹ שֶׁשִּׁיַּר בָּהּ הֶחָרָשׁ מָקוֹם פָּתוּחַ מִלְמַעְלָה אוֹ מִלְּמַטָּה, אוֹ שֶׁהֵגִיף אֶת הַדֶּלֶת וְלֹא מֵרְקָהּ, וְנִשְׁאַר אַוֵּיר בֵּין שְׁתֵּי הַדְּלָתוֹת, אוֹ שֶׁסָּגַר הַדֶּלֶת וּפְתָחוֹ הָרוּחַ--בְּכָל אֵלּוּ, אִם הָיָה הַפָּתוּחַ כְּאֶגְרוֹף--הַטֻּמְאָה יוֹצְאָה מִמֶּנּוּ וְנִכְנֶסֶת לוֹ, בְּמָקוֹם פָּתוּחַ זֶה; וְאִם הָיָה פָּחוּת מִכְּאֶגְרוֹף, הֲרֵי הוּא כְּסָתוּם.

 הָעוֹשֶׂה חוֹר בַּכּוֹתָל, כְּדֵי לְהַנִּיחַ בּוֹ קָנֶה, אוֹ מַסְמֵר גָּדוֹל, אוֹ לִרְאוֹת מִמֶּנּוּ הָעוֹבְרִים וְהַשָּׁבִים, אוֹ לְדַבַּר עִם חֲבֵרוֹ--הֲרֵי זֶה כְּחַלּוֹן הָעֲשׂוּיָה לְתַשְׁמִישׁ, וְשֵׁעוּרָהּ בְּפוֹתֵחַ טֶפַח.

הִלְכּוֹת טֻמְאַת מֵת פֵּרֶק טו 
חַלּוֹן תַּשְׁמִישׁ שֶׁסְּתָמָהּ כֻּלָּהּ, אוֹ סְתָמָהּ עַד שֶׁנִּשְׁאַר בָּהּ פָּחוּת מִטֶּפַח--אִם בְּדָבָר הַחוֹצֵץ בִּפְנֵי הַטֻּמְאָה סָתַם, הֲרֵי זֶה חוֹצֵץ: וְהוּא, שֶׁיִּהְיֶה דָּבָר שְׁאֵין דַּעְתּוֹ לְפַנּוֹתוֹ.

לְפִיכָּךְ אִם סָתַם הַחַלּוֹן אוֹ מִעֲטוֹ בְּאֹכָלִין שְׁאֵינָן מֻכְשָׁרִין, אֵינָן חוֹצְצִין: שֶׁאַף עַל פִּי שְׁאֵין מְקַבְּלִין טֻמְאָה, וַהֲרֵי הֶן טְהוֹרִין--דַּעְתּוֹ לְפַנּוֹתָן.
הָיוּ סְרוּחִין, הֲרֵי אֵלּוּ חוֹצְצִין.
וְכֵן תֶּבֶן סָרוּחַ, חוֹצֵץ; וּשְׁאֵינוּ סָרוּחַ--אֵינוּ חוֹצֵץ, מִפְּנֵי שֶׁדַּעְתּוֹ לְפַנּוֹתוֹ.

תְּבוּאָה שֶׁגָּדְלָה וּסָתְמָה אֶת הַחַלּוֹן, אוֹ מִעֲטַתּוּ--אֵינָהּ חוֹצֶצֶת: לְפִי שֶׁדַּעְתּוֹ לְפַנּוֹתָהּ, שֶׁמֶּא תַּפְסִיד הַכּוֹתָל.
הָיָה עִיקָרָהּ רָחוֹק מִן הַכּוֹתָל, וְנָטָה רֹאשָׁהּ וְסָתַם--הֲרֵי זֶה חוֹצֵץ.
וְכֵן כָּל כַּיּוֹצֶא בְּזֶה.

 חָבִית שְׁהִיא מְלֵאָה גְּרֹגְּרוֹת סְרוּחִין, שְׁאֵינָן מֻכְשָׁרִין וְלֹא רְאוּיִין לַאֲכִילָה, וּמֻנַּחַת בַּחַלּוֹן וּפִי הֶחָבִית כְּלַפֵּי הַטֻּמְאָה, שֶׁהֲרֵי הֶחָבִית טְמֵאָה, וְכֵן קֻפָּה שְׁהִיא מְלֵאָה תֶּבֶן סָרוּחַ שְׁאֵינוּ רָאוּי לֹא לְמַאֲכַל בְּהֵמָה וְלֹא לְטִיט וְלֹא לְהַסָּקָה, וּמֻנַּחַת בַּחַלּוֹן--אִם יְכוּלִין הַגְּרֹגְּרוֹת וְהַתֶּבֶן לַעֲמֹד בִּפְנֵי עַצְמָן, כְּשֶׁיִּנָּטֵל הַכְּלִי שְׁהֶן בּוֹ--הֲרֵי אֵלּוּ חוֹצְצִין; וְאִם לָאו, אֵינָן חוֹצְצִין.

עֲשָׂבִים הַמָּרִים שְׁאֵינָן רְאוּיִין לַבְּהֵמָה; וּמַטְלָנִיּוֹת שְׁאֵין בָּהֶן שָׁלוֹשׁ עַל שָׁלוֹשׁ, שֶׁהָיוּ מְטֻנָּפִין וְקָשִׁין כְּדֵי שֶׁלֹּא יִהְיוּ רְאוּיִין אַפִלּוּ לְקַנַּח הַדָּם מִן הַשְּׂרִיטָה; וְהָאֵבֶר וְהַבָּשָׂר הַמְּדֻלְדָּלִין בִּבְהֵמָה טְמֵאָה--וְהוּא, שֶׁתִּהְיֶה כְּחוּשָׁה, שְׁאֵינָהּ רְאוּיָה לְהִמָּכֵר לַגּוֹי, וּקְשׁוּרָה כְּדֵי שֶׁלֹּא תִבְרַח; וְהָעוֹף הַטָּמֵא שֶׁשִּׁכַּן בַּחַלּוֹן--וְהוּא, שֶׁיִּהְיֶה מְשָׂרֵט, שֶׁהֲרֵי אֵינוּ רָאוּי, אַפִלּוּ לַתִּינוֹק לְשַׂחַק בּוֹ; וְגוֹי כָּפוּת שְׁהוּא מֵאֲסוּרֵי הַמֶּלֶךְ, שְׁאֵין אַחֵר יָכוֹל לְהַתִּירוֹ; וּבֶן שְׁמוֹנָה בְּיוֹם הַשַּׁבָּת, שֶׁהֲרֵי אָסוּר לְטַלְטְלוֹ; וְהַמֶּלַח הַמַּר הַמְּעֹרָב בְּקוֹצִים, שְׁאֵינוּ רָאוּי לֹא לַאֲכִילָה וְלֹא לַעֲבוֹדָה--וְהוּא, שֶׁיִּהְיֶה מֻנָּח עַל הַחֶרֶס כְּדֵי שֶׁלֹּא יַזִּיק הַכּוֹתָל: כָּל אֵלּוּ, מְמַעֲטִין בַּחַלּוֹן--שֶׁהֲרֵי אֵינָן מְקַבְּלִין טֻמְאָה, וְאֵין דַּעְתּוֹ לְפַנּוֹתָן מִפְּנֵי שְׁאֵינָן רְאוּיין לִמְלָאכָה.

וְכֵן סֵפֶר תּוֹרָה שֶׁבָּלָה, שֶׁהָיָה מֻנָּח בַּחַלּוֹן--אִם גָּמַר שֶׁתִּהְיֶה שָׁם גְּנִיזָתוֹ, הֲרֵי זֶה מְמַעֵט בַּחַלּוֹן.
אֲבָל הַשֶּׁלֶג וְהַבָּרָד וְהַכְּפוֹר וְהַגְּלִיד וְהַמַּיִם, אֵינָן מְמַעֲטִין בַּחַלּוֹן--שֶׁהֲרֵי הֶן רְאוּיִין, וּמְקַבְּלִין טֻמְאָה.

 מִעַט אֶת הַטֶּפַח בְּפָחוּת מִכַּזַּיִת מִבְּשַׂר הַמֵּת, אוֹ בְּפָחוּת מִכַּזַּיִת מִבְּשַׂר הַנְּבֵלָה, אוֹ בְּעֶצֶם פָּחוּת מִכַּשְּׂעוֹרָה, אוֹ בְּפָחוּת מִכַּעֲדָשָׁה מִן הַשֶּׁרֶץ--הֲרֵי אֵלּוּ חוֹצְצִין: שֶׁכָּל אֵלּוּ טְהוֹרִין, וְאֵינָן חֲשׁוּבִין אֶצְלוֹ; לְפִיכָּךְ אֵין דַּעְתּוֹ לְפַנּוֹתָן.
וְכֵן פָּחוּת מִכַּבֵּיצָה אֹכָלִין שְׁאֵינָן מֻכְשָׁרִין--אֵינָן חֲשׁוּבִין אֶצְלוֹ, וְאֵין דַּעְתּוֹ לְפַנּוֹתָן; וּלְפִיכָּךְ מְמַעֲטִין אֶת הַטֶּפַח.

 סָתַם הַחַלּוֹן בִּכְלִי חֶרֶס, וְהָיָה פִּיו לָחוּץ--הֲרֵי זֶה חוֹצֵץ: לְפִי שְׁאֵינוּ מִטַּמֵּא מִגַּבּוֹ, וַהֲרֵי הוּא טָהוֹר.
וְצָרִיךְ לִהְיוֹת כְּלִי חֶרֶס זֶה מָאוּס וְנָקוּב, עַד שֶׁלֹּא יִהְיֶה רָאוּי אַפִלּוּ לְהַקִּיז בּוֹ דָּם--כְּדֵי שֶׁלֹּא תִהְיֶה דַּעְתּוֹ לְפַנּוֹתוֹ.

 הָיָה בַּבַּיִת מֵת, אוֹ רֹבַע עֲצָמוֹת, וְכַיּוֹצֶא בָּהֶן מֵעֲצָמוֹת הַמְּטַמְּאוֹת בָּאֹהֶל, וּמִעַט הַחַלּוֹן שֶׁלְּבַיִת זֶה בְּעֶצֶם פָּחוּת מִכַּשְּׂעוֹרָה--אֵינוּ מֵעוּט, שֶׁהָעֶצֶם מִצְטָרֵף לָעֲצָמוֹת; וְכֵן אִם הָיָה שָׁם מֵת, אוֹ כַּזַּיִת מִבְּשַׂר הַמֵּת, וּמִעַט הַחַלּוֹן בְּפָחוּת מִכַּזַּיִת מִבְּשַׂר הַמֵּת--אֵינוּ מֵעוּט, שֶׁהַבָּשָׂר מִצְטָרֵף לַבָּשָׂר.
אֲבָל עֶצֶם פָּחוּת מִכַּשְּׂעוֹרָה, מְמַעֵט עַל יְדֵי כַּזַּיִת בָּשָׂר; וּפָחוּת מִכַּזַּיִת בָּשָׂר, מְמַעֵט עַל יְדֵי רֹבַע עֲצָמוֹת וְכַיּוֹצֶא בָּהֶן.

מִעַט אֶת הַטֶּפַח בִּשְׁתִי וְעֵרֶב הַמְּנֻגָּעִין, אוֹ בְּגוּשׁ מִבֵּית הַפְּרָס--אֵינוּ מֵעוּט: שֶׁדָּבָר טָמֵא, אֵינוּ חוֹצֵץ.
עָשָׂה לְבֵנָה מֵעֲפַר בֵּית הַפְּרָס--הֲרֵי זוֹ טְהוֹרָה, וּמְמַעֶטֶת: שֶׁלֹּא אָמְרוּ אֵלָא גּוּשׁ כִּבְרִיָּתוֹ.
נִסְתַּם הַטֶּפַח אוֹ נִתְמַעַט בְּקוּרֵי עַכָּבִישׁ--אִם הָיָה בָּהּ מַמָּשׁ, הֲרֵי זוֹ חוֹצֶצֶת; וְאִם אֵין בָּהּ מַמָּשׁ, אֵינָהּ חוֹצֶצֶת.

הִלְכּוֹת טֻמְאַת מֵת פֵּרֶק טז 
אֲרֻבָּה שְׁהִיא בְּאֶמְצַע תַּקְרַת הַבַּיִת, בֵּין שֶׁיֵּשׁ בָּהּ פּוֹתֵחַ טֶפַח בֵּין שְׁאֵין בָּהּ פּוֹתֵחַ טֶפַח, וְהָיְתָה טֻמְאָה תַּחַת תַּקְרַת הַבַּיִת--כְּנֶגֶד אֲרֻבָּה טָהוֹר, שֶׁהֲרֵי הוּא גָּלוּי לָאַוֵּיר; וּשְׁאָר הַבַּיִת טָמֵא.
הָיְתָה הַטֻּמְאָה כְּנֶגֶד אֲרֻבָּה בִּלְבָד, כָּל הַבַּיִת טָהוֹר.

הָיְתָה מִקְצַת הַטֻּמְאָה תַּחַת הַתַּקְרָה, וּמִקְצָתָהּ תַּחַת אֲרֻבָּה--אִם הָיָה בָּאֲרֻבָּה פּוֹתֵחַ טֶפַח--הַבַּיִת כֻּלּוֹ טָמֵא, וּכְנֶגֶד כָּל הָאֲרֻבָּה טָמֵא.
אֵין בָּהּ פּוֹתֵחַ טֶפַח--אִם יֵשׁ בַּטֻּמְאָה כְּדֵי שֶׁתֵּחָלֵק, וְיִמָּצֵא כַּשֵּׁעוּר תַּחַת הַתַּקְרָה וְכַשֵּׁעוּר תַּחַת הָאֲרֻבָּה--הַכֹּל טָמֵא; וְאִם לָאו--הַבַּיִת טָמֵא, וּכְנֶגֶד הָאֲרֻבָּה טָהוֹר.

הָיָה בָּאֲרֻבָּה פּוֹתֵחַ טֶפַח, וְנָתַן אָדָם רַגְלוֹ מִלְמַעְלָה עַל הָאֲרֻבָּה--נַעֲשָׂה הַכֹּל אֹהֶל אֶחָד: וּבֵין שֶׁהָיְתָה הַטֻּמְאָה תַּחַת הַתַּקְרָה בִּלְבָד, אוֹ תַּחַת הָאֲרֻבָּה בִּלְבָד--הַכֹּל טָמֵא; וְהָאָדָם שֶׁעֵרַב אֶת הַטֻּמְאָה טָמֵא, מִפְּנֵי שֶׁנַּעֲשָׂה אֹהֶל עַל הַטֻּמְאָה.

אֵין בָּאֲרֻבָּה פּוֹתֵחַ טֶפַח, וְהָיְתָה הַטֻּמְאָה תַּחַת הַתַּקְרָה--זֶה שֶׁנָּתַן רַגְלוֹ מִלְמַעְלָה טָהוֹר: שְׁאֵין טֻמְאָה יוֹצֵאת לוֹ, בְּפָחוּת מִטֶּפַח.
הָיְתָה הַטֻּמְאָה תַּחַת הָאֲרֻבָּה--אִם טֻמְאָה קָדְמָה אֶת רַגְלוֹ--טָמֵא, שֶׁהֲרֵי הֶאֱהִיל עַל הַטֻּמְאָה; וְאִם רַגְלוֹ קָדְמָה אֶת הַטֻּמְאָה--טָהוֹר, שֶׁהֲרֵי רַגְלוֹ מִקְצַת הָאֹהֶל, אֵין טֻמְאָה יוֹצֵאת לוֹ.

 הָיָה כַּזַּיִת מִן הַמֵּת בְּפִי הָעוֹרֵב, וְהֶאֱהִיל עַל גַּבֵּי אֲרֻבָּה עַד שֶׁנִּמְצָא כַּזַּיִת בְּאַוֵּיר אֲרֻבָּה--אַף עַל פִּי שְׁאֵין בָּהּ פּוֹתֵחַ טֶפַח, הַבַּיִת טָמֵא.

 בַּיִת, וַאֲרֻבָּה בְּאֶמְצַע תַּקְרַת הַבַּיִת וַעֲלִיָּה עַל גַּבָּיו, וַאֲרֻבָּה בְּאֶמְצַע תַּקְרַת הָעֲלִיָּה, וְהָאֲרֻבּוֹת מְכֻוָּנוֹת זוֹ לְמַעְלָה מִזּוֹ--בֵּין שֶׁיֵּשׁ בָּאֲרֻבּוֹת פּוֹתֵחַ טֶפַח בֵּין שְׁאֵין בָּהֶן פּוֹתֵחַ טֶפַח, וְטֻמְאָה בַּבַּיִת--כְּנֶגֶד הָאֲרֻבּוֹת טָהוֹר; הָיְתָה הַטֻּמְאָה כְּנֶגֶד אֲרֻבּוֹת, הֲרֵי הַבַּיִת טָהוֹר.

הָיָה בָּאֲרֻבּוֹת פּוֹתֵחַ טֶפַח, וְהַטֻּמְאָה בֵּין תַּחַת תַּקְרַת הַבַּיִת בֵּין כְּנֶגֶד אֲרֻבּוֹת, וְנָתַן דָּבָר שְׁהוּא מְקַבֵּל טֻמְאָה, בֵּין לְמַעְלָה מֵאֲרֻבַּת הַבַּיִת בֵּין לְמַעְלָה מֵאֲרֻבַּת עֲלִיָּה--הַכֹּל טָמֵא, שְׁאֵין דָּבָר טָמֵא חוֹצֵץ.

נָתַן דָּבָר שְׁאֵינוּ מְקַבֵּל טֻמְאָה עַל אֲרֻבַּת הַבַּיִת--הַבַּיִת טָמֵא, וְהָעֲלִיָּה טְהוֹרָה; נְתָנוֹ עַל אֲרֻבַּת הָעֲלִיָּה--הַבַּיִת וְהָעֲלִיָּה טְמֵאִים, וּכְנֶגְדּוֹ מִלְמַעְלָה וְלַשָּׁמַיִם טָהוֹר.

אֵין בָּאֲרֻבּוֹת פּוֹתֵחַ טֶפַח, וְהַטֻּמְאָה תַּחַת תַּקְרַת הַבַּיִת, וְנָתַן בֵּין דָּבָר הַמְּקַבֵּל טֻמְאָה וּבֵין דָּבָר שְׁאֵין מְקַבֵּל טֻמְאָה, בֵּין עַל אֲרֻבַּת הַבַּיִת בֵּין עַל אֲרֻבַּת הָעֲלִיָּה--אֵין טָמֵא אֵלָא הַבַּיִת: שְׁאֵין טֻמְאָה יוֹצְאָה לָעֲלִיָּה, בְּפָחוּת מִטֶּפַח.

הָיְתָה הַטֻּמְאָה כְּנֶגֶד אֲרֻבּוֹת, וְנָתַן דָּבָר שְׁהוּא מְקַבֵּל טֻמְאָה בֵּין לְמַעְלָן בֵּין לְמַטָּן--הַבַּיִת וְהָעֲלִיָּה טְמֵאִין, שֶׁהֲרֵי עֵרַב אֶת הַטֻּמְאָה.
נָתַן דָּבָר שְׁאֵינוּ מְקַבֵּל טֻמְאָה, בֵּין לְמַעְלָן בֵּין לְמַטָּן--אֵין טָמֵא אֵלָא הַבַּיִת.
וְכָל אֵלּוּ הַדִּינִין, בָּעוֹשֶׂה אֲרֻבָּה; אֲבָל תַּקְרָה שֶׁנִּפְחֲתָה מֵאֵלֶיהָ--שֵׁעוּרָהּ מְלוֹא אֶגְרוֹף, כְּמוֹ שֶׁבֵּאַרְנוּ.

 הַפּוֹחֵת אֶת הַמַּעְזֵבָה, עַד שֶׁעָשָׂה אֲרֻבָּה בְּתוֹךְ תַּקְרַת הַבַּיִת, כְּדֵי שֶׁתִּכָּנֵס בָּהּ רֶגֶל הָעֶרֶשׂ, וְהָיְתָה רֶגֶל הָעֶרֶשׂ סוֹתֶמֶת אֶת הָאֲרֻבָּה--אִם יֵשׁ בָּהּ פּוֹתֵחַ טֶפַח, וְטֻמְאָה בַּבַּיִת--אַף הָעֲלִיָּה טְמֵאָה, שְׁאֵין כְּלִי הַמְּקַבֵּל טֻמְאָה חוֹצֵץ; אֵין בָּהּ פּוֹתֵחַ טֶפַח--הָעֲלִיָּה טְהוֹרָה, וְהָרֶגֶל שֶׁלַּמִּטָּה טְמֵאָה כְּכֵלִים הַמַּאֲהִילִים.
נִפְחֲתָה הַמַּעְזֵבָה מֵאֵלֶיהָ--שֵׁעוּרָהּ מְלוֹא אֶגְרוֹף, כְּמוֹ שֶׁבֵּאַרְנוּ.

 אֲרֻבָּה שֶׁבְּתוֹךְ תַּקְרַת הַבַּיִת, וּקְדֵרָה מֻנַּחַת עַל הָאָרֶץ וּמְכֻוֶּנֶת כְּנֶגֶד אֲרֻבָּה, שְׁאִם תַּעֲלֶה תֵּצֵא בְּצִמְצוּם מִן הָאֲרֻבָּה, וְהָיְתָה טֻמְאָה תַּחַת הַקְּדֵרָה רְצוּצָה בֵּינָהּ וּבֵין הָאָרֶץ, אוֹ שֶׁהָיְתָה הַטֻּמְאָה בְּתוֹךְ הַקְּדֵרָה אוֹ עַל גַּבָּהּ--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת; וְאֵין טָמֵא אֵלָא כְּנֶגְדָּהּ, וְהַבַּיִת כֻּלּוֹ טָהוֹר.

הָיְתָה הַקְּדֵרָה גְּבוֹהָה מִן הָאָרֶץ טֶפַח, וְטֻמְאָה תַּחְתֶּיהָ, אוֹ תַּחַת תַּקְרַת הַבַּיִת--הַבַּיִת כֻּלּוֹ טָמֵא וְתַחַת הַקְּדֵרָה טָמֵא, שֶׁהֲרֵי הוּא אֹהֶל.
אֲבָל תּוֹךְ הַקְּדֵרָה, וְגַבָּהּ--טָהוֹר: שְׁאֵין כְּלִי חֶרֶס מִטַּמֵּא מִגַּבּוֹ, וַהֲרֵי אַוֵּיר הַקְּדֵרָה גָּלוּי לָאַוֵּיר.
וְאִם הָיָה כְּלִי בְּתוֹכָהּ, אוֹ לְמַעְלָה עַל גַּבָּהּ--טָהוֹר.
הָיְתָה טֻמְאָה בְּתוֹכָהּ, אוֹ עַל גַּבָּהּ--הַבַּיִת כֻּלּוֹ טָהוֹר, שֶׁהֲרֵי הַטֻּמְאָה כְּנֶגֶד אֲרֻבָּה בִּלְבָד.

הָיְתָה הַקְּדֵרָה תַּחַת הָאֲרֻבָּה, וְהָאֲרֻבָּה גְּדוֹלָה מִן הַקְּדֵרָה, שְׁאִם תַּעֲלֶה הַקְּדֵרָה וְתֵצֵא מֵהָאֲרֻבָּה, נִמְצָא בֵּינָהּ וּבֵין שִׂפְתֵי אֲרֻבָּה פּוֹתֵחַ טֶפַח--אַף עַל פִּי שֶׁהַקְּדֵרָה גְּבוֹהָה טֶפַח, וְטֻמְאָה בְּתוֹכָהּ אוֹ עַל גַּבָּהּ אוֹ תַּחְתֶּיהָ--הַבַּיִת טָהוֹר.

הָיְתָה הַקְּדֵרָה מֻנַּחַת בְּצַד אַסְקֻפַּת הַבַּיִת, שְׁאִם תַּעֲלֶה נִמְצָא מִמֶּנָּה פּוֹתֵחַ טֶפַח לִפְנִים מִן הַמַּשְׁקוֹף, וְהָיְתָה טֻמְאָה רְצוּצָה תַּחְתֶּיהָ, אוֹ בְּתוֹכָהּ אוֹ עַל גַּבָּהּ--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת.

הָיְתָה גְּבוֹהָה מִן הָאָרֶץ טֶפַח, וְטֻמְאָה תַּחְתֶּיהָ אוֹ בַּבַּיִת--תַּחְתֶּיהָ וְהַבַּיִת, טָמֵא: שֶׁהַכֹּל אֹהֶל אֶחָד.
וְתוֹכָהּ וְגַבָּהּ, טָהוֹר.
הָיְתָה הַטֻּמְאָה בְּתוֹכָהּ, אוֹ עַל גַּבָּהּ--הַבַּיִת טָמֵא, מִפְּנֵי שְׁהִיא נוֹגַעַת בַּמַּשְׁקוֹף טֶפַח.
וְכֵן תַּחְתֶּיהָ טָמֵא--מִפְּנֵי שֶׁהַטֻּמְאָה יוֹצֵאת לְתַחְתֶּיהָ מִן הַבַּיִת, שֶׁהַכֹּל אֹהֶל אֶחָד.

לְפִיכָּךְ אִם לֹא הָיְתָה נוֹגַעַת בַּמַּשְׁקוֹף בְּפוֹתֵחַ טֶפַח, אוֹ שֶׁהָיְתָה בְּצַד הַמַּשְׁקוֹף וְטֻמְאָה תַּחְתֶּיהָ--אֵין טָמֵא אֵלָא תַּחְתֶּיהָ; אֲבָל הַבַּיִת, טָהוֹר.

 קוֹרוֹת הַבַּיִת וְהָעֲלִיָּה שְׁאֵין עֲלֵיהֶם מַעְזֵבָה, וְהֶן מְכֻוָּנוֹת קוֹרָה כְּנֶגֶד קוֹרָה וְאַוֵּיר כְּנֶגֶד אַוֵּיר, וּבְכָל קוֹרָה מֵהֶן פּוֹתֵחַ טֶפַח וּבֵינֵיהֶן אַוֵּיר פּוֹתֵחַ טֶפַח, וְטֻמְאָה תַּחַת אַחַת מֵהֶן--תַּחְתֶּיהָ בִּלְבָד טָמֵא; הָיְתָה הַטֻּמְאָה בֵּין הַתַּחְתּוֹנָה לָעֶלְיוֹנָה, בֵּין שְׁתֵּיהֶן בִּלְבָד טָמֵא; הָיְתָה הַטֻּמְאָה עַל גַּבֵּי הָעֶלְיוֹנָה, כְּנֶגְדּוֹ עַד לָרָקִיעַ טָמֵא.

הָיוּ הַקּוֹרוֹת הָעֶלְיוֹנוֹת מְכֻוָּנוֹת כְּנֶגֶד הָאַוֵּיר שֶׁבֵּין הַקּוֹרוֹת הַתַּחְתּוֹנוֹת, וְטֻמְאָה תַּחַת אַחַת מֵהֶן--תַּחַת כֻּלָּן טָמֵא; הָיְתָה הַטֻּמְאָה עַל גַּבֵּי קוֹרָה הָעֶלְיוֹנָה, כְּנֶגֶד הַטֻּמְאָה עַד לָרָקִיעַ טָמֵא.

אֵין בַּקּוֹרוֹת פּוֹתֵחַ טֶפַח, בֵּין שֶׁהָיוּ מְכֻוָּנוֹת זוֹ עַל גַּבֵּי זוֹ, וּבֵין שֶׁהָיוּ הָעֶלְיוֹנוֹת כְּנֶגֶד אַוֵּיר הַתַּחְתּוֹנוֹת, וְהָיְתָה הַטֻּמְאָה תַּחְתֵּיהֶן אוֹ בֵּינֵיהֶן אוֹ עַל גַּבֵּיהֶן--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת, וְאֵינָהּ מְטַמְּאָה אֵלָא כְּנֶגְדָּהּ בִּלְבָד: שֶׁכָּל טֻמְאָה שְׁאֵינָהּ תַּחַת פּוֹתֵחַ טֶפַח בְּרוּם טֶפַח, הֲרֵי הִיא כִּרְצוּצָה.

בַּיִת שֶׁנִּסְדַּק גַּגּוֹ וְכוֹתָלָיו, וְנַעֲשָׂה שְׁנֵי חֲלָקִים, וְהָיְתָה טֻמְאָה בְּחֶצְיוֹ הַחִיצוֹן שֶׁהַפֶּתַח בּוֹ--הַכֵּלִים שֶׁבְּחֶצְיוֹ הַפְּנִימִי טְהוֹרִין.
הָיְתָה הַטֻּמְאָה בְּחֶצְיוֹ הַפְּנִימִי--אִם הָיָה רֹחַב הַסְּדָק כְּחוּט הַמִּשְׁקֹלֶת, כֵּלִים שֶׁבְּחֶצְיוֹ הַחִיצוֹן טְהוֹרִין; וְאִם הָיָה פָּחוּת מִכָּאן, הֲרֵי הֶן טְמֵאִין.

 אַכְסַדְרָה שֶׁנִּסְדְּקָה, וְטֻמְאָה בְּצַד זֶה--הַכֵּלִים שֶׁבַּצַּד הַשֵּׁנִי טְהוֹרִין: שֶׁהֲרֵי הִיא שְׁנֵי אֹהָלִים זֶה בְּצַד זֶה, וְאַוֵּיר בֵּינֵיהֶן--שֶׁהֲרֵי הַסְּדָק בְּכָל הַתַּקְרָה.
נָתַן רַגְלוֹ אוֹ קָנֶה מִלְמַעְלָה עַל הַסְּדָק, עֵרַב אֶת הַטֻּמְאָה; נָתַן אֶת הַקָּנֶה בָּאָרֶץ כְּנֶגֶד הַסְּדָק, וְאַפִלּוּ כְּלִי גָּדוֹל--אֵינוּ מְעָרֵב אֶת הַטֻּמְאָה, עַד שֶׁיִּהְיֶה גָּבוֹהַּ טֶפַח תַּחַת הַסְּדָק.

הָיָה אָדָם מֻטָּל עַל הָאָרֶץ תַּחַת הַסְּדָק, מְעָרֵב אֶת הַטֻּמְאָה: שֶׁאָדָם חָלוּל הוּא; וְהַצַּד הָעֶלְיוֹן, הֲרֵי הוּא כְּאֹהֶל שֶׁיֵּשׁ בּוֹ גֹּבַהּ טֶפַח.
וְכֵן אִם הָיוּ תַּחַת הַסְּדָק כֵּלִים מְקֻפָּלִין מֻנָּחִין עַל הָאָרֶץ זֶה עַל גַּבֵּי זֶה, וְהָיָה הָעֶלְיוֹן גָּבוֹהַּ מֵעַל הָאָרֶץ טֶפַח--מְעָרֵב אֶת הַטֻּמְאָה; וְכָל הַכֵּלִים שֶׁלְּמַטָּה מִמֶּנּוּ, הֲרֵי הֶן כְּכֵלִים שֶׁתַּחַת הָאֹהֶל.

הִלְכּוֹת טֻמְאַת מֵת פֵּרֶק יז 
זִיז שְׁהוּא יוֹצֶא מִפֶּתַח הַבַּיִת, וּפָנָיו לְמַטָּה, וְהָיָה גָּבְהוֹ מֵעַל הָאָרֶץ שְׁנֵים עָשָׂר טֶפַח, אוֹ פָּחוּת מִכָּאן--הֲרֵי זֶה מֵבִיא אֶת הַטֻּמְאָה בְּכָל שְׁהוּא.
וְדָבָר בָּרוּר הוּא, שְׁאֵינוּ מֵבִיא אֵלָא מִדִּבְרֵיהֶם; וְכֵן כָּל כַּיּוֹצֶא בַּהֲבָאַת טֻמְאָה כְּזוֹ, שְׁאֵינָהּ בָּאֹהֶל טֶפַח הַבָּרִיא--אֵינָהּ אֵלָא מִדִּבְרֵיהֶם.

הָיָה גָּבוֹהַּ יָתֵר מִשְּׁנֵים עָשָׂר טֶפַח, אוֹ שֶׁהָיוּ פָּנָיו לְמַעְלָה, וְכֵן הָעֲטָרוֹת וְהַתַּפּוּחִים הַיּוֹצְאוֹת מִן הַבִּנְיָן--אֵין מְבִיאִין אֵלָא בְּפוֹתֵחַ טֶפַח; וְכֵן זִיז שֶׁעַל גַּבֵּי הַפֶּתַח, הַיּוֹצֶא מִן הַמַּשְׁקוֹף, וְאַפִלּוּ הָיָה קָנֶה בְּצַד הַמַּשְׁקוֹף בְּרֹחַב הַפֶּתַח--אֵינוּ מֵבִיא, אֵלָא אִם כֵּן הָיָה בּוֹ פּוֹתֵחַ טֶפַח.

 זִיז שְׁהוּא סוֹבֵב אֶת כָּל הַבַּיִת, וְאוֹכֵל בַּפֶּתַח טֶפַח--מֵבִיא אֶת הַטֻּמְאָה.
הָיָה אוֹכֵל בַּפֶּתַח פָּחוּת מִטֶּפַח, וְטֻמְאָה בַּבַּיִת--כֵּלִים שֶׁתַּחְתָּיו טְמֵאִין; טֻמְאָה תַּחְתָּיו, אֵינוּ מֵבִיא אֶת הַטֻּמְאָה לַבַּיִת.
וְכֵן בֶּחָצֵר שְׁהִיא מֻקֶּפֶת אַכְסַדְרָה.

 חַלּוֹן הָעֲשׂוּיָה לְתַשְׁמִישׁ, וְזִיז יוֹצֶא עַל גַּבֵּי הַחַלּוֹן--אַפִלּוּ הָיָה בְּרֹחַב הַגֻּדָּל, מֵבִיא אֶת הַטֻּמְאָה: וְהוּא, שֶׁיִּהְיֶה גָּבוֹהַּ מֵעַל הַחַלּוֹן רוּם אֶצְבָּעַיִם אוֹ פָּחוּת; הָיָה לְמַעְלָה מֵאֶצְבָּעַיִם--אֵינוּ מֵבִיא אֶת הַטֻּמְאָה, אֵלָא אִם כֵּן יֵשׁ בּוֹ רֹחַב טֶפַח.

זִיז שֶׁעַל גַּבֵּי הַחַלּוֹן הָעֲשׂוּיָה לְמָאוֹר--מֵבִיא אֶת הַטֻּמְאָה בְּכָל שְׁהוּא, וְאַפִלּוּ גָּבוֹהַּ כָּל שְׁהוּא.

בִּנְיַן הַיּוֹצֶא לִפְנֵי הַחַלּוֹן, שֶׁהַמַּשְׁקִיף נִסְמָךְ עָלָיו בְּשָׁעָה שֶׁמַּשְׁקִיף--אֵינוּ מֵבִיא אֶת הַטֻּמְאָה; הָיָה בּוֹ זִיז--רוֹאִין אֶת הַבִּנְיָן כְּאִלּוּ אֵינוּ, וְהַזִּיז הָעֶלְיוֹן מֵבִיא אֶת הַטֻּמְאָה.

וְכֵיצַד מְבִיאִין כָּל הַזִּיזִין הָאֵלּוּ טֻמְאָה: שְׁאִם הָיְתָה טֻמְאָה תַּחַת אֶחָד מֵהֶן, אוֹ בַּבַּיִת--הַכֹּל טָמֵא, בֵּין בַּבַּיִת בֵּין תַּחַת הַזִּיז.

 שְׁנֵי זִיזִין זֶה עַל גַּבֵּי זֶה, וְיֵשׁ בְּכָל אֶחָד מֵהֶן פּוֹתֵחַ טֶפַח, וּבֵינֵיהֶן פּוֹתֵחַ טֶפַח, וְטֻמְאָה תַּחַת הַתַּחְתּוֹן--תַּחְתָּיו בִּלְבָד טָמֵא; הָיְתָה טֻמְאָה בֵּינֵיהֶן, בֵּינֵיהֶן בִּלְבָד טָמֵא; הָיְתָה עַל גַּב הָעֶלְיוֹן, כְּנֶגְדּוֹ עַד הָרָקִיעַ טָמֵא.

הָיָה הָעֶלְיוֹן עוֹדֵף עַל הַתַּחְתּוֹן פּוֹתֵחַ טֶפַח, וְטֻמְאָה תַּחַת הַתַּחְתּוֹן אוֹ בֵּינֵיהֶן--תַּחְתֵּיהֶן וּבֵינֵיהֶן טָמֵא; הָיְתָה עַל גַּב הָעֶלְיוֹן, כְּנֶגְדּוֹ עַד לָרָקִיעַ טָמֵא.
הָיָה הָעֶלְיוֹן עוֹדֵף עַל הַתַּחְתּוֹן פָּחוּת מִטֶּפַח, וְטֻמְאָה תַּחְתָּיו--תַּחְתָּיו וּבֵינֵיהֶן טָמֵא; הָיְתָה הַטֻּמְאָה בֵּינֵיהֶן, אוֹ תַּחַת הַמּוֹתָר--בֵּינֵיהֶן וְתַחַת הַמּוֹתָר טָמֵא, אֲבָל תַּחַת הַתַּחְתּוֹן טָהוֹר.

יֵשׁ בְּכָל אֶחָד מֵהֶן פּוֹתֵחַ טֶפַח, וְאֵין בֵּינֵיהֶן פּוֹתֵחַ טֶפַח, וְטֻמְאָה תַּחַת הַתַּחְתּוֹן--תַּחְתָּיו בִּלְבָד טָמֵא; הָיְתָה בֵּינֵיהֶן, אוֹ עַל גַּב הָעֶלְיוֹן--כְּנֶגֶד הַטֻּמְאָה עַד לָרָקִיעַ טָמֵא.

אֵין בָּהֶן פּוֹתֵחַ טֶפַח, בֵּין שֶׁיֵּשׁ בֵּינֵיהֶן פּוֹתֵחַ טֶפַח בֵּין שְׁאֵין בֵּינֵיהֶן פּוֹתֵחַ טֶפַח, בֵּין שֶׁהָיְתָה הַטֻּמְאָה תַּחַת הַתַּחְתּוֹן, אוֹ בֵּינֵיהֶן, אוֹ עַל גַּב הָעֶלְיוֹן--טֻמְאָה בּוֹקַעַת וְעוֹלָה וּבוֹקַעַת וְיוֹרֶדֶת, שֶׁהֲרֵי הִיא רְצוּצָה; וְכֵן שְׁתֵּי יְרִיעוֹת שְׁהֶן גְּבוֹהוֹת מִן הָאָרֶץ פּוֹתֵחַ טֶפַח, זוֹ עַל גַּבֵּי זוֹ.

כֵּלִים אוֹ בְּגָדִים אוֹ לוּחוֹת שֶׁלְּעֵץ, שְׁהֶן מֻנָּחִין זֶה עַל גַּב זֶה, וְטֻמְאָה רְצוּצָה בֵּינֵיהֶן--אִם הָיְתָה הַטֻּמְאָה גְּבוֹהָה מִן הָאָרֶץ טֶפַח--הֲרֵי הַכְּלִי שֶׁעָלֶיהָ מִלְמַעְלָה מַאֲהִיל עַל חָלָל טֶפַח, וּמֵבִיא אֶת הַטֻּמְאָה לְכָל הַכֵּלִים שֶׁתַּחְתָּיו.
הָיוּ טַבְלָיוֹת שֶׁלְּשַׁיִשׁ--אַפִלּוּ גְּבוֹהוֹת מִן הָאָרֶץ אַמָּה--טֻמְאָה בּוֹקַעַת וְעוֹלָה וּבוֹקַעַת וְיוֹרֶדֶת, מִפְּנֵי שְׁהֶן כַּקַּרְקָע.

 לוּחוֹת שֶׁלְּעֵץ שְׁהֶן נוֹגְעוֹת זוֹ בְּזוֹ בְּקַרְנוֹתֵיהֶן, וְהֶן גְּבוֹהוֹת מִן הָאָרֶץ טֶפַח, וְטֻמְאָה תַּחַת אַחַת מֵהֶן--כֵּלִים שֶׁתַּחַת הַשְּׁנִיָּה טְהוֹרִין, לְפִי שְׁאֵינָהּ נוֹגַעַת בַּחֲבִרְתָּהּ בְּפוֹתֵחַ טֶפַח; וְהַנּוֹגֵעַ בְּלוּחַ זוֹ הַשְּׁנִיָּה, כְּנוֹגֵעַ בַּכֵּלִים שֶׁנָּגְעוּ בְּאֹהֶל הַמֵּת.

אֲבָל כָּל הַכֵּלִים שֶׁאָמַרְנוּ שֶׁמְּבִיאִין אֶת הַטֻּמְאָה, וְאֵינָן חוֹצְצִין--אִם הֶאֱהִיל הַכְּלִי עַל הַמֵּת--כָּל הַכֵּלִים שֶׁעַל גַּבָּיו טְמֵאִים כְּמוֹ שֶׁבֵּאַרְנוּ, וְטֻמְאָתָן מִשּׁוֹם כֵּלִים הַמַּאֲהִילִין עַל הַמֵּת; וְאַף הַכֵּלִים שֶׁעַל גַּבָּיו שְׁאֵינָן כְּנֶגֶד הַטֻּמְאָה, טְמֵאִים מִשּׁוֹם כֵּלִים שֶׁהֶאֱהִילוּ עַל הַמֵּת.

 חָבִית שְׁהִיא יוֹשֶׁבֶת עַל שׁוּלֶיהָ לָאַוֵּיר, וְכַזַּיִת מִן הַמֵּת נָתוּן בְּתוֹכָהּ, אוֹ תַּחְתֶּיהָ כְּנֶגֶד אַוֵּירָהּ--טֻמְאָה בּוֹקַעַת וְעוֹלָה וּבוֹקַעַת וְיוֹרֶדֶת, וְהֶחָבִית טְמֵאָה: שֶׁהֲרֵי הַטֻּמְאָה בּוֹקַעַת מִתַּחְתֶּיהָ, וְנִטְמָא אַוֵּירָהּ.
הָיְתָה הַטֻּמְאָה תַּחַת עֹבִי דָּפְנָהּ--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת, וְהֶחָבִית טְהוֹרָה.

וְלָמָּה הֶחָבִית טְהוֹרָה--שֶׁהֲרֵי אֵין הַטֻּמְאָה בּוֹקַעַת בְּאַוֵּירָהּ אֵלָא בְּדָפְנָהּ, וְאֵין כְּלִי חֶרֶס מִטַּמֵּא אֵלָא מֵאַוֵּירוֹ.

הָיְתָה מִקְצַת הַטֻּמְאָה תַּחַת עֹבִי דָּפְנָהּ, וּמִקְצָתָהּ תַּחַת אַוֵּירָהּ--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת.
הָיָה בַּדְּפָנוֹת פּוֹתֵחַ טֶפַח--כֻּלָּהּ טְמֵאָה, וּכְנֶגֶד פִּיהָ טָהוֹר: שֶׁהֲרֵי הַטֻּמְאָה פָּשְׁטָה בַּדְּפָנוֹת בִּלְבָד.

בַּמֶּה דְּבָרִים אֲמוּרִים, בְּחָבִית טְהוֹרָה; אֲבָל אִם הָיְתָה טְמֵאָה, אוֹ גְּבוֹהָה מִן הָאָרֶץ טֶפַח, אוֹ מְכֻסָּה, אוֹ כְּפוּיָה עַל פִּיהָ, וְהָיְתָה טֻמְאָה תַּחְתֶּיהָ אוֹ בְּתוֹכָהּ אוֹ עַל גַּבָּהּ--הַכֹּל טָמֵא; וְכָל הַנּוֹגֵעַ בָּהּ כֻּלָּהּ, טָמֵא.

הָיְתָה מֻקֶּפֶת צָמִיד פָּתִיל, וּנְתוּנָה עַל גַּבֵּי הַמֵּת--הָאֹכָלִין וְהַמַּשְׁקִין שֶׁבְּתוֹכָהּ, טְהוֹרִין; וְהַכֵּלִים שֶׁעַל גַּבָּהּ, טְמֵאִים.

חָבִיּוֹת שְׁהֶן יוֹשְׁבוֹת עַל שׁוּלֵיהֶן, אוֹ מֻטּוֹת עַל צִדֵּיהֶן בָּאַוֵּיר, וְהֶן נוֹגְעוֹת זוֹ בְּזוֹ בְּפוֹתֵחַ טֶפַח, וְטֻמְאָה תַּחַת אַחַת מֵהֶן--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת, מִפְּנֵי שְׁהִיא רְצוּצָה.
בַּמֶּה דְּבָרִים אֲמוּרִים, בִּטְהוֹרוֹת; אֲבָל אִם הָיוּ טְמֵאוֹת, אוֹ גְּבוֹהוֹת מִן הָאָרֶץ פּוֹתֵחַ טֶפַח וְטֻמְאָה תַּחַת אַחַת מֵהֶן--תַּחַת כֻּלָּן טָמֵא, שֶׁהֲרֵי הַכֹּל אֹהֶל אֶחָד.

הִלְכּוֹת טֻמְאַת מֵת פֵּרֶק יח 
אָדָם שֶׁהֶאֱהִיל בְּיָדוֹ אַחַת עַל הַמֵּת, וְהֶאֱהִיל בַּשְּׁנִיָּה עַל הַכֵּלִים, אוֹ שֶׁנָּגַע בְּמֵת, וְהֶאֱהִיל עַל הַכֵּלִים--אִם יֵשׁ בְּיָדוֹ פּוֹתֵחַ טֶפַח, הַכֵּלִים טְמֵאִין; וְאִם לָאו, טְהוֹרִין.

וְכֵן שְׁנֵי בָּתִּים, וּבָהֶן שְׁנֵי חֲצָיֵי זֵיתִים, וּפָשַׁט יָדוֹ לְבַיִת זֶה, וְיָדוֹ הַשְּׁנִיָּה לַבַּיִת הַשֵּׁנִי--אִם יֵשׁ בְּיָדוֹ פּוֹתֵחַ טֶפַח, עֵרַב אֶת הַטֻּמְאָה, וְנַעֲשָׂה הַכֹּל כְּאֹהֶל אֶחָד, וְנִטְמָא הוּא וְהַבָּתִּים; וְאִם לָאו, אֵינוּ מֵבִיא אֶת הַטֻּמְאָה.

 אָדָם שֶׁהִשְׁקִיף בְּעַד הַחַלּוֹן, וְהֶאֱהִיל עַל הַטֻּמְאָה--מֵבִיא אֶת הַטֻּמְאָה לַבַּיִת, וְנִטְמָא כָּל הַבַּיִת; הָיָה מֻטָּל עַל הָאַסְקֻפָּה, וּמִקְצָתוֹ בְּתוֹךְ הַבַּיִת וּמִקְצָתוֹ בַּחוּץ, וְהֶאֱהִילָה טֻמְאָה עַל מִקְצָתוֹ שֶׁבַּחוּץ--הַבַּיִת טָמֵא: מִפְּנֵי שֶׁהָאָדָם חָלוּל, וְיֵשׁ בּוֹ גֹּבַהּ טֶפַח; וְכֵיוָן שֶׁהֶאֱהִילָה טֻמְאָה עָלָיו--הֲרֵי זֶה כְּמַאֲהִיל עָלֶיהָ, וּמֵבִיא אֶת הַטֻּמְאָה.

וְכֵן אִם הָיְתָה טֻמְאָה בַּבַּיִת, וְהֶאֱהִילוּ טְהוֹרִין עַל מִקְצָתוֹ שֶׁבַּחוּץ--הֲרֵי אֵלּוּ טְמֵאִין: מִפְּנֵי שְׁהוּא כְּמַאֲהִיל עַל הַטֻּמְאָה; וְהָאָדָם מֵבִיא וְאֵינוּ חוֹצֵץ, כְּמוֹ שֶׁבֵּאַרְנוּ.

 נוֹשְׂאֵי הַמֵּת שֶׁעָבְרוּ בּוֹ תַּחַת הָאַכְסַדְרָה, וְהֵגִיף אֶחָד מֵהֶן אֶת הַדֶּלֶת, וּסְמָכוֹ בַּמַּפְתֵּחַ, כְּדֵי שֶׁלֹּא יְטַמֵּא הַבַּיִת, וְכֵן אִם הָיָה אָדָם מִבִּפְנִים אוֹ מִבַּחוּץ סוֹמֵךְ הַדֶּלֶת--אִם יָכוֹל הַדֶּלֶת לַעֲמֹד בִּפְנֵי עַצְמוֹ, הַבַּיִת טָהוֹר.
וְאִם לָאו, הַבַּיִת טָמֵא: שֶׁנִּמְצָא הָאָדָם, הוּא שֶׁחָצַץ בִּפְנֵי הַטֻּמְאָה; וְהָאָדָם וְהַכֵּלִים מְבִיאִין וְאֵינָן חוֹצְצִין, כְּמוֹ שֶׁבֵּאַרְנוּ.

 תַּנּוּר שְׁהוּא עוֹמֵד בְּתוֹךְ הַבַּיִת, וְעֵינוֹ קְמוּרָה לָחוּץ, וְהֶאֱהִילוּ נוֹשְׂאֵי הַמֵּת עַל עֵינוֹ הַקְּמוּרָה--הַתַּנּוּר טָמֵא, וְהַבַּיִת טָהוֹר: שֶׁהֲרֵי אֵין הַתַּנּוּר גָּבוֹהַּ מֵעַל הָאָרֶץ, כְּדֵי שֶׁיָּבִיא טֻמְאָה לַבַּיִת.

מִגְדָּל הַבָּא בְּמִדָּה שְׁהוּא עוֹמֵד בְּתוֹךְ הַפֶּתַח, וְנִפְתַּח לָחוּץ, וְטֻמְאָה בְּתוֹכוֹ--הַבַּיִת טָהוֹר; טֻמְאָה בַּבַּיִת, מַה שֶׁבְּתוֹכוֹ טָמֵא: שֶׁהֲרֵי הוּא פָּתוּחַ, וּבְתוֹךְ הַפֶּתַח; וְדֶרֶךְ הַטֻּמְאָה לָצֵאת, וְאֵין דַּרְכָהּ לְהִכָּנֵס.

הָיְתָה מֻכְנֵי שֶׁלּוֹ מְשׁוּכָה לַאֲחוֹרָיו, וְיוֹצֵאת פָּחוּת מִטֶּפַח, וְאֵינָהּ נִשְׁמֶטֶת, וְטֻמְאָה שָׁם בְּתוֹכָהּ כְּנֶגֶד הַקּוֹרוֹת--הַבַּיִת טָהוֹר: שֶׁאַף עַל פִּי שְׁהִיא יוֹצְאָה, אֵינָהּ נִשְׁמֶטֶת, וְאֵינָהּ יוֹצְאָה טֶפַח.
וְהוּא, שֶׁיִּהְיֶה בָּהּ טֶפַח עַל טֶפַח עַל רוּם טֶפַח חָלוּל; אֲבָל אִם אֵין בַּמֻּכְנֵי חָלָל טֶפַח--הֲרֵי הַטֻּמְאָה רְצוּצָה בְּתוֹךְ הַבַּיִת, וְהַבַּיִת טָמֵא.

הָיָה הַמִּגְדָּל עוֹמֵד בְּתוֹךְ הַבַּיִת, וְטֻמְאָה בְּתוֹכוֹ אוֹ בְּתוֹךְ הַתֵּבָה שֶׁלּוֹ--אַף עַל פִּי שְׁאֵין בִּיצִיאָתָהּ פּוֹתֵחַ טֶפַח, הַבַּיִת טָמֵא; טֻמְאָה בַּבַּיִת, מַה שֶׁבְּתוֹכוֹ טָהוֹר: שֶׁדֶּרֶךְ הַטֻּמְאָה לָצֵאת, וְאֵין דַּרְכָהּ לְהִכָּנֵס.
כֵּלִים שֶׁבֵּין הַמִּגְדָּל וּבֵין הָאָרֶץ, וְשֶׁבֵּינוֹ וּבֵין הַכּוֹתָל, וְשֶׁבֵּינוֹ וּבֵין הַקּוֹרוֹת--אִם יֵשׁ שָׁם פּוֹתֵחַ טֶפַח, טְמֵאִים.
וְאִם לָאו, טְהוֹרִים--שֶׁאֲנִי רוֹאֶה אֶת הַקּוֹרוֹת, כְּאִלּוּ הֶן יוֹרְדוֹת וְסוֹתְמוֹת.

 הָיְתָה טֻמְאָה תַּחַת הַמִּגְדָּל, בֵּינוֹ וּבֵין הָאָרֶץ, אוֹ בֵּינוֹ וּבֵין הַקּוֹרוֹת, אוֹ בֵּינוֹ וּבֵין הַכּוֹתָל--בֵּין שֶׁיֵּשׁ שָׁם חָלָל טֶפַח, בֵּין שְׁאֵין שָׁם--הַבַּיִת טָמֵא.
הָיָה עוֹמֵד בָּאַוֵּיר, וְטֻמְאָה בְּתוֹכוֹ--כֵּלִים שֶׁבְּעָבְיוֹ טְהוֹרִים; טֻמְאָה בְּעָבְיוֹ, כֵּלִים שֶׁבְּתוֹכוֹ טְהוֹרִים.

 כָּל שִׁפּוּעֵי אֹהָלִים, כָּאֹהָלִים.
כֵּיצַד: אֹהֶל שְׁהוּא שׁוֹפֵעַ וְיוֹרֵד וְכוֹלֶה עַד כְּאֶצְבָּע, וְטֻמְאָה בָּאֹהֶל--כֵּלִים שֶׁתַּחַת הַשִּׁפּוּעַ טְמֵאִים; טֻמְאָה תַּחַת הַשִּׁפּוּעַ, כֵּלִים שֶׁבָּאֹהֶל טְמֵאִים.

הַטֻּמְאָה מִתּוֹךְ הַשִּׁפּוּעַ--הַנּוֹגֵעַ בּוֹ מִתּוֹכוֹ, טָמֵא טֻמְאַת שִׁבְעָה.
וְהַנּוֹגֵעַ בַּשִּׁפּוּעַ מֵאֲחוֹרָיו, טָמֵא טֻמְאַת עֶרֶב: נַעֲשָׂה הַשִּׁפּוּעַ מֵאֲחוֹרָיו, כְּאִלּוּ הוּא כְּלִי שֶׁנָּגַע בָּאֹהֶל.

הָיְתָה הַטֻּמְאָה עַל אֲחוֹרֵי הַשִּׁפּוּעַ--הַנּוֹגֵעַ בּוֹ מֵאֲחוֹרָיו, טָמֵא טֻמְאַת שִׁבְעָה; וְהַנּוֹגֵעַ בַּשִּׁפּוּעַ מִתּוֹכוֹ, טָמֵא טֻמְאַת עֶרֶב.
כַּחֲצִי זַיִת מִתּוֹכוֹ, וְכַחֲצִי זַיִת מֵאֲחוֹרָיו--הַנּוֹגֵעַ בּוֹ בֵּין מִתּוֹכוֹ בֵּין מֵאֲחוֹרָיו, טָמֵא טֻמְאַת עֶרֶב; וְהָאֹהֶל עַצְמוֹ, טָמֵא טֻמְאַת שִׁבְעָה.

 הָיָה כְּנַף הָאֹהֶל מְרֻדָּד עַל הָאָרֶץ, וְטֻמְאָה תַּחַת כְּנַף הָאֹהֶל הַפָּרוּס עַל הָאָרֶץ, אוֹ עַל גַּבֵּי הַכָּנָף--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת.

הִלְכּוֹת טֻמְאַת מֵת פֵּרֶק יט 
כַּוֶּרֶת שְׁהִיא מֻטֶּלֶת בָּאָרֶץ, וְהִיא בְּתוֹךְ פֶּתַח הַבַּיִת וּפִיהָ לַחוּץ, וְכַזַּיִת מִן הַמֵּת נָתוּן תַּחְתֶּיהָ, אוֹ עַל גַּבָּהּ מִבַּחוּץ--כָּל שְׁהוּא כְּנֶגֶד הַזַּיִת בְּתַחְתֶּיהָ אוֹ בְּגַבָּהּ, טָמֵא; וְכָל מַה שֶׁבְּאַוֵּיר תּוֹכָהּ, טָהוֹר--חוּץ מִכְּלִי שְׁהוּא כְּנֶגֶד הַטֻּמְאָה; וְהַבַּיִת טָהוֹר.

הָיְתָה טֻמְאָה בַּבַּיִת, אֵין טָמֵא אֵלָא הַבַּיִת; אֲבָל כֵּלִים שֶׁבְּתוֹכָהּ אוֹ תַּחְתֶּיהָ אוֹ עַל גַּבָּהּ, טְהוֹרִים.
הָיְתָה טֻמְאָה בְּתוֹכָהּ, הַכֹּל טָמֵא--כָּל שֶׁבַּבַּיִת, וְכָל שֶׁבְּתוֹכָהּ, וְכָל שֶׁעַל גַּבָּהּ וְכָל שֶׁתַּחְתֶּיהָ כְּנֶגֶד הַטֻּמְאָה, כְּמוֹ שֶׁבֵּאַרְנוּ.

הָיְתָה גְּבוֹהָה מִן הָאָרֶץ טֶפַח, וְטֻמְאָה תַּחְתֶּיהָ אוֹ בַּבַּיִת אוֹ עַל גַּבָּהּ--הַכֹּל טָמֵא: כָּל שֶׁבַּבַּיִת, וְכָל שֶׁתַּחְתֶּיהָ.
אֲבָל כָּל שֶׁבְּאַוֵּיר תּוֹכָהּ טָהוֹר, חוּץ מִכְּלִי שְׁהוּא כְּנֶגֶד הַטֻּמְאָה.

הָיְתָה הַטֻּמְאָה בְּתוֹכָהּ, הַכֹּל טָמֵא--כָּל שֶׁבְּתוֹכָהּ, וְכָל שֶׁבַּבַּיִת, וְכָל שֶׁתַּחְתֶּיהָ, וְכָל שֶׁעַל גַּבָּהּ: שֶׁהַכֵּלִים אוֹ הָאָדָם שֶׁנַּעֲשׂוּ אֹהֶל עַל הַטֻּמְאָה, אוֹ שֶׁהָיְתָה הַטֻּמְאָה עַל גַּבֵּיהֶן--מְבִיאִין וְלֹא חוֹצְצִין, כְּמוֹ שֶׁבֵּאַרְנוּ.

בַּמֶּה דְּבָרִים אֲמוּרִים, בִּזְמָן שְׁהִיא כְּלִי וּמְחֻלְחֶלֶת.
אֲבָל אִם הָיְתָה פְּחוּתָה וְסָתַם הַמָּקוֹם הַנִּפְחָת בְּקַשׁ, שֶׁהֲרֵי אֵינָהּ כְּלִי, אוֹ שֶׁהָיְתָה אֲפוּצָה עַד שֶׁלֹּא יִהְיֶה בָּהּ חָלָל, אֵלָא אֲטוּמָה כְּדֵי שֶׁלֹּא יִמָּצֵא בָּהּ חָלָל טֶפַח בְּמָקוֹם אֶחָד--הָיְתָה גְּבוֹהָה מִן הָאָרֶץ טֶפַח, וְטֻמְאָה תַּחְתֶּיהָ אוֹ בַּבַּיִת--הֲרֵי הַבַּיִת וְכָל שֶׁתַּחְתֶּיהָ טְמֵאִין, מִפְּנֵי שְׁהוּא אֹהֶל אֶחָד; וְתוֹכָהּ וְגַבָּהּ טָהוֹר--מִפְּנֵי שְׁהוּא אֹהֶל שֶׁלְּעֵץ, וְאֵינוּ כְּלִי.
הָיְתָה טֻמְאָה בְּתוֹכָהּ, אֵין טָמֵא אֵלָא תּוֹכָהּ; הָיְתָה עַל גַּבָּהּ, כְּנֶגְדּוֹ עַד לָרָקִיעַ טָמֵא.

הָיְתָה מֻנַּחַת עַל הָאָרֶץ וּפִיהָ לָחוּץ, וְכַזַּיִת מִן הַמֵּת נָתוּן תַחְתֵּיהָ--כְּנֶגְדּוֹ עַד הַתְּהוּם טָמֵא; הָיָה עַל גַּבָּהּ, כְּנֶגְדּוֹ עַד לָרָקִיַע טָמֵא.
הָיְתָה טֻמְאָה בַּבַּיִת, אֵין טָמֵא אֵלָא הַבַּיִת; הָיְתָה הַטֻּמְאָה בְּתוֹכָהּ, אֵין טָמֵא אֵלָא תּוֹכָהּ.

 כַּוֶּרֶת הַמֻּטֶּלֶת בָּאָרֶץ בְּתוֹךְ הַפֶּתַח, וּפִיהָ לִפְנִים, וְהִיא כְּלִי שָׁלֵם וַחֲלוּלָה, וְכַזַּיִת מִן הַמֵּת נָתוּן תַּחְתֶּיהָ אוֹ עַל גַּבָּהּ מִבַּחוּץ--כָּל שְׁהוּא כְּנֶגֶד הַזַּיִת בְּתַחְתֶּיהָ אוֹ בַּגַּבָּהּ, טָמֵא; וְכָל מַה שֶׁבְּאַוֵּיר תּוֹכָהּ, טָהוֹר--חוּץ מִכְּנֶגֶד הַטֻּמְאָה; וְהַבַּיִת טָהוֹר.
הָיְתָה טֻמְאָה בְּתוֹכָהּ, אוֹ בַּבַּיִת--הַכֹּל טָמֵא.

הָיְתָה גְּבוֹהָה מִן הָאָרֶץ טֶפַח, וְטֻמְאָה תַּחְתֶּיהָ אוֹ בְּתוֹכָהּ אוֹ עַל גַּבָּהּ, אוֹ בַּבַּיִת--הַכֹּל טָמֵא: כָּל שֶׁבַּבַּיִת וְכָל שֶׁתַּחְתֶּיהָ, מִפְּנֵי שְׁהִיא וְהַבַּיִת כְּאֹהֶל אֶחָד; וְכָל שֶׁעַל גַּבָּהּ וְכָל שֶׁבְּתוֹכָהּ, שֶׁהַכְּלִי מֵבִיא אֶת הַטֻּמְאָה וְאֵינוּ חוֹצֵץ, כְּמוֹ שֶׁנִּתְבָּאַר.

הָיְתָה פְּחוּתָה וּפְקוּקָה בְּקַשׁ, אוֹ אֲפוּצָה, וּגְבוֹהָה מִן הָאָרֶץ טֶפַח, וְטֻמְאָה תַּחְתֶּיהָ אוֹ בַּבַּיִת אוֹ בְּתוֹכָהּ--הַכֹּל טָמֵא, חוּץ מֵעַל גַּבָּהּ.
הָיְתָה טֻמְאָה עַל גַּבָּהּ, כְּנֶגְדּוֹ בִּלְבָד עַד לָרָקִיעַ טָמֵא; אֲבָל תּוֹכָהּ וְתַחְתֶּיהָ וְהַבַּיִת--כָּל מַה שֶׁבָּהֶן טָהוֹר, מִפְּנֵי שְׁאֵינָהּ כְּלִי חוֹצֶצֶת.

הָיְתָה מֻנַּחַת עַל הָאָרֶץ, וּפִיהָ לִפְנִים, וְכַזַּיִת מִן הַמֵּת נָתוּן תַּחְתֶּיהָ--כְּנֶגְדּוֹ עַד הַתְּהוֹם טָמֵא; הָיָה עַל גַּבָּהּ, כְּנֶגְדּוֹ עַד לָרָקִיעַ טָמֵא; הָיְתָה הַטֻּמְאָה בְּתוֹכָהּ, אוֹ בַּבַּיִת--תּוֹכָהּ וְהַבַּיִת טְמֵאִים.

 כַּוֶּרֶת שְׁהִיא בְּתוֹךְ הַבַּיִת, וְהִיא מְמַלְּאָה אֶת כָּל גֹּבַהּ הַבַּיִת, וּפִיהָ לְמַעְלָה לְקוֹרוֹת הַבַּיִת, וְאֵין בֵּינָהּ לְבֵין הַקּוֹרוֹת פּוֹתֵחַ טֶפַח, וְטֻמְאָה בְּתוֹכָהּ--הַבַּיִת טָמֵא; טֻמְאָה בַּבַּיִת, מַה שֶׁבְּתוֹכָהּ טָהוֹר: שֶׁדֶּרֶךְ הַטֻּמְאָה לָצֵאת לְתוֹךְ הַבַּיִת בְּפָחוּת מִטֶּפַח, וְאֵין דַּרְכָּהּ לְהִכָּנֵס--בֵּין שֶׁהָיְתָה עוֹמֶדֶת, בֵּין שֶׁהָיְתָה מֻטָּה עַל צִדָּהּ וּפִיהָ לַכּוֹתָל וּבֵינָהּ וּבֵין הַכּוֹתָל פָּחוּת מִטֶּפַח, בֵּין שֶׁהָיְתָה כַּוֶּרֶת אַחַת, בֵּין שֶׁהָיוּ שְׁתַּיִם זוֹ עַל גַּבֵּי זוֹ וְאֵין בֵּין הָעֶלְיוֹנָה וְלַקּוֹרוֹת אוֹ לַכּוֹתָל פּוֹתֵחַ טֶפַח.

הָיְתָה עוֹמֶדֶת בְּתוֹךְ הַפֶּתַח וּפִיהָ לְמַעְלָה, וְאֵין בֵּינוֹ לְבֵין הַמַּשְׁקוֹף פּוֹתֵחַ טֶפַח, וְטֻמְאָה בְּתוֹכָהּ--הַבַּיִת טָהוֹר; טֻמְאָה בַּבַּיִת, מַה שֶׁבְּתוֹכָהּ טָמֵא: שֶׁדֶּרֶךְ טֻמְאָה לָצֵאת, וְאֵין דַּרְכָּהּ לְהִכָּנֵס.

 כַּוֶּרֶת חֲלוּלָה שְׁהִיא כְּלִי שָׁלֵם, וְהָיְתָה מֻנַּחַת עַל צִדָּהּ בָּאַוֵּיר, וְכַזַּיִת מִן הַמֵּת נָתוּן תַּחְתֶּיהָ אוֹ עַל גַּבָּהּ--כָּל שְׁהוּא כְּנֶגֶד הַזַּיִת בְּתַחְתֶּיהָ וּבְגַבָּהּ, טָמֵא; וְכָל מַה שֶׁבְּאַוֵּיר תּוֹכָהּ, טָהוֹר--אֵלָא כְּנֶגֶד הַטֻּמְאָה; וְכָל שְׁאֵינוּ כְּנֶגֶד הַטֻּמְאָה בְּתוֹכָהּ, טָהוֹר.
הָיְתָה טֻמְאָה בְּתוֹכָהּ, הַכֹּל טָמֵא: כָּל מַה שֶׁבְּתוֹכָהּ, וְכָל שֶׁכְּנֶגֶד הַטֻּמְאָה לְמַעְלָה עַל גַּבָּהּ, אוֹ לְמַטָּה תַּחְתֶּיהָ.

הָיְתָה גְּבוֹהָה מִן הָאָרֶץ טֶפַח, וְטֻמְאָה תַּחְתֶּיהָ אוֹ עַל גַּבָּהּ--כָּל שֶׁתַּחְתֶּיהָ טָמֵא, וְכָל שֶׁעַל גַּבָּהּ טָמֵא, אֲבָל כָּל שֶׁבְּתוֹכָהּ טָהוֹר, חוּץ מִכְּלִי שְׁהוּא כְּנֶגֶד הַטֻּמְאָה.
הָיְתָה טֻמְאָה בְּתוֹכָהּ, הַכֹּל טָמֵא--כָּל מַה שֶׁבְּתוֹכָהּ, וְכָל שֶׁתַּחְתֶּיהָ, וְכָל שֶׁלְּמַעְלָה עַל גַּבָּהּ: שֶׁהַכֵּלִים מְבִיאִין וְאֵינָן חוֹצְצִין, כְּמוֹ שֶׁבֵּאַרְנוּ.

לְפִיכָּךְ אִם הָיְתָה כַּוֶּרֶת זוֹ הַמֻּטֶּלֶת עַל הָאָרֶץ פְּחוּתָה וּפְקוּקָה בְּקַשׁ, אוֹ שֶׁהָיְתָה בָּאָה בְּמִדָּה, וְכַזַּיִת מִן הַמֵּת נָתוּן תַּחְתֶּיהָ--כְּנֶגְדּוֹ עַד הַתְּהוֹם טָמֵא; עַל גַּבָּהּ, כְּנֶגְדּוֹ עַד לָרָקִיעַ טָמֵא; בְּתוֹכָהּ, אֵין טָמֵא אֵלָא תּוֹכָהּ.
הָיְתָה גְּבוֹהָה טֶפַח מֵעַל הָאָרֶץ, וְטֻמְאָה תַּחְתֶּיהָ--תַּחְתֶּיהָ בִּלְבָד טָמֵא; בְּתוֹכָהּ, תּוֹכָהּ בִּלְבָד טָמֵא; עַל גַּבָּהּ, כְּנֶגְדּוֹ עַד לָרָקִיעַ טָמֵא.
שֶׁכְּבָר בֵּאַרְנוּ שֶׁכְּלִי עֵץ הַבָּא בְּמִדָּה--כְּאֹהֶל הוּא חָשׁוּב, לֹא כְּכֵלִים; וּלְפִיכָּךְ חוֹצֵץ.

 כַּוֶּרֶת שְׁהִיא כְּלִי שָׁלֵם, וְהִיא יוֹשֶׁבֶת עַל שׁוּלֶיהָ לָאַוֵּיר, וְטֻמְאָה תַּחְתֶּיהָ אוֹ בְּתוֹכָהּ אוֹ עַל גַּבָּהּ--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת.
אֲבָל אִם הָיְתָה גְּבוֹהָה טֶפַח, אוֹ מְכֻסָּה, אוֹ כְּפוּיָה עַל פִּיהָ, וְטֻמְאָה תַּחְתֶּיהָ אוֹ בְּתוֹכָהּ אוֹ עַל גַּבָּהּ--הַכֹּל טָמֵא: כָּל שֶׁבְּתוֹכָהּ, וְכָל שֶׁתַּחְתֶּיהָ; וְכָל שֶׁעַל גַּבָּהּ, אִם הָיְתָה הַטֻּמְאָה לְמַטָּה--שֶׁהַכְּלִי הַמַּאֲהִיל מֵבִיא אֶת הַטֻּמְאָה וְאֵינוּ חוֹצֵץ, כְּמוֹ שֶׁבֵּאַרְנוּ.

לְפִיכָּךְ אִם הָיְתָה פְּחוּתָה וּפְקוּקָה בְּקַשׁ, אוֹ בָּאָה בְּמִדָּה, וְטֻמְאָה תַּחְתֶּיהָ אוֹ בְּתוֹכָהּ אוֹ עַל גַּבָּהּ--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת.
וְאִם הָיְתָה גְּבוֹהָה טֶפַח, וְטֻמְאָה תַּחְתֶּיהָ--תַּחְתֶּיהָ בִּלְבָד טָמֵא.
הָיְתָה טֻמְאָה בְּתוֹכָהּ אוֹ עַל גַּבָּה, כְּנֶגְדּוֹ עַד לָרָקִיעַ טָמֵא; וְכֵלִים שֶׁתַּחְתֶּיהָ טְהוֹרִין, מִפְּנֵי שְׁהִיא אֹהֶל וְחוֹצֶצֶת.

 גָּמָל שְׁהוּא עוֹמֵד בָּאַוֵּיר--טֻמְאָה תַּחְתָּיו, כֵּלִים שֶׁעַל גַּבָּיו טְהוֹרִין; טֻמְאָה עַל גַּבָּיו, כֵּלִים שֶׁתַּחְתָּיו טְהוֹרִין.
הָיָה רוֹבֵץ וְטֻמְאָה תַּחְתָּיו, הֲרֵי זוֹ בּוֹקַעַת וְעוֹלָה בּוֹקַעַת וְיוֹרֶדֶת; וְכֵן אִם הָיְתָה טֻמְאָה רְצוּצָה תַּחַת רַגְלוֹ, אוֹ עַל גַּב רַגְלוֹ--הֲרֵי זוֹ בּוֹקַעַת וְעוֹלָה וּבוֹקַעַת וְיוֹרֶדֶת.

כְּבָר בֵּאַרְנוּ בִּנְזִירוּת, שְׁאִם הָיָה הַנָּזִיר וְכַזַּיִת מִן הַמֵּת תַּחַת הַגָּמָל, אוֹ תַּחַת הַמִּטָּה וְכַיּוֹצֶא בָּהּ מִשְּׁאָר הַכֵּלִים--אַף עַל פִּי שֶׁנִּטְמָא טֻמְאַת שִׁבְעָה, אֵינוּ מְגַלֵּחַ.
וּמִשָּׁם אַתָּה לָמֵד שֶׁכָּל אֵלּוּ הַהֲלָכוֹת הָאֲמוּרוֹת בְּטֻמְאַת אֹהָלִים הַנַּעֲשִׂים מִן הָאָדָם, אוֹ מִן הַבְּהֵמָה, אוֹ מִן הַכֵּלִים--הַכֹּל מִדִּבְרֵי סוֹפְרִים, מֵהֶן דִּבְרֵי קַבָּלָה וּמֵהֶן גְּזֵרוֹת וְהַרְחָקוֹת; וּלְפִיכָּךְ אֵין הַנָּזִיר מְגַלֵּחַ עֲלֵיהֶן, וְאֵין חַיָּבִין עֲלֵיהֶן כָּרֵת עַל בִּיאַת מִקְדָּשׁ, אוֹ אֲכִילַת קֳדָשָׁיו.
וְאֵין הַדְּבָרִים כֻּלָּן אֲמוּרִין אֵלָא לְעִנְיַן טֻמְאַת תְּרוּמָה וּקְדָשִׁים בִּלְבָד, כְּמוֹ שֶׁבֵּאַרְנוּ.

הִלְכּוֹת טֻמְאַת מֵת פֵּרֶק כ 
שְׁלוֹשָׁה דְּבָרִים מַצִּילִין בְּאֹהֶל הַמֵּת--צָמִיד פָּתִיל, וְאֹהָלִין, וּבְלוּעִין.
הַבְּלוּעִין--מַצִּילִין עַל הַטְּהוֹרִים, שֶׁלֹּא יִטַּמְּאוּ; וּמוֹנְעִין הַטֻּמְאָה, שֶׁלֹּא תֵצֵא וּתְטַמֵּא.
אֲבָל צָמִיד פָּתִיל וְאֹהָלִין--מַצִּילִין עַל הַטְּהוֹרִים, שֶׁלֹּא יִטַּמְּאוּ; וְאֵינָן מוֹנְעִין אֶת הַטֻּמְאָה, שֶׁלֹּא תֵצֵא וּתְטַמֵּא אֶת אֲחֵרִים.

כֵּיצַד: בַּיִת טָמֵא שֶׁיֵּשׁ בּוֹ כְּלִי מֻקָּף צָמִיד פָּתִיל, כָּל שֶׁבְּתוֹךְ הַכְּלִי טְהוֹרִין; וְכֵן אִם הָיָה שָׁם אֹהֶל בְּתוֹךְ הַבַּיִת, כָּל הַכֵּלִים שֶׁבְּתוֹךְ הָאֹהֶל טְהוֹרִין.
אֲבָל אִם הָיָה כַּזַּיִת מִן הַמֵּת נָתוּן בַּכְּלִי, וּמֻקָּף עָלָיו בְּצָמִיד פָּתִיל, וְהִכְנִיסוֹ לַבַּיִת--הַבַּיִת טָמֵא; וְכֵן אֹהֶל בְּתוֹךְ אֹהֶל, וְכַזַּיִת מִן הַמֵּת בָּאֹהֶל הַפְּנִימִי--כָּל הַכֵּלִים שֶׁבָּאֹהֶל הַחִיצוֹן טְמֵאִים.

 אֲבָל הַבְּלוּעִין--מַצִּילִין עַל הַטְּהוֹרִים, וּמוֹנְעִין אֶת הַטֻּמְאָה.
כֵּיצַד: כֶּלֶב שֶׁאָכַל בְּשַׂר הַמֵּת, וְנִכְנַס לַבַּיִת--הַבַּיִת טָהוֹר; בָּלַע טַבַּעַת, אַפִלּוּ אָדָם שֶׁבָּלַע טַבַּעַת, וְנִכְנַס לָאֹהֶל הַמֵּת--אַף עַל פִּי שֶׁנִּטְמָא טֻמְאַת שִׁבְעָה, הַטַּבַּעַת טְהוֹרָה.

וְכֵן כָּל הַבְּלוּעִין בְּחַיָּה וּבִבְהֵמָה וּבְעוֹפוֹת וּבְדָגִים, מַצִּילִין כָּל זְמָן שְׁהֶן חַיִּין; וְאִם מֵתוּ, וּבְשַׂר הַמֵּת בְּתוֹךְ מֵעֵיהֶן, אוֹ הַכֵּלִים--הֲרֵי הֶן כְּמוֹ שְׁאֵינוּ בָּלוּעַ.
נִשְׁחַט רֹב אֶחָד בָּעוֹף, וְרֹב שְׁנַיִם בַּבְּהֵמָה--אַף עַל פִּי שֶׁעֲדַיִן הֶן מְפַרְכְּסִין--הֲרֵי הֶן כְּמֵתִים, וְאֵינָן מַצִּילִין עַל הַכֵּלִים הַבְּלוּעִין, וְלֹא מוֹנְעִין אֶת הַטֻּמְאָה שֶׁבְּתוֹךְ מֵעֵיהֶן שֶׁלֹּא תְטַמֵּא.

 וְכַמָּה תִּשְׁהֶה הַטֻּמְאָה בְּמֵעֵיהֶן, וְתִהְיֶה מְטַמְּאָה כְּשֶׁיָּמוּתוּ--בַּכֶּלֶב, שְׁלוֹשָׁה יָמִים מֵעֵת לְעֵת; וּבִשְׁאָר בְּהֵמָה וְחַיָּה וְעוֹפוֹת וְדָגִים, יוֹם אֶחָד מֵעֵת לְעֵת.
בַּמֶּה דְּבָרִים אֲמוּרִים, בְּשֶׁנִּשְׁאַר בְּשַׂר הַמֵּת בְּתוֹךְ מֵעֵיהֶן; אֲבָל זְאֵב שֶׁבָּלַע תִּינוֹק, וֶהֱקִיאוֹ דֶּרֶךְ בֵּית הָרְעִי--הַבָּשָׂר טָהוֹר, וְהָעֲצָמוֹת בְּטֻמְאָתָן.

 אֵין הַבְּלוּעִין נִצּוֹלִין אֵלָא בְּבֶטֶן נֶפֶשׁ חַיָּה, כְּמוֹ שֶׁבֵּאַרְנוּ; אֲבָל הַבְּלוּעִין בְּגוּף הַכֵּלִים וְהָאֲבָנִים, אֵינָן נִצּוֹלִין.
כֵּיצַד: כּוּשׁ שֶׁנִּבְלְעָה בּוֹ הַצִּנּוֹרָה שֶׁלְּמַתֶּכֶת, וּמַלְמָד שֶׁנִּבְלַע בּוֹ הַדָּרְבָּן, וּלְבֵנָה שֶׁהָיְתָה טַבַּעַת מֻבְלַעַת בְּתוֹכָהּ, וְנִכְנְסוּ לְאֹהֶל הַמֵּת--נִטַּמְּאוּ, אַף עַל פִּי שְׁאֵינָן נִרְאִין, וַהֲרֵי הֶן מְחֻפִּין: שְׁאֵין הַבְּלוּעִין בַּכֵּלִים נִצּוֹלִין, אֵלָא בְּצָמִיד פָּתִיל.
וְכֵן מַחַט אוֹ טַבַּעַת שֶׁהָיוּ מֻבְלָעִין בִּטְפֵלַת הַתַּנּוּר, וְנִטְמָא הַתַּנּוּר בְּאֹהֶל הַמֵּת, אוֹ שֶׁנָּפְלָה טֻמְאָה לְאַוֵּירוֹ--נִטְמְאוּ הַכֵּלִים שֶׁבְּתוֹךְ הַטְּפֵלָה; וְאִם הָיָה הַתַּנּוּר מֻקָּף בְּצָמִיד פָּתִיל--הוֹאִיל וְהַתַּנּוּר טָהוֹר, אַף הַכֵּלִים הַמֻּבְלָעִין בַּטִּיט שֶׁעַל גַּבָּיו טְהוֹרִין.

וְכֵן חָבִית הַמֻּקֶּפֶת צָמִיד פָּתִיל, וְהָיְתָה מַחַט אוֹ טַבַּעַת בִּמְגוּפַת הֶחָבִית מִצִּדָּהּ--הֲרֵי אֵלּוּ טְמֵאִין, וְאֵינָן נִצּוֹלִין בְּאֹהֶל הַמֵּת.
הָיוּ בִּמְגוּפַת הֶחָבִית מִכְּנֶגֶד פִּיהָ--אִם הָיוּ נִרְאִין לְתוֹךְ הֶחָבִית וְאֵינָן יוֹצְאִין לְאַוֵּירָהּ, טְהוֹרִין; וְאִם יָצְאוּ לְאַוֵּירָהּ, טְמֵאִין--שְׁאֵין כְּלִי חֶרֶס הַמֻּקָּף צָמִיד פָּתִיל מַצִּיל עַל הַכֵּלִים שֶׁבְּתוֹכוֹ, כְּמוֹ שֶׁיִּתְבָּאַר.
וְאִם יֵשׁ תַּחְתֵּיהֶן כִּקְלִפַּת הַשּׁוּם--אַף עַל פִּי שְׁהֶן שׁוֹקְעִין לְתוֹךְ אַוֵּירָהּ, הֲרֵי אֵלּוּ טְהוֹרִין.

 כָּל הַבְּלוּעִין בְּקַרְקָעִיתוֹ שֶׁלְּבַיִת--הֲרֵי הֶן טְמֵאִין, וְאֵינָן נִצּוֹלִין: שֶׁקַּרְקַע הָאֹהֶל כָּמוֹהוּ, עַד הַתְּהוֹם--מַה שְׁאֵין כֵּן בְּכוֹתָלָיו, כְּמוֹ שֶׁיִּתְבָּאַר.
כֵּיצַד: הַטֻּמְאָה בַּבַּיִת, וְכֵלִים טְמוּנִים בְּקַרְקָעוֹ--אַפִלּוּ תַּחַת מֵאָה אַמָּה, טְמֵאִים.
וְאִם יֵשׁ בִּמְקוֹמָן טֶפַח עַל טֶפַח--טְהוֹרִין, שֶׁהֲרֵי הֶן תַּחַת אֹהֶל אֶחָד.
לְמַה זֶה דּוֹמֶה: לָעֲלִיָּה שֶׁעַל גַּבֵּי הַבַּיִת, וְטֻמְאָה בָּעֲלִיָּה--שֶׁהַבַּיִת טָהוֹר.

וְכֵן אִם חָלַק הַבַּיִת בִּמְחִצָּה מִכְּלַפֵּי אַרְצוֹ, וְהָיְתָה הַטֻּמְאָה בֵּין הַמְּחִצָּה וְהָאָרֶץ--כֵּלִים שֶׁבַּבַּיִת לְמַעְלָה מִן הַמְּחִצָּה טְמֵאִין, שְׁאֵין הָאֹהָלִים מוֹנְעִין אֶת הַטֻּמְאָה כְּמוֹ שֶׁבֵּאַרְנוּ.
הָיְתָה הַטֻּמְאָה לְמַעְלָה מִן הַמְּחִצָּה--כֵּלִים שֶׁבֵּין הַמְּחִצָּה וְהָאָרֶץ טְהוֹרִין, שֶׁהָאֹהֶל מַצִּיל; וְאִם אֵין בֵּין הַמְּחִצָּה וְהָאָרֶץ גֹּבַהּ טֶפַח--הֲרֵי הֶן כִּטְמוּנִים בְּקַרְקַע הַבַּיִת, וּטְמֵאִים.

 בִּיב שְׁהוּא קָמוּר תַּחַת הַבַּיִת, וְיֵשׁ בּוֹ פּוֹתֵחַ טֶפַח, וְיֵשׁ בְּפִתְחוֹ שְׁהוּא חוּץ לַבַּיִת פּוֹתֵחַ טֶפַח, וְהָיְתָה טֻמְאָה בְּתוֹכוֹ--הַבַּיִת טָהוֹר; הָיְתָה טֻמְאָה בַּבַּיִת, מַה שֶׁבְּתוֹכוֹ טָהוֹר.

הָיָה בּוֹ פּוֹתֵחַ טֶפַח, וְאֵין בִּיצִיאָתוֹ פּוֹתֵחַ טֶפַח, וְהָיְתָה טֻמְאָה בְּתוֹכוֹ--הַבַּיִת טָמֵא; טֻמְאָה בַּבַּיִת--מַה שֶׁבְּתוֹכוֹ טָהוֹר, שְׁאֵין דַּרְכָהּ שֶׁלְּטֻמְאָה לְהִכָּנֵס.
אֵין בּוֹ פּוֹתֵחַ טֶפַח, וְאֵין בִּיצִיאָתוֹ פּוֹתֵחַ טֶפַח--טֻמְאָה בְּתוֹכוֹ, הַבַּיִת טָמֵא, כְּאִלּוּ הִיא בְּתוֹךְ הַבַּיִת; טֻמְאָה בַּבַּיִת, מַה שֶׁבְּתוֹכוֹ טָמֵא--מִפְּנֵי שְׁהֶן כְּכֵלִים הַטְּמוּנִים בַּקַּרְקָע, וְקַרְקַע הַבַּיִת כָּמוֹהוּ עַד הַתְּהוֹם.

 שְׁתֵּי חָבִיּוֹת, וְכַחֲצִי זַיִת בְּכָל אַחַת, וּמֻקָּפוֹת צָמִיד פָּתִיל, וּמֻנָּחוֹת בְּתוֹךְ הַבַּיִת--הֶן טְהוֹרוֹת, שְׁאֵין חֲצִי שֵׁעוּר מְטַמֵּא; וְהַבַּיִת טָמֵא--שֶׁהֲרֵי יֵשׁ בַּבַּיִת כַּזַּיִת, וְאֵין צָמִיד פָּתִיל לְטֻמְאָה.
וְאֵינָן מִטַּמְּאוֹת מֵחֲמַת הַבַּיִת, שֶׁהֲרֵי הֶן מֻקָּפוֹת צָמִיד פָּתִיל.
נִפְתְּחָה אַחַת מֵהֶן--הִיא וְהַבַּיִת טְמֵאִין, וַחֲבִרְתָּהּ טְהוֹרָה.

וְכֵן שְׁנֵי חֲדָרִים שְׁהֶן פְּתוּחִים זֶה לְזֶה וְלַבַּיִת, וְכַחֲצִי זַיִת בַּפְּנִימִי אוֹ בָּאֶמְצָעִי, וְכַחֲצִי זַיִת בַּחִיצוֹן--הַחִיצוֹן טָמֵא, וְהַפְּנִימִי וְהָאֶמְצָעִי טְהוֹרִין; כַּחֲצִי זַיִת בַּפְּנִימִי, וְכַחֲצִי זַיִת בָּאֶמְצָעִי--הַפְּנִימִי טָהוֹר, וְהָאֶמְצָעִי וְהַחִיצוֹן טְמֵאִים: שֶׁדֶּרֶךְ הַטֻּמְאָה לָצֵאת, וְאֵין דַּרְכָהּ לְהִכָּנֵס.

הִלְכּוֹת טֻמְאַת מֵת פֵּרֶק כא 
מְנַיִן לְצָמִיד פָּתִיל שֶׁמַּצִּיל בְּאֹהֶל הַמֵּת: שֶׁנֶּאֱמָר "וְכֹל כְּלִי פָתוּחַ, אֲשֶׁר אֵין-צָמִיד פָּתִיל עָלָיו--טָמֵא, הוּא" --הַא יֵשׁ צָמִיד פָּתִיל עָלָיו, טָהוֹר.
וּמִפִּי הַשְּׁמוּעָה לָמְדוּ שְׁאֵין הַכָּתוּב מְדַבֵּר אֵלָא בִּכְלִי חֶרֶס בִּלְבָד, כְּלִי שְׁאֵינוּ מִטַּמֵּא אֵלָא דֶּרֶךְ פִּתְחוֹ; וּלְפִיכָּךְ אִם הָיָה פִּתְחוֹ סָתוּם, וּמֻקָּף צָמִיד פָּתִיל--הִצִּיל עַל כָּל שֶׁבְּתוֹכוֹ.

קַל וְחֹמֶר לְכָל הַכֵּלִים שְׁאֵין מְקַבְּלִין טֻמְאָה, שֶׁיַּצִּילוּ בְּצָמִיד פָּתִיל; וְהֶן--כְּלֵי גְּלָלִים, כְּלֵי אֲבָנִים, כְּלִי אֲדָמָה, וּכְלֵי עַצְמוֹת הַדָּג וְעוֹרוֹ וְעַצְמוֹת הָעוֹף, וּכְלִי עֵץ הַבָּא בְּמִדָּה, וּנְסָרִים שֶׁלְּעֵץ שְׁהֶן פְּשׁוּטִין וְאֵינָן כֵּלִים, וְגֻלְמֵי כְּלֵי מַתְּכוֹת: כָּל אֵלּוּ, מַצִּילִין בְּצָמִיד פָּתִיל.

אִם הַדְּבָרִים שֶׁבְּתוֹךְ כְּלִי הַמֻּקָּף נִצּוֹלוּ--קַל וְחֹמֶר לַבְּלוּעִין, וְלַכֵּלִים שֶׁתַּחַת הָאֹהָלִים.
מַה בֵּין אֹהָלִים, לַכֵּלִים שֶׁמַּצִּילִין בְּצָמִיד פָּתִיל--שֶׁהַכֵּלִים אֵינָן מַצִּילִין אֵלָא בְּצָמִיד פָּתִיל, וְהָאֹהָלִים מַצִּילִין בְּכִסּוּי בִּלְבָד.
מַשְׁפֵּךְ שֶׁכָּפָהוּ, מַצִּיל בְּכִסּוּי: אַף עַל פִּי שֶׁקְּצָתוֹ נָקוּב, נֶקֶב קָטָן--הֲרֵי הוּא כְּסָתוּם.

כָּל הַכֵּלִים הַמַּצִּילִין בְּצָמִיד פָּתִיל--אִם הָיָה בָּהֶן טֶפַח עַל טֶפַח עַל רוּם טֶפַח, וּכְפָאָן עַל פִּיהֶן עַל הָאָרֶץ--אַף עַל פִּי שֶׁלֹּא מֵרַח בְּצָמִיד פָּתִיל מִן הַצְּדָדִין, הֲרֵי אֵלּוּ מַצִּילִין כָּל מַה שֶׁתַּחְתֵּיהֶן עַד הַתְּהוֹם: מִפְּנֵי שְׁהֶן כְּאֹהֶל, וְהָאֹהֶל מַצִּיל; אֵלָא אִם כֵּן הָיָה הַכְּלִי כְּלִי חֶרֶס, שְׁאֵין אָהֳלֵי כְּלֵי חֶרֶס מַצִּילִין.

כֵּיצַד: חָבִית שֶׁכְּפָיָהּ עַל פִּיהָ--אַף עַל פִּי שֶׁמֵּרְחָהּ בְּטִיט מִן הַצְּדָדִין, כָּל מַה שֶׁתַּחְתֶּיהָ טָמֵא: שֶׁנֶּאֱמָר "צָמִיד פָּתִיל עָלָיו" , וְלֹא צָמִיד פָּתִיל עַל גַּבּוֹ.
הִדְבִּיק פִּיהָ לַכּוֹתָל, וּמֵרַח מִן הַצְּדָדִין--מַצֶּלֶת עַל כָּל מַה שֶׁבְּתוֹכָהּ, וְעַל כָּל שֶׁכְּנֶגְדָּהּ בַּכּוֹתָל; וְאִם לֹא מֵרַח מִן הַצְּדָדִין, אֵינָהּ מַצֶּלֶת--שְׁאֵין כְּלִי חֶרֶס מַצִּיל מִשּׁוֹם אֹהֶל, כְּמוֹ שֶׁבֵּאַרְנוּ.

אֲבָל שְׁאָר כָּל הַכֵּלִים הַמַּצִּילִין בְּצָמִיד פָּתִיל, שֶׁהָיוּ פִּיּוֹתֵיהֶן דְּבוּקוֹת בְּדָפְנֵי הַבַּיִת--מַצִּילִין בְּלֹא צָמִיד פָּתִיל, מִפְּנֵי שְׁהֶן מַצִּילִין מִשּׁוֹם אֹהָלִים; לְפִיכָּךְ צָרִיךְ שֶׁיִּהְיֶה בְּדֹפֶן הַכְּלִי טֶפַח--שְׁאֵין הַכֵּלִים מַצִּילִין עִם דָּפְנוֹת אֹהָלִים, עַד שֶׁיִּהְיֶה לָהֶן דֹּפֶן טֶפַח.

הָיָה לַכְּלִי דֹּפֶן חֲצִי טֶפַח, וְהָיָה יוֹצֶא מִדֹּפֶן הָאֹהֶל שָׂפָה חֲצִי טֶפַח, וְהִדְבִּיק זֶה לְזֶה--אַף עַל פִּי שֶׁיֵּשׁ שָׁם חָלָל טֶפַח, אֵינוּ מַצִּיל: עַד שֶׁיִּהְיֶה טֶפַח מִמָּקוֹם אֶחָד.

 כְּשֵׁם שֶׁמַּצִּילִין מִבִּפְנִים, עִם דָּפְנוֹת הָאֹהֶל--כָּךְ מַצִּילִין חוּץ לָאֹהֶל, אִם סְמָכָן לָאֹהֶל: שֶׁהֲרֵי הָאֹהֶל נַעֲשָׂה כְּסוּי מִכָּל מָקוֹם.
כֵּיצַד: כְּלִי מֵהֶן שֶׁיֵּשׁ לוֹ דֹּפֶן טֶפַח, שֶׁהִנִּיחוֹ עַל גַּבֵּי יְתֵדוֹת חוּץ לָאֹהֶל, וְסָמַךְ פִּיו לְדֹפֶן הָאֹהֶל, וְהָיְתָה טֻמְאָה תַּחְתָּיו--כֵּלִים שֶׁבְּתוֹכוֹ טְהוֹרִין.
וְאִם הָיָה סָמוּךְ לְכוֹתַל חָצֵר, אוֹ לְכוֹתַל גִּנָּה--אֵינוּ מַצִּיל, לְפִי שְׁאֵינָן כּוֹתַל אֹהֶל; וּלְפִיכָּךְ כֵּלִים שֶׁבְּתוֹךְ הַכְּלִי טְמֵאִים, שֶׁהֲרֵי הֶאֱהִילוּ עַל הַטֻּמְאָה.

 קוֹרָה שֶׁיֵּשׁ בָּהּ פּוֹתֵחַ טֶפַח, וְהִיא נְתוּנָה מִכּוֹתָל לְכוֹתָל, וְטֻמְאָה תַּחְתֶּיהָ, וּקְדֵרָה תְּלוּיָה מִן הַקּוֹרָה, וְהָיְתָה הַקּוֹרָה נוֹגַעַת בְּפִי קְדֵרָה כֻּלּוֹ וּמְכַסָּה אוֹתוֹ--כֵּלִים שֶׁבַּקְּדֵרָה טְהוֹרִים, שֶׁהֲרֵי הֻצְּלוּ בְּכִסּוּי הָאֹהֶל לָהֶן; וְאִם לֹא הָיָה פִּי הַקְּדֵרָה מְכֻסָּה בַּקּוֹרָה, אֵלָא בֵּינֵיהֶן רֵוַח--כָּל מַה שֶׁבַּקְּדֵרָה טָמֵא, וְהַקְּדֵרָה עַצְמָהּ טְמֵאָה.

 בּוֹר שֶׁבְּתוֹךְ הַבַּיִת, וְטֻמְאָה בַּבַּיִת, וְכֵלִים בַּבּוֹר--אִם הָיָה מְכֻסֶּה בִּנְסָר חָלָק, אוֹ בִּכְלִי הַמַּצִּיל שֶׁיֵּשׁ לוֹ דֹּפֶן טֶפַח--הֲרֵי כָּל מַה שֶׁבַּבּוֹר טָהוֹר.
הָיָה לַבּוֹר בִּנְיָן סָבִיב לְפִיו, גָּבוֹהַּ טֶפַח עַל הָאָרֶץ--בֵּין שֶׁכִּסָּהוּ בִּכְלִי הַמַּצִּיל שֶׁיֵּשׁ לוֹ דֹּפֶן, בֵּין שֶׁלֹּא הָיְתָה לוֹ דֹּפֶן--הֲרֵי זֶה מַצִּיל, שֶׁהֲרֵי יֵשׁ לוֹ דֹּפֶן טֶפַח מִמָּקוֹם אַחֵר.

 חֲדוּת הַבָּנוּי בְּתוֹךְ הַבַּיִת, וּמְנוֹרָה בְּתוֹכוֹ, וְהַפֶּרַח שֶׁלָּהּ יוֹצֶא וּמְכַסֶּה אֶת פִּי הַחֲדוּת, וְנָתַן כְּלִי הַמַּצִּיל בְּאֹהֶל הַמֵּת עַל פִּי הַחֲדוּת, וַהֲרֵי הוּא נִשְׁעָן עַל פֶּרַח הַמְּנוֹרָה--רוֹאִין: אִם תִּנָּטֵל הַמְּנוֹרָה, וְהַכְּלִי הַמַּצִּיל עוֹמֵד--הֲרֵי זֶה מַצִּיל עַל כָּל שֶׁבַּחֲדוּת, וְכֵלִים שֶׁבֵּין שְׂפַת הַכְּלִי וּשְׂפַת הַחֲדוּת טְהוֹרִים עַד הַתְּהוֹם; וְאַף הַמְּנוֹרָה טְהוֹרָה, אַף עַל פִּי שֶׁשְּׂפַת הַפֶּרַח נִרְאֶה בֵּין הַכְּסוּי וְהַחֲדוּת.
וְאִם לָאו, הַכֹּל טְמֵאִים.

 חֲדוּת הַבָּנוּי בְּתוֹךְ הַבַּיִת, וּכְלִי הַמַּצִּיל נָתוּן עַל פִּיו, וְהָיְתָה טֻמְאָה בֵּין שְׂפַת הַכְּלִי וּשְׂפַת הַחֲדוּת, אוֹ בְּתוֹךְ הַחֲדוּת--הַבַּיִת טָמֵא: שְׁאֵין הָאֹהֶל שֶׁבְּתוֹךְ הַבַּיִת מוֹנֵעַ הַטֻּמְאָה, כְּמוֹ שֶׁבֵּאַרְנוּ.

הָיְתָה טֻמְאָה בַּבַּיִת--כֵּלִים שֶׁבְּכוֹתָלֵי הַחֲדוּת--אִם יֵשׁ בִּמְקוֹמָן טֶפַח עַל טֶפַח עַל רוּם טֶפַח, טְהוֹרִים; וְאִם לָאו, טְמֵאִים.
וְאִם הָיוּ כּוֹתָלֵי הַחֲדוּת רְחָבִים מִשֶּׁלַּבַּיִת--בֵּין כָּךְ וּבֵין כָּךְ, טְהוֹרִים: מִפְּנֵי שְׁאֵינָן חֲשׁוּבִין מִכּוֹתָלֵי הַבַּיִת; וּכְשֵׁם שֶׁמַּצִּיל הַחֲדוּת בְּתוֹכוֹ, כָּךְ מַצִּיל בְּכוֹתָלָיו.

כְּבָר בֵּאַרְנוּ שֶׁהַתַּנּוּר הַיָּשָׁן--הֲרֵי הוּא כְּכָל הַכֵּלִים, שְׁהֶן מְבִיאִין אֶת הַטֻּמְאָה וְאֵין נַעֲשִׂין אֹהָלִים; וּמִפְּנֵי זֶה אֵינוּ מַצִּיל עַל מַה שֶׁבְּתוֹכוֹ, אֵלָא אִם כֵּן הָיָה מֻקָּף צָמִיד פָּתִיל כִּשְׁאָר כֵּלִים הַמַּצִּילִין.
וְכֵן בֵּאַרְנוּ שֶׁהַתַּנּוּר הֶחָדָשׁ--אֵינוּ כְּכֵלִים לְעִנְיַן זֶה, אֵלָא נַעֲשֶׂה אֹהֶל; לְפִיכָּךְ מַצִּיל עַל מַה שֶׁבְּתוֹכוֹ בִּכְסוּי בִּלְבָד בְּלֹא צָמִיד פָּתִיל, כָּאֹהָלִים.
וּכְסוּי הַתַּנּוּר, הוּא הַנִּקְרָא סְרִידָה.

 תַּנּוּר יָשָׁן בְּתוֹךְ הֶחָדָשׁ, וּסְרִידָה עַל פִּי הֶחָדָשׁ, וַהֲרֵי הַכְּסוּי נִשְׁעָן עַל פִּי הַתַּנּוּר הַיָּשָׁן--רוֹאִין: אִם כְּשֶׁיִּנָּטֵל הַיָּשָׁן, תִּפֹּל הַסְּרִידָה--לֹא הִצִּיל, וְכָל שֶׁבְּתוֹכוֹ טָמֵא; וְאִם לָאו, הַכֹּל טָהוֹר.
הָיָה הֶחָדָשׁ בְּתוֹךְ הַיָּשָׁן, וְהַסְּרִידָה מֻנַּחַת עַל פִּי הַיָּשָׁן--אִם יֵשׁ בֵּין הֶחָדָשׁ וְהַכְּסוּי פָּחוּת מִטֶּפַח--כָּל שֶׁבְּתוֹךְ הֶחָדָשׁ טָהוֹר, וּכְאִלּוּ הַסְּרִידָה מֻנַּחַת עַל פִּיו.

 סְרִידָה שֶׁלְּחֶרֶס שֶׁיֵּשׁ לָהּ שָׂפָה, וְהִיא עוֹדֶפֶת עַל פִּי הַתַּנּוּר, וּמֻקֶּפֶת צָמִיד פָּתִיל--הָיְתָה טֻמְאָה תַּחְתֶּיהָ אוֹ עַל גַּבָּהּ, שֶׁהַכֹּל טָמֵא--הֲרֵי כְּנֶגֶד אַוֵּירוֹ שֶׁלַּתַּנּוּר טָהוֹר.
הָיְתָה טֻמְאָה כְּנֶגֶד אַוֵּירוֹ שֶׁלַּתַּנּוּר--כְּנֶגְדּוֹ עַד לָרָקִיעַ טָמֵא, וְכָל שֶׁבְּתוֹכוֹ טָהוֹר.

 קְדֵרָה שֶׁכְּפָאָהּ עַל פִּי הֶחָבִית, וּמֵרַח דָּפְנוֹתֶיהָ עִם הֶחָבִית--מַצֶּלֶת עַל כָּל מַה שֶׁבְּתוֹכָהּ, וְעַל מַה שֶׁבֵּינָהּ וּבֵין שִׂפְתוֹת הֶחָבִית.
הוֹשִׁיבָהּ עַל פִּי הֶחָבִית כְּדַרְכָּהּ, וּמֵרַח--אֵינָהּ מַצֶּלֶת: מִפְּנֵי שֶׁהַקְּדֵרָה מִטַּמְּאָה מֵאַוֵּירָהּ; וְאֵין כְּלִי טָמֵא מַצִּיל, כְּמוֹ שֶׁבֵּאַרְנוּ.

הִלְכּוֹת טֻמְאַת מֵת פֵּרֶק כב 
שׁוּלֵי הַמְּחָצִין, וְשׁוּלֵי קַרְקְרוֹת כֵּלִים, וְדָפְנוֹתֵיהֶן מֵאֲחוֹרֵיהֶן--אֵין מַצִּילִין בְּצָמִיד פָּתִיל בְּאֹהֶל הַמֵּת; קִרְסְמָן, וְשָׁפָן, וַעֲשָׂיָן כֵּלִים--מַצִּילִין בְּצָמִיד פָּתִיל: שְׁאֵין מַצִּיל בְּצָמִיד פָּתִיל אֵלָא כֵּלִים.
כְּלִי חֶרֶס שֶׁנָּתַן בּוֹ טִיט עַד חֶצְיוֹ, לֹא בִּטְּלוֹ; וְאִם הִשְׁקִיעַ בּוֹ אֶת הַכֵּלִים, מַצִּיל.

 כְּלִי חֶרֶס מַצִּיל בְּצָמִיד פָּתִיל, עַד שֶׁיִּנָּקֵב בְּמוֹצִיא רִמּוֹן; וּבְגָדוֹל, עַד שֶׁיִּפָּחֵת רֻבּוֹ.
כֵּיצַד: כְּלִי גָּדוֹל שֶׁנִּפְחַת רֻבּוֹ, וְהִקִּיפוֹ צָמִיד פָּתִיל, וְסָתַם מְקוֹם הַפְּחָת בְּצָמִיד פָּתִיל--הֲרֵי זֶה מַצִּיל, אַף עַל פִּי שְׁאֵינוּ חָשׁוּב כְּלִי לְעִנְיַן טֻמְאָה.

אֲבָל כְּלִי הַמֻּקָּף צָמִיד פָּתִיל שֶׁהָיָה נָקוּב אוֹ סָדוּק, וְלֹא סָתַם הַנֶּקֶב--נִטְמָא, וְאֵינוּ מַצִּיל.
וְכַמָּה יִהְיֶה בַּנֶּקֶב: אִם הָיָה כְּלִי הֶעָשׂוּי לְאֹכָלִים, שֵׁעוּרוֹ בְּמוֹצִיא זֵיתִים; הָיָה עָשׂוּי לְמַשְׁקֶה, שֵׁעוּרוֹ בְּכוֹנֵס מַשְׁקֶה.
הֶעָשׂוּי לְכָּךְ וּלְכָּךְ, מַטִּילִין אוֹתוֹ לְחֻמְרוֹ; וּמִשֶּׁיִּנָּקֵב בְּכוֹנֵס מַשְׁקֶה, אֵינוּ מַצִּיל--עַד שֶׁיִּסְתֹּם הַנֶּקֶב, אוֹ יְמַעֲטֶנּוּ.

תַּנּוּר שֶׁהָיְתָה סְרִידָה עַל פִּיו, וּמֻקָּף צָמִיד פָּתִיל, וְנָתוּן בְּאֹהֶל הַמֵּת, וְנִסְדַּק הַתַּנּוּר--אִם הָיָה הַסְּדָק מְלוֹא פִּי מַרְדֵּעַ, שְׁהוּא הֶקֵּף טֶפַח--נִטְמָא הַתַּנּוּר, וְאַף עַל פִּי שְׁאֵין הַמַּרְדֵּעַ יָכוֹל לְהִכָּנֵס בַּסְּדָק, אֵלָא הֲרֵי הוּא כְּמוֹתוֹ בְּשׁוֹוֶה; פָּחוּת מִכָּאן, הַתַּנּוּר טָהוֹר.
נִסְדְּקָה הַסְּרִידָה שֶׁעַל פִּיו כִּמְלוֹא פִּי מַרְדֵּעַ נִכְנָס, הֲרֵי זֶה טָמֵא; פָּחוּת מִכָּאן, נִצּוֹל בְּצָמִיד פָּתִיל.
הָיָה הַסְּדָק עָגוּל--אֵין רוֹאִין אוֹתוֹ אָרוֹךְ, אֵלָא שֵׁעוּרוֹ מְלוֹא פִּי מַרְדֵּעַ נִכְנָס.

תַּנּוּר הַמֻּקָּף צָמִיד פָּתִיל, שֶׁנִּקַּב נֶקֶב בְּעֵינוֹ שֶׁלַּתַּנּוּר הַטּוּחָה--אִם הָיָה הַנֶּקֶב מְלוֹא כּוּשׁ, נִכְנָס וְיוֹצֶא כִּשְׁהוּא דּוֹלֵק--הֲרֵי זֶה נִטְמָא; וְאִם הָיָה הַנֶּקֶב פָּחוּת מִזֶּה, נִצּוֹל.
נִקַּב הַתַּנּוּר מִצִּדּוֹ--שֵׁעוּרוֹ מְלוֹא כּוּשׁ, נִכְנָס וְיוֹצֶא שֶׁלֹּא דּוֹלֵק.

וְכֵן מְגוּפַת הֶחָבִית שֶׁנִּקְּבָה, שֵׁעוּרָהּ כְּדֵי שֶׁתִּכָּנֵס מִיצָה שְׁנִיָּה שֶׁלְּשִׁיפוֹן בַּנֶּקֶב; וַחֲצָבִים גְּדוֹלִים שֶׁנִּקְּבוּ, שֵׁעוּרָן כְּדֵי שֶׁתִּכָּנֵס מִיצָה שְׁנִיָּה שֶׁלְּקָנֶה.
פָּחוּת מִכָּאן, טְהוֹרִין.
בַּמֶּה דְּבָרִים אֲמוּרִים, בִּזְמָן שֶׁנַּעֲשׂוּ לְיַיִן.
אֲבָל אִם נַעֲשׂוּ לִשְׁאָר המַּשְׁקִין--אַפִלּוּ נִקְּבוּ בְּכָל שְׁהֶן, נִטְמְאוּ; וְאֵין צָמִיד פָּתִיל מוֹעִיל לָהֶם, עַד שֶׁיִּסְתֹּם הַנֶּקֶב.
וְאַף בִּזְמָן שֶׁנַּעֲשׂוּ לְיַיִן, לֹא אָמְרוּ אֵלָא שֶׁנִּקְּבוּ שֶׁלֹּא בִּידֵי אָדָם.
אֲבָל אִם נַעֲשׂוּ בִּידֵי אָדָם--אַפִלּוּ כָּל שְׁהֶן, טְמֵאִים; וְאֵינָן נִצּוֹלִין, עַד שֶׁיִּסָּתֵם הַנֶּקֶב.

חָבִית שְׁהִיא מְלֵאָה מַשְׁקִין טְהוֹרִין, וּמְנִיקִית שֶׁלְּחֶרֶס בְּתוֹכָהּ, וְהֶחָבִית מֻקֶּפֶת צָמִיד פָּתִיל, וּנְתוּנָה בְּאֹהֶל הַמֵּת--הֶחָבִית וְהַמַּשְׁקִין טְהוֹרִין.
וְהַמְּנִיקִית טְמֵאָה--מִפְּנֵי שֶׁקְּצָתָהּ הָאַחַת, בְּתוֹךְ הֶחָבִית הַמֻּקֶּפֶת, וְהַקָּצֶה הַשֵּׁנִי פָּתוּחַ לְאֹהֶל הַמֵּת, וְאֵינוּ סָתוּם: אַף עַל פִּי שְׁהִיא עֲקוּמָה, אֵין הֶעָקוּם כְּסָתוּם.

חָבִית הַמֻּקֶּפֶת צָמִיד פָּתִיל שֶׁנִּקְּבָה מִצִּדָּהּ, וְסָתְמוּ שְׁמָרִים אֶת הַנֶּקֶב--תַּצִּיל.
אָגַף חֲצִי הַנֶּקֶב, וְסָתַם חֶצְיוֹ--הֲרֵי זֶה סָפֵק, אִם הִצִּיל אִם לֹא הִצִּיל.
סָתַם אֶת הַנֶּקֶב בִּזְמוֹרָה, עַד שֶׁיְּמָרַח מִן הַצְּדָדִין; סְתָמוֹ בִּשְׁנֵי קִסְמִים, עַד שֶׁיְּמָרַח מִן הַצְּדָדִין וּבֵין זְמוֹרָה לַחֲבִרְתָּהּ.

וְכֵן נְסָר שְׁהוּא נָתוּן עַל פִּי הַתַּנּוּר, וּמֵרַח מִן הַצְּדָדִין--הִצִּיל; הָיוּ שְׁנֵי נְסָרִים, עַד שֶׁיְּמָרַח מִן הַצְּדָדִין וּבֵין נְסָר לַחֲבֵרוֹ.
חִבַּר אֶת שְׁנֵי הַנְּסָרִים בְּמַסְמְרִים שֶׁלְּעֵץ וְכַיּוֹצֶא בָּהֶן, אוֹ שֶׁלִּפַּף עֲלֵיהֶן שֻׁגְמִין--אֵינוּ צָרִיךְ לְמָרַח מִן הָאֶמְצָע.

בְּמַה מַקִּיפִין: בְּסִיד וּבִגְבָסִים, בְּזֶפֶת וּבְשַׁעְוָה, בְּטִיט וּבְצוֹאָה וּבְחֵמָר וּבְחַרְסִית, וּבְכָל דָּבָר הַמִּתְמָרֵחַ; וְאֵין מַקִּיפִין לֹא בַּעֲבָץ וְלֹא בְּעוֹפֶרֶת, מִפְּנֵי שְׁהוּא פָּתִיל וְאֵינוּ צָמִיד.
וּמַקִּיפִין בִּדְבֵלָה שְׁמֵנָה שֶׁלֹּא הֻכְשְׁרָה, וּבְבָצֵק שֶׁנִּלּוֹשׁ בְּמֵי פֵּרוֹת כְּדֵי שֶׁלֹּא יִטַּמֵּא--שֶׁדָּבָר טָמֵא, אֵינוּ חוֹצֵץ.

 מְגוּפַת הֶחָבִית שֶׁנִּתְחַלְחְלָה--אַף עַל פִּי שְׁאֵינָהּ נִשְׁמֶטֶת, אֵינָהּ מַצֶּלֶת: שֶׁהֲרֵי נִתְרָעַע הַצָּמִיד.
הַכַּדּוּר וְהַפְּקַעַת שֶׁלִּגְמִי שֶׁנְּתָנָן עַל פִּי הֶחָבִית, וּמֵרַח מִן הַצְּדָדִין--לֹא הִצִּיל, עַד שֶׁיְּמָרַח עַל כָּל הַכַּדּוּר וְעַל כָּל הַפְּקַעַת מִלְּמַטָּן לְמַעְלָן.
וְכֵן בְּמַטְלִית שֶׁלְּבֶגֶד, שֶׁקְּשָׁרָהּ עַל פִּי הַכְּלִי; הָיְתָה שֶׁלִּנְיָר אוֹ שֶׁלְּעוֹר, וּקְשָׁרָהּ בִּמְשִׁיחָה--אִם מֵרַח מִן הַצְּדָדִין, הִצִּיל.

 חֵמֶת שֶׁלְּעוֹר הַדָּג אוֹ הַנְּיָר, שֶׁהִלְבִּישׁ בָּהֶן אֶת הֶחָבִית, וּצְרָרָהּ מִלְּמַטָּה--הֲרֵי זוֹ מַצֶּלֶת; וְאִם לֹא צְרָרָהּ--אַף עַל פִּי שֶׁמֵּרַח מִן הַצְּדָדִין, לֹא הִצִּיל.

 חָבִית זְפוּתָה, שֶׁנִּתְקַלַּף הַחֶרֶס מִלְמַעְלָה, וְהַזֶּפֶת שֶׁלָּהּ עוֹמֵד, וְנָתַן כְּסוּי עַל הַזֶּפֶת, וּדְחָקוֹ עַד שֶׁדָּבַק בַּזֶּפֶת, וְנִמְצָא הַזֶּפֶת עוֹמֵד בֵּין הַכְּסוּי וּבֵין קַרְקַע הֶחָבִית--הֲרֵי זֶה מַצִּיל; וְכֵן בִּכְלִי הַמֻּרְיָס וְכַיּוֹצֶא בָּהֶן מִדְּבָרִים הַמִּתְמָרְחִין, שֶׁהָיָה הַמִּתְמָרֵחַ בֵּין הַכְּסוּי וּבֵין הַכְּלִי כְּמוֹ זֵר--הוֹאִיל וְהַכֹּל דְּבוּקִין, הֲרֵי זֶה מַצִּיל.

הִלְכּוֹת טֻמְאַת מֵת פֵּרֶק כג 
כָּל הַכֵּלִים הַמַּצִּילִין בְּצָמִיד פָּתִיל, מַצִּילִין עַל כָּל מַה שֶׁבְּתוֹכָן--בֵּין אֹכָלִין, בֵּין מַשְׁקִין, בֵּין בְּגָדִים וּכְלֵי שְׁטָף; זֶה הוּא, דִּין תּוֹרָה.
אֲבָל מִדִּבְרֵי סוֹפְרִים שֶׁכְּלִי חֶרֶס הַמֻּקָּף צָמִיד פָּתִיל, אֵינוּ מַצִּיל אֵלָא עַל הָאֹכָלִין וְעַל הַמַּשְׁקִין וְעַל כְּלֵי חֶרֶס אֲחֵרִים שֶׁיִּהְיוּ בְּתוֹכוֹ; אֲבָל אִם הָיָה בְּתוֹךְ כְּלִי חֶרֶס הַמֻּקָּף כְּלֵי שְׁטָף, אוֹ בְּגָדִים--הֲרֵי אֵלּוּ טְמֵאִים.

וּמִפְּנֵי מַה אָמְרוּ שֶׁלֹּא יַצִּיל עַל הַכֹּל, כִּשְׁאָר כֵּלִים הַמַּצִּילִין: מִפְּנֵי שֶׁשְּׁאָר הַכֵּלִים הַמַּצִּילִין, אֵינָן מְקַבְּלִין טֻמְאָה כְּלָל, וּכְלִי חֶרֶס מְקַבֵּל טֻמְאָה, וּכְלִי טָמֵא אֵינוּ חוֹצֵץ; וְכָל כְּלֵי עַמֵּי הָאָרֶץ בְּחֶזְקַת טֻמְאָה, כְּמוֹ שֶׁיִּתְבָּאַר.

וְלָמָּה לֹא אָמְרוּ כְּלִי חֶרֶס שֶׁלְּעַמֵּי הָאָרֶץ, לֹא יַצִּיל עַל הַכֹּל, וְשֶׁלֶּחָבֵר יַצִּיל עַל הַכֹּל, שֶׁהֲרֵי הוּא טָהוֹר: מִפְּנֵי שְׁאֵין עַם הָאָרֶץ טָמֵא בְּעֵינֵי עַצְמוֹ, וְיֹאמַר הוֹאִיל וּכְלִי חֶרֶס מַצִּיל עַל הַכֹּל, אֶחָד אֲנִי וְאֶחָד הֶחָבֵר; וּלְפִיכָּךְ הִשְׁווּ, וְגָזְרוּ שֶׁלֹּא יַצִּיל עַל הַכֹּל.

וְלָמָּה אָמְרוּ מַצִּיל, עַל הָאֹכָלִין וְעַל הַמַּשְׁקִין וְעַל כְּלִי חֶרֶס: מִפְּנֵי שֶׁאֵלּוּ הַשְּׁלוֹשָׁה טְמֵאִים הֶן עַל גַּב עַם הָאָרֶץ--בֵּין קֹדֶם שֶׁיִּהְיוּ בְּאֹהֶל הַמֵּת, בֵּין אַחַר שֶׁיִּהְיוּ שָׁם תַּחַת צָמִיד פָּתִיל.
וּלְעוֹלָם לֹא יִשְׁאַל הֶחָבֵר מֵעַם הָאָרֶץ, לֹא אֹכָלִין וְלֹא מַשְׁקִין וְלֹא כְּלֵי חֶרֶס אֵלָא עַל דַּעַת שְׁהֶן טְמֵאִין--שֶׁהֲרֵי אֵין לָהן טַהְרָה לְעוֹלָם, וְלֹא יָבוֹא בָּהֶן לִידֵי תַּקְלָה.

אֲבָל כְּלֵי שְׁטָף--שׁוֹאֵל אוֹתָם הֶחָבֵר מֵעַם הָאָרֶץ, וּמַטְבִּילָן מִפְּנֵי מַגַּע עַם הָאָרֶץ, וּמַעְרִיב שִׁמְשָׁן, וּמִשְׁתַּמֵּשׁ בָּהֶן בַּטְּהָרוֹת.
לְפִיכָּךְ חָשׁוּ חֲכָמִים, שֶׁמֶּא יִשְׁאַל מִמֶּנּוּ כְּלִי שְׁטָף, שֶׁכְּבָר הָיָה תַּחַת צָמִיד פָּתִיל בִּכְלִי חֶרֶס שֶׁלּוֹ, שֶׁהֲרֵי עַם הָאָרֶץ הַזֶּה מְדַמֶּה שֶׁנִּצּוֹל, וַהֲרֵי הוּא טָמֵא טֻמְאַת שִׁבְעָה; וְיַטְבִּילוֹ הֶחָבֵר, וְיַעְרִיב שִׁמְשׁוֹ, וְיִשְׁתַּמַּשׁ בּוֹ בַּטְּהָרוֹת, וְיָבוֹא לִידֵי תַּקְלָה.
וּמִפְּנֵי זֶה, גָּזְרוּ שֶׁלֹּא יַצִּיל כְּלִי חֶרֶס עַל כְּלִי שְׁטָף שֶׁבְּתוֹכוֹ.

 כְּלֵי חֶרֶס שֶׁמִּשְׁתַּמְּשִׁין בָּהֶן בְּאֵפֶר הַפָּרָה, אוֹ בִּקְדָשִׁים--עַמֵּי הָאָרֶץ נֶאֱמָנִים עַל טַהְרָתָם, מִפְּנֵי שְׁהֶן נִזְהָרִים בָּהֶן הַרְבֵּה; וּלְפִיכָּךְ יַצִּילוּ עַל הַכֹּל בְּצָמִיד פָּתִיל, אַף עַל פִּי שְׁהֶן שֶׁלְּחֶרֶס.

 אָדָם שֶׁהָיָה נָתוּן בְּתוֹךְ הֶחָבִית, וּמֻקֶּפֶת צָמִיד פָּתִיל--טָהוֹר; וְאַפִלּוּ עֲשָׂיָהּ גּוֹלָל לַקֶּבֶר.
וְיֵרָאֶה לִי שֶׁזֶּה שֶׁלֹּא גָזְרוּ עַל הָאָדָם שְׁהוּא תַּחַת צָמִיד פָּתִיל בִּכְלִי חֶרֶס, מִפְּנֵי שְׁהוּא דָּבָר שְׁאֵינוּ מָצוּי; וְכָל דָּבָר שְׁאֵינוּ מָצוּי בְּרֹב הָעִתִּים, לֹא גָזְרוּ בּוֹ.

 אֲרֻבָּה שֶׁבֵּין בַּיִת לַעֲלִיָּה, וְטֻמְאָה בַּבַּיִת, וּקְדֵרָה נְתוּנָה עַל פִּי אֲרֻבָּה, וּנְקוּבָה בְּכוֹנֵס מַשְׁקֶה--הַקְּדֵרָה טְמֵאָה, וְהָעֲלִיָּה טְהוֹרָה.
הָיְתָה שְׁלֵמָה--כָּל שֶׁבָּעֲלִיָּה מֵאֹכָלִין וּמַשְׁקִין וּכְלֵי חֶרֶס, טָהוֹר; אֲבָל הָאָדָם וּכְלֵי שְׁטָף שֶׁבָּעֲלִיָּה, טְמֵאִים: שְׁאֵין כְּלִי חֶרֶס חוֹצֵץ, אֵלָא עַל הָאֹכָלִין וְעַל הַמַּשְׁקִין וּכְלֵי חֶרֶס; וְכָל שֶׁבָּעֲלִיָּה זוֹ הַטְּהוֹרָה, כְּאִלּוּ הוּא תַּחַת צָמִיד פָּתִיל בִּכְלִי חֶרֶס.
וְטִמְּאוּ אֶת הָאָדָם שֶׁבָּעֲלִיָּה זוֹ, מִפְּנֵי שְׁהוּא דָּבָר הַמָּצוּי.

לְפִיכָּךְ אִם הָיָה בַּעֲלִיָּה זוֹ כְּלִי מַתְּכוֹת וְכַיּוֹצֶא בּוֹ מָלֵא מַשְׁקִין--הַכְּלִי טָמֵא טֻמְאַת שִׁבְעָה, וְהַמַּשְׁקִין טְהוֹרִין.
הָיָה בָּהּ אִשָּׁה לָשָׁה בַּעֲרֵבָה שֶׁלְּעֵץ--הָאִשָּׁה וְהָעֲרֵבָה טְמֵאִין טֻמְאַת שִׁבְעָה, וְהַבָּצֵק טָהוֹר כָּל זְמָן שְׁהִיא עוֹסֶקֶת בּוֹ; פֵּרְשָׁה, וְחָזְרָה וְנָגְעָה בּוֹ--טִמְּאַתּוּ.
וְכֵן אִם פִּנָּה הַבָּצֵק אוֹ הַמַּשְׁקִין לִכְלִי אַחֵר, מִכְּלֵי שְׁטָף שֶׁבָּעֲלִיָּה--נִטְמְאוּ בְּמַגַּע הַכְּלִי הָאַחֵר.

הָיָה עַל פִּי אֲרֻבָּה זוֹ שְׁאָר כֵּלִים הַמַּצִּילִין בְּצָמִיד פָּתִיל, שְׁאֵינָן מְקַבְּלִין טֻמְאָה כְּמוֹ שֶׁבֵּאַרְנוּ, וּלְפִיכָּךְ אֵין מַגַּע עַם הָאָרֶץ מְטַמֵּא אוֹתָן, אוֹ שֶׁהָיָה כְּלִי חֶרֶס הַטָּהוֹר לְפָרָה אֲדֻמָּה אוֹ לְקֹדֶשׁ, שֶׁהַכֹּל נֶאֱמָנִין עַל טַהְרָתָן--הֲרֵי זֶה מַצִּיל עַל כָּל מַה שֶׁבָּעֲלִיָּה.

הָיָה אֹהֶל נָטוּי בָּעֲלִיָּה, וּמִקְצָתוֹ מְרֻדָּד עַל הָאֲרֻבָּה שֶׁבֵּין בַּיִת לַעֲלִיָּה--הֲרֵי זֶה מַצִּיל, וְאַף עַל פִּי שְׁאֵין גַּגּוֹ עַל הָאֲרֻבָּה: שֶׁהָאֹהֶל מַצִּיל בְּכִסּוּי, כְּמוֹ שֶׁבֵּאַרְנוּ.

הִלְכּוֹת טֻמְאַת מֵת פֵּרֶק כד 
בַּיִת שֶׁחֲלָקוֹ בְּקַנְקַנִּים טְהוֹרוֹת מִן הָאָרֶץ עַד הַקּוֹרוֹת, וְטֻמְאָה בְּחֶצְיוֹ הָאַחֵר--אִם הָיָה פִּי הַקַּנְקַנִּים כְּלַפֵּי הַטַּהְרָה, הֲרֵי אֵלּוּ מַצִּילוֹת; וְאִם הָיוּ כְּלַפֵּי הַטֻּמְאָה, אֵינָן מַצִּילוֹת.
טָחָן בְּטִיט, בֵּין מִבִּפְנִים בֵּין מִבַּחוּץ--רוֹאִין: אִם יָכוֹל הַטִּיט לַעֲמֹד בִּפְנֵי עַצְמוֹ, מַצִּיל; וְאִם לָאו--אֵינוּ מַצִּיל, וַהֲרֵי הַכֹּל אֹהֶל אֶחָד.

בַּיִת שֶׁחֲלָקוֹ בִּנְסָרִים אוֹ בִּירִיעוֹת--אִם חֲלָקוֹ מִן הַצְּדָדִין, אוֹ מִכְּלַפֵּי הַקּוֹרוֹת, וְהָיְתָה הַטֻּמְאָה בַּבַּיִת--כֵּלִים שֶׁבֵּין הַמְּחִצָּה וּבֵין הַכּוֹתָל אוֹ שֶׁבֵּין הַמְּחִצָּה וּבֵין הַקּוֹרוֹת, טְהוֹרִין.

הָיְתָה הַטֻּמְאָה בֵּין הַמְּחִצָּה לַכּוֹתָל, אוֹ בֵּין מְחִצָּה לַקּוֹרוֹת--כֵּלִים שֶׁבַּבַּיִת טְמֵאִין: שְׁאֵין הַמְּחִצָּה מוֹנַעַת הַטֻּמְאָה שֶׁלֹּא תֵצֵא וּתְטַמֵּא, כְּעִנְיַן שֶׁבֵּאַרְנוּ בָּאֹהֶל שֶׁבְּתוֹךְ הַבַּיִת.

הָיוּ הַכֵּלִים בְּתוֹךְ עֹבִי הַמְּחִצָּה עַצְמָהּ--בֵּין שֶׁהָיְתָה הַטֻּמְאָה לִפְנִים מִן הַמְּחִצָּה, אוֹ שֶׁהָיְתָה בְּתוֹךְ הַבַּיִת--אִם הָיָה מְקוֹם הַכֵּלִים טֶפַח עַל טֶפַח, טְמֵאִין; וְאִם לָאו, טְהוֹרִין.
וּכְבָר בֵּאַרְנוּ כֵּיצַד דִּין הַבַּיִת, אִם חֲלָקוֹ מִכְּלַפֵּי אַרְצוֹ.

 בַּיִת שְׁהוּא מָלֵא תֶּבֶן, וְאֵין בֵּינוֹ לְבֵין הַקּוֹרוֹת פּוֹתֵחַ טֶפַח, טֻמְאָה בִּפְנִים, בֵּין בְּתוֹךְ הַתֶּבֶן בֵּין שֶׁהָיְתָה בֵּין תֶּבֶן לַקּוֹרוֹת--כָּל הַכֵּלִים שֶׁכְּנֶגֶד יְצִיאַת הַטֻּמְאָה בִּמְלוֹאוֹ שֶׁלַּפֶּתַח, טְמֵאִין.
הָיְתָה טֻמְאָה חוּץ לַתֶּבֶן בִּמְלוֹאוֹ שֶׁלַּפֶּתַח--כֵּלִים שֶׁבִּפְנִים--אִם יֵשׁ בִּמְקוֹמָן טֶפַח עַל טֶפַח עַל רוּם טֶפַח, טְהוֹרִין; וְאִם לָאו, טְמֵאִין.
וְאִם יֵשׁ בֵּין תֶּבֶן לַקּוֹרוֹת פּוֹתֵחַ טֶפַח--בֵּין כָּךְ וּבֵין כָּךְ, טְמֵאִין: שְׁאֵין הַתֶּבֶן חוֹצֵץ, מִפְּנֵי שֶׁסְּתָם תֶּבֶן דַּעְתּוֹ לְפַנּוֹתוֹ.

 כּוֹתָל שֶׁבֵּין שְׁנֵי בָּתִּים, וְטֻמְאָה בְּתוֹךְ הַכּוֹתָל--בַּיִת הַקָּרוֹב לַטֻּמְאָה טָמֵא, וְהַקָּרוֹב לַטַּהְרָה טָהוֹר; הָיְתָה מֶחְצָה לְמֶחְצָה, שְׁנֵיהֶן טְמֵאִין.
הָיְתָה טֻמְאָה בְּאֶחָד מִשְּׁנֵי הַבָּתִּים, וְהַכֵּלִים בְּתוֹךְ הַכּוֹתָל--מֵחֶצְיוֹ וּכְלַפֵּי טֻמְאָה טְמֵאִין, מֵחֶצְיוֹ וּכְלַפֵּי טַהְרָה טְהוֹרִין; מֶחְצָה לְמֶחְצָה, הֲרֵי הֶן טְמֵאִין.

וְכֵן מַעְזֵבָה שֶׁבֵּין הַבַּיִת וְהָעֲלִיָּה, וְהַטֻּמְאָה בְּתוֹךְ הַמַּעְזֵבָה--מֵחֶצְיָהּ וּלְמַטָּן, הַבַּיִת טָמֵא וְהָעֲלִיָּה טְהוֹרָה; מֵחֶצְיָהּ וּלְמַעְלָה, הָעֲלִיָּה טְמֵאָה וְהַבַּיִת טָהוֹר; מֶחְצָה לְמֶחְצָה, שְׁנֵיהֶן טְמֵאִין.
הָיְתָה טֻמְאָה בְּאֶחָד מֵהֶן, וְכֵלִים בְּתוֹךְ הַמַּעְזֵבָה--מֵחֶצְיָהּ וּכְלַפֵּי טֻמְאָה טְמֵאִין, מֵחֶצְיָהּ וּכְלַפֵּי טַהְרָה טְהוֹרִין; מֶחְצָה לְמֶחְצָה, הֲרֵי הֶן טְמֵאִין.

הָיְתָה הַמַּעְזֵבָה לָאַוֵּיר, וְטֻמְאָה בְּתוֹכָהּ--מֵחֶצְיָהּ וּלְמַטָּה--הַבַּיִת טָמֵא; וְהָעוֹמֵד מִלְמַעְלָה--אַפִלּוּ כְּנֶגֶד הַטֻּמְאָה--טָהוֹר, שֶׁהֲרֵי פָּשְׁטָה הַטֻּמְאָה בְּכָל הַבַּיִת.
הָיְתָה הַטֻּמְאָה מֵחֶצְיָהּ וּלְמַעְלָה--הַבַּיִת טָהוֹר, וְהָעוֹמֵד מִלְמַעְלָה כְּנֶגֶד הַטֻּמְאָה טָמֵא.
מֶחְצָה לְמֶחְצָה--הַבַּיִת טָמֵא, וְהָעוֹמֵד מִלְּמַטָּה כְּנֶגֶד הַטֻּמְאָה טָמֵא: שֶׁהֲרֵי אֵי אִפְשָׁר לְצַמְצַם.

 וְכֵן כּוֹתָל הַמְּשַׁמֵּשׁ אֶת הַבַּיִת, יִדּוֹן מֶחְצָה לְמֶחְצָה.
כֵּיצַד: כּוֹתָל שְׁהוּא לָאַוֵּיר, וְגַג הַבַּיִת סָמוּךְ לַכּוֹתָל, וְאֵינוּ מֻרְכָּב עַל הַכּוֹתָל, וְטֻמְאָה רְצוּצָה בְּתוֹךְ הַכּוֹתָל--הָיְתָה מֵחֶצְיוֹ וְלִפְנִים, הַבַּיִת טָמֵא; וְהָעוֹמֵד מִלְמַעְלָן עַל רֹאשׁ הַכּוֹתָל טָהוֹר, כָּעוֹמֵד עַל גַּג הַבַּיִת.

הָיְתָה מֵחֶצְיוֹ וְלַחוּץ, הַבַּיִת טָהוֹר; וְהָעוֹמֵד מִלְמַעְלָן כְּנֶגֶד הַטֻּמְאָה טָמֵא, שֶׁהֲרֵי לֹא פָשְׁטָה טֻמְאָה בְּתוֹךְ הַבַּיִת.
הָיְתָה הַטֻּמְאָה מֶחְצָה לְמֶחְצָה, הַבַּיִת טָמֵא; וְהָעוֹמֵד מִלְמַעְלָן טָהוֹר, שֶׁהֲרֵי פָּשְׁטָה טֻמְאָה בַּבַּיִת.

נָטַל מֵהַכּוֹתָל מִבִּפְנִים, אוֹ שֶׁהוֹסִיף בַּכּוֹתָל מִבַּחוּץ, עַד שֶׁנִּמְצֵאת הַטֻּמְאָה מֵחֲצִי כּוֹתָל וְלִפְנִים--הַבַּיִת טָמֵא; נָטַל מִבַּחוּץ, אוֹ שֶׁהוֹסִיף בְּעֹבִי הַכּוֹתָל מִבִּפְנִים, עַד שֶׁנִּמְצֵאת הַטֻּמְאָה מֵחֲצִי כּוֹתָל וְלַחוּץ--הַבַּיִת טָהוֹר.
הָיְתָה הַטֻּמְאָה נְתוּנָה עַל גַּבֵּי הַכּוֹתָל, אַפִלּוּ מֵחֶצְיוֹ וְלִפְנִים--הַבַּיִת טָהוֹר.

 בַּיִת הַמְּשַׁמֵּשׁ אֶת הַכּוֹתָל, יִדּוֹן כִּקְלִפַּת הַשּׁוּם.
כֵּיצַד: הַחוֹפֵר שְׁנֵי כּוּכִין אוֹ שְׁתֵּי מְעָרוֹת זוֹ בְּצַד זוֹ, עַד שֶׁנִּמְצְאוּ שְׁנֵי בָּתִּים חֲפוּרִין בַּקַּרְקָע, וְנַעֲשָׂה בֵּינֵיהֶן כּוֹתָל הַמַּבְדִּיל בֵּין שְׁנֵיהֶן, וְהָיְתָה טֻמְאָה בַּבָּתִּים, וְכֵלִים בַּכּוֹתָל--אִם יֵשׁ עֲלֵיהֶן כִּקְלִפַּת הַשּׁוּם, טְהוֹרִין.
הָיְתָה טֻמְאָה בְּכוֹתָל זֶה, וְכֵלִים בַּבָּתִּים--אִם יֵשׁ עֲלֵיהֶן כִּקְלִפַּת הַשּׁוּם, טְהוֹרִין.

הִנֵּה לָמַדְתָּ שֶׁכּוֹתַל בִּנְיָן, נִדּוֹן מֶחְצָה לְמֶחְצָה; וְכוֹתַל הַסֶּלַע אוֹ שֶׁנַּעֲשָׂה מִגּוּשׁ הָאָרֶץ כְּשֶׁיַּחְפֹּר מִכָּאן וּמִכָּאן, נִדּוֹן כִּקְלִפַּת הַשּׁוּם.
כּוֹתָל שֶׁחֲצִי עָבְיוֹ בִּנְיָן וְחֶצְיוֹ סֶלַע, נִדּוֹן מֶחְצָה לְמֶחְצָה.

 טֻמְאָה שֶׁהָיְתָה בֵּין קוֹרוֹת הַבַּיִת--אַפִלּוּ אֵין תַּחְתֶּיהָ אֵלָא כִּקְלִפַּת הַשּׁוּם, הַבַּיִת טָהוֹר; וְרוֹאִין אֶת הַטֻּמְאָה כְּאִלּוּ הִיא רְצוּצָה בָּאָרֶץ, וּמְטַמְּאָה כְּנֶגְדָּהּ בִּלְבָד.
וְאִם יֵשׁ בִּמְקוֹמָהּ טֶפַח עַל טֶפַח, הַכֹּל טָמֵא; וְכֵן אִם הָיְתָה נִרְאֵית בְּתוֹךְ הַבַּיִת--בֵּין כָּךְ וּבֵין כָּךְ, הַבַּיִת טָמֵא.

שְׁנֵי פְּתָחִים זֶה עַל גַּבֵּי זֶה, וְטֻמְאָה בַּכּוֹתָל שֶׁבֵּינֵיהֶן--אִם נִרְאֵית שְׁהִיא לְתוֹךְ אֶחָד מֵהֶן, הוּא טָמֵא וַחֲבֵרוֹ טָהוֹר; וְאִם לָאו, נִדּוֹנִין מֶחְצָה לְמֶחְצָה.

הִלְכּוֹת טֻמְאַת מֵת פֵּרֶק כה 
עַמּוּד שְׁהוּא עוֹמֵד בְּתוֹךְ הַבַּיִת, וְטֻמְאָה רְצוּצָה תַּחְתָּיו--טֻמְאָה בּוֹקַעַת וְעוֹלָה בּוֹקַעַת וְיוֹרֶדֶת, וְאֵינוּ מִטַּמֵּא אֵלָא כְּנֶגֶד הַטֻּמְאָה בִּלְבָד.
וְאִם הָיָה פֶּרַח יוֹצֶא מֵעַמּוּד זֶה, וְכֵלִים תַּחַת הַפֶּרַח--הַכֵּלִים טְהוֹרִים, שְׁאֵינוּ מִטַּמֵּא אֵלָא כְּנֶגֶד הַטֻּמְאָה בִּלְבָד.
וְאִם יֵשׁ בִּמְקוֹם הַטֻּמְאָה טֶפַח עַל טֶפַח עַל רוּם טֶפַח--הֲרֵי הוּא כְּקֶבֶר סָתוּם, וּמְטַמֵּא מִכָּל סְבִיבָיו; וְהַבַּיִת כֻּלּוֹ טָמֵא, שֶׁהֲרֵי הֶאֱהִיל עַל הַקֶּבֶר.

 טֻמְאָה שְׁהִיא בְּתוֹךְ הַכּוֹתָל, וּמְקוֹמָהּ טֶפַח עַל טֶפַח עַל רוּם טֶפַח--כָּל הָעֲלִיּוֹת הַבְּנוּיוֹת עַל כּוֹתָל זֶה, אַפִלּוּ עֶשֶׂר--טְמֵאוֹת: שֶׁהֲרֵי הַכּוֹתָל כֻּלּוֹ קֶבֶר סָתוּם עַד סוֹפוֹ; וְהוּא כּוֹתַל כָּל הָעֲלִיּוֹת, וְכָל עֲלִיָּה מֵהֶן מַאֲהֶלֶת עַל הַקֶּבֶר.
בָּנָה בַּיִת בְּצַד הַכּוֹתָל מִכָּאן, וּבַיִת מִכָּאן, וּבָנָה עֲלִיָּה עַל גַּבֵּי שְׁנֵי הַבָּתִּים, עַד שֶׁנִּמְצָא רֹאשׁ הַכּוֹתָל הַטָּמֵא הוּא בְּאֶמְצַע קַרְקַע הָעֲלִיָּה--הֲרֵי הָעֲלִיָּה טְמֵאָה, שֶׁהֲרֵי הֶאֱהִילָה עַל הַקֶּבֶר.
וְהָעֲלִיָּה הַשְּׁנִיָּה, הַבְּנוּיָה עַל גַּבָּהּ--טְהוֹרָה: מִפְּנֵי שְׁהֶן זוֹ עַל גַּב זוֹ, וְאֵין הַכּוֹתָל הַטָּמֵא כּוֹתָלָהּ.

 חוֹר גָּדוֹל שֶׁבְּעֹבִי הַכּוֹתָלִים שֶׁדֶּרֶךְ בְּנֵי אָדָם לַעֲשׂוֹת אוֹתוֹ לְתַשְׁמִישׁ, וְהוּא הַנִּקְרָא פַּרְדְּסֵק, שֶׁהָיְתָה טֻמְאָה מֻנַּחַת בְּתוֹכוֹ, וְיֵשׁ עָלָיו דְּלָתוֹת סְגוּרוֹת--הַבַּיִת טָהוֹר.
הָיְתָה הַטֻּמְאָה רְצוּצָה בְּקַרְקָעוֹ, אוֹ בְּכוֹתָלָיו, אוֹ בְּגַגּוֹ--רוֹאִין אֶת כָּל הַחוֹר כֻּלּוֹ כְּאִלּוּ הוּא אָטוּם, וְרוֹאִין מְקוֹם הַטֻּמְאָה: אִם הוּא בַּחֲצִי עֹבִי הַכּוֹתָל שֶׁלִּפְנִים, הַבַּיִת טָמֵא; וְאִם הָיְתָה הַטֻּמְאָה מֵחֲצִי כּוֹתָל וְלַחוּץ, הַבַּיִת טָהוֹר; מֶחְצָה לְמֶחְצָה, הַבַּיִת טָמֵא.

 שְׁנֵי פַּרְדַּסְקִין זֶה בְּצַד זֶה, אוֹ זֶה עַל גַּב זֶה, וְטֻמְאָה מֻנַּחַת בְּאֶחָד מֵהֶן, וְנִפְתַּח--הוּא וְהַבַּיִת טָמֵא, וַחֲבֵרוֹ טָהוֹר; הָיְתָה טֻמְאָה רְצוּצָה בְּתוֹךְ הַבִּנְיָן--רוֹאִין אֶת הַפַּרְדַּסְקִין כְּאִלּוּ הֶן אֲטוּמִין, וְיִדּוֹן מֶחְצָה לְמֶחְצָה.

 כַּזַּיִת מִן הַמֵּת מֻדְבָּק בְּאַסְקֻפַּת הַבַּיִת מִבַּחוּץ, הַבַּיִת טָהוֹר; הָיָה רָצוּץ תַּחַת הָאַסְקֻפָּה, יִדּוֹן מֶחְצָה לְמֶחְצָה.
הָיָה מֻדְבָּק לַמַּשְׁקוֹף, הַבַּיִת טָמֵא.

 כֶּלֶב שֶׁאָכַל בְּשַׂר הַמֵּת, וּמֵת בְּתוֹךְ שְׁלוֹשָׁה יָמִים, וַהֲרֵי הוּא מֻטָּל עַל הָאַסְקֻפָּה--רוֹאִין חֲלַל הַטֻּמְאָה מִגּוּפוֹ: אִם הוּא מִכְּנֶגֶד הַמַּשְׁקוֹף וְלִפְנִים, הַבַּיִת טָמֵא; וּמִכְּנֶגֶד הַמַּשְׁקוֹף וְלַחוּץ, הַבַּיִת טָהוֹר.

 הָאִשָּׁה שֶׁמֵּת עֻבְרָהּ בְּתוֹךְ מֵעֶיהָ--אִם נַעֲשָׂה רֹאשׁ הַנֵּפֶל כַּפִּיקָה שֶׁלִּשְׁתִי--כֵּיוָן שֶׁנִּפְתַּח הָרֶחֶם, עַד שֶׁנִּרְאֶה הָרֹאשׁ, נִטְמָא הַבַּיִת מִפְּנֵי הָעֹבֶר, אַף עַל פִּי שֶׁעֲדַיִן לֹא יָצָא.

 הָאִשָּׁה שְׁהִיא מַקְשָׁה לֵילֶד, וְיָצַאת מִבַּיִת לְבַיִת, וְהִפִּילָה נֵפֶל מֵת בַּבַּיִת הַשֵּׁנִי--הֲרֵי הַבַּיִת הָרִאשׁוֹן טָמֵא בְּסָפֵק: שֶׁמֶּא כְּשֶׁהָיְתָה בּוֹ, יָצָא רֹאשׁוֹ שֶׁלְּנֵפֶל זֶה.
בַּמֶּה דְּבָרִים אֲמוּרִים, בְּשֶׁלֹּא הָיָה רֹאשׁ הַנֵּפֶל כַּפִּיקָה שֶׁלִּשְׁתִי.
אֲבָל אִם הֶעְגִּיל רֹאשׁ כַּפִּיקָה, הַבַּיִת הָרִאשׁוֹן טָהוֹר--שֶׁאִלּוּ נִפְתַּח רַחְמָהּ שָׁם, לֹא הָיְתָה יְכוּלָה לְהַלַּךְ עַל רַגְלֶיהָ; לְפִיכָּךְ אִם הָיְתָה נִטֶּלֶת בָּאֲגַפַּיִם, וְהוֹצִיאוּהָ מִבַּיִת לְבַיִת--הַבַּיִת הָרִאשׁוֹן טָמֵא בְּסָפֵק, אַף עַל פִּי שֶׁהֶעְגִּיל רֹאשׁ כַּפִּיקָה שֶׁלִּשְׁתִי.

 הָאִשָּׁה שֶׁהִפִּילָה שִׁלְיָה, הַבַּיִת טָמֵא וַדַּאי: חֲזָקָה הִיא, שְׁאֵין שִׁלְיָה בְּלֹא וֶלֶד.

 מִי שֶׁיָּלְדָה שְׁנֵי יְלָדִים, אֶחָד חַי וְאֶחָד מֵת--אִם הַמֵּת יָצָא רִאשׁוֹן, הַחַי טָהוֹר: שֶׁהֲרֵי לֹא נָגַע בּוֹ, מִשֶּׁיָּצָא לְאַוֵּיר הָעוֹלָם.
וְאִם הַחַי יָצָא רִאשׁוֹן, הֲרֵי הוּא טָמֵא: שֶׁהֲרֵי אֵי אִפְשָׁר שֶׁלֹּא יִגַּע בּוֹ הַמֵּת מִשֶּׁיָּצָא לְאַוֵּיר הָעוֹלָם--מִפְּנֵי שְׁהוּא מִתְגַּלְגֵּל אַחֲרָיו כְּאֶבֶן, שְׁאֵין בּוֹ רוּחַ כְּדֵי לְהַעְמִיד עַצְמוֹ.

 הָאִשָּׁה שֶׁיָּלְדָה וֶלֶד מֵת, אַפִלּוּ נֵפֶל קָטָן כְּמוֹ שֶׁבֵּאַרְנוּ--הֲרֵי הִיא טְמֵאָה טֻמְאַת שִׁבְעָה.
מֵת עֻבְרָהּ בְּתוֹךְ מֵעֶיהָ, וּפָשְׁטָה הֶחָיָה אֶת יָדָהּ וְנָגְעָה בּוֹ--הֶחָיָה טְמֵאָה שִׁבְעָה, וְהָאִשָּׁה טְהוֹרָה עַד שֶׁיֵּצֵא הַוֶּלֶד; וְטֻמְאַת הֶחָיָה מִדִּבְרֵיהֶם--גְּזֵרָה, שֶׁמֶּא תִּגַּע בּוֹ מִשֶּׁיֵּצֵא לַפְּרֻזְדּוֹד.
אֲבָל מִן הַתּוֹרָה, אֵין מַגַּע בֵּית הַסְּתָרִים מַגָּע: הוֹאִיל וְהוּא בְּתוֹךְ הַמֵּעַיִם, הַנּוֹגֵעַ בּוֹ טָהוֹר.

וְכֵן הַבּוֹלֵעַ טַבַּעַת טְמֵאָה, וְחָזַר וּבָלַע אַחֲרֶיהָ טַבַּעַת טְהוֹרָה--אַף עַל פִּי שֶׁנָּגְעוּ זוֹ בְּזוֹ בַּוַּדַּאי בְּתוֹךְ מֵעָיו, אֵינוּ מַגָּע; וְהַטְּמֵאָה בְּטֻמְאָתָהּ, וְהַטְּהוֹרָה בְּטַהְרָתָהּ.

הִלְכּוֹת פָּרָה אֲדֻמָּה 
יֵשׁ בִּכְלָלָן שְׁתֵּי מִצְווֹת עֲשֵׂה; וְזֶה הוּא פְּרָטָן: דִּין פָּרָה אֲדֻמָּה; דִּין טֻמְאַת מֵי נִדָּה וְטַהְרָתָן.
וּבֵאוּר שְׁתֵּי מִצְווֹת אֵלּוּ בִּפְרָקִים אֵלּוּ.

הִלְכּוֹת פָּרָה אֲדֻמָּה פֵּרֶק א 
מִצְוַת פָּרָה אֲדֻמָּה, שֶׁתִּהְיֶה בַּת שָׁלוֹשׁ שָׁנִים אוֹ בַּת אַרְבַּע; וְאִם הָיְתָה זְקֵנָה, כְּשֵׁרָה, אֵלָא שְׁאֵין מַמְתִּינִין לָהּ, שֶׁמֶּא תַּשְׁחִיר וְתִפָּסֵל.
וְאֵין לוֹקְחִין עֶגְלָה, וּמְגַדְּלִין אוֹתָהּ--שֶׁנֶּאֱמָר "וְיִקְחוּ אֵלֶיךָ פָרָה" , לֹא עֶגְלָה.
מָצְאוּ עֶגְלָה--פּוֹסְקִין עָלֶיהָ דָּמִים, וְתִהְיֶה אֵצֶל בְּעָלֶיהָ עַד שֶׁתַּגְדִּיל וְתֵעָשֶׂה פָּרָה; וְלוֹקְחִין אוֹתָהּ מִתְּרוּמַת הַלִּשְׁכָּה.

זֶה שֶׁנֶּאֱמָר בַּתּוֹרָה "תְּמִימָה" --תְּמִימַת אַדְמוּת, לֹא תְּמִימַת קוֹמָה; אֵלָא אִם הָיְתָה נַנָּסָה, כְּשֵׁרָה כִּשְׁאָר הַקֳּדָשִׁים.

הָיוּ בָּהּ שְׁתֵּי שְׂעָרוֹת לְבָנוֹת אוֹ שְׁחוֹרוֹת, בְּתוֹךְ גֻּמָּה אַחַת, אוֹ בְּתוֹךְ שְׁתֵּי כּוֹסוֹת וְהֶן מוֹכִיחוֹת זוֹ עַל זוֹ--פְּסוּלָה.
הָיוּ בָּהּ שְׁתֵּי שְׂעָרוֹת עִיקָרָן מַאְדִּים וְרֹאשָׁן מַשְׁחִיר, עִיקָרָן מַשְׁחִיר וְרֹאשָׁן מַאְדִּים--הַכֹּל הוֹלֵךְ אַחַר הָעִיקָר; וְגוֹזֵז בְּמִסְפְּרַיִם אֶת רֹאשָׁן הַמַּשְׁחִיר, וְאֵינוּ חוֹשֵׁשׁ מִשּׁוֹם גִּזָּה בַּקֳּדָשִׁים--שְׁאֵין כַּוָּנָתוֹ לִגְזֹז.

וְצָרִיךְ שֶׁיִּשָּׁאֵר מִן הַמַּאְדִּים, כְּדֵי שֶׁתִּנָּטֵל בַּזּוֹג--שֶׁכָּל שַׂעֲרָה שְׁאֵינָהּ נִטֶּלֶת בַּזּוֹג, הֲרֵי הִיא כְּאִלּוּ אֵינָהּ; לְפִיכָּךְ אִם הָיוּ בָּהּ שְׁתֵּי שְׂעָרוֹת לְבָנוֹת אוֹ שְׁחוֹרוֹת, שְׁאֵינָן נִלְקָטִין בַּזּוֹג--הֲרֵי זוֹ כְּשֵׁרָה.

הָיוּ קְרָנֶיהָ אוֹ טְלַפֶּיהָ שְׁחוֹרִים, יָגֹד; גַּלְגַּל הָעַיִן וְהַשִּׁנַּיִם וְהַלָּשׁוֹן, אֵין מַרְאֵיהֶן פּוֹסְלִין בַּפָּרָה.
הָיְתָה בָּהּ יַבֹּלֶת, וַחֲתָכָהּ--אַף עַל פִּי שֶׁצָּמַח בִּמְקוֹמָהּ שֵׂעָר אָדֹם, פְּסוּלָה.

 כָּל הַמּוּמִין הַפּוֹסְלִין הַקֳּדָשִׁים--פּוֹסְלִין בַּפָּרָה, שֶׁנֶּאֱמָר "אֲשֶׁר אֵין-בָּהּ מוּם" ; הָיְתָה יוֹצֵא דֹּפֶן, אוֹ מְחִיר, אוֹ אֶתְנָן, אוֹ טְרֵפָה, אוֹ שֶׁנִּרְבְּעָה--פְּסוּלָה: שֶׁכָּל הַפּוֹסֵל אֶת הַקֳּדָשִׁים לַמִּזְבֵּחַ, פּוֹסֵל אֶת הַפָּרָה, אַף עַל פִּי שְׁהִיא כְּקָדְשֵׁי בֶּדֶק הַבַּיִת, הוֹאִיל וּקְרָאָהּ הַכָּתוּב "חַטָּאת" .
וּמֻתָּר לִקַּח אוֹתָהּ מִן הַגּוֹי; וְאֵין חוֹשְׁשִׁין שֶׁמֶּא רְבָעָהּ הַגּוֹי, שְׁאֵינוּ מַפְסִיד בְּהֶמְתּוֹ.

יְתֵרָה פָּרָה עַל הַקֳּדָשִׁים, שֶׁהָעֲבוֹדָה פּוֹסֶלֶת בָּהּ--שֶׁנֶּאֱמָר "אֲשֶׁר לֹא-עָלָה עָלֶיהָ, עֹל" , וּבְעֶגְלָה עֲרוּפָה הוּא אוֹמֵר "אֲשֶׁר לֹא-עֻבַּד בָּהּ, אֲשֶׁר לֹא-מָשְׁכָה, בְּעֹל" : מַה עֹל הָאָמוּר בָּעֶגְלָה, עָשָׂה שְׁאָר עֲבוֹדוֹת כְּעֹל--אַף עֹל הָאָמוּר בַּפָּרָה, יִפְסֹל בָּהּ שְׁאָר עֲבוֹדוֹת כְּעֹל.
אֵלָא שֶׁהָעֹל פּוֹסֵל, בֵּין בְּשָׁעַת עֲבוֹדָה בֵּין שֶׁלֹּא בְּשָׁעַת עֲבוֹדָה; וּשְׁאָר עֲבוֹדוֹת, אֵין פּוֹסְלוֹת אֵלָא בְּשָׁעַת עֲבוֹדָה.
כֵּיצַד: קָשַׁר עָלֶיהָ הָעֹל--אַף עַל פִּי שֶׁלֹּא חָרְשָׁה בּוֹ, פְּסוּלָה; הִכְנִיסָהּ לָדוּשׁ, אֵינָהּ נִפְסֶלֶת עַד שֶׁיָּדוּשׁ בָּהּ.
וְכֵן כָּל כַּיּוֹצֶא בְּזֶה.

רָכַב עָלֶיהָ, נִשְׁעַן עָלֶיהָ, נִתְלָה בִּזְנָבָהּ וְעָבַר בָּהּ אֶת הַנָּהָר, קִפַּל עָלֶיהָ אֶת הַמּוֹסֵרָה, נָתַן טְלִיתוֹ עָלֶיהָ, נָתַן עָלֶיהָ כְּסוּת שֶׁלְּשַׂקִּים--פְּסוּלָה.
קְשָׁרָהּ בְּמוֹסֵרָה--אִם הָיְתָה מוֹרֶדֶת וּצְרִיכָה שְׁמִירָה, כְּשֵׁרָה; וְאִם לֹא הָיְתָה צְרִיכָה, פְּסוּלָה--שֶׁכָּל שְׁמִירָה שְׁאֵינָהּ צְרִיכָה, מַשּׂאוּי הוּא.

עָשָׂה לָהּ סַנְדָּל שֶׁלֹּא תַחְלִיק, פָּרַס טְלִיתוֹ עָלֶיהָ מִפְּנֵי הַזְּבוּבִין--כְּשֵׁרָה.
זֶה הַכְּלָל--כָּל שְׁהוּא לְצָרְכָּהּ, כְּשֵׁרָה; לְצֹרֶךְ אַחֵר, פְּסוּלָה.

נַעֲשֵׂית בָּהּ מְלָאכָה מֵאֵלֶיהָ, אוֹ שֶׁעָלָה עָלֶיהָ דָּבָר מֵאֵלָיו--אִם לִרְצוֹנוֹ, פְּסוּלָה: שֶׁנֶּאֱמָר "אֲשֶׁר לֹא-עֻבַּד בָּהּ" --שְׁאִם עֻבַּד בָּהּ לִרְצוֹנוֹ, הֲרֵי זֶה כְּמִי שֶׁעָבַד בָּהּ.
לְפִיכָּךְ אִם שָׁכַן עָלֶיהָ עוֹף, כְּשֵׁרָה.
עָלָה עָלֶיהָ זָכָר, פְּסוּלָה; וְאֵין צָרִיךְ לוֹמַר שֶׁהַמְּעֻבֶּרֶת, פְּסוּלָה.

הִכְנִיסָהּ לְרִבְקָה, וְדָשָׁה מֵאֵלֶיהָ--כְּשֵׁרָה; הִכְנִיסָהּ כְּדֵי שֶׁתִּינַק, וְתָדוּשׁ--פְּסוּלָה, שֶׁהֲרֵי עָשָׂת לִרְצוֹנוֹ.
וְכֵן כָּל כַּיּוֹצֶא בְּזֶה.

 פָּרָה שֶׁנֻּלַּד בָּהּ פְּסוּל, תִּפָּדֶה.
וְכֵן אִם מֵתָה, תִּפָּדֶה מִפְּנֵי עוֹרָהּ; אֲבָל לֹא לְהַאֲכִיל בְּשָׂרָהּ לַכְּלָבִים.
נִשְׁחֲטָה לְשֵׁם חֻלִּין--תִּפָּדֶה, וְאֵינָהּ מְכַפֶּרֶת; נִשְׁחֲטָה עַל גַּב מַעֲרַכְתָּהּ, אֵין לָהּ פִּדְיוֹן עוֹלָמִית.
לָקְחוּ פָּרָה, וּמָצְאוּ אַחֶרֶת נָאָה מִמֶּנָּה--הֲרֵי זוֹ תִּפָּדֶה שֶׁלֹּא בְּמוּם.

אַף כּוֹהֵן הִדְיוֹט, כָּשֵׁר לִשְׂרֵפַת הַפָּרָה--שֶׁנֶּאֱמָר "וּנְתַתֶּם אֹתָהּ, אֶל-אֶלְעָזָר הַכֹּהֵן" , וַעֲדַיִן אַהֲרוֹן הָיָה קַיָּם; וּמִפִּי הַשְּׁמוּעָה לָמְדוּ זוֹ נַעֲשָׂת בְּאֶלְעָזָר, וּשְׁאָר כָּל הַפָּרוֹת בֵּין בְּכוֹהֵן גָּדוֹל בֵּין בְּכוֹהֵן הִדְיוֹט.
וְהָעוֹשֶׂה אוֹתָהּ--לוֹבֵשׁ אַרְבָּעָה כֵּלִים שֶׁלְּכוֹהֵן הִדְיוֹט, בֵּין שֶׁעָשָׂה אוֹתָהּ כּוֹהֵן גָּדוֹל בֵּין שֶׁעָשָׂה אוֹתָהּ כּוֹהֵן הִדְיוֹט.

 כָּל הָעוֹסְקִין בַּפָּרָה מִתְּחִלָּה וְעַד סוֹף, שֶׁהָיוּ טְבוּלֵי יוֹם--כְּשֵׁרִים לְמַעֲשֵׂה הַפָּרָה וּלְקַדַּשׁ וּלְהַזּוֹת מֵאֶפְרָהּ, וְאַף עַל פִּי שֶׁעֲדַיִן לֹא הִעְרִיב שִׁמְשָׁן: שֶׁזֶּה שֶׁנֶּאֱמָר בְּכָל הַפָּרָשָׁה "אִישׁ טָהוֹר" , הוּא הַטָּהוֹר לְמַעֲשֵׂר שֵׁנִי; אַף עַל פִּי שְׁאֵינוּ טָהוֹר לַתְּרוּמָה, עַד שֶׁיַּעְרִיב שִׁמְשׁוֹ--הֲרֵי הוּא טָהוֹר לַפָּרָה.

 הַצַּדּוּקִיִּין הָיוּ אוֹמְרִים שְׁאֵין מַעֲשֵׂה הַפָּרָה כָּשֵׁר, אֵלָא בִּמְעֹרָבֵי שֶׁמֶשׁ; לְפִיכָּךְ הָיוּ בֵּית דִּין בְּבַיִת שֵׁנִי מְטַמְּאִין אֶת הַכּוֹהֵן הַשּׂוֹרֵף אֶת הַפָּרָה בְּשֶׁרֶץ וְכַיּוֹצֶא בּוֹ, וְטוֹבֵל, וְאַחַר כָּךְ עוֹסֵק בָּהּ--כְּדֵי לְבַטַּל דִּבְרֵי אֵלּוּ הַזֵּדִים שֶׁמּוֹרִים מֵהָעוֹלֶה עַל רוּחָם, לֹא מִן הַקַּבָּלָה.
וְכֵן כָּל הַכֵּלִים שֶׁמַּכְנִיסִין לְתוֹכָן אֵפֶר הַפָּרָה, כֻּלָּן טְבוּלֵי יוֹם הָיוּ.

 הַחוֹתֵךְ שְׁפוֹפֶרֶת שֶׁלְּקָנֶה לְהַנִּיחַ בָּהּ אֵפֶר חַטָּאת--יְטַמֵּא אוֹתָהּ, וְיַטְבִּילֶנָּה; וְאַחַר כָּךְ יַנִּיחַ בָּהּ.
וְהַחוֹתֵךְ אֶת הַשְּׁפוֹפֶרֶת וְהַמַּטְבִּילָהּ--טָעוּן טְבִילָה, מִפְּנֵי שֶׁעֲשָׂיָהּ כִּטְמֵא מֵת בַּשְּׁבִיעִי שֶׁלּוֹ; לְפִיכָּךְ אֵינָהּ צְרִיכָה הַזָּיָה שְׁלִישִׁי וּשְׁבִיעִי, אֵלָא מְטַמְּאָהּ--כְּדֵי לְהַרְאוֹת לַצַּדּוּקִיִּין, וּמַטְבִּילָהּ וְנוֹתֵן בָּהּ.

הִלְכּוֹת פָּרָה אֲדֻמָּה פֵּרֶק ב 
מַעֲלוֹת יְתֵרוֹת עָשׂוּ בְּטַהְרַת פָּרָה אֲדֻמָּה, וְהַרְחָקוֹת גְּדוֹלוֹת הִרְחִיקוּ מִטֻּמְאַת הַמֵּת בְּכָל מַעֲשֶׂיהָ: מִפְּנֵי שְׁהִיא כְּשֵׁרָה בִּטְבוּלֵי יוֹם, חָשׁוּ שֶׁמֶּא יָבוֹאוּ לְזַלְזַל בָּהּ.
וּמִפְּנֵי זֶה כְּשֶׁמַּפְרִישִׁין הַכּוֹהֵן הַשּׂוֹרֵף אוֹתָהּ, מַפְרִישִׁין אוֹתוֹ לְלִשְׁכָּה מוּכֶנֶת בָּעֲזָרָה, וּבֵית אֶבֶן הָיְתָה נִקְרֵאת, מִפְּנֵי שֶׁכָּל כֵּלֶיהָ כְּלֵי אֲבָנִים שְׁאֵין מְקַבְּלִין טֻמְאָה; וּבִכְלֵי הָאֶבֶן הָיָה מִשְׁתַּמֵּשׁ, כָּל שִׁבְעַת יְמֵי הַהַפְרָשָׁה.
וְלֹא הָיוּ אֶחָיו הַכּוֹהֲנִים נוֹגְעִין בּוֹ, כְּדֵי לְהַרְבּוֹת בְּטַהְרָתוֹ.

שִׁבְעַת יָמִים קֹדֶם שְׂרֵפַת הַפָּרָה, מַפְרִישִׁין כּוֹהֵן הַשּׂוֹרֵף אוֹתָהּ מִבֵּיתוֹ--כְּשֵׁם שֶׁמַּפְרִישִׁין כּוֹהֵן גָּדוֹל, לַעֲבוֹדַת צוֹם הַכִּפּוּרִים; וְדָבָר זֶה, קַבָּלָה מִמֹּשֶׁה רַבֵּנוּ.
וְכֵן מַפְרִישִׁין אוֹתוֹ מֵאִשְׁתּוֹ--שֶׁמֶּא תִּמָּצֵא נִדָּה, וְיִהְיֶה טָמֵא שִׁבְעַת יָמִים.

הַלִּשְׁכָּה שֶׁהָיָה יוֹשֵׁב בָּהּ כָּל שִׁבְעָה, צְפוֹנִית מִזְרָחִית הָיְתָה, כְּדֵי לְהַזְכִּירוֹ שֶׁזּוֹ כְּחַטָּאת הַנִּשְׁחֶטֶת בַּצָּפוֹן, אַף עַל פִּי שְׁהִיא נִשְׁחֶטֶת בַּחוּץ.

כָּל יוֹם וָיוֹם מִשִּׁבְעַת יְמֵי הַהַפְרָשָׁה, מַזִּין עָלָיו מֵי חַטָּאת, שֶׁמֶּא נִטְמָא לְמֵת, וְהוּא לֹא יָדַע--חוּץ מִיּוֹם רְבִיעִי לַהַפְרָשָׁה, שְׁאֵינוּ צָרִיךְ הַזָּיָה: לְפִי שְׁאֵי אִפְשָׁר שֶׁיִּהְיֶה לֹא שְׁלִישִׁי לְטֻמְאָתוֹ, וְלֹא שְׁבִיעִי--שְׁאֵין הַזָּיָה בִּשְׁבִיעִי עוֹלָה מִשּׁוֹם הַזָּיַת שְׁבִיעִי, עַד שֶׁיַּזֶּה בִּשְׁלִישִׁי מִלְּפָנֶיהָ.
וּמִן הַדִּין הָיָה שְׁאֵינוּ צָרִיךְ הַזָּיָה, אֵלָא בִּשְׁלִישִׁי וּשְׁבִיעִי לַהַפְרָשָׁה בִּלְבָד; וְזֶה שֶׁמַּזִּין יוֹם אַחַר יוֹם, מַעֲלָה יְתֵרָה עָשׂוּ בַּפָּרָה.

בִּרְבִיעִי בַּשַּׁבָּת, הָיוּ מַפְרִישִׁין אוֹתוֹ, כְּדֵי שֶׁיָּחוּל רְבִיעִי שֶׁלּוֹ, לִהְיוֹת בַּשַּׁבָּת: שֶׁהַהַזָּיָה אֵינָהּ דּוֹחָה שַׁבָּת, וּבָרְבִיעִי אֵינוּ צָרִיךְ הַזָּיָה.

בְּכָל יוֹם וָיוֹם מִיְּמֵי הַהַפְרָשָׁה שֶׁמַּזִּין עָלָיו בָּהֶן, מַזִּין עָלָיו מֵאֵפֶר פָּרָה מִן הַפָּרוֹת שֶׁנִּשְׂרְפוּ כְּבָר; וְאִם לֹא הָיָה שָׁם אֵלָא אֵפֶר פָּרָה אַחַת בִּלְבָד, מַזִּין מִמֶּנּוּ עָלָיו כָּל הַשִּׁשָּׁה.

כְּשֶׁמַּזִּין עָלָיו בִּימֵי הַהַפְרָשָׁה, אֵין מַזֶּה עָלָיו אֵלָא אָדָם שֶׁלֹּא נִטְמָא בְּמֵת מֵעוֹלָם, שֶׁהַמַּזֶּה צָרִיךְ שֶׁיִּהְיֶה טָהוֹר; וְאִם תֹּאמַר יַזֶּה עָלָיו אִישׁ שֶׁנִּטְמָא, וְהֻזָּה עָלָיו--שֶׁמֶּא זֶה שֶׁהִזָּה עָלָיו, לֹא הָיָה טָהוֹר מִטֻּמְאַת מֵת.
וְכֵן הַכֵּלִים שֶׁמְּמַלְּאִין בָּהֶן וּמְקַדְּשִׁין לְהַזּוֹת עַל הַכּוֹהֵן הַשּׂוֹרֵף--כֻּלָּם כְּלֵי אֲבָנִים הָיוּ, שְׁאֵין מְקַבְּלִין טֻמְאָה.
וְכָל הַדְּבָרִים הָאֵלּוּ, מַעֲלוֹת יְתֵרוֹת הֶן שֶׁעָשׂוּ בָּהּ.

וְכֵיצַד יִמָּצֵא אִישׁ, שֶׁלֹּא נִטְמָא בְּמֵת מֵעוֹלָם.
חֲצֵרוֹת הָיוּ בִּירוּשָׁלַיִם בְּנוּיוֹת עַל גַּבֵּי הַסֶּלַע, וְתַחְתֵּיהֶן חָלוּל, מִפְּנֵי קֶבֶר הַתְּהוֹם; וּמְבִיאִין הָיוּ נָשִׁים עֻבְרוֹת, וְיוֹלְדוֹת שָׁם, וּמְגַדְּלוֹת שָׁם אֶת בְּנֵיהֶן.

וּכְשֶׁיִּרְצוּ לְהַזּוֹת עַל הַכּוֹהֵן הַשּׂוֹרֵף, מְבִיאִין שְׁוָרִים מִפְּנֵי שֶׁכְּרֵסֵיהֶן נְפוּחוֹת; וּמַנִּיחִין עַל גַּבֵּיהֶן דְּלָתוֹת, וְיוֹשְׁבִין הַתִּינוֹקוֹת עַל גַּבֵּי הַדְּלָתוֹת, כְּדֵי שֶׁיִּהְיֶה אֹהֶל מַבְדִּיל בֵּינָם וּבֵין הָאָרֶץ, מִפְּנֵי קֶבֶר הַתְּהוֹם; וְכוֹסוֹת שֶׁלְּאֶבֶן בְּיָדָם, וְהוֹלְכִין עַד לַשִּׁילוֹחַ.
הִגִּיעוּ לַשִּׁילוֹחַ, יוֹרְדִין שָׁם וּמְמַלְּאִין--שְׁאֵין לָחוּשׁ שָׁם מִפְּנֵי קֶבֶר הַתְּהוֹם, שְׁאֵין דֶּרֶךְ בְּנֵי אָדָם לִקְבֹּר בַּנְּהָרוֹת; וְעוֹלִין, וְיוֹשְׁבִין עַל גַּבֵּי הַדְּלָתוֹת.

וְהוֹלְכִין עַד שֶׁמַּגִּיעִין לְהַר הַבַּיִת.
הִגִּיעוּ לְהַר הַבַּיִת, יוֹרְדִין וּמְהַלְּכִין עַל רַגְלֵיהֶן, מִפְּנֵי שֶׁכָּל הַר הַבַּיִת וְהָעֲזָרוֹת, תַּחְתֵּיהֶן הָיָה חָלוּל מִפְּנֵי קֶבֶר הַתְּהוֹם; וּמְהַלְּכִין עַד פֶּתַח הָעֲזָרָה, וּבְפֶתַח הָעֲזָרָה הָיָה קָלָל שֶׁלָּאֵפֶר.
נוֹטְלִין הָאֵפֶר, וְנוֹתְנִין בַּמַּיִם שֶׁבַּכּוֹסוֹת, וּמַזִּין עַל הַכּוֹהֵן הַשּׂוֹרֵף.

וּמַטְבִּילִין הָיוּ אֶת הַתִּינוֹקוֹת שֶׁמְּמַלְּאִין וּמְקַדְּשִׁין וּמַזִּין עַל הַשּׂוֹרֵף, שֶׁאַף עַל פִּי שְׁהֶן טְהוֹרִין מִטֻּמְאַת הַמֵּת--שֶׁמֶּא נִטְמְאוּ בְּטֻמְאָה אַחֶרֶת.

 תִּינוֹק שֶׁטָּבַל לְמַלֹּאות וּלְהַזּוֹת--לֹא יְמַלֵּא בְּכֵלָיו תִּינוֹק אַחֵר, אַף עַל פִּי שֶׁטָּבַל; וְתִינוֹק שֶׁטָּבַל לְהַזּוֹת עַל כּוֹהֵן זֶה--אֵינוּ מַזֶּה עַל כּוֹהֵן אַחֵר, עַד שֶׁיִּטְבֹּל לְשֵׁם מַעֲשֶׂה זֶה הַכּוֹהֵן.
וְכֵן כֵּלִים שֶׁטִּהֲרוּם לְחַטָּאת זוֹ--לֹא יִתְעַסְּקוּ בָּהֶן בְּפָרָה אַחֶרֶת, עַד שֶׁיַּטְבִּילוּם לִשְׁמָהּ.
וְכָל הַדְּבָרִים הָאֵלּוּ, מַעֲלוֹת יְתֵרוֹת בַּפָּרָה.

הִלְכּוֹת פָּרָה אֲדֻמָּה פֵּרֶק ג 
אֵין שׂוֹרְפִין אֶת הַפָּרָה אֵלָא חוּץ לְהַר הַבַּיִת, שֶׁנֶּאֱמָר "וְהוֹצִיא אֹתָהּ אֶל-מִחוּץ לַמַּחֲנֶה" ; וּבְהַר הַמִּשְׁחָה, הָיוּ שׂוֹרְפִין אוֹתָהּ.
וְכֶבֶשׁ הָיוּ עוֹשִׂין, מֵהַר הַבַּיִת לְהַר הַמִּשְׁחָה; וְתַחְתָּיו בָּנוּי כִּיפִין כִּיפִין, וְכִיפָה עַל כָּל שְׁנֵי כִּיפִין, כְּדֵי שֶׁיִּהְיוּ שְׁנֵי רַגְלֵי הַכִּיפָה עַל גַּג שְׁנֵי כִּיפִין שֶׁתַּחְתֶּיהָ, כְּדֵי שֶׁיִּהְיֶה תַּחַת הַכֹּל חָלוּל--מִפְּנֵי קֶבֶר הַתְּהוֹם.
אַף מְקוֹם שְׂרֵפָתָהּ וּמְקוֹם הַטְּבִילָה, שֶׁהָיוּ בְּהַר הַמִּשְׁחָה--תַּחְתֵּיהֶן חָלוּל, מִפְּנֵי קֶבֶר הַתְּהוֹם.
וְהַפָּרָה וְהַשּׂוֹרֵף וְכָל הַמְּסַעֲדִין בִּשְׂרֵפָתָהּ, יוֹצְאִין מֵהַר הַבַּיִת לְהַר הַמִּשְׁחָה עַל גַּבֵּי כֶּבֶשׁ זֶה.

כֵּיצַד שׂוֹרְפִין אוֹתָהּ: זִקְנֵי יִשְׂרָאֵל הָיוּ מַקְדִּימִין בְּרַגְלֵיהֶן לְהַר הַמִּשְׁחָה, וּבֵית הַטְּבִילָה הָיָה שָׁם; וְכוֹהֵן וְהַמְּסַעֲדִין בִּשְׂרֵפָתָהּ וְהַפָּרָה יוֹצְאִין עַל הַכֶּבֶשׁ, וּבָאִין לְהַר הַמִּשְׁחָה.
וּמְטַמְּאִין אֶת הַכּוֹהֵן, וְסוֹמְכִין הַזְּקֵנִים יְדֵיהֶם עַל הַכּוֹהֵן, וְאוֹמְרִין לוֹ, טְבֹל אַחַת.
וְאִם הָיָה כּוֹהֵן גָּדוֹל, אוֹמְרִין לוֹ, אִישִׁי כּוֹהֵן גָּדוֹל, טְבֹל אַחַת.

יָרַד וְטָבַל, עָלָה וְנִסְתַּפַּג.
וְעֵצִים מְסֻדָּרִין הָיוּ שָׁם, עֲצֵי אֲרָזִים אֲרוֹנִים וּבְרוֹשִׁים, וַעֲצֵי תְּאֵנָה חֲלָקָה.
וְעוֹשִׂין מַעֲרָכָה כְּמִין מִגְדָּל, וּמְפַתְּחִין בָּהּ חַלּוֹנוֹת, כְּדֵי שֶׁתִּהְיֶה הָאוּר מְלַבֶּבֶת בָּהֶן; וּמַרְאֵה הַמַּעֲרָכָה בְּמַעְרָב.

וְכוֹפְתִין אֶת הַפָּרָה, בְּחֶבֶל שֶׁלִּמְגָג; וְנוֹתְנִין אוֹתָהּ עַל גַּבֵּי הַמַּעֲרָכָה, רֹאשָׁהּ לַדָּרוֹם וּפָנֶיהָ לַמַּעְרָב.
וְהַכּוֹהֵן עוֹמֵד בַּמִּזְרָח, וּפָנָיו לַמַּעְרָב; שׁוֹחֵט בִּימִינוֹ, וּמְקַבֵּל הַדָּם בִּשְׂמֹאלוֹ.
וּמַזֶּה בְּאֶצְבָּעוֹ הַיְּמָנִית מִן הַדָּם שֶׁבְּכַפּוֹ הַשְּׂמָאלִית, שֶׁבַע פְּעָמִים כְּנֶגֶד בֵּית קֹדֶשׁ הַקֳּדָשִׁים--עַל כָּל הַזָּיָה, טְבִילַת אֶצְבָּע בַּדָּם: וּשְׁיַרֵי הַדָּם שֶׁבָּאֶצְבָּע, פְּסוּלִין לְהַזָּיָה; לְפִיכָּךְ עַל כָּל הַזָּיָה, מְקַנֵּחַ אֶצְבָּעוֹ בְּגוּפָהּ שֶׁלַּפָּרָה.

גָּמַר מִלְּהַזּוֹת, קִנַּח אֶת יָדָיו בְּגוּפָהּ שֶׁלַּפָּרָה; וְיָרַד מִן הַמַּעֲרָכָה, וְהִצִּית אֶת הָאֵשׁ בְּעֵצִים קְטַנִּים, וְהִכְנִיסָן תַּחַת עֲצֵי הַמַּעֲרָכָה, וְתַתְחִיל הָאֵשׁ בָּהּ.
וְהַכּוֹהֵן עוֹמֵד בְּרָחוֹק, וּמְשַׁמֵּר לָהּ עַד שֶׁיִּצַּת הָאוּר בְּרֻבָּהּ, וְתִקָּרַע בִּטְנָהּ.

וְאַחַר כָּךְ נוֹטֵל עֵץ אֶרֶז, וְאֵזוֹב אֵין פָּחוּת מִטֶּפַח, וְצֶמֶר צָבוּעַ בְּתוֹלַעַת מִשְׁקָל חָמֵשׁ סְלָעִים.
וְאוֹמֵר לָעוֹמְדִין שָׁם, עֵץ אֶרֶז זֶה, עֵץ אֶרֶז זֶה, עֵץ אֶרֶז זֶה, אֵזוֹב זֶה, אֵזוֹב זֶה, אֵזוֹב זֶה, שְׁנִי תּוֹלַעַת זֶה, שְׁנִי תּוֹלַעַת זֶה, שְׁנִי תּוֹלַעַת זֶה--שְׁלוֹשָׁה פְּעָמִים עַל כָּל אֶחָד וְאֶחָד; וְהֶן אוֹמְרִין לוֹ הִין, הִין, הִין--שְׁלוֹשָׁה פְּעָמִים עַל כָּל אֶחָד וְאֶחָד.

וְכָל כָּךְ לָמָּה: לְפִי שֶׁמִּינֵי אֲרָזִים שִׁבְעָה הֶן, וּמִינֵי אֵזוֹב אַרְבָּעָה.
וְהַצָּבוּעַ אָדֹם--יֵשׁ שֶׁצּוֹבְעִין אוֹתוֹ בְּפוּאָה, וְיֵשׁ שֶׁצּוֹבְעִין אוֹתוֹ בְּלַכָּא, וְיֵשׁ שֶׁצּוֹבְעִין אוֹתוֹ בְּתוֹלַעַת; וְהַתּוֹלַעַת--הִיא הַגַּרְגְּרִים הָאֲדֻמִּים בְּיוֹתֵר הַדּוֹמִים לְגַרְעִנֵּי הַחַרוּבִים, וְהֶן כְּמוֹ הָאוֹג, וְתוֹלַעַת כְּמוֹ יְתוּשׁ יֵשׁ בְּכָל גַּרְגֶּר מֵהֶן.
לְפִיכָּךְ מוֹדִיעַ לַכֹּל וּמְגַלֶּה לָהֶן, שֶׁאֵלּוּ הֶן הַמִּינִים הָאֲמוּרִין בַּתּוֹרָה.
וְהָאֵזוֹב הָאָמוּר בַּתּוֹרָה--הוּא הָאֵזוֹב שֶׁאוֹכְלִין אוֹתוֹ בַּעֲלֵי בָּתִּים, וּמְתַבְּלִין בּוֹ הַקְּדֵרוֹת.

הָאֵזוֹב וְהָאֶרֶז וְהַתּוֹלַעַת, שְׁלָשְׁתָּן מְעַכְּבִין זֶה אֶת זֶה.
וְכוֹרֵךְ הָאֵזוֹב עִם הָאֶרֶז בְּלָשׁוֹן שֶׁלְּשָׁנִי, וּמַשְׁלִיךְ אֶל תּוֹךְ בִּטְנָהּ--שֶׁנֶּאֱמָר "אֶל-תּוֹךְ שְׂרֵפַת הַפָּרָה" .
וְאֵינוּ מַשְׁלִיךְ קֹדֶם שֶׁיִּצַּת הָאוּר בְּרֻבָּהּ, וְלֹא אַחַר שֶׁתֵּעָשֶׂה אֵפֶר; וְאִם הִשְׁלִיךְ, פְּסוּלָה: שֶׁנֶּאֱמָר "אֶל-תּוֹךְ שְׂרֵפַת הַפָּרָה"--לֹא קֹדֶם שֶׁיִּצַּת הָאוּר בְּרֻבָּהּ, וְלֹא אַחַר שֶׁתֵּעָשֶׂה אֵפֶר.

בֵּין שֶׁהִשְׁלִיךְ שְׁלָשְׁתָּן כְּאַחַת, בֵּין שֶׁהִשְׁלִיךְ זֶה אַחַר זֶה, בֵּין שֶׁהִשְׁלִיךְ לְתוֹךְ גּוּפָהּ, אוֹ לְתוֹךְ שְׂרֵפָתָהּ, בֵּין שֶׁנִּקְרְעָה מֵאֵלֶיהָ וְאַחַר כָּךְ הִשְׁלִיךְ, בֵּין שֶׁקְּרָעָהּ בְּיָדוֹ אוֹ בִּכְלִי--כְּשֵׁרָה.

 נִגְמְרָה שְׂרֵפָתָהּ--חוֹבְטִין אוֹתָהּ בְּמַקְלוֹת, הִיא וְכָל עֲצֵי הַמַּעֲרָכָה שֶׁנִּשְׂרְפָה בָּהֶן, וְכוֹבְרִין אֶת הַכֹּל בִּכְבָרוֹת.
וְכָל שָׁחוֹר שֶׁאִפְשָׁר שֶׁיִּכָּתֵשׁ וְיִהְיֶה אֵפֶר, בֵּין מִבְּשָׂרָהּ בֵּין מִן הָעֵצִים--כּוֹתְשִׁין אוֹתוֹ עַד שֶׁיֵּעָשֶׂה אֵפֶר; וּשְׁאֵין בּוֹ אֵפֶר, מַנִּיחִין אוֹתוֹ.
וְכָל עֶצֶם מֵעֲצָמֶיהָ שֶׁנִּשְׁאַר בְּלֹא שְׂרֵפָה--בֵּין כָּךְ וּבֵין כָּךְ, הָיָה נִכְתָּשׁ.

 אֵין מַכְנִיסִין מֵאֶפְרָהּ כְּלוּם לְהַנִּיחוֹ בָּעֲזָרָה, שֶׁנֶּאֱמָר בּוֹ "וְהִנִּיחַ מִחוּץ לַמַּחֲנֶה" .
וּשְׁלוֹשָׁה חֲלָקִים הָיוּ חוֹלְקִין אֶת כָּל אֶפְרָהּ--אֶחָד נִתַּן בַּחֵיל, וְאֶחָד בְּהַר הַמִּשְׁחָה, וְאֶחָד מִתְחַלֵּק לְכָל הַמִּשְׁמָרוֹת.
זֶה שֶׁמִּתְחַלֵּק לְכָל הַמִּשְׁמָרוֹת, הָיוּ הַכּוֹהֲנִים מְקַדְּשִׁין מִמֶּנּוּ; וְזֶה שֶׁנִּתַּן בְּהַר הַמִּשְׁחָה, הָיוּ יִשְׂרָאֵל מַזִּין מִמֶּנּוּ; וְזֶה שֶׁנִּתַּן בַּחֵיל, הָיָה מוּכָן וּמֻצְנָע--שֶׁנֶּאֱמָר "וְהָיְתָה לַעֲדַת בְּנֵי-יִשְׂרָאֵל לְמִשְׁמֶרֶת" , מְלַמֵּד שֶׁמַּצְנִיעִין מִמֶּנּוּ.

וְכֵן הָיוּ מַצְנִיעִין מֵאֵפֶר כָּל פָּרָה וּפָרָה שֶׁשּׂוֹרְפִין, בַּחֵיל.
וְתֵשַׁע פָּרוֹת אֲדֻמּוֹת נַעֲשׂוּ מִשֶּׁנִּצְטַוּוּ בְּמִצְוָה זוֹ, עַד שֶׁחָרַב הַבַּיִת בַּשְּׁנִיָּה--רִאשׁוֹנָה עָשָׂה מֹשֶׁה רַבֵּנוּ, וּשְׁנִיָּה עָשָׂה עֶזְרָא, וְשֶׁבַע מֵעֶזְרָא עַד חָרְבַּן הַבַּיִת; וְהָעֲשִׂירִית עוֹשֶׂה הַמֶּלֶךְ הַמָּשִׁיחַ, מְהֵרָה יִגָּלֶה.

הִלְכּוֹת פָּרָה אֲדֻמָּה פֵּרֶק ד 
אֵין שׁוֹחֲטִין שְׁתֵּי פָּרוֹת אֲדֻמּוֹת כְּאַחַת, שֶׁנֶּאֱמָר "וְשָׁחַט אֹתָהּ" .
לֹא רָצָת פָּרָה לָצֵאת--אֵין מוֹצִיאִין עִמָּהּ שְׁחוֹרָה, שֶׁלֹּא יֹאמְרוּ שְׁחוֹרָה שָׁחֲטוּ; וְלֹא אֲדֻמָּה, שֶׁלֹּא יֹאמְרוּ שְׁתַּיִם שָׁחֲטוּ.

 פָּרָה שֶׁנִּשְׁחֲטָה שֶׁלֹּא לִשְׁמָהּ, אוֹ שֶׁקִּבַּל אוֹ שֶׁהִזָּה שֶׁלֹּא לִשְׁמָהּ, אוֹ לִשְׁמָהּ וְשֶׁלֹּא לִשְׁמָהּ, אוֹ שֶׁלֹּא לִשְׁמָהּ וְלִשְׁמָהּ, אוֹ שֶׁנַּעֲשָׂת שֶׁלֹּא בְּכוֹהֵן, אוֹ בִּמְחֻסַּר בְּגָדִים, אוֹ שֶׁעֲשָׂיָהּ בְּבִגְדֵי זָהָב, אוֹ בְּבִגְדֵי חֹל--פְּסוּלָה; שְׁחָטָהּ עַל מְנַת לֶאֱכֹל מִבְּשָׂרָהּ, אוֹ לִשְׁתּוֹת מִדָּמָהּ--כְּשֵׁרָה, לְפִי שֶׁלֹּא נֶאֱמָר בָּהּ רֵיחַ נִיחוֹחַ.

 קִבַּל דָּמָהּ בִּכְלִי, פְּסוּלָה: שֶׁנֶּאֱמָר "וְלָקַח אֶלְעָזָר הַכֹּהֵן, מִדָּמָהּ--בְּאֶצְבָּעוֹ" --מִצְוָתָהּ מִצְוַת יָד, לֹא מִצְוַת כְּלִי.
הִזָּה בִּכְלִי, אַפִלּוּ אַחַת מֵהֶן--הַזָּיָתוֹ פְּסוּלָה; הִזָּה אַחַת מֵהֶן בִּשְׂמֹאל, הַזָּיָתוֹ פְּסוּלָה.
הִזּוּ שִׁבְעָה כּוֹהֲנִים--כְּאַחַת, הַזָּיָתָן פְּסוּלָה; זֶה אַחַר זֶה, כְּשֵׁרָה.

הִזָּה, וְלֹא כִוַּן כְּנֶגֶד הַהֵיכָל--פְּסוּלָה: שֶׁנֶּאֱמָר "אֶל-נֹכַח פְּנֵי אֹהֶל-מוֹעֵד" --עַד שֶׁיְּכַוַּן כְּנֶגֶד הַהֵיכָל, וְיִהְיֶה רוֹאֵהוּ.
וְכֵן אִם שְׁחָטָהּ אוֹ שְׂרָפָהּ, שֶׁלֹּא כְּנֶגֶד הַהֵיכָל--פְּסוּלָה, שֶׁנֶּאֱמָר "וְשָׁחַט אֹתָהּ לְפָנָיו" .

 בַּמֶּה דְּבָרִים אֲמוּרִים, שֶׁהִזָּה אוֹ שָׁחַט אוֹ שָׂרַף כְּנֶגֶד הַדָּרוֹם, אוֹ כְּנֶגֶד צָפוֹן, אוֹ שֶׁהָיָה אֲחוֹרָיו לַמִּקְדָּשׁ; אֲבָל אִם עָמַד בֵּין מִזְרָח וּמַעְרָב, וּפָנָיו כְּנֶגֶד פֶּתַח הַהֵיכָל--אַף עַל פִּי שֶׁלֹּא כִוַּן כְּנֶגֶד פֶּתַח הַהֵיכָל בְּדִקְדּוּק, כְּשֵׁרָה.

 חִסַּר אַחַת מִן הַמַּתָּנוֹת, פְּסוּלָה.
טָבַל שְׁתַּיִם, וְהִזָּה אַחַת--הַזָּיָתוֹ פְּסוּלָה; טָבַל אַחַת, וְהִזָּה שְׁתַּיִם--אַף עַל פִּי שֶׁלֹּא חִשַּׁב הַזָּיָה שְׁנִיָּה, אֵלָא טָבַל וְהִזָּה אַחֶרֶת--הַזָּיָתוֹ פְּסוּלָה.

כֵּיצַד: טָבַל אֶצְבָּעוֹ טְבִילָה שִׁשִּׁית, וְהִזָּה שִׁשִּׁית וּשְׁבִיעִית--אַף עַל פִּי שֶׁחָזַר וְטָבַל אֶצְבָּעוֹ וְהִזָּה שְׁבִיעִית, הַזָּיָתוֹ פְּסוּלָה.
הִזָּה מִטְּבִילָה שְׁבִיעִית, שְׁבִיעִית וּשְׁמִינִית--אַפִלּוּ חָזַר וְטָבַל טְבִילָה שְׁמִינִית וְהִזָּה שְׁמִינִית, כְּשֵׁרָה: שֶׁכָּל שֶׁמּוֹסִיף עַל הַשֶּׁבַע, אֵינוּ כְּלוּם--וְהוּא, שֶׁיִּהְיֶה זֶה שֶׁהוֹסִיף כּוֹהֵן אַחֵר; אֲבָל הַכּוֹהֵן הַשּׂוֹרֵף אוֹתָהּ--אִם הוֹסִיף, פְּסָלָהּ, מִפְּנֵי שֶׁנִּתְעַסַּק בְּדָבָר שְׁאֵינוּ צָרִיךְ, בְּשָׁעַת שְׂרֵפָה.

הוֹצִיא אֶת הַדָּם חוּץ מִמַּעֲרַכְתָּהּ, וְהִזָּה--פְּסוּלָה.
הִזָּה מִדָּמָהּ בַּלַּיְלָה, אַפִלּוּ הִזָּה שֵׁשׁ הַזָּיוֹת בַּיּוֹם וְאַחַת בַּלַּיְלָה--פְּסוּלָה.
שְׁחָטָהּ חוּץ מִמְּקוֹם שְׂרֵפָתָהּ, אַפִלּוּ שְׁחָטָהּ לִפְנִים מִן הַחוֹמָה--פְּסוּלָה.
שְׂרָפָהּ חוּץ מִמַּעֲרַכְתָּהּ שֶׁנִּשְׁחֲטָה עָלֶיהָ, אוֹ שֶׁחֲלָקָהּ לִשְׁנַיִם וּשְׂרָפָהּ בִּשְׁתֵּי מַעֲרָכוֹת, אוֹ שֶׁשָּׂרַף שְׁתַּיִם בְּמַעֲרָכָה אַחַת--פְּסוּלָה; וְאִם אַחַר שֶׁנַּעֲשָׂת אֵפֶר, מֵבִיא אַחֶרֶת וְשׂוֹרֵף עַל גַּבָּהּ, וְאֵינוּ חוֹשֵׁשׁ.

 הִפְשִׁיטָהּ, וְנִתְּחָהּ, וְאַחַר כָּךְ שָׂרַף כֻּלָּהּ--כְּשֵׁרָה; וְאִם חִסַּר מִמֶּנָּה כְּלוּם, אַפִלּוּ מִפִּרְשָׁהּ--פְּסוּלָה.
פָּקַע מֵעוֹרָהּ אוֹ מִבְּשָׂרָהּ, אַפִלּוּ מִשְּׂעָרָהּ, כַּזַּיִת--יַחְזִיר; וְאִם לֹא הִחְזִיר, פְּסוּלָה.
פָּקַע חוּץ לְמַעֲרַכְתָּהּ--מַרְבֶּה עָלָיו, וְשׂוֹרְפוֹ בִּמְקוֹמוֹ; פָּקַע מִקְּרָנֶיהָ, אוֹ מִטְּלַפֶּיהָ, אוֹ מִפִּרְשָׁהּ--אֵינוּ צָרִיךְ לְהַחְזִיר.

 הַפָּרָה אֵינָהּ נִפְסֶלֶת, בַּלִּינָה; לְפִיכָּךְ אִם נִשְׁחֲטָה הַיּוֹם, וְהֻזָּה דָּמָהּ כְּהִלְכָּתוֹ, וְנִשְׂרְפָה לְמָחָר--כְּשֵׁרָה.
שְׂרָפָהּ אוֹנֵן אוֹ מְחֻסַּר כַּפָּרָה, כְּשֵׁרָה; שֶׁלֹּא רָחוּץ יָדַיִם וְרַגְלַיִם--פְּסוּלָה, מִפְּנֵי שֶׁמַּעֲשֶׂיהָ כְּעֵין עֲבוֹדָה.
וְהֵיכָן מְקַדֵּשׁ יָדָיו וְרַגְלָיו, בִּכְלִי שָׁרֵת בִּפְנִים; וְאִם קִדַּשׁ בַּחוּץ, וּמִכְּלִי חֹל, אַפִלּוּ בִּמְקֵדָה שֶׁלְּחֶרֶס--כָּשֵׁר, הוֹאִיל וְכָל מַעֲשֶׂיהָ בַּחוּץ.

וְכֵן כְּשֶׁמַּטְבִּילִין אֶת הַכּוֹהֵן הַשּׂוֹרֵף, אַחַר שֶׁמְּטַמְּאִין אוֹתוֹ כְּמוֹ שֶׁבֵּאַרְנוּ, אֵינוּ צָרִיךְ לַחְזֹר וּלְקַדַּשׁ, הוֹאִיל וְכָל מַעֲשֶׂיהָ בִּטְבוּלֵי יוֹם.

 שְׂרָפָהּ שֶׁלֹּא בְּעֵצִים, אוֹ בְּכָל עֵצִים, אַפִלּוּ בְּקַשׁ, וְאַפִלּוּ בִּגְבַבָה--כְּשֵׁרָה; וּמִצְוָתָהּ, שֶׁלֹּא יְמַעַט לָהּ עֵצִים מִן הָרָאוּי לָהּ.
אֲבָל מַרְבֶּה הוּא לָהּ חֲבִלֵּי אֵזוֹב וְאֵזוֹבְיוּן בִּזְמָן שְׂרֵפָתָהּ, כְּדֵי לְרַבּוֹת אֶת הֶעָפָר; וְיֵשׁ לוֹ לְרַבּוֹת עֵצִים בִּשְׂרֵפָתָהּ, עַד שֶׁתֵּעָשֶׂה אֵפֶר.
אֲבָל מִשֶּׁתֵּעָשֶׂה אֵפֶר--אִם הוֹסִיף בָּהּ אַפִלּוּ עֵץ אֶחָד, הֲרֵי זֶה כִּמְעָרֵב אֵפֶר מֻקְלֶה בְּאֵפֶר הַפָּרָה.

 כָּל מַעֲשֵׂה הַפָּרָה, מִתְּחִלָּה וְעַד סוֹף--אֵינוּ אֵלָא בַּיּוֹם, וּבְזִכְרֵי כְּהֻנָּה; וְהַמְּלָאכָה פּוֹסֶלֶת בָּהּ, עַד שֶׁתֵּעָשֶׂה אֵפֶר.
אֲבָל מִשֶּׁתֵּעָשֶׂה אֵפֶר--אִם כָּנַס אֶפְרָהּ בַּלַּיְלָה, אוֹ שֶׁכְּנָסַתּוּ אִשָּׁה, אוֹ שֶׁעָשָׂה מְלָאכָה אַחֶרֶת בְּשָׁעַת כְּנִיסָתוֹ--הֲרֵי זוֹ כְּשֵׁרָה.

וּמְנַיִן שֶׁאֲסֵפַת הָאֵפֶר בְּכָל אָדָם מִיִּשְׂרָאֵל, חוּץ מֵחֵרֵשׁ שׁוֹטֶה וְקָטָן--שֶׁנֶּאֱמָר "וְאָסַף אִישׁ טָהוֹר" , מִכְּלָל שְׁאֵינָהּ צְרִיכָה כּוֹהֵן, וּכְאִלּוּ נֶאֱמָר אָדָם טָהוֹר, בֵּין אִישׁ בֵּין אִשָּׁה.

וּמְנַיִן שֶׁהַמְּלָאכָה פּוֹסֶלֶת בָּהּ: שֶׁנֶּאֱמָר "וְשָׁחַט אֹתָהּ לְפָנָיו" --מִפִּי הַשְּׁמוּעָה לָמְדוּ שֶׁלֹּא בָא הַכָּתוּב אֵלָא לְלַמַּד שְׁאִם נִתְעַסַּק בְּדָבָר אַחֵר בְּשָׁעַת שְׁחִיטָתָהּ, פְּסָלָהּ.
וְנֶאֱמָר "וְשָׂרַף אֶת-הַפָּרָה, לְעֵינָיו" , שֶׁיִּהְיוּ עֵינָיו בָּהּ--לְלַמַּד שֶׁהַמְּלָאכָה פּוֹסֶלֶת בָּהּ, מִשָּׁעַת שְׁחִיטָתָהּ עַד שֶׁתֵּעָשֶׂה אֵפֶר; וְכָל הָעוֹסֵק בִּשְׂרֵפָתָהּ, וְעָשָׂה מְלָאכָה אַחֶרֶת--פְּסָלָהּ, עַד שֶׁתֵּעָשֶׂה אֵפֶר.

 שָׁחַט אֶת הַפָּרָה, וְנִשְׁחֲטָה בְּהֵמָה אַחֶרֶת עִמָּהּ, אוֹ נִתְחַתְּכָה דַּלַּעַת עִמָּהּ--כְּשֵׁרָה: שֶׁהֲרֵי לֹא נִתְכַּוַּן לַמְּלָאכָה--אַף עַל פִּי שֶׁהַבְּהֵמָה שֶׁנִּשְׁחֲטָה עִמָּהּ כְּשֵׁרָה לַאֲכִילָה, שְׁאֵין שְׁחִיטַת הַחֻלִּין צְרִיכָה כַּוָּנָה; אֲבָל אִם נִתְכַּוַּן לַחְתֹּךְ הַדַּלַּעַת, וְנִתְחַתְּכָה בְּשָׁעַת שְׁחִיטָה--פְּסוּלָה, שֶׁהֲרֵי עָשָׂה עִמָּהּ מְלָאכָה.

הִלְכּוֹת פָּרָה אֲדֻמָּה פֵּרֶק ה 
כָּל הָעוֹסְקִין בַּפָּרָה מִתְּחִלָּה וְעַד סוֹף, מְטַמְּאִין בְּגָדִים כָּל זְמָן עֲשִׂיָּתָן--שֶׁנֶּאֱמָר בַּשּׁוֹחֵט וּמַשְׁלִיךְ עֵץ אֶרֶז "וְכִבֶּס בְּגָדָיו ...
וְרָחַץ בְּשָׂרוֹ" , וְנֶאֱמָר בַּשּׂוֹרֵף "וְהַשֹּׂרֵף אֹתָהּ--יְכַבֵּס בְּגָדָיו" , וְנֶאֱמָר "וְכִבֶּס הָאֹסֵף אֶת-אֵפֶר הַפָּרָה" : מְלַמֵּד שֶׁכָּל הָעוֹסְקִין בָּהּ מִתְּחִלָּה וְעַד סוֹף--מְטַמְּאִין בְּגָדִים וּטְעוּנִין טְבִילָה וְהַעְרֵב שֶׁמֶשׁ, דִּין תּוֹרָה; אֲבָל הַמְּשַׁמֵּר אוֹתָהּ בְּשָׁעַת עֲשִׂיָּתָהּ, מְטַמֵּא בְּגָדִים מִדִּבְרֵיהֶם--גְּזֵרָה, שֶׁמֶּא יָזִיז בָּהּ אֵבֶר.

כָּל מָקוֹם שֶׁנֶּאֱמָר בַּתּוֹרָה בַּטֻּמְאוֹת "יְכַבֵּס בְּגָדָיו" , לֹא בָא לְלַמְּדֵנוּ שֶׁהַבְּגָדִים שֶׁעָלָיו בִּלְבָד הֶן הַטְּמֵאִים.
אֵלָא לְלַמַּד שֶׁכָּל בֶּגֶד אוֹ כְּלִי שֶׁיִּגַּע בּוֹ הַטָּמֵא הַזֶּה, בְּשָׁעַת חִבּוּרוֹ בִּמְטַמְּאָיו--הֲרֵי הֶן טְמֵאִים; אֲבָל אַחַר שֶׁיִּפְרֹשׁ מִמְּטַמְּאָיו, אֵינוּ מְטַמֵּא בְּגָדִים.

כֵּיצַד: הַנּוֹשֵׂא אֶת הַנְּבֵלָה--אֶחָד בֶּגֶד שֶׁעָלָיו, אוֹ כְּלִי שֶׁיִּגַּע בּוֹ, כָּל זְמָן שְׁהוּא נוֹשֵׂא אוֹתָהּ--הֲרֵי הֶן טְמֵאִים, וַהֲרֵי הֶן רִאשׁוֹן לַטֻּמְאָה; וְכֵן זֶה הַנּוֹשֵׂא, הֲרֵי הוּא רִאשׁוֹן.
פֵּרַשׁ מִמְּטַמְּאָיו, וְהִשְׁלִיךְ אֶת הַנְּבֵלָה--הֲרֵי הוּא רִאשׁוֹן, כְּמוֹת שֶׁהָיָה; וְאִם יִגַּע בִּכְלִי אוֹ בֶּגֶד, אֵינוּ מְטַמֵּא אוֹתוֹ--שְׁאֵין וֶלֶד טֻמְאָה מְטַמֵּא כֵּלִים, כְּמוֹ שֶׁבֵּאַרְנוּ בִּתְחִלַּת הַסֵּפֶר.
וְכֵן כָּל כַּיּוֹצֶא בַּנְּבֵלָה.

וְכֵן כָּל הָעוֹסְקִין בַּפָּרָה--אִם נָגַע בְּבֶגֶד אוֹ בִּכְלִי בְּשָׁעַת שְׁחִיטָה, אוֹ בְּשָׁעַת שְׂרֵפָה--הֲרֵי הֶן טְמֵאִים; אֲבָל אַחַר שֶׁיִּפְרֹשׁ מִמַּעֲשֶׂיהָ--אַף עַל פִּי שֶׁעֲדַיִן לֹא טָבַל--אִם נָגַע בִּכְלִי, אֵינוּ מְטַמְּאוֹ: מִפְּנֵי שְׁהוּא וֶלֶד טֻמְאָה.
וְהַפָּרָה עַצְמָהּ אֵינָהּ מְטַמְּאָה, לֹא אָדָם וְלֹא כֵּלִים שֶׁנָּגְעוּ בָּהּ; אֵלָא הַמִּתְעַסֵּק בָּהּ בִּלְבָד--הוּא הַטָּמֵא וְטָעוּן טְבִילָה, וּמְטַמֵּא בְּגָדִים כָּל זְמָן שֶׁעוֹסֵק בָּהּ.

 בַּמֶּה דְּבָרִים אֲמוּרִים, בִּזְמָן שֶׁנִּשְׂרֶפֶת כְּמִצְוָתָהּ.
אֲבָל אִם נִפְסְלָה, הַמִּתְעַסֵּק בָּהּ טָהוֹר: אֵרַע פְּסוּל בִּשְׁחִיטָתָהּ, אֵינָהּ מְטַמְּאָה בְּגָדִים.
אֵרַע בְּהַזָּיָתָהּ פְּסוּל--כָּל הָעוֹסֵק בָּהּ לִפְנֵי פְּסוּלָהּ, מְטַמֵּא בְּגָדִים; לְאַחַר פְּסוּלָהּ, אֵינוּ מְטַמֵּא בְּגָדִים.
הִשְׁלִים לִכְנֹס אֶת אֶפְרָהּ--הַמִּתְעַסֵּק בָּהּ אַחַר כֵּן בְּחִלּוּק הָאֵפֶר אוֹ בְּהַצְנָעָתוֹ, וְכֵן הַנּוֹגֵעַ בּוֹ--טָהוֹר.

וְלֹא הַפָּרָה בִּלְבָד, אֵלָא כָּל הַחַטָּאוֹת הַנִּשְׂרָפוֹת מִן הַפָּרִים וּמִן הַשְּׂעִירִים--הַשּׂוֹרֵף אוֹתָם מְטַמֵּא בְּגָדִים בְּשָׁעַת שְׂרֵפָתָן, עַד שֶׁיֵּעָשׂוּ אֵפֶר: שֶׁהֲרֵי הוּא אוֹמֵר בְּפָר וְשָׂעִיר שֶׁלְּיוֹם הַכִּפּוּרִים, "וְהַשֹּׂרֵף אֹתָם--יְכַבֵּס בְּגָדָיו" --מִפִּי הַשְּׁמוּעָה לָמְדוּ שֶׁזֶּה בִּנְיַן אָב לְכָל הַנִּשְׂרָפִין, שֶׁיִּהְיוּ מְטַמְּאִין בְּגָדִים עַד שֶׁיֵּעָשׂוּ אֵפֶר.

בַּמֶּה דְּבָרִים אֲמוּרִים, בְּשֶׁלֹּא אֵרַע בָּהֶן פְּסוּל, וְנִשְׂרְפוּ כְּמִצְוָתָן בְּבֵית הַדֶּשֶׁן; אֲבָל אִם נִפְסְלוּ בָּעֲזָרָה--נִשְׂרָפִין שָׁם כִּפְסוּלֵי הַמֻּקְדָּשִׁין, וְשׂוֹרְפָן טָהוֹר.
וְכֵן הַמִּתְעַסֵּק בָּהֶן מִשֶּׁיֵּעָשׂוּ אֵפֶר, אֵינוּ מְטַמֵּא בְּגָדִים.
וְאֵיזֶה הוּא שׂוֹרֵף: זֶה הַמְּסַיֵּעַ בַּשְּׂרֵפָה--כְּגוֹן הַמְּהַפֵּךְ בַּבָּשָׂר, וְהַמַּשְׁלִיךְ עֵצִים, וְהַמַּהַפֵּךְ בָּאֵשׁ, וְהַחוֹתֶה גֶּחָלִים כְּדֵי שֶׁתִּבְעַר הָאֵשׁ, וְכַיּוֹצֶא בְּזֶה; אֲבָל הַמַּצִּית אֶת הָאוּר לְשָׂרְפָן, וְהַמְּסַדֵּר אֶת הַמַּעֲרָכָה--טָהוֹר.

וְכֵן לָמְדוּ מִפִּי הַשְּׁמוּעָה שֶׁהַנּוֹשֵׂא פָּרִים וּשְׂעִירִים הַנִּשְׂרָפִין, לְהוֹצִיאָן לְבֵית הַדֶּשֶׁן לְשָׂרְפָן--טָמֵא וּמְטַמֵּא בְּגָדִים דִּין תּוֹרָה, כָּל זְמָן שְׁהוּא עוֹסֵק בְּהוֹלָכָתָן; וְטָעוּן טְבִילָה וְהַעְרֵב שֶׁמֶשׁ: כְּמוֹ הַמְּשַׁלֵּחַ אֶת הַשָּׂעִיר לַעֲזָאזֵל, שְׁהוּא מְטַמֵּא כָּל בֶּגֶד, וְכָל כְּלִי שֶׁיִּגַּע בּוֹ כְּכֵלִים שֶׁעָלָיו, כָּל זְמָן שֶׁמִּתְעַסֵּק בְּשִׁלּוּחוֹ--שֶׁנֶּאֱמָר "וְהַמְּשַׁלֵּחַ אֶת-הַשָּׂעִיר, לַעֲזָאזֵל--יְכַבֵּס בְּגָדָיו" .

 מֵאֵימָתַי מְטַמְּאִין בְּגָדִים, הַנּוֹשְׂאִין פָּרִים וּשְׂעִירִים הַנִּשְׂרָפִין--מִשֶּׁיֵּצְאוּ בָּהֶן חוּץ לְחוֹמַת הָעֲזָרָה.
נְשָׂאוּם בְּמוֹטוֹת, וְיָצְאוּ מִקְצַת הַנּוֹשְׂאִין חוּץ לְחוֹמַת הָעֲזָרָה, וְהָאַחֲרוֹנִים לֹא יָצְאוּ--אֵלּוּ שֶׁיָּצְאוּ, מְטַמְּאִין בְּגָדִים; וְאֵלּוּ שֶׁעֲדַיִן לֹא יָצְאוּ, אֵינָן מְטַמְּאִין בְּגָדִים עַד שֶׁיֵּצְאוּ.

יָצְאוּ וְחָזְרוּ לָעֲזָרָה--הַנּוֹשֵׂא אוֹתָן בָּעֲזָרָה, טָהוֹר עַד שֶׁיֵּצֵא בָּהֶן.
הָיָה עוֹמֵד חוּץ לָעֲזָרָה, וּמוֹשֵׁךְ אוֹתָם מִשָּׁם מֵאַחַר שֶׁחָזְרוּ--הוֹאִיל וּכְבָר יָצְאוּ לָחוּץ, וַהֲרֵי זֶה הַמּוֹשֵׁךְ אוֹתָן בַּחוּץ--הֲרֵי הוּא סְפֵק טָמֵא.

 וּמֵאֵימָתַי מְטַמֵּא בְּגָדִים, הַמְּשַׁלֵּחַ אֶת הַשָּׂעִיר--מִשֶּׁיֵּצֵא חוּץ לְחוֹמַת יְרוּשָׁלַיִם, עַד שָׁעַת דְּחִיָּתוֹ לַעֲזָאזֵל.
אֲבָל אַחַר שֶׁדָּחָהוּ--אִם נָגַע בְּכֵלִים וּבְגָדִים, טְהוֹרִים.

 הַנּוֹגֵעַ בְּפָרִים וּשְׂעִירִים הַנִּשְׂרָפִין עַצְמָן, אַפִלּוּ אַחַר שֶׁיָּצְאוּ--בֵּין אָדָם בֵּין כֵּלִים, בֵּין אֹכָלִין בֵּין מַשְׁקִין--הַכֹּל טָהוֹר; וְכֵן אִם נָגְעוּ בְּשָׂעִיר הַמִּשְׁתַּלֵּחַ עַצְמוֹ, בִּזְמָן הוֹלָכָתוֹ--טְהוֹרִים: שְׁאֵין אֵלּוּ מְטַמְּאִין אֵלָא לַמִּתְעַסֵּק בָּהֶן בִּלְבָד, שֶׁנֶּאֱמָר "וְהַשֹּׂרֵף אֹתָם--יְכַבֵּס בְּגָדָיו" ; אֲבָל הַנּוֹגֵעַ, טָהוֹר.

הִלְכּוֹת פָּרָה אֲדֻמָּה פֵּרֶק ו 
הַמַּיִם שֶׁנּוֹתְנִין עָלָיו אֵפֶר הַפָּרָה--אֵין מְמַלְּאִין אוֹתוֹ אֵלָא בִּכְלִי, וּמִן הַמַּעְיָנוֹת הַנּוֹבְעוֹת אוֹ הַנְּהָרוֹת הַמּוֹשְׁכִין מֵהֶן: שֶׁנֶּאֱמָר "וְנָתַן עָלָיו מַיִם חַיִּים, אֶל-כֶּלִי" .
וּנְתִינַת אֵפֶר הַפָּרָה עַל הַמַּיִם שֶׁנִּתְמַלְּאוּ, הוּא הַנִּקְרָא קִדּוּשׁ; וְהַמַּיִם הָאֵלּוּ שֶׁנִּתַּן עֲלֵיהֶן הָאֵפֶר, הֶן הַנִּקְרָאִין מֵי חַטָּאת, וּמַיִם מְקֻדָּשִׁין, וְהֶן שֶׁקָּרָא הַכָּתוּב "מֵי נִדָּה" .

הַכֹּל כְּשֵׁרִין לְמַלֹּאות אֶת הַמַּיִם, חוּץ מֵחֵרֵשׁ שׁוֹטֶה וְקָטָן; וְהַכֹּל כְּשֵׁרִין לְקַדַּשׁ, חוּץ מֵחֵרֵשׁ שׁוֹטֶה וְקָטָן.
וְאֵין מְמַלְּאִין וְאֵין מְקַדְּשִׁין אֵלָא בִּכְלִי, וְאֵין מַזִּין אֵלָא מִכְּלִי.
וְהַמִּלּוּי וְהַקִּדּוּשׁ כְּשֵׁרִין בַּלַּיְלָה, אֲבָל אֵין מַזִּין וְאֵין טוֹבְלִין אֵלָא בַּיּוֹם; וְכָל הַיּוֹם כָּשֵׁר לְהַזָּיָה וְלִטְבִילָה.

בְּכָל הַכֵּלִים, מְמַלְּאִין וּמַזִּין וּמְקַדְּשִׁין--אַפִלּוּ בִּכְלֵי גְּלָלִים, וּכְלֵי אֲבָנִים, וּכְלֵי אֲדָמָה, וּבִסְפִינָה; וְאֶחָד כְּלֵי חֶרֶס, וְאֶחָד כָּל הַכֵּלִים.
אֲבָל אֵין מְמַלְּאִין וְלֹא מְקַדְּשִׁין וְלֹא מַזִּין בְּדָפְנוֹת הַכֵּלִים, וְלֹא בְּשׁוּלֵי הַמְּחָץ, וְלֹא בִּמְגוּפַת הֶחָבִית, וְלֹא בְּחָפְנָיו, וְלֹא בְּבֵיצַת הַתֻּרְנְגֹלֶת, וְלֹא בְּשֹׁקֶת שֶׁבַּסֶּלַע; אֲבָל בֵּיצַת הַיּוֹצְרִין כְּשֵׁרָה, מִפְּנֵי שְׁהִיא כְּלִי אֲדָמָה.

שׁוּלֵי כְּלֵי עֵץ, וּכְלֵי זְכוֹכִית, וּכְלֵי עֶצֶם--אֵין מְקַדְּשִׁין בָּהֶן, עַד שֶׁיָּשׁוּף אוֹתָן וִיתַקַּן אוֹתָן וְיַעֲשֶׂה אוֹתָן כֵּלִים בִּפְנֵי עַצְמָן; וְכֵן מְגוּפָה שֶׁהִתְקִינָהּ לִהְיוֹת כְּלִי, מְקַדְּשִׁין בָּהּ.
וּבֵיצַת הַנַּעֲמִית, כְּשֵׁרָה לְקַדַּשׁ בָּהּ; וְאֵין צָרִיךְ לוֹמַר שְׁהִיא כְּשֵׁרָה לְמַלֹּאות בָּהּ, וּלְהַזּוֹת מִמֶּנָּה.

כְּלִי שֶׁחִבְּרוֹ בָּאָרֶץ אוֹ בַּסֶּלַע, אַפִלּוּ חִבְּרוֹ בְּסִיד--מְקַדְּשִׁין בּוֹ, וּמַזִּין מִמֶּנּוּ.
עָשָׂה עֲטָרָה שֶׁלְּטִיט סָבִיב לַכְּלִי, וְהַמַּיִם שֶׁבַּכְּלִי צָפִין עַד שֶׁהָלְכוּ לָעֲטָרָה--אִם נִטֶּלֶת הָעֲטָרָה עִם הַכְּלִי--הֲרֵי הַמַּיִם שֶׁבְּתוֹכָהּ כְּשֵׁרִים, שֶׁהֲרֵי הֶן בִּכְלִי אֲדָמָה; וְאִם לָאו--הֲרֵי הֶן כְּמִי שֶׁהִקִּיף עֲטָרָה שֶׁלְּטִיט בַּסֶּלַע אוֹ עַל הָאָרֶץ, וּמִלָּא אוֹתָהּ מַיִם, שְׁהֶן פְּסוּלִין, מִפְּנֵי שְׁאֵינָן בִּכְלִי.

כְּלִי חֶרֶס שֶׁנִּקַּב בְּכוֹנֵס מַשְׁקֶה, אֵין מְקַדְּשִׁין בּוֹ; אֲבָל אִם נִקַּב בְּמוֹצִיא מַשְׁקֶה, מְקַדְּשִׁין בּוֹ.
כְּלִי שֶׁנִּקַּב מִלְּמַטָּה, וּסְתָמוֹ בִּסְמַרְטוּטִין--פָּסוּל: שֶׁהַמַּיִם שֶׁבּוֹ אֵינָן עַל עִגּוּל הַכְּלִי, אֵלָא עַל הַפְּקָק.
הָיָה נָקוּב מִן הַצַּד, וּפְקָקוֹ--הֲרֵי זֶה כָּשֵׁר לְמַלֹּאות וּלְקַדַּשׁ וּלְהַזּוֹת מִמֶּנּוּ.

 הַזּוֹלֵף מַיִם מִן הַמַּעְיָן בְּיָדָיו וּבְרַגְלָיו וּבַחֲרָסִים, וְנָתַן לְתוֹךְ הֶחָבִית--פְּסוּלִין, מִפְּנֵי שֶׁלֹּא נִתְמַלְּאוּ בִּכְלִי.
נָתַן אֶת הֶחָבִית בַּמַּיִם, וְדָחַק אֶת הַמַּיִם בְּיָדָיו אוֹ בְּרַגְלָיו אוֹ בְּעַלֵּי יְרָקוֹת כְּדֵי שֶׁיַּעֲבְרוּ לֶחָבִית--הֲרֵי אֵלּוּ פְּסוּלִין.
וְכֵן אִם שִׁקָּעָן בַּמַּיִם, כְּדֵי שֶׁיִּגְבְּרוּ הַמַּיִם וְיַעֲלוּ וְיִשָּׁפְכוּ לֶחָבִית--פְּסוּלִין.
וְאִם עָשָׂה כֵּן בְּעַלֵּי קָנִים וְעַלֵּי אֱגוֹז, הֲרֵי הַמַּיִם כְּשֵׁרִין.
זֶה הַכְּלָל: דָּבָר שְׁהוּא מְקַבֵּל טֻמְאָה--אִם סִיַּע בּוֹ הַמַּיִם כְּדֵי שֶׁיִּתְמַלֵּא הַכְּלִי, הַמַּיִם פְּסוּלִין; וְאִם סִיַּע בְּדָבָר שְׁאֵינוּ מְקַבֵּל טֻמְאָה, כְּשֵׁרִין.

 הַמַּפְנֶה אֶת הַמַּעְיָן לְתוֹךְ הַגַּת אוֹ לְתוֹךְ הַגֶּבֶא, וְחָזַר וּמִלָּא בִּכְלִי מֵאוֹתוֹ הַגֶּבֶא אוֹ הַגַּת--פְּסוּלִין: שֶׁהֲרֵי צָרִיךְ שֶׁתִּהְיֶה לְקִיחַת הַמַּיִם מִן הַמַּעְיָן בִּכְלִי, בַּתְּחִלָּה.

 הַיָּם הַגָּדוֹל כְּמִקְוָה, וְאֵינוּ כְּמַעְיָן; לְפִיכָּךְ אֵין מְמַלְּאִין מִמֶּנּוּ לְקִדּוּשׁ.
וְכָל הַנְּהָרוֹת, פְּסוּלִין לְקַדַּשׁ מֵהֶן מֵי חַטָּאת.
וּשְׁאָר הַיָּמִים כְּמַעְיָן.
וְהַמַּיִם הַנִּגְרָרִין מִשְּׁאָר הַיָּמִים, וְהֶן הַנִּקְרָאִין זוֹחֲלִין--פְּסוּלִין; וְהַזּוֹחֲלִין מִן הַמַּעְיָן--הֲרֵי הֶם כְּמַעְיָן, וּכְשֵׁרִין.

 מַיִם הַמֻּכִּין וְהַמְּכַזְּבִין, פְּסוּלִין.
וְאֵלּוּ הֶן הַמֻּכִּין, הַמְּלוּחִין אוֹ הַפּוֹשְׁרִין.
וְהַמְּכַזְּבִין--הֶן הַמַּעְיָנוֹת שֶׁפְּעָמִים מְקִירִין, וּפְעָמִים חֲרֵבִין וִיבֵשִׁין; אַפִלּוּ הָיוּ חֲרֵבִין פָּעַם לְשֶׁבַע שָׁנִים, פְּסוּלִין.
אֲבָל אִם הָיוּ חֲרֵבִין בִּשְׁנֵי בַּצֹּרֶת, אוֹ לְשָׁנִים רַבּוֹת יָתֵר מִשֶּׁבַע, אוֹ שֶׁהָיוּ מֵימֵיהֶן פְּעָמִים מְרֻבִּין וּפְעָמִים מוּעָטִין וְאֵינָן חֲרֵבִין--הֲרֵי אֵלּוּ כְּשֵׁרִין.
וּמַעְיָן שֶׁיָּצָא כַּתְּחִלָּה--כָּשֵׁר, וְאֵינוּ צָרִיךְ לִבְדֹּק שֶׁמֶּא יְכַזַּב.

 מֵי בִּצִּים, וּמֵי הַיַּרְדֵּן, וּמֵי הַיַּרְמוּךְ--פְּסוּלִין, מִפְּנֵי שְׁהֶן מֵי תַּעֲרֹבֶת.
וְאֵלּוּ הֶן מֵי הַתַּעֲרֹבֶת--מַיִם הַכְּשֵׁרִים לְקִדּוּשׁ שֶׁנִּתְעָרְבוּ בְּמַיִם פְּסוּלִין, אֵין מְמַלְּאִין מִתַּעֲרֹבֶת שְׁנֵיהֶם; אֲבָל מַיִם כְּשֵׁרִים כְּגוֹן מֵימֵי שְׁתֵּי מַעְיָנוֹת שֶׁנִּתְעָרְבוּ, וְנִמְשְׁכוּ--מְמַלְּאִין מֵהֶן.

 הַמַּיִם שֶׁנִּשְׁתַּנּוּ, שִׁנּוּיִין מֵחֲמַת עַצְמָן--כְּשֵׁרִין.
בְּאֵר שֶׁנָּפַל לְתוֹכָהּ חַרְסִית אוֹ אֲדָמָה, וְנַעֲשׂוּ מֵימֶיהָ עֲכוּרִין--מְמַלֵּא מִמֶּנָּה, וְאֵינוּ צָרִיךְ לְהַמְתִּין; נָפַל לְתוֹכָהּ שֶׁטֶף שֶׁלְּמֵימֵי גְּשָׁמִים, יַמְתִּין עַד שֶׁתִּצַּל.

 אַמַּת הַמַּיִם הַבָּאָה מֵרָחוֹק--הוֹאִיל וּתְחִלָּתָהּ מִן הַמַּעְיָן, כְּשֵׁרָה לְמַלֹּאות מִמֶּנָּה: וּבִלְבָד שֶׁיִּשְׁמְרֶנָּה שֶׁלֹּא יַפְסִיקֶנָּה אָדָם, וְנִמְצָא מְמַלֵּא מִן הַמַּיִם שֶׁפָּסְקוּ תְּחִלָּתָן מִן הַמַּעְיָן--שְׁהֶן פְּסוּלִין.

הִלְכּוֹת פָּרָה אֲדֻמָּה פֵּרֶק ז 
הַמְּלָאכָה--פּוֹסֶלֶת בַּמַּיִם קֹדֶם שֶׁיִּתְקַדְּשׁוּ, וְאֵינָהּ פּוֹסֶלֶת בַּהַזָּיָה; וּדְבָרִים אֵלּוּ, דִּבְרֵי קַבָּלָה הֶן.
כֵּיצַד: הַמְּמַלֵּא מַיִם לְקִדּוּשׁ, וְנִתְעַסַּק בִּמְלָאכָה אַחֶרֶת בְּשָׁעַת הַמִּלּוּי, אוֹ בְּשָׁעַת הוֹלָכַת הַמַּיִם שֶׁמִּלָּא, אוֹ בְּעֵת שֶׁמְּעַרֶה אוֹתָן מִכְּלִי לִכְלִי--פְּסָלָן: לְעוֹלָם הַמְּלָאכָה פּוֹסֶלֶת בַּמַּיִם, עַד שֶׁיַּטִּיל לָהֶן אֶת הָאֵפֶר.

הִטִּיל אֶת הָאֵפֶר, וְנִתְקַדְּשׁוּ וְנַעֲשׂוּ מֵי נִדָּה--אֵין הַמְּלָאכָה פּוֹסֶלֶת בָּהֶן.
אֵלָא מוֹלִיךְ הַמַּיִם הַמְּקֻדָּשִׁין, אוֹ מְעַרֶה אוֹתָן מִכְּלִי לִכְלִי, וְהוּא עוֹסֵק בִּמְלָאכָה אַחֶרֶת, וְאֵין בְּכָּךְ כְּלוּם; וְכֵן מַזֶּה מֵהֶן בְּיָדוֹ אַחַת, וְהוּא עוֹשֶׂה מְלָאכָה בְּיָדוֹ הָאַחֶרֶת.

 הַשָּׂכָר--פּוֹסֵל בַּקִּדּוּשׁ וּבַהַזָּיָה, וְאֵינוּ פּוֹסֵל בַּמִּלּוּי.
כֵּיצַד: הַנּוֹטֵל שְׂכָרוֹ לְקַדַּשׁ מֵי חַטָּאת, אוֹ לְהַזּוֹת מֵהֶן--הֲרֵי אוֹתָן הַמַּיִם כְּמֵי הַמְּעָרָה, וְהָאֵפֶר כְּאֵפֶר מֻקְלֶה: שְׁאֵינוּ כְּלוּם.
אֲבָל נוֹטֵל הוּא שָׂכָר לְמַלֹּאות הַמַּיִם, אוֹ לְהוֹלִיכָן.
וּמְקַדְּשִׁין אוֹתָן, בְּחִנָּם; וּמַזֶּה מֵהֶן הַמַּזֶּה, בְּחִנָּם.

הָיָה הַמְּקַדֵּשׁ אוֹ הַמַּזֶּה זָקֵן שְׁאֵינוּ יָכוֹל לְהַלַּךְ עַל רַגְלָיו, וּבָא הַטָּמֵא וּבִקַּשׁ מִמֶּנּוּ לַהֲלֹךְ עִמּוֹ לְמָקוֹם רָחוֹק לְקַדַּשׁ אוֹ לְהַזּוֹת--הֲרֵי זֶה מַרְכִּיבוֹ עַל הַחֲמוֹר, וְנוֹתֵן לוֹ שְׂכָרוֹ כְּפוֹעֵל בָּטֵל שֶׁבָּטֵל מֵאוֹתָהּ מְלָאכָה שֶׁבִּטְּלוֹ מִמֶּנָּה.

וְכֵן אִם הָיָה כּוֹהֵן, וְהָיָה מִטַּמֵּא בְּטֻמְאָה הַמּוֹנַעַת אוֹתוֹ מִלֶּאֱכֹל תְּרוּמָתוֹ בְּעֵת שֶׁיֵּלֵךְ עִמּוֹ לְהַזּוֹת אוֹ לְקַדַּשׁ--הֲרֵי זֶה מַאֲכִילוֹ וּמַשְׁקֵהוּ וְסָכוֹ; וְאִם בִּטְּלוֹ מִמְּלָאכָה--נוֹתֵן לוֹ שְׂכְרוֹ, כְּפוֹעֵל בָּטֵל שֶׁלְּאוֹתָהּ מְלָאכָה: שֶׁכָּל אֵלּוּ הַדְּבָרִים, אֵינָן שָׂכָר שֶׁנִּשְׂתַּכַּר בַּקִּדּוּשׁ אוֹ בַּהַזָּיָה--שֶׁהֲרֵי לֹא הִרְוִיחַ כְּלוּם, וְלֹא נָטַל אֵלָא כְּנֶגֶד מַה שֶׁהִפְסִיד.

 הַמְּמַלֵּא בְּאַחַת יָדוֹ, וְעוֹשֶׂה מְלָאכָה בְּיָדוֹ הָאַחֶרֶת, אוֹ הַמְּמַלֵּא לוֹ וּלְאַחֵר, אוֹ שֶׁמִּלָּא לִשְׁנַיִם כְּאַחַת--שְׁנֵיהֶן פְּסוּלִין: שֶׁהַמִּלּוּי מְלָאכָה, וְנִמְצָא כָּל מִלּוּי מִשְּׁנֵיהֶן, כְּאִלּוּ עָשָׂה עִמּוֹ מְלָאכָה אַחֶרֶת; וּכְבָר הוֹדַעְנוּ שֶׁהַמְּלָאכָה פּוֹסֶלֶת בַּמִּלּוּי, בֵּין שֶׁמִּלָּא לְעַצְמוֹ בֵּין שֶׁמִּלָּא לַאֲחֵרִים.

 הַמְּמַלֵּא לַאֲחֵרִים, אַפִלּוּ מִלָּא אֶלֶף חָבִיּוֹת זוֹ אַחַר זוֹ לְאֶלֶף בְּנֵי אָדָם--כֻּלָּן כְּשֵׁרִין; וְכָל אֶחָד מֵהֶן נוֹטֵל הַמַּיִם שֶׁלּוֹ, וּמְקַדְּשָׁן.
מִלָּא לְעַצְמוֹ חָבִית אַחַר חָבִית--אִם נִתְכַּוַּן לְקַבַּץ כָּל הֶחָבִיּוֹת לִכְלִי אֶחָד, וּלְהַשְׁלִיךְ עֲלֵיהֶן אֶת הָאֵפֶר, וּמְקַדְּשָׁן כֻּלָּן קִדּוּשׁ אֶחָד--כֻּלָּן כְּשֵׁרִין, שֶׁהַכֹּל מִלּוּי אֶחָד הוּא.

אֲבָל אִם נִתְכַּוַּן לְקַדַּשׁ כָּל חָבִית וְחָבִית בִּפְנֵי עַצְמָהּ--כֻּלָּן פְּסוּלִין, חוּץ מִן הָאַחֲרוֹנָה: שֶׁהָרִאשׁוֹנָה נִפְסֶלֶת בַּמְּלָאכָה שֶׁעָשָׂה קֹדֶם שֶׁיְּקַדַּשׁ, וְהוּא מִלּוּי הַשְּׁנִיָּה; וְכֵן הַשְּׁנִיָּה נִפְסֶלֶת בְּמִלּוּי הַשְּׁלִישִׁית, וְאֵין כָּשֵׁר אֵלָא אַחֲרוֹנָה.

 חֲמִשָּׁה שֶׁמִּלְּאוּ חָמֵשׁ חָבִיּוֹת לְקַדְּשָׁן חֲמִשָּׁה קִדּוּשִׁין, שֶׁיַּשְׁלִיךְ הָאֵפֶר עַל כָּל אַחַת וְאַחַת בִּפְנֵי עַצְמָהּ, וְנִמְלְכוּ לְעָרְבָן וּלְקַדְּשָׁן כֻּלָּן קִדּוּשׁ אֶחָד, אוֹ שֶׁמִּלְּאוּם לְקַדְּשָׁן קִדּוּשׁ אֶחָד, וְנִמְלְכוּ לְקַדְּשָׁן חֲמִשָּׁה קִדּוּשִׁין--כֻּלָּן כְּשֵׁרִין: שֶׁהֲרֵי לֹא נִתְעַסַּק הַמְּמַלֵּא, בְּמִלּוּי אַחֵר.

אֲבָל הַיָּחִיד שֶׁמִּלָּא חָמֵשׁ חָבִיּוֹת, לְקַדְּשָׁן חֲמִשָּׁה קִדּוּשִׁין--אַף עַל פִּי שֶׁחָזַר וְנִמְלַךְ לְקַדְּשָׁן קִדּוּשׁ אֶחָד, אֵין כָּשֵׁר אֵלָא אַחֲרוֹן; מִלְּאָן לְקַדְּשָׁן קִדּוּשׁ אֶחָד, וְנִמְלַךְ לְקַדְּשָׁן חֲמִשָּׁה קִדּוּשִׁין--אֵין כָּשֵׁר אֵלָא זוֹ שֶׁקִּדַּשׁ בַּתְּחִלָּה.

וְכֵן אִם אָמַר לְאַחֵר, קַדַּשׁ לָךְ אֶת אֵלּוּ--אֵין כָּשֵׁר אֵלָא זוֹ שֶׁנִּתְקַדְּשָׁה מֵהֶן בַּתְּחִלָּה.
אֲבָל אִם אָמַר לוֹ, קַדַּשׁ לִי אֶת אֵלּוּ--הֲרֵי כֻּלָּן כְּשֵׁרִין: שֶׁהֲרֵי לְקִדּוּשׁ אֶחָד מִלְּאָן; וְאַף עַל פִּי שֶׁנִּמְלַךְ לְקַדְּשָׁן חֲמִשָּׁה קִדּוּשִׁין--הֲרֵי לֹא קִדַּשׁ הוּא, אֵלָא אַחֵר קִדַּשׁ לוֹ.

 הָרוֹצֶה לְמַלֹּאות מַיִם לְקַדְּשָׁן, וּמַיִם אֲחֵרִים לִצְרָכָיו--מְמַלֵּא אֶת שֶׁלִּצְרָכָיו תְּחִלָּה, וְקוֹשְׁרָן וְטוֹעֲנָן לַאֲחוֹרָיו; וְאַחַר כָּךְ מְמַלֵּא אֶת שֶׁלַּחַטָּאת, כְּדֵי שֶׁלֹּא יִתְעַסַּק בִּמְלָאכָה אַחַר הַמִּלּוּי, וְנוֹתְנָם לְפָנָיו, וְהוֹלֵךְ.

 שְׁנַיִם שֶׁהָיוּ מְמַלְּאִין כָּל אֶחָד וְאֶחָד לְעַצְמוֹ, וְהִגְבִּיהוּ זֶה עַל זֶה, וְנָטַל זֶה לְזֶה קוֹץ מִיָּדוֹ אוֹ מִגּוּפוֹ בְּשָׁעַת מִלּוּי--אִם מִלְּאוּ שְׁנֵיהֶם לְקִדּוּשׁ אֶחָד, הַמַּיִם כְּשֵׁרִים; וְאִם מִלְּאוּ לְקַדַּשׁ כָּל אֶחָד לְעַצְמוֹ--זֶה שֶׁהִגְבִּיהַּ אוֹ הוֹצִיא אֶת הַקּוֹץ, פָּסַל מֵימָיו.

 הַשּׁוֹאֵל חֶבֶל לְמַלֹּאות בּוֹ, וּמִלָּא, וְנָטַל הַחֶבֶל בְּיָדוֹ וּמֵימָיו עַל כְּתֵפוֹ, וּפָגַע בַּבְּעָלִים בְּדַרְכּוֹ, וְנָתַן לָהֶן אֶת הַחֶבֶל כִּשְׁהוּא מְהַלֵּךְ--כְּשֵׁרִין; וְאִם יָצָא מִן הַדֶּרֶךְ, כְּדֵי לְהוֹלִיךְ הַחֶבֶל לַבְּעָלִים--פָּסַל אֶת הַמַּיִם.

 מִי שֶׁהָיָה מְמַלֵּא, וּמַשְׁלִיךְ הַחֶבֶל שֶׁמִּלָּא בּוֹ עַל הָאָרֶץ, וְאַחַר שֶׁמִּלָּא חָזַר וְקִבַּץ הַחֶבֶל עַל יָדוֹ--פָּסַל הַמַּיִם; וְאִם הָיָה דּוֹלֶה וּמְקַבֵּץ לְתוֹךְ יָדוֹ, דּוֹלֶה וּמְקַבֵּץ--הַמַּיִם כְּשֵׁרִים.

 הַמְּמַלֵּא וְנָתַן לֶחָבִית עַד שֶׁיְּמַלֵּא אוֹתָהּ מַיִם, וְהִצְנִיעַ אֶת הֶחָבִית שֶׁלֹּא תִשָּׁבֵר בְּשָׁעָה שֶׁהָיָה מְמַלֵּא, אוֹ שֶׁכְּפָיָהּ עַל פִּיהָ עַל מְנַת לְנַגְּבָהּ וּלְמַלֹּאות בָּהּ--כָּשֵׁר, שֶׁזֶּה מִצֹּרֶךְ הַמִּלּוּי הוּא.
אֲבָל אִם הִצְנִיעָהּ אוֹ נִגְּבָהּ, כְּדֵי לְהוֹלִיךְ בָּהּ אֶת הַקִּדּוּשׁ--פָּסוּל, שֶׁהֲרֵי עָשָׂה מְלָאכָה שְׁאֵינָהּ לְצֹרֶךְ הַמִּלּוּי.

וְכֵן הַמְּמַלֵּא וְנָתַן לַשֹּׁקֶת, וּפִנָּה חֲרָסִים מִן הַשֹּׁקֶת בְּשָׁעַת מִלּוּי--אִם בִּשְׁבִיל שֶׁתַּחְזִיק מַיִם רַבִּים--כְּשֵׁרִים, שֶׁהֲרֵי זֶה צֹרֶךְ הַמִּלּוּי.
וְאִם בִּשְׁבִיל שֶׁלֹּא יִהְיוּ הֶחֲרָסִים מְעַכְּבִין אוֹתוֹ, בְּשָׁעָה שְׁהוּא זוֹלֵף אֶת הַמַּיִם שֶׁמִּלָּא בַּשֹּׁקֶת--הֲרֵי אֵלּוּ פְּסוּלִין.

 הַמְּמַלֵּא דְּלִי לִשְׁתּוֹת, וְנִמְלַךְ וְחִשַּׁב עָלָיו לְמֵי חַטָּאת--אִם עַד שֶׁלֹּא הִגִּיעַ הַדְּלִי לַמַּיִם חִשַּׁב--מְעַרֶה, וְאֵינוּ צָרִיךְ לְנַגַּב; וְאִם מִשֶּׁהִגִּיעַ הַדְּלִי לַמַּיִם חִשַּׁב--מְעַרֶה, וְצָרִיךְ לְנַגַּב וְאַחַר כָּךְ יְמַלֵּא בּוֹ לַחַטָּאת.
שִׁלְשַׁל הַדְּלִי, וְנִפְסַק הַחֶבֶל מִיָּדוֹ--אִם עַד שֶׁלֹּא הִגִּיעַ לַמַּיִם חִשַּׁב עָלָיו--מְעַרֶה, וְאֵינוּ צָרִיךְ לְנַגַּב.
עוֹדֵהוּ בְּתוֹךְ הַמַּיִם, וְחִשַּׁב עָלָיו לְמֵי חַטָּאת--מְעַרֶה, וְאֵינוּ צָרִיךְ לְנַגַּב.

מַיִם שֶׁמִּלְּאָן לְמֵי חַטָּאת, וְאַחַר שֶׁנִּתְמַלְּאוּ חִשַּׁב עֲלֵיהֶן לִשְׁתּוֹתָן--כְּשֶׁיָּטֶּה אֶת הַכְּלִי לִשְׁתּוֹת--פָּסַל הַמַּיִם, אַף עַל פִּי שֶׁלֹּא שָׁתָה מֵהֶן כְּלוּם.

הִלְכּוֹת פָּרָה אֲדֻמָּה פֵּרֶק ח 
מִי שֶׁהָיוּ מֵימָיו עַל כְּתֵפוֹ, וְעָמַד וְהוֹרָה הוֹרָיָה לַאֲחֵרִים, אוֹ שֶׁדָּן דִּין, אוֹ שֶׁחָלְצָה בְּפָנָיו, אוֹ מֵאֲנָה, אוֹ שֶׁהֶרְאָה לַאֲחֵרִים אֶת הַדֶּרֶךְ, אוֹ שֶׁהָרַג נָחָשׁ אוֹ עַקְרָב, אוֹ נָטַל אֹכָלִין מִן הַשּׁוּק לְהַצְנִיעָן--הֲרֵי הַמַּיִם פְּסוּלִין: שֶׁהֲרֵי נִתְעַסַּק בְּדָבָר אַחֵר, קֹדֶם שֶׁיִּתֵּן הָאֵפֶר עַל הַמַּיִם.

אֲבָל אִם נָטַל הָאֹכָלִין לְאָכְלָן וַאֲכָלָן כִּשְׁהוּא מְהַלֵּךְ, אוֹ שֶׁהָרַג נָחָשׁ אוֹ עַקְרָב הַמְּעַכְּבִין אוֹתוֹ--הֲרֵי הַמַּיִם כְּשֵׁרִין, שֶׁזֶּה מִצֹּרֶךְ הוֹלָכַת הַמַּיִם.
זֶה הַכְּלָל: דָּבָר שְׁהוּא מִשּׁוֹם מְלָאכָה שֶׁעָשָׂהוּ קֹדֶם מַתַּן הָאֵפֶר--בֵּין עָמַד בֵּין שֶׁלֹּא עָמַד, פָּסַל.
וְדָבָר שְׁאֵינוּ מִשּׁוֹם מְלָאכָה--אִם עָמַד, פָּסַל; וְאִם לֹא עָמַד, כְּשֵׁרִין.

הָיָה מְהַלֵּךְ בַּמַּיִם, וּפָרַץ בְּשָׁעַת הִלּוּכוֹ מְקוֹם שֶׁיֵּלֵךְ בּוֹ--אַף עַל פִּי שֶׁפָּרַץ עַל מְנַת לִגְדֹּר, כְּשֵׁרִין; וְאִם גָּדַר קֹדֶם שֶׁיִּתֵּן הָאֵפֶר, פְּסוּלִין.
וְכֵן אִם קָצַץ פֵּרוֹת לֶאֱכֹל--אַף עַל פִּי שֶׁכַּוָּנָתוֹ לְהַקְצוֹת אֶת הַשְּׁאָר, כְּשֵׁרִין; וְאִם הִקצָה קֹדֶם מַתַּן הָאֵפֶר, פָּסַל.

 הָיָה אוֹכֵל בְּשָׁעַת הוֹלָכַת הַמַּיִם, וְהוֹתִיר, וְזָרַק מַה שֶׁהוֹתִיר לְתַחַת הַתְּאֵנָה אוֹ לְתַחַת הַמֻּקְצֶה--אִם נִתְכַּוַּן שֶׁלֹּא יֹאבְדוּ הַפֵּרוֹת--הֲרֵי הַמַּיִם פְּסוּלִין, שֶׁהֲרֵי עָשָׂה מְלָאכָה.
וְאִם זְרָקָן לְפִי שְׁאֵין לוֹ צֹרֶךְ בָּהֶן, הֲרֵי הַמַּיִם כְּשֵׁרִין.

הַמְּמַלֵּא מַיִם לְקַדְּשָׁן, וּמְסָרָן לְאַחֵר לְשָׁמְרָן, וְעָשׂוּ הַבְּעָלִים מְלָאכָה--לֹא נִפְסְלוּ הַמַּיִם, שֶׁהֲרֵי מְסָרָן לַשּׁוֹמֵר.
וְאִם עָשָׂה הַשּׁוֹמֵר מְלָאכָה--פְּסָלָן, שֶׁהֲרֵי הֶן בִּרְשׁוּתוֹ וְהוּא נִכְנַס תַּחַת הַבְּעָלִים.
הָיוּ שְׁנַיִם שׁוֹמְרִין אֶת הַמַּיִם, וְעָשָׂה אֶחָד מֵהֶן מְלָאכָה--הַמַּיִם כְּשֵׁרִין, שֶׁהֲרֵי הַשֵּׁנִי מְשַׁמֵּר; חָזַר הָרִאשׁוֹן לִשְׁמֹר, וְעָמַד הַשֵּׁנִי וְעָשָׂה מְלָאכָה--הַמַּיִם כְּשֵׁרִין: עַד שֶׁיַּעֲשׂוּ כָּל הַשּׁוֹמְרִין מְלָאכָה כְּאַחַת.

 הַמְּקַדֵּשׁ בְּאַחַת יָדוֹ, וְעָשָׂה מְלָאכָה בַּשְּׁנִיָּה--אִם לְעַצְמוֹ קִדַּשׁ, פָּסַל: שֶׁהֲרֵי עָשָׂה מְלָאכָה, קֹדֶם מַתַּן אֵפֶר בַּמַּיִם.
וְאִם לַחֲבֵרוֹ קִדַּשׁ, הַמַּיִם כְּשֵׁרִין: שְׁאֵין זֶה פּוֹסֵל מֵימָיו שֶׁלַּחֲבֵרוֹ בַּמְּלָאכָה שֶׁעָשָׂה, שְׁאֵין הַמְּלָאכָה פּוֹסֶלֶת בַּקִּדּוּשׁ אֵלָא בַּמַּיִם--וְהוּא, שֶׁיִּהְיֶה הָעוֹשֶׂה הַבְּעָלִים אוֹ הַשּׁוֹמֵר.

 הַמְּקַדֵּשׁ לְעַצְמוֹ וּלְאַחֵר כְּאַחַת--שֶׁלּוֹ פָּסוּל, שֶׁהֲרֵי נִפְסְלוּ הַמַּיִם שֶׁלְּעַצְמוֹ בָּעֲסָק שֶׁנִּתְעַסַּק בְּקִדּוּשׁ חֲבֵרוֹ; אֲבָל אִם קִדַּשׁ לִשְׁנַיִם כְּאַחַת--שְׁנֵיהֶן כְּשֵׁרִין, שְׁאֵין מְלַאכְתּוֹ פּוֹסֶלֶת מֵי אֲחֵרִים.

 הַמְּמַלֵּא לְעַצְמוֹ בִּשְׁתֵּי יָדָיו כְּאַחַת--בְּקִדּוּשׁ אֶחָד, פָּסוּל; בִּשְׁנֵי קִדּוּשִׁין, כָּשֵׁר.
קִדַּשׁ לְעַצְמוֹ בִּשְׁתֵּי יָדָיו כְּאַחַת--בְּקִדּוּשׁ אֶחָד, כָּשֵׁר; בִּשְׁנֵי קִדּוּשִׁין, פְּסוּלִין.
מִלָּא וְקִדַּשׁ בִּשְׁתֵּי יָדָיו כְּאַחַת--לְעַצְמוֹ, שְׁנֵיהֶן פְּסוּלִין.

מִלָּא לְאַחֵר בִּשְׁתֵּי יָדָיו כְּאַחַת--בְּקִדּוּשׁ אֶחָד, כָּשֵׁר; בִּשְׁנֵי קִדּוּשִׁין, פָּסוּל.
קִדַּשׁ לְאַחֵר בִּשְׁתֵּי יָדָיו כְּאַחַת--בֵּין בְּקִדּוּשׁ אֶחָד בֵּין בִּשְׁנֵי קִדּוּשִׁין, שְׁנֵיהֶן כְּשֵׁרִין; מִלָּא וְקִדַּשׁ בִּשְׁתֵּי יָדָיו כְּאַחַת לְאַחֵר--הַמִּלּוּי פָּסוּל, וְהַקִּדּוּשׁ כָּשֵׁר.

זֶה הַכְּלָל: כָּל מִלּוּי שֶׁעָשָׂה עִמּוֹ מְלָאכָה--בֵּין שֶׁמִּלָּא לְעַצְמוֹ בֵּין שֶׁמִּלָּא לְאַחֵר, פָּסוּל.
וְכָל מַיִם שֶׁנִּתְמַלְּאוּ כְּהִלְכָּתָן, וְעָשָׂה מְלָאכָה קֹדֶם שֶׁיִּתֵּן אֶת הָאֵפֶר--אִם הָיוּ הַמַּיִם שֶׁלּוֹ, הֲרֵי הֶן פְּסוּלִין; וְאִם הָיוּ שֶׁלְּאַחֵר, כְּשֵׁרִין.
וְכָל דָּבָר שֶׁבְּיָדוֹ, וְעָשָׂה מְלָאכָה--בֵּין שֶׁיֵּשׁ שָׁם שׁוֹמֵר שְׁאֵינוּ עוֹשֶׂה מְלָאכָה, בֵּין שְׁאֵין שָׁם שׁוֹמֵר--פָּסַל.
וְדָבָר שְׁאֵינוּ בְּיָדוֹ, וְעָשָׂה מְלָאכָה--אִם יֵשׁ שָׁם שׁוֹמֵר, לֹא פָסַל; וְאִם אֵין שָׁם שׁוֹמֵר, פָּסַל.

 הָאוֹמֵר לַחֲבֵרוֹ, קַדַּשׁ לִי וַאֲקַדַּשׁ לָךְ, וְקִדְּשׁוּ זֶה לְזֶה--הָרִאשׁוֹן כָּשֵׁר; וְהַשֵּׁנִי פָּסוּל, שֶׁהֲרֵי קִדַּשׁ בְּשָׂכָר.
אָמַר לוֹ, מַלֵּא לִי וַאֲמַלֵּא לָךְ, וּמִלְּאוּ זֶה לְזֶה--הָרִאשׁוֹן פָּסוּל, הוֹאִיל וְכַוָּנָתוֹ שֶׁיְּמַלֵּא לוֹ חֲבֵרוֹ חֵלֶף מִלּוּי זֶה: הֲרֵי זֶה כִּמְמַלֵּא לוֹ וּלְאַחֵר, שְׁהֶן פְּסוּלִין.
וְהַשֵּׁנִי כָּשֵׁר, שֶׁהַמִּלּוּי בְּשָׂכָר מֻתָּר, וַהֲרֵי לֹא עָשָׂה מְלָאכָה אַחַר שֶׁמִּלָּא, וְאֵין בְּכַוָּנָתוֹ מִלּוּי אַחֵר.

 הָאוֹמֵר לַחֲבֵרוֹ, קַדַּשׁ לִי וַאֲמַלֵּא לָךְ--שְׁנֵיהֶן כְּשֵׁרִין: שֶׁהַמְּלָאכָה אֵינָהּ פּוֹסֶלֶת הַקִּדּוּשׁ, וְהַמִּלּוּי בְּשָׂכָר מֻתָּר.
מַלֵּא לִי וַאֲקַדַּשׁ לָךְ--שְׁנֵיהֶן פְּסוּלִין: זֶה שֶׁמִּלָּא בַּתְּחִלָּה פָּסוּל--שֶׁהֲרֵי הוּא כִּמְמַלֵּא וּמְקַדֵּשׁ כְּאַחַת, וּפָסַל הַמַּיִם בַּמְּלָאכָה; וְזֶה שֶׁקִּדַּשׁ בָּאַחֲרוֹנָה פָּסוּל--שֶׁהֲרֵי קִדַּשׁ בְּשָׂכָר, וּכְאִלּוּ הִחְזִיר חוֹב שֶׁעָלָיו.

 הַהוֹלֵךְ לְקַדַּשׁ--הֲרֵי זֶה נוֹטֵל אֶת הַמַּפְתֵּחַ, וּפוֹתֵחַ לְהוֹצִיא הָאֵפֶר; וְנוֹטֵל קֻרְדֹּם, אִם צָרַךְ לַחְפֹּר בּוֹ אֵפֶר הַפָּרָה; וְנוֹטֵל סֻלָּם וּמוֹלִיךְ מִמָּקוֹם לְמָקוֹם לְהָבִיא הָאֵפֶר, וְכָשֵׁר.
וְאִם מִשֶּׁנָּטַל אֶת הָאֵפֶר לְקַדַּשׁ בּוֹ, כִּסָּה הַכְּלִי שֶׁיִּהְיֶה בּוֹ הָאֵפֶר, אוֹ שֶׁהֵגִיף אֶת הַדֶּלֶת, אוֹ שֶׁזָּקַף אֶת הַכְּלִי בָּאָרֶץ, קֹדֶם שֶׁיַּשְׁלִיךְ הָאֵפֶר לַמַּיִם--פָּסַל הַמַּיִם; אֲבָל הָאֵפֶר כָּשֵׁר, לְקַדַּשׁ בּוֹ מַיִם אֲחֵרִים.

זָקַף אֶת הַכְּלִי שֶׁיֵּשׁ בּוֹ הָאֵפֶר בְּיָדוֹ, כְּדֵי שֶׁלֹּא יִתְפַּזַּר--כְּשֵׁרִין, מִפְּנֵי שְׁאֵי אִפְשָׁר: שֶׁהֲרֵי אִם הִנִּיחוֹ בָּאָרֶץ, פָּסַל; וְאִם כִּסָּהוּ, פָּסַל.
נָטַל אֶת הָאֵפֶר, וְרָאָה שְׁהוּא מְרֻבֶּה, וְהִחְזִיר מִמֶּנּוּ--כְּשֵׁרִים; נָתַן אֶת הָאֵפֶר עַל הַמַּיִם, וְרָאָה שְׁהוּא מְרֻבֶּה, וְנָטַל מִמֶּנּוּ לְקַדַּשׁ מַיִם אֲחֵרִים--כָּשֵׁר.
קִרְסַם עַלֵּי זַיִת לַחְתּוֹת בָּהֶן הָאֵפֶר--אִם בִּשְׁבִיל שֶׁלֹּא יַחְזִיק אֵפֶר הַרְבֵּה, פָּסַל; וְאִם בִּשְׁבִיל שֶׁיִּכָּנֵס הָאֵפֶר בַּכְּלִי, כָּשֵׁר.

הִלְכּוֹת פָּרָה אֲדֻמָּה פֵּרֶק ט 
כֵּיצַד מְקַדְּשִׁין אֶת הַמַּיִם בְּאֵפֶר הַפָּרָה: נוֹתֵן אֶת הַמַּיִם שֶׁנִּתְמַלְּאוּ לְשֵׁם מֵי חַטָּאת בִּכְלִי, וְנוֹתֵן אֵפֶר עַל פְּנֵי הַמַּיִם כְּדֵי שֶׁיֵּרָאֶה עַל פְּנֵי הַמַּיִם, אַף עַל פִּי שְׁהִיא חָבִית גְּדוֹלָה מְלֵאָה מַיִם; וּמְעָרֵב הַכֹּל.
וְאִם נָתַן הָאֵפֶר תְּחִלָּה, וְאַחַר כָּךְ נָתַן עָלָיו הַמַּיִם--פָּסַל.
וּמַה הוּא זֶה שֶׁנֶּאֱמָר בַּתּוֹרָה "וְנָתַן עָלָיו מַיִם חַיִּים" , כְּדֵי לְעָרַב אֶת הָאֵפֶר בַּמַּיִם.

הַמְּקַדֵּשׁ צָרִיךְ שֶׁיִּתְכַּוַּן, וְיִתֵּן הָאֵפֶר בְּיָדוֹ עַל הַמַּיִם: שֶׁנֶּאֱמָר "וְלָקְחוּ, לַטָּמֵא" --עַד שֶׁיִּהְיֶה מִתְכַּוֵּן לְקִדּוּשׁ, וּלְמִלּוּי, וּלְהַזָּיָה.
אֲבָל אִם נָפַל הָאֵפֶר מִן הַכְּלִי שֶׁיֵּשׁ בּוֹ הָאֵפֶר לְתוֹךְ הַמַּיִם, אוֹ שֶׁנָּטַל הָאֵפֶר בְּיָדוֹ וּדְחָפוֹ חֲבֵרוֹ אוֹ הָרוּחַ וְנָפַל הָאֵפֶר מִיָּדוֹ עַל הַמַּיִם, אוֹ שֶׁנָּפַל הָאֵפֶר מִיָּדוֹ עַל צַד הַכְּלִי אוֹ עַל יָדוֹ וְאַחַר כָּךְ נָפַל לַמַּיִם--הֲרֵי זֶה פָּסוּל.

קִדַּשׁ פָּחוּת מִכְּדֵי הַזָּיָה בִּכְלִי זֶה, וּפָחוּת מִכְּדֵי הַזָּיָה בִּכְלִי אַחֵר--לֹא נִתְקַדְּשׁוּ.
הָיָה הָאֵפֶר צָף עַל פְּנֵי הַמַּיִם, וְכָנַס מִמֶּנּוּ מִלְמַעְלָה, וְקִדַּשׁ בּוֹ מַיִם אֲחֵרִים--הֲרֵי אֵלּוּ מְקֻדָּשִׁין.
וְכָל שֶׁנָּגַע בַּמַּיִם, אֵין מְקַדְּשִׁין בּוֹ פַּעַם שְׁנִיָּה; וְאַף עַל פִּי שֶׁנִּגְּבוּ, וְאַפִלּוּ נָשְׁבָה הָרוּחַ וְנָתְנָה אֶת הָאֵפֶר עַל גַּבֵּי הַמַּיִם--אֵינוּ מְנַגְּבוֹ וּמְקַדֵּשׁ בּוֹ.

כְּלִי קָטָן שֶׁהָיָה בְּתוֹךְ כְּלִי גָּדוֹל, וְהֶן מְלֵאִין מַיִם, וְהַמַּיִם מְעֹרָבִין--כֵּיוָן שֶׁנָּתַן הָאֵפֶר בַּמַּיִם שֶׁבַּכְּלִי הַגָּדוֹל, נִתְקַדְּשׁוּ כָּל הַמַּיִם שֶׁבְּתוֹךְ הַכְּלִי הַקָּטָן: וְאַף עַל פִּי שֶׁהָיָה פִּיו צָר בְּיוֹתֵר, וְלֹא נִכְנַס לוֹ אֵפֶר--שֶׁהֲרֵי הַמַּיִם כֻּלָּן מְעֹרָבִין.

הָיָה סְפוֹג בְּתוֹךְ הַמַּיִם בְּעֵת שֶׁנָּתַן הָאֵפֶר--הֲרֵי הַמַּיִם שֶׁבַּסְּפוֹג פְּסוּלִין, מִפְּנֵי שְׁאֵינָן בִּכְלִי.
כֵּיצַד יַעֲשֶׂה--זוֹלֵף אֶת כָּל הַמַּיִם עַד שְׁהוּא מַגִּיעַ לַסְּפוֹג, וְלֹא יִגַּע בַּסְּפוֹג.
וְאִם נָגַע בַּסְּפוֹג--אַף עַל פִּי שֶׁהַמַּיִם צָפִין עַל גַּבָּיו כָּל שְׁהֶן--פְּסוּלִין, מִפְּנֵי שֶׁהַמַּיִם שֶׁבַּסְּפוֹג יוֹצְאִין וּמִתְעָרְבִין בַּמַּיִם הַכְּשֵׁרִין.
נָפַל סְפוֹג לְתוֹךְ הַמַּיִם הַמְּקֻדָּשִׁין--נוֹטְלוֹ וְסוֹחֲטוֹ חוּץ לַכְּלִי, וְהַמַּיִם שֶׁבַּכְּלִי כְּשֵׁרִין.

שְׁתֵּי שְׁקָתוֹת שֶׁבְּאֶבֶן אַחַת, שֶׁנָּתַן אֶת הָאֵפֶר לְתוֹךְ אַחַת מֵהֶן--אֵין הַמַּיִם שֶׁבַּשְּׁנִיָּה מְקֻדָּשִׁין; וְאִם הָיוּ נְקוּבוֹת זוֹ לְזוֹ כִּשְׁפוֹפֶרֶת הַנּוֹד, אוֹ שֶׁהָיוּ הַמַּיִם צָפִין עַל גַּבֵּיהֶן אַפִלּוּ כִּקְלִפַּת הַשּׁוּם, וְנָתַן אֵפֶר לְאַחַת מֵהֶן--הֲרֵי הַמַּיִם שֶׁבַּשְּׁנִיָּה מְקֻדָּשִׁין.

שְׁתֵּי אֲבָנִים שֶׁהִקִּיפָן זוֹ לְזוֹ, וְעָשָׂה אוֹתָן שֹׁקֶת, וְכֵן שְׁתֵּי עֲרֵבוֹת, וְכֵן שֹׁקֶת שֶׁנֶּחְלְקָה, וְנָתַן אֵפֶר בְּחֵלֶק אֶחָד מֵהֶן--הַמַּיִם שֶׁבֵּינֵיהֶן אֵינָן מְקֻדָּשִׁין; וְאִם חִבְּרָן בְּסִיד אוֹ בִּגְבָסִים, וְהֶן יְכוּלוֹת לְהִנָּטֵל כְּאַחַת--הַמַּיִם שֶׁבֵּינֵיהֶן מְקֻדָּשִׁין.

מַיִם מְקֻדָּשִׁין שֶׁנִּתְעָרַב בָּהֶן מַיִם אַחֵר כָּל שְׁהוּא, וְאַפִלּוּ מַיִם שֶׁנִּתְמַלְּאוּ לְקִדּוּשׁ--הֲרֵי אֵלּוּ פְּסוּלִין; וְכֵן אִם יָרַד לְתוֹכָן טַל, הֲרֵי אֵלּוּ פְּסוּלִין.
נָפַל לְתוֹכָן מַשְׁקִין וּמֵי פֵּרוֹת, יְעַרֶה הַכֹּל; וְצָרִיךְ לְנַגַּב הַכְּלִי, וְאַחַר כָּךְ יִתֵּן לְתוֹכוֹ מַיִם מְקֻדָּשִׁין אֲחֵרִים.
נָפַל לְתוֹכוֹ דְּיוֹ, קָמוֹס, וְקַלְקַנְתּוֹס, וְכָל דָּבָר שְׁהוּא רוֹשֵׁם--יְעַרֶה; וְאֵינוּ צָרִיךְ לְנַגַּב--שְׁאִם יִשָּׁאֵר שָׁם דָּבָר הָרוֹשֵׁם, הֲרֵי הוּא נִרְאֶה.

הַמַּטְבִּיל כְּלִי לַחַטָּאת בְּמַיִם שְׁאֵינָן רְאוּיִין לְקַדַּשׁ--צָרִיךְ לְנַגַּב, וְאַחַר כָּךְ יְקַדַּשׁ בּוֹ; הִטְבִּילוֹ בְּמַיִם הָרְאוּיִין לְקַדַּשׁ, אֵינוּ צָרִיךְ לְנַגַּב.
וְאִם הִטְבִּילוֹ לֶאֱסֹף בּוֹ מַיִם מְקֻדָּשִׁין--בֵּין כָּךְ וּבֵין כָּךְ, צָרִיךְ לְנַגַּב.

קֵרוּיָה שֶׁהִטְבִּילוּהָ בְּמַיִם הָרְאוּיִין לְקַדַּשׁ, מְקַדְּשִׁין בָּהּ; אֲבָל אֵין אוֹסְפִין לְתוֹכָהּ מֵי חַטָּאת, מִפְּנֵי שֶׁהַמַּיִם שֶׁהֻטְבְּלָה בָּהֶן נִבְלָעִין בְּתוֹכָהּ, וְיוֹצְאִין וּמִתְעָרְבִין בְּמֵי חַטָּאת, וּפוֹסְלִין אוֹתָן.
נִטְמֵאת, וְהִטְבִּילוּהָ--אֵין מְקַדְּשִׁין בָּהּ: שֶׁהַמַּשְׁקִין הַטְּמֵאִין הַנִּבְלָעִין בְּגוּפָהּ, יֵצְאוּ וְיִתְעָרְבוּ בַּמַּיִם שֶׁמְּקַדְּשִׁין אוֹתָן בְּתוֹכָהּ.

מַיִם מְקֻדָּשִׁין שֶׁנָּפַל לְתוֹכָן שְׁקָצִים וּרְמָשִׂים וְנִתְבַּקְּעוּ, אוֹ שֶׁנִּשְׁתַּנּוּ מַרְאֵיהֶן--פְּסוּלִין: אַפִלּוּ הָיוּ יְבֵשִׁים בְּיוֹתֵר, כְּגוֹן הַנְּמָלָה וְהַדִּירָה וְהַכִּנָּה שֶׁבַּתְּבוּאָה.
נָפַל לְתוֹכָן חִפּוּשִׁית--אַף עַל פִּי שֶׁלֹּא נִתְבַּקְּעָה וְלֹא נִשְׁתַּנּוּ מַרְאֵיהָ, הֲרֵי הַמַּיִם פְּסוּלִין: מִפְּנֵי שְׁהִיא כִּשְׁפוֹפֶרֶת; וְהַמַּיִם נִכְנָסִין בְּתוֹכָהּ, וְיוֹצְאִין מִתּוֹכָהּ עִם הַלֵּחָה שֶׁבָּהּ.

מַיִם מְקֻדָּשִׁין שֶׁשָּׁתָת מֵהֶן בְּהֵמָה אוֹ חַיָּה, פְּסוּלִין.
וְכֵן כָּל הָעוֹפוֹת, פְּסוּלִין: חוּץ מִן הַיּוֹנָה--מִפְּנֵי שְׁהִיא מוֹצֶצֶת, וְאֵין רִיר יוֹצֶא מִפִּיהָ וּמִתְעָרֵב בַּמַּיִם.
וְכֵן כָּל הַשְּׁרָצִים שֶׁשָּׁתוּ, אֵינָן פּוֹסְלִין: חוּץ מִן הַחֻלְדָּה--מִפְּנֵי שְׁהִיא מְלַקֶּקֶת בִּלְשׁוֹנָהּ, וְנִמְצֵאת הַלֵּחָה יוֹצְאָה מִפִּיהָ בַּמַּיִם.

מֵי חַטָּאת שֶׁנִּשְׁתַּנּוּ מַרְאֵיהֶן מֵחֲמַת עַצְמָן, כְּשֵׁרִין; נִשְׁתַּנּוּ מֵחֲמַת עָשָׁן, פְּסוּלִין.
הִגְלִידוּ, וְחָזְרוּ וְנִמּוֹחוּ--כְּשֵׁרִין, אַפִלּוּ נִמּוֹחוּ בַּחַמָּה; אֲבָל אִם הִמְחָן בָּאוּר, פְּסוּלִין.

אֵפֶר חַטָּאת שֶׁנִּשְׁתַּנּוּ מַרְאָיו מֵחֲמַת עַצְמוֹ, אוֹ מֵחֲמַת עָשָׁן--כָּשֵׁר; נִשְׁתַּנָּה מֵחֲמַת אָבָק, אוֹ שֶׁנָּפַל לְתוֹכוֹ סִיד אוֹ גְּבָסִים, אוֹ שֶׁנִּתְעָרַב בּוֹ אֵפֶר מֻקְלֶה, כָּל שְׁהוּא--הֲרֵי זֶה פָּסוּל.

הַחוֹשֵׁב עַל מֵי חַטָּאת לִשְׁתּוֹתָן--לֹא פְסָלָן, עַד שֶׁיִּשְׁתֶּה מֵהֶן; וְאִם שָׁפַךְ מִן הַכְּלִי לְתוֹךְ גְּרוֹנוֹ, וְלֹא נָגְעָה שְׂפָתוֹ בַּמַּיִם שֶׁבַּכְּלִי--לֹא פָסַל.

כְּלִי שֶׁיֵּשׁ בּוֹ מַיִם מְקֻדָּשִׁין שֶׁהִנִּיחוֹ מְגֻלֶּה, וּבָא וּמְצָאוֹ מְכֻסֶּה--הֲרֵי אֵלּוּ פְּסוּלִין: שֶׁמֶּא אָדָם שְׁאֵינוּ טָהוֹר לַחַטָּאת נָגַע בָּהֶן, שֶׁהֲרֵי אָדָם כִּסָּהוּ בַּוַּדַּאי.
הִנִּיחוֹ מְכֻסֶּה, וּבָא וּמְצָאוֹ מְגֻלֶּה--אִם יְכוּלָה הַחֻלְדָּה לִשְׁתּוֹת מִמֶּנּוּ, אוֹ שֶׁיָּרַד לוֹ טַל בַּלַּיְלָה--פְּסוּלִין.
וְאִם לָאו--כְּשֵׁרִין, מִפְּנֵי שֶׁיֵּשׁ כָּאן שְׁנֵי סְפֵקוֹת: סְפֵק אָדָם גִּלָּהוּ, אוֹ בְּהֵמָה וְחַיָּה אוֹ רֶמֶשׂ; וְאִם תִּמְצָא לוֹמַר אָדָם גִּלָּהוּ, שֶׁמֶּא הָיָה טָהוֹר לַחַטָּאת אוֹ אֵינוּ טָהוֹר.

הַמּוֹסֵר מַיִם מְקֻדָּשִׁין, אוֹ מַיִם שֶׁנִּתְמַלְּאוּ לְקִדּוּשׁ, לְטָמֵא לְשָׁמְרָן--הֲרֵי אֵלּוּ פְּסוּלִין.
שְׁנַיִם שֶׁהָיוּ שׁוֹמְרִין אֶת הַמַּיִם, וְנִטְמָא אַחַד מֵהֶן--כְּשֵׁרִין, מִפְּנֵי שְׁהֶן בִּרְשׁוּתוֹ שֶׁלַּשֵּׁנִי; טָהַר וְחָזַר לִשְׁמֹר, וְנִטְמָא הַשֵּׁנִי--כְּשֵׁרִין, מִפְּנֵי שְׁהֶן בִּרְשׁוּתוֹ שֶׁלָּרִאשׁוֹן.
נִטְמְאוּ שְׁנֵיהֶן כְּאַחַת, הֲרֵי הַמַּיִם פְּסוּלִין.

הִלְכּוֹת פָּרָה אֲדֻמָּה פֵּרֶק י 
הַמְּמַלֵּא מַיִם לְקִדּוּשׁ--אֵינוּ צָרִיךְ שֶׁיִּהְיֶה הוּא עַצְמוֹ הַמְּקַדֵּשׁ וְהַמַּזֶּה, אֵלָא מְקַדֵּשׁ אַחֵר וּמַזֶּה אַחֵר.
וְכֵן מְמַלֵּא אָדָם בִּכְלִי, וּמְעַרֶה מִכְּלִי לִכְלִי, וּמְקַדֵּשׁ בִּכְלִי אַחֵר; וּמְעַרֶה הַמַּיִם הַמְּקֻדָּשִׁין מִכְּלִי לִכְלִי, וּמַזֶּה מִכְּלִי אַחֵר.

מְמַלֵּא אָדָם מַיִם, וּמַנִּיחָן אֶצְלוֹ בְּלֹא קִדּוּשׁ כָּל זְמָן שֶׁיִּרְצֶה; וְאֵין בְּכָּךְ כְּלוּם.
וּמוֹלִיכָן מִמָּקוֹם לְמָקוֹם, וּמֵעִיר לְעִיר; וְנוֹתֵן עֲלֵיהֶן אֵפֶר וּמְקַדְּשָׁן, בְּכָל עֵת שֶׁיִּרְצֶה.
וְכֵן הַמַּיִם הַמְּקֻדָּשִׁין, מַנִּיחָן אָדָם אֶצְלוֹ יָמִים וְשָׁנִים, וּמַזֶּה מֵהֶן בְּכָל יוֹם שְׁהוּא צָרִיךְ, עַד שֶׁיִּתַּמּוּ; וּמוֹלִיכָן מִמָּקוֹם לְמָקוֹם, וּמֵעִיר לְעִיר.
וּמְשַׁמֵּר אָדָם אֵפֶר הַפָּרָה אֶצְלוֹ; וּמוֹלִיכוֹ מִמָּקוֹם לְמָקוֹם, וּמֵעִיר לְעִיר.

פַּעַם אַחַת, הוֹלִיכוּ כְּלִי שֶׁיֵּשׁ בּוֹ מֵי חַטָּאת בִּסְפִינָה בַּיַּרְדֵּן; וְנִמְצָא כַּזַּיִת מִן הַמֵּת בְּקַרְקַע הַסְּפִינָה, וְנִטְמְאוּ הַמַּיִם.
בְּאוֹתָהּ שָׁעָה גָּזְרוּ בֵּית דִּין הַגָּדוֹל, שְׁאֵין מַעְבִירִין מֵי חַטָּאת וְלֹא אֵפֶר חַטָּאת בְּנָהָר וּבִסְפִינָה; וְלֹא יְשִׁיטֵם עַל פְּנֵי הַמַּיִם, וְלֹא יַעֲמֹד בְּצַד הַנָּהָר מִכָּאן וְיִזְרְקֵם לַצַּד הַשֵּׁנִי.

אֲבָל עוֹבֵר הוּא אָדָם בַּמַּיִם עַד צַוָּארוֹ, וּבְיָדוֹ אֵפֶר פָּרָה אוֹ מַיִם מְקֻדָּשִׁין; וְכֵן אָדָם וְכֵלִים הָרֵיקָנִים שְׁהֶן טְהוֹרִין לַחַטָּאת, וּמַיִם שֶׁנִּתְמַלְּאוּ לַחַטָּאת וַעֲדַיִן לֹא נִתְקַדְּשׁוּ--מַעְבִירִין אוֹתָם בְּנָהָר וּבִסְפִינָה.
וְכֵן מַעְבִירִין מַיִם מְקֻדָּשִׁין בִּסְפִינָה בְּיָם הַגָּדוֹל, וְשָׁטִין בָּהֶן עַל פְּנֵי הַמַּיִם: שֶׁלֹּא גָזְרוּ אֵלָא עַל הַמַּיִם הַמְּקֻדָּשִׁין וְעַל הָאֵפֶר, בְּנָהָר.

 הַמּוֹלִיךְ מַיִם לְקַדְּשָׁן, וְאֵין צָרִיךְ לוֹמַר מַיִם שֶׁנִּתְקַדְּשׁוּ--לֹא יַפְשִׁיל הַכְּלִי לַאֲחוֹרָיו, אֵלָא לְפָנָיו: שֶׁנֶּאֱמָר "לְמִשְׁמֶרֶת, לְמֵי נִדָּה" --בִּזְמָן שְׁהֶן שְׁמוּרִין, הֶן מֵי נִדָּה; וְאִם לָאו, פְּסוּלִין.
הֲרֵי שֶׁמִּלָּא שְׁתֵּי חָבִיּוֹת--נוֹתֵן אַחַת לְפָנָיו, וְאַחַת לַאֲחוֹרָיו: מִפְּנֵי שְׁאֵי אִפְשָׁר.

 מֵי חַטָּאת שֶׁשְּׁקָלָן בְּמִשְׁקָל--אִם הִסִּיחַ דַּעְתּוֹ, פְּסוּלִין; וְאִם לֹא הִסִּיחַ דַּעְתּוֹ, כְּשֵׁרִין.
אֲבָל אִם שָׁקַל דְּבָרִים אֲחֵרִים בְּמֵי חַטָּאת--הוֹאִיל וַעֲשָׂיָן מִשְׁקֹלֶת, פְּסָלָן: שְׁאֵין זוֹ מִשְׁמֶרֶת.

כָּל אֵלּוּ הַטְּהוֹרִין שֶׁמְּמַלְּאִין אוֹ שֶׁמְּקַדְּשִׁין אוֹ שֶׁמַּזִּין, וְכֵן כָּל הַכֵּלִים שֶׁמְּמַלְּאִין וּמְקַדְּשִׁין בָּהֶן וְשֶׁמַּזִּין מֵהֶן--אִם הָיוּ טְבוּלֵי יוֹם--אַף עַל פִּי שֶׁלֹּא הִעְרִיב שִׁמְשָׁן, הֲרֵי אֵלּוּ כְּשֵׁרִין: שֶׁכָּל מַעֲשֵׂה הַפָּרָה וְהַמִּלּוּי וְהַקִּדּוּשׁ וְהַהַזָּיָה כָּשֵׁר בִּטְבוּלֵי יוֹם, כְּמוֹ שֶׁבֵּאַרְנוּ.
וּמִפְּנֵי הַצַּדּוּקִיִּין מְטַמְּאִין אֶת כָּל כְּלֵי שְׁטָף, וּמַטְבִּילִין אוֹתָן; וְאַחַר כָּךְ מִשְׁתַּמְּשִׁין בָּהֶן בְּמֵי חַטָּאת.

 הַכֹּל כְּשֵׁרִין לְהַזּוֹת--חוּץ מֵאִשָּׁה, וְטֻמְטוֹם, וְאַנְדְּרֻגִּינוֹס, וְתִינוֹק שְׁאֵין בּוֹ דַּעַת; אֲבָל קָטָן שֶׁיֵּשׁ בּוֹ דַּעַת, כָּשֵׁר לְהַזּוֹת.
וְהֶעָרֵל כָּשֵׁר לְהַזּוֹת, שְׁאֵין הֶעָרֵל טָמֵא.

קָטָן שֶׁיֵּשׁ בּוֹ דַּעַת שֶׁהִזָּה, וְהָאִשָּׁה מְסַעַדַתּוּ, כְּגוֹן שֶׁאָחֲזָה לוֹ הַמַּיִם בְּיָדָהּ--הַזָּיָתוֹ כְּשֵׁרָה: וּבִלְבָד שֶׁלֹּא תֶאֱחֹז בְּיָדוֹ, בְּשָׁעַת הַזָּיָה; וְאִם אָחֲזָה, הַזָּיָתוֹ פְּסוּלָה.

 הַמַּזֶּה צָרִיךְ לְהִתְכַּוַּן, וּלְהַזּוֹת עַל הַטָּמֵא לְטַהֲרוֹ; וְאִם הִזָּה שֶׁלֹּא בְּכַוָּנָה, הַזָּיָתוֹ פְּסוּלָה.
אֲבָל זֶה שֶׁמַּזִּין עָלָיו--אֵינוּ צָרִיךְ כַּוָּנָה, אֵלָא מַזִּין עַל הָאָדָם לְדַעְתּוֹ וְשֶׁלֹּא לְדַעְתּוֹ.
הַמִּתְכַּוֵּן לְהַזּוֹת לְפָנָיו, וְהִזָּה לְאַחֲרָיו, לְאַחֲרָיו, וְהִזָּה לְפָנָיו--הַזָּיָתוֹ פְּסוּלָה; נִתְכַּוַּן לְהַזּוֹת לְפָנָיו, וְהִזָּה עַל הַצְּדָדִין שֶׁלְּפָנָיו--הַזָּיָתוֹ כְּשֵׁרָה.

 הַמַּזֶּה אֵינוּ צָרִיךְ טְבִילָה, לְכָל הַזָּיָה; אֵלָא טוֹבֵל אֶת הָאֵזוֹב, וּמַזֶּה הַזָּיָה אַחַר הַזָּיָה עַד שֶׁיִּגָּמְרוּ הַמַּיִם.
וּמַזֶּה הַזָּיָה אַחַת עַל כַּמָּה בְּנֵי אָדָם, אוֹ כַּמָּה כֵּלִים, כְּאֶחָד--אַפִלּוּ מֵאָה: כָּל שֶׁנָּגַע בּוֹ מִן הַמַּיִם כָּל שְׁהוּא, טָהוֹר--וְהוּא שֶׁיִּתְכַּוַּן הַמַּזֶּה, לְהַזּוֹת עָלָיו.

טָבַל אֶת הָאֵזוֹב, וְנִתְכַּוַּן לְהַזּוֹת עַל דָּבָר שֶׁמְּקַבֵּל טֻמְאָה אוֹ עַל הָאָדָם, וְהִזָּה מֵאוֹתָהּ טְבִילָה עַל דָּבָר שְׁאֵינוּ מְקַבֵּל טֻמְאָה, אוֹ עַל הַבְּהֵמָה--אִם נִשְׁאַר מַיִם בָּאֵזוֹב, אֵינוּ צָרִיךְ לַחְזֹר וּלְהַטְבִּיל; אֵלָא מַזֶּה מִן הַשְּׁאָר עַל הָאָדָם, אוֹ עַל הַכֵּלִים הַטְּמֵאִים: שֶׁהֲרֵי תְּחִלַּת טְבִילָתוֹ כְּשֵׁרָה הָיְתָה.

אֲבָל אִם טָבַל אֶת הָאֵזוֹב לְהַזּוֹת עַל דָּבָר שְׁאֵינוּ מְקַבֵּל טֻמְאָה, אוֹ עַל הַבְּהֵמָה, וְהִזָּה עַל הָאָדָם, אוֹ עַל הַכְּלִי הַטָּמֵא--הַזָּיָתוֹ פְּסוּלָה: עַד שֶׁיַּחְזֹר וְיִטְבֹּל הָאֵזוֹב פַּעַם שְׁנִיָּה, וְיִתְכַּוַּן לְהַזּוֹת עַל הָאָדָם אוֹ עַל דָּבָר הַמְּקַבֵּל טֻמְאָה.

 הִטְבִּיל אֶת הָאֵזוֹב, וְנִתְכַּוַּן לְהַזּוֹת עַל דָּבָר שְׁאֵינוּ מְקַבֵּל טֻמְאָה--הַמַּיִם הַמְּנַטְּפִין, כְּשֵׁרִין; לְפִיכָּךְ אִם נָטְפוּ בַּכְּלִי, וְחָזַר וְהִטְבִּיל בָּהֶן אֶת הָאֵזוֹב בְּכַוָּנָה לְהַזּוֹת עַל דָּבָר הַמְּקַבֵּל טֻמְאָה--הַזָּיָתוֹ כְּשֵׁרָה.

 מֵי חַטָּאת שֶׁנִּתְמַעֲטוּ--טוֹבֵל אַפִלּוּ רָאשֵׁי גִּבְעוֹלִין וּמַזֶּה, וּבִלְבָד שֶׁלֹּא יְסַפַּג.
צְלוֹחִית שֶׁפִּיהָ צָר--טוֹבֵל וּמַעֲלֶה כְּדַרְכּוֹ, וּמַזֶּה; וְאֵינוּ צָרִיךְ לְהִזָּהֵר שֶׁמֶּא יִגַּע בְּצִדֵּי הַכְּלִי, בְּפַעַם שְׁנִיָּה.

הִלְכּוֹת פָּרָה אֲדֻמָּה פֵּרֶק יא 
כֵּיצַד מְטַהֲרִין טְמֵא מֵת בְּמֵי נִדָּה: לוֹקֵחַ אָדָם טָהוֹר שְׁלוֹשָׁה קְלָחִין שֶׁלְּאֵזוֹב, וְאוֹגְדָן אֲגֻדָּה אַחַת, וּבְכָל בַּד וּבַד גִּבְעוֹל אֶחָד.
וְטוֹבֵל רָאשֵׁי גִּבְעוֹלין בְּמֵי נִדָּה שֶׁבַּכְּלִי, וּמִתְכַּוֵּן וּמַזֶּה עַל הָאָדָם אוֹ עַל הַכֵּלִים, בְּיוֹם הַשְּׁלִישִׁי וּבְיוֹם הַשְּׁבִיעִי, אַחַר שֶׁתָּנֵץ הַחַמָּה; וְאִם הִזָּה מִשֶּׁעָלָה עַמּוּד הַשַּׁחַר, כָּשֵׁר.
וְאַחַר שֶׁיַּזֶּה עָלָיו בְּיוֹם הַשְּׁבִיעִי, טוֹבֵל בַּיּוֹם; וּמַעְרִיב שִׁמְשׁוֹ, וַהֲרֵי הוּא טָהוֹר לָעֶרֶב.

טָבַל אֶת הָאֵזוֹב בַּלַּיְלָה, וְהִזָּה בַּיּוֹם, אוֹ שֶׁטָּבַל אֶת הָאֵזוֹב בַּיּוֹם, וְהִזָּה בַּלַּיְלָה--הַזָּיָתוֹ פְּסוּלָה.
וְהַמַּיִם מְטַמְּאִין מִשּׁוֹם מֵי חַטָּאת, כְּמוֹ שֶׁיִּתְבָּאַר, עַד שֶׁתִּהְיֶה טְבִילַת הָאֵזוֹב בַּמַּיִם וְהַזָּיָתוֹ מִמֶּנּוּ בְּיוֹם הַשְּׁלִישִׁי וּבְיוֹם הַשְּׁבִיעִי, אַחַר הָנֵץ הַחַמָּה; וְאִם עָבַר וְעָשָׂה מִשֶּׁעָלָה עַמּוּד הַשַּׁחַר, כָּשֵׁר כְּמוֹ שֶׁבֵּאַרְנוּ.

 מִי שֶׁנִּטְמָא בְּמֵת, וְשָׁהָה כַּמָּה יָמִים בְּלֹא הַזָּיָה--כְּשֶׁיָּבוֹא לְהַזּוֹת, מוֹנֶה בְּפָנֵינוּ שְׁלוֹשָׁה יָמִים; וּמַזִּין עָלָיו בִּשְׁלִישִׁי וּבִשְׁבִיעִי, וְטוֹבֵל בַּשְּׁבִיעִי וּמַעְרִיב שִׁמְשׁוֹ.

בַּמֶּה דְּבָרִים אֲמוּרִים, בְּעַם הָאָרֶץ שֶׁבָּא לְהַזּוֹת, שֶׁאַפִלּוּ אָמַר הַיּוֹם הַשְּׁלִישִׁי שֶׁלִּי--אֵינוּ נֶאֱמָן, שֶׁמֶּא הַיּוֹם נִטְמָא; לְפִיכָּךְ צָרִיךְ לִמְנוֹת בְּפָנֵינוּ.
אֲבָל חָבֵר שֶׁבָּא לְהַזּוֹת, מַזִּין עָלָיו אוֹ עַל כֵּלָיו מִיָּד.

מִי שֶׁהֻזָּה עָלָיו בִּשְׁלִישִׁי, וְלֹא הֻזָּה בִּשְׁבִיעִי, וְשָׁהָה כַּמָּה יָמִים--טוֹבֵל בְּכָל עֵת שֶׁיִּרְצֶה אַחַר הַשְּׁבִיעִי, בֵּין בַּיּוֹם בֵּין בַּלַּיְלָה, וּמַזִּין עָלָיו בַּיּוֹם, בֵּין קֹדֶם טְבִילָה בֵּין אַחַר טְבִילָה: אַפִלּוּ טָבַל בְּלֵיל תְּשִׁיעִי, אוֹ לֵיל עֲשִׂירִי.
וּמַזִּין עָלָיו לְמָחָר, אַחַר הָנֵץ הַחַמָּה.

 כָּל הַטְּמֵאִין מְקַבְּלִין הַזָּיָה.
כֵּיצַד: זָבִים וְזָבוֹת נִדּוֹת וְיוֹלְדוֹת שֶׁנִּטְמְאוּ בְּמֵת--מַזִּין עֲלֵיהֶן בִּשְׁלִישִׁי וּשְׁבִיעִי, וַהֲרֵי הֶן טְהוֹרִין מִטֻּמְאַת מֵת: וְאַף עַל פִּי שְׁהֶן טְמֵאִין בְּטֻמְאָה אַחֶרֶת, שֶׁנֶּאֱמָר "וְהִזָּה הַטָּהֹר עַל-הַטָּמֵא" --הִנֵּה לָמַדְתָּ שֶׁהַהַזָּיָה מוֹעֶלֶת לוֹ, אַף עַל פִּי שְׁהוּא טָמֵא.

וְכֵן הֶעָרֵל מְקַבֵּל הַזָּיָה.
כֵּיצַד: עָרֵל שֶׁנִּטְמָא בְּמֵת, וְהִזָּה עָלָיו שְׁלִישִׁי וּשְׁבִיעִי--הֲרֵי זֶה טָהוֹר מִטֻּמְאַת מֵת; וּכְשֶׁיִּמּוֹל--טוֹבֵל, וְאוֹכֵל בַּקֳּדָשִׁים לָעֶרֶב.

 מִצְוַת אֵזוֹב שְׁלוֹשָׁה קְלָחִין, וּבְכָל קֶלַח וְקֶלַח גִּבְעוֹל אֶחָד; נִמְצְאוּ שְׁלוֹשָׁה גִּבְעוֹלִין, וּשְׁיָרָיו שְׁנַיִם, וְאִם לָקַח שְׁנַיִם בַּתְּחִלָּה, וַאֲגָדָן--כָּשֵׁר.
נִתְפָּרְדוּ הַגִּבְעוֹלִין וְנָשְׁרוּ הָעַלִּין, אַפִלּוּ לֹא נִשְׁאַר מִכָּל גִּבְעוֹל מֵהֶם אֵלָא כָּל שְׁהוּא--כָּשֵׁר; וּשְׁיַרֵי הָאֵזוֹב, בְּכָל שְׁהוּא.

קֶלַח שֶׁיֵּשׁ בּוֹ שְׁלוֹשָׁה בַּדִּין--מְפַסְּקָן, וְאַחַר כָּךְ אוֹגֵד שְׁלָשְׁתָּן: שֶׁמִּצְוָתוֹ לִהְיוֹת אֲגֻדָּה, אַף עַל פִּי שֶׁלֹּא נִתְפָּרַשׁ בַּתּוֹרָה שֶׁיִּהְיֶה אֲגֻדָּה.
פִּסְּקוֹ וְלֹא אֲגָדוֹ, אוֹ שֶׁאֲגָדוֹ וְלֹא פִסְּקוֹ, אוֹ שֶׁלֹּא פִסְּקוֹ וְלֹא אֲגָדוֹ, וְהִזָּה בּוֹ--כָּשֵׁר.

הָאֵזוֹב הַקָּצֵר--אוֹגְדוֹ בְּחוּט עַל הַכּוּשׁ וְכַיּוֹצֶא בּוֹ, וְטוֹבֵל בַּמַּיִם וּמַעֲלֶה, וְאוֹחֵז בָּאֵזוֹב וּמַזֶּה; נִסְתַּפַּק לוֹ אִם מִן הַחוּט הִזָּה, אוֹ מִן הַכּוּשׁ, אוֹ מִן הַגִּבְעוֹל--הַזָּיָתוֹ פְּסוּלָה.

 אֵין מַזִּין לֹא בְּיוֹנְקוֹת הָאֵזוֹב, וְלֹא בַּתְּמָרוֹת, אֵלָא בַּגִּבְעוֹלִין.
אֵלּוּ הֶן הַיּוֹנְקוֹת, גִּבְעוֹלִין שֶׁלֹּא גָמְלוּ; וּמִי שֶׁהֻזָּה עָלָיו בַּיּוֹנְקוֹת, וְנִכְנַס לַמִּקְדָּשׁ--פָּטוּר.
וּמֵאֵימָתַי מַזִּין בָּאֵזוֹב, מִשֶּׁיָּנֵץ.
וְאֵזוֹב שֶׁהֻזָּה בּוֹ מֵי נִדָּה, כָּשֵׁר לְטַהַר בּוֹ אֶת הַמְּצֹרָע.

כָּל אֵזוֹב שֶׁיֵּשׁ לוֹ שֵׁם לְוַי, פָּסוּל; וְהָאֵזוֹב שֶׁקּוֹרְאִין אוֹתוֹ אֵזוֹב בַּיֵּחוּד--הוּא הַכָּשֵׁר, וְהוּא הָאֵזוֹב שֶׁאוֹכְלִין אוֹתוֹ בַּעֲלֵי בָּתִּים.
אֲבָל זֶה שֶׁקּוֹרְאִין אוֹתוֹ אֵזוֹבְיוּן, וְאֵזוֹב כָּחְלִית, וְאֵזוֹב מִדְבָּרִי, וְאֵזוֹב רוֹמִי--פָּסוּל.

 אֵזוֹב שֶׁלַּאֲשֵׁרָה, וְשֶׁלְּעִיר הַנִּדַּחַת, וְשֶׁלַּעֲבוֹדָה זָרָה, וְשֶׁלִּתְרוּמָה טְמֵאָה--פָּסוּל.
וְשֶׁלִּתְרוּמָה טְהוֹרָה, לֹא יַזֶּה; וְאִם הִזָּה, כָּשֵׁר.

 אֵזוֹב שֶׁלִּקְּטוֹ לְעֵצִים, וְנָפְלוּ עָלָיו מַשְׁקִין--מְנַגְּבוֹ, וְהוּא כָּשֵׁר לְהַזָּיָה.
לִקְּטוֹ לְאֹכָלִין, וְנָפְלוּ עָלָיו מַשְׁקִין--אַף עַל פִּי שֶׁנִּגְּבוֹ, פָּסוּל: שֶׁהֲרֵי נִטְמָא לְהַזָּיָה--שֶׁכָּל הַמַּשְׁקִין וְכָל הָאֹכָלִין וְכָל הַכֵּלִים, הֲרֵי הֶן כִּטְמֵאִים לְעִנְיַן חַטָּאת כְּמוֹ שֶׁיִּתְבָּאַר.
לְקָטוֹ לַחַטָּאת, הֲרֵי זֶה כְּנִלְקָט לָעֵצִים; וְאִם נָפְלוּ עָלָיו מַשְׁקִין, מְנַגְּבוֹ וּמַזֶּה בּוֹ.

הִלְכּוֹת פָּרָה אֲדֻמָּה פֵּרֶק יב 
אָדָם שֶׁנִּטְמָא בְּמֵת, וְהִזָּה עָלָיו--כֵּיוָן שֶׁנָּגַע כָּל שְׁהוּא מִמֵּי נִדָּה, בְּכָל מָקוֹם מֵעוֹר בְּשָׂרוֹ שֶׁלַּטָּמֵא--עָלְתָה לוֹ הַזָּיָה: אַפִלּוּ נָפְלָה הַזָּיָה עַל רֹאשׁ אֶצְבָּעוֹ, אוֹ עַל רֹאשׁ שְׂפָתוֹ.
אֲבָל אִם נָגְעָה בִּלְשׁוֹנוֹ, אֵינָהּ כְּלוּם: אַף עַל פִּי שֶׁהַלָּשׁוֹן כַּאֵבָרִים שֶׁבַּגָּלוּי לְעִנְיַן טֻמְאָה, כְּמוֹ שֶׁבֵּאַרְנוּ, אֵינוּ כַּאֵבָרִים שֶׁבַּגָּלוּי, לְעִנְיַן הַזָּיָה וּטְבִילָה.

וְכֵן כְּלִי שֶׁנִּטְמָא בְּמֵת, וְהִזָּה עָלָיו--כֵּיוָן שֶׁהִגִּיעַ לְגוּפוֹ שֶׁלִּכְלִי כָּל שְׁהוּא מִמֵּי נִדָּה, עָלְתָה לוֹ הַזָּיָה.
שְׁנֵי כֵּלִים אוֹ שְׁנֵי בְּנֵי אָדָם, שֶׁנִּתְכַּוַּן לְהַזּוֹת עַל שְׁנֵיהֶן כְּאֶחָד, וְהִזָּה עַל אֶחָד מֵהֶן, וְנָטְפוּ הַמַּיִם מֵעַל הָרִאשׁוֹן עַל הַשֵּׁנִי--הֲרֵי הַשֵּׁנִי בְּטֻמְאָתוֹ: עַד שֶׁיִּפְּלוּ הַמַּיִם עָלָיו מֵהַזָּיַת הַמַּזֶּה, לֹא מִן הַתַּמְצִית.

הִזָּה עַל שֵׁנִי כֵּלִים, וְנִסְתַּפַּק לוֹ אִם הִזָּה עַל שְׁנֵיהֶן כְּאֶחָד, אוֹ מֵחֲבֵרוֹ נִמְצָה עָלָיו--הַזָּיָתוֹ פְּסוּלָה.
מַחַט שְׁהִיא נְתוּנָה עַל הַחֶרֶס, וְהִזָּה עָלֶיהָ, סָפֵק עַל הַמַּחַט הִזָּה, סָפֵק מִן הַחֶרֶס נִמְצָה עָלֶיהָ--הַזָּיָתוֹ פְּסוּלָה.

כֵּלִים הַמְּפֻצָּלִין שְׁהֶן מְחֻבָּרִין זֶה לְזֶה בְּמַסְמְרִים, כְּגוֹן מַסְפֹּרֶת שֶׁלִּפְרָקִים וְאִזְמֶל שֶׁלִּרְהִיטְנֵי וְכַיּוֹצֶא בָּהֶן--בְּשָׁעַת מְלָאכָה, חִבּוּר לַטֻּמְאָה וְלַהַזָּיָה; וְשֶׁלֹּא בְּשָׁעַת מְלָאכָה, אֵינָן חִבּוּר לֹא לַטֻּמְאָה וְלֹא לַהַזָּיָה.

כֵּיצַד הֶן חִבּוּר לַטֻּמְאָה וְלַהַזָּיָה: שְׁאִם נִטְמָא אֶחָד מֵהֶן בְּשָׁעַת מְלָאכָה, נִטְמָא הַשֵּׁנִי; וְאִם הִזָּה עַל אֶחָד מֵהֶן בְּשָׁעַת מְלָאכָה--עָלְתָה לִשְׁנֵיהֶן הַזָּיָה, וּכְאִלּוּ הֶן גּוּף אֶחָד.
וְכֵיצַד אֵינָן חִבּוּר לַטֻּמְאָה וְלַהַזָּיָה: שְׁאִם נִטְמָא אֶחָד מֵהֶן שֶׁלֹּא בְּשָׁעַת מְלָאכָה, לֹא נִטְמָא חֲבֵרוֹ; וְאִם נִטְמְאוּ שְׁנֵיהֶן, וְהִזָּה עַל אֶחָד מֵהֶן שֶׁלֹּא בְּשָׁעַת מְלָאכָה--לֹא טִהַר חֲבֵרוֹ, אַף עַל פִּי שְׁהֶן מְחֻבָּרִין.
וְזֶה הוּא, דִּין תּוֹרָה.

אֲבָל מִדִּבְרֵי סוֹפְרִים גָּזְרוּ שֶׁיִּהְיֶה חִבּוּר לַטֻּמְאָה, אַפִלּוּ שֶׁלֹּא בְּשָׁעַת מְלָאכָה--גְּזֵרָה, מִשּׁוֹם שָׁעַת מְלָאכָה; וּלְעוֹלָם אִם נָגְעָה טֻמְאָה בְּאֶחָד מֵהֶן, נִטְמָא חֲבֵרוֹ.
וְכֵן גָּזְרוּ עֲלֵיהֶן שֶׁלֹּא יִהְיוּ חִבּוּר לַהַזָּיָה, אַפִלּוּ בְּשָׁעַת מְלָאכָה--גְּזֵרָה, מִשּׁוֹם שֶׁלֹּא בְּשָׁעַת מְלָאכָה; וּלְעוֹלָם אִם הִזָּה עַל אֶחָד מֵהֶן, לֹא טִהַר חֲבֵרוֹ עַד שֶׁיַּזֶּה גַּם עָלָיו.

הִנֵּה לָמַדְתָּ שֶׁכָּל מָקוֹם שֶׁאַתָּה שׁוֹמֵעַ חִבּוּר לַטֻּמְאָה, וְאֵינוּ חִבּוּר לַהַזָּיָה--אֵין זֶה אֵלָא גְּזֵרָה מִדִּבְרֵיהֶם, עַל הַדֶּרֶךְ שֶׁבֵּאַרְנוּ.

 שְׁנֵי כֵּלִים שֶׁחִבְּרָן עַד שֶׁנַּעֲשׂוּ כְּגוּף אֶחָד, כְּגוֹן שֶׁתָּפַר שְׁנֵי בְּגָדִים אוֹ שְׁתֵּי יְרִיעוֹת--הֲרֵי אֵלּוּ חִבּוּר לַטֻּמְאָה וְלַהַזָּיָה, מִפְּנֵי שְׁהֶן כִּכְלִי אֶחָד.
שְׁלָל הַכּוֹבְסִין, וְהַבֶּגֶד שְׁהוּא תָּפוּר בְּכִלְאַיִם--הוֹאִיל וְהֶן עוֹמְדִין לְהַתִּירָן, אֵינָן חִבּוּר לַהַזָּיָה; וַהֲרֵי הֶן חִבּוּר לַטֻּמְאָה.

וְכֵן הַסַּלִּים שֶׁבַּקַּנְתַּל, וְהַמִּטָּה שֶׁלַּטַּרְבַּל, וְקֶרֶן שֶׁלִּכְלִיבָה, וּקְרָנַיִם שֶׁלְּיוֹצְאֵי דְּרָכִים, וְשַׁלְשֶׁלֶת הַמַּפְתֵּחוֹת--חִבּוּר לַטֻּמְאָה; וְאֵינָן חִבּוּר לַהַזָּיָה, אֵלָא צָרִיךְ שֶׁיִּגְּעוּ הַמַּיִם מִן הַמַּזֶּה בְּכָל סַל וְסַל, וּבְכָל מַפְתֵּחַ וּמַפְתֵּחַ, וּבְכָל קֶרֶן וְקֶרֶן, וּבְכָל קוֹרָה וְקוֹרָה מִמִּטָּה זוֹ הַמְּפֻצֶּלֶת.

 הַמְּחַבֵּר שָׁלוֹשׁ כְּסָתוֹת שֶׁלְּצֶמֶר, וְשֵׁשׁ שֶׁלְּפִשְׁתָּן, אוֹ שְׁלוֹשָׁה סְדִינִים, אוֹ שְׁתֵּים עֶשְׂרֵה מִטְפָּחוֹת--הֲרֵי אֵלּוּ חִבּוּר לַטֻּמְאָה וְלַהַזָּיָה; יָתֵר עַל כֵּן--חִבּוּר לַטֻּמְאָה, וְאֵינָן חִבּוּר לַהַזָּיָה.
חֲלוּק אֶחָד, וּטְלִית אַחַת, וּקְלֻבְקָרִין אֶחָד--הֲרֵי הֶן חִבּוּר לַטֻּמְאָה וְלַהַזָּיָה: אַפִלּוּ הָיוּ אֲרוּכִין בְּיוֹתֵר, אוֹ רְחָבִין בְּיוֹתֵר, כָּל שְׁהֶן.
וְאֵיזֶה הוּא קְלֻבְקָרִין--זֶה שְׁנֵי בְּגָדִים שֶׁמַּנִּיחִין צֶמֶר גֶּפֶן בֵּינֵיהֶן, וְתוֹפְרִין אוֹתָן כְּאַחַת, וְעוֹשִׂין מֵהֶן חֲלוּק לִימוֹת הַגְּשָׁמִים.

 כְּסוּי הַמֵּחָם שְׁהוּא מְחֻבָּר בְּשַׁלְשֶׁלֶת--הִזָּה עַל הַמֵּחָם, טָהַר הַכֹּל; הִזָּה עַל הַכְּסוּי, לֹא טָהַר הַמֵּחָם--עַד שֶׁיַּזֶּה עָלָיו.
הַזּוֹג וְהָעִנְבּוֹל, חִבּוּר לַטֻּמְאָה וְלַהַזָּיָה; וְאִם הִזָּה עַל אֶחָד מֵהֶן, טָהֲרוּ שְׁנֵיהֶן.

 הַטְּוִי שֶׁטּוֹוִין בּוֹ הַפִּשְׁתָּן, אוֹ שׁוֹזְרִין בּוֹ הַחֲבָלִים--שְׁלוֹשָׁה גּוּפִין יֵשׁ בּוֹ: הָעֵץ שֶׁמְּלַפְּפִין עָלָיו הַטְּוִי, וְהוּא הַנִּקְרָא כּוּשׁ; וְהַנְּחֹשֶׁת אוֹ הַבַּרְזֶל שֶׁבְּרֹאשׁ הָעֵץ הַזֶּה, וְהוּא הַנִּקְרָא צְנִירָה שֶׁבָּהּ פּוֹתְלִין וְטוֹוִין; וְהָרֵחַיִם שֶׁבְּאֶמְצַע הַכּוּשׁ, וְהִיא הַנִּקְרֵאת פִּיקָה.

הַכּוּשׁ שֶׁפּוֹתְלִין בּוֹ הַחֲבָלִים שֶׁנִּטְמָא--לֹא יַזֶּה לֹא עַל הַפִּיקָה שֶׁלּוֹ, וְלֹא עַל הַכּוּשׁ, אֵלָא עַל הַצְּנִירָה; וְאִם הִזָּה עַל אַחַת מִשְּׁלָשְׁתָּן, טָהַר הַכֹּל.
וְשֶׁלְּפִשְׁתָּן--מַזֶּה עַל אַחַת מִשְּׁלָשְׁתָּן לְכַתְּחִלָּה, שֶׁשְּׁלָשְׁתָּן חִבּוּר.

 עוֹר שֶׁלַּעֲרִיסָה שְׁהוּא מְחֻבָּר לַפִּיקוֹת, חִבּוּר לַטֻּמְאָה וְלַהַזָּיָה; הַמַּלְבֵּן שֶׁלְּמִטּוֹת אֵינוּ חִבּוּר, לֹא לַטֻּמְאָה וְלֹא לַהַזָּיָה.

 כָּל יְדוֹת הַכֵּלִים הַקְּדוּחוֹת, כְּגוֹן נִצַּב הַסַּכִּין וְכַיּוֹצֶא בּוֹ, שֶׁהַנִּצָּב נָקוּב, וְהַבַּרְזֶל נִכְנָס בּוֹ--חִבּוּר לַטֻּמְאָה וְלַהַזָּיָה; אֲבָל הַיָּדוֹת הַחֲדוּקוֹת, כְּגוֹן עֵץ הַחֲנִית שֶׁהָעֵץ נִכְנָס בַּבַּרְזֶל--אֵינוּ חִבּוּר לַהַזָּיָה.

הִלְכּוֹת פָּרָה אֲדֻמָּה פֵּרֶק יג 
מַעֲלוֹת יְתֵרוֹת עָשׂוּ בְּטַהְרַת הַחַטָּאת: שֶׁהָאָדָם הַטָּהוֹר--אַפִלּוּ טָבַל לַקֹּדֶשׁ, וְעוֹמֵד וּמְשַׁמֵּשׁ עַל גַּבֵּי הַמִּזְבֵּחַ--אֵינוּ טָהוֹר לַחַטָּאת, לֹא לִשְׂרֵפָתָהּ וְלֹא לְמִלּוּי הַמַּיִם וְלֹא לְקַדְּשָׁן וְלֹא לְהַזּוֹת, עַד שֶׁיִּטְבֹּל לְשֵׁם חַטָּאת, וְאַחַר כָּךְ יִהְיֶה טָהוֹר לַחַטָּאת.

וְכֵן הַכֵּלִים--אַפִלּוּ מִזְרָק שֶׁבָּעֲזָרָה--אֵינוּ טָהוֹר לַחַטָּאת, עַד שֶׁיַּטְבִּילוּהוּ לְשֵׁם חַטָּאת.
וְכֵן כָּל הָאֹכָלִין וְכָל הַמַּשְׁקִין--אַף עַל פִּי שְׁהֶן טְהוֹרִין, הֲרֵי הֶן לְעִנְיַן הַחַטָּאת כְּאֹכָלִין וּמַשְׁקִין הַטְּמֵאִין.

 כָּל כְּלִי הָרָאוּי לְמִשְׁכָּב אוֹ לְמוֹשָׁב--אַף עַל פִּי שְׁהוּא טָהוֹר לְגַבֵּי הַקֹּדֶשׁ--הֲרֵי הוּא לְגַבֵּי חַטָּאת כְּמַדְרֵס הַזָּב, עַד שֶׁיַּטְבִּילוּהוּ לְשֵׁם חַטָּאת.
יוֹחָנָן בֶּן גֻּדְגְּדָה הָיָה אוֹכֵל בְּטַהְרַת הַקֹּדֶשׁ, כָּל יָמָיו; וְהָיְתָה מִטְפַּחְתּוֹ כְּמַדְרֵס הַזָּב, לְעִנְיַן הַחַטָּאת.

 כָּל וֶלֶד הַטֻּמְאוֹת--אַף עַל פִּי שְׁאֵינוּ מְטַמֵּא אָדָם וְלֹא כֵּלִים, אַפִלּוּ לַקֹּדֶשׁ כְּמוֹ שֶׁבֵּאַרְנוּ--הֲרֵי הוּא מְטַמֵּא אָדָם וְכֵלִים, לַחַטָּאת.
לְפִיכָּךְ אָמְרוּ הַמְּקַדֵּשׁ מֵי חַטָּאת, לֹא יִנְעֹל אֶת הַסַּנְדָּל--שֶׁמֶּא יִפְּלוּ מַשְׁקִין עַל הַסַּנְדָּל, וְנִמְצָא הַסַּנְדָּל טָמֵא, שֶׁכָּל הַמַּשְׁקִין טְמֵאִין הֶן לְגַבֵּי הַחַטָּאת, וְיִטַּמֵּא זֶה הַמְּקַדֵּשׁ בִּנְגִיעָתוֹ בַּסַּנְדָּל; וְנִמְצְאוּ מֵי הַחַטָּאת טְמֵאִים.

 מִי שֶׁנִּטְמְאוּ יָדָיו בִּלְבָד בִּדְבָרִים הַמְּטַמְּאִין אֶת הַיָּדַיִם, כְּגוֹן שֶׁנָּגַע בְּאֹכָלִין אוֹ בְּמַשְׁקִין וְכַיּוֹצֶא בָּהֶן--אַף עַל פִּי שְׁהוּא טָהוֹר לַקֹּדֶשׁ, וְאֵינוּ צָרִיךְ אֵלָא טְבִילַת יָדָיו בִּלְבָד כְּמוֹ שֶׁיִּתְבָּאַר--הֲרֵי נִטְמָא כָּל גּוּפוֹ לְעִנְיַן חַטָּאת, וְצָרִיךְ טְבִילָה: אַפִלּוּ לֹא נִטְמֵאת אֵלָא יָדוֹ אַחַת--נִטְמָא כֻּלּוֹ, וַהֲרֵי הוּא רִאשׁוֹן לַטֻּמְאָה.

 כָּל הַטָּעוּן טְבִילָה, בֵּין מִדִּבְרֵי תּוֹרָה בֵּין מִדִּבְרֵי סוֹפְרִים--מְטַמֵּא אֶת מֵי חַטָּאת וְאֶת אֵפֶר הַחַטָּאת וְאֶת הַמַּזֶּה מֵי חַטָּאת, בַּמַּגָּע וּבַמַּשָּׂא.
וְכֵן מְטַמֵּא אֶת הָאֵזוֹב הַמֻּכְשָׁר, וְאֶת הַמַּיִם שֶׁנִּתְמַלְּאוּ וַעֲדַיִן לֹא נִתְקַדְּשׁוּ, וְאֶת הַכְּלִי הָרֵיקָן הַטָּהוֹר לַחַטָּאת: מְטַמֵּא כָּל אֶחָד מֵאֵלּוּ בַּמַּגָּע, אֲבָל לֹא בַּמַּשָּׂא.
וְטָמֵא שֶׁנָּגַע בְּמִקְצַת אֵפֶר חַטָּאת, פָּסַל אֶת כֻּלּוֹ.

 אֵין מוֹנִין לַחַטָּאת רִאשׁוֹן וְשֵׁנִי וּשְׁלִישִׁי, כְּדֶרֶךְ שֶׁמּוֹנִין לַתְּרוּמָה וְלַקֹּדֶשׁ.
כֵּיצַד: עֲשָׂרָה שֶׁטָּבְלוּ לְשֵׁם חַטָּאת, וְנִטְמָא אֶחָד מֵהֶן, אַפִלּוּ לֹא נִטְמָא אֵלָא לְגַבֵּי חַטָּאת בִּלְבָד, כְּגוֹן שֶׁנִּטְמֵאת יָדוֹ בִּלְבָד, וְנָגַע בַּחֲבֵרוֹ וַחֲבֵרוֹ בַּחֲבֵרוֹ, אַפִלּוּ הֶן מֵאָה--כֻּלָּן טְמֵאִין לַחַטָּאת.

וְכֵן כֵּלִים הַטְּהוֹרִים לַחַטָּאת, שֶׁנִּטְמָא כְּלִי מֵהֶן, אַפִלּוּ לֹא נִטְמְאוּ אֵלָא אֲחוֹרָיו בִּלְבָד לְגַבֵּי חַטָּאת, כְּגוֹן שֶׁנָּגְעוּ מַשְׁקִין בַּאֲחוֹרָיו, וְנָגַע כְּלִי זֶה בִּכְלִי שֵׁנִי, וּשְׁנֵי בִּשְׁלִישִׁי--נִטְמְאוּ הַכֵּלִים כֻּלָּן לְגַבֵּי חַטָּאת, וְאַפִלּוּ הֶן מֵאָה.

 כָּל הָרָאוּי לְהִטַּמֵּא בְּמַדְרֵס הַזָּב--אַף עַל פִּי שְׁהוּא טָהוֹר לַקֹּדֶשׁ--אִם הֱנִידוֹ הַטָּהוֹר לַחַטָּאת, נִטְמָא: אַף עַל פִּי שֶׁלֹּא נָגַע בּוֹ.
וְכֵן הַטָּהוֹר לַחַטָּאת שֶׁהֵנִיד אֶת הָאָדָם שְׁאֵינוּ טָהוֹר לַחַטָּאת, אוֹ שֶׁהֵנִיד אֶת רֻקּוֹ, אוֹ אֶת מֵימֵי רַגְלָיו שֶׁלְּאָדָם זֶה--נִטְמָא, אַף עַל פִּי שֶׁלֹּא נָגַע בּוֹ.
אֲבָל כְּלִי שְׁאֵינוּ רָאוּי לְמַדְרֵס--אֵינוּ מְטַמֵּא אֶת הַטָּהוֹר לַחַטָּאת, אֵלָא אִם כֵּן נָגַע בּוֹ.

 כְּלִי הַטָּמֵא טְמֵא מֵת--אִם הֱנִידוֹ הַטָּהוֹר לַחַטָּאת, נִטְמָא: וְאַף עַל פִּי שֶׁלֹּא נָגַע בּוֹ; וְאַף עַל פִּי שְׁאֵין טְמֵא מֵת מְטַמֵּא בַּמַּשָּׂא, כְּמוֹ שֶׁבֵּאַרְנוּ.
כֵּיצַד: מַפְתֵּחַ שְׁהוּא טְמֵא מֵת שֶׁהָיָה תָּלוּי בְּדֶלֶת, וְסָגַר הַטָּהוֹר לַחַטָּאת אֶת הַדֶּלֶת--הוֹאִיל וְהֵנִיד אֶת הַמַּפְתֵּחַ הַטָּמֵא, נִטְמָא.
וְכֵן אִם הֵסִיט אֶת הַשֶּׁרֶץ, וְאֶת שִׁכְבַת זֶרַע--הֲרֵי זֶה טָמֵא לַחַטָּאת: אַף עַל פִּי שְׁאֵין אֵלּוּ מְטַמְּאִין בַּמַּשָּׂא, כְּמוֹ שֶׁיִּתְבָּאַר.

 הַטָּהוֹר לַחַטָּאת שֶׁנָּגַע בְּכֵלִים שֶׁהָיוּ לְמַעְלָה מִן הַזָּב וְכַיּוֹצֶא בּוֹ, וְהֶן הַנִּקְרָאִין מַדֵּף--אַף עַל פִּי שְׁהוּא טָהוֹר לַקֹּדֶשׁ, נִטְמָא לַחַטָּאת; וְכֵן כְּלִי הַטָּהוֹר לַחַטָּאת שֶׁנָּגַע בְּמַדֵּף, נִטְמָא לַחַטָּאת.

 הַטָּהוֹר לַחַטָּאת שֶׁנָּגַע בְּאֹכָלִין וּמַשְׁקִין--בֵּין טְמֵאִין בֵּין טְהוֹרִין, שֶׁכָּל אֹכָלִין וּמַשְׁקִין לְגַבֵּי חַטָּאת אֵינָן טְהוֹרִין--אִם נָגַע בָּהֶן בְּיָדוֹ, נִטְמָא כָּל גּוּפוֹ כְּמוֹ שֶׁבֵּאַרְנוּ; נָגַע בָּהֶן בְּרַגְלוֹ אוֹ בִּשְׁאָר גּוּפוֹ, אוֹ שֶׁהֱסִיטָן בְּיָדוֹ וְלֹא נָגַע בָּהֶן--טָהוֹר.
וְכֵן אִם נָגַע בְּיָדוֹ בְּתַנּוּר, וְכַיּוֹצֶא בּוֹ מִשְּׁאָר כֵּלִים שְׁאֵינָם טְהוֹרִין לַחַטָּאת--נִטְמָא כֻּלּוֹ; אֲבָל אִם נָגַע בְּרַגְלוֹ בָּהֶן, הֲרֵי הוּא טָהוֹר לַחַטָּאת כְּמוֹ שֶׁהָיָה.

 הַטָּהוֹר לַחַטָּאת, שֶׁהִכְנִיס רֹאשׁוֹ וְרֻבּוֹ לְתוֹךְ מַיִם שֶׁנִּתְמַלְּאוּ לַחַטָּאת--נִטְמָא: מִפְּנֵי שְׁהֶן שְׁאוּבִין; וּמִדִּבְרֵי סוֹפְרִים שֶׁהַבָּא רֹאשׁוֹ וְרֻבּוֹ בְּמַיִם שְׁאוּבִין, נִטְמָא כְּמוֹ שֶׁיִּתְבָּאַר.

 הַכֹּל נֶאֱמָנִין עַל טַהְרַת הַחַטָּאת, וְאַפִלּוּ עַמֵּי הָאָרֶץ: מִפְּנֵי חֻמְרָתָהּ וּמַעֲלוֹת אֵלּוּ שֶׁנַּעֲשׂוּ בָּהּ, הַכֹּל נִזְהָרִין בָּהּ; וַהֲרֵי נֶאֱמָר בַּתּוֹרָה "וְהָיְתָה לַעֲדַת בְּנֵי-יִשְׂרָאֵל לְמִשְׁמֶרֶת" , כָּל יִשְׂרָאֵל רְאוּיִין לְשָׁמְרָהּ.

לְפִיכָּךְ עַם הָאָרֶץ שֶׁהֵבִיא כְּלִי מִבֵּיתוֹ, אַפִלּוּ כְּלִי חֶרֶס, וְאָמַר כְּלִי זֶה טָהוֹר לַחַטָּאת--הֲרֵי זֶה טָהוֹר; וּמְקַדְּשִׁין בּוֹ וּמַזִּין מִמֶּנּוּ, אַף עַל פִּי שֶׁאוֹתוֹ כְּלִי טָמֵא לַקֹּדֶשׁ וְלַתְּרוּמָה.
וְכֵן עַם הָאָרֶץ שֶׁאָמַר טָהוֹר אֲנִי לַחַטָּאת, אוֹ שֶׁהָיוּ מֵי חַטָּאת אֶצְלוֹ, וְאָמַר טְהוֹרִין הֶן--נֶאֱמָן, שְׁאֵין אָדָם מִיִּשְׂרָאֵל מְזַלְזֵל בָּהּ.

הִלְכּוֹת פָּרָה אֲדֻמָּה פֵּרֶק יד 
כְּלִי חֶרֶס שֶׁהָיָה בּוֹ אֵפֶר חַטָּאת, וְנָגַע בּוֹ שֶׁרֶץ מִצִּדּוֹ--טָהוֹר: שְׁאֵין כְּלִי חֶרֶס מִטַּמֵּא מִגַּבּוֹ, אַפִלּוּ לְגַבֵּי חַטָּאת.
הִנִּיחַ הַכְּלִי עַל גַּבֵּי הַשֶּׁרֶץ--אַף עַל פִּי שֶׁלֹּא נִטְמָא הַכְּלִי, הֲרֵי הָאֵפֶר טָמֵא: שֶׁנֶּאֱמָר "וְהִנִּיחַ מִחוּץ לַמַּחֲנֶה, בְּמָקוֹם טָהוֹר" , וְאֵין זֶה מָקוֹם טָהוֹר.

וְלֹא עַל גַּבֵּי הַשֶּׁרֶץ בִּלְבָד, אֵלָא אַפִלּוּ הִנִּיחוֹ עַל גַּבֵּי אֹכֶל שֵׁנִי, וְכַיּוֹצֶא בּוֹ מִדְּבָרִים שֶׁטֻּמְאָתָן טֻמְאָה קַלָּה, וְהֶן מִדִּבְרֵי סוֹפְרִים--הֲרֵי נִטְמָא הָאֵפֶר: שֶׁנֶּאֱמָר "בְּמָקוֹם טָהוֹר" , שֶׁלֹּא יִהְיֶה עַל גַּבֵּי שׁוֹם טֻמְאָה בָּעוֹלָם.

וְכֵן כְּלִי חֶרֶס שֶׁהָיָה בּוֹ אֵפֶר חַטָּאת, וְנָתוּן עַל אֲרֻבָּה שֶׁבְּבַיִת טָמֵא--אִם הָיָה הַכְּלִי מְשֻׁלְשָׁל לַבַּיִת--נִטְמָא הָאֵפֶר, וְאַף עַל פִּי שְׁאֵין בָּאֲרֻבָּה פּוֹתֵחַ טֶפַח.
וְאִם לֹא הָיָה מְשֻׁלְשָׁל--אִם הָיָה בָּאֲרֻבָּה פּוֹתֵחַ טֶפַח, טָמֵא.
הָיָה הַכְּלִי שֶׁלְּאֶבֶן--בֵּין שֶׁיֵּשׁ בָּהּ פּוֹתֵחַ טֶפַח בֵּין שְׁאֵין בָּהּ, הָאֵפֶר טָהוֹר.

 וְכֵן כְּלִי שֶׁיֵּשׁ בּוֹ אֵפֶר, אוֹ מַיִם מְקֻדָּשִׁין, וּמֻקָּף צָמִיד פָּתִיל, וְנָתוּן בְּאֹהֶל הַמֵּת--הֲרֵי הָאֵפֶר וְהַמַּיִם טְמֵאִים, שְׁאֵין הַחַטָּאת נִצֹּלֶת בְּצָמִיד פָּתִיל: שֶׁנֶּאֱמָר "בְּמָקוֹם טָהוֹר" , וְאֵין זֶה מָקוֹם טָהוֹר.
וְכֵן אֹכָלִין וּמַשְׁקִין שֶׁלַּקֹּדֶשׁ, אֵינָן נִצּוֹלִין בְּצָמִיד פָּתִיל; אֲבָל מַיִם שְׁאֵינָן מְקֻדָּשִׁין, וּכְלִי רֵיקָן הַטָּהוֹר לַחַטָּאת--נִצּוֹל בְּצָמִיד פָּתִיל.

בַּמֶּה דְּבָרִים אֲמוּרִים, בְּשֶׁהָיוּ הַבְּעָלִים טְהוֹרִים; אֲבָל אִם נִטְמְאוּ הַבְּעָלִים, נִפְסְלוּ הַמַּיִם בְּכָל מָקוֹם שְׁהֶן.
כֵּיצַד: הָיוּ מֵימָיו מֻקָּפִין צָמִיד פָּתִיל, וְהוּא וְהֶם בְּאֹהֶל הַמֵּת--שְׁנֵיהֶם טְמֵאִים; הָיָה הוּא מִבַּחוּץ, וְהַמַּיִם שְׁאֵינָן מְקֻדָּשִׁין מִבִּפְנִים--שְׁנֵיהֶם טְהוֹרִים; הוּא בִּפְנִים, וְהַמַּיִם בַּחוּץ--כְּשֵׁם שְׁהוּא טָמֵא, כָּךְ מֵימָיו פְּסוּלִין.

 הַטָּהוֹר לַחַטָּאת שֶׁהָיָה עוֹמֵד עַל גַּבֵּי הַתַּנּוּר, וְכַיּוֹצֶא בּוֹ מִכֵּלִים שְׁאֵינָם טְהוֹרִים לַחַטָּאת, וּפָשַׁט יָדוֹ חוּץ לַתַּנּוּר, וּכְלִי שֶׁיֵּשׁ בּוֹ מֵי חַטָּאת בְּיָדוֹ, וְכֵן קָנֶה הַמֻּטָּל עַל גַּבֵּי הַתַּנּוּר, וּשְׁנֵי כֵּלִים שֶׁיֵּשׁ בָּהֶן מֵי חַטָּאת תְּלוּיִין בּוֹ, אֶחָד מִכָּאן וְאֶחָד מִכָּאן--הֲרֵי אֵלּוּ טְמֵאִין, לְפִי שְׁאֵינָן בְּמָקוֹם הַטָּהוֹר לַחַטָּאת, וְהוֹאִיל וְהֶן נִשְׁעָנִין עַל הַתַּנּוּר, הֲרֵי הֶן כְּמֻנָּחִין עַל גַּבָּיו.

אֲבָל אִם הָיָה עוֹמֵד עַל הַתַּנּוּר, וּבְיָדוֹ כְּלִי רֵיקָן הַטָּהוֹר לַחַטָּאת, אוֹ מַיִם שְׁאֵינָן מְקֻדָּשִׁין--הֲרֵי אֵלּוּ טְהוֹרִין כְּמוֹת שֶׁהָיוּ; הָיָה עוֹמֵד חוּץ לַתַּנּוּר, וּפָשַׁט יָדוֹ לְחַלּוֹן, וְנָטַל כְּלִי שֶׁיֵּשׁ בּוֹ מֵי חַטָּאת, וְהִעְבִירוֹ עַל גַּבֵּי הַתַּנּוּר--הֲרֵי זֶה טָהוֹר.
וְכֵן הַזָּיָה שֶׁעָבְרָה עַל גַּבֵּי טֻמְאָה, כְּגוֹן מִשְׁכָּב וּמוֹשָׁב וְכַיּוֹצֶא בָּהֶן--הֲרֵי זוֹ טְהוֹרָה.

 כְּלִי שֶׁיֵּשׁ בּוֹ מֵי חַטָּאת וּכְלִי שֶׁיֵּשׁ בּוֹ קֹדֶשׁ, שֶׁנָּגְעוּ זֶה בְּזֶה--הֲרֵי נִטְמָא כְּלִי שֶׁלַּחַטָּאת, וְכָל שֶׁיֵּשׁ בּוֹ; אֲבָל כְּלִי הַקֹּדֶשׁ, טָהוֹר כְּשֶׁהָיָה.
וְכֵן אִם נָגַע הַטָּהוֹר לַחַטָּאת בִּשְׁנֵיהֶן בִּשְׁתֵּי יָדָיו, כִּשְׁהֶן מֻנָּחִין עַל הָאָרֶץ--הֲרֵי נִטְמָא שֶׁלַּחַטָּאת: שֶׁהֲרֵי הַטָּהוֹר לַחַטָּאת נִטְמָא בִּנְגִיעָתוֹ בַּכְּלִי שְׁאֵינוּ טָהוֹר לַחַטָּאת, כְּמוֹ שֶׁבֵּאַרְנוּ; וְחָזַר וְטִמֵּא אֶת מֵי חַטָּאת.

 הִגְבִּיהַּ שְׁנֵי הַכֵּלִים בִּשְׁתֵּי יָדָיו, שְׁנֵיהֶן טְמֵאִין: זֶה שֶׁלַּחַטָּאת, נִטְמָא מִפְּנֵי שֶׁנָּגַע בּוֹ אָדָם שֶׁנָּגַע בִּכְלִי שְׁאֵינוּ טָהוֹר לַחַטָּאת; וְשֶׁלַּקֹּדֶשׁ נִטְמָא, מִפְּנֵי זֶה שֶׁהִגְבִּיהוֹ וְהוּא טָמֵא בִּנְשִׂיאַת מֵי נִדָּה, שְׁהֶן מְטַמְּאִין בַּמַּשָּׂא, מִפְּנֵי שֶׁנִּטְמְאוּ מֵחֲמַת הַכְּלִי שֶׁלַּקֹּדֶשׁ.

לְפִיכָּךְ אִם הָיָה הַכְּלִי שֶׁלַּקֹּדֶשׁ כָּרוּךְ בִּנְיָר, וְהִגְבִּיהוֹ בַּנְּיָר וְלֹא נָגַע בּוֹ, וְהִגְבִּיהַּ הַחַטָּאת בְּיָדוֹ שְׁנִיָּה--שְׁנֵיהֶן טְהוֹרִין: שֶׁהֲרֵי לֹא נָגַע בַּכְּלִי, וְלֹא נִטְמָא לַחַטָּאת.
אֲבָל אִם הָיָה נוֹגֵעַ בִּכְלִי הַקֹּדֶשׁ בְּיָדוֹ--אַפִלּוּ הָיָה שֶׁלַּחַטָּאת בִּנְיָר, שְׁנֵיהֶן טְמֵאִין.

 הֵסִיט אֶת שְׁנֵי הַכֵּלִים בְּיָדוֹ, וְלֹא נָגַע בָּהֶן--שְׁנֵיהֶן טְהוֹרִין: שְׁאֵין הַכְּלִי שְׁאֵינוּ טָהוֹר לַחַטַּאת מְטַמֵּא אֶת הַטָּהוֹר לַחַטָּאת, עַד שֶׁיִּגַּע בּוֹ בְּיָדוֹ, אֵלָא אִם כֵּן הָיָה רָאוּי לְמַדְרֵס, כְּמוֹ שֶׁבֵּאַרְנוּ.

 כָּל סְפֵק הַטֻּמְאוֹת, שְׁהוּא טָהוֹר לְגַבֵּי תְּרוּמָה כְּמוֹ שֶׁיִּתְבָּאַר--הֲרֵי הוּא טָהוֹר לַחַטָּאת.
וְכָל הַסְּפֵקוֹת שֶׁתּוֹלִין עֲלֵיהֶן אֶת הַתְּרוּמָה--אִם נֻלְּדוּ בַּחַטָּאת, הֲרֵי אֵלּוּ נִשְׁפָּכִין; וְאִם נַעֲשׂוּ טְהָרוֹת עַל גַּבֵּי אוֹתָן כֵּלִים וְאָדָם שֶׁנֻּלְּדוּ לָהֶן סְפֵקוֹת אֵלּוּ שֶׁהַחַטָּאת נִשְׁפָּכִין עֲלֵיהֶן, הֲרֵי אוֹתָן הַטְּהָרוֹת תְּלוּיוֹת.
וְהָרְפָפוֹת אֵינָן כְּכֵלִים, וַהֲרֵי הֶן טְהוֹרוֹת לַתְּרוּמָה וְלַקֹּדֶשׁ וְלַחַטָּאת.

 דְּבֵלָה שֶׁלִּתְרוּמָה שֶׁנָּפְלָה לְתוֹךְ מֵי חַטָּאת, וּנְטָלָהּ וַאֲכָלָהּ--אִם יֵשׁ בָּהּ כַּבֵּיצָה, הַמַּיִם טְמֵאִין, בֵּין שֶׁהָיְתָה הַדְּבֵלָה טְמֵאָה, בֵּין שֶׁהָיְתָה טְהוֹרָה: שֶׁכָּל הָאֹכָלִין, אַפִלּוּ אֹכֶל קֹדֶשׁ, אֵינוּ טָהוֹר לַחַטָּאת.
וְהָאוֹכְלָהּ חַיָּב מִיתָה--מִפְּנֵי שֶׁאָכַל תְּרוּמָה, וְהוּא כְּבָר נִטְמָא בְּמֵי נִדָּה.
וְאִם אֵין בָּהּ כַּבֵּיצָה, הַמַּיִם בְּטַהְרָתָן: שְׁאֵין הָאֹכֶל מְטַמֵּא אֶת אֲחֵרִים, עַד שֶׁיִּהְיֶה בּוֹ כַּבֵּיצָה--בֵּין לַתְּרוּמָה בֵּין לַקֹּדֶשׁ בֵּין לַחַטָּאת.

הִלְכּוֹת פָּרָה אֲדֻמָּה פֵּרֶק טו 
הַנּוֹגֵעַ בְּמֵי חַטָּאת שֶׁלֹּא לְצֹרֶךְ הַזָּיָה, בֵּין אָדָם בֵּין כֵּלִים--טָמֵא, וְאֵינוּ מְטַמֵּא בְּגָדִים בְּשָׁעַת מַגָּעוֹ: שֶׁנֶּאֱמָר "וְהַנֹּגֵעַ בְּמֵי הַנִּדָּה, יִטְמָא עַד-הָעָרֶב" --הִנֵּה לָמַדְתָּ שֶׁמֵּי נִדָּה אָב מֵאֲבוֹת הַטֻּמְאוֹת שֶׁלַּתּוֹרָה, וְטֻמְאַת מַגָּעָן בְּכָל שְׁהוּא.

וְאִם הָיָה בָּהֶן כְּדֵי הַזָּיָה, מְטַמְּאִין בַּמַּגָּע וּבַמַּשָּׂא; וְהַנּוֹגֵעַ בָּהֶן אוֹ הַנּוֹשְׂאָן שֶׁלֹּא לְצֹרֶךְ--מְטַמֵּא בְּגָדִים בְּשָׁעַת מַגָּעוֹ אוֹ בְּשָׁעַת מַשָּׂאוֹ, עַד שֶׁיִּפְרֹשׁ מִמְּטַמְּאָיו: שֶׁנֶּאֱמָר "וּמַזֵּה מֵי-הַנִּדָּה, יְכַבֵּס בְּגָדָיו" .
אֵינוּ מְדַבֵּר בְּמַזֶּה עַל הַטָּמֵא--אִם טִהַר אֶת הַטָּמֵא, קַל וְחֹמֶר שֶׁיִּהְיֶה הוּא טָהוֹר.

מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר "וּמַזֵּה מֵי-הַנִּדָּה" לֹא נֶאֱמָר אֵלָא לַשֵּׁעוּר--שֶׁהַנּוֹגֵעַ אוֹ הַנּוֹשֵׂא מֵי הַנִּדָּה שֶׁיֵּשׁ בָּהֶן כְּדֵי הַזָּיָה, שֶׁלֹּא לְצֹרֶךְ הַזָּיָה, טָמֵא וּמְטַמֵּא בְּגָדִים, דִּין תּוֹרָה.
וְכַמָּה הוּא שֵׁעוּר הַזָּיָה, כְּדֵי שֶׁיִּטְבֹּל רָאשֵׁי גִּבְעוֹלִין שֶׁלְּאֵזוֹב בַּמַּיִם.

בַּמֶּה דְּבָרִים אֲמוּרִים שֶׁמֵּי חַטָּאת מְטַמְּאִין: בִּזְמָן שֶׁנָּגַע בָּהֶן אוֹ נְשָׂאָן שֶׁלֹּא לְצֹרֶךְ, קֹדֶם שֶׁיַּעֲשׂוּ מִצְוָתָן; אֲבָל אַחַר שֶׁעָשׂוּ מִצְוָתָן, אֵינָן מְטַמְּאִין כְּלָל.

כֵּיצַד: הֲרֵי שֶׁטָּבַל אֶת הָאֵזוֹב וְהִזָּה עַל הָאָדָם הַטָּמֵא אוֹ עַל הַכֵּלִים, וְהָיוּ הַמַּיִם שׁוֹתְתִין וְיוֹרְדִין מֵעַל הַטָּמֵא לָאָרֶץ, וְכֵן הַמַּיִם הַנִּתָּזִין בְּשָׁעַת הַזָּיָה עַל הָאָרֶץ אוֹ עַל הַטָּהוֹר--הֲרֵי אוֹתָן הַמַּיִם טְהוֹרִין, וְהַנּוֹגֵעַ בָּהֶן וְהַנּוֹשְׂאָן טָהוֹר.

הִטְבִּיל אֶת הָאֵזוֹב לְהַזּוֹת עַל דָּבָר שְׁאֵינוּ מְקַבֵּל טֻמְאָה--הֲרֵי הַמַּיִם הַמְּנַטְּפִין כְּשֵׁרִין לְהַזּוֹת מֵהֶן, כְּמוֹ שֶׁבֵּאַרְנוּ; לְפִיכָּךְ מְטַמְּאִין טֻמְאַת מֵי חַטָּאת, לְפִי שֶׁלֹּא עָשׂוּ מִצְוָתָן--שֶׁהֲרֵי הַטְּבִילָה הָיְתָה לְשֵׁם דָּבָר שְׁאֵינוּ מְקַבֵּל טֻמְאָה.

 אֵין מֵי חַטָּאת מְטַמְּאִין אֶת הַכֹּל, קֹדֶם שֶׁיַּעֲשׂוּ מִצְוָתָן--עַד שֶׁיִּהְיוּ טְהוֹרִין וּכְשֵׁרִין לַהַזָּיָה.
אֲבָל מֵי חַטָּאת שֶׁנִּפְסְלוּ--כְּגוֹן שֶׁנִּתְעָרַב בָּהֶן מַיִם, אוֹ שֶׁשָּׁתָת מֵהֶן בְּהֵמָה, וְכַיּוֹצֶא בְּאֵלּוּ מִדְּבָרִים הַפּוֹסְלִין אוֹתָן--אִם נָגַע בָּהֶן הַטָּהוֹר לַתְּרוּמָה, נִטְמָא: בֵּין שֶׁנָּגַע בְּיָדָיו, בֵּין שֶׁנָּגַע בִּשְׁאָר גּוּפוֹ.
נָגַע בָּהֶן אָדָם הַטָּהוֹר לַחַטָּאת, וְאַפִלּוּ בְּיָדָיו--הֲרֵי הוּא טָהוֹר כְּמוֹת שֶׁהָיָה.

 מֵי חַטָּאת שֶׁנִּטְמְאוּ, וְנָגַע בָּהֶן אַחַר שֶׁנִּטְמְאוּ אָדָם הַטָּהוֹר לַתְּרוּמָה--בֵּין בְּיָדָיו, בֵּין בְּגוּפוֹ--נִטְמָא.
וְאִם נָגַע בָּהֶן הַטָּהוֹר לַחַטָּאת בְּיָדָיו, נִטְמָא; נָגַע בִּשְׁאָר גּוּפוֹ, הֲרֵי הוּא טָהוֹר כְּמוֹת שֶׁהָיָה.

 מֵי חַטָּאת שֶׁנָּפְלוּ לְתוֹכָן מֵי מַעְיָן, אוֹ מֵי מִקְוָה, אוֹ מֵי פֵּרוֹת--אִם רֹב מֵי חַטָּאת, מְטַמְּאִין בַּמַּשָּׂא; וְאִם רֹב מֵי פֵּרוֹת, אֵין מְטַמְּאִין; מֶחְצָה לְמֶחְצָה, מְטַמְּאִין בַּמַּשָּׂא.
אֵפֶר פָּרָה שֶׁנִּתְעָרַב בְּאֵפֶר מֻקְלֶה, וְקִדַּשׁ בְּכֻלּוֹ--אִם הָיָה הָרֹב אֵפֶר פָּרָה, מְטַמְּאִין כְּמֵי נִדָּה; וְאִם הָיָה הָרֹב אֵפֶר מֻקְלֶה--אֵין מְטַמְּאִין בַּמַּגָּע, אֲבָל מְטַמְּאִין בַּמַּשָּׂא.

 אֵפֶר כָּשֵׁר שֶׁנְּתָנוֹ עַל גַּבֵּי הַמַּיִם שְׁאֵינָן רְאוּיִין לְקַדְּשָׁן, וְנָגַע בָּהֶן הַטָּהוֹר לַתְּרוּמָה--בֵּין בְּיָדָיו, בֵּין בְּגוּפוֹ--נִטְמָא; נָגַע בָּהֶן הַטָּהוֹר לַחַטָּאת, אַפִלּוּ בְּיָדָיו--הֲרֵי זֶה טָהוֹר כְּמוֹת שֶׁהָיָה.

 מֵי חַטָּאת שֶׁנִּפְסְלוּ, לֹא יְגַבְּלֵם בְּטִיט--שֶׁלֹּא יַעֲשֵׂם תַּקְלָה לַאֲחֵרִים, שֶׁמֶּא יִגַּע בַּטִּיט וְיִטְמָא: שֶׁמֵּי חַטָּאת אֵינָן בְּטֵלִין בְּטִיט, שֶׁנֶּאֱמָר "חַטָּאת הִיא" .
פָּרָה שֶׁשָּׁתָת מֵי חַטָּאת--אַף עַל פִּי שֶׁנִּשְׁחֲטָה בְּתוֹךְ עֶשְׂרִים וְאַרְבַּע שָׁעוֹת, הֲרֵי בְּשָׂרָהּ טָהוֹר: שֶׁנֶּאֱמָר "לְמִשְׁמֶרֶת, לְמֵי נִדָּה" --בִּזְמָן שְׁהֶן שְׁמוּרִין, אֵינָן בְּטֵלִין; אֲבָל בִּזְמָן שֶׁשָּׁתָת אוֹתָן פָּרָה--בָּטְלוּ, שֶׁהֲרֵי אֵינָן שְׁמוּרִין.

 הַמַּזֶּה מֵחַלּוֹן שֶׁמַּזִּין מִמֶּנּוּ עַל הָרַבִּים, וְהֻזָּה עָלָיו, וְנִכְנַס לַמִּקְדָּשׁ, וְאַחַר כָּךְ נִמְצְאוּ הַמַּיִם פְּסוּלִין--הֲרֵי זֶה פָּטוּר: שֶׁחֶזְקַת הַמַּיִם שֶׁמַּזִּין מֵהֶן עַל הָרַבִּים, שְׁהֶן כְּשֵׁרִין; וַהֲרֵי זֶה, כְּאָנוּס.
אֲבָל אִם הֻזָּה עָלָיו מֵחַלּוֹן שֶׁלְּיָחִיד, וְנִכְנַס לַמִּקְדָּשׁ, וְנִמְצְאוּ הַמַּיִם פְּסוּלִין--חַיָּב בְּקָרְבַּן עוֹלֶה וְיוֹרֵד: מִפְּנֵי שֶׁהָיָה לוֹ לִבְדֹּק עַל הַמַּיִם, וְאַחַר כָּךְ יִכָּנֵס לַמִּקְדָּשׁ.

מַחְלִיקִין הָיוּ הָעָם בַּמַּיִם שֶׁשּׁוֹתְתִין בָּאָרֶץ מֵחַלּוֹן שֶׁלָּרַבִּים, וְדוֹרְסִין אוֹתָן, וְנִכְנָסִין לַמִּקְדָּשׁ; וְלֹא הָיוּ חוֹשְׁשִׁין לָהֶן, שֶׁמֶּא פְּסוּלִין הֶן.

 הַמַּזֶּה בְּאֵזוֹב הַטָּמֵא לַחַטָּאת--אִם יֵשׁ בּוֹ כַּבֵּיצָה--הַמַּיִם פְּסוּלִין, וְהַזָּיָתוֹ פְּסוּלָה; אֵין בּוֹ כַּבֵּיצָה--הַמַּיִם כְּשֵׁרִין, וְהַזָּיָתוֹ פְּסוּלָה.
וְאֵזוֹב זֶה--מְטַמֵּא חֲבֵרוֹ וַחֲבֵרוֹ לַחֲבֵרוֹ, אַפִלּוּ הֶן מֵאָה: שְׁאֵין מוֹנִין לַחַטָּאת.

 הַמַּגְבִּיהַּ כְּלִי שֶׁהֻזָּה עָלָיו, וַהֲרֵי עָלָיו מַיִם כְּדֵי הַזָּיָה--טָהוֹר: שֶׁהַמַּיִם שֶׁעָשׂוּ מִצְוָתָן אֵינָן מְטַמְּאִין, כְּמוֹ שֶׁבֵּאַרְנוּ.

הִלְכּוֹת טֻמְאַת צָרַעַת 
יֵשׁ בִּכְלָלָן שְׁמוֹנֶה מִצְווֹת--שֵׁשׁ מִצְווֹת עֲשֵׂה, וּשְׁתֵּי מִצְווֹת לֹא תַעֲשֶׂה; וְזֶה הוּא פְּרָטָן: לְהוֹרוֹת בְּצָרַעַת אָדָם כְּדִינָהּ הַכָּתוּב בַּתּוֹרָה; שֶׁלֹּא יָקֹץ סִימָנֵי טֻמְאָה; שֶׁלֹּא יְגַלַּח הַנֶּתֶק; שֶׁיִּהְיֶה הַמְּצֹרָע מְפֻרְסָם בִּקְרִיעַת בְּגָדָיו וּפְרִיעַת רֹאשׁוֹ וַעֲטִיָּה עַל שָׂפָם; טַהְרַת צָרַעַת; שֶׁיְּגַלַּח הַמְּצֹרָע אֶת כָּל שְׂעָרוֹ כְּשֶׁיִּטְהַר; דִּין צָרַעַת הַבֶּגֶד; דִּין צָרַעַת הַבַּיִת.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת טֻמְאַת צָרַעַת פֵּרֶק א 
צָרַעַת עוֹר הַבָּשָׂר--הוּא שֶׁיַּלְבִּין מָקוֹם מִן הָעוֹר, וְתִהְיֶה הַלַּבְנוּנִית כִּקְרוֹם בֵּיצָה וּמִקְּרוֹם בֵּיצָה וָמַעְלָה; אֲבָל לַבְנוּנִית שְׁהִיא דֵּהָה מִקְּרוֹם הַבֵּיצָה וּלְמַטָּה--אֵינָהּ צָרַעַת, אֵלָא בֹּהַק הוּא.
וְאַרְבַּע מַרְאוֹת יֵשׁ בְּצָרַעַת עוֹר הַבָּשָׂר, וְאֵלּוּ הֶן: 
לֹבֶן עַז בְּיוֹתֵר שְׁאֵין לְמַעְלָה מִמֶּנּוּ, שְׁהוּא נִרְאֶה בְּעוֹר הַבָּשָׂר כַּשֶּׁלֶג; הוּא הַנִּקְרָא בַּהֶרֶת.
וְלֹבֶן שְׁהוּא דֵּהֶה מִזֶּה מְעַט, שְׁהוּא נִרְאֶה כְּצֶמֶר נָקִי שֶׁלְּכֶבֶשׂ בֶּן יוֹמוֹ; הוּא הַנִּקְרָא שְׂאֵת.
וְלֹבֶן שְׁהוּא דֵּהֶה מִן הַשְּׂאֵת מְעַט, שְׁהוּא נִרְאֶה כְּסִיד הַהֵיכָל; הוּא תּוֹלֶדֶת הַבַּהֶרֶת, וְהוּא הַנִּקְרָא סַפַּחַת.
וְלֹבֶן שְׁהוּא דֵּהֶה מִסִּיד הַהֵיכָל מְעַט, וַהֲרֵי הוּא כִּקְרוֹם בֵּיצָה; הוּא תּוֹלֶדֶת הַשְּׂאֵת, וְגַם זֶה נִקְרָא סַפַּחַת.

הִנֵּה לָמַדְתָּ שֶׁהַמַּרְאֶה שְׁהוּא כְּסִיד הַהֵיכָל, הוּא סַפַּחַת הַבַּהֶרֶת; וְהַמַּרְאֶה שְׁהוּא כִּקְרוֹם בֵּיצָה, הוּא סַפַּחַת הַשְּׂאֵת: שְׁאֵין לְשׁוֹן סַפַּחַת, אֵלָא טְפֵלָה.
מִכָּאן אָמְרוּ חֲכָמִים מַרְאוֹת נְגָעִים--שְׁנַיִם, שְׁהֶן אַרְבָּעָה: בַּהֶרֶת, וְסַפַּחְתָּהּ; וּשְׁאֵת, וְסַפַּחְתָּהּ.

 אַרְבַּע מַרְאוֹת אֵלּוּ, כֻּלָּן מִצְטָרְפִין זֶה עִם זֶה--בֵּין לְהָקֶל, בֵּין לְהַחְמִיר, בֵּין בִּתְחִלַּת רְאִיַּת הַנֶּגַע, בֵּין בְּסוֹף הַשָּׁבוּעוֹת, וּבֵין לְאַחַר שֶׁנִּפְטַר הַמְּצֹרָע, אוֹ נֶחְלַט.

כֵּיצַד: אֶחָד נֶגַע שֶׁהָיָה כֻּלּוֹ לָבָן כַּשֶּׁלֶג, אוֹ כְּסִיד הַהֵיכָל, אוֹ כְּצֶמֶר נָקִי, אוֹ כִּקְרוֹם בֵּיצָה, וְאֶחָד נֶגַע שֶׁהָיָה מִקְצַת הַלֹּבֶן כְּמַרְאֵה הַבַּהֶרֶת, וּמִקְצָתוֹ כְּמַרְאֵה הַשְּׂאֵת, וּמִקְצָתוֹ כְּמַרְאֵה הַסַּפַּחַת--הַכֹּל כְּמַרְאֶה אֶחָד הוּא חָשׁוּב.

אִם כֵּן לָמָּה מָנוּ אוֹתָן חֲכָמִים, וְאָמְרוּ מַרְאוֹת נְגָעִים שְׁנַיִם שְׁהֶן אַרְבָּעָה--כְּדֵי לְהָבִין בַּמַּרְאוֹת: שֶׁכָּל כּוֹהֵן שְׁאֵינוּ מַכִּיר הַמַּרְאוֹת וּשְׁמוֹתֵיהֶן, כְּשֶׁמְּלַמְּדִין אוֹתוֹ וּמוֹדִיעִין אוֹתוֹ--לֹא יִרְאֶה אֶת הַנֶּגַע, עַד שֶׁיָּבִין וְיַכִּיר; וְיֹאמַר זוֹ הִיא הַבַּהֶרֶת, וְזוֹ הִיא סַפַּחְתָּהּ, וְזוֹ הִיא הַשְּׂאֵת, וְזוֹ הִיא סַפַּחְתָּהּ.

 הָיָה בְּמַרְאֵה הַלֹּבֶן מֵאַרְבָּעָה מַרְאוֹת אֵלּוּ, מִקְצַת אַדְמוּמִית מְעֹרֶבֶת בּוֹ--גַּם זֶה נֶגַע צָרַעַת הוּא, שֶׁנֶּאֱמָר "אוֹ בַהֶרֶת, לְבָנָה אֲדַמְדָּמֶת" ; וְהוּא הַדִּין לַשְּׂאֵת, וְלַסַּפַּחַת שֶׁלַּשְּׂאֵת וּלְסַפַּחַת הַבַּהֶרֶת.
וְהַמַּרְאֶה הַזֶּה שְׁהוּא מְעֹרָב מִלַּבְנוּנִית וּמְעַט אֹדֶם, הוּא הַנִּקְרָא פָּתוּךְ.

וְכֵיצַד מַרְאֵה הַפָּתוּךְ בְּאַרְבָּעָה מַרְאוֹת אֵלּוּ: כְּאִלּוּ הֶן אַרְבַּע כּוֹסוֹת מְלֵאוֹת חָלָב, וְנִתְעָרַב בַּכּוֹס הָרִאשׁוֹנָה שְׁנֵי טִפֵּי דָּם, וּבַשְּׁנִיָּה אַרְבַּע טִפִּין, וּבַשְּׁלִישִׁית שְׁמוֹנֶה טִפִּין, וּבָרְבִיעִית שֵׁשׁ עֶשְׂרֵה טִפִּין.

הַפָּתוּךְ שֶׁבַּבַּהֶרֶת, הוּא הַמַּרְאֶה הָרְבִיעִי; וְהַפָּתוּךְ שֶׁבַּשְּׂאֵת, כְּמַרְאֵה כּוֹס שְׁלִישִׁית; וְהַפָּתוּךְ שֶׁבְּסַפַּחַת הַבַּהֶרֶת, כְּמַרְאֵה הַכּוֹס הַשְּׁנִיָּה; וְהַפָּתוּךְ שֶׁבְּסַפַּחַת הַשְּׂאֵת, כְּמַרְאֵה הַכּוֹס הָרִאשׁוֹנָה.

 כָּל הַמַּרְאוֹת הָאֵלּוּ, בֵּין הַלָּבָן בֵּין הַפָּתוּךְ--מִצְטָרְפִין זֶה עִם זֶה, וּכְמַרְאֶה אֶחָד הֶן חֲשׁוּבִין; וּבֵין שֶׁהָיָה הַנֶּגַע כֻּלּוֹ לָבָן, אוֹ מִקְצָתוֹ לָבָן וּמִקְצָתוֹ לָבָן אֲדַמְדַּם--הַכֹּל כְּמַרְאֶה אֶחָד הוּא, בֵּין לְהָקֶל בֵּין לְהַחְמִיר.

 כָּל מַרְאֵה צָרַעַת עוֹר הַבָּשָׂר--אֵינָהּ קְרוּיָה נֶגַע וְלֹא מְטַמְּאָה, עַד שֶׁיִּהְיֶה מַרְאֵה הַנֶּגַע עָמֹק מֵעוֹר הַבָּשָׂר: לֹא עָמֹק בִּמְשִׁישָׁתוֹ, אֵלָא בְּמַרְאִית הָעַיִן--כְּמַרְאֵה הַחַמָּה, שְׁהִיא נִרְאֵית לָעַיִן עֲמוּקָה מִן הַצֵּל; אֲבָל אִם הָיָה מַרְאֵה הַלֹּבֶן אוֹ הַפָּתוּךְ בְּשׁוֹוֶה עִם שְׁאָר הָעוֹר, אוֹ גָּבוֹהַּ מִן הָעוֹר--אֵינוּ נֶגַע, אֵלָא כְּמוֹ צֶמַח מִן הַצְּמָחִים הָעוֹלִים בַּגּוּף.

 שֵׁעוּר כָּל נִגְעֵי צָרַעַת, בֵּין צָרַעַת אָדָם בֵּין צָרַעַת בְּגָדִים--כַּגָּרִיס הַקִּלְקִי שְׁהוּא מְרֻבָּע; וְהוּא מָקוֹם מְרֻבָּע מֵעוֹר הַבָּשָׂר כְּדֵי צְמִיחַת שְׁלוֹשִׁים וְשֵׁשׁ שְׂעָרוֹת, שֵׁשׁ שְׂעָרוֹת אֹרֶךְ וְשֵׁשׁ רֹחַב.
וְכָל הַפָּחוּת מִזֶּה, אֵינוּ נֶגַע צָרַעַת.

 נֶגַע שֶׁהָיָה רָחְבּוֹ כְּדֵי צְמִיחַת חָמֵשׁ שְׂעָרוֹת--אַפִלּוּ הָיָה אָרְכּוֹ אַמָּה, הֲרֵי זֶה טָהוֹר; וְאֵינוּ נֶגַע צָרַעַת, עַד שֶׁיִּהְיֶה בּוֹ רִבּוּעַ כַּגָּרִיס.
וְכָל הַשֵּׁעוּרִין, הֲלָכָה לְמֹשֶׁה מִסִּינַי.

 כָּל מָקוֹם שֶׁנֶּאֱמָר בַּהֶרֶת, הוּא הַדִּין לִשְׁאָר אַרְבָּעָה מַרְאוֹת שֶׁלַּלֹּבֶן אוֹ שֶׁלַּפָּתוּךְ: וְהוּא--שֶׁיִּהְיֶה הַנֶּגַע כַּגָּרִיס אוֹ יָתֵר, וְיִהְיֶה עָמֹק מֵעוֹר הַבָּשָׂר; וְזֶה הוּא שֶׁאָנוּ קוֹרְאִין אוֹתוֹ בַּהֶרֶת סְתָם.

בַּהֶרֶת שְׁהִיא עַזָּה כַּשֶּׁלֶג, נִרְאֵית בָּאָדָם שְׁהוּא לָבָן כֵּהָה, וּבַהֶרֶת שְׁהִיא כֵּהָה, נִרְאֵית בַּכּוּשִׁי עַזָּה; לְפִיכָּךְ אֵין מְשַׁעֲרִין הַכֹּל אֵלָא בְּבֵינוֹנִי, שְׁאֵינוּ לֹא לָבָן וְלֹא שָׁחוֹר.

 שְׁלוֹשָׁה סִימָנֵי טֻמְאָה הֶן בְּצָרַעַת עוֹר הַבָּשָׂר--שֵׂעָר לָבָן, וְהַמִּחְיָה, וְהַפִּסְיוֹן; וּשְׁלָשְׁתָּן מְפֹרָשִׁין בַּתּוֹרָה.
כֵּיצַד: מִי שֶׁנֻּלְּדָה בּוֹ בַּהֶרֶת, וּבָהּ שֵׂעָר לָבָן, אוֹ מִחְיַת בָּשָׂר חַי--כְּשֶׁיִּרְאֵהוּ הַכּוֹהֵן, יַחְלִיטוֹ וְיֹאמַר טָמֵא.

לֹא הָיָה בָּהּ שֵׁעָר לָבָן, וְלֹא מִחְיָה--יַסְגִּיר שִׁבְעַת יָמִים, וּבַשְּׁבִיעִי רוֹאֵהוּ: אִם נֻלַּד בַּבַּהֶרֶת שֵׁעָר לָבָן, אוֹ מִחְיָה, אוֹ שֶׁפָּסָת וְהוֹסִיפָה--הֲרֵי זֶה מֻחְלָט; לֹא נֻלַּד בָּהּ לֹא מִחְיָה, וְלֹא שֵׁעָר לָבָן, וְלֹא פָסְתָה בָּעוֹר--יַסְגִּיר שָׁבוּעַ שֵׁנִי.
אִם נֻלַּד בָּהּ אֶחָד מִשְּׁלָשְׁתָּן, מַחְלִיטוֹ.
וְאִם לֹא נֻלַּד בָּהּ אֶחָד מִשְּׁלָשְׁתָּן--הֲרֵי זֶה טָהוֹר וְיִפְטֹר אוֹתוֹ, שְׁאֵין בְּנִגְעֵי עוֹר הַבָּשָׂר הֶסְגֵּר יָתֵר עַל שְׁנֵי שָׁבוּעוֹת; וְאִם לְאַחַר שֶׁפְּטָרוֹ וְטָהַר, פָּסָה הַנֶּגַע, אוֹ נֻלַּד בּוֹ שֵׁעָר לָבָן, אוֹ מִחְיָה--הֲרֵי זֶה מֻחְלָט לַטֻּמְאָה.

 בַּהֶרֶת שֶׁהָיְתָה עַזָּה כַּשֶּׁלֶג, וּלְאַחַר הַהֶסְגֵּר נַעֲשָׂת כֵּהָה כִּקְרוֹם בֵּיצָה, אוֹ שֶׁהָיְתָה בַּתְּחִלָּה כִּקְרוֹם בֵּיצָה, וְנַעֲשָׂת כַּשֶּׁלֶג--הֲרֵי הִיא כְּמוֹת שֶׁהָיְתָה: שְׁאֵין עַזּוּת הַמַּרְאֶה סִימָן טֻמְאָה, וְלֹא כְּהִיָּתוֹ סִימָן טַהְרָה; אֵלָא אִם נִתְמַעַט מֵאַרְבָּעָה מַרְאוֹת, וְנַעֲשָׂה כֵּהֶה מִקְּרוֹם בֵּיצָה--שֶׁהֲרֵי נַעֲשָׂה בֹּהַק, וּלְפִיכָּךְ טָהוֹר.

אִם כֵּן מַה הוּא זֶה שֶׁנֶּאֱמָר בַּתּוֹרָה "וְהִנֵּה כֵּהָה הַנֶּגַע, וְלֹא-פָשָׂה הַנֶּגַע בָּעוֹר--וְטִהֲרוֹ הַכֹּהֵן" --שְׁאִם כֵּהָה מֵאַרְבָּעָה מַרְאוֹת, טָהוֹר; וְכֵן אִם לֹא כֵּהָה, וְלֹא פָסָה, וְלֹא נֻלַּד בּוֹ לֹא שֵׂעָר לָבָן וְלֹא מִחְיָה--הֲרֵי זֶה טָהוֹר.

הִלְכּוֹת טֻמְאַת צָרַעַת פֵּרֶק ב 
שֵׁעָר לָבָן, שְׁהוּא סִימָן טֻמְאָה בַּצָּרַעַת--אֵין פָּחוּת מִשְּׁתֵּי שְׂעָרוֹת; וְכַמָּה יִהְיֶה אָרְכָּן, כְּדֵי שֶׁיִּהְיוּ נִטָּלוֹת בְּזוֹג.
הָיְתָה אַחַת אֲרוּכָה וְאַחַת קְצָרָה מִשֵּׁעוּר זֶה, אוֹ אַחַת שְׁחוֹרָה וְאַחַת לְבָנָה, אוֹ אַחַת מִלְּמַטָּן וְנֶחְלְקָה מִלְמַעְלָן וְהִיא נִרְאֵית כִּשְׁתַּיִם, אוֹ שֶׁהָיָה עִיקָרָן מַשְׁחִיר וְרֹאשָׁן מַלְבִּין--הֲרֵי זֶה טָהוֹר; הָיָה עִיקָרָן מַלְבִּין וְרֹאשָׁן מַשְׁחִיר--אַף עַל פִּי שֶׁהַלָּבָן כָּל שְׁהוּא, טָמֵא.

שְׁתֵּי שְׂעָרוֹת לְבָנוֹת שְׁהֶן בְּתוֹךְ הַנֶּגַע--אַף עַל פִּי שֶׁיֵּשׁ שֵׂעָר שָׁחוֹר בֵּינֵיהֶן, וְהֶן מְפֻזָּרוֹת אַחַת כָּאן וְאַחַת כָּאן--הֲרֵי אֵלּוּ סִימָן טֻמְאָה: אַפִלּוּ הָיָה הַנֶּגַע כְּגָרִיס מְצֻמְצָם, אֵין מְקוֹם שֵׂעָר הַשָּׁחוֹר מְמַעֲטוֹ.
וּבֵין שֶׁהָיוּ שְׁתֵּי הַשְּׂעָרוֹת בְּתוֹךְ הַבַּהֶרֶת וְהִיא מַקֶּפֶת אוֹתָן, וּבֵין שֶׁהָיוּ בְּסוֹף הַבַּהֶרֶת--הֲרֵי זֶה טָמֵא; אֲבָל אִם הָיוּ בְּצַד הַבַּהֶרֶת מִבַּחוּץ, הֲרֵי זֶה טָהוֹר--עַד שֶׁיִּהְיֶה הָעוֹר שֶׁצּוֹמְחוֹת בּוֹ שְׁתֵּי הַשְּׂעָרוֹת הַלְּבָנוֹת לָבָן.

הָיוּ שְׁתֵּי שְׂעָרוֹת בְּתוֹךְ הַנֶּגַע, וְשׁוֹכְבוֹת חוּצָה לוֹ--טָמֵא; הָיוּ חוּצָה לַנֶּגַע, וְשׁוֹכְבוֹת לְתוֹכוֹ--אֵינָן סִימָן טֻמְאָה.

 לֹבֶן הַשְּׂעָרוֹת, מְטַמֵּא בְּכָל מַרְאֶה: בֵּין שֶׁהָיוּ לְבָנוֹת כַּשֶּׁלֶג, בֵּין שֶׁהָיוּ לְבָנוֹת לֹבֶן דּוֹהֶה בְּיוֹתֵר, הוֹאִיל וּמַרְאֵהֶן לָבָן, טָמֵא.

 אֵין שֵׂעָר לָבָן סִימָן טֻמְאָה, עַד שֶׁיִּהְיֶה בְּגוּפָהּ שֶׁלַּבַּהֶרֶת.
כֵּיצַד: בַּהֶרֶת וּבְתוֹכָהּ שְׁחִין אוֹ מִכְוָה אוֹ בֹּהַק אוֹ מִחְיַת הַשְּׁחִין אוֹ מִחְיַת הַמִּכְוָה, וּשְׁתֵּי שְׂעָרוֹת לְבָנוֹת בְּתוֹךְ הַשְּׁחִין אוֹ הַמִּכְוָה אוֹ הַבֹּהַק שֶׁבְּתוֹךְ הַנֶּגַע--אֵינוּ סִימָן טֻמְאָה; וַהֲרֵי זוֹ כְּבַהֶרֶת שְׁאֵין בָּהּ שֵׂעָר לָבָן, וְיַסְגִּיר--אַף עַל פִּי שֶׁהַבַּהֶרֶת מַקֶּפֶת אֶת הַשְּׁחִין אוֹ אֶת הַמִּכְוָה אוֹ אֶת מִחְיָתָן אוֹ אֶת הַבֹּהַק שֶׁיֵּשׁ בָּהֶן שְׁתֵּי הַשְּׂעָרוֹת.

וְכֵן אִם הָיָה שְׁחִין אוֹ מִכְוָה אוֹ מִחְיָתָן אוֹ בֹּהַק מַקִּיף אֶת שְׁתֵּי הַשְּׂעָרוֹת הַלְּבָנוֹת, אוֹ סָמוּךְ לָהֶן בְּצִדָּן, אוֹ שֶׁהָיָה חוֹלֵק בֵּין שְׁתֵּי הַשְּׂעָרוֹת--הֲרֵי אֵלּוּ אֵינָן סִימָן טֻמְאָה; וַהֲרֵי הַבַּהֶרֶת כְּבַהֶרֶת שְׁאֵין בָּהּ שֵׂעָר לָבָן, וְיַסְגִּיר.

 הָלְכוּ לָהֶן הַשְּׁחִין וְהַבֹּהֵק וְהַמִּכְוָה שֶׁהָיוּ מִקִּיפִין אֶת הַשְׁעָרוֹת הַלְבָּנוֹת, אוֹ נִסְמָכִין לָהֶן, אוֹ חוֹלְקִין אוֹתָן, וְנִמְצְאוּ שְׁתֵּי הַשְּׂעָרוֹת בְּתוֹךְ הַבַּהֶרֶת בְּגוּפָהּ, בְּסוֹף הַשָּׁבוּעַ הָרִאשׁוֹן, אוֹ בְּסוֹף הַשָּׁבוּעַ הַשֵּׁנִי--הֲרֵי זֶה מֻחְלָט; וְאִם לֹא הָלְכוּ לָהֶן, יִפְטֹר אוֹתוֹ.

 אֵין שֵׂעָר לָבָן סִימָן טֻמְאָה, עַד שֶׁתִּקדֹּם הַבַּהֶרֶת אֶת הַשֵּׂעָר הַלָּבָן--שֶׁנֶּאֱמָר "וְהִיא, הָפְכָה שֵׂעָר לָבָן" , שֶׁתַּהְפֹּךְ אוֹתוֹ הַבַּהֶרֶת; אֲבָל אִם קָדַם שֵׂעָר לָבָן אֶת הַבַּהֶרֶת--הֲרֵי הִיא כְּבַהֶרֶת שְׁאֵין בָּהּ סִימָן טֻמְאָה, וְיַסְגִּיר.

 הָיְתָה בּוֹ בַּהֶרֶת, וּבָהּ שֵׂעָר לָבָן, וְהֻחְלַט בּוֹ, וְאַחַר כָּךְ הָלְכָה הַבַּהֶרֶת, וְהִנִּיחָה שֵׂעָר לָבָן בִּמְקוֹמוֹ, וְטָהַר, וְאַחַר כָּךְ חָזְרָה בַּהֶרֶת אַחֶרֶת בִּמְקוֹם הַבַּהֶרֶת הָרִאשׁוֹנָה, וַהֲרֵי הַשֵּׂעָר הַלָּבָן בְּתוֹכָהּ--זֶה הוּא הַנִּקְרָא שֵׂעָר פְּקֻדָּה, וְאֵינוּ סִימָן טֻמְאָה: שֶׁנֶּאֱמָר "וְהִיא, הָפְכָה שֵׂעָר לָבָן" --שֶׁהֲפָכַתּוּ הִיא, לֹא שֶׁהֲפָכַתּוּ חֲבִרְתָּהּ.

 הָיָה בּוֹ בַּהֶרֶת כַּגָּרִיס, וּבָהּ שְׁתֵּי שְׂעָרוֹת, וְהֻחְלַט, וְהָלַךְ מִמֶּנָּה כַּחֲצִי גָּרִיס, וְטָהַר, וְנִשְׁאֲרוּ שְׁתֵּי הַשְּׂעָרוֹת בַּחֲצִי גָּרִיס הַנִּשְׁאָר, וְחָזַר כַּחֲצִי גָּרִיס בְּמָקוֹם זֶה שֶׁהָלַךְ, וַהֲרֵי שְׁתֵּי שְׂעָרוֹת לְבָנוֹת בַּבַּהֶרֶת כַּגָּרִיס--אֵינָן סִימָן טֻמְאָה: עַד שֶׁיַּהְפֹּךְ שְׁתֵּי הַשְּׂעָרוֹת בַּהֶרֶת אַחַת.

 בַּהֶרֶת כַּחֲצִי גָּרִיס, וְאֵין בָּהּ כְּלוּם, וְנֻלְּדָה בְּצִדָּהּ בַּהֶרֶת כַּחֲצִי גָּרִיס, וּבָהּ שַׂעֲרָה אַחַת--הֲרֵי זוֹ לְהַסְגִּיר; בַּהֶרֶת כַּחֲצִי גָּרִיס, וּבָהּ שַׂעֲרָה אַחַת, וְנֻלְּדָה לָהּ בַּהֶרֶת כַּחֲצִי גָּרִיס, וּבָהּ שַׂעֲרָה אַחַת--הֲרֵי זוֹ לְהַסְגִּיר.

בַּהֶרֶת כַּחֲצִי גָּרִיס, וּבָהּ שְׁתֵּי שְׂעָרוֹת, וְנֻלְּדָה לָהּ בַּהֶרֶת כַּחֲצִי גָּרִיס, וּבָהּ שַׂעֲרָה אַחַת--הֲרֵי זוֹ לְהַסְגִּיר.
בַּהֶרֶת כַּחֲצִי גָּרִיס, וְאֵין בָּהּ כְּלוּם, וְנֻלְּדָה לָהּ בַּהֶרֶת כַּחֲצִי גָּרִיס, וּבָהּ שְׁתֵּי שְׂעָרוֹת--הֲרֵי זוֹ לְהַחְלִיט: שֶׁהֲרֵי קָדְמָה בַּהֶרֶת, לִשְׁתֵּי הַשְׁעָרוֹת הַלְבָּנוֹת.
סְפֵק שֵׂעָר לָבָן קָדַם, סְפֵק הַבַּהֶרֶת קָדְמָה--הֲרֵי זֶה טָמֵא; וְיֵרָאֶה לִי, שֶׁטֻּמְאָתוֹ בְּסָפֵק.

הִלְכּוֹת טֻמְאַת צָרַעַת פֵּרֶק ג 
אֵין הַמִּחְיָה סִימָן טֻמְאָה, עַד שֶׁתִּהְיֶה כַּעֲדָשָׁה מְרֻבַּעַת אוֹ יָתֵר עַל זֶה; וְכַמָּה שֵׁעוּרָהּ--כְּדֵי צְמִיחַת אַרְבַּע שְׂעָרוֹת, שְׁתַּיִם אֹרֶךְ וּשְׁתַּיִם רֹחַב: וְהוּא שֶׁתִּהְיֶה הַמִּחְיָה בְּאֶמְצַע הַבַּהֶרֶת, וְהַבַּהֶרֶת מַקֶּפֶת אוֹתָהּ מִכָּל צַד; וְהִיא יְתֵרָה עַל הַמִּחְיָה, רֹחַב שְׁתֵּי שְׂעָרוֹת מִכָּל צַד אוֹ יָתֵר.

אֲבָל אִם הָיְתָה הַמִּחְיָה בְּצַד הַבַּהֶרֶת, אֵינָהּ סִימָן טֻמְאָה; הָיְתָה מְפֻזֶּרֶת, כְּגוֹן שֶׁהָיָה בָּשָׂר חַי כַּחַרְדָּל בְּמָקוֹם זֶה וּבָשָׂר חַי כַּחַרְדָּל בְּמָקוֹם אַחֵר--אַף עַל פִּי שֶׁהַכֹּל בְּאֶמְצַע הַבַּהֶרֶת, אֵינָן מִצְטָרְפִין לְכַעֲדָשָׁה: עַד שֶׁיִּהְיֶה בְּמָקוֹם אֶחָד בְּאֶמְצַע הַבַּהֶרֶת, כַּעֲדָשָׁה מְרֻבָּע אוֹ יָתֵר.

 הַמִּחְיָה מְטַמְּאָה בְּכָל מַרְאֶה--בֵּין שֶׁהָיָה מַרְאֵה הַמִּחְיָה אָדֹם, אוֹ שָׁחוֹר, אוֹ לָבָן: וְהוּא, שֶׁלֹּא יִהְיֶה הַלֹּבֶן מֵאַרְבַּע מַרְאוֹת שֶׁבֵּאַרְנוּ.

 אֵין הַמִּחְיָה סִימָן טֻמְאָה, עַד שֶׁתִּהְיֶה בְּגוּפָהּ שֶׁלַּבַּהֶרֶת.
כֵּיצַד: בַּהֶרֶת שֶׁהָיָה בְּאֶמְצָעָהּ שְׁחִין אוֹ מִכְוָה אוֹ מִחְיָתָן אוֹ בֹּהַק, וְהַמִּחְיָה בְּתוֹךְ הַשְּׁחִין אוֹ בְּתוֹךְ הַמִּכְוָה אוֹ בְּתוֹךְ מִחְיָתָן אוֹ בְּתוֹךְ הַבֹּהַק--אַף עַל פִּי שֶׁהַמִּחְיָה בְּאֶמְצַע הַבַּהֶרֶת, אֵינָהּ סִימָן טֻמְאָה: מִפְּנֵי שְׁהִיא בְּתוֹךְ הַשְּׁחִין אוֹ הַמִּכְוָה אוֹ מִחְיָתָן, אוֹ בְּתוֹךְ הַבֹּהַק.

וְכֵן אִם הִקִּיף הַשְּׁחִין אוֹ מִחְיָתוֹ, וְהַמִּכְוָה אוֹ מִחְיָתָהּ, וְהַבֹּהַק אֶת הַמִּחְיָה, אוֹ שֶׁנִּסְמַךְ אֶחָד מֵהֶן לַמִּחְיָה מִצִּדָּהּ, אוֹ שֶׁחָלַק אֶחָד מֵהֶן אֶת הַמִּחְיָה וְנִכְנַס לְתוֹכָהּ--אֵינָהּ סִימָן טֻמְאָה; וַהֲרֵי זוֹ כְּבַהֶרֶת שְׁאֵין בָּהּ סִימָן, וְיַסְגִּיר.

הָלְכוּ לָהֶן הַשְּׁחִין אוֹ הַמִּכְוָה אוֹ הַבֹּהַק שֶׁהָיוּ תַּחַת הַמִּחְיָה, אוֹ שֶׁהָיוּ בְּצִדָּהּ, אוֹ שֶׁהָיוּ מַקִּיפִין אוֹתָהּ, אוֹ שֶׁהָיוּ נִכְנָסִין לְתוֹכָהּ, וְנִמְצֵאת הַמִּחְיָה לְבַדָּהּ בְּתוֹךְ הַבַּהֶרֶת בְּסוֹף שָׁבוּעַ רִאשׁוֹן, אוֹ בְּסוֹף שָׁבוּעַ שֵׁנִי--הֲרֵי זֶה יַחְלִיט; וְאִם לֹא הָלְכוּ לָהֶן, יִפְטֹר.

 הַמִּחְיָה סִימָן טֻמְאָה לְעוֹלָם--בֵּין שֶׁקָּדְמָה מִחְיָה אֶת הַבַּהֶרֶת, בֵּין שֶׁקָּדְמָה בַּהֶרֶת אֶת הַמִּחְיָה: לְפִי שֶׁלֹּא נֶאֱמָר בָּהּ, "וְהִיא, הָפְכָה" .
זֶה שֶׁנֶּאֱמָר בַּתּוֹרָה "וְהִיא, הָפְכָה שֵׂעָר לָבָן; וּמִחְיַת בָּשָׂר חַי, בַּשְּׂאֵת" --אֵינוּ צָרִיךְ לִשְׁנֵיהֶן, לַשֵּׂעָר וְלַמִּחְיָה; אֵלָא כָּל אֶחָד מֵהֶן סִימָן טֻמְאָה.
וְלֹא נֶאֱמָר שֵׂעָר לָבָן עִם הַמִּחְיָה, אֵלָא לִתֵּן שֵׁעוּר לַמִּחְיָה--שֶׁתִּהְיֶה כְּדֵי לְקַבַּל שֵׂעָר לָבָן, שְׁהוּא שְׁתֵּי שְׂעָרוֹת.

 בַּהֶרֶת כְּגָרִיס מְצֻמְצָם, וּבְאֶמְצָעָהּ מִחְיָה כַּעֲדָשָׁה מְצֻמְצֶמֶת--הֲרֵי זֶה מֻחְלָט.
נִתְמַעֲטָה הַבַּהֶרֶת, אוֹ שֶׁנִּתְמַעֲטָה הַמִּחְיָה--טָהוֹר; וְכֵן אִם רָבְתָה הַמִּחְיָה שֶׁבְּתוֹךְ בַּהֶרֶת זוֹ, טָהוֹר: שְׁאֵין הַבַּהֶרֶת מְטַמְּאָה בַּמִּחְיָה, עַד שֶׁתִּהְיֶה יְתֵרָה עַל הַמִּחְיָה רֹחַב שְׁתֵּי שְׂעָרוֹת מִכָּל צַד.

הָיְתָה הַמִּחְיָה פְּחוּתָה מִכַּעֲדָשָׁה, וְרָבָת הַמִּחְיָה עַד שֶׁנַּעֲשָׂת כַּעֲדָשָׁה--הֲרֵי זֶה מֻחְלָט; נִתְמַעֲטָה הַמִּחְיָה מִמַּה שֶׁהָיְתָה, אוֹ שֶׁהָלְכָה לָהּ--הֲרֵי זֶה כְּמוֹת שֶׁהָיָה, וְאֵין כָּאן סִימָן טֻמְאָה.

 בַּהֶרֶת יְתֵרָה מִכַּגָּרִיס, וּבָהּ מִחְיָה יְתֵרָה מִכַּעֲדָשָׁה, וְרַבּוּ אוֹ שֶׁנִּתְמַעֲטוּ--טָמֵא: וּבִלְבָד שֶׁלֹּא תִתְמַעַט הַבַּהֶרֶת מִכַּגָּרִיס, וְלֹא תִתְמַעַט הַמִּחְיָה מִכַּעֲדָשָׁה; וְלֹא תִקְרַב הַמִּחְיָה לְסוֹף הַבַּהֶרֶת, בְּפָחוּת מִכְּדֵי צְמִיחַת שְׁתֵּי שְׂעָרוֹת כְּמוֹ שֶׁבֵּאַרְנוּ.

 בַּהֶרֶת כַּגָּרִיס, וּבָשָׂר חַי כַּעֲדָשָׁה אוֹ יָתֵר מַקִּיף אוֹתָהּ מִבַּחוּץ, וּבַהֶרֶת שְׁנִיָּה מַקֶּפֶת אֶת הַבָּשָׂר הַחַי--הֲרֵי הַבַּהֶרֶת הַפְּנִימִית לְהַסְגִּיר, שֶׁהֲרֵי אֵין בָּהּ סִימָן טֻמְאָה; וּבַהֶרֶת הַחִיצוֹנָה לְהַחְלִיט, שֶׁהֲרֵי הַמִּחְיָה בְּאֶמְצָעָהּ.
נִתְמַעַט הַבָּשָׂר הַחַי שֶׁבֵּינֵיהֶן, אוֹ שֶׁהָלַךְ כֻּלּוֹ--בֵּין שֶׁהָיָה מִתְמַעֵט וְכוֹלֶה מִבִּפְנִים, בֵּין שֶׁהָיָה מִתְמַעֵט מִבַּחוּץ--הֲרֵי שְׁתֵּיהֶן כְּבַהֶרֶת אַחַת, שְׁאֵין בָּהּ סִימָן טֻמְאָה.

 בַּהֶרֶת שֶׁהָיְתָה בְּרֹאשׁ אֵבֶר מִן הָאֵבָרִים, וְהַמִּחְיָה בְּאֶמְצַע הַבַּהֶרֶת בְּרֹאשׁ הָאֵבֶר--אֵינָהּ סִימָן טֻמְאָה: מִפְּנֵי שֶׁהַמִּחְיָה חוֹלֶקֶת אֶת הַנֶּגַע, וְנִמְצָא מִקְצָתוֹ שׁוֹפֵעַ וְיוֹרֵד מִכָּאן וּמִקְצָתוֹ שׁוֹפֵעַ וְיוֹרֵד מִכָּאן; וְנֶאֱמָר בַּנְּגָעִים "וְרָאָהוּ הַכֹּהֵן" , שֶׁיִּהְיֶה רוֹאֵה הַנֶּגַע כֻּלּוֹ כְּאַחַת.

וְאֵלּוּ הֶן רָאשֵׁי אֵבָרִים שְׁאֵינָן מִטַּמְּאִין בְּמִחְיָה--רָאשֵׁי אֶצְבְּעוֹת יָדַיִם וְרַגְלַיִם, וְרָאשֵׁי אָזְנַיִם, וְרֹאשׁ הַחֹטֶם, וְרֹאשׁ הָעֲטָרָה, וְרָאשֵׁי הַדַּדִּין שֶׁבָּאִשָּׁה; אֲבָל רָאשֵׁי הַדַּדִּין שֶׁלָּאִישׁ, וְהַיַּבֹּלֶת, וְהַדִּלְדּוּלִין--מִטַּמְּאִין בְּמִחְיָה.

 וְכָל רָאשֵׁי אֵבָרִים אֵלּוּ, שֶׁהָיָה מְקוֹמָן יוֹשֵׁב כַּגָּרִיס--מִטַּמְּאִין בַּנְּגָעִים; אֲבָל אִם הָיוּ עֲגוּלִין כְּרֹב בְּרִיַּת בְּנֵי אָדָם, טְהוֹרִין.
כֵּיצַד: בַּהֶרֶת כַּגָּרִיס בְּרֹאשׁ חֻטְמוֹ, אוֹ בְּרֹאשׁ אֶצְבָּעוֹ, וְשׁוֹפַעַת אִלַּךְ וְאִלַּךְ--טָהוֹר: שֶׁנֶּאֱמָר "וְרָאָהוּ הַכֹּהֵן" , עַד שֶׁיִּרְאֶה כֻּלּוֹ כְּאֶחָד.

הִלְכּוֹת טֻמְאַת צָרַעַת פֵּרֶק ד 
הַפִּסְיוֹן מְטַמֵּא בְּכָל שְׁהוּא--וְהוּא, שֶׁיִּהְיֶה הַפִּסְיוֹן מֵאֶחָד מִמַּרְאוֹת הַנְּגָעִים; אֲבָל אִם הָיָה הַפִּסְיוֹן מַרְאֵה בֹּהַק, אֵינוּ פִּסְיוֹן.
וְאֵין הַפִּסְיוֹן סִימָן טֻמְאָה, עַד שֶׁיִּפְסֶה חוּץ לַנֶּגַע; אֲבָל אִם פָּסָה לְתוֹךְ הַנֶּגַע, הֲרֵי הוּא כְּמוֹת שֶׁהָיָה.

כֵּיצַד: בַּהֶרֶת וּבְתוֹכָהּ בָּשָׂר חַי פָּחוּת מִכַּעֲדָשָׁה, וְהִסְגִּירָהּ, וּבְסוֹף הַשָּׁבוּעַ נִתְמַעֲטָה הַמִּחְיָה מִמַּה שֶׁהָיְתָה, אוֹ שֶׁהָלַךְ הַבָּשָׂר הַחַי כֻּלּוֹ--אֵין זֶה פִּסְיוֹן: שְׁאֵין הַבַּהֶרֶת פּוֹסָה לְתוֹכָהּ, אֵלָא לְחוּצָה לָהּ.

 אֵין הַפִּסְיוֹן סִימָן טֻמְאָה, עַד שֶׁיִּהְיֶה אַחַר הֶסְגֵּר; אֲבָל אִם בָּא בַּתְּחִלָּה, וְרָאָה הַכּוֹהֵן אֶת הַנֶּגַע שְׁהוּא פּוֹסֶה וְהוֹלֵךְ--אֵינוּ מַחְלִיט; אֵלָא מַסְגִּירוֹ עַד סוֹף הַשָּׁבוּעַ, וְיִרְאֶה.

 אֵין הַבַּהֶרֶת פּוֹסָה לְתוֹךְ הַשְּׁחִין, וְלֹא לְתוֹךְ הַמִּכְוָה, וְלֹא לְתוֹךְ מִחְיַת הַשְּׁחִין, וְלֹא לְתוֹךְ מִחְיַת הַמִּכְוָה; וְלֹא לָרֹאשׁ וְלֹא לַזָּקָן, אַף עַל פִּי שֶׁנִּקְרְחוּ וְהָלַךְ הַשֵּׂעָר מֵהֶן: שֶׁנֶּאֱמָר "וְאִם-פָּשֹׂה תִפְשֶׂה הַמִּסְפַּחַת בָּעוֹר" .
אֲבָל הַבַּהֶרֶת שֶׁפָּסָת לְתוֹךְ הַבֹּהַק, הֲרֵי זֶה פִּסְיוֹן.

 הַשְּׁחִין וְהַמִּכְוָה וְהַבֹּהַק וּמִחְיַת הַשְּׁחִין וּמִחְיַת הַמִּכְוָה, שֶׁהָיוּ חוֹלְקִין בֵּין הַאֵם לַפִּסְיוֹן--אֵינוּ סִימָן טֻמְאָה; הִסְגִּירוֹ, וְהָלְכוּ לָהֶן עַד שֶׁנִּמְצָא הַפִּסְיוֹן סָמוּךְ לָאֵם--הֲרֵי זֶה מֻחְלָט.

 בַּהֶרֶת כַּגָּרִיס, וּפָסְתָה כַּחֲצִי גָּרִיס וְעוֹד, וְהָלַךְ מִן הַאֵם כַּחֲצִי גָּרִיס--אַף עַל פִּי שֶׁהַנּוֹתָר מִן הַאֵם עִם הַפִּסְיוֹן יָתֵר מִכַּגָּרִיס, הֲרֵי זֶה טָהוֹר; הָיְתָה כַּגָּרִיס, וּפָסָת כַּגָּרִיס וְעוֹד, וְהָלְכָה לָהּ הַאֵם--תֵּרָאֶה כַּתְּחִלָּה, וְיַסְגִּיר שָׁבוּעַ אַחַר שָׁבוּעַ.

הָיְתָה בּוֹ בַּהֶרֶת וְהִסְגִּירוֹ, וְהָלְכָה הַבַּהֶרֶת בְּסוֹף יְמֵי הֶסְגֵּר, וְחָזְרָה בַּהֶרֶת בִּמְקוֹמָהּ כְּמוֹת שֶׁהָיְתָה--הֲרֵי הִיא כְּמוֹת שֶׁהָיְתָה; נִתְמַעֲטָה בְּתוֹךְ יְמֵי הֶסְגֵּר, וּפָסְתָה וְחָזְרָה כְּמוֹת שֶׁהָיְתָה, אוֹ שֶׁפָּסְתָה וְנִתְמַעַט הַפִּסְיוֹן, וְחָזְרָה כְּמוֹת שֶׁהָיְתָה--הֲרֵי זֶה יַסְגִּיר.

 בַּהֶרֶת כַּגָּרִיס, וּפָסְתָה כַּגָּרִיס, וְנֻלַּד בַּפִּסְיוֹן מִחְיָה אוֹ שֵׂעָר לָבָן, וְהָלְכָה לָהּ הַאֵם--תֵּרָאֶה כַּתְּחִלָּה.
הָיְתָה בּוֹ בַּהֶרֶת כַּגָּרִיס וְהִסְגִּירוֹ, וּבְסוֹף הַשָּׁבוּעַ וַהֲרֵי הִיא כַּסֶּלַע--סְפֵק שְׁהִיא הִיא, סְפֵק שֶׁאַחֶרֶת בָּאָה תַּחְתֶּיהָ--הֲרֵי זֶה טָמֵא.

 בַּהֶרֶת כַּגָּרִיס, וְחוּט יוֹצֶא מִמֶּנָּה--אִם יֵשׁ בּוֹ רֹחַב שְׁתֵּי שְׂעָרוֹת--זוֹקְקָהּ לְשֵׂעָר לָבָן וּלְפִסְיוֹן, אֲבָל לֹא לְמִחְיָה: שְׁאֵין הַמִּחְיָה סִימָן טֻמְאָה--עַד שֶׁתַּקִּיף אוֹתָהּ הַבַּהֶרֶת, וְיִהְיֶה בֵּין סוֹף הַמִּחְיָה וְסוֹף הַבַּהֶרֶת רֹחַב צְמִיחַת שְׁתֵּי שְׂעָרוֹת.
הָיוּ שְׁתֵּי בֶּהָרוֹת, וְחוּט יוֹצֶא מִזּוֹ לְזוֹ--אִם יֵשׁ בּוֹ רֹחַב שְׁתֵּי שְׂעָרוֹת, מְצָרְפָן; וְאִם לָאו, אֵינוּ מְצָרְפָן.

הִסְגִּירוֹ שָׁבוּעַ אַחַר שָׁבוּעַ, וְלֹא נֻלַּד לוֹ סִימָן טֻמְאָה וּפְטָרוֹ, וּלְאַחַר הֶפְטֵר פָּסָה הַנֶּגַע, כָּל שְׁהוּא--הֲרֵי זֶה מֻחְלָט.
בַּהֶרֶת שֶׁטָּהֲרָה מִתּוֹךְ הֶסְגֵּר, אוֹ מִתּוֹךְ הֶחְלֵט שֶׁהָלְכוּ מִמֶּנָּה סִימָנֵי הַטֻּמְאָה--אֵין מַסְגִּירִין בָּהּ לְעוֹלָם.
בַּהֶרֶת שֶׁכָּנְסָה אַחַר הֶפְטֵר, וּפָסְתָה לִכְמוֹת שֶׁהָיְתָה, אוֹ שֶׁפָּסְתָה, וְחָזְרָה לִכְמוֹת שֶׁהָיְתָה--הֲרֵי הוּא בְּטַהְרָתוֹ.

 בַּהֶרֶת כַּגָּרִיס, וּבָהּ מִחְיָה כַּעֲדָשָׁה, וְשֵׂעָר לָבָן בְּתוֹךְ הַמִּחְיָה, וְהִחְלִיטוֹ, וּלְאַחַר הֶחְלֵט הָלְכָה הַמִּחְיָה--טָמֵא, מִפְּנֵי שֵׂעָר לָבָן; הָלַךְ הַשֵּׂעָר הַלָּבָן--טָמֵא, מִפְּנֵי הַמִּחְיָה.
הָיָה הַשֵּׂעָר הַלָּבָן בְּתוֹךְ הַבַּהֶרֶת, וְהָלַךְ הַשֵּׂעָר הַלָּבָן--טָמֵא, מִפְּנֵי הַמִּחְיָה; הָלְכָה הַמִּחְיָה--טָמֵא, מִפְּנֵי שֵׂעָר לָבָן.

 בַּהֶרֶת, וּבָהּ מִחְיָה וּפִסְיוֹן--הָלְכָה הַמִּחְיָה--טָמֵא, מִפְּנֵי הַפִּסְיוֹן; הָלַךְ הַפִּסְיוֹן--טָמֵא, מִפְּנֵי הַמִּחְיָה.
וְכֵן בְּשֵׂעָר לָבָן וּבְפִסְיוֹן.

הִחְלִיטוֹ בְּשֵׂעָר לָבָן, וְהָלַךְ הַשֵּׂעָר, וְחָזַר בּוֹ שֵׂעָר לָבָן אַחֵר, אוֹ שֶׁנֻּלְּדָה לוֹ מִחְיָה, אוֹ פִּסְיוֹן; אוֹ שֶׁהִחְלִיטוֹ בְּמִחְיָה, וְהָלְכָה הַמִּחְיָה, וְנֻלְּדָה לוֹ מִחְיָה אַחֶרֶת, אוֹ שֵׂעָר לָבָן, אוֹ פִּסְיוֹן; אוֹ שֶׁהִחְלִיטוֹ בְּפִסְיוֹן, וְהָלַךְ הַפִּסְיוֹן, וְחָזַר פִּסְיוֹן אַחֵר, אוֹ שֶׁנֻּלְּדָה בּוֹ מִחְיָה, אוֹ שֵׂעָר לָבָן: הֲרֵי זֶה בְּטֻמְאָתוֹ, כְּמוֹת שֶׁהָיָה.

אֶחָד הַטָּמֵא שֶׁהֻחְלַט בַּתְּחִלָּה, אוֹ שֶׁהֻחְלַט בְּסוֹף שָׁבוּעַ רִאשׁוֹן, אוֹ בְּסוֹף שָׁבוּעַ שֵׁנִי, אוֹ אַחַר הֶפְטֵר--הוֹאִיל וְהֻחְלַט מִכָּל מָקוֹם--אֵינוּ טָהוֹר, עַד שֶׁלֹּא יִשָּׁאֵר בּוֹ סִימָן טֻמְאָה: לֹא סִימָן שֶׁהֻחְלַט בּוֹ, וְלֹא סִימָן אַחֵר.

הִלְכּוֹת טֻמְאַת צָרַעַת פֵּרֶק ה 
מִי שֶׁהָיְתָה מַכָּה בְּעוֹר בְּשָׂרוֹ, וְנִפְשַׁט הָעוֹר מֵחֲמַת הַמַּכָּה--אִם הָיְתָה הַמַּכָּה מֵחֲמַת הָאֵשׁ, כְּגוֹן שֶׁנִּכְוָה בְּגַחֶלֶת אוֹ בִּרְמָץ אוֹ בְּבַרְזֶל שֶׁלִּבְּנוֹ בָּאֵשׁ וּבְאֶבֶן שֶׁלִּבְּנָהּ בָּאֵשׁ וְכַיּוֹצֶא בָּהֶן--הֲרֵי זוֹ נִקְרֵאת מִכְוָה.
וְאִם הָיְתָה הַמַּכָּה שֶׁלֹּא מֵחֲמַת הָאֵשׁ--בֵּין שֶׁלָּקָה בְּאֶבֶן אוֹ בְּעֵץ וְכַיּוֹצֶא בָּהֶן, בֵּין שֶׁהָיְתָה הַמַּכָּה מֵחֲמַת חֹלִי הַגּוּף, כְּגוֹן גָּרָב אוֹ חֲזָזִית שֶׁהִפְסִיד הָעוֹר, אוֹ שַׁחֶפֶת וְקַדַּחַת אוֹ דַּלֶּקֶת וְכַיּוֹצֶא בָּהֶן שֶׁהִשְׁחִיתוּ הָעוֹר--הֲרֵי זֶה נִקְרָא שְׁחִין.

לִבַּן שְׁפוּד וְהִכָּה בּוֹ--אִם הָיָה רֹאשׁוֹ מְבֹרָז, הֲרֵי זֶה מִכְוָה; וְאִם הָיָה רֹאשׁוֹ חַד, הֲרֵי זֶה סְפֵק אִם הִיא מִכְוָה אוֹ שְׁחִין.
לָקָה בְּמֵי טְבֶרְיָה, אוֹ בְּגֶפֶת, וְכַיּוֹצֶא בָּהֶן--הֲרֵי זֶה שְׁחִין.

הַשְּׁחִין וְהַמִּכְוָה--כָּל זְמָן שְׁהֶן מַכּוֹת טְרִיּוֹת--הֶן הַנִּקְרָאִין מוֹרְדִין, וְאֵינָן מִטַּמְּאִין בַּנְּגָעִים כְּלָל.
חָיוּ הַשְּׁחִין וְהַמִּכְוָה, וְנִתְרַפְּאוּ רִפּוּי גָּמוּר--אַף עַל פִּי שֶׁהַמָּקוֹם צַלֶּקֶת, וְאֵינוּ דּוֹמֶה לִשְׁאָר הָעוֹר--הֲרֵי הֶן כְּעוֹר הַבָּשָׂר לְכָל דָּבָר, וּמִטַּמְּאִין בִּשְׁלוֹשָׁה סִימָנִין, וְיֵשׁ בָּהֶן הֶסְגֵּר שְׁנֵי שָׁבוּעוֹת כְּמוֹ שֶׁבֵּאַרְנוּ.

הִתְחִילוּ הַשְּׁחִין וְהַמִּכְוָה לִחְיוֹת וּלְהִתְרַפֹּאות, וְנַעֲשָׂת עֲלֵיהֶן קְלִפָּה כִּקְלִפַּת הַשּׁוּם--זוֹ הִיא "צָרֶבֶת הַשְּׁחִין" הָאֲמוּרָה בַּתּוֹרָה, וּ"מִחְיַת הַמִּכְוָה" הָאֲמוּרָה שָׁם; וּמִטַּמְּאוֹת בִּשְׁנֵי סִימָנִין בְּשֵׂעָר לָבָן אוֹ בְּפִסְיוֹן, וְאֵין בָּהֶן הֶסְגֵּר אֵלָא שָׁבוּעַ אֶחָד.

כֵּיצַד: בַּהֶרֶת שֶׁהָיְתָה בְּצָרֶבֶת הַשְּׁחִין אוֹ בְּמִחְיַת הַמִּכְוָה--אִם הָיָה בָּהּ שֵׂעָר לָבָן, יַחְלִיט.
לֹא הָיָה בָּהּ שֵׂעָר לָבָן--יַסְגִּיר שָׁבוּעַ אֶחָד, וְיִרְאֶה בְּסוֹף הַשָּׁבוּעַ: אִם נֻלַּד בָּהּ שֵׂעָר לָבָן, אוֹ פָּסָת--יַחְלִיט.
וְאִם לֹא נֻלַּד בָּהּ כְּלוּם, יִפְטֹר; פָּסָת לְאַחַר הֶפְטֵר, אוֹ נֻלַּד בָּהּ שֵׂעָר לָבָן--יַחְלִיט.

 הַשְּׁחִין וְהַמִּכְוָה, אֵין מִצְטָרְפִין זֶה עִם זֶה; לְפִיכָּךְ חֲלָקָן הַכָּתוּב לוֹמַר שְׁאֵין מִצְטָרְפִין זֶה עִם זֶה, וְאֵין פּוֹסִין זֶה לְזֶה, וְאֵין פּוֹסִין לְעוֹר הַבָּשָׂר, וְלֹא בַּהֶרֶת עוֹר הַבָּשָׂר פּוֹסֶה לְתוֹכָן.

כֵּיצַד: הָיָה שְׁחִין בְּצַד הַמִּכְוָה, וּבַהֶרֶת כַּגָּרִיס בִּשְׁתֵּיהֶן--הֲרֵי זֶה טָהוֹר; הָיְתָה בְּאַחַת מֵהֶן, וּפָסָת לַשְּׁנִיָּה, אוֹ שֶׁפָּסָת לְעוֹר הַבָּשָׂר--טָהוֹר.
הָיְתָה בַּהֶרֶת בְּעוֹר הַבָּשָׂר, וּפָסָת לְאַחַת מֵהֶן--אֵינוּ פִּסְיוֹן.

הָיָה בְּתוֹךְ כַּפּוֹ צָרֶבֶת שְׁחִין כַּגָּרִיס, וּבָהּ בַּהֶרֶת כַּגָּרִיס--יַסְגִּיר: שֶׁאַף עַל פִּי שְׁאֵינָהּ רְאוּיָה לְשֵׂעָר לָבָן, וְלֹא לְפִסְיוֹן--שֶׁמֶּא יִוָּלֵד לוֹ שְׁחִין אַחֵר בְּצִדָּהּ, וְתִפְסָה לְתוֹכוֹ.

 שְׁחִין שֶׁנַּעֲשָׂה מִכְוָה, בִּטְּלָה מִכְוָה אֶת הַשְּׁחִין; וּמִכְוָה שֶׁנַּעֲשָׂת שְׁחִין, בִּטַּל שְׁחִין אֶת הַמִּכְוָה.
אִם אֵין יָדוּעַ אִם שְׁחִין הָיוּ, אוֹ מִכְוָה--אֵין בְּכָּךְ כְּלוּם: שֶׁשְּׁנֵיהֶם סִימָן אֶחָד, וְטֻמְאָה אַחַת; וְלֹא חֲלָקָן הַכָּתוּב, אֵלָא לוֹמַר שְׁאֵינָן מִצְטָרְפִין.

 הִסְגִּירוֹ בְּבַהֶרֶת שֶׁבַּשְּׁחִין, וּבְסוֹף הַשָּׁבוּעַ נַעֲשָׂה עוֹר הַבָּשָׂר, אוֹ שֶׁהִסְגִּירוֹ בְּעוֹר הַבָּשָׂר, וּבְסוּף הַשָּׁבוּעַ נַעֲשָׂה שְׁחִין--יֵרָאֶה כַּתְּחִלָּה.

 מִי שֶׁנָּשַׁר כָּל שְׂעַר רֹאשׁוֹ--בֵּין מֵחֲמַת חֹלִי, בֵּין מֵחֲמַת מַכָּה שְׁאֵינָהּ רְאוּיָה לְגַדַּל שְׂעָר, בֵּין שֶׁאָכַל דְּבָרִים הַמַּשִּׁירִין אֶת הַשֵּׂעָר, אוֹ סַךְ דְּבָרִים שֶׁהִשִּׁירוּ שְׂעָרוֹ--אַף עַל פִּי שֶׁרָאוּי לְגַדַּל לְאַחַר זְמָן, הוֹאִיל וְאָבַד כָּל שְׂעַר רֹאשׁוֹ עַתָּה, הֲרֵי זֶה נִקְרָא קֵרֵחַ, אוֹ גִּבֵּחַ: אִם נָשַׁר שְׂעָרוֹ מִן הַקָּדְקֹד וּלְמַטָּה שׁוֹפֵעַ לַאֲחוֹרָיו, עַד פִּיקָה שֶׁלְּצַוָּאר--נִקְרָא קֵרֵחַ; וְאִם נָשַׁר מִן הַקָּדְקֹד וּלְמַטָּה שׁוֹפֵעַ לְפָנָיו, עַד כְּנֶגֶד פַּדַּחְתּוֹ--נִקְרָא גִּבֵּחַ.

 הַקָּרַחַת וְהַגַּבַּחַת--מִטַּמְּאוֹת בִּשְׁנֵי סִימָנִין, בְּמִחְיָה וּבְפִסְיוֹן, וְיֵשׁ בָּהֶן הֶסְגֵּר שְׁנֵי שָׁבוּעוֹת: שֶׁנֶּאֱמָר בָּהֶן "כְּמַרְאֵה צָרַעַת, עוֹר בָּשָׂר" .
וּלְפִי שְׁאֵין בָּהֶן שֵׂעָר, אֵין הַשֵּׂעָר הַלָּבָן סִימָן טֻמְאָה בָּהֶן.

וְכֵיצַד מִטַּמְּאִין בִּשְׁנֵי סִימָנִין, וּבִשְׁנֵי שָׁבוּעוֹת: שְׁאִם הָיְתָה בַּהֶרֶת בְּקָרַחְתּוֹ אוֹ בְּגַבַּחְתּוֹ--אִם הָיְתָה בָּהּ מִחְיָה, יַחְלִיט.
לֹא הָיְתָה בָּהּ מִחְיָה, יַסְגִּיר וְיִרְאֶה בְּסוֹף הַשָּׁבוּעַ: אִם נֻלְּדָה בָּהּ מִחְיָה, אוֹ פִּסְיוֹן--יַחְלִיט.
לֹא נֻלַּד בָּהּ כְּלוּם, יַסְגִּיר שָׁבוּעַ שֵׁנִי: פָּסָת אוֹ שֶׁנֻּלַּד בָּהּ מִחְיָה, יַחְלִיט.
לֹא נֻלַּד בָּהּ כְּלוּם, יִפְטֹר; וְאִם פָּסָת אוֹ נֻלַּד בָּהּ מִחְיָה לְאַחַר הֶפְטֵר, יַחְלִיט.

 הַקָּרַחַת וְהַגַּבַּחַת, אֵין מִצְטָרְפוֹת זוֹ עִם זוֹ: שֶׁנֶּאֱמָר "בְּקָרַחְתּוֹ אוֹ בְגַבַּחְתּוֹ" --מְלַמֵּד שְׁהֶן שְׁתַּיִם, וְאֵין פּוֹסוֹת מִזּוֹ לְזוֹ, וְלֹא לִשְׁאָר עוֹר הַבָּשָׂר, וְלֹא בַּהֶרֶת עוֹר הַבָּשָׂר פּוֹסָה לְתוֹכָן.

 הַקָּרַחַת אוֹ הַגַּבַּחַת אוֹ הַזָּקָן שֶׁנִּקְרַח, וְנַעֲשָׂה בָּהֶן שְׁחִין אוֹ מִכְוָה--מִטַּמְּאִין כִּשְׁחִין וּכְמִכְוָה שֶׁבְּעוֹר הַבָּשָׂר: שֶׁהָרֹאשׁ אוֹ הַזָּקָן שֶׁנִּקְרְחוּ--כְּעוֹר הַבָּשָׂר לְכָל דָּבָר, אֵלָא שְׁאֵין מִטַּמְּאִין בְּשֵׂעָר לָבָן.

הָרֹאשׁ וְהַזָּקָן, קֹדֶם שֶׁיִּצְמַח בָּהֶן הַשֵּׂעָר וַעֲדַיִן לֹא הֶעֱלוּ שֵׂעָר מֵעוֹלָם, וְכֵן הַדִּלְדּוּלִין שֶׁבָּרֹאשׁ וְשֶׁבַּזָּקָן--הֲרֵי הֶן כְּעוֹר הַבָּשָׂר, וּמִטַּמְּאִין בִּשְׁלוֹשָׁה סִימָנִין וּבִשְׁנֵי שָׁבוּעוֹת.
וְכֵן זְקַן הָאִשָּׁה וְהַסָּרִיס--עַד שֶׁלֹּא הֶעֱלוּ שֵׂעָר, הֲרֵי הֶן כְּעוֹר הַבָּשָׂר; וְאִם הֶעֱלוּ שֵׂעָר, הֲרֵי הֶן כִּזְקַן הָאִישׁ--שֶׁמִּטַּמֵּא בִּנְתָקִין כְּמוֹ שֶׁיִּתְבָּאַר, וְאֵינוּ מִטַּמֵּא בַּבַּהֶרֶת.

הִלְכּוֹת טֻמְאַת צָרַעַת פֵּרֶק ו 
אֵלּוּ מְקוֹמוֹת בָּאָדָם שְׁאֵין מִטַּמְּאִין בַּבַּהֶרֶת--תּוֹךְ הָעַיִן, וְתוֹךְ הָאֹזֶן, וְתוֹךְ הַחֹטֶם, וְתוֹךְ הַפֶּה, וְהַקְּמָטִים שֶׁבַּבֶּטֶן, וְהַקְּמָטִים שֶׁבַּצַּוָּאר, וְתַחַת הַדַּד, וּבֵית הַשֶּׁחִי, וְכַף הָרֶגֶל, וְהַצִּפֹּרֶן, וְהָרֹאשׁ וְהַזָּקָן שֶׁיֵּשׁ בָּהֶן שֵׂעָר, וְהַשְּׁחִין וְהַמִּכְוָה הַמּוֹרְדִין.

כָּל אֵלּוּ הַמְּקוֹמוֹת--אֵין מִטַּמְּאִין בַּנְּגָעִים, וְאֵין מִצְטָרְפִין בַּנְּגָעִים, וְלֹא הַנֶּגַע פּוֹסֶה לְתוֹכָן, וְאֵין מִטַּמְּאִין מִשּׁוֹם מִחְיָה, וְאֵין מְעַכְּבִין אֶת הַהוֹפֵךְ כֻּלּוֹ לָבָן: שֶׁנֶּאֱמָר "בְּעוֹר-בְּשָׂרוֹ" ; וְכָל אֵלּוּ, אֵינָן עוֹר גָּלוּי--אֵלָא מֵהֶן שְׁאֵינוּ עוֹר, וּמֵהֶן שְׁהוּא עוֹר וְהוּא מְכֻסֶּה וְאֵינוּ גָּלוּי.
וְאֹדֶם הַשְּׂפָתַיִם נִדּוֹן כְּבֵית הַסְּתָרִים, וְאֵינוּ מִטַּמֵּא בַּנְּגָעִים.

 הָרֹאשׁ וְהַזָּקָן שֶׁנָּשַׁר כָּל שְׂעָרָן, וְהַשְּׁחִין וְהַמִּכְוָה שֶׁהֶעֱלוּ צָרֶבֶת--מִטַּמְּאִין בַּבַּהֶרֶת כְּמוֹ שֶׁבֵּאַרְנוּ, וְאֵינָן מִצְטָרְפִין זֶה עִם זֶה, וְאֵין נֶגַע עוֹר הַבָּשָׂר פּוֹסֶה לְתוֹכָן, וְאֵין מִטַּמְּאִין מִשּׁוֹם מִחְיָה; אֲבָל מְעַכְּבִין אֶת הַהוֹפֵךְ כֻּלּוֹ לָבָן.

 בַּהֶרֶת הַסְּמוּכָה לָרֹאשׁ אוֹ לָעַיִן וְלָאֹזֶן וְכַיּוֹצֶא בָּהֶן, אוֹ לַשְּׁחִין אוֹ לַמִּכְוָה--טְהוֹרָה: שֶׁנֶּאֱמָר "וְרָאָה הַכֹּהֵן אֶת-הַנֶּגַע בְּעוֹר-הַבָּשָׂר" --שֶׁיִּהְיֶה כָּל שֶׁחוּצָה לַנֶּגַע בְּעוֹר הַבָּשָׂר, וְרָאוּי לְפִסְיוֹן.

 אֵלּוּ בֶּהָרוֹת טְהוֹרוֹת: גּוֹי שֶׁהָיְתָה בּוֹ בַּהֶרֶת, וְנִתְגַּיַּר, הָיְתָה בָּעֹבֶר, וְנֻלַּד, בַּקְּמָט, וְנִגְלָה, בָּרֹאשׁ וּבַזָּקָן כְּשֶׁהָיָה בָּהֶן שֵׂעָר, וְנִקְרְחוּ וְנָשַׁר כָּל הַשֵּׂעָר וְנִתְגַּלְּתָה הַבַּהֶרֶת, הָיְתָה בַּשְּׁחִין וּבַמִּכְוָה כִּשְׁהֶן מוֹרְדִין, וְהֶעֱלוּ צָרֶבֶת--הֲרֵי כָּל אֵלּוּ טְהוֹרוֹת.

וְכֵן אִם הָיְתָה הַבַּהֶרֶת בָּרֹאשׁ אוֹ בַּזָּקָן קֹדֶם שֶׁיַּעֲלוּ שֵׂעָר מֵעוֹלָם, וְהֶעֱלוּ שֵׂעָר וְהָלַךְ הַשֵּׂעָר, אוֹ שֶׁהָיְתָה הַבַּהֶרֶת בָּעוֹר, וְנַעֲשָׂה מְקוֹמָהּ שְׁחִין אוֹ מִכְוָה וְחָיוּ וַהֲרֵי הֶן כְּעוֹר הַבָּשָׂר--אַף עַל פִּי שֶׁתְּחִלָּתָהּ וְסוֹפָהּ טָמֵא--הוֹאִיל וְהָיְתָה טְהוֹרָה בִּנְתַּיִם, הֲרֵי זוֹ טְהוֹרָה.

נִשְׁתַּנּוּ מַרְאֵיהֶן--בֵּין שֶׁהֵעֵזּוּ בֵּין שֶׁכָּהוּ, יֵרָאוּ כַּתְּחִלָּה.
כֵּיצַד: גּוֹי שֶׁהָיְתָה בּוֹ בַּהֶרֶת כִּקְרוֹם בֵּיצָה, וּלְאַחַר שֶׁנִּתְגַּיַּר נַעֲשָׂת כַּשֶּׁלֶג, אוֹ שֶׁהָיְתָה כַּשֶּׁלֶג, וּלְאַחַר שֶׁנִּתְגַּיַּר נַעֲשָׂת כִּקְרוֹם בֵּיצָה--תֵּרָאֶה כַּתְּחִלָּה.
וְכֵן בְּקָטָן שֶׁנֻּלַּד, וּבִקְמָט שֶׁנִּגְלָה, וּבְרֹאשׁ וּבְזָקָן שֶׁנִּקְרְחוּ, וּבִשְׁחִין וּבְמִכְוָה שֶׁחָיוּ--אִם נִשְׁתַּנּוּ מַרְאֵי אוֹתָן הַבֶּהָרוֹת, יֵרָאוּ כַּתְּחִלָּה; וְאִם לֹא נִשְׁתַּנּוּ, הֲרֵי הֶן טְהוֹרוֹת.

 כָּל סְפֵק נְגָעִים, חוּץ מִשְּׁנֵי הַסְּפֵקוֹת שֶׁמָּנִינוּ כְּבָר--טָהוֹר, עַד שֶׁלֹּא נִזְקַק לַטֻּמְאָה; אֲבָל מִשֶּׁנִּזְקַק לַטֻּמְאָה, סְפֵקוֹ טָמֵא.
כֵּיצַד: שְׁנַיִם שֶׁבָּאוּ אֵצֶל כּוֹהֵן, בְּזֶה בַּהֶרֶת כַּגָּרִיס וּבְזֶה כַּסֶּלַע, וְהִסְגִּירָן, וּבְסוֹף הַשָּׁבוּעַ וַהֲרֵי בְּזֶה כַּסֶּלַע וּבְזֶה כַּסֶּלַע, וְאֵין יָדוּעַ בְּאֵיזֶה מֵהֶן פָּסְתָה--בֵּין בִּשְׁנֵי אֲנָשִׁים, בֵּין בְּאִישׁ אֶחָד--הֲרֵי זֶה טָהוֹר: שֶׁאַף עַל פִּי שֶׁוַּדַּאי פָּסָה הַנֶּגַע בְּזֶה--הוֹאִיל וְאֵינוּ יוֹדֵעַ אֵיזוֹ הִיא הַבַּהֶרֶת שֶׁפָּסְתָה--הֲרֵי זֶה טָהוֹר, עַד שֶׁיֵּדַע בְּאֵיזֶה נֶגַע טִמְּאוֹ.

 מִשֶּׁנִּזְקַק לַטֻּמְאָה, סְפֵקוֹ טָמֵא.
כֵּיצַד: שְׁנַיִם שֶׁבָּאוּ אֵצֶל כּוֹהֵן, וּבְזֶה בַּהֶרֶת כַּגָּרִיס וּבְזֶה כַּסֶּלַע, וְהִסְגִּירָן, וּבְסוֹף הַשָּׁבוּעַ וַהֲרֵי בְּזֶה כַּסֶּלַע וְעוֹד וּבְזֶה כַּסֶּלַע וְעוֹד--שְׁנֵיהֶן טְמֵאִין; חָזְרוּ שְׁנֵיהֶן לִהְיוֹת כַּסֶּלַע, שֶׁהֲרֵי הָלַךְ הַפִּסְיוֹן מֵאֶחַד מֵהֶן--הוֹאִיל וְאֵינוּ יוֹדֵעַ אֵיזֶה הוּא--שְׁנֵיהֶן בְּטֻמְאָתָן, עַד שֶׁיַּחְזְרוּ שְׁנֵיהֶן לִהְיוֹת כַּגָּרִיס.
וְזֶה הוּא שֶׁאָמְרוּ מִשֶּׁנִּזְקַק לַטֻּמְאָה, סְפֵקוֹ טָמֵא.

וְכֵן מִי שֶׁהָיְתָה בּוֹ בַּהֶרֶת, וּבָהּ שֵׂעָר לָבָן שֶׁקָּדַם אֶת הַבַּהֶרֶת, וְשֵׂעָר לָבָן שֶׁהֲפָכַתּוּ הַבַּהֶרֶת, וְאֵינוּ יוֹדֵעַ זֶה שֶׁקָּדַם מִזֶּה שֶׁנֶּהְפַּךְ--אִם מִתּוֹךְ הֶסְגֵּר נִסְתַּפַּק לוֹ, הֲרֵי זֶה טָהוֹר.
וְאִם אַחַר הֶחְלֵט, הֲרֵי זֶה טָמֵא: אַף עַל פִּי שֶׁהָלַךְ שֵׂעָר אֶחָד מֵהֶן, וְאֵינוּ יוֹדֵעַ אֵיזֶה הָלַךְ--אִם הַשֵּׂעָר שֶׁהָיָה סִימָן טֻמְאָה, אוֹ הַשֵּׂעָר הָאַחֵר.

 מִי שֶׁבָּא אֵצֶל כּוֹהֵן, וְרָאָהוּ שְׁהוּא צָרִיךְ הֶסְגֵר אוֹ שְׁהוּא פָּטוּר, וְעַד שֶׁלֹּא הִסְגִּירוֹ אוֹ עַד שֶׁלֹּא פְטָרוֹ, נֻלְּדוּ לוֹ סִימָנֵי טֻמְאָה--הֲרֵי זֶה יַחְלִיט; וְכֵן אִם רָאָהוּ שֶׁיֵּשׁ בּוֹ סִימָנֵי טֻמְאָה, וְקֹדֶם שֶׁיַּחְלִיטוֹ וְיֹאמַר לוֹ טָמֵא אַתָּה, הָלְכוּ לָהֶן סִימָנֵי טֻמְאָה--אִם הָיָה בַּתְּחִלָּה אוֹ בְּסוֹף שָׁבוּעַ רִאשׁוֹן, יַסְגִּיר; וְאִם הָיָה בְּסוֹף שָׁבוּעַ שֵׁנִי אוֹ לְאַחַר הֶפְטֵר, יִפְטֹר אוֹתוֹ.

הִלְכּוֹת טֻמְאַת צָרַעַת פֵּרֶק ז 
מִי שֶׁהָיְתָה בּוֹ בַּהֶרֶת וְהֻחְלַט בְּאֶחָד מִסִּימָנֵי טֻמְאָה בֵּין בַּתְּחִלָּה בֵּין אַחַר הֶסְגֵּר, אוֹ שֶׁהֻסְגַּר, וְאַחַר כָּךְ פָּרְחָה הַצָּרַעַת בְּכֻלּוֹ וְנֶהְפַּךְ לָבָן, בֵּין שֶׁנֶּהְפַּךְ מִתּוֹךְ הֶסְגֵּר בֵּין מִתּוֹךְ הֶחְלֵט--הֲרֵי זֶה טָהוֹר; אֲבָל אִם הֻסְגַּר, וְלֹא נֻלַּד לוֹ סִימָן טֻמְאָה, וְנִפְטַר, וּלְאַחַר הֶפְטֵר פָּרְחָה הַצָּרַעַת בְּכֻלּוֹ--הֲרֵי זֶה טָמֵא מֻחְלָט.

הַבָּא בַּתְּחִלָּה, וְהוּא כֻּלּוֹ הָפַךְ לָבָן--אִם הָיְתָה בּוֹ מִחְיָה אוֹ שְׁתֵּי שְׂעָרוֹת לְבָנוֹת, מַחְלִיטִין אוֹתוֹ.
וְאִם אֵין שָׁם סִימָן טֻמְאָה, מַסְגִּירִין אוֹתוֹ שָׁבוּעַ רִאשׁוֹן: נֻלַּד בּוֹ שֵׂעָר לָבָן, אוֹ מִחְיָה--מַחְלִיטוֹ.
לֹא נֻלַּד בּוֹ כְּלוּם, מַסְגִּירוֹ שָׁבוּעַ שֵׁנִי: לֹא נֻלַּד לוֹ סִימָן טֻמְאָה, הֲרֵי זֶה טָהוֹר--שֶׁדִּין בַּהֶרֶת זוֹ הַגְּדוֹלָה, כְּדִין בַּהֶרֶת קְטַנָּה.

הִחְלִיטוֹ בְּשֵׂעָר לָבָן שֶׁנֻּלַּד בּוֹ, וְהִשְׁחִירוּ שְׁתֵּיהֶן אוֹ אַחַת מֵהֶן, וְהִקְצִירוּ שְׁתֵּיהֶן אוֹ אַחַת מֵהֶן, נִסְמַךְ הַשְּׁחִין לִשְׁתֵּיהֶן אוֹ לְאַחַת מֵהֶן, הִקִּיף הַשְּׁחִין אֶת שְׁתֵּיהֶן אוֹ אֶת אַחַת מֵהֶן, אוֹ שֶׁחֲלָקָן הַשְּׁחִין וּמִחְיַת הַשְּׁחִין וְהַמִּכְוָה וּמִחְיַת הַמִּכְוָה וְהַבֹּהַק--הֲרֵי זֶה טָהוֹר.
נֻלַּד לוֹ שֵׂעָר לָבָן אַחֵר, אוֹ מִחְיָה--הֲרֵי זֶה טָמֵא, מִפְּנֵי שֶׁבָּא כֻּלּוֹ לָבָן בַּתְּחִלָּה.

אֶחָד שֶׁפָּרְחָה הַצָּרַעַת בְּכֻלּוֹ כְּאַחַת, וְאֶחָד שֶׁפָּסְתָה וּפָרְחָה מְעַט מְעַט עַד שֶׁהִלְבִּין כֻּלּוֹ--אִם מִתּוֹךְ הֶסְגֵּר אוֹ מִתּוֹךְ הֶחְלֵט, טָהוֹר; וְאִם אַחַר הֶפְטֵר, טָמֵא; וְאִם בַּתְּחִלָּה, יַסְגִּיר.

אֶחָד שֶׁהָיָה כֻּלּוֹ מַרְאֶה אֶחָד, אוֹ שֶׁהָיָה כֻּלּוֹ לָבָן בְּאַרְבָּעָה מַרְאוֹת שֶׁבַּלֹּבֶן וּבְאַרְבָּעָה שֶׁבַּפָּתוּךְ--הַכֹּל מִצְטָרְפִין, בֵּין לְטַהֲרוֹ בֵּין לְטַמְּאוֹ כְּמוֹ שֶׁבֵּאַרְנוּ.

 הָיְתָה בּוֹ בַּהֶרֶת כַּגָּרִיס, וּבָהּ מִחְיָה כַּעֲדָשָׁה, וְהֻחְלַט בַּמִּחְיָה, וּפָרְחָה הַצָּרַעַת בְּכֻלּוֹ, וְאַחַר כָּךְ הָלְכָה הַמִּחְיָה, אוֹ שֶׁהָלְכָה הַמִּחְיָה תְּחִלָּה, וְאַחַר כָּךְ פָּרְחָה בְּכֻלּוֹ--הֲרֵי זֶה טָהוֹר, וְאַפִלּוּ נֻלַּד לוֹ שֵׂעָר לָבָן.
נֻלְּדָה בּוֹ מִחְיָה--טָמֵא, שֶׁנֶּאֱמָר "וּבְיוֹם הֵרָאוֹת בּוֹ בָּשָׂר חַי, יִטְמָא" : וְהוּא, שֶׁתִּהְיֶה כַּעֲדָשָׁה מְרֻבַּעַת אוֹ יָתֵר.

הָיְתָה בּוֹ בַּהֶרֶת, וּבָהּ שֵׂעָר לָבָן, וְהֻחְלַט בַּשֵּׂעָר, וְאַחַר כָּךְ פָּרְחָה בְּכֻלּוֹ--אַף עַל פִּי שֶׁשֵּׂעָר לָבָן בִּמְקוֹמוֹ עוֹמֵד, טָהוֹר: שֶׁנֶּאֱמָר "וּבְיוֹם הֵרָאוֹת בּוֹ בָּשָׂר חַי, יִטְמָא" --בְּמִחְיָה מִטַּמֵּא זֶה שֶׁנֶּהְפַּךְ כֻּלּוֹ לָבָן אַחַר הֶחְלֵט אוֹ אַחַר הֶסְגֵּר, וְאֵינוּ מִטַּמֵּא בְּשֵׂעָר לָבָן.

הִחְלִיטוֹ בְּפִסְיוֹן, וְאַחַר כָּךְ פָּסְתָה וּפָרְחָה בְּכֻלּוֹ--טָהוֹר; וְאִם נִרְאֵית בּוֹ מִחְיָה, טָמֵא.
אַף רָאשֵׁי אֵבָרִים שְׁאֵינָן מִטַּמְּאִין מִשּׁוֹם מִחְיָה שֶׁבְּתוֹךְ הַבַּהֶרֶת, מִטַּמְּאִין וּמְעַכְּבִין אֶת הַנֶּהְפָּךְ כֻּלּוֹ לָבָן.

כֵּיצַד: מֻחְלָט אוֹ מֻסְגָּר שֶׁהִלְבִּין כֻּלּוֹ בְּצָרַעַת, חוּץ מִכַּעֲדָשָׁה בָּשָׂר חַי--אַפִלּוּ בְּרֹאשׁ אֶצְבָּעוֹ, אוֹ בְּרֹאשׁ חֻטְמוֹ, וְכַיּוֹצֶא בָּהֶן--הֲרֵי הוּא בְּטֻמְאָתוֹ.
וְכֵן זֶה שֶׁנֶּהְפַּךְ כֻּלּוֹ לָבָן, וְטָהַר--אִם חָזַר בּוֹ כַּעֲדָשָׁה בָּשָׂר חַי, אַפִלּוּ בְּרֹאשׁ אֶחָד מִן הָאֵבָרִים--הֲרֵי זֶה מֻחְלָט.

נֶהְפַּךְ כֻּלּוֹ לְמַרְאֵה צָרַעַת חוּץ מִכַּעֲדָשָׁה, אַפִלּוּ בְּרֹאשׁ אֶחָד מִן הָאֵבָרִים שֶׁנֶּהְפַּךְ לְבֹהַק--הֲרֵי זֶה טָמֵא מֻחְלָט: שֶׁנֶּאֱמָר "וְהִנֵּה כִסְּתָה הַצָּרַעַת" , לֹא הַבֹּהַק.
אַפִלּוּ הָיָה מִקְצַת הָעֲדָשָׁה בָּשָׂר חַי, וּמִקְצָתָהּ בֹּהַק--הֲרֵי זֶה סִימָן טֻמְאָה.

נֶהְפַּךְ כֻּלּוֹ לְמַרְאֵה צָרַעַת וְטָהַר, וְאַחַר כָּךְ חָזַר בּוֹ בָּשָׂר כְּמַרְאֵה הַבֹּהַק--הֲרֵי זֶה טָהוֹר, עַד שֶׁיֵּרָאֶה בּוֹ כַּעֲדָשָׁה בָּשָׂר חַי: שֶׁנֶּאֱמָר "וּבְיוֹם הֵרָאוֹת בּוֹ בָּשָׂר חַי" , לֹא בֹּהַק.
חָזַר בּוֹ כַּעֲדָשָׁה, מִקְצָתָהּ בָּשָׂר חַי וּמִקְצָתָהּ בֹּהַק--אֵינוּ סִימָן טֻמְאָה, וַהֲרֵי הוּא בְּטַהְרָתוֹ.

 כָּל טָמֵא שֶׁפָּרְחָה הַצָּרַעַת בְּכֻלּוֹ, טָהַר; נִתְגַּלָּה מִמֶּנּוּ כַּעֲדָשָׁה בָּשָׂר חַי, נִטְמָא; חָזַר וְנִתְכַּסָּה בְּצָרַעַת, טָהַר; חָזַר וְנִתְגַּלָּה, נִטְמָא: אַפִלּוּ מֵאָה פַּעַם.
הִתְחִיל הַבָּשָׂר הַחַי לְהִתְגַּלּוֹת, וַהֲרֵי הוּא מוֹסִיף וְהוֹלֵךְ, וְהַצָּרַעַת מִתְמַעֶטֶת--הֲרֵי זֶה בְּטֻמְאָתוֹ, עַד שֶׁתִּתְמַעַט הַבַּהֶרֶת מִכַּגָּרִיס.

 כָּל הָרָאוּי לִטַּמֵּא בְּנֶגַע הַבַּהֶרֶת, מְעַכֵּב אֶת הַהוֹפֵךְ כֻּלּוֹ לָבָן; וְכָל שְׁאֵינוּ רָאוּי לִטַּמֵּא בְּנֶגַע הַבַּהֶרֶת, אֵינוּ מְעַכֵּב.
כֵּיצַד: פָּרְחָה בְּכֻלּוֹ, אֲבָל לֹא בָּרֹאשׁ וּבַזָּקָן, בַּשְּׁחִין וּבַמִּכְוָה הַמּוֹרְדִין, אוֹ שֶׁנִּשְׁאַר פָּחוּת מִכַּעֲדָשָׁה בָּשָׂר חַי סָמוּךְ לַשְּׁחִין וְלַמִּכְוָה הַמּוֹרְדִין, וְלָרֹאשׁ וְלַזָּקָן--הֲרֵי זֶה טָהוֹר.
חָזַר הָרֹאשׁ וְהַזָּקָן וְנִקְרְחוּ, וְכֵן אִם חָיוּ הַשְּׁחִין וְהַמִּכְוָה וְהֶעֱלוּ צָרֶבֶת--הֲרֵי זֶה טָמֵא, עַד שֶׁתִּפְרַח הַצָּרַעַת בָּהֶן: שֶׁהֲרֵי הֶן רְאוּיִין לַבַּהֶרֶת.

הָיוּ בּוֹ שְׁתֵּי בֶּהָרוֹת, אַחַת יֵשׁ בָּהּ סִימָן טֻמְאָה וְאַחַת טְהוֹרָה, וּפָרְחָה הַטְּהוֹרָה לַטְּמֵאָה, וְאַחַר כָּךְ פָּרְחָה בְּכֻלּוֹ--הֲרֵי זֶה טָהוֹר: מִפְּנֵי שֶׁהָיָה מֻחְלָט בְּטֻמְאָה, אַף עַל פִּי שֶׁהַטְּהוֹרָה הִיא שֶׁפָּרְחָה.
וְלֹא עוֹד, אֵלָא אַפִלּוּ הָיוּ אַחַת בִּשְׂפָתוֹ הָעֶלְיוֹנָה וְאַחַת בִּשְׂפָתוֹ הַתַּחְתּוֹנָה, אוֹ בִּשְׁתֵּי אֶצְבְּעוֹתָיו, אוֹ בִּשְׁנֵי רִיסֵי עֵינָיו, וְכִשְׁהֶן נִדְבָּקִין זֶה לְזֶה נִרְאִין שְׁתֵּי הַבֶּהָרוֹת כְּבַהֶרֶת אַחַת--הוֹאִיל וּפָרְחָה בְּכֻלּוֹ, טָהוֹר.

 יֵשׁ מַרְאֶה נִגְעוֹ לַכּוֹהֵן, וְנִשְׂכָּר מִפְּנֵי שֶׁהִקְדִּים לְהַרְאוֹתוֹ וְלֹא נִתְאַחַר; וְיֵשׁ מַרְאֶה, וּמַפְסִיד.
כֵּיצַד: מִי שֶׁהָיָה מֻחְלָט, וְהָלְכוּ לָהֶן סִימָנֵי טֻמְאָה--לֹא הִסְפִּיק לְהַרְאוֹתוֹ לַכּוֹהֵן, עַד שֶׁפָּרְחָה בְּכֻלּוֹ--טָהוֹר; וְאִלּוּ קָדַם וְהֶרְאָה לַכּוֹהֵן, וּפְטָרוֹ קֹדֶם שֶׁיֵּהָפֵךְ, וְנֶהְפַּךְ אַחַר הֶפְטֵר--הָיָה מֻחְלָט כְּמוֹ שֶׁבֵּאַרְנוּ.

הָיְתָה בּוֹ בַּהֶרֶת, וְאֵין בָּהּ כְּלוּם--לֹא הִסְפִּיק לְהַרְאוֹתוֹ לַכּוֹהֵן, עַד שֶׁפָּרְחָה בְּכֻלּוֹ--הֲרֵי זֶה טָמֵא, וְצָרִיךְ הֶסְגֵּר; וְאִלּוּ קָדַם וְהֶרְאָה לַכּוֹהֵן, וְהִסְגִּירוֹ קֹדֶם שֶׁיֵּהָפֵךְ, וְנֶהְפַּךְ מִתּוֹךְ הֶסְגֵּר--הָיָה טָהוֹר כְּמוֹ שֶׁבֵּאַרְנוּ.

הִלְכּוֹת טֻמְאַת צָרַעַת פֵּרֶק ח 
נִגְעֵי הָרֹאשׁ וְהַזָּקָן--הוּא שֶׁיִּפֹּל הַשֵּׂעָר שֶׁבָּהֶן מֵעִיקָרוֹ, וְיִשָּׁאֵר מְקוֹם הַשֵּׂעָר פָּנוּי; וְזֶה הוּא הַנִּקְרָא נֶתֶק.
וְאֵין נֶתֶק פָּחוּת מִכַּגָּרִיס הַמְּרֻבָּע--בֵּין שֶׁהָיָה מַרְאֵהוּ עָמֹק, בֵּין שֶׁלֹּא הָיָה עָמֹק; וְלֹא נֶאֱמָר "עָמֹק" בַּנְּתָקִים אֵלָא לוֹמַר לָךְ--מַה מַרְאֶה "עָמֹק" בִּידֵי שָׁמַיִם, אַף נֶתֶק הַמְּטַמֵּא בִּידֵי שָׁמַיִם, לְהוֹצִיא שֶׁנְּתָקוֹ אָדָם, שְׁהוּא טָהוֹר.
וְהָאִשָּׁה וְהַסָּרִיס שֶׁהֶעֱלָה זְקֵנָם שֵׂעָר, הֲרֵי זֶה מְטַמֵּא בַּנְּתָקִים.

הַנְּתָקִים מְטַמְּאִין בִּשְׁנֵי סִימָנִים--בְּשֵׂעָר צָהֹב דַּק, וּבְפִסְיוֹן; וְיֵשׁ בָּהֶן הֶסְגֵּר שְׁנֵי שָׁבוּעוֹת.
וְכָל זֶה, מְפֹרָשׁ בַּתּוֹרָה.

כֵּיצַד: מִי שֶׁנֻּלַּד לוֹ נֶתֶק בְּרֹאשׁוֹ אוֹ בִּזְקָנוֹ--אִם הָיָה בּוֹ שְׁתֵּי שְׂעָרוֹת צְהֻבִּין דַּקִּין אוֹ יָתֵר, וְאֵין שָׁם בַּנֶּתֶק שֵׂעָר שָׁחוֹר כְּלָל--יַחְלִיט.
לֹא הָיָה בּוֹ שֵׂעָר, לֹא שָׁחוֹר וְלֹא צָהֹב--יַסְגִּיר שָׁבוּעַ אֶחָד, וּבַשְּׁבִיעִי רוֹאֵהוּ: אִם נֻלַּד בּוֹ שֵׂעָר צָהֹב דַּק, אוֹ שֶׁפָּסָה הַנֶּתֶק--יַחְלִיט; נֻלַּד בּוֹ שְׁתֵּי שְׂעָרוֹת שְׁחוֹרוֹת, יִפְטֹר אוֹתוֹ.
לֹא פָסָה, וְלֹא נֻלַּד בּוֹ שֵׂעָר שָׁחוֹר וְלֹא שֵׂעָר צָהֹב--יְגַלַּח סְבִיבוֹת הַנֶּתֶק, וְלֹא יְגַלַּח הַנֶּתֶק; וְיַסְגִּיר שָׁבוּעַ שֵׁנִי.

וְחוֹזֵר וְרוֹאֵהוּ בְּסוֹף שָׁבוּעַ שֵׁנִי: אִם פָּסָה הַנֶּתֶק, אוֹ נֻלַּד בּוֹ שֵׂעָר צָהֹב דַּק--יַחְלִיט; לֹא נֻלַּד בּוֹ כְּלוּם, יִפְטֹר--שְׁאֵין בַּנְּתָקִים הֶסְגֵּר יָתֵר עַל שְׁנֵי שָׁבוּעוֹת.
וְאִם לְאַחַר שֶׁפְּטָרוֹ נֻלַּד בּוֹ שֵׂעָר צָהֹב, אוֹ פָּסָה--יַחְלִיט.

 כֵּיצַד מְגַלְּחִין אֶת הַנֶּתֶק: מְגַלֵּחַ חוּצָה לוֹ וּמַנִּיחַ שְׁתֵּי שְׂעָרוֹת סָמוּךְ לוֹ, כְּדֵי שֶׁיִּהְיֶה נִכָּר הַפִּסְיוֹן.
וְתַגְלָחָתוֹ כְּשֵׁרָה בְּכָל אָדָם, שֶׁנֶּאֱמָר "וְהִתְגַּלָּח" ; וְכֵן כְּשֵׁרָה בְּכָל דָּבָר.
וְאַפִלּוּ הָיָה נָזִיר, הֲרֵי זֶה מְגַלֵּחַ.
הִסְגִּירוֹ, וְלֹא גִּלְּחוֹ--הֲרֵי זֶה מֻסְגָּר.

 "שֵׂעָר צָהֹב" הָאָמוּר בַּתּוֹרָה, הוּא שֶׁיִּהְיֶה כְּתַבְנִית הַזָּהָב.
וְזֶה שֶׁנֶּאֱמָר "דָּק" , הוּא שֶׁיִּהְיֶה קָצֵר; אֲבָל אִם הָיָה אָרוֹךְ--אַף עַל פִּי שְׁהוּא צָהֹב כְּתַבְנִית הַזָּהָב, אֵינוּ סִימָן טֻמְאָה.

 שְׁתֵּי שְׂעָרוֹת הַצְּהֻבּוֹת הַדַּקּוֹת, סִימָן טֻמְאָה.
בֵּין שֶׁהָיוּ זוֹ בְּצַד זוֹ, בֵּין שֶׁהָיוּ מְרֹחָקוֹת זוֹ מִזּוֹ, בֵּין שֶׁהָיוּ בְּאֶמְצַע הַנֶּתֶק, בֵּין שֶׁהָיוּ בְּסוֹף הַנֶּתֶק, בֵּין שֶׁקָּדַם הַנֶּתֶק אֶת הַשֵּׂעָר הַצָּהֹב, בֵּין שֶׁקָּדַם הַשֵּׂעָר הַצָּהֹב אֶת הַנֶּתֶק--הֲרֵי זֶה סִימָן טֻמְאָה: וְהוּא, שֶׁיִּהְיוּ נִטָּלוֹת בַּזּוֹג כְּמוֹ שֶׁבֵּאַרְנוּ בַּשֵּׂעָר הַלָּבָן.

 הַשֵּׂעָר הַשָּׁחוֹר הַמַּצִּיל בַּנְּתָקִים, אֵין פָּחוּת מִשְּׁתֵּי שְׂעָרוֹת.
וְאֵינָן מַצִּילוֹת, עַד שֶׁיִּהְיֶה אָרְכָּן כְּדֵי לָכֹף רֹאשָׁן לְעִיקָרָן--בֵּין שֶׁהָיוּ זוֹ בְּצַד זוֹ, בֵּין שֶׁהָיוּ מְפֻזָּרוֹת: וְהוּא, שֶׁיִּהְיוּ בְּאֶמְצַע הַנֶּתֶק; וְיִשָּׁאֵר מִן הַנֶּתֶק פָּנוּי בֵּין הַשֵּׂעָר הַשָּׁחוֹר שֶׁבְּתוֹכוֹ וּבֵין הַשֵּׂעָר שֶׁחוּצָה לוֹ, כְּדֵי צְמִיחַת שְׁתֵּי שְׂעָרוֹת.
אֲבָל אִם נִשְׁאֲרוּ הַשְּׁתֵּי שְׂעָרוֹת הַשְּׁחוֹרוֹת בְּצַד הַנֶּתֶק, בְּסוֹפוֹ--אֵינָן מַצִּילוֹת.

כֵּיצַד מַצִּילוֹת: שְׁאִם נִשְׁאַר בְּתוֹךְ הַנֶּתֶק שְׁתֵּי שְׂעָרוֹת שְׁחוֹרוֹת--אַף עַל פִּי שֶׁנֻּלַּד בַּנֶּתֶק שֵׂעָר צָהֹב דַּק אוֹ שֶׁפָּסָה, הֲרֵי זֶה טָהוֹר.
הִחְלִיטוֹ בְּשֵׂעָר צָהֹב אוֹ בְּפִסְיוֹן, וְצָמַח בַּנֶּתֶק שְׁתֵּי שְׂעָרוֹת שְׁחוֹרוֹת--טָהַר הַנֶּתֶק.
וּמַצִּילוֹת מִיַּד הַפִּסְיוֹן, וּמִיַּד הַשֵּׂעָר הַצָּהֹב--בֵּין שֶׁצָּמְחוּ בְּאֶמְצַע הַנֶּתֶק, בֵּין שֶׁצָּמְחוּ בְּסוֹפוֹ: שֶׁהַצּוֹמֵחַ, מַצִּיל בְּכָל מָקוֹם; וְהַנִּשְׁאָר, אֵינוּ מַצִּיל עַד שֶׁיִּהְיֶה רָחוֹק מִן הַקָּמָה שְׁתֵּי שְׂעָרוֹת.

 שְׁתֵּי שְׂעָרוֹת שֶׁצָּמְחוּ אַחַת שְׁחוֹרָה וְאַחַת לְבָנָה אוֹ צְהֻבָּה, אַחַת אֲרוּכָה וְאַחַת קְצָרָה--אֵינָן מַצִּילוֹת.
נֶתֶק שֶׁהֻחְלַט בְּשֵׂעָר צָהֹב אוֹ בְּפִסְיוֹן, וְנֻלַּד בּוֹ שֵׂעָר שָׁחוֹר וְטָהַר--אַף עַל פִּי שֶׁהָלַךְ הַשֵּׂעָר הַשָּׁחוֹר--הֲרֵי זֶה טָהוֹר, עַד שֶׁיִּוָּלֵד בּוֹ שֵׂעָר צָהֹב אַחֵר אוֹ יִפְסֶה פִּסְיוֹן אַחֵר מֵאַחַר שֶׁהָלַךְ הַשֵּׂעָר הַשָּׁחוֹר: שֶׁנֶּאֱמָר "נִרְפָּא הַנֶּתֶק--טָהוֹר הוּא" --כֵּיוָן שֶׁנִּרְפָּא--טָהַר, אַף עַל פִּי שֶׁסִּימָנֵי טֻמְאָה בִּמְקוֹמָן.

 הִחְלִיטוֹ בְּשֵׂעָר צָהֹב, בֵּין שֶׁהִחְלִיטוֹ בַּתְּחִלָּה, בֵּין שֶׁהִחְלִיטוֹ בְּסוֹף שָׁבוּעַ רִאשׁוֹן, אוֹ בְּסוֹף שָׁבוּעַ שֵׁנִי, אוֹ שֶׁהִחְלִיטוֹ אַחַר הֶפְטֵר, וְהָלַךְ הַשֵּׂעָר הַצָּהֹב, וְנֻלַּד בּוֹ שֵׂעָר צָהֹב אַחֵר, אוֹ שֶׁנֻּלַּד לוֹ פִּסְיוֹן--הֲרֵי זֶה מֻחְלָט כְּשֶׁהָיָה.

וְכֵן אִם הִחְלִיטוֹ בְּפִסְיוֹן, בֵּין בְּסוֹף שָׁבוּעַ רִאשׁוֹן, בֵּין בְּסוֹף שָׁבוּעַ שֵׁנִי, אוֹ אַחַר הֶפְטֵר, וְהָלַךְ הַפִּסְיוֹן, וְחָזַר פִּסְיוֹן אַחֵר, אוֹ שֶׁנֻּלַּד לוֹ שֵׂעָר צָהֹב--הֲרֵי זֶה מֻחְלָט כְּשֶׁהָיָה: עַד שֶׁלֹּא יִשָּׁאֵר סִימָן טֻמְאָה, אוֹ עַד שֶׁיִּצְמַח בּוֹ שְׁתֵּי שְׂעָרוֹת שְׁחוֹרוֹת.

 שְׁנֵי נְתָקִים זֶה בְּצַד זֶה, וְשִׁטָּה שֶׁלְּשֵׂעָר שָׁחוֹר מַפְסֶקֶת בֵּינֵיהֶן, וְנִפְרַץ הַשֵּׂעָר הַשָּׁחוֹר, וְנִתַּק מִמָּקוֹם אֶחָד--הֲרֵי הוּא כְּמוֹת שֶׁהָיָה: שֶׁהַשֵּׂעָר הַשָּׁחוֹר הַנִּשְׁאָר בֵּינֵיהֶן, הֲרֵי הוּא בְּצַד הַנֶּתֶק.
נִפְרְצָה הַשִּׁטָּה מִשְּׁנֵי מְקוֹמוֹת--טָהוֹר, שֶׁהֲרֵי הַנִּשְׁאָר מִן הַשִּׁטָּה בְּאֶמְצַע הַנֶּתֶק.
וְכַמָּה יִהְיֶה בְּכָל פִּרְצָה מֵהֶן, אֵין פָּחוּת מִמְּקוֹם צְמִיחַת שְׁתֵּי שְׂעָרוֹת; וְאִם הָיְתָה פִּרְצָה מִמָּקוֹם אֶחָד כַּגָּרִיס--הֲרֵי זֶה טָמֵא, שֶׁהַפִּרְצָה עַצְמָהּ נֶתֶק אַחֵר, וַהֲרֵי שֵׂעָר שָׁחוֹר בְּצִדּוֹ, וְאֵינוּ כָּנוּס לְתוֹכוֹ.

נֶתֶק שֶׁהַשֵּׂעָר הַשָּׁחוֹר מַקִּיפוֹ, וְנֶתֶק אַחֵר מַקִּיף אֶת הַשֵּׂעָר הַשָּׁחוֹר--נִפְרַץ הַשֵּׂעָר שֶׁבֵּינֵיהֶן מִמָּקוֹם אֶחָד, טָמֵא: שֶׁהַנֶּתֶק הַפְּנִימִי לֹא נִצּוֹל--שֶׁהֲרֵי הַשֵּׂעָר הַשָּׁחוֹר בְּצִדּוֹ, לֹא בְּתוֹכוֹ.
נִפְרַץ הַשֵּׂעָר מִשְּׁנֵי מְקוֹמוֹת--טָהוֹר, וְאַפִלּוּ הָיְתָה פִּרְצָה כַּגָּרִיס: שֶׁהֲרֵי הַנֶּתֶק הַפְּנִימִי וְהַחִיצוֹן נַעֲשׂוּ נֶתֶק אֶחָד, וְשֵׂעָר שָׁחוֹר בָּאֶמְצָע--וְהוּא, שֶׁתִּהְיֶה הַפִּרְצָה כְּדֵי צְמִיחַת שְׁתֵּי שְׂעָרוֹת אוֹ יָתֵר.

 נֶתֶק שֶׁהָיָה חוּט יוֹצֶא מִמֶּנּוּ, וְכֵן שְׁנֵי נְתָקִים שֶׁהָיָה חוּט יוֹצֶא מִזֶּה לְזֶה--אִם יֵשׁ בְּרֹחַב הַחוּט הַנָּתוּק כְּדֵי צְמִיחַת שְׁתֵּי שְׂעָרוֹת--זוֹקְקָן לִטַּמֵּא בְּשֵׂעָר צָהֹב דַּק וּבְפִסְיוֹן, וּמַצִּילָן בַּצּוֹמֵחַ בּוֹ; אֲבָל שֵׂעָר שָׁחוֹר הַנִּשְׁאָר בְּאוֹתוֹ הַחוּט אֵינוּ מַצִּיל, עַד שֶׁיִּהְיֶה רֹחַב הַחוּט כַּגָּרִיס.

 מִי שֶׁהָיָה בְּרֹאשׁוֹ נֶתֶק כַּגָּרִיס, וּפָסָה וְנִתַּק כָּל רֹאשׁוֹ, וְלֹא נִשְׁאַר שָׁם שֵׂעָר כְּלָל, אֵלָא פָּחוּת מִשְּׁתֵּי שְׂעָרוֹת--הֲרֵי זֶה טָהוֹר, בֵּין שֶׁנִּתַּק כֻּלּוֹ מִתּוֹךְ הֶסְגֵּר אוֹ מִתּוֹךְ הֶחְלֵט אוֹ אַחַר הֶפְטֵר: שֶׁנֶּאֱמָר "קֵרֵחַ הוּא, טָהוֹר הוּא" .

וְכֵן אִם הָיָה הַנֶּתֶק בִּזְקָנוֹ, וְנִתַּק כָּל זְקָנוֹ--הֲרֵי זֶה טָהוֹר.
וְאַף עַל פִּי שְׁאֵין זֶה מְפֹרָשׁ בְּתוֹרָה שֶׁבִּכְתָב, קַבָּלָה הִיא שְׁאִם הָלַךְ כָּל שֵׂעָר הַזָּקָן, טָהוֹר; וְיִטַּמֵּא עוֹר הַזָּקָן שֶׁנִּקְרַח בְּנִגְעֵי עוֹר הַבָּשָׂר, כְּמוֹ שֶׁבֵּאַרְנוּ.

 הַבָּא בַּתְּחִלָּה וְכָל רֹאשׁוֹ נָתוּק, אוֹ כָּל זְקָנוֹ נָתוּק--יַסְגִּיר שָׁבוּעַ אֶחָד: אִם נֻלַּד בּוֹ שֵׂעָר צָהֹב, יַחְלִיט.
אִם לֹא נֻלַּד לוֹ שֵׂעָר צָהֹב, יַסְגִּיר שָׁבוּעַ שֵׁנִי: אִם נֻלַּד לוֹ שֵׂעָר צָהֹב דַּק, טָמֵא.
לֹא נֻלַּד לוֹ, יִפְטֹר; נֻלַּד לוֹ אַחַר הֶפְטֵר שֵׂעָר צָהֹב, הֲרֵי זֶה מֻחְלָט.
נֻלַּד לוֹ שֵׂעָר שָׁחוֹר, הֲרֵי זֶה טָהוֹר.

הַבָּא כֻּלּוֹ נְתוּק רֹאשׁ אוֹ זָקָן, וְנֻלַּד לוֹ שֵׂעָר שָׁחוֹר--טָהוֹר, כְּמוֹ שֶׁבֵּאַרְנוּ; הָלַךְ הַשֵּׂעָר הַשָּׁחוֹר--טָמֵא, מִשּׁוֹם פִּסְיוֹן.

 הָרֹאשׁ וְהַזָּקָן--אֵין מְעַכְּבִין זֶה אֶת זֶה, וְאֵין מִצְטָרְפִין זֶה עִם זֶה, וְאֵין פּוֹסִין מִזֶּה לְזֶה: שֶׁנֶּאֱמָר "צָרַעַת הָרֹאשׁ אוֹ הַזָּקָן" , מְלַמֵּד שְׁהֶן חֲשׁוּבִין שְׁנַיִם.
וְאֵיזֶה הוּא זָקָן, מִן הַפֵּרֶק שֶׁלַּלֶּחִי הָעֶלְיוֹן עַד פִּיקָה שֶׁלַּגַּרְגֶּרֶת.
מוֹתֵחַ אֶת הַחוּט מֵאֹזֶן לְאֹזֶן--כָּל שֶׁמִּן הַחוּט וּלְמַעְלָה, הֲרֵי הוּא מִכְּלַל הָרֹאשׁ; וּמִן הַחוּט וּלְמַטָּה, מִכְּלַל הַזָּקָן.

הִלְכּוֹת טֻמְאַת צָרַעַת פֵּרֶק ט 
הַכֹּל מִטַּמְּאִין בַּנְּגָעִים, אַפִלּוּ קָטָן בֶּן יוֹמוֹ וְהָעֲבָדִים; אֲבָל לֹא גּוֹיִים, וְלֹא גֵּר תּוֹשָׁב.
וְהַכֹּל כְּשֵׁרִים לִרְאוֹת אֶת הַנְּגָעִים; וְכָל הַנְּגָעִים, אָדָם רוֹאֶה--חוּץ מִנִּגְעֵי עַצְמוֹ.

אַף עַל פִּי שֶׁהַכֹּל כְּשֵׁרִים לִרְאוֹת נְגָעִים, הַטֻּמְאָה וְהַטַּהְרָה תְּלוּיָה בַּכּוֹהֵן.
כֵּיצַד: כּוֹהֵן שְׁאֵינוּ יוֹדֵעַ לִרְאוֹת--הֶחָכָם רוֹאֵהוּ וְאוֹמֵר לוֹ אֱמֹר טָמֵא, וְהַכּוֹהֵן אוֹמֵר טָמֵא; אֱמֹר טָהוֹר, וְהַכּוֹהֵן אוֹמֵר טָהוֹר; הַסְגִּירוֹ, וְהוּא מַסְגִּירוֹ: שֶׁנֶּאֱמָר "וְעַל-פִּיהֶם יִהְיֶה, כָּל-רִיב וְכָל-נָגַע" .
אַפִלּוּ הָיָה הַכּוֹהֵן קָטָן אוֹ שׁוֹטֶה--הֶחָכָם אוֹמֵר לוֹ, וְהוּא מַחְלִיט אוֹ מַסְגִּיר אוֹ פּוֹטֵר.

בַּמֶּה דְּבָרִים אֲמוּרִים, בְּשֶׁהָיָה הַכּוֹהֵן סוֹמֵךְ עַל דִּבְרֵי הֶחָכָם; אֲבָל אִם הָיָה הַכּוֹהֵן רוֹאֶה, וְסוֹמֵךְ עַל עַצְמוֹ--אָסוּר לוֹ לִרְאוֹת נֶגַע מִכָּל הַנְּגָעִים, עַד שֶׁיּוֹרֶנּוּ רִבּוֹ, וְיִהְיֶה בָּקִי בְּכָל הַנְּגָעִים וּבִשְׁמוֹתֵיהֶן, בְּנִגְעֵי אָדָם כֻּלָּן וּבְנִגְעֵי בְּגָדִים וּבְנִגְעֵי בָּתִּים.

 כּוֹהֵן שֶׁטִּמֵּא אֶת הַטָּהוֹר, אוֹ טִהַר אֶת הַטָּמֵא--לֹא עָשָׂה כְּלוּם: שֶׁנֶּאֱמָר "טָמֵא הוּא; וְטִמְּאוֹ הַכֹּהֵן" , "טָהוֹר הוּא; וְטִהֲרוֹ, הַכֹּהֵן" .
וּמְצֹרָע שֶׁנִּרְפָּא--בֵּין מִתּוֹךְ הֶסְגֵּר בֵּין מִתּוֹךְ הֶחְלֵט, אַפִלּוּ אַחַר כַּמָּה שָׁנִים--הֲרֵי זֶה בְּטֻמְאָתוֹ, עַד שֶׁיֹּאמַר לוֹ הַכּוֹהֵן טָהוֹר אַתָּה.

 אֵין הַכּוֹהֵן רַשָּׁאי לְטַמֵּא אֶת הַטָּמֵא, עַד שֶׁיִּהְיוּ עֵינָיו בַּנֶּגַע וּבְעוֹר הַבָּשָׂר שֶׁחוּצָה לוֹ; וְאֵינוּ רַשָּׁאי לְטַהֲרוֹ, עַד שֶׁיִּהְיוּ עֵינָיו בִּמְקוֹם הַנֶּגַע וּבְעוֹר הַבָּשָׂר שֶׁחוּצָה לוֹ.
וְכוֹהֵן שֶׁרָאָה הַנֶּגַע בַּתְּחִלָּה--הוּא שֶׁרוֹאֵהוּ בְּסוֹף שָׁבוּעַ רִאשׁוֹן, וּבְסוֹף שָׁבוּעַ שֵׁנִי; וְהוּא שֶׁמַּסְגִּירוֹ, אוֹ מַחְלִיטוֹ, אוֹ פּוֹטְרוֹ.

מֵת הַכּוֹהֵן שֶׁרָאָהוּ תְּחִלָּה, אוֹ שֶׁחָלָה--רוֹאֵהוּ כּוֹהֵן אַחֵר; וְאֵין הַשֵּׁנִי יָכוֹל לְטַמֵּא אוֹתוֹ בְּפִסְיוֹן--שְׁאֵין יוֹדֵעַ אִם פָּסָה אִם לֹא פָסָה, אֵלָא רִאשׁוֹן.
וְנֶאֱמָן כּוֹהֵן לוֹמַר נֶגַע זֶה פָּסָה, וְנֶגַע זֶה לֹא פָסָה, וְשֵׂעָר לָבָן זֶה קָדַם אֶת הַבַּהֶרֶת, אוֹ בַּהֶרֶת זוֹ קָדְמָה אֶת שֵׂעָר לָבָן.

 חָלָל פָּסוּל לִרְאִיַּת נְגָעִים--שֶׁנֶּאֱמָר "אַחַד מִבָּנָיו הַכֹּהֲנִים" , בְּכֵהוּנָם.
אֲבָל בַּעֲלֵי מוּמִין כְּשֵׁרִים לִרְאִיַּת נְגָעִים--וּבִלְבָד שֶׁלֹּא יִהְיֶה סוֹמֶה, וְאַפִלּוּ בְּאַחַת מֵעֵינָיו: וְאַפִלּוּ כּוֹהֵן שֶׁכָּהָה מְאוֹר עֵינָיו--לֹא יִרְאֶה אֶת הַנְּגָעִים, שֶׁנֶּאֱמָר "לְכָל-מַרְאֵה, עֵינֵי הַכֹּהֵן" .

 אֵין רוֹאִין אֶת הַנְּגָעִים אֵלָא בַּיּוֹם--בֵּין לְהַסְגִּיר, בֵּין לְהַחְלִיט, בֵּין לִפְטֹר: שֶׁהֲרֵי בְּכָל הָעִנְיָן הוּא אוֹמֵר בַּיּוֹם, וּבַיּוֹם.
וְאֵין רוֹאִין לֹא בַּשַּׁחְרִית, וְלֹא בֵּין הָעַרְבַּיִם, וְלֹא בְּתוֹךְ הַבַּיִת, וְלֹא בְּיוֹם הַמְּעֻנָּן--לְפִי שֶׁכֵּהָה נִרְאֵית עַזָּה; וְלֹא בַּצָּהֳרַיִם--לְפִי שֶׁעַזָּה נִרְאֵית כֵּהָה.
וְאֵימָתַי רוֹאִין--בְּשָׁעָה רְבִיעִית וּבַחֲמִישִׁית וּבִשְׁמִינִית וּבִתְשִׁיעִית, בֵּין בְּנִגְעֵי אָדָם בֵּין בְּנִגְעֵי בְּגָדִים וּבָתִּים.

 בְּכָל יוֹם רוֹאִין אֶת הַנְּגָעִים, חוּץ מִשַּׁבָּת וְיוֹם טוֹב.
חָל יוֹם שְׁבִיעִי לִהְיוֹת בַּשַּׁבָּת אוֹ בְּיוֹם טוֹב, מַעְבִירִין לְאַחֲרָיו; וְיֵשׁ בַּדָּבָר לְהָקֶל וּלְהַחְמִיר: שֶׁאִפְשָׁר שֶׁיִּהְיֶה בְּיוֹם שַׁבָּת זֶה, שְׁהוּא יוֹם הָרָאוּי לִרְאוֹתוֹ, טָמֵא, וּלְמָחָר יֵלְכוּ לָהֶן סִימָנֵי טֻמְאָה; וְאִפְשָׁר שֶׁיִּהְיֶה טָהוֹר, וּלְמָחָר יִוָּלְדוּ לוֹ סִימָנֵי טֻמְאָה.
וְאֵין דָּנִין אוֹתוֹ, אֵלָא בְּשָׁעַת רְאִיָּתוֹ לְאַחַר הַשַּׁבָּת.

 חָתָן שֶׁנִּרְאָה בּוֹ נֶגַע, נוֹתְנִין לוֹ שִׁבְעַת יְמֵי הַמִּשְׁתֶּה; וְכֵן אִם נִרְאָה בִּבְגָדָיו אוֹ בְּבֵיתוֹ, אֵין רוֹאִין אוֹתָן עַד אַחַר הַמִּשְׁתֶּה.
וְכֵן בָּרֶגֶל, נוֹתְנִין לוֹ כָּל יְמוֹת הָרֶגֶל--שֶׁנֶּאֱמָר "וְצִוָּה הַכֹּהֵן וּפִנּוּ אֶת-הַבַּיִת ..." : אִם הִמְתִּינָה תּוֹרָה לְדִבְרֵי הָרְשׁוּת, שֶׁלֹּא יִטַּמְּאוּ כֵּלָיו--קַל וְחֹמֶר לִדְבַר מִצְוָה.

 אֵין מַסְגִּירִין וְלֹא מַחְלִיטִין וְלֹא פוֹטְרִין אֵלָא בְּיוֹם שֶׁיֵּרָאֶה בּוֹ כַּתְּחִלָּה, אוֹ בַּשְּׁבִיעִי; אוֹ בְּיוֹם שְׁלוֹשָׁה עָשָׂר, בַּנְּגָעִים שֶׁמַּסְגִּירִין בָּהֶן שְׁנֵי שָׁבוּעוֹת--מִפְּנֵי שֶׁיּוֹם שְׁבִיעִי עוֹלֶה לְמִנְיַן שָׁבוּעַ רִאשׁוֹן, וּלְמִנְיַן שָׁבוּעַ שֵׁנִי בְּכָל הַנְּגָעִים, בֵּין נִגְעֵי אָדָם, בֵּין נִגְעֵי בְּגָדִים וּבָתִּים.

 אֵין מַסְגִּירִין בְּתוֹךְ יְמֵי הֶסְגֵּר, וְלֹא מַחְלִיטִין בְּתוֹךְ יְמֵי הֶסְגֵּר אִם נֻלַּד לוֹ סִימָן הֶחְלֵט, וְלֹא מַחְלִיטִין הַמֻּחְלָט אִם נֻלַּד לוֹ נֶגַע אַחֵר, וְלֹא מַסְגִּירִין אוֹתוֹ בְּתוֹךְ יְמֵי חֲלוּטוֹ אִם נֻלַּד לוֹ נֶגַע אַחֵר שֶׁרָאוּי לְהֶסְגֵּר.

אֲבָל אִם הָיוּ בּוֹ שְׁנֵי נְגָעִים, וְרָאָה זֶה וְחָזַר וְרָאָה זֶה--הֲרֵי זֶה מֻתָּר לוֹמַר לוֹ הֲרֵי אַתָּה מֻסְגָּר בְּזֶה וּמֻחְלָט בְּזֶה, אוֹ מֻחְלָט בְּזֶה וּמֻסְגָּר בְּזֶה, בֵּין בַּתְּחִלָּה, בֵּין בְּסוֹף שָׁבוּעַ רִאשׁוֹן, בֵּין בְּסוֹף שָׁבוּעַ שֵׁנִי; וְאֵין רוֹאִין שְׁנֵי נְגָעִים כְּאַחַת, בֵּין בִּשְׁנֵי אֲנָשִׁים בֵּין בְּאִישׁ אֶחָד--שֶׁנֶּאֱמָר "וְרָאָה הַכֹּהֵן אֶת-הַנֶּגַע" .

 נָגוּעַ שֶׁבָּא לַכּוֹהֵן לִרְאוֹתוֹ--לֹא יֹאמַר לוֹ לֵךְ וְשׁוּב, אֵלָא נִזְקָק לוֹ מִיָּד.
בָּאוּ לְפָנָיו שְׁנַיִם--רוֹאֶה אֶת הָרִאשׁוֹן, וּמַסְגִּירוֹ אוֹ פּוֹטְרוֹ אוֹ מַחְלִיטוֹ; וְחוֹזֵר וְרוֹאֶה אֶת הַשֵּׁנִי.

 אֵין הַכּוֹהֵן זָקוּק לְבַקַּשׁ תַּחַת אֲצִילֵי יָדָיו שֶׁלְּנָגוּעַ, אוֹ בֵּין פַּחֲדָיו, אוֹ בְּתוֹךְ הַקְּמָטִים--שֶׁמֶּא יֵשׁ שָׁם נֶגַע: שֶׁנֶּאֱמָר "לְכָל-מַרְאֵה, עֵינֵי הַכֹּהֵן" .
וְכֵן בְּהוֹפֵךְ כֻּלּוֹ לָבָן.

וְכֵיצַד יַעֲמֹד לִפְנֵי הַכּוֹהֵן: אִם אִישׁ הוּא--נִרְאֶה עָרֹם, וְעוֹמֵד כְּעוֹדֵר וּכְמוֹסֵק זֵיתִים; וְאִם אִשָּׁה הִיא--נִרְאֵית עֲרֻמָּה, וְיוֹשֶׁבֶת כְּעוֹרֶכֶת וּכְמְנִיקָה אֶת בְּנָהּ, וּכְאוֹרֶגֶת בְּעוֹמְדִים שֶׁמַּגְבַּהַת אֶת יָדָהּ הַיְּמָנִית, עַד שֶׁיִּגָּלֶה בֵּית הַשֶּׁחִי.
אִם הָיָה הַנֶּגַע נִרְאֶה בָּהֶן בִּזְמָן שְׁהֶן עֲרֻמִּים כָּךְ, הֲרֵי זֶה טָמֵא; וְאִם אֵינוּ נִרְאֶה בָּהֶן כִּשְׁהֶן עֲרֻמִּים כָּךְ, אֵין נִזְקָקִין לוֹ.

וּכְשֵׁם שֶׁהָאָדָם נִרְאֶה לְנִגְעוֹ, כָּךְ הוּא נִרְאֶה לְתַגְלָחָתוֹ: שְׁאִם לֹא יֵרָאֶה שֵׂעָר בְּכָל בְּשָׂרוֹ כְּשֶׁיַּעֲמֹד עָרֹם כְּעוֹדֵר וּכְמוֹסֵק, אוֹ כְּשֶׁתֵּשֵׁב הָאִשָּׁה כְּמוֹ שֶׁבֵּאַרְנוּ--הֲרֵי זוֹ תַּגְלָחַת כְּשֵׁרָה; וְאֵין הַכּוֹהֵן זָקוּק לְחַפַּשׂ בִּשְׁאָר מְקוֹמוֹת, שֶׁמֶּא נִשְׁאָר בָּהֶן שֵׂעָר--אַף עַל פִּי שְׁהוּא צָרִיךְ לְגַלַּח הַכֹּל, כְּמוֹ שֶׁיִּתְבָּאַר.

הִלְכּוֹת טֻמְאַת צָרַעַת פֵּרֶק י 
הַתּוֹלֵשׁ סִימָנֵי טֻמְאָה בֵּין כֻּלָּן בֵּין מִקְצָתָן, אוֹ הִכְוָה אֶת הַמִּחְיָה כֻּלָּהּ אוֹ מִקְצָתָהּ, אוֹ הַקּוֹצֵץ אֶת הַנֶּגַע כֻּלּוֹ מִבְּשָׂרוֹ אוֹ מִן הַבֶּגֶד אוֹ מִן הַבַּיִת--בֵּין קֹדֶם שֶׁיָּבוֹא לַכּוֹהֵן, בֵּין בְּתוֹךְ הֶסְגֵּר בֵּין בְּתוֹךְ הֶחְלֵט אוֹ אַחַר הֶפְטֵר--הֲרֵי זֶה עוֹבֵר בְּלֹא תַעֲשֶׂה: שֶׁנֶּאֱמָר "הִשָּׁמֶר בְּנֶגַע-הַצָּרַעַת לִשְׁמֹר מְאֹד, וְלַעֲשׂוֹת: כְּכֹל אֲשֶׁר-יוֹרוּ אֶתְכֶם הַכֹּהֲנִים הַלְוִיִּם, כַּאֲשֶׁר צִוִּיתִם--תִּשְׁמְרוּ" , לֹא שֶׁיִּתְלֹשׁ אוֹ יָקֹץ.

אֲבָל אֵינוּ לוֹקֶה, עַד שֶׁיּוֹעִילוּ מַעֲשָׂיו; וְאִם לֹא הוֹעִילוּ, אֵינוּ לוֹקֶה.
כֵּיצַד: הָיְתָה בּוֹ בַּהֶרֶת וּבָהּ שָׁלוֹשׁ שְׂעָרוֹת לְבָנוֹת, וְתָלַשׁ אַחַת, כָּוָה מִקְצַת הַמִּחְיָה, וְנִשְׁאַר מִמֶּנָּה כַּעֲדָשָׁה--אֵינוּ לוֹקֶה, שֶׁהֲרֵי הוּא טָמֵא כְּשֶׁהָיָה.
וְכֵן כָּל כַּיּוֹצֶא בְּזֶה.
וּמַכִּין אוֹתוֹ, מַכַּת מַרְדּוּת.

וְכֵן הַמְּגַלֵּחַ אֶת הַנֶּתֶק לוֹקֶה, שֶׁנֶּאֱמָר "וְאֶת-הַנֶּתֶק, לֹא יְגַלֵּחַ" ; וְאֵינוּ חַיָּב עַד שֶׁיְּגַלַּח כָּל הַנֶּתֶק, בְּתַעַר.
וּמֻתָּר לַמְּצֹרָע לִשָּׂא בַּמּוֹט עַל כְּתֵפוֹ שֶׁיֵּשׁ בָּהּ הַצָּרַעַת, וְלִקְשֹׁר הַסִּיב עַל רַגְלוֹ; וְאִם הָלְכוּ סִימָנֵי טֻמְאָה, יֵלְכוּ: וְהוּא, שֶׁלֹּא יִתְכַּוַּן לְכָּךְ.

 הַתּוֹלֵשׁ סִימָנֵי טֻמְאָה, אוֹ שֶׁכָּוָה אֶת הַמִּחְיָה, עַד שֶׁלֹּא בָא אֵצֶל כּוֹהֵן--הֲרֵי זֶה טָהוֹר; וְכֵן אִם עָשָׂה כֵּן בִּימֵי הֶסְגֵר, הֲרֵי זֶה טָהוֹר לְאַחַר יְמֵי הֶסְגֵר.
וְאִם תְּלָשָׁן אַחַר שֶׁהֻחְלַט בָּהֶן, הֲרֵי זֶה מֻחְלָט כְּשֶׁהָיָה; וְאֵין לוֹ טַהְרָה עַד שֶׁתִּפְרַח הַצָּרַעַת בְּכֻלּוֹ, אוֹ עַד שֶׁתִּתְמַעַט בַּהַרְתּוֹ מִכַּגָּרִיס.

 מִי שֶׁנִּקְצְצָה בַּהַרְתּוֹ כֻּלָּהּ שֶׁלֹּא בְּכַוָּנָה, טָהוֹר; קְצָצָהּ בְּכַוָּנָה--אִם קָצַץ כָּל הַבָּשָׂר הַחַי הַמַּקִּיף אוֹתָהּ, אַפִלּוּ כְּחוּט הַשַּׂעֲרָה--אֵין לוֹ טַהְרָה עוֹלָמִית; קְצָצָהּ בְּצִמְצוּם--אֵין לוֹ טַהְרָה, עַד שֶׁתִּפְרַח בְּכֻלּוֹ.

 הַתּוֹלֵשׁ שַׂעֲרָה לְבָנָה אַחַת, וְנָשְׁרָה הַשְּׁנִיָּה--הֲרֵי זֶה טָהוֹר; הָיוּ שָׁלוֹשׁ, תָּלַשׁ שְׁתַּיִם וְנָשְׁרָה אַחַת--הֲרֵי זֶה בְּטֻמְאָתוֹ.
הָיְתָה בּוֹ מִחְיָה כַּעֲדָשָׁה--כָּוָה חֶצְיָה וְהָלַךְ חֶצְיָה, הֲרֵי זֶה טָהוֹר.
הָיְתָה יְתֵרָה מִכַּעֲדָשָׁה--כָּוָה הַמּוֹתָר וְהָלַךְ כַּעֲדָשָׁה, הֲרֵי זֶה טָהוֹר; כָּוָה כַּעֲדָשָׁה וְהָלַךְ הַמּוֹתָר, הֲרֵי זֶה טָמֵא.

 מִי שֶׁהָיְתָה בַּהֶרֶת בְּעָרְלָתוֹ--יִמּוֹל, וְאַף עַל פִּי שְׁהִיא מִילָה שֶׁלֹּא בִּזְמַנָּהּ: שֶׁמִּצְוַת עֲשֵׂה דּוֹחָה אֶת לֹא תַעֲשֶׂה, בְּכָל מָקוֹם.
וְאִם מָל, וְהָלַךְ בְּעוֹר הֶעָרְלָה סִימָן שֶׁהָיָה מֻחְלָט בּוֹ--הֲרֵי זֶה חַיָּב בְּקָרְבַּן מְצֹרָע.

 מִצְוַת עֲשֵׂה שֶׁיִּהְיֶה הַמְּצֹרָע הַמֻּחְלָט מְכֻסֶּה רֹאשׁ כָּל יְמֵי חֲלוּטוֹ, וְעוֹטֶה עַל שָׂפָם כְּאָבֵל, וּפוֹרֵם בְּגָדָיו, וּמוֹדִיעַ הָעוֹבְרִים עָלָיו שְׁהוּא טָמֵא--שֶׁנֶּאֱמָר "וְהַצָּרוּעַ אֲשֶׁר-בּוֹ הַנֶּגַע ..." : אַפִלּוּ כּוֹהֵן גָּדוֹל שֶׁנִּצְטָרַע פּוֹרֵעַ וּפוֹרֵם, שֶׁעֲשֵׂה דּוֹחֶה אֶת לֹא תַעֲשֶׂה.

וְאָסוּר בִּשְׁאֵלַת שָׁלוֹם כָּל יְמֵי חֲלוּטוֹ כְּאָבֵל--שֶׁנֶּאֱמָר "וְעַל-שָׂפָם, יַעְטֶה" , שֶׁיִּהְיוּ שְׂפָתָיו דְּבוּקוֹת; אֲבָל קוֹרֶא וְשׁוֹנֶה וְדוֹרֵשׁ.
וְאָסוּר לְסַפַּר וּלְכַבַּס, כָּל יְמֵי חֲלוּטוֹ.
וְנוֹהֵג בְּכָל הַדְּבָרִים הָאֵלּוּ, אַפִלּוּ בְּשַׁבָּתוֹת וְיָמִים טוֹבִים.

וַהֲרֵי הוּא מֻתָּר בִּרְחִיצָה, וּבְסִיכָה, וּבִנְעִילַת הַסַּנְדָּל, וּבְתַשְׁמִישׁ הַמִּטָּה; וְזוֹקֵף אֶת מִטָּתוֹ, כִּשְׁאָר הָעָם.

 דִּין הַמְּצֹרָע שֶׁיִּהְיֶה לוֹ מוֹשָׁב לְבַדּוֹ, חוּץ לָעִיר--שֶׁנֶּאֱמָר "מִחוּץ לַמַּחֲנֶה מוֹשָׁבוֹ" : וְדָבָר זֶה בָּעֲיָרוֹת הַמֻּקָּפוֹת חוֹמָה, בְּאֶרֶץ יִשְׂרָאֵל בִּלְבָד.

 הַמְּצֹרַעַת אֵינָהּ פּוֹרַעַת, וְאֵינָהּ פוֹרֶמֶת, וְלֹא עוֹטָה עַל שָׂפָם; אֲבָל יוֹשֶׁבֶת הִיא חוּץ לָעִיר, וּמוֹדִיעָה לַאֲחֵרִים שְׁהִיא טְמֵאָה.
וְלֹא הַמְּצֹרָעִים בִּלְבָד, אֵלָא כָּל הַמְּטַמְּאִים אֶת הָאָדָם חַיָּבִין לְהוֹדִיעַ לַכֹּל, שְׁהֶן טְמֵאִים, כְּדֵי שֶׁיִּפְרְשׁוּ מֵהֶן--שֶׁנֶּאֱמָר "וְטָמֵא טָמֵא, יִקְרָא" , הַטָּמֵא מוֹדִיעַ שְׁהוּא טָמֵא.
וְטֻמְטוֹם וְאַנְדְּרֻגִּינוֹס פּוֹרֵעַ וּפוֹרֵם וְעוֹטֶה עַל שָׂפָם, מִפְּנֵי שְׁהוּא סָפֵק.

 אֶחָד מְצֹרָע מֻסְגָּר, וְאֶחָד מְצֹרָע מֻחְלָט; וְאֵין בֵּין מְצֹרָע מֻסְגָּר לִמְצֹרָע מֻחְלָט, אֵלָא פְּרִיעָה וּפְרִימָה וְתַגְלָחַת וְצִפֳּרִים--שֶׁהַטָּהוֹר מִתּוֹךְ הֶסְגֵּר, פָּטוּר מִן הַתַּגְלָחַת וּמִן הַצִּפֳּרִים; וְהַטָּהוֹר מִתּוֹךְ הֶחְלֵט, חַיָּב בְּתַגְלָחַת וְצִפֳּרִים.
אֲבָל טֻמְאַת שְׁנֵיהֶן, שׁוֹוָה לְכָל דָּבָר.

 הַמְּצֹרָע--אָב מֵאֲבוֹת הַטֻּמְאוֹת, מְטַמֵּא אָדָם וְכֵלִים בַּמַּגָּע וּכְלֵי חֶרֶס בָּאַוֵּיר, וּמְטַמֵּא אָדָם בַּמַּשָּׂא.
וּמְטַמֵּא מִשְׁכָּב וּמוֹשָׁב, אַפִלּוּ תַּחַת הָאֶבֶן, כַּזָּב וְכַזָּבָה--שֶׁנֶּאֱמָר "וְכִבֶּס בְּגָדָיו וְטָהֵר" , מִפִּי הַשְּׁמוּעָה לָמְדוּ שֶׁטָּהַר מִלְּטַמֵּא מִשְׁכָּב וּמוֹשָׁב.
וְאֶחָד הַמֻּחְלָט וְאֶחָד הַמֻּסְגָּר, בְּכָל אֵלּוּ.

 חֻמְרָה יְתֵרָה יֵשׁ בַּמְּצֹרָע--שְׁהוּא מְטַמֵּא בְּבִיאָתוֹ לַבַּיִת, בֵּין בִּימֵי הֶחְלֵט בֵּין בִּימֵי הֶסְגֵר.
כֵּיצַד: נִכְנַס לַבַּיִת, נִטְמָא כָּל אֹשֶׁר בַּבַּיִת, בֵּין אָדָם בֵּין כֵּלִים, אַף עַל פִּי שֶׁלֹּא נָגַע בָּהֶן; וְנַעֲשׂוּ רִאשׁוֹן לַטֻּמְאָה: שֶׁנֶּאֱמָר "מִחוּץ לַמַּחֲנֶה מוֹשָׁבוֹ" --מַה הוּא טָמֵא, אַף מוֹשָׁבוֹ טָמֵא.

הָיָה עוֹמֵד תַּחַת הָאִילָן, וְעָבַר אָדָם טָהוֹר תַּחַת הָאִילָן--נִטְמָא.
הָיָה הַטָּהוֹר עוֹמֵד תַּחַת הָאִילָן, וְעָבַר הַמְּצֹרָע תַּחְתָּיו--לֹא טִמְּאָהוּ; וְאִם עָמַד, נִטְמָא--שֶׁהֲרֵי נַעֲשָׂה לוֹ מוֹשָׁב; סְפֵק עָמַד, סְפֵק לֹא עָמַד--טָהוֹר.
הִכְנִיס הַמְּצֹרָע רֹאשׁוֹ וְרֻבּוֹ לַבַּיִת, נִטְמָא כָּל שֶׁיֵּשׁ בְּתוֹכוֹ.

נִכְנַס לְבֵית הַכְּנֶסֶת--עוֹשִׂין לוֹ מְחִצָּה גְּבוֹהָה עֲשָׂרָה טְפָחִים, וּרְחָבָה אַרְבַּע אַמּוֹת עַל אַרְבַּע אַמּוֹת; וְנִכְנָס רִאשׁוֹן, וְיוֹצֶא אַחֲרוֹן: כְּדֵי שֶׁיִּהְיֶה מוֹשָׁבוֹ לְבַדּוֹ; וְלֹא יַעֲמֹד עִם הָעָם בְּעִרְבּוּב, וִיטַמֵּא אוֹתָם.

הִלְכּוֹת טֻמְאַת צָרַעַת פֵּרֶק יא 
טַהְרַת מְצֹרָע, מִצְוַת עֲשֵׂה; וְתַגְלָחָתוֹ כְּשֶׁיִּטְהַר, מִצְוַת עֲשֵׂה.
וְכֵיצַד מְטַהֲרִין אֶת הַמְּצֹרָע: מֵבִיא מִזְרָק שֶׁלְּחֶרֶס חָדָשׁ; וְקַבָּלָה הִיא, שֶׁיִּהְיֶה חָדָשׁ.
וְנוֹתֵן לְתוֹכוֹ רְבִיעִית מַיִם חַיִּים, הָרְאוּיִין לְקַדַּשׁ אוֹתָן מֵי חַטָּאת; וְשֵׁעוּר זֶה, מִדִּבְרֵי סוֹפְרִים.

וּמֵבִיא שְׁתֵּי צִפֳּרִים דְּרוֹר טְהוֹרוֹת, לְשֵׁם טַהְרַת צָרַעַת--שֶׁנֶּאֱמָר "וְלָקַח לַמִּטַּהֵר" .
וְשׁוֹחֵט אֶת הַבְּרוּרָה שֶׁבִּשְׁתֵּיהֶן עַל הַמַּיִם שֶׁבִּכְלִי חֶרֶס, וּמְמַצֶּה עַד שֶׁיִּהְיֶה הַדָּם נִכָּר בַּמַּיִם.
וְחוֹפֵר וְקוֹבֵר הַצִּפּוֹר הַשְּׁחוּטָה, בְּפָנָיו; וְדָבָר זֶה, קַבָּלָה מִפִּי הַשְּׁמוּעָה.

וְנוֹטֵל עֵץ אֶרֶז--וּמִצְוָתוֹ שֶׁיִּהְיֶה אָרְכּוֹ אַמָּה, וְעָבְיוֹ כִּרְבִיעַ כְּרָע מִכַּרְעֵי הַמִּטָּה; וְאֵזוֹב שְׁאֵין לוֹ שֵׁם לְוַי, כְּמוֹ שֶׁבֵּאַרְנוּ--אֵין פָּחוּת מִטֶּפַח; וּשְׁנִי תּוֹלַעַת, מִשְׁקָלוֹ שֶׁקֶל--וְאִם טְעָמוֹ, פְּסָלוֹ כִּצְבִיעַת הַתְּכֵלֶת: וְכָל הַשֵּׁעוּרִין, הֲלָכָה.
וְלוֹקֵחַ עִם שְׁלָשְׁתָּן הַצִּפּוֹר הַחַיָּה; וְאַרְבַּעַת מִינִין אֵלּוּ, מְעַכְּבִין זֶה אֶת זֶה.
וְעֵץ אֶרֶז וְאֵזוֹב שֶׁנִּתְקַלְּפוּ, פְּסוּלִין.

וְכוֹרֵךְ הָאֵזוֹב עִם הָאֶרֶז בְּלָשׁוֹן שֶׁלִּזְהוֹרִית, וּמַקִּיף לָהֶן רָאשֵׁי אֲגַפַּיִם וְרֹאשׁ הַזָּנָב שֶׁלַּצִּפּוֹר הַחַיָּה; וְטוֹבֵל אַרְבַּעְתָּן בַּמַּיִם שֶׁבַּכְּלִי וּבַדָּם שֶׁעֲלֵיהֶן, וּמַזֶּה שֶׁבַע פְּעָמִים עַל אַחַר יָדוֹ שֶׁלַּמְּצֹרָע, וּמְשַׁלֵּחַ אֶת הַצִּפּוֹר.
וְכֵיצַד מְשַׁלְּחָהּ: עוֹמֵד בָּעִיר וְזוֹרְקָהּ חוּץ לַחוֹמָה, וְאֵינוּ הוֹפֵךְ פָּנָיו לֹא לַיָּם וְלֹא לָעִיר וְלֹא לַמִּדְבָּר--שֶׁנֶּאֱמָר "אֶל-מִחוּץ לָעִיר--אֶל-פְּנֵי הַשָּׂדֶה" ; שִׁלְּחַהּ וְחָזְרָה--חוֹזֵר וּמְשַׁלְּחָהּ, אַפִלּוּ מֵאָה פְּעָמִים.

וְאַחַר כָּךְ מְגַלֵּחַ הַכּוֹהֵן אֶת הַמְּצֹרָע.
כֵּיצַד מְגַלְּחוֹ: מַעְבִיר תַּעַר עַל כָּל בְּשָׂרוֹ הַנִּרְאֶה, אַפִלּוּ בֵּית הַשֶּׁחִי וּבֵית הָעֶרְוָה, וּשְׁאָר כָּל שְׂעַר הַגּוּף--עַד שֶׁיֵּעָשֶׂה כְּדַלַּעַת: שֶׁנֶּאֱמָר "אֶת-כָּל-שְׂעָרוֹ" .
אִם כֵּן לָמָּה נֶאֱמָר "רֹאשׁוֹ וּזְקָנוֹ וְגַבֹּת עֵינָיו" --לְרַבּוֹת כָּל כַּיּוֹצֶא בָּהֶן, וּלְמַעַט שֵׂעָר שֶׁבְּתוֹךְ הַחֹטֶם לְפִי שְׁאֵינוּ נִרְאֶה.

וְאַחַר כָּךְ מְכַבֵּס בְּגָדָיו, וְטוֹבֵל, וְיִטְהַר מִלְּטַמֵּא בַּבִּיאָה, וּמִלְּטַמֵּא מִשְׁכָּב וּמוֹשָׁב.
וְיִכָּנֵס לִפְנִים מִן הַחוֹמָה, וּמוֹנֶה שִׁבְעַת יָמִים.
וְהוּא אָסוּר בְּשִׁבְעַת הַיָּמִים בְּתַשְׁמִישׁ הַמִּטָּה--שֶׁנֶּאֱמָר "מִחוּץ לְאָהֳלוֹ" , מְלַמֵּד שֶׁאָסוּר בְּתַשְׁמִישׁ הַמִּטָּה; וְהַמְּצֹרַעַת, מֻתֶּרֶת בְּתַשְׁמִישׁ הַמִּטָּה.

 כָּל שִׁבְעַת הַיָּמִים הָאֵלּוּ, עֲדַיִן הוּא אָב הַטֻּמְאָה, מְטַמֵּא אָדָם וְכֵלִים בַּמַּגָּע, וְאֵינוּ מְטַמֵּא בַּמַּשָּׂא: שֶׁהֲרֵי הוּא אוֹמֵר "וְהָיָה בַיּוֹם הַשְּׁבִיעִי ...
וְכִבֶּס אֶת-בְּגָדָיו" , מְלַמֵּד שֶׁהָיָה מְטַמֵּא בְּגָדִים; וּכְשֵׁם שֶׁהָיָה מְטַמֵּא בְּגָדִים בַּמַּגָּע, כָּךְ מְטַמֵּא אָדָם בַּמַּגָּע--שֶׁכָּל הַמְּטַמֵּא בְּגָדִים, מְטַמֵּא אָדָם.

וּבַיּוֹם הַשְּׁבִיעִי מְגַלְּחוֹ הַכּוֹהֵן תַּגְלָחַת שְׁנִיָּה, כְּתַגְלָחַת רִאשׁוֹנָה; וּמְכַבֵּס בְּגָדָיו, וְטוֹבֵל, וְיִטְהַר מִלְּטַמֵּא אֲחֵרִים.
וַהֲרֵי הוּא כְּכָל טְבוּלֵי יוֹם, וְאוֹכֵל בַּמַּעֲשֵׂר; הִעְרִיב שִׁמְשׁוֹ, אוֹכֵל בַּתְּרוּמָה; הֵבִיא כַּפָּרָתוֹ, אוֹכֵל בַּקֳּדָשִׁים כְּמוֹ שֶׁבֵּאַרְנוּ.

 כִּשְׁהוּא מְגַלֵּחַ בִּשְׁתֵּי הַתַּגְלָחוֹת, אֵינוּ מְגַלֵּחַ אֵלָא בְּתַעַר; וְאִם גִּלַּח שֶׁלֹּא בְּתַעַר, אוֹ שֶׁהִנִּיחַ שְׁתֵּי שְׂעָרוֹת--לֹא עָשָׂה כְּלוּם.
וְאֵינוּ מְגַלְּחוֹ אֵלָא כּוֹהֵן; וְאִם שִׁיַּר שְׁתֵּי שְׂעָרוֹת בְּתַגְלָחַת רִאשׁוֹנָה, וְגִלְּחָן בַּשְּׁנִיָּה--לֹא עָלְתָה לוֹ אֵלָא תַּגְלָחַת אַחַת בִּלְבָד, וַהֲרֵי הִיא רִאשׁוֹנָה.
וְכָל הַיּוֹם כָּשֵׁר לְטַהְרַת הַמְּצֹרָע.

 תַּגְלָחוֹת הַמְּצֹרָע וּטְבִילָתוֹ וְהַזָּיָתוֹ, אֵינָן מְעַכְּבוֹת זוֹ אֶת זוֹ; וּשְׁאָר כָּל מַעֲשָׂיו, מְעַכְּבִין.
שְׁחִיטַת הַצִּפּוֹר וְהַתַּגְלָחַת וְהַהַזָּיָה, בַּיּוֹם; וּשְׁאָר כָּל מַעֲשָׂיו, בֵּין בַּיּוֹם בֵּין בַּלָּילָה.
אֵלּוּ, בָּאֲנָשִׁים; וּשְׁאָר כָּל מַעֲשָׂיו, בֵּין בָּאֲנָשִׁים בֵּין בַּנָּשִׁים.
אֵלּוּ, בַּכּוֹהֲנִים; וּשְׁאָר כָּל מַעֲשָׂיו, בֵּין בַּכּוֹהֲנִים בֵּין בְּיִשְׂרָאֵל.

 טַהְרַת מְצֹרָע זוֹ--נוֹהֶגֶת בָּאָרֶץ וּבְחוּצָה לָאָרֶץ, בִּפְנֵי הַבַּיִת וְשֶׁלֹּא בִּפְנֵי הַבַּיִת; וְכוֹהֵן שֶׁטִּמְּאוֹ, מִצְוָה לְטַהֲרוֹ--שֶׁנֶּאֱמָר "לְטַהֲרוֹ, אוֹ לְטַמְּאוֹ" .
וְהַכֹּל כְּשֵׁרִין לְטַהַר אֶת הַמְּצֹרָע--אַפִלּוּ זָב, וְאַפִלּוּ טְמֵא מֵת; וְאֵין מְצֹרָע מְטַהֵר מְצֹרָע.
וְאֵין מְטַהֲרִין שְׁנֵי מְצֹרָעִין כְּאֶחָד, שְׁאֵין עוֹשִׂין מִצְווֹת חֲבִלּוֹת חֲבִלּוֹת.

 עֵץ אֶרֶז וְאֵזוֹב וּשְׁנִי תּוֹלַעַת שֶׁטִּהַר בָּהֶן מְצֹרָע זֶה, מְטַהֵר בָּהֶן מְצֹרָעִין אֲחֵרִים.
וְכֵן הַצִּפּוֹר הַמִּשְׁתַּלַּחַת, מֻתָּר לְטַהַר בָּהּ מְצֹרָעִין אֲחֵרִים מֵאַחַר שֶׁנִּשְׁתַּלְּחָה; וּמֻתֶּרֶת בַּאֲכִילָה.
אֲבָל הַצִּפּוֹר הַשְּׁחוּטָה, אֲסוּרָה בַּהֲנָיָה; וּמֵאֵימָתַי תֵּאָסֵר, מִשָּׁעַת שְׁחִיטָתָהּ.

שְׁחָטָהּ, וְאֵין שָׁם אֵזוֹב וְלֹא עֵץ אֶרֶז וְלֹא שְׁנִי תּוֹלַעַת--הֲרֵי זוֹ אֲסוּרָה בַּהֲנָיָה: שֶׁשְּׁחִיטָה שְׁאֵינָהּ רְאוּיָה, שְׁמָהּ שְׁחִיטָה.
וְהָאוֹכֵל כַּזַּיִת מִצִּפּוֹר הַשְּׁחוּטָה--עוֹבֵר עַל עֲשֵׂה, וְעַל לֹא תַעֲשֶׂה: שֶׁנֶּאֱמָר "וְזֶה, אֲשֶׁר לֹא-תֹאכְלוּ מֵהֶם" --מִפִּי הַשְּׁמוּעָה לָמְדוּ שֶׁזֶּה, לְרַבּוֹת הַצִּפּוֹר הַשְּׁחוּטָה; וְנֶאֱמָר "טְהֹרָה, תֹּאכֵלוּ" --הַא אַחֶרֶת, לֹא תֹאכְלוּ; וְלָאו הַבָּא מִכְּלַל עֲשֵׂה, עֲשֵׂה.

 אֵין לוֹקְחִין שְׁתֵּי הַצִּפֳּרִים מִצִּפֳּרֵי עִיר הַנִּדַּחַת, וְלֹא מִצִּפֳּרִים שֶׁהִחְלִיפָן בַּעֲבוֹדָה זָרָה, וְלֹא מִצִּפֳּרִים שֶׁהָרְגוּ אֶת הַנֶּפֶשׁ.
וּמִצְוָתָן שֶׁיִּהְיוּ שְׁתֵּיהֶן שֹׁווֹת בְּמַרְאֶה וּבְקוֹמָה וּבְדָמִים, וּלְקִיחָתָן כְּאַחַת; אַף עַל פִּי שְׁאֵינָן שֹׁווֹת, אוֹ שֶׁלָּקַח אַחַת מֵהֶן הַיּוֹם וְאַחַת לְמָחָר--כְּשֵׁרוֹת.

לָקַח שְׁתֵּי צִפֳּרִים לְשֵׁם אִישׁ, כְּשֵׁרוֹת לְטַהַר בָּהֶן אִשָּׁה; לְשֵׁם אִשָּׁה, כְּשֵׁרוֹת לְטַהַר בָּהֶן אִישׁ; לְקָחָן לְטַהַר בָּהֶן בַּיִת מְנֻגָּע, כְּשֵׁרוֹת לְטַהְרַת אָדָם; לְקָחָן לָאָדָם, כְּשֵׁרוֹת לַבַּיִת הַמְּנֻגָּע: שֶׁנֶּאֱמָר "וְלָקַח לַמִּטַּהֵר" .

 שָׁחַט אַחַת מֵהֶן, וְנִמְצֵאת שֶׁלֹּא דְּרוֹר--יִקַּח זוֹג לַשְּׁנִיָּה, וְהָרִאשׁוֹנָה מֻתֶּרֶת בַּאֲכִילָה; שָׁחַט הָאַחַת, וְנִמְצֵאת טְרֵפָה--יִקַּח זוֹג לַשְּׁנִיָּה, וְהָרִאשׁוֹנָה מֻתֶּרֶת בַּהֲנָיָה.
נִשְׁפַּךְ הַדָּם, מַנִּיחִין אֶת הַמִּשְׁתַּלַּחַת עַד שֶׁתָּמוּת; מֵתָה הַמִּשְׁתַּלַּחַת--יִשָּׁפֵךְ הַדָּם, וְיִקַּח שְׁתַּיִם אֲחֵרוֹת.

הִלְכּוֹת טֻמְאַת צָרַעַת פֵּרֶק יב 
צָרַעַת בְּגָדִים, כַּגָּרִיס כְּצָרַעַת אָדָם; אֲבָל פָּחוּת מִכַּגָּרִיס, טָהוֹר.
וּשְׁלוֹשָׁה סִימָנֵי טֻמְאָה יֵשׁ בָּהּ--יְרַקְרַק, וַאֲדַמְדַּם, וְהַפִּסְיוֹן; וּשְׁלָשְׁתָּן מְפֹרָשִׁין בַּתּוֹרָה.

יְרַקְרַק--הוּא הַיָּרֹק שֶׁבַּיְּרֻקִּין, שְׁהוּא יָרֹק הַרְבֵּה כִּכְנַף הַטַּוָּס וּכְהוּצֵי הַדֶּקֶל; וַאֲדַמְדַּם--הוּא הָאָדֹם שֶׁבָּאֲדֻמִּים, שְׁהוּא אָדֹם הַרְבֵּה כִּזְהוֹרִית יָפָה.
וּשְׁנֵי מַרְאוֹת אֵלּוּ, מִצְטָרְפִין זֶה עִם זֶה.

בְּמַרְאֶה אֲדַמְדַּם אוֹ יְרַקְרַק, מַסְגִּירִין אֶת הַבֶּגֶד.
וְאִם עָמַד בְּמַרְאֶה זֶה שְׁנֵי שָׁבוּעוֹת, מַחְלִיטִין וְשׂוֹרְפִין; וְכֵן אִם פָּסָה, מַחְלִיטִין וְשׂוֹרְפִין.

כֵּיצַד: בֶּגֶד שֶׁנִּרְאָה בּוֹ נֶגַע יְרַקְרַק אוֹ אֲדַמְדַּם--מַסְגִּירוֹ שִׁבְעַת יָמִים, וּבַשְּׁבִיעִי רוֹאֶה: אִם פָּסָה--מַחְלִיטוֹ, וְשׂוֹרֵף אֶת כָּל הַבֶּגֶד.
וְאִם לֹא פָסָה וְעָמַד בְּמַרְאֵהוּ, אוֹ שֶׁפָּסָה וְכָהָה מִשְּׁנֵי הַמַּרְאוֹת שֶׁהֻסְגַּר בָּהֶן, אוֹ שֶׁהוֹסִיף הַמַּרְאֶה לְהַאְדִּים וּלְהוֹרִיק וְלֹא פָסָה--יְכַבַּס מְקוֹם הַנֶּגַע, וְיַסְגִּיר שִׁבְעַת יָמִים שֵׁנִית.

וּבְסוֹף שָׁבוּעַ שֵׁנִי, שְׁהוּא יוֹם שְׁלוֹשָׁה עָשָׂר, רוֹאֵהוּ: אִם כָּהָה לְמַרְאֶה שְׁלִישִׁי--הֲרֵי זֶה טָעוּן כִּבּוּס, וְטָהוֹר.
וְאִם נִשְׁתַּנָּה הַנֶּגַע מִמַּה שֶׁהָיָה--כְּגוֹן שֶׁהָיָה יְרַקְרַק וְנַעֲשָׂה אֲדַמְדַּם, אוֹ אֲדַמְדַּם וְנַעֲשָׂה יְרַקְרַק--קוֹרֵעַ מְקוֹם הַנֶּגַע, וְשׂוֹרֵף מַה שֶׁקָּרַע, וְתוֹפֵר מַטְלִית בִּמְקוֹם שֶׁקָּרַע, וּפוֹטֵר שְׁאָר הַבֶּגֶד; וּמְכַבְּסוֹ כֻּלּוֹ כִּבּוּס שֵׁנִי וּמַטְבִּילוֹ, וְטָהַר.
וְאִם עָמַד בַּמַּרְאֶה שֶׁהֻסְגַּר בּוֹ בַּתְּחִלָּה--יַחְלִיטוֹ, וְיִשְׂרֹף אֶת כֻּלּוֹ.

 נֶגַע שֶׁהָיָה יְרַקְרַק, וּפָסָה אֲדַמְדַּם, אוֹ אֲדַמְדַּם, וּפָסָה יְרַקְרַק--הֲרֵי זֶה פִּסְיוֹן.
נֶגַע שֶׁהָיָה בְּאֶמְצָעוֹ מָקוֹם נָקִי בְּלֹא נֶגַע, וּפָסָה לוֹ הַנֶּגַע--אֵינוּ פִּסְיוֹן: עַד שֶׁיִּפְסֶה לָחוּץ--שְׁאֵין פְּסִיַּת הַנֶּגַע לְתוֹכוֹ פִּסְיוֹן, בֵּין בְּאָדָם בֵּין בִּבְגָדִים וּבָתִּים.

 הַפִּסְיוֹן הַסָּמוּךְ בַּבְּגָדִים, כָּל שְׁהוּא; וְהָרָחוֹק אוֹ הַחוֹזֵר, כַּגָּרִיס.
כֵּיצַד: בֶּגֶד שֶׁהֻסְגַּר, וְנֻלַּד בּוֹ נֶגַע אַחֵר כַּגָּרִיס רָחוֹק מִן הַנֶּגַע שֶׁהֻסְגַּר בּוֹ--הֲרֵי זֶה פִּסְיוֹן וְיִשָּׂרֵף; וְאִם הָיָה פָּחוּת מִכַּגָּרִיס, אֵין מַשְׁגִּיחִין בּוֹ.
וְכֵן בֶּגֶד שֶׁקָּרַע מִמֶּנּוּ הַנֶּגַע בְּסוֹף שָׁבוּעַ שֵׁנִי כְּמוֹ שֶׁבֵּאַרְנוּ, וְחָזַר בּוֹ נֶגַע כַּגָּרִיס--יִשָּׂרֵף.
וְכֵן בֶּגֶד שֶׁפָּסָה בּוֹ הַנֶּגַע אַחַר שֶׁנִּפְטַר, יִשָּׂרֵף.

 כְּשֶׁמְּכַבֵּס אֶת מְקוֹם הַנֶּגַע בְּשָׁבוּעַ רִאשׁוֹן כְּמוֹ שֶׁבֵּאַרְנוּ--צָרִיךְ לְכַבַּס מְעַט מִן הַבֶּגֶד שֶׁחוּצָה לוֹ, שֶׁנֶּאֱמָר "אֵת אֲשֶׁר-בּוֹ הַנָּגַע" ; וְכָל נִגְעֵי בְּגָדִים, כְּשֶׁמְּכַבְּסִין אוֹתָן, מַעְבִירִין עֲלֵיהֶן שִׁבְעָה סַמְמָנִין שֶׁמַּעְבִירִין עַל הַכֶּתֶם, כְּדֶרֶךְ שֶׁמַּעְבִירִין עַל הַכְּתָמִים כְּמוֹ שֶׁבֵּאַרְנוּ בְּעִנְיַן נִדָּה.

 בֶּגֶד שֶׁקָּרַע מִמֶּנּוּ מְקוֹם הַנֶּגַע, וְתָפַר מַטְלִית כְּמוֹ שֶׁבֵּאַרְנוּ, וְחָזַר נֶגַע כַּגָּרִיס עַל הַבֶּגֶד--מַתִּיר אֶת הַמַּטְלִית וּמַצִּילָהּ, וְשׂוֹרֵף שְׁאָר הַבֶּגֶד; חָזַר הַנֶּגַע עַל הַמַּטְלִית, שׂוֹרֵף אֶת הַכֹּל.

 הַטּוֹלֶה מִן הַמֻּסְגָּר בְּטָהוֹר, וְחָזַר נֶגַע עַל הַבֶּגֶד--שׂוֹרֵף אֶת הַמַּטְלִית.
חָזַר עַל הַמַּטְלִית--הַבֶּגֶד הָרִאשׁוֹן הַמֻּסְגָּר יִשָּׂרֵף, וְהַמַּטְלִית תְּשַׁמַּשׁ אֶת הַבֶּגֶד שְׁהִיא תְּפוּרָה בּוֹ בְּסִימָנִין; אִם עָמַד בְּעֵינוֹ שְׁנֵי שָׁבוּעוֹת, אוֹ פָּסָה--שׂוֹרְפִין הַכֹּל.

 בֶּגֶד שֶׁבָּא כֻּלּוֹ בַּתְּחִלָּה יְרַקְרַק אוֹ אֲדַמְדַּם, מַסְגִּירוֹ שָׁבוּעַ אַחַר שָׁבוּעַ: אִם עָמַד בּוֹ שְׁנֵי שָׁבוּעוֹת, יִשָּׂרֵף.
אֲבָל בֶּגֶד שֶׁהִסְגִּירוֹ, וּפָסָה הַנֶּגַע בְּכֻלּוֹ וְנַעֲשָׂה יְרַקְרַק וַאֲדַמְדַּם, אוֹ שֶׁפְּטָרוֹ, וְאַחַר שֶׁפְּטָרוֹ בָּא כֻּלּוֹ יְרַקְרַק וַאֲדַמְדַּם--הֲרֵי זֶה טָהוֹר.
כָּנַס וּפָסָה, יִשָּׂרֵף.

 בֶּגֶד שֶׁהָיוּ מוֹכִין יוֹצְאִין עַל פָּנָיו מִן הָאָרִיג, כְּגוֹן סְגוֹס שֶׁלְּצֶמֶר, וְנִרְאֶה בּוֹ נֶגַע--אֵינוּ מִטַּמֵּא, עַד שֶׁיֵּרָאֶה הַנֶּגַע בַּמּוֹכִין וּבָאָרִיג עַצְמוֹ: וְזֶה שֶׁנֶּאֱמָר בַּבְּגָדִים "בְּקָרַחְתּוֹ אוֹ בְגַבַּחְתּוֹ" --קָרַחְתּוֹ, אֵלּוּ הַשְּׁחָקִים; גַּבַּחְתּוֹ, אֵלּוּ הַחֲדָשִׁים.

 הַבְּגָדִים הַצְּבוּעִין, אֵינָן מִטַּמְּאִין בַּנְּגָעִים, בֵּין שֶׁהָיוּ צְבוּעִין בִּידֵי אָדָם, בֵּין בִּידֵי שָׁמַיִם: עַד שֶׁיִּהְיוּ לְבָנִים.
בֶּגֶד שֶׁשִּׁתְיוֹ צָבוּעַ וְעִרְבוֹ לָבָן, עִרְבוֹ צָבוּעַ וּשִׁתְיוֹ לָבָן--הַכֹּל הוֹלֵךְ אַחַר הַנִּרְאֶה.

פָּחוּת מִשָּׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת מִן הָאָרִיג, אֵינוּ מִטַּמֵּא בַּנְּגָעִים.
בֶּגֶד שֶׁאָרַג בּוֹ פָּחוּת מִשָּׁלוֹשׁ עַל שָׁלוֹשׁ, וְנִרְאֶה בּוֹ נֶגַע, וְאַחַר כָּךְ הִשְׁלִימוֹ לְשָׁלוֹשׁ עַל שָׁלוֹשׁ--טָהוֹר.
הַתּוֹפֵר מַטְלִיּוֹת שְׁאֵין בְּכָל אַחַת מֵהֶן שָׁלוֹשׁ עַל שָׁלוֹשׁ, וְעָשָׂה מֵהֶן בֶּגֶד--הֲרֵי זֶה מִטַּמֵּא בַּנְּגָעִים: שֶׁהַתָּפוּר כָּאָרוּג, וְכֻלּוֹ בֶּגֶד אֶחָד הוּא.

 בֶּגֶד שְׁהוּא מַטְלִיּוֹת מַטְלִיּוֹת, מֵהֶן צְבוּעִין וּמֵהֶן לְבָנִים, וְנִרְאֶה נֶגַע בַּלָּבָן שֶׁבּוֹ--מַסְגִּירִין אוֹתוֹ: אִם עָמַד שְׁנֵי שָׁבוּעוֹת--נִטְמָא כֻּלּוֹ, וְשׂוֹרֵף כֻּלּוֹ; וְכֵן אִם פָּסָה הַנֶּגַע בְּמַטְלִית לְבָנָה אַחֶרֶת--הֲרֵי זֶה פִּסְיוֹן, אַף עַל פִּי שֶׁיֵּשׁ בֵּינֵיהֶם צָבוּעַ.
הָיָה כֻּלּוֹ צָבוּעַ, וּבוֹ פַּס אֶחָד לָבָן אַפִלּוּ כַּגָּרִיס, וְנִרְאֶה בּוֹ נֶגַע--יַסְגִּיר: שְׁאִם עָמַד בְּעֵינָיו, וְלֹא הוֹסִיף, וְלֹא כָּהָה שְׁנֵי שָׁבוּעוֹת--יִשָּׂרֵף.

הִלְכּוֹת טֻמְאַת צָרַעַת פֵּרֶק יג 
אֵין מִטַּמֵּא בַּנְּגָעִים אֵלָא בִּגְדֵי צֶמֶר וּפִשְׁתִּים בִּלְבָד, אוֹ הַשְּׁתִי אוֹ הָעֵרֶב שֶׁלְּצֶמֶר וּפִשְׁתִּים, וְכָל כְּלֵי הָעוֹר, בֵּין רַךְ בֵּין קָשֶׁה; אַף הָעוֹר הַצָּבוּעַ בִּידֵי שָׁמַיִם, מִטַּמֵּא בַּנְּגָעִים.
וְהַלְּבָדִים כַּבְּגָדִים, וּמִטַּמְּאִין בַּנְּגָעִים.
וְהָאֹהָלִים מִטַּמְּאִין בַּנְּגָעִים--בֵּין שֶׁהָיוּ שֶׁלְּצֶמֶר וּפִשְׁתִּים, בֵּין שֶׁהָיוּ שֶׁלְּעוֹר.

כָּל הַבְּגָדִים שֶׁלְּצֶמֶר וּפִשְׁתִּים מִטַּמְּאִין בַּנְּגָעִים, חוּץ מִבִּגְדֵי גּוֹיִים; הַלּוֹקֵחַ בְּגָדִים מִן הַגּוֹיִים, יֵרָאוּ בַּתְּחִלָּה.
בֶּגֶד שְׁהוּא כִּלְאַיִם מִן הַצֶּמֶר וְהַפִּשְׁתִּים, מִטַּמֵּא בַּנְּגָעִים.

צֶמֶר גְּמַלִּים וְצֶמֶר רְחֵלִים שֶׁטְּרָפָן זֶה בְּזֶה--אִם רֹב מִן הַגְּמַלִּים, אֵינוּ מִטַּמֵּא בַּנְּגָעִים; וְאִם רֹב מִן הָרְחֵלִים, מִטַּמֵּא בַּנְּגָעִים; מֶחְצָה לְמֶחְצָה, מִטַּמֵּא בַּנְּגָעִים.
וְהוּא הַדִּין בְּפִשְׁתָּן וְקַנְבַּס שֶׁטְּרָפָן זֶה בְּזֶה.
וְרָחֵל בַּת עֵז, אֵין צֶמֶר שֶׁלָּהּ מִטַּמֵּא בַּנְּגָעִים.

בֶּגֶד שֶׁהָיָה שִׁתְיוֹ פִּשְׁתָּן וְעִרְבוֹ קַנְבַּס, אוֹ שִׁתְיוֹ קַנְבַּס וְעִרְבוֹ פִּשְׁתָּן--אֵינוּ מִטַּמֵּא בַּנְּגָעִים; וְכֵן אִם הָיָה שִׁתְיוֹ אוֹ עִרְבוֹ פִּשְׁתָּן אוֹ צֶמֶר, וְהַשְּׁאָר נוֹצָה שֶׁלְּעִזִּים וְכַיּוֹצֶא בָּהּ--אֵינוּ מִטַּמֵּא בַּנְּגָעִים.

 הָעוֹר שְׁאֵינוּ מְעֻבָּד, אֵינוּ מִטַּמֵּא בַּנְּגָעִים.
וְכֵן הָעוֹר כִּשְׁהוּא גֹּלֶם, קֹדֶם שֶׁיַּעֲשֶׂה מִמֶּנּוּ כֵּלִים--אֵינוּ מִטַּמֵּא בַּנְּגָעִים, שֶׁנֶּאֱמָר "כְּלִי הָעוֹר" ; וְכָל כְּלֵי הָעוֹר, בֵּין פְּשׁוּטֵיהֶן בֵּין מְקַבְּלֵיהֶן, כָּל שְׁהֶן--מִטַּמְּאִין בַּנְּגָעִים.

 עוֹרוֹת חַיָּה שֶׁבַּיָּם, אֵין מִטַּמְּאִין בַּנְּגָעִים; חִבַּר לָהֶן מִן הַגָּדֵל בָּאָרֶץ, אַפִלּוּ חוּט אוֹ מְשִׁיחָה שֶׁלְּצֶמֶר אוֹ פִּשְׁתִּים, אוֹ עוֹר בְּהֵמָה וְחַיָּה הַמְּעֻבָּדִין כָּל שְׁהוּא, וְעָשָׂה מֵהֶן כֵּלִים--מִטַּמְּאִין בַּנְּגָעִים: וְהוּא, שֶׁיְּחַבְּרֶנּוּ לוֹ כְּדֶרֶךְ חִבּוּרֵי בְּגָדִים לַטֻּמְאָה.

 כָּל כְּלִי הָרָאוּי לְהִטַּמֵּא בִּשְׁאָר הַטֻּמְאוֹת--אַף עַל פִּי שְׁאֵינוּ מִטַּמֵּא בְּמַדְרֵס הַזָּב, מִפְּנֵי שֶׁלֹּא נַעֲשָׂה לְמִשְׁכָּב אוֹ לְמוֹשָׁב--הֲרֵי זֶה מִטַּמֵּא בַּנְּגָעִים: כְּגוֹן קֶלַע שֶׁלַּסְּפִינָה, וְהַפָּרֹכֶת, וְשָׁבִיס שֶׁלַּשְּׂבָכָה, וּמִטְפְּחוֹת סְפָרִים, וְהָאַבְנֵט, וּרְצוּעוֹת מַנְעָל וְסַנְדָּל שֶׁיֵּשׁ בָּהֶן רֹחַב כַּגָּרִיס--הֲרֵי אֵלּוּ וְכָל כַּיּוֹצֶא בָּהֶן מִטַּמְּאִין בַּנְּגָעִים; וְאֵין צָרִיךְ לוֹמַר שְׁאָר הַכֵּלִים, כְּגוֹן כַּרִים וּכְסָתוֹת.

הַחֵמֶת וְהַתֻּרְמַל, נִרְאִין כְּדַרְכָּן; וּפוֹסֶה הַנֶּגַע מִתּוֹכָן לַאֲחוֹרֵיהֶן, וּמֵאֲחוֹרֵיהֶן לְתוֹכָן.
וְכֵן כָּל כַּיּוֹצֶא בָּהֶן, מִכְּלֵי הָעוֹר הַכְּפוּלִין.
סָדִין הַמְּקֻמָּט--מַפְשִׁיטִין אֶת קְמָטָיו, וְרוֹאִין אֶת נִגְעוֹ.

 הַשְּׁתִי וְהָעֵרֶב, בֵּין שֶׁלְּצֶמֶר בֵּין שֶׁלְּפִשְׁתָּן--מִטַּמְּאִין בַּנְּגָעִים מִיָּד מִשֶׁיִּטָּווּ, אַף עַל פִּי שֶׁלֹּא לִבַּן הַפִּשְׁתָּן וְלֹא שָׁלַק הַצֶּמֶר.
וְכַמָּה יִהְיֶה בַּפְּקַעַת שֶׁלְּטָווּי, וְתִטַּמֵּא בַּנְּגָעִים: כְּדֵי לֶאֱרֹג מִמֶּנָּה שָׁלוֹשׁ עַל שָׁלוֹשׁ שְׁתִי וְעֵרֶב, בֵּין שֶׁהָיְתָה כֻּלָּהּ שְׁתִי, בֵּין שֶׁהָיְתָה כֻּלָּהּ עֵרֶב; הָיְתָה הַפְּקַעַת מְקֻבֶּצֶת מִחוּטִין פְּסוּקִין, אֵינָהּ מִטַּמְּאָה בַּנְּגָעִים.

 שְׁתֵּי פְּקָעוֹת שְׁהֶן מְעֻרוֹת זוֹ בְּזוֹ בְּחוּט, וְכֵן הַשְּׁתִי שֶׁמִּקְצָתוֹ לָפוּף עַל הַכֹּבֶד הָעֶלְיוֹנָה וּמִקְצָתוֹ לָפוּף עַל הַכֹּבֶד הַתַּחְתּוֹנָה, וְכֵן שְׁנֵי דַּפֵּי חֲלוּק שְׁהֶן מְעֻרוֹת בְּחוּט אֶחָד, וְנִרְאָה הַנֶּגַע בְּאֶחָד מֵהֶן--הַשֵּׁנִי טָהוֹר, אַף עַל פִּי שֶׁחוּט אֶחָד מְחַבֵּר בֵּינֵיהֶן; נִרְאָה הַנֶּגַע בְּנֶפֶשׁ הַמַּסֶּכֶת, וּבַשְּׁתִי הָעוֹמֵד--אַף עַל פִּי שֶׁמִּקְצַת הַנֶּגַע בַּבֶּגֶד וּמִקְצָתוֹ בַּשְּׁתִי, הֲרֵי זֶה טָמֵא.

נִרְאָה הַנֶּגַע בַּשְּׁתִי הָעוֹמֵד לְבַדּוֹ, הָאָרִיג טָהוֹר; נִרְאָה בָּאָרִיג לְבַדּוֹ, הַשְּׁתִי הָעוֹמֵד טָהוֹר.
נִרְאָה בַּסָּדִין, שׂוֹרֵף אֶת הַנִּימִין; נִרְאָה בַּנִּימִין, הַסָּדִין טָהוֹר; פָּסָה מִן הַנִּימִין לַסָּדִין, הַסָּדִין טָמֵא.
חֲלוּק שֶׁנִּרְאָה בּוֹ נֶגַע, מַצִּיל אֶת הָאִמְרָיוֹת שֶׁבּוֹ; אַפִלּוּ הָיְתָה הָאִמְרָה צֶמֶר אוֹ פִּשְׁתִּים--מַצִּילָהּ, וְאֵינָהּ נִשְׂרֶפֶת.

 בֶּגֶד מֻסְגָּר שֶׁצְּבָעוֹ, אוֹ מְכָרוֹ לַגּוֹי--טָהוֹר; וְכֵן אִם נִתְעָרַב בַּאֲחֵרִים, כֻּלָּן טְהוֹרִים.
קְצָצוֹ וְעָשָׂהוּ מוֹכִין פָּחוּת מִשָּׁלוֹשׁ עַל שָׁלוֹשׁ--טָהוֹר, וּמֻתָּר בַּהֲנָיָתוֹ; הָיְתָה בָּהֶן אַחַת שָׁלוֹשׁ עַל שָׁלוֹשׁ, וְנִרְאָה בָּהּ נֶגַע--הִיא לְבַדָּהּ טְמֵאָה.

 בֶּגֶד מֻחְלָט שֶׁנִּתְעָרַב בַּאֲחֵרִים--כֻּלָּן טְמֵאִין, וְיִשָּׂרְפוּ: אַפִלּוּ אֶחָד בְּכַמָּה אֲלָפִים.
וְכֵן אִם קְצָצוֹ, וְעָשָׂהוּ מוֹכִין--הֲרֵי הֶן טְמֵאִין, וְאָסוּר בַּהֲנָיָתָן.

 אֶחָד בֶּגֶד אוֹ כְּלִי עוֹר אוֹ שְׁתִי אוֹ עֵרֶב, הַמֻּסְגָּר אוֹ הַמֻּחְלָט לְעִנְיַן טֻמְאָה--הֲרֵי הוּא אָב מֵאֲבוֹת הַטֻּמְאוֹת כְּאָדָם מְצֹרַע, לְכָל דָּבָר: מְטַמֵּא בַּמַּגָּע וּבַמַּשָּׂא וּבַבִּיאָה, וְעוֹשֶׂה מִשְׁכָּב וּמוֹשָׁב אַפִלּוּ מִתַּחַת הָאֶבֶן.

כֵּיצַד: בֶּגֶד מְנֻגָּע, אוֹ שְׁתִי אוֹ עֵרֶב אוֹ כְּלִי עוֹר הַמְּנֻגָּעִין, שֶׁהִכְנִיס מֵהֶן אַפִלּוּ כַּזַּיִת לְבַיִת טָהוֹר--נִטְמָא כָּל אֲשֶׁר בַּבַּיִת, בֵּין אָדָם בֵּין כֵּלִים; וְנַעֲשׂוּ כֻּלָּן רִאשׁוֹן לַטֻּמְאָה.
וְכֵן מִשְׁכָּב אוֹ מוֹשָׁב שֶׁהָיָה מֻנָּח תַּחַת הָאֶבֶן, וְהִנִּיחַ כַּזַּיִת מֵהֶן לְמַעְלָה מִן הָאֶבֶן--נִטְמָא הַמִּשְׁכָּב אוֹ הַמּוֹשָׁב.

 מַטְלִית שֶׁיֵּשׁ בָּהּ שָׁלוֹשׁ עַל שָׁלוֹשׁ--אַף עַל פִּי שְׁאֵין בָּהּ כַּזַּיִת--כֵּיוָן שֶׁנִּכְנַס רֻבָּהּ לְבַיִת טָהוֹר, טִמְּאַתּוּ; הָיוּ בָּהּ כַּמָּה זֵיתִים--כֵּיוָן שֶׁנִּכְנַס מִמֶּנָּה כַּזַּיִת לְבַיִת טָהוֹר, נִטְמָא.

אַף עַל פִּי שֶׁכָּל הַשֵּׁעוּרִין, הֲלָכָה לְמֹשֶׁה מִסִּינַי--הֲרֵי הוּא אוֹמֵר "לְכָל-נֶגַע הַצָּרַעַת, וְלַנָּתֶק.
וּלְצָרַעַת הַבֶּגֶד, וְלַבָּיִת" , הִקִּישׁ נִגְעֵי אָדָם לְנִגְעֵי בְּגָדִים וּבָתִּים; וְהִשְׁוָה הַמְּצֹרָע לַמֵּת, שֶׁנֶּאֱמָר "אַל-נָא תְהִי, כַּמֵּת" : מַה הַמֵּת בְּכַזַּיִת, אַף אֵלּוּ בְּכַזַּיִת.

 בְּגָדִים הַמְּנֻגָּעִין--מְשַׁלְּחִין אוֹתָן חוּץ לָעִיר, בֵּין שֶׁהָיְתָה מֻקֶּפֶת חוֹמָה בֵּין שְׁאֵינָהּ מֻקֶּפֶת; וְזֶה חֹמֶר בַּבְּגָדִים, מִבָּאָדָם.

הִלְכּוֹת טֻמְאַת צָרַעַת פֵּרֶק יד 
צָרַעַת בָּתִּים, כִּשְׁנֵי גָּרִיסִין זֶה בְּצַד זֶה: נִמְצָא רֹחַב הַנֶּגַע כְּמוֹ מְקוֹם צְמִיחַת שֵׁשׁ שְׂעָרוֹת בַּגּוּף, וְאָרְכּוֹ כִּשְׁתֵּים עֶשְׂרֵה שְׂעָרוֹת בְּרִבּוּעַ; וְהַפָּחוּת מִשֵּׁעוּר זֶה בַּבָּתִּים, טָהוֹר.
וְכָל הַשֵּׁעוּרִין, הֲלָכָה.

שְׁלוֹשָׁה סִימָנֵי טֻמְאָה יֵשׁ בַּבָּתִּים--מַרְאֵה יְרַקְרַק, וּמַרְאֵה אֲדַמְדַּם, וְהַפִּסְיוֹן; וְכֻלָּן מְפֹרָשִׁין בַּתּוֹרָה.
וּשְׁנֵי הַמַּרְאוֹת, מִצְטָרְפִין זֶה עִם זֶה.
וּפִסְיוֹן הַסָּמוּךְ, כָּל שְׁהוּא; וְהָרָחוֹק, כַּגָּרִיס; אֲבָל הַחוֹזֵר אַחֲרֵי הִטּוֹחַ, כִּשְׁנֵי גָּרִיסִין.

אֵין נִגְעֵי בָּתִּים מְטַמְּאִין, עַד שֶׁיִּהְיֶה מַרְאֵה הַנֶּגַע שָׁפָל מִן הַקִּיר--שֶׁנֶּאֱמָר "שְׁקַעֲרוּרֹת" , שֶׁיִּהְיוּ שׁוֹקְעִין בַּקִּירוֹת.
וּבִשְׁנֵי הַמַּרְאוֹת מַסְגִּירִין, אוֹ מַחְלִיטִין.
וּבַפִּסְיוֹן נוֹתְצִין; וְאִם פָּסָה אַחֲרֵי הִטּוֹחַ, נוֹתֵץ אֶת כָּל הַבַּיִת כְּמוֹ שֶׁיִּתְבָּאַר.

כְּשֶׁיֵּרָאֶה נֶגַע בַּבַּיִת--אַפִלּוּ חָכָם שְׁהוּא יוֹדֵעַ וַדַּאי שֶׁזֶּה נֶגַע, לֹא יִגְזֹר וְיֹאמַר נֶגַע נִרְאָה לִי בַּבַּיִת, אֵלָא אוֹמֵר לַכּוֹהֵן, "כְּנֶגַע, נִרְאָה לִי בַּבָּיִת" .
"וְצִוָּה הַכֹּהֵן וּפִנּוּ אֶת-הַבַּיִת" --אַפִלּוּ חֲבִלֵּי עֵצִים, וַחֲבִלֵּי קָנִים; וְאַחַר כָּךְ יָבוֹא הַכּוֹהֵן, וְיִכָּנֵס וְיִרְאֶה הַנֶּגַע.
וּבַיִת אָפֵל, אֵין פּוֹתְחִין בּוֹ חַלּוֹנוֹת לִרְאוֹת אֶת נִגְעוֹ; אֵלָא אִם אֵין הַנֶּגַע נִרְאֶה בּוֹ, הֲרֵי זֶה טָהוֹר.

וְאַחַר שֶׁיִּרְאֶה הַכּוֹהֵן הַנֶּגַע, יֵצֵא; וְיַעֲמֹד עַל פֶּתַח הַבַּיִת בְּצַד הַמַּשְׁקוֹף, וְיַסְגִּיר אוֹ יַחְלִיט אוֹ יִפְטֹר: שֶׁנֶּאֱמָר "וְיָצָא הַכֹּהֵן מִן-הַבַּיִת, אֶל-פֶּתַח הַבָּיִת; וְהִסְגִּיר" --לֹא שֶׁיַּסְגִּיר וְהוּא בְּתוֹךְ בֵּיתוֹ, אוֹ בְּתוֹךְ הַבַּיִת הַמְּנֻגָּע, אוֹ תַּחַת הַמַּשְׁקוֹף, אֵלָא בְּצַד פִּתְחוֹ.
וְאִם עָמַד תַּחַת הַמַּשְׁקוֹף אוֹ שֶׁהָלַךְ לְבֵיתוֹ, וְהִסְגִּיר--הֲרֵי זֶה מֻסְגָּר.

אֵין הַבַּיִת מִטַּמֵּא בַּנְּגָעִים עַד שֶׁיִּהְיֶה בּוֹ אַרְבַּע אַמּוֹת עַל אַרְבַּע אַמּוֹת אוֹ יָתֵר, וְיִהְיֶה לוֹ אַרְבָּעָה כּוֹתָלִים; וְהוּא בָּנוּי בָּאָרֶץ בָּאֲבָנִים וְעֵצִים וְעָפָר, שֶׁנֶּאֱמָר "אֶת-אֲבָנָיו וְאֶת-עֵצָיו, וְאֵת, כָּל-עֲפַר הַבָּיִת" .

אֲבָל אִם הָיָה בּוֹ פָּחוּת מֵאַרְבַּע אַמּוֹת עַל אַרְבַּע אַמּוֹת, אוֹ שֶׁהָיָה עָגוּל, אוֹ בַּעַל שְׁלוֹשָׁה כּוֹתָלִים, אוֹ חָמֵשׁ, אוֹ שֶׁהָיָה בָּנוּי בִּסְפִינָה, אוֹ תָּלוּי עַל אַרְבַּע קוֹרוֹת--אֵינוּ מִטַּמֵּא בַּנְּגָעִים; הָיָה בָּנוּי עַל אַרְבָּעָה עַמּוּדִים, מִטַּמֵּא בַּנְּגָעִים.

 כַּמָּה אֲבָנִים יִהְיוּ בּוֹ: אֵין פָּחוּת מִשְּׁמוֹנֶה--שְׁתֵּי אֲבָנִים בְּכָל כּוֹתָל, כְּדֵי שֶׁיִּהְיֶה כָּל כּוֹתָל רָאוּי לְנֶגַע: שְׁאֵין הַבַּיִת מִטַּמֵּא בַּנְּגָעִים, עַד שֶׁיֵּרָאֶה בּוֹ כִּשְׁנֵי גָּרִיסִין עַל שְׁתֵּי אֲבָנִים--שֶׁנֶּאֱמָר "אֶת-הָאֲבָנִים, אֲשֶׁר בָּהֵן הַנָּגַע" .
וְכַמָּה עֵצִים יִהְיוּ בּוֹ, כְּדֵי לִתֵּן תַּחַת הַמַּשְׁקוֹף; וְעָפָר, כְּדֵי לִתֵּן בֵּין פְּצִים לַחֲבֵרוֹ.
אֲבָל אִם הָיָה בּוֹ פָּחוּת מִשֵּׁעוּרִין אֵלּוּ, אֵינוּ מִטַּמֵּא בַּנְּגָעִים.

 הַלְּבֵנִים וְהַשַּׁיִשׁ, אֵינָן חֲשׁוּבִין כַּאֲבָנִים.
בַּיִת שֶׁאֶחָד מִצְּדָדָיו מְחֻפֶּה בְּשַׁיִשׁ, וְאֶחָד בְּסֶלַע, וְאֶחָד בָּאֲבָנִים, וְאֶחָד בֶּעָפָר--אֵינוּ מִטַּמֵּא בַּנְּגָעִים.
בַּיִת שֶׁלֹּא הָיָה בּוֹ אֲבָנִים וְעֵצִים וְעָפָר כַּשֵּׁעוּר, וְנִרְאָה בּוֹ נֶגַע, וְאַחַר כָּךְ הֵבִיא לוֹ אֲבָנִים וְעֵצִים וְעָפָר--הֲרֵי זֶה טָהוֹר.

בַּיִת שֶׁסִּכְּכוֹ בִּזְרָעִים, בִּטְּלָן; הוֹאִיל וּמְשַׁמְּשִׁין תַּשְׁמִישׁ עֵץ, הֲרֵי הֶן כְּעֵץ, וְאִם נִטְמָא הַבַּיִת, נִטְמְאוּ עִמּוֹ טֻמְאָה חֲמוּרָה כְּמוֹ שֶׁיִּתְבָּאַר.

יְרוּשָׁלַיִם וְחוּצָה לָאָרֶץ, אֵין מִטַּמְּאִין בַּנְּגָעִים--שֶׁנֶּאֱמָר "בְּבֵית אֶרֶץ אֲחֻזַּתְכֶם" , וִירוּשָׁלַיִם לֹא נִתְחַלְּקָה לַשְּׁבָטִים; וּבָתֵּי הַגּוֹיִים שֶׁבְּאֶרֶץ יִשְׂרָאֵל, אֵין מִטַּמְּאִין בַּנְּגָעִים.

הַלּוֹקֵחַ בָּתִּים מִן הַגּוֹיִים, יֵרָאוּ בַּתְּחִלָּה.
בַּיִת שֶׁצִּדּוֹ אֶחָד גּוֹי וְצִדּוֹ אֶחָד יִשְׂרָאֵל, צִדּוֹ אֶחָד בָּאָרֶץ וְצִדּוֹ אֶחָד בְּחוּצָה לָאָרֶץ--אֵינוּ מִטַּמֵּא בַּנְּגָעִים.

וּשְׁאָר כָּל הַבָּתִּים שֶׁבְּאֶרֶץ יִשְׂרָאֵל מִטַּמְּאִין בַּנְּגָעִים, בֵּין צְבוּעִין בִּידֵי אָדָם בֵּין צְבוּעִין בִּידֵי שָׁמַיִם.
בֵּית הָאִשָּׁה, בֵּית הַשֻּׁתָּפִין, בֵּית הַכְּנֶסֶת אוֹ בֵּית הַמִּדְרָשׁ שֶׁיֵּשׁ בָּהֶן דִּירָה לַחַזָּנִין אוֹ לַתַּלְמִידִים--מִטַּמְּאִין בַּנְּגָעִים.
קִירוֹת הָאֵבוּס, וְקִירוֹת הַמְּחִצָּה שֶׁבַּבַּיִת--אֵין מִטַּמְּאִין בַּנְּגָעִים.

הִלְכּוֹת טֻמְאַת צָרַעַת פֵּרֶק טו 
נִגְעֵי בָּתִּים--יֵשׁ בָּהֶן הֶסְגֵּר שְׁלוֹשָׁה שָׁבוּעוֹת, שְׁהֶן תִּשְׁעָה עָשָׂר יוֹם: שֶׁיּוֹם שְׁבִיעִי עוֹלֶה לְכָאן וּלְכָאן, וְיוֹם שְׁלוֹשָׁה עָשָׂר עוֹלֶה לְכָאן וּלְכָאן; נִמְצֵאתָ לָמֵד שְׁאִם צָרַךְ לִשְׁלוֹשָׁה שָׁבוּעוֹת--רוֹאֵהוּ בַּשְּׁבִיעִי, וּבְיוֹם שְׁלוֹשָׁה עָשָׂר, וּבְיוֹם תִּשְׁעָה עָשָׂר.
וְהֶסְגֵּר בָּתִּים שְׁלוֹשָׁה שָׁבוּעוֹת, אֵינוּ מְפֹרָשׁ בַּתּוֹרָה; וְכֵן רֹב דִּינֵי נִגְעֵי בָּתִּים, דִּבְרֵי קַבָּלָה הֶן.
וְכָל הַדִּינִין הַמְּפֹרָשִׁין בָּהֶן בַּתּוֹרָה וּבְדִבְרֵי קַבָּלָה, כָּךְ הֶם: 
כְּשֶׁיָּבוֹא הַכּוֹהֵן וְיִרְאֶה הַנֶּגַע שׁוֹקֵעַ יְרַקְרַק אוֹ אֲדַמְדַּם, כְּמוֹ שֶׁבֵּאַרְנוּ--יַסְגִּיר שִׁבְעַת יָמִים; וְאַפִלּוּ מְצָאוֹ כֻּלּוֹ בַּתְּחִלָּה יְרַקְרַק אוֹ אֲדַמְדַּם, יַסְגִּיר.

וּבַשְּׁבִיעִי רוֹאֵהוּ: אִם כָּהָה הַנֶּגַע, וְאֵין צָרִיךְ לוֹמַר אִם הָלַךְ--קוֹלֵף מְקוֹם הַנֶּגַע בִּלְבָד, וְהַבַּיִת טָהוֹר; מְצָאוֹ שֶׁעָמַד בְּעֵינָיו, וְלֹא פָסָה--מַסְגִּיר שָׁבוּעַ שֵׁנִי.

וּבְיוֹם שְׁלוֹשָׁה עָשָׂר, רוֹאֵהוּ: אִם כָּהָה הַנֶּגַע, אוֹ הָלַךְ לוֹ הַנֶּגַע--קוֹלֵף מְקוֹם הַנֶּגַע, וּמְטַהֵר אֶת הַבַּיִת בַּצִּפֳּרִים.
וְאִם מָצָא הַנֶּגַע שֶׁפָּסָה בְּסוֹף שָׁבוּעַ שֵׁנִי, אוֹ שֶׁעָמַד בְּעֵינָיו--חוֹלֵץ אֶת הָאֲבָנִים אֲשֶׁר בָּהֶן הַנֶּגַע, וּמַקְצֶה אֶת הֶעָפָר אֶל מִחוּץ לָעִיר, וְטָח אֶת כָּל הַבַּיִת, וּמַסְגִּירוֹ שָׁבוּעַ שְׁלִישִׁי.

וּבְיוֹם תִּשְׁעָה עָשָׂר, רוֹאֵהוּ: אִם חָזַר בּוֹ הַנֶּגַע כִּשְׁנֵי גָּרִיסִין--הֲרֵי זֶה פִּסְיוֹן אַחֲרֵי הִטּוֹחַ, וְנוֹתֵץ אֶת כָּל הַבַּיִת; וְאִם לֹא חָזַר בּוֹ הַנֶּגַע, מְטַהֲרוֹ בַּצִּפֳּרִים.
וְכָל זְמָן שֶׁיַּחְזֹר בּוֹ הַנֶּגַע, קֹדֶם שֶׁיְּטַהֲרוֹ בַּצִּפֳּרִים--הֲרֵי זֶה יִנָּתֵץ; וְאִם נִרְאֶה בּוֹ נֶגַע אַחַר שֶׁטִּהֲרוֹ בַּצִּפֳּרִים, יֵרָאֶה כַּתְּחִלָּה.

וְכֵן אִם פָּסָה הַנֶּגַע בְּסוֹף שָׁבוּעַ רִאשׁוֹן--חוֹלֵץ אֶת הָאֲבָנִים אֲשֶׁר בָּהֶן הַנֶּגַע, וְקוֹצֶה הֶעָפָר חוּץ לָעִיר, וְטָח אֶת כָּל הַבַּיִת, וּמַסְגִּירוֹ שָׁבוּעַ שֵׁנִי; וְרוֹאֵהוּ: אִם מָצָא בּוֹ נֶגַע כִּשְׁנֵי גָּרִיסִין--הֲרֵי זֶה פִּסְיוֹן אַחֲרֵי הִטּוֹחַ, וְנוֹתֵץ אֶת כָּל הַבַּיִת; וְאִם לֹא חָזַר בּוֹ נֶגַע, מְטַהֲרוֹ בַּצִּפֳּרִים.
וְכָל זְמָן שֶׁיֵּרָאֶה בּוֹ נֶגַע, קֹדֶם טַהְרָה בַּצִּפֳּרִים--יִנָּתֵץ; וְאִם נִרְאֶה בּוֹ אַחַר שֶׁטִּהֲרוֹ בַּצִּפֳּרִים, יֵרָאֶה כַּתְּחִלָּה.

 כִּשְׁהוּא חוֹלֵץ אֶת הָאֲבָנִים אֲשֶׁר בָּהֶן הַנֶּגַע, אֵינוּ חוֹלֵץ פָּחוּת מִשְּׁתֵּי אֲבָנִים, וְאֵינוּ נוֹטֵל אֲבָנִים מִצַּד זֶה, וּמֵבִיא לְצַד זֶה--שֶׁנֶּאֱמָר "וְלָקְחוּ אֲבָנִים אֲחֵרוֹת" ; וְלֹא עָפָר מִצַּד זֶה, וּמֵבִיא לְצַד זֶה--שֶׁנֶּאֱמָר "וְעָפָר אַחֵר יִקַּח" .
וְאֵינוּ טָח בְּסִיד, אֵלָא בֶּעָפָר--שֶׁנֶּאֱמָר "וְעָפָר אַחֵר יִקַּח, וְטָח אֶת-הַבָּיִת" .

אֵינוּ מֵבִיא אֶבֶן אַחַת תַּחַת שְׁתַּיִם שֶׁחָלַץ, וְלֹא שְׁתֵּי אֲבָנִים תַּחַת אֶבֶן אַחַת חֲלוּצָה, אֵלָא מֵבִיא שְׁתַּיִם תַּחַת שְׁתַּיִם; וְיֵשׁ לוֹ לְהָבִיא שְׁתַּיִם, תַּחַת שָׁלוֹשׁ.

 הָיָה הַכּוֹתָל בֵּינוֹ לְבֵין חֲבֵרוֹ--שְׁנֵיהֶן חוֹלְצִין, וּשְׁנֵיהֶן קוֹצִין הֶעָפָר, וּשְׁנֵיהֶן מְבִיאִין אֲבָנִים אֲחֵרוֹת; אֲבָל בַּעַל הַבַּיִת לְבַדּוֹ מֵבִיא אֶת הֶעָפָר--שֶׁנֶּאֱמָר "וְעָפָר אַחֵר יִקַּח, וְטָח אֶת-הַבָּיִת" , אֵין חֲבֵרוֹ מִטַּפֵּל עִמּוֹ בַּטִּיחָה.

 אֶבֶן שֶׁבַּזָּוִית--בִּזְמָן שְׁהוּא חוֹלֵץ, חוֹלֵץ אֶת כֻּלָּהּ; וּבִזְמָן שְׁהוּא נוֹתֵץ, נוֹתֵץ אֶת שֶׁלּוֹ וּמַנִּיחַ אֶת שֶׁלַּחֲבֵרוֹ.
וְיֵשׁ בַּדָּבָר סְפֵק אִם תִּהְיֶה זוֹ שֶׁלַּחֲבֵרוֹ, כְּמוֹ יָד לְאֶבֶן שֶׁלּוֹ.

 בַּיִת שֶׁנִּרְאָה בּוֹ נֶגַע, וְהָיְתָה עֲלִיָּה עַל גַּבָּיו--נוֹתֵן אֶת הַקּוֹרוֹת לָעֲלִיָּה; נִרְאָה בָּעֲלִיָּה, נוֹתֵן אֶת הַקּוֹרוֹת לַבַּיִת.
לֹא הָיְתָה עֲלִיָּה עַל גַּבָּיו--אֲבָנָיו וְעֵצָיו וַעֲפָרוֹ, כֻּלָּן נִתָּצִין עִמּוֹ; וּמַצִּיל אֶת הַמַּלְבְּנִים, וְאֶת סְרִיגֵי הַחַלּוֹנוֹת.

 הַלּוֹקֵחַ אֲבָנִים מִבַּיִת מֻסְגָּר, וּבָנָה אוֹתָן בְּבַיִת טָהוֹר--חָזַר הַנֶּגַע לַמֻּסְגָּר, חוֹלֵץ אֶת הָאֲבָנִים שֶׁבַּטָּהוֹר.
נִרְאָה נֶגַע עַל הָאֲבָנִים שֶׁבָּנָה, הַמֻּסְגָּר יִנָּתֵץ; וְהַבַּיִת הַשֵּׁנִי--מַסְגִּירִין אוֹתוֹ בְּנֶגַע זֶה, כְּדִין כָּל בַּיִת שֶׁנִּרְאָה בּוֹ נֶגַע בַּתְּחִלָּה.

 כֵּיצַד מְטַהֲרִין אֶת הַבַּיִת הַמְּנֻגָּע, אַחַר הַחֲלִיצָה וְהַטִּיחָה: מֵבִיא מַיִם חַיִּים בִּכְלִי חֶרֶס וּשְׁתֵּי צִפֳּרִים וְעֵץ אֶרֶז וְאֵזוֹב וּשְׁנִי תּוֹלַעַת, כְּטַהְרַת הָאָדָם שֶׁבֵּאַרְנוּ לְכָל דָּבָר, אֵלָא שֶׁבָּאָדָם מַזֶּה שֶׁבַע פְּעָמִים לְאַחַר יָדוֹ שֶׁלַּמְּצֹרָע, וּבַבַּיִת מַזֶּה שֶׁבַע פְּעָמִים עַל הַמַּשְׁקוֹף שֶׁלַּבַּיִת מִבַּחוּץ; וּשְׁאָר כָּל מַעֲשֵׂיהֶן שׁוֹוִין.

הִלְכּוֹת טֻמְאַת צָרַעַת פֵּרֶק טז 
בַּיִת הַמְּנֻגָּע, אָב מֵאֲבוֹת הַטֻּמְאוֹת: כָּל הַנּוֹגֵעַ בּוֹ, יִטְמָא.
וְכֵן אֲבָנִים שֶׁחוֹלְצִין מִמֶּנּוּ אַחַר הֶסְגֵּר, אוֹ אֲבָנִים וְעֵצִים וְעָפָר שֶׁלַּבַּיִת כְּשֶׁנּוֹתְצִין אוֹתוֹ--כֻּלָּן אֲבוֹת הַטֻּמְאוֹת; וְכָל כַּזַּיִת מֵהֶן, מְטַמֵּא אָדָם וְכֵלִים בַּמַּגָּע וּבַמַּשָּׂא וּבַבִּיאָה.

כֵּיצַד: אִם נִכְנָס מֵהֶן כַּזַּיִת לְבַיִת טָהוֹר, נִטְמָא כָּל אֲשֶׁר בַּבַּיִת מֵאָדָם וְכֵלִים--שֶׁכֻּלָּן מְטַמְּאִין בַּבִּיאָה, כְּאָדָם מְצֹרַע.
וְכֻלָּן אֲסוּרִין בַּהֲנָיָה; וְאִם שְׂרָפָן, וְעָשָׂה מֵהֶן סִיד--הֲרֵי זֶה אָסוּר בַּהֲנָיָה: שֶׁנֶּאֱמָר "צָרַעַת מַמְאֶרֶת" --תֵּן בּוֹ מְאֵרָה, וְאַל תֵּהָנֶה בּוֹ.
וְכֻלָּן--מְשַׁלְּחִין אוֹתָן חוּץ לָעִיר, אַף עַל פִּי שְׁאֵינָהּ מֻקֶּפֶת חוֹמָה.

 בַּיִת מֻסְגָּר--אֵינוּ מְטַמֵּא אֵלָא מִתּוֹכוֹ, שֶׁנֶּאֱמָר "וְהַבָּא, אֶל-הַבַּיִת, כָּל-יְמֵי, הִסְגִּיר אֹתוֹ--יִטְמָא, עַד-הָעָרֶב" .
אֲבָל הַמֻּחְלָט--מְטַמֵּא מִתּוֹכוֹ וּמֵאֲחוֹרָיו, שֶׁהַנּוֹגֵעַ בּוֹ מֵאֲחוֹרָיו טָמֵא: שֶׁנֶּאֱמָר "צָרַעַת מַמְאֶרֶת ...
בַּבַּיִת, טָמֵא הוּא" --וְכִי טָהוֹר הָיָה, אֵלָא הוֹסִיף לוֹ טֻמְאָה עַל טֻמְאָתוֹ, שֶׁיִּהְיֶה כֻּלּוֹ טָמֵא, וִיטַמֵּא מֵאֲחוֹרָיו.
וְכֵן אֲבָנִים שֶׁיֵּשׁ בָּהֶן הַנֶּגַע בַּמֻּסְגָּר, מְטַמְּאִין מֵאֲחוֹרֵיהֶן.

 אֶחָד הַמֻּסְגָּר וְהַמֻּחְלָט, לְטַמֵּא בַּבִּיאָה.
כֵּיצַד: בַּיִת שֶׁהָיָה מֵסֵךְ עַל גַּבֵּי בַּיִת מְנֻגָּע, בֵּין מֻחְלָט בֵּין מֻסְגָּר, אוֹ אִילָן שְׁהוּא מֵסֵךְ עָלָיו--הָעוֹמֵד תַּחַת הָאִילָן, אוֹ הַנִּכְנָס לַבַּיִת הַחִיצוֹן--טָמֵא: שֶׁהֲרֵי הוּא וְהַבַּיִת הַטָּמֵא, תַּחַת אֹהֶל אֶחָד.

וְכֵן אֶבֶן מְנֻגַּעַת הַנִּכְנֶסֶת לָאֹהֶל, וְהֻנְּחָה שָׁם--נִטְמָא כָּל אֲשֶׁר בָּאֹהֶל.
הָיְתָה מֻנַּחַת תַּחַת הָאִילָן, וְהַטָּהוֹר עוֹבֵר--נִטְמָא; הָיָה הַטָּהוֹר עוֹמֵד תַּחַת הָאִילָן, וְעָבַר אָדָם בְּאֶבֶן מְנֻגַּעַת--לֹא טִמְּאָהוּ.
וְאִם הִנִּיחָהּ שָׁם, טִמְּאָהוּ: שֶׁמּוֹשָׁב הַמְּנֻגָּע כָּמוֹהוּ--בֵּין אָדָם בֵּין כֵּלִים, בֵּין אֲבָנִים וְעֵצָיו וַעֲפָרוֹ.

 הַמַּאֲהִיל בְּיָדוֹ עַל אֶבֶן מְנֻגַּעַת, אוֹ שֶׁהֶאֱהִילָה עָלָיו--טָהוֹר: עַד שֶׁיִּגַּע.
טָהוֹר שֶׁנִּכְנַס לְבַיִת מְנֻגָּע דֶּרֶךְ אֲחוֹרָיו, אַפִלּוּ נִכְנַס כֻּלּוֹ חוּץ מֵחֻטְמוֹ--טָהוֹר: שֶׁנֶּאֱמָר "וְהַבָּא, אֶל-הַבַּיִת" , דֶּרֶךְ בִּיאָה טִמְּאָה תּוֹרָה.

 טָהוֹר שֶׁהִכְנִיס רֹאשׁוֹ וְרֻבּוֹ לְבַיִת טָמֵא, נִטְמָא.
וְכֵן טְלִית טְהוֹרָה שֶׁהִכְנִיס מִמֶּנָּה שָׁלוֹשׁ עַל שָׁלוֹשׁ לְבַיִת טָמֵא, נִטְמֵאת; וְכֵן כְּלִי חֶרֶס שֶׁהִכְנִיס אַוֵּירוֹ לְבַיִת טָמֵא, נִטְמָא.
אֲבָל שְׁאָר כֵּלִים, עַד שֶׁיַּכְנִיס רֹב הַכְּלִי; וּמִשֶּׁיַּכְנִיס רֻבּוֹ, נִטְמָא מִיָּד.

בַּמֶּה דְּבָרִים אֲמוּרִים, בְּכֵלִים שֶׁנִּכְנְסוּ חֲלוּצִין.
אֲבָל אָדָם מִיִּשְׂרָאֵל שֶׁנִּכְנַס לְבַיִת מְנֻגָּע, וְהוּא לָבוּשׁ בִּבְגָדָיו, וְסַנְדָּלָיו בְּרַגְלָיו, וְטַבְּעוֹתָיו בְּיָדָיו--הֲרֵי הָאָדָם טָמֵא מִיָּד; וּבְגָדָיו טְהוֹרִים, עַד שֶׁיִּשְׁהֶה שָׁם כְּדֵי שֶׁיָּסֵב אָדָם וְיֹאכַל כְּשָׁלוֹשׁ בֵּיצִים פַּת חִטִּים בְּלִפְתָּן: שֶׁנֶּאֱמָר "וְהַשֹּׁכֵב בַּבַּיִת, יְכַבֵּס אֶת-בְּגָדָיו; וְהָאֹכֵל בַּבַּיִת, יְכַבֵּס אֶת-בְּגָדָיו" --וְכִי תַּעֲלֶה עַל דַּעְתָּךְ שְׁאֵין בְּגָדָיו מִטַּמְּאִין, עַד שֶׁיֹּאכַל שָׁם; אֵלָא לִתֵּן שֵׁעוּר לַשּׁוֹכֵב כָּאוֹכֵל.
וְאֶחָד הַשּׁוֹכֵב, אוֹ הַיּוֹשֵׁב אוֹ הָעוֹמֵד--אִם שָׁהָה כְּדֵי לֶאֱכֹל שֵׁעוּר אֲכִילָה הָאֲמוֹרָה, נִטְמְאוּ בְּגָדָיו.

 מִי שֶׁנִּכְנַס לְבַיִת מְנֻגָּע, וְכֵלָיו עַל כְּתֵפוֹ, וְסַנְדָּלָיו וְטַבְּעוֹתָיו בְּכַפּוֹ--הוּא וְהֶן טְמֵאִין מִיָּד: שְׁאֵינוּ מַצִּיל מִלִּטַּמֵּא מִיָּד, אֵלָא כֵּלִים שְׁהוּא לָבוּשׁ בָּהֶן.
וְכֵן הַגּוֹי וְהַבְּהֵמָה שֶׁהָיוּ מְלֻבָּשִׁין בְּכֵלִים, וְנִכְנְסוּ לְבַיִת מְנֻגָּע--נִטְמְאוּ הַכֵּלִים מִיָּד; אֲבָל הַגּוֹי אֵינוּ מְקַבֵּל טֻמְאָה, כַּבְּהֵמָה.

 מִי שֶׁהָיָה עוֹמֵד בְּבַיִת מְנֻגָּע, וּפָשַׁט יָדָיו חוּץ לַבַּיִת, וְטַבְּעוֹתָיו בְּיָדָיו--אִם שָׁהָה כְּדֵי אֲכִילַת הַשֵּׁעוּר--נִטְמְאוּ הַטַּבָּעוֹת, אַף עַל פִּי שְׁהֶן בַּחוּץ.
וְכֵן הָעוֹמֵד בַּחוּץ, וּפָשַׁט יָדָיו לְבַיִת מְנֻגָּע--נִטְמְאוּ יָדָיו בִּלְבָד מִיָּד.
וְאִם שָׁהוּ יָדָיו בִּפְנִים כְּדֵי אֲכִילַת הַשֵּׁעוּר, נִטְמְאוּ טַבְּעוֹתָיו; וְאִם לֹא שָׁהוּ, טְהוֹרוֹת.

 כָּל הַמַּצִּיל בְּצָמִיד פָּתִיל בְּאֹהֶל הַמֵּת, מַצִּיל מְכֻסֶּה בְּבַיִת מְנֻגָּע; וְכָל הַמַּצִּיל מְכֻסֶּה בְּאֹהֶל הַמֵּת--אַפִלּוּ הָיָה מְגֻלֶּה בַּבַּיִת הַמְּנֻגָּע, הֲרֵי זֶה טָהוֹר.

כֵּיצַד: כְּלֵי חֶרֶס אוֹ כְּלֵי אֲבָנִים וּכְלֵי אֲדָמָה וְכַיּוֹצֶא בָּהֶן, שֶׁהָיוּ אוֹכְלִין וּמַשְׁקִין וְכֵלִים בְּתוֹכָן, וְהָיוּ מְכֻסִּין בַּבַּיִת הַמְּנֻגָּע--אַף עַל פִּי שְׁאֵינָן מֻקָּפִין צָמִיד פָּתִיל, הֶן וְכָל מַה שֶׁבְּתוֹכָן טָהוֹר.
הַבּוֹר וְהַחֲדוּת שֶׁבַּבַּיִת הַמְּנֻגָּע--אַף עַל פִּי שְׁהֶן מְגֻלִּין, כֵּלִים שֶׁבְּתוֹכָן טְהוֹרִין.

 הַצָּרַעַת--הוּא שֵׁם הָאָמוּר בְּשֻׁתָּפוּת, כּוֹלֵל עִנְיָנִים הַרְבֵּה שְׁאֵין דּוֹמִין זֶה לְזֶה: שֶׁהֲרֵי לֹבֶן עוֹר הָאָדָם, קָרוּי צָרַעַת; וּנְפִילַת מִקְצַת שְׂעַר הָרֹאשׁ אוֹ הַזָּקָן, קָרוּי צָרַעַת; וְשִׁנּוּי עֵין הַבְּגָדִים אוֹ הַבָּתִּים, קָרוּי צָרַעַת.
וְזֶה הַשִּׁנּוּי הָאָמוּר בַּבְּגָדִים וּבַבָּתִּים שֶׁקָּרְאָה אוֹתוֹ תּוֹרָה צָרַעַת בְּשֻׁתָּפוּת הַשֵּׁם--אֵינוּ מִמִּנְהָגוֹ שֶׁלָּעוֹלָם, אֵלָא אוֹת וּפֶלֶא הָיָה בְּיִשְׂרָאֵל כְּדֵי לְהַזְהִירָן מִלְּשׁוֹן הָרַע.

שֶׁהַמְּסַפֵּר בִּלְשׁוֹן הָרַע, מִשְׁתַּנּוֹת קִירוֹת בֵּיתוֹ.
אִם חָזַר בּוֹ, יִטְהַר הַבַּיִת; וְאִם עָמַד בְּרִשְׁעוֹ עַד שֶׁהֻתַּץ הַבַּיִת--מִשְׁתַּנִּין כְּלֵי הָעוֹר שֶׁבְּבֵיתוֹ, שְׁהוּא יוֹשֵׁב וְשׁוֹכֵב עֲלֵיהֶן.
אִם חָזַר בּוֹ, יִטְהֲרוּ; וְאִם עָמַד בְּרִשְׁעוֹ עַד שֶׁיִּשָּׂרְפוּ, מִשְׁתַּנִּין הַבְּגָדִים שֶׁעָלָיו.
אִם חָזַר בּוֹ, יִטְהֲרוּ; וְאִם עָמַד בְּרִשְׁעוֹ עַד שֶׁיִּשָּׂרְפוּ--מִשְׁתַּנֶּה עוֹרוֹ וְיִצְטָרַע, וְיִהְיֶה מֻבְדָּל וּמְפֻרְסָם לְבַדּוֹ, עַד שֶׁלֹּא יִתְעַסַּק בְּשִׂיחַת רְשָׁעִים, שְׁהִיא הַלֵּיצוּת וּלְשׁוֹן הָרַע.

וְעַל עִנְיָן זֶה הוּא מַזְהִיר בַּתּוֹרָה וְאוֹמֵר "הִשָּׁמֶר בְּנֶגַע-הַצָּרַעַת ...
זָכוֹר, אֵת אֲשֶׁר-עָשָׂה ה' אֱלֹהֶיךָ לְמִרְיָם, בַּדֶּרֶךְ" : הֲרֵי הוּא אוֹמֵר הִתְבּוֹנְנוּ מַה אֵרַע לְמִרְיָם הַנְּבִיאָה, שֶׁדִּבְּרָה בְּאָחִיהָ שְׁהִיא גְּדוֹלָה מִמֶּנּוּ בְּשָׁנִים, וְגִדְּלָה אוֹתוֹ עַל בִּרְכֶּיהָ, וְסִכְּנָה בְּעַצְמָהּ לְהַצִּילוֹ מִן הַיָּם; וְהִיא לֹא דִבְּרָה בִּגְנוּתוֹ, אֵלָא טָעָת שֶׁהִשְׁוָת אוֹתוֹ לִשְׁאָר נְבִיאִים.
וְהוּא לֹא הָיָה מַקְפִּיד עַל כָּל אֵלּוּ הַדְּבָרִים, שֶׁנֶּאֱמָר "וְהָאִישׁ מֹשֶׁה, עָנָו מְאֹד" .
וְאַף עַל פִּי כֵן, מִיָּד נֶעֶנְשָׁה בְּצָרַעַת.

קַל וְחֹמֶר לִבְנֵי אָדָם הָרְשָׁעִים הַטִּפְּשִׁים, שֶׁמַּרְבִּים לְדַבַּר גְּדוֹלוֹת וְנִפְלָאוֹת; לְפִיכָּךְ רָאוּי לְמִי שֶׁרָצָה לְכַוַּן אֳרָחָיו, לְהִתְרַחַק מִיְּשִׁיבָתָן וּמִלְּדַבַּר עִמָּהֶן, כְּדֵי שֶׁלֹּא יִתָּפֵס אָדָם, בְּרֶשֶׁת רְשָׁעִים וְסִכְלוּתָם.

וְזֶה הוּא דֶּרֶךְ יְשִׁיבַת הַלֵּצִים הָרְשָׁעִים: בַּתְּחִלָּה מַרְבִּין בְּדִבְרֵי הֲבָאי, כְּעִנְיַן שֶׁנֶּאֱמָר "וְקוֹל כְּסִיל, בְּרֹב דְּבָרִים" ; וּמִתּוֹךְ כָּךְ בָּאִין לְסַפַּר בִּגְנוּת הַצַּדִּיקִים, כְּעִנְיַן שֶׁנֶּאֱמָר "תֵּאָלַמְנָה, שִׂפְתֵי-שָׁקֶר: הַדֹּבְרוֹת עַל-צַדִּיק עָתָק" ; וּמִתּוֹךְ כָּךְ יִהְיֶה לָהֶן הֶרְגֵּל לְדַבַּר בַּנְּבִיאִים וְלִתֵּן דֹּפִי בְּדִבְרֵיהֶם, כְּעִנְיַן שֶׁנֶּאֱמָר "וַיִּהְיוּ מַלְעִבִים, בְּמַלְאֲכֵי הָאֱלֹהִים, וּבוֹזִים דְּבָרָיו, וּמִתַּעְתְּעִים בִּנְבִאָיו" ; וּמִתּוֹךְ כָּךְ בָּאִין לְדַבַּר בֵּאלֹהִים וְכוֹפְרִין בָּעִיקָר, כְּעִנְיַן שֶׁנֶּאֱמָר "וַיְחַפְּאוּ בְנֵי-יִשְׂרָאֵל, דְּבָרִים אֲשֶׁר לֹא-כֵן, עַל-ה', אֱלֹהֵיהֶם" .

וַהֲרֵי הוּא אוֹמֵר "שַׁתּוּ בַשָּׁמַיִם פִּיהֶם; וּלְשׁוֹנָם, תִּהֲלַךְ בָּאָרֶץ" .
מִי גָּרַם לָהֶם לָשִׁית בַּשָּׁמַיִם פִּיהֶם, לְשׁוֹנָם שֶׁהָלְכָה תְּחִלָּה בָּאָרֶץ.
זוֹ הִיא שִׂיחַת הָרְשָׁעִים שֶׁגּוֹרֶמֶת לָהֶן יְשִׁיבַת קְרָנוֹת, וִישִׁיבַת כְּנָסִיּוֹת שֶׁלְּעַמֵּי הָאָרֶץ, וִישִׁיבַת בָּתֵּי מִשְׁתָּאוֹת עִם שׁוֹתֵי שֵׁכָר.

אֲבָל שִׂיחַת כְּשֵׁרֵי יִשְׂרָאֵל וְצַדִּיקֵיהֶם אֵינָהּ אֵלָא בְּדִבְרֵי תּוֹרָה, וְדִבְרֵי חָכְמָה; וּלְפִיכָּךְ הַקָּדוֹשׁ בָּרוּךְ הוּא עוֹזֵר עַל יָדָן, וּמְזַכֶּה אוֹתָן בָּהּ--שֶׁנֶּאֱמָר "אָז נִדְבְּרוּ יִרְאֵי ה', אִישׁ אֶל-רֵעֵהוּ; וַיַּקְשֵׁב ה', וַיִּשְׁמָע, וַיִּכָּתֵב סֵפֶר זִכָּרוֹן לְפָנָיו לְיִרְאֵי ה', וּלְחֹשְׁבֵי שְׁמוֹ" .

הִלְכּוֹת מְטַמְּאֵי מִשְׁכָּב וּמוֹשָׁב 
יֵשׁ בִּכְלָלָן אַרְבַּע מִצְווֹת עֲשֵׂה; וְזֶה הוּא פְּרָטָן: דִּין טֻמְאַת נִדָּה; דִּין טֻמְאַת יוֹלֶדֶת; דִּין טֻמְאַת זָבָה; דִּין טֻמְאַת זָב.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק א 
הַזָּב וְהַזָּבָה וְהַנִּדָּה וְהַיּוֹלֶדֶת--כָּל אֶחָד מֵאַרְבַּעְתָּן אָב מֵאֲבוֹת הַטֻּמְאוֹת, מְטַמֵּא כֵּלִים בַּמַּגָּע, וּמְטַמֵּא אָדָם בַּמַּגָּע וּבַמַּשָּׂא; וּמְטַמֵּא מִשְׁכָּב וּמוֹשָׁב וּמֶרְכָּב מִתַּחְתָּיו, וְעוֹשֶׂה אוֹתָן אָב טֻמְאָה, וּמְטַמֵּא מַדֵּף עַל גַּבָּיו.

אֶחָד זָבָה קְטַנָּה וְאֶחָד זָבָה גְּדוֹלָה, וְאֶחָד זָבָה מֵחֲמַת עַצְמָהּ אוֹ מֵחֲמַת אֹנֶס; וְאֶחָד זָב בַּעַל שְׁתֵּי רְאִיּוֹת אוֹ בַּעַל שָׁלוֹשׁ: טֻמְאַת כֻּלָּן, שׁוֹוָה לְטַמֵּא אֲחֵרִים.

קְטַנָּה בַּת יוֹם אֶחָד, מִטַּמְּאָה בְּנִדָּה; בַּת עֲשָׂרָה יָמִים, בְּזִיבָה; בַּת שָׁלוֹשׁ שָׁנִים וְיוֹם אֶחָד, מְטַמְּאָה אֶת בּוֹעֲלָהּ כְּמוֹ שֶׁיִּתְבָּאַר.
קָטָן בֶּן יוֹם אֶחָד, מִטַּמֵּא בְּזִיבָה.
וְאֶחָד גֵּרִים וַעֲבָדִים, וְאֶחָד יִשְׂרָאֵל--מִטַּמְּאִין בְּנִדָּה וּבְזִיבָה.
סְרִיס אָדָם וּסְרִיס חַמָּה, מִטַּמְּאִין בְּזִיבָה כִּשְׁאָר הַבְּרִיאִין.

 אֵין הָאִשָּׁה מִטַּמְּאָה בְּלֹבֶן, וְלֹא הָאִישׁ בְּאֹדֶם; אֵלָא הָאִשָּׁה בְּדָם, וְהָאִישׁ בְּלֹבֶן.
טֻמְטוֹם וְאַנְדְּרֻגִּינוֹס, נוֹתְנִין עֲלֵיהֶן חֻמְרֵי הָאִישׁ וְחֻמְרֵי הָאִשָּׁה: מִטַּמְּאִין בְּלֹבֶן כְּאִישׁ, וּבְדָם כְּאִשָּׁה.
וְטֻמְאָתָן בְּסָפֵק; לְפִיכָּךְ אֵין שׂוֹרְפִין עֲלֵיהֶן תְּרוּמָה וּקְדָשִׁים, וְאֵין חַיָּבִין עֲלֵיהֶן עַל טֻמְאַת מִקְדָּשׁ וּקְדָשָׁיו.

רָאָה אֹדֶם וְלֹבֶן כְּאֶחָד, שׂוֹרְפִין עֲלֵיהֶן אֶת הַתְּרוּמָה וְאֶת הַקֳּדָשִׁים; אֲבָל אֵין חַיָּבִין עֲלֵיהֶן עַל בִּיאַת מִקְדָּשׁ--שֶׁנֶּאֱמָר "מִזָּכָר עַד-נְקֵבָה תְּשַׁלֵּחוּ" , עַד שֶׁתִּהְיֶה הַטֻּמְאָה טֻמְאַת זָכָר וַדַּאי אוֹ טֻמְאַת נְקֵבָה וַדָּאִית.
וְכֵן הַנּוֹגֵעַ בְּאֹדֶם וְלֹבֶן שֶׁלּוֹ כְּאֶחָד, אֵינוּ חַיָּב עַל טֻמְאַת מִקְדָּשׁ וּקְדָשָׁיו; נָגַע הוּא עַצְמוֹ בְּלֹבֶן וְאֹדֶם שֶׁרָאָה, הֲרֵי זֶה חַיָּב עַל בִּיאַת הַמִּקְדָּשׁ.

 דַּם הַנִּדָּה, אוֹ דַּם הַזָּבָה, אוֹ דַּם הַיּוֹלֶדֶת--מְטַמֵּא בְּכָל שְׁהוּא, בַּמַּגָּע וּבַמַּשָּׂא: שֶׁנֶּאֱמָר "וְהַדָּוָה, בְּנִדָּתָהּ" , מִפִּי הַשְּׁמוּעָה לָמְדוּ שֶׁמַּדְוָהּ כָּמוֹהָ.
וּכְבָר בֵּאַרְנוּ בְּעִנְיַן אִסּוּר נִדָּה, שֶׁחֲמִשָּׁה דָּמִים טְמֵאִים בָּאִשָּׁה; אֲבָל אִם רָאֲתָה דָּם יָרֹק--הֲרֵי הוּא טָהוֹר, וְאֵינוּ כְּמוֹ רֻקָּהּ וּשְׁאָר מַשְׁקִין הַיּוֹצְאִין מִמֶּנָּה, שֶׁהָרֹק מִתְעַגֵּל וְיוֹצֶא, וְזֶה שׁוֹתֵת וְיוֹרֵד.

 אִשָּׁה שֶׁיָּצָא הַוֶּלֶד מִדָּפְנָהּ, וְיָצָא עִמּוֹ דָּם מִן הַדֹּפֶן--הֲרֵי אוֹתוֹ הַדָּם אָב מֵאֲבוֹת הַטֻּמְאוֹת, כְּדָם הַנִּדָּה וְהַלִּידָה וְהַזִּיבָה: שֶׁהַמָּקוֹר, מְקוֹמוֹ טָמֵא.
וְהָאִשָּׁה טְהוֹרָה, עַד שֶׁיֵּצֵא מִמֶּנָּה דַּם דֶּרֶךְ הָרֶחֶם.

 מְקוֹר הָאִשָּׁה שֶׁנֶּעְקַר וְנָפַל לָאָרֶץ, הָאִשָּׁה טְמֵאָה טֻמְאַת עֶרֶב; וְכֵן מָקוֹר שֶׁהֵזִיעַ כִּשְׁתֵּי טִפֵּי מַרְגָּלִיּוֹת, הָאִשָּׁה טְמֵאָה טֻמְאַת עֶרֶב.
אֲבָל אֵינָהּ נִדָּה, עַד שֶׁתִּרְאֶה אֶחָד מֵחֲמִשָּׁה דָּמִים הַמְּטַמְּאִין בָּאִשָּׁה.
הֵזִיעָה טִפָּה אַחַת--הֲרֵי הָאִשָּׁה טְהוֹרָה, שְׁאֵינָהּ אֵלָא מִחוּץ לַמָּקוֹר.

 זוֹבוֹ שֶׁלַּזָּב--אָב מֵאֲבוֹת הַטֻּמְאוֹת כַּזָּב, שֶׁנֶּאֱמָר "זוֹבוֹ, טָמֵא הוּא" ; וּמְטַמֵּא בַּמַּגָּע וּבַמַּשָּׂא, בְּכָל שְׁהוּא.
וּרְאִיָּה רִאשׁוֹנָה שֶׁלַּזָּב--אֵינָהּ מְטַמְּאָה בַּמַּשָּׂא, וַהֲרֵי הִיא כְּשִׁכְבַת זֶרַע: בֵּין מֵאִישׁ גָּדוֹל, בֵּין מִקָּטָן--הֲרֵי הָרְאִיָּה הָרִאשׁוֹנָה כְּשִׁכְבַת זֶרַע.

וְכֵן הַמִּשְׁכָּבוֹת וְהַמּוֹשָׁבוֹת שֶׁיָּשַׁב עֲלֵיהֶן, מִשֶּׁרָאָה רְאִיָּה רִאשׁוֹנָה עַד שֶׁרָאָה הַשְּׁנִיָּה--טְהוֹרִין: שְׁאֵינוּ קָרוּי זָב אֵלָא אַחַר רְאִיָּה שְׁנִיָּה, כְּמוֹ שֶׁבֵּאַרְנוּ בְּהִלְכּוֹת מְחֻסְּרֵי כַּפָּרָה.
רָאָה אַחַת מְרֻבָּה כִּשְׁתַּיִם, אֵין טָמֵא אֵלָא הַמֵּסִיט טִפָּה אַחֲרוֹנָה.

 רְאִיָּה רִאשׁוֹנָה שֶׁלִּמְצֹרָע, מְטַמְּאָה בַּמַּשָּׂא--שֶׁנֶּאֱמָר "כָּל-צָרוּעַ וְכָל-זָב" , הֲרֵי הַצָּרוּעַ כְּזָב גָּמוּר: מַה זָב גָּמוּר, זוֹבוֹ מְטַמֵּא בַּמַּשָּׂא--אַף מְצֹרָע, רְאִיָּתוֹ הָרִאשׁוֹנָה מְטַמְּאָה בַּמַּשָּׂא.

 רֻקּוֹ שֶׁלַּזָּב, וְשִׁכְבַת זַרְעוֹ, וּמֵימֵי רַגְלָיו--כָּל אֶחָד מִשְּׁלָשְׁתָּן אָב טֻמְאָה, דִּין תּוֹרָה; וּמְטַמֵּא בְּכָל שְׁהוּא, בַּמַּגָּע וּבַמַּשָּׂא: הֲרֵי הוּא אוֹמֵר בָּרֹק "וְכִי-יָרֹק הַזָּב, בַּטָּהוֹר" ; וּמֵימֵי רַגְלָיו וְשִׁכְבַת זַרְעוֹ, אֵי אִפְשָׁר שֶׁלֹּא יִהְיֶה בָּהֶם צִחְצוּחֵי זִיבָה כָּל שְׁהוּא.
וְאֶחָד זָב, וְאֶחָד נִדָּה וְיוֹלֶדֶת וְזָבָה--כָּל אֶחָד מֵהֶן, רֻקּוֹ וּמֵימֵי רַגְלָיו אָב טֻמְאָה כַּזָּב; וְכֵן כָּל מָקוֹם שֶׁנֶּאֱמָר בַּהֲלָכוֹת אֵלּוּ הַזָּב--אֶחָד הַזָּב, וְאֶחָד שְׁאָר הָאַרְבָּעָה.

 תִּשְׁעָה מַשְׁקִין בַּזָּב: שְׁלוֹשָׁה מֵהֶן, אָב טֻמְאָה; וְהֶן--רֻקּוֹ, וּמֵימֵי רַגְלָיו, וְשִׁכְבַת זַרְעוֹ.
כָּל אֶחָד מֵאֵלּוּ מְטַמֵּא אָדָם וְכֵלִים בְּכָל שְׁהוּא, כְּמוֹ שֶׁבֵּאַרְנוּ.

וּשְׁלוֹשָׁה מֵהֶן, כְּוֶלֶד הַטֻּמְאָה; וְאֵלּוּ הֶן--דִּמְעַת עֵינוֹ, וְדַם מַגֵּפָתוֹ, וַחֲלֵב הָאִשָּׁה.
כָּל אֶחָד מֵאֵלּוּ כְּמַשְׁקִין טְמֵאִין שְׁאֵין מְטַמְּאִין אָדָם, אֲבָל מְטַמְּאִין כֵּלִים מִדִּבְרֵי סוֹפְרִים כְּמוֹ שֶׁיִּתְבָּאַר.

וּשְׁלוֹשָׁה מֵהֶן, טְהוֹרִין; וְאֵלּוּ הֶן--זִיעָתוֹ, וְלֵחָה סְרוּחָה הַיּוֹצֵאת מִמֶּנּוּ, וְהָרְאִי.
הֲרֵי אֵלּוּ הַשְּׁלוֹשָׁה מִן הַזָּב וַחֲבֵרָיו, כְּמוֹתָן מִשְּׁאָר הָאָדָם.

כּוֹחוֹ וְנוֹעוֹ וְרִירוֹ וּמֵי הָאַף שֶׁלּוֹ--הֲרֵי הֶן כְּרֻקּוֹ לְכָל דָּבָר, וּבִכְלַל הָרֹק הֶן חֲשׁוּבִין.
דָּם הַיּוֹצֶא מִפִּי אַמָּה, וְדָם הַשּׁוֹתֵת מִפִּיו--הֲרֵי הֶן בִּכְלַל דַּם מַגֵּפָתוֹ; הָיָה מוֹצֵץ וְרוֹקֵק דָּם--הֲרֵי זֶה מְטַמֵּא כְּרֹק, שֶׁהַדָּם שֶׁמּוֹצֵץ אֵי אִפְשָׁר לוֹ בְּלֹא צִחְצוּחֵי רֹק.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק ב 
דָּם נִדָּה וְזָבָה וְיוֹלֶדֶת, מְטַמֵּא לַח וְיָבֵשׁ.
אֲבָל זוֹבוֹ שֶׁלַּזָּב, וְרֻקּוֹ, וְשִׁכְבַת זַרְעוֹ--אֵינוּ מְטַמֵּא אֵלָא כָּל זְמָן שְׁהוּא לַח; אֲבָל אִם יָבֵשׁ יוֹתֵר מִדַּי, אֵינוּ מְטַמֵּא.
וְעַד כַּמָּה: אִם שׁוֹרִין אוֹתוֹ בְּפוֹשְׁרִין מֵעֵת לְעֵת, וְחוֹזֵר לִכְמוֹת שֶׁהָיָה--הֲרֵי זֶה מְטַמֵּא כְּלַח; וְאִם הָיוּ הַמַּיִם פּוֹשְׁרִין בִּתְחִלָּתָן, אַף עַל פִּי שְׁאֵינָן פּוֹשְׁרִין בְּסוֹפָן.
וְכָל הַדְּבָרִים הָאֵלּוּ, דִּבְרֵי קַבָּלָה.

פִּשְׁתָּן שֶׁטָּוַתְהוּ נִדָּה, הַמְּסִיטוֹ טָהוֹר; וְאִם הָיָה לַח--הֲרֵי זֶה מְטַמֵּא, מִפְּנֵי רֹק פִּיהָ.
זָב שֶׁהִנִּיחַ פִּיו עַל פִּי הַכּוֹס, וְנִמְלַךְ שֶׁלֹּא לִשְׁתּוֹתוֹ--הַמֵּסִיט אֶת הַכּוֹס טָהוֹר; שָׁתָה מִמֶּנּוּ הַזָּב כָּל שְׁהוּא--הַמְּסִיטוֹ טָמֵא, מִפְּנֵי מַשְׁקֵה פִּי הַזָּב.

 זָב שֶׁנָּשַׁךְ אֶת הַפַּת וְאֶת הַבָּצֵל, הַמֵּסִיטָן טָהוֹר; נָשַׁךְ אֶת הַקִּישׁוּת וְאֶת הַמְּלָפְפוֹן--הַמֵּסִיטָן טָמֵא, מִפְּנֵי מַשְׁקֵה פִּיו שֶׁלַּזַּב הַמִּתְעָרֵב בָּהֶן.
קְלִפֵּי פּוֹלִין וּקְלִפֵּי תֻּרְמוֹסִין שֶׁקְּצָצָן הַגּוֹי--הַמֵּסִיטָן טָמֵא, שֶׁכָּל הַגּוֹיִים כְּזָבִים לְכָל דִּבְרֵיהֶן כְּמוֹ שֶׁיִּתְבָּאַר; הַקְּלִפִּין שֶׁבַּשְּׁוָקִין, הוֹלְכִין בָּהֶן אַחַר הָרֹב.

 דָּם טָמֵא שֶׁנִּתְעָרַב בַּמַּיִם--אִם בָּטְלוּ מַרְאָיו, הַכֹּל טָהוֹר; נִתְעָרַב בְּדָם טָהוֹר אוֹ בְּיַיִן, רוֹאִין אוֹתוֹ כְּאִלּוּ הוּא מַיִם.
וְכֵן רֹק טָמֵא שֶׁנִּתְעָרַב בַּמַּיִם--אִם הָיָה קָשׁוּר כִּבְרִיָּתוֹ, הֲרֵי זֶה טָמֵא; וְאִם נִמְחָה בַּמַּיִם--אִם בָּטְלוּ מַרְאָיו, הַכֹּל טָהוֹר.
נִתְעָרַב בְּרֹק אַחֵר, רוֹאִין אוֹתוֹ כְּאִלּוּ הוּא מַיִם.

וְכֵן מֵי רַגְלֵי טָמֵא מֵאֵלּוּ שֶׁנִּתְעָרְבוּ בַּמַּיִם--אִם בָּטְלוּ מַרְאֵיהֶן, הַכֹּל טָהוֹר; וְאִם לָאו, טָמֵא.
נִתְעָרְבוּ בְּיַיִן, אוֹ בְּמֵי רַגְלַיִם טְהוֹרִין--רוֹאִין אוֹתָן כְּאִלּוּ הֶן מַיִם.
נִתְעָרְבוּ בְּמֵי רַגְלַיִם שֶׁלַּגּוֹיִים, הוֹלְכִין אַחַר הָרֹב.

כֵּיצַד: עוּקָה אוֹ כְּלִי גָּדוֹל שֶׁהָיוּ יִשְׂרָאֵל וְגוֹיִים מַטִּילִין שָׁם מֵי רַגְלֵיהֶן--אִם רֹב גּוֹיִים, הַכֹּל טָמֵא; וְאִם רֹב יִשְׂרָאֵל, הַכֹּל טָהוֹר; מֶחְצָה לְמֶחְצָה, הַכֹּל טָמֵא.
וְכֵן אִם נִתְעָרַב מֵי רַגְלֵי גּוֹי זֶה, בְּמֵי רַגְלֵי יִשְׂרָאֵל זֶה--הוֹלְכִין אַחַר הָרֹב.

שׁוֹאֲלִין מֵי רַגְלַיִם מִכָּל מָקוֹם, וְאֵין חוֹשְׁשִׁין שֶׁמֶּא שֶׁלְּנִדּוֹת הֶן--שֶׁלֹּא נֶחְשְׁדוּ בְּנוֹת יִשְׂרָאֵל, לְכַנַּס מֵי רַגְלֵיהֶן כִּשְׁהֶן נִדּוֹת.

חֶרֶס שֶׁהָיָה הַזָּב אוֹ הַזָּבָה מַטִּילִין בּוֹ מֵי רַגְלֵיהֶן, וְכִבְּסוּ פַּעַם רִאשׁוֹנָה וּשְׁנִיָּה--הֲרֵי הַמַּשְׁקִין שֶׁכִּבְּסוּ בָּהֶן טְמֵאִין.
וּפַעַם שְׁלִישִׁית--טְהוֹרִין, בֵּין שֶׁכִּבְּסוּ בַּמַּיִם בֵּין שֶׁכִּבְּסוּ בְּמֵי רַגְלַיִם: שֶׁהֲרֵי לֹא נִשְׁאַר בּוֹ לַחְלוּחִית מֵימֵי רַגְלַיִם הָרִאשׁוֹנִים.

זָבָה שֶׁנֶּעֶקְרוּ מֵימֵי רַגְלֶיהָ בְּסוֹף שִׁבְעַת יְמֵי הַסְּפִירָה, וְיָרְדָה וְטָבְלָה, וְהִטִּילָה מַיִם אַחַר הַטְּבִילָה--הֲרֵי הֶן סְפֵק אִם אַחַר עֲקִירָה הוֹלְכִין, וְזָבָה הָיְתָה, אוֹ אַחַר יְצִיאָה, שְׁהִיא טְהוֹרָה.
וְכֵן גּוֹיָה שֶׁנֶּעֶקְרוּ מֵימֵי רַגְלֶיהָ, וְנִתְגַּיְּרָה וְטָבְלָה, וְהִטִּילָה מַיִם אַחַר שֶׁטָּבְלָה--הֲרֵי זֶה סְפֵק אִם אַחַר עֲקִירָה הוֹלְכִין, וַהֲרֵי הֶן כְּמֵי רַגְלֵי הַנָּכְרִי, אוֹ אַחַר יְצִיאָה, וַהֲרֵי הֶן כְּמֵי רַגְלֵי יִשְׂרָאֵל הַטְּהוֹרִים.

הָעֲבָדִים מִטַּמְּאִין בְּזִיבָה וּבְנִדָּה וּבְלִידָה, כְּיִשְׂרָאֵל.
אֲבָל הַגּוֹיִים אֵין מִטַּמְּאִין, לֹא בְּזִיבָה וְלֹא בְּנִדּוּת וְלֹא בְּלִידָה--דִּין תּוֹרָה: שֶׁנֶּאֱמָר "דַּבְּרוּ אֶל-בְּנֵי יִשְׂרָאֵל, וַאֲמַרְתֶּם אֲלֵהֶם: אִישׁ אִישׁ, כִּי יִהְיֶה זָב" --בְּנֵי יִשְׂרָאֵל מִטַּמְּאִין בְּזִיבָה, לֹא הַגּוֹיִים.

וַחֲכָמִים גָּזְרוּ עַל כָּל הַגּוֹיִים שֶׁיִּהְיוּ טְמֵאִים כְּזָבִים לְכָל דִּבְרֵיהֶן, זְכָרִים וּנְקֵבוֹת: וְהוּא--שֶׁיִּהְיֶה הַזָּכָר בֶּן תֵּשַׁע שָׁנִים וְיוֹם אֶחָד וָמַעְלָה, וְהַנְּקֵבָה בַּת שָׁלוֹשׁ שָׁנִים וְיוֹם אֶחָד וָמַעְלָה; אֲבָל הַקְּטַנִּים לְמַטָּה מִזְּמָן זֶה, לֹא גָזְרוּ עֲלֵיהֶן טֻמְאָה--שֶׁעִיקַר הַגְּזֵרָה, כְּדֵי שֶׁלֹּא יִהְיֶה תִּינוֹק יִשְׂרָאֵל רָגִיל אֵצֶל הַגּוֹי בְּמִשְׁכַּב זָכוּר, וּפָחוּת מִזְּמָן זֶה, אֵין בִּיאָתָן בִּיאָה.

בְּעֵת שֶׁגָּזְרוּ עֲלֵיהֶן, לֹא גָזְרוּ עַל שִׁכְבַת זֶרַע שֶׁלָּהֶן; אֵלָא שִׁכְבַת זַרְעוֹ שֶׁלַּגּוֹי, טְהוֹרָה כְּדִין תּוֹרָה.
וּמִפְּנֵי מַה לֹא גָזְרוּ עָלֶיהָ טֻמְאָה: כְּדֵי לְהוֹדִיעַ שֶׁטֻּמְאָתָן מִדִּבְרֵי סוֹפְרִים--שֶׁהֲרֵי הַכֹּל יוֹדְעִין שֶׁאִלּוּ הָיוּ זָבִים דִּין תּוֹרָה, הָיְתָה שִׁכְבַת זַרְעָם אָב טֻמְאָה כְּשִׁכְבַת זֶרַע הַזָּב; וּמֵאַחַר שֶׁיּוֹדְעִין שֶׁטֻּמְאָתָן מִדִּבְרֵי סוֹפְרִים, לֹא יָבוֹאוּ לִשְׂרֹף עָלֶיהָ תְּרוּמָה וּקְדָשִׁים.

נִמְצֵאתָ לָמֵד שֶׁזּוֹבוֹ שֶׁלַּגּוֹי, וְדַם נִדָּה אוֹ דַּם זִיבָה וְלִידָה שֶׁלַּגּוֹיָה, וְהַגּוֹי וְהַגּוֹיָה עַצְמָן, אַף עַל פִּי שְׁהֶם נְקִיִּים מִדַּם וְזוֹב וְרֹק הַגּוֹיִים, וּמֵימֵי רַגְלֵיהֶן, וּמִשְׁכָּבָן וּמֶרְכָּבָן, וּבוֹעֵל גּוֹיָה--כָּל אֶחָד מֵאֵלּוּ אָב טֻמְאָה מִדִּבְרֵי סוֹפְרִים; לְפִיכָּךְ אֵין חַיָּבִין עֲלֵיהֶן עַל בִּיאַת מִקְדָּשׁ וּקְדָשָׁיו, וְאֵין שׂוֹרְפִין עֲלֵיהֶן אֶת הַתְּרוּמָה.

וְכֻלָּן מְטַמְּאִין אָדָם וְכֵלִים בַּמַּגָּע, וּמְטַמְּאִין אָדָם בַּמַּשָּׂא--כְּמוֹ הַזָּב לְכָל דָּבָר, אֵלָא שֶׁהַטֻּמְאָה מִדִּבְרֵיהֶן כְּמוֹ שֶׁבֵּאַרְנוּ.
וְדַם הַנָּכְרִית, כְּרֻקָּהּ וּכְמֵימֵי רַגְלֶיהָ--מְטַמֵּא לַח, וְאֵינוּ מְטַמֵּא יָבֵשׁ.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק ג 
בּוֹעֵל נִדָּה--כַּנִּדָּה, שְׁהוּא אָב מֵאֲבוֹת הַטֻּמְאוֹת שֶׁלַּתּוֹרָה: מְטַמֵּא כֵּלִים בַּמַּגָּע, וּמְטַמֵּא אָדָם בַּמַּגָּע וּבַמַּשָּׂא, וּמְטַמֵּא בַּהֲסֵט, וּמְטַמֵּא מִשְׁכָּב וּמֶרְכָּב כַּנִּדָּה.

אֵין מִשְׁכַּב בּוֹעֵל נִדָּה וּמֶרְכָּבוֹ, כְּמִשְׁכַּב נִדָּה וּמֶרְכָּבָהּ: שֶׁהַמִּשְׁכָּב אוֹ הַמֶּרְכָּב שֶׁדָּרְסָה עָלָיו נִדָּה, אָב מֵאֲבוֹת הַטֻּמְאוֹת; וּמִשְׁכַּב בּוֹעֵל נִדָּה וּמֶרְכָּבוֹ, וֶלֶד טֻמְאָה כְּכֵלִים שְׁהוּא נוֹגֵעַ בָּהֶן--שְׁאֵינָן מְטַמְּאִין אָדָם וְלֹא כֵּלִים, אֵלָא אֹכָלִים וּמַשְׁקִין בִּלְבָד.

וְלָמָּה נִגְרְעָה טֻמְאַת מִשְׁכָּבוֹ מִטֻּמְאַת מִשְׁכָּבָהּ: מִפְּנֵי שֶׁנֶּאֱמָר בְּבוֹעֵל נִדָּה "וּתְהִי נִדָּתָהּ עָלָיו--וְטָמֵא, שִׁבְעַת יָמִים" , וְנֶאֱמָר בּוֹ "כָּל-הַמִּשְׁכָּב אֲשֶׁר-יִשְׁכַּב עָלָיו, יִטְמָא" .
מֵאַחַר שֶׁנֶּאֱמָר "וּתְהִי נִדָּתָהּ עָלָיו", אֵינִי יוֹדֵעַ שְׁהוּא מְטַמֵּא מִשְׁכָּב; וְלָמָּה נֶאֱמָר: מִפִּי הַשְּׁמוּעָה לָמְדוּ, שֶׁהַכָּתוּב נִתְּקוֹ מִטֻּמְאָה חֲמוּרָה מִלְּטַמֵּא אָדָם וְכֵלִים; וּתְלָאוֹ בְּטֻמְאָה קַלָּה, שֶׁיִּהְיֶה מִשְׁכָּבוֹ וֶלֶד, וְלֹא יְטַמֵּא אָדָם וְכֵלִים אֵלָא אֹכָלִין וּמַשְׁקִין בִּלְבָד, כִּשְׁאָר וַלְדוֹת הַטֻּמְאוֹת.

 אֶחָד הַבָּא עַל הַנִּדָּה, אוֹ עַל הַזָּבָה, אוֹ עַל שׁוֹמֶרֶת יוֹם כְּנֶגֶד יוֹם, אוֹ עַל הַיּוֹלֶדֶת--בֵּין כְּדַרְכָּן בֵּין שֶׁלֹּא כְּדַרְכָּן, אֶחָד הַמַּעֲרֶה וְאֶחָד הַגּוֹמֵר, בֵּין גָּדוֹל שֶׁבָּא עַל הַקְּטַנָּה, בֵּין קָטָן שֶׁבָּא עַל הַגְּדוֹלָה.

בַּמֶּה דְּבָרִים אֲמוּרִים, בְּשֶׁהָיָה הַבּוֹעֵל בֶּן תֵּשַׁע שָׁנִים וְיוֹם אֶחָד, וְהַנִּבְעֶלֶת בַּת שָׁלוֹשׁ שָׁנִים וְיוֹם אֶחָד; אֲבָל פָּחוּת מִכָּאן, אֵינוּ מִטַּמֵּא מִשּׁוֹם בּוֹעֵל נִדָּה, אֵלָא מִשּׁוֹם נוֹגֵעַ בְּנִדָּה בִּלְבָד, שְׁהוּא וֶלֶד וְאֵינוּ אָב.
וְכֵן בּוֹעֵל הַזָּב, הֲרֵי הוּא כְּנוֹגֵעַ בּוֹ; וְאֶחָד הַנּוֹגֵעַ בַּזָּב, אוֹ הַנִּבְעָל מִן הַזָּב.

 הַנִּדָּה, וְהַזָּבָה, וְשׁוֹמֶרֶת יוֹם כְּנֶגֶד יוֹם, וְהַיּוֹלֶדֶת אַף עַל פִּי שֶׁלֹּא רָאָת דָּם--כֻּלָּן מִטַּמְּאוֹת לְמַפְרֵעַ מֵעֵת לְעֵת, אוֹ מִפְּקִידָה לִפְקִידָה; וְזֶה הוּא הַנִּקְרָא מֵעֵת לְעֵת שֶׁבַּנִּדָּה.

כֵּיצַד: אִשָּׁה שֶׁהָיְתָה טְהוֹרָה, וְאֵין לָהּ וֶסֶת, וּבָדְקָה עַצְמָהּ בַּשַּׁחְרִית וּמָצְאָה טָהוֹר, וּבַחֲצִי הַיּוֹם בָדְקָה עַצְמָהּ וּמָצְאָה דָּם--הֲרֵי כָּל הַטְּהָרוֹת שֶׁעָשָׂת מִשָּׁעַת פְּקִידָה רִאשׁוֹנָה עַד פְּקִידָה שְׁנִיָּה, טְמֵאוֹת לְמַפְרֵעַ.

וְכֵן אִם בָּדְקָה הַיּוֹם וּמָצְאָה טָהוֹר, וּלְאַחַר שְׁנַיִם אוֹ שְׁלוֹשָׁה יָמִים בָּדְקָה וּמָצְאָה דָּם--כָּל הַטְּהָרוֹת שֶׁעָשָׂת מֵעֵת שֶׁמָּצְאָה דָּם עַד עֶשְׂרִים וְאַרְבַּע שָׁעוֹת, לְמַפְרֵעַ טְמֵאוֹת.
וְעֵד שֶׁלְּאַחַר הַתַּשְׁמִישׁ, הֲרֵי הוּא כִּפְקִידָה; וְשֶׁלִּפְנֵי הַתַּשְׁמִישׁ--אֵינוּ כִּפְקִידָה, מִפְּנֵי שְׁאֵינָהּ בּוֹדֶקֶת בּוֹ יָפֶה.

 אִשָּׁה שֶׁיֵּשׁ לָהּ וֶסֶת, וְרָאָת דָּם בְּשָׁעַת וֶסְתָּהּ--דַּיָּהּ שָׁעָתָהּ, וְאֵינָהּ טְמֵאָה לְמַפְרֵעַ.
הִגִּיעַ שָׁעַת וֶסְתָּהּ וְלֹא בָדְקָה עַצְמָהּ, וּלְאַחַר יָמִים בָּדְקָה וּמָצְאָה דָּם--הֲרֵי זוֹ טְמֵאָה לְמַפְרֵעַ, וַהֲרֵי הִיא בְּחֶזְקַת נִדָּה מִשָּׁעַת וֶסְתָּהּ; וְזוֹ הִיא טֻמְאַת וְסָתוֹת הָאֲמוּרָה בְּכָל מָקוֹם.
וְאִם מָצְאָה עַצְמָהּ טְהוֹרָה, כְּשֶׁבָּדְקָה אַחַר הַוֶּסֶת--הֲרֵי זוֹ טְהוֹרָה.

 כָּל אִשָּׁה שֶׁיֵּשׁ לָהּ וֶסֶת--תַּרְגִּישׁ בְּעַצְמָהּ מְפַהֶקֶת, אוֹ מִתְעַטֶּשֶׁת, אוֹ חוֹשֶׁשֶׁת פִּי כְּרֵסָהּ וְשִׁפּוֹלֵי מֵעֶיהָ, אוֹ אוֹחֲזַתָּהּ צַמְרוּרִית, אוֹ רֹאשָׁהּ כָּבֵד עָלֶיהָ, אוֹ אֵבָרֶיהָ כְּבֵדִין, וְכַיּוֹצֶא בְּאֵלּוּ.

יֵשׁ אִשָּׁה שֶׁדַּרְכָּהּ לִרְאוֹת בְּעֵת שֶׁיַּתְחִיל בָּהּ מִקְרֶה מֵאֵלּוּ, מִיָּד בִּתְחִלָּתוֹ; וְיֵשׁ אִשָּׁה שֶׁתַּמְתִּין בְּמִקְרֶה זֶה שָׁעָה אוֹ שְׁתַּיִם, וְאַחַר כָּךְ תִּרְאֶה הַדָּם בְּסוּף הַוֶּסֶת.
הָיְתָה לְמוּדָה לִהְיוֹת רוֹאָה בִּתְחִלַּת הַוֶּסֶת, כָּל הַטְּהָרוֹת שֶׁעָשָׂת בְּתוֹךְ הַוֶּסֶת טְמֵאוֹת; הָיְתָה לְמוּדָה לִהְיוֹת רוֹאָה בְּסוֹף הַוֶּסֶת, כָּל הַטְּהָרוֹת שֶׁעָשָׂת בְּתוֹךְ הַוֶּסֶת טְהוֹרוֹת, וְאֵינָהּ חוֹשֶׁשֶׁת אֵלָא מִשָּׁעָה שֶׁדַּרְכָּהּ לִרְאוֹת, עַד עֵת שֶׁמָּצְאָה דָּם.

 הָרוֹאָה כֶּתֶם--טְמֵאָה לְמַפְרֵעַ, עַד עֵת הַפְּקִידָה.
וְכֵן הַבֶּגֶד שֶׁנִּמְצָא עָלָיו הַכֶּתֶם, טָמֵא לְמַפְרֵעַ; וְעַד כַּמָּה, עַד שֶׁתֹּאמַר בָּדַקְתִּי אֶת הַחֲלוּק הַזֶּה, וְלֹא הָיָה עָלָיו כֶּתֶם.

אַפִלּוּ כִּבְּסָה אוֹתוֹ, וְלֹא בָדְקָה--טָמֵא מִקֹּדֶם הַכִּבּוּס לְמַפְרֵעַ, עַד שָׁעַת בְּדִיקָה.
וְאַפִלּוּ נִמְצָא הַכֶּתֶם לַח--הֲרֵי זֶה מְטַמֵּא לְמַפְרֵעַ, עַד שָׁעַת הַבְּדִיקָה: שֶׁאֲנִי אוֹמֵר מִיָּמִים הָיָה שָׁם, וְעַתָּה נָפְלוּ עָלָיו מַיִם וְנַעֲשָׂה לַח.
וְכָל הַנָּשִׁים שֶׁדַּיָּן שָׁעָתָן--כִּתְמָן כִּרְאִיָּתָן, וְאֵינוּ מְטַמֵּא אוֹתָן לְמַפְרֵעַ.

כָּל אֵלּוּ הַנָּשִׁים הַטְּמֵאוֹת לְמַפְרֵעַ--בֵּין רוֹאָה דָּם בֵּין מָצְאָה כֶּתֶם, מְטַמְּאוֹת מִשְׁכָּב וּמֶרְכָּב לְמַפְרֵעַ לְטַמֵּא אָדָם וּבְגָדִים; וְכֵן רֻקָּן וּמֵימֵי רַגְלֵיהֶן, טְמֵאִין לְמַפְרֵעַ.
וְאַפִלּוּ כְּלִי חֶרֶס הַמֻּקָּף צָמִיד פָּתִיל, מְטַמְּאוֹת אוֹתוֹ לְמַפְרֵעַ; אֲבָל אֵינָן מְטַמְּאוֹת אֶת הַבּוֹעֵל לְמַפְרֵעַ מִשּׁוֹם בּוֹעֵל נִדָּה, אֵלָא מִשּׁוֹם נוֹגֵעַ בִּלְבָד.
וְכָל הָרוֹאָה כֶּתֶם--הַבּוֹעֵל אוֹתָהּ מֵאַחַר שֶׁנִּמְצָא הַכֶּתֶם, טָמֵא מִשּׁוֹם בּוֹעֵל נִדָּה.

 מְעֻבֶּרֶת שֶׁהוֹצִיא הָעֹבֶר אֶת יָדוֹ, וְהִחְזִירָהּ--אִמּוֹ טְמֵאָה לִידָה.
וְטֻמְאַת יוֹלֶדֶת יָד, וְטֻמְאַת מֵעֵת לְעֵת אוֹ מִפְּקִידָה לִפְקִידָה לְמַפְרֵעַ כְּמוֹ שֶׁבֵּאַרְנוּ, וְטֻמְאַת וְסָתוֹת, וְטֻמְאַת כְּתָמִים--הַכֹּל מִדִּבְרֵי סוֹפְרִים, וְטֻמְאָתָן בְּסָפֵק.

לְפִיכָּךְ אֵין שׂוֹרְפִין עֲלֵיהֶן תְּרוּמָה וּקְדָשִׁים, אֵלָא תּוֹלִין; וְכֵן חֻלִּין שֶׁנַּעֲשׂוּ עַל טַהְרַת הַקֹּדֶשׁ שֶׁנִּטְמְאוּ בְּאֵלּוּ, תּוֹלִין.
אֲבָל הַנַּעֲשִׂים עַל טַהְרַת הַתְּרוּמָה, וְחֻלִּין הַטְּבוּלִין לְחַלָּה--אֵינָן מִטַּמְּאִין בְּכָל אֵלּוּ הַטֻּמְאוֹת שְׁהֶן מִדִּבְרֵיהֶם.

נִמְצֵאתָ לָמֵד שֶׁכָּל אַחַת מֵאֵלּוּ הַנָּשִׁים, וּמִשְׁכָּבָן וּמֶרְכָּבָן, וְרֻקָּן וּמֵימֵי רַגְלֵיהֶן, וּבוֹעֵל רוֹאָה כֶּתֶם מֵאַחַר שֶׁנִּמְצָא הַכֶּתֶם, וּבוֹעֵל יוֹלֶדֶת אֵבֶר מֵאַחַר שֶׁיָּצָא הָאֵבֶר וְחָזַר--כֻּלָּן אֲבוֹת טֻמְאוֹת מִדִּבְרֵי סוֹפְרִים.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק ד 
אַרְבַּע נָשִׁים, דַּיָּן שָׁעָתָן וְאֵינָן מִטַּמְּאוֹת לְמַפְרֵעַ; וְאֵלּוּ הֶן--מְעֻבֶּרֶת, וּמְנִיקָה, וּבְתוּלָה, וּזְקֵנָה.
אֵיזוֹ הִיא מְעֻבֶּרֶת: מִשֶּׁיֻּכַּר עֻבְרָהּ.
הָיְתָה בְּחֶזְקַת מְעֻבֶּרֶת וְרָאָת דָּם, וְאַחַר כָּךְ הִפִּילָה רוּחַ אוֹ דָּבָר שְׁאֵינוּ וֶלֶד--הֲרֵי זוֹ בְּחֶזְקָתָהּ, וְדַיָּהּ שָׁעָתָהּ; רָאָת דָּם, וְאַחַר כָּךְ הֻכַּר עֻבְרָהּ--הֲרֵי זוֹ מִטַּמְּאָה לְמַפְרֵעַ, כְּכָל הַנָּשִׁים.

אֵיזוֹ הִיא מְנִיקָה: כָּל עֶשְׂרִים וְאַרְבָּעָה חֹדֶשׁ מִיּוֹם הַלִּידָה; אַפִלּוּ מֵת בְּנָהּ בְּתוֹךְ זְמָן זֶה, אוֹ שֶׁגְּמָלַתְהוּ, אוֹ נְתָנַתְהוּ לִמְנִיקָה--דַּיָּהּ שָׁעָתָהּ.
אֲבָל אַחַר עֶשְׂרִים וְאַרְבָּעָה חֹדֶשׁ, אַף עַל פִּי שְׁהִיא מְנִיקָה וְהוֹלֶכֶת--הֲרֵי זוֹ מִטַּמְּאָה לְמַפְרֵעַ, כְּכָל הַנָּשִׁים.

אֵיזוֹ הִיא בְּתוּלָה: זוֹ שֶׁלֹּא רָאָת דָּם מִיָּמֶיהָ; בְּתוּלַת דָּמִים אָמְרוּ, לֹא בְּתוּלַת בְּתוּלִים.
כֵּיצַד: אַפִלּוּ נִשֵּׂאת וְרָאָת דָּם מֵחֲמַת נִשּׂוּאִין, אוֹ יָלְדָה וְרָאָת דָּם מֵחֲמַת לִידָה--עֲדַיִן הִיא בְּתוּלָה לְעִנְיַן טֻמְאָה, וְדַיָּהּ שָׁעָתָהּ.

אֵיזוֹ הִיא זְקֵנָה: כָּל שֶׁעָבְרוּ עָלֶיהָ שְׁלוֹשָׁה חֳדָשִׁים סָמוּךְ לְזִקְנוּתָהּ, וְלֹא רָאָת דָּם.
וְאֵיזֶה הוּא סָמוּךְ לְזִקְנוּתָהּ--כָּל שֶׁחַבְרוֹתֶיהָ קוֹרְאוֹת לָהּ זְקֵנָה בְּפָנֶיהָ, וְאֵינָהּ מַקְפֶּדֶת.
עָבְרוּ עָלֶיהָ שָׁלוֹשׁ עוֹנוֹת וְרָאֲתָה, וְחָזְרָה וְעָבְרוּ עָלֶיהָ שָׁלוֹשׁ עוֹנוֹת אֲחֵרוֹת אוֹ פָּחוּת אוֹ יָתֵר וְרָאָת--הֲרֵי הִיא כְּכָל הַנָּשִׁים, וּמִטַּמְּאָה לְמַפְרֵעַ.

 בְּתוּלָה שֶׁרָאָת דָּם, אַפִלּוּ שׁוֹפַעַת כָּל שִׁבְעָה אוֹ דּוֹלֶפֶת--הֲרֵי זוֹ פַּעַם אַחַת; רָאָת דָּם וּפָסַק, וְחָזְרָה וְרָאֲתָה--הֲרֵי זוֹ שְׁתֵּי פְּעָמִים.

 תִּינֹקֶת שֶׁלֹּא הִגִּיעַ זְמַנָּהּ לִרְאוֹת, וְרָאָת דָּם--פַּעַם רִאשׁוֹנָה וּשְׁנִיָּה, דַּיָּהּ שָׁעָתָהּ; רָאָת פַּעַם שְׁלִישִׁית, מִטַּמְּאָה לְמַפְרֵעַ.
עָבְרוּ עָלֶיהָ שְׁלוֹשָׁה חֳדָשִׁים, וְאַחַר כָּךְ רָאֲתָה--דַּיָּהּ שָׁעָתָהּ; עָבְרוּ עָלֶיהָ שְׁלוֹשָׁה חֳדָשִׁים אֲחֵרִים, וְאַחַר כָּךְ רָאֲתָה--דַּיָּהּ שָׁעָתָהּ; עָבְרוּ עָלֶיהָ שְׁלוֹשָׁה חֳדָשִׁים אֲחֵרִים, וְרָאֲתָה--מִטַּמְּאָה לְמַפְרֵעַ.

 תִּינֹקֶת שֶׁהִגִּיעַ זְמַנָּהּ לִרְאוֹת, וְרָאָת--פַּעַם רִאשׁוֹנָה, דַּיָּהּ שָׁעָתָהּ; שְׁנִיָּה, מִטַּמְּאָה לְמַפְרֵעַ.
עָבְרוּ עָלֶיהָ שְׁלוֹשָׁה חֳדָשִׁים, וְאַחַר כָּךְ רָאֲתָה--דַּיָּהּ שָׁעָתָהּ; עָבְרוּ עָלֶיהָ שְׁלוֹשָׁה חֳדָשִׁים אֲחֵרִים, וְאַחַר כָּךְ רָאֲתָה--מִטַּמְּאָה לְמַפְרֵעַ.

 מְעֻבֶּרֶת וּמְנִיקָה וּזְקֵנָה וּבְתוּלָה, שֶׁהִגִּיעַ זְמַנָּם לִרְאוֹת שֶׁרָאוּ רְאִיָּה רִאשׁוֹנָה--דַּיָּן שָׁעָתָן; רָאוּ פַּעַם שְׁנִיָּה--מִטַּמְּאוֹת לְמַפְרֵעַ כְּכָל הַנָּשִׁים, כְּמוֹ שֶׁבֵּאַרְנוּ.
וְאִם רָאוּ הָרִאשׁוֹנָה בְּאֹנֶס--אַף בַּשְּׁנִיָּה, דַּיָּן שָׁעָתָן.

 מְעֻבֶּרֶת אוֹ מְנִיקָה שֶׁרָאָת דָּם, וְעָבְרוּ עָלֶיהָ שְׁלוֹשָׁה חֳדָשִׁים, וְאַחַר כָּךְ רָאָת--דַּיָּהּ שָׁעָתָהּ; עָבְרוּ עָלֶיהָ שְׁלוֹשָׁה חֳדָשִׁים אֲחֵרִים, וְרָאָת פַּעַם שְׁנִיָּה, שְׁהִיא שְׁלִישִׁית לִרְאִיָּה רִאשׁוֹנָה--מִטַּמְּאוֹת לְמַפְרֵעַ.

הָרוֹאָה דָּם אַחַר דַּם טֹהַר בְּתוֹךְ עֶשְׂרִים וְאַרְבַּע שָׁעוֹת, דַּיָּהּ שָׁעָתָהּ.
וְכָל שֶׁדַּיָּהּ שָׁעָתָהּ--אַף עַל פִּי שְׁאֵינָהּ מִטַּמְּאָה לְמַפְרֵעַ, צְרִיכָה לִהְיוֹת בּוֹדֶקֶת עַצְמָהּ תָּמִיד; וְכָל אִשָּׁה הַמַּרְבָּה לִבְדֹּק, מְשֻׁבַּחַת--חוּץ מִן הַנִּדָּה וְיוֹשֶׁבֶת עַל דַּם טֹהַר, שְׁאֵין הַבְּדִיקָה מוֹעֶלֶת לָהֶן כְּלוּם.

 חֲכָמִים תִּקְּנוּ לָהֶן לִבְנוֹת יִשְׂרָאֵל לִהְיוֹת בּוֹדְקוֹת עַצְמָן בְּכָל יוֹם בַּשַּׁחְרִית, מִפְּנֵי טְהָרוֹת שֶׁלָּעַרְבִּית, וּבָעַרְבִּית, מִפְּנֵי טְהָרוֹת שֶׁלַּשַּׁחְרִית; וְכָל אוֹכֶלֶת תְּרוּמָה, בּוֹדֶקֶת בְּשָׁעָה שֶׁאוֹכֶלֶת בַּתְּרוּמָה.
וְכָל אִשָּׁה בּוֹדֶקֶת בְּשָׁעָה שֶׁעוֹבֶרֶת לְשַׁמַּשׁ מִטָּתָהּ, מִפְּנֵי הַטְּהָרוֹת; אֲבָל אִם לֹא הָיְתָה עוֹסֶקֶת בַּטְּהָרוֹת, אֵינָהּ צְרִיכָה בְּדִיקָה לְבַעְלָהּ--שֶׁכָּל הַנָּשִׁים שֶׁיֵּשׁ לָהֶן וֶסֶת, בְּחֶזְקַת טַהְרָה לְבַעְלֵיהֶן כְּמוֹ שֶׁבֵּאַרְנוּ בְּעִנְיַן נִדָּה.

 חֶזְקַת בְּנוֹת יִשְׂרָאֵל, עַד שֶׁלֹּא הִגִּיעוּ לְפִרְקָן--בְּחֶזְקַת טַהְרָה, וְאֵין הַנָּשִׁים בּוֹדְקוֹת אוֹתָן.
אֲבָל מִשֶּׁהִגִּיעוּ לְפִרְקָן--צְרִיכוֹת בְּדִיקָה, וְנָשִׁים בּוֹדְקוֹת אוֹתָן.
הַחֵרֶשֶׁת, וְהַשּׁוֹטָה, וּמִי שֶׁנִּטְרְפָה דַּעְתָּהּ בְּחֹלִי--אִם יֵשׁ לָהֶן פִּקְּחוֹת מְתַקְּנוֹת אוֹתָן, הֲרֵי אֵלּוּ אוֹכְלוֹת בַּתְּרוּמָה.

 כָּל הַכְּתָמִים הַבָּאִים מִבֵּין יִשְׂרָאֵל, בְּחֶזְקַת טֻמְאָה; וְהַבָּאִים מִבֵּין הַגּוֹיִים, טְהוֹרִין.
וְהַנִּמְצָאִים בְּעָרֵי יִשְׂרָאֵל, טְהוֹרִין--שֶׁלֹּא נֶחְשְׁדוּ לְהַשְׁלִיךְ כִּתְמֵיהֶן, אֵלָא מַצְנִיעִין אוֹתָן; לְפִיכָּךְ כָּל הַכְּתָמִים הַנִּמְצָאִים בְּכָל מָקוֹם, טְהוֹרִין--חוּץ מִן הַנִּמְצָאִים בַּחוֹרִים וּסְבִיבוֹת בֵּית הַטֻּמְאוֹת.
וְכֻלָּן, טֻמְאָתָן בְּסָפֵק כְּמוֹ שֶׁבֵּאַרְנוּ.

 כָּל הַכְּתָמִים הַטְּמֵאִין, מַעְבִירִין עֲלֵיהֶן שִׁבְעָה סַמְמָנִין; וְאַחַר כָּךְ, בֵּין עָבַר הַכֶּתֶם בֵּין לֹא עָבַר, מַטְבִּילוֹ וְטָהוֹר: שְׁאִם לֹא עָבַר כְּלָל, הֲרֵי הוּא צְבָע; וְאִם עָבַר אוֹ כָּהָה, הֲרֵי זֶה כֶּתֶם, וּמֵאַחַר שֶׁעָבְרוּ עָלָיו הַסַּמְמָנִין, כְּבָר בָּטַל אַף עַל פִּי שֶׁרִשּׁוּמוֹ נִכָּר.
וְאַפִלּוּ כֶּתֶם שֶׁלְּדַם נִדּוּת וַדַּאי--כֵּיוָן שֶׁהִעְבִיר עָלָיו שִׁבְעַת הַסַּמְמָנִין, בִּטְּלוֹ; וּמַטְבִּילוֹ, וְעוֹשֶׂה עַל גַּבָּיו טְהָרוֹת.

 בֶּגֶד שֶׁאָבַד בּוֹ הַכֶּתֶם--מַעְבִיר עַל כָּל הַבֶּגֶד שִׁבְעָה סַמְמָנִין, וּמְבַטְּלוֹ.
אָבְדָה בּוֹ שִׁכְבַת זֶרַע--אִם הָיָה חָדָשׁ, בּוֹדְקוֹ בְּמַחַט; וְאִם הָיָה שָׁחוּק, בּוֹדְקוֹ בַּחַמָּה.

 בֶּגֶד שֶׁהָיָה עָלָיו כֶּתֶם, וְהִטְבִּילוֹ וְעָשָׂה עַל גַּבָּיו טְהָרוֹת, וְאַחַר כָּךְ הִעְבִיר עַל הַכֶּתֶם שִׁבְעַת הַסַּמְמָנִין, וְלֹא עָבַר--הֲרֵי זֶה צְבָע, וְהַטְּהָרוֹת שֶׁעָשָׂה טְהוֹרוֹת; וְאֵינוּ צָרִיךְ לְהַטְבִּילוֹ, פַּעַם אַחֶרֶת.
וְאִם עָבַר הַכֶּתֶם, אוֹ כָּהָה עֵינוֹ--הֲרֵי זֶה כֶּתֶם, וְהַטְּהָרוֹת טְמֵאוֹת, שֶׁהֲרֵי הִקְפִּיד עַל הַכֶּתֶם, לַהֲסִירוֹ; וְצָרִיךְ לְהַטְבִּילוֹ פַּעַם אַחֶרֶת, לְטַהֲרוֹ.

 כֶּתֶם שֶׁהִעְבִיר עָלָיו שִׁשָּׁה סַמְמָנִין, וְלֹא עָבַר, וְאַחַר כָּךְ הִעְבִיר עָלָיו צַפּוֹן, וְעָבַר--הֲרֵי הַטְּהָרוֹת שֶׁנַּעֲשׂוּ עַל גַּבָּיו טְמֵאוֹת, אַף עַל פִּי שֶׁהַצַּפּוֹן מַעְבִיר הַצְּבָע: הוֹאִיל וְלֹא הִעְבִיר שִׁבְעַת הַסַּמְמָנִין, הֲרֵי זֶה בְּחֶזְקַת כֶּתֶם; וְשֶׁמֶּא אִלּוּ הִעְבִיר הַשְּׁבִיעִי, הָיָה עוֹבֵר.

הִעְבִיר עָלָיו שִׁבְעָה סַמְמָנִין, וְלֹא עָבַר, וְחָזַר וְהִעְבִירָן פַּעַם שְׁנִיָּה, וְעָבַר--כָּל הַטְּהָרוֹת שֶׁנַּעֲשׂוּ עַל גַּבָּיו בֵּין תַּכְבֹּסֶת רִאשׁוֹנָה לַשְּׁנִיָּה, טְהוֹרוֹת; וְכָל הַטְּהָרוֹת שֶׁנַּעֲשׂוּ עַל גַּבָּיו אַחַר תַּכְבֹּסֶת שְׁנִיָּה, טְמֵאוֹת: הוֹאִיל וְגִלָּה דַּעְתּוֹ שְׁהוּא מַקְפִּיד עָלָיו, וְרוֹצֶה לְהוֹצִיא רִשּׁוּמוֹ--הֲרֵי זֶה טָמֵא, עַד שֶׁיְּבַטְּלוֹ וְיַטְבִּילוֹ.

כְּבָר בֵּאַרְנוּ בְּהִלְכּוֹת אִסּוּרֵי בִּיאָה, שִׁבְעָה הַסַּמְמָנִין שֶׁמַּעְבִירִין עַל הַכֶּתֶם מַה הֶן, וְהֵיאַךְ מַעְבִירִין אוֹתָן.

 הָאִשָּׁה שֶׁמֵּתָה, וְיָצָא מִמֶּנָּה דָּם--מְטַמֵּא מִשּׁוֹם כֶּתֶם, כְּדָם הַנִּדָּה: שֶׁהַמָּקוֹר, מְקוֹמוֹ טָמֵא.
אַף עַל פִּי שֶׁיָּצָא הַדָּם אַחַר שֶׁמֵּתָה, וְאֵין כָּאן נִדָּה, הוֹאִיל וּמִמָּקוֹם טָמֵא יָצָא, מְטַמֵּא טֻמְאַת כְּתָמִים.
וְאִם הָיָה בּוֹ רְבִיעִית--מְטַמֵּא בָּאֹהֶל, וּמְטַמֵּא מִשּׁוֹם כֶּתֶם.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק ה 
הַזָּב, וְהַזָּבָה, וְהַנִּדָּה, וְהַיּוֹלֶדֶת--לְעוֹלָם הֶן בְּטֻמְאָתָן וּמְטַמְּאִין אָדָם וְכֵלִים וּמִשְׁכָּב וּמֶרְכָּב, עַד שֶׁיִּטְבֹּלוּ: אַפִלּוּ נִתְאַחֲרוּ כַּמָּה שָׁנִים בְּלֹא רְאִיַּת טֻמְאָה, וְלֹא טָבְלוּ--הֲרֵי הֶן בְּטֻמְאָתָן.

יוֹלֶדֶת שֶׁלֹּא טָבְלָה אַחַר שִׁבְעָה לַזָּכָר, וְאַרְבָּעָה עָשָׂר לַנְּקֵבָה--כָּל דָּם שֶׁתִּרְאֶה, אַף עַל פִּי שְׁהוּא בְּתוֹךְ יְמֵי טֹהַר--הֲרֵי הוּא כְּדַם הַנִּדּוּת, וּמְטַמֵּא לַח וְיָבֵשׁ: לֹא תָלָה הַכָּתוּב בַּיָּמִים בִּלְבָד, אֵלָא בַּיָּמִים וּטְבִילָה.

יוֹלֶדֶת שֶׁיָּרְדָה לִטְבֹּל מִטֻּמְאָה לְטַהְרָה, וְנֶעְקַר מִמֶּנָּה דָּם בִּירִידָתָהּ, וְיָצָא חוּץ לְבֵין הַשִּׁנַּיִם--הֲרֵי זוֹ טְמֵאָה; וְאֵין הַטְּבִילָה מוֹעֶלֶת לְדָם זֶה, וְאַף עַל פִּי שֶׁעֲדַיִן הוּא בִּבְשָׂרָהּ.
וְאִם נֶעְקַר מִמֶּנָּה בַּעֲלִיָּתָהּ מִן הַמִּקְוָה--הֲרֵי זוֹ טְהוֹרָה, מִפְּנֵי שְׁהוּא דַּם טֹהַר, וְהַטְּבִילָה מוֹעֶלֶת לְכָל הַדָּם הַמֻּבְלָע בָּאֵבָרִים, וּמְשִׂימָה אוֹתוֹ דַּם טֹהַר.

יוֹלֶדֶת שֶׁטָּבְלָה אַחַר שִׁבְעָה שֶׁלַּזָּכָר, וְאַרְבָּעָה עָשָׂר שֶׁלַּנְּקֵבָה, אוֹ אַחַר סְפִירַת שִׁבְעַת יְמֵי נְקִיִּים, אִם הָיְתָה יוֹלֶדֶת בְּזוֹב--הֲרֵי הִיא בְּכָל יְמֵי טֹהַר שֶׁלָּהּ, כְּטָמֵא שֶׁטָּבַל וַעֲדַיִן לֹא הִעְרִיב שִׁמְשׁוֹ.
וַהֲרֵי הִיא טְבוּלַת יוֹם, בְּכָל אוֹתָן הַיָּמִים; וְאֵינָהּ צְרִיכָה טְבִילָה אַחֶרֶת, בְּסוֹף יְמֵי טֹהַר, אֵלָא בְּמִשְׁלַם הַיָּמִים, הֲרֵי הִיא כִּטְבוּל יוֹם שֶׁהִעְרִיב שִׁמְשׁוֹ.

בַּמֶּה דְּבָרִים אֲמוּרִים, שְׁהִיא כִּטְבוּל יוֹם לְעִנְיַן תְּרוּמָה וּמַעֲשֵׂר; אֲבָל לִקְדָשִׁים, הֲרֵי הִיא כְּרִאשׁוֹן לַטֻּמְאָה שֶׁעֲדַיִן לֹא טָבַל, אֵלָא כְּמִי שֶׁנָּגַע בְּנִדָּה אוֹ בִּטְמֵא מֵת, וְכַיּוֹצֶא בָּהֶן.

נִמְצֵאתָ לָמֵד שֶׁהַיּוֹלֶדֶת, בְּתוֹךְ יְמֵי טֹהַר--אוֹכֶלֶת בְּמַעֲשֵׂר וּפוֹסֶלֶת אֶת הַתְּרוּמָה, כִּטְבוּל יוֹם כְּמוֹ שֶׁיִּתְבָּאַר.
וְאִם נָפַל מֵרֻקָּהּ וּמִדַּם טַהְרָתָהּ עַל כִּכָּר שֶׁלִּתְרוּמָה, הֲרֵי הוּא בְּטַהְרָתוֹ--שֶׁמַּשְׁקֵה טְבוּל יוֹם טָהוֹר כְּמוֹ שֶׁיִּתְבָּאַר; וּמְטַמְּאָה אֶת הַקֳּדָשִׁים כְּוֶלֶד הַטֻּמְאוֹת, עַד שֶׁתַּשְׁלִים יְמֵי טֹהַר וְתִהְיֶה טְהוֹרָה לַכֹּל.
וְיֵרָאֶה לִי שֶׁמֵּאַחַר שְׁהִיא מְטַמְּאָה אֶת הַקֹּדֶשׁ, שְׁהִיא צְרִיכָה טְבִילָה בַּסּוֹף, וְאַחַר כָּךְ תִּגַּע בַּקֹּדֶשׁ, אַף עַל פִּי שְׁאֵינָהּ צְרִיכָה טְבִילָה אַחֶרֶת לַאֲכִילַת הַתְּרוּמָה.

 יוֹלֶדֶת שְׁהִיא מְצֹרַעַת, וְטָבְלָה אַחַר שִׁבְעָה שֶׁלַּזָּכָר אוֹ אַרְבָּעָה עָשָׂר שֶׁלַּנְּקֵבָה--הֲרֵי דַּם טַהְרָה שֶׁלָּהּ טָמֵא, כְּרֻקָּהּ וּכְמֵימֵי רַגְלֶיהָ; וְכֻלָּן כְּמַשְׁקִין טְמֵאִין: שֶׁכָּל הַטְּמֵאִין, מַשְׁקִין הַיּוֹצְאִין מֵהֶן כְּמַשְׁקִין שְׁהֶן נוֹגְעִין בָּהֶן--חוּץ מִן הַזָּב וְכַיּוֹצֶא בּוֹ, שֶׁהֲרֵי שְׁלוֹשָׁה מַשְׁקִין הַיּוֹצְאִין מִמֶּנּוּ אֲבוֹת הַטֻּמְאוֹת כְּמוֹ שֶׁבֵּאַרְנוּ.

 זָבָה קְטַנָּה שֶׁטָּבְלָה בַּיּוֹם הַשָּׁמוּר שֶׁלָּהּ אַחַר הָנֵץ, כְּמוֹ שֶׁבֵּאַרְנוּ בְּעִנְיַן אִסּוּר נִדָּה--הֲרֵי מַגָּעָהּ וּבְעִילָתָהּ תְּלוּיִין: אִם נִגְמַר הַיּוֹם, וְלֹא רָאָת--כָּל שֶׁנָּגְעָה בּוֹ טָהוֹר, וּבוֹעֲלָהּ טָהוֹר וּפָטוּר; וְאִם רָאָת דָּם אַחַר שֶׁטָּבְלָה--כָּל טְהָרוֹת שֶׁעָשָׂת טְמֵאוֹת, וְעוֹשָׂה מִשְׁכָּב וּמֶרְכָּב, וּבוֹעֲלָהּ חַיָּב חַטָּאת.
טָבְלָה בְּלֵיל הַשָּׁמוּר, קֹדֶם שֶׁיַּעֲלֶה עַמּוּד הַשַּׁחַר--הֲרֵי זוֹ כְּמִי שֶׁלֹּא טָבְלָה, וַעֲדַיִן עוֹשָׂה מִשְׁכָּב וּמֶרְכָּב.

 הָרוֹאָה דָּם בְּיוֹם אַחַד עָשָׂר, וְטָבְלָה לְעֶרֶב לֵיל שְׁנֵים עָשָׂר--הֲרֵי זוֹ מְטַמְּאָהּ מִשְׁכָּב וּמוֹשָׁב, אַף עַל פִּי שְׁאֵינָהּ רְאוּיָה לִהְיוֹת זָבָה גְּדוֹלָה, כְּמוֹ שֶׁבֵּאַרְנוּ בְּעִנְיַן אִסּוּר נִדָּה.

 טָבְלָה בְּיוֹם שְׁנֵים עָשָׂר אַחַר הָנֵץ הַחַמָּה--אַף עַל פִּי שֶׁאֲסוּרָה לְשַׁמַּשׁ עַד לָעֶרֶב--אִם שִׁמְּשָׁה, בּוֹעֲלָהּ טָהוֹר; וּמִשְׁכָּבָהּ וּמֶרְכָּבָהּ טְהוֹרִין, אַף עַל פִּי שֶׁרָאָת דָּם בְּיוֹם שְׁנֵים עָשָׂר אַחַר הַטְּבִילָה--מִפְּנֵי שְׁהוּא תְּחִלַּת נִדָּה כְּמוֹ שֶׁבֵּאַרְנוּ שָׁם בְּאִסּוּר נִדָּה, וְאֵינוּ מִצְטָרֵף לַיּוֹם אַחַד עָשָׂר.
לְפִיכָּךְ אֵינָהּ צְרִיכָה לִשְׁמֹר יוֹם שְׁנֵים עָשָׂר, אֵלָא טוֹבֶלֶת וְעוֹסֶקֶת בַּטְּהָרוֹת.

אֲבָל הָרוֹאָה דָּם בָּעֲשִׂירִי--טוֹבֶלֶת בְּיוֹם אַחַד עָשָׂר, וּמְשַׁמֶּרֶת אוֹתוֹ: שְׁאִם תִּרְאֶה בּוֹ דָּם אַחַר טְבִילָה--נִטְמְאוּ כָּל טְהָרוֹת שֶׁעָשָׂת, וְנִטְמָא בּוֹעֲלָהּ, אַף עַל פִּי שְׁאֵינָהּ רְאוּיָה לִהְיוֹת זָבָה גְּדוֹלָה, כְּמוֹ שֶׁבֵּאַרְנוּ שָׁם בַּנִּדָּה.

 זָב וְזָבָה גְּדוֹלָה שֶׁטָּבְלוּ בְּיוֹם שְׁבִיעִי שֶׁלָּהֶן כְּמוֹ שֶׁבֵּאַרְנוּ--לֹא יִתְעַסְּקוּ בַּטְּהָרוֹת, עַד לָעֶרֶב: שֶׁמֶּא יִרְאוּ טֻמְאָה, וְיִסְתְּרוּ שִׁבְעַת יְמֵי הַסְּפִירָה; וְנִמְצְאוּ אוֹתָן הַטְּהָרוֹת טְמֵאוֹת לְמַפְרֵעַ.
וְאַף עַל פִּי שְׁהֶן עוֹשִׂין מִשְׁכָּב וּמֶרְכָּב לְמַפְרֵעַ--אֵין מְטַמְּאִין כְּלֵי חֶרֶס בַּהֲסֵט מֵאַחַר שֶׁטָּבְלוּ, אַף עַל פִּי שֶׁחָזְרוּ וְרָאוּ טֻמְאָה וְסָתְרוּ הַכֹּל; וְכָל כְּלִי חֶרֶס שֶׁהֵסִיטוּ עַד שֶׁלֹּא רָאוּ, טָהוֹר.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק ו 
כְּבָר בֵּאַרְנוּ שֶׁהַזָּב וַחֲבֵרָיו, מְטַמְּאִין מִשְׁכָּב וּמוֹשָׁב וּמֶרְכָּב.
וְהַמִּשְׁכָּב וְהַמּוֹשָׁב, אֶחָד הוּא; וְלָמָּה נֶאֱמָר בַּתּוֹרָה מִשְׁכָּב וּמוֹשָׁב--שֶׁהַמִּשְׁכָּב הָרָאוּי לִשְׁכִיבָה, וְהַמּוֹשָׁב הָרָאוּי לִישִׁיבָה.
וּבֵין שֶׁיָּשַׁב עַל הַמִּשְׁכָּב, אוֹ שֶׁשָּׁכַב עַל הַמּוֹשָׁב--טִמְּאָהוּ; לְפִיכָּךְ אֲנִי אוֹמֵר בְּכָל מְקוֹם מִשְׁכָּב בִּלְבָד, וְהוּא הַדִּין לְמוֹשָׁב.
וְאֵיזֶה הוּא מֶרְכָּב--זֶה הָרָאוּי לִרְכִיבָה, כְּגוֹן מַרְדַּעַת הַחֲמוֹר וּטְפִיטַן הַסּוּס.

הַמִּשְׁכָּב וְהַמֶּרְכָּב--כָּל אֶחָד מֵהֶן אָב מֵאֲבוֹת הַטֻּמְאוֹת שֶׁלַּתּוֹרָה, מְטַמֵּא אָדָם וְכֵלִים בַּמַּגָּע, וּמְטַמְּאִין אֶת הָאָדָם בַּמַּשָּׂא.
וּמַה בֵּין מִשְׁכָּב לְמֶרְכָּב: שֶׁהַנּוֹגֵעַ בְּמִשְׁכָּב--אִם הָיָה אָדָם וְנָגַע בִּבְגָדִים וּבִשְׁאָר כֵּלִים, עַד שֶׁלֹּא פֵרַשׁ מִמְּטַמְּאָיו--הֲרֵי זֶה טִמְּאָן, וְעָשָׂה אוֹתָן רִאשׁוֹן לַטֻּמְאָה; וְהַנּוֹגֵעַ בְּמֶרְכָּב--אֵינוּ מְטַמֵּא בְּגָדִים וְלֹא כֵּלִים, אַפִלּוּ בְּשָׁעַת מַגָּעוֹ.

אֲבָל הַנּוֹשֵׂא אֶת הַמִּשְׁכָּב אוֹ אֶת הַמֶּרְכָּב--הֲרֵי זֶה מְטַמֵּא בְּגָדִים וּשְׁאָר כֵּלִים בְּשָׁעַת נְשִׂיאָתוֹ, עַד שֶׁלֹּא פֵרַשׁ מִמְּטַמְּאָיו.

וּמְנַיִן שֶׁבְּטֻמְאַת מֶרְכָּב חִלַּק מַגָּעוֹ מִמַּשָּׂאוֹ, וּבְמִשְׁכָּב לֹא חִלַּק: שֶׁהֲרֵי הוּא אוֹמֵר בְּמִשְׁכָּב "וְאִישׁ, אֲשֶׁר יִגַּע בְּמִשְׁכָּבוֹ--יְכַבֵּס בְּגָדָיו" , וּבְמֶרְכָּב הוּא אוֹמֵר "וְכָל-הַמֶּרְכָּב, אֲשֶׁר יִרְכַּב עָלָיו ...
וְכָל-הַנֹּגֵעַ, בְּכֹל אֲשֶׁר יִהְיֶה תַחְתָּיו--יִטְמָא, עַד-הָעָרֶב" וְלֹא נֶאֱמָר בּוֹ יְכַבַּס בְּגָדָיו: מְלַמֵּד שְׁאֵינוּ מְטַמֵּא בְּגָדִים בְּשָׁעַת מַגָּעוֹ.
וְנֶאֱמָר "וְהַנּוֹשֵׂא אוֹתָם--יְכַבֵּס בְּגָדָיו" --אֶחָד הַנּוֹשֵׂא אֶת הַמֶּרְכָּב אוֹ הַנּוֹשֵׂא מִשְׁכָּב, מְטַמֵּא בְּגָדִים בְּשָׁעַת נְשִׂיאָתוֹ.

נִמְצֵאתָ לָמֵד שֶׁהַזָּב וְהַזָּבָה וְהַנִּדָּה וְהַיּוֹלֶדֶת, וּמִשְׁכָּבָן וְרֻקָּן וּמֵימֵי רַגְלֵיהֶן, וְדַם נִדָּה וְזָבָה וְיוֹלֶדֶת, וְזוֹבוֹ שֶׁלַּזָּב--כָּל אֶחָד מֵאֵלּוּ אָב.
וְאָדָם שֶׁנָּגַע בְּאֶחָד מִכָּל אֵלּוּ, אוֹ נְשָׂאוֹ--מְטַמֵּא בְּגָדִים וּשְׁאָר כֵּלִים בְּשָׁעַת נְגִיעָתוֹ אוֹ בְּשָׁעַת נְשִׂיאָתוֹ, וְאֵינוּ מְטַמֵּא לֹא אָדָם וְלֹא כְּלֵי חֶרֶס: שֶׁכָּל הַמְּטַמֵּא אָדָם, מְטַמֵּא כְּלֵי חֶרֶס; וְכָל שְׁאֵינוּ מְטַמֵּא אָדָם, אֵינוּ מְטַמֵּא כְּלֵי חֶרֶס.

הִנֵּה לָמַדְתָּ שֶׁכָּל טָמֵא שֶׁנֶּאֱמָר בּוֹ יְכַבַּס בְּגָדָיו--הֲרֵי זֶה מְטַמֵּא בְּגָדִים שֶׁיִּגַּע בָּהֶן כָּל זְמָן שֶׁלֹּא פֵרַשׁ מִמְּטַמְּאָיו, וְעוֹשֶׂה אוֹתָן רִאשׁוֹן לַטֻּמְאָה כָּמוֹהוּ; וּמְטַמֵּא שְׁאָר הַכֵּלִים כִּבְגָדִים, חוּץ מִכְּלֵי חֶרֶס--שְׁאֵינוּ מְטַמֵּא לֹא אָדָם וְלֹא כְּלֵי חֶרֶס, אַף עַל פִּי שֶׁעֲדַיִן לֹא פֵרַשׁ.

וְכָל טָמֵא שֶׁלֹּא נֶאֱמָר בּוֹ יְכַבַּס בְּגָדָיו--הֲרֵי הוּא עַד שֶׁלֹּא פֵרַשׁ, כְּאַחַר שֶׁפֵּרַשׁ: שְׁאֵינוּ מְטַמֵּא בְּגָדִים, מִפְּנֵי שְׁהוּא וֶלֶד; וְאֵין צָרִיךְ לוֹמַר שְׁאֵינוּ מְטַמֵּא אָדָם, וְלֹא כְּלֵי חֶרֶס.
לְפִיכָּךְ הַנּוֹגֵעַ בְּמֶרְכָּב, אֵינוּ מְטַמֵּא בְּגָדִים בְּשָׁעַת מַגָּעוֹ; וְהַנּוֹשֵׂא אֶת הַמֶּרְכָּב, מְטַמֵּא בְּגָדִים בְּשָׁעַת נְשִׂיאָתוֹ כְּמוֹ שֶׁבֵּאַרְנוּ.

 כָּל הַכֵּלִים שֶׁיִּנָּשְׂאוּ לְמַעְלָה מִן הַזָּב, הֶן הַנִּקְרָאִין מַדֵּף.
וְהֶן כֻּלָּן כְּכֵלִים שְׁהוּא נוֹגֵעַ בָּהֶן--שְׁהֶן רִאשׁוֹן לַטֻּמְאָה, וְאֵינָן מְטַמְּאִין לֹא אָדָם וְלֹא כֵּלִים; אֲבָל מְטַמְּאִין אֹכָלִין וּמַשְׁקִין, כִּשְׁאָר וַלְדוֹת הַטֻּמְאָה.
וְטֻמְאַת מַדֵּף, מִדִּבְרֵיהֶם.

 הַזָּב וְהַזָּבָה וְהַנִּדָּה וְהַיּוֹלֶדֶת וְהַמְּצֹרָע שֶׁמֵּתוּ--הֲרֵי הֶן מְטַמְּאִין מִשְׁכָּב וּמֶרְכָּב אַחַר מִיתָתָן, כְּשֶׁהָיוּ כִּשְׁהֶן חַיִּין, עַד שֶׁיִּמֹּק הַבָּשָׂר; וְטֻמְאָה זוֹ מִדִּבְרֵיהֶם--גְּזֵרָה שֶׁמֶּא יִתְעַלַּף אֶחָד מֵאֵלּוּ, וִידַמּוּ שֶׁמֵּת וְהוּא עֲדַיִן לֹא מֵת.
נִמְצָא מִשְׁכָּבָן וּמֶרְכָּבָן שֶׁלְּאַחַר מִיתָה, אָב טֻמְאָה שֶׁלְּדִבְרֵי סוֹפְרִים.
אֲבָל נָכְרִי שֶׁמֵּת--אֵינוּ עוֹשֶׂה מִשְׁכָּב, שֶׁהֲרֵי כִּשְׁהוּא חַי אֵינוּ מְטַמֵּא אֵלָא מִדִּבְרֵיהֶם כְּמוֹ שֶׁבֵּאַרְנוּ.

 כָּל מָקוֹם שֶׁאַתָּה שׁוֹמֵעַ טֻמְאַת מִשְׁכָּב וּמֶרְכָּב, אֵינוּ שֶׁיִּגַּע הַטָּמֵא בְּמִשְׁכָּב אוֹ בְּמֶרְכָּב כְּשֶׁיִּנָּשֵׂא עֲלֵיהֶן; אֵלָא אַפִלּוּ הָיוּ אֲבָנִים גְּדוֹלוֹת לְמַעְלָה מִן הַכְּלִי הֶעָשׂוּי לְמִשְׁכָּב אוֹ לְמֶרְכָּב, וְנִשָּׂא הַזָּב עַל הָאֲבָנִים מִלְמַעְלָה--נִטְמָא הַמִּשְׁכָּב אוֹ הַמֶּרְכָּב, וְנַעֲשָׂה אָב טֻמְאָה.

אַפִלּוּ אֶלֶף מִשְׁכָּב אוֹ מֶרְכָּב זֶה לְמַעְלָה מִזֶּה, וְאֶבֶן עַל הָעֶלְיוֹן, וְיָשַׁב אֶחָד מִמְּטַמְּאֵי מִשְׁכָּב וּמוֹשָׁב לְמַעְלָה מִן הָאֶבֶן--נִטְמְאוּ הַכֹּל.
וְאֶחָד הַמִּשְׁכָּב הַנּוֹגֵעַ בָּאָרֶץ, אוֹ הַמִּשְׁכָּב שֶׁלְּמַעְלָה--אִם נָגַע בּוֹ בְּשָׁעַת שְׁכִיבָתוֹ, כָּל אֶחָד מֵהֶן אָב הַטֻּמְאָה.

וְכֵן אִם הָיָה אֶחָד מִמְּטַמְּאֵי מִשְׁכָּב לְמַטָּה, וְאֶבֶן עַל גַּבָּיו, וְאֹכָלִין וְכֵלִים וּמַשְׁקִין וְאָדָם עַל גַּבֵּי הָאֶבֶן זֶה לְמַעְלָה מִזֶּה--כֻּלָּן טְמֵאִין, וְרִאשׁוֹן לַטֻּמְאָה.
וְאֶחָד כְּלִי אוֹ אֹכֶל אוֹ מַשְׁקֶה אוֹ אָדָם הַנּוֹגֵעַ בַּזָּב, אוֹ כְּלִי אוֹ אֹכֶל אוֹ מַשְׁקֶה אוֹ אָדָם שְׁהוּא לְמַעְלָה עַל הָאֶבֶן שֶׁעַל גַּבָּיו--הַכֹּל וֶלֶד טֻמְאָה; וְאֵינוּ מְטַמֵּא לֹא אָדָם וְלֹא כֵּלִים, חוּץ מִן הָאָדָם שֶׁעַל גַּבֵּי הַזָּב--שֶׁעַד שֶׁלֹּא פֵרַשׁ מִמְּטַמְּאָיו, מְטַמֵּא שְׁאָר כֵּלִים כְּמוֹ שֶׁבֵּאַרְנוּ.

 הָאֹכָלִין וְהַמַּשְׁקִין וְהַכֵּלִים שְׁאֵינָן עֲשׂוּיִין לֹא לְמִשְׁכָּב וְלֹא לְמוֹשָׁב וְלֹא לְמֶרְכָּב שֶׁהָיוּ לְמַטָּה, וְיָשַׁב הַזָּב וְכַיּוֹצֶא בּוֹ עֲלֵיהֶן לְמַעְלָה, וְלֹא נָגַע בָּהֶן--כֻּלָּן טְהוֹרִין; אֲבָל אִם הָיָה הָאָדָם לְמַטָּה, וְהַזָּב לְמַעְלָה--אַף עַל פִּי שְׁאֵינוּ נוֹגֵעַ בּוֹ, הֲרֵי זֶה טָמֵא מִשּׁוֹם נוֹשֵׂא זָב, כְּכָל נוֹשֵׂא דָּבָר שֶׁמְּטַמֵּא בַּמַּשָּׂא, שֶׁהַנּוֹשֵׂא רִאשׁוֹן לַטֻּמְאָה.

הִנֵּה לָמַדְתָּ שֶׁכָּל שֶׁיִּהְיֶה לְמַעְלָה מִן הַזָּב, טָמֵא: בֵּין אָדָם בֵּין כֵּלִים הָעֲשׂוּיִין לְמִשְׁכָּב וּלְמוֹשָׁב וּלְמֶרְכָּב, בֵּין שְׁאָר כָּל הַכֵּלִים, בֵּין אֹכָלִין בֵּין מַשְׁקִין--הַכֹּל רִאשׁוֹן לַטֻּמְאָה.
וְכָל שֶׁיִּהְיֶה לְמַטָּה מִן הַזָּב, וְלֹא יִגַּע בּוֹ--טָהוֹר: חוּץ מִן הָאָדָם, אוֹ כְּלִי הֶעָשׂוּי לְמִשְׁכָּב אוֹ לְמוֹשָׁב אוֹ לְמֶרְכָּב; אֵלָא שֶׁהָאָדָם רִאשׁוֹן, וְהַכֵּלִים הָעֲשׂוּיִין לְמוֹשָׁב אוֹ לְמִשְׁכָּב אוֹ לְמֶרְכַּב אָב הַטֻּמְאָה כְּמוֹ שֶׁבֵּאַרְנוּ.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק ז 
הַזָּב מְטַמֵּא אֶת הַמִּשְׁכָּב וְאֶת הַמּוֹשָׁב וְהַמֶּרְכָּב בַּחֲמִשָּׁה דְּרָכִים--עוֹמֵד, יוֹשֵׁב, שׁוֹכֵב, נִתְלֶה, וְנִשְׁעָן.
כֵּיצַד: כְּלִי שְׁהוּא עָשׂוּי לְמִשְׁכָּב אוֹ לְמוֹשָׁב אוֹ לְמֶרְכָּב, אַפִלּוּ הָיָה תַּחַת הָאֶבֶן--אִם עָמַד אֶחָד מִמְּטַמְּאֵי מִשְׁכָּב עַל הָאֶבֶן, אוֹ יָשַׁב עָלֶיהָ, אוֹ שָׁכַב אוֹ נִשְׁעַן עָלֶיהָ, אוֹ נִתְלָה בָּהּ--הוֹאִיל וְנִתְנַשֵּׂא עַל הַכְּלִי הַזֶּה מִכָּל מָקוֹם, נִטְמָא וְנַעֲשָׂה אָב.
וְכָל אֶחָד מֵחֲמִשָּׁה דְּרָכִים אֵלּוּ, הוּא הַנִּקְרָא מַדְרֵס בְּכָל מָקוֹם.

וְכֵן הַמִּשְׁכָּב וְהַמֶּרְכָּב מְטַמְּאִין אֶת הָאָדָם בְּשִׁבְעָה דְּרָכִים--בַּחֲמִשָּׁה דְּרָכִים אֵלּוּ שֶׁמָּנִינוּ, וּבַמַּגָּע, וּבַמַּשָּׂא.
כֵּיצַד: מִשְׁכָּב אוֹ מֶרְכָּב שֶׁדָּרַס עָלָיו הַזָּב, וְנִטְמָא בְּמַדְרֵסוֹ--הַנּוֹגֵעַ בּוֹ אוֹ הַנּוֹשְׂאוֹ, טָמֵא.
וְכֵן הַיּוֹשֵׁב עָלָיו, אוֹ הָעוֹמֵד, אוֹ הַשּׁוֹכֵב, אוֹ הַנִּתְלֶה, אוֹ הַנִּשְׁעָן--אַף עַל פִּי שֶׁהָיְתָה אֶבֶן מַבְדֶּלֶת בֵּין הַטָּהוֹר וּבֵין הַמַּדְרֵס, הֲרֵי זֶה נִטְמָא: שֶׁנֶּאֱמָר "וְהַיֹּשֵׁב, עַל-הַכְּלִי, אֲשֶׁר-יֵשֵׁב עָלָיו, הַזָּב--יִטְמָא" .

מִפִּי הַשְּׁמוּעָה לָמְדוּ שֶׁמְּקוֹם שֶׁהַזָּב יוֹשֵׁב וּמְטַמֵּא, אִם יָשַׁב שָׁם הַטָּהוֹר נִטַּמֵּא; מַה הַזָּב מְטַמֵּא מִשְׁכָּב וּמֶרְכָּב שֶׁתַּחַת הָאֶבֶן--אַף הַטָּהוֹר מִטַּמֵּא מִן הַמִּשְׁכָּב אוֹ הַמֶּרְכָּב שְׁהוּא מִתַּחַת הָאֶבֶן, וְאַף עַל פִּי שְׁאֵין הַזָּב שָׁם עַל הַמִּשְׁכָּב.
וְאָדָם זֶה שְׁהוּא לְמַעְלָה מִן הַמַּדְרֵס--מְטַמֵּא בְּגָדִים כָּל זְמָן שֶׁלֹּא פֵרַשׁ מִמְּטַמְּאָיו, כְּמוֹ שֶׁבֵּאַרְנוּ.

 אֵין הַזָּב מְטַמֵּא אֶת הַמִּשְׁכָּב, עַד שֶׁיִּנָּשֵׂא רֻבּוֹ עַל הַמִּשְׁכָּב אוֹ הַמּוֹשָׁב אוֹ הַמֶּרְכָּב; וְכֵן הַטָּהוֹר שֶׁדָּרַס עַל מַדְרֵס הַזָּב--אֵינוּ מִטַּמֵּא מֵחֲמַת הַמַּדְרֵס, עַד שֶׁיִּנָּשֵׂא רֻבּוֹ עָלָיו.
אֲבָל אִם נִשָּׂא מֵעוּטוֹ--הוֹאִיל וְלֹא נָגַע, הֲרֵי זֶה טָהוֹר.
כֵּיצַד: מִקְצַת הַטָּמֵא עַל הַמִּשְׁכָּב, וּמִקְצַת הַטָּהוֹר עַל אוֹתוֹ מִשְׁכָּב--הַמִּשְׁכָּב טָהוֹר, וְהַטָּהוֹר שֶׁנִּשָּׂא מִקְצָתוֹ עָלָיו טָהוֹר.

הַטָּמֵא שֶׁנִּשָּׂא רֻבּוֹ עַל מִקְצַת הַמִּשְׁכָּב אוֹ הַמֶּרְכָּב, נִטְמָא הַמִּשְׁכָּב כֻּלּוֹ וְהַמֶּרְכָּב כֻּלּוֹ; וְכֵן הַטָּהוֹר שֶׁנִּשָּׂא רֻבּוֹ עַל מִקְצַת הַמַּדְרֵס--נִטְמָא, וְאַף עַל פִּי שֶׁלֹּא נִשָּׂא אֵלָא עַל מִקְצַת הַמּוֹשָׁב.

 זָב שֶׁהָיָה מֻטָּל עַל חֲמִשָּׁה סַפְסַלִּין, שְׁהֶן מֻנָּחִין לְאָרְכָּן--טְמֵאִין, שֶׁהֲרֵי נִשָּׂא רֻבּוֹ עַל כָּל אֶחָד מֵהֶן; הָיוּ מֻנָּחִין לְרָחְבָּן--טְהוֹרִין, שֶׁהֲרֵי לֹא נִשָּׂא רֻבּוֹ עַל כָּל אֶחָד מֵהֶן.
וְאִם יָשָׁן עֲלֵיהֶם--בֵּין כָּךְ וּבֵין כָּךְ, טְמֵאִין: שֶׁמֶּא נִתְהַפַּךְ עֲלֵיהֶם, וְנִמְצָא רֻבּוֹ עַל כָּל אֶחָד.

הָיָה מֻטָּל עַל שִׁשָּׁה כֵּלִים הָעֲשׂוּיִין לְמִשְׁכָּב, שְׁתֵּי יָדָיו עַל שְׁנַיִם, וּשְׁתֵּי רַגְלָיו עַל שְׁנַיִם, וְרֹאשׁוֹ עַל אֶחָד, וְגוּפוֹ עַל אֶחָד--אֵין טָמֵא מִשּׁוֹם מִשְׁכָּב אֵלָא זֶה שֶׁתַּחַת גּוּפוֹ, שֶׁהֲרֵי נִשָּׂא רֻבּוֹ עָלָיו; עָמַד עַל שְׁנֵי מִשְׁכָּבוֹת, רַגְלוֹ אַחַת עַל אֶחָד וְרַגְלוֹ שְׁנִיָּה עַל הַשֵּׁנִי--שְׁנֵיהֶן טְמֵאִין.

 הָיָה יוֹשֵׁב עַל גַּבֵּי הַמִּטָּה, וְאַרְבָּעָה מִשְׁכָּבוֹת תַּחַת אַרְבַּע רַגְלֵי הַמִּטָּה--כֻּלָּן טְמֵאוֹת, מִפְּנֵי שְׁאֵינָהּ יְכוּלָה לַעֲמֹד עַל שָׁלוֹשׁ; הָיָה רוֹכֵב עַל גַּבֵּי בְּהֵמָה, וְאַרְבָּעָה מִשְׁכָּבוֹת תַּחַת אַרְבַּע רַגְלֶיהָ--כֻּלָּן טְהוֹרוֹת.

וּמִפְּנֵי מַה הֶן טְהוֹרוֹת: מִפְּנֵי שֶׁהַבְּהֵמָה יְכוּלָה לַעֲמֹד עַל שָׁלוֹשׁ; וְנִמְצֵאת הָרְבִיעִית מְסַיֵּעַ, וּמְסַיֵּעַ אֵין בּוֹ מַמָּשׁ.
וְהוֹאִיל וְכָל אַחַת רְאוּיָה לִהְיוֹת מְסַיֵּעַ, וְאֵין אָנוּ יוֹדְעִים אֵיזוֹ יָד וְאֵיזוֹ רֶגֶל הִיא שֶׁלֹּא הָיָה נִשְׁעָן עָלֶיהָ--הֲרֵי לֹא הֻחְזְקָה טֻמְאָה בְּאַחַת מֵהֶן; לְפִיכָּךְ כֻּלָּן טְהוֹרוֹת.

לְפִיכָּךְ אִם הָיָה מִשְׁכָּב אֶחָד מֻנָּח תַּחַת שְׁתֵּי יְדֵי הַבְּהֵמָה, אוֹ תַּחַת שְׁתֵּי רַגְלֶיהָ, אוֹ תַּחַת יָדָהּ וְרַגְלָהּ--הֲרֵי זֶה טָמֵא: שֶׁהֲרֵי וַדַּאי נִשָּׂא הַזָּב עַל מִשְׁכָּב זֶה, שְׁאֵין הַבְּהֵמָה יְכוּלָה לַעֲמֹד עַל שְׁתַּיִם.

 יָשַׁב הַטָּמֵא עַל קוֹרַת בֵּית הַבַּד--כָּל הַכֵּלִים שֶׁבָּעֲקָל טְמֵאִים, שֶׁהֲרֵי הֶם רְצוּצִים תַּחַת הַקּוֹרָה.
אֲבָל אִם יָשַׁב עַל מַכְבֵּשׁ שֶׁלַּכּוֹבֵס, הֲרֵי הַכֵּלִים שֶׁתַּחַת לוּחַ הַמַּכְבֵּשׁ טְהוֹרִים: מִפְּנֵי שְׁהוּא רָפוּי; וְנִמְצֵאת מִשְׁעֶנֶת הַמַּכְבֵּשׁ עַל רַגְלָיו, לֹא עַל הַכֵּלִים שֶׁתַּחְתָּיו--שְׁאִם יִרְצֶה אָדָם לְהַכְנִיס סַכִּין וְכַיּוֹצֶא בָּהּ בֵּין הַכֵּלִים שֶׁתַּחַת הַמַּכְבֵּשׁ וּבֵין הַמַּכְבֵּשׁ, מַכְנִיס אַף עַל פִּי שְׁהוּא קָשׁוּר.

 זָב שֶׁדָּרַס עַל כְּלִי שֶׁלֹּא נַעֲשָׂה לְמִשְׁכָּב אוֹ לְמוֹשָׁב אוֹ לְמֶרְכָּב--אַף עַל פִּי שְׁהוּא רָאוּי לְמִשְׁכָּב--הוֹאִיל וְלֹא נָגַע בּוֹ, הֲרֵי זֶה טָהוֹר: שֶׁהֲרֵי אוֹמְרִין לוֹ, עֲמֹד וְנַעֲשֶׂה מְלַאכְתֵּנוּ בִּכְלִי זֶה.

כֵּיצַד: כָּפָה סְאָה וְיָשַׁב עָלֶיהָ, כָּפָה עֲרֵבָה וְיָשַׁב עָלֶיהָ, אוֹ שֶׁיָּשַׁב עַל פָּרֹכֶת אוֹ עַל קֶלַע שֶׁלַּסְּפִינָה, וְכַיּוֹצֶא בָּהֶן--הֲרֵי אֵלּוּ טְהוֹרִין: שֶׁנֶּאֱמָר "אֲשֶׁר-יֵשֵׁב עָלָיו" --הַמְּיֻחָד לִישִׁיבָה, לֹא שֶׁאוֹמְרִין לוֹ עֲמֹד וְנַעֲשֶׂה מְלַאכְתֵּנוּ, מִפְּנֵי שֶׁכְּלִי זֶה, לֹא נַעֲשָׂה לִישִׁיבָה.

הָיָה הַכְּלִי מְשַׁמֵּשׁ לִישִׁיבָה, עִם מְלַאכְתּוֹ שֶׁנַּעֲשָׂה לָהּ--הֲרֵי זֶה מִטַּמֵּא בְּמַדְרֵס: כְּגוֹן הָרָדִיד, וְהַחֲלוּק, וְהַטְּלִית, וְהַתֻּרְמַל, וְהַחֵמֶת--שֶׁאַף עַל פִּי שֶׁכָּל אֶחָד מֵהֶן לֹא נַעֲשָׂה מִתְּחִלָּתוֹ לְמִשְׁכָּב, הֲרֵי הוּא מְשַׁמֵּשׁ אֶת הַמִּשְׁכָּב עִם מְלַאכְתּוֹ; וְכֵן כָּל כַּיּוֹצֶא בְּאֵלּוּ.
וּבְהִלְכּוֹת כֵּלִים, אֲבָאַר כָּל הַכֵּלִים הַמִּטַּמְּאִין בְּמַדְרֵס, וְכֵלִים שְׁאֵין מִטַּמְּאִין בְּמַדְרֵס, וְאֵיזֶה כְּלִי רָאוּי לִישִׁיבָה, וְאֵיזֶה רָאוּי לִשְׁכִיבָה, וְאֵיזֶה רָאוּי לִרְכִיבָה.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק ח 
כְּבָר בֵּאַרְנוּ בִּתְחִלַּת סֵפֶר זֶה, שְׁאִם הֵסִיט הָאָדָם אֶת הַטֻּמְאָה שְׁהִיא מְטַמְּאָה בַּמַּשָּׂא, נִטְמָא מִשּׁוֹם נוֹשֵׂא; אֲבָל אִם הֵסִיטָה הַטֻּמְאָה אֶת הָאָדָם, לֹא נִטְמָא.

אֵין בְּכָל אֲבוֹת הַטֻּמְאוֹת כֻּלָּן, טֻמְאָה שְׁאִם תָּסִיט אֶת הָאָדָם הַטָּהוֹר אוֹ אֶת הַכְּלִי הַטָּהוֹר תְּטַמֵּא אוֹתָן--אֵלָא הַזָּב אוֹ חֲבֵרָיו בִּלְבָד; וְזוֹ הִיא הַטֻּמְאָה הַיְּתֵרָה בַּזָּב, שֶׁלֹּא מָצִינוּ כְּמוֹתָהּ בְּכָל הַתּוֹרָה--שְׁאִם הֵסִיט אֶת הַטְּהוֹרִין, טִמְּאָן.

כֵּיצַד: הָיְתָה קוֹרָה מֻטֶּלֶת עַל רֹאשׁ הַגָּדֵר, וְאָדָם טָהוֹר אוֹ כֵּלִים אַפִלּוּ כְּלִי חֶרֶס עַל קְצָתָהּ, וְהֵנִיד הַזָּב אֶת הַקָּצֶה הַשֵּׁנִי--הוֹאִיל וְנִתְנַדְנְדוּ מֵחֲמַת הַזָּב, הֲרֵי זֶה כְּמִי שֶׁנָּגַע בָּהֶן; וְטִמְּאָן וְנַעֲשׂוּ רִאשׁוֹן לַטֻּמְאָה, דִּין תּוֹרָה.
וְאֵין צָרִיךְ לוֹמַר שְׁאִם נָשָׂא הַזָּב אֶת הָאָדָם אוֹ אֶת הַכֵּלִים, שֶׁטִּמְּאָן.
וְאֶחָד זָב אוֹ זָבָה וְנִדָּה וְיוֹלֶדֶת, בְּכָל אֵלּוּ הַדְּבָרִים.

הִנֵּה לָמַדְתָּ שֶׁהָאָדָם הַטָּהוֹר שֶׁהֵסִיט אֶת הַזָּב, נִטְמָא מִשּׁוֹם נוֹשֵׂא זָב; וְהַזָּב שֶׁהֵסִיט אֶת הַטָּהוֹר, בֵּין אָדָם בֵּין כֵּלִים אַפִלּוּ כְּלִי חֶרֶס--טִמְּאָן, מִפְּנֵי שֶׁהֲנָדַת הַזָּב לַאֲחֵרִים כְּאִלּוּ נָגַע בָּהֶן.

 חֹמֶר בַּהֲסֵט הַזָּב מִמַּגָּעוֹ--שְׁאִם נָגַע בִּכְלִי חֶרֶס הַמֻּקָּף צָמִיד פָּתִיל, טָהוֹר; וְאִם הֱסִיטוֹ, טִמְּאָהוּ.
וְכֵן כְּלִי חֶרֶס שְׁהוּא נָבוּב כְּכַדּוּר, וַעֲדַיִן לֹא נַעֲשָׂה לוֹ פֶּה, כְּמוֹ לְפָסִין אִירָנִיּוֹת--אִם הֱסִיטָן הַזָּב, טִמְּאָן: וְאַף עַל פִּי שְׁהֶן טְהוֹרוֹת בְּאֹהֶל הַמֵּת, שֶׁהֲרֵי הֶן כִּכְלִי חֶרֶס הַמֻּקָּף צָמִיד פָּתִיל שֶׁפִּתְחוֹ סָתוּם.

וְכֵן מַחַט שֶׁהָיְתָה בְּלוּעָה בְּתוֹךְ הָעֶץ, וְטַבַּעַת הַבְּלוּעָה בְּתוֹךְ הַלְּבֵנָה, וְהֵסִיט הַזָּב אֶת הָעֶץ, אוֹ אֶת הַלְּבֵנָה--נִטְמְאוּ הַכֵּלִים הַבְּלוּעִים שֶׁבְּתוֹכָן; וְכֵן כָּל כַּיּוֹצֶא בְּזֶה.

 זָב שֶׁהִכְנִיס יָדוֹ אוֹ רַגְלוֹ לְאַוֵּיר כְּלִי חֶרֶס--הוֹאִיל וְלֹא נָגַע בּוֹ מִתּוֹכוֹ, וְלֹא הֵנִידוֹ--הֲרֵי זֶה טָהוֹר, שְׁאֵין הַנִּדָּה וְכַיּוֹצֶא בָּהּ מְטַמְּאִין לָאֵבָרִים.

 זָב שֶׁהָיָה קָנֶה אָחוּז בְּתוֹךְ קֻמְטוֹ, וְהֵסִיט בִּקְצֵה הַקָּנֶה אָדָם אוֹ כְּלִי--הֲרֵי הֶן טְהוֹרִין, שֶׁנֶּאֱמָר "וְכֹל אֲשֶׁר יִגַּע-בּוֹ הַזָּב, וְיָדָיו לֹא-שָׁטַף בַּמָּיִם" : מִפִּי הַשְּׁמוּעָה לָמְדוּ שֶׁהַכָּתוּב הַזֶּה מְדַבֵּר בַּהֲסֵט הַזָּב, וְהוֹצִיאוֹ בִּלְשׁוֹן נְגִיעָה; מַה נְגִיעָה בְּיָדָיו וְהַדּוֹמֶה לְיָדָיו מִשְּׁאָר גּוּפוֹ הַגָּלוּי אֵצֶל נְגִיעָה, אַף הֲסֵטוֹ--עַד שֶׁיָּסִיט בַּגָּלוּי שֶׁבְּגוּפוֹ, לֹא שֶׁיָּסִיט בְּבֵית הַסְּתָרִים.

הָיָה הַקָּנֶה בְּקֻמְטוֹ שֶׁלְּטָהוֹר, וְהֵסִיט בּוֹ אֶת הַזָּב--נִטְמָא: שֶׁהַמֵּסִיט אֶת הַטֻּמְאָה כְּנוֹשֵׂא אוֹתָהּ; וּכְשֵׁם שֶׁהַנּוֹשֵׂא בְּבֵית הַסְּתָרִים טָמֵא, כְּמוֹ שֶׁבֵּאַרְנוּ בִּתְחִלַּת סֵפֶר זֶה--כָּךְ הַמֵּסִיט בְּבֵית הַסְּתָרִים טָמֵא.

 הַזָּב בְּכַף מֹאזְנַיִם, וּכְלִי הֶעָשׂוּי לְמִשְׁכָּב אוֹ לְמֶרְכָּב כְּנֶגְדּוֹ בְּכַף שְׁנִיָּה--כָּרַע הַזָּב--הֲרֵי הֶן כְּכֵלִים שֶׁנָּגַע בָּהֶן, שֶׁהֲרֵי הֱסִיטָן.
כָּרְעוּ הֶן--הֲרֵי אֵלּוּ טְמֵאִין מִשּׁוֹם מִשְׁכָּב, וְנַעֲשׂוּ אָב: שֶׁהֲרֵי נָשְׂאוּ הַזָּב, וּכְאִלּוּ עָמַד עֲלֵיהֶן.
הָיָה בְּכַף שְׁנִיָּה שְׁאָר כֵּלִים, אוֹ אֹכָלִין וּמַשְׁקִין, אוֹ אָדָם--בֵּין שֶׁכָּרְעוּ הֶן בֵּין שֶׁכָּרַע הַזָּב, כֻּלָּן רִאשׁוֹן לַטֻּמְאָה.

 הַזָּב וְהַטָּהוֹר שֶׁיָּשְׁבוּ עַל הַסַּפְסַל אוֹ עַל הַנְּסָר, בִּזְמָן שְׁהֶן מַחְגִּירִין, אוֹ שֶׁעָלוּ בְּאִילָן שֶׁכּוֹחוֹ רָע, וְהוּא הָאִילָן שְׁאֵין בְּעֹבִי עִיקָרוֹ כְּדֵי לָחֹק רֹבַע הַקַּב, אוֹ שֶׁעָלוּ בְּסוֹכָה שֶׁכּוֹחָהּ רָע, וְהִיא שֶׁהַנֶּחְבָּא בָּהּ וְדוֹחֵק אוֹתָהּ תָּזוּז בּוֹ, אוֹ שֶׁעָלוּ בְּסֻלָּם מִצְרִי שְׁאֵינוּ קָבוּעַ בְּמַסְמֵר, אוֹ שֶׁעָלוּ עַל הַכֶּבֶשׁ וְעַל הַקּוֹרָה וְעַל הַדֶּלֶת, בִּזְמָן שְׁאֵינָן מְחֻבָּרִין בְּטִיט--הֲרֵי זֶה טָמֵא מִפְּנֵי שְׁהֶן מִתְנַדְנְדִין בָּהֶן, וּכְאִלּוּ הֵסִיט הַזָּב אֶת הַטָּהוֹר שֶׁעִמּוֹ.

אֲבָל אִם יָשְׁבוּ בִּסְפִינָה גְּדוֹלָה, שְׁאֵינָהּ יְכוּלָה לְהָמִיט בָּאָדָם, אוֹ עַל הַנְּסָר אוֹ עַל הַסַּפְסַל, בִּזְמָן שְׁאֵינָן מַחְגִּירִין, אוֹ שֶׁעָלוּ בְּאִילָן וּבְסוֹכָה שֶׁכּוֹחָן יָפֶה, אוֹ בְּסֻלָּם מִצְרִי הַקָּבוּעַ בְּמַסְמֵר, אוֹ בְּכֶבֶשׁ וּבְקוֹרָה וּבְדֶלֶת שְׁהֶן עֲשׂוּיִין בְּטִיט--אַפִלּוּ עָלוּ מִצַּד אֶחָד, הֲרֵי זֶה טָהוֹר.

 זָב וְטָהוֹר שֶׁהָיוּ שְׁנֵיהֶם כְּאֶחָד מְגִיפִין אֶת הַדֶּלֶת, אוֹ פּוֹתְחִין--הֲרֵי זֶה טָהוֹר; הָיָה זֶה מֵגִיף, וְזֶה פּוֹתֵחַ--נִטְמָא.
הֶעֱלוּ זֶה אֶת זֶה מִן הַבּוֹר--אִם הַטָּמֵא הֶעֱלָה אֶת הַטָּהוֹר--טִמְּאָהוּ, מִפְּנֵי שֶׁהֱסִיטוֹ; וְאִם הַטָּהוֹר הֶעֱלָה אֶת הַטָּמֵא, נִטְמָא בְּמַשָּׂאוֹ כְּמוֹ שֶׁבֵּאַרְנוּ.

 זָב וְטָהוֹר שֶׁהָיוּ מַפְשִׁילִין בַּחֲבָלִים--אִם הָיָה זֶה מוֹשֵׁךְ הִלַּךְ, וְזֶה מוֹשֵׁךְ הִלַּךְ--נִטְמָא.
הָיוּ אוֹרְגִין, בֵּין בְּעוֹמְדִין בֵּין בְּיוֹשְׁבִין, אוֹ טוֹחֲנִין, אוֹ פּוֹרְקִין מִן הַחֲמוֹר, אוֹ טוֹעֲנִין--בִּזְמָן שֶׁמַּשָּׂאָן כָּבֵד, הֲרֵי זֶה טָמֵא; וְאִם הָיָה מַשּׂאוּי קַל, טָהוֹר.

 טָהוֹר שֶׁהָיָה מַכֶּה אֶת הַזָּב, הֲרֵי זֶה טָהוֹר.
וְזָב שֶׁהִכָּה אֶת הַטָּהוֹר, טִמְּאָהוּ: שְׁאִם יִמָּשֵׁךְ הַטָּהוֹר, הֲרֵי הַטָּמֵא נוֹפֵל; וְנִמְצָא כְּאִלּוּ נִשְׁעָן עָלָיו, וּלְפִיכָּךְ אַף בִּגְדֵי הַטָּהוֹר טְמֵאִין.

 זָב שֶׁנִּשָּׂא מִקְצָתוֹ עַל הַטָּהוֹר, אוֹ טָהוֹר שֶׁנִּשָּׂא מִקְצָתוֹ עַל הַזָּב--נִטְמָא.
כֵּיצַד: אֶצְבָּעוֹ שֶׁלַּזָּב שֶׁהִנִּיחָהּ לְמַעְלָה מִן הַטָּהוֹר, אוֹ הַטָּהוֹר שֶׁהִנִּיחַ אֶצְבָּעוֹ לְמַעְלָה מִן הַזָּב--אַף עַל פִּי שֶׁיֵּשׁ בֵּינֵיהֶן אֶבֶן אוֹ קוֹרָה וְכַיּוֹצֶא בָּהֶן, הֲרֵי זֶה טָמֵא.

וְכֵן חִבּוּרֵי הַזָּב שֶׁנִּשְּׂאוּ עַל הַטָּהוֹר, אוֹ חִבּוּרֵי טָהוֹר שֶׁנִּשְּׂאוּ עַל הַזָּב--הֲרֵי זֶה טָמֵא, וּכְאִלּוּ נָשָׂא כָּל אֶחָד מֵהֶן עַצְמוֹ שֶׁלַּחֲבֵרוֹ.
וְאֵלּוּ הֶן הַחִבּוּרִין--הַשִּׁנַּיִם, וְהַצִּפָּרְנַיִם, וְהַשֵּׂעָר שֶׁלָּהֶן; וְיֵרָאֶה לִי שֶׁטֻּמְאָה זוֹ, מִדִּבְרֵיהֶם.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק ט 
דָּבָר שֶׁהָיָה מְחֻבָּר בָּאָרֶץ, אוֹ מְסֻמָּר בְּמַסְמְרִים--אִם הָיָה כּוֹחוֹ יָפֶה וְחָזָק, וְהִקִּישׁ עָלָיו הַזָּב, וּבָעֵת שֶׁהִקִּישׁ הֵנִיד כְּלִי אוֹ אֹכָלִין וּמַשְׁקִין מִכּוֹחַ הַכָּאָתוֹ, אוֹ שֶׁהִפִּילָן--הֲרֵי אֵלּוּ טְהוֹרִין.

וְאִם לֹא הָיָה כּוֹחוֹ יָפֶה וְחָזָק, אֵלָא הָיָה מִתְנַדְנֵד, וְהִקִּישׁ עָלָיו הַזָּב, וְהִפִּיל אוֹ הֵנִיד בְּכוֹחַ הַכָּאָתוֹ כֵּלִים אוֹ אֹכָלִין וּמַשְׁקִין--הֲרֵי אֵלּוּ טְמֵאִין; וּכְאִלּוּ הֱסִיטָן, שֶׁהֲרֵי מִכּוֹחוֹ נָפְלוּ.
זֶה הַכְּלָל--כָּל שֶׁנָּפַל מִכּוֹחַ הֲסֵטוֹ, טָמֵא; מִכּוֹחַ הַרְעָדָה, טָהוֹר.

כֵּיצַד: הִקִּישׁ עַל אִילָן אוֹ סוֹכָה שֶׁכּוֹחָן רָע, אוֹ עַל סֻלָּם מִצְרִי שְׁאֵינוּ קָבוּעַ בְּמַסְמֵר, אוֹ עַל קוֹרָה וְדֶלֶת וְכֶבֶשׁ שְׁאֵינָן מְחֻבָּרִין בְּטִיט, אוֹ שֶׁהִקִּישׁ עַל הַנְּגָר וְעַל הַמַּנְעוּל וְעַל הַמָּשׁוֹט, וּבְשָׁעָה שֶׁהִקִּישׁ הִפִּיל אֹכָלִין וּמַשְׁקִין אוֹ כֵּלִים--אַפִלּוּ הֱנִידָן, וְלֹא נָפְלוּ--הֲרֵי אֵלּוּ טְמֵאִין.

אֲבָל אִם הִקִּישׁ עַל אִילָן אוֹ סוֹכָה שֶׁכּוֹחָן יָפֶה, אוֹ עַל סֻלָּם מְסֻמָּר, אוֹ עַל כֶּבֶשׁ אוֹ קוֹרָה אוֹ דֶּלֶת הַמְּחֻבָּרִין בְּטִיט, אוֹ עַל הַמָּרִישׁ, אוֹ עַל הַתַּנּוּר, וּבְשָׁעָה שֶׁהִקִּישׁ הֵנִיד כֵּלִים אוֹ אֹכָלִין וּמַשְׁקִין--אַפִלּוּ הִפִּילָן, הֲרֵי אֵלּוּ טְהוֹרִין.
וְכֵן כָּל כַּיּוֹצֶא בְּאֵלּוּ.

 תַּנּוּר שֶׁהָיְתָה הַפַּת דְּבוּקָה בּוֹ, וְהִקִּישׁ עַל הַתַּנּוּר, וְנָפַל כִּכָּר--אַפִלּוּ הָיָה תְּרוּמָה, הֲרֵי זֶה טָהוֹר; וְאִם הָיָה חֶרֶס מִן הַתַּנּוּר מֻדְבָּק בַּכִּכָּר שֶׁנָּפַל--אַפִלּוּ הָיָה חֻלִּין, הֲרֵי זֶה טָמֵא.

 אֵין הַמִּשְׁכָּב אוֹ הַמֶּרְכָּב מְטַמֵּא כֵּלִים אוֹ אֹכָלִין וּמַשְׁקִין, אֵלָא בַּמַּגָּע בִּלְבָד; אֲבָל אִם הָיוּ כֵּלִים אוֹ אֹכָלִין וּמַשְׁקִין לְמַעְלָה מִן הַמַּדְרֵס, אוֹ שֶׁהָיָה הַמַּדְרֵס לְמַעְלָה מֵהֶן--אַפִלּוּ לֹא הִפְסִיק בֵּינֵיהֶם אֵלָא נְיָר--הוֹאִיל וְלֹא נָגַע בָּהֶן, הֲרֵי אֵלּוּ טְהוֹרִין.
וְכֵן אִם הֵסִיט הַמִּשְׁכָּב אֶת הַכֵּלִים אוֹ אֶת הָאֹכָלִין וְהַמַּשְׁקִין, הֲרֵי אֵלּוּ טְהוֹרִין.

 הַזָּב וְהַטָּהוֹר שֶׁיָּשְׁבוּ בַּסְּפִינָה הַקְּטַנָּה הַיְּכוּלָה לְהָמִיט בְּאָדָם אֶחָד, אוֹ בָּאַסְדָּה, אוֹ שֶׁרָכְבוּ עַל גַּבֵּי בְּהֵמָה--אַף עַל פִּי שְׁאֵין בִּגְדֵיהֶן נוֹגְעִין זֶה בְּזֶה, הֲרֵי בִּגְדֵי הַטָּהוֹר טְמֵאִין מַדְרֵס; וְטֻמְאָתָן בְּסָפֵק, שֶׁמֶּא דָּרַס הַזָּב עֲלֵיהֶן.
וְכֵן נִדָּה שֶׁיָּשְׁבָה עִם הַטְּהוֹרָה בַּמִּטָּה--בְּגָדֶיהָ טְמֵאִין מַדְרֵס, חוּץ מִכֻּפָּח שֶׁבְּרֹאשָׁהּ; וְכֵן בְּגָדִים שֶׁבְּרֹאשׁ הַנֵּס שֶׁבַּסְּפִינָה, טְהוֹרִין.

 הַנִּדְחָק בָּרֵחַיִם שֶׁהַגּוֹי בְּתוֹכָן, אוֹ זָב וְכַיּוֹצֶא בּוֹ--הֲרֵי בְּגָדָיו טְמֵאִין מַדְרֵס.
בְּאֵיזֶה רֵחַיִם אָמְרוּ--בָּרֵחַיִם שֶׁמְּנַדְנְדִין אֶת הַקַּרְקָע, עַד שֶׁעוֹקְרִין אֶת הָעוֹמֵד כָּאן וְדוֹחֲפִין אוֹתוֹ מִמְּקוֹמוֹ.
וְדָבָר בָּרוּר הוּא שֶׁטֻּמְאָה זוֹ בְּסָפֵק--שֶׁמֶּא נֶעְקַר הַטָּמֵא, וְדָרַס עַל בִּגְדֵי הַטָּהוֹר.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק י 
עַם הָאָרֶץ--אַף עַל פִּי שֶׁיִּשְׂרָאֵל הוּא, וְיֶשְׁנוֹ בַּתּוֹרָה וּבַמִּצְווֹת--הֲרֵי הוּא בְּחֶזְקַת טָמֵא, וּבְגָדָיו מַדְרֵס לִטְהָרוֹת.
וְאִם נָגְעוּ בְּגָדָיו בְּאֹכָלִין וּמַשְׁקִין, הֲרֵי הֶן טְמֵאִין; וְאִם נָגַע בִּכְלִי חֶרֶס מֵאַוֵּירוֹ, הֲרֵי זֶה טִמְּאָהוּ.
וְשׂוֹרְפִין אֶת הַתְּרוּמָה עַל מַגָּעָן, אַף עַל פִּי שֶׁטֻּמְאָתָן בְּסָפֵק.
וְאֵינָן נֶאֱמָנִין עַל הַטְּהָרוֹת, לְפִי שְׁאֵינָן בְּקִיאִין בְּדִקְדּוּקֵי טֻמְאוֹת וּטְהָרוֹת; וּלְעוֹלָם הוּא בַּחֲזָקָה זוֹ, וְאֵינוּ נֶאֱמָן עַל הַטְּהָרוֹת עַד שֶׁיְּקַבַּל עָלָיו דִּבְרֵי חֲבֵרוּת.

וּמַה הֶן דִּבְרֵי חֲבֵרוּת: שֶׁיְּקַבַּל עָלָיו שֶׁיְּהֶא נִזְהָר בַּטֻּמְאוֹת שֶׁלֹּא יִטַּמֵּא בָּהֶן, וּבַטְּהָרוֹת שֶׁלֹּא יְטַמֵּא אוֹתָן, וְיִזָּהֵר בִּנְטִילַת יָדַיִם, וּבְטַהְרַת הַיָּדַיִם; וְשֶׁלֹּא יִקַּח מֵעַם הָאָרֶץ לַח, וְלֹא יִתְאָרַח אֵצֶל עַם הָאָרֶץ, וְלֹא יְאָרְחוֹ אֶצְלוֹ בִּכְסוּתוֹ.

 הַבָּא לְקַבַּל דִּבְרֵי חֲבֵרוּת חוּץ מִדָּבָר אֶחָד מֵהֶן, אֵין מְקַבְּלִין אוֹתוֹ.
רְאִינוּהוּ שֶׁנּוֹהֵג בְּצִנְעָה בְּתוֹךְ בֵּיתוֹ, מְקַבְּלִין אוֹתוֹ וְאַחַר כָּךְ מְלַמְּדִין אוֹתוֹ עִסְקֵי טֻמְאָה וְטַהְרָה; וְאִם לֹא רְאִינוּהוּ שֶׁנּוֹהֵג בְּצִנְעָה בְּבֵיתוֹ, מְלַמְּדִין אוֹתוֹ וְאַחַר כָּךְ מְקַבְּלִין אוֹתוֹ.
וּמְקַבְּלִין אוֹתוֹ לְטַהְרַת הַיָּדַיִם תְּחִלָּה, וְאַחַר כָּךְ מְקַבְּלִין אוֹתוֹ לַטְּהָרוֹת.
וְאִם אָמַר אֵינִי מְקַבֵּל אֵלָא לְטַהְרַת יָדַיִם, מְקַבְּלִין אוֹתוֹ; קִבַּל לַטְּהָרוֹת וְלֹא קִבַּל לַיָּדַיִם, אַף לַטְּהָרוֹת אֵין מְקַבְּלִין אוֹתוֹ.

כְּשֶׁמְּקַבְּלִין אוֹתוֹ, חוֹשְׁשִׁין לוֹ כָּל שְׁלוֹשִׁים יוֹם, עַד שֶׁיִּלְמֹד, וְיִהְיֶה רָגִיל בַּטְּהָרוֹת.
וְאַחַר שְׁלוֹשִׁים יוֹם מִשֶּׁקִּבַּל דִּבְרֵי חֲבֵרוּת--הֲרֵי בְּגָדָיו טְהוֹרִין, וְכָל אֹכָלָיו וּמַשְׁקָיו טְהוֹרִין, וְנֶאֱמָן עַל כָּל הַטְּהָרוֹת כִּשְׁאָר הַחֲבֵרִים, וְאַף עַל פִּי שְׁאֵינוּ תַּלְמִיד חֲכָמִים.

 תַּלְמִידֵי חֲכָמִים--הֲרֵי הֶן בְּחֶזְקַת טַהְרָה, וְנֶאֱמָנִין, וְאֵינָן צְרִיכִין לְקַבַּל דִּבְרֵי חֲבֵרוּת; אֲבָל מִשֶּׁחָרַב בֵּית הַמִּקְדָּשׁ, נָהֲגוּ כּוֹהֲנִים סִלְסוּל בְּעַצְמָן--שֶׁלֹּא יִהְיוּ מוֹסְרִין טְהָרוֹת אַפִלּוּ לְתַלְמִיד חֲכָמִים, עַד שֶׁיְּקַבַּל עָלָיו דִּבְרֵי חֲבֵרוּת.
זָקֵן וְיוֹשֵׁב בִּישִׁיבָה--אֵינוּ צָרִיךְ לְקַבַּל, שֶׁכְּבָר קִבַּל מִשָּׁעָה שֶׁיָּשַׁב.

 הַמְּקַבֵּל דִּבְרֵי חֲבֵרוּת, צָרִיךְ לְקַבַּל בִּפְנֵי שְׁלוֹשָׁה חֲבֵרִים; וּבָנָיו וּבְנֵי בֵּיתוֹ, אֵין צְרִיכִין לְקַבַּל בִּפְנֵי שְׁלוֹשָׁה חֲבֵרִים--מִפְּנֵי שְׁהוּא מְלַמְּדָן, וּמַרְגִּילָן בְּדֶרֶךְ טַהְרָה.
וְאֵשֶׁת חָבֵר וּבָנָיו וּבְנֵי בֵּיתוֹ וַעֲבָדָיו, הֲרֵי הֶן כְּחָבֵר; וְחָבֵר שֶׁמֵּת--אִשְׁתּוֹ וּבָנָיו וּבְנֵי בֵּיתוֹ בְּחֶזְקַת חֲבֵרִים, עַד שֶׁיֵּחָשְׁדוּ.

 אֵשֶׁת עַם הָאָרֶץ אוֹ בִּתּוֹ שֶׁנִּשֵּׂאת לְחָבֵר, וְכֵן עַבְדּוֹ שֶׁנִּמְכַּר לְחָבֵר--הֲרֵי אֵלּוּ צְרִיכִין לְקַבַּל עֲלֵיהֶן דִּבְרֵי חֲבֵרוּת כְּבַתְּחִלָּה; אֲבָל אֵשֶׁת חָבֵר אוֹ בִּתּוֹ שֶׁנִּשֵּׂאת לְעַם הָאָרֶץ, וְכֵן עַבְדּוֹ שֶׁנִּמְכַּר לְעַם הָאָרֶץ--אֵין צְרִיכִין לְקַבַּל דִּבְרֵי חֲבֵרוּת כְּבַתְּחִלָּה.

 עַם הָאָרֶץ שֶׁקִּבַּל עָלָיו דִּבְרֵי חֲבֵרוּת, וְהָיוּ לוֹ טְהָרוֹת כְּשֶׁהָיָה עַם הָאָרֶץ, וְאָמַר אֲנִי יוֹדֵעַ וַדַּאי שֶׁלֹּא נִטְמְאוּ--בִּזְמָן שֶׁנִּתְעַסְּקוּ בָּהֶן אֲחֵרִים, הֲרֵי הֶן אֲסוּרוֹת כְּשֶׁהָיוּ מִקֹּדֶם; וְאִם הוּא בְּעַצְמוֹ נִתְעַסַּק בָּהֶן--הֲרֵי הֶן מֻתָּרוֹת לוֹ, וַאֲסוּרוֹת לְכָל אָדָם.
וְנִשְׁאָל הֶחָבֵר עַל טְהָרוֹתָיו, וּמוֹרֶה בָּהֶן טַהְרָה לְעַצְמוֹ; וְאֵין חוֹשְׁדִין אוֹתוֹ בְּכָּךְ.

 חָבֵר שֶׁנַּעֲשָׂה גַּבָּאי לַמֶּלֶךְ, אוֹ מוֹכֵס, וְכַיּוֹצֶא בָּהֶן--דּוֹחִין אוֹתוֹ מֵחֲבֵרוּתוֹ; פֵּרַשׁ מִמַּעֲשָׂיו הָרָעִים--הֲרֵי הוּא כְּכָל אָדָם, וְצָרִיךְ לְקַבַּל דִּבְרֵי חֲבֵרוּת כְּבַתְּחִלָּה.

 עַם הָאָרֶץ שֶׁקִּבַּל עָלָיו דִּבְרֵי חֲבֵרוּת, וְנֶחְשָׁד לְדָבָר אֶחָד--אֵינוּ חָשׁוּד אֵלָא עַל אוֹתוֹ דָּבָר.
וְכָל הֶחָשׁוּד לֶחָמוּר, נֶחְשָׁד לַקַּל; וְהַנֶּחְשָׁד לַקַּל, לֹא נֶחְשָׁד לֶחָמוּר.

 חָבֵר שֶׁנֶּחְשָׁד עַל הַטְּהָרוֹת, כְּגוֹן שֶׁמָּכַר אֹכָלִין טְמֵאִין בְּחֶזְקַת שְׁהֶן טְהוֹרִין--הֲרֵי זֶה אֵינוּ נֶאֱמָן לְעוֹלָם, עַד שֶׁיִּוָּדַע שֶׁחָזַר בִּתְשׁוּבָה גְּמוּרָה.

 הֶחָשׁוּד עַל הַשְּׁבִיעִית אוֹ עַל הַתְּרוּמָה, שֶׁמְּכָרָן לְשֵׁם חֻלִּין--הֲרֵי זֶה חָשׁוּד עַל הַטְּהָרוֹת: שֶׁהֶחָשׁוּד עַל דָּבָר שֶׁלַּתּוֹרָה, הֲרֵי הוּא חָשׁוּד עַל דִּבְרֵי סוֹפְרִים; וְהָאֹכָלִין הַטְּמֵאִין, אֵין מְטַמְּאִין אֲחֵרִים אֵלָא מִדִּבְרֵי סוֹפְרִים כְּמוֹ שֶׁיִּתְבָּאַר.
וְכָל הֶחָשׁוּד עַל דָּבָר--נֶאֱמָן לְהָעִיד בּוֹ לַאֲחֵרִים, וְלָדוּן בּוֹ לַאֲחֵרִים: חֲזָקָה הִיא שְׁאֵין אָדָם חוֹטֶא, כְּדֵי שֶׁיֵּהָנוּ אֲחֵרִים.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק יא 
כְּבָר בֵּאַרְנוּ שֶׁעַמֵּי הָאָרֶץ נֶאֱמָנִין עַל טַהְרַת פָּרַת חַטָּאת: מִפְּנֵי חֻמְרָתָהּ, אֵין מְזַלְזְלִין בָּהּ.
וְכֵן נֶאֱמָנִין הֶן עַל טַהְרַת יַיִן וְשֶׁמֶן שֶׁלַּנְּסָכִים--אִם אָמְרוּ טָהוֹר הוּא, הֲרֵי זֶה בְּחֶזְקַת טַהְרָה: מִפְּנֵי חֻמְרָתוֹ, נִזְהָרִין בּוֹ.

וְכֵן נֶאֱמָנִין הֶן עַל הַתְּרוּמָה, בְּשָׁעַת הַגִּתּוֹת וְהַבַּדִּים--מִפְּנֵי שֶׁכָּל הָעָם מְטַהֲרִין עַצְמָן וּכְלֵיהֶן, כְּדֵי לַעֲשׂוֹת יֵינָם וְשַׁמְנָם בְּטַהְרָה.
עָבְרוּ הַגִּתּוֹת וְהַבַּדִּים, אֵינָן נֶאֱמָנִין; אֵלָא כּוֹהֵן שֶׁהֵבִיא לוֹ עַם הָאָרֶץ חָבִית יַיִן אוֹ שֶׁמֶן שֶׁלַּתְּרוּמָה--לֹא יְקַבְּלֶנָּה מִמֶּנּוּ, מִפְּנֵי שְׁהִיא בְּחֶזְקַת טֻמְאָה.
הִנִּיחָהּ עַם הָאָרֶץ אֶצְלוֹ עַד גַּת הַבָּאָה, וְהֵבִיאָהּ לוֹ--יְקַבְּלֶנָּה, אַף עַל פִּי שְׁהוּא יוֹדֵעַ שְׁהִיא מִשֶּׁלְּאֶשְׁתָּקַד: שֶׁלֹּא גָזְרוּ עֲלֵיהֶם טֻמְאָה, בְּשָׁעַת הַגִּתּוֹת וְהַבַּדִּים.

עַם הָאָרֶץ שֶׁנָּעַל בֵּית בַּדּוֹ אוֹ גִּתּוֹ בְּשָׁעָה שֶׁגָּמְרוּ הָעָם לִדְרֹךְ, וְהוֹלִיךְ אֶת הַמַּפְתֵּחַ מִיָּד לְכוֹהֵן--אַף עַל פִּי שֶׁשָּׁהָה כַּמָּה יָמִים אַחַר שֶׁעָבְרוּ הַגִּתּוֹת--הֲרֵי הַכּוֹהֵן בָּא וּפוֹתֵחַ בְּפָנָיו, וּמַטְבִּילוֹ וְדוֹרֵךְ, וְנוֹטֵל תְּרוּמָה בְּטַהְרָה; וְאִם לֹא עָשָׂה כֵּן--לֹא יִטֹּל תְּרוּמָה מֵעַם הָאָרֶץ אֵלָא זֵיתִים אוֹ עֲנָבִים שְׁאֵינָן מֻכְשָׁרִין, שְׁאֵינָן מְקַבְּלִין טֻמְאָה.

הֵבִיא לוֹ עַם הָאָרֶץ חָבִית שֶׁלִּתְרוּמָה בִּשְׁאָר יְמוֹת הַשָּׁנָה, וְאָמַר בְּתוֹכָהּ קֹדֶשׁ, אַפִלּוּ רְבִיעִית--מִתּוֹךְ שֶׁנֶּאֱמָן עַל טַהְרַת הַקֹּדֶשׁ, נֶאֱמָן עַל הַכֹּל.

אַפִלּוּ בְּשָׁעַת הַגִּתּוֹת וְהַבַּדִּים, שֶׁעַמֵּי הָאָרֶץ נֶאֱמָנִין עַל הַתְּרוּמָה--אֵינָן נֶאֱמָנִין עַל הַכְּלִי הָרֵיקָן, לוֹמַר שְׁהוּא טָהוֹר לַתְּרוּמָה; וְכֵן אֵינָן נֶאֱמָנִין לְעוֹלָם עַל כְּלִי רֵיקָן, לוֹמַר שְׁהוּא טָהוֹר לַקֹּדֶשׁ.

 כְּלִי שֶׁהָיָה בְּתוֹכוֹ יַיִן אוֹ שֶׁמֶן, וְרָאִינוּ עַם הָאָרֶץ יוֹשֵׁב וּמְשַׁמְּרוֹ כְּדֵי לְהוֹצִיא מִמֶּנּוּ נְסָכִים--הֲרֵי זֶה נֶאֱמָן עַל טַהְרַת הַכְּלִי, וְאַפִלּוּ קֹדֶם לַגִּתּוֹת וְלַבַּדִּים בְּשִׁבְעִים יוֹם; אֲבָל קֹדֶם לְשִׁבְעִים, אֵינָן נֶאֱמָנִין.

בַּמֶּה דְּבָרִים אֲמוּרִים, בִּשְׁאָר אֶרֶץ יִשְׂרָאֵל.
אֲבָל בִּירוּשָׁלַיִם, נֶאֱמָנִין עַל כְּלִי חֶרֶס הָרֵיקָן לוֹמַר שְׁהוּא טָהוֹר לַקֹּדֶשׁ לְעוֹלָם: בֵּין כֵּלִים דַּקִּין בֵּין כֵּלִים גַּסִּין, בֵּין שֶׁהָיוּ הַכֵּלִים רֵיקָנִין בֵּין שֶׁהָיוּ מְלֵאִים--הֲרֵי הוּא נֶאֱמָן עַל הַכְּלִי, אַף עַל פִּי שֶׁהַמַּשְׁקִין שֶׁבְּתוֹכוֹ טְמֵאִין; אַפִלּוּ הָיָה בִּגְדוֹ שְׁהוּא מַדְרֵס בְּתוֹךְ הַכְּלִי, הֲרֵי הַכְּלִי בְּחֶזְקַת טַהְרָה לַקֹּדֶשׁ.
וּמִפְּנֵי מַה הֵקִילוּ בָּהֶם, מִפְּנֵי שְׁאֵין עוֹשִׂין כִּבְשׁוֹנוֹת בִּירוּשָׁלַיִם.

 מִן הַמּוּדַעִית וְלִפְנִים, נֶאֱמָנִין עַל כְּלֵי חֶרֶס; וּמִן הַמּוּדַעִית וְלָחוּץ, אֵין נֶאֱמָנִין; הַמּוּדַעִית עַצְמָהּ, פְּעָמִים כְּלִפְנִים וּפְעָמִים כְּלָחוּץ.
כֵּיצַד: הָיָה חָבֵר נִכְנָס, וְעַם הָאָרֶץ יוֹצֶא וּכְלִי חֶרֶס בְּיָדוֹ--הֲרֵי זֶה נֶאֱמָן בַּמּוּדַעִית לוֹמַר שְׁהוּא טָהוֹר לַקֹּדֶשׁ; הָיוּ שְׁנֵיהֶן נִכְנָסִין אוֹ שְׁנֵיהֶן יוֹצְאִין--אֵינוּ נֶאֱמָן, עַד שֶׁיִּהְיוּ לִפְנִים מִן הַמּוּדַעִית.

 קַדָּר שֶׁהֵבִיא קְדֵרוֹת, וְהִנִּיחָן לִפְנִים מִן הַמּוּדַעִית, וּבָאוּ הַלּוֹקְחִין, וְהוּא אוֹמֵר לָהֶן שְׁהֶן טְהוֹרוֹת, וְלָקַח קְדֵרָה, וְנִכְנַס בָּהּ--הֲרֵי הִיא טְהוֹרָה לַקֹּדֶשׁ, אֲבָל לֹא לַתְּרוּמָה כְּמוֹ שֶׁבֵּאַרְנוּ.
לָקַח קְדֵרָה, וְיָצָא בָּהּ חוּץ לַמּוּדַעִית--הֲרֵי זוֹ טְמֵאָה, בֵּין לַתְּרוּמָה בֵּין לַקֹּדֶשׁ: אַף עַל פִּי שְׁהֶן הֶן הַקְּדֵרוֹת, וְהוּא הַקַּדָּר עַצְמוֹ--אֵינוּ נֶאֱמָן אֵלָא לִפְנִים מִן הַמּוּדַעִית.

 הַלּוֹקֵחַ כְּלֵי חֶרֶס מִן הַכִּבְשָׁן בְּכָל מָקוֹם--הֲרֵי אֵלּוּ טְהוֹרִין, בֵּין לַקֹּדֶשׁ בֵּין לַתְּרוּמָה; וְאֵין אוֹמְרִין, שֶׁמֶּא נָגַע בָּהֶן עַם הָאָרֶץ: וְאַפִלּוּ לָקַח מִן הַסֵּדֶר הָרִאשׁוֹן, וְאַף עַל פִּי שֶׁהַכִּבְשָׁן פָּתוּחַ וּכְבָר נִלְקַח חֶצְיוֹ--שֶׁלֹּא גָזְרוּ טֻמְאָה עַל הַכֵּלִים שֶׁבַּכִּבְשָׁן.

 טֻמְאַת עַמֵּי הָאָרֶץ בָּרֶגֶל, כְּטַהְרָה הִיא חֲשׁוּבָה--שֶׁכָּל יִשְׂרָאֵל חֲבֵרִים, בָּרֶגֶל.
וּכְלֵיהֶן כֻּלָּן וְאָכְלֵיהֶן וּמַשְׁקֵיהֶן, טְהוֹרִין בָּרֶגֶל--מִפְּנֵי שֶׁהַכֹּל מְטַהֲרִין עַצְמָן, וְעוֹלִין לָרֶגֶל.
לְפִיכָּךְ הֶן נֶאֱמָנִין בְּכָל יְמוֹת הָרֶגֶל, בֵּין עַל הַקֹּדֶשׁ בֵּין עַל הַתְּרוּמָה; וּמִשֶּׁעָבַר הָרֶגֶל, חוֹזְרִין לְטֻמְאָתָן.

 הַפּוֹתֵחַ חָבִיתוֹ וְהַמַּתְחִיל בְּעִיסָתוֹ בָּרֶגֶל, וְעָבַר הָרֶגֶל--הֲרֵי שְׁאָר הֶחָבִית וּשְׁאָר הָעִיסָה בְּחֶזְקַת טֻמְאָה, שֶׁהֲרֵי נָגְעוּ בָּהּ עַמֵּי הָאָרֶץ; וְאַף עַל פִּי שֶׁלֹּא נָגַע בָּהּ אֵלָא בִּזְמָן שְׁהוּא כְּחָבֵר, אֵינָהּ טְהוֹרָה אֵלָא בִּימֵי הָרֶגֶל בִּלְבָד.

 אַחַר הָרֶגֶל, בְּמוֹצָאֵי יוֹם טוֹב, הָיוּ מַטְבִּילִין אֶת כָּל הַכֵּלִים שֶׁהָיוּ בַּמִּקְדָּשׁ, מִפְּנֵי שֶׁנָּגְעוּ בָּהֶן עַמֵּי הָאָרֶץ בָּרֶגֶל בְּשָׁעַת הֶחָג.
וּלְפִיכָּךְ הָיוּ אוֹמְרִין הִזָּהֲרוּ שֶׁלֹּא תִגְּעוּ בַּשֻּׁלְחָן, בְּשָׁעָה שֶׁמַּרְאִין אוֹתוֹ לְעוֹלֵי רְגָלִים, כְּדֵי שֶׁלֹּא יִהְיֶה טָמֵא בְּמַגָּעָן אַחַר הָרֶגֶל וְנִמְצָא צָרִיךְ טְבִילָה וְהַעְרֵב שֶׁמֶשׁ, וְנֶאֱמָר בְּלֶחֶם הַפָּנִים "לְפָנַי תָּמִיד" .
וְכָל הַכֵּלִים הָיוּ טְעוּנִין טְבִילָה וְהַעְרֵב שֶׁמֶשׁ, חוּץ מִמִּזְבַּח הַזָּהָב וּמִזְבַּח הַנְּחֹשֶׁת--מִפְּנֵי שֶׁצִּפּוּיֵיהֶן כִּבְטֵלִין לְגַבֵּיהֶן.

 עַם הָאָרֶץ שֶׁאָמַר טָהוֹר אֲנִי מִטֻּמְאַת מֵת, אוֹ שֶׁאָמַר כְּלִי זֶה טָהוֹר מִטֻּמְאַת מֵת--נֶאֱמָן, וּמַטְבִּילִין אוֹתוֹ מִשּׁוֹם טֻמְאַת עַם הָאָרֶץ בִּלְבָד; וְצָרִיךְ הַעְרֵב שֶׁמֶשׁ, וְאֵינוּ צָרִיךְ הַזָּיָה.
בַּמֶּה דְּבָרִים אֲמוּרִים, בְּשֶׁשָּׁאֲלוּ וְאָמַר טָהוֹר הוּא.
אֲבָל הַלּוֹקֵחַ כְּלִי סְתָם מֵרְשׁוּת עַם הָאָרֶץ--חוֹשְׁשִׁין לוֹ שֶׁמֶּא טְמֵא מֵת הוּא, וּמַזִּין עָלָיו שְׁלִישִׁי וּשְׁבִיעִי כְּכָל הַכֵּלִים הַנִּמְצָאִין בְּכָל מָקוֹם חוּץ לִירוּשָׁלַיִם: שֶׁלֹּא גָזְרוּ טֻמְאָה עַל הַכֵּלִים הַנִּמְצָאִין בִּירוּשָׁלַיִם, כְּמוֹ שֶׁיִּתְבָּאַר בְּטֻמְאַת הַסְּפֵקוֹת.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק יב 
הַמַּפְקִיד כֵּלִים אֵצֶל עַם הָאָרֶץ, אוֹ שֶׁנָּתַן כְּלִי לְאֻמָּן עַם הָאָרֶץ--הֲרֵי אֵלּוּ טְמֵאִין טְמֵא מֵת, וּטְמֵאִין מַדְרֵס.
אִם מַכִּירוֹ שְׁהוּא אוֹכֵל בַּתְּרוּמָה--טְהוֹרִין מִטְּמֵא מֵת, אֲבָל טְמֵאִין מַדְרֵס: מִפְּנֵי שֶׁאִשְׁתּוֹ נִדָּה יוֹשֶׁבֶת עֲלֵיהֶן שֶׁלֹּא מִדַּעְתּוֹ, שֶׁהֲרֵי אֵין נִזְהָרִין מִן הַטֻּמְאוֹת בְּבָתֵּי עַמֵּי הָאָרֶץ.

הַמַּנִּיחַ כֵּלָיו בִּפְנֵי עַם הָאָרֶץ, וְאָמַר לוֹ שְׁמֹר לִי אֶת אֵלּוּ--הֲרֵי אֵלּוּ טְמֵאִין מַדְרֵס, וּטְהוֹרִין מִטְּמֵא מֵת; הִנִּיחָן עַל כְּתֵפוֹ--טְמֵאִין מַדְרֵס, וּטְמֵא מֵת.

שָׁכַח כֵּלָיו בְּבֵית הַכְּנֶסֶת--הֲרֵי הֶן טְהוֹרִין, שְׁאֵינָהּ רְשׁוּת עַם הָאָרֶץ גְּמוּרָה.
הִנִּיחַ כֵּלָיו בַּמֶּרְחֵץ, וּבָא וּמְצָאָן כְּמוֹת שְׁהֶן--טְהוֹרִין; וּמְלַמְּדִין אוֹתוֹ, שֶׁלֹּא יַעֲשֶׂה כֵּן.
הִנִּיחַ גִּתּוֹ וּבוֹרוֹ--אַף עַל פִּי שֶׁנִּכְנַס לָעִיר, וּבָא וּמָצָא עַם הָאָרֶץ בְּצִדּוֹ--טְהוֹרִין, מִפְּנֵי שְׁאֵין לוֹ רְשׁוּת שֶׁיִּכָּנֵס.

 הַמּוֹסֵר מַפְתֵּחַ בֵּיתוֹ לְעַם הָאָרֶץ--כָּל שֶׁבַּבַּיִת טָהוֹר, שֶׁלֹּא מָסַר לוֹ אֵלָא שְׁמִירַת הַמַּפְתֵּחַ.
הַמַּנִּיחַ כֵּלָיו בַּחַלּוֹנוֹת שֶׁבַּמֶּרְחֵץ, וְנָעַל עֲלֵיהֶן--אַף עַל פִּי שֶׁנָּתַן הַמַּפְתֵּחַ לְעַם הָאָרֶץ, כֵּלָיו טְהוֹרִין; וְכֵן אִם חָתַם עַל הַחַלּוֹן, אוֹ עָשָׂה לוֹ סִימָן--אַפִלּוּ מָצָא הַחוֹתָם מְקֻלְקָל, הֲרֵי כֵּלָיו טְהוֹרִין.

הַמַּנִּיחַ עַם הָאָרֶץ בְּתוֹךְ בֵּיתוֹ לְשָׁמְרוֹ, וְיָשַׁב הוּא מֵרָחוֹק--בִּזְמָן שְׁהוּא רוֹאֶה אֶת הַנִּכְנָסִין וְאֶת הַיּוֹצְאִין--הֲרֵי כָּל שֶׁבַּבַּיִת מִן הָאֹכָלִין וְהַמַּשְׁקִין וּכְלֵי חֶרֶס שְׁאֵינוּ מֻקָּף צָמִיד פָּתִיל, טְמֵאִין; אֲבָל הַמִּשְׁכָּבוֹת וְהַמֶּרְכָּבוֹת וּכְלִי חֶרֶס הַמֻּקָּף צָמִיד פָּתִיל, טְהוֹרִין.
וְאִם אֵינוּ רוֹאֶה, לֹא אֶת הַנִּכְנָסִין וְלֹא אֶת הַיּוֹצְאִין--כָּל שֶׁבַּבַּיִת טָמֵא: אַפִלּוּ הָיָה כָּפוּת אוֹ כְּרוּת יָדַיִם וְרַגְלַיִם--הַכֹּל טָמֵא, מִפְּנֵי שְׁהֶן בִּרְשׁוּת עַם הָאָרֶץ.

חָבֵר שֶׁהָיָה יָשֵׁן בְּבֵיתוֹ שֶׁלְּעַם הָאָרֶץ, וְהָיוּ כֵּלָיו מְקֻפָּלִין וּמֻנָּחִין תַּחַת רֹאשׁוֹ, וְסַנְדָּלָיו וְחָבִיתוֹ לְפָנָיו--הֲרֵי אֵלּוּ טְהוֹרִין: מִפְּנֵי שְׁהֶן בְּחֶזְקַת שְׁמִירַת בַּעְלֵיהֶן, וְלֹא יִגַּע בָּהֶן עַם הָאָרֶץ--שֶׁהֲרֵי הוּא אוֹמֵר, עַתָּה יֵעוֹר וְיַבִּיט בִּי.

עַם הָאָרֶץ שֶׁשָּׁאַל מֵחָבֵר מִטָּה זוֹ שֶׁיִּישַׁן עָלֶיהָ, וְיָשַׁן עָלֶיהָ בְּתוֹךְ בֵּיתוֹ שֶׁלְּחָבֵר--אֵין טָמֵא אֵלָא אוֹתָהּ הַמִּטָּה, וְעַד מְקוֹם שְׁהוּא יָכוֹל לִפְשֹׁט אֶת יָדוֹ מֵאוֹתָהּ הַמִּטָּה וְלִגַּע.

חָבֵר שֶׁאָמַר לְעַם הָאָרֶץ, שְׁמֹר לִי פָּרָה זוֹ שֶׁלֹּא תִכָּנֵס לַבַּיִת, אוֹ שֶׁלֹּא תְשַׁבַּר אֶת הַכֵּלִים--הֲרֵי הַבַּיִת וְהַכֵּלִים טְהוֹרִין, שֶׁלֹּא מָסַר לוֹ אֵלָא שְׁמִירַת הַפָּרָה; אֲבָל אִם אָמַר לוֹ שְׁמֹר לִי בַּיִת זֶה שֶׁלֹּא תִכָּנֵס בּוֹ הַפָּרָה, וְכֵלִים אֵלּוּ שֶׁלֹּא תְשַׁבְּרֵם--הֲרֵי הֶן טְמֵאִין.

הַמַּנִּיחַ עַם הָאָרֶץ בְּתוֹךְ בֵּיתוֹ וְיָצָא, וְהִנִּיחוֹ עֵר וּמְצָאוֹ עֵר, אוֹ יָשֵׁן וּמְצָאוֹ יָשֵׁן, אוֹ שֶׁהִנִּיחוֹ עֵר וּמְצָאוֹ יָשֵׁן--כָּל שֶׁבַּבַּיִת טָהוֹר; הִנִּיחוֹ יָשֵׁן וּמְצָאוֹ עֵר--כָּל מָקוֹם הַקָּרוֹב מִמֶּנּוּ שְׁהוּא יָכוֹל לִפְשֹׁט אֶת יָדוֹ וְלִגַּע בּוֹ, טָמֵא.

וְכֵן הַמַּנִּיחַ אֻמָּנִין בְּתוֹךְ בֵּיתוֹ--אֵין טָמֵא, אֵלָא עַד מְקוֹם שֶׁיְּכוּלִין לִפְשֹׁט אֶת יְדֵיהֶן וְלִגַּע; וְאֵין אוֹמְרִין שֶׁמֶּא עָלוּ עַל גַּבֵּי כִּסֵּא אוֹ סֻלָּם, וְנָגְעוּ בַּכֵּלִים אוֹ בְּאֹכָלִין הַתְּלוּיִין לְמַעְלָה בַּכּוֹתָל.

 אֵשֶׁת חָבֵר שֶׁהִנִּיחָה לְאֵשֶׁת עַם הָאָרֶץ טוֹחֶנֶת בְּתוֹךְ בֵּיתָהּ--אַפִלּוּ פָּסְקָה הָרֵחַיִם, וְאַפִלּוּ הָיוּ שְׁתַּיִם--אֵין טָמֵא, אֵלָא מְקוֹם שֶׁיְּכוּלִין לִפְשֹׁט אֶת יְדֵיהֶן וְלִגַּע.
וְאֵין אוֹמְרִין שֶׁמֶּא הָאַחַת טוֹחֶנֶת, וְהַשְּׁנִיָּה בִּלְּשָׁה כָּל שֶׁבַּבַּיִת; וְשֶׁמֶּא נִתְלָת, וְעָלָת בִּמְקוֹמוֹת הַגְּבוֹהוֹת.

 הָאִשָּׁה שֶׁנִּכְנְסָה לְהוֹצִיא פַּת לֶעָנִי, יָצַאת וּמְצָאַתּוּ עוֹמֵד בְּצַד כִּכָּרוֹת--אַפִלּוּ הָיוּ תְּרוּמָה, הֲרֵי הֶן טְהוֹרוֹת: שְׁאֵין חֶזְקָתוֹ לִגַּע שֶׁלֹּא בִּרְשׁוּת.
וְכֵן הָאִשָּׁה שֶׁיָּצְאָה וּמָצְאָה אֵשֶׁת עַם הָאָרֶץ חוֹתָה גֶּחָלִים מִתַּחַת הַקְּדֵרָה, הֲרֵי הַקְּדֵרָה טְהוֹרָה.

 גַּבָּאֵי מַלְכוּת שֶׁנִּכְנְסוּ לְתוֹךְ הַבַּיִת לְמַשְׁכַּן, כָּל שֶׁבַּבַּיִת טָמֵא; אִם יֵשׁ עִמָּהֶן גּוֹי, נֶאֱמָנִין לוֹמַר לֹא נָגַעְנוּ--מִפְּנֵי שֶׁאֵימַת הַגּוֹי עֲלֵיהֶן.
בַּמֶּה דְּבָרִים אֲמוּרִים, בִּזְמָן שֶׁיֵּשׁ שָׁם עֵדִים שֶׁנִּכְנְסוּ, אוֹ שֶׁהָיָה הַמַּשְׁכּוֹן בְּיָדָם.
אֲבָל אִם אָמְרוּ הֶן מֵעַצְמָן, נִכְנַסְנוּ אֲבָל לֹא נָגַעְנוּ--נֶאֱמָנִין: שֶׁהַפֶּה שֶׁאָסַר, הוּא הַפֶּה שֶׁהִתִּיר.

 הַגַּנָּבִים שֶׁנִּכְנְסוּ לְתוֹךְ הַבַּיִת--אֵין טָמֵא אֵלָא מְקוֹם רַגְלֵי הַגַּנָּבִים, מִפְּנֵי שְׁהֶן מְפַחֲדִין מִלְּבַלַּשׁ אֵלָא דָּבָר שֶׁנּוֹטְלִין.
וּמַה הֶן מְטַמְּאִין בִּמְקוֹם הֲלִיכָתָן, הָאֹכָלִין וְהַמַּשְׁקִין וּכְלֵי חֶרֶס הַפְּתוּחִים.
אֲבָל הַמִּשְׁכָּבוֹת וְהַמֶּרְכָּבוֹת וּכְלֵי חֶרֶס הַמֻּקָּפִין צָמִיד פָּתִיל, טְהוֹרִין; וְאִם יֵשׁ עִמָּהֶן גּוֹי אוֹ אִשָּׁה, הַכֹּל טָמֵא.

 הַגַּבָּאִים וְהַגַּנָּבִים שֶׁעָשׂוּ תְּשׁוּבָה וְהִחְזִירוּ מֵעַצְמָן, לֹא מֵחֲמַת יִרְאָה, וְאָמְרוּ, לֹא נָגַעְנוּ בְּכָל מַה שֶׁהָיָה בַּבַּיִת כְּשֶׁנִּכְנַסְנוּ--הֲרֵי אֵלּוּ נֶאֱמָנִין, אַפִלּוּ עַל מְקוֹם רַגְלֵיהֶן.

 הַמַּנִּיחַ אֶת בֵּיתוֹ פָּתוּחַ וּמְצָאוֹ פָּתוּחַ, אוֹ שֶׁמְּצָאוֹ נָעוּל, אַפִלּוּ הִנִּיחוֹ נָעוּל, וּמְצָאוֹ פָּתוּחַ וְלֹא נִגְנַב מִמֶּנּוּ כְּלוּם--כָּל שֶׁבְּבַיִת טָהוֹר: שֶׁאֲנִי אוֹמֵר הַגַּנָּבִים פְּתָחוּהוּ וְנִמְלְכוּ, וְהָלְכוּ לָהֶם וְלֹא נִכְנְסוּ.
קֻרְדֹּם שֶׁאָבַד בַּבַּיִת, אוֹ שֶׁהִנִּיחוֹ בְּזָוִית זוֹ וּבָא וּמְצָאוֹ בְּזָוִית אַחֶרֶת--הַבַּיִת טָמֵא: שֶׁאֲנִי אוֹמֵר אָדָם טָמֵא נִכְנַס לְכָאן, וּנְטָלוֹ.

הַדָּר עִם עַם הָאָרֶץ בֶּחָצֵר, וְשָׁכַח כֵּלִים בֶּחָצֵר--אַפִלּוּ חָבִיּוֹת מֻקָּפוֹת צָמִיד פָּתִיל, אוֹ תַּנּוּר מֻקָּף צָמִיד פָּתִיל--הֲרֵי אֵלּוּ טְמֵאִין: עַד שֶׁיַּעֲשֶׂה לַתַּנּוּר מְחִצָּה גְּבוֹהָה עֲשָׂרָה טְפָחִים, כְּדֵי שֶׁלֹּא יִהְיֶה בִּרְשׁוּת עַם הָאָרֶץ.

חָבֵר שֶׁהָיְתָה לוֹ מְחִצָּה אוֹ סֻכָּה לִפְנֵי פִּתְחוֹ שֶׁלְּעַם הָאָרֶץ, אוֹ שֶׁהָיְתָה מְחִצָּה אוֹ סֻכָּה שֶׁלְּעַם הָאָרֶץ לִפְנֵי פִּתְחוֹ שֶׁלְּחָבֵר--כֵּלִים שֶׁבַּסֻּכָּה אוֹ כֵּלִים שֶׁבַּמְּחִצָּה טְמֵאִים, מִפְּנֵי שֶׁיֵּשׁ לְעַם הָאָרֶץ בְּסֻכָּה זוֹ אוֹ בִּמְחִצָּה זוֹ רְשׁוּת.

חָבֵר שֶׁהָיָה גַּגּוֹ לְמַעְלָה מִגַּגּוֹ שֶׁלְּעַם הָאָרֶץ--הֲרֵי זֶה שׁוֹטֵחַ שָׁם כֵּלִים וּמַנִּיחַ טְהָרוֹת, וְהֶן בְּחֶזְקָתָן: וְאַף עַל פִּי שֶׁעַם הָאָרֶץ יָכוֹל לִפְשֹׁט אֶת יָדוֹ וְלִגַּע.
וְכֵן בַּגּוֹי, אֵינוּ חוֹשֵׁשׁ לֹא מִשּׁוֹם טֻמְאָה וְלֹא מִשּׁוֹם יֵין נֶסֶךְ.

הָיוּ הַגַּגּוֹת זֶה בְּצַד זֶה, אוֹ שֶׁהָיָה גַּגּוֹ שֶׁלְּעַם הָאָרֶץ לְמַעְלָה, וְשָׁטַח הֶחָבֵר כֵּלִים אוֹ הִנִּיחַ טְהָרוֹת בְּגַגּוֹ--הֲרֵי כָּל מָקוֹם שֶׁיָּכוֹל עַם הָאָרֶץ לִפְשֹׁט אֶת יָדוֹ וְלִגַּע, בְּחֶזְקַת טֻמְאָה.

 שְׁתֵּי חֲצֵרוֹת זוֹ לִפְנִים מִזּוֹ, הַפְּנִימִית שֶׁלְּחָבֵר וְהַחִיצוֹנָה שֶׁלְּעַם הָאָרֶץ--חָבֵר מַנִּיחַ שָׁם כֵּלִים וְשׁוֹטֵחַ שָׁם פֵּרוֹת, אַף עַל פִּי שֶׁיָּד עַם הָאָרֶץ מַגַּעַת לְשָׁם: מִפְּנֵי שֶׁנִּתְפָּס עָלָיו כְּגַנָּב.
חָצֵר הַחֲלוּקָה בִּפְסִיפָס, וְחָבֵר בְּצַד זֶה וְעַם הָאָרֶץ בְּצַד זֶה--טְהָרוֹתָיו טְהוֹרוֹת, אַף עַל פִּי שֶׁיָּד עַם הָאָרֶץ מַגַּעַת: מִפְּנֵי שְׁהֶם בִּרְשׁוּת הֶחָבֵר.

חָבֵר שֶׁנָּפַל דָּלְיוֹ לְתוֹךְ בּוֹרוֹ שֶׁלְּעַם הָאָרֶץ, וְהָלַךְ לְהָבִיא בְּמַה יַעֲלֶנּוּ--הֲרֵי זֶה טָמֵא: מִפְּנֵי שֶׁהֻנָּח בִּרְשׁוּת עַם הָאָרֶץ, שָׁעָה אַחַת.
אֵשֶׁת עַם הָאָרֶץ שֶׁנִּכְנְסָה לְתוֹךְ בֵּיתוֹ שֶׁלְּחָבֵר לְהוֹצִיא בְּנוֹ אוֹ בִּתּוֹ אוֹ בְּהֶמְתּוֹ--כָּל שֶׁבַּבַּיִת טָהוֹר, מִפְּנֵי שֶׁנִּכְנְסָה שֶׁלֹּא בִּרְשׁוּת.

קַדָּר חָבֵר שֶׁהִנִּיחַ קְדֵרוֹתָיו שֶׁמּוֹכֵר, וְיָרַד לִשְׁתּוֹת--הֲרֵי הַפְּנִימִיּוֹת טְהוֹרוֹת, וְהַחִיצוֹנוֹת טְמֵאוֹת.
בַּמֶּה דְּבָרִים אֲמוּרִים, בְּשֶׁהִנִּיחָן סָמוּךְ לִרְשׁוּת הָרַבִּים--מִפְּנֵי שֶׁהָעוֹבְרִים וְהַשָּׁבִים נוֹגְעִים בַּחִיצוֹנוֹת בְּשָׁעַת הֲלִיכָה.

הָיוּ רְחוֹקוֹת מֵרְשׁוּת הָרַבִּים--אִם הָיוּ כְּלֵי אֻמָּנוּתוֹ בְּיָדוֹ, הַכֹּל טְמֵאוֹת: מִפְּנֵי שֶׁכֵּלָיו מוֹכִיחִין שֶׁהֻנְּחוּ לִמְכֹּר, וְיַד הַכֹּל מְמַשְׁמְשׁוֹת בָּהֶן.
וְאִם אֵין כְּלֵי אֻמָּנוּתוֹ בְּיָדוֹ, הַכֹּל טְהוֹרוֹת--חֶזְקָתָן שֶׁלֹּא נָגַע בָּהֶן אָדָם.

חָבֵר שֶׁהִנִּיחַ אֹכָלִין וּמַשְׁקִין עַל פֶּתַח חָנוּתוֹ, וְנִכְנַס--הֲרֵי אֵלּוּ טְמֵאִים, מִפְּנֵי שֶׁהָעוֹבְרִים מְמַשְׁמְשִׁין בָּהֶן.

הִלְכּוֹת מְטַמְּאֵי מִשְׁכָּב וּמוֹשָׁב פֵּרֶק יג 
כּוֹהֵן שֶׁטִּהַר כֵּלָיו לְגַת זוֹ, וְהִנִּיחָן לְגַת הַבָּאָה--הֲרֵי אֵלּוּ בְּחֶזְקָתָן: שְׁאֵין עַמֵּי הָאָרֶץ נוֹגְעִין בְּכֵלִים שֶׁלְּכוֹהֵן זֶה, שְׁהֶן בְּתוֹךְ גִּתּוֹ--מִפְּנֵי שְׁהוּא אוֹכֵל טְהָרוֹת.
אֲבָל שֶׁלְּיִשְׂרָאֵל--הֲרֵי אֵלּוּ טְמֵאוֹת, עַד שֶׁיֹּאמַר בְּלִבִּי הָיָה לִשְׁמֹר עַם הָאָרֶץ שֶׁיִּכָּנֵס לַגַּת שֶׁלֹּא יִגַּע בַּכֵּלִים.

הָרוֹצֶה לַעֲשׂוֹת יֵינוֹ בְּטַהְרָה בְּאֻמָּנִין עַמֵּי הָאָרֶץ, הֲרֵי זֶה מַטְבִּיל אֶת הַבּוֹצְרִים; וְכֵן אִם הָיָה עוֹשֶׂה שֶׁמֶן, מַטְבִּיל הַבַּדָּדִין: וְצָרִיךְ לַעֲמֹד עַל הָאֻמָּנִין, עַד שֶׁיִּטְבְּלוּ בְּפָנָיו--שֶׁהֲרֵי אֵינָן יוֹדְעִים הִלְכּוֹת טְבִילָה וַחֲצִיצָה.

יָצְאוּ חוּץ לְפֶתַח בֵּית הַבַּד, וְנִפְנוּ לַאֲחוֹרֵי הַגָּדֵר, וְחָזְרוּ--הֲרֵי אֵלּוּ בְּטַהְרָתָן: עַד כַּמָּה יַרְחִיקוּ וְהֶן טְהוֹרִין, עַד כְּדֵי שֶׁלֹּא יִסָּתְרוּ מֵעֵינָיו; אֲבָל אִם נִסְתְּרוּ מֵעֵינָיו--חָזְרוּ לְטֻמְאָתָן, עַד שֶׁיַּטְבִּילֵם פַּעַם שְׁנִיָּה, וְיַעְרִיבוּ שִׁמְשָׁן.
הַבַּדָּדִין וְהַבּוֹצְרִים שֶׁנִּמְצֵאת טֻמְאָה לִפְנֵיהֶן, נֶאֱמָנִין לוֹמַר לֹא נָגַעְנוּ; וְכֵן בַּתִּינוֹקוֹת שֶׁבֵּינֵיהֶן.

הַמְּטַהֵר אֶת הַבַּדָּדִין, וְהִכְנִיסָן לְבֵית הַבַּד וְנָעַל עֲלֵיהֶן--אִם הָיוּ שָׁם כֵּלִים שֶׁנִּטְמְאוּ בְּמַדְרֵס--הֲרֵי בֵּית הַבַּד כֻּלּוֹ טָמֵא, שֶׁמֶּא נָגְעוּ בְּאוֹתָן הַכֵּלִים.
וְאַפִלּוּ רָאָה אוֹתָן מִקֹּדֶם נִזְהָרִין מֵאוֹתָן הַכֵּלִים, מִפְּנֵי טֻמְאָתָן--הֲרֵי בֵּית הַבַּד טָמֵא, שֶׁמֶּא הֵסִיטוּ אוֹתָן וְהֶן מְדַמִּין שְׁאֵין הַמֵּסִיט טָמֵא: שְׁאֵין עַמֵּי הָאָרֶץ בְּקִיאִין בְּטֻמְאַת הֲסֵט.

הָיוּ חַמָּרָיו וּפוֹעֲלָיו טְעוּנִין טְהָרוֹת, וְעוֹבְרִין לְפָנָיו--אַף עַל פִּי שֶׁהִפְלִיגוּ יוֹתֵר מִמִּיל, הֲרֵי אֵלּוּ טְהוֹרוֹת: מִפְּנֵי שְׁהֶן בְּחֶזְקַת שְׁהוּא שׁוֹמְרָן, וְהֶן מְפַחֲדִין לִגַּע; וְאוֹמְרִין עַכְשָׁו יָבוֹא, שֶׁהֲרֵי הוּא אַחֲרֵינוּ.
אֲבָל אִם אָמַר לָהֶם, צְאוּ וַאֲנִי אָבוֹא אַחֲרֵיכֶם--כֵּיוָן שֶׁנִּתְכַּסּוּ מֵעֵינָיו, הֲרֵי הֶן טְמֵאוֹת.

חָבֵר שֶׁהָיָה לָבוּשׁ בַּחֲלוּק וְעָטוּף בִּטְלִית וּמְהַלֵּךְ, וְאָמַר בְּלִבִּי הָיָה לִשְׁמֹר אֶת הַחֲלוּק, וְהָיִיתִי נִזְהָר בּוֹ, וְהִסַּחְתִּי דַּעְתִּי מִן הַטְּלִית--הֲרֵי הַחֲלוּק בְּטַהְרָתוֹ; וְהַטְּלִית טְמֵאָה, שֶׁמֶּא נָגַע בָּהּ עַם הָאָרֶץ.

הָיָה סַל עַל כְּתֵפוֹ, וּמַגְרֵפָה בְּתוֹךְ הַסַּל, וְאָמַר בְּלִבִּי הָיָה לִשְׁמֹר אֶת הַסַּל וְלִשְׁמֹר אֶת הַמַּגְרֵפָה מִדָּבָר הַמְּטַמְּאָהּ, אֲבָל לֹא מִדָּבָר הַפּוֹסְלָהּ--הַסַּל טָהוֹר, וְהַמַּגְרֵפָה טְמֵאָה; וְכָל תְּרוּמָה שֶׁבַּסַּל פְּסוּלָה, מִפְּנֵי הַמַּגְרֵפָה שֶׁפּוֹסֶלֶת הָאֹכָלִין שֶׁבַּסַּל.

הָיָה מִשְׁתַּמֵּשׁ מִן הֶחָבִית בְּטַהְרָה בְּחֶזְקַת שְׁהִיא חֻלִּין, וְאַחַר כָּךְ נִמְצֵאת תְּרוּמָה--אַף עַל פִּי שְׁהִיא טְהוֹרָה, הֲרֵי זוֹ אֲסוּרָה בַּאֲכִילָה: שֶׁמֶּא נָגַע בָּהּ טְבוּל יוֹם, שְׁהוּא פּוֹסֵל בַּתְּרוּמָה וְטָהוֹר בַּחֻלִּין כְּמוֹ שֶׁיִּתְבָּאַר; וְאֵינוּ דּוֹמֶה מְשַׁמֵּר תְּרוּמָה, לִמְשַׁמֵּר חֻלִּין.
וְאִם אָמַר בְּלִבִּי הָיָה לְשָׁמְרָהּ אַפִלּוּ מִדָּבָר הַפּוֹסְלָהּ, הֲרֵי זוֹ מֻתֶּרֶת בַּאֲכִילָה.

נִתְחַלְּפוּ לוֹ כֵּלִים שֶׁלַּשַּׁבָּת בְּכֵלִים שֶׁלַּחֹל, וּלְבֵשָׁן--נִטְמְאוּ: שְׁאֵינוּ מְשַׁמֵּר כֵּלִים שֶׁלַּחֹל, כְּכֵלִים שֶׁלַּשַּׁבָּת.
מַעֲשֶׂה בִּשְׁתֵּי נָשִׁים חֲבֵרוֹת, שֶׁנִּתְחַלְּפוּ לָהֶן כְּלֵיהֶן בְּבֵית הַמֶּרְחֵץ; וּבָא מַעֲשֶׂה לִפְנֵי חֲכָמִים, וְטִמְּאוּ הַכֵּלִים.

אַפִלּוּ נָפְלָה מַעְפַּרְתּוֹ מִמֶּנּוּ, וְאָמַר לְחָבֵר תְּנָהּ לִי, וּנְתָנָהּ לוֹ--נִטְמֵאת: גְּזֵרָה שֶׁמֶּא יִתְּנֶנָּה לוֹ עַם הָאָרֶץ; אוֹ שֶׁלֹּא יִהְיֶה הֶחָבֵר מְשַׁמְּרָהּ--שְׁאֵין אָדָם מְשַׁמֵּר כֵּלִים שְׁאֵינָן שֶׁלּוֹ כְּכֵלָיו, אֵלָא אִם כֵּן הוֹדִיעוֹ וְסָמַךְ עָלָיו.

 חָבֵר שֶׁמֵּת, וְהִנִּיחַ טְהָרוֹת--הֲרֵי אֵלּוּ טְהוֹרוֹת.
הִנִּיחַ כֵּלִים, הֲרֵי הֶן טְמֵאִים: שֶׁאֲנִי אוֹמֵר שֶׁמֶּא נִטְמְאוּ וְהִזָּה עֲלֵיהֶן בַּשְּׁלִישִׁי, וַעֲדַיִן לֹא הִזָּה עֲלֵיהֶן בַּשְּׁבִיעִי; אוֹ שֶׁמֶּא הִזָּה עֲלֵיהֶן בַּשְּׁבִיעִי, וַעֲדַיִן לֹא הִטְבִּיל; אוֹ שֶׁמֶּא עֲדַיִן לֹא הִזָּה עֲלֵיהֶן כָּל עִיקָר.

 מִי שֶׁאָמַר לוֹ עֵד אֶחָד נִטְמְאוּ טְהָרוֹתֶיךָ, וְהַלָּה שׁוֹתֵק--הֲרֵי זֶה נֶאֱמָן, וַהֲרֵי הֶן טְמֵאוֹת; וְאִם הִכְחִישׁוֹ וְאָמַר, לֹא נִטְמְאוּ--הֲרֵי הֶן בְּחֶזְקָתָן, עַד שֶׁיָּעִידוּ שְׁנָיִם.

הָיָה עוֹשֶׂה עִמּוֹ בַּטְּהָרוֹת אוֹ בִּזְבָחִים, וּלְאַחַר זְמָן מְצָאוֹ וְאָמַר לוֹ בְּשָׁעָה שֶׁפָּגַע בּוֹ, טְהָרוֹת שֶׁעָשִׂיתִי עִמָּךְ נִטְמְאוּ, וּזְבָחִים שֶׁעָשִׂיתִי עִמָּךְ נִתְפַּגְּלוּ--הֲרֵי זֶה נֶאֱמָן; אֲבָל אִם פָּגַע בּוֹ וְלֹא אָמַר לוֹ כְּלוּם, וְאַחַר כָּךְ פָּגַע בּוֹ פַּעַם שְׁנִיָּה וְאָמַר לוֹ--אֵינוּ נֶאֱמָן, אֵלָא הֲרֵי זְבָחָיו בְּחֶזְקַת כַּשְׁרוּת וּטְהָרוֹתָיו בְּחֶזְקַת טַהְרָה.

הִלְכּוֹת שְׁאָר אֲבוֹת הַטֻּמְאוֹת 
יֵשׁ בִּכְלָלָן שָׁלוֹשׁ מִצְווֹת עֲשֵׂה; וְזֶה הוּא פְּרָטָן: דִּין טֻמְאַת נְבֵלָה; דִּין טֻמְאַת שֶׁרֶץ; דִּין טֻמְאַת שִׁכְבַת זֶרַע.
עֲבוֹדָה זָרָה מְטַמְּאָה כְּשֶׁרֶץ, וְטֻמְאָתָהּ מִדִּבְרֵי סוֹפְרִים.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת שְׁאָר אֲבוֹת הַטֻּמְאוֹת פֵּרֶק א 
הַנְּבֵלָה, אָב מֵאֲבוֹת הַטֻּמְאוֹת: כַּזַּיִת מִבְּשָׂרָהּ--מְטַמֵּא אָדָם וְכֵלִים בַּמַּגָּע, וּכְלֵי חֶרֶס בָּאַוֵּיר; וּמְטַמֵּא אֶת הָאָדָם בַּמַּשָּׂא לְטַמֵּא בְּגָדִים, כְּמֶרְכַּב הַזָּב.

כֵּיצַד: אָדָם שֶׁנָּגַע בַּנְּבֵלָה--נִטְמָא, וַהֲרֵי הוּא רִאשׁוֹן לַטֻּמְאָה.
וְאִם נָגַע בְּכֵלִים, אַפִלּוּ בְּשָׁעַת מַגָּעוֹ בַּנְּבֵלָה--הֲרֵי הֶן טְהוֹרִין; וְכֵן כֵּלִים שֶׁעָלָיו טְהוֹרִין--לְפִי שְׁהוּא וֶלֶד, וְאֵין וֶלֶד מְטַמֵּא כֵּלִים.

אֲבָל הַנּוֹשֵׂא אֶת הַנְּבֵלָה--מְטַמֵּא כֵּלִים בְּשָׁעַת נְשִׂיאָתוֹ, שֶׁנֶּאֱמָר "וְהַנֹּשֵׂא, אֶת-נִבְלָתָם--יְכַבֵּס בְּגָדָיו" ; וְאוֹתָן הַבְּגָדִים, רִאשׁוֹן לַטֻּמְאָה.
וְאֵינוּ מְטַמֵּא לֹא אָדָם וְלֹא כְּלֵי חֶרֶס, וְאַפִלּוּ בְּשָׁעַת נְשִׂיאָתוֹ, כְּמוֹ שֶׁבֵּאַרְנוּ בִּמְטַמְּאֵי מִשְׁכָּב וּמוֹשָׁב.

 אֶחָד בְּהֵמָה וְחַיָּה, בֵּין הַמֻּתָּרִין בַּאֲכִילָה בֵּין הָאֲסוּרִין--אִם מֵתוּ, כֻּלָּן בְּשָׂרָן מְטַמֵּא בְּכַזַּיִת.
וּשְׁחִיטַת בְּהֵמָה טְהוֹרָה וְחַיָּה טְהוֹרָה, מְטַהֶרֶת אוֹתָהּ בְּכָל מָקוֹם: וְאַפִלּוּ שָׁחַט חֻלִּין בָּעֲזָרָה, וּקְדָשִׁים בַּחוּץ--הֲרֵי אֵלּוּ טְהוֹרִין; וְאִם אֵרַע פְּסוּל בַּשְּׁחִיטָה--הֲרֵי זוֹ נְבֵלָה וּמְטַמְּאָה בַּמַּשָּׂא, כְּמוֹ שֶׁבֵּאַרְנוּ בְּהִלְכּוֹת שְׁחִיטָה.

 בְּהֵמָה טְמֵאָה וְחַיָּה טְמֵאָה, אֵין הַשְּׁחִיטָה מוֹעֶלֶת בָּהּ; וְאֶחָד הַשּׁוֹחֵט אוֹתָהּ, אוֹ הַנּוֹחֵר אוֹ הַחוֹנֵק אוֹ שֶׁמֵּתָה כְּדַרְכָּהּ--הֲרֵי זוֹ נְבֵלָה.
וְכָל הַנְּבֵלוֹת מִצְטָרְפוֹת לְעִנְיַן טֻמְאָה לְכַזַּיִת, אֶחָד טְמֵאוֹת וְאֶחָד טְהוֹרוֹת.

 מוֹחַ, הֲרֵי הוּא כְּבָשָׂר.
וְדַם הַנְּבֵלָה--אֵינוּ מְטַמֵּא כַּנְּבֵלָה, אֵלָא הֲרֵי הוּא כְּמַשְׁקִין טְמֵאִים, שְׁאֵינוּ מְטַמֵּא אָדָם וְלֹא כֵּלִים, מִן הַתּוֹרָה.

 חֵלֶב בְּהֵמָה טְהוֹרָה שֶׁמֵּתָה--טָהוֹר, שֶׁנֶּאֱמָר "וְחֵלֶב נְבֵלָה וְחֵלֶב טְרֵפָה, יֵעָשֶׂה לְכָל-מְלָאכָה" : מִי שֶׁאִסּוּרוֹ מִשּׁוֹם נְבֵלָה וּטְרֵפָה.
וְאִם הֻכְשַׁר בְּמַשְׁקִין הַמַּכְשִׁירִין--הֲרֵי הוּא כְּאֹכָלִין טְמֵאִים, וְאֵינוּ כִּבְשַׂר נְבֵלָה.
וְהַנּוֹגֵעַ בַּחֵלֶב הַחוֹפֶה אֶת הַכִּלְיָה קֹדֶם הַפְרָשָׁה--הֲרֵי זֶה טָמֵא, כַּנּוֹגֵעַ בַּכִּלְיָה עַצְמָהּ: שֶׁהֲרֵי כַּמָּה חוּטִין נִמְשָׁכִין מִמֶּנָּה בַּחֵלֶב.

אֲבָל בְּהֵמָה טְמֵאָה, וְהַחַיָּה בֵּין טְמֵאָה בֵּין טְהוֹרָה--אֶחָד בְּשָׂרָהּ וְאֶחָד חֶלְבָּהּ לַטֻּמְאָה, וּמְטַמֵּא אָדָם וְכֵלִים בְּכַזַּיִת כִּבְשַׂר הַנְּבֵלָה.

 הַכּוֹי--חֶלְבּוֹ מְטַמֵּא כִּבְשָׂרוֹ, וְטֻמְאָתוֹ בְּסָפֵק.
לְפִיכָּךְ אֵין שׂוֹרְפִין עָלָיו תְּרוּמָה וּקְדָשִׁים; וְאֵין חַיָּבִין כָּרֵת עַל טֻמְאָתוֹ עַל בִּיאַת הַמִּקְדָּשׁ, אוֹ אֲכִילַת קֳדָשָׁיו.

 וְאֵלּוּ דְּבָרִים שְׁאֵין מְטַמְּאִין מִן הַנְּבֵלוֹת: הָעֲצָמוֹת; וְהַקְּרָנַיִם וְהַטְּלַפַּיִם, אַפִלּוּ עִיקָרָן הָרַךְ שְׁאִם יֵחָתֵךְ מִן הַחַי יוֹצֶא דָּם; וְהָעוֹר, אַף עַל פִּי שְׁאֵינוּ מְעֻבָּד; וְהָאֲלַל, וְהַגִּידִים, וְהַמָּרָק וְהַתְּבָלִין הַמִּתְבַּשְּׁלִין עִמָּהּ.

בַּמֶּה דְּבָרִים אֲמוּרִים, בִּזְמָן שֶׁפֵּרְשׁוּ מִן הַנְּבֵלָה.
אֲבָל הַנּוֹגֵעַ בְּאֶחָד מִכָּל אֵלּוּ כִּשְׁהֶן מְחֻבָּרִין בַּבָּשָׂר, הֲרֵי זֶה טָמֵא: וְהוּא, שֶׁיִּהְיֶה בַּבָּשָׂר כַּזַּיִת--שְׁאֵין אֶחָד מִכָּל אֵלּוּ מִצְטָרֵף לְכַזַּיִת.
הָאֲלַל, בֵּין שֶׁפְּלָטַתּוּ סַכִּין בֵּין שֶׁפְּלָטַתּוּ חַיָּה--אֵינוּ מִצְטָרֵף לְכַזַּיִת; וְאִם כְּנָסוֹ, וְהָיָה בּוֹ כַּזַּיִת--מְטַמֵּא.

 וְאֵלּוּ בְּהֵמוֹת שֶׁעוֹרוֹתֵיהֶן כִּבְשָׂרָן--עוֹר הַחֲזִיר שֶׁלַּיִּשּׁוּב, וְעוֹר חֲטֹרֶת הַגָּמָל הָרַכָּה, וְעוֹר בֵּית הַבֹּשֶׁת, וְעוֹר הַשְּׁלִיל, וְעוֹר שֶׁתַּחַת הָאַלְיָה: הֲרֵי אֵלּוּ מְטַמְּאִין מִן הַנְּבֵלָה.
וְאִם עִבְּדָן, אוֹ הִלַּךְ בָּהֶן כְּדֵי עַבְדָה--הֲרֵי אֵלּוּ טְהוֹרִין.
וְאִם עָשָׂה בָּהֶן מַעֲשֶׂה שֶׁבִּטְּלָן--טְהוֹרִין, אַף עַל פִּי שֶׁלֹּא הִלַּךְ בָּהֶן כְּדֵי עַבְדָה.
כֵּיצַד--אֹזֶן חֲמוֹר שֶׁטְּלָיָהּ לִקְפִיפָתוֹ, טְהוֹרָה.

כַּמָּה הוּא כְּדֵי עַבְדָה, אַרְבַּעַת מִילִין.
וְאֵיזוֹ הִיא חֲטֹרֶת רַכָּה: כָּל זְמָן שֶׁלֹּא טְעָנָהּ; הִגִּיעַ זְמַנָּהּ לִטְעֹן וְלֹא טְעָנָהּ, אוֹ שֶׁטְּעָנָהּ קֹדֶם שֶׁיַּגִּיעַ זְמַנָּהּ--הֲרֵי זֶה סָפֵק.

 הַמַּפְשִׁיט נִבְלַת בְּהֵמָה אוֹ חַיָּה, בֵּין טְמֵאָה בֵּין טְהוֹרָה, בֵּין דַּקָּה בֵּין גַּסָּה--אִם לְשָׁטִיחַ הִפְשִׁיט--כֵּיוָן שֶׁהִפְשִׁיט מִן הָעוֹר כְּדֵי אֲחִיזָה וְהוּא שְׁנֵי טְפָחִים, הַנּוֹגֵעַ בָּעוֹר זֶה שֶׁהֻפְשַׁט טָהוֹר; וְעַד שֶׁלֹּא הִפְשִׁיט שְׁנֵי טְפָחִים, הַנּוֹגֵעַ בָּעוֹר כַּנּוֹגֵעַ בַּבָּשָׂר.

הִפְשִׁיטָהּ כְּדֵי לַעֲשׂוֹת מִן הָעוֹר חֵמֶת--הֲרֵי הָעוֹר חִבּוּר, עַד שֶׁיַּפְשִׁיט אֶת כָּל הֶחָזֶה.
וְאִם הִפְשִׁיטָהּ מֵרַגְלָהּ בִּלְבָד--הֲרֵי הָעוֹר כֻּלּוֹ חִבּוּר וְהַנּוֹגֵעַ בָּעוֹר כַּנּוֹגֵעַ בַּבָּשָׂר, עַד שֶׁיַּפְרִישׁ הָעוֹר כֻּלּוֹ מֵעַל הַבָּשָׂר.

וְכֵן הַמַּפְשִׁיט בַּשְּׁרָצִים--חִבּוּר, עַד שֶׁיַּפְשִׁיט הָעוֹר כֻּלּוֹ.
עוֹר שֶׁעַל הַצַּוָּאר--חִבּוּר, עַד שֶׁיַּפְשִׁיט אֶת כֻּלּוֹ.
וְכָל עוֹר שְׁהוּא חִבּוּר לְטַמֵּא, כָּךְ הוּא חִבּוּר לְהִטַּמֵּא: שְׁאִם הָיְתָה שְׁחוּטָה, וְנָגְעָה טֻמְאָה בְּעוֹר זֶה שְׁהוּא חִבּוּר--נִטְמָא הַבָּשָׂר.

 עוֹר שֶׁיֵּשׁ עָלָיו כַּזַּיִת נְבֵלָה--הַנּוֹגֵעַ בַּצִּיב הַיּוֹצֶא מִמֶּנּוּ, וּבִשְׂעָרָהּ שֶׁכְּנֶגְדּוֹ מֵאֲחוֹרֵי הָעוֹר--נִטְמָא: מִפְּנֵי שֶׁהָעוֹר בִּשְׂעָרוֹ שׁוֹמֵר לַבָּשָׂר.
בַּמֶּה דְּבָרִים אֲמוּרִים, שֶׁפְּלָטַתּוּ חַיָּה; אֲבָל פְּלָטַתּוּ סַכִּין--אִם הָיָה מְרֻדָּד, בָּטַל עַל גַּב הָעוֹר.

 עוֹר שֶׁיֵּשׁ עָלָיו כִּשְׁנֵי חֲצָיֵי זֵיתִים בְּשַׂר נְבֵלָה, הָעוֹר מְבַטְּלָן; וְאֵינָן מְטַמְּאִין לֹא בַּמַּגָּע וְלֹא בַּמַּשָּׂא--שֶׁכָּל שְׁאֵינוּ מְטַמֵּא מִן הַנְּבֵלָה בַּמַּגָּע, אֵינוּ מְטַמֵּא בַּמַּשָּׂא.

אֲבָל שְׁנֵי חֲצָיֵי זֵיתִים שֶׁתְּחָבָן בְּקֵיסָם--הַנּוֹשֵׂא אוֹתָן טָמֵא, שֶׁהֲרֵי נָשָׂא כַּזַּיִת; וְהַנּוֹגֵעַ טָהוֹר, שְׁאֵין חִבּוּרֵי אָדָם חִבּוּר: וְהוּא שֶׁיִּהְיוּ שְׁנֵיהֶן מְרֻדָּדִין וּדְבוּקִין זֶה בְּזֶה, כְּדֵי שֶׁיִּנָּטְלוּ כְּאֶחָד; אֲבָל אִם הָיָה חֲצִי זַיִת זֶה בִּפְנֵי עַצְמוֹ וְזֶה בִּפְנֵי עַצְמוֹ, בְּקֵיסָם אֶחָד--אַפִלּוּ הוֹלִיךְ וְהֵבִיא כָּל הַיּוֹם כֻּלּוֹ, טָהוֹר.

 בְּשַׂר נְבֵלָה שֶׁנִּפְסַד וְהִבְאִישׁ, וְנִפְסַל מִלֶּאֱכֹל הַכֶּלֶב--טָהוֹר; לְפִיכָּךְ נְצָל הַנְּבֵלָה, סְפֵק אִם מְטַמֵּא בְּכַזַּיִת אוֹ אֵינוּ מְטַמֵּא.
בְּשַׂר נְבֵלָה שֶׁיָּבַשׁ--אִם יָכוֹל לִשְׁרוֹת בְּפוֹשְׁרִין מֵעֵת לְעֵת וְלַחְזֹר לַח וְרָאוּי לַכֶּלֶב, מְטַמֵּא; וְאִם לָאו--טָהוֹר, וְאַפִלּוּ כְּאֹכָלִין טְמֵאִין אֵינוּ מְטַמֵּא.

 בְּשַׂר נְבֵלָה שֶׁהָיָה סָרוּחַ מֵעִיקָרוֹ, וְאֵינוּ רָאוּי לְמַאֲכַל אָדָם--הֲרֵי זֶה טָהוֹר: שֶׁנֶּאֱמָר "לַגֵּר אֲשֶׁר-בִּשְׁעָרֶיךָ תִּתְּנֶנָּה וַאֲכָלָהּ" , עַד שֶׁתִּהְיֶה תְּחִלָּתָהּ רְאוּיָה לַגֵּר.

 שִׁלְיָה שֶׁלַּנְּבֵלָה--הֲרֵי הִיא כְּפֶרֶשׁ וְכִרְעִי, וְאֵינָהּ מְטַמְּאָה כַּנְּבֵלָה; וְאִם חִשַּׁב עָלֶיהָ לַאֲכִילָה, מִטַּמְּאָה טֻמְאַת אֹכָלִין.
הַקֵּבָה וְהֶחָלָב שֶׁלַּנְּבֵלָה, טְהוֹרִין מִכְּלוּם.

 בְּהֵמָה שֶׁשָּׁפְעָה חֲרָרַת דָּם--אַף עַל פִּי שֶׁנִּפְטְרָה מִן הַבְּכוֹרָה--אֵינָהּ מְטַמְּאָה לֹא בַּמַּגָּע וְלֹא בַּמַּשָּׂא עַד שֶׁיִּהְיֶה בָּהּ צוּרַת נֵפֶל, לְפִי שְׁהִיא בְּטֵלָה בְּרֹב הַיּוֹצֶא עִמָּהּ; לְפִיכָּךְ הִיא טְהוֹרָה, אַף עַל פִּי שֶׁהָיְתָה רְאוּיָה לַגֵּר עַל גַּב אִמָּהּ.

 נְבֵלָה שֶׁנִּתְעָרְבָה בִּשְׁחוּטָה--אִם רֹב מִן הַשְּׁחוּטָה--בָּטְלָה הַנְּבֵלָה בַּשְּׁחוּטָה, וְאֵין הַכֹּל מְטַמֵּא בַּמַּגָּע; אֲבָל אִם נָשָׂא הַכֹּל, נִטְמָא: שְׁאֵי אִפְשָׁר לַשְּׁחוּטָה, שֶׁתַּחְזֹר נְבֵלָה; אֲבָל הַנְּבֵלָה--אִפְשָׁר שֶׁתִּטְהַר כְּשֶׁתִּסְרַח, לְפִיכָּךְ תִּבָּטֵל.

הִלְכּוֹת שְׁאָר אֲבוֹת הַטֻּמְאוֹת פֵּרֶק ב 
בְּהֵמָה אוֹ חַיָּה טְמֵאָה שֶׁנִּשְׁחֲטָה--אֵינָהּ מְטַמְּאָה מִשּׁוֹם נְבֵלָה כָּל זְמָן שְׁהִיא מְפַרְכֶּסֶת עַד שֶׁתָּמוּת, אוֹ עַד שֶׁיַּתִּיז אֶת רֹאשָׁהּ; וַהֲרֵי הִיא כְּאֹכָלִין טְמֵאִין.

נְחָרָהּ, וַהֲרֵי הִיא מְפַרְכֶּסֶת--אֵין בָּהּ אַפִלּוּ טֻמְאַת אֹכָלִין, כָּל זְמָן שְׁהִיא מְפַרְכֶּסֶת.
וְאֵבֶר הַפּוֹרֵשׁ מִן הַמְּפַרְכֶּסֶת אָסוּר לִבְנֵי נוֹחַ, כַּפּוֹרֵשׁ מִן הַחַי; וּבְשָׂרָהּ הַפּוֹרֵשׁ מִמֶּנָּה, כַּפּוֹרֵשׁ מִן הַחַי.

וְכֵן טְהוֹרָה שֶׁנִּפְסְלָה בִּשְׁחִיטָתָהּ, וַעֲדַיִן הִיא מְפַרְכֶּסֶת.
שָׁחַט בָּהּ אֶחָד, אוֹ רֹב אֶחָד--אֵין בָּהּ טֻמְאָה כְּלָל, עַד שֶׁתָּמוּת.

חִלַּק הַבְּהֵמָה לִשְׁנַיִם, אוֹ שֶׁנִּטְּלָה יָרֵךְ וְחָלָל שֶׁלָּהּ--הֲרֵי זוֹ נְבֵלָה, וּמְטַמְּאָה בַּמַּגָּע וּבַמַּשָּׂא: אַף עַל פִּי שֶׁעֲדַיִן הִיא בַּחַיִּים.

וְכֵן אִם קְרָעָהּ מִגַּבָּהּ, אוֹ שֶׁנִּשְׁבְּרָה מַפְרֶקֶת וְרֹב בָּשָׂר עִמָּהּ--הֲרֵי זוֹ כַּנְּבֵלָה לְכָל דָּבָר.

 בְּהֵמָה שֶׁמֵּת עֻבְרָהּ בְּתוֹךְ מֵעֶיהָ, וְהוֹשִׁיט הָרוֹעֶה אֶת יָדוֹ וְנָגַע בּוֹ--בֵּין בִּבְהֵמָה טְמֵאָה, בֵּין בִּבְהֵמָה טְהוֹרָה--הֲרֵי זֶה הַנּוֹגֵעַ טָהוֹר: עַד שֶׁיֵּצֵא הַנֵּפֶל לְאַוֵּיר הָעוֹלָם.

 בָּשָׂר הַפּוֹרֵשׁ מִן הַבְּהֵמָה וְחַיָּה כִּשְׁהֶן חַיִּין, בֵּין טְמֵאִין בֵּין טְהוֹרִין--הֲרֵי הוּא טָהוֹר, וְאֵינוּ מְטַמֵּא כַּנְּבֵלָה.
אֲבָל אֵבֶר מִן הַחַי הַפּוֹרֵשׁ מֵהֶן, מְטַמֵּא כַּנְּבֵלָה: אֶחָד אֵבֶר מִן הַחַי הַפּוֹרֵשׁ מִן הַבְּהֵמָה עַצְמָהּ, אוֹ אֵבֶר הַפּוֹרֵשׁ מִן הַשְּׁלִיל שֶׁבְּבִטְנָהּ.
וְהָאֵבָרִים, אֵין לָהֶן שֵׁעוּר; אַפִלּוּ הָיָה כַּשְּׂעוֹרָה אוֹ פָּחוּת, מְטַמֵּא: וְהוּא שֶׁיִּהְיֶה הָאֵבֶר כִּבְרִיָּתוֹ בָּשָׂר וְגִידִים וַעֲצָמוֹת, וְיִהְיֶה עָלָיו בָּשָׂר כְּדֵי לַעֲלוֹת אֲרוּכָה; הָיָה הַבָּשָׂר פָּחוּת מִלְּהַעֲלוֹת אֲרוּכָה בַּחַי, אוֹ שֶׁחָסֵר עַצְמוֹ--הֲרֵי זֶה טָהוֹר.
הַכִּלְיָה וְהַלָּשׁוֹן וְהַשָּׂפָה, וְכַיּוֹצֶא בָּהֶן--אַף עַל פִּי שְׁהֶן אֵבָרִים, וְאֵין עוֹשִׂין חֲלִיפִין--הוֹאִיל וְאֵין בָּהֶן עֶצֶם, הֲרֵי הֶן כַּבָּשָׂר.

 הַבָּשָׂר אוֹ הָאֵבֶר הַמְּדֻלְדָּלִין בִּבְהֵמָה אוֹ חַיָּה, שְׁאֵינָן יְכוּלִין לַחְזֹר וּלְהִדָּבֵק בִּשְׁאָר הַגּוּף--אֵינָן מְטַמְּאִין כַּנְּבֵלָה, כָּל זְמָן שֶׁהַבְּהֵמָה בַּחַיִּים; וַהֲרֵי הֶן כִּשְׁאָר אֹכָלִין--אִם הֻכְשְׁרוּ, מְקַבְּלִין טֻמְאָה בִּמְקוֹמָן.
נִשְׁחֲטָה הַבְּהֵמָה--הֻכְשְׁרוּ בַּשְּׁחִיטָה, וְאֵינָן מְטַמְּאִין כַּנְּבֵלָה: שְׁאֵין הַשְּׁחִיטָה עוֹשָׂה אוֹתָן כְּמוֹ שֶׁפֵּרְשׁוּ מֵחַיִּים.

אֲבָל אִם מֵתָה הַבְּהֵמָה--הַבָּשָׂר שֶׁהָיָה מְדֻלְדָּל בָּהּ, צָרִיךְ הֶכְשֵׁר; וְהָאֵבֶר, מְטַמֵּא מִשּׁוֹם אֵבֶר מִן הַחַי, וְאֵינוּ צָרִיךְ הֶכְשֵׁר, וְאֵינוּ מְטַמֵּא מִשּׁוֹם אֵבֶר מִן הַנְּבֵלָה.

וּמַה בֵּין אֵבֶר מִן הַחַי לְאֵבֶר מִן הַנְּבֵלָה: שֶׁהַבָּשָׂר הַפּוֹרֵשׁ מֵאֵבֶר מִן הַחַי, טָהוֹר; וְהַבָּשָׂר הַפּוֹרֵשׁ מִן הַנְּבֵלָה, מְטַמֵּא בְּכַזַּיִת בַּמַּגָּע וּבַמַּשָּׂא.
וְזֶה וְזֶה, אֵין לוֹ שֵׁעוּר.

 טְרֵפָה שֶׁנִּשְׁחֲטָה שְׁחִיטָה כְּשֵׁרָה--אַף עַל פִּי שְׁהִיא אֲסוּרָה בַּאֲכִילָה, הֲרֵי הִיא טְהוֹרָה; וְכֵן הַשּׁוֹחֵט אֶת הַבְּהֵמָה, וּמָצָא בָּהּ עֹבֶר מֵת--שְׁחִיטַת אִמּוֹ מְטַהֲרַתּוּ מִידֵי נְבֵלָה.
מָצָא בָּהּ בֶּן שְׁמוֹנָה חַי וְנִטְרַף--אַף עַל פִּי שֶׁנִּשְׁחַט אַחַר שֶׁנִּטְרַף, אֵין שְׁחִיטָתוֹ מְטַהֲרַתּוּ מִידֵי נְבֵלָה: לְפִי שְׁאֵין לְמִינוֹ שְׁחִיטָה.

לְפִיכָּךְ וֶלֶד בְּהֵמָה שֶׁלֹּא שָׁהָה שִׁבְעָה יָמִים גְּמוּרִין--אִם שְׁחָטוֹ בְּתוֹךְ שִׁבְעָה--אֵין שְׁחִיטָתוֹ מְטַהֲרַתּוּ, מִפְּנֵי שְׁהוּא כְּנֵפֶל.

 הַשּׁוֹחֵט אֶת הַבְּהֵמָה, וּמָצָא בָּהּ בֶּן תִּשְׁעָה חַי קֹדֶם שֶׁיְּהַלַּךְ עַל הַקַּרְקָע--אַף עַל פִּי שְׁאֵינוּ צָרִיךְ שְׁחִיטָה כְּמוֹ שֶׁבֵּאַרְנוּ, שֶׁהֲרֵי שְׁחִיטַת אִמּוֹ מְטַהֲרַתּוּ--אִם נִטְמֵאת אִמּוֹ, לֹא נִטְמָא הוּא; וְאִם נִתְנַבְּלָה אִמּוֹ, הֲרֵי הוּא טָהוֹר: שְׁאֵין הַחַי מִטַּמֵּא לֹא טֻמְאַת אֹכָלִין וְלֹא טֻמְאַת נְבֵלוֹת, וְאַף עַל פִּי שְׁהוּא כְּאֵבֶר מֵאֵבָרֶיהָ.
וְאִם מֵת קֹדֶם שֶׁיַּפְרִיס עַל גַּבֵּי קַרְקָע--הֲרֵי הוּא טָהוֹר, שֶׁשְּׁחִיטַת אִמּוֹ מְטַהֲרַתּוּ.

 טְרֵפָה שֶׁנִּשְׁחֲטָה--אַף עַל פִּי שְׁהִיא טְהוֹרָה, מִן הַתּוֹרָה--אִם נָגַע בָּהּ הַקֹּדֶשׁ, נִטְמָא מִדִּבְּרֵי סוֹפְרִים; וְזוֹ מַעֲלָה יְתֵרָה שֶׁעָשׂוּ בַּקֹּדֶשׁ.

 בְּהֵמָה הַמַּקְשָׁה לֵילֶד, וְהוֹצִיא הָעֹבֶר אֶת יָדוֹ, וַחֲתָכָהּ, וְאַחַר כָּךְ שָׁחַט אֶת אִמּוֹ--הָאֵבֶר שֶׁנֶּחְתַּךְ נְבֵלָה, וּשְׁאָר בָּשָׂר הָעֹבֶר טָהוֹר; שָׁחַט אֶת אִמּוֹ, וְאַחַר כָּךְ חֲתָכָהּ--הָאֵבֶר כִּטְרֵפָה שֶׁנִּשְׁחֲטָה, וּשְׁאָר בְּשַׂר הָעֹבֶר מַגַּע טְרֵפָה שְׁחוּטָה, שְׁהוּא מְטַמֵּא אֶת הַקֹּדֶשׁ, אֲבָל לֹא אֶת הַתְּרוּמָה.

הוֹצִיא הָעֹבֶר אֶת יָדוֹ בֵּין שְׁחִיטַת סִימָן לִשְׁחִיטַת סִימָן, וַחֲתָכוֹ--מִצְטָרֵף שְׁחִיטַת סִימָן לְסִימָן לְטַהַר הָאֵבֶר מִידֵי נְבֵלָה.

 שְׁחִיטַת הַנָּכְרִי--נְבֵלָה, וּמְטַמֵּא בַּמַּשָּׂא: וְאַפִלּוּ יִשְׂרָאֵל עוֹמֵד עַל גַּבָּיו, וְשָׁחַט בְּסַכִּין יָפָה שְׁחִיטָה כָּרָאוּי.
אֶחָד הַנָּכְרִי, וְאֶחָד הַכּוּתִי אוֹ גֵּר תּוֹשָׁב--שְׁחִיטָתָן נְבֵלָה.
וְקָרוֹב בְּעֵינַי, שֶׁאַף זֶה מִדִּבְרֵי סוֹפְרִים--שֶׁהֲרֵי טֻמְאַת עֲבוֹדָה זָרָה וְטֻמְאַת תִּקְרֹבֶת עֲבוֹדָה זָרָה מִדִּבְרֵיהֶם, כְּמוֹ שֶׁיִּתְבָּאַר; וּבִגְלַל עֲבוֹדָה זָרָה נִתְרַחֲקוּ הַגּוֹיִים, וְנֶאֶסְרָה שְׁחִיטָתָן.
וְאִם תֹּאמַר וַהֲרֵי הִיא אֲסוּרָה בַּאֲכִילָה, דִּין תּוֹרָה--לֹא כָּל הָאָסוּר בַּאֲכִילָה מְטַמֵּא, שֶׁהֲרֵי הַטְּרֵפָה אֲסוּרָה וּטְהוֹרָה.
וְאֵי אִפְשָׁר לְחַיָּב כָּרֵת עַל טֻמְאָה זוֹ עַל בִּיאַת מִקְדָּשׁ וַאֲכִילַת קֳדָשָׁיו, אֵלָא בִּרְאָיָה בְּרוּרָה.

 קֻלִּית הַנְּבֵלָה--הַנּוֹגֵעַ בָּהּ אוֹ נוֹשְׂאָהּ, טָהוֹר: שֶׁכָּל דָּבָר מִן הַנְּבֵלָה שְׁאֵינוּ מְטַמֵּא בַּמַּגָּע, אֵינוּ מְטַמֵּא בַּמַּשָּׂא.
נִקְּבָה כָּל שְׁהוּא--הַנּוֹגֵעַ בָּהּ אוֹ נוֹשְׂאָהּ, טָמֵא.
בַּמֶּה דְּבָרִים אֲמוּרִים, בְּשֶׁהָיָה הַמּוֹחַ שֶׁבָּהּ מִתְקַשְׁקֵשׁ, שֶׁהֲרֵי אֵינוּ מַעֲלָה אֲרוּכָה; אֲבָל אִם הָיָה עוֹמֵד בִּמְקוֹמוֹ--אִם יֵשׁ בּוֹ כְּדֵי לְהַעֲלוֹת אֲרוּכָה לָעֶצֶם מִבַּחוּץ, הֲרֵי זוֹ מְטַמְּאָה בַּמַּגָּע וּבַמַּשָּׂא כְּכָל הָאֵבָרִים.
וּכְבָר פֵּרַשְׁנוּ שֶׁהַקֻּלִּית, הִיא הָעֶצֶם הַסָּתוּם מִשְּׁנֵי צְדָדָיו.

 קֻלִּית שֶׁחִשַּׁב עָלֶיהָ לְנָקְבָהּ, וַעֲדַיִן לֹא נְקָבָהּ--הֲרֵי הַנּוֹגֵעַ בָּהּ, סְפֵק טָמֵא: שֶׁהֲרֵי יֵשׁ בַּדָּבָר סְפֵק אִם מְחֻסַּר נְקִיבָה כִּמְחֻסַּר מַעֲשֵׂה, אוֹ אֵינוּ כִּמְחֻסַּר מַעֲשֵׂה.

הִלְכּוֹת שְׁאָר אֲבוֹת הַטֻּמְאוֹת פֵּרֶק ג 
נִבְלַת הָעוֹף הַטָּהוֹר, מְטַמְּאָה מִן הַתּוֹרָה: מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר "וְכָל-נֶפֶשׁ, אֲשֶׁר תֹּאכַל נְבֵלָה וּטְרֵפָה, בָּאֶזְרָח, וּבַגֵּר: וְכִבֶּס בְּגָדָיו וְרָחַץ בַּמַּיִם" --אֵינוּ מְדַבֵּר אֵלָא בָּאוֹכֵל נִבְלַת הָעוֹף הַטָּהוֹר בִּלְבָד, שְׁהוּא אָסוּר מִשּׁוֹם נְבֵלָה וּטְרֵפָה.

וְכֵיצַד הִיא טֻמְאָתָהּ: אֵינָהּ מְטַמְּאָה לֹא בַּמַּגָּע וְלֹא בַּמַּשָּׂא, וְלֹא כִּשְׁהִיא בְּתוֹךְ הַפֶּה, אֵלָא בְּתוֹךְ בֵּית הַבְּלִיעָה--שֶׁנֶּאֱמָר "וְכָל-נֶפֶשׁ, אֲשֶׁר תֹּאכַל" , אֵינָהּ מְטַמְּאָה אֵלָא בְּבֵית הַנֶּפֶשׁ.
וְזֶה שֶׁנֶּאֱמָר "תֹּאכַל"--לִתֵּן שֵׁעוּר לְטֻמְאָתָהּ כְּשֵׁעוּר אֲכִילָה, שְׁהִיא כַּזַּיִת.
וַהֲרֵי נֶאֱמָר בָּהּ "וְכִבֶּס בְּגָדָיו" --מְלַמֵּד שֶׁהַמִּטַּמֵּא בָּהּ מְטַמֵּא בְּגָדִים עַד שֶׁיִּפְרֹשׁ מִמְּטַמְּאָיו, כְּמוֹ שֶׁבֵּאַרְנוּ.

כֵּיצַד: הַבּוֹלֵעַ כַּזַּיִת מִנִּבְלַת הָעוֹף הַטָּהוֹר, וְנָגַע בְּכֵלִים בְּשָׁעַת בְּלִיעָתוֹ--טִמְּאָן, וְנַעֲשׂוּ רִאשׁוֹן לַטֻּמְאָה.
הָיָה נוֹגֵעַ בָּאָדָם וּבִכְלִי חֶרֶס בְּשָׁעַת בְּלִיעָתוֹ--לֹא טִמְּאָן, כְּמוֹ שֶׁבֵּאַרְנוּ בִּשְׁאָר אֲבוֹת הַטֻּמְאוֹת.
וְאַחַר שֶׁבָּלַע--אֵינוּ מְטַמֵּא שְׁאָר כֵּלִים, שֶׁהֲרֵי הוּא כְּכָל רִאשׁוֹן לַטֻּמְאָה אַחַר שֶׁפֵּרַשׁ מִמְּטַמְּאָיו: שֶׁאַף עַל פִּי שְׁהוּא טָעוּן טְבִילָה וְהַעְרֵב שֶׁמֶשׁ, אֵינוּ מְטַמֵּא כֵּלִים.

 אֵין נִבְלַת הָעוֹף הַטָּהוֹר צְרִיכָה מַחְשָׁבָה, לְטַמֵּא טֻמְאָה זוֹ הַחֲמוּרָה; אֵלָא כֵּיוָן שֶׁבָּלַע מִמֶּנָּה כַּזַּיִת מִכָּל מָקוֹם, הֲרֵי זוֹ מְטַמְּאָה בְּבֵית הַבְּלִיעָה.

חִשַּׁב עָלֶיהָ לַאֲכִילָה, הֲרֵי זוֹ מִטַּמְּאָה טֻמְאַת אֹכָלִין; וַהֲרֵי הִיא כְּאֹכֶל רִאשׁוֹן לַטֻּמְאָה--אַף עַל פִּי שֶׁלֹּא נָגְעָה בָּהּ טֻמְאָה אַחֶרֶת, אֵינָהּ צְרִיכָה הֶכְשֵׁר.

 פָּרָה אֲדֻמָּה וּשְׂעִירִים הַנִּשְׂרָפִים אֵינָן כֵּן, אַף עַל פִּי שְׁהֶן מְטַמְּאִין הַמִּתְעַסֵּק בָּהֶן: אִם חִשַּׁב עֲלֵיהֶן לַאֲכִילָה--צְרִיכִין שֶׁתִּגַּע בָּהֶן הַטֻּמְאָה, וְאַחַר כָּךְ יִטַּמְּאוּ טֻמְאַת אֹכָלִין.

 כַּזַּיִת מִנִּבְלַת בְּהֵמָה, שֶׁתְּחָבוֹ בַּכּוּשׁ וְהִכְנִיסוֹ לְתוֹךְ מְעֵי הָאִשָּׁה מִלְּמַטָּה, אוֹ שֶׁהִכְנִיסוֹ לְבֵית בְּלִיעָתוֹ שֶׁלַּחֲבֵרוֹ, בִּמְקוֹם שֶׁנִּבְלַת הָעוֹף הַטָּהוֹר מְטַמְּאָה--הֲרֵי זֶה טָמֵא מִשּׁוֹם נוֹשֵׂא, לֹא מִשּׁוֹם נוֹגֵעַ, כְּמוֹ שֶׁבֵּאַרְנוּ בִּתְחִלַּת הַסֵּפֶר.

 הַכּוֹרֵךְ כַּזַּיִת מִבְּשַׂר נִבְלַת הָעוֹף הַטָּהוֹר בַּחַזֶּרֶת וְכַיּוֹצֶא בָּהּ, וּבְלָעוֹ--אַף עַל פִּי שֶׁלֹּא נָגַע בִּגְרוֹנוֹ, הֲרֵי זֶה טָמֵא; כְּרָכוֹ בַּסִּיב, וּבְלָעוֹ--הֲרֵי זֶה טָהוֹר.

 הַבּוֹלֵעַ נִבְלַת הָעוֹף הַטָּהוֹר, וְאַחַר שֶׁבְּלָעָהּ הֱקִיאָהּ קֹדֶם שֶׁתִּתְאַכַּל--הֲרֵי זֶה אֵינוּ מְטַמֵּא כְּשֶׁתֵּצֵא לִגְרוֹנוֹ, בְּשָׁעָה שֶׁמְּקִיאָהּ: שְׁאֵינָהּ מְטַמְּאָה בְּבֵית הַנֶּפֶשׁ אֵלָא בְּשָׁעַת בְּלִיעָה, לֹא בְּשָׁעָה שֶׁמֵּקִיא אוֹתָהּ.

 מְעִי שֶׁלְּנִבְלַת הָעוֹף הַטָּהוֹר שֶׁבְּלָעוֹ, מִקְצָתוֹ בְּבֵית הַבְּלִיעָה וּמִקְצָתוֹ בַּחוּץ בְּתוֹךְ פִּיו--אִם יֵשׁ בְּבֵית הַבְּלִיעָה כַּזַּיִת, הֲרֵי זֶה טָמֵא; וְאִם לָאו, טָהוֹר.

 בָּלַע מִמֶּנָּה אֵבֶר שָׁלֵם שְׁאֵין בּוֹ כַּזַּיִת, אֵינוּ מִטַּמֵּא.
אַפִלּוּ נָטַל צִפּוֹר, וַאֲכָלָהּ--אִם יֵשׁ בָּהּ כַּזַּיִת, נִטְמָא; וְאִם לָאו, טָהוֹר.

 הַכְּנָפַיִם וְהַנּוֹצָה--אַף עַל פִּי שְׁהֶן כְּאֹכָלִין, וּמִטַּמְּאִין וּמְטַמְּאִין טֻמְאַת אֹכָלִין--אֵינָן מִצְטָרְפִין בְּנִבְלַת הָעוֹף הַטָּהוֹר לְכַזַּיִת; אֲבָל הַמְּקוֹמוֹת הָרַכִּים הַקְּרוֹבִים לַבָּשָׂר מִן הַחַרְטוֹם, וְהַצִּפָּרְנַיִם--הֲרֵי הֶן כַּבָּשָׂר, וּמִצְטָרְפִין לְכַזַּיִת.
רָאשֵׁי אֲגַפַּיִם, וְרֹאשׁ הַזָּנָב, וְהָעֲצָמוֹת, אַפִלּוּ הָרַכּוֹת--אֵינָן מִצְטָרְפִין.

 הָאוֹכֵל מִנִּבְלַת הָעוֹף הַטָּהוֹר, מִן הָעֲצָמוֹת הָרַכִּין, אוֹ מִן הַגִּידִין, וּמִן הַשְּׁלָל שֶׁלַּבֵּיצִים, וּמִן הַדָּם, וּמִבָּשָׂר מִן הַחַי מִמֶּנּוּ--הֲרֵי זֶה טָהוֹר; אֲבָל הָאוֹכֵל מִן הָאֶשְׁכּוֹל שֶׁלְּבֵיצִים, וּמִן הַקֻּרְקְבָן, וּמִבְּנֵי הַמֵּעַיִם, אוֹ שֶׁהִמְחָה אֶת הַחֵלֶב בָּאוּר וּגְמָאוֹ--הֲרֵי זֶה טָמֵא כָּאוֹכֵל מִבְּשָׂרָהּ, שֶׁהַשּׁוֹתֶה בִּכְלַל אוֹכֵל.
הִמְחָהוּ בַּחַמָּה וּגְמָאוֹ--טָהוֹר, שֶׁהֲרֵי הִסְרִיחוֹ.

 נִבְלַת הָעוֹף הַטָּהוֹר שֶׁנִּפְסְדָה מִלֶּאֱכֹל הַכֶּלֶב, טְהוֹרָה; וְכֵן אִם יָבְשָׁה כַּחֶרֶס, וְאֵינָהּ יְכוּלָה לְהִשָּׁרוֹת בְּפוֹשְׁרִין מֵעֵת לְעֵת וְלַחְזֹר לִכְמוֹת שֶׁהָיְתָה--הֲרֵי זוֹ טְהוֹרָה.
וְהָאוֹכֵל נְצָל שֶׁלְּנִבְלַת הָעוֹף הַטָּהוֹר, הֲרֵי זֶה טָהוֹר.

 עוֹף טָהוֹר שֶׁנִּטְרַף, וְנִשְׁחַט שְׁחִיטָה כְּשֵׁרָה--שְׁחִיטָתוֹ מְטַהֲרַתּוּ, וְאַפִלּוּ נִשְׁחַט בָּעֲזָרָה; וְאִם נִמְלַק, וְנִמְצָא טְרֵפָה--אֵין מְלִיקָתוֹ מְטַהֲרַתּוּ.

נִמְצֵאתָ אוֹמֵר שֶׁהַשּׁוֹחֵט עוֹף טָהוֹר--בֵּין בַּחוּץ בֵּין בִּפְנִים, בֵּין קֳדָשִׁים בֵּין חֻלִּין--הֲרֵי זֶה טָהוֹר; וְהַמּוֹלֵק חֻלִּין בִּפְנִים, אוֹ שֶׁמָּלַק קֳדָשִׁים בַּחוּץ--הֲרֵי אֵלּוּ מְטַמְּאִין בְּגָדִים בְּבֵית הַבְּלִיעָה.

 הַמּוֹלֵק קֳדָשִׁים בִּפְנִים--אִם הָיוּ רְאוּיִין לְקָרְבָּן, וְלֹא נִמְצְאוּ בָּהֶן מוּמִין שֶׁבֵּאַרְנוּ בִּמְקוֹמָן--הֲרֵי אֵלּוּ טְהוֹרִין.
כַּיּוֹצֶא בּוֹ, עֶגְלָה עֲרוּפָה שֶׁנֶּעֶרְפָה כְּהִלְכָּתָהּ--טְהוֹרָה: כַּפָּרָה כָּתוּב בָּהּ כַּקֳּדָשִׁים.
וְכֵן אִם נִשְׁחֲטָה אַחַר יְרִידָתָהּ לַנַּחַל--אַף עַל פִּי שֶׁאֲסוּרָה בַּהֲנָיָה, הִצִּילָה אוֹתָהּ שְׁחִיטָתָהּ מִידֵי נְבֵלָה.

 נִבְלַת הָעוֹף הַטָּמֵא--טְהוֹרָה, וְאֵינָהּ מְטַמְּאָה בְּבֵית הַבְּלִיעָה; וְאִם חִשַּׁב עָלֶיהָ לַאֲכִילָה, וְהֻכְשְׁרָה--הֲרֵי הִיא כְּאֹכָלִין טְמֵאִין, שְׁהֶן רִאשׁוֹן לַטֻּמְאָה.
הַכְּנָפַיִם, וְהַנּוֹצָה, וְהַמְּקוֹמוֹת הָרַכִּים מִן הַחַרְטוֹם וּמִן הַצִּפָּרְנַיִם שֶׁלָּהּ--הֲרֵי הֶן כִּבְשָׂרָהּ.

 אֶחָד הָעוֹף הַטָּהוֹר, וְאֶחָד הָעוֹף הַטָּמֵא--אֵבֶר הַפּוֹרֵשׁ מֵהֶן טָהוֹר, וְאֵין בּוֹ טֻמְאָה כְּלָל: לְפִי שֶׁנֶּאֱמָר "וּלְאֵלֶּה, תִּטַּמָּאוּ ...
לְכָל-הַבְּהֵמָה" --יָכוֹל אוֹצִיא אֲנִי אֶת הָעוֹף, שְׁאֵין לוֹ פַּרְסָה; וּמִפִּי הַשְּׁמוּעָה לָמְדוּ, שֶׁלֹּא בָא הַכָּתוּב אֵלָא לְטַמֵּא אֵבֶר מִן הַחַי שֶׁלִּבְהֵמָה אוֹ שֶׁלְּחַיָּה.

 אֵבֶר מִן הַמֵּת מִן הָעוֹף, הֲרֵי הוּא כְּנִבְלַת הָעוֹף שֶׁפֵּרַשׁ מִמֶּנּוּ: אִם הָיְתָה נִבְלַת עוֹף טָהוֹר, מְטַמֵּא טֻמְאָה חֲמוּרָה בְּבֵית הַבְּלִיעָה בְּכַזַּיִת; וְאִם חִשַּׁב עָלָיו לַאֲכִילָה, מְטַמֵּא טֻמְאַת אֹכָלִין.
וְאִם הָיְתָה נִבְלַת עוֹף טָמֵא, מְטַמֵּא טֻמְאַת אֹכָלִין, אִם חִשַּׁב עָלָיו, וְהֻכְשַׁר; וְאֵינוּ מְטַמֵּא טֻמְאַת אֹכָלִין אֲחֵרִים, עַד שֶׁיִּהְיֶה בּוֹ כַּבֵּיצָה, כְּשֵׁעוּר כָּל הָאֹכָלִין לְטַמֵּא, כְּמוֹ שֶׁיִּתְבָּאַר.

הִלְכּוֹת שְׁאָר אֲבוֹת הַטֻּמְאוֹת פֵּרֶק ד 
שְׁמוֹנָה שְׁרָצִים הָאֲמוּרִים בַּתּוֹרָה--וְהֶן הַחֹלֶד, וְהָעַכְבָּר, וְהַצָּב, וְהָאֲנָקָה, וְהַכּוֹחַ, וְהַלְּטָאָה, וְהַחֹמֶט, וְהַתִּנְשֶׁמֶת--טֻמְאַת כֻּלָּן שׁוֹוָה, וְהֶן הַנִּקְרָאִין שֶׁרֶץ לְעִנְיַן טֻמְאָה.

הַשֶּׁרֶץ--אָב מֵאֲבוֹת הַטֻּמְאוֹת, מְטַמֵּא אָדָם וְכֵלִים בַּמַּגָּע, וּכְלֵי חֶרֶס בָּאַוֵּיר, וְאֵינוּ מְטַמֵּא בַּמַּשָּׂא; וְהַנּוֹגֵעַ בּוֹ, אֵינוּ מְטַמֵּא בְּגָדִים בְּשָׁעַת מַגָּעוֹ.
וְשֵׁעוּר טֻמְאָתוֹ בְּכַעֲדָשָׁה, וְכָל הַשְּׁרָצִים מִצְטָרְפִין לְכַעֲדָשָׁה.

הָאֵבָרִים, אֵין לָהֶן שֵׁעוּר: אֵבֶר מִן הַשֶּׁרֶץ כִּבְרִיָּתוֹ בָּשָׂר וְגִידִים וְעֶצֶם, שְׁהוּא פָּחוּת מִכַּעֲדָשָׁה--בֵּין שֶׁפֵּרַשׁ מִן הַחַי, בֵּין שֶׁפֵּרַשׁ מִן הַמֵּת--מְטַמֵּא טֻמְאָתוֹ: וְהוּא שֶׁיִּהְיֶה בַּבָּשָׂר שֶׁעָלָיו, אוֹ בַּמּוֹחַ שֶׁבָּעֶצֶם--כְּדֵי לְהַעֲלוֹת אֲרוּכָה.

 בָּשָׂר מִן הַחַי הַפּוֹרֵשׁ מִן הַשֶּׁרֶץ--טָהוֹר, שְׁאֵין מְטַמֵּא אֵלָא אֵבֶר הַדּוֹמֶה לְשֶׁרֶץ כֻּלּוֹ: מַה שֶׁרֶץ בָּשָׂר וְגִידִים וַעֲצָמוֹת, אַף אֵבֶר הַפּוֹרֵשׁ מִמֶּנּוּ בָּשָׂר וְגִידִים וַעֲצָמוֹת.
הַכִּלְיָה וְהַכָּבֵד וְהַלָּשׁוֹן וְכַיּוֹצֶא בָּהֶן--אַף עַל פִּי שְׁהֶן אֵבֶר, וְאֵין עוֹשִׂין חֲלִיפִין--הֲרֵי הֶן כְּבָשָׂר; וְאִם פֵּרְשׁוּ מִן הַחַי, טְהוֹרִין.

 דַּם הַשֶּׁרֶץ כִּבְשָׂרוֹ, וּמִצְטָרֵף לְכַעֲדָשָׁה כָּל זְמָן שְׁהוּא מְחֻבָּר בַּבָּשָׂר.
עַצְמוֹת הַשֶּׁרֶץ וְגִידָיו וְצִפָּרְנָיו, טְהוֹרִין.
וְעוֹר הַחֹלֶד וְהָעַכְבָּר וְהַצָּב וְהַתִּנְשֶׁמֶת--טָהוֹר, אַף עַל פִּי שְׁהוּא לַח וַעֲדַיִן לֹא עִבְּדוֹ וְלֹא הִלַּךְ בּוֹ כְּדֵי עַבְדָה.

אֲבָל עוֹר הָאֲנָקָה וְהַכּוֹחַ וְהַלְּטָאָה וְהַחֹמֶט--כִּבְשָׂרָן, וּמְטַמֵּא בְּכַעֲדָשָׁה; וְאִם עִבְּדָן, אוֹ שֶׁהִלַּךְ בָּהֶן כְּדֵי עַבְדָה--טְהוֹרִין.
וְכַמָּה כְּדֵי עַבְדָה, כְּדֵי הִלּוּךְ אַרְבַּעַת מִילִין.

 קֻלִּית הַשֶּׁרֶץ--הַנּוֹגֵעַ בָּהּ טָהוֹר, אַף עַל פִּי שְׁהִיא מְלֵאָה מוֹחַ: וְהוּא שֶׁיִּהְיֶה הַמּוֹחַ מִתְקַשְׁקֵשׁ, שְׁאֵינוּ מַעֲלֶה אֲרוּכָה; אֲבָל אִם הָיָה עוֹמֵד בִּמְקוֹמוֹ, וְיֵשׁ בּוֹ כְּדֵי לְהַעֲלוֹת אֲרוּכָה בַּחַי מִבַּחוּץ--הֲרֵי הַנּוֹגֵעַ בָּהּ טָמֵא כְּכָל הָאֵבָרִים שֶׁיֵּשׁ בָּהֶן לְהַעֲלוֹת אֲרוּכָה, כְּמוֹ שֶׁבֵּאַרְנוּ.
נִקְּבָה הַקֻּלְיָה בְּכָל שְׁהוּא--הַנּוֹגֵעַ בָּהּ מִכָּל מָקוֹם, טָמֵא.

 בֵּיצַת הַשֶּׁרֶץ הַמְּרֻקֶּמֶת--אַף עַל פִּי שֶׁהַשֶּׁרֶץ נִרְאָה מִתּוֹכָהּ, טְהוֹרָה; נִקְּבָה כָּל שְׁהוּא, הַנּוֹגֵעַ בָּהּ טָמֵא.
שֶׁרֶץ שֶׁחֶצְיוֹ בָּשָׂר וְחֶצְיוֹ אֲדָמָה--הַנּוֹגֵעַ בַּבָּשָׂר, טָמֵא; וּבָאֲדָמָה, טָהוֹר: וְאִם הִשְׁרִיץ עַל פְּנֵי כֻּלּוֹ--הַנּוֹגֵעַ בָּאֲדָמָה שֶׁעֲדַיִן לֹא נִגְמְרָה צוּרָתוֹ, טָמֵא.

 בְּשַׂר הַשֶּׁרֶץ שֶׁנִּפְסַד וְהִבְאִישׁ, וְנִפְסַל מִלֶּאֱכֹל הַכֶּלֶב--טָהוֹר.
יָבַשׁ עַד שֶׁנַּעֲשָׂה כַּחֶרֶס--אִם יָכוֹל לְהִשָּׁרוֹת בְּפוֹשְׁרִין מֵעֵת לְעֵת וְלַחְזֹר לִכְשֶׁהָיָה, מְטַמֵּא; וְאִם לָאו, טָהוֹר--וְאַפִלּוּ כְּאֹכָלִין טְמֵאִים, אֵינוּ מְטַמֵּא.

בַּמֶּה דְּבָרִים אֲמוּרִים, בְּמִקְצַת הַשֶּׁרֶץ.
אֲבָל שֶׁרֶץ שֶׁיָּבַשׁ וְשִׁלְדּוֹ קַיָּם, אוֹ שֶׁנִּשְׂרַף וְשִׁלְדּוֹ קַיָּם--הוֹאִיל וְתַבְנִית כֻּלּוֹ קַיָּם, הֲרֵי זֶה מְטַמֵּא; וְקָרוֹב בְּעֵינַי, שֶׁטֻּמְאָה זוֹ מִדִּבְרֵיהֶם.

 כַּזַּיִת מִן הַנְּבֵלָה אוֹ כַּעֲדָשָׁה מִן הַשֶּׁרֶץ, שֶׁצָּמְקוּ וְחָסְרוּ--טְהוֹרִין; פָּחוּת מִכַּעֲדָשָׁה מִן הַשֶּׁרֶץ וּפָחוּת מִכַּזַּיִת מִן הַנְּבֵלָה, שֶׁנִּתְפְּחוּ וְעָמְדוּ עַל כַּשֵּׁעוּר--מְטַמְּאִין מִדִּבְרֵי סוֹפְרִים.
הָיוּ כַּשֵּׁעוּר בַּתְּחִלָּה, וְצָמְקוּ וְחָזְרוּ וְתָפְחוּ עַד שֶׁהִגִּיעוּ לְשֵׁעוּרָן--הֲרֵי אֵלּוּ מְטַמְּאִין כְּשֶׁהָיוּ, דִּין תּוֹרָה; וְכֵן אַתָּה אוֹמֵר, בְּכַזַּיִת מִן הַמֵּת.

 הַשֶּׁרֶץ אֵינוּ מְטַמֵּא, עַד שֶׁיָּמוּת; הֻתְּזוּ רָאשֵׁיהֶן--אַף עַל פִּי שֶׁעֲדַיִן הָרֹאשׁ מְעֻרֶה בְּעוֹר הַגּוּף, וְאַף עַל פִּי שְׁהֶן מְפַרְכְּסִין כִּזְנַב הַלְּטָאָה--הֲרֵי אֵלּוּ טְמֵאִין.

שְׁאָר שְׁקָצִים וּרְמָשִׂים כֻּלָּן, כְּגוֹן צְפַרְדֵּעַ וְהַנָּחָשׁ וְהָעַקְרָב וְכַיּוֹצֶא בָּהֶן--אַף עַל פִּי שְׁהֶן אֲסוּרִין בַּאֲכִילָה--הֲרֵי הֶן טְהוֹרִין מִכְּלוּם, וְאַפִלּוּ כְּאֹכָלִין טְמֵאִין אֵינָן; וְאֵין לָךְ בְּכָל הַשְּׁרָצִים כֻּלָּן מַה שֶׁמְּטַמֵּא בְּמוֹתוֹ, חוּץ מִשְּׁמוֹנַת מִינִין הַמְּפֹרָשִׁין בַּתּוֹרָה.

הִלְכּוֹת שְׁאָר אֲבוֹת הַטֻּמְאוֹת פֵּרֶק ה 
שִׁכְבַת זֶרַע--אָב מֵאֲבוֹת הַטֻּמְאוֹת, מְטַמְּאָה אָדָם וְכֵלִים בַּמַּגָּע, וּכְלֵי חֶרֶס בָּאַוֵּיר, וְאֵינָהּ מְטַמְּאָה בַּמַּשָּׂא; וְאֵין הַמִּטַּמֵּא בָּהּ, מְטַמֵּא בְּגָדִים בְּשָׁעַת מַגָּעוֹ.
וְאֶחָד הַנּוֹגֵעַ בָּהּ, אוֹ הָרוֹאֶה אוֹתָהּ מִבְּשָׂרוֹ--שְׁנֵיהֶן רִאשׁוֹן לַטֻּמְאָה, דִּין תּוֹרָה.

וְכַמָּה שֵׁעוּרָהּ--לַנּוֹגֵעַ, בְּכַעֲדָשָׁה; וְלָרוֹאֶה, בְּכָל שְׁהוּא.
וְאֵין הָרוֹאֶה טָמֵא, עַד שֶׁתֵּצֵא מִמֶּנּוּ וְיֵחָתֵם פִּי אַמָּה--שֶׁנֶּאֱמָר "אֲשֶׁר תֵּצֵא מִמֶּנּוּ שִׁכְבַת-זֶרַע" , וְנֶאֱמָר "אוֹ-הֶחְתִּים בְּשָׂרוֹ" ; לְפִיכָּךְ אַפִלּוּ רָאָה בְּקֵיסָם--הוֹאִיל וְהִגִּיעָה לְפִי אַמָּה, נִטְמָא.
וְאֶחָד הָרוֹאֶה מֵחֲמַת בְּשָׂרוֹ, אוֹ הָרוֹאֶה בְּאֹנֶס--הֲרֵי זֶה טָמֵא.

 אֵין שִׁכְבַת זֶרַע שֶׁלְּקָטָן מְטַמְּאָה, עַד שֶׁיִּהְיֶה בֶּן תֵּשַׁע שָׁנִים וְיוֹם אֶחָד.
שִׁכְבַת זֶרַע אֲדֻמָּה, טְהוֹרָה--עַד שֶׁתִּהְיֶה לְבָנָה, וְנִמְשֶׁכֶת.
וְכָל שִׁכְבַת זֶרַע שְׁאֵין כָּל גּוּפוֹ שֶׁלָּאָדָם מַרְגִּישׁ בָּהּ, אֵינָהּ מְטַמְּאָה; לְפִיכָּךְ אִם רָאָה בְּלֹא קִשּׁוּי, וְלֹא תַּאֲוָה--אֵינָהּ מְטַמְּאָה מִשּׁוֹם שִׁכְבַת זֶרַע.
נֶעֶקְרָה בְּהַרְגָּשָׁה--אַף עַל פִּי שֶׁיָּצַאת שֶׁלֹּא בְּהַרְגָּשָׁה, טְמֵאָה.

 הַמְּהַרְהֵר בַּלַּיְלָה, וְרָאָה שֶׁשִּׁמַּשׁ מִטָּה בַּחֲלוֹם, וְעָמַד וְנִמְצָא בְּשָׂרוֹ חַם--אַף עַל פִּי שֶׁלֹּא מָצָא שִׁכְבַת זֶרַע, הֲרֵי זֶה טָמֵא: כֵּיוָן שֶׁשִּׁמַּשׁ בַּחֲלוֹם, כְּבָר רָאָה בְּהַרְגָּשָׁה וּלְפִיכָּךְ מָצָא בְּשָׂרוֹ חַם; וְהָיְתָה מְעַט וְנִתְקַנְּחָה בִּבְשָׂרוֹ אוֹ בְּכֵלָיו, וּלְפִיכָּךְ לֹא מָצָא לַחְלוּחִית.
הִרְהַר וְלֹא מָצָא בְּשָׂרוֹ חַם, אוֹ שֶׁמָּצָא בְּשָׂרוֹ חַם וְלֹא הִרְהַר--טָהוֹר.

 הַמַּטִּיל מַיִם, וְרָאָה מַיִם חֲלוּקִין אוֹ עֲכוּרִין בַּתְּחִלָּה--טָהוֹר; רָאָה אוֹתָן בָּאֶמְצָע, אוֹ בַּסּוֹף--הֲרֵי זֶה טָמֵא.
הָיוּ הַמַּיִם שֶׁהִטִּיל כֻּלָּן מִתְּחִלָּה וְעַד סוֹף, חֲלוּקִין אוֹ עֲכוּרִין--הֲרֵי זֶה טָהוֹר.
הָיוּ לְבָנִים וְנִמְשָׁכִין, טָמֵא.
וְהַמַּטִּיל טִפִּין עָבוֹת מִתּוֹךְ הָאַמָּה, טָהוֹר.

 בַּעַל קֶרִי שֶׁטָּבַל, וְלֹא הִטִּיל מַיִם קֹדֶם שֶׁיִּטְבֹּל--כְּשֶׁיַּטִּיל אֶת הַמַּיִם--טָמֵא, מִפְּנֵי שֶׁצִּחְצוּחֵי שִׁכְבַת זֶרַע אֵינָן יוֹצְאִין אֵלָא כְּשֶׁיַּטִּיל מַיִם.

בַּמֶּה דְּבָרִים אֲמוּרִים, בְּחוֹלֶה אוֹ בְּזָקֵן; אֲבָל יֶלֶד בָּרִיא, טָהוֹר--מִפְּנֵי שְׁהוּא יוֹרֶה שִׁכְבַת זֶרַע בְּחָזְקָה כַּחֵץ, וְהִיא כֻּלָּהּ נִתֶּקֶת מִן הָאַמָּה.

עַד כַּמָּה הוּא יֶלֶד: כָּל זְמָן שֶׁעוֹמֵד עַל רַגְלוֹ אַחַת, וְנוֹעֵל אוֹ חוֹלֵץ מַנְעָלוֹ; וְאִם אֵינוּ יָכוֹל לַעֲשׂוֹת כֵּן מִפְּנֵי חָלְיוֹ, הֲרֵי זֶה חוֹלֶה לְעִנְיַן זֶה.
וְכָל אִשָּׁה שֶׁשִּׁמְּשָׁה מִטָּתָהּ, וְיָרְדָה וְטָבְלָה קֹדֶם שֶׁתְּקַנַּח עַצְמָהּ יָפֶה יָפֶה--הֲרֵי הִיא בְּטֻמְאָתָהּ.

אֶחָד הָאִישׁ וְאֶחָד הָאִשָּׁה שֶׁשִּׁמְּשׁוּ מִטָּתָן, שְׁנֵיהֶן טְמֵאִין; וּשְׁנֵיהֶן רִאשׁוֹן לַטֻּמְאָה, דִּין תּוֹרָה.
וְאֵין הָאִשָּׁה טְמֵאָה מִשּׁוֹם נוֹגַעַת בְּשִׁכְבַת זֶרַע, שֶׁנְּגִיעַת בֵּית הַסְּתָרִים אֵינָהּ נְגִיעָה; אֵלָא הַמְּשַׁמֶּשֶׁת, הֲרֵי הִיא כָּרוֹאֶה קֶרִי: וְהוּא שֶׁתִּהְיֶה בַּת שָׁלוֹשׁ שָׁנִים וְיוֹם אֶחָד, שֶׁנֶּאֱמָר "אֲשֶׁר-יִשְׁכַּב אֶת-אִשָּׁה" .

הָיְתָה קְטַנָּה מִבַּת שָׁלוֹשׁ שָׁנִים, אֵינָהּ מִטַּמְּאָה בִּשְׁכִיבָה; אֲבָל מִטַּמְּאָה בִּנְגִיעַת שִׁכְבַת זֶרַע, אִם נָגְעָה בִּבְשָׂרָהּ מִבַּחוּץ.
לְפִיכָּךְ הַבּוֹעֵל גְּדוֹלָה שֶׁלֹּא כְּדַרְכָּהּ, טְהוֹרָה--שֶׁלֹּא טִמֵּא הַכָּתוּב אוֹתָהּ בְּטֻמְאַת בֵּית הַסְּתָרִים, אֵלָא כְּדַרְכָּהּ.

 הַבּוֹעֵל אֶת הָאִשָּׁה, וְלֹא הוֹצִיא שִׁכְבַת זֶרַע--טָהוֹר, אַף עַל פִּי שֶׁהֶעֱרָה; וְכֵן הָאִשָּׁה טְהוֹרָה, עַד שֶׁיּוֹצִיא הָאִישׁ.

 הָאִשָּׁה שֶׁפָּלְטָה שִׁכְבַת זֶרַע--אִם פָּלְטָה אוֹתָהּ בְּתוֹךְ שָׁלוֹשׁ עוֹנוֹת, הֲרֵי הִיא טְמֵאָה כְּרוֹאֶה קֶרִי, לְפִיכָּךְ סוֹתֶרֶת יוֹם אֶחָד אִם הָיְתָה זָבָה, כְּאִישׁ שֶׁרָאָה קֶרִי; וּמְטַמְּאָה בְּכָל שְׁהוּא.
אַף עַל פִּי שֶׁלֹּא יָצַאת לָחוּץ, אֵלָא נֶעֶקְרָה וְהִגִּיעָה לְבֵין הַשִּׁנַּיִם--נִטְמְאָה, שֶׁהֲרֵי שִׁכְבַת זֶרַע כְּדָמָהּ: מַה דָּמָהּ מְטַמֵּא בִּפְנִים, אַף שִׁכְבַת זֶרַע שֶׁתִּפְלֹט תְּטַמֵּא אוֹתָהּ בִּפְנִים.

 שִׁכְבַת זֶרַע עַצְמָהּ שֶׁנִּפְלְטָה בְּתוֹךְ הַשָּׁלוֹשׁ עוֹנוֹת--מְטַמְּאָה אֲחֵרִים שֶׁנָּגְעוּ בָּהּ, כְּדֶרֶךְ שֶׁטִּמְּאָה הָאִשָּׁה שֶׁפָּלְטָה אוֹתָהּ.
וְאִם פָּלְטָה אַחַר שָׁלוֹשׁ עוֹנוֹת, הֲרֵי הָאִשָּׁה טְהוֹרָה; וְכֵן שִׁכְבַת זֶרַע שֶׁנִּפְלְטָה, טְהוֹרָה--שֶׁכְּבָר נִפְסְדָה צוּרָתָהּ.
וְכַמָּה הִיא עוֹנָה, אוֹ יוֹם אוֹ לַיְלָה.
וְאֵין הָעוֹנָה שֶׁנִּבְעֲלָה בָּהּ מִן הַמִּנְיָן.

כֵּיצַד: נִבְעֲלָה בְּלֵילֵי שַׁבָּת--שָׁלוֹשׁ עוֹנוֹת שֶׁלָּהּ, יוֹם הַשַּׁבָּת וְלֵיל אֶחָד בַּשַּׁבָּת וְאֶחָד בַּשַּׁבָּת; וְאִם פָּלְטָה בְּתוֹךְ זְמָן זֶה, טְמֵאָה.
פָּלְטָה מִלֵּיל שֵׁנִי וָהָלְאָה, טְהוֹרָה.
וְהָאִישׁ שֶׁפֵּרְשָׁה מִמֶּנּוּ שִׁכְבַת זֶרַע, אַפִלּוּ לְאַחַר כַּמָּה עוֹנוֹת--הֲרֵי זוֹ טְמֵאָה כָּל זְמָן שְׁהִיא לַחָה; וְהַפּוֹרֶשֶׁת מִמֶּנּוּ, טָמֵא.

 שִׁכְבַת זֶרַע, אֵינָהּ מְטַמְּאָה אֵלָא כִּשְׁהִיא לַחָה: יָבְשָׁה כַּחֶרֶס, טְהוֹרָה; וְאִם יְכוּלָה לְהִשָּׁרוֹת מֵעֵת לְעֵת בְּפוֹשְׁרִין וְלַחְזֹר לִכְמוֹת שֶׁהָיְתָהּ, הֲרֵי זוֹ טְמֵאָה.

 כְּבָר בֵּאַרְנוּ בְּפֵרֶק זֶה שֶׁהָרוֹאֶה קֶרִי, וְהָאִשָּׁה שֶׁשָּׁכַב אִישׁ אוֹתָהּ שִׁכְבַת זֶרַע, וְהַנּוֹגֵעַ בְּשִׁכְבַת זֶרַע--טְמֵאִין מִן הַתּוֹרָה; וְכֵן הָאִשָּׁה שֶׁפָּלְטָה בְּתוֹךְ שָׁלוֹשׁ עוֹנוֹת--הֲרֵי הִיא טְמֵאָה מִן הַתּוֹרָה, כְּרוֹאֶה קֶרִי.
אֲבָל שְׁאָר הָאֲמוּרִים בְּפֵרֶק זֶה שְׁהֶן טְמֵאִין, כְּגוֹן מְהַרְהֵר וּמַטִּיל מַיִם--אֵינָן טְמֵאִין אֵלָא מִדִּבְרֵיהֶם.
וְלֹא גָזְרוּ עֲלֵיהֶם טֻמְאָה, אֵלָא לַתְּרוּמָה; אֲבָל לַחֻלִּין, טְהוֹרִין.

 נָכְרִית שֶׁפָּלְטָה שִׁכְבַת זֶרַע שֶׁלְּיִשְׂרָאֵל בְּתוֹךְ הַשָּׁלוֹשׁ עוֹנוֹת, וְכֵן בְּהֵמָה שֶׁפָּלְטָה שִׁכְבַת זֶרַע שֶׁלְּיִשְׂרָאֵל בְּתוֹךְ זְמָן זֶה--הֲרֵי אוֹתָהּ הַנִּפְלֶטֶת טְמֵאָה; פָּלְטוּ לְאַחַר זְמָן זֶה--הֲרֵי הִיא סְפֵק נִסְרְחָה, אוֹ עֲדַיִן לֹא נִסְרְחָה.

 כְּבָר בֵּאַרְנוּ בְּהִלְכּוֹת מְטַמְּאֵי מִשְׁכָּב וּמוֹשָׁב, שֶׁשִּׁכְבַת זַרְעוֹ שֶׁלְּנָכְרִי טְהוֹרָה מִכְּלוּם; לְפִיכָּךְ בַּת יִשְׂרָאֵל שֶׁפָּלְטָה שִׁכְבַת זֶרַע שֶׁלְּנָכְרִי, אַפִלּוּ בְּתוֹךְ שָׁלוֹשׁ עוֹנוֹת--הֲרֵי הִיא טְהוֹרָה.
גּוֹי שֶׁהִרְגִּישׁ, וְנִתְגַּיַּר וְיָרַד וְטָבַל, וְיָצְאָה מִמֶּנּוּ שִׁכְבַת זֶרַע שֶׁהִרְגִּישׁ בָּהּ, אַחַר שֶׁטָּבַל--הֲרֵי זֶה סְפֵק טָמֵא.

גְּדוֹלָה שֶׁשָּׁכַב אוֹתָהּ קָטָן פָּחוּת מִבֶּן תֵּשַׁע שָׁנִים, אוֹ נָכְרִי אוֹ בְּהֵמָה--הֲרֵי זוֹ טְהוֹרָה, שֶׁנֶּאֱמָר "וְאִישׁ אֲשֶׁר-יִשְׁכַּב אֶת-אִשָּׁה" : עַד שֶׁיִּהְיֶה הַשּׁוֹכֵב אִישׁ וּמִיִּשְׂרָאֵל, כְּמוֹ שֶׁבֵּאַרְנוּ.

הִלְכּוֹת שְׁאָר אֲבוֹת הַטֻּמְאוֹת פֵּרֶק ו 
טֻמְאַת עֲבוֹדָה זָרָה, מִדִּבְרֵי סוֹפְרִים; וְיֵשׁ לָהּ רְמָז מִן הַתּוֹרָה, "הָסִרוּ אֶת-אֱלֹהֵי הַנֵּכָר, אֲשֶׁר בְּתֹכְכֶם, וְהִטַּהֲרוּ ..." .
אַרְבָּעָה אֲבוֹת הַטֻּמְאָה יֵשׁ בָּהּ--עֲבוֹדָה זָרָה עַצְמָהּ, וּמְשַׁמְּשֶׁיהָ, וְתִקְרֹבֶת שֶׁלָּהּ, וְיַיִן שֶׁנִּתְנַסַּךְ לָהּ; וְטֻמְאַת כֻּלָּן, מִדִּבְרֵיהֶם.

עֲבוֹדָה זָרָה עַצְמָהּ--מְטַמְּאָה אָדָם וְכֵלִים בַּמַּגָּע, וּכְלֵי חֶרֶס בָּאַוֵּיר; וְאֵינָהּ מְטַמְּאָה בַּמַּשָּׂא, כַּשֶּׁרֶץ שֶׁנֶּאֱמֶר "שַׁקֵּץ תְּשַׁקְּצֶנּוּ" .
וְשֵׁעוּרָהּ כַּזַּיִת: לֹא תִהְיֶה זוֹ, חֲמוּרָה מִן הַמֵּת; אֲבָל אִם הָיְתָה הַצּוּרָה פְּחוּתָה מִכַּזַּיִת, הֲרֵי זוֹ טְהוֹרָה.

קָצַץ אֵבֶר מִמֶּנָּה--אַפִלּוּ הָיָה כְּמַרְדֵּעַ, הֲרֵי זֶה טָהוֹר, שֶׁעֲבוֹדָה זָרָה אֵינָהּ מְטַמְּאָה לָאֵבָרִים, אֵלָא הַצּוּרָה כֻּלָּהּ כִּשְׁהִיא שְׁלֵמָה: שֶׁנֶּאֱמָר "תִּזְרֵם כְּמוֹ דָוָה" --מַה נִדָּה אֵינָהּ מְטַמְּאָה לָאֵבָרִים, אַף עֲבוֹדָה זָרָה אֵינָהּ מְטַמְּאָה לָאֵבָרִים.

כְּקֻלֵּי אֲבוֹת הַטֻּמְאוֹת דָּנוּ בָּהּ, מִפְּנֵי שֶׁטֻּמְאָתָהּ מִדִּבְרֵיהֶם: עָשׂוּ אוֹתָהּ כַּשֶּׁרֶץ שְׁאֵינוּ מְטַמֵּא בַּמַּשָּׂא, וּכְמֵת שְׁאֵינוּ מְטַמֵּא אֵלָא בְּכַזַּיִת, וְכַנִּדָּה שְׁאֵינָהּ מְטַמְּאָה לָאֵבָרִים.
נִתְפָּרְקָה עֲבוֹדָה זָרָה--אַף עַל פִּי שֶׁהַהִדְיוֹט יָכוֹל לְהַחְזִירָהּ, שֶׁהֲרֵי כָּל אֵבָרֶיהָ קַיָּמִין--אֵינָהּ מְטַמְּאָה.

כָּל מְשַׁמְּשֵׁי עֲבוֹדָה זָרָה כַּשֶּׁרֶץ--מְטַמְּאִין אָדָם וְכֵלִים בַּמַּגָּע, וּכְלֵי חֶרֶס בָּאַוֵּיר, וְאֵינָן מְטַמְּאִין בַּמַּשָּׂא; וְשֵׁעוּר טֻמְאָתָן בְּכַזַּיִת.
וְאַפִלּוּ קָצַץ מִמְּשַׁמְּשֶׁיהָ--כַּזַּיִת מִן הַכְּלִי, מְטַמֵּא כַּשֶּׁרֶץ; וְזֶה חֹמֶר בִּמְשַׁמְּשֶׁיהָ, יוֹתֵר מֵעֲבוֹדָה זָרָה עַצְמָהּ.
וּבֵית עֲבוֹדָה זָרָה, אֲבָנָיו, וְעֵצָיו, וַעֲפָרוֹ--מְטַמְּאִין בְּכַזַּיִת בַּמַּגָּע, כְּכָל הַמְּשַׁמְּשִׁין.

הַמַּכְנִיס רֹאשׁוֹ וְרֻבּוֹ לְבֵית עֲבוֹדָה זָרָה, נִטְמָא כַּנּוֹגֵעַ.
וְכֵן כְּלִי חֶרֶס שֶׁהִכְנִיס אַוֵּירוֹ לְבֵית עֲבוֹדָה זָרָה, נִטְמָא; סַפְסַלִּים וְקַתְדְּרָאוֹת שֶׁהִכְנִיס רֻבָּן לְבֵית עֲבוֹדָה זָרָה, טְמֵאִין.
וְכֻלָּן רִאשׁוֹן לַטֻּמְאָה.

תִּקְרֹבֶת עֲבוֹדָה זָרָה--מְטַמְּאָה בַּמַּגָּע וּבַמַּשָּׂא, כַּנְּבֵלָה; וְשֵׁעוּרָהּ בְּכַזַּיִת.
כָּל דָּבָר שֶׁמַּקְרִיבִין לָהּ, בֵּין בָּשָׂר בֵּין שְׁאָר אֹכָלִין וּמַשְׁקִין--הַכֹּל כַּנְּבֵלָה, שֶׁהַכָּתוּב קְרָאָן "זִבְחֵי מֵתִים" .
וְאַף עַל פִּי שְׁאֵין תִּקְרֹבֶת עֲבוֹדָה זָרָה שֶׁלְּאֹכָלִין בְּטֵלָה לְעוֹלָם, לְהַתִּירָהּ בַּהֲנָיָה--אִם בִּטְּלָהּ, הֲרֵי זוֹ סָפֵק לַטֻּמְאָה.
אֲבָל כְּלִי שְׁהוּא תִּקְרֹבֶת עֲבוֹדָה זָרָה שֶׁבִּטְּלוֹ, טָהוֹר; וְכֵן עֲבוֹדָה זָרָה וּמְשַׁמְּשֶׁיהָ שֶׁבִּטְּלָן, טְהוֹרִין.

יַיִן שֶׁנִּתְנַסַּךְ לַעֲבוֹדָה זָרָה--מְטַמֵּא אָדָם וְכֵלִים בַּמַּגָּע, וּכְלֵי חֶרֶס בָּאַוֵּיר, וּמְטַמֵּא אָדָם בַּמַּשָּׂא כַּנְּבֵלָה.
וְטֻמְאָתוֹ בְּכַזַּיִת--שֶׁנֶּאֱמָר "אֲשֶׁר חֵלֶב זְבָחֵימוֹ יֹאכֵלוּ, יִשְׁתּוּ יֵין נְסִיכָם" , הֲרֵי "יֵין נְסִיכָם" כְּ"חֵלֶב זְבָחֵימוֹ".
וְאֵין מְטַמֵּא טֻמְאָה זוֹ, אֵלָא יַיִן שֶׁנִּתְנַסַּךְ בַּיָּד לִפְנֵי עֲבוֹדָה זָרָה; אֲבָל סְתָם יֵינָן שֶׁלַּגּוֹיִים--מְטַמֵּא טֻמְאָה קַלָּה, כִּשְׁאָר כָּל מַשְׁקִין טְמֵאִין.

מִכָּל הַדְּבָרִים שֶׁבֵּאַרְנוּ מִתְּחִלַּת הַסֵּפֶר עַד כָּאן, אַתָּה לָמֵד שֶׁאֲבוֹת הַטֻּמְאוֹת--מֵהֶן אָבוֹת שֶׁלַּתּוֹרָה, וּמֵהֶן אָבוֹת שֶׁלְּדִבְרֵי סוֹפְרִים.
וְכָל הַמִּטַּמֵּא מֵחֲמַת אָב שֶׁלַּתּוֹרָה, הֲרֵי הוּא וֶלֶד טֻמְאָה שֶׁלַּתּוֹרָה; וְכָל הַמִּטַּמֵּא מֵחֲמַת אָב שֶׁלְּדִבְרֵי סוֹפְרִים, הֲרֵי זֶה וֶלֶד שֶׁלְּדִבְרֵיהֶם.

 כָּל אָב טֻמְאָה שְׁהוּא מְטַמֵּא בַּמַּגָּע וְאֵינוּ מְטַמֵּא בַּמַּשָּׂא, בֵּין אָב שֶׁלַּתּוֹרָה בֵּין אָב שֶׁלְּדִבְרֵי סוֹפְרִים--אָדָם הַנּוֹגֵעַ בּוֹ, אֵינוּ מְטַמֵּא בְּגָדִים בְּשָׁעַת מַגָּעוֹ, וְלֹא אָדָם וְלֹא כְּלֵי חֶרֶס, אַף עַל פִּי שֶׁעֲדַיִן לֹא פֵרַשׁ מִמְּטַמְּאָיו; וַהֲרֵי הוּא אַחַר שֶׁפֵּרַשׁ מִמְּטַמְּאָיו אוֹ קֹדֶם שֶׁיִּפְרֹשׁ, וֶלֶד--שְׁהוּא מְטַמֵּא אֹכָלִין וְעוֹשֶׂה אוֹתָן שֵׁנִי לַטֻּמְאָה, מִפְּנֵי שְׁהוּא רִאשׁוֹן.

 וְכָל אָב טֻמְאָה שְׁהוּא מְטַמֵּא בַּמַּגָּע וּבַמַּשָּׂא, בֵּין אָב שֶׁלַּתּוֹרָה בֵּין אָב שֶׁלְּדִבְרֵיהֶם--אָדָם הַנּוֹגֵעַ בּוֹ אוֹ הַנּוֹשְׂאוֹ, מְטַמֵּא בְּגָדִים בְּשָׁעַת מַגָּעוֹ וּבְשָׁעַת נְשִׂיאָתוֹ, וְעוֹשֶׂה אוֹתָן רִאשׁוֹן לַטֻּמְאָה; וְכֵן אִם נָגַע בְּאֹכָלִין, עוֹשֶׂה אוֹתָן רִאשׁוֹן כָּל זְמָן שֶׁלֹּא פֵרַשׁ מִמְּטַמְּאָיו.

פֵּרַשׁ מִמְּטַמְּאָיו--הֲרֵי הוּא רִאשׁוֹן לַטֻּמְאָה לְכָל דָּבָר, וְאֵינוּ מְטַמֵּא בְּגָדִים; וְאִם נָגַע בְּאֹכָלִין, הֲרֵי הֶן שֵׁנִי.

בַּמֶּה דְּבָרִים אֲמוּרִים, בִּשְׁאָר כָּל הָאָבוֹת, חוּץ מִן הַנְּבֵלָה וְהַמֶּרְכָּב.
אֲבָל הַנְּבֵלָה וְהַמֶּרְכָּב--אַף עַל פִּי שְׁהֶן מְטַמְּאִין בַּמַּגָּע וּבַמַּשָּׂא, הַנּוֹגֵעַ בָּהֶן אֵינוּ מְטַמֵּא בְּגָדִים בְּשָׁעַת מַגָּעוֹ; וְאִם נָגַע בְּאֹכָלִין, הֲרֵי הֶן שֵׁנִי לַטֻּמְאָה.
וְהַנּוֹשְׂאָן מְטַמֵּא בְּגָדִים, בְּשָׁעַת נְשִׂיאָתוֹ; וְאִם נָגַע בְּאֹכָלִין עַד שֶׁלֹּא פֵרַשׁ, הֲרֵי הֶן רִאשׁוֹן לַטֻּמְאָה כְּמוֹ שֶׁבֵּאַרְנוּ.

 מֵי חַטָּאת שֶׁיֵּשׁ בָּהֶן כְּדֵי הַזָּיָה--אַף עַל פִּי שְׁהֶן כַּנְּבֵלָה וְכַמֶּרְכָּב, שְׁאֵין מְטַמֵּא בְּגָדִים אֵלָא הַנּוֹשְׂאָן--הֲרֵי הַנּוֹגֵעַ בָּהֶן מְטַמֵּא בְּגָדִים בְּשָׁעַת מַגָּעוֹ מִשּׁוֹם נוֹשֵׂא: שְׁאֵי אִפְשָׁר לוֹ שֶׁיִּגַּע בַּמַּיִם, וְלֹא יָסִיט אוֹתָן; וּכְבָר בֵּאַרְנוּ שֶׁאֶחָד הַנּוֹשֵׂא, וְאֶחָד הַמֵּסִיט.

וְכֵן הַנּוֹגֵעַ בְּצֶמֶר הַנְּבֵלָה, אוֹ שֶׁנָּגַע בְּנִימֵי הַמֶּרְכָּב--מְטַמֵּא בְּגָדִים בְּשָׁעַת מַגָּעוֹ מִשּׁוֹם נוֹשֵׂא: שְׁאֵי אִפְשָׁר לְנוֹגֵעַ בִּדְבָרִים אֵלּוּ, שֶׁלֹּא יָסִיט אוֹתָן; וּלְפִיכָּךְ מְטַמֵּא בְּגָדִים עַד שֶׁלֹּא פֵרַשׁ, כְּדִין הַנּוֹשֵׂא.

 הַבּוֹלֵעַ נִבְלַת הָעוֹף הַטָּהוֹר--בְּשָׁעַת בְּלִיעָתוֹ, מְטַמֵּא בְּגָדִים כְּמוֹ שֶׁבֵּאַרְנוּ; וְהֶן רִאשׁוֹן לַטֻּמְאָה.
וְכֵן אִם נָגַע בְּאֹכָלִין, הֲרֵי הֶן רִאשׁוֹן לַטֻּמְאָה.
וְאַחַר שֶׁבָּלַע, הֲרֵי זֶה פֵּרַשׁ מִמְּטַמְּאָיו.

 הַשּׂוֹרֵף פָּרָה אֲדֻמָּה, וּפָרִים וּשְׂעִירִים הַנִּשְׂרָפִים, וְהַמְּשַׁלֵּחַ הַשָּׂעִיר--אַף עַל פִּי שֶׁבְּשָׁעַת מַעֲשֵׂיהֶן מְטַמְּאִין בְּגָדִים כְּמוֹ שֶׁבֵּאַרְנוּ--אִם נָגְעוּ בְּאֹכָלִין אַפִלּוּ בְּשָׁעַת מַעֲשֵׂיהֶן, הֲרֵי הֶן שֵׁנִי לַטֻּמְאָה.

 הַנּוֹגֵעַ בְּאָב מֵאֲבוֹת הַטֻּמְאוֹת הַמֻּשְׁלָךְ בְּתוֹךְ הַמִּקְוָה, כְּגוֹן נְבֵלָה אוֹ שֶׁרֶץ אוֹ מִשְׁכָּב, שֶׁהָיָה בַּמִּקְוָה, וְנָגַע בּוֹ--הֲרֵי זֶה טָמֵא: שֶׁנֶּאֱמָר "אַךְ מַעְיָן וּבוֹר מִקְוֵה-מַיִם, יִהְיֶה טָהוֹר; וְנֹגֵעַ בְּנִבְלָתָם, יִטְמָא" --אַפִלּוּ כִּשְׁהֶן בְּתוֹךְ הַמִּקְוָה, מְטַמְּאִין.
וּכְשֶׁיַּעֲלֶה מִן הַמִּקְוָה, זֶה הַנּוֹגֵעַ יִטְהַר.

וְכֵן זָב שֶׁדָּרַס עַל הַמִּשְׁכָּב שְׁהוּא מֻנָּח בַּמִּקְוָה, הֲרֵי הַמִּשְׁכָּב טָמֵא; וּכְשֶׁיַּעֲלֶה הַמִּשְׁכָּב מִן הַמִּקְוָה--יִטְהַר, שֶׁהֲרֵי עָלְתָה לוֹ טְבִילָה.
וְזֶה הַנּוֹגֵעַ בַּמִּשְׁכָּב כִּשְׁהוּא בַּמִּקְוָה--אִם פָּשַׁט יָדוֹ וְנָגַע חוּץ לַמִּקְוָה, הֲרֵי זֶה מְטַמֵּא בְּגָדִים; וְאֵין צָרִיךְ לוֹמַר, שְׁהוּא מְטַמֵּא אֹכָלִין וּמַשְׁקִין.

הִלְכּוֹת שְׁאָר אֲבוֹת הַטֻּמְאוֹת פֵּרֶק ז 
דָּבָר מְפֹרָשׁ בַּתּוֹרָה שֶׁהָאֹכָלִין וְהַמַּשְׁקִין מִטַּמְּאִין, שֶׁנֶּאֱמָר "מִכָּל-הָאֹכֶל אֲשֶׁר יֵאָכֵל, אֲשֶׁר יָבוֹא עָלָיו מַיִם--יִטְמָא; וְכָל-מַשְׁקֶה אֲשֶׁר יִשָּׁתֶה, בְּכָל-כְּלִי יִטְמָא" .
וְאֵין הָאֹכֶל שֶׁנִּטְמָא מְטַמֵּא אֹכֶל אַחֵר, מִן הַתּוֹרָה; וְלֹא הַמַּשְׁקִין שֶׁנִּטְמְאוּ מְטַמְּאִין דָּבָר אַחֵר, מִן הַתּוֹרָה.

אֲבָל מִדִּבְרֵי סוֹפְרִים גָּזְרוּ עַל הָאֹכֶל הַטָּמֵא--שְׁאִם נָגַע בְּאֹכֶל אַחֵר, שֶׁטִּמְּאָהוּ; וְכֵן אִם נָגַע הָאֹכֶל הַטָּמֵא בְּמַשְׁקִין, טִמְּאָן.
וְאֵין אֹכֶל מְטַמֵּא כְּלִי שֶׁנָּגַע בּוֹ לְעוֹלָם, וְאַפִלּוּ מִדִּבְרֵיהֶם.
וְכֵן גָּזְרוּ עַל הַמַּשְׁקִין הַטְּמֵאִין, שֶׁיְּטַמְּאוּ אֹכָלִין אוֹ מַשְׁקִין אוֹ כֵּלִים שֶׁנָּגְעוּ בָּהֶן.

 אֵין לָךְ וֶלֶד טֻמְאָה שֶׁמְּטַמֵּא כֵּלִים, אֵלָא מַשְׁקִין טְמֵאִין בִּלְבָד; וְטֻמְאָה זוֹ, מִדִּבְרֵיהֶם: וְהוּא שֶׁיִּהְיוּ אוֹתָן הַמַּשְׁקִין טְמֵאִין, מֵחֲמַת אָב מֵאֲבוֹת הַטֻּמְאוֹת, בֵּין שֶׁלַּתּוֹרָה, בֵּין שֶׁלְּדִבְרֵיהֶם.
וּמִפְּנֵי מַה גָּזְרוּ עַל מַשְׁקִין טְמֵאִין שֶׁיְּטַמְּאוּ כֵּלִים: גְּזֵרָה מִשּׁוֹם מַשְׁקֵה הַזָּב, שְׁהוּא אָב וּמְטַמֵּא כֵּלִים דִּין תּוֹרָה--שֶׁנֶּאֱמָר "וְכִי-יָרֹק הַזָּב, בַּטָּהוֹר ..." , כְּמוֹ שֶׁבֵּאַרְנוּ.

 כְּשֶׁגָּזְרוּ עַל הַמַּשְׁקִין שֶׁיְּטַמְּאוּ אֶת הַכֵּלִים, גָּזְרוּ שֶׁיִּהְיוּ מְטַמְּאִין אֶת הַכֵּלִים מִתּוֹכָן.
כֵּיצַד: אִם נָפְלוּ לְאַוֵּיר כְּלִי חֶרֶס--נִטְמָא כֻּלּוֹ, וַהֲרֵי הוּא שֵׁנִי; וְאִם נָגְעוּ בִּשְׁאָר כֵּלִים מִתּוֹכָן--נִטְמְאוּ כֻּלָּן, וְנַעֲשׂוּ שֵׁנִי.

אֲבָל אִם נָגְעוּ מַשְׁקִין טְמֵאִין בַּאֲחוֹרֵי הַכְּלִי שֶׁיֵּשׁ לוֹ תּוֹךְ, בֵּין בִּכְלִי חֶרֶס בֵּין בִּכְלִי שְׁטָף וּכְלִי מַתְּכוֹת--נִטְמְאוּ אֲחוֹרָיו בִּלְבָד; וַהֲרֵי אֲחוֹרָיו שֵׁנִי, וְלֹא נִטְמָא תּוֹכוֹ.
בַּמֶּה דְּבָרִים אֲמוּרִים, לַתְּרוּמָה; אֲבָל לַקֹּדֶשׁ--כְּלִי שֶׁנִּטְמְאוּ אֲחוֹרָיו, נִטְמָא כֻּלּוֹ וַהֲרֵי כֻּלּוֹ שֵׁנִי לַטֻּמְאָה.

 כְּבָר בֵּאַרְנוּ שֶׁהָאֹכָלִין אֵין מְטַמְּאִין כֵּלִים, וְהַמַּשְׁקִין מְטַמְּאִין; וְלָמָּה עָשׂוּ בְּטֻמְאַת מַשְׁקִין הֶכֵּר זֶה, וְאָמְרוּ שֶׁהַכְּלִי שֶׁנָּגְעוּ מַשְׁקִין טְמֵאִין בַּאֲחוֹרָיו לֹא נִטְמָא תּוֹכוֹ לַתְּרוּמָה--לְהוֹדִיעַ שֶׁטֻּמְאַת כֵּלִים אֵלּוּ מִדִּבְרֵיהֶם, כְּדֵי שֶׁלֹּא יִשְׂרְפוּ עַל טֻמְאָה זוֹ תְּרוּמָה וּקְדָשִׁים.

 כְּבָר בֵּאַרְנוּ שֶׁהָאֹכָלִין וְהַמַּשְׁקִין שֶׁנָּגְעוּ בְּאָב מֵאֲבוֹת הַטֻּמְאוֹת, הֲרֵי הֶן רִאשׁוֹן לַטֻּמְאָה; וְכֵן אִם נָגַע אֹכֶל בְּאָדָם אוֹ בִּכְלִי שֶׁנִּטְמָא בְּאָב, הֲרֵי אוֹתוֹ הָאֹכֶל שֵׁנִי לַטֻּמְאָה.
וְאֹכֶל שֶׁנָּגַע בְּזֶה הַשֵּׁנִי, נִקְרָא שְׁלִישִׁי לַטֻּמְאָה; וְאִם נָגַע הַשְּׁלִישִׁי בְּאֹכֶל רְבִיעִי, הֲרֵי זֶה נִקְרָא רְבִיעִי לַטֻּמְאָה.

בַּמֶּה דְּבָרִים אֲמוּרִים, בְּאֹכָלִין.
אֲבָל הַמַּשְׁקִין--אֶחָד מַשְׁקֶה שֶׁנָּגַע בְּאָב הַטֻּמְאָה, אוֹ שֶׁנָּגַע בְּרִאשׁוֹן, אוֹ שֶׁנָּגַע בְּשֵׁנִי--הֲרֵי אוֹתוֹ מַשְׁקֶה תְּחִלָּה לַטֻּמְאָה; וּמְטַמֵּא אֶת חֲבֵרוֹ וַחֲבֵרוֹ אֶת חֲבֵרוֹ, אַפִלּוּ הֶן מֵאָה: שְׁאֵין מוֹנִין בַּמַּשְׁקִין.

כֵּיצַד: יַיִן שֶׁנָּגַע בְּאָב הַטֻּמְאָה, אוֹ בְּרִאשׁוֹן, אוֹ בְּשֵׁנִי--הֲרֵי יַיִן זֶה כְּרִאשׁוֹן לַטֻּמְאָה; וְכֵן אִם נָגַע יַיִן זֶה בְּשֶׁמֶן, וְשֶׁמֶן בְּחָלָב, וְחָלָב בִּדְבַשׁ, וּדְבַשׁ בַּמַּיִם, וְהַמַּיִם בְּיַיִן אַחֵר, וְכֵן עַד לְעוֹלָם--כֻּלָּן רִאשׁוֹן לַטֻּמְאָה, וּכְאִלּוּ כָּל אֶחָד מֵהֶן נִטְמָא בְּאָב תְּחִלָּה.
וְכֻלָּן מְטַמְּאִין אֶת הַכֵּלִים.

וְכֵן כְּלִי שֶׁנִּטְמְאוּ אֲחוֹרָיו בְּמַשְׁקִין, וְנָגְעוּ מַשְׁקִין אֲחֵרִים בַּאֲחוֹרֵי הַכְּלִי הַטְּמֵאִין--אַפִלּוּ הָיוּ מַשְׁקֵה חֻלִּין, נַעֲשׂוּ הַמַּשְׁקִין הָאֲחֵרִים תְּחִלָּה לַטֻּמְאָה, וּמְטַמְּאִין כֵּלִים אֲחֵרִים, וְעוֹשִׂין אוֹתָן שֵׁנִי; וְאֵין צָרִיךְ לוֹמַר, שְׁהֶן מְטַמְּאִין אֹכָלִין וּמַשְׁקִין אֲחֵרִים.

 אֲחוֹרֵי הַכְּלִי שֶׁנִּטְמְאוּ בְּמַשְׁקִין, וְנָגְעוּ אֹכָלִין בַּאֲחוֹרֵי הַכְּלִי הַטָּמֵא--אַפִלּוּ אֹכָלֵי תְּרוּמָה, הֲרֵי אֵלּוּ טְהוֹרִין, שֶׁהַכְּלִי שֶׁנִּטְמְאוּ אֲחוֹרָיו בִּלְבָד, אֵינוּ מְטַמֵּא אֶת הָאֹכָלִין אֵלָא לַקֹּדֶשׁ בִּלְבָד: שֶׁהַכְּלִי שֶׁנִּטְמְאוּ אֲחוֹרָיו--הֲרֵי זֶה טָמֵא כֻּלּוֹ לַקֹּדֶשׁ כְּמוֹ שֶׁבֵּאַרְנוּ, וּלְפִיכָּךְ מְטַמֵּא אֹכֶל הַקֹּדֶשׁ.

הִלְכּוֹת שְׁאָר אֲבוֹת הַטֻּמְאוֹת פֵּרֶק ח 
כָּל הַנּוֹגֵעַ בְּיָדָיו בְּרִאשׁוֹן לַטֻּמְאָה, בֵּין שֶׁהָיָה אוֹתוֹ רִאשׁוֹן אָדָם אוֹ כְּלִי אוֹ אֹכֶל אוֹ מַשְׁקִין טְמֵאִין--נִטְמְאוּ יָדָיו בִּלְבָד, עַד הַפֵּרֶק; וְכֵן הַמַּכְנִיס יָדָיו לְאַוֵּיר כְּלִי חֶרֶס שֶׁנִּטְמָא בְּאָב הַטֻּמְאָה, אוֹ שֶׁהִכְנִיס יָדָיו לַבַּיִת הַמְּנֻגָּע--נִטְמְאוּ יָדָיו.
וְטֻמְאַת הַיָּדַיִם, מִדִּבְרֵי סוֹפְרִים.

הַיָּדַיִם שְׁנִיּוֹת לְעוֹלָם: שְׁאֵין טֻמְאָתָן אֵלָא מִדִּבְרֵיהֶם; וּכְשֶׁגָּזְרוּ טֻמְאָה עֲלֵיהֶן, גָּזְרוּ שֶׁיִּהְיוּ כְּשֵׁנִי לַטֻּמְאָה.
אַפִלּוּ הַמַּכְנִיס יָדוֹ לַבַּיִת הַמְּנֻגָּע, אוֹ שֶׁנָּגַע בְּיָדָיו בָּאָדָם שְׁהוּא מְטַמֵּא בְּגָדִים עַד שֶׁלֹּא פֵרַשׁ מִמְּטַמְּאָיו--הֲרֵי יָדָיו שְׁנִיּוֹת.

הַפִּגּוּל, וְהַנּוֹתָר, וְצָרִיד שֶׁלַּמְּנָחוֹת--הֲרֵי הֶן כְּרִאשׁוֹן לַטֻּמְאָה, וּמוֹנִין בָּהֶן רִאשׁוֹן וְשֵׁנִי; לְפִיכָּךְ מְטַמְּאִין אֶת הַיָּדַיִם בְּכַבֵּיצָה.
וְאֵין הַפִּגּוּל וְהַנּוֹתָר מִצְטָרְפִין, אַף עַל פִּי שֶׁשֵּׁעוּרָן שׁוֹוֶה בְּכַבֵּיצָה, הוֹאִיל וְטֻמְאַת הַיָּדַיִם מִדִּבְרֵיהֶם; אֲבָל שְׁאָר הָאֹכָלִין מִצְטָרְפִין, שְׁאֵין אֹכָלִין טְמֵאִין מְטַמְּאִין אֶת הַיָּדַיִם עַד שֶׁיִּהְיוּ כַּבֵּיצָה.

קֻלִּית הַפִּגּוּל אוֹ הַנּוֹתָר--אַף עַל פִּי שְׁהִיא סְתוּמָה--הַנּוֹגֵעַ בָּהּ בְּיָדָיו, נִטְמְאוּ יָדָיו: שֶׁהָעֲצָמוֹת שֶׁלַּקֳּדָשִׁים שֶׁשִּׁמְּשׁוּ נוֹתָר אוֹ פִּגּוּל מְטַמְּאִין אֶת הַיָּדַיִם, הוֹאִיל וְנַעֲשׂוּ בָּסִיס לְדָבָר הָאָסוּר.

בְּשַׂר קֹדֶשׁ שֶׁיָּצָא חוּץ לִמְחִצָּתוֹ--הֲרֵי הוּא סְפֵק אִם מְטַמֵּא אֶת הַיָּדַיִם, אוֹ אֵינוּ מְטַמֵּא; לְפִיכָּךְ אֵינוּ מְטַמֵּא--שֶׁסְּפֵק טֻמְאַת הַיָּדַיִם טָהוֹר, כְּמוֹ שֶׁיִּתְבָּאַר.
וְאִם בְּשַׂר פֶּסַח שֶׁיָּצָא חוּץ לַבַּיִת הוּא, הֲרֵי הוּא טָהוֹר--בְּנֵי חֲבוּרָה, זְרִיזִין הֶן.

אֵין טֻמְאַת יָדַיִם בַּמִּקְדָּשׁ--שֶׁבְּשָׁעָה שֶׁגָּזְרוּ טֻמְאָה עַל הַיָּדַיִם, לֹא גָזְרוּ בַּמִּקְדָּשׁ; אֵלָא הַנּוֹגֵעַ בְּאֹכָלִין טְמֵאִים וְכַיּוֹצֶא בָּהֶן, בֵּין שֶׁנָּגַע בַּמִּקְדָּשׁ בֵּין שֶׁנָּגַע חוּץ לַמִּקְדָּשׁ, וְנָגַע בַּקֳּדָשִׁים בַּמִּקְדָּשׁ--לֹא טִמְּאָן.
וְאִם נָגַע חוּץ לַמִּקְדָּשׁ--הֲרֵי זֶה מְטַמֵּא אֶת הַקֹּדֶשׁ, וּפוֹסֵל אֶת הַתְּרוּמָה כְּמוֹ שֶׁיִּתְבָּאַר.

מִי שֶׁנִּטְמֵאת יָדוֹ אַחַת, וְנָגְעָה בָּאַחֶרֶת--הָאַחֶרֶת טְהוֹרָה; וְנוֹטֵל אֶת הַטְּמֵאָה, וְדַיּוֹ.
בַּמֶּה דְּבָרִים אֲמוּרִים, לַתְּרוּמָה.
אֲבָל לַקֹּדֶשׁ--אִם נִטְמֵאת יָדוֹ אַחַת, וְנָגַע בַּשְּׁנִיָּה--טִמְּאָהּ, וּשְׁתֵּיהֶן צְרִיכוֹת טְבִילָה לַקֹּדֶשׁ; אֲבָל לַתְּרוּמָה, בִּנְטִילַת יָדַיִם בִּלְבָד יִטְהֲרוּ יָדָיו.

שְׁלֹמֹה הַמֶּלֶךְ וּבֵית דִּינוֹ גָּזְרוּ עַל כָּל הַיָּדַיִם שֶׁיִּהְיוּ שְׁנִיּוֹת, אַף עַל פִּי שֶׁלֹּא יָדַע בַּוַּדַּאי שֶׁנִּטְמְאוּ--מִפְּנֵי שֶׁהַיָּדַיִם עַסְקָנִיּוֹת.
וְלֹא גָזַר שְׁלֹמֹה עַל הַיָּדַיִם טֻמְאָה, אֵלָא לַקֹּדֶשׁ; וְאַחַר כָּךְ גָּזְרוּ חֲכָמִים שֶׁאַחֲרָיו, אַף לַתְּרוּמָה.
וּלְפִיכָּךְ צָרִיךְ נְטִילַת יָדַיִם לַתְּרוּמָה; וְאִם נָגַע בַּתְּרוּמָה קֹדֶם שֶׁיִּטֹּל יָדָיו--פְּסוּלָה, וְנִשְׂרֶפֶת עַל טֻמְאָה זוֹ.

לָט אָדָם יָדָיו בְּמַפָּה, וְאוֹכֵל בַּתְּרוּמָה בְּלֹא נְטִילַת יָדַיִם; וְאֵין חוֹשְׁשִׁין שֶׁמֶּא יִגַּע.
אֲבָל לֹא יַעֲשֶׂה כֵּן בַּחֻלִּין שֶׁנַּעֲשׂוּ עַל טַהְרַת הַקֹּדֶשׁ, אוֹ טַהְרַת הַתְּרוּמָה: גְּזֵרָה--שֶׁמֶּא יִגַּע, לְפִי שְׁאֵינוּ מַקְפִּיד עֲלֵיהֶן.

הוֹאִיל וְהַיָּדַיִם שְׁנִיּוֹת--אִם נָגְעוּ בְּמַשְׁקִין, עָשׂוּ אוֹתָן תְּחִלָּה; וְאִם נָגְעוּ מַשְׁקִין אֵלּוּ בְּאֹכָלִין, עָשׂוּ אוֹתָן שֵׁנִי.
וְאִם נָגְעוּ בְּמַשְׁקִין אֲחֵרִים, עוֹשִׂין אוֹתָן תְּחִלָּה--שֶׁהַמַּשְׁקִין תְּחִלָּה לְעוֹלָם, כְּמוֹ שֶׁבֵּאַרְנוּ; אֲבָל אֵין מַשְׁקִין אֵלּוּ שֶׁנִּטְמְאוּ מֵחֲמַת יָדַיִם מְטַמְּאִין כֵּלִים כְּלָל, שֶׁעִיקַר טֻמְאַת הַיָּדַיִם מִדִּבְרֵיהֶם.

וְכֵן גָּזְרוּ חֲכָמִים עַל כָּל אָדָם שֶׁיֹּאכַל אֹכָלִין טְמֵאִין, בֵּין שֶׁאָכַל אֹכֶל רִאשׁוֹן אוֹ אֹכֶל שֵׁנִי, וְעַל כָּל הַשּׁוֹתֶה מַשְׁקִין טְמֵאִין--שֶׁיִּהְיֶה שֵׁנִי לַטֻּמְאָה, עַד שֶׁיִּטְבֹּל.
וְאִם נָגַע בְּאֹכָלִין, עָשָׂה אוֹתָן שְׁלִישִׁי.
וְאִם נָגַע בְּמַשְׁקִין, אַפִלּוּ מַשְׁקֵה חֻלִּין--עָשָׂה אוֹתָן תְּחִלָּה, לְטַמֵּא אֹכָלִין וּמַשְׁקִין אֲחֵרִים, אֲבָל לֹא לְטַמֵּא כֵּלִים, הוֹאִיל וְעִיקַר טֻמְאַת אָדָם זֶה מִדִּבְרֵיהֶם.

וּמִפְּנֵי מַה גָּזְרוּ טֻמְאָה עַל הָאוֹכֵל אֹכָלִין טְמֵאִין, שֶׁמֶּא יֹאכַל אֹכֶל רִאשׁוֹן אוֹ שֵׁנִי וְיִשְׁתֶּה עָלָיו מַשְׁקֵה תְּרוּמָה; וְנִמְצָא מַשְׁקֵה תְּרוּמָה טָמֵא, בָּאֹכֶל שֶׁבְּפִיו.
וְכֵן הַשּׁוֹתֶה מַשְׁקִין טְמֵאִין, שֶׁמֶּא יֹאכַל עִמָּהֶן אֹכֶל תְּרוּמָה; וְנִמְצָא טָמֵא, בַּמַּשְׁקִין שֶׁבְּפִיו.
וּכְבָר בֵּאַרְנוּ בִּתְרוּמוֹת, שֶׁאָסוּר לֶאֱכֹל תְּרוּמָה טְמֵאָה.

 אֵינוּ מִטַּמֵּא עַד שֶׁיֹּאכַל אֹכָלִין טְמֵאִים כַּחֲצִי פְּרָס, שְׁהוּא כַּבֵּיצָה וּמֶחְצָה שׁוֹחֶקֶת; וְכֵן הַשּׁוֹתֶה אֵינוּ מִטַּמֵּא עַד שֶׁיִּשְׁתֶּה מִמַּשְׁקִין טְמֵאִין רְבִיעִית.
וְכָל הָאֹכָלִין מִצְטָרְפִין לַחֲצִי פְּרָס, לִפְסֹל אֶת הַגְּוִיָּה; וְכָל הַמַּשְׁקִין מִצְטָרְפִין לִרְבִיעִית.
וְאִם אָכַל אוֹ שָׁתָה פָּחוּת מִשֵּׁעוּר זֶה, טָהוֹר.

אָכַל מְעַט וְשָׁהָה, וְחָזַר וְאָכַל מְעַט וְשָׁהָה--אִם יֵשׁ מִתְּחִלָּה וְעַד סוֹף כְּדֵי אֲכִילַת פְּרָס, מִצְטָרְפִין; וְאִם לָאו, אֵין מִצְטָרְפִין.
וְכֵן אִם שָׁתָה מְעַט וְשָׁהָה, וְשָׁתָה מְעַט וְשָׁהָה--אִם יֵשׁ מִתְּחִלָּה וְעַד סוֹף כְּדֵי אֲכִילַת פְּרָס, מִצְטָרְפִין; וְאִם לָאו, אֵין מִצְטָרְפִין.
אָכַל פָּחוּת מִכַּשֵּׁעוּר, וְטָבַל וְעָלָה, וְאָכַל מְעַט מִיָּד--אִם לֹא שָׁהָה בֵּינֵיהֶן, וַהֲרֵי אֲכִילָה שֶׁלִּפְנֵי הַטְּבִילָה וְשֶׁלְּאַחַר הַטְּבִילָה בִּכְדֵי אֲכִילַת פְּרָס--הֲרֵי אֵלּוּ מִצְטָרְפִין.

 אִשָּׁה שְׁהִיא רִאשׁוֹן לַטֻּמְאָה, וּמְנִיקָה אֶת בְּנָהּ--הֲרֵי הַבֵּן טָהוֹר, וְלֹא גָזְרוּ עָלָיו טֻמְאָה: שֶׁאַפִלּוּ תֹּאמַר שֶׁיָּנַק רְבִיעִית--אִפְשָׁר שֶׁיֵּשׁ מִתְּחִלָּה וְעַד סוֹף יָתֵר מִכְּדֵי אֲכִילַת פְּרָס, שֶׁהֲרֵי אֵינוּ יוֹנֵק בְּבַת אַחַת.

 הַמְּעֻבֶּרֶת--הִתִּירוּ לָהּ שֶׁתִּהְיֶה אוֹכֶלֶת אֹכָלִין טְמֵאִין פָּחוּת מִכַּשֵּׁעוּר, וְאַף עַל פִּי שְׁהִיא אוֹכֶלֶת הַרְבֵּה: מִפְּנֵי הַסַּכָּנָה.
וְאֵינָהּ צְרִיכָה טְבִילָה, אֵלָא הֲרֵי הִיא טְהוֹרָה.

הִלְכּוֹת שְׁאָר אֲבוֹת הַטֻּמְאוֹת פֵּרֶק ט 
הַבָּא רֹאשׁוֹ וְרֻבּוֹ בְּמַיִם שְׁאוּבִין, אוֹ שֶׁנָּפְלוּ עַל רֹאשׁוֹ וְעַל רֻבּוֹ שְׁלֹשֶׁת לוֹגִין מַיִם שְׁאוּבִין--הֲרֵי הוּא כְּשֵׁנִי לַטֻּמְאָה עַד שֶׁיִּטְבֹּל.
וְאִם נָגַע בְּאֹכָלִין, עָשָׂה אוֹתָן שְׁלִישִׁי.
וְאִם נָגַע בְּמַשְׁקִין--טִמְּאָן וְעָשָׂה אוֹתָן תְּחִלָּה לְטַמֵּא אֹכָלִין וּמַשְׁקִין אֲחֵרִים, אֲבָל לֹא לְטַמֵּא כֵּלִים.

וּמִפְּנֵי מַה גָּזְרוּ טֻמְאָה עַל אָדָם זֶה: מִפְּנֵי שֶׁהָיוּ טְבוּלֵי יוֹם טוֹבְלִין בִּמְעָרוֹת שֶׁמֵּימֵיהֶן רָעִים, וְהָיוּ רוֹחֲצִין אַחַר כֵּן בְּמַיִם שְׁאוּבִין יָפִים דֶּרֶךְ נְקִיּוּת; וּפָשַׁט הַמִּנְהָג כָּךְ, עַד שֶׁהָיוּ רֹב הָעָם מְדַמִּין שֶׁמַּיִם שְׁאוּבִין שֶׁרוֹחֲצִין בָּאַחֲרוֹנָה--הֵן שֶׁמְּטַהֲרִין, לֹא הַטְּבִילָה שֶׁבְּמֵי הַמִּקְוָה, וְהָיוּ טוֹבְלִין בְּזִלְזוּל, בְּלֹא כַּוָּנָה.
לְפִיכָּךְ גָּזְרוּ שֶׁכָּל בָּא רֹאשׁוֹ וְרֻבּוֹ בְּמַיִם שְׁאוּבִין, אוֹ שֶׁנָּפְלוּ עַל רֹאשׁוֹ וְרֻבּוֹ--נִטְמָא, וְנַעֲשָׂה כְּשֵׁנִי לַטֻּמְאָה.

אַפִלּוּ טָהוֹר שְׁאֵינוּ טְבוּל יוֹם--אִם נָפְלוּ עַל רֹאשׁוֹ וְרֻבּוֹ שְׁלֹשֶׁת לוֹגִין מַיִם שְׁאוּבִין, אוֹ שֶׁבָּא רֹאשׁוֹ וְרֻבּוֹ בְּמַיִם שְׁאוּבִין--הֲרֵי זֶה כְּשֵׁנִי לַטֻּמְאָה עַד שֶׁיִּטְבֹּל; טָבַל--אֵינוּ צָרִיךְ הַעְרֵב שֶׁמֶשׁ, מִפְּנֵי שֶׁעִיקַר טֻמְאָה זוֹ מִדִּבְרֵיהֶם.

וְכֵן הָאוֹכֵל אֹכָלִין טְמֵאִין וְהַשּׁוֹתֶה מַשְׁקִין טְמֵאִין, וְטָבַל--אֵינוּ צָרִיךְ הַעְרֵב שֶׁמֶשׁ; וְכֵן כֵּלִים שֶׁנִּטְמְאוּ בְּמַשְׁקִין--כֵּיוָן שֶׁהִטְבִּילָן, טָהֲרוּ וְאֵין צְרִיכִין הַעְרֵב שֶׁמֶשׁ: מִפְּנֵי שֶׁעִיקַר טֻמְאוֹת אֵלּוּ מִדִּבְרֵיהֶם.

 מִי שֶׁנָּפְלוּ עָלָיו שְׁלֹשֶׁת לוֹגִין מַיִם שְׁאוּבִין מִשְּׁנֵי כֵּלִים, אוֹ מִשְּׁלוֹשָׁה--אִם הִתְחִיל הַשֵּׁנִי עַד שֶׁלֹּא פָסַק הָרִאשׁוֹן, מִצְטָרְפִין; וְאִם לָאו, אֵין מִצְטָרְפִין.
נָפְלוּ מֵאַרְבָּעָה כֵּלִים, אֵינָן מִצְטָרְפִין; וְאַף עַל פִּי שֶׁהִתְחִיל זֶה עַד שֶׁלֹּא פָסַק זֶה, הֲרֵי זֶה טָהוֹר.

נָפְלוּ עַל רֹאשׁוֹ, אֲבָל לֹא עַל רֻבּוֹ, אוֹ שֶׁנָּפְלוּ עַל רֻבּוֹ, וְלֹא נָפְלוּ עַל רֹאשׁוֹ, אוֹ שֶׁנָּפְלוּ עַל רֹאשׁוֹ בִּלְבָד מִלְמַעְלָה, וְנָפְלוּ עַל רֻבּוֹ מִן הַצַּד אוֹ מִלְּמַטָּה--הֲרֵי זֶה טָהוֹר: עַד שֶׁיִּפְּלוּ עַל רֹאשׁוֹ וְעַל רֻבּוֹ הַסָּמוּךְ לְרֹאשׁוֹ, כְּדַרְכָּן.

וְכֵן אִם בָּא רֹאשׁוֹ בְּמַיִם שְׁאוּבִין, וְלֹא בָא רֻבּוֹ, אוֹ בָּא רֻבּוֹ, וְלֹא בָא רֹאשׁוֹ, אוֹ שֶׁבָּא רֹאשׁוֹ בִּלְבָד, וּבָא מִשְּׁאָר גּוּפוֹ רֻבּוֹ בְּמַיִם שְׁאוּבִין מִלְּמַטָּה אוֹ מִן הַצַּד--הֲרֵי זֶה טָהוֹר: עַד שֶׁיָּבוֹא רֹאשׁוֹ וְרֻבּוֹ הַסָּמוּךְ לְרֹאשׁוֹ, כְּדַרְכּוֹ.

 הַבָּא מֵרֹאשׁוֹ וְרֻבּוֹ הַחֵצִי בְּמַיִם שְׁאוּבִין, וְנָפְלוּ עַל הַחֵצִי הָאַחֵר מַיִם שְׁאוּבִין--הוֹאִיל וְחֶצְיוֹ בִּנְפִילָה וְחֶצְיוֹ בְּבִיאָה, הֲרֵי זֶה טָהוֹר.

 הָיוּ שְׁלֹשֶׁת לוֹגִין שֶׁנָּפְלוּ עָלָיו אוֹ שֶׁבָּא בָּהֶן, מִקְצָתָן שְׁאוּבִין וּמִקְצָתָן אֵינָן שְׁאוּבִין, אוֹ שֶׁנִּתְעָרַב בָּהֶן יַיִן וְשֶׁמֶן וּדְבַשׁ וְחָלָב--הֲרֵי זֶה טָהוֹר: עַד שֶׁיִּהְיוּ הַשְּׁלוֹשָׁה, כֻּלָּן מַיִם שְׁאוּבִין.

שְׁלֹשֶׁת לוֹגִין אֵלּוּ שֶׁנָּפְלוּ עַל הַטָּהוֹר אוֹ שֶׁבָּא בָּהֶן, וְטִמְּאוּהוּ--כֵּיוָן שֶׁנַּעֲשָׂה כְּשֵׁנִי לַטֻּמְאָה, הֲרֵי הַמַּיִם הָאֵלּוּ טְמֵאִין: שֶׁהֲרֵי נָגְעוּ בְּשֵׁנִי; וַהֲרֵי אֵלּוּ הַמַּיִם אוֹמְרִין לְזֶה הַטָּהוֹר, טִמֵּאנוּ אוֹתוֹ וְטִמְּאָנוּ.

 בָּרִאשׁוֹנָה הָיוּ מַנִּיחִין כִּכָּרוֹת שֶׁלַּתְּרוּמָה בְּצַד הַסְּפָרִים, וְאוֹמְרִין זֶה קֹדֶשׁ וְזֶה קֹדֶשׁ, וּבָאִין הָעַכְבָּרִים, וּמְקָרְעִין אֶת הַסְּפָרִים.
לְפִיכָּךְ גָּזְרוּ שֶׁכָּל תְּרוּמָה שֶׁנָּגְעָה בְּאֶחָד מִכִּתְבֵי הַקֹּדֶשׁ, נִטְמֵאת, וַהֲרֵי הִיא כִּשְׁלִישִׁי לַטֻּמְאָה, כְּאִלּוּ נָגְעָה בְּשֵׁנִי; וְנִמְצְאוּ כָּל כִּתְבֵי הַקֹּדֶשׁ, פּוֹסְלִין אֶת הַתְּרוּמָה כְּשֵׁנִי.

וְלֹא עוֹד, אֵלָא מִי שֶׁהָיוּ יָדָיו טְהוֹרוֹת, וְנָגַע בְּאֶחָד מִכִּתְבֵי הַקֹּדֶשׁ--נַעֲשׂוּ יָדָיו שְׁנִיּוֹת, וּמְטַמְּאִין אֶת הַתְּרוּמָה וְאֶת הַמַּשְׁקִין; וְאַף עַל פִּי שְׁאֵין הַיָּדַיִם מִטַּמְּאוֹת אֵלָא מֵרִאשׁוֹן לַטֻּמְאָה כְּמוֹ שֶׁבֵּאַרְנוּ, הֲרֵי הֶן מִטַּמְּאוֹת מִן הַסֵּפֶר.

 רְצוּעוֹת תְּפִלִּין, עִם הַתְּפִלִּין, וְגִלָּיוֹן שֶׁבַּסֵּפֶר שֶׁלְּמַעְלָן וְשֶׁלְּמַטָּן שֶׁבַּתְּחִלָּה וְשֶׁבַּסּוֹף, כִּשְׁהֶן מְחֻבָּרִין לַסֵּפֶר, וְסֵפֶר שֶׁנִּמְחַק, וְנִשְׁתַּיַּר בּוֹ שְׁמוֹנִים וְחָמֵשׁ אוֹתִיּוֹת, וּמְגִלָּה שֶׁכָּתוּב בָּהּ שְׁמוֹנִים וְחָמֵשׁ אוֹתִיּוֹת, כְּפָרָשַׁת "וַיְהִי בִּנְסֹעַ הָאָרֹן" --הֲרֵי אֵלּוּ מְטַמְּאִין אֶת הַיָּדַיִם.
וְלֹא דִּבְרֵי תּוֹרָה בִּלְבָד, אֵלָא כָּל כִּתְבֵי הַקֹּדֶשׁ--אַפִלּוּ שִׁיר הַשִּׁירִים וְקוֹהֶלֶת, שְׁהֶן דִּבְרֵי חָכְמָה--מְטַמְּאִין אֶת הַיָּדַיִם.

 תַּרְגּוּם שֶׁבְּעֶזְרָא וְשֶׁבְּדָנִיֵּאל, הֲרֵי הוּא מִכְּלַל כִּתְבֵי הַקֹּדֶשׁ.
אֲבָל תַּרְגּוּם שֶׁכְּתָבוֹ עִבְרִית, וְעִבְרִית שֶׁכְּתָבוֹ תַּרְגּוּם, אוֹ שֶׁכָּתַב כִּתְבֵי הַקֹּדֶשׁ בִּכְתָב עִבְרִי--אֵינָן מְטַמְּאִין אֶת הַיָּדַיִם: עַד שֶׁיִּהְיוּ כְּתוּבִין אַשּׁוּרִית, עַל הָעוֹר, וּבַדְּיוֹ.

 הַכּוֹתֵב הַלֵּל וּשְׁמַע לַתִּינוֹק לְהִתְלַמַּד בּוֹ, אַף עַל פִּי שְׁאֵינוּ רַשָּׁאי--הֲרֵי אֵלּוּ מְטַמְּאִין אֶת הַיָּדַיִם.
הַמְּשִׁיחוֹת וְהָרְצוּעוֹת שֶׁתְּפָרָן לַסֵּפֶר--אַף עַל פִּי שְׁאֵינוּ רַשָּׁאי לְקַיְּמָן--כָּל זְמָן שְׁהֶן מְחֻבָּרִין לַסֵּפֶר, מְטַמְּאִין אֶת הַיָּדַיִם.

 תִּיק שֶׁלְּסֵפֶר, וְתֵבָה שֶׁלְּסֵפֶר, וּמִטְפְּחוֹת סְפָרִים--בִּזְמָן שְׁהֶן תְּפוּרוֹת, מְטַמְּאִין אֶת הַיָּדַיִם.
אֲבָל הַבְּרָכוֹת--אַף עַל פִּי שֶׁיֵּשׁ בָּהֶן מֵאוֹתִיּוֹת שֶׁלַּשֵּׁם, וּמֵעִנְיָנוֹת הַרְבֵּה שֶׁלַּתּוֹרָה--אֵינָן מְטַמְּאִין אֶת הַיָּדַיִם.
סִפְרֵי הַמִּינִים, אֵינָן מְטַמְּאִין אֶת הַיָּדַיִם.
פָּרָשַׁת סוֹטָה--הוֹאִיל וְלִמְחִיקָה עוֹמֶדֶת, אֵינָהּ מְטַמְּאָה אֶת הַיָּדַיִם.

הִלְכּוֹת שְׁאָר אֲבוֹת הַטֻּמְאוֹת פֵּרֶק י 
כָּל הַמִּטַּמֵּא בְּאָב מֵאֲבוֹת הַטֻּמְאוֹת, בֵּין אָדָם בֵּין כֵּלִים--הֲרֵי הוּא רִאשׁוֹן לַטֻּמְאָה כְּמוֹ שֶׁבֵּאַרְנוּ, עַד שֶׁיִּטְבֹּל.
טָבַל--הֲרֵי הוּא כְּשֵׁנִי לַטֻּמְאָה, עַד שֶׁיַּעְרִיב שִׁמְשׁוֹ: שֶׁנֶּאֱמָר "בַּמַּיִם יוּבָא וְטָמֵא עַד-הָעֶרֶב, וְטָהֵר" , הַכָּתוּב קָרָא לִטְבוּל יוֹם טָמֵא.

אֶחָד טְבוּל יוֹם מִטֻּמְאָה חֲמוּרָה, כְּגוֹן שֶׁטָּבַל מִזִּיבוּת אוֹ מִטֻּמְאַת מֵת וְצָרַעַת, וְאֶחָד טְבוּל יוֹם מִטֻּמְאַת שֶׁרֶץ וְכַיּוֹצֶא בּוֹ.
וְכָל הַטָּעוּן הַעְרֵב שֶׁמֶשׁ--בֵּין אָדָם בֵּין כֵּלִים, בֵּין מִדִּבְרֵי תּוֹרָה בֵּין מִדִּבְרֵי סוֹפְרִים--הֲרֵי הוּא כְּשֵׁנִי לַטֻּמְאָה, עַד שֶׁיַּעְרִיב שִׁמְשׁוֹ.

טְבוּל יוֹם פּוֹסֵל אֹכָלֵי תְּרוּמָה, וּמַשְׁקֵה הַתְּרוּמָה, וְאֹכָלֵי הַקֹּדֶשׁ, וּמַשְׁקֵה הַקֹּדֶשׁ: פּוֹסֵל הַכֹּל.
כֵּיצַד: טְבוּל יוֹם שֶׁנָּגַע בְּאֹכָלִין שֶׁלַּתְּרוּמָה--עֲשָׂאָן שְׁלִישִׁי לַטֻּמְאָה, מִפְּנֵי שְׁהוּא כְּשֵׁנִי; וְכֵן אִם נָגַע בְּמַשְׁקִין שֶׁלַּתְּרוּמָה--טִמְּאָן, וַהֲרֵי הֶן שְׁלִישִׁי לַטֻּמְאָה.

נָגַע טְבוּל יוֹם בְּמַשְׁקִין שֶׁלַּקֹּדֶשׁ--טִמְּאָן, וַהֲרֵי הֶן רְבִיעִי לַטֻּמְאָה; וְכֵן אִם נָגַע בְּאֹכָלֵי הַקֹּדֶשׁ, עֲשָׂאָן רְבִיעִי.
אֲבָל אִם נָגַע טְבוּל יוֹם בְּאֹכָלֵי חֻלִּין וּמַשְׁקֵה חֻלִּין, הֲרֵי הֶן טְהוֹרִין.
וְדִין מְחֻסַּר כִּפּוּרִים אוֹ טְבוּל יוֹם, בִּנְגִיעַת הַקֹּדֶשׁ--אֶחָד הוּא.

הִנֵּה נִתְבָּאַר לָךְ מִכָּל אֵלּוּ הַדְּבָרִים שְׁאֵין שָׁם מַשְׁקִין שְׁנִיּוֹת לְעוֹלָם, אֵלָא הַמַּשְׁקִין תְּחִלָּה לְעוֹלָם: חוּץ מִמַּשְׁקִין שֶׁנָּגַע בָּהֶן טְבוּל יוֹם--שְׁהֶן שְׁלִישִׁי, אִם הָיוּ תְּרוּמָה; אוֹ רְבִיעִי, אִם הָיוּ קֹדֶשׁ.

 כָּל הַטְּמֵאִין, בֵּין חֲמוּרִין בֵּין קַלִּין--מַשְׁקִין הַיּוֹצְאִין מֵהֶן כְּגוֹן רֻקָּן וּמֵימֵי רַגְלֵיהֶן, הֲרֵי הֶן כַּמַּשְׁקִין שֶׁיִּגְּעוּ בָּהֶן: אֵלּוּ וְאֵלּוּ רִאשׁוֹן לַטֻּמְאָה כְּמוֹ שֶׁבֵּאַרְנוּ--חוּץ מִזָּב וַחֲבֵרָיו, שֶׁהַמַּשְׁקִין הַיּוֹצְאִין מֵהֶן אָב טֻמְאָה.
וּמַשְׁקִין שֶׁהַזָּב וַחֲבֵרָיו נוֹגְעִין בָּהֶן, תְּחִלָּה.

אַפִלּוּ אוֹכֵל אֹכָלִין טְמֵאִין, אוֹ שׁוֹתֶה מַשְׁקִין טְמֵאִין--הֲרֵי הַמַּשְׁקִין הַיּוֹצְאִין מִמֶּנּוּ קֹדֶם שֶׁיִּטְבֹּל, כְּמוֹ הַמַּשְׁקִין שֶׁיִּגַּע בָּהֶן: שְׁהֶן תְּחִלָּה.
וְכֵן טְבוּל יוֹם--מַשְׁקִין הַיּוֹצְאִין מִמֶּנּוּ, כַּמַּשְׁקִין שְׁהוּא נוֹגֵעַ בָּהֶן: שְׁאֵינָן מְטַמְּאִין אֲחֵרִים כְּלָל.
אֵלָא אִם נָגַע בְּמַשְׁקֵה חֻלִּין, הֲרֵי הֶן טְהוֹרִין; וְאִם נָגַע בְּמַשְׁקֵה תְּרוּמָה, הֲרֵי הֶן שְׁלִישִׁי; וְאִם נָגַע בְּמַשְׁקֵה קֹדֶשׁ, הוּא אוֹ מְחֻסַּר כִּפּוּרִים, הֲרֵי הֶן רְבִיעִי.
וְעַתָּה יִתְבָּאַר שְׁאֵין שְׁלִישִׁי שֶׁבַּתְּרוּמָה וְלֹא רְבִיעִי שֶׁבַּקֹּדֶשׁ, מְטַמְּאִין מַשְׁקֶה אַחֵר אוֹ אֹכֶל אַחֵר; וְאֵין צָרִיךְ לוֹמַר, שְׁאֵין מְטַמְּאִין כֵּלִים.
לְפִיכָּךְ קְדֵרָה שְׁהִיא מְלֵאָה מַשְׁקִין, וְנָגַע בָּהֶן טְבוּל יוֹם--אִם הָיָה מַשְׁקֵה חֻלִּין, הַכֹּל טָהוֹר; וְאִם הָיָה מַשְׁקֵה תְּרוּמָה, הַמַּשְׁקִין פְּסוּלִין וְהַקְּדֵרָה טְהוֹרָה.
וְאִם הָיוּ יָדָיו טְמֵאוֹת--הֲרֵי הַמַּשְׁקֶה טָמֵא, בֵּין מַשְׁקֵה תְּרוּמָה בֵּין מַשְׁקֵה חֻלִּין; וְזֶה חֹמֶר בַּיָּדַיִם, מַה שְׁאֵין בִּטְבוּל יוֹם.

וְחֹמֶר בִּטְבוּל יוֹם מִיָּדַיִם טְמֵאוֹת--שֶׁסְּפֵק טְבוּל יוֹם, פּוֹסֵל מִסָּפֵק; וּסְפֵק הַיָּדַיִם, טָהוֹר כְּמוֹ שֶׁיִּתְבָּאַר.
וְאֶחָד טָהוֹר שֶׁיָּדָיו טְמֵאוֹת, אוֹ טְבוּל יוֹם שֶׁיָּדָיו טְמֵאוֹת--הֲרֵי זֶה מְטַמֵּא מַשְׁקֵה חֻלִּין, וְעוֹשֶׂה אוֹתָן תְּחִלָּה לְטַמֵּא אֹכָלִין וּמַשְׁקִין כְּמוֹ שֶׁבֵּאַרְנוּ.

וּמֵאַחַר שֶׁמַּשְׁקֶה שֶׁיָּצָא מִטְּבוּל יוֹם כַּמַּשְׁקִין שֶׁיִּגַּע בָּהֶן, טְבוּל יוֹם שֶׁנָּפַל מֵרֻקּוֹ אוֹ מִמֵּימֵי רַגְלָיו עַל כִּכָּר שֶׁלַּתְּרוּמָה--הֲרֵי זֶה טָהוֹר, מִפְּנֵי שְׁהֶן כַּמַּשְׁקִין שֶׁיִּגַּע בָּהֶן.

 מִכָּל אֵלּוּ הַדְּבָרִים שֶׁהִקְדַּמְנוּ לְבָאֲרָם, אַתָּה לָמֵד שֶׁהָאָדָם יִהְיֶה אָב טֻמְאָה וְיִהְיֶה רִאשׁוֹן לַטֻּמְאָה, מִדִּבְרֵי תּוֹרָה.
וּלְעוֹלָם לֹא יִהְיֶה הָאָדָם שֵׁנִי לַטֻּמְאָה, אֵלָא מִדִּבְרֵי סוֹפְרִים: וְהוּא הָאוֹכֵל אֹכָלִין טְמֵאִין, אוֹ הַשּׁוֹתֶה מַשְׁקִין טְמֵאִין, אוֹ הַבָּא רֹאשׁוֹ וְרֻבּוֹ בְּמַיִם שְׁאוּבִין--שֶׁכָּל אֵלּוּ כְּשֵׁנִי לַטֻּמְאָה מִדִּבְרֵיהֶם.

וְכֵן שְׁאָר כָּל הַכֵּלִים, חוּץ מִכְּלֵי חֶרֶס--יִהְיוּ אָב טֻמְאָה וְיִהְיוּ רִאשׁוֹן לַטֻּמְאָה, מִדִּבְרֵי תּוֹרָה.
וְלֹא יִהְיֶה הַכְּלִי לְעוֹלָם שֵׁנִי לַטֻּמְאָה, אֵלָא מִדִּבְרֵי סוֹפְרִים: שְׁאִם יִטַּמֵּא בְּמַשְׁקִין טְמֵאִין, יִהְיֶה שֵׁנִי מִדִּבְרֵיהֶם כְּמוֹ שֶׁבֵּאַרְנוּ.

 כְּבָר בֵּאַרְנוּ שֶׁכְּלִי חֶרֶס--לֹא יִהְיֶה אָב טֻמְאָה לְעוֹלָם, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים; וְיִהְיֶה רִאשׁוֹן לַטֻּמְאָה מִדִּבְרֵי תּוֹרָה, וְשֵׁנִי מִדִּבְרֵיהֶם--אִם נִטְמָא בְּמַשְׁקִין כִּשְׁאָר הַכֵּלִים.
וְלֹא יִהְיֶה הָאָדָם וְלֹא הַכֵּלִים שְׁלִישִׁי וְלֹא רְבִיעִי, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים.

 הָאֹכָלִין--לֹא יִהְיוּ אָב הַטֻּמְאָה לְעוֹלָם, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים.
וְיִהְיוּ רִאשׁוֹן וְשֵׁנִי, מִדִּבְרֵי תּוֹרָה: שֶׁהָאָדָם אוֹ הַכְּלִי שְׁהוּא רִאשׁוֹן לַטֻּמְאָה--אִם נָגַע בָּאֹכֶל, עָשָׂהוּ שֵׁנִי.
וְיִהְיוּ הָאֹכָלִין שְׁלִישִׁי וּרְבִיעִי לַטֻּמְאָה, מִדִּבְרֵי סוֹפְרִים בִּלְבָד.

 הַמַּשְׁקִין--יִהְיוּ אָב טֻמְאָה מִדִּבְרֵי תּוֹרָה, כְּגוֹן מֵי חַטָּאת וְרֻקּוֹ שֶׁלַּזָּב וּמֵימֵי רַגְלָיו; וְיִהְיוּ רִאשׁוֹן לַטֻּמְאָה מִדִּבְרֵי תּוֹרָה, כְּגוֹן שֶׁנָּגְעוּ בְּאָב מֵאֲבוֹת הַטֻּמְאוֹת.

וְכֵן אִם נָגְעוּ הַמַּשְׁקִין בְּוֶלֶד הַטֻּמְאָה, בֵּין אָדָם בֵּין כֵּלִים--נִטְמְאוּ מִדִּבְרֵי תּוֹרָה, וַהֲרֵי הֶן כְּרִאשׁוֹן לַטֻּמְאָה לְטַמֵּא אֲחֵרִים מִדִּבְרֵיהֶם.
וְכֵן אִם נָגְעוּ בְּשֵׁנִי, בֵּין בְּאָדָם בֵּין בְּכֵלִים בֵּין בְּאֹכָלִין--נַעֲשׂוּ רִאשׁוֹן לְטַמֵּא אֲחֵרִים מִדִּבְרֵי סוֹפְרִים, כְּמוֹ שֶׁבֵּאַרְנוּ.

וְיִהְיוּ הַמַּשְׁקִין שְׁלִישִׁי וּרְבִיעִי, מִדִּבְרֵיהֶם.
כֵּיצַד: אִם נָגַע טְבוּל יוֹם בְּמַשְׁקֵה תְּרוּמָה, עָשָׂהוּ שְׁלִישִׁי; וְאִם נָגַע בְּמַשְׁקֵה קֹדֶשׁ, עָשָׂהוּ רְבִיעִי.
וְאֵין אַתָּה מוֹצֶא מַשְׁקִין שְׁנִיּוֹת לְעוֹלָם, וְלֹא מַשְׁקֶה שְׁאֵינוּ תְּחִלָּה--חוּץ מִמַּשְׁקֵה טְבוּל יוֹם אוֹ מְחֻסַּר כִּפּוּרִים בַּקֹּדֶשׁ כְּמוֹ שֶׁבֵּאַרְנוּ: שְׁהוּא פָּסוּל מִדִּבְרֵיהֶם, וְאֵינוּ מְטַמֵּא.

הִלְכּוֹת שְׁאָר אֲבוֹת הַטֻּמְאוֹת פֵּרֶק יא 
כָּל מָקוֹם שֶׁנֶּאֱמָר בְּאֹכָלִין פָּסוּל--הוּא שֶׁיִּהְיֶה הָאֹכֶל עַצְמוֹ טָמֵא, וְלֹא יְטַמֵּא אֹכֶל אַחֵר; אֵלָא אִם נָגַע בְּאֹכֶל אַחֵר, הֲרֵי הוּא טָהוֹר.

הָרִאשׁוֹן שֶׁבַּחֻלִּין, טָמֵא וּמְטַמֵּא.
הַשֵּׁנִי, פָּסוּל וְלֹא מְטַמֵּא; וְאֵין שֵׁנִי עוֹשֶׂה שְׁלִישִׁי, בַּחֻלִּין.
וּמְנַיִן לְאֹכֶל שֵׁנִי שְׁהוּא פָּסוּל בַּחֻלִּין, שֶׁנֶּאֱמָר "וְכָל-כְּלִי-חֶרֶשׂ--אֲשֶׁר-יִפֹּל מֵהֶם, אֶל-תּוֹכוֹ: כֹּל אֲשֶׁר בְּתוֹכוֹ יִטְמָא" .

נִמְצָא הַשֶּׁרֶץ אָב, וּכְלִי חֶרֶס שֶׁנָּפַל הַשֶּׁרֶץ לְאַוֵּירוֹ רִאשׁוֹן, וְהָאֹכֶל שֶׁבַּכְּלִי שֵׁנִי, וַהֲרֵי הוּא אוֹמֵר "יִטְמָא" .
וְכֵן שֶׁרֶץ שֶׁנָּפַל לְאַוֵּיר הַתַּנּוּר--הַפַּת שְׁנִיָּה, שֶׁהַתַּנּוּר רִאשׁוֹן.

 הָרִאשׁוֹן וְהַשֵּׁנִי שֶׁבַּתְּרוּמָה, טְמֵאִין וּמְטַמְּאִין.
הַשְּׁלִישִׁי, פָּסוּל וְלֹא מְטַמֵּא; וְאֵין שְׁלִישִׁי עוֹשֶׂה רְבִיעִי, בַּתְּרוּמָה.
וּמְנַיִן לְאֹכֶל שְׁלִישִׁי שֶׁנִּפְסָל בַּתְּרוּמָה, שֶׁנֶּאֱמָר "וּבָא הַשֶּׁמֶשׁ, וְטָהֵר; וְאַחַר יֹאכַל מִן-הַקֳּדָשִׁים" .
נִמְצָא טְבוּל יוֹם אָסוּר בַּתְּרוּמָה, עַד שֶׁיַּעְרִיב שִׁמְשׁוֹ; וְאִם נָגַע בָּהּ, פְּסָלָהּ.
וּטְבוּל יוֹם, כְּשֵׁנִי לַטֻּמְאָה הוּא.
הַא לָמַדְתָּ שֶׁהַשֵּׁנִי עוֹשֶׂה שְׁלִישִׁי, בַּתְּרוּמָה.

 הָרִאשׁוֹן וְהַשֵּׁנִי וְהַשְּׁלִישִׁי בַּקֹּדֶשׁ, טְמֵאִין וּמְטַמְּאִין.
הָרְבִיעִי, פָּסוּל וְאֵינוּ מְטַמֵּא; וְאֵין רְבִיעִי עוֹשֶׂה חֲמִישִׁי, לְעוֹלָם.
וּמְנַיִן לִשְׁלִישִׁי בַּקֹּדֶשׁ שְׁהוּא טָמֵא: שֶׁנֶּאֱמָר "וְהַבָּשָׂר אֲשֶׁר-יִגַּע בְּכָל-טָמֵא ..." ; וּכְבָר קָרָא הַכָּתוּב לַשֵּׁנִי טָמֵא, שֶׁנֶּאֱמָר "כֹּל אֲשֶׁר בְּתוֹכוֹ יִטְמָא" .
הִנֵּה לָמַדְתָּ שֶׁבְּשַׂר הַקֹּדֶשׁ שֶׁנָּגַע בְּשֵׁנִי, נִטְמָא וְיִשָּׂרֵף.

וּמְנַיִן לִרְבִיעִי בַּקֹּדֶשׁ שְׁהוּא פָּסוּל, מִקַּל וְחֹמֶר: וּמַה מְחֻסַּר כִּפּוּרִים שְׁהוּא מֻתָּר בַּתְּרוּמָה, אָסוּר בַּקֹּדֶשׁ עַד שֶׁיָּבִיא כַּפָּרָתוֹ--הַשְּׁלִישִׁי שְׁהוּא פָּסוּל בַּתְּרוּמָה, אֵינוּ דִּין שֶׁיַּעֲשֶׂה רְבִיעִי בַּקֹּדֶשׁ.
אֲבָל הַחֲמִישִׁי טָהוֹר.

 בְּשַׂר תַּאֲוָה--אַף עַל פִּי שְׁהוּא טָהוֹר, גָּזְרוּ עָלָיו שֶׁיִּהְיֶה כִּשְׁלִישִׁי לַטֻּמְאָה, מְטַמֵּא אֶת הַקֹּדֶשׁ, וְאֵינוּ פּוֹסֵל אֶת הַתְּרוּמָה.
וְיֵרָאֶה לִי שֶׁלֹּא גָזְרוּ עָלָיו, אֵלָא כְּדֵי שֶׁלֹּא יְעָרְבוּ הָעָם אוֹתוֹ עִם בְּשַׂר הַקֹּדֶשׁ, וְיָבוֹאוּ לִטְעוֹת, וְלִשְׁגֹּג בּוֹ; וִידַמֶּה שֶׁבָּשָׂר זֶה חֹל וְהוּא קֹדֶשׁ, וְיֹאכְלֶנּוּ בְּטֻמְאָה.

 חִבּוּרֵי אֹכָלִין עַל יְדֵי מַשְׁקִין, הֲרֵי הֶן חִבּוּר לְטַמֵּא טֻמְאַת אֹכָלִין; וְהַדָּבָר סְפֵק אִם הֶן חֲשׁוּבִין כְּגוּף אֶחָד, לִמְנוֹת בָּהֶן רִאשׁוֹן וְשֵׁנִי וּשְׁלִישִׁי, אוֹ חוֹשְׁבִין זֶה הָאֹכֶל שֶׁנָּגְעָה בּוֹ הַטֻּמְאָה רִאשׁוֹן, וְהָאֹכֶל הַמְּחֻבָּר לוֹ שֵׁנִי.

 הַשֵּׁנִי שֶׁבַּחֻלִּין--פּוֹסֵל אֹכָלֵי תְּרוּמָה, וְעוֹשֶׂה אוֹתָן שְׁלִישִׁי.
וְאִם נָגַע בְּמַשְׁקֵה חֻלִּין, טִמְּאָן; וְאֵין צָרִיךְ לוֹמַר אִם נָגַע בְּמַשְׁקֵה תְּרוּמָה, אוֹ בְּמַשְׁקֵה קֹדֶשׁ--שְׁהוּא מְטַמֵּא הַכֹּל.

 הַשְּׁלִישִׁי שֶׁבַּתְּרוּמָה שֶׁנָּגַע בְּאֹכָלֵי קֹדֶשׁ, פְּסָלָן וְנַעֲשׂוּ רְבִיעִי; וְאִם נָגַע בְּמַשְׁקֵה הַקֹּדֶשׁ, טִמְּאָן וְנַעֲשׂוּ תְּחִלָּה.
אֲבָל אִם נָגַע שְׁלִישִׁי שֶׁבַּתְּרוּמָה בְּמַשְׁקֵה תְּרוּמָה, הֲרֵי הוּא טָהוֹר; וְכֵן רְבִיעִי שֶׁבַּקֹּדֶשׁ--אִם נָגַע בְּמַשְׁקֵה קֹדֶשׁ, הֲרֵי הוּא טָהוֹר.

 חֻלִּין שֶׁנַּעֲשׂוּ עַל טַהְרַת תְּרוּמָה, הַשְּׁלִישִׁי שֶׁבָּהֶן פָּסוּל כַּתְּרוּמָה.
וְאִם נָגַע בַּקֹּדֶשׁ, אֵינוּ עוֹשֵׂהוּ רְבִיעִי; וְאַפִלּוּ מַשְׁקֵה קֹדֶשׁ, אֵינוּ פּוֹסֵל.
וְחֻלִּין שֶׁנַּעֲשׂוּ עַל טַהְרַת הַקֹּדֶשׁ--הַשְּׁלִישִׁי שֶׁבָּהֶן, טָהוֹר כַּחֻלִּין.

 הָאוֹכֵל רְבִיעִי שֶׁבַּקֹּדֶשׁ, אָסוּר לוֹ לֶאֱכֹל אֶת הַקֹּדֶשׁ; וּמֻתָּר לִגַּע בַּקֹּדֶשׁ, וְאֵינוּ פּוֹסְלוֹ.
אַפִלּוּ תַּבְשִׁיל שֶׁנִּתְעָרַב בּוֹ הַקֹּדֶשׁ, וְאֵין בּוֹ כַּזַּיִת בִּכְדֵי אֲכִילַת פְּרָס--הֲרֵי זֶה לֹא יֵאָכֵל בִּרְבִיעִי שֶׁלַּקֹּדֶשׁ אֵלָא בַּחֲמִישִׁי, שְׁהוּא טָהוֹר כְּמוֹ שֶׁבֵּאַרְנוּ.

 הָאוֹכֵל שְׁלִישִׁי שֶׁבַּתְּרוּמָה עַצְמָהּ, אוֹ שֶׁלַּחֻלִּין שֶׁנַּעֲשׂוּ עַל טַהְרַת הַתְּרוּמָה--הֲרֵי זֶה אָסוּר לֶאֱכֹל אֶת הַתְּרוּמָה, עַד שֶׁיִּטְבֹּל; וּמֻתָּר לִגַּע בַּתְּרוּמָה, וַהֲרֵי הִיא טְהוֹרָה: בָּאֲכִילָה, עָשׂוּ מַעֲלָה; בַּנְּגִיעָה, לֹא עָשׂוּ מַעֲלָה.

בַּמֶּה דְּבָרִים אֲמוּרִים, בַּתְּרוּמָה עַצְמָהּ.
אֲבָל תַּבְשִׁיל שֶׁנִּתְעָרְבָה בּוֹ תְּרוּמָה--אִם אֵין שָׁם כַּזַּיִת בִּכְדֵי אֲכִילַת פְּרָס--הֲרֵי זֶה מֻתָּר לֶאֱכֹל מֵאוֹתוֹ תַּבְשִׁיל, כְּדֶרֶךְ שְׁהוּא מֻתָּר לִגַּע בַּתְּרוּמָה.

 הָאוֹכֵל שְׁלִישִׁי שֶׁבַּתְּרוּמָה, אוֹ שֶׁלַּחֻלִּין שֶׁנַּעֲשׂוּ עַל טַהְרַת הַתְּרוּמָה--אַף עַל פִּי שְׁהוּא טָהוֹר לִנְגִיעַת הַתְּרוּמָה, הֲרֵי הוּא כְּשֵׁנִי לְעִנְיַן קֹדֶשׁ: שֶׁטַּהְרַת הַתְּרוּמָה, טֻמְאָה הִיא אֵצֶל הַקֹּדֶשׁ.
אֲבָל הָאוֹכֵל שְׁלִישִׁי שֶׁבַּחֻלִּין שֶׁנַּעֲשׂוּ עַל טַהְרַת הַקֹּדֶשׁ, הֲרֵי הוּא טָהוֹר--שְׁאֵין לָךְ שֶׁעוֹשֶׂה רְבִיעִי בַּקֹּדֶשׁ, אֵלָא קֹדֶשׁ מְקֻדָּשׁ בִּלְבָד.

 כָּל קֹדֶשׁ הָאָמוּר בְּעִנְיַן טֻמְאַת אֹכָלִין וּמַשְׁקִין--הוּא קֹדֶשׁ מִקֹּדֶשׁ הַמְּקֻדָּשִׁין, כְּגוֹן בְּשַׂר קָדְשֵׁי קֳדָשִׁים וּבְשַׂר קֳדָשִׁים קַלִּים, וְחַלּוֹת תּוֹדָה וּרְקִיקֵי נָזִיר שֶׁנִּשְׁחַט עֲלֵיהֶן הַזֶּבַח, וְהַמְּנָחוֹת שֶׁקָּדְשׁוּ בִּכְלִי, וּשְׁתֵּי הַלֶּחֶם וְלֶחֶם הַפָּנִים שֶׁקָּרְמוּ בַּתַּנּוּר.
אֲבָל חַלּוֹת תּוֹדָה וּרְקִיקֵי נָזִיר שֶׁלֹּא נִשְׁחַט עֲלֵיהֶן הַזֶּבַח, וְהַמְּנָחוֹת שֶׁלֹּא קָדְשׁוּ בִּכְלִי--אֵינָן לֹא כַּקֹּדֶשׁ וְלֹא כַּחֻלִּין, אֵלָא כַּתְּרוּמָה.

 הַחַלָּה, וְהַבִּכּוּרִים, וְתַשְׁלוּמֵי תְּרוּמָה וְחֻמְשָׁהּ--הֲרֵי הֶן כַּתְּרוּמָה.
הַטֶּבֶל, וְהַמְּדֻמָּע, וְגִדּוּלֵי תְּרוּמָה, וּמַעֲשֵׂר שֵׁנִי, וְעִיסָה הַטְּבוּלָה לְחַלָּה--הֲרֵי הֶן כַּחֻלִּין; וְהָרִאשׁוֹן טָמֵא בָּהֶן, וְהַשֵּׁנִי פָּסוּל, וְאֵין בָּהֶן שְׁלִישִׁי.

 כָּל דָּבָר שֶׁוַּדָּאוֹ מְטַמֵּא אֶת הַחֻלִּין מִן הַתּוֹרָה--גָּזְרוּ עַל סְפֵקוֹ בַּחֻלִּין הַטְּבוּלִין לְחַלָּה, שֶׁתֵּעָשֶׂה אוֹתָהּ הָעִיסָה בְּטַהְרָה; וּמַפְרִישִׁין מִמֶּנָּה חַלָּה, וְחַלָּתָהּ תְּלוּיָה--לֹא נֶאֱכֶלֶת, וְלֹא נִשְׂרֶפֶת.

הִלְכּוֹת שְׁאָר אֲבוֹת הַטֻּמְאוֹת פֵּרֶק יב 
אַחַת עֶשְׂרֵה מַעֲלוֹת עָשׂוּ חֲכָמִים לַקֹּדֶשׁ עַל הַתְּרוּמָה, וְאֵלּוּ הֶן.
יֵשׁ לָאָדָם לְהַטְבִּיל כֵּלִים בְּתוֹךְ כֵּלִים לַתְּרוּמָה, אֲבָל לֹא לַקֹּדֶשׁ: גְּזֵרָה שֶׁמֶּא יִהְיֶה פִּי הַכְּלִי צָר, וְלֹא יִהְיֶה בּוֹ כִּשְׁפוֹפֶרֶת הַנּוֹד; וְנִמְצְאוּ הַכֵּלִים שֶׁבְּתוֹכוֹ כְּאִלּוּ טָבְלוּ בַּמַּיִם שֶׁבַּכְּלִי, לֹא בְּמִקְוָה.

בַּמֶּה דְּבָרִים אֲמוּרִים, בְּשֶׁהָיָה הַכְּלִי הַגָּדוֹל שֶׁיֵּשׁ בְּתוֹכוֹ הַכֵּלִים הַטְּמֵאִין, טָהוֹר; אֲבָל אִם הָיָה טָמֵא--מִתּוֹךְ שֶׁעָלְתָה לוֹ טְבִילָה, עָלְתָה לַכֵּלִים שֶׁבְּתוֹכוֹ, אַפִלּוּ לְהִשְׁתַּמַּשׁ בָּהֶן בַּקֹּדֶשׁ.

 כְּלִי שֶׁנִּטְמְאוּ אֲחוֹרָיו בְּמַשְׁקִין--לֹא נִטְמָא תּוֹכוֹ, וְלֹא בֵּית אֶצְבָּע שֶׁבְּעֹבִי שְׂפָתוֹ; וְהַמַּשְׁקִין שֶׁבְּתוֹכוֹ אוֹ שֶׁבְּבֵית צְבִיעָתוֹ, טְהוֹרִין; וְשׁוֹתֶה בּוֹ, וְאֵינוּ חוֹשֵׁשׁ שֶׁמֶּא יִגְּעוּ מַשְׁקִין שֶׁבְּפִיו בַּאֲחוֹרֵי הַכְּלִי וְיַחְזְרוּ וִיטַמְּאוּ תּוֹכוֹ.
בַּמֶּה דְּבָרִים אֲמוּרִים, בַּתְּרוּמָה; אֲבָל לַקֹּדֶשׁ--אִם נִטְמְאוּ אֲחוֹרָיו, נִטְמָא כֻּלּוֹ.

 הַנּוֹשֵׂא אֶת הַמַּדְרֵס, מֻתָּר לוֹ לִשָּׂא עִמּוֹ תְּרוּמָה כְּאֶחָד--הוֹאִיל וְאֵין הַנּוֹשֵׂא נוֹגֵעַ בַּתְּרוּמָה וְלֹא הַתְּרוּמָה נוֹגַעַת בַּמַּדְרֵס, הֲרֵי הִיא טְהוֹרָה; אֲבָל לֹא הַקֹּדֶשׁ, אַף עַל פִּי שֶׁלֹּא נָגַע בּוֹ.

מַעֲשֶׂה הָיָה בְּאֶחָד שֶׁנָּשָׂא חָבִית שֶׁלַּקֹּדֶשׁ, וְטִמְּאָהּ בַּמַּדְרֵס שֶׁנָּשָׂא עִמָּהּ.
וּבְאוֹתָהּ שָׁעָה גָּזְרוּ שֶׁהַנּוֹשֵׂא אֶת הַמַּדְרֵס, לֹא יִשָּׂא אֶת הַקֹּדֶשׁ; וְלֹא גָזְרוּ אֵלָא בַּמַּדְרֵס עִם הַקֹּדֶשׁ, כַּמַּעֲשֶׂה שֶׁהָיָה.
וְאִם עָבַר וְנָשָׂא--הוֹאִיל וְלֹא נָגַע בַּקֹּדֶשׁ, הֲרֵי הַקֹּדֶשׁ טָהוֹר.

 בִּגְדֵי אוֹכְלֵי תְּרוּמָה--אַף עַל פִּי שְׁהֶן טְהוֹרִין וְנִזְהָרִין מִן הַטֻּמְאוֹת, הֲרֵי בִּגְדֵיהֶן מַדְרֵס לַקֹּדֶשׁ.

 כְּלִי שְׁהוּא מְפֻצָּל, וְלוּחוֹתָיו וְקוֹרוֹתָיו מְקֻשָּׁרוֹת כְּגוֹן מִטָּה וְכַיּוֹצֶא בָּהּ--אִם נִטְמָא, וְצָרִיךְ לְהַטְבִּילוֹ לַתְּרוּמָה--יֵשׁ לוֹ לְהַטְבִּילוֹ כֻּלּוֹ כְּאַחַת, כִּשְׁהוּא מְקֻשָּׁר.
אֲבָל לַקֹּדֶשׁ--מַתִּיר וּמְנַגֵּב, שֶׁמֶּא יֵשׁ שָׁם דָּבָר הַחוֹצֵץ; וּמַטְבִּיל, וְאַחַר כָּךְ קוֹשֵׁר.

 כֵּלִים הַנִּגְמָרִין בְּטַהְרָה--אַפִלּוּ הָיָה הָעוֹשֶׂה אוֹתָן תַּלְמִיד חֲכָמִים, וְנִזְהָר בָּהֶן--הֲרֵי אֵלּוּ צְרִיכִין טְבִילָה לַקֹּדֶשׁ, וְאֵינָן צְרִיכִין הַעְרֵב שֶׁמֶשׁ.
אֲבָל לַתְּרוּמָה--מִשְׁתַּמֵּשׁ בָּהֶן בְּלֹא טְבִילָה, שֶׁהֲרֵי נַעֲשׂוּ בְּטַהְרָה.
וּמִפְּנֵי מַה הִצְרִיכוּם טְבִילָה לַקֹּדֶשׁ--גְּזֵרָה מִשּׁוֹם רֹק עַם הָאָרֶץ שֶׁיִּגַּע בָּהֶן בְּשָׁעַת מְלָאכָה, וַעֲדַיִן הוּא לַח אַחַר שֶׁנִּגְמְרוּ.

 הַכְּלִי מְצָרֵף מַה שֶׁבְּתוֹכוֹ לַקֹּדֶשׁ, אֲבָל לֹא לַתְּרוּמָה.
כֵּיצַד: כְּלִי שְׁהוּא מָלֵא פֵּרוֹת פְּרוּדִין זֶה מִזֶּה, כְּגוֹן צִמּוּקִין וּגְרֹגְּרוֹת, וְנָגְעָה טֻמְאָה בְּאֶחָד מֵהֶן--נִטְמָא כָּל שֶׁבַּכְּלִי לַקֹּדֶשׁ, אֲבָל לֹא לַתְּרוּמָה.
וְכָל הַמַּעֲלוֹת, שֶׁלְּדִבְרֵיהֶם הֶם; וּרְמָז יֵשׁ לְמַעְלָה זוֹ בַּתּוֹרָה, "כַּף אַחַת עֲשָׂרָה זָהָב, מְלֵאָה קְטֹרֶת" --אָמְרוּ חֲכָמִים כָּל מַה שֶׁבַּכַּף, הֲרֵי הוּא כְּגוּף אֶחָד.

אַפִלּוּ כְּלִי שְׁאֵין לוֹ תּוֹךְ, מְצָרֵף מַה שֶׁעָלָיו לַקֹּדֶשׁ, כְּגוֹן שֶׁהָיוּ צְבוּרִין עַל גַּבֵּי הַלּוּחַ אוֹ עַל גַּבֵּי הָעוֹר, וְאַף עַל פִּי שְׁאֵין הַפֵּרוֹת נוֹגְעִין זֶה בְּזֶה.

 הָיוּ שְׁנֵי הַצִּבּוּרִין בְּתוֹךְ הַכְּלִי, וְדָבָר אַחֵר בֵּינֵיהֶן, וְנִטְמָא אֶחָד מִשְּׁנֵיהֶן--אִם הָיָה הַדָּבָר שֶׁבֵּינֵיהֶן צָרִיךְ לַכְּלִי, הַכְּלִי מְצָרְפָן וְנִטְמָא הַכֹּל; וְאִם אֵינוּ צָרִיךְ לַכְּלִי, לֹא נִטְמָא אֵלָא זֶה שֶׁנָּגְעָה בּוֹ הַטֻּמְאָה בִּלְבָד.

 הָיוּ שֵׁנִי צִבּוּרִין בִּכְלִי, וְהַצִּבּוּר הָאֶחָד מְחֻבָּר לַמַּיִם שֶׁאֲחוֹרֵי הַכְּלִי, וְנָגַע טָמֵא בַּצִּבּוּר הַשֵּׁנִי--נִטְמְאוּ שְׁנֵיהֶן בְּצֵרוּף הַכְּלִי; וְנִטְמְאוּ הַמַּיִם שֶׁאֲחוֹרֵי הַכְּלִי מֵחֲמַת זֶה הָאֹכֶל הַמְּחֻבָּר לָהֶן, אַף עַל פִּי שְׁהֶן אֲחוֹרֵי הַכְּלִי.
נָגַע הַטָּמֵא בַּמַּיִם שֶׁאֲחוֹרֵי הַכְּלִי, נִטְמָא הָאֹכֶל הַמְּחֻבָּר לָהֶן; וְהַדָּבָר סְפֵק אִם נִטְמָא הָאֹכֶל הַשֵּׁנִי בְּצֵרוּף הַכְּלִי, אוֹ לֹא נִטְמָא מֵחֲמַת הַצֵּרוּף.

 אֹכֶל קֹדֶשׁ שֶׁנִּטְמָא, וְהִנִּיחוֹ בִּכְלִי, וּבְתוֹךְ הַכְּלִי אֹכֶל קֹדֶשׁ אַחֵר טָהוֹר, וְאֵין נוֹגְעִין זֶה בְּזֶה--הַטָּהוֹר בְּטַהְרָתוֹ, וְהַטָּמֵא בְּטֻמְאָתוֹ.
בָּא טְבוּל יוֹם, וְנָגַע בָּאֹכֶל הַטָּמֵא--יֵשׁ בְּדָבָר סְפֵק אִם נִפְסַל הַטָּהוֹר מֵחֲמַת מַגַּע טְבוּל יוֹם, מִפְּנֵי צֵרוּף הַכְּלִי, אוֹ לֹא נִפְסַל, שֶׁלֹּא נָגַע טְבוּל יוֹם אֵלָא בָּאֹכֶל שֶׁשָּׂבַע מִן הַטֻּמְאָה וְלֹא הוֹסִיף לוֹ כְּלוּם.

 הָרְבִיעִי--בַּקֹּדֶשׁ פָּסוּל, אֲבָל בַּתְּרוּמָה טָהוֹר; וְכֵן הַשְּׁלִישִׁי שֶׁבַּתְּרוּמָה--אִם נָגַע בְּמַשְׁקֵה קֹדֶשׁ, הֲרֵי זֶה נִטְמָא כְּמוֹ שֶׁבֵּאַרְנוּ.
וְהַשְּׁלִישִׁי שֶׁבַּתְּרוּמָה אוֹ שֶׁבַּקֹּדֶשׁ--אִם נָגַע בְּמַשְׁקֵה תְּרוּמָה, לֹא פְסָלוֹ.

 מִי שֶׁנִּטְמֵאת יָדוֹ אַחַת, וְנָגַע בָּהּ בְּיָדוֹ שְׁנִיָּה אוֹ בְּיַד חֲבֵרוֹ--פָּסַל אֶת הַשְּׁנִיָּה, וַהֲרֵי הִיא כִּשְׁלִישִׁי.
וְאִם הָיְתָה יָדוֹ בְּלוּלָה בְּמַשְׁקֶה--אַף עַל פִּי שֶׁלֹּא נָגַע, נִטְמֵאת חֲבִרְתָּהּ; וְצָרִיךְ לְהַטְבִּיל אֶת שְׁתֵּיהֶן, וְאַחַר כָּךְ יִגַּע בַּקֹּדֶשׁ.
אֲבָל בַּתְּרוּמָה--אִם נִטְמֵאת יָדוֹ הָאַחַת, לֹא נִטְמֵאת חֲבִרְתָּהּ, וְאַפִלּוּ נָגַע בָּהּ, כִּשְׁהִיא נְגוּבָה; וְאֵינוּ צָרִיךְ לְהַטְבִּיל יָדוֹ שֶׁנִּטְמֵאת, אֵלָא נוֹטְלָה וְנוֹגֵעַ בַּתְּרוּמָה.

 אֹכָלִין נְגוּבִין שֶׁלֹּא הֻכְשְׁרוּ, אוֹכְלִין אוֹתָן בְּיָדַיִם מְסֹאָבוֹת; בַּמֶּה דְּבָרִים אֲמוּרִים, בַּתְּרוּמָה.
אֲבָל בַּקֹּדֶשׁ--חִבַּת הַקֹּדֶשׁ מַכְשְׁרַתָּן, וְאָסוּר לְמִי שֶׁיָּדָיו טְמֵאוֹת לֶאֱכֹל קֹדֶשׁ שֶׁלֹּא הֻכְשַׁר; וְאַפִלּוּ לֹא נָגַע בּוֹ אֵלָא בְּכוֹשׁ, אוֹ שֶׁתָּחַב לוֹ חֲבֵרוֹ לְתוֹךְ פִּיהוּ--הֲרֵי זֶה אָסוּר.

אֵין צָרִיךְ לוֹמַר שְׁאִם נָגְעָה טֻמְאָה בְּאֹכָלִין שֶׁלַּקֹּדֶשׁ שֶׁלֹּא הֻכְשְׁרוּ, שֶׁנִּטְמְאוּ--מִפְּנֵי שֶׁחִבַּת הַקֹּדֶשׁ מַכְשְׁרַתָּן.
בַּמֶּה דְּבָרִים אֲמוּרִים, לִפְסֹל הָאֹכֶל עַצְמוֹ וּלְאָסְרוֹ בַּאֲכִילָה; אֲבָל לִמְנוֹת בּוֹ רִאשׁוֹן וְשֵׁנִי, הֲרֵי זֶה סָפֵק.
כֵּיצַד: נָגַע אֹכֶל זֶה שֶׁנִּטְמָא בְּלֹא הֶכְשֵׁר בְּאֹכֶל שֵׁנִי שֶׁהֻכְשַׁר--הֲרֵי זֶה הַשֵּׁנִי סָפֵק, מִפְּנֵי שֶׁהָרִאשׁוֹן לֹא הֻכְשַׁר.

 הָאוֹנֵן אַחַר שֶׁתַּם זְמָן אֲנִינוּתוֹ, וּמְחֻסַּר כִּפּוּרִים אַחַר שֶׁהֵבִיא כַּפָּרָתוֹ--צְרִיכִין טְבִילָה לַאֲכִילַת הַקֹּדֶשׁ; אֲבָל לֹא לַתְּרוּמָה, שֶׁהָאוֹנֵן וּמְחֻסַּר כִּפּוּרִים מֻתָּרִין לֶאֱכֹל אֶת הַתְּרוּמָה.

וּמִפְּנֵי מַה הִצְרִיכוּם טְבִילָה לַקֹּדֶשׁ: שֶׁהֲרֵי עַד עַתָּה הָיוּ אֲסוּרִין לֶאֱכֹל אֶת הַקֹּדֶשׁ, וְהִסִּיחוּ דַּעְתָּן; וְשֶׁמֶּא נִטְמְאוּ, וְהֶם לֹא יָדְעוּ.
וְלֹא עָשׂוּ מַעֲלָה זוֹ אֵלָא לַאֲכִילָה; אֲבָל לִנְגִיעָה, נוֹגְעִין בַּקֳּדָשִׁים קֹדֶם טְבִילָה.
וּמְחֻסַּר כִּפּוּרִים שֶׁנָּגַע בַּקֹּדֶשׁ, פְּסָלוֹ כְּמוֹ שֶׁבֵּאַרְנוּ.

 שֵׁשׁ מַעֲלוֹת הָרִאשׁוֹנוֹת--עָשׂוּ אוֹתָן בֵּין לַקֹּדֶשׁ, בֵּין לְחֻלִּין שֶׁנַּעֲשׂוּ עַל טַהְרַת הַקֹּדֶשׁ.
וְחָמֵשׁ אַחֲרוֹנוֹת, שְׁהֶן מִן הַכְּלִי מְצָרֵף מַה שֶׁבְּתוֹכוֹ וָהָלְאָה--עָשׂוּ אוֹתָן בַּקֹּדֶשׁ בִּלְבָד, אֲבָל לֹא בְּחֻלִּין שֶׁנַּעֲשׂוּ עַל טַהְרַת הַקֹּדֶשׁ, אֵלָא הֲרֵי הֶן בְּחָמֵשׁ אֵלּוּ כַּחֻלִּין.
לְפִיכָּךְ חֻלִּין שֶׁנַּעֲשׂוּ עַל טַהְרַת הַקֹּדֶשׁ--הָרִאשׁוֹן טָמֵא בָּהֶן, וְהַשֵּׁנִי פָּסוּל, וְהַשְּׁלִישִׁי טָהוֹר כַּחֻלִּין כְּמוֹ שֶׁבֵּאַרְנוּ.

הִלְכּוֹת שְׁאָר אֲבוֹת הַטֻּמְאוֹת פֵּרֶק יג 
חָמֵשׁ מַעֲלוֹת, עָשׂוּ אוֹתָן חֲכָמִים בַּבְּגָדִים; וְאֵלּוּ הֶן: בִּגְדֵי עַמֵּי הָאָרֶץ, מַדְרֵס לְאוֹכְלֵי חֻלֵּיהֶן בְּטַהְרָה; וְכֵן עַמֵּי הָאָרֶץ עַצְמָן, כְּזָבִין לַטְּהָרוֹת כְּמוֹ שֶׁבֵּאַרְנוּ.

וּבִגְדֵי אוֹכְלֵי חֻלֵּיהֶן בְּטַהְרָה, מַדְרֵס לְאוֹכְלֵי מַעֲשֵׂר שֵׁנִי.
אֲבָל אוֹכְלֵי חֻלֵּיהֶן בְּטַהְרָה, וְהֶן הַנִּקְרָאִין פְּרוּשִׁים--אֵינָן כְּזָבִין, אַפִלּוּ לַתְּרוּמָה; הֲרֵי זֶה הַפָּרוּשׁ, טָהוֹר אַפִלּוּ אִם נָגַע בָּהּ בְּגוּפוֹ.

וּבִגְדֵי אוֹכְלֵי מַעֲשֵׂר שֵׁנִי, מַדְרֵס לְאוֹכְלֵי תְּרוּמָה עַצְמָן.
וּבִגְדֵי אוֹכְלֵי תְּרוּמָה, מַדְרֵס לַקֹּדֶשׁ; אֲבָל אוֹכְלֵי תְּרוּמָה עַצְמָן, אֵינָן כְּזָבִין לַקֹּדֶשׁ.
וּבִגְדֵי אוֹכְלֵי הַקֹּדֶשׁ, מַדְרֵס לַחַטָּאת כְּמוֹ שֶׁבֵּאַרְנוּ בְּהִלְכּוֹת פָּרָה אֲדֻמָּה; אֲבָל הַטָּהוֹר לַקֹּדֶשׁ, אֵינוּ כְּזָב לַחַטָּאת.

 וְכֵן עָשׂוּ חֲכָמִים מַעֲלוֹת בַּטְּבִילָה.
כֵּיצַד: מִי שֶׁטָּבַל בְּלֹא כַּוָּנָה--הֲרֵי זֶה טָהוֹר לַחֻלִּין, וְאָסוּר בְּמַעֲשֵׂר שֵׁנִי עַד שֶׁיִּתְכַּוַּן לִטְבֹּל לַמַּעֲשֵׂר.

טָבַל לְמַעֲשֵׂר שֵׁנִי--הֲרֵי זֶה בְּחֶזְקַת טַהְרָה לַמַּעֲשֵׂר, וְאָסוּר בַּתְּרוּמָה; טָבַל לַתְּרוּמָה--הֻחְזַק לַתְּרוּמָה, וְאָסוּר בַּקֹּדֶשׁ; טָבַל לַקֹּדֶשׁ--הֻחְזַק לַקֹּדֶשׁ, וְאָסוּר לַחַטָּאת; טָבַל לַחַטָּאת--הֻחְזַק לַכֹּל, שֶׁהַטּוֹבֵל לֶחָמוּר הֻחְזַק לַקַּל.
טָבַל סְתָם, וְלֹא נִתְכַּוַּן לְאֶחָד מִכָּל אֵלּוּ--הֲרֵי זֶה טָהוֹר לַחֻלִּין בִּלְבָד; וְטָמֵא כְּשֶׁהָיָה, אַפִלּוּ לַמַּעֲשֵׂר.

וְכֵן הַנּוֹטֵל יָדָיו, אוֹ הִטְבִּילָן--צָרִיךְ כַּוָּנָה אַפִלּוּ לַמַּעֲשֵׂר.
וּמִן הַמַּעֲשֵׂר וָמַעְלָה, צָרִיךְ כַּוָּנָה; אֲבָל לַחֻלִּין, אֵינוּ צָרִיךְ כַּוָּנָה.
וְכָל הַמַּעֲלוֹת הָאֵלּוּ, מִדִּבְרֵי סוֹפְרִים; אֲבָל דִּין תּוֹרָה--הוֹאִיל וְטָבַל מִכָּל מָקוֹם, הֲרֵי הוּא טָהוֹר לַכֹּל.

 מִי שֶׁהָיָה טָהוֹר לַתְּרוּמָה, וְהִסִּיעַ אֶת לִבּוֹ מִלֶּאֱכֹל--נִטְמָא בְּהֶסַּח הַדַּעַת, וְאָסוּר לֶאֱכֹל תְּרוּמָה עַד שֶׁיִּטְבֹּל פַּעַם שְׁנִיָּה; וְאֵינוּ צָרִיךְ הַעְרֵב שֶׁמֶשׁ.
הָיוּ יָדָיו טְהוֹרוֹת לַתְּרוּמָה, וְהִסִּיעַ אֶת לִבּוֹ מִלֶּאֱכֹל--אַף עַל פִּי שֶׁיֹּאמַר יוֹדֵעַ אֲנִי שֶׁלֹּא נִטְמְאוּ יָדַי--הֲרֵי יָדָיו טְמֵאוֹת בְּהֶסַּח הַדַּעַת, שֶׁהַיָּדַיִם עַסְקָנִיּוֹת.

אִם לַתְּרוּמָה כֵּן, קַל וְחֹמֶר לַקֹּדֶשׁ--שֶׁכָּל הַמַּסִּיחַ דַּעְתּוֹ, צָרִיךְ טְבִילָה.
וְאִם לֹא שָׁמַר עַצְמוֹ מִטֻּמְאַת מֵת, וְלֹא יָדַע בַּוַּדַּאי שֶׁלֹּא נִטְמָא--הֲרֵי זֶה צָרִיךְ הַזָּיָה שְׁלִישִׁי וּשְׁבִיעִי, מִפְּנֵי הֶסַּח הַדַּעַת; וְאִם יָדַע שֶׁלֹּא נִטְמָא בְּמֵת, וְהִסִּיחַ דַּעְתּוֹ מִשְּׁאָר הַטֻּמְאוֹת--הֲרֵי זֶה צָרִיךְ טְבִילָה וְהַעְרֵב שֶׁמֶשׁ, אַף לַתְּרוּמָה.
וְדָבָר בָּרוּר הוּא, שֶׁכָּל הַטְּבִילוֹת הָאֵלּוּ מִדִּבְרֵיהֶם.

 וְכֵן גָּזְרוּ חֲכָמִים עַל הַכֵּלִים הַנִּמְצָאִין בַּשְּׁוָקִים וּבָרְחוֹבוֹת, אַפִלּוּ בַּמִּדְבָּרוֹת--שֶׁיִּהְיוּ בְּחֶזְקַת טֻמְאָה: שֶׁמֶּא בְּזָב נִטְמְאוּ, אוֹ בְּמֵת.
וְכֵן הָרֻקִּין הַנִּמְצָאִין שָׁם, בְּחֶזְקַת טֻמְאָה--שֶׁמֶּא רֹק זָב וְכַיּוֹצֶא בּוֹ הוּא, הָרֹק הַזֶּה.

 כָּל הַכֵּלִים הַנִּמְצָאִין בִּירוּשָׁלַיִם--טְהוֹרִין, אַפִלּוּ נִמְצְאוּ דֶּרֶךְ יְרִידָה לְבֵית הַטְּבִילָה: שֶׁלֹּא גָזְרוּ טֻמְאָה עַל הַכֵּלִים הַנִּמְצָאִין בִּירוּשָׁלַיִם--חוּץ מִן הַסַּכִּינִין לִשְׁחִיטַת הַקֳּדָשִׁים, מִפְּנֵי חֻמְרַת הַקֳּדָשִׁים.

בַּמֶּה דְּבָרִים אֲמוּרִים, בְּסַכִּין הַנִּמְצֵאת בִּירוּשָׁלַיִם בִּשְׁאָר יְמוֹת הַשָּׁנָה; אֲבָל אִם מָצָא סַכִּין בִּירוּשָׁלַיִם בְּיוֹם אַרְבָּעָה עָשָׂר בְּנִיסָן--שׁוֹחֵט בָּהּ הַקֳּדָשִׁים מִיָּד, וְאַפִלּוּ חָל אַרְבָּעָה עָשָׂר לִהְיוֹת בַּשַּׁבָּת: שֶׁלֹּא גָזְרוּ עַל הַסַּכִּינִין הַנִּמְצָאִין בַּיּוֹם הַזֶּה.
וְכֵן אִם מְצָאָהּ בְּיוֹם טוֹב--שׁוֹחֵט בָּהּ מִיָּד, שֶׁחֶזְקַת כָּל הַכֵּלִים בְּיוֹם טוֹב טְהוֹרִין.

 מָצָא הַסַּכִּין בְּיוֹם שְׁלוֹשָׁה עָשָׂר--מַזֶּה עָלֶיהָ וּמַטְבִּילָהּ, וְשׁוֹחֵט בָּהּ לְמָחָר: מִפְּנֵי שֶׁעָשׂוּ אוֹתָהּ בְּיוֹם זֶה, כְּאִלּוּ יוֹם שְׁלוֹשָׁה עָשָׂר שְׁבִיעִי שֶׁלָּהּ.
מָצָא סַכִּין קְשׁוּרָה לַסַּכִּין הַיְּדוּעָה אֶצְלוֹ, בֵּין בְּיוֹם טוֹב בֵּין בִּשְׁאָר הַיָּמִים--הֲרֵי הִיא כָּמוֹהָ: אִם טְהוֹרָה, טְהוֹרָה; וְאִם טְמֵאָה, טְמֵאָה.

 כָּל הָרֻקִּין הַנִּמְצָאִין בִּירוּשָׁלַיִם בְּאֶמְצַע הַדֶּרֶךְ--גָּזְרוּ עֲלֵיהֶן טֻמְאָה, כִּשְׁאָר הָרֻקִּין הַנִּמְצָאִין בְּכָל מָקוֹם; וְכָל הָרֻקִּין הַנִּמְצָאִין בַּצְּדָדִין בִּירוּשָׁלַיִם, טְהוֹרִים--שֶׁהַפְּרוּשִׁים הֶן שֶׁמְּהַלְּכִין בַּצְּדָדִין, כְּדֵי שֶׁלֹּא יִטַּמְּאוּ בְּמַגַּע עַמֵּי הָאָרֶץ.
וּבְשָׁעַת הָרֶגֶל--שֶׁבְּאֶמְצַע הַדֶּרֶךְ טְהוֹרִים, שֶׁכָּל יִשְׂרָאֵל טְהוֹרִים בָּרֶגֶל; וְשֶׁבַּצְּדָדִין טְמֵאִים, שֶׁהַטְּמֵאִים בָּרֶגֶל מוּעָטִים, וְהֶן פּוֹרְשִׁין לִצְדַדֵי הַדְּרָכִים.

 כְּשֵׁם שֶׁהָרִאשׁוֹן עוֹשֶׂה שֵׁנִי, וְהַשֵּׁנִי עוֹשֶׂה שְׁלִישִׁי--כֵּן סְפֵק רִאשׁוֹן עוֹשֶׂה סְפֵק שֵׁנִי, וּסְפֵק שֵׁנִי עוֹשֶׂה סְפֵק שְׁלִישִׁי.
תְּרוּמָה וּקְדָשִׁים שֶׁנִּטְמְאוּ בִּסְפֵק אָב מֵאֲבוֹת הַטֻּמְאוֹת שֶׁלַּתּוֹרָה--הֲרֵי אֵלּוּ נִשְׂרָפִין בְּטֻמְאָה זוֹ, כְּגוֹן שֶׁנִּסְתַּפַּק לוֹ אִם נָגַע בְּאָב זֶה אוֹ לֹא נָגַע.

 וְיֵשׁ שָׁם סְפֵקוֹת שְׁאֵין שׂוֹרְפִין עֲלֵיהֶן; וְאֵין אוֹכְלִין אוֹתָן אֹכָלִין שֶׁנִּסְתַּפַּק לוֹ בָּהֶן, אֵלָא תּוֹלִין--לֹא אוֹכְלִין, וְלֹא שׂוֹרְפִין.
וְיֵשׁ שָׁם סְפֵקוֹת שֶׁשּׂוֹרְפִין עֲלֵיהֶן הַתְּרוּמָה, וְאֵין צָרִיךְ לוֹמַר קֳדָשִׁים.
אֲבָל עַל סְפֵק סָפֵק--אֵין שׂוֹרְפִין עָלָיו תְּרוּמָה לְעוֹלָם, וְאֵין צָרִיךְ לוֹמַר קֳדָשִׁים; אֵלָא תּוֹלִין--לֹא אוֹכְלִין, וְלֹא שׂוֹרְפִין.

 עַל שִׁשָּׁה סְפֵקוֹת שׂוֹרְפִין אֶת הַתְּרוּמָה, וְכֻלָּם גְּזֵרָה מִדִּבְרֵיהֶם; וְאֵלּוּ הֶן: עַל בֵּית הַפְּרָס, וְעַל עָפָר הַבָּא מֵאֶרֶץ הָעַמִּים, וְעַל בִּגְדֵי עַם הָאָרֶץ, וְעַל הַכֵּלִים הַנִּמְצָאִין, וְעַל הָרֻקִּין הַנִּמְצָאִין; וְעַל מֵי רַגְלֵי אָדָם טָמֵא שֶׁנִּתְעָרְבוּ בְּמֵי רַגְלֵי בְּהֵמָה מֶחְצָה לְמֶחְצָה, וְאֵין יָדוּעַ אִם בָּטְלוּ מַרְאֵיהֶן אוֹ לֹא בָטְלוּ.

כֵּיצַד: אִם נִטְמֵאת תְּרוּמָה מֵחֲמַת אֶחָד מִשִּׁשָּׁה אֵלּוּ--אַף עַל פִּי שֶׁעִיקַר טֻמְאָתוֹ בְּסָפֵק, הֲרֵי זוֹ תִּשָּׂרֵף: הוֹאִיל וּוַדַּאי סְפֵקוֹת אֵלּוּ, טָמֵא מִן הַתּוֹרָה--שֶׁהַמֵּת וְהַזָּב טְמֵאִין מִן הַתּוֹרָה.
וְאֶחָד תְּרוּמָה שֶׁנָּגְעָה בְּאַחַת מִשֵּׁשׁ טֻמְאוֹת אֵלּוּ, אוֹ שֶׁנִּטְמֵאת מֵחֲמַת אַחַת מֵהֶן וַהֲרֵי הִיא שְׁלִישִׁי לְאַחַת מֵהֶן--הֲרֵי זוֹ תִּשָּׂרֵף.

אֲבָל אִם נִסְתַּפַּק לוֹ בְּכָל מָקוֹם אִם נָגַע בְּבֵית הַפְּרָס וּבְאֶרֶץ הָעַמִּים, אוֹ לֹא נָגַע, אִם נָגַע בִּבְגָדִים וְכֵלִים וְרֻקִּין וּמֵי רַגְלַיִם אֵלּוּ, אוֹ לֹא נָגַע--הֲרֵי אֵלּוּ תּוֹלִין: מִפְּנֵי שֶׁעִיקַר טֻמְאָתָן מִפְּנֵי הַסָּפֵק, שֶׁמֶּא טְמֵאִין הֶן אוֹ טְהוֹרִין, וְאִם תֹּאמַר טְמֵאִין, שֶׁמֶּא נָגַע שֶׁמֶּא לֹא נָגַע; וְנִמְצְאוּ שְׁנֵי סְפֵקוֹת, וְאֵין שׂוֹרְפִין עַל שְׁנֵי סְפֵקוֹת, אֵלָא תּוֹלִין כְּמוֹ שֶׁבֵּאַרְנוּ.

הִלְכּוֹת שְׁאָר אֲבוֹת הַטֻּמְאוֹת פֵּרֶק יד 
שְׁנֵים עָשָׂר סְפֵקוֹת, טִהֲרוּ חֲכָמִים; וְאֵלּוּ הֶן: סְפֵק מַיִם שְׁאוּבִין לַמִּקְוָה; סְפֵק טֻמְאָה צָפָה עַל פְּנֵי הַמַּיִם; סְפֵק מַשְׁקִין לְטַמֵּא אֲחֵרִים, אֲבָל לְטֻמְאַת עַצְמָן טְמֵאִים בְּסָפֵק; סְפֵק הַיָּדַיִם--בֵּין לְטֻמְאַת עַצְמָן, בֵּין לְטַמֵּא אֲחֵרִים, בֵּין לְטַהְרַת יָדַיִם מִטֻּמְאָתָן; סְפֵק דִּבְרֵי סוֹפְרִים; סְפֵק הַחֻלִּין; סְפֵק הַקָּרְבָּנוֹת; סְפֵק נְגָעִים; סְפֵק עוֹבֵר וְעוֹמֵד; סְפֵק שְׁרָצִים; סְפֵק רְשׁוּת הָרַבִּים; סְפֵק שְׁתֵּי רְשִׁיּוֹת.

סְפֵק מַיִם שְׁאוּבִין לַמִּקְוָה כֵּיצַד: שְׁלֹשֶׁת לוֹגִין מַיִם שְׁאוּבִין שֶׁנָּפְלוּ לַמִּקְוָה, פְּסָלוּהוּ; סְפֵק נָפְלוּ סְפֵק לֹא נָפְלוּ, וְאַפִלּוּ נָפְלוּ, סְפֵק יֵשׁ בָּהֶן כַּשֵּׁעוּר אוֹ אֵין בָּהֶן--סְפֵקוֹ טָהוֹר, וַהֲרֵי הַמִּקְוָה בְּכַשְׁרוּתוֹ.
וְאֵין מוֹרִין לוֹ לִטְבֹּל בְּמִקְוָה זוֹ וְלַעֲשׂוֹת טְהָרוֹת, לְכַתְּחִלָּה; וְאִם טָבַל וְעָשָׂה, טְהָרוֹתָיו טְהוֹרוֹת.

סְפֵק טֻמְאָה צָפָה עַל פְּנֵי הַמַּיִם כֵּיצַד: שֶׁרֶץ שֶׁהָיָה צָף עַל פְּנֵי הַמַּיִם, בֵּין שֶׁהָיוּ הַמַּיִם בְּכֵלִים בֵּין שֶׁהָיוּ בְּקַרְקָעוֹת, וְיָרַד לַמַּיִם, אַפִלּוּ אֵין שָׁם אֵלָא מְלוֹא אָדָם וְטֻמְאָה--הֲרֵי זֶה טָהוֹר, עַד שֶׁיֵּדַע בַּוַּדַּאי שֶׁנָּגַע; וְלֹא אָמְרוּ סְפֵק טֻמְאָה צָפָה טָהוֹר, אֵלָא לַשֶּׁרֶץ בִּלְבָד.
וְכָל הַנִּתְלִין וְהַנִּגְרָרִין, הֲרֵי הֶן כְּמֻנָּחִין.

שֶׁרֶץ שֶׁהָיָה מֻנָּח בִּכְלִי, וּכְלִי צָף עַל פְּנֵי הַמַּיִם, אוֹ שֶׁהָיָה מֻנָּח עַל הַמֵּת אוֹ עַל הַנְּבֵלָה, וְאַפִלּוּ נִמּוֹחָה נְבֵלָה אוֹ בְּשַׂר מֵת שֶׁתַּחְתָּיו, אוֹ שֶׁהָיָה מֻנָּח עַל שִׁכְבַת זֶרַע, הַצָּפִין עַל פְּנֵי הַמַּיִם--הֲרֵי זֶה כְּמֻנָּח עַל הָאָרֶץ: שֶׁסְּפֵקוּ בִּרְשׁוּת הַיָּחִיד, טָמֵא כְּמוֹ שֶׁיִּתְבָּאַר.

הָיָה שֶׁרֶץ עַל גַּבֵּי שֶׁרֶץ צָף עַל פְּנֵי הַמַּיִם--הֲרֵי זֶה כְּטֻמְאָה עָבָה שֶׁצָּפָה עַל פְּנֵי הַמַּיִם, וּסְפֵקוֹ טָהוֹר.
הָיָה מֻנָּח עַל גַּבֵּי מֵי חַטָּאת, וּמֵי חַטָּאת צָף עַל פְּנֵי הַמַּיִם--הֲרֵי זֶה סְפֵק אִם הוּא כְּמֻנָּח, אוֹ אֵינוּ כְּמֻנָּח; לְפִיכָּךְ יֵרָאֶה לִי שֶׁסְּפֵקוּ טָהוֹר.

 כְּדֶרֶךְ שֶׁטִּהֲרוּ חֲכָמִים סְפֵק טֻמְאָה צָפָה עַל פְּנֵי הַמַּיִם, בֵּין בְּכֵלִים בֵּין בְּקַרְקָעוֹת--כָּךְ טִהֲרוּ סְפֵק טַהְרָה הַצָּפָה עַל פְּנֵי הַמַּיִם, בֵּין בְּכֵלִים בֵּין בְּקַרְקָעוֹת.

כֵּיצַד: עֲרֵבָה שְׁהִיא טְמֵא מֵת, וְכִכַּר תְּרוּמָה כָּרוּךְ בְּסִיב אוֹ בִּנְיָר וְנָתוּן בְּתוֹכָהּ, וְיָרְדוּ לְתוֹכָהּ מֵי גְּשָׁמִים וְנִתְמַלֵּאת, וְנִפְשַׁט הַנְּיָר, וַהֲרֵי הַכִּכָּר צָף עַל פְּנֵי הַמַּיִם, וְהַנְּיָר מַבְדִּיל בֵּינוֹ לְבֵין הַמַּיִם, וּסְפֵק נָגַע צִדּוֹ בָּעֲרֵבָה סְפֵק לֹא נָגַע--הֲרֵי הוּא בְּטַהְרָתוֹ, מִפְּנֵי שְׁהוּא צָף.

 שֶׁרֶץ שֶׁנִּמְצָא צָף עַל גַּבֵּי בּוֹר בְּתוֹךְ הַגַּת--לַתְּרוּמָה, סְפֵקוֹ טָמֵא; וְלַפּוֹעֲלִין, סְפֵקוֹ טָהוֹר, מִפְּנֵי שְׁהִיא טֻמְאָה צָפָה.

 סְפֵק מַשְׁקִין--לְטַמֵּא אֲחֵרִים, טָהוֹר; וּלְטֻמְאַת עַצְמָן, טָמֵא.
כֵּיצַד: הָיָה מַקֵּל בְּיָדוֹ, וּבְרֹאשׁוֹ מַשְׁקִין טְמֵאִין, וּזְרָקָן לְבֵין כִּכָּרוֹת טְהוֹרוֹת--סְפֵק נָגְעוּ, הֲרֵי אֵלּוּ טְהוֹרוֹת.
וְכֵן אִם נִסְתַּפַּק לוֹ אִם נָגְעוּ מַשְׁקִין טְמֵאִין בִּכְלִי זֶה, אוֹ לֹא נָגְעוּ--הֲרֵי הַכְּלִי טָהוֹר; וְכֵן אִם נִסְתַּפַּק לוֹ אִם נָגְעוּ מַשְׁקִין אֵלּוּ הַטְּמֵאִין בְּמַשְׁקִין אֲחֵרִים, אוֹ לֹא נָגְעוּ--הֲרֵי הַמַּשְׁקִין הָאֲחֵרִים טְהוֹרִין.

אֲבָל טָמֵא שֶׁפָּשַׁט יָדוֹ אוֹ רַגְלוֹ לְבֵין מַשְׁקִין טְהוֹרִין, אוֹ שֶׁזָּרַק כִּכָּר טָמֵא לְבֵין מַשְׁקִין טְהוֹרִין, סְפֵק נָגַע בַּמַּשְׁקִין, סְפֵק לֹא נָגַע--הֲרֵי אֵלּוּ טְמֵאִין בְּסָפֵק.
וְכֵן כָּל כַּיּוֹצֶא בְּזֶה.

 חָבִית שְׁהִיא מְלֵאָה מַשְׁקִין, וּפָשַׁט הַטָּמֵא אֶת יָדוֹ לְאַוֵּירָהּ, סְפֵק נָגַע בַּמַּשְׁקִין, סְפֵק לֹא נָגַע--הַמַּשְׁקִין טְמֵאִין; וְהֶחָבִית טְהוֹרָה, שְׁאֵין סְפֵק הַמַּשְׁקִין מְטַמֵּא.

וְכֵן אִם נִכְנְסוּ מַשְׁקִין שְׁהֶן טְמֵאִין מִסָּפֵק לְאַוֵּיר הֶחָבִית, הֲרֵי הֶחָבִית טְהוֹרָה; וְהַמַּשְׁקִין שֶׁבְּתוֹכָהּ טְהוֹרִין, שְׁאֵינָן מִטַּמְּאִין אֵלָא מִן הֶחָבִית.
וְאִם נִתְעָרְבוּ מַשְׁקִין אֵלּוּ הַסָּפֵק בְּמַשְׁקִין שֶׁבֶּחָבִית--הֲרֵי כָּל הַמַּשְׁקִין שֶׁבֶּחָבִית טְמֵאִין בְּסָפֵק, וְהֶחָבִית טְהוֹרָה.
וְכֵן אִם נָפְלוּ מַשְׁקִין אֵלּוּ לְתוֹךְ הַתַּנּוּר, הֲרֵי הַתַּנּוּר וְהַפַּת טְהוֹרִין.

 הַמְּרַבֵּץ בֵּיתוֹ בְּמַיִם טְמֵאִין אוֹ שֶׁזְּלָפָן, וְהָיוּ שָׁם טְהָרוֹת, סְפֵק נִתְּזוּ עֲלֵיהֶן, סְפֵק לֹא נִתְּזוּ--סְפֵקוֹ טָהוֹר.
זָלַף מַשְׁקִין טְהוֹרִין וּטְמֵאִין בְּתוֹךְ הַבַּיִת, וְנִמְצְאוּ אַחַר כָּךְ מַשְׁקִין עַל הַכִּכָּר שֶׁלַּתְּרוּמָה--נְטָלָהּ וְנִשְׁאַל עָלֶיהָ, הֲרֵי זוֹ טְהוֹרָה: שֶׁסָּפֵק הַמַּשְׁקִין לְטַמֵּא, טָהוֹר.

הִנִּיחַ הַכִּכָּר עַד שֶׁנָּגְבוּ הַמַּיִם שֶׁעָלֶיהָ, הֲרֵי זוֹ טְמֵאָה בְּסָפֵק: שֶׁסְּפֵק טֻמְאָה בִּרְשׁוּת הַיָּחִיד טָמֵא, כְּמוֹ שֶׁיִּתְבָּאַר; וַהֲרֵי אֵין כָּאן מַשְׁקִין, אֵלָא כִּכָּר שְׁהִיא סְפֵק טְמֵאָה סְפֵק טְהוֹרָה.

 סְפֵק יָדַיִם, בֵּין לְהִטַּמֵּא, בֵּין לְטַמֵּא אֲחֵרִים, בֵּין לְטַהְרָתָן--טָהוֹר.
כֵּיצַד: הָיוּ יָדָיו טְהוֹרוֹת וּלְפָנָיו שְׁנֵי כִּכָּרִים טְמֵאִין, סְפֵק נָגַע סְפֵק לֹא נָגַע, אוֹ שֶׁהָיוּ יָדָיו טְמֵאוֹת וּלְפָנָיו שְׁנֵי כִּכָּרִים טְהוֹרִים, סְפֵק נָגַע סְפֵק לֹא נָגַע, אוֹ שֶׁהָיוּ יָדָיו אַחַת טְמֵאָה וְאַחַת טְהוֹרָה וּלְפָנָיו שְׁנֵי כִּכָּרִים טְהוֹרִים, נָגַע בְּאֶחָד מֵהֶן סְפֵק בַּטְּמֵאָה נָגַע סְפֵק בַּטְּהוֹרָה נָגַע, אוֹ שֶׁהָיוּ יָדָיו טְהוֹרוֹת וּלְפָנָיו שְׁנֵי כִּכָּרִים אֶחָד טָמֵא וְאֶחָד טָהוֹר, וְנָגַע בְּאֶחָד מֵהֶן סְפֵק בַּטָּמֵא נָגַע סְפֵק בַּטָּהוֹר נָגַע, אוֹ שֶׁהָיוּ יָדָיו אַחַת טְמֵאָה וְאַחַת טְהוֹרָה וּלְפָנָיו כִּכָּר טָמֵא וְכִכָּר טָהוֹר, וְנָגַע בִּשְׁתֵּיהֶן סְפֵק טְמֵאָה בַּטָּמֵא וּטְהוֹרָה בַּטָּהוֹר אוֹ טְמֵאָה בַּטָּהוֹר וּטְהוֹרָה בַּטָּמֵא--הַיָּדַיִם כְּמוֹת שֶׁהָיוּ, וְהַכִּכָּרִים כְּמוֹת שֶׁהָיוּ.

וְכֵן אִם הָיוּ יָדָיו טְמֵאוֹת וְהִטְבִּילָן אוֹ נְטָלָן, סְפֵק שֶׁהַמַּיִם שֶׁטִּהֲרָן בָּהֶן כְּשֵׁרִין לַיָּדַיִם סְפֵק שְׁהֶן פְּסוּלִין, סְפֵק יֵשׁ בָּהֶן כַּשֵּׁעוּר סְפֵק שְׁאֵין בָּהֶן, סְפֵק שֶׁהָיָה דָּבָר חוֹצֵץ עַל יָדוֹ סְפֵק שֶׁלֹּא הָיָה--הֲרֵי יָדָיו טְהוֹרוֹת.

 הָיְתָה יָדוֹ אַחַת טְמֵאָה, וְאֵינוּ יוֹדֵעַ אֵיזוֹ הִיא--אוֹמְרִין לוֹ שֶׁלֹּא יַעֲשֶׂה טְהָרוֹת, עַד שֶׁיִּטֹּל שְׁתֵּי יָדָיו; וְאִם נָגַע בְּאַחַת מֵהֶן בַּטְּהָרוֹת, קֹדֶם שֶׁיִּטֹּל--טְהָרוֹתָיו טְהוֹרוֹת.

הִלְכּוֹת שְׁאָר אֲבוֹת הַטֻּמְאוֹת פֵּרֶק טו 
סְפֵק דִּבְרֵי סוֹפְרִים כֵּיצַד: סְפֵק אָכַל אֹכָלִין טְמֵאִין וְשָׁתָה מַשְׁקִין טְמֵאִין, סְפֵק שֶׁלֹּא אָכַל וְשֶׁלֹּא שָׁתָה, סְפֵק שֶׁבָּא רֹאשׁוֹ וְרֻבּוֹ בְּמַיִם שְׁאוּבִין אוֹ שֶׁנָּפְלוּ עָלָיו מַיִם שְׁאוּבִין, סְפֵק שֶׁלֹּא בָא וְלֹא נָפְלוּ--הֲרֵי זֶה טָהוֹר.

וְכֵן אִם אָכַל אֹכָלִין טְמֵאִין אוֹ שָׁתָה מַשְׁקִין טְמֵאִין, אוֹ בָּא בְּמַיִם שְׁאוּבִין אוֹ נָפְלוּ עָלָיו מַיִם שְׁאוּבִין, וּסְפֵק נָגַע בִּטְהָרוֹת אֵלּוּ, סְפֵק לֹא נָגַע--הֲרֵי טְהָרוֹת אֵלּוּ טְהוֹרוֹת.

וְכֵן הָאוֹכֵל סְפֵק אֹכָלִין טְמֵאִין, וְהַשּׁוֹתֶה מַשְׁקִין שְׁהֶן טְמֵאִין בְּסָפֵק--הֲרֵי הוּא טָהוֹר; וְכֵן הָאוֹכֵל תְּרוּמָה תְּלוּיָה, טָהוֹר.
וְכֵן כָּל כַּיּוֹצֶא בְּאֵלּוּ מִוַּלְדֵי הַטֻּמְאוֹת, שְׁהֶן מִדִּבְרֵי סוֹפְרִים--סְפֵקָן טָהוֹר.
אֲבָל אָב שְׁהוּא מִדִּבְרִי סוֹפְרִים, סְפֵקוֹ טָמֵא; אֲבָל אִם הָיָה הָאָב עַצְמוֹ טָמֵא בְּסָפֵק, כְּגוֹן בֵּית הַפְּרָס וְאֶרֶץ הָעַמִּים--שְׁאֵין שׂוֹרְפִין עַל סְפֵק מַגָּעָן כְּמוֹ שֶׁבֵּאַרְנוּ.

 סְפֵק הַחֻלִּין--הִיא טַהְרַת אוֹכְלֵי חֻלֵּיהֶן בְּטַהְרָה, וְהֶן הַנִּקְרָאִין פְּרוּשִׁים--כֵּיצַד: אוֹכְלֵי חֻלֵּיהֶן בְּטַהְרָה שֶׁנֻּלַּד לָהֶן סְפֵק טֻמְאָה בְּטַהְרוֹתֵיהֶן--הֲרֵי אֵלּוּ טְהוֹרִין כְּכָל הַסְּפֵקוֹת כֻּלָּן, וְאֵין לָהֶן טֻמְאָה אֵלָא טֻמְאָה וַדָּאִית.

 סְפֵק הַקָּרְבָּנוֹת כֵּיצַד: מְחֻסַּר כִּפּוּרִים שֶׁיֵּשׁ עָלָיו סְפֵק חָמֵשׁ קָרְבָּנוֹת--כְּגוֹן הָאִשָּׁה שֶׁיֵּשׁ עָלֶיהָ סְפֵק חָמֵשׁ זִיבוֹת, אוֹ סְפֵק חָמֵשׁ לִידוֹת--מֵבִיא קָרְבָּן אֶחָד, וְטָהַר לֶאֱכֹל בַּקֳּדָשִׁים; וְאֵין הַשְּׁאָר עָלָיו חוֹבָה, כְּמוֹ שֶׁבֵּאַרְנוּ בְּהִלְכּוֹת מְחֻסְּרֵי כַּפָּרָה.

 סְפֵק נְגָעִים כֵּיצַד: עַד שֶׁלֹּא נִזְקַק לַטֻּמְאָה--סְפֵקוֹ טָהוֹר, כְּמוֹ שֶׁבֵּאַרְנוּ בְּפֵרֶק שִׁשִּׁי מֵהִלְכּוֹת נְגָעִים.

 סְפֵק עוֹמֵד וְעוֹבֵר כֵּיצַד: מְצֹרָע שֶׁהָיָה יוֹשֵׁב תַּחַת הָאִילָן וְעָבַר הַטָּהוֹר, סְפֵק הֶאֱהִיל עָלָיו הָאִילָן וְנִטְמָא, סְפֵק לֹא הֶאֱהִיל עָלָיו, וְכֵן אִם הָיָה הַטָּהוֹר יוֹשֵׁב תַּחַת הָאִילָן וְהַמְּצֹרָע עוֹבֵר תַּחְתָּיו, סְפֵק עָמַד הַמְּצֹרָע וְנִטְמָא הַטָּהוֹר, סְפֵק לֹא עָמַד--סְפֵקוֹ טָהוֹר.

 סְפֵק שְׁרָצִים, זֶה סְפֵק הַנִּזְרָקִין.
כֵּיצַד: זָרַק שֶׁרֶץ אוֹ דָּבָר טָמֵא לְבֵין הַכִּכָּרוֹת, אוֹ שֶׁזָּרַק כִּכָּר טָהוֹר לְבֵין הַטְּמֵאוֹת, סְפֵק נָגַע, סְפֵק לֹא נָגַע--הֲרֵי זֶה טָהוֹר, הוֹאִיל וּמָצָא הַכִּכָּר הַטָּהוֹר שְׁאֵינוּ נוֹגֵעַ בְּטֻמְאָה: שֶׁכָּל הַטֻּמְאוֹת, כְּשָׁעַת מְצִיאָתָן; וְאֵין אוֹמְרִין שֶׁמֶּא נָגַע בּוֹ וְאַחַר כָּךְ נָפַל בְּצִדּוֹ, אֵלָא הֲרֵי הֶן כְּשָׁעַת מְצִיאָתָן.

 הַשֶּׁרֶץ בְּפִי הַחֻלְדָּה, וּמְהַלֶּכֶת עַל גַּבֵּי כִּכָּרוֹת שֶׁלִּתְרוּמָה, סְפֵק נָגַע, סְפֵק לֹא נָגַע--סְפֵקוֹ טָהוֹר, מִפְּנֵי שֶׁלֹּא נָחָה הַטֻּמְאָה; הָיְתָה מְהַלֶּכֶת בּוֹ, וְנָגַע בַּכִּכָּרוֹת, סְפֵק חַי, סְפֵק מֵת--הֲרֵי הֶן טְהוֹרוֹת.

בַּמֶּה דְּבָרִים אֲמוּרִים, בִּזְמָן שֶׁנְּטָלַתּוּ וְהָלְכָה לָהּ.
אֲבָל אִם נִמְצָא בְּפִיהָ, הֲרֵי הַכִּכָּרוֹת טְמֵאוֹת; רָאוּהוּ חַי בְּפִיהָ--אַף עַל פִּי שֶׁמְּצָאוּהוּ מֵת בְּפָנֶיהָ, הֲרֵי אֵלּוּ טְהוֹרוֹת.

וְכֵן הַשֶּׁרֶץ בְּפִי הַחֻלְדָּה, וְהַנְּבֵלָה בְּפִי הַכֶּלֶב, וְעָבְרוּ בֵּין הַטְּהוֹרִים, אוֹ שֶׁעָבְרוּ הַטְּהוֹרִים בֵּינֵיהֶן--סְפֵקוֹ טָהוֹר, מִפְּנֵי שְׁאֵין לַטֻּמְאָה מָקוֹם קָבוּעַ.
הָיוּ מְנַקְּרִין בָּהֶן עַל הָאָרֶץ--הֲרֵי הֶן כְּמֻנָּחִין וּמְטַמְּאִין לְמַפְרֵעַ מִסָּפֵק, אִם הָיוּ בִּרְשׁוּת הַיָּחִיד כְּמוֹ שֶׁיִּתְבָּאַר.

 סְפֵק רְשׁוּת הָרַבִּים כֵּיצַד: טֻמְאָה שְׁהִיא מֻנַּחַת בִּרְשׁוּת הָרַבִּים, סְפֵק נָגַע בָּהּ, סְפֵק לֹא נָגַע--סְפֵקוֹ טָהוֹר; הָיְתָה מֻנַּחַת בִּרְשׁוּת הַיָּחִיד, וּסְפֵק נָגַע בָּהּ, סְפֵק לֹא נָגַע--סְפֵקוֹ טָמֵא.
וְכָל אֵלּוּ הַסְּפֵקוֹת שֶׁטִּהֲרוּ חֲכָמִים, אַפִלּוּ בִּרְשׁוּת הַיָּחִיד, מִפְּנֵי שְׁאֵין בָּהֶן דַּעַת לְהִשָּׁאֵל כְּמוֹ שֶׁיִּתְבָּאַר.

 סְפֵק שְׁתֵּי רְשִׁיּוֹת כֵּיצַד: הָיָה דָּבָר טָמֵא בִּרְשׁוּת הַיָּחִיד וְדָבָר טָהוֹר בִּרְשׁוּת הָרַבִּים, אוֹ שֶׁהָיָה הַדָּבָר הַטָּמֵא בִּרְשׁוּת הָרַבִּים וְהַדָּבָר הַטָּהוֹר בִּרְשׁוּת הַיָּחִיד, וְנָגַע בְּאֶחָד מֵהֶן, וְאֵין יָדוּעַ בְּאֵיזֶה מֵהֶן נָגַע, אוֹ שֶׁהֵסִיט אֶת אֶחָד מֵהֶן, וְאֵין יָדוּעַ אֵיזֶה הֵסִיט, אִם הָיָה הַדָּבָר הַטָּמֵא מְטַמֵּא בַּמַּשָּׂא, אוֹ שֶׁהָיָה אֶחָד מֵהֶן מְטַמֵּא בָּאֹהֶל, וְהֶאֱהִיל עַל אֶחָד מֵהֶן, וְאֵין יָדוּעַ עַל אֵיזֶה מֵהֶן הֶאֱהִיל--הֲרֵי זֶה טָהוֹר.

אַף עַל פִּי שֶׁסְּפֵק רְשׁוּת הָרַבִּים טָהוֹר, כְּשֶׁיָּבוֹא לִשְׁאֹל, אוֹמְרִין לוֹ אִם טָבַלְתָּ, אֵין בְּכָּךְ הֶפְסֵד.
אִם טָבַל, הֲרֵי זֶה מְשֻׁבָּח; וְאִם לֹא טָבַל, וְעָשָׂה טְהָרוֹת--הֲרֵי הֶן טְהוֹרוֹת, שֶׁסְּפֵק רְשׁוּת הָרַבִּים טָהוֹר.

 שֶׁרֶץ שֶׁנִּמְצָא שָׂרוּף וּמֻנָּח עַל גַּבֵּי אֹכָלִין, וְכֵן טְלִית שֶׁנִּמְצֵאת מְהוּהָה, וּמַחַט שֶׁנִּמְצֵאת שְׁבוּרָה אוֹ חֲלוּדָה, בֵּין הַכֵּלִים--הֲרֵי אֵלּוּ טְהוֹרִין, בֵּין בִּרְשׁוּת הַיָּחִיד בֵּין בִּרְשׁוּת הָרַבִּים; וְאֵין אוֹמְרִין שֶׁמֶּא אַחַר שֶׁנָּגַע בְּאֹכָלִין נִשְׂרַף, וְאַחַר שֶׁנִּטְמְאוּ הַכֵּלִים בְּמַגַּע הַטְּלִית, וְהַמַּחַט נִשְׁבְּרָה אוֹ הֻחְלְדָה, וּבָלְתָה הַטְּלִית עַד שֶׁטָּהֲרָה: שֶׁכָּל הַטֻּמְאוֹת, כְּשָׁעַת מְצִיאָתָן.

 שְׁנֵי עֵדִים אוֹמְרִין לוֹ נִטְמֵאתָ, וְהוּא אוֹמֵר טָהוֹר אֲנִי--הוּא נֶאֱמָן עַל יְדֵי עַצְמוֹ.
וְאַף עַל פִּי כֵן, אֵין אוֹמְרִין לוֹ עֲסֹק בַּטְּהָרוֹת; אֵלָא אִם עָשָׂה טְהָרוֹת--הֲרֵי הֶן טְהוֹרוֹת, וְיָחוּשׁ עַל עַצְמוֹ.
עֵד אוֹמֵר נִטְמָא, וּשְׁנַיִם אוֹמְרִים לֹא נִטְמָא--בֵּין בִּרְשׁוּת הָרַבִּים, בֵּין בִּרְשׁוּת הַיָּחִיד--טָהוֹר.

שְׁנַיִם אוֹמְרִים נִטְמָא, וְעֵד אוֹמֵר לֹא נִטְמָא--בֵּין בִּרְשׁוּת הָרַבִּים, בֵּין בִּרְשׁוּת הַיָּחִיד--הֲרֵי זֶה טָמֵא.
עֵד אוֹמֵר נִטְמָא, וְעֵד אוֹמֵר לֹא נִטְמָא, אִשָּׁה אוֹמֶרֶת נִטְמָא, וְאִשָּׁה אוֹמֶרֶת לֹא נִטְמָא--בִּרְשׁוּת הַיָּחִיד, טָמֵא; בִּרְשׁוּת הָרַבִּים, טָהוֹר.

הִלְכּוֹת שְׁאָר אֲבוֹת הַטֻּמְאוֹת פֵּרֶק טז 
מִפְּנֵי מַה טִהֲרוּ חֲכָמִים סְפֵק רְשׁוּת הָרַבִּים: שֶׁהֲרֵי הַצִּבּוּר עוֹשִׂין הַפֶּסַח בְּטֻמְאָה, בִּזְמָן שֶׁהַטְּמֵאִים מְרֻבִּין.
אִם טֻמְאָה וַדָּאִית נִדְחֵית מִפְּנֵיהֶן, קַל וְחֹמֶר לִסְפֵק טֻמְאָה--שֶׁאִסּוּר כָּל הַסְּפֵקוֹת מִדִּבְרֵיהֶם, כְּמוֹ שֶׁבֵּאַרְנוּ בְּהִלְכּוֹת בִּיאוֹת אֲסוּרוֹת.

וּמִפְּנֵי מַה הִחְמִירוּ בִּסְפֵק רְשׁוּת הַיָּחִיד: שֶׁהֲרֵי סוֹטָה שֶׁנִּסְתְּרָה--אַף עַל פִּי שֶׁהַדָּבָר סָפֵק--הֲרֵי הִיא טְמֵאָה לְבַעְלָהּ, עַד שֶׁתִּשְׁתֶּה.
וּכְשֵׁם שֶׁהַסּוֹטָה וּבוֹעֲלָהּ שְׁנַיִם, כָּךְ סְפֵק טֻמְאָה בִּשְׁנַיִם; אֲבָל אִם הָיוּ שְׁלוֹשָׁה בִּרְשׁוּת הַיָּחִיד--הֲרֵי סְפֵק טֻמְאָתָן שָׁם טָהוֹר, כִּרְשׁוּת הָרַבִּים.

בַּמֶּה דְּבָרִים אֲמוּרִים, בְּשֶׁהָיָה זֶה שֶׁנִּטְמָא בִּסְפֵק יֵשׁ בּוֹ דַּעַת לְהִשָּׁאֵל וְלִדְרֹשׁ מִמֶּנּוּ מַה שֶׁאֵרַע לוֹ כַּסּוֹטָה; אֲבָל אִם הָיָה חֵרֵשׁ אוֹ שׁוֹטֶה, אוֹ קָטָן שְׁאֵינוּ יוֹדֵעַ לְהָשִׁיב עַל הָעִנְיָן כְּשֶׁשּׁוֹאֲלִין אוֹתוֹ--הֲרֵי סְפֵקוֹ טָהוֹר.

כֵּיצַד: חֵרֵשׁ אוֹ שׁוֹטֶה אוֹ קָטָן שְׁאֵין בּוֹ דַּעַת לְהִשָּׁאֵל שֶׁנִּמְצְאוּ בֶּחָצֵר אוֹ בְּמָבוֹי שֶׁיֵּשׁ בּוֹ טֻמְאָה, סְפֵק נָגְעוּ סְפֵק לֹא נָגְעוּ--הֲרֵי אֵלּוּ טְהוֹרִין; וְכֵן כָּל שְׁאֵין לוֹ דַּעַת לְהִשָּׁאֵל--אַף עַל פִּי שֶׁנֻּלַּד לוֹ הַסָּפֵק בִּרְשׁוּת הַיָּחִיד, סְפֵקוֹ טָהוֹר.
הַסּוֹמֶה, וְהַיָּשֵׁן, וְהַמְּהַלֵּךְ בַּלַּיְלָה--סְפֵקוֹ בִּרְשׁוּת הַיָּחִיד טָמֵא, מִפְּנֵי שֶׁיֵּשׁ לוֹ דַּעַת לְהִשָּׁאֵל.

בַּמֶּה דְּבָרִים אֲמוּרִים שֶׁכָּל שְׁאֵין בּוֹ דַּעַת לְהִשָּׁאֵל, סְפֵקוֹ טָהוֹר--בְּשֶׁהָיָה הַדָּבָר שָׁקוּל, וְאֵין שָׁם חֲזָקָה; אֲבָל אִם הָיָה הַדָּבָר יָדוּעַ שֶׁחֶזְקָתוֹ שֶׁנִּטְמָא, הֲרֵי זֶה טָמֵא.
כֵּיצַד: תִּינוֹק טָמֵא שֶׁנִּמְצָא בְּצַד הָעִיסָה, וְהַבָּצֵק בְּיָדוֹ--הֲרֵי הָעִיסָה טְמֵאָה: שֶׁדֶּרֶךְ הַתִּינוֹק לְטַפַּח, וּבְכָּךְ הִיא חֶזְקָתוֹ; וְאֵין שׂוֹרְפִין עַל חֲזָקָה זוֹ.

 הָיוּ מַשְׁקִין טְמֵאִין וּבָצֵק טָהוֹר, וּבְהֵמָה אוֹ חַיָּה אוֹ עוֹפוֹת בַּבַּיִת, וְנִמְצָא בַּבָּצֵק מְקוֹם נְשִׁיכָתָן--חֲזָקָה שֶׁשָּׁתוּ מַשְׁקִין, וְנָשְׁכוּ בַּבָּצֵק וְטִמְּאוּהוּ.
אִם הָיָה שָׁם פָּרָה, וּבֵין הַמַּשְׁקִין וְהַבָּצֵק כְּדֵי שֶׁתְּלַחַךְ אֶת לְשׁוֹנָהּ--הֲרֵי הַבָּצֵק טָהוֹר; וּבִשְׁאָר כָּל הַבְּהֵמָה, כְּדֵי שֶׁתְּנַגַּב אֶת פִּיהָ: פָּחוּת מִזֶּה, הַבָּצֵק טָמֵא.
וְאִם הָיָה כֶּלֶב--אַפִלּוּ הָיוּ הַמַּשְׁקִין בְּצַד הַבָּצֵק, הֲרֵי זֶה טָהוֹר: שְׁאֵין דַּרְכּוֹ שֶׁלַּכֶּלֶב לְהַנִּיחַ הַמָּזוֹן, וְלֵילֵךְ לוֹ אֶל הַמַּיִם.

נִמְצָא בַּבָּצֵק נְקִירַת הַתֻּרְנְגוֹלִין--אִם יֵשׁ בֵּין הַמַּשְׁקִין וְהַבָּצֵק כְּדֵי שֶׁיְּנַגְּבוּ אֶת פִּיהֶן בָּאָרֶץ, הַבָּצֵק טָהוֹר; וְאִם לָאו, טָמֵא--שֶׁחֶזְקָתָן שֶׁשָּׁתוּ, וְנָקְרוּ בַּבָּצֵק בַּמַּשְׁקִין שֶׁבְּפִיהֶן.

בַּמֶּה דְּבָרִים אֲמוּרִים, בְּשֶׁהָיוּ הַמַּשְׁקִין צְלוּלִין, שֶׁבָּבוּאָה שֶׁלְּתִינוֹק נִכֶּרֶת בָּהֶן; אֲבָל עֲכוּרִין, הַבָּצֵק טָהוֹר--שֶׁאִלּוּ נָקְרוּ בַּמַּשְׁקִין, הָיָה מְקוֹם הַמַּשְׁקִין נִכָּר בַּבָּצֵק.
וְאִם הָיוּ צְלוּלִין--אַף עַל פִּי שֶׁהַבָּצֵק בְּחֶזְקַת טֻמְאָה, אֵין שׂוֹרְפִין עַל חֲזָקָה זוֹ אֵלָא תּוֹלִין.

 אֵיזוֹ הִיא חֲזָקָה שֶׁשּׂוֹרְפִין עָלֶיהָ בִּרְשׁוּת הַיָּחִיד: עִיסָה בַּבַּיִת וּשְׁרָצִים וּצְפַרְדְּעִים מְנֻפָּלִין שָׁם, וְנִמְצְאוּ חֲתִכּוֹת מִבְּשָׂרָן בָּעִיסָה--אִם רֹב הַמְּנֻפָּלִין שְׁרָצִים, הָעִיסָה טְמֵאָה וְתִשָּׂרֵף; וְאִם הָרֹב צְפַרְדְּעִים, טְהוֹרָה.

 הָיוּ טְמָאוֹת וּטְהָרוֹת בְּצִדּוֹ אוֹ לְמַעְלָה מִמֶּנּוּ, וְנִתְעַטַּף בִּטְלִיתוֹ, וּסְפֵק נָגְעוּ, סְפֵק לֹא נָגְעוּ בְּעֵת שֶׁנִּתְעַטַּף--אִם הָיוּ בִּרְשׁוּת הַיָּחִיד, סְפֵקוֹ טָמֵא: שֶׁסְּפֵק טֻמְאָה הַבָּאָה בִּידֵי אָדָם, נִשְׁאָלִין עָלֶיהָ; אַפִלּוּ בִּכְלִי הַמֻּנָּח עַל גַּבֵּי קַרְקָע, הֲרֵי זֶה טָמֵא כְּמוֹ שֶׁיֵּשׁ בּוֹ דַּעַת לְהִשָּׁאֵל.
וְאִם הָיוּ בִּרְשׁוּת הָרַבִּים, סְפֵקוֹ טָהוֹר; וְאִם אֵי אִפְשָׁר שֶׁלֹּא יִגַּע, סְפֵקוֹ טָמֵא.

 כִּכָּר שֶׁלִּתְרוּמָה שְׁהוּא נָתוּן עַל גַּבֵּי הַדַּף, וּמַדְרֵס נָתוּן תַּחְתָּיו, וְאֵי אִפְשָׁר לוֹ כְּשֶׁיִּפֹּל שֶׁלֹּא יִגַּע בַּמַּדְרֵס--אַף עַל פִּי שְׁהוּא בִּמְקוֹם מִדְרוֹן, וּבָא וּמָצָא הַכִּכָּר בְּמָקוֹם אַחֵר--הֲרֵי הוּא בְּטַהְרָתוֹ: שֶׁאֲנִי אוֹמֵר אָדָם בָּא וּנְטָלוֹ, וּנְתָנוֹ בְּמָקוֹם זֶה; וְאִם אָמַר בָּרִיא לִי שֶׁלֹּא בָא אָדָם לְכָאן, טָמֵא--שֶׁוַּדַּאי נָפַל, וְנָגַע בַּמַּדְרֵס כְּשֶׁנָּפַל.

 תִּינוֹק שֶׁנִּמְצָא בְּצַד בֵּית הַקְּבָרוֹת, וְהַשּׁוֹשַׁנִּים בְּיָדוֹ--אַף עַל פִּי שְׁאֵין שָׁם שׁוֹשַׁנִּים אֵלָא בִּמְקוֹם הַטֻּמְאָה, סְפֵקוֹ טָהוֹר: שֶׁמֶּא אַחֵר לִקְּטָן, וּנְתָנָן לוֹ.
וְכֵן חֲמוֹר הָעוֹמֵד בְּבֵית הַקְּבָרוֹת, כֵּלָיו טְהוֹרִין; וְאֵין אוֹמְרִין שֶׁמֶּא נִתְמַעַךְ בָּהֶן, וְנָגְעוּ בְּקֶבֶר--מִפְּנֵי שְׁאֵין בּוֹ דַּעַת לְהִשָּׁאֵל, וּכְשֶׁנִּמְצְאוּ לֹא נִמְצְאוּ נוֹגְעִין, וְכָל הַטֻּמְאוֹת, כְּשָׁעַת מְצִיאָתָן.

 תִּינוֹק שֶׁהָיָה תּוֹפֵס בְּיָדוֹ שֶׁלְּאָבִיו, אוֹ שֶׁהָיָה רוֹכֵב עַל גַּבֵּי כְּתֵפוֹ שֶׁלְּאָבִיו--סְפֵקוֹ בִּרְשׁוּת הַיָּחִיד, טָמֵא: מִפְּנֵי שֶׁאָבִיו נִשְׁאָל עָלָיו.
וְאַרְבַּע סְפֵקוֹת אָמְרוּ חֲכָמִים בַּתִּינוֹק: תִּינוֹק שְׁאֵינוּ יָכוֹל לְהַלַּךְ, שֶׁהִנִּיחַתּוּ אִמּוֹ וּבָאָה וּמָצְאָה אוֹתוֹ כְּמוֹת שְׁהוּא בִּמְקוֹמוֹ--טָהוֹר; וְאֵין אוֹמְרִין שֶׁמֶּא טְמֵאָה בָּאָה, וּנִשְּׁקַתּוּ וְגִפְּפַתּוּ.

הִתְחִיל הַתִּינוֹק לָצֵאת וּלְהִכָּנֵס--בְּגָדָיו טְהוֹרִין, וְאֵינָן מַדְרֵס כִּשְׁאָר בִּגְדֵי עַמֵּי הָאָרֶץ; וְאַף עַל פִּי שְׁהֶן טְהוֹרִין, וְאֵינָן מַדְרֵס כִּשְׁאָר בִּגְדֵי עַמֵּי הָאָרֶץ--אֵין עוֹשִׂין עַל גַּבֵּיהֶן טְהָרוֹת.
הִגְדִּיל עַד שֶׁיִּהְיֶה בּוֹ דַּעַת לְהִשָּׁאֵל, סְפֵקוֹ טָמֵא בִּרְשׁוּת הַיָּחִיד.
הִגְדִּיל עַד שֶׁיִּהְיֶה בּוֹ דַּעַת לִשְׁמֹר אֶת גּוּפוֹ, אוֹכְלִין עַל גַּב גּוּפוֹ טְהָרוֹת; יוֹדֵעַ לִשְׁמֹר אֶת יָדָיו, אוֹכְלִין עַל גַּב יָדָיו טְהָרוֹת.

כֵּיצַד בּוֹדְקִין אוֹתוֹ: מַטְבִּילִין אוֹתוֹ, וְנוֹתְנִין לוֹ חֻלִּין לְשֵׁם תְּרוּמָה--אִם הָיָה יוֹדֵעַ לִשְׁמֹר אֶת גּוּפוֹ, אוֹכְלִין עַל גַּב גּוּפוֹ טְהָרוֹת; וְאִם הָיָה יוֹדֵעַ לִשְׁמֹר אֶת יָדָיו, אוֹכְלִין עַל גַּב יָדָיו טְהָרוֹת.

הִלְכּוֹת שְׁאָר אֲבוֹת הַטֻּמְאוֹת פֵּרֶק יז 
כַּזַּיִת מִן הַמֵּת בְּפִי הָעוֹרֵב, סְפֵק הֶאֱהִיל עַל הָאָדָם וְעַל הַכֵּלִים בִּרְשׁוּת הַיָּחִיד, סְפֵק שֶׁלֹּא הֶאֱהִיל--הֲרֵי הָאָדָם טָמֵא מִסָּפֵק: וְהוּא, שֶׁיִּהְיֶה בּוֹ דַּעַת לְהִשָּׁאֵל.
וְהַכֵּלִים טְהוֹרִין, מִפְּנֵי שְׁאֵין לָהֶן דַּעַת לְהִשָּׁאֵל.

וְכֵן הַמְּמַלֵּא בִּכְלִי, וְנָתַן בַּעֲשָׂרָה כֵּלִים, וְנִמְצָא הַשֶּׁרֶץ בְּאֶחָד מֵהֶן--הוּא טָמֵא; וְכֻלָּן טְהוֹרִין, אַף עַל פִּי שֶׁכֻּלָּן סָפֵק שֶׁמֶּא הַשֶּׁרֶץ בַּכְּלִי שֶׁמִּלָּא בּוֹ הָיָה תְּחִלָּה, מִפְּנֵי שְׁהֶן כֵּלִים, וְאֵין בָּהֶן דַּעַת לְהִשָּׁאֵל.
וְאִם הָיָה לַכְּלִי שֶׁמִּלָּא בּוֹ אֻגְנַיִם--הוֹאִיל וְאִפְשָׁר שֶׁיָּצְאוּ הַמַּיִם וְיִתְאַחַר בּוֹ הַשֶּׁרֶץ, כֻּלָּן טְמֵאִים.

וְכֵן הַמְּמַלֵּא בַּעֲשָׂרָה דְּלָיִים זֶה אַחַר זֶה, וְנָתַן בַּעֲשָׂרָה כֵּלִים מִדְּלִי אֶחָד לִכְלִי אַחֵר, וְאֵין יָדוּעַ הָרִאשׁוֹן מִן הָאַחֲרוֹן, וְנִמְצָא הַשֶּׁרֶץ בִּכְלִי אֶחָד מֵהֶן--הֲרֵי הַתִּשְׁעָה כֵּלִים עִם עֲשֶׂרֶת הַדְּלָיִים טְהוֹרִין, שֶׁאֲנִי אוֹמֵר שֶׁמֶּא בִּכְלִי זֶה הָיָה הַשֶּׁרֶץ מִתְּחִלָּתוֹ; וְאִם יֵשׁ לַדְּלָיִים אֻגְנַיִם, הֲרֵי כָּל הַדְּלָיִים עִם כָּל הַכֵּלִים טְמֵאִין.

וְהַמְּעַרֶה מִכְּלִי לִכְלִי, וְנִמְצָא הַשֶּׁרֶץ בַּתַּחְתּוֹן--הָעֶלְיוֹן טָהוֹר; וְאֵין אוֹמְרִין מִן הָעֶלְיוֹן נָפַל, אֵלָא שֶׁמֶּא בַּתַּחְתּוֹן הָיָה, מִפְּנֵי שְׁהֶן כֵּלִים, וְאֵין לָהֶן דַּעַת לְהִשָּׁאֵל.
וְכֵן כָּל כַּיּוֹצֶא בְּזֶה.

 קֻפָּה שֶׁנִּשְׁתַּמַּשׁ בָּהּ טְהָרוֹת, וְנִמְצָא בָּהּ שֶׁרֶץ--אִם יֵשׁ לָהּ שׁוּלַיִם, אוֹ אֻגְנַיִם אַף עַל פִּי שְׁאֵין לָהּ שׁוּלַיִם--הֲרֵי כָּל הַטְּהָרוֹת שֶׁנִּשְׁתַּמְּשׁוּ בָּהּ טְמֵאוֹת: וְאַפִלּוּ הָיְתָה בְּדוּקָה וּמְכֻסָּה--שֶׁמֶּא עִם הַגְּבָּהַת יָדוֹ מִן הַבְּדִיקָה, נָפַל הַשֶּׁרֶץ.

אַפִלּוּ נִשְׁתַּמַּשׁ בָּהּ בַּטְּהָרוֹת בְּזָוִית זוֹ, וְטִלְטְלָהּ לְזָוִית אַחֶרֶת, וְנִמְצָא בָּהּ הַשֶּׁרֶץ--כֻּלָּן טְמֵאוֹת: לְפִי שֶׁמַּחְזִיקִין טֻמְאָה מִמָּקוֹם לְמָקוֹם לִתְלוֹת, אֲבָל לֹא לִשְׂרֹף.

 הַזּוֹלֵף אֶת הַבּוֹר, וּמִלָּא מִמֶּנּוּ חָבִיּוֹת--אִם הָיָה מַשְׁקִיעַ כָּל חָבִית וְחָבִית בַּבּוֹר וּמְמַלֵּא אוֹתָהּ, וְנִמְצָא הַשֶּׁרֶץ בָּרִאשׁוֹנָה--כֻּלָּן טְמֵאוֹת.
נִמְצָא בָּאַחֲרוֹנָה--הִיא טְמֵאָה, וְכֻלָּן טְהוֹרוֹת: שֶׁאֲנִי אוֹמֵר אַחַר שֶׁמִּלָּא אֶת הָרִאשׁוֹנוֹת, נָפַל הַשֶּׁרֶץ לַבּוֹר.

הָיָה זוֹלֵף בִּכְלִי, וְנוֹתֵן לְתוֹךְ הֶחָבִיּוֹת עַד שֶׁמִּלָּא אוֹתָן, וְנִמְצָא הַשֶּׁרֶץ בְּאַחַת מֵהֶן--הִיא טְמֵאָה בִּלְבָד, וְכֻלָּן טְהוֹרוֹת: שֶׁאֲנִי אוֹמֵר בְּזוֹ בִּלְבָד נָפַל הַשֶּׁרֶץ, אוֹ הָיָה בָּהּ עַד שֶׁלֹּא זָלַף לְתוֹכָהּ.
וּלְפִיכָּךְ אִם הָיָה בּוֹדֵק כָּל חָבִית וְחָבִית מֵהֶן, וְאַחַר כָּךְ נוֹתֵן בָּהּ הַיַּיִן, וּמְכַסֶּה אוֹתָהּ אַחַר שֶׁזּוֹלֵף לְתוֹכָהּ, וְנִמְצָא הַשֶּׁרֶץ בְּאַחַת מֵהֶן--כֻּלָּן טְמֵאוֹת; וְכֵן אִם נִמְצָא הַשֶּׁרֶץ בַּבּוֹר, אוֹ בַּכְּלִי שֶׁזּוֹלֵף בּוֹ--הַכֹּל טָמֵא.

 הָיָה קוֹצֶה זֵיתִים מִן הַמַּעְטֵן, וּמַעֲלֶה אוֹתָן לַגָּג, וְנִמְצָא הַשֶּׁרֶץ בַּגָּג--זֵיתִים שֶׁבַּמַּעְטֵן טְהוֹרִים; נִמְצָא בַּמַּעְטֵן, הַמַּעְטֵן טָמֵא; נִמְצָא בֵּין הַכּוֹתָל לַזֵּיתִים, הַזֵּיתִים טְהוֹרִים.

נִמְצָא הַשֶּׁרֶץ בְּתוֹךְ גּוּשׁ שֶׁלְּזֵיתִים, וְהַגּוּשׁ בַּגָּג--אִם בְּתוֹךְ שְׁלוֹשָׁה יָמִים, אַף הַמַּעְטֵן טָמֵא: שֶׁאֲנִי אוֹמֵר גּוּשׁ זֶה מִן הַמַּעְטֵן עָלָה, וְהַשֶּׁרֶץ בְּתוֹכוֹ.
וְאִם נִמְצָא אַחַר שְׁלוֹשָׁה יָמִים מִשֶּׁהֶעֱלָה הַזֵּיתִים לַגָּג, הֲרֵי הַמַּעְטֵן טָהוֹר: שֶׁמֶּא בַּגָּג נִתְקַבְּצוּ וְנַעֲשׂוּ גּוּשׁ, בְּתוֹךְ הַשְּׁלוֹשָׁה יָמִים.

 הַקּוֹרֵץ מִקְרֶצֶת מִן הָעִיסָה, וְנִמְצָא שֶׁרֶץ בַּמִּקְרֶצֶת--הַמִּקְרֶצֶת לְבַדָּהּ טְמֵאָה; נִמְצָא בָּעִיסָה, הָעִיסָה לְבַדָּהּ טְמֵאָה; נִמְצָא בְּתוֹךְ הַמִּקְרֶצֶת, אַף הָעִיסָה טְמֵאָה.

 אֹכֶל טָמֵא שֶׁנִּמְצֵאת גַּרְעִנָּה שֶׁלּוֹ בְּתוֹךְ הַכִּכָּר, אוֹ עַל גַּבֵּי תַּבְשִׁיל רוֹתֵחַ--אַף עַל פִּי שְׁאֵין עָלֶיהָ מַשְׁקֶה רוֹתֵחַ, הֲרֵי הֶן טְמֵאִים: שֶׁאֲנִי אוֹמֵר הָאֹכֶל כֻּלּוֹ נָפַל שָׁם וְנִמּוֹחַ בְּתוֹךְ הַכִּכָּר, אוֹ מֵחֲמַת הָרְתִיחָה, וְנִשְׁאֲרָה גַּרְעִנָּתוֹ.

נִמְצֵאת הַגַּרְעִנָּה עַל גַּבֵּי הַכִּכָּר, אוֹ בְּתוֹךְ תַּבְשִׁיל צוֹנֵן--הֲרֵי אֵלּוּ טְהוֹרִין, אַף עַל פִּי שֶׁיֵּשׁ עָלֶיהָ מַשְׁקֶה: שֶׁאֲנִי אוֹמֵר גַּרְעִנָּה זוֹ לְבַדָּהּ נָפְלָה אַחַר שֶׁאָבַד הָאֹכֶל מֵעָלֶיהָ, שֶׁהֲרֵי אֵינָהּ מְטַמְּאָה.

 הָיוּ בַּבַּיִת אֹכָלִין טְמֵאִים וְאֹכָלִין טְהוֹרִים, וְנִמְצֵאת גַּרְעִנָּה בַּבַּיִת--הוֹלְכִין אַחַר הָרֹב; וְכֵן אִם הָיוּ דָּמִים טְמֵאִים וְדָמִים טְהוֹרִים בְּתוֹךְ הַבַּיִת, וְנִמְצָא דָּם עַל הָאֹכֶל--הוֹלְכִין אַחַר הָרֹב.
מַעֲשֶׂה הָיָה בְּכִכָּר שֶׁלִּתְרוּמָה שֶׁנִּמְצָא עָלָיו דָּם, וּבָא מַעֲשֶׂה לִפְנֵי חֲכָמִים וְטִהֲרוּהוּ: שֶׁאַפִלּוּ נֹאמַר דַּם הַשֶּׁרֶץ הוּא--אֲנִי אוֹמֵר דָּם שֶׁרֶץ חַי הוּא, שְׁהוּא טָהוֹר.

 עִיר שֶׁיֵּשׁ בָּהּ נְבֵלוֹת וּשְׁחוּטוֹת--בָּשָׂר הַנִּמְצָא בָּהּ, הוֹלְכִין בּוֹ אַחַר הָרֹב; וְכֵן אִם הָיָה הַנִּמְצָא סְפֵק שֶׁרֶץ, סְפֵק צְפַרְדֵּעַ--הוֹלְכִין אַחַר הָרֹב שֶׁיֵּשׁ בְּאוֹתָהּ הָעִיר בְּאוֹתוֹ הַזְּמָן.
זֶה הַכְּלָל--בַּנִּמְצָא, הֲלֹךְ אַחַר הָרֹב.

 הָאִשָּׁה שֶׁהָיְתָה מְגַבֶּבֶת גְּבַבָה בֶּחָצֵר, וְנִמְצָא שֶׁרֶץ בְּתוֹךְ הַגְּבַבָה--הֲרֵי זוֹ טְהוֹרָה, שְׁאֵין הַשֶּׁרֶץ מְטַמֵּא בַּמַּשָּׂא.
נִמְצָא עַל גַּבֵּי הַגְּבַבָה--הֲרֵי זוֹ טְמֵאָה, שֶׁמֶּא נָגְעָה בּוֹ.
הָיְתָה כּוֹבֶרֶת בִּכְבָרָה, וְנִמְצָא שֶׁרֶץ בְּתוֹךְ הַפֵּרוֹת שֶׁבַּכְּבָרָה--הֲרֵי זוֹ טְהוֹרָה.
נִמְצָא עַל גַּבֵּי הַכְּבָרָה--הֲרֵי זוֹ סְפֵק טְמֵאָה, שֶׁמֶּא נָגְעָה בּוֹ; וְכָל סָפֵק בִּרְשׁוּת הַיָּחִיד, טָמֵא כְּמוֹ שֶׁבֵּאַרְנוּ.

הִלְכּוֹת שְׁאָר אֲבוֹת הַטֻּמְאוֹת פֵּרֶק יח 
כָּל שֶׁאַתָּה יָכוֹל לְרַבּוֹת סְפֵקוֹת וּסְפֵק סְפֵקוֹת--בִּרְשׁוּת הָרַבִּים, טָהוֹר; וּבִרְשׁוּת הַיָּחִיד, טָמֵא.
כֵּיצַד: נִכְנַס לְמָבוֹי וְהַטֻּמְאָה בְּחָצֵר, סְפֵק נִכְנַס לֶחָצֵר סְפֵק לֹא נִכְנַס, טֻמְאָה בְּבַיִת, סְפֵק נִכְנַס לַבַּיִת סְפֵק לֹא נִכְנַס, וְאַפִלּוּ נִכְנַס, סְפֵק הָיְתָה שָׁם בְּעֵת שֶׁנִּכְנַס סְפֵק שֶׁלֹּא הָיְתָה שָׁם, וְאִם תֹּאמַר הָיְתָה שָׁם, סְפֵק יֵשׁ בָּהּ כַּשֵּׁעוּר סְפֵק שְׁאֵין בָּהּ, וְאִם תֹּאמַר יֵשׁ בָּהּ, סְפֵק שְׁהִיא טֻמְאָה סְפֵק שְׁאֵינָהּ טֻמְאָה, וְאַפִלּוּ הִיא טֻמְאָה, סְפֵק נָגַע סְפֵק לֹא נָגַע--סְפֵקוֹ טָמֵא, שֶׁהַמָּבוֹי רְשׁוּת הַיָּחִיד.

תִּשְׁעָה צְפַרְדְּעִים וְשֶׁרֶץ אֶחָד בִּרְשׁוּת הַיָּחִיד, וְנָגַע בְּאֶחָד מֵהֶן, וְאֵינוּ יוֹדֵעַ אֵיזֶה הוּא--סְפֵקוֹ טָמֵא; תִּשְׁעָה שְׁרָצִים וּצְפַרְדֵּעַ אֶחָד בִּרְשׁוּת הָרַבִּים, וְנָגַע בְּאֶחָד מֵהֶן--סְפֵקוֹ טָהוֹר.
זֶה הַכְּלָל: כָּל סָפֵק בִּרְשׁוּת הָרַבִּים--טָהוֹר, עַד שֶׁיֹּאמַר נִטְמֵאתִי בַּוַּדַּאי; וְכָל סָפֵק בִּרְשׁוּת הַיָּחִיד--טָמֵא, עַד שֶׁיֹּאמַר וַדַּאי שֶׁלֹּא נִטְמֵאתִי.

לְפִיכָּךְ עַצְמוֹת הַמֵּת וְעֶצֶם נְבֵלָה בִּרְשׁוּת הָרַבִּים, אוֹ גּוּשׁ מֵאֶרֶץ טְהוֹרָה וְגוּשִׁים מִבֵּית הַפְּרָס אוֹ מֵאֶרֶץ הָעַמִּים, וְנָגַע בְּאֶחָד מֵהֶן אוֹ הֱסִיטוֹ, וְאֵין יָדוּעַ בְּמַה נָגַע מֵהֶן; כַּזַּיִת מִן הַמֵּת וְכַזַּיִת מִן הַנְּבֵלָה, וְהֶאֱהִיל עַל אַחַת מֵהֶן וְאֵין יָדוּעַ עַל אֵיזֶה מֵהֶן הֶאֱהִיל; שְׁנֵי שָׁבִילִין אֶחָד טָמֵא וְאֶחָד טָהוֹר, הָלַךְ בְּאֶחָד מֵהֶן וְאֵין יָדוּעַ בְּאֵיזֶה הָלַךְ; אוֹ שֶׁנָּגַע בְּאָדָם זֶה בַּדֶּרֶךְ, וְאֵין יָדוּעַ אִם הוּא טָמֵא וְאִם הוּא טָהוֹר; אוֹ שֶׁהָיוּ שְׁנֵי אֲנָשִׁים אֶחָד טָמֵא וְאֶחָד טָהוֹר, וְנָגַע בְּאֶחָד מֵהֶן וְאֵין יָדוּעַ בְּאֵיזֶה מֵהֶן נָגַע: בְּכָל אֵלּוּ הַסְּפֵקוֹת, טָהוֹר.

 הַמּוֹצֶא מֵת מֻשְׁכָּב לְרָחְבּוֹ שֶׁלַּדֶּרֶךְ--אִם הָיָה שָׁלֵם, וְהוּא מִן הַקָּצֶה אֶל הַקָּצֶה--הֲרֵי זֶה טָמֵא לַתְּרוּמָה, שֶׁחֶזְקָתוֹ שֶׁנָּגַע; הָיָה לוֹ מָקוֹם לַעֲבֹר, אוֹ שֶׁהָיָה מְשֻׁבָּר וּמְפֹרָק שֶׁאִפְשָׁר שֶׁעָבַר בֵּין שׁוֹקָיו וּפְרָקָיו--הֲרֵי זֶה טָהוֹר.
וְאִם הָיָה קֶבֶר לְכָל רֹחַב הַדֶּרֶךְ--הַקֶּבֶר מְצָרְפוֹ, וְהָעוֹבֵר שָׁם טָמֵא: שְׁאֵין זֶה כִּשְׁאָר סְפֵקוֹת, אֵלָא חֶזְקָתוֹ שֶׁנָּגַע.

 שֶׁרֶץ שֶׁנִּמְצָא בַּמָּבוֹי--מְטַמֵּא לְמַפְרֵעַ, עַד הָעֵת שֶׁיֹּאמַר בָּדַקְתִּי אֶת הַמָּבוֹי הַזֶּה בְּיוֹם פְּלוֹנִי וְלֹא הָיָה בּוֹ שֶׁרֶץ: אַפִלּוּ כִּבְּדוֹ, וְלֹא בְּדָקוֹ--הֲרֵי זֶה מְטַמֵּא לְמַפְרֵעַ, מִקֹּדֶם הַכִּבּוּד.
בַּמֶּה דְּבָרִים אֲמוּרִים, שֶׁמְּצָאוֹ יָבֵשׁ; אֲבָל אִם מְצָאוֹ לַח--אֵינוּ מְטַמֵּא לְמַפְרֵעַ אֵלָא עַד שָׁעָה שֶׁאִפְשָׁר שֶׁיָּמוּת בָּהּ, וְיִהְיֶה עַתָּה לַח כְּמוֹ שֶׁנִּמְצָא.

 שְׁנֵי רֻקִּין בִּרְשׁוּת הַיָּחִיד, אֶחָד טָהוֹר וְאֶחָד מִן הָרֻקִּין הַנִּמְצָאִים שֶׁגָּזְרוּ עֲלֵיהֶן טֻמְאָה כְּמוֹ שֶׁבֵּאַרְנוּ, וְנָגַע בְּאֶחָד מֵהֶן אוֹ הֱסִיטוֹ, וְאֵין יָדוּעַ אֵיזֶה מֵהֶן--תּוֹלִין עָלָיו אֶת הַתְּרוּמָה, מִפְּנֵי שְׁהֶן שְׁנֵי סְפֵקוֹת: סְפֵק בַּטָּהוֹר נָגַע, סְפֵק בַּנִּמְצָא; וְאִם תֹּאמַר בַּנִּמְצָא--סְפֵק שְׁהוּא טָמֵא, סְפֵק שְׁהוּא טָהוֹר.

הָיוּ שְׁנֵי הָרֻקִּין בִּרְשׁוּת הָרַבִּים--אִם הָיוּ נְגוּבִין וּמֻנָּחִין שָׁם וְנָגַע בְּאֶחָד מֵהֶן, סְפֵקוֹ טָהוֹר.
נָשָׂא אֶחָד מֵהֶן, תּוֹלִין עָלָיו--שֶׁהֲרֵי מִשֶּׁנְּשָׂאוֹ, אֵינוּ מֻנָּח בִּרְשׁוּת הָרַבִּים.
וְכֵן אִם הָיָה אֶחָד מֵהֶן לַח, וְנִתְלָה בּוֹ הָרֹק הַלַּח--תּוֹלִין עָלָיו: שֶׁהֲרֵי אֵינוּ מֻנָּח בִּרְשׁוּת הָרַבִּים כְּדֵי שֶׁיִּהְיֶה סְפֵקוֹ טָהוֹר, אֵלָא הֲרֵי הוּא עַל בִּגְדוֹ.

כְּבָר בֵּאַרְנוּ שְׁאִם נָגַע בְּרֹק הַנִּמְצָא אוֹ נְשָׂאוֹ אוֹ הֱסִיטוֹ, בְּכָל מָקוֹם--שׂוֹרְפִין עָלָיו אֶת הַתְּרוּמָה כְּבֵית הַפְּרָס וְכַיּוֹצֶא בָּהּ, שֶׁשּׂוֹרְפִין עַל וַדַּאי מַגָּעָן בְּכָל מָקוֹם.
מִי שֶׁיָּשַׁב בִּרְשׁוּת הָרַבִּים, וּבָא אֶחָד וְדָרַס עַל בְּגָדָיו, אוֹ שֶׁרָקַק וְנָגַע בּוֹ הָרֹק--עַל הָרֹק, שׂוֹרְפִין אֶת הַתְּרוּמָה.
וְעַל בְּגָדָיו, הוֹלְכִין אַחַר הָרֹב: אִם רֹב הָעִיר טְמֵאִים, בְּגָדָיו מַדְרֵס; וְאִם רֹב הָעִיר טְהוֹרִים, הֲרֵי זֶה טָהוֹר.

 מִי שֶׁאָבַד לוֹ כְּלִי, וּמְצָאוֹ בִּרְשׁוּת הַיָּחִיד--הֲרֵי זֶה טָמֵא מַדְרֵס, וְטָמֵא טְמֵא מֵת.
אָבַד לוֹ בִּרְשׁוּת הָרַבִּים, וּמְצָאוֹ בִּרְשׁוּת הָרַבִּים--אִם אָבַד בַּיּוֹם, וּמְצָאוֹ בּוֹ בַּיּוֹם--טָהוֹר; אָבַד בַּיּוֹם וּמְצָאוֹ בַּלַּיְלָה, אוֹ שֶׁאָבַד בַּלַּיְלָה וּמְצָאוֹ בַּיּוֹם, אוֹ שֶׁאָבַד בַּיּוֹם וּמְצָאוֹ בַּיּוֹם שֶׁלְּאַחֲרָיו--הֲרֵי זֶה בְּחֶזְקַת טָמֵא.
זֶה הַכְּלָל--כָּל שֶׁעָבַר עָלָיו הַלַּיְלָה אוֹ מִקְצָתוֹ, טָמֵא.

 הִנִּיחַ כְּלִי אוֹ שְׁכָחוֹ בִּרְשׁוּת הָרַבִּים--אַף עַל פִּי שֶׁעָבַר עָלָיו הַלַּיְלָה, טָהוֹר; הִנִּיחַ אוֹ שָׁכַח בִּרְשׁוּת הַיָּחִיד--הֲרֵי זֶה טָמֵא מַדְרֵס, וְטָהוֹר מִטְּמֵא מֵת.
וּמִפְּנֵי מַה לֹא הִחְמִירוּ בְּשׁוֹכֵחַ וּמַנִּיחַ כַּמְּאַבֵּד--מִפְּנֵי שְׁאֵינוּ דָּבָר מָצוּי תָּמִיד, לֹא גָזְרוּ עָלָיו.
הַמְּאַבֵּד וּמָצָא בְּתוֹךְ הַבַּיִת--הֲרֵי זֶה טָהוֹר, מִפְּנֵי שְׁהוּא בְּחֶזְקַת שִׁמּוּר.

 הַשּׁוֹטֵחַ כֵּלִים בִּרְשׁוּת הָרַבִּים, הֲרֵי אֵלּוּ טְהוֹרִים.
וּבִרְשׁוּת הַיָּחִיד--טְמֵאִים, שֶׁמֶּא נָגְעוּ בָּהֶן טְמֵאִים; וְאִם הָיָה מְשַׁמְּרָן, טְהוֹרִים.
נָפְלוּ וְהָלַךְ לַהֲבִיאָם--טְמֵאִים, שֶׁהֲרֵי נֶעֶלְמוּ מֵעֵינָיו.
וְכֵן מִי שֶׁאָבְדוּ כֵּלָיו בִּרְשׁוּת הַיָּחִיד, וּמְצָאָן אַפִלּוּ בּוֹ בַּיּוֹם--הֲרֵי הֶן מַדְרֵס וּטְמֵא מֵת, כְּמוֹ שֶׁבֵּאַרְנוּ.

 שׁוֹטָה אַחַת בָּעִיר, אוֹ נָכְרִית--כָּל הָרֻקִּין שֶׁבָּעִיר בְּחֶזְקַת טֻמְאָה לְעוֹלָם, בְּכָל מָקוֹם.
מִי שֶׁדָּרְסָה אִשָּׁה עַל בְּגָדָיו, אוֹ שֶׁיָּשְׁבָה עִמּוֹ בַּסְּפִינָה--אִם מַכִּירַתּוּ שְׁהוּא אוֹכֵל בַּתְּרוּמָה, כֵּלָיו טְהוֹרִין; וְאִם לָאו, יִשְׁאֲלֶנָּה.
מִי שֶׁיָּשַׁן בִּרְשׁוּת הָרַבִּים, וְעָמַד--כֵּלָיו טְהוֹרִים.
נָגַע בִּרְשׁוּת הָרַבִּים בְּאֶחָד בַּלַּיְלָה, וְאֵין יָדוּעַ אִם חַי אִם מֵת, וּבַשַּׁחַר עָמַד, וּמְצָאוֹ מֵת--הֲרֵי זֶה טָמֵא: שֶׁכָּל הַטֻּמְאוֹת, כְּשָׁעַת מְצִיאָתָן.
וְאִם רָאָהוּ חַי בָּעֶרֶב, וּבַשַּׁחַר מְצָאוֹ מֵת--הֲרֵי זֶה סָפֵק בִּרְשׁוּת הָרַבִּים, וְטָהוֹר.

 הַמְּסֻכָּן בִּרְשׁוּת הַיָּחִיד, וְנִתְעַלַּף וְאֵין יָדוּעַ אִם עֲדַיִן הוּא חַי, וְהוֹצִיאוּהוּ לִרְשׁוּת הָרַבִּים, וְחָזְרוּ וְהִכְנִיסוּהוּ לִרְשׁוּת הַיָּחִיד--כִּשְׁהוּא בִּרְשׁוּת הַיָּחִיד, סְפֵקוֹ טָמֵא; וְכִשְׁהוּא בִּרְשׁוּת הָרַבִּים, סְפֵקוֹ טָהוֹר.

מַעֲשֶׂה בְּאֶחָד שֶׁהָיָה מְסֻכָּן, וְהוֹלִיכוּהוּ מֵעִיר לְעִיר בְּמִטָּה, וְהָיוּ כִּתּוֹת מִתְחַלְּפוֹת תַּחְתָּיו, וּבָאַחֲרוֹנָה נִמְצָא מֵת; וְלֹא טִמְּאוּ חֲכָמִים אֵלָא כַּת אַחֲרוֹנָה בִּלְבָד.

 טָמֵא שֶׁהָיָה עוֹמֵד וּמְדַבֵּר עַל הַבּוֹר, וְנִתְּזָה צִנּוֹרָה מִפִּיו, סְפֵק הִגִּיעָה לַבּוֹר, סְפֵק לֹא הִגִּיעָה--אִם הָיָה בּוֹר שֶׁלְּשֶׁמֶן, סְפֵקוֹ טָמֵא בִּרְשׁוּת הַיָּחִיד; וְאִם הָיָה בּוֹר שֶׁלְּיַיִן, סְפֵקוֹ טָהוֹר בְּכָל מָקוֹם--מִפְּנֵי שֶׁשְּׂפַת הַבּוֹר קוֹלֶטֶת.

הִלְכּוֹת שְׁאָר אֲבוֹת הַטֻּמְאוֹת פֵּרֶק יט 
שְׁנֵי שָׁבִילִין אֶחָד טָמֵא וְאֶחָד טָהוֹר, הָלַךְ בְּאֶחָד מֵהֶן וְאֵין יָדוּעַ בְּאֵיזֶה הָלַךְ, וְעָשָׂה טְהָרוֹת, וְנֶאֶכְלוּ, וְהִזָּה שְׁלִישִׁי וּשְׁבִיעִי וְטָבַל וְטָהַר, וְהָלַךְ בַּשֵּׁנִי וְעָשָׂה טְהָרוֹת--הֲרֵי אֵלּוּ טְהוֹרוֹת; וְאִם קַיָּמוֹת הָרִאשׁוֹנוֹת--אֵלּוּ וְאֵלּוּ תְּלוּיוֹת, שֶׁבַּוַּדַּאי שֶׁאֶחָד מִן הַטְּהָרוֹת טָמֵא.
וְאִם לֹא טָהַר בִּנְתַּיִם, הָרִאשׁוֹנוֹת תְּלוּיוֹת; וְהַשְּׁנִיּוֹת יִשָּׂרְפוּ--שֶׁהֲרֵי הֶן טְמֵאוֹת בַּוַּדַּאי, שֶׁזֶּה טָמֵא הוּא מִפְּנֵי שֶׁהָלַךְ בִּשְׁנֵי שָׁבִילִין.

וְכֵן הַצְּפַרְדֵּעַ וְהַשֶּׁרֶץ בִּרְשׁוּת הָרַבִּים, וְאֵין צוּרָתָן נִכֶּרֶת וְאֵין יָדוּעַ אֵיזֶה הוּא הַשֶּׁרֶץ, וְנָגַע בְּאֶחָד מֵהֶן וְעָשָׂה טְהָרוֹת וְנֶאֶכְלוּ, וְטָבַל וְנָגַע בַּשֵּׁנִי וְעָשָׂה טְהָרוֹת--הֲרֵי אֵלּוּ טְהוֹרוֹת; וְאִם קַיָּמוֹת הָרִאשׁוֹנוֹת, אֵלּוּ וְאֵלּוּ תְּלוּיוֹת.
וְאִם לֹא טָבַל בִּנְתַּיִם--הָרִאשׁוֹנוֹת תְּלוּיוֹת, וְהַשְּׁנִיּוֹת יִשָּׂרְפוּ.

 שְׁנֵי שָׁבִילִין אֶחָד טָמֵא וְאֶחָד טָהוֹר, הָלַךְ בְּאֶחָד מֵהֶן וְעָשָׂה טְהָרוֹת, וּבָא חֲבֵרוֹ, וְהָלַךְ בַּשֵּׁנִי וְעָשָׂה טְהָרוֹת--אִם בָּאוּ וְנִשְׁאֲלוּ זֶה אַחַר זֶה--מוֹרִין לְכָל אֶחָד מֵהֶן בִּפְנֵי עַצְמוֹ, שְׁהוּא טָהוֹר; בָּאוּ שְׁנֵיהֶן כְּאַחַת, אוֹ שֶׁבָּא הָאֶחָד וְשָׁאַל עָלָיו וְעַל חֲבֵרוֹ וְאָמַר שְׁנַיִם הָיִינוּ וּבִשְׁנֵי הַשָּׁבִילִין הָלַכְנוּ וּשְׁתֵּי טְהָרוֹת עָשִׂינוּ--הֲרֵי שְׁנֵיהֶן טְמֵאִין, וּטְהָרוֹת שֶׁעָשׂוּ נִשְׂרָפוֹת.

וְכֵן אִם נִטְמְאוּ בְּטֻמְאָה קַלָּה.
כֵּיצַד: שְׁנֵי כִּכָּרִים אֶחָד טָמֵא וְאֶחָד טָהוֹר, אָכַל אֶת אֶחָד מֵהֶן וְעָשָׂה טְהָרוֹת, וּבָא חֲבֵרוֹ, וְאָכַל אֶת הַשֵּׁנִי וְעָשָׂה טְהָרוֹת--אִם נִשְׁאֲלוּ זֶה אַחַר זֶה, שְׁנֵיהֶן טְהוֹרִין: מִפְּנֵי שְׁהֶן סְפֵק דִּבְרֵי סוֹפְרִים, שְׁהוּא מִכְּלַל הַסְּפֵקוֹת שֶׁטִּהֲרוּ חֲכָמִים כְּמוֹ שֶׁבֵּאַרְנוּ.

נִשְׁאֲלוּ שְׁנֵיהֶן כְּאַחַת, אוֹ שֶׁשָּׁאַל עָלָיו וְעַל חֲבֵרוֹ--שְׁנֵיהֶן טְמֵאִין מִסָּפֵק, וְטַהְרוֹתֵיהֶם נִשְׂרָפוֹת: שֶׁוַּדַּאי אַחַת מִן הַטְּהָרוֹת טְמֵאָה.
וְאַפִלּוּ כִּכָּר אַחַת טְמֵאָה שֶׁנִּתְעָרְבָה בְּמֵאָה כִּכָּרוֹת טְהוֹרוֹת--הֲרֵי כֻּלָּן טְמֵאִין, וְיִשָּׂרְפוּ.

 כִּכָּר טָמֵא שֶׁנִּתְעָרַב בְּתִשְׁעָה כִּכָּרוֹת טְהוֹרִין, וּבָאוּ חֲמִשָּׁה בְּנֵי אָדָם וְאָכְלוּ חֲמִשָּׁה כִּכָּרוֹת מֵהֶן, וּבָאוּ חֲמִשָּׁה בְּנֵי אָדָם אַחֲרוֹנִים וְאָכְלוּ הַחֲמִשָּׁה הַנִּשְׁאָרוֹת--הֲרֵי הָרִאשׁוֹנִים טְמֵאִין, שְׁאֵין לָהֶן אֲנָשִׁים אֲחֵרִים שֶׁיִּתְלוּ בָּהֶן; וְהַחֲמִשָּׁה אֲנָשִׁים הָאַחֲרוֹנִים טְהוֹרִין, מִפְּנֵי שְׁהֶן תּוֹלִין בָּרִאשׁוֹנִים.

 שֵׁנִי שָׁבִילִין אֶחָד טָמֵא וְאֶחָד טָהוֹר, וְהָלְכוּ בָּהֶן שְׁנֵי אֲנָשִׁים אִישׁ אֶחָד טָהוֹר וְאִישׁ אֶחָד טָמֵא, אַפִלּוּ הָיָה הָאֶחָד תָּלוּי--הֲרֵי זֶה הַטָּהוֹר תּוֹלֶה בַּתָּלוּי; וְאוֹמְרִין זֶה הַטָּהוֹר, הָלַךְ בַּשָּׁבִיל הַטָּהוֹר וַהֲרֵי הוּא בְּטַהְרָתוֹ, וְזֶה הַתָּלוּי, הָלַךְ בַּשָּׁבִיל הַטָּמֵא--וְאַף עַל פִּי שֶׁנִּשְׁאֲלוּ שְׁנֵיהֶן כְּאֶחָד.

הִלְכּוֹת שְׁאָר אֲבוֹת הַטֻּמְאוֹת פֵּרֶק כ 
כָּל מָקוֹם שְׁהוּא רְשׁוּת הָרַבִּים לְעִנְיַן שַׁבָּת, כָּךְ הוּא רְשׁוּת הָרַבִּים לְעִנְיַן טֻמְאָה.
וְאַרְבַּע אַמּוֹת הַסְּמוּכוֹת לִרְשׁוּת הָרַבִּים, הֲרֵי הֶן כִּרְשׁוּת הָרַבִּים לַטֻּמְאָה; וְכֵן הַכַּרְמְלִית, כְּגוֹן הַיָּם וְהָאִצְטְוָנִית--הֲרֵי הֶן כִּרְשׁוּת הָרַבִּים לַטֻּמְאָה.

 יֵשׁ שָׁם מְקוֹמוֹת--אַף עַל פִּי שְׁהֶן רְשׁוּת הַיָּחִיד לַשַּׁבָּת, הֲרֵי הֶן כִּרְשׁוּת הָרַבִּים לְעִנְיַן טֻמְאָה; וְאֵלּוּ הֶן: הַשָּׁבִילִין המְּפֻלָּשִׁין לְשִׁיחִין וּלְבוֹרוֹת וּלְגִתּוֹת, וְהַבִּקְעָה הַמֻּקֶּפֶת גָּדֵר בִּימֵי הַחַמָּה; וּבְסִילְקֵי מְלָכִים--שְׁהוּא בִּנְיָן רָחֵב הַרְבֵּה לַעֲמֹד בּוֹ אַנְשֵׁי הַמֶּרְכָּבָה, וְיֵשׁ לוֹ פְּתָחִים הַרְבֵּה פְּתוּחִין לִרְשׁוּת הָרַבִּים; וְהַפּוֹרָן--וְהוּא הַבִּנְיָן הַגָּדוֹל שֶׁיֵּשׁ לוֹ שְׁנֵי פְּתָחִים זֶה כְּנֶגֶד זֶה, וְחָצֵר שֶׁהָרַבִּים נִכְנָסִין בְּפֶתַח זֶה וְיוֹצְאִין בְּפֶתַח אַחֵר.

וְכֵן מְבוֹאוֹת הַיּוֹרְדִין לַיָּם אוֹ לַנָּהָר, אַף עַל פִּי שֶׁגְּדוּרִין מִכָּאן וּמִכָּאן וְרַבִּים מְטַפְּסִין וְעוֹלִין בָּהֶן, וְהַבִּימוֹסוֹת, וְהַמֶּרְחֲצָאוֹת--הֲרֵי הֶן כִּרְשׁוּת הָרַבִּים לַטֻּמְאָה.
וְכֵן כָּל הָעֲזָרָה, כִּרְשׁוּת הָרַבִּים לַטֻּמְאָה.

גַּגּוֹת הָעִיר שֶׁדֶּרֶךְ הָעִיר עוֹבֶרֶת עֲלֵיהֶן, רְשׁוּת הָרַבִּים לַטֻּמְאָה.
הַגִּנָּה--בִּזְמָן שְׁהִיא מִשְׁתַּמֶּרֶת, רְשׁוּת הַיָּחִיד; וּבִזְמָן שְׁאֵינָהּ מִשְׁתַּמֶּרֶת, רְשׁוּת הָרַבִּים לַטֻּמְאָה.
וְכֵן בְּסִילְקֵי גְּדוֹלָה--בִּזְמָן שֶׁפּוֹתְחִין אוֹתָהּ, רְשׁוּת הָרַבִּים לַטֻּמְאָה; וּבִזְמָן שֶׁנּוֹעֲלִין אוֹתָהּ, רְשׁוּת הַיָּחִיד לַכֹּל.

 הַבִּקְעָה הַמֻּקֶּפֶת גָּדֵר--בִּימוֹת הַגְּשָׁמִים, רְשׁוּת הַיָּחִיד לַשַּׁבָּת וְלַטֻּמְאָה; וְאִם לֹא הָיְתָה מֻקֶּפֶת, הֲרֵי הִיא רְשׁוּת הַיָּחִיד לַטֻּמְאָה בִּלְבָד.
וּבִקְעָה שֶׁעָבְרוּ עָלֶיהָ יְמוֹת הַגְּשָׁמִים--הֲרֵי הִיא רְשׁוּת הַיָּחִיד לַטֻּמְאָה, אַפִלּוּ בִּימוֹת הַחַמָּה.
וְאֵלּוּ הֶן יְמוֹת הַחַמָּה, מִשֶּׁתֵּעָקֵר הַתְּבוּאָה מִתּוֹכָהּ; וְאֵלּוּ הֶן יְמוֹת הַגְּשָׁמִים, מִשֶּׁתֵּרֵד רְבִיעָה שְׁנִיָּה.

בֵּין הָעִגּוּלִין שֶׁלָּעֲנָבִים לַזּוֹגִין, רְשׁוּת הָרַבִּים לַטֻּמְאָה.
כֶּרֶם--שֶׁלִּפְנֵי הַבּוֹצְרִים, רְשׁוּת הַיָּחִיד; וְשֶׁלְּאַחַר הַבּוֹצְרִים, רְשׁוּת הָרַבִּים לַטֻּמְאָה.
אֵימָתַי, בִּזְמָן שֶׁהָרַבִּים נִכְנָסִין בְּרוּחַ זוֹ וְיוֹצְאִין בְּרוּחַ שֶׁכְּנֶגְדָּהּ.

שְׁאָר כָּל הַמְּקוֹמוֹת חוּץ מֵאֵלּוּ שֶׁבֵּאַרְנוּ דִּינָם--שְׁהֶן רְשׁוּת הַיָּחִיד לַשַּׁבָּת, כָּךְ הֶן רְשׁוּת הַיָּחִיד לְעִנְיַן טֻמְאָה.
וְיֵשׁ מְקוֹמוֹת שְׁאֵינָן רְשׁוּת הַיָּחִיד לַשַּׁבָּת, וְאַף עַל פִּי כֵן הֲרֵי הֶן רְשׁוּת הַיָּחִיד לְעִנְיַן טֻמְאָה--מִפְּנֵי שְׁאֵין הָעָם מִשְׁתַּמְּשִׁין בָּהֶן; וְאֵלּוּ הֶן--הָאִילָנוֹת וְחוֹרֵי רְשׁוּת הָרַבִּים, אַף עַל פִּי שְׁאֵין בָּהֶן אַרְבָּעָה עַל אַרְבָּעָה.

כֵּיצַד: אִילָן שְׁהוּא עוֹמֵד בִּרְשׁוּת הָרַבִּים, וְטֻמְאָה בְּתוֹכוֹ--עָלָה לְרֹאשׁוֹ, סְפֵק נָגַע סְפֵק לֹא נָגַע--סְפֵקוֹ טָמֵא; הִכְנִיס יָדוֹ לְחוֹר שֶׁיֵּשׁ בּוֹ טֻמְאָה, סְפֵק נָגַע סְפֵק לֹא נָגַע--סְפֵקוֹ טָמֵא.

חָנוּת שְׁהִיא טְמֵאָה, וּפְתוּחָה לִרְשׁוּת הָרַבִּים, סְפֵק נִכְנַס סְפֵק לֹא נִכְנַס--סְפֵקוֹ טָהוֹר: שֶׁכָּל הֶחָנוּת כְּמוֹ שֶׁרֶץ הַמֻּנָּח בִּרְשׁוּת הָרַבִּים, שֶׁסְּפֵק מַגָּעוֹ טָהוֹר.
הָיוּ שְׁתֵּי חֲנִיּוֹת אַחַת טְמֵאָה וְאַחַת טְהוֹרָה--נִכְנַס לְאַחַת מֵהֶן, סְפֵק לַטְּמֵאָה נִכְנַס סְפֵק לַטְּהוֹרָה נִכְנַס--סְפֵקוֹ טָמֵא: שֶׁזֶּה סְפֵק רְשׁוּת הַיָּחִיד, שֶׁהֶחָנוּת רְשׁוּת הַיָּחִיד.

וְכֵן בִּקְעָה בִּימוֹת הַגְּשָׁמִים שֶׁיֵּשׁ בָּהּ שָׂדוֹת הַרְבֵּה, וּבָהּ שָׂדֶה אַחַת טְמֵאָה, וְאָמַר נִכְנַסְתִּי לְבִקְעָה זוֹ, וְאֵינִי יוֹדֵעַ אִם נִכְנַסְתִּי לְאוֹתָהּ שָׂדֶה אוֹ לֹא נִכְנַסְתִּי--סְפֵקוֹ טָמֵא: שֶׁסְּפֵק טֻמְאָה בִּרְשׁוּת הַיָּחִיד, אַפִלּוּ סְפֵק בִּיאָה--טָמֵא.

 מְקוֹם שֶׁהָיָה רְשׁוּת הַיָּחִיד, וְנַעֲשָׂה רְשׁוּת הָרַבִּים, וְחָזַר וְנַעֲשָׂה רְשׁוּת הַיָּחִיד--כִּשְׁהוּא רְשׁוּת הַיָּחִיד, סְפֵקוֹ טָמֵא; וְכִשְׁהוּא רְשׁוּת הָרַבִּים, סְפֵקוֹ טָהוֹר.

 דְּבָרִים שְׁהֶן בִּרְשׁוּת הָרַבִּים, הֲרֵי הֶן כִּרְשׁוּת הָרַבִּים.
כֵּיצַד: קֻפָּה בִּרְשׁוּת הָרַבִּים גְּבוֹהָה עֲשָׂרָה טְפָחִים, וְהַטֻּמְאָה בְּתוֹכָהּ, סְפֵק נָגַע סְפֵק לֹא נָגַע--סְפֵקוֹ טָהוֹר; הִכְנִיס יָדוֹ לְתוֹכָהּ, סְפֵק נָגַע סְפֵק לֹא נָגַע--סְפֵקוֹ טָמֵא.

הָיְתָה כְּפִישָׁה נְתוּנָה עַל כְּתֵפוֹ, וְכִכַּר תְּרוּמָה כָּרוּךְ בְּסִיב אוֹ בִּנְיָר וְנָתוּן לְתוֹכָהּ, סְפֵק נָגַע בָּהּ אַחֵר, סְפֵק לֹא נָגַע--סְפֵקוֹ טָמֵא.

 חֲמוֹר בִּרְשׁוּת הָרַבִּים גָּבוֹהַּ עֲשָׂרָה טְפָחִים, וְטֻמְאָה נְתוּנָה עַל גַּבָּיו, סְפֵק נָגַע סְפֵק לֹא נָגַע--סְפֵקוֹ טָהוֹר; פָּשַׁט יָדוֹ עַל גַּבָּיו, סְפֵק נָגַע סְפֵק לֹא נָגַע--סְפֵקוֹ טָמֵא.
וְכֵן סֶלַע הַמֻּנָּח בִּרְשׁוּת הָרַבִּים גָּבוֹהַּ עֲשָׂרָה טְפָחִים, וְטֻמְאָה נְתוּנָה עָלָיו, סְפֵק נָגַע סְפֵק לֹא נָגַע--סְפֵקוֹ טָהוֹר; עָלָה בְּרֹאשׁ הַסֶּלַע, סְפֵק נָגַע סְפֵק לֹא נָגַע--סְפֵקוֹ טָמֵא.

 הָיָה זֶה רוֹכֵב עַל חֲמוֹרוֹ וְזֶה רוֹכֵב עַל חֲמוֹרוֹ, וּמְהַלְּכִין בַּדֶּרֶךְ, סְפֵק נָגְעוּ זֶה בְּזֶה, סְפֵק לֹא נָגְעוּ; תִּינוֹק טָמֵא מֻרְכָּב עַל כְּתֵפוֹ שֶׁלְּאָבִיו, וְתִינוֹק טָהוֹר מֻרְכָּב עַל כְּתֵפוֹ שֶׁלְּאָבִיו, וְהָלְכוּ זֶה בְּצַד זֶה, סְפֵק נָגַע סְפֵק לֹא נָגַע; חֲבִלָּה עַל כְּתֵפוֹ, וְהָרֹק מֻדְבָּק בַּכּוֹתָל, סְפֵק נָגַע סְפֵק לֹא נָגַע; כֵּלִים שְׁטוּחִין בִּרְשׁוּת הָרַבִּים לְמַעְלָה מֵעֲשָׂרָה, וְהַטָּמֵא עוֹבֵר, סְפֵק הֵסִיט סְפֵק לֹא הֵסִיט: הַכֹּל טָהוֹר.

הִלְכּוֹת טֻמְאַת אֹכָלִין 
מִצְוַת עֲשֵׂה אַחַת, וְהִיא דִּין טֻמְאַת מַשְׁקִין וְאֹכָלִין וְהֶכְשֵׁרָן.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת טֻמְאַת אֹכָלִין פֵּרֶק א 
כָּל אֹכֶל הַמְּיֻחָד לְמַאֲכַל אָדָם, כְּגוֹן לֶחֶם וּבָשָׂר וַעֲנָבִים וְזֵיתִים וְכַיּוֹצֶא בָּהֶן--מְקַבֵּל טֻמְאָה; וְכָל שְׁאֵינוּ מְיֻחָד לְמַאֲכַל אָדָם--הֲרֵי זֶה טָהוֹר וְאֵינוּ מְקַבֵּל טֻמְאָה, אֵלָא אִם כֵּן חִשַּׁב עָלָיו וְיֵחֲדוֹ לְמַאֲכַל אָדָם.
וְזֶה וְזֶה אֵינוּ מְקַבֵּל טֻמְאָה, עַד שֶׁיִּבָּלֵל תְּחִלָּה בְּאֶחָד מִשִּׁבְעָה מַשְׁקִין; וְזֶה הוּא הַנִּקְרָא הֶכְשֵׁר, שֶׁנֶּאֱמָר "וְכִי יֻתַּן-מַיִם עַל-זֶרַע" .

וְאֵלּוּ הֶן הַשִּׁבְעָה מַשְׁקִין שֶׁמַּכְשִׁירִין אֶת הָאֹכָלִין לַטֻּמְאָה--הַמַּיִם, וְהַטַּל, וְהַשֶּׁמֶן, וְהַיַּיִן, וְהֶחָלָב, וְהַדָּם, וְהַדְּבַשׁ.
וְאֵינָן מַכְשִׁירִין עַד שֶׁיִּפְּלוּ עַל הָאֹכָלִין, בִּרְצוֹן הַבְּעָלִים; וְלֹא יִהְיוּ סְרוּחִין, שֶׁהַמַּשְׁקֶה הַסָּרוּחַ אֵינוּ מַכְשִׁיר.
וְכֵיוָן שֶׁהֻכְשַׁר הָאֹכֶל--אַף עַל פִּי שֶׁיָּבַשׁ וַהֲרֵי הוּא נָגוּב, הֲרֵי זֶה מְקַבֵּל טֻמְאָה.

אֹכֶל שֶׁהָיָה בָּלוּל בְּמֵי פֵּרוֹת כְּגוֹן מֵי תּוּתִים וְרִמּוֹנִים--אַף עַל פִּי שְׁהוּא בָּלוּל, וְנָגַע בּוֹ הַזָּב אוֹ בְּשַׂר הַמֵּת--הֲרֵי הוּא טָהוֹר, מִפְּנֵי שֶׁלֹּא הֻכְשַׁר בְּאֶחָד מִשִּׁבְעַת הַמַּשְׁקִין.

אֵין שָׁם מַשְׁקֶה שֶׁמְּקַבֵּל טֻמְאָה, אֵלָא שִׁבְעַת הַמַּשְׁקִין שֶׁמָּנִינוּ בִּלְבָד; אֲבָל שְׁאָר מֵי פֵּרוֹת--כְּדֶרֶךְ שְׁאֵין מַכְשִׁירִין, כָּךְ אֵין מְקַבְּלִין טֻמְאָה כְּלָל.
זֵיתִים וַעֲנָבִים שֶׁלֹּא הֵבִיאוּ שְׁלִישׁ--מַשְׁקִין הַיּוֹצְאִין מֵהֶן אֵינָן מַכְשִׁירִין, וְלֹא מְקַבְּלִין טֻמְאָה; אֵלָא הֲרֵי הֶן כִּשְׁאָר מֵי פֵּרוֹת, שְׁהֶן טְהוֹרִין לְעוֹלָם.

 אֵלּוּ דְּבָרִים שְׁאֵינָן מְקַבְּלִין טֻמְאָה, וְאַף עַל פִּי שֶׁבְּנֵי אָדָם אוֹכְלִין אוֹתָן, לְפִי שְׁאֵינָן נֶאֱכָלִין לַהֲנָאַת גּוּפָן, אֵלָא מִפְּנֵי שֶׁנּוֹתְנִין טַעַם בַּמַּאֲכָלוֹת אוֹ מִפְּנֵי הָרֵיחַ אוֹ הַמַּרְאֶה; וְאֵלּוּ הֶן--הַקֹּשְׁטְ וְהַחֲמָס וְרָאשֵׁי בְּשָׂמִים וְהַתִּיָּה וְהַחִלְתִּית וְהַפַּלְפְּלִין וְחַלּוֹת חָרִיעַ, וְכֵן כָּל כַּיּוֹצֶא בָּהֶן.

 הַשֶּׁבֶת--סְתָמוֹ לַאֲכִילַת גּוּפוֹ, כִּשְׁאָר יַרְקוֹת שָׂדֶה; וְאִם חִשַּׁב עָלָיו לַקְּדֵרָה, אֵינוּ מִטַּמֵּא טֻמְאַת אֹכָלִין.
וְהַשֶּׁבֶת--מִשֶּׁנָּתְנָה טַעַם בַּקְּדֵרָה--הֲרֵי הִיא כְּזֵבֶל, וְאֵינָהּ מִטַּמְּאָה טֻמְאַת אֹכָלִין.
הַתְּמָרִים וְהַגְּרֹגְּרוֹת שֶׁנְּתָנָן לַקְּדֵרָה כִּתְבָלִין--עֲדַיִן הֶן מִטַּמְּאִין טֻמְאַת אֹכָלִין, עַד שֶׁיִּפָּסְדוּ מִלֶּאֱכֹל אָדָם.

 הַכַּרְשִׁינִין--אִם יֵחֲדָן לְמַאֲכַל אָדָם, מִטַּמְּאִין טֻמְאַת אֹכָלִין.
הַקּוּר, הֲרֵי הוּא כְּעֵץ לְכָל דָּבָר; וְאִם שְׁלָקוֹ וְטִגְּנוֹ, מִטַּמֵּא טֻמְאַת אֹכָלִין.
הַחַרְצַנִּין וְהַזּוֹגִין--אַף עַל פִּי שֶׁכְּנָסָן לְאֹכָלִין, אֵין מִטַּמְּאִין.

 זֵיתִים וַעֲנָבִים--הַקָּשִׁים שֶׁנִּפְרָצִין וְיוֹצְאִין מִתַּחַת הַקּוֹרָה בְּשָׁעַת הַדְּרִיכָה, אֵינָן מְקַבְּלִין טֻמְאָה.
וְעַד כַּמָּה, עַד אַרְבַּעַת קַבִּין לְכָל כּוֹר; הָיָה הַנִּפְרָץ יָתֵר מִזֶּה, מְקַבְּלִין טֻמְאָה.
וְאִם כְּנָסָן לְאֹכָלִין--אַף עַל פִּי שְׁהֶן פָּחוּת מֵאַרְבַּעַת קַבִּין, מְקַבְּלִין טֻמְאָה.

 הַכַּפְנָיוֹת וְהַפַּגִּין וְהַבֹּסֶר וְהַקֶּצַח--הֲרֵי הֶן כְּאֹכָלִין, וּמְקַבְּלִין טֻמְאָה.
לוֹלַבֵּי זְרָדִים, וְהַחַרוּבִין, וְשֶׁלָּעֲדָל, וְעַלֵּי הַלּוּף הַשּׁוֹטֶה--אֵינָן מְקַבְּלִין טֻמְאָה, עַד שֶׁיִּמְתְּקוּ.
הַחַרְדָּל וְהַתֻּרְמוֹסִין וּשְׁאָר כָּל הַנִּכְבָּשִׁין--מִטַּמְּאִין טֻמְאַת אֹכָלִין, בֵּין מִשֶּׁהִמְתִּיקוּ בֵּין עַד שֶׁלֹּא הִמְתִּיקוּ.

 זֵיתִים שֶׁכְּבָשָׁן בָּעַלִּין שֶׁלָּהֶן--אֵין הָעַלִּין מְקַבְּלִין טֻמְאָה, שֶׁלֹּא כְּבָשָׁן לְאָכְלָן אֵלָא לְמַרְאֶה.
כִּישׁוּת שֶׁלַּקִּישׁוּת, וְהַנֵּץ שֶׁלָּהּ--אֵינוּ מְקַבֵּל טֻמְאָה, מִפְּנֵי שְׁאֵינוּ אֹכֶל.

 דְּבַשׁ בְּכַוַּרְתּוֹ, מִטַּמֵּא טֻמְאַת אֹכָלִין שֶׁלֹּא בְּמַחְשָׁבָה; רָדָה הַדְּבַשׁ--מִשֶּׁיְּרַסַּק הַחַלּוֹת, מִטַּמֵּא מִשּׁוֹם מַשְׁקֶה.
דְּבַשׁ הַזָּב מִכַּוַּרְתּוֹ, מִטַּמֵּא טֻמְאַת מַשְׁקִין; חִשַּׁב עָלָיו לְאֹכָלִין, מִטַּמֵּא טֻמְאַת אֹכָלִין.

 הַשֶּׁמֶן שֶׁקָּרַשׁ--אֵינוּ אֹכֶל, וְלֹא מַשְׁקֶה; חִשַּׁב עָלָיו כִּשְׁהוּא קָרוּשׁ, בֵּין לְאֹכָלִין בֵּין לְמַשְׁקִין--בָּטְלָה דַּעְתּוֹ.
וְכֵן הַדָּם שֶׁקָּרַשׁ--אֵינוּ אֹכֶל, וְלֹא מַשְׁקֶה.
חִשַּׁב עָלָיו לְאֹכָלִין, מִטַּמֵּא טֻמְאַת אֹכָלִין; חִשַּׁב עָלָיו לְמַשְׁקִין, בָּטְלָה דַּעְתּוֹ.

 חָלָב שֶׁקָּרַשׁ--אֵינוּ לֹא אֹכֶל, וְלֹא מַשְׁקֶה.
חִשַּׁב עָלָיו לְאֹכָלִין, מִטַּמֵּא טֻמְאַת אֹכָלִין; לְמַשְׁקִין, בָּטְלָה דַּעְתּוֹ.
דְּבַשׁ תְּמָרִים--לֹא אֹכֶל, וְלֹא מַשְׁקֶה.
חִשַּׁב עָלָיו לְאֹכָלִין, מִטַּמֵּא טֻמְאַת אֹכָלִין; לְמַשְׁקִין, בָּטְלָה דַּעְתּוֹ.
וּשְׁאָר כָּל מֵימֵי פֵּרוֹת כֻּלָּן--לֹא אֹכֶל, וְלֹא מַשְׁקֶה; חִשַּׁב עֲלֵיהֶן, בֵּין לְאֹכָלִין בֵּין לְמַשְׁקִין--בָּטְלָה דַּעְתּוֹ.

 הַשֶּׁלֶג--אֵינוּ אֹכֶל, וְלֹא מַשְׁקֶה.
חִשַּׁב עָלָיו לְאֹכָלִין, בָּטְלָה דַּעְתּוֹ; חִשַּׁב עָלָיו לְמַשְׁקֶה, מִטַּמֵּא טֻמְאַת מַשְׁקִין.
נִטְמָא מִקְצָתוֹ, לֹא נִטְמָא כֻּלּוֹ; הִעְבִירוֹ עַל גַּבֵּי כְּלִי חֶרֶס הַטָּמֵא, נִטְמָא כֻּלּוֹ.

 הֶחָלָב שֶׁבַּכַּחַל שֶׁחִשַּׁב עָלָיו--בָּטְלָה דַּעְתּוֹ, וַהֲרֵי הוּא טָהוֹר; חִשַּׁב עַל הֶחָלָב שֶׁבַּקֵּבָה, הֲרֵי זֶה מִטַּמֵּא טֻמְאַת אֹכָלִין.

 עֲנָבִים שֶׁדְּרָכָן--מִשֶּׁיַּהֲלֹךְ בָּהֶן הַדּוֹרֵךְ שְׁתִי וְעֵרֶב, מִטַּמְּאִין טֻמְאַת מַשְׁקִין; נִשְׁתַּיְּרוּ בָּהֶן גַּרְגְּרִין שְׁלֵמִים, אוֹתָן גַּרְגְּרִין מִטַּמְּאִין טֻמְאַת אֹכָלִין.
וְכֵן הַזֵּיתִים--מִשֶּׁיִּטָּעֲנוּ, מִטַּמְּאִין טֻמְאַת מַשְׁקִין; נִשְׁאֲרוּ בָּהֶן גַּרְגְּרִין שְׁלֵמִים, מִטַּמְּאִין טֻמְאַת אֹכָלִין.

 הֶעָרְלָה, וְכִלְאֵי הַכֶּרֶם, וְשׁוֹר הַנִּסְקָל שֶׁנִּשְׁחַט, וְעֶגְלָה עֲרוּפָה בֵּין שֶׁנִּשְׁחֲטָה בֵּין שֶׁנֶּעֶרְפָה, וְצִפֳּרֵי מְצֹרָע, וּפֶטֶר חֲמוֹר, וּבָשָׂר בְּחָלָב, וּבְשַׂר פָּרָה אֲדֻמָּה, וְהַפִּגּוּל, וְהַנּוֹתָר--אַף עַל פִּי שֶׁכָּל אֵלּוּ אֲסוּרִין בַּהֲנָיָה, כֻּלָּן מִטַּמְּאוֹת טֻמְאַת אֹכָלִין.

הִלְכּוֹת טֻמְאַת אֹכָלִין פֵּרֶק ב 
כָּל הָאֹכָלִין הַגְּדֵלִין מִן הַקַּרְקָע--אֵינָן מְקַבְּלִין טֻמְאָה, עַד שֶׁיֵּעָקְרוּ; אֲבָל כָּל זְמָן שְׁהֶן מְחֻבָּרִין, אַפִלּוּ בְּשֹׁרֶשׁ קָטָן שֶׁיְּכוּלִין לִחְיוֹת מִמֶּנּוּ--אֵינָן מְקַבְּלִין טֻמְאָה.
יֵחוּר שֶׁלִּתְאֵנָה שֶׁנִּפְשַׁח וּמְעֻרֶה בַּקְּלִפָּה שְׁאֵינוּ יָכוֹל לִחְיוֹת מִמֶּנָּה, כָּל הָאֹכָלִין שֶׁבּוֹ מִטַּמְּאִין; וְיֵשׁ בַּדָּבָר סְפֵק אִם יִהְיֶה שְׁאָר הָאִילָן כְּמוֹ יָד לְזֶה הַיֵּחוּר שֶׁנִּשְׁבַּר, אוֹ לֹא.

 יְרָקוֹת שֶׁיָּבְשׁוּ בְּאִבֵּיהֶן, כְּגוֹן כַּרוּב וְדַלַּעַת שֶׁיָּבְשׁוּ בְּאִבֵּיהֶן--אֵינָן מִטַּמְּאִין טֻמְאַת אֹכָלִין; לִקְּטָן לְיַבְּשָׁן--הֲרֵי הֶן אֹכָלִין כְּשֶׁהָיוּ, עַד שֶׁיִּיבְשׁוּ וְיֵעָשׂוּ כְּעֵץ.
אִילָן שֶׁנִּפְשַׁח, וּבוֹ פֵּרוֹת--הֲרֵי הֶן כִּתְלוּשִׁין; וְכֵן אִם יָבַשׁ הָאִילָן, וּבוֹ פֵּרוֹת--הֲרֵי הֶן כִּתְלוּשִׁין.
תְּאֵנִים שֶׁיָּבְשׁוּ בְּאִבֵּיהֶן, מִטַּמְּאוֹת טֻמְאַת אֹכָלִין בִּמְקוֹמָן.

 כָּל הָאֹכָלִין שְׁהֶן מִבַּעֲלֵי חַיִּים--אֵינָן מְקַבְּלִין טֻמְאָה, עַד שֶׁיָּמוּתוּ.
שָׁחַט בְּהֵמָה חַיָּה וָעוֹף--אַף עַל פִּי שֶׁעֲדַיִן הֶן מְפַרְכְּסִין, מְקַבְּלִין טֻמְאָה; וְדָגִים מֵאֵימָתַי מְקַבְּלִין טֻמְאָה, מִשֶּׁיָּמוּתוּ.
נֻלַּד בָּהֶן טְרֵפָה, וְנִטְמְאוּ כִּשְׁהֶן מִתְנַדְנְדִין--הֲרֵי יֵשׁ בַּדָּבָר סְפֵק אִם הֶן חֲשׁוּבִין כַּמֵּתִים, הוֹאִיל וְנִטְרְפוּ, אוֹ אֵינָן מְקַבְּלִין טֻמְאָה, עַד שֶׁיִּדְמוּ כָּאֶבֶן וְלֹא יִתְנַדְנְדוּ.

הָאֵבֶר אוֹ הַבָּשָׂר הַמְּדֻלְדָלִין בִּבְהֵמָה אוֹ חַיָּה שְׁאֵינָן יְכוּלִין לִחְיוֹת--אִם הֻכְשְׁרוּ--מְקַבְּלִין טֻמְאָה בִּמְקוֹמָן, מִפְּנֵי שְׁהֶן חֲשׁוּבִין כְּאֹכֶל שֶׁפֵּרַשׁ.
נִשְׁחֲטָה הַבְּהֵמָה, הֻכְשְׁרוּ בַּשְּׁחִיטָה: שֶׁהַבְּהֵמָה כֻּלָּהּ כְּמוֹ יָד לְאֵבֶר זֶה, וְיָד שֶׁהֻכְשַׁר הֻכְשַׁר הָאֹכֶל כֻּלּוֹ כְּמוֹ שֶׁיִּתְבָּאַר.
וְיֵשׁ בְּדָבָר זֶה סְפֵק אִם תִּהְיֶה הַבְּהֵמָה בְּחַיֶּיהָ כְּמוֹ יָד, לְאֵבֶר אוֹ בָּשָׂר הַמְּדֻלְדָלִין בָּהּ.

 הַשּׁוֹחֵט בְּהֵמָה חַיָּה וָעוֹף, הֻכְשַׁר כָּל הַבָּשָׂר בַּדָּם שֶׁיָּצָא בַּשְּׁחִיטָה; לְפִיכָּךְ אִם לֹא יָצָא מֵהֶן דָּם בַּשְּׁחִיטָה, הֲרֵי כָּל בְּשָׂרָן צָרִיךְ הֶכְשֵׁר כְּמוֹ כָּל הָאֹכָלִין שֶׁלֹּא הֻכְשְׁרוּ.

 אֹכָלִין שֶׁהֻכְשְׁרוּ כִּשְׁהֶן מְחֻבָּרִין לַקַּרְקָע, אוֹ שֶׁהֻכְשְׁרוּ בַּמַּיִם שֶׁבַּקַּרְקָע--אֵינוּ הֶכְשֵׁר: עַד שֶׁיֻּכְשְׁרוּ אַחַר שֶׁנֶּעֶקְרוּ, בְּמַיִם הַתְּלוּשִׁין מִן הַקַּרְקָע אוֹ בִּשְׁאָר מַשְׁקִין--שֶׁנֶּאֱמָר "בְּכָל-כְּלִי" , אֵינוּ מַכְשִׁיר עַד שֶׁיִּתָּלֵשׁ מִן הַקַּרְקָע כְּעֵין הַמַּיִם שֶׁבַּכֵּלִים.
שָׁאַב הַמַּיִם בִּכְלִי, וּנְתָנָן בַּקַּרְקָע--אֵינָן מַכְשִׁירִין.

 קִישׁוּת שֶׁנְּטָעָהּ בַּעֲצִיץ, וְהִגְדִּילָה--אַף עַל פִּי שֶׁיָּצַאת חוּץ לָעֲצִיץ, אֵינָהּ מְקַבֶּלֶת טֻמְאָה.
וַעֲצִיץ שְׁהוּא נָקוּב כְּדֵי שֹׁרֶשׁ קָטָן--הֲרֵי הוּא כָּאָרֶץ, וְהַנָּטוּעַ בּוֹ אֵינוּ מְקַבֵּל טֻמְאָה; וְכֵן אִם הָיוּ בּוֹ מַיִם, אֵינָן מַכְשִׁירִין.

 עֲצִיץ שְׁאֵינוּ נָקוּב, הֲרֵי הַנָּטוּעַ בּוֹ מְקַבֵּל טֻמְאָה; וְאִם הָיוּ מַיִם בְּתוֹכוֹ, מַכְשִׁירִין.
כְּלֵי גְּלָלִים וּכְלֵי אֲדָמָה שֶׁהַשָּׁרָשִׁים יְכוּלִין לִבְקֹעַ בָּהֶן וְלָצֵאת, אֵינָן מַכְשִׁירִין אֶת הַזְּרָעִים; וְאַף עַל פִּי שְׁאֵינָן נְקוּבִין, הֲרֵי הֶן כִּנְקוּבִין.

 עֲצִיץ שֶׁמִּלְּאָהוּ עָפָר עַד שְׂפָתוֹ--אֵינוּ חָשׁוּב כְּלִי, אֵלָא הֲרֵי הוּא כְּטַבְלָה שְׁאֵין לָהּ שָׂפָה, שְׁאֵינוּ כְּלִי קִבּוּל.
מַשְׁקִין טְמֵאִין שֶׁנָּפְלוּ עַל הָאֹכָלִין--נִטְמְאוּ, אַף עַל פִּי שֶׁנָּפְלוּ שֶׁלֹּא בִּרְצוֹן הַבְּעָלִים, שֶׁהֲרֵי הַטֻּמְאָה וְהַהֶכְשֵׁר, בָּאִין כְּאַחַת: וְהוּא, שֶׁלֹּא יִהְיוּ בַּקַּרְקָע.

 כָּל אֹכֶל שֶׁנִּפְסַד וְנִסְרַח, וַהֲרֵי אֵינוּ רָאוּי לְמַאֲכַל אָדָם--אֵינוּ מְקַבֵּל טֻמְאָה.
וְכֵן מַשְׁקֶה שֶׁנִּסְרַח וְנִפְסַד, וְאֵינוּ רָאוּי לִשְׁתִיַּת הָאָדָם--אֵינוּ מְקַבֵּל טֻמְאָה, כְּדֶרֶךְ שְׁאֵינוּ מַכְשִׁיר: שֶׁנֶּאֱמָר "אֲשֶׁר יִשָּׁתֶה" .

 הָעוֹר שֶׁשְּׁלָקוֹ, וְהַשִּׁלְיָה שֶׁחִשַּׁב עָלֶיהָ לַאֲכִילָה--מִטַּמְּאִין טֻמְאַת אֹכָלִין בִּפְנֵי עַצְמָן.
עוֹר חֲמוֹר שֶׁשְּׁלָקוֹ--הֲרֵי זֶה סְפֵק אִם מִטַּמֵּא טֻמְאַת אֹכָלִין, מִפְּנֵי שֶׁשְּׁלָקוֹ, אוֹ אֵינוּ מִטַּמֵּא, מִפְּנֵי שְׁהוּא מָאוּס הַרְבֵּה.

 חִטִּים שֶׁבְּגֶלְלֵי הַבָּקָר וּשְׂעוֹרִים שֶׁבְּגֶלְלֵי הַבְּהֵמָה שֶׁלִּקְּטָן, אֵינָן מְקַבְּלִין טֻמְאָה; וְאִם חִשַּׁב עֲלֵיהֶן לַאֲכִילָה, מִטַּמְּאוֹת טֻמְאַת אֹכָלִין.

 כָּל אֹכֶל שֶׁנִּטְמָא, וְאַחַר שֶׁנִּטְמָא נִפְסַד וְנִסְרַח--אִם נִפְסַל מִלֶּאֱכֹל הַכֶּלֶב, אוֹ שֶׁיָּבַשׁ כַּחֶרֶס--הֲרֵי זֶה טָהוֹר; נִפְסַל מִלֶּאֱכֹל אָדָם, וַעֲדַיִן הוּא רָאוּי לַכֶּלֶב--הֲרֵי זֶה טָמֵא כְּשֶׁהָיָה.
וְכָל הָאֹכָלִין שֶׁנִּטְמְאוּ, אֵין לָהֶן טַהְרָה בַּמִּקְוָה.

 זְרָעִים טְמֵאִים שֶׁזְּרָעָן--הֲרֵי הַצּוֹמֵחַ מֵהֶן טָהוֹר, וְאַפִלּוּ בְּדָבָר שְׁאֵין זַרְעוֹ כּוֹלֶה: וְהוּא, שֶׁהִשְׁרִישׁוּ; אֲבָל קֹדֶם הַשְׁרָשָׁה--הֲרֵי הֶן בְּטֻמְאָתָן, אַפִלּוּ בְּדָבָר שֶׁזַּרְעוֹ כּוֹלֶה.

 אֹכָלִין שְׁהֶן מְחֻבָּרִין לְכֵלִים, בָּטְלוּ מִתּוֹרַת אֹכֶל; וְאִם נִטְמָא הַכְּלִי, הֲרֵי הֶן מִטַּמְּאִין כְּטֻמְאַת הַכְּלִי--הוֹאִיל וְהֶן מְשַׁמְּשִׁין תַּשְׁמִישׁ עֵץ, הֲרֵי הֶן כָּעֵץ.

 כָּל מַשְׁקֶה שֶׁנִּטְמָא, וְאַחַר שֶׁנִּטְמָא נִפְסַד וְנִסְרַח--הֲרֵי זֶה בְּטֻמְאָתוֹ לְעוֹלָם: שְׁאֵין הַמַּשְׁקֶה יוֹצֶא יְדֵי הַכֶּלֶב לְעוֹלָם.
וְאֵין לַמַּשְׁקֶה שֶׁנִּטְמָא טַהְרָה, חוּץ מִן הַמַּיִם בִּלְבָד: שְׁאִם הִטְבִּיל מַיִם בַּמִּקְוָה--כֵּיוָן שֶׁצָּף מֵי הַמִּקְוָה עֲלֵיהֶן, טָהֲרוּ; וּמַטְבִּילִין חַמִּין בְּצוֹנֵן, וְצוֹנֵן בְּחַמִּין, וְרָעִים בְּיָפִים, וְיָפִים בְּרָעִים.

 מַקֵּל שְׁהִיא מְלֵאָה מַשְׁקִין, וְהִטְבִּיל מִקְצָתָהּ בַּמִּקְוָה--לֹא טָהֲרוּ הַמַּיִם שֶׁעַל מִקְצָתָהּ: עַד שֶׁיַּטְבִּיל אֶת כֻּלָּהּ.

 שֶׁלֶג שֶׁנִּטְמָא, וְהִשִּׁיק מִקְצָתוֹ לְמֵי מִקְוָה--הוֹאִיל וְטָהַר מִקְצָתוֹ, טָהַר כֻּלּוֹ.

 הַתֶּמֶד הַטָּמֵא, בֵּין שֶׁנִּטְמָא אַחַר שֶׁתְּמָדוֹ בֵּין שֶׁתְּמָדוֹ בְּמַיִם טְמֵאִים--עַד שֶׁלֹּא הִחְמִיץ--מַשִּׁיקוֹ בַּמִּקְוָה וְיִטְהַר, שֶׁהֲרֵי הוּא כַּמַּיִם; מִשֶּׁהִחְמִיץ--הֲרֵי הוּא כְּיַיִן, וְאֵין לוֹ טַהְרָה בַּמִּקְוָה.

 קְדֵרָה שֶׁהָיְתָה מְלֵאָה מַשְׁקִין כְּגוֹן דְּבַשׁ וְיַיִן וְכַיּוֹצֶא בָּהֶן, וּנְתוּנָה בְּתוֹךְ הַמִּקְוָה, וּפָשַׁט הָרִאשׁוֹן לַטֻּמְאָה אֶת יָדוֹ וְנָגַע בָּהּ--הֲרֵי זֶה מְטַמֵּא אֶת הַמַּשְׁקִין, אַף עַל פִּי שְׁהֶן בַּמִּקְוָה; וְנִטְמֵאת הַקְּדֵרָה מֵחֲמַת הַמַּשְׁקִין, אַף עַל פִּי שְׁהִיא בְּתוֹךְ הַמִּקְוָה, שֶׁהֲרֵי הַמַּשְׁקִין שֶׁבָּהּ חוֹצְצִין.

הָיְתָה מְלֵאָה מַיִם--הַקְּדֵרָה טְהוֹרָה, שְׁאֵין הָרִאשׁוֹן מְטַמֵּא כְּלֵי חֶרֶס לְעוֹלָם; וְאֵין הַמַּיִם שֶׁבְּתוֹכָהּ טְמֵאִים, מִפְּנֵי שְׁהֶן מְעֹרָבִים בְּמֵי מִקְוָה.
פָּשַׁט אָב הַטֻּמְאָה אֶת יָדוֹ וְנָגַע בָּהּ--נִטְמֵאת הַקְּדֵרָה, שְׁאֵין הַמִּקְוָה מְטַהֵר כְּלֵי חֶרֶס.

 מֵי שְׁפִיכוֹת, הֲרֵי הֶן בְּחֶזְקַת טֻמְאָה.
יָרְדוּ עֲלֵיהֶן מֵי גְּשָׁמִים--אִם רַבּוּ עֲלֵיהֶן, הֲרֵי הֶן טְהוֹרִים; מֶחְצָה לְמֶחְצָה, הַכֹּל טָמֵא בֵּין בְּכֵלִים בֵּין בְּקַרְקָעוֹת.
אֵימָתַי, בִּזְמָן שֶׁקָּדְמוּ מֵי שְׁפִיכוֹת; אֲבָל אִם קָדְמוּ מֵי גְּשָׁמִים, וְיָרְדוּ לָהֶן כָּל שְׁהוּא מִמֵּי שְׁפִיכוֹת--הַכֹּל טָמֵא: שֶׁמַּשְׁקִין טְמֵאִין שֶׁיָּרְדוּ לַטְּהוֹרִים, מְטַמְּאִין בְּכָל שְׁהוּא.

 הַטּוֹרֵף אֶת גַּגּוֹ וְהַמְּכַבֵּס אֶת כְּסוּתוֹ, וַהֲרֵי הֶן מְנַטְּפִין, וְיָרְדוּ גְּשָׁמִים עֲלֵיהֶן, וְרַבּוּ הַנְּטִיפוֹת--הֲרֵי רַבּוּ מֵי גְּשָׁמִים עֲלֵיהֶן, וְהַנּוֹטְפִין מֵהֶן טְהוֹרִין.

 הַסָּךְ שֶׁמֶן טָהוֹר, וְנִטְמָא זֶה הָאָדָם, וְטָבַל, וַהֲרֵי הַשֶּׁמֶן עַל בְּשָׂרוֹ--אִם הָיָה כְּדֵי סִיכַת אֵבֶר קָטָן, הֲרֵי הוּא טָהוֹר כְּשֶׁהָיָה מִקֹּדֶם.
סָךְ שֶׁמֶן טָמֵא, וְטָבַל--לֹא טָהַר הַשֶּׁמֶן שֶׁעָלָיו: אֵלָא אִם נִשְׁאַר מִמֶּנּוּ מַשְׁקֶה טוֹפֵחַ, הֲרֵי הַשֶּׁמֶן בְּטֻמְאָתוֹ; וְאִם לֹא נִשְׁאַר מִמֶּנּוּ כְּדֵי לְהַטְפִּיחַ, בָּטַל בְּמֵעוּטוֹ.

הִלְכּוֹת טֻמְאַת אֹכָלִין פֵּרֶק ג 
כְּבָר בֵּאַרְנוּ שְׁאֵין הָאֹכָלִין מִטַּמְּאִין, עַד שֶׁיֻּכְשְׁרוּ; וְשֶׁכָּל אֹכֶל שְׁאֵינוּ מְיֻחָד לְמַאֲכַל אָדָם, אֵינוּ מְקַבֵּל טֻמְאָה עַד שֶׁיֵּחֲדוֹ לָאָדָם.
אֹכֶל שְׁהוּא מְיֻחָד לָאָדָם בְּמָקוֹם זֶה, וְאֵינוּ מְיֻחָד לָאָדָם בְּמָקוֹם אַחֵר--בִּמְקוֹם שְׁהוּא מְיֻחָד בּוֹ, אֵינוּ צָרִיךְ מַחְשָׁבָה לְיַחֲדוֹ לָאָדָם; וּבִמְקוֹם שְׁאֵינוּ מְיֻחָד בּוֹ, צָרִיךְ מַחְשָׁבָה לְיַחֲדוֹ לָאָדָם וְאַחַר כָּךְ יְקַבַּל טֻמְאָה.
וְכָל אֹכֶל שֶׁסּוֹפוֹ לְטַמֵּא אָדָם וְכֵלִים, אֵינוּ צָרִיךְ הֶכְשֵׁר.

 יֵשׁ אֹכָלִין שֶׁצְּרִיכִין הֶכְשֵׁר וְאֵינָן צְרִיכִין מַחְשָׁבָה, וְיֵשׁ שֶׁצְּרִיכִין מַחְשָׁבָה וְאֵינָן צְרִיכִין הֶכְשֵׁר, וְיֵשׁ שֶׁצְּרִיכִין מַחְשָׁבָה וְהֶכְשֵׁר, וְיֵשׁ שְׁאֵינָן צְרִיכִין לֹא מַחְשָׁבָה וְלֹא הֶכְשֵׁר.

כֵּיצַד: כָּל הָאֹכָלִין הַמְּיֻחָדִין לָאָדָם בְּכָל מָקוֹם--צְרִיכִין הֶכְשֵׁר, וְאֵין צְרִיכִין מַחְשָׁבָה.
דָּגִים טְהוֹרִים וַחֲגָבִים טְהוֹרִים בְּכָל מָקוֹם, וְדָגִים טְמֵאִים וַחֲגָבִים טְמֵאִים בַּכְּפָרִים--הֲרֵי הֶן מְיֻחָדִין לָאָדָם, וּצְרִיכִין הֶכְשֵׁר וְאֵין צְרִיכִין מַחְשָׁבָה; וְכֵן חֵלֶב בְּהֵמָה טְהוֹרָה שֶׁמֵּתָה--צָרִיךְ הֶכְשֵׁר וְאֵינוּ צָרִיךְ מַחְשָׁבָה, בְּכָל מָקוֹם.

וְאֵלּוּ צְרִיכִין מַחְשָׁבָה, וְהֶכְשֵׁר: בְּשַׂר הַפּוֹרֵשׁ מִן הַחַי--בֵּין מִן הָאָדָם, בֵּין מִן הַבְּהֵמָה, בֵּין מִן הָעוֹף; וְנִבְלַת הָעוֹף הַטָּמֵא; וְחֵלֶב בְּהֵמָה טְהוֹרָה שְׁחוּטָה בַּכְּפָרִים--אַף עַל פִּי שֶׁהֻכְשַׁר בַּשְּׁחִיטָה, צָרִיךְ הֶכְשֵׁר שֵׁנִי אַחַר הַמַּחְשָׁבָה; וּשְׁאָר כָּל יַרְקוֹת הַשָּׂדֶה כְּגוֹן שְׁמַרְקָעִים, וְהַבְּצָלִים הַקָּשִׁים בְּיוֹתֵר, וְהַפַּטְרָיוֹת, וְכֵן חֲגָבִים וְדָגִים קְטַנִּים--צְרִיכִין מַחְשָׁבָה בַּכְּפָרִים.

עֻלְשִׁין שֶׁזְּרָעָן לַבְּהֵמָה, וְנִמְלַךְ עֲלֵיהֶן לָאָדָם--אֵינָן מְקַבְּלִין טֻמְאָה, עַד שֶׁיְּחַשַּׁב עֲלֵיהֶן אַחַר שֶׁיִּתָּלְשׁוּ: שֶׁמַּחְשֶׁבֶת חִבּוּר אֵינָהּ מַחְשָׁבָה.
וְעֻלְשִׁין שֶׁלִּקְּטָן לִבְהֶמְתּוֹ וֶהֱדִיחָן, וְנִמְלַךְ עֲלֵיהֶן לָאָדָם--צְרִיכוֹת הֶכְשֵׁר שֵׁנִי אַחַר הַמַּחְשָׁבָה; וְכֵן כָּל כַּיּוֹצֶא בָּהֶן.

הָאֲלַל--אִם חִשַּׁב עָלָיו לַאֲכִילָה, מְקַבֵּל טֻמְאַת אֹכָלִין; וְאִם לֹא חִשַּׁב עָלָיו, הֲרֵי הוּא כָּעֵץ וְאֵינוּ מְקַבֵּל טֻמְאָה.
וְכֵן הָעֲצָמוֹת הַמְּחֻבָּרִין בַּבָּשָׂר, וְהַגִּידִים, וְהַמְּקוֹמוֹת הָרַכִּים מִן הַקְּרָנַיִם וּמִן הַטְּלַפַּיִם, וְהַכְּנָפַיִם וְהַנּוֹצָה, וְהַמְּקוֹמוֹת הָרַכִּים מִן הַצִּפָּרְנַיִם וּמִן הַחַרְטוֹם הַמֻּבְלָעִין בַּבָּשָׂר--צְרִיכִין מַחְשָׁבָה וְהֶכְשֵׁר.

וְאֵלּוּ שְׁאֵין צְרִיכִין לֹא מַחְשָׁבָה, וְלֹא הֶכְשֵׁר: נִבְלַת בְּהֵמָה טְהוֹרָה בְּכָל מָקוֹם, וְנִבְלַת הָעוֹף הַטָּהוֹר, וְחֵלֶב בְּהֵמָה טְמֵאָה בַּכְּרָכִים--אֵין אֶחָד מֵאֵלּוּ צָרִיךְ מַחְשָׁבָה, לְפִי שְׁהֶן מְיֻחָדִין לְמַאֲכַל אָדָם; וְאֵינָן צְרִיכִין הֶכְשֵׁר, מִפְּנֵי שֶׁסּוֹפָן לְטַמֵּא אָדָם וְכֵלִים בְּכַזַּיִת, וְכָל הַמְּטַמֵּא טֻמְאָה חֲמוּרָה, אֵינוּ צָרִיךְ הֶכְשֵׁר.

וְאֵלּוּ צְרִיכִין מַחְשָׁבָה, וְאֵין צְרִיכִין הֶכְשֵׁר--נִבְלַת הָעוֹף הַטָּהוֹר בַּכְּפָרִים, וְנִבְלַת בְּהֵמָה טְמֵאָה בְּכָל מָקוֹם: וְהוּא, שֶׁחִשַּׁב עַל פָּחוּת מִכַּזַּיִת; אֲבָל כַּזַּיִת, אָב טֻמְאָה הוּא.

 יִשְׂרָאֵל שֶׁשָּׁחַט בְּהֵמָה טְמֵאָה לַנָּכְרִי, וְשָׁחַט בָּהּ שְׁנַיִם--הֲרֵי זוֹ מִטַּמְּאָה טֻמְאַת אֹכָלִין כָּל זְמָן שְׁהִיא מְפַרְכֶּסֶת; וְאֵינָהּ צְרִיכָה מַחְשָׁבָה--שֶׁהֲרֵי יִשְׂרָאֵל שְׁחָטָהּ לַאֲכִילַת הַגּוֹי, וְאֵין לָךְ מַחְשָׁבָה גְּדוֹלָה מִזּוֹ; וְאֵינָהּ צְרִיכָה הֶכְשֵׁר, לְפִי שֶׁסּוֹפָהּ לְטַמֵּא טֻמְאָה חֲמוּרָה.

שָׁחַט בָּהּ אֶחָד, אוֹ שֶׁנְּחָרָהּ--אֵינָהּ מִטַּמְּאָה טֻמְאַת אֹכָלִין.
וְכֵן גּוֹי שֶׁשָּׁחַט בְּהֵמָה טְהוֹרָה לְיִשְׂרָאֵל, וְשָׁחַט בָּהּ שְׁנַיִם אוֹ רֹב שְׁנַיִם--מִטַּמְּאָה טֻמְאַת אֹכָלִין כָּל זְמָן שְׁהִיא מְפַרְכֶּסֶת, וְאֵינָהּ צְרִיכָה הֶכְשֵׁר; שָׁחַט בָּהּ אֶחָד, אוֹ נְחָרָהּ--אֵינָהּ מִטַּמְּאָה טֻמְאַת אֹכָלִין, וַהֲרֵי הִיא כִּשְׁאָר הַנְּבֵלוֹת.

 הַחוֹתֵךְ בָּשָׂר מֵאֵבֶר מִן הַחַי שֶׁלִּבְהֵמָה, וְאַחַר כָּךְ חִשַּׁב עָלָיו--צָרִיךְ הֶכְשֵׁר.
חִשַּׁב עָלָיו, וְאַחַר כָּךְ חֲתָכוֹ--אֵינוּ צָרִיךְ הֶכְשֵׁר: מִפְּנֵי שֶׁמְּטַמֵּא טֻמְאָה חֲמוּרָה כַּנְּבֵלָה, וְכָל הַמְּטַמֵּא טֻמְאָה חֲמוּרָה אֵינוּ צָרִיךְ הֶכְשֵׁר.

 פָּחוּת מִכַּזַּיִת מִנִּבְלַת בְּהֵמָה טְמֵאָה שֶׁחִשַּׁב עָלָיו, וְהִשְׁלִים עָלָיו כַּבֵּיצָה מֵאֹכָלִין אֲחֵרִים--אֵין הַכֹּל צָרִיךְ הֶכְשֵׁר: הוֹאִיל וּפָחוּת מִכַּזַּיִת שֶׁבִּכְלַל הַבֵּיצָה, אִם הִשְׁלִימוֹ לְכַזַּיִת, מְטַמֵּא טֻמְאָה חֲמוּרָה.

וְכֵן כַּזַּיִת מִנִּבְלַת בְּהֵמָה טְמֵאָה שֶׁחִשַּׁב עָלֶיהָ, וְחִפָּה אוֹתָהּ בְּבָצֵק עַד שֶׁהִשְׁלִים לְכַבֵּיצָה--הוֹאִיל וְאֵינוּ מְטַמֵּא בַּמַּגָּע מִפְּנֵי הַבָּצֵק, הֲרֵי זֶה צָרִיךְ מַחְשָׁבָה.
וְאֵין הַבָּצֵק הַזֶּה צָרִיךְ הֶכְשֵׁר, הוֹאִיל וְכָל הַשֵּׁעוּר הַזֶּה מְטַמֵּא בַּמַּשָּׂא מִפְּנֵי כַּזַּיִת נְבֵלָה שֶׁבְּתוֹכוֹ: אַף עַל פִּי שְׁאֵינוּ מְטַמֵּא בַּמַּגָּע, הֲרֵי סוֹפוֹ לְטַמֵּא טֻמְאָה חֲמוּרָה; לְפִיכָּךְ אֵין צָרִיךְ הֶכְשֵׁר.

 פָּחוּת מִכַּזַּיִת מִבְּשַׂר הַמֵּת, שֶׁהִשְׁלִים עָלָיו כַּבֵּיצָה מִשְּׁאָר אֹכָלִין--הַכֹּל צָרִיךְ מַחְשָׁבָה, שֶׁהֲרֵי בָּטַל הַכֹּל אֵצֶל כָּל אָדָם; וְאֵין הַכֹּל צָרִיךְ הֶכְשֵׁר, מִפְּנֵי בְּשַׂר הַמֵּת שֶׁבִּכְלָלוֹ.
כַּזַּיִת מִן הַמֵּת, שֶׁחִפָּהוּ בְּבָצֵק--הַכֹּל מְטַמֵּא טֻמְאָה חֲמוּרָה.

 הַחוֹתֵךְ בָּשָׂר מֵאָדָם חַי לְהַאֲכִילוֹ לַכֶּלֶב--אִם חִשַּׁב עָלָיו לְמַאֲכַל אָדָם, הֲרֵי זֶה צָרִיךְ מַחְשָׁבָה וְאֵינוּ צָרִיךְ הֶכְשֵׁר.

 גּוֹזָל שֶׁנָּפַל לַגַּת, וּמֵת--אַף עַל פִּי שֶׁהַגַּת בַּמְּדִינָה--הֲרֵי נִמְאַס בַּגַּת, וּלְפִיכָּךְ צָרִיךְ מַחְשָׁבָה.
חִשַּׁב עָלָיו כְּשֶׁהֶעֱלָהוּ לְהַאֲכִילוֹ לַנָּכְרִי--הֲרֵי זֶה מִטַּמֵּא, שֶׁהֲרֵי חִשַּׁב עָלָיו לְמַאֲכַל אָדָם; חִשַּׁב עָלָיו לְהַאֲכִילוֹ לַכֶּלֶב, אֵינוּ מִטַּמֵּא טֻמְאַת אֹכָלִין.

הָיָה זֶה שֶׁחִשַּׁב עָלָיו לְהַאֲכִילוֹ לָאָדָם חֵרֵשׁ שׁוֹטֶה וְקָטָן, הֲרֵי זֶה טָהוֹר; הֶעֱלָהוּ כְּדֵי לְהַאֲכִילוֹ לָאָדָם, הֲרֵי זֶה טָמֵא--שֶׁיֵּשׁ לָהֶן מַעֲשֶׂה, וְאֵין לָהֶן מַחְשָׁבָה.

הִלְכּוֹת טֻמְאַת אֹכָלִין פֵּרֶק ד 
כַּמָּה שֵׁעוּר אֹכָלִין לַטֻּמְאָה--לְטֻמְאַת עַצְמָן, כָּל שְׁהֶן: אַפִלּוּ שֻׁמְשֹׁם אוֹ חַרְדָּל, מִטַּמֵּא--שֶׁנֶּאֱמָר "מִכָּל-הָאֹכֶל אֲשֶׁר יֵאָכֵל" , כָּל שְׁהוּא.
וְאֵין אֹכֶל טָמֵא מְטַמֵּא אֹכֶל אַחֵר אוֹ מַשְׁקִין אוֹ יָדַיִם--עַד שֶׁיִּהְיֶה בּוֹ כַּבֵּיצָה, בְּלֹא קְלִפָּתָהּ.
וְכֵן הָאוֹכֵל אֹכָלִין טְמֵאִים--אֵינוּ נִפְסָל עַד שֶׁיֹּאכַל כַּבֵּיצָה וּמֶחְצָה, וְזֶה הוּא חֲצִי פְּרָס.

הַמַּשְׁקִין מִטַּמְּאִין כָּל שְׁהֶן, וּמְטַמְּאִין בְּכָל שְׁהֶן: אַפִלּוּ טִפַּת מַשְׁקִין טְמֵאִין כַּחַרְדָּל שֶׁנָּגְעָה בְּאֹכָלִין, אוֹ בְּכֵלִים, אוֹ בְּמַשְׁקִין אֲחֵרִים--נִטְמְאוּ.
וְאַף עַל פִּי כֵן, אֵין הַשּׁוֹתֶה מַשְׁקִין טְמֵאִין נִפְסָל, עַד שֶׁיִּשְׁתֶּה רְבִיעִית כְּמוֹ שֶׁבֵּאַרְנוּ.

כָּל הַמַּשְׁקִין מִצְטָרְפִין לִפְסֹל אֶת הַגְּוִיָּה, לִרְבִיעִית.
וְכָל הָאֹכָלִין מִצְטָרְפִין לְכַבֵּיצָה, לְטַמֵּא טֻמְאַת אֹכָלִין, וּלְכַחֲצִי פְּרָס, לִפְסֹל אֶת הַגְּוִיָּה: אַפִלּוּ חִטָּה עִם קֶמַח עִם בָּצֵק, עִם תְּאֵנָה וּבָשָׂר וְכַיּוֹצֶא בְּאֵלּוּ--הַכֹּל מִצְטָרֵף.

הָעוֹר הַמְּחֻבָּר בַּבָּשָׂר, וְהַמָּרָק וְהַתְּבָלִין וְהָאֲלַל, אַף עַל פִּי שֶׁמִּקְצָתוֹ חִשַּׁב עָלָיו וּמִקְצָתוֹ לֹא חִשַּׁב עָלָיו, מִקְצָתוֹ פְּלָטַתּוּ חַיָּה וּמִקְצָתוֹ פְּלָטַתּוּ סַכִּין, וְהָעֲצָמוֹת הַמְּחֻבָּרִין בַּבָּשָׂר, וְהַגִּידִים וְהַמְּקוֹמוֹת הָרַכִּים מִן הַקְּרָנַיִם וְהַטְּלַפַּיִם, וְהַכְּנָפַיִם וְהַנּוֹצָה, וְהַמְּקוֹמוֹת הָרַכִּים מִן הַצִּפָּרְנַיִם וּמִן הַחַרְטוֹם הַמֻּבְלָעִין בַּבָּשָׂר--כָּל אֶחָד מֵאֵלּוּ מִטַּמְּאִין וּמְטַמְּאִין וּמִצְטָרְפִין לְכַבֵּיצָה, אוֹ לְכַחֲצִי פְּרָס.

כַּבֵּיצָה אֹכָלִין טְמֵאִים שֶׁהִנִּיחָן בַּחַמָּה, וְנִתְמַעֲטוּ--אֵינָן מְטַמְּאִין; וְכֵן כַּזַּיִת מִן הַמֵּת אוֹ מִן הַנְּבֵלָה וְכַעֲדָשָׁה מִן הַשֶּׁרֶץ שֶׁהִנִּיחָן בַּחַמָּה, וְנִתְמַעֲטוּ--טְהוֹרִין.
כַּזַּיִת חֵלֶב וְדָם וְנוֹתָר וּפִגּוּל שֶׁהִנִּיחָן בַּחַמָּה, וְנִתְמַעֲטוּ--אֵין חַיָּבִין עֲלֵיהֶן כָּרֵת.
הִנִּיחָן בַּגְּשָׁמִים, וְנִתְפְּחוּ--חָזְרוּ לִכְמוֹת שֶׁהָיוּ: בֵּין לְטֻמְאָה חֲמוּרָה, בֵּין לְטֻמְאָה קַלָּה, בֵּין לְאִסּוּר.

 עַלֵּי בְּצָלִים וּבְנֵי בְּצָלִים שְׁהֶן חֲלוּלִין--אִם יֵשׁ בָּהֶם רִיר, מִשְׁתַּעֲרִין כְּמוֹת שְׁהֶן; וְאִם הָיוּ חֲלוּלִין וְרֵיקָנִין, מְמַעֵךְ אֶת חֲלָלָן.
פַּת סֻפְגְּנִין, מִשְׁתַּעֶרֶת כְּמוֹת שְׁהִיא; וְאִם יֵשׁ בָּהּ חָלָל, מְמַעֵךְ אֶת חֲלָלָהּ.

 בְּשַׂר הָעֵגֶל שֶׁנִּתְפַּח, וּבְשַׂר זְקֵנָה שֶׁנִּתְמַעַט--מִשְׁתַּעֲרִין כְּמוֹת שְׁהֶן.
הָאֱגוֹז וְהַתְּמָרָה וְהַשָּׁקֵד הַמִּתְקַרְקְשִׁין, מִשְׁתַּעֲרִין כְּמוֹת שְׁהֶן.

 כָּל שֶׁטֻּמְאָתוֹ וְשֵׁעוּרוֹ שׁוֹוִין, מִצְטָרְפִין זֶה עִם זֶה; הָיוּ טֻמְאָתָן שׁוֹוִין אֲבָל לֹא שֵׁעוּרָן, אוֹ שֵׁעוּרָן אֲבָל לֹא טֻמְאָתָן--אֵין מִצְטָרְפִין, וְאַפִלּוּ לְטַמֵּא כַּקַּל שֶׁבִּשְׁנֵיהֶן.

כֵּיצַד טֻמְאָתוֹ וְלֹא שֵׁעוּרוֹ, כְּגוֹן בְּשַׂר הַמֵּת וְרָקָב שֶׁלּוֹ; שֵׁעוּרוֹ וְלֹא טֻמְאָתוֹ, כְּגוֹן בְּשַׂר הַמֵּת וּבְשַׂר הַנְּבֵלָה.
וְאֵין צָרִיךְ לוֹמַר שְׁאִם לֹא הָיוּ שׁוֹוִין לֹא בְּשֵׁעוּר וְלֹא בְּטֻמְאָה, כְּגוֹן בְּשַׂר הַנְּבֵלָה וּבְשַׂר הַשֶּׁרֶץ--שְׁאֵין מִצְטָרְפִין.

 אֹכָלִין טְמֵאִים--שֵׁעוּרָן שׁוֹוֶה, שֶׁכָּל אֹכֶל טָמֵא אֵינוּ מְטַמֵּא אֵלָא בְּכַבֵּיצָה; וְטֻמְאָתָן שׁוֹוָה, שֶׁכָּל אֹכֶל טָמֵא אֵינוּ מְטַמֵּא אֵלָא בַּמַּגָּע, וְאֵינוּ מְטַמֵּא אָדָם, וְלֹא כֵּלִים.
לְפִיכָּךְ מִצְטָרְפִין לְטַמֵּא כַּקַּל שֶׁבִּשְׁנֵיהֶן.

כֵּיצַד: כַּחֲצִי בֵּיצָה אֹכֶל רִאשׁוֹן וְכַחֲצִי בֵּיצָה אֹכֶל שֵׁנִי, שֶׁבְּלָלָן זֶה בְּזֶה--הֲרֵי זֶה שֵׁנִי; וְאִם נָגַע בַּתְּרוּמָה, פְּסָלָהּ.
כַּחֲצִי בֵּיצָה אֹכֶל שֵׁנִי וְכַחֲצִי בֵּיצָה אֹכֶל שְׁלִישִׁי, שֶׁבְּלָלָן--הֲרֵי זֶה שְׁלִישִׁי.
וְכֵן כָּל כַּיּוֹצֶא בְּזֶה.
אַפִלּוּ חֲצִי בֵּיצָה אֹכֶל רִאשׁוֹן וַחֲצִי בֵּיצָה אֹכֶל רְבִיעִי שֶׁלַּקֹּדֶשׁ, שֶׁבְּלָלָן זֶה בְּזֶה--הֲרֵי הַכֹּל רְבִיעִי.

 כַּבֵּיצָה אֹכֶל רִאשׁוֹן וְכַבֵּיצָה אֹכֶל שֵׁנִי, שֶׁבְּלָלָן זֶה בְּזֶה--הַכֹּל רִאשׁוֹן; חֲלָקָן, כָּל אֶחָד מֵהֶן שֵׁנִי.
נָפַל זֶה לְעַצְמוֹ וְזֶה לְעַצְמוֹ עַל כִּכָּר שֶׁלַּתְּרוּמָה, פְּסָלוּהוּ; נָפְלוּ שְׁנֵיהֶן כְּאַחַת, עָשׂוּהוּ שֵׁנִי.

 כַּבֵּיצָה אֹכֶל שֵׁנִי וְכַבֵּיצָה אֹכֶל שְׁלִישִׁי, שֶׁבְּלָלָן זֶה בְּזֶה--הֲרֵי הַכֹּל שֵׁנִי; חֲלָקָן, כָּל אֶחָד מֵהֶן שְׁלִישִׁי.
נָפַל זֶה לְעַצְמוֹ וְזֶה לְעַצְמוֹ עַל כִּכָּר שֶׁלַּתְּרוּמָה, לֹא פְסָלוּהוּ; נָפְלוּ שְׁנֵיהֶן כְּאַחַת--פְּסָלוּהוּ, מִפְּנֵי שֶׁעָשׂוּהוּ שְׁלִישִׁי.

 כַּבֵּיצָה אֹכֶל רִאשׁוֹן וְכַבֵּיצָה אֹכֶל שְׁלִישִׁי, שֶׁבְּלָלָן זֶה בְּזֶה--רִאשׁוֹן; חֲלָקָן, זֶה שְׁנֵי וְזֶה שֵׁנִי--שֶׁהַשְּׁלִישִׁי שֶׁנָּגַע בָּרִאשׁוֹן, נַעֲשָׂה שֵׁנִי.
כִּשְׁתֵּי בֵּיצִים אֹכֶל רִאשׁוֹן, וְכִשְׁתֵּי בֵּיצִים אֹכֶל שֵׁנִי שֶׁבְּלָלָן--הַכֹּל רִאשׁוֹן.
חֲלָקָן לִשְׁנַיִם, כָּל אֶחָד מֵהֶן רִאשׁוֹן; חֲלָקָן שְׁלוֹשָׁה חֲלָקִים אוֹ אַרְבָּעָה, כָּל אֶחָד מֵהֶן שֵׁנִי.

וְכֵן כִּשְׁתֵּי בֵּיצִים אֹכֶל שֵׁנִי, וְכִשְׁתֵּי בֵּיצִים אֹכֶל שְׁלִישִׁי שֶׁבְּלָלָן--הַכֹּל שֵׁנִי.
חֲלָקָן לִשְׁנַיִם, כָּל אֶחָד מֵהֶן שֵׁנִי; לִשְׁלוֹשָׁה וּלְאַרְבָּעָה, הֲרֵי כָּל אֶחָד מֵהֶן שְׁלִישִׁי.

הִלְכּוֹת טֻמְאַת אֹכָלִין פֵּרֶק ה 
יְדוֹת הָאֹכָלִין, הֶן הָעֵצִים הָרַכִּין הַסְּמוּכִין לָאֹכֶל שֶׁהָאֹכֶל נִתְלָה בָּהֶן מִן הָאִילָן, כְּמוֹ עֻקְצֵי תְּאֵנִים וְהָאֲגַסִּים וּקְצַת הָאֶשְׁכּוֹל; וְכֵן הַגַּרְעִנִּים, וְכַיּוֹצֶא בָּהֶן מִדְּבָרִים שֶׁהָאֹכֶל צָרִיךְ לָהֶן.
וְשׁוֹמְרֵי הָאֹכָלִין, הֶן הַקְּלִפָּה שֶׁעַל הָאֹכֶל שְׁהִיא שׁוֹמֶרֶת אוֹתוֹ; וְכֵן כָּל כַּיּוֹצֶא בְּזֶה.

כָּל שְׁהוּא יָד, וְאֵינוּ שׁוֹמֵר--מִטַּמֵּא וּמְטַמֵּא, וְלֹא מִצְטָרֵף; וְכָל שְׁהוּא שׁוֹמֵר--אַף עַל פִּי שְׁאֵינוּ יָד, מְטַמֵּא וּמִטַּמֵּא וּמִצְטָרֵף; וְכָל שְׁאֵינוּ לֹא שׁוֹמֵר וְלֹא יָד--אֵינוּ מִטַּמֵּא וְלֹא מְטַמֵּא, וְאֵין צָרִיךְ לוֹמַר שְׁאֵינוּ מִצְטָרֵף.

כֵּיצַד מִטַּמֵּא וּמְטַמֵּא, וְאֵינוּ מִצְטָרֵף: שְׁאִם נָגְעָה טֻמְאָה בַּיָּד, נִטְמָא הָאֹכֶל הַתָּלוּי בּוֹ; וְאִם נָגְעָה טֻמְאָה בָּאֹכֶל, נִטְמֵאת הַיָּד.
וְאֵין הַיָּד מִצְטָרֶפֶת עִם הָאֹכֶל, לְהַשְׁלִימוֹ לְכַבֵּיצָה אוֹ לַחֲצִי פְּרָס; אֲבָל אִם הָיָה שׁוֹמֵר, הֲרֵי זֶה מִצְטָרֵף לְכַבֵּיצָה וּלְחֲצִי פְּרָס.

 כְּשֵׁם שֶׁיָּד לַטֻּמְאָה, כָּךְ יֵשׁ יָד לַהֶכְשֵׁר--שְׁאִם הֻכְשַׁר הַיָּד, הֻכְשַׁר כָּל הָאֹכֶל הַתָּלוּי בּוֹ; וְיֵשׁ יָד לְפָחוּת מִכַּזַּיִת, וְיֵשׁ שׁוֹמֵר לְפָחוּת מִכַּפּוֹל.
וְשׁוֹמֵר שֶׁחֲלָקוֹ, אֵינוּ מִצְטָרֵף עִם הָאֹכֶל.

 וּמְנַיִן לְשׁוֹמְרֵי אֹכָלִין שְׁהֶן מִטַּמְּאִין עִם הָאֹכָלִין כִּשְׁהֶן מְחֻבָּרִין בָּהֶן, שֶׁנֶּאֱמָר "עַל-כָּל-זֶרַע זֵרוּעַ אֲשֶׁר יִזָּרֵעַ" : כְּדֶרֶךְ שֶׁבְּנֵי אָדָם מוֹצִיאִין לִזְרִיעָה, חִטִּים בִּשְׂעוֹרֵיהֶן, וּשְׂעוֹרִים בִּקְלִפֵּיהֶן, וַעֲדָשִׁים בִּקְלִפֵּיהֶן; וְהוּא הַדִּין לִשְׁאָר הַשּׁוֹמְרִין.

 וּמְנַיִן לִידוֹת הָאֹכָלִין שְׁהֶן מִטַּמְּאוֹת וּמְטַמְּאוֹת כִּשְׁהֶן מְחֻבָּרִין עִם הָאֹכֶל, שֶׁנֶּאֱמָר "טָמֵא הוּא, לָכֶם" --לְכָל שֶׁבְּצָרְכֵּיכֶם.
הַבּוֹצֵר לַגַּת, אֵין לוֹ יָדוֹת--שֶׁהֲרֵי אֵין לוֹ צֹרֶךְ בַּיָּד, מִפְּנֵי שֶׁמּוֹצֵץ אֶת הַמַּשְׁקֶה.
הַקּוֹצֵר לְסִכּוּךְ, אֵין לוֹ יָדוֹת--שֶׁהֲרֵי אֵינוּ צָרִיךְ לַיָּד.

 כָּל יְדוֹת הָאֹכָלִין שֶׁבְּסָסָן בַּגֹּרֶן, טְהוֹרִין.
פְּסִיגָה שֶׁלְּאֶשְׁכּוֹל שֶׁרִקְּנָהּ, טְהוֹרָה; וְאִם נִשְׁתַּיַּר בָּהּ גַּרְגֶּר אֶחָד--הֲרֵי זוֹ יָד לְאוֹתוֹ גַּרְגֶּר, וּמְקַבֶּלֶת טֻמְאָה.
וְכֵן שַׁרְבִיט תְּמָרָה שֶׁרִקְּנוֹ, טָהוֹר; שִׁיַּר בּוֹ תְּמָרָה אַחַת, טָמֵא.
וְכֵן שַׁרְבִיט קָטְנָיוֹת שֶׁרִקְּנוֹ, טָהוֹר; שִׁיַּר בּוֹ גַּרְגֶּר אֶחָד, מְקַבֵּל טֻמְאָה.

 לְעוֹלָם אֵין שׁוֹמֵר, עַל גַּבֵּי שׁוֹמֵר; אֵלָא שׁוֹמֵר אֶחָד בִּלְבָד הַסָּמוּךְ לָאֹכֶל, הוּא הַנֶּחְשָׁב עִמּוֹ.
שָׁלוֹשׁ קְלִפּוֹת בַּבָּצֵל: פְּנִימִית--בֵּין שְׁלֵמָה בֵּין קְדוּרָה, מִצְטָרֶפֶת; אֶמְצָעִית--שְׁלֵמָה מִצְטָרֶפֶת, קְדוּרָה אֵין מִצְטָרֶפֶת; הַחִיצוֹנָה--בֵּין כָּךְ וּבֵין כָּךְ, טְהוֹרָה.

 כָּל הַקְּלִפִּין מִטַּמְּאוֹת וּמְטַמְּאוֹת וּמִצְטָרְפוֹת, מִפְּנֵי שְׁהֶן שׁוֹמֵר.
קְלִפֵּי פּוֹלִין וּקְלִפֵּי תֻּרְמוֹסִין--זְרָקָן, אֵינָן מִטַּמְּאוֹת; כְּנָסָן לְאֹכָלִין, מִטַּמְּאִין: וְאִם נִשְׁאַר בָּהֶן אֹכֶל--בֵּין כָּךְ וּבֵין כָּךְ, מִטַּמְּאִין.
קְלִפֵּי מְלָפְפוֹן--אַף עַל פִּי שְׁאֵין בָּהֶן מִתּוֹךְ הַמְּלָפְפוֹן, מִטַּמְּאוֹת טֻמְאַת אֹכָלִין.

הַשְּׂעוֹרִים--בִּזְמָן שְׁהֶן יְבֵשִׁין, קְלִפָּתָן מִצְטָרֶפֶת עִמָּהֶן; וּבִזְמָן שְׁהֶן לַחִין, אֵין מִצְטָרֶפֶת.
אֲבָל הַחִטָּה--בֵּין לַחָה בֵּין יְבֵשָׁה, קְלִפָּתָהּ מִצְטָרֶפֶת.

 כָּל הַגַּרְעִנִּין--מִטַּמְּאוֹת וּמְטַמְּאוֹת וְלֹא מִצְטָרְפוֹת, חוּץ מִגַּרְעִנַּת הָרֹטֶב; אֲבָל שֶׁלִּתְמָרָה יְבֵשָׁה, אֵין מִצְטָרֵף.
הַחוֹתָל שֶׁעַל הַגַּרְעִנָּה שֶׁלָּרֹטֶב, אֵין מִצְטָרֵף; וְשֶׁעַל גַּרְעִנַּת הַיְּבֵשָׁה, מִצְטָרֵף--מִפְּנֵי שְׁהוּא דָּבוּק בָּאֹכֶל, נֶחְשָׁב כָּאֹכֶל.

 גַּרְעִנָּה שֶׁלָּרֹטֶב שֶׁיָּצַאת מִקְצָתָהּ--כָּל שֶׁכְּנֶגֶד הָאֹכֶל מִצְטָרֵף, וְהַיּוֹצֶא אֵינוּ מִצְטָרֵף.
וְכֵן עֶצֶם שֶׁיֵּשׁ עָלָיו בָּשָׂר, כָּל שֶׁכְּנֶגֶד הַבָּשָׂר מִצְטָרֵף.
הָיָה עָלָיו הַבָּשָׂר מִצַּד אֶחָד, אֵין מִצְטָרֵף מִמֶּנּוּ אֵלָא הָעֶצֶם שֶׁתַּחַת הַבָּשָׂר עַד חֲלַל הָעֶצֶם; וְאִם לֹא הָיָה לָעֶצֶם חָלָל, רוֹאִין אוֹתוֹ כְּאִלּוּ הוּא כְּעֹבִי הָאֵזוֹב, וּשְׁאָר הָעֶצֶם אֵין מִצְטָרֵף, שֶׁהָעֲצָמוֹת לַבָּשָׂר כְּמוֹ שׁוֹמֵר הֶן חֲשׁוּבִין.
קֻלְיָה שֶׁהָיָה עָלֶיהָ בָּשָׂר, אַפִלּוּ כַּפּוֹל--גּוֹרֵר אֶת כֻּלָּהּ לַטֻּמְאָה.

 גַּרְעִנֵּי זֵיתִים וְגַרְעִנֵּי תְּמָרָה--אַף עַל פִּי שֶׁשְּׁלָקָן לְאֹכָלִין, אֵין מִטַּמְּאִין.
גַּרְעִנֵּי חַרוּבִין--אַף עַל פִּי שֶׁכְּנָסָן לְאֹכָלִין, אֵין מִטַּמְּאִין; שְׁלָקָן לְאֹכָלִין, מִטַּמְּאִין.

 אֵלּוּ מִטַּמְּאִין וּמְטַמְּאִין וּמִצְטָרְפִין--שָׁרְשֵׁי הַשּׁוּם וְהַבְּצָלִים וְהַקַּפְלוֹטוֹת בִּזְמָן שְׁהֶן לַחִין, וְהַפִּטְמָה שֶׁלָּהֶן בֵּין לַחָה בֵּין יְבֵשָׁה, וְהָעַמּוּד שְׁהוּא מְכֻוָּן כְּנֶגֶד הָאֹכֶל, וְשָׁרְשֵׁי הַחִזְרִין וְהַנְּפוֹס; וְשָׁרְשֵׁי צְנוֹן גָּדוֹל מִצְטָרֵף, וְהַסִּיב שֶׁלּוֹ אֵינוּ מִצְטָרֵף; וְשָׁרְשֵׁי הַמִּתְנָה וְהַפֵּיגָם, וְשָׁרְשֵׁי יַרְקוֹת שָׂדֶה וְיַרְקוֹת גִּנָּה שֶׁעִיקָרָן לִשְׁתָלִים, וְהַשִּׁדְרָה שֶׁלְּשִׁבֹּלֶת וְהַלְּבוּשׁ שֶׁלָּהּ, וְעֻקְצֵי תְּאֵנִים וּגְרֹגְּרוֹת, וְהַכְּלִיסִין וְהַחַרוּבִין.

 וְאֵלּוּ מִטַּמְּאִין וּמְטַמְּאִין וְלֹא מִצְטָרְפִין--שָׁרְשֵׁי הַשּׁוּם וְהַבְּצָלִים וְהַקַּפְלוֹטוֹת בִּזְמָן שְׁהֶן יְבֵשִׁין, וְהָעַמּוּד שְׁאֵינוּ מְכֻוָּן כְּנֶגֶד הָאֹכֶל, וּמְלָעִין שֶׁלְּשִׁבֳּלִים וְהֶן הַשְּׂעָרוֹת הַשְּׁחוֹרוֹת שֶׁבְּרֹאשׁ הַשִּׁבֹּלֶת שְׁהֶן דּוֹמִין כְּמוֹ מַסָּר, וְעֻקְצֵי הָאֲגַסִּין וְהַקְּרֻסְטְמֵלִין וְהַפְּרִישִׁין וְהָעַזְרוּרִין, וְעֹקֶץ דַּלַּעַת טֶפַח הַסָּמוּךְ לָאֹכֶל, וְעֹקֶץ קֻנְדָּס טֶפַח.

וְכֵן יַד הַפַּרְכִּיל טֶפַח מִכָּאן וְטֶפַח מִכָּאן, וְהַפַּרְכִּיל הוּא הַשָּׂרִיג שֶׁהָאֶשְׁכּוֹלוֹת תְּלוּיִין בּוֹ, וְיַד הָאֶשְׁכּוֹל כָּל שְׁהוּא, וּזְנַב הָאֶשְׁכּוֹל שֶׁרִקְּנוֹ, וְיַד הַמַּכְבֵּד שֶׁלִּתְמָרָה אַרְבָּעָה טְפָחִים, וְהַמַּכְבֵּד הוּא הָעֵץ הָאָדֹם שֶׁהַשַּׁרְבִיטִין תְּלוּיִין בּוֹ וְהַתְּמָרִין דְּבוּקוֹת בַּשַּׁרְבִיטִין, וְקָנֶה שֶׁלְּשִׁבֹּלֶת שְׁלוֹשָׁה טְפָחִים; וְיַד כָּל הַנִּקְצָרִין שְׁלוֹשָׁה טְפָחִים, וּשְׁאֵין דַּרְכָּן לְהִקָּצֵר יְדֵיהֶן וְשָׁרְשֵׁיהֶן כָּל שְׁהֶן: כָּל אֵלּוּ מִטַּמְּאִין וּמְטַמְּאִין וְלֹא מִצְטָרְפִין, מִפְּנֵי שְׁהֶן יְדוֹת אֹכָלִין.

 וְאֵלּוּ לֹא מִטַּמְּאִין וְלֹא מְטַמְּאִין וְלֹא מִצְטָרְפִין--שְׁאָר כָּל הָעֻקְצִים, וְשָׁרְשֵׁי קֻלְסֵי הַכַּרוּב, וְחִלְפוֹת תְּרָדִין וְחִלְפוֹת הַלֶּפֶת, וְהֶן הָעִיקָרִין שֶׁנִּשְׁאֲרוּ בַּקַּרְקָע כְּשֶׁלִּקְּטוּ הַכַּרוּב וְהַלֶּפֶת וְחָזְרוּ וְהִחְלִיפוּ, וְכָל הַשָּׁרָשִׁין שֶׁדַּרְכָּן לְהִגָּזֵז שֶׁנֶּעֶקְרוּ עִם הָאֹכֶל.

הַפִּטְמָה שֶׁלְּרִמּוֹן מִצְטָרֶפֶת, וְהַנֵּץ שֶׁלּוֹ אֵינוּ מִצְטָרֵף.
הָרִמּוֹן וְהָאֲבַטִּיחַ שֶׁנִּמּוֹק מִקְצָתוֹ, אֵין הַנִּשְׁאָר חִבּוּר לְאוֹתוֹ שֶׁנִּמּוֹק; וְאֵין הַנִּשְׁאָר מִן הַקְּלִפָּה מִצְטָרֵף, שֶׁהֲרֵי אֵין שְׁמִירָתוֹ מוֹעֶלֶת כְּלוּם.
וְכֵן אִם הָיָה שָׁלֵם מִכָּאן וּמִכָּאן, וְנִמּוֹק מִן הָאֶמְצָע--אֵין הַצְּדָדִין חִבּוּר זֶה לְזֶה, וְאֵין קְלִפָּתוֹ מִצְטָרֶפֶת.
עַלֵּי יְרָקוֹת יְרֻקִּין, מִצְטָרְפִין; וּלְבָנִים אֵין מִצְטָרְפִין, שֶׁהֲרֵי אֵינָן כְּלוּם.

הִלְכּוֹת טֻמְאַת אֹכָלִין פֵּרֶק ו 
הָאֱגוֹזִים וְהַשְּׁקֵדִים שֶׁנִּסְדְּקָה קְלִפָּתָן--עֲדַיִן הוּא חִבּוּר לָאֹכֶל, עַד שֶׁיְּרַצַּץ אֶת הַקְּלִפָּה.
בֵּיצָה מְגֻלְגֶּלֶת--מִשֶּׁיִּקֹּב בָּהּ מָקוֹם לְגָמְעָהּ מִמֶּנּוּ, אֵין שְׁאָר קְלִפָּתָהּ חִבּוּר.
וּשְׁלוּקָה, קְלִפָּתָהּ חִבּוּר עַד שֶׁיְּרַצַּץ אֶת הַקְּלִפָּה; וְאִם נִתַּבְּלָה בִּקְלִפָּתָהּ--אַף עַל פִּי שֶׁרִצְּצָהּ, כֻּלָּהּ חִבּוּר.

 עֶצֶם שֶׁיֵּשׁ בּוֹ מוֹחַ, חִבּוּר עַד שֶׁיְּרַצַּץ.
צֶמֶר שֶׁבְּרָאשֵׁי הַכְּבָשִׂים וְשֵׂעָר שֶׁבִּזְקַן הַתְּיָשִׁים--אַף עַל פִּי שֶׁחֲרָכָן בָּאוּר--הֲרֵי הֶן חִבּוּר, עַד שֶׁיַּתְחִיל לִתְלֹשׁ.

 כַּנְפֵי חֲגָבִים וְקַשְׂקַשֵּׂי דָּגִים--אַף עַל פִּי שֶׁהִעְבִיר סַכִּין עֲלֵיהֶן, חִבּוּר עַד שֶׁיַּתְחִיל לְקַלַּף.

הָרִמּוֹן שֶׁפְּרָדוֹ, חִבּוּר עַד שֶׁיַּקִּישׁ עָלָיו בַּקָּנֶה.
הַשַּׁרְבִיטִין שֶׁלַּתְּמָרִים, אֵינָן חִבּוּר זֶה לְזֶה.
מְלָפְפוֹן שֶׁחֲתָכוֹ וּנְתָנוֹ עַל הַשֻּׁלְחָן, חִבּוּר עַד שֶׁיַּתְחִיל לְפָרַק; הִתְחִיל לְפָרַק--חֲתִכָּה וְכָל הָעוֹלֶה עִמָּהּ חִבּוּר, וְהַשְּׁאָר אֵינוּ חִבּוּר.
פִּיקָה הַתַּחְתּוֹנָה--חִבּוּר לְעַצְמָהּ, וְאֵינָהּ חִבּוּר לַחֲתִכּוֹת.

הָיוּ שְׁנַיִם אוֹ שְׁלוֹשָׁה מְלָפְפוֹנוֹת, וְחָתַךְ כָּל אֶחָד מֵהֶן וְהִנִּיחָן עַל הַשֻּׁלְחָן, וְהִתְחִיל בְּאֶחָד מֵהֶן--זֶה שֶׁהִתְחִיל בּוֹ חִבּוּר, וְהַשְּׁאָר אֵינוּ חִבּוּר; אַפִלּוּ אָמַר חֶצְיוֹ אֲנִי אוֹכֵל שַׁחְרִית וְחֶצְיוֹ עַרְבִּית--זֶה הַחֵצִי שֶׁהִתְחִיל בּוֹ חִבּוּר, וְהַשְּׁאָר אֵינוּ חִבּוּר.

 הַמְּחַתֵּךְ יְרָקוֹת וְכַיּוֹצֶא בָּהֶן לְבַשַּׁל--אַף עַל פִּי שֶׁלֹּא מֵרַק וְהִבְדִּיל, אֵינוּ חִבּוּר: אֵלָא אִם נִטְמָא זֶה--לֹא נִטְמָא זֶה, אַף עַל פִּי שְׁהוּא מְעֻרֶה בּוֹ.
חִתַּךְ לִכְבֹּשׁ אוֹ לִשְׁלֹק אוֹ לְהַנִּיחַ עַל הַשֻּׁלְחָן--הֲרֵי זֶה חִבּוּר, וְאַפִלּוּ הִתְחִיל לְפָרַק מַה שֶׁחִתַּךְ.

 כָּל אֹכֶל שֶׁעֲדַיִן לֹא פֵרְקוֹ, חִבּוּר; וְאִם נִטְמָא מִקְצָתוֹ, נִטְמָא כֻּלּוֹ.

 אֹכֶל שֶׁנִּפְרַס וּמְעֻרֶה בְּמִקְצָת, וְנָגַע טָמֵא בְּאֶחָד מֵהֶן--אִם אָחַז בְּזֶה שֶׁנָּגַע בּוֹ וְהַשֵּׁנִי עוֹלֶה עִמּוֹ, הֲרֵי זֶה חִבּוּר; וְאִם כְּשֶׁאוֹחֵז בְּזֶה הַטָּמֵא וּמַגְבִּיהוֹ, יִשָּׁמֵט הָאַחֵר וְיִפֹּל--אֵינוּ חִבּוּר, אֵלָא הֲרֵי זֶה הָאַחֵר כְּנוֹגֵעַ בָּרִאשׁוֹן שֶׁנִּטְמָא.

 כָּל הָאֹכָלִין שֶׁהָיוּ עַלִּין אוֹ קְלָחִין מְחֻבָּרִין בָּהֶן--אֶת שֶׁדַּרְכּוֹ לְהֵאָחֵז בָּעַלֶּה אוֹחֲזִין אוֹתוֹ בָּעַלֶּה, בַּקֶּלַח אוֹחֲזִין אוֹתוֹ בַּקֶּלַח: אִם נִתְלָה עִמּוֹ--הֲרֵי זֶה חִבּוּר בִּטְבוּל יוֹם, וְאֵין צָרִיךְ לוֹמַר בִּשְׁאָר טֻמְאוֹת.
וְכֵן אִם הָיָה לוֹ יָד, אוֹחֲזִין אוֹתוֹ בַּיָּד שֶׁלּוֹ; הָיָה לוֹ יָד וְעַלֶּה, אוֹחֲזִין אוֹתוֹ בְּאֵיזֶה מֵהֶן שֶׁיִּרְצֶה.
לֹא הָיָה לוֹ יָד וְלֹא עַלֶּה--בְּזֶה אָמְרוּ אִם אוֹחֵז בַּטָּמֵא וְהַשֵּׁנִי עוֹלֶה עִמּוֹ, חִבּוּר; וְאִם לָאו, אֵינוּ חִבּוּר.

 הָאֱגוֹזִים שֶׁקִּבְּצָן בְּעֻקְצֵיהֶן כִּשְׁהֶן רַכִּין, וַאֲמָנָן כֻּלָּן כְּמוֹ חֶבֶל, וְכֵן הַבְּצָלִים שֶׁחִבְּרָן כַּדֶּרֶךְ הַזֹּאת--הֲרֵי אֵלּוּ חִבּוּר.
הִתְחִיל לְפָרַק בָּאֱגוֹזִים וּלְפַקַּל בַּבְּצָלִים, אֵין הַשְּׁאָר חִבּוּר: אַפִלּוּ הָיוּ לְפָנָיו מֵאָה כּוֹר--אֵין כֻּלָּן חִבּוּר, שֶׁהֲרֵי הוֹכִיחַ שֶׁדַּעְתּוֹ לְפָרַק הַכֹּל.

 קְלִיעָה שֶׁלְּשׁוּם שֶׁנָּפְלוּ מַשְׁקִין עַל אֶחָד מֵהֶן--הוּא טָמֵא, וַחֲבֵרוֹ טָהוֹר: שְׁאֵין חִבּוּרֵי אָדָם חִבּוּר לְכָל דָּבָר.
וְכֵן אֶתְרוֹג שֶׁנִּפְרַס, וּתְחָבוֹ בְּכוֹשׁ אוֹ בְּקֵיסָם--אֵינוּ חִבּוּר.
עִיסָה שֶׁלָּשָׁהּ בְּמֵי פֵּרוֹת--הֲרֵי זוֹ אֵינָהּ חִבּוּר, שְׁאֵין לָךְ דָּבָר שֶׁמְּחַבֵּר אֶת הָאֹכָלִין אֵלָא שִׁבְעָה מַשְׁקִין בִּלְבָד.

 הַמְּמַעֵךְ אֹכָלִין זֶה בְּזֶה וְקִבְּצָן, כְּגוֹן הַדְּבֵלָה וְהַתְּמָרִים וְהַצִּמּוּקִין שֶׁקִּבְּצָן וַעֲשָׂאָן גּוּף אֶחָד--אֵינָן חִבּוּר; לְפִיכָּךְ עִגּוּל שֶׁלִּדְבֵלָה שֶׁנָּפְלוּ מַשְׁקִין טְמֵאִין עַל מִקְצָתוֹ--הֲרֵי זֶה נוֹטֵל מִמֶּנּוּ מְקוֹם הַמַּשְׁקֶה בִּלְבָד, וְהַשְּׁאָר טָהוֹר.

 הַתְּמָרִים וְהַגְּרֹגְּרוֹת שֶׁשְּׁלָקָן וְנַעֲשׂוּ אֹם, הֲרֵי אֵלּוּ חִבּוּר.
הַזֵּיתִים שֶׁעֲטָנָן וְנַעֲשׂוּ גּוּשׁ אֶחָד--הֲרֵי זֶה חִבּוּר, מִפְּנֵי שֶׁמִּתְּחִלָּה לֹא נְתָנָן לַמַּעְטֵן אֵלָא עַל מְנַת שֶׁיִּינְקוּ זֶה מִזֶּה; לְפִיכָּךְ שֶׁרֶץ שֶׁנִּמְצָא עַל אֹם שֶׁלְּזֵיתִים, וְהֶן זֵיתִים שֶׁנַּעֲשׂוּ כֻּלָּן גּוּף אֶחָד--אַפִלּוּ נָגַע בְּכַשְּׂעוֹרָה--הַכֹּל טָמֵא, שֶׁהַכֹּל גּוּף אֶחָד.

הָיְתָה לוֹ אֹם שֶׁלְּזֵיתִים וַעֲתִיד לְהָפְכָהּ--כֵּיוָן שֶׁתָּקַע בָּהּ אֶת הַיָּתֵד, אַף עַל פִּי שֶׁיֵּשׁ בָּהּ גּוּשִׁים הַרְבֵּה, אֵינָן חִבּוּר; וְאִם מִשֶּׁהֲפָכָהּ נַעֲשׂוּ אֹם, אֵינָן חִבּוּר.

 אֹכֶל פָּרוּד שְׁהוּא כֻּלּוֹ מְכֻנָּס וְדָבֵק זֶה בְּזֶה--אַף עַל פִּי שְׁאֵינוּ חִבּוּר לְהִטַּמֵּא, וְאֵינוּ כְּגוּף אֶחָד כְּמוֹ שֶׁבֵּאַרְנוּ--הֲרֵי הוּא מִצְטָרֵף לְכַבֵּיצָה, לְטַמֵּא אֹכָלִים אֲחֵרִים; וְאִם לֹא כְּנָסוֹ, אֵלָא הֲרֵי הוּא מְפֹרָד כְּמַעֲשֵׂה קְדֵרָה וְהַקָּטְנָיוֹת--אֵינוּ מִצְטָרֵף: עַד שֶׁיְּקַבְּצֵם, וְיַעֲשֶׂה אוֹתָן גּוּשׁ אֶחָד.

הָיוּ גּוּשִׁים הַרְבֵּה זֶה בְּצַד זֶה, וְנָגַע אָב הַטֻּמְאָה בְּאֶחָד מֵהֶן--הֲרֵי הוּא רִאשׁוֹן, וְהַגּוּשׁ שֶׁבְּצִדּוֹ שֵׁנִי, וְהַגּוּשׁ שֶׁבְּצַד הַשֵּׁנִי שְׁלִישִׁי, וְשֶׁבְּצַד הַשְּׁלִישִׁי רְבִיעִי.

כִּכָּר שֶׁלִּתְרוּמָה שֶׁהָיְתָה רִאשׁוֹן לַטֻּמְאָה, וְהִשִּׁיךְ לָהּ אֲחֵרוֹת--כֻּלָּן רִאשׁוֹן; פֵּרְשָׁה--הִיא רִאשׁוֹן, וְכֻלָּן שְׁנִיּוֹת.
הָיְתָה שְׁנִיָּה, וְהִשִּׁיךְ לָהּ אֲחֵרוֹת--כֻּלָּן שְׁנִיּוֹת; פֵּרְשָׁה--הִיא שְׁנִיָּה, וְכֻלָּן שְׁלִישִׁיּוֹת.
הָיְתָה שְׁלִישִׁית, וְהִשִּׁיךְ לָהּ אֲחֵרוֹת--הִיא שְׁלִישִׁית, וְכֻלָּן טְהוֹרוֹת: בֵּין שֶׁפֵּרְשׁוּ, בֵּין שֶׁלֹּא פֵרְשׁוּ.

כִּכָּרוֹת שֶׁלִּתְרוּמָה נוֹשְׁכוֹת זוֹ בְּזוֹ--נִטְמֵאת אַחַת מֵהֶן בְּשֶׁרֶץ--כֻּלָּן רִאשׁוֹן, וְאַף עַל פִּי שֶׁפֵּרְשׁוּ אַחַר מִכָּאן; נִטְמֵאת אַחַת מֵהֶן בְּמַשְׁקִין טְמֵאִין--כֻּלָּן שְׁנִיּוֹת, וְאַף עַל פִּי שֶׁפֵּרְשׁוּ אַחַר מִכָּאן; נִטְמֵאת אַחַת מֵהֶן בְּיָדַיִם--כֻּלָּן שְׁלִישִׁיּוֹת, וְאַף עַל פִּי שֶׁפֵּרְשׁוּ: מִפְּנֵי שֶׁהָיוּ גּוּף אֶחָד בְּשָׁעַת טֻמְאָתָן.

הִלְכּוֹת טֻמְאַת אֹכָלִין פֵּרֶק ז 
הַנִּצּוֹק אֵינוּ חִבּוּר, לֹא לַטֻּמְאָה וְלֹא לַטַּהְרָה.
כֵּיצַד: הָיָה מְעַרֶה מַשְׁקִין טְהוֹרִין לְתוֹךְ כְּלִי טָמֵא, וְאַפִלּוּ עַל גַּבֵּי הַשֶּׁרֶץ--הֲרֵי הָעַמּוּד הַנִּצּוֹק טָהוֹר; וְאִם קָלַט מִן הַמַּשְׁקִין הַנִּגָּרִין מִן הָאַוֵּיר, הֲרֵי זֶה שֶׁקָּלַט טָהוֹר.
וְאֵין צָרִיךְ לוֹמַר שֶׁהַמַּשְׁקִין שֶׁמְּעַרֶה מֵהֶן טְהוֹרִין.

בַּמֶּה דְּבָרִים אֲמוּרִים, בְּשֶׁעִרָה מִצּוֹנֵן לְצוֹנֵן, אוֹ מֵחַם לְחַם, אוֹ מֵחַם לְצוֹנֵן.
אֲבָל הַמְּעַרֶה מַשְׁקִין טְהוֹרִין צוֹנֵן לְתוֹךְ מַשְׁקִין טְמֵאִין חַמִּין--הֲרֵי הַנִּצּוֹק חִבּוּר וְנִטְמָא, וְנִטְמְאוּ הַמַּשְׁקִין הַצּוֹנֵן כֻּלָּן שְׁהוּא מְעַרֶה מֵהֶן; וְנִטְמָא הַכְּלִי שֶׁמְּעַרֶה מִמֶּנּוּ מֵחֲמַת הַמַּשְׁקִין שֶׁבְּתוֹכוֹ, שֶׁהֲרֵי נִטְמְאוּ.

וּמִפְּנֵי מַה אָמְרוּ הַמְּעַרֶה מֵצּוֹנֵן לְחַמִּין חִבּוּר: לְפִי שֶׁעֲנַן הַחַמִּין עוֹלֶה כְּתִימְרוֹת עָשָׁן, וּמִתְעָרֵב בַּנִּצּוֹק וּבַמַּיִם שֶׁבַּכְּלִי הָעֶלְיוֹן, וּמְטַמֵּא הַכֹּל--שֶׁהֶעָנָן הָעוֹלֶה מִן הַחַמִּין, מַשְׁקִין הוּא חָשׁוּב.

 לְפִיכָּךְ הָאִשָּׁה שֶׁהָיוּ יָדֶיהָ טְהוֹרוֹת, וְהֵגִיסָה בִּקְדֵרָה טְמֵאָה, וְהֵזִיעוּ יָדֶיהָ מֵהֶבֶל הַקְּדֵרָה--נִטְמְאוּ יָדֶיהָ, כְּאִלּוּ נָגְעָה בַּמַּשְׁקֶה שֶׁבַּקְּדֵרָה; וְכֵן אִם הָיוּ יָדֶיהָ טְמֵאוֹת, וְהֵגִיסָה בַּקְּדֵרָה, וְהֵזִיעוּ יָדֶיהָ--נִטְמָא כָּל מַה שֶׁבַּקְּדֵרָה, כְּאִלּוּ נָגְעָה בַּמַּשְׁקֶה שֶׁבַּקְּדֵרָה.

 דְּבַשׁ הַזִּיפִים וּדְבַשׁ הַצַּפַּחַת--הַנִּצּוֹק שֶׁלָּהֶן חִבּוּר, וְאַפִלּוּ הָיָה מְעַרֶה מִצּוֹנֵן לְצוֹנֵן, מִפְּנֵי שֶׁיֵּשׁ לָהֶן רִיר, וַהֲרֵי הֶן נִמְשָׁכִין כַּדֶּבֶק.
לְפִיכָּךְ כָּל הָאֹכָלִין--אֵין הַנִּצּוֹק שֶׁלָּהֶן חִבּוּר, וְאַפִלּוּ הָיוּ עָבִים הַרְבֵּה, כְּגוֹן הַגָּרִיסִין וְהַחֵלֶב הַמֻּתָּךְ וְכַיּוֹצֶא בָּהֶן, לְפִי שְׁאֵין לָהֶן רִיר; וְכֵן שְׁאָר כָּל הַמַּשְׁקִין--אֵין הַנִּצּוֹק שֶׁלָּהֶן חִבּוּר, אֵלָא אִם כֵּן עִרָה מִצּוֹנֵן לְחַם כְּמוֹ שֶׁבֵּאַרְנוּ.

 הַנִּצּוֹק אֵינוּ חִבּוּר לַטַּהְרָה.
כֵּיצַד: שְׁאִם עִרָה מַיִם טְמֵאִים מִכְּלִי אֶבֶן וְכַיּוֹצֶא בָּהֶן לְתוֹךְ הַמִּקְוָה--אֵין אוֹמְרִין מִשֶּׁהִגִּיעַ קְצַת הַנִּצּוֹק לַמִּקְוָה, טָהֲרוּ הַמַּיִם; אֵלָא הֲרֵי הֶן בְּטֻמְאָתָן עַד שֶׁיַּשִּׁיק הַמִּקְוָה לְכֻלָּן מִצַּד אֶחָד, כְּמוֹ שֶׁבֵּאַרְנוּ.

וְכֵן הַקְּטַפְרֵס שֶׁיֵּשׁ עָלָיו מַשְׁקֶה טוֹפֵחַ--אֵינוּ מְחַבְּרָן לִשְׁאָר הַמַּשְׁקִין שֶׁבַּמִּדְרוֹן, לֹא לַטֻּמְאָה וְלֹא לַטַּהְרָה; אֲבָל הַמַּשְׁקִין שֶׁבָּאַשְׁבֹּרֶן, כֻּלָּן חִבּוּר לַטֻּמְאָה וְלַטַּהְרָה.

 עֲרֵבָה שְׁהִיא קְטַפְרֵס וְעָלֶיהָ מַשְׁקֶה טוֹפֵחַ, וְשָׁלוֹשׁ חֲתִכּוֹת אֹכָלִין טְמֵאִים בְּכַבֵּיצָה מֻנָּחִין עָלֶיהָ זוֹ לְמַטָּה מִזּוֹ--אֵינָן מִצְטָרְפוֹת; הָיוּ שְׁתַּיִם, הֲרֵי אֵלּוּ מִצְטָרְפוֹת.
וְאִם הָיָה תַּחְתֵּיהֶן מַשְׁקֶה עוֹמֵד, אַפִלּוּ כְּעֵין הַחַרְדָּל--הֲרֵי זֶה מְצָרֵף אֶת כֻּלָּן.

 כְּבָר בֵּאַרְנוּ שֶׁטְּבוּל יוֹם אֵינוּ מְטַמֵּא חֻלִּין כְּלָל, אֲבָל פּוֹסֵל אֹכָלֵי תְּרוּמָה וּמַשְׁקֵה תְּרוּמָה, וְעוֹשֶׂה הַכֹּל שְׁלִישִׁי; וְכֵן אִם נָגַע בְּאֹכָלֵי קֹדֶשׁ אוֹ מַשְׁקֵה קֹדֶשׁ, פְּסָלָן וְעָשָׂה אוֹתָן רְבִיעִי.

 יֵשׁ דְּבָרִים שְׁאֵינָן חִבּוּר בִּטְבוּל יוֹם, אַף עַל פִּי שְׁהֶן חִבּוּר בְּכָל הַטֻּמְאוֹת, אֵלָא אִם נָגַע בָּהֶן טְבוּל יוֹם, לֹא פָסַל אֵלָא זֶה שֶׁנָּגַע בּוֹ; וְאִלּוּ הָיָה הַנּוֹגֵעַ בִּמְקוֹם טְבוּל יוֹם אָדָם אַחֵר, הָיָה פּוֹסֵל הַכֹּל.

אַפִלּוּ הָיָה הַנּוֹגֵעַ אָדָם שֶׁאָכַל אֹכָלִין טְמֵאִין אוֹ שָׁתָה מַשְׁקִין טְמֵאִין, שְׁהִיא טֻמְאָה קַלָּה--הֲרֵי זֶה פָּסַל הַכֹּל, שֶׁלֹּא פְסָלוֹ טָבוּל יוֹם; וְאֵין צָרִיךְ לוֹמַר שְׁאִם הָיָה הַנּוֹגֵעַ אָב טֻמְאָה אוֹ רִאשׁוֹן, שְׁהוּא מְטַמֵּא הַכֹּל.
וּמִפְּנֵי מַה הֵקִילוּ בִּטְבוּל יוֹם, מִפְּנֵי שֶׁכְּבָר טָהַר וְאֵינוּ מְחֻסָּר אֵלָא הַעְרֵב שֶׁמֶשׁ.

וְעוֹד הֵקִילוּ בִּטְבוּל יוֹם, שֶׁיֵּשׁ אֹכָלִין שְׁהֶן מְיֻחָדִין לָאָדָם וּמִטַּמְּאִין בְּכָל הַטֻּמְאוֹת, וְהֶן טְהוֹרוֹת בִּטְבוּל יוֹם; וְאֵלּוּ הֶן--הַשְּׂעוֹרָה וְהַכֻּסֶּמֶת, בִּזְמָן שְׁאֵינָן קְלוּפִין.
אֲבָל בִּזְמָן שְׁהֶן קְלוּפִין, וְהַחִטָּה אַף עַל פִּי שְׁאֵינָהּ קְלוּפָה, וְהַקֶּצַח, וְהַשֻּׁמְשֹׁם--נִפְסָלִין בִּטְבוּל יוֹם, וְאֵין צָרִיךְ לוֹמַר שְׁהֶן מִטַּמְּאִין בְּכָל הַטֻּמְאוֹת.

 כָּל יְדוֹת הָאֹכָלִין שְׁהֶן חִבּוּר בְּאָב הַטֻּמְאָה, הֲרֵי הֶן חִבּוּר בִּטְבוּל יוֹם; וְכֵן כָּל אֹכֶל שֶׁנִּפְרַס וּמְעֻרֶה בְּמִקְצָת שְׁהוּא חִבּוּר בְּאָב הַטֻּמְאָה, כָּךְ הוּא חִבּוּר בִּטְבוּל יוֹם.
וְכָל שְׁאֵינוּ חִבּוּר בִּטְבוּל יוֹם, הֲרֵי הוּא חִבּוּר בַּיָּדַיִם; וְגַם זֶה חֹמֶר בְּטֻמְאַת יָדַיִם מִטְּבוּל יוֹם.

הִלְכּוֹת טֻמְאַת אֹכָלִין פֵּרֶק ח 
חַלּוֹת אוֹ כִּכָּרִים שֶׁכִּנְּסָן וְהָיוּ נוֹשְׁכוֹת זוֹ בְּזוֹ וְדַעְתּוֹ לְהַפְרִישָׁן, אוֹ שֶׁאָפָה חַלָּה עַל גַּבֵּי חַלָּה בַּתַּנּוּר וַעֲדַיִן לֹא קָרְמוּ פָּנֶיהָ, וְנָגַע טְבוּל יוֹם בְּאַחַת מֵהֶן--לֹא פָסַל אֵלָא הַחַלָּה שֶׁנָּגַע בָּהּ; וְכֵן הַמַּיִם שֶׁהִרְתִּיחוּ וְנַעֲשׂוּ כְּקֻבָּה, וְהַגָּרִיסִין שֶׁהִרְתִּיחוּ רְתִיחָה רִאשׁוֹנָה, וְיַיִן חָדָשׁ וְאֹרֶז שֶׁהִרְתִּיחוּ, וְנָגַע טְבוּל יוֹם בָּרְתִיחָה--אֵינוּ חִבּוּר, וְלֹא פָסַל אֵלָא הָרְתִיחָה בִּלְבָד.
וּבִשְׁאָר כָּל הַטֻּמְאוֹת, בֵּין קַלּוֹת בֵּין חֲמוֹרוֹת--הַכֹּל חִבּוּר.

אֲבָל חַלּוֹת שֶׁהָיוּ נוֹשְׁכוֹת זוֹ בְּזוֹ וְאֵין דַּעְתּוֹ לְהַפְרִישׁ, אוֹ שֶׁאָפָה חַלָּה עַל גַּבֵּי חַלָּה וְנָשְׁכוּ וְקָרְמוּ בַּתַּנּוּר, וּרְתִיחַת הַמַּיִם שְׁאֵינָהּ מְחֻלְחֶלֶת כְּקֻבָּה, וּרְתִיחַת גָּרִיסִין שְׁנִיָּה, וּרְתִיחַת יַיִן יָשָׁן, וּרְתִיחַת הַשֶּׁמֶן בֵּין חָדָשׁ בֵּין יָשָׁן, וּרְתִיחַת עֲדָשִׁים--הֲרֵי אֵלּוּ חִבּוּר בִּטְבוּל יוֹם, וְאֵין צָרִיךְ לוֹמַר בְּכָל הַטֻּמְאוֹת.

 בָּצֵק שֶׁיָּצָא בְּעֵת אֲפִיָּה, וְנִמְצָא בְּאֶמְצַע הַכִּכָּר כְּמוֹ מַסְמֵר יוֹצֶא, וְכֵן קְצַת הַבָּצֵק שֶׁנִּמְשַׁךְ וְנֶחֱרַךְ בְּעֵת אֲפִיָּה, וְהוּא הַנִּקְרָא חִרְחוּר--אִם הָיוּ פְּחוּתִין מִכְּאֶצְבָּע, וְנָגַע טְבוּל יוֹם בָּהֶן--פָּסַל כָּל הַכִּכָּר; וְכֵן אִם נָגַע בְּגַרְגֶּר מֶלַח קָטָן שֶׁבַּכִּכָּר, פָּסַל כָּל הַכִּכָּר.
וְאֵין צָרִיךְ לוֹמַר בְּכָל הַטֻּמְאוֹת.

אֲבָל צְרוֹר שֶׁבְּכִכָּר אוֹ תֻּרְמוֹס וְגַרְגֶּר מֶלַח גָּדוֹל, וְחִרְחוּר יָתֵר מִכְּאֶצְבָּע, שֶׁנָּגַע בָּהֶן אַפִלּוּ אָב הַטֻּמְאָה--הַכִּכָּר טָהוֹר; וְאֵין צָרִיךְ לוֹמַר בִּטְבוּל יוֹם.

 רָקִיק שֶׁנֶּחְרַר חֶצְיָהּ וְחֶצְיָהּ קַיָּם, הֲרֵי זֶה אֵינוּ חִבּוּר; נֶחְרַר הָאֶמְצָע וְהַצְּדָדִין קַיָּמִין--אֵינָן חִבּוּר זֶה לְזֶה אַפִלּוּ בְּאָב הַטֻּמְאָה, וְאֵין צָרִיךְ לוֹמַר בִּטְבוּל יוֹם.

בְּשַׂר קֹדֶשׁ שֶׁקָּרַם עָלָיו הַמָּרָק, וְנָגַע טְבוּל יוֹם בַּקֻּפָּה--הַחֲתִכּוֹת מֻתָּרוֹת; נָגַע בַּחֲתִכָּה, הַחֲתִכָּה וְכָל הָעוֹלִין עִמָּהּ חִבּוּר.
וְכֵן בְּתַבְשִׁיל קָטְנָיוֹת שֶׁקָּרַם עַל גַּבֵּי פְּרוּסוֹת.
שֶׁמֶן שְׁהוּא צָף עַל גַּבֵּי יַיִן, וְנָגַע טְבוּל יוֹם בַּשֶּׁמֶן--לֹא פָסַל אֵלָא הַשֶּׁמֶן.

 יָרָק שֶׁלִּתְרוּמָה וּבֵיצָה טְרוּפָה וּנְתוּנָה עַל גַּבָּיו, וְנָגַע טְבוּל יוֹם בַּבֵּיצָה--לֹא פָסַל אֵלָא קֶלַח שֶׁכְּנֶגְדוֹ; וְאִם הָיְתָה כְּמִין כּוֹבַע, אֵינָהּ חִבּוּר.
חוּט שֶׁלְּבֵיצָה שֶׁקָּרַם עַל דָּפְנָהּ שֶׁלִּלְפָס, וְנָגַע בּוֹ טְבוּל יוֹם--מִן הַשָּׂפָה וְלִפְנִים, חִבּוּר; נָגַע מִן הַשָּׂפָה וְלָחוּץ, אֵינוּ חִבּוּר.
וְכֵן בְּקָטְנָיוֹת שֶׁקָּרְמוּ עַל שְׂפַת הַקְּדֵרָה.

 חָבִית שֶׁנִּקְּבָה בֵּין מִשּׁוּלֶיהָ בֵּין מִצִּדֶּיהָ, וְסָתַם טְבוּל יוֹם הַנֶּקֶב בְּיָדוֹ--נִפְסְלָה כֻּלָּהּ.
הַמְּעַרֶה מִכְּלִי לִכְלִי, וְנָגַע טְבוּל יוֹם בַּקִּלּוּחַ--מְשַׁעֲרִין זֶה שֶׁנָּגַע בּוֹ בְּאֶחָד וּמֵאָה: שֶׁתְּרוּמָה טְמֵאָה שֶׁנִּתְעָרְבָה בְּאֶחָד וּמֵאָה בָּטְלָה בְּמֵעוּטָהּ, כְּמוֹ שֶׁבֵּאַרְנוּ בְּהִלְכּוֹת תְּרוּמוֹת.

 טְבוּל יוֹם שֶׁהָיָה תּוֹרֵם אֶת הַבּוֹר, וְנָפְלָה מִמֶּנּוּ חָבִית שֶׁלִּתְרוּמָה וְשָׁקְעָה בְּבוֹר שֶׁלְּיַיִן וְנָגַע בַּיַּיִן שֶׁבַּבּוֹר--מִן הַשָּׂפָה וְלָחוּץ, אֵינוּ חִבּוּר; מִן הַשָּׂפָה וְלִפְנִים, חִבּוּר.
וְאִם הָיָה הַבּוֹר פִּיטָס--אַפִלּוּ הָיָה כְּלִי גָּדוֹל שֶׁמַּחְזִיק מֵאָה כּוֹר, כֻּלּוֹ חִבּוּר; וְאִם נָגַע בְּמִקְצַת הַיַּיִן, פָּסַל הַתְּרוּמָה שֶׁבֶּחָבִית שֶׁבְּקַרְקַע הַכְּלִי.

 הַסֹּלֶת שֶׁלַּמְּנָחוֹת וְהַלְּבוֹנָה וְהַקְּטֹרֶת וְהַגֶּחָלִים שֶׁנָּגַע טְבוּל יוֹם בְּמִקְצָתָן, פָּסַל אֶת כֻּלָּן.
בַּמֶּה דְּבָרִים אֲמוּרִים, בַּגֶּחָלִים שֶׁחוֹתֶה בַּמַּחְתָּה בְּיוֹם הַכִּפּוּרִים, שֶׁהַמַּחְתָּה שֶׁחוֹתֶה בָּהּ נִכְנָס לַהֵיכָל; אֲבָל גֶּחָלִים שֶׁחוֹתֶה בְּכָל יוֹם, כִּשְׁהוּא מְעַרֶה מִמַּחְתָּה שֶׁלְּכֶסֶף לְשֶׁלְּזָהָב--אִם נִתְפַּזְּרוּ מִן הַגֶּחָלִים--אֵין בָּהֶן קְדֻשָּׁה, אֵלָא מְכַבְּדָן לָאַמָּה.

 מִקְפָּה שֶׁלְּחֻלִּין אוֹ רָקִיק שֶׁלְּחֻלִּין, וְשֶׁמֶן שֶׁלִּתְרוּמָה צָף עַל גַּבֵּיהֶן, וְנָגַע טְבוּל יוֹם בַּשֶּׁמֶן--לֹא פָסַל אֵלָא הַשֶּׁמֶן בִּלְבָד; וְאִם חִבַּץ--כָּל מָקוֹם שֶׁהָלַךְ הַשֶּׁמֶן, פָּסַל.
יָרָק שֶׁלְּחֻלִּין שֶׁבִּשְּׁלוֹ בְּשֶׁמֶן שֶׁלִּתְרוּמָה, וְנָגַע בּוֹ טְבוּל יוֹם--לֹא פָסַל אֵלָא מְקוֹם מַגָּעוֹ.

הַמִּקְפָּה שֶׁלִּתְרוּמָה, וְהַשּׁוּם וְהַשֶּׁמֶן שֶׁלְּחֻלִּין, שֶׁנָּגַע טְבוּל יוֹם בְּמִקְצָתָן--פָּסַל אֶת כֻּלָּן.
הַמִּקְפָּה שֶׁלְּחֻלִּין, וְהַשּׁוּם וְהַשֶּׁמֶן שֶׁלִּתְרוּמָה, שֶׁנָּגַע טְבוּל יוֹם בְּמִקְצָתָן--לֹא פָסַל אֵלָא מְקוֹם מַגָּעוֹ; אִם הָיָה הַשּׁוּם מְרֻבֶּה, הוֹלְכִין אַחַר הָרֹב.

אֵימָתַי, בִּזְמָן שְׁהֶן גּוּשׁ בַּקְּעָרָה.
אֲבָל אִם הָיָה מְפֻזָּר בַּמְּדוֹכָה, וְנָגַע בְּמִקְצָתוֹ--לֹא פָסַל אֵלָא מְקוֹם מַגָּעוֹ, מִפְּנֵי שְׁהוּא רוֹצֶה בְּפִזּוּרוֹ.
וּשְׁאָר כָּל הַנִּדּוֹכִין שֶׁדַּרְכָּן לְדוּכָן בְּמַשְׁקִין, כְּגוֹן הַשּׁוּם בַּשֶּׁמֶן--אִם דָּכָן שֶׁלֹּא בְּמַשְׁקִין, וְקִבְּצָן--אַף עַל פִּי שְׁהֶן גּוּשׁ בַּקְּעָרָה וְנָגַע בָּהֶן, לֹא פָסַל אֵלָא מְקוֹם מַגָּעוֹ: שֶׁהֲרֵי הֶן כְּעִגּוּל שֶׁלִּדְבֵלָה--שְׁאִם נִטְמָא מִקְצָתוֹ, לֹא נִטְמָא כֻּלּוֹ.

עִיסָה שֶׁקָּרָא שֵׁם חַלָּתָהּ בִּצְפוֹנָהּ אוֹ בִּדְרוֹמָהּ, וְכֵן קִישׁוּת שֶׁקָּרָא שֵׁם תְּרוּמָתָהּ בִּצְפוֹנָהּ אוֹ בִּדְרוֹמָהּ--הֲרֵי זֶה חִבּוּר; וְאִם נָגַע טְבוּל יוֹם בְּמִקְצַת הָעִיסָה, נִפְסְלָה.
נִטְּלָה חַלָּתָהּ מִתּוֹכָהּ, וְחָזְרָה לְתוֹכָהּ--אֵינָהּ חִבּוּר.

עִיסָה שֶׁנִּדְמְעָה אוֹ שֶׁנִּתְחַמְּצָה בִּשְׂאוֹר שֶׁלִּתְרוּמָה, אֵינָהּ נִפְסֶלֶת בִּטְבוּל יוֹם.
עִיסָה שֶׁהֻכְשְׁרָה בְּמַשְׁקִין, וְנִלּוֹשָׁה בְּמֵי פֵּרוֹת, וְנָגַע בָּהּ טְבוּל יוֹם--לֹא פָסַל אֵלָא מְקוֹם מַגָּעוֹ.

 מַעֲשֵׂר רִאשׁוֹן שֶׁהֻכְשַׁר, וְנָגַע בּוֹ טְבוּל יוֹם אוֹ יָדַיִם מְסֹאָבוֹת--מַפְרִישִׁין מִמֶּנּוּ תְּרוּמַת מַעֲשֵׂר בְּטַהְרָה: מִפְּנֵי שֶׁמַּעֲשֵׂר רִאשׁוֹן כַּחֻלִּין, וּטְבוּל יוֹם וְיָדַיִם מְסֹאָבוֹת אֵינָן פּוֹסְלִין אֶת הַחֻלִּין, שֶׁהַשְּׁלִישִׁי בַּחֻלִּין טָהוֹר, כְּמוֹ שֶׁבֵּאַרְנוּ.

וְכֵן הָאִשָּׁה שְׁהִיא טְבוּלַת יוֹם, לָשָׁה אֶת הָעִיסָה וְקוֹצָה לָהּ חַלָּה, וּמַפְרְשַׁתָּהּ וּמַנְּחַתָּהּ בִּכְלִי, וְנוֹתֶנֶת הַכְּלִי עִם שְׁאָר הָעִיסָה כְּאַחַת, וּמַקֶּפֶת עַל הַכֹּל כְּדֵי לִתְרֹם מִן הַמֻּקָּף, וְאַחַר כָּךְ קוֹרְאָה לָהּ שֵׁם וְאוֹמֶרֶת הֲרֵי זוֹ חַלָּה; וּמִשֶּׁתִּקְרָא לָהּ שֵׁם--לֹא תִגַּע בָּהּ, שֶׁלֹּא תִפְסֹל אוֹתָהּ.
וְכָּךְ הִיא עוֹשָׂה, אִם לָשָׁה בָּעֲרֵבָה שְׁהִיא טְבוּלַת יוֹם.

לְגִין שְׁהוּא טְבוּל יוֹם שֶׁמִּלְּאָהוּ מֵחָבִית מַעֲשֵׂר שֶׁלֹּא נִטְּלָה תְּרוּמָתוֹ, וְאָמַר הֲרֵי זוֹ תְּרוּמַת מַעֲשֵׂר עַל מַה שֶׁבֶּחָבִית אַחַר שֶׁתֶּחְשַׁךְ--הֲרֵי זוֹ תְּרוּמָה טְהוֹרָה: לְפִי שְׁאֵינָהּ נַעֲשֵׂית תְּרוּמַת מַעֲשֵׂר עַד שֶׁתֶּחְשַׁךְ, כְּפִי תְּנָאוֹ, וְאַחַר שֶׁתֶּחְשַׁךְ, יַעְרִיב שִׁמְשׁוֹ שֶׁלַּלְּגִין וְיִטְהַר.
נִשְׁבְּרָה הֶחָבִית קֹדֶם שֶׁתֶּחְשַׁךְ, הַלְּגִין בְּטִבְלוֹ; נִשְׁבַּר הַלְּגִין, הֶחָבִית בְּטִבְלָהּ.

טְבוּל יוֹם מִטֻּמְאַת מֵת וּמִבְּעִילַת נִדָּה, עוֹשֶׂה בְּבֵית הַבַּד.
וְכֵן שְׁאָר הַטְּמֵאִים שֶׁטָּבְלוּ, עוֹשִׂין בַּטְּהָרוֹת: חוּץ מִן הַזָּב וְהַזָּבָה בַּשְּׁבִיעִי שֶׁלָּהֶן--שֶׁאַף עַל פִּי שֶׁטָּבְלוּ, לֹא יַעֲשׂוּ בְּבֵית הַבַּד וְלֹא יִתְעַסְּקוּ בַּטְּהָרוֹת, שֶׁמֶּא יִרְאוּ וְנִמְצְאוּ טְמֵאִים לְמַפְרֵעַ, שֶׁהֲרֵי סוֹתְרִין הַכֹּל כְּמוֹ שֶׁנִּתְבָּאַר.

הִלְכּוֹת טֻמְאַת אֹכָלִין פֵּרֶק ט 
הַשֶּׁמֶן אוֹ הַדְּבַשׁ שֶׁנִּטְמְאוּ, וְאַחַר כָּךְ קָרְשׁוּ, וְאַחַר כָּךְ נִמּוֹחוּ--הֲרֵי הֶן רִאשׁוֹן לַטֻּמְאָה לְעוֹלָם: מִפְּנֵי שְׁהֶן כְּמַשְׁקִין, וְאַף עַל פִּי שֶׁקָּפְאוּ אַחַר שֶׁנִּטְמְאוּ.

הָרֹטֶב וְהַגָּרִיסִין וְהֶחָלָב שֶׁקָּרְשׁוּ--הֲרֵי הֶן כְּאֹכָלִין, וּצְרִיכִין מַחְשָׁבָה; וְאִם נָגַע בָּהֶן אֹכֶל רִאשׁוֹן אוֹ מַשְׁקִין, נַעֲשׂוּ שְׁנִיִּים.
הָיָה בָּהֶן מַשְׁקֶה טוֹפֵחַ--הֲרֵי הֶן כְּמַשְׁקִין, וְהֶן תְּחִלָּה לַטֻּמְאָה.

נִטְמְאוּ כִּשְׁהֶן מַשְׁקִין, וְקָפְאוּ אַחֲרֵי כֵן וְקָרְשׁוּ--הֲרֵי אֵלּוּ שְׁנִיִּים, כְּמוֹ אֹכֶל שֶׁנִּטְמָא בְּמַשְׁקִין טְמֵאִין.
נִטְמְאוּ כִּשְׁהֶן קוֹפְאִין, וְנִמּוֹחוּ וְנַעֲשׂוּ מַשְׁקֶה--אִם הָיוּ כַּבֵּיצָה מְכֻוָּן, הֲרֵי הַמַּשְׁקֶה טָהוֹר.
הָיוּ יוֹתֵר מִכַּבֵּיצָה, הַמַּשְׁקֶה טָמֵא: שֶׁכְּשֶׁנִּמּוֹחָה טִפָּה רִאשׁוֹנָה, נִטְמֵאת בְּכַבֵּיצָה אֹכֶל טָמֵא שֶׁנִּמּוֹחָה מִמֶּנּוּ; וְאוֹתָהּ הַטִּפָּה, תְּטַמֵּא כָּל הַמַּשְׁקִין שֶׁנִּמּוֹחוּ אַחֲרֶיהָ.

וְכֵן טְמֵא מֵת שֶׁסָּחַט זֵיתִים וַעֲנָבִים שֶׁהֻכְשְׁרוּ--אִם הָיוּ כַּבֵּיצָה מְכֻוָּן, הֲרֵי הַמַּשְׁקִין הַיּוֹצְאִין מֵהֶן טְהוֹרִין, וּבִלְבָד שֶׁלֹּא יִגַּע בִּמְקוֹם הַמַּשְׁקֶה: שֶׁהַמַּשְׁקֶה כְּמֻפְקָד בָּאֹכֶל, וּכְאִלּוּ הוּא גּוּף אֶחָד.

הָיוּ אוֹתָן זֵיתִים וַעֲנָבִים יָתֵר מִכַּבֵּיצָה, הֲרֵי הַמַּשְׁקִין הַיּוֹצְאִין מֵהֶן טְמֵאִין: שֶׁכֵּיוָן שֶׁיָּצַאת טִפָּה רִאשׁוֹנָה, נִטְמֵאת בְּכַבֵּיצָה; וְטִמְּאָה כָּל הַמַּשְׁקִין.
וְאִם הָיָה הַסּוֹחֵט זָב וְזָבָה וְכַיּוֹצֶא בָּהֶן--אַפִלּוּ סָחַט גַּרְגֶּר יְחִידִי שֶׁלֹּא הֻכְשַׁר וְלֹא נָגַע בְּמַשְׁקֶה, הַמַּשְׁקֶה טָמֵא: שֶׁכֵּיוָן שֶׁיָּצַאת טִפָּה הָרִאשׁוֹנָה, נִטְמֵאת בַּמַּשָּׂא הַזָּב--שֶׁהַזָּב שֶׁנָּשָׂא אֹכָלִין אוֹ מַשְׁקִין, טִמְּאָן כְּמוֹ שֶׁבֵּאַרְנוּ.
וְכֵן זָב שֶׁחָלַב אֶת הָעֵז, הֶחָלָב טָמֵא--שֶׁכֵּיוָן שֶׁיָּצַאת טִפָּה הָרִאשׁוֹנָה, נִטְמֵאת בַּמַּשָּׂא הַזָּב.

 קְדֵרָה שֶׁהָיְתָה מְלֵאָה כְּבָשִׁין שֶׁלְּחֻלִּין וְיָצָא עַלֶּה חוּץ לַקְּדֵרָה, וְנָגַע אָב הַטֻּמְאָה אוֹ רִאשׁוֹן בָּעַלֶּה שֶׁחוּץ לַקְּדֵרָה בִּמְקוֹם הַנִּגּוּב--אַף עַל פִּי שֶׁיֵּשׁ בּוֹ בָּעַלֶּה כַּבֵּיצָה, הוּא טָמֵא וְהַכֹּל טָהוֹר.
חָזַר לַקְּדֵרָה--טִמֵּא אֶת הַמַּשְׁקִין שֶׁבָּהּ, וְנִטְמֵאת הַקְּדֵרָה וְכָל הַכְּבָשִׁין.

נָגַע בָּעַלֶּה שֶׁחוּץ לַקְּדֵרָה, וְהָיָה בּוֹ מַשְׁקֶה--אִם יֵשׁ בָּעַלֶּה כַּבֵּיצָה, הַכֹּל טָמֵא: שֶׁהָעַלֶּה מְטַמֵּא מַשְׁקֶה שֶׁעָלָיו; וְהַמַּשְׁקֶה מְטַמֵּא כָּל מַשְׁקִין שֶׁבַּקְּדֵרָה, וּמְטַמֵּא הַקְּדֵרָה.

הָיְתָה הַקְּדֵרָה מְלֵאָה כְּבָשִׁים שֶׁלִּתְרוּמָה, וְנִעַר אוֹתָהּ טְבוּל יוֹם, וְרָאָה מַשְׁקִין עַל יָדוֹ--סְפֵק מִן הַקְּדֵרָה נִתְּזוּ, סְפֵק שֶׁהַקֶּלַח נָגַע בְּיָדוֹ--הַיָּרָק פָּסוּל, וְהַקְּדֵרָה טְהוֹרָה.

 טָמֵא שֶׁהָיָה אוֹכֵל עֲנָבִים מֻכְשָׁרִים, וְנָפַל מִמֶּנּוּ גַּרְגֶּר יְחִידִי לַגַּת--אִם הָיָה שָׁלֵם וְלֹא נִשְׁמַט מִמֶּנּוּ עֻקְצוֹ, הַגַּת טְהוֹרָה; וְאִם נִטַּל עֻקְצוֹ וְהָיוּ הָעֲנָבִים מוּכָנִים בֶּעָבִיט וְכַיּוֹצֶא בּוֹ לְדָרְכָן, שֶׁהֲרֵי רוֹצֶה בַּמַּשְׁקֶה הַיּוֹצֶא מֵהֶן--נִטְמֵאת הַגַּת בְּטִפַּת מַשְׁקֶה שֶׁבְּרֹאשׁ הַגַּרְגֶּר בִּמְקוֹם הָעֹקֶץ.

נָפְלוּ מִמֶּנּוּ עֲנָבִים, וּדְרָכָן בְּמָקוֹם מֻפְנֶה--אִם הָיוּ כַּבֵּיצָה מְכֻוָּן, הֲרֵי הַמַּשְׁקִין הַיּוֹצְאִין מֵהֶן טְהוֹרִין כְּמוֹ שֶׁבֵּאַרְנוּ; הָיוּ יָתֵר מִכַּבֵּיצָה, הַיּוֹצֶא מֵהֶן טָמֵא, שֶׁכֵּיוָן שֶׁיָּצַאת טִפָּה הָרִאשׁוֹנָה נִטְמֵאת בְּכַבֵּיצָה, וּמְטַמְּאָה אֶת כָּל הַמַּשְׁקֶה הַיּוֹצֶא אַחֲרֶיהָ.

 גּוּשׁ שֶׁלְּזֵיתִים טְמֵאִין שֶׁהָיָה מְקֻבָּץ וּמְחֻבָּר, וְהִשְׁלִיכוֹ לְתוֹךְ הַתַּנּוּר וְהֻסַּק--אִם הָיָה כַּבֵּיצָה מְכֻוָּן, הַתַּנּוּר טָהוֹר: שְׁאֵין הָאֹכָלִין מְטַמְּאִין כֵּלִים, וְהַמַּשְׁקֶה הַיּוֹצֶא מֵהֶן טָהוֹר כְּמוֹ שֶׁבֵּאַרְנוּ.
הָיָה הַגּוּשׁ יָתֵר מִכַּבֵּיצָה, נִטְמָא הַתַּנּוּר, שֶׁכְּשֶׁיָּצַאת טִפָּה אַחַת, נִטְמֵאת בְּכַבֵּיצָה וְטִמְּאָה אֶת הַתַּנּוּר.
לְפִיכָּךְ אִם הָיוּ זֵיתִים הַטְּמֵאִין פְּרוּדִין וְאֵינָן גּוּשׁ, וְאַפִלּוּ הֶן סְאָה--הַתַּנּוּר טָהוֹר.

 עֵצִים שֶׁנִּבְלְעוּ בָּהֶם מַשְׁקִין טְמֵאִין, וְהִסִּיקָן--הַתַּנּוּר טָהוֹר, שֶׁהֲרֵי בָּטְלוּ בָּעֵצִים.
וְאַפִלּוּ הוֹצִיא הָעֵצִים שֶׁיִּפְּלוּ עֲלֵיהֶן גְּשָׁמִים וְנָפְלוּ לִרְצוֹנוֹ, וְהִסִּיקָן--הַתַּנּוּר טָהוֹר, וְאֵין הַמַּיִם שֶׁעֲלֵיהֶן מִטַּמְּאִין מִן הַמַּשְׁקִין הַבְּלוּעִין בָּהֶם.
וְלֹא יַסִּיקֵם אֵלָא בְּיָדַיִם טְהוֹרוֹת: גְּזֵרָה--שֶׁלֹּא יַסִּיקֵם הַטָּמֵא, וְנִמְצְאוּ הַמַּשְׁקִין שֶׁעֲלֵיהֶן מְטַמְּאִין אֶת הַתַּנּוּר.

 שֶׁרֶץ שֶׁנִּמְצָא בָּרֵחַיִם שֶׁלְּזֵיתִים, אֵין טָמֵא אֵלָא מְקוֹם מַגָּעוֹ.
אִם הָיָה מַשְׁקֶה מְהַלֵּךְ, הַכֹּל טָמֵא: שֶׁכֵּיוָן שֶׁנִּטְמָא מִקְצַת הַמַּשְׁקֶה--נִטְמָא כֻּלּוֹ, וְהַשֶּׁמֶן מְטַמֵּא אֶת כָּל הַזֵּיתִים.

נִמְצָא עַל גַּבֵּי הָעַלִּין לְמַעְלָה מִן הַזֵּיתִים, יִשָּׁאֲלוּ הַבַּדָּדִין: אִם אָמְרוּ לֹא נָגַעְנוּ, נֶאֱמָנִין.
נִמְצָא עַל אֹם שֶׁלְּזֵיתִים, נִטְמָא כָּל הַגּוּשׁ כְּמוֹ שֶׁבֵּאַרְנוּ.

נִמְצָא עַל גַּבֵּי זֵיתִים פְּרוּדִים, וְהוּא נוֹגֵעַ בְּכַבֵּיצָה--הַכֹּל טָמֵא: שֶׁהָאֹכֶל שְׁהוּא כַּבֵּיצָה מְטַמֵּא הַמַּשְׁקֶה הַמְּעֹרָב בּוֹ, וְהַמַּשְׁקֶה מְטַמֵּא שְׁאָר הַזֵּיתִים.

הָיוּ פְּרוּדִים עַל גַּבֵּי פְּרוּדִים, וְהַמַּשְׁקֶה מִלְּמַטָּה--אַף עַל פִּי שֶׁנָּגַע בְּכַבֵּיצָה, אֵין טָמֵא אֵלָא מְקוֹם מַגָּעוֹ.
עַם הָאָרֶץ שֶׁהוֹשִׁיט יָדוֹ לַגַּת, וְנָגַע בָּאֶשְׁכּוֹלוֹת--אֶשְׁכּוֹל וְכָל סְבִיבוֹתָיו טְמֵאִין; וְכָל הַגַּת כֻּלָּהּ טְהוֹרָה, מִפְּנֵי שֶׁמַּפְסִיקִין הָאֶשְׁכּוֹלוֹת שֶׁסְּבִיבוֹת זֶה הָאֶשְׁכּוֹל בֵּינוֹ וּבֵין שְׁאָר הַגַּת.

 הַגֶּפֶת וְהַזּוֹגִין שֶׁנַּעֲשׂוּ בְּטַהְרָה, וְהָלְכוּ עֲלֵיהֶן טְמֵאִין, וְאַחַר כָּךְ יָצְאוּ מֵהֶן מַשְׁקִין--הֲרֵי אֵלּוּ טְהוֹרִין, שֶׁמִּתְּחִלָּה נַעֲשׂוּ בְּטַהְרָה.
וְאִם נַעֲשׂוּ מִתְּחִלָּה בְּטֻמְאָה, וְנִמְצוּ מֵהֶן מַשְׁקִין--הֲרֵי אֵלּוּ טְמֵאִין.

 הַבַּדָּדִין שֶׁהָיוּ נִכְנָסִין וְיוֹצְאִין, וּמַשְׁקִין טְמֵאִין בְּתוֹךְ בֵּית הַבַּד--אִם יֵשׁ בֵּין מַשְׁקִין לַזֵּיתִים כְּדֵי שֶׁיְּנַגְּבוּ אֶת רַגְלֵיהֶן בָּאָרֶץ, הֲרֵי הַזֵּיתִים טְהוֹרִין: שֶׁהַנּוֹגֵעַ בְּמַשְׁקִין טְמֵאִין שֶׁלֹּא בְּיָדָיו--טָהוֹר, וְאַפִלּוּ לַקֹּדֶשׁ.

כִּכְּרוֹת הַקֹּדֶשׁ שֶׁהָיוּ בָּהֶן גּוּמוֹת, וְהָיוּ בְּתוֹךְ הַגּוּמוֹת מַשְׁקִין שֶׁלַּקֹּדֶשׁ, וְנָגַע הַשֶּׁרֶץ בְּאַחַת מֵהֶן, וְנָגְעָה רִאשׁוֹנָה בַּשְּׁנִיָּה, וּשְׁנִיָּה בַּשְּׁלִישִׁית, אַפִלּוּ מֵאָה--כֻּלָּן רִאשׁוֹן לַטֻּמְאָה, מִפְּנֵי הַמַּשְׁקֶה שֶׁבַּגּוּמוֹת וְחִבַּת הַקֹּדֶשׁ: הֲרֵי כֻּלָּן כְּמַשְׁקִין שְׁאֵין מוֹנִין בָּהֶן.

אֲבָל אִם הָיוּ כִּכְּרוֹת תְּרוּמָה--הֲרֵי הַכִּכָּר הַשְּׁלִישִׁית בִּלְבָד פְּסוּלָה, וּמִשְּׁלִישִׁית וָהָלְאָה טָהוֹר.
וְאִם הָיָה מַשְׁקֶה טוֹפֵחַ עַל כָּל הַכִּכָּרוֹת, אַף בַּתְּרוּמָה הַכֹּל טְמֵאוֹת; וְכֻלָּן שְׁנִיּוֹת, חוּץ מִן הָרִאשׁוֹנָה שֶׁנָּגַע בָּהּ הַשֶּׁרֶץ, שְׁהִיא רִאשׁוֹן.

 בַּעְבּוּעַ הַנַּעֲשֶׂה בְּעֹבִי הֶחָבִית, וַהֲרֵי הוּא כְּמוֹ כְּלִי אַחֵר בְּצִדָּהּ--אִם נִקַּב הַאֲבַעְבּוּעַ לְאַוֵּיר הֶחָבִית, וְנִקַּב נֶקֶב אַחֵר לָחוּץ זֶה כְּנֶגֶד זֶה, אוֹ שֶׁהָיָה הַנֶּקֶב הַפְּנִימִי מִלְּמַטָּן וְהַחִיצוֹן מִלְמַעְלָן, וְהָיְתָה הֶחָבִית וְהַאֲבַעְבּוּעַ מְלֵאִים מַשְׁקִין--אִם נָגַע אָב הַטֻּמְאָה בַּמַּשְׁקֶה שֶׁבָּאֲבַעְבּוּעַ, נִטְמְאוּ כָּל הַמַּשְׁקִין שֶׁבֶּחָבִית.

הָיְתָה הֶחָבִית מֻקֶּפֶת צָמִיד פָּתִיל, וּנְתוּנָה בְּאֹהֶל הַמֵּת--נִטְמֵאת מִפְּנֵי הַנֶּקֶב שֶׁבַּאֲבַעְבּוּעַ זֶה, שֶׁהֲרֵי הוּא מְפֻלָּשׁ לְאַוֵּירָהּ.
וְכֵן אִם הָיָה הַנֶּקֶב שֶׁבָּאֲבַעְבּוּעַ שֶׁבִּפְנִים מִלְמַעְלָן וְהַחִיצוֹן מִלְּמַטָּן, הֲרֵי זוֹ אֵינָהּ נִצֹּלֶת בְּצָמִיד פָּתִיל; אֲבָל אִם נָגַע אָב הַטֻּמְאָה בָּאֲבַעְבּוּעַ--לֹא נִטְמְאוּ מַשְׁקִין שֶׁבֶּחָבִית, וַהֲרֵי הֶן כְּמֻבְדָּלִין מֵהֶן.

הִלְכּוֹת טֻמְאַת אֹכָלִין פֵּרֶק י 
כְּבָר בֵּאַרְנוּ שֶׁהַשִּׁבְעָה מַשְׁקִין בִּלְבָד, הֶן שֶׁמִּטַּמְּאִין אוֹ מַכְשִׁירִין; וְהַשְּׁאָר קְרוּיִין מֵי פֵּרוֹת, וְאֵינָן מִטַּמְּאִין וְלֹא מַכְשִׁירִין.
וְשִׁבְעָה מַשְׁקִין שֶׁמָּנִינוּ, תּוֹלְדוֹתֵיהֶן כַּיּוֹצֶא בָּהֶן.

תּוֹלְדוֹת הַמַּיִם--הֶם הַיּוֹצֶא מִן הָעַיִן, וּמִן הָאֹזֶן, וּמִן הַחֹטֶם, וּמִן הַפֶּה, וּמֵי רַגְלֵי בְּנֵי אָדָם בֵּין גְּדוֹלִים בֵּין קְטַנִּים--כָּל אֵלּוּ הַיּוֹצְאִין מִן הָאָדָם מַשְׁקִין הֶן, בֵּין שֶׁיָּצְאוּ לְדַעְתּוֹ שֶׁלָּאָדָם בֵּין שֶׁיָּצְאוּ שֶׁלֹּא לְדַעְתּוֹ.
אֲבָל מֵי רַגְלֵי בְּהֵמָה, וְהַמֶּלַח שֶׁנִּמְחָת--הֲרֵי הֶן כְּמֵי פֵּרוֹת, לֹא מִטַּמְּאִין וְלֹא מַכְשִׁירִין.

הַדָּם הַמָּנוּי מִן הַמַּשְׁקִין--הוּא הַדָּם הַשּׁוֹתֵת בְּשָׁעַת שְׁחִיטָה, מִן הַבְּהֵמָה וְהַחַיָּה וְהָעוֹפוֹת הַטְּהוֹרִין; אֲבָל דַּם הַקִּלּוּחַ, אֵינוּ מַכְשִׁיר, שֶׁעֲדַיִן חַיִּים הֶן, וַהֲרֵי הוּא דּוֹמֶה לְדַם מַכָּה אוֹ לְדַם הֶקֵּז.

הַשּׁוֹחֵט וְנִתַּז דָּם עַל הָאֹכָלִין, וְנִתְקַנַּח הַדָּם בֵּין סִימָן לְסִימָן--הֲרֵי זֶה סָפֵק; לְפִיכָּךְ תּוֹלִין עָלָיו, לֹא אוֹכְלִין וְלֹא שׂוֹרְפִין.

תּוֹלָדוֹת לַדָּם, דַּם הֶקֵּז שֶׁלְּאָדָם שֶׁהוֹצִיאוֹ לִשְׁתִיָּה; אֲבָל אִם הוֹצִיאוֹ לִרְפוּאָה, טָהוֹר וְאֵינוּ מַכְשִׁיר.
וְכֵן דַּם שְׁחִיטָה בַּבְּהֵמָה וּבַחַיָּה וּבָעוֹפוֹת הַטְּמֵאִין, וְהַדָּם הַיּוֹצֶא עִם הַלֵּחָה, וְעִם הָרְעִי, וְדַם הַשְּׁחִין וַאֲבַעְבּוּעוֹת, וְתַמְצִית הַבָּשָׂר--כָּל אֵלּוּ אֵינָן מִטַּמְּאִין וְלֹא מַכְשִׁירִין, אֵלָא הֲרֵי הֶן כִּשְׁאָר מֵי פֵּרוֹת.
וְדַם הַשֶּׁרֶץ, כִּבְשָׂרוֹ--מְטַמֵּא וְאֵינוּ מַכְשִׁיר, וְאֵין לָנוּ כַּיּוֹצֶא בּוֹ.

 מֵי הֶחָלָב, הֲרֵי הֶן כֶּחָלָב.
וַחֲלֵב הָאָדָם שְׁאֵינוּ צָרִיךְ לוֹ--אֵינוּ מַשְׁקֶה, לֹא מִטַּמֵּא וְלֹא מַכְשִׁיר; לְפִיכָּךְ חֲלֵב הַזָּכָר אֵינוּ מַשְׁקֶה.
וְכֵן חֲלֵב בְּהֵמָה וְחַיָּה שֶׁיָּצָא שֶׁלֹּא לְרָצוֹן, כְּגוֹן שֶׁזָּב מֵהַדַּד אוֹ שֶׁחֲלָבוֹ כְּמִתְעַסֵּק.
אֲבָל חֲלֵב הָאִשָּׁה, בֵּין שֶׁיָּצָא לְרָצוֹן בֵּין שֶׁיָּצָא שֶׁלֹּא לְרָצוֹן--הֲרֵי סְתָמוֹ מַשְׁקֶה וּמִטַּמֵּא אוֹ מַכְשִׁיר, מִפְּנֵי שְׁהוּא רָאוּי לַתִּינוֹק.

 הַמַּשְׁקִין שֶׁיּוֹצְאִין מִן הַטְּמֵאִין, שֶׁאוֹתָן הַמַּשְׁקִין אֲבוֹת טֻמְאוֹת--מְטַמְּאִין בְּלֹא הֶכְשֵׁר, שֶׁהַטֻּמְאָה וְהַהֶכְשֵׁר בָּאִין כְּאַחַת; וְאֵלּוּ הֶן: זוֹבוֹ שֶׁלַּזָּב, וְשִׁכְבַת זַרְעוֹ, וּמֵימֵי רַגְלָיו, וּרְבִיעִית דָּם מִן הַמֵּת, וְדַם הַנִּדָּה.

וְכֵן דַּם מַגֵּפָתוֹ שֶׁלַּזָּב וַחֲבֵרָיו, וְחָלָב שֶׁלָּאִשָּׁה, וְדִמְעַת עֵינָם עִם שְׁאָר תּוֹלְדוֹת הַמַּיִם הַיּוֹצְאִין מֵהֶן--מְטַמְּאִין כְּמַשְׁקִין טְמֵאִין, שְׁהֶן מְטַמְּאִין בְּלֹא כַּוָּנָה: שֶׁמַּשְׁקִין טְמֵאִין מְטַמְּאִין לְרָצוֹן, וְשֶׁלֹּא לְרָצוֹן.
לְפִיכָּךְ נִדָּה אוֹ זָבָה שֶׁנָּטַף חָלָב מִדַּדֶּיהָ לְאַוֵּיר הַתַּנּוּר--נִטְמָא הַתַּנּוּר, וְכָל מַה שֶׁבְּתוֹכוֹ.

 כְּבָר בֵּאַרְנוּ שֶׁהַמַּשְׁקִין הַיּוֹצְאִין מִטְּבוּל יוֹם, אֵינָן טְמֵאִין.
לְפִיכָּךְ אִם נָפְלוּ אַפִלּוּ עַל כִּכָּר שֶׁלִּתְרוּמָה, אֵינוּ מֻכְשָׁר עַד שֶׁיִּפְּלוּ לְרָצוֹן, כִּשְׁאָר הַמַּשְׁקִין הַטְּהוֹרִין, שְׁאֵין מַכְשִׁירִין אֵלָא לְרָצוֹן.

 הַזִּיעָה, וְהַלֵּחָה הַסְּרוּחָה, וְהָרְאִי, וּמַשְׁקִין הַיּוֹצְאִין מִבֶּן שְׁמוֹנָה חֳדָשִׁים, וְהַשּׁוֹתֶה מֵי טְבֶרְיָה וְכַיּוֹצֶא בָּהֶן אַף עַל פִּי שֶׁיּוֹצְאִין נְקִיִּים--כָּל אֵלּוּ אֵינָן חֲשׁוּבִין מַשְׁקֶה, וְלֹא מִטַּמְּאִין וְלֹא מַכְשִׁירִין.
הַשּׁוֹתֶה שְׁאָר מַשְׁקִין, וְיָצְאוּ--הֲרֵי הֶן מַשְׁקִין כְּשֶׁהָיוּ, שְׁאֵין שְׁאָר הַמַּשְׁקִין טְהוֹרִין בַּגּוּף.

כֵּיצַד: שָׁתָה מַיִם טְמֵאִין וֶהֱקִיאָן--הֲרֵי אֵלּוּ טְמֵאִין, מִפְּנֵי שֶׁלֹּא טָהֲרוּ בִּיצִיאָתָן.
שָׁתָה מַיִם טְמֵאִין וְטָבַל, וְאַחַר כָּךְ הֱקִיאָן, אוֹ שֶׁנִּסְרְחוּ, וְאַחַר כָּךְ הֱקִיאָן, אוֹ שֶׁיָּצְאוּ מִלְּמַטָּה, אַף עַל פִּי שֶׁלֹּא טָבַל--הֲרֵי הֶן טְהוֹרִין.
שָׁתָה שְׁאָר מַשְׁקִין טְמֵאִין, אוֹ שֶׁאָכַל אֹכָלִין טְמֵאִין--אַף עַל פִּי שֶׁטָּבַל, וְאַחַר כָּךְ הֱקִיאָן--טְמֵאִין, לְפִי שְׁאֵינָן טְהוֹרִין בַּגּוּף; נִסְרְחוּ, אוֹ שֶׁיָּצְאוּ מִלְּמַטָּה--הֲרֵי הֶן טְהוֹרִין.

 כְּבָר בֵּאַרְנוּ שֶׁהַזִּיעָה אֵינָהּ מַשְׁקֶה; אַפִלּוּ שָׁתָה מַשְׁקִין טְמֵאִין וְהֵזִיעַ, זִיעָתוֹ טְהוֹרָה.
אֲבָל הַבָּא בְּמַיִם שְׁאוּבִין, וְהֵזִיעַ--זִיעָתוֹ טְמֵאָה; וְאִם נִסְתַּפַּג מִן הַמַּיִם הַשְּׁאוּבִין, וְאַחַר כָּךְ הֵזִיעַ--זִיעָתוֹ טְהוֹרָה.

 זִיעַת בָּתִּים, שִׁיחִין, וּמְעָרוֹת, וּבוֹרוֹת--אֵינָהּ מַשְׁקֶה; וְאַפִלּוּ הָיוּ טְמֵאִין, הֲרֵי זִיעָתָן טְהוֹרָה.
אֲבָל זִיעַת הַמֶּרְחֵץ כְּמַיִם--וְאִם הָיְתָה הַמֶּרְחֵץ טְמֵאָה, זִיעָתָהּ טְמֵאָה; וְאִם הָיְתָה טְהוֹרָה, וְהִכְנִיס בָּהּ פֵּרוֹת--הֻכְשְׁרוּ.
הִכְנִיס לָהּ כֵּלִים--הֲרֵי הַמַּיִם שֶׁעֲלֵיהֶן כִּתְלוּשִׁין בְּרָצוֹן, וּמַכְשִׁירִין.

 הַבְּרֵכָה שֶׁבַּבַּיִת, וְהַבַּיִת מֵזִיעַ מֵחֲמָתָהּ--אִם הָיְתָה הַבְּרֵכָה טְמֵאָה, זִיעַת כָּל הַבַּיִת שֶׁמֵּחֲמָתָהּ טְמֵאָה.
שְׁתֵּי בְּרֵכוֹת בַּבַּיִת, אַחַת טְמֵאָה וְאַחַת טְהוֹרָה--הַמֵּזִיעַ קָרוֹב לַטְּמֵאָה, טָמֵא; קָרוֹב לַטְּהוֹרָה, טָהוֹר; מֶחְצָה לְמֶחְצָה, טָמֵא.

 הַמֹּחַל כַּשֶּׁמֶן.
מַשְׁקִין הַמְּנַטְּפִין מִן סַלֵּי זֵיתִים וַעֲנָבִים, אֵינָן מַשְׁקִין, וְלֹא מִטַּמְּאִין וְלֹא מַכְשִׁירִין, עַד שֶׁיַּכְנִיס אוֹתָן בִּכְלִי.
הַשּׁוֹקֵל עֲנָבִים בְּכַף מֹאזְנַיִם--הַיַּיִן שֶׁבַּכַּף אֵינוּ מַשְׁקֶה, עַד שֶׁיְּעַרֶה אוֹתוֹ לְתוֹךְ הַכְּלִי: הֲרֵי זֶה דּוֹמֶה לְסַלֵּי זֵיתִים וַעֲנָבִים שֶׁמְּנַטְּפִין.
הַדּוֹרֵס עֲנָבִים שֶׁלִּתְרוּמָה בֶּחָבִית--אַף עַל פִּי שֶׁהַיַּיִן צָף עַל גַּבֵּי יָדָיו, הֲרֵי הַכֹּל טָהוֹר.

מַשְׁקֵה בֵּית הַמִּטְבָּחַיִם שֶׁבָּעֲזָרָה, וְהוּא דַּם הַקֳּדָשִׁים וְהַמַּיִם שֶׁמִּשְׁתַּמְּשִׁין בָּהֶן שָׁם--טְהוֹרִין לְעוֹלָם, וְאֵינָן מִטַּמְּאִין וְלֹא מַכְשִׁירִין; וְדָבָר זֶה, הֲלָכָה מִפִּי הַקַּבָּלָה.
לְפִיכָּךְ כָּל דְּמֵי הַזְּבָחִים אֵינוּ מְקַבֵּל טֻמְאָה, וְאֵינוּ מַכְשִׁיר.

וְהוֹאִיל וְדַם הַקֳּדָשִׁים אֵינוּ מַכְשִׁיר קֳדָשִׁים שֶׁנִּשְׁחֲטוּ בָּעֲזָרָה, לֹא הֻכְשְׁרוּ בְּדַם שְׁחִיטָה, וְאֵין לִבְשַׂר הַקֳּדָשִׁים הֶכְשֵׁר, אֵלָא בְּמַשְׁקִין שֶׁיִּפְּלוּ עַל הַבָּשָׂר חוּץ מִמַּשְׁקֵה בֵּית הַמִּטְבָּחַיִם.

 פָּרַת קֳדָשִׁים שֶׁהִעְבִירָהּ בַּנָּהָר, וּשְׁחָטָהּ וַעֲדַיִן מַשְׁקֶה טוֹפֵחַ עָלֶיהָ--הֲרֵי זוֹ מֻכְשֶׁרֶת; לְפִיכָּךְ אִם נִמְצֵאת מַחַט טְמֵאָה בִּבְשָׂרָהּ, הֲרֵי הַבָּשָׂר טָמֵא.
וְכֵן אִם הָיְתָה הַפָּרָה חֲסוּמָה מִחוּץ לִירוּשָׁלַיִם--אַף עַל פִּי שְׁאֵין הַמַּחַט יְדוּעָה--הֲרֵי הַבָּשָׂר טָמֵא, מִפְּנֵי שֶׁנָּגַע בְּכֵלִים הַנִּמְצָאִין חוּץ לִירוּשָׁלַיִם.

נִמְצֵאת הַמַּחַט בַּפֶּרֶשׁ, הַבָּשָׂר טָהוֹר.
וּבֵין כָּךְ וּבֵין כָּךְ הַיָּדַיִם טְהוֹרוֹת, שְׁאֵין טֻמְאַת יָדַיִם בַּמִּקְדָּשׁ כְּמוֹ שֶׁבֵּאַרְנוּ.

בַּמֶּה דְּבָרִים אֲמוּרִים, לִהְיוֹת הַבָּשָׂר טָמֵא בְּדִין תּוֹרָה.
אֲבָל לְהִטַּמֵּא מִדִּבְרֵיהֶם, אֵין הַקֹּדֶשׁ צָרִיךְ הֶכְשֵׁר, אֵלָא חִבַּת הַקֹּדֶשׁ מַכְשֶׁרֶת הַבָּשָׂר; וְאִם נָגְעָה בּוֹ טֻמְאָה, בֵּין קַלָּה בֵּין חֲמוּרָה--נִפְסַל, אַף עַל פִּי שֶׁלֹּא הֻכְשַׁר בְּמַשְׁקֶה כְּמוֹ שֶׁבֵּאַרְנוּ.

הִלְכּוֹת טֻמְאַת אֹכָלִין פֵּרֶק יא 
הַבּוֹצֵר עֲנָבִים לִמְכֹּר בַּשּׁוּק, אוֹ לְיַבְּשָׁן--לֹא הֻכְשְׁרוּ לַטֻּמְאָה, עַד שֶׁיִּפְּלוּ עֲלֵיהֶן מַשְׁקִין לִרְצוֹנוֹ כִּשְׁאָר הָאֹכָלִין.
אֲבָל הַבּוֹצֵר לִדְרֹךְ--הֻכְשַׁר לַטֻּמְאָה, וְאַף עַל פִּי שֶׁלֹּא נָפְלוּ מַשְׁקִין עַל הַבָּצִיר כְּלָל, וְאִם נָגְעָה בּוֹ טֻמְאָה, נִטְמָא; וְדָבָר זֶה, גְּזֵרָה מִדִּבְרֵי סוֹפְרִים.

וּמִפְּנֵי מַה גָּזְרוּ עַל הַבּוֹצֵר לַגַּת שְׁהוּא מֻכְשָׁר--שֶׁפְּעָמִים שֶׁאָדָם נִכְנָס לְכַרְמוֹ לֵידַע אִם הִגִּיעַ לְהִבָּצֵר, וְסוֹחֵט אֶשְׁכּוֹל שֶׁלַּעֲנָבִים לִבְדֹּק בּוֹ, וּמְזַלְּפוֹ עַל גַּבֵּי הָעֲנָבִים הַבְּצוּרוֹת, שֶׁהֲרֵי הַכֹּל לִדְרִיכָה עוֹמֵד.

וְעוֹד מִפְּנֵי שְׁאֵינוּ מַקְפִּיד עָלָיו, הֲרֵי הוּא מִתְמַעֵךְ, וְיֵצְאוּ מֵימָיו, וְהוּא מַקְפִּיד עֲלֵיהֶן שֶׁלֹּא יָזוּבוּ בַּקַּרְקָע; וְנִמְצָא מֻכְשָׁר בָּהֶן.
לְפִיכָּךְ גָּזְרוּ שֶׁהַבּוֹצֵר לַגַּת הֻכְשַׁר.

 הַבּוֹצֵר עֲנָבִים, שְׁאִם לֹא מָצָא לָהֶם שׁוּק, מַחְזִירָן לַגַּת--לֹא הֻכְשְׁרוּ, עַד שֶׁיָּבוֹאוּ לִרְשׁוּת הַגַּת.
וְכֵן הַזֵּיתִים שֶׁבָּאוּ לִרְשׁוּת הַבַּד, הֻכְשְׁרוּ כְּמוֹ שֶׁיִּתְבָּאַר.

 הַבּוֹצֵר עֲנָבִים, וּנְתָנָם בֶּעָבִיט, אוֹ שֶׁשְּׁטָחָן עַל גַּבֵּי הָעַלִּין--הֻכְשְׁרוּ בַּמַּשְׁקִין הַיּוֹצְאִין מֵהֶן: שֶׁהֲרֵי דַּעְתּוֹ עַל הַמַּשְׁקִין, וּלְפִיכָּךְ שָׁטַח עַל הָעַלִּין אוֹ נָתַן לְתוֹךְ הֶעָבִיט שְׁהוּא כְּמוֹ בּוֹר.
לְפִיכָּךְ אִם נָטַל מֵהֶן טָמֵא, אוֹ מִי שֶׁיָּדָיו טְמֵאוֹת--טִמְּאָן.

בָּצַר וְנָתַן לְסַלִּים, אוֹ בְּמַשְׁטִיחַ שֶׁלַּאֲדָמָה--לֹא הֻכְשְׁרוּ, שֶׁהֲרֵי אֵינוּ מַקְפִּיד עַל הַמַּשְׁקֶה הַיּוֹצֶא מֵהֶן.
לְפִיכָּךְ נוֹטֵל הַטָּמֵא מֵהֶן וְאוֹכֵל, וְאַף עַל פִּי שְׁהֶן מְבֻקָּעוֹת וּמְנַטְּפוֹת לַגַּת--הֲרֵי הַגַּת טְהוֹרָה: שֶׁהֲרֵי לֹא הֻכְשְׁרוּ, וַהֲרֵי נִבְצְרוּ לַאֲכִילָה.

וְכֵן הַנּוֹטֵל מִן הַסַּלִּים וּמִן הַמַּשְׁטִיחַ שֶׁלַּאֲדָמָה, וְאָכַל, וְהוֹתִיר כִּסְאָה וּכְסָאתַיִם, וּזְרָקָן לַגַּת--וְאַף עַל פִּי שֶׁהַיַּיִן מְנַתֵּז עַל הָעֲנָבִים--לֹא הֻכְשְׁרוּ.

 עֲנָבִים שֶׁהָיוּ בַּסַּלִּים אוֹ בַּמַּשְׁטִיחַ שֶׁלַּאֲדָמָה, וְלָקַח מֵהֶן לְדָרְכָן--הֻכְשְׁרוּ; לְפִיכָּךְ צָרִיךְ לִקַּח בְּיָדַיִם טְהוֹרוֹת, כְּדֵי שֶׁלֹּא יִטֹּל מֵהֶן הַטָּמֵא וִיטַמְּאֵן.

 כֶּרֶם שֶׁהָיָה עוֹמֵד בְּבֵית הַפְּרָס--הַבּוֹצֵר אוֹתוֹ לַגַּת אֵינוּ מֻכְשָׁר, כָּל זְמָן שְׁהוּא בְּבֵית הַפְּרָס: הוֹאִיל וְטֻמְאַת בֵּית הַפְּרָס מִדִּבְרֵיהֶם, וְהַבּוֹצֵר לַגַּת הֻכְשַׁר מִדִּבְרֵיהֶם, הֵקִילוּ בִּגְזֵרָה זוֹ, וְלֹא גָזְרוּ עָלֶיהָ שֶׁיִּהְיֶה מֻכְשָׁר עַד שֶׁיֵּצֵא מִבֵּית הַפְּרָס.
לְפִיכָּךְ הָרוֹצֶה לִבְצֹר בְּבֵית הַפְּרָס לַגַּת בְּטַהְרָה--מְטַהֵר אֶת הַבּוֹצְרִים וְאֶת הַכֵּלִים, וּמַזֶּה עֲלֵיהֶם שְׁלִישִׁי וּשְׁבִיעִי וּמַעְרִיב שִׁמְשָׁן, כְּדֵי לְהַכִּיר שְׁאֵין מְקִילִין בְּטֻמְאַת בֵּית הַפְּרָס, אֵלָא מִפְּנֵי שְׁהוּא סָפֵק.

וְאַחַר כָּךְ נִכְנָסִין וּבוֹצְרִין, וּמוֹצִיאִין חוּץ לְבֵית הַפְּרָס, וַאֲחֵרִים טְהוֹרִים מְקַבְּלִין מֵהֶן, וּמוֹלִיכִין לַגַּת; וְאִם נָגְעוּ אֵלּוּ בְּאֵלּוּ, טְמֵאִין וּמְטַמְּאִין אֶת הָעֲנָבִים: שֶׁהָאֲנָשִׁים שֶׁבְּבֵית הַפְּרָס טְמֵאִין, וּמְטַמְּאִין לְאוֹתָן שֶׁבַּחוּץ, וְעוֹשִׂין אוֹתָן רִאשׁוֹן, וְהֶן מְטַמְּאִין הָעֲנָבִים--שֶׁהֲרֵי הֻכְשְׁרוּ מִשֶּׁיָּצְאוּ חוּץ לְבֵית הַפְּרָס.

 הַמּוֹסֵק אֶת זֵיתָיו לְכָבְשָׁן, אוֹ לְמָכְרָן בַּשּׁוּק--לֹא הֻכְשְׁרוּ, עַד שֶׁיִּפְּלוּ עֲלֵיהֶן מַשְׁקִין בְּרָצוֹן כִּשְׁאָר הָאֹכָלִין.
וְכֵן הַמּוֹסֵק זֵיתָיו לִדְרֹךְ בְּבֵית הַבַּד--לֹא הֻכְשְׁרוּ, עַד שֶׁתִּגָּמֵר מְלַאכְתָּן.
וּמִפְּנֵי מַה יֻכְשְׁרוּ הַזֵּיתִים שֶׁנִּגְמְרָה מְלַאכְתָּן: שֶׁחֶזְקָתָן שֶׁהֻכְשְׁרוּ בַּמֹּחַל שֶׁלָּהֶן, שֶׁהֲרֵי רוֹצֶה בְּקִיּוּמוֹ, כְּדֵי שֶׁיִּהְיוּ נוֹחִין לִדְרֹךְ; אֲבָל קֹדֶם שֶׁתִּגָּמֵר מְלַאכְתָּן, אֵין הַמֹּחַל הַיּוֹצֶא מֵהֶן מַכְשִׁיר, מִפְּנֵי שְׁאֵינוּ רוֹצֶה בְּקִיּוּמוֹ.

לְפִיכָּךְ זֵיתִים שֶׁלֹּא נִגְמְרָה מְלַאכְתָּן, שֶׁנָּפְלוּ עֲלֵיהֶן מַשְׁקִין טְמֵאִין--אֵין טָמֵא אֵלָא מְקוֹם מַגָּעָן, כְּכָל הָאֹכָלִין שֶׁלֹּא הֻכְשְׁרוּ.

נָפְלוּ עֲלֵיהֶן מַשְׁקִין טְמֵאִין אַחַר שֶׁנִּגְמְרָה מְלַאכְתָּן--נִטְמְאוּ כֻּלָּן, שֶׁהַמַּשְׁקִין הַטְּמֵאִין מְטַמְּאִים אֶת הַמֹּחַל שֶׁבָּהֶן, וְהַמֹּחַל מְטַמֵּא אֶת כֻּלָּן, שֶׁהַמֹּחַל שֶׁיָּצָא מֵהֶן אַחַר גְּמָר מְלַאכְתָּן חָשׁוּב מַשְׁקֶה וּמִטַּמֵּא וּמַכְשִׁיר.

 חָבִית שֶׁלְּזֵיתִים מְגֻלְגָּלִים--צָרִיךְ לִנְקֹב הֶחָבִית, כְּדֵי שֶׁיֵּצֵא הַמֹּחַל; וְאִם לֹא נִקַּב, הֲרֵי אֵלּוּ מֻכְשָׁרִין.
נִקְּבָהּ, וּסְתָמוּהָ שְׁמָרִים, וַהֲרֵי הֶן בְּלוּלִים בְּמֹחַל--אֵינָם מֻכְשָׁרִין, מִפְּנֵי שְׁאֵינָן בִּרְצוֹנוֹ: שֶׁהֲרֵי נִקַּב אוֹתָהּ.

 זֵיתִים שֶׁמְּסָקָן לִדְרִיכָה, מֵאֵימָתַי גְּמָר מְלַאכְתָּן: מִשֶּׁתִּגָּמֵר מְסִיקָתָן, וְיִהְיוּ מֻנָּחִים וּמוּכָנִים לִדְרִיכָה; וְאַף עַל פִּי שֶׁלֹּא נָפְלוּ עֲלֵיהֶן מַשְׁקִין, וְלֹא יָצְאוּ מֵהֶן מַשְׁקִין, הוֹאִיל וְנִגְמְרָה מְלַאכְתָּן, הֻכְשְׁרוּ.
אֲבָל קֹדֶם שֶׁתִּגָּמֵר מְלַאכְתָּן--אַף עַל פִּי שֶׁנִּתְמַעֲכוּ, וְהֵזִיעוּ, וְנִתְחַבְּרוּ בְּמַשְׁקֵיהֶן--אֵינָן מֻכְשָׁרִין.

גָּמַר מִלִּמְסֹק זֵיתָיו, אֲבָל עֲתִיד לִקַּח זֵיתִים אֲחֵרִים וּלְהוֹסִיף עֲלֵיהֶן--אַפִלּוּ אֵינוּ עֲתִיד לְהוֹסִיף אֵלָא קַב אוֹ קַבַּיִם, לֹא הֻכְשְׁרוּ: אִם הִעְרִים, הֲרֵי אֵלּוּ מֻכְשָׁרִין.

גָּמַר מִלִּקַּח, אֲבָל עֲתִיד לִלְווֹת וּלְהוֹסִיף, וְאֵרְעוֹ אֵבֶל אוֹ אֹנֶס אוֹ נִתְעַסַּק בְּמִשְׁתֶּה, וְלֹא הוֹסִיף--עֲדַיִן לֹא נִגְמְרָה מְלַאכְתָּן, וְאֵינָן מְקַבְּלִין טֻמְאָה; וְאַפִלּוּ זָבִים אוֹ זָבוֹת מְהַלְּכִין עֲלֵיהֶן, טְהוֹרִין.

 הָעוֹטֵן זֵיתָיו בִּשְׁנֵי בָּתִּים--כֵּיוָן שֶׁגָּמַר אַחַת מֵהֶן, הֻכְשְׁרוּ לְקַבַּל טֻמְאָה.
הַמּוֹסֵק זֵיתָיו בַּגָּלִיל הָעֶלְיוֹן, וַעֲתִיד לְהוֹרִידָם לַגָּלִיל הַתַּחְתּוֹן--אֵין מְקַבְּלִין טֻמְאָה, עַד שֶׁיּוֹרִידֵם לַגָּלִיל הַתַּחְתּוֹן: וְהוּא, שֶׁחִשַּׁב עֲלֵיהֶן קֹדֶם שֶׁיִּמְסֹק; אֲבָל אִם חִשַּׁב עֲלֵיהֶן אַחַר שֶׁיִּמְסֹק, אֵין הַמַּחְשָׁבָה מוֹעֶלֶת, אֵלָא הֻכְשְׁרוּ.
גָּמַר אֶת זֵיתָיו, וַעֲתִיד לְמָכְרָן--לֹא הֻכְשְׁרוּ; עֲתִיד לְחַפּוּתָן בְּעַלִּין, הֻכְשְׁרוּ וּמְקַבְּלִין טֻמְאָה.

 הַלּוֹקֵחַ מַעְטֵן זֵיתִים מִן הַגּוֹי--אִם יֵשׁ מָסִיק עַל פְּנֵי הָאֲדָמָה, יַעֲשׂוּ בְּטֻמְאָה: שֶׁזֶּה בְּחֶזְקַת שֶׁגָּמַר.
וְנֶאֱמָן עַם הָאָרֶץ לוֹמַר, מַעְטֵן זֶה לֹא גְּמַרְתִּיו.

 הָרוֹצֶה לִטֹּל מִזֵּיתִים שֶׁלֹּא נִגְמְרָה מְלַאכְתָּן, וְלִדְרֹךְ--הֲרֵי זֶה נוֹטֵל מֵהֶן בְּטֻמְאָה, וּמוֹלִיךְ לְבֵית הַבַּד בְּטֻמְאָה, וּמְכַסֶּה הַשְּׁאָר בְּטֻמְאָה, וְאֵינוּ חוֹשֵׁשׁ: שֶׁהֲרֵי לֹא הֻכְשְׁרוּ, כְּדֵי שֶׁיְּקַבְּלוּ טֻמְאָה.

 הַמַּנִּיחַ אֶת זֵיתָיו בַּכֹּתֶשׁ, כְּדֵי שֶׁיַּמְתִּינוּ וְיִהְיוּ נוֹחִין לְהִכָּתֵשׁ--הֲרֵי אֵלּוּ מֻכְשָׁרִין.
הִנִּיחָן שֶׁיַּמְתִּינוּ, וְשֶׁיִּמְלָחֵם אַחַר שֶׁיַּמְתִּינוּ--אֵינָן מֻכְשָׁרִין, שֶׁהֲרֵי דַּעְתּוֹ עֲלֵיהֶן לִכְבָשִׁין.

 הַפּוֹצֵעַ זֵיתִים שֶׁלִּתְרוּמָה בְּיָדַיִם טְמֵאוֹת--פְּסָלָן, שֶׁפְּצִיעָתָן הִיא גְּמָר מְלַאכְתָּן.
פְּצָעָן לְסָפְגָן בַּמֶּלַח, לֹא הֻכְשְׁרוּ; וְכֵן אִם פְּצָעָן לֵידַע אִם יֵשׁ בָּהֶן שֶׁמֶן וְהִגִּיעוּ לְהִמָּסֵק, לֹא הֻכְשְׁרוּ.

 הַמַּנִּיחַ זֵיתִים בַּגָּג לְגַרְגְּרָן וּלְיַבְּשָׁן--אַפִלּוּ הֶן רוּם אַמָּה, אֵינָן מֻכְשָׁרִין.
נְתָנָן בַּבַּיִת שֶׁיִּלְקוּ, אַף עַל פִּי שְׁהוּא עֲתִיד לְהַעֲלוֹתָן לַגָּג, אוֹ שֶׁנְּתָנָן בַּגָּג שֶׁיִּלְקוּ, אַף עַל פִּי שְׁהוּא עֲתִיד שֶׁיִּפְתְּחֵם וְיִפְרֹס אוֹתָן--הֲרֵי אֵלּוּ מֻכְשָׁרִין.
נְתָנָן בַּבַּיִת עַד שֶׁיְּשַׁמַּר אֶת גַּגּוֹ, אוֹ עַד שֶׁיּוֹלִיכֵם לְמָקוֹם אַחֵר--אֵינָן מֻכְשָׁרִין, שֶׁעֲדַיִן לֹא נִגְמְרָה מְלַאכְתָּן.

 הָעוֹטֵן זֵיתָיו בִּרְשׁוּת עַם הָאָרֶץ, וְנָעַל וְחָתַם--אֵינוּ חוֹשֵׁשׁ שֶׁמֶּא יֵשׁ לוֹ מַפְתֵּחַ אַחֵר וְחוֹתָם אַחֵר; אַף עַל פִּי שֶׁמָּצָא חוֹתָם מְקֻלְקָל וּמַפְתֵּחַ פָּתוּחַ, הֲרֵי אֵלּוּ טְהוֹרִין.
וְחוֹתָם שֶׁאָמְרוּ, אַפִלּוּ צְרוֹר אוֹ קֵיסָם.
הָיוּ שָׁם חוֹרִין וּסְדָקִין, אֵינוּ חוֹשֵׁשׁ שֶׁמֶּא מַכְנִיס קָנֶה וּמְסִיטָן.
הָיוּ שָׁם חַלּוֹנוֹת שֶׁלְּאַרְבָּעָה טְפָחִים, נִדּוֹנוֹת כִּפְתָחִים.

 הַדּוֹרֵךְ בְּטֻמְאָה, וְרָצָה לְטַהַר כְּלֵי בֵּית הַבַּד וְהָעֲקָל מִן הַמַּשְׁקִין הַטְּמֵאִין שֶׁנִּבְלְעוּ בָּהֶן--כֵּיצַד יַעֲשֶׂה: כֵּלִים שֶׁלְּעֵץ וְשֶׁלַּאֲבָנִים, מְדִיחָן; וְשֶׁלִּנְצָרִים וְכַיּוֹצֶא בָּהֶן, מְנַגְּבָן.
וְשֶׁלִּגְמִי, מְיַשְּׁנָן כָּל שְׁנֵים עָשָׂר חֹדֶשׁ; אוֹ חוֹלְטָן בְּחַמִּין, אוֹ בְּמֵי זֵיתִים, אוֹ מַנִּיחָן תַּחַת צִנּוֹר שֶׁמֵּימָיו מְקַלְּחִין, אוֹ לְתוֹךְ מַעְיָן שֶׁמֵּימָיו רוֹדְפִין, שְׁתֵּים עֶשְׂרֵה שָׁעוֹת.
וְאַחַר כָּךְ מַטְבִּיל הַכֵּלִים שֶׁצְּרִיכִין טְבִילָה, וּמִשְׁתַּמֵּשׁ בָּהֶן בְּטַהְרָה.

הִלְכּוֹת טֻמְאַת אֹכָלִין פֵּרֶק יב 
כָּל דִּבְרֵי הֶכְשֵׁר אֹכָלִין, דִּבְרֵי קַבָּלָה הֶן: מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר בַּתּוֹרָה "וְכִי יֻתַּן-מַיִם עַל-זֶרַע" , אֶחָד הַמַּיִם וְאֶחָד שְׁאָר שִׁבְעָה מַשְׁקִין.
וְהוּא שֶׁיִּנָּתֵן עֲלֵיהֶן בִּרְצוֹן בְּעָלִים, וְאַחַר שֶׁנֶּעֶקְרוּ מִן הַקַּרְקָע, שֶׁדָּבָר יָדוּעַ הוּא שְׁאֵין לָךְ זֶרַע שֶׁלֹּא בָא עָלָיו מַיִם כִּשְׁהוּא מְחֻבָּר, וְלֹא נֶאֱמָר "וְכִי יֻתַּן-מַיִם" אֵלָא לְאַחַר שֶׁנֶּעֶקְרוּ הָאֹכָלִין וְנִתְלְשׁוּ הַמַּשְׁקִין.

כָּל מַשְׁקֶה שֶׁנָּפַל עַל הָאֹכֶל בַּתְּחִלָּה בִּרְצוֹן הַבְּעָלִים, אַף עַל פִּי שְׁאֵין סוֹפוֹ בְּרָצוֹן, אוֹ שֶׁהָיָה סוֹפוֹ בְּרָצוֹן, אַף עַל פִּי שְׁאֵין תְּחִלָּתוֹ בְּרָצוֹן--הֻכְשַׁר; נָפַל שֶׁלֹּא בִּרְצוֹנוֹ, אֵינוּ מַכְשִׁיר.

אַפִלּוּ בָּלַל הוּא פֵּרוֹתָיו מִפְּנֵי הַסַּכָּנָה אוֹ מִפְּנֵי הַצֹּרֶךְ, וְהוּא אֵין רְצוֹנוֹ שֶׁיִּהְיוּ בְּלוּלִין--הֲרֵי אֵלּוּ לֹא הֻכְשְׁרוּ.
כֵּיצַד: הַטּוֹמֵן פֵּרוֹתָיו בַּמַּיִם מִפְּנֵי הַגַּנָּבִים, אוֹ הַנּוֹתֵן פֵּרוֹתָיו לְשִׁבֹּלֶת הַנָּהָר לְהָבִיאָן עִמּוֹ--אֵינָן מֻכְשָׁרִין.

 מַשְׁקִין שֶׁנִּתְלְשׁוּ מִן הַקַּרְקָע שֶׁלֹּא בְּרָצוֹן, אֵינָן מַכְשִׁירִין.
לְפִיכָּךְ אָדָם אוֹ כֵּלִים אוֹ פֵּרוֹת שֶׁנִּבְלְלוּ בְּמַשְׁקִין שֶׁנִּתְלְשׁוּ שֶׁלֹּא בְּרָצוֹן--אַף עַל פִּי שֶׁנָּגְעוּ אֹכָלִין בְּאוֹתָן מַשְׁקִין בְּרָצוֹן, לֹא הֻכְשְׁרוּ: שֶׁהֲרֵי אוֹתָן הַמַּיִם שֶׁלֹּא לְרָצוֹן נִתְלְשׁוּ, וּכְאִלּוּ הֶן עֲדַיִן בַּקַּרְקָע, שְׁאֵינָן מַכְשִׁירִין.

הָיוּ הַמַּיִם שֶׁעַל הָאָדָם וְעַל הַכֵּלִים וְעַל הַפֵּרוֹת תְּלוּשִׁין בְּרָצוֹן, וְנָגְעוּ בָּהֶן אֹכָלִין בְּרָצוֹן--הֻכְשְׁרוּ.

כֵּיצַד: הַכּוֹפֶה קְעָרָה עַל הַכּוֹתָל בִּשְׁבִיל שֶׁתִּדּוֹחַ, הַמַּיִם שֶׁבָּהּ מַכְשִׁירִין; וְאִם הִנִּיחַ בָּהֶן פֵּרוֹת, הֻכְשְׁרוּ, מִפְּנֵי שְׁהֶן תְּלוּשִׁין בִּכְלִי לַדַּעַת.
כְּפָיָהּ בִּשְׁבִיל שֶׁלֹּא יִלְקֶה הַכּוֹתָל, הַמַּיִם שֶׁבָּהּ אֵינָן כִּתְלוּשִׁין, וּלְפִיכָּךְ אִם נָתַן בָּהּ הָאֹכָלִין, לֹא הֻכְשְׁרוּ.

נִתְכַּוַּן שֶׁיּוּדַח הַכּוֹתָל--אִם הָיָה כּוֹתַל בַּיִת, הֲרֵי אֵלּוּ מַכְשִׁירִין: שֶׁהַתָּלוּשׁ שֶׁחִבְּרוֹ לְעִנְיַן הֶכְשֵׁר, הֲרֵי הוּא כְּתָלוּשׁ; וְנִמְצְאוּ מַיִם שֶׁעַל כּוֹתַל בַּיִת זֶה כַּמַּיִם שֶׁבַּכֵּלִים.
וְאִם הָיָה כּוֹתַל מְעָרָה שְׁאֵינוּ בִּנְיָן אֵלָא עַצְמָהּ שֶׁלַּקַּרְקָע, הַמַּיִם שֶׁעָלָיו אֵינָן כִּתְלוּשִׁין מִן הַקַּרְקָע.

 הַשּׁוֹחֶה לִשְׁתּוֹת, הֲרֵי הַמַּיִם הָעוֹלִים בְּפִיו וּבִשְׂפָמוֹ תְּלוּשִׁין בִּרְצוֹנוֹ: שֶׁהַדָּבָר יָדוּעַ הוּא, שֶׁהַשּׁוֹתֶה יַעֲלֶה הַמַּיִם בְּפִיו וּבִשְׂפָמוֹ; וְהוֹאִיל וְשָׁתָה בִּרְצוֹנוֹ, הֲרֵי אֵלּוּ נִתְלְשׁוּ בְּרָצוֹן.
אֲבָל הַמַּיִם הָעוֹלִים בְּחֻטְמוֹ וּבְרֹאשׁוֹ וּבִזְקָנוֹ, אֵינָן תְּלוּשִׁין בְּרָצוֹן.

 הַמְּמַלֵּא אֶת הֶחָבִית--הַמַּיִם הָעוֹלִים אַחֲרֶיהָ, וּבַחֶבֶל שְׁהוּא מְכֻנָּן עַל צַוָּארָהּ, וּבַחֶבֶל שְׁהוּא לְצָרְכָּהּ--הֲרֵי הֶן תְּלוּשִׁין בְּרָצוֹן; וְהַמַּיִם שֶׁבַּחֶבֶל הַיָּתֵר עַל צָרְכָּהּ, אֵינָן תְּלוּשִׁין בִּרְצוֹנוֹ.
נְתָנָהּ תַּחַת הַצִּנּוֹר, כָּל הַמַּיִם שֶׁעַל גַּבָּהּ וּבַחֶבֶל אֵינָן תְּלוּשִׁין בְּרָצוֹן; לְפִיכָּךְ אֵין מַכְשִׁירִין.

 מִי שֶׁיָּרְדוּ עָלָיו גְּשָׁמִים, אַפִלּוּ הָיָה אָב הַטֻּמְאָה--הַמַּיִם שֶׁעָלָיו--אַף עַל פִּי שֶׁיָּרְדוּ מִצַּד הָעֶלְיוֹן לַתַּחְתּוֹן, טְהוֹרִין: וְהוּא, שֶׁיְּנַתַּק אוֹתָן מֵעָלָיו בְּכָל כּוֹחוֹ.
אֲבָל אִם הָיוּ שׁוֹתְתִין וְיוֹרְדִין, בְּשָׁעַת פְּרִישָׁתָם מִטַּמְּאִין.
וּבִזְמָן שְׁהֶן טְהוֹרִין, אֵינָן מַכְשִׁירִין, שֶׁהֲרֵי אֵינָן תְּלוּשִׁין עָלָיו לִרְצוֹנוֹ; וְאִם נִעַר, הֲרֵי אֵלּוּ לְרָצוֹן.
עָמַד תַּחַת הַצִּנּוֹר לְהָקֵר אוֹ לִדּוֹחַ, הֲרֵי זֶה לְרָצוֹן; וְאִם הָיָה טָמֵא, הַמַּיִם שֶׁעָלָיו טְמֵאִין.

 חָבִית שֶׁהָיְתָה מְלֵאָה פֵּרוֹת, וְיָרַד הַדֶּלֶף לְתוֹכָהּ--הֲרֵי זֶה יְעַרֶה הַמַּיִם מֵעֲלֵיהֶן, וְאֵינָן מֻכְשָׁרִין, אַף עַל פִּי שֶׁרְצוֹנוֹ שֶׁיַּמְתִּינוּ בְּתוֹכָהּ, עַד שֶׁיְּעַרֶה הַמַּיִם מֵעֲלֵיהֶן.

 עֲרֵבָה שֶׁיָּרַד הַדֶּלֶף לְתוֹכָהּ, הַמַּיִם הַנִּתָּזִין וְהַצָּפִין מֵעָלֶיהָ אֵינָן תְּלוּשִׁין בְּרָצוֹן; נְטָלָהּ לְשָׁפְכָהּ, הַמַּיִם שֶׁבְּתוֹכָהּ אֵינָן בְּרָצוֹן.
הִנִּיחָהּ שֶׁיֵּרֵד הַדֶּלֶף לְתוֹכָהּ, הַנִּתָּזִין וְהַצָּפִין שֶׁבְּתוֹכָהּ אֵינָן תְּלוּשִׁין בְּרָצוֹן; וְאִם נְטָלָהּ לְשָׁפְכָהּ, הֲרֵי אֵלּוּ מַכְשִׁירִין, שֶׁכֵּיוָן שֶׁלֹּא שְׁפָכָהּ בִּמְקוֹמָהּ, הֲרֵי תְּלָשָׁן בִּרְצוֹנוֹ.

 הַמַּטְבִּיל אֶת כֵּלָיו, וְהַמְּכַבֵּס אֶת כְּסוּתוֹ בַּמְּעָרָה--הַמַּיִם הָעוֹלִין בְּיָדָיו בְּרָצוֹן, וּבְרַגְלָיו אֵינָן כִּתְלוּשִׁין בְּרָצוֹן.
פֵּרוֹת שֶׁנָּפְלוּ לְתוֹךְ הַמַּיִם, וּפָשַׁט יָדָיו וּנְטָלָן--לֹא הֻכְשְׁרוּ; וְאִם חִשַּׁב שֶׁיִּדּוֹחוּ יָדָיו, הֻכְשְׁרוּ בַּמַּיִם שֶׁבְּיָדָיו, שֶׁהַמַּיִם שֶׁבְּיָדָיו וְשֶׁעַל הַפֵּרוֹת, הֲרֵי הֶן תְּלוּשִׁין בְּרָצוֹן.

 הַנּוֹתֵן פֵּרוֹתָיו לְתוֹךְ הַמַּיִם בִּרְצוֹנוֹ--אִם הָיוּ מַיִם שֶׁבַּקַּרְקָעוֹת, אֵינָן מֻכְשָׁרִין כָּל זְמָן שְׁהֶן בַּמַּיִם; הוֹצִיאָן, הֻכְשְׁרוּ בַּמַּיִם שֶׁעֲלֵיהֶן אוֹ שֶׁעַל יָדָיו, שֶׁהֲרֵי נִתְלְשׁוּ בְּרָצוֹן.

כֵּיצַד: צְנוֹן אוֹ לֶפֶת שְׁהוּא בְּתוֹךְ הַמְּעָרָה--נִדָּה מְדִיחַתּוּ שָׁם, וְהוּא טָהוֹר; הֶעֱלַתְהוּ כָּל שְׁהוּא מִן הַמַּיִם, נִטְמָא בְּמַגָּעָהּ.

 קֻפָּה שְׁהִיא מְלֵאָה תֻּרְמוֹסִין, וּנְתוּנָה לְתוֹךְ הַמִּקְוָה--מוֹשִׁיט יָדוֹ הַטָּמֵא, וְנוֹטֵל תֻּרְמוֹסִין מִתּוֹכָהּ וְהֶן טְהוֹרִין, מִפְּנֵי שֶׁלֹּא הֻכְשְׁרוּ, שֶׁהֲרֵי מִתּוֹכָהּ נָטַל וְאֵין רְצוֹנוֹ בַּמַּיִם שֶׁעֲלֵיהֶן.
הֶעֱלָה מִן הַמַּיִם--הַנּוֹגְעִין בַּקֻּפָּה טְמֵאִין, שֶׁהֲרֵי הֻכְשְׁרוּ בַּמַּיִם שֶׁבַּקֻּפָּה שֶׁנִּתְלְשׁוּ בִּרְצוֹנוֹ; וּשְׁאָר כָּל הַתֻּרְמוֹסִין שֶׁבְּתוֹךְ הַקֻּפָּה, טְהוֹרִין.

הִלְכּוֹת טֻמְאַת אֹכָלִין פֵּרֶק יג 
הַמְּמַלֵּא בַּקִּלּוֹן--מַיִם הַנִּשְׁאָרִים בַּקִּלּוֹן, הֲרֵי הֶן תְּלוּשִׁין בְּרָצוֹן עַד שְׁלוֹשָׁה יָמִים; אֲבָל אַחַר שְׁלוֹשָׁה יָמִים, אֵינָן תְּלוּשִׁין בְּרָצוֹן, אֵלָא אִם נִשְׁאָר שָׁם מַשְׁקֶה, אֵינוּ מַכְשִׁיר.

עֵצִים שֶׁנָּפְלוּ עֲלֵיהֶן מַשְׁקִין בְּרָצוֹן, וְיָרְדוּ עֲלֵיהֶן גְּשָׁמִים שֶׁלֹּא לְרָצוֹן--אִם רַבּוּ, הֲרֵי כֻּלָּן שֶׁלֹּא לְרָצוֹן; הוֹצִיאָן שֶׁיֵּרְדוּ עֲלֵיהֶן גְּשָׁמִים--אַף עַל פִּי שֶׁרַבּוּ, הֲרֵי כֻּלָּן לְרָצוֹן.

הָיוּ רַגְלָיו אוֹ רַגְלֵי בְּהֶמְתּוֹ מְלֵאוֹת טִיט, וְעָבַר בַּנָּהָר וְנִרְחֲצוּ--אִם שָׂמַח, הֲרֵי הַמַּיִם הָעוֹלִין עֲלֵיהֶן תְּלוּשִׁין בְּרָצוֹן; וְאִם לֹא שָׂמַח, אֵינָן בְּרָצוֹן.

 הַמּוֹרִיד אֶת הַגַּלְגַּלִּים וְאֶת כְּלֵי הַבָּקָר בְּשָׁעַת הַקָּדִים לַמַּיִם, כְּדֵי שֶׁיִּסָּתְמוּ הַסְּדָקִין שֶׁבָּעֵץ--הֲרֵי הַמַּיִם הָעוֹלִין בָּהֶן תְּלוּשִׁין בְּרָצוֹן.

 הַמּוֹרִיד אֶת הַבְּהֵמָה לִשְׁתּוֹת, הַמַּיִם הָעוֹלִין בְּפִיהָ תְּלוּשִׁין בְּרָצוֹן; וּבְרַגְלֶיהָ אֵינָן כִּתְלוּשִׁין בְּרָצוֹן, אֵלָא אִם כֵּן חִשַּׁב שֶׁיִּדּוֹחוּ רַגְלֶיהָ.
וּבְשָׁעַת הַיַּחַף וְהַדַּיִשׁ, אַף שֶׁבְּרַגְלֶיהָ תְּלוּשִׁין בְּרָצוֹן.

הוֹרִידָהּ חֵרֵשׁ שׁוֹטֶה וְקָטָן--אַף עַל פִּי שֶׁחִשַּׁב שֶׁיִּדּוֹחוּ רַגְלֶיהָ, הַמַּיִם הָעוֹלִין בְּרַגְלֶיהָ אֵינָן תְּלוּשִׁין בְּרָצוֹן: שֶׁיֵּשׁ לָהֶן מַעֲשֶׂה, וְאֵין לָהֶן מַחְשָׁבָה.

 הַטּוֹבֵל בַּמַּיִם, הֲרֵי כָּל הַמַּיִם שֶׁעַל בְּשָׂרוֹ תְּלוּשִׁין בְּרָצוֹן; אֲבָל הָעוֹבֵר בַּמַּיִם, כָּל הַמַּיִם שֶׁעַל בְּשָׂרוֹ אֵינָן תְּלוּשִׁין בְּרָצוֹן.

 מִי שֶׁטָּבַל בַּנָּהָר, וְהָיָה לְפָנָיו נָהָר אַחֵר וְעָבַר בּוֹ--בִּטְּלוּ הַשְּׁנִיִּים אֶת הָרִאשׁוֹנִים, וַהֲרֵי הַמַּיִם שֶׁעָלָיו אֵינָן תְּלוּשִׁין בְּרָצוֹן.
וְכֵן אִם דְּחָיוֹ חֲבֵרוֹ לְשַׁבְּרוֹ אוֹ לְשַׁבַּר בְּהֶמְתּוֹ, בָּטְלוּ הַמַּיִם הָרִאשׁוֹנִים; אֲבָל אִם דְּחָיוֹ דֶּרֶךְ שְׂחוֹק--לֹא בָטְלוּ, אֵלָא הֲרֵי הַמַּיִם שֶׁעָלָיו תְּלוּשִׁין לְרָצוֹן.

טָבַל בַּנָּהָר וְעָלָה, וְיָרְדוּ עָלָיו גְּשָׁמִים--אִם רַבּוּ הַגְּשָׁמִים--הֲרֵי בָּטְלוּ הַמַּיִם הָרִאשׁוֹנִים, וַהֲרֵי כָּל הַמַּיִם שֶׁעָלָיו אֵינָן תְּלוּשִׁין בְּרָצוֹן.

 הַשָּׁט עַל פְּנֵי הַמַּיִם--הַמַּיִם הַנִּתָּזִין אֵינָן תְּלוּשִׁין בְּרָצוֹן, וְהַמַּיִם הָעוֹלִין עָלָיו תְּלוּשִׁין בְּרָצוֹן; וְאִם נִתְכַּוַּן לְהַתִּיז עַל חֲבֵרוֹ, אַף הַנִּתָּזִין תְּלוּשִׁין בְּרָצוֹן.
הָעוֹשֶׂה צִפּוֹר בַּמַּיִם--הַמַּיִם הַנִּתָּזִין וְאֶת שֶׁבָּהּ, אֵינָן תְּלוּשִׁין בְּרָצוֹן.

 הַמּוֹדֵד אֶת הַבּוֹר לֵידַע עָמְקוֹ--מַיִם הָעוֹלִין בְּיָדוֹ וּבַדָּבָר שֶׁמָּדַד בּוֹ, תְּלוּשִׁין בְּרָצוֹן; וְאִם מָדַד רָחְבּוֹ--מַיִם הָעוֹלִין בְּיָדוֹ אוֹ בַּדָּבָר שֶׁמָּדַד בּוֹ, אֵינָן תְּלוּשִׁין בְּרָצוֹן.

פָּשַׁט יָדוֹ אוֹ רַגְלוֹ לַבּוֹר לֵידַע אִם יֵשׁ בּוֹ מַיִם--הֲרֵי הַמַּיִם הָעוֹלִין בְּיָדוֹ אוֹ בְּרַגְלוֹ, אֵינָן תְּלוּשִׁין בְּרָצוֹן; פְּשָׁטָן לֵידַע כַּמָּה מַיִם יֵשׁ בּוֹ, הָעוֹלִין בָּהֶן תְּלוּשִׁין בְּרָצוֹן.
זָרַק אֶת הָאֶבֶן לַבּוֹר לֵידַע אִם יֵשׁ בּוֹ מַיִם--הַנִּתָּזִין אֵינָן בְּרָצוֹן, וְהַמַּיִם שֶׁעַל הָאֶבֶן אֵינָן כִּתְלוּשִׁין.

 הַחוֹבֵט עַל הַשֶּׁלַח חוּץ לַמַּיִם--הַנִּתָּזִין מִמֶּנּוּ תְּלוּשִׁין בְּרָצוֹן, שֶׁהֲרֵי רְצוֹנוֹ שֶׁיֵּצְאוּ.
חָבַט עָלָיו וְהוּא בְּתוֹךְ הַמַּיִם, אֵינָן תְּלוּשִׁין בְּרָצוֹן.
הַמַּיִם הָעוֹלִין בַּסְּפִינָה וּבָעֲקָל וּבַמְּשׁוֹטוֹת, אֵינָן תְּלוּשִׁין בְּרָצוֹן.
הַמַּיִם הָעוֹלִין בַּמְּצוּדוֹת וּבָרְשָׁתוֹת וּבַמִּכְמָרוֹת, אֵינָן תְּלוּשִׁין בְּרָצוֹן; וְאִם נִעַר, הֲרֵי אֵלּוּ תְּלוּשִׁין בְּרָצוֹן.
וְכֵן הַמַּיִם שֶׁעַל הַקַּסְיָה שֶׁלַּשֻּׁלְחָנוֹת, וְעַל הַשִּׁיפָה שֶׁלַּלְּבֵנִים--אֵינָן בְּרָצוֹן; וְאִם נִעַר, הֲרֵי אֵלּוּ בְּרָצוֹן.

 הַמּוֹלִיךְ אֶת הַסְּפִינָה לַיָּם הַגָּדוֹל לְצָרְפָהּ, הַמּוֹצִיא מַסְמֵר לַגְּשָׁמִים לְצָרְפוֹ, הַמַּנִּיחַ אֶת הָאוּר בַּגְּשָׁמִים לַעֲשׂוֹתוֹ פֶּחָם--הֲרֵי הַמַּיִם שֶׁעֲלֵיהֶן תְּלוּשִׁין בְּרָצוֹן; אֲבָל הַמּוֹצִיא אֶת הַמַּסְמֵר וְאֶת הָאוּר לַגְּשָׁמִים לְכַבּוֹתוֹ, אֵין הַמַּיִם שֶׁעֲלֵיהֶן תְּלוּשִׁין בְּרָצוֹן.

 שִׁלְשַׁל אֶת הַמַּשֹּׁלֶת לַבּוֹר לְהַעֲלוֹת בָּהּ כְּלִי אוֹ קִתּוֹן, שִׁלְשַׁל אֶת הַכַּלְכָּלָה לַבּוֹר כְּדֵי שֶׁתֵּשֵׁב עָלֶיהָ הַתֻּרְנְגֹלֶת--אֵין הַמַּיִם שֶׁעֲלֵיהֶן תְּלוּשִׁין בְּרָצוֹן.

 הַמְּמַחֵק אֶת הַכְּרֵשָׁה לְהָסִיר הַמַּיִם שֶׁעָלֶיהָ, וְהַסּוֹחֵט אֶת שְׂעָרוֹ בִּכְסוּתוֹ--הַמַּיִם הַיּוֹצְאִין תְּלוּשִׁין בְּרָצוֹן; וְהַנִּשְׁאָרִין בָּהֶן אֵינָן תְּלוּשִׁין בְּרָצוֹן, מִפְּנֵי שֶׁרְצוֹנוֹ שֶׁיֵּצְאוּ מִכֻּלָּן.
וּכְרֵשָׁה עַצְמָהּ הֻכְשְׁרָה, שֶׁבְּשָׁעַת פְּרִישָׁתָן מַכְשִׁירִין; וְאִם נִתַּק מַיִם מֵעָלֶיהָ בְּכָל כּוֹחוֹ, לֹא הֻכְשְׁרָה.

 הַמַּרְעִיד אֶת הָאִילָן לְהַשִּׁיר מִמֶּנּוּ אֹכָלִין אוֹ לְהַשִּׁיר טֻמְאָה, הַמַּיִם הַנִּתָּזִין מִמֶּנּוּ אֵינָן תְּלוּשִׁין בְּרָצוֹן.
הִרְעִידוֹ לְהַשִּׁיר מִמֶּנּוּ מַשְׁקִין--הַיּוֹצְאִין מִמֶּנּוּ, הֲרֵי הֶן תְּלוּשִׁין; וְהַנִּשְׁאָרִין בּוֹ--אַף עַל פִּי שֶׁנָּשְׁרוּ מִמָּקוֹם לְמָקוֹם--אֵינָן תְּלוּשִׁין בְּרָצוֹן, מִפְּנֵי שְׁהוּא מִתְכַּוֵּן שֶׁיֵּצְאוּ מִכֻּלּוֹ.
וְכֵן אִם נִתְּזוּ עַל הַמְּחֻבָּרִין, אֵינָן תְּלוּשִׁין בְּרָצוֹן.

 הַמַּרְעִיד אֶת הָאִילָן וְנָפַל עַל חֲבֵרוֹ, אוֹ סוֹכָה וְנָפְלָה עַל חֲבִרְתָּהּ, וְתַחְתֵּיהֶן זְרָעִים וִירָקוֹת מְחֻבָּרוֹת לַקַּרְקָע, וְנָפְלוּ הַמַּיִם עַל הַפֵּרוֹת הַמְּחֻבָּרִין לַקַּרְקָע שֶׁתַּחְתֵּיהֶן--אוֹתָן הַמַּיִם שֶׁבַּזְּרָעִים וְשֶׁבַּיְרָקוֹת אֵינָן תְּלוּשִׁין בְּרָצוֹן.

 שְׁמָרִים שֶׁלִּתְרוּמָה שֶׁנָּתַן עֲלֵיהֶן מַיִם, כְּבָר בֵּאַרְנוּ בִּתְרוּמוֹת שֶׁהָרִאשׁוֹן וְהַשֵּׁנִי אָסוּר לְזָרִים; וְשֶׁלְּהֶקְדֵּשׁ בֶּדֶק הַבַּיִת, אַף הַשְּׁלִישִׁי אָסוּר; וְשֶׁלְּקָדְשֵׁי מִזְבֵּחַ, לְעוֹלָם אָסוּר; וְשֶׁלְּמַעֲשֵׂר שֵׁנִי הַוַּדַּאי, רִאשׁוֹן בִּלְבָד אָסוּר.

כְּשֵׁם שֶׁאָמְרוּ לְעִנְיַן אִסּוּרָן, כָּךְ אָמְרוּ לְעִנְיַן הֶכְשֵׁרָן--כְּגוֹן שֶׁנִּתְמְדוּ מֵאֵלֵיהֶן, וְהָיְתָה בְּהֵמָה שׁוֹתָה רִאשׁוֹן רִאשׁוֹן: שְׁאִם הָיָה אָדָם הוּא שֶׁמֵּסִיר הַמַּיִם הָרִאשׁוֹנִים--אַף עַל פִּי שֶׁמֵּאֵלֵיהֶן נָפְלוּ--כֵּיוָן שֶׁהֶחְשִׁיבָן וְהִקְפִּיד עֲלֵיהֶן, מַכְשִׁירִין.

הִלְכּוֹת טֻמְאַת אֹכָלִין פֵּרֶק יד 
פֵּרוֹת שֶׁיָּרַד הַדֶּלֶף לְתוֹכָן, וְעֵרְבָן כְּדֵי שֶׁיִּתְנַגְּבוּ--לֹא הֻכְשְׁרוּ.
הַמַּעֲלֶה פֵּרוֹתָיו לַגָּג מִפְּנֵי הַכְּנִימָה, וְיָרַד הַטַּל עֲלֵיהֶן--לֹא הֻכְשְׁרוּ; וְאִם נִתְכַּוַּן שֶׁיֵּרֵד הַטַּל עֲלֵיהֶן, הֻכְשְׁרוּ.
לְפִיכָּךְ אִם הֶעֱלוּם חֵרֵשׁ שׁוֹטֶה וְקָטָן--אַף עַל פִּי שֶׁחִשְּׁבוּ שֶׁיֵּרֵד עֲלֵיהֶן הַטַּל, לֹא הֻכְשְׁרוּ: שֶׁיֵּשׁ לָהֶן מַעֲשֶׂה, דִּין תּוֹרָה; וְאֵין לָהֶן מַחְשָׁבָה, וְאַפִלּוּ מִדִּבְרֵי סוֹפְרִים.

הִפְּכוּ בָּהֶן הַקְּטַנִּים עַל הַגָּג, הֲרֵי אֵלּוּ מֻכְשָׁרִין, שְׁאִם הָיְתָה מַחְשַׁבְתּוֹ שֶׁלַּקָּטָן נִכֶּרֶת מִתּוֹךְ מַעֲשָׂיו, הֲרֵי מַחְשַׁבְתּוֹ מוֹעֶלֶת מִדִּבְרֵיהֶן.

הַמַּעֲלֶה אֶת הָאֲגֻדּוֹת וְאֶת הַקְּצִיעוֹת וְאֶת הַשּׁוּם לַגָּג בִּשְׁבִיל שֶׁיַּמְתִּינוּ, וְיָרַד עֲלֵיהֶן הַטַּל--לֹא הֻכְשְׁרוּ; וְאֵין אוֹמְרִין הוֹאִיל וְהַכֹּל יוֹדְעִין שֶׁהַטַּל יוֹרֵד, הֲרֵי זֶה בִּרְצוֹנוֹ--שֶׁהֲרֵי לֹא הֶעֱלָם, אֵלָא כְּדֵי שֶׁיַּמְתִּינוּ.

הַמּוֹלִיךְ חִטָּיו לִטְחֹן, וְיָרְדוּ עֲלֵיהֶן גְּשָׁמִים--אִם שָׂמַח, הֻכְשְׁרוּ.
הָיוּ זֵיתָיו נְתוּנִין בַּגָּג, וְיָרְדוּ עֲלֵיהֶן גְּשָׁמִים--אִם שָׂמַח, הֻכְשְׁרוּ.
הַחַמָּרִים שֶׁהָיוּ עוֹבְרִים בַּנָּהָר, וְנָפְלוּ שַׂקֵּיהֶן בַּמַּיִם וְהֶעֱלוּם--אִם שָׂמְחוּ, הֻכְשְׁרוּ הַפֵּרוֹת; וְהַמַּיִם שֶׁעַל הַשַּׂקִּין--הֲרֵי הֶן תְּלוּשִׁין בְּרָצוֹן, שֶׁהֲרֵי שָׂמְחוּ.

שַׂק שְׁהוּא מָלֵא זֵרְעוֹנִים, וּנְתָנוֹ עַל גַּב הַנָּהָר אוֹ עַל פִּי הַבּוֹר אוֹ עַל מַעֲלַת הַמְּעָרָה, וְשָׁאֲבוּ--הֻכְשְׁרוּ.
חָבִית שְׁהִיא מְלֵאָה פֵּרוֹת שֶׁנְּתָנָהּ בְּתוֹךְ הַמַּשְׁקִין, אוֹ מְלֵאָה מַשְׁקִין שֶׁנְּתָנָהּ בְּתוֹךְ הַפֵּרוֹת, וְשָׁאֲבוּ--הֻכְשְׁרוּ.
בְּאֵלּוּ מַשְׁקִין אָמְרוּ, בַּמַּיִם בַּיַּיִן וּבַחֹמֶץ; אֲבָל שְׁאָר מַשְׁקִין, אֵינָן נִשְׁאֲבִין מִן הַחֶרֶס כְּדֵי שֶׁיַּכְשִׁירוּ הַפֵּרוֹת שֶׁבְּצִדָּן.

 הָרוֹדֶה פַּת חָמָה, וּנְתָנָהּ עַל פִּי הֶחָבִית שֶׁלְּיַיִן--אִם הָיְתָה פַּת חִטִּים, לֹא הֻכְשְׁרָה; וְאִם הָיְתָה שֶׁלִּשְׂעוֹרִים--הֻכְשְׁרָה, מִפְּנֵי שֶׁהַשְּׂעוֹרִים שׁוֹאֲבוֹת.
וְכֵן אִם הָיָה הַיַּיִן טָמֵא, וְהָיְתָה פַּת חִטִּים--טְהוֹרָה; וְאִם הָיְתָה שְׂעוֹרִים--נִטְמֵאת, מִפְּנֵי שֶׁשָּׁאֲבָה מַשְׁקִין טְמֵאִין.

 הַמְּרַבֵּץ אֶת בֵּיתוֹ, וְנָתַן בּוֹ חִטִּים וְטָנְנוּ--אִם מֵחֲמַת הַמַּיִם, הֻכְשְׁרוּ; וְאִם טָנְנוּ מֵחֲמַת הַסֶּלַע, לֹא הֻכְשְׁרוּ.
הַמְּכַבֵּס אֶת כְּסוּתוֹ בַּעֲרֵבָה, וְנָתַן בָּהּ חִטִּים וְטָנְנוּ--אִם מֵחֲמַת הַמַּיִם, הֲרֵי הֻכְשְׁרוּ; וְאִם מֵחֲמַת הָעֲרֵבָה, לֹא הֻכְשְׁרוּ.

 הַטּוֹמֵן פֵּרוֹתָיו בַּחוֹל כְּדֵי שֶׁיִּרְטְבוּ, הֻכְשְׁרוּ.
הַטּוֹמֵן בַּטִּיט הַנָּגוּב--אִם יֵשׁ בּוֹ מַשְׁקֶה טוֹפֵחַ, הֻכְשְׁרוּ; וְאִם לָאו, לֹא הֻכְשְׁרוּ.
הַמְּרַבֵּץ אֶת גָּרְנוֹ, אֵינוּ חוֹשֵׁשׁ שֶׁמֶּא הֻכְשְׁרוּ חִטָּיו, אִם טָנְנוּ בּוֹ, וְאַף עַל פִּי שְׁהוּא שָׂמֵחַ.

 הַמְּלַקֵּט עֲשָׂבִים כְּשֶׁהַטַּל יוֹרֵד עֲלֵיהֶן לְחַפּוֹת בָּהֶן הַחִטִּים, לֹא הֻכְשְׁרוּ; וְאִם נִתְכַּוַּן לְכָּךְ, הֻכְשְׁרוּ הַחִטִּים.

 הַמְּרַבֵּץ אֶת בֵּיתוֹ בְּמַיִם טְמֵאִים, וְנָתַן בּוֹ שִׁבֳּלִים וְטָנְנוּ--אִם יֵשׁ עֲלֵיהֶן מַשְׁקֶה טוֹפֵחַ, הֲרֵי אֵלּוּ טְמֵאִין; וְאִם לָאו, טְהוֹרִין.

 הַנּוֹעֵר אֲגֻדָּה שֶׁלְּיָרָק שֶׁהָיוּ עָלֶיהָ מַשְׁקִין, וְיָרְדוּ מִצַּד הָעֶלְיוֹן לְצַד הַתַּחְתּוֹן--לֹא הֻכְשְׁרוּ.
הַמַּעֲלֶה שַׂקִּין מְלֵאִין פֵּרוֹת מִן הַנָּהָר, וּנְתָנָן זֶה עַל גַּב זֶה--הֻכְשַׁר הַתַּחְתּוֹן בַּמַּיִם שֶׁיָּרְדוּ לוֹ מִן הָעֶלְיוֹן, שֶׁהֲרֵי בִּרְצוֹנוֹ הִנִּיחַ זֶה עַל גַּב זֶה.

 הַנּוֹפֵחַ בָּעֲדָשִׁים לְבָדְקָן אִם יָפוֹת הֶן, וְהֵזִיעוּ--הֻכְשְׁרוּ בְּהֶבֶל פִּיו, מִפְּנֵי שְׁהוּא מִתּוֹלְדוֹת הַמַּיִם; וְכֵן הָאוֹכֵל שֻׁמְשְׁמִין בְּאֶצְבָּעוֹ, הֻכְשְׁרוּ בְּמַשְׁקֵה פִּיו שֶׁעַל אֶצְבָּעוֹ.

 נָשַׁךְ בָּאֹכֶל, וְנָפַל הָאֹכֶל--הֲרֵי הַמַּשְׁקֶה שֶׁעַל הָאֹכֶל שֶׁלֹּא לְרָצוֹן.
הָיָה אוֹכֵל זֵיתִים פְּצוּעִים, וּתְמָרִים רְטֻבּוֹת, וְכָל שְׁהוּא רוֹצֶה לָמֹץ אֶת גַּלְעִנָּתוֹ, וְנָפַל מִפִּיו--הֲרֵי הַמַּשְׁקֶה שֶׁעָלָיו בְּרָצוֹן; הָיָה אוֹכֵל זֵיתִים נְגוּבִין, וּתְמָרִים יְבֵשׁוֹת, וְכָל שְׁאֵינוּ רוֹצֶה לָמֹץ אֶת גַּלְעִנָּתוֹ, וְנָפַל מִפִּיו--הֲרֵי הַמַּשְׁקֶה שֶׁעָלָיו שֶׁלֹּא בְּרָצוֹן.

 עֻלְשִׁין שֶׁלִּקְּטָן לַבְּהֵמָה, וֶהֱדִיחָן, וְאַחַר כָּךְ חִשַּׁב עֲלֵיהֶן לָאָדָם--כְּבָר בֵּאַרְנוּ שְׁהֶן צְרִיכִין הֶכְשֵׁר שֵׁנִי; וְאִם הָיָה עֲלֵיהֶן טוֹפֵחַ כְּשֶׁחִשַּׁב עֲלֵיהֶן לָאָדָם, הֲרֵי אֵלּוּ מֻכְשָׁרִין.

הִלְכּוֹת טֻמְאַת אֹכָלִין פֵּרֶק טו 
מַיִם שֶׁבְּכֵלִים--מִטַּמֵּא, בֵּין לְרָצוֹן בֵּין שֶׁלֹּא לְרָצוֹן, וּמְטַמֵּא אֹכָלִים וְכֵלִים, בֵּין שֶׁנָּפַל עֲלֵיהֶן בְּרָצוֹן בֵּין שֶׁנָּפַל שֶׁלֹּא בְּרָצוֹן.
אֲבָל מַיִם שֶׁבַּקַּרְקָעוֹת, כְּגוֹן מֵי בּוֹרוֹת שִׁיחִין וּמְעָרוֹת וּמֵי גְּבָאִים שְׁאֵין בָּהֶן אַרְבָּעִים סְאָה--אֵין מִטַּמְּאִין אֵלָא בְּרָצוֹן, וְאֵין מְטַמְּאִין אֵלָא בְּרָצוֹן.

כֵּיצַד: מַיִם שֶׁבַּקַּרְקָע שְׁאֵין בָּהֶן אַרְבָּעִים סְאָה, בֵּין שֶׁהָיוּ שְׁאוּבִין בֵּין שְׁאֵינָן שְׁאוּבִין, שֶׁנָּפַל לְתוֹכָן הַמֵּת, אוֹ שֶׁהָלַךְ בָּהֶן הַטָּמֵא--הֲרֵי אֵלּוּ טְהוֹרִין.
אֲבָל אִם שָׁתָה מֵהֶן אָדָם טָמֵא, אוֹ שֶׁמִּלָּא מֵהֶן בִּכְלִי טָמֵא, אוֹ שֶׁנָּפְלוּ לְתוֹכָן מַשְׁקִין טְמֵאִין בְּרָצוֹן--הֲרֵי אֵלּוּ טְמֵאִין, וְאַף עַל פִּי שְׁהֶן בַּקַּרְקָע.

שָׁתָה מֵהֶן הַטָּהוֹר אַחַר שֶׁנִּטְמְאוּ בַּקַּרְקָע, אוֹ שֶׁמִּלָּא מֵהֶן בִּכְלִי טָהוֹר--נִטְמָא הַשּׁוֹתֶה, וְנִטְמָא הַכְּלִי: שֶׁהֲרֵי בְּרָצוֹן שָׁתָה אוֹ מִלָּא.
נָפַל לְתוֹכָן כִּכָּר שֶׁלִּתְרוּמָה--הֲרֵי הוּא טָהוֹר כְּשֶׁהָיָה, שְׁאֵין מִטַּמְּאִין אֵלָא לְרָצוֹן; לְפִיכָּךְ אִם הֵדִיחַ יָדוֹ, וְהוֹצִיא הַכִּכָּר--נִטְמָא הַכִּכָּר בַּמַּיִם שֶׁבְּיָדָיו, שֶׁהֲרֵי הֶן בְּרָצוֹן.

 מֵי גְּבָאִים וְכַיּוֹצֶא בָּהֶן מִמַּיִם שֶׁבַּקַּרְקָעוֹת, כְּגוֹן מֵי בּוֹרוֹת שִׁיחִין וּמְעָרוֹת, וּמֵי תַּמְצִית שֶׁפָּסְקוּ, וּמִקְווֹת שְׁאֵין בָּהֶן אַרְבָּעִים סְאָה, שֶׁנִּטְמְאוּ, וְיָרְדוּ לָהֶם גְּשָׁמִים וְרַבּוּ מֵי גְּשָׁמִים עֲלֵיהֶן--אַף עַל פִּי שֶׁלֹּא שָׁטְפוּ, הֲרֵי הֶן טְהוֹרִין.

לְפִיכָּךְ כָּל הַמַּיִם שֶׁבַּקַּרְקָעוֹת, כְּגוֹן מֵי גְּבָאִים וְכַיּוֹצֶא בָּהֶן--בְּשָׁעַת הַגְּשָׁמִים, הַכֹּל בְּחֶזְקַת טַהְרָה.
פָּסְקוּ הַגְּשָׁמִים--הַקְּרוֹבִים לָעִיר אוֹ לַדֶּרֶךְ, טְמֵאִין: שְׁהֶן בְּחֶזְקַת שֶׁשָּׁתָה מֵהֶן טָמֵא, וְשֶׁמִּלְּאוּ מֵהֶן בְּכֵלִים טְמֵאִין.
וְהָרְחוֹקִים טְהוֹרִין, עַד שֶׁיְּהַלְּכוּ רֹב הָאָדָם; הָלְכוּ--הַכֹּל בְּחֶזְקַת טֻמְאָה, שֶׁהַהוֹלְכִין בִּשְׁיָרוֹת שׁוֹתִין וּמְמַלְּאִין מֵהֶן.

בַּמֶּה דְּבָרִים אֲמוּרִים, בְּגֶבֶא שֶׁאִפְשָׁר לִשְׁתּוֹת מִמֶּנּוּ; אֲבָל בְּגֶבֶא שְׁאֵי אִפְשָׁר לִשְׁתּוֹת מִמֶּנּוּ אֵלָא בְּדֹחַק גָּדוֹל--הֲרֵי זֶה בְּחֶזְקַת טַהְרָה, עַד שֶׁיִּמָּצֵא מְקוֹם פַּרְסוֹת רַגְלֵי הָאָדָם אוֹ פַּרְסוֹת רַגְלֵי בְּהֵמָה גַּסָּה נִכֶּרֶת בּוֹ.
מָצָא פַּרְסוֹת רַגְלֵי בְּהֵמָה דַּקָּה--הֲרֵי זֶה טָהוֹר, שֶׁאִפְשָׁר שֶׁיָּרְדָה וְשָׁתָת.

 חֶזְקַת טִיט וּגְמוּמִיּוֹת שֶׁבְּפִתְחֵי חֲנִיּוֹת בִּרְשׁוּת הָרַבִּים בְּשָׁעַת הַגְּשָׁמִים, שְׁהֶן טְהוֹרִין; פָּסְקוּ הַגְּשָׁמִים, הֲרֵי הֶן כְּמֵי שְׁפִיכוֹת.
וְשֶׁבַּשְּׁוָקִין, הוֹלְכִין בָּהֶן אַחַר הָרֹב.

גֶּבֶא שֶׁנָּפַל לְתוֹכוֹ יַיִן אוֹ חָלָב אוֹ דְּבַשׁ, הוֹלְכִין אַחַר הָרֹב.
נָפַל לְתוֹכוֹ שֶׁמֶן--אַף עַל פִּי שֶׁהִקְפִּיאוּהוּ, הֲרֵי זֶה מִטַּמֵּא וּמְטַמֵּא שֶׁלֹּא בְּרָצוֹן: לְפִי שֶׁאִפְשָׁר לוֹ לָצֵאת יְדֵי צִחְצוּחֵי שֶׁמֶן.
וּשְׁאָר הַמַּשְׁקִין, חוּץ מִן הַמַּיִם--הֲרֵי הֶן בַּקַּרְקָע כְּמוֹת שְׁהֶן בַּכֵּלִים: דִּין אֶחָד הוּא.

 מֵי תַּמְצִית שֶׁלֹּא פָסְקוּ--אַף עַל פִּי שְׁאֵין בָּהֶן אַרְבָּעִים סְאָה, הוֹאִיל וְהֶן בַּקַּרְקָע, וַהֲרֵי הַמַּיִם נִמְשָׁכִין וּבָאִין לָהֶן--אֵינָן מְקַבְּלִין טֻמְאָה; וְאַף עַל פִּי שֶׁשָּׁתָה מֵהֶן הַטָּמֵא, וּמִלָּא מֵהֶן בִּכְלִי טָמֵא, אוֹ נָתַן לְתוֹכָן מַיִם טְמֵאִים--הֲרֵי הֶן טְהוֹרִין לְכָל דָּבָר.

 מִי שֶׁהָיָה אוֹכֵל תְּרוּמָה בְּיָדַיִם טְמֵאוֹת, כְּגוֹן דְּבֵלָה שֶׁלֹּא הֻכְשְׁרָה, וְהִכְנִיס יָדוֹ לְתוֹךְ פִּיו לִטֹּל צְרוֹר--אִם הִפַּךְ, נִטְמֵאת הַדְּבֵלָה בְּרִירוֹ: שֶׁהֲרֵי נִטְמָא בְּיָדוֹ, מִפְּנֵי שֶׁעֲקָרוֹ.
וְאִם לֹא הִפַּךְ, טְהוֹרָה: שֶׁהַמַּשְׁקֶה שֶׁבְּפִיו קֹדֶם שֶׁיְּהַפְּכֶנּוּ אוֹ יִמְצֹץ אוֹתוֹ לְהוֹצִיאוֹ, דּוֹמֶה לְמַיִם שֶׁלֹּא נִתְלְשׁוּ, אֵלָא עֲדַיִן הֶן בַּקַּרְקָע שְׁאֵין מִטַּמְּאִין וְלֹא מְטַמְּאִין אֵלָא בְּרָצוֹן, כְּמוֹ שֶׁבֵּאַרְנוּ; וְזֶה אֵין רְצוֹנוֹ אֵלָא לִטֹּל הַצְּרוֹר.

הָיָה פֻּנְדְּיוֹן לְתוֹךְ פִּיו, וּפָשַׁט יָדוֹ לְנָטְלוֹ וְהַדְּבֵלָה לְתוֹךְ פִּיו--אִם הִנִּיחוֹ לִצְמָאוֹ, הֲרֵי זֶה הָרֹק כֶּעָקוּר, וְנִטְמֵאת הַדְּבֵלָה מֵחֲמַת מַשְׁקֵה פִּיו, שֶׁנִּטְמָא מֵחֲמַת יָדוֹ.

 הָאִשָּׁה שֶׁהָיְתָה אוֹכֶלֶת אֹכָלִין שֶׁלִּתְרוּמָה שְׁאֵינָן מֻכְשָׁרִין, וְהָיְתָה גּוֹרֶפֶת אֶת הַתַּנּוּר הַטָּמֵא, וְהִכָּה הַקּוֹץ וְיָצָא מִמֶּנָּה דָּם, וּמָצְצָה אֶצְבָּעָהּ מִפְּנֵי הַדָּם, אוֹ שֶׁנִּכְוָת, וְנָתְנָה אֶצְבָּעָהּ לְתוֹךְ פִּיהָ--נִטְמֵאת הַתְּרוּמָה שֶׁבְּפִיהָ, שֶׁהֲרֵי רְצוֹנָהּ לְהוֹצִיא הַמַּשְׁקֶה מִפִּיהָ וּלְעָקְרוֹ בִּמְצִיצַת אֶצְבָּעָהּ.

הִלְכּוֹת טֻמְאַת אֹכָלִין פֵּרֶק טז 
כָּל הָאֲגֻדּוֹת שֶׁבַּשְּׁוָקִים, וְכָל הַקְּמָחִים וְכָל הַסְּלָתוֹת שֶׁבַּשְּׁוָקִים--בְּחֶזְקַת מֻכְשָׁרִין: הָאֲגֻדּוֹת, מִפְּנֵי שֶׁדַּרְכָּן לְזַלַּף הַמַּיִם עֲלֵיהֶן תָּמִיד; וְהַקֶּמַח וְהַסֹּלֶת, לוֹתְתִין אוֹתוֹ וְאַחַר כָּךְ טוֹחֲנִין אוֹתוֹ.

וְכֵן חִטִּים שֶׁחוֹלְקִין אוֹתָן בָּרֵחַיִם אַחַת לִשְׁתַּיִם וְאַחַת לְשָׁלוֹשׁ כְּדֵי לַעֲשׂוֹת מֵהֶן מַעֲשֵׂה קְדֵרָה, כְּגוֹן הָרִיפוֹת וְכַיּוֹצֶא בָּהֶן--הֲרֵי הֶן בְּחֶזְקַת מֻכְשָׁרִין בְּכָל מָקוֹם, בֵּין שֶׁלַּשְּׁוָקִים בֵּין שֶׁלַּבָּתִּים: מִפְּנֵי שֶׁלּוֹתְתִין אוֹתָן כְּדֵי לְהָסִיר קְלִפָּתָן.

 כָּל אֵלּוּ שְׁהֶן בְּחֶזְקַת מֻכְשָׁרִין--הֲרֵי הֶן בְּחֶזְקַת טֻמְאָה, מִפְּנֵי שֶׁהַכֹּל מְמַשְׁמְשִׁין בָּהֶן וְהֶן מֻכְשָׁרִין.
וְעַל כֻּלָּן, נֶאֱמָן עַם הָאָרֶץ לוֹמַר לֹא הֻכְשְׁרוּ; וְאֵין צָרִיךְ לוֹמַר שְׁאָר אֹכָלִין שְׁאֵין לָהֶן חֲזָקָה, שֶׁעַם הָאָרֶץ נֶאֱמָן עֲלֵיהֶן לוֹמַר לֹא הֻכְשְׁרוּ.

 כָּל הַדָּגִים בְּחֶזְקַת מֻכְשָׁרִין, וְאֵין עַם הָאָרֶץ נֶאֱמָן עֲלֵיהֶן לוֹמַר לֹא הֻכְשְׁרוּ; לְפִיכָּךְ הַדָּגִים לְעוֹלָם בְּחֶזְקַת טֻמְאָה.

הַדָּגִים--בֵּין שֶׁצָּדָן בְּחֵרֶם, בֵּין שֶׁצָּדָן בְּכָפִיף, בֵּין שֶׁצָּדָן בִּמְצוּדָה--אִם לֹא נִעַר אֶת הַמְּצוּדָה עֲלֵיהֶן, לֹא הֻכְשְׁרוּ; וְאִם נִעַר, הֻכְשְׁרוּ.
וְאֵין עַם הָאָרֶץ נֶאֱמָן לוֹמַר לֹא נִעַרְתִּי אֶת הַמְּצוּדָה עֲלֵיהֶן, וַהֲרֵי הֶן בְּחֶזְקַת טֻמְאָה עַד שֶׁיִּתְכַּוַּן לְצוּדָן בְּטַהְרָה.

 כָּל הַצִּיר בְּחֶזְקַת מֻכְשָׁר.
צִיר טָהוֹר שֶׁנָּפַל לְתוֹכוֹ מַיִם כָּל שְׁהֶן--הֲרֵי הַכֹּל מַשְׁקֶה, וּמַכְשִׁיר וּמִטַּמֵּא טֻמְאַת מַשְׁקִין; לְפִיכָּךְ חֶזְקָתוֹ טָמֵא.
נָפַל לְתוֹכוֹ יַיִן וּדְבַשׁ וְחָלָב, הוֹלְכִין אַחַר הָרֹב.
וְכֵן מֵי פֵּרוֹת שֶׁנִּתְעָרְבוּ בִּשְׁאָר הַמַּשְׁקִין, הוֹלְכִין אַחַר הָרֹב; נִתְעָרְבוּ בְּמַיִם כָּל שְׁהֶן--הֲרֵי הַכֹּל מַשְׁקֶה, וּמִטַּמֵּא טֻמְאַת מַשְׁקִין וּמַכְשִׁיר.
וְצִיר חֲגָבִים טְמֵאִים--אֵינוּ מַכְשִׁיר, אֲבָל מִטַּמֵּא טֻמְאַת מַשְׁקִין.

 הַלּוֹקֵחַ צִיר מֵעַם הָאָרֶץ--מַשִּׁיקוֹ בַּמַּיִם, וְטָהוֹר: שְׁאִם הָיָה רֹב הַצִּיר מַיִם, הֲרֵי הַמַּיִם מִטַּהֲרִין בַּמִּקְוָה; וְאִם הָיָה רֻבּוֹ מִלֵּחָה שֶׁלְּדָגִים, אֵינָהּ מְקַבֶּלֶת טֻמְאָה, וְהַמַּיִם שֶׁבָּהּ, בָּטְלוּ בְּמֵעוּטָן.
בַּמֶּה דְּבָרִים אֲמוּרִים, לִטְבֹּל בָּהֶן פַּת; אֲבָל לַקְּדֵרָה, מָצָא מִין אֶת מִינוֹ וְנֵעוֹר, וְנִמְצְאוּ רֹב הַמַּיִם טְמֵאִים, שֶׁהַמֵּעוּט שֶׁהָיָה בָּצִיר לֹא טָהַר בַּמִּקְוָה.

 הַפֵּרוֹת בְּכָל מָקוֹם בְּחֶזְקַת טַהְרָה, אַפִלּוּ הָיָה הַמּוֹכֵר גּוֹי, עַד שֶׁיֵּדַע שֶׁהֻכְשְׁרוּ, אוֹ שֶׁהָיוּ מִדְּבָרִים שֶׁחֶזְקָתָן מֻכְשָׁרִין.
הָאוֹג, בְּכָל מָקוֹם בְּחֶזְקַת טֻמְאָה.
וְכֵן כָּל הַקִּשּׁוּאִין וְהַדַּלּוּעִין הַתְּלוּיוֹת בִּגְמִי עַל פִּתְחֵי חֲנִיּוֹת, בְּחֶזְקַת מֻכְשָׁרִין וּטְמֵאִין.

 כָּל הַכָּתוּב בַּתּוֹרָה וּבְדִבְרֵי קַבָּלָה מֵהִלְכּוֹת הַטֻּמְאוֹת וְהַטְּהָרוֹת--אֵינוּ אֵלָא לְעִנְיַן מִקְדָּשׁ וּקְדָשָׁיו וּתְרוּמוֹת וּמַעֲשֵׂר שֵׁנִי בִּלְבָד, שֶׁהֲרֵי הִזְהִיר אֶת הַטְּמֵאִין מִלְּהִכָּנֵס לַמִּקְדָּשׁ אוֹ לֶאֱכֹל קֹדֶשׁ אוֹ תְּרוּמָה וּמַעֲשֵׂר בְּטֻמְאָה.
אֲבָל הַחֻלִּין--אֵין בָּהֶן אִסּוּר כְּלָל, אֵלָא מֻתָּר לֶאֱכֹל חֻלִּין טְמֵאִין וְלִשְׁתּוֹת מַשְׁקִין טְמֵאִין: הֲרֵי נֶאֱמָר בַּתּוֹרָה "וְהַבָּשָׂר אֲשֶׁר-יִגַּע בְּכָל-טָמֵא, לֹא יֵאָכֵל--בָּאֵשׁ, יִשָּׂרֵף" --מִכְּלָל שֶׁהַחֻלִּין מֻתָּרִין, שְׁאֵינוּ מְדַבֵּר אֵלָא בִּבְשַׂר קֳדָשִׁים.

אִם כֵּן מִפְּנֵי מַה נֶאֱמָר הָרִאשׁוֹן שֶׁבַּחֻלִּין טָמֵא וְהַשֵּׁנִי פָּסוּל: לֹא שֶׁיִּהְיֶה אָסוּר בַּאֲכִילָה, אֵלָא לִמְנוֹת מִמֶּנּוּ לַתְּרוּמָה וְלַקֹּדֶשׁ, שְׁאִם נָגַע שֵׁנִי שֶׁלַּחֻלִּין בִּתְרוּמָה פְּסָלָהּ וְעָשָׂה אוֹתָהּ שְׁלִישִׁי.
וְכֵן אִם נָגַע בְּאֹכָלִין שֶׁלַּקֹּדֶשׁ--טִמְּאָן, וְעָשָׂה אוֹתָן שְׁלִישִׁי כְּמוֹ שֶׁבֵּאַרְנוּ; וְכֵן הָאוֹכֵל אֹכֶל שֵׁנִי שֶׁלַּחֻלִּין--אִם נָגַע בִּתְרוּמָה, פְּסָלָהּ.

 כְּשֵׁם שֶׁמֻּתָּר לֶאֱכֹל חֻלִּין טְמֵאִין וְלִשְׁתּוֹתָן, כָּךְ מֻתָּר לִגְרֹם טֻמְאָה לְחֻלִּין שֶׁבְּאֶרֶץ יִשְׂרָאֵל; וְיֵשׁ לוֹ לְטַמֵּא אֶת הַחֻלִּין הַמְּתֻקָּנִין, לְכַתְּחִלָּה.
וְכֵן מֻתָּר לָאָדָם לִגַּע בְּכָל הַטֻּמְאוֹת וּלְהִטַּמֵּא בָּהֶן: שֶׁהֲרֵי הִזְהִיר הַכָּתוּב אֶת בְּנֵי אַהֲרוֹן וְאֶת הַנָּזִיר מֵהִטַּמֵּא בַּמֵּת, מִכְּלָל שֶׁכָּל הָעָם מֻתָּרִין; וְשֶׁאַף כּוֹהֲנִים וּנְזִירִים מֻתָּרִין לְהִטַּמֵּא בִּשְׁאָר טֻמְאוֹת, חוּץ מִטֻּמְאַת מֵת.

 כָּל יִשְׂרָאֵל מֻזְהָרִין לִהְיוֹת טְהוֹרִים בְּכָל רֶגֶל, מִפְּנֵי שְׁהֶן נְכוֹנִים לְהִכָּנֵס לַמִּקְדָּשׁ וְלֶאֱכֹל קֳדָשִׁים.
וְזֶה שֶׁנֶּאֱמָר בַּתּוֹרָה "וּבְנִבְלָתָם לֹא תִגָּעוּ" , בָּרֶגֶל בִּלְבָד; וְאִם נִטְמָא, אֵינוּ לוֹקֶה.
אֲבָל בִּשְׁאָר יְמוֹת הַשָּׁנָה, אֵינוּ מֻזְהָר.

 "הַטָּמֵא, וְהַטָּהוֹר, יַחְדָּו" --מִפִּי הַשְּׁמוּעָה לָמְדוּ שֶׁהַטָּמֵא וְהַטָּהוֹר, אוֹכְלִין בִּקְעָרָה אַחַת.
אֲבָל לֹא יֹאכַל הַבַּעַל עִם אִשְׁתּוֹ בִּקְעָרָה אַחַת, כִּשְׁהִיא נִדָּה; וְלֹא יִשְׁתֶּה עִמָּהּ, וְלֹא תִמְזֹג לוֹ אֶת הַכּוֹס, כְּמוֹ שֶׁבֵּאַרְנוּ.
וְלֹא יֹאכַל הַזָּב עִם הַזָּבָה, מִפְּנֵי הֶרְגֵּל עֲבֵרָה, שֶׁמֶּא יָבוֹא לִבְעֹל.

 אַף עַל פִּי שֶׁמֻּתָּר לֶאֱכֹל אֹכָלִין טְמֵאִים וְלִשְׁתּוֹת מַשְׁקִין טְמֵאִים, חֲסִידִים הָרִאשׁוֹנִים הָיוּ אוֹכְלִין חֻלֵּיהֶן בְּטַהְרָה וְנִזְהָרִין מִן הַטֻּמְאוֹת כֻּלָּן כָּל יְמֵיהֶן; וְהֶן הַנִּקְרָאִין פְּרוּשִׁים.
וְדָבָר זֶה קְדֻשָּׁה יְתֵרָה הִיא, וְדֶרֶךְ חֲסִידוּת שֶׁיִּהְיֶה אָדָם נִבְדָּל וּפוֹרֵשׁ מִשְּׁאָר הָעָם, וְלֹא יִגַּע בָּהֶן וְלֹא יֹאכַל וְיִשְׁתֶּה עִמָּהֶן: שֶׁהַפְּרִישׁוּת מְבִיאָה לִידֵי טַהְרַת הַגּוּף מִמַּעֲשִׂים הָרָעִים, וְטַהְרַת הַגּוּף מְבִיאָה לִידֵי קְדֻשַּׁת הַנֶּפֶשׁ מִן הַדֵּעוֹת הָרָעוֹת, וּקְדֻשַּׁת הַנֶּפֶשׁ גּוֹרֶמֶת לְהִדָּמוֹת בַּשְּׁכִינָה, שֶׁנֶּאֱמָר "וְהִתְקַדִּשְׁתֶּם וִהְיִיתֶם קְדֹשִׁים, כִּי קָדוֹשׁ אָנִי" .

הִלְכּוֹת כֵּלִים 
עִנְיַן אֵלּוּ הַהֲלָכוֹת לֵידַע כֵּלִים שֶׁמְּקַבְּלִין טֻמְאָה מִכָּל אֵלּוּ הַטֻּמְאוֹת, וְכֵלִים שְׁאֵינָן מִטַּמְּאִין, וְכֵיצַד מִטַּמְּאִין הַכֵּלִים וּמְטַמְּאִין.
וּבֵאוּר עִנְיָן זֶה בִּפְרָקִים אֵלּוּ.

הִלְכּוֹת כֵּלִים פֵּרֶק א 
שִׁבְעָה מִינֵי כֵּלִים, הֶן שֶׁמְּקַבְּלִין טֻמְאָה מִן הַתּוֹרָה; וְאֵלּוּ הֶן: הַבְּגָדִים, וְהַשַּׂקִּין, וּכְלֵי עוֹר, וּכְלֵי עֶצֶם, וּכְלֵי מַתְּכוֹת, וּכְלֵי עֵץ, וּכְלֵי חֶרֶס.
הֲרֵי הוּא אוֹמֵר "מִכָּל-כְּלִי-עֵץ אוֹ בֶגֶד אוֹ-עוֹר אוֹ שָׂק" , וּבִכְלֵי מַתְּכוֹת נֶאֱמָר "אַךְ אֶת-הַזָּהָב, וְאֶת-הַכָּסֶף" , וּבִכְלֵי חֶרֶס נֶאֱמָר "וְכָל-כְּלִי-חֶרֶשׂ--אֲשֶׁר-יִפֹּל מֵהֶם, אֶל-תּוֹכוֹ" .

מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר בַּתּוֹרָה "וְכָל-מַעֲשֵׂה עִזִּים" , לְרַבּוֹת כֵּלִים הָעֲשׂוּיִין מִן הַקְּרָנַיִם וּמִן הַטְּלַפַּיִם וּמִן הָעֲצָמוֹת שֶׁלְּעִזִּים; וְהוּא הַדִּין לִשְׁאָר מִינֵי בְּהֵמָה וְחַיָּה.
אֲבָל כֵּלִים הָעֲשׂוּיִין מֵעַצְמוֹת הָעוֹף, אֵינָן מְקַבְּלִין טֻמְאָה: חוּץ מִכְּלִים הָעֲשׂוּיִין מִכְּנַף הָעָזְנִיָּה בִּלְבָד, וּבֵיצַת הַנַּעֲמִית הַמְּצֻפָּה--הוֹאִיל וְהֶן דּוֹמִין לָעֶצֶם, מְקַבְּלִין טֻמְאָה כִּכְלֵי עֶצֶם; וְקָרוֹב בְּעֵינַי, שֶׁטֻּמְאָתָן מִדִּבְרֵי סוֹפְרִים.

כֵּלִים הָעֲשׂוּיִין מֵעַצְמוֹת חַיָּה שֶׁבַּיָּם וּמֵעוֹרָהּ, וְכָל שֶׁבַּיָּם--טָהוֹר, וְאֵין מְקַבֵּל טֻמְאָה מִן הַטֻּמְאוֹת, וְלֹא טֻמְאַת מַדְרֵס; אַף הָאוֹרֵג בֶּגֶד מִצֶּמֶר הַגָּדֵל בַּיָּם, אֵינוּ מְקַבֵּל טֻמְאָה: שֶׁנֶּאֱמָר "אוֹ בֶגֶד אוֹ-עוֹר" --מִפִּי הַשְּׁמוּעָה לָמְדוּ מַה בֶּגֶד מִן הַגָּדֵל בָּאָרֶץ, אַף עוֹר מִן הַגָּדֵל בָּאָרֶץ.

חִבַּר מִן הַגָּדֵל בַּיָּם עִם הַגָּדֵל בָּאָרֶץ, אַפִלּוּ חוּט אוֹ מְשִׁיחָה--אִם חִבְּרוֹ חִבּוּר שֶׁמֵּשִׂים אֶת שְׁנֵיהֶן כְּאִלּוּ הֶן אֶחָד לַטֻּמְאָה, שְׁאִם נִטְמָא זֶה יִטַּמֵּא זֶה--הֲרֵי הַכֹּל מְקַבֵּל טֻמְאָה.

 יֵרָאֶה לִי שֶׁהַכֵּלִים הָעֲשׂוּיִין מֵעוֹר הָעוֹף--אֵינָן מְקַבְּלִין טֻמְאָה, כְּמוֹ עַצְמוֹתָיו.
וְאִם תֹּאמַר וַהֲלוֹא הוּא כָּשֵׁר לִכְתֹּב עָלָיו תְּפִלִּין, כְּעוֹר בְּהֵמָה וְחַיָּה--הִנֵּה עוֹר הַדָּג אֵינוּ מְקַבֵּל טֻמְאָה, וְלוּלֵי זֻהְמָתוֹ שְׁאֵינָהּ פּוֹסֶקֶת הָיָה כָּשֵׁר לִתְפִלִּין.
הִנֵּה לָמַדְתָּ שֶׁאַף דָּבָר שְׁאֵינוּ מְקַבֵּל טֻמְאָה כָּשֵׁר לִתְפִלִּין, אִם אֵין לוֹ זֻהְמָה.

 כְּלֵי זְכוֹכִית אֵינָן מְקַבְּלִין טֻמְאָה, מִדִּבְרֵי תּוֹרָה; וַחֲכָמִים גָּזְרוּ עֲלֵיהֶן, שֶׁיִּהְיוּ מְקַבְּלִין טֻמְאָה.
הוֹאִיל וּתְחִלַּת בְּרִיָּתָן מִן הַחוֹל כִּכְלֵי חֶרֶס, הֲרֵי הֶן כִּכְלֵי חֶרֶס; וּמִפְּנֵי שֶׁתּוֹכָן נִרְאֶה כְּבָרָן, לֹא גָזְרוּ עֲלֵיהֶן שֶׁיִּטַּמְּאוּ מֵאַוֵּירָן, אֵלָא עַד שֶׁתִּגַּע הַטֻּמְאָה בָּהֶן בֵּין מִתּוֹכָן בֵּין מִגַּבָּן, כִּכְלֵי מַתְּכוֹת.
וְלֹא גָזְרוּ טֻמְאָה עַל פְּשׁוּטֵיהֶן, אֵלָא עַל מְקַבְּלֵיהֶן.
וְאֵין לָהֶן טַהְרָה בַּמִּקְוָה.
וְאֵין שׂוֹרְפִין עֲלֵיהֶן תְּרוּמָה וּקְדָשִׁים, שֶׁלֹּא גָזְרוּ עֲלֵיהֶן אֵלָא לִתְלוֹת.

 כְּלֵי גְּלָלִים וּכְלֵי אֲדָמָה וּכְלֵי אֲבָנִים--טְהוֹרִין לְעוֹלָם, וְאֵין מְקַבְּלִין טֻמְאָה מִן הַטֻּמְאוֹת וְלֹא טֻמְאַת מַדְרֵס, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים, בֵּין פְּשׁוּטֵיהֶן בֵּין מְקַבְּלֵיהֶן.

 פִּיל שֶׁבָּלַע הַוְצִין, וֶהֱקִיאָן דֶּרֶךְ בֵּית הָרְעִי--הָעוֹשֶׂה מֵהֶן כֵּלִים, הֲרֵי הֶן סְפֵק אִם הֶן כִּכְלִי גְּלָלִים אוֹ כִּכְלִי עֵץ כְּשֶׁהָיוּ; אֲבָל קְפִיפָה שֶׁנִּטְמֵאת, וּבָלַע אוֹתָהּ פִּיל, וֶהֱקִיאָהּ דֶּרֶךְ בֵּית הָרְעִי--הֲרֵי הִיא בְּטֻמְאָתָהּ.

 פְּשׁוּטֵי כְּלֵי חֶרֶס, כְּגוֹן מְנוֹרָה וְכִסֵּא וְשֻׁלְחָן שֶׁלְּחֶרֶס וְכַיּוֹצֶא בָּהֶן--אֵין מְקַבְּלִין טֻמְאָה מִן הַטֻּמְאוֹת וְלֹא טֻמְאַת מַדְרֵס, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים: שֶׁנֶּאֱמָר "אֲשֶׁר-יִפֹּל מֵהֶם, אֶל-תּוֹכוֹ ...
יִטְמָא" --כָּל שֶׁיֵּשׁ לוֹ תּוֹךְ בִּכְלֵי חֶרֶס, מְקַבֵּל טֻמְאָה; וּשְׁאֵין לוֹ תּוֹךְ, טָהוֹר.

 כְּלֵי מַתְּכוֹת--אֶחָד פְּשׁוּטֵיהֶן כְּגוֹן הַסַּכִּינִין וְהַמִּסְפְּרַיִם, אוֹ מְקַבְּלֵיהֶן כְּגוֹן הַיּוּרוֹת וְהַקֻּמְקְמוֹסִין--הַכֹּל מְקַבְּלִין טֻמְאָה: שֶׁנֶּאֱמָר "כָּל-דָּבָר אֲשֶׁר-יָבֹא בָאֵשׁ" , בֵּין מְקַבֵּל בֵּין פָּשׁוּט.
אַפִלּוּ תֵּבָה אוֹ מִגְדָּל וְכַיּוֹצֶא בָּהֶן שֶׁלְּמַתֶּכֶת שְׁהֶן מְקַבְּלִין אַרְבָּעִים סְאָה בַּלַּח אוֹ יָתֵר--מְקַבְּלִין טֻמְאָה, שֶׁנֶּאֱמָר "כָּל-דָּבָר".

 כְּלֵי עֵץ וּכְלֵי עוֹר וּכְלֵי עֶצֶם--מְקַבְּלֵיהֶן כְּגוֹן הָעֲרֵבָה וְהַחֵמֶת וְכַיּוֹצֶא בָּהֶן, מְקַבְּלִין טֻמְאָה מִדִּבְרֵי תּוֹרָה; אֲבָל פְּשׁוּטֵיהֶן כְּגוֹן הַלּוּחוֹת וְהַכִּסֵּא וְהָעוֹר שֶׁאוֹכְלִין עָלָיו וְכַיּוֹצֶא בָּהֶן, אֵין מְקַבְּלִין טֻמְאָה אֵלָא מִדִּבְרֵי סוֹפְרִים: שֶׁנֶּאֱמָר "מִכָּל-כְּלִי-עֵץ אוֹ בֶגֶד ..." --מִפִּי הַשְּׁמוּעָה לָמְדוּ מַה שַׂק שֶׁיֵּשׁ לוֹ בֵּית קִבּוּל, אַף כָּל שֶׁיֵּשׁ לוֹ בֵּית קִבּוּל; וּכְלִי עֶצֶם כִּכְלִי עֵץ לְכָל דָּבָר.

בַּמֶּה דְּבָרִים אֲמוּרִים שֶׁטֻּמְאַת פְּשׁוּטֵיהֶן מִדִּבְרֵי סוֹפְרִים, בִּשְׁאָר טֻמְאוֹת חוּץ מִטֻּמְאַת מַדְרֵס; אֲבָל בְּמַדְרֵס הַזָּב וַחֲבֵרָיו, מִטַּמְּאִין מִן הַתּוֹרָה--שֶׁנֶּאֱמָר "כָּל-הַמִּשְׁכָּב, אֲשֶׁר יִשְׁכַּב עָלָיו ..." , כָּל הֶעָשׂוּי לְמִשְׁכָּב אוֹ לְמֶרְכָּב כְּמוֹ שֶׁבֵּאַרְנוּ.
וְכֵן כְּלִי זְכוֹכִית הֶעָשׂוּי לְמִשְׁכָּב, מִטַּמֵּא מַדְרֵס מִדִּבְרֵיהֶם.

 כָּל שְׁהוּא אָרִיג--בֵּין מִצֶּמֶר וּפִשְׁתִּים, בֵּין מִן הַקַּנְבַּס אוֹ הַמֶּשִׁי אוֹ מִשְּׁאָר דְּבָרִים הַגְּדֵלִים בַּיַּבָּשָׁה--הוּא הַנִּקְרָא בֶּגֶד לְעִנְיַן טֻמְאָה.
וְהַלְּבָדִים כִּבְגָדִים לְכָל דָּבָר.

 הַשַּׂק--הוּא חוּטֵי שֵׂעָר הַגְּדוֹלִים כְּשַׁלְשֶׁלֶת, אוֹ הָאֲרוּגִים כִּבְגָדִים.
אֶחָד הֶעָשׂוּי מִן הָעִזִּים, אוֹ מִצֶּמֶר גְּמַלִּים, אוֹ מִזְּנַב הַסּוּס וְהַפָּרָה וְכַיּוֹצֶא בָּהֶן, וְאֶחָד הָאָרִיג מֵהֶן כְּמוֹ הַמַּרְצוֹפִין, אוֹ הַגָּדוֹל כְּמוֹ חֲבָק שֶׁלַּחֲמוֹר וְכַיּוֹצֶא בּוֹ.
אֲבָל הַחֲבָלִים וְהַמְּשִׁיחוֹת הַשְּׁזוּרִין, בֵּין מִן הַשֵּׂעָר בֵּין מִצֶּמֶר וּפִשְׁתִּים--אֵינָן מְקַבְּלִין טֻמְאָה בִּפְנֵי עַצְמָן.

 כָּל הַכֵּלִים הָעֲשׂוּיִין מִן הַגֹּמֶא וּמִן הָעֲרָבָה וּמִן הַקָּנִים וּמִן כַּפּוֹת הַתְּמָרִים וּמִן הָעַלִּין וְהַשָּׂרִיגִין וּמִקְּלִפֵּי הָאִילָנוֹת וּמִן הַחֵלֶף, כְּגוֹן הַקְּפִיפוֹת וְהַטְּרַסְקַלִּין וְהַמַּחְצְלָאוֹת וְהַמַּפָּצוֹת--הַכֹּל בִּכְלַל כְּלֵי עֵץ, שֶׁהַכֹּל גָּדֵל מִן הָאָרֶץ כָּעֵץ.

אֶחָד כְּלִי חֶרֶס, וְאֶחָד כְּלִי נֶתֶר לְכָל דָּבָר--כָּל כְּלִי הֶעָשׂוּי מֵעָפָר מִן הָעֲפָרוֹת, וְאַחַר כָּךְ שׂוֹרְפִין אוֹתוֹ בַּכִּבְשָׁן--הֲרֵי זֶה כְּלִי חֶרֶס.
וְהַתַּנּוּר וְהַכִּירַיִם וְהַכֻּפָּח וְכַיּוֹצֶא בָּהֶן מִשְּׁאָר הַבִּנְיָנוֹת, שֶׁאוֹפִין בָּהֶן אוֹ שֶׁמְּבַשְּׁלִין עֲלֵיהֶן--הַכֹּל מְקַבְּלִין טֻמְאָה דִּין תּוֹרָה, וְטֻמְאָתָן וְטֻמְאַת כְּלֵי חֶרֶס שׁוֹוָה.

הִלְכּוֹת כֵּלִים פֵּרֶק ב 
הָעוֹשֶׂה כְּלִי קִבּוּל מִכָּל מָקוֹם--הֲרֵי זֶה מְקַבֵּל טֻמְאָה בְּכָל שְׁהוּא, מִן הַתּוֹרָה; וְאֵין לִכְלִי קִבּוּל שֵׁעוּר: וְהוּא שֶׁיַּעֲשֶׂה דָּבָר שֶׁלְּקַיָּמָה, שֶׁאִפְשָׁר שֶׁיַּעֲמֹד.

כֵּיצַד: הָעוֹשֶׂה כִּיס מִן הָעוֹר הַמַּצָּה שֶׁלֹּא נִתְעַבַּד כְּלָל, אוֹ מִן הַנְּיָר, אַף עַל פִּי שֶׁהַנְּיָר אֵינוּ מְקַבֵּל טֻמְאָה, אוֹ מִקְּלִפַּת הָרִמּוֹן וְהָאֱגוֹז וְהָאַלּוֹן, אַפִלּוּ חֲקָקוּם הַתִּינוֹקוֹת לָמֹד בָּהֶן אֶת הֶעָפָר, אוֹ שֶׁהִתְקִינוּם לְכַף מֹאזְנַיִם--הֲרֵי אֵלּוּ מְקַבְּלִין טֻמְאָה: שֶׁתִּינוֹק חֵרֵשׁ שׁוֹטֶה וְקָטָן--יֵשׁ לָהֶן מַעֲשֶׂה, אַף עַל פִּי שְׁאֵין לָהֶן מַחְשָׁבָה.

אֲבָל הָעוֹשֶׂה כֵּלִים מִן הַלֶּפֶת וְהָאֶתְרוֹג וְהַדַּלַּעַת הַיְּבֵשִׁים שֶׁחֲקָקוּם לָמֹד בָּהֶן, וְכָל כַּיּוֹצֶא בָּהֶן--הֲרֵי הֶן טְהוֹרִין, לְפִי שְׁאֵי אִפְשָׁר שֶׁיַּעַמְדוּ אֵלָא זְמָן מוּעָט.

 קְנֵה מֹאזְנַיִם וְהַמּוֹחֵק שֶׁיֵּשׁ בָּהֶן בֵּית קִבּוּל מַתֶּכֶת, וְהָאֲסָל שֶׁיֵּשׁ בּוֹ בֵּית קִבּוּל מָעוֹת, וְקָנֶה שֶׁלְּעָנִי שֶׁיֵּשׁ בּוֹ בֵּית קִבּוּל מַיִם, וּמַקֵּל שֶׁיֵּשׁ בּוֹ בֵּית קִבּוּל מְזוּזָה אוֹ מְקוֹם מַרְגָּלִית, וּמַשְׁחֶזֶת שֶׁלְּעֵץ שֶׁיֵּשׁ בָּהּ בֵּית קִבּוּל שֶׁמֶן, וְלוּחַ פֵּנְקַס שֶׁיֵּשׁ בּוֹ בֵּית קִבּוּל שַׁעְוָה--כָּל אֵלּוּ וְכַיּוֹצֶא בָּהֶן, אַף עַל פִּי שֶׁפְּשׁוּטֵי כְּלֵי עֵץ הֶן--הוֹאִיל וְיֵשׁ בָּהֶן בֵּית קִבּוּל כָּל שְׁהוּא, מְקַבְּלִין טֻמְאָה דִּין תּוֹרָה.

וְאֵין טָמֵא מִן הַתּוֹרָה אֵלָא בֵּית הַקִּבּוּל לְבַדּוֹ שֶׁיֵּשׁ בָּהֶן, וְהַמְּשַׁמֵּשׁ אֶת בֵּית הַקִּבּוּל מִשְּׁאָר הַכְּלִי שֶׁבֵּית הַקִּבּוּל צָרִיךְ לוֹ.
אֲבָל הַיָּתֵר עַל הַצֹּרֶךְ מִשְּׁאָר הַכְּלִי הַפָּשׁוּט, טָהוֹר מִן הַתּוֹרָה; וְטָמֵא מִדִּבְרֵיהֶם, כְּמוֹ שֶׁבֵּאַרְנוּ.

 בֵּית קִבּוּל הֶעָשׂוּי לְמַלֹּאותוֹ, אֵינוּ בֵּית קִבּוּל.
כֵּיצַד: בְּקַעַת שֶׁלְּעֵץ שֶׁחוֹקְקִין בָּהּ בֵּית קִבּוּל, וְתוֹקְעִין בּוֹ הַסְּדָן שֶׁלְּבַרְזֶל--אִם שֶׁלַּנַּפָּחִים הִיא, אֵינָהּ מְקַבֶּלֶת טֻמְאָה: שֶׁאַף עַל פִּי שֶׁיֵּשׁ בָּהּ בֵּית קִבּוּל, לֹא נַעֲשָׂה אֵלָא לְמַלֹּאותוֹ.
וְכֵן כָּל כַּיּוֹצֶא בְּזֶה.

וְאִם הָיְתָה שֶׁלַּצּוֹרְפִים, הֲרֵי זוֹ מְקַבֶּלֶת טֻמְאָה: מִפְּנֵי שְׁהֶן מַגְבִּיהִין אֶת הַבַּרְזֶל בְּכָל עֵת, וּמְקַבְּצִין אֶת שְׁפִיַּת הַזָּהָב וְהַכֶּסֶף, הַמִּתְקַבֶּצֶת שָׁם תַּחַת הַסְּדָן, וַהֲרֵי נַעֲשָׂה לְקַבָּלָה.
וְכֵן כָּל כַּיּוֹצֶא בּוֹ.

 הַכַּף הֶחָקוּק שֶׁתַּחַת רַגְלֵי הַמִּטּוֹת וְהַמִּגְדָּלוֹת וְכַיּוֹצֶא בָּהֶן--אַף עַל פִּי שְׁהוּא מְקַבֵּל--טָהוֹר וְאֵין בּוֹ מִשּׁוֹם כְּלִי קִבּוּל, לְפִי שְׁאֵינוּ עָשׂוּי לְקַבָּלָה אֵלָא לִסְמֹךְ בּוֹ בִּלְבָד.

שְׁפוֹפֶרֶת הַקַּשׁ--מְקַבֶּלֶת טֻמְאָה כְּכָל כְּלֵי עֵץ שֶׁמְּקַבְּלִין, אַפִלּוּ אֵינָהּ יְכוּלָה לְקַבַּל אֵלָא טִפָּה אַחַת.
וּשְׁפוֹפֶרֶת הַקָּנֶה שֶׁחֲתָכָהּ לְקַבָּלָה, אֵינָהּ מְקַבֶּלֶת טֻמְאָה עַד שֶׁיּוֹצִיא אֶת כָּל הַפְּרִי הַלָּבָן שֶׁבְּתוֹכָהּ; וְאִם לֹא נֶחְתְּכָה לְקַבָּלָה, הֲרֵי הִיא מִפְּשׁוּטֵי כְּלֵי עֵץ.
אֲבָל שְׁפוֹפֶרֶת שֶׁלְּפַקּוּעוֹת וְכַיּוֹצֶא בָּהֶן--אֵינָן כֵּלִים, אֵלָא כְּאֹכָלִין הֶן חֲשׁוּבִין.

 שְׁפוֹפֶרֶת שֶׁחֲתָכָהּ, וְנָתַן בָּהּ אֶת הַמְּזוּזָה, וְאַחַר כָּךְ נְתָנָהּ בַּכּוֹתָל--אַפִלּוּ נְתָנָהּ שֶׁלֹּא כְּדֶרֶךְ קַבָּלָתָהּ, מְקַבֶּלֶת טֻמְאָה.
קְבָעָהּ בַּכּוֹתָל--אִם קְבָעָהּ כְּדֶרֶךְ קַבָּלָתָהּ, טְמֵאָה; שֶׁלֹּא כְּדֶרֶךְ קַבָּלָתָהּ, טְהוֹרָה.

נָתַן אֶת הַשְּׁפוֹפֶרֶת בַּכּוֹתָל, וְאַחַר כָּךְ נָתַן בָּהּ אֶת הַמְּזוּזָה--אִם הָיְתָה כְּדֶרֶךְ קַבָּלָתָהּ, הֲרֵי זוֹ מְקַבֶּלֶת טֻמְאָה; וְשֶׁלֹּא כְּדֶרֶךְ קַבָּלָתָהּ, טְהוֹרָה.
קְבָעָהּ בַּכּוֹתָל--אַפִלּוּ כְּדֶרֶךְ קַבָּלָתָהּ, טְהוֹרָה.

 כְּלִי שֶׁאוֹרְגִין אוֹתוֹ מִן הַנְּסָרִים אוֹ מִן הַשַּׁעַם, כְּדֵי שֶׁיַּנִּיחוּ עָלָיו אֶת הַבְּגָדִים וְהַמֻּגְמָר מִלְּמַטָּה כְּדֵי שֶׁיִּתְבַּסְּמוּ--אִם הָיָה עָשׂוּי כְּכַוֶּרֶת שְׁאֵין לָהּ קַרְקָע, טָהוֹר; וְאִם הָיָה בּוֹ בֵּית קַבָּלַת כְּסוּת, הֲרֵי זֶה מְקַבֵּל טֻמְאָה.
סַנְדָּל שֶׁלִּבְהֵמָה--שֶׁלְּמַתֶּכֶת, טָמֵא; וְשֶׁלְּשַׁעַם, טָהוֹר, שְׁאֵין זֶה חָשׁוּב מִכְּלִי הַקַּבָּלָה.

 הַצּוֹרֵר מַרְגָּלִית בָּעוֹר, וְהוֹצִיאָהּ, וְנִשְׁאָר מְקוֹמָהּ עָמֹק--הֲרֵי זֶה מְקַבֵּל טֻמְאָה עַד שֶׁיִּפְשֹׁט: שֶׁכָּל כְּלֵי קִבּוּל מְקַבְּלִין בְּכָל שְׁהוּא, וַהֲרֵי מְקוֹמָהּ כְּמוֹ כִּיס קָטָן.
אֲבָל צְרוֹר הַמָּעוֹת אֵינוּ מְקַבֵּל טֻמְאָה, שְׁאֵין עָלָיו צוּרַת כְּלִי.

הִלְכּוֹת כֵּלִים פֵּרֶק ג 
כָּל כְּלִי עֵץ הֶעָשׂוּי לְנַחַת--אַפִלּוּ אֵינוּ מְקַבֵּל אֵלָא דָּבָר מוּעָט--אֵינוּ מְקַבֵּל טֻמְאָה, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים.
וְכָל כְּלִי עֵץ שְׁהוּא עָשׂוּי לְהִטַּלְטַל מָלֵא וְרֵיקָן כְּשַׂק--אַפִלּוּ הָיָה מַחְזִיק מֵאָה סְאָה, וְאַף עַל פִּי שֶׁיֵּשׁ לוֹ שׁוּלַיִם--הוֹאִיל וְאֵינוּ עָשׂוּי לְנַחַת, הֲרֵי זֶה מְקַבֵּל טֻמְאָה דִּין תּוֹרָה כִּשְׁאָר כְּלֵי קִבּוּל.

וְכָל כְּלִי עֵץ שְׁהוּא סְתָם--אִם הָיוּ לוֹ שׁוּלַיִם לֵישֵׁב בָּהֶן עַל הַקַּרְקָע כְּדֵי שֶׁלֹּא יְהֶא נוֹחַ לְהִתְגַּלְגַּל, וְהָיָה מַחְזִיק אַרְבָּעִים סְאָה בַּלַּח שְׁהֶן כּוֹרַיִם בַּיָּבֵשׁ--אֵינוּ מְקַבֵּל טֻמְאָה כְּלָל, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים: מִפְּנֵי שֶׁחֶזְקָתוֹ שְׁהוּא עָשׂוּי לְנַחַת.

וּדְבָרִים אֵלּוּ, דִּבְרֵי קַבָּלָה הֶן; וּמִפִּי הַשְּׁמוּעָה לָמְדוּ מַה שַׂק שְׁהוּא מִטַּלְטֵל מָלֵא וְרֵיקָן, אַף כְּלִי עֵץ לֹא יִטַּמֵּא אֵלָא אִם כֵּן הָיָה מִטַּלְטֵל מָלֵא וְרֵיקָן--לְהוֹצִיא כְּלִי עֵץ הֶעָשׂוּי לְנַחַת.

 הַכֵּלִים שֶׁחֶזְקָתָן שְׁהֶן עֲשׂוּיִין לְנַחַת, כְּגוֹן שִׁדָּה תֵּבָה וּמִגְדָּל וְכַוֶּרֶת הַקַּשׁ וְכַוֶּרֶת הַקָּנִים וּבוֹר סְפִינָה גְּדוֹלָה וְכַיּוֹצֶא בְּאֵלּוּ--אִם הָיוּ מַחְזִיקִין אַרְבָּעִים סְאָה, אֵין מְקַבְּלִין טֻמְאָה.

וְאֵלּוּ הֶן הַכֵּלִים שֶׁלְּעֵץ שְׁהֶן עֲשׂוּיִין לְהִטַּלְטַל בִּמְלוֹאָן: דַּרְדּוּר שֶׁמַּנִּיחִין אוֹתוֹ עַל הָעֲגָלָה, וְקֻסְטַת הַמְּלָכִים, וַעֲרֵבַת הָעַבְדָן, וּבוֹר סְפִינָה קְטַנָּה וְהִיא הַסְּפִינָה הַקְּטַנָּה שְׁאֵינָהּ יְכוּלָה לְהַלַּךְ בְּאֶמְצַע הַיָּם הַגָּדוֹל, וְהָאָרוֹן.
כָּל אֶחָד מֵחֲמֵשֶׁת הַכֵּלִים שֶׁלְּעֵץ אֵלּוּ--אַף עַל פִּי שְׁהֶן מְקַבְּלִין יוֹתֵר מֵאַרְבָּעִים סְאָה--הֲרֵי אֵלּוּ מְקַבְּלִין טֻמְאָה, שֶׁלֹּא נַעֲשׂוּ מִתְּחִלָּתָן אֵלָא לְהִטַּלְטַל מְלֵאִין.

וּשְׁאָר כְּלֵי עֵץ--אִם הָיוּ מְקַבְּלִין אַרְבָּעִים סְאָה, וְיֵשׁ לָהֶן שׁוּלַיִם--חֶזְקָתָן שְׁאֵינָן עֲשׂוּיִין לְהִטַּלְטַל בִּמְלוֹאָן, וּלְפִיכָּךְ אֵין מְקַבְּלִין טֻמְאָה.
וְכֵן כְּלֵי עֶצֶם וּכְלֵי הָעוֹר הַמְּקַבְּלִין אַרְבָּעִים סְאָה בַּלַּח--אֵין מְקַבְּלִין טֻמְאָה, אֵלָא אִם נַעֲשׂוּ מִתְּחִלָּתָן לְהִטַּלְטַל כִּשְׁהֶן מְלֵאִין.

 הַשִּׁדָּה וְהַתֵּבָה וְהַמִּגְדָּל שֶׁלִּזְכוֹכִית הַבָּאִים בְּמִדָּה, טְהוֹרִין.
וּשְׁאָר כְּלֵי זְכוֹכִית--אַף עַל פִּי שֶׁמְּקַבְּלִין אַרְבָּעִים סְאָה, הֲרֵי הֶן מְקַבְּלִין טֻמְאָה; וְזֶה חֹמֶר בִּכְלֵי זְכוֹכִית, מִכְּלֵי עֵץ.

 כָּל כְּלִי שֶׁיֵּשׁ בְּשִׁבּוּרוֹ אַמָּה עַל אַמָּה בְּרוּם שָׁלוֹשׁ, הֲרֵי הוּא מַחְזִיק אַרְבָּעִים סְאָה בַּלַּח; וּכְשֶׁמּוֹדְדִין אֶת הַכְּלִי, מוֹדְדִין אוֹתוֹ מִבַּחוּץ.
אִם הָיָה בּוֹ אַמָּה עַל אַמָּה בְּרוּם שָׁלוֹשׁ--אַף עַל פִּי שְׁאֵין תּוֹכוֹ אֵלָא פָּחוּת מִזֶּה--הֲרֵי הוּא טָהוֹר, שְׁאֵין עֹבִי הַדְּפָנוֹת מְמַעֵט.
אֲבָל עֹבִי הָרַגְלַיִם, וְעֹבִי הַזֵּר אִם הָיָה לוֹ זֵר--אֵין נִמְדָּדִין עִמּוֹ.

 הָיָה בְּתוֹךְ הַכְּלִי תֵּבָה קְטַנָּה, כְּגוֹן מֻכְנֵי שֶׁבְּתוֹךְ הַשִּׁדָּה--בִּזְמָן שְׁהִיא נִשְׁמֶטֶת--אֵינָהּ נִמְדֶּדֶת עִמָּהּ, וְאֵינָהּ חִבּוּר לָהּ, וְאֵינָהּ מַצֶּלֶת עִמָּהּ בְּאֹהֶל הַמֵּת.
וְאִם אֵינָהּ נִשְׁמֶטֶת--נִמְדֶּדֶת עִמָּהּ, וַהֲרֵי הֶן כִּכְלִי אֶחָד.
הָיָה לַכְּלִי כְּסוּי קָמוּר--בִּזְמָן שְׁהוּא קָבוּעַ, נִמְדָּד עִמּוֹ; וְאִם אֵינוּ קָבוּעַ, אֵינוּ נִמְדָּד עִמּוֹ.
הָיוּ בּוֹ מְגוּרוֹת מִבִּפְנִים, נִמְדָּדוֹת עִמּוֹ; וְאִם הָיוּ בּוֹ הַמְּגוּרוֹת מִבַּחוּץ, אֵינָן נִמְדָּדוֹת עִמּוֹ.

 כְּלִי עֵץ שְׁאֵינוּ מְקַבֵּל אַרְבָּעִים סְאָה כְּדַרְכּוֹ, אֵלָא אִם כֵּן הִטָּהוּ עַל צִדּוֹ, אוֹ אִם סְמָכוֹ בְּדָבָר אַחֵר--הוֹאִיל וּמְקַבֵּל אַרְבָּעִים סְאָה מִכָּל מָקוֹם, טָהוֹר.
הַשִּׁדָּה וְהַתֵּבָה וְהַמִּגְדָּל שֶׁנִּטְּלָה אַחַת מֵרַגְלֵיהֶן--אַף עַל פִּי שֶׁלֹּא נִקְּבוּ, אֵלָא הֲרֵי הֶן מְקַבְּלִין--הֲרֵי אֵלּוּ טְהוֹרִין, וַעֲדַיִן שׁוּלַיִם יֵשׁ לָהֶם וְחֶזְקָתָן שְׁהֶן לְנַחַת כְּשֶׁהָיוּ.

הִלְכּוֹת כֵּלִים פֵּרֶק ד 
שָׁלוֹשׁ מִדּוֹת בִּכְלֵי עֵץ שְׁאֵינָן עֲשׂוּיִין לְקַבָּלָה: כָּל כְּלִי עֵץ שְׁהוּא עָשׂוּי לְתַשְׁמִישׁ אָדָם בִּלְבָד, כְּגוֹן הַסֻּלָּם--טָהוֹר, וְאֵינוּ מְקַבֵּל טֻמְאָה כְּלָל, וְלֹא רִבּוּ אוֹתוֹ חֲכָמִים לַטֻּמְאָה.

וְכָל כְּלִי עֵץ הֶעָשׂוּי לְתַשְׁמִישׁ הַכֵּלִים וְהָאָדָם, כְּגוֹן הַשֻּׁלְחָן וְהַטַּבְלָה וְהַמִּטָּה וְכַיּוֹצֶא בָּהֶן--מְקַבְּלִין טֻמְאָה.
וּמְנַיִן שְׁהֶן לְתַשְׁמִישׁ אָדָם וְתַשְׁמִישׁ מְשַׁמְּשָׁיו--שֶׁהֲרֵי מַנִּיחַ הַקְּעָרוֹת עַל הַשֻּׁלְחָן, וְהַכּוֹסוֹת עַל הַטַּבְלָה, וְהַמַּצָּעוֹת עַל הַמִּטָּה.

וְכָל כְּלִי עֵץ הֶעָשׂוּי לְתַשְׁמִישׁ הַכֵּלִים בִּלְבָד, שֶׁהֲרֵי הוּא מְשַׁמֵּשׁ מְשַׁמְּשֵׁי אָדָם--אִם לֹא הָיָה מְשַׁמֵּשׁ אֶת הַכֵּלִים אֵלָא בְּשָׁעַת מְלָאכָה בִּלְבָד--הֲרֵי זֶה טָהוֹר מִכְּלוּם: כְּגוֹן מְנוֹרָה שֶׁלְּעֵץ שְׁהִיא מְשַׁמֶּשֶׁת אֶת הַנֵּר בְּשָׁעַת הַדְלָקָה, וְכֵן שֶׁמַּנִּיחִין תַּחַת הַכֵּלִים בְּשָׁעַת מְלָאכָה, וְהַדְּפוּסִין כֻּלָּן.

וְאִם הָיָה מְשַׁמֵּשׁ אֶת הַכֵּלִים בְּשָׁעַת מְלָאכָה, וְשֶׁלֹּא בְּשָׁעַת מְלָאכָה--הֲרֵי זֶה מְקַבֵּל טֻמְאָה: כְּגוֹן כְּסוּי הַקַּפְצָה וְכַיּוֹצֶא בּוֹ, וּכְגוֹן תִּיק הַסַּיִף וְהַסַּכִּין וְהָרֹמַח וְהַמִּסְפְּרַיִם וְהַתַּעַר, וְתִיק מִכְחוֹל וּבֵית הַכֹּחַל, וְתִיק הַמִּכְתָּב, וְתִיק טַבְלָה וּסְקֻרְטִיָּה וּבֵית הַחִצִּים וּבֵית הַפָּגוֹזוֹת, וְתִיק חֲלִילִין.
כָּל אֵלּוּ וְכַיּוֹצֶא בָּהֶן--אַף עַל פִּי שְׁאֵינָן אֵלָא מְשַׁמְּשֵׁי כֵּלִים, מְקַבְּלִין טֻמְאָה: שֶׁהֲרֵי הַכְּלִי צָרִיךְ לָהֶן בְּשָׁעַת מְלָאכָה, וְשֶׁלֹּא בְּשָׁעַת מְלָאכָה.

אֲבָל כְּסוּי קַמְטְרָה, וּכְסוּי תֵּבָה, וּכְסוּי טְנִי, וְהַמַּכְבֵּשׁ שֶׁלַּחָרָשׁ, וְהַכִּסֵּא שֶׁתַּחַת הַתֵּבָה וְהַקִּמְרוֹן שֶׁלָּהּ, וְהַקָּלָב שֶׁבּוֹנִין עָלָיו תִּיק הַסֵּפֶר, וּבֵית הַנְּגָר, וּבֵית הַמַּנְעוּל, וּבֵית הַמְּזוּזָה, וְתִיק נְבָלִים, וְתִיק כִּנּוֹרוֹת, וְהַקָּלָב שֶׁלְּגוֹדְלֵי מִצְנֶפֶת, וּדְפוּס שֶׁלִּתְפִלִּין, וְסוּס שֶׁלְּעֵץ שֶׁלַּזַּמָּר שֶׁמְּשַׂחֲקִין בּוֹ, וּרְבִיעִית הַמְּקוֹנְנוֹת, וּגְנֹנֶת הֶעָנִי, וְסָמוֹכוֹת הַמִּטָּה, וְנַקְלִיטֵי הַמִּטָּה, וַחֲמוֹר שֶׁתַּחַת הַמִּטָּה--כָּל אֵלּוּ וְכַיּוֹצֶא בָּהֶן טְהוֹרִין, מִפְּנֵי שְׁהֶן מְשַׁמְּשֵׁי הַכֵּלִים בְּשָׁעַת מְלָאכָה בִּלְבָד.

 מַלְבֵּן הַמִּטָּה--אִם הָיָה מְלֻבָּשׁ בְּפִיקוֹת, וְיֵשׁ לוֹ רַגְלַיִם שֶׁמִּתְחַבֵּר בָּהֶן עִם הַמִּטָּה--הֲרֵי זֶה מִטַּמֵּא עִם הַמִּטָּה: שֶׁהֲרֵי נוֹתְנִין אוֹתוֹ בִּפְנֵי הַמִּטָּה, וַהֲרֵי הוּא כְּאֶחָד מֵאֵבָרֶיהָ.
נְתָנוֹ עַל שְׁתֵּי לְשׁוֹנוֹת, וַהֲרֵי הוּא גָּבוֹהַּ עַל הַמִּטָּה--אַף עַל פִּי שְׁהוּא מְסֹרָג בַּחֲבָלִים--הוֹאִיל וְאֵין לוֹ רַגְלַיִם, טָהוֹר: מִפְּנֵי שְׁהוּא מִמְּשַׁמְּשֵׁי הַכֵּלִים בְּשָׁעַת מְלָאכָה בִּלְבָד, כְּמַלְבְּנֵי בְּנֵי לֵוִי שֶׁתּוֹלִין בָּהֶן הַכִּנּוֹרוֹת שֶׁלָּהֶן וּכְלֵי הַשִּׁיר, שְׁהֶן טְהוֹרִין.

 מַכְבֵּשׁ שֶׁלְּאַשְׁכָּף שְׁהוּא מוֹתֵחַ עָלָיו אֶת הָעוֹר--טָהוֹר, מִפְּנֵי שֶׁמַּנִּיחַ עָלָיו אֶת הָאֶבֶן בַּמָּקוֹם הֶחָקוּק שֶׁיֵּשׁ בּוֹ וּמְשַׁמֵּשׁ עָלֶיהָ: וְנִמְצָא עָשׂוּי לְשַׁמַּשׁ אֶת הַכֵּלִים בְּשָׁעַת מְלָאכָה; וְאֵינוּ מִטַּמֵּא מִשּׁוֹם כְּלִי קִבּוּל, שֶׁהֲרֵי הַחֲקָק שֶׁבּוֹ עָשׂוּי לְהִתְמַלֹּאות בָּאֶבֶן.

 חִפּוּיֵי הַמִּטָּה טְהוֹרִין.
וְכֵן כָּל הַחִפּוּיִין--בֵּין שֶׁהָיוּ שֶׁלְּעֵץ אוֹ שֶׁלְּעֶצֶם אוֹ שֶׁלְּעוֹר אוֹ שֶׁלְּמַתֶּכֶת, טְהוֹרִין: שֶׁנֶּאֱמָר "אֲשֶׁר-יֵעָשֶׂה מְלָאכָה בָּהֶם" , פְּרָט לְחִפּוּיֵי הַכֵּלִים.

וְכֵן כְּלֵי עֵץ אוֹ עֶצֶם שֶׁיֵּשׁ בָּהֶן בֵּית קִבּוּל שֶׁצִּפָּה אוֹתָן בְּמַתֶּכֶת--טְהוֹרִין, וְאֵינָן מְקַבְּלִין טֻמְאָה: מֵאַחַר שֶׁצִּפָּה, בִּטְּלָן; וְהַצִּפּוּי עַצְמוֹ טָהוֹר כְּמוֹ שֶׁבֵּאַרְנוּ.

 הָעוֹשֶׂה כְּלִי מִקְצָתוֹ מִן הָעֵץ, וּמִקְצָתוֹ מִן הַמַּתֶּכֶת--אִם הָיָה עֵץ מְשַׁמֵּשׁ אֶת הַמַּתֶּכֶת, מְקַבֵּל טֻמְאָה; וְאִם הָיְתָה הַמַּתֶּכֶת מְשַׁמֶּשֶׁת אֶת הָעֵץ, הַכֹּל טָהוֹר.

כֵּיצַד: מַפְתֵּחַ שֶׁלְּעֵץ, וְהַשִּׁנַּיִם שֶׁלּוֹ שֶׁלְּמַתֶּכֶת, אַפִלּוּ שֵׁן אַחַת--הֲרֵי זֶה מְקַבֵּל טֻמְאָה; הָיָה הַמַּפְתֵּחַ שֶׁלְּמַתֶּכֶת, וְהַשִּׁנַּיִם שֶׁלּוֹ שֶׁלְּעֵץ--הַכֹּל טָהוֹר.

 טַבַּעַת שֶׁלְּמַתֶּכֶת, וְחוֹתָמָהּ שֶׁלְּאַלְמוֹג--טְמֵאָה; הָיְתָה שֶׁלְּאַלְמוֹג, וְחוֹתָמָהּ שֶׁלְּמַתֶּכֶת--הֲרֵי זוֹ אֵינָהּ מְקַבֶּלֶת טֻמְאָה.
וְהַשֵּׁן שֶׁלְּמַתֶּכֶת, אוֹ הַחוֹתָם--מְקַבֵּל טֻמְאָה בִּפְנֵי עַצְמוֹ, אִם לֹא הָיָה מְחֻבָּר לָעֵץ.

וְכֵן הַמַּעְבּוֹד וְהַמִּזְרֶה וְהַמָּגוֹב וְהַמַּסְרֵק שֶׁלָּרֹאשׁ שֶׁנִּטְּלָה אַחַת מִשִּׁנֵּיהֶן, וַעֲשָׂיָהּ שֶׁלְּמַתֶּכֶת--הֲרֵי אֵלּוּ מְקַבְּלִין טֻמְאָה.

 מַקֵּל שֶׁעָשָׂה בְּרֹאשׁוֹ מַסְמֵר כְּמִין רִמּוֹן כְּדֵי שֶׁיִּהְיֶה אוֹחֵז בּוֹ, אֵינוּ מְקַבֵּל טֻמְאָה; עָשָׂהוּ כְּדֵי שֶׁלֹּא תִהְיֶה הָאָרֶץ אוֹכֶלֶת אֶת הָעֵץ, מְקַבֵּל טֻמְאָה.

 וְכֵן מַקֵּל שֶׁטָּבַע בּוֹ מַסְמְרִים כְּדֵי לְהַכּוֹת בּוֹ--מְקַבֵּל טֻמְאָה, שֶׁנִּמְצָא הָעֵץ מְשַׁמֵּשׁ אֶת הַמַּתֶּכֶת; עֲשָׂיָן לְנוֹאי--אֵינוּ מְקַבֵּל טֻמְאָה, שֶׁהֲרֵי הַמַּתֶּכֶת מְשַׁמֶּשֶׁת אֶת הָעֵץ.
וְכֵן מְנִיקִיּוֹת שֶׁלְּמַתֶּכֶת שֶׁקְּבָעָן בַּמַּקֵּל אוֹ בַּדֶּלֶת לְנוֹאי, טְהוֹרוֹת.
וְכֵן כָּל כַּיּוֹצֶא בָּהֶן מִשְּׁאָר הַכֵּלִים.

הִלְכּוֹת כֵּלִים פֵּרֶק ה 
כָּל הַכֵּלִים--אֵין מְקַבְּלִין טֻמְאָה, עַד שֶׁתִּגָּמֵר מְלַאכְתָּן.
וּכְלֵי עֵץ, מֵאֵימָתַי הֶן מְקַבְּלִין טֻמְאָה: הַמִּטָּה וְהָעֲרִיסָה, מִשֶּׁיְּשׁוּפֵם בְּעוֹר הַדָּג; גָּמַר שֶׁלֹּא לָשׁוּף, מְקַבְּלִין טֻמְאָה.

הַסַּלִּים שֶׁלְּעֵץ--מִשֶּׁיַּחְסֹם שִׂפְתוֹתֵיהֶן, וְיִכְרֹת עֻקְצֵי הַשָּׂרִיגִים וְהָעֵצִים הַקְּטַנִּים הַיּוֹצְאִין עַל גַּב הַסַּלִּים.
הָיוּ הַסַּלִּים שֶׁלִּתְמָרָה--אַף עַל פִּי שֶׁלֹּא כָרַת הַהַוְצִין מִבִּפְנִים--מְקַבְּלִין טֻמְאָה, שֶׁכֵּן מְקַיְּמִין אוֹתָן.

הַכַּלְכָּלָה--מִשֶּׁיַּחְסֹם פִּיהָ, וְיִכְרֹת היּוֹצְאִין, וְיִגְמֹר אֶת הַתְּלוּיוֹת.
בֵּית הַכּוֹסוֹת וּבֵית הַלְּגִינִין--אַף עַל פִּי שֶׁלֹּא כָרַת מִבִּפְנִים--מְקַבְּלִין טֻמְאָה, שֶׁכֵּן מְקַיְּמִין אוֹתָן.

הַקְּטַנִּים וְהַקְּלָתוֹת--מִשֶּׁיַּחְסֹם שִׂפְתוֹתֵיהֶן, וְיִכְרֹת הַהַוְצִין הַיּוֹצְאִין.
הַקְּנוֹנִים הַגְּדוֹלִים וְהַסּוּגִין הַגְּדוֹלִים, מִשֶּׁיַּעֲשֶׂה שְׁנֵי דּוּרִים לְרֹחַב שֶׁלָּהֶן.
יָם נַפָה וּכְבָרָה, וְכַף שֶׁלְּמֹאזְנַיִם--מִשֶּׁיַּעֲשֶׂה דּוּר אֶחָד לְרֹחַב שֶׁלָּהֶן.
הַקֻּפָּה, מִשֶּׁיַּעֲשֶׂה שְׁתֵּי צְפִירוֹת לְרֹחַב שֶׁלָּהּ.
וְהָעֲרָק, מִשֶּׁיַּעֲשֶׂה בּוֹ צְפִירָה אַחַת.
אַף עַל פִּי שֶׁלֹּא גָמַר גַּבֵּיהֶן, מְקַבְּלִין טֻמְאָה--שֶׁהֲרֵי נִרְאֶה לְמַה שֶׁנַּעֲשׂוּ, וַהֲרֵי צוּרַת הַכְּלִי עֲלֵיהֶן; לְמַה זֶה דּוֹמֶה, לְבֶגֶד שֶׁנֶּאֱרַג מִקְצָתוֹ.

הַמַּחְצֶלֶת--מִשֶּׁיִּכְרֹת הַהַוְצִין, וְזֶה הוּא גְּמָר מְלַאכְתָּהּ.
וְכָל כְּלֵי הַנְּסָרִים--אֵינָן מְקַבְּלִין טֻמְאָה, עַד שֶׁיִּתְחַסְּמוּ שִׂפְתוֹתֵיהֶן.

גֻּלְמֵי כְּלֵי עֵץ--מְקַבְּלִין טֻמְאָה, מִשֶּׁנַּעֲשָׂה הַכְּלִי עֵץ בְּצוּרָתוֹ: אַף עַל פִּי שְׁהוּא עוֹמֵד לְתָאֲרוֹ בַּשֶּׂרֶד אוֹ לְהַשְׁווֹתוֹ בַּמְּחוּגָה אוֹ לְיַפּוֹתוֹ בַּמַּעֲצָד וְכַיּוֹצֶא בְּמַעֲשִׂים אֵלּוּ, וַעֲדַיִן הוּא גֹּלֶם, הוֹאִיל וְאֵינוּ מְחֻסָּר חֲקִיקָה וַהֲרֵי הִשְׁלִים חֲפִירָתוֹ, הֲרֵי זֶה מְקַבֵּל טֻמְאָה.
וְכָל גֻּלְמֵי כְּלֵי עֵץ מְקַבְּלִין טֻמְאָה, חוּץ מִשֶּׁלְּאֶשְׁכְּרוֹעַ, שְׁאֵין הַכְּלִי מִמֶּנּוּ חָשׁוּב כְּלִי, עַד שֶׁיִּתְיַפֶּה.
וְקָרוֹב בְּעֵינַי שֶׁכְּלֵי עֶצֶם כִּכְלִי שֶׁלְּאֶשְׁכְּרוֹעַ, וְאֵין גֻּלְמֵיהֶן מְקַבְּלִין טֻמְאָה.

כָּל עֵץ שְׁאֵין עָלָיו צוּרַת כְּלִי--אַף עַל פִּי שֶׁמִּשְׁתַּמְּשִׁין בּוֹ, אֵינוּ מְקַבֵּל טֻמְאָה.
אֲרוּכוֹת שֶׁלַּנַּחְתּוֹמִין שֶׁסּוֹדְרִין עֲלֵיהֶן הַחַלּוֹת כִּשְׁהֶן בָּצֵק--מִטַּמְּאוֹת, שֶׁהֲרֵי צוּרַת הַכְּלִי עֲלֵיהֶן.
וְשֶׁלְּבַעֲלֵי בָּתִּים, אֵינָן מְקַבְּלִין טֻמְאָה; וְאִם צָבַע אוֹתָן בְּסִקְרָה אוֹ בְּכַרְכֹּם וְכַיּוֹצֶא בָּהֶן--מִטַּמְּאוֹת, שֶׁהֲרֵי נַעֲשָׂת לָהֶן צוּרַת כְּלִי.

סְרוּד שֶׁלַּנַּחְתּוֹמִין שֶׁנּוֹתְנִין בּוֹ הַמַּיִם שֶׁמְּקַטְּפִין בּוֹ, טָמֵא.
וְשֶׁלְּבַעֲלֵי בָּתִּים, טָהוֹר; וְאִם גִּפְּפוֹ מֵאַרְבַּע רוּחוֹתָיו, מִטַּמֵּא.
נִפְרַץ מֵרוּחַ אַחַת, טָהוֹר.
וְהַלּוּחַ שֶׁעוֹרְכִין עָלָיו, מִטַּמֵּא.

כְּלִי שֶׁלְּעֵץ שֶׁהַסַּלָּתִים מְרַקְּדִין עָלָיו אֶת הַסֹּלֶת, מִטַּמֵּא; וְשֶׁלְּבַעֲלֵי בָּתִּים, טָהוֹר.
רַחַת הַגָּרוֹסוֹת, מִטַּמְּאָה; וְשֶׁלָּאוֹצָרוֹת, טְהוֹרָה.
שֶׁלַּגִּתּוֹת, מִטַּמְּאָה; וְשֶׁלַּגְּרָנוֹת, טְהוֹרָה.
זֶה הַכְּלָל--הֶעָשׂוּי לְקַבָּלָה, מְקַבֵּל טֻמְאָה; וְהֶעָשׂוּי לְכַנַּס בּוֹ, טָהוֹר.

 כָּל הַתְּלוֹיִין טְהוֹרִין--חוּץ מִתְּלוֹיֵי נַפָה שֶׁלַּסַּלָּתִין, וּתְלוֹי כְּבָרָה שֶׁלַּגֳּרָנוֹת, וּתְלוֹי מַגַּל יָד, וּתְלוֹי מַקֵּל הַבַּלָּשִׁין, מִפְּנֵי שְׁהֶן מְסַיְּעִין בְּשָׁעַת מְלָאכָה.
זֶה הַכְּלָל--הֶעָשׂוּי לְסַיַּע בְּשָׁעַת מְלָאכָה, מִטַּמֵּא; וְהֶעָשׂוּי לִתְלוֹת בּוֹ הַכְּלִי בִּלְבָד, טָהוֹר.

 נִבְלֵי הַמְּשׁוֹרְרִים, מִטַּמְּאִין; וְנִבְלֵי בְּנֵי לֵוִי שֶׁמְּזַמְּרִין בָּהֶן בַּמִּקְדָּשׁ, טְהוֹרִין.
הַבִּטְנִין וְהַנִּקְטְמוֹן וְהָאִירוּס, מִטַּמְּאִין.
מְצוּדַת הַחֻלְדָּה, מִטַּמְּאָה; וְשֶׁלְּעַכְבָּרִים--טְהוֹרָה, לְפִי שְׁאֵין בָּהּ בֵּית קִבּוּל וְאֵין עָלֶיהָ צוּרַת כְּלִי.
הַוְצִין שֶׁאוֹרְגִין מֵהֶן כְּמוֹ קְפִיפָה שֶׁמַּנִּיחִין בָּהּ הַתְּאֵנִים וְכַיּוֹצֶא בָּהֶן, מִטַּמְּאָה; וְשֶׁאוֹרְגִין מֵהֶן כְּתַבְנִית מְגוּרָה גְּדוֹלָה שֶׁאוֹצְרִין בָּהּ הַחִטִּים--טְהוֹרָה, שְׁאֵין תּוֹרַת כְּלִי עָלֶיהָ.

 עַלִּין שֶׁמְּסָרְגִין אוֹתָן כְּמוֹ סְיָג סָבִיב לַפֵּרוֹת, טָהוֹר; וְאִם עָשׂוּ סְיָג שֶׁלִּנְסָרִין, מִטַּמֵּא.
חוֹתָל שֶׁלְּהַוְצִין שֶׁמַּנִּיחִין בּוֹ הָרֹטֶב וְכַיּוֹצֶא בּוֹ--אִם הוּא נוֹתֵן לְתוֹכוֹ, וְנוֹטֵל מִתּוֹכוֹ--מִטַּמֵּא; וְאִם אֵינוּ יָכוֹל לִטֹּל מַה שֶׁבְּתוֹכוֹ עַד שֶׁיִּקְרְעֶנּוּ אוֹ עַד שֶׁיַּתִּירֶנּוּ, אוֹ שֶׁחִשַּׁב לֶאֱכֹל מַה שֶׁבְּתוֹכוֹ וּלְזָרְקוֹ--טָהוֹר.

וְכֵן הַקֶּרֶן שְׁהוּא מִשְׁתַּמֵּשׁ בָּהּ וּמַשְׁלִיכָהּ, אֵינָהּ מְקַבֶּלֶת טֻמְאָה; וְאִם חִשַּׁב עָלֶיהָ, מְקַבֶּלֶת טֻמְאָה.
הַשּׁוֹפָר, אֵינוּ מְקַבֵּל טֻמְאָה; חֲתָכוֹ לִהְיוֹת קֶרֶן תַּשְׁמִישׁ, מְקַבֵּל טֻמְאָה.

 קְעָרָה שֶׁקְּבָעָהּ בְּשִׁדָּה תֵּבָה וּמִגְדָּל--אִם הִיא כְּדֶרֶךְ קַבָּלָתָהּ, הֲרֵי זוֹ מְקַבֶּלֶת טֻמְאָה; וְאִם קְבָעָהּ בַּדֹּפֶן, שֶׁהֲרֵי אֵינָהּ מְקַבֶּלֶת עַד שֶׁמַּטִּין הַשִּׁדָּה עַל צִדָּהּ--הֲרֵי זוֹ מִכְּלַל הַשִּׁדָּה, וּטְהוֹרָה.

 הָאֲקוּן וְהָרְטוֹב וְהַכְּלוּב שֶׁלְּעֵץ, טְהוֹרִין.
הַמַּדָּף וְהַפַּלְצוּר וּמְצוּדַת סַכָּרִין--מִטַּמְּאִין, שֶׁהֲרֵי צוּרַת כְּלִי עֲלֵיהֶן.

 הַסַּפְסַלִּין שֶׁבַּפֻּנְדְּקָיוֹת, וְשֶׁלִּמְלַמְּדֵי תִּינוֹקוֹת--אַף עַל פִּי שְׁהֶן נְקוּבִין, וּמַכְנִיסִין בָּהֶן אֶת הָרַגְלַיִם--הֲרֵי אֵלּוּ טְהוֹרִין; קָבַע בָּהֶן רַגְלַיִם בְּמַסְמֵר, מְקַבְּלִין טֻמְאָה.
זֶה הַכְּלָל--כָּל שֶׁנִּטָּל וְאֵין רַגְלָיו נִטָּלוֹת עִמּוֹ, טָהוֹר.
וְכָל שֶׁנִּטָּל וְרַגְלָיו נִטָּלוֹת עִמּוֹ--אִם הָיוּ כֻּלָּן שֶׁלְּעֵץ אוֹ עֶצֶם, מְקַבֵּל טֻמְאָה; הָיְתָה אַחַת מֵרַגְלָיו שֶׁלְּאֶבֶן, אֵינוּ מְקַבֵּל טֻמְאָה.

הִלְכּוֹת כֵּלִים פֵּרֶק ו 
כָּל כְּלִי שֶׁנִּטְמָא, וְנִשְׁבַּר אַחַר שֶׁנִּטְמָא, וְנִפְסְדָה צוּרָתוֹ וְתַשְׁמִישׁוֹ--טָהַר בִּשְׁבִירָתוֹ; וְכֵן כֵּלִים שֶׁנִּשְׁבְּרוּ כִּשְׁהֶן טְהוֹרִין, שִׁבְרֵיהֶן אֵין מְקַבְּלִין טֻמְאָה.

כַּמָּה שֵׁעוּר הַשֶּׁבֶר שֶׁיִּשָּׁבֵר כְּלִי עֵץ אוֹ כְּלִי עֶצֶם, וְיִהְיֶה טָהוֹר--כָּל כְּלֵי בַּעֲלֵי בָּתִּים, שֵׁעוּרָן בָּרִמּוֹנִים.
כֵּיצַד: מִשֶּׁיִנָּקֵב הַכְּלִי בְּמוֹצִיא רִמּוֹן, טָהוֹר; וְהָרִמּוֹן שֶׁאָמְרוּ בֵּינוֹנִי, לֹא גָּדוֹל וְלֹא קָטָן--לְפִי דַּעְתּוֹ שֶׁלָּרוֹאֶה.
וְיִהְיוּ בַּכְּלִי שְׁלוֹשָׁה רִמּוֹנִים אֲחוּזִים זֶה בְּזֶה.

נִקַּב הַכְּלִי בְּמוֹצִיא זַיִת וּסְתָמוֹ, וְחָזַר וְנִקַּב בְּמוֹצִיא זַיִת וּסְתָמוֹ, עַד שֶׁהִשְׁלִימוֹ לְמוֹצִיא רִמּוֹן--אַף עַל פִּי שְׁהוּא סָתוּם--טָהוֹר, שֶׁהֲרֵי נַעֲשׂוּ לוֹ פָּנִים חֲדָשִׁים.

 כֵּלִים שֶׁעֲשָׂיָן מִתְּחִלָּה נְקוּבִין בְּמוֹצִיא רִמּוֹן כְּגוֹן הַסַּל, וְהַפֻּחְלַץ שֶׁלַּגְּמַלִּים, וַאֲפֵיפֵירוֹת--הֲרֵי אֵלּוּ מְקַבְּלִין טֻמְאָה, עַד שֶׁיִּקָּרַע רֻבָּן.

 אֲפֵיפֵירוֹת שֶׁעָשָׂה לָהֶן קָנִים מִלְמַעְלָן וּמִלְּמַטָּן לְחַזַּק, טְהוֹרָה.
עָשָׂה לָהּ גַּפַּיִם כָּל שְׁהֶן--אַף עַל פִּי שְׁהִיא כֻּלָּהּ נְקוּבָה בְּמוֹצִיא רִמּוֹן, הֲרֵי זוֹ מְקַבֶּלֶת טֻמְאָה.

 כָּל הַכֵּלִים שְׁאֵינָן יְכוּלִין לְקַבַּל רִמּוֹנִים, כְּגוֹן הָרֹבַע, וַחֲצִי הָרֹבַע, וְהַקָּנוֹנִים הַקְּטַנִּים--שֵׁעוּרָן בְּמוֹצִיא זַיִת.
נִגְמְמוּ שִׂפְתוֹתֵיהֶן--אִם נִשְׁאַר בָּהֶן כְּדֵי לְקַבַּל כָּל שְׁהוּא, טְמֵאִין.

 הַסַּלִּים שֶׁלַּפַּת, שֵׁעוּרָן בְּכִכָּרוֹת שֶׁלַּפַּת.
קֻפַּת הַגַּנָּנִים--מִשֶּׁתּוֹצִיא אֲגֻדּוֹת שֶׁלְּיָרָק, טְהוֹרָה.
וְשֶׁלְּבַעֲלֵי בָּתִּים, בְּמוֹצִיא תֶּבֶן.
וְשֶׁלַּבַּלָּנִין, בִּגְבַבָה.

בֵּית קְעָרוֹת שְׁאֵינוּ מְקַבֵּל קְעָרוֹת--הוֹאִיל וּמְקַבֵּל הַתַּמְחוּיִין, הֲרֵי זֶה מְקַבֵּל טֻמְאָה.
וְכֵן בֵּית הָרְאִי שְׁאֵינוּ מְקַבֵּל מַשְׁקִין--הוֹאִיל וּמְקַבֵּל אֶת הָרְאִי, הֲרֵי זֶה מְקַבֵּל טֻמְאָה.

כָּל כְּלִי עֵץ שֶׁנֶּחְלַק לִשְׁנַיִם--טָהוֹר, וְאַף עַל פִּי שְׁהֶן מְקַבְּלִין עַל דָּפְנוֹתֵיהֶן כִּלְפָסִין: חוּץ מִכֵּלִים שֶׁלְּעֵץ שֶׁחֶצְיָן אוֹ מִקְצָתָן כְּלִי בִּפְנֵי עַצְמוֹ מִתְּחִלַּת עֲשִׂיָּתָן--כְּגוֹן הַשֻּׁלְחָן הַכָּפוּל שֶׁמִּתְּחִלָּה הוּא נַעֲשָׂה שְׁנֵי חֲלָקִים וַהֲרֵי הוּא נִכְפָּל וְנִפְשָׁט, וּכְגוֹן הַתַּמְחוּי הַמִּזְנוֹן שְׁהוּא כֻּלּוֹ קְעָרוֹת קְעָרוֹת וַהֲרֵי בְּכָל חֵלֶק מֵחֲלָקָיו קְעָרוֹת שְׁלֵמוֹת, וּכְגוֹן כִּסֵּא הַכָּפוּל, וְכָל כַּיּוֹצֶא בְּאֵלּוּ.

וְכֵן בֵּית הַלְּגִינִין, וּבֵית הַכּוֹסוֹת שֶׁלְּעֵץ, שֶׁנִּפְחַת אֶחָד מֵהֶן--זֶה שֶׁנִּפְחַת טָהוֹר, וְאֵינוּ חִבּוּר לִשְׁאָר הַבָּתִּים.
נִפְחַת הַשֵּׁנִי--הֲרֵי זֶה טָהוֹר, וְאֵינוּ חִבּוּר לוֹ.
נִפְחֲתוּ שְׁלָשְׁתָּן, כֻּלּוֹ טָהוֹר.
וְכֵן כָּל כַּיּוֹצֶא בְּכֵלִים אֵלּוּ.

 מַשְׁפֶּלֶת שֶׁאֶמְצָעִיתָהּ גְּבוֹהָה וְזָוִיּוֹתֶיהָ יוֹרְדוֹת, וְנִפְחֲתָה מִצַּד אֶחָד--טְמֵאָה, מִפְּנֵי שְׁהִיא מְקַבֶּלֶת בְּצַד הַשֵּׁנִי; נִפְחֲתָה מִצַּד הַשֵּׁנִי, טְהוֹרָה.

הַשֻּׁלְחָן וְהַדֻּלְפְּקֵי שֶׁנִּפְחֲתוּ--מְקַבְּלִין טֻמְאָה, עַד שֶׁיֵּחָלְקוּ וְיִבָּדֵל כָּל חֵלֶק מֵחֲבֵרוֹ.
נִטְּלָה אַחַת מֵרַגְלֵיהֶן, טְהוֹרִין; וְכֵן אִם נִטְּלָה הַשְּׁנִיָּה.
נִטְּלָה הָרֶגֶל הַשְּׁלִישִׁית--אִם חִשַּׁב עֲלֵיהֶן שֶׁיֹּאכַל עַל שֻׁלְחָן זֶה אוֹ דֻּלְפְּקֵי זוֹ כְּמוֹ אוֹכֵל בַּטַּבְלָה, הֲרֵי אֵלּוּ מְקַבְּלִין טֻמְאָה; וְאִם לֹא חִשַּׁב עֲלֵיהֶן, טְהוֹרִין.

 כְּלֵי נְסָרִים שֶׁנָּשְׁרוּ שִׂפְתוֹתֵיהֶן, טְהוֹרִין.
וְאִם נִשְׁאָר מֵחִסּוּם שִׂפְתוֹתֵיהֶן כָּל שְׁהוּא, הֲרֵי אֵלּוּ מְקַבְּלִין טֻמְאָה.
טַבְלָה שֶׁמִּלְּאָהּ עֵצִים, וּתְקָעָהּ--טְהוֹרָה; חִפָּהּ בִּנְסָרִים, מְקַבֶּלֶת טֻמְאָה.
סַפְסַל שֶׁנִּתְפָּרַק, טָהוֹר; סְרָגוֹ בִּמְשִׁיחוֹת אוֹ בַּחֲבָלִים, מְקַבֵּל טֻמְאָה.
הַסַּלִּים שֶׁלַּגְּמַלִּים שֶׁהִתִּירָן, טְהוֹרִין; חָזַר וּקְשָׁרָן, מְקַבְּלִין טֻמְאָה.
נִמְצְאוּ מִטַּמְּאִין וּמִטַּהֲרִין, אַפִלּוּ עֲשָׂרָה פְּעָמִים בַּיּוֹם.

 הַשֻּׁלְחָן אוֹ הַדֻּלְפְּקֵי שֶׁחִפָּן בְּשַׁיִשׁ, וְשִׁיַּר בָּהֶן מְקוֹם הַנָּחַת הַכּוֹסוֹת--מְקַבְּלִין טֻמְאָה.
וְאִם חִפָּה הַכֹּל, טְהוֹרִין: בֵּין בְּצִפּוּי עוֹמֵד, בֵּין בְּצִפּוּי שְׁאֵינוּ עוֹמֵד, בֵּין שֶׁחִפָּה אֶת לִזְבִיבָיו, בֵּין שֶׁלֹּא חִפָּה אֶת לִזְבִיבָיו, בֵּין שֶׁהָיוּ שֶׁלְּעֵצִים חֲשׁוּבִין כְּגוֹן אֶשְׁכְּרוֹעַ וְכַיּוֹצֶא בּוֹ, בֵּין שֶׁהָיוּ שֶׁלִּשְׁאָר עֵצִים--הוֹאִיל וְחִפָּן כֻּלָּן, טְהוֹרִין כְּמוֹ שֶׁבֵּאַרְנוּ.

הִלְכּוֹת כֵּלִים פֵּרֶק ז 
כְּלֵי עוֹר, מֵאֵימָתַי מְקַבְּלִין טֻמְאָה: הַתֻּרְמַל וְכַיּוֹצֶא בּוֹ--מִשֶּׁיַּחְסֹם שִׂפְתוֹתָיו, וְיִכְרֹת הַקּוּפִין הַקְּטַנִּים הַיּוֹצְאִין עַל גַּב הָעוֹר, וְיַעֲשֶׂה אֶת קִיחוֹתָיו.
סְקֻרְטִיָּה, מִשֶּׁיַּחְסֹם וְיִכְרֹת וְיַעֲשֶׂה צִיצִיתָהּ.
קַטְבֻּלְיָה, מִשֶּׁיַּחְסֹם וְיִכְרֹת.
הַכַּר וְהַכֶּסֶת, מִשֶּׁיַּחְסֹם שִׂפְתוֹתֵיהֶן וְיִכְרֹת הַקּוּפִין הַיּוֹצְאִין.
וְכֵן כָּל כַּיּוֹצֶא בָּהֶן.

הַתְּפִלִּין, מִשֶּׁיִּגְמֹר הַקְּצִיצָה; אַף עַל פִּי שְׁהוּא עֲתִיד לִתֵּן בָּהּ אֶת הָרְצוּעָה, הֲרֵי זוֹ מְקַבֶּלֶת טֻמְאָה.
עוֹר הָעֲרִיסָה שְׁהוּא עֲתִיד לַעֲשׂוֹת לוֹ טִבּוּר, עַד שֶׁיַּעֲשֶׂה לוֹ טִבּוּר.

הַסַּנְדָּל, מִשֶּׁיַּקְמִיעַ.
הַמַּנְעָל, מִשֶּׁיִּגֹּב עַל הָאִמּוּם.
וְאִם עֲתִיד לְכַרְכַּם וּלְשַׁרְטַט, עַד שֶׁיְּכַרְכַּם וְעַד שֶׁיְּשַׁרְטַט; וְכֵן כָּל כַּיּוֹצֶא בְּזֶה.

 עוֹר שְׁאֵין עָלָיו צוּרַת כְּלִי, אֵינוּ מְקַבֵּל טֻמְאָה; לְפִיכָּךְ כַּף שֶׁלְּעוֹר שֶׁקּוֹשְׁרִין לוֹקְטֵי קוֹצִים עַל כַּפּוֹתֵיהֶן, כְּדֵי שֶׁלֹּא יַכֵּם הַקּוֹץ--אֵינוּ מְקַבֵּל טֻמְאָה, מִפְּנֵי שְׁהוּא עוֹר פָּשׁוּט וְאֵין עָלָיו צוּרַת כְּלִי.

וְכֵן הָעוֹר שֶׁמְּלַקְּטִין בּוֹ גֶּלְלֵי הַבָּקָר, וְעוֹר שֶׁחוֹסְמִין בּוֹ פִּי הַבְּהֵמָה, וְעוֹר שֶׁמַּשִּׁיבִין בּוֹ אֶת הַדְּבוֹרִים בְּעֵת שֶׁלּוֹקְחִין הַדְּבַשׁ, וְעוֹר שֶׁמְּנִיפִין בּוֹ אֶת הָרוּחַ מִפְּנֵי הַחֹם--הֲרֵי הֶן טְהוֹרִין, וְאֵין מְקַבְּלִין טֻמְאָה.

 כָּל בֵּית הָאֶצְבָּעוֹת שֶׁלְּעוֹר, טְהוֹרוֹת: חוּץ מִשֶּׁלְּקַיָּצִין, מִפְּנֵי שְׁהִיא מְקַבֶּלֶת אֶת הָאוֹג; נִקְרְעָה--אִם אֵינָהּ מְקַבֶּלֶת אֶת רֹב הָאוֹג, טְהוֹרָה.

 הָאַבְנֵט שֶׁלְּעוֹר, וְעוֹרוֹת שֶׁתּוֹפְרִין הַקִּטְּעִין עַל אַרְכֻּבּוֹתֵיהֶן כְּדֵי שֶׁיִּתְגַּלְגְּלוּ בָּהֶן עַל הַקַּרְקָע--מְקַבְּלִין טֻמְאָה, שֶׁהֲרֵי צוּרַת כְּלִי עֲלֵיהֶן.
וְכֵן הָעוֹרוֹת הָעֲשׂוּיוֹת כְּמוֹ טַבָּעוֹת שֶׁמַּכְנִיסִין אוֹתָן הָאֻמָּנִין בִּזְרוֹעוֹתֵיהֶן, כְּדֵי לְהַגְבִּיהַּ בִּגְדֵיהֶן מֵעַל יָדָן בְּשָׁעַת מְלָאכָה--מִטַּמְּאִין כִּשְׁאָר כְּלֵי עוֹר הַפְּשׁוּטִין.

 עוֹר שֶׁתּוֹפְרִין מִמֶּנּוּ כְּסוּי לַיָּד וְלַזְּרוֹעַ שֶׁלְּזוֹרֵי גֳּרָנוֹת, וְשֶׁלְּהוֹלְכֵי דְּרָכִים, וְשֶׁלְּעוֹשֵׂי פִּשְׁתָּן--מְקַבְּלִין טֻמְאָה; וְאִם הָיָה שֶׁלַּצַּבָּעִים, וְשֶׁלַּנַּפָּחִים--אֵינוּ מְקַבֵּל טֻמְאָה.
זֶה הַכְּלָל: כָּל הֶעָשׂוּי לְקַבָּלָה, כְּדֵי שֶׁלֹּא יַכֵּהוּ קוֹץ וּכְדֵי שֶׁיֶּאֱחֹז יָפֶה יָפֶה--מְקַבֵּל טֻמְאָה; וְהֶעָשׂוּי מִפְּנֵי הַזִּיעָה, כְּדֵי שֶׁלֹּא יִפָּסֵד הַדָּבָר שֶׁמִּתְעַסֵּק בּוֹ בְּזִיעַת יָדָיו--הֲרֵי זֶה אֵינוּ מְקַבֵּל טֻמְאָה.

 כַּמָּה שֵׁעוּר הַנֶּקֶב שֶׁיִּנָּקֵב כְּלִי הָעוֹר, וְיִטְהַר: הַחֵמֶת, מִשֶׁתִּנָּקֵב בְּמוֹצִיא פַּקְעָיוֹת שֶׁלִּשְׁתִי; אִם אֵינָהּ יְכוּלָה לְקַבַּל שֶׁלִּשְׁתִי, הוֹאִיל וּמְקַבֶּלֶת שֶׁלְּעֵרֶב, מְקַבֶּלֶת טֻמְאָה, עַד שֶׁתִּנָּקֵב רֻבָּהּ.

 הַתֻּרְמַל שֶׁנִּפְחַת הַכִּיס שֶׁבְּתוֹכוֹ--עֲדַיִן הַתֻּרְמַל מְקַבֵּל טֻמְאָה, וְאֵינוּ חִבּוּר לוֹ.
הַחֵמֶת שֶׁהַבֵּיצִים שֶׁלָּהּ מְקַבְּלוֹת עִמָּהּ, וְנִפְחֲתוּ--טְהוֹרוֹת, שְׁאֵינָן מְקַבְּלוֹת כְּדַרְכָּן.

 כְּלִי עוֹר שֶׁיֵּשׁ לוֹ לוּלָאוֹת וּשְׁנָצוֹת, כְּגוֹן סַנְדָּל עִמְקִי וְכִיס שֶׁלִּשְׁנָצוֹת--אַף עַל פִּי שֶׁכִּשְׁהֶן מֻתָּרִין, אֵין עֲלֵיהֶן צוּרַת כְּלִי--הֲרֵי אֵלּוּ מְקַבְּלִין טֻמְאָה כִּשְׁהֶן מֻתָּרִין, הוֹאִיל וְהַהִדְיוֹט יָכוֹל בִּמְהֵרָה לְהַכְנִיס הַשְּׁנָצוֹת בַּלּוּלָאוֹת וְיַחְזֹר כְּלִי קִבּוּל כְּשֶׁהָיָה.
וְכֵן אִם נִטְמְאוּ, וְהֵסִיר הַשְּׁנָצוֹת מֵהֶן, וְנִפְסְדָה צוּרָתָן--הֲרֵי הֶן טְהוֹרִין, אַף עַל פִּי שֶׁאִפְשָׁר לְהַחְזִירָן שֶׁלֹּא בְּאֻמָּן.

 כִּיס שֶׁלִּשְׁנָצוֹת שֶׁנִּטְּלוּ שְׁנָצָיו--עֲדַיִן הוּא מְקַבֵּל טֻמְאָה, שֶׁהֲרֵי הוּא מְקַבֵּל.
נִפְשַׁט, וְחָזַר עוֹר פָּשׁוּט--טָהוֹר.
טָלָה עָלָיו אֶת הַמַּטְלִית מִלְּמַטָּן--מְקַבֵּל טֻמְאָה, אַף עַל פִּי שְׁהוּא פָּשׁוּט: שֶׁהֲרֵי עָלָיו צוּרַת כְּלִי.

 עוֹר שֶׁכָּרַךְ בּוֹ הַקָּמִיעַ, מְקַבֵּל טֻמְאָה; פְּשָׁטוֹ, טָהוֹר; חָזַר וְכָרַךְ בּוֹ, מְקַבֵּל טֻמְאָה: מִטַּמֵּא וּמִטַּהֵר, אַפִלּוּ עֲשָׂרָה פְּעָמִים בַּיּוֹם.
וְעוֹר שֶׁכָּתַב עָלָיו הַקָּמִיעַ, טָהוֹר; וְאִם כָּרַת מִמֶּנּוּ, וְעָשָׂה חֻלְיָה לְתַכְשִׁיט--מְקַבֶּלֶת טֻמְאָה.

 תְּפִלִּין שֶׁלָּרֹאשׁ, אַרְבָּעָה כֵּלִים.
הֲרֵי שֶׁנִּטְמֵאת בְּמֵת, וְהִתִּיר קְצִיצָה הָרִאשׁוֹנָה, וְתִקְּנָהּ--הֲרֵי הִיא אָב טֻמְאָה כְּשֶׁהָיְתָה; וְכֵן אִם הִתִּיר הַשְּׁנִיָּה, וְתִקְּנָהּ; וְאִם הִתִּיר אַף הַשְּׁלִישִׁית, וְתִקְּנָהּ.
הִתִּיר אַף הָרְבִיעִית, וְתִקְּנָהּ--נַעֲשָׂת כֻּלָּהּ רִאשׁוֹן לַטֻּמְאָה: שֶׁהֲרֵי הִתִּיר כָּל אַחַת וְאַחַת וְחָזַר וְתִקְּנָהּ כֻּלָּהּ, וּכְאִלּוּ זוֹ תְּפִלִּין אֲחֵרוֹת שֶׁנָּגְעוּ בָּרִאשׁוֹנוֹת.

חָזַר וְהִתִּיר אֶת הָרִאשׁוֹנָה פַּעַם שְׁנִיָּה, וְתִקְּנָהּ--הֲרֵי הִיא רִאשׁוֹן כְּמוֹת שֶׁהָיְתָה; וְכֵן אִם הִתִּיר אֶת הַשְּׁנִיָּה, וְאֶת הַשְּׁלִישִׁית.
חָזַר וְהִתִּיר אַף אֶת הָרְבִיעִית, וְתִקְּנָהּ--הֲרֵי כֻּלָּהּ טְהוֹרָה: שְׁאֵין הָרִאשׁוֹן מְטַמֵּא כֵּלִים, מִפְּנֵי שְׁהוּא וֶלֶד כְּמוֹ שֶׁבֵּאַרְנוּ.

וְכֵן סַנְדָּל שְׁהוּא טָמֵא מַדְרֵס, וְנִפְסְקָה אַחַת מֵאָזְנָיו, וְתִקְּנָהּ--הֲרֵי הוּא מַדְרֵס כְּשֶׁהָיָה.
נִפְסְקָה שְׁנִיָּה, וְתִקְּנָהּ--טָהוֹר מִן הַמַּדְרֵס, שֶׁהֲרֵי נַעֲשׂוּ לוֹ אָזְנַיִם חֲדָשׁוֹת; אֲבָל טָמֵא מַגַּע מַדְרֵס.
לֹא הִסְפִּיק לְתַקַּן אֶת הָרִאשׁוֹנָה עַד שֶׁנִּפְסְקָה הַשְּׁנִיָּה, אוֹ שֶׁנִּפְסַק עֲקֵבוֹ, אוֹ נִטַּל חֻטְמוֹ, אוֹ נֶחְלַק לִשְׁנַיִם--טָהוֹר.
מַנְעָל שֶׁנִּפְחַת--אִם אֵינוּ מְקַבֵּל רֹב הָרֶגֶל, טָהוֹר.

 תְּפִלִּין שֶׁנִּטְמֵאת, מֵאֵימָתַי טַהְרָתָהּ: שֶׁלַּיָּד, מִשֶּׁיַּתִּיר אוֹתָהּ מִשָּׁלוֹשׁ רוּחוֹת; וְשֶׁלָּרֹאשׁ--מִשֶּׁיַּתִּיר מִשָּׁלוֹשׁ רוּחוֹת, וּבֵין קְצִיצָה לַחֲבִרְתָּהּ.

 הַכַּדּוּר וְהָאִמּוּם וְהַקָּמִיעַ וְהַתְּפִלִּין שֶׁנִּקְרְעוּ אַחַר שֶׁנִּטְמְאוּ--הַנּוֹגֵעַ בָּהֶן, טָמֵא; וּבְמַה שֶׁבְּתוֹכָן, טָהוֹר.
הָאִכּוּף שֶׁנִּקְרַע--הַנּוֹגֵעַ בְּמַה שֶׁבְּתוֹכוֹ, טָמֵא: מִפְּנֵי שֶׁהַתְּפָר מְחַבְּרוֹ, וְנַעֲשָׂה כֻּלּוֹ כְּגוּף אֶחָד.

הִלְכּוֹת כֵּלִים פֵּרֶק ח 
כָּל כְּלֵי מַתְּכוֹת אֵינָן מְקַבְּלִין טֻמְאָה--עַד שֶׁתִּגָּמֵר מְלַאכְתָּן כֻּלָּהּ, וְלֹא יִהְיֶה הַכְּלִי מְחֻסַּר מַעֲשֶׂה כְּלָל; אֲבָל גֻּלְמֵי כְּלֵי מַתְּכוֹת, אֵינָן מְקַבְּלוֹת טֻמְאָה.
וְאֵלּוּ הֶן גֻּלְמֵי כְּלֵי מַתְּכוֹת: כָּל שֶׁעֲתִיד לָשׁוּף אוֹתוֹ, אוֹ לְשַׁבַּץ, אוֹ לְגָרַד, אוֹ לְכַרְנַב, אוֹ לְהָקִישׁ בַּקֻּרְנַס, אוֹ שֶׁהָיָה מְחֻסַּר אֹזֶן אוֹ אֹגֶן--הֲרֵי זֶה אֵינוּ מְקַבֵּל טֻמְאָה, עַד שֶׁיְּתַקְּנֵהוּ, וִייַפֵּהוּ, וְלֹא תִשָּׁאֵר בּוֹ מְלָאכָה כְּלָל.

כֵּיצַד: כְּגוֹן הַסַּיִף שְׁאֵינוּ מְקַבֵּל טֻמְאָה עַד שֶׁיְּשׁוּפֶנּוּ, וְהַסַּכִּין עַד שֶׁיַּשְׁחִיזֶנָּה, וְכֵן כָּל כַּיּוֹצֶא בְּמַעֲשִׂים אֵלּוּ.
לְפִיכָּךְ הָעוֹשֶׂה כֵּלִים מִן הָעֶשֶׁת שֶׁלְּבַרְזֶל, אוֹ מִן הַחֲרָרָה שֶׁלְּמַתֶּכֶת, וּמִן הַסּוֹבֵב שֶׁלַּגַּלְגַּל, וּמִן הַטַּסִּין, וּמִן הַצִּפּוּיִין, וּמִכַּנֵּי הַכֵּלִים, וּמֵאָגְנֵי הַכֵּלִים, וּמְאָזְנֵי הַכֵּלִים, וּמִן הַשְּׁחֹלֶת, וּמִן הַגְּרֹדֶת--הֲרֵי אֵלּוּ טְהוֹרִין: מִפְּנֵי שֶׁכָּל אֵלּוּ שֶׁנַּעֲשׂוּ, גֻּלְמֵי כְּלֵי מַתְּכוֹת הֶן.

אֲבָל הָעוֹשֶׂה כְּלִי מִשִּׁבְרֵי כְּלֵי מַתְּכוֹת, וּמִן הַכֵּלִים שֶׁנִּשְׁחֲקוּ מֵרֹב הַזְּמָן, וּמִן הַמַּסְמְרוֹת שֶׁיָּדוּעַ שֶׁנַּעֲשׂוּ מִן הַכֵּלִים--הֲרֵי אֵלּוּ מְקַבְּלִין טֻמְאָה, לְפִי שְׁאֵינָן גְּלָמִים.
אֲבָל מַסְמְרוֹת שְׁאֵין יָדוּעַ אִם נַעֲשׂוּ מִן הַכֵּלִים, אוֹ מִן הָעֶשֶׁת--הֲרֵי הֶן טְהוֹרִין: אַפִלּוּ הִתְקִין אוֹתָן לִכְלִי, אֵינָן מְקַבְּלִין טֻמְאָה.

 כְּלִי מַתְּכוֹת שְׁאֵינוּ מְחֻסַּר אֵלָא כְּסוּי--מְקַבֵּל טֻמְאָה, שְׁאֵין הַכְּסוּי חָשׁוּב מִגּוּף הַכְּלִי.
מַחַט שֶׁלֹּא נִקְּבָהּ, אֵלָא שָׁפָהּ וְתִקְּנָהּ לְכָּךְ מִתְּחִלָּתָהּ--מְקַבֶּלֶת טֻמְאָה, מִפְּנֵי שֶׁמּוֹצִיאִין בָּהּ אֶת הַקּוֹץ.
אֲבָל אִם הָיָה עֲתִיד לְנַקְּבָהּ--הֲרֵי הִיא כִּשְׁאָר גֻּלְמֵי כְּלֵי מַתְּכוֹת, וְאֵינָהּ מְקַבֶּלֶת טֻמְאָה.

וּמֵאַחַר שֶׁבֵּאַרְנוּ שֶׁגֻּלְמֵי כְּלֵי מַתְּכוֹת טְהוֹרִין, וְגֻלְמֵי כְּלֵי עֵץ טְמֵאִין, וּפְשׁוּטֵי כְּלֵי מַתְּכוֹת טְמֵאִין, וּפְשׁוּטֵי כְּלֵי עֵץ טְהוֹרִין, דִּין תּוֹרָה--נִמְצָא הַטָּמֵא בִּכְלֵי עֵץ, טָהוֹר בִּכְלֵי מַתְּכוֹת, וְהַטָּמֵא בִּכְלֵי מַתְּכוֹת, טָהוֹר בִּכְלֵי עֵץ.

כָּל כְּלֵי הַמִּלְחָמָה, כְּגוֹן הַסַּיִף וְהָרֹמַח וְהַכּוֹבַע וְהַשִּׁרְיוֹן וְהַמְּגַפַּיִם וְכַיּוֹצֶא בָּהֶן--מְקַבְּלִין טֻמְאָה.

וְכָל תַּכְשִׁיטֵי הָאָדָם, כְּגוֹן הַקַּטְלָה וְהַנְּזָמִים וְהַטַּבָּעוֹת, בֵּין שֶׁיֵּשׁ עֲלֵיהֶן חוֹתָם בֵּין שְׁאֵין עֲלֵיהֶן חוֹתָם, וְכַיּוֹצֶא בָּהֶן--מְקַבְּלִין טֻמְאָה.
אַפִלּוּ דֵּינָר שֶׁנִּפְסַל, וְהִתְקִינוֹ לִתְלוֹתוֹ בְּצַוַּאר קְטַנָּה--מְקַבֵּל טֻמְאָה.
וְכֵן קָמִיעַ שֶׁלְּמַתֶּכֶת, מִטַּמֵּא כְּכָל תַּכְשִׁיטֵי אָדָם.

 כָּל תַּכְשִׁיטֵי הַבְּהֵמָה וְהַכֵּלִים, כְּגוֹן הַטַּבָּעוֹת שֶׁעוֹשִׂין לְצַוְּארֵי הַבְּהֵמָה וּלְאָזְנֵי הַכֵּלִים--טְהוֹרִין, וְאֵינָן מְקַבְּלִין טֻמְאָה בִּפְנֵי עַצְמָן: חוּץ מִזּוֹג שֶׁלִּבְהֵמָה, וְכֵלִים הַמַּשְׁמִיעִין קוֹל לָאָדָם.

כֵּיצַד: הָעוֹשֶׂה זוֹגִין לְמַכְתֶּשֶׁת, וְלָעֲרִיסָה, וּלְמִטְפְּחוֹת סְפָרִים, וּלְמִטְפְּחוֹת תִּינוֹקוֹת--הֲרֵי הֶן טְהוֹרִין.
עָשָׂה לָהֶן עִנְבּוֹלִין, מְקַבְּלִין טֻמְאָה: הוֹאִיל וְנַעֲשׂוּ לְהַשְׁמִיעַ קוֹל לָאָדָם, הֲרֵי הֶן כְּתַכְשִׁיטֵי אָדָם.
וְאַפִלּוּ נִטְּלוּ עִנְבּוֹלֵיהֶן--מְקַבְּלִין טֻמְאָה, שֶׁהֲרֵי הוּא רָאוּי לְהַקִּישׁוֹ עַל הַחֶרֶס.

 זוֹג הֶעָשׂוּי לָאָדָם--אִם נַעֲשָׂה לַקָּטָן--אֵינוּ מְקַבֵּל טֻמְאָה אֵלָא בָּעִנְבּוֹל שֶׁלּוֹ, שֶׁהֲרֵי לְקוֹל נַעֲשָׂה; וְאִם נַעֲשָׂה לַגָּדוֹל--הֲרֵי זֶה תַּכְשִׁיט וּמְקַבֵּל טֻמְאָה, אַף עַל פִּי שְׁאֵין לוֹ עִנְבּוֹל.

 כָּל הַפַּרְצוּפוֹת, מְקַבְּלוֹת טֻמְאָה.
וְכָל הַחוֹתָמוֹת, טְהוֹרִין--חוּץ מֵחוֹתָם שֶׁלְּמַתֶּכֶת שֶׁחוֹתְמִין בּוֹ בִּלְבָד.
וְכָל הַטַּבָּעוֹת, טְהוֹרוֹת--חוּץ מִטַּבְּעוֹת אֶצְבָּע; אֲבָל טַבַּעַת שֶׁחוֹגֵר בָּהּ אֶת מָתְנָיו, אוֹ שֶׁקּוֹשֵׁר אוֹתָהּ בֵּין כְּתֵפָיו--טְהוֹרָה.
טַבַּעַת הַשֵּׁיר שֶׁלַּבְּהֵמָה--הוֹאִיל וְהָאָדָם מוֹשֵׁךְ בָּהּ אֶת הַבְּהֵמָה, מְקַבֶּלֶת טֻמְאָה.
וְכֵן מַקֵּל שֶׁלִּבְהֵמָה שֶׁלְּמַתֶּכֶת--הוֹאִיל וְאָדָם רוֹדֶה אוֹתָהּ בּוֹ, מְקַבֶּלֶת טֻמְאָה.

 כָּל הַכֵּלִים יוֹרְדִין לַטֻּמְאָה בְּמַחְשָׁבָה, וְאֵין עוֹלִין מִידֵי טֻמְאָה אֵלָא בְּשִׁנּוּי מַעֲשֶׂה; וְהַמַּעֲשֶׂה מְבַטֵּל מִיַּד הַמַּעֲשֶׂה וּמִיַּד הַמַּחְשָׁבָה, וְהַמַּחְשָׁבָה אֵינָהּ מְבַטֶּלֶת לֹא מִיַּד הַמַּעֲשֶׂה וְלֹא מִיַּד הַמַּחְשָׁבָה.

כֵּיצַד: טַבַּעַת בְּהֵמָה אוֹ כֵּלִים שֶׁחִשַּׁב עָלֶיהָ לְהַחְזִירָהּ לְטַבַּעַת אָדָם--הֲרֵי זוֹ מְקַבֶּלֶת טֻמְאָה בְּמַחְשָׁבָה זוֹ, וּכְאִלּוּ נַעֲשָׂת לָאָדָם מִתְּחִלַּת עֲשִׂיָּתָהּ.
חָזַר וְחִשַּׁב עָלֶיהָ לְהַנִּיחָהּ טַבַּעַת בְּהֵמָה כְּשֶׁהָיְתָה--אַף עַל פִּי שֶׁלֹּא נִתְקַשַּׁט בָּהּ הָאָדָם, הֲרֵי זוֹ מְקַבֶּלֶת טֻמְאָה: שְׁאֵין הַמַּחְשָׁבָה מְבַטֶּלֶת מִידֵי הַמַּחְשָׁבָה, עַד שֶׁיַּעֲשֶׂה מַעֲשֶׂה כְּגוֹן שֶׁיָּשׁוּף אוֹתָהּ אוֹ יְתַקְּנָהּ כְּמַעֲשֶׂה שֶׁלַּבְּהֵמָה.

הָיְתָה הַטַּבַּעַת לָאָדָם, וְחִשַּׁב עָלֶיהָ לַבְּהֵמָה--עֲדַיִן הִיא מְקַבֶּלֶת טֻמְאָה כְּשֶׁהָיְתָה, שְׁאֵין הַכֵּלִים עוֹלִין מִידֵי טֻמְאָתָן בְּמַחְשָׁבָה.
עָשָׂה בָּהּ מַעֲשֶׂה, וְשִׁנָּהּ לַבְּהֵמָה--אֵינָהּ מְקַבֶּלֶת טֻמְאָה, שֶׁהַמַּעֲשֶׂה מְבַטֵּל מִידֵי הַמַּעֲשֶׂה.
וְכֵן כָּל כַּיּוֹצֶא בְּזֶה.

 חֵרֵשׁ שׁוֹטֶה וְקָטָן--יֵשׁ לָהֶן מַעֲשֶׂה וְאֵין לָהֶן מַחְשָׁבָה, כְּמוֹ שֶׁבֵּאַרְנוּ בְּעִנְיַן הֶכְשֵׁר אֹכָלִין.

 זוֹג שֶׁלְּדֶלֶת שֶׁחִשַּׁב עָלֶיהָ לַבְּהֵמָה, מְקַבֶּלֶת טֻמְאָה; וְשֶׁלִּבְהֵמָה שֶׁנַּעֲשָׂה שֶׁלְּדֶלֶת--אַפִלּוּ חִבְּרוֹ בַּקַּרְקָע, וְאַפִלּוּ קְבָעוֹ בְּמַסְמֵר--הֲרֵי זֶה מְקַבֵּל טֻמְאָה כְּשֶׁהָיָה, עַד שֶׁיְּשַׁנֶּה בּוֹ מַעֲשֶׂה בְּגוּפוֹ.

 אֻמָּן שְׁהוּא עוֹשֶׂה, וּמַנִּיחַ זוֹגִין לַדְּלָתוֹת וְלַבְּהֵמָה--אִם רֹב הֶעָשׂוּי לְדָבָר שֶׁמְּקַבֵּל טֻמְאָה--הֲרֵי הַכֹּל מְקַבֵּל טֻמְאָה, עַד שֶׁיַּפְרִישׁ מִקְצָתָן לְדָבָר שְׁאֵינוּ מְקַבֵּל טֻמְאָה; וְאִם רֹב הֶעָשׂוּי לְדָבָר שְׁאֵינוּ מְקַבֵּל טֻמְאָה--הֲרֵי הַכֹּל טָהוֹר, עַד שֶׁיַּפְרִישׁ מִקְצָתָן לְדָבָר הַמְּקַבֵּל טֻמְאָה.
וְכֵן כָּל כַּיּוֹצֶא בְּזֶה.
וְזוֹגִין הַנִּמְצָאִין בְּכָל מָקוֹם, מְקַבְּלִין טֻמְאָה--חוּץ מִן הַנִּמְצָאִין בַּכְּרָכִים, מִפְּנֵי שֶׁרֻבָּן לַדְּלָתוֹת.

 אָמַר לָאֻמָּן עֲשֵׂה לִי שְׁנֵי זוֹגִין, אֶחָד לַדֶּלֶת וְאֶחָד לַבְּהֵמָה, עֲשֵׂה לִי שְׁתֵּי מַחְצְלָאוֹת, אַחַת לִשְׁכִיבָה וְאַחַת לְאֹהָלִים, עֲשֵׂה לִי שְׁנֵי סְדִינִים, אַחַת לְצוּרוֹת וְאַחַת לְאֹהָלִים--הֲרֵי שְׁנֵיהֶן מְקַבְּלִין טֻמְאָה, עַד שֶׁיְּפָרַשׁ וְיֹאמַר זֶה לְכָּךְ וְזֶה לְכָּךְ.

הִלְכּוֹת כֵּלִים פֵּרֶק ט 
כָּל כְּלֵי מַתְּכוֹת שֶׁיֵּשׁ לָהֶן שֵׁם בִּפְנֵי עַצְמָן, מְקַבְּלִין טֻמְאָה--חוּץ מִן הַדֶּלֶת, וְהַנְּגָר, וְהַמַּנְעוּל, וְהַפּוֹתָה שֶׁתַּחַת הַצִּיר, וְהַצִּיר, וְהַקּוֹרָה, וְהַצִּנּוֹר: מִפְּנֵי שֶׁאֵלּוּ עֲשׂוּיִין לַקַּרְקָע, אוֹ לְשַׁמַּשׁ אֶת הָעֵץ--אֵינָן מְקַבְּלִין טֻמְאָה, וְאַפִלּוּ קֹדֶם שֶׁיִּקָּבְעוּ.

וְכָל כְּלִי מַתְּכוֹת שֶׁיֵּשׁ לוֹ שֵׁם לְוַי--אֵינוּ מִטַּמֵּא בִּפְנֵי עַצְמוֹ, מִפְּנֵי שְׁהוּא כְּמִקְצַת כְּלִי.
כֵּיצַד: עַקְרָב שֶׁלִּפְרֻמְבִּיָּה, טָמֵא.
וּלְחָיַיִם שֶׁלָּהּ שֶׁעַל לְחָיֵי הַבְּהֵמָה מִכָּאן וּמִכָּאן--טְהוֹרִין, וְאֵינָן מְקַבְּלִין טֻמְאָה בִּפְנֵי עַצְמָן: מִפְּנֵי שְׁאֵין לָהֶן שֵׁם בִּפְנֵי עַצְמָן.
וּבְשָׁעַת חִבּוּרָן, הַכֹּל מְקַבְּלִין טֻמְאָה.

 טַסִּין שֶׁלְּבַרְזֶל שֶׁמַּנִּיחִין עַל לְחָיֵי הָאָדָם בְּשָׁעַת מִלְחָמָה--אֵינָן מְקַבְּלִין טֻמְאָה, מִפְּנֵי שְׁאֵין לָהֶן שֵׁם בִּפְנֵי עַצְמָן; וְאִם יֵשׁ בָּהֶן בֵּית קִבּוּל מַיִם, מִטַּמְּאִין כִּכְלֵי קִבּוּל.

 נֶזֶם שְׁהוּא עָשׂוּי כִּקְדֵרָה מִלְּמַטָּן וְכַעֲדָשָׁה מִלְמַעְלָן, וְנִפְרַק הַקְּדֵרָה שֶׁלּוֹ--מְקַבֶּלֶת טֻמְאָה בִּפְנֵי עַצְמָהּ, שֶׁהֲרֵי יֵשׁ בָּהּ בֵּית קִבּוּל; וְהָעֲדָשָׁה מְקַבֶּלֶת טֻמְאָה בִּפְנֵי עַצְמָהּ, מִפְּנֵי שֶׁיֵּשׁ לָהּ שֵׁם בִּפְנֵי עַצְמָהּ.
וְהַצִּנּוֹרָה שֶׁלּוֹ שְׁהִיא נִכְנֶסֶת בָּאֹזֶן אוֹ בָּאַף--אֵינָהּ מְקַבֶּלֶת טֻמְאָה בִּפְנֵי עַצְמָהּ, מִפְּנֵי שְׁאֵין לָהּ שֵׁם בִּפְנֵי עַצְמָהּ.

הָיָה הַנֶּזֶם עָשׂוּי כְּמִין אֶשְׁכּוֹל, וְנִפְרַק--טָהוֹר: מִפְּנֵי שְׁאֵין בּוֹ בֵּית קִבּוּל, וְאֵין לְכָל גַּרְגֶּר מִמֶּנּוּ שֵׁם בִּפְנֵי עַצְמוֹ, וַהֲרֵי אֵינוּ רָאוּי לְתַכְשִׁיט, מִשֶּׁנִּפְרַק.
טַבַּעַת אַחַת שֶׁמַּנִּיחִין הַבָּנוֹת בְּרֶגֶל אַחַת, הִיא הַנִּקְרֵאת בּוֹרִית; וְאֵינָהּ מְקָבֶּלֶת טֻמְאָה, מִפְּנֵי שְׁאֵין עָלֶיהָ צוּרַת כְּלִי תַּכְשִׁיט, אֵלָא כְּמוֹ טַבַּעַת הַכֵּלִים, אוֹ טַבַּעַת שֶׁקּוֹשֵׁר בָּהּ בֵּין כְּתֵפָיו.
אֲבָל שְׁתֵּי טַבָּעוֹת שֶׁמְּשִׂימוֹת הַבָּנוֹת בְּרַגְלֵיהֶן, וְשַׁלְשֶׁלֶת מֻטֶּלֶת בֵּינֵיהֶן מִזּוֹ לְזוֹ--מְקַבְּלִין טֻמְאָה: מִפְּנֵי שְׁהֶן מִתַּכְשִׁיטֵי הַבָּנוֹת, וְהֶן הַנִּקְרָאִין כְּבָלִים.

 קַטְלָה שֶׁהַחֻלְיוֹת שֶׁלָּהּ שֶׁלְּמַתֶּכֶת, וְהֶן בְּחוּט שֶׁלְּצֶמֶר אוֹ שֶׁלְּפִשְׁתָּן, וְנִפְסַק הַחוּט--הַחֻלְיוֹת מְקַבְּלוֹת טֻמְאָה, שֶׁכָּל אַחַת וְאַחַת כְּלִי בִּפְנֵי עַצְמוֹ.
הָיָה הַחוּט שֶׁלָּהּ שֶׁלְּמַתֶּכֶת, וְהַחֻלְיוֹת שֶׁלַּאֲבָנִים טוֹבוֹת וְשֶׁלְּמַרְגָּלִיּוֹת אוֹ שֶׁלִּזְכוֹכִית, וְנִשְׁבְּרוּ הַחֻלְיוֹת, וְהַחוּט קַיָּם--הֲרֵי זֶה מִטַּמֵּא בִּפְנֵי עַצְמוֹ.
שְׁיַרֵי קַטְלָה, כִּמְלוֹא צַוַּאר קְטַנָּה.

 כָּל הַכְּסוּיִין שֶׁלְּמַתֶּכֶת--טְהוֹרִין, וְאֵין מְקַבְּלִין טֻמְאָה מִפְּנֵי שְׁאֵין לָהֶן שֵׁם בִּפְנֵי עַצְמָן: חוּץ מִכְּסוּי הַמֵּחָם; וּמִכְּסוּי טְנִי שֶׁלָּרוֹפְאִין--מִפְּנֵי שֶׁמַּנִּיחִין בּוֹ אֶת הָאַסְפְּלוֹנִית, נַעֲשֶׂה כְּלִי קִבּוּל.
כְּסוּי שֶׁלְּמַתֶּכֶת שֶׁשָּׁפוֹ וּלְטָשׁוֹ, וְעָשָׂהוּ מַרְאָה--הֲרֵי זֶה מְקַבֵּל טֻמְאָה.

כָּל הַמִּשְׁקָלוֹת שֶׁלְּמַתֶּכֶת, מְקַבְּלוֹת טֻמְאָה; וְהֶן הַנִּקְרָאוֹת אֻנְקָיוֹת.
קְנֵה מֹאזְנַיִם שֶׁלְּעֵץ שֶׁהָיוּ אֻנְקָיוֹת שֶׁלְּבַרְזֶל תְּלוּיוֹת בּוֹ--מְקַבֵּל טֻמְאָה, מִפְּנֵי הָאֻנְקָיוֹת הַתְּלוּיוֹת בּוֹ.
בַּמֶּה דְּבָרִים אֲמוּרִים, בְּמֹאזְנַיִם שֶׁלְּמוֹכְרֵי פִּשְׁתָּן וּמוֹכְרֵי צֶמֶר; אֲבָל שֶׁלְּבַעֲלֵי בָּתִּים אֵינוּ מְקַבֵּל טֻמְאָה, עַד שֶׁיִּהְיוּ הָאֻנְקָיוֹת קְבוּעוֹת בּוֹ.

מִשְׁקָלוֹת שֶׁנִּשְׁתַּבְּרוּ--אַף עַל פִּי שֶׁהִחְזִירָן וְשׁוֹקֵל בָּהֶן, אֵינָן מְקַבְּלוֹת טֻמְאָה.
יֵחַד מֵהֶן חֲצָיֵי לִטְרִין, שְׁלִישֵׁי לִטְרִין, רְבִיעֵי לִטְרִין--הֲרֵי אֵלּוּ מְקַבְּלִין טֻמְאָה.
סֶלַע שֶׁנִּפְסְלָה, וְהִתְקִינָהּ לִהְיוֹת שׁוֹקֵל בָּהּ--מְקַבֶּלֶת טֻמְאָה.

 אֻנְקְלֵי שֶׁלַּכַּתָּפִים, טְהוֹרָה; וְשֶׁלָּרוֹכְלִים, מִטַּמְּאָה.
אֻנְקְלֵי שֶׁלְּנַקְלִיטֵי הַמִּטָּה, טְהוֹרָה; וְשֶׁלְּדַרְגַּשׁ, מִטַּמְּאָה.
אֻנְקְלֵי שֶׁלְּכַוֶּרֶת הַצַּיָּדִים שֶׁצָּדִין בָּהּ הַדָּגִים, טְהוֹרָה; וְשֶׁלְּשִׁדָּה, מִטַּמְּאָה.
אֻנְקְלֵי שֶׁלִּמְנוֹרַת הָעֵץ, טְהוֹרָה; וְשֶׁלְּשֻׁלְחָן, מִטַּמְּאָה.

זֶה הַכְּלָל: כָּל כְּלִי שֶׁמְּקַבֵּל טֻמְאָה בִּפְנֵי עַצְמוֹ מִן הַתּוֹרָה--הֲרֵי הָאֻנְקְלֵי שֶׁלְּמַתֶּכֶת שֶׁלּוֹ וְהַשַּׁלְשֶׁלֶת שֶׁלּוֹ, מְקַבְּלוֹת טֻמְאָה.
וּכְלִי שְׁאֵינוּ מְקַבֵּל טֻמְאָה--כְּגוֹן פְּשׁוּטֵי כְּלֵי עֵץ, וּכְלֵי עֵץ הַבָּאִים בְּמִדָּה, וְכַיּוֹצֶא בָּהֶן--אֻנְקְלֵי שֶׁלְּמַתֶּכֶת וְהַשַּׁלְשֶׁלֶת שֶׁלּוֹ, אֵינָן מְקַבְּלוֹת טֻמְאָה.
וְכֻלָּן--אַחַת אַחַת בִּפְנֵי עַצְמָהּ, טְהוֹרָה: שְׁאֵין הָאֻנְקְלֵי אוֹ הַשַּׁלְשֶׁלֶת כְּלִי בִּפְנֵי עַצְמוֹ, אֵלָא הֲרֵי הֶן כְּמִקְצַת כְּלִי.
וְאַפִלּוּ אֻנְקְלֵי שֶׁבַּכּוֹתָלִים שֶׁתּוֹלִין בָּהּ הַכֵּלִים וְהַבְּגָדִים וְכַיּוֹצֶא בָּהֶן, טְהוֹרָה.

שַׁלְשֶׁלֶת שֶׁיֵּשׁ בָּהּ בֵּית נְעִילָה, מִטַּמְּאָה; וְהָעֲשׂוּיָה לִכְתִיפָה, טְהוֹרָה.
שַׁלְשֶׁלֶת שֶׁלְּסִיטוֹנוֹת--מִטַּמְּאָה, מִפְּנֵי שְׁהֶן נוֹעֲלִין בָּהּ הַחֲנִיּוֹת; וְשֶׁלְּבַעֲלֵי בָּתִּים--טְהוֹרָה, שְׁאֵינָהּ אֵלָא לְנוֹאי.
שַׁלְשֶׁלֶת שֶׁלְּמוֹשְׁחֵי קַרְקָע, וְהַיְּתֵדוֹת שֶׁלָּהֶן שֶׁתּוֹקְעִין בַּקַּרְקָע בְּשָׁעָה שֶׁמּוֹשְׁחִין--מְקַבְּלִין טֻמְאָה.
וְשַׁלְשֶׁלֶת שֶׁלִּמְקוֹשְׁשֵׁי עֵצִים--טְהוֹרָה, לְפִי שְׁהִיא מְשַׁמֶּשֶׁת אֶת הָעֵץ.

 שַׁלְשֶׁלֶת דְּלִי גָּדוֹל--אַרְבָּעָה טְפָחִים מִמֶּנָּה סָמוּךְ לַדְּלִי, מִטַּמֵּא עִם הַדְּלִי מִפְּנֵי שְׁהוּא צֹרֶךְ הַדְּלִי; וְהַשְּׁאָר טָהוֹר, לְפִי שְׁאֵין לוֹ שֵׁם בִּפְנֵי עַצְמוֹ.
וְשַׁלְשֶׁלֶת דְּלִי קָטָן, עֲשָׂרָה טְפָחִים.

 הַכַּדּוּר שֶׁלְּמַתֶּכֶת וְהַסַּנְדָּן, וְהַקַּנְטַר שֶׁלַּבַּנָּאי, וְהַדֶּקֶר שֶׁלַּחָרָשׁ, וַחֲמוֹר שֶׁלַּנַּפָּח, וְהַמְּטֻלְטֶלֶת, וְהַמִּשְׁקֹלֶת שֶׁלַּבִּנְיָן, וְהַכִּירַיִם שֶׁלְּבַרְזֶל שֶׁחוֹבְטִין בָּהֶן הַזֵּיתִים, וְהָאֲפַרְכֶּס שֶׁלְּמַתֶּכֶת, וְהָאוֹלָר שֶׁכּוֹרְתִין בּוֹ הַסּוֹפְרִים רֹאשׁ הַקֻּלְמוֹס שֶׁלַּקָּנֶה, וְהַקֻּלְמוֹס שֶׁלְּמַתֶּכֶת, וְהַכַּן, וְהַכַּנָּה שֶׁמְּשַׁרְטְטִין בָּהֶן הַסּוֹפְרִים--כָּל אֵלּוּ מְקַבְּלִין טֻמְאָה, שֶׁכָּל אֶחָד מֵהֶן יֵשׁ לוֹ שֵׁם בִּפְנֵי עַצְמוֹ.
וְכֵן כָּל כַּיּוֹצֶא בְּאֵלּוּ.

הִלְכּוֹת כֵּלִים פֵּרֶק י 
מַסְמְרוֹת שֶׁמַּחְזִיקִין בָּהֶן הַתַּקְרָה הָעֲשׂוּיִין לִתְקֹעַ אוֹתָן בָּעֵצִים, אֵינָן מְקַבְּלִין טֻמְאָה; וְכֵן הַמַּסְמְרוֹת שֶׁתּוֹקְעִין אוֹתָן בַּכּוֹתָלִים לִתְלוֹת בָּהֶן.
וְאִם הִתְקִין הַמַּסְמֵר לִהְיוֹתוֹ כְּלִי בִּפְנֵי עַצְמוֹ, מְקַבֵּל טֻמְאָה.

כֵּיצַד: מַסְמֵר שֶׁהִתְקִינוֹ לִהְיוֹת פּוֹתֵחַ וְנוֹעֵל בּוֹ, אוֹ לִהְיוֹת מוֹצִיא בּוֹ אֶת הַפְּתִילָה, אוֹ שֶׁנְּתָנוֹ בָּרֵחַיִם שֶׁלַּיָּד אוֹ שֶׁלַּחֲמוֹר--הֲרֵי זֶה מְקַבֵּל טֻמְאָה.
הִתְקִינוֹ לִהְיוֹת פּוֹתֵחַ בּוֹ אֶת הֶחָבִית--טָהוֹר, עַד שֶׁיִּצְרְפֶנּוּ.

 מַסְמֵר שְׁהוּא עָשׂוּי כְּמוֹ סִימָן לִשְׁמִירַת הַפֶּתַח, אֵינוּ מְקַבֵּל טֻמְאָה; וְכֵן מַסְמֵר שֶׁלַּשֻּׁלְחָנִי שְׁהוּא תּוֹלֶה בּוֹ אֶת הַמֹּאזְנַיִם וְהַכִּיס, טָהוֹר; וְכֵן תְּלוֹיֵי הַמַּגְרֵדוֹת, טְהוֹרוֹת: אַף עַל פִּי שֶׁמַּסְמְרִין אֵלּוּ מְשֻׁנִּין בְּצוּרָתָן, מִשְּׁאָר מַסְמְרוֹת הַתְּקִיעָה.

 מַסְמֵר הַגַּרָע, וְהוּא הַכְּלִי שֶׁמַּקִּיזִין בּוֹ הַדָּם--מְקַבֵּל טֻמְאָה.
וּמַסְמֵר שֶׁלְּאֶבֶן הַשָּׁעוֹת, טָהוֹר.
מַסְמֵר הַגַּרָדִי, וְהוּא הַמַּסְמֵר הָאָרוֹךְ כְּמוֹ שְׁפוּד שֶׁמַּכְנִיס בּוֹ הָאוֹרֵג שְׁפוֹפֶרֶת הַקָּנֶה אוֹ הָעֵץ וְלוֹפֵף עָלֶיהָ הַחוּטִים--מְקַבֵּל טֻמְאָה.

אֵלּוּ כְּלֵי מַתְּכוֹת הַמִּטַּמְּאוֹת בָּעֲגָלָה: הָעֹל שֶׁלְּמַתֶּכֶת, וְהַקַּטְרַב, וְהַכְּנָפַיִם הַמְּקַבְּלוֹת אֶת הָרְצוּעוֹת, וּבַרְזֶל שֶׁתַּחַת צַוְּארֵי בְּהֵמָה, וְהַסּוֹמֵךְ, וְהַמַּחְגֵּר, וְהַתַּמְחוּיוֹת, וְהָעִנְבּוֹל, וְהַצְּנִירָה, וּמַסְמֵר הַמְּחַבֵּר אֶת כֻּלָּן.

וְאֵלּוּ טְהוֹרִין בָּעֲגָלָה: הָעֹל שֶׁלְּעֵץ הַמְּצֻפֶּה, וְהַכְּנָפַיִם הָעֲשׂוּיִין לְנוֹאי, וְהַשְּׁפוֹפְרוֹת הַמַּשְׁמִיעוֹת אֶת הַקּוֹל, וְהָאֲבָר שֶׁבְּצַד צַוְּארֵי בְּהֵמָה, וְהַסּוֹבֵב שֶׁלַּגַּלְגַּל, וְהַטַּסִּין, וְהַצִּפּוּיִין, וּשְׁאָר כָּל הַמַּסְמְרוֹת שֶׁבָּהּ--כָּל אֵלּוּ טְהוֹרִין.

 עַקְרַב בֵּית הַבַּד, מְקַבֵּל טֻמְאָה.
אֲרוֹן שֶׁלַּגָּרוֹסוֹת--אַף עַל פִּי שְׁהוּא טָהוֹר--אִם הָיְתָה תַּחְתָּיו עֲגָלָה שֶׁלְּמַתֶּכֶת, הֲרֵי זוֹ מְקַבֶּלֶת טֻמְאָה.
רֵחַיִם שֶׁלַּפַּלְפְּלִין, מְקַבֶּלֶת טֻמְאָה מִשּׁוֹם שְׁלוֹשָׁה כֵּלִים: מִשּׁוֹם כְּלִי קִבּוּל, וּמִשּׁוֹם כְּלִי מַתְּכוֹת, וּמִשּׁוֹם כְּבָרָה.

הַדֶּלֶת שֶׁלְּמַתֶּכֶת שֶׁבַּמִּגְדָּל--שֶׁלְּבַעֲלֵי בָּתִּים, אֵינָהּ מְקַבֶּלֶת טֻמְאָה; וְשֶׁלָּרוֹפְאִים, מְקַבֶּלֶת טֻמְאָה, מִפְּנֵי שֶׁמַּנִּיחִין בָּהּ אֶת הַאַסְפְּלוֹנִית, וְתוֹלֶה בָּהּ אֶת הַמִּסְפְּרַיִם.

טַסִּין שֶׁלְּמַתֶּכֶת שֶׁמְּנַעֲרִין בָּהֶן אֶת הַקְּדֵרָה, מְקַבְּלִין טֻמְאָה; וְהַקְּבוּעִין בַּכִּירָה, טְהוֹרִין.
הַמֶּלְקָחַיִם שֶׁמְּמַעֵךְ בָּהֶן אֶת הַפְּתִילָה, מְקַבְּלִין טֻמְאָה.
וְהַצִּנּוֹרוֹת שֶׁתּוֹפְסוֹת אֶת הָרֵחַיִם מִלְמַעְלָה--אֵינָן מְקַבְּלוֹת טֻמְאָה, שְׁאֵינָן עֲשׂוּיוֹת אֵלָא לְחַזַּק.

 קְלֻסְטְרָה שֶׁנּוֹעֲלִין בָּהּ אֶת הַדֶּלֶת--אִם הָיְתָה שֶׁלְּמַתֶּכֶת, מִטַּמְּאָה; הָיְתָה שֶׁלְּעֵץ וּמְצֻפָּה מַתֶּכֶת, טְהוֹרָה.
הַפִּין וְהַפֻּרְנָה, טְמֵאִים.
פִּיקָה שֶׁלְּמַתֶּכֶת--טְהוֹרָה, לְפִי שְׁהִיא מְשַׁמֶּשֶׁת אֶת הָעֵץ.

 הַכּוּשׁ, וְהָעִימָה, וְהַמַּקֵּל, וְסִמְפּוֹנְיָה, וְחָלִיל שֶׁלְּמַתֶּכֶת--מְקַבְּלִין טֻמְאָה.
הָיוּ שֶׁלְּעֵץ וּמְצֻפִּין מַתֶּכֶת, טְהוֹרִין: חוּץ מִן הַסִּמְפּוֹנְיָה--שְׁאִם הָיָה בָּהּ בֵּית קִבּוּל כְּנָפַיִם--אַף עַל פִּי שְׁהִיא מְצֻפָּה, טְמֵאָה.

 הַחֲצוֹצְרוֹת שְׁהִיא מְפֻצֶּלֶת חֻלְיוֹת חֻלְיוֹת--אִם אֵין יוֹדֵעַ לְהַחְזִירָהּ אֵלָא אֻמָּן, הֲרֵי זוֹ מְקַבֶּלֶת טֻמְאָה כִּשְׁהִיא מְחֻבֶּרֶת; וְאִם יָכוֹל הַכֹּל לְפָרְקָהּ וּלְהַחְזִירָהּ, אֵינָהּ מְקַבֶּלֶת טֻמְאָה.
הַקָּצֶה שֶׁמַּנִּיחִין עָלָיו הַפֶּה בְּשָׁעַת תְּקִיעָה, מְקַבֵּל טֻמְאָה בִּפְנֵי עַצְמוֹ; וְהַקָּצֶה הָאַחֵר הָרָחֵב, אֵינוּ מְקַבֵּל טֻמְאָה בִּפְנֵי עַצְמוֹ.
וּבְשָׁעַת חִבּוּר, הַכֹּל טָמֵא.

כַּיּוֹצֶא בּוֹ, קְנֵי מְנוֹרָה בִּפְנֵי עַצְמָן--אֵין מְקַבְּלִין טֻמְאָה, מִפְּנֵי שֶׁיֵּשׁ לָהֶן שֵׁם לְוַי; הַפֶּרַח שֶׁלָּהּ, וְהַבָּסִיס--מִטַּמְּאִין בִּפְנֵי עַצְמָן.
וּבְשָׁעַת חִבּוּר, הַכֹּל מְקַבְּלִין טֻמְאָה.

 קוֹרַת הַחִצִּים שְׁהִיא הַמַּטָּרָה--שֶׁיֵּשׁ בָּהּ לְשׁוֹנוֹת שֶׁלְּמַתֶּכֶת, מְקַבֶּלֶת טֻמְאָה; וְשֶׁמַּנִּיחִין אוֹתָהּ בְּרַגְלֵי הָאֲסִירִים, טְהוֹרָה.
וְהַקֻּלָּר, מְקַבֶּלֶת טֻמְאָה.

מְגֵרָה שֶׁעָשָׂה שִׁנֶּיהָ לְחוֹר הַדֶּלֶת--אַף עַל פִּי שֶׁמִּשְׁתַּמֵּשׁ בָּהּ, אֵינָהּ מְקַבֶּלֶת טֻמְאָה; וְאִם מִשֶּׁנִּטְמֵאת עֲשָׂיָהּ לְחוֹר הַדֶּלֶת--הֲרֵי זוֹ בְּטֻמְאָתָהּ, עַד שֶׁיִּקְבְּעֶנָּה בְּמַסְמֵר.
הֲפָכָהּ--בֵּין מִלְמַעְלָן, בֵּין מִלְּמַטָּן, בֵּין מִן הַצְּדָדִין--טְהוֹרָה.

הִלְכּוֹת כֵּלִים פֵּרֶק יא 
כַּמָּה שֵׁעוּר הַשֶּׁבֶר שֶׁיִּשָּׁבֵר כְּלִי מַתֶּכֶת וְלֹא יְקַבַּל טֻמְאָה, אוֹ יִטְהַר מִטֻּמְאָתוֹ: הַכֹּל לְפִי מַה שֶׁהוּא.
כָּל זְמָן שֶׁהַכְּלִי יָכוֹל לַעֲשׂוֹת מֵעֵין מְלַאכְתּוֹ--עֲדַיִן הוּא כְּלִי, וְחָשׁוּב כִּכְלִי שָׁלֵם.

כֵּיצַד: דְּלִי שֶׁלְּמַתֶּכֶת שֶׁנִּשְׁבַּר, וַהֲרֵי הוּא יָכוֹל לְמַלֹּאות בּוֹ--הֲרֵי הוּא כְּלִי כְּשֶׁהָיָה.
הַקֻּמְקוּם, כְּדֵי לָחֹם בּוֹ חַמִּין.
הַמֵּחָם, כְּדֵי לְקַבַּל סְלָעִים.
הַלְּפָס, כְּדֵי לְקַבַּל קִיתוֹנוֹת שֶׁלְּמַתֶּכֶת.
הַקִּתּוֹן, כְּדֵי לְקַבַּל פְּרוּטוֹת.
מִדּוֹת הַיַּיִן, כְּדֵי לָמֹד בָּהֶן הַיַּיִן.
וּמִדּוֹת הַשֶּׁמֶן, כְּדֵי לָמֹד בָּהֶן הַשֶּׁמֶן.

מַסְנֶנֶת שֶׁלַּחַרְדָּל שֶׁנִּפְרְצוּ בָּהּ שְׁלוֹשָׁה נְקָבִים מִלְּמַטָּה, זֶה לְתוֹךְ זֶה--טְהוֹרָה, לְפִי שְׁאֵינָהּ מְשַׁמֶּשֶׁת מֵעֵין מְלַאכְתָּהּ.
מַגְרֵפָה שֶׁנִּטַּל כַּפָּהּ--אַף עַל פִּי שְׁהִיא כַּקֻּרְנַס, טְהוֹרָה: שְׁאֵינָהּ עוֹשָׂה מֵעֵין מְלַאכְתָּהּ אֵלָא מֵעֵין הַקֻּרְנַס, וְהִיא לֹא נַעֲשָׂת לִתְקֹעַ בָּהּ כַּקֻּרְנַס.
וְכֵן כָּל כַּיּוֹצֶא בְּזֶה.

 מַסְרֵק שֶׁלְּצֶמֶר שֶׁנִּטְּלוּ שִׁנָּיו--אִם נִשְׁתַּיַּר בּוֹ שָׁלוֹשׁ בְּמָקוֹם אֶחָד, טָמֵא.
הָיְתָה הַחִיצוֹנָה אַחַת מִן הַשָּׁלוֹשׁ--טָהוֹר, לְפִי שְׁאֵינוּ יָכוֹל לִסְרֹק בּוֹ פִּשְׁתָּן: שֶׁהַחִיצוֹנָה אֵינָהּ מוֹעֶלֶת לִסְרִיקָה; וְכָל שְׁאֵינוּ עוֹשֶׂה מֵעֵין מְלַאכְתּוֹ בִּכְלִי מַתְּכוֹת, טָהוֹר.

נִטְּלוּ מִן הַמַּסְרֵק שְׁתַּיִם, וַעֲשָׂאָן לְמַלְקֶטֶת--טְמֵאוֹת.
אַחַת, וְהִתְקִינָהּ לַנֵּר, אוֹ לִלְפֹּף עָלֶיהָ הַחוּט לְרִקּוּם--מְקַבֶּלֶת טֻמְאָה; וְאִם הָיְתָה הַשֵּׁן עָבָה וּגְדוֹלָה--אַף עַל פִּי שֶׁלֹּא הִתְקִינָהּ, הֲרֵי זוֹ מִטַּמְּאָה בִּפְנֵי עַצְמָהּ.

 מַסְרֵק שֶׁלְּפִשְׁתָּן שֶׁנִּטְּלוּ שִׁנָּיו, וְנִשְׁתַּיַּר בּוֹ שְׁתַּיִם--טָמֵא; נִשְׁתַּיַּר בּוֹ אַחַת, טָהוֹר.
הַכְּדוֹמִים שֶׁנִּשְׁתַּבְּרוּ, וְאֻנְקְלֵי שֶׁלָּהֶן קַיֶּמֶת--טְמֵאִין: שֶׁהֲרֵי אִפְשָׁר לְהוֹצִיא בָּהֶן הַדְּלִי מִן הַבְּאֵר, כְּשֶׁהָיוּ מִקֹּדֶם.

 מְגֵרָה שֶׁנִּטְּלָה שִׁנָּהּ אַחַת מִבִּנְתַּיִם, טְהוֹרָה.
נִשְׁתַּיַּר בָּהּ מְלוֹא הַסִּיט בְּמָקוֹם אֶחָד--טְמֵאָה, שֶׁהֲרֵי אִפְשָׁר לָגוּר בַּנִּשְׁאָר.

 הַמַּעֲצָד וְהָאִזְמֶל וְהַמְּפַסֶּלֶת וְהַמַּקְדֵּחַ שֶׁנִּפְגְמוּ, עֲדַיִן מְקַבְּלִין טֻמְאָה; נִטַּל חִסּוּמָן, טְהוֹרִין.
וְכֻלָּן שֶׁנֶּחְלְקוּ לִשְׁנַיִם, טְמֵאִין--חוּץ מִן הַמַּקְדֵּחַ, שֶׁהֲרֵי אֵינוּ יָכוֹל לִנְקֹב בּוֹ.
וְהָרֻנְקֵי בִּפְנֵי עַצְמָהּ--אֵינָהּ מְקַבֶּלֶת טֻמְאָה, מִפְּנֵי שְׁהִיא מִקְצַת כְּלִי.

 הַסַּיִף, וְהַסַּכִּין הֶעָקוּם כְּמוֹ מַגָּל, וְהָרֹמַח, וּמַגַּל יָד, וּמַגַּל קָצִיר, וְזוֹג מִסְפְּרַיִם קְטַנִּים שֶׁלְּבַעֲלֵי בָּתִּים, וְזוֹג שֶׁלְּמִסְפְּרַיִם גְּדוֹלִים שֶׁלַּסַּפָּרִים שֶׁנֶּחְלְקוּ--כָּל חֵלֶק מֵהֶן מְקַבֵּל טֻמְאָה, מִפְּנֵי שְׁהוּא עוֹשֶׂה מֵעֵין מְלַאכְתּוֹ.
מַסְפֶּרֶת שֶׁנֶּחְלְקָה לִשְׁנַיִם--טְהוֹרָה, לְפִי שְׁאֵינָהּ מַעְבֶּרֶת אֶת הַשֵּׂעָר אֵלָא בְּדֹחַק.

שִׁרְיוֹן שֶׁנֶּחְלַק לְאָרְכּוֹ, טָהוֹר; לְרָחְבּוֹ--אִם מְשַׁמֵּשׁ מֵעֵין מְלַאכְתּוֹ רִאשׁוֹנָה, טָמֵא.
מֵאֵימָתַי טַהְרָתוֹ, מִשֶׁיִּבְלֶה וְאֵינוּ מְשַׁמֵּשׁ מֵעֵין מְלַאכְתּוֹ.
בָּלָה וְנִשְׁתַּיַּר בּוֹ רֻבּוֹ--אִם מִלְמַעְלָה, טָמֵא; וְאִם מִלְּמַטָּה, טָהוֹר.
קָצַץ מִמֶּנּוּ, וְעָשָׂה חֻלְיָה לְתַכְשִׁיט--הֲרֵי זוֹ מְקַבֶּלֶת טֻמְאָה.

שְׁפוֹפֶרֶת שֶׁלַּזֶּהָבִים, וְשֶׁלַּזַּגָּגִין, וְשֶׁלַּנַּפָּחִים, וְשֶׁלְּעוֹשֵׂי זְכוֹכִית--שֶׁנֶּחְלְקָה לְאָרְכָּהּ, טְהוֹרָה.
לְרָחְבָּהּ--אִם מְשַׁמֶּשֶׁת מֵעֵין מְלַאכְתָּהּ רִאשׁוֹנָה, טְמֵאָה; וְאִם לָאו, טְהוֹרָה.

כַּלְבָּא שֶׁלַּסַּפָּרִים, וְשֶׁלָּרוֹפְאִים, וְשֶׁלְּעוֹשֵׂי זְכוֹכִית שֶׁנֶּחְלְקָה לִשְׁנַיִם--טְהוֹרָה; וְשֶׁלַּנַּפָּחִים--טְמֵאָה, מִפְּנֵי שְׁהוּא בַּתְּחִלָּה חוֹתֶה בָּהּ אֶת הַגֶּחָלִים.

מַרְאָה שֶׁלְּמַתֶּכֶת שֶׁנִּשְׁבְּרָה, אוֹ שֶׁנִּטַּשְׁטְשָׁה--אִם אֵינָהּ מַרְאָה רֹב הַפָּנִים, טְהוֹרָה; הָיְתָה מַרְאָה רֹב הַפָּנִים, עֲדַיִן הִיא כְּלִי כְּשֶׁהָיְתָה.

מַחַט שֶׁנִּטַּל קְצָתָהּ הַנָּקוּב, אוֹ עֻקְצָהּ--טְהוֹרָה; וְאִם הִתְקִינָהּ לִלְפֹּף עָלֶיהָ אֶת הַחוּט לִרְקֹם בָּהּ, טְמֵאָה.
אֲבָל מַחַט שֶׁלְּשַׂקִּים שֶׁנִּטַּל קְצָתָהּ הַנָּקוּב--טְמֵאָה, מִפְּנֵי שְׁהוּא רוֹשֵׁם בַּקָּצֶה הַשֵּׁנִי.

הַמַּחַט שֶׁלּוֹפְפִין עָלֶיהָ הַשָּׁנִי אוֹ הַזָּהָב וְכַיּוֹצֶא בָּהֶן, כְּדֶרֶךְ שֶׁהָרוֹקְמִין עוֹשִׂין--בֵּין שֶׁנִּטַּל הַנָּקוּב שֶׁלָּהּ, בֵּין שֶׁנִּטַּל עֻקְצָהּ--טְמֵאָה, שְׁאֵין מְלַאכְתָּהּ הַתְּפִירָה.

מַחַט שֶׁהֶעֱלָת חֲלוּדָה--אִם מְעַכֶּבֶת אֶת הַתְּפִירָה, טְהוֹרָה; וְאִם לָאו, טְמֵאָה.
הַסַּיִף וְהַסַּכִּין שֶׁהֶעֱלוּ חֲלוּדָה, טְהוֹרִין; שָׁפָן וְהִשְׁחִיזָן, חָזְרוּ לְטֻמְאָתָן הַיְּשָׁנָה.
וְכֵן צִנּוֹרָה שֶׁפְּשָׁטָהּ, טְהוֹרָה; כְּפָפָהּ, חָזְרָה לְטֻמְאָתָהּ הַיְּשָׁנָה.

 מַפְתֵּחַ עָקוּם כְּמוֹ אַרְכֻּבָּה שֶׁנִּשְׁבַּר מִתּוֹךְ אַרְכֻּבָּתוֹ, טָהוֹר; וְכֵן מַפְתֵּחַ הֶעָשׂוּי כְּמִין גַּם שֶׁנִּשְׁבַּר מִתּוֹךְ גַּמּוֹ, טָהוֹר: שֶׁהֲרֵי אֵינוּ יָכוֹל לִפְתֹּחַ בָּהֶן, וַהֲרֵי אֵינָן מְשַׁמְּשִׁין מֵעֵין מְלַאכְתָּן.
הָיוּ בּוֹ שִׁנַּיִם וּנְקָבִים--טָמֵא, שֶׁעֲדַיִן מַפְתֵּחַ הוּא.
נִטְּלוּ הַשִּׁנַּיִם--טָמֵא, מִפְּנֵי הַנְּקָבִים; נִסְתְּמוּ הַנְּקָבִים--טָמֵא, מִפְּנֵי הַשִּׁנַּיִם.
נִטְּלוּ הַשִּׁנַּיִם, וְנִסְתְּמוּ הַנְּקָבִים אוֹ שֶׁנִּפְרְצוּ הַנְּקָבִים זֶה לְתוֹךְ זֶה--טָהוֹר.

 כְּלִי שֶׁיֵּשׁ בְּרֹאשׁוֹ הָאֶחָד כַּף לְהָרִים בּוֹ הַדֶּשֶׁן, וּבְרֹאשׁוֹ הַשֵּׁנִי מַזְלֵג לִצְלוֹת בּוֹ הַבָּשָׂר--שֶׁנִּטְּלָה כַּפּוֹ--טָמֵא, מִפְּנֵי שִׁנָּיו; נִטְּלוּ שִׁנָּיו--טָמֵא, מִפְּנֵי כַּפּוֹ.
וְכֵן מִכְחוֹל שֶׁנִּטְּלָה כַּפּוֹ שֶׁגּוֹרְפִין בָּהּ הַכֹּחַל--טָמֵא, מִפְּנֵי הַזָּכָר שֶׁכּוֹחֲלִין בּוֹ הָעַיִן; נִטַּל הַזָּכָר--טָמֵא, מִפְּנֵי הַכַּף.

 כְּלִי שֶׁבְּרֹאשׁוֹ אֶחָד כַּף כִּסְבָכָה לִצְלוֹת עָלָיו, וּבַקָּצֶה הַשֵּׁנִי שִׁנַּיִם לְהוֹצִיא בָּהֶן הַבָּשָׂר מִן הַקְּדֵרָה אוֹ מֵעַל הָאֵשׁ--נִטְּלָה כַּפּוֹ--טָמֵא, מִפְּנֵי שִׁנָּיו; נִטְּלוּ שִׁנָּיו--טָמֵא, מִפְּנֵי כַּפּוֹ.

וְכֵן עֵט שֶׁלְּמַתֶּכֶת שֶׁכּוֹתְבִין בְּרֹאשׁוֹ הָאֶחָד, וּמוֹחֲקִין בְּרֹאשׁוֹ הַשֵּׁנִי--נִטַּל הַכּוֹתֵב--טָמֵא, מִפְּנֵי הַמּוֹחֵק; נִטַּל הַמּוֹחֵק--טָמֵא, מִפְּנֵי הַכּוֹתֵב.
וְכֵן כָּל כַּיּוֹצֶא בְּאֵלּוּ--וְהוּא, שֶׁיִּהְיֶה הַנִּשְׁאָר יָכוֹל לַעֲשׂוֹת מֵעֵין מְלַאכְתּוֹ.

כֵּיצַד: עֵט שֶׁנִּטַּל הַמּוֹחֵק שֶׁלּוֹ, וְנִשְׁאַר הַכּוֹתֵב--אִם נִשְׁאַר מֵאָרְכּוֹ כְּדֵי שֶׁיַּגִּיעַ לְקִשְׁרֵי אֶצְבְּעוֹתָיו--טָמֵא, שֶׁהֲרֵי אִפְשָׁר שֶׁיֶּאֱחֹז בּוֹ וְיִכְתֹּב; נִטַּל הַכּוֹתֵב, וְנִשְׁאַר הַמּוֹחֵק--אִם נִשְׁאַר מֵאָרְכּוֹ מְלוֹא פַּס יָדוֹ--טָמֵא, שֶׁהֲרֵי אִפְשָׁר לוֹ לִמְחֹק בּוֹ.
נִשְׁאַר פָּחוּת מִזֶּה, טָהוֹר.
וְכֵן כָּל כַּיּוֹצֶא בְּזֶה.

 קֻרְדֹּם שֶׁנִּטַּל עֻפְשׁוֹ, וְהוּא הַצַּד שֶׁהֶחָרָשׁ מְנַגֵּר בּוֹ--טָמֵא, מִפְּנֵי בֵּית בִּקּוּעוֹ; נִטַּל בֵּית בִּקּוּעוֹ--טָמֵא, מִפְּנֵי עֻשְׁפּוֹ.
נִשְׁבַּר מַקּוֹפוֹ, טָהוֹר.
חַרְחוּר שֶׁנִּפְגַם--עֲדַיִן הוּא כְּלִי, עַד שֶׁיִּנָּטֵל רֻבּוֹ; נִשְׁבַּר מַקּוֹפוֹ, טָהוֹר.

הַמַּרְדֵּעַ, וְהוּא הַמַּלְמָד--הוּא עֵץ אָרוֹךְ עָבֶה; וּכְמוֹ מַסְמֵר חַד תָּקוּעַ בִּקְצָתוֹ מִלְמַעְלָה, וְזֶה הַבַּרְזֶל נִקְרָא דָּרְבָּן.
וּבַקָּצֶה הַשֵּׁנִי מִלְּמַטָּה בַּרְזֶל כְּמוֹ רֹמַח, וְהָעֵץ נִכְנָס בּוֹ; וְזֶה הַבַּרְזֶל נִקְרָא חַרְחוּר.

מְנִיקִית שֶׁלְּמַתֶּכֶת שְׁהִיא כְּמוֹ שְׁפוֹפֶרֶת, שֶׁנִּטְמְאָה--מִשֶּׁיִּקְבַּע אוֹתָהּ בַּמַּקֵּל אוֹ בַּדֶּלֶת, וִיחַבַּר אוֹתָהּ עִם הָעֵץ--תִּטְהַר.
לֹא נִטְמֵאת--קְבָעָהּ בַּמַּקֵּל אוֹ בַּדֶּלֶת--הֲרֵי זוֹ מְקַבֶּלֶת טֻמְאָה, בִּמְקוֹמָהּ: שֶׁכָּל כְּלֵי מַתְּכוֹת שֶׁקְּבָעָם בַּקּוֹרָה אוֹ בַּכּוֹתָל--מְקַבְּלִין טֻמְאָה כְּשֶׁהָיוּ, עַד שֶׁיְּשַׁנֶּה מַעֲשֵׂיהֶם.

לְפִיכָּךְ דַּף שֶׁלַּנַּחְתּוֹמִין שֶׁלְּמַתֶּכֶת, שֶׁקְּבָעוֹ בַּכּוֹתָל--טָמֵא.
וְכֵן כָּל כַּיּוֹצֶא בְּזֶה מִשְּׁאָר כְּלֵי מַתְּכוֹת שֶׁנִּקְבְּעוּ, בֵּין פְּשׁוּטֵיהֶן בֵּין מְקַבְּלֵיהֶן--מְקַבְּלִים טֻמְאָה כְּשֶׁהָיוּ.

הִלְכּוֹת כֵּלִים פֵּרֶק יב 
כְּלֵי עֵץ וּכְלֵי עוֹר וּכְלֵי עֶצֶם שֶׁנִּשְׁבְּרוּ, טָהֲרוּ מִטֻּמְאָתָן.
חָזַר וְעָשָׂה כְּלִי מִשִּׁבְרֵיהֶן, אוֹ שֶׁקִּבַּץ אֶת שִׁבְרֵיהֶן וְעָשָׂה מֵהֶן כֵּלִים אֲחֵרִים--הֲרֵי אֵלּוּ כִּשְׁאָר הַכֵּלִים הַטְּהוֹרִים שֶׁלֹּא נִטְמְאוּ מִקֹּדֶם, שְׁהֶן מְקַבְּלִין טֻמְאָה מִכָּאן וּלְהַבָּא.

וְכֵן כְּלֵי מַתְּכוֹת שֶׁנִּשְׁבְּרוּ אַחַר שֶׁנִּטְמְאוּ, טָהֲרוּ.
הִתִּיכָן, וְחָזַר וְעָשָׂה מֵהֶן כֵּלִים אֲחֵרִים--חָזְרוּ לְטֻמְאָתָן הַיְּשָׁנָה; וְאֵין לִכְלֵי מַתְּכוֹת טַהְרָה גְּמוּרָה, עַד שֶׁיַּטְבִּילֵם בְּמִקְוָה כִּשְׁהֶן שְׁלָמִים אוֹ יִשָּׁאֲרוּ שְׁבוּרִים.
וַחֲזָרַת כְּלֵי מַתְּכוֹת לְטֻמְאָתָן הַיְּשָׁנָה, מִדִּבְרֵי סוֹפְרִים.

וּמִפְּנֵי מַה גָּזְרוּ עַל כְּלֵי מַתְּכוֹת שֶׁיַּחְזְרוּ לַטֻּמְאָה הַיְּשָׁנָה: גְּזֵרָה שֶׁמֶּא יִטַּמֵּא לוֹ כְּלִי, וְיַתִּיכוֹ וְיַעֲשֶׂה מִמֶּנּוּ כְּלִי אַחֵר בּוֹ בַּיּוֹם: וְאִם תֹּאמַר שְׁהוּא טָהוֹר כְּדִין תּוֹרָה, יָבוֹא וְיֹאמַר הַשְּׁבִירָה מְטַהֶרֶת וְהַטְּבִילָה מְטַהֶרֶת; כְּשֵׁם שְׁאִם נִשְׁבַּר וְהִתִּיכוֹ וְעָשָׂה מִמֶּנּוּ כְּלִי כְּשֶׁהָיָה, הֲרֵי הוּא טָהוֹר בּוֹ בַּיּוֹם--כָּךְ אִם הִטְבִּילוֹ, אַף עַל פִּי שְׁהוּא כְּשֶׁהָיָה הֲרֵי הוּא טָהוֹר בּוֹ בַּיּוֹם.
וְיָבוֹאוּ לוֹמַר שְׁאֵין הַכֵּלִים צְרִיכִין הַעְרֵב שֶׁמֶשׁ; מִפְּנֵי חֲשָׁשׁ זֶה, גָּזְרוּ עֲלֵיהֶם טֻמְאָה.

 אֶחָד כְּלִי שֶׁנִּטְמָא בְּמֵת, אוֹ בִּשְׁאָר הַטֻּמְאוֹת--אִם הִתִּיכוֹ--חָזַר לְטֻמְאָתוֹ הַיְּשָׁנָה, עַד שֶׁיִּטְבֹּל.
נִטְמָא בְּמֵת, וְהִזָּה עָלָיו בַּשְּׁלִישִׁי, וְאַחַר כָּךְ הִתִּיכוֹ וְעָשָׂהוּ כְּלִי אַחֵר, וְהִזָּה עָלָיו בַּשְּׁבִיעִי, וְהִטְבִּילוֹ--הֲרֵי זֶה טָמֵא, וְאֵין הַזָּיָה שֶׁקֹּדֶם הֶתֵּךְ מִצְטָרֶפֶת לַהַזָּיָה שֶׁאַחַר הֶתֵּךְ; וְאֵין לוֹ טַהְרָה, עַד שֶׁיַּזֶּה עָלָיו שְׁלִישִׁי וּשְׁבִיעִי וְיַטְבִּיל כִּשְׁהוּא כְּלִי קֹדֶם שְׁבִירָה, אוֹ יַזֶּה עָלָיו שְׁלִישִׁי וּשְׁבִיעִי וְיַטְבִּיל אַחַר שֶׁיַּתִּיכוֹ.

 בַּרְזֶל טָמֵא שֶׁבְּלָלוֹ עִם בַּרְזֶל טָהוֹר--אִם רֹב מִן הַטָּמֵא, טָמֵא; וְאִם רֹב מִן הַטָּהוֹר, טָהוֹר; מֶחְצָה לְמֶחְצָה, טָמֵא.
וְכֵן טִיט שֶׁבְּלָלוֹ בִּגְלָלִים, וְצָרַף הַכֹּל בַּכִּבְשָׁן, וְעָשָׂהוּ כְּלִי--אִם רֹב מִן הַטִּיט--הֲרֵי זֶה מְקַבֵּל טֻמְאָה, מִפְּנֵי שְׁהוּא כְּלִי חֶרֶס; וְאִם רֹב מִן הַגְּלָלִים, אֵינוּ מְקַבֵּל טֻמְאָה.

 כְּלֵי מַתְּכוֹת הַטְּהוֹרִין שֶׁאֲנָכָן בַּאֲנָךְ טָמֵא, טְמֵאִין; אֲבָל הָעוֹשֶׂה כֵּלִים מִן הָאֲנָךְ הַטָּמֵא, הֲרֵי הֶן טְהוֹרִין.
קֻרְדֹּם שֶׁעָשָׂהוּ מִן הַבַּרְזֶל הַטָּהוֹר, וְעָשָׂה עָשְׁפּוֹ מִן הַטָּמֵא--הֲרֵי זֶה טָמֵא; עָשָׂה עָשְׁפּוֹ מִן הַטָּהוֹר, וְהַקֻּרְדֹּם מִן הַטָּמֵא--הֲרֵי זֶה טָהוֹר: שֶׁהַכֹּל הוֹלֵךְ אַחַר הָעוֹשֶׂה מְלָאכָה.
קֻרְדֹּם טָהוֹר שֶׁחֲסָמוֹ בְּבַרְזֶל טָמֵא, טָהוֹר.

 קִתּוֹן שֶׁעָשָׂהוּ מִן הַטָּמֵא, וְשׁוּלָיו מִן הַטָּהוֹר--טָהוֹר; עָשָׂהוּ מִן הַטָּהוֹר, וְשׁוּלָיו מִן הַטָּמֵא--טָמֵא: הַכֹּל הוֹלֵךְ אַחַר הַמְּקַבֵּל, וְהָעוֹשֶׂה מְלָאכָה.

 כְּלִי מַתֶּכֶת שֶׁנִּטְמָא בְּטֻמְאָה שְׁהִיא מִדִּבְרֵי סוֹפְרִים, כְּגוֹן שֶׁנִּטְמָא בַּעֲבוֹדָה זָרָה וְכַיּוֹצֶא בָּהּ, וְנִשְׁבַּר, וְהִתִּיכוֹ וְחָזַר וְעָשָׂה מִמֶּנּוּ כְּלִי אַחֵר--הֲרֵי זֶה סְפֵק אִם חָזַר לְטֻמְאָתוֹ הַיְּשָׁנָה, אוֹ לֹא חָזַר.

 כְּלֵי זְכוֹכִית שֶׁנִּטְמְאוּ וְנִשְׁבְּרוּ, טָהֲרוּ כְּכָל הַכֵּלִים.
וְאַפִלּוּ חָזַר וְהִתִּיכָן, וְעָשָׂה מֵהֶן כְּלִי אַחֵר--אֵינָן חוֹזְרִין לְטֻמְאָה יְשָׁנָה: לְפִי שֶׁעִיקַר טֻמְאָתָן מִדִּבְרֵי סוֹפְרִים כְּמוֹ שֶׁבֵּאַרְנוּ, לֹא גָזְרוּ עֲלֵיהֶן בְּטֻמְאָה יְשָׁנָה.

וְכֵן כְּלֵי זְכוֹכִית שֶׁנִּשְׁבְּרוּ--אַף עַל פִּי שֶׁשִּׁבְרֵיהֶן כֵּלִים וּרְאוּיִין לְתַשְׁמִישׁ, הוֹאִיל וְהֶן שְׁיַרֵי כֵּלִים, אֵינָן מְקַבְּלִין טֻמְאָה, לְפִי שְׁאֵינָן דּוֹמִין לִכְלֵי חֶרֶס.
כֵּיצַד: קְעָרָה שֶׁלִּזְכוֹכִית שֶׁנִּשְׁבְּרָה, וְהִתְקִין שׁוּלֶיהָ לְתַשְׁמִישׁ--אֵין הַשּׁוּלַיִם מְקַבְּלִין טֻמְאָה, אַף עַל פִּי שְׁהֶן כִּקְעָרָה.
וְאִם קִרְסַם אֶת מְקוֹם הַשֶּׁבֶר, וְשָׁפוֹ בְּשׁוֹפִין--הֲרֵי זֶה מְקַבֵּל טֻמְאָה.
וְכֵן כָּל כַּיּוֹצֶא בְּזֶה.

צְלוֹחִית קְטַנָּה הַנִּטֶּלֶת בְּיָד אַחַת, שֶׁנִּטַּל פִּיהָ--מְקַבֶּלֶת טֻמְאָה, מִפְּנֵי שְׁאֵין מכְנִיסִין הַיָּד לְתוֹכָהּ אֵלָא יוֹצֵק מִמֶּנָּה; אֲבָל גְּדוֹלָה הַנִּטֶּלֶת בִּשְׁתֵּי יָדַיִם, שֶׁנִּטַּל פִּיהָ--טְהוֹרָה, מִפְּנֵי שְׁהִיא חוֹבֶלֶת בַּיָּד בְּשָׁעָה שֶׁמַּכְנִיס יָדוֹ לְתוֹכָהּ.

וְכֵן צְלוֹחִית שֶׁלְּפַלְיָטוֹן--אַף עַל פִּי שְׁהִיא קְטַנָּה--אִם נִטַּל פִּיהָ, טְהוֹרָה: מִפְּנֵי שֶׁחוֹבֶלֶת בְּאֶצְבָּעוֹ, בְּשָׁעָה שֶׁמּוֹצִיא הַבֹּשֶׂם מִתּוֹכָהּ.
לְגִינִים הַגְּדוֹלִים שֶׁנִּטַּל פִּיהֶן--עֲדַיִן הֶן כֵּלִים, מִפְּנֵי שְׁהוּא מַתְקִינָם לַכְּבָשִׁים.

כּוֹס שֶׁנִּפְגַם רֻבּוֹ, טָהוֹר; נִפְגַם בּוֹ שְׁלִישׁ הֶקֵּפוֹ בְּרֹב גָּבְהוֹ, טָהוֹר.
נִקַּב וּסְתָמוֹ, בֵּין בַּעֲבָץ בֵּין בְּזֶפֶת--טָהוֹר.
וְהַכּוֹס וְהַצְּלוֹחִית שֶׁנִּקְּבוּ, בֵּין מִלְמַעְלָה בֵּין מִלְּמַטָּה--טְהוֹרִין.
הַתַּמְחוּי וְהַקְּעָרָה שֶׁנִּקְּבוּ מִלְמַעְלָה, טְמֵאִין; מִלְּמַטָּה, טְהוֹרִין.
נִסְדְּקוּ--אִם יְכוּלִין לְקַבַּל אֶת הַחַמִּין כְּצוֹנֵן, טְמֵאִין; וְאִם לָאו, טְהוֹרִין.
הַכּוֹסוֹת הַחֲתוּכִין--אַף עַל פִּי שֶׁשִּׂפְתוֹתֵיהֶן סוֹרְטִין אֶת הַפֶּה, מְקַבְּלִין טֻמְאָה.

 הָאֲפַרְכֵּס שֶׁלִּזְכוֹכִית--טָהוֹר, שֶׁהֲרֵי הוּא כְּמוֹ מְחָץ שְׁאֵינוּ מְקַבֵּל.
זְכוֹכִית שֶׁעוֹשִׂין אוֹתָהּ לְמַרְאָה--טְהוֹרָה, אַף עַל פִּי שְׁהִיא מְקַבֶּלֶת: לְפִי שֶׁלֹּא נַעֲשָׂת לְקַבָּלָה.
הַתַּרְוָד שֶׁלִּזְכוֹכִית שְׁהוּא מְקַבֵּל--אַף עַל פִּי שֶׁכְּשֶׁמַּנִּיחוֹ עַל הַשֻּׁלְחָן, נֶהְפַּךְ עַל צִדּוֹ וְאֵינוּ מְקַבֵּל--הֲרֵי זֶה מְקַבֵּל טֻמְאָה.

 הַתַּמְחוּי שֶׁלִּזְכוֹכִית שֶׁעָשָׂהוּ מַרְאָה, מְקַבֵּל טֻמְאָה; וְאִם מִתְּחִלָּה עָשָׂהוּ לְמַרְאָה, כְּדֵי שֶׁיִּהְיוּ דְּבָרִים שֶׁמַּנִּיחִין בּוֹ נִרְאִין מֵאֲחוֹרָיו--הֲרֵי זֶה טָהוֹר.
וְכָל כְּלֵי זְכוֹכִית--אֵין מְקַבְּלִין טֻמְאָה, עַד שֶׁתִּגָּמֵר מְלַאכְתָּן כְּכָל הַכֵּלִים.

הִלְכּוֹת כֵּלִים פֵּרֶק יג 
כְּבָר בֵּאַרְנוּ בְּכַמָּה מְקוֹמוֹת שְׁאֵין כְּלִי חֶרֶס מִטַּמֵּא אֵלָא מֵאַוֵּירוֹ, אוֹ בַּהֲסֵט הַזָּב.
וּשְׁאָר כָּל הַכֵּלִים שֶׁנָּגְעָה בָּהֶן הַטֻּמְאָה, נִטְמְאוּ; וְאִם נִכְנְסָה טֻמְאָה לְאַוֵּירָן, וְלֹא נָגְעָה בָּהֶן--הֲרֵי הֶן טְהוֹרִין.
נִמְצָא הַטָּמֵא בִּכְלִי חֶרֶס, טָהוֹר בְּכָל הַכֵּלִים; וְהַטָּמֵא בְּכָל הַכֵּלִים, טָהוֹר בִּכְלִי חֶרֶס.

וּמְנַיִן שְׁאֵין כְּלִי חֶרֶס מִטַּמֵּא אֵלָא מֵאַוֵּירוֹ: שֶׁנֶּאֱמָר "וְכָל-כְּלִי-חֶרֶשׂ--אֲשֶׁר-יִפֹּל מֵהֶם, אֶל-תּוֹכוֹ" --מִתּוֹכוֹ הוּא מִטַּמֵּא, וְאֵינוּ מִטַּמֵּא מֵאֲחוֹרָיו.
וּכְשֵׁם שֶׁמִּטַּמֵּא מֵאַוֵּירוֹ, כָּךְ מְטַמֵּא אֹכָלִין וּמַשְׁקִין מֵאַוֵּירוֹ.

כֵּיצַד: כְּלִי חֶרֶס שֶׁנִּטְמָא, וְנִכְנְסוּ אֹכָלִין וּמַשְׁקִין לְאַוֵּירוֹ--אַף עַל פִּי שֶׁלֹּא נָגְעוּ בּוֹ--הֲרֵי אֵלּוּ טְמֵאִין, שֶׁנֶּאֱמָר "כֹּל אֲשֶׁר בְּתוֹכוֹ יִטְמָא" .
אֲבָל שְׁאָר הַכֵּלִים הַטְּמֵאִין--אֵינָן מְטַמְּאִין אֹכָלִין וּמַשְׁקִין, עַד שֶׁיִּגְּעוּ בָּהֶן.

 אֵין כְּלִי חֶרֶס מְטַמֵּא כֵּלִים מֵאַוֵּירוֹ, בֵּין כְּלִי חֶרֶס בֵּין שְׁאָר כֵּלִים.
כֵּיצַד: כְּלִי חֶרֶס גָּדוֹל שֶׁהָיוּ כֵּלִים בְּתוֹכוֹ, וְנִכְנְסָה טֻמְאָה בְּאַוֵּירוֹ--הוּא טָמֵא, וְכָל הַכֵּלִים שֶׁבְּתוֹכוֹ טְהוֹרִין.

הָיוּ מַשְׁקִין בַּכֵּלִים שֶׁבְּתוֹכוֹ--נִטְמְאוּ הַמַּשְׁקִין מֵאַוֵּירוֹ, וְחוֹזְרִין וּמְטַמְּאִין אֶת הַכֵּלִים; וַהֲרֵי זֶה אוֹמֵר מְטַמְּאֶיךָ לֹא טִמְּאוּנִי, וְאַתָּה טִמֵּאתַנִי.

 כְּלִי חֶרֶס שֶׁנָּגְעוּ מַשְׁקִין טְמֵאִין בַּאֲחוֹרָיו בִּלְבָד, נִטְמְאוּ אֲחוֹרָיו כִּשְׁאָר כָּל הַכֵּלִים.
בַּמֶּה דְּבָרִים אֲמוּרִים, בְּשֶׁהָיָה לוֹ תּוֹךְ; אֲבָל אִם אֵין לוֹ תּוֹךְ, וְנָגְעוּ בּוֹ מַשְׁקִין טְמֵאִין--הֲרֵי זֶה טָהוֹר: שֶׁכָּל שְׁאֵין לוֹ תּוֹךְ בִּכְלִי חֶרֶס, אֵין אֲחוֹרָיו מִטַּמְּאִין בְּמַשְׁקִין.

נָגְעוּ אֹכָלִין אוֹ מַשְׁקִין בַּאֲחוֹרֵי כְּלִי חֶרֶס הַטָּמֵא, הֲרֵי אֵלּוּ טְמֵאִין.
וְאֶחָד כְּלִי חֶרֶס וְאֶחָד כָּל הַכֵּלִים, בְּדָבָר זֶה: שֶׁכָּל הַכֵּלִים הַטְּמֵאִין שֶׁנָּגְעוּ אֹכָלִין אוֹ מַשְׁקִין בָּהֶן, בֵּין מִתּוֹכָן בֵּין מֵאֲחוֹרֵיהֶן--נִטְמְאוּ.

 אֶחָד כְּלִי חֶרֶס שֶׁנִּכְנְסָה טֻמְאָה לְאַוֵּירוֹ, אוֹ שֶׁכָּפָהוּ עַל הַטֻּמְאָה הַמֻּנַּחַת עַל הָאָרֶץ וְנַעֲשָׂה אֹהֶל עָלֶיהָ--שֶׁהֲרֵי הַטֻּמְאָה בְּתוֹכוֹ.
מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר "אֶל-תּוֹכוֹ" , לְרַבּוֹת אֶת הָאֹהָלִים.

 גֻּמָּה שֶׁהָיָה הַשֶּׁרֶץ מֻנָּח בְּתוֹכָהּ, וְכָפָה כְּלִי חֶרֶס עַל הַגֻּמָּה--לֹא נִטְמָא: שֶׁנֶּאֱמָר "אֲשֶׁר-יִפֹּל מֵהֶם, אֶל-תּוֹכוֹ" , עַד שֶׁתִּכָּנֵס עַצְמָהּ שֶׁלְּטֻמְאָה בְּתוֹכוֹ.
לְפִיכָּךְ הַשֶּׁרֶץ הַנִּמְצָא לְמַטָּה מִנְּחֻשְׁתּוֹ שֶׁלַּתַּנּוּר, שְׁהִיא קַרְקָעִיתוֹ--הַתַּנּוּר טָהוֹר: שֶׁאֲנִי אוֹמֵר חַי נָפַל, וְעַכְשָׁו מֵת בְּתוֹךְ גֻּמָּה זוֹ.

וְכֵן אִם נִמְצֵאת מַחַט אוֹ טַבַּעַת לְמַטָּה מִנְּחֻשְׁתּוֹ שֶׁלַּתַּנּוּר--אַף עַל פִּי שֶׁכָּל הַכֵּלִים הַנִּמְצָאִים טְמֵאִים כְּמוֹ שֶׁבֵּאַרְנוּ, הֲרֵי הַתַּנּוּר טָהוֹר: שֶׁאֲנִי אוֹמֵר שָׁם הָיוּ, עַד שֶׁלֹּא בָא הַתַּנּוּר; וְהַתַּנּוּר נִבְנָה עֲלֵיהֶן, וְלֹא נָפְלוּ לְתוֹכוֹ.
נִמְצְאוּ בַּדֶּשֶׁן--הֲרֵי הַתַּנּוּר טָמֵא, שְׁאֵין לוֹ בְּמַה יִתְלֶה.

נִמְצְאוּ בִּנְחֻשְׁתּוֹ שֶׁלַּתַּנּוּר, נִרְאִין אֲבָל אֵינָן יוֹצְאִין לְאַוֵּירוֹ--אִם אוֹפֶה אֶת הַבָּצֵק, וְהוּא נוֹגֵעַ בָּהֶן--נִטְמָא הַתַּנּוּר, כְּאִלּוּ הָיוּ בְּתוֹךְ אַוֵּירוֹ; וְאִם לָאו--הַתַּנּוּר טָהוֹר, כְּאִלּוּ הֶן לְמַטָּה מִנְּחֻשְׁתּוֹ.
בְּאֵיזֶה בָּצֵק אָמְרוּ, בַּבָּצֵק הַבֵּינוֹנִי שְׁאֵינוּ רַךְ בְּיוֹתֵר וְלֹא קָשֶׁה.

 הַשֶּׁרֶץ שֶׁנִּמְצָא בָּעַיִן שֶׁלַּתַּנּוּר, בָּעַיִן שֶׁלַּכִּירָה, בָּעַיִן שֶׁלַּכֻּפָּח--אִם נִמְצָא מִן הַשָּׂפָה הַפְּנִימִית וְלַחוּץ, טָהוֹר; וְכֵן אִם נִמְצָא בְּאַוֵּיר הָעַיִן, טָהוֹר: שֶׁהֲרֵי לֹא נִכְנַס לְאַוֵּיר הַתַּנּוּר אוֹ הַכִּירָה אוֹ הַכֻּפָּח, אֵלָא תַּחַת עֹבִי דָּפְנוֹתֵיהֶן הוּא תָּלוּי.
וְאַפִלּוּ הָיָה שָׁם כַּזַּיִת מִן הַמֵּת--טְהוֹרִין, אֵלָא אִם כֵּן הָיָה בְּעֹבִי הָעַיִן פּוֹתֵחַ טֶפַח: שֶׁהֲרֵי מֵבִיא אֶת הַטֻּמְאָה לְאַוֵּיר הַתַּנּוּר, כְּמוֹ שֶׁנִּתְבָּאַר בְּעִנְיַן טֻמְאַת מֵת.

 נִמְצָא הַשֶּׁרֶץ בִּמְקוֹם הַנָּחַת הָעֵצִים, מִן הַשָּׂפָה הַפְּנִימִית וְלַחוּץ--טָהוֹר.
נִמְצָא בִּמְקוֹם יְשִׁיבַת הַבַּלָּן, בִּמְקוֹם יְשִׁיבַת הַצַּבָּע, בִּמְקוֹם יְשִׁיבַת שׁוֹלְקֵי זֵיתִים--הַכֹּל טָהוֹר.
אֵין הַתַּנּוּר וְלֹא הַכִּירָה וְלֹא שְׁאָר מְקוֹמוֹת הַיְּקוֹד מִטַּמְּאִין, אֵלָא אִם נִמְצֵאת הַטֻּמְאָה מִן הַסְּתוּמָה וּלִפְנִים.

 כְּלִי חֶרֶס שֶׁשּׁוֹתִין בּוֹ בַּעֲלֵי בָּתִּים הַמַּיִם, שֶׁבְּאֶמְצָעוֹ כְּמוֹ רֶשֶׁת שֶׁלְּחֶרֶס, וּשְׂפָתוֹ מִלְמַעְלָה מִן הָרֶשֶׁת כְּמוֹ מַסְרֵק, וְזֶה הוּא הַנִּקְרָא צִרְצוּר--אִם נִכְנְסָה הַטֻּמְאָה לְאַוֵּיר הַמַּסְרֵק לְמַעְלָה מִן הָרֶשֶׁת--נִטְמָא כֻּלּוֹ, שֶׁזֶּה הוּא תּוֹכוֹ שֶׁלִּכְלִי זֶה.

 כְּלִי חֶרֶס שֶׁהָיָה לוֹ שָׁלוֹשׁ שְׂפָיוֹת זוֹ לִפְנִים מִזּוֹ, הָיְתָה הַפְּנִימִית עוֹדֶפֶת, וְנִכְנְסָה טֻמְאָה לְאַוֵּיר הַפְּנִימִית--כָּל הָאֹכָלִין וְהַמַּשְׁקִין שֶׁבָּאַוֵּיר שֶׁבֵּין הַשָּׂפָה הַפְּנִימִית וּבֵין הָאֶמְצָעִית וְהָאֹכָלִין וְהַמַּשְׁקִין שֶׁבֵּין הָאֶמְצָעִית וּבֵין הַחִיצוֹנָה, טְהוֹרִין.
הָיְתָה הָאֶמְצָעִית עוֹדֶפֶת, וְנִטְמָא אַוֵּירָהּ--מִמֶּנָּה וְלִפְנִים, טָמֵא; וּמִמֶּנָּה וְלַחוּץ, טָהוֹר.
הָיְתָה הַחִיצוֹנָה עוֹדֶפֶת, וְנִטְמָא אַוֵּירָהּ--הַכֹּל טָמֵא.
הָיוּ שֹׁווֹת--כָּל שֶׁנִּטְמָא אַוֵּירָהּ, טְמֵאָה; וְהַשְּׁאָר טָהוֹר.

 לְפָסִין זוֹ בְּתוֹךְ זוֹ, וְשִׂפְתוֹתֵיהֶן שֹׁווֹת, וְהַשֶּׁרֶץ בָּעֶלְיוֹנָה אוֹ בַּתַּחְתּוֹנָה--זוֹ שֶׁיֵּשׁ בָּהּ הַשֶּׁרֶץ, טְמֵאָה; וּשְׁאָר הַלְּפָסִין, טְהוֹרִין: הֶן וְכָל הָאֹכָלִין שֶׁבָּהֶן.
הָיָה כָּל לְפָס מֵהֶן נְקוּבָה בְּכוֹנֵס מַשְׁקֶה, וְהַשֶּׁרֶץ בָּעֶלְיוֹנָה--כָּל הָאֹכָלִין וְהַמַּשְׁקִין שֶׁבְּכָל הַלְּפָסִין טְמֵאִים, שֶׁהֲרֵי הַטֻּמְאָה בְּאַוֵּיר כֻּלָּן כְּמוֹ שֶׁיִּתְבָּאַר.

הָיָה הַשֶּׁרֶץ בַּתַּחְתּוֹנָה--הִיא טְמֵאָה, וְכֻלָּן טְהוֹרוֹת: שֶׁהֲרֵי לֹא נִכְנַס הַשֶּׁרֶץ לְאַוֵּיר הָעֶלְיוֹנוֹת; וְאֵין שְׂפַת הַתַּחְתּוֹנָה עוֹדֶפֶת, כְּדֵי לְטַמֵּא כָּל הָאֹכָלִין וְהַמַּשְׁקִין שֶׁבְּתוֹכָהּ.

הָיָה הַשֶּׁרֶץ בָּעֶלְיוֹנָה, וְהָיְתָה שְׂפַת הַתַּחְתּוֹנָה עוֹדֶפֶת--הָעֶלְיוֹנָה טְמֵאָה, שֶׁהַשֶּׁרֶץ בְּתוֹכָהּ; וְכֵן הַתַּחְתּוֹנָה--מִפְּנֵי שֶׁשְּׂפָתָהּ עוֹדֶפֶת, הֲרֵי הַשֶּׁרֶץ בְּאַוֵּירָהּ.
וּשְׁאָר הַלְּפָסִין שֶׁבְּתוֹךְ הַתַּחְתּוֹנָה--טְהוֹרִין, שְׁאֵין כְּלִי חֶרֶס מְטַמֵּא כֵּלִים שֶׁבְּתוֹכוֹ.
וְאִם הָיָה בֵּינֵיהֶן מַשְׁקֶה טוֹפֵחַ--כָּל שֶׁיֵּשׁ בָּהּ מַשְׁקֶה טוֹפֵחַ, טְמֵאָה: שֶׁמַּשְׁקֶה מִטַּמֵּא מֵאַוֵּיר הַתַּחְתּוֹנָה הָעוֹדֶפֶת, וְחוֹזֵר וּמְטַמֵּא אֶת הַלְּפָס.

 טַבְלָה שֶׁלְּחֶרֶס שֶׁהָיוּ קְעָרוֹת דְּבוּקִין בָּהּ בִּתְחִלַּת מַעֲשֶׂיהָ, וַהֲרֵי הַכֹּל כְּלִי אֶחָד, וְנִטְמֵאת אַחַת מִן הַקְּעָרוֹת--לֹא נִטְמְאוּ כֻּלָּן.
וְאִם הָיָה לַטַּבְלָה דֹּפֶן עוֹדֵף, שֶׁנִּמְצְאוּ כָּל הַקְּעָרוֹת בְּתוֹכוֹ, וְנִטְמֵאת אַחַת מֵהֶן--נִטְמְאוּ כֻּלָּן.
וְכֵן הַדִּין בְּבֵית הַתְּבָלִין שֶׁלְּחֶרֶס, וְקַלְמְרִין הַמַּתְאִימוֹת.

כַּיּוֹצֶא בּוֹ, בֵּית הַתְּבָלִין שֶׁלְּעֵץ שֶׁנִּטְמָא אֶחָד מִבָּתָּיו בְּמַשְׁקִין--לֹא נִטְמְאוּ שְׁאָר הַבָּתִּים.
וְאִם יֵשׁ לוֹ דֹּפֶן עוֹדֵף, שֶׁנִּמְצְאוּ כָּל הַבָּתִּים בְּתוֹכוֹ, וְנִטְמָא אֶחָד מִבָּתָּיו בְּמַשְׁקִין--נִטְמְאוּ כֻּלָּן: שֶׁהַכֹּל כִּכְלִי אֶחָד; וּכְלִי שֶׁנִּטְמָא תּוֹכוֹ בְּמַשְׁקִין, נִטְמָא כֻּלּוֹ.

הָיוּ בָּתָּיו קְבוּעִין בְּמַסְמֵר, הֲרֵי אֵלּוּ חִבּוּר זֶה לְזֶה לַטֻּמְאָה וְלַהַזָּיָה.
הָיוּ תְּקוּעִין בִּלְבָד--הֲרֵי אֵלּוּ חִבּוּר לַטֻּמְאָה, וְאֵינָן חִבּוּר לַהַזָּיָה.
וְאִם הָיוּ בָּתָּיו נִטָּלִין וְנִתָּנִין--אֵינָן חִבּוּר, לֹא לַטֻּמְאָה וְלֹא לַהַזָּיָה.

הִלְכּוֹת כֵּלִים פֵּרֶק יד 
כָּל הַמַּצִּיל בְּצָמִיד פָּתִיל בְּאֹהֶל הַמֵּת, מַצִּיל בְּצָמִיד פָּתִיל בְּאַוֵּיר כְּלִי חֶרֶס: אִם הִצִּיל בַּמֵּת הֶחָמוּר, דִּין הוּא שֶׁיַּצִּיל בִּכְלִי חֶרֶס הַקַּל.
וְכָל שְׁאֵינוּ מַצִּיל בְּאֹהֶל הַמֵּת, אֵינוּ מַצִּיל בְּאַוֵּיר כְּלִי חֶרֶס.
וּכְשֵׁם שְׁאֵין צָמִיד פָּתִיל לַטֻּמְאָה בְּאֹהֶל הַמֵּת, כָּךְ אֵין צָמִיד פָּתִיל לַטֻּמְאָה בְּאַוֵּיר כְּלִי חֶרֶס.

כֵּיצַד: קְדֵרָה שֶׁהָיְתָה מְלֵאָה אֹכָלִין וּמַשְׁקִין, וּמֻקֶּפֶת צָמִיד פָּתִיל, וּנְתוּנָה בַּתַּנּוּר הַטָּמֵא--הֲרֵי הַקְּדֵרָה וְכָל מַה שֶׁבְּתוֹכָהּ טְהוֹרִין.

הָיָה הַשֶּׁרֶץ אוֹ מַשְׁקִין טְמֵאִין בְּתוֹכָהּ, וּמֻקֶּפֶת צָמִיד פָּתִיל, וּנְתוּנָה בְּאַוֵּיר הַתַּנּוּר--נִטְמָא הַתַּנּוּר.
וְכֵן כָּל כַּיּוֹצֶא בְּזֶה.

 טַבַּעַת טְמֵאָה שֶׁהָיְתָה מֻבְלַעַת בְּתוֹךְ הַלְּבֵנָה, אוֹ מַחַט טְמֵאָה שֶׁהָיְתָה מֻבְלַעַת בְּתוֹךְ הָעֵץ, וְנָפְלוּ לְאַוֵּיר כְּלִי חֶרֶס--נִטְמָא: אַף עַל פִּי שְׁאִם נָגַע כִּכַּר תְּרוּמָה בָּעֵץ זֶה, אוֹ בִּלְבֵנָה זוֹ--טָהוֹר; הֲרֵי הֶן מְטַמְּאִין כְּלִי חֶרֶס מֵאַוֵּירוֹ.

 תֻּרְנְגוֹל שֶׁבָּלַע שֶׁרֶץ אוֹ בְּשַׂר מֵת, וְנָפַל לְאַוֵּיר הַתַּנּוּר--הֲרֵי זֶה טָהוֹר; וְאִם מֵת שָׁם הַתֻּרְנְגוֹל, נִטְמָא הַתַּנּוּר: שֶׁהַבְּלוּעִין בַּחַי מַצִּילִין מִיַּד כְּלִי חֶרֶס, כְּדֶרֶךְ שֶׁמַּצִּילִין בְּאֹהֶל הַמֵּת.

 דְּבָרִים שֶׁבְּתוֹךְ הַפֶּה אוֹ בְּתוֹךְ הַקְּמָטִין, אֵינָן כִּבְלוּעִין.
כֵּיצַד: אָדָם שֶׁהָיוּ מַשְׁקִין טְמֵאִין בְּתוֹךְ פִּיו, וְהִכְנִיס רֹאשׁוֹ לְאַוֵּיר כְּלִי חֶרֶס--טִמְּאָהוּ.
וְכֵן טָהוֹר שֶׁהָיוּ אֹכָלִין וּמַשְׁקִין לְתוֹךְ פִּיו, וְהִכְנִיס רֹאשׁוֹ לְאַוֵּיר תַּנּוּר טָמֵא--נִטְמְאוּ אֹכָלִין שֶׁבְּפִיו.
הָיָה לוֹ בְּתוֹךְ קֻמְטוֹ כַּעֲדָשָׁה מִן הַשֶּׁרֶץ, וְהִכְנִיסוֹ לְאַוֵּיר הַתַּנּוּר--נִטְמָא הַתַּנּוּר, אַף עַל פִּי שֶׁהַטֻּמְאָה בְּתוֹךְ הַקְּמָט.
סְפוֹג שֶׁבָּלַע מַשְׁקִין טְמֵאִין--אַף עַל פִּי שְׁהוּא נָגוּב מִבַּחוּץ--אִם נָפַל לְאַוֵּיר כְּלִי חֶרֶס--טִמְּאָהוּ, שֶׁסּוֹף מַשְׁקֶה לָצֵאת.
וְכֵן חֲתִכָּה שֶׁלְּלֶפֶת, וְשֶׁלִּגְמִי.

חֲרָסִים שֶׁנִּשְׁתַּמַּשׁ בָּהֶן מַשְׁקִין טְמֵאִין, וְנָגְבוּ, וְנָפְלוּ לְאַוֵּיר כְּלִי חֶרֶס--לֹא טִמְּאוּהוּ.
נָפְלוּ לַתַּנּוּר, וְהֻסַּק--נִטְמָא, שֶׁסּוֹף מַשְׁקִין לָצֵאת.

בַּמֶּה דְּבָרִים אֲמוּרִים, בְּמַשְׁקִין קַלִּין; אֲבָל אִם נִבְלְעוּ בָּהֶן מַשְׁקִין חֲמוּרִין, כְּגוֹן דַּם הַנִּדָּה וּמֵימֵי רַגְלֶיהָ--אִם הָיוּ יְכוּלִין לָצֵאת, וְהִקְפִּיד עָלָיו שֶׁיֵּצֵא--הֲרֵי זֶה מְטַמֵּא הַתַּנּוּר, אַף עַל פִּי שֶׁלֹּא הֻסַּק; וְאִם אֵין מַקְפִּיד עָלָיו--אֵינוּ מְטַמֵּא, עַד שֶׁיֻּסַּק וְיֵצֵא הַמַּשְׁקֶה.

וְכֵן בְּגֶפֶת חֲדָשָׁה הַבָּאָה מִמַּשְׁקִין טְמֵאִין, שֶׁהֻסַּק בָּהּ הַתַּנּוּר--נִטְמָא, שֶׁסּוֹף מַשְׁקֶה לָצֵאת; אֲבָל בִּישָׁנָה, טָהוֹר.
אֵיזוֹ הִיא יְשָׁנָה, לְאַחַר שְׁנֵים עָשָׂר חֹדֶשׁ.
וְאִם יָדוּעַ שֶׁיּוֹצֶא מִמֶּנָּה מַשְׁקֶה בְּשָׁעַת הֶסֵּק--אַפִלּוּ לְאַחַר שָׁלוֹשׁ שָׁנִים, נִטְמָא הַתַּנּוּר כְּשֶׁיֻּסַּק.

 כְּלִי חֶרֶס שֶׁחֲלָקוֹ בִּמְחִצָּה מִשְּׂפָתוֹ עַד קַרְקָעִיתוֹ, וְנִכְנְסָה טֻמְאָה בְּאַוֵּיר אֶחָד מִשְּׁנֵי הַחֲלָקִים--נִטְמָא הַכְּלִי כֻּלּוֹ: לְפִי שְׁאֵין דֶּרֶךְ בְּנֵי אָדָם לַחְלֹק כְּלֵי חֶרֶס, כְּדֶרֶךְ שֶׁחוֹלְקִין הָאֹהָלִים.
לְפִיכָּךְ תַּנּוּר שֶׁחֲצָצוֹ בִּנְסָרִים אוֹ בִּירִיעוֹת, וְנִמְצָא הַשֶּׁרֶץ בְּמָקוֹם אֶחָד--הַכֹּל טָמֵא.

 כְּלִי שֶׁהָיְתָה טֻמְאָה בְּתוֹכוֹ, וְהִכְנִיס הַכְּלִי לְאַוֵּיר כְּלִי חֶרֶס, וּשְׂפַת הַכְּלִי הַטָּמֵא חוּץ לִכְלִי חֶרֶס--אַף עַל פִּי שֶׁהַטֻּמְאָה מְכֻוֶּנֶת בְּתוֹךְ כְּלִי חֶרֶס, הֲרֵי זֶה טָהוֹר: שֶׁנֶּאֱמָר "אֲשֶׁר-יִפֹּל מֵהֶם, אֶל-תּוֹכוֹ" , לֹא לְתוֹךְ תּוֹכוֹ.

 וְכֵן אִם הָיָה כְּלִי חֶרֶס טָמֵא, וְהִכְנִיס לְאַוֵּירוֹ כְּלִי אַחֵר שֶׁיֵּשׁ בּוֹ אֹכָלִין וּמַשְׁקִין, וּשְׂפַת הַכְּלִי הָאַחֵר חוּץ לִכְלִי חֶרֶס--אַף עַל פִּי שֶׁהָאֹכָלִין וְהַמַּשְׁקִין מְכֻוָּנִין בְּתוֹךְ כְּלִי חֶרֶס הַטָּמֵא, הֲרֵי אֵלּוּ טְהוֹרִין: שֶׁנֶּאֱמָר "כֹּל אֲשֶׁר בְּתוֹכוֹ יִטְמָא" , לֹא שֶׁבְּתוֹךְ תּוֹכוֹ.

כֵּיצַד: כַּוֶּרֶת אוֹ קֻפָּה אוֹ קְדֵרָה אוֹ חֵמֶת וְכַיּוֹצֶא בָּהֶן שֶׁהָיָה הַשֶּׁרֶץ בְּתוֹכָהּ, וְשִׁלְשַׁל הַקֻּפָּה לְאַוֵּיר הֶחָבִית אוֹ לְאַוֵּיר הַתַּנּוּר--אַף עַל פִּי שֶׁהַשֶּׁרֶץ מְכֻוָּן בְּתוֹךְ אַוֵּיר הֶחָבִית--הוֹאִיל וּשְׂפַת הַקֻּפָּה אוֹ הַחֵמֶת לְמַעְלָה מִשְּׂפַת הֶחָבִית אוֹ הַתַּנּוּר, הֲרֵי אֵלּוּ טְהוֹרִין.
וְאִם הָיָה בְּתוֹךְ הַחֵמֶת אוֹ בְּתוֹךְ הַקְּדֵרָה וְכַיּוֹצֶא בָּהֶן אֹכָלִין אוֹ מַשְׁקִין, וְשִׁלְשַׁל אוֹתָן לְאַוֵּיר הַתַּנּוּר אוֹ הֶחָבִית הַטְּמֵאִין--הֲרֵי הֶן טְהוֹרִין.

הָיְתָה הַכַּוֶּרֶת אוֹ הַקֻּפָּה אוֹ הַחֵמֶת וְכַיּוֹצֶא בָּהֶן נְקוּבִין, אֵינָן מַצִּילִין: אֵלָא אִם הָיָה הַשֶּׁרֶץ לְתּוֹכָן, וְשִׁלְשַׁל אוֹתָן לְאַוֵּיר כְּלִי חֶרֶס הַטָּהוֹר--נִטְמָא; וְאִם הָיוּ אֹכָלִין אוֹ מַשְׁקִין לְתּוֹכָן, וְשִׁלְשַׁל אוֹתָן לְאַוֵּיר כְּלִי חֶרֶס הַטָּמֵא--נִטְמְאוּ.

וְכַמָּה יִהְיֶה בַּנֶּקֶב: אִם הָיָה בִּכְלִי שְׁטָף, בְּמוֹצִיא זֵיתִים.
וְאִם הָיָה בִּכְלִי חֶרֶס--הֶעָשׂוּי לְאֹכָלִין, שֵׁעוּרוֹ בְּזֵיתִים; וְהֶעָשׂוּי לְמַשְׁקִין, שֵׁעוּרוֹ בְּכוֹנֵס מַשְׁקֶה; וְהֶעָשׂוּי לְכָּךְ וּלְכָּךְ, מַטִּילִין אוֹתוֹ לְחֻמְרוֹ, וּמִשֶּׁיִּנָּקֵב כְּלִי חֶרֶס זֶה בְּכוֹנֵס מַשְׁקֶה, אֵינוּ מַצִּיל מִיַּד כְּלִי חֶרֶס.

 סָתַם נֶקֶב כְּלִי חֶרֶס בְּזֶפֶת--אִם הָיָה הַשֶּׁרֶץ בִּכְלִי זֶה, וְשִׁלְשְׁלוֹ לְאַוֵּיר הַתַּנּוּר הַטָּהוֹר--נִטְמָא: שְׁאֵין הַצָּמִיד מַצִּיל עַל הַטֻּמְאָה מִלְּטַמֵּא, כְּמוֹ שֶׁבֵּאַרְנוּ.

אֲבָל אִם הָיָה בִּכְלִי זֶה אֹכָלִין אוֹ מַשְׁקִין, וְשִׁלְשְׁלוֹ לְאַוֵּיר הַתַּנּוּר הַטָּמֵא--הֲרֵי הֶן טְהוֹרִין, שֶׁהֲרֵי הַנֶּקֶב סָתוּם.
וּשְׁאָר כָּל הַכֵּלִים שֶׁסְּתָמָן בְּזֶפֶת וְכַיּוֹצֶא בּוֹ, אֵינוּ מַצִּיל מִיַּד כְּלִי חֶרֶס.

 כַּוֶּרֶת פְּחוּתָה--אַף עַל פִּי שֶׁסָּתַם הַפְּחָת בְּקַשׁ--אֵינָהּ מַצֶּלֶת מִיַּד כְּלִי חֶרֶס, שֶׁהֲרֵי אֵינָהּ כְּלִי.
הַחֵמֶת וְהַכְּפִישָׁה שֶׁנִּפְחֲתוּ בְּמוֹצִיא רִמּוֹן--אַף עַל פִּי שֶׁבָּטְלוּ מִתּוֹרַת כֵּלִים, הֲרֵי אֵלּוּ מַצִּילִין מִיַּד כְּלִי חֶרֶס: וְהוּא--שֶׁיִּהְיֶה הַפְּחָת לְמַעְלָה מִשְּׂפַת כְּלִי חֶרֶס מִבַּחוּץ, וְיִהְיֶה בֵּית קִבּוּל שֶׁלָּהֶן מְשֻׁלְשָׁל לְתוֹךְ כְּלִי חֶרֶס.

 עוֹר פָּשׁוּט וְכַיּוֹצֶא בּוֹ שֶׁהָיָה שׁוֹקֵעַ לְאַוֵּיר כְּלִי חֶרֶס, אוֹ לְאַוֵּיר הַתַּנּוּר, וְהַשֶּׁרֶץ בְּתוֹךְ הָעוֹר--הֲרֵי הַתַּנּוּר טָמֵא.
וְאִם הָיָה שֶׁרֶץ בַּתַּנּוּר, אֹכָלִין וּמַשְׁקִין שֶׁבְּתוֹךְ הָעוֹר טְמֵאִין: שְׁאֵין מַצִּיל מִיַּד כְּלִי חֶרֶס אֵלָא כֵּלִים שֶׁיֵּשׁ לָהֶן תּוֹךְ, כְּגוֹן הַסַּל וְהַקֻּפָּה וְהַחֵמֶת.

 כְּלִי חֶרֶס שֶׁהָיְתָה טֻמְאָה בְּתוֹכוֹ, וְהָיָה כְּלִי חֶרֶס טָהוֹר כָּפוּי עַל פִּי הַכְּלִי הַטָּמֵא, אוֹ שֶׁהָיָה הַכְּלִי שֶׁהַטֻּמְאָה דְּבוּקָה בְּתוֹכוֹ כָּפוּי עַל פִּי הַכְּלִי הַטָּהוֹר--אַף עַל פִּי שֶׁאַוֵּיר שְׁנֵיהֶן מְעֹרָב, הַטָּמֵא בְּטֻמְאָתוֹ וְהַטָּהוֹר בְּטַהְרָתוֹ: שֶׁהֲרֵי לֹא נִכְנְסָה הַטֻּמְאָה עַצְמָהּ לְאַוֵּיר כְּלִי חֶרֶס הַטָּהוֹר.

לְפִיכָּךְ חָבִית שֶׁהָיְתָה מְלֵאָה מַשְׁקִין טְהוֹרִין, וּנְתוּנָה לְמַטָּה מִנְּחֻשְׁתּוֹ שֶׁלַּתַּנּוּר, וְנָפַל שֶׁרֶץ לְתוֹךְ הַתַּנּוּר--הֲרֵי הֶחָבִית וְהַמַּשְׁקִין טְהוֹרִין, אַף עַל פִּי שֶׁאַוֵּיר הַתַּנּוּר מְעֹרָב עִם אַוֵּיר הֶחָבִית.
וְכֵן אִם הָיְתָה הֶחָבִית כְּפוּיָה עַל פִּי הַתַּנּוּר, וּפִיהָ לְאַוֵּיר הַתַּנּוּר--אַפִלּוּ הַמַּשְׁקֶה שֶׁבְּשׁוּלֵי הֶחָבִית טָהוֹר.

הִלְכּוֹת כֵּלִים פֵּרֶק טו 
אֵין כְּלֵי חֶרֶס מְקַבְּלִין טֻמְאָה, עַד שֶׁתִּגָּמֵר מְלַאכְתָּן.
וּמֵאֵימָתַי הוּא גְּמָר מְלַאכְתָּן: מִשֶּׁיִּצָּרְפוּ בַּכִּבְשָׁן.
הַתַּנּוּר, מִשֶּׁיַּסִּיקֶנּוּ כְּדֵי לֶאֱפוֹת בּוֹ סֻפְגְּנִין.
הַכִּירָה, מִשֶּׁיַּסִּיקֶנָּה כְּדֵי לְבַשַּׁל עָלֶיהָ בֵּיצַת הַתֻּרְנְגוֹלִין טְרוּפָה וּנְתוּנָה בָּאִלְפָס.
הַכֻּפָּח--אִם עָשָׂהוּ לַאֲפִיָּה, שֵׁעוּרוֹ כַּתַּנּוּר; עָשָׂהוּ לְבִשּׁוּל, שֵׁעוּרוֹ כַּכִּירָה.

תַּנּוּר שֶׁהִתְחִיל לִבְנוֹתוֹ--אִם הָיָה גָּדוֹל--מִשֶּׁיַּתְחִיל בּוֹ אַרְבָּעָה טְפָחִים וְיַסִּיקֶנּוּ, מְקַבֵּל טֻמְאָה; וְאִם הָיָה קָטָן--מִשֶּׁיַּתְחִיל בּוֹ טֶפַח, וְיַסִּיקֶנּוּ.
הַכִּירָה--מִשֶּׁיַּתְחִיל בָּהּ שָׁלוֹשׁ אֶצְבָּעוֹת, וְיַסִּיקֶנָּה.
הַכֻּפָּח--אִם עָשָׂהוּ לַאֲפִיָּה, הֲרֵי הוּא כַּתַּנּוּר; וְאִם עָשָׂהוּ לְבַשַּׁל עָלָיו, הֲרֵי הוּא כַּכִּירָה.

תַּנּוּר שֶׁהֻסַּק מֵאֲחוֹרָיו, אוֹ שֶׁהֻסַּק מִבֵּית הָאֻמָּן, אוֹ שֶׁהֻסַּק שֶׁלֹּא לַדַּעַת--הוֹאִיל וְהֻסַּק מִכָּל מָקוֹם, הֲרֵי זֶה מְקַבֵּל טֻמְאָה.
מַעֲשֶׂה שֶׁנָּפְלָה דְּלֵקָה בְּתַנּוּר כְּפָר מִן הַכְּפָרִים; וּבָא מַעֲשֶׂה לִפְנֵי בֵּית דִּין, וְאָמְרוּ מְקַבְּלִין טֻמְאָה.

תַּנּוּר שֶׁהִסִּיקוֹ לִהְיוֹת צוֹלֶה בּוֹ, הֲרֵי זֶה מְקַבֵּל טֻמְאָה; לִהְיוֹת מְלַבֵּן בּוֹ אוּנִין שֶׁלְּפִשְׁתָּן--טָהוֹר, שְׁאֵין זֶה עוֹשֶׂה מְלָאכָה בְּגוּפוֹ שֶׁלַּתַּנּוּר.

תַּנּוּר שֶׁחֲצָצוֹ לִשְׁנַיִם, וְהֻסַּק אֶחָד מֵחֲלָקָיו, וְנִטְמָא בְּמַשְׁקִין--הוּא טָמֵא, וַחֲבֵרוֹ טָהוֹר; נִטְמָא בַּשֶּׁרֶץ וְכַיּוֹצֶא בּוֹ מִטֻּמְאוֹת שֶׁלַּתּוֹרָה, הַכֹּל טָמֵא.
וְעֹבִי שֶׁבֵּינֵיהֶן, טָמֵא.

הֻסְּקוּ שְׁנֵיהֶן, וְנִטְמָא אֶחָד מֵהֶן בְּמַשְׁקִין בָּאַוֵּיר--חוֹלְקִין אֶת עָבְיוֹ: הַמְּשַׁמֵּשׁ לְטַמֵּא, טָמֵא; וּלְטָהוֹר, טָהוֹר.
בַּמֶּה דְּבָרִים אֲמוּרִים, בִּזְמָן שֶׁחֲצָצוֹ וְאַחַר כָּךְ הִסִּיקוֹ; אֲבָל הִסִּיקוֹ, וְאַחַר כָּךְ חֲצָצוֹ, וְנִטְמָא אֶחָד מֵהֶן, אַפִלּוּ בְּמַשְׁקִין--נִטְמָא הַכֹּל.

 תַּנּוּר אוֹ כִּירָה שֶׁלְּאֶבֶן, טְהוֹרִין לְעוֹלָם.
וְשֶׁלְּמַתֶּכֶת, טְהוֹרִין מִשּׁוֹם תַּנּוּר וְכִירַיִם--שֶׁנֶּאֱמָר "יֻתָּץ" , אֶת שֶׁיֵּשׁ לוֹ נְתִיצָה; וּטְמֵאִין מִשּׁוֹם כְּלִי מַתְּכוֹת.

כֵּיצַד: אֵינָן מִטַּמְּאִין מֵאַוֵּירָן, וְלֹא בַּמְּחֻבָּר לַקַּרְקָע כְּתַנּוּר וְכִירַיִם.
וְאִם נָגְעָה בָּהֶן טֻמְאָה, אַפִלּוּ מֵאֲחוֹרֵיהֶן--מִטַּמְּאִין, כִּשְׁאָר כְּלֵי מַתְּכוֹת; וְאִם נִטְמְאוּ בְּמֵת, נַעֲשִׂין אָב טֻמְאָה כִּשְׁאָר כְּלֵי מַתְּכוֹת.
וְיֵשׁ לָהֶן טַהְרָה בַּמִּקְוָה.

 תַּנּוּר שֶׁלְּמַתֶּכֶת שֶׁנִּקַּב אוֹ נִפְגַם אוֹ נִסְדַּק, וּסְתָמוֹ בְּטִיט, אוֹ שֶׁעָשָׂה לוֹ טְפֵלָה שֶׁלְּטִיט, אוֹ מוּסָף שֶׁלְּטִיט--הֲרֵי זֶה מִטַּמֵּא מִשּׁוֹם תַּנּוּר.
וְכַמָּה יִהְיֶה בַּנֶּקֶב, כְּדֵי שֶׁיֵּצֵא בּוֹ הָאוּר.
וְכֵן בַּכִּירָה.
וְאִם עָשָׂה לַכִּירָה פִּטְפּוּטִין שֶׁלְּטִיט, מִטַּמְּאָה מִשּׁוֹם כִּירָה; מֵרְחָהּ בְּטִיט, בֵּין מִבִּפְנִים בֵּין מִבַּחוּץ--עֲדַיִן אֵינָהּ מְקַבֶּלֶת טֻמְאָה.

 תַּנּוּר שְׁאֵינוּ מְחֻבָּר בָּאָרֶץ, אַפִלּוּ תָּלוּי בְּצַוַּאר הַגָּמָל--הֲרֵי זֶה טָמֵא מִשּׁוֹם תַּנּוּר: שֶׁנֶּאֱמָר "טְמֵאִים הֵם" , מִכָּל מָקוֹם.

 כּוּר שֶׁלְּצוֹרְפֵי מַתְּכוֹת--שֶׁיֵּשׁ בּוֹ בֵּית שְׁפִיתָה, מִטַּמֵּא כַּכִּירָה.
וְכֵן שֶׁלְּעוֹשֵׂי זְכוֹכִית--אִם יֵשׁ בּוֹ בֵּית שְׁפִיתָה, מְקַבֵּל טֻמְאָה.
כִּבְשָׁן שֶׁלַּסַּיָּדִין וְשֶׁלַּזַּגָּגִין וְשֶׁלַּיּוֹצְרִין, טְהוֹרִין.
הַפֻּרְנָה--אִם יֵשׁ לָהּ דֹּפֶן, מִטַּמְּאָה.

 אֲבָנִים שֶׁחִבְּרָן זוֹ לְזוֹ, וַעֲשָׂאָן תַּנּוּר--אִם עָשָׂה לוֹ טְפֵלָה מִבִּפְנִים וּמִבַּחוּץ--הֲרֵי זֶה כַּתַּנּוּר לְכָל דָּבָר, וּמִטַּמֵּא מֵאַוֵּירוֹ; וְאִם טְפָלוֹ מִבַּחוּץ בִּלְבָד--מִטַּמֵּא בַּמַּגָּע, וְאֵין מִטַּמֵּא בָּאַוֵּיר.
חִבַּר אֲבָנִים לַתַּנּוּר, וְלֹא חִבְּרָן זוֹ לְזוֹ--מִטַּמְּאוֹת עִם הַתַּנּוּר; חִבְּרָן זוֹ לְזוֹ, וְלֹא חִבְּרָן לַתַּנּוּר--הֲרֵי הֶן כַּטִּירָה.
חָפַר בָּאָרֶץ, וְעָשָׂה טִירָה--טְהוֹרָה; וְטִירַת הַכִּירָה, טְהוֹרָה.

 שְׁתֵּי חָבִיּוֹת, שְׁנֵי לְפָסִין, שֶׁעֲשָׂיָן כִּירָה--בֵּינֵיהֶן מִטַּמֵּא בָּאַוֵּיר וּבַמַּגָּע, וְתוֹכָן שֶׁלֶּחָבִיּוֹת טָהוֹר.
וְעֹבִי הֶחָבִיּוֹת, חוֹלְקִין אוֹתוֹ: הַמְּשַׁמֵּשׁ אֶת הַכִּירָה, טָמֵא; וְהַמְּשַׁמֵּשׁ אֶת תּוֹךְ הֶחָבִית, טָהוֹר.

 הָעוֹשֶׂה שְׁלוֹשָׁה פִּטְפּוּטִין בָּאָרֶץ, וְחִבְּרָן בְּטִיט לִהְיוֹת שׁוֹפֵת עֲלֵיהֶן אֶת הַקְּדֵרָה--הֲרֵי זוֹ טְמֵאָה מִשּׁוֹם כִּירָה.
קָבַע שְׁלוֹשָׁה מַסְמְרִין בָּאָרֶץ לִהְיוֹת שׁוֹפֵת עֲלֵיהֶן אֶת הַקְּדֵרָה--אַף עַל פִּי שֶׁעָשָׂה בְּרֹאשָׁן מָקוֹם בַּטִּיט שֶׁתִּהְיֶה הַקְּדֵרָה יוֹשֶׁבֶת עָלָיו, הֲרֵי זוֹ טְהוֹרָה כְּכִירָה שֶׁלְּמַתֶּכֶת.
וְכֵן אֲבָנִים שֶׁלֹּא מֵרְחָן בְּטִיט שְׁהוּא שׁוֹפֵת עֲלֵיהֶן--אֵינָן מְקַבְּלוֹת טֻמְאָה, כְּאִלּוּ הִיא כִּירָה שֶׁלְּאֶבֶן.

 הָעוֹשֶׂה שְׁתֵּי אֲבָנִים כִּירָה, וְחִבְּרָן בְּטִיט--מִטַּמְּאָה; חִבַּר אֶת הָאַחַת בְּטִיט, וְהַשְּׁנִיָּה לֹא חִבְּרָהּ--אֵינָהּ מְקַבֶּלֶת טֻמְאָה.

 הָאֶבֶן שְׁהוּא שׁוֹפֵת עָלֶיהָ וְעַל הַתַּנּוּר, עָלֶיהָ וְעַל הַכִּירָה, עָלֶיהָ וְעַל הַכֻּפָּח, עָלֶיהָ וְעַל הַכּוֹתָל, עָלֶיהָ וְעַל הַסֶּלַע--אֵינָהּ מְקַבֶּלֶת טֻמְאָה.

 כִּירַת הַטַּבָּחִים שְׁהוּא נוֹתֵן אֶבֶן בְּצַד אֶבֶן, וְכֻלָּן מְחֻבָּרוֹת בְּטִיט--נִטְמֵאת אַחַת מֵהֶן, לֹא נִטְמְאוּ כֻּלָּן.
שָׁלוֹשׁ אֲבָנִים שֶׁחִבְּרָן בְּטִיט, וַעֲשָׂאָן שְׁתֵּי כִּירוֹת, בֵּין שֶׁחִבְּרָן זוֹ לְזוֹ וְלֹא חִבְּרָן בַּקַּרְקָע, בֵּין שֶׁחִבְּרָן בַּקַּרְקָע וְלֹא חִבְּרָן זוֹ לְזוֹ: אִם נִטְמֵאת אַחַת מִשְּׁתֵּי הַכִּירוֹת--הָאֶבֶן הָאֶמְצָעִית--הַמְּשַׁמֵּשׁ מִמֶּנָּה לַכִּירָה הַטְּמֵאָה, טָמֵא; וְהַמְּשַׁמֵּשׁ מִמֶּנָּה לַכִּירָה הַטְּהוֹרָה, טָהוֹר.

נִטְּלָה הָאֶבֶן הַחִיצוֹנָה שֶׁלַּכִּירָה הַטְּהוֹרָה, הֻחְלְטָה הָאֶמְצָעִית כֻּלָּהּ לַטֻּמְאָה; נִטְּלָה הַחִיצוֹנָה שֶׁלַּכִּירָה הַטְּמֵאָה, טָהֲרָה הָאֶבֶן הָאֶמְצָעִית כֻּלָּהּ.

נִטְמְאוּ שְׁתֵּי הַכִּירוֹת--אִם הָיְתָה הָאֶבֶן הָאֶמְצָעִית גְּדוֹלָה--נוֹתֵן מִמֶּנָּה לְכִירָה זוֹ כְּדֵי שְׁפִיתָה מִצִּדָּהּ, וְלַכִּירָה הַשְּׁנִיָּה כְּדֵי שְׁפִיתָה מִכָּאן, וְהַשְּׁאָר טָהוֹר; וְאִם הָיְתָה קְטַנָּה, הַכֹּל טָמֵא.

נִטְּלָה הָאֶמְצָעִית--אִם יָכוֹל לִשְׁפֹּת עַל שְׁתַּיִם חִיצוֹנוֹת יוּרָה גְּדוֹלָה, הֲרֵי הִיא טְמֵאָה; וְאִם הָיוּ מְרֹחָקִין יָתֵר מִזֶּה, טְהוֹרָה.
הִחְזִיר אֶת הָאֶמְצָעִית, הֲרֵי הַכֹּל טָהוֹר כְּשֶׁהָיָה.
מֵרְחָהּ בְּטִיט, מְקַבְּלִין טֻמְאָה מִכָּאן וּלְהַבָּא--וְהוּא, שֶׁיַּסִּיקֶנָּה לְכָל אַחַת מֵהֶן כְּדֵי לְבַשַּׁל עָלֶיהָ אֶת הַבֵּיצָה.

 שְׁתֵּי אֲבָנִים שֶׁעֲשָׂאָן כִּירָה, וְנִטְמֵאת, וְסָמַךְ לְאֶבֶן זוֹ מִמֶּנָּה אֶבֶן אַחַת מִכָּאן וּלְזוֹ אֶבֶן אַחַת מִכָּאן--הֲרֵי חֲצִי כָּל אֶבֶן מִשְּׁתֵּי אַבְנֵי הַכִּירָה הָרִאשׁוֹנָה טָמֵא, וַחֲצִי הָאֶבֶן טָהוֹר.
נִטְּלוּ הַשְּׁתַּיִם הַטְּהוֹרוֹת שֶׁסָּמַךְ, חָזְרוּ הַשְּׁתַּיִם שֶׁלַּכִּירָה לְטֻמְאָתָן.

 דּוּכָן שֶׁלְּחֶרֶס שֶׁיֵּשׁ בּוֹ בֵּית קִבּוּל קְדֵרוֹת, וְהָרְמָץ נָתוּן בְּתוֹכוֹ--טָהוֹר מִשּׁוֹם כִּירָה, וְטָמֵא מִשּׁוֹם כְּלִי קִבּוּל; לְפִיכָּךְ אִם הָיָה מְחֻבָּר בָּאָרֶץ, טָהוֹר כִּשְׁאָר הַכֵּלִים.
וְאִם נִקַּב--אֵינוּ מְקַבֵּל טֻמְאָה, כִּכְלִי קִבּוּל: מַה שְׁאֵין כֵּן בַּכִּירָה.

הַצְּדָדִין שֶׁלּוֹ--הַנּוֹגֵעַ בָּהֶן, אֵינוּ טָמֵא מִשּׁוֹם כִּירָה.
הָרָחֵב שֶׁלּוֹ שֶׁיּוֹשְׁבִין עָלָיו בְּשָׁעַת תַּבְשִׁיל--מִטַּמֵּא, אִם נִטְמָא הַדּוּכָן.
וְכֵן הַכּוֹפֶה אֶת הַסַּל, וּבָנָה כִּירָה עַל גַּבָּיו--הֲרֵי זוֹ טְמֵאָה מִשּׁוֹם כְּלִי עֵץ, לֹא מִשּׁוֹם כִּירָה; לְפִיכָּךְ אֵינָהּ מְקַבֶּלֶת טֻמְאָה מֵאַוֵּירָהּ כַּכִּירָה.

הִלְכּוֹת כֵּלִים פֵּרֶק טז 
תַּנּוּר גָּדוֹל, שְׁיָרָיו אַרְבָּעָה טְפָחִים; וְהַקָּטָן, שְׁיָרָיו רֻבּוֹ.
כֵּיצַד: שְׁאִם נִשְׁאַר בַּגָּדוֹל אַרְבָּעָה טְפָחִים, וּבַקָּטָן רֻבּוֹ--מְקַבֵּל טֻמְאָה; פָּחוּת מִכָּאן, אֵינוּ מְקַבֵּל טֻמְאָה.
וְכֵן אִם נִטְמָא, וּנְתָצוֹ עַד שֶׁשִּׁיַּר בּוֹ פָּחוּת מֵאַרְבָּעָה טְפָחִים, אוֹ פָּחוּת מֵרֹב הַקָּטָן--טָהוֹר; נִשְׁאַר בּוֹ אַרְבָּעָה, אוֹ רֹב הַקָּטָן--עֲדַיִן הוּא בְּטֻמְאָתוֹ.
וְהַכִּירָה, שְׁיָרֶיהָ שָׁלוֹשׁ אֶצְבָּעוֹת.
הַכֻּפָּח--עָשָׂהוּ לַאֲפִיָּה, שֵׁעוּרוֹ כַּתַּנּוּר; לְבִשּׁוּל, שֵׁעוּרוֹ כַּכִּירָה.

תַּנּוּר שֶׁנִּטְמָא, וְלֹא רָצָה לְכַתְּתוֹ--כֵּיצַד מְטַהֲרִין אוֹתוֹ: חוֹלְקוֹ לִשְׁלוֹשָׁה חֲלָקִים; וְגוֹרֵד אֶת הַטְּפֵלָה שֶׁעַל הַחֲרָסִים, עַד שֶׁנִּמְצָא כָּל חֶרֶס מֵהֶן עוֹמֵד עַל הָאָרֶץ בְּלֹא טִיט עַל גַּבָּיו.
חֲלָקוֹ לִשְׁנַיִם, אֶחָד גָּדוֹל וְאֶחָד קָטָן--הַגָּדוֹל טָמֵא, וְהַקָּטָן טָהוֹר.

חֲלָקוֹ לִשְׁנַיִם בְּשׁוֹוֶה--כָּל אֶחָד מֵהֶן טָמֵא, לְפִי שְׁאֵין אִפְשָׁר לְכַוַּן.
אֲבָל טַבְלָה שֶׁלְּחֶרֶס שֶׁיֵּשׁ לָהּ דֹּפֶן שֶׁנֶּחְלְקָה לִשְׁנַיִם, טְהוֹרָה; וְאִם הָיָה אֶחָד גָּדוֹל, וְאֶחָד קָטָן--הַגָּדוֹל טָמֵא.
תַּנּוּר שֶׁנֶּחְלַק לִשְׁלוֹשָׁה, וְאֶחָד גָּדוֹל כִּשְׁנַיִם--הַגָּדוֹל טָמֵא, וְהַשְּׁנַיִם הַקְּטַנִּים טְהוֹרִין.

חֲתָכוֹ חֻלְיוֹת לְרָחְבּוֹ--אִם הָיָה גֹּבַהּ כָּל חֻלְיָה וְחֻלְיָה פָּחוּת מֵאַרְבָּעָה טְפָחִים, טָהוֹר.
חָזַר וְסִדַּר אֶת הַחֻלְיוֹת זוֹ עַל גַּבֵּי זוֹ, וּמֵרַח עֲלֵיהֶן בְּטִיט, וְהִחְזִירוֹ תַּנּוּר כְּשֶׁהָיָה--הֲרֵי זֶה כְּמִי שֶׁעָשָׂה תַּנּוּר אַחֵר, וְאֵינוּ מְקַבֵּל טֻמְאָה אֵלָא מִכָּאן וּלְהַבָּא: וְהוּא שֶׁיַּסִּיקֶנּוּ כְּדֵי לֶאֱפוֹת בּוֹ סֻפְגְּנִין, אַחַר שֶׁמֵּרְחוֹ.

הִרְחִיק מִמֶּנּוּ אֶת הַטְּפֵלָה, וְנָתַן חוֹל אוֹ צְרוֹרוֹת בֵּין הַחֻלְיוֹת וּבֵין הַטְּפֵלָה--אֵינוּ מְקַבֵּל טֻמְאָה לְעוֹלָם: וְזֶה הוּא שֶׁאָמְרוּ הַנִּדָּה וְהַטְּהוֹרָה אוֹפוֹת בּוֹ, וְהוּא טָהוֹר.
הָיְתָה בּוֹ חֻלְיָה אַחַת שֶׁיֵּשׁ בָּהּ אַרְבָּעָה טְפָחִים--הִיא מִטַּמְּאָה בַּמַּגָּע, וְאֵין מִטַּמְּאָה בָּאַוֵּיר; וּשְׁאָר כָּל הַחֻלְיוֹת, טְהוֹרוֹת.

 תַּנּוּר שֶׁבָּא מְחֻתָּךְ מִבֵּית הָאֻמָּן, וְעָשָׂה לוֹ סָמוֹכִין שֶׁמְּקַבְּצִין אוֹתוֹ לִהְיוֹת כְּאֶחָד, וּנְתָנָן עָלָיו וְהוּא טָהוֹר, וְנִטְמָא--כְּשֶׁיָּסִיר אֶת הַסּוֹמְכִין אוֹתוֹ, יִטְהָר; וְאַפִלּוּ הִחְזִירָן, הֲרֵי הוּא טָהוֹר.
מֵרְחוֹ בְּטִיט, מְקַבֵּל טֻמְאָה לְהַבָּא; וְאֵינוּ צָרִיךְ לְהַסִּיקוֹ, שֶׁכְּבָר הֻסַּק.

 תַּנּוּר שֶׁחֲתָכוֹ חֻלְיוֹת, וְנָתַן חוֹל בֵּין חֻלְיָה לְחֻלְיָה, וְטַח בְּטִיט עַל הַכֹּל מִבַּחוּץ--הֲרֵי זֶה מְקַבֵּל טֻמְאָה.
יוּרַת הָעַרְבָּיִים, שְׁהוּא חוֹפֵר בָּאָרֶץ וְטָח בְּטִיט--אִם יָכוֹל הַטִּיט לַעֲמֹד בִּפְנֵי עַצְמוֹ, מְקַבֵּל טֻמְאָה; וְאִם לָאו, טָהוֹר.

 הַמֵּבִיא שִׁבְרֵי כְּלֵי חֶרֶס, וְדִבְּקָן זֶה בְּזֶה וַעֲשָׂיָן תַּנּוּר, וְעָשָׂה לוֹ טְפֵלָה מִבִּפְנִים וּמִבַּחוּץ, וְהִסִּיקוֹ--הֲרֵי זֶה מְקַבֵּל טֻמְאָה, אַף עַל פִּי שְׁאֵין בְּכָל חֶרֶס מֵהֶן כַּשֵּׁעוּר.

 פִּיטָס שֶׁקִּרְזְלוֹ, וְעָשָׂהוּ תַּנּוּר, וְעָשָׂה לוֹ טְפֵלָה מִבַּחוּץ--אַף עַל פִּי שֶׁמְּקַבֵּל עַל דָּפְנוֹתָיו כַּשֵּׁעוּר, הֲרֵי זֶה טָהוֹר: שֶׁכְּלִי חֶרֶס שֶׁטָּהַר, אֵין לוֹ טֻמְאָה לְעוֹלָם, אֵלָא אִם כֵּן עָשָׂהוּ תַּנּוּר, וְעָשָׂה לוֹ טְפֵלָה מִבִּפְנִים וּמִבַּחוּץ.

 תַּנּוּר שֶׁלִּסְדָקִין, שֶׁעָשָׂה טְפֵלָה לְכָל אֶחָד וְאֶחָד, וּמְקוֹם הַסְּדָקִין מְגֻלֶּה--הֲרֵי זֶה אֵינוּ מְקַבֵּל טֻמְאָה.
נָתַן טִיט אוֹ סִיד אוֹ גְּבָסִים עַל גַּבֵּי הַסְּדָקִין, הֲרֵי זֶה מִטַּמֵּא; נָתַן עֲלֵיהֶן חַרְסִית אוֹ זֶפֶת וְגָפְרִית שַׁעְוָה וּשְׁמָרִים בָּצֵק אוֹ גְּלָלִים, טָהוֹר.
זֶה הַכְּלָל--דָּבָר שְׁאֵין עוֹשִׂין מִמֶּנּוּ תַּנּוּרִים, אֵינוּ מְחַבֵּר אֶת הַסְּדָקִין.

 סְדַק תַּנּוּר שֶׁנְּתָנוֹ כְּלַפֵּי זָוִית, וּמֵרַח בְּטִיט מִן הַצְּדָדִין--טָהוֹר.
דַּף שֶׁלַּתַּנּוּר שֶׁנְּתָנוֹ בְּזָוִית, לִהְיוֹת אוֹפֶה בּוֹ--טָהוֹר; וְאִם יֵשׁ בּוֹ רֹב תַּנּוּר, מְקַבֵּל טֻמְאָה.

תַּנּוּר שֶׁנָּתַן בּוֹ עָפָר עַד חֶצְיוֹ--אִם נִטְמָא מֵאַוֵּירוֹ בִּלְבָד, אֵינוּ מִטַּמֵּא אֵלָא מֵעָפָר וּלְמַעְלָה; וְאִם נִטְמָא בַּמַּגָּע, וְנָגְעָה טֻמְאָה בּוֹ מִתּוֹכוֹ--נִטְמָא כֻּלּוֹ, אַף מֵעָפָר וּלְמַטָּה.

הַכִּירָה, מְקוֹם שְׁפִיתַת שְׁתֵּי קְדֵרוֹת; וְהַכֻּפָּח, מְקוֹם שְׁפִיתַת קְדֵרָה אַחַת.
לְפִיכָּךְ כִּירָה שֶׁנֶּחְלְקָה לְאָרְכָּהּ, טְהוֹרָה; וּלְרָחְבָּהּ, עֲדַיִן מְקַבֶּלֶת טֻמְאָה.
כֻּפָּח שֶׁנֶּחְלַק, בֵּין לְאָרְכּוֹ בֵּין לְרָחְבּוֹ--טָהוֹר.

הַקְּלָתוֹת שֶׁלְּבַעֲלֵי בָּתִּים שֶׁנִּפְחֲתָה קַרְקָעִיתָהּ--אִם הָיָה עֹמֶק הַפְּחָת פָּחוּת מִשְּׁלוֹשָׁה טְפָחִים, הֲרֵי זֶה מְקַבֵּל טֻמְאָה: שְׁאִם יֻסַּק בַּפְּחָת מִלְּמַטָּה, תִּתְבַּשַּׁל הַקְּדֵרָה מִלְמַעְלָה.

הָיָה הַפְּחָת עָמֹק שְׁלוֹשָׁה אוֹ יָתֵר--אֵינָהּ מְקַבֶּלֶת טֻמְאָה, שֶׁהֲרֵי הָאֵשׁ רְחוֹקָה מִן הַקְּדֵרָה וְאֵינָהּ בְּשֵׁלָה.
נָתַן אֶבֶן אוֹ צְרוֹר עַל פִּי הַפְּחָת, עֲדַיִן הִיא בְּטַהְרָתָהּ; מֵרְחוֹ בְּטִיט--נַעֲשָׂת הָאֶבֶן קַרְקַע הַכִּירָה, וּמְקַבֶּלֶת טֻמְאָה מִכָּאן וּלְהַבָּא.

הִלְכּוֹת כֵּלִים פֵּרֶק יז 
כָּל יְדוֹת הַכֵּלִים, הֲרֵי הֶן כַּכֵּלִים.
וְאִם נִטְמָא הַכְּלִי, נִטְמֵאת יָדוֹ הַצָּרִיךְ לָהּ בְּתַשְׁמִישׁוֹ; וּשְׁאֵין צָרִיךְ לָהּ, טָהוֹר כְּמוֹ שֶׁיִּתְבָּאַר.
לְפִיכָּךְ הָאֶבֶן הַיּוֹצֵאת מִן הַתַּנּוּר טֶפַח, וּמִן הַכִּירָה שָׁלוֹשׁ אֶצְבָּעוֹת--חִבּוּר; וְאִם נִטְמָא הַתַּנּוּר וְהַכִּירָה, נִטְמְאוּ הָאֲבָנִים הָאֵלּוּ.
וְאֹכָלִין וּמַשְׁקִין הַנּוֹגְעִין בַּאֲבָנִים אֵלּוּ, נִטְמְאוּ; וְאִם נָגְעוּ בְּחוּץ לְטֶפַח שֶׁלַּתַּנּוּר, אוֹ חוּץ לְשָׁלוֹשׁ אֶצְבָּעוֹת שֶׁלַּכִּירָה--טְהוֹרִין.
הַכֻּפָּח--עָשָׂהוּ לַאֲפִיָּה, שֵׁעוּרוֹ כַּתַּנּוּר; עָשָׂהוּ לְבִשּׁוּל, שֵׁעוּרוֹ כַּכִּירָה.

 מוּסַף הַתַּנּוּר שֶׁלְּבַעֲלֵי בָּתִּים, טָהוֹר; וְשֶׁלַּנַּחְתּוֹמִין--טָמֵא בְּטֻמְאַת הַתַּנּוּר, מִפְּנֵי שְׁהוּא סוֹמֵךְ עָלָיו אֶת הַשְּׁפוּד.
כַּיּוֹצֶא בּוֹ, מוּסַף יוּרָה שֶׁלְּשׁוֹלְקֵי זֵיתִים, טָמֵא; וְשֶׁלַּצַּבָּעִים, טָהוֹר.

 עֲטֶרֶת הַכִּירָה טְהוֹרָה.
וְטִירַת הַתַּנּוּר, וְהוּא הַמָּקוֹם הַבָּנוּי בְּצִדּוֹ שֶׁמַּנִּיחִין בּוֹ אֶת הַפַּת בְּעֵת רְדִיָּתָהּ--בִּזְמָן שְׁהִיא גְּבוֹהָה אַרְבָּעָה טְפָחִים, טְמֵאָה בְּטֻמְאַת הַתַּנּוּר; פְּחוּתָה מִכָּאן--טְהוֹרָה, לְפִי שְׁאֵינָהּ חִבּוּר לוֹ.
וְאִם חִבְּרָהּ לַתַּנּוּר, אַפִלּוּ עַל שָׁלוֹשׁ אֲבָנִים--טְמֵאָה.

 בֵּית הַפַּךְ וּבֵית הַתְּבָלִין וּבֵית הַנֵּר שֶׁבַּכִּירָה--אִם נִטְמֵאת הַכִּירָה בַּמַּגָּע, נִטְמְאוּ כֻּלָּן; וְאִם נִטְמֵאת בָּאַוֵּיר, לֹא נִטְמְאוּ, לְפִי שְׁאֵינָן חִבּוּר לָהּ אֵלָא מִדִּבְרֵי סוֹפְרִים, וּלְפִיכָּךְ עָשׂוּ לָהֶן הֶכֵּר זֶה כְּדֵי שֶׁלֹּא יִשְׂרְפוּ עַל מַגָּעָן תְּרוּמָה וּקְדָשִׁים.
וְכֵן כָּל שֶׁאָנוּ אוֹמְרִין בְּעִנְיָן זֶה שְׁהוּא מִטַּמֵּא בַּמַּגָּע, וְאֵינוּ מִטַּמֵּא בָּאַוֵּיר--אֵינוּ חִבּוּר אֵלָא מִדִּבְרֵי סוֹפְרִים, וְעָשׂוּ לוֹ הֶכֵּר זֶה כְּדֵי שֶׁלֹּא יִשְׂרְפוּ עָלָיו קֳדָשִׁים אֵלָא תּוֹלִין.

 חֲצַר הַכִּירָה--בִּזְמָן שְׁהִיא גְּבוֹהָה שָׁלוֹשׁ אֶצְבָּעוֹת, הֲרֵי זוֹ חִבּוּר; וְאִם נִטְמֵאת הַכִּירָה אוֹ הֶחָצֵר שֶׁלָּהּ, בֵּין בָּאַוֵּיר בֵּין בַּמַּגָּע--נִטְמֵאת הַשְּׁנִיָּה.
הָיְתָה הֶחָצֵר פְּחוּתָה מִכָּאן, וְנִטְמֵאת אַחַת מֵהֶן בַּמַּגָּע--נִטְמֵאת הַשְּׁנִיָּה; אֲבָל אִם נִטְמֵאת אַחַת מֵהֶן מֵאַוֵּירָהּ בִּלְבָד--אֵין חֲבִרְתָּהּ טְמֵאָה, לְפִי שְׁאֵינָהּ חִבּוּר לָהּ אֵלָא מִדְּבְרֵי סוֹפְרִים.

הָיְתָה חֲצַר הַכִּירָה מֻפְרֶשֶׁת מִן הַכִּירָה--בִּזְמָן שְׁהִיא גְּבוֹהָה שָׁלוֹשׁ אֶצְבָּעוֹת--הֲרֵי זוֹ חִבּוּר לָהּ, בֵּין לְטֻמְאַת מַגָּע בֵּין לְטֻמְאַת אַוֵּיר.
הָיְתָה פְּחוּתָה מִכָּאן, אוֹ שֶׁהָיְתָה חָצֵר חֲלָקָה וְאֵין לָהּ שָׂפָה--אֵינָהּ חִבּוּר לָהּ; וְאִם נִטְמֵאת הַכִּירָה, בֵּין מֵאַוֵּירָהּ בֵּין בַּמַּגָּע--הֶחָצֵר טְהוֹרָה; וְכֵן אִם נִטְמֵאת הֶחָצֵר, הַכִּירָה טְהוֹרָה.

פִּטְפּוּטֵי כִּירָה, שְׁלוֹשָׁה: הָיָה גֹּבַהּ כָּל אֶחָד מֵהֶן שָׁלוֹשׁ אֶצְבָּעוֹת אוֹ פָּחוּת--אִם נִטְמֵאת הַכִּירָה בֵּין בַּמַּגָּע בֵּין בָּאַוֵּיר, נִטְמְאוּ שְׁלָשְׁתָּן.
וְכֵן אִם הָיוּ אַרְבָּעָה.
נִטַּל אֶחָד מֵהֶן--אִם נִטְמֵאת הַכִּירָה בַּמַּגָּע, נִטְמְאוּ שֵׁנִי הַפִּטְפּוּטִין שֶׁנִּשְׁאֲרוּ; וְאִם נִטְמֵאת בָּאַוֵּיר, לֹא נִטְמְאוּ עִמָּהּ.
עָשָׂה לָהּ שְׁנֵי פִּטְפּוּטִין זֶה כְּנֶגֶד זֶה--אִם נִטְמֵאת הַכִּירָה בַּמַּגָּע, נִטְמְאוּ; וְאִם נִטְמֵאת בָּאַוֵּיר, לֹא נִטְמְאוּ.

הָיוּ הַפִּטְפּוּטִין גְּבוּהִין מִשָּׁלוֹשׁ אֶצְבָּעוֹת--מִשָּׁלוֹשׁ וּלְמַטָּה מִטַּמְּאִין עִם הַכִּירָה, בֵּין שֶׁנִּטְמֵאת בַּמַּגָּע בֵּין שֶׁנִּטְמֵאת בָּאַוֵּיר.
וּמִשָּׁלוֹשׁ וּלְמַעְלָה מִטַּמְּאִין עִם הַכִּירָה, אִם נִטְמֵאת הַכִּירָה בַּמַּגָּע; אֲבָל אִם נִטְמֵאת מֵאַוֵּירָהּ בִּלְבָד, אֵין מִטַּמְּאִין עִמָּהּ.

הָיוּ הַפִּטְפּוּטִין מְשׁוּכִין מִן הַשָּׂפָה בְּתוֹךְ שָׁלוֹשׁ אֶצְבָּעוֹת--מִטִּמְּאִין עִמָּהּ, בֵּין שֶׁנִּטְמֵאת בַּמַּגָּע בֵּין שֶׁנִּטְמֵאת בָּאַוֵּיר.
הָיוּ חוּץ לְשָׁלוֹשׁ אֶצְבָּעוֹת--מִטִּמְּאִין עִמָּהּ, אִם נִטְמֵאת בַּמַּגָּע; וְאִם נִטְמֵאת בָּאַוֵּיר בִּלְבָד, אֵין מִטִּמְּאִין עִמָּהּ.
וְאֵין מְדַקְדְּקִין בְּכָל הַשֵּׁעוּרִין הָאֵלּוּ, שֶׁכֻּלָּן מִדִּבְרֵי סוֹפְרִים הֶן.

הִלְכּוֹת כֵּלִים פֵּרֶק יח 
כְּלִי חֶרֶס אֵין מְקַבֵּל טֻמְאָה עַד שֶׁיִּהְיֶה מְקַבֵּל, וְעָשׂוּי לְקַבָּלָה; אֲבָל אִם לֹא הָיָה בּוֹ בֵּית קִבּוּל, אוֹ שֶׁהָיָה מְקַבֵּל וְלֹא נַעֲשָׂה לְקַבָּלָה--אֵינוּ מְקַבֵּל טֻמְאָה כְּלָל, לֹא מִדִּבְרֵי תּוֹרָה וְלֹא מִדִּבְרֵי סוֹפְרִים.
לְפִיכָּךְ הַכִּסֵּא וְהַסַּפְסַל וְהַמִּטָּה וְהַשֻּׁלְחָן וְהַמְּנוֹרָה שֶׁלְּחֶרֶס, וְכָל כַּיּוֹצֶא בָּהֶן מִכֵּלִים שְׁאֵין לָהֶן תּוֹךְ--אֵינָן מְקַבְּלִין טֻמְאָה.

וְכֵן הַסִּילוֹנוֹת שֶׁהַמַּיִם מְהַלְּכִין בָּהֶן--וְאַף עַל פִּי שְׁהֶן כְּפוּפִין, וְאַף עַל פִּי שְׁהֶן מְקַבְּלִין--הֲרֵי הֶן טְהוֹרִין, מִפְּנֵי שֶׁלֹּא נַעֲשׂוּ לְקַבָּלָה אֵלָא כְּדֵי שֶׁיֵּצְאוּ מֵהֶן הַמַּיִם.
וְכֵן חָבִית שֶׁלְּשַׁיָּטִים, וְחָבִית הַדְּפוּנָה בְּשׁוּלֵי הַמְּחָץ--הוֹאִיל וְנַעֲשָׂת כְּמוֹ בֵּית יָד שֶׁנּוֹשְׂאִין בָּהּ הַמְּחָץ, וְלֹא נַעֲשָׂת לְקַבָּלָה--אֵינָהּ מְקַבֶּלֶת טֻמְאָה.
וְכֵן כָּל כַּיּוֹצֶא בָּהֶן.

 פְּנָס שֶׁיֵּשׁ בּוֹ בֵּית קִבּוּל שֶׁמֶן, מְקַבֵּל טֻמְאָה; וּשְׁאֵין בּוֹ, טָהוֹר.
וְכֵן מְגוּפַת הַיּוֹצְרִין שֶׁיֵּשׁ לָהּ תּוֹךְ, טְמֵאָה.
מַשְׁפֵּךְ שֶׁלְּבַעֲלֵי בָּתִּים, טָהוֹר; וְשֶׁלָּרוֹכְלִין, מִטַּמֵּא, מִפְּנֵי שְׁהוּא מַטֵּהוּ עַל צִדּוֹ, וּמֵרִיחַ בּוֹ לַלּוֹקֵחַ.

כְּסוּי כַּדֵּי יַיִן וְכַדֵּי שֶׁמֶן, וּכְסוּיֵי הֶחָבִיּוֹת--טְהוֹרוֹת, שֶׁלֹּא נַעֲשׂוּ לְקַבָּלָה; וְאִם הִתְקִינָן לְתַשְׁמִישׁ, מִטַּמְּאִין.
כְּסוּי הַלְּפָס--בִּזְמָן שְׁהוּא נָקוּב, וְיֵשׁ לוֹ חִדּוּד--טָהוֹר; וְאִם אֵינוּ נָקוּב, וְאֵין לוֹ חִדּוּד--מִטַּמֵּא, מִפְּנֵי שֶׁהָאִשָּׁה מְצַנֶּנֶת לְתוֹכוֹ אֶת הַיָּרָק.
זֶה הַכְּלָל--כָּל הַמְּשַׁמֵּשׁ בִּכְלִי חֶרֶס כִּשְׁהוּא כָּפוּי, טָהוֹר.

 טִטְרוּס--אַף עַל פִּי שְׁהוּא נָקוּב וּמוֹצִיא פְּרוּטוֹת, מִטַּמֵּא: שֶׁהֲרֵי הַמַּיִם מִתְכַּנְּסִין בִּצְדָדָיו, וְהֶן עֲשׂוּיִין לְקַבָּלָה.
הַלַּפִּיד שֶׁלְּחֶרֶס שֶׁמַּנִּיחִין מַטְלִיּוֹת הַבְּגָדִים וְהַשֶּׁמֶן בְּתוֹכוֹ, וְהוּא דּוֹלֵק--מִטַּמֵּא.
וְכֵן כָּל כְּלִי שֶׁמַּנִּיחִין תַּחַת הַנֵּרוֹת לְקַבַּל הַשֶּׁמֶן, מִטַּמֵּא.
גִסְטְרָה שֶׁמַּנִּיחִין תַּחַת הַכֵּלִים לְקַבַּל מַשְׁקִין הַנּוֹזְלִין מִן הַכְּלִי, מְקַבֶּלֶת טֻמְאָה.

 סְפִינָה שֶׁלְּחֶרֶס--אַף עַל פִּי שְׁהִיא מְקַבֶּלֶת, אֵינָהּ מְקַבֶּלֶת טֻמְאָה: שְׁאֵין הַסְּפִינָה בִּכְלַל הַכֵּלִים הָאֲמוּרִים בַּתּוֹרָה--בֵּין שֶׁהָיְתָה שֶׁלְּחֶרֶס בֵּין שֶׁלְּעֵץ, בֵּין גְּדוֹלָה בֵּין קְטַנָּה.

 כָּל הַכֵּלִים שֶׁנִּשְׁבְּרוּ, וְנִפְסְדָה צוּרָתָן--אֵין שִׁבְרֵיהֶן מְקַבְּלִין טֻמְאָה, אַף עַל פִּי שֶׁאוֹתָן הַשְּׁבָרִים רְאוּיִין לְתַשְׁמִישׁ: חוּץ מִשִּׁבְרֵי כְּלֵי חֶרֶס--שְׁאִם הָיָה בָּהֶן חֶרֶס הָרָאוּי לְקַבַּל--הֲרֵי הוּא מְקַבֵּל טֻמְאָה, שֶׁנֶּאֱמָר "וְכָל-כְּלִי-חֶרֶשׂ" ; מִפִּי הַשְּׁמוּעָה לָמְדוּ שֶׁזֶּה לֹא בָא, אֵלָא לְרַבּוֹת שִׁבְרֵי כְּלֵי חֶרֶס.

בַּמֶּה דְּבָרִים אֲמוּרִים, בְּשֶׁהָיָה לְחֶרֶס זֶה תּוֹךְ לְקַבַּל בּוֹ הַמַּשְׁקִין כְּשֶׁיִּהְיֶה הַחֶרֶס יוֹשֵׁב לֹא סָמוּךְ; אֲבָל אִם אֵינוּ יָכוֹל לְקַבַּל אֵלָא אִם כֵּן סוֹמְכִין אוֹתוֹ, אֵינוּ מְקַבֵּל טֻמְאָה.

 הַחֶרֶס שְׁאֵינוּ יָכוֹל לֵישֵׁב כְּדֵי שֶׁיְּקַבַּל מִפְּנֵי אָזְנוֹ, אוֹ שֶׁהָיָה בּוֹ חִדּוּד וְהַחִדּוּד מַכְרִיעוֹ לְצַד אֶחָד--הֲרֵי זֶה טָהוֹר; אַף עַל פִּי שֶׁנִּטְּלָה הָאֹזֶן אוֹ נִשְׁבַּר הַחִדּוּד--הֲרֵי זֶה טָהוֹר: שֶׁכָּל כְּלִי חֶרֶס שֶׁטָּהַר שָׁעָה אַחַת, אֵין לוֹ טֻמְאָה לְעוֹלָם.

 כְּלֵי חֶרֶס שֶׁשּׁוּלֵיהֶן חַדִּין כְּמִזְרָקוֹת, שֶׁנִּשְׁבְּרוּ, וַהֲרֵי שׁוּלֵיהֶן מְקַבְּלִין--אַף עַל פִּי שְׁאֵינָן מְקַבְּלִין אֵלָא אִם כֵּן נִסְמְכוּ כְּגוֹן שׁוּלֵי הַקֻּרְפָיוֹת וְשׁוּלֵי הַכּוֹסוֹת, הֲרֵי אֵלּוּ מְקַבְּלִין טֻמְאָה: שֶׁלְּכָּךְ נַעֲשׂוּ מִתְּחִלָּתָן, שֶׁיִּהְיוּ מְקַבְּלִין בִּסְמִיכָה אוֹ בָּאֲחִיזָה.

 כַּמָּה יְקַבַּל הַחֶרֶס, וְיִהְיֶה מְקַבֵּל טֻמְאָה: אִם הָיָה הַכְּלִי כְּשֶׁהָיָה שָׁלֵם מֵכִיל כְּדֵי סִיכַת אָדָם קָטָן עַד חָבִיּוֹת שְׁהֶן מְקַבְּלוֹת כִּסְאָה אוֹ קָרוֹב לָהּ, וְנִשְׁבְּרוּ, וְנִשְׁאָר בַּחֲרָסִים בֵּין מִקַּרְקָעֵיהֶן בֵּין מִדָּפְנֵיהֶן חֶרֶס, שְׁהוּא מְקַבֵּל כִּשְׁהוּא יוֹשֵׁב רְבִיעִית--הֲרֵי זֶה מְקַבֵּל טֻמְאָה.

 הָיָה הַכְּלִי מֵחָבִית הַמְּכִילָה כִּסְאָה עַד חָבִית הַמְּכִילָה סָאתַיִים אוֹ יָתֵר, וְנִשְׁבְּרָה--אִם הָיָה בַּחֶרֶס הַנִּשְׁאָר כְּדֵי לְקַבַּל חֲצִי לוֹג, הֲרֵי זֶה מְקַבֵּל טֻמְאָה.

הָיָה הַכְּלִי מֵחָבִית הַמְּכִילָה סָאתַיִם עַד חֲצָבִים גְּדוֹלִים, וְנִשְׁבְּרוּ--אִם נִשְׁאָר מֵהֶן חֶרֶס הַמְּקַבֵּל לוֹג, הֲרֵי זֶה מְקַבֵּל טֻמְאָה.
הָיוּ הַחֲרָסִים מְקַבְּלִין פָּחוּת מִשֵּׁעוּרִין אֵלּוּ, אֵינָן מְקַבְּלִין טֻמְאָה.

 כְּלִי חֶרֶס קָטָן כְּגוֹן הַפַּךְ וְכַיּוֹצֶא בּוֹ, שֶׁנִּשְׁבַּר, וְנִשְׁאָר מִקַּרְקָעִיתוֹ חֶרֶס הַמְּקַבֵּל כָּל שְׁהוּא כִּשְׁהוּא יוֹשֵׁב, וְהָיָה חַד בְּיוֹתֵר שֶׁנִּמְצָא כִּכְלִי קָטָן--הֲרֵי זֶה מְקַבֵּל טֻמְאָה.
וְאִם נִשְׁאָר מִדָּפְנוֹתֵיהֶן חֶרֶס הַמְּקַבֵּל, אֵינוּ מְקַבֵּל טֻמְאָה: לְפִי שֶׁדָּפְנוֹת כֵּלִים אֵלּוּ וְכַיּוֹצֶא בָּהֶן כְּשׁוֹוִין הֶן, וְאֵין לָהֶן תּוֹךְ הַנִּכָּר; וְנִמְצְאוּ כִּפְשׁוּטֵי כְּלֵי חֶרֶס.

 חֶזְקַת חֲרָסִים הַנִּמְצָאִין בְּכָל מָקוֹם, טְהוֹרִין: חוּץ מִן הַנִּמְצָאִין בְּבֵית הַיּוֹצֵר, מִפְּנֵי שֶׁרֻבָּן גִּסְטְרָיוֹת הֶן לַכֵּלִים, וְהַגִּסְטְרָה מְקַבֶּלֶת טֻמְאָה, אַף עַל פִּי שְׁהִיא מִשִּׁבְרֵי כֵּלִים.

הִלְכּוֹת כֵּלִים פֵּרֶק יט 
כַּמָּה שֵׁעוּר הַשֶּׁבֶר שֶׁיִּשָּׁבֵר כְּלִי חֶרֶס וְיִטְהַר מִטֻּמְאָתוֹ, אִם הָיָה טָמֵא, אוֹ לֹא יְקַבַּל טֻמְאָה, אִם הָיָה טָהוֹר: הֶעָשׂוּי לְאֹכָלִין, מִשֶּׁיִּנָּקֵב בְּמוֹצִיא זֵיתִים.
וְהֶעָשׂוּי לְמַשְׁקִין, מִשֶּׁיִּנָּקֵב בְּמַכְנִיס מַשְׁקִין--כְּשֶׁמַּנִּיחִין אוֹתוֹ עַל הַמַּשְׁקֶה, יִכָּנֵס הַמַּשְׁקֶה לַכְּלִי מִן הַנֶּקֶב.

הֶעָשׂוּי לְכָּךְ וּלְכָּךְ, מַטִּילִין אוֹתוֹ לְחֻמְרוֹ, וַהֲרֵי הוּא מְקַבֵּל טֻמְאָה, עַד שֶׁיִּנָּקֵב בְּמוֹצִיא זַיִת.
וְלֹא אָמְרוּ בְּמוֹצִיא מַשְׁקֶה אֵלָא בְּגִסְטְרָה בִּלְבָד, לְפִי שְׁהִיא עֲשׂוּיָה לְקַבַּל הַמַּשְׁקִין הַנּוֹזְלִים מִן הַכֵּלִים; וְאִם הוֹצִיאָה מַשְׁקִין, הֲרֵי בָּטֵל תַּשְׁמִישָׁהּ.

 חָמֵשׁ מִדּוֹת בִּכְלֵי חֶרֶס: נִקַּב בְּמוֹצִיא מַשְׁקֶה--טָהַר מִלְּהִטַּמֵּא מִשּׁוֹם גִּסְטְרָה, וַעֲדַיִן כְּלִי הוּא חָשׁוּב לְקַדַּשׁ בּוֹ מֵי חַטָּאת.

נִקַּב בְּכוֹנֵס מַשְׁקֶה--אֵינוּ רָאוּי לְקַדַּשׁ בּוֹ מֵי חַטָּאת, וַעֲדַיִן כְּלִי הוּא חָשׁוּב לְהַכְשִׁיר בּוֹ הַזְּרָעִים בְּמַשְׁקִין הַתְּלוּשִׁין בּוֹ כְּמוֹ שֶׁבֵּאַרְנוּ.

נִקַּב בְּשֹׁרֶשׁ קָטָן--אֵין הַמַּיִם שֶׁבְּתוֹכוֹ מַכְשִׁירִין אֶת הַזְּרָעִים, וַהֲרֵי הֶן כְּמִי שְׁאֵינָן בִּכְלִי; וַעֲדַיִן כְּלִי הוּא לְקַבַּל בּוֹ זֵיתִים, וּמְקַבֵּל טֻמְאָה.

נִקַּב בְּמוֹצִיא זֵיתִים--טָהַר, וַהֲרֵי הוּא כִּכְלֵי גְּלָלִים וּכְלֵי אֲבָנִים שְׁאֵין מְקַבְּלִין טֻמְאָה; וַעֲדַיִן כְּלִי הוּא חָשׁוּב, לְהַצִּיל בְּצָמִיד פָּתִיל: עַד שֶׁיִּפְחַת רֻבּוֹ, כְּמוֹ שֶׁבֵּאַרְנוּ בְּטֻמְאַת מֵת.

 הֶחָבִית, שֵׁעוּרָהּ בָּאֱגוֹזִים.
הַלְּפָס וְהַקְּדֵרָה, שֵׁעוּרָן בַּזֵּיתִים.
וְכֵן עֲרֵבָה שֶׁלְּחֶרֶס, שֵׁעוּרָהּ בַּזֵּיתִים: אַפִלּוּ הָיְתָה גְּדוֹלָה וּמַחְזֶקֶת אַרְבָּעִים סְאָה בַּלַּח, וְנִפְחֲתָה בְּמוֹצִיא זֵיתִים--אַף עַל פִּי שְׁהִיא מֻטָּה עַל צִדָּהּ וְלָשׁ בָּהּ, טְהוֹרָה: שֶׁמִּתְּחִלָּתָהּ, לֹא לְכָּךְ נַעֲשָׂת.

 הַפַּךְ וְהַטְּנִי, שֵׁעוּרָן בְּשֶׁמֶן.
וְהַצִּרְצוּר, שֵׁעוּרוֹ בַּמַּיִם.
נֵר שֶׁנִּטַּל פִּיו, טָהוֹר; וְשֶׁלַּאֲדָמָה שֶׁהֻסַּק פִּיו בַּפְּתִילָה, אֵינוּ מְקַבֵּל טֻמְאָה, וְאֵינוּ בִּכְלַל כְּלֵי חֶרֶס, עַד שֶׁיֻּסַּק כֻּלּוֹ בַּכִּבְשָׁן כִּכְלֵי חֶרֶס.

 חָבִית שֶׁנִּפְחֲתָה, וּכְשֶׁמַּטִּין אוֹתָהּ עַל דָּפְנָהּ מְקַבֶּלֶת, אוֹ שֶׁנֶּחְלְקָה כְּמִין שְׁתֵּי עֲרֵבוֹת--עֲדַיִן הִיא מְקַבֶּלֶת טֻמְאָה; נִתְרָעֲעָה, וְאֵינָהּ יְכוּלָה לְהִטַּלְטַל בַּחֲצִי קַב גְּרֹגְּרוֹת--טְהוֹרָה.

 חָבִית שֶׁנִּטְּלוּ אָזְנֶיהָ--הֲרֵי הִיא כְּגִסְטְרָה, אַפִלּוּ אֹזֶן אַחַת; נִסְדְּקָה לְמַטָּה מֵאָזְנֶיהָ--אַף עַל פִּי שֶׁאָזְנֶיהָ קַיָּמוֹת, הֲרֵי זוֹ כְּגִסְטְרָה.
וְאִם מִתְּחִלָּה עֲשָׂאָהּ שֶׁלֹּא בְּאָזְנַיִם, נִדֹּנֶת כְּחָבִית.

 חָבִית שֶׁנִּסְדְּקָה בַּכִּבְשָׁן, וְנִמְצֵאת שְׁהִיא שְׁתֵּי גִּסְטְרָיוֹת--אִם מִשֶּׁנִּגְמְרָה מְלַאכְתָּהּ נִסְדְּקָה, מְקַבֶּלֶת כָּל גִּסְטְרָה מֵהֶן טֻמְאָה; וְאִם קֹדֶם שֶׁתִּגָּמֵר מְלַאכְתָּהּ נִסְדְּקָה, וְאַחַר כָּךְ נִשְׂרְפָה בַּכִּבְשָׁן--הֲרֵי הִיא טְהוֹרָה.

וְהֵיאַךְ יִוָּדַע דָּבָר זֶה: אִם הָיוּ שְׁבָרֶיהָ שׁוֹוִין, וְתוֹכָהּ מַאְדִּים--עַד שֶׁלֹּא נִגְמְרָה מְלַאכְתָּהּ, נִסְדְּקָה; אֵין שְׁבָרֶיהָ שׁוֹוִין, וְאֵין תּוֹכָהּ מַאְדִּים--בַּיָּדוּעַ שֶׁאַחַר שֶׁנִּגְמְרָה מְלַאכְתָּהּ נִשְׁבְּרָה, וּמְקַבֶּלֶת טֻמְאָה כִּשְׁאָר שִׁבְרֵי כְּלֵי חֶרֶס הָרְאוּיִין לְתַשְׁמִישׁ.

 גִּסְטְרָה שֶׁנִּתְרָעֲעָה, וְאֵינָהּ מְקַבֶּלֶת מַשְׁקִין--אַף עַל פִּי שֶׁמְּקַבֶּלֶת אֹכָלִין, הֲרֵי זוֹ טְהוֹרָה: שְׁאֵינָהּ עֲשׂוּיָה אֵלָא לְקַבַּל מַשְׁקִין הַדּוֹלְפִין כְּמוֹ שֶׁבֵּאַרְנוּ; וְאִם הָיְתָה דּוֹלֶפֶת, אֵין עוֹשִׂין גִּסְטְרָה לְגִסְטְרָה.
וְכֵן גִּסְטְרָה שֶׁנִּפְחֲתָה אוֹ שֶׁנֶּחְלְקָה לִשְׁנַיִם, טְהוֹרָה--שֶׁלֹּא אָמְרוּ שְׁיָרַיִם שֶׁלִּשְׁיָרַיִם מִטַּמְּאִין, אֵלָא שְׁיַרֵי כְּלֵי חֶרֶס בִּלְבָד הֶן שֶׁמִּטַּמְּאִין.

 גִּסְטְרָה שֶׁהָיוּ חִדּוּדִין יוֹצְאִין מִמֶּנָּה, בֵּין שֶׁהָיְתָה יוֹשֶׁבֶת בֵּין שֶׁהָיְתָה מֻטָּה עַל צִדָּהּ--כָּל הַמְּקַבֵּל מִן הַחִדּוּדִין זֵיתִים כְּשֶׁתִּמָּלֵא הַגִּסְטְרָה זֵיתִים--מִטַּמֵּא בַּמַּגָּע, וּכְנֶגְדוֹ מִטַּמֵּא בָּאַוֵּיר; וְכָל שְׁאֵינוּ מְקַבֵּל עִמָּהּ בַּזֵּיתִים--מִטַּמֵּא בַּמַּגָּע, וְאֵין כְּנֶגְדוֹ מִטַּמֵּא בָּאַוֵּיר.

 כֵּיצַד מִטַּמֵּא בַּמַּגָּע, וְאֵין כְּנֶגְדוֹ מִטַּמֵּא בָּאַוֵּיר: שְׁאִם נָגְעָה הַטֻּמְאָה בַּגִּסְטְרָה מִתּוֹכָהּ, מִטַּמֵּא הַחִדּוּד; נִכְנְסָה הַטֻּמְאָה בְּאַוֵּיר הַגִּסְטְרָה, אַפִלּוּ הָיְתָה כְּנֶגֶד הַחִדּוּד--לֹא נִטְמָא הַחִדּוּד.

 וְכֵיצַד כְּנֶגְדוֹ מִטַּמֵּא בָּאַוֵּיר: שְׁאִם הָיְתָה הַטֻּמְאָה בְּאַוֵּיר הַגִּסְטְרָה כְּנֶגֶד הַחִדּוּד, נִטְמָא הַחִדּוּד עִם הַגִּסְטְרָה.
וְעַל דֶּרֶךְ זוֹ הִיא בְּכָל מָקוֹם שֶׁנֶּאֱמָר בִּכְלֵי חֶרֶס וּבְתַנּוּר וְכִירַיִם--מִטַּמֵּא בַּמַּגָּע וּכְנֶגְדוֹ בָּאַוֵּיר, אוֹ אֵין מִטַּמֵּא כְּנֶגְדוֹ בָּאַוֵּיר.

וְכֵן כָּל טֻמְאַת מַגָּע הָאֲמוּרָה בְּעִנְיַן טֻמְאַת כְּלֵי חֶרֶס אוֹ תַּנּוּר וְכִירַיִם, הוּא שֶׁתִּגַּע הַטֻּמְאָה בָּהֶן מִתּוֹכָן; וְכָל טֻמְאַת אַוֵּיר הוּא שֶׁלֹּא תִגַּע הַטֻּמְאָה כְּלָל, אֵלָא תִּכָּנֵס לָאַוֵּיר בִּלְבָד.

 חָבִית שֶׁנִּתְרָעֲעָה, וּטְפָלָהּ בִּגְלָלִים--אַף עַל פִּי שְׁהוּא נוֹטֵל אֶת הַגְּלָלִים, וַחֲרָסִים נוֹפְלִים--הֲרֵי זוֹ מְקַבֶּלֶת טֻמְאָה, מִפְּנֵי שֶׁלֹּא בָטַל שֵׁם כְּלִי מֵעָלֶיהָ.
נִשְׁבְּרָה, וְדָבַק חֲרָסֶיהָ אַחַר שֶׁפֵּרְשׁוּ, אוֹ שֶׁהֵבִיא חֲרָסִים מִמָּקוֹם אַחֵר, וּטְפָלָם בִּגְלָלִים--אַף עַל פִּי שְׁהוּא נוֹטֵל אֶת הַגְּלָלִים, וַחֲרָסִים עוֹמְדִין--הֲרֵי זוֹ טְהוֹרָה, מִפְּנֵי שֶׁבָּטַל שֵׁם כְּלִי מֵעָלֶיהָ.

הָיָה בָּהֶן חֶרֶס מַחְזִיק רְבִיעִית--כְּנֶגֶד אוֹתוֹ הַחֶרֶס בִּלְבָד מִטַּמֵּא בָּאַוֵּיר, מִפְּנֵי שְׁהוּא כְּלִי בִּפְנֵי עַצְמוֹ; וּשְׁאָר הֶחָבִית אֵינוּ מִטַּמֵּא עַד שֶׁתִּגַּע בָּהּ הַטֻּמְאָה מִתּוֹכָהּ, מִפְּנֵי שְׁאֵינָהּ כְּלִי שָׁלֵם.

 חָבִית שֶׁנִּקְּבָה, וְסָתַם הַנֶּקֶב בְּזֶפֶת, וְאַחַר כָּךְ נִשְׁבְּרָה--אִם יֵשׁ בַּחֶרֶס הַסָּתוּם בַּזֶּפֶת כְּדֵי לְהַחְזִיק רְבִיעִית, הֲרֵי זֶה מְקַבֵּל טֻמְאָה: מִפְּנֵי שְׁהוּא מִשִּׁבְרֵי הֶחָבִית, וְלֹא בָטַל שֵׁם כְּלִי מֵעַל הֶחָבִית.

אֲבָל חֶרֶס שֶׁנִּקַּב אַחַר שֶׁפֵּרַשׁ מִן הַכְּלִי, וְסָתַם הַנֶּקֶב בְּזֶפֶת--אַף עַל פִּי שְׁהוּא מַחְזִיק רְבִיעִית, טָהוֹר: שֶׁהַחֶרֶס שֶׁנִּקַּב, בָּטַל שֵׁם כְּלִי מֵעָלָיו וְטָהַר; וְכָל שֶׁטָּהַר בִּכְלִי חֶרֶס שָׁעָה אַחַת, אֵין לוֹ טֻמְאָה לְעוֹלָם.

 קֻמְקְמוֹס שֶׁנִּקַּב, וְעָשָׂהוּ בְּזֶפֶת--טָהוֹר, שְׁאֵינוּ יָכוֹל לְקַבַּל אֶת הַחַמִּין כַּצּוֹנֵן.
וְכֵן כְּלֵי הַזֶּפֶת וְהַשַּׁעְוָה וְכַיּוֹצֶא בָּהֶן--טְהוֹרִין, וְאֵינָן בִּכְלַל הַכֵּלִים.
מַשְׁפֵּךְ שֶׁלְּחֶרֶס שֶׁפְּקָקוֹ בְּזֶפֶת--אֵינוּ מְקַבֵּל טֻמְאָה, שְׁאֵין הַזֶּפֶת מְשִׁים אוֹתוֹ כְּלִי קִבּוּל; אֲבָל מַשְׁפֵּךְ שֶׁלְּעֵץ שֶׁסְּתָמוֹ--הֲרֵי זֶה כְּלִי קִבּוּל, וּמִטַּמֵּא.

הִלְכּוֹת כֵּלִים פֵּרֶק כ 
כְּבָר בֵּאַרְנוּ שֶׁכָּל יְדוֹת הַכֵּלִים שֶׁהַכְּלִי צָרִיךְ לָהּ בְּשָׁעַת תַּשְׁמִישׁוֹ, הֲרֵי הִיא חֲשׁוּבָה כְּגוּפוֹ שֶׁלַּכְּלִי לְהִטַּמֵּא וּלְטַמֵּא.
לְפִיכָּךְ הַטּוֹפֵל כְּלִי חֶרֶס הַבָּרִיא--אִם נִטְמָא הַכְּלִי--הֲרֵי אֹכָלִין וּמַשְׁקִין הַנּוֹגְעִין בַּטְּפֵלָה טְהוֹרִין, שְׁאֵין הַכְּלִי צָרִיךְ לִטְפֵלָה זוֹ.

אֲבָל הַטּוֹפֵל אֶת כְּלִי חֶרֶס הָרָעוּעַ, הֲרֵי הַטְּפֵלָה חֲשׁוּבָה כְּגוּף הַכְּלִי.
וְכֵן הַמְּהַדֵּק אֶת הַקְּדֵרָה שֶׁלְּחֶרֶס שֶׁדּוֹלִין בָּהּ אֶת הַמַּיִם--אִם חִפָּה אוֹתָהּ בְּעוֹר אוֹ בְּקֶלֶף וְכַיּוֹצֶא בָּהֶן--אִם הָיְתָה רְעוּעָה, הֲרֵי הֶן כְּגוּפָהּ.
הַטּוֹפֵל כְּלִי חֶרֶס לִהְיוֹת מְבַשֵּׁל בּוֹ, אֵינוּ חִבּוּר; טָפַל כֵּלִים לִהְיוֹת זוֹפֵת בָּהֶן, חִבּוּר.

חָבִית שֶׁנִּקְּבָה, וַעֲשָׂיָהּ בְּבַעַץ בְּזֶפֶת וּבְגָפְרִית בְּסִיד וּבִגְבָסִים--אֵינָן חִבּוּר; וּשְׁאָר כָּל הַדְּבָרִים, חִבּוּר.
דְּבָרִים הַלַּחִין הַמְּשׁוּכִין שֶׁטּוֹפְלִין בָּהֶן הַפִּיטָסִין שֶׁלְּמַיִם, כְּדֵי שֶׁלֹּא יִדְלֹף הַכְּלִי--הֲרֵי הֶן כְּגוּפוֹ שֶׁלַּכְּלִי; אַפִלּוּ נִטְמָא הַכְּלִי מֵאַוֵּירוֹ, אֹכָלִין וּמַשְׁקִין הַנּוֹגְעִין בַּטְּפֵלָה טְמֵאִין.

וְכֵן טְפֵלוֹ שֶׁלַּתַּנּוּר, הֲרֵי הוּא כְּחַרְסוֹ שֶׁלַּתַּנּוּר: וְהוּא--שֶׁיִּהְיֶה בְּעֹבִי הַטְּפֵלָה עַד טֶפַח, שְׁהוּא צָרְכּוֹ שֶׁלַּתַּנּוּר; אֲבָל יָתֵר עַל טֶפַח--אֵינוּ מִצֹּרֶךְ הַתַּנּוּר, וְהַנּוֹגְעִין בַּיָּתֵר עַל טֶפַח מֵעָבְיוֹ טְהוֹרִין.
וּטְפֵלַת הַכִּירָה, עָבְיוֹ שָׁלוֹשׁ אֶצְבָּעוֹת.

חָבִית שֶׁנִּקְּבָה, וּסְתָמָהּ בְּזֶפֶת יוֹתֵר מִצָּרְכָּהּ--הַנּוֹגֵעַ בְּצָרְכָּהּ, טָמֵא; וּבַיָּתֵר מִצָּרְכָּהּ, טָהוֹר.
זֶפֶת שֶׁנָּטְפָה עַל הֶחָבִית, הַנּוֹגֵעַ בָּהּ טָהוֹר.
מֵחָם שֶׁטְּפָלוֹ בְּחֵמָר אוֹ בְּחַרְסִית, וְנִטְמָא--הַנּוֹגֵעַ בַּחֹמֶר, טָמֵא; וְהַנּוֹגֵעַ בַּחַרְסִית--טָהוֹר, שְׁאֵין הַחַרְסִית מִתְחַבֵּר לַכְּלִי.

 מְגוּפַת הֶחָבִית שֶׁטָּפַל בְּטִיט עָלֶיהָ, וְעַל הֶחָבִית--אֵינָהּ חִבּוּר לָהּ.
וְאִם נָגְעוּ מַשְׁקִין טְמֵאִין בֶּחָבִית, לֹא נִטְמֵאת הַמְּגוּפָה; וְאִם נָגְעוּ בַּמְּגוּפָה, לֹא נִטְמְאוּ אֲחוֹרֵי הֶחָבִית.

 כְּלֵי נְחֹשֶׁת שֶׁזְּפָתָן, אֵין הַזֶּפֶת חִבּוּר; וְאִם לְיַיִן, הֲרֵי הַזֶּפֶת חִבּוּר כְּגוּף הַכְּלִי.
בָּצֵק שֶׁבְּסִדְקֵי הָעֲרֵבָה שֶׁנָּגַע בּוֹ שֶׁרֶץ--אִם בַּפֶּסַח--הוֹאִיל וְאִסּוּרוֹ חָשׁוּב, חוֹצֵץ וְלֹא נִטְמֵאת הָעֲרֵבָה.
וְאִם בִּשְׁאָר יְמוֹת הַשָּׁנָה--אִם הָיָה מַקְפִּיד עָלָיו, הָעֲרֵבָה טְהוֹרָה; וְאִם רוֹצֶה בְּקִיּוּמוֹ, הֲרֵי הוּא כַּעֲרֵבָה וְנִטְמֵאת הָעֲרֵבָה.

 הַמְּשִׁיחוֹת וְהָרְצוּעוֹת שֶׁבְּמִטְפְּחוֹת הַסְּפָרִים וְשֶׁבְּמִטְפְּחוֹת הַתִּינוֹקוֹת--תְּפוּרוֹת, חִבּוּר; וּקְשׁוּרוֹת, אֵינָן חִבּוּר.
וְכֵן שֶׁבַּמַּעְדֵּר וְשֶׁבַּשַּׂק וְשֶׁבַּקֻּפָּה; אֲבָל שֶׁבְּאָזְנֵי כְּלֵי חֶרֶס--אַפִלּוּ תְּפוּרוֹת אֵינָן חִבּוּר, שְׁאֵין חִבּוּרִין לִכְלֵי חֶרֶס.

 יַד הַקֻּרְדֹּם הַיּוֹצֶא מֵאֲחוֹרָיו--שָׁלוֹשׁ אֶצְבָּעוֹת, חִבּוּר; וְהַיָּתֵר עַל שָׁלוֹשׁ, הַנּוֹגֵעַ בּוֹ טָהוֹר.
יַד הַקֻּרְדֹּם מִלְּפָנָיו--טֶפַח הַסָּמוּךְ לַבַּרְזֶל, חִבּוּר; יָתֵר עַל כֵּן, הַנּוֹגֵעַ בּוֹ טָהוֹר.

 שְׁיַרֵי הַפַּרְגֵּל, טֶפַח.
וְיַד מַקֶּבֶת שֶׁלִּמְפַתְּחֵי אֲבָנִים, טֶפַח.
יַד קֻרְנַס שֶׁלַּזֶּהָבִים, טִפְחַיִם.
וְשֶׁלַּחָרָשִׁים, שְׁלוֹשָׁה טְפָחִים.
שְׁיַרֵי מַלְמַד הַבָּקָר, אַרְבָּעָה טְפָחִים סָמוּךְ לַדָּרְבָּן.

יַד הַקֻּרְדֹּם שֶׁחוֹפְרִין בּוֹ בְּדִידִין שֶׁלְּמַיִם, אַרְבָּעָה טְפָחִים.
וְיַד הַקֻּרְדֹּם שֶׁלַּנַּכָּשׁ, חֲמִשָּׁה.
וְיַד בֶּן פַּטִּישׁ, חֲמִשָּׁה; וְשֶׁלַּפַּטִּישׁ, שִׁשָּׁה.
יַד הַקֻּרְדֹּם שֶׁלְּבִקּוּעַ וְשֶׁלְּעָדִיר, שִׁשָּׁה.
יַד מַקֶּבֶת שֶׁלַּסַּתָּתִין, שִׁשָּׁה.
שְׁיַרֵי הַמַּרְדֵעַ--הַסָּמוּךְ לַחַרְחוּר שֶׁלְּמַתֶּכֶת שֶׁבְּרֹאשׁ הַמַּרְדֵעַ, שִׁבְעָה טְפָחִים.
יַד מַגְרֵפָה שֶׁלְּבַעֲלֵי בָּתִּים, שְׁמוֹנָה טְפָחִים; וְשֶׁלַּסַּיָּדִין, עֲשָׂרָה.
וְכָל הַיּוֹתֵר עַל זֶה--אִם רָצָה בְּקִיּוּמוֹ, טָמֵא.
וְיַד כָּל מְשַׁמְּשֵׁי הָאוּר, כְּגוֹן הַשְּׁפוּדִין וְהָאַסְכְּלָאוֹת--אַפִלּוּ אֲרוּכִין כָּל שְׁהֶן, טְמֵאִין.

 מַקֵּל שֶׁעָשָׂהוּ יָד לַקֻּרְדֹּם, הֲרֵי זֶה חִבּוּר לַטֻּמְאָה בְּשָׁעַת מְלָאכָה.
וְאִם נָגְעָה טֻמְאָה בַּמַּקֵּל כִּשְׁהוּא חוֹרֵשׁ אוֹ מְבַקֵּעַ בּוֹ, נִטְמָא הַקֻּרְדֹּם; וְאִם נָגְעָה בַּקֻּרְדֹּם, נִטְמָא הַמַּקֵּל.

וְכֵן הַדְּיֻסְטַר שְׁהֶן כִּשְׁנֵי כֵּלִים, וְהַמַּסְמֵר מְחַבֵּר אוֹתָן לִהְיוֹת מֵסֵךְ עֲלֵיהֶן--הֲרֵי הֶן חִבּוּר בְּשָׁעַת מְלָאכָה.
קָבַע הַדְּיֻסְטַר בַּקּוֹרָה--הֲרֵי זֶה מְקַבֵּל טֻמְאָה, וְאֵין הַקּוֹרָה חִבּוּר לוֹ.
עָשָׂה קְצַת הַקּוֹרָה דְּיֻסְטַר--כָּל שְׁהוּא מִן הַקּוֹרָה לְצֹרֶךְ הַדְּיֻסְטַר, חִבּוּר לַדְּיֻסְטַר; וְהַנּוֹגֵעַ בִּשְׁאָר הַקּוֹרָה--טָהוֹר, שְׁאֵין כָּל הַקּוֹרָה חִבּוּר.

עֲגָלָה שֶׁנִּטְמֵאת--הַנּוֹגֵעַ בָּעֹל וּבַקַּטְרַב וּבָעַיִן וּבָעֲבוֹת אַפִלּוּ בְּשָׁעַת מְלָאכָה, טָהוֹר; וְהַנּוֹגֵעַ בַּחֶרֶב וּבַבֹּרֶךְ וּבַיָּצוּל וּבָעַיִן שֶׁלְּמַתֶּכֶת וּבַלְּחָיַיִם וּבָעִירָאִין, טָמֵא.

וְכֵן מְגֵרָה שֶׁנִּטְמֵאת--הַנּוֹגֵעַ בְּיָדָהּ מִכָּאן וּמִכָּאן, טָמֵא.
וְהַנּוֹגֵעַ בַּחוּט וּבַמְּשִׁיחָה וּבָאַמָּה וּבַסְּנִיפִין שֶׁלָּהּ--טָהוֹר, שְׁאֵין אֵלּוּ חִבּוּר לָהּ.
אֲבָל הַנּוֹגֵעַ בַּמַּלְבֵּן שֶׁלַּמַּסָּר הַגָּדוֹל, טָמֵא.

 מַכְבֵּשׁ שֶׁלַּחָרָשׁ שֶׁנִּטְמָא הָרֹמַח שֶׁבּוֹ--הַנּוֹגֵעַ בַּמַּכְבֵּשׁ, טָהוֹר.
מַקְדֵּחַ שֶׁנִּטְמָא--הַנּוֹגֵעַ בַּקַּשְׁטָנִית שְׁהִיא לְפוּפָה עָלָיו--טָהוֹר, שְׁאֵינָהּ חִבּוּר.

קֶשֶׁת שֶׁהָיְתָה מְתוּחָה, וְהַחֵץ מָשׁוּךְ עִמָּהּ, וְנִטְמָא הַחֵץ--הַנּוֹגֵעַ בַּיֶּתֶר וּבַקֶּשֶׁת--טָהוֹר, וְאַפִלּוּ כִּשְׁהִיא מְתוּחָה.
וְכֵן מְצוּדַת הָאִישׁוּת שֶׁנִּטְמָא הַחֵץ שֶׁלָּהּ--לֹא נִטְמֵאת הַמְּצוּדָה, אַפִלּוּ כִּשְׁהִיא מְתוּחָה.

וְכֵן מַסֶּכֶת נְסוּכָה שֶׁנִּטְמֵאת בְּשָׁעַת הָאָרִיג--הֲרֵי הַנּוֹגֵעַ בַּכֹּבֶד הָעֶלְיוֹן, וּבַכֹּבֶד הַתַּחְתּוֹן, וּבַנִּירִין, וּבַקִּירוּס, וּבְחוּט שֶׁהִעְבִירוֹ עַל גַּבֵּי אַרְגָּמָן, וּבָעִירָה שְׁאֵינוּ עֲתִיד לְהַחְזִירָהּ--טָהוֹר, שֶׁכָּל אֵלּוּ אֵינָן חִבּוּר לַבֶּגֶד.

אֲבָל הַנּוֹגֵעַ בְּנֶפֶשׁ הַמַּסֶּכֶת, וּבַשְּׁתִי הָעוֹמֵד, וּבַכָּפוּל שֶׁהִעְבִירוֹ עַל גַּבֵּי אַרְגָּמָן, וּבָעִירָה שְׁהוּא עֲתִיד לְהַחְזִירָהּ--טָמֵא, שֶׁכָּל אֵלּוּ חִבּוּרִין לַבֶּגֶד.
הַנּוֹגֵעַ בַּצֶּמֶר שֶׁעַל הָעִימָה וּבָאַשְׁוְיָה, טָהוֹר.
הַנּוֹגֵעַ בַּפִּיקָה--עַד שֶׁלֹּא פֵרְעָהּ, טָמֵא; מִשֶּׁפֵּרְעָהּ, טָהוֹר.

 הַחוּט שֶׁהִשִּׁילוֹ לְמַחַט--אַפִלּוּ קָשׁוּר מִשְּׁנֵי צְדָדִין, אֵינוּ חִבּוּר.
הִכְנִיסוֹ לַבֶּגֶד--הַחוּט חִבּוּר לַבֶּגֶד, וְאֵין הַמַּחַט חִבּוּר לַבֶּגֶד.
וְאֵין הַחוּט כֻּלּוֹ חִבּוּר לַבֶּגֶד, אֵלָא כָּל שְׁהוּא לְצֹרֶךְ הַתְּפִירָה חִבּוּר; וְכָל שְׁאֵינוּ לְצֹרֶךְ הַתְּפִירָה, אֵינוּ חִבּוּר.

הַחוּט שֶׁפֵּרַשׁ מִן הַבֶּגֶד, אַפִלּוּ מֵאָה אַמָּה--כֻּלּוֹ חִבּוּר.
חֶבֶל שֶׁקָּשׁוּר בַּחֶרֶס, אַפִלּוּ מֵאָה אַמָּה--כֻּלּוֹ חִבּוּר.
קָשַׁר בּוֹ חֶבֶל אֶחָד--מִן הַקֶּשֶׁר וְלִפְנִים, חִבּוּר; מִן הַקֶּשֶׁר וְלַחוּץ, אֵינוּ חִבּוּר.
הַחֶבֶל שְׁהוּא קָשׁוּר בַּקֻּפָּה--אֵינוּ חִבּוּר, אֵלָא אִם תָּפַר.

הִלְכּוֹת כֵּלִים פֵּרֶק כא 
הַחוּטִין הַיּוֹצְאִין מִן הָאָרִיג, וְהַחוּטִין שֶׁבִּתְחִלַּת הַיְּרִיעָה וְשֶׁבְּסוֹפָהּ, וְהֶן הַנִּקְרָאִין נִימִין--כַּמָּה שֵׁעוּרָן: שֶׁלַּסָּדִין, וְשֶׁלַּסּוּדָרִין, וְשֶׁלַּסָּעִיף, וְשֶׁלַּפִּלְיוֹן שֶׁלָּרֹאשׁ--שֵׁשׁ אֶצְבָּעוֹת.
וְשֶׁלַּחֲלוּק שְׁהוּא קָרוּעַ מִתְּחִלָּתוֹ וְעַד סוֹפוֹ, וְאַחַר שֶׁלּוֹבְשִׁין אוֹתוֹ מְקַבְּצִין אוֹתוֹ בְּלוּלָאוֹת--שֵׁעוּר חוּטָיו עֶשֶׂר אֶצְבָּעוֹת.

הַסְּגוֹס וְהָרָדִיד וְהַטְּלִית, שָׁלוֹשׁ אֶצְבָּעוֹת.
וְכָל הַיּוֹתֵר עַל הַשֵּׁעוּרִין הָאֵלּוּ--הַנּוֹגֵעַ בּוֹ טָהוֹר, אַף עַל פִּי שֶׁהַבֶּגֶד טָמֵא בְּמַדְרֵס אוֹ בִּשְׁאָר טֻמְאוֹת; וְאֵין צָרִיךְ לוֹמַר שְׁאִם נָגְעָה טֻמְאָה בַּיָּתֵר, שֶׁהַבֶּגֶד טָהוֹר.

 נוּמֵי הַכֻּפָּח שֶׁלָּרֹאשׁ, וְהַמַּסְוֶה שֶׁמַּנִּיחִין הָעֲרָבִיִּים עַל פְּנֵיהֶם, וְהַקִּלְקִין הַשְּׁזוּרִין מִן הַשֵּׂעָר, וְהַפֻּנְדָּה שֶׁלּוֹבֵשׁ הָאָדָם עַל בְּשָׂרוֹ, וְהַשִּׂמְלָה, וְהַפַּרְגּוֹד שֶׁמַּנִּיחִין עַל הַפְּתָחִים כְּמוֹ פָּרֹכֶת--נִימֵיהֶן כָּל שְׁהֶן.

 מִשְׁקֹלֶת שֶׁנִּטְמֵאת, הֲרֵי שְׁנֵים עָשָׂר טֶפַח מִן הַחוּט שֶׁלָּהּ חִבּוּר לָהּ; וְכָל הַנּוֹגֵעַ בַּחוּץ לִשְׁנֵים עָשָׂר טֶפַח, טָהוֹר.
וּמִשְׁקֹלֶת שֶׁלַּחָרָשִׁים, שְׁמוֹנָה עָשָׂר טֶפַח; וְשֶׁלַּבִּנְיָן, חֲמִשִּׁים אַמָּה.
וְהַיָּתֵר עַל מִדּוֹת אֵלּוּ--אַף עַל פִּי שְׁהוּא רוֹצֶה בְּקִיּוּמוֹ, טָהוֹר.
וּמִשְׁקֹלֶת שֶׁלַּצַּיָּדִין, וְשֶׁלַּצַּיָּרִין--אַפִלּוּ אֲרוּכִין כָּל שְׁהֶן, טְמֵאִין.

חוּט מֹאזְנַיִם שֶׁלַּזֶּהָבִים, וְשֶׁלַּפַּלָּס, וְשֶׁלְּשׁוֹקְלֵי אַרְגָּמָן טוֹב, שֶׁאוֹחֵז הַשּׁוֹקֵל בּוֹ וְתוֹלֶה הַמֹּאזְנַיִם מִיָּדוֹ--שָׁלוֹשׁ אֶצְבָּעוֹת.
קָנֶה שֶׁלָּהּ, וְחוּטִין שֶׁלָּהּ--כָּל שְׁהֶן.

חוּט מֹאזְנַיִם שֶׁלְּמוֹכְרֵי עֲשָׁשִׁיּוֹת שֶׁלְּמַתְּכוֹת וְכַיּוֹצֶא בָּהֶן, שְׁלוֹשָׁה טְפָחִים; קָנֶה שֶׁלָּהּ וְחוּטִין שֶׁלָּהּ, שְׁנֵים עָשָׂר טֶפַח.

חוּט מֹאזְנַיִם שֶׁלַּחֶנְוָנִים, וְשֶׁלְּבַעֲלֵי בָּתִּים--טֶפַח; קָנֶה הַמֹּאזְנַיִם וְהַחוּטִין שֶׁלָּהּ, שִׁשָּׁה טְפָחִים.
חוּט מֹאזְנַיִם שֶׁלַּצַּמָּרִים, וְשֶׁלְּשׁוֹקְלֵי זְכוֹכִית--טִפְחַיִם; קָנֶה מֹאזְנַיִם וְהַחוּטִין שֶׁלָּהּ, תִּשְׁעָה טְפָחִים.
וְהַיָּתֵר עַל הַשֵּׁעוּרִין הָאֵלּוּ, אֵינוּ חִבּוּר.

 הַחֶבֶל שֶׁמְּסָרְגִין בּוֹ הַמִּטּוֹת, מֵאֵימָתַי הוּא חִבּוּר לַמִּטָּה: מִשֶּׁיְּסָרַג בּוֹ שְׁלוֹשָׁה בָּתִּים.
וְהַנּוֹגֵעַ בַּחֶבֶל מִן הַקֶּשֶׁר וְלִפְנִים, טָמֵא; מִן הַקֶּשֶׁר וְלַחוּץ עַד שָׁלוֹשׁ אֶצְבָּעוֹת, טָמֵא--מִפְּנֵי שְׁהֶן צָרְכּוֹ שֶׁלַּקֶּשֶׁר, הֲרֵי הֶן מִכְּלַל הַמִּטָּה.
וְחוּץ לְשָׁלוֹשׁ אֶצְבָּעוֹת, טָהוֹר--שְׁאֵינוּ מִצֹּרֶךְ הַכְּלִי, שֶׁאַפִלּוּ פְּסָקוֹ אֵין הַקֶּשֶׁר נִתָּר.

 חֶבֶל הַיּוֹצֶא מִן הַמִּטָּה שְׁהִיא טְמֵאָה--עַד סוֹף אַרְבָּעָה טְפָחִים, הַנּוֹגֵעַ בּוֹ טָהוֹר: שְׁאֵינוּ מִצָּרְכֵּי הַמִּטָּה, לְפִי שְׁאֵינוּ רָאוּי לִכְלוּם.
מִתְּחִלַּת חֲמִשָּׁה וְעַד סוֹף עֲשָׂרָה--טָמֵא, מִפְּנֵי שֶׁתּוֹלִין בּוֹ אֶת הַמִּטּוֹת; מֵעֲשָׂרָה וְלַחוּץ--טָהוֹר, מִפְּנֵי שְׁהוּא יָתֵר עַל צֹרֶךְ הַמִּטָּה.

 אַבְנֵט שֶׁלְּאָרִיג שֶׁמַּקִּיפִין אוֹתוֹ עַל הַמִּטָּה כְּדֵי לְקַבַּץ אֵבָרֶיהָ, וְהוּא הַנִּקְרָא מִזְרָן, שֶׁהָיְתָה קְצָתוֹ יוֹצְאָה מִן הַמִּטָּה--עַד עֲשָׂרָה טְפָחִים, הֲרֵי הוּא מִצָּרְכֵּי הַמִּטָּה; יָתֵר עַל עֲשָׂרָה, אֵינוּ מִצָּרְכֵּי הַמִּטָּה.
וּמִזְרָן שֶׁבָּלָה--אִם נִשְׁאָר מִמֶּנּוּ שִׁבְעָה טְפָחִים כְּדֵי לַעֲשׂוֹת מִמֶּנּוּ חֲבָק לַחֲמוֹר, הֲרֵי זֶה מְקַבֵּל טֻמְאָה.

 מִטָּה שֶׁהָיְתָה טְמֵאָה מַדְרֵס, וּמִזְרָן יוֹצֶא מִמֶּנָּה--עַד עֲשָׂרָה טְפָחִים, הֲרֵי הוּא אָב טֻמְאָה כַּמִּטָּה וְהַכֹּל מַדְרֵס; מֵעֲשָׂרָה וְלַחוּץ, הֲרֵי הוּא כְּמַגַּע מַדְרֵס.
דָּרַס הַזָּב עַל הַמִּזְרָן הַיּוֹצֶא--מֵעֲשָׂרָה וְלִפְנִים, הֲרֵי הַמִּטָּה כֻּלָּהּ מַדְרֵס; מֵעֲשָׂרָה וְלַחוּץ, טְהוֹרָה.

בַּמֶּה דְּבָרִים אֲמוּרִים, לַמַּדְרֵס; אֲבָל לִשְׁאָר טֻמְאוֹת--אַפִלּוּ מֵאָה אַמָּה, כֻּלּוֹ חִבּוּר.
כֵּיצַד: מִזְרָן שֶׁהָיָה כָּרוּךְ עַל הַמִּטָּה, וְהִכְנִיס קְצָתוֹ לְאֹהֶל הַמֵּת, אוֹ שֶׁנָּגַע שֶׁרֶץ בִּקְצָתוֹ, אוֹ שֶׁנָּפְלוּ מַשְׁקִין טְמֵאִין עַל קְצָתוֹ--נִטְמֵאת הַמִּטָּה, וְאַפִלּוּ הָיָה הַקָּצֶה שֶׁנִּטְמָא יוֹצֶא מִן הַמִּטָּה מֵאָה אַמָּה.

 מִטָּה שְׁהִיא טְמֵאָה מַדְרֵס, וְכָרַךְ לָהּ מִזְרָן--הַכֹּל טָמֵא מַדְרֵס; הִפְרִישׁוֹ--הַמִּטָּה מַדְרֵס כְּשֶׁהָיְתָה, וְהַמִּזְרָן מַגַּע מַדְרֵס.
הָיְתָה טְמֵאָה טֻמְאַת שִׁבְעָה, וְכָרַךְ לָהּ מִזְרָן--כֻּלָּהּ טְמֵאָה טֻמְאַת שִׁבְעָה; הִפְרִישׁוֹ--הִיא טְמֵאָה טֻמְאַת שִׁבְעָה כְּשֶׁהָיְתָה, וְהַמִּזְרָן טָמֵא טֻמְאַת עֶרֶב.

הָיְתָה טְמֵאָה טֻמְאַת עֶרֶב, וְכָרַךְ לָהּ מִזְרָן--הַכֹּל טָמֵא טֻמְאַת עֶרֶב; הִפְרִישׁוֹ--הִיא טְמֵאָה טֻמְאַת עֶרֶב כְּשֶׁהָיְתָה, וְהַמִּזְרָן טָהוֹר.

 מִטָּה שֶׁכָּרַךְ לָהּ מִזְרָן, וְנָגַע בָּהֶן הַמֵּת--הַכֹּל טָמֵא טֻמְאַת שִׁבְעָה; פֵּרְשׁוּ, טְמֵאִין טֻמְאַת שִׁבְעָה.
נָגַע בָּהֶן שֶׁרֶץ וְכַיּוֹצֶא בּוֹ, טְמֵאִין טֻמְאַת עֶרֶב; פֵּרְשׁוּ, טְמֵאִין טֻמְאַת עֶרֶב.

 כְּרָע שֶׁהָיְתָה טְמֵאָה מַדְרֵס, וְחִבְּרָהּ לַמִּטָּה--הַמִּטָּה כֻּלָּהּ מַדְרֵס; פֵּרְשָׁה--הַכְּרָע טְמֵאָה מַדְרֵס כְּשֶׁהָיְתָה, וְהַמִּטָּה מַגַּע מַדְרֵס.

וְכֵן אִם הָיְתָה הַכְּרָע טְמֵאָה טֻמְאַת שִׁבְעָה, וְחִבְּרָהּ לַמִּטָּה--הַמִּטָּה כֻּלָּהּ טְמֵאָה טֻמְאַת שִׁבְעָה, כְּאִלּוּ נָגַע הַמֵּת בַּכְּרָע שֶׁלָּהּ; וְאִם הִזָּה עַל הַמִּטָּה, טָהֲרָה הַכְּרָע בִּכְלָלָהּ.
וְאִם פֵּרְשָׁה קֹדֶם הַזָּיָה--הַכְּרָע טְמֵאָה טֻמְאַת שִׁבְעָה כְּשֶׁהָיְתָה, וְהַמִּטָּה טְמֵאָה טֻמְאַת עֶרֶב.

הָיְתָה הַכְּרָע טְמֵאָה טֻמְאַת עֶרֶב, וְחִבְּרָהּ לַמִּטָּה--הַכֹּל טָמֵא טֻמְאַת עֶרֶב.
פֵּרְשָׁה--הִיא טְמֵאָה טֻמְאַת עֶרֶב, וְהַמִּטָּה טְהוֹרָה: שְׁאֵין הַטָּמֵא טֻמְאַת עֶרֶב מִן הַמֵּת מְטַמֵּא אָדָם, וְלֹא כֵּלִים--מִפְּנֵי שְׁהוּא וֶלֶד כְּמוֹ שֶׁבֵּאַרְנוּ.
וְכֵן הַדִּין בַּשֵּׁן שֶׁלַּמַּעְדֵּר שֶׁנִּטְמָא בְּמֵת, וְאַחַר כָּךְ חִבְּרוֹ לַמַּעְדֵּר.

הִלְכּוֹת כֵּלִים פֵּרֶק כב 
כַּמָּה שֵׁעוּר הַבֶּגֶד לְהִטַּמֵּא: שְׁלוֹשָׁה טְפָחִים עַל שְׁלוֹשָׁה טְפָחִים לְמַדְרֵס, וְשָׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת מְכֻוָּנוֹת עִם הַמְּלָל לְטֻמְאַת הַמֵּת אוֹ לִשְׁאָר טֻמְאוֹת.

בַּמֶּה דְּבָרִים אֲמוּרִים, בְּבִגְדֵי צֶמֶר וּפִשְׁתִּים.
אֲבָל בְּגָדִים שֶׁלִּשְׁאָר מִינִין, אֵין מְקַבְּלִין טֻמְאָה מִכָּל הַטֻּמְאוֹת אֵלָא אִם הָיָה בָּהֶן שְׁלוֹשָׁה טְפָחִים עַל שְׁלוֹשָׁה טְפָחִים אוֹ יָתֵר: שֶׁנֶּאֱמָר "אוֹ בֶגֶד" , מִפִּי הַשְּׁמוּעָה לָמְדוּ שֶׁבָּא הַכָּתוּב לְרַבּוֹת שְׁלוֹשָׁה טְפָחִים עַל שְׁלוֹשָׁה טְפָחִים בִּשְׁאָר בְּגָדִים.

בַּמֶּה דְּבָרִים אֲמוּרִים, בִּקְרָעִים הַבָּאִים מִן הַבְּגָדִים.
אֲבָל הָאוֹרֵג בֶּגֶד בִּפְנֵי עַצְמוֹ כָּל שְׁהוּא, הֲרֵי זֶה מְקַבֵּל שְׁאָר טֻמְאוֹת--חוּץ מִטֻּמְאַת מַדְרֵס, שְׁאֵין מְקַבֵּל אוֹתָהּ אֵלָא הָרָאוּי לְמַדְרֵס.

 הַבְּגָדִים הֶעָבִים בְּיוֹתֵר, כְּגוֹן הַלְּבָדִים וְהַנְּמָטִים הַקָּשִׁים, אוֹ הַבְּגָדִים הָרַכִּין בְּיוֹתֵר, כְּגוֹן בִּגְדֵי פִּשְׁתָּן שֶׁלְּמִצְרַיִם שֶׁהַבָּשָׂר נִרְאֶה מִתַּחְתָּן--אֵינָן מְקַבְּלִין טֻמְאָה, עַד שֶׁיִּהְיֶה בַּקְּרָע שְׁלוֹשָׁה טְפָחִים עַל שְׁלוֹשָׁה טְפָחִים, בֵּין לְמַדְרֵס, בֵּין לִשְׁאָר טֻמְאוֹת.

 כָּל הַקְּלִיעוֹת, מְקַבְּלוֹת טֻמְאָה כַּבְּגָדִים: אֶחָד הַקּוֹלֵעַ חוּטִים וְעָשָׂה אוֹתָן פִּיף, אוֹ הָאוֹרֵג אוֹתָן וְעָשָׂה אוֹתָן אַבְנֵט וְכַיּוֹצֶא בּוֹ--חוּץ מִקְּלִיעָה שֶׁעוֹשִׂין אוֹתָהּ הַצַּמָּרִין לִקְשֹׁר בָּהּ הַצֶּמֶר, שְׁהִיא טְהוֹרָה.
הַקֶּלַע שֶׁבֵּית קִבּוּל אֶבֶן שֶׁבָּהּ אָרִיג אוֹ עוֹר, מְקַבֶּלֶת טֻמְאָה: נִפְסַק בֵּית אֶצְבָּע שֶׁלָּהּ, טְהוֹרָה; נִפְסַק בֵּית הַפָּקִיעַ שֶׁלָּהּ בִּלְבָד, עֲדַיִן הִיא בְּטֻמְאָתָהּ.

הַמִּכְמוֹרָאוֹת וְהָרְשָׁתוֹת, מְקַבְּלִין טֻמְאָה.
וְהַחֵרֶם מְקַבֵּל טֻמְאָה, מִפְּנֵי הַזּוּטוֹ, מִפְּנֵי שֶׁעֵינֵי אוֹתָהּ הַשְּׂבָכָה דַּקִּין בְּיוֹתֵר, וַהֲרֵי הִיא כַּבֶּגֶד.

הָעוֹשֶׂה בֶּגֶד מִן הַחֵרֶם, טָהוֹר; מִן הַזּוּטוֹ, מִטַּמֵּא.
עָשָׂה חֲלוּק מִן הַמַּשְׁמֶרֶת--אִם יֵשׁ בּוֹ שְׁלוֹשָׁה עַל שְׁלוֹשָׁה, מְקַבֵּל טֻמְאָה.
מַשְׁמֶרֶת שֶׁלַּיַּיִן שֶׁבָּלָת--אִם מְשַׁמֶּשֶׁת מֵעֵין מְלַאכְתָּהּ רִאשׁוֹנָה, טְמֵאָה; וְאִם לָאו, טְהוֹרָה.

 מִטְפְּחוֹת הַסְּפָרִים הַמְּצֻיָּרוֹת--אֵינָן מְקַבְּלוֹת טֻמְאָה, מִפְּנֵי שְׁאֵינָן מְשַׁמְּשֵׁי אָדָם: שֶׁהֲרֵי צִיּוּרָן מֵעִיד עֲלֵיהֶן, שֶׁלְּסֵפֶר נַעֲשׂוּ.
וּשְׁאֵינָן מְצֻיָּרוֹת--מִטַּמְּאוֹת בִּשְׁאָר טֻמְאוֹת, חוּץ מִטֻּמְאַת מַדְרֵס, מִפְּנֵי שֶׁאוֹמְרִין לוֹ עֲמֹד וְנַעֲשֶׂה מְלַאכְתֵּנוּ, כְּמוֹ שֶׁבֵּאַרְנוּ בְּעִנְיַן טֻמְאַת מִשְׁכָּב וּמוֹשָׁב.
וְכֶסֶת הַסַּבָּלִין שֶׁמַּנִּיחִין עַל כִּתְפֵיהֶן מִפְּנֵי הַמּוֹט, מִטַּמְּאָה בְּמַדְרֵס.
וּמַשְׁמֶרֶת שֶׁלַּיַּיִן, אֵינָהּ מִטַּמְּאָה בְּמַדְרֵס.

 בֶּגֶד שֶׁחִשַּׁב עָלָיו לְצוּרוֹת, אֵינוּ מְקַבֵּל טֻמְאָה; בִּטַּל מַחְשַׁבְתּוֹ, הֲרֵי זֶה מְקַבֵּל טֻמְאָה.
בַּעַל הַבַּיִת שֶׁעָשָׂה מִטְפָּחוֹת לְחַפּוֹת בָּהֶן כּוֹתָלִים וְעַמּוּדִים, אֵינָן מְקַבְּלוֹת טֻמְאָה.
חֲלוּק שְׁהוּא עָשׂוּי כִּסְבָכָה כְּדֵי לְשַׂחַק בּוֹ לְשׁוֹתֵי שֵׁכָר, אֵינוּ מְקַבֵּל טֻמְאָה.
כֻּפָּח שֶׁנְּתָנוֹ עַל הַסֵּפֶר, טָהַר מִלְּקַבַּל טֻמְאַת מַדְרֵס; אֲבָל מִטַּמֵּא בְּמֵת וּבִשְׁאָר טֻמְאוֹת.

 הָעוֹשֶׂה אַסְפְּלוֹנִית, בֵּין עַל הַבֶּגֶד בֵּין עַל הָעוֹר--אַף עַל פִּי שֶׁיֵּשׁ בָּהֶן כַּשֵּׁעוּר, טְהוֹרִין.
עָשָׂה לָהֶן מְלֻגְמָה--עַל הַבֶּגֶד--אֵינוּ מְקַבֵּל טֻמְאָה, שֶׁהֲרֵי נִתְלַכְלַךְ וְאֵינוּ רָאוּי; וְעַל הָעוֹר--מְקַבֵּל טֻמְאָה, מִפְּנֵי שְׁהוּא מִתְקַנֵּחַ וְרָאוּי לְמִשְׁכָּב.

 מֵאֵימָתַי יְקַבַּל הַבֶּגֶד טֻמְאָה: מִשֶּׁיֶּאֱרֹג בּוֹ שָׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת.
וְכָל הַכֵּלִים הַנֶּאֱרָגִין בְּמַחַט, כְּגוֹן הַכִּיס וְאַנְפַּלְיָא--אֵין מְקַבְּלִין טֻמְאָה, עַד שֶׁתִּגָּמֵר מְלַאכְתָּן.
וְכָל הַכֵּלִים הַנַּעֲשִׂין עַל גַּבֵּי מַחַט, כְּגוֹן מְצוּדָה--כֵּיוָן שֶׁעָשָׂה בָּהֶן בֵּית קִבּוּל מְלַאכְתָּן, מְקַבְּלִין טֻמְאָה.

 סְבָכָה שֶׁמַּנִּיחִין הַבָּנוֹת בְּרָאשֵׁיהֶן--אִם הִתְחִיל לַעֲשׂוֹת אוֹתָהּ מִפִּיהָ--אֵינָהּ מְקַבֶּלֶת טֻמְאָה, עַד שֶׁיִּגְמֹר קַרְקַרְתָּהּ; וְאִם הִתְחִיל בָּהּ מִקַּרְקַרְתָּהּ--אֵינָהּ מְקַבֶּלֶת טֻמְאָה, עַד שֶׁיִּגְמֹר אֶת פִּיהָ.
וּשְׁבִיס שֶׁלָּהּ מְקַבֵּל טֻמְאָה בִּפְנֵי עַצְמוֹ, וְהַחוּטִין שֶׁלָּהּ חִבּוּר לְהִטַּמֵּא וּלְטַמֵּא.
וּסְבָכָה שֶׁנִּקְרְעָה--אִם אֵינָהּ מְקַבֶּלֶת רֹב הַשֵּׂעָר שֶׁלָּרֹאשׁ, טְהוֹרָה.

 חֲלוּק שֶׁלְּבֶגֶד, אוֹ שֶׁלְּלֶבֶד, אוֹ שֶׁלִּנְיָר--מֵאֵימָתַי הוּא גְּמָר מְלַאכְתּוֹ: מִשֶּׁיִּפְתַח אֶת פִּיו--הַגָּדוֹל לְפִי גָּדְלוֹ, וְהַקָּטָן לְפִי קָטְנוֹ.
וְאִם נִטְמָא הַחֲלוּק, מֵאֵימָתַי הִיא טַהְרָתוֹ: מִשֶּׁיִּבְלֶה, וְאֵינוּ מְשַׁמֵּשׁ מֵעֵין מְלַאכְתּוֹ רִאשׁוֹנָה.
נִשְׁתַּיַּר בּוֹ רֻבּוֹ לְמַעְלָה, עֲדַיִן הוּא בְּטֻמְאָתוֹ; רֻבּוֹ מִלְּמַטָּה, טָהוֹר.
וְאִם נִקְרַע מִבֵּית פִּיו, טָהוֹר.

 הָעוֹשֶׂה חֲגוֹר מִצִּדּוֹ שֶׁלַּבֶּגֶד, וּמִצִּדּוֹ שֶׁלַּסָּדִין--אֵינוּ מְקַבֵּל טֻמְאָה, עַד שֶׁיִּמְלֹל שִׂפְתוֹתָיו; עָשָׂהוּ מֵאֶמְצַע הַבֶּגֶד, וּמֵאֶמְצַע הַסָּדִין--אֵינוּ מְקַבֵּל טֻמְאָה, עַד שֶׁיִּמְלֹל מִצִּדּוֹ הַשֵּׁנִי.
חֲגוֹר שֶׁבָּלוּ צְדָדָיו, וְאֶמְצָעִיתוֹ קַיֶּמֶת--טָמֵא.
שָׂפָה שֶׁפֵּרְשָׁה מִן הַבֶּגֶד, וְהִתְקִינָהּ לַחְגֹּר בָּהּ אֶת מָתְנָיו--מְקַבֶּלֶת טֻמְאָה, מִפְּנֵי שְׁהִיא כְּאַבְנֵט.

 טְלִית שֶׁלַּעֲנִי שֶׁבָּלָת--אִם הָיוּ רֹב שִׂפְתוֹתֶיהָ קַיָּמוֹת--אַף עַל פִּי שְׁאֵין בָּהּ שָׁלוֹשׁ עַל שָׁלוֹשׁ בָּרִיא, הֲרֵי זוֹ מְקַבֶּלֶת טֻמְאָה.
אֵין שִׂפְתוֹתֶיהָ קַיָּמוֹת--אִם יֵשׁ בָּהּ שָׁלוֹשׁ אֶצְבָּעוֹת עַל שָׁלוֹשׁ אֶצְבְּעוֹת חָזָק וּבָרִיא, מְקַבֶּלֶת טֻמְאָה; וְאִם לָאו, אֵינָהּ מְקַבֶּלֶת טֻמְאָה.
וְכֵן שְׁאָר בִּגְדֵי עֲנִיִּים.

 מַטְלִיּוֹת שְׁאֵין בָּהֶן שְׁלוֹשָׁה טְפָחִים עַל שְׁלוֹשָׁה טְפָחִים, אֵינָן מְקַבְּלוֹת טֻמְאָה.
וְאִם חִשַּׁב עֲלֵיהֶן וֶהֱכִינָן--מְקַבְּלִין טֻמְאָה, עַד שֶׁיִּהְיוּ פָּחוּת מִשָּׁלוֹשׁ עַל שָׁלוֹשׁ: שֶׁכָּל פָּחוּת מִשָּׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת אֵינוּ מְקַבֵּל טֻמְאָה כְּלָל, וְאַף עַל פִּי שֶׁהֱכִינוֹ.

 פָּחוּת מִשְּׁלוֹשָׁה טְפָחִים עַל שְׁלוֹשָׁה טְפָחִים שֶׁהִתְקִינוֹ לִפְקֹק בּוֹ אֶת הַמֶּרְחֵץ, וּלְנַעַר בּוֹ אֶת הַקְּדֵרָה, וּלְקַנַּח בּוֹ אֶת הָרֵחַיִם, וְכַיּוֹצֶא בְּאֵלּוּ--אִם הִשְׁלִיכוֹ בָּאַשְׁפָּה, אֵינוּ מְקַבֵּל טֻמְאָה.
תָּלָהוּ בְּבִגְדוֹ אוֹ הִנִּיחוֹ אֲחוֹרֵי הַדֶּלֶת--הֲרֵי זֶה כְּמִי שֶׁהִנִּיחוֹ בְּתוֹךְ בְּגָדָיו, וַעֲדַיִן הוּא חָשׁוּב אֶצְלוֹ וּמְקַבֵּל שְׁאָר טֻמְאוֹת: חוּץ מִטֻּמְאַת מַדְרֵס, שֶׁהֲרֵי הוּא פָּחוּת מִשְּׁלוֹשָׁה טְפָחִים.

 שְׁלוֹשָׁה טְפָחִים עַל שְׁלוֹשָׁה טְפָחִים שֶׁהָיָה מֻשְׁלָךְ בָּאַשְׁפָּה--אִם הָיָה בָּרִיא כְּדֵי לִצְרֹר בּוֹ רֹבַע הַקַּב מֶלַח גַּס, וְלֹא יִקָּרַע--הֲרֵי זֶה מִטַּמֵּא בְּמַדְרֵס; וְאִם לָאו, אֵינוּ מִטַּמֵּא.
אֲבָל אִם הָיָה בַּבַּיִת--אִם הָיָה בָּרִיא, אַף עַל פִּי שְׁאֵינוּ יָכוֹל לִצְרֹר בּוֹ מֶלַח, אוֹ שֶׁהָיָה צוֹרֵר מֶלַח, וְלֹא הָיָה בָּרִיא--הֲרֵי זֶה טָמֵא מַדְרֵס.

 שְׁלוֹשָׁה עַל שְׁלוֹשָׁה שֶׁנִּקְרַע, וְלֹא הֻבְדְּלוּ הַקְּרָעִים--אִם נוֹתְנוֹ עַל הַכִּסֵּא, וּכְשֶׁיֵּשֵּׁב עָלָיו יִגַּע בְּשָׂרוֹ בַּכִּסֵּא--הֲרֵי זֶה טָהוֹר; וְאִם לֹא יִגַּע, הֲרֵי זֶה מִטַּמֵּא בְּמַדְרֵס.

 שָׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת שֶׁנִּמְהָה מִמֶּנּוּ אַפִלּוּ חוּט אֶחָד, אוֹ שֶׁנִּמְצָא בּוֹ קֶשֶׁר, אוֹ שְׁנֵי חוּטִין מַתְאִימִין--הֲרֵי זוֹ טְהוֹרָה.

 שָׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת שֶׁהִשְׁלִיכָהּ עַל הָאַשְׁפָּה, טְהוֹרָה; הִחְזִירָהּ, מְקַבֶּלֶת טֻמְאָה.
לְעוֹלָם הַשְׁלָכָתָהּ מְטַהֲרַתָּהּ, וְהַחְזָרָתָהּ מְטַמְּאַתָּהּ: חוּץ מִשֶּׁלְּאַרְגָּמָן, וְשֶׁלִּזְהוֹרִית טוֹבָה--שֶׁאַפִלּוּ הָיְתָה עַל הָאַשְׁפָּה--הֲרֵי הִיא מְקַבֶּלֶת טֻמְאָה, מִפְּנֵי שְׁהִיא חֲשׁוּבָה.

 שָׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת שֶׁנְּתָנָהּ בַּכַּדּוּר, אוֹ שֶׁעֲשָׂיָהּ כַּדּוּר בִּפְנֵי עַצְמָהּ--טְהוֹרָה; אֲבָל שְׁלוֹשָׁה טְפָחִים עַל שְׁלוֹשָׁה טְפָחִים שֶׁנְּתָנוֹ בַּכַּדּוּר--הֲרֵי הוּא כְּמוֹת שֶׁהָיְתָה, וּמִטַּמֵּא בְּמַדְרֵס.
עָשָׂהוּ כַּדּוּר בִּפְנֵי עַצְמוֹ--אֵינוּ מִטַּמֵּא בְּמַדְרֵס, שֶׁהֲרֵי הַתְּפָר מְמַעֲטוֹ מִשְּׁלוֹשָׁה עַל שְׁלוֹשָׁה.

הִלְכּוֹת כֵּלִים פֵּרֶק כג 
הַמַּפָּץ--הוּא הַמַּחְצֶלֶת שֶׁאוֹרְגִין אוֹתָהּ מִן הַחֲבָלִים, וּמִן הַסּוּף וְהַגֹּמֶא, וְכַיּוֹצֶא בָּהֶן.
וְאֵין הַמַּפָּץ בִּכְלַל הַכֵּלִים הָאֲמוּרִין בַּתּוֹרָה; וְאַף עַל פִּי כֵן מִטַּמֵּא הוּא בְּמַדְרֵס דִּין תּוֹרָה--שֶׁהֲרֵי רִבָּה הַכָּתוּב "כָּל-הַמִּשְׁכָּב" , וְזֶה רָאוּי לְמִשְׁכָּב וְעָשׂוּי לוֹ.

וְכֵן מִטַּמֵּא בְּמֵת וּבִשְׁאָר טֻמְאוֹת מִדִּבְרֵיהֶם, כְּכָל פְּשׁוּטֵי כְּלֵי עֵץ כְּמוֹ שֶׁבֵּאַרְנוּ; וְזֶה כְּלָל גָּדוֹל, שֶׁכָּל הַמִּטַּמֵּא בְּמַדְרֵס מִטַּמֵּא בִּשְׁאָר טֻמְאוֹת.

 כְּבָר בֵּאַרְנוּ שֶׁהַבֶּגֶד מִטַּמֵּא בְּשָׁלוֹשׁ עַל שָׁלוֹשׁ בִּשְׁאָר טֻמְאוֹת, וּבִשְׁלוֹשָׁה טְפָחִים עַל שְׁלוֹשָׁה טְפָחִים לְמַדְרֵס.

 הַשַּׂק, שֵׁעוּרוֹ אַרְבָּעָה טְפָחִים עַל אַרְבָּעָה טְפָחִים; הָעוֹר, חֲמִשָּׁה טְפָחִים עַל חֲמִשָּׁה טְפָחִים; הַמַּפָּץ, שִׁשָּׁה טְפָחִים עַל שִׁשָּׁה טְפָחִים: בֵּין לְמַדְרֵס, בֵּין לִשְׁאָר הַטֻּמְאוֹת.
וּפָחוּת מִן הַשֵּׁעוּרִין הָאֵלּוּ, טָהוֹר מִכְּלוּם.

בַּמֶּה דְּבָרִים אֲמוּרִים, בִּקְרָע אֶחָד מֵהֶן שֶׁנִּקְרַע בְּלֹא כַּוָּנָה.
אֲבָל הַקּוֹצֵץ בְּכַוָּנָה וְקִצַּע אַפִלּוּ טֶפַח עַל טֶפַח לְמוֹשָׁב, אוֹ שְׁלוֹשָׁה טְפָחִים עַל שְׁלוֹשָׁה טְפָחִים לְמִשְׁכָּב--הֲרֵי זֶה מִטַּמֵּא בְּמַדְרֵס: בֵּין שֶׁהָיָה הַטֶּפַח עַל טֶפַח שֶׁקִּצַּע אוֹ הַשְּׁלוֹשָׁה עַל שְׁלוֹשָׁה, בֶּגֶד אוֹ שַׂק אוֹ עוֹר אוֹ מַפָּץ.

וְכֵן הַמְּקַצֵּעַ מֵאַחַד מֵהֶן לַאֲחִיזָה כְּדֵי שֶׁיֶּאֱחֹז בּוֹ בְּיָדוֹ, כְּדֶרֶךְ שֶׁעוֹשִׂין קוֹצְצֵי תְּאֵנִים שֶׁלֹּא יֻזְּקוּ אֶצְבְּעוֹתֵיהֶן--הֲרֵי זֶה טָמֵא בְּכָל שְׁהוּא: וְהוּא, שֶׁלֹּא יִהְיֶה פָּחוּת מִשָּׁלוֹשׁ עַל שָׁלוֹשׁ--שֶׁכָּל פָּחוּת מִשָּׁלוֹשׁ אֶצְבָּעוֹת, טָהוֹר מִכְּלוּם.

 הַמְּחַבֵּר שְׁנֵי טְפָחִים מִן הַבֶּגֶד וְטֶפַח מִן הַשַּׂק, שְׁלוֹשָׁה מִן הַשַּׂק וְאֶחָד מִן הָעוֹר, אַרְבָּעָה מִן הָעוֹר וְאֶחָד מִן הַמַּפָּץ--הֲרֵי זֶה טָהוֹר מִן הַמַּדְרֵס; אֲבָל אִם חִבַּר חֲמִשָּׁה טְפָחִים מִן הַמַּפָּץ וְאֶחָד מִן הָעוֹר, אַרְבָּעָה מִן הָעוֹר וְאֶחָד מִן הַשַּׂק, שְׁלוֹשָׁה מִן הַשַּׂק וְאֶחָד מִן הַבֶּגֶד--הֲרֵי זֶה טָמֵא מַדְרֵס.
זֶה הַכְּלָל--כָּל שֶׁהִשְׁלִים שֵׁעוּרוֹ בְּחָמוּר מִמֶּנּוּ, טָמֵא; הִשְׁלִימוֹ מִן הַקַּל, טָהוֹר.

 בְּלוֹיֵי נַפָה וּכְבָרָה שֶׁהִתְקִינָן לִישִׁיבָה, טְהוֹרִין; וְאֵינָן מְקַבְּלִין טֻמְאָה עַד שֶׁיְּקַצַּע אוֹתָן, וְאַחַר כָּךְ יִהְיוּ כְּמַפָּץ.

 חֲלוּק שֶׁלְּקָטָן אֵינוּ מִטַּמֵּא בְּמַדְרֵס, עַד שֶׁיִּהְיֶה בּוֹ כַּשֵּׁעוּר שְׁלוֹשָׁה טְפָחִים עַל שְׁלוֹשָׁה טְפָחִים; וְנִמְדָּד כָּפוּל כִּבְרִיָּתוֹ.
וְאֵלּוּ נִמְדָּדִין כְּפוּלִין: בְּגָדִים שֶׁמַּלְבִּישִׁין בָּהֶן עַל הָרַגְלַיִם, וְעַל הַשּׁוֹקַיִם, וְאֶת הָרֹאשׁ, וְהַמִּכְנָסַיִם, וְהַכּוֹבַע, וְכִיס שֶׁלַּפֻּנְדָּה.
וּמַטְלִית שֶׁטְּלָיָהּ עַל הַשָּׂפָה--אִם פְּשׁוּטָה, נִמְדֶּדֶת פְּשׁוּטָה; וְאִם כְּפוּלָה, נִמְדֶּדֶת כְּפוּלָה.

 הַבֶּגֶד שֶׁאָרַג בּוֹ שְׁלוֹשָׁה עַל שְׁלוֹשָׁה, וְנִטְמָא בְּמַדְרֵס, וְאַחַר כָּךְ הִשְׁלִים אֶת כָּל הַבֶּגֶד--הַבֶּגֶד כֻּלּוֹ מַדְרֵס; נִטַּל חוּט אֶחָד מִתְּחִלָּתוֹ, טָהוֹר מִן הַמַּדְרֵס, אֲבָל טָמֵא מַגַּע מַדְרֵס, וַהֲרֵי הוּא רִאשׁוֹן כִּכְלִי שֶׁנָּגַע בְּמַדְרֵס.
נִטַּל חוּט אֶחָד מִתְּחִלָּתוֹ, וְאַחַר כָּךְ הִשְׁלִים אֶת כָּל הַבֶּגֶד--כָּל הַבֶּגֶד טָמֵא מַגַּע מַדְרֵס.

וְכֵן בֶּגֶד שֶׁאָרַג בּוֹ שָׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת, וְנִטְמָא בְּמֵת, וְאַחַר כָּךְ הִשְׁלִים עָלָיו אֶת כָּל הַבֶּגֶד--הַבֶּגֶד כֻּלּוֹ טְמֵא מֵת; נִטַּל חוּט אֶחָד מִתְּחִלָּתוֹ--טָהוֹר מִטְּמֵא מֵת, אֲבָל טָמֵא מַגַּע טְמֵא מֵת.
נִטַּל חוּט אֶחָד מִתְּחִלָּתוֹ, וְאַחַר כָּךְ הִשְׁלִים אֶת כָּל הַבֶּגֶד--הַכֹּל טָהוֹר.

וְלָמָּה יִהְיֶה הַכֹּל טָהוֹר--מִפְּנֵי שֶׁאָמְרוּ שָׁלוֹשׁ עַל שָׁלוֹשׁ שֶׁנִּתְמַעֲטָה, טְהוֹרָה מִכְּלוּם.
אֲבָל שְׁלוֹשָׁה עַל שְׁלוֹשָׁה שֶׁנִּתְמַעֲטָה--אַף עַל פִּי שֶׁטָּהֲרָה מִן הַמַּדְרֵס, הֲרֵי הִיא טְמֵאָה בְּכָל הַטֻּמְאוֹת.

 מַטְלִית שְׁהִיא מַדְרֵס, וּטְלָאָהּ עַל הַקֻּפָּה אוֹ עַל הָעוֹר--נַעֲשָׂה הַכֹּל רִאשׁוֹן לַטֻּמְאָה; הִפְרִישׁ אֶת הַמַּטְלִית--הֲרֵי הַקֻּפָּה אוֹ הָעוֹר רִאשׁוֹן, מִפְּנֵי שֶׁנָּגְעוּ בְּמַדְרֵס.
וְהַמַּטְלִית טְהוֹרָה--שֶׁכֵּיוָן שֶׁטְּלָיָהּ וְהִפְרִישָׁהּ, בָּטְלָה.

טְלָיָהּ עַל הַבֶּגֶד אוֹ עַל הַשַּׂק--נַעֲשָׂה הַכֹּל מַדְרֵס, וַהֲרֵי הַכֹּל אָב טֻמְאָה.
הִפְרִישָׁהּ--הֲרֵי הַבֶּגֶד אוֹ הַשַּׂק רִאשׁוֹן, שֶׁהֲרֵי נָגַע בְּמַדְרֵס; וְהַמַּטְלִית אָב טֻמְאָה כְּשֶׁהָיְתָה, שְׁאֵינָהּ בְּטֵלָה עַל הָאָרִיג.

תָּפַר הַמַּטְלִית עַל הַבֶּגֶד--כְּשֶׁטְּלָיָהּ מֵרוּחַ אַחַת אוֹ מִשְּׁתֵּי רוּחוֹת כְּמִין גַּם--אֵינָהּ חִבּוּר, וְלֹא נַעֲשָׂה הַכֹּל אָב אֵלָא מַגַּע מַדְרֵס בִּלְבָד; תְּפָרָהּ מִשְּׁתֵּי רוּחוֹת זוֹ כְּנֶגֶד זוֹ--הֲרֵי הִיא חִבּוּר, וְנַעֲשָׂה הַכֹּל אָב.

 שְׁלוֹשָׁה עַל שְׁלוֹשָׁה שֶׁנִּטְמָא בְּמַדְרֵס, וְאַחַר כָּךְ נֶחְלַק--טָהַר מִן הַמַּדְרֵס; וְאֵין בִּקְרָעִים אֵלּוּ טֻמְאָה כְּלָל, וַהֲרֵי הֶן כְּשִׁבְרֵי כְּלִי שֶׁנִּטְמָא.
אֲבָל בֶּגֶד שֶׁנִּטְמָא בְּמַדְרֵס, וְקָרַע מִמֶּנּוּ שָׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת--אוֹתוֹ הַקְּרָע טָהַר מִן הַמַּדְרֵס, אֲבָל טָמֵא בְּמַגַּע מַדְרֵס, שֶׁבְּעֵת פְּרִישָׁתוֹ מִן הַבֶּגֶד הַגָּדוֹל, נִטְמָא בְּמַגָּעוֹ.

 סָדִין שֶׁנִּטְמָא בְּמַדְרֵס, וְאַחַר כָּךְ עָשָׂהוּ פָּרֹכֶת--טָהַר מִן הַמַּדְרֵס.
וּמֵאֵימָתַי הִיא טַהְרָתוֹ מִן הַמַּדְרֵס, מִשֶּׁיִּקְשֹׁר בּוֹ הַלּוּלָאוֹת שְׁהוּא נִתְלָה בָּהֶן כִּשְׁאָר הַפָּרוֹכוֹת.

 טְלִית שְׁהִיא מַדְרֵס, וְהִטְבִילָהּ, וְקֹדֶם שֶׁיַּעְרִיב שִׁמְשָׁהּ הִתְחִיל לִקְרֹעַ מִמֶּנּוּ קְרָע--כֵּיוָן שֶׁנִּקְרַע בָּהּ רֻבָּהּ, שׁוּב אֵינָהּ חִבּוּר וְטָהֲרָה כֻּלָּהּ: אַף עַל פִּי שֶׁעֲדַיִן נִשְׁתַּיַּר בָּהּ כְּדֵי מַעְפֹּרֶת שֶׁלֹּא נִקְרַע, שֶׁהֲרֵי הוּא קוֹרֵעַ וְהוֹלֵךְ.
בַּמֶּה דְּבָרִים אֲמוּרִים, בִּטְבוּלַת יוֹם: כֵּיוָן שֶׁלֹּא חָס עָלֶיהָ לְהַטְבִּילָהּ, כָּךְ לֹא יָחוּס לִקְרֹעַ אֶת כֻּלָּהּ; וּלְפִיכָּךְ טָהֲרָה כֻּלָּהּ.

הִלְכּוֹת כֵּלִים פֵּרֶק כד 
אֵלּוּ עוֹרוֹת מִטַּמְּאִין בְּמַדְרֵס: עוֹר שֶׁחִשַּׁב עָלָיו לְשָׁטְחוֹ, וְעוֹר שֶׁמַּנִּיחִין עַל הַמִּטּוֹת מִלְמַעְלָה לִישַׁן עָלָיו, וְעוֹר שֶׁמַּנִּיחִין עַל הַחֲמוֹר תַּחַת הַמַּשּׂאוּי, וְעוֹר שֶׁמַּנִּיחִין בָּעֶרֶס תַּחַת הַקָּטָן, וְעוֹר הַכַּר, וְעוֹר הַכֶּסֶת.

וְכֵן עוֹר שֶׁמַּנִּיחִין תַּחַת הַשֻּׁלְחָן בְּעֵת הָאֲכִילָה כְּדֵי שֶׁיִּפְּלוּ עָלָיו הַפֵּרוּרִין, מִפְּנֵי שְׁהוּא נִשְׁעָן עָלָיו בְּרַגְלוֹ; וְעוֹר שֶׁחוֹגֵר הַחַמָּר עָלָיו, וְעוֹר שֶׁחוֹגֵר נוֹפֵץ הַפִּשְׁתָּן עָלָיו בְּעֵת שֶׁנּוֹפֵץ, וְעוֹר שֶׁמַּנִּיחַ הַסַּבָּל עַל כְּתֵפוֹ בְּעֵת שֶׁסּוֹבֵל, וְעוֹר שֶׁמַּנִּיחַ הָרוֹפֵא עַל בִּרְכָּיו בְּעֵת שֶׁמֵּפִיס הַשְּׁחִינִין: מִפְּנֵי שֶׁכָּל אֵלּוּ הָעוֹרוֹת, יוֹשֵׁב עֲלֵיהֶן.

וְכֵן עוֹר הַלֵּב שֶׁלַּקָּטָן, שֶׁרִירוֹ יוֹרֵד עָלָיו כְּדֵי שֶׁלֹּא יַפְסִיד בְּגָדָיו; וְעוֹר שֶׁעָשָׂהוּ לִהְיוֹת נוֹתְנוֹ עַל לִבּוֹ בְּעֵת הַקָּצִיר מִפְּנֵי הַשָּׁרָב, וְעוֹר שֶׁלּוֹפְפִין בּוֹ הַכְּסוּת; וְעוֹר הַתָּפוּר כְּמוֹ תֵּבָה שֶׁמַּנִּיחִין בּוֹ הַבְּגָדִים: שֶׁכָּל אֵלּוּ מִתְהַפְּכִין עֲלֵיהֶן, וְנִשְׁעָנִין עֲלֵיהֶן.
וְכָל הָעוֹרוֹת הַמִּטַּמְּאוֹת בְּמַדְרֵס, אֵינָן מִטַּמְּאוֹת עַד שֶׁיִּהְיֶה כַּשֵּׁעוּר חֲמִשָּׁה טְפָחִים.

וְאֵלּוּ עוֹרוֹת שְׁאֵין מִטַּמְּאִין בְּמַדְרֵס: עוֹר שֶׁחוֹגֵר סוֹרֵק הַצֶּמֶר בְּעֵת שֶׁסּוֹרֵק, וְעוֹר שֶׁלּוֹפֵף בּוֹ הַצֶּמֶר הַסָּרוּק, וְעוֹר שֶׁלּוֹפֵף בּוֹ הָאַרְגָּמָן.
וְכֻלָּן מִטַּמְּאוֹת בִּשְׁאָר טֻמְאוֹת.

 עוֹר שֶׁעָשָׂהוּ חִפּוּי לְכֵלִים, טָהוֹר מִכְּלוּם.
עָשָׂהוּ חִפּוּי לְמִשְׁקֹלֶת--מְקַבֵּל שְׁאָר טֻמְאוֹת, שֶׁהֲרֵי נַעֲשָׂה לְקַבָּלָה; וְאֵינוּ מִטַּמֵּא בְּמַדְרֵס.
עוֹר שֶׁעָשָׂהוּ לַעֲקֵבוֹ וּלְפַרְסָתוֹ--אִם חוֹפֶה אֶת רֹב הָרֶגֶל, מִטַּמֵּא; וְאִם לָאו, טָהוֹר.
מַנְעָל שֶׁעַל הָאִמּוּם--אַף עַל פִּי שֶׁעֲדַיִן לֹא לְבָשׁוֹ אָדָם, הֲרֵי זֶה מִטַּמֵּא בְּמַדְרֵס: שֶׁכְּבָר נִגְמְרָה מְלַאכְתּוֹ, כְּמוֹ שֶׁבֵּאַרְנוּ.

כָּל עוֹר הָרָאוּי לְהִטַּמֵּא בְּמַדְרֵס, וְאֵינוּ חָסֵר מְלָאכָה--הַמַּחְשָׁבָה מְטַמְּאַתּוּ; וְאִם חִשַּׁב עָלָיו לִהְיוֹת עוֹר שֻׁלְחָן וְכַיּוֹצֶא בּוֹ, הֲרֵי זֶה מִטַּמֵּא בְּמַדְרֵס.
וְאִם הָיָה חָסֵר מְלָאכָה--אֵין הַמַּחְשָׁבָה מוֹעֶלֶת בּוֹ, עַד שֶׁתִּגָּמֵר מְלַאכְתּוֹ: חוּץ מֵהָעוֹר שֶׁמְּחַפִּין בּוֹ הַמֶּרְכָּב מִפְּנֵי הָאָבָק--שֶׁהַמַּחְשָׁבָה מוֹעֶלֶת בּוֹ, אַף עַל פִּי שֶׁלֹּא נִגְמְרָה מְלַאכְתּוֹ.

בַּמֶּה דְּבָרִים אֲמוּרִים, בְּעוֹרוֹת בַּעַל הַבַּיִת; אֲבָל עוֹרוֹת הָעַבְדָנִין, שֶׁסְּתָמָן לִמְכִירָה--אֵין הַמַּחְשָׁבָה מְטַמְּאַתָּן, עַד שֶׁיַּעֲשֶׂה בָּהֶן מַעֲשֶׂה וְיָכִין אוֹתָן לְמַדְרֵס.

 אֵין אָדָם מְטַמֵּא בְּמַדְרֵס מִשְׁכָּב אוֹ מֶרְכָּב שְׁאֵינוּ שֶׁלּוֹ, שֶׁנֶּאֱמָר "וְהַנֹּגֵעַ בְּמִשְׁכָּבוֹ" .
גָּזַל מִשְׁכָּב וְדָרַס עָלָיו בְּלֹא נְגִיעָה, הֲרֵי זֶה טָהוֹר; וְאִם נִתְיָאֲשׁוּ הַבְּעָלִים, טָמֵא.

גָּנַב מִשְׁכָּב, וְיָשַׁב עָלָיו--הֲרֵי זֶה טָמֵא: שֶׁחֶזְקָתוֹ שֶׁנִּתְיָאֲשׁוּ הַבְּעָלִים, שְׁאֵינָן יוֹדְעִים מִי גְּנָבוֹ.
וְאִם נוֹדַע שֶׁעֲדַיִן לֹא נִתְיָאֲשׁוּ הַבְּעָלִים, הֲרֵי זֶה טָהוֹר.

לְפִיכָּךְ גַּנָּב שֶׁגָּנַב עוֹר, וְחִשַּׁב עָלָיו לִשְׁכִיבָה--הַמַּחְשָׁבָה מוֹעֶלֶת בּוֹ, וּמִטַּמֵּא בְּמַדְרֵס; אֲבָל הַגַּזְלָן--אֵין מַחְשַׁבְתּוֹ מוֹעֶלֶת, אֵלָא אִם כֵּן נִתְיָאֲשׁוּ הַבְּעָלִים.

 עוֹר שֶׁנִּטַּמֵּא בְּמַדְרֵס, וְהִתְחִיל לְקָרְעוֹ רְצוּעוֹת--הֲרֵי הוּא בְּטֻמְאָתוֹ, עַד שֶׁיְּמַעֲטֶנּוּ פָּחוּת פָּחוּת מֵחֲמִשָּׁה טְפָחִים.

 כָּל כְּלִי עוֹר שֶׁנִּטְמָא בְּמַדְרֵס הַזָּב, וְשִׁנָּהוּ לִכְלִי אַחֵר--אִם שִׁנָּהוּ מִן הַפָּשׁוּט לַפָּשׁוּט, הֲרֵי הוּא בְּטֻמְאָתוֹ; שִׁנָּהוּ מִן הַפָּשׁוּט לַמְּקַבֵּל, וּמִן הַמְּקַבֵּל לַפָּשׁוּט--טָהוֹר.
וּבַבֶּגֶד, הַכֹּל טָמֵא.

כֵּיצַד: חֵמֶת שֶׁעֲשָׂיָהּ שָׁטִיחַ, וְשָׁטִיחַ שֶׁעָשָׂהוּ חֵמֶת--טָהוֹר; אֲבָל חֵמֶת שֶׁנִּטְמֵאת מַדְרֵס, וַעֲשָׂיָהּ תֻּרְמַל, אוֹ תֻּרְמַל, שֶׁעָשָׂהוּ חֵמֶת--הֲרֵי הֶן מַדְרֵס כְּשֶׁהָיוּ.
כַּר שֶׁלְּבֶגֶד שֶׁנִּטְמָא בְּמַדְרֵס, וְעָשָׂהוּ סָדִין, אוֹ סָדִין שֶׁעָשָׂהוּ כַּר אוֹ כֶּסֶת, בֶּגֶד שֶׁעָשָׂהוּ מִטְפַּחַת, אוֹ מִטְפַּחַת שֶׁעֲשָׂאָהּ כֶּסֶת--הֲרֵי הֶן מַדְרֵס כְּשֶׁהָיוּ.

 כֵּלִים שֶׁעִיקַר עֲשִׂיָּתָן לְקַבָּלָה וּלְמִשְׁכָּב כְּאֶחָד, כְּגוֹן הַכַּרִים וְהַכְּסָתוֹת וְהַשַּׂקִּין וְהַמַּרְצוֹפִין--אִם נִפְחֲתוּ--אַף עַל פִּי שֶׁטָּהֲרוּ מִלְּהִטַּמֵּא בְּמֵת וּבִשְׁאָר טֻמְאוֹת, מִפְּנֵי שְׁאֵינָן יְכוּלִין לְקַבַּל, הֲרֵי הֶן מִטַּמְּאִין בְּמַדְרֵס, שֶׁעֲדַיִן הֶן רְאוּיִין לְמַדְרֵס.

אֲבָל כֵּלִים שֶׁעִיקַר עֲשִׂיָּתָן לְקַבָּלָה בִּלְבָד, כְּגוֹן הַחֵמֶת וְהַתֻּרְמַל--אִם הָיוּ גְּדוֹלִים, כְּדֵי שֶׁיִּהְיוּ רְאוּיִין לֵישֵׁב עֲלֵיהֶן--הוֹאִיל וְיוֹשְׁבִין עֲלֵיהֶן מִפְּנֵי גָּדְלָן, הֲרֵי הֶן מִטַּמְּאִין בְּמַדְרֵס כָּל זְמָן שְׁהֶן שְׁלֵמִים.
נִפְחֲתוּ, וְאַף עַל פִּי שֶׁאִפְשָׁר עֲדַיִן לֵישֵׁב עֲלֵיהֶן--הֲרֵי אֵלּוּ אֵין מִטַּמְּאִין בְּמַדְרֵס, שֶׁעִיקַר עֲשִׂיָּתָן לְקַבָּלָה בִּלְבָד, וְהוֹאִיל וּבָטְלוּ מִלְּקַבַּל, טָהֲרוּ מִלְּהִטַּמֵּא לֹא בִּשְׁאָר טֻמְאוֹת וְלֹא בְּמַדְרֵס.

וְכַמָּה הוּא שֵׁעוּרָן וְיִהְיוּ רְאוּיִין לְמַדְרֵס: הַחֵמֶת, שִׁבְעַת קַבִּין; וְהַיַּלְקוּט, חֲמֵשֶׁת קַבִּין; וְהַקַּלַּסְטָר שֶׁתּוֹלִין בּוֹ הַשְּׂעוֹרִים בְּרֹאשׁ הַבְּהֵמָה, אַרְבַּעַת קַבִּין; וְהַכְּרִיתוֹת שֶׁמְּעַרִין בָּהֶן הַמַּיִם, סְאָה.
וּפָחוּת מִן הַשֵּׁעוּרִין הָאֵלּוּ--אֵינָן רְאוּיִין לְמַדְרֵס, וְאֵין דֶּרֶךְ הָעָם לֵישֵׁב עֲלֵיהֶן.

נִפְחֲתוּ, וְצָרַר מְקוֹם הַפְּחָת--הֲרֵי הֶן טְהוֹרִין, וּכְאִלּוּ לֹא קָשַׁר מְקוֹם הַפְּחָת.
וְכָל הַחֲמָתוֹת שֶׁנִּפְחֲתוּ וּצְרָרָן--טְהוֹרוֹת, חוּץ מִשֶּׁלָּעַרְבָּיִים: מִפְּנֵי שֶׁכָּךְ הוּא דַּרְכָּן תָּמִיד לְצָרְרָן.
וְחֵמֶת חֲלִילִין--אֵינָהּ מִטַּמֵּא בְּמַדְרֵס, שֶׁהֲרֵי אֵינָהּ רְאוּיָה לְמַדְרֵס.

הִלְכּוֹת כֵּלִים פֵּרֶק כה 
כָּל פְּשׁוּטֵי כְּלֵי עֵץ הָעֲשׂוּיִין לִישִׁיבָה אוֹ לִשְׁכִיבָה אוֹ לִרְכִיבָה--מִטַּמְּאִין בְּמַדְרֵס, כְּגוֹן הַמִּטָּה וְהַכִּסֵּא וְכַיּוֹצֶא בָּהֶן.
הַמִּטָּה וְהַכַּר וְהַכֶּסֶת שֶׁלַּמֵּת, וְכִסֵּא שֶׁלַּכַּלָּה, וּמַשְׁבֵּר שֶׁלֶּחָיָה, וְכִסֵּא שֶׁלַּכּוֹבֵס שְׁהוּא כּוֹרֵס עָלָיו אֶת הַכֵּלִים, וְכִסֵּא שֶׁלַּקָּטָן שֶׁיֵּשׁ לוֹ רַגְלַיִם אַף עַל פִּי שְׁאֵין בּוֹ גֹּבַהּ טֶפַח--כָּל אֵלּוּ מִטַּמְּאִין בְּמַדְרֵס.

 כִּסֵּא שֶׁלְּבַרְזֶל שֶׁעוֹשִׂין בְּבֵית הַכִּסֵּא, וְהָעוֹר נָתוּן עָלָיו--הֲרֵי הוּא מִטַּמֵּא בְּמַדְרֵס וּבִשְׁאָר טֻמְאוֹת.
הִפְרִישׁ הָעוֹר הַמְּחֻפֶּה עַל הַבַּרְזֶל--הָעוֹר מִטַּמֵּא בְּמַדְרֵס, וְהַבַּרְזֶל מִטַּמֵּא בִּשְׁאָר טֻמְאוֹת אֲבָל לֹא בְּמַדְרֵס.
טְרַסְקַל שֶׁלִּגְמִי וְכַיּוֹצֶא בּוֹ הַמְּחֻפֶּה בְּעוֹר, מִטַּמֵּא בְּמַדְרֵס וּבִשְׁאָר טֻמְאוֹת; הִפְרִישׁ הָעוֹר מֵעָלָיו, הָעוֹר מִטַּמֵּא בְּמַדְרֵס, אֲבָל הַטְּרַסְקַל טָהוֹר מִכְּלוּם, שֶׁהֲרֵי נַעֲשָׂה כְּשִׁבְרֵי כֵּלִים.

 סַפְסַלִּין שֶׁבַּמֶּרְחֵץ, שֶׁשְּׁתֵּי רַגְלָיו שֶׁלַּסַּפְסַל שֶׁלְּעֵץ--מִטַּמֵּא בְּמַדְרֵס.
הָיְתָה אַחַת שֶׁלְּעֵץ, וְאַחַת שֶׁלְּשַׁיִשׁ--אֵינוּ מְקַבֵּל טֻמְאָה.
נְסָרִים שֶׁבַּמֶּרְחֵץ שֶׁשִּׁגְּמָן, אֵינָן מְקַבְּלִין טֻמְאָה, שְׁאֵינָן עֲשׂוּיִין לִישִׁיבָה, אֵלָא כְּדֵי שֶׁיִּהְיוּ הַמַּיִם מְהַלְּכִין תַּחְתֵּיהֶן.

 הַסַּל וְהַכַּלְכָּלָה שֶׁמִּלְּאָן תֶּבֶן אוֹ מוֹכִין--אַף עַל פִּי שֶׁהִתְקִינָן לִישִׁיבָה--אֵינָן מְקַבְּלִין טֻמְאַת מַדְרֵס, שְׁאֵינָן רְאוּיִין לִישִׁיבָה.
וְאִם סֵרְגָן בִּגְמִי אוֹ בִּמְשִׁיחָה עַל פִּיהֶן, הֲרֵי אֵלּוּ מִטַּמְּאִין בְּמַדְרֵס.

 קוֹרַת בֵּית הַבַּד שֶׁעָשָׂה רֹאשָׁהּ הָאֶחָד כִּסֵּא--אֵינוּ מִטַּמֵּא בְּמַדְרֵס, מִפְּנֵי שֶׁאוֹמְרִין לוֹ עֲמֹד וְנַעֲשֶׂה מְלַאכְתֵּנוּ.
אֲבָל אִם קָבַע אֶת הַכִּסֵּא בְּקוֹרַת בֵּית הַבַּד, הַכִּסֵּא מִטַּמֵּא מַדְרֵס; וְאִם דָּרַס הַזָּב עַל הַקּוֹרָה, לֹא נִטְמָא הַכִּסֵּא.

וְכֵן אִם קָבַע הַכִּסֵּא בְּקוֹרָה גְּדוֹלָה.
עָשָׂה רֹאשׁ הַקּוֹרָה הַגְּדוֹלָה כִּסֵּא--אֵין טָמֵא אֵלָא מְקוֹם הַכִּסֵּא בִּלְבָד, וּשְׁאָר הַקּוֹרָה טָהוֹר.
וְכֵן הַדִּין בְּכִסֵּא שֶׁקְּבָעוֹ בַּעֲרֵבָה, שְׁהוּא טָהוֹר.

 קְצַת הַקּוֹרָה שֶׁמְּתַקֵּן אוֹתוֹ הַמְּסַתֵּת אֶת הָאֶבֶן לִהְיוֹת יוֹשֵׁב עָלָיו, הֲרֵי מְקוֹם יְשִׁיבָתוֹ מִטַּמֵּא בְּמַדְרֵס.
מְקוֹם יְשִׁיבָה שֶׁאֲחוֹרֵי הַקָּרוֹן--טָהוֹר, שְׁאֵינָהּ אֵלָא יְשִׁיבַת צַעַר.
רָאשֵׁי כְּלֻנְסוֹת שֶׁהָאֻמָּנִין יוֹשְׁבִין עֲלֵיהֶן, וְשָׁפִין אֶת הָאֲבָנִים וְכַיּוֹצֶא בָּהֶן--טְהוֹרִין.

וְכֵן כֹּפֶת שֶׁלִּתְמָרָה שְׁהוּא יוֹשֵׁב עָלָיו--אַפִלּוּ גֹּבַהּ טֶפַח--טָהוֹר, שְׁאֵין זֶה כְּלִי.
וְכֵן בּוּל שֶׁלְּעֵץ--אַף עַל פִּי שֶׁסֵּרְקוֹ וְכִרְכְּמוֹ וְעָשָׂהוּ פָּנִים לְשַׁעַר וְכַיּוֹצֶא בּוֹ, אֵינוּ כְּלִי; וְלֹא מְקַבֵּל טֻמְאָה, עַד שֶׁיָּחֹק בּוֹ.

 רָאשֵׁי כְּלֻנְסוֹת שְׁהֶן חֲקוּקִין--אִם חֲקָקָן לַדַּעַת, מְקַבְּלִין טֻמְאָה.
מְצָאָן חֲקוּקִין--אִם חִשַּׁב עֲלֵיהֶן, מְקַבְּלִין טֻמְאָה מִכָּאן וּלְהַבָּא; וְאִם חִשַּׁב עֲלֵיהֶן חֵרֵשׁ שׁוֹטֶה וְקָטָן, אוֹ אָדָם שְׁאֵינָן שֶׁלּוֹ--טְהוֹרִין.
וְכֵן כָּל כַּיּוֹצֶא בָּהֶן מִדְּבָרִים שְׁאֵינָן מְקַבְּלִין טֻמְאָה אֵלָא בְּמַחְשָׁבָה--שְׁאֵין לָךְ מַחְשָׁבָה מוֹעֶלֶת, אֵלָא מַחְשֶׁבֶת בְּעָלִים שְׁהֶן בְּנֵי דֵּעָה.

 הָעוֹשֶׂה כִּיפָה מִן הַשְּׂאוֹר, וְיִבְּשָׁהּ וְיֵחֲדָהּ לִישִׁיבָה--הֲרֵי בָּטְלָה מִתּוֹרַת אֹכֶל, וּמִטַּמְּאָה בְּמַדְרֵס: שֶׁהֲרֵי הִיא מְשַׁמֶּשֶׁת תַּשְׁמִישֵׁי הָעֵץ.

 מַחְצֶלֶת הַקַּשׁ, מִטַּמְּאָה בְּמַדְרֵס; וּמַחְצֶלֶת הַקָּנִים וְשֶׁלְּחֵלֶף--טְהוֹרָה, מִפְּנֵי שְׁאֵינָהּ רְאוּיָה לְמַדְרֵס.
וּשְׁאָר הַמַּחְצְלָאוֹת--אִם עֲשָׂאָהּ לִשְׁכִיבָה, מְקַבֶּלֶת טֻמְאָה; עֲשָׂאָהּ לְסִכּוּךְ, טְהוֹרָה.
עֲשָׂאָהּ סְתָם--אִם הָיְתָה גְּדוֹלָה, סְתָמָהּ לְסִכּוּךְ; וְהַקְּטַנָּה, סְתָמָהּ לִשְׁכִיבָה.
וּמַחְצֶלֶת שֶׁעָשָׂה לָהּ קָנִים לְאָרְכָּהּ--טְמֵאָה מַדְרֵס, שֶׁעֲדַיִן רְאוּיָה לִשְׁכִיבָה; עֲשָׂאָן כְּמִין גַּם, טְהוֹרָה.
עָשָׂה קָנִים לְרָחְבָּהּ--אִם אֵין בֵּין קָנֶה לַחֲבֵרוֹ אַרְבָּעָה טְפָחִים, טְהוֹרָה.

נֶחְלְקָה לְרָחְבָּהּ, עֲדַיִן מְקַבֶּלֶת טֻמְאָה.
נֶחְלְקָה לְאָרְכָּהּ, וְנִשְׁתַּיְּרוּ בָּהּ שְׁלוֹשָׁה מַעֲדַנִּים שֶׁלְּשִׁשָּׁה טְפָחִים--עֲדַיִן הִיא רְאוּיָה לְמַדְרֵס, וּמִטַּמְּאָה; פָּחוּת מִכָּאן, טְהוֹרָה.
וְכֵן אִם הִתִּיר רָאשֵׁי מַעֲדַנִּים, טְהוֹרָה.
וְאַף טֻמְאַת מַדְרֵס לֹא תְקַבַּל הַמַּחְצֶלֶת, עַד שֶׁתִּגָּמֵר מְלַאכְתָּהּ וְתִתְקַנַּב כְּמוֹ שֶׁבֵּאַרְנוּ.

 תֵּבָה שֶׁפִּתְחָהּ מִלְמַעְלָן--טְהוֹרָה מִן הַמַּדְרֵס, שְׁאֵינָהּ רְאוּיָה לֵישֵׁב עָלֶיהָ; וּמְקַבֶּלֶת שְׁאָר טֻמְאוֹת.
וְשֶׁפִּתְחָהּ מִצִּדָּהּ--טְמֵאָה בְּמַדְרֵס, וּבִשְׁאָר טֻמְאוֹת.
עֲגָלָה שֶׁלַּקָּטָן--מִטַּמְּאָה בְּמַדְרֵס, שֶׁהֲרֵי נִשְׁעָן עָלֶיהָ.
מַקֵּל שֶׁלַּזְּקֵנִים--טָהוֹר מִכְּלוּם, שְׁאֵינוּ אֵלָא לְסַיַּע.

 סַנְדָּל שֶׁלַּסַּיָּדִין, וְהוּא סַנְדָּל שֶׁלְּעֵץ--הֲרֵי הוּא מִטַּמֵּא בְּמַדְרֵס, מִפְּנֵי שֶׁהַסַּיָּד פְּעָמִים מִטַּיֵּל בּוֹ עַד שֶׁמַּגִּיעַ לְבֵיתוֹ.
קָב שֶׁלַּקִּטֵּעַ שֶׁיֵּשׁ בּוֹ בֵּית קִבּוּל כְּתִיתִין--מִטַּמֵּא בִּשְׁאָר טֻמְאוֹת, מִפְּנֵי בֵּית קִבּוּלוֹ, וּמִטַּמֵּא בְּמַדְרֵס, שֶׁהֲרֵי נִשְׁעָן עָלָיו.

 וְאֵלּוּ טְמֵאִין מִשּׁוֹם מֶרְכָּב: מַרְדַּעַת שֶׁלַּחֲמוֹר, וּטְפִיטָן שֶׁלַּסּוּס, וְכַר הַגָּמָל, וְאֻכָּף שֶׁלַּנָּאקָה, וְכָל כַּיּוֹצֶא בָּהֶן.
הַלּוּחוֹת שֶׁמַּנִּיחִין עַל גַּבֵּי הַחֲמוֹר, וְאַחַר כָּךְ נוֹתְנִין עָלָיו הַמַּשּׂאוּי--טְהוֹרוֹת; וְאִם הָיְתָה רְאוּיָה לְמֶרְכָּב, טְמֵאָה.

הִלְכּוֹת כֵּלִים פֵּרֶק כו 
כְּלִי עֵץ הָרָאוּי לְמַדְרֵס שֶׁקְּבָעוֹ בַּכּוֹתָל בְּתוֹךְ הַבִּנְיָן--קְבָעוֹ וְלֹא בָּנָה עַל גַּבָּיו, אוֹ שֶׁבָּנָה עַל גַּבָּיו וְלֹא קְבָעוֹ--עֲדַיִן הוּא מִטַּמֵּא בְּמַדְרֵס כְּשֶׁהָיָה; קְבָעוֹ בְּמַסְמְרִים, וּבָנָה עָלָיו--טָהוֹר.

וְכֵן מַפָּץ שֶׁנְּתָנוֹ עַל גַּבֵּי הַקּוֹרוֹת--קְבָעוֹ וְלֹא נָתַן עָלָיו אֶת הַמַּעְזֵבָה, אוֹ שֶׁנָּתַן עָלָיו אֶת הַמַּעְזֵבָה וְלֹא קְבָעוֹ--עֲדַיִן הוּא מִטַּמֵּא בְּמַדְרֵס; קְבָעוֹ, וְנָתַן עָלָיו אֶת הַמַּעְזֵבָה--טָהוֹר.

 סַפְסַל שֶׁנִּטַּל אֶחָד מֵרָאשָׁיו, וַעֲדַיִן הוּא רָאוּי לְמַדְרֵס--נִטַּל הַשֵּׁנִי, טָהוֹר; וְאִם יֵשׁ בּוֹ גֹּבַהּ טֶפַח, מִטַּמֵּא בְּמַדְרֵס.

 כִּסֵּא שֶׁלַּכַּלָּה שֶׁנִּטְּלוּ חִפּוּיָיו, טָהוֹר; וְאִם לֹא הָיוּ חִפּוּיָיו יוֹצְאִין, וְנִטְּלוּ--עֲדַיִן הוּא רָאוּי לְמַדְרֵס, שֶׁכֵּן דַּרְכּוֹ לִהְיוֹת מַטֵּהוּ עַל צִדּוֹ וְיוֹשֵׁב עָלָיו.

 כִּסֵּא שֶׁנִּטְּלוּ חִפּוּיָיו, וַעֲדַיִן הוּא רָאוּי לִישִׁיבָה--מִטַּמֵּא; נִטְּלוּ שְׁנַיִם מֵחִפּוּיָיו זֶה בְּצַד זֶה, טָהוֹר.
שִׁדָּה שֶׁנִּטַּל הָעֶלְיוֹן שֶׁלָּהּ--טְמֵאָה, מִפְּנֵי הַתַּחְתּוֹן שְׁהוּא רָאוּי לְמַדְרֵס; נִטַּל הַתַּחְתּוֹן--טְמֵאָה, מִפְּנֵי הָעֶלְיוֹן.
נִטַּל הָעֶלְיוֹן, וְהַתַּחְתּוֹן--הֲרֵי הַדַּפִּין טְהוֹרִין.

תֵּבָה שֶׁנִּפְחֲתָה מִצִּדָּהּ--מִטַּמְּאָה בְּמַדְרֵס כִּשְׁאָר טֻמְאוֹת, מִפְּנֵי שְׁהִיא רְאוּיָה אַף לִישִׁיבָה וְהַכֹּל יוֹשְׁבִין עָלֶיהָ.
נִפְחֲתָה מִלְמַעְלָן--טְהוֹרָה מִן הַמַּדְרֵס, שֶׁהֲרֵי אֵינָהּ רְאוּיָה לִישִׁיבָה; וּמִטַּמְּאָה בִּשְׁאָר טֻמְאוֹת, שֶׁעֲדַיִן הִיא מְקַבֶּלֶת.

נִפְחֲתָה מִלְּמַטָּן--טְהוֹרָה מִכָּל טֻמְאָה, אַף עַל פִּי שֶׁאִפְשָׁר לֵישֵׁב עָלֶיהָ כְּכִסֵּא, מִפְּנֵי שֶׁעִיקַר מַעֲשֶׂיהָ לְקַבָּלָה, וּכְבָר בָּטַל הָעִיקָר; וְהַמְּגוּרוֹת שֶׁבָּהּ מִטַּמְּאוֹת, וְאֵינָן חִבּוּר לָהּ.

וְכֵן מַשְׁפֶּלֶת שֶׁנִּפְחֲתָה מִלְּקַבַּל רִמּוֹנִים--אַף עַל פִּי שְׁהִיא רְאוּיָה לְמַדְרֵס, הֲרֵי הִיא טְהוֹרָה מִכְּלוּם: מִפְּנֵי שֶׁעִיקַר מַעֲשֶׂיהָ לְקַבָּלָה; וְהוֹאִיל וּבָטַל הָעִיקָר, בָּטְלָה הַטְּפֵלָה.

 עֲרֵבָה שֶׁלְּעֵץ שֶׁמְּגַבְּלִין בָּהּ הַבַּנָּיִין אֶת הַגְּבִיסִין--אַף עַל פִּי שֶׁמְּקַבֶּלֶת שְׁאָר טֻמְאוֹת, אֵינָהּ מִטַּמְּאָה בְּמַדְרֵס.
עֲרֵבָה שֶׁלְּעֵץ שֶׁלָּשִׁין בָּהּ הַבָּצֵק, שְׁהִיא מַחְזֶקֶת מִשְּׁנֵי לוֹגִין וְעַד תִּשְׁעַת קַבִּין, שֶׁנִּסְדְּקָה עַד שְׁאֵינוּ יָכוֹל לִרְחֹץ בָּהּ רַגְלוֹ אַחַת, מִפְּנֵי הַסְּדָק--הֲרֵי זוֹ מִטַּמְּאָה בְּמַדְרֵס: שֶׁסְּתָמָהּ שְׁהוּא כּוֹפֶה אוֹתָהּ וְיוֹשֵׁב עָלֶיהָ, לְפִי גָּדְלָהּ וּסְדָק שֶׁלָּהּ.

הִנִּיחָהּ בַּגְּשָׁמִים עַד שֶׁנִּתְפְּחָה, וְנִסְתַּם הַסְּדָק--אֵינָהּ מִטַּמְּאָה בְּמַדְרֵס, שֶׁהֲרֵי הִיא רְאוּיָה לָלוּשׁ בָּהּ, וּתְחִלַּת מַעֲשֶׂיהָ לָלוּשׁ בָּהּ; וּמְקַבֶּלֶת שְׁאָר טֻמְאוֹת.
חָזַר וְהִנִּיחָהּ בַּקָּדִים, וְנִפְתַּח הַסְּדָק--חָזְרָה לְקַבַּל טֻמְאַת מַדְרֵס, וּטְהוֹרָה מִשְּׁאָר טֻמְאוֹת.

 עֲרֵבָה גְּדוֹלָה שְׁהִיא מַחְזֶקֶת יָתֵר עַל תִּשְׁעַת קַבִּין, שֶׁנִּפְחֲתָה מִלְּקַבַּל רִמּוֹנִים, וְהֵכִינָהּ לִישִׁיבָה--הֲרֵי זוֹ טְהוֹרָה אַף מִטֻּמְאַת מַדְרֵס, עַד שֶׁיַּקְצִיעַ: שְׁאֵין הַמַּחְשָׁבָה מוֹעֶלֶת בַּעֲרֵבָה גְּדוֹלָה שֶׁנִּפְחֲתָה, עַד שֶׁיֵּעָשֶׂה בָּהּ מַעֲשֶׂה.
עֲשָׂיָהּ אֵבוּס לַבְּהֵמָה--אַף עַל פִּי שֶׁקְּבָעָהּ בַּכּוֹתָל, טְמֵאָה בְּכָל הַטֻּמְאוֹת.

 מִטָּה שֶׁנִּטְּלוּ אֲרוּכוֹת שֶׁלָּהּ אַחַר שֶׁנִּטְמֵאת, וְעָשָׂה לָהּ חֲדָשׁוֹת, וְלֹא שִׁנָּה אֶת הַנְּקָבִים, וְנִשְׁתַּבְּרוּ הַחֲדָשׁוֹת--עֲדַיִן הִיא בְּטֻמְאָתָהּ; נִשְׁתַּבְּרוּ הַיְּשָׁנוֹת--טְהוֹרָה, שֶׁהַכֹּל הוֹלֵךְ אַחַר הַיְּשָׁנוֹת.

 מִטָּה שֶׁהָיְתָה טְמֵאָה מַדְרֵס, וְנִטְּלָה קְצָרָה וּשְׁתֵּי כְּרָעַיִם--עֲדַיִן הִיא בְּטֻמְאָתָהּ, שֶׁעֲדַיִן צוּרַת הַמִּטָּה עוֹמֶדֶת; נִטְּלָה אֲרוּכָה וּשְׁתֵּי כְּרָעַיִם, טְהוֹרָה.
קָצַץ שְׁתֵּי לְשׁוֹנוֹת שֶׁלְּמִטָּה בָּאֲלַכְסוֹן, אוֹ שֶׁקָּצַץ שְׁתֵּי כְּרָעַיִם טֶפַח עַל טֶפַח בָּאֲלַכְסוֹן, אוֹ שֶׁמִּעֲטָן פָּחוּת מִטֶּפַח--הֲרֵי זוֹ נִשְׁבְּרָה וּטְהוֹרָה.

נִשְׁבְּרָה אֲרוּכָה, וְתִקְּנָהּ--עֲדַיִן הִיא אָב טֻמְאָה כְּשֶׁהָיְתָה; נִשְׁבְּרָה הָאֲרוּכָה הַשְּׁנִיָּה, וְתִקְּנָהּ--טְהוֹרָה מִן הַמַּדְרֵס, אֲבָל טְמֵאָה מַגַּע מַדְרֵס.
לֹא הִסְפִּיק לְתַקַּן אֶת הָרִאשׁוֹנָה, עַד שֶׁנִּשְׁבְּרָה הַשְּׁנִיָּה--טְהוֹרָה.

 מִטָּה שֶׁהָיְתָה טְמֵאָה מַדְרֵס, אוֹ בִּשְׁאָר טֻמְאוֹת, וְנִגְנַב חֶצְיָהּ אוֹ אָבַד, אוֹ שֶׁחֲלָקוּהָ אַחִין אוֹ שֻׁתָּפִין--הֲרֵי זוֹ טְהוֹרָה, שֶׁהֲרֵי זוֹ כִּכְלִי שֶׁנִּשְׁבַּר.
הִחְזִירוּהָ, מְקַבֶּלֶת טֻמְאָה מִכָּאן וּלְהַבָּא: הֲרֵי זֶה דּוֹמֶה לְמִי שֶׁעָשָׂה כְּלִי אֶחָד, מִשִּׁבְרֵי כְּלִי שֶׁנִּטְמָא--שְׁהוּא טָהוֹר, וּמְקַבֵּל טֻמְאָה לְהַבָּא.

 מִטָּה שֶׁנִּתְפָּרְקוּ אֵבָרֶיהָ--אִם נִשְׁאֲרָה אֲרוּכָה וּשְׁתֵּי כְּרָעַיִם, אוֹ קְצָרָה וּשְׁתֵּי כְּרָעַיִם--הֲרֵי אֵלּוּ מִטַּמְּאִין, מִפְּנֵי שֶׁרְאוּיִין לְסָמְכָן לַכּוֹתָל וְלִישַׁן עֲלֵיהֶן.
וּמִטָּה שֶׁנִּטְמֵאת כֻּלָּהּ--אִם הִטְבִּילָהּ אֵבָרִים אֵבָרִים, טְהוֹרָה.
הַמְּפָרֵק אֶת הַמִּטָּה לְהַטְבִּילָהּ--הַנּוֹגֵעַ בַּחֲבָלִים שֶׁלָּהּ, טָהוֹר.

הִלְכּוֹת כֵּלִים פֵּרֶק כז 
שָׁלוֹשׁ תֵּבוֹת הֶן: תֵּבָה שֶׁפִּתְחָהּ מִצִּדָּהּ, טְמֵאָה מַדְרֵס; פִּתְחָהּ מִלְמַעְלָה, טְמֵאָה טְמֵא מֵת; וְהַבָּאָה בַּמִּדָּה, טְהוֹרָה מִכְּלוּם.

שָׁלוֹשׁ עֲרֵבוּת הֶן: עֲרֵבָה מִשְּׁנֵי לוֹגִין וְעַד תִּשְׁעַת קַבִּין שֶׁנִּסְדְּקָה, טְמֵאָה מַדְרֵס; וּשְׁלֵמָה, טְמֵאָה טְמֵא מֵת; וְהַבָּאָה בְּמִדָּה, טְהוֹרָה מִכְּלוּם.

שָׁלוֹשׁ עֲגָלוֹת הֶן: הָעֲשׂוּיָה כְּקַתְדְּרָה, טְמֵאָה מַדְרֵס; וְהָעֲשׂוּיָה כְּמִטָּה, טְמֵאָה טְמֵא מֵת; וְשֶׁלָּאֲבָנִים, טְהוֹרָה מִכְּלוּם.

שְׁלוֹשָׁה תָּרִיסִין הֶן: תָּרִיס הַכָּפוּף, טָמֵא מַדְרֵס; וְשֶׁמְּשַׂחֲקִין בּוֹ בְּקֻמְפּוֹן, טָמֵא טְמֵא מֵת; וְדִיצַת הָעַרְבָּיִים, טְהוֹרָה מִכְּלוּם--לְפִי שְׁהִיא עֲשׂוּיָה לְצוּרָה בִּלְבָד, וְאֵינָהּ מִמְּשַׁמְּשֵׁי אָדָם, וְכָל כְּלִי שְׁאֵינוּ מִמְּשַׁמְּשֵׁי אָדָם, אֵינוּ מְקַבֵּל טֻמְאָה כָּל עִיקָר.

שְׁלוֹשָׁה תַּרְבּוֹסִין שֶׁלְּעוֹר הֶן: שֶׁלַּסַּפָּרִים, טָמֵא מַדְרֵס; וְשֶׁאוֹכְלִין עָלָיו, טָמֵא טְמֵא מֵת; וְשֶׁשּׁוֹטְחִין עָלָיו אֶת הַזֵּיתִים, טָהוֹר מִכְּלוּם--לְפִי שְׁאֵינוּ מִמְּשַׁמְּשֵׁי אָדָם.

שָׁלוֹשׁ בְּסִיסוֹת הֶן: שֶׁלִּפְנֵי הַמִּטָּה וְשֶׁלִּפְנֵי הַסּוֹפְרִים, טָמֵא מַדְרֵס; וְשֶׁלְּשֻׁלְחָן, טָמֵא טְמֵא מֵת; וְשֶׁלְּמִגְדָּל, טָהוֹר מִכְּלוּם--לְפִי שְׁהוּא כְּמִקְצַת הַמִּגְדָּל, וְצוּרָתוֹ מוֹכַחַת עָלָיו.

 שָׁלוֹשׁ פֵּנַקְסוֹת הֶן: הָאֲפֵיפִירִין שֶׁמַּנִּיחִין עָלָיו הַסְּפָרִים, טָמֵא מַדְרֵס; וְשֶׁיֵּשׁ בּוֹ בֵּית קִבּוּל שַׁעְוָה, טָמֵא טְמֵא מֵת; וַחֲלָקָהּ, טְהוֹרָה מִכְּלוּם--לְפִי שְׁאֵין עָלָיו צוּרַת כְּלִי, וְאֵינוּ רָאוּי לְמַדְרֵס.

 שָׁלוֹשׁ מִטּוֹת הֶן: הָעֲשׂוּיָה לַשְּׁכִיבָה, טְמֵאָה מַדְרֵס; וְשֶׁלַּזַּגָּגִין שֶׁנּוֹתְנִין בָּהּ כְּלֵי זְכוֹכִית, טְמֵאָה טְמֵא מֵת; וְשֶׁלַּסַּרָגִין שֶׁמְּסָרְגִין עָלֶיהָ אֶת הַסְּבָכוֹת, טְהוֹרָה מִכְּלוּם--לְפִי שְׁאֵינָהּ מִמְּשַׁמְּשֵׁי אָדָם.

 שָׁלוֹשׁ מַשְׁפֵּלוֹת הֶן: שֶׁלַּזֵּבֶל, טְמֵאָה מַדְרֵס; שֶׁלַּתֶּבֶן, טְמֵאָה טְמֵא מֵת; וְהַפֻּחְצָל שֶׁלַּגְּמַלִּים, טָהוֹר מִכְּלוּם--לְפִי שֶׁהַחֲבָלִים שֶׁלּוֹ קָשִׁים בְּיוֹתֵר וְעָבִים וְאֵינוּ רָאוּי לֵישֵׁב עָלָיו, וְעֵינֵי הַסְּבָכָה רְחָבִים הַרְבֵּה וְאֵינוּ רָאוּי לְקַבַּל תֶּבֶן וְכַיּוֹצֶא בּוֹ, וְנִמְצָא שְׁאֵין עָלָיו תּוֹרַת כְּלִי, אֵלָא חֲבָלִים בִּלְבָד.

 שְׁלוֹשָׁה מַפָּצִין הֶן: הֶעָשׂוּי לִישִׁיבָה, טָמֵא מַדְרֵס; וְשֶׁלַּצַּבָּעִין שֶׁמַּנִּיחִין בּוֹ אֶת הַכֵּלִים, טָמֵא טְמֵא מֵת; וְשֶׁלַּגִּתּוֹת שֶׁנּוֹתְנִין עָלָיו עֲנָבִים וּמְחַפִּין בּוֹ, טָהוֹר מִכְּלוּם--שְׁאֵינָן מִמְּשַׁמְּשֵׁי אָדָם.

 שְׁלוֹשָׁה חֲמָתוֹת הֶן וּשְׁלוֹשָׁה תֻּרְמַלִּין הֶן: הַמְּקַבְּלִין כַּשֵּׁעוּר, טְמֵאִין מַדְרֵס; וְכַמָּה שֵׁעוּרָן--הַחֵמֶת אַרְבַּעַת קַבִּין, וְהַתֻּרְמַל חֲמֵשֶׁת קַבִּין.
וּשְׁאֵינָן מְקַבְּלִין כַּשֵּׁעוּר, טְמֵאִין טְמֵא מֵת; וְשֶׁלְּעוֹר הַדָּג, טְהוֹרוֹת מִכְּלוּם.

 שְׁלוֹשָׁה עוֹרוֹת הֶן: הֶעָשׂוּי לְשָׁטִיחַ, טָמֵא מַדְרֵס; וְהֶעָשׂוּי לְתַכְרִיךְ, טָמֵא טְמֵא מֵת; וְשֶׁלָּרְצוּעוֹת וְשֶׁלַּסַּנְדָּלִין, טָהוֹר מִכְּלוּם--לְפִי שְׁאֵין עָלָיו צוּרַת כְּלִי.

 שְׁלוֹשָׁה סְדִינִין הֶן: הֶעָשׂוּי לִשְׁכִיבָה, טָמֵא מַדְרֵס; וְהֶעָשׂוּי לַפָּרֹכֶת, טָמֵא טְמֵא מֵת; וְשֶׁלַּצּוּרוֹת שֶׁעוֹשִׂין אוֹתוֹ כְּדֵי שֶׁיִּתְלַמַּד מִמֶּנּוּ הָרוֹקֵם, טָהוֹר מִכְּלוּם--לְפִי שְׁאֵינָן מִמְּשַׁמְּשֵׁי אָדָם.

 שָׁלוֹשׁ מִטְפָּחוֹת הֶן: שֶׁלַּיָּדַיִם, טְמֵאָה מַדְרֵס; וְשֶׁלַּסַּפָּרִים, טְמֵאָה טְמֵא מֵת; וְשֶׁלְּתַכְרִיכֵי הַמֵּת וְשֶׁלְּנִבְלֵי בְּנֵי לֵוִי, טְהוֹרָה מִכְּלוּם--לְפִי שְׁאֵינָן מִמְּשַׁמְּשֵׁי אָדָם.

 עוֹר הֶעָשׂוּי כְּמוֹ יָד שֶׁמַּכְנִיסִין בּוֹ הַיָּד וְהָאֶצְבָּעוֹת מִפְּנֵי הַצִּנָּה וְכַיּוֹצֶא בָּהֶן, וְהוּא הַנִּקְרָא פְּרַקְלִים; וּשְׁלוֹשָׁה פְּרַקְלִימִין הֶן: שֶׁלְּצָדֵי חַיָּה וָעוֹף, טָמֵא מַדְרֵס--שֶׁהֲרֵי נִשְׁעָן עָלָיו; וְשֶׁלַּחֲגָבִים, טָמֵא טְמֵא מֵת--מִפְּנֵי שֶׁנּוֹתְנִין בּוֹ אֶת הַחֲגָבִים; וְשֶׁלַּקַּיָּצִין שֶׁמְּקַיְּצִין בּוֹ הַפֵּרוֹת, טָהוֹר מִכְּלוּם--לְפִי שְׁאֵינוּ מִמְּשַׁמְּשֵׁי אָדָם.

 שָׁלוֹשׁ סְבָכוֹת הֶן: שֶׁלַּיַּלְדָה, טְמֵאָה מַדְרֵס; וְשֶׁלַּזְּקֵנָה, טְמֵאָה טְמֵא מֵת; וְשֶׁעוֹשִׂין לְצַחַק בָּהּ לְשׁוֹתֵי שֵׁכָר, טְהוֹרָה מִכְּלוּם--לְפִי שְׁאֵינָהּ מִמְּשַׁמְּשֵׁי אָדָם.

 שְׁלוֹשָׁה סַנְדָּלִין הֶן: שֶׁלָּאָדָם, טָמֵא מַדְרֵס; שֶׁלְּמַתֶּכֶת וְשֶׁלַּבְּהֵמָה, טָמֵא טְמֵא מֵת; שֶׁלְּשַׁעַם וְשֶׁלִּצְפִירָה, טָהוֹר מִכְּלוּם.

כְּלָלוֹ שֶׁלַּדָּבָר: כָּל כְּלִי שְׁאֵינוּ רָאוּי לְמִשְׁכָּב אוֹ לְמֶרְכָּב, אוֹ שְׁהוּא רָאוּי וְלֹא נַעֲשָׂה לְכָּךְ אֵלָא לִמְלָאכָה אַחֶרֶת--הֲרֵי הוּא טָהוֹר מִן הַמַּדְרֵס.
נַעֲשָׂה לִמְלָאכָה אַחֶרֶת וּמְשַׁמֵּשׁ עִמָּהּ אֶת הַיְּשִׁיבָה, כְּגוֹן הַטְּלִית וְהָרָדִיד--מִטַּמֵּא בְּמַדְרֵס; וְכָל הַמִּטַּמֵּא בְּמַדְרֵס, מִטַּמֵּא בְּמֵת.
וְיֵשׁ שֶׁמִּטַּמֵּא בְּמֵת וְאֵינוּ מִטַּמֵּא בְּמַדְרֵס, כְּמוֹ שֶׁבֵּאַרְנוּ.
וְכָל הַמִּטַּמֵּא בְּמֵת--מִטַּמֵּא בִּשְׁאָר אֲבוֹת הַטֻּמְאוֹת, בֵּין אָבוֹת שֶׁלַּתּוֹרָה בֵּין שֶׁלְּדִבְרֵיהֶם; וּמִטַּמֵּא בְּמַשְׁקִין.

 שָׁלוֹשׁ קֻפּוֹת הֶן: מְהוּהָה שֶׁטְּלָיָהּ עַל הַבְּרִיאָה, הוֹלְכִין אַחַר הַבְּרִיאָה; קְטַנָּה עַל הַגְּדוֹלָה, הוֹלְכִין אַחַר הַגְּדוֹלָה.
הָיוּ שֹׁווֹת, הוֹלְכִין אַחַר הַפְּנִימִית; כֵּיצַד הוֹלְכִין אַחֲרֶיהָ--שְׁאִם נִקְּבָה בְּמוֹצִיא רִמּוֹן, שְׁתֵּיהֶן טְהוֹרוֹת.

הִלְכּוֹת כֵּלִים פֵּרֶק כח 
כָּל הַכֵּלִים שֶׁיֵּשׁ לָהֶן בֵּית קִבּוּל, שֶׁנִּטְמְאוּ אֲחוֹרֵיהֶן בְּמַשְׁקִין--לֹא נִטְמָא תּוֹכָן לַתְּרוּמָה, וְלֹא הָגְנֵיהֶן, וְלֹא אָזְנֵיהֶן, וְלֹא יְדֵיהֶן, וְלֹא מְקוֹם הָאֶצְבָּע הַשּׁוֹקֵעַ בִּשְׂפַת הַכְּלִי; נִטְמָא תּוֹכוֹ שֶׁלַּכְּלִי, נִטְמְאוּ כֻּלָּן.
נָפְלוּ מַשְׁקִין טְמֵאִין עַל כַּנֵּי הַכֵּלִים, אוֹ עַל הָגְנֵיהֶן, אוֹ עַל אָזְנֵיהֶן, אוֹ עַל יְדוֹת הַכֵּלִים הַמְּקַבְּלִין--הֲרֵי זֶה מְנַגְּבָן, וּטְהוֹרִין: וְאַפִלּוּ אֲחוֹרֵי הַכְּלִי כֻּלּוֹ, לֹא נִטְמְאוּ.

אֶחָד כְּלֵי הַשַּׂק, כְּגוֹן הַשַּׂקִּין וְהַמַּרְצוֹפִין, אוֹ כְּלֵי הָעוֹר, כְּגוֹן הַכַּרִים וְהַכְּסָתוֹת, וְאֶחָד כְּלֵי הָעֵץ, אַפִלּוּ קֻפּוֹת וּמַשְׁפֵּלוֹת--אִם נִטְמְאוּ אֲחוֹרֵיהֶן בְּמַשְׁקִין, לֹא נִטְמָא תּוֹכָן.

פְּשׁוּטֵי כְּלֵי שְׁטָף שְׁאֵינָן רְאוּיִין לְמַדְרֵס, כְּגוֹן הַשֻּׁלְחָן וְטַבְלָה שְׁאֵין לָהּ דֹּפֶן--הוֹאִיל וְאֵין מְקַבְּלִין טֻמְאָה מִן הַתּוֹרָה--אִם נִטְמְאוּ אֲחוֹרֵיהֶן בְּמַשְׁקִין, לֹא נִטְמָא תּוֹכָן.

אֲבָל פְּשׁוּטֵי כְּלֵי שְׁטָף הָרְאוּיִין לְמַדְרֵס--כְּגוֹן הַמִּטָּה, וְהָעוֹר שֶׁיְּשֵׁנִים עָלָיו, וְהַכִּסֵּא, וְכַיּוֹצֶא בָּהֶן--אֵין לָהֶם אֲחוֹרַיִם וָתוֹךְ; אֵלָא בֵּין שֶׁנָּגְעוּ מַשְׁקִין בָּהֶן מִתּוֹכָן, אוֹ מֵאֲחוֹרֵיהֶן--נִטְמָא הַכְּלִי כֻּלּוֹ.

וְכֵן מִדּוֹת יַיִן וְשֶׁמֶן, וְזוֹמֵי לִסְטְרָה, וּמַסְנֶנֶת שֶׁלַּחַרְדָּל, וּמַשְׁמֶרֶת שֶׁלַּיַּיִן--אֵין לָהֶן אֲחוֹרַיִם וָתוֹךְ; אֵלָא אִם נָפְלוּ מַשְׁקִין עַל מִקְצָתָן, נִטְמְאוּ כֻּלָּן כְּמוֹ הַבְּגָדִים.

 הַמַּרְדֵעַ, וְהוּא הַמַּלְמָד--יֵשׁ לִשְׁנֵי קְצוֹתָיו אֲחוֹרַיִם וָתוֹךְ.
כֵּיצַד: נָפְלוּ מַשְׁקִין עַל הַחַרְחוּר--לֹא נִטְמָא מִן הָעֵץ הַסָּמוּךְ לַחַרְחוּר אֵלָא שִׁבְעָה טְפָחִים בִּלְבָד, וּשְׁאָר הָעֵץ טָהוֹר; וְכֵן אִם נָפְלוּ מַשְׁקִין עַל הַדָּרְבָּן, לֹא נִטְמָא אֵלָא אַרְבָּעָה טְפָחִים הַסְּמוּכִין לַדָּרְבָּן.
נָפְלוּ חוּץ לַשִּׁבְעָה, וְחוּץ לְאַרְבָּעָה--הֲרֵי זֶה כִּכְלִי קִבּוּל שֶׁנָּגְעוּ מַשְׁקִין בַּאֲחוֹרָיו, וְלֹא נִטְמָא אֵלָא מִמְּקוֹם מַגָּעוֹ וְלַחוּץ.

 כִּיס בְּתוֹךְ כִּיס, שֶׁנִּטְמָא אֶחָד מֵהֶן בְּמַשְׁקִין--לֹא נִטְמָא חֲבֵרוֹ.
בַּמֶּה דְּבָרִים אֲמוּרִים, בְּשֶׁהָיוּ שִׂפְתוֹתֵיהֶן שׁוֹוִין.
אֲבָל אִם הָיָה הַחִיצוֹן עוֹדֵף, וְנִטְמָא הַפְּנִימִי--נִטְמָא הַחִיצוֹן; נִטְמָא הַחִיצוֹן, לֹא נִטְמָא הַפְּנִימִי.
וּבַשֶּׁרֶץ--בֵּין כָּךְ וּבֵין כָּךְ--אִם נִטְמָא אֶחָד מֵהֶן, לֹא נִטְמָא חֲבֵרוֹ.

 הַחוֹקֵק רֹבַע וַחֲצִי רֹבַע בְּעֵץ אֶחָד, וְנִטְמָא אֶחָד מֵהֶן בְּמַשְׁקִין--לֹא נִטְמָא הַשֵּׁנִי, אַף עַל פִּי שְׁהֶן עֵץ אֶחָד.
כֵּיצַד: נָגְעוּ מַשְׁקִין טְמֵאִין בְּתוֹךְ הָרֹבַע--הָרֹבַע וַאֲחוֹרָיו טְמֵאִין, וַחֲצִי הָרֹבַע וַאֲחוֹרָיו טָהוֹר; נָגַע בַּחֲצִי הָרֹבַע מִתּוֹכוֹ--חֲצִי הָרֹבַע וַאֲחוֹרָיו טְמֵאִין, וְהָרֹבַע וַאֲחוֹרָיו טְהוֹרִין.
וְכִשְׁהוּא מַטְבִּיל, מַטְבִּיל אֶת הַכֹּל.
נִטְמְאוּ אֲחוֹרֵי הָרֹבַע, אוֹ אֲחוֹרֵי חֲצִי הָרֹבַע בְּמַשְׁקִין--הֲרֵי אֲחוֹרֵי הַכְּלִי טָמֵא, שְׁאֵין חוֹלְקִין אֶת הָאֲחוֹרַיִם.

 קֻמְקְמוֹס שֶׁהָיוּ אֲחוֹרָיו טְמֵאִין, וְהָיָה מַרְתִּיחַ--אֵין חוֹשְׁשִׁין שֶׁמֶּא יָצְאוּ מַשְׁקִין מִתּוֹכוֹ וְנָגְעוּ בַּאֲחוֹרָיו וְחָזְרוּ לְתוֹכוֹ, אֵלָא הֲרֵי הַמַּשְׁקִין שֶׁבְּתוֹכוֹ טְהוֹרִין לַתְּרוּמָה.

הִלְכּוֹת מִקְווֹת 
מִצְוַת עֲשֵׂה אַחַת, וְהִיא שֶׁיִּטְבֹּל כָּל טָמֵא בְּמֵי מִקְוָה וְאַחַר כָּךְ יִטְהַר.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת מִקְווֹת פֵּרֶק א 
כָּל הַטְּמֵאִים--בֵּין אָדָם, בֵּין כֵּלִים, בֵּין שֶׁנִּטְמְאוּ בְּטֻמְאָה חֲמוּרָה שֶׁלַּתּוֹרָה, בֵּין שֶׁנִּטְמְאוּ בִּטְמָאוֹת שֶׁלְּדִבְרֵיהֶם--אֵין לָהֶן טַהְרָה, אֵלָא בִּטְבִילָה בְּמַיִם הַנִּקְוִים בַּקַּרְקָע.

כָּל מָקוֹם שֶׁנֶּאֱמָר בַּתּוֹרָה רְחִיצַת בָּשָׂר וְכִבּוּס בְּגָדִים מִן הַטְּמָאוֹת, אֵינוּ אֵלָא טְבִילַת כָּל הַגּוּף בְּמִקְוָה; וְזֶה שֶׁנֶּאֱמָר בַּזָּב "וְיָדָיו לֹא-שָׁטַף בַּמָּיִם" , כְּלוֹמַר שֶׁיִּטְבֹּל כָּל גּוּפוֹ.
וְהוּא הַדִּין לִשְׁאָר הַטְּמֵאִים--שְׁאִם טָבַל כֻּלּוֹ חוּץ מֵרֹאשׁ אֶצְבָּעוֹ הַקְּטַנָּה, עֲדַיִן הוּא בְּטֻמְאָתוֹ.
וְכָל הַדְּבָרִים הָאֵלֶּה--אַף עַל פִּי שְׁהֶן מִפִּי הַשְּׁמוּעָה, הֲרֵי נֶאֱמָר "בַּמַּיִם יוּבָא וְטָמֵא עַד-הָעֶרֶב, וְטָהֵר" : בִּנְיַן אָב לְכָל הַטְּמֵאִים, שֶׁיָּבוֹאוּ בַּמַּיִם.

כָּל הַכֵּלִים שֶׁנִּטְמְאוּ--יֵשׁ לָהֶן טַהְרָה בַּמִּקְוָה, חוּץ מִכְּלֵי חֶרֶס וּכְלֵי זְכוֹכִית; וְכֵן הַמַּפָּץ.
וּכְלִי חֶרֶס, נֶאֱמָר בּוֹ "וְאֹתוֹ תִשְׁבֹּרוּ" --אֵין לוֹ טַהְרָה אֵלָא שְׁבִירָה.
אַפִלּוּ חִבְּרוֹ בַּקַּרְקָע, וְאַפִלּוּ קְבָעוֹ בְּמַסְמֵר, וְאַפִלּוּ מִלְּאָהוּ סִיד אוֹ גְּבָסִים--הֲרֵי הוּא כְּמוֹת שֶׁהָיָה, עַד שֶׁיִּשָּׁבֵר.
וּכְלֵי זְכוֹכִית, כִּכְלֵי חֶרֶס עָשׂוּ אוֹתָן בְּדָבָר זֶה.

הַמַּפָּץ אֵינוּ בִּכְלַל הַכֵּלִים הַמְּקַבְּלִין שְׁאָר כָּל הַטֻּמְאוֹת: לְפִי שְׁאֵינוּ כְּלִי קִבּוּל, אֵינוּ בִּכְלַל כְּלֵי עֵץ הָאֲמוּרִים בַּתּוֹרָה; וְהוֹאִיל וְהוּא רָאוּי לְמִשְׁכָּב, נִתְרַבָּה לְטֻמְאַת מַדְרֵס בִּלְבָד דִּין תּוֹרָה; וְכֵיוָן שְׁאֵין לוֹ טֻמְאָה וְלֹא טַהְרָה בַּפֵּרוּשׁ, וְנִתְרַבָּה לַטֻּמְאָה--לֹא יִתְרַבֶּה לִטַּהַר בְּמִקְוָה, שְׁאֵין מִטַּהֵר בְּמִקְוָה אֵלָא הַכֵּלִים הָאֲמוּרִים בַּתּוֹרָה.
וְאֵין לַמַּפָּץ טַהְרָה אֵלָא קְרִיעָתוֹ, עַד שֶׁיִּשָּׁאֵר פָּחוּת מִשִּׁשָּׁה עַל שִׁשָּׁה טְפָחִים.

הַזָּב--אֵין לוֹ טַהְרָה אֵלָא בְּמַעְיָן, שֶׁהֲרֵי נֶאֱמָר בּוֹ "בְּמַיִם חַיִּים" ; אֲבָל הַזָּבָה וּשְׁאָר הַטְּמֵאִים, בֵּין אָדָם בֵּין כֵּלִים--טוֹבְלִין אַף בְּמִקְוָה.

כָּל חַיָּבֵי טְבִילוֹת, טְבִילָתָן בַּיּוֹם--חוּץ מִנִּדָּה וְיוֹלֶדֶת, שֶׁטְּבִילָתָן בַּלַּיְלָה כְּמוֹ שֶׁבֵּאַרְנוּ בְּעִנְיַן נִדָּה.
וּבַעַל קֶרִי טוֹבֵל וְהוֹלֵךְ כָּל הַיּוֹם כֻּלּוֹ, מִתְּחִלַּת הַלַּיְלָה--שֶׁנֶּאֱמָר "וְהָיָה לִפְנוֹת-עֶרֶב, יִרְחַץ בַּמָּיִם" , שֶׁטּוֹבֵל וְהוֹלֵךְ מִתְּחִלַּת הַלַּיְלָה עַד הַעְרֵב שֶׁמֶשׁ.

כָּל הַטּוֹבֵל צָרִיךְ שֶׁיִּטְבֹּל כָּל גּוּפוֹ כִּשְׁהוּא עָרֹם, בְּבַת אַחַת.
וְאִם הָיָה בַּעַל שֵׂעָר, יַטְבִּיל כָּל שֵׂעָר רֹאשׁוֹ; וַהֲרֵי הוּא כְּגוּפוֹ, דִּין תּוֹרָה.
וְכָל הַטְּמֵאִים שֶׁטָּבְלוּ בְּבִגְדֵיהֶם, עָלְתָה לָהֶן טְבִילָה--מִפְּנֵי שֶׁהַמַּיִם בָּאִין בָּהֶן, אֵינָן חוֹצְצִין.
וְכֵן הַנִּדָּה שֶׁטָּבְלָה בִּבְגָדֶיהָ, מֻתֶּרֶת לְבַעְלָהּ.

כָּל הַטּוֹבֵל צָרִיךְ לְהִתְכַּוַּן לַטְּבִילָה; וְאִם לֹא נִתְכַּוַּן, עָלְתָה לוֹ טְבִילָה לְחֻלִּין.
אַפִלּוּ נִדָּה שֶׁטָּבְלָה בְּלֹא כַּוָּנָה, כְּגוֹן שֶׁנָּפְלָה לְתוֹךְ הַמַּיִם אוֹ יָרְדָה לְהָקֵר--הֲרֵי זוֹ מֻתֶּרֶת לְבַעְלָהּ; אֲבָל לִתְרוּמָה וּקְדָשִׁים--אֵינָהּ טְהוֹרָה, עַד שֶׁתִּטְבֹּל בְּכַוָּנָה.

הַכּוֹפֵת יָדָיו וְרַגְלָיו, וְיָשַׁב לוֹ בְּאַמַּת הַמַּיִם--אִם נִכְנְסוּ מַיִם דֶּרֶךְ כֻּלּוֹ, טָהוֹר.
הַקּוֹפֵץ לְתוֹךְ הַמִּקְוָה, הֲרֵי זֶה מְגֻנֶּה.
וְהַטּוֹבֵל פַּעֲמַיִם בְּמִקְוָה, הֲרֵי זֶה מְגֻנֶּה.
וְהָאוֹמֵר לַחֲבֵרוֹ כְּבֹשׁ יָדָךְ עָלַי בַּמִּקְוָה, הֲרֵי זֶה מְגֻנֶּה.

בֵּית הַסְּתָרִים וּבֵית הַקְּמָטִים, אֵינָן צְרִיכִין שֶׁיָּבוֹאוּ בָּהֶן הַמַּיִם: שֶׁנֶּאֱמָר "וְיָדָיו לֹא-שָׁטַף בַּמָּיִם" , אֵבָרִים הַנִּרְאִים בִּלְבָד.
וְאַף עַל פִּי כֵן צְרִיכִין לִהְיוֹת רְאוּיִין שֶׁיָּבוֹאוּ בָּהֶן הַמַּיִם, וְלֹא יִהְיֶה בָּהֶן דָּבָר חוֹצֵץ.
לְפִיכָּךְ אָמְרוּ חֲכָמִים לְעוֹלָם יְלַמַּד אָדָם בְּתוֹךְ בֵּיתוֹ, שֶׁתִּהְיֶה אִשָּׁה מְדִיחָה קְמָטֶיהָ בַּמַּיִם וְאַחַר כָּךְ תִּטְבֹּל.
הָאִשָּׁה טוֹבֶלֶת כְּדֶרֶךְ גְּדִילָתָהּ כְּאוֹרֶגֶת, וְכִמְנִיקָה אֶת בְּנָהּ.

אִשָּׁה אֵינָהּ טוֹבֶלֶת בַּנָּמֵל, מִפְּנֵי שֶׁמִּתְבַּיֶּשֶׁת מִבְּנֵי אָדָם וְאֵינָהּ טוֹבֶלֶת כַּהֹגֶן; וְאִם הִקִּיף לָהּ מַפָּץ וְכַיּוֹצֶא בּוֹ כְּדֵי לְהַצְנִיעָהּ, טוֹבֶלֶת בַּנָּמֵל.
וְלֹא תִטְבֹּל עַל גַּבֵּי כְּלִי חֶרֶס אוֹ סַל וְכַיּוֹצֶא בָּהֶן, מִפְּנֵי שְׁהִיא מְפַחֶדֶת וְלֹא תַעֲלֶה לָהּ טְבִילָה.

אֶחָד הָאָדָם וְאֶחָד הַכֵּלִים, לֹא יִהְיֶה דָּבָר חוֹצֵץ בֵּינָם לְבֵין הַמַּיִם: כְּגוֹן שֶׁהָיָה בָּצֵק אוֹ טִיט מֻדְבָּק עַל בְּשַׂר הָאָדָם, אוֹ עַל גּוּף הַכְּלִי--הֲרֵי זֶה טָמֵא כְּשֶׁהָיָה, וְלֹא עָלְתָה לָהֶן טְבִילָה.

דְּבַר תּוֹרָה: אִם הָיָה דָּבָר הַחוֹצֵץ חוֹפֶה אֶת רֹב הָאָדָם, אוֹ רֹב הַכְּלִי--לֹא עָלְתָה לָהֶן טְבִילָה.
וְהוּא שֶׁיִּהְיֶה הָאָדָם מַקְפִּיד עָלָיו, וְרוֹצֶה לְהַעְבִירוֹ; אֲבָל אִם אֵינוּ מַקְפִּיד עָלָיו, וְלֹא שָׂם אוֹתוֹ עַל לֵב בֵּין עָבַר בֵּין לֹא עָבַר--אֵינוּ חוֹצֵץ, וְאַף עַל פִּי שְׁהוּא חוֹפֶה אֶת רֻבּוֹ.
וְכֵן אִם הָיָה חוֹפֶה מֵעוּטוֹ--אֵינוּ חוֹצֵץ, אַף עַל פִּי שְׁהוּא מַקְפִּיד עָלָיו.

מִדִּבְרֵי סוֹפְרִים: שֶׁכָּל דָּבָר הַחוֹצֵץ--אִם הָיָה מַקְפִּיד עָלָיו--לֹא עָלְתָה לוֹ טְבִילָה, אַף עַל פִּי שְׁהוּא עַל מֵעוּטוֹ; גְּזֵרָה, מִשּׁוֹם רֻבּוֹ.
וְכָל דָּבָר הַחוֹצֵץ--אִם הָיָה חוֹפֶה אֶת רֻבּוֹ--לֹא עָלְתָה לוֹ טְבִילָה, אַף עַל פִּי שְׁאֵינוּ מַקְפִּיד עָלָיו; גְּזֵרָה, מִשּׁוֹם רֻבּוֹ הַמַּקְפִּיד עָלָיו.

נִמְצֵאתָ אוֹמֵר שְׁאִם הָיָה עַל בְּשַׂר הָאָדָם אוֹ עַל גּוּף הַכְּלִי דָּבָר מִדְּבָרִים הַחוֹצְצִין, כְּגוֹן בָּצֵק וְזֶפֶת וְכַיּוֹצֶא בָּהֶן--אַפִלּוּ טִפָּה כַּחַרְדָּל, וְהוּא מַקְפִּיד עָלֶיהָ--לֹא עָלְתָה לוֹ טְבִילָה; וְאִם אֵינוּ מַקְפִּיד עָלֶיהָ--עָלְתָה לוֹ טְבִילָה, אֵלָא אִם כֵּן הָיָה חוֹפֶה אֶת רֹב הַכְּלִי אוֹ רֹב הָאָדָם כְּמוֹ שֶׁבֵּאַרְנוּ.

הִלְכּוֹת מִקְווֹת פֵּרֶק ב 
אֵלּוּ חוֹצְצִין בָּאָדָם: לִפְלוּף שֶׁחוּץ לָעַיִן, וּגְלָד שֶׁעַל גַּבֵּי הַמַּכָּה, וְסַם יָבֵשׁ שֶׁעַל גַּבֵּי הַמַּכָּה, וְהָרְטִיָּה שֶׁעָלֶיהָ, וְגִלְדֵי צוֹאָה שֶׁעַל בְּשָׂרוֹ, וּבָצֵק אוֹ טִיט שֶׁתַּחַת הַצִּפֹּרֶן, וְהמִּלְמוּלִין שֶׁעַל הַגּוּף, וְטִיט הַיָּוֵן, וְטִיט הַיּוֹצְרִין, וְטִיט שֶׁלַּדְּרָכִים הַנִּמְצָא שָׁם תָּמִיד אַפִלּוּ בִּימוֹת הַחַמָּה--כָּל אֵלּוּ חוֹצְצִין.
וּשְׁאָר כָּל הַטִּיט--כִּשְׁהוּא לַח--אֵינוּ חוֹצֵץ, שֶׁהֲרֵי נִמְחֶה בַּמַּיִם; וְכִשְׁהוּא יָבֵשׁ, חוֹצֵץ.

הַדְּיוֹ, וְהַדְּבַשׁ, וְהֶחָלָב, וְהַדָּם, וְשֶׂרֶף הַתּוּת, וְשֶׂרֶף הַתְּאֵנָה, וְשֶׂרֶף הַשִּׁקְמָה, וְשֶׂרֶף הַחַרוּב--יְבֵשִׁין, חוֹצְצִין; לַחִין, אֵינָן חוֹצְצִין.
וּשְׁאָר כָּל הַשְּׂרָפִין--בֵּין לַחִין בֵּין יְבֵשִׁין, חוֹצְצִין.
וְדָם שֶׁנִּסְרַךְ בַּבָּשָׂר--אַפִלּוּ לַח, חוֹצֵץ.

הָאֵבֶר וְהַבָּשָׂר הַמְּדֻלְדָּלִין בָּאָדָם, חוֹצְצִין.
בֵּית הַסְּתָרִים בָּאִשָּׁה, חוֹצֵץ עַד שֶׁתָּדִיחַ תְּחִלָּה, שֶׁהַזִּיעָה שָׁם תָּמִיד, וְהָאָבָק מִתְקַבֵּץ וְחוֹצֵץ.
בַּמֶּה דְּבָרִים אֲמוּרִים, בִּנְשׂוּאָה; אֲבָל בִּפְנוּיָה--הוֹאִיל וְאֵינָהּ מַקְפֶּדֶת, אֵינוּ חוֹצֵץ.

הָאֶגֶד שֶׁעַל גַּבֵּי הַמַּכָּה, וְהַקַּשְׂקַשִּׂין שֶׁעַל גַּבֵּי הַשֶּׁבֶר, וְהַשֵּׁירִים וְהַנְּזָמִים וְהַקַּטְלָיוֹת וְהַטַּבָּעוֹת--בִּזְמָן שְׁהֶן חֲזָקִים וּדְבֵקִים בַּבָּשָׂר, חוֹצְצִין; וּבִּזְמָן שְׁהֶן רָפִין, אֵינָן חוֹצְצִין.

חוּטֵי צֶמֶר, וְחוּטֵי פִּשְׁתָּן, וְהָרְצוּעוֹת שֶׁקּוֹשְׁרִין הַנָּשִׁים עַל רָאשֵׁיהֶן לְנוֹאי--חוֹצְצִין, מִפְּנֵי שְׁהֶן מַבְדִּילִין בֵּין הַמַּיִם וּבֵין הַגּוּף; אֲבָל חוּטֵי שֵׂעָר--אֵין חוֹצְצִין, מִפְּנֵי שֶׁהַמַּיִם בָּאִין בָּהֶן אַף עַל פִּי שְׁאֵינָן רָפִין.

חוּטִין שֶׁבַּצַּוָּאר--אֵין חוֹצְצִין, אַפִלּוּ שֶׁלְּפִשְׁתָּן: לְפִי שְׁאֵין אִשָּׁה חוֹנֶקֶת עַצְמָהּ בָּהֶן.
אֲבָל חֲבָקִין שֶׁלְּצַוָּאר, כְּגוֹן קַטְלָיוֹת וַעֲנָקִים--חוֹצְצִין: לְפִי שֶׁהָאִשָּׁה חוֹנֶקֶת עַצְמָהּ בָּהֶן, כְּדֵי שֶׁתֵּרָאֶה בַּעֲלַת בָּשָׂר.
שֵׂעָר שֶׁעַל הַלֵּב שֶׁנִּתְקַשַּׁר וְנַעֲשָׂה קִלְקִין, חוֹצֵץ; וְכֵן קִלְקֵי הַזָּקָן חוֹצְצִין.

 חֵץ שְׁהוּא תָּחוּב בָּאָדָם--בִּזְמָן שְׁהוּא נִרְאֶה, חוֹצֵץ; וּבִזְמָן שְׁאֵינוּ נִרְאָה--טוֹבֵל וְאוֹכֵל בִּתְרוּמָתוֹ לָעֶרֶב, אַף עַל פִּי שְׁהוּא חֵץ טָמֵא.
וְכֵן מִי שֶׁבָּלַע טַבַּעַת טְמֵאָה, וְטָבַל--הֲרֵי זֶה טָהוֹר; וְאִם הֱקִיאָהּ אַחַר שֶׁטָּבַל, נִטְמָא בְּמַגָּעָהּ: שֶׁכְּבָר בֵּאַרְנוּ שֶׁכָּל הַבְּלוּעִין בְּגוּף הַחַי, אֵינָן מְטַמְּאִין וְלֹא מִטַּמְּאִין.

נִכְנְסוּ צְרוֹרוֹת וְקִסְמִין בְּסִדְקֵי רַגְלָיו מִלְּמַטָּה, חוֹצְצִין.
אַסְפְּלוֹנִית, מְלֻגְמָה, וּרְטִיָּה שֶׁעַל בֵּית הַסְּתָרִים--חוֹצְצִין: אַף עַל פִּי שְׁאֵינוּ צָרִיךְ שֶׁיִּכָּנְסוּ הַמַּיִם, צְרִיכִין שֶׁיִּהְיוּ רְאוּיִין וְלֹא יִהְיֶה עֲלֵיהֶן דָּבָר חוֹצֵץ כְּמוֹ שֶׁבֵּאַרְנוּ.

הָיְתָה בּוֹ שַׂעֲרָה אוֹ שְׁתֵּי שְׂעָרוֹת חוּץ לַמַּכָּה וְרֹאשָׁן מֻדְבָּק לַמַּכָּה, אוֹ שֶׁהָיוּ מֻדְבָּקִין בְּטִיט אוֹ בְּצוֹאָה, אוֹ שֶׁהָיוּ בּוֹ שְׁתֵּי שְׂעָרוֹת בְּרִיסֵי עֵינָיו מִלְמַעְלָה--הֲרֵי אֵלּוּ חוֹצְצִין.

לֹא יִטְבֹּל אָדָם בֶּעָפָר שֶׁעַל רַגְלָיו; וְאִם טָבַל, אֵינוּ חוֹצֵץ.
הָאוֹחֵז בָּאָדָם וּבַכֵּלִים, וְהִטְבִּילָן--הֲרֵי הֶן בְּטֻמְאָתָן, וְאַף עַל פִּי שֶׁרִפָּה יָדָיו עַד שֶׁבָּאוּ בָּהֶן הַמַּיִם: גְּזֵרָה, שֶׁמֶּא לֹא יְרַפֶּה.
וְאִם הֵדִיחַ יָדָיו בַּמַּיִם, עָלְתָה לָהֶן טְבִילָה.

 הַמַּפְשֶׁלֶת בְּנָהּ לַאֲחוֹרֶיהָ, וְטָבְלָה--לֹא עָלְתָה לָהּ טְבִילָה: שֶׁמֶּא טִיט הָיָה בְּרַגְלֵי הַתִּינוֹק אוֹ בְּיָדוֹ, וְנִדְבַּק בְּאִמּוֹ בְּשָׁעַת טְבִילָה, וְחָצַץ, וְאַחַר שֶׁעָלְתָה נָפַל.

 נִדָּה שֶׁנָּתְנָה שְׂעָרָהּ בְּפִיהָ, אוֹ שֶׁקָּפְצָה יָדָהּ, אוֹ שֶׁקָּרְצָה בְּשִׂפְתוֹתֶיהָ, אוֹ שֶׁנִּמְצָא עֶצֶם בֵּין שִׁנֶּיהָ--כְּאִלּוּ לֹא טָבְלָה.
וְכֵן שְׁאָר הַטְּמֵאִים.
נָתְנָה מָעוֹת בְּפִיהָ, וְיָרְדָה וְטָבְלָה--טָהֲרָה מִטֻּמְאַת נִדָּה, וַהֲרֵי הִיא טְמֵאָה עַל גַּב רֻקָּהּ; וְנִמְצְאָה רִאשׁוֹן לַטֻּמְאָה, כְּמִי שֶׁנָּגַע בְּרֹק הַנִּדָּה.
וְכֵן הַדִּין בְּזָב.

 וְאֵלּוּ שְׁאֵין חוֹצְצִין בָּאָדָם: קִלְקֵי הָרֹאשׁ וּבֵית הַשֶּׁחִי וּבֵית הַסְּתָרִים בָּאִישׁ, וְלִפְלוּף שֶׁבָּעַיִן, וּגְלָד שֶׁהֶעֱלָת הַמַּכָּה, וְלִכְלוּכֵי צוֹאָה שֶׁעַל בְּשָׂרוֹ, וְצוֹאָה שֶׁתַּחַת הַצִּפֹּרֶן, וְצִפֹּרֶן הַמְּדֻלְדֶּלֶת, וְכִישׁוּת הַקָּטָן וְהוּא הַשֵּׂעָר הַדַּק שֶׁעַל בְּשָׂרוֹ--כָּל אֵלּוּ אֵין חוֹצְצִין.

 שְׁתֵּי שְׂעָרוֹת אוֹ יָתֵר שֶׁהָיוּ קְשׁוּרִין כְּאַחַת קֶשֶׁר אֶחָד--אֵינָן חוֹצְצִין, מִפְּנֵי שֶׁהַמַּיִם בָּאִין בָּהֶן.
וְשַׂעֲרָה אַחַת שֶׁנִּקְשְׁרָה, חוֹצֶצֶת: וְהוּא, שֶׁיִּהְיֶה מַקְפִּיד עָלֶיהָ; אֲבָל אִם אֵינוּ מַקְפִּיד עָלֶיהָ, עָלְתָה לוֹ טְבִילָה, עַד שֶׁיִּהְיֶה רֹב שְׂעָרוֹ קָשׁוּר, נִימָה נִימָה בִּפְנֵי עַצְמָהּ.
כְּזֶה הוֹרוּ הַגְּאוֹנִים.

וְיֵרָאֶה לִי שֶׁשְּׂעָרוֹ שֶׁלָּאָדָם כְּגוּפוֹ הוּא חָשׁוּב לְעִנְיַן טְבִילָה, וְאֵינוּ כְּגוּף בִּפְנֵי עַצְמוֹ כְּדֵי שֶׁנֹּאמַר רֹב הַשֵּׂעָר; אֵלָא אַף עַל פִּי שֶׁכָּל שֵׂעָר רֹאשׁוֹ קָשׁוּר נִימָה נִימָה--אִם אֵינוּ מַקְפִּיד עָלָיו, עָלְתָה לוֹ טְבִילָה, אֵלָא אִם כֵּן נִצְטָרַף לְחוֹצֵץ אַחֵר עַל גּוּפוֹ, כְּמוֹ שֶׁבֵּאַרְנוּ.
וְאֶחָד הַנִּדָּה, וְאֶחָד שְׁאָר הַטְּמֵאִים שֶׁיֵּשׁ בְּרֹאשָׁן שֵׂעָר.

תַּקָּנַת עֶזְרָא הִיא שֶׁתִּהְיֶה אִשָּׁה חוֹפֶפֶת אֶת שְׂעָרָהּ, וְאַחַר כָּךְ תִּטְבֹּל; וְאִם אִפְשָׁר לָהּ לָחֹף בַּלַּיְלָה וְלִטְבֹּל מִיָּד, תֵּכֶף לַחֲפִיפָה--הֲרֵי זֶה מְשֻׁבָּח.
וּבְשָׁעַת הַדֹּחַק, אוֹ מִפְּנֵי הַחֹלִי--חוֹפֶפֶת אַפִלּוּ בְּעֶרֶב שַׁבָּת, וְטוֹבֶלֶת לְמוֹצָאֵי שַׁבָּת.

טָבְלָה וְעָלְתָה, וְנִמְצָא עָלֶיהָ דָּבָר חוֹצֵץ--אִם בְּאוֹתוֹ הַיּוֹם שֶׁחָפְפָה טַבְלָה, אֵינָהּ צְרִיכָה לָחֹף פַּעַם שְׁנִיָּה, אֵלָא חוֹזֶרֶת, וְטוֹבֶלֶת בִּלְבָד.
וְאִם לָאו, צְרִיכָה לָחֹף פַּעַם שְׁנִיָּה וְלִטְבֹּל.

לֹא תָחֹף אִשָּׁה בְּנֶתֶר, מִפְּנֵי שְׁהוּא מְקַטֵּף אֶת הַשֵּׂעָר, וְלֹא בְּאָהָל, מִפְּנֵי שְׁהוּא מְסָרֵךְ אֶת הַשֵּׂעָר; אֵלָא בְּחַמִּין, וְאַפִלּוּ בְּחַמֵּי חַמָּה--מִפְּנֵי שֶׁהַחַמִּין מְיַשְּׁרִין אֶת הַשֵּׂעָר, וּמְסַלְסְלִין אוֹתוֹ.
אֲבָל הַצּוֹנֵן מְקַבְּצִין אֶת הַשֵּׂעָר, וּמְכַלְכְּלִין אוֹתוֹ וּמִתְקַשֵּׁר.

נִדָּה שֶׁנָּתְנָה תַּבְשִׁיל לִבְנָהּ, וְטָבְלָה--לֹא עָלְתָה לָהּ טְבִילָה, מִפְּנֵי הַשַּׁמְנוּנִית שֶׁעַל יָדָהּ.
שָׂרְטָה בְּשָׂרָהּ וְהוֹצִיאָה דָּם, וְטָבְלָה--בְּתוֹךְ שְׁלוֹשָׁה יָמִים, אֵין מְקוֹם הַשְּׂרִיטוֹת חוֹצֵץ; לְאַחַר שְׁלוֹשָׁה יָמִים, הֲרֵי מְקוֹם הַשְּׂרִיטוֹת חוֹצֵץ, מִפְּנֵי שֶׁהַדָּם קוֹפֶה שָׁם, כַּגְּלָד שֶׁעַל גַּבֵּי הַמַּכָּה.

וְכֵן לִפְלוּף שֶׁבָּעַיִן--אִם הָיָה יָבֵשׁ וְהוּא שֶׁהִתְחִיל לְהוֹרִיק, חוֹצֵץ בַּנִּדָּה.
כֹּחַל שֶׁבָּעַיִן, אֵינוּ חוֹצֵץ; שֶׁעַל גַּבֵּי הָעַיִן, חוֹצֵץ.
וְאִם הָיוּ עֵינֶיהָ פּוֹרְחוֹת, אַף עַל גַּבֵּי הָעַיִן אֵינוּ חוֹצֵץ.
פָּתְחָה עֵינֶיהָ בְּיוֹתֵר, אוֹ עָצְמָה עֵינֶיהָ בְּיוֹתֵר--לֹא עָלְתָה לָהּ טְבִילָה.

בַּמֶּה דְּבָרִים אֲמוּרִים, לְעִנְיַן טְהָרוֹת; אֲבָל לְהַתִּירָהּ לְבַעְלָהּ, הֲרֵי זוֹ מֻתֶּרֶת.
אַף עַל פִּי שֶׁנָּתְנָה תַּבְשִׁיל לִבְנָהּ, אוֹ שֶׁהָיָה בָּהּ שֶׂרֶט יָשָׁן, אוֹ שֶׁהָיָה עַל גַּב עֵינֶיהָ כֹּחַל, וּבֵין פָּתְחָה עֵינֶיהָ אוֹ עָצְמָה אוֹתָן--הֲרֵי זוֹ מֻתֶּרֶת לְבַעְלָהּ: שֶׁכָּל הַדְּבָרִים הָאֵלּוּ וְכַיּוֹצֶא בָּהֶן אֵינָן חוֹצְצִין אֵלָא מִדִּבְרֵיהֶם, וּלְעִנְיַן טְהָרוֹת גָּזְרוּ; לְעִנְיַן בְּעִילָה, לֹא גָזְרוּ.
וְכָל הַחוֹצֵץ בַּנִּדָּה לִטְהָרוֹת--חוֹצֵץ בִּשְׁאָר טְמֵאִים לְעִנְיַן טְהָרוֹת, וְחוֹצֵץ בַּבֶּגֶד בְּשָׁעַת טְבִילָה.

 מִי שֶׁטָּבַל, וְעָלָה וְנִמְצָא עָלָיו דָּבָר חוֹצֵץ--אַף עַל פִּי שֶׁנִּתְעַסַּק בְּאוֹתוֹ הַמִּין כָּל הַיּוֹם כֻּלּוֹ, הֲרֵי הוּא בְּטֻמְאָתוֹ עַד שֶׁיֹּאמַר יוֹדֵעַ אֲנִי בַּוַּדַּאי שֶׁלֹּא הָיָה זֶה עָלַי קֹדֶם הַטְּבִילָה: הוֹאִיל וְהֻחְזַק טָמֵא, הַעְמֵד טָמֵא עַל טֻמְאָתוֹ, עַד שֶׁתֵּדַע בַּוַּדַּאי שֶׁטָּהַר.

הִלְכּוֹת מִקְווֹת פֵּרֶק ג 
וְאֵלּוּ חוֹצְצִין בַּכֵּלִים: הַזֶּפֶת, וְהַחֵמָר, וְכַיּוֹצֶא בָּהֶן.
הַזֶּפֶת שֶׁבְּכוֹס וְשֶׁבִּצְלוֹחִית--מִתּוֹכָן, חוֹצְצִין; וּמֵאֲחוֹרֵיהֶן, אֵינָן חוֹצְצִין.
בַּמֶּה דְּבָרִים אֲמוּרִים, מִבֵּית הָאֻמָּן; אֲבָל מִבַּעַל הַבַּיִת--בֵּין מִתּוֹכָן בֵּין מֵאֲחוֹרֵיהֶן, חוֹצְצִין.

הַזֶּפֶת שֶׁבְּתַמְחוּי וְשֶׁבִּקְעָרָה--בֵּין מִתּוֹכָן בֵּין מֵאֲחוֹרֵיהֶן, בֵּין מִבַּעַל הַבַּיִת בֵּין מִבֵּית הָאֻמָּן--חוֹצְצִין.
הַמּוֹר וְהַקּוּמוֹס--בֵּין בְּכוֹס וּצְלוֹחִית בֵּין בְּתַמְחוּי וּקְעָרָה, בֵּין מִבַּעַל הַבַּיִת בֵּין מִבֵּית הָאֻמָּן, בֵּין מִתּוֹכָן בֵּין מֵאֲחוֹרֵיהֶן--חוֹצְצִין.

הָיָה זֶפֶת אוֹ חֵמָר וְכַיּוֹצֶא בָּהֶן עַל הַטַּבְלָה, וְעַל הַשֻּׁלְחָן, וְעַל הַדַּרְגַּשׁ--אִם הָיוּ נְקִיִּים--חוֹצְצִין, מִפְּנֵי שְׁהוּא מַקְפִּיד עֲלֵיהֶן; וְעַל הַבְּלוּסִין--אֵינָן חוֹצְצִין, מִפְּנֵי שְׁאֵינוּ מַקְפִּיד עֲלֵיהֶן.
הָיוּ עַל מִטּוֹת בַּעַל הַבַּיִת, חוֹצְצִין; וְעַל שֶׁלְּעָנִי, אֵינָן חוֹצְצִין.
עַל אִכּוּף בַּעַל הַבַּיִת, חוֹצֵץ; וְעַל זַקָּקִין, אֵינוּ חוֹצֵץ.
עַל הַמַּרְדַּעַת מִשְּׁנֵי צְדָדִין, חוֹצֵץ.

הָיָה זֶפֶת אוֹ חֵמָר וְכַיּוֹצֶא בָּהֶן עַל בִּגְדֵי תַּלְמִידֵי חֲכָמִים--אַפִלּוּ מִצַּד אֶחָד חוֹצֵץ, מִפְּנֵי שְׁהֶן מַקְפִּידִין עַל מַלְבּוּשָׁן לִהְיוֹת נָקִי.

עַל בִּגְדֵי עַמֵּי הָאָרֶץ--מִשְּׁנֵי צְדָדִין, חוֹצֵץ; מִצַּד אֶחָד, אֵינוּ חוֹצֵץ.
הָיוּ עַל הַמִּטְפָּחוֹת שֶׁלַּזַּפָּתִים, וְשֶׁלַּיּוֹצְרִים, וְשֶׁלִּמְפַסְּלֵי אִילָנוֹת--אֵינָן חוֹצְצִין.
טַבָּח שֶׁהָיָה דָּם עַל בִּגְדוֹ--אֵינוּ חוֹצֵץ, מִפְּנֵי שְׁאֵינוּ מַקְפִּיד.
מוֹכֵר רְבָב שֶׁהָיָה רְבָב עַל בִּגְדוֹ, אֵינוּ חוֹצֵץ; וְכֵן כָּל כַּיּוֹצֶא בְּזֶה.
הָיָה הַטַּבָּח מוֹכֵר רְבָב, וְהָיָה עַל בִּגְדוֹ דָּם וּרְבָב--הֲרֵי זֶה סְפֵק אִם חוֹצֵץ, מִפְּנֵי שְׁהֶן שְׁנַיִם מַקְפִּיד, אוֹ אֵינוּ חוֹצֵץ, שֶׁהֲרֵי מְלַאכְתּוֹ הִיא וְאֵינוּ מַקְפִּיד.

 הָיָה הַזֶּפֶת אוֹ הַחֵמָר וְכַיּוֹצֶא בָּהֶן עַל הַסַּנְדָּל מִתּוֹכוֹ--מִלְמַעְלָה, חוֹצֵץ; וּמִלְּמַטָּה, אֵינוּ חוֹצֵץ.
עַל הַסַּפְסַל--מִלְמַעְלָה אוֹ מִן הַצְּדָדִין, חוֹצֵץ; מִלְּמַטָּה, אֵינוּ חוֹצֵץ.
לִכְלוּכֵי צוֹאָה שֶׁבַּכִּסֵּא וְשֶׁבַּקַּתְדְּרָה הַמְּכֻבָּשִׁין--בֵּין מִתּוֹכָן בֵּין מֵאֲחוֹרֵיהֶן, בֵּין מִלְּמַטָּה בֵּין מִן הַצְּדָדִין--אֵינָן חוֹצְצִין, מִפְּנֵי שֶׁהַמַּיִם מַעְבִירִין אוֹתָן.

אֲבָל לִכְלוּכֵי שְׁמָרִים שֶׁבַּכּוֹס וְשֶׁבַּצְּלוֹחִית, וְהַמּוֹךְ שֶׁבַּשֵּׁיר וְשֶׁבַּזּוֹג, וְהַטִּיט וְהַבָּצֵק שֶׁעַל יַד הַקֻּרְדֹּם וְשֶׁעַל יַד הַמַּגְרֵפָה--חוֹצְצִין.

 דָּבָר בָּרוּר הוּא שֶׁכָּל מָקוֹם שֶׁאָמַרְנוּ בַּזֶּפֶת וּבַחֵמָר וְכַיּוֹצֶא בָּהֶן שְׁאֵינָן חוֹצְצִין בַּכֵּלִים, מִפְּנֵי שְׁאֵינוּ מַקְפִּיד הוּא; לְפִיכָּךְ אִם הָיָה רֹב הַכְּלִי חָפוּי בְּזֶפֶת אוֹ בְּחֵמָר וְכַיּוֹצֶא בָּהֶן--לֹא עָלְתָה לוֹ טְבִילָה כְּמוֹ שֶׁבֵּאַרְנוּ, אַף עַל פִּי שְׁאֵינוּ מַקְפִּיד.
וְאֵין בְּדָבָר זֶה הֶפְרֵשׁ בִּכְלִי מִן הַכֵּלִים, אֵלָא כָּל הַכֵּלִים שׁוֹוִין בְּדָבָר זֶה.

 כָּל יְדוֹת הַכֵּלִים שְׁהֶן חֲלוּלִין שֶׁהִכְנִיסָן שֶׁלֹּא כְּדַרְכָּן, אוֹ שֶׁהִכְנִיסָן כְּדַרְכָּן וְלֹא מֵרְקָן, אוֹ שֶׁהָיוּ שֶׁלְּמַתֶּכֶת וְנִשְׁבְּרוּ--לֹא עָלְתָה לָהֶן טְבִילָה.
כְּלִי שֶׁהָפַךְ פִּיו לְמַטָּה, וְהִטְבִּילוֹ--כְּאִלּוּ לֹא טָבַל, מִפְּנֵי שְׁאֵין הַמַּיִם נִכְנָסִין בְּכֻלּוֹ.
הָיָה בּוֹ מְקוֹם שְׁאֵינָן נִכְנָסִין בּוֹ עַד שֶׁיַּטֶּנּוּ--לֹא עָלְתָה לוֹ טְבִילָה, עַד שֶׁיַּטֶּנּוּ עַל צִדּוֹ.

 כְּלִי שְׁהוּא צָר מִכָּאן וּמִכָּאן, וְרָחֵב מִן הָאֶמְצָע--אֵינוּ טָהוֹר, עַד שֶׁיַּטֶּנּוּ עַל צִדּוֹ.
צְלוֹחִית שֶׁפִּיהָ שׁוֹקֵעַ--אֵינָהּ טְהוֹרָה, עַד שֶׁיַּטֶּנָּה עַל צִדָּהּ.
קַלְמָרִין--אֵינָהּ טְהוֹרָה, עַד שֶׁיִּקְּבֶנָּה מִצִּדָּהּ כְּדֵי שֶׁיִּכָּנְסוּ הַמַּיִם לָעַקְמוּמִית שֶׁבָּהּ.

 בְּהֵמָה שֶׁהָיָה הַשֵּׁיר עָלֶיהָ רָפוּי וְנִטְמָא, מַטְבִּילִין אוֹתוֹ בִּמְקוֹמוֹ.
וְלֹא יַטְבִּיל אֶת הַקֻּמְקְמוֹס בַּפֶּחָמִין שֶׁבּוֹ, אֵלָא אִם כֵּן שִׁפְשַׁף.
כְּלִי שְׁהוּא מָלֵא מַשְׁקִין, וְהִטְבִּילוֹ--כְּאִלּוּ לֹא טָבַל.
הָיָה מָלֵא מַיִם, וְהִטְבִּילוֹ--הֲרֵי הַמַּיִם וְהַכְּלִי טְהוֹרִין כְּאַחַת, מִפְּנֵי שֶׁהַמַּיִם יֵשׁ לָהֶן טַהְרָה כְּמוֹ שֶׁבֵּאַרְנוּ בְּטֻמְאַת אֹכָלִין וּמַשְׁקִין.

הָיָה הַכְּלִי מָלֵא מֵי רַגְלַיִם, רוֹאִין אוֹתָן כְּאִלּוּ הֶן מַיִם.
הָיָה בּוֹ מֵי חַטָּאת--אִם הָיָה רֹב הַכְּלִי פָּנוּי, כְּדֵי שֶׁיִּרְבּוּ מֵי מִקְוָה עַל מֵי חַטָּאת שֶׁבְּתוֹכוֹ--הֲרֵי זֶה טָהוֹר; וְאִם לָאו--עֲדַיִן הוּא בְּטֻמְאָתוֹ, וּכְאִלּוּ הֶן שְׁאָר מַשְׁקִין שֶׁחוֹצְצִין בֵּין גּוּף הַכְּלִי וּבֵין מֵי הַמִּקְוָה.

 כְּלִי שֶׁתּוֹכוֹ טָהוֹר וְגַבּוֹ טָמֵא, וְהָיָה מָלֵא יַיִן לָבָן אוֹ חָלָב, וְהִטְבִּילוֹ--הוֹלְכִין אַחַר הָרֹב: אִם הָיָה רֹב הַכְּלִי פָּנוּי, כְּדֵי שֶׁיִּרְבּוּ הַמַּיִם בְּתוֹכוֹ--טָהוֹר, מִפְּנֵי שֶׁטֻּמְאָתוֹ מִדִּבְרֵיהֶם.
אֲבָל אִם הָיָה בּוֹ יַיִן אָדֹם אוֹ שְׁאָר מַשְׁקִין, לֹא עָלְתָה לוֹ טְבִילָה.

 לְגִין שְׁהוּא מָלֵא מַיִם טְמֵאִים, וְנָתַן עַל פִּיו טִיט טוֹפֵחַ, וְהָיָה הַטִּיט שׁוֹקֵעַ בַּמַּיִם, וְהִטְבִּילוֹ--טָהוֹר; וְאִם הָיָה טִיט הַיָּוֵן וְכַיּוֹצֶא בּוֹ, כְּאִלּוּ לֹא טָבַל.
וְכֵן טַבַּעַת שֶׁנְּתָנָהּ בִּלְבֵנָה שֶׁלְּטִיט טוֹפֵחַ, וְהִטְבִילָהּ--טְהוֹרָה; וְאִם הָיָה טִיט יָוֵן, כְּאִלּוּ לֹא טָבְלָה.

 אֵלּוּ שְׁאֵין צְרִיכִין שֶׁיָּבוֹאוּ בָּהֶן הַמַּיִם: סְתָם קִשְׁרֵי בִּגְדֵי עֲנִיִּים; וְאִם הִקְפִּיד עֲלֵיהֶן, חוֹצְצִין.
וְקִשְׁרֵי בִּגְדֵי בַּעֲלֵי בָּתִּים, סְתָמָן חוֹצְצִין; וְאִם אֵינוּ מַקְפִּיד עַל הַקְּשָׁרִים, אֵינָן חוֹצְצִין.
וְקִשְׁרֵי נִימֵי הַבְּגָדִים שֶׁנִּתְקַשְּׁרוּ מֵאֵלֵיהֶן, וַחֲבַט הַסַּנְדָּל, וּתְפִלָּה שֶׁלָּרֹאשׁ בִּזְמָן שֶׁהַקְּצִיצָה דְּבוּקָה עִם הָרְצוּעָה בְּבֵית הָרְצוּעָה שֶׁבָּהּ וַחֲזָקָה, וּתְפִלָּה שֶׁלַּזְּרוֹעַ בִּזְמָן שְׁאֵינָהּ עוֹלָה וְיוֹרֶדֶת, וְאָזְנֵי הַחֵמֶת וְאָזְנֵי הַתֻּרְמַל, וְכָל כַּיּוֹצֶא בְּאֵלּוּ מִקְּשָׁרִים וּתְפָרִים שְׁאֵינוּ עֲתִיד לְהַתִּירָן.

 וְאֵלּוּ שְׁהֶן צְרִיכִין שֶׁיָּבוֹאוּ בָּהֶן הַמַּיִם: הַקְּשָׁרִים שֶׁבְּפִתְחֵי הַחֲלוּק שְׁהֶן עֲשׂוּיִין בְּלוּלָאוֹת, וְכֵן קִשְׁרֵי לוּלָאוֹת שֶׁבַּכָּתֵף, וְשָׂפָה שֶׁלַּסָּדִין צָרִיךְ לְמַתַּח, וּתְפִלָּה שֶׁלָּרֹאשׁ בִּזְמָן שְׁאֵינָהּ בָּרְצוּעָה, וְשֶׁלַּזְּרוֹעַ בִּזְמָן שְׁהִיא עוֹלָה וְיוֹרֶדֶת, וּשְׁנָץ שֶׁלַּסַּנְדָּל, וְקִשְׁרֵי נִימֵי הַבְּגָדִים שֶׁקָּשַׁר אוֹתָן, וְכֵן כָּל כַּיּוֹצֶא בְּאֵלּוּ מִמְּקוֹמוֹת שְׁהוּא עֲתִיד לְגַלּוֹתָן וּלְמַתְּחָן.

הַסַּלִּין שֶׁלַּגַּת וְשֶׁלַּבַּד--אִם הָיוּ חֲזָקִים, צָרִיךְ לַחְטֹט; וְאִם הָיוּ רָפִין, צָרִיךְ לְנַעַר.
הַכַּר וְהַכֶּסֶת שֶׁלְּעוֹר, צְרִיכִין שֶׁיָּבוֹאוּ הַמַּיִם בָּהֶן.
כֶּסֶת עֲגוּלָה, וְהַכַּדּוּר, וְהָאִמּוּם, וְהַקָּמִיעַ, וְהַתְּפִלָּה--אֵינָן צְרִיכִין שֶׁיָּבוֹאוּ הַמַּיִם לַחֲלָלָן.
זֶה הַכְּלָל--כָּל שְׁאֵין דַּרְכוֹ לְהַכְנִיס וּלְהוֹצִיא, טוֹבֵל סָתוּם.

 הַמַּטְבִּיל בְּגָדִים כִּשְׁהֶן מְכֻבָּסִין, צְרִיכִין שֶׁיִּכָּנְסוּ בָּהֶן הַמַּיִם עַד שֶׁיְּבַעְבְּעוּ; הִטְבִּילָן נְגוּבִין, עַד שֶׁיְּבַעְבְּעוּ וְיָנוּחוּ מִבִּעְבּוּעָן.

 כָּל יְדוֹת הַכֵּלִים שְׁהֶן אֲרוּכִין יָתֵר מִצָּרְכָּן, וַעֲתִיד לָקוּצָן--מַטְבִּילָן עַד מְקוֹם הַמִּדָּה.
כֵּיצַד: שַׁלְשֶׁלֶת דְּלִי גָּדוֹל אַרְבָּעָה טְפָחִים, וְקָטָן עֲשָׂרָה טְפָחִים; מַטְבִּיל מִן הַשַּׁלְשֶׁלֶת עַד מִדָּה זוֹ בִּלְבָד, וְהַשְּׁאָר טָהוֹר.

 כְּלִי טָמֵא שֶׁנָּתַן בְּתוֹכוֹ כֵּלִים אֲחֵרִים, וְהִטְבִּיל הַכֹּל--עָלְתָה לָהֶן טְבִילָה, אַף עַל פִּי שֶׁפִּי הַכְּלִי צָר בְּיוֹתֵר: שֶׁהֲרֵי הַמַּיִם נִכְנָסִין לוֹ; וּמִתּוֹךְ שֶׁעָלְתָה טְבִילָה לִכְלִי גָּדוֹל, עָלְתָה טְבִילָה לַכֵּלִים שֶׁבְּתוֹכוֹ.
וְאִם הִטָּהוּ עַל צִדּוֹ, וְהִטְבִּיל--לֹא עָלְתָה לָהֶן טְבִילָה, עַד שֶׁיִּהְיֶה פִּיו רָחֵב כִּשְׁפוֹפֶרֶת הַנּוֹד.
וְכֵן אִם הָיָה הַכְּלִי טָהוֹר, וְנָתַן לְתוֹכוֹ כֵּלִים טְמֵאִים, וְהִטְבִּילָן--לֹא עָלְתָה לָהֶן טְבִילָה, עַד שֶׁיִּהְיֶה פִּיו רָחֵב כִּשְׁפוֹפֶרֶת הַנּוֹד.

בַּמֶּה דְּבָרִים אֲמוּרִים, לַתְּרוּמָה.
אֲבָל לַקֳּדָשִׁים--אֵין מַטְבִּילִין כֵּלִים לְתוֹךְ כֵּלִים טְהוֹרִים כְּלָל, וְאַפִלּוּ הָיוּ בְּסַל אוֹ בְּקֻפָּה כְּמוֹ שֶׁבֵּאַרְנוּ.

הִלְכּוֹת מִקְווֹת פֵּרֶק ד 
דִּין תּוֹרָה: שֶׁכָּל מַיִם מְכֻנָּסִין, טוֹבְלִין בָּהֶן--שֶׁנֶּאֱמָר "מִקְוֵה-מַיִם" , מִכָּל מָקוֹם.
וְהוּא, שֶׁיִּהְיֶה בָּהֶן כְּדֵי לְהַעֲלוֹת בָּהֶן טְבִילָה לְכָל גּוּף הָאָדָם בְּבַת אַחַת: שִׁעֲרוּ חֲכָמִים, אַמָּה עַל אַמָּה בְּרוּם שָׁלוֹשׁ אַמּוֹת; וְשֵׁעוּר זֶה הוּא מַחְזִיק אַרְבָּעִים סְאָה מַיִם, בֵּין שְׁאוּבִין בֵּין שְׁאֵינָן שְׁאוּבִין.

מִדִּבְרֵי סוֹפְרִים: שֶׁהַמַּיִם הַשְּׁאוּבִין, פְּסוּלִין לִטְבִילָה; וְלֹא עוֹד, אֵלָא מִקְוֵה מַיִם שְׁאֵינָן שְׁאוּבִין, שֶׁנָּפַל לְתוֹכָן שְׁלֹשֶׁת לוֹגִין מַיִם שְׁאוּבִין--פָּסְלוּ הַכֹּל.
אַף עַל פִּי שֶׁפְּסוּל מַיִם שְׁאוּבִין מִדִּבְרֵי סוֹפְרִים, לְמָדוּהוּ בְּהֶקֵּשׁ: שֶׁהֲרֵי הוּא אוֹמֵר "אַךְ מַעְיָן וּבוֹר מִקְוֵה-מַיִם, יִהְיֶה טָהוֹר" --הַמַּעְיָן אֵין בּוֹ תְּפוּסַת יַד אָדָם כְּלָל, וְהַבּוֹר כֻּלּוֹ בִּידֵי אָדָם שֶׁהֲרֵי כֻּלּוֹ מַיִם שְׁאוּבִין; אָמְרוּ חֲכָמִים הַמִּקְוָה לֹא יִהְיֶה כֻּלּוֹ שָׁאוּב כַּבּוֹר, וְאֵינוּ צָרִיךְ לִהְיוֹת כֻּלּוֹ בִּידֵי שָׁמַיִם כַּמַּעְיָן, אֵלָא אִם יֵשׁ בּוֹ תְּפוּסַת יַד אָדָם, כָּשֵׁר.

כֵּיצַד: הַמַּנִּיחַ קַנְקַנִּים בְּרֹאשׁ הַגָּג לְנַגְּבָן, וְיָרְדוּ לָהֶן גְּשָׁמִים וְנִתְמַלְּאוּ--אַף עַל פִּי שְׁהִיא עוֹנַת הַגְּשָׁמִים, הֲרֵי זֶה יְשַׁבַּר אֶת הַקַּנְקַנִּים אוֹ יִכְפֶּה אוֹתָן וְהַמַּיִם הַנִּקְוִים מֵהֶן כְּשֵׁרִים לִטְבִילָה, וְאַף עַל פִּי שֶׁכָּל הַמַּיִם הָאֵלּוּ הָיוּ בְּכֵלִים, שֶׁהֲרֵי לֹא מִלְּאָן בְּיָדוֹ.
לְפִיכָּךְ אִם הִגְבִּיהַּ אֶת הַקַּנְקַנִּים, וְהֶעֱרָה אוֹתָן--הֲרֵי כָּל הַמַּיִם שֶׁבָּהֶן שְׁאוּבִין.

הַמַּנִּיחַ כֵּלִים תַּחַת הַצִּנּוֹר תָּמִיד בְּכָל עֵת וּבְכָל זְמָן, אֶחָד כֵּלִים קְטַנִּים וְאֶחָד כֵּלִים גְּדוֹלִים, אַפִלּוּ כְּלֵי אֲבָנִים וְכַיּוֹצֶא בָּהֶן מִכֵּלִים שְׁאֵינָן מְקַבְּלִין טֻמְאָה, וְנִתְמַלְּאוּ מֵי גְּשָׁמִים--הֲרֵי אֵלּוּ פְּסוּלִין.
וְאִם כְּפָיָן עַל פִּיהֶן, אוֹ שִׁבְּרָן--הַמַּיִם הַנִּקְוִים מֵהֶן כִּשְׁאוּבִין לְכָל דָּבָר, שֶׁהֲרֵי לְדַעְתּוֹ נִתְמַלְּאוּ: שֶׁחֶזְקַת הַצִּנּוֹר לְקַלַּח מַיִם.
וְאַפִלּוּ שָׁכַח הַכֵּלִים תַּחַת הַצִּנּוֹר, פְּסוּלִין: גָּזְרוּ עַל הַשּׁוֹכֵחַ, מִפְּנֵי הַמַּנִּיחַ.

וְכֵן הַמַּנִּיחַ אֶת הַכֵּלִים בֶּחָצֵר בְּשָׁעַת קִשּׁוּר עָבִים, וְנִתְמַלְּאוּ--הַמַּיִם שֶׁבָּהֶן פְּסוּלִין, שֶׁהֲרֵי לְדַעְתּוֹ נִתְמַלְּאוּ.
וְכֵן גָּזְרוּ עַל הַשּׁוֹכֵחַ בֶּחָצֵר בְּשָׁעַת קִשּׁוּר עָבִים, מִשּׁוֹם מַנִּיחַ.

הִנִּיחָן בֶּחָצֵר בְּשָׁעַת פִּזּוּר עָבִים, וּבָאוּ עָבִים, וְנִתְמַלְּאוּ--הֲרֵי אֵלּוּ כְּשֵׁרִין, כְּמִי שֶׁהִנִּיחָן בְּרֹאשׁ הַגָּג לְנַגְּבָן.
וְכֵן אִם הִנִּיחָן בְּשָׁעַת קִשּׁוּר עָבִים, וְנִתְפַּזְּרוּ, וְחָזְרוּ וְנִתְקַשְּׁרוּ, וְנִתְמַלְּאוּ--הֲרֵי אֵלּוּ כְּשֵׁרִין.
וְאִם שִׁבְּרָן אוֹ כְּפָיָן, הַמַּיִם הַנִּקְוִים מֵהֶן כְּשֵׁרִין.

 הַסַּיָּד שֶׁשָּׁכַח עֲצִיץ בְּמִקְוָה, וְנִתְמַלָּא מַיִם--אַף עַל פִּי שֶׁלֹּא נִשְׁאַר בַּמִּקְוָה אֵלָא מְעַט, וַהֲרֵי הָעֲצִיץ יֵשׁ בּוֹ רֹב הַמִּקְוָה--הֲרֵי זֶה יְשַׁבַּר אֶת הָעֲצִיץ בִּמְקוֹמוֹ, וְנִמְצָא הַמִּקְוָה כֻּלּוֹ כָּשֵׁר.

וְכֵן הַמְּסַדֵּר אֶת הַקַּנְקַנִּים בְּתוֹךְ הַמִּקְוָה, כְּדֵי לְחַסְּמָן, וְנִתְמַלְּאוּ מַיִם--אַף עַל פִּי שֶׁבָּלַע הַמִּקְוָה אֶת מֵימָיו, וְלֹא נִשְׁאָר שָׁם מַיִם כְּלָל אֵלָא מַיִם שֶׁבְּתוֹךְ הַקַּנְקַנִּים--הֲרֵי זֶה יְשַׁבַּר אֶת הַקַּנְקַנִּים, וְהַמַּיִם הַנִּקְוִים מֵהֶן מִקְוָה כָּשֵׁר.

 כֵּיצַד פּוֹסְלִין הַמַּיִם הַשְּׁאוּבִין אֶת הַמִּקְוָה בִּשְׁלֹשֶׁת לוֹגִין: שְׁאִם הָיָה בַּמִּקְוָה פָּחוּת מֵאַרְבָּעִים סְאָה, וְנָפְלוּ לוֹ שְׁלֹשֶׁת לוֹגִין וְהִשְׁלִימוּהוּ לְאַרְבָּעִים סְאָה--הֲרֵי הַכֹּל פָּסוּל.
אֲבָל מִקְוָה שֶׁיֵּשׁ בּוֹ אַרְבָּעִים סְאָה מַיִם שְׁאֵינָן שְׁאוּבִין, וְשָׁאַב בְּכַד, וְשָׁפַךְ לְתוֹכוֹ כָּל הַיּוֹם כֻּלּוֹ--הֲרֵי זֶה כָּשֵׁר.

וְלֹא עוֹד, אֵלָא מִקְוָה עֶלְיוֹן שֶׁיֵּשׁ בּוֹ אַרְבָּעִים סְאָה מַיִם כְּשֵׁרִין, וְהָיָה מְמַלֵּא בִּכְלִי וְנוֹתֵן לְתוֹכוֹ עַד שֶׁרַבּוּ הַמַּיִם, וְיָרְדוּ לְמִקְוָה תַּחְתּוֹן אַרְבָּעִים סְאָה--הֲרֵי הַתַּחְתּוֹן כָּשֵׁר.

 מִקְוָה שֶׁיֵּשׁ בּוֹ אַרְבָּעִים סְאָה מְכֻוָּנוֹת, וְנָתַן לְתוֹכוֹ סְאָה מַיִם שְׁאוּבִין, וְנָטַל אַחַר כָּךְ מִמֶּנּוּ סְאָה--הֲרֵי זֶה כָּשֵׁר; וְכֵן נוֹתֵן סְאָה וְנוֹטֵל סְאָה, וְהוּא כָּשֵׁר--עַד רֻבּוֹ.

 אֵין הַמַּיִם הַשְּׁאוּבִין פּוֹסְלִין אֶת הַמִּקְוָה בִּשְׁלֹשֶׁת לוֹגִין, עַד שֶׁיִּפְּלוּ לְתוֹךְ הַמִּקְוָה מִן הַכְּלִי; אֲבָל אִם נִגְרְרוּ הַמַּיִם הַשְּׁאוּבִין חוּץ לַמִּקְוָה, וְנִמְשְׁכוּ וְיָרְדוּ לַמִּקְוָה--אֵינָן פּוֹסְלִין אֶת הַמִּקְוָה, אֵלָא עַד שֶׁיִּהְיוּ מֶחְצָה לְמֶחְצָה; אֲבָל אִם הָיָה רֹב מִן הַכְּשֵׁרִים, הֲרֵי הַמִּקְוָה כָּשֵׁר.

כֵּיצַד: מִקְוָה שֶׁיֵּשׁ בּוֹ עֶשְׂרִים סְאָה וּמַשְׁהוּ מַיִם כְּשֵׁרִים, וְהָיָה מְמַלֵּא וְשׁוֹאֵב חוּץ לַמִּקְוָה, וְהַמַּיִם נִמְשָׁכִין וְיוֹרְדִין לַמִּקְוָה--בֵּין שֶׁהָיוּ נִמְשָׁכִין עַל הַקַּרְקָע, אוֹ בְּתוֹךְ הַסִּילוֹן וְכַיּוֹצֶא בּוֹ מִדְּבָרִים שְׁאֵינָן פּוֹסְלִין--הֲרֵי הַמִּקְוָה כָּשֵׁר, וְאַפִלּוּ הִשְׁלִימוֹ לְאֶלֶף סְאָה: שֶׁהַשְּׁאוּבָה שֶׁהִמְשִׁיכוּהָ כְּשֵׁרָה, אִם הָיָה שָׁם רֹב אַרְבָּעִים סְאָה מִן הַכָּשֵׁר.

וְכֵן גָּג שֶׁהָיָה בְּרֹאשׁוֹ עֶשְׂרִים סְאָה וּמַשְׁהוּ מֵי גְּשָׁמִים, וּמִלָּא בִּכְתֵפוֹ וְנָתַן לְתוֹכוֹ פָּחוּת מֵעֶשְׂרִים, שֶׁנִּמְצָא הַכֹּל פָּסוּל, וּפָתַח הַצִּנּוֹר וְנִמְשְׁכוּ הַכֹּל לְמָקוֹם אֶחָד--הֲרֵי זֶה מִקְוָה כָּשֵׁר: שֶׁהַשְּׁאוּבָה שֶׁהִמְשִׁיכוּהָ--כֻּלָּהּ כְּשֵׁרָה, הוֹאִיל וְהָיָה שָׁם רֹב כָּשֵׁר.
וְכֵן כָּל כַּיּוֹצֶא בְּזֶה.

 הוֹרוּ מִקְצַת חַכְמֵי מַעְרָב וְאָמְרוּ הוֹאִיל וְאָמְרוּ חֲכָמִים שְׁאוּבָה שֶׁהִמְשִׁיכוּהָ כֻּלָּהּ טְהוֹרָה, אֵין אָנוּ צְרִיכִין שֶׁיִּהְיוּ שָׁם רֹב מַיִם כְּשֵׁרִים; וְזֶה שֶׁהִצְרִיךְ רֹב וְהַמְּשָׁכָה, דִּבְרֵי יָחִיד הֶן, וּכְבָר נִדְחוּ, שֶׁהֲרֵי אָמְרוּ בַּסּוֹף שְׁאוּבָה שֶׁהִמְשִׁיכוּהָ כֻּלָּהּ טְהוֹרָה.
וּלְפִי דִּבְרֵי זֶה--אִם הָיָה מְמַלֵּא בִּכְלִי וְשׁוֹפֵךְ, וְהַמַּיִם נִזְחָלִין וְהוֹלְכִין לְמָקוֹם אֶחָד, הֲרֵי זֶה מִקְוָה כָּשֵׁר.
וְכֵן כָּל אַמְבְּטֵי שֶׁבַּמֶּרְחֲצָאוֹת שֶׁלָּנוּ מִקְווֹת כְּשֵׁרִים, שֶׁהֲרֵי כָּל הַמַּיִם שֶׁבָּהֶן שָׁאוּב שֶׁנִּמְשַׁךְ הוּא.
וּמֵעוֹלָם לֹא רָאִינוּ מִי שֶׁעָשָׂה מַעֲשֶׂה בְּדָבָר זֶה.

 מֵי גְּשָׁמִים וּמַיִם שְׁאוּבִין שֶׁהָיוּ מִתְעָרְבִין בֶּחָצֵר, וְנִמְשָׁכִין וְיוֹרְדִין לָעוּקָה שֶׁבֶּחָצֵר, אוֹ שֶׁהָיוּ מִתְעָרְבִין עַל מַעֲלוֹת הַמְּעָרָה, וְיוֹרְדִין לַמְּעָרָה--אִם רֹב מִן הַכָּשֵׁר, כָּשֵׁר; וְאִם רֹב מִן הַפָּסוּל, פָּסוּל; מֶחְצָה לְמֶחְצָה, פָּסוּל.

אֵימָתַי--בִּזְמָן שֶׁמִּתְעָרְבִין עַד שֶׁלֹּא יַגִּיעוּ לַמִּקְוָה, וְנִמְשָׁכִין וְיוֹרְדִין.
אֲבָל אִם הָיוּ הַכְּשָׁרִים וְהַפְּסוּלִים מְקַלְּחִין לְתוֹךְ הַמִּקְוָה--אִם יָדוּעַ שֶׁנָּפַל לְתוֹכוֹ אַרְבָּעִים סְאָה מַיִם כְּשֵׁרִים עַד שֶׁלֹּא יָרְדוּ לְתוֹכוֹ שְׁלֹשֶׁת לוֹגִין מַיִם שְׁאוּבִין, כָּשֵׁר; וְאִם לָאו, פָּסוּל.

הִלְכּוֹת מִקְווֹת פֵּרֶק ה 
מִקְוָה שֶׁנָּפְלוּ לוֹ שְׁלֹשֶׁת לוֹגִין מַיִם שְׁאוּבִין מִכְּלִי אֶחָד, אוֹ מִשְּׁנַיִם וּשְׁלוֹשָׁה כֵּלִים--מִצְטָרְפִין: וְהוּא, שֶׁיַּתְחִיל הַשֵּׁנִי עַד שֶׁלֹּא פָסַק הָרִאשׁוֹן.
מֵאַרְבָּעָה כֵּלִים, אֵין מִצְטָרְפִין.
בַּמֶּה דְּבָרִים אֲמוּרִים, בִּזְמָן שֶׁלֹּא נִתְכַּוַּן; אֲבָל אִם נִתְכַּוַּן לְרַבּוֹת אֶת מֵי הַמְּקְוָה--אַפִלּוּ נָפַל מִשְׁקַל דֵּינָר בְּכָל שָׁנָה, מִצְטָרֵף לִשְׁלֹשֶׁת לוֹגִין.

בֵּין שֶׁקָּדְמוּ הַשְּׁאוּבִין אֶת הַכְּשֵׁרִים, בֵּין שֶׁקָּדְמוּ הַכְּשֵׁרִים אֶת הַפְּסוּלִין, אוֹ שֶׁהָיוּ הַשְּׁאוּבִין וְהַכְּשֵׁרִים נוֹפְלִין לַמִּקְוָה כְּאַחַת--כֵּיוָן שֶׁנָּפְלוּ שְׁלֹשֶׁת לוֹגִין שְׁאוּבִין לְתוֹךְ אַרְבָּעִים סְאָה אוֹ לְפָחוּת מֵאַרְבָּעִים--נִפְסַל הַכֹּל וְנַעֲשָׂה שָׁאוּב.

 שְׁנַיִם שֶׁהִטִּילוּ זֶה לוֹג וּמֶחְצָה, וְזֶה לוֹג וּמֶחְצָה, וְהַסּוֹחֵט כְּסוּתוֹ וְהִגְבִּיהָהּ, וַהֲרֵי הַמַּיִם שֶׁבָּהּ נוֹפְלִין מִמְּקוֹמוֹת הַרְבֵּה, וְכֵן הַמְּעַרֶה מִן הַצִּרְצוּר, שֶׁמַּטִּיל מִמְּקוֹמוֹת הַרְבֵּה--הֲרֵי אֵלּוּ פּוֹסְלִין.

 הַמַּטְבִּיל כַּר אוֹ כֶּסֶת שֶׁלְּעוֹר בְּמִקְוָה שֶׁיֵּשׁ בּוֹ אַרְבָּעִים סְאָה מְכֻוָּנוֹת--כֵּיוָן שֶׁהִגְבִּיהַּ שִׂפְתוֹתֵיהֶן מִן הַמַּיִם, נִמְצְאוּ הַמַּיִם שֶׁבְּתוֹכָן שְׁאוּבִין.
כֵּיצַד יַעֲשֶׂה--מַטְבִּילָן, וּמַעֲלֶה אוֹתָן דֶּרֶךְ שׁוּלֵיהֶן.
אֲבָל הַשַּׂק וְהַקֻּפָּה--מַטְבִּילִין אוֹתָן וּמַעֲלִין אוֹתָן כְּדַרְכָּן, וְאֵינוּ חוֹשֵׁשׁ.

 מִקְוָה שֶׁיֵּשׁ בּוֹ שָׁלוֹשׁ גֻּמּוֹת שֶׁלְּמַיִם שְׁאוּבִין, לוֹג בְּכָל גֻּמָּה, וְנָפַל לְתוֹכוֹ מַיִם כְּשֵׁרִים--אִם יָדוּעַ שֶׁנָּפַל לְתוֹכוֹ אַרְבָּעִים סְאָה מַיִם כְּשֵׁרִים עַד שֶׁלֹּא יַגִּיעוּ לַגֻּמָּה הַשְּׁלִישִׁית, כָּשֵׁר; וְאִם לָאו, פָּסוּל.

 שְׁנֵי מִקְווֹת, אֵין בְּכָל אֶחָד מֵהֶן אַרְבָּעִים סְאָה, וְנָפַל לְזֶה לוֹג וּמֶחְצָה, וּלְזֶה לוֹג וּמֶחְצָה, וְנִתְעָרְבוּ שְׁנֵי הַמִּקְווֹת--הֲרֵי אֵלּוּ כְּשֵׁרִים, מִפְּנֵי שֶׁלֹּא נִקְרָא עַל אֶחָד מֵהֶן שֵׁם פְּסוּל.

אֲבָל מִקְוָה שְׁאֵין בּוֹ אַרְבָּעִים סְאָה, שֶׁנָּפַל לְתוֹכוֹ שְׁלֹשֶׁת לוֹגִין מַיִם שְׁאוּבִין, וְאַחַר כָּךְ נֶחְלַק לִשְׁנַיִם, וְרִבָּה מַיִם כְּשֵׁרִים עַל כָּל אֶחָד מֵהֶן--הֲרֵי אֵלּוּ פְּסוּלִין: שֶׁכָּל הַמִּקְוָה כֻּלּוֹ שֶׁנִּפְסַל כְּמַיִם שְׁאוּבִין הוּא חָשׁוּב, וּכְאִלּוּ כָּל מֵימָיו נִשְׁאֲבוּ בִּכְלִי.

 בּוֹר שְׁהוּא מָלֵא מַיִם שְׁאוּבִין, וְהָאַמָּה נִכְנֶסֶת לוֹ וְיוֹצְאָה מִמֶּנּוּ--לְעוֹלָם הוּא בִּפְסוּלוֹ, עַד שֶׁיִּתְחַשַּׁב שֶׁלֹּא נִשְׁאַר מִן הַשְּׁאוּבִין שֶׁהָיוּ בַּבּוֹר שְׁלֹשֶׁת לוֹגִין.

מִקְוָה שֶׁנָּפַל לְתוֹכוֹ מַיִם שְׁאוּבִין וְנִפְסַל, וְאַחַר כָּךְ רִבָּה עָלָיו מַיִם כְּשֵׁרִים עַד שֶׁנִּמְצְאוּ הַכְּשֵׁרִים אַרְבָּעִים סְאָה--הֲרֵי הוּא בִּפְסוּלוֹ: עַד שֶׁיֵּצְאוּ כָּל הַמַּיִם שֶׁהָיוּ בּוֹ, וְיִפְחֲתוּ הַשְּׁאוּבִין מִשְּׁלֹשֶׁת לוֹגִין.

כֵּיצַד: מִקְוָה שֶׁיֵּשׁ בּוֹ עֶשְׂרִים סְאָה מֵי גְּשָׁמִים, וְנָפַל לְתוֹכוֹ סְאָה מַיִם שְׁאוּבִין, וְאַחַר כָּךְ הִרְבָּה עָלָיו מַיִם כְּשֵׁרִים--הֲרֵי זֶה בִּפְסוּלוֹ: עַד שֶׁיֵּדַע שֶׁיָּצְאוּ מִמֶּנּוּ עֶשְׂרִים סְאָה שֶׁהָיוּ בּוֹ וַחֲמֵשֶׁת קַבִּין וְיוֹתֵר מֵרְבִּיעַ הַקַּב, וְלֹא נִשְׁאָר מִן הַכֹּל שֶׁנִּפְסַל חוּץ מִפָּחוּת מִשְּׁלֹשֶׁת לוֹגִין.
וְכֵן אִם עָשָׂה מִקְוָה שֶׁיֵּשׁ בּוֹ אַרְבָּעִים סְאָה מַיִם כְּשֵׁרִים, וְעֵרַב אוֹתוֹ עִם הַמִּקְוָה הַזֶּה הַפָּסוּל--טָהֲרוּ אֵלּוּ אֶת אֵלּוּ.

 הַמְּסַנֵּק אֶת הַטִּיט לַצְּדָדִין, וְנִמְשְׁכוּ מִמֶּנּוּ שְׁלֹשֶׁת לוֹגִין לַמִּקְוָה--הֲרֵי זֶה כָּשֵׁר; הָיָה תּוֹלֵשׁ הַטִּיט וּמַגְבִּיהוֹ בְּיָדָיו, וְהִבְדִּילוֹ מִן הַמִּקְוָה לְצִדָּהּ, וְנִמְשְׁכוּ מִמֶּנּוּ שְׁלֹשֶׁת לוֹגִין--הֲרֵי אֵלּוּ פְּסוּלִין.

 גַּיִס הָעוֹבֵר מִמָּקוֹם לְמָקוֹם, וְכֵן בְּהֵמָה הָעוֹבֶרֶת מִמָּקוֹם לְמָקוֹם, וְזָלְפוּ בִּידֵיהֶם וּבְרַגְלֵיהֶם שְׁלֹשֶׁת לוֹגִין לְמִקְוָה--הֲרֵי זֶה כָּשֵׁר.
וְלֹא עוֹד אֵלָא אַפִלּוּ עָשׂוּ מִקְוָה בַּתְּחִלָּה, הֲרֵי הוּא כָּשֵׁר.

 מִקְוָה שְׁאֵין בּוֹ אַרְבָּעִים סְאָה, וְנָפַל לְתוֹכוֹ פָּחוּת מִשְּׁלֹשֶׁת לוֹגִין מַיִם טְמֵאִין שְׁאוּבִין--הֲרֵי זֶה כָּשֵׁר לַחַלָּה וְלַתְּרוּמָה וְלִטֹּל מֵהֶן לַיָּדַיִם, וּפְסוּלִין לְהִקָּווֹת עֲלֵיהֶן.
יָרְדוּ עֲלֵיהֶן גְּשָׁמִים, וְרַבּוּ עֲלֵיהֶן--הֲרֵי אֵלּוּ כְּשֵׁרִים לְהִקָּווֹת עֲלֵיהֶן.

נָפַל לְתוֹכוֹ שְׁלֹשֶׁת לוֹגִין מַיִם שְׁאוּבִין טְמֵאִין--הֲרֵי זֶה פָּסוּל לַחַלָּה וְלַתְּרוּמָה וְלִטֹּל מִמֶּנּוּ לַיָּדַיִם, וּפָסוּל לְהִקָּווֹת עָלָיו.
יָרְדוּ גְּשָׁמִים וְרַבּוּ עֲלֵיהֶן--הֲרֵי הֶן כְּשֵׁרִים לַחַלָּה וְלַתְּרוּמָה וְלִטֹּל מֵהֶן לַיָּדַיִם, וּפְסוּלִין לְהִקָּווֹת עֲלֵיהֶן, עַד שֶׁיֵּצְאוּ כָּל הַמַּיִם הָרִאשׁוֹנִים שֶׁנַּעֲשׂוּ כֻּלָּן כִּשְׁאוּבִין, וְלֹא יִשָּׁאֵר מֵהֶן אֵלָא פָּחוּת מִשְּׁלֹשֶׁת לוֹגִין.

וְכֵן מִקְוָה שֶׁיֵּשׁ בּוֹ אַרְבָּעִים סְאָה חָסֵר דֵּינָר, וְנָפַל לְתוֹכוֹ שְׁלֹשֶׁת לוֹגִין מַיִם שְׁאוּבִין טְמֵאִין--הֲרֵי זֶה פָּסוּל לַחַלָּה וְלַתְּרוּמָה וְלִטֹּל מִמֶּנּוּ לַיָּדַיִם, וּפְסוּלִין לְהִקָּווֹת עֲלֵיהֶן.
נָפַל לְתוֹכוֹ פָּחוּת מִשְּׁלֹשֶׁת לוֹגִין, אַפִלּוּ כֻּלָּן טְמֵאִין, וְאַחַר כָּךְ נָפַל לְתוֹכוֹ מִשְׁקַל דֵּינָר מֵי גְּשָׁמִים לְהַשְׁלִימוֹ--כְּשֵׁם שֶׁטָּהַר לִטְבִילָה, כָּךְ טָהַר לְכָל דָּבָר.

הִלְכּוֹת מִקְווֹת פֵּרֶק ו 
כָּל הַכֵּלִים הַמְּקַבְּלִין שֶׁהָלְכוּ הַמַּיִם עֲלֵיהֶן, אוֹ שֶׁנָּפְלוּ מִתּוֹכָן--הֲרֵי אֵלּוּ שְׁאוּבִין, וּפוֹסְלִין אֶת הַמִּקְוָה: וְהוּא, שֶׁיֵּעָשׂוּ לְקַבָּלָה.
אַפִלּוּ הָיוּ כֵּלִים שְׁאֵין מְקַבְּלִין טֻמְאָה, כְּגוֹן כְּלֵי אֲבָנִים וּכְלֵי אֲדָמָה--הֲרֵי אֵלּוּ פּוֹסְלִין.

כָּל כְּלִי שֶׁלֹּא נַעֲשָׂה לְקַבָּלָה--אַף עַל פִּי שְׁהוּא מְקַבֵּל, אֵינוּ פּוֹסֵל אֶת הַמִּקְוָה: כְּגוֹן הַסִּילוֹנוֹת שֶׁהַמַּיִם נִמְשָׁכִין בָּהֶן--אַף עַל פִּי שְׁהֶן רְחָבִים בָּאֶמְצָע וּמְקַבְּלִין--אֵין פּוֹסְלִין אֶת הַמִּקְוָה, בֵּין שֶׁהָיוּ שֶׁלְּמַתֶּכֶת אוֹ שֶׁלְּחֶרֶס.

הַשֹּׁקֶת שֶׁבַּסֶּלַע--אֵינָהּ פּוֹסֶלֶת אֶת הַמִּקְוָה, לְפִי שְׁאֵינָהּ כְּלִי.
אֲבָל כְּלִי שֶׁחִבְּרוֹ בַּסֶּלַע--פּוֹסֵל אֶת הַמִּקְוָה, אַף עַל פִּי שֶׁחִבְּרוֹ בְּסִיד.
נִקְּבָה מִלְּמַטָּה, אוֹ מִן הַצַּד כִּשְׁפוֹפֶרֶת הַנּוֹד--כְּשֵׁרָה, וְאֵינָהּ פּוֹסֶלֶת אֶת הַמִּקְוָה.

הַלּוֹקֵחַ כְּלִי גָּדוֹל, כְּגוֹן חָבִית גְּדוֹלָה אוֹ עֲרֵבָה גְּדוֹלָה, וְנִקְּבוֹ נֶקֶב הַמְּטַהֵר אוֹתוֹ, וּקְבָעוֹ בָּאָרֶץ, וְעָשָׂהוּ מִקְוָה--הֲרֵי זֶה כָּשֵׁר.
וְכֵן אִם פָּקַק אֶת הַנֶּקֶב בְּסִיד וּבְבִנְיָן, אֵינוּ פּוֹסֵל; וְהַמַּיִם הַנִּקְוִים בְּתוֹכוֹ, מִקְוָה כָּשֵׁר.
סָתַם אֶת הַנֶּקֶב בְּסִיד וּבִגְבָסִים--עֲדַיִן הוּא פּוֹסֵל אֶת הַמִּקְוָה, עַד שֶׁיִּקְבְּעֶנּוּ בָּאָרֶץ אוֹ יִבְנֶה.
וְאִם הוֹלִיכוֹ עַל גַּב הָאָרֶץ וְעַל גַּב הַסִּיד, וּמֵרַח בְּטִיט מִן הַצְּדָדִין--הֲרֵי זֶה כָּשֵׁר.

הַמַּנִּיחַ טַבְלָה תַּחַת הַצִּנּוֹר, וַהֲרֵי הַמַּיִם נִמְשָׁכִין עַל הַטַּבְלָה, וְיוֹרְדִין לַמִּקְוָה--אִם הָיָה לַטַּבְלָה דֹּפֶן, הֲרֵי זוֹ פּוֹסֶלֶת אֶת הַמִּקְוָה; וְאִם לָאו, אֵינָהּ פּוֹסֶלֶת.
זְקָפָהּ תַּחַת הַצִּנּוֹר כְּדֵי לְהַדִּיחָהּ--אַף עַל פִּי שֶׁיֵּשׁ לָהּ דֹּפֶן--אֵינָהּ פּוֹסֶלֶת, שֶׁהֲרֵי לֹא עֲשָׂיָהּ לְקַבַּל.

הַחוֹטֵט בַּצִּנּוֹר מָקוֹם לְקַבַּל בּוֹ הַצְּרוֹרוֹת הַמִּתְגַּלְגְּלִין בַּמַּיִם, כְּדֵי שֶׁלֹּא יֵרְדוּ עִם הַמַּיִם--אִם הָיָה הַצִּנּוֹר שֶׁלְּעֵץ וְחָפַר בּוֹ כָּל שְׁהוּא, פּוֹסֵל אֶת הַמִּקְוָה: שֶׁהֲרֵי כָּל הַמַּיִם שֶׁיּוֹרְדִין בָּאִין מִתּוֹךְ כְּלִי שֶׁנַּעֲשָׂה לְקַבָּלָה--וְאַפִלּוּ קְבָעוֹ אַחַר שֶׁחָקַק בּוֹ, הוֹאִיל וְהָיָה עָלָיו תּוֹרַת כְּלִי כְּשֶׁהָיָה תָּלוּשׁ.
אֲבָל אִם קְבָעוֹ בַּקַּרְקָע, וְאַחַר כָּךְ חָקַק בּוֹ בֵּית קִבּוּל--אֵינוּ פּוֹסֵל.
וְאִם הָיָה צִנּוֹר שֶׁלְּחֶרֶס, אֵינוּ פּוֹסֵל עַד שֶׁיִּהְיֶה בַּחֲקָק כְּדֵי לְקַבַּל רְבִיעִית.

אַף עַל פִּי שֶׁנִּתְמַלָּא הַמָּקוֹם הֶחָקוּק שֶׁבַּצִּנּוֹר צְרוֹרוֹת הַמִּתְחַלְחְלִין בְּתוֹכוֹ--הֲרֵי הוּא בִּפְסוּלוֹ, וְאֵינוּ כְּסָתוּם.
יָרַד לְתוֹךְ הַמָּקוֹם שֶׁחָקַק עָפָר, וּסְתָמוֹ--הֲרֵי זֶה כָּשֵׁר.

 הַסְּפוֹג וְהַדְּלִי שֶׁהָיוּ בָּהֶן שְׁלֹשֶׁת לוֹגִין מַיִם, וְנָפְלוּ לְמִקְוָה--לֹא פְסָלוּהוּ: שֶׁלֹּא אָמְרוּ אֵלָא שְׁלֹשֶׁת לוֹגִין שֶׁנָּפְלוּ, לֹא כְּלִי שֶׁנָּפַל וּבוֹ מַיִם שְׁאוּבִין.

 הַשִּׁדָּה וְהַתֵּבָה שֶׁבַּיָּם--אֵין מַטְבִּילִין בָּהֶן, אֵלָא אִם כֵּן הָיוּ נְקוּבִים כִּשְׁפוֹפֶרֶת הַנּוֹד; וְאִם הָיוּ שַׂק אוֹ קֻפָּה, מַטְבִּילִין בָּהֶן.
וְכֵן הַמַּנִּיחַ שַׂק אוֹ קֻפָּה תַּחַת הַצִּנּוֹר, אֵין הַמַּיִם הַנִּמְשָׁכִין מֵהֶן פּוֹסְלִין אֶת הַמִּקְוָה.

 גִּסְטְרָה טְמֵאָה שְׁהִיא בְּתוֹךְ הַמִּקְוָה, וּשְׂפָתָהּ לְמַעְלָה מִן הַמַּיִם, וְהִטְבִּיל בָּהּ הַכֵּלִים--טָהֲרוּ מִטֻּמְאָתָן.
אֲבָל כְּשֶׁיַּגְבִּיהַּ אוֹתָן מִן הַמַּיִם עַד שְׁהֶן בְּאַוֵּיר הַגִּסְטְרָה, מִטַּמֵּא הַמַּיִם שֶׁעַל גַּבָּן מֵאַוֵּיר הַגִּסְטְרָה, וְחוֹזֵר וּמְטַמֵּא אוֹתָן.

וְכֵן מַעְיָן שְׁהוּא יוֹצֶא מִתַּחַת הַתַּנּוּר הַטָּמֵא, וְיָרַד וְטָבַל לְתוֹכוֹ--הוּא טָהוֹר, וְיָדָיו טְמֵאוֹת מֵאַוֵּיר הַתַּנּוּר, אֵלָא אִם כֵּן הָיוּ הַמַּיִם לְמַעְלָה מִן הַתַּנּוּר בְּרוּם יָדָיו, שֶׁנִּמְצָא כְּשֶׁטָּבַל יָדָיו לְמַעְלָה מִן הַתַּנּוּר: שְׁאֵין כְּלֵי חֶרֶס מִטַּהֲרִין בַּמִּקְוָה כְּמוֹ שֶׁבֵּאַרְנוּ.

 חָבִית מְלֵאָה מַיִם שֶׁנָּפְלָה לַיָּם, אַפִלּוּ לְיָם הַגָּדוֹל--הַטּוֹבֵל שָׁם, לֹא עָלְתָה לוֹ טְבִילָה: אֵי אִפְשָׁר לִשְׁלֹשֶׁת לוֹגִין שֶׁלֹּא יִהְיוּ בְּמָקוֹם אֶחָד.
וְכִכָּר שֶׁלִּתְרוּמָה, שֶׁנָּפַל לְשָׁם--נִטְמָא בַּמַּיִם הַשְּׁאוּבִין, שֶׁהֲרֵי הַמַּיִם עוֹמְדִין שָׁם.
אֲבָל הַנְּהָרוֹת וְכַיּוֹצֶא בָּהֶן--הוֹאִיל וְהֶן נִמְשָׁכִין, הֲרֵי זֶה טוֹבֵל שָׁם.

 מַיִם שְׁאוּבִין שֶׁהָיוּ בְּצַד הַמִּקְוָה--אַף עַל פִּי שֶׁהַמַּיִם נוֹגְעִין בְּמֵי הַמִּקְוָה, לֹא פְסָלוּהוּ: מִפְּנֵי שְׁהֶן כְּמִקְוָה סָמוּךְ לְמִקְוָה.
הָיוּ הַשְּׁאוּבִין בָּאֶמְצָע, פּוֹסְלִין אֶת הַמִּקְוָה.

 שְׁתֵּי בְּרֵכוֹת זוֹ לְמַעְלָה מִזּוֹ, וְכוֹתָל בֵּינֵיהֶן, וְהָעֶלְיוֹנָה מְלֵאָה מַיִם כְּשֵׁרִים, וְהַתַּחְתּוֹנָה מְלֵאָה שְׁאוּבִין, וְנִקַּב בַּכּוֹתָל שֶׁבֵּין הָעֶלְיוֹנָה לַתַּחְתּוֹנָה--אִם יֵשׁ כְּנֶגֶד הַנֶּקֶב שְׁלֹשֶׁת לוֹגִין מַיִם שְׁאוּבִין, נִפְסְלָה הָעֶלְיוֹנָה: מִפְּנֵי שֶׁהַנֶּקֶב כְּאִלּוּ הוּא בְּאֶמְצַע הָעֶלְיוֹנָה, וְאֵינוּ בְּצִדָּהּ.

 כַּמָּה יִהְיֶה בַּנֶּקֶב, וְיִהְיֶה בּוֹ שְׁלֹשֶׁת לוֹגִין--הַכֹּל לְפִי הַבְּרֵכָה: אִם הָיְתָה הַבְּרֵכָה הַתַּחְתּוֹנָה אַרְבָּעִים סְאָה, צָרִיךְ שֶׁיִּהְיֶה הַנֶּקֶב אֶחָד מִשְּׁלוֹשׁ מֵאוֹת וְעֶשְׂרִים לַבְּרֵכָה.
הָיְתָה עֶשְׂרִים סְאָה, צָרִיךְ לִהְיוֹת הַנֶּקֶב אֶחָד מִמֵּאָה וְשִׁשִּׁים לַבְּרֵכָה.
וְצֵא וְחַשַּׁב לְפִי חֶשְׁבּוֹן זֶה--שֶׁהַסְּאָה שֵׁשֶׁת קַבִּין, וְהַקַּב אַרְבַּעַת לוֹגִין.

 שָׁלוֹשׁ מִקְווֹת זֶה בְּצַד זֶה, בְּכָל אֶחָד מֵהֶן עֶשְׂרִים סְאָה מְכֻוָּנוֹת, וְאֶחָד מֵהֶן שָׁאוּב מִן הַצַּד, וְיָרְדוּ שְׁלוֹשָׁה וְטָבְלוּ בִּשְׁלָשְׁתָּן וְנֶעֶרְמוּ הַמַּיִם מִכֻּלָּן וְנִתְעָרְבוּ מִלְמַעְלָה--הַמִּקְווֹת כְּשֵׁרִים, וְהַטּוֹבְלִים טְהוֹרִים: שֶׁהֲרֵי נַעֲשָׂה הַכֹּל שִׁשִּׁים סְאָה, מֵהֶן אַרְבָּעִים כְּשֵׁרִים זֶה בְּצַד זֶה, וְאֵין הַמַּיִם הַשְּׁאוּבִין פּוֹסְלִין מִקְוָה שֶׁיֵּשׁ בּוֹ אַרְבָּעִים סְאָה, כְּמוֹ שֶׁבֵּאַרְנוּ.

הָיָה הַשָּׁאוּב בָּאֶמְצָע, וְיָרְדוּ וְטָבְלוּ בָּהֶן, וְנֶעֶרְמוּ הַמַּיִם וְנִתְעָרְבוּ הַמִּקְווֹת--הֲרֵי הַמִּקְווֹת כְּמוֹת שֶׁהָיוּ, וְהַטּוֹבְלִין טְמֵאִין כְּשֶׁהָיוּ: שֶׁהֲרֵי לֹא נִתְעָרְבוּ אַרְבָּעִים סְאָה הַכְּשֵׁרִים--לְפִי שְׁאֵינָן זֶה בְּצַד זֶה, שֶׁהַשָּׁאוּב מַבְדִּיל בֵּינֵיהֶן.

הִלְכּוֹת מִקְווֹת פֵּרֶק ז 
אֵין הַמִּקְוָה נִפְסָל לֹא בְּשִׁנּוּי הָרֵיחַ וְלֹא בְּשִׁנּוּי הַטַּעַם, אֵלָא בְּשִׁנּוּי הַמַּרְאֶה בִּלְבָד.
וְכָל דָּבָר שְׁאֵין עוֹשִׂין בּוֹ מִקְוָה לְכַתְּחִלָּה, פּוֹסֵל אֶת הַמִּקְוָה בְּשִׁנּוּי מַרְאֶה.

כֵּיצַד: הַיַּיִן אוֹ הֶחָלָב וְהַדָּם וְכַיּוֹצֶא בָּהֶן מִמֵּי כָּל הַפֵּרוֹת--אֵינָן פּוֹסְלִין אֶת הַמִּקְוָה בִּשְׁלֹשֶׁת לוֹגִין, שֶׁלֹּא אָמְרוּ אֵלָא מַיִם שְׁאוּבִין; וּפוֹסְלִין בְּשִׁנּוּי מַרְאֶה.
אַפִלּוּ מִקְוָה שֶׁיֵּשׁ בּוֹ מֵאָה סְאָה, וְנָפַל לוֹ לוֹג יַיִן אוֹ מֵי פֵּרוֹת, וְשִׁנָּה אֶת מַרְאָיו--פָּסוּל.

וְכֵן מִקְוָה שֶׁיֵּשׁ בּוֹ עֶשְׂרִים סְאָה מַיִם כְּשֵׁרִים אוֹ פָּחוּת מִזֶּה, וְנָפַל לְתוֹכוֹ סְאָה יַיִן אוֹ מֵי פֵּרוֹת, וְלֹא שִׁנּוּ אֶת מַרְאָיו--הֲרֵי אֵלּוּ כְּשֵׁרִים כְּשֶׁהָיוּ, וְאֵין הַסְּאָה שֶׁנָּפְלָה עוֹלָה לְמִדַּת הַמִּקְוָה.
וְאִם נוֹסַף עַל הָעֶשְׂרִים, עֶשְׂרִים אֲחֵרִים מַיִם כְּשֵׁרִים--הֲרֵי זֶה מִקְוָה כָּשֵׁר.

 יֵשׁ מַעֲלִין אֶת הַמִּקְוָה וְלֹא פוֹסְלִין, פּוֹסְלִין וְלֹא מַעֲלִין, לֹא מַעֲלִין וְלֹא פוֹסְלִין.
וְאֵלּוּ מַעֲלִין וְלֹא פוֹסְלִין--הַשֶּׁלֶג, וְהַבָּרָד, וְהַכְּפוֹר, וְהַגְּלִיד, וְהַמֶּלַח, וְטִיט הַנָּרוֹק.

כֵּיצַד: מִקְוָה שֶׁיֵּשׁ בּוֹ אַרְבָּעִים סְאָה חָסֵר אַחַת, וְנָפַל לְתוֹכוֹ סְאָה מֵאֶחָד מֵאֵלּוּ--הֲרֵי זֶה עוֹלֶה לְמִידָתוֹ, וַהֲרֵי הַמִּקְוָה כָּשֵׁר וְשָׁלֵם; נִמְצְאוּ מַעֲלִין וְלֹא פוֹסְלִין.
אַפִלּוּ הֵבִיא אַרְבָּעִים סְאָה שֶׁלֶג בַּתְּחִלָּה, וְהִנִּיחוֹ בְּעוּקָה, וְרִסְּקוֹ שָׁם--הֲרֵי זֶה מִקְוָה כָּשֵׁר.

 וְאֵלּוּ פּוֹסְלִין וְלֹא מַעֲלִין--מַיִם שְׁאוּבִין בֵּין טְהוֹרִים בֵּין טְמֵאִים, וּמֵי כְּבָשִׁים, וּמֵי שְׁלָקוֹת, וְהַתֶּמֶד עַד שֶׁלֹּא הִחְמִיץ, וְהַשֵּׁכָר.

כֵּיצַד: מִקְוָה שֶׁיֵּשׁ בּוֹ אַרְבָּעִים סְאָה חָסֵר מִשְׁקַל דֵּינָר, וְנָפַל מֵאַחַד מֵאֵלּוּ מִשְׁקַל דֵּינָר לְתוֹכָן--אֵינוּ עוֹלֶה לְמִדַּת הַמִּקְוָה, וְלֹא הִשְׁלִימוֹ; וְאִם נָפַל מֵאַחַד מֵהֶן שְׁלֹשֶׁת לוֹגִין, פּוֹסֵל אֶת הַמִּקְוָה.

 וְאֵלּוּ לֹא פוֹסְלִין וְלֹא מַעֲלִין--שְׁאָר הַמַּשְׁקִין, וּמֵי פֵּרוֹת, וְהַצִּיר, וְהַמֻּרְיָס, וְהַתֶּמֶד מִשֶּׁהִחְמִיץ.
כֵּיצַד: מִקְוָה שֶׁיֵּשׁ בּוֹ אַרְבָּעִים סְאָה חָסֵר אַחַת, וְנָפַל מֵאַחַד מֵאֵלּוּ סְאָה לְתוֹכוֹ--לֹא הֶעֱלַתּוּ, וַהֲרֵי הַמַּיִם כְּשֵׁרִים כְּשֶׁהָיוּ: שְׁאֵין אֵלּוּ פּוֹסְלִין, אֵלָא בְּשִׁנּוּי מַרְאֶה כְּמוֹ שֶׁבֵּאַרְנוּ.

 וּפְעָמִים שֶׁאֵלּוּ מַעֲלִין אֶת הַמִּקְוָה.
כֵּיצַד: מִקְוָה שֶׁיֵּשׁ בּוֹ אַרְבָּעִים סְאָה, וְנָפַל לְתוֹכוֹ סְאָה מֵאַחַד מֵאֵלּוּ, וְחָזַר וְלָקַח סְאָה מִמֶּנּוּ--הֲרֵי הָאַרְבָּעִים שֶׁנִּשְׁאֲרוּ, מִקְוָה כָּשֵׁר.

 מִקְוָה שֶׁהֵדִיחַ בּוֹ סַלֵּי זֵיתִים וַעֲנָבִים, וְשִׁנּוּ אֶת מַרְאָיו--כָּשֵׁר.
מֵי הַצְּבָע--פּוֹסְלִין אֶת הַמִּקְוָה בִּשְׁלֹשֶׁת לוֹגִין, וְאֵין פּוֹסְלִין אוֹתוֹ בְּשִׁנּוּי מַרְאֶה.

 מִקְוָה שֶׁנָּפַל לְתוֹכוֹ יַיִן אוֹ מֹחַל אוֹ שְׁאָר מֵי פֵּרוֹת, וְשִׁנּוּ אֶת מַרְאָיו וְנִפְסַל--כֵּיצַד תַּקָּנָתוֹ: יַמְתִּין עַד שֶׁיֵּרְדוּ גְּשָׁמִים, וְיַחְזְרוּ מַרְאָיו לְמַרְאֵה מַיִם.
וְאִם הָיָה בַּמִּקְוָה אַרְבָּעִים סְאָה מַיִם כְּשֵׁרִים--מְמַלֵּא וְשׁוֹאֵב לְתוֹכוֹ, עַד שֶׁיַּחְזְרוּ מַרְאָיו לְמַרְאֵה מַיִם.

נָפַל לְתוֹכוֹ יַיִן אוֹ מֹחַל וְכַיּוֹצֶא בָּהֶן, וְנִשְׁתַּנָּה מַרְאֶה מִקְצָתוֹ--אִם אֵין בּוֹ מַרְאֵה מַיִם שֶׁלֹּא נִשְׁתַּנָּה כְּדֵי אַרְבָּעִים סְאָה, הֲרֵי זֶה לֹא יִטְבֹּל בּוֹ; וְהַטּוֹבֵל בִּמְקוֹם שֶׁנִּשְׁתַּנָּה, לֹא עָלְתָה לוֹ טְבִילָה: אַפִלּוּ חָבִית שֶׁלְּיַיִן שֶׁנִּשְׁבְּרָה בַּיָּם הַגָּדוֹל, וּמַרְאֶה אוֹתוֹ מָקוֹם כְּמַרְאֵה יַיִן--הַטּוֹבֵל בְּאוֹתוֹ מָקוֹם, לֹא עָלְתָה לוֹ טְבִילָה.

 שְׁלֹשֶׁת לוֹגִין מַיִם שְׁאוּבִין, שֶׁנָּפַל לְתוֹכָן אַפִלּוּ מִשְׁקַל דֵּינָר יַיִן וְשִׁנָּה מַרְאֵיהֶן, וַהֲרֵי מַרְאֵה הַכֹּל מַרְאֵה יַיִן, וְנָפְלוּ לַמִּקְוָה--לֹא פְסָלוּהוּ, אֵלָא אִם שִׁנּוּ אֶת מַרְאָיו.

 שְׁלֹשֶׁת לוֹגִין חָסֵר דֵּינָר מַיִם שְׁאוּבִין, שֶׁנָּפַל לְתוֹכָן דֵּינָר חָלָב אוֹ מֵי פֵּרוֹת, וַהֲרֵי מַרְאֵה הַכֹּל מַיִם, וְנָפְלוּ לְמִקְוָה--לֹא פְסָלוּהוּ: עַד שֶׁיִּפְּלוּ שְׁלֹשֶׁת לוֹגִין מַיִם שְׁאוּבִין שְׁאֵין בָּהֶן תַּעְרֹבֶת מַשְׁקֶה אַחֵר, וְלֹא מֵי פֵּרוֹת.

 מִקְוָה שֶׁנִּשְׁתַּנָּה מַרְאֵה מֵימָיו מֵחֲמַת עַצְמוֹ, וְלֹא נָפַל לוֹ דָּבָר--הֲרֵי זֶה כָּשֵׁר: לֹא אָמְרוּ אֵלָא שֶׁנִּשְׁתַּנָּה, מֵחֲמַת מַשְׁקֶה אַחֵר.

הִלְכּוֹת מִקְווֹת פֵּרֶק ח 
כָּל הַמְּעֹרָב לַמִּקְוָה--הֲרֵי הוּא כַּמִּקְוָה, וּמַטְבִּילִין בּוֹ.
גֻּמּוֹת הַסְּמוּכוֹת לְפִי הַמִּקְוָה, וּמְקוֹם רַגְלֵי פַּרְסוֹת בְּהֵמָה שֶׁהָיוּ בָּהֶן מַיִם--אִם הָיוּ מְעֹרָבִין עִם מֵי הַמִּקְוָה כִּשְׁפוֹפֶרֶת הַנּוֹד, מַטְבִּילִין בָּהֶן.
חַדְרֵי הַמְּעָרָה, וְסִדְקֵי הַמְּעָרָה--מַטְבִּילִין בָּהֶן, אַף עַל פִּי שְׁאֵין הַמַּיִם שֶׁבָּהֶן מְעֹרָבִין עִם מֵי הַמִּקְוָה אֵלָא בְּכָל שְׁהוּא.
מַחַט שֶׁהָיְתָה נְתוּנָה עַל מַעֲלוֹת הַמִּקְוָה, וְהָיָה מוֹלִיךְ וּמֵבִיא בַּמַּיִם--כֵּיוָן שֶׁעָבַר עָלֶיהָ הַגַּל, טְהוֹרָה.

 עוּקָה שֶׁבְּתוֹךְ הַמִּקְוָה--אִם הָיְתָה הַקַּרְקָע הַמַּבְדֶּלֶת בֵּין הָעוּקָה וּבֵין הַמִּקְוָה בְּרִיאָה, וִיכוּלָה לְהַעְמִיד אֶת עַצְמָהּ--אֵין מַטְבִּילִין בַּמַּיִם שֶׁבָּעוּקָה, עַד שֶׁיִּהְיוּ מְעֹרָבִין עִם הַמִּקְוָה כִּשְׁפוֹפֶרֶת הַנּוֹד; וְאִם אֵינָהּ יְכוּלָה לְהַעְמִיד אֶת עַצְמָהּ--אַפִלּוּ אֵינָן מְעֹרָבִין אֵלָא בְּכָל שְׁהוּא, מַטְבִּילִין בָּהּ.

 כּוֹתָל שֶׁבֵּין שְׁנֵי מִקְווֹת שֶׁנִּסְדַּק לַשְּׁתִי, מִצְטָרְפִין; וְאִם הָיָה בִּשְׁנֵיהֶן אַרְבָּעִים סְאָה, מַטְבִּיל בְּכָל אַחַת מֵהֶן.
וְאִם נִסְדַּק לָעֵרֶב--אֵין מִצְטָרְפִין, עַד שֶׁיִּהְיֶה בְּמָקוֹם אֶחָד כִּשְׁפוֹפֶרֶת הַנּוֹד.
נִפְרַץ הַכּוֹתָל מִלְמַעְלָה--אִם נִתְעָרְבוּ הַמַּיִם לְמַעְלָה מִן הַכּוֹתָל כִּקְלִפַּת הַשּׁוּם עַל רֹחַב שְׁפוֹפֶרֶת הַנּוֹד, מִצְטָרְפִין.

 כַּמָּה הוּא שֵׁעוּר הַנֶּקֶב שְׁהוּא כִּשְׁפוֹפֶרֶת הַנּוֹד: כְּרֹחַב שְׁתֵּי אֶצְבָּעוֹת בֵּינוֹנִיּוֹת שֶׁלְּכָל אָדָם, וְחוֹזְרוֹת בּוֹ; וְאֵינָן בְּגֻדָּל, אֵלָא שְׁתֵּי אֶצְבָּעוֹת רִאשׁוֹנוֹת מִן הָאַרְבַּע שֶׁבְּפַס הַיָּד.

כָּל שֶׁיַּעֲמֹד בִּשְׁפוֹפֶרֶת הַנּוֹד מְמַעֵט, וְאַפִלּוּ דְּבָרִים שְׁהֶן מִבְּרִיָּתוֹ שֶׁלְּמַיִם.
סְפֵק יֵשׁ בַּנֶּקֶב כִּשְׁפוֹפֶרֶת הַנּוֹד, סְפֵק שְׁאֵין בּוֹ--אֵין מִצְטָרְפִין: מִפְּנֵי שֶׁעִיקַר הַטְּבִילָה מִן הַתּוֹרָה; וְכָל שֶׁעִיקָרוֹ מִן הַתּוֹרָה--אַף עַל פִּי שֶׁשֵּׁעוּרוֹ הֲלָכָה, סְפֵק שֵׁעוּרוֹ לְהַחְמִיר.

 מְטַהֲרִין אֶת הַמִּקְווֹת הָעֶלְיוֹן מִן הַתַּחְתּוֹן, וְהָרָחוֹק מִן הַקָּרוֹב.
כֵּיצַד: מְבִיאִין סִילוֹן שֶׁלְּחֶרֶס אוֹ שֶׁלַּאֲבָר וְכַיּוֹצֶא בָּהֶן, שְׁאֵין הַסִּילוֹנוֹת פּוֹסְלִין אֶת הַמִּקְוָה, וּמַנִּיחַ אֶת יָדָיו תַּחְתָּיו עַד שֶׁיִּהְיֶה מִתְמַלֵּא מַיִם וּמוֹשְׁכוֹ וּמַשִּׁיקוֹ, עַד שֶׁיִּתְעָרַב הַמַּיִם שֶׁבַּסִּילוֹן עִם מֵי הַמִּקְוָה הָאַחֵר: אַפִלּוּ כְּשַׂעֲרָה דַּיּוֹ, וַהֲרֵי שְׁנֵי הַמִּקְווֹת שֶׁהַסִּילוֹן בֵּינֵיהֶן כְּמִקְוָה אֶחָד.

 שָׁלוֹשׁ גּוּמוֹת שֶׁבַּנַּחַל, הַתַּחְתּוֹנָה וְהָעֶלְיוֹנָה שֶׁלְּעֶשְׂרִים עֶשְׂרִים סְאָה, וְהָאֶמְצָעִית שֶׁלְּאַרְבָּעִים, וְשֶׁטֶף שֶׁלַּגְּשָׁמִים עוֹבֵר בְּתוֹךְ הַנַּחַל--אַף עַל פִּי שְׁהוּא נִכְנָס לְתוֹכָן וְיוֹצֶא מִתּוֹכָן, אֵין זֶה עֵרוּב; וְאֵין מַטְבִּילִין אֵלָא בָּאֶמְצָעִית, שְׁאֵין הַמַּיִם הַנִּזְחָלִין מְעָרְבִין אֵלָא אִם כֵּן עָמְדוּ.

 טִיט רַךְ שֶׁהַפָּרָה שׁוֹחָה וְשׁוֹתָה מִמֶּנּוּ, הֲרֵי זֶה נִמְדָּד עִם הַמִּקְוָה; הָיָה עָבֶה עַד שְׁאֵין הַפָּרָה שׁוֹחָה וְשׁוֹתָה מִמֶּנּוּ, אֵינוּ נִמְדָּד.

 מִקְוָה שֶׁיֵּשׁ בּוֹ אַרְבָּעִים סְאָה מַיִם וְטִיט, מַטְבִּילִין בַּטִּיט וּבַמַּיִם.
בְּאֵיזֶה טִיט מַטְבִּילִין, בְּטִיט זֶה הָרַךְ שֶׁהַמַּיִם צָפִין עַל גַּבָּיו.

הָיוּ הַמַּיִם מִצַּד אֶחָד, וְהַטִּיט הָרַךְ מִצַּד אַחֵר--מַטְבִּילִין בַּמַּיִם, וְאֵין מַטְבִּילִין בַּטִּיט.
כָּל שֶׁתְּחִלַּת בְּרִיָּתוֹ מִן הַמַּיִם, כְּגוֹן יַבְחוּשִׁין אֲדֻמִּין--מַטְבִּילִין בּוֹ; וּמַטְבִּילִין בְּעֵינוֹ שֶׁלַּדָּג.

 מִקְוָה שֶׁיֵּשׁ בּוֹ אַרְבָּעִים סְאָה מְכֻוָּנוֹת, וְיָרְדוּ שְׁנַיִם וְטָבְלוּ זֶה אַחַר זֶה--אַף עַל פִּי שֶׁרַגְלָיו שֶׁלְּרִאשׁוֹן נוֹגְעוֹת בַּמַּיִם, הָרִאשׁוֹן טָהוֹר וְהַשֵּׁנִי בְּטֻמְאָתוֹ: שֶׁהֲרֵי חָסְרוּ הַמַּיִם מֵאַרְבָּעִים סְאָה.
הִטְבִּיל בּוֹ תְּחִלָּה סְגוֹס עָבֶה וְכַיּוֹצֶא בּוֹ, וְהִגְבִּיהוֹ--אִם הָיָה מִקְצַת הַסְּגוֹס נוֹגַעַת בַּמַּיִם, הֲרֵי הַטּוֹבֵל בָּאַחֲרוֹנָה טָהוֹר: שֶׁהֲרֵי הַמַּיִם כֻּלָּן מְעֹרָבִין.

הִטְבִּיל בּוֹ אֶת הַמִּטָּה וְכַיּוֹצֶא בָּהּ--אַף עַל פִּי שֶׁדָּחַק רַגְלֵי הַמִּטָּה בְּטִיט עָבֶה שֶׁבְּקַרְקַע הַמִּקְוָה עַד שֶׁצָּפוּ הַמַּיִם עָלֶיהָ מִלְמַעְלָה, הֲרֵי זוֹ טְהוֹרָה: שֶׁהֲרֵי לֹא נִטְבְּעוּ בַּטִּיט, עַד שֶׁטָּבְלוּ בַּמַּיִם תְּחִלָּה.

הִטְבִּיל בּוֹ יוּרָה גְּדוֹלָה, הֲרֵי זוֹ טְמֵאָה כְּשֶׁהָיְתָה, מִפְּנֵי שֶׁהַמַּיִם נִתָּזִין וְיוֹצְאִין חוּץ לַמִּקְוָה, וְנִמְצָא חָסֵר מֵאַרְבָּעִים.
כֵּיצַד יַעֲשֶׂה: מוֹרִידָהּ דֶּרֶךְ פִּיהָ, וְהוֹפְכָהּ בַּמִּקְוָה, וּמַטְבִּילָהּ; וּמַעֲלֶה אוֹתָהּ דֶּרֶךְ שׁוּלֶיהָ--כְּדֵי שֶׁלֹּא יִהְיוּ הַמַּיִם שֶׁבְּתוֹכָהּ שְׁאוּבִין, וְיַחְזְרוּ לַמִּקְוָה וְיִפְסְלוּ אוֹתוֹ.

 מִקְוָה שֶׁמֵּימָיו מְרֻדָּדִין--כּוֹבֵשׁ אַפִלּוּ חֲבִלֵּי קַשׁ וַחֲבִלֵּי קָנִים בְּתוֹךְ הַמַּיִם וּמִן הַצְּדָדִין, עַד שֶׁיֵּעָרְמוּ הַמַּיִם לְמַעְלָה; וְיוֹרֵד וְטוֹבֵל לְתוֹכָן.

הִלְכּוֹת מִקְווֹת פֵּרֶק ט 
שֵׁשׁ מַעֲלוֹת בַּמִּקְווֹת, זוֹ לְמַעְלָה מִזּוֹ.
הָרִאשׁוֹן מֵי גְּבָאִים, וּמֵי בּוֹרוֹת שִׁיחִין וּמְעָרוֹת, וְכַיּוֹצֶא בָּהֶן מִמַּיִם הַמְּכֻנָּסִין בַּקַּרְקָע.
אַף עַל פִּי שְׁהֶן שְׁאוּבִין, וְאַף עַל פִּי שְׁאֵין בָּהֶן אַרְבָּעִים סְאָה--הוֹאִיל וְאֵינָן מִטַּמְּאִין אֵלָא לְרָצוֹן, כְּמוֹ שֶׁבֵּאַרְנוּ--הֲרֵי הֶן בְּחֶזְקַת טְהוֹרִין וּכְשֵׁרִים לַעֲשׂוֹת מֵהֶן עִיסָה הַטְּבוּלָה לְחַלָּה, וְלִטֹּל מֵהֶן לַיָּדַיִם, וְהוּא שֶׁיִּטֹּל מֵהֶן בִּכְלִי, כְּמוֹ שֶׁיִּתְבָּאַר.

לְמַעְלָה מֵהֶן מֵי תַּמְצִית שֶׁלֹּא פָסְקוּ, אֵלָא עֲדַיִן הַגְּשָׁמִים יוֹרְדִין וְהֶהָרִים בָּצִין, וְהֶן נִמְשָׁכִין וְנִקְוִין, וְאֵינָן שְׁאוּבִין אֲבָל אֵין בָּהֶן אַרְבָּעִים סְאָה--הֲרֵי הֶן כְּשֵׁרִים לַתְּרוּמָה וְלִטֹּל מֵהֶן לַיָּדַיִם, וּמַטְבִּילִין בָּהֶן אֶת הַמַּיִם שֶׁנִּטְמְאוּ.

פָּסְקוּ הַגְּשָׁמִים וְלֹא פָסְקוּ הֶהָרִים מִלְּהַזְחִיל, עֲדַיִן הֶן מֵי תַּמְצִית; פָּסְקוּ הֶהָרִים וְאֵינָן בָּצִין, הֲרֵי אֵלּוּ כְּמֵי גְּבָאִים.

 הַחוֹפֵר בְּצַד הַיָּם וּבְצַד הַנָּהָר וּבִמְקוֹם הַבִּצִּין, הֲרֵי הֶן כְּמֵי תַּמְצִית שֶׁלֹּא פָסְקוּ.
הַחוֹפֵר בְּצַד הַמַּעְיָן--כָּל זְמָן שְׁהֶן בָּאִין מֵחֲמַת הַמַּעְיָן, אַף עַל פִּי שֶׁפּוֹסְקִין וְחוֹזְרִין וּמוֹשְׁכִין--הֲרֵי הֶן כְּמֵי מַעְיָן; פָּסְקוּ מִלִּהְיוֹת מוֹשְׁכִין, הֲרֵי הֶן כְּמֵי גְּבָאִים.

לְמַעְלָה מֵהֶן מִקְוָה שֶׁיֵּשׁ בּוֹ אַרְבָּעִים סְאָה מַיִם שְׁאֵינָן שְׁאוּבִין, שֶׁבּוֹ טוֹבֵל כָּל אָדָם טָמֵא--חוּץ מִן הַזָּב הַזָּכָר.
וּבוֹ מַטְבִּילִין אֶת כָּל הַכֵּלִים הַטְּמֵאִים, וְאֶת הַיָּדַיִם שֶׁמַּטְבִּילִין אוֹתָן לַקֹּדֶשׁ כְּמוֹ שֶׁבֵּאַרְנוּ.

לְמַעְלָה מִזֶּה הַמַּעְיָן שֶׁמֵּימָיו מוּעָטִין, וְהִרְבּוּ עָלָיו מַיִם שְׁאוּבִין--שׁוֹוֶה לַמִּקְוָה, שְׁאֵין מִטַּהֲרִין בַּמַּיִם הַנִּמְשָׁכִין מִמֶּנּוּ אֵלָא בַּמַּיִם הַנִּקְוִין וְעוֹמְדִין בְּאַשְׁבֹּרֶן; וְשׁוֹוֶה לַמַּעְיָן, שְׁהוּא מְטַהֵר בְּכָל שְׁהוּא--שֶׁהַמַּעְיָן אֵין לְמֵימָיו שֵׁעוּר, אַפִלּוּ כָּל שְׁהֶן מְטַהֲרִין.

לְמַעְלָה מִזֶּה הַמַּעְיָן שֶׁלֹּא נִתְעָרַב בּוֹ מַיִם שְׁאוּבִין, אֲבָל מֵימָיו מֻכִּים, כְּגוֹן שֶׁהָיוּ מֵימָיו מָרִים, אוֹ מְלוּחִים--שֶׁהֲרֵי הוּא מְטַהֵר בְּזוֹחֲלִין, וְהֶן הַמַּיִם הַנִּגְרָרִין וְנִמְשָׁכִין מִן הַמַּעְיָן.

לְמַעְלָה מִזֶּה הַמַּעְיָן שֶׁמֵּימָיו מַיִם חַיִּים--שֶׁבָּהֶן בִּלְבָד טוֹבְלִין הַזָּבִים הַזְּכָרִים, וּמֵהֶן לוֹקְחִין לְטַהְרַת הַמְּצֹרָע, וּלְקַדַּשׁ מֵי חַטָּאת.

מַה בֵּין מַעְיָן לְמִקְוָה: הַמִּקְוָה אֵינוּ מְטַהֵר אֵלָא בְּאַרְבָּעִים סְאָה, וְהַמַּעְיָן מְטַהֵר בְּכָל שְׁהוּא.
הַמִּקְוָה אֵינוּ מְטַהֵר אֵלָא בְּאַשְׁבֹּרֶן, אֲבָל הַמַּיִם הַנִּזְחָלִין מִמֶּנּוּ אֵינָן מְטַהֲרִין; וְהַמַּעְיָן מְטַהֵר בְּזוֹחֲלִין.
הַמִּקְוָה, לֹא תַעֲלֶה בּוֹ טְבִילָה לַזָּבִים; וְהַמַּעְיָן--אִם הָיוּ מֵימָיו מַיִם חַיִּים, הַזָּב טוֹבֵל בָּהֶן.

 מַעְיָן שֶׁהָיוּ מֵימָיו יוֹצְאִין וְנִמְשָׁכִין לְתוֹךְ הַשֹּׁקֶת, וְאַחַר כָּךְ יוֹצְאִין מִן הַשֹּׁקֶת וְנִזְחָלִין--הֲרֵי כָּל הַמַּיִם שֶׁבַּשֹּׁקֶת וְשֶׁחוּץ לַשֹּׁקֶת פְּסוּלִין.
הָיוּ מִקְצַת הַמַּיִם נִמְשָׁכִין עַל שְׂפַת הַשֹּׁקֶת, אַפִלּוּ כָּל שְׁהוּא--הֲרֵי הַמַּיִם שֶׁחוּץ לַשֹּׁקֶת כְּשֵׁרִים, שֶׁהַמַּעְיָן מְטַהֵר בְּכָל שְׁהוּא.

הָיוּ מֵימָיו נִמְשָׁכִין לְתוֹךְ בְּרֵכָה שְׁהִיא מְלֵאָה מַיִם, וְנִקְוִין שָׁם--הֲרֵי אוֹתָהּ הַבְּרֵכָה כַּמִּקְוָה; הָיָה יוֹצֶא חוּץ לַבְּרֵכָה--הֲרֵי זֶה פָּסוּל לַזָּבִים וְלַמְּצֹרָעִים וּלְקַדַּשׁ מֵי חַטָּאת, עַד שֶׁיֵּדַע שֶׁיָּצְאוּ כָּל מֵי הַמִּקְוָה שֶׁהָיוּ בְּתוֹךְ הַבְּרֵכָה.

 מַעְיָן שֶׁהָיוּ מֵימָיו נִמְשָׁכִין עַל גַּבֵּי הַכֵּלִים שְׁאֵין לָהֶן בֵּית קִבּוּל, כְּגוֹן שֻׁלְחָן וְסַפְסַל וְכַיּוֹצֶא בָּהֶן--הֲרֵי זֶה כַּמִּקְוָה, וּבִלְבָד שֶׁלֹּא יַטְבִּיל עַל גַּבֵּי הַכֵּלִים.

 מַעְיָן שֶׁהָיוּ אַמּוֹת קְטַנּוֹת נִמְשָׁכוֹת מִמֶּנּוּ, וְרִבָּה עָלָיו מַיִם שְׁאוּבִין לְתוֹךְ הַמַּעְיָן עַד שֶׁגָּבְרוּ הַמַּיִם שֶׁבָּאַמּוֹת וְשָׁטְפוּ--הֲרֵי הֶן כַּמַּעְיָן לְכָל דָּבָר.

הָיוּ מֵימֵי הַמַּעְיָן עוֹמְדִין, וְאֵינָן נִמְשָׁכִין, וְרִבָּה עָלָיו מַיִם, עַד שֶׁמָּשְׁכוּ מִמֶּנּוּ אַמּוֹת הַמַּיִם--הֲרֵי הַמַּיִם שֶׁמָּשְׁכוּ שׁוֹוִין לַמִּקְוָה לְטַהַר בְּאַשְׁבֹּרֶן בִּלְבָד, וְשׁוֹוִין לַמַּעְיָן לְטַהַר בְּכָל שְׁהוּא.

 כָּל הַיַּמִּים--מְטַהֲרִין בַּזּוֹחֲלִין, וּפְסוּלִין לַזָּבִים וְלַמְּצֹרָעִים וּלְקַדַּשׁ מֵהֶן מֵי חַטָּאת.
הַמַּיִם הַזּוֹחֲלִין מִן הַמַּעְיָן, הֲרֵי הֶן כַּמַּעְיָן לְכָל דָּבָר.
וְהַמְּנַטְּפִין מִן הַמַּעְיָן--אַף עַל פִּי שְׁהֶן טוֹרְדִין, הֲרֵי הֶם כַּמִּקְוָה, וְאֵין מְטַהֲרִין אֵלָא בְּאַרְבָּעִים סְאָה עוֹמְדִין, וּפְסוּלִין לַזָּבִים וְלַמְּצֹרָעִים וּלְקַדַּשׁ מֵהֶן מֵי חַטָּאת.

הָיוּ הַזּוֹחֲלִין מִן הַמַּעְיָן מִתְעָרְבִין עִם הַנּוֹטְפִין מִמֶּנּוּ--אִם רַבּוּ הַזּוֹחֲלִין עַל הַנּוֹטְפִין, הֲרֵי הַכֹּל כַּמַּעְיָן לְכָל דָּבָר.
וְאִם רַבּוּ הַנּוֹטְפִין עַל הַזּוֹחֲלִין, וְכֵן אִם רַבּוּ מֵי גְּשָׁמִים עַל מֵי הַנָּהָר--אֵינָן מְטַהֲרִין בַּזּוֹחֲלִין, אֵלָא בְּאַשְׁבֹּרֶן; לְפִיכָּךְ צָרִיךְ לְהַקִּיף מַפָּץ וְכַיּוֹצֶא בּוֹ בְּאוֹתוֹ הַנָּהָר הַמְּעֹרָב, עַד שֶׁיִּקָּווּ הַמַּיִם וְיִטְבֹּל בָּהֶן.

 נוֹטְפִין שֶׁעֲשָׂיָן זוֹחֲלִין, כְּגוֹן שֶׁסָּמַךְ לַמָּקוֹם הַמְּנַטֵּף טַבְלָה שֶׁלְּחֶרֶס חֲלָקָה, וַהֲרֵי הַמַּיִם נִזְחָלִין וְיוֹרְדִין עָלֶיהָ--הֲרֵי אֵלּוּ כְּשֵׁרִים; וְכָל דָּבָר שֶׁמְּקַבֵּל טֻמְאָה, וְאַפִלּוּ מִדִּבְרֵי סוֹפְרִים--אֵין מַזְחִילִין בּוֹ.
זוֹחֲלִין שֶׁקִּלְּחָן בְּעַלֵּי אֱגוֹז--כְּשֵׁרִים כְּשֶׁהָיוּ, שְׁאֵין עַלֵּי הָאֱגוֹז הַלַּח שְׁהוּא צוֹבֵעַ חָשׁוּב כְּכֵלִים.

 מֵי גְּשָׁמִים הַבָּאִין מִן הַמִּדְרוֹן, וַהֲרֵי הֶן נִזְחָלִין וְיוֹרְדִין--אַף עַל פִּי שֶׁיֵּשׁ מִתְּחִלָּתָן וְעַד סוֹפָן אַרְבָּעִים סְאָה--אֵין מַטְבִּילִין בָּהֶן כִּשְׁהֶן נִזְחָלִין, עַד שֶׁיִּקָּווּ וְיָנוּחוּ בְּאַשְׁבֹּרֶן אַרְבָּעִים סְאָה.
הֲרֵי שֶׁהִקִּיף כֵּלִים וְעָשָׂה מֵהֶן מְחִצּוֹת, עַד שֶׁנִּתְקַבַּץ בֵּינֵיהֶן אַרְבָּעִים סְאָה מִמַּיִם הַנִּזְחָלִין מִן הַגְּשָׁמִים--הֲרֵי זֶה טוֹבֵל בָּהֶן; וְכֵלִים שֶׁעָשָׂה מֵהֶן הַגָּדֵר, לֹא עָלְתָה לָהֶן טְבִילָה.

 גַּל שֶׁנִּתְלַשׁ מִן הַיָּם, וְנָפַל עַל הָאָדָם אוֹ עַל הַכֵּלִים--אִם יֵשׁ בּוֹ אַרְבָּעִים סְאָה, הֲרֵי אֵלּוּ טְהוֹרִין לְחֻלִּין: שְׁאֵין הַטּוֹבֵל לְחֻלִּין צָרִיךְ כַּוָּנָה, כְּמוֹ שֶׁבֵּאַרְנוּ.
וְאִם נִתְכַּוַּן, וְהָיָה יוֹשֵׁב וּמְצַפֶּה עַד שֶׁיִּפֹּל הַגַּל--עָלְתָה לוֹ טְבִילָה לַדָּבָר שֶׁנִּתְכַּוַּן לוֹ.

 אֵין מַטְבִּילִין בַּגַּל כִּשְׁהוּא בָּאַוֵּיר קֹדֶם שֶׁיִּפֹּל עַל הָאָרֶץ, אַף עַל פִּי שֶׁיֵּשׁ בּוֹ אַרְבָּעִים סְאָה--לְפִי שְׁאֵין מַטְבִּילִין בַּזּוֹחֲלִין, קַל וְחֹמֶר בָּאַוֵּיר.
הָיוּ שְׁנֵי רָאשֵׁי הַגַּל נוֹגְעִין בָּאָרֶץ, מַטְבִּילִין בּוֹ; וְאֵין מַטְבִּילִין בַּכִּיפָה שֶׁלּוֹ, מִפְּנֵי שְׁהוּא בָּאַוֵּיר.

הִלְכּוֹת מִקְווֹת פֵּרֶק י 
סְפֵק מַיִם שְׁאוּבִין שֶׁטִּהֲרוּ חֲכָמִים כֵּיצַד: מִקְוָה שֶׁנִּסְתַּפַּק לוֹ אִם נָפְלוּ לְתוֹכוֹ מַיִם שְׁאוּבִין אוֹ לֹא נָפְלוּ, וְאַפִלּוּ יָדַע בַּוַּדַּאי שֶׁנָּפְלוּ, סְפֵק יֵשׁ בָּהֶן שְׁלֹשֶׁת לוֹגִין אוֹ לֹא הָיָה בָּהֶן שְׁלֹשֶׁת לוֹגִין, וְאַפִלּוּ יָדַע בַּוַּדַּאי שֶׁיֵּשׁ בָּהֶן שְׁלֹשֶׁת לוֹגִין, סְפֵק שֶׁהָיָה בַּמִּקְוָה שֶׁנָּפְלוּ בּוֹ אַרְבָּעִים סְאָה סְפֵק שֶׁלֹּא הָיָה--הֲרֵי זֶה כָּשֵׁר.

שְׁנֵי מִקְווֹת, אֶחָד יֵשׁ בּוֹ אַרְבָּעִים סְאָה וְאֶחָד שְׁאֵין בּוֹ--נָפְלוּ שְׁלֹשֶׁת לוֹגִין מַיִם שְׁאוּבִין לְאֶחָד מֵהֶן, וְאֵין יָדוּעַ לְאֵיזֶה מֵהֶן נָפְלוּ--סְפֵקוֹ טָהוֹר, מִפְּנֵי שֶׁיֵּשׁ לוֹ בְּמַה יִתְלֶה.
הָיוּ שְׁנֵיהֶן פְּחוּתִין מֵאַרְבָּעִים סְאָה, וְנָפְלוּ לְאֶחָד מֵהֶן, וְאֵין יָדוּעַ אֵיזֶה הוּא--כָּל אֶחָד מִשְּׁנֵיהֶן פָּסוּל: שְׁאֵין לוֹ בְּמַה יִתְלֶה; אִם לְזֶה נָפְלוּ, נִפְסַל, וְאִם לְזֶה נָפְלוּ, נִפְסַל.

מִקְוָה שֶׁהִנִּיחוֹ רֵיקָן, וּבָא וּמְצָאוֹ מָלֵא--כָּשֵׁר, מִפְּנֵי שֶׁזֶּה סְפֵק מַיִם שְׁאוּבִין לְמִקְוָה זֶה.
צִנּוֹר שֶׁהָיָה מְקַלֵּחַ לְמִקְוָה, וְהַמַּכְתֶּשֶׁת נְתוּנָה בְּצִדּוֹ--סְפֵק מִן הַצִּנּוֹר לַמִּקְוָה, סְפֵק מִן הַמַּכְתֶּשֶׁת לַמִּקְוָה--הֲרֵי זֶה פָּסוּל, מִפְּנֵי שֶׁהַפְּסוּל מוֹכִיחַ; וְאִם יֵשׁ בַּמִּקְוָה רֻבּוֹ מַיִם כְּשֵׁרִים, הֲרֵי זֶה כָּשֵׁר, שֶׁזֶּה סְפֵק מַיִם שְׁאוּבִין הוּא, שֶׁהֲרֵי יֵשׁ שָׁם כָּשֵׁר קָבוּעַ.

 כָּל הַמִּקְווֹת הַנִּמְצָאוֹת בְּאֶרֶץ הָעַמִּים--פְּסוּלִין, שֶׁחֶזְקָתָן שְׁאוּבִין.
וְכָל הַמִּקְווֹת הַנִּמְצָאוֹת בְּאֶרֶץ יִשְׂרָאֵל בַּמְּדִינוֹת לִפְנִים מִן הַמַּפְתֵּחַ--בְּחֶזְקַת פְּסוּלִין, שֶׁאַנְשֵׁי הַמְּדִינָה מְכַבְּסִין בָּהֶן וּמַטִּילִין לְתוֹכָן מַיִם שְׁאוּבִין תָּמִיד; וְכָל הַמִּקְווֹת הַנִּמְצָאוֹת בְּאֶרֶץ יִשְׂרָאֵל חוּץ לַמַּפְתֵּחַ--בְּחֶזְקַת טַהְרָה, שֶׁחֶזְקָתָן מִן הַגְּשָׁמִים.

 הַטָּמֵא שֶׁיָּרַד לִטְבֹּל, סְפֵק טָבַל סְפֵק לֹא טָבַל, וְאַפִלּוּ טָבַל סְפֵק יֵשׁ בּוֹ אַרְבָּעִים סְאָה סְפֵק שְׁאֵין בּוֹ, שְׁנֵי מִקְווֹת אֶחָד יֵשׁ בּוֹ אַרְבָּעִים סְאָה וְאֶחָד אֵין בּוֹ, וְטָבַל בְּאֶחָד מֵהֶן וְאֵין יָדוּעַ בְּאֵיזֶה מֵהֶן טָבַל--סְפֵקוֹ טָמֵא: לְפִי שֶׁהַטָּמֵא בְּחֶזְקָתוֹ, עַד שֶׁיִּוָּדַע שֶׁטָּבַל כָּרָאוּי.

וְכֵן מִקְוָה שֶׁנִּמְדַּד וְנִמְצָא חָסֵר, בֵּין שֶׁהָיָה הַמִּקְוָה בִּרְשׁוּת הָרַבִּים בֵּין שֶׁהָיָה בִּרְשׁוּת הַיָּחִיד--כָּל הַטְּהָרוֹת שֶׁנַּעֲשׂוּ עַל גַּבָּיו לְמַפְרֵעַ טְמֵאוֹת, עַד שֶׁיִּוָּדַע זְמָן שֶׁנִּמְדַּד בּוֹ וְהָיָה שָׁלֵם.

בַּמֶּה דְּבָרִים אֲמוּרִים, בְּשֶׁהָיְתָה הַטְּבִילָה מִטֻּמְאָה חֲמוּרָה.
אֲבָל אִם טָבַל מִטֻּמְאָה קַלָּה, כְּגוֹן שֶׁאָכַל אֹכָלִין טְמֵאִין, אוֹ שָׁתָה מַשְׁקִין טְמֵאִין, אוֹ בָּא רֹאשׁוֹ וְרֻבּוֹ בְּמַיִם שְׁאוּבִין, אוֹ נָפְלוּ עַל רֹאשׁוֹ וְעַל רֻבּוֹ שְׁלֹשֶׁת לוֹגִין מַיִם שְׁאוּבִין--הוֹאִיל וְעִיקַר דְּבָרִים אֵלּוּ מִדִּבְרֵיהֶם, הֲרֵי סְפֵקוֹ טָהוֹר כְּמוֹ שֶׁבֵּאַרְנוּ; וְאַף עַל פִּי שֶׁנִּסְתַּפַּק לוֹ אִם טָבַל אוֹ לֹא טָבַל, אוֹ שֶׁנִּמְצָא הַמִּקְוָה חָסֵר לְאַחַר זְמָן וְכַיּוֹצֶא בִּסְפֵקוֹת אֵלּוּ--הֲרֵי זֶה טָהוֹר.

 שְׁנֵי מִקְווֹת, אֶחָד כָּשֵׁר וְאֶחָד פָּסוּל, וְטָבַל בְּאֶחָד מֵהֶן מִטֻּמְאָה חֲמוּרָה, וְעָשָׂה טְהָרוֹת--הֲרֵי אֵלּוּ תְּלוּיוֹת.
טָבַל בַּשֵּׁנִי, וְעָשָׂה טְהָרוֹת--הָרִאשׁוֹנוֹת תְּלוּיוֹת כְּשֶׁהָיוּ, וְהַשְּׁנִיּוֹת טְהוֹרוֹת; וְאִם נָגְעוּ אֵלּוּ בְּאֵלּוּ--הָרִאשׁוֹנוֹת תְּלוּיוֹת, וּשְׁנִיּוֹת יִשָּׂרְפוּ.
וְכֵן אִם נִטְמָא בָּאֶמְצָע טֻמְאָה קַלָּה שֶׁבֵּאַרְנוּ, וְטָבַל בַּשֵּׁנִי וְעָשָׂה טְהָרוֹת.

אֲבָל אִם טָבַל בְּאֶחָד מֵהֶן מִטֻּמְאָה קַלָּה, וְעָשָׂה טְהָרוֹת, וְנִטְמָא טֻמְאָה חֲמוּרָה, וְטָבַל בַּשֵּׁנִי וְעָשָׂה טְהָרוֹת--הָרִאשׁוֹנוֹת טְהוֹרוֹת, וְהַשְּׁנִיּוֹת תְּלוּיוֹת; וְאִם נָגְעוּ אֵלּוּ בְּאֵלּוּ--הָרִאשׁוֹנוֹת יִשָּׂרְפוּ, וְהַשְּׁנִיּוֹת תְּלוּיוֹת כְּשֶׁהָיוּ.

הָיָה בְּאֶחָד מֵהֶן אַרְבָּעִים סְאָה, וְאֶחָד כֻּלּוֹ שָׁאוּב, וְטָבְלוּ בָּהֶן שְׁנַיִם, אֶחָד מִטֻּמְאָה חֲמוּרָה וְאֶחָד מִטֻּמְאָה קַלָּה, וְעָשׂוּ טְהָרוֹת--הַטּוֹבֵל מִטֻּמְאָה חֲמוּרָה, טְהָרוֹתָיו תְּלוּיוֹת; וְהַטּוֹבֵל מִן הַקַּלָּה, טְהָרוֹתָיו טְהוֹרוֹת.

הָיָה אֶחָד טָמֵא וְיָרַד לִטְבֹּל, וְהַשֵּׁנִי יָרַד לְהָקֵר--זֶה שֶׁיָּרַד לִטְבֹּל בְּאֶחָד מֵהֶן, טְהָרוֹתָיו תְּלוּיוֹת כְּמוֹ שֶׁבֵּאַרְנוּ.
וְזֶה שֶׁיָּרַד לְהָקֵר, טָהוֹר כְּשֶׁהָיָה, שֶׁזֶּה סְפֵק מַיִם שְׁאוּבִין הוּא, שֶׁמֶּא בַּשָּׁאוּב טָבַל כְּשֶׁהֵקֵר וְנִטְמָא.

 שְׁנֵי מִקְווֹת שֶׁלְּעֶשְׂרִים עֶשְׂרִים סְאָה, אֶחָד שָׁאוּב וְאֶחָד כָּשֵׁר, הֵקֵר בְּאֶחָד מֵהֶן, וְעָשָׂה טְהָרוֹת--הֲרֵי אֵלּוּ טְהוֹרוֹת; הֵקֵר בַּשֵּׁנִי, וְעָשָׂה טְהָרוֹת--הֲרֵי אֵלּוּ יִשָּׂרְפוּ, שֶׁהֲרֵי בַּוַּדַּאי בָּא רֹאשׁוֹ וְרֻבּוֹ בְּמַיִם שְׁאוּבִין כְּמוֹ שֶׁבֵּאַרְנוּ.

הִלְכּוֹת מִקְווֹת פֵּרֶק יא 
כְּבָר בֵּאַרְנוּ שֶׁנְּטִילַת יָדַיִם וּטְבִילַת יָדַיִם, הַכֹּל מִדִּבְרֵי סוֹפְרִים; וְיָדַיִם שֶׁצְּרִיכוֹת טְבִילָה, אֵין מַטְבִּילִין אוֹתָן אֵלָא בְּמִקְוָה כָּשֵׁר שֶׁיֵּשׁ בּוֹ אַרְבָּעִים סְאָה, שֶׁבִּמְקוֹם שֶׁהָאָדָם טוֹבֵל בּוֹ, כֵּלִים וְיָדַיִם טוֹבְלִין.

אֲבָל יָדַיִם שְׁאֵין צְרִיכוֹת אֵלָא נְטִילָה בִּלְבָד--אִם הִטְבִּיל אוֹתָן בְּמֵי מִקְוָה, טְהוֹרִין.
וְאִם הִטְבִּיל אוֹתָן בְּמַיִם שְׁאוּבִין, בֵּין בְּכֵלִים בֵּין בְּקַרְקָעוֹת--לֹא טָהֲרוּ יָדָיו, עַד שֶׁיִּפְּלוּ הַמַּיִם הַשְּׁאוּבִין מִן הַכְּלִי עַל יָדָיו: שְׁאֵין נוֹטְלִין לַיָּדַיִם אֵלָא מִן הַכֵּלִים וּמִכּוֹחַ נוֹתֵן, כְּמוֹ שֶׁבֵּאַרְנוּ בְּהִלְכּוֹת בְּרָכוֹת.

 כָּל הַחוֹצֵץ בַּטְּבִילָה--חוֹצֵץ בַּיָּדַיִם, בֵּין בִּטְבִילָתָן בֵּין בִּנְטִילָתָן.
וְכָל הָעוֹלֶה לְמִדַּת הַמִּקְוָה כַּטִּיט הַנָּרוֹק, עוֹלֶה לְשֵׁעוּר הָרְבִיעִית שֶׁנּוֹטְלִין בָּהּ הַיָּדַיִם.
וְכָל הַנּוֹטֵל יָדָיו, צָרִיךְ לְשַׁפְשַׁף.

 הַנּוֹטֵל יָדָיו לַתְּרוּמָה--צָרִיךְ לַחְזֹר וְלִטֹּל פַּעַם שְׁנִיָּה בְּמַיִם שְׁנִיִּים, כְּדֵי לְהָסִיר הַמַּיִם שֶׁעַל גַּב יָדָיו, שֶׁהֲרֵי הַמַּיִם שֶׁנָּטַל בָּהֶן תְּחִלָּה וְהֶן הַנִּקְרָאִין מַיִם רִאשׁוֹנִים, נִטְמְאוּ בְּיָדָיו.
לְפִיכָּךְ אִם נָפַל כִּכָּר שֶׁלִּתְרוּמָה לְתוֹךְ הַמַּיִם שֶׁנָּטַל בָּהֶן יָדָיו תְּחִלָּה, נִטְמָא; וְאִם נָפַל לְתוֹךְ הַמַּיִם הַשְּׁנִיִּים, לֹא נִטְמָא; וְאִם נָטַל רִאשׁוֹנִים וּשְׁנִיִּים לְמָקוֹם אֶחָד, וְנָפַל שָׁם כִּכָּר שֶׁלִּתְרוּמָה--נִטְמָא.

נָטַל אֶת הָרִאשׁוֹנִים, וְנִמְצָא עַל יָדָיו דָּבָר חוֹצֵץ, הֱסִירוֹ, וְנָטַל אֶת הַשְּׁנִיִּים--הֲרֵי יָדָיו טְמֵאוֹת כְּשֶׁהָיוּ, שְׁאֵין הַמַּיִם הַשְּׁנִיִּים מְטַהֲרִין אֵלָא הַנִּשְׁאָר מִן הַמַּיִם הָרִאשׁוֹנִים עַל גַּב יָדָיו.

 הַיָּדַיִם מִטַּמְּאוֹת וּמִטַּהֲרוֹת, עַד הַפֵּרֶק.
כֵּיצַד: נָטַל אֶת הָרִאשׁוֹנִים עַד הַפֵּרֶק, וְנָטַל הַמַּיִם הַשְּׁנִיִּים חוּץ לַפֵּרֶק, וְחָזְרוּ מִחוּץ לַפֵּרֶק לְיָדוֹ--הֲרֵי יָדוֹ טְהוֹרָה, שֶׁהַמַּיִם הַשְּׁנִיִּים טְהוֹרִין הֶן.
נָטַל אֶת הָרִאשׁוֹנִים וְהַשְּׁנִיִּים חוּץ לַפֵּרֶק, וְחָזְרוּ לְיָדוֹ--נִטְמֵאת יָדוֹ: שֶׁהַמַּיִם הָרִאשׁוֹנִים שֶׁחוּץ לַפֵּרֶק נִטְמְאוּ מֵחֲמַת יָדָיו, וְאֵין הַמַּיִם הַשְּׁנִיִּים מְטַהֲרִין מַיִם שֶׁחוּץ לַפֵּרֶק; וּלְפִי שֶׁחָזְרוּ הַמַּיִם שֶׁחוּץ לַפֵּרֶק לְיָדוֹ, טִמְּאוּהָ.

 נָטַל אֶת הָרִאשׁוֹנִים לְיָדוֹ אַחַת, וְנִמְלַךְ וְנָטַל אֶת הַשְּׁנִיִּים לִשְׁתֵּי יָדָיו--יָדָיו טְמֵאוֹת: שֶׁהַשְּׁנִיִּים מִטַּמְּאִין מֵחֲמַת הַיָּד שֶׁלֹּא נִטְּלָה בְּמַיִם רִאשׁוֹנִים, וְחוֹזְרִין וּמְטַמְּאִין אֶת הַיָּד הַשְּׁנִיָּה.

נָטַל אֶת הָרִאשׁוֹנִים לִשְׁתֵּי יָדָיו, וְנָטַל אֶת הַשְּׁנִיִּים לְיָדוֹ אַחַת--הָאַחַת טְהוֹרָה.
נָטַל יָדוֹ אַחַת, וְשִׁפְשְׁפָהּ בַּחֲבִרְתָּהּ--נִטְמְאוּ הַמַּיִם שֶׁעָלֶיהָ מֵחֲמַת חֲבִרְתָּהּ שֶׁלֹּא נִטְּלָה, וְחוֹזְרִין וּמְטַמְּאִין אֶת הַיָּד שֶׁנִּטְּלָה.
שִׁפְשְׁפָהּ בְּרֹאשׁוֹ אוֹ בַּכּוֹתָל, הֲרֵי זוֹ טְהוֹרָה.

 נָטַל שְׁתֵּי יָדָיו מִשְּׁטִיפָה אַחַת--הֲרֵי אֵלּוּ טְהוֹרוֹת, וְאֵין אוֹמְרִין הֲרֵי זֶה כְּנוֹטֵל יָדוֹ אַחַת בְּמַיִם שֶׁיָּרְדוּ מֵעַל יָדוֹ הַשְּׁנִיָּה: אַפִלּוּ אַרְבָּעָה אוֹ חֲמִשָּׁה, זֶה בְּצַד זֶה אוֹ זֶה עַל גַּב זֶה; וּבִלְבָד שֶׁיַּרְפּוּ, שֶׁיָּבוֹאוּ בָּהֶן הַמַּיִם.

 נָטַל מִקְצַת יָדוֹ, וְחָזַר וְהוֹסִיף וְנָטַל הַנִּשְׁאָר מִן יָדוֹ--הֲרֵי זוֹ טְמֵאָה כְּשֶׁהָיְתָה; וְאִם עֲדַיִן יֵשׁ עַל מִקְצָת שֶׁנָּטַל בַּתְּחִלָּה, טוֹפֵחַ עַל מְנַת לְהַטְפִּיחַ--הֲרֵי זוֹ טְהוֹרָה.
בַּמֶּה דְּבָרִים אֲמוּרִים, בְּמַיִם רִאשׁוֹנִים; אֲבָל בִּשְׁנִיִּים נוֹטֵל מִקְצַת יָדָיו, וְחוֹזֵר וּמוֹסִיף עַל מִקְצָתָן.

 שֵׁעוּר הַמַּיִם שֶׁנּוֹטְלִין בָּהֶן תְּחִלָּה, רְבִיעִית לְכָל אָדָם וְאָדָם לִשְׁתֵּי הַיָּדַיִם; אֵין פָּחוּת מִשֵּׁעוּר זֶה, כְּמוֹ שֶׁבֵּאַרְנוּ בִּנְטִילַת יָדַיִם לַפַּת.
אֲבָל מַיִם שְׁנִיִּים, יֵשׁ לִשְׁנַיִם לִטֹּל יְדֵיהֶן מֵרְבִיעִית; וּמֵחֲצִי לוֹג נוֹתְנִין לִשְׁלוֹשָׁה אוֹ לְאַרְבָּעָה; וּמִלּוֹג נוֹתְנִין אַפִלּוּ לְמֵאָה: שְׁאֵין הַמַּיִם הַשְּׁנִיִּים לְטַהַר, אֵלָא לְהַעְבִיר הַמַּיִם הָרִאשׁוֹנִים.

 כְּלִי שֶׁהָיָה בּוֹ רְבִיעִית מַיִם כְּשֵׁרִים לִנְטִילַת יָדַיִם, וְנָתַן לְתוֹכוֹ מְעַט מַיִם פְּסוּלִין לִנְטִילַת יָדַיִם--הֲרֵי אֵלּוּ כְּשֵׁרִים.
נָטַל מִן הַכֹּל כַּשֵּׁעוּר שֶׁנָּתַן, וְנִשְׁאֲרָה רְבִיעִית בִּלְבָד כְּשֶׁהָיְתָה--הֲרֵי זוֹ פְּסוּלָה, מִפְּנֵי שֶׁהַמַּיִם הַפְּסוּלִין הִשְׁלִימוּ שֵׁעוּר הָרְבִיעִית.

 כָּל הַמַּיִם הַפְּסוּלִין לִנְטִילָה בְּמַיִם רִאשׁוֹנִים, כָּךְ הֶן פְּסוּלִין בְּמַיִם שְׁנִיִּים; וְכָל כְּלִי שְׁאֵין נוֹטְלִין מִמֶּנּוּ בְּמַיִם רִאשׁוֹנִים, כָּךְ אֵין נוֹטְלִין מִמֶּנּוּ מַיִם שְׁנִיִּים.
וּכְשֵׁם שֶׁצָּרִיךְ לִהְיוֹת הַמַּיִם הָרִאשׁוֹנִים מִכּוֹחַ אַחֵר, כָּךְ הַמַּיִם הַשְּׁנִיִּים.

 כְּבָר בֵּאַרְנוּ בְּפֵרֶק שִׁשִּׁי מֵהִלְכּוֹת בְּרָכוֹת, כָּל מִינֵי הַמַּיִם הַפְּסוּלִין לִנְטִילַת יָדַיִם וְהַכְּשֵׁרִים, וְכָל הַכֵּלִים שֶׁנּוֹטְלִין בָּהֶן לַיָּדַיִם וּשְׁאֵין נוֹטְלִין, וְאֵיזוֹ נְתִינָה הִיא מִכּוֹחַ נוֹתֵן וּכְשֵׁרָה וְאֵיזוֹ נְתִינָה אֵינָהּ מִכּוֹחַ נוֹתֵן וּפְסוּלָה.
וְכָל אוֹתָן הַדְּבָרִים שֶׁבֵּאַרְנוּ שָׁם בִּנְטִילַת יָדַיִם לְפַת חֻלִּין, כָּךְ הֶן לַתְּרוּמָה.
וּכְשֵׁם שֶׁכָּל סְפֵק יָדַיִם טָהוֹר לַחֻלִּין, כְּמוֹ שֶׁבֵּאַרְנוּ שָׁם--כָּךְ לַתְּרוּמָה, כָּל סְפֵק יָדַיִם טָהוֹר.

 דָּבָר בָּרוּר וְגָלוּי שֶׁהַטֻּמְאוֹת וְהַטְּהָרוֹת גְּזֵרַת הַכָּתוּב הֶן, וְאֵינָן מִדְּבָרִים שֶׁדַּעְתּוֹ שֶׁלָּאָדָם מַכְרַעַת אוֹתָן, וַהֲרֵי הֶן מִכְּלַל הַחֻקִּים; וְכֵן הַטְּבִילָה מִן הַטֻּמְאוֹת, מִכְּלַל הַחֻקִּים הִיא: שְׁאֵין הַטֻּמְאָה טִיט אוֹ צוֹאָה שֶׁתַּעֲבֹר בַּמַּיִם, אֵלָא גְּזֵרַת הַכָּתוּב הִיא, וְהַדָּבָר תָּלוּי בְּכַוָּנַת הַלֵּב; וּלְפִיכָּךְ אָמְרוּ חֲכָמִים טָבַל וְלֹא הֻחְזַק, כְּאִלּוּ לֹא טָבַל.
וְאַף עַל פִּי כֵן, רְמָז יֵשׁ בַּדָּבָר: כְּשֵׁם שֶׁהַמְּכַוֵּן לִבּוֹ לִטַּהַר--כֵּיוָן שֶׁטָּבַל--טָהַר, וְאַף עַל פִּי שֶׁלֹּא נִתְחַדַּשׁ בְּגוּפוֹ דָּבָר; כָּךְ הַמְּכַוֵּן לִבּוֹ לְטַהַר נַפְשׁוֹ מִטֻּמְאַת הַנְּפָשׁוֹת, שְׁהֶן מַחְשְׁבוֹת הָאָוֶן וְדֵעוֹת הָרָעוֹת--כֵּיוָן שֶׁהִסְכִּים בְּלִבּוֹ לִפְרֹשׁ מֵאוֹתָן הָעֵצוֹת, וְהֵבִיא נַפְשׁוֹ בְּמֵי הַדֵּעוֹת--טָהַר.
הֲרֵי הוּא אוֹמֵר "וְזָרַקְתִּי עֲלֵיכֶם מַיִם טְהוֹרִים, וּטְהַרְתֶּם: מִכֹּל טֻמְאוֹתֵיכֶם וּמִכָּל-גִּלּוּלֵיכֶם, אֲטַהֵר אֶתְכֶם" .

בְּרִיךְ רַחְמָנָא דְּסַיְּעַן.
נִגְמַר סֵפֶר עֲשִׂירִי, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, מֵאָה וְאַרְבָּעָה וְאַרְבָּעִים: הִלְכּוֹת טֻמְאַת מֵת, חֲמִשָּׁה וְעֶשְׂרִים פְּרָקִים; הִלְכּוֹת פָּרָה אֲדֻמָּה, חֲמִשָּׁה עָשָׂר פְּרָקִים; הִלְכּוֹת טֻמְאַת צָרַעַת, שִׁשָּׁה עָשָׂר פְּרָקִים; הִלְכּוֹת מְטַמְּאֵי מִשְׁכָּב וּמוֹשָׁב, שְׁלוֹשָׁה עָשָׂר פְּרָקִים; הִלְכּוֹת שְׁאָר אֲבוֹת הַטֻּמְאוֹת, עֶשְׂרִים פְּרָקִים; הִלְכּוֹת טֻמְאַת אֹכָלִין, שִׁשָּׁה עָשָׂר פְּרָקִים; הִלְכּוֹת כֵּלִים, שְׁמוֹנָה וְעֶשְׂרִים פְּרָקִים; הִלְכּוֹת מִקְווֹת, אֶחָד עָשָׂר פְּרָקִים.

בְּשֵׁם ה', אֵל עוֹלָם .

הַט-לִבִּי, אֶל-עֵדְוֹתֶיךָ; וְאַל אֶל-בָּצַע .

סֵפֶר אַחַד עָשָׂר וְהוּא סֵפֶר נְזָקִים 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת נִזְקֵי מָמוֹן, הִלְכּוֹת גְּנֵבָה, הִלְכּוֹת גְּזֵלָה וַאֲבֵדָה, הִלְכּוֹת חוֹבֵל וּמַזִּיק, הִלְכּוֹת רוֹצֵחַ וּשְׁמִירַת נֶפֶשׁ.

יֵשׁ בִּכְלָלָן אַרְבַּע מִצְווֹת עֲשֵׂה; וְזֶה הוּא פְּרָטָן: דִּין הַשּׁוֹר; דִּין הַהֶבְעֵר; דִּין הַבּוֹר; דִּין הַהַבְעָרָה.

יֵשׁ בִּכְלָלָן שֶׁבַע מִצְווֹת--שְׁתֵּי מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִגְנֹב מָמוֹן; דִּין הַגַּנָּב; לְצַדַּק הַמֹּאזְנַיִם עִם הַמִּשְׁקָלוֹת; שֶׁלֹּא יַעֲשֶׂה עָוֶל בַּמִּדּוֹת וּבַמִּשְׁקָלוֹת; שֶׁלֹּא יִהְיֶה לָאָדָם אֶבֶן וְאֶבֶן אֵיפָה וְאֵיפָה, אַף עַל פִּי שְׁאֵינוּ לוֹקֵחַ וְנוֹתֵן בָּהֶן; שֶׁלֹּא יַסִּיג גְּבוּל; שֶׁלֹּא לִגְנֹב נְפָשׁוֹת.

יֵשׁ בִּכְלָלָן שֶׁבַע מִצְווֹת--שְׁתֵּי מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִגְזֹל; שֶׁלֹּא לַעֲשֹׁק; שֶׁלֹּא לַחְמֹד; שֶׁלֹּא לְהִתְאַוּוֹת; לְהָשִׁיב אֶת הַגְּזֵלָה; שֶׁלֹּא יִתְעַלַּם מִן הָאֲבֵדָה; לְהָשִׁיב הָאֲבֵדָה.

מִצְוַת עֲשֵׂה אַחַת, וְהִיא דִּין חוֹבֵל בַּחֲבֵרוֹ אוֹ מַזִּיק מְמוֹן חֲבֵרוֹ.

יֵשׁ בִּכְלָלָן שְׁבַע עֶשְׂרֵה מִצְווֹת--שֶׁבַע מִצְווֹת עֲשֵׂה, וְעֶשֶׂר מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִרְצֹחַ; שֶׁלֹּא לִקַּח כֹּפֶר לְנֶפֶשׁ רוֹצֵחַ, אֵלָא יוּמַת; לְהַגְלוֹת הָרוֹצֵחַ בִּשְׁגָגָה; שֶׁלֹּא לִקַּח כֹּפֶר לִמְחֻיַּב גָּלוּת; שֶׁלֹּא יוּמַת הָרוֹצֵחַ כְּשֶׁיִּרְצַח, קֹדֶם עֲמִידָה בַּדִּין; לְהַצִּיל הַנִּרְדָּף בְּנַפְשׁוֹ שֶׁלָּרוֹדֵף; שֶׁלֹּא לָחוּס עַל הָרוֹדֵף; שֶׁלֹּא לַעֲמֹד עַל דָּם; לְהַפְרִישׁ עָרֵי מִקְלָט וּלְכַוַּן לָהֶם הַדֶּרֶךְ; לַעֲרֹף אֶת הָעֶגְלָה בַּנַּחַל; שֶׁלֹּא יֵעָבֵד בְּאוֹתָהּ קַרְקָע וְלֹא תִזָּרַע; שֶׁלֹּא לָשִׂים דָּמִים; לַעֲשׂוֹת מַעֲקֶה; שֶׁלֹּא יַכְשִׁיל תָּמִים בְּדֶרֶךְ; לִפְרֹק עִם מִי שֶׁנִּכְשַׁל בַּדֶּרֶךְ; לִטְעֹן עִמּוֹ; שֶׁלֹּא יַנִּיחֶנּוּ בַּדֶּרֶךְ נִבְהָל בְּמַשָּׂאוֹ וְיֵלֵךְ לוֹ.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שֵׁשׁ וּשְׁלוֹשִׁים--מֵהֶן שֵׁשׁ עֶשְׂרֵה מִצְווֹת עֲשֵׂה, וְעֶשְׂרִים מִצְווֹת לֹא תַעֲשֶׂה.

הִלְכּוֹת נִזְקֵי מָמוֹן 
יֵשׁ בִּכְלָלָן אַרְבַּע מִצְווֹת עֲשֵׂה; וְזֶה הוּא פְּרָטָן: דִּין הַשּׁוֹר; דִּין הַהֶבְעֵר; דִּין הַבּוֹר; דִּין הַהַבְעָרָה.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת נִזְקֵי מָמוֹן פֵּרֶק א 
כָּל נֶפֶשׁ חַיָּה שְׁהִיא בִּרְשׁוּתוֹ שֶׁלָּאָדָם שֶׁהִזִּיקָה--הַבְּעָלִים חַיָּבִין לְשַׁלַּם, שֶׁהֲרֵי מְמוֹנָם הִזִּיק: שֶׁנֶּאֱמָר "כִּי-יִגֹּף שׁוֹר-אִישׁ אֶת-שׁוֹר רֵעֵהוּ ..." ; אֶחָד הַשּׁוֹר וְאֶחָד שְׁאָר בְּהֵמָה חַיָּה וָעוֹף, לֹא דִבַּר הַכָּתוּב בַּשּׁוֹר אֵלָא בַּהוֹוֶה.

וְכַמָּה מְשַׁלֵּם: אִם הִזִּיקָה בִּדְבָרִים שֶׁדַּרְכָּהּ לַעֲשׂוֹתָם תָּמִיד, כְּמִנְהַג בְּרִיָּתָהּ--כְּגוֹן בְּהֵמָה שֶׁאָכְלָה תֶּבֶן אוֹ עָמִיר, אוֹ שֶׁהִזִּיקָה בְּרַגְלָהּ כְּדֶרֶךְ הִלּוּכָהּ--חַיָּב לְשַׁלַּם נֶזֶק שָׁלֵם מִן הַיָּפֶה שֶׁבִּנְכָסָיו, שֶׁנֶּאֱמָר "מֵיטַב שָׂדֵהוּ וּמֵיטַב כַּרְמוֹ, יְשַׁלֵּם" .

וְאִם שִׁנָּת וְעָשָׂת מַעֲשִׂים שְׁאֵין דַּרְכָּהּ תָּמִיד לַעֲשׂוֹתָם, וְהִזִּיקָה בָּהֶן, כְּגוֹן שׁוֹר שֶׁנָּגַח אוֹ נָשַׁךְ--חַיָּב לְשַׁלַּם חֲצִי נֶזֶק מִגּוּף הַמַּזִּיק עַצְמוֹ, שֶׁנֶּאֱמָר "וּמָכְרוּ אֶת-הַשּׁוֹר הַחַי, וְחָצוּ אֶת-כַּסְפּוֹ" .

 כֵּיצַד: שׁוֹר שׁוֹוֶה מָנֶה שֶׁנָּגַח לְשׁוֹר שׁוֹוֶה עֶשְׂרִים, וֶהֱמִיתוֹ וַהֲרֵי הַנְּבֵלָה שׁוֹוָה אַרְבָּעָה--בַּעַל הַשּׁוֹר חַיָּב לְשַׁלַּם שְׁמוֹנָה, שְׁהוּא חֲצִי הַנֶּזֶק; וְאֵינוּ חַיָּב לְשַׁלַּם אֵלָא מִגּוּף הַשּׁוֹר שֶׁהִזִּיק, שֶׁנֶּאֱמָר "וּמָכְרוּ אֶת-הַשּׁוֹר הַחַי" .
לְפִיכָּךְ אִם הֵמִית שׁוֹר שׁוֹוֶה עֶשְׂרִים לְשׁוֹר שׁוֹוֶה מָאתַיִם, וְהַנְּבֵלָה שׁוֹוָה מָנֶה--אֵין בַּעַל הַנְּבֵלָה יָכוֹל לוֹמַר לְבַעַל הַחַי תֶּן לִי חֲמִשִּׁים, אֵלָא אוֹמֵר לוֹ הֲרֵי שׁוֹר שֶׁהִזִּיק לְפָנֶיךָ קָחֵהוּ וְלֵךְ: אַפִלּוּ אֵינוּ שׁוֹוֶה אֵלָא דֵּינָר.
וְכֵן כָּל כַּיּוֹצֶא בְּזֶה.

 הָעוֹשֶׂה מַעֲשֶׂה שֶׁדַּרְכּוֹ לַעֲשׂוֹתוֹ תָּמִיד, כְּמִנְהַג בְּרִיָּתוֹ--הוּא הַנִּקְרָא מוּעָד.
וְהַמְּשַׁנֶּה וְעָשָׂה מַעֲשֶׂה שְׁאֵין דֶּרֶךְ כָּל מִינוֹ לַעֲשׂוֹת כֵּן תָּמִיד, כְּגוֹן שׁוֹר שֶׁנָּגַח אוֹ נָשַׁךְ--הוּא הַנִּקְרָא תָּם.
וְזֶה הַמְּשַׁנֶּה--אִם הֻרְגַּל בְּשִׁנּוּיוֹ פְּעָמִים רַבּוֹת, נַעֲשָׂה מוּעָד לְאוֹתוֹ דָּבָר שֶׁהֻרְגַּל בּוֹ: שֶׁנֶּאֱמָר "אוֹ נוֹדַע, כִּי שׁוֹר נַגָּח הוּא" .

 חֲמִשָּׁה מַעֲשִׂים תַּמִּים יֵשׁ בַּבְּהֵמָה--אִם הוּעֲדָה לְאֶחָד מֵהֶן, נַעֲשֵׂית מוּעֶדֶת לְאוֹתוֹ מַעֲשֶׂה; וְאֵלּוּ הֶן--הַבְּהֵמָה אֵינָהּ מוּעֶדֶת מִתְּחִלָּתָהּ לֹא לִגַּח, וְלֹא לִגֹּף, וְלֹא לִשֹּׁךְ, וְלֹא לִרְבֹּץ עַל כֵּלִים גְּדוֹלִים, וְלֹא לִבְעֹט.
וְאִם הוּעֲדָה לְאֶחָד מֵהֶן, הֲרֵי זוֹ מוּעֶדֶת לוֹ.
אֲבָל הַשֵּׁן מוּעֶדֶת מִתְּחִלָּתָהּ לֶאֱכֹל אֶת הָרָאוּי לָהּ, וְהָרֶגֶל מוּעֶדֶת מִתְּחִלָּתָהּ לְשַׁבַּר בְּדֶרֶךְ הִלּוּכָהּ, וְהַבְּהֵמָה מוּעֶדֶת מִתְּחִלָּתָהּ לִרְבֹּץ עַל פַּכִּין קְטַנִּים וְכַיּוֹצֶא בָּהֶם וְלִמְעֹךְ אוֹתָן.

 חֲמִשָּׁה מִינֵי בְּהֵמָה מוּעָדִין מִתְּחִלַּת בְּרִיָּתָן לְהַזִּיק, וְאַפִלּוּ הֶן תַּרְבּוּת; לְפִיכָּךְ אִם הִזִּיקוּ אוֹ הֵמִיתוּ בִּנְגִיחָה אוֹ בִּנְשִׁיכָה וּדְרִיסָה וְכַיּוֹצֶא בָּהֶן, חַיָּב נֶזֶק שָׁלֵם.
וְאֵלּוּ הֶן--הַזְּאֵב, וְהָאֲרִי, וְהַדֹּב, וְהַנָּמֵר, וְהַבַּרְדְּלַס.
וְכֵן הַנָּחָשׁ שֶׁנָּשַׁךְ--הֲרֵי זֶה מוּעָד, וְאַפִלּוּ הָיָה תַּרְבּוּת.

 כָּל מוּעָד מְשַׁלֵּם נֶזֶק שָׁלֵם מִן הַיָּפֶה שֶׁבִּנְכָסָיו, וְכָל תָּם מְשַׁלֵּם חֲצִי נֶזֶק מִגּוּפוֹ.
בַּמֶּה דְּבָרִים אֲמוּרִים, בְּשֶׁנִּכְנְסָה הַבְּהֵמָה לִרְשׁוּת הַנִּזָּק וְהִזִּיקַתְהוּ.
אֲבָל אִם נִכְנַס הַנִּזָּק לִרְשׁוּת הַמַּזִּיק, וְהִזִּיקַתְהוּ בְּהֶמְתּוֹ שֶׁלְּבַעַל הַבַּיִת--הֲרֵי זֶה פָּטוּר עַל הַכֹּל: שֶׁהֲרֵי הוּא אוֹמֵר לוֹ אִלּוּ לֹא נִכְנַסְתָּ לִרְשׁוּתִי, לֹא הִגִּיעַ לָךְ הֶזֵּק; וַהֲרֵי מְפֹרָשׁ בַּתּוֹרָה "וְשִׁלַּח אֶת-בְּעִירֹה, וּבִעֵר בִּשְׂדֵה אַחֵר" .

 הִזִּיקָה בִּרְשׁוּת הָרַבִּים, אוֹ בֶּחָצֵר שְׁאֵינָהּ שֶׁלִּשְׁנֵיהֶן לֹא לַמַּזִּיק וְלֹא לַנִּזָּק, אוֹ בֶּחָצֵר שְׁהִיא שֶׁלִּשְׁנֵיהֶן וַהֲרֵי הִיא מְיֻחֶדֶת לְהַנִּיחַ בָּהּ פֵּרוֹת וּלְהַכְנִיס לָהּ בְּהֵמָה כְּגוֹן הַבִּקְעָה וְכַיּוֹצֶא בָּהּ--אִם בְּשֵׁן וְרֶגֶל הִזִּיקָה כְּדַרְכָּהּ, הֲרֵי זֶה פָּטוּר: מִפְּנֵי שֶׁיֵּשׁ לָהּ רְשׁוּת לְהַלַּךְ בְּכָאן, וְדֶרֶךְ הַבְּהֵמָה לְהַלַּךְ כְּדַרְכָּהּ וְלֶאֱכֹל וּלְשַׁבַּר כְּדֶרֶךְ הִלּוּכָהּ.
וְאִם נָגְחָה אוֹ נָגְפָה אוֹ רָבְצָה אוֹ בָּעֲטָה אוֹ נָשְׁכָה--אִם תַּמָּה הִיא, מְשַׁלֵּם חֲצִי נֶזֶק; וְאִם מוּעֶדֶת, מְשַׁלֵּם נֶזֶק שָׁלֵם.

 הָיְתָה הֶחָצֵר שֶׁלִּשְׁנֵיהֶן מְיֻחֶדֶת לְפֵרוֹת, לֹא לְהַכְנִיס לָהּ בְּהֵמָה, וְהִכְנִיס לָהּ אֶחָד מִן הַשֻּׁתָּפִין בְּהֶמְתּוֹ, וְהִזִּיקָה--חַיָּב, אַפִלּוּ עַל הַשֵּׁן וְעַל הָרֶגֶל.
וְכֵן אִם הָיְתָה מְיֻחֶדֶת לַבְּהֵמָה לִשְׁנֵיהֶן, וְהָיָה רְשׁוּת לְאֶחָד מֵהֶן בִּלְבָד לְהַכְנִיס לָהּ פֵּרוֹת, וְהִזִּיקָה פֵּרוֹתָיו--חַיָּב, אַף עַל הַשֵּׁן וְעַל הָרֶגֶל.

 שְׁלוֹשָׁה אֲבוֹת נְזָקִים בַּשּׁוֹר--הַקֶּרֶן, וְהַשֵּׁן, וְהָרֶגֶל.
תּוֹלְדוֹת הַקֶּרֶן--נְגִיפָה, נְשִׁיכָה, רְבִיצָה, בְּעִיטָה.
תּוֹלְדוֹת הַשֵּׁן--אִם נִתְחַכְּכָה בַּכּוֹתָל לַהֲנָיָתָהּ, וְהִזִּיקָה פֵּרוֹת בְּחִכּוּכָהּ; וְכֵן אִם טִנְּפָה פֵּרוֹת לַהֲנָיָתָהּ.
תּוֹלְדוֹת הָרֶגֶל--הִזִּיקָה בְּגוּפָהּ דֶּרֶךְ הִלּוּכָהּ, אוֹ שֶׁהִזִּיקָה בִּשְׂעָרָהּ דֶּרֶךְ הִלּוּכָהּ, אוֹ שֶׁכִּשְׁכְּשָׁה בִּזְנָבָהּ, אוֹ בָּאֻכָּף שֶׁעָלֶיהָ, בַּפְּרֻמְבְּיָה שֶׁבְּפִיהָ, בַּזּוֹג שֶׁבְּצַוָּארָהּ; וְכֵן חֲמוֹר שֶׁהִזִּיק בְּמַשָּׂאוֹ בְּשָׁעַת הִלּוּכוֹ, וְעֶגְלָה הַמּוֹשֶׁכֶת שֶׁהִזִּיקָה בְּשָׁעַת מְשִׁיכָתָהּ: כָּל אֵלּוּ תּוֹלְדוֹת הָרֶגֶל הֶן, וּבִרְשׁוּת הָרַבִּים פְּטוּרִין, וּבִרְשׁוּת הַנִּזָּק מְשַׁלְּמִין נֶזֶק שָׁלֵם.

 כִּשְׁכְּשָׁה בִּזְנָבָהּ כִּשְׁכּוּשׁ רַב שְׁאֵינוּ דַּרְכָּהּ תָּמִיד, וְהִזִּיקָה בִּרְשׁוּת הָרַבִּים, אוֹ שֶׁכִּשְׁכְּשָׁה בַּגִּיד שֶׁלָּהּ בִּרְשׁוּת הָרַבִּים, וְהִזִּיקָה--פָּטוּר; וְאִם תָּפַס הַנִּזָּק, גּוֹבֶה חֲצִי נֶזֶק מִמַּה שֶׁתָּפַס--שֶׁזֶּה הַדָּבָר סָפֵק הוּא אִם אֵלּוּ תּוֹלְדוֹת הַקֶּרֶן שֶׁחַיָּב עָלֶיהָ בִּרְשׁוּת הָרַבִּים, אוֹ תּוֹלְדוֹת הָרֶגֶל שֶׁפָּטוּר עָלֶיהָ בִּרְשׁוּת הָרַבִּים כְּמוֹ שֶׁבֵּאַרְנוּ.

הִלְכּוֹת נִזְקֵי מָמוֹן פֵּרֶק ב 
אֶחָד אֲבוֹת נְזָקִים וְאֶחָד הַתּוֹלָדוֹת--אִם הָיָה הָאָב מוּעָד, תּוֹלַדְתּוֹ מוּעֶדֶת; וְאִם הָיָה תָּם, תּוֹלַדְתּוֹ כָּמוֹהוּ.
וְכָל אֲבוֹת נְזָקִים וְכָל תּוֹלְדוֹתֵיהֶן, מוּעָדִין מִתְּחִלָּתָן הֶן--חוּץ מִקֶּרֶן וְתוֹלְדוֹתָיו, שְׁהֶן בַּתְּחִלָּה תַּמִּין עַד שֶׁיּוּעֲדוּ כְּמוֹ שֶׁבֵּאַרְנוּ.

כָּל תּוֹלָדָה כְּאָב שֶׁלָּהּ, חוּץ מִצְּרוֹרוֹת הַמְּנַתְּזִין מִתַּחַת רַגְלֵי הַבְּהֵמָה בְּשָׁעַת הִלּוּכָהּ: שֶׁאַף עַל פִּי שֶׁתּוֹלְדוֹת הָרֶגֶל הֶן, וּפָטוּר עֲלֵיהֶן בִּרְשׁוּת הָרַבִּים כָּרֶגֶל; וְאִם הִזִּיקוּ בִּרְשׁוּת הַנִּזָּק, מְשַׁלֵּם מִן הַיָּפֶה שֶׁבִּנְכָסָיו כָּרֶגֶל שְׁהִיא אָב--אַף עַל פִּי כֵן, אֵינוּ מְשַׁלֵּם אֵלָא חֲצִי נֶזֶק.

כֵּיצַד: בְּהֵמָה שֶׁנִּכְנְסָה לַחֲצַר הַנִּזָּק וְהָלְכָה, וְהָיוּ צְרוֹרוֹת מְנַתְּזִין מִתַּחַת רַגְלֶיהָ, וְשִׁבְּרוּ אֶת הַכֵּלִים--מְשַׁלֵּם חֲצִי נֶזֶק מִן הַיָּפֶה שֶׁבִּנְכָסָיו; וְדָבָר זֶה, הֲלָכָה מִפִּי הַקַּבָּלָה הוּא.

וְכֵן אִם הָיְתָה מְהַלֶּכֶת בִּרְשׁוּת הָרַבִּים, וְנִתְּזוּ צְרוֹרוֹת מִתַּחַת רַגְלֶיהָ לִרְשׁוּת הַנִּזָּק, וְשִׁבְּרוּ אֶת הַכֵּלִים--מְשַׁלֵּם חֲצִי נֶזֶק.
דָּרְסָה עַל הַכְּלִי בִּרְשׁוּת הַנִּזָּק, וְשִׁבְּרַתּוּ, וְנָפַל עַל כְּלִי אַחֵר, וְשִׁבְּרוֹ--עַל הָרִאשׁוֹן, מְשַׁלֵּם נֶזֶק שָׁלֵם; וְעַל הָאַחֲרוֹן, חֲצִי נֶזֶק.

הָיְתָה מְהַלֶּכֶת בִּרְשׁוּת הָרַבִּים, וּבָעֲטָה וְהִתִּיזָה צְרוֹרוֹת, וְהִזִּיקוּ בִּרְשׁוּת הָרַבִּים--פָּטוּר.
וְאִם תָּפַס הַנִּזָּק רְבִיעַ נֶזֶק, אֵין מוֹצִיאִין מִיָּדוֹ: שֶׁהַדָּבָר סָפֵק הוּא--שֶׁמֶּא שִׁנּוּי הוּא וְאֵינוּ תּוֹלֶדֶת רֶגֶל, שֶׁהֲרֵי בָּעֲטָה.

בָּעֲטָה בָּאָרֶץ בִּרְשׁוּת הַנִּזָּק, וְהִתִּיזָה צְרוֹרוֹת מֵחֲמַת הַבְּעִיטָה, וְהִזִּיקוּ שָׁם--חַיָּב לְשַׁלַּם רְבִיעַ נֶזֶק, שֶׁזֶּה שִׁנּוּי הוּא בְּהַתָּזַת הַצְּרוֹרוֹת; וְאִם תָּפַס הַנִּזָּק חֲצִי נֶזֶק, אֵין מוֹצִיאִין מִיָּדוֹ.
וְאַפִלּוּ הָיְתָה מְהַלֶּכֶת בִּמְקוֹם שְׁאֵי אִפְשָׁר לָהּ שֶׁלֹּא תַתִּיז, וּבָעֲטָה וְהִתִּיזָה--מְשַׁלֵּם רְבִיעַ נֶזֶק; וְאִם תָּפַס הַנִּזָּק חֲצִי נֶזֶק, אֵין מוֹצִיאִין מִיָּדוֹ.

כָּל הַמְּשַׁלֵּם נֶזֶק שָׁלֵם--הֲרֵי הַתַּשְׁלוּמִין מָמוֹן, וְחַיָּב לְשַׁלְּמוֹ כְּמִי שֶׁלָּוָה מֵחֲבֵרוֹ מָמוֹן שְׁהוּא חַיָּב לְשַׁלַּם.
וְכָל הַמְּשַׁלֵּם חֲצִי נֶזֶק--הֲרֵי הַתַּשְׁלוּמִין קְנָס, חוּץ מֵחֲצִי נֶזֶק שֶׁלִּצְרוֹרוֹת שְׁהוּא הֲלָכָה כְּמוֹ שֶׁבֵּאַרְנוּ.

זֶה הַכְּלָל--כָּל הַמְּשַׁלֵּם מַה שֶׁהִזִּיק, הֲרֵי זֶה מָמוֹן; וְכָל הַמְּשַׁלֵּם יָתֵר אוֹ פָּחוּת כְּגוֹן תַּשְׁלוּמֵי כֵּפֶל אוֹ חֲצִי נֶזֶק, הֲרֵי הַיָּתֵר עַל הַקֶּרֶן אוֹ הַפָּחוּת קְנָס.
וְאֵין חַיָּבִין קְנָס אֵלָא עַל פִּי עֵדִים; אֲבָל הַמּוֹדֶה בְּכָל קְנָס מִן הַקְּנָסוֹת, פָּטוּר.

תֻּרְנְגוֹל שֶׁהוֹשִׁיט רֹאשׁוֹ לְאַוֵּיר כְּלִי זְכוֹכִית, וְתָקַע בּוֹ וְשִׁבְּרוֹ--אִם הָיוּ בְּתוֹכוֹ תְּבָלִין וּכְיוֹצֶא בָּהֶן, שֶׁהוֹשִׁיט רֹאשׁוֹ כְּדֵי לְאָכְלָן--מְשַׁלֵּם חֲצִי נֶזֶק, כַּחֲצִי נֶזֶק צְרוֹרוֹת, שֶׁכָּךְ הוּא דַּרְכּוֹ.
וְאִם הָיָה הַכְּלִי רֵיקָן--הֲרֵי זֶה מְשֻׁנֶּה, וּמְשַׁלֵּם חֲצִי נֶזֶק כְּכָל הַקְּנָסוֹת.
וְכֵן סוּס שֶׁצָּנַף וַחֲמוֹר שֶׁנָּעַר, וְשִׁבַּר אֶת הַכֵּלִים--מְשַׁלֵּם חֲצִי נֶזֶק.

הַתֻּרְנְגוֹלִין, מוּעָדִין לְהַלַּךְ כְּדַרְכָּן וּלְשַׁבַּר.
הָיָה חוּט אוֹ רְצוּעָה קָשׁוּר בְּרַגְלֵיהֶן, וְנִסְתַּבַּךְ כְּלִי בְּאוֹתוֹ הַחוּט, וְנִתְגַּלְגַּל וְנִשְׁבַּר--מְשַׁלֵּם חֲצִי נֶזֶק.
בַּמֶּה דְּבָרִים אֲמוּרִים, בְּשֶׁקְּשָׁרוֹ אָדָם.
אֲבָל אִם נִקְשַׁר עַל רַגְלֵיהֶן מֵאֵלָיו, בַּעַל הַתֻּרְנְגוֹלִין פָּטוּר; וְאִם הָיוּ לַחוּט בְּעָלִים, וְלֹא הָיָה הַחוּט הֶפְקֵר--בַּעַל הַחוּט חַיָּב חֲצִי נֶזֶק, שֶׁהֲרֵי הוּא כְּבוֹר הַמִּתְגַּלְגֵּל.

הִצְנִיעַ בַּעַל הַחוּט אֶת הַחוּט, וְהִדְּסוּ הַתֻּרְנְגוֹלִים עָלָיו וְהוֹצִיאוּהוּ, וְנִקְשַׁר בְּרַגְלֵיהֶן, וְשִׁבְּרוּ בּוֹ אֶת הַכֵּלִים--אַף בַּעַל הַחוּט פָּטוּר, שֶׁהֲרֵי אָנוּס הוּא.

תֻּרְנְגוֹלִין שֶׁהָיוּ מְפָרְחִין מִמָּקוֹם לְמָקוֹם, וְשִׁבְּרוּ אֶת הַכֵּלִים--אִם בְּכַנְפֵיהֶם שִׁבְּרוּ, מְשַׁלֵּם נֶזֶק שָׁלֵם; וְאִם בָּרוּחַ שֶׁבְּכַנְפֵיהֶם, מְשַׁלֵּם חֲצִי נֶזֶק.

הָיוּ מְהַדְּסִין עַל גַּבֵּי עִיסָה אוֹ עַל גַּבֵּי פֵּרוֹת, וְטִנְּפוּ אוֹ נִקְּרוּ--מְשַׁלְּמִין נֶזֶק שָׁלֵם.
הִזִּיקוּ בֶּעָפָר אוֹ בִּצְרוֹרוֹת שֶׁהֶעֱלוּ בְּפִיהֶם, אוֹ בְּרַגְלֵיהֶן--מְשַׁלְּמִין חֲצִי נֶזֶק.

הָיוּ מְחָטְטִין, וְנִפְסַק הַחֶבֶל, וְנִשְׁבַּר הַדְּלִי--מְשַׁלְּמִין נֶזֶק שָׁלֵם: וְהוּא, שֶׁנִּתְגַּלְגַּל הַדְּלִי מֵחֲמָתָן עַד שֶׁנָּפַל וְנִשְׁבַּר.
וְאִם הָיָה עַל הַחֶבֶל אֹכֶל, וּבְעֵת אֲכִילָתָן פְּסָקוּהוּ--מְשַׁלֵּם גַּם עַל הַחֶבֶל נֶזֶק שָׁלֵם.

הַכֶּלֶב וְהַגְּדִי שֶׁקָּפְצוּ מֵרֹאשׁ הַגָּג מִלְמַעְלָה לְמַטָּה, וְשִׁבְּרוּ אֶת הַכֵּלִים--מְשַׁלְּמִין נֶזֶק שָׁלֵם, מִפְּנֵי שְׁהֶן מוּעָדִים לְדָבָר זֶה.
וְכֵן אִם נָפְלוּ, וְהִזִּיקוּ: שֶׁעֲלִיָּתָן לְרֹאשׁ הַגָּג פְּשִׁיעָה; וְאַף עַל פִּי שֶׁנְּפִילָתָן אֹנֶס--כָּל שֶׁתְּחִלָּתוֹ בִּפְשִׁיעָה וְסוֹפוֹ בְּאֹנֶס, חַיָּב.

קָפְצוּ מִמַּטָּה לְמַעְלָה, מְשַׁלְּמִין חֲצִי נֶזֶק: וְהוּא--שֶׁנִּתְלָה הַגְּדִי וְנִסְרַךְ, וְקָפַץ הַכֶּלֶב; אֲבָל אִם נִסְרַךְ הַכֶּלֶב וְדִלַּג הַגְּדִי, בֵּין מִלְמַעְלָה לְמַטָּה בֵּין מִמַּטָּה לְמַעְלָה--חַיָּבִין נֶזֶק שָׁלֵם.
וְכֵן תֻּרְנְגוֹל שֶׁדִּלַּג, בֵּין מִלְמַעְלָה לְמַטָּה בֵּין מִלְּמַטָּה לְמַעְלָה--מְשַׁלֵּם נֶזֶק שָׁלֵם.

כֶּלֶב שֶׁנָּטַל אֶת הַהֲרָרָה, וְהָלַךְ לוֹ לְגָדִישׁ--אִם הִנִּיחָהּ בַּגָּדִישׁ וְאָכַל אֶת הַחַלָּה, וְהִדְלִיק אֶת הַגָּדִישׁ--עַל הַחַלָּה וְעַל מְקוֹם הַהֲרָרָה, מְשַׁלֵּם נֶזֶק שָׁלֵם; וְעַל שְׁאָר הַגָּדִישׁ, חֲצִי נֶזֶק.
וְאִם הָיָה מְגָרֵר אֶת הַחַלָּה עַל הַגָּדִישׁ, וְהוֹלֵךְ וְשׂוֹרֵף--מְשַׁלֵּם עַל הַהֲרָרָה נֶזֶק שָׁלֵם, וְעַל מְקוֹם הַגַּחֶלֶת חֲצִי נֶזֶק, וְעַל שְׁאָר הַגָּדִישׁ פָּטוּר.

בַּמֶּה דְּבָרִים אֲמוּרִים, בְּשֶׁשָּׁמַר בַּעַל הַגַּחֶלֶת אֶת אִשּׁוֹ וְסָתַם הַדֶּלֶת, וּבָא הַכֶּלֶב וְחָתַר וְנָטַל אֶת הַהֲרָרָה מֵעַל הָאֵשׁ.
אֲבָל אִם לֹא שָׁמַר אִשּׁוֹ--בַּעַל הָאֵשׁ, חַיָּב עַל שְׂרֵפַת הַגָּדִישׁ; וּבַעַל הַכֶּלֶב, חַיָּב עַל אֲכִילַת הַהֲרָרָה וְעַל מְקוֹמָהּ.

הַמְּשַׁסֶּה כַּלְבּוֹ שֶׁלַּחֲבֵרוֹ בְּאַחֵר--פָּטוּר מִדִּינֵי אָדָם, וְחַיָּב בְּדִינֵי שָׁמַיִם.
וּבַעַל הַכֶּלֶב, חַיָּב חֲצִי נֶזֶק: שֶׁכֵּיוָן שְׁהוּא יוֹדֵעַ שְׁאִם עוֹרְרוּ אֶת כַּלְבּוֹ לְהַזִּיק נוֹשֵׁךְ, לֹא הָיָה לוֹ לְהַנִּיחוֹ.
וְאִם שִׁסָּהוּ בְּעַצְמוֹ, בַּעַל הַכֶּלֶב פָּטוּר: שֶׁכָּל הַמְּשַׁנֶּה, וּבָא אַחֵר וְשִׁנָּה בּוֹ--פָּטוּר.

שְׁתֵּי פָּרוֹת בִּרְשׁוּת הָרַבִּים, אַחַת רְבוּצָה וְאַחַת מְהַלֶּכֶת, וּבָעֲטָה מְהַלֶּכֶת בָּרְבוּצָה--חַיָּב חֲצִי נֶזֶק: שֶׁאַף עַל פִּי שֶׁדַּרְכָּהּ לְהַלַּךְ עָלֶיהָ, אֵין דַּרְכָּהּ לִבְעֹט בָּהּ.

הִלְכּוֹת נִזְקֵי מָמוֹן פֵּרֶק ג 
הַבְּהֵמָה מוּעֶדֶת לֶאֱכֹל פֵּרוֹת אוֹ יְרָקוֹת וְכַיּוֹצֶא בָּהֶן.
לְפִיכָּךְ אִם נִכְנְסָה לִרְשׁוּת הַנִּזָּק, וְאָכְלָה דְּבָרִים שֶׁדַּרְכָּהּ לְאָכְלָם--מְשַׁלֵּם נֶזֶק שָׁלֵם, שֶׁנֶּאֱמָר "וּבִעֵר בִּשְׂדֵה אַחֵר--מֵיטַב שָׂדֵהוּ וּמֵיטַב כַּרְמוֹ, יְשַׁלֵּם" .
וְאִם אָכְלָה אוֹתָן בִּרְשׁוּת הָרַבִּים, פָּטוּר; וְאִם נִהְנָת--מְשַׁלֵּם מַה שֶׁנִּהְנָת, לֹא מַה שֶׁהִזִּיקָה.

כֵּיצַד: נִכְנְסָה לִרְשׁוּת הַנִּזָּק, וְאָכְלָה שֻׁמְשְׁמִין אוֹ לוֹט וְכַיּוֹצֶא בָּהֶם בְּשׁוֹוֶה דֵּינָר--מְשַׁלֵּם דֵּינָר.
וְאִם אָכְלָה אוֹתָן בִּרְשׁוּת הָרַבִּים, וְנִהְנָת--רוֹאִין אוֹתָן כְּאִלּוּ הֶן שְׂעוֹרִים אוֹ עָמִיר, וּמְשַׁלֵּם דְּמֵי עָמִיר אוֹ דְּמֵי שְׂעוֹרִים בְּזוֹל; אָכְלָה אֹכָלִין הָרָעִים לָהּ, כְּגוֹן שֶׁאָכְלָה חִטִּין--הוֹאִיל וְלֹא נִהְנָת, פָּטוּר.

אָכְלָה אֹכָלִין שְׁאֵין דַּרְכָּהּ לְאָכְלָן, כְּגוֹן שֶׁאָכְלָה כְּסוּת אוֹ כֵּלִים--בֵּין בִּרְשׁוּת הַנִּזָּק, בֵּין בִּרְשׁוּת הָרַבִּים--מְשַׁלֵּם חֲצִי נֶזֶק: שֶׁזֶּה שִׁנּוּי הוּא, וְדֶרֶךְ בְּנֵי אָדָם לְהַנִּיחַ כְּלֵיהֶם וּכְסוּתָן בִּרְשׁוּת הָרַבִּים עַד שֶׁיָּנוּחוּ מְעַט.

בְּהֵמָה שֶׁהָיְתָה עוֹמֶדֶת בִּרְשׁוּת הַנִּזָּק, וְתָלְשָׁה פֵּרוֹת מֵרְשׁוּת הָרַבִּים, וַאֲכָלַתָּן בִּרְשׁוּת הַנִּזָּק--הֲרֵי הַדָּבָר סָפֵק.
לְפִיכָּךְ אֵינָהּ מְשַׁלֶּמֶת אֵלָא מַה שֶׁנִּהְנָת; וְאִם תָּפַס הַנִּזָּק כַּמָּה שֶׁהִזִּיקָה--אֵין מוֹצִיאִין מִיָּדוֹ, שֶׁהֲרֵי בִּרְשׁוּתוֹ אָכְלָה.

כֶּלֶב שֶׁנִּכְנַס לְחָצֵר, וְנָטַל פַּת אוֹ בָּשָׂר, וְהוֹצִיאָן לִרְשׁוּת הָרַבִּים אוֹ לְחָצֵר אַחֶרֶת, וַאֲכָלָן שָׁם--מְשַׁלֵּם מַה שֶׁנִּהְנָה.
אֲכָלָן בַּשָּׂדֶה שֶׁלְּבַעַל הֶחָצֵר--מְשַׁלֵּם נֶזֶק שָׁלֵם כְּאִלּוּ אֲכָלָן בְּתוֹךְ הֶחָצֵר, שֶׁהֲרֵי בִּרְשׁוּת הַנִּזָּק אָכַל.
וְכֵן כָּל כַּיּוֹצֶא בְּזֶה.

בְּהֵמָה שֶׁאָכְלָה אֹכָלִין שְׁאֵין דַּרְכָּהּ לְאָכְלָן, אֲבָל אוֹכֶלֶת הִיא אוֹתָן עַל יְדֵי הַדֹּחַק--כְּגוֹן פָּרָה שֶׁאָכְלָה שְׂעוֹרִים, וַחֲמוֹר שֶׁאָכַל כַּרְשִׁינִים אוֹ דָּגִים, וַחֲזִיר שֶׁאָכַל חֲתִכַּת בָּשָׂר, וְכֶלֶב שֶׁלָּקַק אֶת הַשֶּׁמֶן, וְחָתוּל שֶׁאָכַל תְּמָרִים, וְכֵן כָּל כַּיּוֹצֶא בְּאֵלּוּ--אִם אָכְלָה בִּרְשׁוּת הַנִּזָּק, מְשַׁלֵּם נֶזֶק שָׁלֵם.
וּבִרְשׁוּת הָרַבִּים, פָּטוּר; וְאִם נִהְנָת, מְשַׁלֵּם מַה שֶׁנִּהְנָת.

חַיָּה שֶׁנִּכְנְסָה לִרְשׁוּת הַנִּזָּק, וְטָרְפָה וְאָכְלָה בְּהֵמָה אוֹ בָּשָׂר--מְשַׁלֵּם נֶזֶק שָׁלֵם, שֶׁזֶּה הוּא דַּרְכָּהּ.
אֲבָל כֶּלֶב שֶׁאָכַל כְּבָשִׂים קְטַנִּים, אוֹ חָתוּל שֶׁאָכַל תֻּרְנְגוֹלִים גְּדוֹלִים--הֲרֵי זֶה שִׁנּוּי, וּמְשַׁלֵּם חֲצִי נֶזֶק.

סַל שֶׁיֵּשׁ בּוֹ לֶחֶם, וְנִכְנַס חֲמוֹר וְשִׁבַּר הַסַּל וְאָכַל הַלֶּחֶם--מְשַׁלֵּם עַל הַסַּל וְעַל הַלֶּחֶם נֶזֶק שָׁלֵם, שֶׁזֶּה הוּא דַּרְכּוֹ.
וְכֵן שְׂעִיר עִזִּים שֶׁרָאָה לֶפֶת וְכַיּוֹצֶא בּוֹ עַל פִּי הֶחָבִית, וְנִסְתַּבַּךְ בֶּחָבִית וְאָכַל אֶת הַלֶּפֶת וְשִׁבַּר אֶת הֶחָבִית--מְשַׁלֵּם עַל שְׁנֵיהֶן נֶזֶק שָׁלֵם: כְּשֵׁם שֶׁדַּרְכּוֹ לֶאֱכֹל, כָּךְ דַּרְכּוֹ לְהִתָּלוֹת בַּכֵּלִים וְלַעֲלוֹת כְּדֵי לֶאֱכֹל.
וְכֵן כָּל כַּיּוֹצֶא בְּזֶה.

אֲבָל אִם נִכְנַס הַחֲמוֹר, וְאָכַל אֶת הַלֶּחֶם, וְאַחַר כָּךְ שִׁבַּר אֶת הַסַּל וַאֲכָלוֹ--עַל הַלֶּחֶם מְשַׁלֵּם נֶזֶק שָׁלֵם, וְעַל הַסַּל חֲצִי נֶזֶק.
וְכֵן כָּל כַּיּוֹצֶא בְּזֶה.

 בְּהֵמָה שֶׁאָכְלָה מִתּוֹךְ הָרְחָבָה, בֵּין דֶּרֶךְ הֲלִיכָתָהּ בֵּין שֶׁעָמְדָה וְאָכְלָה--מְשַׁלֵּם מַה שֶׁנִּהְנָת: וְאַפִלּוּ חָזְרָה עַל צִדֵּי הָרְחָבָה, וְאָכְלָה מֵהֶן.
אֲבָל אִם הִנִּיחָה אֶת הָרְחָבָה, וְהָלְכָה וְעָמְדָה בְּצִדֵּי הָרְחָבָה וְאָכְלָה--מְשַׁלֵּם מַה שֶׁהִזִּיקָה.
אָכְלָה מִפֶּתַח הֶחָנוּת, מְשַׁלֵּם מַה שֶׁנִּהְנָת; מִתּוֹךְ הֶחָנוּת, מְשַׁלֵּם מַה שֶׁהִזִּיקָה.

 הָיְתָה מְהַלֶּכֶת בִּרְשׁוּת הָרַבִּים, וּפָשְׁטָה צַוָּארָהּ וְאָכְלָה מֵעַל גַּבֵּי חֲבִרְתָּהּ, וְאַפִלּוּ עָמְדָה--מְשַׁלֵּם מַה שֶׁנִּהְנָת, שֶׁכֵּן דֶּרֶךְ הַבְּהֵמוֹת לֶאֱכֹל זוֹ מֵעַל גַּבֵּי זוֹ.
וְאִם קָפְצָה, וְאָכְלָה עַל גַּבֵּי חֲבִרְתָּהּ--מְשַׁלֵּם מַה שֶׁהִזִּיקָה, שֶׁגַּבֵּי חֲבִרְתָּהּ כַּחֲצַר הַנִּזָּק הוּא חָשׁוּב.

 בְּהֵמָה שֶׁהֻחְלְקָה בְּאֶבֶן אוֹ בְּמֵימֵי רַגְלֶיהָ, וְנָפְלָה לְגִנָּה, וְנֶחְבְּטָה עַל גַּבֵּי פֵּרוֹת וִירָקוֹת, אוֹ שֶׁאָכְלָה--מְשַׁלֵּם מַה שֶׁנִּהְנָת: אַפִלּוּ הָלְכָה מֵעֲרוּגָה לַעֲרוּגָה, וְאַפִלּוּ נִשְׁאֲרָה שָׁם כָּל הַיּוֹם כֻּלּוֹ--אֵינוּ מְשַׁלֵּם אֵלָא מַה שֶׁנִּהְנָת.
וּמַה הֲנָיָה יֵשׁ לָהּ בַּחֲבִיטָה--שֶׁהֲרֵי מָצְאָה מָקוֹם רַךְ, וְלֹא נִתְרַסְּקוּ אֵבָרֶיהָ.
אֲבָל אִם יָרְדָה כְּדַרְכָּהּ וְאָכְלָה, מְשַׁלֵּם מַה שֶׁהִזִּיקָה; וְאַפִלּוּ טִנְּפָה פֵּרוֹת בְּמֵי לִידָה--מְשַׁלֵּם מַה שֶׁהִזִּיקָה, מִפְּנֵי שֶׁתְּחִלָּתוֹ בִּפְשִׁיעָה.
וְכֵן אִם דְּחָפַתָּהּ חֲבִרְתָּהּ, וְנָפְלָה--מְשַׁלֵּם מַה שֶׁהִזִּיקָה: מִפְּנֵי שֶׁהָיָה לוֹ לְהַעְבִירָן אַחַת אַחַת, כְּדֵי שֶׁלֹּא יִדְחֲפוּ זוֹ אֶת זוֹ.

 הֻחְלְקָה, וְנָפְלָה, וְיָצַאת, וְחָזְרָה לַגִּנָּה--אַף עַל פִּי שֶׁחָזְרָה שֶׁלֹּא לְדַעַת הַבְּעָלִים, מְשַׁלֵּם מַה שֶׁהִזִּיקָה: מִפְּנֵי שֶׁהָיָה לוֹ לְשָׁמְרָהּ שֶׁלֹּא תַחְזֹר--שֶׁהַדָּבָר יָדוּעַ שֶׁכֵּיוָן שֶׁיָּדְעָה דֶּרֶךְ הַגִּנָּה, הֲרֵי הִיא חוֹזֶרֶת מֵאֵלֶיהָ.

 הַקַּדָּר שֶׁהִכְנִיס קְדֵרוֹתָיו לַחֲצַר בַּעַל הַבַּיִת שֶׁלֹּא בִּרְשׁוּת, וְשִׁבְּרַתָּן בְּהֶמְתּוֹ שֶׁלְּבַעַל הַבַּיִת--פָּטוּר.
וְאִם הֻזְּקָה בָּהֶן, בַּעַל הַקְּדֵרוֹת חַיָּב; וְאִם הִכְנִיס בִּרְשׁוּת, פָּטוּר.
וְאִם קִבַּל עָלָיו בַּעַל הַבַּיִת לִשְׁמֹר אֶת הַקְּדֵרוֹת, בַּעַל הַבַּיִת חַיָּב.

 וְכֵן אִם הִכְנִיס פֵּרוֹתָיו לַחֲצַר בַּעַל הַבַּיִת שֶׁלֹּא בִּרְשׁוּת, וַאֲכָלַתָּן בְּהֶמְתּוֹ שֶׁלְּבַעַל הַבַּיִת--פָּטוּר.
וְאִם הֻחְלְקָה בָּהֶן, וְהֻזְּקָה--בַּעַל הַפֵּרוֹת חַיָּב; וְאִם הִכְנִיס בִּרְשׁוּת, פָּטוּר.
וְאִם קִבַּל עָלָיו בַּעַל הַבַּיִת לִשְׁמֹר אֶת הַפֵּרוֹת, בַּעַל הַבַּיִת חַיָּב.

הִכְנִיסָן שֶׁלֹּא בִּרְשׁוּת, וַאֲכָלַתָּן בְּהֶמְתּוֹ שֶׁלְּבַעַל הַבַּיִת, וְהֻזְּקָה בַּאֲכִילָתָן--בַּעַל הַפֵּרוֹת פָּטוּר, מִפְּנֵי שֶׁהָיָה לָהּ שֶׁלֹּא תֹאכַל.
וְאִם הִכְנִיסָן בִּרְשׁוּת, וְהִנִּיחוּ בַּעֲלֵי הֶחָצֵר אֶת זֶה שֶׁהִרְשׁוּהוּ בֶּחָצֵר לְשָׁמְרָהּ, וַאֲכָלַתָּן בְּהֶמְתּוֹ שֶׁלְּבַעַל הַבַּיִת, וְהֻזְּקָה בַּאֲכִילָתָן--בַּעַל הַפֵּרוֹת חַיָּב: שֶׁכֵּיוָן שֶׁרָאָה הַבְּהֵמָה אוֹכֶלֶת דְּבָרִים הַמַּזִּיקִין לָהּ וְהִנִּיחָהּ, חַיָּב--שֶׁהֲרֵי אֵין בַּעֲלֵי הֶחָצֵר מְצוּיִין שָׁם, לְהַעְבִיר הַבְּהֵמָה מֵהֶן.

וּמַעֲשֶׂה בְּאִשָּׁה שֶׁנִּכְנְסָה לֶאֱפוֹת בַּתַּנּוּר בְּבֵית שְׁכֵנוֹתֶיהָ וֶהִנִּיחוּהָ, וְנִתְעַלְּמוּ כְּדֵי שֶׁלֹּא יַבִּיטוּ בָּהּ בְּעֵת לִישָׁתָהּ וַאֲפִיָּתָהּ, וּבָא עֵז שֶׁלְּבַעַל הַבַּיִת, וְאָכַל הַבָּצֵק וּמֵת; וְחִיְּבוּהָ חֲכָמִים לְשַׁלַּם דָּמָיו.
וְכֵן כָּל כַּיּוֹצֶא בְּזֶה.

 הַמַּגְדִּישׁ בְּתוֹךְ שְׂדֵה חֲבֵרוֹ שֶׁלֹּא בִּרְשׁוּת, וַאֲכָלַתָּן בְּהֶמְתּוֹ שֶׁלְּבַעַל הַשָּׂדֶה--פָּטוּר.
וְאִם הֻחְלְקָה בָּהֶן, וְהֻזְּקָה--בַּעַל הַפֵּרוֹת חַיָּב.
אֲכָלַתָּן, וְהֻזְּקָה בַּאֲכִילָתָן--פָּטוּר.
וְאִם הִגְדִּישׁ בִּרְשׁוּת--בַּעַל הַשָּׂדֶה חַיָּב, אַף עַל פִּי שֶׁלֹּא קִבַּל עָלָיו לִשְׁמֹר: שֶׁהַשּׁוֹמֵר בַּגְּרָנוֹת--כֵּיוָן שֶׁאָמַר לוֹ הַגְדֵּשׁ בְּכָאן, כְּמִי שֶׁאָמַר לוֹ הַגְדֵּשׁ וַאֲנִי אֶשְׁמֹר לָךְ הוּא חָשׁוּב.

הִלְכּוֹת נִזְקֵי מָמוֹן פֵּרֶק ד 
הַכּוֹנֵס צֹאן לַדִּיר, וְנָעַל בִּפְנֵיהֶן בְּדֶלֶת שֶׁיְּכוּלָה לַעֲמֹד בְּרוּחַ מְצוּיָה, וְיָצַאת וְהִזִּיקָה--פָּטוּר.
וְאִם אֵין הַדֶּלֶת יְכוּלָה לַעֲמֹד בְּרוּחַ מְצוּיָה, אוֹ שֶׁהָיוּ כּוֹתָלֵי הַדִּיר רְעוּעִין--הֲרֵי לֹא נָעַל בִּפְנֵיהֶן כָּרָאוּי; וְאִם יָצַאת וְהִזִּיקָה, חַיָּב: וְאַפִלּוּ חָתְרָה וְיָצַאת, וְאַפִלּוּ נִפְרְצָה מְחִצָּה בַּלַּיְלָה, אוֹ פְּרָצוּהָ לִסְטִים--בַּעַל הַצֹּאן חַיָּב.

הָיְתָה מְחִצָּה בְּרִיאָה, וְנִפְרְצָה בַּלַּיְלָה, אוֹ שֶׁפְּרָצוּהָ לִסְטִים, וְיָצַאת וְהִזִּיקָה--פָּטוּר.
הוֹצִיאוּהָ לִסְטִים, וְהִזִּיקָה--הַלִּסְטִים חַיָּבִין.

 הַפּוֹרֵץ גָּדֵר לִפְנֵי בֶּהֱמַת חֲבֵרוֹ, וְיָצַאת וְהִזִּיקָה--אִם הָיָה גָּדֵר חָזָק וּבָרִיא, חַיָּב; וְאִם הָיָה כּוֹתָל רָעוּעַ--פָּטוּר מִדִּינֵי אָדָם, וְחַיָּב בְּדִינֵי שָׁמַיִם.
וְכֵן הַנּוֹתֵן סַם הַמָּוֶת לִפְנֵי בֶּהֱמַת חֲבֵרוֹ--פָּטוּר מִדִּינֵי אָדָם, וְחַיָּב בְּדִינֵי שָׁמַיִם.

 הַמַּעְמִיד בֶּהֱמַת חֲבֵרוֹ עַל גַּבֵּי קָמָתוֹ שֶׁלַּחֲבֵרוֹ, הַמַּעְמִיד חַיָּב לְשַׁלַּם מַה שֶׁהִזִּיקָה.
וְכֵן אִם הִכִּישָׁהּ עַד שֶׁהָלְכָה לְקָמַת חֲבֵרוֹ, וְהִזִּיקָה--זֶה שֶׁהִכִּישָׁהּ חַיָּב.

 הַמּוֹסֵר בְּהֶמְתּוֹ לְשׁוֹמֵר חִנָּם, אוֹ לְנוֹשֵׂא שָׂכָר, אוֹ לְשׂוֹכֵר, אוֹ לְשׁוֹאֵל--נִכְנְסוּ תַּחַת הַבְּעָלִים; וְאִם הִזִּיקָה, הַשּׁוֹמֵר חַיָּב.
בַּמֶּה דְּבָרִים אֲמוּרִים, בִּזְמָן שֶׁלֹּא שְׁמָרוּהָ כְּלָל.
אֲבָל אִם שְׁמָרוּהָ שְׁמִירָה מְעֻלָּה כָּרָאוּי, וְיָצַאת וְהִזִּיקָה--הַשּׁוֹמְרִין פְּטוּרִין, וְהַבְּעָלִים חַיָּבִין.
שְׁמָרוּהָ שְׁמִירָה פְּחוּתָה--אִם שׁוֹמֵר חִנָּם הוּא, פָּטוּר; וְאִם שׁוֹמֵר שָׂכָר אוֹ שׂוֹכֵר אוֹ שׁוֹאֵל הוּא, חַיָּבִין.

 הִנִּיחָהּ בַּחַמָּה--אַפִלּוּ חָתְרָה וְיָצַאת וְהִזִּיקָה, חַיָּב זֶה שֶׁהִנִּיחָהּ שָׁם: שֶׁכֵּיוָן שֶׁהִנִּיחָהּ בַּחַמָּה--הֲרֵי הִיא מִצְטַעֶרֶת וּבוֹרַחַת, וְעוֹשָׂה כָּל שֶׁאִפְשָׁר לָהּ לַעֲשׂוֹת.

 מָסַר בְּהֶמְתּוֹ לְחֵרֵשׁ שׁוֹטֶה וְקָטָן--אַף עַל פִּי שֶׁהָיָה הַשּׁוֹר קָשׁוּר, הַבְּעָלִים חַיָּבִין: שֶׁדַּרְכּוֹ שֶׁלַּשּׁוֹר וְכַיּוֹצֶא בּוֹ לְהַתִּיר הַקֶּשֶׁר, וְלָצֵאת וּלְהַזִּיק.
אַפִלּוּ שְׁמָרוּהָ שְׁמִירָה מְעֻלָּה, וְחָתְרָה וְיָצַאת וְהִזִּיקָה--הַבְּעָלִים חַיָּבִים.

 מָסַר שׁוֹרוֹ לַחֲמִשָּׁה, וּפָשַׁע בּוֹ אֶחָד מֵהֶן, וְיָצָא וְהִזִּיק--אִם אֵינוּ מִשְׁתַּמֵּר אֵלָא בַּחֲמִשְׁתָּן, זֶה שֶׁפָּשַׁע בִּשְׁמִירָתוֹ חַיָּב; וְאִם מִשְׁתַּמֵּר בִּשְׁאָרָן, אֵלּוּ הַנִּשְׁאָרִין חַיָּבִין.

 שְׁאָלוֹ בְּחֶזְקַת תָּם, וְנִמְצָא מוּעַד--אִם יָדַע הַשּׁוֹאֵל שְׁהוּא נַגְחָן, הַבְּעָלִים מְשַׁלְּמִים חֲצִי נֶזֶק: שֶׁכָּל מָקוֹם שְׁהוּא הוֹלֵךְ, הֲרֵי שֵׁם בְּעָלָיו עָלָיו.
וְהַשּׁוֹאֵל מְשַׁלֵּם חֲצִי נֶזֶק--שֶׁאַפִלּוּ הָיָה תָּם כְּשֶׁעָלָה בְּדַעְתּוֹ, חֲצִי נֶזֶק הָיָה מְשַׁלֵּם: שֶׁהֲרֵי יָדַע שְׁהוּא נַגְחָן.
וְאִם לֹא יָדַע הַשּׁוֹאֵל שְׁהוּא נַגְחָן--אֵין הַשּׁוֹאֵל חַיָּב כְּלוּם, וְהַבְּעָלִים מְשַׁלְּמִין נֶזֶק שָׁלֵם.

 שְׁאָלוֹ כִּשְׁהוּא תָּם, וְהוּעַד בְּבֵית הַשּׁוֹאֵל, וְהִחְזִירוֹ לִבְעָלָיו--חָזַר לְתַמּוּתוֹ: הוֹאִיל וְנִשְׁתַּנָּת רְשׁוּתוֹ, בָּטְלָה הַהֶעָדָה וְהַבְּעָלִים מְשַׁלְּמִין חֲצִי נֶזֶק; וְהַשּׁוֹאֵל פָּטוּר, שֶׁהֲרֵי הִחְזִירוֹ.

 שׁוֹמֵר שֶׁקִּבַּל עָלָיו שְׁמִירַת גּוּף הַבְּהֵמָה בִּלְבָד, אֲבָל לֹא שְׁמִירַת נְזָקֶיהָ, וְהִזִּיקָה--פָּטוּר מִלְּשַׁלַּם, וְהַבְּעָלִים חַיָּבִין לְשַׁלַּם.
קִבַּל שְׁמִירַת נְזָקֶיהָ, וְהִזִּיקָה--חַיָּב הַשּׁוֹמֵר; וְאִם הֻזְּקָה--פָּטוּר, וְהַבְּעָלִים עוֹשִׂין דִּין עִם הַמַּזִּיק.

 מָסַר הַשּׁוֹמֵר לְשׁוֹמֵר אַחֵר--הַשּׁוֹמֵר הָרִאשׁוֹן, חַיָּב לְשַׁלַּם לַנִּזָּק: שֶׁהַשּׁוֹמֵר שֶׁמָּסַר לְשׁוֹמֵר חַיָּב; וַהֲרֵי הַנִּזָּק אוֹמֵר לוֹ לָמָּה לֹא שָׁמַרְתָּ אַתָּה בְּעַצְמָךְ וּמָסַרְתָּ לְאַחֵר, שַׁלַּם לִי אַתָּה וְלֵךְ עֲשֵׂה דִּין עִם הַשּׁוֹמֵר שֶׁמָּסַרְתָּ לוֹ אַתָּה.
מְסָרָהּ הַשּׁוֹמֵר לִבְנוֹ, אוֹ לְבֶן בֵּיתוֹ, אוֹ לִמְסַעֲדוֹ--נִכְנְסוּ תַּחַת הַשּׁוֹמֵר, וְחַיָּבִין.

 כָּל שׁוֹמֵר שֶׁנִּתְחַיַּב לְשַׁלַּם, וְאֵין לוֹ, וְהָיָה הַמַּזִּיק תָּם, שְׁהוּא מְשַׁלֵּם חֲצִי נֶזֶק מִגּוּפוֹ--הֲרֵי הַנִּזָּק מִשְׁתַּלֵּם מִן הַבְּהֵמָה שֶׁהִזִּיקָה, וְיִשָּׁאֵר דְּמֵי מַה שֶׁגָּבָה הַנִּזָּק חוֹב עַל הַשּׁוֹמֵר לְבַעַל הַבְּהֵמָה.

 כָּל בְּהֵמָה שֶׁהִזִּיקָה פֵּרוֹת מְחֻבָּרִין, מְשַׁעֲרִין מַה שֶׁהִזִּיקָה בְּשִׁשִּׁים; וּמְשַׁלֵּם זֶה שֶׁנִּתְחַיַּב לְשַׁלַּם, בֵּין הַבְּעָלִים בֵּין הַשּׁוֹמְרִים.

כֵּיצַד: הֲרֵי שֶׁאָכְלָה בֵּית סְאָה, שָׁמִין שִׁשִּׁים בֵּית סְאָה בְּאוֹתָהּ הַשָּׂדֶה--כַּמָּה הָיָה שׁוֹוֶה, וְכַמָּה הוּא שׁוֹוֶה עַתָּה אַחַר שֶׁנִּפְסְדָה בּוֹ הַסְּאָה; וּמְשַׁלֵּם הַשְּׁאָר.
וְכֵן אִם אָכְלָה קַב אוֹ רֹבַע, אַפִלּוּ קֶלַח אֶחָד--שָׁמִין אוֹתוֹ בְּשִׁשִּׁים.

 אָכְלָה פֵּרוֹת גְּמוּרִין שְׁאֵין צְרִיכִים לַקַּרְקָע, מְשַׁלֵּם דְּמֵי פֵּרוֹת גְּמוּרִין בְּשָׁוְיֵיהֶן: אִם סְאָה, דְּמֵי סְאָה; וְאִם סָאתַיִם, דְּמֵי סָאתַיִם.
הֲרֵי שֶׁאָכְלָה פֵּרוֹת דֶּקֶל אֶחָד, וְכֵן הַקּוֹצֵץ פֵּרוֹת דֶּקֶל חֲבֵרוֹ וַאֲכָלָן--אִם הָיָה דֶּקֶל רוֹמִי וְכַיּוֹצֶא בּוֹ, שְׁאֵין הַתְּמָרִים שֶׁלּוֹ יָפוֹת--מְשַׁעֲרִין אוֹתוֹ בְּשִׁשִּׁים עַל גַּב הַקַּרְקָע; וְאִם דֶּקֶל פַּרְסִי הוּא וְכַיּוֹצֶא בּוֹ, שֶׁהַתְּמָרִים שֶׁלּוֹ יָפוֹת בְּיוֹתֵר--מְשַׁעֲרִין הַדֶּקֶל בִּפְנֵי עַצְמוֹ כַּמָּה הָיָה שׁוֹוֶה, וְכַמָּה הוּא שׁוֹוֶה עַתָּה.

הִלְכּוֹת נִזְקֵי מָמוֹן פֵּרֶק ה 
בְּהֵמָה שֶׁהָיְתָה רוֹעָה, וְנָפְשָׁה וְנִכְנְסָה בַּשָּׂדוֹת וּבַכְּרָמִים--אַף עַל פִּי שֶׁעֲדַיִן לֹא הִזִּיקָה, מַתְרִין בִּבְעָלֶיהָ שְׁלוֹשָׁה פְּעָמִים.
אִם לֹא שָׁמַר בְּהֶמְתּוֹ, וְלֹא מְנָעָהּ מִלִּתְעוֹת--יֵשׁ רְשׁוּת לְבַעַל הַשָּׂדֶה לִשְׁחֹט אוֹתָהּ שְׁחִיטָה כְּשֵׁרָה, וְאוֹמֵר לִבְעָלֶיהָ בּוֹאוּ וּמִכְרוּ בָּשָׂר שֶׁלָּכֶם: מִפְּנֵי שֶׁאָסוּר לָאָדָם לְהַזִּיק, וּלְשַׁלַּם מַה שֶׁהִזִּיק; אַפִלּוּ לִגְרֹם הַנֶּזֶק אָסוּר.

לְפִיכָּךְ אָסְרוּ חֲכָמִים לְגַדַּל בְּהֵמָה דַּקָּה וְחַיָּה דַּקָּה בְּאֶרֶץ יִשְׂרָאֵל בִּמְקוֹם הַשָּׂדוֹת וְהַכְּרָמִים, אֵלָא בַּיְּעָרִים וּבַמִּדְבָּרוֹת שֶׁבְּאֶרֶץ יִשְׂרָאֵל.
וּמְגַדְּלִין בְּסוּרְיָה, בְּכָל מָקוֹם.

עֲשָׂרָה תְּנָאִים הִתְנָה יְהוֹשׁוּעַ וּבֵית דִּינוֹ בְּשָׁעָה שֶׁחִלַּק אֶת הָאָרֶץ, וְאֵלּוּ הֶן: הִתְנָה שֶׁמַּרְעִין בְּהֵמָה דַּקָּה בַּיְּעָרִים שֶׁאִילָנֵיהֶן גַּסִּין, אֲבָל אֵין מַרְעִין שָׁם בְּהֵמָה גַּסָּה.
וְיַעַר שֶׁאִילָנָיו דַּקִּים, אֵין מַרְעִין בּוֹ לֹא גַּסָּה וְלֹא דַּקָּה אֵלָא מִדַּעַת בְּעָלָיו.

 וְכֵן הִתְנָה שֶׁיִּהְיֶה כָּל אָדָם מֻתָּר לְלַקַּט עֵצִים מִשְּׂדֵה חֲבֵרוֹ: וְהוּא, שֶׁיִּהְיוּ עֵצִים פְּחוּתִים וּקְרוֹבִים לִהְיוֹת קוֹצִים כְּגוֹן הִזְמֵי וְהִגֵּי.
וְהוּא, שֶׁיִּהְיוּ לַחִים וּמְחֻבָּרִין; וּבִלְבָד, שֶׁלֹּא יְשָׁרַשׁ.
אֲבָל שְׁאָר עֵצִים אָסוּר.

 וְכֵן הִתְנָה שֶׁיִּהְיֶה כָּל אָדָם מֻתָּר לְלַקַּט עֲשָׂבִים הָעוֹלִין מֵאֵלֵיהֶן בְּכָל מָקוֹם, חוּץ מִשְּׂדֵה תִּלְתָּן שֶׁזְּרָעָהּ לַבְּהֵמָה.

 וְכֵן הִתְנָה שֶׁיִּהְיֶה אָדָם קוֹטֵם נְטִיעָה בְּכָל מָקוֹם, חוּץ מִגְּרוּפִיּוֹת שֶׁלְּזַיִת; וְאֵינוּ קוֹטֵם מִן הָאִילָנוֹת אֵלָא כַּזַּיִת וְכַבֵּיצָה.
וּבַקָּנִים וּבַגְּפָנִים מִן הַפְּקָק וּלְמַעְלָה; וּבִשְׁאָר הָאִילָן מֵחֻבּוֹ שֶׁלָּאִילָן, לֹא מֵחֻדּוֹ.
וּכְשֶׁהִתִּיר לִקְטֹם, לֹא הִתִּיר אֵלָא מֵחָדָשׁ שְׁאֵינוּ עוֹשֶׂה פֵּרוֹת; אֲבָל לֹא מִיָּשָׁן שֶׁעוֹשֶׂה פֵּרוֹת.
וְאֵינוּ קוֹטֵם אֵלָא מִמְּקוֹם שְׁאֵינוּ רוֹאֶה פְּנֵי חַמָּה.

 וְכֵן הִתְנָה שֶׁהַמַּעְיָן הַיּוֹצֶא בַּתְּחִלָּה--בְּנֵי אוֹתָהּ הָעִיר שֶׁיָּצָא בִּגְבוּלָם מִסְתַּפְּקִין מִמֶּנּוּ, אַף עַל פִּי שְׁאֵין עִיקָרוֹ בְּחֶלְקָם; וְאֵין לַאֲחֵרִים לְהִסְתַּפַּק עִמָּהֶם מִמֶּנּוּ.

 וְכֵן הִתְנָה שֶׁיִּהְיֶה כָּל אָדָם מֻתָּר לָצוּד דָּגִים מִיָּם טְבֶרְיָה: וְהוּא, שֶׁיָּצוּד בְּחַכָּה בִּלְבָד; אֲבָל לֹא יִפְרֹשׂ קֶלַע וְיַעְמִיד סְפִינָה שָׁם, אֵלָא בְּנֵי הַשֵּׁבֶט שֶׁהִגִּיעַ אוֹתוֹ הַיָּם בְּחֶלְקָם.

 וְכֵן הִתְנָה שֶׁכָּל אָדָם שֶׁצָּרִיךְ לִנְקָבָיו--מִסְתַּלֵּק מִן הַדֶּרֶךְ וְנִכְנָס אֲחוֹרֵי הַגָּדֵר שֶׁפָּגַע בּוֹ וְנִפְנָה שָׁם, וְאַפִלּוּ בְּשָׂדֶה מְלֵאָה כַּרְכֹּם; וְנוֹטֵל מִשָּׁם צְרוֹר, וּמְקַנֵּחַ.

 וְכֵן הִתְנָה שֶׁכָּל הַתּוֹעֶה בֵּין הַכְּרָמִים וְכַיּוֹצֶא בָּהֶן--מְפַסֵּג וְעוֹלֶה מְפַסֵּג וְיוֹרֵד, עַד שֶׁיֵּצֵא לְדַרְכּוֹ.

 וְכֵן הִתְנָה שֶׁבִּזְמָן שֶׁיִּרְבֶּה הַטִּיט בְּדַרְכֵי הָרַבִּים אוֹ נְקִיעֵי מַיִם--יֵשׁ לְעוֹבְרֵי דְּרָכִים לְהִסְתַּלַּק לִצְדַדֵי הַדְּרָכִים וּמְהַלְּכִין שָׁם, אַף עַל פִּי שְׁהֶן מְהַלְּכִין בְּדֶרֶךְ שֶׁיֵּשׁ לָהּ בְּעָלִים.

 וְכֵן הִתְנָה שֶׁמֵּת מִצְוָה קוֹנֶה מְקוֹמוֹ, וְנִקְבָּר בִּמְקוֹם שֶׁיִּמָּצֵא בּוֹ: וְהוּא שֶׁלֹּא יִהְיֶה מֻטָּל עַל הַמְּצָר, וְלֹא בְּתוֹךְ תְּחוּם הַמְּדִינָה; אֲבָל אִם נִמְצָא עַל הַמְּצָר, אוֹ שֶׁהָיָה בְּתוֹךְ הַתְּחוּם--מְבִיאוֹ לְבֵית הַקְּבָרוֹת.

 שְׁלֹמֹה תִּקַּן שֶׁיִּהְיוּ עוֹבְרֵי דְּרָכִים מֻתָּרִין בִּימוֹת הַחַמָּה לְהַלַּךְ בְּשָׁבִילִין שֶׁיֵּשׁ לָהֶן בְּעָלִים, עַד שֶׁתֵּרֵד רְבִיעָה שְׁנִיָּה.
וְתַקָּנוֹת אֵלּוּ נוֹהֲגוֹת בְּכָל מָקוֹם, אַפִלּוּ בְּחוּצָה לָאָרֶץ; וּמִשֶּׁיָּרַד הַטַּל בְּבָבֶל, אָסוּר לְהַלַּךְ בְּשָׁבִילִין שֶׁיֵּשׁ לָהֶן בְּעָלִים.

 אַף עַל פִּי שְׁאֵין מְגַדְּלִין בְּהֵמָה דַּקָּה בְּאֶרֶץ יִשְׂרָאֵל, מֻתָּר לְשַׁהוֹתָהּ קֹדֶם לָרֶגֶל שְׁלוֹשִׁים יוֹם, וְקֹדֶם לְמִשְׁתֶּה בְּנוֹ שְׁלוֹשִׁים יוֹם; וְהַטַּבָּח לוֹקֵחַ וְשׁוֹחֵט, לוֹקֵחַ וּמַשְׁהֶה עַד שֶׁיִּשְׁחֹט מְעַט מְעַט: וּבִלְבָד, שֶׁלֹּא תֵצֵא וְתִרְעֶה בָּעֵדֶר; אֵלָא כָּל הַמַּשְׁהֶה מַשְׁהֶה בְּתוֹךְ בֵּיתוֹ, כְּדֵי שֶׁלֹּא תַזִּיק.
וּכְבָר עָשׂוּ בָּבֶל כְּאֶרֶץ יִשְׂרָאֵל לֶאֱסֹר בָּהּ גִּדּוּלֵי בְּהֵמָה דַּקָּה וְחַיָּה דַּקָּה, מִפְּנֵי שֶׁהָיוּ רֹב הַשָּׂדוֹת וְהַכְּרָמִים שָׁם בְּאוֹתָן הַיָּמִים שֶׁלְּיִשְׂרָאֵל.

 וְכֵן אָסְרוּ חֲכָמִים לְגַדַּל חֲזִירִים בְּכָל מָקוֹם, וְלֹא אֶת הַכֶּלֶב אֵלָא אִם כֵּן הָיָה קָשׁוּר בְּשַׁלְשֶׁלֶת.
אֲבָל מְגַדֵּל הוּא כְּלָבִים בְּעִיר הַסְּמוּכָה לַסְּפָר, בַּיּוֹם קוֹשְׁרוֹ וּבַלַּיְלָה מַתִּירוֹ.
וְאָמְרוּ חֲכָמִים אָרוּר מְגַדֵּל כְּלָבִים וַחֲזִירִים, מִפְּנֵי שֶׁהֶזֵּקָן מְרֻבֶּה וּמָצוּי.

 רוֹעֶה שֶׁעָשָׂה תְּשׁוּבָה--אֵין מְחַיְּבִין אוֹתוֹ לִמְכֹּר מִיָּד, אֵלָא מוֹכֵר עַל יָד עַל יָד.
וְכֵן מִי שֶׁנָּפְלוּ לוֹ כְּלָבִים וַחֲזִירִים בִּירֻשָּׁה--אֵין מְחַיְּבִין אוֹתוֹ לִמְכֹּר מִיָּד, אֵלָא מְעַט מְעַט.

הִלְכּוֹת נִזְקֵי מָמוֹן פֵּרֶק ו 
אֵיזֶה הוּא מוּעָד, כָּל שֶׁהֵעִידוּ בּוֹ שְׁלוֹשָׁה יָמִים.
אֲבָל אִם נָגַח בְּיוֹם אֶחָד, אוֹ נָשַׁךְ אוֹ רָבַץ אוֹ בָּעַט אוֹ נָגַף אַפִלּוּ מֵאָה פְּעָמִים--אֵין זֶה מוּעָד.
הֵעִידוּ בּוֹ שְׁלוֹשָׁה כִּתֵּי עֵדִים בְּיוֹם אֶחָד--הֲרֵי זֶה סְפֵק אִם הוּעַד, אוֹ לֹא הוּעַד.

אֵין הֶעָדָה אֵלָא בִּפְנֵי הַבְּעָלִים, וּבִפְנֵי בֵּית דִּין--שֶׁנֶּאֱמָר "וְהוּעַד בִּבְעָלָיו וְלֹא יִשְׁמְרֶנּוּ" , וְאֵין הֶעָדָה אֵלָא בְּבֵית דִּין.
שׁוֹר שֶׁלְּחֵרֵשׁ שׁוֹטֶה וְקָטָן וּמִי שְׁהוּא בִּמְדִינַת הַיָּם שֶׁנָּגְחוּ, פְּטוּרִין; אֲבָל בֵּית דִּין מַעְמִידִין לָהֶם אַפְטְרוּפִין, וּמְעִידִין בָּהֶן בִּפְנֵי הָאַפְטְרוּפִין.

 הִזִּיקוּ אַחַר שֶׁהוּעֲדוּ בִּפְנֵי אַפְטְרוּפִין--אִם עֲדַיִן הוּא תָּם, מְשַׁלֵּם חֲצִי נֶזֶק מִגּוּפוֹ.
וְאִם הוּעַד בּוֹ שְׁלוֹשָׁה יָמִים, וְאַחַר כָּךְ הִזִּיק--מְשַׁלֵּם נֶזֶק שָׁלֵם מִן הַיָּפֶה שֶׁבְּנִכְסֵי אַפְטְרוּפִין; וְלִכְשֶׁיִּגְדְּלוּ הַיְּתוֹמִים, יַעֲשׂוּ דִּין עִם הָאַפְטְרוּפִין וִישַׁלְּמוּ לָהֶן.

 שְׁוָרִים שֶׁמְּשַׂחֲקִין בָּהֶן וּמְלַמְּדִין אוֹתָן שֶׁיַּגִּיחוּ זֶה אֶת זֶה, אֵינָן מוּעָדִין לְזֶה.
וְאַפִלּוּ הֵמִיתוּ אֶת הָאָדָם, אֵינָן חַיָּבִין מִיתָה--שֶׁנֶּאֱמָר "כִּי-יִגַּח" , לֹא שֶׁיַּגִּיחוּהוּ.

 שׁוֹר שֶׁהוּעַד וְנִמְכַּר, אוֹ נִתַּן בְּמַתָּנָה--חָזַר לְתַמּוּתוֹ, שֶׁהָרְשׁוּת שֶׁנִּשְׁתַּנָּת מְשַׁנָּה דִּינוֹ; אֲבָל אִם הִשְׁאִילוֹ אוֹ מְסָרוֹ לְשׁוֹמֵר, הֲרֵי הוּא בְּחֶזְקָתוֹ.
וְכֵן שׁוֹר שֶׁהוּעַד בִּפְנֵי אַפְטְרוּפִין, וְנִתְפַּקַּח הַחֵרֵשׁ, וְנִשְׁתַּפָּה הַשּׁוֹטֶה, וְהִגְדִּיל הַקָּטָן--אַף עַל פִּי שֶׁבָּטַל הָאַפְטְרוּפוֹס--הֲרֵי הֶן מוּעָדִין בְּחֶזְקָתָן, שֶׁהֲרֵי בִּרְשׁוּת בַּעְלֵיהֶן הֶן.

 בְּהֵמָה שֶׁהוּעֲדָה, וְחָזְרָה בָּהּ מִדָּבָר שֶׁהוּעֲדָה לוֹ--חָזְרָה לְתַמּוּתָהּ.
כֵּיצַד: שׁוֹר שֶׁהוּעַד לִגַּח, וְחָזַר שֶׁלֹּא לִגַּח--אַף עַל פִּי שְׁהוּא נוֹגֵף, הֲרֵי זֶה תָּם לִנְגִיחָה.
וּמֵאֵימָתַי הִיא חֲזָרָתוֹ--עַד שֶׁיִּהְיוּ הַתִּינוֹקוֹת מְמַשְׁמְשִׁין בּוֹ, וְאֵינוּ נוֹגֵחַ.
וְכֵן בִּשְׁאָר הַדְּבָרִים שֶׁהוּעַד לָהֶן--עַד שֶׁיְּמַשְׁמְשׁוּ בּוֹ, וְלֹא יִהְיֶה עוֹשֶׂה אוֹתָן.

 שׁוֹר שְׁהוּא מוּעָד לְמִינוֹ, הֲרֵי זֶה אֵינוּ מוּעָד לִשְׁאֵינוּ מִינוֹ; הוּעַד לָאָדָם, אֵינוּ מוֹעֵד לַבְּהֵמָה; הוּעַד לַקְּטַנִּים, אֵינוּ מוּעָד לַגְּדוֹלִים.
לְפִיכָּךְ אִם הִזִּיק אֶת מִין שְׁהוּא מוּעָד לוֹ, מְשַׁלֵּם נֶזֶק שָׁלֵם; וְאִם הִזִּיק לִשְׁאָר הַמִּינִין, מְשַׁלֵּם חֲצִי נֶזֶק.

הָיָה מוּעָד לַשַּׁבָּתוֹת, אֵינוּ מוּעָד לִימוֹת הַחֹל.
וְאִם הִזִּיק בַּשַּׁבָּתוֹת, מְשַׁלֵּם נֶזֶק שָׁלֵם; וּבִימוֹת הַחֹל, מְשַׁלֵּם חֲצִי נֶזֶק.
וּמֵאֵימָתַי הִיא חֲזָרָתוֹ--מִשֶּׁיִּהְיוּ הַתִּינוֹקוֹת מְמַשְׁמְשִׁין בּוֹ בַּיּוֹם שְׁהוּא מוּעָד לוֹ, וְלֹא יִהְיֶה מַזִּיק נֶזֶק שֶׁהוּעַד לוֹ.

נָגַח שׁוֹר הַיּוֹם, וַחֲמוֹר לְמָחָר, וְגָמַל בְּיוֹם שְׁלִישִׁי--נַעֲשָׂה מוּעָד לַכֹּל.
רָאָה שׁוֹר הַיּוֹם וּנְגָחוֹ, וּלְמָחָר רָאָה שׁוֹר וְלֹא נְגָחוֹ, וּבַיּוֹם הַשְּׁלִישִׁי רָאָה שׁוֹר וּנְגָחוֹ, וּבָרְבִיעִי רָאָה שׁוֹר וְלֹא נְגָחוֹ, וּבַחֲמִישִׁי רָאָה שׁוֹר וּנְגָחוֹ, וּבַשִּׁשִּׁי רָאָה שׁוֹר וְלֹא נְגָחוֹ--נַעֲשָׂה מוּעָד לְסֵרוּגִין לַשְּׁוָרִים.
וְכֵן כָּל כַּיּוֹצֶא בְּזֶה.

רָאָה שׁוֹר הַיּוֹם וּנְגָחוֹ, וּלְמָחָר רָאָה חֲמוֹר וְלֹא נְגָחוֹ, וּבַשְּׁלִישִׁי רָאָה סוּס וּנְגָחוֹ, וּבָרְבִיעִי רָאָה גָּמָל וְלֹא נְגָחוֹ, וּבַחֲמִישִׁי רָאָה פֶּרֶד וּנְגָחוֹ, וּבַשִּׁשִּׁי רָאָה עָרוֹד וְלֹא נְגָחוֹ--נַעֲשָׂה מוּעָד לְסֵרוּגִין לַכֹּל.
וְאִם נָגַח בַּיּוֹם שְׁהוּא מוּעָד לוֹ אֶחָד מִשְּׁלֹשֶׁת הַמִּינִין שֶׁנָּגַח בְּסֵרוּגִין, הֲרֵי זֶה מוּעָד.

נָגַח בַּחֲמִשָּׁה עָשָׂר לְחֹדֶשׁ זֶה, וּבְשִׁשָּׁה עָשָׂר לְחֹדֶשׁ שֵׁנִי, וּבְשִׁבְעָה עָשָׂר לְחֹדֶשׁ שְׁלִישִׁי--אֵינוּ מוּעָד עַד שֶׁיְּשַׁלַּשׁ בַּדִּלּוּג.
שָׁמַע קוֹל שׁוֹפָר וְנָגַח, קוֹל שׁוֹפָר וְנָגַח, קוֹל שׁוֹפָר וְנָגַח--נַעֲשָׂה מוּעָד לְשׁוֹפָרוֹת.
וְכֵן כָּל כַּיּוֹצֶא בְּזֶה.

נָגַח שְׁלוֹשָׁה שְׁוָרִים בִּשְׁלוֹשָׁה יָמִים זֶה אַחַר זֶה, וּבָרְבִיעִי נָגַח חֲמוֹר, וּבַחֲמִישִׁי נָגַח גָּמָל, אוֹ שֶׁנָּגַח חֲמוֹר וְגָמָל בַּתְּחִלָּה בִּשְׁנֵי יָמִים זֶה אַחַר זֶה, וְאַחַר כָּךְ נָגַח שְׁלוֹשָׁה שְׁוָרִים זֶה אַחַר זֶה--הֲרֵי זֶה סְפֵק אִם הוּא מוּעָד לַשְּׁוָרִים בִּלְבָד, אוֹ לִשְׁלֹשֶׁת הַמִּינִין הוּא מוּעָד.

וְכֵן אִם נָגַח בְּשָׁלוֹשׁ שַׁבָּתוֹת זוֹ אַחַר זוֹ, וּבְאֶחָד בַּשַּׁבָּת וּבְשֵׁנִי בַּשַּׁבָּת, אוֹ שֶׁנָּגַח בַּחֲמִישִׁי בַּשַּׁבָּת וּבְעֶרֶב שַׁבָּת וּבְיוֹם הַשַּׁבָּת, וּבִשְׁתֵּי שַׁבָּתוֹת הַבָּאוֹת אַחֲרֶיהָ--הֲרֵי זֶה סְפֵק אִם הוּא מוּעָד לַשַּׁבָּתוֹת בִּלְבָד, אוֹ לִשְׁלֹשֶׁת הַיָּמִים שֶׁשְּׁנַיִם מֵהֶן חֹל.
וְכָל אֵלּוּ הַסְּפֵקוֹת וְכַיּוֹצֶא בָּהֶן, אֵין מְחַיְּבִין בָּהֶן אֶת הַמַּזִּיק אֵלָא חֲצִי נֶזֶק; וְאִם תָּפַס הַנִּזָּק נֶזֶק שָׁלֵם, אֵין מוֹצִיאִין מִיָּדוֹ.

הִלְכּוֹת נִזְקֵי מָמוֹן פֵּרֶק ז 
שׁוֹר שֶׁקְּשָׁרוֹ בְּעָלָיו בְּמוֹסֵרָה, וְנָעַל בְּפָנָיו כָּרָאוּי, וְיָצָא וְהִזִּיק--אִם תָּם הוּא, מְשַׁלֵּם חֲצִי נֶזֶק.
וְאִם הָיָה מוּעָד, פָּטוּר: שֶׁנֶּאֱמָר "וְלֹא יִשְׁמְרֶנּוּ, בְּעָלָיו" --הַא אִם שְׁמָרוֹ, פָּטוּר; וְשָׁמוּר הוּא זֶה.
וְאִם הִזִּיק בְּדָבָר שְׁהוּא מוּעָד לוֹ מִתְּחִלָּתוֹ, כְּגוֹן שֶׁאָכַל דְּבָרִים הָרְאוּיִין לוֹ, אוֹ שִׁבַּר בְּרַגְלוֹ כְּדֶרֶךְ הִלּוּכוֹ--פָּטוּר מִלְּשַׁלַּם.

הָיָה מוּעָד לְקֶרֶן יָמִין, וְאֵינוּ מוּעָד לְקֶרֶן שְׂמֹאל, וְיָצָא אַחַר שֶׁשְּׁמָרוֹ כָּרָאוּי, וְנָגַח בֵּין בְּקֶרֶן יָמִין בֵּין בְּקֶרֶן שְׂמֹאל--מְשַׁלֵּם חֲצִי נֶזֶק.

בְּהֵמָה שֶׁחָבְלָה בָּאָדָם, בֵּין בְּכַוָּנָה בֵּין שֶׁלֹּא בְּכַוָּנָה--אִם תַּמָּה הִיא, מְשַׁלֵּם חֲצִי נֶזֶק מִגּוּפָהּ; וְאִם מוּעֶדֶת, מְשַׁלֵּם נֶזֶק שָׁלֵם: וּפָטוּר מִן הַשֶּׁבֶת, וּמִן הַבֹּשֶׁת, וּמִן הַצַּעַר, וּמִן הָרִפּוּי--שֶׁאַרְבָּעָה דְּבָרִים אֵלּוּ, לֹא חִיְּבָה תּוֹרָה בָּהֶן אֵלָא לָאָדָם שֶׁחָבַל בַּחֲבֵרוֹ; אֲבָל בְּהֶמְתּוֹ שֶׁחָבְלָה בַּחֲבֵרוֹ--הֲרֵי זֶה כְּמִי שֶׁהִזִּיקָה מְמוֹנוֹ, שְׁאֵינוּ חַיָּב אֵלָא נֶזֶק בִּלְבָד.

לְפִיכָּךְ שׁוֹרוֹ שֶׁבִּיַּשׁ, פָּטוּר; וְאִם בִּיַּשׁ הוּא בְּעַצְמוֹ, חַיָּב כְּמוֹ שֶׁיִּתְבָּאַר.
וְשׁוֹרוֹ שֶׁחָבַל בְּאָבִיו אוֹ בְּאִמּוֹ, אוֹ שֶׁהִדְלִיק גְּדִישׁ חֲבֵרוֹ בַּשַּׁבָּת--חַיָּב בִּנְזָקָיו; וְאִלּוּ הָיָה הוּא בְּעַצְמוֹ הָעוֹשֶׂה זֶה, הָיָה פָּטוּר מִלְּשַׁלַּם כְּמוֹ שֶׁיִּתְבָּאַר.

 הַמַּכְנִיס שׁוֹרוֹ לַחֲצַר בַּעַל הַבַּיִת שֶׁלֹּא בִּרְשׁוּת, וּנְגָחוֹ שׁוֹרוֹ שֶׁלְּבַעַל הַבַּיִת אוֹ נְשָׁכוֹ כַּלְבּוֹ--פָּטוּר.
וְאִם נָגַח הוּא שׁוֹרוֹ שֶׁלְּבַעַל הַבַּיִת--אִם הָיָה תָּם, מְשַׁלֵּם חֲצִי נֶזֶק; וּמוּעָד, מְשַׁלֵּם נֶזֶק שָׁלֵם כְּדִין הַנּוֹגֵחַ בִּרְשׁוּת הָרַבִּים.

 נָפַל לְבוֹר שֶׁבְּחָצֵר זוֹ, וְהִבְאִישׁ אֶת מֵימָיו--אִם הִבְאִישׁ מִיָּד בְּשָׁעַת נְפִילָה, חַיָּב בְּנִזְקֵי הַמַּיִם.
וְאִם אַחַר זְמָן, פָּטוּר: שֶׁהֲרֵי נַעֲשָׂה הַשּׁוֹר תַּקְלָה כְּבוֹר; וְהַמַּיִם הֲרֵי הֶן כְּכֵלִים, וְלֹא מָצָאנוּ בּוֹר שֶׁחַיָּב בָּהּ עַל הַכֵּלִים כְּמוֹ שֶׁיִּתְבָּאַר.
וְאִם הִכְנִיס בִּרְשׁוּת, בַּעַל הַשּׁוֹר פָּטוּר; וְאִם קִבַּל עָלָיו בַּעַל הַבַּיִת לִשְׁמֹר, הֲרֵי הוּא חַיָּב בְּנֵזֶק הַשּׁוֹר שֶׁנָּפַל לַבּוֹר.

 הִכְנִיס שׁוֹרוֹ לַחֲצַר בַּעַל הַבַּיִת שֶׁלֹּא בִּרְשׁוּת, וְהִזִּיק אֶת בַּעַל הַבַּיִת, אוֹ שֶׁהֻזַּק בּוֹ בַּעַל הַבַּיִת, אוֹ שֶׁחָפַר בֶּחָצֵר בּוֹרוֹת שִׁיחִין וּמְעָרוֹת--בַּעַל הַשּׁוֹר חַיָּב בְּנִזְקֵי חָצֵר; וּבַעַל חָצֵר חַיָּב בְּנִזְקֵי הַבּוֹר, שֶׁהֲרֵי הָיָה עָלָיו לְסָתְמוֹ.

 הִזִּיק בַּעַל הַבַּיִת אֶת הַשּׁוֹר--אִם הִזִּיקוֹ שֶׁלֹּא לַדַּעַת, פָּטוּר: שֶׁהֲרֵי אוֹמֵר לוֹ לָמָּה נִכְנַסְתָּ שֶׁלֹּא בִּרְשׁוּת, עַד שֶׁשָּׁגַגְתִּי בָּךְ.
וְאִם הִזִּיקוֹ לַדַּעַת, חַיָּב נֶזֶק שָׁלֵם: מִפְּנֵי שֶׁיֵּשׁ לוֹ רְשׁוּת לְהוֹצִיאוֹ מֵרְשׁוּתוֹ; אֲבָל לְהַזִּיקוֹ, אֵין לוֹ רְשׁוּת.

 שָׁמִין לַנְּזָקִין.
כֵּיצַד: הֲרֵי שֶׁשִּׁבַּר כְּלִי שֶׁלַּחֲבֵרוֹ, בֵּין הוּא בֵּין בְּהֶמְתּוֹ--אֵין אוֹמְרִין לַמַּזִּיק קַח אַתָּה אֶת הַכְּלִי הַשָּׁבוּר, וְשַׁלַּם לְזֶה דְּמֵי כֶּלְיוֹ; אֵלָא אוֹמְדִין כַּמָּה פָּחַת הַכְּלִי מִדָּמָיו, וְנוֹתֵן לוֹ כָּל הַפְּחָת אִם הָיָה הַמַּזִּיק מוּעָד, אוֹ חֲצִי הַפְּחָת אִם הָיָה תָּם: שֶׁנֶּאֱמָר "וְהַמֵּת, יִהְיֶה-לּוֹ" , לַנִּזָּק.

פְּחָת הַנְּבֵלָה, עַל הַנִּזָּק; וּשְׁבָח הַנְּבֵלָה, חוֹלְקִין אוֹתוֹ הַנִּזָּק וְהַמַּזִּיק.
כֵּיצַד: שׁוֹר שׁוֹוֶה מָאתַיִם שֶׁנְּגָחוּהוּ וּמֵת, וַהֲרֵי הַנְּבֵלָה שׁוֹוָה בְּשָׁעַת מִיתָה מֵאָה, וּבְשָׁעַת עֲמִידָה בַּדִּין פָּחֲתָה וַהֲרֵי הִיא שׁוֹוָה שְׁמוֹנִים--אֵין הַמַּזִּיק מְשַׁלֵּם אֵלָא מֵאָה; וְאִם הָיָה תָּם, מְשַׁלֵּם לוֹ חֲמִשִּׁים מִגּוּפוֹ.

 הִשְׁבִּיחָה הַנְּבֵלָה, וַהֲרֵי הִיא שׁוֹוָה בְּשָׁעַת עֲמִידָה בַּדִּין מֵאָה וְעֶשְׂרִים--הֲרֵי הַמַּזִּיק מְשַׁלֵּם לוֹ תִּשְׁעִים, אִם הָיָה מוּעָד; וְאִם הָיָה תָּם, מְשַׁלֵּם חֲמִשָּׁה וְאַרְבָּעִים מִגּוּפוֹ: וְזֶה הוּא שֶׁנֶּאֱמָר "וְגַם אֶת-הַמֵּת, יֶחֱצוּן" , שְׁבָח הַנְּבֵלָה יֶחֱצוּן.

 שׁוֹר שׁוֹוֶה מָאתַיִם, שֶׁנָּגַח שׁוֹר שׁוֹוֶה מָאתַיִם וְהִפְחִיתוֹ חֲמִשִּׁים, וּבְשָׁעַת עֲמִידָה בַּדִּין הִשְׁבִּיחַ הַנִּזָּק, וַהֲרֵי הוּא שׁוֹוֶה אַרְבַּע מֵאוֹת, וְלוּלֵא זֶה הַחֶבֶל שֶׁהִפְחִיתוֹ, הָיָה שׁוֹוֶה שְׁמוֹנֶה מֵאוֹת, בֵּין שֶׁפִּטְּמוֹ בֵּין שֶׁשָּׁבַח מֵאֵלָיו--אֵינוּ נוֹתֵן לוֹ אֵלָא כְּשָׁעַת הַנֶּזֶק.
כָּחַשׁ מֵחֲמַת הַמַּכָּה בְּשָׁעַת עֲמִידָה בַּדִּין, וַהֲרֵי הַפְּחָת שׁוֹוֶה מֵאָה--נוֹתֵן לוֹ כְּשָׁעַת עֲמִידָה בַּדִּין.

 הִשְׁבִּיחַ הַמַּזִּיק בְּשָׁעַת עֲמִידָה בַּדִּין--אִם מֵחֲמַת שֶׁפִּטְּמוֹ שָׁבַח, אֵינוּ מִשְׁתַּלֵּם מִמֶּנּוּ אֵלָא מַה שֶׁהָיָה שׁוֹוֶה בְּשָׁעָה שֶׁהִזִּיק; וְאִם מֵחֲמַת עַצְמוֹ הִשְׁבִּיחַ, מִשְׁתַּלֵּם חֲצִי נֶזֶק מִמֶּנּוּ כְּשָׁעַת עֲמִידָה בַּדִּין.

 עַל הַמַּזִּיק לִטְרֹחַ בַּנְּבֵלָה, עַד שֶׁמַּמְצִיא אוֹתָהּ לַנִּזָּק.
כֵּיצַד: כְּגוֹן שֶׁנָּפַל הַשּׁוֹר לְבוֹר וּמֵת--מַעֲלֶה הַנְּבֵלָה מִן הַבּוֹר, וְנוֹתְנָהּ לַנִּזָּק.
וְאַחַר כָּךְ שָׁמִין לוֹ פְּחָת הַנְּבֵלָה--שֶׁנֶּאֱמָר "כֶּסֶף יָשִׁיב לִבְעָלָיו; וְהַמֵּת, יִהְיֶה-לּוֹ" , מְלַמֵּד שְׁהוּא חַיָּב לְהָשִׁיב אֶת הַנְּבֵלָה וְאֶת הַפְּחָת שֶׁפָּחֲתָה מִן הַחַי לַנִּזָּק; וְאִם הָיָה תָּם, חֲצִי הַפְּחָת כְּמוֹ שֶׁבֵּאַרְנוּ.

הִלְכּוֹת נִזְקֵי מָמוֹן פֵּרֶק ח 
שׁוֹר שֶׁלְּיִשְׂרָאֵל שֶׁנָּגַח שׁוֹר שֶׁלַּהֶקְדֵּשׁ, אוֹ שֶׁלַּהֶקְדֵּשׁ שֶׁנָּגַח שׁוֹר שֶׁלְּיִשְׂרָאֵל--פָּטוּר, שֶׁנֶּאֱמָר "שׁוֹר רֵעֵהוּ" .
וְכָל הַקֳּדָשִׁים שֶׁחַיָּבִין עֲלֵיהֶן מְעִילָה, הֶן שְׁאֵין בָּהֶן דִּין נְזָקִין.
וּפְסוּלֵי הַמֻּקְדָּשִׁין--יֵשׁ בָּהֶן דִּין נְזָקִין, בֵּין שֶׁהִזִּיקוּ בֵּין שֶׁהֻזְּקוּ: שֶׁהֲרֵי יָצְאוּ לְפִדְיוֹן וְלִהְיוֹתָן חֻלִּין.

שְׁלָמִים שֶׁהִזִּיקוּ, גּוֹבֶה מִבְּשָׂרָם; וְאֵינוּ גּוֹבֶה מִן הַבָּשָׂר כְּנֶגֶד הָאֵמוּרִין--שֶׁהָאֵמוּרִין שֶׁלִּקְדָשִׁים קַלִּים, מוֹעֲלִין בָּהֶן כְּמוֹ שֶׁבֵּאַרְנוּ בְּהִלְכּוֹת מְעִילָה.
וְכֵן תּוֹדָה שֶׁהִזִּיקָה, גּוֹבֶה מִבְּשָׂרָהּ; וְאֵינוּ גּוֹבֶה מִן הַלֶּחֶם הַבָּא עִמָּהּ, שְׁאֵין הַלֶּחֶם מִכְּלַל הַבָּשָׂר.
וְכֵיצַד גּוֹבֶה--שֶׁיֹּאכַל הַנִּזָּק וַחֲבוּרָתוֹ מִן הַבָּשָׂר בִּקְדֻשָּׁה, כְּנֶגֶד חֲצִי נֶזֶק שֶׁלּוֹ.

וְכֵיצַד אֵינוּ גּוֹבֶה כְּנֶגֶד הָאֵמוּרִין: שְׁאִם הָיָה לוֹ לִגְבּוֹת בַּחֲצִי נִזְקוֹ שׁוֹוֶה דֵּינָר, וְהָיָה כָּל הַבָּשָׂר עִם הָאֵמוּרִין שׁוֹוֶה שְׁנֵי דֵּינָרִים, וְהַבָּשָׂר בְּלֹא אֵמוּרִין שׁוֹוֶה דֵּינָר וְחֵצִי--אֵינוּ גּוֹבֶה שְׁנֵי שְׁלִישֵׁי הַבָּשָׂר, אֵלָא חֲצִי הַבָּשָׂר בִּלְבָד.

וְכֵן שׁוֹר הַהֶפְקֵר שֶׁהִזִּיק, פָּטוּר--שֶׁנֶּאֱמָר "שׁוֹר רֵעֵהוּ" , עַד שֶׁיִּהְיוּ הַנְּכָסִים מְיֻחָדִים לִבְעָלִים.
כֵּיצַד: שׁוֹר הַהֶפְקֵר שֶׁנָּגַח, וְקֹדֶם שֶׁיִּתְפֹּס אוֹתוֹ הַנִּזָּק בַּדִּין עָמַד אַחֵר וְזָכָה בּוֹ--הֲרֵי זֶה פָּטוּר.
וְלֹא עוֹד, אֵלָא שׁוֹר הַמְּיֻחָד לִבְעָלִים שֶׁהִזִּיק, וְאַחַר שֶׁהִזִּיק הִקְדִּישׁוֹ אוֹ הִפְקִירוֹ--הֲרֵי זֶה פָּטוּר: עַד שֶׁיִּהְיוּ לוֹ בְּעָלִים בְּשָׁעַת הֶזֵּקוֹ, וּבְשָׁעַת עֲמִידָה בַּדִּין.

שׁוֹר שֶׁלְּיִשְׂרָאֵל שֶׁנָּגַח שׁוֹר שֶׁלְּנָכְרִי, בֵּין תָּם בֵּין מוּעָד--פָּטוּר: לְפִי שְׁאֵין הַגּוֹיִים מְחַיְּבִין אֶת הָאָדָם עַל בְּהֶמְתּוֹ שֶׁהִזִּיקָה, וַהֲרֵי אָנוּ דָּנִין לָהֶם כְּדִינֵיהֶן.
וְשׁוֹר שֶׁלְּנָכְרִי שֶׁנָּגַח שׁוֹר שֶׁלְּיִשְׂרָאֵל, בֵּין תָּם בֵּין מוּעָד--מְשַׁלֵּם נֶזֶק שָׁלֵם: קְנָס הוּא זֶה לַגּוֹיִים--לְפִי שְׁאֵינָן זְהִירִין בַּמִּצְווֹת, אֵינָן מְסַלְּקִין הֶזֵּקָן; וְאִם לֹא תְחַיַּב אוֹתָן עַל נִזְקֵי בְּהֶמְתָּן--אֵין מְשַׁמְּרִין אוֹתָהּ, וּמַפְסִידִין מְמוֹן הַבְּרִיּוֹת.

שׁוֹר תָּם שֶׁהִזִּיק--אִם מְכָרוֹ הַמַּזִּיק, עַד שֶׁלֹּא עָמַד בַּדִּין--אַף עַל פִּי שְׁהוּא מָכוּר, הֲרֵי הַנִּזָּק גּוֹבֶה מִמֶּנּוּ; וְחוֹזֵר הַלּוֹקֵחַ וְגוֹבֶה מִן הַמַּזִּיק שֶׁמָּכַר לוֹ: שֶׁכֵּיוָן שֶׁנָּגַח, קוֹל יֵשׁ לוֹ; וְלֹא הָיָה לוֹ לִקַּח, עַד שֶׁיִּגְבֶה הַנִּזָּק.

הִקְדִּישׁוֹ הַמַּזִּיק--הֲרֵי זֶה מֻקְדָּשׁ, כְּדֵי שֶׁלֹּא יֹאמְרוּ הֶקְדֵּשׁ יוֹצֶא בְּלֹא פִּדְיוֹן.
שְׁחָטוֹ, גּוֹבֶה הַנִּזָּק מִבְּשָׂרוֹ.
נְתָנוֹ בְּמַתָּנָה--מַה שֶׁעָשָׂה עָשׂוּי, וְיִגְבֶה הַנִּזָּק מִמֶּנּוּ.

הִזִּיק וְעָמַד בַּדִּין, וְאַחַר כָּךְ מְכָרוֹ--אֵינוּ מָכוּר; הִקְדִּישׁוֹ, אֵינוּ מֻקְדָּשׁ; נְתָנוֹ בְּמַתָּנָה, לֹא עָשָׂה כְּלוּם.
קָדְמוּ בַּעֲלֵי חוֹבוֹת שֶׁלַּמַּזִּיק, וּתְפָסוּהוּ--בֵּין שֶׁחָב עַד שֶׁלֹּא הִזִּיק, בֵּין שֶׁלֹּא חָב עַד שֶׁהִזִּיק--לֹא זָכוּ, אֵלָא הַנִּזָּק גּוֹבֶה מִמֶּנּוּ: שֶׁאַפִלּוּ הָיָה שֶׁלְּבַעֲלֵי חוֹבוֹת מִתְּחִלָּה וְהִזִּיק, הֲרֵי זֶה גּוֹבֶה מִגּוּפוֹ.

מוּעָד שֶׁהִזִּיק, בֵּין עָמַד בַּדִּין בֵּין שֶׁלֹּא עָמַד בַּדִּין, וְהִקְדִּישׁוֹ אוֹ מְכָרוֹ אוֹ נְתָנוֹ בְּמַתָּנָה אוֹ שְׁחָטוֹ--מַה שֶׁעָשָׂה עָשׂוּי; קָדְמוּ בַּעֲלֵי חוֹבוֹת וְהִנְהִיגוּהוּ, בֵּין חָב לָהֶם עַד שֶׁלֹּא הִזִּיק, בֵּין הִזִּיק עַד שֶׁלֹּא חָב--זָכוּ בּוֹ: לְפִי שְׁאֵין מִשְׁתַּלֵּם הַנִּזָּק אֵלָא מִן הַיָּפֶה שֶׁבְּנִכְסֵי הַמַּזִּיק, וַהֲרֵי כָּל נְכָסָיו מְשֻׁעְבָּדִין לְנֶזֶק זֶה.

כְּשֶׁבֵּית דִּין נִזְקָקִין לִגְבּוֹת הַנֶּזֶק מִנִּכְסֵי הַמַּזִּיק, גּוֹבִין מִן הַמִּטַּלְטְלִין תְּחִלָּה.
אִם לֹא הָיוּ לוֹ מִטַּלְטְלִין כְּלָל, אוֹ שֶׁלֹּא הָיוּ הַמִּטַּלְטְלִין כְּנֶגֶד כָּל הַנֶּזֶק--גּוֹבִין הַשְּׁאָר מִן הַקַּרְקָע, מִן הַיָּפֶה שֶׁבְּנִכְסֵי הַמַּזִּיק.
וְכָל זְמָן שֶׁיִּמְצְאוּ מִטַּלְטְלִין, אַפִלּוּ סֻבִּין--אֵין נִזְקָקִין לַקַּרְקָע.

מֵת הַמַּזִּיק קֹדֶם שֶׁיְּשַׁלַּם--אֵין בֵּית דִּין נִזְקָקִין לַמִּטַּלְטְלִין שֶׁלַּיְּתוֹמִים, אֵלָא לַקַּרְקָע; וְגוֹבִין לַנִּזָּק מִן הַזִּבּוֹרִית: מִפְּנֵי שֶׁהַנִּזָּק נַעֲשָׂה כְּבַעַל חוֹב, וְהַמִּטַּלְטְלִין אֵין מִשְׁתַּעְבְּדִין לְבַעַל חוֹב.
וְאִם תָּפַס הַנִּזָּק הַמִּטַּלְטְלִין בְּחַיֵּי הַמַּזִּיק, גּוֹבִין לוֹ מֵהֶן אַחַר מוֹתוֹ.

כְּבָר תִּקְּנוּ הַגְּאוֹנִים לִגְבּוֹת בַּעַל חוֹב מִן הַמִּטַּלְטְלִין, וּפָשְׁטָה תַּקָּנָה זוֹ בְּכָל בָּתֵּי דִּינִין; לְפִיכָּךְ מַגְבִּין הַנְּזָקִין מִן הַמִּטַּלְטְלִין שֶׁלַּיְּתוֹמִים.
וְאִם לֹא הִנִּיחַ מִטַּלְטְלִין, גּוֹבִין לָהֶן מִן הַזִּבּוֹרִית--שֶׁכָּל הַבָּא לִפָּרַע מִנִּכְסֵי יְתוֹמִים, לֹא יִגְבֶה אֵלָא מִן הַזִּבּוֹרִית כְּמוֹ שֶׁיִּתְבָּאַר.

אֵין הַנְּזָקִין מִשְׁתַּלְּמִין, וְאֵין חַיָּבִין בַּכֹּפֶר, וְאֵין הַבְּהֵמָה נֶהְרֶגֶת--אֵלָא בִּרְאָיָה בְּרוּרָה, וּבְעֵדִים הַכְּשֵׁרִים לְהָעִיד: שֶׁלֹּא תֹאמַר הוֹאִיל וְאֵין מְצוּיִין בְּאוּרָיוֹת הַסּוּסִים וּבְרֶפֶת הַבָּקָר וְגִדְרוֹת הַצֹּאן, אֵלָא הָעֲבָדִים וְהָרוֹעִים וְכַיּוֹצֶא בָּהֶן, אִם הֵעִידוּ שֶׁבְּהֵמָה זוֹ הִיא שֶׁהִזִּיקָה אֶת זוֹ--שׁוֹמְעִין לָהֶן; אוֹ אִם הֵעִידוּ קְטַנִּים אוֹ נָשִׁים שֶׁאָדָם זֶה חָבַל אֶת זֶה, אוֹ הֵעִידוּ בִּשְׁאָר נְזָקִין--סוֹמְכִין עֲלֵיהֶן.
אֵין הַדָּבָר כֵּן; אֵלָא לְעוֹלָם אֵין מְחַיְּבִין מָמוֹן עַל פִּי עֵדִים, עַד שֶׁיִּהְיוּ עֵדִים הַכְּשֵׁרִים לְהָעִיד שְׁאָר עֵדִיּוֹת, וְיָעִידוּ בְּבֵית דִּין, וִיחַיְּבוּ בֵּית דִּין הַמַּזִּיק לְשַׁלַּם.

שׁוֹר שֶׁהָיָה רוֹעֶה עַל גַּב הַנָּהָר, וְנִמְצָא שׁוֹר הָרוּג בְּצִדּוֹ--אַף עַל פִּי שֶׁזֶּה מְנֻגָּח וְזֶה מוּעָד לִגַּח, זֶה מְנֻשָּׁךְ וְזֶה מוּעָד לִשַּׁךְ--אֵין אוֹמְרִין בַּיָּדוּעַ שֶׁזֶּה נְשָׁכוֹ, וְזֶה נְגָחוֹ; אַפִלּוּ גָּמָל הָאוֹהֵר בֵּין הַגְּמַלִּים, וְנִמְצָא גָּמָל הָרוּג בְּצִדּוֹ--אֵין אוֹמְרִין בַּיָּדוּעַ שֶׁזֶּה הֲרָגוֹ: עַד שֶׁיִּרְאוּהוּ עֵדִים כְּשֵׁרִים.

הִלְכּוֹת נִזְקֵי מָמוֹן פֵּרֶק ט 
בְּהֵמָה מְעֻבֶּרֶת שֶׁהִזִּיקָה--גּוֹבֶה חֲצִי נֶזֶק מִמֶּנָּה וּמִוַּלְדָהּ, מִפְּנֵי שְׁהוּא מִגּוּפָהּ; אֲבָל תֻּרְנְגֹלֶת שֶׁהִזִּיקָה--אֵינוּ גּוֹבֶה מִבֵּיצָתָהּ, מִפְּנֵי שֶׁהַבֵּיצָה אֵינָהּ מִגּוּף הָעוֹף אֵלָא מֻבְדֶּלֶת וּמֻפְרֶשֶׁת מִמֶּנּוּ.

מְעֻבֶּרֶת שֶׁנָּגְחָה, וְנִמְצָא וַלְדָהּ בְּצִדָּהּ, וְאֵין יָדוּעַ אִם עַד שֶׁלֹּא נָגְחָה יָלְדָה, אוֹ אַחַר שֶׁנָּגְחָה יָלְדָה--מְשַׁלֵּם חֲצִי נֶזֶק מִן הַפָּרָה, וְאֵינוּ גּוֹבֶה מִן הַוֶּלֶד כְּלוּם: עַד שֶׁיָּבִיא רְאָיָה שֶׁבְּשָׁעָה שֶׁנָּגְחָה מְעֻבֶּרֶת הָיְתָה, שֶׁהַמּוֹצִיא מֵחֲבֵרוֹ עָלָיו הָרְאָיָה.

שׁוֹר שֶׁנָּגַח פָּרָה מְעֻבֶּרֶת, וְנִמְצָא עֻבְרָהּ נוֹפֵל בְּצִדָּהּ, וְאֵין יָדוּעַ אִם עַד שֶׁלֹּא נְגָחָהּ הִפִּילָה, אוֹ מֵחֲמַת הַנְּגִיחָה הִפִּילָה--מְשַׁלֵּם נֵזֶק הַפָּרָה, וְאֵינוּ מְשַׁלֵּם נֵזֶק הַוֶּלֶד: שֶׁהַמּוֹצִיא מֵחֲבֵרוֹ עָלָיו הָרְאָיָה.

נָגַח פָּרָה מְעֻבֶּרֶת, וְהִפִּילָה--אֵין שָׁמִין פְּחָת הַפָּרָה בִּפְנֵי עַצְמָהּ, וּפְחָת הַוֶּלֶד בִּפְנֵי עַצְמוֹ; אֵלָא שָׁמִין כַּמָּה הָיְתָה הַפָּרָה שׁוֹוָה כְּשֶׁהָיְתָה מְעֻבֶּרֶת וּבְרִיאָה, וְכַמָּה הִיא שׁוֹוָה עַתָּה הִיא וְהַנֵּפֶל שֶׁלָּהּ, וּמְשַׁלֵּם הַפְּחָת, אוֹ חֶצְיוֹ אִם הָיָה תָּם.

הָיְתָה הַפָּרָה לְאֶחָד, וְהַוֶּלֶד לְאֶחָד--הֲרֵי פְּחָת הַשּׁוּמָן שֶׁפָּחַת גּוּף הַפָּרָה, לְבַעַל הַפָּרָה; וּפְחָת הַנֵּפֶל, חוֹלְקִין אוֹתוֹ בַּעַל הַפָּרָה עִם בַּעַל הַוֶּלֶד; וְהַנֵּפֶל, שֶׁלְּבַעַל הַוֶּלֶד.

שׁוֹר שֶׁהָיָה רוֹדֵף אַחַר שׁוֹר אַחֵר, וְהֻזַּק, הַנִּזָּק אוֹמֵר שׁוֹרָךְ הִזִּיק, וְזֶה אוֹמֵר אֵינִי יוֹדֵעַ שֶׁמֶּא בְּסֶלַע לָקָה--הַמּוֹצִיא מֵחֲבֵרוֹ עָלָיו הָרְאָיָה: וְאַף עַל פִּי שֶׁהַנִּזָּק אוֹמֵר אֲנִי יוֹדֵעַ בַּוַּדַּאי, וְזֶה אוֹמֵר אֵינִי יוֹדֵעַ.

טָעַן הַנִּזָּק וְאָמַר וַדַּאי אַתָּה יוֹדֵעַ שֶׁשּׁוֹרָךְ הִזִּיק--הֲרֵי זֶה נִשְׁבָּע הֶסֵּת שְׁאֵינוּ יוֹדֵעַ, אִם הָיָה מוּעָד; אֲבָל אִם הָיָה תָּם--פָּטוּר אַף מִשְּׁבוּעַת הֶסֵּת, שֶׁאַפִלּוּ הוֹדָה מֵעַצְמוֹ פָּטוּר, שֶׁחֲצִי הַנֶּזֶק קְנָס הוּא, וּמוֹדֶה בַּקְּנָס פָּטוּר.

 הָיוּ שְׁנַיִם רוֹדְפִין אַחַר אֶחָד, וַהֲרֵי עֵדִים שֶׁאֶחָד מֵהֶן הִזִּיק, וְאֵין הָעֵדִים יוֹדְעִים אֵיזֶה הוּא מִשְּׁנֵיהֶן--זֶה אוֹמֵר שׁוֹרָךְ הִזִּיק, וְזֶה אוֹמֵר שׁוֹרָךְ הִזִּיק--שְׁנֵיהֶן פְּטוּרִין.
וְאִם הָיוּ שְׁנֵיהֶן שֶׁלְּאִישׁ אֶחָד, חַיָּב לְשַׁלַּם מִגּוּף הַפָּחוּת שֶׁבִּשְׁנֵיהֶן; וְאִם הָיוּ מוּעָדִין, מְשַׁלֵּם נֶזֶק שָׁלֵם מִנְּכָסָיו.

 בַּמֶּה דְּבָרִים אֲמוּרִים, בְּשֶׁשְּׁנֵי הַשְּׁוָרִים עוֹמְדִין.
אֲבָל אִם מֵת אֶחָד מֵהֶן אוֹ אָבַד, וְהָיָה אֶחָד מֵהֶן תָּם--אַף עַל פִּי שְׁהֶן שֶׁלְּאִישׁ אֶחָד, פָּטוּר: שֶׁהֲרֵי אוֹמֵר לוֹ הָבֵא רְאָיָה שֶׁזֶּה הָעוֹמֵד הוּא שֶׁהִזִּיק, וַאֲשַׁלַּם לָךְ.

 הָיוּ שְׁנֵי הַשְּׁוָרִים הָרוֹדְפִין אֶחָד גָּדוֹל וְאֶחָד קָטָן, הַנִּזָּק אוֹמֵר גָּדוֹל הִזִּיק, וְהַמַּזִּיק אוֹמֵר קָטָן הִזִּיק, הָיָה אֶחָד תָּם וְאֶחָד מוּעָד, הַנִּזָּק אוֹמֵר מוּעָד הִזִּיק, וְהַמַּזִּיק אוֹמֵר תָּם הִזִּיק--הַמּוֹצִיא מֵחֲבֵרוֹ עָלָיו הָרְאָיָה.

 לֹא הָיְתָה שָׁם רְאָיָה בְּרוּרָה שֶׁזֶּה הִזִּיק, אֵלָא עֵדִים מְעִידִים שֶׁאֶחָד מִשְּׁנֵי אֵלּוּ הִזִּיק--מְשַׁלֵּם הַמַּזִּיק כְּמוֹ שֶׁאָמַר.
וְאִם טָעַן הַנִּזָּק שֶׁאַתָּה יוֹדֵעַ וַדַּאי, שֶׁזֶּה הִזִּיק בְּפָנֶיךָ--הֲרֵי הַמַּזִּיק נִשְׁבָּע שְׁבוּעַת הַתּוֹרָה, וּמְשַׁלֵּם כְּמוֹ שֶׁהוֹדָה: שֶׁהֲרֵי הוֹדָה בְּמִקְצָת.

 הָיוּ הַנִּזָּקִין שְׁנַיִם, אֶחָד גָּדוֹל וְאֶחָד קָטָן, וְהַמַּזִּיקִין שְׁנַיִם, אֶחָד גָּדוֹל וְאֶחָד קָטָן--הַנִּזָּק אוֹמֵר גָּדוֹל הִזִּיק אֶת הַגָּדוֹל, וְקָטָן אֶת הַקָּטָן, וְהַמַּזִּיק אוֹמֵר לֹא כִי, אֵלָא קָטָן הִזִּיק אֶת הַגָּדוֹל וְגָדוֹל הִזִּיק אֶת הַקָּטָן; אוֹ שֶׁהָיָה אֶחָד תָּם וְאֶחָד מוּעָד--הַנִּזָּק אוֹמֵר מוּעָד הִזִּיק אֶת הַגָּדוֹל, וְתָם הִזִּיק אֶת הַקָּטָן, וְהַמַּזִּיק אוֹמֵר תָּם הִזִּיק אֶת הַגָּדוֹל, וּמוּעָד אֶת הַקָּטָן: הַמּוֹצִיא מֵחֲבֵרוֹ עָלָיו הָרְאָיָה.

לֹא הָיְתָה שָׁם רְאָיָה בְּרוּרָה, הַמַּזִּיק פָּטוּר.
לְמַה זֶה דּוֹמֶה: לְטוֹעֵן אֶת חֲבֵרוֹ חִטִּים, וְהוֹדָה לוֹ בִּשְׂעוֹרִים--שְׁהוּא נִשְׁבָּע הֶסֵּת וְנִפְטָר, אַף מִדְּמֵי שְׂעוֹרִים כְּמוֹ שֶׁיִּתְבָּאַר בְּהִלְכּוֹת טוֹעֵן.
וְאִם תָּפַס הַנִּזָּק--הֲרֵי זֶה מִשְׁתַּלֵּם לַקָּטָן מִן הַגָּדוֹל וְלַגָּדוֹל מִן הַקָּטָן, כְּמוֹ שֶׁהוֹדָה הַמַּזִּיק; אֲבָל אִם לֹא תָפַס, אֵין מוֹצִיאִין מִן הַמַּזִּיק כְּלוּם.

 שׁוֹר שֶׁנָּגַח, וְחָזַר וְנָגַח שׁוֹר אַחֵר--הֲרֵי הַנִּזָּק הָרִאשׁוֹן וְהַבְּעָלִים, כְּשֻׁתָּפִין בּוֹ.
כֵּיצַד: שׁוֹר שׁוֹוֶה מָאתַיִם שֶׁנָּגַח שׁוֹר אַחֵר שׁוֹוֶה מָאתַיִם, וְאֵין הַנְּבֵלָה יָפָה כְּלוּם--הַנִּזָּק נוֹטֵל מֵאָה, וּבַעַל הַשּׁוֹר מֵאָה.
חָזַר וְנָגַח שׁוֹר אַחֵר שׁוֹוֶה מָאתַיִם, וְאֵין הַנְּבֵלָה יָפָה כְּלוּם--הָאַחֲרוֹן נוֹטֵל מֵאָה, וְהַנִּזָּק שֶׁלְּפָנָיו עִם הַבְּעָלִים נוֹטְלִין חֲמִשִּׁים חֲמִשִּׁים.

חָזַר וְנָגַח שׁוֹר אַחֵר שׁוֹוֶה מָאתַיִם, וְאֵין הַנְּבֵלָה יָפָה כְּלוּם--הָאַחֲרוֹן נוֹטֵל מֵאָה, וְהַנִּזָּק שֶׁלְּפָנָיו חֲמִשִּׁים, וְהַנִּזָּק הָרִאשׁוֹן עִם הַבְּעָלִים נוֹטְלִין חֲמִשָּׁה וְעֶשְׂרִים חֲמִשָּׁה וְעֶשְׂרִים.
וְכֵן עַל דֶּרֶךְ זוֹ חוֹלְקִין וְהוֹלְכִים.

 נִזָּק שֶׁתָּפַס הַבְּהֵמָה שֶׁהִזִּיקָה לִגְבּוֹת חֲצִי נִזְקוֹ מִגּוּפָהּ, נַעֲשָׂה עָלֶיהָ שׁוֹמֵר שָׂכַר לִנְזָקֶיהָ; וְאִם יָצַאת וְהִזִּיקָה--הַנִּזָּק הָרִאשׁוֹן חַיָּב בִּנְזָקֶיהָ, וְהַבְּעָלִים פְּטוּרִין.
כֵּיצַד: שׁוֹר שׁוֹוֶה מָאתַיִם שֶׁנָּגַח וְהִפְסִיד מָאתַיִם, וּתְפָסוֹ הַנִּזָּק לִגְבּוֹת מִמֶּנּוּ מֵאָה, וְחָזַר וְנָגַח וְהִפְסִיד בְּמֵאָה וְאַרְבָּעִים--הֲרֵי זֶה הַנִּזָּק הָאַחֲרוֹן מִשְׁתַּלֵּם שִׁבְעִים, וְהַנִּזָּק הָרִאשׁוֹן שֶׁתְּפָסוֹ מִשְׁתַּלֵּם מוֹתַר נִזְקוֹ וְהוּא שְׁלוֹשִׁים, וְהַבְּעָלִים מֵאָה.
וְכֵן כָּל כַּיּוֹצֶא בְּזֶה.

 שְׁנֵי שְׁוָרִים תַּמִּים שֶׁחָבְלוּ זֶה בְּזֶה, מְשַׁלְּמִין בַּמּוֹתָר חֲצִי נֶזֶק.
שְׁנֵיהֶן מוּעָדִין, אוֹ מוּעָד וְאָדָם שֶׁחָבְלוּ זֶה בְּזֶה--מְשַׁלְּמִין בַּמּוֹתָר נֶזֶק שָׁלֵם.
אֶחָד תָּם וְאֶחָד מוּעָד--מוּעָד בַּתָּם, מְשַׁלֵּם בַּמּוֹתָר נֶזֶק שָׁלֵם; וְתָם בַּמּוּעָד, מְשַׁלֵּם בַּמּוֹתָר חֲצִי נֶזֶק.

כֵּיצַד: שׁוֹר תָּם שֶׁהִפְסִיד בְּשׁוֹר תָּם אַחֵר שׁוֹוֶה מֵאָה, וְחָזַר זֶה הָאַחֲרוֹן וְהִפְסִיד בָּרִאשׁוֹן שׁוֹוֶה אַרְבָּעִים--הֲרֵי בַּעַל הָרִאשׁוֹן מְשַׁלֵּם לַבַּעַל הָאַחֲרוֹן שְׁלוֹשִׁים.
הָיוּ שְׁנֵיהֶן מוּעָדִין, בַּעַל הָרִאשׁוֹן מְשַׁלֵּם שִׁשִּׁים.
הָרִאשׁוֹן מוּעָד וְהָאַחֲרוֹן תָּם, בַּעַל הָרִאשׁוֹן מְשַׁלֵּם שְׁמוֹנִים.
הָרִאשׁוֹן תָּם וְהָאַחֲרוֹן מוּעָד, בַּעַל הָרִאשׁוֹן מְשַׁלֵּם עֲשָׂרָה.

הִלְכּוֹת נִזְקֵי מָמוֹן פֵּרֶק י 
שׁוֹר שֶׁהֵמִית אֶת הָאָדָם בְּכָל מָקוֹם--בֵּין גָּדוֹל בֵּין קָטָן, בֵּין עֶבֶד בֵּין בֶּן חוֹרִין--אֶחָד תָּם וְאֶחָד מוּעָד, הֲרֵי זֶה נִסְקָל; וְאִם הֵמִית אֶת הַגּוֹי, פָּטוּר כְּדִינֵיהֶם.
וְאֶחָד הַשּׁוֹר וְאֶחָד שְׁאָר בְּהֵמָה חַיָּה וָעוֹף שֶׁהֵמִיתוּ, הֲרֵי אֵלּוּ נִסְקָלִין.

מַה בֵּין תָּם שֶׁהָרַג אֶת הָאָדָם לְמוּעָד שֶׁהָרַג--שֶׁהַתָּם, פָּטוּר מִן הַכֹּפֶר; וְהַמּוּעָד, חַיָּב בַּכֹּפֶר, וּבִלְבָד, שֶׁיִּהְיֶה מוּעָד לַהְרֹג.

וְהוֹאִיל וְכָל בְּהֵמָה חַיָּה וָעוֹף שֶׁהָרְגוּ אָדָם נִסְקָלִין, הֵיאַךְ יִמָּצֵא מוּעָד לַהְרֹג עַד שֶׁיְּשַׁלְּמוּ בְּעָלָיו אֶת הַכֹּפֶר--כְּגוֹן שֶׁהָרַג שְׁלוֹשָׁה גּוֹיִים וְאַחַר כָּךְ הָרַג יִשְׂרָאֵל, שֶׁהַמּוּעָד לַגּוֹיִים הֲרֵי זֶה מוּעָד לְיִשְׂרָאֵל; אוֹ שֶׁהָרַג שְׁלוֹשָׁה יִשְׂרָאֵל טְרֵפָה, וְאַחַר כָּךְ הָרַג שָׁלֵם; אוֹ שֶׁהָרַג וּבָרַח וְהָרַג וּבָרַח וְהָרַג וּבָרַח, וּבָרְבִיעִי נִתְפַּס--שְׁאֵין הַבְּעָלִים חַיָּבִין בַּכֹּפֶר עַד שֶׁיִּסָּקֵל הַשּׁוֹר.

וְכֵן אִם סִכַּן שְׁלוֹשָׁה בְּנֵי אָדָם כְּאֶחָד, אוֹ הָרַג שָׁלוֹשׁ בְּהֵמוֹת--הֲרֵי זֶה מוּעָד לַהֲרִיגָה, וּבְעָלָיו מְשַׁלְּמִין אֶת הַכֹּפֶר.

וְכֵן אִם הִכִּירוּ הָעֵדִים אֶת בַּעַל הַשּׁוֹר, וְלֹא הִכִּירוּ אֶת הַשּׁוֹר בְּפַעַם רִאשׁוֹנָה וּשְׁנִיָּה וּשְׁלִישִׁית, וּבָרְבִיעִית רָאוּ שׁוֹרוֹ שֶׁהָרַג, וְאֵינָן יוֹדְעִין אִם זֶה הוּא הַשּׁוֹר שֶׁהָרַג בַּשְּׁלוֹשָׁה פְּעָמִים הָרִאשׁוֹנוֹת אוֹ אַחֵר הָיָה--הוֹאִיל וְהוּעֲדוּ הַבְּעָלִים שֶׁיֵּשׁ לָהֶם בִּבְקָרָם שׁוֹר שֶׁהָרַג שְׁלוֹשָׁה פְּעָמִים, הָיָה לָהֶם לִשְׁמֹר כָּל בְּהֶמְתָּם, וּמֵאַחַר שֶׁלֹּא שָׁמְרוּ, מְשַׁלְּמִין אֶת הַכֹּפֶר.

 זֶה שֶׁנֶּאֱמָר בַּתּוֹרָה "וְגַם-בְּעָלָיו, יוּמָת" , מִפִּי הַשְּׁמוּעָה לָמְדוּ שְׁהוּא חַיָּב מִיתָה זוֹ בִּידֵי שָׁמַיִם; וְאִם נָתַן כֹּפֶר הַנֶּהְרָג, נִתְכַּפַּר לוֹ.
וְאַף עַל פִּי שֶׁהַכֹּפֶר כַּפָּרָה הוּא, מְמַשְׁכְּנִין אֶת מִי שֶׁנִּתְחַיַּב בַּכֹּפֶר בְּעַל כָּרְחוֹ.
וְשׁוֹר שֶׁלִּשְׁנֵי שֻׁתָּפִין שֶׁהָרַג--כָּל אֶחָד מֵהֶן מְשַׁלֵּם כֹּפֶר שָׁלֵם, שֶׁהֲרֵי כָּל אֶחָד מֵהֶן צָרִיךְ כַּפָּרָה גְּמוּרָה.

 אֵין גּוֹמְרִין דִּינוֹ שֶׁלַּשּׁוֹר אֵלָא בִּפְנֵי בְּעָלָיו, אִם הָיוּ לוֹ בְּעָלִים.
אֲבָל אִם לֹא הָיוּ לוֹ בְּעָלִים--כְּגוֹן שׁוֹר הַמִּדְבָּר, וְשׁוֹר הַהֶקְדֵּשׁ, וְשׁוֹר גֵּר שֶׁמֵּת וְאֵין לוֹ יוֹרְשִׁין--אִם הֵמִית, הֲרֵי זֶה נִסְקָל; וְגוֹמְרִין דִּינוֹ, אַף עַל פִּי שְׁאֵין לוֹ בְּעָלִים.

וְכֵן שׁוֹר הָאִשָּׁה, וְשׁוֹר הַיְּתוֹמִים, וְשׁוֹר הָאַפְטְרוּפִין שֶׁהֵמִיתוּ--נִסְקָלִין.
וְאֵין הָאַפְטְרוּפִין מְשַׁלְּמִין אֶת הַכֹּפֶר: שֶׁהַכֹּפֶר כַּפָּרָה הוּא; וְהַקְּטַנִּים אוֹ הַחֵרְשִׁים וְהַשּׁוֹטִים אֵינָן בְּנֵי חִיּוּב, כְּדֵי שֶׁיִּהְיוּ צְרִיכִין כַּפָּרָה.

 שׁוֹר שְׁהוּא טְרֵפָה שֶׁהָרַג אֶת הַנֶּפֶשׁ, אוֹ שֶׁהָיָה הַשּׁוֹר שֶׁלָּאָדָם טְרֵפָה--אֵינוּ נִסְקָל: שֶׁנֶּאֱמָר "וְגַם-בְּעָלָיו, יוּמָת" --כְּמִיתַת הַבְּעָלִים, כָּךְ מִיתַת הַשּׁוֹר; וְכֵיוָן שֶׁבְּעָלָיו כְּמֵת הֶם חֲשׁוּבִים, וְאֵין צְרִיכִין מִיתָה--הֲרֵי זֶה פָּטוּר.

 הַמְּשַׁסֶּה כַּלְבּוֹ בַּחֲבֵרוֹ, וַהֲרָגוֹ--אֵין הַכֶּלֶב נִסְקָל; וְכֵן אִם גֵּרָה בּוֹ בְּהֵמָה אוֹ חַיָּה, וַהֲרָגוּהוּ.
אֲבָל אִם שִׁסָּה בּוֹ נָחָשׁ, וְאַפִלּוּ הִשִּׁיכוֹ בּוֹ, וַהֲרָגוֹ--הַנָּחָשׁ נִסְקָל: שֶׁסַּם הַנָּחָשׁ שֶׁהֵמִית, מֵעַצְמוֹ הוּא מְקִיאוֹ; לְפִיכָּךְ זֶה הָאָדָם שֶׁהִשִּׁיךְ בּוֹ הַנָּחָשׁ, פָּטוּר מִמִּיתַת בֵּית דִּין.

 אֵין הַבְּהֵמָה נִסְקֶלֶת אִם הֵמִיתָה, עַד שֶׁתִּתְכַּוַּן לְהַזִּיק לְמִי שְׁהִיא חַיֶּבֶת עָלָיו סְקֵלָה.
אֲבָל שׁוֹר שֶׁהָיָה מִתְכַּוֵּן לַהְרֹג אֶת הַבְּהֵמָה, וְהָרַג אֶת הָאָדָם, נִתְכַּוַּן לְנָכְרִי, וְהָרַג בֶּן יִשְׂרָאֵל, נִתְכַּוַּן לִנְפָלִים, וְהָרַג בֶּן קַיָּמָה--פָּטוּר מִן הַמִּיתָה.
וְאִם הָיָה מוּעָד--הַבְּעָלִים חַיָּבִין בַּכֹּפֶר, אוֹ בַּקְּנָס אִם הֵמִית עֶבֶד, אַף עַל פִּי שֶׁהָרַג בְּלֹא כַּוָּנָה, הוֹאִיל וְהוּא מוּעָד לְזֶה.

 הָיָה מוּעָד לִנְפֹּל עַל בְּנֵי אָדָם בַּבּוֹרוֹת, וְרָאָה יָרָק בַּבּוֹר וְנָפַל לַבּוֹר בִּשְׁבִיל הַיָּרָק, וְהָיָה שָׁם אָדָם וּמֵת, אוֹ שֶׁהָיָה מוּעָד לְהִתְחַכַּךְ בַּכּוֹתָלִים, וּמַפִּילָן עַל בְּנֵי אָדָם, וְנִתְחַכַּךְ בַּכּוֹתָל לַהֲנָאָתוֹ, וְנָפַל עַל הָאָדָם וּמֵת מֵחֲמַת חִכּוּכוֹ--הַשּׁוֹר פָּטוּר מִמִּיתָה, לְפִי שֶׁלֹּא נִתְכַּוַּן לְהָמִית; וְהַבְּעָלִים חַיָּבִין בַּכֹּפֶר--שֶׁהֲרֵי זֶה מוּעָד לִפֹּל עַל בְּנֵי אָדָם בַּבּוֹרוֹת, אוֹ לְהַפִּיל עֲלֵיהֶן הַכּוֹתָלִים.
וְהֵיאַךְ יִוָּדַע שֶׁלַּהֲנָאָתוֹ נִתְחַכַּךְ, בְּשֶׁנִּתְחַכַּךְ אַף לְאַחַר שֶׁהִפִּיל וְהֵמִית.

 אֵין הַבְּעָלִים מְשַׁלְּמִין אֶת הַכֹּפֶר, עַד שֶׁתָּמִית בְּהֶמְתָּן חוּץ מֵרְשׁוּתָן.
אֲבָל אִם הֵמִית בִּרְשׁוּת הַמַּזִּיק--אַף עַל פִּי שְׁהוּא בִּסְקֵלָה, הַבְּעָלִים פְּטוּרִין מִן הַכֹּפֶר.
כֵּיצַד: הַנִּכְנָס לַחֲצַר בַּעַל הַבַּיִת שֶׁלֹּא בִּרְשׁוּתוֹ, וְאַפִלּוּ נִכְנַס לִתְבֹּעַ שְׂכָרוֹ אוֹ חוֹבוֹ מִמֶּנּוּ, וּנְגָחוֹ שׁוֹרוֹ שֶׁלְּבַעַל הַבַּיִת, וּמֵת--הַשּׁוֹר בִּסְקֵלָה, וְהַבְּעָלִים פְּטוּרִין מִן הַכֹּפֶר: שֶׁהֲרֵי אֵין לוֹ רְשׁוּת לְהִכָּנֵס לִרְשׁוּתוֹ שֶׁלְּזֶה, שֶׁלֹּא מִדַּעְתּוֹ.

 עָמַד בַּפֶּתַח וְקָרָא לְבַעַל הַבַּיִת, וְאָמַר לוֹ הִין, וְנִכְנַס, וּנְגָחוֹ שׁוֹרוֹ שֶׁלְּבַעַל הַבַּיִת--הֲרֵי הַבְּעָלִים פְּטוּרִין: שְׁאֵין מַשְׁמַע הִין אֵלָא עֲמֹד בִּמְקוֹמָךְ, עַד שֶׁאֲדַבַּר עִמָּךְ.

 בְּהֵמָה שֶׁנִּכְנְסָה לַחֲצַר הַנִּזָּק, וְדָרְסָה עַל גַּבֵּי תִּינוֹק כְּדֶרֶךְ הִלּוּכָהּ, וַהֲרָגַתְהוּ--הַבְּעָלִים מְשַׁלְּמִין אֶת הַכֹּפֶר: שֶׁהָרֶגֶל מוּעֶדֶת לְהַזִּיק כְּדֶרֶךְ הִלּוּכָהּ; וּבִרְשׁוּת הַנִּזָּק, חַיָּב אַף עַל הַשֵּׁן וְהָרֶגֶל כְּמוֹ שֶׁבֵּאַרְנוּ.

נִמְצֵאתָ לָמֵד שֶׁהַמּוּעָד שֶׁהֵמִית בְּכַוָּנָה--נִסְקָל, וְהַבְּעָלִים חַיָּבִין בַּכֹּפֶר; וְאִם הֵמִית בְּלֹא כַּוָּנָה--פָּטוּר מִן הַמִּיתָה, וְהַבְּעָלִים חַיָּבִין בַּכֹּפֶר.
וְתָם שֶׁהֵמִית בְּלֹא כַּוָּנָה--פָּטוּר מִן הַמִּיתָה, וּמִן הַכֹּפֶר; וְאִם נִתְכַּוַּן לְהָמִית--נִסְקָל, וְהַבְּעָלִים פְּטוּרִין מִן הַכֹּפֶר, וְכֵן מִקְּנָס הָעֶבֶד.

 יֵרָאֶה לִי שֶׁאַף עַל פִּי שֶׁהַתָּם שֶׁהֵמִית עֶבֶד אוֹ שִׁפְחָה--פָּטוּר מִן הַקְּנָס, שְׁהוּא שְׁלוֹשִׁים סֶלַע הַקָּצוּב בַּתּוֹרָה: אִם הֵמִית שֶׁלֹּא בְּכַוָּנָה--מְשַׁלֵּם חֲצִי דְּמֵי הָעֶבֶד אוֹ דְּמֵי הַשִּׁפְחָה מִגּוּפוֹ, כְּאִלּוּ הֵמִית שׁוֹר חֲבֵרוֹ אוֹ חֲמוֹרוֹ.

הִלְכּוֹת נִזְקֵי מָמוֹן פֵּרֶק יא 
כַּמָּה הוּא הַכֹּפֶר: כְּמוֹ שֶׁיִּרְאוּ הַדַּיָּנִין שְׁהוּא דְּמֵי הַנֶּהְרָג--הַכֹּל לְפִי שָׁוְיוֹ שֶׁלַּנֶּהְרָג, שֶׁנֶּאֱמָר "כְּכֹל אֲשֶׁר-יוּשַׁת עָלָיו" .
וְכֹפֶר הָעֲבָדִים בֵּין גְּדוֹלִים בֵּין קְטַנִּים, זְכָרִים אוֹ נְקֵבוֹת--שְׁהוּא הַקְּנָס הַקָּצוּב בַּתּוֹרָה, שְׁלוֹשִׁים סֶלַע כֶּסֶף יָפֶה, בֵּין שֶׁהָיָה הָעֶבֶד שׁוֹוֶה מֵאָה מָנֶה, בֵּין שְׁאֵינוּ שׁוֹוֶה אֵלָא דֵּינָר.
וְכָל הַמְּעֻכָּב גֶּט שִׁחְרוּר--אֵין לוֹ קְנָס, הוֹאִיל וְאֵין לוֹ אָדוֹן: שֶׁהֲרֵי יָצָא לְחֵרוּת.

לְמִי נוֹתְנִין הַכֹּפֶר, לְיוֹרְשֵׁי הַנֶּהְרָג.
וְאִם הֵמִית אִשָּׁה--הַכֹּפֶר לְיוֹרְשֶׁיהָ מֵאָבִיהָ, וְאֵינוּ לַבַּעַל.
הֵמִית מִי שֶׁחֶצְיוֹ עֶבֶד, וְחֶצְיוֹ בֶּן חוֹרִין--נוֹתֵן חֲצִי הַקְּנָס לְרִבּוֹ; וְהַחֵצִי, רָאוּי לִתֵּן וְאֵין לוֹ מִי יִקָּחֶנּוּ.

שׁוֹר שֶׁנָּגַח אֶת הָאִשָּׁה, וְיָצְאוּ יְלָדֶיהָ--אַף עַל פִּי שְׁהוּא מוּעָד לִגַּח, הַבְּעָלִים פְּטוּרִין מִדְּמֵי וְלָדוֹת: שֶׁלֹּא חִיְּבָה תּוֹרָה בִּדְמֵי וְלָדוֹת, אֵלָא לָאָדָם.
נָגַח שִׁפְחָה, וְיָצְאוּ יְלָדֶיהָ--מְשַׁלֵּם דְּמֵי וְלָדוֹת, שֶׁזֶּה כְּמִי שֶׁנָּגַח חֲמוֹר מְעֻבֶּרֶת; וְאִם הָיָה תָּם, מְשַׁלֵּם חֲצִי דְּמֵי וְלָדוֹת מִגּוּפוֹ.

 כֵּיצַד שָׁמִין אוֹתָן: אוֹמְדִין כַּמָּה הָיְתָה שׁוֹוָה שִׁפְחָה זוֹ כְּשֶׁהָיְתָה מְעֻבֶּרֶת, וְכַמָּה הִיא שׁוֹוָה עַתָּה; וְנוֹתֵן לִבְעָלֶיהָ הַפְּחָת, אוֹ חֶצְיוֹ.
וְאִם הֵמִית אֶת הַשִּׁפְחָה, מְשַׁלֵּם הַכֹּפֶר הַקָּצוּב בַּתּוֹרָה בִּלְבָד כְּמוֹ שֶׁבֵּאַרְנוּ.

 שׁוֹר שֶׁנִּתְכַּוַּן לַבְּהֵמָה, וְנָגַח אֶת הָאָדָם--אַף עַל פִּי שְׁאִם הֱמִיתוֹ, פָּטוּר כְּמוֹ שֶׁבֵּאַרְנוּ--אִם חָבַל בּוֹ, חַיָּב בַּנֶּזֶק: וְאִם תָּם הוּא, מְשַׁלֵּם חֲצִי נֶזֶק מִגּוּפוֹ; וְאִם מוּעָד, נֶזֶק שָׁלֵם.

 שׁוֹר תָּם שֶׁהֵמִית וְהִזִּיק--דָּנִין אוֹתוֹ דִּינֵי נְפָשׁוֹת, וְאֵין דָּנִין אוֹתוֹ דִּינֵי מְמוֹנוֹת.
וּמוּעָד שֶׁהֵמִית וְהִזִּיק--דָּנִין אוֹתוֹ דִּינֵי מְמוֹנוֹת, וְחוֹזְרִין וְדָּנִין אוֹתוֹ דִּינֵי נְפָשׁוֹת.

קָדְמוּ וְדָנוּהוּ דִּינֵי נְפָשׁוֹת תְּחִלָּה, חוֹזְרִין וְדָנִין אוֹתוֹ דִּינֵי מְמוֹנוֹת.
וּמֵהֵיכָן מִשְׁתַּלֵּם, מִן הַשְּׁבָח שֶׁהִשְׁבִּיחַ בִרְדִיָּתוֹ אַחַר שֶׁנִּגְמַר דִּינוֹ--כֵּיוָן שֶׁנִּגְמַר דִּינוֹ לִסְקֵלָה, אֵין לוֹ בְּעָלִים שֶׁיִּתְחַיְּבוּ בִּנְזָקָיו.
דָּנוּהוּ דִּינֵי נְפָשׁוֹת, וּבָרַח--אֵין דָּנִין אוֹתוֹ דִּינֵי מְמוֹנוֹת.

 שׁוֹר שֶׁהֵמִית אֶת הָאָדָם, וְהִקְדִּישׁוֹ בְּעָלָיו--אֵינוּ קָדוֹשׁ.
וְכֵן אִם הִפְקִירוֹ, אֵינוּ מֻפְקָר; מְכָרוֹ, אֵינוּ מָכוּר; הִחְזִירוֹ שׁוֹמֵר לִבְעָלָיו, אֵינָהּ חֲזָרָה.
שְׁחָטוֹ, בְּשָׂרוֹ אָסוּר בַּהֲנָיָה.

בַּמֶּה דְּבָרִים אֲמוּרִים, אַחַר שֶׁנִּגְמַר דִּינוֹ לִסְקֵלָה.
אֲבָל עַד שֶׁלֹּא נִגְמַר דִּינוֹ לִסְקֵלָה--אִם הִקְדִּישׁוֹ בְּעָלָיו, הֲרֵי זֶה קָדוֹשׁ; וְאִם הִפְקִירוֹ, הֲרֵי זֶה מֻפְקָר; וְאִם מְכָרוֹ, מָכוּר; הִחְזִירוֹ שׁוֹמֵר לִבְעָלָיו, הֲרֵי זֶה מֻחְזָר.
וְאִם קָדַם וּשְׁחָטוֹ, הֲרֵי זֶה מֻתָּר בַּאֲכִילָה.

שׁוֹר שֶׁלֹּא נִגְמַר דִּינוֹ, שֶׁנִּתְעָרַב בִּשְׁוָרִים אֲחֵרִים--כֻּלָּן פְּטוּרִין: לְפִי שְׁאֵין גּוֹמְרִין דִּינוֹ שֶׁלְּשׁוֹר אֵלָא בִּפְנֵי הַשּׁוֹר, כְּדִין הָאָדָם.
נִגְמַר דִּינוֹ, וְאַחַר כָּךְ נִתְעָרַב בַּאֲחֵרִים--אַפִלּוּ בְּאֶלֶף, כֻּלָּן נִסְקָלִין וְנִקְבָּרִין; וְהֶן אֲסוּרִין בַּהֲנָיָה, כְּדִין כָּל בְּהֵמָה הַנִּסְקֶלֶת.

פָּרָה מְעֻבֶּרֶת שֶׁהֵמִיתָה אֶת הָאָדָם, וְכֵן כָּל בְּהֵמָה מְעֻבֶּרֶת שֶׁנֶּעֶבְרָה בָּהּ עֲבֵרָה--הֲרֵי עֻבְרָהּ כָּמוֹהָ, הִיא וְעֻבְרָהּ נָגְחָה, הִיא וְעֻבְרָהּ נִרְבְּעָה.
נָגְחָה וְהֵמִיתָה, וְאַחַר כָּךְ נִתְעַבְּרָה--אִם עַד שֶׁלֹּא נִגְמַר דִּינָהּ נִתְעַבְּרָה, וְיָלְדָה קֹדֶם גְּמָר דִּין--וַלְדָהּ מֻתָּר.
וְאִם יָלְדָה אַחַר גְּמָר דִּין--וַלְדָהּ אָסוּר, שֶׁהָעֹבֶר כְּיֶרֶךְ אִמּוֹ הוּא.
וְאִם נִתְעָרַב וֶלֶד זֶה בַּאֲחֵרִים--כּוֹנְסִין אֶת כֻּלָּן לַכִּיפָה, עַד שֶׁיָּמוּתוּ שָׁם.

 שׁוֹר הַנִּסְקָל שֶׁהוּזְמוּ עֵדָיו, כָּל הַקּוֹדֵם בּוֹ זָכָה: שֶׁהֲרֵי מִשֶּׁנִּגְמַר דִּינוֹ, הִפְקִירוּהוּ בְּעָלָיו.
וְאִם הֵעִידוּ שֶׁבְּעָלָיו רְבָעוּהוּ, וְהֵזִים אֶת הָעֵדִים--הֲרֵי הַשּׁוֹר לִבְעָלָיו, וְהַקּוֹדֵם וּמְשָׁכוֹ לֹא זָכָה בּוֹ: שֶׁכֵּיוָן שֶׁהַבַּעַל יוֹדֵעַ בְּעַצְמוֹ שֶׁלֹּא חָטָא וְשֶׁאֵלּוּ עֵדֵי שֶׁקֶר, וַהֲרֵי הוּא מְיַחֵל לַהֲזִימָם--לֹא הִפְקִיר.

הִלְכּוֹת נִזְקֵי מָמוֹן פֵּרֶק יב 
הַחוֹפֵר בּוֹר בִּרְשׁוּת הָרַבִּים, וְנָפַל לְתוֹכוֹ שׁוֹר אוֹ חֲמוֹר וּמֵת, וְאַפִלּוּ הָיָה הַבּוֹר מָלֵא גִּזּוֹת שֶׁלְּצֶמֶר וְכַיּוֹצֶא בָּהֶן--הֲרֵי בַּעַל הַבּוֹר חַיָּב לְשַׁלַּם נֶזֶק שָׁלֵם, שֶׁנֶּאֱמָר "בַּעַל הַבּוֹר יְשַׁלֵּם" .
וְאֶחָד שׁוֹר וַחֲמוֹר אוֹ שְׁאָר מִינֵי בְּהֵמָה וְחַיָּה וָעוֹף, לֹא נֶאֱמָר "שׁוֹר, אוֹ חֲמוֹר" אֵלָא בַּהוֹוֶה.

אֶחָד הַחוֹפֵר בּוֹר בִּרְשׁוּת הָרַבִּים, אוֹ הַחוֹפֵר בִּרְשׁוּתוֹ וּפָתַח לִרְשׁוּת הָרַבִּים, אוֹ פָּתַח לִרְשׁוּת חֲבֵרוֹ, אוֹ שֶׁחָפַר וּפָתַח בִּרְשׁוּתוֹ וְהִפְקִיר רְשׁוּתוֹ וְלֹא הִפְקִיר בּוֹרוֹ--הֲרֵי זֶה חַיָּב בִּנְזָקָיו.
אֲבָל אִם הִפְקִיר רְשׁוּתוֹ וּבוֹרוֹ, אוֹ שֶׁהִפְקִיר בּוֹרוֹ שֶׁבִּרְשׁוּתוֹ, אוֹ הִקְדִּישׁוֹ--הֲרֵי זֶה פָּטוּר: שֶׁנֶּאֱמָר "בַּעַל הַבּוֹר יְשַׁלֵּם" , מִי שֶׁיֵּשׁ לוֹ בְּעָלִים--וְזֶה הֶפְקֵר; וּבַתְּחִלָּה בִּרְשׁוּת חָפַר, מִפְּנֵי שֶׁחָפַר בִּרְשׁוּתוֹ.

אֶחָד הַחוֹפֵר, אוֹ שֶׁנֶּחְפַּר הַבּוֹר מֵאֵלָיו, אוֹ שֶׁחֲפָרַתּוּ בְּהֵמָה אוֹ חַיָּה--הוֹאִיל וְהוּא חַיָּב לְמַלֹּאותוֹ אוֹ לְכַסּוֹתוֹ, וְלֹא עָשָׂה--הֲרֵי זֶה חַיָּב בִּנְזָקָיו.
וְאֶחָד הַחוֹפֵר, אוֹ הַלּוֹקֵחַ, אוֹ שֶׁנִּתַּן לוֹ בְּמַתָּנָה--שֶׁנֶּאֱמָר "בַּעַל הַבּוֹר יְשַׁלֵּם" , מִי שֶׁיֵּשׁ לוֹ בְּעָלִים מִכָּל מָקוֹם.

אֶחָד הַחוֹפֵר, אוֹ הַמְּגַלֶּה מְקוֹם שֶׁהָיָה מְכֻסֶּה--שֶׁנֶּאֱמָר "וְכִי-יִפְתַּח אִישׁ בּוֹר, אוֹ כִּי-יִכְרֶה אִישׁ בֹּר--וְלֹא יְכַסֶּנּוּ" .
וְאִם כִּסָּהוּ כָּרָאוּי--אַף עַל פִּי שֶׁהִתְלִיעַ מִתּוֹכוֹ, וְנָפַל לְתוֹכוֹ שׁוֹר וּמֵת--פָּטוּר: שֶׁנֶּאֱמָר "וְלֹא יְכַסֶּנּוּ"--הַא אִם כִּסָּהוּ, פָּטוּר.

כִּסָּהוּ בְּדָבָר שֶׁיָּכוֹל לַעֲמֹד בִּפְנֵי שְׁוָרִים, וְאֵינוּ יָכוֹל לַעֲמֹד בִּפְנֵי גְּמַלִּים, וְהָלְכוּ עָלָיו גְּמַלִּים וְנִתְרוֹעַע, וְהָלְכוּ עָלָיו שְׁוָרִים וְנָפְלוּ בּוֹ--אִם אֵין הַגְּמַלִּים מְצוּיִין בְּאוֹתוֹ מָקוֹם--הֲרֵי זֶה פָּטוּר, מִפְּנֵי שֶׁזֶּה אֹנֶס; וְאִם יָבוֹאוּ שָׁם גְּמַלִּים, אַפִלּוּ לִפְרָקִים--הֲרֵי זֶה חַיָּב.

 הִתְלִיעַ מִתּוֹכוֹ, וְנָפְלוּ בּוֹ שְׁוָרִים--אַף עַל פִּי שֶׁהַגְּמַלִּים מְצוּיִין שָׁם תָּמִיד, וַהֲרֵי הוּא פּוֹשֵׁעַ לַגְּמַלִּים--הוֹאִיל וּמֵחֲמַת שֶׁהִתְלִיעַ נָפְלוּ בּוֹ הַשְּׁוָרִים, הֲרֵי זֶה פָּטוּר.
וְכֵן כָּל כַּיּוֹצֶא בְּזֶה.

 הַמּוֹצֶא בּוֹר וְכִסָּהוּ, וְחָזַר וְגִלָּהוּ--בַּעַל הַבּוֹר חַיָּב, וְזֶה הָאַחֲרוֹן פָּטוּר.
סְתָמוֹ בֶּעָפָר, וְחָזַר וְהוֹצִיא אֶת כָּל הֶעָפָר--זֶה הָאַחֲרוֹן חַיָּב: שֶׁכֵּיוָן שֶׁטְּמָמוֹ בֶּעָפָר, נִסְתַּלְּקוּ מַעֲשֵׂי הָרִאשׁוֹן.

 בּוֹר שֶׁלִּשְׁנֵי שֻׁתָּפִין, וְעָבַר עָלָיו הָרִאשׁוֹן וְלֹא כִּסָּהוּ, וְהַשֵּׁנִי וְלֹא כִּסָּהוּ--הָרִאשׁוֹן חַיָּב, עַד שֶׁיִּמְסֹר דָּלְיוֹ לַשֵּׁנִי; וּמִשֶּׁמָּסַר דָּלְיוֹ לַשֵּׁנִי לִדְלוֹת מִמֶּנּוּ--נִפְטַר הָרִאשׁוֹן, וְנִתְחַיַּב הַשֵּׁנִי לְכַסּוֹתוֹ.

כִּסָּהוּ הָרִאשׁוֹן, וּבָא הַשֵּׁנִי וּמְצָאוֹ מְגֻלֶּה, וְלֹא כִּסָּהוּ--הַשֵּׁנִי חַיָּב.
וְעַד אֵימָתַי יִהְיֶה הַשֵּׁנִי לְבַדּוֹ חַיָּב--עַד שֶׁיֵּדַע הָרִאשׁוֹן שֶׁהַבּוֹר מְגֻלֶּה, וּכְדֵי שֶׁיִּשְׂכֹּר פּוֹעֲלִים, וְיִכְרֹת אֲרָזִים וִיכַסֶּנּוּ.
וְכָל שֶׁיָּמוּת בּוֹ בְּתוֹךְ זְמָן זֶה, הַשֵּׁנִי לְבַדּוֹ חַיָּב בּוֹ; וְכָל שֶׁיָּמוּת בּוֹ אַחַר זְמָן זֶה--שְׁנֵיהֶן חַיָּבִין לְשַׁלַּם, שֶׁהֲרֵי שְׁנֵיהֶן פָּשְׁעוּ בּוֹ.

 הַמּוֹסֵר בּוֹרוֹ לְשׁוֹמֵר, הַשּׁוֹמֵר חַיָּב בִּנְזָקָיו.
וְאִם מְסָרוֹ לְחֵרֵשׁ שׁוֹטֶה וְקָטָן--אַף עַל פִּי שֶׁהָיָה מְכֻסֶּה, הֲרֵי הַבְּעָלִים חַיָּבִין: שֶׁהַבּוֹר עָשׂוּי לְהִתְגַּלּוֹת, וְאֵלּוּ אֵין בָּהֶן דַּעַת.
הַמְּכַסֶּה בּוֹרוֹ בְּדָלְיוֹ שֶׁלַּחֲבֵרוֹ, וּבָא בַּעַל הַדְּלִי וְנָטַל דָלְיוֹ--בַּעַל הַבּוֹר חַיָּב.

 אֶחָד הַחוֹפֵר בּוֹר, אוֹ שִׁיחַ אוֹ מְעָרָה אוֹ חָרִיץ.
וְלָמָּה נֶאֱמָר "בּוֹר" , עַד שֶׁיִּהְיֶה בּוֹ כְּדֵי לְהָמִית.
וְכַמָּה כְּדֵי לְהָמִית, עֹמֶק עֲשָׂרָה טְפָחִים.
אֲבָל אִם הָיָה פָּחוּת מֵעֲשָׂרָה, וְנָפַל לְתוֹכוֹ שׁוֹר אוֹ שְׁאָר בְּהֵמָה חַיָּה וָעוֹף, וּמֵת--פָּטוּר; וְאִם הֻזְּקוּ, חַיָּב בַּעַל הַתַּקְלָה נֶזֶק שָׁלֵם.

 הָיָה עֹמֶק הַבּוֹר תִּשְׁעָה, וּמֵהֶן טֶפַח אֶחָד מַיִם--חַיָּב, שֶׁהַטֶּפַח שֶׁלְּמַיִם חָשׁוּב כְּעֹמֶק שְׁנֵי טְפָחִים בַּיַּבָּשָׁה.
הָיָה עָמְקוֹ שְׁמוֹנָה, וּמֵהֶן שְׁנֵי טְפָחִים מַיִם, אוֹ שֶׁהָיָה עָמְקוֹ שִׁבְעָה, וּמֵהֶן שְׁלוֹשָׁה טְפָחִים מַיִם, וְנָפַל לְתוֹכוֹ שׁוֹר וְכַיּוֹצֶא בּוֹ, וּמֵת--אֵין מְחַיְּבִין אוֹתוֹ לְשַׁלַּם; וְאִם תָּפַס הַנִּזָּק, אֵין מוֹצִיאִין מִיָּדוֹ--שֶׁהַדְּבָרִים הָאֵלּוּ, סָפֵק יֵשׁ בָּהֶן.

 הַחוֹפֵר בּוֹר עָמֹק עֲשָׂרָה טְפָחִים, וּבָא אַחֵר וְהִשְׁלִימוֹ לְעֶשְׂרִים, וּבָא שְׁלִישִׁי וְהִשְׁלִימוֹ לִשְׁלוֹשִׁים--כֻּלָּן חַיָּבִין.
חָפַר הָרִאשׁוֹן פָּחוּת מֵעֲשָׂרָה, אַפִלּוּ טֶפַח, וּבָא הָאַחֲרוֹן וְהִשְׁלִימוֹ לַעֲשָׂרָה--בֵּין שֶׁחָפַר בּוֹ טֶפַח, אוֹ שֶׁהִגְבִּיהַּ בִּנְיָן עַל שְׂפָתוֹ טֶפַח--זֶה הָאַחֲרוֹן חַיָּב.
סָתַם טֶפַח שֶׁהוֹסִיף, אוֹ שֶׁסָּתַר טֶפַח שֶׁבָּנָה--הֲרֵי זֶה סְפֵק אִם כְּבָר נִסְתַּלְּקוּ מַעֲשֵׂי הָרִאשׁוֹן, אוֹ עֲדַיִן לֹא נִסְתַּלְּקוּ.

 חָפַר הָרִאשׁוֹן בּוֹר עָמֹק, וּבָא הָאַחֲרוֹן וְהִרְחִיבוֹ, וְנָפַל לְתוֹכוֹ שׁוֹר, וּמֵת--אִם מֵחֲמַת הֶבְלוֹ מֵת--הָאַחֲרוֹן פָּטוּר, שֶׁהֲרֵי מִעַט הֶבְלוֹ; וְאִם מֵחֲמַת חֲבָטוֹ מֵת--הָאַחֲרוֹן חַיָּב, שֶׁהֲרֵי הוּא הִקְרִיב הֶזֵּק בּוֹר זֶה.

וְכֵן אִם נָפַל הַשּׁוֹר מֵאוֹתוֹ הַצַּד שֶׁהִרְחִיב הָאַחֲרוֹן--הָאַחֲרוֹן חַיָּב, שֶׁהֲרֵי הִקְרִיב הֶזֵּק בּוֹר זֶה: אַף עַל פִּי שֶׁמֵּת מִן הַהֶבֶל.
וְאִם מִן הַצַּד שֶׁחָפַר הָרִאשׁוֹן נָפַל--הָרִאשׁוֹן חַיָּב, שֶׁזֶּה הָאַחֲרוֹן מִעַט הֶבְלוֹ.

 בּוֹר שֶׁחִיְּבָה עָלָיו הַתּוֹרָה--אַפִלּוּ לֹא מֵתָה הַבְּהֵמָה אֵלָא מֵהֶבְלוֹ, וְאֵין צָרִיךְ לוֹמַר אִם מֵתָה מֵחֲבָטוֹ.
לְפִיכָּךְ אִם הָיָה עֹמֶק הַבּוֹר כְּרָחְבּוֹ, אֵין לוֹ הֶבֶל; וְאִם לֹא נֶחְבְּטָה בּוֹ הַבְּהֵמָה, וּמֵתָה--פָּטוּר.
הָיָה עָמְקוֹ יָתֵר עַל רָחְבּוֹ, יֵשׁ לוֹ הֶבֶל; וְאִם מֵתָה בּוֹ הַבְּהֵמָה, חַיָּב אַף עַל פִּי שֶׁלֹּא נֶחְבְּטָה בְּקַרְקָעוֹ.

 עָשָׂה תֵּל גָּבוֹהַּ בִּרְשׁוּת הָרַבִּים, וְנֶחְבְּטָה בּוֹ הַבְּהֵמָה, וּמֵתָה--אִם הָיָה גָּבוֹהַּ עֲשָׂרָה טְפָחִים, חַיָּב לְשַׁלַּם.
וְאִם הָיָה פָּחוּת מֵעֲשָׂרָה, פָּטוּר עַל מִיתַת הַבְּהֵמָה; אֲבָל אִם הֻזְּקָה בִּלְבָד, חַיָּב לְשַׁלַּם נֶזֶק שָׁלֵם, וְאַפִלּוּ בְּתֵל גָּבוֹהַּ כָּל שְׁהוּא, אוֹ בַּחֲפִירָה כָּל שְׁהוּא: שֶׁהַנֶּזֶק בְּכָל שְׁהוּא, דָּבָר מָצוּי וְיָדוּעַ; וְאֵין הַמִּיתָה בְּכָל שְׁהוּא מְצוּיָה, וַהֲרֵי הוּא כְּמוֹ אֹנֶס.

 וְכֵן אֵינוּ חַיָּב עַל מִיתַת הַבְּהֵמָה בַּבּוֹר, אוֹ עַל חֲבִיטָתָהּ בַּתֵּל--אֵלָא אִם הָיְתָה הַבְּהֵמָה קְטַנָּה, אוֹ חֵרֶשֶׁת, אוֹ שׁוֹטָה, אוֹ סוֹמָה, אוֹ שֶׁנָּפְלָה בַּלַּיְלָה.
אֲבָל אִם הָיְתָה פִּקַּחַת, וְנָפְלָה בַּיּוֹם, וּמֵתָה--פָּטוּר: שֶׁזֶּה כְּמוֹ אֹנֶס, מִפְּנֵי שֶׁדֶּרֶךְ הַבְּהֵמָה לִרְאוֹת וְלָסוּר מִן הַמִּכְשׁוֹלוֹת.

וְכֵן אִם נָפַל לְתוֹכוֹ אָדָם וּמֵת--אַפִלּוּ הָיָה סוֹמֶה, אוֹ שֶׁנָּפַל בַּלַּיְלָה--בֵּין שֶׁהָיָה עֶבֶד בֵּין שֶׁהָיָה בֶּן חוֹרִין, הֲרֵי זֶה פָּטוּר.
וְאִם הֻזַּק בּוֹ הָאָדָם, אוֹ הַבְּהֵמָה הַפִּקַּחַת--חַיָּב נֶזֶק שָׁלֵם כְּמוֹ שֶׁבֵּאַרְנוּ.

 נָפַל לְתוֹכוֹ שׁוֹר פְּסוּלֵי הַמֻּקְדָּשִׁין, וּמֵת--הֲרֵי זֶה פָּטוּר: שֶׁנֶּאֱמָר "וְהַמֵּת, יִהְיֶה-לּוֹ" , מִי שֶׁהַמֵּת שֶׁלּוֹ; יָצָא זֶה שְׁהוּא אָסוּר בַּהֲנָיָה, וְדִינוֹ שֶׁיִּקָּבֵר.
הָיָה חוֹפֵר בַּבּוֹר, וְנָפְלָה הַבְּהֵמָה מִקּוֹל הַחֲפִירָה בְּתוֹךְ הַבּוֹר, וּמֵתָה--אִם נָפְלָה מִלְּפָנֶיהָ, חַיָּב.
נָפְלָה מֵאֲחוֹרֶיהָ, כְּגוֹן שֶׁנִּבְעֲתָה וְחָזְרָה עַל עֲקֵבָהּ לְאָחוֹר, וְנָפְלָה וּמֵתָה--פָּטוּר: שֶׁנֶּאֱמָר "וְנָפַל" , עַד שֶׁיִּפֹּל דֶּרֶךְ נְפִילָה.

נָפַל לְפָנָיו מִקּוֹל הַחֲפִירָה חוּץ לַבּוֹר, וּמֵת אוֹ נִזָּק--אֵין בֵּית דִּין מְחַיְּבִין אוֹתוֹ; וְאִם תָּפַס הַנִּזָּק, אֵין מוֹצִיאִין מִיָּדוֹ.
וְאִם נָפַל לַאֲחוֹרָיו חוּץ לַבּוֹר, וּמֵת אוֹ הֻזַּק--בַּעַל הַבּוֹר פָּטוּר.

 שׁוֹר שֶׁדָּחַף בְּהֵמָה לְתוֹךְ הַבּוֹר, וּמֵתָה--אִם מוּעָד הוּא--בַּעַל הַבּוֹר מְשַׁלֵּם מֶחְצָה, וּבַעַל הַשּׁוֹר מֶחְצָה.
וְאִם תָּם הוּא--בַּעַל הַשּׁוֹר מְשַׁלֵּם רְבִיעַ מִגּוּפוֹ, וּבַעַל הַבּוֹר מְשַׁלֵּם שְׁלוֹשָׁה חֲלָקִים מִן הַיָּפֶה שֶׁבִּנְכָסָיו.
שֶׁבַּעַל הַנְּבֵלָה אוֹמֵר לְבַעַל הַבּוֹר, פְּחָת נְבֵלָה זוֹ יֵשׁ לִי אֶצְלָךְ; אַף עַל פִּי שְׁהִיא גְּדוֹלָה וּפִקַּחַת--כֵּיוָן שֶׁנִּדְחֲפָה, הֲרֵי זוֹ כְּמִי שֶׁנָּפְלָה בַּלַּיְלָה: כָּל שֶׁאֲנִי יָכוֹל לְהוֹצִיא מִבַּעַל הַשּׁוֹר, אֲנִי מוֹצִיא; וְהַשְּׁאָר, אַתָּה חַיָּב לְשַׁלְּמוֹ.

 וְכֵן הַמַּנִּיחַ אֶבֶן עַל פִּי הַבּוֹר, וּבָא הַשּׁוֹר וְנִתְקַל בָּהּ, וְנָפַל לַבּוֹר, וּמֵת--הַמַּנִּיחַ אֶת הָאֶבֶן מְשַׁלֵּם מֶחְצָה, וּבַעַל הַבּוֹר מֶחְצָה.

 וְכֵן שׁוֹר שֶׁלְּהִדְיוֹט וְשׁוֹר פְּסוּלֵי הַמֻּקְדָּשִׁין שֶׁנָּגְחוּ כְּאֶחָד--אִם תָּם הוּא זֶה שֶׁלְּהִדְיוֹט, מְשַׁלֵּם חֲצִי נֶזֶק; וְאִם מוּעָד, נֶזֶק שָׁלֵם: שֶׁהַנִּזָּק אוֹמֵר לוֹ, כָּל שֶׁאֲנִי יָכוֹל לְהוֹצִיא מִזֶּה אֲנִי מוֹצִיא, וְהַשְּׁאָר מִמָּךְ; וְזֶה הוֹאִיל וְהֶקְדֵּשׁ הוּא, וּפָטוּר--אַתָּה תְּשַׁלַּם לִי הַכֹּל.

 מִי שֶׁהָיָה חוֹפֵר בּוֹר בִּרְשׁוּת הָרַבִּים, וְנָפַל עָלָיו שׁוֹר וַהֲרָגוֹ--בַּעַל הַשּׁוֹר פָּטוּר; וְאִם מֵת הַשּׁוֹר, נוֹטֵל בַּעַל הַשּׁוֹר דְּמֵי שׁוֹרוֹ מִיּוֹרְשֵׁי בַּעַל הַבּוֹר.

הִלְכּוֹת נִזְקֵי מָמוֹן פֵּרֶק יג 
כֵּלִים שֶׁנָּפְלוּ לַבּוֹר וְנִשְׁתַּבְּרוּ--בַּעַל הַבּוֹר פָּטוּר, שֶׁנֶּאֱמָר "וְנָפַל-שָׁמָּה שּׁוֹר, אוֹ חֲמוֹר" : מִפִּי הַשְּׁמוּעָה לָמְדוּ "שׁוֹר", לֹא אָדָם; "חֲמוֹר", לֹא כֵּלִים.
אַפִלּוּ נָפַל שׁוֹר בְּכֵלָיו, וּמֵת הַשּׁוֹר וְנִשְׁתַּבְּרוּ כֵּלָיו--חַיָּב עַל הַבְּהֵמָה, וּפָטוּר עַל הַכֵּלִים.

הַבּוֹר מֵאֲבוֹת נְזָקִים הוּא, וְתוֹלְדוֹתָיו כָּמוֹהוּ מוּעָדִין מִתְּחִלָּתָן.
וְכָל הַמַּנִּיחַ תַּקְלָה, הֲרֵי זֶה תּוֹלֶדֶת הַבּוֹר.
וְאִם הֻזַּק בָּהּ אָדָם אוֹ בְּהֵמָה, מְשַׁלֵּם זֶה שֶׁהִנִּיחַ הַתַּקְלָה נֶזֶק שָׁלֵם, בֵּין שֶׁהִפְקִיר הַתַּקְלָה, בֵּין שֶׁלֹּא הִפְקִירָהּ; וְאִם הֻזְּקוּ בָּהּ כֵּלִים, פָּטוּר.

כֵּיצַד: הַמַּנִּיחַ אַבְנוֹ אוֹ סַכִּינוֹ אוֹ מַשָּׂאוֹ אוֹ תִּבְנוֹ וְקַשּׁוֹ וְכַיּוֹצֶא בָּהֶן בִּרְשׁוּת הָרַבִּים, וְהֻזַּק בָּהֶן בֵּין אָדָם בֵּין בְּהֵמָה--חַיָּב נֶזֶק שָׁלֵם.
וְכֵן אִם הִנִּיחָן בִּרְשׁוּתוֹ, וְהִפְקִיר רְשׁוּתוֹ וְלֹא הִפְקִירָן.
נִתְקַל בַּקַּרְקָע, וְנֶחְבַּט בְּתַקְלָה זוֹ וְהֻזַּק בָּהּ--חַיָּב בַּעַל הַתַּקְלָה.
וְאִם הֻזְּקוּ כֵּלִים בְּכָל אֵלּוּ, אוֹ נִטַּנְּפוּ--פָּטוּר.

הִכְנִיס שׁוֹרוֹ לַחֲצַר בַּעַל הַבַּיִת שֶׁלֹּא בִּרְשׁוּת, וְהִרְבִּיץ גְּלָלִים, וְנִטַּנְּפוּ בָּהֶן כֵּלָיו שֶׁלְּבַעַל הַבַּיִת--פָּטוּר: שֶׁהַגָּלָל הַזֶּה תּוֹלֶדֶת בּוֹר הוּא, וְלֹא מָצִינוּ בּוֹר שֶׁחַיָּב בּוֹ עַל הַכֵּלִים.

הַמַּנִּיחַ אֶת הַכַּד בִּרְשׁוּת הָרַבִּים, וְהָלַךְ הַמְּהַלֵּךְ וְנִתְקַל בָּהּ, וְשִׁבְּרָהּ--פָּטוּר, לְפִי שְׁאֵין דֶּרֶךְ בְּנֵי אָדָם לְהִתְבּוֹנֵן בַּדֶּרֶךְ כִּשְׁהֶן מְהַלְּכִין.
וְאִם הֻזַּק בָּהּ--הֲרֵי בַּעַל הַכַּד חַיָּב בִּנְזָקָיו, וְאַפִלּוּ הִפְקִיר הַכַּד: שֶׁכָּל הַמַּפְקִיר נְזָקָיו שְׁאֵין לוֹ רְשׁוּת לַעֲשׂוֹתָן מִתְּחִלָּה, חַיָּב כְּאִלּוּ לֹא הִפְקִירָן.

הִנִּיחַ אֶת הַכַּד בִּמְקוֹם שֶׁיֵּשׁ לוֹ רְשׁוּת לְהנִּיחָהּ שָׁם, כְּגוֹן מְקוֹם הַקְּרָנוֹת שֶׁלַּגִּתּוֹת וְכַיּוֹצֶא בָּהֶן, וְנִתְקַל בָּהּ, וְשִׁבְּרָהּ--חַיָּב; וְאִם הֻזַּק בָּהּ הַמְּהַלֵּךְ--בַּעַל הַכַּד פָּטוּר, מִפְּנֵי שֶׁהָיָה לוֹ לְהִסְתַּכַּל.
וְאִם הָיְתָה אֲפֵלָה, אוֹ שֶׁמִּלָּא כָּל הַדֶּרֶךְ כַּדִּים--פָּטוּר עַל שְׁבִירָתָהּ; וְאִם נִתְקַל בָּהּ, הֲרֵי בַּעַל הַכַּד חַיָּב.
וְכֵן כָּל כַּיּוֹצֶא בְּזֶה.

נִשְׁבְּרָה כַּדּוֹ בִּרְשׁוּת הָרַבִּים, וְהֻחְלַק אֶחָד בַּמַּיִם אוֹ שֶׁלָּקָה בַּחֲרָסֶיהָ--פָּטוּר מִדִּינֵי אָדָם, לְפִי שְׁהוּא אָנוּס; וְחַיָּב בְּדִינֵי שָׁמַיִם, מִפְּנֵי שֶׁלֹּא סִלַּק הַחֲרָסִים.
וַהֲרֵי הַחֲרָסִים וְהַמַּיִם כְּהֶפְקֵר; וְלֹא הִפְקִיר אֵלָא אַחַר שֶׁנֶּאֱנַס, וּלְפִיכָּךְ פָּטוּר.
וְאִם נִתְכַּוַּן לִזְכּוֹת בַּחֲרָסֶיהָ, וְהֻזַּק בָּהֶן אַחֵר--חַיָּב.
וְהוּא הַדִּין לְנָפְלָה גְּמַלּוֹ וְלֹא הִעְמִידָהּ, וְכָל כַּיּוֹצֶא בָּהּ.
וְאִם הֻזְּקוּ כֵּלִים בְּכָל אֵלּוּ--פָּטוּר, בֵּין הִפְקִיר בֵּין לֹא הִפְקִיר, כְּמוֹ שֶׁבֵּאַרְנוּ.

שְׁנֵי קַדָּרִין שֶׁהָיוּ מְהַלְּכִין בַּדֶּרֶךְ זֶה אַחַר זֶה, וְנִתְקַל הָרִאשׁוֹן וְנָפַל, וְנִתְקַל הַשֵּׁנִי בָּרִאשׁוֹן--אִם הָיָה לָרִאשׁוֹן לַעֲמֹד, וְלֹא עָמַד--חַיָּב בִּנְזָקָיו שֶׁלַּשֵּׁנִי: שֶׁאַף עַל פִּי שְׁהוּא אָנוּס בְּשָׁעַת נְפִילָה, אֵינוּ אָנוּס בִּהְיוֹתוֹ מֻטָּל בַּדֶּרֶךְ, וַהֲרֵי הוּא יָכוֹל לַעֲמֹד.
וְאִם לֹא הָיָה לוֹ לַעֲמֹד--פָּטוּר, וְאַף עַל פִּי שֶׁלֹּא הִזְהִיר לְזֶה שֶׁנִּתְקַל בּוֹ: מִפְּנֵי שְׁהוּא טָרוּד בְּנַפְשׁוֹ.

בַּמֶּה דְּבָרִים אֲמוּרִים שְׁהוּא חַיָּב בִּנְזָקָיו שֶׁלַּשֵּׁנִי, בְּשֶׁהֻזַּק גּוּפוֹ שֶׁלַּשֵּׁנִי; אֲבָל אִם הֻזְּקוּ כֵּלָיו, פָּטוּר, שְׁאֵינוּ חַיָּב עַל הַכֵּלִים בַּבּוֹר, וְכָל תַּקְלָה תּוֹלֶדֶת בּוֹר הִיא כְּמוֹ שֶׁבֵּאַרְנוּ.

הַקַּדָּרִין וְהַזַּגָּגִין וְכַיּוֹצֶא בָּהֶן שֶׁהָיוּ מְהַלְּכִין בַּדֶּרֶךְ זֶה אַחַר זֶה, וְנִתְקַל הָרִאשׁוֹן וְנָפַל, וְנִתְקַל הַשֵּׁנִי בָּרִאשׁוֹן, וְהַשְּׁלִישִׁי בַּשֵּׁנִי, וְכָל אֶחָד מֵהֶן יֵשׁ לוֹ לַעֲמֹד, וְלֹא עָמַד--הָרִאשׁוֹן חַיָּב בְּנִזְקֵי גּוּפוֹ שֶׁלְּשֵׁנִי, בֵּין שֶׁהֻזַּק בְּגוּפוֹ שֶׁלָּרִאשׁוֹן הַמֻּטָּל בֵּין שֶׁהֻזַּק בְּמַשָּׂאוֹ.
וְהַשֵּׁנִי חַיָּב בְּנִזְקֵי גּוּפוֹ שֶׁלַּשְּׁלִישִׁי, אִם הֻזַּק בְּגוּפוֹ שֶׁלַּשֵּׁנִי; אֲבָל אִם הֻזַּק בְּמַשָּׂאוֹ שֶׁלַּשֵּׁנִי שֶׁנָּפַל, פָּטוּר, שֶׁהֲרֵי אוֹמֵר לוֹ הַשֵּׁנִי בּוֹר זֶה שְׁהוּא מַשָּׂאִי אֵין אֲנִי הַכּוֹרֶה אוֹתוֹ, שֶׁהֲרֵי הָרִאשׁוֹן הִפִּיל הַשֵּׁנִי עִם מַשָּׂאוֹ.
וְאִם הִזְהִירוּ זֶה אֶת זֶה, כֻּלָּן פְּטוּרִין.

נָפַל הָרִאשׁוֹן, וְהָיָה מֻטָּל לְרֹחַב הַדֶּרֶךְ, וְנִתְקַל אֶחָד בְּרֹאשׁוֹ וְאֶחָד בְּרַגְלָיו וְאֶחָד בְּבִטְנוֹ--הֲרֵי הוּא חַיָּב בְּנִזְקֵי כֻּלָּן: הוֹאִיל וְהָיָה לוֹ לַעֲמֹד, וְלֹא עָמַד.

הַשּׁוֹפֵךְ אֶת הַמַּיִם בִּרְשׁוּת הָרַבִּים, וְהֻזַּק בָּהֶן אַחֵר--חַיָּב בִּנְזָקָיו; וְאִם נִטַּנְּפוּ כֵּלָיו, פָּטוּר כְּמוֹ שֶׁבֵּאַרְנוּ.
נִבְלְעוּ הַמַּיִם בָּאָרֶץ, וְנִשְׁאֲרָה הָאָרֶץ חֲלָקָה, וְהֻחְלַק וְנָפַל, וְהֻזַּק בַּקַּרְקָע--הֲרֵי זֶה חַיָּב בִּנְזָקָיו.

כָּל אֵלּוּ שֶׁפּוֹתְקִין בִּיבוֹתֵיהֶן, וְגוֹרְפִין מְעָרוֹתֵיהֶן--אֵין לָהֶן רְשׁוּת לִשְׁפֹּךְ הַמַּיִם בִּרְשׁוּת הָרַבִּים, בִּימוֹת הַחַמָּה.
אֲבָל בִּימוֹת הַגְּשָׁמִים, יֵשׁ לָהֶן רְשׁוּת לִשְׁפֹּךְ; וְאַף עַל פִּי כֵן אִם הֻזַּק אָדָם אוֹ בְּהֵמָה בַּמַּיִם, חַיָּבִין נֶזֶק שָׁלֵם.

לֹא יוֹצִיא אָדָם תִּבְנוֹ וְקַשּׁוֹ לִרְשׁוּת הָרַבִּים, כְּדֵי שֶׁיָּדוּשׁוּ וְיַעֲשׂוּ לוֹ זֵבֶל.
וְאִם הוֹצִיא, קָנְסוּ אוֹתוֹ חֲכָמִים שֶׁיִּהְיוּ כְּהֶפְקֵר, וְכָל הַקּוֹדֵם בָּהֶן זָכָה, מֵעֵת שֶׁנִּדּוֹשׁוּ וְהִשְׁבִּיחוּ; וְאִם קָדַם אָדָם, וְזָכָה בָּהֶן מִשָּׁעַת הוֹצָאָה לִרְשׁוּת הָרַבִּים--אֵין מוֹצִיאִין מִיָּדוֹ.
וְאַף עַל פִּי שְׁהֶן כְּהֶפְקֵר, אִם הֻזַּק בָּהֶן אָדָם אוֹ בְּהֵמָה, הֲרֵי זֶה הַמּוֹצִיא חַיָּב לְשַׁלַּם.

יֵשׁ לְכָל אָדָם לְהוֹצִיא אֶת הַזֵּבֶל וְהַגְּלָלִים לִרְשׁוּת הָרַבִּים, בְּשָׁעַת הוֹצָאַת זְבָלִים, וְלִצְבֹּר אוֹתָן שָׁם שְׁלוֹשִׁים יוֹם, כְּדֵי שֶׁיִּהְיֶה נִשּׁוֹף בְּרַגְלֵי אָדָם.
וְאַף עַל פִּי כֵן אִם הִזִּיק, חַיָּב לְשַׁלַּם.
וְחַיָּבִין עַל זֶה הַגָּלָל מִשּׁוֹם גָּזֵל: כֵּיוָן שְׁאֵין בּוֹ שְׁבָח אִם נִדּוֹשׁ, לֹא קָנְסוּ בּוֹ.

אֵין שׁוֹרִין טִיט בִּרְשׁוּת הָרַבִּים, וְאֵין לוֹבְנִים לְבֵנִים.
אֲבָל גּוֹבְלִין טִיט בִּרְשׁוּת הָרַבִּים, אֲבָל לֹא לַלְּבֵנִים.
הַבּוֹנֶה בִּרְשׁוּת הָרַבִּים--הַמֵּבִיא אֲבָנִים מֵבִיא, וְהַבּוֹנֶה בּוֹנֶה; וְכֻלָּן שֶׁהִזִּיקוּ, חַיָּבִין לְשַׁלַּם נֶזֶק שָׁלֵם.

 הַחַצָּב שֶׁחָצַב אֶבֶן וּמְסָרָהּ לְסַתָּת, וְהֻזַּק בָּהּ אָדָם אוֹ בְּהֵמָה--הַסַּתָּת חַיָּב.
וְסַתָּת שֶׁמָּסַר לְחַמָּר, הַחַמָּר חַיָּב.
מָסַר חַמָּר לְכַתָּף, הַכַּתָּף חַיָּב.
מָסַר כַּתָּף לְבוֹנֶה, הַבּוֹנֶה חַיָּב.
מְסָרָהּ הַבּוֹנֶה לְזֶה שֶׁמְּתַקֵּן יְשִׁיבָתָהּ בַּבִּנְיָן, הַמְּתַקֵּן חַיָּב.
וְאִם אַחַר שֶׁהֶעֱלוּהָ עַל גַּבֵּי דִּימוֹס, נָפְלָה וְהִזִּיקָה, וְהָיוּ עוֹשִׂין בְּקַבְלָנוּת--כֻּלָּן חַיָּבִין; וּבִשְׂכִירוּת--הָאַחֲרוֹן חַיָּב, וְכֻלָּן פְּטוּרִין.

 הַכּוֹתָל וְהָאִילָן שֶׁנָּפְלוּ לִרְשׁוּת הָרַבִּים, וְהִזִּיקוּ--פָּטוּר מִלְּשַׁלַּם, וְאַף עַל פִּי שֶׁהִפְקִירָן: לְפִי שְׁאֵינָן דּוֹמִים לַבּוֹר, שֶׁהֲרֵי אֵין תְּחִלָּתָן לְהַזִּיק.
וְאִם הָיוּ רְעוּעִין, בֵּית דִּין קוֹבְעִין לוֹ זְמָן לָקֹץ אֶת הָאִילָן וְלִסְתֹּר אֶת הַכּוֹתָל; וְכַמָּה הַזְּמָן, שְׁלוֹשִׁים יוֹם.
נָפְלוּ בְּתוֹךְ הַזְּמָן, וְהִזִּיקוּ--פָּטוּר; לְאַחַר הַזְּמָן--חַיָּב, מִפְּנֵי שֶׁשִּׁהָה אוֹתָן.

 הַמַּצְנִיעַ אֶת הַקּוֹץ וְאֶת הַזְּכוֹכִית, וְהַגּוֹדֵר גְּדֵרוֹ בְּקוֹצִים, וְהִפְרִיחַ לִרְשׁוּת הָרַבִּים, וְהֻזַּק אַחֵר בָּהֶן--חַיָּב נֶזֶק שָׁלֵם.
וְאִם גָּדַר גְּדֵרוֹ בְּקוֹצִים בְּצִמְצוּם בְּתוֹךְ רְשׁוּתוֹ--פָּטוּר, לְפִי שְׁאֵין דֶּרֶךְ בְּנֵי אָדָם לְהִתְחַכַּךְ בַּכּוֹתָלִים.

 הַמַּצְנִיעַ קוֹצָיו וּזְכוֹכִיּוֹתָיו בְּתוֹךְ כּוֹתָלוֹ שֶׁלַּחֲבֵרוֹ, וּבָא בַּעַל הַכּוֹתָל וְסָתַר אֶת כּוֹתָלוֹ, וְנָפְלוּ לִרְשׁוּת הָרַבִּים, וְהִזִּיקוּ--אִם כּוֹתָל רָעוּעַ הָיָה, הַמַּצְנִיעַ חַיָּב; וְאִם כּוֹתָל בָּרִיא הוּא, בַּעַל הַכּוֹתָל חַיָּב.

 חֲסִידִים הָרִאשׁוֹנִים הָיוּ מַצְנִיעִין אֶת הַקּוֹצִים וְאֶת הַזְּכוֹכִית בְּתוֹךְ שְׂדוֹתֵיהֶן בְּעֹמֶק שְׁלוֹשָׁה טְפָחִים בָּאָרֶץ, כְּדֵי שֶׁלֹּא תַעֲלֵם הַמַּחְרֵשָׁה.
וַאֲחֵרִים שׂוֹרְפִין אוֹתָן בָּאֵשׁ.
וַאֲחֵרִים מַשְׁלִיכִין אוֹתָן לַיָּם אוֹ לַנָּהָר, כְּדֵי שֶׁלֹּא יֻזַּק בָּהֶן אָדָם.

 לֹא יְסַקַּל אָדָם מֵרְשׁוּתוֹ לִרְשׁוּת הָרַבִּים.
וְאֵין עוֹשִׂין חָלָל תַּחַת רְשׁוּת הָרַבִּים, וְלֹא בּוֹרוֹת וְלֹא שִׁיחִין וְלֹא מְעָרוֹת, וְאַף עַל פִּי שֶׁהָעֲגָלָה יְכוּלָה לְהַלַּךְ עַל גַּבֵּיהֶן וְהִיא טְעוּנָה אֲבָנִים, שֶׁמֶּא תִּפְחַת מִלְּמַטָּה שֶׁלֹּא מִדַּעְתּוֹ.
וְהַחוֹפֵר בּוֹר לְצָרְכֵּי רַבִּים, מֻתָּר.

 אֵין מוֹצִיאִין זִיזִין וּכְצוּצְטְרָיוֹת לִרְשׁוּת הָרַבִּים, אֵלָא אִם כֵּן הָיוּ לְמַעְלָה מִגָּמָל וְרוֹכְבוֹ: וְהוּא, שֶׁלֹּא יַאֲפִיל הַדֶּרֶךְ עַל בְּנֵי רְשׁוּת הָרַבִּים.
וְאִם רָצָה, כּוֹנֵס לְתוֹךְ שֶׁלּוֹ וּמוֹצִיא.
כָּנַס, וְלֹא הוֹצִיא--הֲרֵי זֶה מוֹצִיא כָּל זְמָן שֶׁיִּרְצֶה; אֲבָל אֵינוּ יָכוֹל לְהַחְזִיר כּוֹתָלִים לִמְקוֹמָן לְעוֹלָם--שֶׁכָּל מְצָר שֶׁהִחְזִיקוּ בּוֹ רַבִּים, אָסוּר לְקַלְקְלוֹ.

 לָקַח חָצֵר, וּבָהּ זִיזִין וּכְצוּצְטְרָיוֹת יוֹצְאוֹת לִרְשׁוּת הָרַבִּים--הֲרֵי זוֹ בְּחֶזְקָתָהּ; וְאִם נָפְלָה, חוֹזֵר וּבוֹנֶה אוֹתָהּ כְּשֶׁהָיְתָה.

 אִילָן שְׁהוּא נוֹטֶה לִרְשׁוּת הָרַבִּים--קוֹצֵץ, כְּדֵי שֶׁיִּהְיֶה הַגָּמָל עוֹבֵר בְּרוֹכְבוֹ.
וּמַנִּיחִין מָקוֹם פָּנוּי מִשְּׁתֵי שִׂפְתוֹת הַנָּהָר, כְּרֹחַב כִּתְפֵי הַמַּלָּחִים שֶׁיּוֹרְדִין שָׁם וּמוֹשְׁכִין הַסְּפִינָה.
וְכָל אִילָן הַנִּמְצָא בְּרֹחַב זֶה, קוֹצְצִין אוֹתוֹ מִיָּד; וְאֵין מַתְרִין בִּבְעָלָיו, שֶׁהֲרֵי מְעַכֵּב מוֹשְׁכֵי הַסְּפִינָה.

 מִי שֶׁהָיְתָה דֶּרֶךְ הָרַבִּים עוֹבֶרֶת בְּתוֹךְ שָׂדֵהוּ--נְטָלָהּ, וְנָתַן לָהֶן מִן הַצַּד--מַה שֶׁנָּתַן נָתַן, וְזָכוּ בּוֹ; וְזֶה שֶׁנָּטַל, לֹא זָכָה בּוֹ.
וְכַמָּה רֹחַב דֶּרֶךְ הָרַבִּים, אֵין פָּחוּת מִשֵּׁשׁ עֶשְׂרֵה אַמָּה.

הִלְכּוֹת נִזְקֵי מָמוֹן פֵּרֶק יד 
הַמַּדְלִיק בְּתוֹךְ שְׂדֵה חֲבֵרוֹ, וְעָבְרָה הַדְּלֵקָה--חַיָּב לְשַׁלַּם נֶזֶק שָׁלֵם, שֶׁנֶּאֱמָר "כִּי-תֵצֵא אֵשׁ ...
שַׁלֵּם יְשַׁלֵּם, הַמַּבְעִר אֶת-הַבְּעֵרָה" .
וְהַבְּעֵרָה מֵאֲבוֹת נְזָקִים הִיא.

הִדְלִיק בְּתוֹךְ רְשׁוּתוֹ--צָרִיךְ לְהַרְחִיק מִסּוֹף הַמְּצָר, כְּדֵי שֶׁלֹּא תַעֲבֹר הַדְּלֵקָה לִשְׂדֵה חֲבֵרוֹ.
וְכַמָּה שֵׁעוּר הַהַרְחָקָה, הַכֹּל לְפִי גָּבְהָהּ שֶׁלַּדְּלֵקָה.
וְאִם לֹא הִרְחִיק כָּרָאוּי, וְעָבְרָה הָאֵשׁ וְהִזִּיקָה--חַיָּב לְשַׁלַּם נֶזֶק שָׁלֵם; הִרְחִיק כָּרָאוּי, וְעָבְרָה וְהִזִּיקָה--פָּטוּר, שֶׁזּוֹ מַכָּה בִּידֵי שָׁמַיִם הִיא.

וְכֵן אִם עָבְרָה נָהָר אוֹ שְׁלוּלִית שֶׁיֵּשׁ בָּהֶן מַיִם, וְרָחְבָּן שְׁמוֹנֶה אַמּוֹת--פָּטוּר.
עָבְרָה גָּדֵר--אוֹמְדִין גֹּבַהּ הַגָּדֵר, וְגֹבַהּ הַדְּלֵקָה, וְהָעֵצִים אוֹ הַקּוֹצִים הַמְּצוּיִין שָׁם: אִם אֵינָהּ רְאוּיָה לַעֲבֹר, פָּטוּר; וְאִם רְאוּיָה לַעֲבֹר, חַיָּב.

בַּמֶּה דְּבָרִים אֲמוּרִים, בְּאֵשׁ הַקּוֹדַחַת.
אֲבָל אִם הָיָה לָהּ לַהַב גָּדוֹל, הָעוֹלֶה וְנִכְפָף מִגֹּבַהּ עֲלִיַּת הַלַּהַב, וְהָיוּ הָעֵצִים מְצוּיִין שָׁם--אֵין לָהּ אֹמֶד; אֵלָא אַפִלּוּ עָבְרָה אֶלֶף אַמָּה, חַיָּב.

 נָפְלָה דְּלֵקָה בַּחֲצֵרוֹ, וְנָפַל גָּדֵר שֶׁלֹּא מֵחֲמַת הַדְּלֵקָה, וְעָבְרָה וְהִדְלִיקָה בְּחָצֵר אַחֶרֶת--אִם הָיָה יָכוֹל לִגְדֹּר הַגָּדֵר שֶׁנָּפַל, וְלֹא גְּדָרוֹ--חַיָּב.
לְמָה הַדָּבָר דּוֹמֶה: לְשׁוֹרוֹ שֶׁיָּצָא וְהִזִּיק--שֶׁהָיָה לוֹ לְשָׁמְרוֹ, וְלֹא שְׁמָרוֹ.

 הַשּׁוֹלֵחַ אֶת הַבְּעֵרָה בְּיַד חֵרֵשׁ שׁוֹטֶה וְקָטָן--פָּטוּר מִדִּינֵי אָדָם, וְחַיָּב בְּדִינֵי שָׁמַיִם.
בַּמֶּה דְּבָרִים אֲמוּרִים, שֶׁמָּסַר לָהֶן גַּחֶלֶת וְלִבּוּהָ, שֶׁדֶּרֶךְ הַגַּחֶלֶת לְהִכָּבוֹת מֵאֵלֶיהָ, קֹדֶם שֶׁתַּעֲבֹר וְתַדְלִיק.
אֲבָל אִם מָסַר לָהֶן שַׁלְהֶבֶת--חַיָּב, שֶׁהֲרֵי מַעֲשָׂיו גָּרְמוּ.

 שָׁלַח אֶת הַבְּעֵרָה בְּיַד פִּקֵּחַ--זֶה הַפִּקֵּחַ שֶׁהִבְעִיר חַיָּב לְשַׁלַּם, וְהַשּׁוֹלֵחַ פָּטוּר.
וְכֵן אִם הִנִּיחַ שׁוֹמֵר לִשְׁמֹר הַבְּעֵרָה, הַשּׁוֹמֵר חַיָּב.

 אֶחָד הֵבִיא אֶת הָאוּר, וְאֶחָד הֵבִיא אֶת הָעֵצִים--הַמֵּבִיא אֶת הָעֵצִים חַיָּב.
אֶחָד הֵבִיא אֶת הָעֵצִים, וְאֶחָד הֵבִיא אֶת הָאוּר--הַמֵּבִיא אֶת הָאוּר חַיָּב.
בָּא אַחֵר וְלִבָּה, הַמְּלַבֶּה חַיָּב.
לִבַּתּוּ רוּחַ שְׁאֵינָהּ מְצוּיָה תָּמִיד, הֲרֵי כֻּלָּן פְּטוּרִין; לִבָּה, וְלִבַּתּוּ הָרוּחַ--חַיָּב: שֶׁהֲרֵי הוּא גָּרַם; וְכָל הַגּוֹרֵם לְהַזִּיק, מְשַׁלֵּם נֶזֶק שָׁלֵם מִן הַיָּפֶה שֶׁבִּנְכָסָיו כִּשְׁאָר כָּל הַמַּזִּיקִין.

 אֵשׁ שֶׁיָּצְאָה וְאָכְלָה עֵצִים אוֹ אֲבָנִים אוֹ עָפָר--חַיָּב לְשַׁלַּם, שֶׁנֶּאֱמָר "וּמָצְאָה קֹצִים ...
אוֹ הַשָּׂדֶה" .
אָכְלָה גָּדִישׁ וְכַיּוֹצֶא בּוֹ, וְהָיוּ כֵּלִים טְמוּנִים בְּתוֹךְ הַגָּדִישׁ--אִם הָיוּ כְּגוֹן מוֹרִיגִים וּכְלֵי בָּקָר וְכַיּוֹצֶא בָּהֶן מִדְּבָרִים שֶׁדֶּרֶךְ אַנְשֵׁי הַשָּׂדֶה לִטְמֹן אוֹתָן בַּגָּדִישׁ, חַיָּב לְשַׁלַּם; הָיוּ בְּגָדִים וּכְלֵי זְכוֹכִית וְכַיּוֹצֶא בָּהֶן, פָּטוּר עַל הַכֵּלִים.

 בַּמֶּה דְּבָרִים אֲמוּרִים, בְּמַדְלִיק בְּתוֹךְ שְׂדֵה חֲבֵרוֹ.
אֲבָל בְּמַדְלִיק בְּתוֹךְ שֶׁלּוֹ, וְעָבְרָה לִשְׂדֵה חֲבֵרוֹ--פָּטוּר עַל הַכֵּלִים הַטְּמוּנִים בַּגָּדִישׁ; אֲבָל מְשַׁלֵּם הוּא שֵׁעוּר מְקוֹם הַכֵּלִים, וְרוֹאִין אוֹתוֹ כְּאִלּוּ הוּא מָלֵא גָּדִישׁ שֶׁלְּחִטִּים אוֹ שֶׁלִּשְׂעוֹרִים.

 הַמַּדְלִיק בְּתוֹךְ שְׂדֵה חֲבֵרוֹ, וְיָצַאת הָאֵשׁ וְנֶאֱכַל הַגָּדִישׁ, וְהָיָה גְּדִי כָּפוּת לוֹ וְעֶבֶד סָמוּךְ לוֹ, וְנִשְׂרַף עִמּוֹ--חַיָּב, שֶׁכֵּן דֶּרֶךְ בְּנֵי אָדָם לַעֲשׂוֹת בַּגָּדִישׁ.
הָיָה עֶבֶד כָּפוּת לוֹ וּגְדִי סָמוּךְ לוֹ, וְנִשְׂרַף עִמּוֹ--פָּטוּר.

 הַמַּשְׁאִיל מָקוֹם לַחֲבֵרוֹ, וְהִגְדִּישׁ בּוֹ, וְהִטְמִין כֵּלִים, וְהִדְלִיק הַמַּשְׁאִיל וְשָׂרַף הַגָּדִישׁ--אֵינוּ מְשַׁלֵּם אֵלָא דְּמֵי גָּדִישׁ בִּלְבָד.
הִשְׁאִילוֹ מָקוֹם לְהַגְדִּישׁ חִטִּים, וְהִגְדִּישׁ שְׂעוֹרִים, אוֹ לְהַגְדִּישׁ שְׂעוֹרִים, וְהִגְדִּישׁ חִטִּים, אוֹ שֶׁהִגְדִּישׁ חִטִּים, וְחִפָּן בִּשְׂעוֹרִים, אוֹ שֶׁהִגְדִּישׁ שְׂעוֹרִים, וְחִפָּן בְּחִטִּים--אֵינוּ מְשַׁלֵּם אֵלָא דְּמֵי שְׂעוֹרִים בִּלְבָד.

 הַמַּדְלִיק אֶת הַבִּירָה שֶׁלַּחֲבֵרוֹ--מְשַׁלֵּם כָּל מַה שֶׁבְּתוֹכָהּ, שֶׁכֵּן דֶּרֶךְ בְּנֵי אָדָם לְהַנִּיחַ כָּל כְּלֵיהֶם וְכָל חֶפְצֵיהֶם בַּבָּתִּים.
וְכָל שֶׁיִּטְעֹן בַּעַל הַבַּיִת--הֲרֵי זֶה נִשְׁבָּע בִּנְקִיטַת חֵפֶץ, וְנוֹטֵל; וּשְׁבוּעָה זוֹ, מִדִּבְרֵי סוֹפְרִים כְּמוֹ שֶׁיִּתְבָּאַר: וּבִלְבָד שֶׁיִּטְעֹן דְּבָרִים שְׁהוּא אָמוּד בָּהֶן, אוֹ שְׁהוּא אָמוּד לִהְיוֹת אוֹתָן הַדְּבָרִים שֶׁטָּעַן פִּקָּדוֹן אֶצְלוֹ.

 גָּמָל שְׁהוּא טָעוּן פִּשְׁתָּן, וְעוֹבֵר בִּרְשׁוּת הָרַבִּים, וְנִכְנָס פִּשְׁתָּנוֹ לְתוֹךְ הֶחָנוּת, וְדָלְקָה בְּנֵרוֹ שֶׁלַּחֶנְוָנִי, וְהִדְלִיק אֶת כָּל הַבִּירָה--בַּעַל הַגָּמָל חַיָּב, מִפְּנֵי שֶׁהִרְבָּה בְּמַשּׂאוּי: בֵּין שֶׁעָמְדָה הַבְּהֵמָה, בֵּין שֶׁלֹּא עָמְדָה.
הִנִּיחַ הַחֶנְוָנִי נֵרוֹ מִבַּחוּץ--הַחֶנְוָנִי חַיָּב אַף בִּדְמֵי פִּשְׁתָּן, מִפְּנֵי שֶׁהִנִּיחַ נֵרוֹ מִבַּחוּץ: וְאַפִלּוּ נֵר חֲנֻכָּה, הָיָה לוֹ לֵישֵׁב וְלִשְׁמֹר.

 הַכּוֹפֵף קָמָתוֹ שֶׁלַּחֲבֵרוֹ לִפְנֵי הָאֵשׁ, עַד שֶׁתִּדָּלֵק--אִם אֵין הָאֵשׁ מַגַּעַת לָהּ, אֵלָא בְּרוּחַ שְׁאֵינָהּ מְצוּיָה--פָּטוּר מִדִּינֵי אָדָם, וְחַיָּב בְּדִינֵי שָׁמַיִם.
וְהַטּוֹמֵן קָמָתוֹ שֶׁלַּחֲבֵרוֹ בְּעָפָר אוֹ בְּתֶבֶן, וְעָבְרָה הָאֵשׁ וְאָכְלָה אוֹתָהּ--הֲרֵי זֶה הַטּוֹמֵן פָּטוּר מִדִּינֵי אָדָם, וְחַיָּב בְּדִינֵי שָׁמַיִם: מִפְּנֵי שֶׁהַמַּדְלִיק אֶת הָאֵשׁ פָּטוּר עַל הַטָּמוּן.

 אֵשׁ שֶׁעָבְרָה וְהִזִּיקָה אֶת הָאָדָם, וְחָבְלָה בּוֹ--הֲרֵי הַמַּבְעִיר חַיָּב בִּנְזָקָיו וּבְשִׁבְתּוֹ וּבְרִפּוּיוֹ וּבְצַעֲרוֹ וּבְבָשְׁתּוֹ, כְּאִלּוּ הִזִּיקוֹ בְּיָדוֹ: שֶׁאַף עַל פִּי שֶׁאִשּׁוֹ מְמוֹנוֹ הוּא, הֲרֵי הוּא כְּמִי שֶׁהִזִּיק בְּחִצָּיו.
אֲבָל אִם הִזִּיקָה בְּהֶמְתּוֹ אוֹ בּוֹרוֹ אֶת הָאָדָם, אֵינוּ חַיָּב אֵלָא בְּנֶזֶק בִּלְבָד כְּמוֹ שֶׁבֵּאַרְנוּ.

 כָּל תּוֹלְדוֹת הָאֵשׁ, הֲרֵי הֶן כָּאֵשׁ.
כֵּיצַד: הִנִּיחַ אֶבֶן אוֹ סַכִּין אוֹ מַשָּׂא בְּרֹאשׁ גַּגּוֹ, וְנָפְלוּ בְּרוּחַ מְצוּיָה וְהִזִּיקוּ--חַיָּב לְשַׁלַּם נֶזֶק שָׁלֵם: שֶׁכָּל אֵלּוּ וְכַיּוֹצֶא בָּהֶן, תּוֹלְדוֹת הַבְּעֵרָה הֶן.
וְאִם נָפְלוּ בְּרוּחַ שְׁאֵינָהּ מְצוּיָה וְהִזִּיקוּ, פָּטוּר.

הִלְכּוֹת גְּנֵבָה 
יֵשׁ בִּכְלָלָן שֶׁבַע מִצְווֹת--שְׁתֵּי מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִגְנֹב מָמוֹן; דִּין הַגַּנָּב; לְצַדַּק הַמֹּאזְנַיִם עִם הַמִּשְׁקָלוֹת; שֶׁלֹּא יַעֲשֶׂה עָוֶל בַּמִּדּוֹת וּבַמִּשְׁקָלוֹת; שֶׁלֹּא יִהְיֶה לָאָדָם אֶבֶן וְאֶבֶן אֵיפָה וְאֵיפָה, אַף עַל פִּי שְׁאֵינוּ לוֹקֵחַ וְנוֹתֵן בָּהֶן; שֶׁלֹּא יַסִּיג גְּבוּל; שֶׁלֹּא לִגְנֹב נְפָשׁוֹת.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת גְּנֵבָה פֵּרֶק א 
כָּל הַגּוֹנֵב מָמוֹן מִשּׁוֹוֶה פְּרוּטָה וָמַעְלָה--עוֹבֵר עַל לֹא תַעֲשֶׂה, שֶׁנֶּאֱמָר "לֹא, תִּגְנֹבוּ" .
וְאֵין לוֹקִין עַל לָאו זֶה, שֶׁהֲרֵי נִתָּן לְתַשְׁלוּמִין, שֶׁהַגַּנָּב, חִיְּבָה אוֹתוֹ תּוֹרָה לְשַׁלַּם.
וְאֶחָד הַגּוֹנֵב מְמוֹן יִשְׂרָאֵל, אוֹ הַגּוֹנֵב מְמוֹן גּוֹי עוֹבֵד עֲבוֹדָה זָרָה; וְאֶחָד הַגּוֹנֵב אֶת הַגָּדוֹל, אוֹ אֶת הַקָּטָן.

אָסוּר לִגְנֹב כָּל שְׁהוּא, דִּין תּוֹרָה.
וְאָסוּר לִגְנֹב דֶּרֶךְ שְׂחוֹק, אוֹ לִגְנֹב עַל מְנַת לְהַחְזִיר, אוֹ לִגְנֹב עַל מְנַת לְשַׁלַּם: הַכֹּל אָסוּר, שֶׁלֹּא יַרְגִּיל עַצְמוֹ בְּכָּךְ.

אֵיזֶה הוּא גַּנָּב--זֶה הַלּוֹקֵחַ מְמוֹן אָדָם בַּסֵּתֶר וְאֵין הַבְּעָלִים יוֹדְעִין, כְּגוֹן הַפּוֹשֵׁט יָדוֹ לְתוֹךְ כִּיס חֲבֵרוֹ וְלָקַח מָעוֹתָיו וְאֵין הַבְּעָלִים רוֹאִין; וְכֵן כָּל כַּיּוֹצֶא בְּזֶה.
אֲבָל אִם לָקַח בַּגָּלוּי וּבְפַרְהֶסְיָה וּבְחֹזֶק יָד, אֵין זֶה גַּנָּב אֵלָא גַּזְלָן; לְפִיכָּךְ לִסְטִיס מְזֻיָּן שֶׁגָּנַב--אֵינוּ גַּזְלָן אֵלָא גַּנָּב, אַף עַל פִּי שֶׁהַבְּעָלִים יוֹדְעִין בְּשָׁעָה שֶׁגָּנַב.

גַּנָּב שֶׁהֵעִידוּ עָלָיו עֵדִים כְּשֵׁרִים שֶׁגָּנַב, חַיָּב לְשַׁלַּם שְׁנַיִם לְבַעַל הַגְּנֵבָה: אִם גָּנַב דֵּינָר, מְשַׁלֵּם שְׁנַיִם; גָּנַב חֲמוֹר אוֹ כְּסוּת אוֹ גָּמָל, מְשַׁלֵּם שְׁנַיִם בְּדָמֶיהָ.
נִמְצָא מַפְסִיד כַּשֵּׁעוּר שֶׁבִּקַּשׁ לְחַסַּר אֶת חֲבֵרוֹ.

הַגַּנָּב שֶׁהוֹדָה מֵעַצְמוֹ שֶׁגָּנַב--מְשַׁלֵּם אֶת הַקֶּרֶן, וּפָטוּר מִן הַכֵּפֶל: שֶׁנֶּאֱמָר "אֲשֶׁר יַרְשִׁיעֻן אֱלֹהִים, יְשַׁלֵּם שְׁנַיִם לְרֵעֵהוּ" , לֹא הַמַּרְשִׁיעַ אֶת עַצְמוֹ מְשַׁלֵּם שְׁנַיִם.
וְהוּא הַדִּין לְכָל הַקְּנָסוֹת, שֶׁהַמּוֹדֶה בָּהֶן פָּטוּר.

תַּשְׁלוּמֵי כֵּפֶל נוֹהֲגִין בַּכֹּל, חוּץ מִשֶּׂה וָשׁוֹר: שֶׁהַגּוֹנֵב אֶת הַשֶּׂה אוֹ אֶת הַשּׁוֹר, וְטָבַח אוֹ מָכַר--מְשַׁלֵּם עַל הַשֶּׂה תַּשְׁלוּמֵי אַרְבָּעָה, וְעַל הַשּׁוֹר תַּשְׁלוּמֵי חֲמִשָּׁה.

אֶחָד הָאִישׁ וְאֶחָד הָאִשָּׁה שֶׁגָּנְבוּ, חַיָּבִין לְשַׁלַּם תַּשְׁלוּמֵי כֵּפֶל וְתַשְׁלוּמֵי אַרְבָּעָה וַחֲמִשָּׁה.
הָיְתָה אֵשֶׁת אִישׁ שְׁאֵין לָהּ לְשַׁלַּם--הֲרֵי הַכֵּפֶל עָלֶיהָ חוֹב עַד שֶׁתִּתְגָּרַשׁ אוֹ יָמוּת בַּעְלָהּ, וּבֵית דִּין נִפְרָעִין מִמֶּנָּה.
וְקָטָן שֶׁגָּנַב--פָּטוּר מִן הַכֵּפֶל, וּמַחְזִירִין דָּבָר הַגָּנוּב מִמֶּנּוּ; וְאִם אִבְּדוֹ--אֵינוּ חַיָּב לְשַׁלַּם אַף הַקֶּרֶן, וְאַפִלּוּ לְאַחַר שֶׁהִגְדִּיל.

 הָעֶבֶד שֶׁגָּנַב, פָּטוּר מִן הַכֵּפֶל.
וּבְעָלָיו פְּטוּרִין--שְׁאֵין אָדָם חַיָּב עַל נִזְקֵי עֲבָדָיו, אַף עַל פִּי שְׁהֶן מְמוֹנוֹ, מִפְּנֵי שֶׁיֵּשׁ בָּהֶן דַּעַת, וְאֵינוּ יָכוֹל לְשָׁמְרָן: שְׁאִם יַכְעִיסֶנּוּ רִבּוֹ, יֵלֵךְ וְיַדְלִיק גָּדִישׁ בְּאֶלֶף דֵּינָר וְכַיּוֹצֶא בְּזֶה מִשְּׁאָר נְזָקִין.
נִשְׁתַּחְרַר הָעֶבֶד, חַיָּב לְשַׁלַּם אֶת הַכֵּפֶל.

 רָאוּי לְבֵית דִּין לְהַכּוֹת אֶת הַקְּטַנִּים עַל הַגְּנֵבָה כְּפִי כּוֹחַ הַקָּטָן, כְּדֵי שֶׁלֹּא יִהְיוּ רְגִילִין בָּהּ; וְכֵן אִם הִזִּיקוּ שְׁאָר נְזָקִין.
וְכֵן מַכִּין אֶת הָעֲבָדִים שֶׁגָּנְבוּ אוֹ שֶׁהִזִּיקוּ מַכָּה רַבָּה, כְּדֵי שֶׁלֹּא יִהְיוּ מִשְׁלַחַת לְהַזִּיק.

 הָיְתָה הַגְּנֵבָה בְּיַד הַגַּנָּב וְהִשְׁבִּיחָה מֵאֵלֶיהָ, כְּגוֹן כִּבְשָׂה שֶׁיָּלְדָה, וּגְזָזָהּ--מְשַׁלֵּם אוֹתָהּ, וְאֶת גִּזּוֹתֶיהָ וְאֶת וַלְדוֹתֶיהָ; וְאִם אַחַר יֵאוּשׁ יָלְדָה וּגְזָזָהּ, מְשַׁלֵּם כְּשָׁעַת הַגְּנֵבָה.

הוֹצִיא עָלֶיהָ הוֹצָאוֹת וְהִשְׁבִּיחָה, כְּגוֹן שֶׁפִּטַּם אוֹתָהּ--הֲרֵי הַשְּׁבָח שֶׁלַּגַּנָּב, אַפִלּוּ לִפְנֵי יֵאוּשׁ; וּכְשֶׁמַּחְזִיר הַגְּנֵבָה עִם הַכֵּפֶל, נוֹטֵל הַשְּׁבָח מִן הַבְּעָלִים אוֹ מְחַשְּׁבִין לוֹ מִן הַכֵּפֶל.

הַגְּנֵבָה עַצְמָהּ שְׁהִיא בְּיַד הַגַּנָּב, וְלֹא נִשְׁתַּנָּת--חוֹזֶרֶת לִבְעָלֶיהָ, בֵּין לִפְנֵי יֵאוּשׁ בֵּין לְאַחַר יֵאוּשׁ, אֵלָא שֶׁאַחַר יֵאוּשׁ, הַשְּׁבָח לַגַּנָּב כְּמוֹ שֶׁבֵּאַרְנוּ.
נִשְׁתַּנָּת הַגְּנֵבָה בְּיַד הַגַּנָּב--קְנָיָהּ וְקָנָה שְׁבָחָהּ, וְאַפִלּוּ לִפְנֵי יֵאוּשׁ; וְאֵינוּ מְשַׁלֵּם אֵלָא דָּמִים.

גָּנַב כְּחוּשָׁה וְהִשְׁמִינָה, אוֹ שְׁמֵנָה וְהִכְחִישָׁה--מְשַׁלֵּם תַּשְׁלוּמֵי כֵּפֶל אוֹ תַּשְׁלוּמֵי אַרְבָּעָה וַחֲמִשָּׁה, כְּשָׁעַת הַגְּנֵבָה.
גָּנַב טָלֶה וְנַעֲשָׂה אַיִל, עֵגֶל וְנַעֲשָׂה שׁוֹר--מְשַׁלֵּם תַּשְׁלוּמֵי כֵּפֶל, כְּשָׁעַת הַגְּנֵבָה; טְבָחוֹ אוֹ מְכָרוֹ אַחַר שֶׁהִגְדִּיל--נַעֲשָׂה שִׁנּוּי בְּיָדוֹ, וְקָנָהוּ, וְשֶׁלּוֹ הוּא טוֹבֵחַ וְשֶׁלּוֹ הוּא מוֹכֵר, וְאֵינוּ מְשַׁלֵּם תַּשְׁלוּמֵי אַרְבָּעָה וַחֲמִשָּׁה.

גָּנַב בְּהֵמָה אוֹ כְּלִי וְכַיּוֹצֶא בָּהֶן, וּבְשָׁעַת הַגְּנֵבָה הָיָה שׁוֹוֶה אַרְבָּעָה, וְעַכְשָׁו בְּשָׁעַת עֲמִידָה בַּדִּין שׁוֹוֶה שְׁנַיִם--מְשַׁלֵּם קֶרֶן כְּשָׁעַת הַגְּנֵבָה, וְתַשְׁלוּמֵי כֵּפֶל אוֹ אַרְבָּעָה וַחֲמִשָּׁה כְּשָׁעַת עֲמִידָה בַּדִּין.
הָיָה שׁוֹוֶה בְּשָׁעַת הַגְּנֵבָה שְׁנַיִם, וּבְשָׁעַת עֲמִידָה בַּדִּין אַרְבָּעָה--אִם שָׁחַט אוֹ מָכַר אוֹ שִׁבַּר הַכְּלִי אוֹ אִבְּדוֹ, מְשַׁלֵּם תַּשְׁלוּמֵי כֵּפֶל אוֹ אַרְבָּעָה וַחֲמִשָּׁה כְּשָׁעַת עֲמִידָה בַּדִּין.
וְאִם מֵתָה הַבְּהֵמָה אוֹ אָבַד הַכְּלִי מֵאֵלָיו, מְשַׁלֵּם תַּשְׁלוּמֵי כֵּפֶל כְּשָׁעַת הַגְּנֵבָה.

מִי שֶׁגָּנַב כְּלִי וְשִׁבְּרוֹ אוֹ פְּחָתוֹ, אוֹ נִשְׁבַּר אוֹ נִפְחַת מֵאֵלָיו--אֵין שָׁמִין לוֹ הַפְּחָת: אֵלָא רוֹאִין כַּמָּה הָיָה שׁוֹוֶה הַכְּלִי, וּמְשַׁלֵּם לַבְּעָלִים שְׁנַיִם בְּדָמָיו; וְהַכְּלִי הַשָּׁבוּר יִהְיֶה לַגַּנָּב.
וְכֵן כָּל כַּיּוֹצֶא בְּזֶה.
וְאִם רָצוּ הַבְּעָלִים לִטֹּל הַכְּלִי הַשָּׁבוּר, וִישַׁלַּם לָהֶם הַפְּחָת וְהַכֵּפֶל--שׁוֹמְעִין לָהֶן.

הַגּוֹנֵב וְטָבַח אוֹ מָכַר לִפְנֵי יֵאוּשׁ בְּעָלִים--אַף עַל פִּי שֶׁלֹּא קָנָה לוֹקֵחַ, וַהֲרֵי הַגְּנֵבָה חוֹזֶרֶת בְּעַצְמָהּ מִיַּד הַלּוֹקֵחַ--הֲרֵי זֶה מְשַׁלֵּם תַּשְׁלוּמֵי אַרְבָּעָה וַחֲמִשָּׁה; וְאֵין צָרִיךְ לוֹמַר אִם טָבַח אוֹ מָכַר לְאַחַר יֵאוּשׁ--שְׁהוּא מְשַׁלֵּם תַּשְׁלוּמֵי אַרְבָּעָה וַחֲמִשָּׁה, שֶׁהֲרֵי הוֹעִיל בְּמַעֲשָׂיו וְקָנָה הַלּוֹקֵחַ.

הַגּוֹנֵב מֵאַחַר הַגַּנָּב--אַף עַל פִּי שֶׁנִּתְיָאֲשׁוּ הַבְּעָלִים, אֵינוּ מְשַׁלֵּם תַּשְׁלוּמֵי כֵּפֶל; וְאִם טָבַח וּמָכַר, אֵינוּ מְשַׁלֵּם תַּשְׁלוּמֵי אַרְבָּעָה וַחֲמִשָּׁה: לַגַּנָּב הָרִאשׁוֹן אֵינוּ מְשַׁלֵּם, שֶׁהֲרֵי דִּין הַבְּהֵמָה הַזֹּאת לַחְזֹר בְּעֵינֶיהָ לַבְּעָלִים וְלֹא קְנָיָהּ הַגַּנָּב; וְלֹא לַבְּעָלִים אֵינוּ חַיָּב לְשַׁלַּם הַכֵּפֶל אוֹ אַרְבָּעָה וַחֲמִשָּׁה, מִפְּנֵי שֶׁלֹּא גָנַב מֵרְשׁוּתָן.

גָּנַב וְטָבַח, וּבָא גַּנָּב אַחֵר וְגָנַב הַטֶּבַח--מְשַׁלֵּם תַּשְׁלוּמֵי כֵּפֶל לַגַּנָּב הָרִאשׁוֹן, שֶׁהֲרֵי קָנָה בְּשִׁנּוּי מַעֲשֶׂה; וְגָנַב הָרִאשׁוֹן מְשַׁלֵּם תַּשְׁלוּמֵי אַרְבָּעָה וַחֲמִשָּׁה.

גָּנַב וּמָכַר, וּבָא אַחֵר וְגָנַב מִן הַלּוֹקֵחַ--אִם נִתְיָאֲשׁוּ הַבְּעָלִים--הֲרֵי הָרִאשׁוֹן מְשַׁלֵּם תַּשְׁלוּמֵי אַרְבָּעָה וַחֲמִשָּׁה, וְהַגַּנָּב הַשֵּׁנִי מְשַׁלֵּם תַּשְׁלוּמֵי כֵּפֶל; וְאִם לֹא נִתְיָאֲשׁוּ הַבְּעָלִים, אֵין הָאַחֲרוֹן מְשַׁלֵּם אֵלָא קֶרֶן בִּלְבָד.

הִלְכּוֹת גְּנֵבָה פֵּרֶק ב 
הַגּוֹנֵב אֶת הַגּוֹי, אוֹ שֶׁגָּנַב נִכְסֵי הֶקְדֵּשׁ--אֵינוּ מְשַׁלֵּם אֵלָא הַקֶּרֶן בִּלְבָד: שֶׁנֶּאֱמָר "יְשַׁלֵּם שְׁנַיִם לְרֵעֵהוּ" --"לְרֵעֵהוּ" וְלֹא לְהֶקְדֵּשׁ, "לְרֵעֵהוּ" וְלֹא לַגּוֹי.
וְכֵן הַגּוֹנֵב קֳדָשִׁים מִבֵּית בַּעְלֵיהֶן--בֵּין קָדְשֵׁי קֳדָשִׁים בֵּין קֳדָשִׁים קַלִּים, בֵּין קֳדָשִׁים שְׁאֵין הַבְּעָלִים חַיָּבִין בְּאַחְרָיוּתָן בֵּין קֳדָשִׁים שֶׁהַבְּעָלִים חַיָּבִין בְּאַחְרָיוּתָן--הֲרֵי זֶה פָּטוּר מִן הַכֵּפֶל וּמִתַּשְׁלוּמֵי אַרְבָּעָה וַחֲמִשָּׁה: שֶׁנֶּאֱמָר "וְגֻנַּב, מִבֵּית הָאִישׁ" , וְלֹא מִבֵּית הֶקְדֵּשׁ.

וְכֵן הַגּוֹנֵב עֲבָדִים וּשְׁטָרוֹת וְקַרְקָעוֹת, אֵינוּ מְשַׁלֵּם תַּשְׁלוּמֵי כֵּפֶל: שֶׁלֹּא חִיְּבָה תּוֹרָה הַכֵּפֶל אֵלָא בְּמִטַּלְטְלִין שֶׁגּוּפָן מָמוֹן, שֶׁנֶּאֱמָר "עַל-שׁוֹר עַל-חֲמוֹר עַל-שֶׂה עַל-שַׂלְמָה" ; אֲבָל הָעֲבָדִים הֻקְּשׁוּ לַקַּרְקָעוֹת, שֶׁנֶּאֱמָר "וְהִתְנַחַלְתֶּם אֹתָם" , וְהַשְּׁטָרוֹת, אֵין גּוּפָן מָמוֹן.

הַגּוֹנֵב פֶּטֶר חֲמוֹר שֶׁלַּחֲבֵרוֹ קֹדֶם שֶׁיִּפָּדֶה, מְשַׁלֵּם תַּשְׁלוּמֵי כֵּפֶל לַבְּעָלִים, שֶׁאַף עַל פִּי שְׁאֵינוּ עַכְשָׁו שֶׁלּוֹ, רָאוּי הוּא לִהְיוֹתוֹ לוֹ לְאַחַר שֶׁיִּפָּדֶה.

הַגּוֹנֵב טִבְלוֹ שֶׁלַּחֲבֵרוֹ וַאֲכָלוֹ, מְשַׁלֵּם לוֹ דְּמֵי טִבְלוֹ.
וְכֵן אִם גָּנַב חֶלְבּוֹ וַאֲכָלוֹ, מְשַׁלֵּם לוֹ דְּמֵי חֶלְבּוֹ.
גָּנַב תְּרוּמָה מִבְּעָלֶיהָ הַיִּשְׂרְאֵלִיִּים שֶׁהִפְרִישׁוּהָ, אֵינוּ מְשַׁלֵּם תַּשְׁלוּמֵי כֵּפֶל, שְׁאֵין לָהֶן בָּהּ אֵלָא טוֹבַת הֲנָאָה, וְטוֹבַת הֲנָאָה אֵינָהּ מָמוֹן.

 הַגּוֹנֵב מִשֶּׁלְּאָבִיו, וְטָבַח אוֹ מָכַר, וְאַחַר כָּךְ מֵת אָבִיו--מְשַׁלֵּם לוֹ תַּשְׁלוּמֵי אַרְבָּעָה וַחֲמִשָּׁה.
וְאִם מֵת אָבִיו, וְאַחַר כָּךְ טָבַח אוֹ מָכַר--מְשַׁלֵּם תַּשְׁלוּמֵי כֵּפֶל, וְאֵינוּ מְשַׁלֵּם תַּשְׁלוּמֵי אַרְבָּעָה וַחֲמִשָּׁה.

גָּנַב וְטָבַח אוֹ מָכַר, וְאַחַר כָּךְ הִקְדִּישׁ--מְשַׁלֵּם תַּשְׁלוּמֵי אַרְבָּעָה וַחֲמִשָּׁה; וְאִם הִקְדִּישׁ, וְאַחַר כָּךְ טָבַח אוֹ מָכַר--אַף עַל פִּי שֶׁהִקְדִּישׁוֹ קֳדָשִׁים קַלִּים--מְשַׁלֵּם תַּשְׁלוּמֵי כֵּפֶל, וְאֵינוּ מְשַׁלֵּם תַּשְׁלוּמֵי אַרְבָּעָה וַחֲמִשָּׁה.

בַּמֶּה דְּבָרִים אֲמוּרִים, בְּשֶׁהִקְדִּישׁ אַחַר יֵאוּשׁ.
אֲבָל אִם הִקְדִּישׁ לִפְנֵי יֵאוּשׁ, אֵינוּ קָדוֹשׁ; וְאִם טָבַח אוֹ מָכַר, מְשַׁלֵּם תַּשְׁלוּמֵי אַרְבָּעָה וַחֲמִשָּׁה.

 הִקְדִּישׁוּהוּ הַבְּעָלִים, וְהוּא בְּבֵית הַגַּנָּב--אֵינוּ קָדוֹשׁ לְפִי שְׁאֵינוּ בִּרְשׁוּתָן, וְאַף עַל פִּי שֶׁלֹּא נִתְיָאֲשׁוּ; וְאִם טָבַח אוֹ מָכַר, אַפִלּוּ אַחַר הֶקְדֵּשָׁן--מְשַׁלֵּם תַּשְׁלוּמֵי אַרְבָּעָה וַחֲמִשָּׁה.

 הַשּׁוֹחֵט וְנִתְנַבְּלָה בְּיָדוֹ, וְהַנּוֹחֵר, וְהַמְּעַקֵּר--מְשַׁלֵּם תַּשְׁלוּמֵי כֵּפֶל בִּלְבָד.
אֲבָל אִם שָׁחַט לִרְפוּאָה, אוֹ לַכְּלָבִים, אוֹ שֶׁנִּמְצֵאת טְרֵפָה, אוֹ שֶׁשְּׁחָטוֹ בָּעֲזָרָה--מְשַׁלֵּם תַּשְׁלוּמֵי אַרְבָּעָה וַחֲמִשָּׁה, אַף עַל פִּי שֶׁחֻלִּין שֶׁנִּשְׁחֲטוּ בָּעֲזָרָה אֲסוּרִין בַּהֲנָאָה: הוֹאִיל וְאִסּוּרָן מִדִּבְרֵיהֶם, הֲרֵי זֶה חַיָּב לְשַׁלַּם תַּשְׁלוּמֵי אַרְבָּעָה וַחֲמִשָּׁה.

 וְכֵן הַגּוֹנֵב כִּלְאַיִם הַבָּא מִן הַשֶּׂה וּמִמִּין אַחֵר, אוֹ שֶׁגָּנַב טְרֵפָה, אוֹ קִטַּעַת, אוֹ חִגֶּרֶת, אוֹ סוֹמָה, אוֹ בֶּהֱמַת הַשֻּׁתָּפִין, וְטָבַח אוֹ מָכַר--מְשַׁלֵּם תַּשְׁלוּמֵי אַרְבָּעָה וַחֲמִשָּׁה.

 גָּנַב וְנָתַן לְאַחֵר בְּמַתָּנָה, אוֹ שֶׁנָּתַן לְאַחֵר לִטְבֹּחַ וְטָבַח, אוֹ שֶׁנָּתַן לְאַחֵר לִמְכֹּר לוֹ וּמָכַר הָאַחֵר, גָּנַב וְהִקִּיף, גָּנַב וְהִחְלִיף, גָּנַב וּפָרַע בְּהֶקֵּפוֹ, אוֹ שֶׁשְּׁלָחוֹ סִבְלוֹנוֹת לְבֵית חָמִיו--מְשַׁלֵּם תַּשְׁלוּמֵי אַרְבָּעָה וַחֲמִשָּׁה.

 גָּנַב וּמָכַר, וְהִקְנָה לַלּוֹקֵחַ לְאַחַר שְׁלוֹשִׁים יוֹם, וּבְתוֹךְ שְׁלוֹשִׁים יוֹם הֻכַּר הַגַּנָּב--אֵינוּ מְשַׁלֵּם אֵלָא כֵּפֶל.
מְכָרוֹ חוּץ מֵאֶחָד מִמֵּאָה בּוֹ, אוֹ חוּץ מִיָּדוֹ אוֹ רַגְלוֹ, כְּלָלוֹ שֶׁלַּדָּבָר שֶׁשִּׁיַּר בּוֹ דָּבָר הַנִּתָּר עִמּוֹ בַּשְּׁחִיטָה--פָּטוּר מִתַּשְׁלוּמֵי אַרְבָּעָה וַחֲמִשָּׁה.
וְאִם מְכָרוֹ חוּץ מִגִּזָּתוֹ, אוֹ חוּץ מִקְּרָנָיו--חַיָּב בְּתַשְׁלוּמֵי אַרְבָּעָה וַחֲמִשָּׁה, שְׁאֵין אֵלּוּ נִתָּרִין עִמּוֹ בַּשְּׁחִיטָה.

 גָּנַב וְקָטַע מִמִּנָּה אֵבֶר, וְאַחַר כָּךְ מְכָרָהּ, אוֹ שֶׁמְּכָרָהּ חוּץ מִמְּלַאכְתָּהּ, אוֹ שֶׁמְּכָרָהּ חוּץ מִשְּׁלוֹשִׁים יוֹם--אֵין מוֹצִיאִין מִמֶּנּוּ תַּשְׁלוּמֵי אַרְבָּעָה וַחֲמִשָּׁה; וְאִם תָּפַס הַנִּזָּק, אֵין מוֹצִיאִין מִיָּדוֹ.
מְכָרוֹ, וְהָיְתָה לוֹ בּוֹ שֻׁתָּפוּת--פָּטוּר מִתַּשְׁלוּמֵי אַרְבָּעָה וַחֲמִשָּׁה.

שֻׁתָּפִין שֶׁגָּנְבוּ וְטָבַח אֶחָד מֵהֶן, אוֹ מָכַר מִדַּעַת חֲבֵרוֹ--מְשַׁלְּמִין תַּשְׁלוּמֵי אַרְבָּעָה וַחֲמִשָּׁה; וְאִם עָשָׂה שֶׁלֹּא מִדַּעַת חֲבֵרוֹ--פְּטוּרִין מִתַּשְׁלוּמֵי אַרְבָּעָה וַחֲמִשָּׁה, וְחַיָּבִין בַּכֵּפֶל.

גָּנַב וְעָמַד בַּדִּין, וְאָמְרוּ לוֹ הַדַּיָּנִין צֵא תֶּן לוֹ מַה שֶׁגָּנַבְתָּ, וְיָצָא וְאַחַר כָּךְ טָבַח אוֹ מָכַר--פָּטוּר מִתַּשְׁלוּמֵי אַרְבָּעָה וַחֲמִשָּׁה.
אָמְרוּ לוֹ חַיָּב אַתָּה לִתֵּן לוֹ, וְטָבַח אוֹ מָכַר אַחַר כָּךְ--הֲרֵי זֶה חַיָּב בְּתַשְׁלוּמֵי אַרְבָּעָה וַחֲמִשָּׁה: הוֹאִיל וְלֹא חָתְכוּ הַדִּין עָלָיו, עֲדַיִן עוֹמֵד הוּא בִּגְנֵבָתוֹ.

הַגּוֹנֵב בִּרְשׁוּת הַבְּעָלִים--הוֹאִיל וְהַגְּנֵבָה עֲדַיִן הִיא בִּרְשׁוּתָן, פָּטוּר מִן הַכֵּפֶל; וְכֵן אִם טָבַח וּמָכַר שָׁם בִּרְשׁוּתָן, פָּטוּר.
וְאִם הִגְבִּיהַּ הַגְּנֵבָה--נִתְחַיַּב מִשּׁוֹם גּוֹנֵב, אַף עַל פִּי שֶׁעֲדַיִן לֹא הוֹצִיאָהּ מֵרְשׁוּת הַבְּעָלִים.

כֵּיצַד: גָּנַב טָלֶה מִן הַדִּיר, וְהָיָה מוֹשְׁכוֹ וְיוֹצֶא, וּמֵת בִּרְשׁוּת הַבְּעָלִים--פָּטוּר; הִגְבִּיהוֹ אוֹ הוֹצִיאוֹ מֵרְשׁוּת הַבְּעָלִים, וּמֵת--חַיָּב.
נְתָנוֹ שָׁם בְּבֵית הַבְּעָלִים לִבְכוֹרַת בְּנוֹ, וּלְבַעַל חוֹבוֹ, אוֹ לְשׁוֹמֵר חִנָּם, וּלְשׁוֹאֵל, לְנוֹשֵׂא שָׂכָר, וּלְשׂוֹכֵר, וְהָיָה מוֹשְׁכוֹ זֶה שֶׁנִּתַּן לוֹ וּמֵת--פְּטוֹר הַשּׁוֹמֵר.
הִגְבִּיהוֹ אוֹ שֶׁהוֹצִיאוֹ מֵרְשׁוּת הַבְּעָלִים, וּמֵת--חַיָּב הַשּׁוֹמֵר אוֹ בַּעַל הַחוֹב שֶׁנִּתַּן לוֹ, מִפְּנֵי שֶׁעֲדַיִן לֹא הוֹצִיאוֹ הַגַּנָּב מֵרְשׁוּת בְּעָלָיו.

 הָיָה הָעֵדֶר בַּיַּעַר--כֵּיוָן שֶׁהִכִּישׁ אֶת הַבְּהֵמָה וּטְמָנָהּ בְּתוֹךְ הָאִילָנוֹת וְהָעֵצִים, חַיָּב בְּתַשְׁלוּמֵי כֵּפֶל; וְאִם טְבָחָהּ אוֹ מְכָרָהּ שָׁם, מְשַׁלֵּם תַּשְׁלוּמֵי אַרְבָּעָה וַחֲמִשָּׁה.

 גָּנַב בִּרְשׁוּת הַבְּעָלִים, וְאַחַר שֶׁיָּדְעוּ שֶׁנִּגְנְבָה הוֹצִיאָהּ וּטְבָחָהּ אוֹ מְכָרָהּ חוּץ מֵרְשׁוּתָן, אוֹ שֶׁגָּנַב וְהוֹצִיא חוּץ מֵרְשׁוּתָן, וְטָבַח אוֹ מָכַר בִּרְשׁוּתָן--מְשַׁלֵּם תַּשְׁלוּמֵי אַרְבָּעָה וַחֲמִשָּׁה.

הִלְכּוֹת גְּנֵבָה פֵּרֶק ג 
כְּבָר בֵּאַרְנוּ בְּהִלְכּוֹת נַעֲרָה, שֶׁכָּל הָעוֹשֶׂה עֲבֵרָה שֶׁיֵּשׁ בָּהּ עֲווֹן מִיתַת בֵּית דִּין וְתַשְׁלוּמִין--אֵינוּ מְשַׁלֵּם, אַף עַל פִּי שֶׁהָיָה שׁוֹגֵג.
וְהָעוֹשֶׂה עֲבֵרָה שֶׁנִּתְחַיַּב בָּהּ מַלְקוּת וְתַשְׁלוּמִין--לוֹקֶה וְאֵינוּ מְשַׁלֵּם, לְפִי שְׁאֵין אָדָם לוֹקֶה וּמְשַׁלֵּם; לְפִיכָּךְ אִם הָיָה שׁוֹגֵג, אוֹ לֹא הִתְרוּ בּוֹ--מְשַׁלֵּם וְאֵינוּ לוֹקֶה.

בַּמֶּה דְּבָרִים אֲמוּרִים, בְּשֶׁנִּתְחַיַּב בְּתַשְׁלוּמִין עִם עֲווֹן מִיתַת בֵּית דִּין כְּאַחַת, אוֹ שֶׁנִּתְחַיַּב תַּשְׁלוּמִין וּמַלְקוּת בְּבַת אַחַת.
אֲבָל אִם נִתְחַיַּב בְּתַשְׁלוּמִין, וְאַחַר כָּךְ נִתְחַיַּב בְּמִיתַת בֵּית דִּין אוֹ בְּמַלְקוּת, אוֹ שֶׁנִּתְחַיַּב מַלְקוּת אוֹ מִיתַת בֵּית דִּין, וְאַחַר כָּךְ נִתְחַיַּב בְּתַשְׁלוּמִין--הֲרֵי זֶה לוֹקֶה וּמְשַׁלֵּם וּמֵת.

 כֵּיצַד: זָרַק חֵץ בַּשַּׁבָּת מִתְּחִלַּת אַרְבַּע לְסוֹף אַרְבַּע וְקָרַע בֶּגֶד חֲבֵרוֹ בַּהֲלִיכָתוֹ, אוֹ שֶׁהִדְלִיק גְּדִישׁ חֲבֵרוֹ בַּשַּׁבָּת, אוֹ שֶׁגָּנַב כִּיס בַּשַּׁבָּת וְהָיָה מְגָרְרוֹ עַד שֶׁהוֹצִיאוֹ מֵרְשׁוּת הַבְּעָלִים שְׁהִיא רְשׁוּת הַיָּחִיד לִרְשׁוּת הָרַבִּים וְאִבְּדוֹ שָׁם--הֲרֵי זֶה פָּטוּר מִן הַתַּשְׁלוּמִין: שֶׁאִסּוּר שַׁבָּת וְאִסּוּר גְּנֵבָה וְהֶזֵּק בָּאִין כְּאַחַת.

אֲבָל אִם גָּנַב כִּיס בַּשַּׁבָּת, וְהִגְבִּיהוֹ שָׁם בִּרְשׁוּת הַיָּחִיד, וְאַחַר כָּךְ הוֹצִיאוֹ לִרְשׁוּת הָרַבִּים, וְהִשְׁלִיכוֹ לַנָּהָר--חַיָּב לְשַׁלַּם תַּשְׁלוּמֵי כֵּפֶל: שֶׁהֲרֵי נִתְחַיַּב בְּאִסּוּר גְּנֵבָה, קֹדֶם שֶׁיִּתְחַיַּב בְּאִסּוּר סְקֵלָה.
וְכֵן כָּל כַּיּוֹצֶא בְּזֶה.

וְכֵן אִם קָצַץ אִילַן חֲבֵרוֹ בְּיוֹם טוֹב, וְהִתְרוּ בּוֹ, אוֹ שֶׁהִדְלִיק אֶת הַגָּדִישׁ בְּיוֹם הַכִּפּוּרִים, וְהִתְרוּ בּוֹ, אוֹ שֶׁטָּבַח בְּיוֹם הַכִּפּוּרִים, וְהִתְרוּ בּוֹ--פָּטוּר מִן הַתַּשְׁלוּמִין; אֲבָל אִם לֹא הִתְרוּ בּוֹ--חַיָּב בַּתַּשְׁלוּמִין, וּמְשַׁלֵּם תַּשְׁלוּמֵי אַרְבָּעָה וַחֲמִשָּׁה.

 גַּנָּב שֶׁטָּבַח בַּשַּׁבָּת אוֹ לַעֲבוֹדָה זָרָה, אַפִלּוּ בִּשְׁגָגָה--פָּטוּר מִתַּשְׁלוּמֵי אַרְבָּעָה וַחֲמִשָּׁה כְּמוֹ שֶׁבֵּאַרְנוּ.
הָיְתָה פָּרָה שְׁאוּלָה אֶצְלוֹ, וּטְבָחָהּ בַּשַּׁבָּת דֶּרֶךְ גְּנֵבָה--פָּטוּר אַף מִן הַכֵּפֶל: שֶׁהֲרֵי אִסּוּר שַׁבָּת וְאִסּוּר גְּנֵבָה בָּאִין כְּאַחַת; וְאִם אֵין גְּנֵבָה, אֵין טְבִיחָה וְאֵין מְכִירָה.

 גַּנָּב שֶׁמָּכַר בַּשַּׁבָּת, אוֹ שֶׁמָּכַר לַעֲבוֹדָה זָרָה--חַיָּב לְשַׁלַּם תַּשְׁלוּמֵי אַרְבָּעָה וַחֲמִשָּׁה, שְׁאֵין בַּמְּכִירָה מִיתָה.
וְאִם נַעֲשָׂת מְלָאכָה בַּשַּׁבָּת בְּעֵת הַמְּכִירָה, פָּטוּר מִתַּשְׁלוּמֵי אַרְבָּעָה וַחֲמִשָּׁה.
כֵּיצַד: כְּגוֹן שֶׁלֹּא הִקְנָה לוֹ עַד שֶׁתָּנוּחַ בַּחֲצַר הַלּוֹקֵחַ, שֶׁנִּמְצָא כְּשֶׁהוֹצִיא מֵרְשׁוּת לִרְשׁוּת אִסּוּר שַׁבָּת וּמְכִירָה בָּאִין כְּאַחַת.

 עָשָׂה שָׁלִיחַ לִשְׁחֹט לוֹ, וְשָׁחַט לוֹ הַשָּׁלִיחַ בַּשַּׁבָּת--הֲרֵי הַגַּנָּב חַיָּב בְּתַשְׁלוּמֵי אַרְבָּעָה וַחֲמִשָּׁה, שֶׁהֲרֵי זֶה הַגַּנָּב לֹא עָשָׂה עֲווֹן מִיתַת בֵּית דִּין, וּכְבָר בֵּאַרְנוּ שֶׁהַשּׁוֹחֵט עַל יְדֵי שָׁלִיחַ, חַיָּב בְּתַשְׁלוּמִין.

 הָיוּ שְׁנַיִם מְעִידִים שֶׁגָּנַב--בֵּין שֶׁהֵעִידוּ הֶן עַצְמָן שֶׁטָּבַח אוֹ מָכַר, בֵּין שֶׁהֵעִידוּ אֲחֵרִים שֶׁטָּבַח אוֹ מָכַר--מְשַׁלֵּם תַּשְׁלוּמֵי אַרְבָּעָה וַחֲמִשָּׁה.
הָיוּ שְׁנַיִם מְעִידִים שֶׁגָּנַב, וְעֵד אֶחָד מֵעִיד שֶׁטָּבַח אוֹ מָכַר, אוֹ שֶׁהוֹדָה מֵעַצְמוֹ שֶׁטָּבַח אוֹ מָכַר--מְשַׁלֵּם תַּשְׁלוּמֵי כֵּפֶל, וְאֵינוּ מְשַׁלֵּם תַּשְׁלוּמֵי אַרְבָּעָה וַחֲמִשָּׁה: שֶׁהַמּוֹדֶה בַּקְּנָס, פָּטוּר כְּמוֹ שֶׁבֵּאַרְנוּ.

 מִי שֶׁהוֹדָה בַּקְּנָס, וְאַחַר כָּךְ בָּאוּ עֵדִים--אִם הוֹדָה בַּתְּחִלָּה בִּפְנֵי בֵּית דִּין וּבְבֵית דִּין, פָּטוּר.
אֲבָל אִם הוֹדָה חוּץ לְבֵית דִּין, אוֹ שֶׁהוֹדָה בִּפְנֵי שְׁנַיִם בִּלְבָד, וְאַחַר כָּךְ בָּאוּ עֵדִים--הֲרֵי זֶה מְשַׁלֵּם קְנָס עַל פִּיהֶם.

 כֵּיצַד: הוֹדָה בְּבֵית דִּין שֶׁגָּנַב, וְאַחַר כָּךְ בָּאוּ עֵדִים שֶׁגָּנַב--פָּטוּר מִן הַכֵּפֶל, שֶׁהֲרֵי חִיַּב עַצְמוֹ בַּקֶּרֶן קֹדֶם שֶׁיָּבוֹאוּ עֵדִים.
אֲבָל אִם אָמַר לֹא גָנַבְתִּי, שֶׁפָּטַר עַצְמוֹ מִן הַכֹּל, וּבָאוּ עֵדִים שֶׁגָּנַב, וְחָזַר וְאָמַר בְּבֵית דִּין טָבַחְתִּי אוֹ מָכַרְתִּי--אִם בָּאוּ עֵדִים אַחַר כָּךְ שֶׁטָּבַח אוֹ מָכַר, מְשַׁלֵּם תַּשְׁלוּמֵי אַרְבָּעָה וַחֲמִשָּׁה, לְפִי שֶׁפָּטַר עַצְמוֹ תְּחִלָּה מִכְּלוּם, עַד שֶׁבָּאוּ הָעֵדִים.

 הַגּוֹנֵב שׁוֹר שֶׁלִּשְׁנֵי שֻׁתָּפִין, וּטְבָחוֹ אוֹ מְכָרוֹ, וְהוֹדָה בְּבֵית דִּין לְאֶחָד מֵהֶן וְכָפַר בָּאַחֵר, וְאַחַר כָּךְ בָּאוּ עֵדִים שֶׁגָּנַב וְטָבַח אוֹ מָכַר--מְשַׁלֵּם לְזֶה שֶׁכָּפַר בּוֹ חֲמִשָּׁה חֲצָיֵי בָּקָר, וְאַרְבָּעָה חֲצָיֵי שֶׂה.

 דִּין הַגַּנָּב לְשַׁלַּם הַקֶּרֶן וְהַכֵּפֶל אוֹ תַּשְׁלוּמֵי אַרְבָּעָה וַחֲמִשָּׁה, מִן הַמִּטַּלְטְלִין שֶׁלּוֹ.
אִם לֹא נִמְצְאוּ לוֹ מִטַּלְטְלִין--בֵּית דִּין יוֹרְדִין לִנְכָסָיו, וְגוֹבִין הַכֹּל מִן הַיָּפֶה שֶׁבִּנְכָסָיו כִּשְׁאָר הַנְּזָקִין: שֶׁנֶּאֱמָר בָּהֶן "מֵיטַב שָׂדֵהוּ וּמֵיטַב כַּרְמוֹ, יְשַׁלֵּם" .
וְאִם אֵין לוֹ קַרְקָע וְלֹא מִטַּלְטְלִין--בֵּית דִּין מוֹכְרִין אוֹתוֹ, וְנוֹתְנִין דָּמָיו לַנִּזָּק: שֶׁנֶּאֱמָר "אִם-אֵין לוֹ, וְנִמְכַּר בִּגְנֵבָתוֹ" .

 הָאִישׁ נִמְכָּר בִּגְנֵבָתוֹ, אֲבָל לֹא הָאִשָּׁה; וְדָבָר זֶה, מִפִּי הַקַּבָּלָה.
וְאֵין הַגַּנָּב נִמְכָּר אֵלָא בַּקֶּרֶן; אֲבָל הַכֵּפֶל אוֹ תַּשְׁלוּמֵי אַרְבָּעָה וַחֲמִשָּׁה--אֵינוּ נִמְכָּר בּוֹ, אֵלָא הֲרֵי זֶה עָלָיו חוֹב עַד שֶׁיַּעְשִׁיר.

 גָּנַב אֶת הַגּוֹי, אוֹ אֶת הַהֶקְדֵּשׁ--אֵינוּ נִמְכָּר עַל הַקֶּרֶן, אֵלָא הֲרֵי זֶה עָלָיו חוֹב עַד שֶׁיַּעְשִׁיר.

 הָיָה קֶרֶן הַגְּנֵבָה מֵאָה, וְאֵין הַגַּנָּב שׁוֹוֶה אֵלָא חֲמִשִּׁים--הֲרֵי זֶה נִמְכָּר, וּשְׁאָר הַקֶּרֶן עִם הַכֵּפֶל עָלָיו חוֹב עַד שֶׁיֵּצֵא בַּשְּׁבִיעִית וְיַעְשִׁיר וִישַׁלַּם.
הָיָה הַגַּנָּב שׁוֹוֶה מֵאָה וְאֶחָד, אֵינוּ נִמְכָּר: שֶׁנֶּאֱמָר "וְנִמְכַּר בִּגְנֵבָתוֹ" , עַד שֶׁיִּהְיוּ דָּמָיו כֻּלָּן מֻבְלָעִין בִּגְנֵבָתוֹ.

 גָּנַב וְנִמְכַּר, וְחָזַר וְגָנַב--אִם לְשֵׁנִי גָּנַב, הֲרֵי זֶה נִמְכָּר פַּעַם שְׁנִיָּה; וְאַפִלּוּ גָּנַב מֵאָה אִישׁ, נִמְכָּר מֵאָה פְּעָמִים.
וְאִם אֶת הָרִאשׁוֹן גָּנַב פַּעַם שְׁנִיָּה--אֵינוּ נִמְכָּר שְׁנִיָּה, אֵלָא יִשָּׁאֵר עָלָיו הַכֹּל חוֹב.

 גָּנַב לְזֶה, וְחָזַר וְגָנַב לְזֶה, וְחָזַר וְגָנַב לְזֶה--כֻּלָּן שֻׁתָּפִין בּוֹ: אִם הָיוּ דָּמָיו כְּנֶגֶד הַקֶּרֶן שֶׁלִּשְׁלָשְׁתָּן, אוֹ פָּחוּת מִן הַקֶּרֶן--נִמְכָּר וּמְחַלְּקִין בֵּינֵיהֶן, וּשְׁאָר הַכְּפָלוֹת חוֹב עָלָיו; וְאִם הָיוּ דָּמָיו יָתֵר--אֵינוּ נִמְכָּר, וְהַכֹּל חוֹב עָלָיו עַד שֶׁיַּעְשִׁיר.

 שֻׁתָּפִין שֶׁגָּנְבוּ כְּאֶחָד--מְשַׁלְּשִׁין בֵּינֵיהֶן, וְכָל אֶחָד מֵהֶן נִמְכָּר בְּחֶלְקוֹ מִן הַקֶּרֶן; וְכָל מִי שֶׁדָּמָיו יָתֵר עַל חֵלֶק הַקֶּרֶן שֶׁנִּתְחַיַּב בּוֹ, אֵינוּ נִמְכָּר בּוֹ.

הִלְכּוֹת גְּנֵבָה פֵּרֶק ד 
הַטּוֹעֵן שֶׁנִּגְנַב הַפִּקָּדוֹן מִבֵּיתוֹ--אִם נִשְׁבַּע וְאַחַר כָּךְ בָּאוּ עֵדִים שֶׁשֶּׁקֶר טָעַן, וְשֶׁהַפִּקָּדוֹן הָיָה אֶצְלוֹ--הֲרֵי זֶה מְשַׁלֵּם תַּשְׁלוּמֵי כֵּפֶל, שֶׁהֲרֵי הוּא עַצְמוֹ כְּגַנָּב; וְאִם טָבַח וּמָכַר אַחַר שֶׁנִּשְׁבַּע, מְשַׁלֵּם תַּשְׁלוּמֵי אַרְבָּעָה וַחֲמִשָּׁה.
וְאֵינוּ מֵבִיא אָשָׁם עַל פִּי עֵדִים עַל שְׁבוּעָתוֹ; וְאֵינוּ מֵבִיא חֹמֶשׁ, שְׁאֵין הַחֹמֶשׁ מִשְׁתַּלֵּם עִם הַכֵּפֶל.
וְאִם בָּאוּ עֵדִים קֹדֶם שֶׁיִּשָּׁבַע, אֵינוּ מְשַׁלֵּם אֵלָא הַקֶּרֶן בִּלְבָד.

בַּמֶּה דְּבָרִים אֲמוּרִים, שֶׁנִּשְׁבַּע קֹדֶם שֶׁיִּשְׁלַח יָד בַּפִּקָּדוֹן.
אֲבָל אִם שָׁלַח בּוֹ יָד, וְטָעַן טְעָנַת גַּנָּב וְנִשְׁבַּע, וּבָאוּ עֵדִים--פָּטוּר מִן הַכֵּפֶל: שֶׁכֵּיוָן שֶׁשָּׁלַח יָד, נִתְחַיַּב בּוֹ וְקָנָהוּ.
וְכֵן הַטּוֹעֵן טְעָנַת אֲבֵדָה בַּפִּקָּדוֹן וְנִשְׁבַּע, וְחָזַר וְטָעַן טְעָנַת גַּנָּב וְנִשְׁבַּע, וְאַחַר כָּךְ בָּאוּ עֵדִים--פָּטוּר מִן הַכֵּפֶל, שֶׁכְּבָר יָצָא הַפִּקָּדוֹן מִידֵי הַבְּעָלִים מִשְּׁבוּעָה רִאשׁוֹנָה.

 הַטּוֹעֵן טְעָנַת גַּנָּב בַּאֲבֵדָה וְנִשְׁבַּע, וְאַחַר כָּךְ בָּאוּ עֵדִים שֶׁהָאֲבֵדָה בִּרְשׁוּתוֹ וְשֶׁקֶר טָעַן--מְשַׁלֵּם תַּשְׁלוּמֵי כֵּפֶל, שֶׁנֶּאֱמָר "עַל-כָּל-אֲבֵדָה" : וְהוּא, שֶׁיִּטְעֹן שֶׁנִּגְנְבָה בְּלִסְטִיס מְזֻיָּן, שְׁהוּא אָנוּס, וּפָטוּר; אֲבָל אִם טָעַן שֶׁנִּגְנְבָה בְּלֹא אֹנֶס, פָּטוּר מִן הַכֵּפֶל, מִפְּנֵי שְׁהוּא חַיָּב לְשַׁלַּם עַל פִּי טְעָנָתוֹ, שֶׁשּׁוֹמֵר אֲבֵדָה כְּשׁוֹמֵר שָׂכָר הוּא כְּמוֹ שֶׁיִּתְבָּאַר.

 הַטּוֹעֵן טְעָנַת גַּנָּב בַּפִּקָּדוֹן וְנִשְׁבַּע, וְאַחַר כָּךְ בָּאוּ עֵדִים שְׁהוּא בִּרְשׁוּתוֹ, וְחָזַר וְטָעַן בּוֹ טְעָנַת גַּנָּב וְנִשְׁבַּע, וְאַחַר כָּךְ בָּאוּ עֵדִים שֶׁעֲדַיִן הוּא בִּרְשׁוּתוֹ--אַפִלּוּ מֵאָה פְּעָמִים--חַיָּב כֵּפֶל עַל כָּל טְעָנָה וּטְעָנָה; וְאִם נִשְׁבַּע חֲמִשָּׁה פְּעָמִים, נִמְצָא מְשַׁלֵּם שִׁשָּׁה--הַקֶּרֶן שֶׁהֻפְקַד אֶצְלוֹ, וַחֲמִשָּׁה בַּקֶּרֶן מִשּׁוֹם חֲמִשָּׁה כְּפִילוֹת שֶׁלְּחָמֵשׁ שְׁבוּעוֹת.

 טָעַן טְעָנַת גַּנָּב וְנִשְׁבַּע, וְחָזַר וְטָעַן טְעָנַת אֲבֵדָה וְנִשְׁבַּע, וּבָאוּ עֵדִים שֶׁלֹּא נִגְנַב, וְהוֹדָה הוּא שֶׁלֹּא אָבַד--הוֹאִיל וּמְשַׁלֵּם תַּשְׁלוּמֵי כֵּפֶל עַל פִּי עֵדִים, אֵינוּ מְשַׁלֵּם חֹמֶשׁ עַל שְׁבוּעָה אַחֲרוֹנָה אַף עַל פִּי שֶׁהוֹדָה, שֶׁהַמָּמוֹן הַמְּחַיְּבוֹ בַּכֵּפֶל, פּוֹטְרוֹ מִן הַחֹמֶשׁ.

 מָסַר שׁוֹרוֹ לִשְׁנַיִם, וְטָעֲנוּ טְעָנַת גַּנָּב וְנִשְׁבְּעוּ, וְהוֹדָה אֶחָד מֵהֶן, וְהַשֵּׁנִי בָּאוּ עָלָיו עֵדִים--שְׁנֵיהֶן מְשַׁלְּמִין אֶת הַקֶּרֶן; וְאִם תָּפַס בַּעַל הַפִּקָּדוֹן אֶת הַכֵּפֶל, אֵין מוֹצִיאִין מִיָּדוֹ.
וְזֶה שֶׁהוֹדָה--מְשַׁלֵם חֹמֶשׁ, כִּשְׁאָר הַנִּשְׁבָּעִין שְׁבוּעַת הַפִּקָּדוֹן שֶׁהוֹדוּ מֵעַצְמָן.

 בַּעַל הַפִּקָּדוֹן שֶׁתָּבַע אֶת הַשּׁוֹמֵר, וְנִשְׁבַּע שֶׁנִּגְנַב, וְאַחַר כָּךְ הֻכַּר הַגַּנָּב, וְתָבַע הַשּׁוֹמֵר אֶת הַגַּנָּב, וְהוֹדָה לוֹ הַגַּנָּב שֶׁגָּנַב, וְתָבַע בַּעַל הַפִּקָּדוֹן אֶת הַגַּנָּב וְכָפַר, וּבָאוּ עֵדִים שֶׁגָּנַב--אִם בֶּאֱמֶת נִשְׁבַּע הַשּׁוֹמֵר כְּשֶׁטָּעַן שֶׁנִּגְנַב, נִפְטַר הַגַּנָּב מִן הַכֵּפֶל בְּהוֹדָיָתוֹ לַשּׁוֹמֵר.
וְאִם בְּשֶׁקֶר נִשְׁבַּע, אֵין מוֹצִיאִין הַכֵּפֶל מִן הַגַּנָּב; וְאִם תָּפְסוּ הַבְּעָלִים הַכֵּפֶל, אֵין מוֹצִיאִין מִיָּדָן.

תָּבְעוּ הַבְּעָלִים אֶת הַשּׁוֹמֵר וְשִׁלַּם, וְאַחַר כָּךְ הֻכַּר הַגַּנָּב וּתְבָעוּהוּ הַבְּעָלִים וְהוֹדָה לָהֶן שֶׁגָּנַב, וְאַחַר כָּךְ תְּבָעוֹ הַשּׁוֹמֵר וְכָפַר בּוֹ, וּבָאוּ עֵדִים שֶׁגָּנַב--אֵין מוֹצִיאִין הַכֵּפֶל מִן הַגַּנָּב; וְאִם תָּפַס הַשּׁוֹמֵר אֶת הַכֵּפֶל, אֵין מוֹצִיאִין מִיָּדוֹ.
וְכֵן הַדִּין בְּתַשְׁלוּמֵי אַרְבָּעָה וַחֲמִשָּׁה, אִם טָבַח הַגַּנָּב אוֹ מָכַר.

הַטּוֹעֵן טְעָנַת גַּנָּב בַּפִּקָּדוֹן שֶׁלַּקָּטָן--אַף עַל פִּי שֶׁנָּתַן לוֹ כִּשְׁהוּא קָטָן, וּתְבָעוֹ כִּשְׁהוּא גָּדוֹל, וְנִשְׁבַּע, וְאַחַר כָּךְ בָּאוּ עֵדִים--הֲרֵי זֶה פָּטוּר מִן הַכֵּפֶל: שֶׁנֶּאֱמָר "כִּי-יִתֵּן אִישׁ אֶל-רֵעֵהוּ" --וְאֵין נְתִינַת קָטָן כְּלוּם, וְצָרִיךְ שֶׁתִּהְיֶה נְתִינָה וּתְבִיעָה שׁוֹוִין בְּגָדוֹל.

שׁוֹמֵר שֶׁגָּנַב מֵרְשׁוּתוֹ--כְּגוֹן שֶׁגָּנַב טָלֶה מֵעֵדֶר שֶׁהֻפְקַד אֶצְלוֹ, וְסֶלַע מִכִּיס שֶׁהֻפְקַד אֶצְלוֹ--אִם יֵשׁ עָלָיו עֵדִים, חַיָּב בַּכֵּפֶל.
וְאַף עַל פִּי שֶׁהִחְזִיר הַסֶּלַע לִמְקוֹמוֹ, וְהַטָּלֶה לְעֶדְרוֹ--הֲרֵי זֶה חַיָּב בְּאַחְרָיוּתוֹ, עַד שֶׁיּוֹדִיעַ הַבְּעָלִים: שֶׁהֲרֵי כָּלְתָה שְׁמִירָתוֹ; וּכְאִלּוּ לֹא הִחְזִיר כְּלוּם, עַד שֶׁיּוֹדִיעַ בְּעָלָיו.

אֲבָל הַגּוֹנֵב סֶלַע מִכִּיס חֲבֵרוֹ אוֹ כְּלִי מִבֵּיתוֹ, וְהִחְזִיר דָּבָר הַגָּנוּב לִמְקוֹמוֹ--אִם יָדְעוּ הַבְּעָלִים בִּגְנֵבָתוֹ, וְלֹא יָדְעוּ בַּחֲזִירָתוֹ--עֲדַיִן הַגַּנָּב חַיָּב בְּאַחְרָיוּתוֹ, עַד שֶׁיִּמְנֶה אֶת מָעוֹתָיו.
מָנָה אֶת כִּיסוֹ, וּמְצָאוֹ שָׁלֵם הַמִּנְיָן--פָּטוּר.
וְאִם לֹא יָדְעוּ הַבְּעָלִים, לֹא בִּגְנֵבָתוֹ וְלֹא בַּחֲזִירָתוֹ--אַפִלּוּ מִנְיָן אֵינוּ צָרִיךְ; אֵלָא כֵּיוָן שֶׁהִחְזִירוֹ לִמְקוֹמוֹ, נִפְטַר מֵאַחְרָיוּתוֹ.

בַּמֶּה דְּבָרִים אֲמוּרִים, בְּדָבָר שְׁאֵין בּוֹ רוּחַ חַיִּים.
אֲבָל הַגּוֹנֵב טָלֶה מֵעֵדֶר חֲבֵרוֹ, וְיָדְעוּ בּוֹ הַבְּעָלִים, וְהִחְזִירוֹ לָעֵדֶר שֶׁלֹּא מִדַּעַת הַבְּעָלִים, וּמֵת אוֹ נִגְנַב--חַיָּב בְּאַחְרָיוּתוֹ; וְאִם מָנוּ אֶת הַצֹּאן, וְהִיא שְׁלֵמָה--פָּטוּר.
וְאִם לֹא יָדְעוּ הַבְּעָלִים, לֹא בִּגְנֵבָתוֹ וְלֹא בַּחֲזִירָתוֹ--אַף עַל פִּי שֶׁמָּנוּ אֶת הַצֹּאן, וְהִיא שְׁלֵמָה--חַיָּב בְּאַחְרָיוּתוֹ עַד שֶׁיּוֹדִיעַ אֶת הַבְּעָלִים, כְּדֵי שֶׁיִּשְׁמְרוּ אֶת הַטָּלֶה הַגָּנוּב: שֶׁהֲרֵי לִמְּדוֹ דֶּרֶךְ אַחֶרֶת, חוּץ מִדֶּרֶךְ שְׁאָר הַצֹּאן שֶׁבְּעֵדֶר זֶה.

הִלְכּוֹת גְּנֵבָה פֵּרֶק ה 
אָסוּר לִקְנוֹת מִן הַגַּנָּב הַחֵפֶץ שֶׁגָּנַב, וְעָווֹן גָּדוֹל הוּא: שֶׁהֲרֵי מַחְזִיק יְדֵי עוֹבְרֵי עֲבֵרָה, וְגוֹרֵם לוֹ לִגְנֹב גְּנֵבוֹת אֲחֵרוֹת, שְׁאִם לֹא יִמְצָא לוֹקֵחַ, אֵינוּ גּוֹנֵב; וְעַל זֶה נֶאֱמָר "חוֹלֵק עִם-גַּנָּב, שׂוֹנֵא נַפְשׁוֹ" .

הַגּוֹנֵב וּמָכַר, וְלֹא נִתְיָאֲשׁוּ הַבְּעָלִים, וְאַחַר כָּךְ הֻכַּר הַגַּנָּב, וּבָאוּ עֵדִים שֶׁזֶּה הַחֵפֶץ שֶׁמְּכָרוֹ פְּלוֹנִי זֶה הוּא גְּנָבוֹ בְּפָנֵינוּ--חוֹזֵר הַחֵפֶץ לִבְעָלָיו, וְהַבְּעָלִים נוֹתְנִין לַלּוֹקֵחַ דָּמִים שֶׁשָּׁקַל לַגַּנָּב מִפְּנֵי תַּקָּנַת הַשּׁוּק; וְהַבְּעָלִים חוֹזְרִין, וְעוֹשִׂין דִּין עִם הַגַּנָּב.
וְאִם גַּנָּב מְפֻרְסָם הוּא--לֹא עָשׂוּ בּוֹ תַּקָּנַת הַשּׁוּק, וְאֵין הַבְּעָלִים נוֹתְנִין לַלּוֹקֵחַ כְּלוּם, אֵלָא חוֹזֵר הַלּוֹקֵחַ וְעוֹשֶׂה דִּין עִם הַגַּנָּב, וּמוֹצִיא מִמֶּנּוּ דָּמִים שֶׁשָּׁקַל לוֹ.

נִתְיָאֲשׁוּ הַבְּעָלִים מִן הַגְּנֵבָה--בֵּין שֶׁנִּתְיָאֲשׁוּ וְאַחַר כָּךְ מָכַר הַגַּנָּב, בֵּין שֶׁנִּתְיָאֲשׁוּ אַחַר שֶׁמָּכַר--קָנָה הַלּוֹקֵחַ בְּיֵאוּשׁ וְשִׁנּוּי רְשׁוּת, וְאֵינוּ מַחְזִיר הַגְּנֵבָה עַצְמָהּ לִבְעָלֶיהָ; אֵלָא נוֹתֵן לָהֶם הַדָּמִים, אִם לָקַח מִגַּנָּב מְפֻרְסָם, אוֹ אֵינוּ נוֹתֵן כְּלָל לֹא חֵפֶץ וְלֹא דָּמִים מִפְּנֵי תַּקָּנַת הַשּׁוּק, אִם לֹא הָיָה זֶה הַמּוֹכֵר גַּנָּב מְפֻרְסָם.

בִּזְמָן שֶׁהַלּוֹקֵחַ עוֹשֶׂה דִּין עִם בַּעַל הַבַּיִת, אִם אֵין עֵדִים בְּכַמָּה לָקַח--הֲרֵי הַתַּגָּר נִשְׁבָּע בִּנְקִיטַת חֵפֶץ בְּכַמָּה לָקַח, וְנוֹטֵל מִן הַבְּעָלִים.
וְכָל הַנִּשְׁבָּע וְנוֹטֵל מִן הַבְּעָלִים--שְׁבוּעָתוֹ מִדִּבְרֵיהֶם, וְנִשְׁבָּע בִּנְקִיטַת חֵפֶץ כְּמוֹ שֶׁיִּתְבָּאַר בִּמְקוֹמוֹ.

בִּזְמָן שֶׁהַלּוֹקֵחַ עוֹשֶׂה דִּין עִם הַגַּנָּב, וְהוּא אוֹמֵר בְּכָּךְ וְכָּךְ לָקַחְתִּי מִמָּךְ, וְהוּא אוֹמֵר לֹא מָכַרְתִּי לָךְ אֵלָא בְּפָחוּת מִזֶּה--הַתַּגָּר נִשְׁבָּע בִּנְקִיטַת חֵפֶץ, וְנוֹטֵל מִן הַגַּנָּב: שְׁאֵין הַגַּנָּב יָכוֹל לִשָּׁבַע, מִפְּנֵי שְׁהוּא חָשׁוּד עַל הַשְּׁבוּעָה.

גָּנַב וּפָרַע בְּחוֹבוֹ, גָּנַב וּפָרַע בְּהֶקֵּפוֹ--אֵין בְּזֶה מִשּׁוֹם תַּקָּנַת הַשּׁוּק; אֵלָא הַבְּעָלִים נוֹטְלִים הַגְּנֵבָה בְּלֹא דָּמִים, וְיִשָּׁאֵר חוֹב אֵלּוּ עַל הַגַּנָּב כְּשֶׁהָיָה.
מִשְׁכַּן הַגְּנֵבָה--בֵּין שֶׁמִּשְׁכַּן אוֹתָהּ בְּיָתֵר עַל דָּמֶיהָ, אוֹ בְּפָחוּת מִדָּמֶיהָ--הַבְּעָלִים נוֹתְנִין לְבַעַל הַמַּשְׁכּוֹן, וְחוֹזְרִין וְעוֹשִׂין דִּין עִם הַגַּנָּב: אֵלָא אִם כֵּן הָיָה גַּנָּב מְפֻרְסָם כְּמוֹ שֶׁבֵּאַרְנוּ.

הַלּוֹקֵחַ מִגַּנָּב שְׁאֵינוּ מְפֻרְסָם--בֵּין שֶׁלָּקַח מִמֶּנּוּ שׁוֹוֶה מֵאָה בְּמָאתַיִם, אוֹ שׁוֹוֶה מָאתַיִם בְּמֵאָה--הֲרֵי זֶה נוֹטֵל הַדָּמִים מִבַּעַל הַבַּיִת, וְאַחַר כָּךְ מַחְזִיר הַגְּנֵבָה: מִפְּנֵי תַּקָּנַת הַשּׁוּק כְּמוֹ שֶׁבֵּאַרְנוּ.

הָיָה נוֹשֶׁה בַּגַּנָּב מֵאָה זוּז, וְגָנַב וְהֵבִיא לְבַעַל חוֹבוֹ, וְנָתַן לוֹ מֵאָה אַחֶרֶת--הֲרֵי הַגְּנֵבָה חוֹזֶרֶת לִבְעָלֶיהָ, וְאוֹמְרִין לְזֶה לֵךְ וּתְבַע הַגַּנָּב בְּמָאתַיִם: שֶׁלֹּא נָתַתָּ לוֹ הַמֵּאָה הָאַחֶרֶת מִפְּנֵי הַחֵפֶץ שֶׁהֵבִיא לָךְ בִּלְבָד--כְּשֵׁם שֶׁהֶאֱמַנְתּוֹ בָּרִאשׁוֹנָה, הֶאֱמַנְתּוֹ בָּאַחֲרוֹנָה.

לָקַח מִגַּנָּב שְׁאֵינוּ מְפֻרְסָם בְּמֵאָה, וּמָכַר לְאַחֵר בְּמֵאָה וְעֶשְׂרִים, וְהֻכַּר הַגַּנָּב--בַּעַל הַגְּנֵבָה נוֹתֵן לְזֶה הָאַחֲרוֹן מֵאָה וְעֶשְׂרִים, וְנוֹטֵל גְּנֵבָתוֹ; וְחוֹזֵר הַבַּעַל וְנוֹטֵל עֶשְׂרִים שֶׁלְּשָׂכָר מִן הַמּוֹכֵר, וְנוֹטֵל הַמֵּאָה מִן הַגַּנָּב.
וְאִם גַּנָּב מְפֻרְסָם הוּא--נוֹטֵל הַמֵּאָה וְעֶשְׂרִים מִן הַתַּגָּר שֶׁלָּקַח מִן הַגַּנָּב, וְהוֹלֵךְ הַתַּגָּר וְתוֹבֵעַ הַגַּנָּב בַּמֵּאָה שֶׁלַּקֶּרֶן.
וְהוּא הַדִּין אִם מָכַר הַשֵּׁנִי לִשְׁלִישֵׁי, וְהַשְּׁלִישִׁי לִרְבִיעִי, אַפִלּוּ מֵאָה--שְׁהוּא נוֹטֵל מִכָּל אֶחָד וְאֶחָד מַה שֶׁנִּשְׂכַּר, וְנוֹטֵל הַקֶּרֶן מִן הַגַּנָּב.
וְכָל הַדְּבָרִים הָאֵלּוּ, לִפְנֵי יֵאוּשׁ כְּמוֹ שֶׁבֵּאַרְנוּ.

בַּעַל הַבַּיִת שְׁאֵינוּ עָשׂוּי לִמְכֹּר אֶת כֵּלָיו, וְיָצָא לוֹ שֵׁם גְּנֵבָה בָּעִיר, וְהִכִּיר כֵּלָיו וּסְפָרָיו בְּיַד אֲחֵרִים, אוֹ שֶׁהָיָה עָשׂוּי לִמְכֹּר, וְהָיוּ כֵּלִים אֵלּוּ שֶׁהִכִּיר מִכֵּלִים הָעֲשׂוּיִין לְהַשְׁאִיל וּלְהַשְׂכִּיר--אִם בָּאוּ עֵדִים שֶׁזֶּה כֵּלָיו שֶׁלְּזֶה--יִשָּׁבַע זֶה שְׁהֶן בְּיָדוֹ בִּנְקִיטַת חֵפֶץ בְּכַמָּה לָקַח, וְיִטֹּל מִבַּעַל הַבַּיִת, וְיַחְזִיר לוֹ כֵּלָיו.

הָיָה בַּעַל הַבַּיִת עָשׂוּי לִמְכֹּר אֶת כֵּלָיו, וְלֹא הָיוּ מִדְּבָרִים הָעֲשׂוּיִין לְהַשְׁאִיל וּלְהַשְׂכִּיר--אַף עַל פִּי שֶׁיָּצָא לוֹ שֵׁם גְּנֵבָה בָּעִיר, וְהֻכְּרוּ כֵּלָיו, אֵינוּ מַחְזִירָן מִיַּד הַלָּקוֹחוֹת, שֶׁמֶּא הוּא מְכָרָן לָאֲחֵרִים.

אֲבָל אִם בָּאוּ בְּנֵי אָדָם וְלָנוּ בְּתוֹךְ בֵּיתוֹ, וְעָמַד וְזָעַק בַּלַּיְלָה נִגְנְבוּ כֵּלַי וּסְפָרַי, וּבָאוּ בְּנֵי אָדָם וּמָצְאוּ מַחְתֶּרֶת חֲתוּרָה, וּבְנֵי אָדָם שֶׁלָּנוּ בְּתוֹךְ בֵּיתוֹ יוֹצְאִין וּצְרוֹרוֹת שֶׁלְּכֵלִים עַל כִּתְפֵיהֶם, וְהַכֹּל אוֹמְרִים הַלָּלוּ כֵּלָיו וּסְפָרָיו שֶׁלִּפְלוֹנִי--הֲרֵי זֶה נֶאֱמָן; וְיִשָּׁבַע זֶה שֶׁהַכֵּלִים בְּיָדוֹ בִּנְקִיטַת חֵפֶץ כַּמָּה הוֹצִיא, וְיִטֹּל מִבַּעַל הַגְּנֵבָה, וְיַחְזִיר לוֹ כֵּלָיו.

 גַּנָּב שֶׁהֻחְזַק וְנִתְפַּרְסַם שֶׁנִּכְנַס לְתוֹךְ בֵּית חֲבֵרוֹ וְעֵדִים מְעִידִים שֶׁיָּצָא וְכֵלִים טְמוּנִים לוֹ תַּחַת כְּנָפָיו, אַף עַל פִּי שֶׁהָיָה שָׁם בַּעַל הַבַּיִת, וְטָעַן וְאָמַר לְקוּחִין הֶן בְּיָדִי, וּבַעַל הַבַּיִת אוֹמֵר גְּנוּבִים הֶם--אִם הָיָה בַּעַל הַבַּיִת שְׁאֵין דַּרְכּוֹ לִמְכֹּר אֶת כֵּלָיו, וְאוֹתָם כֵּלִים אֵין דֶּרֶךְ בְּנֵי אָדָם לְהַטְמִינָן וְאֵין דֶּרֶךְ אוֹתוֹ הַמֻּחְזָק לְהַצְנִיעַ כֵּלִים תַּחַת כְּנָפָיו--הֲרֵי בַּעַל הַבַּיִת נֶאֱמָן, וְנִשְׁבָּע בִּנְקִיטַת חֵפֶץ וְנוֹטֵל כֵּלָיו.

וְאִם אֵין אָדָם זֶה מֻחְזָק בִּגְנֵבָה--אֵין בַּעַל הַבַּיִת נֶאֱמָן, אֵלָא נִשְׁבָּע זֶה שֶׁהַכֵּלִים בְּיָדוֹ שְׁבוּעַת הֶסֵּת שֶׁהַכֵּלִים הָאֵלּוּ לְקוּחִים הֶם בְּיָדוֹ, וְהוֹלֵךְ.

הִלְכּוֹת גְּנֵבָה פֵּרֶק ו 
כָּל דָּבָר שֶׁחֶזְקָתוֹ שְׁהוּא גָּנוּב, אָסוּר לִקַּח אוֹתוֹ; וְכֵן אִם רֹב אוֹתוֹ הַדָּבָר שְׁהוּא גָּנוּב, אֵין לוֹקְחִין אוֹתוֹ.
לְפִיכָּךְ אֵין לוֹקְחִים מִן הָרוֹעִים צֶמֶר אוֹ חָלָב אוֹ גְּדָיִים; אֲבָל לוֹקְחִין מֵהֶן חָלָב וּגְבִנָּה בַּמִּדְבָּר, אֲבָל לֹא בַּיִּשּׁוּב.
וּמֻתָּר לִקַּח מִן הָרוֹעִים אַרְבַּע צֹאן, אוֹ אַרְבַּע גִּזּוֹת שֶׁלְּצֶמֶר מֵעֵדֶר קָטָן, אוֹ חָמֵשׁ מֵעֵדֶר גָּדוֹל--שְׁאֵין חֶזְקָתוֹ שְׁהוּא גּוֹנֵב דָּבָר רַב.
כְּלָלוֹ שֶׁלַּדָּבָר: כָּל שֶׁהָרוֹעֶה מוֹכְרוֹ--אִם הָיָה בַּעַל הַבַּיִת מַרְגִּישׁ בּוֹ, מֻתָּר לִקַּח אוֹתוֹ מִן הָרוֹעֶה; וְאִם אֵין בַּעַל הַבַּיִת מַרְגִּישׁ בּוֹ, אָסוּר לִקַּח אוֹתוֹ.

 אֵין לוֹקְחִין מִשּׁוֹמְרֵי פֵּרוֹת עֵצִים אוֹ פֵּרוֹת, אֵלָא בִּזְמָן שְׁהֶן יוֹשְׁבִין וּמוֹכְרִים וְהַסַּלִּים לִפְנֵיהֶם וְהַפֶּלֶס לִפְנֵיהֶם, שֶׁהֲרֵי הַדָּבָר גָּלוּי וְיֵשׁ לוֹ קוֹל, וְאֵין זֶה גְּנֵבָה.
וְלוֹקְחִין מִפֶּתַח הַגִּנָּה, אֲבָל לֹא מֵאֲחוֹרֵי הַגִּנָּה.
וְכֻלָּן שֶׁאָמְרוּ הַטְמֵן, אָסוּר לִקַּח מֵהֶן.
וּמֻתָּר לִקַּח מִן הָאָרִיס, שֶׁהֲרֵי יֵשׁ לוֹ חֵלֶק בַּפֵּרוֹת וּבָעֵצִים.

 אֵין לוֹקְחִין מִן הַנָּשִׁים וּמִן הָעֲבָדִים וּמִן הַקְּטַנִּים, אֵלָא דְּבָרִים שֶׁחֶזְקָתָן שְׁהֶן שֶׁלָּהֶן מִדַּעַת הַבְּעָלִים, כְּגוֹן נָשִׁים שֶׁמָּכְרוּ כְּלֵי פִּשְׁתָּן בַּגָּלִיל, אוֹ עֲגָלִים בַּשָּׁרוֹן; וְכֻלָּן שֶׁאָמְרוּ הַטְמֵן--אָסוּר לִקַּח מֵהֶן, מִפְּנֵי שְׁהֶן בְּחֶזְקַת גְּנֵבָה.
וְלוֹקְחִין בֵּיצִים וְתֻרְנְגוֹלִים בְּכָל מָקוֹם מִכָּל אָדָם; וְאִם אָמַר הַטְמֵן, אָסוּר.

 לוֹקְחִין מִן הַבַּדָּדִין זֵיתִים בְּמִדָּה, וְשֶׁמֶן בְּמִדָּה; אֲבָל לֹא זֵיתִים מוּעָטִים, וְלֹא שֶׁמֶן מוּעָט--שֶׁחֶזְקָתָן, גְּנֵבָה הֶם.
וְכֵן כָּל כַּיּוֹצֶא בָּהֶם.

 מוֹכִין שֶׁהַכּוֹבֵס מוֹצִיא, הֲרֵי אֵלּוּ שֶׁלּוֹ; וְשֶׁהַסּוֹרֵק מוֹצִיא, הֲרֵי אֵלּוּ שֶׁלְּבַעַל הַבַּיִת.
הַכּוֹבֵס נוֹטֵל שְׁלוֹשָׁה חוּטִין, וְהֶן שֶׁלּוֹ; יָתֵר מִכָּאן, שֶׁלְּבַעַל הַבַּיִת.
אִם הָיָה שָׁחוֹר עַל גַּבֵּי לָבָן--נוֹטֵל אֶת הַכֹּל, וְהֶם שֶׁלּוֹ.

 הַחַיָּט שֶׁשִּׁיַּר מִן הַחוּט כְּדֵי מְשִׁיכַת מַחַט, וְשִׁיַּר מִן הַבֶּגֶד מַטְלִית שְׁהִיא שָׁלוֹשׁ אֶצְבָּעוֹת עַל שָׁלוֹשׁ אֶצְבָּעוֹת--חַיָּב לְהַחְזִירָן לַבְּעָלִים; פָּחוּת מִכָּאן, שֶׁלּוֹ.

 נְסֹרֶת שֶׁהֶחָרָשׁ מוֹצִיא בַּמַּעֲצָד, שֶׁלּוֹ; וּבַכַּשִּׁיל, שֶׁלְּבַעַל הַבַּיִת.
וְאִם הָיָה עוֹשֶׂה אֵצֶל בַּעַל הַבַּיִת, אַף הַנְּסֹרֶת שֶׁלְּבַעַל הַבַּיִת.
וְכָל הַדְּבָרִים הָאֵלּוּ וְכַיּוֹצֶא בָּהֶן, הוֹלְכִין בָּהֶן אַחַר מִנְהַג הַמְּדִינָה.

 כָּל אֻמָּן שֶׁמָּכַר דָּבָר מִן הַדְּבָרִים שְׁאֵינָן שֶׁלּוֹ בְּהִלְכַּת מְדִינָה, כְּגוֹן מוֹכִין שֶׁמְּכָרָן הַסּוֹרֵק בִּמְקוֹם שֶׁנָּהֲגוּ שֶׁיִּהְיוּ לְבַעַל הַבַּיִת--אָסוּר לִקַּח מִמֶּנּוּ, מִפְּנֵי שְׁהֶן בְּחֶזְקַת גְּנֵבָה.
אֲבָל לוֹקְחִין מִמֶּנּוּ כַּר מָלֵא מוֹכִין.
וְאִם מָכַר הָאֻמָּן דְּבָרִים שְׁהֶן שֶׁלּוֹ בְּהִלְכַּת מְדִינָה, לוֹקְחִין מִמֶּנּוּ; וְאִם אָמַר הַטְמֵן, אָסוּר.

הִלְכּוֹת גְּנֵבָה פֵּרֶק ז 
הַשּׁוֹקֵל לַחֲבֵרוֹ בְּמִשְׁקָלוֹת חֲסֵרוֹת מִן הַמִּשְׁקָל שֶׁהִסְכִּימוּ עָלָיו בְּנֵי אוֹתָהּ הַמְּדִינָה, אוֹ הַמּוֹדֵד בְּמִדָּה חֲסֵרָה מִן הַמִּדָּה שֶׁהִסְכִּימוּ עָלֶיהָ--הֲרֵי זֶה עוֹבֵר בְּלֹא תַעֲשֶׂה, שֶׁנֶּאֱמָר "לֹא-תַעֲשׂוּ עָוֶל, בַּמִּשְׁפָּט, בַּמִּדָּה, בַּמִּשְׁקָל וּבַמְּשׂוּרָה" .

אַף עַל פִּי שֶׁהַמּוֹדֵד אוֹ הַשּׁוֹקֵל חָסֵר גּוֹנֵב--אֵינוּ מְשַׁלֵּם תַּשְׁלוּמֵי כֵּפֶל, אֵלָא מְשַׁלֵּם לוֹ הַמִּדָּה אוֹ הַמִּשְׁקָל.
וְאֵין לוֹקִין עַל לָאו זֶה, מִפְּנֵי שְׁהוּא חַיָּב בְּתַשְׁלוּמִין.

כָּל מִי שֶׁמַּשְׁהֶה בְּבֵיתוֹ אוֹ בַּחֲנוֹתוֹ מִדָּה חֲסֵרָה, אוֹ מִשְׁקָל חָסֵר--עוֹבֵר בְּלֹא תַעֲשֶׂה, שֶׁנֶּאֱמָר "לֹא-יִהְיֶה לְךָ בְּכִיסְךָ ..." .
וְאַפִלּוּ לַעֲשׂוֹת הַמִּדָּה עָבִיט שֶׁלְּמֵימֵי רַגְלַיִם, אָסוּר: שֶׁאַף עַל פִּי שְׁאֵין זֶה לוֹקֵחַ וּמוֹכֵר בָּהּ, שֶׁמֶּא יָבוֹא מִי שְׁאֵינוּ יוֹדֵעַ שְׁהִיא חֲסֵרָה, וְיִמְדֹּד בָּהּ.
וְאֵין לוֹקִין עַל לָאו זֶה, שֶׁהֲרֵי אֵין בּוֹ מַעֲשֶׂה.

הָיוּ הַמִּדּוֹת וְהַמִּשְׁקָלוֹת שֶׁלִּבְנֵי הָעִיר חֲתוּמוֹת בְּחוֹתָם יָדוּעַ, וְזוֹ הַמִּדָּה אוֹ הַמִּשְׁקָל הַחֲסֵרִים בְּלֹא חוֹתָם--הֲרֵי זֶה מֻתָּר לְשַׁהוֹתָם לִשְׁאָר תַּשְׁמִישֵׁי הַבַּיִת.

כַּיּוֹצֶא בְּזֶה סֶלַע שֶׁנִּפְגְמָה מִן הַצַּד--לֹא יַעֲשֶׂנָּה מִשְׁקָל בֵּין מִשְׁקְלוֹתָיו, וְלֹא יִזְרְקֶנָּה בֵּין גְּרוּטוֹתָיו, וְלֹא יִקְּבֶנָּה וְיִתְלֶנָּה בְּצַוָּאר בְּנוֹ: שֶׁמֶּא יָבוֹא אַחֵר וְיַעֲשֶׂנָּה מִשְׁקָל.
אֵלָא אוֹ יִשְׁחֹק אוֹ יַחְתֹּךְ אוֹ יָקֹץ, אוֹ יַשְׁלִיךְ לְיָם הַמֶּלַח.

 חָסְרָה וְעָמְדָה עַל מֶחְצָה, יְקַיַּם.
עָמְדָה עַל פָּחוּת מִמֶּחְצָה, יָקֹץ; עַל יָתֵר מִמֶּחְצָה, יָקֹץ עַד שֶׁיַּעְמִידֶנָּה עַל מֶחְצָה.
וְאִם לֹא חָסְרָה אֵלָא פָּחוּת מִשְּׁתוּת--יְקַיַּם לָשֵׂאת וְלָתֵת בָּהּ, אֲבָל לֹא לְמִשְׁקָל: שֶׁכָּל פָּחוּת מִשְּׁתוּת, מוֹחֲלִין בּוֹ רֹב הָאָדָם בְּמַשָּׂא וּבְמַתָּן.

 סֶלַע שֶׁנִּפְגְמָה בָּאֶמְצָע--אָסוּר לִמְכֹּר אוֹתָהּ לֶהָרָג אוֹ לֶחָרָם, מִפְּנֵי שֶׁמְּרַמִּין בָּהּ אֶת אֲחֵרִים; אֲבָל נוֹקְבָהּ, וְתוֹלֶה אוֹתָהּ בְּצַוַּאר הַקָּטָן.

 עוֹשֶׂה אָדָם מִדּוֹתָיו סְאָה, וַחֲצִי סְאָה, וּרְבִיעַ סְאָה, וְקַב, וַחֲצִי קַב, וְרֹבַע הַקַּב, וַחֲצִי הָרֹבַע, וּשְׁמִין הָרֹבַע; אֲבָל לֹא יַעֲשֶׂה קַבַּיִם, שֶׁלֹּא תִתְחַלַּף בְּרֹבַע הַסְּאָה שְׁהוּא קַב וּמֶחְצָה.

וְכֵן בְּמִדּוֹת הַלַּח עוֹשֶׂה הִין, וַחֲצִי הִין, וּרְבִיעִית הַהִין, וְלוֹג, וַחֲצִי לוֹג, וּרְבִיעִית, וּשְׁמִין, וְאֶחָד מִשְּׁמוֹנָה בִּשְׁמִינִית.
וְלֹא אָסְרוּ לַעֲשׂוֹת שְׁלִישִׁית הִין וּרְבִיעִית הִין, אַף עַל פִּי שֶׁמִּתְחַלְּפִין זֶה בְּזֶה, הוֹאִיל וְהָיוּ בַּמִּקְדָּשׁ מִיְּמוֹת מֹשֶׁה רַבֵּנוּ.

 אֶחָד הַנּוֹשֵׂא וְנוֹתֵן עִם יִשְׂרָאֵל, אוֹ עִם הַגּוֹי עוֹבֵד עֲבוֹדָה זָרָה--אִם מָדַד אוֹ שָׁקַל בְּחָסֵר, עוֹבֵר בְּלֹא תַעֲשֶׂה וְחַיָּב לְהַחְזִיר.
וְכֵן אָסוּר לְהַטְעוֹת אֶת הַגּוֹיִים בְּחֶשְׁבּוֹן, אֵלָא יְדַקְדַּק עִמּוֹ: שֶׁנֶּאֱמָר "וְחִשַּׁב, עִם-קֹנֵהוּ" --אַף עַל פִּי שְׁהוּא כָּבוּשׁ תַּחַת יָדֶיךָ, קַל וְחֹמֶר לַגּוֹי שְׁאֵינוּ כָּבוּשׁ תַּחַת יָדֶיךָ; וַהֲרֵי הוּא אוֹמֵר "כִּי תוֹעֲבַת ה' אֱלֹהֶיךָ, כָּל-עֹשֵׂה אֵלֶּה: כֹּל, עֹשֵׂה עָוֶל" , מִכָּל מָקוֹם.

 וְכֵן בְּמִדַּת הַקַּרְקָע--אִם הִטְעָה אֶת חֲבֵרוֹ בִּמְשִׁיחַת הַקַּרְקָע, עוֹבֵר בְּלֹא תַעֲשֶׂה: שֶׁנֶּאֱמָר "לֹא-תַעֲשׂוּ עָוֶל, בַּמִּשְׁפָּט, בַּמִּדָּה" --"בַּמִּדָּה", זוֹ מִדַּת הַקַּרְקָע.
וְכֵן הוּא עִנְיַן פָּסוּק זֶה "לֹא-תַעֲשׂוּ עָוֶל, בַּמִּשְׁפָּט", מִדַּת קַרְקָע, וְלֹא בְּמִשְׁפַּט הַמִּשְׁקָל וְלֹא בְּמִשְׁפַּט הַמִּדָּה, אַפִלּוּ מִדָּה קְטַנָּה כִּמְשׂוּרָה.

 בְּנֵי חֲבוּרָה הַמַּקְפִּידִים זֶה עַל זֶה שֶׁהִחְלִיפוּ חֵלֶק בְּחֵלֶק, אוֹ לָוָה מִמֶּנּוּ מַאֲכָל וְהִחְזִיר לוֹ--עוֹבְרִין מִשּׁוֹם מִדָּה, וּמִשּׁוֹם מִשְׁקָל, וּמִשּׁוֹם מִנְיָן, וּמִשּׁוֹם לוֹוִין וּפוֹרְעִין בְּיוֹם טוֹב.

 הַמַּסִּיג גְּבוּל רֵעֵהוּ, וְהִכְנִיס מִתְּחוּם חֲבֵרוֹ בְּתוֹךְ תְּחוּם שֶׁלּוֹ--אַפִלּוּ מְלוֹא אֶצְבָּע--אִם בְּחָזְקָה עָשָׂה, הֲרֵי זֶה גַּזְלָן; וְאִם הִסִּיג בַּסֵּתֶר, הֲרֵי זֶה גַּנָּב.
וְאִם בְּאֶרֶץ יִשְׂרָאֵל הִסִּיג הַגְּבוּל, הֲרֵי זֶה עוֹבֵר בִּשְׁנֵי לָאוִין: בְּלָאו שֶׁלִּגְנֵבָה אוֹ שֶׁלִּגְזֵלָה, וּבְלָאו שֶׁלְּ"לֹא תַסִּיג גְּבוּל רֵעֲךָ" .
וְאֵין חַיָּבִין בְּלָאו זֶה אֵלָא בְּאֶרֶץ יִשְׂרָאֵל, שֶׁנֶּאֱמָר "בְּנַחֲלָתְךָ, אֲשֶׁר תִּנְחַל, בָּאָרֶץ" .

 קָשֶׁה עָנְשָׁן שֶׁלְּמִדּוֹת, יָתֵר מֵעָנְשָׁן שֶׁלַּעֲרָיוֹת, שֶׁזֶּה בֵּינוֹ לְבֵין הַמָּקוֹם, וְזֶה בֵּינוֹ לְבֵין חֲבֵרוֹ.
וְכָל הַכּוֹפֵר בְּמִצְוַת מִדּוֹת--כְּכוֹפֵר בִּיצִיאַת מִצְרַיִם, שְׁהִיא תְּחִלַּת הַצִּוּוּי; וְכָל הַמְּקַבֵּל עָלָיו מִצְוַת מִדּוֹת--הֲרֵי זֶה מוֹדֶה בִּיצִיאַת מִצְרַיִם, שְׁהִיא גָּרְמָה לְכָל הַצִּוּוּיִין.

הִלְכּוֹת גְּנֵבָה פֵּרֶק ח 
מִצְוַת עֲשֵׂה לְצַדַּק הַמֹּאזְנַיִם וְהַמִּשְׁקָלוֹת וְהַמִּדּוֹת יָפֶה יָפֶה וּלְדַקְדַּק בְּחֶשְׁבּוֹנָן בְּשָׁעַת עֲשִׂיָּתָן, שֶׁנֶּאֱמָר "מֹאזְנֵי צֶדֶק אַבְנֵי-צֶדֶק, אֵיפַת צֶדֶק וְהִין צֶדֶק--יִהְיֶה לָכֶם" .

וְכֵן בְּמִדַּת הַקַּרְקָע, צָרִיךְ לְדַקְדַּק בְּחֶשְׁבּוֹן מְשִׁיחַת הַקַּרְקָע עַל פִּי הָעִיקָרִים הַמִּתְבָּאֲרִים בְּכִתְבֵי הַגֵּימְטַרְיוֹת, שֶׁאַפִלּוּ מְלוֹא אֶצְבָּע מִן הַקַּרְקָע, רוֹאִין אוֹתָהּ כְּאִלּוּ הִיא מְלֵאָה כַּרְכֹּם.

 אַרְבַּע אַמּוֹת הַסְּמוּכִין לְחָרִיץ, מְזַלְזְלִין בִּמְשִׁיחָתָן; וְהַסְּמוּכִים לִשְׂפַת הַנָּהָר--אֵין מוֹשְׁחִין אוֹתָן כְּלָל, מִפְּנֵי שְׁהֶן שֶׁלִּבְנֵי רְשׁוּת הָרַבִּים.
וְהַמּוֹדֵד אֶת הַקַּרְקָע--לֹא יָמֹד לְאֶחָד בִּימוֹת הַחַמָּה וּלְאֶחָד בִּימוֹת הַגְּשָׁמִים, מִפְּנֵי שֶׁהַחֶבֶל מִתְקַצֵּר בִּימוֹת הַחַמָּה; לְפִיכָּךְ אִם מָדַד בְּקָנֶה אוֹ בְּשַׁלְשֶׁלֶת בַּרְזֶל וְכַיּוֹצֶא בָּהּ, אֵין בְּכָּךְ כְּלוּם.

אֵין עוֹשִׂין מִשְׁקָלוֹת לֹא שֶׁלִּבְדִיל, וְלֹא שֶׁלְּעוֹפֶרֶת, וְלֹא שֶׁלִּשְׁאָר מִינֵי מַתְּכוֹת כְּאֵלּוּ, מִפְּנֵי שֶׁמַּעֲלִין חֲלוּדָה וּמִתְחַסְּרִין; אֲבָל עוֹשִׂין שֶׁלִּצְחִיחַ סֶלַע, וְשֶׁלִּזְכוֹכִית, וְשֶׁלְּאֶבֶן שֹׁהַם, וְכַיּוֹצֶא בָּהֶן.

אֵין עוֹשִׂין אֶת הַמְּחָק לֹא שֶׁלְּדַלַּעַת, מִפְּנֵי שְׁהוּא מֵקַל, וְלֹא שֶׁלְּמַתֶּכֶת, מִפְּנֵי שְׁהוּא מַכְבִּיד; אֲבָל עוֹשֵׂהוּ שֶׁלְּזַיִת, וְשֶׁלֶּאֱגוֹזִים, וְשֶׁלְּשִׁקְמָה, וְשֶׁלְּאֶשְׁכְּרוֹעַ, וְכַיּוֹצֶא בָּהֶן.

אֵין עוֹשִׂין אֶת הַמְּחָק, צִדּוֹ אֶחָד קָצֵר וְצִדּוֹ אֶחָד עָבֶה.
וְלֹא יִמְחֹק מְעַט מְעַט, מִפְּנֵי שֶׁמַּפְחִיתוֹ לַמּוֹכֵר; וְלֹא יִמְחֹק בְּבַת אַחַת, מִפְּנֵי שֶׁמַּפְחִיתוֹ לַלּוֹקֵחַ.

אֵין טוֹמְנִין אֶת הַמִּשְׁקָלוֹת בַּמֶּלַח כְּדֵי שֶׁיִּפְחֲתוּ, וְלֹא יַרְתִּיחַ בְּמִדַּת הַלַּח בְּעֵת שֶׁמּוֹדֵד, וְאַפִלּוּ הָיְתָה הַמִּדָּה קְטַנָּה בְּיוֹתֵר: שֶׁהֲרֵי הַתּוֹרָה הִקְפִּידָה עַל הַמִּדּוֹת בְּכָל שְׁהוּא--שֶׁנֶּאֱמָר "וּבַמְּשׂוּרָה" , וְהִיא מִדָּה קְטַנָּה אֶחָד מִשְּׁלוֹשָׁה וּשְׁלוֹשִׁים בַּלּוֹג.

מוֹכְרֵי עֲשָׁשִׁיּוֹת שֶׁלְּבַרְזֶל וְכַיּוֹצֶא בָּהֶן--צָרִיךְ לִהְיוֹת חוּט הַמֹּאזְנַיִם שֶׁאוֹחֵז הַשּׁוֹקֵל בְּיָדוֹ תָּלוּי בָּאַוֵּיר שְׁלוֹשָׁה טְפָחִים, וּגְבוֹהִין מִן הָאָרֶץ שְׁלוֹשָׁה טְפָחִים, וְאֹרֶךְ קָנֶה הַמֹּאזְנַיִם וְאֹרֶךְ הַחוּטִים שְׁנֵים עָשָׂר טֶפַח.

מֹאזְנַיִם שֶׁלְּמוֹכְרֵי צֶמֶר וְשֶׁלְּמוֹכְרֵי זְכוֹכִית--יִהְיֶה אֹרֶךְ הַחוּט שְׁהֶן תְּלוּיִין בּוֹ שְׁנֵי טְפָחִים, וּגְבוֹהִין מִן הָאָרֶץ שְׁנֵי טְפָחִים, וְהַקָּנֶה וְהַחוּטִין אָרְכָּן תִּשְׁעָה טְפָחִים.

מֹאזְנַיִם שֶׁלַּחֶנְוָנִי וְשֶׁלְּבַעַל הַבַּיִת--יִהְיֶה אֹרֶךְ הַחוּט שְׁהֶן תְּלוּיִים בּוֹ טֶפַח, וּגְבוֹהִין מִן הָאָרֶץ טֶפַח, וְאֹרֶךְ הַקָּנֶה וְאֹרֶךְ הַחוּטִין שִׁשָּׁה טְפָחִים.

הַחוּט שֶׁתּוֹלִין בּוֹ הַפֶּלֶס, וְכֵן חוּט מֹאזְנַיִם שֶׁלְּזָהָב וְשֶׁלְּמוֹכְרֵי אַרְגָּמָן טוֹב--אָרְכּוֹ שָׁלוֹשׁ אֶצְבָּעוֹת, וּגְבוֹהִין מִן הָאָרֶץ שָׁלוֹשׁ אֶצְבָּעוֹת, וְאֹרֶךְ הַפֶּלֶס וְאֹרֶךְ הַשַּׁלְשְׁלָאוֹת שֶׁלּוֹ כְּפִי מַה שֶׁהוּא רוֹצֶה.

מְנַיִן שֶׁחַיָּב הַמּוֹכֵר לְהַכְרִיעַ לַלּוֹקֵחַ בְּעֵת שֶׁשּׁוֹקֵל לוֹ--שֶׁנֶּאֱמָר "אֶבֶן שְׁלֵמָה וָצֶדֶק" , אָמְרָה תּוֹרָה צַדַּק מִשֶּׁלָּךְ וְתֶן לוֹ.
וְכַמָּה--בַּלַּח, אֶחָד לְמֵאָה; וּבַיָּבֵשׁ, אֶחָד לְאַרְבַּע מֵאוֹת.

כֵּיצַד: מָכַר לוֹ עֶשֶׂר לִיטְרִין לַח, נוֹתֵן לוֹ גֵרוּמִין אֶחָד מֵעֲשָׂרָה בַּלִּיטְרָה; וְאִם מָכַר לוֹ עֶשְׂרִים לִיטְרִין יָבֵשׁ, נוֹתֵן לוֹ גֵרוּמִין אֶחָד מֵעֶשְׂרִים בַּלִּיטְרָה.
וְכֵן לְפִי חֶשְׁבּוֹן זֶה, בֵּין רַב בֵּין מְעַט.

בַּמֶּה דְּבָרִים אֲמוּרִים, בִּמְקוֹם שֶׁנָּהֲגוּ לִמְכֹּר עַיִן בְּעַיִן; אֲבָל בִּמְקוֹם שֶׁנָּהֲגוּ לְהַכְרִיעַ, חַיָּב לְהַכְרִיעַ לוֹ טֶפַח.
הָיָה שׁוֹקֵל לוֹ עֶשֶׂר לִיטְרִין--לֹא יֹאמַר לוֹ שְׁקֹל אַחַת אַחַת וְהַכְרַע, אֵלָא שׁוֹקֵל לוֹ עֲשָׂרָה בְּבַת אַחַת וְהֶכְרֵעַ אֶחָד לְכֻלָּן.

 מְקוֹם שֶׁנָּהֲגוּ לָמֹד בַּדַּקָּה, לֹא יָמֹד בַּגַּסָּה; בַּגַּסָּה, לֹא יָמֹד בַּדַּקָּה; לִמְחֹק, לֹא יִגְדֹּשׁ וְיוֹסִיף בְּדָמִים; וְכֵן אִם נָהֲגוּ לִגְדֹּשׁ, לֹא יִמְחֹק וְיִפְחֹת מִן הַדָּמִים: אֵלָא מוֹדֵד כְּמִנְהַג הַמְּדִינָה.

 בְּנֵי מְדִינָה שֶׁרָצוּ לְהוֹסִיף עַל הַמִּדּוֹת אוֹ עַל הַמִּשְׁקָלוֹת, לֹא יוֹסִיפוּ יָתֵר עַל שְׁתוּת: שְׁאִם הָיָה הַקַּב מִשְׁקָל חֲמִשָּׁה, וַעֲשָׂאוּהוּ מֵכִיל שִׁשָּׁה--הָרְשׁוּת בְּיָדָן; יָתֵר עַל שִׁשָּׁה, לֹא יַעֲשׂוּ.

 הַסִּיטוֹן מְקַנֵּחַ אֶת מִדּוֹתָיו, אַחַת לִשְׁלוֹשִׁים יוֹם.
וּבַעַל הַבַּיִת, אַחַת לִשְׁנֵים עָשָׂר חֹדֶשׁ.
וְהַחֶנְוָנִי מְקַנֵּחַ מִדּוֹתָיו, פַּעֲמַיִם בַּשַּׁבָּת; וּמְמַחֶה מִשְׁקְלוֹתָיו, פַּעַם אַחַת בַּשַּׁבָּת; וּמְקַנֵּחַ מֹאזְנַיִם עַל כָּל מִשְׁקָל וּמִשְׁקָל, כְּדֵי שֶׁלֹּא יַחְלִידוּ.

 הַמְּבַקֵּשׁ לִשְׁקֹל שְׁלוֹשָׁה רְבִיעֵי לִיטְרָה--נוֹתֵן לִיטְרָה בְּכַף מֹאזְנַיִם, וְהַבָּשָׂר וּרְבִיעַ לִיטְרָה בְּכַף שְׁנִיָּה: שְׁאִם אַתָּה אוֹמֵר נוֹתֵן חֲצִי לִיטְרָה וּרְבִיעַ לִיטְרָה בְּכַף אַחַת--שֶׁמֶּא יִפֹּל רְבִיעַ הַלִּיטְרָה, וְאֵין הַלּוֹקֵחַ רוֹאֵהוּ.

 חַיָּבִין בֵּית דִּין לְהַעְמִיד שׁוֹטְרִים בְּכָל מְדִינָה וּמְדִינָה וּבְכָל פֶּלֶךְ וּפֶלֶךְ, שֶׁיִּהְיוּ מְחַזְּרִין עַל הַחֲנִיּוֹת, וּמְצַדְּקִין אֶת הַמֹּאזְנַיִם וְאֶת הַמִּדּוֹת, וּפוֹסְקִין אֶת הַשְּׁעָרִים.
וְכָל מִי שֶׁנִּמְצָא עִמּוֹ מִשְׁקָל חָסֵר, אוֹ מִדָּה חֲסֵרָה, אוֹ מֹאזְנַיִם מְקֻלְקָלִין--רְשׁוּת יֵשׁ לָהֶן לְהַכּוֹתוֹ כְּפִי כּוֹחוֹ, וּלְקָנְסוֹ כַּמָּה שֶׁיִּרְאֶה בֵּית דִּין לְחַזַּק הַדָּבָר.
וְכָל מִי שֶׁמַּפְקִיעַ אֶת הַשַּׁעַר וּמוֹכֵר בְּיֹקֶר--מַכִּין אוֹתוֹ, וְכוֹפִין אוֹתוֹ וּמוֹכֵר כְּשַׁעַר הַשּׁוּק.

הִלְכּוֹת גְּנֵבָה פֵּרֶק ט 
כָּל הַגּוֹנֵב נֶפֶשׁ מִיִּשְׂרָאֵל, עוֹבֵר בְּלֹא תַעֲשֶׂה: שֶׁנֶּאֱמָר "לֹא תִגְנֹב" --פָּסוּק זֶה הָאָמוּר בַּעֲשֶׂרֶת הַדְּבָרִים, הוּא אַזְהָרָה לְגוֹנֵב נְפָשׁוֹת.
וְכֵן הַמּוֹכְרוֹ--עוֹבֵר בְּלֹא תַעֲשֶׂה, שֶׁזֶּה בִּכְלַל "לֹא יִמָּכְרוּ, מִמְכֶּרֶת עָבֶד" .
וְאֵין לוֹקִין עַל שְׁנֵי לָאוִין אֵלּוּ, מִפְּנֵי שְׁהוּא לָאו שֶׁנִּתַּן לְאַזְהָרַת מִיתַת בֵּית דִּין, שֶׁנֶּאֱמָר "כִּי-יִמָּצֵא אִישׁ, גֹּנֵב נֶפֶשׁ ..." ; וּמִיתָתוֹ בְּחָנֵק.

אֵין הַגַּנָּב חַיָּב מִיתַת חָנֵק עַד שֶׁיִּגְנֹב אֶת הַיִּשְׂרָאֵל, וְיַכְנִיסֶנּוּ לִרְשׁוּתוֹ, וְיִשְׁתַּמַּשׁ בּוֹ, וְיִמְכְּרֶנּוּ לַאֲחֵרִים--שֶׁנֶּאֱמָר "וְהִתְעַמֶּר-בּוֹ, וּמְכָרוֹ" .
וְאַפִלּוּ לֹא נִשְׁתַּמַּשׁ בּוֹ אֵלָא בְּפָחוּת מִשּׁוֹוֶה פְּרוּטָה, כְּגוֹן שֶׁנִּשְׁעַן עָלָיו אוֹ נִסְמַךְ בּוֹ, אַף עַל פִּי שֶׁהַנִּגְנָב יָשֵׁן--הֲרֵי זֶה נִשְׁתַּמַּשׁ בּוֹ.

גְּנָבוֹ וְנִשְׁתַּמַּשׁ בּוֹ וּמְכָרוֹ, וַעֲדַיִן הַנִּגְנָב בִּרְשׁוּת עַצְמוֹ, וְלֹא הִכְנִיסוֹ הַגַּנָּב לִרְשׁוּתוֹ--פָּטוּר.
גְּנָבוֹ וְהוֹצִיאוֹ לִרְשׁוּתוֹ, וְנִשְׁתַּמַּשׁ בּוֹ וְלֹא מְכָרוֹ, אוֹ מְכָרוֹ קֹדֶם שֶׁיִּשְׁתַּמַּשׁ בּוֹ, אוֹ נִשְׁתַּמַּשׁ בּוֹ וּמְכָרוֹ לְאֶחָד מִקְּרוֹבָיו שֶׁלַּגַּנָּב, כְּגוֹן שֶׁמְּכָרוֹ לְאָבִיו אוֹ לְאָחִיו--הֲרֵי זֶה פָּטוּר: שֶׁנֶּאֱמָר "גֹּנֵב נֶפֶשׁ מֵאֶחָיו" , עַד שֶׁיַּבְדִּילֶנּוּ מֵאֶחָיו וּמִקְּרוֹבָיו בִּמְכִירָה.

וְכֵן אִם גְּנָבוֹ וְהוּא יָשֵׁן, וְנִשְׁתַּמַּשׁ בּוֹ כִּשְׁהוּא יָשֵׁן, וּמְכָרוֹ וַעֲדַיִן הוּא יָשֵׁן--הֲרֵי זֶה פָּטוּר.
וְכֵן אִם גָּנַב אִשָּׁה, וּמְכָרָהּ לְעֻבְרֶיהָ בִּלְבָד, כְּגוֹן שֶׁהִתְנָה עַל הַלּוֹקֵחַ שֶׁזּוֹ הַשִּׁפְחָה לִי, וְאֵין לָךְ אֵלָא הַוְּלָדוֹת--הֲרֵי זֶה פָּטוּר.

הַגּוֹנֵב אֶת בְּנוֹ אוֹ אֶת אָחִיו הַקָּטָן, וְכֵן הָאַפְטְרוּפִין שֶׁגָּנְבוּ אֶת הַיְּתוֹמִים שְׁהֶן סְמוּכִין אֶצְלָם, וּבַעַל הַבַּיִת שֶׁגָּנַב אֶחָד מִבְּנֵי בֵּיתוֹ הַסְּמוּכִין עַל שֻׁלְחָנוֹ, וּמְלַמֵּד תִּינוֹקוֹת שֶׁגָּנַב אֶחָד מִן הַקְּטַנִּים הַלּוֹמְדִים אֶצְלוֹ--אַף עַל פִּי שֶׁנִּשְׁתַּמַּשׁ בּוֹ וּמְכָרוֹ, פָּטוּר: שֶׁנֶּאֱמָר "וְנִמְצָא בְיָדוֹ" , פְּרָט לְאֵלּוּ שְׁהֶן מְצוּיִין בְּיָדוֹ.

אֶחָד הַגּוֹנֵב אֶת הַגָּדוֹל, אוֹ הַגּוֹנֵב אֶת הַקָּטָן בֶּן יוֹמוֹ שֶׁכָּלוּ לוֹ חֳדָשָׁיו, בֵּין זָכָר בֵּין נְקֵבָה, בֵּין שֶׁהָיָה הַגַּנָּב אִישׁ אוֹ אִשָּׁה--הֲרֵי אֵלּוּ נֶהְרָגִין: שֶׁנֶּאֱמָר "גֹּנֵב נֶפֶשׁ" , מִכָּל מָקוֹם.
וְאֶחָד הַגּוֹנֵב אֶת יִשְׂרָאֵל, אוֹ שֶׁגַּנָּב גֵּר אוֹ עֶבֶד מְשֻׁחְרָר--שֶׁנֶּאֱמָר "נֶפֶשׁ מֵאֶחָיו" , וְאֵלּוּ בִּכְלַל אַחֵינוּ בַּתּוֹרָה וּבַמִּצְווֹת הֶן.
אֲבָל הַגּוֹנֵב אֶת הָעֶבֶד, אוֹ מִי שֶׁחֶצְיוֹ עֶבֶד וְחֶצְיוֹ בֶּן חוֹרִין--פָּטוּר.

הַבָּא בַּמַּחְתֶּרֶת, בֵּין בַּיּוֹם בֵּין בַּלַּיְלָה--אֵין לוֹ דָּמִים: אֵלָא אִם הֲרָגוֹ בַּעַל הַבַּיִת אוֹ שְׁאָר הָאָדָם, פְּטוּרִין.
וּרְשׁוּת יֵשׁ לַכֹּל לְהָרְגוֹ בֵּין בַּחֹל בֵּין בַּשַּׁבָּת, בְּכָל מִיתָה שֶׁיְּכוּלִין לַהֲמִיתוֹ--שֶׁנֶּאֱמָר "אֵין לוֹ, דָּמִים" .

וְאֶחָד הַבָּא בַּמַּחְתֶּרֶת, אוֹ גַּנָּב שֶׁנִּמְצָא בְּתוֹךְ גַּגּוֹ שֶׁלָּאָדָם, אוֹ בְּתוֹךְ חֲצֵרוֹ, אוֹ בְּתוֹךְ קַרְפֵּפוֹ--בֵּין בַּיּוֹם בֵּין בַּלַּיְלָה.
וְלָמָּה נֶאֱמָר "בַּמַּחְתֶּרֶת" , לְפִי שֶׁדֶּרֶךְ רֹב הַגַּנָּבִים לָבוֹא בַּמַּחְתֶּרֶת בַּלַּיְלָה.

וּמִפְּנֵי מַה הִתִּירָה תּוֹרָה דָּמוֹ שֶׁלַּגַּנָּב, אַף עַל פִּי שֶׁבָּא עַל עִסְקֵי מָמוֹן: לְפִי שֶׁחֶזְקָתוֹ שְׁאִם עָמַד בַּעַל הַבַּיִת בְּפָנָיו וּמְנָעוֹ, יַהַרְגֶנּוּ; וְנִמְצָא זֶה הַנִּכְנָס לְבֵית חֲבֵרוֹ לִגְנֹב כְּרוֹדֵף אַחַר חֲבֵרוֹ לְהָרְגוֹ, וּלְפִיכָּךְ יֵהָרֵג--בֵּין שֶׁהָיָה גָּדוֹל בֵּין שֶׁהָיָה קָטָן, בֵּין זָכָר בֵּין נְקֵבָה.

הָיָה הַדָּבָר בָּרוּר לְבַעַל הַבַּיִת שֶׁזֶּה הַגַּנָּב הַבָּא עָלָיו אֵינוּ הוֹרְגוֹ, וְלֹא בָא אֵלָא עַל עִסְקֵי מָמוֹן--אָסוּר לְהָרְגוֹ; וְאִם הֲרָגוֹ, הֲרֵי זֶה הוֹרֵג נֶפֶשׁ: שֶׁנֶּאֱמָר "אִם-זָרְחָה הַשֶּׁמֶשׁ עָלָיו" --אִם בָּרוּר לָךְ הַדָּבָר כַּשֶּׁמֶשׁ שֶׁיֵּשׁ לוֹ שָׁלוֹם עִמָּךְ, אַל תַּהַרְגֵהוּ.
לְפִיכָּךְ אָב הַבָּא בַּמַּחְתֶּרֶת עַל בְּנוֹ--אֵינוּ נֶהְרָג, שֶׁוַּדַּאי שְׁאֵינוּ הוֹרְגוֹ; אֲבָל הַבֵּן הַבָּא עַל אָבִיו, נֶהְרָג.

וְכֵן הַגַּנָּב שֶׁגָּנַב וְיָצָא, אוֹ שֶׁלֹּא גָנַב וּמְצָאוֹ יוֹצֶא מִן הַמַּחְתֶּרֶת--הוֹאִיל וּפָנָה עֹרֶף וְאֵינוּ רוֹדֵף, יֵשׁ לוֹ דָּמִים.
וְכֵן אִם הִקִּיפוּהוּ עֵדִים אוֹ בְּנֵי אָדָם--אַף עַל פִּי שֶׁעֲדַיִן הוּא בִּרְשׁוּת זֶה שֶׁבָּא עָלָיו, אֵינוּ נֶהְרָג.
וְאֵין צָרִיךְ לוֹמַר אִם בָּא לְבֵית דִּין, שְׁאֵינוּ נֶהְרָג.

וְכֵן הַבָּא בַּמַּחְתֶּרֶת לְתוֹךְ גִּנָּתוֹ, אוֹ לְתוֹךְ שָׂדֵהוּ, אוֹ לְתוֹךְ הַדִּיר וְהַסַּהַר--יֵשׁ לוֹ דָּמִים: שֶׁחֶזְקָתוֹ שֶׁבָּא עַל הַמָּמוֹן בִּלְבָד, לְפִי שְׁאֵין רֹב הַבְּעָלִים מְצוּיִים בַּמְּקוֹמוֹת אֵלּוּ.

כָּל גַּנָּב שֶׁיֵּשׁ לוֹ דָּמִים--אִם נָפַל עָלָיו גַּל בַּשַּׁבָּת, מְפַקְּחִים עָלָיו.
וְאִם שִׁבַּר כֵּלִים בְּבִיאָתוֹ, חַיָּב בְּתַשְׁלוּמִין; אֲבָל מִי שְׁאֵין לוֹ דָּמִים שֶׁשִּׁבַּר כֵּלִים בְּבִיאָתוֹ, פָּטוּר כְּמוֹ שֶׁבֵּאַרְנוּ.

הִלְכּוֹת גְּזֵלָה וַאֲבֵדָה 
יֵשׁ בִּכְלָלָן שֶׁבַע מִצְווֹת--שְׁתֵּי מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִגְזֹל; שֶׁלֹּא לַעֲשֹׁק; שֶׁלֹּא לַחְמֹד; שֶׁלֹּא לְהִתְאַוּוֹת; לְהָשִׁיב אֶת הַגְּזֵלָה; שֶׁלֹּא יִתְעַלַּם מִן הָאֲבֵדָה; לְהָשִׁיב הָאֲבֵדָה.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת גְּזֵלָה וַאֲבֵדָה פֵּרֶק א 
כָּל הַגּוֹזֵל אֶת חֲבֵרוֹ שׁוֹוֶה פְּרוּטָה--עוֹבֵר בְּלֹא תַעֲשֶׂה, שֶׁנֶּאֱמָר "לֹא תִגְזֹל" .
וְאֵין לוֹקִין עַל לָאו זֶה, שֶׁהֲרֵי הַכָּתוּב נִתְּקוֹ לַעֲשֵׂה: שְׁאִם גָּזַל, חַיָּב לְהַחְזִיר--שֶׁנֶּאֱמָר "וְהֵשִׁיב אֶת-הַגְּזֵלָה אֲשֶׁר גָּזָל" , זוֹ מִצְוַת עֲשֵׂה.
וְאַפִלּוּ שָׂרַף הַגְּזֵלָה--אֵינוּ לוֹקֶה, שֶׁהֲרֵי הוּא חַיָּב לְשַׁלַּם דָּמֶיהָ, וְכָל לָאו שֶׁנִּתָּן לְתַשְׁלוּמִין, אֵין לוֹקִין עָלָיו.
וְאָסוּר לִגְזֹל כָּל שְׁהוּא, דִּין תּוֹרָה.
אַפִלּוּ גּוֹי עוֹבֵד עֲבוֹדָה זָרָה, אָסוּר לְגָזְלוֹ אוֹ לְעָשְׁקוֹ; וְאִם גְּזָלוֹ אוֹ עֲשָׁקוֹ, יַחְזִיר.

 אֵיזֶה הוּא גּוֹזֵל, זֶה הַלּוֹקֵחַ מְמוֹן הָאָדָם בְּחָזְקָה: כְּגוֹן שֶׁחָטַף מִטַּלְטְלִין מִיָּדוֹ, אוֹ שֶׁנִּכְנַס לִרְשׁוּתוֹ שֶׁלֹּא בִּרְצוֹן הַבְּעָלִים וְנָטַל כֵּלִים מִשָּׁם, אוֹ שֶׁתָּקַף בַּעֲבָדָיו וּבִבְהֶמְתּוֹ וְנִשְׁתַּמַּשׁ בָּהֶן, אוֹ שֶׁיָּרַד לְתוֹךְ שָׂדֵהוּ וְאָכַל פֵּרוֹתֶיהָ, וְכָל כַּיּוֹצֶא בְּזֶה--הוּא הַגּוֹזֵל, כְּעִנְיַן שֶׁנֶּאֱמָר "וַיִּגְזֹל אֶת-הַחֲנִית מִיַּד הַמִּצְרִי" .

 אֵיזֶה הוּא עוֹשֵׁק--זֶה שֶׁבָּא מְמוֹן חֲבֵרוֹ לְתוֹךְ יָדוֹ בִּרְצוֹן הַבְּעָלִים, וְכֵיוָן שֶׁתְּבָעוּהוּ כָּבַשׁ הַמָּמוֹן אֶצְלוֹ בְּחָזְקָה וְלֹא הִחְזִירוֹ: כְּגוֹן שֶׁהָיָה לוֹ בְּיַד חֲבֵרוֹ הַלְוָאָה אוֹ פִּקָּדוֹן אוֹ שְׂכִירוּת, וְהוּא תּוֹבְעוֹ וְאֵינוּ יָכוֹל לְהוֹצִיא מִמֶּנּוּ מִפְּנֵי שְׁהוּא אַלָּם וְקָשֶׁה; וְעַל זֶה נֶאֱמָר "לֹא-תַעֲשֹׁק אֶת-רֵעֲךָ" .

 כָּל הַגּוֹזֵל--חַיָּב לְהַחְזִיר הַגְּזֵלָה עַצְמָהּ, שֶׁנֶּאֱמָר "וְהֵשִׁיב אֶת-הַגְּזֵלָה אֲשֶׁר גָּזָל" .
וְאִם אָבְדָה אוֹ נִשְׁתַּנָּת, מְשַׁלֵּם דָּמֶיהָ: בֵּין שֶׁהוֹדָה מִפִּי עַצְמוֹ, בֵּין שֶׁבָּאוּ עָלָיו עֵדִים שֶׁגָּזַל--הֲרֵי זֶה חַיָּב לְשַׁלַּם הַקֶּרֶן בִּלְבָד.
אַפִלּוּ גָּזַל קוֹרָה, וּבָנָה אוֹתָהּ בַּבִּירָה, הוֹאִיל וְלֹא נִשְׁתַּנָּת, דִּין תּוֹרָה הוּא שֶׁיַּהֲרֹס אֶת כָּל הַבִּנְיָן וְיַחְזִיר קוֹרָה לִבְעָלֶיהָ; אֲבָל תִּקְּנוּ חֲכָמִים מִפְּנֵי תַּקָּנַת הַשָּׁבִים, שֶׁיִּהְיֶה נוֹתֵן אֶת דָּמֶיהָ וְלֹא יַפְסִיד הַבִּנְיָן.
וְכֵן כָּל כַּיּוֹצֶא בְּזֶה.

אַפִלּוּ גָּזַל קוֹרָה, וְעָשָׂה אוֹתָהּ בְּסֻכַּת הֶחָג, וּבָא בַּעַל הַקּוֹרָה לִתְבֹּעַ בְּתוֹךְ יְמֵי הֶחָג--נוֹתֵן לוֹ אֶת דָּמֶיהָ.
אֲבָל אַחַר הֶחָג, הוֹאִיל וְלֹא נִשְׁתַּנָּת וְלֹא בְּנָאָהּ בְּטִיט, מַחְזִיר אֶת הַקּוֹרָה עַצְמָהּ.

הַגּוֹזֵל פָּחוּת מִשּׁוֹוֶה פְּרוּטָה--אַף עַל פִּי שֶׁעָבַר, אֵינוּ בְּתוֹרַת הָשֵׁב גְּזֵלָה.
גָּזַל שָׁלוֹשׁ אֲגֻדּוֹת שֹׁווֹת שָׁלוֹשׁ פְּרוּטוֹת, וְהוּזְלוּ וַהֲרֵי שְׁלָשְׁתָּן שֹׁווֹת שְׁתֵּי פְּרוּטוֹת, וְהִחְזִיר לוֹ שְׁתַּיִם--חַיָּב לְהַחְזִיר הַשְּׁלִישִׁית, הוֹאִיל וּבַתְּחִלָּה הָיְתָה שׁוֹוָה פְּרוּטָה.
גָּזַל שְׁתַּיִם שֹׁווֹת פְּרוּטָה, וְהִחְזִיר אַחַת--גְּזֵלָה יֵשׁ כָּאן, מִצְוַת הָשֵׁב גְּזֵלָה אֵין כָּאן.

הַגּוֹזֵל אֶת חֲבֵרוֹ בַּיִּשּׁוּב, וְהִחְזִיר לוֹ גְּזֵלָתוֹ בַּמִּדְבָּר--הָרְשׁוּת בְּיַד הַנִּגְזָל: אִם רָצָה, נוֹטֵל.
וְאִם לָאו--אוֹמֵר לוֹ אֵינִי נוֹטֵל אֵלָא בַּיִּשּׁוּב, שֶׁמֶּא תֵּאָנֵס מִמֶּנִּי כָּאן; וַהֲרֵי הִיא בִּרְשׁוּת הַגַּזְלָן וּבְאַחְרָיוּתוֹ, עַד שֶׁיַּחְזִירֶנָּה לוֹ בַּיִּשּׁוּב.
וְכֵן בִּדְמֵי הַגְּזֵלָה.

הַגּוֹזֵל אֶת חֲבֵרוֹ, וְהִבְלִיעַ לוֹ בְּחֶשְׁבּוֹן--יָצָא.
וְאִם הִחְזִיר לְכִיסוֹ שֶׁיֵּשׁ בּוֹ מָעוֹת--יָצָא, שֶׁאָדָם עָשׂוּי לְמַשְׁמַשׁ בְּכִיסוֹ בְּכָל שָׁעָה, וַהֲרֵי מָנָה הַמָּעוֹת שֶׁהִחְזִיר לוֹ בִּכְלַל מָעוֹתָיו, וּמִנְיָן שֶׁלֹּא מִדַּעַת פּוֹטֵר.
וְאִם הִחְזִיר לְכִיס שְׁאֵין בּוֹ כְּלוּם--לֹא יָצָא וְחַיָּב בְּאַחְרָיוּת הַגְּזֵלָה, עַד שֶׁיּוֹדִיעוֹ שֶׁהִחְזִיר לְכִיס פְּלוֹנִי.

כָּל הַחוֹמֵד עַבְדּוֹ אוֹ אֲמָתוֹ אוֹ בֵּיתוֹ וְכֵלָיו שֶׁלַּחֲבֵרוֹ, אוֹ כָּל דָּבָר שֶׁאִפְשָׁר לוֹ שֶׁיִּקְנֵהוּ מִמֶּנּוּ, וְהִכְבִּיד עָלָיו בְּרֵעִים וְהִפְצִיר בּוֹ עַד שֶׁלְּקָחוֹ מִמֶּנּוּ--אַף עַל פִּי שֶׁנָּתַן לוֹ דָּמִים רַבִּים--הֲרֵי זֶה עוֹבֵר בְּלֹא תַעֲשֶׂה, שֶׁנֶּאֱמָר "לֹא-תַחְמֹד" .
וְאֵין לוֹקִין עַל לָאו זֶה, מִפְּנֵי שְׁאֵין בּוֹ מַעֲשֶׂה.
וְאֵינוּ עוֹבֵר בְּלָאו זֶה, עַד שֶׁיִּקַּח הַחֵפֶץ שֶׁחָמַד, כְּעִנְיַן שֶׁנֶּאֱמָר "לֹא-תַחְמֹד כֶּסֶף וְזָהָב עֲלֵיהֶם, וְלָקַחְתָּ לָךְ" , חִמּוּד שֶׁיֵּשׁ בּוֹ מַעֲשֶׂה.

כָּל הַמִּתְאַוֶּה בֵּיתוֹ אוֹ אִשְׁתּוֹ וְכֵלָיו שֶׁלַּחֲבֵרוֹ, וְכָל כַּיּוֹצֶא בָּהֶן מִשְּׁאָר דְּבָרִים שֶׁאִפְשָׁר לוֹ לִקְנוֹתָן מִמֶּנּוּ--כֵּיוָן שֶׁחָשַׁב בְּלִבּוֹ הֵיאַךְ יִקְנֶה מִמֶּנּוּ דָּבָר זֶה, וְנִפְתָּה לִבּוֹ בַּדָּבָר--עָבַר בְּלֹא תַעֲשֶׂה, שֶׁנֶּאֱמָר "לֹא תִתְאַוֶּה" ; וְאֵין תַּאֲוָה אֵלָא בַּלֵּב בִּלְבָד.

הַתַּאֲוָה מְבִיאָה לִידֵי חִמּוּד, וְהַחִמּוּד מֵבִיא לִידֵי גָּזֵל: שְׁאִם לֹא רָצוּ הַבְּעָלִים לִמְכֹּר, אַף עַל פִּי שֶׁהִרְבָּה לָהֶם בְּדָמִים וְהִפְצִיר בָּרֵעִים--יָבוֹא לִידֵי גָּזֵל, שֶׁנֶּאֱמָר "וְחָמְדוּ בָתִּים וְגָזָלוּ" .
וְאִם עָמְדוּ הַבְּעָלִים בְּפָנָיו לְהַצִּיל מְמוֹנָם אוֹ מְנָעוּהוּ לִגְזֹל, יָבוֹא לִידֵי שְׁפִיכוּת דָּמִים.
צֵא וּלְמַד מִמַּעֲשֶׂה אַחְאָב וְנָבוֹת.

הַא לָמַדְתָּ שֶׁהַמִּתְאַוֶּה עוֹבֵר בְּלָאו אֶחָד, וְהַקּוֹנֶה דָּבָר שֶׁהִתְאַוָּה בְּהֶפְצֵר שֶׁהִפְצִיר בַּבְּעָלִים אוֹ בְּבַקָּשָׁה מֵהֶן עוֹבֵר בִּשְׁנֵי לָאוִין; לְכָּךְ נֶאֱמָר "לֹא-תַחְמֹד" , "וְלֹא תִתְאַוֶּה" .
וְאִם גָּזַל, עָבַר בִּשְׁלוֹשָׁה לָאוִין.

כָּל הַגּוֹזֵל אֶת חֲבֵרוֹ שׁוֹוֶה פְּרוּטָה--כְּאִלּוּ נָטַל נִשְׁמָתוֹ מִמֶּנּוּ, שֶׁנֶּאֱמָר "כֵּן--אָרְחוֹת, כָּל-בֹּצֵעַ בָּצַע; אֶת-נֶפֶשׁ בְּעָלָיו יִקָּח" .
וְאַף עַל פִּי כֵן, אִם לֹא הָיְתָה הַגְּזֵלָה קַיֶּמֶת, וְרָצָה הַגַּזְלָן לַעֲשׂוֹת תְּשׁוּבָה, וּבָא מֵאֵלָיו וְהִחְזִיר דְּמֵי הַגְּזֵלָה--תַּקָּנַת חֲכָמִים הִיא שְׁאֵין מְקַבְּלִין מִמֶּנּוּ, אֵלָא עוֹזְרִין אוֹתוֹ וּמוֹחֲלִין לוֹ כְּדֵי לְקָרַב הַדֶּרֶךְ הַיְּשָׁרָה עַל הַשָּׁבִים.
וְכָל הַמְּקַבֵּל מִמֶּנּוּ דְּמֵי הַגְּזֵלָה, אֵין רוּחַ חֲכָמִים נוֹחָה הִמֶּנּוּ.

הִלְכּוֹת גְּזֵלָה וַאֲבֵדָה פֵּרֶק ב 
הַגְּזֵלָה שֶׁלֹּא נִשְׁתַּנָּת, אֵלָא הֲרֵי הִיא כְּמוֹת שֶׁהָיְתָה--אַף עַל פִּי שֶׁנִּתְיָאֲשׁוּ הַבְּעָלִים מִמֶּנָּה, וְאַף עַל פִּי שֶׁמֵּת הַגַּזְלָן וַהֲרֵי הִיא בְּיַד בָּנָיו--הֲרֵי זוֹ חוֹזֶרֶת לִבְעָלֶיהָ בְּעַצְמָהּ; וְאִם נִשְׁתַּנָּת בְּיַד הַגַּזְלָן--אַף עַל פִּי שֶׁעֲדַיִן לֹא נִתְיָאֲשׁוּ הַבְּעָלִים מִמֶּנָּה--קָנָה אוֹתָהּ בְּשִׁנּוּי, וּמְשַׁלֵּם דָּמֶיהָ כְּשָׁעַת הַגְּזֵלָה.

וְדִין זֶה דִּין תּוֹרָה הוּא, שֶׁנֶּאֱמָר "וְהֵשִׁיב אֶת-הַגְּזֵלָה אֲשֶׁר גָּזָל" .
מִפִּי הַשְּׁמוּעָה לָמְדוּ--אִם הִיא כְּשֶׁגְּזָלָהּ, מְשַׁלֵּם אוֹתָהּ; וְאִם נִשְׁתַּנָּת בְּיָדוֹ, מְשַׁלֵּם דָּמֶיהָ.

נִתְיָאֲשׁוּ הַבְּעָלִים מִמֶּנָּה, וְלֹא נִשְׁתַּנָּת--קָנָה הַגַּזְלָן כָּל הַשְּׁבָח שֶׁהִשְׁבִּיחָה אַחַר יֵאוּשׁ, וְאֵינוּ מְשַׁלֵּם אֵלָא כְּשָׁעַת הַגְּזֵלָה; וְדָבָר זֶה מִדִּבְרֵיהֶם, מִפְּנֵי תַּקָּנַת הַשָּׁבִים.
וּכְשֶׁמַּחְזִיר הַגְּזֵלָה, שָׁמִין לוֹ הַשְּׁבָח וְנוֹטֵל מִן הַנִּגְזָל.

 מְכָרָהּ הַגַּזְלָן אוֹ נְתָנָהּ בְּמַתָּנָה--אַף עַל פִּי שֶׁלֹּא נִשְׁתַּנָּת הַגְּזֵלָה, אֵינָהּ חוֹזֶרֶת בְּעַצְמָהּ מִיַּד הַלּוֹקֵחַ.
הוֹאִיל וְנִתְיָאֲשׁוּ הַבְּעָלִים, בֵּין לִפְנֵי מְכִירָה וּנְתִינָה בֵּין לְאַחַר מְכִירָה וּנְתִינָה--קָנָה אוֹתָהּ הַלּוֹקֵחַ בְּיֵאוּשׁ וְשִׁנּוּי רְשׁוּת.

 הַגּוֹזֵל וְהִשְׁבִּיחַ, וּמָכַר אוֹ הוֹרִישׁ לִפְנֵי יֵאוּשׁ--מַה שֶׁהִשְׁבִּיחַ הוֹרִישׁ וּמַה שֶׁהִשְׁבִּיחַ מָכַר, וְקָנָה לוֹקֵחַ אוֹ יוֹרֵשׁ אֶת הַשְּׁבָח, וְנוֹטֵל דְּמֵי הַשְּׁבָח מִנִּגְזָל וּמַחְזִיר הַגְּזֵלָה, וְחוֹזֵר הַנִּגְזָל וְנוֹטֵל דְּמֵי הַשְּׁבָח מִן הַגַּזְלָן: שֶׁהֲרֵי לֹא נִתְיָאַשׁ.

וְכֵן אִם הִשְׁבִּיחַ הַלּוֹקֵחַ אוֹ הַיּוֹרֵשׁ, נוֹטֵל הַשְּׁבָח מִן הַנִּגְזָל.
מָכַר הַגַּזְלָן לַגּוֹי--אַף עַל פִּי שֶׁהִשְׁבִּיחַ הַגּוֹי, חוֹזֶרֶת לִבְעָלֶיהָ.
מְכָרָהּ הַגּוֹי לְיִשְׂרָאֵל אַחֵר שֶׁהִשְׁבִּיחָהּ--הוֹאִיל וְהַגַּזְלָן יִשְׂרָאֵל וְזֶה שְׁהִיא בְּיָדוֹ יִשְׂרָאֵל, קָנָה הַשְּׁבָח; וְאִם תָּפַס הַנִּגְזָל, אֵין מוֹצִיאִין מִיָּדוֹ.

 כְּבָר בֵּאַרְנוּ שֶׁהַגְּזֵלָה שֶׁהִשְׁבִּיחָה אַחַר יֵאוּשׁ אוֹ אַחַר שֶׁנִּשְׁתַּנָּת--הַשְּׁבָח שֶׁלַּגַּזְלָן מִפְּנֵי תַּקָּנַת הַשָּׁבִים, אַף עַל פִּי שֶׁהִשְׁבִּיחָה מֵאֵלֶיהָ.
כֵּיצַד: גָּזַל פָּרָה וְנִתְעַבְּרָה אֶצְלוֹ, בֵּין שֶׁיָּלְדָה קֹדֶם שֶׁתְּבָעוֹ בַּדִּין בֵּין שֶׁעֲדַיִן לֹא יָלְדָה, גָּזַל רָחֵל וְנִטְעֲנָה אֶצְלוֹ, בֵּין שֶׁגְּזָזָהּ קֹדֶם שֶׁתְּבָעוֹ בַּדִּין בֵּין שֶׁעֲדַיִן לֹא גְזָזָהּ--הוֹאִיל וְנִתְיָאֲשׁוּ הַבְּעָלִים, מְשַׁלֵּם כְּשָׁעַת הַגְּזֵלָה.
וְאִם יָלְדָה וּגְזָזָהּ, הַגִּזּוֹת וְהַוְּלָדוֹת שֶׁלַּגַּזְלָן; וְאִם עֲדַיִן לֹא יָלְדָה וְלֹא גְזָזָהּ--שָׁמִין לוֹ, וְנוֹטֵל הַשְּׁבָח מִן הַנִּגְזָל, וּמַחְזִיר הַבְּהֵמָה עַצְמָהּ.

 גָּזַל פָּרָה מְעֻבֶּרֶת, וְנִתְיָאֲשׁוּ הַבְּעָלִים וְאַחַר כָּךְ יָלְדָה, רָחֵל טְעוּנָה, וְנִתְיָאֲשׁוּ הַבְּעָלִים וְאַחַר כָּךְ גְּזָזָהּ--מְשַׁלֵּם דְּמֵי פָּרָה הָעוֹמֶדֶת לֵילֶד, וּדְמֵי רָחֵל הָעוֹמֶדֶת לִגָּזֵז.
וְאִם לִפְנֵי יֵאוּשׁ אוֹ קֹדֶם שֶׁנִּשְׁתַּנָּת יָלְדָה אוֹ גְּזָזָהּ--הֲרֵי הַגִּזּוֹת וְהַוְּלָדוֹת שֶׁלַּבְּעָלִים, וְאַף עַל פִּי שֶׁנִּתְעַבְּרָה אוֹ נִטְעֲנָה בְּיַד הַגַּזְלָן, הוֹאִיל וְלֹא נִתְיָאֲשׁוּ הַבְּעָלִים וְלֹא נִשְׁתַּנָּת הַגְּזֵלָה, בִּרְשׁוּת בְּעָלֶיהָ הִיא עֲדַיִן אַף עַל פִּי שֶׁהַגַּזְלָן חַיָּב בְּאֻנְסֶיהָ.

 גָּנַב אוֹ גָּזַל, וְהִקְדִּישׁ וְטָבַח אַחַר שֶׁנִּתְיָאֲשׁוּ הַבְּעָלִים--הֲרֵי הִיא בִּרְשׁוּת הַגַּזְלָן מִשָּׁעָה שֶׁהִקְדִּישָׁהּ בִּלְבָד, כְּדֵי שֶׁלֹּא יְהֶא חוֹטֶא נִשְׂכָּר; וְכָל וַלְדוֹתֶיהָ וְגִזּוֹתֶיהָ מִשָּׁעַת גְּנֵבָה עַד שָׁעַת הֶקְדֵּשׁ, שֶׁלַּבְּעָלִים.

 בַּמֶּה דְּבָרִים אֲמוּרִים, בַּשְּׁבָח הַבָּא מֵאֵלָיו, כְּגוֹן גִּזּוֹת וּוְלָדוֹת.
אֲבָל אִם הָיְתָה כְּחוּשָׁה וּפִטְּמָהּ--אַפִלּוּ לִפְנֵי יֵאוּשׁ, נוֹטֵל מִן הַנִּגְזָל שְׁבָח הַפִּטּוּם.
וְכֵן כָּל כַּיּוֹצֶא בְּזֶה מִשְּׁבָח שֶׁיֵּשׁ בּוֹ הוֹצָאָה.

 שִׁנּוּי הַחוֹזֵר לִבְרִיָּתוֹ, אֵינוּ שִׁנּוּי.
כֵּיצַד: הַגּוֹזֵל עֵצִים וְדָבַק אוֹתָן בְּמַסְמְרִים, וְעָשָׂה מֵהֶן תֵּבָה--אֵינוּ שִׁנּוּי: שֶׁהֲרֵי אִפְשָׁר לְפָרַק אוֹתָן, וְהֶן חוֹזְרִין לוּחוֹת כְּשֶׁהָיוּ.
גָּזַל עָפָר, וְעָשָׂהוּ לְבֵנָה--לֹא קָנָה: שְׁאִם יָדֹק הַלְּבֵנָה, תַּחְזֹר עָפָר כְּשֶׁהָיְתָה.
גָּזַל לָשׁוֹן שֶׁלְּמַתֶּכֶת, וְעָשָׂהוּ מַטְבֵּעַ--לֹא קָנָה: שְׁאִם יַתִּיךְ הַמַּטְבֵּעַ, יַחְזֹר לָשׁוֹן כְּשֶׁהָיְתָה.
וְכֵן כָּל כַּיּוֹצֶא בְּזֶה.

אֲבָל הַגּוֹזֵל עֵצִים וְשָׁפָן וּקְצָצָן, אוֹ חָפַר בָּהֶן וַעֲשָׂאָן כֵּלִים, אוֹ שֶׁגָּזַל צֶמֶר וּצְבָעוֹ, אוֹ נִפְּצוֹ וְלִבְּנוֹ, אוֹ שֶׁגָּזַל טְוִי וְעָשָׂהוּ בְּגָדִים, אוֹ שֶׁגָּזַל לְבֵנָה וַעֲשָׂאָהּ עָפָר, אוֹ אֲבָנִים וְסִתְּתָן, אוֹ מָעוֹת וְהִתִּיכָן--הֲרֵי זֶה שִׁנּוּי בְּיָדוֹ: שְׁאִם יַעֲשֶׂה אוֹתָן מָעוֹת אֲחֵרוֹת, פָּנִים חֲדָשׁוֹת הֶן.
וְכֵן כָּל כַּיּוֹצֶא בְּזֶה.

הַגּוֹזֵל מָעוֹת יְשָׁנוֹת, וְשָׁפָן וְחִדְּשָׁן--לֹא קָנָה: שֶׁהֲרֵי מִתְיַשְּׁנִין, וְחוֹזְרִין כְּשֶׁהָיוּ.
גָּזַל מָעוֹת חֲדָשִׁים, וְיִשְּׁנָם--קָנָה: שְׁאִם יְחַדַּשׁ אוֹתָן, פָּנִים חֲדָשׁוֹת הֶן.
גָּזַל דֶּקֶל מְחֻבָּר, וּקְצָצוֹ--לֹא קָנָה, אַפִלּוּ כְּרָתוֹ חֻלְיוֹת חֻלְיוֹת.
עָשָׂהוּ קוֹרוֹת, קָנָה.
גָּזַל קוֹרוֹת גְּדוֹלוֹת, וַעֲשָׂאָן קְטַנּוֹת--לֹא קָנָה; קְצָצָן לוּחוֹת, עַד שֶׁנִּשְׁתַּנָּה שְׁמָם--קָנָה.
גָּזַל לוֹלָב, וְהִפְרִיד עַלָּיו--קָנָה הָעַלִּים.
גָּזַל עַלִּים, וַעֲשָׂאָן הֻפְיָה--קָנָה.

גָּזַל טָלֶה וְנַעֲשָׂה אַיִל, עֵגֶל וְנַעֲשָׂה שׁוֹר--הֲרֵי זֶה שִׁנּוּי בְּיָדוֹ, וְקָנָהוּ; וּמְשַׁלֵּם כְּשָׁעַת הַגְּזֵלָה, וְאַף עַל פִּי שֶׁלֹּא נִתְיָאֲשׁוּ הַבְּעָלִים.

גָּזַל כְּלִי וְשִׁבְּרוֹ--אֵין שָׁמִין לוֹ הַפְּחָת, אֵלָא מְשַׁלֵּם דָּמָיו; וְהַכְּלִי הַשָּׁבוּר שֶׁלַּגַּזְלָן.
וְאִם רָצוּ הַבְּעָלִים לִטֹּל הַכְּלִי הַשָּׁבוּר--נוֹטְלִין, וּמְשַׁלֵּם הַפְּחָת: שֶׁזּוֹ תַּקָּנָה הִיא לַבְּעָלִים; וְאִם לֹא רָצוּ בָּהּ, הָרְשׁוּת בְּיָדָן.
וְכֵן כָּל כַּיּוֹצֶא בְּזֶה.

גְּזֵלָה שֶׁלֹּא נִשְׁתַּנָּת, וְהוּקְרָה--אַף עַל פִּי שֶׁנִּתְיָאֲשׁוּ מִמֶּנָּה הַבְּעָלִים--הֲרֵי זוֹ חוֹזֶרֶת לִבְעָלֶיהָ, וְאֵין לַגַּזְלָן בָּהּ כְּלוּם: שֶׁלֹּא תִקְּנוּ לַגַּזְלָן אֶת הַשְּׁבָח אַחַר יֵאוּשׁ, אֵלָא כְּגוֹן שְׁבָח גִּזּוֹת וּוְלָדוֹת; אֲבָל שְׁבָח הַיֹּקֶר--אִם הָיְתָה הַגְּזֵלָה קַיֶּמֶת, חוֹזֶרֶת בְּעֵינֶיהָ וְאֵינוּ זוֹכֶה בּוֹ.

הִלְכּוֹת גְּזֵלָה וַאֲבֵדָה פֵרֶק ג 
הַגּוֹזֵל חָבִית שֶׁלְּיַיִן מֵחֲבֵרוֹ, וַהֲרֵי הִיא שׁוֹוָה דֵּינָר בְּשָׁעַת הַגְּזֵלָה, וְהוּקְרָה אֶצְלוֹ וְעָמְדָה בְּאַרְבָּעָה--אִם שִׁבַּר אֶת הֶחָבִית אוֹ שָׁתָה אוֹתָהּ אוֹ מְכָרָהּ אוֹ נְתָנָהּ בְּמַתָּנָה, אַחַר שֶׁהוּקְרָה--מְשַׁלֵּם אַרְבָּעָה, כְּשָׁעַת הוֹצָאָה מִן הָעוֹלָם: שֶׁאִלּוּ הִנִּיחָהּ, הָיְתָה חוֹזֶרֶת בְּעַצְמָהּ.
נִשְׁבְּרָה מֵאֵלֶיהָ אוֹ אָבְדָה--מְשַׁלֵּם דֵּינָר, כְּשָׁעַת הַגְּזֵלָה.

הָיְתָה שׁוֹוָה בְּשָׁעַת הַגְּזֵלָה אַרְבָּעָה, וּבְשָׁעַת הוֹצָאָה מִן הָעוֹלָם דֵּינָר--מְשַׁלֵּם אַרְבָּעָה, כְּשָׁעַת הַגְּזֵלָה, בֵּין שֶׁשִּׁבַּר אוֹתָהּ אוֹ שְׁתָאָהּ, בֵּין שֶׁנִּשְׁבְּרָה אוֹ אָבְדָה מֵאֵלֶיהָ.
וְכֵן כָּל כַּיּוֹצֶא בְּזֶה.

הַגּוֹזֵל חוֹתָל שֶׁיֵּשׁ בּוֹ חֲמִשִּׁים תְּמָרִים, וּכְשֶׁיִּמָּכֵר הַחוֹתָל כֻּלּוֹ כְּאַחַת יִמָּכֵר בְּתִשְׁעָה, וּכְשֶׁיִּמָּכֵר אַחַת אַחַת יִמָּכֵר בַּעֲשָׂרָה--אֵינוּ מְשַׁלֵּם אֵלָא תִּשְׁעָה, וְאֵין הַנִּגְזָל יָכוֹל לוֹמַר לוֹ אֲנִי אַחַת אַחַת הָיִיתִי מוֹכֵר.
וְכֵן הַדִּין בַּמַּזִּיק, וְכֵן כָּל כַּיּוֹצֶא בְּזֶה בְּנִכְסֵי הִדְיוֹט; אֲבָל בַּהֶקְדֵּשׁ, אֵינוּ כֵּן אֵלָא מְשַׁלֵּם עֲשָׂרָה.

גָּזַל בְּהֵמָה וְהִזְקִינָה, אוֹ כָּחֲשָׁה כַּחַשׁ שְׁאֵינוּ יָכוֹל לַחְזֹר, גָּזַל עֲבָדִים וְהִזְקִינוּ, אוֹ כָּחֲשׁוּ כַּחַשׁ שְׁאֵינוּ יָכוֹל לַחְזֹר, כְּגוֹן חֳלָאִים שְׁאֵין לָהֶם רְפוּאַת תְּעָלָה, אוֹ שֶׁגָּזַל מַטְבֵּעַ וְנִסְדַּק אוֹ פְּסָלוֹ הַמֶּלֶךְ, אוֹ שֶׁגָּזַל פֵּרוֹת וְהִרְקִיבוּ כֻּלָּן, אוֹ יַיִן וְהִחְמִיץ--הֲרֵי זֶה כְּמִי שֶׁגָּזַל כְּלִי וְשִׁבְּרוֹ, וּמְשַׁלֵּם כְּשָׁעַת הַגְּזֵלָה.

אֲבָל אִם גָּזַל בְּהֵמָה וַעֲבָדִים, וְכָחֲשׁוּ כַּחַשׁ שֶׁאִפְשָׁר לַחְזֹר, אוֹ שֶׁגָּזַל מַטְבֵּעַ וְנִפְסַל בִּמְדִינָה זוֹ, וַהֲרֵי הוּא יוֹצֶא בִּמְדִינָה אַחֶרֶת, אוֹ שֶׁגָּזַל פֵּרוֹת וְהִרְקִיבוּ מִקְצָתָן, אוֹ תְּרוּמָה וְנִטְמֵאת, אוֹ שֶׁגָּזַל חָמֵץ וְעָבַר עָלָיו הַפֶּסַח, אוֹ בְּהֵמָה וְנֶעֶבְרָה בָּהּ עֲבֵרָה, אוֹ נִפְסְלָה מִלִּקָּרֵב, אוֹ שֶׁהָיְתָה יוֹצְאָה לְהִסָּקֵל--אוֹמֵר לוֹ הֲרֵי שֶׁלָּךְ לְפָנֶיךָ, וּמַחְזִיר אוֹתָהּ בְּעַצְמָהּ.

 בַּמֶּה דְּבָרִים אֲמוֹרִים, בְּשֶׁהִחְזִיר הַגְּזֵלָה.
אֲבָל אִם נִשְׂרְפָה הַגְּזֵלָה, אוֹ אָבְדָה אַחַר שֶׁנֶּאֶסְרָה בַּהֲנָאָה--חַיָּב לְהַחְזִיר לוֹ דָּמֶיהָ כְּשָׁעַת הַגְּזֵלָה.
לְפִיכָּךְ אִם כָּפַר בּוֹ אַחַר שֶׁנֶּאֶסְרָה בַּהֲנָאָה, וְנִשְׁבַּע--חַיָּב לְשַׁלַּם קֶרֶן וְחֹמֶשׁ וְאָשָׁם.

 הַגּוֹזֵל בְּהֵמָה וְנָשָׂא עָלֶיהָ מַשָּׂא, אוֹ רָכַב עָלֶיהָ, אוֹ חָרַשׁ בָּהּ אוֹ דָּשׁ בָּהּ וְכַיּוֹצֶא בְּזֶה, וְהִחְזִירָהּ לִבְעָלֶיהָ--אַף עַל פִּי שֶׁעָבַר בְּלֹא תַעֲשֶׂה, אֵינוּ חַיָּב לְשַׁלַּם כְּלוּם: שֶׁהֲרֵי לֹא הִפְסִידָהּ, וְלֹא הִכְחִישָׁהּ.
וְאִם הֻחְזַק אָדָם זֶה לִגְזֹל אוֹ לַעֲשׂוֹת מַעֲשִׂים אֵלּוּ, פָּעַם אַחַר פַּעַם--קוֹנְסִין אוֹתוֹ, וְאַפִלּוּ בְּחוּצָה לָאָרֶץ, וְשָׁמִין הַשָּׂכָר אוֹ הַשְּׁבָח שֶׁהִשְׁבִּיחַ בַּבְּהֵמָה, וּמְשַׁלֵּם לַנִּגְזָל.

 הַתּוֹקֵף עַבְדּוֹ שֶׁלַּחֲבֵרוֹ, וְעָשָׂה בּוֹ מְלָאכָה, וְלֹא בִּטְּלוֹ מִמְּלָאכָה אַחֶרֶת--פָּטוּר, שֶׁנּוֹחַ לוֹ לָאָדָם שֶׁלֹּא יִבְטַל עַבְדּוֹ; וְאִם בִּטְּלוֹ מִמְּלָאכָה אַחֶרֶת, מְשַׁלֵּם לוֹ כְּפוֹעֵל.

 הַתּוֹקֵף סְפִינָתוֹ שֶׁלַּחֲבֵרוֹ, וְעָשָׂה בָּהּ מְלָאכָה--אִם אֵינָהּ עֲשׂוּיָה לְשָׂכָר--שָׁמִין כַּמָּה פְּחָתָהּ, וּמְשַׁלֵּם.
וְאִם הִיא עֲשׂוּיָה לְשָׂכָר--אִם יָרַד לָהּ בְּתוֹרַת שְׂכִירוּת, הוֹאִיל וְיָרַד שֶׁלֹּא בִּרְשׁוּת--אִם רָצָה הַבַּעַל לִטֹּל שְׂכָרָהּ, נוֹטֵל; רָצָה לִטֹּל פְּחָתָהּ, נוֹטֵל.
וְאִם יָרַד לָהּ בְּתוֹרַת גָּזֵל, נוֹתֵן הַפְּחָת.
וְכֵן כָּל כַּיּוֹצֶא בְּזֶה.

 הַדָּר בַּחֲצַר חֲבֵרוֹ שֶׁלֹּא מִדַּעְתּוֹ--אִם אוֹתָהּ חָצֵר אֵינָהּ עֲשׂוּיָה לְשָׂכָר--אֵינוּ צָרִיךְ לְהַעֲלוֹת לוֹ שָׂכָר, אַף עַל פִּי שֶׁדֶּרֶךְ זֶה הַדָּר לִשְׂכֹּר מָקוֹם לְעַצְמוֹ: שֶׁזֶּה נִהְנָה, וְזֶה לֹא חָסֵר.
וְאִם הֶחָצֵר עֲשׂוּיָה לְשָׂכָר--אַף עַל פִּי שְׁאֵין דֶּרֶךְ זֶה לִשְׂכֹּר, צָרִיךְ לְהַעֲלוֹת לוֹ שָׂכָר: שֶׁהֲרֵי חִסְּרוֹ מָמוֹן.

 מִי שֶׁהָיָה לוֹ צֶמֶר וְסַמָּנִין שְׁרוּיִין, וּבָא אֶחָד וְצָבַע הַצֶּמֶר בְּסַמָּנִין שֶׁלֹּא מִדַּעַת חֲבֵרוֹ--מְשַׁלֵּם לוֹ דְּמֵי מַה שֶׁהִפְסִיד בַּצֶּמֶר, וְאֵינוּ מְחַשֵּׁב לוֹ שְׁבָח סַמָּנִין שֶׁעַל גַּבֵּי הַצֶּמֶר.
וְאִם תָּפַס הַנִּזָּק דְּמֵי מַה שֶׁחִסְּרוֹ מִן הַסַּמָּנִין, אֵין מוֹצִיאִין מִיָּדוֹ.

 הַשּׁוֹלֵחַ יָד בַּפִּקָּדוֹן--בֵּין שֶׁשָּׁלַח יָד בְּעַצְמוֹ, אוֹ עַל יַד בְּנוֹ וְעַבְדּוֹ וּשְׁלוּחוֹ--הֲרֵי זֶה גַּזְלָן, וְנִתְחַיַּב בְּאֻנְסָיו, וְנַעֲשָׂת הַגְּזֵלָה בִּרְשׁוּתוֹ, כְּדִין כָּל הַגַּזְלָנִים.

חָשַׁב לִשְׁלֹחַ יָד בַּפִּקָּדוֹן--אֵינוּ חַיָּב בְּאַחְרָיוּתוֹ, עַד שֶׁיִּשְׁלַח יָד.
וּמִשֶּׁשָּׁלַח יָד, נִתְחַיַּב בּוֹ: אַף עַל פִּי שֶׁלֹּא חִסַּר מִמֶּנּוּ כְּלוּם, אֵלָא נָטַל הַפִּקָּדוֹן מִמָּקוֹם לְמָקוֹם בִּרְשׁוּתוֹ כְּדֵי לִשְׁלֹחַ בּוֹ יָד--הֲרֵי זֶה חַיָּב, שֶׁשְּׁלִיחוּת יָד אֵינָהּ צְרִיכָה חֶסְרוֹן.

 הִגְבִּיהַּ אֶת הֶחָבִית לִטֹּל מִמֶּנָּה רְבִיעִית--נִתְחַיַּב בְּאֻנְסֶיהָ, אַף עַל פִּי שֶׁלֹּא נָטַל.
אֲבָל אִם הִגְבִּיהַּ אֶת הַכִּיס לִטֹּל מִמֶּנּוּ דֵּינָר, וְכַיּוֹצֶא בַּכִּיס מִדְּבָרִים שְׁאֵינָן גּוּף אֶחָד--הֲרֵי זֶה סְפֵק אִם נִתְחַיַּב בְּכָל הַכִּיס, אוֹ לֹא נִתְחַיַּב אֵלָא בְּדֵינָר בִּלְבָד.

 הָיוּ פֵּרוֹת מֻפְקָדִין אֶצְלוֹ, וְנָטַל מִקְצָתָן--אֵינוּ חַיָּב אֵלָא בְּאַחְרָיוּת הַפֵּרוֹת שֶׁנָּטַל; וּשְׁאָר הַפִּקָּדוֹן הַמֻּנָּח בִּמְקוֹמוֹ, הֲרֵי הוּא בִּרְשׁוּת בְּעָלָיו.
וְאִם נִפְסַד הַשְּׁאָר מֵחֲמַת זֶה שֶׁנָּטַל, חַיָּב בַּכֹּל.

כֵּיצַד: הִטָּה אֶת הֶחָבִית בִּמְקוֹמָהּ, וְנָטַל מִמֶּנָּה רְבִיעִית אוֹ יָתֵר--אִם נִשְׁבְּרָה אַחַר שֶׁנָּטַל, וְהִיא בִּמְקוֹמָהּ--אֵינוּ חַיָּב אֵלָא בְּמַה שֶׁנָּטַל, שֶׁהֲרֵי לֹא הִגְבִּיהַּ הֶחָבִית; וְאִם הִחְמִיצָה, מְשַׁלֵּם אֶת דְּמֵי כֻּלָּהּ כְּשָׁעַת הַגְּזֵלָה.
וְכֵן כָּל כַּיּוֹצֶא בְּזֶה.

 הַכּוֹפֵר בַּפִּקָּדוֹן בְּבֵית דִּין--אִם הָיָה בִּרְשׁוּתוֹ בָּעֵת שֶׁכָּפַר--נַעֲשָׂה עָלָיו גַּזְלָן, וְחַיָּב בְּאֻנְסָיו.

 הַשּׁוֹאֵל שֶׁלֹּא מִדַּעַת הַבְּעָלִים, הֲרֵי זֶה גַּזְלָן.
הָיָה כְּלִי בְּיַד בְּנוֹ שֶׁלְּבַעַל הַבַּיִת, אוֹ בְּיַד עַבְדּוֹ, וּלְקָחוֹ אֶחָד מֵהֶן וְנִשְׁתַּמַּשׁ בּוֹ--הֲרֵי זֶה שׁוֹאֵל שֶׁלֹּא מִדַּעַת, וְנַעֲשָׂה בִּרְשׁוּתוֹ, וְנִתְחַיַּב בְּאֻנְסָיו, עַד שֶׁיַּחְזִירֶנּוּ לַבְּעָלִים; לְפִיכָּךְ אִם הִחְזִירוּ לַקָּטָן שֶׁהָיָה בְּיָדוֹ, אוֹ לָעֶבֶד, וְאָבַד מֵהֶן אוֹ נִשְׁבַּר--חַיָּב לְשַׁלַּם.
וְכֵן כָּל כַּיּוֹצֶא בְּזֶה.

 הַחוֹטֵף מַשְׁכּוֹן מִיַּד הַלּוֹוֶה שֶׁלֹּא בִּרְשׁוּת בֵּית דִּין--הֲרֵי זֶה גַּזְלָן, אַף עַל פִּי שְׁהוּא חַיָּב לוֹ.
וְאֵין צָרִיךְ לוֹמַר אִם נִכְנַס לְתוֹךְ בֵּית חֲבֵרוֹ וּמִשְׁכְּנוֹ--שְׁהוּא גַּזְלָן, שֶׁנֶּאֱמָר "בַּחוּץ, תַּעֲמֹד" .

הִלְכּוֹת גְּזֵלָה וַאֲבֵדָה פֵּרֶק ד 
קְנָס קָנְסוּ חֲכָמִים לַגַּזְלָנִין, שֶׁיִּהְיֶה הַנִּגְזָל נִשְׁבָּע עַל כָּל מַה שֶׁיִּטְעֹן, וְנוֹטֵל מִן הַגַּזְלָן: וְהוּא, שֶׁיִּהְיֶה זֶה מֻחְזָק שֶׁגְּזָלוֹ בִּשְׁנֵי עֵדִים.

כֵּיצַד: הֲרֵי שֶׁנִּכְנַס לְתוֹךְ בֵּית חֲבֵרוֹ לְמַשְׁכְּנוֹ בִּפְנֵי עֵדִים, וְלֹא הָיָה תַּחַת כְּנָפָיו כְּלוּם, וְיָצָא וְכֵלִים מֻטָּלִין לוֹ תַּחַת כְּנָפָיו, וְלֹא יָדְעוּ הָעֵדִים מַה הֶן.
בַּעַל הַבַּיִת אוֹמֵר כָּךְ וְכָּךְ גְּזַלְתַּנִי--בֵּין שֶׁאָמַר הַגַּזְלָן מֵעוֹלָם לֹא נִכְנַסְתִּי וְלֹא נָטַלְתִּי כְּלוּם, בֵּין שֶׁאָמַר נִכְנַסְתִּי לְמַשְׁכַּן כְּמוֹ שֶׁאָמְרוּ הָעֵדִים אֲבָל לֹא נָטַלְתִּי וְלֹא הָיָה תַּחַת כְּנָפַי אֵלָא כֵּלִים שֶׁלִּי, בֵּין שֶׁאָמַר נָטַלְתִּי כְּלִי זֶה וּבַעַל הַבַּיִת טוֹעֵן שֶׁנָּטַל זֶה וּכְלִי אַחֵר--הֲרֵי בַּעַל הַבַּיִת נִשְׁבָּע בִּנְקִיטַת חֵפֶץ, וְנוֹטֵל כָּל מַה שֶׁיִּטְעֹן.

בַּמֶּה דְּבָרִים אֲמוּרִים, בְּשֶׁטָּעַן דְּבָרִים שְׁהוּא אָמוּד בָּהֶן, אוֹ שְׁהוּא אָמוּד שֶׁמַּפְקִידִין אֶצְלוֹ אוֹתָן הַדְּבָרִים שֶׁטָּעַן, וְטָעַן בִּדְבָרִים שֶׁאִפְשָׁר שֶׁיִּנָּטְלוּ תַּחַת הַכְּנָפַיִם כְּמוֹ שֶׁהֵעִידוּ הָעֵדִים.

רָאוּהוּ עֵדִים שֶׁנִּכְנַס לְמַשְׁכַּן אֶת חֲבֵרוֹ, וְלֹא רָאוּהוּ בְּעֵת שֶׁיָּצָא אוֹ שֶׁיָּצָא וְאֵין נִרְאֶה תַּחַת כְּנָפָיו כְּלוּם, וּבַעַל הַבַּיִת טוֹעֵן וְאוֹמֵר כָּךְ וְכָּךְ נָטַל--אַפִלּוּ אָמַר מֵעוֹלָם לֹא נִכְנַסְתִּי, שֶׁהֲרֵי מַכְחִישׁ אֶת הָעֵדִים--הֲרֵי זֶה פָּטוּר: שְׁאִם אָמַר נִכְנַסְתִּי וְלֹא נָטַלְתִּי, נִשְׁבָּע שְׁבוּעַת הֶסֵּת שֶׁלֹּא נָטַל כְּלוּם וְהוֹלֵךְ--שֶׁאִפְשָׁר שֶׁיִּכָּנֵס לִגְזֹל, וְלֹא גָזַל.

הָיָה עֵד אֶחָד מְעִידוֹ שֶׁנִּכְנַס וְנָטַל כֵּלִים תַּחַת כְּנָפָיו, וְאֵינוּ יוֹדֵעַ מַה הֶן, וְהוּא אוֹמֵר לֹא גָזַלְתִּי כְּלוּם, אוֹ שֶׁאָמַר בְּחוֹבִי נָטַלְתִּי--הוֹאִיל וְאֵין הָעֵד יוֹדֵעַ מַה הָיָה תַּחַת כְּנָפָיו, הֲרֵי זֶה נִשְׁבָּע בִּנְקִיטַת חֵפֶץ שֶׁלֹּא גָזַל: שְׁאֵינוּ מֻחְזָק בְּגַזְלָנוּת, אֵלָא בִּשְׁנֵי עֵדִים.

כְּשֵׁם שֶׁבַּעַל הַבַּיִת נִשְׁבָּע וְנוֹטֵל מִן הַגַּזְלָן--כָּךְ שׁוֹמֵר שֶׁלְּבַעַל הַבַּיִת, אַפִלּוּ אִשְׁתּוֹ שֶׁלַּשּׁוֹמֵר נִשְׁבַּעַת שֶׁזֶּה נָטַל כָּךְ וְכָּךְ, וּמְשַׁלֵּם הַגַּזְלָן.

הָיָה שָׁם שְׂכִירוֹ אוֹ לְקִיטוֹ שֶׁלְּבַעַל הַבַּיִת, אֵינָן נִשְׁבָּעִין וְנוֹטְלִין.
וְאֵין הַנִּגְזָל יָכוֹל לִשָּׁבַע, שֶׁהֲרֵי לֹא הָיָה בְּבֵיתוֹ בְּשָׁעָה שֶׁנִּגְזַל; וְאֵין הָעֵדִים יוֹדְעִים מַה נָטַל תַּחַת כְּנָפָיו, כְּדֵי לְחַיַּב הַגַּזְלָן לְהַחְזִיר.
וְאֵין מַשְׁבִּיעִין אֶת הַגַּזְלָן, מִפְּנֵי שְׁהוּא חָשׁוּד עַל הַשְּׁבוּעָה.

וְכֵיצַד עוֹשִׂים בְּדִין זֶה--מַחְרִים בַּעַל הַבַּיִת חֵרֶם סְתָם עַל מִי שֶׁנָּטַל מִבֵּיתוֹ כְּלוּם, וְאֵינוּ מוֹדֶה בְּבֵית דִּין.
וְאַפִלּוּ הוֹדָה הַגַּזְלָן שֶׁגָּזַל מִקְצָת--מַחְזִיר הַמִּקְצָת שֶׁהוֹדָה בָּהּ בִּלְבָד, שֶׁהֲרֵי אֵין בַּעַל הַבַּיִת טוֹעֲנוֹ טְעָנַת וַדַּאי.

הַגּוֹזֵל אֶחָד מֵחֲמִשָּׁה, וְאֵינוּ יוֹדֵעַ מִי הוּא הַנִּגְזָל, וְכָל אֶחָד וְאֶחָד מֵהֶן תּוֹבְעוֹ וְאוֹמֵר, לִי גָּזַלְתָּ--אַף עַל פִּי שְׁאֵין שָׁם עֵדִים שֶׁגָּזַל--הֲרֵי כָּל אֶחָד מֵהֶן נִשְׁבָּע שֶׁזֶּה גְּזָלוֹ, וּמְשַׁלֵּם גְּזֵלָה לְכָל אֶחָד וְאֶחָד.
אַף דָּבָר זֶה, קְנָס הוּא שֶׁקָּנְסוּ אוֹתוֹ חֲכָמִים מִפְּנֵי שֶׁעָבַר עֲבֵרָה וְגָזַל; אֲבָל דִּין תּוֹרָה, אֵינוּ חַיָּב לְשַׁלַּם מִסָּפֵק.

אָמַר לִשְׁנַיִם גָּזַלְתִּי אֶחָד מִכֶּם, אוֹ אָבִיו שֶׁלְּאֶחָד מִכֶּם, וְאֵינִי יוֹדֵעַ אֵיזֶה הוּא--אִם בָּא לָצֵאת יְדֵי שָׁמַיִם, חַיָּב לְשַׁלַּם גְּזֵלָה לְכָל אֶחָד וְאֶחָד.
אֲבָל בַּדִּין, אֵינוּ נוֹתֵן אֵלָא גְּזֵלָה אַחַת, וְהֶן חוֹלְקִין אוֹתָהּ בֵּינֵיהֶן: שֶׁהֲרֵי אֵין אֶחָד מֵהֶן יוֹדֵעַ שֶׁנִּגְזַל, אֵלָא זֶה בָּא וְהוֹדִיעָם; וְלֹא קָנְסוּ חֲכָמִים בְּדָבָר זֶה, מִפְּנֵי שְׁאֵין לוֹ תּוֹבֵעַ.

הַטּוֹעֵן אֶת חֲבֵרוֹ, וְאָמַר לוֹ גְּזַלְתַּנִי מֵאָה--אִם אָמַר לֹא גָזַלְתִּי, נִשְׁבָּע שְׁבוּעַת הֶסֵּת כְּדִין כָּל נִתְבָּע.
וְאִם הוֹדָה שֶׁגְּזָלוֹ חֲמִשִּׁים, מְשַׁלֵּם חֲמִשִּׁים; וְנִשְׁבָּע שְׁבוּעַת הַתּוֹרָה עַל הַשְּׁאָר כְּדִין כָּל מוֹדֶה בְּמִקְצָת, שֶׁהֲרֵי לֹא הֻחְזַק גַּזְלָן בְּעֵדִים.

וְכֵן הַטּוֹעֵן אֶת חֲבֵרוֹ שֶׁנִּכְנַס לְבֵיתוֹ וּגְזָלוֹ כֵּלִים, וְהוּא אוֹמֵר דֶּרֶךְ מַשְׁכּוֹן לְקַחְתִּים בְּחוֹב שֶׁיֵּשׁ לִי אֶצְלָךְ, וּבַעַל הַבַּיִת אוֹמֵר אֵין לָךְ בְּיָדִי כְּלוּם--אַף עַל פִּי שֶׁהוֹדָה שֶׁמִּשְׁכְּנוֹ שֶׁלֹּא בִּרְשׁוּת, הוֹאִיל וְאֵין שָׁם עֵדִים שֶׁמְּעִידִים שֶׁגָּזַל, הֲרֵי זֶה נִשְׁבָּע וְגוֹבֶה חוֹבוֹ מִן הַמַּשְׁכּוֹן, שֶׁהַפֶּה שֶׁאָסַר הוּא הַפֶּה שֶׁהִתִּיר; וְהוֹאִיל וְהוּא נִשְׁבָּע וְנוֹטֵל, הֲרֵי זֶה נִשְׁבָּע בִּנְקִיטַת חֵפֶץ כְּמוֹ שֶׁיִּתְבָּאַר בְּהִלְכּוֹת טוֹעֵן וְנִטְעָן.

 רָאוּהוּ עֵדִים שֶׁנִּכְנַס לְתוֹךְ בֵּיתוֹ שֶׁלַּחֲבֵרוֹ שֶׁלֹּא בִּפְנֵי בַּעַל הַבַּיִת, וְנָטַל מִשָּׁם כֵּלִים: אַף עַל פִּי שֶׁהוֹצִיאָן מְגֻלִּין, וְאַף עַל פִּי שֶׁבַּעַל הַבַּיִת הַזֶּה עָשׂוּי לִמְכֹּר אֶת כֵּלָיו--אִם טָעַן וְאָמַר דֶּרֶךְ גָּזֵל לְקָחָן, וְהַלָּה אוֹמֵר בִּרְשׁוּתָךְ בָּאתִי וְאַתָּה מְכַרְתָּם לִי, אוֹ נְתַתָּם לִי, אוֹ בַּחוֹב שֶׁיֵּשׁ לִי אֶצְלָךְ תְּפַסְתִּים--אֵינוּ נֶאֱמָן: שֶׁכָּל הַנִּכְנָס לְבֵית חֲבֵרוֹ שֶׁלֹּא בְּפָנָיו, וְנָטַל כֵּלִים מִשָּׁם וְהוֹצִיאָן בִּפְנֵי עֵדִים--הֲרֵי זֶה בְּחֶזְקַת גַּזְלָן.
לְפִיכָּךְ מַחְזִיר הַכֵּלִים לְבַעַל הַבַּיִת; וְאֵין כָּאן שְׁבוּעָה, שֶׁהֲרֵי הָעֵדִים רָאוּ מַה גָּזַל.
וְאַחַר שֶׁיַּחְזִיר, חוֹזֵר וְתוֹבֵעַ אֶת בַּעַל הַבַּיִת בְּכָל מַה שֶׁיִּטְעֹן, וְהַדִּין בֵּינֵיהֶן.

 וְכֵן אִם הָיָה שָׁם עֵד אֶחָד בִּלְבָד, וּבַעַל הַבַּיִת טוֹעֵן שֶׁגָּזוּל הוּא כְּלִי זֶה בְּיָדוֹ, וְהַלָּה אוֹמֵר לָקוּחַ הוּא בְּיָדִי, אוֹ בְּחוֹבִי גְּבִיתִיו, אוֹ שֶׁלִּי הָיָה וּפִקָּדוֹן הוּא אֶצְלָךְ--הֲרֵי זֶה חַיָּב לְהַחְזִיר הַכְּלִי לִבְעָלָיו, בְּלֹא שְׁבוּעָה: שֶׁאִלּוּ הָיוּ שָׁם שְׁנֵי עֵדִים, הָיָה חַיָּב לְשַׁלַּם.
וְעַכְשָׁו שְׁאֵין שָׁם אֵלָא עֵד אֶחָד, חַיָּב שְׁבוּעָה, וְאֵינוּ יָכוֹל לִשָּׁבַע, שֶׁהֲרֵי אֵינוּ מַכְחִישׁ אֶת הָעֵד; וְכָל הַמְּחֻיָּב שְׁבוּעָה וְאֵינוּ יָכוֹל לִשָּׁבַע, מְשַׁלֵּם.

לְפִיכָּךְ אִם כָּפַר, וְאָמַר לֹא נִכְנַסְתִּי לְבֵיתוֹ וְלֹא נָטַלְתִּי כְּלוּם--הוֹאִיל וְאֵין שָׁם אֵלָא עֵד אֶחָד, וְהוּא מַכְחִישׁוֹ--הֲרֵי זֶה נִשְׁבָּע שְׁבוּעַת הַתּוֹרָה שֶׁלֹּא לָקַח מִבֵּיתוֹ כְּלוּם, וְנִפְטָר.

 מַעֲשֶׂה בְּאֶחָד שֶׁחָטַף לָשׁוֹן שֶׁלְּכֶסֶף מִיַּד חֲבֵרוֹ בִּפְנֵי עֵד אֶחָד, וּבָא הַחוֹטֵף וְאָמַר חָטַפְתִּי, וְשֶׁלִּי חָטַפְתִּי; וְחִיְּבוּ אוֹתוֹ חֲכָמִים לְהַחְזִיר--מִפְּנֵי שְׁהוּא מְחֻיָּב שְׁבוּעָה בְּעֵד זֶה וְאֵינוּ יָכוֹל לִשָּׁבַע, שֶׁהֲרֵי הוֹדָה כְּמוֹ שֶׁאָמַר הָעֵד.
וְאִלּוּ לֹא הָיָה שָׁם עֵד כְּלָל, הָיָה נִשְׁבָּע שְׁבוּעַת הֶסֵּת שֶׁשֶּׁלּוֹ חָטַף; וְאִלּוּ הִכְחִישׁ הָעֵד וְאָמַר מֵעוֹלָם לֹא חָטַפְתִּי, הָיָה נִשְׁבָּע שְׁבוּעַת הַתּוֹרָה שֶׁלֹּא חָטַף.
וּכְדִין זֶה דָּנִין בְּכָל כַּיּוֹצֶא בְּזֶה, בְּכָל מָקוֹם.

 חָטַף מִמֶּנּוּ זְהוּבִים בִּפְנֵי עֵד אֶחָד, וְהוּא אוֹמֵר שֶׁלִּי חָטַפְתִּי וְעֶשְׂרִים הָיוּ--אַף עַל פִּי שְׁאֵין הָעֵד יוֹדֵעַ כַּמָּה חָטַף, הֲרֵי זֶה מְשַׁלֵּם הָעֶשְׂרִים: שֶׁהֲרֵי יָדַע בַּוַּדַּאי שֶׁזְּהוּבִים חָטַף.
וְאִלּוּ הָיוּ שְׁנַיִם, הָיָה חַיָּב לְשַׁלַּם; וְנִמְצָא בְּעֵד אֶחָד מְחֻיָּב שְׁבוּעָה וְאֵינוּ יָכוֹל לִשָּׁבַע, כְּמוֹ שֶׁבֵּאַרְנוּ.

 אָמַר הַחוֹטֵף עֶשְׂרִים חָטַפְתִּי, וְעֶשְׂרִים שֶׁלִּי הֶן, וְהַנִּגְזָל אוֹמֵר מֵאָה חָטַף--הוֹאִיל וְאֵין הָעֵד יוֹדֵעַ מִנְיָנָן, הֲרֵי מְשַׁלֵּם הָעֶשְׂרִים שֶׁהוֹדָה בָּהֶן שֶׁחֲטָפָן; וְנִשְׁבָּע שְׁבוּעַת הַתּוֹרָה עַל הַשְּׁאָר, שֶׁהֲרֵי נִתְחַיַּב בְּמִקְצָת.
וְדַעְתִּי נוֹטָה בְּזֶה שֶׁיִּשָּׁבַע הֶסֵּת, שֶׁהֲרֵי לֹא הוֹדָה בִּכְלוּם אֵלָא אָמַר שֶׁלִּי חָטַפְתִּי.

 נִכְנַס לְבֵיתוֹ שֶׁלַּחֲבֵרוֹ שֶׁלֹּא בְּפָנָיו, וְנָטַל מִשָּׁם כֵּלִים בִּפְנֵי עֵד אֶחָד, וְאֵין הָעֵד יוֹדֵעַ כַּמָּה נָטַל--הֲרֵי בַּעַל הַבַּיִת אוֹמֵר עֶשְׂרִים כֵּלִים הָיוּ בְּבֵיתִי, וְהַגּוֹזֵל אוֹמֵר לֹא נָטַלְתִּי אֵלָא עֲשָׂרָה וְהֶם שֶׁלִּי--חַיָּב לְהַחְזִיר הָעֲשָׂרָה, מִפְּנֵי שְׁהוּא מְחֻיָּב שְׁבוּעָה וְאֵינוּ יָכוֹל לִשָּׁבַע; וְאֵינוּ נִשְׁבָּע עַל הַשְּׁאָר אַפִלּוּ שְׁבוּעַת הֶסֵּת, מִפְּנֵי שְׁאֵינוּ יָכוֹל לִטְעֹן עַל הַגַּזְלָן טְעָנַת וַדַּאי.

הִלְכּוֹת גְּזֵלָה וַאֲבֵדָה פֵּרֶק ה 
אָסוּר לִקְנוֹת דָּבָר הַגָּזוּל מִן הַגַּזְלָן, וְאָסוּר לְסַעֲדוֹ עַל שִׁנּוּיוֹ כְּדֵי שֶׁיִּקְנֵהוּ: שֶׁכָּל הָעוֹשֶׂה דְּבָרִים אֵלּוּ וְכַיּוֹצֶא בָּהֶן--מְחַזֵּק יְדֵי עוֹבְרֵי עֲבֵרָה, וְעוֹבֵר עַל "וְלִפְנֵי עִוֵּר, לֹא תִתֵּן מִכְשֹׁל" .

אָסוּר לֵהָנוֹת בְּדָבָר הַגָּזוּל, וְאַפִלּוּ לְאַחַר יֵאוּשׁ: וְהוּא, שֶׁיֵּדַע בַּוַּדַּאי שֶׁדָּבָר זֶה הוּא הַגְּזֵלָה עַצְמָהּ.
כֵּיצַד: יָדַע בַּוַּדַּאי שֶׁבְּהֵמָה זוֹ גְּזוּלָה, אָסוּר לִרְכֹּב עָלֶיהָ אוֹ לַחְרֹשׁ בָּהּ.
גָּזַל בַּיִת אוֹ שָׂדֶה--אָסוּר לַעֲבֹר בְּתוֹכָהּ, אוֹ לְהִכָּנֵס לָהּ בַּחַמָּה מִפְּנֵי הַחַמָּה וּבַגְּשָׁמִים מִפְּנֵי הַגְּשָׁמִים; וְאִם דָּר בְּתוֹכָהּ--חַיָּב לְהַעֲלוֹת שָׂכָר לַבְּעָלִים, כְּדִין הַדָּר בַּחֲצַר חֲבֵרוֹ שֶׁלֹּא מִדַּעְתּוֹ.
גָּזַל דְּקָלִים, וְעָשָׂה מֵהֶן גֶּשֶׁר--אָסוּר לַעֲבֹר עָלָיו.
וְכֵן כָּל כַּיּוֹצֶא בְּזֶה.

 מִי שֶׁעָבַר, וְאָכַל הַגְּזֵלָה אַחַר יֵאוּשׁ--פָּטוּר מִלְּשַׁלַּם.
וְאִם אָכַל קֹדֶם יֵאוּשׁ, וְרָצוּ הַבְּעָלִים לִגְבּוֹת מִן הָאוֹכֵל--גּוֹבִין, שֶׁעֲדַיִן בִּרְשׁוּתָן הִיא; וְאִם רָצוּ, גּוֹבִין מִן הַגַּזְלָן.

 הַגּוֹזֵל וּמֵת, בֵּין שֶׁהֶאֱכִיל אֶת הַגְּזֵלָה לַבָּנִים אַחַר יֵאוּשׁ, בֵּין שֶׁלֹּא הֶאֱכִילָם אֵלָא מְכָרָהּ אוֹ אִבְּדָהּ--אִם הִנִּיחַ קַרְקָע, חַיָּבִין לְשַׁלַּם; אֲבָל מִן הַמִּטַּלְטְלִין, אֵינָן חַיָּבִין לְשַׁלַּם--שֶׁדְּמֵי הַגְּזֵלָה חוֹב הֶן עַל הַגַּזְלָן, וְאֵין הַמִּטַּלְטְלִין מִשְׁתַּעְבְּדִין לְבַעַל חוֹב.

 כְּבָר תִּקְּנוּ הַגְּאוֹנִים לִגְבּוֹת בַּעַל חוֹב מִן הַמִּטַּלְטְלִין, וְאַפִלּוּ בְּמַלְוָה עַל פֶּה; לְפִיכָּךְ חַיָּבִין לְשַׁלַּם בֵּין אָכְלוּ בֵּין לֹא אָכְלוּ, בֵּין נִתְיָאֲשׁוּ הַבְּעָלִים בֵּין לֹא נִתְיָאֲשׁוּ, בֵּין מִן הַקַּרְקָע בֵּין מִן הַמִּטַּלְטְלִין שֶׁהִנִּיחַ.

 דִּין הַלּוֹקֵחַ מִטַּלְטְלִין מִן הַגַּזְלָן, כַּלּוֹקֵחַ מִן הַגַּנָּב: אִם גַּזְלָן מְפֻרְסָם הוּא, לֹא עָשׂוּ בּוֹ תַּקָּנַת הַשּׁוּק.
וְאִם אֵינוּ מְפֻרְסָם, עָשׂוּ בּוֹ תַּקָּנַת הַשּׁוּק, וְנוֹתֵן הַנִּגְזָל לַלּוֹקֵחַ דָּמִים שֶׁנָּתַן, וְלוֹקֵחַ גְּזֵלָתוֹ; וְחוֹזֵר וְתוֹבֵעַ הַגַּזְלָן בִּדְמֵי הַגְּזֵלָה.
וְאִם כְּבָר נִתְיָאֲשׁוּ הַבְּעָלִים--קָנָה לוֹקֵחַ עַצְמָהּ שֶׁלַּגְּזֵלָה, וְאֵינוּ מַחְזִירָהּ.

 אָסוּר לֵהָנוֹת מִן הַגַּזְלָן; וְאִם הָיָה מוּעָט שֶׁלּוֹ--אַף עַל פִּי שֶׁרֹב מְמוֹנוֹ גָּזוּל, מֻתָּר לֵהָנוֹת מִמֶּנּוּ עַד שֶׁיִּוָּדַע בַּוַּדַּאי שֶׁדָּבָר זֶה גָּזוּל בְּיָדוֹ.

 בְּנֵי אָדָם שֶׁחֶזְקָתָן גַּזְלָנִין, וְחֶזְקַת כָּל מְמוֹנָן מִן הַגָּזֵל מִפְּנֵי שֶׁמְּלַאכְתָּן גַּזְלָנוּת, כְּגוֹן הַמּוֹכְסִין וְהַלִּסְטִין--אָסוּר לֵהָנוֹת מֵהֶן, שֶׁחֶזְקַת מַאֲכָל זֶה שְׁהוּא גָּזוּל; וְאֵין מְצָרְפִין דֵּינָרִים מִן הַתֵּבָה שֶׁלָּהֶן, שֶׁהַכֹּל בְּחֶזְקַת גְּזֵלָה.

 נָטְלוּ מוֹכְסִין כְּסוּתוֹ, וְהִחְזִירוּ לוֹ כְּסוּת אַחֶרֶת, נָטְלוּ חֲמוֹרוֹ, וְהִחְזִירוּ לוֹ חֲמוֹר אַחֵר--הֲרֵי אֵלּוּ שֶׁלּוֹ: מִפְּנֵי שֶׁזּוֹ כִּמְכִירָה הִיא; וְחֶזְקָתָן שֶׁנִּתְיָאֲשׁוּ הַבְּעָלִים מֵהֶן, וְאֵינוּ יוֹדֵעַ בַּוַּדַּאי שֶׁזּוֹ גְּזֵלָה.
וְאִם הָיָה וַתִּיק וּמַחְמִיר עַל עַצְמוֹ, מַחְזִירָן לַבְּעָלִים הָרִאשׁוֹנִים.

 בַּמֶּה דְּבָרִים אֲמוּרִים שֶׁהַמּוֹכֵס כְּלִסְטִיס, בִּזְמָן שֶׁהַמּוֹכֵס גּוֹי, אוֹ מוֹכֵס הָעוֹמֵד מֵאֵלָיו, אוֹ מוֹכֵס הָעוֹמֵד מֵחֲמַת הַמֶּלֶךְ וְאֵין לוֹ קִצְבָּה אֵלָא לוֹקֵחַ מַה שֶׁיִּרְצֶה וּמַנִּיחַ מַה שֶׁיִּרְצֶה.
אֲבָל מֶכֶס שֶׁפְּסָקוֹ הַמֶּלֶךְ, וְאָמַר שֶׁיִּלָּקַח שְׁלִישׁ אוֹ רְבִיעַ אוֹ דָּבָר קָצוּב, וְהִעְמִיד מוֹכֵס יִשְׂרָאֵל לִגְבּוֹת חֵלֶק זֶה לַמֶּלֶךְ, וְנוֹדַע שֶׁאָדָם זֶה נֶאֱמָן וְאֵינוּ מוֹסִיף כְּלוּם עַל מַה שֶׁגָּזַר הַמֶּלֶךְ--אֵינוּ בְּחֶזְקַת גַּזְלָן, לְפִי שֶׁדִּין הַמֶּלֶךְ דִּין הוּא.
וְלֹא עוֹד אֵלָא שְׁהוּא עוֹבֵר הַמַּבְרִיחַ מִן הַמּוֹכֵס זֶה, מִפְּנֵי שְׁהוּא גּוֹזֵל מְנָת הַמֶּלֶךְ, בֵּין שֶׁהָיָה הַמֶּלֶךְ גּוֹי, בֵּין שֶׁהָיָה מֶלֶךְ יִשְׂרָאֵל.

 וְכֵן מֶלֶךְ שֶׁהֵשִׂים מַס עַל בְּנֵי הָעִיר, אוֹ עַל כָּל אִישׁ וְאִישׁ, דָּבָר קָצוּב מִשָּׁנָה לְשָׁנָה, אוֹ עַל כָּל שָׂדֶה וְשָׂדֵה דָּבָר קָצוּב, אוֹ שֶׁגָּזַר שֶׁכָּל מִי שֶׁיַּעֲבֹר עַל דָּבָר זֶה יִלָּקְחוּ כָּל נְכָסָיו לְבֵית הַמֶּלֶךְ, אוֹ כָּל מִי שֶׁיִּמָּצֵא בַּשָּׂדֶה בְּשָׁעַת הַגֹּרֶן הוּא יִתֵּן הַמַּס שֶׁעָלֶיהָ בֵּין שֶׁהָיָה הוּא בַּעַל הַשָּׂדֶה בֵּין שְׁאֵינוּ בַּעַל הַשָּׂדֶה, וְכָל כַּיּוֹצֶא בִּדְבָרִים אֵלּוּ--אֵינוּ גּוֹזֵל, וְיִשְׂרָאֵל שֶׁגָּבָה אוֹתָן לַמֶּלֶךְ אֵינוּ בְּחֶזְקַת גַּזְלָן, וַהֲרֵי הוּא כָּשֵׁר: וְהוּא שֶׁלֹּא יוֹסִיף וְלֹא יְשַׁנֶּה כְּלוּם, וְלֹא יִקַּח לְעַצְמוֹ כְּלוּם.

 וְכֵן מֶלֶךְ שֶׁכָּעַס עַל אֶחָד מֵעֲבָדָיו וְשַׁמָּשָׁיו מִבְּנֵי הַמְּדִינָה, וְלָקַח שָׂדֵהוּ אוֹ חֲצֵרוֹ--אֵינָהּ גָּזֵל, וּמֻתָּר לֵהָנוֹת בָּהּ.
וְהַלּוֹקֵחַ אוֹתָהּ מִן הַמֶּלֶךְ--הֲרֵי הִיא שֶׁלּוֹ, וְאֵין הַבְּעָלִים מוֹצִיאִין אוֹתָהּ מִיָּדוֹ: שֶׁזֶּה דִּין הַמְּלָכִים כֻּלָּם לִקַּח כָּל מְמוֹן שַׁמָּשֵׁיהֶם כְּשֶׁכּוֹעֲסִין עֲלֵיהֶם, וַהֲרֵי הַמֶּלֶךְ הִפְקִיעַ שִׁעְבּוּדָן; וְנַעֲשָׂת חָצֵר זוֹ אוֹ שָׂדֶה זוֹ כְּהֶפְקֵר, וְכָל הַקּוֹנֶה אוֹתָהּ מִן הַמֶּלֶךְ זָכָה בָּהּ.

אֲבָל מֶלֶךְ שֶׁלָּקַח חָצֵר אוֹ שָׂדֶה שֶׁלְּאֶחָד מִבְּנֵי הַמְּדִינָה דֶּרֶךְ חָמָס, שֶׁלֹּא כַּדִּינִין שֶׁחָקַק--הֲרֵי זֶה גַּזְלָן, וְהַלּוֹקֵחַ מִמֶּנּוּ מוֹצִיאִין הַבְּעָלִים מִיָּדוֹ.
כְּלָלוֹ שֶׁלַּדָּבָר: כָּל דִּין שֶׁיַּחְקֹק אוֹתוֹ הַמֶּלֶךְ לַכֹּל, וְלֹא יִהְיֶה לָאָדָם אֶחָד בִּפְנֵי עַצְמוֹ--אֵינוּ גָּזֵל; וְכָל שֶׁיִּקַּח מֵאִישׁ זֶה בִּלְבָד, שֶׁלֹּא כַּדָּת הַיְּדוּעָה לַכֹּל אֵלָא חָמַס אֶת זֶה--הֲרֵי זֶה גָּזֵל.

לְפִיכָּךְ גַּבָּאֵי הַמֶּלֶךְ וְשׁוֹטְרָיו שֶׁמּוֹכְרִים הַשָּׂדוֹת בַּמַּס הַקָּצוּב עַל הַשָּׂדוֹת, מִמְכָּרָן מִמְכָּר.
אֲבָל מַס שֶׁעַל כָּל אִישׁ וְאִישׁ, אֵינוּ גּוֹבֶה אֵלָא מִן הָאָדָם עַצְמוֹ; וְאִם מָכְרוּ הַשָּׂדֶה בַּמַּס שֶׁעַל הָאִישׁ--הֲרֵי זֶה אֵינוּ מִמְכָּר, אֵלָא אִם כֵּן הָיָה דִּין הַמֶּלֶךְ כָּךְ.

מֶלֶךְ שֶׁהָיוּ דִּינָיו שֶׁכָּל מִי שֶׁלֹּא יִתֵּן הַמַּס שֶׁעַל הַשָּׂדֶה, תִּהְיֶה הַשָּׂדֶה לְנוֹתֵן הַמַּס, וּבָרַח בַּעַל הַשָּׂדֶה מִפְּנֵי הַמַּס, וּבָא זֶה וְנָתַן מַס שֶׁעָלֶיהָ לַמֶּלֶךְ וְאָכַל פֵּרוֹתֶיהָ--אֵין זֶה גָּזֵל, אֵלָא אוֹכֵל פֵּרוֹת וְנוֹתֵן הַמַּס עַד שֶׁיַּחְזְרוּ הַבְּעָלִים: שֶׁדִּין הַמֶּלֶךְ דִּין הוּא, כְּמוֹ שֶׁאָמַרְנוּ.

וְכֵן מֶלֶךְ שֶׁגָּזַר שֶׁכָּל מִי שֶׁיִּתֵּן מַס הַקָּצוּב עַל הָאִישׁ, יִשְׁתַּעְבַּד בְּזֶה שֶׁלֹּא נָתַן, וּבָא יִשְׂרָאֵל וְנָתַן הַמַּס שֶׁעַל יִשְׂרָאֵל זֶה הֶעָנִי--הֲרֵי זֶה עוֹבֵד בּוֹ יָתֵר מִדַּי, שֶׁדִּין הַמֶּלֶךְ דִּין; אֲבָל אֵינוּ עוֹבֵד בּוֹ כְּעֶבֶד.

מֶלֶךְ שֶׁכָּרַת אִילָנוֹת שֶׁלְּבַעֲלֵי בָּתִּים, וְעָשָׂה מֵהֶן גֶּשֶׁר--מֻתָּר לַעֲבֹר עָלָיו; וְכֵן אִם הָרַס בָּתִּים, וְעָשָׂה אוֹתָן דֶּרֶךְ אוֹ חוֹמָה--מֻתָּר לֵהָנוֹת בָּהּ.
וְכֵן כָּל כַּיּוֹצֶא בְּזֶה, שֶׁדִּין הַמֶּלֶךְ דִּין.

בַּמֶּה דְּבָרִים אֲמוּרִים, בְּמֶלֶךְ שֶׁמַּטְבֵּעוֹ יוֹצֶא בְּאוֹתָן הָאֲרָצוֹת, שֶׁהֲרֵי הִסְכִּימוּ עָלָיו בְּנֵי אוֹתָהּ הָאָרֶץ, וְסָמְכָה דַּעְתָּן שְׁהוּא אֲדוֹנֵיהֶם וְהֶם לוֹ עֲבָדִים.
אֲבָל אִם אֵין מַטְבֵּעוֹ יוֹצֶא, הֲרֵי הוּא כְּגַזְלָן בַּעַל זְרוֹעַ, וּכְמוֹ חֲבוּרַת לִסְטִים הַמְּזֻיָּנִין, שְׁאֵין דִּינֵיהֶן דִּין; וְכֵן מֶלֶךְ זֶה וְכָל עֲבָדָיו, כְּגַזְלָן לְכָל דָּבָר.

הִלְכּוֹת גְּזֵלָה וַאֲבֵדָה פֵּרֶק ו 
קוֹרוֹת וַאֲבָנִים וְעֵצִים וְכַיּוֹצֶא בָּהֶן שֶׁשְּׁטָפָם הַנָּהָר--אִם נִתְיָאֲשׁוּ הַבְּעָלִים מֵהֶן--הֲרֵי אֵלּוּ מֻתָּרִין, וְהֶן שֶׁלְּמַצִּילָן.
וְאִם אֵינוּ יוֹדֵעַ אִם נִתְיָאֲשׁוּ, אוֹ לֹא נִתְיָאֲשׁוּ--חַיָּב לְהַחְזִיר; וְאֵין צָרִיךְ לוֹמַר, אִם הָיוּ הַבְּעָלִים מְרַדְּפִין אַחֲרֵיהֶן.

לְפִיכָּךְ הַמַּצִּיל מִיַּד הַנָּהָר, וּמִזּוּטוֹ שֶׁלַּיָּם, וּמִשְּׁלוּלִיתוֹ שֶׁלַּנָּהָר, וּמִן הַגַּיִס, וּמִן הַדְּלֵקָה, וּמִן הָאֲרִי, וּמִן הַדֹּב, וּמִן הַנָּמֵר, וּמִן הַבַּרְדְּלַס--אִם יָדַע בַּוַּדַּאי שֶׁנִּתְיָאֲשׁוּ הַבְּעָלִים, הֲרֵי אֵלּוּ שֶׁלּוֹ; וְאִם לֹא יָדַע, יַחְזִיר.

הַמַּצִּיל מִיַּד לִסְטִיס יִשְׂרָאֵל--הֲרֵי אֵלּוּ שֶׁלּוֹ, מִפְּנֵי שֶׁסְּתָם הַדָּבָר שֶׁנִּתְיָאֲשׁוּ הַבְּעָלִים; וְאִם יָדַע שֶׁלֹּא נִתְיָאֲשׁוּ, חַיָּב לְהַחְזִיר.
אֲבָל הַמַּצִּיל מִיַּד לִסְטִיס גּוֹי אוֹ מוֹכֵס גּוֹי--חַיָּב לְהַחְזִיר, שֶׁסְּתָם הַדָּבָר שֶׁלֹּא נִתְיָאֲשׁוּ הַבְּעָלִים; וְאִם יָדַע בַּוַּדַּאי שֶׁנִּתְיָאֲשׁוּ הַבְּעָלִים, הֲרֵי אֵלּוּ שֶׁלּוֹ.

וּמִפְּנֵי מַה סְתָם לִסְטִיס יִשְׂרָאֵל שֶׁנִּתְיָאֲשׁוּ הַבְּעָלִים, וּסְתָם גּוֹי שֶׁלֹּא נִתְיָאֲשׁוּ--מִפְּנֵי שֶׁהַבְּעָלִים יוֹדְעִים שֶׁהַגּוֹיִים מַחְזִירִין מִיַּד הַגַּזְלָן, אַף עַל פִּי שְׁאֵין שָׁם עֵדִים שֶׁגָּזַל, אֵלָא בִּרְאָיוֹת רְעוּעוֹת, וּבְאֻמְדַּן דַּעְתָּן.

 שִׁחְלַיִם הַצּוֹמְחִים בְּתוֹךְ הַפִּשְׁתָּן--הַמְּלַקֵּט אוֹתָן כִּשְׁהֶן לַחִין--אֵין בָּהֶן מִשּׁוֹם גָּזֵל, מִפְּנֵי שְׁהֶן מַפְסִידִין הַפִּשְׁתָּן עַל בַּעַל הַשָּׂדֶה; וְאִם יָבְשׁוּ--אֲסוּרִין מִשּׁוֹם גָּזֵל, שֶׁכְּבָר הִפְסִידוּ מַה שֶׁהִפְסִידוּ.
וְאִם הָיוּ עַל הַגְּבוּל--אֲסוּרִין, אַפִלּוּ כִּשְׁהֶן לַחִין.

 כְּבָר בֵּאַרְנוּ בְּנִזְקֵי מָמוֹן שֶׁהַמּוֹצִיא תִּבְנוֹ וְקַשּׁוֹ לִרְשׁוּת הָרַבִּים, אֵין בָּהֶם מִשּׁוֹם גָּזֵל; אֲבָל הַמּוֹצִיא אֶת הַגָּלָל לִרְשׁוּת הָרַבִּים, בֵּין בְּשָׁעַת הוֹצָאַת זְבָלִים בֵּין שֶׁלֹּא בְּשָׁעַת הוֹצָאַת זְבָלִים--חַיָּבִין עֲלֵיהֶם מִשּׁוֹם גָּזֵל.

 מִי שֶׁנִּתְחַלְּפוּ לוֹ כֵּלָיו בְּכֵלִים אֲחֵרִים בְּבֵית הָאֵבֶל אוֹ בְּבֵית הַמִּשְׁתֶּה--הֲרֵי זֶה לֹא יִשְׁתַּמַּשׁ בָּהֶן, עַד שֶׁיָּבוֹא הַלָּה וְיִטֹּל אֶת שֶׁלּוֹ.
נִתְחַלְּפוּ לוֹ בְּבֵית הָאֻמָּן--אִם אִשְׁתּוֹ וּבָנָיו שֶׁלָּאֻמָּן נָתְנוּ לוֹ, אוֹ שֶׁנָּתַן לוֹ הָאֻמָּן וְאָמַר לוֹ טֹל כֵּלֶיךָ--הֲרֵי זֶה לֹא יִשְׁתַּמַּשׁ בָּהֶן, עַד שֶׁיָּבוֹא הַלָּה וְיִטֹּל אֶת שֶׁלּוֹ.

אָמַר לוֹ הָאֻמָּן טֹל כְּלִי זֶה--הֲרֵי זֶה יִשְׁתַּמַּשׁ בּוֹ, עַד שֶׁיָּבוֹא הַלָּה וְיַחְזִיר אֶת שֶׁלּוֹ: שֶׁמֶּא כֵּלָיו שֶׁלָּאֻמָּן הוּא, אוֹ בַּעַל הַכְּלִי צִוָּה אֶת הָאֻמָּן לְמָכְרוֹ לוֹ.
וְכֵן כָּל כַּיּוֹצֶא בְּזֶה.

 דְּבָרִים הַרְבֵּה אָסְרוּ חֲכָמִים מִשּׁוֹם גָּזֵל; וְהָעוֹבֵר עֲלֵיהֶן, הֲרֵי זֶה גַּזְלָן מִדִּבְרֵיהֶם: כְּגוֹן מַפְרִיחֵי יוֹנִים וְהַמְּשַׂחֲקִין בַּקֻּבְיָה.

מַפְרִיחֵי יוֹנִים כֵּיצַד: לֹא יַפְרִיחַ אָדָם יוֹנִים בְּתוֹךְ הַיִּשּׁוּב, שֶׁהֲרֵי לוֹקֵחַ מְמוֹן אֲחֵרִים שֶׁלֹּא כַּדִּין, מִפְּנֵי שֶׁמְּשַׁלֵּחַ זָכָר וְיָבִיא נְקֵבָה מִשּׁוֹבָךְ אַחֵר, אוֹ נְקֵבָה וְתָבִיא זָכָר.
וְלֹא יוֹנִים בִּלְבָד, אֵלָא כָּל הָעוֹשֶׂה כְּזֶה בִּשְׁאָר עוֹפוֹת אוֹ חַיָּה וּבְהֵמָה--הֲרֵי זֶה גַּזְלָן מִדִּבְרֵיהֶם.

 וְכֵן אָסְרוּ חֲכָמִים לָצוּד יוֹנִים בְּתוֹךְ הַיִּשּׁוּב, מִפְּנֵי שְׁהֶן שֶׁלַּאֲחֵרִים.
וְאֵין פּוֹרְסִין נִשְׁבִּין לַיּוֹנִים, אֵלָא אִם כֵּן הִרְחִיק מִן הַיִּשּׁוּב אַרְבָּעָה מִילִין; וְאִם הָיָה יִשּׁוּב כְּרָמִים, אַפִלּוּ מֵאָה מִיל לֹא יִפְרֹס, שֶׁהַיּוֹנִים שֶׁלְּבַעֲלֵי כְּרָמִים הֶם.
וְכֵן לֹא יִפְרֹס בְּתוֹךְ הַשּׁוֹבָכִין, אַף עַל פִּי שְׁהֶן שֶׁלּוֹ אוֹ שֶׁלַּגּוֹי אוֹ שֶׁלְּהֶפְקֵר, וְאַף עַל פִּי שֶׁהִרְחִיק מִן הַיִּשּׁוּב מֵאָה מִיל, מִפְּנֵי שֶׁהַיּוֹנִים בָּאוֹת לְיִשּׁוּב הַשּׁוֹבָכִין.

 מַרְחִיקִין אֶת הַשּׁוֹבָךְ מִן הָעִיר חֲמִשִּׁים אַמָּה.
וְלֹא יַעֲשֶׂה אָדָם שׁוֹבָךְ בְּתוֹךְ שָׂדֵהוּ, אֵלָא אִם כֵּן יֵשׁ לוֹ חֲמִשִּׁים אַמָּה לְכָל רוּחַ, כְּדֵי שֶׁלֹּא יִמָּשְׁכוּ הַגּוֹזְלוֹת, וְיַפְסִידוּ בַּשָּׂדוֹת וְיֹאכְלוּ מִשֶּׁלַּאֲחֵרִים.
וְאִם לְקָחוֹ מֵאַחֵר--אַפִלּוּ הָיָה בֵּינוֹ וּבֵין תְּחִלַּת שְׂדֵה חֲבֵרוֹ בֵּית רֹבַע בִּלְבָד, הֲרֵי הוּא בְּחֶזְקָתוֹ וְאֵין מְחַיְּבִין אוֹתוֹ לְהַרְחִיק.

 הַמְּשַׂחֲקִין בַּקֻּבְיָה כֵּיצַד: אֵלּוּ שֶׁמְּשַׂחֲקִין בְּעֵצִים אוֹ בִּצְרוֹרוֹת אוֹ בָּעֲצָמוֹת וְכַיּוֹצֶא בָּהֶן, וְעוֹשִׂים תְּנָאי בֵּינֵיהֶם שֶׁכָּל הַנּוֹצֵחַ אֶת חֲבֵרוֹ בְּאוֹתוֹ הַשְּׂחוֹק, יִקַּח מִמֶּנּוּ כָּךְ וְכָּךְ--הֲרֵי זֶה גָּזֵל מִדִּבְרֵיהֶם.
אַף עַל פִּי שֶׁבִּרְצוֹן הַבְּעָלִים לָקַח, הוֹאִיל וְלָקַח מְמוֹן חֲבֵרוֹ בְּחִנָּם דֶּרֶךְ שְׂחוֹק וְהֶתֶל, הֲרֵי זֶה גָּזֵל.

וְכֵן הַמְּשַׂחֲקִין בִּבְהֵמָה אוֹ בְּחַיָּה אוֹ בְּעוֹפוֹת וְעוֹשִׂים תְּנָאי, שֶׁכָּל שֶׁתְּנַצַּח בְּהֶמְתּוֹ אוֹ תָּרוּץ יוֹתֵר, יִקַּח מֵחֲבֵרוֹ כָּךְ וְכָּךְ, וְכָל כַּיּוֹצֶא בִּדְבָרִים אֵלּוּ--הַכֹּל אָסוּר, וְגָזֵל מִדִּבְרֵיהֶם.
וְהַמְּשַׂחֵק בַּקֻּבְיָה עִם הַגּוֹי--אֵין בּוֹ אִסּוּר גָּזֵל, אֲבָל יֵשׁ בּוֹ אִסּוּר עוֹסֵק בִּדְבָרִים בְּטֵלִים: שְׁאֵין רָאוּי לָאָדָם שֶׁיַּעְסֹק כָּל יָמָיו אֵלָא בְּדִבְרֵי תּוֹרָה, וּבְיִשּׁוּבוֹ שֶׁלָּעוֹלָם.

 מְצוּדוֹת חַיָּה וְעוֹפוֹת וְדָגִים, שֶׁנָּפְלוּ מִינֵי הַחַיָּה לְתוֹךְ הַמְּצוּדָה, וּבָא אַחֵר וּנְטָלָן--הֲרֵי זֶה גָּזֵל מִדִּבְרֵיהֶם, מִפְּנֵי שֶׁעֲדַיִן לֹא הִגִּיעוּ לְיַד הַזּוֹכֶה בָּהֶן.
נָהָר הַמּוֹשֵׁךְ וּמַעְיָנוֹת הַנּוֹבְעִין, הֲרֵי הֶן שֶׁלְּכָל אָדָם.

עָנִי הַמְּנַקֵּף בְּרֹאשׁ הַזַּיִת זֵיתִים שֶׁלְּשִׁכְחָה, וּבָא עָנִי אַחֵר וּנְטָלָן מֵעַל הָאָרֶץ--הֲרֵי זֶה גָּזֵל מִדִּבְרֵיהֶם, מִפְּנֵי שֶׁעֲדַיִן לֹא הִגִּיעוּ לְיַד הַזּוֹכֶה בָּהֶן; וְאִם הָיָה הֶעָנִי מְקַבֵּץ בְּיָדוֹ בְּרֹאשׁ הַזַּיִת, וּמַשְׁלִיךְ לָאָרֶץ--הֲרֵי זֶה גָּזֵל גָּמוּר, שֶׁהֲרֵי הִגִּיעוּ לְיַד הַזּוֹכֶה בָּהֶן.

 הַדְּבוֹרִים אֵינָן בִּרְשׁוּתוֹ שֶׁלָּאָדָם כְּמוֹ תֻּרְנְגוֹלִים וְאַוְזִים, וְאַף עַל פִּי כֵן יֵשׁ בָּהֶן קִנְיָן מִדִּבְרֵיהֶם; וְהַגּוֹזֵל נְחִיל דְּבוֹרִים, אוֹ שֶׁמְּנָעוֹ מִבְּעָלָיו אִם בָּא לִרְשׁוּתוֹ--הֲרֵי זֶה גָּזֵל מִדִּבְרֵיהֶם.

לְפִיכָּךְ מִי שֶׁיָּצָא נְחִיל שֶׁלִּדְבוֹרִים מֵרְשׁוּתוֹ, וְשָׁכַן בִּרְשׁוּת חֲבֵרוֹ--יֵשׁ לְבַעַל הַנְּחִיל לְהַלַּךְ בְּתוֹךְ שְׂדֵה חֲבֵרוֹ, עַד שֶׁיִּטֹּל אֶת נְחִילוֹ.
וְאִם הִזִּיק, מְשַׁלֵּם מַה שֶׁהִזִּיק; אֲבָל לֹא יָקֹץ אֶת הַסּוֹכָה, עַל מְנַת לִתֵּן דָּמִים.

 נֶאֱמֶנֶת אִשָּׁה אוֹ קָטָן לוֹמַר, מִכָּאן יָצָא נְחִיל זֶה: וְהוּא, שֶׁיִּהְיוּ מְשִׂיחִין לְפִי תֻּמָּן, וְיִהְיוּ הַבְּעָלִים מְרַדְּפִין אַחַר הַנְּחִיל, וְשׁוֹאֲלִים הֵיכָן חָנָה: אַף עַל פִּי שְׁאֵין אִשָּׁה אוֹ קָטָן בְּנֵי עֵדוּת, הוֹאִיל וְקִנְיַן דְּבוֹרִים מִדִּבְרֵיהֶם, הֶאֱמִינוּ אוֹתָם בּוֹ.

 כָּל מִי שֶׁיֵּשׁ בְּיָדוֹ גָּזֵל שֶׁלְּדִבְרֵיהֶם, אֵינוּ יוֹצֶא מִיָּדוֹ בַּדַּיָּנִין.
וְכֵן אִם כָּפַר בּוֹ וְנִשְׁבַּע, אֵינוּ מוֹסִיף חֹמֶשׁ כְּמוֹ שֶׁמּוֹסִיף עַל הַגָּזֵל הַגָּמוּר.

הִלְכּוֹת גְּזֵלָה וַאֲבֵדָה פֵּרֶק ז 
כָּל מִי שֶׁנִּתְחַיַּב מָמוֹן לַחֲבֵרוֹ הַיִּשְׂרְאֵלִי, וְכָפַר בּוֹ וְנִשְׁבַּע עַל שֶׁקֶר--הֲרֵי זֶה חַיָּב לְהַחְזִיר לוֹ הַקֶּרֶן שֶׁכָּפַר בּוֹ, וְהוֹסָפַת חֹמֶשׁ; וְחַיָּב בְּקָרְבָּן, וְהוּא הַנִּקְרָא אֲשַׁם גְּזֵלוֹת.

אֶחָד הַגּוֹזֵל, אוֹ הָעוֹשֵׁק, אוֹ הַגּוֹנֵב, אוֹ שֶׁהִלְוָהוּ, אוֹ שֶׁהִפְקִיד אֶצְלוֹ, אוֹ מָצָא אֲבֵדָה וְכִחַשׁ בָּהּ, אוֹ שֶׁהָיְתָה בֵּינֵיהֶן שֻׁתָּפוּת וְנִשְׁאַר לוֹ אֶצְלוֹ מָמוֹן, אוֹ שֶׁעָשָׂה לוֹ מְלָאכָה וְלֹא נָתַן לוֹ שְׂכָרוֹ.
כְּלָלוֹ שֶׁלַּדָּבָר: כָּל שֶׁאִלּוּ הוֹדָה חַיָּב לְשַׁלַּם בַּדִּין, וְכָפַר וְנִשְׁבַּע--מְשַׁלֵּם קֶרֶן וְחֹמֶשׁ, שֶׁנֶּאֱמָר "וְכִחֵשׁ בַּעֲמִיתוֹ בְּפִקָּדוֹן ..." .

בַּמֶּה דְּבָרִים אֲמוּרִים, בְּשֶׁהָיָה חַיָּב לְשַׁלַּם מֵחֲמַת עַצְמוֹ; אֲבָל אִם הָיָה חַיָּב לְשַׁלַּם מֵחֲמַת אָבִיו, אֵינוּ מְשַׁלֵּם חֹמֶשׁ.
כֵּיצַד: כְּגוֹן שֶׁגָּזַל אָבִיו אוֹ גָּנַב אוֹ שֶׁהָיָה חַיָּב לַאֲחֵרִים, וְהַבֵּן יוֹדֵעַ, וְכָפַר הַבֵּן וְנִשְׁבַּע, וְאַחַר כָּךְ הוֹדָה--מְשַׁלֵּם הַקֶּרֶן בִּלְבָד: שֶׁנֶּאֱמָר "אֲשֶׁר גָּזָל" --עַל גָּזֵלוֹ הוּא מוֹסִיף חֹמֶשׁ, וְאֵינוּ מוֹסִיף חֹמֶשׁ עַל גֶּזֶל אָבִיו.

בַּמֶּה דְּבָרִים אֲמוּרִים, בִּשְׁאֵין הַגְּזֵלָה קַיֶּמֶת; אֲבָל אִם גָּזַל אָבִיו וּמֵת, וַהֲרֵי הַגְּזֵלָה קַיֶּמֶת, וְכָפַר הַיּוֹרֵשׁ וְנִשְׁבַּע, וְאַחַר כָּךְ הוֹדָה--מְשַׁלֵּם קֶרֶן וְחֹמֶשׁ.

גָּזַל הָאָב וְנִשְׁבַּע וְהוֹדָה, וְאַחַר כָּךְ מֵת--הֲרֵי הַיּוֹרֵשׁ מְשַׁלֵּם קֶרֶן וְחֹמֶשׁ; גָּזַל וְנִשְׁבַּע וּמֵת, וְהוֹדָה הַיּוֹרֵשׁ--מְשַׁלֵּם הַקֶּרֶן בִּלְבָד.
וּבֵין כָּךְ וּבֵין כָּךְ, הַיּוֹרֵשׁ פָּטוּר מִן הָאָשָׁם.

 הַנִּשְׁבָּע לַגּוֹי--מְשַׁלֵּם אֶת הַקֶּרֶן, וְאֵינוּ חַיָּב בַּחֹמֶשׁ: שֶׁנֶּאֱמָר "וְכִחֵשׁ בַּעֲמִיתוֹ" .
וְכֵן הַגּוֹזֵל פָּחוּת מִשּׁוֹוֶה פְּרוּטָה, וְכָפַר וְנִשְׁבַּע--אֵינוּ חַיָּב בַּחֹמֶשׁ, שְׁאֵין פָּחוּת מִשּׁוֹוֶה פְּרוּטָה מָמוֹן.

כַּמָּה הוּא הַחֹמֶשׁ, אֶחָד מֵאַרְבָּעָה בַּקֶּרֶן: שְׁאִם גָּזַל שׁוֹוֶה אַרְבָּעָה וְנִשְׁבַּע, מְשַׁלֵּם חֲמִשָּׁה; וְאִם הָיְתָה הַגְּזֵלָה קַיֶּמֶת, מַחְזִיר אוֹתָהּ וְנוֹתֵן דְּמֵי רְבִיעַ שֶׁלָּהּ.

אֵין הַנִּשְׁבָּע עַל כְּפִירַת מָמוֹן מְשַׁלֵּם חֹמֶשׁ, עַד שֶׁיּוֹדֶה מֵעַצְמוֹ; אֲבָל אִם בָּאוּ עֵדִים, וְהוּא עוֹמֵד בִּכְפִירָתוֹ--מְשַׁלֵּם הַקֶּרֶן בִּלְבָד עַל פִּי עֵדִים, וְאֵינוּ מְשַׁלֵּם אֶת הַחֹמֶשׁ: שֶׁהַחֹמֶשׁ עִם הַקָּרְבָּן לְכַפָּרָה הֶם בָּאִים, וְאֵינוּ מֵבִיא אוֹתָן אֵלָא עַל פִּי עַצְמוֹ.

הַגּוֹזֵל אֶת חֲבֵרוֹ--אַף עַל פִּי שֶׁכָּפַר בּוֹ, הוֹאִיל וְלֹא נִשְׁבַּע, אִם חָזַר וְהוֹדָה, אֵינוּ חַיָּב לִרְדֹּף אַחַר הַבְּעָלִים עַד שֶׁיַּחְזִיר לָהֶם מָמוֹן שֶׁבְּיָדוֹ: אֵלָא יְהִי בְּיַד הַגַּזְלָן, עַד שֶׁיָּבוֹאוּ הַבְּעָלִים וְיִטְּלוּ שֶׁלָּהֶן.

אֲבָל אִם נִשְׁבַּע עַל שׁוֹוֶה פְּרוּטָה וָמַעְלָה--חַיָּב לִרְדֹּף אַחַר הַבְּעָלִים עַד שֶׁיַּחְזִיר לָהֶם, אַפִלּוּ הֶם בְּאִיֵּי הַיָּם, מִפְּנֵי שֶׁכְּבָר נִתְיָאֲשׁוּ מֵאַחַר שֶׁנִּשְׁבַּע, וְאֵינָן בָּאִין עוֹד לְתָבְעוֹ.

 אַפִלּוּ הִחְזִיר הַגְּזֵלָה כֻּלָּהּ חוּץ מִשּׁוֹוֶה פְּרוּטָה, חַיָּב לְהוֹלִיכָהּ אַחַר הַנִּגְזָל; וְלֹא יִתֵּן לֹא לִבְנוֹ שֶׁלַּנִּגְזָל, וְלֹא לִשְׁלוּחוֹ, אֵלָא אִם כֵּן עָשָׂה הַנִּגְזָל הַשָּׁלִיחַ בְּעֵדִים.
וְאִם הֵבִיא אֶת הַגְּזֵלָה וְאֶת הַחֹמֶשׁ לְבֵית דִּין שֶׁבְּעִירוֹ--הֲרֵי זֶה מֵבִיא אֲשָׁמוֹ, וּמִתְכַּפֵּר לוֹ; וּבֵית דִּין מִטַּפְּלִין בָּהּ, עַד שֶׁתַּגִּיעַ לְבַעְלָהּ.
וְכֵן נוֹתֵן הוּא לִשְׁלוּחַ בֵּית דִּין.
וְכָל הַנּוֹתֵן הַגָּזֵל וְכַיּוֹצֶא בּוֹ לְבֵית דִּין, יָצָא.

 נָתַן לוֹ אֶת הַקֶּרֶן, וְלֹא נָתַן לוֹ אֶת הַחֹמֶשׁ, אוֹ שֶׁמָּחַל לוֹ עַל הַקֶּרֶן, וְלֹא מָחַל לוֹ עַל הַחֹמֶשׁ, אוֹ שֶׁמָּחַל לוֹ עַל זֶה וְעַל זֶה, חוּץ מִפָּחוּת מִשּׁוֹוֶה פְּרוּטָה בַּקֶּרֶן--אֵינוּ צָרִיךְ לְהוֹלִיךְ אַחֲרָיו, אֵלָא יָבוֹא הַנִּגְזָל וְיִטֹּל אֶת הַשְּׁאָר.
וְאַף עַל פִּי שֶׁהַגְּזֵלָה עַצְמָהּ קַיֶּמֶת, אֵין חוֹשְׁשִׁין שֶׁמֶּא תִּתְיַקַּר וְנִמְצָא הַנִּשְׁאָר שׁוֹוֶה פְּרוּטָה.

אֲבָל אִם נָתַן לוֹ אֶת הַחֹמֶשׁ, וְלֹא נָתַן לוֹ אֶת הַקֶּרֶן, אוֹ שֶׁמָּחַל לוֹ עַל הַחֹמֶשׁ, וְלֹא מָחַל לוֹ עַל הַקֶּרֶן, אוֹ שֶׁמָּחַל לוֹ עַל זֶה וְעַל זֶה, חוּץ מִשּׁוֹוֶה פְּרוּטָה בַּקֶּרֶן--חַיָּב לְהוֹלִיכוֹ אַחֲרָיו, אוֹ יִתֵּן לְבֵית דִּין שֶׁבְּעִירוֹ כְּמוֹ שֶׁבֵּאַרְנוּ.

 הַמַּחְזִיר אֶת הַקֶּרֶן לַבְּעָלִים, וְכָפַר פַּעַם שְׁנִיָּה בַּחֹמֶשׁ וְנִשְׁבַּע עָלָיו--נַעֲשָׂה הַחֹמֶשׁ כַּקֶּרֶן לְכָל דָּבָר, וּמְשַׁלֵּם עָלָיו חֹמֶשׁ אַחֵר: שֶׁנֶּאֱמָר "וַחֲמִשִׁתָיו יֹסֵף עָלָיו" --מְלַמֵּד שְׁהוּא מוֹסִיף חֹמֶשׁ עַל חֹמֶשׁ, עַד שֶׁיִּתְמַעַט הַחֹמֶשׁ שֶׁיִּכְפֹּר בּוֹ וְיִשָּׁבַע עָלָיו מִשּׁוֹוֶה פְּרוּטָה.

 מִי שֶׁהָיָה אֶצְלוֹ פִּקָּדוֹן, וְטָעַן שֶׁאָבַד וְנִשְׁבַּע, וְחָזַר וְהוֹדָה שְׁהוּא אֶצְלוֹ, וְחָזַר וְטָעַן שֶׁאָבַד וְנִשְׁבַּע, וְחָזַר וְהוֹדָה שְׁהוּא אֶצְלוֹ--מְשַׁלֵּם חֹמֶשׁ לְכָל שְׁבוּעָה וּשְׁבוּעָה עִם הַקֶּרֶן הָאֶחָד: שֶׁנֶּאֱמָר "וַחֲמִשִׁתָיו יֹסֵף עָלָיו" , מְלַמֵּד שְׁהוּא מְשַׁלֵּם כַּמָּה חֻמְשִׁין עַל קֶרֶן אֶחָד.

הִלְכּוֹת גְּזֵלָה וַאֲבֵדָה פֵּרֶק ח 
הַגּוֹזֵל אֶת חֲבֵרוֹ, וּמֵת הַנִּגְזָל--יַחְזִיר הַגְּזֵלָה לַיּוֹרְשִׁים; וְאִם אָבְדָה אוֹ נִשְׁתַּנָּת, נוֹתֵן לָהֶם דָּמֶיהָ.
וְאִם נִשְׁבַּע לוֹ, וְאַחַר כָּךְ מֵת--נוֹתֵן הַקֶּרֶן וְהַחֹמֶשׁ לַיּוֹרְשִׁין.

הַגּוֹזֵל אֶת אָבִיו וְנִשְׁבַּע לוֹ, וּמֵת הָאָב--אִם אֵין הַגְּזֵלָה קַיֶּמֶת אוֹ נִשְׁתַּנָּת, עוֹשֶׂה חֶשְׁבּוֹן עִם אֶחָיו עַל הַקֶּרֶן וְעַל הַחֹמֶשׁ; וְאִם הַגְּזֵלָה קַיֶּמֶת, חַיָּב לְהוֹצִיא הַגְּזֵלָה עַצְמָהּ מִתַּחַת יָדוֹ.
לְפִיכָּךְ נוֹתֵן אֶת הַגְּזֵלָה וְאֶת הַחֹמֶשׁ לְאֶחָיו, וְעוֹשֶׂה עִמָּהֶן חֶשְׁבּוֹן.

אִם אֵין לוֹ אַחִין, שֶׁנִּמְצָא זֶה הַגַּזְלָן לְבַדּוֹ הוּא הַיּוֹרֵשׁ--מוֹצִיא הַגְּזֵלָה מִתַּחַת יָדוֹ לְבָנָיו; וְאִם אֵין בָּנִים לְזֶה הַבֵּן הַגַּזְלָן--נוֹתְנָהּ לְבַעַל חוֹבוֹ, אוֹ בְּהַלְוָאָתוֹ, אוֹ לִצְדָקָה.
הוֹאִיל וְיָצַאת הַגְּזֵלָה עַצְמָהּ מִתַּחַת יָדוֹ--נִפְטַר, אַף עַל פִּי שֶׁנְּתָנָהּ מַתָּנָה אוֹ פְּרָעָהּ בְּחוֹבוֹ: וְהוּא, שֶׁיּוֹדִיעֵם וְיֹאמַר זֶה גֶּזֶל אַבָּא.

וְכֵן הַגּוֹזֵל אֶת הַגֵּר וְנִשְׁבַּע לוֹ, וְחָזַר וְהוֹדָה לוֹ, וְזָקַף עָלָיו הַכֹּל מַלְוָה, וְאַחַר כָּךְ מֵת הַגֵּר--אַף עַל פִּי שֶׁזָּכָה בַּגְּזֵלָה, חַיָּב לְהוֹצִיאָהּ מִתַּחַת יָדוֹ.
בַּמֶּה דְּבָרִים אֲמוּרִים, בְּשֶׁהוֹדָה בִּנְתַּיִם.
אֲבָל אִם גָּזַל אֶת הַגֵּר שְׁאֵין לוֹ יוֹרְשִׁים, וְנִשְׁבַּע לוֹ, וּמֵת הַגֵּר--הֲרֵי זֶה חַיָּב לְשַׁלַּם הַקֶּרֶן וְהַחֹמֶשׁ לַכּוֹהֲנִים שֶׁלְּאוֹתוֹ מִשְׁמָר, וּמֵבִיא אֲשָׁמוֹ; וְאַחַר כָּךְ יִתְכַּפַּר לוֹ.

 מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר בַּתּוֹרָה "וְאִם-אֵין לָאִישׁ גֹּאֵל" --בְּגֵר שֶׁמֵּת וְאֵין לוֹ יוֹרְשִׁים, הַכָּתוּב מְדַבֵּר.
וְאָשָׁם זֶה הָאָמוּר כָּאן, הוּא הַגָּזֵל אוֹ דְּמֵי הַגְּזֵלָה.

לְפִיכָּךְ הַמַּחְזִיר גֶּזֶל הַגֵּר בַּלַּיְלָה, לֹא יָצָא, שֶׁהֲרֵי אָשָׁם קְרָאוֹ הַכָּתוּב, וְאֵין מַקְרִיבִין בַּלַּיְלָה.
וְאֵין הַכּוֹהֲנִים חוֹלְקִין גֶּזֶל הַגֵּר כְּנֶגֶד גֶּזֶל הַגֵּר, כְּדֶרֶךְ שְׁאֵין חוֹלְקִין בְּשַׂר אָשָׁם זֶה כְּנֶגֶד בְּשַׂר אָשָׁם אַחֵר.

כָּל גֶּזֶל הַגֵּר שְׁאֵין בּוֹ שׁוֹוֶה פְּרוּטָה לְכָל כּוֹהֵן וְכוֹהֵן מֵאַנְשֵׁי מִשְׁמָר, לֹא יָצָא הַמַּחְזִירוֹ יְדֵי הֲשָׁבָה--שֶׁנֶּאֱמָר "הַמּוּשָׁב לַה', לַכֹּהֵן" , עַד שֶׁתִּהְיֶה הֲשָׁבָה לְכָל כּוֹהֵן.

וְלָמָּה נֶאֱמָר בְּגֶזֶל הַגֵּר "אִישׁ" --שֶׁהָאִישׁ אַתָּה צָרִיךְ לַחְקֹר וּלְחַזַּר עָלָיו, אִם יֵשׁ לוֹ יוֹרְשִׁים אוֹ אִם אֵין לוֹ; אֲבָל אִם הָיָה הַגֵּר קָטָן--אֵי אַתָּה צָרִיךְ לְחַזַּר עָלָיו, אֵלָא חֶזְקָתוֹ שְׁאֵין לוֹ יוֹרְשִׁים.

 הַכּוֹהֲנִים בְּגֶזֶל הַגֵּר, כִּמְקַבְּלֵי מַתָּנוֹת הֶן.
לְפִיכָּךְ הַגּוֹזֵל חָמֵץ מִן הַגֵּר שְׁאֵין לוֹ יוֹרְשִׁים, וְעָבַר עָלָיו הַפֶּסַח--חַיָּב לִתֵּן לַכּוֹהֲנִים אֶת דָּמָיו, כְּשָׁעַת הַגְּזֵלָה: שְׁאִם יִתְּנֶנּוּ לָהֶן עַכְשָׁו, אֵינָהּ מַתָּנָה--שֶׁהֲרֵי הוּא אָסוּר בַּהֲנָיָה.
וְאִלּוּ הָיָה הַגֵּר קַיָּם, הָיָה אוֹמֵר לוֹ הֲרֵי שֶׁלָּךְ לְפָנֶיךָ כְּמוֹ שֶׁבֵּאַרְנוּ.

 כּוֹהֵן שֶׁגָּזַל גֵּר שְׁאֵין לוֹ יוֹרְשִׁים, וְנִשְׁבַּע לוֹ, וּמֵת הַגֵּר--לֹא זָכָה זֶה בַּגְּזֵלָה שֶׁתַּחַת יָדוֹ, אֵלָא יוֹצִיא מִתַּחַת יָדוֹ לְכָל אֶחָיו הַכּוֹהֲנִים בְּנֵי הַמִּשְׁמָרָה.

 הַגּוֹזֵל אֶת הַגֵּר וְנִשְׁבַּע לוֹ, וּמֵת הַגֵּר, וְהִפְרִישׁ אֲשָׁמוֹ וּגְזֵלָתוֹ לְהַעֲלוֹתָן לַכּוֹהֲנִים, וּמֵת הַגַּזְלָן קֹדֶם כַּפָּרָה--הֲרֵי בְּנֵי הַגַּזְלָן יוֹרְשִׁים אֶת כֶּסֶף הַגְּזֵלָה אוֹ הַגְּזֵלָה עַצְמָהּ; וְהָאָשָׁם יִרְעֶה עַד שֶׁיִּפֹּל בּוֹ מוּם, כְּמוֹ שֶׁבֵּאַרְנוּ בִּמְקוֹמוֹ.

 נָתַן הַגַּזְלָן אֶת הַכֶּסֶף לְאַנְשֵׁי מִשְׁמָר, וּמֵת קֹדֶם כַּפָּרָה--אֵין יוֹרְשֵׁי הַגַּזְלָן יְכוּלִין לְהוֹצִיא מִיַּד הַכּוֹהֲנִים, שֶׁנֶּאֱמָר "אִישׁ אֲשֶׁר-יִתֵּן לַכֹּהֵן, לוֹ יִהְיֶה" ; וְאַפִלּוּ הָיָה הַגַּזְלָן קָטָן, שְׁאֵין מַתָּנָתוֹ מַתָּנָה--אֵין יוֹרְשָׁיו מוֹצִיאִין מִיַּד הַכּוֹהֲנִים.

 נָתַן אֶת הַכֶּסֶף לְאַחַת מִן הַמִּשְׁמָרוֹת, וְאֶת הָאָשָׁם לְמִשְׁמָרָה זוֹ שְׁהִיא שַׁבָּתָהּ--יַחְזֹר הַכֶּסֶף אֵצֶל הָאָשָׁם, לְאַנְשֵׁי הַמִּשְׁמָרָה הַקְּבוּעָה: שֶׁהַמִּשְׁמָרָה שֶׁלָּקְחָה כֶּסֶף בְּלֹא שַׁבָּתָהּ לֹא זָכָת, וּמוֹצִיאִין מִיָּדָהּ.

 אֵין מַקְרִיבִין אֶת הָאָשָׁם עַד שֶׁיַּחְזִיר הַגַּזְלָן הַקֶּרֶן לַבְּעָלִים, אוֹ לַכּוֹהֲנִים אִם הָיָה גֶּזֶל גֵּר שְׁאֵין לוֹ יוֹרְשִׁים.
נָתַן אֶת הַקֶּרֶן, וְהִקְרִיב אֲשָׁמוֹ--נִתְכַּפַּר לוֹ, וְאֵין הַחֹמֶשׁ מְעַכֵּב הַכַּפָּרָה; וְחַיָּב לִתֵּן אֶת הַחֹמֶשׁ אַחַר כַּפָּרָה.

 הָעֲבָדִים וְהַשְּׁטָרוֹת וְהַקַּרְקָעוֹת, אֵין בָּהֶן תּוֹסֶפֶת חֹמֶשׁ: שֶׁנֶּאֱמָר "וְכִחֵשׁ בַּעֲמִיתוֹ בְּפִקָּדוֹן" , כָּל הָאָמוּר בְּעִנְיַן מִטַּלְטְלִין הוּא וְגוּפָן מָמוֹן--יָצְאוּ קַרְקָעוֹת וַעֲבָדִים שֶׁהֻקְּשׁוּ לַקַּרְקָעוֹת, וְיָצְאוּ שְׁטָרוֹת שְׁאֵין גּוּפָן מָמוֹן.
וְכֵן אִם הָיוּ גֶּזֶל גֵּר שְׁאֵין לוֹ יוֹרְשִׁין, אֵינָן חוֹזְרִים לַכּוֹהֲנִים.

וְכֵן הַקַּרְקָע אֵינָהּ נִקְנֵית לַגַּזְלָן לְעוֹלָם, אֵלָא בִּרְשׁוּת בְּעָלֶיהָ קַיֶּמֶת; וְאַפִלּוּ נִמְכְּרָה לְאֶלֶף זֶה אַחַר זֶה, וְנִתְיָאֲשׁוּ הַבְּעָלִים--הֲרֵי זוֹ חוֹזֶרֶת לַנִּגְזָל בְּלֹא דָּמִים.
וְכָל מִי שֶׁיָּצְאָה מִתַּחַת יָדוֹ חוֹזֵר עַל זֶה שֶׁמְּכָרָהּ לוֹ, וְחוֹזֵר הַמּוֹכֵר הַשֵּׁנִי עַל הַמּוֹכֵר הָרִאשׁוֹן, עַד שֶׁיַּחְזֹר הַלּוֹקֵחַ מִן הַגַּזְלָן עַל הַגַּזְלָן, וְיִטֹּל מִמֶּנּוּ כְּמוֹ שֶׁיִּתְבָּאַר.

הִלְכּוֹת גְּזֵלָה וַאֲבֵדָה פֵּרֶק ט 
הַגּוֹזֵל קַרְקָע מֵחֲבֵרוֹ וְהִפְסִידָהּ, כְּגוֹן שֶׁחָפַר בָּהּ בּוֹרוֹת שִׁיחִין וּמְעָרוֹת, אוֹ שֶׁקָּצַץ אֶת הָאִילָנוֹת, וְשִׁחַת הַמַּעְיָנוֹת, וְהָרַס הַבִּנְיָן--חַיָּב לְהַעְמִיד לוֹ בַּיִת אוֹ שָׂדֶה כְּשֶׁהָיוּ בְּשָׁעַת הַגְּזֵלָה, אוֹ יְשַׁלַּם דְּמֵי מַה שֶׁהִפְסִיד.

אֲבָל אִם נִשְׁחֲתָה מֵאֵלֶיהָ, כְּגוֹן שֶׁשְּׁטָפָהּ נָהָר אוֹ נִשְׂרְפָה בָּאֵשׁ שֶׁיָּרְדָה מִן הַשָּׁמַיִם--אוֹמֵר לוֹ הֲרֵי שֶׁלָּךְ לְפָנֶיךָ: שֶׁהַקַּרְקָע בְּחֶזְקַת בְּעָלֶיהָ קַיֶּמֶת; וְאֵין אַחְרָיוּת הֶפְסֵדָהּ עָלָיו, אֵלָא אִם כֵּן הִפְסִיד בְּיָדוֹ--מַה שְׁאֵין הַדִּין כֵּן בַּמִּטַּלְטְלִין אוֹ בָּעֲבָדִים, כְּמוֹ שֶׁבֵּאַרְנוּ.

 גָּזַל שָׂדֶה, וְנִגְזְלָה מִמֶּנּוּ, וּנְטָלוּהָ מְצִיקִים בְּכוֹחַ הַמֶּלֶךְ--אִם מַכַּת מְדִינָה הִיא, כְּגוֹן שֶׁלָּקַח הַמֶּלֶךְ שָׂדוֹת אוֹ בָּתִּים שֶׁלְּכָל אַנְשֵׁי הַמְּדִינָה--אוֹמֵר לוֹ הֲרֵי שֶׁלָּךְ לְפָנֶיךָ; וְאִם מֵחֲמַת הַגַּזְלָן נִלְקְחָה, חַיָּב לְהַעְמִיד לוֹ שָׂדֶה אַחֶרֶת.

 אָנַס הַמֶּלֶךְ אֶת הַגַּזְלָן, וְאָמַר לוֹ הַרְאֵה לָנוּ כָּל מַה שֶׁיֵּשׁ לָךְ, וְהֶרְאָה שָׂדֶה זוֹ שֶׁגָּזַל בִּכְלַל שְׂדוֹתָיו, וּנְטָלָהּ הַמֶּלֶךְ--חַיָּב לְהַעְמִיד לוֹ שָׂדֶה אַחֶרֶת כְּמוֹתָהּ, אוֹ נוֹתֵן דָּמֶיהָ.

 גָּזַל שָׂדֶה, וְהִפְסִידָהּ בְּיָדוֹ--כְּשֶׁבַּעַל הַשָּׂדֶה גּוֹבֶה אֶת דְּמֵי מַה שֶׁהִפְסִיד הַגַּזְלָן, גּוֹבֶה אוֹתָן מִנְּכָסִים בְּנֵי חוֹרִין: מִפְּנֵי שְׁהוּא כְּמַלְוָה עַל פֶּה; וְאִם עָמַד הַגַּזְלָן בַּדִּין, וְנִתְחַיַּב לְשַׁלַּם, וְאַחַר כָּךְ מָכַר--גּוֹבֶה מִנְּכָסִים מְשֻׁעְבָּדִין.

 גָּזַל שָׂדֶה, וְאָכַל פֵּרוֹתֶיהָ--מְשַׁלֵּם כָּל הַפֵּרוֹת שֶׁאָכַל מִנְּכָסִים בְּנֵי חוֹרִין.
גָּזַל, וְהִשְׁבִּיחַ--שָׁמִין לוֹ, וְיָדוֹ עַל הַתַּחְתּוֹנָה: אִם הַשְּׁבָח יָתֵר עַל הַהוֹצָאָה, נוֹטֵל הַהוֹצָאָה בִּלְבָד מִן הַנִּגְזָל; וְאִם הַהוֹצָאָה יְתֵרָה עַל הַשְּׁבָח, אֵין לוֹ מִן הַהוֹצָאָה אֵלָא שֵׁעוּר הַשְּׁבָח.

 גָּזַל שָׂדֶה וּמְכָרָהּ, וְהִשְׁבִּיחָהּ הַלּוֹקֵחַ--אִם הַשְּׁבָח יָתֵר עַל הַהוֹצָאָה--נוֹטֵל הַהוֹצָאָה מִבַּעַל הַשָּׂדֶה, וְנוֹטֵל הַקֶּרֶן עִם שְׁאָר הַשְּׁבָח מִן הַגַּזְלָן: הַקֶּרֶן מִנְּכָסִים מְשֻׁעְבָּדִים, וּשְׁאָר הַשְּׁבָח מִבְּנֵי חוֹרִין.
וְאִם הִכִּיר בָּהּ שְׁהִיא גְּזוּלָה כְּשֶׁלְּקָחָהּ--אֵינוּ נוֹטֵל מִן הַגַּזְלָן אֵלָא הַקֶּרֶן בִּלְבָד, וּמַפְסִיד שְׁאָר הַשְּׁבָח הַיָּתֵר עַל הַהוֹצָאָה.

הָיְתָה הַהוֹצָאָה יְתֵרָה עַל הַשְּׁבָח--בֵּין שֶׁהִכִּיר בָּהּ שְׁהִיא גְּזוּלָה, בֵּין שֶׁלֹּא הִכִּיר בָּהּ--אֵין לוֹ מִן הַהוֹצָאָה אֵלָא שֵׁעוּר הַשְּׁבָח: נוֹטְלוֹ מִבַּעַל הַשָּׂדֶה; וְנוֹטֵל הַקֶּרֶן מִן הַגַּזְלָן, מִנְּכָסִים מְשֻׁעְבָּדִין.

 הַגּוֹזֵל שָׂדֶה וּמְכָרָהּ, וְאָכַל הַלּוֹקֵחַ פֵּרוֹתֶיהָ--מְחַשְּׁבִין עָלָיו כָּל הַפֵּרוֹת שֶׁאָכַל, וּמְשַׁלֵּם לְבַעַל הַשָּׂדֶה; וְחוֹזֵר וְגוֹבֶה אוֹתָן מִן הַגַּזְלָן, מִנְּכָסִים בְּנֵי חוֹרִין.
וְאִם הִכִּיר בָּהּ שְׁהִיא גְּזוּלָה--אֵין לוֹ פֵּרוֹת, וְאֵינוּ גּוֹבֶה מִן הַגַּזְלָן אֵלָא הַקֶּרֶן בִּלְבָד.

 הַמּוֹכֵר שָׂדֶה שְׁאֵינָהּ שֶׁלּוֹ--אֵין מִמְכָּרוֹ מִמְכָּר, וְלֹא קָנָה לוֹקֵחַ כְּלוּם כְּמוֹ שֶׁבֵּאַרְנוּ.
חָזַר הַגַּזְלָן אַחַר שֶׁמְּכָרָהּ, וּלְקָחָהּ מִבְּעָלֶיהָ--נִתְקַיְּמָה בְּיַד הַלּוֹקֵחַ מִן הַגַּזְלָן.
וְאַפִלּוּ נְתָנָהּ לוֹ הַגַּזְלָן מַתָּנָה כְּשֶׁהָיְתָה גְּזוּלָה בְּיָדוֹ--כֵּיוָן שֶׁחָזַר וּלְקָחָהּ, נִתְקַיְּמָה בְּיַד זֶה שֶׁקִּבַּל הַמַּתָּנָה: שֶׁמִּפְּנֵי זֶה טָרַח הַגַּזְלָן, עַד שֶׁקְּנָיָהּ כְּדֵי לַעֲמֹד בְּנֶאֱמָנוּתוֹ.

 לְפִיכָּךְ אִם תָּבַע הַלּוֹקֵחַ אֶת הַגַּזְלָן מִפְּנֵי שֶׁמָּכַר לוֹ שָׂדֶה שְׁאֵינָהּ שֶׁלּוֹ, וְנִתְחַיַּב לְשַׁלַּם, וְהִתְחִילוּ בֵּית דִּין לְהַכְרִיז עַל נִכְסֵי הַגַּזְלָן כְּדֵי לְהַגְבּוֹת מֵהֶן לַלּוֹקֵחַ, וְאַחַר שֶׁהִתְחִילוּ הַהַכְרָזוֹת לְקָחָהּ הַגַּזְלָן מִן הַבְּעָלִים--לֹא נִתְקַיְּמָה בְּיַד הַלּוֹקֵחַ: שֶׁמֵּאַחַר שֶׁהִכְרִיזוּ עַל נְכָסָיו, נִתְגַּלָּה שְׁאֵינוּ נֶאֱמָן, וְלֹא לְקָחָהּ מִן הַבְּעָלִים, כְּדֵי לְהַעְמִידָהּ בְּיַד הַלּוֹקֵחַ.

 לְקָחָהּ הַגַּזְלָן מִן הַבְּעָלִים, אַחַר שֶׁמְּכָרָהּ כִּשְׁהִיא גְּזוּלָה, וְחָזַר וּמְכָרָהּ לְאַחֵר, אוֹ נְתָנָהּ בְּמַתָּנָה, אוֹ הוֹרִישָׁהּ--הֲרֵי גִּלָּה דַּעְתּוֹ שְׁאֵינוּ רוֹצֶה לְהַעְמִידָהּ בְּיַד זֶה שֶׁלְּקָחָהּ מִמֶּנּוּ כְּשֶׁהָיְתָה גְּזוּלָה.

וְכֵן אִם נָפְלָה לַגַּזְלָן בִּירֻשָּׁה, לֹא נִתְקַיְּמָה בְּיַד הַלּוֹקֵחַ.

 גָּבָה אוֹתָהּ הַגַּזְלָן בְּחוֹבוֹ--אִם יֵשׁ לַנִּגְזָל קַרְקָע אַחֶרֶת, וְאָמַר לוֹ הַגַּזְלָן זוֹ אֲנִי גּוֹבֶה בְּחוֹבִי--הֲרֵי זֶה נִתְכַּוַּן לְהַעְמִידָהּ בְּיַד הַלּוֹקֵחַ; וְאִם אֵין לַנִּגְזָל קַרְקָע אֵלָא זוֹ, לִגְבּוֹת חוֹבוֹ הוּא שֶׁנִּתְכַּוַּן.

 נְתָנוּהָ הַבְּעָלִים לַגַּזְלָן מַתָּנָה, קָנָה אוֹתָהּ הַלּוֹקֵחַ: שֶׁאִלּוּ לֹא טָרַח לַבְּעָלִים, לֹא הָיוּ נוֹתְנִים לוֹ מַתָּנָה, וּמִפְּנֵי זֶה טָרַח, כְּדֵי שֶׁיִּזְכֶּה בָּהּ בַּדִּין וְיַעֲמֹד בְּנֶאֱמָנוּתוֹ וְתִתְקַיַּם בְּיַד הַלּוֹקֵחַ.

 הַגּוֹזֵל שָׂדֶה, וְאַחַר שֶׁגְּזָלָהּ וְהֻחְזַק גַּזְלָן עָלֶיהָ חָזַר וּלְקָחָהּ מִבְּעָלִים הָרִאשׁוֹנִים, וְטָעַן הַנִּגְזָל וְאָמַר אָנוּס הָיִיתִי בְּשָׁעָה שֶׁמָּכַרְתִּי לוֹ, וְשֶׁלֹּא לְדַעְתִּי מָכַרְתִּי מֵחֲמַת גַּזְלָנוּתוֹ--לֹא זָכָה הַגַּזְלָן, אַף עַל פִּי שֶׁיֵּשׁ לוֹ עֵדִים שֶׁלְּקָחָהּ בִּפְנֵיהֶם; וְתַחְזֹר הַשָּׂדֶה לִבְעָלֶיהָ, וּמַחְזִירִין לַגַּזְלָן הַדָּמִים שֶׁנָּתַן.

 בַּמֶּה דְּבָרִים אֲמוּרִים, בְּשֶׁהֵעִידוּ הָעֵדִים שֶׁמָּנָה בִּפְנֵיהֶם אֶת הַמָּעוֹת.
אֲבָל אִם הֵעִידוּ שֶׁבַּעַל הַקַּרְקָע מָכַר לַגַּזְלָן, וְהוֹדָה לוֹ בִּפְנֵיהֶם שֶׁנָּתַן לוֹ דָּמִים כָּךְ וְכָּךְ, וְהַנִּגְזָל טוֹעֵן שֶׁלֹּא נָתַן לוֹ כְּלוּם, וּמֵחֲמַת יִרְאָה הוֹדָה לוֹ--אֵין לַגַּזְלָן כְּלוּם, אֵלָא מוֹצִיאִין מִמֶּנּוּ הַשָּׂדֶה בְּלֹא דָּמִים, מִפְּנֵי שֶׁלֹּא הוֹדָה לוֹ אֵלָא מִן הַפַּחַד כְּשֶׁטָּעַן, הוֹאִיל וְהֻחְזַק גַּזְלָן עָלֶיהָ.

 אֵין בַּעַל הַשָּׂדֶה צָרִיךְ לַעֲשׂוֹת מוֹדָעָה עַל מְכָר זֶה: הוֹאִיל וְהֻחְזַק זֶה גַּזְלָן עַל שָׂדֶה זוֹ וְאֵין רְאָיָתוֹ בָּהּ רְאָיָה, אֵינוּ צָרִיךְ לִמְסֹר מוֹדָעָה.
וְאֵין דִּין גַּזְלָן, כְּדִין הָאוֹנֵס חֲבֵרוֹ וְתָלָה אוֹתוֹ עַד שֶׁיִּמְכֹּר לוֹ: שֶׁזֶּה הָאוֹנֵס אֵינוּ רוֹצֶה לִגְזֹל, וְלֹא גְזָלוֹ עֲדַיִן כְּלוּם; לְפִיכָּךְ אִם לֹא מָסַר הַמּוֹכֵר הָאָנוּס מוֹדָעָה, מִמְכָּרוֹ קַיָּם.

הִלְכּוֹת גְּזֵלָה וַאֲבֵדָה פֵּרֶק י 
גּוֹי בַּעַל זְרוֹעַ שֶׁאָנַס נִכְסֵי יִשְׂרָאֵל, וְיָרַד לְתוֹךְ שָׂדֵהוּ מֵחֲמַת שֶׁהָיָה לוֹ חוֹב עַל בַּעַל הַשָּׂדֶה, אוֹ מֵחֲמַת שֶׁיֵּשׁ לוֹ נֶזֶק בְּיַד זֶה הַיִּשְׂרְאֵלִי, אוֹ מֵחֲמַת שֶׁהִפְסִיד מְמוֹנוֹ, וְאַחַר שֶׁתָּקַף עַל הַשָּׂדֶה מְכָרָהּ לְיִשְׂרָאֵל אַחֵר--אֵין הַבְּעָלִים יְכוּלִין לְהוֹצִיא מִיַּד הַלּוֹקֵחַ.

בַּמֶּה דְּבָרִים אֲמוּרִים, בְּשֶׁהוֹדוּ הַבְּעָלִים שֶׁאֱמֶת טָעַן הַגּוֹי הַמּוֹכֵר, אוֹ יָעִידוּ עֵדֵי יִשְׂרָאֵל שֶׁאֱמֶת טָעַן הַגּוֹי.
וְכֵן אִם הָיָה שָׁם מֶלֶךְ אוֹ שָׂר בְּאוֹתוֹ מָקוֹם שֶׁיָּכוֹל לָכֹף אֶת הַגּוֹי שֶׁמָּכַר לַדִּין, וְלֹא תָבְעוּ הַבְּעָלִים אֶת הַגּוֹי--אֵינָן יְכוּלִין לְהוֹצִיא מִיַּד הַלּוֹקֵחַ מִן הַגּוֹי, אַף עַל פִּי שְׁאֵינָן מוֹדִין לַגּוֹי וְאַף עַל פִּי שְׁאֵין שָׁם עֵדִים שֶׁאֱמֶת טָעַן הַגּוֹי: שֶׁהֲרֵי הַלּוֹקֵחַ אוֹמֵר לַבְּעָלִים, אִם גַּזְלָן הוּא הַגּוֹי, לָמָּה לֹא תְבַעְתֶּם אוֹתוֹ בְּדִינֵיהֶם.

הַגּוֹיִים הַמְּצִיקִים לְיִשְׂרָאֵל וּמְבַקְּשִׁים לַהְרֹג אוֹתוֹ עַד שֶׁיִּפְדֶּה עַצְמוֹ מִיַּד הַגּוֹי בְּשָׂדֵהוּ אוֹ בְּבֵיתוֹ, וְיִתְּנֶנָּה לַמֵּצִיק וְאַחַר כָּךְ יַנִּיחֶנּוּ: כְּשֶׁיִּרְצֶה הַמֵּצִיק לִמְכֹּר אוֹתָהּ הַקַּרְקָע--אִם יֵשׁ בְּיַד הַבְּעָלִים לִקַּח מִן הַמֵּצִיק, הֶן קוֹדְמִין לְכָל אָדָם.
וְאִם אֵין בְּיַד הַבְּעָלִים לִקַּח, אוֹ שֶׁשָּׁהָת הַקַּרְקָע בְּיַד הַמֵּצִיק שְׁנֵים עָשָׂר חֹדֶשׁ--כָּל הַקּוֹדֵם וְלָקַח מִן הַמֵּצִיק, זָכָה: וּבִלְבָד שֶׁיִּתֵּן לַבְּעָלִים הָרִאשׁוֹנִים רְבִיעַ הַקַּרְקָע, אוֹ שְׁלִישׁ הַמָּעוֹת, מִפְּנֵי שֶׁזֶּה הַמֵּצִיק מוֹכֵר בְּזוֹל; הוֹאִיל וְקַרְקָע שְׁאֵינָהּ שֶׁלּוֹ הוּא מוֹכֵר--הֲרֵי זֶה מוֹכֵר בְּפָחוּת רְבִיעַ אוֹ קָרוֹב לוֹ, וְזֶה הַרְבִיעַ שֶׁלַּבְּעָלִים, שֶׁהֲרֵי מֵחֲמַת שְׁהִיא שֶׁלָּהֶן מוֹכֵר בְּזוֹל.

לְפִיכָּךְ הַלּוֹקֵחַ מִן הַמֵּצִיק בִּשְׁלוֹשִׁים--נוֹתֵן לַבְּעָלִים עֲשָׂרָה, אוֹ נוֹתֵן לָהֶם רְבִיעַ הַקַּרְקָע, וְאַחַר כָּךְ יִקְנֶה הַכֹּל.
וְאִם לֹא נָתַן, הֲרֵי רְבִיעַ הַקַּרְקָע כְּגָזֵל בְּיָדוֹ.

 הַיּוֹרֵד לְתוֹךְ שְׂדֵה חֲבֵרוֹ שֶׁלֹּא בִּרְשׁוּת, וּנְטָעָהּ--אִם הָיְתָה שָׂדֶה הָעֲשׂוּיָה לִטַּע--אוֹמְדִין כַּמָּה אָדָם רוֹצֶה לִתֵּן בְּשָׂדֶה זוֹ לִטְּעָהּ, וְנוֹטֵל מִבַּעַל הַשָּׂדֶה; וְאִם אֵינָהּ עֲשׂוּיָה לִטַּע--שָׁמִין לוֹ, וְיָדוֹ עַל הַתַּחְתּוֹנָה.

 אָמַר לוֹ בַּעַל הַשָּׂדֶה, עֲקֹר אִילָנָךְ וְלֵךְ--שׁוֹמְעִין לוֹ.
אָמַר הַנּוֹטֵעַ הֲרֵינִי עוֹקֵר אִילָנִי--אֵין שׁוֹמְעִין לוֹ, מִפְּנֵי שֶׁמַּכְחִישׁ אֶת הַקַּרְקָע.

 הַחֲצֵרוֹת--הֲרֵי הֶן רְאוּיוֹת לְבִנְיָן, וּלְהוֹסִיף בָּהֶן בָּתִּים וַעֲלִיּוֹת; לְפִיכָּךְ הוֹרוּ הַגְּאוֹנִים, שֶׁהַבּוֹנֶה בַּחֲצַר חֲבֵרוֹ שֶׁלֹּא מִדַּעְתּוֹ--הֲרֵי זֶה כְּנוֹטֵעַ שָׂדֶה הָעֲשׂוּיָה לִטַּע, וְשָׁמִין לוֹ כַּמָּה אָדָם רוֹצֶה לִתֵּן בְּבִנְיָן זֶה לִבְנוֹתוֹ: וְהוּא, שֶׁיִּבְנֶה בִּנְיָן הַמּוֹעִיל הָרָאוּי לְאוֹתָהּ חָצֵר כְּמִנְהַג אוֹתוֹ מָקוֹם.

 הַיּוֹרֵד לִשְׂדֵה חֲבֵרוֹ בִּרְשׁוּת--אַפִלּוּ נָטַע שָׂדֶה שְׁאֵינָהּ עֲשׂוּיָה לִטַּע--שָׁמִין לוֹ, וְיָדוֹ עַל הָעֶלְיוֹנָה: שְׁאִם הָיְתָה הַהוֹצָאָה יְתֵרָה עַל הַשְּׁבָח, נוֹטֵל הַהוֹצָאָה; וְאִם הַשְּׁבָח יָתֵר עַל הַהוֹצָאָה, נוֹטֵל הַשְּׁבָח.
וּבַעַל בְּנִכְסֵי אִשְׁתּוֹ, וְהַשֻּׁתָּף בַּשָּׂדֶה שֶׁיֵּשׁ לוֹ חֵלֶק בָּהּ--כַּיּוֹרֵד בִּרְשׁוּת הֶן, וְשָׁמִין לָהֶם וְיָדָם עַל הָעֶלְיוֹנָה.

 הַיּוֹרֵד לִשְׂדֵה חֲבֵרוֹ שֶׁלֹּא בִּרְשׁוּת, וְנָטַע אוֹ בָּנָה, וְאַחַר כָּךְ בָּא בַּעַל הַשָּׂדֶה וְהִשְׁלִים הַבִּנְיָן אוֹ שֶׁשָּׁמַר הַנְּטִיעוֹת, וְכַיּוֹצֶא בְּאֵלּוּ הַדְּבָרִים שֶׁמַּרְאִין שֶׁדַּעְתּוֹ נוֹטָה לְמַה שֶׁעָשָׂה זֶה וּבִרְצוֹנוֹ בָּא הַדָּבָר--שָׁמִין לוֹ, וְיָדוֹ עַל הָעֶלְיוֹנָה.

 הַיּוֹרֵד לְתוֹךְ חֻרְבָתוֹ שֶׁלַּחֲבֵרוֹ, וּבְנָאָהּ שֶׁלֹּא בִּרְשׁוּת--שָׁמִין לוֹ, וְיָדוֹ עַל הַתַּחְתּוֹנָה.
וְאִם אָמַר בַּעַל הַבִּנְיָן, עֵצַי וַאֲבָנַי אֲנִי נוֹטֵל--בַּבַּיִת, שׁוֹמְעִין לוֹ; בַּשָּׂדֶה, אֵין שׁוֹמְעִין לוֹ, מִפְּנֵי שֶׁמַּכְחִישׁ אֶת הַקַּרְקָע.
אָמַר לוֹ בַּעַל הַקַּרְקָע, טֹל מַה שֶׁבָּנִיתָ--שׁוֹמְעִין לוֹ.

 כָּל מִי שֶׁשָּׁמִין לוֹ--בֵּין שֶׁהָיְתָה יָדוֹ עַל הָעֶלְיוֹנָה, בֵּין שֶׁהָיְתָה יָדוֹ עַל הַתַּחְתּוֹנָה--אֵינוּ נוֹטֵל כְּלוּם, עַד שֶׁיִּשָּׁבַע בִּנְקִיטַת חֵפֶץ כַּמָּה הוֹצִיא.
וְאִם אָמַר יָבוֹאוּ הַדַּיָּנִים, וְיַעֲשׂוּ שׁוּמַת הַהוֹצָאָה, וַהֲרֵי הִיא גְּלוּיָה לְעֵינֵיהֶם, וִישַׁעֲרוּ הָעֵצִים וְהָאֲבָנִים וְהַסִּיד וּשְׂכַר הָאֻמָּנִין בְּפָחוּת שֶׁבַּשְּׁעָרִים--שׁוֹמְעִין לוֹ, וְנוֹטֵל בְּלֹא שְׁבוּעָה.
וְכֵן זֶה שֶׁנּוֹטֵל הַשְּׁבָח בִּלְבָד, וְהָיְתָה יָדוֹ עַל הָעֶלְיוֹנָה--אֵינוּ צָרִיךְ שְׁבוּעָה.

 כָּל שֶׁשָּׁמִין לוֹ וְנוֹטֵל, שֶׁטָּעַן בַּעַל הַשָּׂדֶה וְאָמַר נָתַתִּי, וְהַיּוֹרֵד לַשָּׂדֶה אוֹמֵר לֹא נָטַלְתִּי--הַיּוֹרֵד נֶאֱמָן, וְנִשְׁבָּע שֶׁלֹּא נָתַן לוֹ כְּלוּם וְנוֹטֵל: שֶׁהֲרֵי אוֹמְרִין לְבַעַל הַשָּׂדֶה, עֲדַיִן לֹא שָׁמוּ לָךְ וְלֹא יָדַעְתָּ כַּמָּה אַתָּה חַיָּב לִתֵּן, הֵיאַךְ נָתַתָּ.

אֲבָל אִם שָׁמוּ לוֹ וְאָמְרוּ לְבַעַל הַשָּׂדֶה תֶּן לוֹ, וְאָמַר נָתַתִּי, אַף עַל פִּי שֶׁעֲדַיִן לֹא נִשְׁבָּע הַיּוֹרֵד--הֲרֵי בַּעַל הַשָּׂדֶה נֶאֱמָן, וְיִשָּׁבַע שְׁבוּעַת הֶסֵּת שֶׁנָּתַן וְיִפָּטֵר: שֶׁהַקַּרְקָע בְּחֶזְקַת בְּעָלֶיהָ.

 בַּעַל שֶׁהוֹרִיד אֲרִיסִין בְּנִכְסֵי אִשְׁתּוֹ, וְאַחַר כָּךְ גֵּרְשָׁהּ--אִם הָיָה הַבַּעַל עַצְמוֹ אָרִיס--נִסְתַּלַּק בַּעַל, נִסְתַּלְּקוּ אֲרִיסִין: שֶׁלֹּא יָרְדוּ לָהּ אֵלָא עַל דַּעַת הַבַּעַל; וְשָׁמִין לָהֶם, וְיָדָם עַל הַתַּחְתּוֹנָה.
וְאִם אֵין הַבַּעַל אָרִיס--עַל דַּעַת הַקַּרְקָע יָרְדוּ, וְשָׁמִין לָהֶם כְּעָרִיס.

הִלְכּוֹת גְּזֵלָה וַאֲבֵדָה פֵּרֶק יא 
הָשֵׁב אֲבֵדָה לְיִשְׂרָאֵל--מִצְוַת עֲשֵׂה, שֶׁנֶּאֱמָר "הָשֵׁב תְּשִׁיבֵם, לְאָחִיךָ" .
וְהָרוֹאֶה אֲבֵדַת יִשְׂרָאֵל, וְנִתְעַלַּם מִמֶּנָּה וְהִנִּיחָהּ--עוֹבֵר בְּלֹא תַעֲשֶׂה, שֶׁנֶּאֱמָר "לֹא-תִרְאֶה אֶת-שׁוֹר אָחִיךָ ..." ; וּבִטַּל מִצְוַת עֲשֵׂה.
וְאִם הֱשִׁיבָהּ, קִיַּם מִצְוַת עֲשֵׂה.

לָקַח אֶת הָאֲבֵדָה, וְלֹא הֱשִׁיבָהּ--בִּטַּל מִצְוַת עֲשֵׂה, וְעָבַר עַל שְׁנֵי לָאוִין: עַל "לֹא תוּכַל, לְהִתְעַלֵּם" , וְעַל "לֹא תִגְזֹל" .

אַפִלּוּ הָיָה בַּעַל הָאֲבֵדָה רָשָׁע, וְאוֹכֵל נְבֵלָה לְתֵאָבוֹן וְכַיּוֹצֶא בּוֹ--מִצְוָה לְהָשִׁיב אֲבֵדָתוֹ.
אֲבָל אוֹכֵל נְבֵלָה לְהַכְעִיס, הֲרֵי הוּא מִין; וְהַמִּינִין מִיִּשְׂרָאֵל, וְהָאֲפֵיקוֹרוֹסִים, וְעוֹבְדֵי עֲבוֹדָה זָרָה, וּמְחַלְּלֵי שַׁבָּת בְּפַרְהֶסְיָה--אָסוּר לְהַחְזִיר לָהֶן אֲבֵדָה, כַּגּוֹי.

 אֲבֵדַת הַגּוֹי--מֻתֶּרֶת, שֶׁנֶּאֱמָר "אֲבֵדַת אָחִיךָ" .
וְהַמַּחְזִירָהּ--הֲרֵי זֶה עוֹבֵר עֲבֵרָה, מִפְּנֵי שְׁהוּא מַחְזִיק יְדֵי רִשְׁעֵי עוֹלָם.
וְאִם הִחְזִירָהּ לְקַדַּשׁ אֶת הַשֵּׁם, כְּדֵי שֶׁיְּפָאֲרוּ אֶת יִשְׂרָאֵל וְיֵדְעוּ שְׁהֶם בַּעֲלֵי אֱמוּנָה--הֲרֵי זֶה מְשֻׁבָּח.
וּבִמְקוֹם שֵׁישׁ חִלּוּל הַשֵּׁם--אֲבֵדָתוֹ אֲסוּרָה, וְחַיָּב לְהַחְזִירָהּ.
וּבְכָל מָקוֹם מַכְנִיסִין כְּלֵיהֶם מִפְּנֵי הַגַּנָּבִים כִּכְלֵי יִשְׂרָאֵל, מִפְּנֵי דַּרְכֵי שָׁלוֹם.

 טְעוּת הַגּוֹי, כַּאֲבֵדָתוֹ וּמֻתֶּרֶת: וְהוּא, שֶׁטָּעָה מֵעַצְמוֹ; אֲבָל לְהַטְעוֹתוֹ, אָסוּר.
כֵּיצַד: כְּגוֹן שֶׁעָשָׂה הַגּוֹי חֶשְׁבּוֹן וְטָעָה.
וְצָרִיךְ שֶׁיֹּאמַר לוֹ יִשְׂרָאֵל, רְאֵה שֶׁעַל חֶשְׁבּוֹנָךְ אֲנִי סוֹמֵךְ, וְאֵינִי יוֹדֵעַ, אֵלָא מַה שֶׁאַתָּה אוֹמֵר אֲנִי נוֹתֵן לָךְ.
כְּגוֹן זֶה מֻתָּר--שֶׁמֶּא יִתְכַּוַּן הַגּוֹי לְבָדְקוֹ, וְנִמְצָא שֵׁם שָׁמַיִם מִתְחַלֵּל.

עִיר שֶׁיִּשְׂרָאֵל וְגוֹיִים דָּרִין בָּהּ, וּמֶחְצָה גּוֹיִים וּמֶחְצָה יִשְׂרָאֵל, וּמָצָא בָּהּ אֲבֵדָה--נוֹטֵל וּמַכְרִיז; וְאִם בָּא יִשְׂרָאֵל וְנָתַן סִימָנֶיהָ, חַיָּב לְהַחְזִיר.

הָיָה רֹב הָעִיר גּוֹיִים--אִם מָצָא בְּמָקוֹם מִן הָעִיר שֶׁרֹב הַמְּצוּיִים שָׁם יִשְׂרָאֵל, חַיָּב לְהַכְרִיז.
אֲבָל אִם מָצָא בִּסְרַטְיָה וּפְלַטְיָה גְּדוֹלִים בְּבָתֵּי כְּנָסִיּוֹת וּבְבָתֵּי מִדְרָשׁוֹת שֶׁהַגּוֹיִים מְצוּיִין שָׁם תָּמִיד, וּבְכָל מָקוֹם שֶׁהָרַבִּים מְצוּיִין שָׁם--הֲרֵי הַמְּצִיאָה שֶׁלּוֹ: וְאַפִלּוּ בָּא יִשְׂרָאֵל וְנָתַן סִימָנֶיהָ--שֶׁהֲרֵי נִתְיָאַשׁ מִמֶּנָּה כְּשֶׁנָּפְלָה, מִפְּנֵי שְׁהוּא אוֹמֵר גּוֹי מְצָאָהּ.

אַף עַל פִּי שְׁהִיא שֶׁלּוֹ--הָרוֹצֶה לֵילֵךְ בְּדֶרֶךְ הַטּוֹב וְהַיָּשָׁר, וְעוֹשֶׂה לִפְנִים מִשּׁוּרַת הַדִּין--מַחְזִיר אֶת הָאֲבֵדָה לְיִשְׂרָאֵל, כְּשֶׁיִּתֵּן אֶת סִימָנֶיהָ.

 מָצָא בְּעִיר זוֹ שֶׁרֻבָּהּ גּוֹיִים חָבִית שֶׁלְּיַיִן--יֵינָהּ אָסוּר בַּהֲנָיָה, וְקַנְקַנָּהּ מֻתָּר מִשּׁוֹם אֲבֵדָה; וְאִם בָּא יִשְׂרָאֵל וְנָתַן סִימָנֶיהָ, מֻתֶּרֶת בִּשְׁתִיָּה לְזֶה שֶׁמְּצָאָהּ.

 עוֹף שֶׁחָטַף בָּשָׂר וְהִשְׁלִיכוֹ בְּחָצֵר אַחֶרֶת--אַף עַל פִּי שֶׁרֹב הָעִיר יִשְׂרָאֵל--הֲרֵי זֶה מֻתָּר מִשּׁוֹם אֲבֵדָה, שֶׁהֲרֵי נִתְיָאֲשׁוּ הַבְּעָלִים מִמֶּנּוּ.

 הַמּוֹצֶא אֲבֵדָה בְּזוּטוֹ שֶׁלַּיָּם, וּבִשְׁלוּלִיתוֹ שֶׁלַּנָּהָר שְׁאֵינוּ פּוֹסֵק--אַף עַל פִּי שֶׁיֵּשׁ בָּהּ סִימָן, הֲרֵי זוֹ שֶׁלְּמוֹצְאָהּ: שֶׁנֶּאֱמָר "אֲשֶׁר-תֹּאבַד מִמֶּנּוּ, וּמְצָאתָהּ" , מִי שֶׁאֲבוּדָה מִמֶּנּוּ וּמְצוּאָה אֵצֶל כָּל אָדָם; יָצַאת זוֹ שֶׁאֲבוּדָה מִמֶּנּוּ וּמִכָּל אָדָם, שֶׁזֶּה וַדַּאי נִתְיָאַשׁ מִמֶּנָּה.

 הַמְּאַבֵּד מְמוֹנוֹ לַדַּעַת, אֵין נִזְקָקִין לוֹ.
כֵּיצַד: הִנִּיחַ פָּרָתוֹ בְּרֶפֶת שְׁאֵין לָהּ פֶּתַח וְלֹא קְשָׁרָהּ וְהָלַךְ לוֹ, הִשְׁלִיךְ כִּיסוֹ בִּרְשׁוּת הָרַבִּים וְהָלַךְ לוֹ, וְכָל כַּיּוֹצֶא בְּזֶה--הֲרֵי זֶה אִבַּד מְמוֹנוֹ לְדַעְתּוֹ.
וְאַף עַל פִּי שֶׁאָסוּר לָרוֹאֶה דָּבָר זֶה לִטֹּל לְעַצְמוֹ, אֵינוּ זָקוּק לְהַחְזִיר--שֶׁנֶּאֱמָר "אֲשֶׁר-תֹּאבַד" , פְּרָט לַמְּאַבֵּד לְדַעְתּוֹ.

 אֲבֵדָה שְׁאֵין בָּהּ שׁוֹוֶה פְּרוּטָה--אֵינוּ חַיָּב לְהִטַּפַּל בָּהּ, וְלֹא לְהַחְזִירָהּ.
מָצָא שַׂק אוֹ קֻפָּה--אִם הָיָה חָכָם אוֹ זָקֵן מְכֻבָּד שְׁאֵין דַּרְכּוֹ לִטֹּל כֵּלִים אֵלּוּ בְּיָדוֹ, אֵינוּ חַיָּב לְהִטַּפַּל בָּהֶן; וְאוֹמֵד אֶת דַּעְתּוֹ: אִלּוּ הָיוּ שֶׁלּוֹ--אִם הָיָה מַחְזִירָן לְעַצְמוֹ, כָּךְ חַיָּב לְהַחְזִיר שֶׁלַּחֲבֵרוֹ; וְאִם לֹא הָיָה מוֹחֵל עַל כְּבוֹדוֹ, אַפִלּוּ הָיוּ שֶׁלּוֹ--כָּךְ בְּשֶׁלַּחֲבֵרוֹ, אֵינוּ חַיָּב לְהַחְזִיר.

הָיָה דַּרְכּוֹ לְהַחְזִיר כֵּלִים כְּאֵלּוּ בַּשָּׂדֶה, וְאֵין דַּרְכּוֹ לְהַחְזִירָן בָּעִיר, וּמְצָאָן בָּעִיר--אֵינוּ חַיָּב לְהַחְזִיר; מְצָאָן בַּשָּׂדֶה--חַיָּב לְהַחְזִירָן, עַד שֶׁיַּגִּיעוּ לִרְשׁוּת הַבְּעָלִים, וְאַף עַל פִּי שֶׁהֲרֵי נִכְנָס בָּהֶן לָעִיר, וְאֵין דַּרְכּוֹ בְּכָּךְ.
וְכֵן אִם מָצָא בְּהֵמָה וְהִכִּישָׁהּ--נִתְחַיַּב לְהִטַּפַּל בָּהּ וּלְהַחְזִירָהּ, אַף עַל פִּי שְׁאֵינָהּ לְפִי כְּבוֹדוֹ: שֶׁהֲרֵי הִתְחִיל בַּמִּצְוָה.

הִחְזִירָהּ וּבָרְחָה, אַפִלּוּ מֵאָה פְּעָמִים--חַיָּב לְהַחְזִיר: שֶׁנֶּאֱמָר "הָשֵׁב תְּשִׁיבֵם" --"הָשֵׁב", אַפִלּוּ מֵאָה פְּעָמִים מַשְׁמָעוֹ.
לְעוֹלָם הוּא חַיָּב לְהִטַּפַּל בָּהּ, עַד שֶׁיַּחְזִירֶנָּה לִרְשׁוּת בְּעָלֶיהָ לְמָקוֹם הַמִּשְׁתַּמֵּר; אֲבָל אִם הִחְזִירָהּ לִמְקוֹם שְׁאֵין מִשְׁתַּמֵּר, כְּגוֹן גִּנָּה וְחֻרְבָה, וְאָבְדָה מִשָּׁם--חַיָּב בְּאַחְרָיוּתָהּ.

 הִחְזִיר אֶת הָאֲבֵדָה בַּשַּׁחְרִית לִמְקוֹם שֶׁהַבְּעָלִים נִכְנָסִין וְיוֹצְאִין שָׁם בַּשַּׁחְרִית--אֵינוּ חַיָּב לְהִטַּפַּל בָּהּ, שֶׁהֲרֵי הַבְּעָלִים רוֹאִין אוֹתָהּ, אַף עַל פִּי שְׁהוּא מְקוֹם שְׁאֵינוּ מִשְׁתַּמֵּר.
בַּמֶּה דְּבָרִים אֲמוּרִים, בְּדָבָר שְׁאֵין בּוֹ רוּחַ חַיִּים; אֲבָל בְּבַעֲלֵי חַיִּים--לְעוֹלָם חַיָּב לְהִטַּפַּל בָּהּ עַד שֶׁיַּכְנִיסֶנָּה לִרְשׁוּת הַבְּעָלִים הַמִּשְׁתַּמֶּרֶת, וְאֵינוּ צָרִיךְ דַּעַת בְּעָלִים.

 רָאָה בְּהֵמָה שֶׁבָּרְחָה מִן הַדִּיר, וְהִחְזִירָהּ לִמְקוֹמָהּ--הֲרֵי קִיַּם הַמִּצְוָה, וְאֵינוּ צָרִיךְ דַּעַת הַבְּעָלִים.

 הַהוֹלֵךְ בְּדֶרֶךְ הַטּוֹב וְהַיָּשָׁר, וְעוֹשֶׂה לִפְנִים מִשּׁוּרַת הַדִּין--מַחְזִיר אֶת הָאֲבֵדָה בְּכָל מָקוֹם, וְאַף עַל פִּי שְׁאֵינָהּ לְפִי כְּבוֹדוֹ.

 כּוֹהֵן שֶׁרָאָה הָאֲבֵדָה בְּבֵית הַקְּבָרוֹת--אֵינוּ מִטַּמֵּא לְהַחְזִירָהּ, שֶׁבְּעֵת שֶׁמְּקַיֵּם מִצְוַת עֲשֵׂה שֶׁלְּהָשֵׁב אֲבֵדָה, מְבַטֵּל עֲשֵׂה שֶׁלִּ"קְדֹשִׁים יִהְיוּ" , וְעוֹבֵר עַל לֹא תַעֲשֶׂה שֶׁלְּ"לֹא יִטַּמָּא, בַּעַל בְּעַמָּיו" ; וְאֵין עֲשֵׂה דּוֹחֶה אֶת לֹא תַעֲשֶׂה וַעֲשֵׂה.

 רָאָה אֶת הָאֲבֵדָה, וְאָמַר לוֹ אָבִיו אַל תַּחְזִירֶנָּה--יַחְזִיר, וְלֹא יְקַבַּל מִמֶּנּוּ: שְׁאִם קִבַּל מֵאָבִיו, נִמְצָא בְּעֵת שֶׁמְּקַיֵּם מִצְוַת עֲשֵׂה שֶׁלְּ"כַבֵּד אֶת-אָבִיךָ" , בִּטַּל עֲשֵׂה שֶׁלְּ"הָשֵׁב תְּשִׁיבֵם" , וְעָבַר עַל "לֹא תוּכַל, לְהִתְעַלֵּם" .

 הָרוֹאֶה מַיִם שׁוֹטְפִין וּבָאִין לְהַשְׁחִית בִּנְיַן חֲבֵרוֹ, אוֹ לְהַשְׁחִית שָׂדֵהוּ--חַיָּב לִגְדֹּר בִּפְנֵיהֶם וּלְמָנְעָם: שֶׁנֶּאֱמָר "לְכָל-אֲבֵדַת אָחִיךָ" , לְרַבּוֹת אֲבֵדַת קַרְקָעוֹ.

הִלְכּוֹת גְּזֵלָה וַאֲבֵדָה פֵּרֶק יב 
מִי שֶׁאָבְדָה לוֹ אֲבֵדָה, וּפָגַע בַּאֲבֵדָתוֹ וַאֲבֵדַת חֲבֵרוֹ--אִם יָכוֹל לְהַחְזִיר שְׁתֵּיהֶן, חַיָּב לְהַחְזִיר.
וְאִם אֵינוּ יָכוֹל לְהַחְזִיר אֵלָא אַחַת מֵהֶן--אֲבֵדָתוֹ קוֹדֶמֶת, וְאַפִלּוּ לַאֲבֵדַת אָבִיו אוֹ רִבּוֹ: שֶׁלּוֹ קוֹדֵם לְכָל אָדָם.

פָּגַע בַּאֲבֵדַת רִבּוֹ עִם אֲבֵדַת אָבִיו--אִם הָיָה אָבִיו שָׁקוּל כְּנֶגֶד רִבּוֹ, שֶׁלְּאָבִיו קוֹדֶמֶת; וְאִם לָאו, שֶׁלְּרִבּוֹ קוֹדֶמֶת: וְהוּא שֶׁיִּהְיֶה רִבּוֹ מֻבְהָק, שֶׁרֹב חָכְמָתוֹ שֶׁלַּתּוֹרָה מִמֶּנּוּ.

הִנִּיחַ אֲבֵדָתוֹ, וְהִחְזִיר אֲבֵדַת חֲבֵרוֹ--אֵין לוֹ אֵלָא שְׂכָרוֹ הָרָאוּי לוֹ.
כֵּיצַד: שָׁטַף נָהָר חֲמוֹרוֹ וַחֲמוֹר חֲבֵרוֹ, שֶׁלּוֹ יָפֶה מָנֶה וְשֶׁלַּחֲבֵרוֹ מָאתַיִם--הִנִּיחַ אֶת שֶׁלּוֹ, וְהִצִּיל אֶת שֶׁלַּחֲבֵרוֹ--אֵין לוֹ אֵלָא שְׂכָרוֹ הָרָאוּי לוֹ.
וְאִם אָמַר לוֹ אַצִּיל אֶת שֶׁלָּךְ, וְאַתָּה נוֹתֵן לִי דְּמֵי שֶׁלִּי, אוֹ שֶׁהִתְנָה בִּפְנֵי בֵּית דִּין--חַיָּב לִתֵּן לוֹ דְּמֵי שֶׁלּוֹ.
וְאַף עַל פִּי שֶׁעָלָה חֲמוֹר שֶׁלּוֹ מֵאֵלָיו, הוֹאִיל וְלֹא נִתְעַסַּק בּוֹ, זָכָה בְּמַה שֶׁהִתְנָה עִמּוֹ.
יָרַד לְהַצִּיל, וְלֹא הִצִּיל--אֵין לוֹ אֵלָא שְׂכָרוֹ הָרָאוּי לוֹ.

וְכֵן אִם הָיָה עוֹסֵק בִּמְלָאכָה, וּבָטַל מִמְּלַאכְתּוֹ שֶׁשּׁוֹוָה דֵּינָר, וְהִחְזִיר אֲבֵדָה שֶׁשּׁוֹוָה מֵאָה דֵּינָרִין--לֹא יֹאמַר לוֹ תֶּן לִי דֵּינָר שֶׁהִפְסַדְתִּי, אֵלָא נוֹתֵן לוֹ שְׂכָרוֹ כְּפוֹעֵל בָּטֵל שֶׁיִּבְטַל מֵאוֹתָהּ מְלָאכָה שֶׁהָיָה עוֹסֵק בָּהּ.
וְאִם הִתְנָה עִם הַבְּעָלִים, אוֹ בִּפְנֵי בֵּית דִּין שֶׁיִּטֹּל מַה שֶׁהִפְסִיד, וְהִרְשׁוּהוּ--הֲרֵי זֶה נוֹטֵל.
וְאִם אֵין שָׁם בֵּית דִּין וְלֹא בְּעָלִים, שֶׁלּוֹ קוֹדֵם.

וְכֵן שְׁנַיִם שֶׁהָיוּ בָּאִים בַּדֶּרֶךְ, זֶה בֶּחָבִית שֶׁלְּיַיֵן וְזֶה בְּכַד שֶׁלִּדְבַשׁ, וְנִסְדְּקָה הַכַּד שֶׁלִּדְבַשׁ, וְקֹדֶם שֶׁיִּשָּׁפֵךְ הַדְּבַשׁ לָאָרֶץ, שָׁפַךְ זֶה אֶת יֵינוֹ וְהִצִּיל אֶת הַדְּבַשׁ לְתוֹךְ הֶחָבִית--אֵין לוֹ אֵלָא שְׂכָרוֹ הָרָאוּי לוֹ; וְאִם אָמַר אַצִּיל אֶת שֶׁלָּךְ, וְאַתָּה נוֹתֵן לִי דְּמֵי שֶׁלִּי, אוֹ שֶׁהִתְנָה בִּפְנֵי בֵּית דִּין--הֲרֵי זֶה חַיָּב לִתֵּן לוֹ.
וְאִם נִשְׁפַּךְ הַדְּבַשׁ לָאָרֶץ, הֲרֵי זֶה הֶפְקֵר; וְכָל הַמַּצִּיל, לְעַצְמוֹ מַצִּיל.

הָיָה זֶה בָּא בְּכַד שֶׁלִּדְבַשׁ וְזֶה בָּא בְּקַנְקַנִּים רֵיקָנִים, וְנִסְדְּקָה כַּד הַדְּבַשׁ, וְאָמַר לוֹ בַּעַל הַקַּנְקַנִּים אֵינִי מַצִּיל לָךְ דְּבַשׁ זֶה בְּקַנְקַנַּי עַד שֶׁתִּתֵּן לִי חֶצְיוֹ אוֹ שְׁלִישׁוֹ אוֹ כָּךְ וְכָּךְ דֵּינָרִין, וְקִבַּל עָלָיו בַּעַל הַדְּבַשׁ וְאָמַר לוֹ הִין--הֲרֵי זֶה צִחַק בּוֹ, וְאֵינוּ נוֹתֵן לוֹ אֵלָא שְׂכָרוֹ הָרָאוּי לוֹ: שֶׁהֲרֵי לֹא הִפְסִידוֹ כְּלוּם.

וְכֵן מִי שֶׁבָּרַח מִבֵּית הָאֲסוּרִים, וְהָיְתָה מַעְבֹּרֶת לְפָנָיו, וְאָמַר לוֹ הַעְבִירֵנִי וַאֲנִי נוֹתֵן לָךְ דֵּינָר, וְהִעְבִירוֹ--אֵין לוֹ אֵלָא שְׂכָרוֹ הָרָאוּי לוֹ.
וְאִם הָיָה צַיָּד, וְאָמַר לוֹ בַּטֵּל מְצוּדָתָךְ וְהַעְבִירֵנִי--נוֹתֵן לוֹ מַה שֶׁהִתְנָה עִמּוֹ.
וְכֵן כָּל כַּיּוֹצֶא בְּזֶה.

שְׁיָרָה שֶׁהָיְתָה מְהַלֶּכֶת בַּמִּדְבָּר, וְעָמַד עָלֶיהָ גַּיִס וּטְרָפָהּ--אִם אֵינָן יְכוּלִין לְהַצִּיל מִיָּדָם, וְעָמַד אֶחָד מֵהֶן וְהִצִּיל--הִצִּיל לְעַצְמוֹ; וְאִם יְכוּלִין הֶן לְהַצִּיל מִיָּדָם, וְקָדַם אֶחָד מֵהֶן וְהִצִּיל--אַף עַל פִּי שֶׁאָמַר לְעַצְמִי אֲנִי מַצִּיל, הִצִּיל לָאֶמְצָע.

הָיוּ יְכוּלִין לְהַצִּיל עַל יְדֵי הַדֹּחַק--כָּל הַמַּצִּיל, מַצִּיל לָאֶמְצָע, אֵלָא אִם כֵּן אָמַר לְעַצְמִי אֲנִי מַצִּיל, הֲרֵי זֶה מַצִּיל לְעַצְמוֹ: שֶׁכֵּיוָן שֶׁשְּׁמָעוּהוּ אוֹמֵר לְעַצְמִי אֲנִי מַצִּיל, הָיָה לָהֶן לִדְחֹק עַצְמָן וּלְהַצִּיל; וְכֵיוָן שֶׁיָּשְׁבוּ וְלֹא הִצִּילוּ, הֲרֵי נִתְיָאֲשׁוּ מִן הַכֹּל.

הָיוּ שְׁנֵי שֻׁתָּפִין, וְהִצִּיל אֶחָד מֵהֶן--הִצִּיל לָאֶמְצָע; וְאִם אָמַר לְעַצְמִי אֲנִי מַצִּיל--הֲרֵי זֶה חָלַק מֵחֲבֵרוֹ, וְהִצִּיל לְעַצְמוֹ.
וְכֵן הַשּׂוֹכֵר אֶת הַפּוֹעֵל לְהַצִּיל--כָּל שֶׁיַּצִּיל, הֲרֵי הוּא לַמַּשְׂכִּיר; וְאִם אָמַר לְעַצְמִי אֲנִי מַצִּיל, הֲרֵי חָזַר מִן הַשְּׂכִירוּת, וְכָל שֶׁיַּצִּיל אַחַר שֶׁאָמַר כֵּן, הֲרֵי הוּא שֶׁלּוֹ.

שְׁיָרָה שֶׁחָנְתָה בַּמִּדְבָּר, וְעָמַד עָלֶיהָ גַּיִס לְטָרְפָהּ, וּפָסְקוּ עִם הַגַּיִס מָמוֹן, וְנָתְנוּ לוֹ--מְחַשְּׁבִין לְפִי מְמוֹנָם, וְאֵין מְחַשְּׁבִין לְפִי נְפָשׁוֹת.
וְאִם שָׂכְרוּ תַּיָּר לִפְנֵיהֶם לְהוֹדִיעָם הַדֶּרֶךְ, מְחַשְּׁבִין שְׂכָרוֹ לְפִי מָמוֹן וּלְפִי נְפָשׁוֹת.
וְלֹא יְשַׁנּוּ מִמִּנְהַג הַחַמָּרִים.

רַשָּׁאִין הַחַמָּרִים לְהַתְנוֹת בֵּינֵיהֶן, כָּל מִי שֶׁתֹּאבַד מִמֶּנּוּ חֲמוֹר מִבְּנֵי הַשְּׁיָרָה, מַעְמִידִין לוֹ חֲמוֹר אַחֶרֶת; וְאִם פָּשַׁע בָּהּ וְאָבְדָה, אֵין חַיָּבִין לְהַעְמִיד לוֹ.

אָבְדָה חֲמוֹרוֹ, וְאָמַר תְּנוּ לִי דָּמֶיהָ וְאֵינִי רוֹצֶה לִקַּח חֲמוֹר, וַהֲרֵינִי שׁוֹמֵר עִמָּכֶם--אֵין שׁוֹמְעִין לוֹ, אֵלָא מַעְמִידִין לוֹ חֲמוֹר אַחֶרֶת כְּדֵי שֶׁיְּזָרַז עַצְמוֹ וְיִשְׁמֹר בְּהֶמְתּוֹ.
וְאַפִלּוּ הָיְתָה לוֹ בְּהֵמָה אַחֶרֶת בַּשְּׁיָרָה, אֵינוּ דּוֹמֶה שׁוֹמֵר אַחַת לְשׁוֹמֵר שְׁתַּיִם.

סְפִינָה שֶׁהָיְתָה מְהַלֶּכֶת בַּיָּם, וְעָמַד עָלֶיהָ נַחְשׁוֹל לְטָבְעָהּ, וְהֵקִילוּ מִמַּשָּׂאָהּ--מְחַשְּׁבִין לְפִי מַשּׂאוּי, וְאֵין מְחַשְּׁבִין לְפִי מָמוֹן.
וְאַל יְשַׁנּוּ מִמִּנְהַג הַסַּפָּנִים.

רַשָּׁאִין הַסַּפָּנִים לְהַתְנוֹת בֵּינֵיהֶן, כָּל מִי שֶׁתֹּאבַד לוֹ סְפִינָה, מַעְמִידִים לוֹ סְפִינָה אַחֶרֶת; פָּשַׁע בָּהּ וְאָבְדָה, אוֹ שֶׁפֵּרַשׁ לִמְקוֹם שְׁאֵין הַסְּפִינוֹת הוֹלְכוֹת בּוֹ בְּאוֹתוֹ הַזְּמָן--אֵין חַיָּבִין לְהַעְמִיד לוֹ.

הִלְכּוֹת גְּזֵלָה וַאֲבֵדָה פֵּרֶק יג 
הַמּוֹצֶא אֲבֵדָה שְׁהוּא חַיָּב לְהַחְזִירָהּ--חַיָּב לְהַכְרִיז עָלֶיהָ וּלְהוֹדִיעָהּ וְלוֹמַר, מִי שֶׁאָבַד לוֹ מִין פְּלוֹנִי, יָבוֹא וְיִתֵּן סִימָנִין, וְיִטֹּל.
אַפִלּוּ הָיְתָה שׁוֹוָה פְּרוּטָה בְּעֵת הַמְּצִיאָה, וְהוּזְלָה--חַיָּב לְהַכְרִיז עָלֶיהָ.
וְאֶבֶן גְּבוֹהָה הָיְתָה חוּץ לִירוּשָׁלַיִם, שֶׁעָלֶיהָ הָיוּ מַכְרִיזִין.

כֵּיצַד מַכְרִיז: אִם מָצָא מָעוֹת, מַכְרִיז מִי שֶׁאָבַד לוֹ מַטְבֵּעַ--וְכֵן מַכְרִיז מִי שֶׁאָבַד לוֹ כְּסוּת, אוֹ בְּהֵמָה, אוֹ שְׁטָרוֹת--יָבוֹא וְיִתֵּן סִימָנִים, וְיִטֹּל.
וְאֵינוּ חוֹשֵׁשׁ מִפְּנֵי שֶׁהוֹדִיעַ מִין הָאֲבֵדָה, לְפִי שְׁאֵינוּ מַחְזִירָהּ עַד שֶׁיִּתֵּן סִימָנִים מֻבְהָקִין.

בָּא בַּעַל הָאֲבֵדָה, וְנָתַן סִימָנִים שְׁאֵינָן מֻבְהָקִין--אֵין מַחְזִירִין לוֹ: עַד שֶׁיֹּאמַר סִימָנִים מֻבְהָקִין.
וְהָרַמָּאי--אַף עַל פִּי שֶׁאָמַר סִימָנִים מֻבְהָקִין--אֵין מַחְזִירִין לוֹ, עַד שֶׁיָּבִיא עֵדִים שְׁהִיא שֶׁלּוֹ.
אָמְרוּ חֲכָמִים "וְהָיָה עִמְּךָ עַד דְּרֹשׁ אָחִיךָ" --עַד שֶׁתַּחְקֹר אַחַר אָחִיךָ, אִם רַמָּאי הוּא אִם לָאו.

בָּרִאשׁוֹנָה, כָּל מִי שֶׁאָבְדָה לוֹ אֲבֵדָה, וּבָא וְנָתַן סִימָנֶיהָ--מַחְזִירִין אוֹתָהּ לוֹ, אֵלָא אִם כֵּן הֻחְזַק רַמָּאי.
מִשֶּׁרַבּוּ הָרַמָּאִין, הִתְקִינוּ בֵּית דִּין שֶׁיְּהוּ אוֹמְרִין לוֹ, הָבֵא עֵדִים שְׁאֵין אַתָּה רַמָּאי, וְטֹל.

הַסִּימָנִים הַמֻּבְהָקִין--סוֹמְכִין עֲלֵיהֶם וְדָנִין עַל פִּיהֶם בְּכָל מָקוֹם, דִּין תּוֹרָה.
וְהַמִּדָּה אוֹ הַמִּשְׁקָל אוֹ הַמִּנְיָן אוֹ מְקוֹם הָאֲבֵדָה, סִימָנִין מֻבְהָקִין הֶן.

בָּאוּ שְׁנַיִם, זֶה נָתַן סִימָנֵי הָאֲבֵדָה, וְזֶה נָתַן סִימָנֶיהָ כְּמוֹ שֶׁנָּתַן הָאַחֵר--לֹא יִתֵּן לֹא לְזֶה וְלֹא לְזֶה; אֵלָא תִּהְיֶה מֻנַּחַת עַד שֶׁיּוֹדֶה הָאֶחָד לַחֲבֵרוֹ, אוֹ יַעֲשׂוּ פְּשָׁרָה בֵּינֵיהֶן.

נָתַן הָאֶחָד אֶת הַסִּימָנִים, וְהַשֵּׁנִי הֵבִיא עֵדִים--יִתֵּן לְבַעַל הָעֵדִים; זֶה נָתַן סִימָנִים, וְזֶה נָתַן סִימָנִים וְעֵד אֶחָד--הֲרֵי הָעֵד הָאֶחָד כְּמִי שְׁאֵינוּ, וְיַנִּיחַ.

 מָצָא שִׂמְלָה וְכַיּוֹצֶא בָּהּ, וְזֶה הֵבִיא עֵדֵי אֲרִיגָה שֶׁאָרְגוּ אוֹתָהּ לוֹ, וְזֶה הֵבִיא עֵדִים שֶׁנָּפְלָה מִמֶּנּוּ--יִתֵּן לְעֵדֵי נְפִילָה.
זֶה נָתַן מִדַּת אָרְכָּהּ, וְזֶה נָתַן מִדַּת רָחְבָּהּ--יִתֵּן לְמִי שֶׁנָּתַן מִדַּת אָרְכָּהּ: שֶׁאִפְשָׁר שֶׁיְּשַׁעַר הָרַמָּאי מִדַּת רָחְבָּהּ, כְּשֶׁהָיָה בְּעָלֶיהָ מִתְכַּסֶּה בָּהּ.
זֶה נָתַן מִדַּת אָרְכָּהּ וְרָחְבָּהּ, וְזֶה כִּוַּן מִשְׁקְלוֹתֶיהָ--יִתֵּן לְמִי שֶׁכִּוַּן מִשְׁקָלָהּ.

זֶה נָתַן מִדַּת אָרְכָּהּ וְרָחְבָּהּ, וְזֶה נָתַן מִדַּת הָאִמְרָיוֹת שֶׁבָּהּ--יִתֵּן לְמִי שֶׁנָּתַן מִדַּת אָרְכָּהּ וְרָחְבָּהּ.

 בָּרִאשׁוֹנָה, כָּל מִי שֶׁמָּצָא אֲבֵדָה הָיָה מַכְרִיז עָלֶיהָ שְׁלוֹשָׁה רְגָלִים: רֶגֶל רִאשׁוֹן אוֹמֵר רִאשׁוֹן, שֵׁנִי אוֹמֵר שֵׁנִי, שְׁלִישִׁי מַכְרִיז סְתָם--כְּדֵי שֶׁלֹּא יִתְחַלַּף לוֹ שֵׁנִי בַּשְּׁלִישִׁי.
וְאַחַר רֶגֶל הָאַחֲרוֹן בְּשִׁבְעַת יָמִים מַכְרִיז פַּעַם רְבִיעִית, כְּדֵי שֶׁיֵּלֵךְ הַשּׁוֹמֵעַ לְבֵיתוֹ בִּשְׁלוֹשָׁה יָמִים וִימַשַּׁשׁ אֶת כֵּלָיו, וְיַחְזֹר בִּשְׁלֹשֶׁת הַיָּמִים, וְיִמְצָא זֶה הַמַּכְרִיז מַכְרִיז בַּשְּׁבִיעִי.

 מִשֶּׁחָרַב בֵּית הַמִּקְדָּשׁ, הִתְקִינוּ שֶׁיְּהוּ מַכְרִיזִין בְּבָתֵּי כְּנָסִיּוֹת וּבְבָתֵּי מִדְרָשׁוֹת; מִשֶּׁרַבּוּ הָאַנָּסִין וְאָמְרוּ הַמְּצִיאָה שֶׁלַּמֶלֶךְ הִיא, הִתְקִינוּ שֶׁיְּהֶא מוֹדִיעַ לִשְׁכֵנָיו וְלִמְיֻדָּעָיו וְדַיּוֹ.

 הִכְרִיז אוֹ הוֹדִיעַ, וְלֹא בָאוּ הַבְּעָלִים--תִּהְיֶה הַמְּצִיאָה מֻנַּחַת אֶצְלוֹ, עַד שֶׁיָּבוֹא אֵלִיָּהוּ.
וְכָל זְמָן שֶׁהָאֲבֵדָה אֶצְלוֹ--אִם נִגְנְבָה אוֹ אָבְדָה, חַיָּב בְּאַחְרָיוּתָהּ; וְאִם נֶאְנְסָה, פָּטוּר: שֶׁשּׁוֹמֵר אֲבֵדָה כְּשׁוֹמֵר שָׂכָר הוּא, מִפְּנֵי שְׁהוּא עוֹסֵק בְּמִצְוָה, וְנִפְטָר מִכַּמָּה מִצְווֹת עֲשֵׂה, כָּל זְמָן שְׁהוּא עוֹסֵק בִּשְׁמִירָתָהּ.

 וְצָרִיךְ לְבַקַּר אֶת הָאֲבֵדָה, וּלְבָדְקָהּ כְּדֵי שֶׁלֹּא תִפָּסֵד וְתֹאבַד מֵאֵלֶיהָ--שֶׁנֶּאֱמָר "וַהֲשֵׁבֹתוֹ לוֹ" , רְאֵה הֵיאַךְ תְּשִׁיבֶנּוּ לוֹ.
כֵּיצַד: מָצָא כְּסוּת שֶׁלְּצֶמֶר, מְנַעֲרָהּ אַחַת לִשְׁלוֹשִׁים יוֹם; וְלֹא יְנַעֲרֶנָּה בְּמַקֵּל, וְלֹא בִּשְׁנֵי בְּנֵי אָדָם.
וְשׁוֹטְחָהּ עַל גַּבֵּי מִטָּה לְצָרְכָּהּ בִּלְבָד, אֲבָל לֹא לְצָרְכָּהּ וּלְצָרְכּוֹ.
נִזְדַּמְּנוּ לוֹ אוֹרְחִים--לֹא יִשְׁטְחֶנָּה בִּפְנֵיהֶם וְאַפִלּוּ לְצָרְכָּהּ, שֶׁמֶּא תִּגָּנֵב.

 מָצָא כְּלֵי עֵץ, מִשְׁתַּמֵּשׁ בָּהֶן כְּדֵי שֶׁלֹּא יִרְקְבוּ.
כְּלֵי נְחֹשֶׁת, מִשְׁתַּמֵּשׁ בָּהֶן בְּחַמִּין; אֲבָל לֹא עַל יְדֵי הָאוּר, מִפְּנֵי שֶׁמַּשְׁחִיקָן.
כְּלֵי כֶּסֶף, מִשְׁתַּמֵּשׁ בָּהֶן בְּצוֹנֵן; אֲבָל לֹא בְּחַמִּין, מִפְּנֵי שֶׁמַּשְׁחִירָן.
מָצָא מַגְרֵפוֹת וְקַרְדֻּמּוֹת, יִשְׁתַּמַּשׁ בָּהֶן בְּרַךְ; אֲבָל לֹא בְּקָשֶׁה, מִפְּנֵי שֶׁמַּפְחִיתָן.
מָצָא כְּלֵי זָהָב וּכְלֵי זְכוֹכִית וּכְסוּת שֶׁלְּפִשְׁתָּן, הֲרֵי זֶה לֹא יִגַּע בָּהֶן עַד שֶׁיָּבוֹא אֵלִיָּהוּ.
וּכְדֶרֶךְ שֶׁאָמְרוּ בָּאֲבֵדָה, כָּךְ אָמְרוּ בַּפִּקָּדוֹן שֶׁהָלְכוּ בְּעָלָיו לִמְדִינַת הַיָּם.

 מָצָא סְפָרִים, קוֹרֶא בָּהֶן אַחַת לִשְׁלוֹשִׁים יוֹם; וְאִם אֵינוּ יוֹדֵעַ לִקְרוֹת, גּוֹלְלָן כָּל שְׁלוֹשִׁים יוֹם.
וּלְעוֹלָם לֹא יִלְמֹד בָּהֶן לְכַתְּחִלָּה.
וְלֹא יִקְרָא פָּרָשָׁה, וְיִשְׁנֶה; וְלֹא יִקְרָא פָּרָשָׁה, וִיתַרְגַּם.
וְלֹא יִפְתַּח בּוֹ יָתֵר מִשְּׁלוֹשָׁה דַּפִּין.
וְלֹא יִהְיוּ שְׁנַיִם קוֹרְאִין בִּשְׁנֵי עִנְיָנוֹת, שֶׁמֶּא יִמְשֹׁךְ זֶה וְיִמְשֹׁךְ זֶה וְיִבְלֶה הַסֵּפֶר; אֲבָל קוֹרְאִין הֶן בְּעִנְיָן אֶחָד.
וְלֹא יִקְרְאוּ שְׁלוֹשָׁה בְּכֶרֶךְ אֶחָד, וְאַפִלּוּ בְּעִנְיָן אֶחָד.
מָצָא תְּפִלִּין, שָׁם דְּמֵיהֶן וּמַנִּיחָן עָלָיו: שֶׁדָּבָר מָצוּי הוּא בְּיַד הַכֹּל, וְאֵין עֲשׁוּיִין אֵלָא לְמִצְוָתָן בִּלְבָד.

 מָצָא דָּבָר שֶׁיֵּשׁ בּוֹ רוּחַ חַיִּים, שֶׁהֲרֵי צָרִיךְ לְהַאֲכִילוֹ--אִם הָיָה דָּבָר שֶׁעוֹשֶׂה וְאוֹכֵל כְּגוֹן פָּרָה וַחֲמוֹר--מִטַּפֵּל בָּהֶן שְׁנֵים עָשָׂר חֹדֶשׁ מִיּוֹם הַמְּצִיאָה, וְשׂוֹכְרָן וְלוֹקֵחַ שְׂכָרָן וּמַאֲכִילָן; וְאִם הָיָה שְׂכָרָן יָתֵר, הֲרֵי הַיָּתֵר לַבְּעָלִים.
וְכֵן הַתֻּרְנְגוֹלִין--מוֹכֵר בֵּיצֵיהֶן, וּמַאֲכִילָן כָּל שְׁנֵים עָשָׂר חֹדֶשׁ; מִכָּאן וְאִלַּךְ, שָׁם דְּמֵיהֶן עָלָיו וַהֲרֵי הֶן שֶׁלּוֹ וְשֶׁלַּבְּעָלִים בְּשֻׁתָּפוּת, כְּדִין כָּל הַשָּׁם בְּהֵמָה מֵחֲבֵרוֹ.

 מָצָא עֲגָלִים וּסְיָחִין שֶׁלִּרְעִי, מִטַּפֵּל בָּהֶן שְׁלוֹשָׁה חֳדָשִׁים; וְשֶׁלִּבְרִיאָה, שְׁלוֹשִׁים יוֹם.
אַוְזִים וְתֻרְנְגוֹלִין גְּדוֹלִים, מִטַּפֵּל בָּהֶן שְׁלוֹשִׁים יוֹם.
מָצָא קְטַנִּים וְכָל דָּבָר שֶׁטִּפּוּלוֹ מְרֻבֶּה מִשְּׂכָרוֹ, מִטַּפֵּל בָּהֶן שְׁלוֹשָׁה יָמִים; מִכָּאן וְאִלַּךְ, מוֹכְרָן בְּבֵית דִּין.
וְכֵן פֵּרוֹת שֶׁהִתְחִילוּ לְהַרְקִיב וְכַיּוֹצֶא בָּהֶן, מוֹכְרָן בְּבֵית דִּין.

 מַה יַעֲשֶׂה בַּדָּמִים--יִנָּתְנוּ לַמּוֹצֶא, וְיֵשׁ לוֹ רְשׁוּת לְהִשְׁתַּמַּשׁ בָּהֶן; לְפִיכָּךְ אִם נֶאְנְסוּ, כְּגוֹן שֶׁטְּרָפָן גַּיִס אוֹ טָבְעוּ בַּיָּם--חַיָּב לְשַׁלַּם, וְאַף עַל פִּי שֶׁלֹּא נִשְׁתַּמַּשׁ בָּהֶן: שֶׁכֵּיוָן שֶׁיֵּשׁ לוֹ רְשׁוּת לְהִשְׁתַּמַּשׁ בָּהֶן, הֲרֵי הֶן אֶצְלוֹ כִּשְׁאֵלָה.

 בַּמֶּה דְּבָרִים אֲמוּרִים, בִּדְמֵי הָאֲבֵדָה הוֹאִיל וְנִטַּפַּל בָּהּ; אֲבָל מְעוֹת אֲבֵדָה, לֹא יִשְׁתַּמַּשׁ בָּהֶן.
לְפִיכָּךְ אִם אָבְדוּ בְּאֹנֶס פָּטוּר, שֶׁהֲרֵי הוּא שׁוֹמֵר שָׂכָר כְּמוֹ שֶׁבֵּאַרְנוּ.

 כָּל אוֹתָן הַיָּמִים שֶׁמִּטַּפֵּל בָּאֲבֵדָה קֹדֶם שֶׁיִּמְכְּרֶנָּה בְּבֵית דִּין--אִם הֶאֱכִילָן מִשֶּׁלּוֹ, נוֹטֵל מִן הַבְּעָלִים; וְיֵרָאֶה לִי שְׁהוּא נוֹטֵל בְּלֹא שְׁבוּעָה, מִפְּנֵי תִּקּוּן הָעוֹלָם.

 הַמּוֹצֶא מְצִיאָה לֹא יִשָּׁבַע, מִפְּנֵי תִּקּוּן הָעוֹלָם: שְׁאִם אַתָּה אוֹמֵר יִשָּׁבַע, יַנִּיחַ הַמְּצִיאָה וְהוֹלֵךְ כְּדֵי שֶׁלֹּא יִשָּׁבַע.
אַפִלּוּ מָצָא כִּיס, וְטָעַן בַּעַל הַמְּצִיאָה שֶׁשְּׁנֵי כִּיסִים קְשׁוּרִים הָיוּ, וְאֵי אִפְשָׁר שֶׁיִּמָּצֵא הָאֶחָד אֵלָא אִם נִמְצָא הָאַחֵר הַקָּשׁוּר עִמּוֹ--הֲרֵי זֶה לֹא יִשָּׁבַע.

הִלְכּוֹת גְּזֵלָה וַאֲבֵדָה פֵּרֶק יד 
הַשִּׂמְלָה בִּכְלַל "כָּל-אֲבֵדַת אָחִיךָ" הָיְתָה, וְכֵן הַשּׁוֹר וְהַשֶּׂה וְהַחֲמוֹר.
וְלָמָּה פָּרַט הַכָּתוּב חֲמוֹר, לְהַחְזִירוֹ בְּסִימָנֵי מַרְדַּעַת; אַף עַל פִּי שֶׁהַסִּימָן בַּדָּבָר הַטָּפֵל לוֹ, יַחְזִיר.
וְלָמָּה פָּרַט שׁוֹר וְשֶׂה--לְהַחְזִיר אַפִלּוּ גִּזּוֹת הַשֶּׂה, אוֹ גֵּז זְנַב הַשּׁוֹר אַף עַל פִּי שְׁהוּא דָּבָר מוּעָט.

וְלָמָּה פָּרַט הַשִּׂמְלָה, לִלְמֹד מִמֶּנָּה: מַה הַשִּׂמְלָה מְיֻחֶדֶת שֶׁיֵּשׁ לָהּ סִימָנִין, וְחֶזְקָתָהּ שֶׁיֵּשׁ לָהּ תּוֹבְעִין, וְחַיָּב לְהַחְזִיר; אַף כָּל דָּבָר שֶׁיֵּשׁ לוֹ סִימָנִים--הֲרֵי הוּא בְּחֶזְקַת שֶׁיֵּשׁ לוֹ תּוֹבְעִין, וְחַיָּב לְהַחְזִיר.
אֲבָל דָּבָר שְׁאֵין לוֹ תּוֹבְעִין, אֵלָא נִתְיָאֲשׁוּ מִמֶּנּוּ הַבְּעָלִים--הֲרֵי הוּא שֶׁלְּמוֹצְאוֹ, אַף עַל פִּי שֶׁיֵּשׁ בּוֹ סִימָנִים.

 זֶה הַכְּלָל בָּאֲבֵדָה: כָּל דָּבָר שְׁאֵין בּוֹ סִימָן--כֵּיוָן שֶׁאָבַד וְיָדְעוּ בּוֹ הַבְּעָלִים שֶׁאָבַד, הֲרֵי זֶה בְּחֶזְקַת שֶׁנִּתְיָאֲשׁוּ מִמֶּנּוּ בְּעָלָיו, כְּגוֹן מַסְמֵר אֶחָד אוֹ מַחַט אַחַת אוֹ מַטְבֵּעַ אֶחָד, שֶׁהֲרֵי אֵינָן יְכוּלִים לִתֵּן סִימָן לְהַחְזִירוֹ לָהֶן; וּלְפִיכָּךְ הֲרֵי הוּא לְזֶה שֶׁמְּצָאוֹ.

 וְכָל דָּבָר שֶׁיֵּשׁ בּוֹ סִימָן, כְּגוֹן שִׂמְלָה וּבְהֵמָה--הֲרֵי זֶה בְּחֶזְקַת שֶׁלֹּא נִתְיָאֲשׁוּ מִמֶּנּוּ בְּעָלָיו: שֶׁהֲרֵי דַּעְתָּן תְּלוּיָה לִתֵּן סִימָנִין שֶׁיֵּשׁ בּוֹ, וְיַחְזֹר לָהֶן.
לְפִיכָּךְ הַמּוֹצֶא אוֹתוֹ חַיָּב לְהַכְרִיז, אֵלָא אִם כֵּן יָדַע שֶׁנִּתְיָאֲשׁוּ הַבְּעָלִים: כְּגוֹן שֶׁשָּׁמַע אוֹתָם אוֹמְרִים וַי לְחֶסְרוֹן כִּיס וְכַיּוֹצֶא בִּדְבָרִים אֵלּוּ, שֶׁמַּרְאִין שֶׁנִּתְיָאֲשׁוּ--הֲרֵי אוֹתָהּ הָאֲבֵדָה שֶׁלְּמוֹצְאָהּ.

 וְכֵן אִם מָצָא דָּבָר שֶׁיֵּשׁ בּוֹ סִימָן בַּיָּם וּבַנָּהָר וְכַיּוֹצֶא בָּהֶן, אוֹ בִּמְקוֹם שֶׁרֻבּוֹ גּוֹיִים--הֲרֵי זֶה בְּחֶזְקַת שֶׁנִּתְיָאֲשׁוּ מִמֶּנּוּ בְּעָלָיו מִשָּׁעָה שֶׁנָּפַל; וּלְפִיכָּךְ הֲרֵי הוּא שֶׁלְּמוֹצְאוֹ, אַף עַל פִּי שֶׁלֹּא שָׁמַע הַבְּעָלִים שֶׁנִּתְיָאֲשׁוּ מִמֶּנּוּ.

 יֵאוּשׁ שֶׁלֹּא מִדַּעַת, אַפִלּוּ בְּדָבָר שְׁאֵין בּוֹ סִימָן--אֵינוּ יֵאוּשׁ.
כֵּיצַד: נָפַל מִמֶּנּוּ דֵּינָר, וְלֹא יָדַע בּוֹ שֶׁנָּפַל--אַף עַל פִּי שֶׁכְּשֶׁיֵּדַע בּוֹ שֶׁנָּפַל, יִתְיָאַשׁ--הֲרֵי זֶה אֵינוּ יֵאוּשׁ עַתָּה: עַד שֶׁיֵּדְעוּ הַבְּעָלִים שֶׁנָּפַל.
אֲבָל אִם עֲדַיִן הַבְּעָלִים אוֹמְרִים שֶׁמֶּא נְתַתִּיו לִפְלוֹנִי, אוֹ שֶׁמֶּא בַּמִּגְדָּל הוּא מֻנָּח, אוֹ שֶׁמֶּא טָעִיתִי בַּחֶשְׁבּוֹן, וְכַיּוֹצֶא בִּדְבָרִים אֵלּוּ--אֵין זֶה יֵאוּשׁ.

 הָרוֹאֶה חֲבֵרוֹ שֶׁנָּפַל מִמֶּנּוּ דֵּינָר עַל הָאָרֶץ, וְלֹא יָדַע בּוֹ, וְנָטַל הַדֵּינָר קֹדֶם יֵאוּשׁ--עוֹבֵר עַל עֲשֵׂה וְעַל שְׁנֵי לָאוִין, כְּמוֹ שֶׁבֵּאַרְנוּ.
וְאַפִלּוּ הִחְזִיר לוֹ הַדֵּינָר לְאַחַר שֶׁנִּתְיָאַשׁ--זוֹ מַתָּנָה הִיא, וּכְבָר עָבַר עַל הָאִסּוּרִים.

 נָטַל הַדֵּינָר לִפְנֵי יֵאוּשׁ עַל מְנַת לְהַחְזִירוֹ, וּלְאַחַר יֵאוּשׁ נִתְכַּוַּן לִגְזֹל אוֹתוֹ--עוֹבֵר מִשּׁוֹם "הָשֵׁב תְּשִׁיבֵם" .
הִמְתִּין לוֹ, וְלֹא הוֹדִיעַ לַבְּעָלִים וְלֹא נָטַל הַדֵּינָר עַד שֶׁיָּדְעוּ הַבְּעָלִים שֶׁנָּפַל, שֶׁהֲרֵי נִתְיָאֲשׁוּ כְּמוֹ שֶׁבֵּאַרְנוּ, וְאַחַר כָּךְ נָטַל הַדֵּינָר מֵעַל הָאָרֶץ--אֵינוּ עוֹבֵר אֵלָא מִשּׁוֹם "לֹא תוּכַל, לְהִתְעַלֵּם" .
וְכֵן כָּל כַּיּוֹצֶא בְּזֶה.

 רָאָה סֶלַע אוֹ מַטְבֵּעַ שֶׁנָּפַל אַפִלּוּ מִשְּׁלוֹשָׁה בְּנֵי אָדָם, וְאַף עַל פִּי שְׁאֵין בּוֹ שׁוֹוֶה פְּרוּטָה לְכָל אֶחָד וְאֶחָד--חַיָּב לְהַחְזִיר: שֶׁמֶּא שֻׁתָּפִין הֶן, וּמָחַל אֶחָד מֵהֶן חֶלְקוֹ לַחֲבֵרוֹ; וְנִמְצֵאת אֲבֵדָתוֹ שֶׁלְּזֶה שׁוֹוֶה פְּרוּטָה.

 רָאָה חֲבֵרוֹ שֶׁנָּפַל מִמֶּנּוּ דֵּינָר בְּתוֹךְ הַחוֹל אוֹ בְּתוֹךְ הֶעָפָר, וְנִתְעַלַּם מִמֶּנּוּ--הֲרֵי זֶה כְּנוֹפֵל לַיָּם אוֹ לַנָּהָר, וַהֲרֵי הוּא שֶׁלְּמוֹצְאוֹ: שֶׁהֲרֵי נִתְיָאַשׁ מִמֶּנּוּ, מִפְּנֵי שְׁאֵין בּוֹ סִימָן.
וְאַפִלּוּ רָאָה אוֹתוֹ הֵבִיא כְּבָרָה לְחַפַּשׂ אַחֲרָיו, בְּדַעַת רְעוּעָה הוּא מְחַפֵּשׂ כְּדֶרֶךְ שֶׁמְּחַפְּשִׂים בֶּעָפָר שְׁאָר הַבַּלָּשִׁין שֶׁלֹּא נָפַל מֵהֶן כְּלוּם שֶׁמֶּא יִמְצְאוּ מַה שֶׁנָּפַל לַאֲחֵרִים; כָּךְ הוּא זֶה מְחַפֵּשׂ, לֹא מִפְּנֵי שֶׁלֹּא נִתְיָאַשׁ.

 הַמּוֹצֶא סֶלַע בַּשּׁוּק, מְצָאוֹ חֲבֵרוֹ וְאָמַר לוֹ שֶׁלִּי הִיא וַחֲדָשָׁה הִיא וְשֶׁלִּמְדִינָה פְּלוֹנִית הִיא וְשֶׁלַּמֶּלֶךְ פְּלוֹנִי הִיא, אַפִלּוּ אָמַר שְׁמִי כָּתוּב עָלֶיהָ--לֹא אָמַר כְּלוּם, וְאֵינוּ חַיָּב לְהַחְזִיר: שְׁאֵין סִימָנֵי הַמַּטְבֵּעַ סִימָן, מִפְּנֵי שֶׁחֶזְקָתוֹ לְהוֹצִיאָהּ; אוֹמְרִין אָנוּ שֶׁלּוֹ הָיְתָה, וְהוֹצִיאָהּ מִיָּדוֹ וְנָפְלָה מִיַּד אַחֵר, וְהוֹאִיל וְאֵין סִימָנֶיהָ סִימָן שֶׁסּוֹמְכִין עָלָיו, מִשָּׁעַת נְפִילָה נִתְיָאַשׁ וַהֲרֵי הִיא שֶׁלְּמוֹצְאָהּ.

 הַמּוֹצֶא דָּבָר שְׁאֵין בּוֹ סִימָן, בְּצַד דָּבָר שֶׁיֵּשׁ בּוֹ סִימָן--חַיָּב לְהַכְרִיז.
בָּא בַּעַל הַסִּימָן, וְנָטַל אֶת שֶׁלּוֹ וְאָמַר שֶׁזֶּה בִּלְבָד נָפַל מִמֶּנּוּ--זָכָה הַמּוֹצֶא בַּדָּבָר שְׁאֵין בּוֹ סִימָן.

 הַמּוֹצֶא כְּלֵי חֶרֶס וְכַיּוֹצֶא בָּהֶן מִכֵּלִים שֶׁצּוּרַת כֻּלָּן שׁוֹוָה--אִם כֵּלִים חֲדָשִׁים הֶן, הֲרֵי הֶם שֶׁלּוֹ: שֶׁהֲרֵי הֶן כְּמוֹ דֵּינָר מִשְּׁאָר הַדֵּינָרִים, שְׁאֵין לוֹ סִימָן וְאֵין הַבְּעָלִים מַכִּירִים אוֹתָן--שֶׁהֲרֵי אֵינוּ יוֹדֵעַ אִם פַּךְ זֶה אוֹ צְלוֹחִית זוֹ שֶׁלּוֹ, אוֹ שֶׁלְּאַחֵר.

וְאִם הָיוּ כֵּלִים יְשָׁנִים שֶׁטְּבָעַתָּן הָעַיִן, חַיָּב לְהַכְרִיז: שְׁאִם יָבוֹא תַּלְמִיד חֲכָמִים וְיֹאמַר אַף עַל פִּי שְׁאֵינִי יָכוֹל לִתֵּן בִּכְלִי כְּזֶה סִימָן, יֵשׁ לִי בּוֹ טְבִיעוּת עַיִן--חַיָּב לְהַרְאוֹתוֹ לוֹ; אִם הִכִּירוֹ וְאָמַר שֶׁלִּי הוּא, מַחְזִירִין לוֹ.

 בַּמֶּה דְּבָרִים אֲמוּרִים, בְּתַלְמִיד וַתִּיק שְׁאֵינוּ מְשַׁנֶּה בְּדִבּוּרוֹ כְּלָל--אֵלָא בְּדִבְרֵי שָׁלוֹם, אוֹ בְּמַסֶּכְתָּא, אוֹ בְּמִטָּה, אוֹ בְּבַיִת שְׁהוּא מִתְאָרֵחַ בּוֹ.

כֵּיצַד: הָיָה עוֹסֵק בְּמַסֶּכֶת נִדָּה וְאָמַר בְּמִקְווֹת אֲנִי שׁוֹנֶה, כְּדֵי שֶׁלֹּא יִשְׁאֲלוּ אוֹתוֹ שְׁאֵלוֹת בְּעִנְיַן נִדָּה, אוֹ שֶׁיָּשַׁן בְּמִטָּה זוֹ וְאָמַר בְּזוֹ אֲנִי יָשֵׁן, שֶׁמֶּא יִמָּצֵא שָׁם קֶרִי, אוֹ שֶׁנִּתְאָרֵחַ אֵצֶל שִׁמְעוֹן וְאָמַר אֵצֶל רְאוּבֵן אֲנִי מִתְאָרֵחַ, כְּדֵי שֶׁלֹּא יַטְרִיחוּ עַל זֶה שֶׁנִּתְאָרֵחַ אֶצְלוֹ, אוֹ שֶׁהֵבִיא שָׁלוֹם בֵּין אָדָם לַחֲבֵרוֹ וְהוֹסִיף וְגָרַע, כְּדֵי לְחַבְּבָן זֶה לְזֶה--הֲרֵי זֶה מֻתָּר; אֲבָל אִם בָּאוּ עֵדִים שֶׁשִּׁנָּה בְּדִבּוּרוֹ חוּץ מִדְּבָרִים אֵלּוּ, אֵין מַחְזִירִין לוֹ אֶת הָאֲבֵדָה בִּטְבִיעוּת עַיִן.

הִלְכּוֹת גְּזֵלָה וַאֲבֵדָה פֵּרֶק טו 
כָּל הַמּוֹצֶא אֲבֵדָה--בֵּין שֶׁיֵּשׁ בָּהּ סִימָן, בֵּין שְׁאֵין בָּהּ סִימָן--אִם מְצָאָהּ דֶּרֶךְ הַנָּחָה, אָסוּר לִגַּע בָּהּ: שֶׁמֶּא בְּעָלֶיהָ הִנִּיחוּהָ שָׁם, עַד שֶׁיַּחְזְרוּ לָהּ; וְאִם יָבוֹא לִטֹּל אוֹתָהּ, וְהָיָה דָּבָר שְׁאֵין בּוֹ סִימָן--הֲרֵי אִבַּד מְמוֹן חֲבֵרוֹ בְּיָדוֹ, שֶׁהֲרֵי אֵין לוֹ בָּהּ סִימָן לְהַחְזִירָהּ בּוֹ.
וְאִם הָיָה דָּבָר שֶׁיֵּשׁ בּוֹ סִימָן--הֲרֵי זֶה הִטְרִיחָן לִרְדֹּף אַחֲרֶיהָ, וְלִתֵּן סִימָנֶיהָ.
וּלְפִיכָּךְ אָסוּר לוֹ שֶׁיִּגַּע בָּהּ, עַד שֶׁיִּמְצָא אוֹתָהּ דֶּרֶךְ נְפִילָה.

אַפִלּוּ נִסְתַּפַּק לוֹ הַדָּבָר, וְלֹא יָדַע אִם דָּבָר זֶה אָבוּד אוֹ מֻנָּח--הֲרֵי זֶה לֹא יִגַּע בּוֹ; וְאִם עָבַר וּנְטָלוֹ, אָסוּר לוֹ לְהַחְזִירוֹ לְשָׁם.
וְאִם הָיָה דָּבָר שְׁאֵין בּוֹ סִימָן--זָכָה בּוֹ, וְאֵינוּ חַיָּב לְהַחְזִירוֹ.
וְכָל דָּבָר שֶׁיֵּשׁ בּוֹ סִימָן--בֵּין דֶּרֶךְ הַנָּחָה בֵּין דֶּרֶךְ נְפִילָה, בֵּין בִּרְשׁוּת הַיָּחִיד בֵּין בִּרְשׁוּת הָרַבִּים--חַיָּב לְהַכְרִיז.

כֵּיצַד דֶּרֶךְ הַנָּחָה: כְּגוֹן שֶׁמָּצָא חֲמוֹר אוֹ פָּרָה רוֹעִים בַּדֶּרֶךְ בַּיּוֹם, אוֹ שֶׁמָּצָא כְּלִי מְכֻסֶּה בָּאַשְׁפָּה--הֲרֵי זֶה לֹא יִגַּע בָּהֶן, שֶׁנֶּאֱמָר "נִדָּחִים" .
אֲבָל אִם מָצָא חֲמוֹר וְכֵלָיו הֲפוּכִים, וּפָרָה רָצָה בֵּין הַכְּרָמִים, אוֹ כְּלִי מְגֻלֶּה בָּאַשְׁפָּה--הֲרֵי זוֹ אֲבֵדָה, וְנוֹטֵל וּמַכְרִיז.

 רָאָה חֲמוֹר אוֹ פָּרָה רוֹעִים כְּדַרְכָּן בַּלַּיְלָה, הֲרֵי זוֹ אֲבֵדָה.
בִּפְנוֹת הַיּוֹם וּבַנֶּשֶׁף--אִם רָאָה אוֹתָן שְׁלוֹשָׁה יָמִים זֶה אַחַר זֶה--הֲרֵי זוֹ אֲבֵדָה, וְנוֹטֵל וּמַכְרִיז.

רָאָה פָּרָה רָצָה בַּדֶּרֶךְ--אִם פָּנֶיהָ כְּלַפֵּי הָעִיר, אֵין זוֹ אֲבֵדָה; כְּלַפֵּי הַשָּׂדֶה, הֲרֵי זוֹ אֲבֵדָה.
מְצָאָהּ רוֹעָה בֵּין הַכְּרָמִים--חַיָּב לְהַחְזִיר, מִשּׁוֹם אֲבֵדַת הַקַּרְקָע.
לְפִיכָּךְ אִם הָיוּ הַכְּרָמִים שֶׁלַּגּוֹי--אֵינָהּ אֲבֵדָה, וְאֵינוּ חַיָּב לְהַחְזִיר; וְאִם חָשַׁשׁ שֶׁמֶּא יַהְרֹג אוֹתָהּ הַגּוֹי כְּשֶׁיִּמְצְאֶנָּה, מִפְּנֵי שֶׁהִפְסִידָה הַכֶּרֶם--הֲרֵי זוֹ אֲבֵדָה, וְנוֹטֵל וּמַכְרִיז.

 מָצָא פָּרָה בִּרְשׁוּת הָרַבִּים--אִם עוֹמֶדֶת חוּץ לַתְּחוּם, חַיָּב לְהַחְזִיר.
הָיְתָה רוֹעָה בָּעֲשָׂבִים, אוֹ שֶׁהָיְתָה בְּרֶפֶת שְׁאֵינָהּ מְשַׁמֶּרֶת וְאֵינָהּ מְאַבֶּדֶת--לֹא יִגַּע בָּהּ, שְׁאֵין זוֹ אֲבֵדָה.

מָצָא קֻרְדֹּם אוֹ טְלִית בְּצַד הַגָּדֵר, הֲרֵי זֶה לֹא יִגַּע בָּהֶן; מְצָאָן בִּסְרַטְיָה--הֲרֵי זוֹ אֲבֵדָה, וְנוֹטֵל וּמַכְרִיז.
וְכֵן כָּל כַּיּוֹצֶא בְּזֶה.

 מָצָא גּוֹזָלוֹת מְקֻשָּׁרִין בְּכַנְפֵיהֶן, וּמְדַדִּין אַחַר הַגָּדֵר, אוֹ אַחַר הַגַּפָּה, אוֹ בַּשָּׁבִילִין שֶׁבַּשָּׂדוֹת--הֲרֵי זֶה לֹא יִגַּע בָּהֶן, שֶׁמֶּא בַּעְלֵיהֶן הִנִּיחוּם שָׁם.
וְאִם נְטָלָן, הֲרֵי אֵלּוּ שֶׁלּוֹ; וְאִם הָיוּ קְשׁוּרִין קֶשֶׁר שְׁהוּא סִימָן, חַיָּב לְהַכְרִיז.
וְכֵן אִם מְצָאָן קְבוּעִים בִּמְקוֹמָן--חַיָּב לְהַכְרִיז, שֶׁהַמָּקוֹם סִימָן.

 מָצָא בָּאַשְׁפָּה כְּלִי מְכֻסֶּה, הֲרֵי זֶה לֹא יִגַּע בּוֹ כְּמוֹ שֶׁבֵּאַרְנוּ.
וְאִם אַשְׁפָּה שְׁאֵינָהּ עֲשׂוּיָה לְהִתְפַּנּוֹת הִיא, וְנִמְלַךְ עָלֶיהָ לְפַנּוֹתָהּ--אַף עַל פִּי שֶׁמְּצָאוֹ מְכֻסֶּה, נוֹטֵל וּמַכְרִיז.
וְכֵן אִם הָיוּ כֵּלִים קְטַנִּים, כְּגוֹן סַכִּין וּשְׁפוּד וְכַיּוֹצֶא בָּהֶן--אַפִלּוּ הָיוּ מְכֻסִּין בָּאַשְׁפָּה הַקְּבוּעָה, נוֹטֵל וּמַכְרִיז.

 מָצָא פֵּרוֹת מְפֻזָּרִין--דֶּרֶךְ הַנָּחָה, לֹא יִגַּע בָּהֶן; דֶּרֶךְ נְפִילָה, הֲרֵי הֶן שֶׁלּוֹ.
וְכֵן אִם מָצָא כְּרִיכוֹת קְטַנּוֹת שֶׁלְּשִׁבֳּלִים בִּרְשׁוּת הָרַבִּים, שֶׁהֲרֵי אֵין בָּהֶן סִימָן, אוֹ שֶׁמָּצָא עִגּוּלֵי דְּבֵלָה, וְכִכָּרוֹת שֶׁלַּנַּחְתּוֹם, וּמַחֲרוּזוֹת שֶׁלְּדָגִים, וַחֲתִכּוֹת שֶׁלְּבָשָׂר, וְגִזֵּי צֶמֶר הַבָּאוֹת מִמְּדִינָתָן, וַאֲנִיצֵי פִּשְׁתָּן, וּלְשׁוֹנוֹת שֶׁלְּאַרְגָּמָן--הֲרֵי אֵלּוּ שֶׁלּוֹ, מִפְּנֵי שְׁאֵין בָּהֶן סִימָן.
וְאִם יֵשׁ בָּהֶן סִימָן, נוֹטֵל וּמַכְרִיז: שֶׁסִּימָן הֶעָשׂוּי לִדָּרֵס, הֲרֵי הוּא סִימָן.

 אֲבָל אִם מָצָא כִּכָּרוֹת שֶׁלְּבַעַל הַבַּיִת, וְגִזֵּי צֶמֶר הַלְּקוּחוֹת מִבֵּית הָאֻמָּן, כַּדֵּי יַיִן וְכַדֵּי שֶׁמֶן--חַיָּב לְהַכְרִיז: שֶׁכָּל אֵלּוּ יֵשׁ לָהֶם סִימָנִין מֻבְהָקִין.
וְאִם נִפְתְּחוּ הָאוֹצָרוֹת שֶׁלְּיַיִן וְשֶׁלְּשֶׁמֶן--הֲרֵי אֵלּוּ שֶׁלּוֹ, וְאַף עַל פִּי שְׁהֶם רְשׁוּמִין, שֶׁכָּל הַכַּדִּין כָּךְ הֶן רְשׁוּמוֹת, וְנִמְצְאוּ אֵלּוּ הַכַּדִּין כְּכִכְּרוֹת הַנַּחְתּוֹם שֶׁיֵּשׁ צוּרָה אַחַת לְכֻלָּן וּמִשְׁקָל אֶחָד לְכֻלָּם.

 מָצָא כְּרִיכוֹת בִּרְשׁוּת הַיָּחִיד--אִם דֶּרֶךְ נְפִילָה, הֲרֵי אֵלּוּ שֶׁלּוֹ; וְאִם דֶּרֶךְ הַנָּחָה, חַיָּב לְהַכְרִיז, שֶׁאַף עַל פִּי שְׁאֵין לָהֶם סִימָן, הַמָּקוֹם סִימָן אַף עַל פִּי שְׁאֵינוּ סִימָן מֻבְהָק.
מָצָא אֲלֻמּוֹת, בֵּין בִּרְשׁוּת הַיָּחִיד בֵּין בִּרְשׁוּת הָרַבִּים--נוֹטֵל וּמַכְרִיז.

 מָצָא עִגּוּל וּבְתוֹכוֹ חֶרֶס, כִּכָּר וּבְתוֹכוֹ מָעוֹת, חֲתִכָּה שֶׁלְּבָשָׂר שְׁהִיא מְשֻׁנָּה בַּחֲתִיכָתָהּ, דָּג נָשׁוּךְ, וְכָל כַּיּוֹצֶא בְּאֵלּוּ--הוֹאִיל וְיֵשׁ בָּהֶן שִׁנּוּי--חַיָּב לְהַכְרִיז, שֶׁלֹּא עֲשָׂאוּם בַּעְלֵיהֶן אֵלָא לְסִימָן.

 מָצָא פֵּרוֹת מְפֻזָּרִין בִּמְקוֹם הַגְּרָנוֹת--אִם הָיוּ כְּמוֹ קַב בְּתוֹךְ אַרְבַּע אַמּוֹת אוֹ בְּיָתֵר עַל אַרְבַּע אַמּוֹת--הֲרֵי אֵלּוּ שֶׁלּוֹ, מִפְּנֵי שְׁאֵין הַבְּעָלִים מִטַּפְּלִים בַּאֲסִיפָתָן.
הָיוּ מְפֻזָּרִין בְּפָחוּת מֵאַרְבַּע אַמּוֹת--לֹא יִגַּע בָּהֶן, שֶׁמֶּא הַבְּעָלִים הִנִּיחוּם שָׁם.
הָיוּ כְּמוֹ חֲצִי קַב בִּשְׁתֵּי אַמּוֹת, אוֹ קַבַּיִם בִּשְׁמוֹנֶה אַמּוֹת, אוֹ שֶׁהָיָה הַקַּב מִשְּׁנַיִם שְׁלוֹשָׁה מִינִין, כְּגוֹן שֻׁמְשְׁמִין תְּמָרִים וְרִמּוֹנִים--כָּל אֵלּוּ סָפֵק: לְפִיכָּךְ לֹא יִקַּח; וְאִם לָקַח, אֵינוּ חַיָּב לְהַכְרִיז.

 הַמּוֹצֶא צִבּוּרֵי פֵּרוֹת, אוֹ פֵּרוֹת בִּכְלִי, אוֹ כְּלִי כְּמוֹת שְׁהוּא--חַיָּב לְהַכְרִיז; מָצָא כְּלִי, וּלְפָנָיו פֵּרוֹת--הֲרֵי אֵלּוּ שֶׁלּוֹ, הַפֵּרוֹת וְהַכְּלִי: שֶׁאֲנִי אוֹמֵר הַפֵּרוֹת שֶׁלְּאֶחָד, וְהַכְּלִי שֶׁלְּאַחֵר; וַהֲרֵי אֵין בּוֹ סִימָן.
וְאִם מַרְאִין הַדְּבָרִים שְׁהֶן שֶׁלְּאָדָם אֶחָד, חַיָּב לְהַכְרִיז.

 כֵּיצַד: הָיוּ אֲחוֹרֵי הַכְּלִי לִפְנֵי הַפֵּרוֹת, הֲרֵי אֵלּוּ שֶׁלּוֹ; הָיוּ פְּנֵי הַכְּלִי לִפְנֵי הַפֵּרוֹת, חוֹשְׁשִׁין שֶׁמֶּא מִן הַכְּלִי נִשְׁפְּכוּ.
וְאִם הָיוּ לַכְּלִי אֻגְנַיִם--אַף עַל פִּי שְׁפַנָּיו כְּלַפֵּי הַפֵּרוֹת, הֲרֵי אֵלּוּ שֶׁלּוֹ, שֶׁאִלּוּ נִשְׁפְּכוּ מִן הַכְּלִי, הָיָה נִשְׁאָר מֵהֶן בְּתוֹכוֹ מִפְּנֵי הָאֻגְנַיִם.
הָיוּ מִקְצַת הַפֵּרוֹת בִּכְלִי, וּמִקְצָתָן בָּאָרֶץ--חַיָּב לְהַכְרִיז.

 הַמּוֹצֶא קְצִיצוֹת בַּדֶּרֶךְ, וְאַפִלּוּ בְּצַד שְׂדֵה קְצִיצוֹת--הֲרֵי אֵלּוּ שֶׁלּוֹ.
וְכֵן תְּאֵנָה שְׁהִיא נוֹטָה לַדֶּרֶךְ, וְנִמְצְאוּ תְּאֵנִים תַּחְתֶּיהָ--מֻתָּרוֹת מִשּׁוֹם גָּזֵל, שֶׁהַתְּאֵנָה וְכַיּוֹצֶא בָּהּ עִם נְפִילָתָהּ נִמְאֶסֶת; וּפְטוּרוֹת מִשּׁוֹם מַעֲשֵׂר.
אֲבָל זֵיתִים וַחַרוּבִין וְכַיּוֹצֶא בָּהֶן, אֲסוּרִין.

 תְּמָרִים שֶׁמַּשִּׁיר אוֹתָן הָרוּחַ--מֻתָּרוֹת, שֶׁהַבְּעָלִים מָחֲלוּ אוֹתָן לְכָל אָדָם; וְזוֹ הִיא חֶזְקָתָן.
וְאִם הָיוּ שֶׁלִּיתוֹמִים, שְׁאֵינָן בְּנֵי מְחִילָה--אֲסוּרִין; וְכֵן אִם הִקְפִּיד בַּעַל הַשָּׂדֶה, וְהִקִּיף מְקוֹם הָאִילָנוֹת, אוֹ תִּקַּן הַמָּקוֹם שֶׁיִּפְּלוּ בּוֹ הַנּוֹבְלוֹת עַד שֶׁיְּלַקַּט אוֹתָן--הֲרֵי אֵלּוּ אֲסוּרוֹת, שֶׁהֲרֵי גִּלָּה דַּעְתּוֹ שֶׁלֹּא מָחַל.

 חָתוּל רָע שֶׁהוֹרֵג אֶת הַקְּטַנִּים, אָסוּר לְקַיְּמוֹ; וְאֵין בּוֹ מִשּׁוֹם גָּזֵל, וְאֵין בּוֹ מִשּׁוֹם הָשֵׁב אֲבֵדָה, אַף עַל פִּי שֶׁעוֹרוֹ מוֹעִיל; אֵלָא כָּל הַמּוֹצְאוֹ--זָכָה בּוֹ, וְהוֹרְגוֹ וְהָעוֹר שֶׁלּוֹ.

 גּוֹזָל הַנִּמְצָא קָרוֹב לַשּׁוֹבָךְ--בְּתוֹךְ חֲמִשִּׁים אַמָּה, הֲרֵי הוּא שֶׁלְּבַעַל הַשּׁוֹבָךְ; חוּץ לַחֲמִשִּׁים אַמָּה, הֲרֵי הוּא שֶׁלְּמוֹצְאוֹ, שְׁאֵין הַגּוֹזָל מְדַדֶּה יָתֵר עַל חֲמִשִּׁים אַמָּה.
נִמְצָא בֵּין שְׁנֵי שׁוֹבָכוֹת, הֲרֵי הוּא שֶׁלַּקָּרוֹב; מֶחְצָה לְמֶחְצָה, יַחְלֹקוּ.

בַּמֶּה דְּבָרִים אֲמוּרִים, בְּשֶׁהָיוּ יוֹנֵי שְׁנֵי הַשּׁוֹבָכוֹת שׁוֹוִים בְּמִנְיָנָן; אֲבָל אִם הָיוּ יוֹנֵי הָאֶחָד רַבִּים--הַלַּךְ אַחַר הָרֹב, אַף עַל פִּי שְׁהוּא רָחוֹק.

הִלְכּוֹת גְּזֵלָה וַאֲבֵדָה פֵּרֶק טז 
הַמּוֹצֶא מְחָטִים וְצִנּוֹרוֹת וּמַסְמְרִים וְכַיּוֹצֶא בָּהֶן--אִם מְצָאָן אַחַת אַחַת, הֲרֵי אֵלּוּ שֶׁלּוֹ; מָצָא שְׁנַיִם שְׁנַיִם אוֹ יָתֵר--חַיָּב לְהַכְרִיז, שֶׁהַמִּנְיָן סִימָן.

וְכֵן הַמּוֹצֶא מָעוֹת מְפֻזָּרִים, הֲרֵי אֵלּוּ שֶׁלּוֹ; אַפִלּוּ הָיוּ מִקְצַת מַטְבֵּעַ זֶה עַל גַּבֵּי זֶה, הֲרֵי הֶן כִּמְפֻזָּרִין.
אֲבָל אִם מָצָא צִבּוּר מָעוֹת, חַיָּב לְהַכְרִיז.

מָצָא שְׁלוֹשָׁה מַטְבֵּעוֹת זֶה עַל גַּבֵּי מַטְבֵּעַ זֶה, וְהֶן עֲשׂוּיִין כְּמִגְדָּל, אוֹ שֶׁהָיוּ אֶחָד מִכָּאן וְאֶחָד מִכָּאן, וְאֶחָד עַל גַּבֵּיהֶן, אוֹ שֶׁהָיוּ מִקְצַת זֶה עַל מִקְצַת זֶה, כְּדֵי שְׁאִם יַכְנִיס קֵיסָם בֵּינֵיהֶן יִנָּטְלוּ בַּבַּת אַחַת--חַיָּב לְהַכְרִיז.
הָיוּ עֲשׂוּיִין כְּשֵׁיר, אוֹ כְּשׁוּרָה, אוֹ כַּחֲצוּבָה, אוֹ כְּסֻלָּם--הֲרֵי זֶה סָפֵק, וְלֹא יִטֹּל.

 הַמּוֹצֶא מָעוֹת בְּכִיס, אוֹ כִּיס כְּמוֹת שְׁהוּא--חַיָּב לְהַכְרִיז.
מָצָא כִּיס, וּלְפָנָיו מָעוֹת מְפֻזָּרִים--הֲרֵי אֵלּוּ שֶׁלּוֹ; וְאִם מַרְאִין הַדְּבָרִים שֶׁהַכִּיס וְהַמָּעוֹת שֶׁלְּאָדָם אֶחָד, וּמִן הַכִּיס נָפְלוּ--חַיָּב לְהַכְרִיז.

 הַמּוֹצֶא מָעוֹת בְּחָנוּת--אִם הָיוּ בֵּין תֵּבָה לַחֶנְוָנִי, הֲרֵי הֶן שֶׁלְּבַעַל הֶחָנוּת; וְאִם מְצָאָן עַל הַתֵּבָה, וְאֵין צָרִיךְ לוֹמַר מִתֵּבָה וְלַחוּץ--הֲרֵי הֶן שֶׁלְּמוֹצְאָן.
וְלָמָּה לֹא תִקְנֶה הֶחָנוּת לְבַעַל הֶחָנוּת: לְפִי שְׁאֵינָהּ חָצֵר הַמִּשְׁתַּמֶּרֶת; וְאַף עַל פִּי שֶׁבַּעַל הֶחָנוּת בְּתוֹכָהּ, צָרִיךְ לוֹמַר תִּקְנֶה לִי חָנוּתִי כְּמוֹ שֶׁיִּתְבָּאַר.

 מָצָא מָעוֹת בְּחָנוּת הַשֻּׁלְחָנִי--בֵּין כִּסֵּא לַשֻּׁלְחָנִי, הֲרֵי אֵלּוּ שֶׁלַּשֻּׁלְחָנִי.
מְצָאָן עַל הַכִּסֵּא לִפְנֵי הַשֻּׁלְחָנִי--אַפִלּוּ הָיוּ צְרוּרִין וּמֻנָּחִין עַל הַשֻּׁלְחָן, הֲרֵי אֵלּוּ שֶׁלְּמוֹצְאָן: וְהוּא, שֶׁיִּהְיוּ רֹב גּוֹיִים כְּמוֹ שֶׁבֵּאַרְנוּ.
אֲבָל אִם הָיוּ רֹב יִשְׂרָאֵל, חַיָּב לְהַכְרִיז: מִפְּנֵי שְׁהֶן צְרוּרִים, יֵשׁ לָהֶם סִימָן.

 הַלּוֹקֵחַ פֵּרוֹת מֵחֲבֵרוֹ, אוֹ שֶׁשָּׁלַח לוֹ חֲבֵרוֹ פֵּרוֹת, וּמָצָא בְּתוֹכָן מָעוֹת צְרוּרוֹת--נוֹטֵל וּמַכְרִיז.
מְצָאָן מְפֻזָּרוֹת, הֲרֵי אֵלּוּ שֶׁלּוֹ.
בַּמֶּה דְּבָרִים אֲמוּרִים, בְּשֶׁהָיוּ הַפֵּרוֹת מִן הַתַּגָּר, אוֹ מִבַּעַל הַבַּיִת שֶׁלְּקָחָן מִן הַתַּגָּר; אֲבָל אִם בַּעַל הַבַּיִת דָּשׁ הַפֵּרוֹת בְּעַצְמוֹ, אוֹ עַל יְדֵי עֲבָדָיו וְשִׁפְחוֹתָיו הַכְּנַעֲנִיִּים--הֲרֵי זֶה חַיָּב לְהַחְזִיר.

 הַמּוֹצֶא מַטְמוֹן בַּגַּל, אוֹ בְּכוֹתָל יָשָׁן--הֲרֵי אֵלּוּ שֶׁלּוֹ, שֶׁאֲנִי אוֹמֵר שֶׁלַּגּוֹיִים הַקַּדְמוֹנִיִּים הֶן: וְהוּא, שֶׁיִּמְצָא אוֹתָן מַטָּה מַטָּה כְּדֶרֶךְ כָּל הַמַּטְמוֹנוֹת הַיְּשָׁנוֹת; אֲבָל אִם מַרְאִין הַדְּבָרִים שְׁהֶן מַטְמוֹן חָדָשׁ, אַפִלּוּ נִסְתַּפַּק לוֹ הַדָּבָר--הֲרֵי זֶה לֹא יִגַּע בָּהֶן, שֶׁמֶּא מֻנָּחִים הֶם שָׁם.

 וְהוֹאִיל וַחֲצֵרוֹ שֶׁלָּאָדָם קוֹנֶה לוֹ שֶׁלֹּא מִדַּעְתּוֹ כְּמוֹ שֶׁיִּתְבָּאַר, לָמָּה לֹא יִקְנֶה בַּעַל הֶחָצֵר זֶה הַמַּטְמוֹן שֶׁבְּתוֹךְ הַכּוֹתָל הַיָּשָׁן, אַף עַל פִּי שְׁהוּא שֶׁלָּאֱמוֹרִיִּים, וְתִהְיֶה מְצִיאָה זוֹ לְבַעַל הֶחָצֵר: מִפְּנֵי שְׁאֵינָהּ יְדוּעָה לוֹ וְלֹא לַאֲחֵרִים, וַהֲרֵי זֶה הַמַּטְמוֹן אָבוּד מִמֶּנּוּ וּמִכָּל אָדָם; וּלְפִיכָּךְ הוּא שֶׁלְּמוֹצְאוֹ.

וּמַה אֲבֵדָה שֶׁלְּאָדָם אָמְרָה תּוֹרָה "אֲשֶׁר-תֹּאבַד מִמֶּנּוּ, וּמְצָאתָהּ" --מִי שֶׁאֲבוּדָה מִמֶּנּוּ, וּמְצוּיָה אֵצֶל כָּל אָדָם; יָצַאת זוֹ שֶׁנָּפְלָה לַיָּם, שֶׁאֲבוּדָה מִמֶּנּוּ וּמִכָּל אָדָם: קַל וְחֹמֶר לְמַטְמוֹן קַדְמוֹנִי שֶׁלֹּא הָיָה שֶׁלּוֹ מֵעוֹלָם, וְהוּא אָבוּד מִמֶּנּוּ וּמִכָּל אָדָם; לְפִיכָּךְ הוּא שֶׁלְּמוֹצְאוֹ.

 מָצָא מַטְמוֹן בְּכוֹתָל חָדָשׁ--אִם הַמַּטְמוֹן מוֹכִיחַ שְׁהוּא לְבַעַל הַבַּיִת, הֲרֵי הוּא שֶׁלּוֹ; וְאִם מוֹכִיחַ שְׁהוּא לְאֶחָד מִן הַשּׁוּק, הֲרֵי הוּא שֶׁלְּמוֹצְאוֹ.
כֵּיצַד: הַסַּכִּין, הֲרֵי הַנִּצָּב שֶׁלּוֹ מוֹכִיחַ; וְהַכִּיס, פִּיו מוֹכִיחַ.
וְאִם נִמְצָא תּוֹךְ הַכּוֹתָל מָלֵא מֵהֶן, חוֹלְקִין.

 הָיוּ בְּתוֹךְ הַכּוֹתָל מָעוֹת אוֹ לְשׁוֹנוֹת שֶׁלְּזָהָב, שְׁאֵין שָׁם מוֹכִיחַ--מֵחֶצְיוֹ וְלָחוּץ, שֶׁלַּמּוֹצֶא; מֵחֶצְיוֹ וְלִפְנִים, שֶׁלְּבַעַל הַבַּיִת.
וְיֵרָאֶה לִי שְׁאֵין הַדְּבָרִים אֲמוּרִים, אֵלָא בְּשֶׁטָּעַן בַּעַל הַבַּיִת שֶׁהַמַּטְמוֹן שֶׁלּוֹ, אוֹ שֶׁהָיָה יוֹרֵשׁ שֶׁאָנוּ טוֹעֲנִין לוֹ שֶׁמֶּא שֶׁלְּאָבִיו הֶן; אֲבָל אִם הוֹדָה שְׁהֶן מְצִיאָה, הֲרֵי הֶן שֶׁלְּמוֹצְאָן.
לְפִיכָּךְ אִם הָיָה מַשְׂכִּיר בֵּיתוֹ לַאֲחֵרִים, הֲרֵי הֶן שֶׁלַּשּׂוֹכֵר הָאַחֲרוֹן; וְאִם הִשְׂכִּירוֹ לִשְׁלוֹשָׁה גּוֹיִים כְּאַחַת, הֲרֵי עֲשָׂאָהוּ פֻּנְדָּק, וְכָל הַנִּמְצָא בּוֹ אַפִלּוּ בְּתוֹךְ הַבַּיִת, הֲרֵי הוּא שֶׁלְּמוֹצְאָן: מִפְּנֵי שְׁאֵין אֶחָד יָכוֹל לִטְעֹן שְׁהֶן שֶׁלּוֹ אוֹ שְׁהוּא טָמַן, שֶׁהֲרֵי עֲשָׂאָהוּ פֻּנְדָּק.

הִלְכּוֹת גְּזֵלָה וַאֲבֵדָה פֵּרֶק יז 
כָּל מְצִיאָה שֶׁאָמַרְנוּ בָּהּ שְׁהִיא שֶׁלְּמוֹצְאָהּ--אֵינוּ זוֹכֶה בָּהּ, עַד שֶׁתַּגִּיעַ לְיָדוֹ אוֹ לִרְשׁוּתוֹ; אֲבָל אִם רָאָה אֶת הַמְּצִיאָה, אַפִלּוּ נָפַל לוֹ עָלֶיהָ, וּבָא אַחֵר, וְהִחְזִיק בָּהּ--זֶה שֶׁהִחְזִיק בָּהּ, זָכָה בָּהּ.

הָיָה רוֹכֵב עַל גַּבֵּי בְּהֵמָה, וְרָאָה אֶת הַמְּצִיאָה, וְאָמַר לַחֲבֵרוֹ זְכֵה לִי בָּהּ--כֵּיוָן שֶׁהִגְבִּיהָהּ לוֹ--קָנָה הָרוֹכֵב, וְאַף עַל פִּי שֶׁלֹּא הִגִּיעָה לְיָדוֹ.
וְאִם אָמַר לוֹ תְּנֶהָ לִי, וּנְטָלָהּ וְאָמַר אֲנִי זָכִיתִי בָּהּ--זָכָה בָּהּ הַנּוֹטֵל; וְאִם מִשֶּׁנְּתָנָהּ לָרוֹכֵב אָמַר אֲנִי זָכִיתִי בָּהּ תְּחִלָּה, לֹא אָמַר כְּלוּם.

הַמַּגְבִּיהַּ מְצִיאָה לַחֲבֵרוֹ--קָנָה חֲבֵרוֹ, וְאַף עַל פִּי שֶׁלֹּא אָמַר לוֹ כְּלוּם.
הִגְבִּיהוּ הַמְּצִיאָה שְׁנַיִם, קָנוּ שְׁנֵיהֶם.
הִגְבִּיהָהּ לוֹ חֵרֵשׁ אוֹ שׁוֹטֶה אוֹ קָטָן--לֹא קָנָה הַפִּקֵּחַ, לְפִי שְׁאֵין לָהֶן דַּעַת.
הִגְבִּיהָהּ חֵרֵשׁ וּפִקֵּחַ כְּאֶחָד--מִתּוֹךְ שֶׁלֹּא קָנָה פִּקֵּחַ, לֹא קָנָה חֵרֵשׁ; הָיוּ שְׁנֵיהֶם חֵרְשִׁים, קָנוּ שְׁנֵיהֶם: תִּקְּנוּ לָהֶם חֲכָמִים שֶׁיִּקְנוּ, כְּדֵי שֶׁלֹּא יָבוֹאוּ לְהִנָּצוֹת.

 שְׁנַיִם שֶׁרָאוּ גָּמָל אוֹ חֲמוֹר שֶׁלִּמְצִיאָה, וְקָדְמוּ שְׁנֵיהֶם וְהִנְהִיגוּהוּ, אוֹ מְשָׁכוּהוּ, אוֹ שֶׁהָיָה אֶחָד מַנְהִיג וְאֶחָד מוֹשֵׁךְ--קָנוּ שְׁנֵיהֶם.
בַּמֶּה דְּבָרִים אֲמוּרִים, בַּחֲמוֹר.
אֲבָל בַּגָּמָל--אִם הָיָה אֶחָד מַנְהִיג וְאֶחָד מוֹשֵׁךְ--הַמּוֹשֵׁךְ קָנָה, אֲבָל לֹא הַמַּנְהִיג.

 בֶּהֱמַת מְצִיאָה שֶׁקָּדַם אֶחָד וְאָחַז בַּמּוֹסֵרָה--לֹא קָנָה, עַד שֶׁיִּמְשֹׁךְ אוֹ יַנְהִיג; וְכֵן בְּנִכְסֵי הַגֵּר.
אֲבָל קָנָה הַמּוֹסֵרָה לְבַדָּהּ.
הָיָה אֶחָד רוֹכֵב, וְאֶחָד אוֹחֵז בַּמּוֹסֵרָה--הָרוֹכֵב קָנָה הַבְּהֵמָה, וְהַמּוֹסֵרָה שֶׁעַל לְחָיֵי הַבְּהֵמָה בִּלְבָד; וְזֶה שֶׁאָחַז הַמּוֹסֵרָה, קָנָה מִמֶּנָּה מַה שֶׁאָחַז בְּיָדוֹ.
וּשְׁאָר הַמּוֹסֵרָה, לֹא קָנָהוּ אֶחָד מֵהֶן.

 חֲצֵרוֹ שֶׁלָּאָדָם קוֹנָה לוֹ, שֶׁלֹּא מִדַּעְתּוֹ; וְאִם נָפְלָה בָּהּ מְצִיאָה, הֲרֵי הִיא שֶׁלְּבַעַל הֶחָצֵר.
בַּמֶּה דְּבָרִים אֲמוּרִים, בֶּחָצֶר הַמִּשְׁתַּמֶּרֶת.
אֲבָל בְּשָׂדֶה וְגִנָּה וְכַיּוֹצֶא בָּהֶן--אִם הָיָה עוֹמֵד בְּצַד שָׂדֵהוּ וְאָמַר זָכְתָה לִי שָׂדִי, זָכָה בָּהּ; וְאִם אֵינוּ עוֹמֵד שָׁם, אוֹ שֶׁהָיָה עוֹמֵד וְלֹא אָמַר זָכְתָה לִי שָׂדִי--כָּל הַקּוֹדֵם זָכָה.

וְכֵן אַרְבַּע אַמּוֹת שֶׁלָּאָדָם שְׁהוּא עוֹמֵד בְּצִדָּן, הֲרֵי אֵלּוּ קוֹנִים לוֹ; וְאִם הִגִּיעָה הַמְּצִיאָה לְתוֹךְ אַרְבַּע אַמּוֹת שֶׁלּוֹ, זָכָה בָּהּ.
חֲכָמִים תִּקְּנוּ דָּבָר זֶה, כְּדֵי שֶׁלֹּא יִנָּצוּ הַמּוֹצְאִין זֶה עִם זֶה.
בַּמֶּה דְּבָרִים אֲמוּרִים, בְּסִמְטָה אוֹ בְּצִדֵּי רְשׁוּת הָרַבִּים, שְׁאֵין הָרַבִּים דּוֹחֲקִין בָּהֶן, אוֹ בְּשָׂדֶה שְׁאֵין לָהּ בְּעָלִים.
אֲבָל הָעוֹמֵד בִּרְשׁוּת הָרַבִּים, אוֹ בְּתוֹךְ שְׂדֵה חֲבֵרוֹ--אֵין אַרְבַּע אַמּוֹת קוֹנוֹת לוֹ, וְאֵינוּ קוֹנֶה שָׁם עַד שֶׁתַּגִּיעַ מְצִיאָה לְיָדוֹ.

 קְטַנָּה--יֵשׁ לָהּ חָצֵר, וְיֵשׁ לָהּ אַרְבַּע אַמּוֹת; וְקָטָן--אֵין לוֹ חָצֵר, וְאֵין לוֹ אַרְבַּע אַמּוֹת.
מִפְּנֵי שֶׁחָצֵר שֶׁלַּקְּטַנָּה, מִיָּדָהּ לְמַדְנוּהָ: שֶׁכְּדֶרֶךְ שְׁהִיא מִתְגָּרֶשֶׁת בְּגֶט הַמַּגִּיעַ לְיָדָהּ, כָּךְ מִתְגָּרֶשֶׁת בְּגֶט הַמַּגִּיעַ לַחֲצֵרָהּ; וּכְשֵׁם שֶׁיֵּשׁ לָהּ חָצֵר לְעִנְיַן הַגֶּט, כָּךְ יֵשׁ לָהּ לְעִנְיַן מְצִיאָה.
וְאַרְבַּע אַמּוֹת שֶׁלָּאָדָם, כַּחֲצֵרוֹ לְעִנְיַן מְצִיאָה; אֲבָל הָאִישׁ, לָמַדְנוּ שֶׁחֲצֵרוֹ קוֹנֶה לוֹ מִשְּׁלוּחוֹ: כְּדֶרֶךְ שֶׁקּוֹנֶה לוֹ שְׁלוּחוֹ, כָּךְ תִּקְנֶה לוֹ חֲצֵרוֹ.
וְהַקָּטָן--הוֹאִיל וְאֵינוּ עוֹשֶׂה שָׁלִיחַ, כָּךְ אֵין חֲצֵרוֹ וְלֹא אַרְבַּע אַמּוֹת שֶׁלּוֹ קוֹנִין לוֹ: עַד שֶׁתַּגִּיעַ מְצִיאָה לְיָדוֹ.

 מִי שֶׁרָאָה אֲחֵרִים רָצִים אַחַר הַמְּצִיאָה, וַהֲרֵי הִיא צְבִי שָׁבוּר אוֹ גּוֹזָלוֹת שֶׁלֹּא פָרְחוּ--אִם הָיָה עוֹמֵד בְּצַד שָׂדֵהוּ שְׁהֶן בְּתוֹכָהּ, וְאִלּוּ הָיָה רָץ הָיָה מַגִּיעָן, וְאָמַר זָכְתָה לִי שָׂדִי--זָכְתָה לוֹ שָׂדֵהוּ.
וְאִם אֵינוּ יָכוֹל לְהַגִּיעָן--הֲרֵי אֵלּוּ כִּצְבִי שְׁהוּא רָץ כְּדַרְכּוֹ וּכְגוֹזָלוֹת הַמַּפְרִיחִים, וְלֹא אָמַר כְּלוּם; אֵלָא כָּל הַקּוֹדֵם בָּהֶן, זָכָה.

וְאִם בְּמַתָּנָה נִתְּנוּ לוֹ--הוֹאִיל וְאַחֵר הִקְנָה אוֹתָן לוֹ וַהֲרֵי הֶן מִתְגַּלְגְּלִין בְּתוֹךְ שָׂדֵהוּ, קָנְתָה לוֹ שָׂדֵהוּ; וְאִם הָיָה צְבִי רָץ כְּדַרְכּוֹ וְגוֹזָלוֹת מַפְרִיחִין, לֹא קָנְתָה לוֹ שָׂדֵהוּ.

 מְצִיאַת חֵרֵשׁ שׁוֹטֶה וְקָטָן--יֵשׁ בָּהּ גָּזֵל, מִפְּנֵי דַּרְכֵי שָׁלוֹם.
לְפִיכָּךְ אִם עָבַר אַחֵר וּגְזָלָהּ מִיָּדָן, אֵינָהּ יוֹצְאָה בַּדַּיָּנִים; וְאִם כָּפַר בָּהּ וְנִשְׁבַּע, אֵינוּ חַיָּב בְּחֹמֶשׁ.

 מְצִיאַת בְּנוֹ וּבִתּוֹ הַסְּמוּכִים עַל שֻׁלְחָנוֹ, אַף עַל פִּי שְׁהֶן גְּדוֹלִים, וּמְצִיאַת בִּתּוֹ הַנַּעֲרָה, אַף עַל פִּי שְׁאֵינָהּ סוֹמֶכֶת עַל שֻׁלְחָנוֹ וְאַפִלּוּ הָיְתָה מְכוּרָה אָמָה, וּמְצִיאַת עַבְדּוֹ וְשִׁפְחָתוֹ הַכְּנַעֲנִיִּים, וּמְצִיאַת אִשְׁתּוֹ--הֲרֵי אֵלּוּ שֶׁלּוֹ.

אֲבָל מְצִיאַת בְּנוֹ שְׁאֵינוּ סוֹמֵךְ עַל שֻׁלְחָנוֹ, אַף עַל פִּי שְׁהוּא קָטָן, וּמְצִיאַת עַבְדּוֹ וְשִׁפְחָתוֹ הָעִבְרִיִּים, וּמְצִיאַת אִשְׁתּוֹ שְׁהִיא מְגֹרֶשֶׁת וְאֵינָהּ מְגֹרֶשֶׁת--כָּל אֵלּוּ הַמְּצִיאוֹת אֵינָן שֶׁלּוֹ.

הִלְכּוֹת גְּזֵלָה וַאֲבֵדָה פֵּרֶק יח 
הַמּוֹצֶא שְׁטָר חוֹב--אַף עַל פִּי שֶׁלֹּא פֵרַשׁ בּוֹ אַחְרָיוּת נְכָסִים, וְאַף עַל פִּי שֶׁהַחַיָּב מוֹדֶה, וְאַף עַל פִּי שְׁהוּא מְקֻיָּם--הֲרֵי זֶה לֹא יַחְזִיר: שֶׁמֶּא פְּרָעוֹ, וּקְנוּנְיָה הֶם עוֹשִׂים, כְּדֵי לִטְרֹף בּוֹ לָקוֹחוֹת שֶׁלֹּא כַּדִּין, וּלְפִיכָּךְ הוֹדָה לוֹ--שֶׁהֲרֵי יֵשׁ לוֹ לִטְרֹף בַּשְּׁטָר שֶׁלֹּא פֵרַשׁ בּוֹ אַחְרָיוּת, שֶׁהָאַחְרָיוּת שֶׁלֹּא נִתְפָּרְשָׁה טְעוּת סוֹפֵר הוּא, בֵּין בְּשִׁטְרֵי הַלְוָאָה, בֵּין בְּשִׁטְרֵי מֶקָּח וּמִמְכָּר.
לְפִיכָּךְ אִם פֵּרַשׁ בִּשְׁטָר זֶה שְׁהוּא שֶׁלֹּא בְּאַחְרָיוּת--אִם הָיָה הַחַיָּב מוֹדֶה, יַחְזִיר; וְאִם לָאו--לֹא יַחְזִיר, שֶׁמֶּא פְּרָעוֹ.
וְכֵן אִם מָצָא שְׁטָר שֶׁזְּמַנּוֹ בּוֹ בַּיּוֹם, וְהָיָה מְקֻיָּם וְהַחַיָּב מוֹדֶה--יַחְזִיר; וְאִם אֵינוּ מְקֻיָּם--לֹא יַחְזִיר, שֶׁמֶּא כָּתַב לִלְווֹת וַעֲדַיִן לֹא לָוָה.

 מָצָא שְׁטָר בְּחֵמֶת אוֹ בִּכְלִי עֵץ וְכַיּוֹצֶא בָּהֶן, הֲרֵי זֶה יַחְזִיר לְמִי שֶׁנָּתַן סִימָן.
מָצָא שְׁלוֹשָׁה שְׁטָרוֹת כְּרוּכִין בְּכֶרֶךְ אֶחָד, אוֹ מֻנָּחִין זֶה עַל זֶה אוֹ אֲגוּדִים אֶגֶד אֶחָד--יַחְזִיר לְמִי שֶׁנָּתַן סִימָן.

 הָיָה הַלּוֹוֶה אֶחָד, וְהַמַּלְוִים שְׁלוֹשָׁה--אִם מְקֻיָּמִין הֶם, יַחְזִיר לַלּוֹוֶה; וְאִם אֵינָן מְקֻיָּמִין, יַחְזִיר לְמִי שֶׁנָּתַן סִימָן: שֶׁמֶּא הַמַּלְוִים נָתְנוּ שִׁטְרֵיהֶן לְסוֹפֵר לְקַיְּמָן, וְנָפְלוּ מִיַּד הַדַּיָּן.

הָיָה הַמַּלְוֶה אֶחָד, וְהַלּוֹוִים שְׁלוֹשָׁה--יַחְזִיר לַמַּלְוֶה; וְאִם הָיוּ שְׁלָשְׁתָּן בִּכְתָב יְדֵי סוֹפֵר אֶחָד, יַחְזִיר לְמִי שֶׁנָּתַן סִימָן: שֶׁמֶּא שְׁלָשְׁתָּן הוֹלִיכוּ שִׁטְרֵיהֶן לַסּוֹפֵר לִכְתֹּב, וְנָפְלוּ מִיַּד הַסּוֹפֵר.

מָצָא שְׁטָרוֹת קְרוּעִין, וּשְׁטָר חוֹב בֵּינֵיהֶן--לֹא יַחְזִיר.
וְאִם יֵשׁ עִמָּהֶן שׁוֹבָר, אַפִלּוּ בְּלֹא עֵדִים--יִתֵּן שְׁטָר הַחוֹב לַלּוֹוֶה: שֶׁאִלּוּ לֹא הָיָה פָּרוּעַ, לֹא הִשְׁלִיכוֹ בֵּין שְׁטָרוֹת קְרוּעִים; וַהֲרֵי יֵשׁ עִמּוֹ כְּתָב שְׁהוּא פָּרוּעַ.

מָצָא גִּטֵּי נָשִׁים--בִּזְמָן שֶׁהַבַּעַל מוֹדֶה, יִתֵּן לָאִשָּׁה.
אֵין הַבַּעַל מוֹדֶה--אִם נָתְנָה הָאִשָּׁה סִימָן מֻבְהָק, יִנָּתֵן לָהּ; וְאִם לָאו, לֹא יַחְזִיר לֹא לְזֶה וְלֹא לְזֶה.
אָמַר הַבַּעַל מִיָּדִי נָפַל, וְנָתַן סִימָנָיו, וְהָאִשָּׁה אוֹמֶרֶת מִיָּדִי נָפַל, וְנָתְנָה סִימָנָיו--יִנָּתֵן לָהּ: וְהוּא שֶׁתִּתֵּן סִימָן מֻבְהָק, כְּגוֹן שֶׁאָמְרָה נֶקֶב יֵשׁ בְּצַד אוֹת פְּלוֹנִית--שֶׁאִלּוּ לֹא הִגִּיעַ לְיָדָהּ, לֹא הָיְתָה יוֹדַעַת.

הוּא אוֹמֵר סִימָנֵי הַחוּט שֶׁקָּשַׁר בּוֹ הַגֶּט, וְהִיא אוֹמֶרֶת סִימָנֵי הַחוּט--יִנָּתֵן לָהּ: וְהוּא שֶׁתֹּאמַר סִימָן מֻבְהָק, כְּגוֹן מִדַּת אֹרֶךְ הַחוּט; אֲבָל אִם אָמְרָה אָדֹם אוֹ שָׁחוֹר הוּא, אֵין זֶה סִימָן מֻבְהָק.
הוּא אוֹמֵר בְּחֵמֶת הָיָה מֻנָּח, וְהִיא אוֹמֶרֶת בְּחֵמֶת הָיָה מֻנָּח--יִנָּתֵן לוֹ, שְׁאֵין זֶה סִימָן מֻבְהָק.

מָצָא גֶּט שִׁחְרוּר--בִּזְמָן שֶׁהָרָב מוֹדֶה, יַחְזִיר לָעֶבֶד; אֵין הָרָב מוֹדֶה, לֹא יַחְזִיר לֹא לְזֶה וְלֹא לְזֶה.
מָצָא שְׁטָר מַתָּנָה--אִם מַתְּנַת בָּרִיא הִיא--אַף עַל פִּי שֶׁשְּׁנֵיהֶם מוֹדִים, לֹא יַחְזִיר לֹא לְזֶה וְלֹא לְזֶה: שֶׁמֶּא כָּתַב לִתֵּן וְלֹא נָתַן, וְאַחַר שֶׁכָּתַב שְׁטָר זֶה מָכַר שָׂדֶה זוֹ אוֹ נְתָנָהּ בְּמַתָּנָה לְאַחֵר וְחָזַר בּוֹ; וְזֶה שֶׁמּוֹדֶה לְזֶה, כְּדֵי לַעֲשׂוֹת קְנוּנְיָה עַל הָאַחֲרוֹן שֶׁנָּתַן לוֹ אוֹ שֶׁמָּכַר לוֹ.

וְאִם מַתְּנַת שְׁכִיב מְרַע הִיא--אִם הוֹדָה, יִתֵּן; וְאִם לָאו, לֹא יִתֵּן: שֶׁשְּׁכִיב מְרַע שֶׁנָּתַן לִשְׁנַיִם זֶה אַחַר זֶה, הָאַחֲרוֹן קָנָה כְּמוֹ שֶׁיִּתְבָּאַר.

מֵת שְׁכִיב מְרַע שֶׁנְּתָנָהּ בְּמַתָּנָה--אַף עַל פִּי שֶׁהַיּוֹרֵשׁ מוֹדֶה שֶׁמּוֹרִישׁוֹ נְתָנָהּ, הֲרֵי זֶה לֹא יַחְזִיר לֹא לְזֶה וְלֹא לְזֶה: שֶׁמֶּא כָּתַב לִתֵּן, וְלֹא נָתַן; וּמְכָרָהּ הַיּוֹרֵשׁ אוֹ נְתָנָהּ וְחָזַר בּוֹ, וַהֲרֵי הוּא רוֹצֶה לַעֲשׂוֹת קְנוּנְיָה עִם זֶה כְּדֵי לְהַפְקִיעַ נִכְסֵי זֶה הָאַחֲרוֹן.

מָצָא שׁוֹבָר--בִּזְמָן שֶׁבַּעַל הַשְּׁטָר מוֹדֶה שֶׁנִּשְׁבַּר שְׁטָרוֹ וּפְרָעוֹ אוֹ מְחָלוֹ, יִתֵּן לְבַעַל הַשּׁוֹבָר; אֵין שְׁנֵיהֶם מוֹדִים, לֹא יַחְזִיר לֹא לְזֶה וְלֹא לְזֶה.
מָצָא כְּתֻבָּה--אַף עַל פִּי שֶׁשְּׁנֵיהֶם מוֹדִים, לֹא יַחְזִיר לָאִשָּׁה: שֶׁמֶּא נִפְרְעָה כְּתֻבָּה זוֹ אוֹ נִמְחֲלָה, וְאַחַר כָּךְ מָכַר הַבַּעַל נְכָסָיו; וַהֲרֵי הוּא רוֹצֶה לַעֲשׂוֹת קְנוּנְיָה עַל הַלָּקוֹחוֹת.

 מָצָא אִגְּרוֹת שׁוּם, וְאִגְּרוֹת מָזוֹן, שִׁטְרֵי חֲלִיצָה וּמֵאוּנִין, וְשִׁטְרֵי הַטְּעָנוֹת שֶׁכּוֹתְבִין הַדַּיָּנִין טְעָנוֹתָיו שֶׁלְּבַעַל דִּין זֶה וְשֶׁלַּחֲבֵרוֹ, אוֹ שֶׁמָּצָא שִׁטְרֵי בֵּרוּרִים וְהֶם הַשְּׁטָרוֹת שֶׁבֵּרְרוּ בָּהֶן בַּעֲלֵי דִּינִין אֶת הַדַּיָּנִין שֶׁדָּנִין לָהֶם וְקִבְּלוּ עֲלֵיהֶם שֶׁיָּדוּנוּ לָהֶם פְּלוֹנִי וּפְלוֹנִי, אוֹ שֶׁמָּצָא כָּל מַעֲשֵׂה בֵּית דִּין--הֲרֵי זֶה יַחְזִיר.

כְּלָלוֹ שֶׁלַּדָּבָר: כָּל שְׁטָר שֶׁחוֹשְׁשִׁין בּוֹ לְפֵרָעוֹן--לֹא יַחְזִיר, שֶׁמֶּא נִפְרַע הַחוֹב; וְאִם הָיָה הַחַיָּב מוֹדֶה, וְאִפְשָׁר שֶׁהוֹדָה כְּדֵי לַעֲשׂוֹת קְנוּנְיָה עַד שֶׁיַּפְסִיד עַל הַלּוֹקֵחַ אוֹ מְקַבֵּל הַמַּתָּנָה שֶׁלָּקְחוּ אַחַר זְמָן הַשְּׁטָר, כְּדֵי שֶׁיִּטְרְפוּ מִיָּדָם שֶׁלֹּא כַּדִּין--הֲרֵי זֶה לֹא יַחְזִיר, אַף עַל פִּי שֶׁשְּׁנֵיהֶם מוֹדִים.
וְכָל שְׁטָר שְׁאֵין בּוֹ צַד לַחֲשָׁשׁ, לֹא לְפֵרָעוֹן וְלֹא לִקְנוּנְיָה--יַחְזִיר לִבְעָלָיו.

כָּל הַשְּׁטָרוֹת הַנִּמְצָאוֹת שֶׁדִּינָן שֶׁלֹּא יַחְזִיר--אִם הִחְזִיר--הֲרֵי אֵלּוּ כְּשֵׁרִים וְגוֹבִין בָּהֶן, וְאֵין מוֹצִיאִין אוֹתָן מִתַּחַת יַד בַּעְלֵיהֶן; וַהֲרֵי הֶם בְּחֶזְקָתָן, וְאֵין חוֹשְׁשִׁין לָהֶם.

הִלְכּוֹת חוֹבֵל וּמַזִּיק 
מִצְוַת עֲשֵׂה אַחַת, וְהִיא דִּין חוֹבֵל בַּחֲבֵרוֹ אוֹ מַזִּיק מְמוֹנוֹ.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת חוֹבֵל וּמַזִּיק פֵּרֶק א 
הַחוֹבֵל בַּחֲבֵרוֹ, חַיָּב לְשַׁלַּם לוֹ חֲמִשָּׁה דְּבָרִים--נֶזֶק, וְצַעַר, וְרִפּוּי, וְשֶׁבֶת, וּבֹשֶׁת.
וַחֲמִשָּׁה דְּבָרִים אֵלּוּ, כֻּלָּן מִשְׁתַּלְּמִים מִן הַיָּפֶה שֶׁבִּנְכָסָיו כְּדִין כָּל הַמַּזִּיקִין.

נֶזֶק כֵּיצַד: שְׁאִם קָטַע יַד חֲבֵרוֹ, אוֹ רַגְלוֹ--רוֹאִין אוֹתוֹ כְּאִלּוּ הוּא עֶבֶד נִמְכָּר בַּשּׁוּק, כַּמָּה הָיָה יָפֶה וְכַמָּה הוּא יָפֶה עַתָּה; וּמְשַׁלֵּם הַפְּחָת שֶׁהִפְחִית מִדָּמָיו: שֶׁנֶּאֱמָר "עַיִן תַּחַת עַיִן ..." --מִפִּי הַשְּׁמוּעָה לָמְדוּ שֶׁזֶּה שֶׁנֶּאֱמָר "תַּחַת", לְשַׁלַּם מָמוֹן הוּא.

זֶה שֶׁנֶּאֱמָר בַּתּוֹרָה "כַּאֲשֶׁר יִתֵּן מוּם בָּאָדָם, כֵּן יִנָּתֶן בּוֹ" --אֵינוּ לַחְבֹּל בְּזֶה כְּמוֹ שֶׁחָבַל בַּחֲבֵרוֹ, אֵלָא שְׁהוּא רָאוּי לְחַסְּרוֹ אֵבֶר אוֹ לַחְבֹּל בּוֹ כְּמוֹ שֶׁעָשָׂה; וּלְפִיכָּךְ מְשַׁלֵּם נִזְקוֹ.
וַהֲרֵי הוּא אוֹמֵר "וְלֹא-תִקְחוּ כֹפֶר לְנֶפֶשׁ רֹצֵחַ" , לָרוֹצֵחַ בִּלְבָד הוּא שְׁאֵין כֹּפֵר; אֲבָל לְחֶסְרוֹן אֵבָרִים אוֹ לְחַבְלוֹת, יֵשׁ כֹּפֶר.

וְכֵן זֶה שֶׁנֶּאֱמָר בַּחוֹבֵל בַּחֲבֵרוֹ וּמַזִּיקוֹ "לֹא תָחוֹס, עֵינֶךָ" , שֶׁלֹּא תָחוֹס בַּתַּשְׁלוּמִין: שֶׁמֶּא תֹּאמַר עָנִי הוּא זֶה, וְשֶׁלֹּא בְּכַוָּנָה חָבַל בּוֹ; אֲרַחֲמֶנּוּ.
לְכָּךְ נֶאֱמָר "לֹא תָחוֹס, עֵינֶךָ".

וּמְנַיִן שֶׁזֶּה שֶׁנֶּאֱמָר בָּאֵבָרִים "עַיִן תַּחַת עַיִן ..." , תַּשְׁלוּמִין הוּא--שֶׁנֶּאֱמָר "חַבּוּרָה, תַּחַת חַבּוּרָה" , וּבַפֵּרוּשׁ נֶאֱמָר "וְכִי יַכֶּה-אִישׁ אֶת-רֵעֵהוּ, בְּאֶבֶן אוֹ בְאֶגְרֹף ...
רַק שִׁבְתּוֹ יִתֵּן, וְרַפֹּא יְרַפֵּא" .
הַא לָמַדְתָּ שֶׁ"תַּחַת" שֶׁנֶּאֱמָר בְּחַבּוּרָה תַּשְׁלוּמִין, וְהוּא הַדִּין לְ"תַחַת" הַנֶּאֱמָר בָּעַיִן וּבִשְׁאָר אֵבָרִים.

אַף עַל פִּי שֶׁדְּבָרִים אֵלּוּ נִרְאִים מֵעִנְיַן תּוֹרָה שֶׁבִּכְתָב, כֻּלָּן מְפֹרָשִׁין הֶן מִפִּי מֹשֶׁה מֵהַר סִינַי, וְכֻלָּן הֲלָכָה לְמַעֲשֶׂה הֶן בְּיָדֵינוּ; וּכְזֶה רָאוּ אֲבוֹתֵינוּ דָּנִין בְּבֵית דִּינוֹ שֶׁלִּיהוֹשׁוּעַ, וּבְבֵית דִּינוֹ שֶׁלִּשְׁמוּאֵל הָרָמָתִי, וּבְכָל בֵּית דִּין וּבֵית דִּין שֶׁעָמְדוּ מִיְּמוֹת מֹשֶׁה וְעַד עַכְשָׁו.

וּמְנַיִן שֶׁמַּזִּיק חֲבֵרוֹ חַיָּב בְּצַעַר בִּפְנֵי עַצְמוֹ: שֶׁהֲרֵי נֶאֱמָר בָּאוֹנֵס "תַּחַת אֲשֶׁר עִנָּהּ" ; וְהוּא הַדִּין לְכָל הַמְּצַעֵר אֶת חֲבֵרוֹ בְּגוּפוֹ, שְׁהוּא חַיָּב לְשַׁלַּם דְּמֵי הַצַּעַר.

וּמְנַיִן שְׁהוּא חַיָּב בְּשֶׁבֶת בִּפְנֵי עַצְמוֹ, וְרִפּוּי בִּפְנֵי עַצְמוֹ--שֶׁנֶּאֱמָר "רַק שִׁבְתּוֹ יִתֵּן, וְרַפֹּא יְרַפֵּא" .
וּמְנַיִן שְׁהוּא חַיָּב בַּבֹּשֶׁת בִּפְנֵי עַצְמָהּ: שֶׁהֲרֵי נֶאֱמָר "וְשָׁלְחָה יָדָהּ, וְהֶחֱזִיקָה בִּמְבֻשָׁיו.
וְקַצֹּתָה, אֶת-כַּפָּהּ" ; בִּכְלַל דִּין זֶה, קְנַס הַמְּבַיֵּשׁ.

 אֵינוּ חַיָּב עַל הַבֹּשֶׁת עַד שֶׁיִּהְיֶה מִתְכַּוֵּן, שֶׁנֶּאֱמָר "וְשָׁלְחָה יָדָהּ" .
אֲבָל הַמְּבַיֵּשׁ חֲבֵרוֹ בְּלֹא כַּוָּנָה, פָּטוּר; לְפִיכָּךְ יָשֵׁן וְכַיּוֹצֶא בּוֹ שֶׁבִּיַּשׁ, פָּטוּר.

 אָדָם מוּעָד לְעוֹלָם--בֵּין שׁוֹגֵג בֵּין מֵזִיד, בֵּין עֵר בֵּין יָשֵׁן, בֵּין שִׁכּוֹר: אִם חָבַל בַּחֲבֵרוֹ, אוֹ הִזִּיק מְמוֹן חֲבֵרוֹ--מְשַׁלֵּם מִן הַיָּפֶה שֶׁבִּנְכָסָיו.

בַּמֶּה דְּבָרִים אֲמוּרִים שֶׁהַיָּשֵׁן חַיָּב לְשַׁלַּם, בִּשְׁנַיִם שֶׁיָּשְׁנוּ כְּאֶחָד וְנִתְהַפַּךְ אֶחָד מֵהֶן וְהִזִּיק אֶת חֲבֵרוֹ אוֹ קָרַע בִּגְדוֹ.
אֲבָל אִם הָיָה אֶחָד יָשֵׁן, וּבָא אַחֵר וְשָׁכַב בְּצִדּוֹ--זֶה שֶׁבָּא בָּאַחֲרוֹנָה, הוּא הַמּוּעָד; וְאִם הִזִּיקוֹ הַיָּשֵׁן, פָּטוּר.
וְכֵן אִם הִנִּיחַ כְּלִי בְּצַד הַיָּשֵׁן, וְשִׁבְּרוֹ הַיָּשֵׁן--פָּטוּר: שֶׁזֶּה שֶׁהִנִּיחוֹ, הוּא הַמּוּעָד שֶׁפָּשַׁע.

מִי שֶׁנָּפַל מִן הַגָּג בְּרוּחַ מְצוּיָה וְהִזִּיק--חַיָּב בְּאַרְבָּעָה דְּבָרִים, וּפָטוּר מִן הַבֹּשֶׁת.
נָפַל בְּרוּחַ שְׁאֵינָהּ מְצוּיָה--חַיָּב בְּנֶזֶק בִּלְבָד, וּפָטוּר מֵאַרְבָּעָה דְּבָרִים.
וְאִם נִתְהַפַּךְ--חַיָּב בַּכֹּל, אַף בַּבֹּשֶׁת: שֶׁכָּל הַמִּתְכַּוֵּן לְהַזִּיק--אַף עַל פִּי שֶׁלֹּא נִתְכַּוַּן לְבַיַּשׁ, חַיָּב בַּבֹּשֶׁת.

שְׁנַיִם שֶׁחָבְלוּ בְּאֶחָד כְּאַחַת--שְׁנֵיהֶם חַיָּבִין, וּמְשַׁלְּשִׁין בֵּינֵיהֶן.
הָיָה אֶחָד מִתְכַּוֵּן, וְאֶחָד שְׁאֵינוּ מִתְכַּוֵּן--זֶה שְׁאֵינוּ מִתְכַּוֵּן, פָּטוּר מִן הַבֹּשֶׁת.
הַמִּתְכַּוֵּן לְבַיַּשׁ אֶת הַקָּטָן, וּבִיַּשׁ אֶת הַגָּדוֹל--נוֹתֵן לַגָּדוֹל דְּמֵי בָּשְׁתּוֹ שֶׁלַּקָּטָן; נִתְכַּוַּן לְבַיַּשׁ אֶת הָעֶבֶד, וּבִיַּשׁ אֶת בֶּן חוֹרִין--נוֹתֵן לְבֶן חוֹרִין דְּמֵי בָּשְׁתּוֹ שֶׁלָּעֶבֶד.

 הָיְתָה אֶבֶן מֻנַּחַת לוֹ בְּחֵיקוֹ, בֵּין שֶׁלֹּא הִכִּיר בָּהּ מֵעוֹלָם, בֵּין שֶׁהִכִּיר בָּהּ וּשְׁכָחָהּ, וְעָמַד וְנָפְלָה וְהִזִּיקָה--חַיָּב בְּנֶזֶק בִּלְבָד, וּפָטוּר מֵאַרְבָּעָה דְּבָרִים.
וְכֵן אִם נִתְכַּוַּן לִזְרֹק שְׁתַּיִם, וְזָרַק אַרְבַּע וְהִזִּיק, אוֹ שֶׁהִזִּיק כִּשְׁהוּא יָשֵׁן--חַיָּב בְּנֶזֶק בִּלְבָד, וּפָטוּר מֵאַרְבָּעָה דְּבָרִים.

 הַמַּזִּיק אֶת חֲבֵרוֹ בְּכַוָּנָה בְּכָל מָקוֹם, חַיָּב בַּחֲמִשָּׁה דְּבָרִים.
וְאַפִלּוּ נִכְנַס לִרְשׁוּת חֲבֵרוֹ שֶׁלֹּא בִּרְשׁוּת, וְהִזִּיקוֹ בַּעַל הַבַּיִת--חַיָּב: שֶׁאַף עַל פִּי שֶׁיֵּשׁ לוֹ רְשׁוּת לְהוֹצִיאוֹ, אֵין לוֹ רְשׁוּת לְהַזִּיקוֹ.
אֲבָל אִם הֻזַּק זֶה שֶׁנִּכְנַס בְּבַעַל הַבַּיִת, הֲרֵי בַּעַל הַבַּיִת פָּטוּר; וְאִם הֻזַּק בּוֹ בַּעַל הַבַּיִת--חַיָּב, מִפְּנֵי שֶׁנִּכְנַס שֶׁלֹּא בִּרְשׁוּת.
הָיוּ שְׁנֵיהֶם בִּרְשׁוּת, אוֹ שְׁנֵיהֶם שֶׁלֹּא בִּרְשׁוּת, וְהֻזְּקוּ זֶה בְּזֶה--שְׁנֵיהֶם פְּטוּרִין.

 הַמְּבַקֵּעַ עֵצִים בִּרְשׁוּת הָרַבִּים, וּפָרַח עֵץ מֵהֶן וְהִזִּיק בִּרְשׁוּת הַיָּחִיד, אוֹ שֶׁבִּקַּע בִּרְשׁוּת הַיָּחִיד, וְהִזִּיק בִּרְשׁוּת הָרַבִּים, אוֹ שֶׁבִּקַּע בִּרְשׁוּת הַיָּחִיד, וְהִזִּיק בִּרְשׁוּת הַיָּחִיד אַחֶרֶת, אוֹ הַנִּכְנָס לְחָנוּתוֹ שֶׁלַּנַּגָּר בֵּין בִּרְשׁוּת בֵּין שֶׁלֹּא בִּרְשׁוּת, וְנִתְּזָה בְּקַעַת וְטָפְחָה עַל פָּנָיו--בְּכָל אֵלּוּ חַיָּב בְּאַרְבָּעָה דְּבָרִים, וּפָטוּר מִן הַבֹּשֶׁת.

 כְּשֵׁם שֶׁאוֹמְדִין לְמִיתָה, כָּךְ אוֹמְדִין לִנְזָקִין.
כֵּיצַד: הֲרֵי שֶׁהִכָּה חֲבֵרוֹ בִּצְרוֹר קָטָן שְׁאֵין בּוֹ כְּדֵי לְהַזִּיק, אוֹ בְּקֵיסָם שֶׁלְּעֵץ קָטָן, וְחָבַל בּוֹ חָבָל שְׁאֵין חֵפֶץ זֶה רָאוּי לַעֲשׂוֹתוֹ--הֲרֵי זֶה פָּטוּר: שֶׁנֶּאֱמָר "בְּאֶבֶן אוֹ בְאֶגְרֹף" , דָּבָר הָרָאוּי לְהַזִּיק.
אֲבָל חַיָּב הוּא בַּבֹּשֶׁת בִּלְבָד--שֶׁאַפִלּוּ רָקַק בְּגוּפוֹ שֶׁלַּחֲבֵרוֹ, חַיָּב בַּבֹּשֶׁת.

לְפִיכָּךְ צְרִיכִין הָעֵדִים לֵידַע בְּמַה הִזִּיק, וּמְבִיאִין הַחֵפֶץ שֶׁהִזִּיק בּוֹ לְבֵית דִּין, עַד שֶׁאוֹמְדִין אוֹתוֹ, וְדָנִין עָלָיו.
וְאִם אָבַד הַחֵפֶץ, וְאָמַר הַחוֹבֵל לֹא הָיָה בּוֹ כְּדֵי לְהַזִּיק וּכְמוֹ אָנוּס אֲנִי, וְהַנֶּחְבָּל אוֹמֵר הָיָה בּוֹ כְּדֵי לְהַזִּיק--יִשָּׁבַע הַנֶּחְבָּל, וְיִטֹּל כְּמוֹ שֶׁיִּתְבָּאַר.

הַבַּרְזֶל, אֵין לוֹ אֹמֶד: אַפִלּוּ מַחַט קְטַנָּה--רְאוּיָה הִיא לְהָמִית, וְאֵין צָרִיךְ לוֹמַר לְהַזִּיק.
הַזּוֹרֵק אֶבֶן, וּלְאַחַר שֶׁיָּצַאת מִתַּחַת יָדוֹ הוֹצִיא הַלָּה אֶת רֹאשׁוֹ מִן הַחַלּוֹן וְקִבְּלָהּ--פָּטוּר מִכְּלוּם: שֶׁנֶּאֱמָר "וּמָצָא אֶת-רֵעֵהוּ" , פְּרָט לַמַּמְצִיא אֶת עַצְמוֹ.

הִלְכּוֹת חוֹבֵל וּמַזִּיק פֵּרֶק ב 
הַחוֹבֵל בַּחֲבֵרוֹ חָבָל שְׁהוּא רָאוּי לְשַׁלַּם הַחֲמִשָּׁה דְּבָרִים כֻּלָּן, מְשַׁלֵּם חֲמִשָּׁה; הִזִּיקוֹ נֶזֶק שְׁאֵין בּוֹ אֵלָא אַרְבָּעָה, מְשַׁלֵּם אַרְבָּעָה; שְׁלוֹשָׁה, מְשַׁלֵּם שְׁלוֹשָׁה; שְׁנַיִם, מְשַׁלֵּם שְׁנַיִם; אֶחָד, מְשַׁלֵּם אֶחָד.

כֵּיצַד: קָטַע יָדוֹ אוֹ רַגְלוֹ אוֹ אֶצְבָּע מֵהֶן, אוֹ שֶׁסִּמָּה עֵינוֹ--מְשַׁלֵּם חֲמִשָּׁה, נֶזֶק וְצַעַר וְרִפּוּי וְשֶׁבֶת וּבֹשֶׁת.
הִכָּהוּ עַל יָדוֹ וְצָבְתָה וְסוֹפָהּ לַחְזֹר, עַל עֵינוֹ וּמָרְדָה וְסוֹפָהּ לִחְיוֹת--מְשַׁלֵּם אַרְבָּעָה, צַעַר וְרִפּוּי וְשֶׁבֶת וּבֹשֶׁת.

הִכָּהוּ עַל רֹאשׁוֹ וְצָבָה--מְשַׁלֵּם שְׁלוֹשָׁה, צַעַר רִפּוּי וּבֹשֶׁת.
הִכָּהוּ בִּמְקוֹם שְׁאֵינוּ נִרְאֶה, כְּגוֹן שֶׁהִכָּהוּ עַל בִּרְכָּיו אוֹ בְּגַבּוֹ--מְשַׁלֵּם שְׁנַיִם, צַעַר וְרִפּוּי.

הִכָּהוּ בְּמִטְפַּחַת שֶׁבְּיָדוֹ, אוֹ בִּשְׁטָר וְכַיּוֹצֶא בְּאֵלּוּ--נוֹתֵן אַחַת, וְהִיא הַבֹּשֶׁת בִּלְבָד.
כָּוָהוּ בִּשְׁפוּד אוֹ בְּמַסְמֵר עַל צִפָּרְנָיו, בִּמְקוֹם שְׁאֵינוּ עוֹשֶׂה חַבּוּרָה וְלֹא מְעַכֵּב מְלָאכָה--מְשַׁלֵּם הַצַּעַר בִּלְבָד.
הִשְׁקָהוּ סַם אוֹ סָכוֹ סַם, וְשִׁנָּה מַרְאֵה עוֹרוֹ--מְשַׁלֵּם לוֹ רִפּוּי בִּלְבָד, עַד שֶׁיַּחְזֹר מַרְאֵהוּ כְּמוֹת שֶׁהָיָה.
אֲסָרוֹ בְּחֶדֶר, נוֹתֵן לוֹ דְּמֵי שֶׁבֶת בִּלְבָד.
וְכֵן כָּל כַּיּוֹצֶא בְּאֵלּוּ.

 הַמְּגַלֵּחַ שְׂעַר רֹאשׁ חֲבֵרוֹ--נוֹתֵן לוֹ דְּמֵי בֹּשְׁתּוֹ בִּלְבָד, מִפְּנֵי שֶׁסּוֹפוֹ לַחְזֹר.
גִּלְּחוֹ בְּסַם אוֹ שֶׁכָּוָהוּ, עַד שְׁאֵין סוֹף השֵׂעָר לַחְזֹר--חַיָּב בַּחֲמִשָּׁה דְּבָרִים: בְּנֶזֶק וְצַעַר וְרִפּוּי וְשֶׁבֶת וּבֹשֶׁת--שֶׁהֲרֵי רֹאשׁוֹ יִתְחַמַּם מִן הַכְּוִיָּה אוֹ מִן הַסַּם, וְנִמְצָא חָשׁ בְּרֹאשׁוֹ; וּמְשַׁלֵּם לוֹ שֶׁבֶת--שֶׁהֲרֵי הוּא רָאוּי לְרַקַּד וּלְנַדְנַד דַּלַּת רֹאשׁוֹ בְּשָׁעַת רִקּוּד, וְנִמְצָא בָּטֵל מִמְּלָאכָה זוֹ; וּבֹשֶׁת, שְׁאֵין לָךְ בֹּשֶׁת גְּדוֹלָה מִזּוֹ.

 הֵנָּה לָמַדְתָּ, שֶׁכָּל הַמְּחַסֵּר חֲבֵרוֹ אֵבֶר שְׁאֵינוּ חוֹזֵר--חַיָּב בְּכָל הַחֲמִשָּׁה דְּבָרִים.
אַפִלּוּ הִפִּיל שִׁנּוֹ--חַיָּב בַּכֹּל, שְׁאֵי אִפְשָׁר שֶׁלֹּא יֶחֱלֶה פִּיו שָׁעָה אַחַת: אַף עַל פִּי שֶׁהַשֵּׁן אֵין לָהּ רְפוּאָה, בְּשַׂר הַשִּׁנַּיִם צָרִיךְ רְפוּאָה.
אַפִלּוּ חִסְּרוֹ כְּשַׂעֲרָה מֵעוֹר בְּשָׂרוֹ--חַיָּב בַּחֲמִשָּׁה דְּבָרִים, שֶׁהָעוֹר אֵינוּ חוֹזֵר אֵלָא צַלֶּקֶת.
לְפִיכָּךְ הַחוֹבֵל בַּחֲבֵרוֹ, וְקָרַע הָעוֹר, וְהוֹצִיא מִמֶּנּוּ דָּם--חַיָּב בַּחֲמִשָּׁה דְּבָרִים.

הַמַּבְעִית אֶת חֲבֵרוֹ--אַף עַל פִּי שֶׁחָלָה מִן הַפַּחַד, הֲרֵי זֶה פָּטוּר מִדִּינֵי אָדָם; וְחַיָּב בְּדִינֵי שָׁמַיִם: וְהוּא שֶׁלֹּא נָגַע בּוֹ, אֵלָא כְּגוֹן שֶׁצָּעַק מֵאֲחוֹרָיו אוֹ נִתְרָאָה לוֹ בָּאֲפֵלָה וְכַיּוֹצֶא בְּזֶה.
וְכֵן אִם צָעַק בְּאָזְנוֹ, וְחֵרְשׁוֹ--פָּטוּר מִדִּינֵי אָדָם; וְחַיָּב בְּדִינֵי שָׁמַיִם.
אֲחָזוֹ, וְתָקַע בְּאָזְנוֹ וְחֵרְשׁוֹ, אוֹ שֶׁנָּגַע בּוֹ, וּדְחָפוֹ בְּעֵת שֶׁהִבְעִיתוּ, אוֹ שֶׁאָחַז בִּבְגָדָיו וְכַיּוֹצֶא בִּדְבָרִים אֵלּוּ--חַיָּב בְּתַשְׁלוּמִין.

יֵרָאֶה לִי שֶׁהַנֶּחְבָּל שֶׁאָמַר נִתְחָרַשְׁתִּי אוֹ נִסְתְּמָת עֵינִי, וַהֲרֵי אֵינִי רוֹאֶה אוֹ אֵינִי שׁוֹמֵעַ--אֵינוּ נֶאֱמָן: שֶׁהֲרֵי אֵין אָנוּ מַכִּירִין הַדָּבָר, שֶׁמֶּא יַעְרִים.
וְאֵינוּ נוֹטֵל הַנֶּזֶק, עַד שֶׁיִּבָּדֵק זְמָן מְרֻבֶּה וְיִהְיֶה מֻחְזָק שֶׁאָבַד מְאוֹר עֵינָיו אוֹ נִתְחָרַשׁ; וְאַחַר כָּךְ יְשַׁלַּם זֶה.

כַּמָּה הוּא הַצַּעַר, הַכֹּל לְפִי הַנִּזָּק: יֵשׁ אָדָם שְׁהוּא רַךְ וְעָנֹג בְּיוֹתֵר, וּבַעַל מָמוֹן; וְאִלּוּ נָתְנוּ לוֹ מָמוֹן הַרְבֵּה, לֹא הָיָה מִצְטַעֵר מְעַט.
וְיֵשׁ אָדָם שְׁהוּא עָמֵל וְחָזָק, וְעָנִי; וּמִפְּנֵי זוּז אֶחָד, מִצְטַעֵר צַעַר הַרְבֵּה.
וְעַל פִּי הַדְּבָרִים הָאֵלֶּה אוֹמְדִין, וּפוֹסְקִין הַצַּעַר.

כֵּיצַד מְשַׁעֲרִין הַצַּעַר בִּמְקוֹם שֶׁחִסְּרוֹ אֵבֶר: הֲרֵי שֶׁקָּטַע אֶצְבָּעוֹ--אוֹמְדִין וְאוֹמְרִין כַּמָּה אָדָם כְּזֶה רוֹצֶה לִתֵּן בֵּין לִקְטֹעַ לוֹ אֵבֶר זֶה בְּסַיִף אוֹ לִקְטֹעַ אוֹתוֹ בְּסַם, אִם גָּזַר הַמֶּלֶךְ עָלָיו לִקְטֹעַ יָדוֹ אוֹ רַגְלוֹ; וְאוֹמְדִין כַּמָּה יֵשׁ בֵּין זֶה לְזֶה, וּמְשַׁלֵּם הַמַּזִּיק.

כֵּיצַד מְשַׁעֲרִין הַשֶּׁבֶת: אִם לֹא חִסְּרוֹ אֵבֶר, אֵלָא חָלָה וְנָפַל לְמִשְׁכָּב אוֹ שֶׁצָּבְתָה יָדוֹ וְסוֹפָהּ לַחְזֹר--נוֹתֵן לוֹ דְּמֵי שִׁבְתּוֹ שֶׁלְּכָל יוֹם וָיוֹם כְּפוֹעֵל בָּטֵל שֶׁלְּאוֹתָהּ מְלָאכָה שֶׁבָּטַל מִמֶּנָּה.
וְאִם חִסְּרוֹ אֵבֶר, אוֹ קָטַע יָדוֹ--נוֹתֵן דְּמֵי יָדוֹ שְׁהוּא הַנֶּזֶק; וְשֶׁבֶת--רוֹאִין אוֹתוֹ כְּאִלּוּ הוּא שׁוֹמֵר קִשּׁוּאִין, וְרוֹאִין כַּמָּה הוּא שְׂכַר שׁוֹמֵר קִשּׁוּאִין בְּכָל יוֹם, וְעוֹשִׂין חֶשְׁבּוֹן כָּל יְמֵי חָלְיוֹ שֶׁלְּזֶה, וְנוֹתֵן לוֹ.

וְכֵן אִם קָטַע רַגְלוֹ, רוֹאִין אוֹתוֹ כְּאִלּוּ הוּא שׁוֹמֵר עַל הַפֶּתַח; סִמָּה אֶת עֵינוֹ, רוֹאִין אוֹתוֹ כְּאִלּוּ הוּא מַטְחִינוֹ בָּרֵחַיִם.
וְכֵן כָּל כַּיּוֹצֶא בְּזֶה.

 הִכָּה אֶת חֲבֵרוֹ עַל אָזְנוֹ, אוֹ אֲחָזוֹ וְתָקַע בְּאָזְנוֹ, וְחֵרְשׁוֹ--נוֹתֵן לוֹ דְּמֵי כֻּלּוֹ: שֶׁהֲרֵי אֵינוּ רָאוּי לִמְלָאכָה כְּלָל.
סִמָּה אֶת עֵינוֹ, וְלֹא אֲמָדוּהוּ, וְקָטַע אֶת יָדוֹ, וְלֹא אֲמָדוּהוּ, וְקָטַע אֶת רַגְלוֹ, וְלֹא אֲמָדוּהוּ; וְאַחַר כָּךְ חֵרְשׁוֹ--הוֹאִיל וְלֹא אֲמָדוּהוּ בְּכָל נֶזֶק וְנֶזֶק, נוֹתֵן לוֹ דְּמֵי כֻּלּוֹ.

אֲמָדוּהוּ לְכָל נֶזֶק וְנֶזֶק, וְאַחַר כָּךְ אֲמָדוּהוּ לְכֻלּוֹ--אֵין גּוֹבִין מִמֶּנּוּ אֵלָא דְּמֵי כֻּלּוֹ בִּלְבָד; וְאִם תָּפַס הַנִּזָּק נֶזֶק כָּל אֵבֶר וְאֵבֶר, וּדְמֵי כֻּלּוֹ--אֵין מוֹצִיאִין מִיָּדוֹ.

 כֵּיצַד מְשַׁעֲרִין הָרִפּוּי: אוֹמְדִין בְּכַמָּה יָמִים יִחְיֶה זֶה מֵחֹלִי זֶה, וְכַמָּה הוּא צָרִיךְ; וְנוֹתֵן לוֹ מִיָּד.
וְאֵין מְחַיְּבִין אוֹתוֹ לִתֵּן דְּבַר יוֹם בְּיוֹמוֹ; וְדָבָר זֶה, תַּקָּנָה הִיא לַמַּזִּיק.
וְכֵן הַשֶּׁבֶת--אוֹמְדִין אוֹתָהּ, וְנוֹתֵן הַכֹּל מִיָּד.
אִם הָיָה מִתְגַּלְגֵּל בְּחָלְיוֹ וְהוֹלֵךְ, וְאָרַךְ בּוֹ הַחֹלִי יָתֵר עַל מַה שֶׁאֲמָדוּהוּ--אֵינוּ מוֹסִיף לוֹ כְּלוּם; וְכֵן אִם הִבְרִיא מִיָּד, אֵין פּוֹחֲתִין לוֹ מִמַּה שֶׁאֲמָדוּהוּ.

בַּמֶּה דְּבָרִים אֲמוּרִים, בְּשֶׁרָצָה הַמַּזִּיק--שֶׁזּוֹ תַּקָּנָה הִיא לוֹ.
אֲבָל אִם אָמַר הַמַּזִּיק אֵין רְצוֹנִי בְּתַקָּנָה זוֹ, אֵלָא אֲרַפְּאֵהוּ דְּבַר יוֹם בְּיוֹמוֹ--שׁוֹמְעִין לוֹ.
אָמַר לוֹ הַנִּזָּק, פְּסֹק עִמִּי, וְתֵן עַל יָדִי, וַאֲנִי אֲרַפֵּא עַצְמִי--אֵין שׁוֹמְעִין לוֹ: שֶׁהֲרֵי אוֹמֵר לוֹ, שֶׁמֶּא לֹא תְרַפֵּא עַצְמָךְ וְאַחְזִיק אֲנִי עַצְמִי בְּמַזִּיקִין; אֵלָא נוֹתֵן לוֹ דְּבַר יוֹם בְּיוֹמוֹ, אוֹ פּוֹסֵק עַל הַכֹּל וְנוֹתֵן דְּמֵי הָרִפּוּי עַל יְדֵי בֵּית דִּין.
אָמַר לוֹ הַמַּזִּיק אֲנִי אֲרַפֵּא אוֹתָךְ, אוֹ יֵשׁ לִי רוֹפֵא שֶׁמְּרַפֵּא בְּחִנָּם--אֵין שׁוֹמְעִין לוֹ; אֵלָא מֵבִיא רוֹפֵא אֻמָּן, וּמְרַפְּאֵהוּ בְּשָׂכָר.

 הֲרֵי שֶׁלֹּא פָסַק עִמּוֹ, אֵלָא הָיָה מְרַפֵּא יוֹם יוֹם, וְעָלוּ בּוֹ צְמָחִים מֵחֲמַת הַמַּכָּה, אוֹ נִסְתְּרָה הַמַּכָּה אַחַר שֶׁחָיָת--חַיָּב לְרַפֹּאותוֹ, וְלִתֵּן לוֹ דְּמֵי שִׁבְתּוֹ.
עָלוּ צְמָחִים שֶׁלֹּא מֵחֲמַת הַמַּכָּה--חַיָּב לְרַפֹּאותוֹ, וְאֵינוּ נוֹתֵן לוֹ דְּמֵי שִׁבְתּוֹ.
עָבַר עַל דִּבְרֵי רוֹפֵא, וְהִכְבִּיד הַחֹלִי--אֵינוּ חַיָּב לְרַפֹּאותוֹ.

 כְּשֶׁפּוֹסְקִין בֵּית דִּין עַל הַמַּזִּיק, וּמְחַיְּבִין אוֹתוֹ לְשַׁלַּם, גּוֹבִין מִמֶּנּוּ הַכֹּל מִיָּד, וְאֵין קוֹבְעִין לוֹ זְמָן כְּלָל.
וְאִם בְּבֹשֶׁת בִּלְבָד נִתְחַיַּב--קוֹבְעִין לוֹ זְמָן לְשַׁלַּם, שֶׁהֲרֵי לֹא חִסְּרוֹ מָמוֹן.

הִלְכּוֹת חוֹבֵל וּמַזִּיק פֵּרֶק ג 
כֵּיצַד מְשַׁעֲרִין הַבֹּשֶׁת, הַכֹּל לְפִי הַמְּבַיֵּשׁ וְהַמִּתְבַּיֵּשׁ: אֵינוּ דּוֹמֶה מִתְבַּיֵּשׁ מִן הַקָּטָן, לְמִתְבַּיֵּשׁ מֵאָדָם גָּדוֹל וּמְכֻבָּד, שֶׁזֶּה שֶׁבִּיְּשׁוֹ זֶה הַקַּל, בָּשְׁתּוֹ מְרֻבָּה.

הַמְּבַיֵּשׁ אֶת הֶעָרֹם, אוֹ אֶת מִי שְׁהוּא בַּמֶּרְחֵץ--פָּטוּר.
נָשְׁבָה הָרוּחַ, וְהָפְכָה שׁוּלָיו עַל פָּנָיו, וַהֲרֵי הוּא עָרֹם, וְהוֹסִיף זֶה בְּהַפְשָׁטָתוֹ--חַיָּב בְּבֹשֶׁת; וְאֵינוּ דּוֹמֶה מְבַיֵּשׁ אֶת זֶה שֶׁנַּעֲשָׂה עָרֹם, לִמְבַיֵּשׁ אֶת שְׁאֵינוּ עָרֹם.
וְכֵן אִם הִגְבִּיהַּ בְּגָדָיו לֵירַד לַנָּהָר, אוֹ שֶׁעָלָה מִן הַנָּהָר וּבִיְּשׁוֹ--חַיָּב; וְאֵינוּ דּוֹמֶה מְבַיֵּשׁ זֶה, לִמְבַיֵּשׁ אֶת הַמְּכֻסֶּה בִּבְגָדָיו.

הַמְּבַיֵּשׁ אֶת הַיָּשֵׁן, חַיָּב בְּבֹשֶׁת.
וְאִם מֵת מִתּוֹךְ שִׁינָתוֹ, וְלֹא הֵקִיץ, וְלֹא הִרְגִּישׁ בְּזֶה שֶׁבִּיְּשׁוֹ--אֵין גּוֹבִין בֹּשֶׁת זוֹ מִן הַמְּבַיֵּשׁ; וְאִם תָּפְסוּ הַיּוֹרְשִׁין, אֵין מוֹצִיאִין מִיָּדָן.

הַמְּבַיֵּשׁ אֶת הַשּׁוֹטֶה, פָּטוּר; וְהַמְּבַיֵּשׁ אֶת הַחֵרֵשׁ, חַיָּב.
הַמְּבַיֵּשׁ אֶת הַגֵּר אוֹ אֶת הָעֶבֶד, חַיָּב.
הַמְּבַיֵּשׁ אֶת הַקָּטָן--אִם כְּשֶׁמַּכְלִימִין אוֹתוֹ נִכְלָם, חַיָּב; וְאִם אֵינוּ נִכְלָם, פָּטוּר.
וּמִכָּל מָקוֹם אֵינוּ דּוֹמֶה הַמְּבַיֵּשׁ אֶת הַקָּטָן, לַמְּבַיֵּשׁ אֶת הַגָּדוֹל; וְלֹא הַמְּבַיֵּשׁ אֶת הָעֶבֶד, לַמְּבַיֵּשׁ בֶּן חוֹרִין; וְלֹא מְבַיֵּשׁ חֵרֵשׁ, לִמְבַיֵּשׁ פִּקֵּחַ.

הַמְּבַיֵּשׁ אֶת חֲבֵרוֹ בִּדְבָרִים, אוֹ שֶׁרָקַק עַל בְּגָדָיו--פָּטוּר מִן הַתַּשְׁלוּמִין.
וְיֵשׁ לְבֵית דִּין לִגְדֹּר בַּדָּבָר בְּכָל מָקוֹם וּבְכָל זְמָן, כְּמוֹ שֶׁיִּרְאוּ.
וְאִם בִּיַּשׁ תַּלְמִיד חֲכָמִים--חַיָּב לְשַׁלַּם לוֹ בֹּשֶׁת שְׁלֵמָה, אַף עַל פִּי שֶׁלֹּא בִּיְּשׁוֹ אֵלָא בִּדְבָרִים.

כְּבָר נִפְסַק הַדִּין שֶׁכָּל הַמְּבַיֵּשׁ תַּלְמִיד חֲכָמִים, אַפִלּוּ בִּדְבָרִים--קוֹנְסִין אוֹתוֹ, וְגוֹבִין מִמֶּנּוּ מִשְׁקָל חֲמִשָּׁה וּשְׁלוֹשִׁים דֵּינָר מִן הַזָּהָב: שְׁהוּא מִשְׁקָל תִּשְׁעָה סְלָעִים פָּחוּת רְבִיעַ.
וְקַבָּלָה הִיא בְּיָדֵינוּ שֶׁגּוֹבִין קְנָס זֶה בְּכָל מָקוֹם, בֵּין בָּאָרֶץ בֵּין בְּחוּצָה לָאָרֶץ.

 מַעֲשִׂים הָיוּ אֶצְלֵנוּ תָּמִיד בְּכָּךְ בִּסְפָרַד; וְיֵשׁ תַּלְמִידֵי חֲכָמִים שֶׁהָיוּ מוֹחֲלִין עַל זֶה, וְכָּךְ נָאֶה לָהֶם.
וְיֵשׁ שֶׁתּוֹבֵעַ, וְעוֹשִׂין פְּשָׁרָה בֵּינֵיהֶן.
אֲבָל הַדַּיָּנִים הָיוּ אוֹמְרִין לַמְּבַיֵּשׁ, חַיָּב אַתָּה לִתֵּן לוֹ לִיטְרָה זָהָב.

 אַף עַל פִּי שֶׁהַמְּבַיֵּשׁ שְׁאָר הָעָם בִּדְבָרִים פָּטוּר מִן הַתַּשְׁלוּמִין, עָווֹן גָּדוֹל הוּא; וְאֵינוּ מְחָרֵף וּמְגַדֵּף לָעָם וּמְבַּיְּשָׁן, אֵלָא רָשָׁע שׁוֹטֶה.
וְאָמְרוּ חֲכָמִים הָרִאשׁוֹנִים שֶׁכָּל הַמַּלְבִּין פְּנֵי אָדָם כָּשֵׁר מִיִּשְׂרָאֵל בָּרַבִּים, אֵין לוֹ חֵלֶק לָעוֹלָם הַבָּא.

 יֵשׁ הַכָּאוֹת רַבּוֹת שֶׁיֵּשׁ בָּהֶן בִּזּוּי וְצַעַר מְעַט, וְאֵין בָּהֶן נֶזֶק; וּכְבָר פָּסְקוּ לָהֶם חֲכָמִים דָּמִים קְצוּבִים.
וְכָל הַמַּכֶּה חֲבֵרוֹ הַכָּאָה מֵהֶן, מְשַׁלֵּם אוֹתוֹ הַמָּמוֹן הַקָּצוּב; וְכֻלָּן קְנָסוֹת הֶן.
וְאוֹתוֹ הַמָּמוֹן הַקָּצוּב, הוּא דְּמֵי הַצַּעַר וְהַבֹּשֶׁת וְהָרִפּוּי וְהַשֶּׁבֶת: בֵּין צָרִיךְ לִרְפוּאָה וְשֶׁבֶת, בֵּין לֹא צָרִיךְ--כְּזֶה הוּא מְשַׁלֵּם.

 וְכַמָּה הוּא מְשַׁלֵּם: הַבּוֹעֵט בַּחֲבֵרוֹ בְּרַגְלוֹ, מְשַׁלֵּם חֲמִשָּׁה סְלָעִים.
הִכָּהוּ בְּאַרְכֻּבָּתוֹ, מְשַׁלֵּם שְׁלוֹשָׁה סְלָעִים.
קָבַץ אֶצְבְּעוֹתָיו כְּמוֹ אוֹגֵד אֲגֻדָּה, וְהִכָּהוּ בְּיָדוֹ כִּשְׁהִיא אֲגֻדָּה--מְשַׁלֵּם שְׁלוֹשָׁה עָשָׂר סְלָעִים.

תָּקַע אֶת חֲבֵרוֹ בְּכַפּוֹ, מְשַׁלֵּם סֶלַע.
סְטָרוֹ עַל פָּנָיו, מְשַׁלֵּם חֲמִשִּׁים סֶלַע; סְטָרוֹ בְּאַחַר יָדוֹ, מְשַׁלֵּם מֵאָה סֶלַע.
וְכֵן אִם צָרַם בְּאָזְנוֹ, אוֹ תָּלַשׁ בִּשְׂעָרוֹ, אוֹ שֶׁרָקַק וְהִגִּיעַ הָרֹק בִּבְשָׂרוֹ, אוֹ שֶׁהִעְבִיר טְלִיתוֹ מֵעָלָיו, אוֹ שֶׁפָּרַע רֹאשׁ הָאִשָּׁה--מְשַׁלֵּם מֵאָה סֶלַע.

וּכְזֶה הוּא מְשַׁלֵּם, עַל כָּל מַעֲשֶׂה וּמַעֲשֶׂה.
כֵּיצַד: כְּגוֹן שֶׁבָּעַט בַּחֲבֵרוֹ אַרְבַּע בְּעִיטוֹת, אַפִלּוּ זוֹ אַחַר זוֹ--מְשַׁלֵּם עֶשְׂרִים סֶלַע.
סְטָרוֹ עַל פָּנָיו שְׁתֵּי סְטִירוֹת, מְשַׁלֵּם מֵאָה סֶלַע.
וְכֵן בִּשְׁאָרָן.

 כָּל אֵלּוּ הַסְּלָעִים--הֶם מִכֶּסֶף אֶרֶץ יִשְׂרָאֵל בְּאוֹתוֹ הַזְּמָן, שֶׁהָיָה בְּכָל סֶלַע חֲצִי דֵּינָר כֶּסֶף וּשְׁלוֹשָׁה דֵּינָרִין וּמֶחְצָה נְחֹשֶׁת; לְפִיכָּךְ מִי שֶׁנִּתְחַיַּב בְּהַכָּאוֹת אֵלּוּ לְשַׁלַּם מֵאָה סֶלַע, הֲרֵי זֶה מְשַׁלֵּם שְׁנֵים עָשָׂר סֶלַע וּמֶחְצָה כֶּסֶף נָקִי.

 בַּמֶּה דְּבָרִים אֲמוּרִים, בִּמְכֻבָּד.
אֲבָל אָדָם שְׁהוּא מְבֻזֶּה, וְאֵינוּ מַקְפִּיד בְּכָל אֵלּוּ הַדְּבָרִים וְכַיּוֹצֶא בָּהֶן--אֵינוּ נוֹטֵל אֵלָא לְפִי מַה שֶׁרָאוּי לוֹ, וּכְמוֹ שֶׁיִּרְאוּ הַדַּיָּנִים שְׁהוּא רָאוּי לִטֹּל: לְפִי שֶׁיֵּשׁ בְּנֵי אָדָם כְּעוּרִין שְׁאֵינָן מַקְפִּידִין עַל בָּשְׁתָּם; וְכָל הַיּוֹם מְבַזִּים עַצְמָן בְּכָל מִינֵי בִּזּוּי דֶּרֶךְ שְׂחוֹק וְקַלּוּת רֹאשׁ, אוֹ כְּדֵי לִטֹּל פְּרוּטָה אַחַת מִן הַלֵּצִים הַמְּשַׂחֲקִים עִמָּהֶם.

הִלְכּוֹת חוֹבֵל וּמַזִּיק פֵּרֶק ד 
הַנּוֹגֵף אֶת הָאִשָּׁה, וְיָצְאוּ יְלָדֶיהָ--אַף עַל פִּי שֶׁלֹּא נִתְכַּוַּן--חַיָּב לְשַׁלַּם דְּמֵי וְלָדוֹת לַבַּעַל, וְנֶזֶק וְצַעַר לָאִשָּׁה.
וְכֵיצַד מְשַׁעֲרִין דְּמֵי וְלָדוֹת: שָׁמִין אֶת הָאִשָּׁה כַּמָּה הָיְתָה יָפָה עַד שֶׁלֹּא יָלְדָה, וְכַמָּה הִיא יָפָה מִשֶּׁיָּלְדָה; וְנוֹתְנִין לַבַּעַל.
אִם מֵת הַבַּעַל, נוֹתְנִין לְיוֹרְשָׁיו; וְאִם נְגָפָהּ אַחַר מִיתַת הַבַּעַל, אַף דְּמֵי וְלָדוֹת לָאִשָּׁה.

 הָיְתָה נְשׂוּאָה לְגֵר, וְחָבַל בָּהּ בְּחַיֵּי הַגֵּר--נוֹתֵן דְּמֵי וְלָדוֹת לַבַּעַל; מֵת הַגֵּר, פָּטוּר.
וְאִם חָבַל בָּהּ אַחַר מִיתַת הַגֵּר, זָכָת הִיא בִּדְמֵי וְלָדוֹת.
הָיְתָה שִׁפְחָה אוֹ גּוֹיָה בְּשָׁעַת הֵרָיוֹן, וּבְשָׁעַת נְגִיפָה נִשְׁתַּחְרְרָה אוֹ נִתְגַּיְּרָה--הֲרֵי דְּמֵי וְלָדוֹת שֶׁלָּהּ.

 הַנּוֹגֵף אֶת הָאִשָּׁה, וְיָצְאוּ יְלָדֶיהָ וּמֵתָה--אַף עַל פִּי שֶׁהָיָה שׁוֹגֵג--הֲרֵי זֶה פָּטוּר מִן הַתַּשְׁלוּמִין, וְאֵינוּ מְשַׁלֵּם כְּלוּם: שֶׁנֶּאֱמָר "וְלֹא יִהְיֶה, אָסוֹן--עָנוֹשׁ יֵעָנֵשׁ" --לֹא חִלַּק הַכָּתוּב בֵּין שׁוֹגֵג לְמֵזִיד בְּדָבָר שֶׁיֵּשׁ בּוֹ מִיתַת בֵּית דִּין, לְפָטְרוֹ מִן הַתַּשְׁלוּמִין.

 בַּמֶּה דְּבָרִים אֲמוּרִים, בְּשֶׁנִּתְכַּוַּן לָאִשָּׁה; אֲבָל אִם נִתְכַּוַּן לַחֲבֵרוֹ, וְנָגַף אֶת הָאִשָּׁה--אַף עַל פִּי שֶׁמֵּתָה, הוֹאִיל וֶהֱמִיתָהּ בְּלֹא כַּוָּנָה לְהַכּוֹתָהּ, הֲרֵי זֶה כְּדָבָר שְׁאֵין בּוֹ מִיתַת בֵּית דִּין, וּמְשַׁלֵּם דְּמֵי וְלָדוֹת.

 הַמַּכֶּה אָבִיו וְאִמּוֹ, וְלֹא עָשָׂה בָּהֶן חַבּוּרָה--חַיָּב בַּחֲמִשָּׁה דְּבָרִים.
אֲבָל אִם עָשָׂה בָּהֶם חַבּוּרָה, אוֹ שֶׁחָבַל בַּחֲבֵרוֹ בַּשַּׁבָּת, אַפִלּוּ הָיָה שׁוֹגֵג--פָּטוּר מִן הַתַּשְׁלוּמִין: מִפְּנֵי שְׁהוּא עָווֹן מִיתַת בֵּית דִּין; וּכְבָר בֵּאַרְנוּ שֶׁלֹּא חִלַּק הַכָּתוּב בְּדָבָר שֶׁיֵּשׁ בּוֹ מִיתַת בֵּית דִּין בֵּין שׁוֹגֵג לְמֵזִיד, לְפָטְרוֹ מִן הַתַּשְׁלוּמִין.

 וַהֲלוֹא הַחוֹבֵל מְקַלְקֵל הוּא, וְכָל הַמְּקַלְקְלִין בַּשַּׁבָּת פְּטוּרִין מִן הַמִּיתָה; וְלָמָּה נַחְשֹׁב זֶה הַחוֹבֵל עָווֹן שֶׁיֵּשׁ בּוֹ מִיתַת בֵּית דִּין: הוֹאִיל וְנַחַת רוּחַ עָשָׂה לְיִצְרוֹ הָרַע בְּעֵת שֶׁחָבַל בַּחֲבֵרוֹ--הֲרֵי הוּא כִּמְתַקֵּן, וְנִמְצָא עֲווֹן מִיתָה; וּלְפִיכָּךְ פָּטוּר מִן הַתַּשְׁלוּמִין.

 הַחוֹבֵל בַּחֲבֵרוֹ בְּיוֹם הַכִּפּוּרִים, אַפִלּוּ בְּמֵזִיד--חַיָּב בְּתַשְׁלוּמִין, אַף עַל פִּי שֶׁעָבַר עֲבֵרָה שְׁהוּא חַיָּב עָלֶיהָ מַלְקוּת.
וַהֲלוֹא כָּל הַמְּחֻיָּב מַלְקוּת וְתַשְׁלוּמִין--לוֹקֶה וְאֵינוּ מְשַׁלֵּם, שְׁאֵין אָדָם לוֹקֶה וּמְשַׁלֵּם: כָּךְ הֶם הַדְּבָרִים בַּכֹּל--חוּץ מֵחוֹבֵל בַּחֲבֵרוֹ, שְׁהוּא מְשַׁלֵּם, שֶׁהֲרֵי בַּפֵּרוּשׁ רִבְּתָה תּוֹרָה חוֹבֵל בַּחֲבֵרוֹ לְתַשְׁלוּמִין, שֶׁנֶּאֱמָר "רַק שִׁבְתּוֹ יִתֵּן, וְרַפֹּא יְרַפֵּא" .

 הַחוֹבֵל בְּעֶבֶד כְּנַעֲנִי שֶׁלּוֹ, פָּטוּר.
חָבַל בְּעֶבֶד עִבְרִי שֶׁלּוֹ--חַיָּב בְּכֻלָּן, חוּץ מִן הַשֶּׁבֶת.
הַחוֹבֵל בְּעֶבֶד כְּנַעֲנִי שֶׁלַּחֲבֵרוֹ, רִבּוֹ שֶׁלָּעֶבֶד נוֹטֵל חֲמִשָּׁה דְּבָרִים; וְאַפִלּוּ צִעֲרוֹ בְּסַם, וְנִתְרַפֵּא בִּמְהֵרָה--הֲרֵי כָּל רְפוּאָתוֹ לְרִבּוֹ.

 כָּל עֶבֶד שֶׁיָּצָא לְחֵרוּת, וַעֲדַיִן לֹא הִגִּיעַ גֶּט שִׁחְרוּר לְיָדוֹ--אֵין לוֹ קְנָס.
וַאֲחֵרִים שֶׁחָבְלוּ בּוֹ--אֵינוּ יָכוֹל לְהוֹצִיא מֵהֶן לְעַצְמוֹ, שֶׁעֲדַיִן לֹא גָמַר שִׁחְרוּרוֹ; וְלֹא הָאָדוֹן יָכוֹל לְהוֹצִיא מֵהֶן, שֶׁהֲרֵי לֹא נִשְׁאַר לוֹ בּוֹ קִנְיָן.

לְפִיכָּךְ הַמַּפִּיל שֵׁן עַבְדּוֹ, וְאַחַר כָּךְ סִמָּה עֵינוֹ--יוֹצֶא בְּשִׁנּוֹ, וְאֵינוּ נוֹתֵן לוֹ דְּמֵי עֵינוֹ; וְאִם תָּפַס, אֵין מוֹצִיאִין מִיָּדוֹ.
מִי שֶׁחֶצְיוֹ עֶבֶד וְחֶצְיוֹ בֶּן חוֹרִין, שֶׁבִּיְּשׁוֹ אָדָם, אוֹ צִעֲרוֹ, אוֹ שֶׁנְּגָחוֹ שׁוֹר, וְכַיּוֹצֶא בְּאֵלּוּ--חַיָּב: אִם אֵרְעוֹ זֶה בְּיוֹם שֶׁלְּרִבּוֹ, לְרִבּוֹ; בְּיוֹם שֶׁלְּעַצְמוֹ, לְעַצְמוֹ.

 הַחוֹבֵל בְּעֶבֶד עִבְרִי שֶׁלַּחֲבֵרוֹ, חַיָּב בַּחֲמִשָּׁה דְּבָרִים.
וְיִלָּקַח בָּהֶן קַרְקָע, וְרִבּוֹ אוֹכֵל פֵּרוֹתֶיהָ; וְלִכְשֶׁיֵּצֵא הָעֶבֶד לְחֵרוּת, תֵּצֵא הַשָּׂדֶה מִתַּחַת יְדֵי רִבּוֹ.
הִזִּיקוֹ הֶזֵּק שְׁאֵינוּ מְעַכֵּב מְלָאכָה כְּלָל, כְּגוֹן שֶׁקָּטַע רֹאשׁ אָזְנוֹ אוֹ רֹאשׁ חֻטְמוֹ--הַכֹּל לָעֶבֶד, וְאֵין לְרִבּוֹ בָּהֶן פֵּרוֹת.

 הַחוֹבֵל בְּבַת קְטַנָּה שֶׁלַּאֲחֵרִים--אִם נֶזֶק הַפּוֹחֵת אוֹתָהּ מִכַּסְפָּהּ הוּא, הֲרֵי הוּא שֶׁלָּאָב; וְכֵן שִׁבְתָּהּ, שֶׁלָּאָב: שֶׁהֲרֵי מַעֲשֵׂה יָדֶיהָ וְכֶסֶף מְכִירָתָהּ, שֶׁלְּאָבִיהָ הוּא.
אֲבָל צַעַר וּבֹשֶׁת וְרִפּוּי, הֲרֵי הוּא שֶׁלָּהּ; וְכֵן נֶזֶק שְׁאֵינוּ פּוֹחֵת אוֹתָהּ מִכַּסְפָּהּ, הֲרֵי הוּא שֶׁלָּהּ.
וְכֵן הַחוֹבֵל בְּבִתּוֹ, מְשַׁלֵּם לָהּ צַעַר וְרִפּוּי וּבֹשֶׁת.

 הַחוֹבֵל בְּאֵשֶׁת אִישׁ--הַשֶּׁבֶת וְהָרִפּוּי לְבַעְלָהּ, וְהַצַּעַר שֶׁלָּהּ.
וְהַבֹשֶׁת וְהַנֶּזֶק--אִם בַּגָּלוּי הוּא, כְּגוֹן שֶׁחָבַל בְּפָנֶיהָ וּבְצַוָּארָהּ אוֹ בְּיָדֶיהָ וּזְרוֹעוֹתֶיהָ--הַשְּׁלִישׁ שֶׁלָּהּ, וּשְׁנֵי שְׁלִישִׁים לַבַּעַל; וְאִם בַּסֵּתֶר הוּא הַנֶּזֶק--הַשְּׁלִישׁ לַבַּעַל, וּשְׁנֵי שְׁלִישִׁים לָאִשָּׁה.
שֶׁלַּבַּעַל, נוֹתְנִין לוֹ מִיָּד; וְשֶׁלָּאִשָּׁה, יִלָּקַח בָּהֶן קַרְקָע וְהַבַּעַל אוֹכֵל פֵּרוֹת.

 בַּמֶּה דְּבָרִים אֲמוּרִים, בְּשֶׁחָבְלוּ בָּהּ אֲחֵרִים.
אֲבָל הַבַּעַל שֶׁחָבַל בְּאִשְׁתּוֹ--חַיָּב לְשַׁלַּם לָהּ מִיָּד כָּל הַנֶּזֶק וְהַצַּעַר, וְכָל הַבֹּשֶׁת; וְהַכֹּל שֶׁלָּהּ, וְאֵין לַבַּעַל בָּהֶן פֵּרוֹת.
וְאִם רָצְתָה לִתֵּן הַדָּמִים לְאַחֵר, נוֹתֶנֶת.
וּכְזֶה הוֹרוּ הַגְּאוֹנִים.
וְהַבַּעַל מְרַפֵּא אוֹתָהּ, כְּדֶרֶךְ שֶׁמְּרַפֵּא כָּל חָלְיָהּ.
וְהַמַּזִּיק אִשְׁתּוֹ בְּתַשְׁמִישׁ הַמִּטָּה, חַיָּב בִּנְזָקֶיהָ.

 הָאִשָּׁה שֶׁחָבְלָה בְּבַעְלָהּ--אִם הָיָה לָהּ תּוֹסֶפֶת בִּכְתֻבָּתָהּ--מְחַיְּבִין אוֹתָהּ לִמְכֹּר הַתּוֹסֶפֶת לְבַעְלָהּ בְּטוֹבַת הֲנָיָה, וְגוֹבֶה מִמֶּנָּה אִם רָצָה הַבַּעַל; וְאִם רָצָה לְגָרְשָׁהּ וְלִגְבּוֹת מִן הַכֹּל, גּוֹבֶה.
וְאִם לֹא הָיָה לָהּ תּוֹסֶפֶת, אֵינָהּ יְכוּלָה לִמְכֹּר לוֹ עִיקַר כְּתֻבָּתָהּ, שֶׁאָסוּר לוֹ לָאָדָם לִשְׁהוֹת עִם אִשְׁתּוֹ שָׁעָה אַחַת בְּלֹא כְּתֻבָּה, כְּדֵי שֶׁלֹּא תִהְיֶה קַלָּה בְּעֵינָיו לְהוֹצִיאָהּ.
אֵלָא אִם רָצָה הַבַּעַל, כּוֹתְבִין עָלֶיהָ שְׁטָר בִּדְמֵי חֲבָלוֹ; אוֹ מְגָרְשָׁהּ, וְנוֹטֵל מִכְּתֻבָּתָהּ הָרָאוּי לוֹ.

 הַחוֹבֵל בְּבָנָיו הַגְּדוֹלִים--אִם אֵין סְמוּכִין עַל שֻׁלְחָנוֹ, נוֹתֵן לָהֶם מִיָּד; וְהַקְּטַנִּים--יִלָּקַח לָהֶן קַרְקָע בְּנִזְקָן, וְהֶן אוֹכְלִין פֵּרוֹתָיו.
וְכֵן הַדִּין בַּאֲחֵרִים שֶׁחָבְלוּ בָּהֶן.
וְאִם הָיוּ סְמוּכִין עַל שֻׁלְחָנוֹ, וְחָבַל בָּהֶן--פָּטוּר, בֵּין שֶׁהָיוּ גְּדוֹלִים בֵּין שֶׁהָיוּ קְטַנִּים.
וְאִם חָבְלוּ בָּהֶן אֲחֵרִים--בַּגְּדוֹלִים, יִתֵּן לָהֶם מִיָּד; וּבַקְּטַנִּים--יִלָּקַח בָּהֶן קַרְקָע, וְהֶן אוֹכְלִין פֵּרוֹתֶיהָ עַד שֶׁיַּגְדִּילוּ.

 חֵרֵשׁ שׁוֹטֶה וְקָטָן, פְּגִיעָתָן רָעָה; הַחוֹבֵל בָּהֶן חַיָּב.
וְהֶן שֶׁחָבְלוּ בַּאֲחֵרִים, פְּטוּרִין; אַף עַל פִּי שֶׁנִּתְפַּתַּח הַחֵרֵשׁ, וְנִשְׁתַּפָּה הַשּׁוֹטֶה, וְהִגְדִּיל הַקָּטָן--אֵינָם חַיָּבִין לְשַׁלַּם: שֶׁבְּשָׁעָה שֶׁחָבְלוּ, לֹא הָיוּ בְּנֵי דַּעַת.

 הָעֶבֶד וְהָאִשָּׁה, פְּגִיעָתָן רָעָה; הַחוֹבֵל בָּהֶן חַיָּב.
וְהֶן שֶׁחָבְלוּ בַּאֲחֵרִים, פְּטוּרִין; אֲבָל מְשַׁלְּמִין לְאַחַר זְמָן--אִם נִתְגָּרְשָׁה הָאִשָּׁה אוֹ מֵת בַּעְלָהּ, אוֹ נִשְׁתַּחְרַר הָעֶבֶד: שֶׁהֲרֵי בְּנֵי דֵּעָה הֶן, וַהֲרֵי הֶן כְּבַעַל חוֹב שְׁאֵין לוֹ מַה יִפְרַע--שְׁאִם הִעְשִׁיר, חַיָּב לְשַׁלַּם.

 עַבְדּוֹ שֶׁלָּאָדָם כְּגוּפוֹ, וּבְהֶמְתּוֹ כִּמְמוֹנוֹ.
כֵּיצַד: הֲרֵי שֶׁהִנִּיחַ גַּחֶלֶת עַל לֵב עַבְדּוֹ שֶׁלַּחֲבֵרוֹ, וּמֵת, אוֹ שֶׁדְּחָפוֹ לַיָּם אוֹ לָאֵשׁ וְהוּא יָכוֹל לַעֲלוֹת מִשָּׁם, וְלֹא עָלָה וּמֵת--פָּטוּר מִן הַתַּשְׁלוּמִין.
וְאִם עָשָׂה כֵּן לְבֶהֱמַת חֲבֵרוֹ, חַיָּב, וּכְאִלּוּ הִנִּיחַ הַגַּחֶלֶת עַל בִּגְדוֹ וְנִשְׂרַף, שְׁהוּא חַיָּב לְשַׁלַּם.
וְכֵן כָּל כַּיּוֹצֶא בְּזֶה.

הִלְכּוֹת חוֹבֵל וּמַזִּיק פֵּרֶק ה 
אָסוּר לְאָדָם לַחְבֹּל, בֵּין בְּעַצְמוֹ בֵּין בַּחֲבֵרוֹ.
וְלֹא הַחוֹבֵל בִּלְבָד, אֵלָא כָּל הַמַּכֶּה אָדָם כָּשֵׁר מִיִּשְׂרָאֵל--בֵּין קָטָן בֵּין גָּדוֹל, בֵּין אִישׁ בֵּין אִשָּׁה, דֶּרֶךְ נִצָּיוֹן--הֲרֵי זֶה עוֹבֵר בְּלֹא תַעֲשֶׂה, שֶׁנֶּאֱמָר "לֹא יֹסִיף ...
לְהַכֹּתוֹ" : אִם הִזְהִירָה תּוֹרָה שֶׁלֹּא לְהוֹסִיף בְּהַכָּאַת הַחוֹטֶא, קַל וְחֹמֶר לְמַכֶּה אֶת הַצַּדִּיק.
אַפִלּוּ לְהַגְבִּיהַּ יָדוֹ עַל חֲבֵרוֹ, אָסוּר; וְכָל הַמַּגְבִּיהַּ יָדוֹ עַל חֲבֵרוֹ, אַף עַל פִּי שֶׁלֹּא הִכָּהוּ--הֲרֵי זֶה רָשָׁע.

 הַמַּכֶּה אֶת חֲבֵרוֹ הַכָּאָה שְׁאֵין בָּהּ שׁוֹוֶה פְּרוּטָה--לוֹקֶה, שֶׁהֲרֵי אֵין כָּאן תַּשְׁלוּמִין כְּדֵי שֶׁיִּהְיֶה לָאו זֶה נִתָּן לְתשְׁלוּמִין.
וְאַפִלּוּ הִכָּה עֶבֶד חֲבֵרוֹ הַכָּאָה שְׁאֵין בָּהּ שׁוֹוֶה פְּרוּטָה--לוֹקֶה, שֶׁהֲרֵי יֶשְׁנוֹ בְּמִקְצַת מִצְווֹת.
וְגוֹי שֶׁהִכָּה אֶת יִשְׂרָאֵל--חַיָּב מִיתָה, שֶׁנֶּאֱמָר "וַיִּפֶן כֹּה וָכֹה, וַיַּרְא כִּי אֵין אִישׁ; וַיַּךְ, אֶת-הַמִּצְרִי" .

 קְנָס קָנְסוּ חֲכָמִים לְאֵלּוּ הַשּׁוֹטִים בַּעֲלֵי זְרוֹעַ, שֶׁיִּהְיֶה הַנֶּחְבָּל נֶאֱמָן, וְנִשְׁבָּע בִּנְקִיטַת חֵפֶץ שֶׁזֶּה חָבַל בּוֹ חָבָל זֶה, וְנוֹטֵל מַה שֶׁרָאוּי לוֹ: וְהוּא, שֶׁיִּהְיוּ שָׁם עֵדִים.

כֵּיצַד: הָיוּ שְׁנֵי עֵדִים מְעִידִין אוֹתוֹ שֶׁנִּכְנַס לְתוֹךְ יָדוֹ שָׁלֵם, וְיָצָא חָבוּל, וְלֹא רָאוּהוּ בְּעֵת שֶׁחָבַל בּוֹ, וְהוּא אוֹמֵר לֹא חָבַלְתִּי, וְהַלָּה אוֹמֵר אַתָּה חָבַלְתָּ בִּי--הֲרֵי זֶה נִשְׁבָּע וְנוֹטֵל.

בַּמֶּה דְּבָרִים אֲמוּרִים, בְּשֶׁהָיְתָה הַמַּכָּה בִּמְקוֹם שֶׁאִפְשָׁר לוֹ לְהַכּוֹתָהּ לְעַצְמוֹ, אוֹ שֶׁהָיָה עִמָּהֶם שְׁלִישִׁי שֶׁאִפְשָׁר שֶׁזֶּה הַנֶּחְבָּל אָמַר לוֹ לַחְבֹּל בּוֹ, וּלְהִתְרַעַם עַל אַחֵר; אֲבָל אִם אֵין עִמָּהֶם אַחֵר, וְהָיְתָה הַמַּכָּה בִּמְקוֹם שְׁאֵינוּ יָכוֹל לַעֲשׂוֹתָהּ בְּעַצְמוֹ, כְּגוֹן שֶׁהָיְתָה נְשִׁיכָה בֵּין כְּתֵפָיו וְכַיּוֹצֶא בְּזֶה--הֲרֵי זֶה נוֹטֵל בְּלֹא שְׁבוּעָה.

הוֹדָה הַחוֹבֵל שְׁהוּא חָבַל, מְשַׁלֵּם חֲמִשָּׁה דְּבָרִים, שֶׁהֲרֵי הָעֵדִים הָיוּ שָׁם שֶׁנִּכְנַס לְתוֹךְ יָדוֹ שָׁלֵם בְּשָׁעַת הַמְּרִיבָה, וְיָצָא חָבוּל.
אֲבָל אִם לֹא הָיוּ שָׁם עֵדִים כְּלָל, וְהוּא אוֹמֵר חָבַלְתָּ בִּי, וְהוֹדָה מֵעַצְמוֹ--פָּטוּר מִן הַנֶּזֶק וּמִן הַצַּעַר, וְחַיָּב בַּשֶּׁבֶת וּבֹשֶׁת וְרִפּוּי עַל פִּי עַצְמוֹ; לְפִיכָּךְ אִם כָּפַר וְאָמַר לֹא חָבַלְתִּי, נִשְׁבָּע שְׁבוּעַת הֶסֵּת.

וְלָמָּה מְשַׁלֵּם אָדָם שְׁלוֹשָׁה דְּבָרִים אֵלּוּ, עַל פִּי עַצְמוֹ: שֶׁהַשֶּׁבֶת וְהָרִפּוּי מָמוֹן הוּא, וְאֵינוּ קְנָס--שְׁאִם לֹא יִתֵּן לוֹ, הֲרֵי חִסְּרוֹ מָמוֹן שְׁהוּא מִתְרַפֵּא בּוֹ וּבָטֵל מִמְּלַאכְתּוֹ.
וְהַבֹּשֶׁת לֹא הִגִּיעָה לוֹ, אֵלָא בְּשָׁעָה שֶׁהוֹדָה בְּפָנֵינוּ שְׁהוּא חָבַל בּוֹ--שֶׁהַנֶּחְבָּל שֶׁלֹּא חָבַל בּוֹ אָדָם, אֵין לוֹ בֹּשֶׁת, וְהוֹדָאָתוֹ בְּבֵית דִּין, הִיא שֶׁבִּיְּשָׁה אוֹתוֹ.

נִמְצֵאתָ לָמֵד שְׁאֵין הֶפְרֵשׁ בְּבֹשֶׁת בֵּין בּוּשָׁה הַמַּגִּיעָה לוֹ אִם חָבַל בּוֹ בִּפְנֵי אֲחֵרִים, וּבֵין בּוּשָׁה הַמַּגִּיעָה לוֹ בְּעֵת שֶׁהוֹדָה בִּפְנֵי אֲחֵרִים שֶׁחָבַל בּוֹ; לְפִיכָּךְ מְשַׁלֵּם אָדָם בֹּשֶׁת, עַל פִּי עַצְמוֹ.

אֵינוּ דּוֹמֶה מַזִּיק חֲבֵרוֹ בְּגוּפוֹ, לְמַזִּיק מְמוֹנוֹ: שֶׁהַמַּזִּיק מְמוֹן חֲבֵרוֹ--כֵּיוָן שֶׁשִּׁלַּם מַה שֶׁהוּא חַיָּב לְשַׁלַּם, נִתְכַּפַּר לוֹ.
אֲבָל חוֹבֵל בַּחֲבֵרוֹ--אַף עַל פִּי שֶׁנָּתַן לוֹ חֲמִשָּׁה דְּבָרִים, אֵין מִתְכַּפֵּר לוֹ; וְאַפִלּוּ הִקְרִיב כָּל אֵילֵי נְבָיוֹת, אֵין מִתְכַּפֵּר לוֹ, וְלֹא נִמְחַל עֲווֹנוֹ, עַד שֶׁיְּבַקַּשׁ מִן הַנֶּחְבָּל וְיִמְחֹל לוֹ.

וְאָסוּר לַנֶּחְבָּל לִהְיוֹת אַכְזָרִי, וְלֹא יִמְחֹל לוֹ; וְאֵין זוֹ דֶּרֶךְ זֶרַע יִשְׂרָאֵל.
אֵלָא כֵּיוָן שֶׁבִּקַּשׁ מִמֶּנּוּ הַחוֹבֵל, וְנִתְחַנַּן לוֹ פַּעַם רִאשׁוֹנָה וּשְׁנִיָּה, וְיָדַע שְׁהוּא שָׁב מֵחֶטְאוֹ, וְנִחַם עַל רָעָתוֹ--יִמְחֹל לוֹ.
וְכָל הַמְּמַהֵר לִמְחֹל--הֲרֵי הוּא מְשֻׁבָּח, וְרוּחַ חֲכָמִים נוֹחָה הִמֶּנּוּ.

וְעוֹד יֵשׁ הֶפְרֵשׁ בֵּין נִזְקֵי גּוּפוֹ לְנִזְקֵי מְמוֹנוֹ, שֶׁהָאוֹמֵר לַחֲבֵרוֹ סַמֶּה עֵינִי, קַטַּע אֶת יָדִי, עַל מְנַת שֶׁאַתָּה פָּטוּר--הֲרֵי זֶה חַיָּב בַּחֲמִשָּׁה דְּבָרִים: שֶׁהַדָּבָר יָדוּעַ, שְׁאֵין אָדָם רוֹצֶה בְּכָּךְ.

אֲבָל הָאוֹמֵר לַחֲבֵרוֹ קְרַע אֶת כְּסוּתִי, שַׁבַּר אֶת כַּדִּי, עַל מְנַת שֶׁאַתָּה פָּטוּר--הֲרֵי זֶה פָּטוּר; וְאִם לֹא אָמַר לוֹ עַל מְנַת שֶׁאַתָּה פָּטוּר--הֲרֵי זֶה חַיָּב לְשַׁלַּם, אַף עַל פִּי שֶׁהִרְשָׁהוּ לְהַשְׁחִית.

 בַּמֶּה דְּבָרִים אֲמוּרִים, בְּשֶׁבָּאוּ הַכֵּלִים לְיָדוֹ תְּחִלָּה בְּתוֹרַת שְׁמִירָה, כְּגוֹן שֶׁהָיוּ שְׁאוּלִין אוֹ מֻפְקָדִין אֶצְלוֹ, וְאָמַר לוֹ שַׁבַּר וּקְרַע, וְעָשָׂה כֵּן--חַיָּב לְשַׁלַּם, עַד שֶׁיֹּאמַר לוֹ עַל מְנַת שֶׁאַתָּה פָּטוּר; אֲבָל אִם אָמַר לוֹ קַח כְּלִי זֶה וְשַׁבְּרוֹ, בֶּגֶד זֶה וּקְרָעוֹ, וְעָשָׂה כֵּן--הֲרֵי זֶה פָּטוּר.

 הָאוֹמֵר לַחֲבֵרוֹ שַׁבַּר כֵּלָיו שֶׁלִּפְלוֹנִי עַל מְנַת שֶׁאַתָּה פָּטוּר, וְעָשָׂה--הֲרֵי זֶה חַיָּב לְשַׁלַּם, וּכְאִלּוּ אָמַר לוֹ סַמֶּה עֵינוֹ שֶׁלִּפְלוֹנִי עַל מְנַת שֶׁאַתָּה פָּטוּר.
וְאַף עַל פִּי שֶׁהָעוֹשֶׂה הוּא הַחַיָּב לְשַׁלַּם--הֲרֵי זֶה הָאוֹמֵר לוֹ שֻׁתָּפוֹ בֶּעָווֹן וְרָשָׁע הוּא, שֶׁהֲרֵי הִכְשִׁיל עִוֵּר וְחִזַּק יְדֵי עוֹבְרֵי עֲבֵרָה.

הִלְכּוֹת חוֹבֵל וּמַזִּיק פֵּרֶק ו 
הַמַּזִּיק מְמוֹן חֲבֵרוֹ, חַיָּב לְשַׁלַּם נֶזֶק שָׁלֵם: בֵּין שֶׁהָיָה שׁוֹגֵג, בֵּין שֶׁהָיָה אָנוּס--הֲרֵי הוּא כַּמֵּזִיד.
כֵּיצַד: נָפַל מִן הַגָּג וְשִׁבַּר אֶת הַכֵּלִים, אוֹ שֶׁנִּתְקַל כִּשְׁהוּא מְהַלֵּךְ וְנָפַל עַל הַכְּלִי וְשִׁבְּרוֹ--חַיָּב נֶזֶק שָׁלֵם: שֶׁנֶּאֱמָר "וּמַכֵּה בְהֵמָה, יְשַׁלְּמֶנָּה" , וְלֹא חִלַּק הַכָּתוּב כָּאן בֵּין שׁוֹגֵג לְמֵזִיד.
וְאֶחָד הַהוֹרֵג בְּהֶמְתּוֹ שֶׁלַּחֲבֵרוֹ, אוֹ הַשּׁוֹבֵר כֵּלָיו, אוֹ קוֹרֵעַ בְּגָדָיו, אוֹ קוֹצֵץ נְטִיעוֹתָיו--הַכֹּל דִּין אֶחָד הוּא.

 בַּמֶּה דְּבָרִים אֲמוּרִים, בִּרְשׁוּת הַנִּזָּק.
אֲבָל בִּרְשׁוּת הַמַּזִּיק, אֵינוּ חַיָּב לְשַׁלַּם אֵלָא אִם הִזִּיק בְּזָדוֹן; אֲבָל בִּשְׁגָגָה אוֹ בְּאֹנֶס, פָּטוּר.
וְכֵן אִם הָיוּ שְׁנֵיהֶן בִּרְשׁוּת, אוֹ שְׁנֵיהֶן שֶׁלֹּא בִּרְשׁוּת, וְהִזִּיק אֶחָד מֵהֶן מְמוֹן חֲבֵרוֹ שֶׁלֹּא בְּכַוָּנָה--פָּטוּר.

 הָיָה עוֹלֶה בְּסֻלָּם, וְנִשְׁמְטָה שְׁלִיבָה מִתַּחְתָּיו, וְנָפְלָה וְהִזִּיקָה--אִם לֹא הָיְתָה מְחֻדֶּקֶת וַחֲזָקָה, חַיָּב; וְאִם הָיְתָה חֲזָקָה וּמְחֻדֶּקֶת, וְנִשְׁמְטָה, אוֹ שֶׁהִתְלִיעָה--הֲרֵי זֶה פָּטוּר, שֶׁזּוֹ מַכָּה בִּידֵי שָׁמַיִם הִיא.
וְכֵן כָּל כַּיּוֹצֶא בְּזֶה.
וְכָל אֵלּוּ הַדְּבָרִים בִּרְשׁוּת הַנִּזָּק; אֲבָל בִּרְשׁוּת הַמַּזִּיק--פָּטוּר, עַד שֶׁיִּתְכַּוַּן לְהַזִּיק כְּמוֹ שֶׁבֵּאַרְנוּ.

 הֲרֵי שֶׁמִּלָּא חֲצַר חֲבֵרוֹ כַּדֵּי יַיִן וְשֶׁמֶן, אַפִלּוּ הִכְנִיסָם בִּרְשׁוּת--הוֹאִיל וְלֹא קִבַּל עָלָיו בַּעַל הֶחָצֵר לִשְׁמֹר, הֲרֵי זֶה נִכְנָס וְיוֹצֶא כְּדַרְכּוֹ, וְכָל שֶׁיִּשְׁתַּבַּר מִן הַכַּדִּים בִּכְנִיסָתוֹ וּבִיצִיאָתוֹ, הֲרֵי הוּא פָּטוּר עֲלֵיהֶן.
וְאִם שִׁבְּרָן בְּכַוָּנָה, אַפִלּוּ הִכְנִיסָם בַּעַל הַכַּדִּים שֶׁלֹּא בִּרְשׁוּת--הֲרֵי זֶה חַיָּב לְשַׁלַּם.
וְכֵן כָּל כַּיּוֹצֶא בְּזֶה.

 שׁוֹר שֶׁעָלָה עַל גַּבֵּי חֲבֵרוֹ לְהָרְגוֹ, בִּרְשׁוּת הַמַּזִּיק שְׁהוּא בַּעַל הַתַּחְתּוֹן, בֵּין שֶׁהָיָה תָּם, בֵּין שֶׁהָיָה מוּעָד, וּבָא בַּעַל הַתַּחְתּוֹן וְשָׁמַט אֶת שׁוֹרוֹ לְהַצִּילוֹ, וְנָפַל עֶלְיוֹן וּמֵת--הֲרֵי זֶה פָּטוּר.
דְּחָפוֹ לָעֶלְיוֹן וּמֵת--אִם הָיָה לוֹ לְשָׁמְטוֹ וְלֹא שְׁמָטוֹ, הֲרֵי זֶה חַיָּב; וְאִם לֹא הָיָה יָכוֹל לְשָׁמְטוֹ, הֲרֵי זֶה פָּטוּר.

 שְׁנַיִם שֶׁהָיוּ מְהַלְּכִין בִּרְשׁוּת הָרַבִּים, זֶה בָּא בְּחָבִיתוֹ וְזֶה בָּא בְּקוֹרָתוֹ, וְנִשְׁבְּרָה כַּדּוֹ שֶׁלְּזֶה בְּקוֹרָתוֹ שֶׁלְּזֶה--פָּטוּר, שֶׁלְּזֶה רְשׁוּת לְהַלַּךְ וּלְזֶה רְשׁוּת לְהַלַּךְ.

הָיָה בַּעַל הַקּוֹרָה רִאשׁוֹן, וּבַעַל הֶחָבִית אַחֲרוֹן, וְנִשְׁבְּרָה חָבִית בַּקּוֹרָה--פָּטוּר.
וְאִם עָמַד בַּעַל הַקּוֹרָה לָנוּחַ מִכֹּבֶד מַשָּׂאוֹ, חַיָּב; וְאִם הִזְהִיר בַּעַל הֶחָבִית וְאָמַר לוֹ עֲמֹד, פָּטוּר.
עָמַד לְתַקַּן מַשָּׂאוֹ עָלָיו, הֲרֵי זֶה כִּמְהַלֵּךְ וּפָטוּר, וְאַף עַל פִּי שֶׁלֹּא הִזְהִיר בַּעַל הֶחָבִית, שֶׁהֲרֵי הוּא טָרוּד בְּדַרְכּוֹ.

הָיָה בַּעַל הֶחָבִית רִאשׁוֹן, וּבַעַל הַקּוֹרָה אַחֲרוֹן, וְנִשְׁבְּרָה חָבִית בַּקּוֹרָה--חַיָּב, שֶׁזֶּה כְּמִי שֶׁשִּׁבְּרָהּ בְּיָדוֹ בְּכַוָּנָה.
וְאִם עָמַד בַּעַל הֶחָבִית לָנוּחַ, פָּטוּר; וְאִם הִזְהִיר בַּעַל הַקּוֹרָה וְאָמַר לוֹ עֲמֹד, הֲרֵי זֶה חַיָּב.
וְאִם עָמַד לְתַקַּן מַשָּׂאוֹ, אַף עַל פִּי שֶׁלֹּא הִזְהִיר בַּעַל הַקּוֹרָה--הֲרֵי הוּא חַיָּב.
וְכֵן זֶה בָּא בְּנֵרוֹ וְזֶה בָּא בְּפִשְׁתָּנוֹ; וְכֵן כָּל כַּיּוֹצֶא בְּזֶה.

שְׁנַיִם שֶׁהָיוּ מְהַלְּכִין בִּרְשׁוּת הָרַבִּים, אֶחָד רָץ וְאֶחָד מְהַלֵּךְ, וְהֻזַּק אֶחָד מֵהֶן בַּחֲבֵרוֹ שֶׁלֹּא בְּכַוָּנָה--זֶה הָרָץ חַיָּב, מִפְּנֵי שְׁהוּא מְשַׁנֶּה; וְאִם הָיָה עֶרֶב שַׁבָּת בֵּין הַשְּׁמָשׁוֹת, פָּטוּר, מִפְּנֵי שְׁהוּא רָץ בִּרְשׁוּת, כְּדֵי שֶׁלֹּא תִכָּנֵס הַשַּׁבָּת וְהוּא אֵינוּ פָּנוּי.
הָיוּ שְׁנֵיהֶם רָצִים, וְהֻזְּקוּ זֶה בְּזֶה--שְׁנֵיהֶם פְּטוּרִין, וְאַפִלּוּ בִּשְׁאָר הַיָּמִים.

אֶחָד הַמַּזִּיק בְּיָדוֹ, אוֹ שֶׁזָּרַק אֶבֶן, אוֹ יָרָה חֵץ וְהִזִּיק בּוֹ, אוֹ שֶׁפָּטַר מַיִם עַל חֲבֵרוֹ אוֹ עַל הַכֵּלִים וְהִזִּיק, אוֹ שֶׁרַק אוֹ נָע וְהִזִּיק בְּכִיחוֹ וְנִיעוֹ בְּעֵת שֶׁהָלְכוּ מִכּוֹחוֹ--הֲרֵי זֶה כְּמַזִּיק בְּיָדוֹ, וְהֶם תּוֹלָדוֹת שֶׁלָּאָדָם.
אֲבָל אִם נָח הָרֹק וְהַכִּיחַ עַל הָאָרֶץ, וְאַחַר כָּךְ נִתְקַל בָּהֶן אָדָם--הֲרֵי זֶה חַיָּב מִשּׁוֹם בּוֹרוֹ: שֶׁכָּל תַּקְלָה, תּוֹלֶדֶת בּוֹר הִיא כְּמוֹ שֶׁבֵּאַרְנוּ.

לוֹטֵשׁ שֶׁהָיָה מַכֶּה בַּפַּטִּישׁ, וְיָצָא גֶּץ מִתַּחַת הַפַּטִּישׁ וְהִזִּיק--הֲרֵי זֶה חַיָּב כְּמִי שֶׁזָּרַק חֵץ אוֹ זָרַק אֶבֶן.
וְכֵן הַבַּנָּאי שֶׁקִּבַּל עָלָיו אֶת הַכּוֹתָל לְסָתְרוֹ, וְשִׁבַּר אֶת הָאֲבָנִים אוֹ הִזִּיק--חַיָּב.
הָיָה סוֹתֵר מִצַּד זֶה, וְנָפַל מִצַּד אַחֵר--פָּטוּר; וְאִם מֵחֲמַת הַמַּכָּה--חַיָּב, שֶׁזֶּה כְּזוֹרֵק חֵץ וְהִזִּיק בּוֹ הוּא.

הַכּוֹבֵשׁ בֶּהֱמַת חֲבֵרוֹ בַּמַּיִם אוֹ שֶׁנָּפְלָה וּמְנָעָהּ מִלַּעֲלוֹת, עַד שֶׁמֵּתָה בַּמַּיִם, אוֹ שֶׁהִנִּיחָהּ בַּחַמָּה וְצִמְצַם עָלֶיהָ הַמָּקוֹם כְּדֵי שֶׁלֹּא תִמְצָא צֵל, עַד שֶׁהֲרָגַתָּהּ הַחַמָּה--חַיָּב לְשַׁלַּם.
וְכֵן כָּל כַּיּוֹצֶא בְּזֶה.

שְׁנַיִם שֶׁהֵמִיתוּ אֶת הַבְּהֵמָה כְּאַחַת, אוֹ שִׁבְּרוּ אֶת הַכְּלִי כְּאַחַת--מְשַׁלְּשִׁין בֵּינֵיהֶן.

חֲמִשָּׁה שֶׁהִנִּיחוּ חָמֵשׁ חֲבִלּוֹת עַל הַבְּהֵמָה וְלֹא מֵתָה, וּבָא זֶה הָאַחֲרוֹן וְהִנִּיחַ חֲבִלָּתוֹ עָלֶיהָ וּמֵתָה--אִם הָיְתָה מְהַלֶּכֶת בְּאוֹתָן הַחֲבִלּוֹת, וּמִשֶּׁהוֹסִיף זֶה חֲבִלָּתוֹ עָמְדָה וְלֹא הָלְכָה--הָאַחֲרוֹן חַיָּב; וְאִם מִתְּחִלָּה לֹא הָיְתָה מְהַלֶּכֶת, הָאַחֲרוֹן פָּטוּר.
וְאִם אֵין יָדוּעַ, כֻּלָּן מְשַׁלְּמִין בְּשׁוֹוֶה.

וְכֵן חֲמִשָּׁה שֶׁיָּשְׁבוּ עַל הַכִּסֵּא וְלֹא נִשְׁבַּר, וּבָא הָאַחֲרוֹן וְיָשַׁב עָלָיו וְנִשְׁבַּר--אַף עַל פִּי שֶׁהָיָה רָאוּי לְהִשָּׁבֵר בָּהֶן קֹדֶם שֶׁיָּשַׁב--הוֹאִיל וְקֵרַב אֶת שְׁבִירָתוֹ, הָאַחֲרוֹן חַיָּב: שֶׁהֲרֵי אוֹמְרִים לוֹ אִלּוּ לֹא נִסְמַכְתָּ עָלָיו, הָיִינוּ עוֹמְדִים קֹדֶם שֶׁיִּשָּׁבֵר.
וְאִם יָשְׁבוּ כְּאַחַת וְנִשְׁבַּר, כֻּלָּן חַיָּבִין.
וְכֵן כָּל כַּיּוֹצֶא בְּזֶה.

אָדָם וְשׁוֹר שֶׁדָּחֲפוּ בְּהֵמָה, אוֹ כֵּלִים, אוֹ אָדָם, אוֹ בֶּהֱמַת פְּסוּלֵי הַמֻּקְדָּשִׁין, לַבּוֹר; וְהֻזַּק הַנִּדְחָף בַּבּוֹר, אוֹ מֵת, אוֹ נִשְׁתַּבְּרוּ הַכֵּלִים: לְעִנְיַן נִזְקֵי אָדָם אוֹ הֶזֵּק בְּהֵמָה--שְׁלָשְׁתָּן חַיָּבִין, הָאָדָם הַדּוֹחֵף וּבַעַל הַשּׁוֹר וּבַעַל הַבּוֹר; וּמְשַׁלְּשִׁין בֵּינֵיהֶן.
לְעִנְיַן דְּמֵי וְלָדוֹת וְאַרְבָּעָה דְּבָרִים--אָדָם חַיָּב, וּבַעַל הַשּׁוֹר וּבַעַל הַבּוֹר פְּטוּרִין.
לְעִנְיַן כֹּפֶר וּשְׁלוֹשִׁים שֶׁלָּעֶבֶד--בַּעַל הַשּׁוֹר חַיָּב, וְאָדָם וּבַעַל הַבּוֹר פְּטוּרִין.
לְעִנְיַן כֵּלִים וּפְסוּלֵי הַמֻּקְדָּשִׁין--אָדָם וּבַעַל הַשּׁוֹר חַיָּבִין, וּבַעַל הַבּוֹר פָּטוּר.

הִלְכּוֹת חוֹבֵל וּמַזִּיק פֵּרֶק ז 
הַמַּזִּיק מְמוֹן חֲבֵרוֹ הֶזֵּק שְׁאֵינוּ נִכָּר--הוֹאִיל וְלֹא נִשְׁתַּנָּה הַדָּבָר וְלֹא נִפְסְדָה צוּרָתוֹ--הֲרֵי זֶה פָּטוּר מִן הַתַּשְׁלוּמִין, דִּין תּוֹרָה; אֲבָל מִדִּבְרֵי סוֹפְרִים אָמְרוּ, הוֹאִיל וְהִפְחִית דְּמֵיהֶן, הֲרֵי זֶה חַיָּב, וּמְשַׁלֵּם מַה שֶׁהִפְחִית מִדְּמֵיהֶן.

כֵּיצַד: הֲרֵי שֶׁטִּמֵּא אֹכָלִין טְהוֹרִים שֶׁלַּחֲבֵרוֹ, אוֹ שֶׁדִּמַּע פֵּרוֹתָיו, אוֹ עֵרַב לוֹ טִפַּת יֵין נֶסֶךְ בְּתוֹךְ יֵינוֹ שֶׁהֲרֵי אָסַר עָלָיו הַכֹּל, וְכֵן כָּל כַּיּוֹצֶא בְּזֶה--שָׁמִין מַה שֶׁהִפְסִיד, וּמְשַׁלֵּם נֶזֶק שָׁלֵם מִן הַיָּפֶה שֶׁבִּנְכָסָיו כְּדֶרֶךְ כָּל הַמַּזִּיקִין.

וְדָבָר זֶה, קְנָס הוּא שֶׁקָּנְסוּ אוֹתוֹ חֲכָמִים, כְּדֵי שֶׁלֹּא יִהְיֶה כָּל אֶחָד וְאֶחָד מִן הַמַּשְׁחִיתִים הוֹלֵךְ וּמְטַמֵּא טְהָרוֹתָיו שֶׁלַּחֲבֵרוֹ, וְאוֹמֵר פָּטוּר אֲנִי.
לְפִיכָּךְ אִם מֵת זֶה שֶׁהִזִּיק הֶזֵּק שְׁאֵינוּ נִכָּר--אֵין גּוֹבִין הַנֶּזֶק מִנְּכָסָיו, שֶׁלֹּא קָנְסוּ חֲכָמִים אֵלָא זֶה שֶׁעָבַר וְהִזִּיק; אֲבָל הַיּוֹרֵשׁ שֶׁלֹּא עָשָׂה כְּלוּם, לֹא קָנְסוּ אוֹתוֹ.

וְכֵן הַמַּזִּיק הֶזֵּק שְׁאֵינוּ נִכָּר בִּשְׁגָגָה אוֹ בְּאֹנֶס--פָּטוּר, שֶׁלֹּא קָנְסוּ אֵלָא הַמִּתְכַּוֵּן לְהַזִּיק מִדַּעְתּוֹ.
הַכּוֹהֲנִים שֶׁפִּגְּלוּ אֶת הַזֶּבַח--בְּמֵזִיד, חַיָּבִין לְשַׁלַּם; בְּשׁוֹגֵג, פְּטוּרִין.
וְכֵן הָעוֹשֶׂה מְלָאכָה בְּפָרַת חַטָּאת וּבְמֵי חַטָּאת--בְּמֵזִיד, חַיָּב לְשַׁלַּם; בְּשׁוֹגֵג, פָּטוּר.

הִכְנִיס פָּרָה לַמַּרְבֵּק כְּדֵי שֶׁתִּינַק וְתָדוּשׁ, וְהִסִּיחַ דַּעְתּוֹ מִמֵּי חַטָּאת--פָּטוּר מִדִּינֵי אָדָם, וְחַיָּב בְּדִינֵי שָׁמַיִם.

הַמְּנַסֵּךְ יֵין חֲבֵרוֹ לַעֲבוֹדָה זָרָה--לֹא נֶאֱסַר הַיַּיִן, שְׁאֵין אָדָם מִיִּשְׂרָאֵל אוֹסֵר דָּבָר שְׁאֵינוּ שֶׁלּוֹ.
וְאִם הָיָה לוֹ בּוֹ שֻׁתָּפוּת, אוֹ שֶׁהָיָה מְשֻׁמָּד שֶׁהֲרֵי הוּא כְּגוֹי, אוֹ שֶׁהִתְרוּ בּוֹ וְקִבַּל הַהַתְרָאָה שֶׁהֲרֵי הוּא מְשֻׁמָּד--הֲרֵי זֶה אוֹסֵר הַיַּיִן, וְחַיָּב לְשַׁלַּם.
וְהֵיאַךְ יִתְחַיַּב זֶה לְשַׁלַּם, וַהֲרֵי הוּא מִתְחַיֵּב בְּנַפְשׁוֹ--מִפְּנֵי שֶׁמֵּעֵת שֶׁהִגְבִּיהוֹ נִתְחַיַּב לְשַׁלַּם, וְאֵינוּ מִתְחַיֵּב בְּנַפְשׁוֹ עַד שֶׁיְּנַסַּךְ.

כָּל הַגּוֹרֵם לְהַזִּיק מְמוֹן חֲבֵרוֹ, חַיָּב לְשַׁלַּם נֶזֶק שָׁלֵם מִן הַיָּפֶה שֶׁבִּנְכָסָיו כִּשְׁאָר הַמַּזִּיקִין.
אַף עַל פִּי שְׁאֵינוּ הוּא הַמַּזִּיק זֶה הַנֶּזֶק עַצְמוֹ בָּאַחֲרוֹנָה, הוֹאִיל וְהוּא הַגּוֹרֵם הָרִאשׁוֹן, חַיָּב.

כֵּיצַד: הַזּוֹרֵק כְּלִי שֶׁלּוֹ מֵרֹאשׁ הַגָּג עַל גַּבֵּי כַּרִים וּכְסָתוֹת, וּבָא אַחֵר וְקָדַם וְסִלַּק אֶת הַכַּרִים מֵעַל הָאָרֶץ, וְנֶחְבַּט הַכְּלִי בָּאָרֶץ וְנִשְׁבַּר--חַיָּב נֶזֶק שָׁלֵם כְּאִלּוּ שִׁבְּרוֹ בְּיָדוֹ, שֶׁסִּלּוּק הַכַּרִים וְהַכְּסָתוֹת גָּרַם לוֹ שֶׁיִּשָּׁבֵר.
וְכֵן כָּל כַּיּוֹצֶא בְּזֶה.

 הַזּוֹרֵק כְּלִי שֶׁלַּחֲבֵרוֹ מֵרֹאשׁ הַגָּג עַל גַּבֵּי כַּרִים וּכְסָתוֹת שֶׁלְּבַעַל הַכְּלִי, וְקָדַם בַּעַל הַכְּלִי וְהֵסִיר הַכַּרִים--הַזּוֹרֵק חַיָּב: שֶׁזְּרִיקָתוֹ, הִיא הַגּוֹרֵם הָרִאשׁוֹן לִשְׁבִירַת הַכְּלִי.
וְאִם קָדַם אַחֵר וְסִלְּקָן--שְׁנֵיהֶן חַיָּבִין, הַזּוֹרֵק וְהַמְּסַלֵּק: שֶׁשְּׁנֵיהֶם גָּרְמוּ לְאַבַּד מְמוֹנוֹ שֶׁלְּזֶה.

 וְכֵן הַשּׂוֹרֵף שְׁטָרוֹתָיו שֶׁלַּחֲבֵרוֹ, חַיָּב לְשַׁלַּם כָּל הַחוֹב שֶׁהָיָה בַּשְּׁטָר, שֶׁאַף עַל פִּי שְׁאֵין גּוּף הַשְּׁטָר מָמוֹן, הֲרֵי גָּרַם לְאַבַּד הַמָּמוֹן: וּבִלְבָד שֶׁיּוֹדֶה לוֹ הַמַּזִּיק שֶׁשְּׁטָר מְקֻיָּם הָיָה, וְכָּךְ וְכָּךְ הָיָה כָּתוּב בּוֹ, וּמֵחֲמַת שֶׁשְּׂרָפוֹ, הוּא שְׁאֵינוּ יָכוֹל לִגְבּוֹת הַחוֹב; אֲבָל אִם לֹא הֶאֱמִינוֹ, אֵינוּ מְשַׁלֵּם לוֹ אֵלָא דְּמֵי הַנְּיָר בִּלְבָד.

 וְכֵן רְאוּבֵן שֶׁהָיָה נוֹשֶׁה בְּשִׁמְעוֹן, וּמָכַר הַשְּׁטָר לְלֵוִי, וְחָזַר אַחַר שֶׁמְּכָרוֹ, וּמְחָלוֹ לְשִׁמְעוֹן--הֲרֵי נִפְטַר שִׁמְעוֹן כְּמוֹ שֶׁיִּתְבָּאַר בִּמְקוֹמוֹ, וְנִתְחַיַּב רְאוּבֵן לְשַׁלַּם לְלֵוִי כָּל מַה שֶׁבַּשְּׁטָר: שֶׁהֲרֵי גָּרַם לוֹ לְאַבַּד הַשְּׁטָר, וַהֲרֵי הוּא כְּמִי שֶׁשְּׂרָפוֹ.
וְכֵן אִם מְחָלוֹ יוֹרֵשׁ רְאוּבֵן, מְשַׁלֵּם הַמּוֹחֵל מִן הַיָּפֶה שֶׁבִּנְכָסָיו.

 וְכֵן הָעוֹשֶׂה עַבְדּוֹ הַפּוֹתִיקֵי, וְחָזַר וְשִׁחְרְרוֹ--חַיָּב הַמְּשַׁחְרֵר לְשַׁלַּם לְבַעַל הַחוֹב: שֶׁהֲרֵי הִפְקִיעַ שִׁעְבּוּדוֹ, וְגָרַם לְאַבַּד מְמוֹנוֹ.
וְכוֹפִין אֶת בַּעַל הַחוֹב גַּם הוּא, לְשַׁחְרַר הָעֶבֶד כְּדֵי שֶׁלֹּא יִפְגַּע בּוֹ וְיֹאמַר לוֹ עַבְדִּי אַתָּה.

וְכֵן הַדּוֹחֵף מַטְבֵּעַ חֲבֵרוֹ, וְנִתְגַּלְגַּל וְיָרַד לַיָּם--חַיָּב לְשַׁלַּם.
וְכֵן הַצּוֹרֵם אֹזֶן הַפָּרָה--חַיָּב לְשַׁלַּם, שֶׁהֲרֵי גָּרַם לִפְחֹת דָּמֶיהָ.
וְכֵן הַמְּרַקֵּעַ דֵּינָרֵי חֲבֵרוֹ, וְהִעְבִיר צוּרָתָן--חַיָּב לְשַׁלַּם מִשּׁוֹם גּוֹרֵם.
וְכֵן כָּל כַּיּוֹצֶא בְּאֵלּוּ הַדְּבָרִים.

 הַזּוֹרֵק כְּלִי מֵרֹאשׁ הַגָּג לָאָרֶץ, וְלֹא הָיָה תַּחְתָּיו כֵּלִים, וְקָדַם אַחֵר וְשִׁבְּרוֹ בְּמַקֵּל כִּשְׁהוּא בָּאַוֵּיר, קֹדֶם שֶׁיַּגִּיעַ לָאָרֶץ--הֲרֵי זֶה הָאַחֵר פָּטוּר: שֶׁלֹּא שִׁבַּר אֵלָא כְּלִי שֶׁסּוֹפוֹ לְהִשָּׁבֵר מִיָּד בַּוַּדַּאי; וְנִמְצָא כְּשׁוֹבֵר כְּלִי שָׁבוּר, וְאֵין זֶה כְּגוֹרֵם.
וְכֵן כָּל כַּיּוֹצֶא בְּזֶה, פָּטוּר.

 שׁוֹר שֶׁהָיָה עוֹמֵד לַהֲרִיגָה מִפְּנֵי שְׁהוּא מַזִּיק אֶת הַבְּרִיּוֹת, וְאִילָן שְׁהוּא עוֹמֵד לִקְצִיצָה מִפְּנֵי שְׁהוּא מַזִּיק אֶת הָרַבִּים, וְקָדַם אֶחָד וְשָׁחַט שׁוֹר זֶה וְקָצַץ אִילָן זֶה, שֶׁלֹּא מִדַּעַת בְּעָלָיו--חַיָּב לְשַׁלַּם לַבְּעָלִים כְּמוֹ שֶׁיִּרְאוּ הַדַּיָּנִים, שֶׁהֲרֵי הִפְקִיעָן מִלַּעֲשׂוֹת מִצְוָה.
וְאִם טָעַן וְאָמַר, אַתָּה אָמַרְתָּ לִי לְהָרְגוֹ וּלְקָצְצוֹ, הוֹאִיל וְהוּא עוֹמֵד לְכָּךְ, הֲרֵי זֶה פָּטוּר.

 וְכֵן מִי שֶׁשָּׁחַט חַיָּה אוֹ עוֹף, וּבָא אַחֵר וְכִסָּה הַדָּם שֶׁלֹּא מִדַּעַת הַשּׁוֹחֵט--חַיָּב לִתֵּן כְּמוֹ שֶׁיִּרְאוּ הַדַּיָּנִים.
וְיֵשׁ מִי שֶׁהוֹרָה שְׁהוּא נוֹתֵן קְנָס קָצוּב, וְהוּא עֲשָׂרָה זְהוּבִים; וְכֵן הוֹרוּ הַגְּאוֹנִים שֶׁכָּל הַמּוֹנֵעַ הַבְּעָלִים מִלַּעֲשׂוֹת מִצְוַת עֲשֵׂה שְׁהֶן רְאוּיִין לַעֲשׂוֹתָהּ, וְקָדַם אַחֵר וַעֲשָׂאָהּ--מְשַׁלֵּם לַבְּעָלִים עֲשָׂרָה זְהוּבִים.

 שָׁמִין לַמַּזִּיק בְּיָדוֹ, כְּדֶרֶךְ שֶׁשָּׁמִין לוֹ אִם הִזִּיק מְמוֹנוֹ.
כֵּיצַד: הֲרֵי שֶׁהָרַג בֶּהֱמַת חֲבֵרוֹ, אוֹ שִׁבַּר כֵּלָיו--שָׁמִין כַּמָּה הָיְתָה הַבְּהֵמָה שׁוֹוָה חַיָּה וְכַמָּה הַנְּבֵלָה שׁוֹוָה, וְכַמָּה הָיָה הַכְּלִי שׁוֹוֶה וְהוּא שָׁלֵם וְכַמָּה שׁוֹוֶה עַתָּה; וּמְשַׁלֵּם הַפְּחָת לַנִּזָּק עִם הַנְּבֵלָה אוֹ הַכְּלִי הַשָּׁבוּר, כְּדֶרֶךְ שֶׁבֵּאַרְנוּ בְּשׁוֹרוֹ שֶׁהִזִּיק: דִּין אֶחָד הוּא.
דָּרַךְ עֲנָבִים שֶׁלַּחֲבֵרוֹ, שָׁמִין לוֹ הֶזֵּקוֹ.
וְכֵן כָּל כַּיּוֹצֶא בְּזֶה.

 כְּשֶׁגּוֹבִין הַפְּחָת מִן הַמַּזִּיק, גּוֹבִין מִן הַמִּטַּלְטְלִין שֶׁלּוֹ; אִם אֵין לוֹ מִטַּלְטְלִין, גּוֹבִין מִן הַיָּפֶה שֶׁבִּנְכָסָיו.
וְכֵן הָאוֹנֵס וְהַמְּפַתֶּה וְהַמּוֹצִיא שֵׁם רָע, כֻּלָּן מִן הַיָּפֶה שֶׁבִּנְכָסָיו גּוֹבִין מֵהֶן.

 כָּל הַמַּזִּיק מְמוֹן חֲבֵרוֹ, וְאֵינוּ יוֹדֵעַ מַה הִזִּיק--הֲרֵי הַנִּזָּק נִשְׁבָּע בְּתַקָּנַת חֲכָמִים, וְנוֹטֵל כְּמוֹ הַנִּגְזָל: וְהוּא שֶׁיִּטְעֹן דְּבָרִים שְׁהוּא אָמוּד בָּהֶן, כְּמוֹ שֶׁבֵּאַרְנוּ בַּנִּגְזָל.

 כֵּיצַד: לָקַח כִּיס חֲבֵרוֹ וְהִשְׁלִיכוֹ לַיָּם אוֹ לָאֵשׁ, אוֹ שֶׁמְּסָרוֹ בְּיַד אַנָּס וְאָבַד--בַּעַל הַכִּיס אוֹמֵר זְהוּבִים הָיָה מָלֵא, וְהַמַּזִּיק אוֹמֵר אֵינִי יוֹדֵעַ מַה הָיָה בּוֹ שֶׁמֶּא עָפָר אוֹ תֶּבֶן הָיָה מָלֵא--הֲרֵי הַנִּזָּק נִשְׁבָּע בִּנְקִיטַת חֵפֶץ, וְנוֹטֵל: וְהוּא, שֶׁיִּטְעֹן דְּבָרִים שְׁהוּא אָמוּד בָּהֶן, אוֹ אָמוּד לְהַפְקִידָן אֶצְלוֹ, וְדַרְכָּן לְהַנִּיחָן בְּכִיס וְכַיּוֹצֶא בּוֹ; אֲבָל אִם אֵין דַּרְכָּן לְהַנִּיחָן בִּכְלִי זֶה, הוּא פָּשַׁע בְּעַצְמוֹ.

כֵּיצַד: הֲרֵי שֶׁחָטַף חֵמֶת אוֹ סַל מְלֵאִים וּמְחֻפִּים, וְהִשְׁלִיכָם לַיָּם אוֹ שְׂרָפָן, וְטָעַן הַנִּזָּק שֶׁמַּרְגָּלִיּוֹת הָיוּ בְּתוֹכָן--אֵינוּ נֶאֱמָן, וְאֵין מַשְׁבִּיעִין אוֹתוֹ עַל כָּךְ: שְׁאֵין דֶּרֶךְ בְּנֵי אָדָם לְהַנִּיחַ מַרְגָּלִיּוֹת בְּסַלִּים וּבַחֲמָתוֹת.
וְאִם תָּפַס, אֵין מוֹצִיאִין מִיָּדוֹ, אֵלָא נִשְׁבָּע שֶׁמַּרְגָּלִיּוֹת הָיוּ בָּהּ, וְנוֹטֵל מִמַּה שֶׁיֵּשׁ אֶצְלוֹ.
וְכֵן כָּל כַּיּוֹצֶא בְּזֶה.

 יָדַע הַמַּזִּיק שֶׁהַכִּיס הָיָה בּוֹ זְהוּבִים, אֲבָל אֵינוּ יוֹדֵעַ כַּמָּה הָיוּ, וְהַנִּזָּק אוֹמֵר אֶלֶף הָיוּ--נוֹטֵל אֶלֶף בְּלֹא שְׁבוּעָה: וְהוּא, שֶׁיִּהְיֶה אָמוּד, שֶׁהֲרֵי זֶה הַמַּזִּיק מְחֻיָּב שְׁבוּעָה, וְאֵינוּ יָכוֹל לְהִשָּׁבַע כְּמוֹ שֶׁיִּתְבָּאַר בְּעִנְיַן הַפִּקָּדוֹן.

הִלְכּוֹת חוֹבֵל וּמַזִּיק פֵּרֶק ח 
הַמּוֹסֵר מְמוֹן חֲבֵרוֹ בְּיַד אַנָּס, חַיָּב לְשַׁלַּם מִן הַיָּפֶה שֶׁבִּנְכָסָיו; וְאִם מֵת, גּוֹבִין מִיּוֹרְשָׁיו כִּשְׁאָר כָּל הַמַּזִּיקִין.
בֵּין שֶׁהָיָה הָאַנָּס גּוֹי, בֵּין שֶׁהָיָה יִשְׂרָאֵל--הֲרֵי זֶה הַמּוֹסֵר, חַיָּב לְשַׁלַּם כָּל מַה שֶׁלָּקַח הָאַנָּס, אַף עַל פִּי שֶׁלֹּא נָשָׂא הַמּוֹסֵר וְלֹא נָתַן בְּיָדוֹ, אֵלָא הִרְגִּיל בִּלְבָד.

בַּמֶּה דְּבָרִים אֲמוּרִים, בְּשֶׁהֶרְאָה הַמּוֹסֵר מֵעַצְמוֹ.
אֲבָל אִם אֲנָסוּהוּ גּוֹיִים אוֹ יִשְׂרָאֵל אַנָּס לְהַרְאוֹת, וְהֶרְאָה--הֲרֵי זֶה פָּטוּר מִן הַתַּשְׁלוּמִין.
וְאִם נָשָׂא וְנָתַן בַּיָּד--אַף עַל פִּי שְׁהוּא אָנוּס, חַיָּב לְשַׁלַּם: שֶׁהַמַּצִּיל עַצְמוֹ בִּמְמוֹן חֲבֵרוֹ, חַיָּב לְשַׁלַּם.

כֵּיצַד: הֲרֵי שֶׁגָּזַר הַמֶּלֶךְ לְהָבִיא לוֹ יַיִן אוֹ תֶּבֶן וְכַיּוֹצֶא בִּדְבָרִים אֵלּוּ, וְעָמַד מוֹסֵר וְאָמַר הֲרֵי יֵשׁ לִפְלוֹנִי אוֹצַר יַיִן אוֹ תֶּבֶן בְּמָקוֹם פְּלוֹנִי, וְהָלְכוּ וּלְקָחוּהוּ--חַיָּב לְשַׁלַּם.
אֲנָסוֹ הַמֶּלֶךְ לְמוֹסֵר זֶה עַד שֶׁיַּרְאֶה לוֹ אוֹצְרוֹת יַיִן אוֹ תֶּבֶן, אוֹ עַד שֶׁיַּרְאֶה לוֹ מְמוֹן פְּלוֹנִי שְׁהוּא בּוֹרֵחַ מִלְּפָנָיו, וְהֶרְאָה לוֹ מִפְּנֵי הָאֹנֶס--הֲרֵי זֶה פָּטוּר: שְׁאִם לֹא יַרְאֶה לוֹ, יַכֵּהוּ אוֹ יַמִיתֵהוּ.

נָשָׂא מְמוֹן חֲבֵרוֹ בְּיָדוֹ וּנְתָנוֹ לָאַנָּס--חַיָּב לְשַׁלַּם מִכָּל מָקוֹם, אַף עַל פִּי שֶׁהַמֶּלֶךְ אֲנָסוֹ לְהָבִיא.
בַּמֶּה דְּבָרִים אֲמוּרִים שְׁאִם אֲנָסוֹ לְהָבִיא וְהֵבִיא חַיָּב, בְּשֶׁלֹּא הִגִּיעַ הַמָּמוֹן לִרְשׁוּת הָאוֹנֵס.
אֲבָל אַנָּס שֶׁאָנַס יִשְׂרָאֵל עַד שֶׁהֶרְאָהוּ, וְעָמַד הָאוֹנֵס עַל הַמָּמוֹן וְנַעֲשָׂה בִּרְשׁוּתוֹ, וְאָנַס אֶת יִשְׂרָאֵל עַד שֶׁהוֹלִיכוֹ לוֹ לְמָקוֹם אַחֵר, וְאַפִלּוּ הוֹלִיכוֹ זֶה הַמּוֹסֵר שֶׁהֶרְאָה--הֲרֵי זֶה פָּטוּר מִלְּשַׁלַּם: שֶׁכֵּיוָן שֶׁעָמַד הָאוֹנֵס בְּצַד הָאוֹצָר, כְּבָר אָבַד כָּל מַה שֶׁיֵּשׁ בּוֹ וּכְאִלּוּ נִשְׂרַף.

בַּעֲלֵי דִּין שֶׁהָיְתָה בֵּינֵיהֶם מְרִיבָה עַל קַרְקָע אוֹ עַל מִטַּלְטְלִין, זֶה אוֹמֵר שֶׁלִּי וְזֶה אוֹמֵר שֶׁלִּי, וְעָמַד אֶחָד מֵהֶן, וּמְסָרָהּ בְּיַד גּוֹיִים--מְנַדִּין אוֹתוֹ, עַד שֶׁיַּחְזִיר הַדָּבָר לִכְמוֹת שֶׁהָיָה וִיסַלַּק יַד הָאוֹנֵס מִבֵּינֵיהֶם, וְיַעֲשׂוּ דִּין בְּיִשְׂרָאֵל.

מִי שֶׁנִּתְפַּס עַל חֲבֵרוֹ, וְלָקְחוּ מִמֶּנּוּ גּוֹיִים מָמוֹן בִּגְלַל חֲבֵרוֹ--אֵין חֲבֵרוֹ חַיָּב לְשַׁלַּם.
וְאֵין לָךְ מִי שֶׁנִּתְפַּס עַל חֲבֵרוֹ, וְיִהְיֶה חֲבֵרוֹ חַיָּב לְשַׁלַּם לוֹ: חוּץ מִן הַנִּתְפָּס מִפְּנֵי הַמַּס הַקָּצוּב עַל כָּל אִישׁ וְאִישׁ בְּכָל שָׁנָה, אוֹ הַנִּתְפָּס עַל הַתְּשׁוּרָה שֶׁנּוֹתֵן כָּל אִישׁ וְאִישׁ לַמֶּלֶךְ כְּשֶׁיַּעֲבֹר עֲלֵיהֶם הוּא אוֹ חֵילוֹתָיו--הֲרֵי זֶה חַיָּב לְשַׁלַּם לוֹ.
וְהוּא, שֶׁיִּקְּחוּ מִמֶּנּוּ בַּפֵּרוּשׁ בִּגְלַל פְּלוֹנִי בִּפְנֵי עֵדִים.

מִי שֶׁיֵּשׁ עָלָיו עֵדִים שֶׁמָּסַר מְמוֹן חֲבֵרוֹ, כְּגוֹן שֶׁהֶרְאָה מֵעַצְמוֹ, אוֹ שֶׁנֶּאֱנַס וְנָשָׂא וְנָתַן בַּיָּד, וְלֹא יָדְעוּ הָעֵדִים כַּמָּה הִפְסִידוֹ בִּמְסִירָתוֹ, וְהַנִּמְסָר טוֹעֵן כָּךְ וְכָּךְ הִפְסִידַנִי, וְהַמּוֹסֵר כּוֹפֵר בְּמַה שֶׁטְּעָנוֹ--אִם תָּפַס הַנִּמְסָר, אֵין מוֹצִיאִין מִיָּדוֹ, אֵלָא נִשְׁבָּע בִּנְקִיטַת חֵפֶץ, וְזוֹכֶה בְּמַה שֶׁתָּפַס; וְאִם לֹא תָפַס, אֵין מוֹצִיאִין מִן הַמּוֹסֵר אֵלָא בִּרְאָיָה בְּרוּרָה.

וְאֵין מַשְׁבִּיעִין אֶת הַמּוֹסֵר שֶׁהֶרְאָה מֵעַצְמוֹ, לֹא שְׁבוּעָה חֲמוּרָה וְלֹא שְׁבוּעַת הֶסֵּת, מִפְּנֵי שְׁהוּא רָשָׁע, וְאֵין לָךְ פָּסוּל יָתֵר מִזֶּה.
אֲבָל הַמּוֹסֵר שֶׁאֲנָסוּהוּ לְהַרְאוֹת אוֹ לְהָבִיא, וְנָשָׂא וְנָתַן בַּיָּד--אַף עַל פִּי שְׁהוּא חַיָּב לְשַׁלַּם, אֵינוּ רָשָׁע, אֵלָא בֶּן תַּשְׁלוּמִין הוּא בִּלְבָד, וּמַשְׁבִּיעִין אוֹתוֹ כִּשְׁאָר הַכְּשֵׁרִין.

אָסוּר לִמְסֹר יִשְׂרָאֵל בְּיַד גּוֹיִים, בֵּין בְּגוּפוֹ בֵּין בִּמְמוֹנוֹ, וְאַפִלּוּ הָיָה רָשָׁע וּבַעַל עֲבֵרוֹת, וְאַפִלּוּ הָיָה מֵצֵר לוֹ וּמְצַעֲרוֹ.
וְכָל הַמּוֹסֵר יִשְׂרָאֵל בְּיַד גּוֹיִים, בֵּין בְּגוּפוֹ בֵּין בִּמְמוֹנוֹ--אֵין לוֹ חֵלֶק לָעוֹלָם הַבָּא.

מֻתָּר לַהְרֹג הַמּוֹסֵר בְּכָל מָקוֹם, וְאַפִלּוּ בַּזְּמָן הַזֶּה שְׁאֵין דָּנִין דִּינֵי נְפָשׁוֹת.
וּמֻתָּר לְהָרְגוֹ קֹדֶם שֶׁיִּמְסֹר, אֵלָא כְּשֶׁאָמַר הֲרֵינִי מוֹסֵר פְּלוֹנִי בְּגוּפוֹ אוֹ בִּמְמוֹנוֹ, וְאַפִלּוּ מָמוֹן קַל--הֲרֵי הִתִּיר עַצְמוֹ לְמִיתָה, וּמַתְרִין בּוֹ וְאוֹמְרִין לוֹ אַל תִּמְסֹר.
אִם הֵעִיז פָּנָיו וְאָמַר לֹא כִי, אֵלָא אֶמְסְרֶנּוּ--מִצְוָה לְהָרְגוֹ; וְכָל הַקּוֹדֵם לְהָרְגוֹ, זָכָה.

עָשָׂה הַמּוֹסֵר אֲשֶׁר זָמַם וּמָסַר, יֵרָאֶה לִי שֶׁאָסוּר לְהָרְגוֹ: אֵלָא אִם כֵּן הֻחְזַק לִמְסֹר--הֲרֵי זֶה יֵהָרֵג, שֶׁמֶּא יִמְסֹר אֲחֵרִים.
וּמַעֲשִׂים בְּכָל זְמָן בְּעָרֵי הַמַּעְרָב לַהְרֹג הַמּוֹסְרִים שֶׁהֻחְזְקוּ לִמְסֹר מְמוֹן יִשְׂרָאֵל, וְלִמְסֹר אֶת הַמּוֹסְרִים בְּיַד הַגּוֹיִים לְהָרְגָם וּלְהַכּוֹתָם וּלְאָסְרָם כְּפִי רִשְׁעָם.

וְכֵן כָּל הַמֵּצֵר לַצִּבּוּר וּמְצַעֵר אוֹתָן, מֻתָּר לְמָסְרוֹ בְּיַד גּוֹיִים לְהַכּוֹתוֹ וּלְאָסְרוֹ וּלְקָנְסוֹ; אֲבָל מִפְּנֵי צַעַר יָחִיד, אָסוּר לְמָסְרוֹ.
וְאָסוּר לְאַבַּד מְמוֹנוֹ שֶׁלַּמּוֹסֵר, וְאַף עַל פִּי שֶׁמֻּתָּר לְאַבַּד גּוּפוֹ, שֶׁהֲרֵי מְמוֹנוֹ רָאוּי לְיוֹרְשָׁיו.

 רוֹדֵף שֶׁהָיָה רוֹדֵף אַחַר חֲבֵרוֹ לְהָרְגוֹ, אוֹ לִדְבַר עֲבֵרָה, וְשִׁבַּר אֶת הַכֵּלִים, בֵּין שֶׁלַּנִּרְדָּף בֵּין שֶׁלְּכָל אָדָם--פָּטוּר מִן הַתַּשְׁלוּמִין, מִפְּנֵי שְׁהוּא מִתְחַיֵּב בְּנַפְשׁוֹ: שֶׁכֵּיוָן שֶׁרָדַף, הִתִּיר עַצְמוֹ לְמִיתָה.

 נִרְדָּף שֶׁשִּׁבַּר כֵּלִים שֶׁלָּרוֹדֵף, פָּטוּר: לֹא יְהֶא מְמוֹנוֹ חַבִּיב מִגּוּפוֹ.
וְאִם שִׁבַּר כְּלֵי אֲחֵרִים, חַיָּב--שֶׁהַמַּצִּיל עַצְמוֹ בִּמְמוֹן חֲבֵרוֹ, חַיָּב.

 מִי שֶׁרָדַף אַחַר הָרוֹדֵף לְהוֹשִׁיעַ הַנִּרְדָּף, וְשִׁבַּר אֶת הַכֵּלִים בֵּין שֶׁלָּרוֹדֵף בֵּין שֶׁלְּכָל אָדָם--פָּטוּר: וְלֹא מִן הַדִּין, אֵלָא תַּקָּנָה הִיא שֶׁלֹּא יִמָּנַע מִלְּהַצִּיל, אוֹ יִתְמַהְמַהּ, וִיעַיַּן בְּעֵת שֶׁיִּרְדֹּף.

 סְפִינָה שֶׁחִשְּׁבָה לְהִשָּׁבֵר מִכֹּבֶד הַמַּשּׂאוּי, וְעָמַד אֶחָד מֵהֶן וְהֵקַל מִמַּשָּׂאָהּ, וְהִשְׁלִיךְ בַּיָּם--פָּטוּר: שֶׁהַמַּשָּׂא שֶׁבָּהּ כְּמוֹ רוֹדֵף אַחֲרֵיהֶם לְהָרְגָם, וּמִצְוָה רַבָּה עָשָׂה שֶׁהִשְׁלִיךְ וְהוֹשִׁיעָם.

הִלְכּוֹת רוֹצֵחַ וּשְׁמִירַת נֶפֶשׁ 
יֵשׁ בִּכְלָלָן שְׁבַע עֶשְׂרֵה מִצְווֹת--שֶׁבַע מִצְווֹת עֲשֵׂה, וְעֶשֶׂר מִצְווֹת לֹא תַעֲשֶׂה; וְזֶה הוּא פְּרָטָן: שֶׁלֹּא לִרְצֹחַ; שֶׁלֹּא לִקַּח כֹּפֶר לְנֶפֶשׁ רוֹצֵחַ, אֵלָא יוּמַת; לְהַגְלוֹת הָרוֹצֵחַ בִּשְׁגָגָה; שֶׁלֹּא לִקַּח כֹּפֶר לִמְחֻיַּב גָּלוּת; שֶׁלֹּא יוּמַת הָרוֹצֵחַ כְּשֶׁיִּרְצַח, קֹדֶם עֲמִידָה בַּדִּין; לְהַצִּיל הַנִּרְדָּף בְּנַפְשׁוֹ שֶׁלָּרוֹדֵף; שֶׁלֹּא לָחוּס עַל הָרוֹדֵף; שֶׁלֹּא לַעֲמֹד עַל דָּם; לְהַפְרִישׁ עָרֵי מִקְלָט וּלְכַוַּן לָהֶם הַדֶּרֶךְ; לַעֲרֹף אֶת הָעֶגְלָה בַּנַּחַל; שֶׁלֹּא יֵעָבֵד בְּאוֹתָהּ קַרְקָע וְלֹא תִזָּרַע; שֶׁלֹּא לָשׂוּם דָּמִים; לַעֲשׂוֹת מַעֲקֶה; שֶׁלֹּא יַכְשִׁיל תָּמִים בְּדֶרֶךְ; לִפְרֹק עִם מִי שֶׁנִּכְשַׁל בַּדֶּרֶךְ; לִטְעֹן עִמּוֹ; שֶׁלֹּא יַנִּיחֶנּוּ בַּדֶּרֶךְ נִבְהָל בְּמַשָּׂאוֹ וְיֵלֵךְ לוֹ.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק א 
כָּל הוֹרֵג נֶפֶשׁ אָדָם מִיִּשְׂרָאֵל--עוֹבֵר בְּלֹא תַעֲשֶׂה, שֶׁנֶּאֱמָר "לֹא תִרְצָח" .
וְאִם רָצַח בְּזָדוֹן בִּפְנֵי עֵדִים--מִיתָתוֹ בְּסַיִף, שֶׁנֶּאֱמָר "נָקֹם, יִנָּקֵם" : מִפִּי הַשְּׁמוּעָה לָמְדוּ שֶׁזּוֹ מִיתַת סַיִף; בֵּין שֶׁהָרַג אֶת חֲבֵרוֹ בְּבַרְזֶל, בֵּין שֶׁשְּׂרָפוֹ בָּאֵשׁ--מִיתָתוֹ בְּסַיִף.

מִצְוָה בְּיַד גּוֹאֵל הַדָּם, שֶׁנֶּאֱמָר "גֹּאֵל הַדָּם, הוּא יָמִית אֶת-הָרֹצֵחַ" ; וְכָל הָרָאוּי לִירֻשָּׁה, הוּא גּוֹאֵל הַדָּם.
לֹא רָצָה גּוֹאֵל הַדָּם, אוֹ שֶׁלֹּא הָיָה יָכוֹל לַהֲמִיתוֹ, אוֹ שְׁאֵין לוֹ גּוֹאֵל דָּם--בֵּית דִּין מְמִיתִין אֶת הָרוֹצֵחַ בְּסַיִף.

הָאָב שֶׁהָרַג אֶת בְּנוֹ--אִם הָיָה לַנֶּהְרָג בֵּן--הֲרֵי זֶה הוֹרֵג אֲבִי אָבִיו, מִפְּנֵי שְׁהוּא גּוֹאֵל; וְאִם אֵין לוֹ בֵּן--אֵין אֶחָד מִן הָאַחִין נַעֲשֶׂה גּוֹאֵל הַדָּם לְהָמִית אֶת אָבִיו, אֵלָא בֵּית דִּין מְמִיתִין אוֹתוֹ.
וְאֶחָד הַזָּכָר וְאֶחָד הַנְּקֵבָה בִּגְאִילַת הַדָּם.

וּמֻזְהָרִין בֵּית דִּין שֶׁלֹּא לִקַּח כֹּפֶר מִן הָרוֹצֵחַ, וְאַפִלּוּ נָתַן כָּל מָמוֹן שֶׁבָּעוֹלָם, וְאַפִלּוּ רָצָה גּוֹאֵל הַדָּם לְפָטְרוֹ: שְׁאֵין נַפְשׁוֹ שֶׁלְּזֶה הַנֶּהְרָג קִנְיַן גּוֹאֵל הַדָּם, אֵלָא קִנְיַן הַקָּדוֹשׁ בָּרוּךְ הוּא--שֶׁנֶּאֱמָר "וְלֹא-תִקְחוּ כֹפֶר לְנֶפֶשׁ רֹצֵחַ" .
וְאֵין לָךְ דָּבָר שֶׁהִקְפִּידָה תּוֹרָה עָלָיו כִּשְׁפִיכוּת דָּמִים, שֶׁנֶּאֱמָר "וְלֹא-תַחֲנִיפוּ אֶת-הָאָרֶץ ...
כִּי הַדָּם, הוּא יַחֲנִיף אֶת-הָאָרֶץ" .

רוֹצֵחַ שֶׁהָרַג בְּזָדוֹן--אֵין מְמִיתִין אוֹתוֹ הָעֵדִים וְלֹא הָרוֹאִים אוֹתוֹ, עַד שֶׁיָּבוֹאוּ לְבֵית דִּין וִידִינוּהוּ לְמִיתָה: שֶׁנֶּאֱמָר "וְלֹא יָמוּת הָרֹצֵחַ, עַד-עָמְדוֹ לִפְנֵי הָעֵדָה לַמִּשְׁפָּט" .
וְהוּא הַדִּין לְכָל מְחֻיְּבֵי מִיתַת בֵּית דִּין שֶׁעָבְרוּ וְעָשׂוּ, שְׁאֵין מְמִיתִין אוֹתָן עַד שֶׁיִּגָּמֵר דִּינָם בְּבֵית דִּין.

בַּמֶּה דְּבָרִים אֲמוּרִים, בְּשֶׁעָבַר וְעָשָׂה הֶעָווֹן שֶׁחַיָּב עָלָיו מִיתַת בֵּית דִּין; אֲבָל הָרוֹדֵף אַחַר חֲבֵרוֹ לְהָרְגוֹ, אַפִלּוּ הָיָה הָרוֹדֵף קָטָן--הֲרֵי כָּל יִשְׂרָאֵל מְצֻוִּין לְהַצִּיל הַנִּרְדָּף מִיַּד הָרוֹדֵף, וְאַפִלּוּ בְּנַפְשׁוֹ שֶׁלָּרוֹדֵף.

כֵּיצַד: אִם הִזְהִירוּהוּ, וַהֲרֵי הוּא רוֹדֵף אַחֲרָיו--אַף עַל פִּי שֶׁלֹּא קִבַּל עָלָיו הַתְרָאָה, כֵּיוָן שֶׁעֲדַיִן הוּא רוֹדֵף--הֲרֵי זֶה נֶהְרָג.
וְאִם יְכוּלִים לְהַצִּילוֹ בְּאֵבֶר מֵאֵבַרֵי הָרוֹדֵף--כְּגוֹן שֶׁיַּכּוּ אוֹתוֹ בְּחֵץ אוֹ בְּאֶבֶן אוֹ בְּסַיִף, וְיִקְטְעוּ אֶת יָדוֹ אוֹ יִשְׁבְּרוּ אֶת רַגְלוֹ אוֹ יְסַמּוּ אֶת עֵינוֹ--עוֹשִׂין.
וְאִם אֵינָן יְכוּלִין לְכַוַּן, וְלֹא לְהַצִּילוֹ אֵלָא אִם כֵּן הֲרָגוּהוּ לָרוֹדֵף--הֲרֵי אֵלּוּ הוֹרְגִין אוֹתוֹ, וְאַף עַל פִּי שֶׁעֲדַיִן לֹא הָרַג: שֶׁנֶּאֱמָר "וְקַצֹּתָה, אֶת-כַּפָּהּ: לֹא תָחוֹס, עֵינֶךָ" .

אֶחָד מְבוּשָׁיו, וְאֶחָד כָּל דָּבָר שֶׁיֵּשׁ בּוֹ סַכָּנַת נְפָשׁוֹת, אֶחָד הָאִישׁ שֶׁאָחַז אֶת הָאִשָּׁה--עִנְיַן הַכָּתוּב שֶׁכָּל הַחוֹשֵׁב לְהַכּוֹת חֲבֵרוֹ הַכָּיָה הַמְּמִיתָה אוֹתוֹ, מַצִּילִין אֶת הַנִּרְדָּף בְּכַפּוֹ שֶׁלָּרוֹדֵף; וְאִם אֵינָן יְכוּלִין--מַצִּילִין אוֹתוֹ אַף בְּנַפְשׁוֹ, שֶׁנֶּאֱמָר "לֹא תָחוֹס, עֵינֶךָ" : הֲרֵי זוֹ מִצְוַת לֹא תַעֲשֶׂה, שֶׁלֹּא לָחוֹס עַל נֶפֶשׁ הָרוֹדֵף.

לְפִיכָּךְ הוֹרוּ חֲכָמִים שֶׁהָעֻבְרָה שְׁהִיא מַקְשָׁה לֵילֶד--מֻתָּר לַחְתֹּךְ הָעֹבֶר בְּמֵעֶיהָ, בֵּין בְּסַם בֵּין בַּיָּד: מִפְּנֵי שְׁהוּא כְּרוֹדֵף אַחֲרֶיהָ לְהָרְגָהּ.
וְאִם מִשֶּׁהוֹצִיא רֹאשׁוֹ, אֵין נוֹגְעִין בּוֹ, שְׁאֵין דּוֹחִין נֶפֶשׁ מִפְּנֵי נֶפֶשׁ, וְזֶה הוּא טִבְעוֹ שֶׁלָּעוֹלָם.

אֶחָד הָרוֹדֵף אַחַר חֲבֵרוֹ לְהָרְגוֹ, אוֹ רוֹדֵף אַחַר נַעֲרָה מְאֹרָסָה לְאָנְסָהּ--שֶׁנֶּאֱמָר "כִּי כַּאֲשֶׁר יָקוּם אִישׁ עַל-רֵעֵהוּ, וּרְצָחוֹ נֶפֶשׁ--כֵּן, הַדָּבָר הַזֶּה" .
וַהֲרֵי הוּא אוֹמֵר "צָעֲקָה, הַנַּעֲרָה הַמְּאֹרָשָׂה, וְאֵין מוֹשִׁיעַ, לָהּ" ; הַא יֵשׁ לָהּ מוֹשִׁיעַ--מוֹשִׁיעָהּ בְּכָל דָּבָר שְׁהוּא יָכוֹל לְהוֹשִׁיעָהּ, וְאַפִלּוּ בַּהֲרִיגַת הָרוֹדֵף.

וְהוּא הַדִּין לִשְׁאָר כָּל הָעֲרָיוֹת, חוּץ מִן הַבְּהֵמָה; אֲבָל הַזָּכוּר, מַצִּילִין אוֹתוֹ בְּנֶפֶשׁ הָרוֹדֵף כִּשְׁאָר עֲרָיוֹת.
אֲבָל הָרוֹדֵף אַחַר הַבְּהֵמָה לְרִבְעָהּ, אוֹ שֶׁרָדַף לַעֲשׂוֹת מְלָאכָה בַּשַּׁבָּת, אוֹ לַעֲבֹד עֲבוֹדָה זָרָה--אַף עַל פִּי שֶׁהַשַּׁבָּת וַעֲבוֹדָה זָרָה עִיקָרֵי הַדָּת--אֵין מְמִיתִין אוֹתוֹ עַד שֶׁיַּעֲשֶׂה, וִיבִיאוּהוּ לְבֵית דִּין, וִידִינוּהוּ, וְיָמוּת.

רָדַף אַחַר עֶרְוָה, וּתְפָסָהּ וְשָׁכַב וְהֶעֱרָה--אַף עַל פִּי שֶׁלֹּא גָמַר בִּיאָתוֹ, אֵין מְמִיתִין אוֹתוֹ עַד עָמְדוֹ בַּדִּין.
רָדַף אַחַר עֶרְוָה, וְהָיוּ אֲחֵרִים רוֹדְפִין אַחֲרָיו לְהַצִּילָהּ, וְאָמְרָה לָהֶם הַנִּיחוּהוּ, כְּדֵי שֶׁלֹּא יַהַרְגֵנִי--אֵין שׁוּמְעִין לָהּ, אֵלָא מַבְהִילִין אוֹתוֹ וּמוֹנְעִין אוֹתוֹ מִלִּבְעֹל בְּאֵבָרָיו; וְאִם אֵינָן יְכוּלִין לְמָנְעוֹ בְּאֵבָרָיו, אַפִלּוּ בְּנַפְשׁוֹ כְּמוֹ שֶׁבֵּאַרְנוּ.

כָּל הַיָּכוֹל לְהַצִּיל בְּאֵבֶר מֵאֵבָרָיו, וְלֹא טָרַח בְּכָּךְ, אֵלָא הִצִּיל בְּנַפְשׁוֹ שֶׁלָּרוֹדֵף, וַהֲרָגוֹ--הֲרֵי זֶה שׁוֹפֵךְ דָּמִים, וְחַיָּב מִיתָה; אֲבָל אֵין בֵּית דִּין מְמִיתִין אוֹתוֹ.

כָּל הַיָּכוֹל לְהַצִּיל, וְלֹא הִצִּיל--עוֹבֵר עַל "לֹא תַעֲמֹד עַל-דַּם רֵעֶךָ" .
וְכֵן הָרוֹאֶה אֶת חֲבֵרוֹ טוֹבֵעַ בַּיָּם, אוֹ לִסְטִים בָּאִים עָלָיו, אוֹ חַיָּה רָעָה בָּאָה עָלָיו, וְיָכוֹל לְהַצִּילוֹ הוּא בְּעַצְמוֹ, אוֹ שֶׁיִּשְׂכֹּר אֲחֵרִים לְהַצִּילוֹ, וְלֹא הִצִּיל, אוֹ שֶׁשָּׁמַע גּוֹיִים אוֹ מוֹסְרִים מְחַשְּׁבִים עָלָיו רָעָה אוֹ טוֹמְנִין לוֹ פַּח, וְלֹא גִּלָּה אֹזֶן חֲבֵרוֹ וְהוֹדִיעוֹ, אוֹ שֶׁיָּדַע בְּגוֹי אוֹ בְּאַנָּס שְׁהוּא קוֹבֵל עַל חֲבֵרוֹ, וְיָכוֹל לְפַיְּסוֹ בִּגְלַל חֲבֵרוֹ וּלְהָסִיר מַה בְּלִבּוֹ וְלֹא פִיְּסוֹ, וְכָל כַּיּוֹצֶא בִּדְבָרִים אֵלּוּ--הָעוֹשֶׂה אוֹתָם עוֹבֵר עַל "לֹא תַעֲמֹד עַל-דַּם רֵעֶךָ".

הָרוֹאֶה רוֹדֵף אַחַר חֲבֵרוֹ לְהָרְגוֹ, אוֹ אַחַר עֶרְוָה לְבָעֳלָהּ, וְיָכוֹל לְהַצִּיל, וְלֹא הִצִּיל--הֲרֵי זֶה בִּטַּל מִצְוַת עֲשֵׂה, שְׁהִיא "וְקַצֹּתָה, אֶת-כַּפָּה" ; וְעָבַר עַל שְׁנֵי לָאוִין, עַל "לֹא תָחוֹס, עֵינֶךָ" וְעַל "לֹא תַעֲמֹד עַל-דַּם רֵעֶךָ" .
אַף עַל פִּי שְׁאֵין לוֹקִין עַל לָאוִין אֵלּוּ, מִפְּנֵי שְׁאֵין בָּהֶן מַעֲשֶׂה, חֲמוּרִים הֶם: שֶׁכָּל הַמְּאַבֵּד נֶפֶשׁ אַחַת מִיִּשְׂרָאֵל, כְּאִלּוּ אִבַּד כָּל הָעוֹלָם כֻּלּוֹ; וְכָל הַמְּקַיֵּם נֶפֶשׁ אַחַת מִיִּשְׂרָאֵל, כְּאִלּוּ קִיַּם כָּל הָעוֹלָם כֻּלּוֹ.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק ב 
כָּל הַהוֹרֵג חֲבֵרוֹ בְּיָדוֹ, כְּגוֹן שֶׁהִכָּהוּ בְּסַיִף אוֹ בְּאֶבֶן הַמְּמִיתָה, אוֹ שֶׁחֲנָקוֹ עַד שֶׁמֵּת, אוֹ שְׂרָפוֹ בָּאֵשׁ--הוֹאִיל וַהֲרָגוֹ מִכָּל מָקוֹם, הוּא בְּעַצְמוֹ--הֲרֵי זֶה נֶהְרָג בְּבֵית דִּין.

אֲבָל הַשּׂוֹכֵר הוֹרֵג לַהְרֹג אֶת חֲבֵרוֹ, אוֹ שֶׁשָּׁלַח עֲבָדָיו וַהֲרָגוּהוּ, אוֹ שֶׁכָּפַת חֲבֵרוֹ וְהִנִּיחוֹ לִפְנֵי הָאֲרִי וְכַיּוֹצֶא בּוֹ וַהֲרָגַתּוּ הַחַיָּה, וְכֵן הַהוֹרֵג אֶת עַצְמוֹ--כָּל אֶחָד מֵאֵלּוּ שׁוֹפֵךְ דָּמִים הוּא, וַעֲווֹן הֲרִיגָה בְּיָדוֹ; וְחַיָּב מִיתָה לַשָּׁמַיִם, וְאֵין בָּהֶן מִיתַת בֵּית דִּין.

וּמְנַיִן שֶׁכֵּן הוּא הַדִּין: שֶׁהֲרֵי הוּא אוֹמֵר "שֹׁפֵךְ דַּם הָאָדָם, בָּאָדָם דָּמוֹ יִשָּׁפֵךְ" , זֶה הַהוֹרֵג בְּעַצְמוֹ שֶׁלֹּא עַל יְדֵי שָׁלִיחַ.
"וְאַךְ אֶת-דִּמְכֶם לְנַפְשֹׁתֵיכֶם אֶדְרֹשׁ" , זֶה הַהוֹרֵג עַצְמוֹ; "מִיַּד כָּל-חַיָּה אֶדְרְשֶׁנּוּ" , זֶה הַמּוֹסֵר חֲבֵרוֹ לִפְנֵי חַיָּה לְטָרְפוֹ; "מִיַּד הָאָדָם, מִיַּד אִישׁ אָחִיו--אֶדְרֹשׁ, אֶת-נֶפֶשׁ הָאָדָם" , זֶה הַשּׂוֹכֵר אֲחֵרִים לַהְרֹג אֶת חֲבֵרוֹ.
וּבַפֵּרוּשׁ נֶאֱמָר בִּשְׁלָשְׁתָּן לְשׁוֹן דְּרִישָׁה, הֲרֵי דִּינָם מָסוּר לַשָּׁמַיִם.

וּבְכָל אֵלּוּ הָרַצְחָנִים וְכַיּוֹצֶא בָּהֶן שְׁאֵינָן מְחֻיָּבִים מִיתַת בֵּית דִּין--אִם רָצָה מֶלֶךְ יִשְׂרָאֵל לְהָרְגָם בְּדִין הַמַּלְכוּת וְתַקָּנַת הָעוֹלָם, הָרְשׁוּת בְּיָדוֹ.
וְכֵן אִם רָאוּ בֵּית דִּין לַהְרֹג אוֹתָן בְּהוֹרָאַת שָׁעָה--אִם הָיְתָה הַשָּׁעָה צְרִיכָה לְכָּךְ, הֲרֵי יֵשׁ לָהֶם רְשׁוּת כְּפִי מַה שֶׁיִּרְאוּ.

הֲרֵי שֶׁלֹּא הֲרָגָם הַמֶּלֶךְ, וְלֹא הָיְתָה הַשָּׁעָה צְרִיכָה לְחַזַּק הַדָּבָר--הֲרֵי בֵּית דִּין חַיָּבִין מִכָּל מָקוֹם לְהַכּוֹתָם מַכָּה רַבָּה הַקְּרוֹבָה לְמִיתָה, וְלֶאֱסֹר אוֹתָן בְּמָצוֹר וּבְמָצוֹק שָׁנִים רַבּוֹת, וּלְצַעֲרָן בְּכָל מִינֵי צַעַר: כְּדֵי לְהַפְחִיד וּלְאַיַּם עַל שְׁאָר הָרְשָׁעִים, שֶׁלֹּא יִהְיֶה לָהֶם הַדָּבָר לְפוּקָה וּלְמִכְשׁוֹל לֵבָב, וְיֹאמַר הֲרֵינִי מְסַבֵּב לַהְרֹג אוֹיְבִי כְּדֶרֶךְ שֶׁעָשָׂה פְּלוֹנִי, וְאִפָּטֵר.

אֶחָד הַהוֹרֵג אֶת הַגָּדוֹל אוֹ אֶת הַקָּטָן בֶּן יוֹמוֹ, בֵּין זָכָר בֵּין נְקֵבָה--הֲרֵי זֶה נֶהְרָג עָלָיו, אִם הָרַג בְּזָדוֹן; אוֹ גּוֹלֶה, אִם הָרַג בִּשְׁגָגָה: וְהוּא, שֶׁכָּלוּ לוֹ חֳדָשָׁיו; אֲבָל אִם נֻלַּד לְפָחוּת מִתִּשְׁעָה חֳדָשִׁים--הֲרֵי הוּא כְּנֵפֶל עַד שֶׁיִּשְׁהֶה שְׁלוֹשִׁים יוֹם, וְהַהוֹרְגוֹ בְּתוֹךְ שְׁלוֹשִׁים יוֹם אֵינוּ נֶהְרָג עָלָיו.

אֶחָד הַהוֹרֵג אֶת הַבָּרִיא, אוֹ אֶת הַחוֹלֶה הַנּוֹטֶה לָמוּת.
וְאַפִלּוּ הָרַג אֶת הַגּוֹסֵס, נֶהְרָג עָלָיו; וְאִם הָיָה גּוֹסֵס בִּידֵי אָדָם, כְּגוֹן שֶׁהִכּוּהוּ עַד שֶׁנָּטָה לָמוּת וַהֲרֵי הוּא גּוֹסֵס--הַהוֹרְגוֹ, אֵין בֵּית דִּין מְמִיתִין אוֹתוֹ.

הַהוֹרֵג אֶת הַטְּרֵפָה--אַף עַל פִּי שֶׁאוֹכֵל וְשׁוֹתֶה וּמְהַלֵּךְ בַּשּׁוּק, הֲרֵי זֶה פָּטוּר מִדִּינֵי אָדָם.
וְכָל אָדָם בְּחֶזְקַת שָׁלֵם הוּא, וְהַהוֹרְגוֹ נֶהְרָג--עַד שֶׁיִּוָּדַע בַּוַּדַּאי שֶׁזֶּה טְרֵפָה, וְיֹאמְרוּ הָרוֹפְאִים שֶׁמַּכָּה זוֹ אֵין לָהּ תְּעָלָה בְּאָדָם זֶה, וּבָהּ יָמוּת, אִם לֹא יְמִיתֶנּוּ דָּבָר אַחֵר.

אָדָם טְרֵפָה שֶׁהָרַג אֶת הַנֶּפֶשׁ--נֶהְרָג, שֶׁנֶּאֱמָר "וּבִעַרְתָּ הָרָע, מִקִּרְבֶּךָ" : וְהוּא, שֶׁיַּהְרֹג בִּפְנֵי בֵּית דִּין.
אֲבָל בִּפְנֵי עֵדִים, פָּטוּר: שֶׁמֶּא יוּזְמוּ הָעֵדִים; וְאִם הוּזְמוּ אֵינָן נֶהְרָגִין, שֶׁהֲרֵי לֹא זָמְמוּ לַהְרֹג אֵלָא טְרֵפָה, וְכָל עֵדוּת שְׁאֵינָהּ רְאוּיָה לַהֲזָמָה, אֵינָהּ עֵדוּת בְּדִינֵי נְפָשׁוֹת.

אֶחָד הַהוֹרֵג אֶת יִשְׂרָאֵל, אוֹ הַהוֹרֵג עֶבֶד כְּנַעֲנִי--הֲרֵי זֶה נֶהְרָג עָלָיו; וְאִם הָרַג בִּשְׁגָגָה, גּוֹלֶה.
יִשְׂרָאֵל שֶׁהָרַג גֵּר תּוֹשָׁב--אֵינוּ נֶהְרָג עָלָיו בְּבֵית דִּין, שֶׁנֶּאֱמָר "וְכִי-יָזִד אִישׁ עַל-רֵעֵהוּ" ; וְאֵין צָרִיךְ לוֹמַר שְׁאֵינוּ נֶהְרָג עַל הַגּוֹי.
וְאֶחָד הַהוֹרֵג אֶת עֶבֶד אֲחֵרִים אוֹ הַהוֹרֵג עַבְדּוֹ--הֲרֵי זֶה נֶהְרָג עָלָיו, שֶׁהָעֶבֶד כְּבָר קִבַּל עָלָיו מִצְווֹת וְנוֹסַף עַל נַחֲלַת ה'.

 מַה בֵּין עַבְדּוֹ לְעֶבֶד אֲחֵרִים: שֶׁעַבְדּוֹ, יֵשׁ לוֹ רְשׁוּת לְהַכּוֹתוֹ.
לְפִיכָּךְ אִם הִכָּה עַבְדּוֹ הַכָּיָה שֶׁיֵּשׁ בָּהּ כְּדֵי לְהָמִית, וְנָטָה לָמוּת, וְעָמַד עֶשְׂרִים וְאַרְבַּע שָׁעוֹת, וְאַחַר כָּךְ מֵת--אֵינוּ נֶהְרָג עָלָיו, אַף עַל פִּי שֶׁמֵּת מֵחֲמַת הַמַּכָּה: שֶׁנֶּאֱמָר "לֹא יֻקַּם, כִּי כַסְפּוֹ הוּא" .
וּמַה הוּא "יוֹם אוֹ יוֹמַיִם" --יוֹם שְׁהוּא כְּיוֹמַיִם, שְׁהוּא מֵעֵת לָעֵת.

 אֲבָל הַמַּכֶּה עֶבֶד שְׁאֵינוּ שֶׁלּוֹ--אַפִלּוּ מֵת לְאַחַר כַּמָּה יָמִים מֵחֲמַת הַמַּכָּה--הוֹאִיל וְהִכָּהוּ כְּדֵי לְהָמִית, הֲרֵי זֶה נֶהְרָג עָלָיו כִּשְׁאָר בְּנֵי חוֹרִין.

 יֵרָאֶה לִי, שֶׁהַמַּכֶּה אֶת עַבְדּוֹ בְּסַכִּין וְסַיִף אוֹ בְּאֶבֶן וְאֶגְרוֹף וְכַיּוֹצֶא בָּהֶן, וַאֲמָדוּהוּ לְמִיתָה, וּמֵת--אֵינוּ בְּדִין "יוֹם אוֹ יוֹמַיִם" ; וְאַפִלּוּ מֵת לְאַחַר שָׁנָה, נֶהְרָג עָלָיו.
לְכָּךְ נֶאֱמָר "בַּשֵּׁבֶט" --שֶׁלֹּא נָתְנָה לוֹ תּוֹרָה רְשׁוּת לְהַכּוֹתוֹ אֵלָא בְּשֵׁבֶט וּרְצוּעָה וְכַיּוֹצֶא בָּהֶן, לֹא הַכָּיַת רְצִיחָה.

 הַמּוֹכֵר אֶת עַבְדּוֹ, וּפָסַק עִמּוֹ שֶׁיְּשַׁמְּשֶׁנּוּ שְׁלוֹשִׁים יוֹם, וְהִכָּהוּ אֶחָד מֵהֶן בְּתוֹךְ הַשְּׁלוֹשִׁים יוֹם, וֶהֱמִיתוֹ--הֲרֵי זֶה נֶהְרָג עָלָיו, וְאֵינוּ בְּדִין "יוֹם אוֹ יוֹמַיִם" : הָרִאשׁוֹן, לְפִי שְׁאֵינוּ "כַּסְפּוֹ" הַמְּיֻחָד לוֹ; וְהַשֵּׁנִי, לְפִי שֶׁעֲדַיִן אֵינוּ תַּחְתָּיו.

 וְכֵן מִי שֶׁחֶצְיוֹ עֶבֶד וְחֶצְיוֹ בֶּן חוֹרִין.
וְעֶבֶד שֶׁלִּשְׁנֵי שֻׁתָּפִין--אֵינוּ בְּדִין "יוֹם אוֹ יוֹמַיִם" , שֶׁהֲרֵי אֵינוּ לְאֶחָד מֵהֶן "כַּסְפּוֹ" הַמְּיֻחָד לוֹ; וּלְפִיכָּךְ נֶהְרָג עָלָיו כִּשְׁאָר הָעָם.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק ג 
הַמַּכֶּה אֶת חֲבֵרוֹ בְּזָדוֹן בְּאֶבֶן אוֹ בְּעֵץ, וֶהֱמִיתוֹ--אוֹמְדִין דָּבָר שֶׁהִכָּהוּ בּוֹ, וּמְקוֹם שֶׁהִכָּהוּ עָלָיו, אִם רָאוּי אוֹתוֹ חֵפֶץ לְהָמִית בְּאֵבֶר זֶה, אוֹ אֵינוּ רָאוּי: שֶׁנֶּאֱמָר "בְּאֶבֶן יָד אֲשֶׁר-יָמוּת בָּהּ הִכָּהוּ ...
אוֹ בִּכְלִי עֵץ-יָד אֲשֶׁר-יָמוּת בּוֹ הִכָּהוּ" , עַד שֶׁיִּהְיֶה בּוֹ כְּדֵי לְהָמִית.
וְאֵינוּ דּוֹמֶה מַכֵּהוּ עַל לִבּוֹ לְמַכֵּהוּ עַל יְרֵכוֹ; הוֹאִיל וְנֶאֱמָר "אֲשֶׁר-יָמוּת בָּהּ" , מִכָּאן שֶׁאוֹמְדִין מְקוֹם הַמַּכָּה.

כְּשֵׁם שֶׁאוֹמְדִין הַחֵפֶץ שֶׁהִכָּה בּוֹ וּמְקוֹם הַמַּכָּה, כָּךְ אוֹמְדִין כּוֹחַ הַהַכָּיָה--שֶׁנֶּאֱמָר "בְּאֶבֶן יָד" , מִכָּאן שֶׁמְּשַׁעֲרִין אֶת הַיָּד: אֵינוּ דּוֹמֶה זוֹרֵק אֶבֶן בַּחֲבֵרוֹ בְּרִחוּק שְׁתֵּי אַמּוֹת לְזוֹרֵק בּוֹ בְּרִחוּק עֶשֶׂר, שֶׁבְּרִחוּק עֶשֶׂר יִהְיֶה כּוֹחָהּ יָתֵר; וְאֵינוּ דּוֹמֶה זוֹרֵק בְּרִחוּק עֶשֶׂר לְזוֹרֵק בְּרִחוּק מֵאָה אַמָּה, שֶׁבְּרִחוּק הַמָּקוֹם בְּיוֹתֵר יִתְמַעַט כּוֹחַ הַהַכָּיָה.

וְכֵן מְשַׁעֲרִין הַמַּכָּה עַצְמָהּ; וּמְשַׁעֲרִין כּוֹחַ הַהוֹרֵג, וְכוֹחַ הַנֶּהְרָג--אִם הוּא גָּדוֹל אוֹ קָטָן, אוֹ חָזָק אוֹ חַלָּשׁ, אוֹ בָּרִיא אוֹ חוֹלֶה, וְכֵן כָּל כַּיּוֹצֶא בְּזֶה: שֶׁנֶּאֱמָר "אֲשֶׁר-יָמוּת בָּהּ" --מִיתָתוֹ שֶׁלְּזֶה, מְשַׁעֲרִין כָּל סִבּוֹתֶיהָ.

כְּלִי בַּרְזֶל, לֹא נָתְנָה לוֹ תּוֹרָה שֵׁעוּר--שֶׁנֶּאֱמָר "וְאִם-בִּכְלִי בַרְזֶל הִכָּהוּ וַיָּמֹת, רֹצֵחַ הוּא" , וְאַפִלּוּ בְּמַחַט: וְהוּא, שֶׁיִּהְיֶה לוֹ חֹד כְּמוֹ מַחַט אוֹ שְׁפוּד אוֹ סַכִּין וְכַיּוֹצֶא בָּהֶן; אֲבָל אִם הִכָּהוּ בְּעֶשֶׁת שֶׁלְּבַרְזֶל וְכַיּוֹצֶא בָּהּ, אוֹמְדִין אוֹתָהּ כְּמוֹ שֶׁאוֹמְדִין הָאֶבֶן אוֹ הָעֵץ.

הַמַּכֶּה אֶת חֲבֵרוֹ בְּלֹא כְּלִי וֶהֱמִיתוֹ, כְּגוֹן שֶׁהִכָּהוּ בְּיָדוֹ אוֹ בְּרַגְלוֹ אוֹ נְגָפוֹ בְּרֹאשׁוֹ וֶהֱמִיתוֹ--מְשַׁעֲרִין כּוֹחַ הַמַּכֶּה, וְכוֹחַ הַנֶּהְרָג, וּמְקוֹם הַמַּכָּה: אֵינוּ דּוֹמֶה דּוֹחֵף חֲבֵרוֹ בְּאֶצְבָּעוֹ, לְבוֹעֵט בּוֹ בְּרַגְלוֹ בְּכָל כּוֹחוֹ; וְאֵינוּ דּוֹמֶה מַכֵּהוּ עַל לִבּוֹ, לְמַכֵּהוּ עַל מָתְנָיו; וְאֵינוּ דּוֹמֶה חַלָּשׁ הַמַּכֶּה אֶת הַבָּרִיא הֶחָזָק, לְבָרִיא חָזָק הַמַּכֶּה חַלָּשׁ אוֹ חוֹלֶה.

וּמְנַיִן שֶׁמְּשַׁעֲרִין בְּכָל אֵלּוּ, שֶׁנֶּאֱמָר "אוֹ בְאֵיבָה הִכָּהוּ בְיָדוֹ, וַיָּמֹת--מוֹת-יוּמַת הַמַּכֶּה" : אַף עַל פִּי שֶׁנֶּאֱמָר "בְּיָדוֹ", הִצְרִיךְ הַכָּתוּב לִהְיוֹת הַהַכָּיָה "בְּאֵיבָה"--מִכְּלָל שֶׁמְּשַׁעֲרִין אֶת כּוֹחַ הַהַכָּיָה.

וְכֵן הַדּוֹחֵף אֶת חֲבֵרוֹ מֵרֹאשׁ הַגָּג, וְנָפַל וּמֵת--מְשַׁעֲרִין גֹּבַהּ הַמָּקוֹם שֶׁהִפִּילוֹ מֵעָלָיו, וְכוֹחַ הַנִּדְחָף: שְׁאֵינוּ דּוֹמֶה בֶּן יוֹמוֹ שֶׁנָּפַל לְגָדוֹל שֶׁנָּפַל.
וּמְנַיִן שֶׁמְּשַׁעֲרִין גֹּבַהּ הַמָּקוֹם, שֶׁנֶּאֱמָר "וְאִם-בְּשִׂנְאָה, יֶהְדֳּפֶנּוּ" .
וְיֵרָאֶה לִי שֶׁכָּל מָקוֹם שְׁאֵין בְּגָבְהוֹ עֲשָׂרָה טְפָחִים--אֵין בּוֹ כְּדֵי לְהָמִית, כְּדֶרֶךְ שֶׁאָמְרוּ בַּבּוֹר לְעִנְיַן בְּהֵמָה.

אֶחָד הַמַּכֶּה אֶת חֲבֵרוֹ בְּאֶבֶן אוֹ בְּעֵץ, אוֹ שֶׁהִכָּהוּ בְּגוּשׁ שֶׁלַּאֲדָמָה אוֹ בְּגוּשׁ שֶׁלְּמֶלַח וְגָפְרִית, אוֹ בְּסַל מָלֵא עָפָר אוֹ צְרוֹרוֹת, וְאַפִלּוּ בְּפֶלַח שֶׁלִּדְבֵלָה: שֶׁנֶּאֱמָר "אֲשֶׁר-יָמוּת בָּהּ" --כָּל שְׁהוּא רָאוּי לְהָמִית, וְהַכֹּבֶד הוּא שֶׁמֵּמִית.

הַדּוֹחֵף אֶת חֲבֵרוֹ לְתוֹךְ הַמַּיִם אוֹ לְתוֹךְ הָאֵשׁ, אוֹמְדִין אוֹתוֹ--אִם יָכוֹל לַעֲלוֹת מִשָּׁם, פָּטוּר מִמִּיתַת בֵּית דִּין; וְאִם אֵינוּ יָכוֹל לַעֲלוֹת, חַיָּב.
וְכֵן אִם כָּבַשׁ עָלָיו בְּתוֹךְ הַיָּם אוֹ בְּתוֹךְ הָאֵשׁ, עַד שֶׁלֹּא נִשְׁאַר בּוֹ כּוֹחַ לַעֲלוֹת וּמֵת--חַיָּב, אַף עַל פִּי שְׁאֵינוּ הוּא הַדּוֹחֵף בַּתְּחִלָּה.

וְהוּא הַדִּין לְמַנִּיחַ יָדוֹ עַל פִּי חֲבֵרוֹ וְחֻטְמוֹ עַד שֶׁהִנִּיחוֹ מְפַרְפֵּר וְאֵינוּ יָכוֹל לִחְיוֹת, אוֹ שֶׁכְּפָתוֹ וְהִנִּיחוֹ בַּצִּנָּה אוֹ בַּחַמָּה עַד שֶׁמֵּת, אוֹ שֶׁבָּנָה עָלָיו מָקוֹם עַד שֶׁמָּנַע מִמֶּנּוּ הָרוּחַ, אוֹ שֶׁהִכְנִיסוֹ לִמְעָרָה וּבַיִת וְעִשַּׁן עָלָיו עַד שֶׁמֵּת, אוֹ שֶׁהִכְנִיסוֹ לְבַיִת שֶׁלְּשַׁיִשׁ וְהִדְלִיק עָלָיו נֵר עַד שֶׁהֱמִיתוֹ הַהֶבֶל--בְּכָל אֵלּוּ נֶהְרָג עָלָיו, שֶׁזֶּה כְּמִי שֶׁחֲנָקוֹ בְּיָדוֹ.

 אֲבָל הַכּוֹפֵת אֶת חֲבֵרוֹ וְהִנִּיחוֹ בָּרָעָב עַד שֶׁמֵּת, אוֹ שֶׁכְּפָתוֹ וְהִנִּיחוֹ בִּמְקוֹם שֶׁסּוֹף הַצִּנָּה אוֹ הַחַמָּה לָבוֹא לְשָׁם, וּבָאָה וֶהֱמִיתַתּוּ, אוֹ שֶׁכָּפָה עָלָיו גִּגִּית, אוֹ שֶׁפָּרַע עָלָיו אֶת הַמַּעְזֵבָה, אוֹ שֶׁהִשִּׁיךְ בּוֹ אֶת הַנָּחָשׁ, וְאֵין צָרִיךְ לוֹמַר אִם שִׁסָּה בּוֹ כֶּלֶב אוֹ נָחָשׁ--בְּכָל אֵלּוּ אֵין בֵּית דִּין מְמִיתִין אוֹתוֹ, וַהֲרֵי הוּא רוֹצֵחַ; וְדוֹרֵשׁ דָּמִים, דּוֹרֵשׁ מִמֶּנּוּ דָּם.

 וְכֵן הַדּוֹחֵף חֲבֵרוֹ לְבוֹר, וְהָיָה שָׁם סֻלָּם בַּבּוֹר שֶׁיָּכוֹל לַעֲלוֹת עָלָיו, אוֹ שֶׁזָּרַק בּוֹ חֵץ, וְהָיָה תָּרִיס בְּיָדוֹ לְהָגֵן עָלָיו, וּבָא אַחֵר וְסִלַּק אֶת הַסֻּלָּם וְהֵסִיר אֶת הַתָּרִיס--שְׁנֵיהֶן אֵינָן נֶהְרָגִין בְּבֵית דִּין.
אַפִלּוּ הָיָה הַדּוֹחֵף עַצְמוֹ, הוּא שֶׁחָזַר וְסִלַּק אֶת הַסֻּלָּם--פָּטוּר מִמִּיתַת בֵּית דִּין; וְנִדְרָשׁ מִמֶּנּוּ דָּם.

 הַזּוֹרֵק צְרוֹר בְּכוֹתָל, וְחָזְרָה הָאֶבֶן לַאֲחוֹרֶיהָ וְהָרְגָה--חַיָּב מִיתַת בֵּית דִּין, שֶׁמִּכּוֹחוֹ הִיא בָּאָה.
וְכָל אֵלּוּ שֶׁמְּשַׂחֲקִין בְּכַדּוּר שֶׁהִתְרוּ בָּהֶן וְהָרְגוּ--בְּתוֹךְ אַרְבַּע אַמּוֹת, פְּטוּרִין; חוּץ לְאַרְבַּע אַמּוֹת, אַפִלּוּ לְסוֹף מֵאָה אַמָּה--חַיָּבִין: וְהוּא, שֶׁיֵּשׁ בָּהּ כְּדֵי לְהָמִית כְּמוֹ שֶׁבֵּאַרְנוּ.
זָרַק אֶבֶן לְמַעְלָה, וְהָלְכָה לַצְּדָדִין וְהָרְגָה--חַיָּב.

הַכּוֹפֵת אֶת חֲבֵרוֹ, וְהִנִּיחוּ בִּמְקוֹם שְׁאֵינוּ יָכוֹל לִבְרֹחַ, וְהֵצִיף עָלָיו מַיִם, וּמֵת--הֲרֵי זֶה נֶהְרָג עָלָיו: וְהוּא, שֶׁיָּמוּת מִכּוֹחַ רִאשׁוֹן הַבָּא מִמַּעֲשָׂיו.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק ד 
הַמִּתְכַּוֵּן לַהְרֹג אֶת זֶה, וְהָרַג אֶת זֶה--פָּטוּר מִמִּיתַת בֵּית דִּין, וּמִן הַתַּשְׁלוּמִין; וּמִן הַגָּלוּת, לְפִי שְׁאֵין עָרֵי מִקְלָט קוֹלְטוֹת אוֹתוֹ כְּמוֹ שֶׁיִּתְבָּאַר.
לְפִיכָּךְ הַזּוֹרֵק אֶבֶן לְתוֹךְ עֵדָה מִיִּשְׂרָאֵל, וְהָרַג אֶחָד מֵהֶן--פָּטוּר מִמִּיתַת בֵּית דִּין.

נִתְכַּוַּן לְהַכּוֹת חֲבֵרוֹ עַל מָתְנָיו, וְלֹא הָיָה בַּכְּלִי כְּדֵי לְהָמִית עַל מָתְנָיו, וְהָלְכָה לָהּ הָאֶבֶן עַל לִבּוֹ, וְהָיָה בָּהּ כְּדֵי לְהָמִית עַל לִבּוֹ, וּמֵת, אוֹ שֶׁנִּתְכַּוַּן לְהַכּוֹתוֹ עַל לִבּוֹ, וְהָיָה בָּהּ כְּדֵי לְהָמִית עַל לִבּוֹ, וְהָלְכָה לָהּ עַל מָתְנָיו, וְלֹא הָיָה בָּהּ כְּדֵי לְהָמִית עַל מָתְנָיו, וּמֵת--פָּטוּר מִמִּיתַת בֵּית דִּין; וְאֵינוּ גּוֹלֶה, שְׁאֵין הַהוֹרֵג בְּכַוָּנָה גּוֹלֶה.

אֲבָל אִם נִתְכַּוַּן לְהַכּוֹתוֹ עַל מָתְנָיו, וְהָיָה בָּהּ כְּדֵי לְהָמִית עַל מָתְנָיו, וְהָלְכָה לָהּ עַל לִבּוֹ, וּמֵת--הֲרֵי זֶה נֶהְרָג.
וְכֵן כָּל כַּיּוֹצֶא בְּזֶה.

 הַמַּכֶּה אֶת חֲבֵרוֹ בְּאֶבֶן אוֹ בְּאֶגְרוֹף וְכַיּוֹצֶא בָּהֶן, אוֹמְדִין אוֹתוֹ: אִם אֲמָדוּהוּ לְחיִּים, נוֹתֵן חֲמִשָּׁה דְּבָרִים וְנִפְטָר; וְאַפִלּוּ חָלָה הַמֻּכֶּה, וְהִכְבִּיד וּמֵת מֵחֲמַת הַמַּכָּה--הֲרֵי זֶה פָּטוּר.

וְאִם אֲמָדוּהוּ לְמִיתָה--אוֹסְרִין אֶת הַמַּכֶּה בְּבֵית הַסֹּהַר מִיָּד, וּמַמְתִּינִים לְזֶה; אִם מֵת, יֵהָרֵג הַמַּכֶּה.
וְאִם הֵקַל, וְנִתְרַפֵּא רְפוּאָה שְׁלֵמָה, וְהָלַךְ בַּשּׁוּק עַל רַגְלָיו כִּשְׁאָר הַבְּרִיאִים--מְשַׁלֵּם הַמַּכֶּה חֲמִשָּׁה דְּבָרִים, וְנִפְטָר.

 זֶה שֶׁנֶּאֱמָר בַּתּוֹרָה "עַל-מִשְׁעַנְתּוֹ" --אֵינוּ שֶׁיְּהַלַּךְ וְהוּא נִשְׁעָן עַל הַמַּטֶּה אוֹ עַל אַחֵר, שֶׁאַפִלּוּ הַנּוֹטֶה לָמוּת יָכוֹל לְהַלַּךְ עַל הַמִּשְׁעֶנֶת; לֹא נֶאֱמָר "מִשְׁעַנְתּוֹ" אֵלָא שֶׁיִּהְיֶה מְהַלֵּךְ עַל מִשְׁעֶנֶת כּוֹחוֹ, וְלֹא יִהְיֶה צָרִיךְ כּוֹחַ אַחֵר לְהִשָּׁעֵן עָלָיו.

 אֲמָדוּהוּ לְמִיתָה, וְהֵקַל מִמַּה שֶׁהָיָה, וּלְאַחַר מִכָּאן הִכְבִּיד וּמֵת--הֲרֵי זֶה נֶהְרָג; וְאֵין אוֹמְדִין אוֹתוֹ אֹמֶד שֵׁנִי כְּשֶׁהֵקַל, שֶׁרַגְלַיִם לַדָּבָר.

 הִכּוּהוּ עֲשָׂרָה בְּנֵי אָדָם בְּעֶשֶׂר מַקְלוֹת, וּמֵת--בֵּין שֶׁהִכּוּהוּ בְּזֶה אַחַר זֶה בֵּין שֶׁהִכּוּהוּ כְּאַחַת, כֻּלָּן פְּטוּרִין מִמִּיתַת בֵּית דִּין: שֶׁנֶּאֱמָר "כָּל-נֶפֶשׁ אָדָם" , עַד שֶׁיִּהְיֶה אֶחָד שֶׁהָרַג כָּל הַנֶּפֶשׁ.
וְהוּא הַדִּין לִדְחָפוּהוּ שְׁנַיִם אוֹ שֶׁכְּבָשׁוּהוּ שְׁנַיִם לְתוֹךְ הַמַּיִם, אוֹ שֶׁהָיוּ רַבִּים יוֹשְׁבִים וְיָצָא חֵץ מִבֵּינֵיהֶן וְהָרַג--כֻּלָּן פְּטוּרִין.

 זָרְקוּ בּוֹ עֲשָׂרָה אֶבֶן זֶה אַחַר זֶה, וְכָל אַחַת מֵהֶן אֵין בָּהּ כְּדֵי לְהָמִית, וְזָרַק אֶחָד אֶבֶן בָּאַחֲרוֹנָה, וְיֵשׁ בָּהּ כְּדֵי לְהָמִית וּמֵת--הֲרֵי זֶה הָאַחֲרוֹן נֶהְרָג עָלָיו.

רוֹצֵחַ שֶׁנִּגְמַר דִּינוֹ, וְנִתְעָרַב בַּאֲחֵרִים, וְלֹא נוֹדַע מִי הוּא מֵהֶן--כֻּלָּן פְּטוּרִין.
וְרוֹצֵחַ שֶׁלֹּא נִגְמַר דִּינוֹ, שֶׁנִּתְעָרַב בְּרוֹצְחִים אֲחֵרִים שֶׁנִּגְמַר דִּינָן--כֻּלָּן פְּטוּרִין מִן הַמִּיתָה, שְׁאֵין גּוֹמְרִין דִּינוֹ שֶׁלָּאָדָם אֵלָא בְּפָנָיו; וְאוֹסְרִין אֶת כֻּלָּן.

 הַהוֹרֵג נְפָשׁוֹת, וְלֹא הָיוּ שְׁנֵי הָעֵדִים רוֹאִין אוֹתוֹ כְּאַחַת, אֵלָא רָאָהוּ הָאֶחָד אַחַר הָאֶחָד, אוֹ שֶׁהָרַג בִּפְנֵי שְׁנֵי עֵדִים בְּלֹא הַתְרָאָה, אוֹ שֶׁהֻכְחֲשׁוּ הָעֵדִים בַּבְּדִיקוֹת וְלֹא הֻכְחֲשׁוּ בַּחֲקִירוֹת--כָּל אֵלּוּ הָרַצְחָנִין, כּוֹנְסִין אוֹתָן לַכִּיפָה וּמַאֲכִילִין אוֹתָן לֶחֶם צָר וּמַיִם לַחַץ עַד שֶׁיֵּצְרוּ מְעֵיהֶן; וְאַחַר כָּךְ מַאֲכִילִים אוֹתָן שְׂעוֹרִים, עַד שֶׁכְּרֵסָם נִבְקַעַת מִכֹּבֶד הַחֹלִי.

 וְאֵין עוֹשִׂין דָּבָר זֶה לִשְׁאָר מְחֻיְּבֵי מִיתוֹת בֵּית דִּין--אֵלָא אִם נִתְחַיַּב מִיתָה, מְמִיתִין אוֹתוֹ; וְאִם אֵינוּ חַיָּב מִיתָה, פּוֹטְרִין אוֹתוֹ: שֶׁאַף עַל פִּי שֶׁיֵּשׁ עֲווֹנוֹת חֲמוּרִין מִשְּׁפִיכוּת דָּמִים, אֵין בָּהֶן הַשְׁחָתַת יִשּׁוּבוֹ שֶׁלָּעוֹלָם כִּשְׁפִיכוּת דָּמִים.
אַפִלּוּ עֲבוֹדָה זָרָה, וְאֵין צָרִיךְ לוֹמַר עֲרָיוֹת אוֹ חִלּוּל שַׁבָּת--אֵינָן כִּשְׁפִיכוּת דָּמִים: שֶׁאֵלּוּ הָעֲווֹנוֹת הֶן מֵעֲבֵרוֹת שֶׁבֵּין אָדָם לְהַקָּדוֹשׁ בָּרוּךְ הוּא, אֲבָל שְׁפִיכוּת דָּמִים מֵעֲבֵרוֹת שֶׁבֵּינוֹ לְבֵין חֲבֵרוֹ.
וְכָל מִי שֶׁיֵּשׁ בְּיָדוֹ עָווֹן זֶה, הֲרֵי הוּא רָשָׁע גָּמוּר; וְאֵין כָּל הַמִּצְווֹת שֶׁעָשָׂה כָּל יָמָיו שְׁקוּלִין כְּנֶגֶד עָווֹן זֶה, וְלֹא יַצִּילוּ אוֹתוֹ מִן הַדִּין--שֶׁנֶּאֱמָר "אָדָם, עָשֻׁק בְּדַם-נָפֶשׁ ..." .

צֵא וּלְמַד מֵאַחְאָב עוֹבֵד עֲבוֹדָה זָרָה, שֶׁהֲרֵי נֶאֱמָר בּוֹ "רַק, לֹא-הָיָה כְאַחְאָב" ; וּכְשֶׁנִּסְדְרוּ עֲווֹנוֹתָיו וְזָכִיּוֹתָיו לִפְנֵי אֱלֹהֵי הָרוּחוֹת, לֹא נִמְצָא לוֹ עָווֹן שֶׁחִיְּבוֹ כְּלָיָה וְלֹא הָיָה שָׁם דָּבָר אַחֵר שֶׁשָּׁקוּל כְּנֶגְדוֹ אֵלָא דְּמֵי נָבוֹת: שֶׁנֶּאֱמָר "וַתֵּצֵא הָרוּחַ, וַתַּעֲמֹד לִפְנֵי ה'" , זוֹ רוּחַ נָבוֹת; וְנֶאֱמָר לָהּ "תְּפַתֶּה וְגַם-תּוּכָל" .
וַהֲרֵי הוּא הָרָשָׁע לֹא הָרַג בְּיָדוֹ, אֵלָא סִבַּב; קַל וְחֹמֶר לַהוֹרֵג בְּיָדוֹ.

 הַמִּינִים, וְהֶם עוֹבְדֵי עֲבוֹדָה זָרָה מִיִּשְׂרָאֵל, אוֹ הָעוֹשֶׂה עֲבֵרוֹת לְהַכְעִיס, אַפִלּוּ אָכַל נְבֵלָה אוֹ לָבַשׁ שַׁעַטְנֵז לְהַכְעִיס, הֲרֵי זֶה מִין, וְהָאֲפֵיקוֹרוֹסִין, וְהֶן שֶׁכּוֹפְרִין בַּתּוֹרָה וּבַנְּבוּאָה מִיִּשְׂרָאֵל--מִצְוָה לְהָרְגָן: אִם יֵשׁ בְּיָדוֹ כּוֹחַ לְהָרְגָן בְּסַיִף בְּפַרְהֶסְיָה, הוֹרֵג; וְאִם לָאו, יָבוֹא עֲלֵיהֶן בַּעֲלִילוֹת עַד שֶׁיְּסַבַּב הֲרִיגָתָן.

כֵּיצַד: רָאָה אֶחָד מֵהֶן שֶׁנָּפַל לִבְאֵר, וְהַסֻּלָּם בַּבְּאֵר--קוֹדֵם וּמְסַלֵּק הַסֻּלָּם, וְאוֹמֵר לוֹ הֲרֵינִי טָרוּד לְהוֹרִיד בְּנִי מִן הַגָּג וְאַחְזִירֶנּוּ לָךְ.
וְכַיּוֹצֶא בִּדְבָרִים אֵלּוּ.

 אֲבָל הַגּוֹיִים שְׁאֵין בֵּינֵינוּ וּבֵינֵיהֶם מִלְחָמָה, וְרוֹעֵי בְּהֵמָה דַּקָּה מִיִּשְׂרָאֵל וְכַיּוֹצֶא בָּהֶן--אֵין מְסַבְּבִים לָהֶן הַמִּיתָה.
וְאָסוּר לְהַצִּילָן; אִם נָטוּ לָמוּת, כְּגוֹן שֶׁרָאָה אֶחָד מֵהֶן שֶׁנָּפַל לַיָּם--אֵינוּ מַעֲלֵהוּ: שֶׁנֶּאֱמָר "לֹא תַעֲמֹד עַל-דַּם רֵעֶךָ" , וְאֵין זֶה רֵעֶךָ.

 בַּמֶּה דְּבָרִים אֲמוּרִים, בְּיִשְׂרָאֵל בַּעַל עֲבֵרוֹת הָעוֹמֵד בְּרִשְׁעוֹ וְשׁוֹנֶה בּוֹ תָּמִיד, כְּגוֹן הָרוֹעִים בְּהֵמָה דַּקָּה שֶׁפָּקְרוּ בְּגָזֵל, וְהֶם הוֹלְכִים בְּאִוַּלְתָּן.
אֲבָל יִשְׂרָאֵל בַּעַל עֲבֵרוֹת שְׁאֵינוּ עוֹמֵד בְּרִשְׁעוֹ תָּמִיד, אֵלָא עוֹשֶׂה עֲבֵרוֹת לַהֲנָיַת עַצְמוֹ, כְּגוֹן אוֹכֵל נְבֵלוֹת לְתֵאָבוֹן--מִצְוָה לְהַצִּילוֹ, וְאָסוּר לַעֲמֹד עַל דָּמוֹ.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק ה 
כָּל הַהוֹרֵג בִּשְׁגָגָה--גּוֹלֶה מִמְּדִינָה שֶׁהָרַג בָּהּ לְעָרֵי מִקְלָט, וּמִצְוַת עֲשֵׂה לְהַגְלוֹתוֹ: שֶׁנֶּאֱמָר "וְיָשַׁב בָּהּ, עַד-מוֹת הַכֹּהֵן הַגָּדֹל" .
וְהֻזְהֲרוּ בֵּית דִּין שֶׁלֹּא לִקַּח כֹּפֶר מִן הָרוֹצֵחַ בִּשְׁגָגָה כְּדֵי לֵישֵׁב בְּעִירוֹ, שֶׁנֶּאֱמָר "וְלֹא-תִקְחוּ כֹפֶר, לָנוּס אֶל-עִיר מִקְלָטוֹ" .

אֵין הָרוֹצֵחַ בִּשְׁגָגָה גּוֹלֶה, אֵלָא אִם כֵּן מֵת הַנֶּהְרָג מִיָּד; אֲבָל אִם חָבַל בּוֹ בִּשְׁגָגָה, אַף עַל פִּי שֶׁאֲמָדוּהוּ לְמִיתָה, וְחָלָה וּמֵת--אֵינוּ גּוֹלֶה: שֶׁמֶּא הוּא קֵרַב אֶת מִיתַת עַצְמוֹ, אוֹ הָרוּחַ נִכְנְסָה בְּחַבּוּרָתוֹ וַהֲרָגַתּוּ.
אַפִלּוּ שָׁחַט בּוֹ כָּל שְׁנֵי הַסִּימָנִים, וְעָמַד מְעַט--אֵינוּ גּוֹלֶה עַל יָדוֹ.
לְפִיכָּךְ אִם לֹא פִרְכַּס כְּלָל, אוֹ שֶׁשְּׁחָטוֹ בִּמְקוֹם שְׁאֵין הָרוּחַ מְנַשֶּׁבֶת בּוֹ כְּגוֹן בַּיִת סָתוּם שֶׁלְּשַׁיִשׁ--הֲרֵי זֶה גּוֹלֶה.
וְכֵן כָּל כַּיּוֹצֶא בְּזֶה.

יִשְׂרָאֵל שֶׁהָרַג בִּשְׁגָגָה אֶת הָעֶבֶד, אוֹ אֶת גֵּר תּוֹשָׁב--גּוֹלֶה.
וְכֵן הָעֶבֶד שֶׁהָרַג בִּשְׁגָגָה אֶת יִשְׂרָאֵל, אוֹ אֶת גֵּר תּוֹשָׁב; וְכֵן גֵּר תּוֹשָׁב שֶׁהָרַג אֶת גֵּר תּוֹשָׁב, אוֹ אֶת הָעֶבֶד בִּשְׁגָגָה--גּוֹלֶה, שֶׁנֶּאֱמָר "וְהָיְתָה לִבְנֵי יִשְׂרָאֵל, וְלַגֵּר וְלַתּוֹשָׁב בְּתוֹכָם" .

גֵּר תּוֹשָׁב שֶׁהָרַג אֶת יִשְׂרָאֵל בִּשְׁגָגָה--אַף עַל פִּי שְׁהוּא שׁוֹגֵג, הֲרֵי זֶה נֶהְרָג: אָדָם מוּעָד לְעוֹלָם.
וְכֵן גֵּר תּוֹשָׁב שֶׁהָרַג גֵּר תּוֹשָׁב מִפְּנֵי שֶׁעָלָה עַל דַּעְתּוֹ שֶׁמֻּתָּר לְהָרְגוֹ, הֲרֵי זֶה קָרוֹב לְמֵזִיד; וְנֶהְרָג עָלָיו, הוֹאִיל וְנִתְכַּוַּן לְהָרְגוֹ.
וְגוֹי שֶׁהָרַג אֶת הַגּוֹי בִּשְׁגָגָה--אֵין עָרֵי מִקְלַט קוֹלְטוֹת אוֹתוֹ, שֶׁנֶּאֱמָר "וְהָיְתָה לִבְנֵי יִשְׂרָאֵל" .

הַבֵּן שֶׁהָרַג אֶת אָבִיו בִּשְׁגָגָה, גּוֹלֶה.
וְכֵן הָאָב שֶׁהָרַג אֶת בְּנוֹ בִּשְׁגָגָה, גּוֹלֶה עַל יָדוֹ: בַּמֶּה דְּבָרִים אֲמוּרִים, בְּשֶׁהֲרָגוֹ שֶׁלֹּא בְּשָׁעַת לִמּוּד, אוֹ שֶׁהָיָה מְלַמְּדוֹ אֻמָּנוּת אַחֶרֶת שְׁאֵינוּ צָרִיךְ לָהּ.
אֲבָל אִם יִסַּר אֶת בְּנוֹ כְּדֵי לְלַמְּדוֹ תּוֹרָה אוֹ חָכְמָה אוֹ אֻמָּנוּת, וּמֵת--פָּטוּר.

וְכֵן הָרָב הַמַּכֶּה אֶת תַּלְמִידוֹ, אוֹ שְׁלוּחַ בֵּית דִּין שֶׁהִכָּה אֶת בַּעַל דִּין הַנִּמְנָע מִלָּבוֹא לַדִּין, וֶהֱמִיתוֹ בִּשְׁגָגָה--פְּטוּרִין מִן הַגָּלוּת: שֶׁנֶּאֱמָר "לַחְטֹב עֵצִים" , לְדִבְרֵי הָרְשׁוּת; יָצָא הָאָב הַמַּכֶּה אֶת בְּנוֹ, וְהָרָב הָרוֹדֶה אֶת תַּלְמִידוֹ, וּשְׁלוּחַ בֵּית דִּין--שֶׁהֲרֵי שָׁגְגוּ וְהָרְגוּ, בְּשָׁעַת עֲשִׂיַּת הַמִּצְוָה.

בַּתְּחִלָּה, אֶחָד שׁוֹגֵג וְאֶחָד מֵזִיד, מַקְדִּימִין לְעָרֵי מִקְלָט; וּבֵית דִּין שֶׁלְּאוֹתָהּ הָעִיר שֶׁהָרַג בָּהּ שׁוֹלְחִין וּמְבִיאִין אוֹתוֹ מִשָּׁם, וְדָנִין אוֹתוֹ--שֶׁנֶּאֱמָר "וְשָׁלְחוּ זִקְנֵי עִירוֹ, וְלָקְחוּ אֹתוֹ מִשָּׁם" .
מִי שֶׁנִּתְחַיַּב מִיתָה--מְמִיתִין אוֹתוֹ, שֶׁנֶּאֱמָר "וְנָתְנוּ אֹתוֹ, בְּיַד גֹּאֵל הַדָּם" ; מִי שֶׁנִּפְטָר--פּוֹטְרִים אוֹתוֹ, שֶׁנֶּאֱמָר "וְהִצִּילוּ הָעֵדָה אֶת-הָרֹצֵחַ, מִיַּד גֹּאֵל הַדָּם" ; מִי שֶׁנִּתְחַיַּב גָּלוּת--מַחְזִירִין אוֹתוֹ לִמְקוֹמוֹ, שֶׁנֶּאֱמָר "וְהֵשִׁיבוּ אֹתוֹ הָעֵדָה, אֶל-עִיר מִקְלָטוֹ" .

כְּשֶׁמְּשִׁיבִין אוֹתוֹ, מוֹסְרִין לוֹ שְׁנֵי תַּלְמִידֵי חֲכָמִים: שֶׁמֶּא יַהַרְגֶנּוּ גּוֹאֵל הַדָּם בַּדֶּרֶךְ; וְאוֹמְרִין לָהֶם אַל תִּנְהֲגוּ בּוֹ מִנְהַג שׁוֹפְכֵי דָּמִים, בְּשׁוֹגֵג בָּא מַעֲשֶׂה לְיָדוֹ.

רוֹצֵחַ בִּשְׁגָגָה שֶׁהֲרָגוֹ גּוֹאֵל הַדָּם חוּץ לִתְחוּם עִיר מִקְלָטוֹ--פָּטוּר, שֶׁנֶּאֱמָר "וְלוֹ, אֵין מִשְׁפַּט-מָוֶת" .
אֶחָד הַהוֹרְגוֹ בַּדֶּרֶךְ קֹדֶם שֶׁיִּכָּנֵס לְעִיר מִקְלָטוֹ, אוֹ שֶׁהֲרָגוֹ בַּחֲזִירָתוֹ עִם הַשְּׁנַיִם שֶׁשּׁוֹמְרִין אוֹתוֹ.
נִכְנַס לְעִיר מִקְלָטוֹ, וְיָצָא חוּץ לִתְחוּמָהּ בְּזָדוֹן--הֲרֵי זֶה הִתִּיר עַצְמוֹ לְמִיתָה, וּרְשׁוּת לְגוֹאֵל הַדָּם לְהָרְגוֹ; וְאִם הֲרָגוֹ כָּל אָדָם--אֵין חַיָּבִין עָלָיו, שֶׁנֶּאֱמָר "אֵין לוֹ, דָּם" .

 יָצָא חוּץ לִתְחוּם עִיר מִקְלָטוֹ בִּשְׁגָגָה--כָּל הַהוֹרְגוֹ, בֵּין גּוֹאֵל הַדָּם בֵּין שְׁאָר אָדָם--גּוֹלֶה עַל יָדוֹ; הֲרָגוֹ בְּתוֹךְ תְּחוּם עִיר מִקְלָטוֹ, אַפִלּוּ גּוֹאֵל הַדָּם--הֲרֵי זֶה נֶהְרָג עָלָיו.

 הַמִּזְבֵּחַ קוֹלֵט--שֶׁהֲרֵי נֶאֱמָר בְּהוֹרֵג בְּזָדוֹן "מֵעִם מִזְבְּחִי, תִּקָּחֶנּוּ לָמוּת" , מִכְּלָל שֶׁהַהוֹרֵג בִּשְׁגָגָה אֵינוּ נֶהְרָג בַּמִּזְבֵּחַ.
לְפִיכָּךְ הַהוֹרֵג בִּשְׁגָגָה, וּקְלָטוֹ מִזְבֵּחַ, וַהֲרָגוֹ שָׁם גּוֹאֵל הַדָּם--הֲרֵי זֶה נֶהְרָג עָלָיו, כְּמוֹ שֶׁהֲרָגוֹ בְּתוֹךְ עִיר מִקְלָטוֹ.

 אֵין קוֹלֵט אֵלָא גַּגּוֹ שֶׁלְּמִזְבַּח בֵּית הָעוֹלָמִים בִּלְבָד; וְאֵינוּ קוֹלֵט אֵלָא כּוֹהֵן, וַעֲבוֹדָה בְּיָדוֹ.
אֲבָל זָר, אוֹ כּוֹהֵן שְׁאֵינוּ עוֹבֵד עֲבוֹדָה בְּשָׁעָה שֶׁנֶּהְרָג, אוֹ שֶׁהָיָה עוֹבֵד וְלֹא הָיָה עַל גַּגּוֹ אֵלָא סָמוּךְ לַמִּזְבֵּחַ, אוֹ אוֹחֵז בְּקַרְנוֹתָיו--אֵינוּ נִקְלָט.
וְכָל מִי שֶׁקְּלָטוֹ הַמִּזְבֵּחַ, אֵין מַנִּיחִין אוֹתוֹ שָׁם; אֵלָא מוֹסְרִין לוֹ שׁוֹמְרִין, וּמַגְלִין אוֹתוֹ לְעָרֵי מִקְלָט.

בַּמֶּה דְּבָרִים אֲמוּרִים, בִּמְחֻיָּב גָּלוּת.
אֲבָל מִי שֶׁפָּחַד מִן הַמֶּלֶךְ שֶׁלֹּא יַהַרְגֶנּוּ בְּדִין הַמַּלְכוּת, אוֹ מִבֵּית דִּין שֶׁלֹּא יַהַרְגוּהוּ בְּהוֹרָאַת שָׁעָה, וּבָרַח לַמִּזְבֵּחַ וְנִסְמַךְ לוֹ, וְאַפִלּוּ הָיָה זָר--הֲרֵי זֶה נִצּוֹל; וְאֵין לוֹקְחִין אוֹתוֹ מֵעַל הַמִּזְבֵּחַ לָמוּת לְעוֹלָם, אֵלָא אִם כֵּן נִתְחַיַּב מִיתַת בֵּית דִּין בְּעֵדוּת גְּמוּרָה וְהַתְרָאָה, כִּשְׁאָר כָּל הֲרוּגֵי בֵּית דִּין תָּמִיד.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק ו 
שְׁלוֹשָׁה הֶם הַהוֹרְגִים בְּלֹא כַּוָּנָה: יֵשׁ הוֹרֵג בִּשְׁגָגָה וְהַעְלָמָה גְּמוּרָה, וְזֶה הוּא שֶׁנֶּאֱמָר בּוֹ "וַאֲשֶׁר לֹא צָדָה, וְהָאֱלֹהִים אִנָּה לְיָדוֹ" .
וְדִינוֹ שֶׁיִּגְלֶה לְעָרֵי מִקְלָט, וְיִנָּצֵל כְּמוֹ שֶׁבֵּאַרְנוּ.

 וְיֵשׁ הוֹרֵג בִּשְׁגָגָה, וְתִהְיֶה הַשְּׁגָגָה קְרוֹבָה לְאֹנֶס; וְהוּא שֶׁיֵּארַע בְּמִיתַת זֶה מְאֹרַע פֶּלֶא, שְׁאֵינוּ מָצוּי בְּרֹב מְאֹרָעוֹת בְּנֵי אָדָם.
וְדִינוֹ שְׁהוּא פָּטוּר מִן הַגָּלוּת; וְאִם הֲרָגוֹ גּוֹאֵל הַדָּם, נֶהְרָג עָלָיו.

 וְיֵשׁ הוֹרֵג בִּשְׁגָגָה, וְתִהְיֶה הַשְּׁגָגָה קְרוֹבָה לְזָדוֹן; וְהוּא שֶׁיִּהְיֶה בַּדָּבָר כְּמוֹ פְּשִׁיעָה, אוֹ שֶׁהָיָה לוֹ לְהִזָּהֵר וְלֹא נִזְהַר.
וְדִינוֹ שְׁאֵינוּ גּוֹלֶה: מִפְּנֵי שֶׁעֲווֹנוֹ חָמוּר, אֵין גָּלוּת מְכַפֶּרֶת לוֹ; וְאֵין עָרֵי מִקְלַט קוֹלְטוֹת אוֹתוֹ, שְׁאֵינָן קוֹלְטוֹת אֵלָא הַמְּחֻיָּב גָּלוּת בִּלְבָד.

לְפִיכָּךְ אִם מְצָאוֹ גּוֹאֵל הַדָּם בְּכָל מָקוֹם, וַהֲרָגוֹ--פָּטוּר.
וּמַה יַעֲשֶׂה זֶה, יֵשֵׁב וְיִשְׁמֹר עַצְמוֹ מִגּוֹאֵל הַדָּם.
וְכֵן כָּל הָרַצְחָנִים שֶׁהָרְגוּ בְּעֵד אֶחָד, אוֹ בְּלֹא הַתְרָאָה, וְכַיּוֹצֶא בָּהֶן--אִם הֲרָגָן גּוֹאֵל הַדָּם, אֵין לָהֶם דָּמִים: לֹא יִהְיוּ אֵלּוּ חֲמוּרִים מֵהַהוֹרֵג בְּלֹא כַּוָּנָה.

 כֵּיצַד: הַזּוֹרֵק אֶבֶן לִרְשׁוּת הָרַבִּים וְהָרַג, אוֹ הַסּוֹתֵר כּוֹתָלוֹ לִרְשׁוּת הָרַבִּים וְנָפְלָה אֶבֶן וְהֵמִיתָה--בֵּין שֶׁסְּתָרוֹ בַּיּוֹם, בֵּין שֶׁסְּתָרוֹ בַּלַּיְלָה--הֲרֵי זֶה קָרוֹב לְמֵזִיד, וְאֵינוּ נִקְלָט: מִפְּנֵי שֶׁזּוֹ פְּשִׁיעוּת הִיא, שֶׁהֲרֵי הָיָה לוֹ לְעַיַּן וְאַחַר כָּךְ יִזְרֹק אוֹ יִסְתֹּר.

 סְתָרוֹ לָאַשְׁפָּה בַּלַּיְלָה--אִם הָרַבִּים מְצוּיִין בָּהּ--הֲרֵי זֶה קָרוֹב לְמֵזִיד, וְאֵינוּ נִקְלָט; וְאִם אֵין הָרַבִּים מְצוּיִין בָּהּ כְּלָל--הֲרֵי זֶה קָרוֹב לְאֹנֶס, וּפָטוּר מִן הַגָּלוּת.
הָיְתָה הָאַשְׁפָּה עֲשׂוּיָה לְהִפָּנוֹת בָּהּ בַּלַּיְלָה, וְאֵינָהּ עֲשׂוּיָה לְהִפָּנוֹת בָּהּ בַּיּוֹם, וְנִקְרָה אָדָם וְיָשַׁב שָׁם, וְנָפְלָה עָלָיו אֶבֶן בְּשָׁעַת סְתִירָה וּמֵת--הֲרֵי זֶה גּוֹלֶה.

וְאִם אַחַר שֶׁנָּפְלָה הָאֶבֶן, בָּא זֶה וְיָשַׁב שָׁם וְנָפְלָה עָלָיו וּמֵת--הֲרֵי זֶה פָּטוּר מִן הַגָּלוּת.
וְכֵן הַזּוֹרֵק אֶת הָאֶבֶן, וְאַחַר שֶׁיָּצַאת מִיָּדוֹ הוֹצִיא הַלָּה אֶת רֹאשׁוֹ וְקִבְּלָהּ וּמֵת--פָּטוּר מִן הַגָּלוּת: שֶׁנֶּאֱמָר "וּמָצָא אֶת-רֵעֵהוּ" , פְּרָט לַמַּמְצִיא עַצְמוֹ.

 הַשּׂוֹנֵא שֶׁהָרַג בִּשְׁגָגָה--אֵינוּ נִקְלָט, שֶׁנֶּאֱמָר "וְהוּא לֹא-אוֹיֵב לוֹ" : חֶזְקָתוֹ שְׁהוּא קָרוֹב לְמֵזִיד.
וְאֵיזֶה הוּא שׂוֹנֵא, זֶה שֶׁלֹּא דִבַּר עִמּוֹ שְׁלוֹשָׁה יָמִים מִפְּנֵי הָאֵיבָה; וְכֵן אִם נִכְנַס לְקֶרֶן זָוִית וֶהֱמִיתוֹ שָׁם בִּשְׁגָגָה, אוֹ שֶׁדְּחָפוֹ בְּגוּפוֹ, אוֹ שֶׁנִּתְכַּוַּן לִזְרֹק שְׁתַּיִם וְזָרַק אַרְבַּע, אוֹ שֶׁעָלָה עַל דַּעְתּוֹ שֶׁמֻּתָּר לַהְרֹג, אוֹ שֶׁנִּתְכַּוַּן לַהְרֹג אֶת זֶה וְהָרַג אֶת זֶה, אַפִלּוּ נִתְכַּוַּן לַהְרֹג גּוֹי אוֹ בְּהֵמָה וְנִמְצְאוּ יִשְׂרָאֵל--הֲרֵי כָּל אֵלּוּ קְרוֹבִין לְמֵזִיד, וְאֵינָן נִקְלָטִין.

 הַנִּכְנָס לַחֲצַר בַּעַל הַבַּיִת שֶׁלֹּא בִּרְשׁוּת, וַהֲרָגוֹ בַּעַל הַבַּיִת בִּשְׁגָגָה--פָּטוּר מִן הַגָּלוּת: שֶׁנֶּאֱמָר "וַאֲשֶׁר יָבֹא אֶת-רֵעֵהוּ בַיַּעַר" --מַה יַעַר שֶׁיֵּשׁ רְשׁוּת לַנֶּהְרָג לְהִכָּנֵס לְשָׁם, אַף כָּל כַּיּוֹצֶא בּוֹ.
לְפִיכָּךְ הַנִּכְנָס לְחָנוּת הַנַּגָּר שֶׁלֹּא בִּרְשׁוּת, וְנִתְּזָה בְּקַעַת, וְטָפְחָה לוֹ עַל פָּנָיו, וּמֵת--פָּטוּר מִגָּלוּת; וְאִם נִכְנַס בִּרְשׁוּת, הֲרֵי זֶה גּוֹלֶה.

 מִי שֶׁהָיָה דּוֹלֶה אֶת הֶחָבִית לְהַעֲלוֹתָהּ לַגָּג, וְנִפְסַק הַחֶבֶל וְנָפְלָה עַל חֲבֵרוֹ וַהֲרָגַתְהוּ, אוֹ שֶׁהָיָה עוֹלֶה בְּסֻלָּם, וְנָפַל עַל חֲבֵרוֹ וַהֲרָגוֹ--פָּטוּר מִן הַגָּלוּת: שֶׁזֶּה כְּמוֹ אָנוּס הוּא, שְׁאֵין זֶה דָּבָר הַקָּרוֹב לִהְיוֹת בְּרֹב הָעִתִּים אֵלָא כְּמוֹ פֶּלֶא הוּא.

אֲבָל אִם הָיָה מְשַׁלְשֵׁל אֶת הֶחָבִית, וְנָפְלָה עַל חֲבֵרוֹ וַהֲרָגַתְהוּ, הָיָה יוֹרֵד בְּסֻלָּם, וְנָפַל עַל חֲבֵרוֹ וַהֲרָגוֹ, הָיָה מְעַגֵּל בְּמַעְגָּלָה, וְנָפְלָה עַל חֲבֵרוֹ וַהֲרָגַתְהוּ--גּוֹלֶה: שֶׁנֶּאֱמָר "וַיַּפֵּל עָלָיו, וַיָּמֹת" , עַד שֶׁיִּפֹּל דֶּרֶךְ נְפִילָה.
שֶׁהֲרֵי דֶּרֶךְ נְפִילָה מָצוּי בְּרֹב הָעִתִּים לְהֶזֵּק, וְדָבָר קָרוֹב הוּא לִהְיוֹת, שֶׁהֲרֵי טֶבַע הַכֹּבֶד לֵירַד לְמַטָּה בִּמְהֵרָה; הוֹאִיל וְלֹא זֵרַז עַצְמוֹ, וְתִקַּן מַעֲשָׂיו יָפֶה בְּשָׁעַת יְרִידָה--יִגְלֶה.
וְכֵן כָּל כַּיּוֹצֶא בְּזֶה.

 קַצָּב שֶׁהָיָה מְקַצֵּב וְהִגְבִּיהַּ יָדוֹ בַּקּוּפִיס לַאֲחוֹרָיו, וְהִחְזִירוֹ לְשַׁבַּר הָעֶצֶם כְּדֶרֶךְ שֶׁהַקַּצָּבִים עוֹשִׂין--כָּל שֶׁיָּמוּת בַּהוֹלָכָה, שְׁהִיא הַגְּבָּהָה מִלְּפָנָיו וִירִידָה מֵאֲחוֹרָיו--אֵינוּ גּוֹלֶה עָלָיו; וְכָל שֶׁיָּמוּת בַּהַחְזָרָה, שְׁהִיא עֲלִיָּה מֵאֲחוֹרָיו וִירִידָה לְפָנָיו--גּוֹלֶה.
זֶה הַכְּלָל: כָּל שֶׁבְּדֶרֶךְ יְרִידָתוֹ, גּוֹלֶה; שֶׁלֹּא בְּדֶרֶךְ יְרִידָתוֹ, אֵינוּ גּוֹלֶה; וְאַפִלּוּ בִּירִידָה שְׁהִיא צֹרֶךְ עֲלִיָּה, אֵינוּ גּוֹלֶה.

 כֵּיצַד: הָיָה עוֹלֶה בְּסֻלָּם, וְנִשְׁמְטָה שְׁלִיבָה מִתַּחַת רַגְלוֹ, וְנָפְלָה וְהֵמִיתָה--פָּטוּר מִן הַגָּלוּת.
וְכֵן הַמִּתְכַּוֵּן לִזְרֹק בְּצַד זֶה, וְהָלְכָה לָהּ בְּצַד אַחֵר, אוֹ שֶׁהָיְתָה אֶבֶן מֻנַּחַת לוֹ בְּחֵיקוֹ וְלֹא הִכִּיר בָּהּ מֵעוֹלָם, וְעָמַד וְנָפְלָה וְהֵמִיתָה, וְכֵן הַסּוֹמֶה שֶׁהָרַג בִּשְׁגָגָה--כָּל אֵלּוּ פְּטוּרִין מִן הַגָּלוּת, מִפְּנֵי שְׁהֶן קָרוֹב לְאֹנֶס.

 הָיְתָה אֶבֶן בְּחֵיקוֹ וְהִכִּיר בָּהּ וּשְׁכָחָהּ, וְעָמַד וְנָפְלָה וְהֵמִיתָה--גּוֹלֶה: שֶׁנֶּאֱמָר "בִּשְׁגָגָה" , מִכְּלָל שֶׁהָיְתָה לוֹ יְדִיעָה.

נִשְׁמַט הַבַּרְזֶל מִקַּתּוֹ, וְהָרַג--הֲרֵי זֶה גּוֹלֶה.
נִשְׁמַט הַבַּרְזֶל מִן הָעֵץ הַמִּתְבַּקֵּעַ--אֵינוּ גּוֹלֶה, מִפְּנֵי שְׁאֵין זֶה מִכּוֹחוֹ אֵלָא מִכּוֹחַ כּוֹחוֹ; וְנִמְצָא כְּמוֹ אֹנֶס.
וְכֵן הַזּוֹרֵק אֶבֶן לַתָּמָר לְהַפִּיל תְּמָרִים, וְנָפַל מִן הַתְּמָרִים עַל תִּינוֹק, וַהֲרָגוּהוּ--פָּטוּר, מִפְּנֵי שְׁהֶן בָּאִין מִכּוֹח כּוֹחוֹ.
וְכֵן כָּל כַּיּוֹצֶא בְּזֶה מִשְּׁאָר הַסִּבּוֹת.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק ז 
תַּלְמִיד שֶׁגָּלָה לְעָרֵי מִקְלָט, מַגְלִין רִבּוֹ עִמּוֹ: שֶׁנֶּאֱמָר "וָחָי" --עֲשֵׂה לוֹ כְּדֵי שֶׁיִּחְיֶה, וְחַיֵּי בַּעֲלֵי חָכְמָה וּמְבַקְּשֶׁיהָ בְּלֹא תַּלְמוּד כְּמִיתָה חֲשׁוּבָה.
וְכֵן הָרָב שֶׁגָּלָה, מַגְלִין יְשִׁיבָתוֹ עִמּוֹ.

עֶבֶד שֶׁגָּלָה לְעִיר מִקְלָט--אֵין רִבּוֹ חַיָּב לְזוּנוֹ, וּמַעֲשֵׂה יָדָיו לְרִבּוֹ.
אִשָּׁה שֶׁגָּלָת לְעִיר מִקְלָט, בַּעְלָהּ חַיָּב לְזוּנָהּ, וְאֵינוּ יָכוֹל לוֹמַר לָהּ שְׂאִי מַעֲשֵׂה יָדַיִךְ בִּמְזוֹנוֹתַיִךְ, אֵלָא אִם כֵּן הָיוּ מַסְפִּיקִין לָהּ.

רוֹצֵחַ שֶׁנִּגְמַר דִּינוֹ לְהַגְלוֹתוֹ, וּמֵת קֹדֶם שֶׁיִּגְלֶה--מוֹלִיכִין עַצְמוֹתָיו לְשָׁם; וְרוֹצֵחַ שֶׁמֵּת בְּעִיר מִקְלָטוֹ, קוֹבְרִין אוֹתוֹ שָׁם.
וּבְעֵת שֶׁיָּמוּת הַכּוֹהֵן הַגָּדוֹל, מוֹלִיכִין עַצְמוֹת הָרוֹצֵחַ מִשָּׁם לְקִבְרֵי אֲבוֹתָיו.

שְׁאָר הַלְּוִיִּים הַשּׁוֹכְנִים בְּעָרֵי מִקְלָט--כְּשֶׁיָּמוּת אֶחָד מֵהֶן, אֵינוּ נִקְבָּר בָּעִיר וְלֹא בְּתוֹךְ הַתְּחוּם: שֶׁנֶּאֱמָר "וּמִגְרְשֵׁיהֶם, יִהְיוּ לִבְהֶמְתָּם וְלִרְכֻשָׁם, וּלְכֹל, חַיָּתָם" --לְחַיִּים נִתְּנוּ, וְלֹא לִקְבוּרָה.

רוֹצֵחַ שֶׁהָרַג בִּשְׁגָגָה בְּעִיר מִקְלָטוֹ--גּוֹלֶה בָּהּ מִשְּׁכוּנָה לִשְׁכוּנָה, וְאֵינוּ יוֹצֶא מִן הָעִיר.
וּבֶן לֵוִי שֶׁהָרַג בִּמְדִינָתוֹ--גּוֹלֶה לִמְדִינָה אַחֶרֶת מֵעָרֵי הַלְּוִיִּים, לְפִי שֶׁכֻּלָּן קוֹלְטוֹת כְּמוֹ שֶׁיִּתְבָּאַר; וְאִם הָרַג חוּץ מֵעָרֵי הַלְּוִיִּים, וּבָרַח לְעִירוֹ--הֲרֵי זֶה קוֹלְטוֹ.

עִיר מִקְלָט שֶׁרֻבָּהּ רַצְחָנִים, אֵינָהּ קוֹלֶטֶת--שֶׁנֶּאֱמָר "וְדִבֶּר בְּאָזְנֵי זִקְנֵי הָעִיר-הַהִיא, אֶת-דְּבָרָיו" , וְלֹא שֶׁשָּׁווּ דִּבְרֵיהֶם לִדְבָרָיו.
וְכֵן עִיר שְׁאֵין בָּהּ זְקֵנִים--אֵינָהּ קוֹלֶטֶת, שֶׁנֶּאֱמָר "זִקְנֵי הָעִיר-הַהִיא".

רוֹצֵחַ שֶׁגָּלָה לְעִיר מִקְלָט, וְרָצוּ אַנְשֵׁי הָעִיר לְכַבְּדוֹ--יֹאמַר לָהֶם רוֹצֵחַ אֲנִי; אָמְרוּ לוֹ אַף עַל פִּי כֵן, מְקַבֵּל מֵהֶן.

הַגּוֹלֶה אֵינוּ יוֹצֶא מֵעִיר מִקְלָטוֹ לְעוֹלָם, וְאַפִלּוּ לִדְבַר מִצְוָה, אוֹ לְעֵדוּת בֵּין עֵדוּת מָמוֹן בֵּין עֵדוּת נְפָשׁוֹת: וְאַפִלּוּ לְהַצִּיל נֶפֶשׁ בְּעֵדוּתוֹ, אוֹ לְהַצִּיל מִיַּד הַגַּיִס, אוֹ מִיַּד הַנָּהָר, מִיַּד הַדְּלֵקָה, וּמִיַּד הַמַּפֹּלֶת.
וְאַפִלּוּ כָּל יִשְׂרָאֵל צְרִיכִין לִתְשׁוּעָתוֹ כְּיוֹאָב בֶּן צְרוּיָה, אֵינוּ יוֹצֶא מִשָּׁם לְעוֹלָם עַד שֶׁיָּמוּת הַכּוֹהֵן הַגָּדוֹל.
וְאִם יָצָא, הִתִּיר עַצְמוֹ לְמִיתָה כְּמוֹ שֶׁבֵּאַרְנוּ.

אֶחָד כּוֹהֵן גָּדוֹל הַמָּשׁוּחַ בְּשֶׁמֶן הַמִּשְׁחָה, וְאֶחָד הַמְּרֻבֶּה בִּבְגָדִים; וְאֶחָד כּוֹהֵן גְּדוֹל הָעוֹבֵד, וְאֶחָד הַכּוֹהֵן שֶׁעָבַר: כָּל אֶחָד מֵאַרְבַּעְתָּן שֶׁמֵּת, מַחְזִיר אֶת הָרוֹצֵחַ.
אֲבָל מְשׁוּחַ מִלְחָמָה אֵינוּ מַחְזִיר, מִפְּנֵי שְׁהוּא כְּכוֹהֵן הִדְיוֹט.

רוֹצֵחַ שֶׁנִּגְמַר דִּינוֹ לְגָלוּת, וְלֹא הָיָה שָׁם כּוֹהֵן גָּדוֹל, וְהַהוֹרֵג כּוֹהֵן גָּדוֹל, וְלֹא הָיָה שָׁם כּוֹהֵן גָּדוֹל אַחֵר, וְכוֹהֵן גָּדוֹל שֶׁהָרַג, וְלֹא הָיָה שָׁם כּוֹהֵן גָּדוֹל אַחֵר--הֲרֵי אֵלּוּ גּוֹלִין, וְאֵינָן יוֹצְאִין מֵעִיר מִקְלָט לְעוֹלָם.

נִגְמַר דִּינוֹ לְגָלוּת, וְאַחַר כָּךְ מֵת הַכּוֹהֵן הַגָּדוֹל קֹדֶם שֶׁיִּגְלֶה הָרוֹצֵחַ--הֲרֵי זֶה פָּטוּר מִן הַגָּלוּת.
וְאִם עַד שֶׁלֹּא נִגְמַר דִּינוֹ מֵת הַכּוֹהֵן הַגָּדוֹל, וּמִנּוּ כּוֹהֵן אַחֵר תַּחְתָּיו, וְאַחַר כָּךְ נִגְמַר דִּינוֹ--הֲרֵי זֶה חוֹזֵר בְּמִיתָתוֹ שֶׁלַּשֵּׁנִי שֶׁנִּגְמַר דִּינוֹ בְּפָנָיו.

נִגְמַר דִּינוֹ, וְנִמְצָא הַכּוֹהֵן הַגָּדוֹל בֶּן גְּרוּשָׁה אוֹ בֶּן חֲלוּצָה--בָּטְלָה כְּהֻנָּה, וּכְאִלּוּ נִגְמַר דִּינוֹ בְּלֹא כּוֹהֵן גָּדוֹל, וְאֵינוּ יוֹצֶא מִשָּׁם לְעוֹלָם.

רוֹצֵחַ שֶׁשָּׁב לְעִירוֹ אַחַר מוֹת הַכּוֹהֵן הַגָּדוֹל, הֲרֵי הוּא כִּשְׁאָר כָּל אָדָם; וְאִם הֲרָגוֹ גּוֹאֵל הַדָּם--נֶהְרָג עָלָיו, שֶׁכְּבָר נִתְכַּפַּר לוֹ בְּגָלוּתוֹ.
וְאַף עַל פִּי שֶׁנִּתְכַּפַּר לוֹ, אֵינוּ חוֹזֵר לַשְּׂרָרָה שֶׁהָיָה בָּהּ לְעוֹלָם, אֵלָא הֲרֵי הוּא מוּרָד מִגְּדֻלָּתוֹ כָּל יָמָיו, הוֹאִיל וּבָאָה תַּקְלָה זוֹ הַגְּדוֹלָה עַל יָדוֹ.

 אַף עַל פִּי שֶׁהַחוֹבֵל בְּאָבִיו בְּזָדוֹן, חַיָּב מִיתַת בֵּית דִּין כְּמוֹ הַהוֹרֵג שְׁאָר אָדָם, אִם חָבַל בְּאָבִיו אוֹ בְּאִמּוֹ בִּשְׁגָגָה, אֵינוּ חַיָּב גָּלוּת: שֶׁלֹּא חִיְּבָה תּוֹרָה גָּלוּת אֵלָא לְהוֹרֵג נֶפֶשׁ אָדָם בִּשְׁגָגָה בִּלְבָד, כְּמוֹ שֶׁבֵּאַרְנוּ.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק ח 
מִצְוַת עֲשֵׂה לְהַפְרִישׁ עָרֵי מִקְלָט, שֶׁנֶּאֱמָר "שָׁלוֹשׁ עָרִים, תַּבְדִּיל לָךְ" ; וְאֵין עָרֵי מִקְלָט נוֹהֲגוֹת אֵלָא בְּאֶרֶץ יִשְׂרָאֵל.
וְשֵׁשׁ עָרִים הָיוּ: שָׁלוֹשׁ הִבְדִּיל מֹשֶׁה רַבֵּנוּ בְּעֵבֶר הַיַּרְדֵּן, וְשָׁלוֹשׁ הִבְדִּיל יְהוֹשׁוּעַ בְּאֶרֶץ כְּנַעַן.

 אֵין אַחַת מֵעָרֵי מִקְלָט קוֹלֶטֶת, עַד שֶׁיֻּבְדְּלוּ כֻּלָּן--שֶׁנֶּאֱמָר "שֵׁשׁ-עָרֵי מִקְלָט, תִּהְיֶינָה לָכֶם" .
וְהוֹדִיעָנוּ מֹשֶׁה רַבֵּנוּ שְׁאֵין שָׁלוֹשׁ שֶׁבְּעֵבֶר הַיַּרְדֵּן קוֹלְטוֹת, עַד שֶׁיֻּבְדְּלוּ שָׁלוֹשׁ שֶׁבְּאֶרֶץ כְּנַעַן.
וְלָמָּה הִבְדִּילָן--אָמַר הוֹאִיל וּבָאָה מִצְוָה לְיָדִי, אֲקַיְּמֶנָּה.

 בִּימֵי הַמֶּלֶךְ הַמָּשִׁיחַ מוֹסִיפִין שָׁלוֹשׁ אֲחֵרוֹת עַל אֵלּוּ הַשֵּׁשׁ, שֶׁנֶּאֱמָר "וְיָסַפְתָּ לְךָ עוֹד שָׁלֹשׁ עָרִים, עַל הַשָּׁלֹשׁ הָאֵלֶּה" .
וְהֵיכָן מוֹסִיפִין אוֹתָן--בְּעָרֵי הַקֵּינִי וְהַקְּנִיזִי וְהַקַּדְמוֹנִי, שֶׁנִּכְרַת לְאַבְרָהָם אָבִינוּ עֲלֵיהֶן בְּרִית, וַעֲדַיִן לֹא נִכְבְּשׁוּ; וַעֲלֵיהֶן נֶאֱמָר בַּתּוֹרָה "וְאִם-יַרְחִיב ה' אֱלֹהֶיךָ, אֶת-גְּבֻלְךָ, כַּאֲשֶׁר נִשְׁבַּע, לַאֲבֹתֶיךָ; וְנָתַן לְךָ אֶת-כָּל-הָאָרֶץ, אֲשֶׁר דִּבֶּר לָתֵת לַאֲבֹתֶיךָ ...
וְיָסַפְתָּ לְךָ עוֹד שָׁלֹשׁ עָרִים, עַל הַשָּׁלֹשׁ הָאֵלֶּה" .

 וְחַיָּבִין בֵּית דִּין לְכַוַּן הַדְּרָכִים לְעָרֵי מִקְלָט, וּלְתַקַּן אוֹתָם וּלְהַרְחִיבָן; וּמְסִירִין מֵהֶן כָּל מִכְשׁוֹל וְכָל תַּקְלָה, וְאֵין מַנִּיחִין בַּדֶּרֶךְ לֹא תֵּל, וְלֹא גַּיְא וְלֹא נָהָר אֵלָא עוֹשִׂין עָלָיו גֶּשֶׁר כְּדֵי שֶׁלֹּא לְעַכַּב אֶת הַבּוֹרֵחַ לְשָׁם: שֶׁנֶּאֱמָר "תָּכִין לְךָ, הַדֶּרֶךְ" .
וְרֹחַב דֶּרֶךְ עָרֵי מִקְלָט, אֵין פָּחוּת מִשְּׁלוֹשִׁים וּשְׁתַּיִם אַמּוֹת.
וּמִקְלָט מִקְלָט הָיָה כָּתוּב עַל פָּרָשַׁת דְּרָכִים, כְּדֵי שֶׁיַּכִּירוּ הָרַצְחָנִים וְיִפְנוּ לְשָׁם.

 בַּחֲמִשָּׁה עָשָׂר בַּאֲדָר בְּכָל שָׁנָה, בֵּית דִּין מוֹצִיאִין שְׁלוּחִים לְתַקַּן הַדְּרָכִים; וְכָל מָקוֹם שֶׁמְּצָאוּהוּ שֶׁנִּתְקַלְקַל, מְתַקְּנִים אוֹתוֹ.
וּבֵית דִּין שֶׁנִּתְרַשְּׁלוּ בְּדָבָר זֶה, מַעֲלֶה עֲלֵיהֶן הַכָּתוּב כְּאִלּוּ שָׁפְכוּ דָּמִים.

 וְכֵן מוֹשְׁחִין בֵּין כָּל עִיר וְעִיר מֵעָרֵי מִקְלָט בִּתְחִלַּת הַפְרָשָׁתָן, עַד שֶׁיִּהְיוּ מְשֻׁלָּשׁוֹת בְּשׁוֹוֶה--שֶׁנֶּאֱמָר "תָּכִין לְךָ, הַדֶּרֶךְ, וְשִׁלַּשְׁתָּ אֶת-גְּבוּל אַרְצְךָ" .

 עָרֵי מִקְלָט--אֵין עוֹשִׂין אוֹתָן לֹא עֲיָרוֹת קְטַנּוֹת, וְלֹא כְּרָכִים גְּדוֹלִים, אֵלָא עֲיָרוֹת בֵּינוֹנִיּוֹת.
וְאֵין מוֹשִׁיבִין אוֹתָן אֵלָא בִּמְקוֹם שְׁוָקִים, וּבִמְקוֹם הַמַּיִם; וְאִם אֵין שָׁם מַיִם, מַכְנִיסִין לְתוֹכָן מַיִם.
וְאֵין מוֹשִׁיבִין אוֹתָן אֵלָא בִּמְקוֹם אַכְלוּסִין.
נִתְמַעֲטוּ אַכְלוּסֵיהֶן, מוֹסִיפִין עֲלֵיהֶן; נִתְמַעֲטוּ דִּיּוּרֵיהֶן, מַכְנִיסִין לְתוֹכָן כּוֹהֲנִים לְוִיִּים וְיִשְׂרְאֵלִיִּים.
וְאֵין פּוֹרְסִין בְּתוֹכָן מְצוּדוֹת, וְאֵין מַפְשִׁילִין בְּתוֹכָן חֲבָלִים, כְּדֵי שֶׁלֹּא תִהְיֶה רֶגֶל גּוֹאֵל הַדָּם מְצוּיָה שָׁם.

 כָּל עָרֵי הַלְּוִיִּים קוֹלְטוֹת, וְכָל אַחַת מֵהֶן עִיר מִקְלָט הִיא: שֶׁנֶּאֱמָר "וַעֲלֵיהֶם תִּתְּנוּ, אַרְבָּעִים וּשְׁתַּיִם עִיר.
כָּל-הֶעָרִים, אֲשֶׁר תִּתְּנוּ לַלְוִיִּם--אַרְבָּעִים וּשְׁמֹנֶה, עִיר" --הִקִּישָׁן הַכָּתוּב כֻּלָּן זוֹ לְזוֹ, לִקְלֹט.
וּמַה הֶפְרֵשׁ יֵשׁ בֵּין עָרֵי מִקְלָט שֶׁהֻבְדְּלוּ לְמִקְלָט, וּבֵין שְׁאָר עָרֵי הַלְּוִיִּים: שֶׁעָרֵי מִקְלָט קוֹלְטוֹת בֵּין לַדַּעַת בֵּין שֶׁלֹּא לַדַּעַת, הוֹאִיל וְנִכְנַס בָּהֶן נִקְלַט; וּשְׁאָר עָרֵי הַלְּוִיִּים, אֵין קוֹלְטוֹת אֵלָא לַדַּעַת.
וְרוֹצֵחַ הַדָּר בְּעָרֵי מִקְלָט, אֵינוּ נוֹתֵן שְׂכַר בֵּיתוֹ; וְהַדָּר בִּשְׁאָר עָרֵי הַלְּוִיִּים, נוֹתֵן שָׂכָר לְבַעַל הַבַּיִת.

 כָּל עִיר הַקּוֹלֶטֶת, תְּחוּמָהּ קוֹלֵט כָּמוֹהָ.
אִילָן שְׁהוּא עוֹמֵד בְּתוֹךְ תְּחוּם עָרֵי מִקְלָט, וְנוֹפוֹ נוֹטֶה חוּץ לַתְּחוּם--מִשֶּׁיַּגִּיעַ תַּחַת הַנּוֹף, נִקְלַט; הָיָה עוֹמֵד חוּץ לַתְּחוּם, וְנוֹפוֹ נוֹטֶה לְתוֹךְ הַתְּחוּם--מִשֶּׁיַּגִּיעַ לְעִיקָרוֹ, נִקְלַט.
וְהַהוֹרְגוֹ שָׁם, נֶהְרָג עָלָיו.
וְאַף עַל פִּי שֶׁהַתְּחוּם קוֹלֵט, אֵין הָרוֹצֵחַ דָּר בּוֹ: שֶׁנֶּאֱמָר "וְיָשַׁב בָּהּ" --"בָּהּ", וְלֹא בִּתְחוּמָהּ.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק ט 
הָרוּג שֶׁנִּמְצָא נוֹפֵל בָּאָרֶץ, וְלֹא נוֹדַע מִי הִכָּהוּ--מַנִּיחִין אוֹתוֹ בִּמְקוֹמוֹ, וְיוֹצְאִין חֲמִשָּׁה זְקֵנִים מִבֵּית דִּין הַגָּדוֹל שֶׁבִּירוּשָׁלַיִם, שֶׁנֶּאֱמָר "וְיָצְאוּ זְקֵנֶיךָ, וְשֹׁפְטֶיךָ" ; וּמוֹדְדִין מִמֶּנּוּ אֶל הֶעָרִים שֶׁסְּבִיבוֹת הֶחָלָל.
אַפִלּוּ נִמְצָא בְּצַד עִיר זוֹ, שֶׁהַדָּבָר יָדוּעַ בַּוַּדַּאי שְׁהִיא הַקְּרוֹבָה--מִצְוָה לִמְדֹּד.

אַחַר שֶׁמּוֹדְדִין, וְנוֹדְעָה הָעִיר הַקְּרוֹבָה--קוֹבְרִין אֶת הַנֶּהְרָג בִּמְקוֹמוֹ, וְחוֹזְרִין זִקְנֵי יְרוּשָׁלַיִם לִמְקוֹמָן.
וּבֵית דִּין שֶׁלְּאוֹתָהּ הָעִיר מְבִיאִין עֶגְלַת בָּקָר מִשֶּׁלְּאַנְשֵׁי אוֹתָהּ הָעִיר; וּמוֹרִידִין אוֹתָהּ אֶל נַחַל שְׁהוּא שׁוֹטֵף בְּחָזְקָה, וְזֶה הוּא "אֵיתָן" הָאָמוּר בַּתּוֹרָה.

וְעוֹרְפִין אוֹתָהּ שָׁם בַּקּוּפִיס מֵאֲחוֹרֶיהָ.
וּבֵית דִּין שֶׁלְּאוֹתָהּ הָעִיר, עִם כָּל זִקְנֵי הָעִיר אַפִלּוּ הֶם מֵאָה--הַכֹּל רוֹחֲצִין אֶת יְדֵיהֶן שָׁם, בִּמְקוֹם עֲרִיפָתָהּ שֶׁלָּעֶגְלָה.

וְאוֹמְרִים שָׁם בְּתוֹךְ הַנַּחַל בִּלְשׁוֹן הַקֹּדֶשׁ, "יָדֵינוּ, לֹא שָׁפְכוּ אֶת-הַדָּם הַזֶּה, וְעֵינֵינוּ, לֹא רָאוּ" : כְּלוֹמַר שֶׁלֹּא בָא לְיָדֵינוּ הַנֶּהְרָג הַזֶּה, וּפְטַרְנוּהוּ בְּלֹא מְזוֹנוֹת; וְלֹא רְאִינוּהוּ, וְהִנַּחְנוּהוּ בְּלֹא לְוָיָה.
וְהַכּוֹהֲנִים אוֹמְרִים בִּלְשׁוֹן הַקֹּדֶשׁ, "כַּפֵּר לְעַמְּךָ יִשְׂרָאֵל אֲשֶׁר-פָּדִיתָ, ה', וְאַל-תִּתֵּן דָּם נָקִי, בְּקֶרֶב עַמְּךָ יִשְׂרָאֵל" ; וְהוֹלְכִין לָהֶן.
וְהַקָּדוֹשׁ בָּרוּךְ הוּא מְכַפֵּר עַל הַדָּם, שֶׁנֶּאֱמָר "וְנִכַּפֵּר לָהֶם, הַדָּם" .

 כְּשֶׁמּוֹדְדִין מִן הֶחָלָל, מְדַקְדְּקִין בַּמִּדָּה, וְאֵין מְקַדְּדִין בָּהּ.
וְאֵין מוֹדְדִין אֵלָא לְעִיר שֶׁיֵּשׁ בָּהּ בֵּית דִּין שֶׁלְּעֶשְׂרִים וּשְׁלוֹשָׁה; וְאֵין מוֹדְדִין לִירוּשָׁלַיִם, שְׁאֵין יְרוּשָׁלַיִם מְבִיאָה עֶגְלָה עֲרוּפָה, לְפִי שֶׁלֹּא נִתְחַלְּקָה לַשְּׁבָטִים, וְנֶאֱמָר "בָּאֲדָמָה אֲשֶׁר ה' אֱלֹהֶיךָ נֹתֵן לְךָ לְרִשְׁתָּהּ" .

 נִמְצָא קָרוֹב לִירוּשָׁלַיִם, אוֹ לְעִיר שְׁאֵין בָּהּ בֵּית דִּין--מַנִּיחִין אוֹתָהּ, וּמוֹדְדִין אֶל שְׁאָר הָעֲיָרוֹת הַסְּמוּכוֹת לוֹ.
נִמְצָא סָמוּךְ לַסְּפָר, אוֹ לְעִיר שֶׁיֵּשׁ בָּהּ גּוֹיִים--אֵין מוֹדְדִין כָּל עִיקָר, שֶׁהֲרֵי זֶה בְּחֶזְקַת שֶׁהֲרָגוּהוּ גּוֹיִים.

 אֵין הָעִיר הַקְּרוֹבָה מְבִיאָה, אֵלָא בִּזְמָן שֶׁמִּנְיַן הָעָם שֶׁבָּהּ כְּמוֹ מִנְיַן הָעִיר הָרְחוֹקָה מִמֶּנָּה; אֲבָל אִם הָיוּ אֵלּוּ שֶׁבָּרְחוֹקָה מְרֻבִּין עַל אַנְשֵׁי הַקְּרוֹבָה מִמֶּנָּה--הוֹלְכִין אַחַר הָרֹב, וְהַמְּרֻבִּין מְבִיאִין הָעֶגְלָה: אַף עַל פִּי שֶׁהוֹלְכִין אַחַר הָרֹב מִן הַתּוֹרָה, וְהוֹלְכִין אַחַר הַקָּרוֹב--הָרֹב עוֹדֵף.

נִמְצָא הַנֶּהְרָג מְכֻוָּן בֵּין שְׁתֵּי עֲיָרוֹת, וְאַנְשֵׁי זוֹ כְּאַנְשֵׁי זוֹ בְּשׁוֹוֶה--יָבִיאוּ עֶגְלָה אַחַת בְּשֻׁתָּפוּת, וְיַתְנוּ וְיֹאמְרוּ, אִם זוֹ הִיא הַקְּרוֹבָה, הֲרֵי הִיא שֶׁלָּהֶן וְאֵלּוּ נָתְנוּ לָהֶם חֶלְקָם מַתָּנָה, וְאִם אֵלּוּ הֶם הַקְּרוֹבִים, הֲרֵי הִיא שֶׁלָּהֶן וְאֵלּוּ נָתְנוּ לָהֶן חֶלְקָם מַתָּנָה: לְפִי שְׁאֵי אִפְשָׁר לְצַמְצַם, וְאַפִלּוּ בִּידֵי אָדָם.

מֵהֵיכָן מוֹדְדִין, מֵחֻטְמוֹ.
נִמְצָא גּוּפוֹ בְּמָקוֹם אֶחָד, וְרֹאשׁוֹ בְּמָקוֹם אַחֵר--מוֹלִיכִין הַגּוּף אֵצֶל הָרֹאשׁ, וְקוֹבְרִים אוֹתוֹ בִּמְקוֹמוֹ.
וְכֵן כָּל מֵת מִצְוָה--מוֹלִיכִין גּוּפוֹ אֵצֶל רֹאשׁוֹ, וְנִקְבָּר בִּמְקוֹמוֹ.

נִמְצְאוּ מֵתִים רַבִּים זֶה בְּצַד זֶה, מוֹדְדִין מֵחֻטְמוֹ שֶׁלְּכָל אֶחָד וְאֶחָד מֵהֶן; וְאִם הָיְתָה עִיר אַחַת קְרוֹבָה לְכֻלָּם, מְבִיאָה עֶגְלָה אַחַת עַל כֻּלָּן.
נִמְצְאוּ זֶה עַל גַּבֵּי זֶה, מוֹדְדִין מִן הָעֶלְיוֹן כְּמוֹת שְׁהֶן מֻנָּחִין.

נֶאֱמָר "כִּי-יִמָּצֵא חָלָל" --לֹא חָנוּק וְלֹא מְפֻרְפָּר, שְׁאֵין זֶה נִקְרָא חָלָל.
"בָּאֲדָמָה" , לֹא טָמוּן בַּגָּל.
"נֹפֵל" , לֹא תָּלוּי בָּאִילָן.
"בַּשָּׂדֶה" , לֹא צָף עַל פְּנֵי הַמַּיִם.
"לֹא נוֹדַע, מִי הִכָּהוּ" --הַא אִם נוֹדַע, לֹא הָיוּ עוֹרְפִין; אַפִלּוּ רָאָה הַהוֹרֵג עֵד אֶחָד--אַפִלּוּ עֶבֶד, אוֹ אִשָּׁה, אוֹ פָּסוּל לְעֵדוּת בַּעֲבֵרָה--לֹא הָיוּ עוֹרְפִין.
לְפִיכָּךְ מִשֶּׁרַבּוּ הָרַצְחָנִים בַּגָּלוּי, בָּטְלָה עֶגְלָה עֲרוּפָה.

 עֵד אֶחָד אוֹמֵר רָאִיתִי אֶת הַהוֹרֵג, וְעֵד אֶחָד הִכְחִישׁוֹ וְאָמַר לוֹ לֹא רָאִיתָ--הָיוּ עוֹרְפִין.
בַּמֶּה דְּבָרִים אֲמוּרִים, בְּשֶׁבָּאוּ שְׁנֵיהֶם כְּאַחַת.
אֲבָל אִם אָמַר אֶחָד אֲנִי רָאִיתִי אֶת הַהוֹרֵג, הֲרֵי זֶה נֶאֱמָן כִּשְׁנַיִם לְעִנְיַן זֶה; וְאִם בָּא אַחַר כָּךְ עֵד אֶחָד וְהִכְחִישׁוֹ וְאָמַר לוֹ לֹא רָאִיתָ--אֵין מַשְׁגִּיחִין עַל דִּבְרֵי הָאַחֲרוֹן, וְאֵין עוֹרְפִין.

 בָּאוּ שְׁנַיִם, אַחַר שֶׁהֵעִיד הָאֶחָד וְהִכְחִישׁוּהוּ וְאָמְרוּ לוֹ לֹא רָאִיתָ--הֲרֵי הֶן כִּשְׁתֵּי עֵדִיּוֹת הַמַּכְחִישׁוֹת זוֹ אֶת זוֹ, וְעוֹרְפִין.

אִשָּׁה אוֹמֶרֶת רָאִיתִי אֶת הַהוֹרֵג, וְאִשָּׁה אַחֶרֶת מַכְחֶשֶׁת אוֹתָהּ וְאוֹמֶרֶת לָהּ לֹא רָאִית--הָיוּ עוֹרְפִין, בֵּין שֶׁבָּאוּ שְׁתֵּיהֶן כְּאַחַת בֵּין שֶׁבָּאוּ זוֹ אַחַר זוֹ.

שְׁנַיִם אוֹמְרִים רָאִינוּ, וְאֶחָד אוֹמֵר לָהֶן לֹא רְאִיתֶם--אֵין עוֹרְפִין; אֶחָד אוֹמֵר רָאִיתִי, וּשְׁנַיִם אוֹמְרִים לוֹ לֹא רָאִיתָ--הָיוּ עוֹרְפִין.
בַּמֶּה דְּבָרִים אֲמוּרִים, בְּשֶׁהָיוּ שְׁלָשְׁתָּן כְּשֵׁרִים אוֹ פְּסוּלִים.
אֲבָל אִם אָמַר עֵד אֶחָד רָאִיתִי הַהוֹרֵג, וּשְׁתֵּי נָשִׁים אוֹ שְׁנֵי פְּסוּלִים אוֹמְרִים לוֹ לֹא רָאִיתָ--אֵין עוֹרְפִין.

שְׁתֵּי נָשִׁים אוֹ שְׁנֵי פְּסוּלִים אוֹמְרִים רָאִינוּ הַהוֹרֵג, וְעֵד אֶחָד מַכְחִישָׁם וְאוֹמֵר לֹא רְאִיתֶם--עוֹרְפִים: שֶׁאַפִלּוּ מֵאָה נָשִׁים אוֹ מֵאָה פְּסוּלִים, וְעֵד אֶחָד מַכְחִישׁ כֻּלָּן--הֲרֵי אֵלּוּ כְּעֵד אֶחָד וְעֵד אֶחָד.

שָׁלוֹשׁ נָשִׁים אוֹ שְׁלוֹשָׁה פְּסוּלִים אוֹמְרִים רָאִינוּ הַהוֹרֵג, וְאַרְבַּע נָשִׁים אוֹ אַרְבָּעָה פְּסוּלִים אוֹמְרִים לֹא רְאִיתֶם--עוֹרְפִין.
זֶה הַכְּלָל--בַּפְּסוּלִין, הַלַּךְ אַחַר רֹב הַמִּנְיָן בְּכָל מָקוֹם.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק י 
אֵין דִּין עֶגְלָה עֲרוּפָה נוֹהֵג אֵלָא בְּאֶרֶץ יִשְׂרָאֵל, וְכֵן בְּעֵבֶר הַיַּרְדֵּן.
עֶגְלָה עֲרוּפָה, בַּת שְׁתֵּי שָׁנִים אוֹ פָּחוּת; אֲבָל אִם הָיְתָה בַּת שְׁתֵּי שָׁנִים וְיוֹם אֶחָד, פְּסוּלָה.
וְאֵין הַמּוּמִין פּוֹסְלִין בָּהּ; וְאַף עַל פִּי כֵן אִם הָיְתָה טְרֵפָה, פְּסוּלָה--"כַּפָּרָה" נֶאֱמָר בָּהּ כַּקֳּדָשִׁים.

 כָּל הָעֲבוֹדוֹת פּוֹסְלוֹת אֶת הָעֶגְלָה, כְּמוֹ שֶׁפּוֹסְלִין בְּפָרָה אֲדֻמָּה--שֶׁנֶּאֱמָר "אֲשֶׁר לֹא-עֻבַּד בָּהּ, אֲשֶׁר לֹא-מָשְׁכָה, בְּעֹל" .
וְלָמָּה נֶאֱמָר "עֹל" מֵאַחַר שֶׁנֶּאֱמָר "אֲשֶׁר לֹא-עֻבַּד בָּהּ" שְׁהוּא כּוֹלֵל הָעֹל עִם שְׁאָר עֲבוֹדוֹת--שֶׁהָעֹל פּוֹסֵל בֵּין בְּשָׁעַת מְלָאכָה, בֵּין שֶׁלֹּא בְּשָׁעַת מְלָאכָה: כֵּיוָן שֶׁמָּשְׁכָה בָּעֹל טֶפַח--נִפְסְלָה, אַף עַל פִּי שֶׁלֹּא חָרַשׁ בָּהּ וְלֹא עָשָׂה בָּהּ מְלָאכָה.
וּשְׁאָר עֲבוֹדוֹת, אֵינָן פּוֹסְלִין אֵלָא עַד שָׁעַת מְלָאכָה.

 כָּל מְלָאכָה שְׁהִיא לְצָרְכָּהּ, כְּגוֹן שֶׁפָּרַס טְלִיתוֹ עָלֶיהָ מִפְּנֵי הַזְּבוּבִים--אֵינוּ פּוֹסְלָהּ; וְכָל שְׁהוּא שֶׁלֹּא לְצָרְכָּהּ, כְּגוֹן שֶׁפָּרַס טְלִיתוֹ עָלֶיהָ לְנָשְׂאָהּ--פְּסוּלָה.
וְכֵן כָּל כַּיּוֹצֶא בְּזֶה, כְּמוֹ שֶׁבֵּאַרְנוּ בְּהִלְכּוֹת פָּרָה אֲדֻמָּה.

 אֵין עוֹרְפִין אֶת הָעֶגְלָה אֵלָא בַּיּוֹם, לְפִי שֶׁנֶּאֱמָר בָּהּ "כַּפָּרָה" כַּקֳּדָשִׁים; וְכָל הַיּוֹם כָּשֵׁר לַעֲרִיפַת הָעֶגְלָה.
וְאֵין עוֹרְפִין שְׁתֵּי עֲגָלוֹת כְּאַחַת, שְׁאֵין עוֹשִׂין מִצְווֹת חֲבִלּוֹת חֲבִלּוֹת.

 עֶגְלָה עֲרוּפָה אֲסוּרָה בַּהֲנָיָה, וְנִקְבֶּרֶת בִּמְקוֹם עֲרִיפָתָהּ.
וּמִשֶּׁתֵּרֵד לַנַּחַל--תֵּאָסֵר בַּהֲנָיָה, אַף עַל פִּי שֶׁעֲדַיִן לֹא נֶעֶרְפָה; וְאִם מֵתָה אוֹ נִשְׁחֲטָה אַחַר יְרִידָתָהּ--הֲרֵי זוֹ אֲסוּרָה בַּהֲנָיָה, וְתִקָּבֵר.

 נִמְצְאוּ עֵדֶיהָ זוֹמְמִין, הֲרֵי זוֹ מֻתֶּרֶת בַּהֲנָיָה.
כֵּיצַד: כְּגוֹן שֶׁאָמַר עֵד אֶחָד אֲנִי רָאִיתִי אֶת הַהוֹרֵג, וּבָאוּ שְׁנַיִם וְהִכְחִישׁוּהוּ וְאָמְרוּ לוֹ לֹא רָאִיתָ, וְהִפְרִישׁוּ אֶת הָעֶגְלָה, וְהוֹרִידוּהָ לַנַּחַל לְעָרְפָהּ עַל פִּיהֶם, וְאַחַר כָּךְ הוּזָמוּ הַשְּׁנַיִם--הֲרֵי זוֹ מֻתֶּרֶת בַּהֲנָיָה.

 נִמְצָא הַהוֹרֵג עַד שֶׁלֹּא תֵעָרֵף הָעֶגְלָה, תֵּצֵא וְתִרְעֶה בָּעֵדֶר.
נִמְצָא אַחַר שֶׁנֶּעֶרְפָה--תִּקָּבֵר בִּמְקוֹמָהּ, שֶׁעַל הַסָּפֵק בָּאָה מִתְּחִלָּתָהּ, כִּפְּרָה סְפֵקָהּ, וְהָלְכָה לָהּ.
וְאַף עַל פִּי שֶׁנִּמְצָא הָרוֹצֵחַ אַחַר עֲרִיפָתָהּ--הֲרֵי זֶה יֵהָרֵג, שֶׁנֶּאֱמָר "וְאַתָּה, תְּבַעֵר הַדָּם הַנָּקִי--מִקִּרְבֶּךָ" .

 הַנַּחַל שֶׁנֶּעֶרְפָה בּוֹ הָעֶגְלָה--אָסוּר בִּזְרִיעָה וַעֲבוֹדָה לְעוֹלָם, שֶׁנֶּאֱמָר "אֲשֶׁר לֹא-יֵעָבֵד בּוֹ, וְלֹא יִזָּרֵעַ" .
וְכָל הָעוֹבֵד שָׁם עֲבוֹדָה בְּגוּפָהּ שֶׁלַּקַּרְקָע, כְּגוֹן שֶׁחָרַשׁ אוֹ חָפַר אוֹ זָרַע אוֹ נָטַע וְכַיּוֹצֶא בְּאֵלּוּ--לוֹקֶה.

וּמֻתָּר לִסְרֹק שָׁם פִּשְׁתָּן וּלְנַקַּר שָׁם אֲבָנִים--שֶׁזֶּה כְּמִי שֶׁאָרַג שָׁם בֶּגֶד אוֹ תְּפָרוֹ, שְׁאֵינָהּ מְלָאכָה בְּגוּף הַקַּרְקָע; לְכָּךְ נֶאֱמָר "לֹא-יֵעָבֵד בּוֹ, וְלֹא יִזָּרֵעַ" --מַה זְרִיעָה בְּגוּפָהּ שֶׁלַּקַּרְקָע, אַף כָּל עֲבוֹדָה שֶׁנֶּאֶסְרָה שָׁם אֵינָהּ אֵלָא בְּגוּפָהּ שֶׁלַּקַּרְקָע.

אַנְשֵׁי עִיר קְרוֹבָה שֶׁנִּתְאַחֲרוּ וְלֹא הֵבִיאוּ עֶגְלָה עֲרוּפָה--כּוֹפִין אוֹתָן וּמְבִיאִין, וְאַפִלּוּ לְאַחַר כַּמָּה שָׁנִים: שֶׁחַיָּבֵי עֶגְלָה עֲרוּפָה שֶׁעָבַר עֲלֵיהֶן יוֹם הַכִּפּוּרִים, חַיָּבִים לְהָבִיא אַחַר יוֹם הַכִּפּוּרִים.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק יא 
מִצְוַת עֲשֵׂה לַעֲשׂוֹת אָדָם מַעֲקֵה לְגַגּוֹ, שֶׁנֶּאֱמָר "וְעָשִׂיתָ מַעֲקֶה לְגַגֶּךָ" : וְהוּא, שֶׁיִּהְיֶה בֵּית דִּירָה; אֲבָל בֵּית הָאוֹצָרוֹת וּבֵית הַבָּקָר וְכַיּוֹצֶא בָּהֶן, אֵינוּ זָקוּק לוֹ.
וְכָל בַּיִת שְׁאֵין בּוֹ אַרְבַּע אַמּוֹת עַל אַרְבַּע אַמּוֹת, פָּטוּר מִן הַמַּעֲקֶה.

בַּיִת שֶׁלִּשְׁנֵי שֻׁתָּפִין, חַיָּב בַּמַּעֲקֶה: שֶׁנֶּאֱמָר "כִּי-יִפֹּל הַנֹּפֵל מִמֶּנּוּ" , לֹא תָלָה אֵלָא בַּנּוֹפֵל.
אִם כֵּן לָמָּה נֶאֱמָר "גַּגֶּךָ" --לְמַעַט בָּתֵּי כְּנָסִיּוֹת וּבָתֵּי מִדְרָשׁוֹת, לְפִי שְׁאֵינָן עֲשׂוּיִים לְדִירָה.
הָיְתָה רְשׁוּת הָרַבִּים גְּבוֹהָה מִגַּגּוֹ, אֵינוּ זָקוּק לְמַעֲקֶה--שֶׁנֶּאֱמָר "כִּי-יִפֹּל הַנֹּפֵל מִמֶּנּוּ", לֹא לְתוֹכוֹ.

גֹּבַהּ הַמַּעֲקֶה--אֵין פָּחוּת מֵעֲשָׂרָה טְפָחִים, כְּדֵי שֶׁלֹּא יִפֹּל הַנּוֹפֵל מִמֶּנּוּ.
וְצָרִיךְ לִהְיוֹת הַמְּחִצָּה חֲזָקָה--כְּדֵי שֶׁיִּשָּׁעֵן הָאָדָם עָלֶיהָ, וְלֹא תִפֹּל.
וְכָל הַמַּנִּיחַ גַּגּוֹ בְּלֹא מַעֲקֶה, בִּטַּל מִצְוַת עֲשֵׂה; וְעָבַר עַל לֹא תַעֲשֶׂה, שֶׁנֶּאֱמָר "וְלֹא-תָשִׂים דָּמִים בְּבֵיתֶךָ" .
וְאֵין לוֹקִין עַל לָאו זֶה, מִפְּנֵי שְׁאֵין בּוֹ מַעֲשֶׂה.

אֶחָד הַגָּג וְאֶחָד כָּל דָּבָר שֶׁיֵּשׁ בּוֹ סַכָּנָה וְרָאוּי שֶׁיִּכָּשֵׁל בּוֹ אָדָם וְיָמוּת, כְּגוֹן שֶׁהָיְתָה לוֹ בְּאֵר אוֹ בּוֹר בַּחֲצֵרוֹ בֵּין שֶׁיֵּשׁ בָּהֶן מַיִם בֵּין שְׁאֵין בָּהֶן מַיִם--חַיָּב לַעֲשׂוֹת לָהֶן חֻלְיָה גְּבוֹהָה עֲשָׂרָה טְפָחִים, אוֹ לַעֲשׂוֹת לָהּ כְּסוּי כְּדֵי שֶׁלֹּא יִפֹּל בָּהּ אָדָם וְיָמוּת.

וְכֵן כָּל מִכְשׁוֹל שֶׁיֵּשׁ בּוֹ סַכָּנַת נְפָשׁוֹת--מִצְוַת עֲשֵׂה לְהָסִירוֹ וּלְהִשָּׁמֵר מִמֶּנּוּ וּלְהִזָּהֵר בַּדָּבָר יָפֶה יָפֶה, שֶׁנֶּאֱמָר "הִשָּׁמֶר לְךָ וּשְׁמֹר נַפְשְׁךָ" .
וְאִם לֹא הֵסִיר, וְהִנִּיחַ הַמִּכְשׁוֹלוֹת הַמְּבִיאִין לִידֵי סַכָּנָה--בִּטַּל מִצְוַת עֲשֵׂה, וְעָבַר עַל "לֹא-תָשִׂים דָּמִים" .

 הַרְבֵּה דְּבָרִים אָסְרוּ חֲכָמִים מִפְּנֵי שֶׁיֵּשׁ בָּהֶם סַכָּנַת נְפָשׁוֹת; וְכָל הָעוֹבֵר עֲלֵיהֶן וְאָמַר הֲרֵינִי מְסַכֵּן בְּעַצְמִי וּמַה לַאֲחֵרִים עָלַי בְּכָּךְ, אוֹ אֵינִי מַקְפִּיד עַל כָּךְ--מַכִּין אוֹתוֹ מַכַּת מַרְדּוּת.

 וְאֵלּוּ הֶן: לֹא יַנִּיחַ אָדָם פִּיו עַל הַסִּילוֹן הַמְּקַלֵּחַ מַיִם וְיִשְׁתֶּה, וְלֹא יִשְׁתֶּה בַּלַּיְלָה מִן הַנְּהָרוֹת וּמִן הָאֲגַמִּים, שֶׁמֶּא יִבְלַע עֲלוּקָה, וְהוּא אֵינוּ רוֹאֶה.
וְלֹא יִשְׁתֶּה מַיִם מְגֻלִּים--שֶׁמֶּא שָׁתָה מֵהֶן נָחָשׁ וְכַיּוֹצֶא בּוֹ מִזּוֹחֲלֵי עָפָר, וְיִשְׁתֶּה וְיָמוּת.

 וְאֵלּוּ הֶן הַמַּשְׁקִין הָאֲסוּרִין מִשּׁוֹם גִּלּוּי--הַמַּיִם, וְהַיַּיִן וְאַפִלּוּ מָזוּג, וְאַפִלּוּ הִתְחִיל לְהִשְׁתַּנּוֹת טַעְמוֹ לְחֹמֶץ, וְהֶחָלָב, וְהַדְּבַשׁ, וְהַצִּיר; אֲבָל שְׁאָר כָּל הַמַּשְׁקִין--אֵין מַקְפִּידִין עַל גִּלּוּיָן, שְׁאֵין בַּעֲלֵי אֶרֶס שׁוֹתִין מֵהֶן.
הַשּׁוּם שֶׁנִּתְרַסַּק וַאֲבַטִּיחַ שֶׁנֶּחְתַּךְ, וְנִתְגַּלָּה--אָסוּר; וְכֵן כָּל כַּיּוֹצֶא בְּזֶה.

יַיִן מְבֻשָּׁל, אֵין בּוֹ מִשּׁוֹם גִּלּוּי; וְכֵן יַיִן תּוֹסֵס, וְהוּא הַיַּיִן מִשָּׁעַת דְּרִיכָתוֹ עַד שְׁלוֹשָׁה יָמִים, וְיַיִן אוֹ מַיִם אוֹ חָלָב שֶׁהָיוּ חַמִּין, כָּל זְמָן שֶׁהַהֶבֶל עוֹלֶה מֵהֶן, וְכֵן מַשְׁקִין שֶׁהָיָה הַמַּשְׁקֶה יוֹרֵד מִלְמַעְלָה לְתוֹכָן טִפָּה אַחַר טִפָּה, וְהוּא שֶׁיִּהְיֶה טוֹרֵד וְיוֹרֵד--כָּל אֵלּוּ אֵין בָּהֶן מִשּׁוֹם גִּלּוּי: שֶׁזּוֹחֲלֵי עָפָר מִתְיָרְאִים מִבִּעְבּוּעַ הַמַּשְׁקֶה וּמִן הַהֶבֶל, וְאֵין שׁוֹתִין מִמֶּנּוּ.

 מֵי כְּבָשִׁין, וּמֵי שְׁלָקוֹת, וּמֵי תֻּרְמוֹסִין--אֵין בָּהֶן מִשּׁוֹם גִּלּוּי.
מַיִם שֶׁשָּׁרָה בָּהֶן כְּבָשִׁין וּשְׁלָקוֹת וְתֻרְמוֹסִין--אִם נִשְׁתַּנָּה טַעְמָן, אֵין בָּהֶם מִשּׁוֹם גִּלּוּי; וְאִם אֵין בָּהֶם נוֹתֵן טַעַם, אֲסוּרִין.
וְכֵן מַיִם שֶׁהֵדִיחַ בָּהֶן פְּרִישִׁים, וְדַרְמוּסְקִין לְחוֹלֶה--אֲסוּרִין מִשּׁוֹם גִּלּוּי.

 יַיִן שֶׁעֵרַב בּוֹ דְּבָרִים חַדִּין כְּפַלְפְּלִין, אוֹ דְּבָרִים מָרִים כְּאַפְסִנְתִּין עַד שֶׁנִּשְׁתַּנָּה טַעְמוֹ--אֵין בּוֹ מִשּׁוֹם גִּלּוּי; וְהוּא הַדִּין בִּשְׁאָר הַמַּשְׁקִין.

 כָּל הַמַּשְׁקִין הָאֲסוּרִין מִשּׁוֹם גִּלּוּי שֶׁנִּתְגַּלּוּ, בֵּין בַּיּוֹם בֵּין בַּלַּיְלָה--אֲסוּרִין; וְאַפִלּוּ הָיָה בְּצִדָּן אָדָם יָשֵׁן, אֵין אֵימַת יָשֵׁן עַל הַזּוֹחֲלִין.
וְכַמָּה יִשְׁהוּ וְיִהְיוּ אֲסוּרִין--כְּדֵי שֶׁיֵּצֵא הָרַחַשׁ מִתַּחַת אֹזֶן כְּלִי, וְיִשְׁתֶּה וְיַחְזֹר לִמְקוֹמוֹ.

 שֵׁעוּר הַמַּיִם שֶׁיֵּאָסְרוּ אִם נִתְגַּלּוּ, כְּדֵי שֶׁיִּהְיֶה הַסַּם נִכָּר בָּהֶן וּמַזִּיק.
אֲבָל אִם הָיוּ הַמַּיִם מְרֻבִּין כְּדֵי שֶׁתֹּאבַד בָּהֶן הַמָּרָה--הֲרֵי אֵלּוּ מֻתָּרִין, בֵּין בַּקַּרְקָעוֹת בֵּין בַּכֵּלִים.
וְכֵן הַדִּין בִּשְׁאָר הַמַּשְׁקִין.
מַעְיָן הַמּוֹשֵׁךְ כָּל שְׁהוּא, אֵין בּוֹ מִשּׁוֹם גִּלּוּי.

לְגִין מְגֻלֶּה שֶׁהִנִּיחוֹ בְּשִׁדָּה תֵּבָה וּמִגְדָּל, אוֹ בַּתִּיק שֶׁלּוֹ, אוֹ בְּבוֹר, אַפִלּוּ עָמֹק מֵאָה אַמָּה, אוֹ בְּמִגְדָּל גָּבוֹהַּ מֵאָה אַמָּה, אוֹ בִּטְרַקְלִין מְיֻפֶּה וּמְסֻיָּד--הֲרֵי זֶה אָסוּר.
בָּדַק אֶת הַתֵּבָה אוֹ אֶת הַמִּגְדָּל, וְאַחַר כָּךְ הִנִּיחוֹ בּוֹ--הֲרֵי זֶה מֻתָּר.
וְאִם הָיָה בָּהֶן נֶקֶב, אָסוּר; כַּמָּה יִהְיֶה בַּנֶּקֶב, כְּדֵי שֶׁתִּכָּנֵס בּוֹ אֶצְבָּע קְטַנָּה שֶׁלַּקָּטָן.

 חָבִית שֶׁנִּתְגַּלְּתָה--אַף עַל פִּי שֶׁשָּׁתוּ מִמֶּנָּה תִּשְׁעָה וְלֹא מֵתוּ, לֹא יִשְׁתֶּה עֲשִׂירִי: מַעֲשֶׂה הָיָה וְאָמְרוּ שֶׁשָּׁתָה עֲשִׂירִי וּמֵת, מִפְּנֵי שֶׁאֶרֶס הַנָּחָשׁ שׁוֹקֵעַ לְמַטָּה.
וְיֵשׁ סַם חֲמַת זוֹחֲלֵי עָפָר שֶׁעוֹלֶה וְצוֹפֶה לְמַעְלָה, וְיֵשׁ סַם שְׁהִיא נִתְלֵית בְּאֶמְצַע הַמַּשְׁקֶה; וּלְפִיכָּךְ הַכֹּל אָסוּר, וְאַפִלּוּ סִנְּנוֹ בְּמַסְנֶנֶת.
וְכֵן אֲבַטִּיחַ שֶׁנִּתְגַּלָּה--אַף עַל פִּי שֶׁאָכְלוּ מִמֶּנּוּ תִּשְׁעָה וְלֹא מֵתוּ, לֹא יֹאכַל עֲשִׂירִי.

 מַיִם שֶׁנִּתְגַּלּוּ--לֹא יִשְׁפְּכֵם לִרְשׁוּת הָרַבִּים, וְלֹא יְרַבַּץ בָּהֶם אֶת הַבַּיִת, וְלֹא יְגַבַּל בָּהֶן אֶת הַטִּיט, וְלֹא יִרְחֹץ בָּהֶן פָּנָיו יָדָיו וְרַגְלָיו, וְלֹא יַשְׁקֶה מֵהֶן בְּהֵמָה בֵּין בֶּהֱמַת חֲבֵרוֹ בֵּין בְּהֶמְתּוֹ; אֲבָל מַשְׁקֶה אוֹתָן לֶחָתוּל.
עִיסָה שֶׁנִּלּוֹשָׁה בְּמַיִם מְגֻלִּין, אַפִלּוּ הִיא שֶׁלַּתְּרוּמָה--תִּשָּׂרֵף; וְאַפִלּוּ נֶאֱפָת, הֲרֵי הַפַּת אֲסוּרָה.

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק יב 
בְּהֵמָה חַיָּה אוֹ עוֹף שֶׁנְּשָׁכָן נָחָשׁ וְכַיּוֹצֶא בּוֹ, אוֹ שֶׁאָכְלוּ סַם הַמֵּמִית הָאָדָם--קֹדֶם שֶׁיִּשְׁתַּנֶּה בְּגּוּפָן, הֲרֵי אֵלּוּ אֲסוּרִים מִשּׁוֹם סַכָּנַת נְפָשׁוֹת.
לְפִיכָּךְ בְּהֵמָה חַיָּה אוֹ עוֹף שֶׁנִּמְצְאוּ חֲתוּכֵי רַגְלַיִם--אַף עַל פִּי שְׁהֶן מֻתָּרִין מִשּׁוֹם טְרֵפָה--הֲרֵי אֵלּוּ אֲסוּרִין מִשּׁוֹם סַכָּנָה, שֶׁמֶּא אֶחָד מִזּוֹחֲלֵי עָפָר נְשָׁכָן: עַד שֶׁיִּבָּדְקוּ.
כֵּיצַד בּוֹדְקָן, צוֹלֶה אוֹתָן בַּתַּנּוּר: אִם לֹא נִתְחַתַּךְ הַבָּשָׂר, וְלֹא נִשְׁתַּנָּה מִשְּׁאָר הַצֳּלִי--הֲרֵי אֵלּוּ מֻתָּרִין.

וְכֵן נִקּוּרֵי תְּאֵנִים וַעֲנָבִים וְהַקִּשּׁוּאִים וְהַדַּלּוּעִין וְהָאֲבַטִּיחִין וְהַמְּלָפְפוֹנוֹת--אַפִלּוּ הָיוּ גְּדוֹלִים בְּיוֹתֵר, בֵּין תְּלוּשִׁין בֵּין מְחֻבָּרִין, וְאַפִלּוּ הָיוּ בְּתוֹךְ הַכְּלִי--כָּל שֶׁיֵּשׁ בּוֹ לֵחָה וְנִמְצָא נָשׁוּךְ, אָסוּר: שֶׁמֶּא נָחָשׁ וְכַיּוֹצֶא בּוֹ נְשָׁכוֹ.
וְאַפִלּוּ רָאָה צִפּוֹר אוֹ עַכְבָּר יוֹשֵׁב וּמְנַקֵּר--הֲרֵי אֵלּוּ אֲסוּרִין, שֶׁמֶּא בִּמְקוֹם נֶקֶב נִקַּב.

תְּאֵנָה אוֹ עֵנָב שֶׁנִּטַּל הָעֹקֶץ שֶׁלָּהֶן, אֵין בָּהֶם מִשּׁוֹם גִּלּוּי; לְפִיכָּךְ אוֹכֵל אָדָם תְּאֵנִים וַעֲנָבִים בַּלַּיְלָה, וְאֵינוּ חוֹשֵׁשׁ.
תְּאֵנָה נְקוּרָה שֶׁיָּבְשָׁה וְנַעֲשָׂת גְּרֹגֶּרֶת, וּתְמָרָה נְקוּרָה שֶׁיָּבְשָׁה--שְׁתֵּיהֶן מֻתָּרוֹת.

אָסוּר לָאָדָם לִתֵּן מָעוֹת אוֹ דֵּינָרִים לְתוֹךְ פִּיו: שֶׁמֶּא יֵשׁ עֲלֵיהֶן רֹק יָבֵשׁ שֶׁלְּמֻכֵּי שְׁחִין אוֹ מְצֹרָעִין, אוֹ זִיעָה--שֶׁכָּל זִיעַת הָאָדָם סַם הַמָּוֶת, חוּץ מִזִּיעַת הַפָּנִים.
וְכֵן לֹא יִתֵּן אָדָם פַּס יָדוֹ תַּחַת שֶׁחְיוֹ--שֶׁמֶּא נָגַע בְּיָדוֹ בִּמְצֹרָע אוֹ בְּסַם רָע, שֶׁהַיָּדַיִם עַסְקָנִיּוֹת.
וְלֹא יִתֵּן הַתַּבְשִׁיל תַּחַת הַמִּטָּה, אַף עַל פִּי שְׁהוּא עוֹסֵק בִּסְעוֹדָה, שֶׁמֶּא יִפֹּל בּוֹ דָּבָר הַמַּזִּיק, וְהוּא אֵינוּ רוֹאֵהוּ.

 וְכֵן לֹא יִנְעֹץ הַסַּכִּין בְּתוֹךְ הָאֶתְרוֹג אוֹ בְּתוֹךְ הַצְּנוֹן--שֶׁמֶּא יִפֹּל אָדָם עַל חֻדָּהּ, וְיָמוּת.
וְכֵן אָסוּר לָאָדָם לַעֲבֹר תַּחַת קִיר נָטוּי, אוֹ עַל גֶּשֶׁר רָעוּעַ, אוֹ לְהִכָּנֵס לְחֻרְבָה; וְכֵן כָּל כַּיּוֹצֶא בְּאֵלּוּ מִשְּׁאָר הַסַּכָּנוֹת, אָסוּר לַעֲמֹד בִּמְקוֹמָן.

 וְכֵן אָסוּר לִיהוּדִי לְהִתְיַחַד עִם הַגּוֹיִים, מִפְּנֵי שְׁהֶן חֲשׁוּדִים עַל שְׁפִיכוּת דָּמִים.
וְלֹא יִתְלַוֶּה עִמָּהֶן בַּדֶּרֶךְ; פָּגַע בַּגּוֹי בַּדֶּרֶךְ, מַחְזִירוֹ לִימִינוֹ.
הָיוּ עוֹלִין בְּמַעֲלָה אוֹ יוֹרְדִים בִּירִידָה--לֹא יִהְיֶה יִשְׂרָאֵל לְמַטָּה וְגוֹי לְמַעְלָה, אֵלָא יִשְׂרָאֵל לְמַעְלָה וְגוֹי לְמַטָּה: שֶׁמֶּא יִפֹּל עָלָיו לְהָמִיתוֹ.
וְאַל יָשֹׁחַ לְפָנָיו, שֶׁמֶּא יָרֹץ אֶת גֻּלְגָּלְתּוֹ.
שְׁאָלוֹ לְאַיִין אַתָּה הוֹלֵךְ--יַרְחִיב לוֹ אֶת הַדֶּרֶךְ כְּדֶרֶךְ שֶׁהִרְחִיב יַעֲקוֹב לְעֵשָׂיו, שֶׁנֶּאֱמָר "עַד אֲשֶׁר-אָבֹא אֶל-אֲדֹנִי, שֵׂעִירָה" .

 אָסוּר לִקַּח רְפוּאָה מִן הַגּוֹי, אֵלָא אִם כֵּן נִתְיָאֲשׁוּ מִמֶּנּוּ שֶׁיִּחְיֶה; וְאָסוּר לְהִתְרַפֹּאות מִן הַמִּין, וְאַף עַל פִּי שֶׁנִּתְיָאֲשׁוּ מִמֶּנּוּ--שֶׁמֶּא יִמָּשְׁכוּ אַחֲרָיו.
וּמֻתָּר לִקַּח רְפוּאָה מִן הַגּוֹיִים לִבְהֵמָה, אוֹ לְמַכָּה שֶׁבַּגּוּף מִבַּחוּץ כְּגוֹן מְלֻגְמָה וּרְטִיָּה; וְאִם הָיְתָה מַכָּה שֶׁלְּסַכָּנָה, אָסוּר לִקַּח מִמֶּנּוּ.
וְכָל מַכָּה שֶׁמְּחַלְּלִין עָלֶיהָ אֶת הַשַּׁבָּת, אֵין מִתְרַפִּין בָּהֶן מֵהֶן.
וּמֻתָּר לִשְׁאֹל לְרוֹפֵא גּוֹי, וְיֹאמַר לוֹ סַם פְּלוֹנִי יָפֶה לָךְ וְכָּךְ וְכָּךְ תַּעֲשֶׂה; אֲבָל לֹא יִקַּח מִמֶּנּוּ.

 וְאָסוּר לְהִסְתַּפַּר מֵהֶן בִּרְשׁוּת הַיָּחִיד, שֶׁמֶּא יַהַרְגֶנּוּ.
וְאִם הָיָה אָדָם חָשׁוּב--מֻתָּר, מִפְּנֵי שְׁהוּא מִתְיָרֵא לְהָרְגוֹ; וְאִם דִּמָּה לַגּוֹי שְׁהוּא אָדָם חָשׁוּב, כְּדֵי שֶׁיִּפְחַד מִמֶּנּוּ וְלֹא יַהַרְגֶנּוּ--הֲרֵי זֶה מֻתָּר לְהִסְתַּפַּר מִמֶּנּוּ.

 אָסוּר לִמְכֹּר לַגּוֹיִים כָּל כְּלֵי הַמִּלְחָמָה, וְאֵין מַשְׁחִיזִין לָהֶם אֶת הַזַּיִן.
וְאֵין מוֹכְרִין לָהֶן לֹא סַכִּין, וְלֹא קֻלָּרִין, וְלֹא כְּבָלִים, וְלֹא שַׁלְשְׁלָאוֹת שֶׁלְּבַרְזֶל, וְלֹא עֲשָׁשִׁיּוֹת שֶׁלְּבַרְזֶל הִנְדּוּאָה, וְלֹא דֻּבִּים וַאֲרָיוֹת, וְלֹא כָּל דָּבָר שֶׁיֵּשׁ בּוֹ נֶזֶק לָרַבִּים; אֲבָל מוֹכְרִין לָהֶן תָּרִיסִין, שְׁאֵינָן אֵלָא לְהָגֵן.
וּכְשֵׁם שֶׁאָסְרוּ לִמְכֹּר לַגּוֹי, כָּךְ אָסְרוּ לִמְכֹּר לְיִשְׂרָאֵל שֶׁמּוֹכֵר לַגּוֹי.
וּמֻתָּר לִמְכֹּר הַזַּיִן לַחַיִל שֶׁלִּבְנֵי הַמְּדִינָה, מִפְּנֵי שְׁהֶן מְגִנִּין עַל יִשְׂרָאֵל.

 כָּל שֶׁאָסוּר לִמְכֹּר לַגּוֹי--אָסוּר לְמָכְרוֹ לְיִשְׂרָאֵל שְׁהוּא לִסְטִיס, מִפְּנֵי שֶׁנִּמְצָא מְחַזֵּק יְדֵי עוֹבֵר עֲבֵרָה וּמַכְשִׁילוֹ.
וְכֵן כָּל הַמַּכְשִׁיל עִוֵּר בְּדָבָר, וְהִשִּׂיאוֹ עֵצָה שְׁאֵינָהּ הוֹגֶנֶת, אוֹ שֶׁחִזַּק יְדֵי עוֹבְרֵי עֲבֵרָה שְׁהוּא עִוֵּר וְאֵינוּ רוֹאֶה דֶּרֶךְ הָאֱמֶת מִפְּנֵי תַּאֲוַת לִבּוֹ--הֲרֵי זֶה עוֹבֵר בְּלֹא תַעֲשֶׂה, שֶׁנֶּאֱמָר "וְלִפְנֵי עִוֵּר, לֹא תִתֵּן מִכְשֹׁל" .

הַבָּא לִטֹּל מִמָּךְ עֵצָה, תֶּן לוֹ עֵצָה הַהוֹגֶנֶת לוֹ.
וְאָסוּר לְהַשִּׂיא עֵצָה טוֹבָה לַגּוֹי, אוֹ לְעֶבֶד רָשָׁע.
וְאַפִלּוּ לְהַשִּׂיאוֹ עֵצָה שֶׁיַּעֲשֶׂה דְּבַר מִצְוָה, וְהוּא עוֹמֵד בְּרִשְׁעוֹ--אָסוּר; וְלֹא נִתְנַסָּה דָּנִיֵּאל אֵלָא עַל שֶׁהִשִּׂיא עֵצָה לִנְבוּכַדְנֶאצַּר לִתֵּן צְדָקָה, שֶׁנֶּאֱמָר "לָהֵן מַלְכָּא, מִלְכִּי יִשְׁפַּר עֲלָךְ" .

הִלְכּוֹת רוֹצֵחַ וּשְׁמִירַת נֶפֶשׁ פֵּרֶק יג 
מִי שֶׁפָּגַע בַּחֲבֵרוֹ בַּדֶּרֶךְ, וּבְהֶמְתוֹ רוֹבֶצֶת תַּחַת מַשָּׂאָהּ--בֵּין שֶׁהָיָה עָלֶיהָ מַשָּׂא הָרָאוּי לָהּ, בֵּין שֶׁהָיָה עָלֶיהָ יָתֵר מִמַּשָּׂאָהּ--הֲרֵי זֶה מְצֻוֶּה לִפְרֹק מֵעָלֶיהָ; וְזוֹ מִצְוַת עֲשֵׂה, שֶׁנֶּאֱמָר "עָזֹב תַּעֲזֹב, עִמּוֹ" .
וְלֹא יִפְרֹק וְיַנִּיחֶנּוּ נִבְהָל וְיֵלֵךְ, אֵלָא יָקִים עִמּוֹ וְיַחְזֹר וְיִטְעֹן מַשָּׂאוֹ עָלֶיהָ--שֶׁנֶּאֱמָר "הָקֵם תָּקִים, עִמּוֹ" , זוֹ מִצְוַת עֲשֵׂה אַחֶרֶת.
וְאִם הִנִּיחוֹ נִבְהָל, וְלֹא פָרַק וְלֹא טָעַן--בִּטַּל מִצְוַת עֲשֵׂה; וְעָבַר עַל מִצְוַת לֹא תַעֲשֶׂה, שֶׁנֶּאֱמָר "לֹא-תִרְאֶה אֶת-חֲמוֹר אָחִיךָ" .

 הָיָה כּוֹהֵן, וְהַבְּהֵמָה רוֹבֶצֶת בְּבֵית הַקְּבָרוֹת--אֵינוּ מִטַּמֵּא לָהּ, כְּשֵׁם שְׁאֵינוּ מִטַּמֵּא לְהָשִׁיב אֲבֵדָה.
וְכֵן אִם הָיָה זָקֵן שְׁאֵין דַּרְכּוֹ לִטְעֹן וְלִפְרֹק--הוֹאִיל וְאֵינָהּ לְפִי כְּבוֹדוֹ, פָּטוּר.

 זֶה הַכְּלָל: כָּל שֶׁאִלּוּ הָיְתָה שֶׁלּוֹ, הָיָה טוֹעֵן וּפוֹרֵק--הֲרֵי זֶה חַיָּב לִטְעֹן וְלִפְרֹק בְּשֶׁלַּחֲבֵרוֹ.
וְאִם הָיָה חָסִיד וְעוֹשֶׂה לִפְנִים מְשׂוּרַת הַדִּין--אַפִלּוּ הָיָה הַנָּשִׂיא הַגָּדוֹל וְרָאָה בֶּהֱמַת חֲבֵרוֹ רוֹבֶצֶת תַּחַת מַשָּׂא שֶׁלְּתֶבֶן אוֹ קָנִים וְכַיּוֹצֶא בָּהֶן, פּוֹרֵק וְטוֹעֵן עִמּוֹ.

 פָּרַק וְטָעַן, וְחָזְרָה וְנָפְלָה--חַיָּב לִפְרֹק וְלִטְעֹן פַּעַם אַחֶרֶת, אַפִלּוּ מֵאָה פְּעָמִים: שֶׁנֶּאֱמָר "עָזֹב תַּעֲזֹב, עִמּוֹ" , "הָקֵם תָּקִים" .
לְפִיכָּךְ צָרִיךְ לְאַדְּדָהּ עִמּוֹ עַד פַּרְסָה, אֵלָא אִם כֵּן אָמַר לוֹ בַּעַל הַמַּשָּׂא אֵינִי צָרִיךְ לָךְ.

 מֵאֵימָתַי יִתְחַיַּב לִפְרֹק וְלִטְעֹן עִמּוֹ: מִשֶּׁיִּרְאֵהוּ רְאִיָּה שְׁהִיא כִּפְגִיעָה--שֶׁהֲרֵי נֶאֱמָר "כִּי-תִרְאֶה" , וְנֶאֱמָר "כִּי תִפְגַּע" .
וְכַמָּה: שִׁעֲרוּ חֲכָמִים מִשֶּׁיִּהְיֶה בֵּינֵיהֶם מָאתַיִם וְשֵׁשׁ וְשִׁשִּׁים אַמָּה וּשְׁנֵי שְׁלִישֵׁי אַמָּה, שְׁהוּא אֶחָד מִשִּׁבְעָה וּמֶחְצָה בַּמִּיל; הָיָה רָחוֹק מִמֶּנּוּ יָתֵר מִזֶּה, אֵינוּ זָקוּק לוֹ.

 מִצְוָה מִן הַתּוֹרָה לִפְרֹק עִמּוֹ, בְּחִנָּם.
אֲבָל לִטְעֹן עָלָיו, הֲרֵי זוֹ מִצְוָה וְנוֹטֵל שְׂכָרוֹ; וְכֵן בְּשָׁעָה שֶׁמְּדַּדֶּה עִמּוֹ עַד פַּרְסָה, יֵשׁ לוֹ שָׂכָר.

 מָצָא בֶּהֱמַת חֲבֵרוֹ רְבוּצָה--אַף עַל פִּי שְׁאֵין הַבְּעָלִים עִמָּהּ, מִצְוָה לִפְרֹק מֵעָלֶיהָ וְלִטְעֹן עָלֶיהָ: שֶׁנֶּאֱמָר "עָזֹב תַּעֲזֹב" , "הָקֵם תָּקִים" --מִכָּל מָקוֹם.
אִם כֵּן לָמָּה נֶאֱמָר "עִמּוֹ" : שְׁאִם הָיָה בַּעַל הַבְּהֵמָה עִמָּהּ, וְהָלַךְ וְיָשַׁב לוֹ וְאָמַר לְזֶה שֶׁפָּגַע בּוֹ הוֹאִיל וְעָלֶיךָ מִצְוָה, אִם רָצִיתָ לִפְרֹק לְבַדָּךְ, פְּרֹק--הֲרֵי זֶה פָּטוּר, שֶׁנֶּאֱמָר "עִמּוֹ".
וְאִם הָיָה בַּעַל הַבְּהֵמָה זָקֵן אוֹ חוֹלֶה, חַיָּב לִפְרֹק וְלִטְעֹן לְבַדּוֹ.

 בֶּהֱמַת הַגּוֹי וְהַמַּשָּׂא שֶׁלְּיִשְׂרָאֵל--אִם הָיָה הַגּוֹי מְחַמֵּר אַחַר בְּהֶמְתוֹ, אֵינוּ זָקוּק לָהּ; וְאִם לָאו, חַיָּב לִפְרֹק וְלִטְעֹן, מִשּׁוֹם צַעַר יִשְׂרָאֵל.
וְכֵן אִם הָיְתָה הַבְּהֵמָה שֶׁלְּיִשְׂרָאֵל, וְהַמַּשּׂאוּי שֶׁלַּגּוֹי--חַיָּב לִפְרֹק וְלִטְעֹן, מִשּׁוֹם צַעַר יִשְׂרָאֵל.
אֲבָל בֶּהֱמַת הַגּוֹי וּמַשָּׂאוֹ--אֵינוּ חַיָּב לְהִטַּפַּל בָּהֶן, אֵלָא מִשּׁוֹם אֵיבָה.

 חַמָּרִים שֶׁרַגְלָיו שֶׁלְּאֶחָד מֵהֵן רְעוּעוֹת--אֵין חֲבֵרָיו רַשָּׁאִין לְהַקְדִּים, וְלַעֲבֹר מֵעָלָיו; נָפַל הָאִישׁ, רַשָּׁאִין לַעֲבֹר מֵעָלָיו.

 הָיָה אֶחָד טָעוּן וְאֶחָד רוֹכֵב, וּדְחָקָן הַדֶּרֶךְ--מַעְבִירִין אֶת הָרוֹכֵב מִפְּנֵי הַטָּעוּן.
אֶחָד טָעוּן וְאֶחָד רֵיקָן, מַעְבִירִין אֶת הָרֵיקָן מִפְּנֵי הַטָּעוּן.
אֶחָד רוֹכֵב וְאֶחָד רֵיקָן, מַעְבִירִין אֶת הָרֵיקָן מִפְּנֵי הָרוֹכֵב.
שְׁנֵיהֶן טְעוּנִין, שְׁנֵיהֶן רוֹכְבִין, שְׁנֵיהֶן רֵיקָנִין--עוֹשִׂין פְּשָׁרָה בֵּינֵיהֶן.

 וְכֵן שְׁתֵּי סְפִינוֹת שֶׁהָיוּ עוֹבְרוֹת בַּנָּהָר, וּפוֹגְעוֹת זוֹ בְּזוֹ--אִם עוֹבְרוֹת שְׁתֵּיהֶן בְּבַת אַחַת, טוֹבְעוֹת; וְאִם עָבְרוּ זוֹ אַחַר זוֹ, עוֹבְרוֹת.
וְכֵן שְׁנֵי גְּמַלִּים שֶׁהָיוּ עוֹלִים בְּמַעֲלָה גְּבוֹהָה, וּפָגְעוּ זֶה בְּזֶה--אִם עָבְרוּ שְׁנֵיהֶן בְּבַת אַחַת, נוֹפְלִין; וְאִם עָבְרוּ זֶה אַחַר זֶה, עוֹלִין.
כֵּיצַד הֶן עוֹשִׂין: טְעוּנָה וּשְׁאֵינָהּ טְעוּנָה, תִּדָּחֶה שְׁאֵינָהּ טְעוּנָה מִפְּנֵי הַטְּעוּנָה; קְרוֹבָה וּרְחוֹקָה, תִּדָּחֶה קְרוֹבָה מִפְּנֵי שְׁאֵינָהּ קְרוֹבָה.
שְׁתֵּיהֶן רְחוֹקוֹת, שְׁתֵּיהֶן קְרוֹבוֹת, שְׁתֵּיהֶן טְעוּנוֹת--הוֹאִיל וְכֻלָּן בְּדֹחַק אֶחָד, הַטֵּל פְּשָׁרָה בֵּינֵיהֶן וְהֶן מַעֲלוֹת שָׂכָר זֶה לְזֶה.
וּבְזֶה וְכַיּוֹצֶא בּוֹ נֶאֱמָר "בְּצֶדֶק, תִּשְׁפֹּט עֲמִיתֶךָ" .

 הַפּוֹגֵעַ בִּשְׁנַיִם--אֶחָד רוֹבֵץ תַּחַת מַשָּׂאוֹ, וְאֶחָד פָּרַק מֵעָלָיו וְלֹא מָצָא מִי שֶׁיִּטְעֹן עִמּוֹ--מִצְוָה לִפְרֹק בַּתְּחִלָּה מִשּׁוֹם צַעַר בַּעֲלֵי חַיִּים, וְאַחַר כָּךְ טוֹעֵן.
בַּמֶּה דְּבָרִים אֲמוּרִים, בְּשֶׁהָיוּ שְׁנֵיהֶם שׂוֹנְאִים אוֹ שְׁנֵיהֶן אוֹהֲבִים; אֲבָל אִם הָיָה אֶחָד שׂוֹנֵא, וְאֶחָד אוֹהֵב--מִצְוָה לִטְעֹן עִם הַשּׂוֹנֵא תְּחִלָּה, כְּדֵי לִכּוֹף אֶת יִצְרוֹ הָרַע.

 הַ"שּׂוֹנֵא" שֶׁנֶּאֱמָר בַּתּוֹרָה--הוּא מִיִּשְׂרָאֵל, לֹא מֵאֻמּוֹת הָעוֹלָם.
וְהֵיאַךְ יִהְיֶה לְיִשְׂרָאֵל שׂוֹנֵא מִיִּשְׂרָאֵל, וְהַכָּתוּב אוֹמֵר "לֹא-תִשְׂנָא אֶת-אָחִיךָ, בִּלְבָבֶךָ" : אָמְרוּ חֲכָמִים, כְּגוֹן שֶׁרָאָהוּ לְבַדּוֹ שֶׁעָבַר עֲבֵרָה, וְהִתְרָה בּוֹ וְלֹא חָזַר--הֲרֵי זֶה מִצְוָה לְשָׂנְאוֹ, עַד שֶׁיַּעֲשֶׂה תְּשׁוּבָה וְיַחְזֹר מֵרִשְׁעוֹ.
וְאַף עַל פִּי שֶׁעֲדַיִן לֹא עָשָׂה תְּשׁוּבָה--אִם מְצָאוֹ נִבְהָל בְּמַשָּׂאוֹ--מִצְוָה לִפְרֹק וְלִטְעֹן עִמּוֹ, וְלֹא יַנִּיחֶנּוּ נוֹטֶה לָמוּת: שֶׁמֶּא יִשְׁתַּהֶה בִּשְׁבִיל מְמוֹנוֹ, וְיָבוֹא לִידֵי סַכָּנָה; וְהַתּוֹרָה הִקְפִּידָה עַל נַפְשׁוֹת יִשְׂרָאֵל, בֵּין רְשָׁעִים בֵּין צַדִּיקִים, מֵאַחַר שְׁהֶם נִלְוִים אֶל ה' וּמַאֲמִינִים בְּעִיקַר הַדָּת, שֶׁנֶּאֱמָר "אֱמֹר אֲלֵיהֶם חַי-אָנִי נְאֻם ה' אֱלֹהִים, אִם-אֶחְפֹּץ בְּמוֹת הָרָשָׁע, כִּי אִם-בְּשׁוּב רָשָׁע מִדַּרְכּוֹ, וְחָיָה" .

בְּרִיךְ רַחְמָנָא דְּסַיְּעַן.
נִגְמַר סֵפֶר אַחַד עָשָׂר, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, שְׁנַיִם וְשִׁשִּׁים: הִלְכּוֹת נִזְקֵי מָמוֹן, אַרְבָּעָה עָשָׂר פְּרָקִים; הִלְכּוֹת גְּנֵבָה, תִּשְׁעָה פְּרָקִים; הִלְכּוֹת גְּזֵלָה וַאֲבֵדָה, שְׁמוֹנָה עָשָׂר פְּרָקִים; הִלְכּוֹת חוֹבֵל וּמַזִּיק, שְׁמוֹנָה פְּרָקִים; הִלְכּוֹת רוֹצֵחַ וּשְׁמִירַת נֶפֶשׁ, שְׁלוֹשָׁה עָשָׂר פְּרָקִים.

בְּשֵׁם ה', אֵל עוֹלָם .

רֵאשִׁית חָכְמָה, קְנֵה חָכְמָה; וּבְכָל-קִנְיָנְךָ, קְנֵה בִינָה .

סֵפֶר שְׁנֵים עָשָׂר וְהוּא סֵפֶר קִנְיָן 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת מְכִירָה, הִלְכּוֹת זְכִיָּה וּמַתָּנָה, הִלְכּוֹת שְׁכֵנִים, הִלְכּוֹת שְׁלוּחִין וְשֻׁתָּפִין, הִלְכּוֹת עֲבָדִים.

יֵשׁ בִּכְלָלָן חָמֵשׁ מִצְווֹת--אַחַת מִצְוַת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: דִּין מֶקָּח וּמִמְכָּר; שֶׁלֹּא יוֹנֶה בְּמֶקָּח וּמִמְכָּר; שֶׁלֹּא יוֹנֶה בִּדְבָרִים; שֶׁלֹּא יוֹנֶה גֵּר צֶדֶק בִּמְמוֹנוֹ; שֶׁלֹּא יוֹנֵהוּ בִּדְבָרִים.

עִנְיַן אֵלּוּ הַהֲלָכוֹת לֵידַע דִּין זוֹכֶה מִן הַהֶפְקֵר הֵיאַךְ יִקְנֶה וּבְמַה יִקְנֶה, וְדִין נוֹתֵן מַתָּנָה וּמְקַבֵּל וְאֵיזוֹ מַתָּנָה חוֹזֶרֶת וְאֵיזוֹ אֵינָהּ חוֹזֶרֶת.

עִנְיַן אֵלּוּ הַהֲלָכוֹת לֵידַע דִּין חִלּוּק הַקַּרְקָעוֹת בֵּין הַשֻּׁתָּפִין, וְהַרְחָקַת נֶזֶק כָּל אֶחָד מֵהֶן מִשְּׁכֵנוֹ וּמִבַּעַל הַמְּצָר שֶׁלּוֹ, וְדִין בַּעַל הַמְּצָר.

עִנְיַן אֵלּוּ הַהֲלָכוֹת לֵידַע דִּין שְׁלוּחוֹ שֶׁלָּאָדָם וְשֻׁתָּפוֹ, וּמִשְׁפְּטֵיהֶן בְּמֶקָּחָן וּמִמְכָּרָן וּבְהֶפְסֵדָן וּשְׂכָרָן.

יֵשׁ בִּכְלָלָן שְׁלוֹשׁ עֶשְׂרֵה מִצְווֹת--חָמֵשׁ מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: דִּין קִנְיַן עֶבֶד עִבְרִי; שֶׁלֹּא יִמָּכֵר מִמְכֶּרֶת עֶבֶד; שֶׁלֹּא יַעֲבִידֶנּוּ בְּפֶרֶךְ; שֶׁלֹּא נַנִּיחַ גֵּר תּוֹשָׁב לִרְדּוֹת בּוֹ בְּפֶרֶךְ; שֶׁלֹּא נַעֲבֹד בּוֹ עֲבוֹדַת עֶבֶד; לְהַעְנִיק לוֹ בְּצֵאתוֹ חָפְשִׁי; שֶׁלֹּא יֵצֵא רֵיקָם; לִפְדּוֹת אָמָה עִבְרִיָּה; לְיַעֲדָהּ; שֶׁלֹּא תִמָּכֵר; לַעֲבֹד בְּעֶבֶד כְּנַעֲנִי לְעוֹלָם, אֵלָא אִם כֵּן הִפִּיל לוֹ אֲדוֹנָיו אֶחָד מֵרָאשֵׁי אֵבָרָיו; שֶׁלֹּא לְהַסְגִּיר עֶבֶד שֶׁבָּרַח מֵחוּצָה לָאָרֶץ לְאֶרֶץ יִשְׂרָאֵל; שֶׁלֹּא לְהוֹנוֹת עֶבֶד זֶה הַנִּצּוֹל אֵלֵינוּ.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שְׁמוֹנֶה עֶשְׂרֵה--שֵׁשׁ מֵהֶן מִצְווֹת עֲשֵׂה, וּשְׁתֵּים עֶשְׂרֵה מִצְווֹת לֹא תַעֲשֶׂה.

הִלְכּוֹת מְכִירָה 
יֵשׁ בִּכְלָלָן חָמֵשׁ מִצְווֹת--אַחַת מִצְוַת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: דִּין מֶקָּח וּמִמְכָּר; שֶׁלֹּא יוֹנֶה בְּמֶקָּח וּמִמְכָּר; שֶׁלֹּא יוֹנֶה בִּדְבָרִים; שֶׁלֹּא יוֹנֶה גֵּר צֶדֶק בִּמְמוֹנוֹ; שֶׁלֹּא יוֹנֵהוּ בִּדְבָרִים.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת מְכִירָה פֵּרֶק א 
הַמֶּקָּח אֵינוּ נִקְנֶה בִּדְבָרִים, וְאַפִלּוּ הֵעִידוּ עֲלֵיהֶם עֵדִים.
כֵּיצַד: בַּיִת זֶה אֲנִי מוֹכֵר לָךְ, יַיִן זֶה אֲנִי מוֹכֵר לָךְ, עֶבֶד זֶה אֲנִי מוֹכֵר לָךְ, וּפָסְקוּ הַדָּמִים, וְרָצָה הַלּוֹקֵחַ וְאָמַר קָנִיתִי, וְרָצָה הַמּוֹכֵר וְאָמַר מָכַרְתִּי, וְאָמְרוּ לָעֵדִים הֱיוּ עָלֵינוּ עֵדִים שֶׁמָּכַר זֶה וְשֶׁלָּקַח זֶה--הֲרֵי זֶה אֵינוּ כְּלוּם, וּכְאִלּוּ לֹא הָיָה בֵּינֵיהֶם דְּבָרִים מֵעוֹלָם.
וְכֵן בַּנּוֹתֵן מַתָּנָה וּמְקַבְּלָהּ.

אֲבָל אִם נִקְנָה הַמֶּקָּח בְּאַחַד מִדְּבָרִים שְׁהוּא נִקְנֶה בָּהֶם--קָנָה הַלּוֹקֵחַ, וְאֵינָן צְרִיכִין עֵדִים כְּלָל; וְאֵין אֶחָד מֵהֶן יָכוֹל לַחְזֹר בּוֹ.
וּבְמַה יִקָּנֶה הַמֶּקָּח: הַקַּרְקָע נִקְנֵית בְּאֶחָד מִשְּׁלוֹשָׁה דְּבָרִים--בַּכֶּסֶף, אוֹ בַּשְּׁטָר, אוֹ בַּחֲזָקָה.

 כֵּיצַד בַּכֶּסֶף: מָכַר לוֹ בַּיִת אוֹ שָׂדֶה, וְנָתַן לוֹ הַדָּמִים--קָנָה.
בַּמֶּה דְּבָרִים אֲמוּרִים, בִּמְקוֹם שְׁאֵין כּוֹתְבִין אֶת הַשְּׁטָר; אֲבָל בִּמְקוֹם שֶׁדַּרְכָּן לִכְתֹּב שְׁטָר מְכָר, לֹא קָנָה עַד שֶׁיִּכְתֹּב אֶת הַשְּׁטָר.
וְאֵין קַרְקָע נִקְנֵית בְּפָחוּת מִשּׁוֹוֶה פְּרוּטָה.

 הִתְנָה הַלּוֹקֵחַ וְאָמַר, אִם רָצִיתִי אֶקְנֶה, בַּכֶּסֶף אֶקְנֶה, אוֹ בַּשְּׁטָר אֶקְנֶה, וְנָתַן הַכֶּסֶף עַל תְּנָאי זֶה--הֲרֵי זֶה קַיָּם, וְאֵין הַמּוֹכֵר יָכוֹל לַחְזֹר בּוֹ מִפְּנֵי הַתְּנָאי; וְהַלּוֹקֵחַ יָכוֹל לַחְזֹר בּוֹ, עַד שֶׁיִּכְתֹּב הַשְּׁטָר.
וְכֵן אִם הִתְנָה הַמּוֹכֵר כְּזֶה.
הָאוֹמֵר לַחֲבֵרוֹ תֵּן מָנֶה לִפְלוֹנִי וְיִקְנֶה בֵּיתִי לָךְ--כֵּיוָן שֶׁנָּתַן, קָנָה הַבַּיִת מִדִּין עַרָב.

 כֵּיצַד בַּשְּׁטָר: כָּתַב לוֹ עַל הַנְּיָר אוֹ עַל הַחֶרֶס אוֹ עַל הָעַלֶּה שָׂדִי נְתוּנָה לָךְ, שָׂדִי מְכוּרָה לָךְ--כֵּיוָן שֶׁהִגִּיעַ הַשְּׁטָר לְיָדוֹ, קָנָה: וְאַף עַל פִּי שְׁאֵין שָׁם עֵדִים כְּלָל, וְאַף עַל פִּי שְׁאֵין הַשְּׁטָר שׁוֹוֶה כְּלוּם.

בַּמֶּה דְּבָרִים אֲמוּרִים, בַּמּוֹכֵר שָׂדֵהוּ מִפְּנֵי רָעָתָהּ.
אֲבָל בִּשְׁאָר קַרְקָעוֹת--אַף עַל פִּי שֶׁהִגִּיעַ הַשְּׁטָר שֶׁלַּמְּכָר לְיָדוֹ, וְאַפִלּוּ הָיוּ בּוֹ עֵדִים--לֹא קָנָה, עַד שֶׁיִּתֵּן אֶת הַדָּמִים.

 כֵּיצַד בַּחֲזָקָה: מָכַר לוֹ בַּיִת אוֹ שָׂדֶה, אוֹ נָתַן אוֹתָן מַתָּנָה--כֵּיוָן שֶׁנָּעַל אוֹ גָּדַר אוֹ פָּרַץ כָּל שְׁהוּא, וְהוּא שֶׁיּוֹעִיל בְּמַעֲשָׂיו--הֲרֵי זֶה קָנָה.

בַּמֶּה דְּבָרִים אֲמוּרִים, בְּשֶׁהִחְזִיק בִּפְנֵי הַמּוֹכֵר.
אֲבָל שֶׁלֹּא בִּפְנֵי הַמּוֹכֵר אוֹ הַנּוֹתֵן, צָרִיךְ שֶׁיֹּאמַר לוֹ לֵךְ חֲזַק וּקְנֵה; וְאַחַר כָּךְ אִם הִחְזִיק--קָנָה, אַף עַל פִּי שְׁאֵינוּ בִּפְנֵי הַבְּעָלִים.

הַמּוֹכֵר בַּיִת לַחֲבֵרוֹ, וּמָסַר לוֹ אֶת הַמַּפְתֵּחַ--הֲרֵי זֶה כְּמִי שֶׁאָמַר לוֹ לֵךְ חֲזַק וּקְנֵה; וּכְשֶׁיַּחְזִיק, יִקְנֶה.
וְכֵן הַמּוֹכֵר אֶת הַבּוֹר--כֵּיוָן שֶׁמָּסַר לוֹ דָּלְיוֹ, הֲרֵי זֶה כְּמִי שֶׁאָמַר לוֹ לֵךְ חֲזַק וּקְנֵה; וּכְשֶׁיַּחְזִיק, יִקְנֶה.

כֵּיצַד הַמַּחְזִיק בִּנְעִילָה קָנָה: כְּגוֹן שֶׁמָּכַר בַּיִת אוֹ חָצֵר, וְהָיָה הַפֶּתַח פָּתוּחַ, וְנָעַל הַלּוֹקֵחַ אֶת הַפֶּתַח וְחָזַר וּפְתָחוֹ--הֲרֵי זֶה הִחְזִיק וְקָנָה, שֶׁהֲרֵי נִשְׁתַּמַּשׁ בּוֹ שִׁמּוּשׁ הַמּוֹעִיל.

כֵּיצַד הַמַּחְזִיק בִּגְדִירָה כָּל שְׁהוּא קָנָה: כְּגוֹן שֶׁהָיָה שָׁם גָּדֵר וְהָיוּ עוֹלִין לוֹ בְּנַחַת, וְהוֹסִיף עָלָיו כָּל שְׁהוּא וְהִשְׁלִימוֹ לַעֲשָׂרָה, וְנִמְצָא שְׁאֵין עוֹלִין לוֹ אֵלָא בְּדֹחַק--הֲרֵי זֶה הוֹעִיל, וְקָנָה.

וְכֵן אִם הָיְתָה שָׁם פִּרְצָה וְהָיוּ נִכְנָסִים בָּהּ בְּדֹחַק, וְהִרְחִיב בָּהּ כָּל שְׁהוּא עַד שֶׁנִּמְצָא הַנִּכְנָס נִכְנָס בָּהּ בְּרֵוַח--הֲרֵי זֶה הוֹעִיל, וְקָנָה.
נָתַן צְרוֹר וְהוֹעִיל, כְּגוֹן שֶׁחִבַּר בּוֹ הַמַּיִם לַשָּׂדֶה, אוֹ נָטַל צְרוֹר וְהוֹעִיל, כְּגוֹן שֶׁפָּתַח בִּנְטִילָתוֹ הַמַּיִם לַשָּׂדֶה--הֲרֵי זֶה קָנָה.
וְכֵן כָּל כַּיּוֹצֶא בְּזֶה.

הַמּוֹכֵר שָׂדֶה לַחֲבֵרוֹ בְּצַד שָׂדֵהוּ, אוֹ שֶׁנְּתָנָהּ לוֹ בְּמַתָּנָה--כֵּיוָן שֶׁדָּשׁ אֶת הַמְּצָר שֶׁבֵּין שְׁתֵּי הַשָּׂדוֹת וְנַעֲשׂוּ שְׁתֵּיהֶן כְּשָׂדֶה אַחַת, קָנָה.
אֲבָל אִם הָלַךְ בָּהּ לְאָרְכָּהּ וּלְרָחְבָּהּ, אֵין הִלּוּךְ מוֹעִיל כְּלוּם; וְאִם שָׁבִיל כְּרָמִים מָכַר לוֹ--הוֹאִיל וְנַעֲשָׂה לְהִלּוּךְ, קָנָה בַּהִלּוּךְ.

וְכַמָּה שֵׁעוּר רֹחַב הַדֶּרֶךְ שֶׁיִּקְנֶה בְּהִלּוּכוֹ--אִם הָיָה מְסֻיָּם בִּמְחִצּוֹת, קָנָה כְּדֵי שֶׁיַּגְבִּיהַּ רֶגֶל וְיַנִּיחַ רֶגֶל בְּצִדָּהּ; וְאִם אֵין שָׁם מְחִצּוֹת, קָנָה בָּרֹחַב כְּדֵי שֶׁתִּהְיֶה עַל רֹאשׁוֹ חֲבִלָּה שֶׁלְּשָׂרִיגִים וְיִסֹּב בָּהּ.

הָיְתָה הַקַּרְקָע צְחִיחַ סֶלַע שְׁאֵין בָּהּ לֹא גְּדִירָה וְלֹא פְּרִיצָה, וְאֵינָהּ בַּת זְרִיעָה--הֲרֵי הַחֲזָקָה שֶׁקּוֹנֶה אוֹתָהּ בָּהּ שְׁטִיחַת הַפֵּרוֹת, אוֹ הַעְמָדַת הַבְּהֵמָה שָׁם, וְכַיּוֹצֶא בְּזֶה מִשְּׁאָר הַתַּשְׁמִישׁ.

הַמּוֹכֵר קַרְקָע לַחֲבֵרוֹ, וְנִכְנַס בָּהּ הַלּוֹקֵחַ וּזְרָעָהּ אוֹ נָרָהּ, אוֹ שֶׁאָסַף פֵּרוֹת הָאִילָן אוֹ זְמָרוֹ, וְכָל כַּיּוֹצֶא בִּדְבָרִים אֵלּוּ--הֲרֵי זֶה קָנָה, שֶׁהֲרֵי הִחְזִיק; וְאֵין אֶחָד מֵהֶן יָכוֹל לַחְזֹר בּוֹ.

וְכֵן אִם אָסַף הַמּוֹכֵר סַל שֶׁלְּפֵרוֹת, וְנָתַן לַלּוֹקֵחַ--קָנָה לוֹקֵחַ מִיָּד בַּחֲזָקָה: שֶׁהֲרֵי גִּלָּה דַּעְתּוֹ שֶׁהִקְנָה לוֹ שָׂדֶה זוֹ קִנְיָן גָּמוּר, וְנַעֲשׂוּ פֵּרוֹתֶיהָ שֶׁלּוֹ.

 הַגּוֹי אֵינוּ קוֹנֶה בַּחֲזָקָה, אֵלָא בַּשְּׁטָר הוּא שֶׁקּוֹנֶה עִם נְתִינַת הַכֶּסֶף.
וְיִשְׂרָאֵל הַבָּא מֵחֲמַת הַגּוֹי--הֲרֵי הוּא כַּגּוֹי, וְאֵינוּ קוֹנֶה אֵלָא בַּשְּׁטָר.

כָּל הַמְּחֻבָּר לַקַּרְקָע--הֲרֵי הוּא כַּקַּרְקָע, וְנִקְנֶה בַּכֶּסֶף וּבַשְּׁטָר אוֹ בַּחֲזָקָה; וְאִם אֵינוּ צָרִיךְ לַקַּרְקָע, כְּגוֹן הַמּוֹכֵר עֲנָבִים הָעוֹמְדוֹת לְהִבָּצֵר--הֲרֵי זֶה כְּמִטַּלְטְלִין לַקְּנִיָּה, וְיֵשׁ לָהֶן אוֹנָאָה.

 כְּשֵׁם שֶׁהַקַּרְקָע נִקְנֵית בַּכֶּסֶף, וּבַשְּׁטָר, וּבַחֲזָקָה--כָּךְ שְׂכִירוּת הַקַּרְקָע נִקְנֵית בַּכֶּסֶף לְבַדּוֹ, אוֹ בַּשְּׁטָר לְבַדּוֹ, אוֹ בַּחֲזָקָה; וְאֵין אֶחָד מֵהֶן יָכוֹל לַחְזֹר בּוֹ.

 הַמּוֹכֵר לַחֲבֵרוֹ עֶשֶׂר שָׂדוֹת בְּעֶשֶׂר מְדִינוֹת--כֵּיוָן שֶׁהִחְזִיק בְּאַחַת מֵהֶן, קָנָה כֻּלָּן.
וְאַפִלּוּ הָיְתָה אַחַת מֵהֶן הַר גָּבוֹהַּ, וְהַשְּׁנִיָּה מְצוּלָה, שֶׁהֲרֵי תַּשְׁמִישׁ זוֹ אֵינוּ תַּשְׁמִישׁ זוֹ--אַף עַל פִּי כֵן כֵּיוָן שֶׁהִחְזִיק בְּאַחַת מֵהֶן, קָנָה הַשְּׁאָר.

 בַּמֶּה דְּבָרִים אֲמוּרִים, שֶׁנָּתַן דְּמֵי כֻּלָּן.
אֲבָל אִם לֹא נָתַן דְּמֵי כֻּלָּן, לֹא קָנָה אֵלָא כְּנֶגֶד מָעוֹתָיו; לְפִיכָּךְ אִם הָיוּ הַכֹּל בְּמַתָּנָה, קָנָה כֻּלָּן.

וְכֵן בִּשְׂכִירוּת--כֵּיוָן שֶׁהִחְזִיק בְּאַחַת מֵהֶן, קָנָה כֻּלָּן כָּל זְמָן הַשְּׂכִירוּת.
הָיוּ מִקְצַת הַקַּרְקָעוֹת בִּמְכָר, וּמִקְצָתָן בִּשְׂכִירוּת--כֵּיוָן שֶׁהִחְזִיק בֵּין בִּשְׂכוּרָה בֵּין בִּמְכוּרָה, קָנָה הַכֹּל.

הִלְכּוֹת מְכִירָה פֵּרֶק ב 
עֶבֶד כְּנַעֲנִי--הֲרֵי הוּא כַּקַּרְקָע לִקְנִיָּה, וְנִקְנֶה בַּכֶּסֶף אוֹ בַּשְּׁטָר אוֹ בַּחֲזָקָה.
וּמַה הִיא הַחֲזָקָה בְּקִנְיַן עֲבָדִים--שֶׁיִּשְׁתַּמַּשׁ בּוֹ כְּדֶרֶךְ שֶׁמִּשְׁתַּמְּשִׁין בָּעֲבָדִים, בִּפְנֵי רִבָּן.

כֵּיצַד: הִתִּיר לוֹ מַנְעָלוֹ, אוֹ שֶׁהִנְעִיל לוֹ מַנְעָלוֹ, אוֹ שֶׁהוֹלִיךְ כֵּלָיו אַחֲרָיו לְבֵית הַמֶּרְחֵץ, אוֹ שֶׁהִפְשִׁיטוֹ, אוֹ סָכוֹ, אוֹ גֵּרְדוֹ, אוֹ הִלְבִּישׁוֹ, אוֹ הִגְבִּיהַּ אֶת רִבּוֹ--קָנָה; וְכֵן אִם הִגְבִּיהַּ הָרָב אֶת הָעֶבֶד, קָנָהוּ.

תְּקָפוֹ וֶהֱבִיאוֹ אֶצְלוֹ--קָנָהוּ, שֶׁהָעֲבָדִים נִקְנִין בִּמְשִׁיכָה כְּזוֹ.
אֲבָל אִם קָרָא לָעֶבֶד, וּבָא אֶצְלוֹ, אוֹ שֶׁאָמַר לוֹ רִבּוֹ הָרִאשׁוֹן לֵךְ אֵצֶל הַלּוֹקֵחַ, וְהָלַךְ אֶצְלוֹ--לֹא קָנָה: עַד שֶׁיִּמְשְׁכֶנּוּ בִּתְקִיפָה, אוֹ יִשְׁתַּמַּשׁ בּוֹ כְּדֶרֶךְ שֶׁבֵּאַרְנוּ.
וְאִם הִחְזִיק בּוֹ שֶׁלֹּא בִּפְנֵי הָרָב, צָרִיךְ שֶׁיֹּאמַר לוֹ לֵךְ חֲזַק וּקְנֵה.

עֶבֶד קָטָן--הֲרֵי הוּא כִּבְהֵמָה, וְקוֹנִין אוֹתוֹ בַּדְּבָרִים שֶׁקּוֹנִין בָּהֶן הַבְּהֵמָה וּבַדְּבָרִים שֶׁקּוֹנִין בָּהֶן הָעֲבָדִים; לְפִיכָּךְ נִקְנֶה בִּמְשִׁיכָה, אַף עַל פִּי שֶׁלֹּא תְקָפוֹ.

הַבְּהֵמָה, בֵּין דַּקָּה בֵּין גַּסָּה--נִקְנֵית בִּמְשִׁיכָה: אַף עַל פִּי שֶׁאִפְשָׁר לְהַגְבִּיהַּ אוֹתָהּ, לֹא הִצְרִיכוּהוּ לְהַגְבִּיהַּ, מִפְּנֵי שֶׁמִּתְחַבֶּטֶת בָּאָרֶץ.
וְאִם הִגְבִּיהַּ, קָנָה.
וְהַהַגְּבָּהָה, קוֹנִין בָּהּ בְּכָל מָקוֹם.
אֲבָל הַמְּשִׁיכָה, אֵין קוֹנִין בָּהּ אֵלָא בְּסִמְטָה, אוֹ בְּחָצֵר שֶׁלִּשְׁנֵיהֶם; וְאֵין קוֹנִין בָּהּ בִּרְשׁוּת הָרַבִּים, וְלֹא בְּחָצֵר שְׁאֵינָהּ שֶׁלִּשְׁנֵיהֶם.

כֵּיצַד קוֹנִין הַבְּהֵמָה בִּמְשִׁיכָה--אֵין צָרִיךְ לוֹמַר אִם מְשָׁכָהּ וְהָלְכָה אוֹ שֶׁרָכַב עָלֶיהָ וְהָלְכָה בּוֹ, שֶׁקָּנָה; אֵלָא אַפִלּוּ קָרָא לָהּ וּבָאָה, אוֹ שֶׁהִכִּישָׁהּ בְּמַקֵּל וְרָצְתָה לְפָנָיו--כֵּיוָן שֶׁעָקְרָה יָד וְרֶגֶל, קְנָיָהּ: וְהוּא, שֶׁיִּמְשֹׁךְ בִּפְנֵי הַבְּעָלִים.
אֲבָל אִם מָשַׁךְ שֶׁלֹּא בִּפְנֵי הַבְּעָלִים--צָרִיךְ שֶׁיֹּאמַר לוֹ קֹדֶם שֶׁיִּמְשֹׁךְ, לֵךְ מְשֹׁךְ וּקְנֵה.

הַמּוֹכֵר עֵדֶר לַחֲבֵרוֹ, אוֹ שֶׁנְּתָנוֹ לוֹ בְּמַתָּנָה--כֵּיוָן שֶׁמָּסַר לוֹ מַשְׁכּוֹכִית, וְהִיא הַבְּהֵמָה הַמְּהַלֶּכֶת בְּרֹאשׁ הָעֵדֶר וְהַכֹּל נִמְשָׁכִים אַחֲרֶיהָ--אֵין צָרִיךְ לוֹמַר לוֹ לֵךְ מְשֹׁךְ וּקְנֵה: שֶׁמְּסִירַת בְּהֵמָה זוֹ, כְּמִי שֶׁאָמַר לוֹ לֵךְ מְשֹׁךְ וּקְנֵה.
וְכֵיוָן שֶׁמָּשַׁךְ הָעֵדֶר--קָנָהוּ, אַף עַל פִּי שֶׁמָּשַׁךְ שֶׁלֹּא בְּפָנָיו.

הָאוֹמֵר לַחֲבֵרוֹ מְשֹׁךְ וְתִקְנֶה, אוֹ חֲזַק וְתִקְנֶה, וְכַיּוֹצֶא בִּדְבָרִים אֵלּוּ, וְהָלַךְ וּמָשַׁךְ אוֹ הִחְזִיק--לֹא קָנָה: שֶׁמַּשְׁמַע תִּקְנֶה לְהַבָּא, וַעֲדַיִן לֹא הִקְנָה לוֹ.
אֵלָא צָרִיךְ הַמּוֹכֵר אוֹ הַנּוֹתֵן לוֹמַר לוֹ מְשֹׁךְ וּקְנֵה, אוֹ חֲזַק וּקְנֵה, וְכַיּוֹצֶא בִּדְבָרִים אֵלּוּ שֶׁמַּשְׁמָעָן שֶׁיִּקְנֶה עַתָּה, בְּעֵת שֶׁיִּמְשֹׁךְ אוֹ יַחְזִיק.

הָאוֹמֵר לַחֲבֵרוֹ מְשֹׁךְ פָּרָה זוֹ, וְלֹא תִקְנֶה אֵלָא לְאַחַר שְׁלוֹשִׁים יוֹם, וּמָשַׁךְ--לֹא קָנָה.
וְאִם אָמַר לוֹ קְנֵה מֵעַכְשָׁו וּלְאַחַר שְׁלוֹשִׁים יוֹם--קָנָה, וְאַפִלּוּ הָיְתָה עוֹמֶדֶת בַּאֲגַם בְּיוֹם שְׁלוֹשִׁים: שֶׁזֶּה כְּמִי שֶׁהִקְנָה מֵעַתָּה עַל תְּנָאי; נַעֲשָׂה הַתְּנָאי, נִתְקַיַּם הַקִּנְיָן.
וְכָל הָאוֹמֵר עַל מְנַת, כְּאוֹמֵר מֵעַכְשָׁו.

הַמּוֹכֵר בְּהֵמָה לַחֲבֵרוֹ, אוֹ נְתָנָהּ לוֹ בְּמַתָּנָה, וְאָמַר לוֹ קְנֵה אוֹתָהּ כְּדֶרֶךְ שֶׁבְּנֵי אָדָם קוֹנִין--אִם מָשַׁךְ אוֹ הִגְבִּיהַּ, קָנָה.
אֲבָל אִם רָכַב עָלֶיהָ--אִם בַּשָּׂדֶה, קָנָה; וּבָעִיר, לֹא קָנָה, לְפִי שְׁאֵין דֶּרֶךְ בְּנֵי אָדָם לִרְכֹּב בָּעִיר.

לְפִיכָּךְ אִם הָיָה אָדָם חָשׁוּב שֶׁדַּרְכּוֹ לִרְכֹּב בָּעִיר, אוֹ אָדָם מְזֻלְזָל בְּיוֹתֵר שְׁאֵינוּ מַקְפִּיד עַל הִלּוּכוֹ בָּעִיר רוֹכֵב, כְּגוֹן הַמִּטַּפְּלִין בְּגִדּוּל הַבְּהֵמוֹת וְהָעֲבָדִים, אוֹ שֶׁהָיְתָה אִשָּׁה, אוֹ שֶׁהָיָה בִּרְשׁוּת הָרַבִּים שֶׁהָרַבִּים דּוֹחֲקִין שָׁם--הֲרֵי זֶה קָנָה בִּרְכִיבָה: וְהוּא, שֶׁתְּהַלַּךְ בּוֹ.

הִלְכּוֹת מְכִירָה פֵּרֶק ג 
אֶחָד הַבְּהֵמָה, וְאֶחָד שְׁאָר כָּל הַמִּטַּלְטְלִין--נִקְנִין בְּמָעוֹת, דִּין תּוֹרָה; וּמִשֶּׁיִתֵּן אֶת הַמָּעוֹת--קָנָה, וְאֵין אֶחָד מֵהֶן יָכוֹל לַחְזֹר בּוֹ.
אֲבָל חֲכָמִים תִּקְּנוּ שֶׁלֹּא יִקְנוּ הַמִּטַּלְטְלִין אֵלָא בְּהַגְּבָּהָה, אוֹ בִּמְשִׁיכַת דָּבָר שְׁאֵין דַּרְכּוֹ לְהַגְבִּיהַּ.

כֵּיצַד: הַמְּקַבֵּץ עֵצִים אוֹ פִּשְׁתָּן וְכַיּוֹצֶא בָּהֶן, וְעָשָׂה מֵהֶן טְעוֹן גָּדוֹל שְׁאֵי אִפְשָׁר לְהַגְבִּיהוֹ--אֵינוּ נִקְנֶה בִּמְשִׁיכָה, שֶׁהֲרֵי אִפְשָׁר לְהַתִּיר הָאֶגֶד וּלְהַגְבִּיהוֹ עֵץ עֵץ.
וְכֵן כָּל כַּיּוֹצֶא בְּזֶה.

אֲבָל אִם הָיָה הַטְּעוֹן שֶׁלְּפַלְפְּלִין אוֹ אֱגוֹזִים וּשְׁקֵדִים וְכַיּוֹצֶא בָּהֶן, וְהָיָה גָּדוֹל שְׁאֵין אֶחָד יָכוֹל לְהַגְבִּיהוֹ--הֲרֵי זֶה נִקְנֶה בִּמְשִׁיכָה: שְׁאִם יַתִּירוֹ, יִתְפָּרַד וְיִהְיֶה לוֹ בּוֹ טֹרַח גָּדוֹל.
וְכֵן כָּל כַּיּוֹצֶא בָּהֶן.

 הַסְּפִינָה--הוֹאִיל וְאֵי אִפְשָׁר לְהַגְבִּיהָהּ, וְיֵשׁ בִּמְשִׁיכָתָהּ טֹרַח גָּדוֹל, וְאֵינָהּ נִמְשֶׁכֶת אֵלָא לָרַבִּים--לֹא הִצְרִיכוּהָ מְשִׁיכָה, אֵלָא נִקְנֵית בִּמְסִירָה; וְכֵן כָּל כַּיּוֹצֶא בְּזֶה.
וְאִם אָמַר לוֹ הַמּוֹכֵר לֵךְ מְשֹׁךְ וּקְנֵה--אֵינוּ קוֹנֶה הַסְּפִינָה, עַד שֶׁיִּמְשְׁכֶנָּה כֻּלָּהּ וְיוֹצִיאֶהָ מִכָּל הַמָּקוֹם שֶׁהָיְתָה בּוֹ: שֶׁהֲרֵי הִקְפִּיד הַמּוֹכֵר שֶׁלֹּא יִקְנֶה זֶה אֵלָא בִּמְשִׁיכָה.

 נִמְצֵאתָ לָמֵד שֶׁהַלּוֹקֵחַ מִטַּלְטְלִין--אַף עַל פִּי שֶׁנָּתַן כָּל הַדָּמִים, יָכוֹל לַחְזֹר בּוֹ; וְכֵן הַמּוֹכֵר יָכוֹל לַחְזֹר בּוֹ: עַד שֶׁיַּגְבִּיהַּ, אוֹ יִמְשֹׁךְ דָּבָר שְׁאֵינוּ בֶּן הַגְּבָּהָה, אוֹ יִמְסֹר הַמּוֹכֵר לַלּוֹקֵחַ דָּבָר שְׁאֵין דַּרְכּוֹ לְהִמָּשֵׁךְ.
וְכֵיוָן שֶׁהִגְבִּיהַּ, אוֹ מָשַׁךְ דָּבָר שְׁאֵין דַּרְכּוֹ לְהַגְבִּיהַּ, אוֹ נִמְסַר לוֹ דָּבָר שְׁאֵין דַּרְכּוֹ לְהִמָּשֵׁךְ--קָנָה, וְאֵין אֶחָד מִשְּׁנֵיהֶם יָכוֹל לַחְזֹר בּוֹ; וְכוֹפִין אֶת הַלּוֹקֵחַ לִתֵּן אֶת הַדָּמִים.

 וְלָמָּה תִּקְּנוּ חֲכָמִים דָּבָר זֶה בַּמִּטַּלְטְלִין--גְּזֵרָה שֶׁמֶּא יִתֵּן הַלּוֹקֵחַ דְּמֵי הַחֵפֶץ וְקֹדֶם שֶׁיִּקָּחֶנּוּ יֹאבַד בְּאֹנֶס, כְּגוֹן שֶׁנָּפְלָה דְּלֵקָה וְנִשְׂרַף, אוֹ בָּאוּ לִסְטִים וּנְטָלוּהוּ: אִם יִהְיֶה בִּרְשׁוּת הַלּוֹקֵחַ, יִתְמַהְמַהּ הַמּוֹכֵר וְלֹא יַצִּילוֹ.
לְפִיכָּךְ הִעְמִידוּהוּ חֲכָמִים בִּרְשׁוּת הַמּוֹכֵר, כְּדֵי שֶׁיִּשְׁתַּדַּל וְיַצִּיל הַחֵפֶץ, שְׁאִם אָבַד, יִהְיֶה חַיָּב לְשַׁלַּם.

 נִמְצֵאתָ אוֹמֵר שְׁאִם נָתַן דְּמֵי הַמֶּקָּח וְנֶאֱנַס קֹדֶם שֶׁיִּקָּחֶנּוּ, יֹאמַר לוֹ הַלּוֹקֵחַ תֶּן לִי אֶת מֶקָּחִי אוֹ הַחְזֵר לִי אֶת מָעוֹתַי, וְאַף עַל פִּי שֶׁיֵּשׁ עֵדִים שֶׁאָבַד בְּאֹנֶס, וְלֹא הָיָה בַּמּוֹכֵר כּוֹחַ לְהַצִּילוֹ וְלֹא נִתְרַשַּׁל בְּדָבָר זֶה--הֲרֵי זֶה מַחְזִיר אֶת הַדָּמִים, שֶׁהֲרֵי תִּקְּנוּ חֲכָמִים בִּמְשִׁיכָה.

לְפִיכָּךְ אִם הָיָה בֵּיתוֹ שֶׁלַּלּוֹקֵחַ שֶׁיֵּשׁ בּוֹ הַחֵפֶץ הַנִּמְכָּר מֻשְׂכָּר לַמּוֹכֵר, לֹא תִקְּנוּ לוֹ חֲכָמִים מְשִׁיכָה: שֶׁהֲרֵי הַמֶּקָּח בִּרְשׁוּת הַלּוֹקֵחַ הוּא; וּמִשֶּׁנָּתַן אֶת הַדָּמִים--נִקְנָה הַמֶּקָּח, וְאֵין אֶחָד מֵהֶן יָכוֹל לַחְזֹר בּוֹ.

 וְכֵן הַשּׂוֹכֵר אֶת הַמָּקוֹם שֶׁאוֹתָן הַמִּטַּלְטְלִין הַנִּמְכָּרִין מֻנָּחִין בּוֹ--קָנָה, וְאֵין אֶחָד מֵהֶן יָכוֹל לַחְזֹר בּוֹ: וְאַף עַל פִּי שֶׁלֹּא הִגְבִּיהַּ וְלֹא מָשַׁךְ וְלֹא נִמְסְרוּ לוֹ, שֶׁהֲרֵי נַעֲשׂוּ בִּרְשׁוּתוֹ.
וּכְבָר בֵּאַרְנוּ שֶׁשְּׂכִירוּת קַרְקָע נִקְנֵית בַּכֶּסֶף אוֹ בַּשְּׁטָר אוֹ בַּחֲזָקָה.

 הַמַּקְנֶה קַרְקָע וּמִטַּלְטְלִין כְּאֶחָד--כֵּיוָן שֶׁקָּנָה הַקַּרְקָע בַּכֶּסֶף אוֹ בַּשְּׁטָר אוֹ בַּחֲזָקָה, נִקְנוּ הַמִּטַּלְטְלִין עִמָּהֶם: בֵּין שֶׁהָיוּ שְׁנֵיהֶם בִּמְכָר אוֹ בְּמַתָּנָה, בֵּין שֶׁמָּכַר הַמִּטַּלְטְלִין וְנָתַן הַקַּרְקָע, בֵּין שֶׁמָּכַר הַקַּרְקָע וְנָתַן הַמִּטַּלְטְלִין--כֵּיוָן שֶׁקָּנָה הַקַּרְקָע, קָנָה הַמִּטַּלְטְלִין.

 בַּמֶּה דְּבָרִים אֲמוּרִים, בְּשֶׁהָיוּ הַמִּטַּלְטְלִין צְבוּרִין בְּאוֹתָהּ קַרְקָע; אֲבָל אִם הָיוּ בְּמָקוֹם אַחֵר, צָרִיךְ שֶׁיֹּאמַר לוֹ קְנֵה הַמִּטַּלְטְלִין עַל גַּבֵּי הַקַּרְקָע.
אַפִלּוּ הָיוּ הַמִּטַּלְטְלִין בִּמְדִינָה אַחֶרֶת, וְאָמַר לוֹ קְנֵה אוֹתָם עַל גַּבֵּי קַרְקָע פְּלוֹנִית--כֵּיוָן שֶׁקָּנָה הַקַּרְקָע--נִקְנוּ הַמִּטַּלְטְלִין, אַף עַל פִּי שְׁאֵינָן צְבוּרִין בְּתוֹכָהּ; וְאִם לֹא אָמַר לוֹ קְנֵה עַל גַּבֵּי קַרְקָע, לֹא קָנָה.
וְקַרְקָע כָּל שְׁהוּא, קוֹנִין עַל גַּבָּהּ כָּל מִטַּלְטְלִין שֶׁיִּרְצֶה.

 הִקְנָה הַשָּׂדֶה לְאֶחָד, וְהַמִּטַּלְטְלִין לְאֶחָד--אַף עַל פִּי שֶׁאָמַר לוֹ קְנֵה הַמִּטַּלְטְלִין עַל גַּב הַקַּרְקָע, וְהִחְזִיק הָאֶחָד בַּקַּרְקָע--לֹא קָנָה הַשֵּׁנִי הַמִּטַּלְטְלִין.
וְאִם תְּפָסָן אַחַר שֶׁחָזַר בּוֹ הַמַּקְנֶה--אֵין מוֹצִיאִין אוֹתָן מִיָּדוֹ, שֶׁהֲרֵי תְּפָסָן אַחַר שֶׁקָּנָה חֲבֵרוֹ הַקַּרְקָע שֶׁנִּקְנוּ אֵלּוּ עַל גַּבָּהּ.

 הַמַּקְנֶה עֲבָדִים וְקַרְקָעוֹת כְּאֶחָד--הִחְזִיק בָּעֲבָדִים, לֹא קָנָה הַקַּרְקָעוֹת.
הִחְזִיק בַּקַּרְקָעוֹת, לֹא קָנָה הָעֲבָדִים עַד שֶׁיִּהְיוּ עוֹמְדִין בְּתוֹךְ הַקַּרְקָע; וְאַף עַל פִּי שֶׁאָמַר לוֹ קְנֵה עֲבָדִים עַל גַּבֵּי הַקַּרְקָע, לֹא קָנָה עַד שֶׁיִּהְיוּ בְּתוֹכָהּ--שֶׁהָעֶבֶד מְהַלֵּךְ לְדַעַת עַצְמוֹ.

 הַמַּקְנֶה עֲבָדִים וּמִטַּלְטְלִין כְּאֶחָד--מָשַׁךְ הַמִּטַּלְטְלִין, לֹא קָנָה הָעֲבָדִים.
הִחְזִיק בָּעֲבָדִים--לֹא קָנָה הַמִּטַּלְטְלִין, אֵלָא אִם כֵּן הָיוּ הַמִּטַּלְטְלִין עַל גַּב הָעֶבֶד: וְהוּא שֶׁיִּהְיֶה כָּפוּת, שֶׁהֲרֵי אֵינוּ יָכוֹל לְהַלַּךְ.

 הַמַּקְנֶה בְּהֵמָה וְכֵלִים שֶׁעַל גַּבָּהּ כְּאֶחָד--אַף עַל פִּי שֶׁמָּשַׁךְ הַבְּהֵמָה וּקְנָיָהּ, לֹא קָנָה הַכֵּלִים שֶׁעָלֶיהָ: עַד שֶׁיַּגְבִּיהֵם, אוֹ יִמְשֹׁךְ הַכֵּלִים עַצְמָן אִם אֵין דַּרְכָּן לְהַגְבִּיהַּ--שֶׁהַבְּהֵמָה כְּחָצֵר הַמְּהַלֶּכֶת הִיא, וְאֵין מַה שֶׁבְּתוֹכָהּ קָנוּי לִבְעָלֶיהָ.
לְפִיכָּךְ אִם הָיְתָה הַבְּהֵמָה כְּפוּתָה, קָנָה אַף כֵּלִים שֶׁעָלֶיהָ.

 אָמַר לוֹ הַמַּקְנֶה, מְשֹׁךְ בְּהֵמָה זוֹ וּקְנֵה כֵּלִים שֶׁעָלֶיהָ--הוֹאִיל וְלֹא הִקְנָה לוֹ גּוּף הַבְּהֵמָה--אַף עַל פִּי שֶׁמְּשָׁכָהּ וְהִיא כְּפוּתָה, לֹא קָנָה כֵּלִים שֶׁעָלֶיהָ: עַד שֶׁיִּמְשֹׁךְ הַכֵּלִים עַצְמָן.

 הָיָה עֲצִיץ נָקוּב לְאֶחָד, וְהָיוּ הַזְּרָעִים שֶׁבּוֹ לְאֶחָד--הִקְנָה הָעֲצִיץ לְבַעַל הַזְּרָעִים--כֵּיוָן שֶׁמָּשַׁךְ, קָנָה; הִקְנָה הַזְּרָעִים לְבַעַל הָעֲצִיץ--לֹא קָנָה, עַד שֶׁיַּחְזִיק בַּזְּרָעִים עַצְמָן.

 הָיָה הָעֲצִיץ וְהַזְּרָעִים שֶׁבּוֹ לְאֶחָד, וְהִקְנָה הַכֹּל לְאֶחָד--הִחְזִיק בָּעֲצִיץ לִקְנוֹת הַזְּרָעִים, אַף הָעֲצִיץ לֹא קָנָה; הִחְזִיק בַּזְּרָעִים, קָנָה הָעֲצִיץ.
וְזוֹ הִיא שֶׁשָּׁנוּ נְכָסִים שְׁאֵין לָהֶן אַחְרָיוּת נִקְנִים עִם נְכָסִים שֶׁיֵּשׁ לָהֶן אַחְרָיוּת, שֶׁהַזְּרָעִים שֶׁבָּעֲצִיץ נָקוּב כִּזְרוּעִים בָּאָרֶץ, וְכָל הַמְּחֻבָּר לַקַּרְקָע, כַּקַּרְקָע כְּמוֹ שֶׁבֵּאַרְנוּ.

 כְּבָר בֵּאַרְנוּ שֶׁכָּל הָעוֹמֵד לְהִבָּצֵר--הֲרֵי הוּא כְּבָצוּר, וְאֵינוּ נִקְנֶה אֵלָא בְּהַגְּבָּהָה אוֹ בִּשְׁאָר דְּבָרִים שֶׁנִּקְנִים בָּהֶן הַמִּטַּלְטְלִים.
פִּשְׁתָּן שְׁהוּא מְחֻבָּר לַקַּרְקָע, וְיָבַשׁ וְאֵינוּ צָרִיךְ לַקַּרְקָע, וְאָמַר לוֹ יַפֶּה לִי קַרְקָע כָּל שְׁהוּא, וּקְנֵה כָּל מַה שֶׁעָלֶיהָ--כֵּיוָן שֶׁתָּלַשׁ כָּל שְׁהוּא, קָנָה הַכֹּל מִפְּנֵי תְּנָאי זֶה; אֲבָל אִם הִקְנָה לוֹ הַפִּשְׁתָּן הַזֶּה בִּמְכָר אוֹ בְּמַתָּנָה--לֹא קָנָה אֵלָא מַה שֶׁתָּלַשׁ, שֶׁהֲרֵי הִגְבִּיהוֹ.
וְכֵן כָּל כַּיּוֹצֶא בְּזֶה.

הִלְכּוֹת מְכִירָה פֵּרֶק ד 
כֶּלְיוֹ שֶׁלָּאָדָם--כָּל מָקוֹם שֶׁיֵּשׁ לוֹ לְהַנִּיחוֹ, קוֹנֶה לוֹ; וְכֵיוָן שֶׁנַּעֲשׂוּ הַמִּטַּלְטְלִין בְּתוֹךְ הַכְּלִי, אֵין אֶחָד מֵהֶן יָכוֹל לַחְזֹר בּוֹ, וַהֲרֵי זֶה כְּמִי שֶׁהִגְבִּיהָן, אוֹ כְּמִי שֶׁהֻנְּחוּ בְּתוֹךְ בֵּיתוֹ.
לְפִיכָּךְ אֵין כֶּלְיוֹ שֶׁלָּאָדָם קוֹנֶה לוֹ בִּרְשׁוּת הָרַבִּים, וְלֹא בִּרְשׁוּת הַמּוֹכֵר, אֵלָא אִם כֵּן אָמַר לוֹ הַמַּקְנֶה, לֵךְ וּקְנֵה בִּכְלִי זֶה.

וְכֵן אִם קָנָה הַכְּלִי תְּחִלָּה וְהִגְבִּיהוֹ, וְאַחַר כָּךְ הִנִּיחוֹ שָׁם בִּרְשׁוּת הַמּוֹכֵר, וְחָזַר וְקָנָה מִמֶּנּוּ הַפֵּרוֹת--כֵּיוָן שֶׁנַּעֲשׂוּ בְּתוֹךְ הַכְּלִי הַזֶּה, קָנָה אוֹתָם: שֶׁמִּפְּנֵי הֲנָאַת הַמּוֹכֵר בִּמְכִירַת הַכְּלִי, אֵינוּ מַקְפִּיד עַל מְקוֹמוֹ.

 כְּשֵׁם שְׁאֵין כֶּלְיוֹ שֶׁלַּלּוֹקֵחַ קוֹנֶה לוֹ בִּרְשׁוּת מוֹכֵר--כָּךְ אֵין כֶּלְיוֹ שֶׁלַּמּוֹכֵר קוֹנֶה לַלּוֹקֵחַ, אַף עַל פִּי שְׁהוּא בִּרְשׁוּת הַלּוֹקֵחַ.

 מְסִירָה--אֵינָהּ קוֹנָה אֵלָא בִּרְשׁוּת הָרַבִּים, וּבְחָצֵר שְׁאֵינָהּ שֶׁלִּשְׁנֵיהֶם.
וְהַמְּשִׁיכָה--אֵינָהּ קוֹנָה אֵלָא בְּסִמְטָה, אוֹ בְּחָצֵר שֶׁלִּשְׁנֵיהֶם.
וְהַהַגְּבָּהָה, קוֹנָה בְּכָל מָקוֹם.
דָּבָר הַנִּקְנֶה בִּמְשִׁיכָה--אִם הָיָה בִּרְשׁוּת הָרַבִּים, וּמְשָׁכוֹ לִרְשׁוּת הַיָּחִיד אוֹ לְסִמְטָה--כֵּיוָן שֶׁהוֹצִיא מִקְצַת הַחֵפֶץ מֵרְשׁוּת הָרַבִּים, קָנָה.

טְעוֹן שֶׁלְּפֵרוֹת שֶׁהָיָה מֻנָּח בִּרְשׁוּת הָרַבִּים, וּמְשָׁכוֹ הַלּוֹקֵחַ לִרְשׁוּתוֹ אוֹ לְסִמְטָה, אַחַר שֶׁפָּסַק הַדָּמִים--קָנָה, אַף עַל פִּי שֶׁעֲדַיִן לֹא מָדַד; וְכֵן אִם מְדָדָן הַלּוֹקֵחַ בִּרְשׁוּת הָרַבִּים, קָנָה רִאשׁוֹן רִאשׁוֹן בְּהַגְּבָּהָה.
הָיָה הַמּוֹכֵר מוֹדֵד לְתוֹךְ כֶּלְיוֹ שֶׁלַּלּוֹקֵחַ--לֹא קָנָה, שְׁאֵין כֶּלְיוֹ שֶׁלַּלּוֹקֵחַ קוֹנֶה לוֹ בִּרְשׁוּת הָרַבִּים.

הָיוּ הַפֵּרוֹת בִּרְשׁוּת הַלּוֹקֵחַ--כֵּיוָן שֶׁקִּבַּל עָלָיו הַמּוֹכֵר לִמְכֹּר--קָנָה לוֹקֵחַ, וְאַף עַל פִּי שֶׁעֲדַיִן לֹא מָדַד.
הָיוּ בִּרְשׁוּת הַמּוֹכֵר, אוֹ בִּרְשׁוּת שְׁהֶן מֻפְקָדִין אֶצְלוֹ--לֹא קָנָה לוֹקֵחַ עַד שֶׁיַּגְבִּיהַּ הַפֵּרוֹת, אוֹ עַד שֶׁיּוֹצִיאֵם מֵרְשׁוּתוֹ בִּשְׂכִירוּת מְקוֹמָן וְכַיּוֹצֶא בּוֹ כְּמוֹ שֶׁבֵּאַרְנוּ.

הָיוּ הַפֵּרוֹת בְּסִמְטָה אוֹ בְּחָצֵר שֶׁלִּשְׁנֵיהֶם, וְאַפִלּוּ הָיוּ בִּרְשׁוּת לוֹקֵחַ, וְהָיוּ בְּתוֹךְ כֶּלְיוֹ שֶׁלַּמּוֹכֵר, וְקִבַּל עָלָיו הַמּוֹכֵר לִמְכֹּר, וְהִתְחִיל הַמּוֹכֵר לִמְדֹּד לְתוֹךְ כֶּלְיוֹ שֶׁלַּמּוֹכֵר--אִם אָמַר לוֹ כּוֹר בִּשְׁלוֹשִׁים סֶלַע אֲנִי מוֹכֵר לָךְ, יָכוֹל לַחְזֹר בּוֹ וְאַפִלּוּ בִּסְאָה אַחֲרוֹנָה: הוֹאִיל וַעֲדַיִן הַפֵּרוֹת בְּכֶלְיוֹ, וְלֹא גָמַר כָּל הַמִּדָּה, וְכֶלְיוֹ שֶׁלַּמּוֹכֵר אֵינוּ קוֹנֶה לַלּוֹקֵחַ, אַף עַל פִּי שְׁהוּא בִּרְשׁוּת לוֹקֵחַ.

וְאִם אָמַר לוֹ כּוֹר בִּשְׁלוֹשִׁים, סְאָה בְּסֶלַע--רִאשׁוֹן רִאשׁוֹן קָנָה: שֶׁכֵּיוָן שֶׁפָּסְקוּ הַדָּמִים עַל כָּל סְאָה וּסְאָה, כָּל סְאָה שֶׁיַּגְבִּיהַּ הַמּוֹכֵר וִיעַרֶה אוֹתָהּ נִגְמְרָה מְכִירָתָהּ, הוֹאִיל וְאֵין הַפֵּרוֹת בִּרְשׁוּת הַמּוֹכֵר, וְלֹא בִּרְשׁוּת הָרַבִּים; וְאִלּוּ לֹא הָיוּ הַפֵּרוֹת בְּכֶלְיוֹ שֶׁלַּמּוֹכֵר, כֵּיוָן שְׁהֶן בִּרְשׁוּת לוֹקֵחַ, קָנָה מִשֶּׁפָּסַק וְאַף עַל פִּי שֶׁלֹּא מָדַד, כְּמוֹ שֶׁבֵּאַרְנוּ.

 וְכֵן הַמּוֹכֵר יַיִן אוֹ שֶׁמֶן לַחֲבֵרוֹ בְּסִמְטָה אוֹ בְּחָצֵר שֶׁלִּשְׁנֵיהֶם, אוֹ בִּרְשׁוּת לוֹקֵחַ, וְהָיְתָה הַמִּדָּה שֶׁלַּסִּרְסוּר--עַד שֶׁלֹּא נִתְמַלֵּאת הַמִּדָּה--לַמּוֹכֵר; מִשֶּׁנִּתְמַלֵּאת הַמִּדָּה--הֲרֵי הֶן בִּרְשׁוּת לוֹקֵחַ, וְאֵין אֶחָד מֵהֶן יָכוֹל לַחְזֹר בּוֹ.

 וְכֵן פֵּרוֹת שֶׁהָיוּ צְבוּרִין בְּסִמְטָה אוֹ בְּחָצֵר שֶׁלִּשְׁנֵיהֶם, וְהַמִּדָּה אֵינָהּ שֶׁלְּאֶחָד מֵהֶן, וְהָיָה הַמּוֹכֵר מוֹדֵד--עַד שֶׁלֹּא נִתְמַלֵּאת הַמִּדָּה, הֲרֵי הִיא בִּרְשׁוּת מוֹכֵר; וּמִשֶּׁנִּתְמַלֵּאת הַמִּדָּה, הֲרֵי הִיא שֶׁלַּלּוֹקֵחַ.

 הָיְתָה הַמִּדָּה שֶׁלְּאֶחָד מֵהֶן, וְהָיוּ בָּהּ רְשָׁמִין לֵידַע חֶצְיָהּ, וּשְׁלִישָׁהּ, וּרְבִיעָהּ, וְכַיּוֹצֶא בָּהֶן--כֵּיוָן שֶׁהִגִּיעַ לְרֹשֶׁם מִן הָרְשָׁמִים, קָנָה רִאשׁוֹן רִאשׁוֹן, וְאַף עַל פִּי שֶׁלֹּא נִתְמַלֵּאת הַמִּדָּה: שֶׁכָּל רֹשֶׁם מֵהֶם כְּמִדָּה בִּפְנֵי עַצְמָהּ--שֶׁהֲרֵי שֶׁלְּאֶחָד מֵהֶן הִיא הַמִּדָּה, וְהוּא סוֹמֵךְ עַל הָרְשָׁמִים שֶׁבָּהּ.

 זֶה כְּלָל גָּדוֹל יִהְיֶה בְּיָדָךְ: הַקּוֹנֶה אֶת הַמִּטַּלְטְלִין--אִם פָּסַק הַדָּמִים, וְאַחַר כָּךְ הִגְבִּיהַּ--קָנָה.
וְאִם הִגְבִּיהַּ תְּחִלָּה וְהִנִּיחַ, וְאַחַר כָּךְ פָּסַק הַדָּמִים--לֹא קָנָה בְּאוֹתָהּ הַגְּבָּהָה: עַד שֶׁיַּגְבִּיהַּ אַחַר שֶׁפָּסַק, אוֹ יִמְשֹׁךְ דָּבָר שְׁאֵין דַּרְכּוֹ לְהַגְבִּיהַּ.

 הָיָה דָּבָר הַנִּמְכָּר דָּמָיו קְצוּבִין וִידוּעִין, וְהִגְבִּיהוֹ--קָנָהוּ, אַף עַל פִּי שֶׁפָּסַק אַחַר שֶׁהִגְבִּיהַּ.
וְהוּא הַדִּין בִּשְׁאָר דְּבָרִים שֶׁקּוֹנִין בָּהֶם הַמִּטַּלְטְלִין, שֶׁצָּרִיךְ לִקְנוֹת בָּהֶם אַחַר שֶׁיִּפְסֹק הַדָּמִים, אֵלָא אִם כֵּן הָיוּ דָּמָיו קְצוּבִין, כְּמוֹ שֶׁבֵּאַרְנוּ.

 לְפִיכָּךְ הַמּוֹשֵׁךְ חַמָּרִים וּפוֹעֲלִים וְהִכְנִיסָן לְתוֹךְ בֵּיתוֹ, וּמָדַד עַד שֶׁלֹּא פָסַק הַדָּמִים--אַפִלּוּ הָיָה הַלּוֹקֵחַ הוּא הַמּוֹדֵד, אוֹ שֶׁפָּסַק הַדָּמִים וְאַחַר כָּךְ מָדַד הַמּוֹכֵר--שְׁנֵיהֶם יְכוּלִין לַחְזֹר בָּהֶן.

פֵּרְקָן הַלּוֹקֵחַ, וְהִכְנִיסָן לְתוֹךְ בֵּיתוֹ--אִם פָּסַק הַדָּמִים, וְאַחַר כָּךְ מָדַד הַמּוֹכֵר--אֵין שְׁנֵיהֶם יְכוּלִין לַחְזֹר בָּהֶן, שֶׁהֲרֵי סָמְכָה דַּעְתּוֹ לִמְכֹּר.
וְאִם מָדַד עַד שֶׁלֹּא פָסַק, שְׁנֵיהֶם יְכוּלִין לַחְזֹר בָּהֶם--שֶׁהֲרֵי לֹא סָמְכָה דַּעְתּוֹ עֲדַיִן לִמְכֹּר, וְאַפִלּוּ מָדַד הַלּוֹקֵחַ.

 הַנּוֹטֵל כְּלִי מִן הָאֻמָּן עַל מְנַת לְבַקְּרוֹ--אִם הָיוּ דָּמָיו קְצוּבִין וְנֶאֱנַס בְּיָדוֹ, חַיָּב בְּדָמָיו: הוֹאִיל וְדָמָיו קְצוּבִין, מֵעֵת שֶׁהִגְבִּיהוֹ נַעֲשָׂה בִּרְשׁוּתוֹ--וְהוּא שֶׁיַּגְבִּיהֶנּוּ כְּדֵי לִקְנוֹת אֶת כֻּלּוֹ, וְיִהְיֶה אוֹתוֹ הַחֵפֶץ הַנִּמְכָּר חַבִּיב עַל הַלּוֹקֵחַ.
אֲבָל חֵפֶץ שֶׁהַמּוֹכֵר קָץ בּוֹ, וְהוּא מְבַקֵּשׁ וְרוֹדֵף לְמָכְרוֹ--הֲרֵי הוּא בִּרְשׁוּת הַמּוֹכֵר עַד שֶׁיִּפְסֹק הַדָּמִים, וְיַגְבִּיהֶנּוּ הַלּוֹקֵחַ אַחַר שֶׁפָּסַק הַדָּמִים.

 אֶחָד הַמּוֹשֵׁךְ אוֹ הַמַּגְבִּיהַּ אוֹ הַמַּחְזִיק בְּעַצְמוֹ, אוֹ שֶׁאָמַר לְאַחֵר לְהַגְבִּיהַּ לוֹ אוֹ לִמְשֹׁךְ לוֹ אוֹ לְהַחְזִיק לוֹ--הֲרֵי זֶה זָכָה לוֹ.
וְכֵן בִּשְׁאָר דַּרְכֵי הַקְנִיָּה.

הִלְכּוֹת מְכִירָה פֵּרֶק ה 
כָּל הַמִּטַּלְטְלִין קוֹנִין זֶה אֶת זֶה.
כֵּיצַד: הִחְלִיף פָּרָה בַּחֲמוֹר, אוֹ יַיִן בְּשֶׁמֶן--אַף עַל פִּי שֶׁמַּקְפִּידִין עַל הַדָּמִים וְשִׁעֲרוּ כַּמָּה שׁוֹוֶה זֶה וְכַמָּה שׁוֹוֶה זֶה, וְאַחַר כָּךְ הִחְלִיפוּ--כֵּיוָן שֶׁמָּשַׁךְ הָאֶחָד אוֹ הִגְבִּיהַּ, קָנָה הַשֵּׁנִי הַמִּטַּלְטְלִין הָאֲחֵרִים בְּכָל מָקוֹם שְׁהֶם, וְנַעֲשׂוּ בִּרְשׁוּתוֹ, וְאַף עַל פִּי שֶׁעֲדַיִן לֹא מְשָׁכָן.

הִחְלִיף חֲמוֹר בְּפָרָה וְטָלֶה, וּמָשַׁךְ אֶת הַפָּרָה וַעֲדַיִן לֹא מָשַׁךְ אֶת הַטָּלֶה--לֹא קָנָה, שְׁאֵין כָּאן מְשִׁיכָה גְּמוּרָה.
וְכֵן כָּל כַּיּוֹצֶא בְּזֶה.

דָּמִים שְׁאֵין מַקְפִּידִין עֲלֵיהֶם--הֲרֵי הֶן כִּשְׁאָר מִטַּלְטְלִין, וְקוֹנִין.
כֵּיצַד: הֲרֵי שֶׁחָפַן מָעוֹת בְּלֹא מִשְׁקָל וּבְלֹא מִנְיָן, אֵלָא נְטָלָן אַכְסָרָה, וְאָמַר לוֹ מְכֹר לִי פָּרָתָךְ אוֹ יַיִן זֶה בְּאֵלּוּ, וְנָתַן לוֹ אֶת הַדָּמִים--קָנָה, וְאֵין אֶחָד מֵהֶם יָכוֹל לַחְזֹר בּוֹ: שֶׁזֶּה דָּבָר שְׁאֵינוּ מָצוּי הוּא, וְלֹא הִצְרִיכוּ בּוֹ מְשִׁיכָה.

וְכֵן רְאוּבֵן שֶׁמָּכַר מִטַּלְטְלִין לְשִׁמְעוֹן בַּחֲמִשִּׁים זוּז, וְקָנָה שִׁמְעוֹן הַמִּטַּלְטְלִין וְנִתְחַיַּב בְּדָמִים, וְאַחַר שֶׁנִּתְחַיַּב שִׁמְעוֹן בַּחֲמִשִּׁים זוּז אֵלּוּ, הָיָה לוֹ יַיִן אוֹ בְּהֵמָה וְעֶבֶד וְכַיּוֹצֶא בָּהֶן מִשְּׁאָר הַמִּטַּלְטְלִין, וְהָיָה רוֹצֶה לְמָכְרָן, וְאָמַר לוֹ רְאוּבֵן מְכֹר אוֹתָן לִי בַּחֲמִשִּׁים זוּז שֶׁיֵּשׁ לִי בְּיָדָךְ דְּמֵי הַמְּכָר, וְאָמַר לוֹ הִין--קָנָה רְאוּבֵן הַמִּטַּלְטְלִין בְּכָל מָקוֹם שְׁהֶן, וְאַף עַל פִּי שֶׁלֹּא מָשַׁךְ וְלֹא הִגְבִּיהַּ: שֶׁגַּם זֶה דָּבָר שְׁאֵינוּ מָצוּי הוּא, וְלֹא הִצְרִיכוּ בּוֹ מְשִׁיכָה.

אֲבָל אִם הָיָה לוֹ חוֹב עָלָיו שֶׁלֹּא מֵחֲמַת הַמְּכָר, וְאָמַר לוֹ מְכֹר לִי מִטַּלְטְלִין בַּחוֹב שֶׁיֵּשׁ לִי אֶצְלָךְ, וְרָצוּ שְׁנֵיהֶם--לֹא קָנָה: עַד שֶׁיַּגְבִּיהַּ, אוֹ יִמְשֹׁךְ דָּבָר שְׁאֵין דַּרְכּוֹ לְהַגְבִּיהַּ, אוֹ יִקְנֶה בְּאֶחָד מִן הַדְּרָכִים שֶׁהַמִּטַּלְטְלִין נִקְנִין בָּהֶן.

 הַקַּרְקָעוֹת וְהָעֲבָדִים וְהַבְּהֵמָה וּשְׁאָר כָּל הַמִּטַּלְטְלִין--כָּל אֶחָד מֵהֶן נִקְנֶה בַּחֲלִיפִין, וְהוּא הַנִּקְרָא קִנְיָן.
וְעִיקַר הַדֶּרֶךְ הַזֹּאת שֶׁיִּתֵּן הַקּוֹנֶה לַמַּקְנֶה כְּלִי כָּל שְׁהוּא, וְיֹאמַר לוֹ קְנֵה כְּלִי זֶה חֵלֶף הֶחָצֵר אוֹ הַיַּיִן אוֹ הַבְּהֵמָה אוֹ הָעֶבֶד שֶׁמָּכַרְתָּ לִי בְּכָּךְ וְכָּךְ: כֵּיוָן שֶׁהִגְבִּיהַּ הַמּוֹכֵר אֶת הַכְּלִי, וְקָנָהוּ--קָנָה הַלּוֹקֵחַ אוֹתוֹ הַקַּרְקָע אוֹ אוֹתָן הַמִּטַּלְטְלִין, אַף עַל פִּי שֶׁעֲדַיִן לֹא מְשָׁכָן וְלֹא נָתַן אֶת הַדָּמִים; וְאֵין אֶחָד מֵהֶן יָכוֹל לַחְזֹר בּוֹ.

 אֵין קוֹנִין אֵלָא בִּכְלִי, וְאַף עַל פִּי שְׁאֵין בּוֹ שׁוֹוֶה פְּרוּטָה; וְאֵין קוֹנִין בְּדָבָר שְׁהוּא אָסוּר בַּהֲנָיָה, וְלֹא בְּפֵרוֹת, וְלֹא בְּמַטְבֵּעַ.
וְאֵין קוֹנִין בְּכֶלְיוֹ שֶׁלַּמּוֹכֵר, אֵלָא בִּכְלִי הַלּוֹקֵחַ.

 הִקְנָה אֶחָד כְּלִי לַמּוֹכֵר כְּדֵי שֶׁיִּקְנֶה הַלּוֹקֵחַ אוֹתוֹ הַמִּמְכָּר, זָכָה לַלּוֹקֵחַ; וְאַף עַל פִּי שֶׁהִקְנָה לוֹ הַכְּלִי עַל מְנַת לְהַחְזִירוֹ, נִקְנָה הַמֶּקָּח וְזָכָה בּוֹ הַלּוֹקֵחַ, שֶׁמַּתָּנָה עַל מְנַת לְהַחְזִיר, שְׁמָהּ מַתָּנָה.

אַף עַל פִּי שֶׁלֹּא תָפַס הַמּוֹכֵר כָּל הַכְּלִי שֶׁקָּנָהוּ חֵלֶף מִמְכָּרוֹ, אֵלָא אָחַז מִקְצָתוֹ וְאָחַז הַמַּקְנֶה לוֹ מִקְצָתוֹ--קָנָה הַלּוֹקֵחַ: וְהוּא שֶׁיֶּאֱחֹז מִמֶּנּוּ כְּדֵי שֵׁעוּר כְּלִי, אוֹ יֹאחֲזֶנּוּ אֲחִיזָה שְׁהוּא יָכוֹל לְנַתַּק אֶת כָּל הַכְּלִי מִיַּד הַמַּקְנֶה לוֹ.

לְפִיכָּךְ אִם הִקְנָה לוֹ בְּמִקְצַת הַבֶּגֶד, צָרִיךְ שֶׁיֶּאֱחֹז מִן הַבֶּגֶד כְּדֵי שָׁלוֹשׁ אֶצְבָּעוֹת: שְׁאִם יִפְסֹק מִמְּקוֹם שֶׁאָחַז, הֲרֵי הוּא כְּלִי בִּפְנֵי עַצְמוֹ--שֶׁשָּׁלוֹשׁ אֶצְבָּעוֹת מִן הַבֶּגֶד קָרוּי כְּלִי, כְּמוֹ שֶׁבֵּאַרְנוּ בְּעִנְיַן טֻמְאַת בְּגָדִים.
וְכֵן אִם אָחַז פָּחוּת מִשָּׁלוֹשׁ, וְהָיָה יָכוֹל לְנַתַּק כָּל הַכְּלִי--הֲרֵי זֶה קָנָה.

 זֶה שֶׁכּוֹתְבִין בַּשְּׁטָרוֹת וְקָנִינוּ מִפְּלוֹנִי בִּכְלִי הַכָּשֵׁר לִקְנוֹת בּוֹ--בִּכְלִי, לְהוֹצִיא הַפֵּרוֹת וְכַיּוֹצֶא בָּהֶן; הַכָּשֵׁר, לְהוֹצִיא אִסּוּרֵי הֲנָיָה; לִקְנוֹת בּוֹ, לְהוֹצִיא כֶּלְיוֹ שֶׁלַּמּוֹכֵר.

 זֶה הַקִּנְיָן, אֵינוּ צָרִיךְ לִהְיוֹת בִּפְנֵי עֵדִים, אֵלָא אִם הָיָה בֵּינוֹ וּבֵין חֲבֵרוֹ, קָנָה: שֶׁלֹּא הִצְרִיכָה תּוֹרָה עֵדִים בְּדִינֵי מְמוֹנוֹת אֵלָא לַכּוֹפֵר; אֲבָל הַמּוֹכֵר אוֹ הַנּוֹתֵן אוֹ הַשּׂוֹכֵר אוֹ הַמַּשְׁאִיל וְכַיּוֹצֶא בָּהֶן, אֵינוּ צָרִיךְ עֵדִים.
וְכֵיוָן שֶׁקָּנָה הַקּוֹנֶה בְּדֶרֶךְ מִן הַדְּרָכִים שֶׁקּוֹנִין בָּהֶן--בֵּין בְּהַגְּבָּהָה, בֵּין בִּמְשִׁיכָה וּמְסִירָה, בֵּין בְּקִנְיָן, בֵּין בַּכֶּסֶף אוֹ בַּשְּׁטָר אוֹ בַּחֲזָקָה--קָנָה, וְאַף עַל פִּי שְׁאֵין שָׁם עֵדִים.

 הַמּוֹכֵר אוֹ הַנּוֹתֵן שֶׁקָּנוּ מִיָּדוֹ--יֵשׁ לְכָל אֶחָד מֵהֶן לַחְזֹר בּוֹ כָּל זְמָן שֶׁעֲסֵקִין בְּאוֹתוֹ עִנְיָן, וְאַף עַל פִּי שֶׁהַקִּנְיָן בִּפְנֵי עֵדִים; הִפְסִיק הָעִנְיָן--אֵין אֶחָד מֵהֶם יָכוֹל לַחְזֹר בּוֹ, אַף עַל פִּי שְׁאֵין בֵּינֵיהֶן עֵדִים.
וּכְשֵׁם שֶׁחוֹזֵר הַמּוֹכֵר וְהַנּוֹתֵן, כָּךְ חוֹזֵר הַלּוֹקֵחַ וְהַמְּקַבֵּל כָּל זְמָן שֶׁעֲסֵקִין בְּאוֹתוֹ עִנְיָן: מַה שְׁאֵין כֵּן בִּשְׁאָר דַּרְכֵי הַהַקְנָיָה.

 יֵשׁ דְּבָרִים הַרְבֵּה שְׁאֵין צְרִיכִין קִנְיָן, וְאֵין לַקִּנְיָן בָּהֶם טַעַם--כְּגוֹן הַמְּשַׁחְרֵר עַבְדּוֹ, אוֹ הַמְּגָרֵשׁ אֶת אִשְׁתּוֹ, אוֹ הָעוֹשֶׂה שָׁלִיחַ, אוֹ הַמּוֹסֵר מוֹדָעָה, אוֹ הַמְּבַטֵּל מוֹדָעָה, אוֹ הַמּוֹחֵל לַחֲבֵרוֹ חוֹב אוֹ פִּקָּדוֹן שֶׁיֵּשׁ לוֹ בְּיָדוֹ, וְכָל כַּיּוֹצֶא בִּדְבָרִים אֵלּוּ.

 נָהֲגוּ רֹב הַמְּקוֹמוֹת לְהַקְנוֹת לְמִקְצַת אֵלּוּ הַדְּבָרִים וְכַיּוֹצֶא בָּהֶן, וְאוֹמְרִים וְקָנִינוּ מִפְּלוֹנִי שֶׁעָשָׂה פְּלוֹנִי שָׁלִיחַ, אוֹ שֶׁמָּחַל לִפְלוֹנִי חוֹב שֶׁיֵּשׁ לוֹ אֶצְלוֹ, אוֹ שֶׁבִּטַּל הַמּוֹדָעָה שֶׁמָּסַר עַל גֶּט זֶה, וְכַיּוֹצֶא בְּאֵלּוּ, וְאַף עַל פִּי שְׁאֵינוּ צָרִיךְ.

 קִנְיָן זֶה שֶׁנָּהֲגוּ לְהַקְנוֹת בְּאֵלּוּ הַדְּבָרִים--אֵינוּ מוֹעִיל כְּלוּם, אֵלָא לְהוֹדִיעַ שְׁאֵינוּ אוֹמֵר דְּבָרִים אֵלּוּ כִּמְשַׂחֵק וּמְהַתֵּל אֵלָא שֶׁגָּמַר בְּלִבּוֹ וְאַחַר כָּךְ אָמַר; לְפִיכָּךְ אִם אָמַר בְּלֵב שָׁלֵם אֲנִי אוֹמֵר, וְגָמַרְתִּי לַעֲשׂוֹת דָּבָר זֶה--אֵינוּ צָרִיךְ דָּבָר אַחֵר כְּלָל.

 הַדְּבָרִים שְׁאֵין בָּהֶן מַמָּשׁ, אֵין הַקִּנְיָן מוֹעִיל בָּהֶן כְּלוּם.
כֵּיצַד: הֲרֵי שֶׁכָּתַב בַּשְּׁטָר קָנִינוּ מִפְּלוֹנִי שֶׁיֵּלֵךְ בִּסְחוֹרָה עִם פְּלוֹנִי, אוֹ שֶׁיְּחַלְּקוּ הֶחָצֵר שֶׁבֵּינֵיהֶם, אוֹ שֶׁיִּשְׁתַּתְּפוּ שְׁנֵיהֶם בְּאֻמָּנוּת, וְכַיּוֹצֶא בִּדְבָרִים אֵלּוּ כֻּלָּן--הֲרֵי זֶה קִנְיַן דְּבָרִים, וְאֵינוּ מוֹעִיל כְּלוּם: שֶׁהֲרֵי לֹא הִקְנָה לַחֲבֵרוֹ דָּבָר מְסֻיָּם וְיָדוּעַ, לֹא עִיקָר וְלֹא פֵּרוֹת עִיקָר הַיָּדוּעַ.

הִלְכּוֹת מְכִירָה פֵּרֶק ו 
הַפֵּרוֹת--אַף עַל פִּי שְׁאֵין קוֹנִין בָּהֶן כְּמוֹ שֶׁבֵּאַרְנוּ, הֲרֵי הֶן נִקְנִין בְּקִנְיָן כִּשְׁאָר הַמִּטַּלְטְלִין.
אֲבָל הַמַּטְבֵּעַ--כְּשֵׁם שְׁאֵין קוֹנִין בּוֹ, כָּךְ אֵינוּ נִקְנֶה בְּקִנְיָן; נִמְצָא הַמַּטְבֵּעַ אֵינוּ נִקְנֶה בְּקִנְיָן, וְאֵינוּ נַעֲשָׂה הוּא עַצְמוֹ קִנְיָן לִקְנוֹת בּוֹ שְׁאָר הַדְּבָרִים.

לְשׁוֹנוֹת שֶׁלְּזָהָב וְשֶׁלְּכֶסֶף--הֲרֵי הֶן כַּעֲשָׁשִׁיּוֹת שֶׁלְּבַרְזֶל אוֹ שֶׁלִּנְחֹשֶׁת, וְהַכֹּל כִּשְׁאָר מִטַּלְטְלִין הֶן, וְנִקְנִין בְּקִנְיָן, וְקוֹנִין זֶה אֶת זֶה בְּהַחְלָפָה כְּמוֹ שֶׁבֵּאַרְנוּ.
אֲבָל הַמַּטְבֵּעוֹת שֶׁלְּכֶסֶף, אוֹ דֵּינָרִין שֶׁלְּזָהָב, אוֹ הַמָּעוֹת שֶׁלִּנְחֹשֶׁת--הֲרֵי כֻּלָּן דָּמִים כְּנֶגֶד שְׁאָר מִטַּלְטְלִין, וְהַנּוֹתֵן אֶת אֶחָד מֵהֶן דְּמֵי מִטַּלְטְלִין לֹא קָנָה עַד שֶׁיַּגְבִּיהַּ אוֹ יִמְשֹׁךְ כְּמוֹ שֶׁבֵּאַרְנוּ; וְאֵין אֶחָד מֵהֶן נִקְנֶה בְּקִנְיָן, וְלֹא נַעֲשֶׂה קִנְיָן.

בַּמֶּה דְּבָרִים אֲמוּרִים, בִּזְמָן שֶׁקּוֹנֶה שְׁאָר מִטַּלְטְלִין בְּאֶחָד מִמִּינֵי מַטְבֵּעוֹת אֵלּוּ, אוֹ עֲבָדִים וְקַרְקָעוֹת.
אֲבָל הַדֵּינָרִין שֶׁלְּזָהָב לְגַבֵּי מַטְבֵּעוֹת שֶׁלְּכֶסֶף, הֲרֵי הֶן כְּפֵרוֹת; וְכֵן הַמָּעוֹת שֶׁלִּנְחֹשֶׁת, כְּמוֹ פֵּרוֹת לְגַבֵּי מַטְבֵּעַ שֶׁלְּכֶסֶף.

כֵּיצַד: נָתַן לוֹ דֵּינָר שֶׁלְּזָהָב בְּעֶשְׂרִים וַחֲמִשָּׁה דֵּינָר שֶׁלְּכֶסֶף--נִקְנָה הַכֶּסֶף אַף עַל פִּי שֶׁעֲדַיִן לֹא בָא הַכֶּסֶף לְיָדוֹ, וְחַיָּב לִתֵּן לוֹ חֲמִשָּׁה וְעֶשְׂרִים דֵּינָר שֶׁלְּכֶסֶף כְּשֶׁפָּסַק עִמּוֹ: אִם חֲדָשִׁים, חֲדָשִׁים; וְאִם יְשָׁנִים, יְשָׁנִים.
אֲבָל אִם נָתַן לוֹ עֶשְׂרִים וַחֲמִשָּׁה כֶּסֶף בְּדֵינָר זָהָב--לֹא קָנָה, עַד שֶׁיִּקַּח הַדֵּינָר שֶׁלְּזָהָב; וְכָל אֶחָד מֵהֶן יָכוֹל לַחְזֹר בּוֹ.

נָתַן לוֹ שְׁלוֹשִׁים אֵיסָר שֶׁלִּנְחֹשֶׁת בְּדֵינָר כֶּסֶף--נִקְנָה הַדֵּינָר שֶׁלְּכֶסֶף, וְחַיָּב לִתֵּן לוֹ כְּמוֹ שֶׁפָּסַק עִמּוֹ: אִם דֵּינָר חָדָשׁ, חָדָשׁ; וְאִם יָשָׁן, יָשָׁן.
אֲבָל אִם נָתַן לוֹ דֵּינָר שֶׁלְּכֶסֶף בִּשְׁלוֹשִׁים אֵיסָר--לֹא קָנָה, עַד שֶׁיִּקַּח הָאֵיסָרוֹת שֶׁלִּנְחֹשֶׁת; וְכָל אֶחָד מֵהֶן יָכוֹל לַחְזֹר בּוֹ.

וְכֵן מָעוֹת הָרָעוֹת שֶׁפְּסָלַתָּן הַמַּלְכוּת אוֹ הַמְּדִינָה, אוֹ דֵּינָרִין שְׁאֵינָן יוֹצְאִין בְּאוֹתָהּ הַמְּדִינָה, וְאֵין נוֹשְׂאִין וְנוֹתְנִין בָּהֶן עַד שֶׁמְּשַׁנִּין אוֹתָן לְמַטְבֵּעַ אַחֵר--הֲרֵי הֶן כְּפֵרוֹת לְכָל דָּבָר, וְנִקְנִין בְּקִנְיָן, וְקוֹנִין אֶת הַמָּעוֹת, וְאֵין הַמָּעוֹת קוֹנוֹת אוֹתָן כִּשְׁאָר כָּל הַפֵּרוֹת.

הַמַּטְבֵּעַ--אֵין לוֹ דֶּרֶךְ שֶׁיִּזְכֶּה בּוֹ מִי שְׁאֵינוּ בִּרְשׁוּתוֹ, אֵלָא עַל גַּב קַרְקָע: כְּגוֹן שֶׁיִּקְנֶה הַקַּרְקָע וְעַל גַּבָּהּ הַמָּעוֹת, אוֹ שֶׁיִּשְׂכֹּר אֶת מְקוֹם הַמָּעוֹת--כֵּיוָן שֶׁזָּכָה בַּקַּרְקָע בַּכֶּסֶף אוֹ בַּשְּׁטָר אוֹ בַּחֲזָקָה אוֹ בַּקִּנְיָן, זָכָה בַּמָּעוֹת.
וְהוּא שֶׁיִּהְיוּ אוֹתָן הַמָּעוֹת קַיָּמִין, כְּגוֹן שֶׁהָיוּ מֻפְקָדִין בְּמָקוֹם אַחֵר.

אֲבָל רְאוּבֵן שֶׁהָיָה לוֹ חוֹב עַל שִׁמְעוֹן, וְהִקְנָה לְלֵוִי קַרְקָע וְעַל גַּבָּהּ חוֹב שֶׁיֵּשׁ לוֹ אֵצֶל שִׁמְעוֹן--יֵרָאֶה לִי שֶׁלֹּא קָנָה הַחוֹב.
הָיוּ עוֹמְדִים שְׁלָשְׁתָּן, וְאָמַר לוֹ מָנֶה שֶׁיֵּשׁ לִי בְּיָדָךְ, בֵּין פִּקָּדוֹן בֵּין שֶׁהָיָה מַלְוָה, תְּנֵהוּ לְזֶה--קָנָה לֵוִי, וְאֵין אֶחָד מִשְּׁלָשְׁתָּן יָכוֹל לַחְזֹר בּוֹ.
וְדָבָר זֶה אָמְרוּ חֲכָמִים שְׁהִיא הֲלָכָה שְׁאֵין לָהּ טַעַם, לְפִיכָּךְ אֵין לְמֵדִין מִמֶּנָּה לְדִין אַחֵר.

הָיָה רְאוּבֵן חַיָּב לְשִׁמְעוֹן מֵאָה זוּז, וְאָמַר לְלֵוִי תֵּן לְשִׁמְעוֹן זֶה מֵאָה זוּז שֶׁאֲנִי חַיָּב לוֹ, עַד שֶׁאֶתֵּן לָךְ אוֹ עַד שֶׁאֶעֱשֶׂה עִמָּךְ חֶשְׁבּוֹן, וְאָמַר לוֹ הִין, וְקִבַּל שִׁמְעוֹן--כָּל אֶחָד מִשְּׁלָשְׁתָּן יָכוֹל לַחְזֹר בּוֹ, וְאַפִלּוּ פָּרַע לֵוִי לְשִׁמְעוֹן מִקְצַת חוֹבוֹ; לְפִיכָּךְ אִם לֹא פָרַע לֵוִי לְשִׁמְעוֹן, חוֹזֵר שִׁמְעוֹן וְתוֹבֵעַ רְאוּבֵן בִּשְׁאָר חוֹבוֹ.

הַמּוֹכֵר שְׁטָר חוֹב לַחֲבֵרוֹ, אוֹ נְתָנוֹ לוֹ מַתָּנָה--אֵינוּ נִקְנֶה בִּמְסִירַת הַשְּׁטָר לְיָדוֹ: שֶׁלֹּא מָכַר אֵלָא הָרְאָיָה שֶׁבּוֹ, וְאֵין הָרְאָיָה נִתְפֶּסֶת בַּיָּד.
וְכֵיצַד יִקְנֶה הַשְּׁטָר: שֶׁיִּכְתֹּב לוֹ הַמַּקְנֶה קְנֵה שְׁטָר פְּלוֹנִי וְכָל שִׁעְבּוּד שֶׁבּוֹ, וְיִמְסֹר לוֹ הַשְּׁטָר; וְנִמְצָא שֶׁנִּקְנָה בִּכְתִיבָה וּמְסִירָה.
וְאֵינוּ צָרִיךְ עֵדִים לְעִנְיַן קְנִיָּתוֹ; אֲבָל צָרִיךְ עֵדִים לְעִנְיַן תְּבִיעָה, שֶׁהֲרֵי הַנִּתְבָּע אוֹמֵר לוֹ מִי יֹאמַר שֶׁבַּעַל דְּבָרִים שֶׁלִּי כָּתַב וּמָסַר לָךְ.

 קִנְיַן הַשְּׁטָרוֹת כַּדֶּרֶךְ הַזֹּאת, מִדִּבְרֵי סוֹפְרִים; אֲבָל מִן הַתּוֹרָה, אֵין הָרְאָיוֹת נִקְנוֹת אֵלָא גּוּף הַדָּבָר הַקָּנוּי בִּלְבָד.
לְפִיכָּךְ הַמּוֹכֵר שְׁטָר חוֹב לַחֲבֵרוֹ--עֲדַיִן יָכוֹל לְמָחְלוֹ, וְאַפִלּוּ יוֹרְשׁוֹ מוֹחֲלוֹ.
הָאִשָּׁה שֶׁהִכְנִיסָה שְׁטָר חוֹב לְבַעְלָהּ--אֵינָהּ יְכוּלָה לִמְחֹל אֵלָא מִדַּעַת בַּעְלָהּ, מִפְּנֵי שֶׁיָּדָהּ כְּיָדוֹ.

 הַמַּקְנֶה לַחֲבֵרוֹ קַרְקָע כָּל שְׁהוּא, וְהִקְנָה לוֹ עַל גַּבָּהּ שְׁטָר חוֹב--הֲרֵי זֶה קָנָה הַשְּׁטָר בְּכָל מָקוֹם שְׁהוּא, בְּלֹא כְּתִיבָה וּבְלֹא מְסִירָה; וְיֵרָאֶה לִי, שֶׁגַּם זֶה יָכוֹל לִמְחֹל אַחַר שֶׁמָּכַר.
וְכֵן הַמּוֹכֵר קַרְקָע, וְכָתַב הַשְּׁטָר וְאֵין הַלּוֹקֵחַ עִמּוֹ--כֵּיוָן שֶׁהִחְזִיק הַלּוֹקֵחַ בַּקַּרְקָע, נִקְנָה הַשְּׁטָר בְּכָל מָקוֹם שְׁהוּא.

 הָאוֹמֵר זְכוּ בְּשָׂדֶה זוֹ לִפְלוֹנִי, וְכִתְבוּ לוֹ אֶת הַשְּׁטָר, וְהִחְזִיק הַזּוֹכֶה לוֹ בַּקַּרְקָע--יֵשׁ לַנּוֹתֵן לַחְזֹר בַּשְּׁטָר עַד שֶׁיַּגִּיעַ לְיַד בַּעַל הַמַּתָּנָה, אַף עַל פִּי שְׁאֵינוּ יָכוֹל לַחְזֹר בַּשָּׂדֶה.
אָמַר לָהֶם זְכוּ לוֹ בַּשָּׂדֶה, עַל מְנַת שֶׁתִּכְתְּבוּ לוֹ אֶת הַשְּׁטָר--אַף עַל פִּי שֶׁהִחְזִיקוּ לוֹ בַּשָּׂדֶה, חוֹזֵר בְּזֶה וּבְזֶה, עַד שֶׁיַּגִּיעַ שְׁטָר הַמַּתָּנָה לְיַד מְקַבֵּל הַמַּתָּנָה.

הִלְכּוֹת מְכִירָה פֵּרֶק ז 
מִי שֶׁנָּתַן הַדָּמִים, וְלֹא מָשַׁךְ הַפֵּרוֹת--אַף עַל פִּי שֶׁלֹּא נִקְנוּ הַמִּטַּלְטְלִין כְּמוֹ שֶׁבֵּאַרְנוּ, כָּל הַחוֹזֵר בּוֹ בֵּין לוֹקֵחַ בֵּין מוֹכֵר--לֹא עָשָׂה מַעֲשֵׂה יִשְׂרָאֵל, וְחַיָּב לְקַבַּל מִי שֶׁפָּרַע.
וְאַפִלּוּ נָתַן הָעֵרָבוֹן בִּלְבָד--כָּל הַחוֹזֵר, מְקַבֵּל מִי שֶׁפָּרַע.

וְכֵיצַד מְקַבֵּל מִי שֶׁפָּרַע: אוֹרְרִין אוֹתוֹ בְּבֵית דִּין וְאוֹמְרִין מִי שֶׁפָּרַע מֵאַנְשֵׁי דּוֹר הַמַּבּוּל וּמֵאַנְשֵׁי דּוֹר הַפַּלָּגָה וּמֵאַנְשֵׁי סְדוֹם וַעֲמוֹרָה וּמִמִּצְרַיִם שֶׁטָּבְעוּ בַּיָּם, הוּא יִפְרַע מִמִּי שְׁאֵינוּ עוֹמֵד בְּדִבּוּרוֹ; וְאַחַר כָּךְ יַחְזְרוּ הַדָּמִים.

הַנּוֹתֵן דְּמֵי הַמִּטַּלְטְלִין, אוֹ מִקְצַת הַדָּמִים, וְחָזַר בּוֹ הַלּוֹקֵחַ, וְאָמַר לוֹ הַמּוֹכֵר בּוֹא וְטֹל אֶת מָעוֹתֶיךָ--הֲרֵי הַמָּעוֹת אֶצְלוֹ כְּמוֹ פִּקָּדוֹן; וְאִם נִגְנְבוּ אוֹ אָבְדוּ, אֵינוּ חַיָּב בְּאַחְרָיוּתָן.
אֲבָל אִם חָזַר בּוֹ הַמּוֹכֵר--הֲרֵי הַמָּעוֹת בִּרְשׁוּתוֹ, וְחַיָּב בְּאַחְרָיוּתָן, וְאַף עַל פִּי שֶׁחָזַר בּוֹ, וְאָמַר לַלּוֹקֵחַ בּוֹא וְטֹל אֶת שֶׁלָּךְ: עַד שֶׁיְּקַבַּל עָלָיו מִי שֶׁפָּרַע, וְיֹאמַר לוֹ אַחַר כֵּן בּוֹא וְטֹל אֶת שֶׁלָּךְ.

מִי שֶׁהָיָה לוֹ חוֹב אֵצֶל חֲבֵרוֹ, וְאָמַר לוֹ מְכֹר לִי חָבִית שֶׁלְּיַיִן בַּחוֹב שֶׁיֵּשׁ לִי אֶצְלָךְ, וְרָצָה הַמּוֹכֵר--הֲרֵי זֶה כְּמִי שֶׁנָּתַן הַדָּמִים עַתָּה, וְכָל הַחוֹזֵר בּוֹ מְקַבֵּל מִי שֶׁפָּרַע; לְפִיכָּךְ אִם מָכַר לוֹ קַרְקָע בְּחוֹבוֹ--אֵין אֶחָד מֵהֶן יָכוֹל לַחְזֹר בּוֹ, אַף עַל פִּי שְׁאֵין מְעוֹת הַמַּלְוָה מְצוּיוֹת בְּשָׁעַת הַמִּמְכָּר.

הַלּוֹקֵחַ מֵחֲבֵרוֹ קַרְקָע אוֹ עֲבָדִים אוֹ שְׁאָר מִטַּלְטְלִין, וּפָסְקוּ הַדָּמִים, וְהִנִּיחַ מַשְׁכּוֹן עַל הַדָּמִים--לֹא קָנָה; וְכָל הָרוֹצֶה לַחְזֹר מִשְּׁנֵיהֶם--חוֹזֵר, וְאֵינוּ חַיָּב לְקַבַּל מִי שֶׁפָּרַע.

מָכַר לוֹ בִּדְבָרִים בִּלְבָד, וּפָסְקוּ הַדָּמִים, וְרָשַׁם הַלּוֹקֵחַ רֹשֶׁם עַל הַמֶּקָּח, כְּדֵי שֶׁיִּהְיֶה לוֹ סִימָן יָדוּעַ שְׁהוּא שֶׁלּוֹ--אַף עַל פִּי שֶׁלֹּא נָתַן מִן הַדָּמִים כְּלוּם--כָּל הַחוֹזֵר בּוֹ אַחַר שֶׁרָשַׁם, מְקַבֵּל מִי שֶׁפָּרַע.
וְאִם מִנְהַג הַמְּדִינָה שֶׁיִּקְנֶה הָרוֹשֵׁם קִנְיָן גָּמוּר--נִקְנָה הַמֶּקָּח, וְאֵין אֶחָד מֵהֶן יָכוֹל לַחְזֹר בּוֹ; וְיִהְיֶה זֶה חַיָּב לִתֵּן הַדָּמִים.

דָּבָר בָּרוּר הוּא, שְׁאֵין דִּין זֶה אֵלָא בְּשֶׁרָשַׁם בִּפְנֵי הַמּוֹכֵר, אוֹ שֶׁאָמַר לוֹ הַמּוֹכֵר לֵךְ וּרְשֹׁם עַל מֶקָּחָךְ, שֶׁהֲרֵי גָּמַר לְהַקְנוֹתוֹ כְּדֶרֶךְ שֶׁבֵּאַרְנוּ בַּחֲזָקָה וּבִמְשִׁיכָה.

הַנּוֹשֵׂא וְנוֹתֵן בִּדְבָרִים בִּלְבָד--הֲרֵי זֶה רָאוּי לוֹ לַעֲמֹד בְּדִבּוּרוֹ, אַף עַל פִּי שֶׁלֹּא לָקַח מִן הַדָּמִים כְּלוּם וְלֹא רָשַׁם וְלֹא הִנִּיחַ מַשְׁכּוֹן.
וְכָל הַחוֹזֵר בּוֹ, בֵּין לוֹקֵחַ בֵּין מוֹכֵר--אַף עַל פִּי שְׁאֵינוּ חַיָּב לְקַבַּל מִי שֶׁפָּרַע--הֲרֵי זֶה מִמְּחֻסְּרֵי אֲמָנָה, וְאֵין רוּחַ חֲכָמִים נוֹחָה הִמֶּנּוּ.

וְכֵן מִי שֶׁאָמַר לַחֲבֵרוֹ שֶׁיִּתֵּן לוֹ מַתָּנָה, וְלֹא נָתַן--הֲרֵי זֶה מִמְּחֻסְּרֵי אֲמָנָה.
בַּמֶּה דְּבָרִים אֲמוּרִים, בְּמַתָּנָה מוּעֶטֶת, שֶׁהֲרֵי סָמְכָה דַּעְתּוֹ שֶׁלַּמְּקַבֵּל כְּשֶׁהִבְטִיחוֹ.
אֲבָל בְּמַתָּנָה מְרֻבָּה, אֵין בָּהּ חֶסְרוֹן אֲמָנָה, שֶׁהֲרֵי לֹא הֶאֱמִין זֶה שֶׁיִּתֵּן לוֹ דְּבָרִים אֵלּוּ, עַד שֶׁיִּקְנֶה אוֹתָן בִּדְבָרִים שֶׁקּוֹנִין בָּהֶן.

הַנּוֹתֵן מָעוֹת לַחֲבֵרוֹ לִקְנוֹת לוֹ קַרְקָע אוֹ מִטַּלְטְלִין, וְהִנִּיחַ מְעוֹת חֲבֵרוֹ אֶצְלוֹ, וְהָלַךְ וְקָנָה לְעַצְמוֹ בְּמָעוֹתָיו--מַה שֶׁעָשָׂה עָשׂוּי, וַהֲרֵי הוּא מִכְּלַל הָרַמָּאִין.

הָיָה יוֹדֵעַ שֶׁזֶּה הַמּוֹכֵר אוֹהֵב אוֹתוֹ וּמְכַבְּדוֹ, וּמוֹכֵר לוֹ, וְאֵינוּ מוֹכֵר לִמְשַׁלְּחוֹ--הֲרֵי זֶה מֻתָּר לִקְנוֹת לְעַצְמוֹ, וְהוּא שֶׁיַּחְזֹר וְיוֹדִיעוֹ.
וְאִם פָּחַד שֶׁמֶּא יָבוֹא אַחֵר וְיִקְדְּמֶנּוּ לִקְנוֹת--הֲרֵי זֶה קוֹנֶה לְעַצְמוֹ, וְאַחַר כָּךְ מוֹדִיעוֹ.

הוֹרוּ מִקְצַת הַמּוֹרִים שְׁאִם קָנָה לְעַצְמוֹ בִּמְעוֹת חֲבֵרוֹ אַחַר שֶׁזְּקָפָן עָלָיו מַלְוָה--הֲרֵי זֶה קָנָה לְעַצְמוֹ, וּמְקַבְּלִין מִמֶּנּוּ כְּשֶׁאָמַר זָקַפְתִּי אוֹתָם הַמָּעוֹת עַל עַצְמִי בְּמַלְוָה.
וַאֲנִי אוֹמֵר שְׁאֵין זֶה דִּין אֱמֶת, אֵלָא הֲרֵי הַמֶּקָּח שֶׁלַּמְּשַׁלֵּחַ כְּמוֹ שֶׁיִּתְבָּאַר בְּדִין הָעֲסָק.

שְׁלוֹשָׁה שֶׁנָּתְנוּ מָעוֹת לְאֶחָד לִקְנוֹת לָהֶם מֶקָּח--אִם הָיוּ הַמָּעוֹת מְעֹרָבוֹת, וְקָנָה בְּמִקְצַת הַדָּמִים--אַף עַל פִּי שֶׁהָיְתָה כַּוָּנַת הַשָּׁלִיחַ שֶׁזֶּה שֶׁקָּנָה לְאֶחָד מֵהֶן, הֲרֵי הַמֶּקָּח שֶׁלְּכֻלָּן; וְחוֹלְקִין אוֹתוֹ לְפִי מָעוֹתֵיהֶן.

הָיוּ מְעוֹת כָּל אֶחָד מֵהֶן צְרוּרִין וַחֲתוּמִין--אַף עַל פִּי שֶׁהָיָה בְּלֵב הַשָּׁלִיחַ שֶׁזֶּה הַמֶּקָּח לְכֻלָּם, לֹא קָנָה אֵלָא זֶה שֶׁנִּקְנָה הַמֶּקָּח בְּמָעוֹתָיו בִּלְבָד.

הִלְכּוֹת מְכִירָה פֵּרֶק ח 
הַמּוֹכֵר שָׂדֶה לַחֲבֵרוֹ בְּאֶלֶף זוּז, וְנָתַן לוֹ מִקְצַת הַדָּמִים, וְהָיָה יוֹצֶא וְנִכְנָס וְתוֹבֵעַ שְׁאָר הַדָּמִים--אַפִלּוּ לֹא נִשְׁאָר לוֹ אֵלָא זוּז אֶחָד--לֹא קָנָה הַלּוֹקֵחַ אֶת כֻּלָּהּ, אַף עַל פִּי שֶׁכָּתַב אֶת הַשְּׁטָר אוֹ שֶׁהִחְזִיק.

חָזַר בּוֹ הַלּוֹקֵחַ, יַד מוֹכֵר עַל הָעֶלְיוֹנָה: רָצָה--אוֹמֵר לוֹ הֵא לָךְ מָעוֹתֶיךָ, אוֹ קְנֵה מִן הַקַּרְקָע כְּנֶגֶד הַמָּעוֹת שֶׁנָּתַתָּ; וְנוֹתֵן לוֹ מִן הַזִּבּוֹרִית שֶׁבָּהּ.
וְאִם חָזַר הַמּוֹכֵר, יַד הַלּוֹקֵחַ עַל הָעֶלְיוֹנָה: רָצָה--אוֹמֵר לוֹ תֶּן לִי מָעוֹתַי, אוֹ תֶּן לִי קַרְקָע כְּנֶגֶד מָעוֹתַי; וְנוֹטֵל מִן הַיָּפֶה שֶׁבָּהּ.

וְאִם לֹא הָיָה יוֹצֶא וְנִכְנָס וְתוֹבֵעַ--קָנָה לוֹקֵחַ אֶת כֻּלָּהּ, וְאֵין אֶחָד מֵהֶן יָכוֹל לַחְזֹר בּוֹ; וּשְׁאָר הַדָּמִים עָלָיו כִּשְׁאָר הַחוֹבוֹת.
מָכַר שָׂדֵהוּ מִפְּנֵי רָעָתָהּ--אַף עַל פִּי שְׁהוּא נִכְנָס וְיוֹצֶא וְתוֹבֵעַ שְׁאָר הַדָּמִים, קָנָה הַכֹּל; וְאֵין הַלּוֹקֵחַ יָכוֹל לַחְזֹר בּוֹ, שֶׁזֶּה שֶׁתּוֹבֵעַ וְרוֹדֵף, לֹא מִפְּנֵי שֶׁעֲדַיִן לֹא גָמַר וְהִקְנָה, אֵלָא כְּדֵי שֶׁלֹּא יַחְזֹר בּוֹ הַלּוֹקֵחַ.

וְכֵן הַדִּין בַּמּוֹכֵר מִטַּלְטְלִין--אַף עַל פִּי שֶׁמָּשַׁךְ הַלּוֹקֵחַ הַפֵּרוֹת וְהוֹצִיאָן לִרְשׁוּתוֹ, וְהַמּוֹכֵר נִכְנָס וְיוֹצֶא עַל שְׁאָר הַדָּמִים--לֹא קָנָה; וְיַד הַחוֹזֵר בּוֹ עַל הַתַּחְתּוֹנָה, כְּמוֹ שֶׁבֵּאַרְנוּ: אֵלָא אִם כֵּן מָכַר מִפְּנֵי רָעַת מִמְכָּרוֹ, הֲרֵי זֶה קָנָה הַכֹּל.

לָקַח שׁוֹוֶה מֵאָה בְּמָאתַיִם, וְהָיָה הַמּוֹכֵר יוֹצֶא וְנִכְנָס וְתוֹבֵעַ שְׁאָר הַדָּמִים--הֲרֵי זֶה סְפֵק אִם הוּא כַּמּוֹכֵר שָׂדֵהוּ מִפְּנֵי רָעָתָהּ, וְאֵינוּ תּוֹבֵעַ אֵלָא מִפְּנֵי שֶׁמָּכַר בְּיֹקֶר, אוֹ אֵינוּ כַּמּוֹכֵר שָׂדֵהוּ מִפְּנֵי רָעָתָהּ, וְזֶה שֶׁתּוֹבֵעַ מִפְּנֵי שֶׁעֲדַיִן לֹא גָמַר לְהַקְנוֹתוֹ עַד שֶׁיִּקַּח כָּל הַדָּמִים.

לְפִיכָּךְ הָרוֹצֶה לַחְזֹר בּוֹ מִשְּׁנֵיהֶם, אֵינוּ יָכוֹל לַחְזֹר; וְאִם תָּפַס הַמּוֹכֵר מִמֶּקָּח שֶׁמָּכַר כְּנֶגֶד הַמָּעוֹת שֶׁנִּשְׁאֲרוּ לוֹ, אֵין מוֹצִיאִין מִיָּדוֹ.

 הַקּוֹנֶה דָּבָר מֵחֲבֵרוֹ, וְנָתַן לוֹ אֶת הַדָּמִים, וְטָעָה בְּמִנְיַן הַמָּעוֹת, וּלְאַחַר זְמָן תְּבָעוֹ הַמּוֹכֵר וְאָמַר לוֹ מֵאָה שֶׁנָּתַתָּ לִי אֵינָם אֵלָא תִּשְׁעִים--נִקְנָה הַמֶּקָּח וּמַחְזִיר לוֹ הָעֲשָׂרָה, אַפִלּוּ אַחַר כַּמָּה שָׁנִים: בֵּין בְּקַרְקָע בֵּין בְּמִטַּלְטְלִין.

 הָאוֹמֵר לַחֲבֵרוֹ כְּשֶׁאֶמְכֹּר שָׂדֶה זוֹ, הֲרֵי הִיא מְכוּרָה לָךְ מֵעַכְשָׁו בְּמֵאָה זוּז, וְקָנָה מִיָּדוֹ עַל כָּךְ, וּלְאַחַר זְמָן מְכָרָהּ לְאַחֵר בְּמֵאָה--קָנָה הָרִאשׁוֹן.
מְכָרָהּ בְּיוֹתֵר עַל מָנֶה--קָנָה הָאַחֲרוֹן, שֶׁלֹּא אָמַר לוֹ אֵלָא כְּשֶׁאֶמְכֹּר שֶׁיִּהְיֶה מוֹכֵר מִדַּעְתּוֹ תְּחִלָּה, וְזֶה לֹא הָיָה רוֹצֶה לִמְכֹּר וְלֹא מָכַר אֵלָא מִפְּנֵי הַתּוֹסֶפֶת שֶׁהוֹסִיף זֶה עַל שׁוֹוֶה; וְנִמְצָא כְּמִי שֶׁנֶּאֱנַס וּמָכַר.

 אָמַר לוֹ כְּשֶׁאֶמְכְּרֶנָּה, הֲרֵי הִיא קְנוּיָה לָךְ מֵעַכְשָׁו בְּמַה שֶׁיָּשׁוּמוּ אוֹתָהּ בֵּית דִּין שְׁלוֹשָׁה--אַפִלּוּ עַל פִּי שְׁנַיִם מִן הַשְּׁלוֹשָׁה; אָמַר לוֹ כְּמוֹ שֶׁאוֹמְרִים שְׁלוֹשָׁה, עַד שֶׁיֹּאמְרוּ הַשְּׁלוֹשָׁה.
וְכֵן אִם אָמַר לוֹ כְּמוֹ שֶׁיָּשׁוּמוּ בֵּית דִּין אַרְבָּעָה--עַד שֶׁיָּשׁוּמוּ הָאַרְבָּעָה כֻּלָּן וְיַסְכִּימוּ, וְיִמְכֹּר לְאַחֵר כְּמַה שֶׁהִסְכִּימוּ; וְאַחַר כָּךְ יִקְנֶה הָרִאשׁוֹן.

שָׁמוּ אוֹתָהּ שְׁלוֹשָׁה אוֹ אַרְבָּעָה, וְאָמַר הַמּוֹכֵר עַד שֶׁיָּבוֹאוּ שְׁלוֹשָׁה אֲחֵרִים אוֹ אַרְבָּעָה וְיָשׁוּמוּ--אֵין שׁוֹמְעִין לוֹ, שֶׁהֲרֵי קָנוּ מִיָּדוֹ תְּחִלָּה שֶׁמָּכַר מֵעַכְשָׁו.

הִלְכּוֹת מְכִירָה פֵּרֶק ט 
הַמּוֹכֵר לַהֶקְדֵּשׁ, וְאָמַר לוֹ הַגִּזְבָּר בְּכַמָּה אַתָּה מוֹכֵר חֵפֶץ זֶה, וְאָמַר בַּעֲשָׂרָה--אַפִלּוּ הָיָה שׁוֹוֶה מֵאָה--כֵּיוָן שֶׁאָמַר בַּעֲשָׂרָה, אֵינוּ יָכוֹל לַחְזֹר בּוֹ: שֶׁהָאֲמִירָה לְגָבּוֹהַּ כִּמְסִירָה לְהִדְיוֹט.

הַגִּזְבָּר שֶׁקָּנָה לַהֶקְדֵּשׁ, אוֹ שֶׁמָּכַר הַהֶקְדֵּשׁ--יָדוֹ עַל הָעֶלְיוֹנָה.
כֵּיצַד: נָתַן דָּמִים שֶׁלַּהֶקְדֵּשׁ, אַף עַל פִּי שֶׁלֹּא מָשַׁךְ הַפֵּרוֹת--אִם הוּקְרוּ, קָנָה כְּדִין תּוֹרָה; וְאִם הוּזְלוּ הַפֵּרוֹת, חוֹזֵר, שֶׁהֲרֵי לֹא מָשַׁךְ, וְלֹא יִהְיֶה כּוֹחַ הִדְיוֹט חָמוּר מִכּוֹחַ הֶקְדֵּשׁ.

וְכֵן אִם מָכַר חֵפֶץ שֶׁלַּהֶקְדֵּשׁ, וּמְשָׁכוֹ הַלּוֹקֵחַ וְלֹא נָתַן דָּמִים, וְהוּזָל הַחֵפֶץ--קָנָה, שֶׁלֹּא יִהְיֶה כּוֹחַ הִדְיוֹט חָמוּר מִכּוֹחַ הֶקְדֵּשׁ.
וְאִם הוּקַר הַחֵפֶץ--חוֹזֵר בּוֹ, שֶׁהֲרֵי לֹא לָקַח הַגִּזְבָּר דָּמִים, וְהַהֶקְדֵּשׁ אֵינוּ נִקְנֶה אֵלָא בַּכֶּסֶף, שֶׁנֶּאֱמָר "וְנָתַן אֶת-הַכֶּסֶף, וְקָם לוֹ" ; וְאֵין הַגִּזְבָּר חַיָּב לְקַבַּל מִי שֶׁפָּרַע.

 נִכְסֵי יְתוֹמִים קְטַנִּים, הֲרֵי הֶן כַּהֶקְדֵּשׁ.
כֵּיצַד: יְתוֹמִים שֶׁמָּכְרוּ פֵּרוֹת וְנִמְשְׁכוּ מֵהֶן הַפֵּרוֹת, וַעֲדַיִן לֹא לָקְחוּ הַדָּמִים, וְהוּקְרוּ הַפֵּרוֹת--חוֹזְרִין בָּהֶן, שְׁאֵין נִכְסֵי יְתוֹמִים נִקְנִין אֵלָא בַּכֶּסֶף כַּהֶקְדֵּשׁ; הוּזְלוּ הַפֵּרוֹת, לֹא יִהְיֶה כּוֹחַ הִדְיוֹט יָתֵר מִכּוֹחָן.
וְכֵן אִם לָקְחוּ הַדָּמִים, וַעֲדַיִן לֹא נִמְשְׁכוּ פֵּרוֹתֵיהֶן, וְהוּקְרוּ--חוֹזְרִין כִּשְׁאָר הַהִדְיוֹטוֹת.

אֲבָל אִם הוּזְלוּ הַפֵּרוֹת, וְרָצוּ הַלָּקוֹחוֹת לַחְזֹר--חוֹזְרִין וּמְקַבְּלִין מִי שֶׁפָּרַע, כְּדִינָם עִם שְׁאָר הָעָם: שְׁאִם נְחַיַּב אוֹתָם לִקַּח הַפֵּרוֹת כְּדִין תּוֹרָה--הֲרֵי זוֹ רָעָה לַיְּתוֹמִים, שְׁאִם יִהְיֶה דִּינָם כָּךְ, כְּשֶׁיִּצְטָרְכוּ לִמְכֹּר, לֹא יִמְצְאוּ מִי שֶׁיִּתֵּן לָהֶם דָּמִים.

 וְכֵן יְתוֹמִים שֶׁלָּקְחוּ פֵּרוֹת, וּמָשְׁכוּ הַפֵּרוֹת וְלֹא נָתְנוּ הַדָּמִים, וְהוּקְרוּ--לֹא יִהְיֶה כּוֹחַ הִדְיוֹט גָּדוֹל מִכּוֹחָן.
וְאִם הוּזְלוּ הַפֵּרוֹת, אֵינָן חוֹזְרִין--שֶׁזּוֹ רָעָה לָהֶם: כְּשֶׁיִּצְטָרְכוּ לִקְנוֹת פֵּרוֹת, לֹא יִמְצְאוּ מִי שֶׁיִּמְכֹּר לָהֶם.

 נָתְנוּ הַדָּמִים וְלֹא מָשְׁכוּ הַפֵּרוֹת, וְהוּזְלוּ הַפֵּרוֹת--חוֹזְרִין: לֹא יִהְיֶה כּוֹחַ הִדְיוֹט חָמוּר מֵהֶן.
הוּקְרוּ--אִם רָצוּ הַמּוֹכְרִים לַחְזֹר בָּהֶן, חוֹזְרִין וּמְקַבְּלִין מִי שֶׁפָּרַע: שְׁאִם יִהְיֶה דִּינָם שֶׁיִּקְנוּ בִּנְתִינַת הַמָּעוֹת--יֹאמַר לָהֶם הַמּוֹכֵר נִשְׂרְפוּ הַפֵּרוֹת שֶׁלְּקַחְתֶּם אוֹ אָבְדוּ בְּאֹנֶס, וּכְבָר נַעֲשׂוּ בִּרְשׁוּתְכֶם מִשָּׁעַת נְתִינַת הַמָּעוֹת.

 בְּאַרְבָּעָה פְּרָקִים בַּשָּׁנָה, הִעְמִידוּ דִּבְרֵיהֶם עַל דִּין תּוֹרָה בַּבָּשָׂר, מִפְּנֵי שֶׁהָעָם כֻּלָּן צְרִיכִין לַבָּשָׂר; וְאֵלּוּ הֶן--עֶרֶב יוֹם טוֹב הָאַחֲרוֹן שֶׁלֶּחָג, וְעֶרֶב יוֹם טוֹב הָרִאשׁוֹן שֶׁלַּפֶּסַח, וְעֶרֶב הָעֲצֶרֶת, וְעֶרֶב רֹאשׁ הַשָּׁנָה.

כֵּיצַד: הָיָה לַטַּבָּח שׁוֹר, אַפִלּוּ שׁוֹוֶה מֵאָה דֵּינָר, וְלָקַח דֵּינָר אֶחָד מִן הַלּוֹקֵחַ כְּדֵי לִתֵּן לוֹ בָּשָׂר כְּשֶׁיִּשְׁחֹט, וְלֹא נִתְקַבְּצוּ לוֹ כָּל דְּמֵי הַשּׁוֹר--אֵינוּ יָכוֹל לַחְזֹר בּוֹ, אֵלָא מַשְׁחִיטִין אֶת הַטַּבָּח בְּעַל כָּרְחוֹ, וְכוֹפִין אוֹתוֹ לִשְׁחֹט וְלִתֵּן הַבָּשָׂר לַלּוֹקֵחַ; לְפִיכָּךְ אִם מֵת הַשּׁוֹר, מֵת בִּרְשׁוּת הַלּוֹקֵחַ.

הִלְכּוֹת מְכִירָה פֵּרֶק י 
מִי שֶׁאֲנָסוּהוּ עַד שֶׁמָּכַר וְלָקַח אֶת דְּמֵי הַמֶּקָּח, אַפִלּוּ תְּלָוּהוּ עַד שֶׁמָּכַר--מִמְכָּרוֹ מִמְכָּר, בֵּין בְּמִטַּלְטְלִין בֵּין בְּקַרְקָעוֹת: שֶׁמִּפְּנֵי אֻנְסוֹ גָּמַר וּמַקְנֶה, וְאַף עַל פִּי שֶׁלֹּא לָקַח הַדָּמִים בִּפְנֵי עֵדִים.

לְפִיכָּךְ אִם מָסַר מוֹדָעָה קֹדֶם שֶׁיִּמְכֹּר וְאָמַר לִשְׁנֵי עֵדִים, דְּעוּ שֶׁזֶּה שֶׁאֲנִי מוֹכֵר חֵפֶץ פְּלוֹנִי אוֹ שָׂדֶה פְּלוֹנִית לִפְלוֹנִי, מִפְּנֵי שֶׁאֲנִי אָנוּס--הֲרֵי הַמִּמְכָּר בָּטֵל: וְאַפִלּוּ הִחְזִיק כַּמָּה שָׁנִים, מוֹצִיאִין אוֹתָהּ מִיָּדוֹ; וּמַחְזִיר אֶת הַדָּמִים.

 וּצְרִיכִין הָעֵדִים לֵידַע שְׁהוּא מוֹכֵר מִפְּנֵי הָאֹנֶס, וּשְׁהוּא אָנוּס וַדַּאי--לֹא שֶׁיִּסְמְכוּ עַל פִּיו.
וְכָל מוֹדָעָה שְׁאֵין כָּתוּב בָּהּ וְאָנוּ הָעֵדִים יָדַעְנוּ שֶׁפְּלוֹנִי זֶה אָנוּס הָיָה, אֵינָהּ מוֹדָעָה.

 בַּמֶּה דְּבָרִים אֲמוּרִים, בְּמוֹכֵר אוֹ בְּעוֹשֶׂה פְּשָׁרָה.
אֲבָל בְּמַתָּנָה אוֹ בִּמְחִילָה--אִם מָסַר מוֹדָעָה קֹדֶם הַמַּתָּנָה--אַף עַל פִּי שְׁאֵינוּ אָנוּס, הֲרֵי הַמַּתָּנָה בְּטֵלָה: שְׁאֵין הוֹלְכִין בַּמַּתָּנָה אֵלָא אַחַר גִּלּוּי דַּעַת הַנּוֹתֵן--שְׁאִם אֵינוּ רוֹצֶה בְּכָל לִבּוֹ לְהַקְנוֹת, לֹא קָנָה הַמְּקַבֵּל מַתָּנָה; וְהַמְּחִילָה, מַתָּנָה הִיא.

 אֶחָד הָאוֹנֵס אֶת חֲבֵרוֹ בְּשֶׁהִכָּהוּ אוֹ תְּלָהוּ עַד שֶׁמָּכַר, אוֹ שֶׁהִפְחִידוֹ בְּדָבָר שֶׁאִפְשָׁר לוֹ לַעֲשׂוֹתוֹ, בֵּין בְּיַד גּוֹיִים בֵּין בְּיָדוֹ--הֲרֵי זֶה אֹנֶס.
וּמַעֲשֶׂה בְּאֶחָד שֶׁשָּׂכַר פַּרְדֵּס מֵחֲבֵרוֹ לְעֶשֶׂר שָׁנִים, וְלֹא הָיָה שְׁטָר בְּיַד הַמַּשְׂכִּיר, וְאַחַר שֶׁאֲכָלוֹ הַשּׂוֹכֵר שָׁלוֹשׁ שָׁנִים, אָמַר לוֹ אִם לֹא תִמְכְּרֶנּוּ לִי, אֶכְבֹּשׁ שְׁטָר שְׂכִירוּתוֹ וְאֶטְעֹן שְׁהוּא לָקוּחַ בְּיָדִי; וְאָמְרוּ חֲכָמִים שֶׁזֶּה אֹנֶס.
וְכֵן כָּל כַּיּוֹצֶא בְּזֶה.

לְפִיכָּךְ אִם תְּבָעוֹ הַמַּשְׂכִּיר בְּבֵית דִּין, וְכָפַר בּוֹ וְטָעַן שֶׁהַפַּרְדֵּס לוֹ, וְאַחַר כָּךְ מָסַר הַמַּשְׂכִּיר מוֹדָעָה, וְאַחַר כָּךְ מָכַר לַשּׂוֹכֵר שֶׁכָּפַר בּוֹ--הֲרֵי הַמִּמְכָּר בָּטֵל: שֶׁהֲרֵי יֵשׁ לוֹ עֵדִים שְׁהוּא אָנוּס; וְהֶם הָעֵדִים שֶׁכָּפַר בּוֹ בְּבֵית דִּין בִּפְנֵיהֶם, וְהֶם עֵדֵי הַמּוֹדָעָה.
וְכֵן כָּל כַּיּוֹצֶא בְּזֶה.

 בַּמֶּה דְּבָרִים אֲמוּרִים, בָּאוֹנֵס, שֶׁהֲרֵי הוּא חַמְסָן, מִפְּנֵי שֶׁכּוֹפֶה אֶת הַמּוֹכֵר לִמְכֹּר שֶׁלֹּא לִרְצוֹנוֹ.
אֲבָל הַגּוֹזֵל וְהֻחְזַק גַּזְלָן, וְאַחַר כָּךְ לָקַח שָׂדֶה שֶׁגָּזַל--אֵין הַמּוֹכֵר צָרִיךְ לִמְסֹר מוֹדָעָה, כְּמוֹ שֶׁבֵּאַרְנוּ בְּהִלְכּוֹת גְּזֵלָה.

 עֵדֵי הַמּוֹדָעָה--יֵשׁ לָהֶם לַחְתֹּם הֶם עַצְמָן בְּאוֹתוֹ הַמִּמְכָּר שֶׁנִּמְסְרָה לָהֶם הַמּוֹדָעָה עָלָיו, וְאֵין בְּכָּךְ כְּלוּם.
וְאַפִלּוּ אָמַר לָהֶם בִּפְנֵי הָאוֹנֵס בִּרְצוֹנִי מָכַרְתִּי בְּלֹא אֹנֶס, הֲרֵי הַמּוֹדָעָה קַיֶּמֶת: כְּשֵׁם שֶׁאֲנָסוֹ עַד שֶׁיִּמְכֹּר בְּלֹא רָצוֹן, כָּךְ אֲנָסוֹ עַד שֶׁאָמַר בִּרְצוֹנִי אֲנִי מוֹכֵר.

 וְכֵן אִם הוֹדָה בִּפְנֵיהֶם שֶׁלָּקַח הַדָּמִים אַחַר שֶׁמָּסַר הַמּוֹדָעָה עַל כָּךְ, אֵינוּ חַיָּב לְהַחְזִיר כְּלוּם: שֶׁהָאַנָּס אֲנָסוֹ עַד שֶׁיּוֹדֶה, וְהָעֵדִים כְּבָר יָדְעוּ שְׁהוּא אָנוּס.
אֲבָל אִם מָנָה הַדָּמִים בִּפְנֵיהֶם, חַיָּב לְהַחְזִיר.

 הֵעִידוּ עָלָיו עֵדֵי הַמִּמְכָּר שֶׁבִּטַּל הַמּוֹדָעָה, הֲרֵי הַמּוֹדָעָה בְּטֵלָה; וְאִם אָמַר לְעֵדֵי הַמּוֹדָעָה, הֱיוּ יוֹדְעִין שֶׁכָּל קִנְיָן שֶׁאֲנִי לוֹקֵחַ לְבַטַּל הַמּוֹדָעָה וּמוֹדָעָה דְּמוֹדָעָה שֶׁהַכֹּל בָּטֵל, וְאֵינִי אוֹמֵר כָּךְ אֵלָא מִפְּנֵי הָאֹנֶס שֶׁאַתֶּם יוֹדְעִין, וְאֵין בְּדַעְתִּי לְהַקְנוֹת לְזֶה הָאוֹנֵס לְעוֹלָם--הֲרֵי הַמִּמְכָּר בָּטֵל, וְאַף עַל פִּי שֶׁקָּנוּ מִיָּדוֹ לְבַטַּל הַמּוֹדָעָה עַל הַדֶּרֶךְ שֶׁבֵּאַרְנוּ.

הִלְכּוֹת מְכִירָה פֵּרֶק יא 
הַמַּקְנֶה, בֵּין קַרְקָע בֵּין מִטַּלְטְלִין, וְהִתְנָה תְּנָאִין שֶׁאִפְשָׁר לְקַיְּמָן, בֵּין שֶׁהִתְנָה הַמַּקְנֶה בֵּין שֶׁהִתְנָה הַקּוֹנֶה--אִם נִתְקַיְּמוּ הַתְּנָאִין, נִקְנָה הַדָּבָר שֶׁהֻקְנָה; וְאִם לֹא נִתְקַיַּם הַתְּנָאי, לֹא קָנָה.
וּכְבָר בֵּאַרְנוּ מִשְׁפְּטֵי הַתַּנָּאִים בְּהִלְכּוֹת אִישׁוּת.

בַּמֶּה דְּבָרִים אֲמוּרִים, בְּשֶׁקָּנָה בְּדֶרֶךְ מִן הַדְּרָכִים שֶׁקּוֹנִין בָּהֶן, וַהֲרֵי יֵשׁ עָלָיו לְקַיַּם אֶת הַתְּנָאי.
אֲבָל אִם לֹא קָנָה עַתָּה, וְהִתְנָה עִמּוֹ שְׁאִם יִתְקַיַּם תְּנָאי זֶה יִקְנֶה, וְאִם לֹא יִתְקַיַּם לֹא יִקְנֶה--אַף עַל פִּי שֶׁנִּתְקַיַּם הַתְּנָאי, לֹא קָנָה: שֶׁזּוֹ אַסְמַכְתָּא הִיא, שֶׁהֲרֵי סָמַךְ קְנִיָּתוֹ לַעֲשִׂיַּת כָּךְ וְכָּךְ; וְכָל אַסְמַכְתָּא אֵינָהּ קוֹנָה, שֶׁהֲרֵי לֹא גָמַר בְּלִבּוֹ לְהַקְנוֹתוֹ.

כֵּיצַד: הַמּוֹכֵר בַּיִת לַחֲבֵרוֹ אוֹ נְתָנוֹ לוֹ בְּמַתָּנָה עַל תְּנָאי שֶׁיֵּלֵךְ עִמּוֹ לִירוּשָׁלַיִם בְּיוֹם פְּלוֹנִי, וְהִחְזִיק זֶה בַּבַּיִת מֵעַתָּה--הֲרֵי זֶה קָנָה, כְּשֶׁיֵּלֵךְ עִמּוֹ לִירוּשָׁלַיִם בְּאוֹתוֹ הַיּוֹם; וְאִם עָבַר אוֹתוֹ הַיּוֹם וְלֹא הָלַךְ, לֹא קָנָה.

אֲבָל אִם הִתְנָה וְאָמַר לוֹ אִם תֵּלֵךְ עִמִּי לִירוּשָׁלַיִם בְּיוֹם פְּלוֹנִי, אוֹ אִם תָּבִיא לִי דָּבָר פְּלוֹנִי, אֶתֵּן לָךְ בַּיִת זֶה, אוֹ אֶמְכְּרֶנּוּ לָךְ בְּכָּךְ וְכָּךְ, וְהָלַךְ עִמּוֹ בְּאוֹתוֹ הַיּוֹם, אוֹ הֵבִיא לוֹ--אַף עַל פִּי שֶׁהִחְזִיק בַּבַּיִת אַחַר שֶׁקִּיַּם הַתְּנָאי--לֹא קָנָה, שֶׁזּוֹ הִיא אַסְמַכְתָּא.
וְכֵן כָּל כַּיּוֹצֶא בְּזֶה.

 לְפִיכָּךְ הַנּוֹתֵן עֵרָבוֹן לַחֲבֵרוֹ, וְאָמַר לוֹ אִם אֲנִי אֶחְזֹר בָּךְ עֵרְבוֹנִי מָחוּל לָךְ, וְהַלָּה אוֹמֵר וְאִם אֲנִי אֶחְזֹר בָּךְ אֶכְפֹּל לָךְ עֵרְבוֹנָךְ--אִם חָזַר בּוֹ הַלּוֹקֵחַ--קָנָה זֶה אֶת הָעֵרָבוֹן, שֶׁהֲרֵי הוּא תַּחַת יָדוֹ; וְאִם חָזַר בּוֹ הַמּוֹכֵר--אֵין מְחַיְּבִין אוֹתוֹ לִכְפֹּל הָעֵרָבוֹן, שֶׁזּוֹ אַסְמַכְתָּא וַעֲדַיִן לֹא קָנָה.

 וְכֵן מִי שֶׁפָּרַע מִקְצַת חוֹבוֹ, וְהִשְׁלִישׁ אֶת הַשְּׁטָר וְאָמַר לוֹ אִם לֹא נָתַתִּי לָךְ מִכָּאן וְעַד יוֹם פְּלוֹנִי, תֶּן לוֹ אֶת שְׁטָרוֹ, וְהִגִּיעַ זְמָן, וְלֹא נָתַן--לֹא יִתֵּן הַשָּׁלִישׁ אֶת הַשְּׁטָר, שֶׁזּוֹ אַסְמַכְתָּא הִיא.

 וְכֵן כָּל הַתְּנָאִין שֶׁמַּתְנִין בְּנֵי אָדָם בֵּינֵיהֶן, אַף עַל פִּי שְׁהֶן בְּעֵדִים וּבַשְּׁטָר, אִם יִהְיֶה כָּךְ אוֹ אִם תַּעֲשֶׂה כָּךְ אֶתֵּן לָךְ מָנֶה אוֹ אַקְנֶה לָךְ בַּיִת זֶה, וְאִם לֹא יִהְיֶה אוֹ אִם לֹא תַעֲשֶׂה לֹא אַקְנֶה לָךְ וְלֹא אֶתֵּן לָךְ--אַף עַל פִּי שֶׁעָשָׂה אוֹ שֶׁהָיָה הַדָּבָר, לֹא קָנָה: שֶׁכָּל הָאוֹמֵר אִם יִהְיֶה אוֹ אִם לֹא יִהְיֶה--לֹא גָמַר וְהִקְנָה, שֶׁהֲרֵי דַּעְתּוֹ עֲדַיִן סוֹמֶכֶת שֶׁמֶּא יִהְיֶה אוֹ שֶׁמֶּא לֹא יִהְיֶה.

 כָּל הָאוֹמֵר קְנֵה מֵעַכְשָׁו--אֵין כָּאן אַסְמַכְתָּא כְּלָל, וְקָנָה: שֶׁאִלּוּ לֹא גָמַר לְהַקְנוֹתוֹ, לֹא הִקְנָהוּ מֵעַכְשָׁו.
כֵּיצַד: אִם בָּאתִי מִכָּאן וְעַד יוֹם פְּלוֹנִי, קְנֵה בַּיִת זֶה מֵעַכְשָׁו, וְקָנוּ מִיָּדוֹ עַל כָּךְ--הֲרֵי זֶה קָנָה, אִם בָּא בְּתוֹךְ הַזְּמָן שֶׁקָּבַע.
וְכֵן כָּל כַּיּוֹצֶא בְּזֶה.

 מִי שֶׁמָּכַר חֲצֵרוֹ אוֹ שָׂדֵהוּ, וּפֵרַשׁ בְּשָׁעַת מְכִירָה שְׁהוּא מוֹכֵר כְּדֵי לֵילֵךְ לְמָקוֹם פְּלוֹנִי, אוֹ מִפְּנֵי הַמָּטָר שֶׁנִּמְנָע, כְּדֵי לִקְנוֹת חִטִּים בִּדְמֵי חֲצֵרוֹ--הֲרֵי זֶה כְּמוֹכֵר עַל תְּנָאי.

לְפִיכָּךְ אִם יָרַד הַמָּטָר אַחַר שֶׁמָּכַר, אוֹ בָּאוּ חִטִּין וְהוּזְלוּ, אוֹ נִמְנָע הַדֶּרֶךְ לֵילֵךְ לְאוֹתָהּ הָאָרֶץ, אוֹ שֶׁלֹּא נִסְתַּיַּע לַעֲלוֹת אוֹ לִקְנוֹת הַחִטִּים--הֲרֵי זֶה מַחְזִיר אוֹתָן הַדָּמִים, וְתַחְזֹר לוֹ קַרְקָעוֹ: שֶׁהֲרֵי פֵּרַשׁ שְׁאֵינוּ מוֹכֵר אֵלָא לַעֲשׂוֹת דָּבָר פְּלוֹנִי, וַהֲרֵי לֹא נַעֲשָׂה.
וְכֵן כָּל כַּיּוֹצֶא בְּזֶה.

 אֲבָל הַמּוֹכֵר סְתָם--אַף עַל פִּי שֶׁהָיָה בְּלִבּוֹ שֶׁמִּפְּנֵי כָּךְ וְכָּךְ הוּא מוֹכֵר, וְאַף עַל פִּי שֶׁמַּרְאִין הַדְּבָרִים שְׁאֵינוּ מוֹכֵר אֵלָא לַעֲשׂוֹת כָּךְ וְכָּךְ, וְלֹא נַעֲשָׂה--אֵינוּ חוֹזֵר: שֶׁהֲרֵי לֹא פֵרַשׁ; וּדְבָרִים שֶׁבַּלֵּב, אֵינָן דְּבָרִים.

 מִי שֶׁהִקְנָה לַחֲבֵרוֹ, וְהִתְנָה עָלָיו עַל מְנַת שֶׁתִּתֵּן מֶקָּח זֶה אוֹ תִּמְכְּרֶנּוּ לִפְלוֹנִי--אִם מְכָרוֹ אוֹ נְתָנוֹ לְאוֹתוֹ פְּלוֹנִי, קָנָה; וְאִם לֹא קִיַּם הַתְּנָאי וּמְכָרוֹ לְאַחֵר, אוֹ שֶׁלֹּא מְכָרוֹ וְלֹא נְתָנוֹ בַּזְּמָן שֶׁקָּבַע לוֹ--לֹא קָנָה.
וְכֵן הַמּוֹכֵר אוֹ הַלּוֹקֵחַ שֶׁהִתְנָה שֶׁיַּחְזִיר לוֹ הַמֶּקָּח בִּזְמָן פְּלוֹנִי, אוֹ כְּשֶׁיִּתֵּן לוֹ הַמָּעוֹת--הֲרֵי הַמִּמְכָּר קַיָּם, וְיַחְזִיר כְּשֶׁהִתְנָה.

 מָכַר קַרְקָע לַחֲבֵרוֹ, וְהִתְנָה הַמּוֹכֵר וְאָמַר לַלּוֹקֵחַ, כְּשֶׁיִּהְיֶה לִי מָעוֹת, תַּחְזִיר לִי קַרְקָע זוֹ--הֲרֵי הַפֵּרוֹת שֶׁלַּמּוֹכֵר.
מָכַר סְתָם, וְאָמַר לוֹ הַלּוֹקֵחַ מִדַּעְתּוֹ, כְּשֶׁיִּהְיוּ לָךְ מָעוֹת, תְּבִיאֵם לִי וַאֲנִי אַחְזִיר לָךְ קַרְקָע זוֹ--הֲרֵי הַתְּנָאי קַיָּם, וְהַלּוֹקֵחַ אוֹכֵל פֵּרוֹת; וְאֵין בְּזֶה אֲבַק רִבִּית, שֶׁהֲרֵי מִדַּעְתּוֹ חִיַּב עַצְמוֹ בִּתְנָאי זֶה.

 מַעֲשֶׂה בְּאִשָּׁה שֶׁשָּׁלְחָה רְאוּבֵן לִקְנוֹת לָהּ חָצֵר מִשִּׁמְעוֹן שֶׁהָיָה קְרוֹבָהּ, וְאָמַר שִׁמְעוֹן הַמּוֹכֵר לִרְאוּבֵן הַשָּׁלִיחַ, אִם יִהְיוּ לִי מָעוֹת תַּחְזִיר לִי פְּלוֹנִית קְרוֹבָתִי קַרְקָע זוֹ, וְהֵשִׁיבוֹ רְאוּבֵן וְאָמַר לוֹ אַתָּה וּפְלוֹנִית קְרוֹבִים כְּמוֹ אַחִים, כְּלוֹמַר, הַדָּבָר קָרוֹב שְׁהִיא תַּחְזִיר לָךְ וְאֵינָהּ מַקְפֶּדֶת עַל זֶה.
וּבָא מַעֲשֶׂה לִפְנֵי חֲכָמִים וְאָמְרוּ, הֲרֵי זֶה הַשָּׁלִיחַ לֹא קָנָה כְּלוּם, שֶׁהֲרֵי לֹא סָמְכָה דַּעְתּוֹ שֶׁלְּקָרוֹב זֶה עַל דִּבְרֵי הַשָּׁלִיחַ, מִפְּנֵי שֶׁלֹּא הֵשִׁיבוֹ תְּשׁוּבָה בְּרוּרָה; וְנִמְצָא שֶׁלֹּא גָמַר, וְלֹא הִקְנָה.
וְכֵן כָּל כַּיּוֹצֶא בְּזֶה.

 אַסְמַכְתָּא שֶׁקָּנוּ מִיָּדוֹ עָלֶיהָ בְּבֵית דִּין חָשׁוּב, הֲרֵי זֶה קוֹנֶה: וְהוּא, שֶׁיַּתְפִּיס זָכִיּוֹתָיו בְּבֵית דִּין; וְהוּא, שֶׁלֹּא יִהְיֶה אָנוּס.

 כֵּיצַד: הֲרֵי שֶׁהִתְפִּיס שְׁטָרוֹ אוֹ שׁוֹבָרוֹ בְּבֵית דִּין, וְקָנוּ מִיָּדוֹ שְׁאִם לֹא בָא בְּיוֹם פְּלוֹנִי יִנָּתֵן שְׁטָר זֶה לְבַעַל דִּינוֹ, וְהִגִּיעַ הַיּוֹם, וְלֹא בָא--הֲרֵי אֵלּוּ נוֹתְנִים; וְאִם עִכְּבוֹ נָהָר אוֹ חֹלִי מִלָּבוֹא, לֹא יִתְּנוּ.
וְכֵן כָּל כַּיּוֹצֶא בְּזֶה: וְהוּא, שֶׁיִּהְיֶה בְּבֵית דִּין חָשׁוּב.

 הַמְּחַיֵּב עַצְמוֹ בְּמָמוֹן לְאַחֵר בְּלֹא תְּנָאי כְּלָל--אַף עַל פִּי שֶׁלֹּא הָיָה חַיָּב לוֹ כְּלוּם, הֲרֵי זֶה חַיָּב: שֶׁדָּבָר זֶה כְּמוֹ מַתָּנָה הוּא, וְאֵינוּ אַסְמַכְתָּא.

כֵּיצַד: הָאוֹמֵר לָעֵדִים הֱיוּ עָלַי עֵדִים שֶׁאֲנִי חַיָּב לִפְלוֹנִי מָנֶה, אוֹ שֶׁכָּתַב לוֹ בַּשְּׁטָר הֲרֵינִי חַיָּב לָךְ מָנֶה, אַף עַל פִּי שְׁאֵין שָׁם עֵדִים, אוֹ שֶׁאָמַר לוֹ בִּפְנֵי עֵדִים הֲרֵינִי חַיָּב לָךְ מָנֶה בַּשְּׁטָר, אַף עַל פִּי שֶׁלֹּא אָמַר אַתֶּם עֵדַי--הוֹאִיל וְאָמַר בַּשְּׁטָר--הֲרֵי זֶה כְּמִי שֶׁאָמַר הֱיוּ עָלַי עֵדִים, וְחַיָּב לְשַׁלַּם: אַף עַל פִּי שֶׁשְּׁנֵיהֶם מוֹדִים וְהָעֵדִים יוֹדְעִים, שֶׁלֹּא הָיָה לוֹ אֶצְלוֹ כְּלוּם--שֶׁהֲרֵי חִיַּב עַצְמוֹ, וְגָמַר וְשִׁעְבַּד עַצְמוֹ כְּמוֹ שֶׁיִּשְׁתַּעְבַּד הָעַרָב.
וּכְזֶה הוֹרוּ רֹב הַגְּאוֹנִים.

 חִיַּב עַצְמוֹ בְּדָבָר שְׁאֵינוּ קָצוּב, כְּגוֹן שֶׁאָמַר הֲרֵינִי חַיָּב לָזוּן אוֹתָךְ אוֹ לְכַסּוֹתָךְ חָמֵשׁ שָׁנִים--אַף עַל פִּי שֶׁקָּנוּ מִיָּדוֹ, לֹא נִשְׁתַּעְבַּד: שֶׁזּוֹ כְּמוֹ מַתָּנָה הִיא, וְאֵין כָּאן דָּבָר יָדוּעַ וּמָצוּי שֶׁנְּתָנוֹ בְּמַתָּנָה.
וְכֵן הוֹרוּ רִבּוֹתַי.
וּמִפְּנֵי מַה הַפּוֹסֵק עִם אִשְׁתּוֹ שֶׁיִּהְיֶה זָן אֶת בִּתָּהּ, חַיָּב לְזוּנָהּ--מִפְּנֵי שֶׁפָּסַק בְּשָׁעַת נִשּׂוּאִין, וְהַדָּבָר דּוֹמֶה לַדְּבָרִים הַנִּקְנִין בַּאֲמִירָה.

 כְּשֶׁהָיוּ חַכְמֵי סְפָרַד רוֹצִים לְהַקְנוֹת בְּאַסְמַכְתָּא, כָּךְ הָיוּ עוֹשִׂין: קוֹנִין מִזֶּה שְׁהוּא חַיָּב לְזֶה מֵאָה דֵּינָרִין; וְאַחַר שֶׁיְּחַיַּב עַצְמוֹ, קוֹנִין מִבַּעַל חוֹבוֹ שֶׁכָּל זְמָן שֶׁיִּהְיֶה כָּךְ אוֹ שֶׁיַּעֲשֶׂה כָּךְ, הֲרֵי הַחוֹב הַזֶּה מָחוּל לוֹ מֵעַכְשָׁו, וְאִם לֹא יִהְיֶה אוֹ לֹא יַעֲשֶׂה, הֲרֵינִי תּוֹבְעוֹ בְּמָמוֹן שֶׁחִיַּב עַצְמוֹ בּוֹ.
וְעַל דֶּרֶךְ זֶה הָיִינוּ עוֹשִׂין בְּכָל הַתְּנָאִין שֶׁבֵּין אָדָם לְאִשְׁתּוֹ בַּשִּׁדּוּכִין, וּבְכָל הַדְּבָרִים הַדּוֹמִין לָהֶם.

הִלְכּוֹת מְכִירָה פֵּרֶק יב 
אָסוּר לַמּוֹכֵר אוֹ לַקּוֹנֶה לְהוֹנוֹת אֶת חֲבֵרוֹ, שֶׁנֶּאֱמָר "וְכִי-תִמְכְּרוּ מִמְכָּר לַעֲמִיתֶךָ, אוֹ קָנֹה מִיַּד עֲמִיתֶךָ--אַל-תּוֹנוּ, אִישׁ אֶת-אָחִיו" .
וְאַף עַל פִּי שְׁהוּא עוֹבֵר עַל לֹא תַעֲשֶׂה, אֵינוּ לוֹקֶה, מִפְּנֵי שֶׁנִּתָּן לְהִשָּׁבוֹן; וּבֵין שֶׁהוֹנָה בְּמֵזִיד, בֵּין שֶׁלֹּא יָדַע שֶׁיֵּשׁ בִּמְכָר זֶה הוֹנָיָה--חַיָּב לְהָשִׁיב.

כַּמָּה תִּהְיֶה הַהוֹנָיָה וְיִהְיֶה חַיָּב לְהָשִׁיב, שְׁתוּת בְּשׁוֹוֶה.
כֵּיצַד: הֲרֵי שֶׁמָּכַר שׁוֹוֶה שִׁשָּׁה בַּחֲמִשָּׁה, אוֹ שׁוֹוֶה שִׁשָּׁה בְּשִׁבְעָה, אוֹ שׁוֹוֶה חֲמִשָּׁה בְּשִׁשָּׁה, אוֹ שׁוֹוֶה שִׁבְעָה בְּשִׁשָּׁה--הֲרֵי זוֹ הוֹנָיָה; וְנִקְנָה הַמֶּקָּח, וְחַיַּב הַמּוֹנֶה לְהַחְזִיר אֶת הַהוֹנָיָה כֻּלָּהּ לַמִּתְאַנֶּה.

הָיְתָה הַהוֹנָיָה פָּחוּת מִזֶה בְּכָל שְׁהוּא, כְּגוֹן שֶׁמָּכַר שׁוֹוֶה שִׁשִּׁים דֵּינָר בַּחֲמִשִּׁים דֵּינָר וּפְרוּטָה--אֵינוּ חַיָּב לְהַחְזִיר כְּלוּם: שֶׁכָּל פָּחוּת מִשְּׁתוּת, דֶּרֶךְ הַכֹּל לִמְחֹל בּוֹ.

הָיְתָה הַהוֹנָיָה יְתֵרָה עַל שְׁתוּת בְּכָל שְׁהוּא, כְּגוֹן שֶׁמָּכַר שׁוֹוֶה שִׁשִּׁים בַּחֲמִשִּׁים פָּחוּת פְּרוּטָה--בָּטֵל הַמֶּקָּח, וְהַמִּתְאַנֶּה יָכוֹל לְהַחְזִיר הַחֵפֶץ וְלֹא יִקְנֶה כְּלָל; אֲבָל הַמּוֹנֶה אוֹתוֹ אֵינוּ יָכוֹל לַחְזֹר אִם רָצָה זֶה וְקִבַּל, אַף עַל פִּי שֶׁבָּטֵל הַמֶּקָּח.

אֵין הַמּוֹנֶה חַיָּב לְהַחְזִיר, עַד שֶׁתִּהְיֶה הַהוֹנָיָה יָתֵר עַל פְּרוּטָה; הָיְתָה פְּרוּטָה בְּשׁוֹוֶה--אֵינוּ מַחְזִיר, שְׁאֵין הוֹנָיָה לַפְּרוּטוֹת.

 עַד מָתַי יִהְיֶה לוֹ לַחְזֹר וְלִתְבֹּעַ הַהוֹנָיָה, אוֹ לְבַטַּל הַמֶּקָּח--עַד כְּדֵי שֶׁיַּרְאֶה לַתַּגָּר אוֹ לִקְרוֹבוֹ.
וְאִם שָׁהָה יָתֵר עַל זֶה--אַפִלּוּ לָקַח שׁוֹוֶה מֵאָה בְּמָאתַיִם, אֵינוּ חוֹזֵר.

 בַּמֶּה דְּבָרִים אֲמוּרִים, בַּלּוֹקֵחַ, שֶׁהֲרֵי הַמֶּקָּח בְּיָדוֹ וּמַרְאֵהוּ.
אֲבָל הַמּוֹכֵר חוֹזֵר בְּהוֹנָיָה לְעוֹלָם; וְאֵין צָרִיךְ לוֹמַר בְּבִטּוּל מֶקָּח, שְׁאֵינוּ יוֹדֵעַ דְּמֵי זֶה שֶׁמָּכַר עַד שֶׁיִּרְאֶה כְּמוֹתוֹ שֶׁנִּמְכַּר.

לְפִיכָּךְ אִם הָיָה הַמֶּקָּח דָּבָר שְׁאֵין בְּמִינוֹ שִׁנּוּי וְהוּא כֻּלּוֹ שׁוֹוֶה, כְּגוֹן הַפַּלְפְּלִין וְכַיּוֹצֶא בָּהֶן--הֲרֵי זֶה אֵינוּ חוֹזֵר, אֵלָא עַד כְּדֵי שֶׁיִּשְׁאַל עַל שַׁעַר שֶׁבַּשּׁוּק בִּלְבָד.
וְכֵן אִם נוֹדַע שֶׁבָּא לְיָדוֹ כְּמִמְכָּרוֹ, וְיָדַע שֶׁטָּעָה וְלֹא תָבַע--אֵינוּ יָכוֹל לַחְזֹר וְלִתְבֹּעַ, שֶׁהֲרֵי מָחַל.

 כְּשֵׁם שֶׁהוֹנָיָה לַהִדְיוֹט--כָּךְ הוֹנָיָה לַתַּגָּר, אַף עַל פִּי שְׁהוּא בָּקִי.
וּכְשֵׁם שֶׁהוֹנָיָה בַּפֵּרוֹת וּבַבְּהֵמָה, כָּךְ יֵשׁ הוֹנָיָה בַּמַּטְבֵּעוֹת.
כֵּיצַד: הֲרֵי שֶׁהָיָה דֵּינָר זָהָב בְּאַרְבָּעָה וְעֶשְׂרִים דֵּינָר שֶׁלְּכֶסֶף, וְצֵרְפָהּ בְּעֶשְׂרִים דֵּינָר, אוֹ בִּשְׁמוֹנָה וְעֶשְׂרִים--הֲרֵי זֶה מַחְזִיר אֶת הַהוֹנָיָה; הָיָה יָתֵר עַל זֶה, בָּטֵל הַצֵּרוּף; פָּחוּת מִכָּאן, מְחִילָה.

וְכֵן אִם הָיְתָה הַסֶּלַע חֲסֵרָה שְׁתוּת, וְהָיוּ מוֹצִיאִין הַסְּלָעִים בְּמִנְיָן לֹא בְּמִשְׁקָל--מַחְזִיר הַהוֹנָיָה.

עַד מָתַי יֵשׁ לוֹ לְהַחְזִיר הַדֵּינָר אוֹ הַסֶּלַע--בַּכְּרָכִים, עַד כְּדֵי שֶׁיַּרְאֶה לַשֻּׁלְחָנִי.
בַּכְּפָרִים שְׁאֵין הַשֻּׁלְחָנִי מָצוּי שָׁם, יֵשׁ לוֹ לְהַחְזִיר עַד עַרְבֵּי שַׁבָּתוֹת: שְׁאֵין מַכִּיר הַסֶּלַע וְחֶסְרוֹנָהּ וְדָמֶיהָ אֵלָא שֻׁלְחָנִי.

וְהוּא הַדִּין לַמּוֹכֵר סְפָרִים, אוֹ אֲבָנִים טוֹבוֹת וּמַרְגָּלִיּוֹת--שֶׁיֵּשׁ לַלּוֹקֵחַ לַחְזֹר, עַד כְּדֵי שֶׁיַּרְאֶה אוֹתָם לַתַּגָּרִים הַבְּקִיאִים בָּהֶן בְּכָל מָקוֹם שְׁהֶן: שְׁאֵין הַכֹּל בְּקִיאִים בִּדְבָרִים אֵלּוּ.
לְפִיכָּךְ אִם לֹא הָיָה מַכִּיר בְּאוֹתָהּ הַמְּדִינָה, וְהוֹלִיךְ הַמֶּקָּח לְמָקוֹם אַחֵר, אוֹ שֶׁבָּא הַבָּקִי לְאַחַר זְמָן מְרֻבֶּה, וְהוֹדִיעוֹ שֶׁטָּעָה--הֲרֵי זֶה חוֹזֵר.

 הַנּוֹתֵן סֶלַע חֲסֵרָה לַחֲבֵרוֹ--אִם הָיָה מַכִּירָהּ, אַפִלּוּ לְאַחַר שְׁנֵים עָשָׂר חֹדֶשׁ--הֲרֵי זֶה מַחְזִירָהּ; וְאִם הָיָה אִפְשָׁר לְהוֹצִיאָהּ עַל יְדֵי הַדֹּחַק--אֵינוּ יָכוֹל לְהַחְזִירָהּ לְאַחַר זְמָן, אֵלָא אִם כֵּן קִבְּלָהּ מִמֶּנּוּ בְּמִדַּת חֲסִידוּת.

 הַמּוֹכֵר לַחֲבֵרוֹ שׁוֹוֶה אַרְבַּע בְּחָמֵשׁ, שֶׁהֲרֵי הַמֶּקָּח בָּטֵל כְּמוֹ שֶׁבֵּאַרְנוּ, וְלֹא הִסְפִּיק לְהַרְאוֹתוֹ לַתַּגָּר אוֹ לִקְרוֹבוֹ, עַד שֶׁהוּקַר וְעָמַד בְּשֶׁבַע--לוֹקֵחַ יָכוֹל לַחְזֹר בּוֹ, וְלֹא הַמּוֹכֵר: שֶׁהֲרֵי הַלּוֹקֵחַ אוֹמֵר לַמּוֹכֵר אִלּוּ לֹא הוֹנוֹתַנִי, לֹא הָיִיתָ יָכוֹל לַחְזֹר, וְעַתָּה שֶׁהוֹנוֹתַנִי תַּחְזֹר, הֵיאַךְ יִהְיֶה הַחוֹטֶא נִשְׂכָּר.

 וְכֵן מוֹכֵר שֶׁמָּכַר שׁוֹוֶה חָמֵשׁ בְּאַרְבַּע, וְזָל וְעָמַד בְּשָׁלוֹשׁ--מוֹכֵר יָכוֹל לַחְזֹר בּוֹ, וְלֹא לוֹקֵחַ: שֶׁהֲרֵי אוֹמֵר הַמּוֹכֵר לַלּוֹקֵחַ, לֹא מִפְּנֵי שָׁהוֹנוֹתַנִי תַּחְזֹר בִּי.

 הַמּוֹכֵר שׁוֹוֶה חָמֵשׁ בְּשֵׁשׁ, וְלֹא הִסְפִּיק לְהַרְאוֹת עַד שֶׁהוּקַר וְעָמַד בִּשְׁמוֹנֶה--הֲרֵי הַמּוֹכֵר חַיָּב לְהַחְזִיר הָאַחַת שֶׁלְּהוֹנָיָה: שֶׁהֲרֵי נִקְנָה הַמֶּקָּח, וְחַיָּב לְהַחְזִיר; וּכְשֶׁהוֹקִיר, בִּרְשׁוּת לוֹקֵחַ הוֹקִיר.

וְכֵן אִם מָכַר שׁוֹוֶה שֵׁשׁ בְּחָמֵשׁ, וְהוּזְלוּ וְעָמְדוּ עַל שָׁלוֹשׁ--הֲרֵי הַלּוֹקֵחַ חַיָּב לְהַחְזִיר סֶלַע אַחַת שֶׁלְּהוֹנָיָה, שֶׁהֲרֵי נִקְנָה הַמֶּקָּח וּבִרְשׁוּת הַלּוֹקֵחַ הוּזַל.

הִלְכּוֹת מְכִירָה פֵּרֶק יג 
הַמַּחְלִיף כֵּלִים בְּכֵלִים אוֹ בְּהֵמָה בִּבְהֵמָה, אַפִלּוּ מַחַט בְּשִׁרְיוֹן, אוֹ טָלֶה בְּסוּס--אֵין לוֹ הוֹנָיָה, שֶׁזֶּה רוֹצֶה בְּמַחַט יָתֵר מִן הַשִּׁרְיוֹן; אֲבָל הַמַּחְלִיף פֵּרוֹת בְּפֵרוֹת, בֵּין שֶׁשָּׁמוּ אוֹתָם קֹדֶם הַמְּכִירָה בֵּין שֶׁשָּׁמוּ אוֹתָם אַחַר הַמְּכִירָה--יֵשׁ לָהֶן הוֹנָיָה.

הַלּוֹקֵחַ בְּדָמִים אַכְסָרָה, כְּגוֹן שֶׁחָפַן בְּמָעוֹת וְאָמַר לוֹ מְכֹר לִי פָּרָתָךְ בְּאֵלּוּ--אַף עַל פִּי שֶׁקּוֹנֶה בַּחֲלִיפִין, קָנָה וּמַחְזִיר הוֹנָיָה כְּמוֹ שֶׁבֵּאַרְנוּ.
וְהוּא הַדִּין לַלּוֹקֵחַ פֵּרוֹת אַכְסָרָה בְּסֶלַע אוֹ בִּשְׁתַּיִם, שֶׁקָּנָה וּמַחְזִיר הוֹנָיָה.

בַּעַל הַבַּיִת שֶׁמָּכַר כְּלֵי תַּשְׁמִישׁוֹ, אֵין לוֹ הוֹנָיָה, שֶׁאִלּוּ לֹא הִרְבּוּ לוֹ בַּדָּמִים, לֹא הָיָה מוֹכֵר לוֹ כְּלֵי תַּשְׁמִישׁוֹ.

 הָאוֹמֵר לַחֲבֵרוֹ עַל מְנַת שְׁאֵין לָךְ עָלַי הוֹנָיָה, יֵשׁ לוֹ עָלָיו הוֹנָיָה.
בַּמֶּה דְּבָרִים אֲמוּרִים, בִּסְתָם, שְׁאֵינוּ יוֹדֵעַ כַּמָּה הוֹנָיָה יֵשׁ בּוֹ כְּדֵי שֶׁיִּמְחֹל.
וְאֵין צָרִיךְ לוֹמַר אִם אָמַר לוֹ עַל מְנַת שְׁאֵין בּוֹ הוֹנָיָה, שֶׁהֲרֵי יֵשׁ בּוֹ.
אֲבָל בַּמְּפָרֵשׁ--אֵין לוֹ הוֹנָיָה, שֶׁכָּל תְּנָאי שֶׁבְּמָמוֹן קַיָּם.

 כֵּיצַד: מוֹכֵר שֶׁאָמַר לַלּוֹקֵחַ חֵפֶץ זֶה שֶׁאֲנִי נוֹתֵן לָךְ בְּמָאתַיִם, יוֹדֵעַ אֲנִי שְׁאֵינוּ שׁוֹוֶה אֵלָא מָנֶה, עַל מְנָת שְׁאֵין לָךְ עָלַי הוֹנָיָה, אֲנִי מוֹכֵר לָךְ--אֵין לוֹ עָלָיו הוֹנָיָה.
וְכֵן לוֹקֵחַ שֶׁאָמַר לַמּוֹכֵר חֵפֶץ זֶה שֶׁאֲנִי לוֹקֵחַ מִמָּךְ בְּמֵאָה, יוֹדֵעַ אֲנִי שֶׁשּׁוֹוֶה מָאתַיִם, עַל מְנָת שְׁאֵין לָךְ עָלַי הוֹנָיָה, אֲנִי לוֹקֵחַ מִמָּךְ--אֵין לוֹ עָלָיו הוֹנָיָה.

 הַנּוֹשֵׂא וְנוֹתֵן בֶּאֱמוּנָה, אֵין לוֹ עָלָיו הוֹנָיָה.
כֵּיצַד: חֵפֶץ זֶה בְּכָּךְ וְכָּךְ לְקַחְתִּיו, וְכָּךְ וְכָּךְ אֲנִי מִשְׂתַּכֵּר בּוֹ--אֵין לוֹ עָלָיו הוֹנָיָה.
וְהַנּוֹשֵׂא וְנוֹתֵן בֶּאֱמוּנָה, אִם לָקַח כֵּלִים רַבִּים אוֹ בְּגָדִים רַבִּים בְּמִמְכָּר אֶחָד--לֹא יְחַשַּׁב אֶת הָרַע בֶּאֱמוּנָה וְאֶת הַיָּפֶה בְּשָׁוְיוֹ, אֵלָא אוֹ זֶה וְזֶה בֶּאֱמוּנָה אוֹ זֶה וְזֶה בְּשָׁוְיוֹ.

וְיֵשׁ לוֹ לְהַעֲלוֹת עַל הַמֶּקָּח שְׂכַר הַכַּתָּף, וּשְׂכַר הַחַמָּר, וּשְׂכַר הַפֻּנְדָּק.
אֲבָל שְׂכַר עַצְמוֹ מִפְּנֵי שְׁהוּא כְּפוֹעֵל--אֵינוּ מוֹסִיף אוֹתוֹ עַל הַמֶּקָּח, אֵלָא מְפָרֵשׁ וְאוֹמֵר לוֹ כָּךְ וְכָּךְ אֲנִי מִשְׂתַּכֵּר.

 הַגּוֹי--אֵין לוֹ הוֹנָיָה, שֶׁנֶּאֱמָר "אִישׁ אֶת-אָחִיו" .
וְגוֹי שֶׁהוֹנָה אֶת יִשְׂרָאֵל, מַחְזִיר הַהוֹנָיָה בְּדִינִין שֶׁלָּנוּ: לֹא יִהְיֶה זֶה חָמוּר מִיִּשְׂרָאֵל.

 אֵלּוּ דְּבָרִים שְׁאֵין לָהֶם הוֹנָיָה--הַקַּרְקָעוֹת, וְהָעֲבָדִים, וְהַשְּׁטָרוֹת, וְהַהֶקְדֵּשׁוֹת; אַפִלּוּ מָכַר שׁוֹוֶה אֶלֶף בְּדֵינָר, אוֹ שׁוֹוֶה דֵּינָר בְּאֶלֶף--אֵין בָּהֶן הוֹנָיָה: שֶׁנֶּאֱמָר "אוֹ קָנֹה מִיַּד עֲמִיתֶךָ" , דָּבָר הַנִּקְנֶה מִיָּד לְיַד--יָצְאוּ קַרְקָעוֹת, וְיָצְאוּ עֲבָדִים שֶׁהֻקְּשׁוּ לַקַּרְקָעוֹת, וְיָצְאוּ שְׁטָרוֹת שְׁאֵין גּוּפָן קָנוּי אֵלָא לָרְאָיָה שֶׁבָּהֶן; "עֲמִיתֶךָ", וְלֹא הֶקְדֵּשׁ.

 בַּמֶּה דְּבָרִים אֲמוּרִים, בְּמוֹכֵר נִכְסֵי עַצְמוֹ.
אֲבָל הַשָּׁלִיחַ שֶׁטָּעָה בְּכָל שְׁהוּא, בֵּין בְּמִטַּלְטְלִין בֵּין בְּקַרְקָעוֹת--חוֹזֵר.
וְיֵרָאֶה לִי שֶׁכֵּן הַדִּין בְּאַפְטְרוּפוֹס שֶׁטָּעָה בְּכָל שְׁהוּא, בֵּין בְּמִטַּלְטְלִין בֵּין בְּקַרְקָעוֹת--חוֹזֵר; וְאֵינוּ דּוֹמֶה לְבֵית דִּין, מִפְּנֵי שְׁהוּא יָחִיד.

 בֵּית דִּין שֶׁמָּכְרוּ נִכְסֵי יְתוֹמִים וְטָעוּ, בֵּין בְּמִטַּלְטְלִין בֵּין בְּקַרְקָעוֹת--אִם טָעוּ בְּפָחוּת מִשְּׁתוּת, הֲרֵי זוֹ מְחִילָה כְּהִדְיוֹט; טָעוּ בִּשְׁתוּת, בָּטֵל הַמֶּקָּח.
וְאִם רָצוּ שֶׁלֹּא לְבַטַּל הַמִּמְכָּר, וְיַחְזִירוּ הַהוֹנָיָה--מַחְזִירִין: לֹא יִהְיֶה כּוֹחַ הִדְיוֹט חָמוּר מֵהֶן.

 יֵרָאֶה לִי שֶׁבֵּית דִּין שֶׁמָּכְרוּ קַרְקָע אוֹ עֲבָדִים שֶׁלִּיתוֹמִים שׁוֹוֶה מָנֶה בְּמָאתַיִם, אֵין הַלּוֹקֵחַ יָכוֹל לַחְזֹר בָּהֶן: לֹא יִהְיֶה כּוֹחַ הִדְיוֹט חָמוּר מִכּוֹחַ הַיְּתוֹמִים.
וְכֵן הַדִּין בְּאַפְטְרוּפוֹס שֶׁמָּכַר קַרְקָע וַעֲבָדִים--שְׁאֵין הַלּוֹקֵחַ יָכוֹל לַחְזֹר בְּהוֹנָיָה, כְּדִין הַהִדְיוֹט.

 הָאַחִין וְהַשֻּׁתָּפִין שֶׁחָלְקוּ מִטַּלְטְלִין, הֲרֵי הֶן כְּלָקוֹחוֹת: פָּחוּת מִשְּׁתוּת, נִקְנָה מֶקָּח וְאֵין מַחְזִיר כְּלוּם; יָתֵר עַל שְׁתוּת, בָּטֵל מֶקָּח; שְׁתוּת, קָנָה וּמַחְזִיר הוֹנָיָה.
וְאִם הִתְנוּ בֵּינֵיהֶם שֶׁיַּחְלְקוּ בְּשׁוּם הַדַּיָּנִין, וְטָעוּ בִּשְׁתוּת--בְּטֵלָה חֲלֻקָּה: שֶׁהַדַּיָּנִין שֶׁשָּׁמוּ וּפָחֲתוּ שְׁתוּת, אוֹ הוֹתִירוּ שְׁתוּת--מִכְרָן בָּטֵל.

 הַבְּהֵמָה, וְהַמַּרְגָּלִיּוֹת, וְהַסַּיִף, וְסִפְרֵי הַתּוֹרָה--הֲרֵי הֶן כִּשְׁאָר מִטַּלְטְלִין, וְיֵשׁ בָּהֶן הוֹנָיָה.
אֵין לָךְ דָּבָר שְׁאֵין בּוֹ הוֹנָיָה, חוּץ מֵאַרְבָּעָה דְּבָרִים שֶׁמָּנוּ חֲכָמִים: וְהוּא, שֶׁיִּהְיֶה מוֹכֵר אוֹ קוֹנֶה בְּנִכְסֵי עַצְמוֹ כְּמוֹ שֶׁבֵּאַרְנוּ.

 כְּשֵׁם שְׁאֵין לַקַּרְקָעוֹת הוֹנָיָה--כָּךְ שְׂכִירוּת קַרְקָע, אֵין לוֹ הוֹנָיָה: אַפִלּוּ שָׂכַר טְרַקְלִין גָּדוֹל בְּדֵינָר בְּשָׁנָה, אוֹ רֶפֶת קְטַנָּה בְּדֵינָר בְּכָל יוֹם--אֵין לוֹ הוֹנָיָה.

 הַשּׂוֹכֵר אֶת הַפּוֹעֵל לַעֲשׂוֹת עִמּוֹ, בֵּין בְּקַרְקָע בֵּין בְּמִטַּלְטְלִין--אֵין לוֹ הוֹנָיָה, מִפְּנֵי שְׁהוּא כְּקוֹנֶה אוֹתוֹ לִזְמָן, וַעֲבָדִים, אֵין בָּהֶם הוֹנָיָה.

 שְׂכָרוֹ לִזְרֹעַ לוֹ קַרְקָע, וְאָמַר זָרַעְתִּי זֶרַע הָרָאוּי לָהּ, וּבָאוּ עֵדִים, וְהֵעִידוּ שֶׁזָּרַע בָּהּ פָּחוּת מִן הָרָאוּי לָהּ--הֲרֵי זֶה סְפֵק אִם יֵשׁ לוֹ הוֹנָיָה, מִפְּנֵי הַזֶּרַע, אוֹ אֵין לוֹ הוֹנָיָה, מִפְּנֵי הַקַּרְקָע.
לְפִיכָּךְ אֵין מוֹצִיאִין מִיַּד הַנִּתְבָּע; וְכֵן אֵין מַשְׁבִּיעִין אוֹתוֹ אֵלָא שְׁבוּעַת הֶסֵּת, מִפְּנֵי צַד הַקַּרְקָע שֶׁיֵּשׁ כָּאן.

 הַשּׂוֹכֵר אֶת הַכְּלִי אוֹ אֶת הַבְּהֵמָה, יֵשׁ בָּהֶם הוֹנָיָה: שֶׁהַשְּׂכִירוּת, מְכִירָה בַּת יוֹמָהּ הִיא.
וְאִם יֵשׁ בָּהּ הוֹנָיָה שְׁתוּת אוֹ יָתֵר, בֵּין שֶׁנִּתְאַנֶּה שׂוֹכֵר בֵּין שֶׁנִּתְאַנֶּה מַשְׂכִּיר--הֲרֵי זֶה מַחְזִיר הוֹנָיָה, וְאַפִלּוּ לְאַחַר זְמָן מְרֻבֶּה.

 יֵרָאֶה לִי שֶׁהַקַּבְלָן, יֵשׁ לוֹ הוֹנָיָה.
כֵּיצַד: כְּגוֹן שֶׁקִּבַּל עָלָיו לֶאֱרֹג בֶּגֶד זֶה בַּעֲשָׂרָה זוּזִים, אוֹ לִתְפֹּר חֲלוּק זֶה בִּשְׁנֵי זוּזִים--הֲרֵי זֶה יֵשׁ לוֹ הוֹנָיָה; וְכָל אֶחָד מִשְּׁנֵיהֶם, בֵּין קַבְלָן בֵּין בַּעַל הַבֶּגֶד--חוֹזֵר לְעוֹלָם כַּמּוֹכֵר.

הִלְכּוֹת מְכִירָה פֵּרֶק יד 
כְּבָר בֵּאַרְנוּ שֶׁהַנּוֹשֵׂא וְנוֹתֵן בֶּאֱמוּנָה, וְאָמַר כָּךְ וְכָּךְ אֲנִי מִשְׂתַּכֵּר--אֵין לוֹ הוֹנָיָה: אַפִלּוּ אָמַר זֶה לָקַחְתִּי בְּסֶלַע וּבְעֶשֶׂר אֲנִי מוֹכֵר, מֻתָּר.
אֲבָל בֵּית דִּין חַיָּבִין לִפְסֹק הַשְּׁעָרִים, וּלְהַעְמִיד שׁוֹטְרִין לְכָּךְ; וְלֹא יִהְיֶה כָּל אֶחָד וְאֶחָד מִשְׂתַּכֵּר כָּל מַה שֶׁיִּרְצֶה, אֵלָא שְׁתוּת בִּלְבָד יִפְסְקוּ לָהֶם בִּשְׂכָרָם, וְלֹא יִשְׂתַּכַּר הַמּוֹכֵר יָתֵר עַל שְׁתוּת.

בַּמֶּה דְּבָרִים אֲמוּרִים, בִּדְבָרִים שֶׁיֵּשׁ בָּהֶם חַיֵּי נֶפֶשׁ כְּגוֹן יֵינוֹת שְׁמָנִים וּסְלָתוֹת.
אֲבָל הָעִיקָרִין, כְּגוֹן הֶחָמָס וְהַקֹּשְׁטְ וְהַלְּבוֹנָה וְכַיּוֹצֶא בָּהֶן--אֵין פּוֹסְקִין לָהֶם שַׁעַר, אֵלָא יִשְׂתַּכַּר הַמִּשְׂתַּכֵּר כָּל מַה שֶׁיִּרְצֶה.
וְאֵין מִשְׂתַּכְּרִין פַּעֲמַיִם בַּבֵּיצִים; אֵלָא הַתַּגָּר הָרִאשׁוֹן הוּא מוֹכְרָן בְּשָׂכָר, וְהַלּוֹקֵחַ מִמֶּנּוּ מוֹכְרָן בַּקֶּרֶן בִּלְבָד.

 אָסוּר לַעֲשׂוֹת סְחוֹרָה בְּאֶרֶץ יִשְׂרָאֵל בִּדְבָרִים שֶׁיֵּשׁ בָּהֶן חַיֵּי נֶפֶשׁ; אֵלָא זֶה מֵבִיא מִגָּרְנוֹ וּמוֹכֵר וְזֶה מֵבִיא מִגָּרְנוֹ וּמוֹכֵר, כְּדֵי שֶׁיִּמְכְּרוּ בְּזוֹל.
וּבִמְקוֹם שֶׁהַשֶּׁמֶן מְרֻבֶּה, מֻתָּר לְהִשְׂתַּכַּר בַּשֶּׁמֶן.

 אֵין אוֹצְרִין פֵּרוֹת שֶׁיֵּשׁ בָּהֶן חַיֵּי נֶפֶשׁ בְּאֶרֶץ יִשְׂרָאֵל, וְכֵן בְּכָל מָקוֹם שֶׁרֻבּוֹ יִשְׂרָאֵל: שֶׁהֲרֵי מַגִּיעַ מִדָּבָר זֶה, צַעַר לְיִשְׂרָאֵל.
בַּמֶּה דְּבָרִים אֲמוּרִים, בַּלּוֹקֵחַ מִן הַשּׁוּק; אֲבָל הַמַּכְנִיס מִשֶּׁלּוֹ, מֻתָּר לוֹ לַעֲשׂוֹת קַבּוֹ אוֹצָר.

 מֻתָּר לֶאֱצֹר פֵּרוֹת שָׁלוֹשׁ שָׁנִים, עֶרֶב שְׁבִיעִית וּשְׁבִיעִית וּמוֹצָאֵי שְׁבִיעִית.
וּבִשְׁנֵי בַּצֹּרֶת--אַפִלּוּ קַב חַרוּבִין לֹא יֶאֱצֹר, מִפְּנֵי שֶׁמַּכְנִיס מְאֵרָה בַּשְּׁעָרִים.
וְכָל הַמַּפְקִיעַ שְׁעָרִים, אוֹ שֶׁאָצַר פֵּרוֹת בְּאֶרֶץ יִשְׂרָאֵל, אוֹ בִּמְקוֹם שֶׁרֻבּוֹ יִשְׂרָאֵל--הֲרֵי זֶה כַּמַּלְוֶה בְּרִבִּית.

 בַּמֶּה דְּבָרִים אֲמוּרִים, בְּפֵרוֹת שֶׁיֵּשׁ בָּהֶן חַיֵּי נֶפֶשׁ.
אֲבָל הַתְּבָלִין, כְּגוֹן כַּמּוֹן וּפַלְפְּלִין--מֻתָּר לֶאֱצֹר אוֹתָן בְּאֶרֶץ יִשְׂרָאֵל וּלְהוֹצִיא אוֹתָן מִמָּקוֹם לְמָקוֹם, כִּשְׁאָר הָעִיקָרִין.

 אֵין מוֹצִיאִין פֵּרוֹת שֶׁיֵּשׁ בָּהֶן חַיֵּי נֶפֶשׁ, כְּגוֹן יֵינוֹת שְׁמָנִים וּסְלָתוֹת, מֵאֶרֶץ יִשְׂרָאֵל לְחוּצָה לָאָרֶץ וְלֹא לְסוּרְיָה, וְלֹא מֵרְשׁוּת מֶלֶךְ זֶה לִרְשׁוּת מֶלֶךְ אַחֵר בְּאֶרֶץ יִשְׂרָאֵל.

 רַשָּׁאִין בְּנֵי הָעִיר לָקֹץ לָהֶם שַׁעַר לְכָל דָּבָר שֶׁיִּרְצוּ, וְאַפִלּוּ לַבָּשָׂר וְלַלֶּחֶם, וּלְהַתְנוֹת בֵּינֵיהֶם כָּל מִי שֶׁיַּעֲבֹר עַל הַתְּנָאי, יַעַנְשׁוּ אוֹתוֹ כָּךְ וְכָּךְ.
וְכֵן רַשָּׁאִין אַנְשֵׁי אֻמָּנִיּוֹת לִפְסֹק בֵּינֵיהֶם שֶׁלֹּא יַעֲשֶׂה אֶחָד בַּיּוֹם שֶׁיַּעֲשֶׂה חֲבֵרוֹ, וְכַיּוֹצֶא בְּזֶה, וְכָל מִי שֶׁיַּעֲבֹר עַל הַתְּנָאי, יַעַנְשׁוּ אוֹתוֹ כָּךְ וְכָּךְ.

 בַּמֶּה דְּבָרִים אֲמוּרִים, בִּמְדִינָה שְׁאֵין בָּהּ חָכָם חָשׁוּב לְתַקַּן מַעֲשֵׂה הַמְּדִינָה וּלְהַצְלִיחַ דַּרְכֵי יוֹשְׁבֶיהָ.
אֲבָל אִם יֵשׁ בָּהּ חָכָם חָשׁוּב, אֵין הַתְּנָאי שֶׁלָּהֶן מוֹעִיל כְּלוּם; וְאֵינָן יְכוּלִין לַעֲנֹשׁ וּלְהַפְסִיד עַל מִי שֶׁלֹּא קִבַּל מִן הַתְּנָאי, אֵלָא אִם כֵּן הִתְנָה עִמָּהֶם וְעָשׂוּ מִדַּעַת הֶחָכָם.
וְכָל מִי שֶׁהִפְסִיד לְפִי הַתְּנָאי שְׁאֵינוּ מִדַּעַת הֶחָכָם, מְשַׁלֵּם.

 כְּשֵׁם שֶׁהוֹנָיָה בְּמֶקָּח וּמִמְכָּר, כָּךְ הוֹנָיָה בִּדְבָרִים--שֶׁנֶּאֱמָר "וְלֹא תוֹנוּ אִישׁ אֶת-עֲמִיתוֹ, וְיָרֵאתָ מֵאֱלֹהֶיךָ ...
אֲנִי ה'" , זוֹ הוֹנָיַת דְּבָרִים.
כֵּיצַד: הָיָה בַּעַל תְּשׁוּבָה, לֹא יֹאמַר לוֹ זְכֹר מַעֲשֶׂיךָ הָרִאשׁוֹנִים.
וְאִם הָיָה בֶּן גֵּרִים, לֹא יֹאמַר לוֹ זְכֹר מַעֲשֵׂה אֲבוֹתֶיךָ.

הָיָה גֵּר וּבָא לִלְמֹד תּוֹרָה, לֹא יֹאמַר לוֹ פֶּה שֶׁאָכַל נְבֵלוֹת וּטְרֵפוֹת יָבוֹא וְיִלְמֹד תּוֹרָה שֶׁנִּתְּנָה מִפִּי הַגְּבוּרָה.
הָיוּ חֳלָאִים וְיִסּוּרִים בָּאִין עָלָיו, אוֹ שֶׁהָיָה מְקַבֵּר אֶת בָּנָיו--לֹא יֹאמַר לוֹ כְּדֶרֶךְ שֶׁאָמְרוּ חֲבֵרָיו שֶׁלְּאִיּוֹב, "הֲלֹא יִרְאָתְךָ, כִּסְלָתֶךָ ...
זְכָר-נָא--מִי הוּא נָקִי אָבָד" .

 הָיוּ חַמָּרִין מְבַקְּשִׁין תְּבוּאָה--לֹא יֹאמַר לָהֶם לְכוּ אֵצֶל פְּלוֹנִי שֶׁמּוֹכֵר תְּבוּאָה, וְהוּא יוֹדֵעַ בּוֹ שְׁאֵינוּ מוֹכֵר תְּבוּאָה מֵעוֹלָם.
נִשְׁאֲלָה שְׁאֵלָה שֶׁלִּדְבַר חָכְמָה--לֹא יֹאמַר לְמִי שְׁאֵינוּ יוֹדֵעַ אוֹתָהּ חָכְמָה מַה תָּשִׁיב בְּדָבָר זֶה, אוֹ מַה דַּעְתָּךְ בְּדָבָר זֶה.
וְכֵן כָּל כַּיּוֹצֶא בְּאֵלּוּ הַדְּבָרִים.

 כָּל הַמּוֹנֶה אֶת הַגֵּר, בֵּין בְּמָמוֹן בֵּין בִּדְבָרִים--עוֹבֵר בִּשְׁלוֹשָׁה לָאוִין: שֶׁנֶּאֱמָר "וְגֵר לֹא-תוֹנֶה" , זוֹ הוֹנָיַת דְּבָרִים; "וְלֹא תִלְחָצֶנּוּ" , זוֹ הוֹנָיַת מָמוֹן.
הַא לָמַדְתָּ שֶׁהַמּוֹנֶה אֶת הַגֵּר, עוֹבֵר בִּשְׁלוֹשָׁה לָאוִין--מִשּׁוֹם "לֹא תוֹנוּ אִישׁ אֶת-עֲמִיתוֹ" , וּמִשּׁוֹם "אַל-תּוֹנוּ, אִישׁ אֶת-אָחִיו" , וּמִשּׁוֹם "וְגֵר לֹא-תוֹנֶה".

 וְכֵן אִם לְחָצוֹ וְהוֹנָהוּ בְּמָמוֹן, עוֹבֵר בִּשְׁלוֹשָׁה--מִשּׁוֹם "אַל-תּוֹנוּ, אִישׁ אֶת-אָחִיו" , וּמִשּׁוֹם "וְלֹא תוֹנוּ אִישׁ אֶת-עֲמִיתוֹ" , וּמִשּׁוֹם "וְלֹא תִלְחָצֶנּוּ" .

 וּמִפְּנֵי מַה עוֹבֵר בַּגֵּר עַל לָאו שֶׁלְּהוֹנָיַת דְּבָרִים, אַף בְּהוֹנָיַת מָמוֹן, וְעַל לָאו שֶׁלְּהוֹנָיַת מָמוֹן, אַף בְּהוֹנָיַת דְּבָרִים--מִפְּנֵי שֶׁהוֹצִיא הַכָּתוּב אֶת שְׁנֵיהֶם בְּלָשׁוֹן הוֹנָיָה סְתָם, וְכָפַל הַלָּאוִין בַּגֵּר בִּשְׁנֵי הַדְּבָרִים בַּפֵּרוּשׁ: לֹא תוֹנֶה, וְלֹא תִלְחַץ.

 גְּדוֹלָה הוֹנָיַת דְּבָרִים מֵהוֹנָיַת מָמוֹן--שֶׁזּוֹ נִתְּנָה לְהִשָּׁבוֹן, וְזוֹ לֹא נִתְּנָה לְהִשָּׁבוֹן, וְזֶה בִּמְמוֹנוֹ, וְזֶה בְּגוּפוֹ; וַהֲרֵי הוּא אוֹמֵר בְּהוֹנָיַת דְּבָרִים "וְיָרֵאתָ מֵאֱלֹהֶיךָ" , לְפִי שֶׁהַדָּבָר מָסוּר לַלֵּב.
הַא כָּל דָּבָר שְׁהוּא מָסוּר לַלֵּב, נֶאֱמָר בּוֹ "וְיָרֵאתָ מֵאֱלֹהֶיךָ" .
וְכָל הַצּוֹעֵק מֵהוֹנָיַת דְּבָרִים--נַעֲנֶה מִיָּד, שֶׁנֶּאֱמָר "כִּי אֲנִי ה'" .

הִלְכּוֹת מְכִירָה פֵּרֶק טו 
הַמּוֹכֵר לַחֲבֵרוֹ בְּמִדָּה, אוֹ בְּמִשְׁקָל, אוֹ בְּמִנְיָן, וְטָעָה בְּכָל שְׁהוּא--חוֹזֵר לְעוֹלָם: שְׁאֵין הוֹנָיָה אֵלָא בְּדָמִים; אֲבָל בְּחֶשְׁבּוֹן, חוֹזֵר.

כֵּיצַד: מָכַר לוֹ מֵאָה אֱגוֹז בְּדֵינָר, וְנִמְצְאוּ מֵאָה וְאֶחָד אוֹ תִּשְׁעָה וְתִשְׁעִים--נִקְנָה הַמֶּקָּח וּמַחְזִיר אֶת הַטְּעוּת, וְאַפִלּוּ אַחַר כַּמָּה שָׁנִים.
וְכֵן אִם נִמְצְאוּ הַמָּעוֹת יָתֵר אוֹ חָסֵר מִן הַמִּנְיָן שֶׁפָּסְקוּ, חוֹזֵר; וְאַפִלּוּ אַחַר שֶׁקָּנוּ מִיָּדוֹ שֶׁלֹּא נִשְׁאַר לוֹ אֵצֶל חֲבֵרוֹ כְּלוּם--חוֹזֵר, שֶׁקִּנְיָן בִּטְעוּת הוּא.
וְכֵן כָּל כַּיּוֹצֶא בְּזֶה.

וְכֵן הַמּוֹכֵר לַחֲבֵרוֹ קַרְקָע, אוֹ עֶבֶד, אוֹ בְּהֵמָה, אוֹ שְׁאָר מִטַּלְטְלִין, וְנִמְצָא בַּמֶּקָּח מוּם שֶׁלֹּא יָדַע בּוֹ הַלּוֹקֵחַ--מַחְזִירוֹ אַפִלּוּ אַחַר כַּמָּה שָׁנִים, שֶׁזֶּה מֶקַּח טְעוּת הוּא: וְהוּא, שֶׁלֹּא יִשְׁתַּמַּשׁ בַּמֶּקָּח אַחַר שֶׁיָּדַע בַּמּוּם; אֲבָל אִם נִשְׁתַּמַּשׁ בּוֹ אַחַר שֶׁרָאָה הַמּוּם--הֲרֵי זֶה מָחַל, וְאֵינוּ יָכוֹל לְהַחְזִיר.

אֵין מְחַשְּׁבִין פְּחָת הַמּוּם.
אַפִלּוּ מָכַר לוֹ כְּלִי שׁוֹוֶה עֲשָׂרָה דֵּינָרִין, וְנִמְצָא בּוֹ מוּם הַמַּפְחִיתוֹ מִדָּמָיו אֵיסָר--מַחְזִיר אֶת הַכְּלִי, וְאֵינוּ יָכוֹל לוֹמַר לוֹ הֵא לָךְ אֵיסָר פְּחָת הַמּוּם: שֶׁהַלּוֹקֵחַ אוֹמֵר בְּחֵפֶץ שָׁלֵם אֲנִי רוֹצֶה.

וְכֵן אִם רָצָה הַלּוֹקֵחַ לִקַּח פְּחָת הַמּוּם, הָרְשׁוּת בְּיַד הַמּוֹכֵר: שְׁהוּא אוֹמֵר לוֹ אִם תִּקְנֶה אוֹתוֹ כְּמוֹת שְׁהוּא, אוֹ טֹל דָּמִים שֶׁלָּךְ וְלֵךְ.

 כָּל שֶׁהִסְכִּימוּ עָלָיו בְּנֵי הַמְּדִינָה שְׁהוּא מוּם שֶׁמַּחְזִירִין בּוֹ מֶקָּח זֶה, מַחְזִירִין בּוֹ; וְכָל שֶׁהִסְכִּימוּ עָלָיו שְׁאֵינוּ מוּם, הֲרֵי זֶה אֵינוּ מַחְזִיר בּוֹ אֵלָא אִם פֵּרַשׁ: שֶׁכָּל הַנּוֹשֵׂא וְנוֹתֵן סְתָם, עַל מִנְהַג הַמְּדִינָה הוּא סוֹמֵךְ.

 כָּל הַלּוֹקֵחַ סְתָם, אֵינוּ לוֹקֵחַ אֵלָא דָּבָר הַשָּׁלֵם מִכָּל מוּם.
וְאִם פֵּרַשׁ הַמּוֹכֵר וְאָמַר, עַל מְנַת שְׁאֵין אַתָּה חוֹזֵר עָלַי בַּמּוּם--הֲרֵי זֶה חוֹזֵר עַד שֶׁיְּפָרַשׁ הַמּוּם שֶׁיֵּשׁ בְּמִמְכָּרוֹ, וְיִמְחֹל הַלּוֹקֵחַ, אוֹ עַד שֶׁיֹּאמַר לוֹ כָּל מוּם שֶׁיִּמָּצֵא בְּמֶקָּח זֶה הַפּוֹחֵת דָּמָיו עַד כָּךְ וְכָּךְ, קִבַּלְתִּי אוֹתוֹ: שֶׁהַמּוֹחֵל צָרִיךְ לֵידַע הַדָּבָר שֶׁיִּמְחֹל בּוֹ וִיפָרַשׁ אוֹתוֹ, כְּמוֹ הַמְּפָרֵשׁ בְּהוֹנָיָה.

 הַמּוֹכֵר פָּרָה לַחֲבֵרוֹ, וּמָנָה בָּהּ מוּמִין גְּלוּיִים וּמוּמִין שְׁאֵינָן נִכָּרִין, וְלֹא הָיָה בָּהּ מוּם מֵאוֹתָן הַמּוּמִין הַגְּלוּיִין שֶׁמָּנָה, וְנִמְצָא בָּהּ מוּם מֵאוֹתָן שְׁאֵינָן נִכָּרִין--הֲרֵי זֶה מֶקַּח טְעוּת וְחוֹזֵר, אַף עַל פִּי שֶׁפֵּרַשׁ הַמּוּם שֶׁנִּמְצָא: שֶׁהֲרֵי הַלּוֹקֵחַ אוֹמֵר כְּשֶׁרָאִיתִי שְׁאֵין בָּהּ אֵלּוּ הַמּוּמִין הַנִּרְאִין שֶׁמָּנָה, אָמַרְתִּי כָּךְ אֵין בָּהּ אֵלּוּ שְׁאֵינָן נִרְאִין שֶׁמָּנָה, וְאֵינוּ מְפָרֵשׁ מוּמִין אֵלּוּ, אֵלָא כְּדֵי לְהַשְׁבִּיחַ דַּעְתִּי.

 כֵּיצַד: פָּרָה זוֹ עִוֶּרֶת הִיא, חִגֶּרֶת הִיא, נַשְׁכָנִית הִיא, רַבְצָנִית הִיא, וְנִמְצֵאת נַשְׁכָנִית בִּלְבָד, אוֹ רַבְצָנִית--הֲרֵי זֶה מֶקַּח טְעוּת.
הָיוּ בָּהּ כָּל הַמּוּמִין שֶׁמָּנָה, אֵין זֶה מֶקַּח טְעוּת.
וְכֵן אִם הָיְתָה חִגֶּרֶת, וְנִמְצֵאת נַשְׁכָנִית--אַף עַל פִּי שְׁאֵינָהּ עִוֶּרֶת, אֵין זֶה מֶקַּח טְעוּת.

 הֶרְאָה לוֹ הַמּוּם שֶׁיֵּשׁ בָּהּ, וְאָמַר לוֹ מוּם זֶה יֵשׁ בָּהּ וּמוּם פְּלוֹנִי וּמוּם פְּלוֹנִי--אַף עַל פִּי שֶׁאוֹתָן הַמּוּמִין שֶׁמָּנָה אֵינָן נִרְאִין, וְנִמְצְאוּ בָּהּ אוֹ מִקְצָתָן--אֵין זֶה מֶקַּח טְעוּת.

 וְכֵן הַמּוֹכֵר שִׁפְחָה לַחֲבֵרוֹ, וְאָמַר לוֹ חִגֶּרֶת הִיא, גִּדֶּמֶת הִיא, סוֹמָה הִיא, שׁוֹטָה הִיא, נִכְפֵּית הִיא, וְלֹא הָיָה בָּהּ מוּם מֵאֵלּוּ הַמּוּמִין שֶׁמָּנָה, וְנִמְצֵאת נִכְפֵּית--הֲרֵי זֶה מֶקַּח טְעוּת.
וְכֵן כָּל כַּיּוֹצֶא בְּזֶה.

 מִכָּאן אֲנִי אוֹמֵר שֶׁהַמּוֹכֵר לַחֲבֵרוֹ חֵפֶץ בְּמֵאָה דֵּינָרִין, וְאָמַר לוֹ חֵפֶץ זֶה אֵינוּ שׁוֹוֶה אֵלָא זוּז אֶחָד, עַל מְנָת שְׁאֵין לָךְ עָלַי הוֹנָיָה--הֲרֵי זֶה יֵשׁ לוֹ עָלָיו הוֹנָיָה: שֶׁהֲרֵי זֶה אוֹמֵר כֵּיוָן שֶׁרָאִיתִי שְׁאֵינוּ שׁוֹוֶה זוּז, יָדַעְתִּי שְׁאֵינוּ מִתְכַּוֵּן אֵלָא לְהַשְׁבִּיחַ דַּעְתִּי.
עַד שֶׁיְּפָרַשׁ כְּדֵי הַהוֹנָיָה שֶׁיֵּשׁ בְּמֶקָּחוֹ בַּוַּדַּאי אוֹ קָרוֹב לָהּ, בִּכְדֵי שֶׁהַדַּעַת נוֹטָה שֶׁהֲרֵי זֶה יָדַע בַּוַּדַּאי הַדָּבָר שֶׁמָּחַל בּוֹ.
וּכְזֶה רָאוּי לָדוּן.

 הַמּוֹכֵר עֶבֶד אוֹ שִׁפְחָה--אֵין הַלּוֹקֵחַ יָכוֹל לְהַחְזִירוֹ מִפְּנֵי מוּמֵי הַנּוֹאי שְׁאֵין מְבַטְּלִין אוֹתוֹ מִמְּלַאכְתּוֹ, וְהֶן הַנִּקְרָאִין סִמְפּוֹן: שְׁאִם הָיָה סִמְפּוֹן זֶה גָּלוּי, כְּבָר רָאָהוּ; וְאִם אֵינוּ נִרְאֶה כְּגוֹן שׁוּמָה בַּבָּשָׂר, אוֹ נְשִׁיכַת כֶּלֶב, אוֹ רֵיחַ הַפֶּה אוֹ הַחֹטֶם, וְכַיּוֹצֶא בָּהֶן--הוֹאִיל וְאֵינוּ מְבַטְּלוֹ מִמְּלַאכְתּוֹ, אֵינוּ מַחְזִיר, שְׁאֵין הָעֲבָדִים לְתַשְׁמִישׁ הַמִּטָּה, אֵלָא לִמְלָאכָה.

 נִמְצָא בּוֹ שְׁחִין רָע, אוֹ חֹלִי הַמֵּתֵשׁ אֶת כּוֹחוֹ, אוֹ שֶׁהָיָה נִכְפֶּה, אוֹ מְשֻׁעֲמָם--הֲרֵי זֶה מוּם, מִפְּנֵי שֶׁמְּבָטְּלוֹ מִמְּלַאכְתּוֹ.
וְכֵן אִם נִמְצֵאת בּוֹ צָרַעַת וְכַיּוֹצֶא בָּהּ מִדְּבָרִים אֵלּוּ הַמְּגֹאָלִים--הֲרֵי זֶה מוּם, מִפְּנֵי שֶׁנַּפְשׁוֹ שֶׁלָּאָדָם אוֹנֶנֶת מֵהֶם; וְנִמְצָא שְׁאֵינוּ מִתְעַסֵּק לוֹ בִּמְלֶאכֶת אֲכִילָה וּשְׁתִיָּה.

וְכֵן אִם נִמְצָא לִסְטִיס מְזֻיָּן--הֲרֵי זֶה מוּם הַמְּאַבֵּד אֶת כֻּלּוֹ, מִפְּנֵי שֶׁהַמֶּלֶךְ תּוֹפֵס אוֹתוֹ וְהוֹרְגוֹ.
וְכֵן אִם נִמְצָא מֻכְתָּב לַמַּלְכוּת--הֲרֵי זֶה מוּם וּמַחְזִירוֹ, מִפְּנֵי שֶׁהַמֶּלֶךְ תּוֹפְסוֹ לִמְלַאכְתּוֹ בְּכָל עֵת שֶׁיִּרְצֶה.

אֲבָל אִם נִמְצָא גַּנָּב אוֹ חוֹטֵף אוֹ גּוֹנֵב נְפָשׁוֹת, אוֹ בּוֹרֵחַ תָּמִיד, אוֹ זוֹלֵל וְסוֹבֵא, וְכַיּוֹצֶא בִּדְבָרִים אֵלּוּ--אֵינוּ יָכוֹל לְהַחְזִיר, שֶׁכָּל הָעֲבָדִים בְּחֶזְקַת שֶׁיֵּשׁ בָּהֶן כָּל הַדֵּעוֹת הָרָעוֹת: אֵלָא אִם פֵּרַשׁ.

הִלְכּוֹת מְכִירָה פֵּרֶק טז 
הַמּוֹכֵר זֵרְעוֹנֵי גִּנָּה, שְׁאֵין עַצְמָן שֶׁלַּזֵּרְעוֹנִים נֶאֱכָל, לַחֲבֵרוֹ, וְלֹא צָמְחוּ--חַיָּב בְּאַחְרָיוּתָן וּמַחְזִיר לוֹ הַדָּמִים שֶׁלָּקַח מִמֶּנּוּ, שֶׁחֶזְקָתָן לִזְרִיעָה: וְהוּא, שֶׁלֹּא צָמְחוּ מֵחֲמַת עַצְמָן; אֲבָל אִם לָקָת הָאָרֶץ בְּבָרָד וְכַיּוֹצֶא בּוֹ--אֵינוּ חַיָּב בְּאַחְרָיוּתָן, שֶׁמֶּא מֵחֲמַת הַבָּרָד לֹא צָמְחוּ.
וְכֵן כָּל כַּיּוֹצֶא בְּזֶה.

מָכַר לוֹ זְרָעִים הַנֶּאֱכָלִין, כְּגוֹן חִטִּים וּשְׂעוֹרִים, וּזְרָעָן, וְלֹא צָמְחוּ--אֵינוּ חַיָּב בְּאַחְרָיוּתָן: אַפִלּוּ הָיוּ זֶרַע פִּשְׁתָּן, שֶׁרֹב בְּנֵי אָדָם קוֹנִין אוֹתוֹ לִזְרִיעָה--הוֹאִיל וְאוֹכְלִין אוֹתוֹ, אֵינוּ חַיָּב בְּאַחְרָיוּת זְרִיעָתוֹ.
וְאִם הוֹדִיעוֹ שְׁהוּא קוֹנֶה לְזֶרַע, חַיָּב בְּאַחְרָיוּתָן.
וְהוּא הַדִּין לַדְּבָרִים הַנִּמְכָּרִים לִרְפוּאָה, וְלִצְבִיעָה.
וְכֵן כָּל כַּיּוֹצֶא בְּזֶה.

מִכָּאן אַתָּה לָמֵד שֶׁהַלּוֹקֵחַ מֶקָּח מֵחֲבֵרוֹ, וְהוֹדִיעוֹ שְׁהוּא מוֹלִיכוֹ לִמְדִינָה פְּלוֹנִית לְמָכְרוֹ שָׁם, וְאַחַר שֶׁהוֹלִיכוֹ לְשָׁם נִמְצָא בּוֹ מוּם--אֵינוּ יָכוֹל לוֹמַר לוֹ הַחְזֵר לִי מֶקָּחִי לְכָאן; אֵלָא מַחְזִיר לוֹ אֶת הַדָּמִים, וְהַמּוֹכֵר מִטַּפֵּל לְהָבִיא מִמְכָּרוֹ אוֹ לְמָכְרוֹ שָׁם.
וְאַפִלּוּ אָבַד אוֹ נִגְנַב אַחַר שֶׁהוֹדִיעוֹ, הֲרֵי הוּא בִּרְשׁוּת מוֹכֵר.

אֲבָל אִם לֹא הוֹדִיעוֹ שֶׁיּוֹלִיכוֹ לִמְדִינָה אַחֶרֶת, וְהוֹלִיכוֹ וְנִמְצָא בּוֹ שָׁם מוּם--הֲרֵי זֶה בִּרְשׁוּת הַלּוֹקֵחַ, עַד שֶׁיַּחְזִיר הַמֶּקָּח בְּמוּמוֹ לַמּוֹכֵר.

 הַלּוֹקֵחַ מֶקָּח וְנִמְצָא בּוֹ מוּם, וְאָבַד אַחַר כָּךְ אוֹ נִגְנַב--הֲרֵי זֶה בִּרְשׁוּת לוֹקֵחַ, עַד שֶׁיַּחְזִירוֹ לַמּוֹכֵר; וְאִם הִתְלִיעַ וְנִפְסַד מֵחֲמַת הַזְּמָן, הֲרֵי זֶה בִּרְשׁוּת מוֹכֵר.
וְאִם הָיָה לוֹ לְהוֹדִיעַ הַמּוֹכֵר, וְלֹא הוֹדִיעוֹ--הֲרֵי זֶה בִּרְשׁוּת לוֹקֵחַ.

 הַמּוֹכֵר שׁוֹר לַחֲבֵרוֹ, וְנִמְצָא נַגָּח--יָכוֹל לוֹמַר לוֹ לִשְׁחִיטָה מְכַרְתִּיו לָךְ.
בַּמֶּה דְּבָרִים אֲמוּרִים, בְּשֶׁהָיָה הַלּוֹקֵחַ קוֹנֶה לִשְׁחִיטָה וְלַחֲרִישָׁה; אֲבָל אִם הָיָה יָדוּעַ שְׁהוּא קוֹנֶה לַחֲרִישָׁה בִּלְבָד, הֲרֵי זֶה מֶקַּח טְעוּת וְחוֹזֵר.
וְכֵן כָּל כַּיּוֹצֶא בְּזֶה.

 הַמּוֹכֵר בְּהֵמָה לַטַּבָּח, וּשְׁחָטָהּ וְנִמְצֵאת טְרֵפָה--אִם נוֹדַע בַּוַּדַּאי שֶׁהָיְתָה טְרֵפָה כְּשֶׁלְּקָחָהּ, הֲרֵי זֶה מַחְזִיר לוֹ אֶת הַשְּׁחוּטָה וְיַחְזִיר הַמּוֹכֵר אֶת הַדָּמִים.
מִכָּאן אַתָּה לָמֵד שֶׁהַמּוֹכֵר שֶׁהָיָה מוּם בְּמִמְכָּרוֹ, וְעָשָׂה בּוֹ הַלּוֹקֵחַ מוּם אַחֵר קֹדֶם שֶׁיִּוָּדַע לוֹ הַמּוּם הָרִאשׁוֹן--אִם עָשָׂה דָּבָר שֶׁדַּרְכּוֹ לַעֲשׂוֹתוֹ, כְּגוֹן זֶה שֶׁשָּׁחַט אֶת הַטְּרֵפָה--פָּטוּר; וְאִם שִׁנָּה, וְעָשָׂה מוּם אַחֵר קֹדֶם שֶׁיִּוָּדַע לוֹ הַמּוּם--מַחְזִיר הַמֶּקָּח לִבְעָלָיו, וּמְשַׁלֵּם דְּמֵי הַמּוּם שֶׁעָשָׂה.

 קָנָה בֶּגֶד וּקְרָעוֹ לַעֲשׂוֹת מִמֶּנּוּ חֲלוּק, וְאַחַר כָּךְ נוֹדַע הַמּוּם מֵחֲמַת הַקְּרִיעָה--מַחְזִיר לוֹ אֶת הַקְּרָעִים.
תְּפָרוֹ, וְאַחַר כָּךְ נוֹדַע הַמּוּם--אִם הִשְׁבִּיחַ, נוֹטֵל שְׁבָח הַתְּפִירָה מִן הַמּוֹכֵר.
וְכֵן כָּל כַּיּוֹצֶא בְּזֶה.

 הַמּוֹכֵר קַרְקָע לַחֲבֵרוֹ, וְאָכַל פֵּרוֹתֶיהָ, וּלְאַחַר זְמָן נִרְאֶה לוֹ בָּהּ מוּם--אִם רָצָה לְהַחְזִיר הַקַּרְקָע לַבְּעָלִים, מַחְזִיר כָּל הַפֵּרוֹת שֶׁאָכַל; וְאִם הָיְתָה חָצֵר וְדָר בָּהּ, צָרִיךְ לְהַעֲלוֹת לוֹ שָׂכָר.

 הַמּוֹכֵר דָּבָר שֶׁיֵּשׁ בּוֹ מוּם שְׁאֵינוּ נִרְאֶה, וְאָבַד הַמֶּקָּח מֵחֲמַת אוֹתוֹ הַמּוּם--הֲרֵי זֶה מַחְזִיר אֶת הַדָּמִים.
כֵּיצַד: הַמּוֹכֵר שׁוֹר לַחֲבֵרוֹ שְׁאֵין לוֹ טוֹחֲנוֹת, וְהִנִּיחוֹ הַלּוֹקֵחַ עִם הַבָּקָר שֶׁלּוֹ, וְהָיָה מַנִּיחַ הַמַּאֲכָל לִפְנֵי כֻּלָּן וְאוֹכְלִין, וְלֹא הָיָה יוֹדֵעַ שֶׁזֶּה אֵינוּ אוֹכֵל עַד שֶׁמֵּת בָּרָעָב--הֲרֵי זֶה מַחְזִיר לוֹ אֶת הַנְּבֵלָה, וְיַחְזִיר לוֹ אֶת הַדָּמִים.
וְכֵן כָּל כַּיּוֹצֶא בְּזֶה.

הָיָה הַמּוֹכֵר סַפְסָר שֶׁלּוֹקֵחַ מִזֶּה וּמוֹכֵר לְזֶה, וְאֵינוּ מַשְׁהֶה הַמֶּקָּח עִמּוֹ, וְלֹא יָדַע בְּמוּם זֶה--הֲרֵי הַסַּפְסָר נִשְׁבָּע שְׁבוּעַת הֶסֵּת שֶׁלֹּא יָדַע בְּמוּם זֶה, וְיִפָּטֵר: מִפְּנֵי שֶׁהָיָה עַל הַלּוֹקֵחַ לִבְדֹּק הַשּׁוֹר בִּפְנֵי עַצְמוֹ, וּלְהַחְזִירוֹ לוֹ קֹדֶם שֶׁיָּמוּת; וְהָיָה הַסַּפְסָר מַחְזִירוֹ עַל הַמּוֹכֵר הָרִאשׁוֹן.
וְהוֹאִיל וְלֹא עָשָׂה, הוּא הִפְסִיד עַל עַצְמוֹ.
וְכֵן כָּל כַּיּוֹצֶא בְּזֶה.

הַשּׁוֹחֵט אֶת הַבְּכוֹר וּמְכָרוֹ, וְנוֹדַע שֶׁלֹּא הֶרְאָהוּ לְמֻמְחֶה--מַה שֶׁאָכַל אָכַל, וְיַחְזִיר לוֹ אֶת הַדָּמִים; וְהַנִּשְׁאָר מִן הַבָּשָׂר בְּיַד הַלָּקוֹחוֹת--יִקָּבֵר, וְיַחְזִיר לָהֶם אֶת הַדָּמִים.
וְכֵן הַשּׁוֹחֵט אֶת הַפָּרָה וּמְכָרָהּ, וְנוֹדַע שְׁהִיא טְרֵפָה--מַה שֶׁאָכַל אָכַל, וְיַחְזִיר לוֹ אֶת הַדָּמִים; וּמַה שֶׁלֹּא אָכַל--יַחְזִיר הַבָּשָׂר לַטַּבָּח, וְיַחְזִיר לוֹ אֶת הַדָּמִים.

מָכַר הַלּוֹקֵחַ בָּשָׂר זֶה שֶׁלִּטְרֵפָה לַגּוֹיִים, אוֹ שֶׁהֶאֱכִילוֹ לַכְּלָבִים--יְחַשַּׁב עִם הַטַּבָּח עַל דְּמֵי הַטְּרֵפָה, וְיַחְזִיר לוֹ הַטַּבָּח אֶת הַמּוֹתָר.
וְכֵן כָּל כַּיּוֹצֶא בְּזֶה.

הַמּוֹכֵר בָּשָׂר לַחֲבֵרוֹ, וְנִמְצָא בְּשַׂר בְּכוֹר, פֵּרוֹת, וְנִמְצְאוּ טְבָלִים, יַיִן, וְנִמְצָא יֵין נֶסֶךְ--מַה שֶׁאָכְלוּ אָכְלוּ, וְיַחְזִיר לָהֶן אֶת הַדָּמִים.
וְכֵן כָּל הַמּוֹכֵר דָּבָר שֶׁאָסוּר לְאָכְלוֹ מִן הַתּוֹרָה, כָּךְ הוּא דִּינוֹ--בֵּין שֶׁהָיָה אִסּוּרוֹ בְּכָרֵת, בֵּין שֶׁהָיָה בְּלָאו בִּלְבָד.

אֲבָל הַמּוֹכֵר דָּבָר שֶׁאִסּוּר אֲכִילָתוֹ מִדִּבְרֵי סוֹפְרִים--אִם הָיוּ הַפֵּרוֹת קַיָּמִין--מַחְזִיר אֶת הַפֵּרוֹת, וְנוֹטֵל אֶת דָּמָיו; וְאִם אֲכָלָן אֲכָלָן, וְאֵין הַמּוֹכֵר מַחְזִיר לוֹ כְּלוּם.
וְכָל אִסּוּרֵי הֲנָיָה, בֵּין מִן הַתּוֹרָה בֵּין מִדִּבְרֵיהֶם--מַחְזִיר אֶת הַדָּמִים, וְאֵין בָּהֶן דִּין מְכִירָה כְּלָל.

הִלְכּוֹת מְכִירָה פֵּרֶק יז 
אַרְבַּע מִדּוֹת בַּמּוֹכְרִין: מָכַר לוֹ חִטִּים יָפוֹת וְנִמְצְאוּ רָעוֹת--הַלּוֹקֵחַ יָכוֹל לַחְזֹר בּוֹ, וְלֹא הַמּוֹכֵר.
רָעוֹת וְנִמְצְאוּ יָפוֹת--הַמּוֹכֵר יָכוֹל לַחְזֹר בּוֹ, וְלֹא הַלּוֹקֵחַ.
רָעוֹת וְנִמְצְאוּ רָעוֹת, יָפוֹת וְנִמְצְאוּ יָפוֹת--אַף עַל פִּי שְׁאֵינָן יָפוֹת שְׁאֵין לְמַעְלָה מֵהֶן, וְלֹא רָעוֹת שְׁאֵין לְמַטָּה מֵהֶן, וַהֲרֵי יֵשׁ שָׁם הוֹנָיָה שְׁתוּת--אֵין אֶחָד מֵהֶם יָכוֹל לַחְזֹר בּוֹ, אֵלָא קָנָה וּמַחְזִיר הוֹנָיָה.

אֲבָל הַמּוֹכֵר חִטִּים שַׁחְמָמִית וְנִמְצֵאת לְבָנָה, אוֹ לְבָנָה וְנִמְצֵאת שַׁחְמָמִית, עֵצִים שֶׁלְּזַיִת וְנִמְצְאוּ שֶׁלְּשִׁקְמָה, שֶׁלְּשִׁקְמָה וְנִמְצְאוּ שֶׁלְּזַיִת, יַיִן וְנִמְצָא חֹמֶץ, חֹמֶץ וְנִמְצָא יַיִן--כָּל אֶחָד מִשְּׁנֵיהֶן יָכוֹל לַחְזֹר בַּחֲבֵרוֹ, שְׁאֵין זֶה הַמִּין שֶׁאָמַר שֶׁיִּמְכֹּר לוֹ.
וְכֵן כָּל כַּיּוֹצֶא בְּזֶה.

הַמּוֹכֵר יַיִן לַחֲבֵרוֹ, וּנְתָנוֹ הַלּוֹקֵחַ בְּקַנְקַנִּים וְהִחְמִיץ מִיָּד--אֵינוּ חַיָּב בְּאַחְרָיוּתוֹ, וְאַף עַל פִּי שֶׁאָמַר לוֹ לְתַבְשִׁיל אֲנִי צָרִיךְ לוֹ; וְאִם יָדַע שֶׁיֵּינוֹ מַחְמִיץ, הֲרֵי זֶה מֶקַּח טְעוּת.

מָכַר לוֹ יַיִן, וַהֲרֵי הוּא בְּקַנְקַנֵּי הַמּוֹכֵר וְהִחְמִיץ--אִם אָמַר לוֹ לְמִקְפָּה אֲנִי צָרִיךְ--מַחְזִיר וְאוֹמֵר לוֹ הֲרֵי יֵינָךְ וְקַנְקַנָּךְ, שֶׁאֲנִי לֹא קָנִיתִי לִשְׁתּוֹתוֹ אֵלָא לְבַשַּׁל מְעַט מְעַט.
וְאִם לֹא אָמַר לוֹ לְמִקְפָּה הוּא--אֵינוּ יָכוֹל לְהַחְזִיר, שֶׁהֲרֵי אוֹמֵר לוֹ לָמָּה לֹא שָׁתִיתָ אוֹתוֹ, וְלֹא הָיָה לָךְ לְשַׁהוֹתוֹ עַד שֶׁיַּחְמִיץ.

 הַמּוֹכֵר חָבִית שֶׁלְּשֵׁכָר לַחֲבֵרוֹ, וְהֶחָבִית שֶׁלַּמּוֹכֵר, וְהִחְמִיצָה בְּתוֹךְ שְׁלוֹשָׁה יָמִים הָרִאשׁוֹנִים--הֲרֵי זֶה בִּרְשׁוּת הַמּוֹכֵר, וּמַחְזִיר אֶת הַדָּמִים; מִכָּאן וְאִלַּךְ, בִּרְשׁוּת לוֹקֵחַ.
הַמּוֹכֵר חָבִית שֶׁלְּיַיִן לַחֲבֵרוֹ כְּדֵי לְמָכְרָהּ מְעַט מְעַט, וְהִחְמִיצָה בְּמַחֲצִיתָהּ אוֹ בִּשְׁלִישָׁהּ--חוֹזֶרֶת לַמּוֹכֵר; וְאִם שִׁנָּה הַלּוֹקֵחַ הַנֶּקֶב שֶׁלָּהּ, אוֹ שֶׁהִגִּיעַ יוֹם הַשּׁוּק וְשָׁהָה וְלֹא מָכַר--הֲרֵי הִיא בִּרְשׁוּת הַלּוֹקֵחַ.

וְכֵן הַמְּקַבֵּל חָבִית שֶׁלְּיַיִן מֵחֲבֵרוֹ כְּדֵי לְהוֹלִיכָהּ לְמָקוֹם פְּלוֹנִי וּלְמָכְרָהּ שָׁם, וְקֹדֶם שֶׁתַּגִּיעַ לְשָׁם הוּזַל הַיַּיִן אוֹ הִחְמִיצָה--הֲרֵי זוֹ בִּרְשׁוּת הַמּוֹכֵר, מִפְּנֵי שֶׁהֶחָבִית וְהַיַּיִן שֶׁלּוֹ.
וְכֵן כָּל כַּיּוֹצֶא בְּזֶה.

 הָאוֹמֵר לַחֲבֵרוֹ יַיִן מְבֻשָּׂם אֲנִי מוֹכֵר לָךְ, חַיָּב לְהַעְמִיד לוֹ עַד הָעֲצֶרֶת.
אָמַר לוֹ יַיִן יָשָׁן אֲנִי מוֹכֵר לָךְ, נוֹתֵן לוֹ מִשֶּׁלְּשָׁנָה שֶׁעָבְרָה; מְיֻשָּׁן, מִשֶּׁלְּשָׁלוֹשׁ שָׁנִים: וְצָרִיךְ שֶׁיַּעֲמֹד וְלֹא יַחְמִיץ עַד הֶחָג.
וּבִמְקוֹם שֶׁיֵּשׁ שָׁם מִנְהָג יָדוּעַ, הַכֹּל כְּמִנְהַג הַמְּדִינָה.

 הָאוֹמֵר לַחֲבֵרוֹ מַרְתֵּף זֶה שֶׁלְּיַיִן אֲנִי מוֹכֵר לָךְ לְמִקְפָּה, אוֹ שֶׁמָּכַר לוֹ מַרְתֵּף שֶׁלְּיַיִן סְתָם--הֲרֵי הַלּוֹקֵחַ מְקַבֵּל עָלָיו עֲשָׂרָה קַנְקַנִּים בְּכָל מֵאָה שֶׁלֹּא יִהְיֶה יֵינָם טוֹב, אֵלָא כְּבָר הִתְחִיל לְהִשְׁתַּנּוֹת; יָתֵר עַל זֶה לֹא יְקַבַּל.

 אָמַר לוֹ מַרְתֵּף שֶׁלְּיַיִן לְמִקְפָּה אֲנִי מוֹכֵר לָךְ, אוֹ שֶׁאָמַר לוֹ חָבִית שֶׁלְּיַיִן אֲנִי מוֹכֵר לָךְ--נוֹתֵן לוֹ יַיִן שֶׁכֻּלּוֹ יָפֶה וְרָאוּי לַתַּבְשִׁיל.
אָמַר לוֹ מַרְתֵּף זֶה שֶׁלְּיַיִן--נוֹתֵן לוֹ יֵין הַנִּמְכָּר בְּחָנוּת, שֶׁהֲרֵי הוּא בֵּינוֹנִי לֹא רָע וְלֹא יָפֶה.
אָמַר לוֹ מַרְתֵּף זֶה אֲנִי מוֹכֵר לָךְ, וְלֹא הִזְכִּיר יַיִן--אַפִלּוּ כֻּלּוֹ חֹמֶץ, הִגִּיעוֹ.
וְכֵן כָּל כַּיּוֹצֶא בְּזֶה.

 הָאוֹמֵר לַחֲבֵרוֹ עֲרֵבָה שֶׁלְּעֵץ אֲנִי מוֹכֵר לָךְ, אוֹ קוֹרַת בֵּית הַבַּד אֲנִי מוֹכֵר לָךְ--אֵינוּ נוֹתֵן לוֹ עֵץ שֶׁרָאוּי לַחְפֹּר בּוֹ עֲרֵבָה, אוֹ קוֹרָה שֶׁרְאוּיָה לְקוֹרַת בֵּית הַבַּד, אֵלָא עֲרֵבָה בְּצוּרָתָהּ, אוֹ קוֹרַת בֵּית הַבַּד בְּצוּרָתָהּ, שֶׁכָּל הָרוֹאֶה אוֹמֵר זוֹ עֲרֵבָה, אוֹ זוֹ קוֹרַת בֵּית הַבַּד.
וְכֵן כָּל כַּיּוֹצֶא בְּזֶה.

הִלְכּוֹת מְכִירָה פֵּרֶק יח 
אָסוּר לְרַמּוֹת אֶת בְּנֵי אָדָם בְּמֶקָּח וּמִמְכָּר, אוֹ לִגְנֹב אֶת דַּעְתָּם; וְאֶחָד גּוֹיִים וְאֶחָד יִשְׂרָאֵל, בְּדָבָר זֶה.
הָיָה יוֹדֵעַ שֶׁיֵּשׁ בְּמִמְכָּרוֹ מוּם, יוֹדִיעוֹ לַלּוֹקֵחַ.
וְאַפִלּוּ לִגְנֹב דַּעַת הַבְּרִיּוֹת בִּדְבָרִים, אָסוּר.

אֵין מְפַרְכְּסִין לֹא אֶת הָאָדָם, וְלֹא אֶת הַבְּהֵמָה, וְלֹא אֶת הַכֵּלִים הַיְּשָׁנִים כְּדֵי שֶׁיֵּרָאוּ כַּחֲדָשִׁים.
אֲבָל מְפַרְכֵּס הַחֲדָשִׁים, כְּדֵי שֶׁיָּשׁוּף וִיגַהַץ וִייַפֶּה כָּל צָרְכּוֹ.

אֵין מְשַׁרְבְּטִין אֶת הָאָדָם בְּמַיִם שֶׁלְּחִזְרִין וְכַיּוֹצֶא בָּהֶן כְּדֵי שֶׁיִּתְפַּח וְיֵרָאוּ פָּנָיו שְׁמֵנִים, וְלֹא צוֹבְעִין אֶת הַפָּנִים בְּסָרָק וְכַיּוֹצֶא בּוֹ, וְלֹא נוֹפְחִין אֶת הַקְּרָבַיִם, וְלֹא שׁוֹרִין אֶת הַבָּשָׂר בַּמַּיִם; וְכֵן כָּל כַּיּוֹצֶא בִּדְבָרִים אֵלּוּ אֲסוּרִין.
וְאֵין מוֹכְרִין בְּשַׂר נְבֵלָה לַגּוֹי בִּכְלַל בְּשַׂר שְׁחוּטָה, אַף עַל פִּי שֶׁהַנְּבֵלָה אֶצְלוֹ כַּשְּׁחוּטָה.

מֻתָּר לָבֹר אֶת הַגָּרִיסִין, אֲבָל לֹא עַל פִּי הַמְּגוּרָה, שְׁאֵינוּ אֵלָא כְּגוֹנֵב אֶת הָעַיִן, וְיִדָּמֶה שֶׁהַכֹּל בָּרוּר.
וּמֻתָּר לַחֶנְוָנִי לְחַלַּק קְלָיוֹת וֶאֱגוֹזִים לַתִּינוֹקוֹת וְלַשְּׁפָחוֹת כְּדֵי לְהַרְגִּילָן לָבוֹא אֶצְלוֹ; וּפוֹחֵת מִשַּׁעַר שֶׁבַּשּׁוּק כְּדֵי לְהַרְבּוֹת בְּמַקִּיפִין מִמֶּנּוּ, וְאֵין בְּנֵי הַשּׁוּק יְכוּלִין לְעַכַּב עָלָיו, וְאֵין בְּזֶה גְּנֵבַת דַּעַת.

אֵין מְעָרְבִין פֵּרוֹת בְּפֵרוֹת, אַפִלּוּ חֲדָשִׁים בַּחֲדָשִׁים, וְאֵין צָרִיךְ לוֹמַר יְשָׁנִים בַּחֲדָשִׁים: וְאַפִלּוּ הַיְּשָׁנִים בְּיֹקֶר וְהַחֲדָשִׁים בְּזוֹל, מִפְּנֵי שֶׁהַלּוֹקֵחַ רוֹצֶה לְיַשְּׁנָן.

בַּיַּיִן הִתִּירוּ לְעָרַב קָשֶׁה בְּרַךְ בֵּין הַגִּתּוֹת בִּלְבָד, מִפְּנֵי שֶׁמַּשְׁבִּיחוֹ.
וְאִם הָיָה טַעְמוֹ נִכָּר, מֻתָּר לְעָרַב בְּכָל מָקוֹם: שֶׁכָּל דָּבָר הַנִּכָּר טַעְמוֹ, הַלּוֹקֵחַ מַרְגִּישׁ בּוֹ; וּלְפִיכָּךְ מֻתָּר לְעָרַב אוֹתוֹ.

 אֵין מְעָרְבִין מַיִם בְּיַיִן.
וּמִי שֶׁנִּתְעָרַב לוֹ מַיִם בְּיֵינוֹ--לֹא יִמְכְּרֶנּוּ בְּחָנוּת, אֵלָא אִם כֵּן מוֹדִיעוֹ; וְלֹא לַתַּגָּר אַף עַל פִּי שֶׁמּוֹדִיעוֹ, שֶׁמֶּא יְרַמֶּה בּוֹ אֲחֵרִים.
וּמְקוֹם שֶׁנָּהֲגוּ לְהַטִּיל מַיִם בַּיַּיִן, יַטִּיל: וְהוּא, שֶׁיִּהְיֶה בֵּין הַגִּתּוֹת.

 הַתַּגָּר נוֹטֵל מֵחָמֵשׁ גִּתּוֹת, וְנוֹתֵן לְתוֹךְ פִּיטָס אֶחָד; מֵחָמֵשׁ גְּרָנוֹת, וְנוֹתֵן לְתוֹךְ מְגוּרָה אַחַת: וּבִלְבָד, שֶׁלֹּא יִתְכַּוַּן לְעָרַב.

 אָסוּר לְעָרַב שְׁמָרִים בֵּין בְּיַיִן בֵּין בְּשֶׁמֶן, וְאַפִלּוּ כָּל שְׁהוּא; וְאַפִלּוּ שְׁמָרִים שֶׁלְּאֶמֶשׁ בִּשְׁמָרִים שֶׁלְּיוֹם, אָסוּר.
אֲבָל אִם עִרָה הַיַּיִן מִכְּלִי לִכְלִי, נוֹתֵן שְׁמָרָיו לְתוֹכוֹ.

 הַמּוֹכֵר לַחֲבֵרוֹ שֶׁמֶן מְזֻקָּק, אֵינוּ מְקַבֵּל שְׁמָרִים.
מָכַר לוֹ שֶׁמֶן סְתָם, מְקַבֵּל לוֹג וּמֶחְצָה שְׁמָרִים לְכָל מֵאָה לוֹג; וּמְקַבֵּל בִּשְׁאָר שְׁמָרִים שֶׁמֶן עָכוּר הָעוֹלֶה לְמַעְלָה עַל פְּנֵי הַשֶּׁמֶן, יָתֵר עַל הַשְּׁמָרִים הַיְּדוּעִים בְּאוֹתוֹ מָקוֹם.
בַּמֶּה דְּבָרִים אֲמוּרִים, בְּשֶׁנָּתַן לוֹ הַמָּעוֹת בְּתִשְׁרִי שֶׁהַשֶּׁמֶן עָכוּר, וְלָקַח הַשֶּׁמֶן בְּנִיסָן בְּמִדַּת תִּשְׁרִי, שְׁהִיא גְּדוֹלָה מִפְּנֵי אוֹתוֹ הַשֶּׁמֶן הַקּוֹפֶה לְמַעְלָה.
אֲבָל אִם לָקַח בְּמִדַּת נִיסָן, שְׁהִיא קְטַנָּה מִפְּנֵי שֶׁכְּבָר צָלַל הַשֶּׁמֶן--אֵינוּ מְקַבֵּל אֵלָא הַשְּׁמָרִים בִּלְבָד.

הַמּוֹכֵר חִטִּים לַחֲבֵרוֹ, מְקַבֵּל עָלָיו רֹבַע קִיטוֹנוֹת לְכָל סְאָה.
שְׂעוֹרִים, מְקַבֵּל עָלָיו רֹבַע נִשּׁוֹבוֹת לְכָל סְאָה.
עֲדָשִׁים, מְקַבֵּל עָלָיו רֹבַע עַפְרוּרִית לִסְאָה.
תְּאֵנִים, מְקַבֵּל עָלָיו עֶשֶׂר מַתְלִיעוֹת לְכָל מֵאָה.
מָכַר לוֹ שְׁאָר פֵּרוֹת, מְקַבֵּל עָלָיו רֹבַע טִנּוֹפוֹת לְכָל סְאָה.

נִמְצָא בָּהֶן יָתֵר עַל הַשֵּׁעוּרִין הָאֵלּוּ כָּל שְׁהוּא--יְנַפֶּה אֶת הַכֹּל, וְיִתֵּן לוֹ פֵּרוֹת מְנֻפִּין וּבְרוּרִין שְׁאֵין בָּהֶן כְּלוּם.
וְאֵין כָּל אֵלּוּ הַדְּבָרִים אֲמוּרִים, אֵלָא בִּמְקוֹם שְׁאֵין לָהֶם מִנְהָג; אֲבָל בִּמְקוֹם שֶׁיֵּשׁ לָהֶם מִנְהָג, הַכֹּל כְּמִנְהַג הַמְּדִינָה.

יֵשׁ מְקוֹמוֹת שֶׁנָּהֲגוּ שֶׁיִּהְיוּ כָּל הַפֵּרוֹת בְּרוּרִין וּמְנֻקִּין מִכָּל דָּבָר, וְשֶׁיִּהְיוּ הַיֵּינוֹת וְהַשְּׁמָנִים צְלוּלִין, וְלֹא יִמָּכְרוּ שְׁמָרִים כְּלָל.
וְיֵשׁ מְקוֹמוֹת שֶׁנָּהֲגוּ אַפִלּוּ הָיוּ בָּהֶן מֶחְצָה שְׁמָרִים, אוֹ שֶׁהָיָה בַּפֵּרוֹת מֶחְצָה עָפָר אוֹ תֶּבֶן אוֹ מִין אַחֵר, יִמָּכֵר כְּמוֹת שְׁהוּא.

לְפִיכָּךְ הַבּוֹרֵר צְרוֹר מִתּוֹךְ גָּרְנוֹ שֶׁלַּחֲבֵרוֹ, נוֹתֵן לוֹ דְּמֵי חִטִּים כְּשֵׁעוּר צְרוֹר שֶׁבֵּרַר, שֶׁאִלּוּ הִנִּיחוֹ, הָיָה נִמְכָּר בְּמִדַּת הַחִטִּים; וְאִם תֹּאמַר יַחְזִירֶנּוּ, הֲרֵי אָמְרוּ אָסוּר לְעָרַב כָּל שְׁהוּא.

 הַמּוֹכֵר קַנְקַנִּים בַּשָּׁרוֹן בִּמְקוֹם שְׁאֵין מִנְהָג, מְקַבֵּל לְכָל מֵאָה עֲשָׂרָה פֻּטְסוֹת: וְהוּא, שֶׁיִּהְיוּ נָאוֹת וַעֲשׂוּיוֹת בְּגָפְרִית.

הִלְכּוֹת מְכִירָה פֵּרֶק יט 
אָסוּר לַמּוֹכֵר לִמְכֹּר לַחֲבֵרוֹ קַרְקָע אוֹ מִטַּלְטְלִין שֶׁיֵּשׁ עֲלֵיהֶן עֲסֵקִין וְיֵשׁ בָּהֶן דִּין, עַד שֶׁיּוֹדִיעוֹ: שֶׁאַף עַל פִּי שֶׁהָאַחְרָיוּת עָלָיו, אֵין אָדָם רוֹצֶה שֶׁיִּתֵּן מָעוֹתָיו, וְיֵרֵד לַדִּין וְיִהְיֶה נִתְבָּע מֵאֲחֵרִים.

הַמּוֹכֵר קַרְקָע לַחֲבֵרוֹ, וְאַחַר שֶׁקְּנָיָהּ הַלּוֹקֵחַ בְּאֶחָד מִן הַדְּרָכִים שֶׁקּוֹנִין בָּהֶן, קֹדֶם שֶׁיִּשְׁתַּמַּשׁ בָּהּ, יָצְאוּ עָלֶיהָ מְעַרְעֲרִין--הֲרֵי זֶה יָכוֹל לַחְזֹר בּוֹ: שְׁאֵין לָךְ מוּם גָּדוֹל מִזֶּה, שֶׁעֲדַיִן לֹא נִהְנָה בּוֹ וּבָאוּ הַתּוֹבְעִין.
לְפִיכָּךְ יִבְטַל הַמֶּקָּח, וְיַחְזִיר הַמּוֹכֵר אֶת הַדָּמִים וְיַעֲשֶׂה דִּין עִם הַמְּעַרְעֲרִין.

וְאִם נִשְׁתַּמַּשׁ בָּהּ הַלּוֹקֵחַ כָּל שְׁהוּא, וְאַפִלּוּ דָּשׁ הַמְּצָר שֶׁלָּהּ וְעֵרְבוֹ עִם הָאָרֶץ--אֵינוּ יָכוֹל לַחְזֹר בּוֹ, אֵלָא עוֹשֶׂה דִּין עִם הַמְּעַרְעֲרִין; וְאִם הוֹצִיאוּהָ מִיָּדוֹ בַּדִּין, יַחְזֹר עַל הַמּוֹכֵר כְּדִין כָּל הַנִּטְרָפִין.

 כָּל הַמּוֹכֵר קַרְקָע אוֹ עֶבֶד אוֹ שְׁאָר מִטַּלְטְלִין, הֲרֵי זֶה חַיָּב בְּאַחְרָיוּתָן.
כֵּיצַד: אִם הוֹצִיאוּ הַמֶּקָּח מִיַּד הַלּוֹקֵחַ מֵחֲמַת הַמּוֹכֵר--חוֹזֵר הַלּוֹקֵחַ וְנוֹטֵל כָּל הַדָּמִים שֶׁנָּתַן מִן הַמּוֹכֵר, שֶׁהֲרֵי נִלְקַח הַמֶּקָּח מֵחֲמָתוֹ.

כָּךְ הוּא הַדִּין בְּכָל מִמְכָּר, אַף עַל פִּי שֶׁלֹּא פֵרַשׁ הַלּוֹקֵחַ דָּבָר זֶה אֵלָא קָנָה סְתָם.
אַפִלּוּ מָכַר הַקַּרְקָע בַּשְּׁטָר, וְלֹא הִזְכִּיר בּוֹ הָאַחְרָיוּת--הֲרֵי זֶה חַיָּב בְּאַחְרָיוּתָהּ: שֶׁהָאַחְרָיוּת שֶׁלֹּא הֻזְכְּרָה, טְעוּת סוֹפֵר הִיא.

 בַּמֶּה דְּבָרִים אֲמוּרִים, בְּשֶׁהוֹצִיאוּ הַמֶּקָּח מִיַּד הַלּוֹקֵחַ בֵּית דִּין שֶׁלְּיִשְׂרָאֵל, כְּגוֹן שֶׁהָיָה הַמֶּקָּח מִטַּלְטְלִין וְהָיוּ גְּנוּבִין אוֹ גְּזוּלִין, אוֹ שֶׁהָיְתָה הַקַּרְקָע גְּזוּלָה, אוֹ שֶׁבָּא בַּעַל חוֹב שֶׁלַּמּוֹכֵר וּטְרָפָהּ מִיַּד הַלּוֹקֵחַ; וְהַכֹּל בְּבֵית דִּין שֶׁלְּיִשְׂרָאֵל.

אֲבָל אִם הַגּוֹי הוּא שֶׁהוֹצִיא הַמֶּקָּח מִיַּד הַלּוֹקֵחַ--בֵּין בְּדִין הַמֶּלֶךְ, בֵּין בְּעַרְכָּיוֹת שֶׁלָּהֶן--אֵין הַמּוֹכֵר חַיָּב בְּאַחְרָיוּתוֹ; וְאַף עַל פִּי שֶׁהַגּוֹי טוֹעֵן שֶׁהַמּוֹכֵר גָּנַב חֵפֶץ זֶה אוֹ גְּזָלוֹ מִמֶּנּוּ, וְהֵבִיא עֵדֵי גּוֹיִים עַל כָּךְ--אֵין הַמּוֹכֵר חַיָּב כְּלוּם: שֶׁזֶּה אֹנֶס הוּא, וְאֵין הַמּוֹכֵר חַיָּב בְּאַחְרָיוּת הָאֹנֶס.

 הַמּוֹכֵר קַרְקָע לַחֲבֵרוֹ, וְהִתְנָה עִמּוֹ שֶׁכָּל אֹנֶס שֶׁיִּוָּלֵד בְּקַרְקָע זוֹ יִהְיֶה חַיָּב לְשַׁלַּם--אַפִלּוּ בָּא גּוֹי וּגְזָלָהּ מֵחֲמַת הַמּוֹכֵר, חַיָּב לְשַׁלַּם.
אֲבָל אִם נִפְסַק הַנָּהָר שֶׁהָיָה מַשְׁקֶה אוֹתָהּ, אוֹ שֶׁחָזַר הַנָּהָר לַעֲבֹר בְּתוֹכָהּ וְנַעֲשָׂת בְּרֵכָה, אוֹ שֶׁבָּאָה זְוָעָה וְהִשְׁחִיתָה אוֹתָהּ--הֲרֵי זֶה פָּטוּר: שֶׁאֵלּוּ וְכַיּוֹצֶא בָּהֶן אֹנֶס שְׁאֵינוּ מָצוּי הוּא, וְלֹא עָלָה עַל לֵב הַמּוֹכֵר דָּבָר זֶה הַפֶּלֶא בָּעֵת שֶׁהִתְנָה; וְכָל אֹנֶס שְׁאֵינוּ מָצוּי, אֵינוּ בִּכְלַל תְּנָאי זֶה.

 וְהוּא הַדִּין לְכָל תְּנָאי שֶׁבְּמָמוֹן, שֶׁאוֹמְדִין דַּעַת הַמַּתְנֶה, וְאֵין כּוֹלְלִין בְּאוֹתוֹ הַתְּנָאי אֵלָא הַדְּבָרִים הַיְּדוּעִין שֶׁבִּגְלָלָן הָיָה הַתְּנָאי, וְהֶם שֶׁהָיוּ בְּדַעַת הַמַּתְנֶה בְּעֵת שֶׁהִתְנָה.

 מַעֲשֶׂה בְּאֶחָד שֶׁשָּׂכַר מַלָּחִים לְהַעְבִיר שֻׁמְשְׁמִין לְמָקוֹם פְּלוֹנִי, וְהִתְנָה עִמָּהֶם שְׁהֶן חַיָּבִין בְּכָל אֹנֶס שֶׁיֵּארַע לָהֶם עַד שֶׁיַּגִּיעוּ הַשֻּׁמְשְׁמִין לְמָקוֹם פְּלוֹנִי, וְנִפְסַק הַנָּהָר שֶׁהָיוּ מוֹלִיכִין בּוֹ; וְאָמְרוּ חֲכָמִים זֶה אֹנֶס שְׁאֵינוּ מָצוּי, וְאֵין חַיָּבִין לְהוֹלִיךְ שֻׁמְשְׁמִין אֵלּוּ עַל גַּבֵּי בְּהֵמָה עַד אוֹתוֹ הַמָּקוֹם.
וְכֵן כָּל כַּיּוֹצֶא בְּזֶה.

 הַמּוֹכֵר קַרְקָע לַחֲבֵרוֹ, וְהִתְנָה הַמּוֹכֵר שֶׁלֹּא יִהְיֶה עָלָיו אַחְרָיוּת--אַפִלּוּ נוֹדַע בַּוַּדַּאי שֶׁזּוֹ הָאָרֶץ גְּזוּלָה, וְיָצָאת מִיַּד הַלּוֹקֵחַ--אֵין הַמּוֹכֵר חַיָּב כְּלוּם; וְאֵין צָרִיךְ לוֹמַר אִם בָּא בַּעַל חוֹב וּטְרָפָהּ, שְׁאֵינוּ מַחְזִיר לוֹ כְּלוּם: שֶׁכָּל תְּנָאי שֶׁבְּמָמוֹן קַיָּם.

 רְאוּבֵן שֶׁמָּכַר שָׂדֶה לְשִׁמְעוֹן שֶׁלֹּא בְּאַחְרָיוּת, וּבָא לֵוִי לְהוֹצִיאָהּ מִיַּד שִׁמְעוֹן--אִם רָצָה רְאוּבֵן לַעֲשׂוֹת דִּין עִם לֵוִי, עוֹשֶׂה; וְאֵין לֵוִי יָכוֹל לוֹמַר לוֹ מַה לִי וְלָךְ, וַהֲרֵי אֵין עָלֶיךָ אַחְרָיוּת--שֶׁהֲרֵי רְאוּבֵן אוֹמֵר לוֹ אֵין רְצוֹנִי שֶׁתִּהְיֶה לְשִׁמְעוֹן תַּרְעֹמֶת עָלַי, שֶׁהֲרֵי הִפְסִיד בִּגְלָלִי.

 רְאוּבֵן שֶׁמָּכַר שָׂדֶה לְשִׁמְעוֹן שֶׁלֹּא בְּאַחְרָיוּת, וְחָזַר וּלְקָחָהּ מִשִּׁמְעוֹן בְּאַחְרָיוּת, וּבָא בַּעַל חוֹב שֶׁלִּרְאוּבֵן לִטְרֹף אוֹתָהּ מִמֶּנּוּ--אֵינוּ יָכוֹל לַחְזֹר עַל שִׁמְעוֹן: שֶׁאַף עַל פִּי שֶׁלֹּא קִבַּל עָלָיו אַחְרָיוּת לְשִׁמְעוֹן, אַחְרָיוּת עַצְמוֹ קִבַּל, שֶׁלֹּא יִהְיֶה הוּא הַמּוֹכֵר, וְהוּא הַמּוֹצִיא לְעַצְמוֹ.

אֲבָל אִם בָּא בַּעַל חוֹב שֶׁלְּיַעֲקוֹב אֲבִיהֶם, וּטְרָפָהּ מִיַּד רְאוּבֵן--חוֹזֵר בְּכָל הַדָּמִים עַל שִׁמְעוֹן: מִפְּנֵי שֶׁשִּׁמְעוֹן קִבַּל לוֹ הָאַחְרָיוּת, וּרְאוּבֵן לֹא קִבַּל לְשִׁמְעוֹן אַחְרָיוּת אֲחֵרִים כְּלָל.

הִלְכּוֹת מְכִירָה פֵּרֶק כ 
הַמְּבַקֵּשׁ לִקְנוֹת מֶקַּח מֵחֲבֵרוֹ, מוֹכֵר אוֹמֵר בְּמָאתַיִם אֲנִי מוֹכֵר, וְהַלּוֹקֵחַ אוֹמֵר אֵינִי קוֹנֶה אֵלָא בְּמָנֶה, וְהָלַךְ זֶה לְבֵיתוֹ וְזֶה לְבֵיתוֹ, וְאַחַר כָּךְ נִתְקַבְּצוּ, וּמָשַׁךְ זֶה הַחֵפֶץ סְתָם--אִם הַמּוֹכֵר הוּא שֶׁתָּבַע הַלּוֹקֵחַ וְנָתַן לוֹ הַחֵפֶץ, אֵינוּ נוֹתֵן אֵלָא מָנֶה; וְאִם הַלּוֹקֵחַ הוּא שֶׁבָּא וּמָשַׁךְ הַחֵפֶץ סְתָם, חַיָּב לִתֵּן מָאתַיִם.

הַלּוֹקֵחַ מֶקָּח מֵאֶחָד מֵחֲמִשָּׁה בְּנֵי אָדָם, וְכָל אֶחָד מֵהֶן תּוֹבֵעַ אוֹתוֹ וְאוֹמֵר אֲנִי הוּא בַּעַל הַמֶּקָּח, וְהוּא אֵינוּ יוֹדֵעַ מִמִּי מֵהֶן לָקַח--מַנִּיחַ דְּמֵי הַמֶּקָּח בֵּינֵיהֶם, וּמִסְתַּלֵּק; וְיִהְיוּ הַדָּמִים מֻנָּחִין עַד שֶׁיּוֹדוּ, אוֹ עַד שֶׁיָּבוֹא אֵלִיָּהוּ.
וְאִם הָיָה חָסִיד, נוֹתֵן דָּמִים לְכָל אֶחָד וְאֶחָד כְּדֵי לָצֵאת יְדֵי שָׁמַיִם.

לָקַח מֶקָּח מֵאַחַד מֵהֶן, וְכָפַר בּוֹ וְנִשְׁבַּע עַל שֶׁקֶר, וְעָשָׂה תְּשׁוּבָה וַהֲרֵי הוּא רוֹצֶה לְשַׁלַּם, וְכָל אֶחָד וְאֶחָד תּוֹבֵעַ אוֹתוֹ וְאוֹמֵר אֲנִי הוּא שֶׁכָּפַרְתָּ בִּי וְנִשְׁבַּעְתָּ לִי, וְהוּא אוֹמֵר אֵינִי יוֹדֵעַ--חַיָּב לְשַׁלַּם לְכָל אֶחָד וְאֶחָד, מִפְּנֵי שֶׁעָבַר עֲבֵרָה.

נֶאֱמָן בַּעַל הַמֶּקָּח לוֹמַר לְזֶה מָכַרְתִּי, וּלְזֶה לֹא מָכַרְתִּי: אֵימָתַי, בִּזְמָן שֶׁהַמֶּקָּח יוֹצֶא מִתַּחַת יָדוֹ.
אֲבָל אִם אֵין הַמֶּקָּח יוֹצֶא מִתַּחַת יָדוֹ, הֲרֵי הוּא עֵד אֶחָד בִּלְבָד, וְדִינוֹ בְּעֵדוּת זוֹ כְּדִין כָּל אָדָם, שֶׁהֲרֵי אֵינוּ נוֹגֵעַ בְּעֵדוּתוֹ.

לְפִיכָּךְ אִם נָטַל הַדָּמִים מִשְּׁנַיִם, וְנָטַל מֵאֶחָד מִדַּעְתּוֹ וּמֵאֶחָד בְּעַל כָּרְחוֹ, וְלֹא יָדַע מִמִּי נָטַל מִדַּעְתּוֹ וּמִמִּי נָטַל בְּעַל כָּרְחוֹ--בֵּין שֶׁהָיָה הַמֶּקָּח בְּיָדוֹ, בֵּין שֶׁהָיוּ שְׁנֵיהֶן תּוֹפְסִין בּוֹ--אֵין כָּאן עֵדוּת כְּלָל, וְכָל אֶחָד מִשְּׁנֵיהֶן נִשְׁבָּע בְּתַקָּנַת חֲכָמִים בִּנְקִיטַת חֵפֶץ וְנוֹטֵל חֲצִי הַמֶּקָּח וַחֲצִי הַדָּמִים.

 הֲרֵי שֶׁטָּעַן עַל חֲבֵרוֹ וְאָמַר מָכַרְתָּ לִי, וְזֶה אוֹמֵר לֹא מָכַרְתִּי, אוֹ מָכַרְתִּי, וְלֹא נָתַתָּ לִי דָּמִים; אוֹ שֶׁטָּעַן הַלּוֹקֵחַ שֶׁנָּתַן הַדָּמִים, וַעֲדַיִן לֹא מָשַׁךְ, אוֹ שֶׁאָמַר מָשַׁכְתִּי וְלֹא רָאִיתִי מוּם זֶה, וְהַמּוֹכֵר אוֹמֵר לוֹ הוֹדַעְתִּיו לָךְ; אוֹ שֶׁאָמַר הָאֶחָד מֵהֶם כָּךְ וְכָּךְ הָיָה תְּנָאי בֵּינֵינוּ, וְהָאֶחָד אוֹמֵר לֹא הָיָה שָׁם תְּנָאי: בְּכָל אֵלּוּ הַטְּעָנוֹת וְכַיּוֹצֶא בָּהֶן--הַמּוֹצִיא מֵחֲבֵרוֹ, עָלָיו הָרְאָיָה.

 לֹא הָיְתָה שָׁם רְאָיָה--נִשְׁבָּע הַכּוֹפֵר שֶׁמְּבַקְּשִׁין לְהוֹצִיא מִיָּדוֹ, שְׁבוּעַת הֶסֵּת; וְאִם הוֹדָה בְּמִקְצָת, אוֹ שֶׁיֵּשׁ עָלָיו עֵד אֶחָד--נִשְׁבָּע שְׁבוּעַת הַתּוֹרָה, כִּשְׁאָר הַטְּעָנוֹת כֻּלָּן.

 אָמַר לַחֶנְוָנִי תֶּן לִי בְּדֵינָר פֵּרוֹת, וְנָתַן לוֹ, וַהֲרֵי הַפֵּרוֹת מֻנָּחִין בִּרְשׁוּת הָרַבִּים, וְהַחֶנְוָנִי תּוֹבֵעַ הַדֵּינָר, וּבַעַל הַבַּיִת אוֹמֵר לוֹ נְתַתִּיו לָךְ וְהִשְׁלַכְתָּ אוֹתוֹ לְתוֹךְ כִּיסָךְ--הֲרֵי זֶה הַלּוֹקֵחַ נִשְׁבָּע בְּתַקָּנַת חֲכָמִים בִּנְקִיטַת חֵפֶץ, וְנוֹטֵל הַפֵּרוֹת, הוֹאִיל וּכְבָר יָצְאוּ מֵרְשׁוּת הַמּוֹכֵר, וַהֲרֵי הֶן בִּרְשׁוּת הָרַבִּים.
וְאִלּוּ הָיוּ בִּרְשׁוּת הַלּוֹקֵחַ--הָיָה נִשְׁבָּע הֶסֵּת, וְנִפְטָר; וְאִלּוּ הָיוּ עֲדַיִן בִּרְשׁוּת הַחֶנְוָנִי--הָיָה נִשְׁבָּע הֶסֵּת, וְיִשָּׁאֲרוּ פֵּרוֹתָיו אֶצְלוֹ.

 נָתַן הַלּוֹקֵחַ דֵּינָר לַחֶנְוָנִי, וּבָא לִטֹּל פֵּרוֹת הַמֻּנָּחִין בִּרְשׁוּת הָרַבִּים, וְאָמַר לוֹ הַחֶנְוָנִי דֵּינָר זֶה שֶׁנָּתַתָּ לִי עַכְשָׁו הוּא דְּמֵי פֵּרוֹת שֶׁכְּבָר נְתַתִּים לָךְ וְהוֹלַכְתָּם לְתוֹךְ בֵּיתָךְ, אֲבָל פֵּרוֹתַי אֵלּוּ הַמֻּנָּחִין בִּרְשׁוּת הָרַבִּים מֵעוֹלָם לֹא מְכַרְתִּים לָךְ--הֲרֵי הַחֶנְוָנִי נִשְׁבָּע בְּתַקָּנַת חֲכָמִים בִּנְקִיטַת חֵפֶץ שֶׁכָּךְ הָיָה הַדָּבָר, וּמַחְזִיר פֵּרוֹתָיו לַחֶנְוָנִי: שֶׁהֲרֵי לֹא הוֹדָה לוֹ שֶׁמְּכָרָן מֵעוֹלָם.
וְאִלּוּ הָיוּ בְּחָנוּתוֹ, הָיָה נִשְׁבָּע הֶסֵּת כְּמוֹ שֶׁבֵּאַרְנוּ.

 וְכֵן הַדִּין בְּנוֹתֵן דֵּינָר לַשֻּׁלְחָנִי לִטֹּל מָעוֹת, בִּזְמָן שֶׁהַמָּעוֹת צְבוּרִין בִּרְשׁוּת הָרַבִּים--אִם הוֹדָה הַשֻּׁלְחָנִי שֶׁמְּכָרָן, וַעֲדַיִן לֹא נָטַל הַדֵּינָר--נִשְׁבָּע הַלּוֹקֵחַ בִּנְקִיטַת חֵפֶץ שֶׁנָּתַן, וְנוֹטֵל הַמָּעוֹת; וְאִם לֹא הוֹדָה שֶׁמְּכָרָן, אַף עַל פִּי שֶׁמּוֹדֶה שֶׁלָּקַח מִמֶּנּוּ דֵּינָר עַתָּה, וְטוֹעֵן שֶׁדֵּינָר זֶה דְּמֵי הַמָּעוֹת שֶׁכְּבָר הוֹלִיכָן הַלּוֹקֵחַ לְתוֹךְ בֵּיתוֹ--הֲרֵי הַשֻּׁלְחָנִי נִשְׁבָּע בִּנְקִיטַת חֵפֶץ, וְיַחְזִיר מָעוֹתָיו לְחָנוּתוֹ.

 הַמַּחְלִיף פָּרָה בַּחֲמוֹר, וְיָלְדָה, וְכֵן הַמּוֹכֵר שִׁפְחָתוֹ, וְיָלְדָה--זֶה אוֹמֵר עַד שֶׁלֹּא מָכַרְתִּי יָלְדָה, וְזֶה אוֹמֵר מִשֶּׁלָּקַחְתִּי יָלְדָה, אַפִלּוּ אָמַר הַמּוֹכֵר אֵינִי יוֹדֵעַ--עַל הַלּוֹקֵחַ לְהָבִיא רְאָיָה.
אַף עַל פִּי שֶׁהַפָּרָה עוֹמֶדֶת בָּאֲגַם, וְהַשִּׁפְחָה עוֹמֶדֶת בַּסִּמְטָה--הֲרֵי הֶן בְּחֶזְקַת הַמּוֹכֵר, עַד שֶׁיָּבִיא הַלּוֹקֵחַ רְאָיָה.

לֹא הֵבִיא רְאָיָה, יִשָּׁבַע הַמּוֹכֵר בִּנְקִיטַת חֵפֶץ עַל וֶלֶד הַפָּרָה.
אֲבָל עַל וֶלֶד הַשִּׁפְחָה, אֵינוּ נִשְׁבָּע אֵלָא הֶסֵּת, שְׁאֵין נִשְׁבָּעִין בִּנְקִיטַת חֵפֶץ עַל הָעֲבָדִים וְלֹא עַל הַקַּרְקָעוֹת, כְּמוֹ שֶׁיִּתְבָּאַר בְּהִלְכּוֹת טוֹעֵן וְנִטְעָן.

 זֶה אוֹמֵר אֵינִי יוֹדֵעַ, וְזֶה אוֹמֵר אֵינִי יוֹדֵעַ, וְאֵינָהּ בִּרְשׁוּת אֶחָד מֵהֶן--יַחְלֹקוּ; זֶה אוֹמֵר בִּרְשׁוּתִי יָלְדָה, וְהָאַחֵר שׁוֹתֵק--זָכָה הַטּוֹעֵן בַּוֶּלֶד.

 מִי שֶׁהָיוּ לוֹ שְׁנֵי עֲבָדִים קָטָן וְגָדוֹל, אוֹ שְׁתֵּי שָׂדוֹת גְּדוֹלָה וּקְטַנָּה, הַלּוֹקֵחַ אוֹמֵר גְּדוֹלִים לָקַחְתִּי, וְהַמּוֹכֵר אוֹמֵר קְטַנִּים הוּא שֶׁמָּכַרְתִּי--עַל הַלּוֹקֵחַ לְהָבִיא רְאָיָה, אוֹ יִשָּׁבַע הַמּוֹכֵר הֶסֵּת שֶׁלֹּא מָכַר אֵלָא קָטָן.

 אָמַר הַלּוֹקֵחַ גָּדוֹל לָקַחְתִּי, וְהַמּוֹכֵר שׁוֹתֵק--זָכָה בַּגָּדוֹל.
וְאִם אָמַר הַמּוֹכֵר אֵינִי יוֹדֵעַ, עַל הַלּוֹקֵחַ לְהָבִיא רְאָיָה; אוֹ יִשָּׁבַע הַמּוֹכֵר הֶסֵּת שְׁאֵינוּ יוֹדֵעַ, וְאֵין לְזֶה אֵלָא הַקָּטָן.

 כָּל מִי שֶׁנֻּלַּד הַסָּפֵק בִּרְשׁוּתוֹ, עָלָיו לְהָבִיא רְאָיָה.
כֵּיצַד: הַמַּחְלִיף פָּרָה בַּחֲמוֹר, וּמָשַׁךְ בַּעַל הַחֲמוֹר אֶת הַפָּרָה, וְלֹא הִסְפִּיק בַּעַל הַפָּרָה לִמְשֹׁךְ אֶת הַחֲמוֹר, עַד שֶׁמֵּת הַחֲמוֹר--עַל בַּעַל הַחֲמוֹר לְהָבִיא רְאָיָה שֶׁהָיְתָה חֲמוֹרוֹ קַיֶּמֶת, בְּעֵת מְשִׁיכַת הַפָּרָה.
וְכֵן כָּל כַּיּוֹצֶא בְּזֶה.

 מַחַט שֶׁנִּמְצֵאת בְּעֹבִי בֵּית הַכּוֹסוֹת, וְנִקְּבָה אוֹתוֹ נֶקֶב מְפֻלָּשׁ--אִם נִמְצָא עָלֶיהָ קֹרֶט דָּם, בַּיָּדוּעַ שֶׁזּוֹ נִטְרְפָה קֹדֶם שְׁחִיטָה; לְפִיכָּךְ אִם הֻגְלָד פִּי הַמַּכָּה, בַּיָּדוּעַ שְׁהִיא הָיְתָה טְרֵפָה שְׁלוֹשָׁה יָמִים קֹדֶם שְׁחִיטָה.
לֹא הֻגְלָד פִּי הַמַּכָּה--הֲרֵי הַדָּבָר סָפֵק, וְעַל הַטַּבָּח לְהָבִיא רְאָיָה שֶׁקֹּדֶם לְקִיחָתוֹ נִטְרְפָה: שֶׁהֲרֵי בִּרְשׁוּתוֹ נֻלַּד הַסָּפֵק.
וְאִם לֹא הֵבִיא רְאָיָה, יְשַׁלַּם הַדָּמִים לַמּוֹכֵר כְּמוֹ שֶׁבֵּאַרְנוּ.

הִלְכּוֹת מְכִירָה פֵּרֶק כא 
הַמַּקְנֶה לַחֲבֵרוֹ דָּבָר שְׁאֵינוּ מְסֻיָּם--אִם הָיָה מִינוֹ יָדוּעַ, אַף עַל פִּי שְׁאֵין מִדָּתוֹ אוֹ מִשְׁקָלוֹ אוֹ מִנְיָנוֹ יָדוּעַ--הֲרֵי זֶה קָנָה; וְאִם אֵין מִינוֹ יָדוּעַ, לֹא קָנָה.

כֵּיצַד: עֲרֵמָה זוֹ שֶׁלְּחִטִּים אֲנִי מוֹכֵר לָךְ בְּכָּךְ וְכָּךְ, שַׂק זֶה הַמָּלֵא תְּאֵנִים אֲנִי מוֹכֵר לָךְ בְּכָּךְ וְכָּךְ, מַרְתֵּף זֶה שֶׁלְּיַיִן אֲנִי מוֹכֵר לָךְ בְּכָּךְ וְכָּךְ--אַף עַל פִּי שְׁאֵין מִדַּת הָעֲרֵמָה יְדוּעָה, וְלֹא מִשְׁקַל הַתְּאֵנִים וְלֹא מִנְיַן הַקַּנְקַנִּים יָדוּעַ--הֲרֵי מִמְכָּרוֹ קַיָּם, אַף עַל פִּי שֶׁמָּצָא חָסֵר אוֹ יָתֵר עַל הָאֹמֶד שֶׁהָיָה בְּדַעְתָּם; וְיֵשׁ לָהֶם הוֹנָיָה, לְפִי הַשַּׁעַר שֶׁבַּשּׁוּק כְּמוֹ שֶׁבֵּאַרְנוּ.

אֲבָל הָאוֹמֵר לַחֲבֵרוֹ כָּל מַה שֶׁיֵּשׁ בַּבַּיִת הַזֶּה אֲנִי מוֹכֵר לָךְ בְּכָּךְ וְכָּךְ, כָּל מַה שֶׁיֵּשׁ בַּתֵּבָה הַזֹּאת אוֹ בַּשַּׂק הַזֶּה אֲנִי מוֹכֵר לָךְ בְּכָּךְ וְכָּךְ, וְרָצָה הַלּוֹקֵחַ וּמָשַׁךְ--אֵין כָּאן קִנְיָן כְּלָל, שֶׁלֹּא סָמְכָה דַּעַת הַלּוֹקֵחַ: שֶׁהֲרֵי אֵינוּ יוֹדֵעַ מַה יֵשׁ בּוֹ אִם תֶּבֶן אוֹ זָהָב, וְאֵין זֶה אֵלָא כִּמְשַׂחֵק בַּקֻּבְיָה.
וְכֵן כָּל כַּיּוֹצֶא בְּזֶה.

וְכֵן הַמּוֹכֵר לַחֲבֵרוֹ בַּעֲשָׂרָה דֵּינָרִין חִטִּים, וְלֹא פָסַק כַּמָּה סְאָה מָכַר לוֹ--נוֹתֵן לוֹ כַּשַּׁעַר שֶׁבַּשּׁוּק בְּשָׁעַת הַמְּכִירָה.
וְכָל הַחוֹזֵר בּוֹ מֵאַחַר נְתִינַת הַדָּמִים, וְלֹא רָצָה בַּשַּׁעַר שֶׁהָיָה בַּשּׁוּק בְּשָׁעַת מַתַּן הַמָּעוֹת--מְקַבֵּל מִי שֶׁפָּרַע כְּמוֹ שֶׁבֵּאַרְנוּ.

הַמּוֹכֵר מָקוֹם לַחֲבֵרוֹ לַעֲשׂוֹת לוֹ בַּיִת, אוֹ רֶפֶת בָּקָר, וְכֵן הַמְּקַבֵּל מֵחֲבֵרוֹ לַעֲשׂוֹת לוֹ בֵּית חַתְנוּת לִבְנוֹ, אוֹ בֵּית אַלְמְנוּת לְבִתּוֹ--עוֹשֶׂה אַרְבַּע אַמּוֹת עַל שֵׁשׁ.
מָכַר לוֹ מְקוֹם בַּיִת גָּדוֹל, עוֹשֶׂה שְׁמוֹנֶה עַל עֶשֶׂר.
מָכַר לוֹ מְקוֹם טְרַקְלִין, עוֹשֶׂה עֶשֶׂר עַל עֶשֶׂר.
תַּרְבֵּץ שֶׁלְּחָצֵר, שְׁתֵּים עֶשְׂרֵה עַל שְׁתֵּים עֶשְׂרֵה.
וְרוּם כָּל בַּיִת וּבַיִת, כַּחֲצִי אָרְכּוֹ וְכַחֲצִי רָחְבּוֹ.

הַמּוֹכֵר מָקוֹם לַחֲבֵרוֹ לַעֲשׂוֹת לוֹ קְבוּרָה, וְכֵן הַמְּקַבֵּל מָקוֹם מֵחֲבֵרוֹ לַעֲשׂוֹת בּוֹ קְבוּרָה--עוֹשֶׂה מְעָרָה, וְפוֹתֵחַ לַמְּעָרָה שְׁמוֹנָה קְבָרוֹת, שְׁלוֹשָׁה מִכָּאן וּשְׁלוּשָׁה מִכָּאן, וּשְׁנַיִים מִכְּנֶגֶד הַנִּכְנָס לַמְּעָרָה: מִדַּת הַמְּעָרָה אַרְבַּע אַמּוֹת עַל שֵׁשׁ, וְכָל קֶבֶר וְקֶבֶר אֹרֶךְ אַרְבַע אַמּוֹת וְרֹחַב שִׁשָּׁה טְפָחִים וְרֹם שִׁבְעָה; נִמְצָא בֵּין כָּל קֶבֶר וְקֶבֶר שֶׁמִּן הַצְּדָדִין אַמָּה וְמֶחְצָה, וְבֵין הַשְּׁנַיִים הָאֶמְצָעִיִּים שְׁתֵי אַמּוֹת.

הַמּוֹכֵר לַחֲבֵרוֹ בְּתוֹךְ שָׂדֵהוּ מְקוֹם אַמַּת הַמַּיִם לְהַשְׁקוֹת בָּהּ בֵּית הַשְּׁלָהִין--נוֹתֵן לוֹ בְּתוֹךְ שָׂדֵהוּ אַמָּה שֶׁרָחְבָּהּ שְׁתֵּי אַמּוֹת, וְאַמָּה מִכָּאן וְאַמָּה מִכָּאן לַאֲגַפֶּיהָ.
וְאִם מָכַר לוֹ אַמַּת הַמַּיִם לְהַשְׁקוֹת בָּהּ בְּקִלּוֹן--נוֹתֵן לוֹ אַמָּה שֶׁרָחְבָּהּ אַמָּה, וַחֲצִי אַמָּה מִכָּאן וַחֲצִי אַמָּה מִכָּאן לַאֲגַפֶּיהָ.

אֵלּוּ הָאֲגַפִּין--בַּעַל הַשָּׂדֶה נוֹטְעָן, אֲבָל אֵינוּ זוֹרְעָן: שֶׁהַזְּרָעִים מְחַלְחְלִין אֶת הַקַּרְקָע, וּמְקַלְקְלִין אֶת אַמַּת הַמַּיִם.
וְאַמַּת הַמַּיִם הַזֹּאת שֶׁכָּלוּ אֲגַפֶּיהָ--בַּעַל הָאַמָּה מְתַקְּנָהּ מֵעָפָר אוֹתָהּ הַשָּׂדֶה, שֶׁעַל מְנָת כֵּן קִבַּל עָלָיו הַמּוֹכֵר לִהְיוֹת אַמַּת הַמַּיִם בְּתוֹךְ שָׂדֵהוּ.

הַמּוֹכֵר לַחֲבֵרוֹ דֶּרֶךְ בְּתוֹךְ שָׂדֵהוּ--אִם דֶּרֶךְ יָחִיד מָכַר לוֹ, נוֹתֵן לוֹ רֹחַב שְׁתֵּי אַמּוֹת וּמֶחְצָה כְּדֵי שֶׁיַּעֲמֹד חֲמוֹר בְּמַשָּׂאוֹ עַל אֹרֶךְ הַדֶּרֶךְ.
מָכַר לוֹ דֶּרֶךְ בֵּין עִיר לְעִיר, נוֹתֵן לוֹ רֹחַב שְׁמוֹנֶה אַמּוֹת בְּאֹרֶךְ הַדֶּרֶךְ.

מָכַר לוֹ דֶּרֶךְ הָרַבִּים, נוֹתֵן לוֹ רֹחַב שֵׁשׁ עֶשְׂרֵה אַמָּה.
דֶּרֶךְ הַמֶּלֶךְ וְדֶרֶךְ הַקֶּבֶר, אֵין לָהּ שֵׁעוּר; וְיֵרָאֶה לִי שֶׁזֶּה כְּמוֹכֵר דָּבָר שְׁאֵין מִינוֹ יָדוּעַ.
מָכַר לוֹ מָקוֹם לְמַעְמָד, נוֹתֵן לוֹ בֵּית אַרְבַּעַת קַבִּים.
הָאוֹמֵר לַחֲבֵרוֹ בּוֹר וְכוֹתָלֶיהָ אֲנִי מוֹכֵר לָךְ, נוֹתֵן לוֹ רֹחַב הַכּוֹתָל שְׁלוֹשָׁה טְפָחִים.

 הַמּוֹכֵר שָׂדֶה לַחֲבֵרוֹ, וּמָסַר לוֹ מְצָר אֶחָד אָרוֹךְ וּמְצָר אֶחָד קָצֵר--אִם הָיָה הָאָרוֹךְ שֶׁלְּאִישׁ אֶחָד, לֹא קָנָה מִן הָאָרוֹךְ אֵלָא כְּנֶגֶד הַקָּצֵר; וְאִם הָיָה שֶׁלִּשְׁנַיִם, יִקְנֶה כְּנֶגֶד רֹאשׁ תּוֹר.

 הָיָה מְצָר רְאוּבֵן מִזְרָח וּמַעְרָב, וּמְצָר שִׁמְעוֹן צָפוֹן וְדָרוֹם--צָרִיךְ שֶׁיִּכְתֹּב לוֹ מְצָר רְאוּבֵן מִשְּׁתֵּי רוּחוֹת, וּמְצָר שִׁמְעוֹן מִשְּׁתֵּי רוּחוֹת.

 מָסַר לוֹ מְצָר רִאשׁוֹן וּמְצָר שֵׁנִי וּמְצָר שְׁלִישִׁי, וְלֹא מָסַר לוֹ מְצָר רְבִיעִי--קָנָה הַשָּׂדֶה כֻּלָּהּ.
אֲבָל הַמְּצָר הָרְבִיעִי--אִם הָיָה מֻבְלָע בְּתוֹךְ הַמְּצָרִים, וְאֵין עָלָיו רֶכֶב שֶׁלִּדְקָלִים, וְאֵין בּוֹ תִּשְׁעַת קַבִּין--קָנָה אַף הַמְּצָר הָרְבִיעִי; וְאִם לֹא הָיָה מֻבְלָע, וְיֵשׁ עָלָיו רֶכֶב דְּקָלִים, אוֹ שֶׁיֵּשׁ בּוֹ תִּשְׁעַת קַבִּין--לֹא קָנָהוּ.

הָיָה מֻבְלָע וְיֵשׁ עָלָיו רֶכֶב דְּקָלִים, אוֹ יֵשׁ בּוֹ תִּשְׁעַת קַבִּין, אוֹ שֶׁלֹּא הָיָה מֻבְלָע וְאֵין עָלָיו דְּקָלִים, וְאֵין בּוֹ תִּשְׁעַת קַבִּין--הֲרֵי הַדָּבָר מָסוּר לְבֵית דִּין: כְּפִי מַה שֶׁיִּרְאוּ, וּלְאֵיזֶה דֶּרֶךְ שֶׁדַּעְתָּן נוֹטָה--יַעֲשׂוּ.

 סִיַּם לוֹ אֶת הַזָּוִיּוֹת בִּלְבָד, וְלֹא סִיַּם לוֹ אֶת הַמְּצָר שֶׁלְּכָל הָרוּחַ, אוֹ שֶׁסִּיַּם לוֹ שְׁנֵי מְצָרִים כְּמִין גַּם, אוֹ שֶׁסִּיַּם לוֹ חֵלֶק מִכָּל רוּחַ וְרוּחַ--הֲרֵי זֶה לֹא קָנָה אֶת כֻּלָּהּ; אֵלָא יִקְנֶה מִמֶּנָּה כְּפִי מַה שֶׁמָּסַר לוֹ, וּכְמוֹ שֶׁיִּרְאוּ הַדַּיָּנִין.

 הַמּוֹכֵר בַּיִת לַחֲבֵרוֹ בְּבִירָה גְּדוֹלָה--אַף עַל פִּי שֶׁמָּסַר לוֹ מְצָרִים הַחִיצוֹנִים, וְאַף עַל פִּי שֶׁיֵּשׁ שָׁם מְעַט שֶׁקּוֹרְאִין לַבִּירָה בַּיִת--לֹא קָנָה אֵלָא הַבַּיִת בִּלְבָד, שֶׁהַמְּצָרִים הוּא שֶׁהִרְחִיב לוֹ; וְאִלּוּ מָכַר לוֹ כָּל הַבִּירָה, הָיָה כּוֹתֵב לוֹ וְלֹא הִנַּחְתִּי לְפָנַי בִּמְכָר זֶה כְּלוּם.
וְכֵן הַמּוֹכֵר שָׂדֶה בְּבִקְעָה גְּדוֹלָה, וּמָסַר לוֹ מְצָר הַבִּקְעָה--מְצָרִים הֶם שֶׁהִרְחִיב לוֹ.

 הָאוֹמֵר לַחֲבֵרוֹ שָׂדוֹת אֲנִי מוֹכֵר לָךְ, מֵעוּט שָׂדוֹת שְׁתַּיִם.
אָמַר לוֹ כָּל שָׂדוֹת--אַפִלּוּ שָׁלוֹשׁ וְאַרְבַּע, חוּץ מִגִּנּוֹת וּפַרְדֵּסִים.
אָמַר לוֹ נְכָסַי--אַפִלּוּ גִּנּוֹת וּפַרְדֵּסִים, חוּץ מִבָּתִּים וַעֲבָדִים.
וְאִם אָמַר לוֹ כָּל נְכָסַי--אַפִלּוּ עֲבָדִים וּבָתִּים וְכָל הַמִּטַּלְטְלִין הַיְּדוּעִים לוֹ, וְאַפִלּוּ תְּפִלִּין שֶׁבְּרֹאשׁוֹ בִּכְלַל הַמְּכָר.

 הָאוֹמֵר לַחֲבֵרוֹ בַּיִת מִבָּתַּי אֲנִי מוֹכֵר לָךְ, וְשׁוֹר בִּשְׁוָרַי אֲנִי מוֹכֵר לָךְ--נוֹתֵן לוֹ הַקָּטָן שֶׁבָּהֶן.
מֵת אֶחָד מִן הַשְּׁוָרִים, אוֹ שֶׁנָּפַל אֶחָד מִן הַבָּתִּים--מַרְאֶה לוֹ זֶה שֶׁמֵּת אוֹ שֶׁנָּפַל, שֶׁיָּד בַּעַל הַשְּׁטָר עַל הַתַּחְתּוֹנָה.

 הָאוֹמֵר לַחֲבֵרוֹ שָׂדֶה דְּבֵי חִיָּא אֲנִי מוֹכֵר לָךְ, וְהָיוּ לוֹ שְׁתֵּי שָׂדוֹת הַנִּקְרָאִים בְּשֵׁם זֶה--אֵינוּ קוֹנֶה אֵלָא הַפְּחוּתָה שֶׁבִּשְׁתֵּיהֶן.
וְכֵן כָּל כַּיּוֹצֶא בְּזֶה.

 הָאוֹמֵר לַחֲבֵרוֹ שְׂדֵה רְאוּבֵן אֲנִי מוֹכֵר לָךְ, וְכֵיוָן שֶׁבָּא הַלּוֹקֵחַ לְהִשְׁתַּמַּשׁ בָּהּ, אָמַר לוֹ הַמּוֹכֵר זוֹ אֵינָהּ שָׂדֶה שֶׁהָיְתָה שֶׁלִּרְאוּבֵן אֵלָא כָּךְ הִיא קְרוּיָה, וּלְעוֹלָם לֹא הָיְתָה לוֹ, אֵלָא זוֹ הִיא שֶׁלִּרְאוּבֵן וּלְקַחְתִּיהָ מִמֶּנּוּ, וְהִיא שֶׁמָּכַרְתִּי לָךְ--עַל הַמּוֹכֵר לְהָבִיא רְאָיָה; וְאִם לֹא הֵבִיא, זוֹכֶה הַלּוֹקֵחַ בְּאֵלּוּ שֶׁכָּל הָעָם קוֹרְאִים לָהּ שֶׁלִּרְאוּבֵן.
וְכֵן כָּל כַּיּוֹצֶא בְּזֶה, הֲלֹךְ אַחַר הַשֵּׁם הַפָּשׁוּט בְּפִי הַכֹּל.

 הָאוֹמֵר לַחֲבֵרוֹ חֲצִי שָׂדִי אֲנִי מוֹכֵר לָךְ--שָׁמִין כַּמָּה שׁוֹוָה כָּל הַשָּׂדֶה, וְנוֹתֵן לוֹ מִן הַכָּחוּשׁ שֶׁבָּהּ מַה שֶׁשּׁוֹוָה חֲצִי הַדָּמִים שֶׁלְּכָל הַשָּׂדֶה.
וְכֵן אִם אָמַר לוֹ חֶצְיָהּ בַּדָּרוֹם אֲנִי מוֹכֵר לָךְ--שָׁמִין דְּמֵי כֻּלָּהּ, וְנוֹתֵן לוֹ בִּדְרוֹמָהּ כַּחֲצִי כָּל הַדָּמִים.

וּמְקַבֵּל עָלָיו הַלּוֹקֵחַ לַעֲשׂוֹת בְּחֶלְקוֹ מְקוֹם הַגָּדֵר, וּמֵאֲחוֹרֵי הַגָּדֵר סָמוּךְ לַגָּדֵר חָרִיץ קָטָן רֹחַב שְׁלוֹשָׁה טְפָחִים, וְחוֹצֶה לוֹ חָרִיץ אַחֵר גָּדוֹל רֹחַב תִּשְׁעָה טְפָחִים, וּבֵין שְׁנֵי הֶחָרִיצִין רֹחַב טֶפַח.
כָּל זֶה כְּדֵי שֶׁלֹּא תִקְפֹּץ הַנְּמִיָּה וְכַיּוֹצֶא בָּהּ.

הָיְתָה לוֹ חֲצִי שָׂדֶה, וְאָמַר לַחֲבֵרוֹ חֲצִי שֶׁיֵּשׁ לִי בַּשָּׂדֶה מָכַרְתִּי לָךְ--קָנָה הַחֵצִי כֻּלּוֹ.
אָמַר לוֹ חֲצִי בַּשָּׂדֶה שֶׁיֵּשׁ לִי, לֹא קָנָה אֵלָא רְבִיעַ.
אָמַר לוֹ מְצָר שָׂדֶה שֶׁמִּמֶּנָּה נֶחְלֶקֶת, אוֹ שֶׁמִּמֶּנָּה נִפְסֶקֶת, אוֹ שֶׁמִּמֶּנָּה נֶחֱצֵית--אִם אָמַר לוֹ וְאֵלּוּ מְצָרֶיהָ, קָנָה חֶצְיָהּ; וְאִם לֹא מָסַר לוֹ מְצָרֶיהָ, לֹא קָנָה מְצָרֶיהָ אֵלָא בֵּית תִּשְׁעַת קַבִּין בִּלְבָד.

הִלְכּוֹת מְכִירָה פֵּרֶק כב 
אֵין אָדָם מַקְנֶה לַחֲבֵרוֹ דָּבָר שֶׁלֹּא בָא לָעוֹלָם, בֵּין בִּמְכָר בֵּין בְּמַתָּנָה בֵּין בְּמַתְּנַת שְׁכִיב מְרַע.
כֵּיצַד: מַה שֶׁתּוֹצִיא שָׂדֶה זוֹ מָכוּר לָךְ, מַה שֶׁיּוֹצִיא אִילָן זֶה מָכוּר לָךְ, תְּנוּ מַה שֶׁתֵּלֵד בְּהֵמָה זוֹ לִפְלוֹנִי--לֹא קָנָה כְּלוּם.
וְכֵן כָּל כַּיּוֹצֶא בְּזֶה.

הַמּוֹכֵר פֵּרוֹת דֶּקֶל לַחֲבֵרוֹ, יָכוֹל לַחְזֹר בּוֹ אַף אַחַר שֶׁבָּאוּ הַפֵּרוֹת לְעוֹלָם; וְאִם שָׁמַט הַלּוֹקֵחַ וְאָכַל, אֵין מוֹצִיאִין מִיָּדוֹ.
וְכָל הַחוֹזֵר בּוֹ מִשְּׁנֵיהֶם, אֵינוּ חַיָּב לְקַבַּל מִי שֶׁפָּרַע.

אֲבָל הַפּוֹסֵק עַל שַׁעַר שֶׁבַּשּׁוּק, וְלֹא הָיָה אוֹתוֹ הַמִּין שֶׁפָּסַק עָלָיו בִּרְשׁוּת הַמּוֹכֵר--חַיָּב הַמּוֹכֵר לִקְנוֹת וְלִתֵּן לַלּוֹקֵחַ מַה שֶׁפָּסַק; וְאִם חָזַר בּוֹ, מְקַבֵּל מִי שֶׁפָּרַע.

מִי שֶׁפָּסַק עַל שַׁעַר שֶׁבַּשּׁוּק שֶׁיִּתֵּן לוֹ אַרְבַּע סְאִין חִטִּים בְּסֶלַע--אִם הָיוּ שִׁבֳּלִים, הֲרֵי זֶה קָנָה; וְכָל הַחוֹזֵר מִשְּׁנֵיהֶם, חַיָּב לְקַבַּל מִי שֶׁפָּרַע: וְהוּא, שֶׁיֵּרָאֶה בַּגֹּרֶן, אוֹ שֶׁיֹּאמַר לוֹ בַּשּׁוּק, הֲרֵינִי סוֹמֵךְ עָלֶיךָ.
אֲבָל אִם לֹא נִרְאָה לוֹ בַּגֹּרֶן, וְלֹא אָמַר לוֹ--לֹא סָמְכָה דַּעְתּוֹ שֶׁלַּמּוֹכֵר, וְאֵינוּ מְקַבֵּל מִי שֶׁפָּרַע: שֶׁהֲרֵי הוּא אוֹמֵר שֶׁמֶּא פָּסַק עִם אַחֵר, וְאֵינוּ צָרִיךְ לְחִטִּים אֵלּוּ.

דָּבָר שְׁאֵינוּ בִּרְשׁוּתוֹ שֶׁלַּמַּקְנֶה--אֵינוּ מַקְנֵהוּ, וַהֲרֵי הוּא כְּדָבָר שֶׁלֹּא בָא לָעוֹלָם.
כֵּיצַד: מַה שֶׁאִירַשׁ מֵאָבִי מָכוּר לָךְ, מַה שֶׁתַּעֲלֶה מְצוּדָתִי מִן הַיָּם נָתוּן לָךְ, שָׂדֶה זוֹ לִכְשֶׁאֶקָּחֶנָּה קְנוּיָה לָךְ--לֹא קָנָה כְּלוּם.
וְכֵן כָּל כַּיּוֹצֶא בְּזֶה.

מִי שֶׁהָיָה מוֹרִישׁוֹ גּוֹסֵס וְנוֹטֶה לָמוּת, וְרָצָה לִמְכֹּר מִנְּכָסָיו מְעַט כְּדֵי לְהוֹצִיא הַדָּמִים בְּצָרְכֵּי קְבוּרָה--הוֹאִיל וְהַבֵּן עָנִי וְאִם יַמְתִּין עַד שֶׁיָּמוּת וְיִמְכֹּר, יִשְׁתַּהֶה הַמֵּת וְיִתְבַּזֶּה--תִּקְּנוּ חֲכָמִים שְׁאִם מָכַר וְאָמַר מַה שֶׁאִירַשׁ מֵאֲבִי הַיּוֹם מָכוּר לָךְ, מִמְכָּרוֹ קַיָּם.

וְכֵן צַיָּד עָנִי שְׁאֵין לוֹ מַה שֶׁיֹּאכַל, שֶׁאָמַר מַה שֶׁתַּעֲלֶה מְצוּדָתִי מִן הַיָּם הַיּוֹם מָכוּר לָךְ--מִמְכָּרוֹ קַיָּם מִשּׁוֹם כְּדֵי חַיָּיו.

 הַבֵּן שֶׁמָּכַר בְּנִכְסֵי אָבִיו בְּחַיֵּי אָבִיו, וּמֵת הַבֵּן בְּחַיֵּי הָאָב, וְאַחַר כָּךְ מֵת הָאָב--בֶּן הַבֵּן מוֹצִיא מִיַּד הַלּוֹקֵחַ: שֶׁהֲרֵי אָבִיו מָכַר דָּבָר שֶׁלֹּא בָא עֲדַיִן לִרְשׁוּתוֹ, וְנִמְצְאוּ הַנְּכָסִים בִּרְשׁוּת הָאָב; וְזֶה יָרַשׁ אֲבִי אָבִיו.
וְכֵן כָּל כַּיּוֹצֶא בְּזֶה.

 מִי שֶׁנָּתַן קַרְקָע מַתָּנָה לַחֲבֵרוֹ, וְנָתַן לוֹ עַל גַּבָּהּ מֵאָה דֵּינָרִין--אִם הָיוּ הַדֵּינָרִין מְצוּיִין בִּרְשׁוּתוֹ--כֵּיוָן שֶׁזָּכָה בַּשָּׂדֶה, זָכָה בַּדֵּינָרִין; וְאִם אֵין לוֹ דֵּינָרִין--אֵין מְחַיְּבִין אֶת הַנּוֹתֵן לִתֵּן לוֹ מֵאָה דֵּינָרִין, עַד שֶׁיָּבִיא הַזּוֹכֶה רְאָיָה שֶׁהָיוּ לְזֶה דֵּינָרִין בְּעֵת הַמַּתָּנָה.

וְהוּא הַדִּין לִשְׁאָר הַמִּטַּלְטְלִין שֶׁמַּקְנֶה אָדָם אוֹתָם עַל גַּב הַקַּרְקָע--אִם אֵינָם בִּרְשׁוּת הַמּוֹכֵר אוֹ הַנּוֹתֵן, לֹא קָנָה: שְׁאֵין אָדָם מַקְנֶה לַחֲבֵרוֹ דָּבָר שֶׁלֹּא בָא לָעוֹלָם, וּשְׁאֵינוּ בִּרְשׁוּתוֹ.

 מִי שֶׁהָיָה לוֹ פִּקָּדוֹן בְּיַד אַחֵר--הֲרֵי זֶה מַקְנֵהוּ, בֵּין בִּמְכָר בֵּין בְּמַתָּנָה: לְפִי שֶׁהַפִּקָּדוֹן בִּרְשׁוּת בְּעָלָיו הוּא, וַהֲרֵי הוּא בְּחֶזְקַת שְׁהוּא קַיָּם.
וְאִם כָּפַר בּוֹ זֶה שֶׁהֻפְקַד אֶצְלוֹ--אֵינוּ יָכוֹל לְהַקְנוֹתוֹ, שֶׁזֶּה כְּמִי שֶׁאָבַד שְׁאֵינוּ בִּרְשׁוּתוֹ.

אֲבָל הַמַּלְוָה--הוֹאִיל וּלְהוֹצָאָה נִתְּנָה, אֵינָהּ בָּעוֹלָם; וְאֵין אָדָם יָכוֹל לְהַקְנוֹתָהּ אֵלָא בְּמַעְמַד שְׁלָשְׁתָּן, וְהוּא דָּבָר שְׁאֵין לוֹ טַעַם כְּמוֹ שֶׁבֵּאַרְנוּ.
וְאִם הָיְתָה הַמַּלְוָה בַּשְּׁטָר--מַקְנֶה אֶת הַשְּׁטָר בִּכְתִיבָה וּמְסִירָה, שֶׁהֲרֵי יֵשׁ כָּאן דָּבָר הַנִּמְסָר לִקְנוֹת שִׁעְבּוּד שֶׁבּוֹ.

 כְּשֵׁם שְׁאֵין אָדָם מַקְנֶה דָּבָר שֶׁלֹּא בָא לָעוֹלָם, כָּךְ אֵינוּ מַקְנֶה לְמִי שֶׁלֹּא בָא לָעוֹלָם.
וְאַפִלּוּ עֹבֶר, הֲרֵי הוּא כְּמִי שֶׁלֹּא בָא לָעוֹלָם, וְהַמְּזַכֶּה לָעֹבֶר, לֹא קָנָה; וְאִם הָיָה בְּנוֹ--הוֹאִיל וְדַעְתּוֹ שֶׁלָּאָדָם קְרוֹבָה אֵצֶל בְּנוֹ, קָנָה.

 הָאוֹמֵר לְאִשְׁתּוֹ נְכָסַי לַבָּנִים שֶׁתֵּלְדִי מִמֶּנִּי, הֲרֵי אֵלּוּ לֹא יִקְנוּ כְּלוּם: שֶׁכֵּיוָן שֶׁלֹּא נִתְעַבְּרָה בָּהֶן בְּשָׁעַת הַמַּתָּנָה, עֲדַיִן לֹא בָאוּ כְּדֵי לִהְיוֹת דַּעְתּוֹ קְרוֹבָה לָהֶם.

 הַמַּקְנֶה לְמִין מִמִּינֵי חַיָּה, לֹא הִקְנָה כְּלוּם.
הִקְנָה מִקְצַת נְכָסָיו לִבְהֵמָה, אוֹ לְמִי שֶׁלֹּא בָא לָעוֹלָם, וְחָזַר וְאָמַר לַחֲבֵרוֹ קְנֵה כִּבְהֵמָה זוֹ, אוֹ כְּעֹבֶר זֶה--לֹא קָנָה כְּלוּם.
אָמַר לוֹ קְנֵה אַתְּ וּבְהֵמָה זוֹ, אוֹ אַתְּ וְעֹבֶר זֶה--קָנָה מֶחְצָה.

 אֵין אָדָם מַקְנֶה לֹא בִּמְכָר וְלֹא בְּמַתָּנָה, אֵלָא דָּבָר שֶׁיֵּשׁ בּוֹ מַמָּשׁ; אֲבָל דָּבָר שְׁאֵין בּוֹ מַמָּשׁ, אֵינוּ נִקְנֶה.
כֵּיצַד: אֵין אָדָם מַקְנֶה רֵיחַ הַתַּפּוּחַ הַזֶּה, אוֹ טַעַם הַדְּבַשׁ הַזֶּה, אוֹ עֵין הַבְּדֹלַח הַזֶּה.
וְכֵן כָּל כַּיּוֹצֶא בְּזֶה.

לְפִיכָּךְ הַמַּקְנֶה לַחֲבֵרוֹ דִּירַת בַּיִת זֶה, אוֹ אֲכִילַת פֵּרוֹת דֶּקֶל זֶה--לֹא קָנָה: עַד שֶׁיַּקְנֶה לוֹ גּוּף הַבַּיִת לָדוּר בּוֹ וְגוּף הָאִילָן לֶאֱכֹל פֵּרוֹתָיו, כְּמוֹ שֶׁיִּתְבָּאַר.

 וְדִין הַהֶקְדֵּשׁ וְדִין הָעֲנִיִּים וְדִין הַנְּדָרִים, אֵינוּ כְּדִין הַהִדְיוֹט בִּקְנִיָּתוֹ: שֶׁאִלּוּ אָמַר אָדָם כָּל מַה שֶׁתֵּלֵד בְּהֶמְתִּי יִהְיֶה הֶקְדֵּשׁ לְבֶדֶק הַבַּיִת, אוֹ יִהְיֶה אָסוּר עָלַי, אוֹ אֶתְנֶנּוּ לִצְדָקָה--אַף עַל פִּי שְׁאֵינוּ מִתְקַדֵּשׁ, לְפִי שְׁאֵינוּ בָּעוֹלָם--הֲרֵי זֶה חַיָּב לְקַיַּם דְּבָרוֹ, שֶׁנֶּאֱמָר "כְּכָל-הַיֹּצֵא מִפִּיו, יַעֲשֶׂה" .
וְהוֹאִיל וְהַדָּבָר כֵּן, אִם צִוָּה אָדָם כִּשְׁהוּא שְׁכִיב מְרַע וְאָמַר, כָּל מַה שֶׁיּוֹצִיא אִילָן זֶה יִנָּתֵן לָעֲנִיִּים, אוֹ כָּל שְׂכַר בַּיִת זֶה יִהְיֶה לָעֲנִיִּים--זָכוּ בָּהֶן הָעֲנִיִּים.

 יֵשׁ גְּאוֹנִים שֶׁחוֹלְקִין עַל דָּבָר זֶה, וְאוֹמְרִים שְׁאֵין הָעֲנִיִּים זוֹכִין אֵלָא בִּדְרָכִים שֶׁהַהִדְיוֹט קוֹנֶה בָּהֶן; וּלְפִיכָּךְ לֹא יִזְכּוּ בְּדָבָר שֶׁלֹּא בָא לָעוֹלָם.
וְאֵין דַּעְתִּי נוֹטָה לִדְבָרִים אֵלּוּ, שְׁאֵין אָדָם מְצֻוֶּה לְהַקְנוֹת, וְהוּא מְצֻוֶּה לְקַיַּם דְּבָרָיו בִּצְדָקָה אוֹ בְּהֶקְדֵּשׁ כְּמוֹ שְׁהוּא מְצֻוֶּה לְקַיַּם הַנֶּדֶר, כְּמוֹ שֶׁבֵּאַרְנוּ בָּעֲרָכִין.

הִלְכּוֹת מְכִירָה פֵּרֶק כג 
מַקְנֶה אָדָם הַגּוּף לְפֵרוֹתָיו--בֵּין בִּמְכָר, בֵּין בְּמַתָּנָה, בֵּין בְּמַתְּנַת שְׁכִיב מְרַע; וְאֵין זֶה מַקְנֶה דָּבָר שֶׁלֹּא בָא לָעוֹלָם, שֶׁהֲרֵי הַגּוּף מָצוּי וְהִקְנָה לַפֵּרוֹת.
הַא לְמַה זֶה דּוֹמֶה: לַשּׂוֹכֵר בַּיִת אוֹ שָׂדֶה לַחֲבֵרוֹ--שֶׁלֹּא הִקְנָה לוֹ הַגּוּף, אֵלָא הֲנָיַת הַגּוּף.

כֵּיצַד: כְּגוֹן שֶׁמָּכַר אוֹ נָתַן שָׂדֶה לְפֵרוֹתֶיהָ, בֵּין לִזְמָן קָצוּב, בֵּין כָּל יְמֵי חַיָּיו שֶׁלַּמּוֹכֵר, אוֹ שֶׁלַּלּוֹקֵחַ.
וְהוּא הַדִּין לְמוֹכֵר אוֹ נוֹתֵן אִילָן לְפֵרוֹתָיו, אוֹ רָחֵל לְגִזָּתָהּ, אוֹ בְּהֵמָה וְשִׁפְחָה לְוַלְדוֹתֶיהָ, אוֹ עֶבֶד לְמַעֲשֵׂה יָדָיו: בַּכֹּל, מִמְכָּרוֹ אוֹ מַתָּנָתוֹ קַיָּמִין.
מָכַר עַבְדּוֹ לַקְּנָס, שְׁאִם יֻגָּח וְיָמוּת יִהְיֶה הַקְּנָס שֶׁלַּלּוֹקֵחַ--הֲרֵי זֶה סָפֵק, לְפִיכָּךְ לֹא קָנָה; וְאִם תָּפַס הַקְּנָס, אֵין מוֹצִיאִין מִיָּדוֹ.

 מָכַר אִילָן לְזֶה, וּפֵרוֹתָיו לְאַחֵר--לֹא שִׁיַּר מְקוֹם הַפֵּרוֹת, וְאֵין לָאַחֵר כְּלוּם.
אֲבָל אִם מָכַר אִילָן, וְשִׁיַּר פֵּרוֹתָיו לְעַצְמוֹ--הֲרֵי שִׁיַּר מְקוֹם הַפֵּרוֹת: אַף עַל פִּי שֶׁלֹּא פֵרַשׁ--לְגַבֵּי עַצְמוֹ, בְּעַיִן יָפָה מְשַׁיֵּר.

 הַמּוֹכֵר גּוּף הַקַּרְקָע לִזְמָן קָצוּב--הֲרֵי זוֹ מְכוּרָה, וּמִשְׁתַּמֵּשׁ הַלּוֹקֵחַ בַּגּוּף כְּחֶפְצוֹ, וְאוֹכֵל הַפֵּרוֹת כָּל זְמָן הַמְּכִירָה, וּבַסּוֹף תַּחְזֹר לִבְעָלֶיהָ.

 וּמַה הֶפְרֵשׁ יֵשׁ בֵּין הַמּוֹכֵר קַרְקָע לִזְמָן קָצוּב, וּבֵין הַמַּקְנֶה אוֹתָהּ לְפֵרוֹתֶיהָ: שֶׁהַקּוֹנֶה לַפֵּרוֹת--אֵינוּ יָכוֹל לְשַׁנּוֹת צוּרַת הַקַּרְקָע, וְלֹא יִבְנֶה וְלֹא יַהֲרֹס; אֲבָל הַקּוֹנֶה לִזְמָן קָצוּב--הֲרֵי הוּא בּוֹנֶה אוֹ הוֹרֵס וְעוֹשֶׂה בְּכָל זְמַנּוֹ הַקָּצוּב, כְּמוֹ שֶׁעוֹשֶׂה הַקּוֹנֶה קִנְיַן עוֹלָם לְעוֹלָם.

 וּמַה הֶפְרֵשׁ יֵשׁ בֵּין הַמּוֹכֵר שָׂדֶה זוֹ לְפֵרוֹתֶיהָ, וּבֵין הַמּוֹכֵר פֵּרוֹת שָׂדֶה זוֹ לַחֲבֵרוֹ שֶׁלֹּא קָנָה כְּמוֹ שֶׁבֵּאַרְנוּ: שֶׁהַמּוֹכֵר פֵּרוֹת הַשָּׂדֶה--אֵין לַלּוֹקֵחַ לְהִשְׁתַּמַּשׁ בְּשָׂדֶה זוֹ כְּלָל אַפִלּוּ לְהִכָּנֵס בָּהּ אֵלָא בְּשָׁעַת הוֹצָאַת הַפֵּרוֹת, וְיֵשׁ לְבַעַל הַשָּׂדֶה לְהִשְׁתַּמַּשׁ בָּהּ כְּחֶפְצוֹ; אֲבָל הַמּוֹכֵר שָׂדֶה לְפֵרוֹתֶיהָ--אֵין בַּעַל הַשָּׂדֶה יָכוֹל לְהִכָּנֵס לָהּ אֵלָא מִדַּעַת הַלּוֹקֵחַ, וְיֵשׁ לַלּוֹקֵחַ לְהִשְׁתַּמַּשׁ בָּהּ כְּחֶפְצוֹ.

 וּמַה הֶפְרֵשׁ יֵשׁ בֵּין קוֹנֶה שָׂדֶה זוֹ לְפֵרוֹתֶיהָ, וּבֵין הַשּׂוֹכֵר שָׂדֶה זוֹ מֵחֲבֵרוֹ: שֶׁהַקּוֹנֶה שָׂדֶה לְפֵרוֹתֶיהָ--יֵשׁ לוֹ לְזָרְעָהּ אוֹ לְנָטְעָהּ כָּל מִין שֶׁיִּרְצֶה, אוֹ לְהוֹבִירָהּ; וְהַשּׂוֹכֵר--אֵינוּ כֵּן, כְּמוֹ שֶׁיִּתְבָּאַר בְּעִנְיַן שְׂכִירוּת.
וְאֵין הַשּׂוֹכֵר רַשָּׁאי לְהַשְׂכִּיר; וְכָל הַקּוֹנֶה, מַקְנֶה לַאֲחֵרִים כָּל שֶׁקָּנָה.

 הַמּוֹכֵר פֵּרוֹת שׁוֹבָךְ, וּפֵרוֹת כַּוֶּרֶת לַחֲבֵרוֹ--קָנָה.
וְאֵין זֶה מוֹכֵר דָּבָר שֶׁלֹּא בָא לָעוֹלָם, לְפִי שְׁאֵינוּ מוֹכֵר יוֹנִים שֶׁיִּוָּלְדוּ אוֹ דְּבַשׁ שֶׁיָּבוֹא לַכַּוֶּרֶת, אֵלָא מוֹכֵר הַשּׁוֹבָךְ לְפֵרוֹתָיו, וְהַכַּוֶּרֶת לְדִבְשָׁהּ: שֶׁהֲרֵי הוּא כְּשׂוֹכֵר אַמַּת הַמַּיִם לַחֲבֵרוֹ, שְׁהוּא נִהְנֶה בְּכָל מַה שֶׁיָּצוּד בָּהּ; כָּךְ זֶה הִקְנָה לוֹ שׁוֹבָךְ זֶה לְפֵרוֹתָיו, כְּמִי שֶׁמָּכַר אִילָן לְפֵרוֹתָיו.
וְדִין כֻּלָּם כְּדִין הַשּׂוֹכֵר בַּיִת לַחֲבֵרוֹ כְּמוֹ שֶׁבֵּאַרְנוּ, שְׁהוּא נִהְנֶה בְּכָל הֲנָיוֹת שֶׁיֵּשׁ בּוֹ.
וְכֵן כָּל כַּיּוֹצֶא בְּזֶה.

 הַבֵּיצִים וְהָאֶפְרוֹחִין עַצְמָן שֶׁיֵּשׁ בַּשּׁוֹבָךְ, לֹא קָנָה אוֹתָם בַּעַל הַשּׁוֹבָךְ כָּל זְמָן שֶׁלֹּא פָרְחוּ.
וְדָבָר זֶה גְּזֵרַת חֲכָמִים הוּא, וּמִשּׁוֹם "לֹא-תִקַּח הָאֵם, עַל-הַבָּנִים" נָגְעוּ בָּהּ.

לְפִיכָּךְ הָרוֹצֶה לְהַקְנוֹת אֶפְרוֹחִים אֵלּוּ לַחֲבֵרוֹ, מְטַפֵּחַ עַל הַשּׁוֹבָךְ עַד שֶׁיִּפְרְחוּ וְיִגְבְּהוּ מֵעַל הָאָרֶץ; וְאַחַר כָּךְ יַקְנֶה אוֹתָן לַחֲבֵרוֹ בְּקִנְיָן אוֹ עַל גַּב הַקַּרְקָע, אוֹ בִּשְׁאָר דְּבָרִים שֶׁהַמִּטַּלְטְלִין נִקְנִין בָּהֶן.

הַלּוֹקֵחַ פֵּרוֹת שׁוֹבָךְ מֵחֲבֵרוֹ, אֵינוּ יָכוֹל לִטֹּל כָּל הַגּוֹזָלוֹת שֶׁיִּוָּלְדוּ בּוֹ מֵעַתָּה, מִפְּנֵי שֶׁהָאִמָּהוֹת בּוֹרְחוֹת, וְנִמְצָא שֶׁהִחְרִיב אֶת הַשּׁוֹבָךְ; אֵלָא מַנִּיחַ מֵהֶן, כְּדֵי לְיַשַּׁב הַשּׁוֹבָךְ.

וְכַמָּה מַנִּיחַ, אִם הָיוּ בּוֹ אִמָּהוֹת וּבָנוֹת בְּעֵת מְכִירַת הַפֵּרוֹת--מַנִּיחַ בְּרִיכָה רִאשׁוֹנָה שֶׁיּוֹלִידוּ הָאִמָּהוֹת, כְּדֵי שֶׁיִּצְטַוְּתוּ הָאִמָּהוֹת עִם הַבְּרִיכָה הָרִאשׁוֹנָה וְעִם הַבָּנוֹת שֶׁעִמָּהֶם, וּמַנִּיחַ מִמַּה שֶׁיּוֹלִידוּ הַבָּנוֹת שְׁתֵּי בְּרִיכוֹת, כְּדֵי שֶׁיִּצְטַוְּתוּ הַבָּנוֹת עִם שְׁתֵּי הַבְּרִיכוֹת שֶׁהוֹלִידוּ.
וְכָל הַנּוֹלָד מֵאַחַר שְׁתֵּי בְּרִיכוֹת שֶׁלַּבָּנוֹת וְהַבְּרִיכָה הָרִאשׁוֹנָה שֶׁלָּאִמָּהוֹת, הֲרֵי אֵלּוּ שֶׁלּוֹ.

הַלּוֹקֵחַ פֵּרוֹת כַּוֶּרֶת מֵחֲבֵרוֹ, נוֹטֵל שְׁלוֹשָׁה נְחִילִים זֶה אַחַר זֶה; וּמִכָּאן וְאִלַּךְ נוֹטֵל נחִיל וּמַנִּיחַ נְחִיל, כְּדֵי לְיַשַּׁב הַכַּוֶּרֶת.
הַלּוֹקֵחַ חַלּוֹת דְּבַשׁ מֵחֲבֵרוֹ--מַנִּיחַ בַּכַּוֶּרֶת שְׁתֵּי חַלּוֹת, כְּדֵי שֶׁלֹּא יִפְרְחוּ הַדְּבוֹרִים וְיֵלְכוּ לָהֶן.

 הַלּוֹקֵחַ זֵיתִים מֵחֲבֵרוֹ לָקֹץ--מַנִּיחַ מִן הָאִילָן סָמוּךְ לָאָרֶץ שְׁתֵּי גְּרוֹפִיּוֹת, וְקוֹצֵץ.
לָקַח בְּתוּלַת שִׁקְמָה--מַגְבִּיהַ שְׁלוֹשָׁה טְפָחִים, וְקוֹצֵץ; סְדָן שֶׁלְּשִׁקְמָה, שְׁנֵי טְפָחִים.
וּבִשְׁאָר הָאִילָנוֹת--מַנִּיחַ טֶפַח, וְקוֹצֵץ.
בְּקָנִים וּבַגְּפָנִים, מִן הַפְּקָק וּלְמַעְלָה.
בַּדְּקָלִים וּבָאֲרָזִים--חוֹפֵר וּמְשָׁרֵשׁ, לְפִי שְׁאֵין גִּזְעוֹ מַחְלִיף.

הִלְכּוֹת מְכִירָה פֵּרֶק כד 
הַמּוֹכֵר שְׁלוֹשָׁה אִילָנוֹת בְּתוֹךְ שָׂדֵהוּ--אַפִלּוּ הָיוּ שָׁלוֹשׁ נְטִיעוֹת קְטַנּוֹת, אוֹ שְׁלוֹשָׁה בַּדֵּי אִילָנוֹת--הֲרֵי יֵשׁ לַלּוֹקֵחַ קַרְקָע הָרְאוּיָה לָהֶם.
וְאַפִלּוּ יָבְשׁוּ הָאִילָנוֹת, אוֹ נִקְצְצוּ--יֵשׁ לוֹ קַרְקָע הָרְאוּיָה לָהֶם, וְקָנָה כָּל הָאִילָנוֹת שֶׁבֵּינֵיהֶם.

וְכַמָּה הִיא הַקַּרְקָע הָרְאוּיָה לָהֶם--תַּחְתֵּיהֶם, וּבֵינֵיהֶם, וְחוּצָה לָהֶם מְלוֹא הָאוֹרֶה וְסַלּוֹ.
וְזֶה הַמָּקוֹם שְׁהוּא מְלוֹא הָאוֹרֶה וְסַלּוֹ, אֵין אֶחָד מִשְּׁנֵיהֶם יָכוֹל לְזָרְעוֹ אֵלָא מִדַּעַת חֲבֵרוֹ.

בַּמֶּה דְּבָרִים אֲמוּרִים, בְּשֶׁהָיוּ שְׁלֹשֶׁת הָאִילָנוֹת עוֹמְדִין כְּמוֹ שְׁלוֹשָׁה פִּטְפּוּטֵי כִּירָה שֶׁשּׁוֹפְתִין עֲלֵיהֶן הַקְּדֵרָה, שֶׁהֲרֵי הֶן שְׁנַיִם זֶה כְּנֶגֶד זֶה, וְהַשְּׁלִישִׁי מְכֻוָּן בֵּינֵיהֶן וּמְרֹחָק מֵהֶן: וְהוּא, שֶׁיִּהְיֶה בֵּין כָּל אִילָן וְאִילָן מֵאַרְבַּע אַמּוֹת וְעַד שֵׁשׁ עֶשְׂרֵה.
וּמֵהֵיכָן הוּא מוֹדֵד, מִן הָעִיקָר הָרָחֵב שֶׁלָּאִילָנוֹת.

אֲבָל אִם לֹא הָיוּ עוֹמְדִין כְּצוּרָה הַזֹּאת, אוֹ שֶׁהָיוּ מְקֹרָבִים פָּחוּת מֵאַרְבַּע אַמּוֹת, אוֹ מְרֹחָקִין יָתֵר עַל שֵׁשׁ עֶשְׂרֵה אַמָּה, אוֹ שֶׁלְּקָחָן זֶה אַחַר זֶה, אוֹ שֶׁמָּכַר לוֹ שְׁנַיִם בְּתוֹךְ שָׂדֵהוּ וְאֶחָד עַל הַמְּצָר, אוֹ שְׁנַיִם בְּתוֹךְ שֶׁלּוֹ וְאֶחָד בְּתוֹךְ שֶׁלַּחֲבֵרוֹ, אוֹ שֶׁהִפְסִיק בּוֹר אוֹ אַמַּת הַמַּיִם אוֹ רְשׁוּת הָרַבִּים בֵּינֵיהֶם--הֲרֵי זֶה אֵין לוֹ קַרְקָע.
לְפִיכָּךְ לֹא קָנָה אֶת הָאִילָנוֹת שֶׁבֵּינֵיהֶם; וְאִם יָבַשׁ הָאִילָן, אוֹ נִקְצַץ--יֵלֵךְ לוֹ.

כָּל מִי שֶׁקָּנָה שְׁלוֹשָׁה אִילָנוֹת, וְיֵשׁ לוֹ קַרְקָע--אִם הִגְדִּילוּ וְהוֹצִיאוּ חֹטֶר, יָקֹץ אוֹתוֹ כְּדֵי שֶׁלֹּא יְמַעַט הַדֶּרֶךְ עַל בַּעַל הַשָּׂדֶה.
וְכָל הַשָּׂרִיגִין וְהָאֲמִירִים הַיּוֹצְאִים מֵהֶם, וְאַפִלּוּ מִן הַשָּׁרָשִׁים--הֲרֵי הֶן שֶׁלְּבַעַל הָאִילָנוֹת, שֶׁהֲרֵי יֵשׁ לוֹ קַרְקָע.

הַקּוֹנֶה שְׁנֵי אִילָנוֹת בְּתוֹךְ שְׂדֵה חֲבֵרוֹ, אֵין לוֹ קַרְקָע; לְפִיכָּךְ אִם מֵת הָאִילָן, אוֹ נִקְצַץ--אֵין לוֹ כְּלוּם.
הִגְדִּילוּ שְׁנֵי הָאִילָנוֹת, וְהוֹצִיאוּ שָׂרִיגִים וַאֲמִירִים--יָקֹץ, שֶׁמֶּא יִמְשְׁכוּ בָּאָרֶץ, וְיֹאמַר לַמּוֹכֵר שְׁלוֹשָׁה אִילָנוֹת מָכַרְתָּ לִי, וְיֵשׁ לִי קַרְקָע.

כָּל הָעֵצִים שֶׁקּוֹצֵץ בַּעַל שְׁנֵי הָאִילָנוֹת מֵהֶן--הָעוֹלֶה מִן הַגֶּזַע וְהוּא הָרוֹאֶה פְּנֵי הַחַמָּה, הֲרֵי הוּא שֶׁלְּבַעַל הָאִילָנוֹת; וְהָעוֹלֶה מִן הַשָּׁרָשִׁים וְהֶן שְׁאֵינָן רוֹאִין פְּנֵי הַחַמָּה, הֲרֵי הוּא שֶׁלְּבַעַל הַשָּׂדֶה.
וּבַדְּקָלִים--אֵין לְבַעַל הַדֶּקֶל מִן הָעוֹלֶה כְּלוּם, לְפִי שְׁאֵין לָהֶם גְּזָעִים.

הַמּוֹכֵר קַרְקָע, וְשִׁיַּר אֶת הָאִילָנוֹת--הֲרֵי זֶה יֵשׁ לוֹ חֲצִי הַקַּרְקָע כֻּלָּהּ: שֶׁאִלּוּ לֹא שִׁיַּר בַּקַּרְקָע--הָיָה אוֹמֵר לוֹ הַלּוֹקֵחַ, עֲקֹר אִילָנָךְ.
וְכֵן אִם שִׁיַּר שְׁנֵי אִילָנוֹת בִּלְבָד, יֵשׁ לוֹ קַרְקָע הָרָאוּי לָהֶם: שֶׁאִלּוּ לֹא שִׁיַּר קַרְקָע--הָיָה אוֹמֵר לוֹ הַלּוֹקֵחַ, עֲקֹר אִילָנָךְ וְלֵךְ.

הַמּוֹכֵר אֶת הָאִילָנוֹת, וְשִׁיַּר אֶת הַקַּרְקָע--יֵשׁ לְבַעַל הָאִילָנוֹת קַרְקָע הָרְאוּיָה לָהֶם כְּמוֹ שֶׁבֵּאַרְנוּ.
מָכַר אֶת הַקַּרְקָע לְאֶחָד, וְאֶת הָאִילָנוֹת לְאֶחָד, וְהִחְזִיק זֶה בָּאִילָנוֹת, וְהִחְזִיק זֶה בַּקַּרְקָע--זֶה קָנָה הָאִילָנוֹת עִם חֲצִי הַקַּרְקָע, וְזֶה שֶׁהִחְזִיק בַּקַּרְקָע קָנָה חֲצִי הַקַּרְקָע בִּלְבָד.

הָאַחִין שֶׁחָלְקוּ, אֶחָד נָטַל שְׂדֵה לָבָן, וְאֶחָד נָטַל שְׂדֵה פַּרְדֵּס--יֵשׁ לְבַעַל הַפַּרְדֵּס אַרְבַּע אַמּוֹת בְּתוֹךְ שְׂדֵה הַלָּבָן סְמוּכוֹת לְסוּף הָאִילָנוֹת שֶׁלַּפַּרְדֵּס, שֶׁעַל מְנַת כֵּן חָלְקוּ; וְאֵינוּ צָרִיךְ לְפָרַשׁ דָּבָר זֶה, מִפְּנֵי שְׁהוּא דָּבָר יָדוּעַ.

הַמּוֹכֵר שָׂדֶה לַחֲבֵרוֹ, וְהָיוּ בָּהּ דְּקָלִים, וְאָמַר לוֹ חוּץ מִדֶּקֶל פְּלוֹנִי--אִם דֶּקֶל טוֹב וּמְשֻׁבָּח הוּא--אוֹתוֹ הַדֶּקֶל לְבַדּוֹ הוּא שֶׁשִּׁיַּר, וְהַשְּׁאָר לַלּוֹקֵחַ; וְאִם דֶּקֶל רָע הוּא, וְכָל שֶׁכֵּן הַשְּׁאָר--לֹא קָנָה מִן הַדְּקָלִים כְּלוּם.

מָכַר לוֹ שָׂדֶה, וְאָמַר לוֹ חוּץ מִן הָאִילָנוֹת--אִם יֵשׁ בָּהּ דְּקָלִים בִּלְבָד, שִׁיַּר הַדְּקָלִים; וְאִם יֵשׁ בָּהּ גְּפָנִים בִּלְבָד, שִׁיַּר הַגְּפָנִים.
וְכֵן שְׁאָר הָאִילָנוֹת.
הָיוּ בָּהּ גְּפָנִים וּדְקָלִים, לֹא שִׁיַּר אֵלָא הַגְּפָנִים: שֶׁכָּל מוֹכֵר, בְּעַיִן יָפָה מוֹכֵר.
וְאִם הַדְּקָלִים שִׁיַּר, לֹא שִׁיַּר אֵלָא כָּל דֶּקֶל גָּבוֹהַּ שֶׁעוֹלִים לוֹ בְּחֶבֶל; וְהַשְּׁאָר, הֲרֵי הוּא שֶׁלַּלּוֹקֵחַ.
וְאִם שְׁאָר אִילָנוֹת הוּא שֶׁשִּׁיַּר, לֹא שִׁיַּר מֵהֶם אֵלָא כָּל שְׁאֵין הָעֹל כּוֹבְשׁוֹ; וְכָל שֶׁהָעֹל כּוֹבְשׁוֹ, הֲרֵי הוּא שֶׁלַּלּוֹקֵחַ וּבִכְלַל הַשָּׂדֶה נֶחְשָׁב.

הָאוֹמֵר לַחֲבֵרוֹ קַרְקָע וּדְקָלִים אֲנִי מוֹכֵר לָךְ, אַפִלּוּ לֹא הָיוּ לוֹ דְּקָלִים--אִם רָצָה לִקְנוֹת שְׁנֵי דְּקָלִים, הֲרֵי נִקְנָה הַמֶּקָּח; וְאֵין הַלּוֹקֵחַ יָכוֹל לוֹמַר לוֹ, אֵינִי לוֹקֵחַ אֵלָא קַרְקָע שֶׁיֵּשׁ בָּהּ דְּקָלִים.
אֲבָל אִם אָמַר לוֹ קַרְקָע בִּדְקָלִים אֲנִי מוֹכֵר לָךְ--אִם הָיוּ בָּהּ שְׁנֵי דְּקָלִים, קָנָה; וְאִם לָאו, מֶקַּח טְעוּת הוּא וְחוֹזֵר.
אָמַר לוֹ קַרְקָע שֶׁלִּדְקָלִים--אֵין לוֹ דְּקָלִים, שְׁאֵין בַּלָּשׁוֹן הַזֶּה אֵלָא קַרְקָע הָרְאוּיָה לִדְקָלִים.

הַמּוֹכֵר פַּרְדֵּס לַחֲבֵרוֹ, צָרִיךְ לִכְתֹּב לוֹ קְנֵה לָךְ דְּקָלִים וּתְמָרִים וְהַוְצִין, וְאַף עַל פִּי שֶׁקָּנָה כָּל אֵלּוּ, אַף עַל פִּי שֶׁלֹּא פֵרַשׁ אוֹתָם: נוֹאי הַשְּׁטָר הֶם.
וְכֵן הַמּוֹכֵר קַרְקָע לַחֲבֵרוֹ, צָרִיךְ לִכְתֹּב לוֹ לֹא הִנַּחְתִּי לְפָנַי בְּמִמְכָּר זֶה כְּלוּם, כְּדֵי לְהִסְתַּלַּק מִן הַטְּעָנוֹת וּמִן הַדִּינִין.

הַמּוֹכֵר בַּיִת לַחֲבֵרוֹ--אַף עַל פִּי שֶׁכָּתַב לוֹ וְהִקְנֵיתִי לָךְ עָמְקוֹ וְרוּמוֹ, צָרִיךְ לִכְתֹּב לוֹ קְנֵה לָךְ מִקַּרְקַע הַתְּהוֹם עַד רוּם הָרָקִיעַ: שֶׁהָעֹמֶק וְהָרוּם אֵינוּ נִקְנֶה בִּסְתָם; וְכֵיוָן שֶׁהִקְנָהוּ הָעֹמֶק וְהָרוּם, קָנָה הָרוּם שְׁהוּא הָאַוֵּיר בִּלְבָד, וְהָעֹמֶק שְׁהוּא עֹבִי הָאָרֶץ, אֲבָל לֹא קָנָה הַבִּנְיָנוֹת שֶׁבָּעֲמָקִים וְשֶׁבָּאַוֵּיר.
וְכֵיוָן שֶׁכָּתַב לוֹ מִקַּרְקַע הַתְּהוֹם עַד רוּם הָרָקִיעַ--קָנָה הַבּוֹר וְהַדּוּת שֶׁבְּעֹבִי הַקַּרְקָע לְמַטָּה, וְהַמְּחִלּוֹת שֶׁבֵּין הַמַּעְזֵבוֹת לְמַעְלָה.

הַמּוֹכֵר בַּיִת לַחֲבֵרוֹ עַל מְנָת שֶׁדְּיוֹטָה הָעֶלְיוֹנָה שֶׁלִּי, הֲרֵי זוֹ שֶׁלּוֹ; וְאִם רָצָה לְהוֹצִיא בָּהּ זִיזִין, מוֹצִיא.
וְאִם נָפְלָה, חוֹזֵר וּבוֹנֶה אוֹתָהּ; וְאִם רָצָה לִבְנוֹת עַל גַּבָּהּ, בּוֹנֶה כְּשֶׁהָיָה מִקֹּדֶם.

הַמּוֹכֵר קִבְרוֹ, אוֹ דֶּרֶךְ קִבְרוֹ, אוֹ מְקוֹם מַעְמָדוֹ, אוֹ בֵּית הֶסְפֵּדוֹ--בָּאִין בְּנֵי מִשְׁפָּחָה, וְקוֹבְרִים שָׁם עַל כָּרְחוֹ מִשּׁוֹם פְּגָם מִשְׁפָּחָה; וְנוֹתְנִין דְּמֵי הַקֶּבֶר שֶׁקָּבְרוּ בּוֹ לַלּוֹקֵחַ, אַף עַל פִּי שֶׁלֹּא פֵרַשׁ.

הִלְכּוֹת מְכִירָה פֵּרֶק כה 
הַמּוֹכֵר דָּבָר שֶׁיֵּשׁ לוֹ תַּשְׁמִישִׁין--לֹא מָכַר אֶת תַּשְׁמִישָׁיו, אֵלָא אִם כֵּן פֵּרַשׁ.
כֵּיצַד: הַמּוֹכֵר אֶת הַבַּיִת--לֹא מָכַר אֶת הַיָּצִיעַ שֶׁבִּסְבִיבוֹת הַבַּיִת, אַף עַל פִּי שְׁהִיא פְּתוּחָה לְתוֹכוֹ.

בַּמֶּה דְּבָרִים אֲמוּרִים, בְּשֶׁהָיָה רֹחַב הַיָּצִיעַ אַרְבַּע אַמּוֹת אוֹ יָתֵר; אֲבָל פָּחוּת מִזֶּה, הֲרֵי הוּא בִּכְלַל הַבַּיִת.
וְכֵן הָעֲלִיָּה שֶׁעַל גַּבֵּי הַבַּיִת הַפְּתוּחָה לְתוֹכוֹ בָּאֲרֻבָּה בְּמַעְזֵבַת הַבַּיִת, הֲרֵי הִיא בִּכְלַל הַבַּיִת.

 הַמּוֹכֵר אֶת הַבַּיִת--לֹא מָכַר אֶת הַחֶדֶר שֶׁלִּפְנִים מִמֶּנּוּ, אַף עַל פִּי שֶׁמָּסַר לוֹ מְצָרִים הַחִיצוֹנִים; וְלֹא אֶת הַגָּג, בִּזְמָן שֶׁיֵּשׁ לוֹ מַעֲקֶה עֲשָׂרָה טְפָחִים וְיֵשׁ בּוֹ רֹחַב אַרְבַּע אַמּוֹת; וְלֹא אֶת הַבּוֹר הֶחָפוּר בַּקַּרְקָע, וְלֹא אֶת הַדּוּת הַבָּנוּי בַּבּוֹר, אַף עַל פִּי שֶׁמָּכַר לוֹ הָעֹמֶק וְהָרוּם, כְּמוֹ שֶׁבֵּאַרְנוּ.

 וְצָרִיךְ הַמּוֹכֵר לִקְנוֹת לוֹ דֶּרֶךְ מִן הַלּוֹקֵחַ, כְּדֵי לְהִכָּנֵס בָּהּ לְבוֹר זֶה אוֹ דּוּת שֶׁשִּׁיַּר: שֶׁכָּל הַמּוֹכֵר, בְּעַיִן יָפָה מוֹכֵר.
וְאִם אָמַר לוֹ מָכַרְתִּי לָךְ הַבַּיִת, חוּץ מִן הַבּוֹר אוֹ הַדּוּת--אֵינוּ צָרִיךְ לִקְנוֹת לוֹ דֶּרֶךְ.
וְכֵן הַמּוֹכֵר בּוֹר אוֹ דּוּת בִּלְבָד--אֵין הַלּוֹקֵחַ צָרִיךְ לִקְנוֹת לוֹ דֶּרֶךְ, אֵלָא נִכְנָס בְּתוֹךְ בֵּיתוֹ שֶׁלַּמּוֹכֵר עַד הַבּוֹר וּמְמַלֵּא.

 שְׁנֵי בָּתִּים זֶה לִפְנִים מִזֶּה--מָכַר שְׁנֵיהֶם לִשְׁנַיִם, אוֹ נָתַן שְׁנֵיהֶם לִשְׁנַיִם--אֵין לָהֶם דֶּרֶךְ זֶה עַל זֶה; וְאֵין צָרִיךְ לוֹמַר אִם נָתַן הַחִיצוֹן, וּמָכַר הַפְּנִימִי.
אֲבָל אִם מָכַר אֶת הַחִיצוֹן, וְנָתַן אֶת הַפְּנִימִי--יֵשׁ לוֹ דֶּרֶךְ: שֶׁכָּל הַנּוֹתֵן, בְּעַיִן יָפָה נוֹתֵן יָתֵר מִן הַמּוֹכֵר.

 הַמּוֹכֵר אֶת הַבַּיִת--מָכַר אֶת הַתַּנּוּר, וְאֶת הַכִּירַיִם, וְאֶת מַלְבְּנוֹת הַפְּתָחִים הַמְּחֻבָּרִין בְּטִיט, וְאֶת הַדֶּלֶת, וְאֶת הַנְּגָר, וְאֶת הַמַּנְעוּל; אֲבָל לֹא אֶת הַמַּפְתֵּחַ.
וּמָכַר אֶת הַמַּכְתֶּשֶׁת הַקְּבוּעָה, אֲבָל לֹא אֶת הַמְּטֻלְטֶלֶת.
וּמָכַר אֶת הָאִצְטְרוֹבִיל, אֲבָל לֹא אֶת הַכְּלִי שֶׁהַקֶּמַח יוֹרֵד לְתוֹכוֹ שְׁהוּא כְּמוֹ קְפִיפָה שֶׁלְּעֵץ.
וְלֹא מָכַר אֶת מַלְבְּנוֹת כַּרְעֵי הַמִּטָּה.
וְלֹא אֶת מַלְבְּנוֹת הַחַלּוֹנוֹת, אַף עַל פִּי שְׁהֶן מְחֻבָּרִין בְּטִיט, מִפְּנֵי שְׁהֶן לְנוֹאי.
וּבִזְמָן שֶׁאָמַר לוֹ הוּא וְכָל מַה שֶׁבְּתוֹכוֹ, הֲרֵי כֻּלָּן מְכוּרִין.

 הַמּוֹכֵר אֶת הֶחָצֵר--מָכַר בּוֹרוֹת שִׁיחִין וּמְעָרוֹת שֶׁבְּתוֹכָהּ, וְכָל הַבָּתִּים הַחִיצוֹנִים וְהַפְּנִימִיִּים, וּבָתִּים שֶׁיֵּשׁ בָּהֶן הַחוֹל, וְהַחֲנִיּוֹת הַפְּתוּחוֹת לְתוֹכָהּ; אֲבָל שְׁאֵינָן פְּתוּחוֹת לָהּ, אֵין נִמְכָּרוֹת עִמָּהּ.
הָיוּ פְּתוּחוֹת לְכָאן וּלְכָאן--אִם רֹב תַּשְׁמִישָׁן לְתוֹכָהּ, נִמְכָּרוֹת עִמָּהּ; וְאִם לָאו, אֵין נִמְכָּרוֹת עִמָּהּ.
וְלֹא מָכַר אֶת הַמִּטַּלְטְלִין שֶׁבְּתוֹכָהּ.
וּבִזְמָן שֶׁאָמַר הִיא וְכָל מַה שֶׁבְּתוֹכָהּ, הֲרֵי כֻּלָּם מְכוּרִין.
וּבֵין כָּךְ וּבֵין כָּךְ, לֹא מָכַר אֶת הַמֶּרְחֵץ וְלֹא אֶת בֵּית הַבַּד שֶׁבְּתוֹכָהּ.

 הַמּוֹכֵר אֶת בֵּית הַבַּד--מָכַר אֶת הָאֶבֶן הַגְּדוֹלָה הַבְּנוּיָה בָּאָרֶץ שֶׁטּוֹחֲנִים עָלֶיהָ הַזֵּיתִים, וְאֶת הַכְּלֻנְסוֹת שֶׁלְּאֶרֶז שֶׁסּוֹמְכִין בָּהֶן בְּעֵת טְחִינַת הַזֵּיתִים, וְאֶת הַיְּקָבִים, וְאֶת הַכֵּלִים שֶׁנּוֹתְנִין בָּהֶן הַזֵּיתִים הַכְּתוּשִׁין וְהֶם הַמַּפְרִיכוֹת; אֲבָל לֹא מָכַר אֶת הָרֵחַיִם הָעֶלְיוֹנָה.
וּבִזְמָן שֶׁאָמַר הוּא וְכָל מַה שֶׁבְּתוֹכוֹ, הֲרֵי כֻּלָּן מְכוּרִין.
וּבֵין כָּךְ וּבֵין כָּךְ, לֹא מָכַר אֶת הַכּוֹבְשִׁין שֶׁמְּכַבְּשִׁין בָּהֶן הַזֵּיתִים, וְלֹא אֶת הַגַּלְגַּל, וְלֹא אֶת הַקּוֹרָה, וְלֹא אֶת הַשַּׂקִּין, וְלֹא אֶת הַמַּרְצוֹפִין.

 אָמַר לוֹ בֵּית הַבַּד וְכָל תַּשְׁמִישָׁיו אֲנִי מוֹכֵר לָךְ, קָנָה כֻּלָּן.
הָיוּ חוּצָה לָהּ חֲנִיּוֹת שֶׁשּׁוֹטְחִים בָּהֶן הַזֵּיתִים אוֹ הַשֻּׁמְשְׁמִין--אִם מָסַר לוֹ הַמְּצָרִים שֶׁלָּהֶן, קָנָה הַכֹּל; וְאִם לָאו, לֹא קָנָה אֵלָא מַה שֶׁבְּתוֹכוֹ.

 הַמּוֹכֵר אֶת הַמֶּרְחֵץ--מָכַר אֶת בֵּית הַנְּסָרִים שֶׁיּוֹשְׁבִין עֲלֵיהֶן כִּשְׁהֶן עֲרֻמִּים, וְאֶת בֵּית הַיְּקָמִים שֶׁנּוֹטְלִין בָּהֶן הַמַּיִם, וְאֶת בֵּית הַסַּפְסַלִּין שֶׁיּוֹשְׁבִין עֲלֵיהֶן בַּחֲצַר הַמֶּרְחֵץ כִּשְׁהֶן לְבוּשִׁים, וְאֶת בֵּית הַוִּילָאוֹת שֶׁמִּסְתַּפְּגִין בָּהֶן.
אֲבָל לֹא מָכַר אֶת הַנְּסָרִים עַצְמָן, וְלֹא אֶת הַיְּקָמִים עַצְמָן, וְלֹא אֶת הַסַּפְסַלִּין עַצְמָן, וְלֹא אֶת הַוִּילָאוֹת עַצְמָן.
וּבִזְמָן שֶׁאָמַר לוֹ הוּא וְכָל מַה שֶׁבְּתוֹכוֹ, הֲרֵי כֻּלָּן מְכוּרִין.
בֵּין כָּךְ וּבֵין כָּךְ, לֹא מָכַר אֶת הַבְּרֵכוֹת הַמְּסַפְּקוֹת לוֹ מַיִם בֵּין בִּימוֹת הַחַמָּה בֵּין בִּימוֹת הַגְּשָׁמִים, וְלֹא אֶת בֵּית כִּנּוּס הָעֵצִים.
וְאִם אָמַר לוֹ מֶרְחֵץ וְכָל תַּשְׁמִישָׁיו אֲנִי מוֹכֵר לָךְ--הֲרֵי כֻּלָּן מְכוּרִין, אַף עַל פִּי שְׁהֶן חוּצָה לוֹ.

הִלְכּוֹת מְכִירָה פֵּרֶק כו 
הַמּוֹכֵר אֶת הָעִיר--מָכַר בָּתִּים בּוֹרוֹת וְשִׁיחִין וּמְעָרוֹת וּמֶרְחֲצָאוֹת וְשׁוֹבָכוֹת וּבֵית הַבַּדִּים וּבֵית הַשְּׁלָהִין שֶׁלָּהּ וְהַסְּמוּכִין לָהּ, וְאֶת הֶחֳרָשִׁין הַמֻּקְצִין לָהּ, וְאֶת הַשָּׂדוֹת הַיְּדוּעוֹת לָהּ, וְאֶת הַבֵּיבָרִין שֶׁלְּחַיָּה עוֹפוֹת וְדָגִים שֶׁפְּנֵיהֶם כְּנֶגְדָהּ, אַף עַל פִּי שְׁהֶן רְחוֹקִים מִמֶּנָּה; אֲבָל לֹא מָכַר אֶת הַמִּטַּלְטְלִין שֶׁבְּתוֹכָהּ.
וּבִזְמָן שֶׁאָמַר לוֹ הִיא וְכָל מַה שֶׁבְּתוֹכָהּ אֲנִי מוֹכֵר לָךְ, הֲרֵי כֻּלָּן מְכוּרִין.

וּבֵין כָּךְ וּבֵין כָּךְ, לֹא מָכַר אֶת שְׁיָרֶיהָ, וְלֹא אֶת בְּנוֹתֶיהָ, וְלֹא אֶת הֶחֳרָשִׁין הַמֻּקְצִין מִמֶּנָּה, וְלֹא אֶת הַחֵלֶק שֶׁיֵּשׁ לָהּ בַּיָּם, וְלֹא אֶת הַחֵלֶק שֶׁיֵּשׁ לָהּ בַּיַּבָּשָׁה, וְלֹא אֶת בֵּיבָרֵי חַיָּה וְעוֹפוֹת וְדָגִים שְׁאֵין פְּנֵיהֶם כְּנֶגְדָהּ.

 הַמּוֹכֵר אֶת הַשָּׂדֶה--מָכַר אֶת הָאֲבָנִים הַסְּדוּרוֹת לְגָדֵר וְאֶת הָאֲבָנִים שֶׁמֻּנָּחִין עַל הָעֻמְרִים, מִפְּנֵי שְׁהֶן לְצָרְכָּהּ; וּמָכַר אֶת הַקָּנִים הַחֲלָקִים הַמֻּנָּחִין תַּחַת הַגְּפָנִים כְּדֵי לְהַעְמִיד אֶת הַכֶּרֶם, מִפְּנֵי שְׁהֶן לְצָרְכּוֹ.
וּמָכַר אֶת הַתְּבוּאָה הַמְּחֻבֶּרֶת לַקַּרְקָע, אַף עַל פִּי שֶׁהִגִּיעָה לְהִקָּצֵר.
וּמָכַר אֶת מְחִצַּת הַקָּנִים שְׁהִיא פְּחוּתָה מִבֵּית רֹבַע, אַף עַל פִּי שֶׁהַקָּנִים שֶׁלָּהּ עָבִים וַחֲזָקִים; וּמָכַר אֶת הַשּׁוֹמֵרָה הָעֲשׂוּיָה בְּטִיט, וְאַף עַל פִּי שְׁאֵינָהּ קְבוּעָה.
וּמָכַר אֶת הַחַרוּב שְׁאֵינוּ מֻרְכָּב, וְאֶת בְּתוּלַת הַשִּׁקְמָה, אַף עַל פִּי שְׁהֶן עָבִים; וּמָכַר אֶת כָּל הַדְּקָלִים שֶׁבָּהּ.

אֲבָל לֹא מָכַר אֶת הָאֲבָנִים שְׁאֵינָן סְדוּרוֹת לְגָדֵר, וְלֹא אֶת הָאֲבָנִים שְׁאֵינָן מֻנָּחוֹת עַל גַּבֵּי הָעֻמְרִין, אַף עַל פִּי שְׁהֶן מוּכָנוֹת לְכָּךְ, וְלֹא אֶת הַקָּנִים שֶׁבַּכֶּרֶם שְׁאֵינָן מֻנָּחִין תַּחַת הַגְּפָנִים, אַף עַל פִּי שְׁהֶן מְשֻׁפִּין וַחֲלָקִים וּמוּכָנִים לְכָּךְ, וְלֹא אֶת הַתְּבוּאָה הָעֲקוּרָה מִן הַקַּרְקָע, אַף עַל פִּי שְׁהִיא צְרִיכָה לַשָּׂדֶה.
וּבִזְמָן שֶׁאָמַר לוֹ הִיא וְכָל מַה שֶׁבְּתוֹכָהּ, הֲרֵי כֻּלָּן מְכוּרִין.

 וּבֵין כָּךְ וּבֵין כָּךְ, לֹא מָכַר אֶת מְחִצַּת הַקָּנִים שְׁהִיא בֵּית רֹבַע, אַף עַל פִּי שֶׁהַקָּנִים שֶׁבָּהּ דַּקִּים וּקְטַנִּים.
וְלֹא מָכַר עֲרוּגָה קְטַנָּה שֶׁלִּבְשָׂמִים שֶׁיֵּשׁ לָהּ שֵׁם בִּפְנֵי עַצְמָהּ, כְּגוֹן שֶׁקּוֹרִין לָהּ בֵּי וֶרֶד שֶׁלִּפְלוֹנִי, וְלֹא אֶת הַשּׁוֹמֵרָה שְׁאֵינָהּ עֲשׂוּיָה בְּטִיט, אַף עַל פִּי שְׁהִיא קְבוּעָה בָּאָרֶץ; וְלֹא מָכַר אֶת הַחַרוּב הַמֻּרְכָּב, וְלֹא אֶת הַסְּדָן שֶׁלְּשִׁקְמָה וְאַפִלּוּ הֶן דַּקִּים; וְלֹא מָכַר אֶת הַבּוֹר שֶׁבָּהּ, וְלֹא אֶת הַגַּת, וְלֹא אֶת הַשּׁוֹבָךְ בֵּין חֲרֵבִים בֵּין שְׁלֵמִין.

 וְצָרִיךְ הַמּוֹכֵר לִקְנוֹת לוֹ דֶּרֶךְ מִן הַלּוֹקֵחַ, כְּדֵי שֶׁיֵּלֵךְ בָּהּ עַד אוֹתוֹ הַבּוֹר אוֹ הַגַּת אוֹ הַשּׁוֹבָךְ שֶׁנִּשְׁאֲרוּ לוֹ בְּתוֹךְ הַשָּׂדֶה; וְאִם פֵּרַשׁ וְאָמַר לוֹ חוּץ מֵאֵלּוּ, אֵינוּ צָרִיךְ לִקַּח לוֹ דֶּרֶךְ.

 בַּמֶּה דְּבָרִים אֲמוּרִים, בַּמּוֹכֵר, מִפְּנֵי שֶׁהָיָה לַלּוֹקֵחַ לְפָרַשׁ וְלֹא פֵרַשׁ, אֵין לוֹ אֶת אֵלּוּ.
אֲבָל הַנּוֹתֵן מַתָּנָה, קָנָה אֶת כֻּלָּן--בֵּין בַּשָּׂדֶה, בֵּין בַּבַּיִת, בֵּין בֶּחָצֵר, בֵּין בְּבֵית הַבַּד.
כְּלָלוֹ שֶׁלַּדָּבָר: הַנּוֹתֵן קַרְקָע--קָנָה הַמְּקַבֵּל כָּל הַמְּחֻבָּר לָהּ, עַד שֶׁיְּפָרַשׁ.

 וְכֵן הָאַחִין שֶׁחָלְקוּ, וְזָכָה אֶחָד מֵהֶן בַּשָּׂדֶה--זָכָה בְּכֻלָּן.
הַמַּחְזִיק בְּנִכְסֵי הַגֵּר--הִחְזִיק בַּשָּׂדֶה, זָכָה בְּכֻלָּן.
וְהַמַּקְדִּישׁ אֶת הַשָּׂדֶה, הִקְדִּישׁ אֶת כֻּלָּן.

 אַף בְּמוֹכֵר וְלוֹקֵחַ, אֵין כָּל אֵלּוּ הַדְּבָרִים וְכַיּוֹצֶא בָּהֶן מֵעִנְיָנִים אֲמוּרִים, אֵלָא בִּמְקוֹם שְׁאֵין שָׁם מִנְהָג, וְלֹא שֵׁמוֹת יְדוּעִים לְכָל דָּבָר וְדָבָר בִּפְנֵי עַצְמוֹ.
אֲבָל בִּמְקוֹם שֶׁנָּהֲגוּ שֶׁהַמּוֹכֵר כָּךְ מָכַר כָּךְ--הֲרֵי זֶה מָכוּר, וְסוֹמְכִין עַל הַמִּנְהָג.

וְכֵן מְקוֹם שְׁאֵין קוֹרִין בַּיִת אֵלָא לַבַּיִת לְבַדּוֹ, אוֹ שֶׁקּוֹרִין בַּיִת לַבַּיִת וּלְכָל שֶׁסְּבִיבוֹתָיו וּלְכָל שֶׁעַל גַּבָּיו--הוֹלְכִין אַחַר לְשׁוֹן אַנְשֵׁי הַמָּקוֹם.
וְכֵן הַדִּין בְּמוֹכֵר חָצֵר, אוֹ שָׂדֶה, אוֹ עִיר, אוֹ מִטַּלְטְלִין--בַּכֹּל, הוֹלְכִין אַחַר הַשֵּׁמוֹת הָעֲרוּכוֹת בְּפִי הַכֹּל.
וְזֶה עִיקָר גָּדוֹל בְּכָל דִּבְרֵי מַשָּׂא וּמַתָּן--הוֹלְכִין אַחַר לְשׁוֹן בְּנֵי אָדָם בְּאוֹתוֹ הַמָּקוֹם, וְאַחַר הַמִּנְהָג.

אֲבָל מְקוֹם שְׁאֵין בּוֹ מִנְהָג יָדוּעַ, וְלֹא שֵׁמוֹת מְיֻחָדִין, אֵלָא יֵשׁ שֶׁקּוֹרִין כָּךְ, וְיֵשׁ שֶׁקּוֹרִין כָּךְ--עוֹשִׂים כְּמוֹ שֶׁפֵּרְשׁוּ חֲכָמִים בִּפְרָקִים אֵלּוּ.

הִלְכּוֹת מְכִירָה פֵּרֶק כז 
הַמּוֹכֵר אֶת הַסְּפִינָה--מָכַר אֶת הַתֹּרֶן, וְאֶת הַנֵּס, וְאֶת הָעֲגִינִין שֶׁלָּהּ, וְאֶת כָּל הַמְּשׁוֹטִין הַמַּנְהִיגִין אוֹתָהּ, וְאֶת הַכֶּבֶשׁ וְהָאַסְכָּלָה שֶׁעוֹלִין בָּהֶן לַסְּפִינָה וְיוֹרְדִין עֲלֵיהֶן, וְאֶת בֵּית הַמַּיִם שֶׁבְּתוֹכָהּ.

אֲבָל לֹא מָכַר אֶת הַבִּצִּית, וְהִיא הַסְּפִינָה הַקְּטַנָּה שֶׁהוֹלְכִים בָּהּ עַל הַמַּיִם הַקְּרוֹבִים לַיַּבָּשָׁה; וְלֹא מָכַר אֶת הַדּוּגִית, וְהִיא הַסְּפִינָה הַקְּטַנָּה שֶׁצָּדִין בָּהּ הַמַּלָּחִים אֶת הַדָּגִים; וְלֹא מָכַר אֶת הָעֲבָדִים הָעוֹשִׂין בָּהּ, וְלֹא אֶת הַמַּרְצוֹפִין, וְלֹא אֶת הַסְּחוֹרָה שֶׁבְּתוֹכָהּ.
וּבִזְמָן שֶׁאָמַר לוֹ הִיא וְכָל מַה שֶׁבְּתוֹכָהּ, הֲרֵי כֻּלָּן מְכוּרִין.

 הַמּוֹכֵר אֶת הַקָּרוֹן--לֹא מָכַר אֶת הַפִּרְדּוֹת, בִּזְמָן שְׁאֵינָן קְשׁוּרוֹת עִמּוֹ; מָכַר אֶת הַפִּרְדּוֹת, לֹא מָכַר אֶת הַקָּרוֹן.
מָכַר אֶת הַצֶּמֶד, לֹא מָכַר אֶת הַבָּקָר; מָכַר אֶת הַבָּקָר, לֹא מָכַר אֶת הַצֶּמֶד, וְאַפִלּוּ בִּמְקוֹם שֶׁקּוֹרִין מִקְצָתָן לְצֶמֶד בָּקָר.

 הַמּוֹכֵר אֶת הָעֹל, מָכַר אֶת הַפָּרָה; מָכַר אֶת הַפָּרָה, לֹא מָכַר אֶת הָעֹל.
מָכַר אֶת הָעֲגָלָה, מָכַר אֶת הַבָּקָר; מָכַר אֶת הַבָּקָר, לֹא מָכַר אֶת הָעֲגָלָה.
וְאֵין הַדָּמִים רְאָיָה, בְּכָל אֵלּוּ הַדְּבָרִים וְכַיּוֹצֶא בָּהֶן.

 וְכֵן הַמּוֹכֵר אֶת הַחֲמוֹר--מָכַר אֶת הַמַּרְדַּעַת וְאֶת הָאֻכָּף, אַף עַל פִּי שְׁאֵינָן עָלָיו; אֲבָל לֹא מָכַר אֶת הַשַּׂק, וְלֹא אֶת מִרְכֶּבֶת הַנָּשִׁים, אַפִלּוּ הָיוּ עָלָיו בְּשָׁעַת הַמִּמְכָּר.
וְאֵין הַדָּמִים רְאָיָה--שְׁאִם טָעָה בִּכְדֵי שֶׁהַדַּעַת נוֹטָה, יֵשׁ לוֹ הוֹנָיָה אוֹ בִּטּוּל מֶקָּח כְּדִין כָּל מוֹכֵר וְלוֹקֵחַ; וְאִם טָעָה בִּכְדֵי שְׁאֵין הַדַּעַת נוֹטָה, לֹא בָטַל הַמֶּקָּח, שֶׁזּוֹ מַתָּנָה נָתַן לוֹ, וְאֵין לוֹ אֵלָא הַחֲמוֹר בְּלֹא שַׂקִּים.
וְכֵן כָּל כַּיּוֹצֶא בְּזֶה, אֵין מְבִיאִין בּוֹ רְאָיָה מִן הַדָּמִים.

הַמּוֹכֵר אֶת הַשִּׁפְחָה--מָכַר כֵּלִים שֶׁעָלֶיהָ, אַפִלּוּ הֶם מֵאָה; אֲבָל לֹא מָכַר לֹא אֶת הַשֵּׁירִים, וְלֹא אֶת הַנְּזָמִים, וְלֹא אֶת הַטַּבָּעוֹת, וְלֹא אֶת הַקַּטְלָאוֹת שֶׁבְּצַוָּארָהּ.
וְאִם אָמַר לוֹ שִׁפְחָה וְכָל מַה שֶׁעָלֶיהָ אֲנִי מוֹכֵר לָךְ--אַף עַל פִּי שֶׁיֵּשׁ עָלֶיהָ כֵּלִים שֶׁלְּמֵאָה מָנֶה, הֲרֵי כֻּלָּן מְכוּרִין.

הָאוֹמֵר לַחֲבֵרוֹ שִׁפְחָה מְעֻבֶּרֶת אֲנִי מוֹכֵר לָךְ, פָּרָה מְעֻבֶּרֶת אֲנִי מוֹכֵר לָךְ--מָכַר אֶת הַוֶּלֶד.
שִׁפְחָה מְנִיקָה אֲנִי מוֹכֵר לָךְ, פָּרָה מְנִיקָה אֲנִי מוֹכֵר לָךְ--לֹא מָכַר אֶת הַוֶּלֶד; חֲמוֹר מְנִיקָה אֲנִי מוֹכֵר לָךְ--מָכַר אֶת הַסְּיָח, שְׁאֵין אָדָם קוֹנֶה חֲמוֹר לַחֲלֵבָהּ.

הָאוֹמֵר לַחֲבֵרוֹ רֹאשׁ עֶבֶד זֶה, אוֹ רֹאשׁ חֲמוֹר זֶה מָכוּר לָךְ--הֲרֵי זֶה מָכַר אֶת חֶצְיוֹ; וְכֵן הַדִּין בְּכָל אֵבֶר שֶׁהַנְּשָׁמָה תְּלוּיָה בּוֹ.
אָמַר לוֹ יַד עֶבֶד זֶה, אוֹ יַד חֲמוֹר זֶה מָכוּר לָךְ--מְשַׁמְּנִין בֵּינֵיהֶם; וְכֵן הַדִּין בְּכָל אֵבֶר שְׁאֵין הַנְּשָׁמָה תְּלוּיָה בּוֹ.
אָמַר לוֹ רֹאשׁ פָּרָה זוֹ אֲנִי מוֹכֵר לָךְ--לֹא מָכַר אֵלָא אֶת הָרֹאשׁ בִּלְבָד, שֶׁהֲרֵי רֹאשָׁהּ נִמְכָּר תָּמִיד בַּמִּטְבָּחַיִם.

מָכַר אֶת הָרֹאשׁ בִּבְהֵמָה גַּסָּה, לֹא מָכַר אֶת הָרַגְלַיִם; מָכַר אֶת הָרַגְלַיִם, לֹא מָכַר אֶת הָרֹאשׁ.
מָכַר אֶת הַקָּנֶה, לֹא מָכַר אֶת הַכָּבֵד; מָכַר אֶת הַכָּבֵד, לֹא מָכַר אֶת הַקָּנֶה.
אֲבָל בִּבְהֵמָה דַּקָּה--הַמּוֹכֵר אֶת הָרֹאשׁ, מָכַר אֶת הָרַגְלַיִם; מָכַר אֶת הָרַגְלַיִם, לֹא מָכַר אֶת הָרֹאשׁ.
מָכַר אֶת הַקָּנֶה, מָכַר אֶת הַכָּבֵד; מָכַר אֶת הַכָּבֵד, לֹא מָכַר אֶת הַקָּנֶה.

הַמּוֹכֵר אֶת הַבּוֹר, לֹא מָכַר אֶת מֵימָיו; מָכַר אַשְׁפָּה, מָכַר אֶת זִבְלָהּ.
מָכַר כַּוֶּרֶת, מָכַר אֶת הַדְּבוֹרִים; מָכַר שׁוֹבָךְ, מָכַר אֶת הַיּוֹנִים.

אַל יָלוּז מֵעֵינֶיךָ הָעִיקָר הַגָּדוֹל בִּדְבָרִים אֵלּוּ--שְׁהוּא מִנְהַג הַמְּדִינָה, וְהַשֵּׁמוֹת הַיְּדוּעִים בַּיֵּחוּד לְכָל דָּבָר וְדָבָר.
וּבִמְקוֹם שְׁאֵין מִנְהָג, וְלֹא שֵׁם שֶׁהַכֹּל אוֹמְרִים אוֹתוֹ בַּיֵּחוּד בְּלֹא שִׁתּוּף--הוֹלְכִין אַחַר אֵלּוּ הַכְּלָלוֹת שֶׁבֵּאֲרוּ חֲכָמִים, כְּמוֹ שֶׁבֵּאַרְנוּ.

הִלְכּוֹת מְכִירָה פֵּרֶק כח 
הָאוֹמֵר לַחֲבֵרוֹ בֵּית כּוֹר עָפָר אֲנִי מוֹכֵר לָךְ, וְהָיוּ בְּתוֹךְ הַשָּׂדֶה גֵּאָיוֹת קְטַנִּים עֲמוּקִים עֲשָׂרָה טְפָחִים, אַף עַל פִּי שְׁאֵין בָּהֶן מַיִם, אוֹ סְלָעִים גְּבוֹהִים עֲשָׂרָה טְפָחִים--אֵין נִמְדָּדִין בִּכְלַל הַבֵּית כּוֹר: שְׁאֵין אָדָם רוֹצֶה לִתֵּן אֶת מָעוֹתָיו בְּמָקוֹם אֶחָד, וְיֵרָאֶה לוֹ כִּשְׁנַיִם אוֹ כִּשְׁלוֹשָׁה מְקוֹמוֹת.
וְלוֹקֵחַ אֵלּוּ הַגֵּאָיוֹת וְהַסְּלָעִים בִּכְלַל הַבֵּית כּוֹר, בְּלֹא דָּמִים.
הָיוּ פָּחוּת מִכָּאן, נִמְדָּדִין עִמָּהּ.

בַּמֶּה דְּבָרִים אֲמוּרִים, בְּשֶׁלֹּא הָיָה בָּהֶן אֵלָא בֵּית אַרְבַּעַת קַבִּין, וְהָיוּ הָאַרְבַּעַת קַבִּין מֻבְלָעִין בְּתוֹךְ חֲמֵשֶׁת קַבִּין וּמֻבְלָעִין בְּרֻבָּהּ שֶׁלַּשָּׂדֶה.
אֲבָל אִם הָיָה יָתֵר עַל בֵּית אַרְבַּעַת קַבִּין, אוֹ שֶׁהָיוּ מְפֻזָּרִין הַרְבֵּה, אוֹ אֵינָן מֻבְלָעִין--אַף עַל פִּי שְׁאֵין בָּהֶן עֲשָׂרָה, אֵין נִמְדָּדִין עִמָּהּ.

הָיוּ מֻבְלָעִין רֻבָּן בְּמֵעוּטָהּ, אוֹ מֵעוּטָן בְּרֻבָּהּ, אוֹ שֶׁהָיוּ מְחֻלָּקִין כְּמוֹ חוּט שׁוֹוֶה, אוֹ כְּמוֹ עִגּוּל, אוֹ כְּמוֹ מְשֻׁלָּשׁ, אוֹ שֶׁהָיוּ בַּצְּדָדִין, אוֹ שֶׁהָיוּ דֶּרֶךְ עֲקַלָּתוֹן--כָּל אֵלּוּ סָפֵק; וְהַמּוֹצִיא מֵחֲבֵרוֹ, עָלָיו הָרְאָיָה.
וְכֵן אִם הָיָה עָפָר מִלְמַעְלָה וְסֶלַע מִלְּמַטָּה, אוֹ סֶלַע מִלְמַעְלָה וְעָפָר מִלְּמַטָּה--הֲרֵי זֶה סָפֵק.

 הָיָה בָּהּ סֶלַע יְחִידִי--אַפִלּוּ בֵּית רֹבַע לְכוֹר, אֵין נִמְדָּד עִמָּהּ; וְאִם הָיָה סָמוּךְ לַמְּצָר--אַפִלּוּ כָּל שְׁהוּא, אֵין זֶה נִמְדָּד עִמָּהּ.
הִפְסִיק עָפָר בֵּין סֶלַע לַמְּצָר, הֲרֵי זֶה סָפֵק.

 אָמַר לוֹ כְּבֵית כּוֹר עָפָר אֲנִי מוֹכֵר לָךְ--אַפִלּוּ הָיוּ בָּהּ גֵּאָיוֹת עֲמוּקוֹת עֲשָׂרָה טְפָחִים אוֹ יָתֵר, אוֹ סְלָעִים גְּבוֹהִים עֲשָׂרָה טְפָחִים אוֹ יָתֵר--הֲרֵי אֵלּוּ נִמְדָּדִין עִמָּהּ.

 הָאוֹמֵר לַחֲבֵרוֹ בֵּית כּוֹר עָפָר אֲנִי מוֹכֵר לָךְ מִדָּה בַּחֶבֶל--אִם פָּחַת כָּל שְׁהוּא, יְנַכֶּה לוֹ מִן הַדָּמִים; וְאִם הוֹתִיר כָּל שְׁהוּא, יַחְזִיר לוֹ.

 אָמַר לוֹ בֵּית כּוֹר עָפָר אֲנִי מוֹכֵר לָךְ--הֲרֵי זֶה כְּמִי שֶׁפֵּרַשׁ וְאָמַר בֵּית כּוֹר עָפָר, בֵּין חָסֵר בֵּין יָתֵר; וְאִם פָּחַת מִן הַמִּדָּה אֶחָד מֵאַרְבָּעָה וְעֶשְׂרִים, שְׁהוּא רֹבַע לְכָל סְאָה, אוֹ הוֹתִיר כָּךְ רֹבַע לְכָל סְאָה--הִגִּיעוֹ.
יָתֵר עַל כֵּן, יְחַשַּׁב עִמּוֹ עַל כָּל הָרְבָעִים כֻּלָּן שֶׁחָסְרוּ אוֹ שֶׁהוֹסִיפוּ; וְכָל שֶׁפָּחַת מִבֵּית כּוֹר, יְנַכֶּה לוֹ מִן הַדָּמִים, וְכָל שֶׁהוֹסִיף עַל בֵּית כּוֹר, יַחְזִיר לוֹ.

 וּמַה הוּא מַחְזִיר לוֹ, אִם הָיְתָה הַתּוֹסֶפֶת פְּחוּתָה מִתִּשְׁעַת קַבִּין--מֵחֲזִיר לוֹ דָּמִים כְּשָׁעַת הַמְּכִירָה, לְיַפּוֹת כּוֹחַ הַמּוֹכֵר; וְאִם הָיְתָה הַתּוֹסֶפֶת סְמוּכָה לְשָׂדֶה אַחֶרֶת שֶׁלַּמּוֹכֵר, מַחְזִיר לוֹ אוֹתָהּ הַתּוֹסֶפֶת קַרְקָע, שֶׁהֲרֵי סוֹמֵךְ אוֹתָהּ לִשְׁאָר שְׂדוֹתָיו, וְאֵינוּ מַפְסִיד כְּלוּם.

הָיְתָה הַתּוֹסֶפֶת יְתֵרָה עַל תִּשְׁעַת קַבִּין, נוֹתְנִין רֹבַע לְכָל סְאָה וּסְאָה; וְהַנִּשְׁאָר יָתֵר עַל כָּל הָרְבָעִים--אִם יֵשׁ בּוֹ תִּשְׁעַת קַבִּין--נוֹתֵן לוֹ כָּל הָרְבָעִים כֻּלָּן עִם הַיָּתֵר מִן הַקַּרְקָע, וְנוֹתְנָהּ לוֹ כְּשָׁעָה שֶׁלְּקָחָהּ מִמֶּנּוּ.

 בַּמֶּה דְּבָרִים אֲמוּרִים, בְּשֶׁהָיְתָה בְּזוֹל בְּשָׁעַת מִמְכָּר וְהוֹקִירָה בְּשָׁעַת הַחְזָרַת הַיָּתֵר.
אֲבָל אִם הָיְתָה בְּיֹקֶר וְהוּזְלָה--אוֹמְרִין לַלּוֹקֵחַ אִם רָצִיתָ לִתֵּן לוֹ דְּמֵי הַתּוֹסֶפֶת כֻּלָּהּ, תֶּן לוֹ דָּמִים לְפִי הַמִּמְכָּר, וְאִם רָצִיתָ לִתֵּן לוֹ קַרְקָע, תֶּן לוֹ כְּפִי מַה שֶׁשּׁוֹוֶה עַתָּה.

 וְדִין חֲצִי קַב בְּגִנָּה, כְּדִין תִּשְׁעַת קַבִּין בְּשָׂדֶה: שְׁאִם הוֹתִיר בְּגִנָּה פָּחוּת מֵחֲצִי קַב עַל הָרְבָעִים, אֵינוּ מַחְזִיר לוֹ אֵלָא דָּמִים; הוֹתִיר חֲצִי קַב, מַחְזִיר לוֹ אֶת כָּל הָרְבָעִים עִם הַיָּתֵר, דָּמִים אוֹ קַרְקָע, כְּשַׁעַר הַזּוֹל שֶׁלְּעֵת הַחְזָרָה.

 מָכַר שָׂדֶה וְנַעֲשָׂת גִּנָּה בְּיַד לוֹקֵחַ, אוֹ גִּנָּה וְנַעֲשָׂת שָׂדֶה בְּיַד לוֹקֵחַ--הֲרֵי זֶה סְפֵק אִם מְחַשֵּׁב לוֹ כְּדִין שֶׁהָיְתָה בְּעֵת הַמְּכָר, אוֹ כְּדִין שְׁהִיא עַתָּה.

 הָאוֹמֵר לַחֲבֵרוֹ בֵּית כּוֹר עָפָר אֲנִי מוֹכֵר לָךְ מִדָּה בַּחֶבֶל בֵּין חָסֵר בֵּין יָתֵר, אוֹ שֶׁאָמַר לוֹ בֵּית כּוֹר עָפָר אֲנִי מוֹכֵר לָךְ בֵּין חָסֵר בֵּין יָתֵר מִדָּה בַּחֶבֶל--הֲלֹךְ אַחַר הַפָּחוּת שֶׁבַּלְּשׁוֹנוֹת, וְאֵין לוֹ אֵלָא כַּדִּין אִם חָסֵר אִם יָתֵר.

 מָכַר לוֹ בֵּית כּוֹר, וְאָמַר לוֹ בְּסִימָנָיו וּבִמְצָרָיו--פָּחַת שְׁתוּת אוֹ הוֹתִיר שְׁתוּת, הִגִּיעוֹ; פָּחַת יָתֵר עַל שְׁתוּת, יְנַכֶּה לוֹ מִן הַדָּמִים; הוֹסִיף יָתֵר עַל שְׁתוּת, יִתֵּן לוֹ דָּמִים אוֹ קַרְקָע, הַכֹּל לְפִי הַשִּׁיּוּר.
אִם הָיָה הַנִּשְׁאָר בְּשָׂדֶה פָּחוּת מִתִּשְׁעַת קַבִּין, וּבְגִנָּה פָּחוּת מֵחֲצִי קַב, וְלֹא הָיָה סָמוּךְ לִשְׂדֵה הַמּוֹכֵר--מַחְזִיר לוֹ דָּמִים.

 הַמּוֹכֵר לַחֲבֵרוֹ שָׂדֶה שֶׁהַלּוֹקֵחַ יוֹדֵעַ אוֹתָהּ וְאֶת מְצָרֶיהָ, וּכְבָר הֻרְגַּל בָּהּ--אַפִלּוּ אָמַר לוֹ יֵשׁ בִּמְשִׁיחָתָהּ מָאתַיִם, וְנִמְצֵאת מֵאָה וַחֲמִשִּׁים--הִגִּיעַתּוּ, שֶׁהֲרֵי יָדְעָה וְקִבַּל עָלָיו.
וְזֶה שֶׁהִזְכִּיר לוֹ הַחֶשְׁבּוֹן, כְּלוֹמַר שְׁהִיא יָפָה כְּמוֹ שָׂדֶה אַחֶרֶת שֶׁיֵּשׁ בִּמְשִׁיחָתָהּ מָאתַיִם.

 הָאוֹמֵר לַחֲבֵרוֹ בֵּית כּוֹר פְּלוֹנִי אֲנִי מוֹכֵר לָךְ--אַף עַל פִּי שְׁאֵין בִּמְשִׁיחָתוֹ אֵלָא לֶתֶךְ, הִגִּיעוֹ: שֶׁלֹּא מָכַר לוֹ אֵלָא מָקוֹם הַנִּקְרָא בֵּית כּוֹר.
לְפִיכָּךְ צָרִיךְ הַמּוֹכֵר לְהָבִיא רְאָיָה שְׁהוּא נִקְרָא בֵּית כּוֹר.

וְכֵן הָאוֹמֵר לַחֲבֵרוֹ כֶּרֶם שֶׁלִּי בְּמָקוֹם פְּלוֹנִי אֲנִי מוֹכֵר לָךְ--אַף עַל פִּי שְׁאֵין בּוֹ גְּפָנִים, הִגִּיעוֹ: וְהוּא, שֶׁיִּהְיוּ קוֹרְאִין אוֹתוֹ כֶּרֶם.
וְכֵן הָאוֹמֵר לַחֲבֵרוֹ פַּרְדֵּס אֲנִי מוֹכֵר לָךְ--אַפִלּוּ אֵין בּוֹ רִמּוֹנִים, הִגִּיעוֹ: וְהוּא, שֶׁיִּקָּרֵא פַּרְדֵּס.
וְכֵן כָּל כַּיּוֹצֶא בְּזֶה.

 וְכָל הַדְּבָרִים הָאֵלּוּ, בִּמְקוֹם שְׁאֵין מִנְהָג כְּמוֹ שֶׁבֵּאַרְנוּ; אֲבָל בִּמְקוֹם שֵׁיֵּשׁ מִנְהָג--הֲלֹךְ אַחַר מִנְהַג הַמְּדִינָה, וְאַחַר לְשׁוֹן רֹב אַנְשֵׁי הַמָּקוֹם הַיְּדוּעָה לָהֶן.

הִלְכּוֹת מְכִירָה פֵּרֶק כט 
שְׁלוֹשָׁה--אֵין מֶקָּחָן מֶקָּח וְאֵין מִמְכָּרָן מִמְכָּר, דִּין תּוֹרָה: הַחֵרֵשׁ, וְהַשּׁוֹטֶה, וְהַקָּטָן.
אֲבָל חֲכָמִים תִּקְּנוּ שֶׁיִּהְיֶה הַחֵרֵשׁ וְהַקָּטָן נוֹשֵׂא וְנוֹתֵן בַּמִּטַּלְטְלִין וּמַעֲשָׂיו קַיָּמִין, מִשּׁוֹם כְּדֵי חַיָּיו.

הַחֵרֵשׁ כֵּיצַד נוֹשֵׂא וְנוֹתֵן: חֵרֵשׁ שְׁאֵינוּ לֹא שׁוֹמֵעַ וְלֹא מְדַבֵּר, אוֹ שֶׁמְּדַבֵּר וְאֵינוּ שׁוֹמֵעַ כְּלוּם--מוֹכֵר וְלוֹקֵחַ בִּרְמִיזָה בַּמִּטַּלְטְלִין, אֲבָל לֹא בַּקַּרְקָע.
אַף בַּמִּטַּלְטְלִין, לֹא יִתְקַיְּמוּ מַעֲשָׂיו, עַד שֶׁבּוֹדְקִין אוֹתוֹ בְּדִיקוֹת רַבּוֹת, וּמִתְיַשְּׁבִין בַּדָּבָר.

אִלֵּם שֶׁשּׁוֹמֵעַ וְאֵינוּ מְדַבֵּר, אוֹ מִי שֶׁנִּשְׁתַּתַּק--מֶקָּחוֹ מֶקָּח, וּמִמְכָּרוֹ מִמְכָּר, וּמַתְּנוֹתָיו קַיָּמוֹת בַּכֹּל, בֵּין בְּמִטַּלְטְלִין בֵּין בְּקַרְקָע: וְהוּא שֶׁיִּבָּדֵק כְּדֶרֶךְ שֶׁבּוֹדְקִין לְגִטִּין, אוֹ יִכְתֹּב בִּכְתָב יָדוֹ.

הַשּׁוֹטֶה--אֵין מֶקָּחוֹ מֶקָּח, וְאֵין מִמְכָּרוֹ מִמְכָּר, וְאֵין מַתָּנָה מִמַּתְּנוֹתָיו קַיֶּמֶת.
וּבֵית דִּין מַעְמִידִים אַפְטְרוּפוֹס לַשּׁוֹטִים, כְּדֶרֶךְ שֶׁמַּעְמִידִין לַקְּטַנִּים.

מִי שְׁהוּא עֵת שׁוֹטֶה וְעֵת שָׁפוּי, כְּגוֹן אֵלּוּ הַנִּכְפִּין--בְּעֵת שְׁהוּא שָׁפוּי, כָּל מַעֲשָׂיו קַיָּמִין, וְזוֹכֶה לְעַצְמוֹ וְלַאֲחֵרִים, כְּכָל בֶּן דַּעַת.
וּצְרִיכִין הָעֵדִים לַחְקֹר הַדָּבָר הֵיטֵב, שֶׁמֶּא בְּסוֹף שְׁפִיּוּתוֹ וּבִתְחִלַּת שְׁטִיּוּתוֹ עָשָׂה מַה שֶׁעָשָׂה.

קָטָן עַד שֵׁשׁ שָׁנִים, אֵין הַקְנָיָתוֹ לַאֲחֵרִים כְּלוּם.
וּמִשֵּׁשׁ שָׁנִים עַד שֶׁיַּגְדִּיל, בּוֹדְקִין אוֹתוֹ: אִם יוֹדֵעַ בְּטִיב מַשָּׂא וּמַתָּן--מֶקָּחוֹ מֶקָּח, וּמִמְכָּרוֹ מִמְכָּר, וּמַתָּנָתוֹ מְתַנָּה, בֵּין בְּדָבָר מְרֻבֶּה בֵּין בְּדָבָר מוּעָט, בֵּין מַתְּנַת בָּרִיא בֵּין מַתְּנַת שְׁכִיב מְרַע.
וְדָבָר זֶה מִדִּבְרֵי חֲכָמִים כְּמוֹ שֶׁבֵּאַרְנוּ, כְּדֵי שֶׁלֹּא יִבָּטֵל וְלֹא יִמְצָא מִי שֶׁיִּמְכֹּר לוֹ וְלֹא יִקַּח מִמֶּנּוּ.
וְהַכֹּל בַּמִּטַּלְטְלִין; אֲבָל בַּקַּרְקָע--אֵינוּ מוֹכֵר וְלֹא נוֹתֵן, עַד שֶׁיַּגְדִּיל.

בַּמֶּה דְּבָרִים אֲמוּרִים, בְּקָטָן שְׁאֵין לוֹ אַפְטְרוּפוֹס; אֲבָל אִם הָיָה לוֹ אַפְטְרוּפוֹס--אֵין מַעֲשָׂיו כְּלוּם אַפִלּוּ בַּמִּטַּלְטְלִין, אֵלָא מִדַּעַת הָאַפְטְרוּפוֹס: שְׁאִם רָצָה לְקַיַּם מֶקָּחוֹ וּמִמְכָּרוֹ וּמַתָּנָתוֹ בַּמִּטַּלְטְלִין, מְקַיֵּם.

בּוֹדְקִין אֶת הַקָּטָן לֵידַע אִם יוֹדֵעַ טִיב מַשָּׂא וּמַתָּן אוֹ אֵינוּ יוֹדֵעַ, עַד שֶׁיַּגְדִּיל: לְפִי שֶׁיֵּשׁ שָׁם קָטָן נָבוֹן, שְׁהוּא יוֹדֵעַ וְהוּא בֶּן שֶׁבַע; וְיֵשׁ אַחֵר שֶׁאַפִלּוּ הוּא בֶּן שְׁלוֹשׁ עֶשְׂרֵה, אֵינוּ יוֹדֵעַ טִיב מַשָּׂא וּמַתָּן.

קָטָן הַיּוֹדֵעַ בְּטִיב מַשָּׂא וּמַתָּן שְׁאֵין לוֹ אַפְטְרוּפוֹס, שֶׁנָּשָׂא וְנָתַן בְּמִטַּלְטְלִין, וְטָעָה--דִּינוֹ כְּדִין הַגָּדוֹל: פָּחוּת מִשְּׁתוּת, מְחִילָה; שְׁתוּת, תַּחְזֹר הַהוֹנָיָה; יָתֵר עַל שְׁתוּת, בָּטֵל הַמֶּקָּח כְּמוֹ שֶׁבֵּאַרְנוּ.

אֲנִי אוֹמֵר שְׁאֵין מֶקַּח הַקָּטָן וּמִמְכָּרוֹ קַיָּמִין בַּמִּטַּלְטְלִין, אֵלָא בְּשֶׁמָּשַׁךְ אוֹ הִמְשִׁיךְ.
אֲבָל אִם נָתַן מָעוֹת עַל הַמֶּקָּח, וְחָזַר בּוֹ--אֵינוּ מְקַבֵּל מִי שֶׁפָּרַע; וַאֲחֵרִים שֶׁחָזְרוּ בּוֹ, עוֹמְדִין בְּמִי שֶׁפָּרַע.

 וְכֵן אִם קָנָה מִיַּד הַקָּטָן, אוֹ הִשְׂכִּיר מְקוֹם הַמִּטַּלְטְלִין, וְחָזַר בּוֹ--לֹא קָנָה הַלּוֹקֵחַ: שְׁאֵין מוֹצִיאִין מִיַּד הַקָּטָן בַּדִּין, וְאֵין הַקִּנְיָן מִיַּד הַקָּטָן כְּלוּם--שֶׁהַקִּנְיָן בַּשְּׁטָר, וְאֵין הָעֵדִים חוֹתְמִין אֵלָא עַל שְׁטָר אָדָם גָּדוֹל.

 וְכֵן קָטָן שֶׁקָּנָה מִטַּלְטְלִין מֵאֲחֵרִים, וְקָנוּ מִיָּדָן, אוֹ שָׂכַר מֵהֶם הַמָּקוֹם--לֹא קָנָה עַד שֶׁיִּמְשֹׁךְ, לְפִי שְׁאֵינוּ זוֹכֶה בִּדְרָכִים שֶׁזּוֹכִין בָּהֶן הַגְּדוֹלִים.
רְאָיָה לַדָּבָר--שְׁאֵין חֲצֵרוֹ שֶׁלַּקָּטָן וְלֹא אַרְבַּע אַמּוֹת שֶׁלּוֹ קוֹנִין לוֹ, מִפְּנֵי שֶׁנִּתְרַבּוּ מִדִּין שְׁלִיחוּת וְלֹא מִדִּין יָדוֹ כְּמוֹ שֶׁיִּתְבָּאַר, וְלֹא יִהְיֶה הַקִּנְיָן אוֹ שְׂכִירוּת הַמָּקוֹם, גָּדוֹל מֵחֲצֵרוֹ.
אֲבָל הַקְּטַנָּה שֶׁנִּתְרַבָּת חֲצֵרָהּ מִיָּדָהּ, תִּקְנֶה הַמִּטַּלְטְלִין מֵאֲחֵרִים, אִם קָנוּ מִיָּדָן, אוֹ בִּשְׂכִירוּת מָקוֹם.

 יֵרָאֶה לִי שֶׁקָּטָן שֶׁקָּנָה קַרְקָע, וְנָתַן דָּמִים, וְהִחְזִיק--תַּעֲמֹד בְּיָדוֹ, אַף עַל פִּי שְׁאֵין מִמְכָּרוֹ בַּקַּרְקָע כְּלוּם: שֶׁהַקָּטָן כְּמִי שְׁאֵינוּ לְפָנֵינוּ הוּא; וְזָכִין לָאָדָם שֶׁלֹּא בְּפָנָיו, וְאֵין חָבִין לוֹ אֵלָא בְּפָנָיו.

 קָטָן שֶׁהִגְדִּיל, וְהֵבִיא הַזָּכָר שְׁתֵּי שְׂעָרוֹת אַחַר שְׁלוֹשׁ עֶשְׂרֵה שָׁנָה, וְהַבַּת אַחַר שְׁתֵּים עֶשְׂרֵה שָׁנָה--אַף עַל פִּי שְׁאֵינוּ יוֹדֵעַ בְּטִיב מַשָּׂא וּמַתָּן--מֶקָּחוֹ מֶקָּח, וּמִמְכָּרוֹ מִמְכָּר, וּמַתָּנָתוֹ מַתָּנָּה בְּמִטַּלְטְלִין; אֲבָל בְּקַרְקָע, אֵין מַעֲשָׂיו קַיָּמִין, עַד שֶׁיִּהְיֶה יוֹדֵעַ בְּטִיב מַשָּׂא וּמַתָּן, אַחַר שֶׁיַּגְדִּיל.

 בַּמֶּה דְּבָרִים אֲמוּרִים, בְּקַרְקָע שֶׁלּוֹ.
אֲבָל קַרְקָע שֶׁיָּרַשׁ מֵאֲבוֹתָיו, אוֹ מִשְּׁאָר מוֹרִישָׁיו--אֵין מִמְכָּרוֹ מִמְכָּר, עַד שֶׁיִּהְיֶה בֶּן עֶשְׂרִים שָׁנָה, אַף עַל פִּי שֶׁהֵבִיא שְׁתֵּי שְׂעָרוֹת, וְאַף עַל פִּי שֶׁיּוֹדֵעַ בְּטִיב מַשָּׂא וּמַתָּן: שֶׁמֶּא יִמְכֹּר בְּזוֹל, מִפְּנֵי שֶׁדַּעְתּוֹ נוֹטָה אַחַר הַמָּעוֹת; וַעֲדַיִן לֹא נִתְיַשְּׁבָה דַּעְתּוֹ בְּדַרְכֵּי הָעוֹלָם.

 מַתָּנָתוֹ כִּשְׁהוּא פָּחוּת מִבֶּן עֶשְׂרִים--בֵּין מַתְּנַת בָּרִיא בֵּין מַתְּנַת שְׁכִיב מְרַע, הֲרֵי זוֹ קַיֶּמֶת: שֶׁאִלּוּ לֹא הִגִּיעָה לוֹ הֲנָיָה גְּדוֹלָה, לֹא נָתַן; וְהוּא דָּבָר שְׁאֵינוּ מָצוּי תָּמִיד.
וְאָמְרוּ חֲכָמִים תִּתְקַיַּם מַתָּנָתוֹ, כְּדֵי שֶׁיִּהְיוּ דְּבָרָיו נִשְׁמָעִין.

 בַּמֶּה דְּבָרִים אֲמוּרִים שְׁהוּא מוֹכֵר בְּקַרְקַע אָבִיו כִּשְׁהוּא בֶּן עֶשְׂרִים, כְּשֶׁהֵבִיא שְׁתֵּי שְׂעָרוֹת, אוֹ כְּשֶׁנֻּלְּדוּ לוֹ סִימָנֵי סָרִיס.
אֲבָל אִם לֹא הֵבִיא, וְלֹא נַעֲשָׂה סָרִיס--עֲדַיִן קָטָן הוּא, וְאֵין מִמְכָּרוֹ בְּקַרְקַע מִמְכָּר וְאַפִלּוּ בִּנְכָסָיו, עַד שֶׁיַּגִּיעַ לְרֹב שְׁנוֹתָיו.

 מִי שֶׁמָּכַר בֵּין בִּנְכָסָיו בֵּין בְּנִכְסֵי אָבִיו, וּמֵת, וּבָאוּ קְרוֹבָיו וְעִרְעֲרוּ שֶׁהָיָה קָטָן בְּעֵת שֶׁמָּכַר, וּבִקְּשׁוּ לְבָדְקוֹ--אֵין שׁוֹמְעִין לָהֶם לְנַוְּלוֹ; וְעוֹד, שֶׁהַסִּימָנִים עֲשׂוּיִין לְהִשְׁתַּנּוֹת בַּמִּיתָה.
וַחֲזָקָה הִיא שְׁאֵין הָעֵדִים חוֹתְמִין עַל הַשְּׁטָר, אֵלָא אִם כֵּן יָדְעוּ בַּוַּדַּאי שֶׁהַמּוֹכֵר גָּדוֹל.

 פָּחוּת מִבֶּן עֶשְׂרִים שֶׁמָּכַר קַרְקַע אָבִיו--חוֹזֵר וּמוֹצִיא מִיַּד הַלּוֹקֵחַ, בֵּין קֹדֶם עֶשְׂרִים בֵּין לְאַחַר עֶשְׂרִים; וּמוֹצִיא מִן הַלּוֹקֵחַ כָּל הַפֵּרוֹת שֶׁאָכַל.
וְאִם הוֹצִיא הוֹצָאוֹת, אוֹ שֶׁנָּטַע וְזָרַע--שָׁמִין לוֹ, וּמַחְזִיר אֶת הַשְּׁאָר.

כְּדִין זֶה הוֹרוּ רִבּוֹתַי.
וַאֲנִי אוֹמֵר שֶׁאַפִלּוּ קָטָן שֶׁמָּכַר קַרְקָע מִנִּכְסֵי אָבִיו, וּכְשֶׁנַּעֲשָׂה בֶּן עֶשְׂרִים לֹא מִחָה--אֵינוּ יָכוֹל לַחְזֹר: שֶׁכֵּיוָן שֶׁלָּקַח הַמָּעוֹת, וְנִשְׁתַּמַּשׁ הַלּוֹקֵחַ בְּקַרְקָע זוֹ בְּפָנָיו כִּשְׁהוּא בֶּן עֶשְׂרִים וְלֹא מִחָה--נִתְקַיְּמָה בְּיַד הַלּוֹקֵחַ, שֶׁהֲרֵי רָצָה בְּמִמְכָּרוֹ.

 הַשִּׁכּוֹר--מֶקָּחוֹ מֶקָּח, וּמִמְכָּרוֹ מִמְכָּר, וּמַתְּנוֹתָיו קַיָּמִין.
וְאִם הִגִּיעַ לְשִׁכְרוּתוֹ שֶׁלְּלוֹט, וְהוּא הַשִּׁכּוֹר שֶׁעוֹשֶׂה וְאֵינוּ יוֹדֵעַ מַה יַעֲשֶׂה--אֵין מַעֲשָׂיו כְּלוּם, וַהֲרֵי הוּא כְּשׁוֹטֶה אוֹ כְּקָטָן פָּחוּת מִבֶּן שֵׁשׁ.

הִלְכּוֹת מְכִירָה פֵּרֶק ל 
הַמּוֹכֵר שֶׁמָּכַר קַרְקָע אוֹ מִטַּלְטְלִין, וְזִכָּה בָּהֶן לַלּוֹקֵחַ שֶׁלֹּא מִדַּעְתּוֹ--יַד הַלּוֹקֵחַ עַל הָעֶלְיוֹנָה: אִם רָצָה לִקַּח, אֵין הַמּוֹכֵר יָכוֹל לַחְזֹר בּוֹ; וְאִם לֹא רָצָה, תַּחְזֹר לִבְעָלֶיהָ.
לְפִיכָּךְ כּוֹתְבִין שְׁטָר לַמּוֹכֵר, אַף עַל פִּי שְׁאֵין הַלּוֹקֵחַ עִמּוֹ; וּלְעוֹלָם הַלּוֹקֵחַ נוֹתֵן שְׂכַר הַסּוֹפֵר, וְאַפִלּוּ מָכַר שָׂדֵהוּ מִפְּנֵי רָעָתָהּ.

וְכֵן הָעֶבֶד שֶׁמָּכַר אוֹ קָנָה אוֹ נָתַן מַתָּנָה, אוֹ נִתְּנָה לוֹ--יַד הָאָדוֹן עַל הָעֶלְיוֹנָה: אִם רָצָה לְקַיַּם מַעֲשָׂיו, הֲרֵי אֵלּוּ קַיָּמִין וְקָנוּ; וְאִם לֹא רָצָה, בָּטְלוּ כָּל מַעֲשָׂיו.
וּבִדְבָרִים בִּלְבָד הוּא שֶׁמְּקַיֵּם הָאָדוֹן אוֹ מְבַטֵּל, וְאֵינוּ צָרִיךְ לִקְנוֹת מִמֶּנּוּ כְּלוּם.

וְכֵן הָאִשָּׁה שֶׁמָּכְרָה אוֹ נָתְנָה מַתָּנָה, בֵּין בְּנִכְסֵי בַּעְלָהּ, בֵּין בְּנִכְסֵי צֹאן בַּרְזֶל שֶׁהִכְנִיסָה לוֹ, בֵּין בִּדְבָרִים שֶׁיֵּחַד לָהּ בִּכְתֻבָּתָהּ, בֵּין בְּנִכְסֵי מְלוֹג, בֵּין בְּקַרְקָעוֹת, בֵּין בְּמִטַּלְטְלִין, וְכֵן אִם לָקְחָה אוֹ נִתַּן לָהּ מַתָּנָה--יַד הַבַּעַל עַל הָעֶלְיוֹנָה: רָצָה, לְקַיַּם; רָצָה, לְבַטַּל הַכֹּל.

אֲבָל הַבַּעַל שֶׁמָּכַר אוֹ שֶׁנָּתַן--בֵּין קַרְקָע שֶׁהִכְנִיסָה לוֹ אִשְׁתּוֹ בִּכְתֻבָּתָהּ, אוֹ קַרְקָע שֶׁהִכְנִיס לָהּ שׁוּם מִשֶּׁלּוֹ, אוֹ קַרְקָע שֶׁיֵּחַד לָהּ בִּכְתֻבָּתָהּ--אַף עַל פִּי שֶׁקָּנוּ מִיַּד הָאִשָּׁה אַחַר כָּךְ שֶׁקִּיְּמָה מַעֲשָׂיו, הֲרֵי כָּל מַה שֶׁעָשָׂה בָּטֵל: מִפְּנֵי שְׁהִיא אוֹמֶרֶת, נַחַת רוּחַ עָשִׂיתִי לְבַעְלִי.

 מָכַר אוֹ נָתַן נִכְסֵי מְלוֹג, בֵּין מְקַרְקְעִין בֵּין מִטַּלְטְלִין--יַד הָאִשָּׁה עַל הָעֶלְיוֹנָה: רָצְתָה לְבַטַּל, מְבַטֶּלֶת; וְאִם קִיְּמָה מַעֲשָׂיו, קָנוּ הַלּוֹקְחִים.

 בַּעַל שֶׁמָּכַר מִטַּלְטְלִין שֶׁלְּנִכְסֵי צֹאן בַּרְזֶל, אוֹ מִטַּלְטְלִין שֶׁנָּתַן לָהּ מִשֶּׁלּוֹ--אַף עַל פִּי שְׁאֵינוּ רַשָּׁאי, אִם עָבַר וּמָכַר אוֹ נָתַן--קָנוּ הַלָּקוֹחוֹת, וְאֵין הָאִשָּׁה יְכוּלָה לְהוֹצִיא מִיָּדָם.
וְכֵן יֵשׁ לוֹ לַבַּעַל לִמְכֹּר כָּל נְכָסָיו, אַף עַל פִּי שְׁהֶן תַּחַת שִׁעְבּוּד הַכְּתֻבָּה; וְאִם תָּבוֹא לִטְרֹף, טוֹרֶפֶת, אֵלָא אִם כֵּן כָּתְבָה לַלּוֹקֵחַ תְּחִלָּה, וְקָנוּ מִיָּדָהּ.

 הָאִשָּׁה שֶׁמָּכְרָה אוֹ נָתְנָה נִכְסֵי צֹאן בַּרְזֶל לְבַעְלָהּ, לֹא קָנָה; וְיֵשׁ לָהּ לַחְזֹר וּלְהוֹצִיא מִיָּדוֹ, כְּמוֹ שֶׁבֵּאַרְנוּ בְּהִלְכּוֹת אִישׁוּת.

בֵּית דִּין שֶׁמָּכְרוּ אוֹ שֶׁלָּקְחוּ בְּנִכְסֵי יְתוֹמִים, בֵּין בְּקַרְקָע בֵּין בְּמִטַּלְטְלִין, וְכֵן הָאַפְטְרוּפִין, בֵּין שֶׁמִּנּוּ אוֹתָם בֵּית דִּין בֵּין שֶׁמִּנָּה אוֹתָן אֲבִי יְתוֹמִים--מֶקָּחָן מֶקָּח, וּמִמְכָּרָן מִמְכָּר.
אֲבָל מַתָּנָתָם אֵינָהּ כְּלוּם, שְׁאֵין אָדָם נוֹתֵן דָּבָר שְׁאֵינוּ שֶׁלּוֹ.

 הַמּוֹכֵר אוֹ הַנּוֹתֵן בַּשַּׁבָּת, וְאֵין צָרִיךְ לוֹמַר בְּיוֹם טוֹב--אַף עַל פִּי שֶׁמַּכִּין אוֹתוֹ, מַעֲשָׂיו קַיָּמִין.
וְכֵן כָּל מִי שֶׁקָּנוּ מִיָּדוֹ בַּשַּׁבָּת--הַקִּנְיָן קַיָּם, וְכוֹתְבִין לְאַחַר הַשַּׁבָּת וְנוֹתְנִין.

הִלְכּוֹת זְכִיָּה וּמַתָּנָה 
עִנְיַן אֵלּוּ הַהֲלָכוֹת לֵידַע דִּין זוֹכֶה מִן הַהֶפְקֵר הֵיאַךְ יִקְנֶה וּבְמַה יִקְנֶה, וְדִין נוֹתֵן מַתָּנָה וּמְקַבֵּל וְאֵיזוֹ מַתָּנָה חוֹזֶרֶת וְאֵיזוֹ אֵינָהּ חוֹזֶרֶת.
וּבֵאוּר כָּל הַדִּינִין אֵלּוּ בִּפְרָקִים אֵלּוּ.

הִלְכּוֹת זְכִיָּה וּמַתָּנָה פֵּרֶק א 
הַהֶפְקֵר--כָּל הַמַּחְזִיק בּוֹ, זָכָה.
וְכֵן הַמִּדְבָּרוֹת וְהַנְּהָרִים הַגְּדוֹלִים, כָּל שֶׁבָּהֶן הֶפְקֵר, וְכָל הַקּוֹדֵם בּוֹ זָכָה, כְּגוֹן הָעֲשָׂבִים וְהָעֵצִים וְהַפֵּרוֹת שֶׁלְּפֵרוֹת אִילָנוֹת שֶׁלְּיַעַר וְכַיּוֹצֶא בָּהֶן.

הַצָּד דָּגִים מִן הַיָּמִים וְהַנְּהָרוֹת, אוֹ שֶׁצָּד עוֹפוֹת אוֹ מִינֵי חַיָּה--הוֹאִיל וְאֵין לָהֶם בְּעָלִים, זָכָה: וּבִלְבָד, שֶׁלֹּא יָצוּד בִּשְׂדֵה חֲבֵרוֹ; וְאִם צָד שָׁם, קָנָה.
וְאִם הָיוּ הַדָּגִים בַּבֵּיבָר שֶׁלַּבְּעָלִים, וְכֵן חַיָּה וָעוֹף שֶׁבַּבֵּיבָרִים--אַף עַל פִּי שְׁהוּא בֵּיבָר גָּדוֹל וְהוּא מְחֻסָּר צִידָה, הֲרֵי הֶן שֶׁלְּבַעֲלֵי הַבֵּיבָרִים; וְהַצָּד מִשָּׁם, הֲרֵי זֶה גַּזְלָן.

אֲבָל הַלּוֹקֵחַ דָּגִים מִתּוֹךְ מְצוּדָתוֹ שֶׁלַּחֲבֵרוֹ כִּשְׁהִיא בְּתוֹךְ הַיָּם, אוֹ שֶׁלָּקַח חַיָּה מִמְּצוּדָתוֹ כִּשְׁהִיא פְּרוּסָה בַּמִּדְבָּר--הֲרֵי זֶה אָסוּר מִדִּבְרֵי סוֹפְרִים; וְאִם הָיְתָה הַמְּצוּדָה כְּלִי, וְלָקַח מִתּוֹךְ הַמְּצוּדָה--הֲרֵי זֶה גַּזְלָן.

הַפּוֹרֵס מְצוּדָה בִּשְׂדֵה חֲבֵרוֹ, וְצָד בָּהּ חַיָּה אוֹ עוֹף--אַף עַל פִּי שְׁאֵין לוֹ רְשׁוּת לַעֲשׂוֹת דָּבָר זֶה, קָנָה.
וְאִם הָיָה בַּעַל הַשָּׂדֶה עוֹמֵד בְּצַד שָׂדֵהוּ, וְאָמַר זָכָת לִי שָׂדִי--קָנָה בַּעַל הַשָּׂדֶה, וְאֵין לְבַעַל הַמְּצוּדָה כְּלוּם.

דָּגִים שֶׁקָּפְצוּ לְתוֹךְ הַסְּפִינָה, קָנָה בַּעַל הַסְּפִינָה: שֶׁזּוֹ כְּחָצֵר הַמִּשְׁתַּמֶּרֶת הִיא, וְאֵינָהּ חָצֵר הַמְּהַלֶּכֶת, שֶׁהַמַּיִם הֶן שֶׁמּוֹלִיכִין אוֹתָהּ, וְאֵינָהּ הוֹלֶכֶת מֵחֲמַת עַצְמָהּ.

גֵּר שֶׁמֵּת, וְלֹא הוֹלִיד בָּנִים בְּיִשְׂרָאֵל אַחַר שֶׁנִּתְגַּיַּר--אֵין לוֹ יוֹרְשִׁין; אֵלָא כָּל הַקּוֹדֵם וְהִחְזִיק בִּנְכָסָיו, זָכָה בָּהֶן, וְאֵין בַּעַל הַמְּצָר יָכוֹל לְסַלְּקוֹ בְּדָמִים, שֶׁזּוֹ כְּמַתָּנָה הִיא.

שְׁתֵּי שָׂדוֹת בְּנִכְסֵי הַגֵּר, וּמְצָר אֶחָד בֵּינֵיהֶן, הִחְזִיק בְּאַחַת מֵהֶן לִקְנוֹתָהּ--קְנָיָהּ.
הִחְזִיק בָּהּ לִקְנוֹת אוֹתָהּ וְאֶת חֲבִרְתָּהּ--זוֹ שֶׁהִחְזִיק בָּהּ, קָנָה אוֹתָהּ; אֲבָל חֲבִרְתָּהּ, לֹא קָנָה.
הִחְזִיק בָּהּ כְּדֵי לִקְנוֹת אֶת חֲבִרְתָּהּ, לֹא קָנָה אַחַת מֵהֶן: חֲבִרְתָּהּ, מִפְּנֵי שֶׁלֹּא הִחְזִיק בָּהּ; וְזוֹ, מִפְּנֵי שֶׁלֹּא הִחְזִיק בָּהּ כְּדֵי לִקְנוֹתָהּ.

הִחְזִיק בָּהּ לִקְנוֹתָהּ וְלִקְנוֹת אֶת חֲבִרְתָּהּ וְאֶת הַמְּצָר שֶׁבֵּינֵיהֶן, אוֹ שֶׁהִחְזִיק בַּמְּצָר לִקְנוֹת אֶת שְׁתֵּיהֶן--הֲרֵי זֶה סָפֵק; וְאִם בָּא אַחֵר וְהִחְזִיק בָּהּ לִקְנוֹתָהּ, זָכָה הָאַחֲרוֹן.

 וְכֵן שְׁנֵי בָּתִּים זֶה לִפְנִים מִזֶּה, שֶׁהִחְזִיק בְּאֶחָד מֵהֶן לִקְנוֹתוֹ וְלִקְנוֹת אֶת הַשֵּׁנִי--לֹא קָנָה אֵלָא זֶה שֶׁהִחְזִיק בּוֹ בִּלְבָד.
הִחְזִיק בְּאֶחָד מֵהֶן כְּדֵי לִקְנוֹת אֶת הַשֵּׁנִי, אַף זֶה שֶׁהִחְזִיק בּוֹ לֹא קָנָה.

 הַמַּחְזִיק בַּשְּׁטָר מִנִּכְסֵי הַגֵּר כְּדֵי לִקְנוֹת הַקַּרְקָע הַכְּתוּבָה בְּאוֹתוֹ הַשְּׁטָר--לֹא קָנָה אֵלָא הַשְּׁטָר בִּלְבָד, לָצוּר אוֹתוֹ עַל פִּי צְלוֹחִיתוֹ וְכַיּוֹצֶא בְּזֶה.

 שָׂדֶה הַמְּסֻיֶּמֶת בִּמְצָרֶיהָ--כֵּיוָן שֶׁהִכִּישׁ בָּהּ מַכּוֹשׁ אֶחָד, קָנָה אֶת כֻּלָּהּ.
וְאִם אֵינָהּ מְסֻיֶּמֶת בִּמְצָרֶיהָ--קוֹנֶה מִמֶּנָּה בְּאוֹתוֹ מַכּוֹשׁ, כְּדֵי שֶׁיֵּלֵךְ הַצֶּמֶד בְּשָׁעַת חֲרִישָׁה וְיַחְזֹר.
וְהַמְּצָר וְהַחֲצָב שֶׁמְּתַחֲמִין בּוֹ הַתְּחוּמִין, מַפְסִיקִין בְּנִכְסֵי הַגֵּר; וְכָל הַמַּחְזִיק בַּשָּׂדֶה, לֹא קָנָה אֵלָא עַד הַמְּצָר אוֹ עַד הַחֲצָב.

 כָּל הַמַּפְסִיק לַפֵּאָה, מַפְסִיק בְּנִכְסֵי הַגֵּר.
כֵּיצַד: כְּגוֹן שֶׁהָיָה שָׁם נַחַל אוֹ אַמַּת הַמַּיִם וְכַיּוֹצֶא בָּהֶן, לֹא קָנָה אֵלָא עַד הַנַּחַל אוֹ עַד הָאַמָּה.
וְכָל הַמַּפְסִיק רְשִׁיּוֹת שַׁבָּת, מַפְסִיק בְּנִכְסֵי הַגֵּר, כְּגוֹן שֶׁהָיָה בֵּין שְׁתֵּי הַשָּׂדוֹת רְשׁוּת הַיָּחִיד אוֹ כַּרְמְלִית; אַפִלּוּ הָיָה בֵּינֵיהֶם רְשׁוּת שֶׁחוֹלֶקֶת לְגִטִּין.

 כָּל דָּבָר הַמַּפְסִיק לַטֻּמְאָה, מַפְסִיק בְּנִכְסֵי הַגֵּר.
כֵּיצַד: כְּגוֹן שֶׁנִּכְנַס אָדָם לְבִקְעָה זוֹ, וְטֻמְאָה בְּבִקְעָה אַחֶרֶת בְּצִדָּהּ, וְאֵינוּ יוֹדֵעַ אִם הִגִּיעַ לִמְקוֹם הַטֻּמְאָה אִם לָאו--כָּל מָקוֹם שֶׁמַּחְזִיקִין אוֹתוֹ לַטֻּמְאָה, הֲרֵי הוּא כְּמָקוֹם אֶחָד מֻחְלָק בִּפְנֵי עַצְמוֹ.

 בִּקְעָה גְּדוֹלָה שֶׁיֵּשׁ בָּהּ שָׂדוֹת הַרְבֵּה, וְכֻלָּן שֶׁלְּגֵר אֶחָד, וְלֹא הָיָה בֵּינֵיהֶן לֹא מְצָר וְלֹא חֲצָב וְלֹא דָּבָר מִדְּבָרִים הַמַּפְסִיקִין, וּבָא אֶחָד וְהִחְזִיק בְּמִקְצַת הַבִּקְעָה לִקְנוֹת אֶת כֻּלָּהּ--כָּל הַנִּקְרָא עַל שׁוֹם אוֹתוֹ הַגֵּר, קוֹנֶה אוֹתוֹ.

 גּוֹי שֶׁמָּכַר מִטַּלְטְלִין לְיִשְׂרָאֵל, אוֹ קָנָה מִטַּלְטְלִין מִיִּשְׂרָאֵל--קוֹנֶה בִּמְשִׁיכָה, וּמַקְנֶה בִּמְשִׁיכָה אוֹ בְּדָמִים.
אֲבָל הַקַּרְקָע--אֵינוּ קוֹנֶה אוֹתָהּ מִיִּשְׂרָאֵל אֵלָא בַּשְּׁטָר, וְאֵינוּ מַקְנֶה אוֹתָהּ לְיִשְׂרָאֵל אֵלָא בַּשְּׁטָר: שְׁאֵין דַּעְתּוֹ סוֹמֶכֶת אֵלָא עַל הַשְּׁטָר.

לְפִיכָּךְ יִשְׂרָאֵל שֶׁלָּקַח שָׂדֶה מִן הַגּוֹי, וְנָתַן הַדָּמִים, וְקֹדֶם שֶׁיַּחְזִיק בָּהּ בָּא יִשְׂרָאֵל אַחֵר וְהִחְזִיק בָּהּ כְּדֶרֶךְ שֶׁמַּחְזִיקִין בְּנִכְסֵי הַגֵּר--זָכָה הָאַחֲרוֹן, וְנוֹתֵן לָרִאשׁוֹן אֶת הַדָּמִים: מִפְּנֵי שֶׁהַגּוֹי מֵעֵת שֶׁלָּקַח הַדָּמִים, סִלַּק רְשׁוּתוֹ, וְיִשְׂרָאֵל לֹא קָנָה, עַד שֶׁיַּגִּיעַ הַשְּׁטָר לְיָדוֹ; וְנִמְצְאוּ נְכָסִים אֵלּוּ כְּנִכְסֵי מִדְבָּר--כָּל הַמַּחְזִיק בָּהֶן, זָכָה.

 בַּמֶּה דְּבָרִים אֲמוּרִים, בִּמְקוֹם שְׁאֵין בּוֹ מִשְׁפָּט יָדוּעַ לַמֶּלֶךְ; אֲבָל אִם דִּין אוֹתוֹ הַמֶּלֶךְ וּמִשְׁפָּטוֹ שֶׁלֹּא יִזְכֶּה בַּקַּרְקָע אֵלָא לְמִי שֶׁכּוֹתֵב שְׁטָר, אוֹ הַנּוֹתֵן דָּמִים, וְכַיּוֹצֶא בִּדְבָרִים אֵלּוּ--עוֹשִׂין כְּפִי מִשְׁפַּט הַמֶּלֶךְ: שֶׁכָּל דִּינֵי הַמֶּלֶךְ בְּמָמוֹן, עַל פִּיהֶן דָּנִין.

הִלְכּוֹת זְכִיָּה וּמַתָּנָה פֵּרֶק ב 
נִכְסֵי גֵּר שְׁאֵין לוֹ יוֹרְשִׁים, וְנִכְסֵי הַהֶפְקֵר, וְשָׂדֶה שֶׁמְּכָרָהּ הַגּוֹי לְיִשְׂרָאֵל וַעֲדַיִן לֹא הִחְזִיק בָּהּ--כֻּלָּם דִּינָם שׁוֹוֶה: כָּל הַמַּחְזִיק בָּהֶם בְּדֶרֶךְ מִדַּרְכֵּי הַחֲזָקָה שֶׁבֵּאַרְנוּ בְּהִלְכּוֹת מְכִירָה--קָנָה, חוּץ מֵאֲכִילַת הַפֵּרוֹת.

כֵּיצַד: הַלּוֹקֵחַ קַרְקָע מֵחֲבֵרוֹ, וְהִחְזִיק בָּהּ בַּאֲכִילַת פֵּרוֹתֶיהָ--קָנָה כְּמוֹ שֶׁבֵּאַרְנוּ; אֲבָל בְּנִכְסֵי הַהֶפְקֵר, אוֹ נִכְסֵי הַגֵּר--אַפִלּוּ אָכַל פֵּרוֹת הָאִילָן כַּמָּה שָׁנִים, לֹא קָנָה לֹא גּוּף הָאִילָן וְלֹא גּוּף הַקַּרְקָע, עַד שֶׁיַּעֲשֶׂה מַעֲשֶׂה בְּגוּף הָאָרֶץ, אוֹ יַעֲבֹד עֲבוֹדָה בָּאִילָן.

וּמַעֲשֶׂה בְּאִשָּׁה אַחַת שֶׁאָכְלָה פֵּרוֹת דֶּקֶל שְׁלוֹשׁ עֶשְׂרֵה שָׁנָה, וּבָא אַחֵר וְהִחְזִיק בָּאִילָן בָּעֲבוֹדָה שֶׁעָבַד בְּגוּף הָאִילָן; וּבָא מַעֲשֶׂה לִפְנֵי חֲכָמִים, וְאָמְרוּ זֶה הָאַחֲרוֹן קָנָה.

 יֵשׁ דְּבָרִים רַבִּים שְׁאִם הִחְזִיק בָּהֶן הַלּוֹקֵחַ, לֹא קָנָה עֲדַיִן; וְאִם הִחְזִיק בְּאֶחָד מֵהֶן בְּנִכְסֵי הַגֵּר, אוֹ נִכְסֵי הֶפְקֵר, וְכַיּוֹצֶא בָּהֶן--קָנָה.
כֵּיצַד: הַמּוֹצֶא פַּלְטוֹרִין גְּדוֹלִים בְּנוּיִין בְּנִכְסֵי הַגֵּר, וְסִיַּד בָּהֶן סִיּוּד אֶחָד, אוֹ כִּיַּר בָּהֶן כִּיּוּר אֶחָד, כְּמוֹ אַמָּה אוֹ יָתֵר מִכְּנֶגֶד הַפֶּתַח--קָנָה.
הַצָּר צוּרָה בְּנִכְסֵי הַגֵּר, קָנָה.
הַמַּצִּיעַ מַצָּעוֹת בְּנִכְסֵי הַגֵּר, קָנָה.
הַנָּר אֶת הַשָּׂדֶה בְּנִכְסֵי הַגֵּר, קָנָה.

הַמְּפַצֵּל זְמוֹרוֹת הַגֶּפֶן אוֹ שָׂרִיגֵי הָאִילָנוֹת וְכַפּוֹת הַתְּמָרִים בְּנִכְסֵי הַגֵּר--אִם דַּעְתּוֹ לַעֲבוֹדַת הָאִילָן, קָנָה; וְאִם דַּעְתּוֹ לְהַאֲכִיל הָעֵצִים לַבְּהֵמָה, לֹא קָנָה.
כֵּיצַד: הָיָה כּוֹרֵת מִכָּאן וּמִכָּאן, הֲרֵי חֶזְקָתוֹ שֶׁנִּתְכַּוַּן לַעֲבוֹדַת הָאִילָן; הָיָה כּוֹרֵת מֵרוּחַ אַחַת, אֵינוּ מִתְכַּוֵּן אֵלָא לָעֵצִים.

וְכֵן הַמְּלַקֵּט עֵצִים וַעֲשָׂבִים מִן הַשָּׂדֶה--אִם דַּעְתּוֹ לְתַקַּן הָאָרֶץ, קָנָה; וְאִם לָעֵצִים, לֹא קָנָה.
כֵּיצַד: לָקַט הַגַּס וְהַדַּק, הֲרֵי זֶה בְּחֶזְקַת שֶׁנִּתְכַּוַּן לְתַקַּן אֶת הָאָרֶץ; לָקַט הַגַּס הַגַּס, הֲרֵי זֶה בְּחֶזְקַת שֶׁנִּתְכַּוַּן לָעֵצִים.
וְכֵן הַמַּשְׁוֶה פְּנֵי הָאָרֶץ--אִם דַּעְתּוֹ לְתַקַּן הָאָרֶץ, קָנָה; וְאִם דַּעְתּוֹ לְהַשְׁווֹת מְקוֹם שֶׁיַּעְמִיד בּוֹ גֹּרֶן, לֹא קָנָה.
כֵּיצַד: הָיָה לוֹקֵחַ עֲפַר הַמָּקוֹם הַגָּבוֹהַּ וְנוֹתְנוֹ לַמָּקוֹם הַנָּמוּךְ, הֲרֵי זֶה מְתַקֵּן הָאָרֶץ.
רְאִינוּהוּ שְׁאֵינוּ מַקְפִּיד עַל זֶה, אֵלָא מַשְׁלִיךְ הֶעָפָר וְהַצְּרוֹרוֹת בְּכָל מָקוֹם בְּלֹא הַקְפָּדָה--הֲרֵי זֶה בְּחֶזְקַת שְׁאֵינוּ מִתְכַּוֵּן אֵלָא לְהַשְׁווֹת מָקוֹם לְדַיִשׁ.

וְכֵן הַפּוֹתֵחַ מַיִם לְתוֹךְ הָאָרֶץ--אִם לְתַקַּן הָאָרֶץ, קָנָה; וְאִם לָצוּד הַדָּגִים, לֹא קָנָה.
כֵּיצַד: עָשָׂה מְקוֹם שֶׁיִּכָּנְסוּ בּוֹ הַמַּיִם בִּלְבָד, הֲרֵי זֶה מִתְכַּוֵּן לְתַקַּן הָאָרֶץ; עָשָׂה שְׁנֵי פְּתָחִים אֶחָד לְהַכְנִיס וְאֶחָד לְהוֹצִיא, הֲרֵי זֶה מִתְכַּוֵּן לָצוּד דָּגִים.

 הַבּוֹנֶה פַּלְטוֹרִין גְּדוֹלִים בְּנִכְסֵי הַגֵּר, וּבָא אַחֵר וְהִעְמִיד לָהֶם דְּלָתוֹת--קָנָה הָאַחֲרוֹן: שֶׁהָרִאשׁוֹן לֹא עָשָׂה בְּגוּף הָאָרֶץ כְּלוּם, וַהֲרֵי הוּא כְּמִי שֶׁעָשָׂה גַּל שֶׁלַּאֲבָנִים עַל גַּב הָאָרֶץ שְׁאֵינוּ קוֹנֶה, שֶׁהֲרֵי לֹא הוֹעִיל בְּגָדֵר זֶה, מִפְּנֵי שְׁהוּא רָחֵב בְּיוֹתֵר וּמְפֻלָּשׁ; וְאֵין צוּרַת אוֹתוֹ הַבִּנְיָן מוֹעֶלֶת, עַד שֶׁיַּעְמִיד דְּלָתוֹת.

 הַמֵּפִיץ זֶרַע לְתוֹךְ הַתְּלָמִים, לֹא קָנָה: שֶׁבְּעֵת שֶׁהִשְׁלִיךְ הַזֶּרַע, לֹא הִשְׁבִּיחַ כְּלוּם; וּבְעֵת שֶׁיִּצְמַח וְהִשְׁבִּיחַ, שְׁבָח הַבָּא מֵאֵלָיו הוּא וְאֵינוּ קוֹנֶה.

 הָיְתָה מְחִצָּה בְּנִכְסֵי הַגֵּר, וּבָא זֶה וְעָשָׂה מְחִצָּה אַחֶרֶת עַל גַּבָּהּ--לֹא קָנָה: וְאַפִלּוּ נִבְלְעָה מְחִצָּה הַתַּחְתּוֹנָה, וַהֲרֵי הָעֶלְיוֹנָה קַיֶּמֶת, שֶׁבְּעֵת שֶׁבָּנָה לֹא הוֹעִיל, וּבְעֵת שֶׁהוֹעִיל מֵאֵלָיו בָּא הַמַּעֲשֶׂה.

 הַמַּחְזִיק בְּנִכְסֵי הַגֵּר וּבַהֶפְקֵר, וְהוּא אֵין דַּעְתּוֹ לִקְנוֹת--אַף עַל פִּי שֶׁבָּנָה וְגָדַר, לֹא קָנָה.
הָעוֹדֵר בְּנִכְסֵי הַגֵּר, וּכְסָבוּר שְׁהֶן שֶׁלּוֹ--לֹא קָנָה; עָדַר בְּנִכְסֵי גֵּר זֶה, וּכְסָבוּר שְׁהֶן שֶׁלְּגֵר אַחֵר--הוֹאִיל וְנִתְכַּוַּן בְּמַעֲשָׂיו אֵלּוּ לִקְנוֹת מִן הַהֶפְקֵר, הֲרֵי זֶה קָנָה.

 הָיָה מַשְׁכּוֹן יִשְׂרָאֵל בְּיַד הַגֵּר, וּכְשֶׁמֵּת הַגֵּר בָּא יִשְׂרָאֵל אַחֵר וְהִחְזִיק בַּמַּשְׁכּוֹן--מוֹצִיאִין אוֹתוֹ מִיָּדוֹ: שֶׁכֵּיוָן שֶׁמֵּת הַגֵּר, בָּטַל שִׁעְבּוּדוֹ.

 הָיָה מַשְׁכּוֹן הַגֵּר בְּיַד יִשְׂרָאֵל, וּבָא יִשְׂרָאֵל אַחֵר וְהִחְזִיק בּוֹ--לוֹקֵחַ מִמֶּנּוּ הָרִאשׁוֹן כְּנֶגֶד מָעוֹתָיו, וְהָאַחֲרוֹן קוֹנֶה אֶת הַשְּׁאָר.
בַּמֶּה דְּבָרִים אֲמוּרִים, בְּשֶׁלֹּא הָיָה הַמַּשְׁכּוֹן בַּחֲצַר הָרִאשׁוֹן; אֲבָל אִם הָיָה בַּחֲצֵרוֹ--חֲצֵרוֹ קוֹנָה לוֹ שֶׁלֹּא מִדַּעְתּוֹ כְּמוֹ שֶׁבֵּאַרְנוּ בְּעִנְיַן מְצִיאָה, וְאֵין לְזֶה הָאַחֲרוֹן כְּלוּם.

 גֵּר שֶׁמֵּת וּבִזְבְּזוּ יִשְׂרָאֵל אֶת נְכָסָיו, וְהָיוּ בָּהֶן עֲבָדִים גְּדוֹלִים--קָנוּ עַצְמָן בְּנֵי חוֹרִין.
אֲבָל הָעֲבָדִים הַקְּטַנִּים--הֲרֵי הֶן כִּבְהֵמָה, וְכָל הַמַּחְזִיק בָּהֶן זָכָה; וּכְבָר בֵּאַרְנוּ דַּרְכֵּי הַחֲזָקָה שֶׁיִּקְנוּ בָּהּ הָעֲבָדִים.

 גֵּר שֶׁמֵּת וּבִזְבְּזוּ יִשְׂרָאֵל אֶת נְכָסָיו, וְשָׁמְעוּ שֶׁעֲדַיִן לֹא מֵת, אוֹ שֶׁיֵּשׁ לוֹ בֵּן, אוֹ שֶׁאִשְׁתּוֹ מְעֻבֶּרֶת--כֻּלָּן חַיָּבִין לְהַחְזִיר.
הִחְזִירוּ כֻּלָּן, וְאַחַר כָּךְ שָׁמְעוּ שֶׁשְּׁמוּעָה הָרִאשׁוֹנָה אֱמֶת הָיְתָה, וּבָרִאשׁוֹנָה מֵת, אוֹ מֵת בְּנוֹ מִקֹּדֶם, אוֹ הִפִּילָה אִשְׁתּוֹ--כָּל הַמַּחְזִיק בַּשְּׁנִיָּה, קָנָה; וּבָרִאשׁוֹנָה, לֹא קָנָה.

הִלְכּוֹת זְכִיָּה וּמַתָּנָה פֵּרֶק ג 
הַנּוֹתֵן מַתָּנָה לַחֲבֵרוֹ--אֵין הַמְּקַבֵּל זוֹכֶה בָּהּ, אֵלָא בְּאֶחָד מִן הַדְּרָכִים שֶׁהַקּוֹנֶה זוֹכֶה בָּהֶן בְּמֶקָּחוֹ: אִם מִטַּלְטְלִין רוֹצֶה לִתֵּן לוֹ--עַד שֶׁיַּגְבִּיהַּ, אוֹ יִמְשֹׁךְ דָּבָר שְׁאֵין דַּרְכּוֹ לְהַגְבִּיהַּ, אוֹ יִקְנֶה בְּאֶחָד מִשְּׁאָר הַדְּבָרִים שֶׁהַמִּטַּלְטְלִין נִקְנִין בָּהֶן.

וְאִם קַרְקָע אוֹ עֲבָדִים נָתַן לוֹ--עַד שֶׁיַּחְזִיק כְּדֶרֶךְ שֶׁמַּחְזִיק הַלּוֹקֵחַ, אוֹ עַד שֶׁיַּגִּיעַ שְׁטָר מַתָּנָה לְיָדוֹ.
אֲבָל בִּדְבָרִים--לֹא זָכָה הַמְּקַבֵּל, אֵלָא כָּל אֶחָד מֵהֶן עֲדַיִן יָכוֹל לַחְזֹר בּוֹ.

 מָחַל לַחֲבֵרוֹ חוֹב שֶׁהָיָה לוֹ עָלָיו, אוֹ נָתַן לוֹ הַפִּקָּדוֹן שֶׁהָיָה מֻפְקָד אֶצְלוֹ--הֲרֵי זוֹ מַתָּנָה הַנִּקְנֵית בִּדְבָרִים בִּלְבָד, וְאֵינוּ צָרִיךְ דָּבָר אַחֵר כְּמוֹ שֶׁבֵּאַרְנוּ.

 וְכֵן הָאוֹמֵר לַחֲבֵרוֹ מָנֶה שֶׁיֵּשׁ לִי בְּיָדָךְ, תְּנֵהוּ לְזֶה--קָנָה, וְאֵין אֶחָד מֵהֶן יָכוֹל לַחְזֹר בּוֹ: בֵּין שֶׁנָּתַן הַמָּנֶה לְזֶה בְּחוֹב שֶׁהָיָה לוֹ אֶצְלוֹ, בֵּין שֶׁנְּתָנוֹ לוֹ מַתָּנָה, בֵּין שֶׁהָיָה הַמָּנֶה חוֹב אֶצְלוֹ, בֵּין שֶׁהָיָה פִּקָּדוֹן בְּיָדוֹ, כְּמוֹ שֶׁבֵּאַרְנוּ.

 כְּדֶרֶךְ שְׁאֵין צְרִיכִים עֵדִים לְעִנְיַן מֶקָּח וּמִמְכָּר אֵלָא לְגַלּוֹת הַדָּבָר בִּלְבָד, אִם הָיְתָה שָׁם טְעָנָה וּכְפִירָה--כָּךְ בְּמַתָּנוֹת וּבִמְחִילוֹת, אֵין צְרִיכִין עֵדִים אֵלָא מִפְּנֵי הַמְּשַׁקְּרִים.

 כְּשֵׁם שֶׁהַמּוֹכֵר צָרִיךְ לְסַיַּם הַמִּמְכָּר כְּמוֹ שֶׁבֵּאַרְנוּ, כָּךְ הַנּוֹתֵן.
כֵּיצַד: הַכּוֹתֵב לַחֲבֵרוֹ קַרְקָע מִנְּכָסַי נְתוּנָה לָךְ, אוֹ שֶׁכָּתַב לוֹ כָּל נְכָסַי קְנוּיִין לָךְ חוּץ מִמִּקְצָתָן--הוֹאִיל וְלֹא סִיַּם הַדָּבָר שֶׁנָּתַן לוֹ, וְאֵינוּ יָדוּעַ--לֹא קָנָה כְּלוּם; וְאֵינוּ יָכוֹל לוֹמַר לוֹ תֶּן לִי פָּחוּת שֶׁבִּנְכָסֶיךָ, עַד שֶׁיְּסַיַּם לוֹ הַמָּקוֹם שֶׁנָּתַן לוֹ.
אֲבָל אִם אָמַר לוֹ חֵלֶק כָּךְ וְכָּךְ בְּשָׂדָה פְּלוֹנִית--הוֹאִיל וְסִיַּם הַשָּׂדֶה, אַף עַל פִּי שֶׁלֹּא סִיַּם הַחֵלֶק, נוֹטֵל אוֹתוֹ חֵלֶק, מִן הַפָּחוּת שֶׁבְּאוֹתָהּ הַשָּׂדֶה.

 כָּל הַנּוֹתֵן מַתָּנָה עַל תְּנָאי, בֵּין שֶׁהִתְנָה הַנּוֹתֵן בֵּין שֶׁהִתְנָה הַמְּקַבֵּל, וְהִחְזִיק הַמְּקַבֵּל וְזָכָה בָּהּ--אִם נִתְקַיַּם הַתְּנָאי, נִתְקַיְּמָה הַמַּתָּנָה; וְאִם לֹא נִתְקַיַּם הַתְּנָאי, בָּטְלָה הַמַּתָּנָה וְיַחְזִיר פֵּרוֹת שֶׁאָכַל: וְהוּא, שֶׁיִּהְיֶה הַתְּנָאי כָּרָאוּי.

 כְּבָר בֵּאַרְנוּ שֶׁכָּל הַתְּנָאִין שֶׁיֵּשׁ בַּמַּתָּנוֹת אוֹ בַּמֶּקָּח וּמִמְכָּר: צָרִיךְ שֶׁיִּהְיֶה תְּנָאי כָּפוּל, וְהִין קוֹדֵם לַלָּאו, וּתְנָאי קוֹדֵם לַמַּעֲשֶׂה, וְיִהְיֶה תְּנָאי שֶׁאִפְשָׁר לְקַיְּמוֹ; וְאִם חָסֵר אֶחָד מִכָּל אֵלּוּ--הַתְּנָאי בָּטֵל, וּכְאִלּוּ אֵין שָׁם תְּנָאי.
וְכָל הָאוֹמֵר עַל מְנָת--הֲרֵי זֶה כְּאוֹמֵר מֵעַכְשָׁו, וְאֵינוּ צָרִיךְ לִכְפֹּל הַתְּנָאי.

כְּזֶה הוֹרוּ מִקְצַת הַגְּאוֹנִים, וּלְזֶה דַּעְתִּי נוֹטָה.
וְרִבּוֹתַי הוֹרוּ שְׁאֵין צָרִיךְ לִכְפֹּל אֶת הַתְּנָאי וּלְהַקְדִּים הִין לַלָּאו, אֵלָא בִּקִדּוּשִׁין וְגִטִּין בִּלְבָד; וְאֵין לְדָבָר זֶה רְאָיָה.

 הַנּוֹתֵן מַתָּנָה עַל מְנָת לְהַחְזִיר, הֲרֵי זוֹ מַתָּנָה: בֵּין שֶׁהִתְנָה לְהַחְזִירָהּ מִיָּד, בֵּין שֶׁהִתְנָה לְהַחְזִירָהּ בִּזְמָן קָצוּב, אוֹ כָּל יְמֵי חַיָּיו שֶׁלְּאֶחָד מֵהֶם, אוֹ כָּל יְמֵי חַיָּיו שֶׁלִּפְלוֹנִי--הֲרֵי זוֹ מַתָּנָה, בֵּין בַּמִּטַּלְטְלִין בֵּין בַּקַּרְקָע; וְאוֹכֵל פֵּרוֹת כָּל זְמָן הַמַּתָּנָה.

 הָאוֹמֵר לַחֲבֵרוֹ שׁוֹר זֶה נָתוּן לָךְ בְּמַתָּנָה עַל מְנָת שֶׁתַּחְזִירֵהוּ, הִקְדִּישׁוֹ וְהִחְזִירוֹ--הֲרֵי זֶה מֻקְדָּשׁ וּמֻחְזָר.
אָמַר לוֹ עַל מְנָת שֶׁתַּחְזִירֵהוּ לִי--אֵינוּ קָדוֹשׁ, שֶׁלֹּא הִתְנָה עָלָיו אֵלָא שֶׁיַּחְזִיר לוֹ דָּבָר הָרָאוּי לוֹ.
וְכֵן כָּל כַּיּוֹצֶא בְּזֶה.

 אָסוּר לְיִשְׂרָאֵל לִתֵּן מַתְּנַת חִנָּם לַגּוֹי, אֲבָל נוֹתֵן הוּא לְגֵר תּוֹשָׁב: שֶׁנֶּאֱמָר "לַגֵּר אֲשֶׁר-בִּשְׁעָרֶיךָ תִּתְּנֶנָּה וַאֲכָלָהּ, אוֹ מָכֹר לְנָכְרִי" --בִּמְכִירָה, וְלֹא בִּנְתִינָה.
אֲבָל לְגֵר תּוֹשָׁב--בֵּין בִּמְכִירָה בֵּין בִּנְתִינָה, מִפְּנֵי שֶׁאַתָּה מְצֻוֶּה לְהַחֲיוֹתוֹ: שֶׁנֶּאֱמָר "גֵּר וְתוֹשָׁב וָחַי עִמָּךְ" , כְּלוֹמַר לֹא יִהְיֶה זֶה הֶעָנִי פָּחוּת מִגֵּר תּוֹשָׁב שְׁהוּא חַי עִמָּךְ.

 הַנּוֹתֵן מַתָּנָה לְעֶבֶד, אוֹ לְאִשָּׁה--קָנָה הַבַּעַל וְהָאָדוֹן: אֵלָא שֶׁהָאָדוֹן קוֹנֶה הַגּוּף, וְהַבַּעַל קוֹנֶה אוֹתָהּ לַפֵּרוֹת.
נָתַן מַתָּנָה לְאִשָּׁה עַל מְנָת שְׁאֵין לְבַעְלָהּ בָּהּ רְשׁוּת, וְלָעֶבֶד עַל מְנָת שְׁאֵין לְרִבּוֹ בָּהּ רְשׁוּת--קָנָה הָאָדוֹן, וְקָנָה הַבַּעַל.

אֲבָל הַנּוֹתֵן מַתָּנָה לְאִשָּׁה אוֹ לְעֶבֶד, וְהִתְנָה הַנּוֹתֵן בְּגוּפָהּ שֶׁלְּמַתָּנָה שֶׁתִּהְיֶה לְכָּךְ וּלְכָּךְ--לֹא קָנָה הָאָדוֹן וְלֹא קָנָה הַבַּעַל.

 כֵּיצַד: הַנּוֹתֵן מַתָּנָה לְאִשָּׁה וְאָמַר לָהּ הֲרֵי הַמָּעוֹת הָאֵלּוּ נְתוּנִים לָךְ בְּמַתָּנָה עַל מְנָת שֶׁתֹּאכְלִי בָּהֶן וְתִשְׁתִּי בָּהֶן, אוֹ עַל מְנָת שֶׁתִּלְבְּשִׁי בָּהֶן אוֹ עַל מְנָת שֶׁתַּעֲשִׂי בָּהֶן מַה שֶׁתִּרְצִי בְּלֹא רְשׁוּת בַּעְלִיךְ--לֹא קָנָה הַבַּעַל.
וְכֵן אִם אָמַר לָעֶבֶד עַל מְנָת שֶׁתֹּאכַל בָּהֶן וְתִשְׁתֶּה בָּהֶן, עַל מְנָת שֶׁתֵּצֵא בָּהֶם לְחֵרוּת--לֹא קָנָה הָאָדוֹן.
וְכֵן כָּל כַּיּוֹצֶא בְּזֶה.

 הַנּוֹתֵן כָּל נְכָסָיו לְעַבְדּוֹ מַתָּנָה--קָנָה עַצְמוֹ, וְיָצָא בֶּן חוֹרִין, וְקָנָה שְׁאָר הַנְּכָסִים.
וְאִם שִׁיַּר כָּל שְׁהוּא, אַפִלּוּ מִטַּלְטְלִין--לֹא קָנָה כְּלוּם: שְׁאֵין זֶה גֶּט חֵרוּת גָּמוּר, שֶׁהֲרֵי שִׁיַּר בּוֹ בַּגֶּט; וּמִתּוֹךְ שֶׁלֹּא נִשְׁתַּחְרַר, לֹא קָנָה כְּלוּם.

הִלְכּוֹת זְכִיָּה וּמַתָּנָה פֵּרֶק ד 
הַמְּקַבֵּל אֶת הַמַּתָּנָה, וְזָכָה בָּהּ, וְאַחַר שֶׁבָּאת לְיָדוֹ וְהוּא שׁוֹתֵק, חָזַר בּוֹ וְאָמַר אֵינִי רוֹצֶה בָּהּ, אוֹ אֵינִי מְקַבְּלָהּ, אוֹ הֲרֵי הִיא בְּטֵלָה, אוֹ שֶׁאָמַר מוּם זֶה נִרְאֶה לִי בָּהּ--לֹא אָמַר כְּלוּם.
וּכְשֵׁם שְׁאֵין הַנּוֹתֵן יָכוֹל לַחְזֹר בּוֹ, כָּךְ הַמְּקַבֵּל אֵינוּ יָכוֹל לַחְזֹר בּוֹ אַחַר שֶׁזָּכָה.

מַתָּנָה זוֹ שֶׁאָמַר הַמְּקַבֵּל אֵינִי רוֹצֶה בָּהּ אַחַר שֶׁבָּאת לְיָדוֹ--הֲרֵי הִיא הֶפְקֵר, וְכָל הַקּוֹדֵם בָּהּ זָכָה: שֶׁהֲרֵי הִפְקִירָהּ הַמְּקַבֵּל, אַחַר שֶׁזָּכָה בָּהּ.
אֲבָל אִם הָיָה צוֹוֵחַ מֵעִיקָרוֹ--לֹא קָנָה הַמְּקַבֵּל, וְחוֹזֶרֶת לַבְּעָלִים הָרִאשׁוֹנִים.

 הַמְּזַכֶּה לַחֲבֵרוֹ בְּמַתָּנָה עַל יְדֵי אַחֵר--כֵּיוָן שֶׁהִחְזִיק בָּהּ הָאַחֵר, כְּגוֹן שֶׁמָּשַׁךְ הַמִּטַּלְטְלִין, אוֹ הִגִּיעַ שְׁטָר קַרְקָע לְיָדוֹ, אוֹ הִחְזִיק בַּקַּרְקָע--זָכָה חֲבֵרוֹ, אַף עַל פִּי שֶׁלֹּא הִגִּיעָה מַתָּנָה לְיָדוֹ; וְאֵין הַנּוֹתֵן יָכוֹל לַחְזֹר בּוֹ.

אֲבָל הַמְּקַבֵּל, יָדוֹ עַל הָעֶלְיוֹנָה: אִם רָצָה, מְקַבֵּל; וְאִם לֹא רָצָה, לֹא יְקַבַּל.
שֶׁזָּכִין לָאָדָם שֶׁלֹּא בְּפָנָיו, וְאֵין חָבִין לוֹ אֵלָא בְּפָנָיו; וּזְכוּת הִיא לוֹ שֶׁתִּנָּתֵן לוֹ מַתָּנָה, אִם יִרְצֶה, אֲבָל אִם לֹא יִרְצֶה, אֵין נוֹתְנִין לָאָדָם מַתָּנָה בְּעַל כָּרְחוֹ.

 זִכָּה לוֹ עַל יְדֵי אַחֵר, וּכְשֶׁשָּׁמַע הַמְּקַבֵּל שָׁתַק, וְאַחַר כָּךְ צָוַח וְאָמַר אֵינִי מְקַבְּלָהּ--הֲרֵי זֶה סָפֵק: אִם זֶה שֶׁשָּׁתַק, כְּבָר רָצָה, וְזֶה שֶׁחָזַר וְצָוַח, חָזַר בּוֹ; אוֹ זֶה שֶׁשָּׁתַק, מִפְּנֵי שֶׁעֲדַיִן לֹא הִגִּיעַ לְיָדוֹ כְּלוּם, וְזֶה שֶׁצָּוַח, הוֹכִיחַ סוֹפוֹ עַל תְּחִלָּתוֹ.

לְפִיכָּךְ אִם קָדַם אַחֵר, וְזָכָה בָּהּ לְעַצְמוֹ--אֵין מוֹצִיאִין אוֹתָהּ מִיָּדוֹ: שֶׁמֶּא הַמְּקַבֵּל זָכָה; וְכֵיוָן שֶׁאָמַר אֵינִי רוֹצֶה בָּהּ, הֲרֵי הִפְקִירָהּ כְּמוֹ שֶׁבֵּאַרְנוּ, וְזֶה שֶׁקָּדַם וּלְקָחָהּ, מִן הַהֶפְקֵר זָכָה.
וְאִם חָזְרוּ הַבְּעָלִים הָרִאשׁוֹנִים, וּתְפָסוּהָ מִיַּד זֶה שֶׁקָּדַם וְזָכָה בָּהּ--אֵין מוֹצִיאִין אוֹתָהּ מִיָּדָם: שֶׁמֶּא הַמְּקַבֵּל הוֹכִיחַ סוֹפוֹ עַל תְּחִלָּתוֹ, וְלֹא קָנָה אוֹתָהּ; וּבִרְשׁוּת בְּעָלֶיהָ הָרִאשׁוֹנִים הִיא קַיֶּמֶת עֲדַיִן.

 רְאוּבֵן שֶׁרָצָה לִתֵּן מֵאָה דֵּינָרִין לְשִׁמְעוֹן, וְשָׁלַח לוֹ הַמֵּאָה עַל יְדֵי לֵוִי--אִם אָמַר לוֹ זְכֵה בְּמֵאָה זוֹ לְשִׁמְעוֹן, אוֹ תֵּן מֵאָה זוֹ לְשִׁמְעוֹן--אֵינוּ יָכוֹל לַחְזֹר בּוֹ; אֲבָל אִם אָמַר לוֹ הֵילָךְ מֵאָה זוֹ לְשִׁמְעוֹן--יָכוֹל לַחְזֹר בּוֹ, עַד שֶׁיַּגִּיעַ הַמֵּאָה לְיַד שִׁמְעוֹן.

 הָלַךְ לֵוִי בְּמֵאָה זוֹ שֶׁנִּשְׁתַּלְּחָה עִמּוֹ לְהוֹלִיכָהּ לְשִׁמְעוֹן, וּבִקַּשׁ שִׁמְעוֹן וְלֹא מְצָאָהוּ--יַחְזִיר לִרְאוּבֵן.
מֵת שִׁמְעוֹן בְּחַיֵּי רְאוּבֵן, יַחְזִיר לִרְאוּבֵן אוֹ לְיוֹרְשָׁיו.
מֵת רְאוּבֵן בְּחַיַּי שִׁמְעוֹן--יִתֵּן הַמֵּאָה לְשִׁמְעוֹן אוֹ לְיוֹרְשָׁיו, שֶׁמִּצְוָה לְקַיַּם דִּבְרֵי הַמֵּת, וְאַף עַל פִּי שֶׁאָמַר הַדְּבָרִים וְהוּא בָּרִיא, שֶׁהֲרֵי הַמֵּאָה בְּיָדוֹ שֶׁלַּשָּׁלִיחַ עֲדַיִן.

 אֵין אָדָם זוֹכֶה בְּמַתָּנָה לַחֲבֵרוֹ, עַד שֶׁיִּהְיֶה הַזּוֹכֶה גָּדוֹל וּבֶן דַּעַת: אֶחָד אִישׁ וְאֶחָד אִשָּׁה, וְאַפִלּוּ אֵשֶׁת אִישׁ, וְאַפִלּוּ עֶבֶד וְשִׁפְחָה.
אֲבָל הַגּוֹי אֵינוּ זוֹכֶה: הוֹאִיל וְאֵינוּ רָאוּי לִשְׁלִיחוּת לְעוֹלָם, כָּךְ אֵינוּ זוֹכֶה לְיִשְׂרָאֵל.
וּכְשֵׁם שְׁאֵין יִשְׂרָאֵל נַעֲשֶׂה שָׁלִיחַ לַגּוֹי, כָּךְ אֵינוּ זוֹכֶה לַגּוֹי.

 קָטָן שֶׁנּוֹתְנִין לוֹ צְרוֹר וְזוֹרְקוֹ, אֱגוֹז וְנוֹטְלוֹ--זוֹכֶה לְעַצְמוֹ, וְאֵינוּ זוֹכֶה לַאֲחֵרִים: פָּחוּת מִזֶּה--לֹא לְעַצְמוֹ, וְלֹא לַאֲחֵרִים.
וְכֵן הַשּׁוֹטֶה אֵינוּ זוֹכֶה, לֹא לְעַצְמוֹ וְלֹא לַאֲחֵרִים; וְהַמְּזַכֶּה לְשׁוֹטֶה עַל יְדֵי בֶּן דַּעַת, זָכָה.
אֲבָל הַחֵרֵשׁ זוֹכֶה לְעַצְמוֹ, כְּמוֹ שֶׁבֵּאַרְנוּ בְּהִלְכּוֹת גְּזֵלָה.

 זָכִין לְקָטָן, אַפִלּוּ בֶּן יוֹם אֶחָד, וּלְגָדוֹל, בֵּין בְּפָנָיו בֵּין שֶׁלֹּא בְּפָנָיו.
וַחֲצֵרוֹ שֶׁלָּאָדָם קוֹנָה לוֹ שֶׁלֹּא מִדַּעְתּוֹ, אַף עַל פִּי שְׁאֵינוּ עוֹמֵד שָׁם: כֵּיוָן שֶׁהִגִּיעָה הַמַּתָּנָה לַחֲצֵרוֹ, כְּאִלּוּ זָכָה לוֹ בָּהּ אַחֵר.
בַּמֶּה דְּבָרִים אֲמוּרִים, בֶּחָצֵר הַמִּשְׁתַּמֶּרֶת.
אֲבָל בֶּחָצֵר שְׁאֵינָהּ מִשְׁתַּמֶּרֶת, כְּגוֹן שָׂדֵהוּ וְחֻרְבָתוֹ--עַד שֶׁיִּהְיֶה עוֹמֵד בְּצִדָּהּ וְיֹאמַר זָכָת לִי שָׂדִי.

וְכֵן אַרְבַּע אַמּוֹת שֶׁלָּאָדָם שְׁהוּא עוֹמֵד בְּצִדָּן קוֹנִין לוֹ בְּסִמְטָה, אוֹ בְּצִדֵּי רְשׁוּת הָרַבִּים, אוֹ בֶּחָצֵר שְׁאֵין לָהּ בְּעָלִים.
אֲבָל בִּרְשׁוּת הָרַבִּים, אוֹ בִּשְׂדֵה חֲבֵרוֹ--אֵינוּ זוֹכֶה, עַד שֶׁתַּגִּיעַ מַתָּנָה לְיָדוֹ.
קְטַנָּה תִּזְכֶּה לָהּ חֲצֵרָהּ, וְאַרְבַּע אַמּוֹת שֶׁלָּהּ; אֲבָל הַקָּטָן אֵינוּ זוֹכֶה, עַד שֶׁתַּגִּיעַ מַתָּנָה לְיָדוֹ אוֹ שֶׁיִּזְכֶּה לוֹ אַחֵר.

 הַמַּתָּנָה כַּגֶּט, שְׁאֵין אָדָם יָכוֹל לִמְסֹר דְּבָרִים לְשָׁלִיחַ.
כֵּיצַד: אָמַר לִשְׁלוֹשָׁה אִמְרוּ לִפְלוֹנִי וּפְלוֹנִי שֶׁיִּכְתְּבוּ וְיַחְתְּמוּ בִּשְׁטָר מַתָּנָה, וְיִתְּנוּהוּ לִפְלוֹנִי--אֵין זֶה כְּלוּם; וְאִם אָמְרוּ לְאוֹתָן הָעֵדִים, וְכָתְבוּ וְנָתְנוּ לַמְּקַבֵּל--לֹא קָנָה.

וְכֵן אִם אָמַר לִשְׁנַיִם כִּתְבוּ וְחִתְמוּ בִּשְׁטָר מַתָּנָה, וּתְנוּהוּ לִפְלוֹנִי--אֵינָן יְכוּלִין לוֹמַר לַסּוֹפֵר לִכְתֹּב, אֵלָא הֶן עַצְמָן כּוֹתְבִין כְּמוֹ הַגֶּט.

 הַכּוֹתֵב בַּשְּׁטָר נָתַתִּי שָׂדֶה פְּלוֹנִית לִפְלוֹנִי, אוֹ שֶׁכָּתַב נְתַתִּיהָ לוֹ, אוֹ הֲרֵי הִיא שֶׁלּוֹ--הֲרֵי זֶה זָכָה, כְּשֶׁיַּגִּיעַ הַשְּׁטָר לְיָדוֹ.
אֲבָל אִם כָּתַב בַּשְּׁטָר אֶתְּנֶנָּה לוֹ--אַף עַל פִּי שֶׁהֵעִידוּ עָלָיו עֵדִים, לֹא זָכָה הַמְּקַבֵּל: עַד שֶׁיֹּאמַר לָעֵדִים כִּתְבוּ שְׁטָר מַתָּנָה וּתְנוּ לוֹ, וְכוֹתְבִין וְנוֹתְנִין--שְׁאֵין הַמְּקַבֵּל זוֹכֶה, עַד שֶׁיַּגִּיעַ שְׁטָר מַתָּנָה לְיָדוֹ, אוֹ עַד שֶׁיְּזַכֶּה לוֹ בּוֹ עַל יְדֵי אֲחֵרִים, כְּמוֹ שֶׁבֵּאַרְנוּ.

 הָאוֹמֵר נָתַתִּי שָׂדֶה פְּלוֹנִית לִפְלוֹנִי, וְהוּא אוֹמֵר לֹא נָתַן לִי--חוֹשְׁשִׁין, שֶׁמֶּא זִכָּה לוֹ עַל יְדֵי אַחֵר.
אֲבָל אִם אָמַר כָּתַבְתִּי וְנָתַתִּי לוֹ, וְהוּא אוֹמֵר לֹא כָתַב וְלֹא נָתַן לִי--אִם הַמְּקַבֵּל מַתָּנָה הוּא שֶׁאָמַר כֵּן--הוֹדָאַת בַּעַל דִּין כְּמֵאָה עֵדִים הִיא, וְהַנּוֹתֵן אוֹכֵל פֵּרוֹת שָׂדֵהוּ.

וְאִם בֶּן הַמְּקַבֵּל הוּא שֶׁאָמַר, לֹא נָתַתָּ לְאָבִי שָׂדֶה זוֹ, וְהוּא אוֹמֵר כָּתַבְתִּי וְנָתַתִּי לוֹ--מַנִּיחִין אֶת הַפֵּרוֹת עַל יְדֵי שָׁלִישׁ, עַד שֶׁיִּוָּדַע הַדָּבָר הֵיאַךְ הוּא.

 מְקַבֵּל מַתָּנָה שֶׁטָּעַן וְאָמַר זוֹ שֶׁתַּחַת יָדִי אֵינָהּ מַתָּנָה בְּיָדִי אֵלָא שׁוֹמֵר אֲנִי עָלֶיהָ וְכַיּוֹצֶא בּוֹ, אוֹ שֶׁאָמַר בְּטֵלָה הָיְתָה מִתְּחִלָּתָהּ לְפִי שֶׁלֹּא קִבַּלְתִּיהָ, אֵלָא בְּעַל כָּרְחִי בְּאֹנֶס, אוֹ בִּטְעוּת, וְכַיּוֹצֶא בִּדְבָרִים אֵלּוּ--דְּבָרָיו קַיָּמִין; וְנִשְׁבָּע עַל זֶה שְׁבוּעַת הֶסֵּת, וְתַחְזֹר לִבְעָלֶיהָ.
טָעַן הַנּוֹתֵן וְאָמַר שׁוֹמֵר אַתָּה עָלֶיהָ, אוֹ שֶׁאָמַר שֶׁלֹּא מִדַּעְתִּי נְתַתִּיהָ, אוֹ גְּזֵלָה הִיא בְּיָדָךְ, וְזֶה אוֹמֵר אַתָּה נְתַתָּהּ לִי--נִשְׁבָּע הַמְּקַבֵּל שְׁבוּעַת הֶסֵּת, וְנִפְטָר.

הִלְכּוֹת זְכִיָּה וּמַתָּנָה פֵּרֶק ה 
הַנּוֹתֵן מַתָּנָה, בֵּין בָּרִיא בֵּין חוֹלֶה--צָרִיךְ שֶׁתִּהְיֶה גְּלוּיָה וּמְפֻרְסֶמֶת.
אָמַר לָעֵדִים כִּתְבוּ בַּסֵּתֶר וּתְנוּ לוֹ--אֵינָהּ כְּלוּם, שֶׁזֶּה מַעְרִים הוּא, כְּדֵי לְאַבַּד מְמוֹן אֲחֵרִים, שֶׁיַּחְזֹר וְיִמְכֹּר אַחַר שֶׁיִּתֵּן.

לְפִיכָּךְ כָּל שְׁטָר מַתְּנַת קַרְקָע שְׁאֵין כָּתוּב בּוֹ, וְאָמַר לָנוּ פְּלוֹנִי הַנּוֹתֵן שְׁבוּ בַּשְּׁוָקִים וּבָרְחוֹבוֹת, וְכִתְבוּ לוֹ מַתָּנָה גְּלוּיָה וּמְפֻרְסֶמֶת, וְכַיּוֹצֶא בְּעִנְיָנִים אֵלּוּ--חוֹשְׁשִׁין שֶׁמֶּא מַתָּנָה מְסֻתֶּרֶת הִיא, וְלֹא זָכָה הַמְּקַבֵּל.

הַכּוֹתֵב שְׁתֵּי מַתָּנוֹת עַל שָׂדֶה אַחַת, הָרִאשׁוֹנָה מְסֻתֶּרֶת וְהָאַחֲרוֹנָה גְּלוּיָה וּמְפֻרְסֶמֶת--אַחֲרוֹן קָנָה.
וְאַפִלּוּ הָיְתָה הָרִאשׁוֹנָה סְתָם, וְאֵין בָּהּ לֹא עִנְיַן סְתִירָה וְלֹא עִנְיַן גִּלּוּי אֵלָא מַתָּנָה סְתָם--הָאַחֲרוֹן קָנָה.

כְּבָר בֵּאַרְנוּ שֶׁהַמּוֹסֵר מוֹדָעָה, וְאַחַר כָּךְ נָתַן מַתָּנָה--הַמַּתָּנָה בְּטֵלָה, וְאַף עַל פִּי שְׁאֵין שָׁם אֹנֶס: שְׁאֵין הוֹלְכִין בְּמַתָּנָה, אֵלָא אַחַר דַּעַת הַנּוֹתֵן; וְהוֹאִיל וְגִלָּה דַּעְתּוֹ שְׁאֵינוּ רוֹצֶה בָּהּ, מַתָּנָתוֹ בְּטֵלָה.

לְפִיכָּךְ מִי שֶׁהָיוּ הַדְּבָרִים מוֹכִיחִין שְׁאֵין דַּעְתּוֹ לִתֵּן מַתָּנָה זוֹ--אַף עַל פִּי שֶׁנְּתָנָהּ הַמַּתָּנָה גְּלוּיָה, וְנִמְצָא שֶׁנְּתָנָהּ מִקֹּדֶם מַתָּנָה מְסֻתֶּרֶת--הֲרֵי שְׁתֵּי הַמַּתָּנוֹת בְּטֵלִים: הָרִאשׁוֹנָה, מִפְּנֵי שְׁהִיא מְסֻתֶּרֶת; וְהַשְּׁנִיָּה, מִפְּנֵי שֶׁהַדָּבָר מוֹכִיחַ שְׁאֵינוּ רוֹצֶה, וַהֲרֵי קָדְמָה זוֹ הַמַּתָּנָה, שֶׁנִּמְצֵאת כְּמוֹ מוֹדָעָה לָהּ.

 מַעֲשֶׂה בְּאֶחָד שֶׁרָצָה לִשָּׂא אִשָּׁה, וְאָמְרָה אֵינִי נִשֵּׂאת לָךְ עַד שֶׁתִּכְתֹּב לִי כָּל נְכָסֶיךָ; שָׁמַע בְּנוֹ הַגָּדוֹל, וְצָוַח עַל שֶׁמַּנִּיחוֹ רֵיקָן; אָמַר לָעֵדִים לְכוּ וְהֵחָבְאוּ וְכִתְבוּ לוֹ כָּל נְכָסַי מַתָּנָה, וְאַחַר כָּךְ כָּתַב לָזּוֹ כָּל נְכָסָיו, וּנְשָׂאָהּ.
וּבָא מַעֲשֶׂה לִפְנֵי חֲכָמִים, וְאָמְרוּ לֹא הַבֵּן קָנָה וְלֹא הָאִשָּׁה קָנָת: שֶׁהֲרֵי שֶׁלֹּא כִּרְצוֹנוֹ כָּתַב לָהּ, וּכְאָנוּס בְּיִצְרוֹ הוּא, שֶׁהֲרֵי גִּלָּה דַּעְתּוֹ בַּמַּתָּנָה הָרִאשׁוֹנָה, אַף עַל פִּי שְׁהִיא בְּטֵלָה מִפְּנֵי שְׁהִיא מְסֻתֶּרֶת.
וְכֵן כָּל כַּיּוֹצֶא בְּעִנְיָנִים אֵלּוּ.

 שְׁנֵי שְׁטָרוֹת שֶׁזְּמַנָּן יוֹם אֶחָד, וְהֶן כְּתוּבִין עַל שָׂדֶה אַחַת, בֵּין בִּמְכָר בֵּין בְּמַתָּנָה--אִם דֶּרֶךְ אַנְשֵׁי הַמָּקוֹם לִכְתֹּב שָׁעוֹת, כָּל הַקּוֹדֵם זָכָה.
וְאִם אֵין דַּרְכָּם לִכְתֹּב שָׁעוֹת, הֲרֵי הַדָּבָר מָסוּר לַדַּיָּנִים: כָּל מִי שֶׁדַּעְתָּם נוֹטָה לְהַעְמִיד שָׂדֶה זוֹ בְּיָדוֹ, יַעְמִידוּ.

 בַּמֶּה דְּבָרִים אֲמוּרִים, בַּשְּׁטָר שְׁאֵין בּוֹ קִנְיָן אֵלָא קָנָה שָׂדֶה זוֹ בִּשְׁטָר זֶה, שְׁאֵין אָנוּ יוֹדְעִין מִי הוּא מִשְּׁנֵיהֶם שֶׁהִגִּיעַ שְׁטָרוֹ לְיָדוֹ תְּחִלָּה.
אֲבָל אִם הָיָה בְּכָל שְׁטָר מֵהֶן קִנְיָן--כָּל שֶׁקָּדַם לוֹ הַקִּנְיָן, זָכָה; וְיִשָּׁאֲלוּ הָעֵדִים.
וְכֵן אִם הָיוּ שָׁם עֵדִים שֶׁזֶּה הִגִּיעַ לְיָדוֹ שְׁטָר מַתָּנָתוֹ תְּחִלָּה, קָנָה הָרִאשׁוֹן.

 שְׁנֵי שְׁטָרוֹת הַיּוֹצְאִים עַל שָׂדֶה אַחַת בְּשֵׁם קוֹנֶה אֶחָד, וְאֵין זְמַנָּם שׁוֹוֶה: אִם הָיָה שְׁטָר אֶחָד מִשְּׁנֵיהֶם מְכָר וְהָאַחֲרוֹן מַתָּנָה--קָנָה הַשָּׂדֶה מִזְּמָן רִאשׁוֹן, שֶׁלֹּא כָתַב לוֹ שְׁטָר הַמַּתָּנָה אֵלָא לְיַפּוֹת אֶת כּוֹחוֹ מִשּׁוֹם דִּין בֶּן הַמְּצָר.

 הָיוּ שְׁנֵי הַשְּׁטָרוֹת בִּמְכָר אוֹ שְׁנֵיהֶם בְּמַתָּנָה--אִם הוֹסִיף בַּשֵּׁנִי כְּלוּם--הֲרֵי הָרִאשׁוֹן קַיָּם, שֶׁלֹּא כָתַב הַשֵּׁנִי אֵלָא מִפְּנֵי הַתּוֹסֶפֶת.
וְאִם לֹא הוֹסִיף--בִּטַּל הַשְּׁטָר הַשֵּׁנִי אֶת הָרִאשׁוֹן, וְאֵין לוֹ אַחְרָיוּת אֵלָא מִזְּמָן שֵׁנִי.

לְפִיכָּךְ כָּל הַפֵּרוֹת שֶׁאָכַל הַלּוֹקֵחַ מִזְּמָן רִאשׁוֹן עַד זְמָן שֵׁנִי, מַחְזִיר אוֹתָם.
וְאִם הָיָה עַל אוֹתָהּ הַשָּׂדֶה חֹק לַמֶּלֶךְ בְּכָל שָׁנָה--הַנּוֹתֵן אוֹ הַמּוֹכֵר נוֹתֵן אוֹתוֹ הַחֹק, עַד זְמָן הַשְּׁטָר הַשֵּׁנִי.

הִלְכּוֹת זְכִיָּה וּמַתָּנָה פֵּרֶק ו 
לְעוֹלָם אוֹמְדִין דַּעַת הַנּוֹתֵן: אִם הָיוּ הַדְּבָרִים מַרְאִין סוֹף דַּעְתּוֹ--עוֹשִׂין עַל פִּי הָאֹמֶד, אַף עַל פִּי שֶׁלֹּא פֵרַשׁ.
כֵּיצַד: מִי שֶׁהָלַךְ בְּנוֹ לִמְדִינַת הַיָּם וְשָׁמַע שֶׁמֵּת, וְעָמַד וְכָתַב כָּל נְכָסָיו לְאַחֵר מַתָּנָה גְּלוּיָה גְּמוּרָה, וְאַחַר כָּךְ בָּא בְּנוֹ--אֵין מַתָּנָתוֹ קַיֶּמֶת: שֶׁהַדְּבָרִים מוֹכִיחִין שֶׁאִלּוּ יָדַע שֶׁבְּנוֹ קַיָּם, לֹא הָיָה נוֹתֵן כָּל נְכָסָיו.
לְפִיכָּךְ אִם שִׁיַּר מִנְּכָסָיו כָּל שְׁהוּא, בֵּין קַרְקָע בֵּין מִטַּלְטְלִין--מַתָּנָתוֹ קַיֶּמֶת.

וְכֵן הַכּוֹתֵב כָּל נְכָסָיו מַתָּנָה לְאֶחָד מִבָּנָיו, בֵּין שֶׁהָיָה בָּרִיא בֵּין שֶׁהָיָה שְׁכִיב מְרַע, אַפִלּוּ הָיָה הַבֵּן קָטָן הַמֻּטָּל בָּעֲרִיסָה--לֹא עָשָׂהוּ אֵלָא אַפְטְרוּפוֹס, וַהֲרֵי הוּא בְּכָל הַנְּכָסִים כְּאֶחָד מֵאֶחָיו: אֻמְדַּן דַּעַת הוּא, שֶׁלֹּא נִתְכַּוַּן אֵלָא לִהְיוֹת אֶחָיו נִשְׁמָעִין לוֹ.
וְאִם שִׁיַּר כָּל שְׁהוּא, בֵּין קַרְקָע בֵּין מִטַּלְטְלִין--זָכָה הַבֵּן בַּמַּתָּנָה.

בַּמֶּה דְּבָרִים אֲמוּרִים, שֶׁכָּתַב לְבֵן בֵּין הַבָּנִים.
אֲבָל אִם כָּתַב כָּל נְכָסָיו לְבֵן בֵּין הַבָּנוֹת, אוֹ לְבַת בֵּין הַבָּנוֹת, אוֹ לְאֶחָד מִן הַיּוֹרְשִׁין בֵּין שְׁאָר הַיּוֹרְשִׁין--אַף עַל פִּי שֶׁלֹּא שִׁיַּר כְּלוּם, מַתָּנָתוֹ קַיֶּמֶת.

וְכֵן הַכּוֹתֵב כָּל נְכָסָיו לְאִשְׁתּוֹ, בֵּין בָּרִיא בֵּין שְׁכִיב מְרַע--אַף עַל פִּי שֶׁקָּנוּ מִיָּדוֹ, לֹא עָשָׂה אוֹתָהּ אֵלָא אַפְטְרוּפְיָה עַל יוֹרְשָׁיו: בֵּין שֶׁהָיוּ יוֹרְשָׁיו בָּנָיו מִמֶּנָּה, אוֹ מֵאַחֶרֶת, אוֹ אֶחָיו, אוֹ שְׁאָר יוֹרְשָׁיו.
וְאִם שִׁיַּר כָּל שְׁהוּא, בֵּין קַרְקָע בֵּין מִטַּלְטְלִין--קָנָת כָּל שֶׁכָּתַב לָהּ.

בַּמֶּה דְּבָרִים אֲמוּרִים, בַּנְּשׂוּאָה.
אֲבָל אִם כָּתַב כָּל נְכָסָיו לְאִשְׁתּוֹ אֲרוּסָה, אוֹ לַגְּרוּשָׁה--אַף עַל פִּי שֶׁלֹּא שִׁיַּר כְּלוּם, הֲרֵי הִיא כִּשְׁאָר כָּל אָדָם וּמַתָּנָתוֹ קַיֶּמֶת.

הַכּוֹתֵב כָּל נְכָסָיו לְאַחַד מִבָּנָיו וּלְאַחֵר--קָנָה הָאַחֵר חֲצִי הַנְּכָסִים בְּמַתָּנָה, וְנִשְׁאַר הַחֵצִי לְבָנָיו; וְהַבֵּן שֶׁנְּתָנוֹ לוֹ, אַפְטְרוּפוֹס עַל שְׁאָר אֶחָיו.

וְכֵן אִם כָּתַב כָּל נְכָסָיו לְאִשְׁתּוֹ וּלְאַחֵר--הָאַחֵר קָנָה מֶחְצָה, וְאִשְׁתּוֹ אַפְטְרוּפְיָה עַל הַמֶּחְצָה.

כָּל אִשָּׁה שֶׁקָּנָת כָּל נִכְסֵי בַּעְלָהּ בְּמַתָּנָה--אִבְּדָה כְּתֻבָּתָהּ, וְתִקָּרַע; לְפִיכָּךְ אִם יָצָא עָלָיו שְׁטָר חוֹב, וְהָלְכוּ כָּל הַנְּכָסִים בְּחוֹבוֹ שֶׁקָּדַם הַמַּתָּנָה--תִּשָּׁאֵר הִיא בְּלֹא כְּלוּם, וְלֹא תִקַּח בִּכְתֻבָּתָהּ שֶׁקָּדְמָה הַחוֹב: שֶׁאֻמְדַּן דַּעְתָּהּ הוּא שֶׁבַּהֲנָיָה שֶׁבָּאָה לָהּ בִּשְׁמוּעָה זוֹ שֶׁכָּתַב לָהּ כָּל נְכָסָיו, אִבְּדָה כָּל זְכוּת שֶׁיֵּשׁ לָהּ בַּנְּכָסִים חוּץ מִמַּתָּנָה זוֹ.

וְכֵן כָּל הַכּוֹתֵב נְכָסָיו לְבָנָיו, בֵּין זְכָרִים בֵּין נְקֵבוֹת, בֵּין בָּרִיא בֵּין שְׁכִיב מְרַע, וְכָתַב לְאִשְׁתּוֹ עִמָּהֶן קַרְקָע כָּל שְׁהוּא--הוֹאִיל וְעָשָׂה אוֹתָהּ שֻׁתָּף בֵּין הַבָּנִים, וְלֹא מִחָת--אִבְּדָה כְּתֻבָּתָהּ, וְאֵינָהּ טוֹרֶפֶת מִנְּכָסִים אֵלּוּ כְּלוּם.
אֲבָל מִנְּכָסִים שֶׁיָּבוֹאוּ לוֹ אַחַר אֵלּוּ, נוֹטֶלֶת מֵהֶן כְּתֻבָּתָהּ.

כָּתַב לָהּ עִמָּהֶן מִטַּלְטְלִין בִּלְבָד, אוֹ שֶׁשִּׁיַּר לְעַצְמוֹ קַרְקָע כָּל שְׁהוּא--כְּתֻבָּתָהּ קַיֶּמֶת.
וְתַקָּנַת גְּאוֹנִים הִיא שֶׁאַפִלּוּ שִׁיַּר מִטַּלְטְלִין כָּל שְׁהוּא--כְּתֻבָּתָהּ קַיֶּמֶת, שֶׁהֲרֵי הִיא אוֹמֶרֶת מִמַּה שֶׁשִּׁיַּר אֲנִי גּוֹבָה; וּמִתּוֹךְ שֶׁתֵּרֵד לְמַה שֶׁשִּׁיַּר, תֵּרֵד לִשְׁאָר נְכָסִים וְתִטְרֹף.

הַכּוֹתֵב כָּל נְכָסָיו לְבָנָיו, וְכָתַב לְאִשְׁתּוֹ חֵלֶק עִמָּהֶן, וּמֵת אֶחָד מִן הַבָּנִים--הֲרֵי זוֹ גּוֹבָה כְּתֻבָּתָהּ מֵחֵלֶק זֶה שֶׁמֵּת, שֶׁלֹּא אִבְּדָה זְכוּתָהּ אֵלָא מִלִּטְרֹף מֵהֶן.

הָרוֹצָה לְהִנָּשֵׂא, וְכָתְבָה כָּל נְכָסֶיהָ בֵּין לִבְנָהּ בֵּין לְאַחֵר, וְאַחַר כָּךְ נִשֵּׂאת, וְנִתְגָּרְשָׁה, אוֹ מֵת בַּעְלָהּ--מַתָּנָתָהּ בְּטֵלָה: שֶׁזּוֹ מַבְרַחַת הִיא; וְלֹא כָתְבָה כָּל נְכָסֶיהָ אֵלָא לְהַבְרִיחַ מִבַּעְלָהּ שֶׁלֹּא יִירָשֶׁנָּה, וּכְשֶׁתִּהְיֶה צְרִיכָה לָהֶן יַחְזְרוּ לָהּ.
לְפִיכָּךְ אִם מֵתָה הִיא בְּחַיֵּי בַּעְלָהּ, קָנָה הַמְּקַבֵּל מַתָּנָה אֶת הַכֹּל.
וְאִם שִׁיְּרָה כְּלוּם, אַפִלּוּ מִטַּלְטְלִין--מַתָּנָתָהּ קַיֶּמֶת; וְאַף עַל פִּי שֶׁנִּתְגָּרְשָׁה, אֵינָהּ חוֹזֶרֶת.

כָּל הַנּוֹתְנִין כָּל נִכְסֵיהֶם--כְּשֶׁתִּבָּטֵל הַמַּתָּנָה וְיַחְזְרוּ כָּל הַנְּכָסִין לַבְּעָלִים הָרִאשׁוֹנִים, אֵין הַמְּקַבֵּל מַתָּנָה מַחְזִיר פֵּרוֹת שֶׁאָכַל: שֶׁאַפִלּוּ נָתַן הָאָדָם מַתָּנָה בַּפֵּרוּשׁ עַל מְנָת לְהַחְזִיר כָּל יְמֵי חַיֵּי פְּלוֹנִי, הֲרֵי זֶה אוֹכֵל פֵּרוֹת כָּל זְמָן הַמַּתָּנָה כְּמוֹ שֶׁבֵּאַרְנוּ.

מִי שֶׁשָּׁלַח כֵּלִים מִמְּדִינַת הַיָּם, וְאָמַר יִנָּתְנוּ אֵלּוּ לְבָנַי--הֲרֵי אֵלּוּ יִנָּתְנוּ לַבָּנִים וְלַבָּנוֹת: הָרָאוּי לַבָּנִים לַבָּנִים, כְּגוֹן סְפָרִים וּכְלֵי מִלְחָמָה; וְהָרָאוּי לַבָּנוֹת לַבָּנוֹת, כְּגוֹן כְּלֵי מֶשִׁי הַצְּבוּעִים וַחֲלִי זָהָב יִטְּלוּ אוֹתָן הַבָּנוֹת.
הָיוּ רְאוּיִין לַזְּכָרִים וְלַנְּקֵבוֹת, יִטְּלוּ אוֹתָן הַזְּכָרִים.

וְכֵן הַמְּשַׁלֵּחַ כֵּלִים לְבֵיתוֹ סְתָם, וְהָיוּ בָּהֶן כֵּלִים הָרְאוּיִין לַבָּנוֹת--יִטְּלוּ אוֹתָן בְּנוֹתָיו: אֻמְדַּן דַּעַת הוּא שֶׁלָּהֶן שָׁלַח.
וְאִם אֵין לוֹ בָּנוֹת, אוֹ שֶׁהָיוּ בְּנוֹתָיו נְשׂוּאוֹת--יִטְּלוּ אוֹתָן נְשֵׁי בָּנָיו: שֶׁהַדַּעַת נוֹטָה שֶׁלָּהֶן שָׁלַח.

 הַמַּשִּׂיא בְּנוֹ הַגָּדוֹל לִבְתוּלָה בַּבַּיִת, קָנָה הַבַּיִת: וְהוּא, שֶׁיִּהְיוּ נִשּׂוּאִין רִאשׁוֹנִים לְזֶה הַבֵּן, וְלֹא הִשִּׂיא הָאָב בֵּן אַחֵר קֹדֶם לוֹ, וְלֹא שִׁיַּר הָאָב בְּזֶה הַבַּיִת שֶׁיֵּחַד לוֹ כְּלוּם.
וּדְבָרִים אֵלּוּ כַּהֲלָכָה שְׁאֵין לָהּ טַעַם הֶם, וְנָגְעוּ חֲכָמִים בְּדָבָר זֶה מֵאֻמְדַּן הַדַּעַת, שֶׁמֵּרֹב שִׂמְחָתוֹ וְאַהֲבָתוֹ גָּמַר וְהִקְנָהוּ הַבַּיִת, שֶׁהֲרֵי לֹא שִׁיַּר בּוֹ לְעַצְמוֹ כְּלוּם; לְפִיכָּךְ אִם שִׁיַּר שָׁם אַפִלּוּ כַּד אֶחָד, לֹא קָנָה הַבַּיִת.

יֵחַד לוֹ בַּיִת וּכְלֵי בַּיִת--אַף עַל פִּי שֶׁשִּׁיַּר בַּבַּיִת כְּלִי אֶחָד לְעַצְמוֹ, אוֹ הָיָה לוֹ שָׁם אוֹצָר וְכַיּוֹצֶא בּוֹ--קָנָה כְּלֵי הַבַּיִת; אֲבָל הַבַּיִת, לֹא קָנָה.
יֵחַד לוֹ בַּיִת וַעֲלִיָּה--בַּיִת, קָנָה; עֲלִיָּה, לֹא קָנָה.
וְכֵן אִם יֵחַד לוֹ בַּיִת וְאַכְסַדְרָה, לֹא קָנָה אַכְסַדְרָה.
שְׁנֵי בָּתִּים, זֶה לְפָנִים מִזֶּה--לֹא קָנָה אֵלָא הָאֶחָד שֶׁנָּשָׂא בּוֹ.

 כְּבָר בֵּאַרְנוּ בְּנִשּׂוּאִין, שֶׁשְּׁנַיִם שֶׁהָיָה בֵּינֵיהֶם שִׁדּוּכִין וּפָסַק זֶה עַל יְדֵי בְּנוֹ וְזֶה עַל יְדֵי בִּתּוֹ, וְאָמְרוּ כַּמָּה אַתָּה נוֹתֵן לִבְנָךְ, כָּךְ וְכָּךְ, וְכַמָּה אַתָּה נוֹתֵן לְבִתָּךְ, כָּךְ וְכָּךְ, וְעָמְדוּ וְקִדְּשׁוּ--קָנוּ בָּאֲמִירָה; וְאֵינָן קוֹנִין בַּאֲמִירָה זוֹ, עַד שָׁעַת הַנִּשּׂוּאִין, שֶׁכָּל הַפּוֹסֵק, דַּעְתּוֹ לִכְנֹס.

וּצְרִיכִין שֶׁיִּהְיוּ הַדְּבָרִים שֶׁפָּסְקוּ מְצוּיִין בִּרְשׁוּתָן, שְׁאֵין אָדָם מַקְנֶה לַחֲבֵרוֹ דָּבָר שֶׁלֹּא בָא לָעוֹלָם כְּמוֹ שֶׁבֵּאַרְנוּ.
וּדְבָרִים אֵלּוּ לֹא נִתְּנוּ לְהִכָּתֵב; לְפִיכָּךְ אֵינָן בַּשְּׁטָר, עַד שֶׁיִּטְרֹף בָּהֶן.

 הַמְּקַדֵּשׁ אֶת הָאִשָּׁה--אַפִלּוּ קִדְּשָׁהּ בְּאֶלֶף דֵּינָר, בֵּין שֶׁחָזְרָה הִיא בֵּין שֶׁחָזַר הוּא, בֵּין שֶׁמֵּת הוּא בֵּין שֶׁמֵּתָה הִיא--אֵין הַקִּדּוּשִׁין חוֹזְרִין לְעוֹלָם, אֵלָא הֲרֵי הֶן מַתָּנָה גְּמוּרָה שְׁאֵין לָהּ חֲזָרָה.
וְאִם הָיוּ קִדּוּשֵׁי טְעוּת, חוֹזְרִין הַמָּעוֹת.
וְהַמְּקַדֵּשׁ אֲחוֹתוֹ, הַמָּעוֹת מַתָּנָה: אָדָם יוֹדֵעַ שְׁאֵין קִדּוּשִׁין תּוֹפְסִין בָּעֲרָיוֹת, וְאֵין זֶה טוֹעֶה, אֵלָא גָּמַר וְנָתַן לְשֵׁם מַתָּנָה.

הַשּׁוֹלֵחַ סִבְלוֹנוֹת לְבֵית חָמִיו--בֵּין מְרֻבִּין בֵּין מוּעָטִין, בֵּין שֶׁאָכַל שָׁם סְעוֹדַת אֵרוּסִין בֵּין לֹא אָכַל, בֵּין שֶׁמֵּת הוּא בֵּין שֶׁמֵּתָה הִיא, אוֹ שֶׁחָזַר בּוֹ הָאִישׁ--יַחְזְרוּ הַסִּבְלוֹנוֹת כֻּלָּן, חוּץ מִן הַמַּאֲכָל וְהַמַּשְׁקֶה.

וְכֵן כֵּלִים מוּעָטִים שֶׁשָּׁלַח לָהּ לְהִשְׁתַּמַּשׁ בָּהֶם שָׁם בְּבֵית אָבִיהָ--אִם נִשְׁתַּמְּשָׁה בָּהֶן וּבָלוּ אוֹ אָבְדוּ, אֵינָן מִשְׁתַּלְּמִין.
אֲבָל אִם הָיוּ קַיָּמִין--חוֹזֵר הַכֹּל, וְגוֹבֶה אוֹתָם בְּבֵית דִּין: שֶׁהַדָּבָר יָדוּעַ שֶׁלֹּא שְׁלָחָם אֵלָא דֶּרֶךְ נוֹאי בִּלְבָד.

חָזְרָה הִיא בּוֹ, חוֹזֵר הַכֹּל; וְאַפִלּוּ הַמַּאֲכָל וְהַמַּשְׁקֶה, נוֹתֶנֶת דָּמָיו בְּזוֹל.
וּכְבָר הִסְכִּימוּ הַגְּאוֹנִים שְׁאִם הָיוּ דְּמֵי הַמַּאֲכָל וְהַמַּשְׁקֶה שִׁשָּׁה--מְשַׁלֶּמֶת אַרְבָּעָה, אִם חָזְרָה בּוֹ: שֶׁלֹּא נָתַן לָהּ מַתָּנָה זוֹ, אֵלָא וְדַעְתּוֹ שֶׁלֹּא תַחְזֹר בּוֹ.

הוֹרוּ רִבּוֹתַי שְׁאִם הָיָה מִנְהַג הַמְּדִינָה שֶׁיַּעֲשֶׂה כָּל אָרוּס סְעוֹדָה וְיַאֲכִיל רֵעָיו, אוֹ יְחַלַּק מָעוֹת לַשַּׁמָּשִׁין וּלַחַזָּנִין וְכַיּוֹצֶא בָּהֶן, וְעָשָׂה כְּדֶרֶךְ שֶׁעוֹשִׂין כָּל הָעָם, וְחָזְרָה בּוֹ--מְשַׁלֶּמֶת הַכֹּל: שֶׁהֲרֵי גָּרְמָה לוֹ לְאַבַּד מְמוֹנוֹ; וְכָל הַגּוֹרֵם לְאַבַּד מְמוֹן חֲבֵרוֹ, מְשַׁלֵּם.
וְהוּא שֶׁיִּהְיוּ לוֹ עֵדִים כַּמָּה הוֹצִיא, שְׁאֵין זֶה נִשְׁבָּע וְנוֹטֵל.

הִלְכּוֹת זְכִיָּה וּמַתָּנָה פֵּרֶק ז 
מִנְהָג פָּשׁוּט בְּרֹב הַמְּדִינוֹת שֶׁבִּזְמָן שֶׁיִּשָּׂא אָדָם אִשָּׁה, מְשַׁלְּחִין לוֹ רֵעָיו וּמְיֻדָּעָיו מָעוֹת כְּדֵי שֶׁיִּתְחַזַּק בָּהֶן עַל הַהוֹצָאָה שֶׁמּוֹצִיא בַּמִּשְׁתֶּה, וּבָאִים אוֹתָן הָרֵעִים וְהַמְּיֻדָּעִים שֶׁשָּׁלְחוּ, וְאוֹכְלִין וְשׁוֹתִין עִם הֶחָתָן בְּשִׁבְעַת יְמֵי הַמִּשְׁתֶּה אוֹ בְּמִקְצָתָן: הַכֹּל כְּמִנְהַג הַמְּדִינָה.
וְאֵלּוּ הַמָּעוֹת שֶׁמְּשַׁלְּחִין נִקְרָאִין שׁוֹשְׁבִינוּת, וְאוֹתָם הָאֲנָשִׁים שֶׁשָּׁלְחוּ אֵלּוּ הַמָּעוֹת וְאוֹכְלִין וְשׁוֹתִין עִם הֶחָתָן נִקְרָאִים שׁוֹשְׁבִינִין.

הַשּׁוֹשְׁבִינוּת אֵינָהּ מַתָּנָה גְּמוּרָה: הַדְּבָרִים יְדוּעִים שֶׁלֹּא שָׁלַח זֶה עֲשָׂרָה דֵּינָרִין, כְּדֵי שֶׁיֹּאכַל וְיִשְׁתֶּה בְּזוּז אֶחָד; וְלֹא שָׁלַח אֵלָא וְדַעְתּוֹ שְׁאִם יִשָּׂא הוּא אִשָּׁה, יַחְזֹר וְיִשְׁלַח לוֹ כְּמוֹ שֶׁשָּׁלַח לוֹ.
לְפִיכָּךְ אִם נָשָׂא זֶה, וְלֹא הִחְזִיר לוֹ הַשּׁוֹשְׁבִינוּת--הֲרֵי זֶה תּוֹבְעוֹ בַּדִּין, וּמוֹצִיאָהּ מִמֶּנּוּ.
וְאֵין יָכוֹל לְתָבְעוֹ, עַד שֶׁיִּשָּׂא כְּדֶרֶךְ שֶׁנָּשָׂא הוּא.

כֵּיצַד: רְאוּבֵן שֶׁנָּשָׂא בְּתוּלָה, וְשָׁלַח לוֹ שִׁמְעוֹן שׁוֹשְׁבִינוּת, וְאַחַר כָּךְ נָשָׂא שִׁמְעוֹן אַלְמָנָה--אֵינוּ יָכוֹל לִתְבֹּעַ רְאוּבֵן לְהַחְזִיר לוֹ הַשּׁוֹשְׁבִינוּת, שֶׁהֲרֵי אוֹמֵר לוֹ אֵינִי מַחְזִיר לָךְ אֵלָא בִּבְתוּלָה כְּמוֹ שֶׁנְּתַתָּהּ לִי.
וְכֵן אִם שָׁלַח לוֹ בְּנִשּׂוּאֵי אַלְמָנָה, אֵינוּ יָכוֹל לְתָבְעוֹ וּלְהַחְזִיר לוֹ בְּנִשּׂוּאֵי בְּתוּלָה.

עָשָׂה רְאוּבֵן מִשְׁתֶה בַּגָּלוּי וּבְפַרְהֶסְיָה, וְעָשָׂה שִׁמְעוֹן בְּצִנְעָה, אוֹ שֶׁעָשָׂה רְאוּבֵן בְּצִנְעָה, וְעָשָׂה שִׁמְעוֹן בְּפַרְהֶסְיָה--אֵינוּ יָכוֹל לְתָבְעוֹ, שֶׁהֲרֵי אוֹמֵר לוֹ אֵינִי עוֹשֶׂה עִמָּךְ אֵלָא כְּדֶרֶךְ שֶׁעָשִׂיתָ עִמִּי.

רְאוּבֵן שֶׁנָּשָׂא, וְשָׁלַח לוֹ שִׁמְעוֹן שׁוֹשְׁבִינוּת, וְאָכַל וְשָׁתָה עִמּוֹ, וְאַחַר כָּךְ נָשָׂא שִׁמְעוֹן כְּנִשּׂוּאֵי רְאוּבֵן עַצְמָן, וּבָא רְאוּבֵן וְאָכַל וְשָׁתָה עִמּוֹ, אוֹ שֶׁקָּרָא לוֹ שִׁמְעוֹן לֶאֱכֹל וְלֹא רָצָה לָבוֹא, אוֹ שֶׁהָיָה בַּמְּדִינָה וְשָׁמַע קוֹל טַבְלָה בִּמְקוֹם שְׁאֵין דַּרְכָּן לִקְרוֹת אֶחָד אֶחָד אֵלָא כָּל הַשּׁוֹמֵעַ יָבוֹא, וְשָׁמַע וְלֹא בָא--חַיָּב לְהַחְזִיר הַשּׁוֹשְׁבִינוּת כֻּלָּהּ: שֶׁהֲרֵי יָדַע וְלֹא בָא, אוֹ קָרָא לוֹ בִּמְקוֹם שֶׁדַּרְכָּן לִקְרוֹת אֶחָד אֶחָד וְלֹא בָא.

לֹא הָיָה רְאוּבֵן בַּמְּדִינָה--מְנַכִּין לוֹ דְּמֵי מַה שֶׁאָכַל וְשָׁתָה שִׁמְעוֹן אֶצְלוֹ, וּמַחְזִיר שְׁאָר הַשּׁוֹשְׁבִינוּת.
וְכֵן אִם הָיָה בַּמְּדִינָה, וְלֹא קְרָאָהוּ אוֹ לֹא הוֹדִיעוֹ--מְנַכִּין לוֹ; וְיֵשׁ לוֹ עָלָיו תַּרְעֹמֶת, מִפְּנֵי שֶׁלֹּא הוֹדִיעוֹ.

וְכַמָּה מְנַכִּין: נָהֲגוּ בַּנִּכּוּי אִם דֵּינָר אֶחָד שָׁלַח לוֹ שִׁמְעוֹן--אֵינוּ מַחְזִיר לוֹ כְּלוּם, שֶׁזֶּה הוּא דְּמֵי מַה שֶׁאָכַל.
וְאִם יָתֵר עַל דֵּינָר עַד סֶלַע שָׁלַח לוֹ, מְנַכֶּה לוֹ מֶחְצָה.
מִסֶּלַע וּלְמַעְלָה, אוֹמְדִין דַּעַת הַמְּשַׁלֵּחַ.
וְשֵׁעוּר הַשּׁוֹשְׁבִינוּת--אִם אָדָם חָשׁוּב הוּא, מְנַכֶּה לוֹ מֶחְצָה; וְאִם צַר עַיִן וּמְדַקְדֵּק בְּהוֹצָאָתוֹ, אֵינוּ מְנַכֶּה לוֹ אֵלָא שֵׁעוּר מַה שֶׁאָכַל וְשָׁתָה, וּמְשַׁלֵּם לוֹ הַשְּׁאָר.

 מֵת שִׁמְעוֹן קֹדֶם שֶׁיִּשָּׂא אִשָּׁה, אוֹ שֶׁנָּשָׂא וּמֵת בְּתוֹךְ יְמֵי הַמִּשְׁתֶּה--אֵין רְאוּבֵן חַיָּב לְהַחְזִיר לְיוֹרְשֵׁי שִׁמְעוֹן כְּלוּם, שֶׁהֲרֵי אוֹמֵר לָהֶם תְּנוּ לִי שׁוֹשְׁבִינִי וְאֶשְׂמַח עִמּוֹ.

 לְפִיכָּךְ אִם שָׂמַח עִמּוֹ וְאַחַר כָּךְ מֵת שִׁמְעוֹן, אוֹ שֶׁקָּרָא לוֹ וְלֹא בָא, אוֹ שֶׁלֹּא הָיָה בַּמְּדִינָה, אוֹ שֶׁלֹּא הוֹדִיעוֹ--הוֹאִיל וְשָׁלְמוּ יְמֵי הַמִּשְׁתֶּה וְאַחַר כָּךְ מֵת שִׁמְעוֹן, חַיָּב רְאוּבֵן לְהַחְזִיר הַשּׁוֹשְׁבִינוּת לְיוֹרְשָׁיו: אוֹ כֻּלָּהּ; אוֹ בְּנִכּוּי, אִם לֹא הוֹדִיעוֹ אוֹ לֹא הָיָה עִמּוֹ בַּמְּדִינָה.

 מֵת רְאוּבֵן, וְאַחַר כָּךְ נָשָׂא שִׁמְעוֹן אִשָּׁה, וְשָׁלְמוּ יְמֵי הַמִּשְׁתֶּה--מְקוֹם שֶׁנָּהֲגוּ לִגְבּוֹת הַשּׁוֹשְׁבִינוּת מִן הַיּוֹרְשִׁין, כּוֹפִין יוֹרְשֵׁי רְאוּבֵן לְהַחְזִיר בְּנִכּוּי; וּמְקוֹם שֶׁלֹּא נָהֲגוּ, אֵין הַיּוֹרְשִׁין מְשַׁלְּמִין כְּלוּם.

 מֵת רְאוּבֵן אַחַר שֶׁנָּשָׂא שִׁמְעוֹן אִשָּׁה וְשָׁלְמוּ יְמֵי הַמִּשְׁתֶּה--כּוֹפִין אֶת יוֹרְשָׁיו לְשַׁלַּם הַשּׁוֹשְׁבִינוּת בְּכָל מָקוֹם, שֶׁהֲרֵי נִתְחַיַּב אֲבִיהֶן לְשַׁלַּם.
וְאִם כֻּלָּהּ הָיָה חַיָּב לְשַׁלַּם, מְשַׁלְּמִין אֶת כֻּלָּהּ; וְאִם בְּנִכּוּי, מְשַׁלְּמִין בְּנִכּוּי.

 חֲמִשָּׁה דְּבָרִים נֶאְמְרוּ בַּשּׁוֹשְׁבִינוּת: נִגְבֵּית בְּבֵית דִּין, שְׁאֵינָהּ אֵלָא כְּמוֹ מַלְוָה.
וְאֵינָהּ מִשְׁתַּלֶּמֶת אֵלָא בְּעוֹנָתָהּ כְּעֵין נִשּׂוּאֵי רִאשׁוֹן, שֶׁזֶּה כְּמוֹ תְּנָאי הוּא, אַף עַל פִּי שֶׁלֹּא פֵרַשׁ שֶׁעַל דַּעַת זוֹ שְׁלָחָהּ.
וְאֵין בָּהּ מִשּׁוֹם רִבִּית; אַפִלּוּ שָׁלַח לוֹ דֵּינָר, וְהִחְזִיר לוֹ עֲשָׂרָה--מֻתָּר, שֶׁלֹּא עַל מְנָת לְהוֹסִיף לוֹ שָׁלַח.
וְאֵין הַשְּׁבִיעִית מַשְׁמַטְתָּהּ, שְׁאֵינוּ יָכוֹל לִגֹּשׂ אוֹתוֹ וּלְתָבְעוֹ עַד שֶׁיִּשָּׂא כְּדֶרֶךְ שֶׁנָּשָׂא הוּא.
וְאֵין הַבְּכוֹר נוֹטֵל בָּהּ פִּי שְׁנַיִם כְּשֶׁתַּחְזֹר לַיּוֹרְשִׁין מִפְּנֵי שְׁהוּא רָאוּי, וְאֵין הַבְּכוֹר נוֹטֵל בָּרָאוּי כְּמוֹ שֶׁיִּתְבָּאַר בִּמְקוֹמוֹ.

 הַשּׁוֹלֵחַ תְּשׁוּרָה לַחֲבֵרוֹ, אוֹ שֶׁנָּתַן לוֹ מָעוֹת כְּשֶׁמָּטָה יָדוֹ, וְהוּא מְמָאֵן לִקַּח, וְזֶה נִשְׁבָּע שְׁאֵי אִפְשָׁר שֶׁלֹּא תִקַּח וְהִפְצִיר בּוֹ עַד שֶׁלָּקַח, וְכָל כַּיּוֹצֶא בְּאֵלּוּ--אַף עַל פִּי שֶׁלֹּא פֵרַשׁ, הֲרֵי אֵלּוּ מַתָּנָה, וְאֵינוּ יָכוֹל לַחְזֹר וְלִתְבֹּעַ, עַד שֶׁיְּפָרַשׁ שְׁהִיא מַלְוָה.

 וְכֵן הַשּׁוֹלֵחַ לַחֲבֵרוֹ כַּדֵּי יַיִן וְכַדֵּי שֶׁמֶן וּפֵרוֹת בְּעֵת הַנִּשּׂוּאִין--אֵינָן נִגְבִּין בְּבֵית דִּין, מִפְּנֵי שְׁהֶן גְּמִילוּת חֲסָדִים; וְלֹא נֶאְמְרוּ דִּינֵי הַשּׁוֹשְׁבִינוּת אֵלָא בְּמָעוֹת בִּלְבָד.

הִלְכּוֹת זְכִיָּה וּמַתָּנָה פֵּרֶק ח 
הַסּוֹמֶה אוֹ הַפִּסֵּחַ אוֹ הַגִּדֵּם, אוֹ הַחוֹשֵׁשׁ בְּרֹאשׁוֹ אוֹ בְּעֵינוֹ אוֹ בְּרַגְלוֹ אוֹ בְּיָדוֹ, וְכַיּוֹצֶא בָּהֶן--הֲרֵי הוּא כַּבָּרִיא לְכָל דָּבָר בְּמִמְכָּרוֹ וּמֶקָּחוֹ וּמַתְּנוֹתָיו.
אֲבָל הַחוֹלֶה שֶׁתָּשַׁשׁ כּוֹחַ כָּל גּוּפוֹ, וְכָשַׁל מֵחֲמַת הַחֹלִי עַד שְׁאֵינוּ יָכוֹל לְהַלַּךְ עַל רַגְלָיו בַּשּׁוּק, וַהֲרֵי הוּא נוֹפֵל עַל הַמִּטָּה--הוּא הַנִּקְרָא שְׁכִיב מְרַע, וּמִשְׁפְּטֵי מַתְּנוֹתָיו אֵינָן כְּמַתְּנַת הַבָּרִיא.

כֵּיצַד: שְׁכִיב מְרַע שֶׁצִּוָּה לִתֵּן לִפְלוֹנִי כָּךְ וְכָּךְ, וְלִתֵּן לִפְלוֹנִי כָּךְ וְכָּךְ, בֵּין בַּחֹל בֵּין בַּשַּׁבָּת, בֵּין כָּתַב בֵּין לֹא כָתַב--זָכוּ הַכֹּל כְּשֶׁיָּמוּת בְּכָל מַה שֶׁנָּתַן לָהֶם, וְאֵינוּ צָרִיךְ קִנְיָן: שֶׁדִּבְרֵי שְׁכִיב מְרַע, כִּכְתוּבִין וְכִמְסוּרִין הֶן.

וְדָבָר זֶה מִדִּבְרֵי סוֹפְרִים.
וְאַף עַל פִּי שְׁאֵינָהּ קוֹנָה אֵלָא מִדִּבְרֵיהֶם, עָשׂוּ אוֹתָהּ כְּשֶׁלַּתּוֹרָה, כְּדֵי שֶׁלֹּא תִטָּרֵף דַּעְתּוֹ עָלָיו, כְּשֶׁיֵּדַע שְׁאֵין דְּבָרָיו קַיָּמִים.
לְפִיכָּךְ אִם אָמַר קְנוּ מִמֶּנִּי--אַפִלּוּ בַּשַּׁבָּת קוֹנִין מִמֶּנּוּ, שֶׁזֶּה הַקִּנְיָן אֵינוּ צָרִיךְ.
וְאֵין שְׁכִיב מְרַע צָרִיךְ לוֹמַר אַתֶּם עֵדַי; אֵלָא כָּל הַשּׁוֹמֵעַ דְּבָרָיו, הֲרֵי זֶה עֵד: שְׁאֵין אָדָם מְשַׁטֶּה בְּשָׁעַת מִיתָתוֹ.

 שְׁכִיב מְרַע שֶׁצִּוָּה לִתֵּן מַתָּנָה לָעֹבֶר שֶׁבִּמְעֵי אִשְׁתּוֹ--זָכָה הָעֹבֶר, מִפְּנֵי שֶׁדַּעְתּוֹ שֶׁלָּאָדָם קְרוֹבָה אֵצֶל בְּנוֹ כְּמוֹ שֶׁבֵּאַרְנוּ.

 אָמַר אִם יָלְדָה אִשְׁתִּי זָכָר, יִטֹּל מָנֶה, וְאִם נְקֵבָה, מָאתַיִם--יָלְדָה זָכָר, נוֹטֵל מָנֶה; יָלְדָה נְקֵבָה, נוֹטֶלֶת מָאתַיִם; יָלְדָה זָכָר וּנְקֵבָה, הַזָּכָר נוֹטֵל מָנֶה וְהַנְּקֵבָה מָאתַיִם; יָלְדָה טֻמְטוֹם אוֹ אַנְדְּרֻגִּינוֹס, נוֹטֵל כַּפָּחוּת שֶׁבִּשְׁנֵיהֶם.

 שְׁכִיב מְרַע שֶׁאָמְרוּ לוֹ נְכָסָיו לְמִי, וְאָמַר לָהֶם דּוֹמֶה שֶׁיֵּשׁ לוֹ בֵּן אוֹ שֶׁאִשְׁתּוֹ מְעֻבֶּרֶת, עַכְשָׁו שְׁאֵין לוֹ בֵּן אוֹ שְׁאֵין אִשְׁתּוֹ מְעֻבֶּרֶת, נְכָסָיו לִפְלוֹנִי, וְנוֹדַע שֶׁיֵּשׁ לוֹ בֵּן, אוֹ שֶׁהָיְתָה אִשְׁתּוֹ מְעֻבֶּרֶת--אַף עַל פִּי שֶׁהִפִּילָה אוֹ מֵת הַבֵּן אַחַר כָּךְ, אֵין מַתָּנָתוֹ מַתָּנָה.

 מַתְּנַת שְׁכִיב מְרַע אֵינָהּ קוֹנָה, אֵלָא לְאַחַר מִיתָה, וְאֵין אֶחָד מֵהֶן זוֹכֶה בַּדָּבָר שֶׁצִּוָּה לוֹ בֵּין מְקַרְקְעִין בֵּין מִטַּלְטְלִין, אֵלָא לְאַחַר מִיתָה.
לְפִיכָּךְ מוֹצִיאִין לִכְתֻבַּת הָאִשָּׁה, וּלְמָזוֹן הָאַלְמָנָה וְהַבָּנוֹת מִיַּד אֵלּוּ שֶׁצִּוָּה לָהֶן, שֶׁהֲרֵי בְּמִיתָתוֹ נִתְחַיְּבוּ הַנְּכָסִים בַּכְּתֻבָּה וּבַמְּזוֹנוֹת, וְאֵלּוּ שֶׁנָּתַן לָהֶם לֹא יִקְנוּ אֵלָא לְאַחַר מִיתָה.

 מַתְּנַת שְׁכִיב מְרַע שֶׁכָּתוּב בָּהּ קִנְיָן, בֵּין הָיְתָה בְּמִקְצַת נְכָסָיו בֵּין הָיְתָה בְּכָל נְכָסָיו--חוֹשְׁשִׁין לָהּ שֶׁמֶּא לֹא גָמַר לְהַקְנוֹתוֹ אֵלָא בַּשְּׁטָר; וְהוֹאִיל וּמַתָּנָה זוֹ לֹא תִקְנֶה אֵלָא לְאַחַר מִיתָה--אֵין שְׁטָר לְאַחַר מִיתָה, וַהֲרֵי הַמַּתָּנָה בְּטֵלָה.
וְאִם קָנוּ מִמֶּנּוּ כְּדֵי לְיַפּוֹת כּוֹחַ הַמְּקַבֵּל, כְּגוֹן שֶׁכָּתוּב בָּהּ וְקָנִינוּ מִמֶּנּוּ מוּסָף עַל מַתָּנָה זוֹ--הֲרֵי הִיא קַיֶּמֶת.

 שְׁכִיב מְרַע שֶׁאָמַר כִּתְבוּ וּתְנוּ מָנֶה לִפְלוֹנִי, וּמֵת קֹדֶם שֶׁיִּכְתְּבוּ וְיִתְּנוּ לוֹ--אֵין כּוֹתְבִין וְאֵין נוֹתְנִין: שֶׁמֶּא לֹא גָמַר לְהַקְנוֹתוֹ אֵלָא בַּשְּׁטָר, וְאֵין שְׁטָר לְאַחַר מִיתָה.
וְאִם אָמַר כִּתְבוּ, כְּדֵי לְיַפּוֹת כּוֹחַ הַמְּקַבֵּל, כְּגוֹן שֶׁאָמַר תְּנוּ מָנֶה לִפְלוֹנִי וְאַף כִּתְבוּ וְחִתְמוּ וּתְנוּ לוֹ--הֲרֵי אֵלּוּ כּוֹתְבִין וְנוֹתְנִין לְאַחַר מִיתָה.

 שְׁכִיב מְרַע שֶׁכָּתַב כָּל נְכָסָיו מַתָּנָה סְתָם, וְלֹא שִׁיַּר כְּלוּם--אִם עָמַד--חוֹזֵר, וְאַפִלּוּ קָנוּ מִיָּדוֹ כְּדֵי לְיַפּוֹת אֶת כּוֹחוֹ, בֵּין שֶׁהִקְנָה כָּל נְכָסָיו לְאֶחָד, בֵּין שֶׁכְּתָבָם לִשְׁנַיִם: שֶׁאֻמְדַּן דַּעַת הוּא שֶׁלֹּא נָתַן זֶה הַכֹּל, אֵלָא וְנִתְכַּוַּן שֶׁלֹּא יִקְנוּ כְּלוּם אֵלָא לְאַחַר מוֹתוֹ.

 שִׁיַּר כְּלוּם לְעַצְמוֹ, בֵּין קַרְקָע בֵּין מִטַּלְטְלִין--הֲרֵי זוֹ מַתָּנָה בְּמִקְצָת, וּסְתָמָהּ כְּמַתְּנַת בָּרִיא שֶׁקּוֹנֶה מִזְּמָן הַכְּתִיבָה; לְפִיכָּךְ אֵינוּ חוֹזֵר: וְהוּא, שֶׁקָּנוּ מִיָּדוֹ--שֶׁמַּתְּנַת שְׁכִיב מְרַע בְּמִקְצָת צְרִיכָה קִנְיָן, בֵּין עָמַד בֵּין לֹא עָמַד.

 בַּמֶּה דְּבָרִים אֲמוּרִים, בְּשֶׁנָּתַן סְתָם: שֶׁהֲרֵי אָנוּ אוֹמְדִין דַּעְתּוֹ וְאוֹמְרִין הוֹאִיל וּשִׁיַּר, לֹא נִתְכַּוַּן אֵלָא לְהַקְנוֹת לוֹ מֵחַיִּים בְּמַתְּנַת בָּרִיא.
אֲבָל אִם נָתַן לוֹ הַמִּקְצָת בַּפֵּרוּשׁ בְּמַתְּנַת שְׁכִיב מְרַע שְׁאֵינוּ קוֹנֶה אֵלָא לְאַחַר מִיתָה, אֵינוּ צָרִיךְ קִנְיָן, וְאִם עָמַד, חוֹזֵר; וְאִם לֹא עָמַד, קָנָה זֶה הַמִּקְצָת.
וְאִם הָיָה בָּהּ קִנְיָן, לֹא קָנָה אֵלָא אִם כֵּן הָיָה מְיַפֶּה כּוֹחוֹ כְּמוֹ שֶׁבֵּאַרְנוּ.

 אַל תִּטְעֶה בִּשְׁכִיב מְרַע שֶׁכָּתַב כָּל נְכָסָיו, וּפֵרַשׁ שֶׁנָּתַן הַכֹּל מֵעַכְשָׁו וְהִקְנָה מֵחַיִּים, שְׁאֵין זוֹ מַתְּנַת שְׁכִיב מְרַע, אֵלָא כִּשְׁאָר כָּל מַתְּנוֹת הַבְּרִיאִים: שְׁאִם הִגִּיעַ הַשְּׁטָר לְיַד הַמְּקַבֵּל, אוֹ שֶׁקָּנוּ מִיַּד הַנּוֹתֵן--קָנָה הַכֹּל, וְאֵינוּ יָכוֹל לַחְזֹר בּוֹ.

 הַנּוֹתֵן מַתָּנָה כִּשְׁהוּא שְׁכִיב מְרַע, וְכָתוּב בָּהּ בַּחַיִּים וּבַמָּוֶת, אוֹ מֵחַיִּים וּבַמָּוֶת, בֵּין בַּכֹּל בֵּין בְּמִקְצָת--הוֹאִיל וְיֵשׁ בָּהּ וּבַמָּוֶת, הֲרֵי זוֹ מַתְּנַת שְׁכִיב מְרַע: שֶׁזֶּה שֶׁכָּתַב בָּהּ וּבַמָּוֶת, שֶׁלֹּא יִקְנֶה אֵלָא לְאַחַר מִיתָה; וְזֶה שֶׁכָּתַב בָּהּ בַּחַיִּים, סִימָן לְיַשַּׁב דַּעְתּוֹ שֶׁיִּחְיֶה מֵחֹלִי זֶה.

 שְׁכִיב מְרַע שֶׁנָּתַן הַנְּכָסִים, שֶׁהַדָּבָר גָּלוּי שְׁהֶן כָּל נְכָסִים שֶׁיֵּשׁ לוֹ--הֲרֵי זוֹ כְּמַתָּנָה בְּמִקְצָת; וְאִם קָנוּ מִיָּדוֹ וְעָמַד, אֵינוּ חוֹזֵר.
חוֹשְׁשִׁין אָנוּ, שֶׁמֶּא נִשְׁאֲרוּ לוֹ נְכָסִים אֲחֵרִים בִּמְדִינַת הַיָּם, עַד שֶׁיֹּאמַר כָּל נְכָסַי שְׁהֶן אֵלּוּ, אוֹ שֶׁיִּהְיֶה מֻחְזָק שְׁאֵין לוֹ נְכָסִים אֵלָא אֵלּוּ; וְאַחַר כָּךְ תִּהְיֶה מַתָּנָה בַּכֹּל.

 שְׁכִיב מְרַע שֶׁכָּתַב כָּל נְכָסָיו לַאֲחֵרִים, רוֹאִין: אִם כִּמְחַלֵּק כְּתָבָם--אִם מֵת, קָנוּ כֻּלָּן; עָמַד, חוֹזֵר בְּכֻלָּן.
וְאִם כְּנִמְלָךְ אַחַר שֶׁשִּׁיַּר חָזַר וְכָתַב, וְחָזַר וְכָתַב, וְחָזַר וְכָתַב, וְקָנוּ מִיָּדוֹ עַל כָּל אֶחָד וְאֶחָד--מֵת, קָנוּ כֻּלָּן; עָמַד, אֵינוּ חוֹזֵר אֵלָא בָּאַחֲרוֹן, שֶׁהֲרֵי נָתַן לוֹ כָּל נְכָסָיו הַנִּשְׁאָרִים.

 הַכּוֹתֵב כָּל נְכָסָיו לְעַבְדּוֹ, וְעָמַד--חוֹזֵר בַּנְּכָסִים, וְאֵינוּ חוֹזֵר בָּעֶבֶד: שֶׁהֲרֵי יָצָא עָלָיו שֵׁם בֶּן חוֹרִין.

 שְׁכִיב מְרַע שֶׁצִּוָּה מֵחֲמַת מִיתָה, כְּגוֹן שֶׁהָיְתָה דַּעְתּוֹ נוֹטָה שְׁהוּא מֵת וַדַּאי, וְנִכָּר דָּבָר זֶה מִכְּלַל דְּבָרָיו--אַף עַל פִּי שֶׁקָּנוּ מִיָּדוֹ בְּמִקְצָת--אִם עָמַד, חוֹזֵר.

 הַמְּפָרֵשׁ לַיָּם, וְהַיּוֹצֶא בִּשְׁיָרָה, וְהַיּוֹצֶא בְּקֻלָּר, וְהַמְּסֻכָּן וְהוּא שֶׁקָּפַץ עָלָיו הַחֹלִי וְהִכְבִּיד עָלָיו חָלְיוֹ--כָּל אֶחָד מֵאַרְבַּעְתָּן כִּמְצַוֶּה מֵחֲמַת מִיתָה הוּא, וַהֲרֵי דְּבָרָיו כִּכְתוּבִין וְכִמְסוּרִין, וּמְקַיְּמִין אוֹתָן, אִם מֵת; וְאִם נִצּוֹל וְעָמַד--אַפִלּוּ קָנוּ מִיָּדוֹ בְּמִקְצָת, חוֹזֵר כְּדִין כָּל מְצַוֶּה מֵחֲמַת מִיתָה.

 שְׁכִיב מְרַע שֶׁנִּתַּק מֵחֹלִי לְחֹלִי--אִם לֹא עָמַד וְלֹא הָלַךְ עַל מִשְׁעַנְתּוֹ בַּשּׁוּק, מַתָּנָתוֹ מַתָּנָה.
עָמַד בֵּין הַחֹלִי שֶׁצִּוָּה בּוֹ וּבֵין הַחֹלִי שֶׁמֵּת מִמֶּנּוּ, וְהָלַךְ עַל מִשְׁעַנְתּוֹ--אוֹמְדִין אוֹתוֹ עַל פִּי רוֹפְאִים: אִם מֵחֲמַת חֹלִי הָרִאשׁוֹן מֵת, מַתָּנָתוֹ קַיֶּמֶת; וְאִם לָאו, אֵין מַתָּנָתוֹ קַיֶּמֶת.
וְאִם הָלַךְ בַּשּׁוּק בְּלֹא מִשְׁעֶנֶת--אֵינוּ צָרִיךְ אֹמֶד, אֵלָא בָּטְלוּ מַתְּנוֹתָיו הָרִאשׁוֹנוֹת.

 מַתְּנַת שְׁכִיב מְרַע שְׁאֵין כָּתוּב בָּהּ שֶׁמִּתּוֹךְ חֹלִי זֶה שֶׁצִּוָּה בּוֹ מֵת, וְאֵין הָעֵדִים מְצוּיִין לִשְׁאֹל לָהֶם--אַף עַל פִּי שֶׁהֲרֵי זֶה הַמְּצַוֶּה מֵת, הֲרֵי הַמַּתָּנָה בְּטֵלָה: שְׁאֵין מִיתָתוֹ רְאָיָה, שֶׁמֶּא עָמַד מֵחֹלִי שֶׁנָּתַן בּוֹ הַמַּתָּנָה וְאַחַר כָּךְ חָלָה חֹלִי אַחֵר וּמֵת; לְפִיכָּךְ הַנְּכָסִים בְּחֶזְקַת הַיּוֹרְשִׁין, עַד שֶׁיָּבִיא רְאָיָה שֶׁמִּתּוֹךְ הַחֹלִי שֶׁנָּתַן בּוֹ מַתָּנָה זוֹ מֵת.

הִלְכּוֹת זְכִיָּה וּמַתָּנָה פֵּרֶק ט 
שְׁכִיב מְרַע שֶׁצִּוָּה וְאָמַר לֹא תְגַלּוּ מַתָּנָה זוֹ, וְלֹא תוֹדִיעוּ בָּהּ אָדָם אֵלָא לְאַחַר מוֹתוֹ--הֲרֵי זוֹ מַתָּנָה קַיֶּמֶת, וְאֵינָהּ מַתָּנָה מְסֻתֶּרֶת: שֶׁבְּעֵת שֶׁתִּקְנֶה שְׁהוּא אַחַר מוֹתוֹ, הֲרֵי אָמַר גַּלּוּ אוֹתָהּ.
מְצַוֶּה מֵחֲמַת מִיתָה, אֵינוּ צָרִיךְ לוֹמַר גַּלּוּ אֶת הַמַּתָּנָה, אֵלָא אַף עַל פִּי שְׁהִיא כְּתוּבָה סְתָם, אֵין חוֹשְׁשִׁין לָהּ שֶׁמֶּא מְסֻתֶּרֶת הִיא.

 שְׁכִיב מְרַע שֶׁאָמַר יִטֹּל פְּלוֹנִי נְכָסַי אוֹ מִקְצַת נְכָסַי, אוֹ יַחְזִיק, אוֹ יִזְכֶּה, אוֹ יִקְנֶה--כֻּלָּן לְשׁוֹן מַתָּנָה הֶן.
וְכֵן אִם אָמַר יַחְסִין אוֹ יִירַשׁ עַל מִי שֶׁרָאוּי לְיָרְשׁוֹ, הֲרֵי זֶה קָנָה.
אָמַר יֵהָנֶה פְּלוֹנִי בָּהֶן, יַעֲמֹד בָּהֶן, יִשָּׁעֵן בָּהֶן--לֹא קָנָה.

 שְׁכִיב מְרַע שֶׁכָּתַב כָּל נְכָסָיו לְאַחֵר--אִם אֵינוּ רָאוּי לְיָרְשׁוֹ, נוֹטְלָן מִשּׁוֹם מַתָּנָה; וְאִם רָאוּי לְיָרְשׁוֹ, נוֹטְלָן מִשּׁוֹם יְרֻשָּׁה.
בַּמֶּה דְּבָרִים אֲמוּרִים, בְּשֶׁהָיָה הַיּוֹרֵשׁ הַזֶּה אַחַת מִבְּנוֹתָיו, אוֹ אֶחָד מִכְּלַל בְּנֵי בָּנָיו, אוֹ אֶחָד מִכְּלַל אֶחָיו, וְכַיּוֹצֶא בָּהֶן מִשְּׁאָר יוֹרְשִׁין.
אֲבָל אִם כְּתָבָן לְאַחַד מִבָּנָיו, לֹא עָשָׂהוּ אֵלָא אַפְטְרוּפוֹס כְּמוֹ שֶׁבֵּאַרְנוּ.

 מִי שֶׁאָמְרוּ לוֹ בְּשָׁעַת מִיתָתוֹ, נְכָסֶיךָ לְמִי הֶן, שֶׁמֶּא לִפְלוֹנִי, וְאָמַר לָהֶן וְאֵלָא לְמִי--רוֹאִין: אִם רָאוּי לְיָרְשׁוֹ, נוֹטְלָן מִשּׁוֹם יְרֻשָּׁה; וְאִם לָאו, נוֹטְלָן מִשּׁוֹם מַתָּנָה.

 גֵּר שֶׁיֵּשׁ לוֹ בֵּן שְׁאֵין הוֹרָתוֹ בִּקְדֻשָּׁה--הוֹאִיל וְאֵינוּ יוֹרְשׁוֹ כְּמוֹ שֶׁיִּתְבָּאַר בִּמְקוֹמוֹ, כָּךְ אֵינוּ יָכוֹל לִתֵּן לוֹ נְכָסָיו בְּמַתְּנַת שְׁכִיב מְרַע: לֹא כָּל נְכָסָיו וְלֹא מִקְצָתָן--שֶׁלְּשׁוֹן יְרֻשָּׁה וּמַתָּנָה, לְגַבֵּי יוֹרֵשׁ אֶחָד הוּא.
וְאִם תֹּאמַר יִקְנֶה, נִמְצָא זֶה כְּאִלּוּ יָרַשׁ אָבִיו; לְפִיכָּךְ אִם נָתַן לְגֵר מִשְּׁאָר הַגֵּרִים, מַתָּנָתוֹ קַיֶּמֶת.

 שְׁכִיב מְרַע שֶׁהוֹדָה שֶׁיֵּשׁ לִפְלוֹנִי אֶצְלִי כָּךְ וְכָּךְ חוֹב, תְּנוּהוּ לוֹ, אוֹ שֶׁאָמַר כְּלִי פְּלוֹנִי הוּא פִּקָּדוֹן בְּיָדִי לִפְלוֹנִי, תְּנוּהוּ לוֹ, חָצֵר פְּלוֹנִית שֶׁלִּפְלוֹנִי הִיא, חוֹב שֶׁיֵּשׁ לִי בְּיַד פְּלוֹנִי אֵינוּ שֶׁלִּי, שֶׁלִּפְלוֹנִי הוּא--בְּכָל אֵלּוּ הַדְּבָרִים וְכַיּוֹצֶא בָּהֶן, הוֹדָיָתוֹ הוֹדָיָה.
וְאַפִלּוּ הוֹדָה הַגֵּר לִבְנוֹ שְׁאֵין הוֹרָתוֹ בִּקְדֻשָּׁה, דְּבָרָיו קַיָּמִין; אַפִלּוּ הוֹדָה שְׁכִיב מְרַע לַגּוֹי, נוֹתְנִין לוֹ.

 אֲבָל שְׁכִיב מְרַע שֶׁצִּוָּה לִתֵּן לַגּוֹי מַתָּנָה--אֵין שׁוֹמְעִין לוֹ, שֶׁזֶּה כְּמִי שֶׁצִּוָּה לַעֲבֹר עֲבֵרָה בִּנְכָסָיו.
אָמַר פְּלוֹנִי עַבְדִי עֲשׂוּ אוֹתוֹ בֶּן חוֹרִין, אוֹ שֶׁאָמַר עָשִׂיתִי אוֹתוֹ בֶּן חוֹרִין, אוֹ הֲרֵי הוּא בֶּן חוֹרִין--כּוֹפִין אֶת הַיּוֹרְשִׁין, וּמְשַׁחְרְרִין אוֹתוֹ: שֶׁהָעֶבֶד, יֶשְׁנוֹ בְּמִקְצַת מִצְווֹת.
אָמַר פְּלוֹנִית שִׁפְחָתִי עֲשׂוּ לָהּ קוֹרַת רוּחַ--עוֹשִׂין לָהּ, וְאֵינָהּ עוֹבֶדֶת אֵלָא עֲבוֹדָה שְׁהִיא רוֹצָה בָּהּ מִכָּל הָעֲבוֹדוֹת הַיְּדוּעוֹת לָעֲבָדִים בְּאוֹתוֹ מָקוֹם.

 שְׁכִיב מְרַע שֶׁכָּתַב כָּל נְכָסָיו לְאֶחָד, וְאָמַר הַלָּה אֵינִי רוֹצֶה בָּהֶן--לֹא קָנָה.
שָׁתַק, וְאַחַר כָּךְ צָוַח--קָנָה: שֶׁדִּבְרֵי שְׁכִיב מְרַע כִּכְתוּבִין וְכִמְסוּרִין; וְכֵיוָן שֶׁשָּׁתַק, אֵינוּ יָכוֹל לַחְזֹר בּוֹ.

 שְׁכִיב מְרַע שֶׁכָּתַב לְזֶה, וְחָזַר וְכָתַב לְאַחֵר--הָאַחֲרוֹן קָנָה: שֶׁיֵּשׁ לוֹ לַחְזֹר עַד שֶׁיָּמוּת--בֵּין בַּכֹּל בֵּין בְּמִקְצָת, בֵּין לְעַצְמוֹ בֵּין לְאַחֵר.
וְאַפִלּוּ כָּתַב וְזִכָּה לָרִאשׁוֹן, וְכָתַב וְזִכָּה לְאַחֲרוֹן--הָאַחֲרוֹן קָנָה: שֶׁשְּׁכִיב מְרַע שֶׁזִּכָּה בָּהּ, עֲדַיִן מַתְּנַת שְׁכִיב מְרַע הִיא.

 אֲבָל שְׁכִיב מְרַע שֶׁכָּתַב וְזִכָּה, וְקָנוּ מִיָּדוֹ--אֵין לְאַחַר קִנְיָן כְּלוּם; וְאֵינוּ יָכוֹל לַחְזֹר--לֹא לְאַחֵר וְלֹא לְעַצְמוֹ, בֵּין שֶׁנָּתַן הַכֹּל בֵּין שֶׁנָּתַן מִקְצָת.

 שְׁכִיב מְרַע שֶׁחָזַר בְּמִקְצָת, חָזַר בַּכֹּל.
כֵּיצַד: נָתַן כָּל נְכָסָיו לָרִאשׁוֹן, וְקָנוּ מִיָּדוֹ כְּדֵי לְיַפּוֹת כּוֹחוֹ, וְחָזַר וְנָתַן מִקְצָתָן לְאַחֵר, וְקָנוּ מִיָּדוֹ כְּדֵי לְיַפּוֹת אֶת כּוֹחוֹ--שֵׁנִי קָנָה; אֲבָל הָרִאשׁוֹן לֹא קָנָה כְּלוּם, בֵּין שֶׁעָמַד בֵּין שֶׁמֵּת.

 נָתַן מִקְצַת נְכָסָיו וְקָנוּ מִיָּדוֹ, וְאַחַר כָּךְ נָתַן אֶת כֻּלָּן לְאַחֵר וְקָנוּ מִיָּדוֹ כְּדֵי לְיַפּוֹת כּוֹחוֹ--אִם מֵת--קָנָה הָרִאשׁוֹן הַמִּקְצָת, וְקָנָה הָאַחֲרוֹן אֶת הַשְּׁאָר; וְאִם עָמַד--רִאשׁוֹן קָנָה, שֵׁנִי לֹא קָנָה.

 שְׁכִיב מְרַע שֶׁהִקְדִּישׁ כָּל נְכָסָיו וְלֹא שִׁיַּר כְּלוּם, אוֹ הִפְקִירָן, אוֹ חִלְּקָן לָעֲנִיִּים--אִם עָמַד, חוֹזֵר בַּכֹּל.
מָכַר כִּשְׁהוּא שְׁכִיב מְרַע, מִמְכָּרוֹ קַיָּם כַּבָּרִיא.
מָכַר כָּל נְכָסָיו--אִם הָיוּ הַמָּעוֹת עַצְמָן קַיָּמוֹת--אִם עָמַד, חוֹזֵר; וְאִם הוֹצִיא הַמָּעוֹת, אֵינוּ יָכוֹל לְהַחְזִיר.

 מַתָּנָה שְׁהִיא סְתָם, וְלֹא נִתְפָּרַשׁ בָּהּ שֶׁהָיָה בָּרִיא כְּשֶׁנָּתַן אוֹ שֶׁהָיָה שְׁכִיב מְרַע--הוּא אוֹמֵר שְׁכִיב מְרַע הָיִיתִי, וַהֲרֵי עָמַדְתִּי וְאֶחְזֹר בְּמַתָּנָתִי, וּמְקַבֵּל מַתָּנָה אוֹמֵר בָּרִיא הָיָה, וְאֵינוּ יָכוֹל לַחְזֹר--עַל הַמְּקַבֵּל לְהָבִיא רְאָיָה שֶׁבָּרִיא הָיָה.

לֹא מָצָא רְאָיָה--יִשָּׁבַע הַנּוֹתֵן שְׁבוּעַת הֶסֵּת וְיִפָּטֵר, וְתַעֲמֹד הַקַּרְקָע בְּחֶזְקַת הַנּוֹתֵן.
אֲבָל אִם הָיוּ מִטַּלְטְלִין בְּיַד הַמְּקַבֵּל--מִתּוֹךְ שֶׁיָּכוֹל לוֹמַר שֶׁלִּי הֶן, יִשָּׁבַע הֶסֵּת שֶׁבָּרִיא הָיָה כְּשֶׁנָּתַן לוֹ מַתָּנָה זוֹ.

 מִי שֶׁמֵּת, וְנִמְצֵאת מַתָּנָה קְשׁוּרָה לוֹ עַל יְרֵכוֹ--אַף עַל פִּי שְׁהִיא בְּעֵדִים, וְקָנוּ מִיָּדוֹ כְּדֵי לְיַפּוֹת כּוֹחַ אֵלּוּ שֶׁנָּתַן לָהֶם--הֲרֵי זוֹ אֵינָהּ כְּלוּם: שֶׁאֲנִי אוֹמֵר כְּתָבָהּ וְנִמְלַךְ.
וְאִם זִכָּה בָּהּ לְאַחֵר, בֵּין מִן הַיּוֹרְשִׁין בֵּין שְׁאֵינוּ מִן הַיּוֹרְשִׁין--כָּל הַדְּבָרִים שֶׁבָּהּ קַיָּמִין כְּכָל מַתְּנוֹת שְׁכִיב מְרַע.

 וְכֵן מִי שֶׁכָּתַב שְׁטָר חוֹב עַל עַצְמוֹ בְּשֵׁם אַחֵר, אוֹ בְּשֵׁם בֶּן מִבָּנָיו, אוֹ מִן הַיּוֹרְשִׁין, וְנָתַן הַשְּׁטָר עַל יַד שָׁלִישׁ וְאָמַר לוֹ יִהְיֶה זֶה אֶצְלָךְ, וְלֹא פֵרַשׁ לוֹ כְּלוּם, אוֹ שֶׁאָמַר לוֹ הַנַּח עַד שֶׁנֹּאמַר לָךְ מַה תַּעֲשֶׂה, וּמֵת--הֲרֵי זֶה אֵינוּ כְּלוּם.

הִלְכּוֹת זְכִיָּה וּמַתָּנָה פֵּרֶק י 
שְׁכִיב מְרַע שֶׁאָמַר תְּנוּ מָנֶה לִפְלוֹנִי, וּמֵת--יִתְּנוּ לְאַחַר מִיתָה: שֶׁדִּבְרֵי שְׁכִיב מְרַע, כִּכְתוּבִין וְכִמְסוּרִין הֶן; וְאֵין חוֹשְׁשִׁין שֶׁמֶּא עַל מָנֶה שֶׁיֵּשׁ לוֹ קָבוּר הוּא אוֹמֵר.

וְכֵן שְׁכִיב מְרַע שֶׁאָמַר הַלְוָאָה אוֹ הַפִּקָּדוֹן שֶׁיֵּשׁ לִי בְּיַד פְּלוֹנִי, תְּנוּ אוֹתָהּ לִפְלוֹנִי--דְּבָרָיו קַיָּמִין, וְאֵינוּ צָרִיךְ לְמַעְמַד שְׁלָשְׁתָּן.

וְכֵן אִם אָמַר תְּנוּ שְׁטָר פְּלוֹנִי לִפְלוֹנִי, זָכָה בְּמַה שֶׁיֵּשׁ בַּשְּׁטָר, וּכְאִלּוּ כָּתַב וּמָסַר, אַף עַל פִּי שֶׁלֹּא מָשַׁךְ הַשְּׁטָר; וְאֵין הַיּוֹרֵשׁ יָכוֹל לִמְחֹל שְׁטָר זֶה, שֶׁנִּתַּן בְּמַתְּנַת שְׁכִיב מְרַע.

וּמִפְּנֵי מַה הַמּוֹכֵר אוֹ הַנּוֹתֵן שְׁטָר חוֹב לַחֲבֵרוֹ וְחָזַר הַיּוֹרֵשׁ וּמְחָלוֹ, מָחוּל, וּשְׁכִיב מְרַע שֶׁנָּתַן שְׁטָר חוֹב, אֵין הַיּוֹרֵשׁ יָכוֹל לִמְחֹל--מִפְּנֵי שֶׁקִּנְיָן הָרְאָיָה שֶׁבַּשְּׁטָר מִדִּבְרֵיהֶם.
לְפִיכָּךְ הַיּוֹרֵשׁ, עֲדַיִן זֶה הַשְּׁטָר שֶׁלּוֹ הוּא מִן הַתּוֹרָה וּמוֹחֲלוֹ; וּמַתְּנַת שְׁכִיב מְרַע--אַף עַל פִּי שְׁהִיא מִדִּבְרֵיהֶם, עָשׂוּ אוֹתָהּ כְּשֶׁלַּתּוֹרָה, וּכְאִלּוּ קָנָה מָמוֹן שֶׁבַּשְּׁטָר מִן הַתּוֹרָה, וְהִגִּיעַ לְיָדוֹ, וְלֹא נִשְׁאַר לַיּוֹרֵשׁ בּוֹ קִנְיָן, וּלְפִיכָּךְ אֵינוּ מוֹחֵל.

 שְׁכִיב מְרַע שֶׁאָמַר מָנֶה לִפְלוֹנִי בְּיָדִי--אִם אָמַר תְּנוּ, נוֹתְנִין; לֹא אָמַר תְּנוּ, אֵין נוֹתְנִין, שֶׁמֶּא לֹא אָמַר מָנֶה יֵשׁ לִפְלוֹנִי בְּיָדִי, אֵלָא כְּדֵי שֶׁלֹּא יֹאמְרוּ עַל יוֹרְשָׁיו שֶׁיֵּשׁ לָהֶן מָמוֹן.
לְפִיכָּךְ אִם אָמַר דָּבָר זֶה דֶּרֶךְ הוֹדָאָה, וְלֹא הָיָה שָׁם חֲשַׁשׁ עָרְמָה--נוֹתְנִין, אַף עַל פִּי שֶׁלֹּא אָמַר תְּנוּ.

 כַּיּוֹצֶא בּוֹ, רָאוּ אֶת אֲבִיהֶם שֶׁהִטְמִין מָעוֹת בְּשִׁדָּה תֵּבָה וּמִגְדָּל, וְאָמַר שֶׁלִּפְלוֹנִי הֶן, שֶׁלְּמַעֲשֵׂר שֵׁנִי הֶן--אִם כְּמוֹסֵר דְּבָרָיו לָהֶן, הֲרֵי דְּבָרָיו קַיָּמִין; וְאִם כְּמַעְרִים, לֹא אָמַר כְּלוּם.

 וְכֵן אִם בָּא אֶחָד וְאָמַר לָהֶם אֲנִי רָאִיתִי אֶת אֲבִיכֶן שֶׁהִטְמִין מָעוֹת בְּשִׁדָּה תֵּבָה וּמִגְדָּל, וְאָמַר שֶׁלִּפְלוֹנִי הֶם, שֶׁלְּמַעֲשֵׂר שֵׁנִי הֶן--אִם הָיוּ טְמוּנִין בַּבַּיִת, לֹא אָמַר כְּלוּם; בַּשָּׂדֶה, דְּבָרָיו קַיָּמִין.
כְּלָלוֹ שֶׁלַּדָּבָר--כָּל שֶׁאִלּוּ יָכוֹל לִטְּלָן, דְּבָרָיו קַיָּמִין; וְאִם לָאו, לֹא אָמַר כְּלוּם.

 הֲרֵי שֶׁהָיָה מִצְטַעֵר עַל מָעוֹת שֶׁהִנִּיחַ לוֹ אָבִיו, וְלֹא יָדַע הֵיכָן הִחְבִּיאָן, וְאָמְרוּ לוֹ בַּחֲלוֹם כָּךְ וְכָּךְ הֶם, וּבְמָקוֹם פְּלוֹנִי הֶן, וְשֶׁלִּפְלוֹנִי הֶן, אוֹ שֶׁלְּמַעֲשֵׂר שֵׁנִי הֶן, וּמְצָאָן בִּמְקוֹם שֶׁנֶּאֱמַר לוֹ, וּכְמִנְיָן שֶׁנֶּאֱמַר לוֹ: זֶה הָיָה מַעֲשֶׂה; וְאָמְרוּ חֲכָמִים, דִּבְרֵי חֲלוֹמוֹת לֹא מַעֲלִין וְלֹא מוֹרִידִין.

 שְׁכִיב מְרַע שֶׁהוֹדָה שֶׁיֵּשׁ לִפְלוֹנִי בְּיָדוֹ מָנֶה, וְאָמְרוּ יְתוֹמִים חָזַר וְאָמַר לָנוּ אָבִינוּ פְּרַעְתִּיו--נֶאֱמָנִין, וְנִשְׁבָּעִין עַל זֶה הֶסֵּת.
אָמַר תְּנוּ, וְאָמְרוּ יְתוֹמִים חָזַר וְאָמַר לָנוּ אַבָּא פְּרַעְתִּיו--אֵין נֶאֱמָנִין.

אָמַר מָנֶה לִפְלוֹנִי בְּיָדִי, וְאָמְרוּ יְתוֹמִין נָתַנְנוּ--אֵין נֶאֱמָנִין: שֶׁהֲרֵי לֹא אָמַר תְּנוּ, וּמְנַיִן יָדְעוּ שֶׁחַיָּבִין לִתֵּן.
אָמַר תְּנוּ, וְאָמְרוּ יְתוֹמִים נָתַנְנוּ--נֶאֱמָנִין, וְנִשְׁבָּעִין הֶסֵּת שֶׁנָּתְנוּ.

 שְׁכִיב מְרַע שֶׁנָּתַן מָנֶה לְאֶחָד וְאָמַר לוֹ, הֵילָךְ מָנֶה זוֹ לִפְלוֹנִי--הָלַךְ, וּמְצָאוֹ שֶׁמֵּת--אִם קַיָּם הָיָה בְּשָׁעָה שֶׁנָּתַן לוֹ הַשְּׁכִיב מְרַע, יִנָּתְנוּ לְיוֹרְשֵׁי מִי שֶׁנִּשְׁתַּלְּחוּ לוֹ: שֶׁדִּבְרֵי שְׁכִיב מְרַע, כִּכְתוּבִין וְכִמְסוּרִין הֶן.
וְאִם לֹא הָיָה קַיָּם, יַחְזְרוּ לְיוֹרְשֵׁי הַמְּשַׁלֵּחַ: שְׁאֵין קִנְיָן לַמֵּת.

 שְׁכִיב מְרַע שֶׁאָמַר תְּנוּ מָאתַיִם זוּז לִפְלוֹנִי, וּשְׁלוֹשׁ מֵאוֹת לִפְלוֹנִי, וְאַרְבַּע מֵאוֹת לִפְלוֹנִי--אֵין אוֹמְרִין כָּל הַקּוֹדֵם בַּשְּׁטָר זָכָה.
לְפִיכָּךְ אִם לֹא הִנִּיחַ תֵּשַׁע מֵאוֹת, חוֹלְקִין הַנִּמְצָא לְפִי מַה שֶׁכָּתַב לָהֶן.
וְאִם יָצָא עָלָיו שְׁטָר חוֹב, גּוֹבֶה מִכֻּלָּן: מִכָּל אֶחָד וְאֶחָד, כְּפִי מַה שֶׁנָּתַן לוֹ.
כֵּיצַד: הָיָה הַחוֹב אַרְבַּע מֵאוֹת וַחֲמִשִּׁים זוּז, בַּעַל הַמָּאתַיִם נוֹתֵן מֵאָה, וּבַעַל הַשְּׁלוֹשׁ מֵאוֹת מֵאָה וַחֲמִשִּׁים, וּבַעַל הָאַרְבַּע מֵאוֹת נוֹתֵן מָאתַיִם.

 אֲבָל אִם אָמַר תְּנוּ מָאתַיִם זוּז לִפְלוֹנִי, וְאַחֲרָיו שְׁלוֹשׁ מֵאוֹת לִפְלוֹנִי, וְאַחֲרָיו אַרְבַּע מֵאוֹת לִפְלוֹנִי--כָּל הַקּוֹדֵם בַּשְּׁטָר זָכָה.
לְפִיכָּךְ אִם יָצָא עָלָיו שְׁטָר חוֹב, גּוֹבֶה מִן הָאַחֲרוֹן; אֵין לוֹ, גּוֹבֶה מִשֶּׁלְּפָנָיו; אֵין לוֹ, גּוֹבֶה מִשֶּׁלִּפְנֵי פָּנָיו.

 שְׁכִיב מְרַע שֶׁאָמַר יָדוּר פְּלוֹנִי בְּבַיִת זֶה, יֹאכַל פְּלוֹנִי פֵּרוֹת דֶּקֶל זֶה--לֹא אָמַר כְּלוּם: שֶׁלֹּא הִקְנָה לָהֶם דָּבָר שֶׁיֵּשׁ בּוֹ מַמָּשׁ--שֶׁהַדִּירָה וְהָאֲכִילָה וְכַיּוֹצֶא בָּהֶן, הֲרֵי הֶן כְּדִבּוּר וּכְשִׁינָה שְׁאֵינָן נִקְנִין.
אֲבָל אִם אָמַר תְּנוּ בַּיִת זֶה לִפְלוֹנִי כְּדֵי שֶׁיָּדוּר בּוֹ עַד זְמָן פְּלוֹנִי, אוֹ תְּנוּ דֶּקֶל זֶה לִפְלוֹנִי כְּדֵי שֶׁיֹּאכַל פֵּרוֹתָיו--דְּבָרָיו קַיָּמִין: שֶׁהֲרֵי הִקְנָה לָהֶם הַגּוּף לַפֵּרוֹת, וְהַגּוּף דָּבָר שֶׁיֵּשׁ בּוֹ מַמָּשׁ.
וְכֵן כָּל כַּיּוֹצֶא בְּזֶה.

הִלְכּוֹת זְכִיָּה וּמַתָּנָה פֵּרֶק יא 
שְׁכִיב מְרַע שֶׁאָמַר נְכָסִים אֵלּוּ לְבָנַי, אֵין הַבָּנוֹת בַּכְּלָל.
הָיָה לוֹ בֵּן אֶחָד וּבַת אַחַת, אוֹ בֵּן וּבֶן הַבֵּן--אַף עַל פִּי שֶׁאָמַר לְבָנַי שְׁהוּא לְשׁוֹן רַבִּים, אֵין נוֹתְנִין אֵלָא לִבְנוֹ: שֶׁהַבֵּן הָאֶחָד נִקְרָא בָּנִים.

שְׁכִיב מְרַע שֶׁאָמַר נְכָסַי לְטוֹבִיָּה, וּמֵת, וּבָא אֶחָד שֶׁשְּׁמוֹ טוֹבִיָּה, וְאָמַר אֲנִי הוּא--נוֹטְלָן.
וְאִם הֻחְזַק שְׁמוֹ רָב טוֹבִיָּה, אֵינוּ נוֹטְלָן; וְאִם הָיָה שְׁכִיב מְרַע גַּס בּוֹ, וְקוֹרֶא אוֹתוֹ בִּשְׁמוֹ--נוֹטְלָן.

בָּאוּ שְׁנַיִם לִתְבֹּעַ, וְכָל אֶחָד מֵהֶן מֻחְזָק שְׁמוֹ טוֹבִיָּה--אִם הָיָה אֶחָד תַּלְמִיד חֲכָמִים, תַּלְמִיד חֲכָמִים קוֹדֵם; אֵין בָּהֶן תַּלְמִיד חֲכָמִים, וְהָיָה אֶחָד מֵהֶן שָׁכֵן אוֹ קָרוֹב--הוּא קוֹדֵם; הָיָה אֶחָד שָׁכֵן וְאֶחָד קָרוֹב, הַשָּׁכֵן קוֹדֵם.
שְׁנֵיהֶם קְרוֹבִים אוֹ שְׁנֵיהֶם שְׁכֵנִים אוֹ שְׁנֵיהֶם תַּלְמִידֵי חֲכָמִים, יַעֲשׂוּ הַדַּיָּנִין כְּמוֹ שֶׁיֵּרָאֶה לָהֶם: כָּל מִי שֶׁדַּעְתָּן נוֹטָה שֶׁעַל זֶה אָמַר, נוֹתְנִין לוֹ.
וְכֵן אִם הָיוּ רַבִּים.

שְׁכִיב מְרַע שֶׁאָמַר נְכָסַי לִפְלוֹנִי וּפְלוֹנִי וּפְלוֹנִי--חוֹלְקִין בְּשׁוֹוֶה, אַפִלּוּ הֶן מֵאָה.
אָמַר נְכָסַי לִפְלוֹנִי וּלְבָנַי--פְּלוֹנִי נוֹטֵל מֶחְצָה, וְכָל בָּנָיו מֶחְצָה.
וּמַעֲשֶׂה בְּאֶחָד שֶׁאָמַר לְאִשְׁתּוֹ נְכָסַי לִיךְ וּלְבָנַיִךְ; וְאָמְרוּ חֲכָמִים תִּטֹּל הִיא מֶחְצָה, וְכָל הַבָּנִים מֶחְצָה.
אָמַר לִפְלוֹנִי וּפְלוֹנִי וּבְנֵי פְּלוֹנִי--נוֹטְלִין בְּנֵי פְּלוֹנִי מֶחְצָה, וְהַשְּׁנַיִם הָרִאשׁוֹנִים מֶחְצָה.

 שְׁכִיב מְרַע שֶׁאָמַר יַחְלֹק פְּלוֹנִי בִּנְכָסַי, יִטֹּל מֶחְצָה.
תְּנוּ חֵלֶק לִפְלוֹנִי בִּנְכָסַי, יִטֹּל אֶחָד מִשִּׁשָּׁה עָשָׂר; וְיֵשׁ מִי שֶׁהוֹרָה יִטֹּל רְבִיעַ הַנְּכָסִים.

 שְׁכִיב מְרַע שֶׁאָמַר תְּנוּ חֵלֶק לִפְלוֹנִי בְּבוֹר הַיַּיִן שֶׁיֵּשׁ לִי, יִטֹּל רְבִיעַ הַיַּיִן.
אָמַר תְּנוּ לוֹ בּוֹ חֵלֶק בֶּחָבִית, הֲרֵי מִעַט וְיִטֹּל שְׁמִין הַיַּיִן.
אָמַר תְּנוּ לוֹ בּוֹ חֵלֶק לַקְּדֵרָה, נוֹטֵל חֵלֶק מִשְּׁנֵים עָשָׂר מִן הַיַּיִן.
אָמַר תְּנוּ לוֹ בּוֹ חֵלֶק לַטָּפִיחַ, נוֹטֵל חֵלֶק מִשִּׁשָּׁה עָשָׂר מִן הַיַּיִן שֶׁבַּבּוֹר, שֶׁהֲרֵי גִּלָּה דַּעְתּוֹ שֶׁלְּחֵלֶק מוּעָט נִתְכַּוַּן.
וְאֵין גּוֹמְרִין מִן הַשֵּׁעוּרִין הָאֵלּוּ לְדִין אַחֵר.

 שְׁכִיב מְרַע שֶׁאָמַר תִּטֹּל אִשְׁתִּי כְּאֶחָד מִן הַבָּנִים, נוֹטֶלֶת כְּאֶחָד מִבָּנָיו; וְאִם נֻלְּדוּ לוֹ בָּנִים אַחַר הַצַּוָּאָה--מִצְטָרְפִין עִם אֵלּוּ שֶׁהָיוּ בְּשָׁעַת הַצַּוָּאָה, וְנוֹטֶלֶת חֵלֶק עִם כֻּלָּן.

כֵּיצַד: הָיוּ שְׁלוֹשָׁה בָּנִים בְּשָׁעַת הַצַּוָּאָה, וּלְאַחַר מִכָּאן נֻלְּדוּ לוֹ שְׁנַיִם--נוֹטֶלֶת חֵלֶק כְּאֶחָד מִן הַחֲמִשָּׁה, שְׁהוּא שְׁתוּת כָּל הַמָּמוֹן.
וְאֵינָהּ נוֹטֶלֶת עִמָּהֶם אֵלָא בַּנְּכָסִים שֶׁהָיוּ לוֹ בְּשָׁעַת הַצַּוָּאָה; אֲבָל נְכָסִים שֶׁבָּאוּ לוֹ אַחַר הַצַּוָּאָה, אֵין לָהּ בָּהֶן חֵלֶק: שְׁאֵין אָדָם מַקְנֶה דָּבָר שְׁאֵינוּ בִּרְשׁוּתוֹ.

 שְׁכִיב מְרַע שֶׁאָמַר מִטַּלְטְלִין שֶׁלִּי לִפְלוֹנִי--נוֹטֵל כְּלֵי תַּשְׁמִישׁוֹ, אֲבָל לֹא חִטִּים וּשְׂעוֹרִים וְכַיּוֹצֶא בָּהֶן; אָמַר כָּל מִטַּלְטְלִין שֶׁלִּי, נוֹטֵל הַכֹּל.
וְהָעֲבָדִים בִּכְלַל הַמִּטַּלְטְלִין; אֲבָל לֹא רֵחַיִם הַתַּחְתּוֹנָה וְכַיּוֹצֶא בָּהּ, שֶׁהֲרֵי הִיא מְחֻבֶּרֶת בָּאָרֶץ.

 אָמַר כָּל הַמִּטַּלְטֵל, נוֹטֵל אַף הָרֵחַיִם הַתַּחְתּוֹנָה וְכַיּוֹצֶא בָּהּ.

 שְׁכִיב מְרַע שֶׁאָמַר נְכָסַי לִפְלוֹנִי--נוֹטֵל כָּל הַמִּטַּלְטְלִין וְכָל הַקַּרְקָעוֹת, וְהַבְּגָדִים וְהָעֲבָדִים וְהַבְּהֵמָה וְהָעוֹפוֹת, וְהַתְּפִלִּין עִם שְׁאָר סְפָרִים: הַכֹּל בִּכְלַל נְכָסִים.
אֲבָל סֵפֶר תּוֹרָה, יֵשׁ בּוֹ סְפֵק אִם הוּא בִּכְלַל נְכָסִים אוֹ אֵינוּ; לְפִיכָּךְ אִם תְּפָסוֹ, אֵין מוֹצִיאִין מִיָּדוֹ.

 שְׁכִיב מְרַע שֶׁאָמַר תְּנוּ מָאתַיִם זוּז לִפְלוֹנִי בְּנִי בְּכוֹרִי בָּרָאוּי לוֹ--נוֹטְלָן, וְנוֹטֵל בְּכוֹרָתוֹ.
אָמַר בִּבְכוֹרָתוֹ, יָדוֹ עַל הָעֶלְיוֹנָה: רָצָה חֵלֶק בְּכוֹרָה, נוֹטֵל; רָצָה מָאתַיִם זוּז, נוֹטֵל.
וְכֵן אִם אָמַר תְּנוּ מָאתַיִם זוּז לִפְלוֹנִית אִשְׁתִּי בָּרָאוּי לָהּ--נוֹטְלַתָּן, וְנוֹטֶלֶת כְּתֻבָּתָהּ.
וְאִם אָמַר בִּכְתֻבָּתָהּ, יָדָהּ עַל הָעֶלְיוֹנָה.
אָמַר תְּנוּ מָאתַיִם זוּז לִפְלוֹנִי בַּעַל חוֹבִי בָּרָאוּי לוֹ--נוֹטְלָן, וְנוֹטֵל חוֹבוֹ.
אָמַר בְּחוֹבוֹ, אֵין לוֹ אֵלָא חוֹבוֹ.

 שְׁכִיב מְרַע שֶׁאָמַר תְּנוּ אַרְבַּע מֵאוֹת זוּז לִפְלוֹנִי, וְיִשָּׂא בִּתִּי--הֲרֵי זֶה כְּמִי שֶׁנָּתַן לוֹ שְׁתֵּי מַתָּנוֹת: כָּל אֵיזֶה שֶׁיִּרְצֶה מֵהֶן, יִקַּח; לְפִיכָּךְ אִם רָצָה לִקַּח הַמָּעוֹת, וְלֹא יִשָּׂא הַבַּת--יִקַּח.
אֲבָל אִם אָמַר יִקַּח בִּתִּי וּתְנוּ לוֹ אַרְבַּע מֵאוֹת זוּז--הֲרֵי זֶה תְּנָאי, וְלֹא יִזְכֶּה בַּמָּעוֹת עַד שֶׁיִּקַּח הַבַּת.

 שְׁכִיב מְרַע שֶׁאָמַר תְּנוּ אַרְבַּע מֵאוֹת זוּז לְבִתִּי בִּכְתֻבָּתָהּ, אוֹ לִכְתֻבָּתָהּ--אִם דֶּרֶךְ אַנְשֵׁי הָעִיר לְהוֹסִיף בְּשׁוּמַת הַנְּדוּנְיָה, וְלִכְתֹּב שׁוֹוֶה מָנֶה בְּמָאתַיִם--אֵינָהּ נוֹטֶלֶת אֵלָא מָאתַיִם: שֶׁהֲרֵי לֹא אָמַר אַרְבַּע מֵאוֹת זוּז סְתָם, אֵלָא לִכְתֻבָּתָהּ; כְּלוֹמַר, תְּנוּ לָהּ מַה שֶׁתִּהְיֶה שׁוּמָתוֹ בִּכְתֻבָּתָהּ אַרְבַּע מֵאוֹת זוּז.

 אָמַר תְּנוּ נְדוּנְיָה לְבִתִּי כָּךְ וְכָּךְ בְּגָדִים, וְכָּךְ וְכָּךְ כֵּלִים, וְזָלוּ הַבְּגָדִים וְהַכֵּלִים אַחַר כֵּן--הָרֵוַח לַיְּתוֹמִים, וְנוֹתְנִין לָהּ כְּשַׁעַר הַזּוֹל.
וְכֵן אִם אָמַר תְּנוּ אַרְבַּע מֵאוֹת זוּז דְּמֵי הַיַּיִן לְבִתִּי, וְהוֹקִיר הַיַּיִן--הָרֵוַח לַיְּתוֹמִים, וְנוֹתְנִין לָהּ אַרְבַּע מֵאוֹת זוּז בִּלְבָד.

מַעֲשֶׂה בְּאֶחָד שֶׁהָיָה יוֹצֶא בְּקֻלָּר, וְאָמַר תְּנוּ לִפְלוֹנִי אַרְבַּע מֵאוֹת זוּז מִיֵּין מָקוֹם פְּלוֹנִי.
וְאָמְרוּ חֲכָמִים יִטֹּל אַרְבַּע מֵאוֹת זוּז מִדְּמֵי אוֹתוֹ הַיַּיִן, שֶׁלֹּא נִתְכַּוַּן זֶה לִתֵּן לוֹ מִן הַיַּיִן מִשְׁקַל אַרְבַּע מֵאוֹת זוּז, וְלֹא נִתְכַּוַּן אֵלָא לַדָּמִים; וְזֶה שֶׁיֵּחֲדָן בַּיַּיִן, לְיַפּוֹת אֶת כּוֹחוֹ.

וְשׁוּב מַעֲשֶׂה בְּאֶחָד שֶׁמֵּת וְאָמַר הַדֶּקֶל לְבִתִּי, וְהִנִּיחַ שְׁנֵי חֲצָיֵי דֶּקֶל; וְאָמְרוּ חֲכָמִים תִּטֹּל הַשֵּׁנִי חֲצָיִים, שֶׁלְּזֶה נִתְכַּוַּן וְהֶם שֶׁקָּרָא דֶּקֶל.

וְשׁוּב מַעֲשֶׂה בְּאֶחָד שֶׁאָמַר תְּנוּ לִפְלוֹנִי בַּיִת הַמַּחְזִיק מֵאָה כַּדִּין, וְנִמְצָא הַבַּיִת שֶׁיֵּשׁ לְזֶה הַמְּצַוֶּה מַחְזִיק מֵאָה וְעֶשְׂרִים.
וְאָמְרוּ חֲכָמִים זָכָה בְּבַיִת זֶה, שֶׁהַדְּבָרִים מַרְאִין שֶׁכַּוָּנָתוֹ לְזֶה הָיְתָה: שֶׁכָּל הַנּוֹתֵן, בְּעַיִן יָפָה נוֹתֵן.
וְכֵן כָּל כַּיּוֹצֶא בִּדְבָרִים אֵלּוּ.

 שְׁכִיב מְרַע שֶׁאָמַר תְּנוּ לְבָנַי שֶׁקֶל בְּכָל שַׁבָּת, אוֹ שֶׁאָמַר אַל תִּתְּנוּ לָהֶם אֵלָא שֶׁקֶל, וְנִמְצָא שְׁאֵין מַסְפִּיק לָהֶם אֵלָא סֶלַע בְּכָל שַׁבָּת--נוֹתְנִים לָהֶם כָּל צָרְכָּן: שֶׁלֹּא נִתְכַּוַּן זֶה לְהַרְעִיב אֶת בָּנָיו, אֵלָא לְזָרַז אוֹתָם, שֶׁלֹּא יַרְוִיחוּ בַּהוֹצָאָה יָתֵר מִדַּי.

 שְׁכִיב מְרַע שֶׁצִּוָּה וְאָמַר אַל יִסְפְּדוּהוּ, אֵין סוֹפְדִין אוֹתוֹ.
אַל תִּקְבְּרוּהוּ מִנְּכָסָיו--אֵין שׁוֹמְעִין לוֹ, שֶׁיָּחוֹס עַל מְמוֹן בָּנָיו, וְיַפִּיל עַצְמוֹ עַל הַצִּבּוּר, שֶׁאָסוּר לְהַנִּיחוֹ בְּלֹא קְבוּרָה; אֵלָא כּוֹפִין אֶת הַיּוֹרְשִׁין לְקָבְרוֹ מִנְּכָסָיו.

הִלְכּוֹת זְכִיָּה וּמַתָּנָה פֵּרֶק יב 
שְׁכִיב מְרַע שֶׁאָמַר בְּנִי פְּלוֹנִי יִירָשֵׁנִי--הֲרֵי זֶה יוֹרֵשׁ אוֹתוֹ לְבַדּוֹ, וְלֹא יִירְשׁוּ שְׁאָר הַבָּנִים.
וְכֵן אִם אָמַר עַל בַּת בֵּין הַבָּנוֹת, אוֹ אָח בֵּין הָאַחִין, אוֹ שְׁאָר הַיּוֹרְשִׁים--דְּבָרָיו קַיָּמִין.
אֲבָל הַבָּרִיא, אֵין דְּבָרָיו קַיָּמִין.

 שְׁכִיב מְרַע שֶׁאָמַר נְכָסַי לִפְלוֹנִי, וְאַחֲרָיו לִפְלוֹנִי--אֵין לַשֵּׁנִי אֵלָא מַה שֶׁשִּׁיַּר רִאשׁוֹן.
וְאִם הָיָה הָרִאשׁוֹן רָאוּי לְיָרְשׁוֹ, כְּגוֹן שֶׁהָיָה בֶּן מִכְּלַל הַבָּנִים--אֵין לַשֵּׁנִי כְּלוּם: שֶׁכָּל לְשׁוֹן מַתָּנָה לַיּוֹרֵשׁ, הֲרֵי הִיא כִּלְשׁוֹן יְרֻשָּׁה; וִירֻשָּׁה--אֵין לָהּ הֶפְסֵק, וְאַף עַל פִּי שֶׁאָמַר וְאַחֲרֶיךָ לִפְלוֹנִי.

 אֲבָל הַבָּרִיא שֶׁנָּתַן מַתְּנַת בָּרִיא עַל דֶּרֶךְ זוֹ, וְכָתַב לְזֶה נְכָסַי לָךְ וְאַחֲרֶיךָ לִפְלוֹנִי--אֵין לַשֵּׁנִי אֵלָא מַה שֶׁשִּׁיַּר רִאשׁוֹן, בֵּין שֶׁהָיָה הָרִאשׁוֹן רָאוּי לְיָרְשׁוֹ בֵּין שֶׁלֹּא הָיָה רָאוּי לְיָרְשׁוֹ.

 שְׁכִיב מְרַע שֶׁאָמַר נְכָסַי לָךְ וְאַחֲרֶיךָ לִפְלוֹנִי, וְהָיָה הָרִאשׁוֹן רָאוּי לְיָרְשׁוֹ, וּפֵרַשׁ וְאָמַר לֹא מִשּׁוֹם יְרֻשָּׁה אֲנִי נוֹתֵן לָךְ שְׁאֵין לָהּ הֶפְסֵק, אֵלָא בְּמַתָּנָה וַהֲרֵי הִפְסַקְתִּיהָ--הַשֵּׁנִי קוֹנֶה מַה שֶׁשִּׁיַּר הָרִאשׁוֹן.
לְפִיכָּךְ אִם נָתַן הַמָּעוֹת עַל יְדֵי שָׁלִישׁ, אוֹ שֶׁאָמַר תְּנוּ לְבָנַי שֶׁקֶל בְּכָל שַׁבָּת וְלֹא מִשּׁוֹם יְרֻשָּׁה אֲנִי נוֹתֵן לָהֶם, וְהַנִּשְׁאָר מִן הַנְּכָסִים אַחַר מוֹתָם יִהְיֶה לִפְלוֹנִי--אֵין נוֹתְנִין לָהֶם אֵלָא שֶׁקֶל, אַף עַל פִּי שְׁאֵינוּ מְסַפֵּק לָהֶם.

 נְכָסַי לִפְלוֹנִי, וְאַחֲרָיו לִפְלוֹנִי--מֵת רִאשׁוֹן, קָנָה שֵׁנִי; מֵת שֵׁנִי, הֲרֵי אֵלּוּ שֶׁלְּיוֹרְשֵׁי הַשֵּׁנִי; מֵת הַשֵּׁנִי בְּחַיֵּי הָרִאשׁוֹן, הֲרֵי הַנְּכָסִים שֶׁלְּיוֹרְשֵׁי הָרִאשׁוֹן.

 אַף עַל פִּי שְׁאֵין לַשֵּׁנִי אֵלָא מַה שֶׁשִּׁיַּר הָרִאשׁוֹן, אָסוּר לָרִאשׁוֹן לִמְכֹּר וְלִתֵּן גּוּפָן, אֵלָא אוֹכֵל הַפֵּרוֹת, עַד שֶׁיָּמוּת וְיִזְכֶּה הַשֵּׁנִי.
וְאִם עָבַר הָרִאשׁוֹן וּמָכַר וְנָתַן בְּמַתָּנָה, אֵין הַשֵּׁנִי מוֹצִיא מִיַּד הַלָּקוֹחוֹת, שְׁאֵין לַשֵּׁנִי לֹא מִן הַגּוּף וְלֹא מִן הַפֵּרוֹת, אֵלָא הַנִּשְׁאָר.
וְכָל הַמַּשִּׂיא עֵצָה לָרִאשׁוֹן לִמְכֹּר, נִקְרָא רָשָׁע.
וְאַפִלּוּ הָיָה בָּהֶן עֲבָדִים, וְהוֹצִיאָן הָרִאשׁוֹן לְחֵרוּת, אוֹ כֵּלִים, וַעֲשָׂאָן תַּכְרִיךְ לַמֵּת--מַעֲשָׂיו קַיָּמִין.

 בַּמֶּה דְּבָרִים אֲמוּרִים, בְּשֶׁמָּכַר הָרִאשׁוֹן אוֹ נָתַן מַתָּנָה לַאֲחֵרִים.
אֲבָל אִם מְכָרָן הָרִאשׁוֹן אוֹ נְתָנָן בְּמַתָּנָה לִבְנוֹ אוֹ לְאֶחָד מִיּוֹרְשָׁיו, לֹא עָשָׂה כְּלוּם.
וְכֵן אִם נְתָנָן בְּמַתְּנַת שְׁכִיב מְרַע, אַפִלּוּ לַאֲחֵרִים--לֹא עָשָׂה כְּלוּם: שְׁאֵין מַתְּנַת שְׁכִיב מְרַע קוֹנָה, אֵלָא לְאַחַר מִיתָה, וּכְשֶׁיָּמוּת, יִקְנֶה הַשֵּׁנִי.

 הָיָה חוֹב עַל הָרִאשׁוֹן, אוֹ כְּתֻבַּת אִשָּׁה, וּבָאוּ לְבֵית דִּין לְהִפָּרַע מִנְּכָסִים אֵלּוּ--אַף עַל פִּי שֶׁהָרִאשׁוֹן קַיָּם--אֵין בֵּית דִּין מַגְבִּין אוֹתָן מִגּוּף הַנְּכָסִים, אֵלָא מִן הַפֵּרוֹת בִּלְבָד שָׁמִין לָהֶם.

מֵת הָרִאשׁוֹן, וּבָא בַּעַל חוֹבוֹ וְאִשְׁתּוֹ לִגְבּוֹת מִנְּכָסִים אֵלּוּ--אֵין מַגְבִּין לָהֶם כְּלוּם: אַפִלּוּ עֲשָׂאָן הַפּוֹתִיקֵי אוֹ שֶׁיֵּחֲדָן לְאִשְׁתּוֹ בִּכְתֻבָּתָהּ--אֵינָן גּוֹבִין מִנְּכָסִים אֵלּוּ כְּלוּם, אֵלָא הֲרֵי הֶן שֶׁלַּשֵּׁנִי.

 שְׁכִיב מְרַע שֶׁאָמַר לְאִשָּׁה פְּנוּיָה, נְכָסַי לִיךְ וְאַחֲרַיִךְ לִפְלוֹנִי, וְעָמְדָה וְנִשֵּׂאת--בַּעַל לוֹקֵחַ הוּא, וְאֵין הַשֵּׁנִי מוֹצִיא מִיַּד הַבַּעַל.
הָיְתָה אֵשֶׁת אִישׁ כְּשֶׁנֶּאֱמַר לָהּ וְאַחֲרַיִךְ לִפְלוֹנִי--הַשֵּׁנִי מוֹצִיא מִיַּד הַבַּעַל, שֶׁכֵּיוָן שֶׁזָּכָת בַּנְּכָסִים עַל תְּנָאי זֶה כִּשְׁהִיא נְשׂוּאָה, נִמְצָא כְּאִלּוּ אָמַר לָהּ בַּפֵּרוּשׁ אַחֲרַיִךְ יִקְנֶה פְּלוֹנִי, לֹא הַבַּעַל.

לְפִיכָּךְ אִם מָכְרָה נְכָסִים אֵלּוּ כִּשְׁהִיא תַּחַת בַּעְלָהּ, וּמֵתָה תַּחַת בַּעְלָהּ--יַעַמְדוּ נְכָסִים בְּיַד הַלּוֹקֵחַ: שְׁאִם יוֹצִיא בַּעַל מִיַּד לוֹקֵחַ, מִפְּנֵי שֶׁמָּכְרָה כִּשְׁהִיא נְשׂוּאָה, הֲרֵי הַשֵּׁנִי מוֹצִיא מִיַּד הַבַּעַל, וְהַלּוֹקֵחַ חוֹזֵר וּמוֹצִיא מִיַּד הַשֵּׁנִי--שֶׁהֲרֵי מָכְרָה לוֹ, וְאֵין לוֹ אֵלָא מַה שֶׁשִּׁיַּר; וְאֵין בִּשְׁלָשְׁתָּן מִי שֶׁהוֹצִיא מָמוֹן אֵלָא הַלּוֹקֵחַ, וּלְפִיכָּךְ תַּעֲמֹד בְּיָדוֹ.

מַעֲשֶׂה בְּאֶחָד שֶׁאָמַר נְכָסַי לְאִמִּי, וְאַחֲרֶיהָ לְיוֹרְשַׁי, וְהָיְתָה לוֹ בַּת נְשׂוּאָה, וּמֵתָה הַבַּת בְּחַיֵּי הַבַּעַל וּבְחַיֵּי אֵם אָבִיהָ, וְאַחַר כָּךְ מֵתָה הַזְּקֵנָה; וְאָמְרוּ חֲכָמִים, אֵין הַבַּעַל יוֹרֵשׁ אוֹתָן הַנְּכָסִים, מִפְּנֵי שְׁהֶן רְאוּיִין לְאִשְׁתּוֹ, וְלֹא זָכָת בָּהֶן הָאִשָּׁה אֵלָא אַחַר שֶׁמֵּתָה.
אֲבָל אִלּוּ הִנִּיחָה הַבַּת בֵּן אוֹ בַּת--הָיוּ יוֹרְשִׁין הַנְּכָסִים, שֶׁמַּשְׁמַע יוֹרְשָׁיו וְאַפִלּוּ יוֹרְשֵׁי יוֹרְשָׁיו.
וְאִלּוּ אָמַר וּכְשֶׁתָּמוּת הַזְּקֵנָה--הֲרֵי הֶן לְבִתִּי מֵעַכְשָׁו, הָיָה הַבַּעַל יוֹרֵשׁ אוֹתָן אַחַר מִיתַת אִשְׁתּוֹ.

הַכּוֹתֵב נְכָסָיו לִבְנוֹ לְאַחַר מוֹתוֹ--הֲרֵי הַגּוּף שֶׁלְּבֵן מִזְּמָן הַשְּׁטָר, וְהַפֵּרוֹת לָאָב עַד שֶׁיָּמוּת.
לְפִיכָּךְ הָאָב אֵינוּ יָכוֹל לִמְכֹּר, מִפְּנֵי שְׁהֶן נְתוּנִין לַבֵּן; וְהַבֵּן אֵינוּ יָכוֹל לִמְכֹּר, מִפְּנֵי שְׁהֶן בִּרְשׁוּת הָאָב.

מֵת הָאָב, וְהִנִּיחַ פֵּרוֹת מְחֻבָּרִין לַקַּרְקָע--הֲרֵי הֶן שֶׁלַּבֵּן, מִפְּנֵי שֶׁדַּעְתּוֹ שֶׁלָּאָדָם קְרוֹבָה אֵצֶל בְּנוֹ.
הָיוּ תְּלוּשִׁין, אוֹ שֶׁהִגִּיעוּ לְהִבָּצֵר--הֲרֵי הֶן שֶׁלַּיּוֹרְשִׁין.

עָבַר הָאָב וּמָכַר--מְכוּרִין, עַד שֶׁיָּמוּת.
וּכְשֶׁיָּמוּת הָאָב, מוֹצִיא הַבֵּן מִיַּד הַלּוֹקֵחַ, וְאִם הָיוּ שָׁם פֵּרוֹת מְחֻבָּרִין, שָׁמִין אוֹתָם לַלּוֹקֵחַ וְנוֹתֵן הַבֵּן דְּמֵיהֶם; הָיוּ תְּלוּשִׁין, אוֹ שֶׁהִגִּיעוּ לְהִבָּצֵר--הֲרֵי הֶן שֶׁלַּלּוֹקֵחַ.

עָבַר הַבֵּן וּמָכַר--אֵין לַלּוֹקֵחַ כְּלוּם, עַד שֶׁיָּמוּת הָאָב.
מָכַר הַבֵּן בְּחַיֵּי הָאָב, וּמֵת הַבֵּן וְאַחַר כָּךְ מֵת הָאָב--כְּשֶׁיָּמוּת הָאָב, יִקְנֶה הַלּוֹקֵחַ: שְׁאֵין לָאָב אֵלָא פֵּרוֹת, וְקִנְיַן פֵּרוֹת אֵינוּ כְּקִנְיַן הַגּוּף.

 מַתְּנַת בָּרִיא שֶׁכָּתוּב בָּהּ מֵהַיּוֹם וּלְאַחַר מִיתָה--הֲרֵי הִיא כְּמַתְּנַת שְׁכִיב מְרַע, שְׁאֵינָהּ קוֹנָה אֵלָא לְאַחַר מִיתָה: שֶׁמַּשְׁמַע דְּבָרִים אֵלּוּ--שֶׁאַף עַל פִּי שֶׁקָּנָה הַגּוּף מֵהַיּוֹם, אֵינוּ זוֹכֶה בּוֹ וְאוֹכֵל פֵּרוֹת אֵלָא לְאַחַר מִיתָה.

 שְׁטָר מַתָּנָה שֶׁכָּתוּב בּוֹ שֶׁיִּקְנֶה פְּלוֹנִי שָׂדֶה פְּלוֹנִית לְאַחַר מִיתָה, בֵּין שֶׁהָיָה בִּשְׁטָר קִנְיָן בֵּין שֶׁלֹּא הָיָה בּוֹ קִנְיָן--כֵּיוָן שֶׁכָּתוּב בּוֹ זְמָן וּבִזְמָן זֶה חַי הָיָה, הַזְּמָן מוֹכִיחַ שֶׁמֵּחַיִּים הִקְנָה לוֹ; וְאֵינוּ זוֹכֶה אֵלָא לְאַחַר מִיתָה--שֶׁאִלּוּ הָיָה בְּדַעְתּוֹ לְהַקְנוֹת לוֹ בִּשְׁטָר זֶה לְאַחַר מִיתָה, שְׁאֵין שְׁטָר לְאַחַר מִיתָה--לֹא הָיָה כּוֹתֵב בּוֹ זְמָן.

לְפִיכָּךְ אַף עַל פִּי שְׁאֵין כָּתוּב בּוֹ מֵהַיּוֹם וּלְאַחַר מִיתָה, קוֹנֶה לְאַחַר מִיתָה.
וְזֶה שֶׁכּוֹתְבִין בְּכָל הַמַּתָּנוֹת וְהַמִּמְכָּרוֹת מֵעַכְשָׁו, וְאַף עַל פִּי שֶׁיֵּשׁ בַּשְּׁטָר הַזְּמָן--לְהַרְוִיחַ הַדָּבָר כּוֹתְבִין כֵּן, אַף עַל פִּי שְׁאֵינוּ צָרִיךְ.

 בָּרִיא שֶׁנָּתַן מַתָּנָה, וְכָתַב בַּשְּׁטָר בַּחַיִּים וּבַמָּוֶת--הֲרֵי זוֹ מַתָּנָה גְּמוּרָה מֵחַיִּים, שֶׁהֲרֵי כָּתוּב בָּהּ בַּחַיִּים; וְזֶה שֶׁכָּתַב וּבַמָּוֶת, כְּמוֹ שֶׁאוֹמֵר מֵעַתָּה וְעַד עוֹלָם, וּכְמוֹ נוֹאי שְׁטָר הוּא זֶה.

 הַצַּדִּיקִים הַגְּמוּרִים וְאַנְשֵׁי מַעֲשֶׂה, לֹא יְקַבְּלוּ מַתָּנָה מֵאָדָם; אֵלָא בּוֹטְחִים בַּה' בָּרוּךְ שְׁמוֹ, לֹא בַּנְּדִיבִים; וַהֲרֵי נֶאֱמָר "וְשׂוֹנֵא מַתָּנֹת יִחְיֶה" .

הִלְכּוֹת שְׁכֵנִים 
עִנְיַן אֵלּוּ הַהֲלָכוֹת לֵידַע דִּין חִלּוּק הַקַּרְקָעוֹת בֵּין הַשֻּׁתָּפִין, וְהַרְחָקַת נֶזֶק כָּל אֶחָד מֵהֶם מִשְּׁכֵנוֹ וּמִבַּעַל הַמְּצָר שֶׁלּוֹ, וְדִין בַּעַל הַמְּצָר.
וּבֵאוּר כָּל הַדִּינִין הָאֵלּוּ בִּפְרָקִים אֵלּוּ.

הִלְכּוֹת שְׁכֵנִים פֵּרֶק א 
אֶחָד הַקּוֹנֶה מֵחֲבֵרוֹ חֲצִי שָׂדֵהוּ, אוֹ שְׁנַיִם שֶׁקָּנוּ מֵאֶחָד שָׂדֶה, אוֹ שָׁיָּרְשׁוּ, אוֹ שֶׁנִּתְּנָה לָהֶן בְּמַתָּנָה, אוֹ שֶׁהִחְזִיקוּ בָּהּ מִן הַהֶפְקֵר אוֹ נִכְסֵי גֵּר: כְּלָלוֹ שֶׁלַּדָּבָר--כָּל שֶׁיֵּשׁ בֵּינֵיהֶם שֻׁתָּפוּת בַּקַּרְקָע, וּבִקַּשׁ אֶחָד מִן הַשֻּׁתָּפִין לַחְלֹק וְלִטֹּל חֶלְקוֹ לְבַדּוֹ--אִם יֵשׁ בְּאוֹתָהּ קַרְקָע דִּין חֲלֻקָּה, כּוֹפֶה אֶת שְׁאָר הַשֻּׁתָּפִין וְחוֹלְקִין עִמּוֹ; וְאִם אֵין בָּהּ דִּין חֲלֻקָּה, אֵין אֶחָד מֵהֶן יָכוֹל לָכֹף אֶת חֲבֵרוֹ לַחְלֹק.
וְכֵן הַדִּין בַּמִּטַּלְטְלִין.

בַּמֶּה דְּבָרִים אֲמוּרִים, בִּשְׁאֵין אֶחָד מֵהֶן מַכִּיר אֶת חֶלְקוֹ בִּמְקוֹם שְׁהֶן שֻׁתָּפִין בּוֹ, אֵלָא יַד כֻּלָּן מִשְׁתַּמֶּשֶׁת בְּכָל הַמָּקוֹם; אֲבָל אִם הָיָה כָּל אֶחָד מֵהֶן מַכִּיר חֶלְקוֹ--אַף עַל פִּי שְׁאֵין בָּהּ דִּין חֲלֻקָּה, כּוֹפֶה כָּל אֶחָד מֵהֶן אֶת חֲבֵרוֹ לְהַבְדִּיל בֵּין חֶלְקוֹ וְחֵלֶק חֲבֵרוֹ.

 אֶחָד מִן הַשֻּׁתָּפִין שֶׁאָמַר לַחֲבֵרוֹ בִּמְקוֹם שְׁאֵין בּוֹ דִּין חֲלֻקָּה, אוֹ בְּדָבָר שְׁאֵי אִפְשָׁר שֶׁיֵּחָלֵק כְּגוֹן שִׁפְחָה אוֹ כְּלִי, מְכֹר לִי חֶלְקָךְ בְּכָּךְ וְכָּךְ, אוֹ קְנֵה מִמֶּנִּי חֶלְקִי בַּשַּׁעַר הַזֶּה--הַדִּין עִמּוֹ, וְכוֹפִין אֶת הַנִּתְבָּע לִמְכֹּר לַחֲבֵרוֹ אוֹ לִקְנוֹת מִמֶּנּוּ.

אֲבָל אִם אֵין הַתּוֹבֵעַ רוֹצֶה לִקְנוֹת, אוֹ לֹא יִמָּצֵא בְּמַה יִקְנֶה--אֵינוּ יָכוֹל לָכֹף אֶת חֲבֵרוֹ לִקְנוֹת מִמֶּנּוּ, אַפִלּוּ בַּשַּׁעַר הַזּוֹל: שֶׁהֲרֵי חֲבֵרוֹ יָכוֹל לוֹמַר לוֹ אֵין רְצוֹנִי שֶׁאֶקְנֶה, אֵלָא שֶׁאֶמְכֹּר.

לְפִיכָּךְ שְׁנֵי אַחִין, אֶחָד עָנִי וְאֶחָד עָשִׁיר, שֶׁהִנִּיחַ לָהֶם אֲבִיהֶם מֶרְחֵץ אוֹ בֵּית הַבַּד--אִם עֲשָׂאָן הָאָב לְשָׂכָר, הַשָּׂכָר לָאֶמְצָע כָּל זְמָן שֶׁיִּרְצוּ לַעֲמֹד בְּשֻׁתָּפוּת; עֲשָׂאָן הָאָב לְעַצְמוֹ--אֵינוּ יָכוֹל לָכֹף אָחִיו לִשְׂכֹּר אוֹתָם, אֵלָא מִשְׁתַּמְּשִׁין בָּהֶם כְּדֶרֶךְ שֶׁהִשְׁתַּמַּשׁ אֲבִיהֶם.
וַהֲרֵי הֶעָשִׁיר אוֹמֵר לֶעָנִי קַח לָךְ זֵיתִים, וּבוֹא וַעֲשֵׂה אוֹתָם בְּבֵית הַבַּד, קְנֵה לָךְ עֲבָדִים, וְיָבוֹאוּ וְיִרְחֲצוּ בַּמֶּרְחֵץ.
וְאֵין הֶעָנִי כּוֹפֶה אֶת הֶעָשִׁיר לִקְנוֹת חֶלְקוֹ; אֵלָא אִם כֵּן אָמַר לוֹ קְנֵה מִמֶּנִּי אוֹ מְכֹר לִי, וַהֲרֵינִי לוֹוֶה וְקוֹנֶה, אוֹ מוֹכֵר לַאֲחֵרִים וְקוֹנֶה--הַדִּין עִמּוֹ.

אָמַר כָּל אֶחָד מֵהֶן אֵינִי קוֹנֶה, אֵלָא הֲרֵינִי מוֹכֵר חֶלְקִי--מוֹכְרִין אוֹתָהּ לַאֲחֵרִים.
אָמַר כָּל אֶחָד מֵהֶם אֵינִי מוֹכֵר, אֵלָא כָּל אֶחָד מֵהֶן רוֹצֶה שֶׁיִּקְנֶה חֵלֶק חֲבֵרוֹ, אוֹ שְׁאֵין אֶחָד מֵהֶן רוֹצֶה לֹא לִקְנוֹת חֵלֶק חֲבֵרוֹ וְלֹא לִמְכֹּר חֶלְקוֹ אֵלָא יִשָּׁאֲרוּ שֻׁתָּפִין בַּגּוּף--הֵיאַךְ הֶן עוֹשִׂין: אִם הָיָה הַמָּקוֹם עָשׂוּי לְשָׂכָר--שׂוֹכְרִין אוֹתוֹ, וְחוֹלְקִין שְׂכָרוֹ.
וְאִם אֵינוּ עָשׂוּי לְשָׂכָר--אִם חָצֵר הִיא, שׁוֹכְנִין בָּהּ שָׁנָה שָׁנָה, שְׁאֵי אִפְשָׁר שֶׁיִּשְׁכְּנוּ שְׁנֵיהֶם כְּאֶחָד, מִפְּנֵי הֶזֵּק רְאִיָּה שֶׁהֲרֵי אֵין בָּהּ דִּין חֲלֻקָּה; וְאֵין אָדָם עָשׂוּי לִטְרֹחַ כָּל שְׁלוֹשִׁים יוֹם לְפַנּוֹת מֵחָצֵר לְחָצֵר, אֵלָא מִשָּׁנָה לְשָׁנָה.

וְאִם מֶרְחֵץ הִיא, נִכְנָסִין לָהּ שְׁנֵיהֶם תָּמִיד בְּכָל יוֹם.
וְכֵן כָּל דָּבָר שֶׁרָאוּי לְהִשְׁתַּמַּשׁ בּוֹ תָּמִיד, וְאֵינוּ עָשׂוּי לְשָׂכָר, כְּגוֹן מֶרְחֵץ אוֹ שִׁפְחָה אוֹ סֵפֶר תּוֹרָה--אֵינוּ יָכוֹל לוֹמַר לוֹ אַתָּה יוֹם וַאֲנִי יוֹם, שֶׁהֲרֵי אוֹמֵר לוֹ בְּכָל יוֹם אֲנִי רוֹצֶה לְהִשְׁתַּמַּשׁ בְּזֶה.

 אֶחָד הַשּׂוֹכֵר מֵחֲבֵרוֹ מִקְצַת חָצֵר, אוֹ שָׂדֶה שְׁאֵין בָּהּ דִּין חֲלֻקָּה, אוֹ שְׁנַיִם שֶׁשָּׂכְרוּ מָקוֹם אֶחָד בְּשֻׁתָּפוּת--כָּל אֶחָד מֵהֶן יֵשׁ לוֹ לָכֹף אֶת חֲבֵרוֹ וְלוֹמַר לוֹ, אוֹ שְׂכֹר מִמֶּנִּי חֶלְקִי אוֹ הַשְׂכֵּר לִי חֶלְקָךְ; וְאִם יֵשׁ בָּהּ דִּין חֲלֻקָּה, חוֹלְקִין.

 אֵיזֶה הוּא דִּין חֲלֻקָּה, כָּל שֶׁאִלּוּ יֵחָלֵק לְפִי הַשֻּׁתָּפִין יַגִּיעַ לַפָּחוּת שֶׁבָּהֶם חֵלֶק שֶׁשֵּׁם הַכֹּל קָרוּי עָלָיו; אֲבָל אִם אֵין שֵׁם הַכֹּל נִקְרָא עַל הַחֵלֶק, אֵין בָּהּ דִּין חֲלֻקָּה.

כֵּיצַד: כָּל חָצֵר שְׁאֵין בָּהּ אַרְבַּע אַמּוֹת עַל אַרְבַּע אַמּוֹת, אֵינָהּ קְרוּיָה חָצֵר; וְכָל שָׂדֶה שְׁאֵין בָּהּ כְּדֵי זְרִיעַת תִּשְׁעַת קַבִּין, אֵינָהּ קְרוּיָה שָׂדֶה; וְכָל גִּנָּה שְׁאֵין בָּהּ כְּדֵי זְרִיעַת חֲצִי קַב, אֵינָהּ קְרוּיָה גִּנָּה; וְכָל פַּרְדֵּס שְׁאֵין בּוֹ כְּדֵי זְרִיעַת שְׁלֹשֶׁת קַבִּין, אֵינוּ קָרוּי פַּרְדֵּס.

לְפִיכָּךְ אֵין חוֹלְקִין אֶת הֶחָצֵר, עַד שֶׁיִּהְיֶה בָּהּ אַרְבַּע אַמּוֹת לְכָל אֶחָד וְאֶחָד מִן הַשֻּׁתָּפִין; וְלֹא אֶת הַשָּׂדֶה, עַד שֶׁיִּהְיֶה בָּהּ בֵּית תִּשְׁעַת קַבִּין לְכָל אֶחָד וְאֶחָד; וְלֹא אֶת הַגִּנָּה, עַד שֶׁיִּהְיֶה בָּהּ בֵּית חֲצִי קַב לְכָל אֶחָד וְאֶחָד; וְלֹא אֶת הַפַּרְדֵּס, עַד שֶׁיִּהְיֶה בּוֹ בֵּית שְׁלֹשֶׁת קַבִּין לְכָל אֶחָד וְאֶחָד.

בַּמֶּה דְּבָרִים אֲמוּרִים, בְּאֶרֶץ יִשְׂרָאֵל וְכַיּוֹצֶא בָּהּ.
אֲבָל בְּבָבֶל וְכַיּוֹצֶא בָּהּ, אֵין חוֹלְקִין אֶת הַשָּׂדֶה, עַד שֶׁיִּהְיֶה בָּהּ כְּדֵי חֲרִישַׁת יוֹם לְזֶה וַחֲרִישַׁת יוֹם לְזֶה; וְלֹא אֶת הַפַּרְדֵּס, עַד שֶׁיִּהְיֶה בּוֹ שִׁשָּׁה וּשְׁלוֹשִׁים אִילָנוֹת לְזֶה וְשִׁשָּׁה וּשְׁלוֹשִׁים אִילָנוֹת לְזֶה כְּדֵי עֲבוֹדַת אָדָם אֶחָד בְּיוֹם אֶחָד; וְשָׂדֶה שֶׁמַּשְׁקִין אוֹתָהּ בִּדְלִי, עַד שֶׁיִּהְיֶה בָּהּ כְּדֵי שֶׁיְּמַלֵּא הַפּוֹעֵל יוֹם אֶחָד לְזֶה וְיוֹם אֶחָד לְזֶה.

 אֵין חוֹלְקִין אֶת הַטְּרַקְלִין, וְלֹא אֶת הַמּוֹרָן, וְלֹא אֶת הַשּׁוֹבָךְ, וְלֹא אֶת בֵּית הַבַּד, וְלֹא אֶת הַמֶּרְחֵץ, וְלֹא אֶת הַטְּלִית, עַד שֶׁיִּהְיֶה בְּכָל חֵלֶק מֵהֶן כְּדֵי לְזֶה וּכְדֵי לְזֶה.
אִם מֶרְחֵץ חָלְקוּ, עַד שֶׁיִּהְיֶה בְּכָל חֵלֶק כְּדֵי מֶרְחֵץ; וְאִם שׁוֹבָךְ, עַד שֶׁיִּהְיֶה כָּל חֵלֶק שׁוֹבָךְ בִּפְנֵי עַצְמוֹ; וְכֵן בַּטְּלִית וּבִשְׁאָר כָּל הַדְּבָרִים.

אֵין בָּהֶן כְּדֵי לְזֶה וּכְדֵי לְזֶה, מַעֲלִין אוֹתוֹ בְּדָמִים, וְיֵשׁ לוֹ לוֹמַר לַחֲבֵרוֹ, אוֹ מְכֹר לִי אוֹ קְנֵה מִמֶּנִּי.
אָמַר אֶחָד מֵהֶן חֲלֹק זֶה אַף עַל פִּי שְׁאֵין הַחֲלָקִין שׁוֹוִים, וַאֲנִי אֶטֹּל אֶת הַפָּחוּת, וְטֹל אַתָּה אֶת הַיָּתֵר--אֵין שׁוֹמְעִין לוֹ, שֶׁהֲרֵי אוֹמֵר לוֹ אֵין רְצוֹנִי לִקַּח מַתָּנָה, אֵלָא הוֹאִיל וְאֵין בָּהּ דִּין חֲלֻקָּה בְּשׁוֹוֶה, הֲרֵי אָנוּ מַעֲלִין אוֹתָהּ בְּדָמִים.

הִלְכּוֹת שְׁכֵנִים פֵּרֶק ב 
חַצְרוֹת הַכְּפָרִים, שֶׁכָּל אֶחָד וְאֶחָד בּוֹנֶה לוֹ בַּיִת וְנִמְצֵאת הֶחָצֵר שֶׁבֵּין הַבָּתִּים מְשֻׁתֶּפֶת לְכָל בְּנֵי הַבָּתִּים--הֲרֵי יֵשׁ לְכָל פֶּתַח וּפֶתַח אַרְבַּע אַמּוֹת לְפָנָיו, בְּרֹחַב כָּל הַפֶּתַח.
וְהַנִּשְׁאָר מִן הֶחָצֵר--אִם יֵשׁ בּוֹ אַרְבַּע אַמּוֹת עַל אַרְבַּע אַמּוֹת לְכָל שֻׁתָּף וְשֻׁתָּף, חוֹלְקִין אוֹתָהּ; וְאִם לָאו, אֵין חוֹלְקִין אוֹתָהּ, שֶׁכָּל חָצֵר שְׁאֵין בָּהּ אַרְבַּע אַמּוֹת עַל אַרְבַּע אַמּוֹת, אֵינָהּ קְרוּיָה חָצֵר כְּמוֹ שֶׁבֵּאַרְנוּ.

כֵּיצַד: הָיוּ שְׁנֵי שֻׁתָּפִין, לְזֶה שְׁנֵי בָּתִּים וּלְזֶה בַּיִת אֶחָד--זֶה שֶׁיֵּשׁ לוֹ שְׁנֵי בָּתִּים, מוֹדְדִין לוֹ מִן הֶחָצֵר אַרְבַּע אַמּוֹת לְכָל בַּיִת וּבַיִת עַל רֹחַב הַפֶּתַח, אַפִלּוּ הָיָה עֶשֶׂר אַמּוֹת; וְזֶה שֶׁיֵּשׁ לוֹ בַּיִת אֶחָד, נוֹתְנִין לוֹ אַרְבַּע אַמּוֹת בְּרֹחַב פִּתְחוֹ לִפְנֵי פִּתְחוֹ.
וְהַנִּשְׁאָר מִן הֶחָצֵר--אִם יֵשׁ בּוֹ שְׁמוֹנֶה אַמּוֹת כְּדֵי שֶׁיִּהְיֶה לְזֶה אַרְבַּע אַמּוֹת עַל אַרְבַּע אַמּוֹת וּלְזֶה אַרְבַּע אַמּוֹת עַל אַרְבַּע אַמּוֹת, חוּץ מִשֶּׁלַּפְּתָחִים--יֵשׁ בָּהּ דִּין חֲלֻקָּה, וְחוֹלְקִין; פָּחוּת מִזֶּה, אֵין בָּהּ דִּין חֲלֻקָּה.

 בַּיִת שֶׁיֵּשׁ לוֹ פְּתָחִים רַבִּים מִכָּל רוּחוֹתָיו, יֵשׁ לוֹ אַרְבַּע אַמּוֹת לְכָל רוּחַ; וְאִם יֵחַד לוֹ פֶּתַח, אֵין לוֹ אֵלָא אַרְבַּע אַמּוֹת כְּנֶגֶד פִּתְחוֹ.

 אַכְסַדְרָה--אִם אִפְשָׁר לוֹ לְהִכָּנֵס לְתוֹכָהּ בְּמַשָּׂאוֹ, אֵין לָהּ אַרְבַּע אַמּוֹת; וְאִם לָאו, יֵשׁ לָהּ אַרְבַּע אַמּוֹת: שֶׁלֹּא אָמְרוּ שֶׁיֵּשׁ לְכָל פֶּתַח אַרְבַּע אַמּוֹת, אֵלָא כְּדֵי לִפְרֹק מַשָּׂאוֹ שָׁם.

 בֵּית שַׁעַר אוֹ מַרְפֶּסֶת, יֵשׁ לָהֶם אַרְבַּע אַמּוֹת; הָיוּ חֲמִשָּׁה בָּתִּים פְּתוּחִים לַמַּרְפֶּסֶת, וְהַמַּרְפֶּסֶת פְּתוּחָה לֶחָצֵר--אֵין לָהּ אֵלָא אַרְבַּע אַמּוֹת.

 לוּל שֶׁלְּתֻרְנְגוֹלִים, אֵין לוֹ אַרְבַּע אַמּוֹת.
בַּיִת--חֶצְיוֹ מְקֹרֶה וְחֶצְיוֹ אֵינוּ מְקֹרֶה, בֵּין שֶׁקֵּרוּיוֹ לִפְנִים אוֹ כְּלַפֵּי חוּץ--אֵין לוֹ אַרְבַּע אַמּוֹת.
בַּיִת סָתוּם, יֵשׁ לוֹ אַרְבַּע אַמּוֹת; פָּרַץ אֶת פְּצִימָיו, אֵין לוֹ אַרְבַּע אַמּוֹת.

 בַּיִת שְׁאֵין בּוֹ אַרְבַּע אַמּוֹת עַל אַרְבַּע אַמּוֹת, אֵין לוֹ אַרְבַּע אַמּוֹת בֶּחָצֵר; אֵלָא אִם יֵשׁ בְּכָל הֶחָצֵר אַרְבַּע אַמּוֹת לְזֶה, וְאַרְבַּע אַמּוֹת לְזֶה עַד פֶּתַח הַבַּיִת הַזֶּה--חוֹלְקִין.
וְהַזֵּבֶל שֶׁלֶּחָצֵר, מִתְחַלֵּק לְפִי הַפְּתָחִים; אֲבָל הָאַכְסַנְיָה שֶׁלַּמֶּלֶךְ, לְפִי בְּנֵי אָדָם.

 הַשֻּׁתָּפִין שֶׁרָצוּ לַחְלֹק דָּבָר שְׁאֵין בּוֹ דִּין חֲלֻקָּה, אַף עַל פִּי שְׁהֶן מַפְסִידִין אֶת שְׁמוֹ--חוֹלְקִין.
וּבְכִתְבֵי הַקֹּדֶשׁ--אַף עַל פִּי שֶׁרָצוּ, לֹא יַחְלֹקוּ.
בַּמֶּה דְּבָרִים אֲמוּרִים, בְּכֶרֶךְ אֶחָד; אֲבָל בִּשְׁתֵּי כְּרִיכוֹת--אִם רָצוּ לַחְלֹק, חוֹלְקִין.

 מְקוֹם שְׁאֵין בּוֹ דִּין חֲלֻקָּה, שֶׁרָצוּ הַשֻּׁתָּפִין לְחָלְקוֹ--אַף עַל פִּי שֶׁקָּנוּ מִיָּדָם שֶׁרָצוּ, כָּל אֶחָד מֵהֶן יָכוֹל לַחְזֹר בּוֹ: שֶׁזֶּה קִנְיַן דְּבָרִים הוּא, כְּמוֹ שֶׁבֵּאַרְנוּ.
אֲבָל אִם קָנוּ מִיָּדָם שֶׁזֶּה רָצָה בְּרוּחַ פְּלוֹנִית, וְזֶה רָצָה בְּרוּחַ פְּלוֹנִית--אֵינָן יְכוּלִים לַחְזֹר.
וְכֵן אִם הָלַךְ זֶה בְּעַצְמוֹ וְהִחְזִיק בְּחֶלְקוֹ, וְזֶה בְּעַצְמוֹ וְהִחְזִיק בְּחֶלְקוֹ--אַף עַל פִּי שֶׁלֹּא קָנוּ מִיָּדָם, אֵין אֶחָד מֵהֶם יָכוֹל לַחְזֹר בַּחֲבֵרוֹ.

 הָאַחִין שֶׁחָלְקוּ, וְעָשׂוּ בֵּינֵיהֶם גּוֹרָל--כֵּיוָן שֶׁעָלָה הַגּוֹרָל לְאֶחָד מֵהֶן, קָנוּ כֻּלָּן: בַּהֲנָיָה שֶׁנַּעֲשָׂת לָהֶם שֶׁשָּׁמְעוּ זֶה מִזֶּה לַדָּבָר שֶׁהִסְכִּימוּ עָלָיו, גָּמַר כָּל אֶחָד מֵהֶן וּמַקְנֶה לַחֲבֵרוֹ.

 הָאַחִין שֶׁחָלְקוּ, הֲרֵי הֶן כְּלָקוֹחוֹת זֶה מִזֶּה; וְאֵין לָהֶם דֶּרֶךְ זֶה עַל זֶה, וְלֹא סֻלָּמוֹת זֶה עַל זֶה, וְלֹא חַלּוֹנוֹת זֶה עַל זֶה, וְלֹא אַמַּת הַמַּיִם זֶה עַל זֶה: שֶׁכֵּיוָן שֶׁחָלְקוּ, לֹא נִשְׁאַר לְאַחַד מֵהֶן זְכוּת בְּחֵלֶק חֲבֵרוֹ.

לְפִיכָּךְ יֵשׁ לוֹ לוֹמַר לְאֶחָיו, כְּשֶׁהָיְתָה הַשָּׂדֶה הַזֹּאת כֻּלָּהּ לְאֶחָד, הָיָה מַעְבִיר בָּהּ אַמַּת הַמַּיִם הַזֹּאת מִמָּקוֹם לְמָקוֹם; אֲבָל עַתָּה שֶׁנַּעֲשֶׂה זֶה חֶלְקִי, יֵשׁ לִי לְהָסִיר אַמַּת הַמַּיִם מֵעָלַי.
וְכֵן סוֹתֵם הַחַלּוֹן הַמַּשְׁקִיף עַל חֶלְקוֹ, וּבוֹנֶה בְּצַד הַסֻּלָּם, אַף עַל פִּי שְׁהוּא מְבַטֵּל אֶת תַּשְׁמִישׁוֹ.

וְהוּא הַדִּין בִּשְׁנַיִם שֶׁקָּנוּ שָׂדֶה מֵאֶחָד, וְחָלְקוּ--לֹא נִשְׁאַר לְאַחַד מֵהֶם זְכוּת בְּחֵלֶק חֲבֵרוֹ, וּמַפְסִיק אַמַּת הַמַּיִם מֵחֶלְקוֹ, וְסוֹתֵם הַחַלּוֹנוֹת.
אֲבָל שְׁנַיִם שֶׁקָּנוּ שָׂדֶה מִשְּׁנֵי אַחִים, אוֹ מִשְּׁנֵי אֲנָשִׁים--אֵין לְאֶחָד מֵהֶם לְהַפְסִיק אַמַּת הַמַּיִם, וְלֹא לְשַׁנּוֹת דָּבָר מִן הַנְּזָקִים שֶׁהִחְזִיקוּ בָּהֶן הַמּוֹכְרִין.

חֲצַר הַשֻּׁתָּפִין שֶׁיֵּשׁ בָּהּ דִּין חֲלֻקָּה, אוֹ שֶׁחֲלָקוּהָ בִּרְצוֹנָם אַף עַל פִּי שְׁאֵין בָּהּ דִּין חֲלֻקָּה--יֵשׁ לְכָל אֶחָד מֵהֶן לָכֹף אֶת חֲבֵרוֹ לִבְנוֹת הַכּוֹתָל בָּאֶמְצָע, כְּדֵי שֶׁלֹּא יִרְאֶה חֲבֵרוֹ בְּשָׁעָה שֶׁמִּשְׁתַּמֵּשׁ בְּחֶלְקוֹ: שֶׁהֶזֵּק רְאִיָּה, הֶזֵּק הוּא; וְאֵין לוֹ חֲזָקָה בֶּחָצֵר, אֵלָא אַף עַל פִּי שֶׁעָמְדוּ כָּךְ שָׁנִים רַבּוֹת בְּלֹא מְחִצָּה, כּוֹפֵהוּ לַעֲשׂוֹת מְחִצָּה בְּכָל עֵת שֶׁיִּרְצֶה.

רֹחַב מְקוֹם הַכּוֹתָל, מִשֶּׁלִּשְׁנֵיהֶם.
וְכַמָּה יִהְיֶה רָחְבּוֹ, הַכֹּל כְּמִנְהַג הַמְּדִינָה, וְאַפִלּוּ נָהֲגוּ לַעֲשׂוֹת מְחִצָּה בֵּינֵיהֶם בְּקָנִים וּבְהַוְצִין, וּבִלְבָד שֶׁלֹּא יִהְיֶה בָּהּ אַוֵּיר שֶׁיִּסְתַּכַּל בּוֹ וְיִרְאֶה אֶת חֲבֵרוֹ.

כַּמָּה גֹּבַהּ הַכּוֹתָל, אֵין פָּחוּת מֵאַרְבַּע אַמּוֹת; וְכֵן בְּגִנָּה, כּוֹפֵהוּ לְהַבְדִּיל גִּנָּתוֹ מִגִּנַּת חֲבֵרוֹ בִּמְחִצָּה גְּבוֹהָה עֲשָׂרָה טְפָחִים.
אֲבָל בְּבִקְעָה, אֵין צָרִיךְ לְהַבְדִּיל בִּקְעָתוֹ מִבִּקְעַת חֲבֵרוֹ אֵלָא בִּמְקוֹם שֶׁנָּהֲגוּ.

רָצָה לְהַבְדִּיל בִּקְעָתוֹ מִבִּקְעַת חֲבֵרוֹ--כּוֹנֵס לְתוֹךְ שֶׁלּוֹ, וּבוֹנֶה, וְעוֹשֶׂה חֲזִית כְּמוֹ אַמָּה בְּסִיד מִבַּחוּץ, כְּדֵי לְהוֹדִיעַ שֶׁהַכּוֹתָל שֶׁלּוֹ; לְפִיכָּךְ אִם נָפַל הַכּוֹתָל, הַמָּקוֹם וְהָאֲבָנִים שֶׁלּוֹ.
וְאִם עָשׂוּ מִדַּעַת שְׁנֵיהֶם--בּוֹנִים הַכּוֹתָל בָּאֶמְצָע, וְעוֹשִׂין חֲזִית מִכָּאן וּמִכָּאן; לְפִיכָּךְ אִם נָפַל הַכּוֹתָל, הַמָּקוֹם וְהָאֲבָנִים שֶׁלִּשְׁנֵיהֶן.

 הַמּוֹכֵר גִּנָּה לַחֲבֵרוֹ סְתָם, וְהָיְתָה מְעֹרֶבֶת עִם גִּנּוֹת אֲחֵרוֹת--כּוֹפִין אֶת הַלּוֹקֵחַ לִבְנוֹת אֶת הַכּוֹתָל בֵּינֵיהֶם, וְאַפִלּוּ בִּמְקוֹם שֶׁנָּהֲגוּ שֶׁלֹּא לִגְדֹּר בַּגִּנּוֹת.
אֲבָל אִם מָכַר בִּקְעָה סְתָם--אֵין מְחַיְּבִים אוֹתוֹ לִגְדֹּר, אֵלָא בִּמְקוֹם שֶׁנָּהֲגוּ.

 מְקוֹם שֶׁנָּהֲגוּ לִבְנוֹת הַכּוֹתָלִים הַמַּבְדִּילִין בַּחֲצֵרוֹת אוֹ בַּגִּנּוֹת בָּאֲבָנִים שְׁאֵינָן גָּזִית, זֶה נוֹתֵן שְׁלוֹשָׁה טְפָחִים וְזֶה נוֹתֵן שְׁלוֹשָׁה טְפָחִים; בַּגָּזִית, זֶה נוֹתֵן טִפְחַיִם וּמֶחְצָה וְזֶה נוֹתֵן טִפְחַיִם וּמֶחְצָה; בַּכָּפִיסִין, זֶה נוֹתֵן טִפְחַיִם וְזֶה נוֹתֵן טִפְחַיִם; בִּלְבֵנִים, זֶה נוֹתֵן טֶפַח וּמֶחְצָה וְזֶה נוֹתֵן טֶפַח וּמֶחְצָה.
וְכָל הַשֵּׁעוּרִין הָאֵלּוּ, עֹבִי הַכּוֹתָל עִם הַסִּיד.

וְהוֹאִיל וּמְקוֹם הַכּוֹתָל מִשֶּׁלִּשְׁנֵיהֶם--אִם נָפַל הַכּוֹתָל, הֲרֵי הַמָּקוֹם וְהָאֲבָנִים שֶׁלִּשְׁנֵיהֶם.
וְאַפִלּוּ נָפַל לִרְשׁוּת אֶחָד מֵהֶן, אוֹ שֶׁפִּנָּה אֶחָד מֵהֶן אֶת כָּל הָאֲבָנִים לִרְשׁוּתוֹ, וְטָעַן שֶׁמָּכַר לוֹ חֲבֵרוֹ חֶלְקוֹ, אוֹ נְתָנוֹ לוֹ בְּמַתָּנָה--אֵינוּ נֶאֱמָן; אֵלָא הֲרֵי הֶן בִּרְשׁוּת שְׁנֵיהֶם, עַד שֶׁיָּבִיא רְאָיָה.

הִלְכּוֹת שְׁכֵנִים פֵּרֶק ג 
כּוֹתַל חָצֵר הַמַּבְדִּיל בֵּין שְׁנֵי שֻׁתָּפִין שֶׁנָּפַל--יֵשׁ לְכָל אֶחָד מִשְּׁנֵיהֶם לָכֹף אֶת חֲבֵרוֹ לִבְנוֹתוֹ עַד גֹּבַהּ אַרְבַּע אַמּוֹת, כְּדֵי שֶׁלֹּא יִרְאוּ זֶה אֶת זֶה; אֲבָל יָתֵר עַל אַרְבַּע אַמּוֹת, אֵין מְחַיְּבִין אוֹתוֹ.

רָצָה הָאֶחָד וְהִגְבִּיהַּ הַכּוֹתָל יָתֵר עַל אַרְבַּע אַמּוֹת--אִם בָּא חֲבֵרוֹ וּבָנָה כּוֹתָל אַחֵר גָּבוֹהַּ כְּנֶגֶד הַכּוֹתָל שֶׁבֵּינֵיהֶן, מְחַיְּבִין אוֹתוֹ לִתֵּן חֶלְקוֹ בַּגֹּבַהּ שֶׁכְּנֶגֶד כּוֹתָלוֹ.

כֵּיצַד: בָּנָה הָאֶחָד כּוֹתָל שֶׁבֵּינֵיהֶן, וְהִגְבִּיהוֹ עֶשֶׂר אַמּוֹת, וּבָא חֲבֵרוֹ וּבָנָה כּוֹתָל אֶחָד כְּנֶגְדוֹ אוֹ בְּצִדּוֹ לַעֲשׂוֹת לוֹ בַּיִת, וְהִגְבִּיהַּ הַכּוֹתָל הָאַחֵר שֵׁשׁ אַמּוֹת--מְחַיְּבִין אוֹתוֹ לִתֵּן חֶלְקוֹ בִּשְׁתֵי הָאַמּוֹת שֶׁהוֹסִיף עַל הָאַרְבַּע: שֶׁהֲרֵי נִרְאֶה מִמַּעֲשָׂיו שְׁהוּא רוֹצֶה בָּהֶן.

וְכֵן אִם חָקַק בְּרֹאשׁ הַכּוֹתָל שֶׁבֵּינֵיהֶן מָקוֹם לְהַנִּיחַ בּוֹ הַקּוֹרוֹת, אוֹ שֶׁבָּנָה עָלָיו קוֹרָה גְּדוֹלָה שֶׁהַקּוֹרוֹת נִשְׁעָנִין עָלֶיהָ--מְחַיְּבִין אוֹתוֹ לִתֵּן חֶלְקוֹ בְּשֵׁשׁ הָאַמּוֹת כֻּלָּן שֶׁהוֹסִיף חֲבֵרוֹ עַל הָאַרְבַּע, אַף עַל פִּי שֶׁלֹּא בָּנָה כְּנֶגֶד כָּל הַכּוֹתָל: שֶׁהֲרֵי גִּלָּה דַּעְתּוֹ שְׁהוּא רוֹצֶה בְּכָל הַגֹּבַהּ הַזֶּה.

 אֶחָד מִן הַשֻּׁתָּפִין שֶׁבָּנָה הַכּוֹתָל הַמַּבְדִּיל בֵּינוֹ וּבֵין חֲבֵרוֹ עַד אַרְבַּע אַמּוֹת, וְתָבַע חֲבֵרוֹ לִתֵּן חֶלְקוֹ בַּהוֹצָאָה, וְאָמַר נָתַתִּי חֶלְקִי--הֲרֵי זֶה בְּחֶזְקַת שֶׁנָּתַן, וְנִשְׁבָּע הֶסֵּת שֶׁנָּתַן וְנִפְטָר: עַד שֶׁיָּבִיא הַתּוֹבֵעַ רְאָיָה שֶׁלֹּא נָתַן.

אֲבָל אִם בָּא לִתְבֹּעַ אוֹתוֹ לִתֵּן חֶלְקוֹ בְּהוֹצָאַת שְׁאָר הַגֹּבַהּ שֶׁהוֹסִיף עַל אַרְבַּע אַמּוֹת, מִפְּנֵי שֶׁסָּמַךְ לוֹ אוֹ כְּנֶגְדוֹ, וְאָמַר נָתַתִּי--אֵינוּ נֶאֱמָן, אֵלָא חֲבֵרוֹ נִשְׁבָּע בִּנְקִיטַת חֵפֶץ שֶׁלֹּא נָתַן לוֹ, וְנוֹטֵל מִמֶּנּוּ, כְּדִין כָּל הַנִּשְׁבָּעִין וְנוֹטְלִין: עַד שֶׁיָּבִיא רְאָיָה זֶה שֶׁנָּתַן לוֹ.

 מִי שֶׁהָיְתָה לוֹ חֻרְבָה בֵּין חֻרְבוֹת חֲבֵרוֹ, וְעָמַד חֲבֵרוֹ וְגָדַר רוּחַ רִאשׁוֹנָה וּשְׁנִיָּה וּשְׁלִישִׁית, עַד שֶׁנִּמְצֵאת חֻרְבָה זוֹ מֻקֶּפֶת גָּדֵר מִשָּׁלוֹשׁ רוּחוֹתֶיהָ--אֵין מְחַיְּבִין אוֹתוֹ לִתֵּן מִן הַהוֹצָאָה כְּלוּם, שֶׁהֲרֵי לֹא הוֹעִיל לוֹ וַהֲרֵי חֻרְבָתוֹ פְּתוּחָה לִרְשׁוּת הָרַבִּים כְּשֶׁהָיְתָה.

לְפִיכָּךְ אִם גָּדַר לוֹ רוּחַ רְבִיעִית, עַד שֶׁנִּמְצֵאת חֻרְבָתוֹ מֻקֶּפֶת גָּדֵר--מְגַלְגְּלִין עָלָיו אֶת הַכֹּל, וְנוֹתֵן חֲצִי הַהוֹצָאָה שֶׁהוֹצִיא זֶה בְּאַרְבַּע הָרוּחוֹת עַד אַרְבַּע אַמּוֹת: וּבִלְבָד, שֶׁיִּהְיֶה מְקוֹם הַכּוֹתָל שֶׁלִּשְׁנֵיהֶם.
אֲבָל אִם הָיָה הַכּוֹתָל שֶׁלְּזֶה שֶׁבָּנָה, וּבְחֶלְקוֹ בָּנָה--יֵרָאֶה לִי שְׁאֵין מְגַלְגְּלִין עָלָיו אֵלָא דָּבָר מוּעָט כְּמוֹ שֶׁיִּרְאוּ הַדַּיָּנִין, שֶׁהֲרֵי אֵינוּ יָכוֹל לְהִשְׁתַּמַּשׁ בַּכּוֹתָלִים.

וְכֵן אִם הַנִּקָּף עַצְמוֹ, הוּא שֶׁגָּדַר רוּחַ רְבִיעִית--הֲרֵי גִּלָּה דַּעְתּוֹ; וְנוֹתֵן חֲצִי הַהוֹצָאָה שֶׁלְּשָׁלוֹשׁ רוּחוֹת, אִם הָיוּ הַכּוֹתָלִים שֶׁלִּשְׁנֵיהֶם.
וְכֵן כָּל כַּיּוֹצֶא בְּזֶה.

 שְׁנֵי בָּתִּים זֶה בְּצַד זֶה, וְהָיוּ גַּגֵּיהֶן עֲשׂוּיִין לְדִירָה, אַפִלּוּ הָיוּ בִּשְׁנֵי צִדֵּי רְשׁוּת הָרַבִּים--זֶה עוֹשֶׂה מַעֲקֶה לַחֲצִי גַּגּוֹ שְׁהוּא דָּר בּוֹ, וְזֶה עוֹשֶׂה מַעֲקֶה לַחֲצִי גַּגּוֹ שְׁהוּא דָּר בּוֹ: זֶה שֶׁלֹּא כְּנֶגֶד זֶה וּמַעֲדִיף, כְּדֵי שֶׁלֹּא יִרְאוּ זֶה אֶת זֶה.
וְאַף עַל פִּי שֶׁבְּנֵי רְשׁוּת הָרַבִּים רוֹאִין אוֹתָן, יָכוֹל כָּל אֶחָד מֵהֶן לוֹמַר לַחֲבֵרוֹ, אֵלּוּ אֵין רוֹאִין אוֹתִי אֵלָא בַּיּוֹם בְּעֵת שֶׁאֶעֱמֹד עַל גַּגִּי, וְאַתָּה רוֹאֶה אוֹתִי תָּמִיד.

 גָּג הַסָּמוּךְ לַחֲצַר חֲבֵרוֹ, עוֹשֶׂה לוֹ מַעֲקֶה גָּבוֹהַּ אַרְבַּע אַמּוֹת.
אֲבָל בֵּין גָּג לְגָג מִשְּׁאָר הַגַּגִּין, אֵינוּ זָקוּק לְאַרְבַּע אַמּוֹת, שְׁאֵין בְּנֵי אָדָם דָּרִין בַּגַּגּוֹת, לְפִיכָּךְ אֵין בַּגַּגּוֹת הֶזֵּק רְאִיָּה; אֲבָל צָרִיךְ לַעֲשׂוֹת מְחִצָּה בֵּין שְׁנֵי הַגַּגִּין גְּבוֹהָה עֲשָׂרָה טְפָחִים, כְּדֵי שֶׁיִּתְפֹּס אוֹתוֹ כְּגַנָּב אִם נִכְנָס לִרְשׁוּתוֹ.

 שְׁתֵּי חֲצֵרוֹת זוֹ לְמַעְלָה מִזּוֹ, לֹא יֹאמַר הָעֶלְיוֹן הֲרֵינִי בּוֹנֶה מִכְּנֶגְדִּי וְעוֹלֶה; אֵלָא בּוֹנִים שְׁנֵיהֶם מִלְּמַטָּה וְעוֹלֶה, וּבוֹנֶה הָעֶלְיוֹן לְבַדּוֹ מִכְּנֶגְדּוֹ וּלְמַעְלָה.
וְאִם הָיְתָה חֲצֵרוֹ לְמַעְלָה מִגַּגּוֹ שֶׁלַּחֲבֵרוֹ, אֵין הָעֶלְיוֹן זָקוּק לַתַּחְתּוֹן כְּלָל.

 מִי שֶׁהָיָה כּוֹתָלוֹ סָמוּךְ לְגִנַּת חֲבֵרוֹ, וְנָפַל--כּוֹפִין אוֹתוֹ לְפַנּוֹת אֲבָנָיו.
אָמַר לוֹ הִגִּיעוּךָ, וַהֲרֵי הֶן שֶׁלָּךְ--אֵין שׁוֹמְעִין לוֹ.
וְאִם רָצָה בָּהֶן בַּעַל הַגִּנָּה, וְאָמַר לוֹ הִין--אִם פִּנָּה אוֹתָם--קָנָה, וְאֵינוּ יָכוֹל לַחְזֹר בּוֹ; וְאַפִלּוּ אָמַר לוֹ הֵא לָךְ יְצִיאוֹתֶיךָ, וְאֶטֹּל אֲבָנַי--אֵין שׁוֹמְעִין לוֹ.
אֲבָל אִם לֹא פִנָּה--לֹא קָנָה, שֶׁלֹּא אָמַר לוֹ אֵלָא לִדְחוֹתוֹ.

 חָמֵשׁ גִּנּוֹת הַמְּסַפְּקוֹת מַיִם מִמַּעְיָן אֶחָד, וְנִתְקַלְקַל הַמַּעְיָן--כֻּלָּן מְתַקְּנוֹת עִם הָעֶלְיוֹנָה.
נִמְצֵאת הַתַּחְתּוֹנָה מְתַקֶּנֶת עִם כֻּלָּן, וּמְתַקֶּנֶת לְעַצְמָהּ; וְהָרִאשׁוֹנָה אֵינָהּ מְתַקֶּנֶת עִם הַשְּׁנִיָּה, וְלֹא מִשְּׁנִיָּה וּלְמַטָּה.

וְכֵן חָמֵשׁ חֲצֵרוֹת שֶׁשּׁוֹפְכוֹת מַיִם לְבִיב אֶחָד, וְנִתְקַלְקַל הַבִּיב--כֻּלָּן מְתַקְּנוֹת עִם הַתַּחְתּוֹנָה.
נִמְצֵאת הָעֶלְיוֹנָה מְתַקֶּנֶת עִם כֻּלָּן, וּמְתַקֶּנֶת לְעַצְמָהּ; וְהַתַּחְתּוֹנָה אֵינָהּ מְתַקֶּנֶת עִם הַשְּׁנִיָּה לָהּ, וְלֹא מִשְּׁנִיָּה וּלְמַעְלָה.

 בְּנֵי הַנָּהָר מַשְׁקִין עַל הַסֵּדֶר: רָצָה אֶחָד מֵהֶן לִסְכֹּר כְּדֵי שֶׁיַּחְזִיר לוֹ הַמַּיִם וְיַשְׁקֶה תְּחִלָּה, וְאַחַר כָּךְ יִפְתַּח, וְאַחֵר רוֹצֶה לְהַשְׁקוֹת תְּחִלָּה--כָּל הַמִּתְגַּבֵּר זָכָה.
וּבוֹר הַקָּרוֹב לָאַמָּה מִתְמַלֵּא רִאשׁוֹן, מִפְּנֵי דַּרְכֵּי שָׁלוֹם.

הִלְכּוֹת שְׁכֵנִים פֵּרֶק ד 
מִי שֶׁהָיְתָה לוֹ עֲלִיָּה לְמַעְלָה מִבֵּיתוֹ שֶׁלַּחֲבֵרוֹ, וְנָפַל כּוֹתָל מִכּוֹתָלֵי הַבַּיִת--אֵין בַּעַל הָעֲלִיָּה נוֹתֵן לוֹ בִּיצִיאוֹתָיו כְּלוּם, וְכוֹפֶה אֶת בַּעַל הַבַּיִת לִבְנוֹתוֹ כְּשֶׁהָיָה; אֲבָל אֵין בַּעַל הַבַּיִת כּוֹפֶה לְבַעַל הָעֲלִיָּה לִבְנוֹת כּוֹתַל עֲלִיָּה שֶׁנָּפַל.
וְהַתַּקְרָה שֶׁלַּבַּיִת, הֲרֵי הִיא שֶׁלְּבַעַל הַבַּיִת; וְהַמַּעְזֵבָה שֶׁעַל הַתַּקְרָה, הֲרֵי הִיא שֶׁלְּבַעַל הָעֲלִיָּה.

נָפְלוּ שְׁתֵּיהֶן, הַבַּיִת וְהָעֲלִיָּה--הֲרֵי שְׁנֵיהֶם חוֹלְקִין בָּעֵצִים וּבָאֲבָנִים וּבֶעָפָר.
וְאִם נִשְׁתַּבְּרוּ מִקְצַת הָאֲבָנִים, רוֹאִין אֵיזוֹ רְאוּיוֹת לְהִשְׁתַּבַּר, אִם אַבְנֵי הַבַּיִת, אוֹ אַבְנֵי הָעֲלִיָּה; וְדָבָר זֶה יִוָּדַע מִדֶּרֶךְ הַנְּפִילָה: אִם נָפַל הָעֶלְיוֹן עַל הַתַּחְתּוֹן וַהֲרָסוֹ, אוֹ נִשְׁמַט הַתַּחְתּוֹן וְנָפַל הָעֶלְיוֹן וְנֶהְרַס.
וְאִם אֵינָן יוֹדְעִין כֵּיצַד נָפַל, חוֹלְקִין הָאֲבָנִים הַשְּׁלֵמוֹת וְהַשְּׁבוּרוֹת.

אָמַר בַּעַל הָעֲלִיָּה לְבַעַל הַבַּיִת לִבְנוֹת הַבַּיִת כְּדֵי שֶׁיִּבְנֶה עֲלִיָּתוֹ עַל גַּבָּיו, וְהוּא אֵינוּ רוֹצֶה--הֲרֵי בַּעַל הָעֲלִיָּה בּוֹנֶה אֶת הַבַּיִת כְּשֶׁהָיָה, וְיוֹשֵׁב וְדָר בְּתוֹכוֹ עַד שֶׁיִּתֵּן לוֹ אֶת כָּל יְצִיאוֹתָיו; וְאַחַר כָּךְ יֵצֵא וְיִבְנֶה עֲלִיָּתוֹ, אִם רָצָה.
וְאִם אֵין אֶחָד מֵהֶן יָכוֹל לִבְנוֹת--בַּעַל הָעֲלִיָּה נוֹטֵל שְׁלִישׁ הַקַּרְקָע, וּבַעַל הַבַּיִת שְׁנֵי שְׁלִישִׁים.

 רָצָה בַּעַל הַבַּיִת לִבְנוֹת בֵּיתוֹ, בּוֹנֶה אוֹתוֹ כְּשֶׁהָיָה.
וְאִם בָּא לְשַׁנּוֹת בַּכּוֹתָלִים--אִם חִזַּק אוֹתָן וְהִרְבָּה בְּרָחְבָּן יָתֵר מִמַּה שֶׁהָיוּ, שׁוֹמְעִין לוֹ; רָצָה לְמַעַט בְּרָחְבָּן אוֹ לִפְחֹת מֵחָזְקָן, כְּגוֹן שֶׁהָיוּ אֲבָנִים וּבִקַּשׁ לְהַחְזִירָן לְבֵנִים וְכַיּוֹצֶא בְּזֶה--אֵין שׁוֹמְעִין לוֹ.

בָּא לְשַׁנּוֹת הַתַּקְרָה לְקוֹרוֹת כְּבֵדִין וַחֲזָקִין, שׁוֹמְעִין לוֹ; פָּחוּת מִמַּה שֶׁהָיוּ, אֵין שׁוֹמְעִין לוֹ.
הִרְבָּה בַּחַלּוֹנוֹת אוֹ שֶׁהוֹסִיף בְּגֹבַהּ הַבַּיִת, אֵין שׁוֹמְעִין לוֹ; מִעַט בַּחַלּוֹנוֹת אוֹ שֶׁמִּעַט בְּגֹבַהּ הַבַּיִת, שׁוֹמְעִין לוֹ.

וְכֵן בַּעַל הָעֲלִיָּה בּוֹנֶה אוֹתָהּ, אִם רָצָה, כְּשֶׁהָיְתָה.
וְאִם בָּא לְשַׁנּוֹת אֶת הַכּוֹתָלִים לְהַרְחִיב וּלְחַזַּק--אֵין שׁוֹמְעִין לוֹ, מִפְּנֵי שְׁהוּא מַכְבִּיד עַל כּוֹתָלֵי הַתַּחְתּוֹן; אֲבָל לְמַעַט מֵהֶן, שׁוֹמְעִין לוֹ.

וְכֵן בְּקוֹרוֹת תַּקְרַת הָעֲלִיָּה--אִם שִׁנָּה אוֹתָם לְקַלִּים מִמַּה שֶׁהָיוּ, שׁוֹמְעִין לוֹ; לִכְבֵדִים מֵהֶן, אֵין שׁוֹמְעִין לוֹ.
הִרְבָּה בַּחַלּוֹנוֹת אוֹ שֶׁמִּעַט בְּגֹבַהּ הָעֲלִיָּה, שׁוֹמְעִין לוֹ; אֲבָל אִם מִעַט בַּחַלּוֹנוֹת אוֹ שֶׁהִרְבָּה בְּגָבְהָהּ, אֵין שׁוֹמְעִין לוֹ.

 נִדַּלְדְּלוּ קוֹרוֹת הַבַּיִת, וְיָרְדוּ לְאַוֵּיר הַבַּיִת--אִם הִגִּיעוּ לְתוֹךְ עֲשָׂרָה טְפָחִים, סוֹתֵר וּבוֹנֶה; וְאִם לֹא הִגִּיעוּ, יָכוֹל בַּעַל הָעֲלִיָּה לְעַכַּב עָלָיו.
וְאַפִלּוּ אָמַר לוֹ בַּעַל הַבַּיִת הֲרֵינִי אֶשְׂכֹּר לָךְ מָקוֹם כְּדֵי שֶׁתָּדוּר בּוֹ עַד שֶׁאֲתַקַּן הַתַּקְרָה--אֵין שׁוֹמְעִין לוֹ, שֶׁהֲרֵי אוֹמֵר לוֹ אֵין מֵרְצוֹנִי שֶׁאֶטְרַח מִמָּקוֹם לְמָקוֹם כְּדֵי שֶׁתְּתַקַּן אַתָּה אֶת בֵּיתָךְ.

 הִתְנוּ בֵּינֵיהֶם עַל דָּבָר זֶה אִם נִשְׁאַר בְּגֹבַהּ הַבַּיִת כָּל שֶׁיִּקַּח אָדָם חֲבִלָּה בֵּינוֹנִית עַל רֹאשׁוֹ, וְיִכָּנֵס בָּהּ תַּחַת קוֹרוֹת אֵלּוּ שֶׁנֶּעֶקְמוּ--אֵינוּ סוֹתֵר; וְאִם אֵינוּ יָכוֹל לְהִכָּנֵס בָּהּ, עַד שֶׁיָּכֹף אֶת רֹאשׁוֹ--סוֹתֵר וּמְתַקֵּן וּבוֹנֶה.
וְאֵין בַּעַל הָעֲלִיָּה יָכוֹל לְעַכַּב, שֶׁהֲרֵי הִתְנוּ בֵּינֵיהֶם תְּחִלָּה.

 בֵּית הַבַּד שְׁהוּא בָּנוּי בְּעֹבִי הָהָר, וְגִנַּת אֶחָד עַל גַּבָּיו, וְנִפְחֲתוּ שְׁמֵי בֵּית הַבַּד בְּאַרְבָּעָה טְפָחִים אוֹ יָתֵר--הֲרֵי בַּעַל הַגִּנָּה יוֹרֵד וְזוֹרֵעַ לְמַטָּה, עַד שֶׁיַּעֲשֶׂה זֶה לְבֵית בַּדּוֹ כִּיפִין, וִיתַקַּן הָעֶלְיוֹן קַרְקַע גִּנָּתוֹ, וְיִזְרַע כָּל גִּנָּתוֹ.

 שְׁתֵּי גִּנּוֹת זוֹ עַל גַּבֵּי זוֹ, וְהַיָּרָק בִּנְתַּיִם בְּגֹבַהּ עֹבִי הָאָרֶץ שֶׁבֵּינֵיהֶם--כָּל שֶׁהָעֶלְיוֹן יָכוֹל לִפְשֹׁט אֶת יָדוֹ וְלִטֹּל אוֹתוֹ מֵעִיקָרוֹ, הֲרֵי הוּא שֶׁלּוֹ, וּבִלְבָד, שֶׁלֹּא יֶאֱנֹס עַצְמוֹ; וְהַשְּׁאָר, שֶׁלַּתַּחְתּוֹן.
הָיָה מַגִּיעַ לְנוֹפוֹ, וְאֵינוּ מַגִּיעַ לְעִיקָרוֹ--לֹא יִטֹּל הָעֶלְיוֹן; וְאִם נָטַל, אֵין מוֹצִיאִין מִיָּדוֹ.
אֲבָל הָאִילָן הָעוֹמֵד עַל הַמְּצָר--אַף עַל פִּי שְׁהוּא נוֹטֶה לְתוֹךְ שָׂדֶה אֶחָד מֵהֶן, הֲרֵי שְׁנֵיהֶם חוֹלְקִין בְּפֵרוֹתָיו.

 שָׁטַף נָהָר זֵיתָיו, וּשְׁתָלָם בְּתוֹךְ שְׂדֵה חֲבֵרוֹ, וְאָמַר הַלָּה זֵיתַי אֲנִי נוֹטֵל--אֵין שׁוֹמְעִין לוֹ, מִשּׁוֹם יִשּׁוּב הָאָרֶץ; אֵלָא יַעַמְדוּ בִּמְקוֹמָן.
וְאִם עֲקָרָן הַנָּהָר בְּגוּשֵׁיהֶן כְּשֶׁשְּׁתָלָן--יְחַלְּקוּ הַפֵּרוֹת בַּעַל הַשָּׂדֶה עִם בַּעַל הַזֵּיתִים, כָּל שָׁלוֹשׁ שָׁנִים; וּלְאַחַר שָׁלוֹשׁ, הַכֹּל לְבַעַל הַשָּׂדֶה.
וְאִם לֹא נֶעֶקְרוּ בְּגוּשֵׁיהֶן, הַכֹּל לְבַעַל הַקַּרְקָע מִיָּד.

 כַּיּוֹצֶא בּוֹ הַמּוֹכֵר זֵיתָיו לְעֵצִים--אִם פָּסַק עִמּוֹ לָקֹץ מִיָּד--כָּל הַפֵּרוֹת שֶׁיַּעֲשׂוּ, הֲרֵי הֶן לְבַעַל הַקַּרְקָע; וְאִם הִתְנָה עִמּוֹ שָׁיָּקֹץ כָּל זְמָן שֶׁיִּרְצֶה--הֲרֵי כָּל הַפֵּרוֹת שֶׁיּוֹצִיאוּ, לְבַעַל הָעֵצִים.
מָכַר סְתָם--אִם עָשׂוּ פָּחוּת מֵרְבִיעִית לִסְאָה חוּץ מִן הַהוֹצָאָה, הֲרֵי אֵלּוּ שֶׁלְּבַעַל הַזֵּיתִים; עָשׂוּ רְבִיעִית לִסְאָה חוּץ מִן הַהוֹצָאָה, הֲרֵי אֵלּוּ יַחְלֹקוּ.

הִלְכּוֹת שְׁכֵנִים פֵּרֶק ה 
חֲצַר הַשֻּׁתָּפִין--כָּל אֶחָד מֵהֶן כּוֹפֶה אֶת חֲבֵרוֹ לַעֲשׂוֹת לָהּ בֵּית שַׁעַר וְדֶלֶת, וְכֵן כָּל הַדְּבָרִים שֶׁהֶחָצֵר צְרִיכָה לָהֶם צֹרֶךְ גָּדוֹל, אוֹ דְּבָרִים שֶׁנָּהֲגוּ בְּנֵי הַמְּדִינָה לַעֲשׂוֹתָם.
אֲבָל שְׁאָר הַדְּבָרִים, כְּגוֹן צִיּוּר וְכִיּוּר וְכַיּוֹצֶא בָּהֶן--אֵינוּ כּוֹפֵהוּ.
עָשָׂה אֶחָד מֵהֶן מֵעַצְמוֹ--אִם יְגַלֶּה הַשֵּׁנִי דַּעְתּוֹ שֶׁנּוֹחַ לוֹ בְּמַה שֶׁעָשָׂה חֲבֵרוֹ, מְגַלְגְּלִין עָלָיו אֶת הַכֹּל וְנוֹתֵן חֶלְקוֹ בַּהוֹצָאָה.

מִי שֶׁיֵּשׁ לוֹ בַּיִת בְּחָצֵר אַחֶרֶת--בְּנֵי חָצֵר מְשַׁעְבְּדִין אוֹתוֹ לַעֲשׂוֹת עִמָּהֶם דֶּלֶת וּנְגָר וּמַנְעוּל, אֲבָל בִּשְׁאָר הַדְּבָרִים אֵין מְשַׁעְבְּדִין אוֹתוֹ; וְאִם הָיָה שָׁרוּי עִמָּהֶם בְּאוֹתָהּ חָצֵר, מְשַׁעְבְּדִין אוֹתוֹ עַל הַכֹּל.

אֶחָד מִן הַשֻּׁתָּפִין בֶּחָצֵר שֶׁבִּקַּשׁ לְהַעְמִיד בָּהּ בְּהֵמָה אוֹ רֵחַיִם, אוֹ לְגַדַּל בָּהּ תֻּרְנְגוֹלִין--חֲבֵרוֹ מְעַכֵּב עָלָיו.
וְכֵן שְׁאָר הַדְּבָרִים שְׁאֵין דֶּרֶךְ אַנְשֵׁי הַמָּקוֹם לַעֲשׂוֹתָן בְּחַצְרוֹתֵיהֶן, בְּכֻלָּן הַשֻּׁתָּפִין מְעַכְּבִין זֶה עַל זֶה--חוּץ מִן הַכְּבִיסָה, לְפִי שְׁאֵין דַּרְכָּן שֶׁלִּבְנוֹת יִשְׂרָאֵל לְהִתְבַּזּוֹת עַל גַּב הַנָּהָר.

אֶחָד חֲצַר הַשֻּׁתָּפִין, וְאֶחָד מָבוֹי שְׁאֵינוּ מְפֻלָּשׁ--כָּל בְּנֵי הַמָּבוֹי מְעַכְּבִין זֶה עַל זֶה שֶׁלֹּא לְהִשְׁתַּמַּשׁ בַּמָּבוֹי, אֵלָא בִּדְבָרִים שֶׁדֶּרֶךְ בְּנֵי הַמְּדִינָה לְהִשְׁתַּמַּשׁ בָּהֶן בַּמְּבוֹאוֹת.

אֶחָד מִן הַשֻּׁתָּפִין בֶּחָצֵר שֶׁהִעְמִיד בְּהֵמָה אוֹ רֵחַיִם וְכַיּוֹצֶא בָּהֶן בֶּחָצֵר, וְלֹא מִחָה בּוֹ שֻׁתָּפוֹ--הֲרֵי זֶה מְעַכֵּב עָלָיו, כָּל זְמָן שֶׁיִּרְצֶה.
וְאִם הִעְמִיד בִּפְנֵי בְּהֵמָה זוֹ וְכַיּוֹצֶא בָּהּ מְחִצָּה גְּבוֹהָה עֲשָׂרָה טְפָחִים, הִחְזִיק: שֶׁהַשֻּׁתָּפִין מַקְפִּידִין עַל הַמְּחִצָּה; וְהוֹאִיל וְהִנִּיחוֹ, מָחַל.

בַּמֶּה דְּבָרִים אֲמוּרִים, בַּחֲצַר הַשֻּׁתָּפִין.
אֲבָל בַּחֲצַר חֲבֵרוֹ--אַפִלּוּ הִעְמִיד בְּהֶמְתּוֹ וְעָשָׂה לָהּ מְחִצָּה, לֹא הִחְזִיק: שֶׁהַדָּבָר יָדוּעַ שְׁאֵין זוֹ אֵלָא דֶּרֶךְ שְׁאֵלָה.
וְהוּא הַדִּין לְכָל מַעְמִיד תַּנּוּר וְכִירַיִם וּמְגַדֵּל תֻּרְנְגוֹלִין וְכַיּוֹצֶא בָּהֶן--שְׁאִם תֹּאמַר הִחְזִיק, אֵין לָךְ אָדָם שֶׁמַּשְׁאִיל מָקוֹם לַחֲבֵרוֹ.

 אֶחָד מִן הַשֻּׁתָּפִין שֶׁבִּקַּשׁ לִפְתֹּחַ לוֹ חַלּוֹן בְּתוֹךְ בֵּיתוֹ לֶחָצֵר--חֲבֵרוֹ מְעַכֵּב עָלָיו, מִפְּנֵי שֶׁמִּסְתַּכֵּל בּוֹ מִמֶּנּוּ; וְאִם פָּתַח, יִסְתֹּם.
וְכֵן לֹא יִפְתְּחוּ הַשֻּׁתָּפִין בַּחֲצֵרָן פֶּתַח בַּיִת כְּנֶגֶד פֶּתַח בַּיִת, אוֹ חַלּוֹן כְּנֶגֶד חַלּוֹן; אֲבָל פּוֹתֵחַ אָדָם לִרְשׁוּת הָרַבִּים פֶּתַח כְּנֶגֶד פֶּתַח וְחַלּוֹן כְּנֶגֶד חַלּוֹן, מִפְּנֵי שְׁהוּא אוֹמֵר לוֹ הֲרֵינִי כְּאַחַד מִבְּנֵי רְשׁוּת הָרַבִּים שֶׁרוֹאִין אוֹתָךְ.

 אַף עַל פִּי כֵן לֹא יִפְתַּח אָדָם חָנוּת כְּנֶגֶד פֶּתַח חֲצַר חֲבֵרוֹ, שֶׁזֶּה הֶזֵּק קָבוּעַ תָּמִיד: שֶׁהֲרֵי בְּנֵי רְשׁוּת הָרַבִּים עוֹבְרִים וְשָׁבִים; וְזֶה יוֹשֵׁב בְּחָנוּתוֹ כָּל הַיּוֹם, וּמַבִּיט בְּפֶתַח חֲבֵרוֹ.

 אֶחָד מִן הַשֻּׁתָּפִין בֶּחָצֵר שֶׁלָּקַח בַּיִת בְּחָצֵר אַחֶרֶת, אֵינוּ יָכוֹל לִפְתֹּחַ פִּתְחוֹ לַחֲצַר הַשֻּׁתָּפִין שֶׁלּוֹ.
אַפִלּוּ בָּנָה עֲלִיָּה עַל גַּג בֵּיתוֹ--לֹא יַעֲשֶׂה לָהּ פֶּתַח לְתוֹךְ הֶחָצֵר, לְפִי שֶׁמַּרְבֶּה עֲלֵיהֶן אֶת הַדֶּרֶךְ: שֶׁהֲרֵי הָיָה לְזֶה שָׁכֵן אֶחָד, וְנַעֲשׂוּ לוֹ שְׁכֵנִים הַרְבֵּה.
אֲבָל פּוֹתֵחַ הוּא פֶּתַח הָעֲלִיָּה לְתוֹךְ בֵּיתוֹ; וְאִם רָצָה לַחְלֹק חַדְרוֹ לִשְׁנַיִם, חוֹלֵק.

 מִכָּאן אַתָּה לָמֵד שֶׁאֶחָד מִן הַשֻּׁתָּפִין שֶׁהֵבִיא אֶצְלוֹ לְבֵיתוֹ אַנְשֵׁי בַּיִת אַחֵר--יֵשׁ לַחֲבֵרוֹ לְעַכַּב עָלָיו, מִפְּנֵי שֶׁמַּרְבֶּה עָלָיו אֶת הַדֶּרֶךְ.
וְכֵן הַשּׂוֹכֵר בֵּיתוֹ לְבַעַל בַּיִת אַחֵר, וְהֵבִיא עִמּוֹ קְרוֹבָיו וּמְיֻדָּעָיו לִשְׁכֹּן עִמּוֹ כְּאֶחָד בְּבַיִת זֶה--הֲרֵי הַמַּשְׂכִּיר מְעַכֵּב עָלָיו.

 הָיָה פֶּתַח שֶׁלְּאֶחָד מִן הַשֻּׁתָּפִין קָטָן, אֵינוּ יָכוֹל לְהַרְחִיבוֹ--שֶׁהֲרֵי שֻׁתָּפוֹ אוֹמֵר לוֹ בְּפֶתַח קָטָן אֲנִי יָכוֹל לְהִסָּתֵר מִמָּךְ בְּשָׁעַת תַּשְׁמִישִׁי, וְאֵינִי יָכוֹל לְהִסָּתֵר מִמָּךְ בְּפֶתַח גָּדוֹל.
וְכֵן אִם הָיָה הַפֶּתַח גָּדוֹל, לֹא יַעֲשֶׂנּוּ שְׁנַיִם--שְׁהוּא אוֹמֵר לוֹ בְּפֶתַח אֶחָד אֲנִי יָכוֹל לְהִסָּתֵר, בִּשְׁנַיִם אֵינִי יָכוֹל.

 אֲבָל מִי שֶׁיֵּשׁ לוֹ פֶּתַח קָטָן לִרְשׁוּת הָרַבִּים, וְרָצָה לְהַרְחִיבוֹ, אוֹ הָיָה רָחֵב, וְרָצָה לַעֲשׂוֹתוֹ שְׁנַיִם--אֵין חֲבֵרוֹ שֶׁכְּנֶגְדוֹ מְעַכֵּב עָלָיו; וְאֵין צָרִיךְ לוֹמַר בְּנֵי רְשׁוּת הָרַבִּים, שְׁאֵינָן יְכוּלִין לְעַכַּב עָלָיו.

 כּוֹפִין בְּנֵי מָבוֹי זֶה אֶת זֶה לַעֲשׂוֹת לָהֶן לֶחִי וְקוֹרָה לַמָּבוֹי.
וּמִי שֶׁיֵּשׁ לוֹ פֶּתַח בַּמָּבוֹי--אֵין בְּנֵי מָבוֹי כּוֹפִין אוֹתוֹ לַעֲשׂוֹת דֶּלֶת לַמָּבוֹי, שֶׁיָּכוֹל לוֹמַר רְצוֹנִי שֶׁאִכָּנֵס בַּחֲבִלָּתִי עַד פִּתְחִי.
וּמָבוֹי הַמְּפֻלָּשׁ לִרְשׁוּת הָרַבִּים, וּבִקְּשׁוּ בְּנֵי הַמָּבוֹי לְהַעְמִיד לָהֶם דְּלָתוֹת--בְּנֵי רְשׁוּת הָרַבִּים מְעַכְּבִין עֲלֵיהֶם, שֶׁפְּעָמִים דּוֹחֲקִין הָרַבִּים וְנִכְנָסִין בּוֹ.

מִי שֶׁבִּקַּשׁ לִפְתֹּחַ לוֹ פֶּתַח בְּמָבוֹי שְׁאֵינוּ מְפֻלָּשׁ--בְּנֵי מָבוֹי מְעַכְּבִין עָלָיו, מִפְּנֵי שֶׁמַּרְבֶּה עֲלֵיהֶם אֶת הַדֶּרֶךְ; וְאִם הָיָה מָבוֹי מְפֻלָּשׁ, פּוֹתֵחַ כָּל פֶּתַח שֶׁיִּרְצֶה לְכַתְּחִלָּה.

הָיָה לוֹ פֶּתַח סָתוּם בְּמָבוֹי שְׁאֵינוּ מְפֻלָּשׁ, הֲרֵי זֶה פּוֹתְחוֹ בְּכָל עֵת שֶׁיִּרְצֶה; וְאִם פָּרַץ אֶת פְּצִימָיו, בְּנֵי הַמָּבוֹי מְעַכְּבִין עָלָיו.

וְכֵן אֶחָד מִבְּנֵי מָבוֹי שֶׁבִּקַּשׁ לִסְתֹּם פִּתְחוֹ, וּלְהַחְזִירוֹ לְמָבוֹי אַחֵר--בְּנֵי הַמָּבוֹי מְעַכְּבִין עָלָיו, שֶׁמֶּא יָבוֹא לָהֶן מַס וּמִתְמַעֵט מֵחֶלְקָן מִן הַמַּס הַקָּצוּב עַל בְּנֵי הַמָּבוֹי.
לְפִיכָּךְ מְקוֹם שְׁאֵין הַמַּס קָצוּב עַל בְּנֵי הַמָּבוֹי, הֲרֵי זֶה סוֹתֵם פִּתְחוֹ בְּכָל עֵת שֶׁיִּרְצֶה.

 חָמֵשׁ חֲצֵרוֹת הַפְּתוּחוֹת לְמָבוֹי שְׁאֵינוּ מְפֻלָּשׁ--כֻּלָּן מִשְׁתַּמְּשׁוֹת עִם הַחִיצוֹנָה, וְהַחִיצוֹנָה מִשְׁתַּמֶּשֶׁת לְעַצְמָהּ.
וְכֵן הַשְּׁנִיָּה מִשְׁתַּמֶּשֶׁת לְעַצְמָהּ, וּמִשְׁתַּמֶּשֶׁת עִם הַחִיצוֹנָה, וְאֵינָהּ מִשְׁתַּמֶּשֶׁת עִם הַשְּׁאָר.
נִמְצֵאת הַפְּנִימִית מִשְׁתַּמֶּשֶׁת עִם כֻּלָּן, וּמִשְׁתַּמֶּשֶׁת לְעַצְמָהּ.

לְפִיכָּךְ אִם בָּנָה בַּעַל הַשְּׁנִיָּה אִצְטַבָּה כְּנֶגֶד פִּתְחוֹ, וּסְתָמוֹ--אֵין הַחִיצוֹנָה יְכוּלָה לְעַכַּב עָלָיו.
אֲבָל כָּל הַפְּנִימִיּוֹת מְעַכְּבוֹת עָלָיו, מִפְּנֵי שֶׁמַּרְבֶּה לָהֶן בְּאֹרֶךְ הַדֶּרֶךְ, שֶׁהֲרֵי מַקִּיפִין הָאִצְטַבָּה.
וְכֵן בַּעַל הַשְּׁנִיָּה שֶׁפָּתַח לַחֲצֵרוֹ פֶּתַח שֵׁנִי בֵּינוֹ וּבֵין הַחִיצוֹנָה--אֵין הַחִיצוֹנָה מְעַכֶּבֶת עָלָיו, שְׁאֵין לָהּ לְהִשְׁתַּמַּשׁ אֵלָא מִפִּתְחָהּ וְלַחוּץ; אֲבָל אִם פָּתַח פֶּתַח הַשֵּׁנִי בֵּינוֹ וּבֵין הַשְּׁלִישִׁית--הַפְּנִימִיּוֹת מְעַכְּבוֹת עָלָיו, שְׁאֵין לוֹ לְהִשְׁתַּמַּשׁ בַּמָּבוֹי אֵלָא מִפֶּתַח חֲצֵרוֹ הָרִאשׁוֹן וְלַחוּץ.
וְכֵן הַדִּין בְּכֻלָּן.

הִלְכּוֹת שְׁכֵנִים פֵּרֶק ו 
כּוֹפין בְּנֵי הָעִיר זֶה אֶת זֶה לַעֲשׂוֹת חוֹמָה דְּלָתַיִם וּבְרִיחַ לָעִיר, וְלִבְנוֹת לָהֶן בֵּית הַכְּנֶסֶת, וְלִקְנוֹת סֵפֶר תּוֹרָה נְבִיאִים וּכְתוּבִים כְּדֵי שֶׁיִּקְרָא בָּהֶן כָּל מִי שֶׁיִּרְצֶה לִקְרוֹת מִן הַצִּבּוּר.

מִי שֶׁלָּקַח עִיר בְּאֶרֶץ יִשְׂרָאֵל, כּוֹפין אוֹתוֹ בֵּית דִּין לִקַּח לוֹ דֶּרֶךְ מֵאַרְבַּע רוּחוֹתֶיהָ מִשּׁוֹם יִשּׁוּב אֶרֶץ יִשְׂרָאֵל.
וְכוֹפִין בְּנֵי בִּקְעָה זֶה אֶת זֶה לַעֲשׂוֹת בֵּינֵיהֶם חָרִיץ וּבֶן חָרִיץ.

מִי שֶׁיֵּשׁ לוֹ חָצֵר בְּעִיר אַחֶרֶת, בְּנֵי הָעִיר מְשַׁעְבְּדִין אוֹתוֹ לַחְפֹּר עִמָּהֶם בּוֹרוֹת שִׁיחִין וּמְעָרוֹת וְאַמַּת הַמַּיִם; אֲבָל בִּשְׁאָר כָּל הַדְּבָרִים, אֵין מְשַׁעְבְּדִין אוֹתוֹ.
וְאִם הָיָה שָׁרוּי עִמָּהֶם בְּאוֹתָהּ הָעִיר, מְשַׁעְבְּדִין אוֹתוֹ עַל הַכֹּל.

כִּשְׁהֶן גּוֹבִין מֵאַנְשֵׁי הָעִיר לִבְנוֹת הַחוֹמָה, גּוֹבִין לְפִי קְרִיבַת הַבָּתִּים מִן הַחוֹמָה: כָּל הַסָּמוּךְ לַחוֹמָה, נוֹתֵן יָתֵר.
וְכָל הַדָּר בָּעִיר שְׁנֵים עָשָׂר חֹדֶשׁ, אוֹ שֶׁקָּנָה בָּהּ בֵּית דִּירָה--נוֹתֵן עִם בְּנֵי הָעִיר בְּכָל הַדְּבָרִים שֶׁצְּרִיכִין לְתִקּוּן הַחוֹמָה וְהַדְּלָתוֹת וּשְׂכַר הַפָּרָשִׁין הַשּׁוֹמְרִין אֶת הַמְּדִינָה, וְכָל כַּיּוֹצֶא בְּאֵלּוּ מִדְּבָרִים שֶׁשּׁוֹמְרִין אֶת הָעִיר.

 כָּל הַדְּבָרִים שֶׁצְּרִיכִין לִשְׁמִירַת הָעִיר--לוֹקְחִין מִכָּל אַנְשֵׁי הָעִיר, וְאַפִלּוּ מִן הַיְּתוֹמִים: חוּץ מִתַּלְמִידֵי חֲכָמִים, לְפִי שְׁאֵין תַּלְמִידִי הַחֲכָמִים צְרִיכִין שְׁמִירָה--הַתּוֹרָה שׁוֹמַרְתָּן.
אֲבָל לְתִקּוּן הַדְּרָכִים וְהָרְחוֹבוֹת, אַפִלּוּ מִן הַחֲכָמִים.
וְאִם כָּל הָעָם יוֹצְאִין וּמְתַקְּנִין בְּעַצְמָן--לֹא יֵצְאוּ תַּלְמִידֵי חֲכָמִים עִמָּהֶן, שְׁאֵין דֶּרֶךְ תַּלְמִידֵי חֲכָמִים לְהִזְדַּלְזַל בִּפְנֵי עַמֵּי הָאָרֶץ.

 הָיוּ חוֹפְרִין נָהָר לְהָבִיא בּוֹ מַיִם לַמְּדִינָה--גּוֹבִין אַף מִן הַיְּתוֹמִים, שֶׁזּוֹ זְכוּת לָהֶם כְּדֵי שֶׁיַּשְׁקוּ מִמֶּנּוּ שְׂדוֹתֵיהֶם וְכַרְמֵיהֶם; לְפִיכָּךְ אִם אֵרַע לָהֶם דָּבָר, וְלֹא בָאוּ הַמַּיִם, הוֹאִיל וְלֹא נִהְנוּ הַיְּתוֹמִים, מַחְזִירִין לָהֶם כָּל מַה שֶׁנִּלְקַח מֵהֶן.
וְכֵן כָּל כַּיּוֹצֶא בְּזֶה.

 כּוֹפין בְּנֵי מָבוֹי זֶה אֶת זֶה שֶׁלֹּא לְהוֹשִׁיב בֵּינֵיהֶן לֹא חַיָּט, וְלֹא בֻּרְסִי, וְלֹא אֶחָד מִבַּעֲלֵי אֻמָּנִיּוֹת.
הָיָה שָׁם בַּמָּבוֹי אֶחָד מִבְּנֵי הַמָּבוֹי אֻמָּן, וְלֹא מִחוּ בּוֹ, אוֹ שֶׁהָיְתָה שָׁם מֶרְחֵץ אוֹ חָנוּת אוֹ רֵחַיִם, וּבָא חֲבֵרוֹ וְעָשָׂה מֶרְחֵץ אַחֶרֶת בְּצִדּוֹ אוֹ טָחוֹן אַחֶרֶת--אֵינוּ יָכוֹל לְמָנְעוֹ מִפָּנָיו וְלוֹמַר לוֹ אַתָּה פּוֹסֵק חַיַּי.
וְאַפִלּוּ הָיָה מִבְּנֵי מָבוֹי אַחֵר--אֵינָן יְכוּלִין לְמָנְעוֹ, שֶׁהֲרֵי יֵשׁ בֵּינֵיהֶם אוֹתָהּ אֻמָּנוּת.

אֲבָל גֵּר מִמְּדִינָה אַחֶרֶת שֶׁבָּא לַעֲשׂוֹת חָנוּת בְּצַד חָנוּתוֹ שֶׁלְּזֶה, אוֹ מֶרְחֵץ בְּצַד מֶרְחֵץ שֶׁלְּזֶה--יֵשׁ לָהֶן לְמָנְעוֹ.
וְאִם הָיָה נוֹתֵן עִמָּהֶם מְנָת הַמֶּלֶךְ, אֵינוּ יָכוֹל לְמָנְעוֹ.

רוֹכְלִין הַמַּחְזִירִין בָּעֲיָרוֹת, אֵין בְּנֵי הָעֲיָרוֹת יְכוּלִין לְעַכְּבָן, שֶׁתַּקָּנַת עֶזְרָא הִיא שֶׁיִּהְיוּ מַחְזִירִין, כְּדֵי שֶׁיִּהְיוּ הַבְּשָׂמִים מְצוּיִין לִבְנוֹת יִשְׂרָאֵל.
אֲבָל אֵינָן קוֹבְעִין מָקוֹם וְיוֹשְׁבִין בּוֹ, אֵלָא מִדַּעַת בְּנֵי הָעִיר; וְאִם תַּלְמִיד חֲכָמִים הוּא, קוֹבֵעַ בְּכָל מָקוֹם שֶׁיִּרְצֶה.

הַסּוֹחֲרִים שֶׁמְּבִיאִין סְחוֹרָתָם לִמְכֹּר בְּתוֹךְ הָעֲיָרוֹת, בְּנֵי הָעִיר מְעַכְּבִין עֲלֵיהֶם.
וְאִם מָכְרוּ בְּיוֹם הַשּׁוּק בִּלְבָד, אֵין מוֹנְעִין אוֹתָם: וְהוּא, שֶׁיִּמְכְּרוּ בַּשּׁוּק; אֲבָל לֹא יַחְזְרוּ עַל הַפְּתָחִים, אַפִלּוּ בְּיוֹם הַשּׁוּק.
וְאִם יֵשׁ לָהֶן מַלְוָה בָּעִיר--מוֹכְרִין כְּדֵי פַּרְנָסָתָם, אַפִלּוּ בְּלֹא יוֹם הַשּׁוּק, עַד שֶׁיִּפְרְעוּ אֶת חוֹבָן, וְיֵלְכוּ לָהֶן.

אֶחָד מִבְּנֵי מָבוֹי שְׁאֵינוּ מְפֻלָּשׁ שֶׁבִּקַּשׁ לֵעָשׂוֹת רוֹפֵא, אֻמָּן, אוֹ גַּרָדִי, אוֹ מְלַמֵּד תִּינוֹקוֹת שֶׁלַּגּוֹיִים--בְּנֵי מָבוֹי מְעַכְּבִין עָלָיו, מִפְּנֵי שֶׁמַּרְבֶּה עֲלֵיהֶם הַנִּכְנָסִין וְהַיּוֹצְאִין.
וְכֵן מִי שֶׁיֵּשׁ לוֹ בַּיִת בַּחֲצַר הַשֻּׁתָּפִין--לֹא יַשְׂכִּירֶנּוּ לֹא לְרוֹפֵא, וְלֹא לְאֻמָּן, וְלֹא לְגַרָדִי, וְלֹא לְסוֹפֵר יְהוּדִי שֶׁכּוֹתֵב הַשְּׁטָרוֹת, וְלֹא לִמְלַמֵּד תִּינוֹקוֹת שֶׁלַּגּוֹיִים.

חָנוּת שֶׁבֶּחָצֵר, יְכוּלִין הַשְּׁכֵנִים לְמַחוֹת בְּיָדוֹ וְלוֹמַר לוֹ, אֵין אָנוּ יְכוּלִין לִישַׁן מִקּוֹל הַנִּכְנָסִים וְהַיּוֹצְאִין, אֵלָא עוֹשֶׂה מְלַאכְתּוֹ בְּחָנוּתוֹ וּמוֹכֵר בַּשּׁוּק.
אֲבָל אֵינָן יְכוּלִין לְמַחוֹת בְּיָדוֹ וְלוֹמַר לוֹ, אֵין אָנוּ יְכוּלִין לִישַׁן מִקּוֹל הַפַּטִּישׁ אוֹ מִקּוֹל הָרֵחַיִם, שֶׁהֲרֵי הִחְזִיק לַעֲשׂוֹת כֵּן.

וְכֵן יֵשׁ לוֹ לְלַמַּד תִּינוֹקוֹת שֶׁלְּיִשְׂרָאֵל תּוֹרָה בְּתוֹךְ בֵּיתוֹ, וְאֵין הַשֻּׁתָּפִין יְכוּלִין לְמַחוֹת בְּיָדוֹ וְלוֹמַר לוֹ, אֵין אָנוּ יְכוּלִין לִישַׁן מִקּוֹל הַתִּינוֹקוֹת שֶׁלְּבֵית רִבָּן.

 מִי שֶׁיֵּשׁ לוֹ בּוֹר לִפְנִים מִבֵּיתוֹ שֶׁלַּחֲבֵרוֹ--נִכְנָס בְּשָׁעָה שֶׁדֶּרֶךְ בְּנֵי אָדָם נִכְנָסִין, וְיוֹצֶא בְּשָׁעָה שֶׁדֶּרֶךְ בְּנֵי אָדָם יוֹצְאִין; וְאֵינוּ מַכְנִיס בְּהֶמְתּוֹ וּמַשְׁקֶה מִבּוֹרוֹ, אֵלָא מְמַלֵּא וּמַשְׁקֶה מִבַּחוּץ.
וּשְׁנֵיהֶם עוֹשִׂין פּוֹתַחַת עַל הַבּוֹר--בַּעַל הַבּוֹר, כְּדֵי לִשְׁמֹר אֶת מֵימָיו, וּבַעַל חָצֵר, מִשּׁוֹם חֲשַׁד אִשְׁתּוֹ שֶׁלֹּא תִכָּנֵס לְשָׁם אֵלָא מִדַּעְתּוֹ.

 מִי שֶׁיֵּשׁ לוֹ גִּנָּה לִפְנִים מִגִּנָּתוֹ שֶׁלַּחֲבֵרוֹ--נִכְנָס בְּשָׁעָה שֶׁדֶּרֶךְ בְּנֵי אָדָם נִכְנָסִין, וְיוֹצֶא בְּשָׁעָה שֶׁדֶּרֶךְ בְּנֵי אָדָם יוֹצְאִין.
וְאֵין מַכְנִיס לְתוֹכָהּ תַּגָּרִים, וְלֹא יִכָּנֵס מִתּוֹכָהּ לְשָׂדֶה אַחֶרֶת.
וְהַחִיצוֹן זוֹרֵעַ אֶת הַדֶּרֶךְ.

הִחְזִירוּ אֶת הַדֶּרֶךְ מִן הַצַּד מִדַּעַת שְׁנֵיהֶם--הֲרֵי זֶה נִכְנָס בְּשָׁעָה שְׁהוּא רוֹצֶה, וְיוֹצֶא בְּשָׁעָה שְׁהוּא רוֹצֶה; וּמַכְנִיס לְתוֹכָהּ תַּגָּרִים, וְלֹא יִכָּנֵס מִתּוֹכָהּ לְשָׂדֶה אַחֶרֶת.
וְכָל אֶחָד מֵהֶן יֵשׁ לוֹ לְעַכַּב עַל חֲבֵרוֹ בִּזְרִיעַת הַדֶּרֶךְ שֶׁנָּתְנוּ מִן הַצַּד.

הִלְכּוֹת שְׁכֵנִים פֵּרֶק ז 
מִי שֶׁהָיְתָה לוֹ חַלּוֹן בְּכוֹתָלוֹ, וּבָא חֲבֵרוֹ וְעָשָׂה חָצֵר בְּצִדּוֹ--אֵינוּ יָכוֹל לוֹמַר לְבַעַל הַחַלּוֹן, סְתֹם חַלּוֹן זֶה כְּדֵי שֶׁלֹּא תַבִּיט בִּי: שֶׁהֲרֵי הִחְזִיק בְּהֶזֵּק זֶה.
וְאִם בָּא חֲבֵרוֹ לִבְנוֹת כּוֹתָל כְּנֶגֶד הַחַלּוֹן כְּדֵי שֶׁיָּסִיר הֶזֵּק רְאִיָּתוֹ--צָרִיךְ לְהַרְחִיק אֶת הַכּוֹתָל מִכְּנֶגֶד הַחַלּוֹן אַרְבַּע אַמּוֹת, כְּדֵי שֶׁלֹּא יַאֲפִיל עָלָיו.

הָיְתָה הַחַלּוֹן לְמַטָּה בַּכּוֹתָל--כּוֹפֶה אֶת חֲבֵרוֹ לִבְנוֹת כְּנֶגְדָהּ בְּרִחוּק אַרְבַּע אַמּוֹת, וּלְהַגְבִּיהַּ הַבִּנְיָן אַרְבַּע אַמּוֹת, כְּדֵי שֶׁלֹּא יַבִּיט בּוֹ מִן הַחַלּוֹן.

הָיְתָה הַחַלּוֹן לְמַעְלָה בַּכּוֹתָל, וּבָנָה חֲבֵרוֹ כּוֹתָל כְּנֶגֶד הַחַלּוֹן מִלְּמַטָּה--אִם הָיָה מֵרֹאשׁ הַכּוֹתָל שֶׁבָּנָה עַד הַחַלּוֹן גֹּבַהּ אַרְבַּע אַמּוֹת אוֹ יָתֵר, אֵינוּ יָכוֹל לְמָנְעוֹ, אַף עַל פִּי שֶׁלֹּא הִרְחִיק מִכּוֹתַל הַחַלּוֹן כְּלוּם, שֶׁהֲרֵי לֹא הֶאֱפִיל וְאֵינוּ מַזִּיקוֹ בִּרְאִיָּה.

אֲבָל אִם נִשְׁאַר מֵרֹאשׁ הַכּוֹתָל שֶׁבָּנָה עַד הַחַלּוֹן פָּחוּת מֵאַרְבַּע אַמּוֹת--כּוֹפֵהוּ לְמַעַט הַכּוֹתָל, כְּדֵי שֶׁלֹּא יַעֲמֹד עַל רֹאשׁ הַכּוֹתָל וְיַשְׁקִיף מִן הַחַלּוֹן, אוֹ יַגְבִּיהַּ הַכּוֹתָל עַל הַחַלּוֹן אַרְבַּע אַמּוֹת וְיִהְיֶה הַכּוֹתָל רָחוֹק מִן הַחַלּוֹן אַרְבַּע אַמּוֹת, כְּדֵי שֶׁלֹּא יַאֲפִיל וְלֹא יָצִיץ וְיִרְאֶה.

 בָּנָה כּוֹתָל אֶחָד בְּצַד הַחַלּוֹן--צָרִיךְ לְהַרְחִיק מִן הַחַלּוֹן טֶפַח, וּמַגְבִּיהַּ הַכּוֹתָל אַרְבַּע אַמּוֹת עַל הַחַלּוֹן, אוֹ כּוֹנֵס רֹאשׁ הַכּוֹתָל, כְּדֵי שֶׁלֹּא יֵשֵׁב עָלָיו וְיָצִיץ.

 בָּנָה שְׁנֵי כּוֹתָלִים מִשְּׁנֵי צִדֵּי הַחַלּוֹן--צָרִיךְ לִהְיוֹת בֵּינֵיהֶן רֹחַב אַרְבַּע אַמּוֹת, וְהַחַלּוֹן בְּאֶמְצַע הָאַרְבַּע; וְלֹא יְסַכַּךְ עַל גַּבֵּיהֶן אֵלָא אִם כֵּן הִרְחִיק הַסִּכּוּךְ מִן הַכּוֹתָל שֶׁיֵּשׁ בּוֹ הַחַלּוֹן אַרְבַּע אַמּוֹת, כְּדֵי שֶׁלֹּא יַאֲפִיל עָלָיו.

לְפִיכָּךְ מִי שֶׁבָּא לִפְתֹּחַ חַלּוֹן לַחֲצַר חֲבֵרוֹ--בֵּין חַלּוֹן גְּדוֹלָה בֵּין חַלּוֹן קְטַנָּה, בֵּין לְמַטָּה בֵּין לְמַעְלָה--בַּעַל הֶחָצֵר מְעַכֵּב עָלָיו: שֶׁהֲרֵי אוֹמֵר לוֹ תַּזִּיק לִי בִּרְאִיָּה; וְאַף עַל פִּי שְׁהִיא גְּבוֹהָה, תַּעֲלֶה בַּסֻּלָּם וְתִרְאֶה.

 הֲרֵי שֶׁפָּתַח חַלּוֹן לַחֲצַר חֲבֵרוֹ, וּמָחַל לוֹ בַּעַל הֶחָצֵר, אוֹ שֶׁגִּלָּה דַּעְתּוֹ שֶׁהִנִּיחוֹ, כְּגוֹן שֶׁבָּא וְסִיַּע עִמּוֹ, אוֹ שֶׁיָּדַע הַנֶּזֶק וְלֹא עִרְעַר--הֲרֵי זֶה הִחְזִיק בַּחַלּוֹן, וְאֵינוּ יָכוֹל אַחַר כָּךְ לַחְזֹר וּלְעַרְעַר עָלָיו לִסְתֹּם.

וְכֵיצַד דִּינָהּ שֶׁלְּחַלּוֹן זֶה שֶׁהִנִּיחוֹ לְפָתְחָהּ: אִם חַלּוֹן שֶׁרֹאשׁוֹ שֶׁלָּאָדָם נִכְנָס מִמֶּנָּה הִיא, אוֹ שֶׁהָיְתָה לְמַטָּה מֵאַרְבַּע אַמּוֹת אַף עַל פִּי שְׁאֵין רֹאשׁוֹ נִכְנָס מִמֶּנָּה--אֵין בַּעַל הֶחָצֵר יָכוֹל לִבְנוֹת כְּנֶגְדָהּ אוֹ מִצְּדָדֶיהָ, אֵלָא אִם כֵּן הִרְחִיק אַרְבַּע אַמּוֹת כְּמוֹ שֶׁבֵּאַרְנוּ.

 הָיְתָה חַלּוֹן קְטַנָּה שְׁאֵין רֹאשׁוֹ שֶׁלָּאָדָם נִכְנָס מִמֶּנָּה, וְהָיְתָה לְמַעְלָה מֵאַרְבַּע אַמּוֹת--בַּעַל חָצֵר יָכוֹל לִבְנוֹת כְּנֶגְדָהּ וּבִצְדָדֶיהָ: שֶׁהֲרֵי טוֹעֵן וְאוֹמֵר, לֹא הִנַּחְתִּיךָ לִפְתֹּחַ אֵלָא מִפְּנֵי שְׁהִיא קְטַנָּה וּגְבוֹהָה; אֲבָל שֶׁתַּחְזִיק עָלַי עַד שֶׁאַרְחִיק הַבִּנְיָן, לֹא הִנַּחְתִּי.

בַּמֶּה דְּבָרִים אֲמוּרִים, בְּשֶׁפְּתָחָהּ לְתַשְׁמִישׁ, אוֹ כְּדֵי שֶׁיִּכָּנֵס בָּהּ הָרוּחַ.
אֲבָל אִם פְּתָחָהּ לְאוֹרָה--אַפִלּוּ הָיְתָה קְטַנָּה בְּיוֹתֵר, וּגְבוֹהָה בְּיוֹתֵר--הוֹאִיל וְלֹא עִרְעַר, הִחְזִיק, וְאֵין בַּעַל הֶחָצֵר יָכוֹל לִבְנוֹת כְּנֶגְדָהּ אוֹ מִצְּדָדֶיהָ עַד שֶׁיַּרְחִיק אַרְבַּע אַמּוֹת, כְּדֵי שֶׁלֹּא יַאֲפִיל עָלָיו: שֶׁהֲרֵי מָחַל לוֹ עַל הָאוֹרָה.

וְכֵן מִי שֶׁהָיְתָה לוֹ חַלּוֹן מֻחְזֶקֶת, וּבָא חֲבֵרוֹ וּבָנָה כְּנֶגְדָהּ אוֹ מִצְּדָדֶיהָ בְּלֹא הַרְחָקָה, אוֹ סְתָמָהּ, וְשָׁתַק בַּעַל הַחַלּוֹן--אֵינוּ יָכוֹל לַחְזֹר וּלְעַרְעַר לִפְתֹּחַ הַחַלּוֹן, אוֹ לְהַרְחִיק הַבִּנְיָן: שֶׁכֵּיוָן שֶׁשָּׁתַק, מָחַל--שְׁאֵין אָדָם עָשׂוּי שֶׁסּוֹתְמִין אוֹרוֹ בְּפָנָיו וְשׁוֹתֵק, אֵלָא אִם כֵּן מָחַל.

 מִי שֶׁהָיוּ לוֹ חַלּוֹנוֹת לְמַטָּה בְּכוֹתָלוֹ, וּבָא חֲבֵרוֹ לִבְנוֹת בִּפְנֵיהֶן וְאָמַר לוֹ, אֲנִי אֶפְתַּח לָךְ חַלּוֹנוֹת אֲחֵרוֹת בְּכוֹתָל זֶה עַצְמוֹ לְמַעְלָה מֵאֵלּוּ--הֲרֵי זֶה מְעַכֵּב עָלָיו וְאוֹמֵר לוֹ, בְּעֵת שֶׁתִּפְתַּח הַחַלּוֹנוֹת תַּרְעִיד אֶת הַכּוֹתָל וּתְקַלְקַל אוֹתוֹ.
וְאַפִלּוּ אָמַר לוֹ אֲנִי אֶסְתֹּר כָּל הַכּוֹתָל, וְאֶבְנֶה לָךְ אוֹתוֹ חָדָשׁ, וְאֶעֱשֶׂה בּוֹ חַלּוֹנוֹת לְמַעְלָה, וְאֶשְׂכֹּר לָךְ בַּיִת שֶׁתָּדוּר בּוֹ עַד שֶׁיִּבָּנֶה--יָכוֹל לְעַכַּב עָלָיו וְלוֹמַר לוֹ, אֵין רְצוֹנִי שֶׁאֶטְרַח מִמָּקוֹם לְמָקוֹם.

לְפִיכָּךְ אִם לֹא הָיָה שָׁם טֹרַח כְּלָל, וְאֵינוּ צָרִיךְ לְפַנּוֹת--אֵינוּ יָכוֹל לְעַכַּב עָלָיו; וְכוֹפִין אוֹתוֹ שֶׁיִּהְיֶה חֲבֵרוֹ סוֹתֵם חַלּוֹן זֶה שֶׁלְּמַטָּה, וְעוֹשֶׂה לוֹ חַלּוֹן לְמַעְלָה: שֶׁזּוֹ מִדַּת סְדוֹם הִיא.
וְכֵן כָּל דָּבָר שֶׁזֶּה נִהְנֶה בּוֹ, וְאֵין חֲבֵרוֹ מַפְסִיד וְלֹא חָסֵר כְּלוּם--כּוֹפִין עָלָיו.

 אֲבָל בַּעַל הַחַלּוֹן שֶׁרָצָה לְשַׁנּוֹת מְקוֹם חַלּוֹנוֹ, בֵּין לְמַעְלָה בֵּין לְמַטָּה--אַפִלּוּ הָיְתָה גְּדוֹלָה, וְאָמַר אֶפְתַּח אַחֶרֶת קְטַנָּה וְאֶסְתֹּם זוֹ--בַּעַל הֶחָצֵר מְעַכֵּב עָלָיו.
וְכֵן אֵינוּ יָכוֹל לְהַרְחִיב בַּחַלּוֹן כָּל שְׁהוּא.

 שְׁנֵי אַחִין שֶׁחָלְקוּ חָצֵר מִדַּעְתָּן, וְשָׁמוּ הַבִּנְיָן וְהָעֵצִים זֶה כְּנֶגֶד זֶה, וְלֹא הִשְׁגִּיחוּ עַל שׁוּמַת הָאַוֵּיר, וְהִגִּיעַ לְאֶחָד מֵהֶן בְּחֶלְקוֹ תַּרְבֵּץ הֶחָצֵר, וְלַשֵּׁנִי הָאַכְסַדְרָה--אִם רָצָה בַּעַל הֶחָצֵר לִבְנוֹת כּוֹתָל בְּסוֹף חֶלְקוֹ, בּוֹנֶה בִּפְנֵי הָאַכְסַדְרָה, וְאַף עַל פִּי שֶׁמַּאֲפִיל עָלָיו, שֶׁהֲרֵי לֹא שָׁמוּ הָאַוֵּיר.

הִלְכּוֹת שְׁכֵנִים פֵּרֶק ח 
הַמְּבַקֵּשׁ לְהוֹצִיא זִיז מִכּוֹתָלוֹ עַל אַוֵּיר חֲצַר חֲבֵרוֹ כָּל שְׁהוּא--בַּעַל הֶחָצֵר מְעַכֵּב עָלָיו, שֶׁהֲרֵי מַזִּיקוֹ בִּרְאִיָּה בְּעֵת שֶׁתּוֹלֶה בּוֹ וּמִשְׁתַּמֵּשׁ בּוֹ.
הוֹצִיא אֶת הַזִּיז, וְלֹא מִחָה בּוֹ לְאַלְתַּר בַּעַל הֶחָצֵר--הֲרֵי הִחְזִיק בַּעַל הַזִּיז.

הָיָה בַּזִּיז טֶפַח, הִחְזִיק בְּאַוֵּיר הֶחָצֵר כְּנֶגְדוֹ; וְאִם רָצָה בַּעַל הֶחָצֵר לִבְנוֹת תַּחַת הַזִּיז, וּלְבַטַּל תַּשְׁמִישׁוֹ--בָּעַל הַזִּיז מְעַכֵּב עָלָיו.
וְאִם אֵין בַּזִּיז טֶפַח, לֹא הִחְזִיק בְּאַוֵּיר הֶחָצֵר; וּבְכָל עֵת שֶׁיִּרְצֶה בַּעַל הֶחָצֵר לִבְנוֹת תַּחְתָּיו, וּלְבַטַּל תַּשְׁמִישׁוֹ שֶׁלַּזִּיז--אֵין בַּעַל הַזִּיז יָכוֹל לְעַכַּב עָלָיו.

הָיָה הַזִּיז שֶׁהוֹצִיא רָחְבּוֹ טֶפַח, וּמָשׁוּךְ בְּאַוֵּיר חֲצֵרוֹ שֶׁלַּחֲבֵרוֹ אַרְבָּעָה טְפָחִים, וְלֹא מִחָה בּוֹ--הִחְזִיק בְּאַרְבָּעָה עַל אַרְבָּעָה.
וְאִם רָצָה לְהַרְחִיב אֶת הַזִּיז, עַד שֶׁיֵּעָשֶׂה אַרְבָּעָה טְפָחִים עַל אַרְבָּעָה טְפָחִים--הֲרֵי זֶה מַרְחִיב; וְאֵין בַּעַל הֶחָצֵר יָכוֹל לִבְנוֹת בְּאַוֵּיר חֲצֵרוֹ תַּחַת הַזִּיז כֻּלּוֹ, אֵלָא אִם כֵּן הִנִּיחַ לוֹ תַּחְתָּיו גֹּבַהּ אַוֵּיר עֲשָׂרָה טְפָחִים כְּדֵי שֶׁיִּשְׁתַּמַּשׁ בַּזִּיז.

הַמַּעְמִיד סֻלָּם קָטָן שְׁאֵין לוֹ אַרְבָּעָה חֲוָקִין בְּצַד כּוֹתָלוֹ בְּתוֹךְ חֲצַר חֲבֵרוֹ, אוֹ בְּתוֹךְ שָׂדֵהוּ--לֹא הִחְזִיק בְּנֶזֶק זֶה; וְכָל זְמָן שֶׁיִּרְצֶה בַּעַל הֶחָצֵר--בּוֹנֶה בְּצַד הַסֻּלָּם, וּמְבַטֵּל תַּשְׁמִישׁוֹ.
וְאִם הָיָה סֻלָּם גָּדוֹל שֶׁיֵּשׁ בּוֹ אַרְבָּעָה חֲוָקִין אוֹ יָתֵר, הִחְזִיק; וְאִם בָּא לִבְנוֹת וּלְבַטְּלוֹ--בַּעַל הַסֻּלָּם מְעַכֵּב עָלָיו, עַד שֶׁיַּרְחִיק כַּשֵּׁעוּר: שֶׁהֲרֵי מָחַל לוֹ לְהַעְמִיד סֻלָּם גָּדוֹל.

לְפִיכָּךְ כְּשֶׁיָּבוֹא בַּעַל הַגָּג לְהַעְמִיד סֻלָּם גָּדוֹל--בַּעַל הֶחָצֵר יָכוֹל לְמַחוֹת בּוֹ, כְּדֵי שֶׁלֹּא יַחְזִיק עָלָיו; אֲבָל אִם הִעְמִיד קָטָן--אֵינוּ יָכוֹל לְמָנְעוֹ, שֶׁהֲרֵי אוֹמֵר לוֹ אֵין עָלֶיךָ הֶפְסֵד בְּזֶה: כָּל זְמָן שֶׁתִּרְצֶה, תְּבַטְּלוֹ.

 הָרוֹצֶה לְהוֹצִיא צִנּוֹר עַל חֲצַר חֲבֵרוֹ כְּדֵי שֶׁיְּקַלַּח שָׁם הַמַּיִם, אוֹ שֶׁעָשָׂה מַזְחֵלָה עַל כּוֹתָלוֹ שֶׁהֲרֵי הַמַּיִם נִזְחָלִין וְיוֹרְדִין לַחֲצַר חֲבֵרוֹ--בַּעַל הֶחָצֵר מְעַכֵּב עָלָיו; וְאִם לֹא מִחָה בּוֹ, הִחְזִיק זֶה בַּצִּנּוֹר.

רָצָה אַחַר כָּךְ בַּעַל הַגָּג לִסְתֹּם הַצִּנּוֹר, בַּעַל הֶחָצֵר מְעַכֵּב עָלָיו: שֶׁכְּשֵׁם שֶׁהִחְזִיק בַּעַל הַגָּג לִשְׁפֹּךְ מֵימָיו לַחֲצַר חֲבֵרוֹ, כָּךְ הִחְזִיק בַּעַל הֶחָצֵר שֶׁיִּהְיוּ מֵימֵי גַּגּוֹ שֶׁלַּחֲבֵרוֹ בָּאִין אֶצְלוֹ לִרְשׁוּתוֹ.

רָצָה בַּעַל הַגָּג לַעְקֹר הַצִּנּוֹר מִצַּד זֶה, וּלְהַחְזִירוֹ לְצַד אַחֵר, אוֹ שֶׁהָיָה אָרוֹךְ, וְרָצָה לְקַצְּרוֹ--אֵין בַּעַל הֶחָצֵר יָכוֹל לְעַכַּב עָלָיו: שֶׁלֹּא הִחְזִיק אֵלָא בְּמֵימֵי הַגָּג, וַהֲרֵי הֶם בָּאִים לוֹ מִכָּל מָקוֹם.

וְכֵן אִם רָצָה בַּעַל הֶחָצֵר לִבְנוֹת תַּחַת הַצִּנּוֹר, אֵין בַּעַל הַגָּג יָכוֹל לְעַכַּב עָלָיו: שְׁאֵין הַצִּנּוֹר עָשׂוּי לְתַשְׁמִישׁ כַּזִּיז, כְּדֵי שֶׁיַּחְזִיק בְּאַוֵּיר חָצֵר; וְאֵינוּ עָשׂוּי אֵלָא לְקִלּוּחַ הַמַּיִם.

 מִי שֶׁהוֹרִיד מֵי גַּגּוֹ עַל חֲצַר חֲבֵרוֹ, וְלֹא מִחָה בּוֹ, וְהִחְזִיק בְּדָבָר זֶה--אִם הָיוּ הַמַּיִם מְנַטְּפִין, וְרָצָה לְקַבְּצָם לְמָקוֹם אֶחָד וְלַעֲשׂוֹתָם צִנּוֹר--עוֹשֶׂה; וְכֵן אִם הָיוּ מִמָּקוֹם אֶחָד, וְחִלְּקָן עַל רֹחַב הַכּוֹתָל, וְהִחְזִירָן נוֹטְפִין--עוֹשֶׂה; וְאַפִלּוּ לִבְנוֹת עַל גַּגּוֹ כְּמִין צְרִיף, עַד שֶׁיֵּרְדוּ הַמַּיִם בִּמְהֵרָה לַחֲצַר חֲבֵרוֹ--בּוֹנֶה: שֶׁהֲרֵי הֻחְזְקוּ מֵימָיו שֶׁלְּזֶה לֵירַד לַחֲצַר חֲבֵרוֹ.

 כּוֹתָל שֶׁבֵּין רְאוּבֵן וְשִׁמְעוֹן--אִם הָיוּ שֻׁתָּפִין בּוֹ, שְׁנֵיהֶם מִשְׁתַּמְּשִׁים בּוֹ: זֶה חוֹפֵר מִצַּד זֶה וּמַכְנִיס קוֹרוֹתָיו כָּל שְׁהֶן, וְזֶה חוֹפֵר מִצַּד הָאַחֵר וּמַכְנִיס קוֹרוֹתָיו.
הָיָה הַכּוֹתָל שֶׁלִּרְאוּבֵן לְבַדּוֹ, אֵין שִׁמְעוֹן יָכוֹל לְהִשְׁתַּמַּשׁ בּוֹ.
חָפַר שִׁמְעוֹן בְּכוֹתָל זֶה וְהִכְנִיס בּוֹ קוֹרָה אַחַת, וְשָׁתַק רְאוּבֵן וְלֹא מִחָה בּוֹ--הִחְזִיק בִּמְקוֹם הַקּוֹרָה; אַפִלּוּ הָיְתָה קְטַנָּה, וְרָצָה שִׁמְעוֹן לְהַחְלִיפָהּ בְּקוֹרָה גְּדוֹלָה אוֹ עָבָה--מַחְלִיף.

הָיְתָה הַקּוֹרָה קוֹרַת סֻכַּת עֲרַאי--כָּל שְׁלוֹשִׁים יוֹם, לֹא הִחְזִיק, שֶׁהֲרֵי רְאוּבֵן אוֹמֵר לוֹ לֹא מָחַלְתִּי וְהִנַּחְתִּיךָ, אֵלָא מִפְּנֵי שְׁהִיא עֲרַאי.
לְאַחַר שְׁלוֹשִׁים יוֹם--הִחְזִיק, שְׁאֵין זֶה עֲרַאי.
וְאִם סֻכַּת הֶחָג הִיא--כָּל שִׁבְעַת יְמֵי הֶחָג, לֹא הִחְזִיק; לְאַחַר שִׁבְעָה, הִחְזִיק.
וְאִם חִבַּר רֹאשׁ הַקּוֹרָה בַּכּוֹתָל בְּטִיט, מִיָּד הִחְזִיק: וְהוּא, שֶׁיָּבִיא רְאָיָה שֶׁרְאוּבֵן סִיַּע עִמּוֹ אוֹ רָאָה וְלֹא מִחָה.

 מִי שֶׁהִחְזִיק בְּכוֹתָל זֶה בְּקוֹרָה אַחַת--אֵינוּ יָכוֹל לְהַכְנִיס בּוֹ קוֹרָה שְׁנִיָּה, שֶׁהֲרֵי לֹא מָחַל לוֹ אֵלָא עַל אַחַת.
בַּמֶּה דְּבָרִים אֲמוּרִים, בְּשֶׁהוֹדָה שְׁאֵין הַכּוֹתָל הַזֶּה שֶׁלּוֹ, אֵלָא חֲבֵרוֹ מָחַל לוֹ עַל הַכְנָסַת קוֹרָה זוֹ.
אֲבָל אִם טָעַן שֶׁכּוֹתָל זֶה, שֻׁתָּף אֲנִי בּוֹ, הוֹאִיל וְהִשְׁתַּמַּשׁ בּוֹ בְּקוֹרָה אַחַת, נֶאֱמָן; וּמִשְׁתַּמֵּשׁ בְּכֻלָּן, אַחַר שֶׁיִּשָּׁבַע הֶסֵּת שְׁהוּא שֻׁתָּף בְּכָל הַכּוֹתָל.

 הָיוּ קוֹרוֹתָיו שֶׁלִּרְאוּבֵן בְּתוֹךְ הַכּוֹתָל, וּמִצַּד שִׁמְעוֹן מְקוֹמוֹת חֲפוּרִין לְהַכְנִיס בָּהֶן רָאשֵׁי הַקּוֹרוֹת--לֹא הִחְזִיק שִׁמְעוֹן לְהַכְנִיס בָּהֶן קוֹרוֹת, וְאֵינוּ יָכוֹל לִטְעֹן שְׁהוּא שֻׁתָּף בּוֹ: שֶׁהֲרֵי אֵין לוֹ בּוֹ תַּשְׁמִישׁ.
וְיָכוֹל רְאוּבֵן לִטְעֹן שֶׁאֲנִי חָפַרְתִּי מְקוֹמוֹת אֵלּוּ מִצִּדָּךְ, כְּדֵי שֶׁיִּהְיוּ מוּכָנִים עַד שֶׁתִּקְנֶה מִמֶּנִּי אוֹ שֶׁתְּבַקַּשׁ מִמֶּנִּי וְאֶמְחֹל לָךְ--תַּכְנִיס הַקּוֹרוֹת בְּלֹא חֲפִירָה בַּכּוֹתָל, כְּדֵי שֶׁלֹּא יִתְמַטְמַט כּוֹתָלִי בְּעֵת חֲפִירָה.

הִלְכּוֹת שְׁכֵנִים פֵּרֶק ט 
לֹא יַחְפֹּר אָדָם בּוֹר וְלֹא שִׁיחַ וְלֹא מְעָרָה, וְלֹא יָבִיא אַמַּת הַמַּיִם, וְלֹא יַעֲשֶׂה בְּרֵכַת מַיִם לִשְׁרוֹת בָּהּ הַבְּגָדִים לְכִבּוּס, בְּצַד כּוֹתָלוֹ שֶׁלַּחֲבֵרוֹ--אֵלָא אִם כֵּן הִרְחִיק מִכּוֹתַל חֲבֵרוֹ שְׁלוֹשָׁה טְפָחִים, וְיָסוּד בְּסִיד לְכוֹתַל בּוֹר זֶה, אוֹ מִקְוֵה מַיִם זֶה, אוֹ כּוֹתַל הָאַמָּה מִצַּד חֲבֵרוֹ, כְּדֵי שֶׁלֹּא יִבָּלְעוּ הַמַּיִם וְיַזִּיקוּ כּוֹתַל חֲבֵרוֹ.

מַרְחִיקִין אֶת הַגֶּפֶת וְאֶת הַזֵּבֶל וְאֶת הַמֶּלַח וְאֶת הַסִּיד וְאֶת הַסְּלָעִים מִכּוֹתָלוֹ שֶׁלַּחֲבֵרוֹ שְׁלוֹשָׁה טְפָחִים, אוֹ סָד בְּסִיד.
מַרְחִיקִין אֶת הַזְּרָעִים וְאֶת הַמַּחְרֵשָׁה וְאֶת הַגֻּמָּה שֶׁמִּתְקַבֵּץ בָּהּ מֵי רַגְלַיִם מִן הַכּוֹתָל שְׁלוֹשָׁה טְפָחִים.

מַרְחִיקִין אֶת הָרֵחַיִם שְׁלוֹשָׁה טְפָחִים מִן הָרֵחַיִם הַתַּחְתּוֹנָה, שְׁהֶן אַרְבָּעָה מִן הָעֶלְיוֹנָה, כְּדֵי שֶׁלֹּא יָנִיד אוֹתוֹ, אוֹ כְּדֵי שֶׁלֹּא יְבַהֲלֶנּוּ בְּקוֹל הָרֵחַיִם.
וּמַרְחִיקִין אֶת הַתַּנּוּר מִן הַכּוֹתָל שְׁלוֹשָׁה טְפָחִים מִקַּרְקָעִיתוֹ, שְׁהֶן אַרְבָּעָה מִשְּׂפָתוֹ, כְּדֵי שֶׁלֹּא יֵחַם הַכּוֹתָל.

 אֶבֶן שֶׁהַכּוֹבֵס מַכֶּה הַבְּגָדִים עָלֶיהָ עַד שֶׁיִּתְלַבְּנוּ, צָרִיךְ לְהַרְחִיק אוֹתָהּ אַרְבַּע אַמּוֹת מִכּוֹתָלוֹ שֶׁלַּחֲבֵרוֹ: שֶׁבְּעֵת שֶׁכּוֹבֵס עָלֶיהָ הַמַּיִם נוֹתְזִין, וּמַזִּיקִין הַכּוֹתָל.

 לֹא יַשְׁתִּין אָדָם מַיִם בְּצַד כּוֹתָלוֹ שֶׁלַּחֲבֵרוֹ, אֵלָא אִם כֵּן הִרְחִיק מִמֶּנּוּ שְׁלוֹשָׁה טְפָחִים.
בַּמֶּה דְּבָרִים אֲמוּרִים, בְּכוֹתַל לְבֵנִים.
אֲבָל בְּכוֹתַל אֲבָנִים, יַרְחִיק טֶפַח; וְאִם הָיוּ הָאֲבָנִים צְחִיחַ סֶלַע, מַשְׁתִּין בְּצִדּוֹ בְּלֹא הַרְחָקָה.

 מַרְחִיקִין אֶת הַסֻּלָּם מִן הַשּׁוֹבָךְ אַרְבַּע אַמּוֹת, כְּדֵי שֶׁלֹּא תִקְפֹּץ הַנְּמִיָּה בְּעֵת שֶׁמַּנִּיחַ הַסֻּלָּם, וְתַעֲלֶה לַשּׁוֹבָךְ וְתֹאכַל הַגּוֹזְלוֹת.
וּמַרְחִיק אֶת הַכּוֹתָל מִן הַמַּזְחֵלָה שֶׁלַּחֲבֵרוֹ אַרְבַּע אַמּוֹת, כְּדֵי שֶׁיִּהְיֶה מָקוֹם לְבַעַל הַמַּזְחֵלָה לִזְקֹף סֻלָּם וּלְתַקַּן מַזְחֵלָה שֶׁלּוֹ, הוֹאִיל וְהִחְזִיק בָּהּ.

 רְאוּבֵן שֶׁהָיָה כּוֹתָלוֹ סָמוּךְ לְכוֹתַל שִׁמְעוֹן כְּמִין גַּם, וּבָא רְאוּבֵן לַעֲשׂוֹת כּוֹתָל שֵׁנִי כְּנֶגֶד כּוֹתַל שִׁמְעוֹן עַד שֶׁיַּעֲשׂוּ הַשְּׁלוֹשָׁה כּוֹתָלִין כְּמִין בֵּית--הֲרֵי שִׁמְעוֹן מְעַכֵּב עָלָיו, עַד שֶׁיַּרְחִיק מִכְּנֶגְדּוֹ אַרְבַּע אַמּוֹת, כְּדֵי שֶׁיִּהְיֶה הַמָּקוֹם שֶׁבֵּין שְׁנֵי הַכּוֹתָלִים רָחֵב, כְּדֵי שֶׁיָּדוּשׁוּ בּוֹ רַבִּים וְתִתְחַזַּק הָאָרֶץ.

בַּמֶּה דְּבָרִים אֲמוּרִים, בְּכוֹתַל גִּנָּה אוֹ בְּכוֹתַל חָצֵר בְּעִיר חֲדָשָׁה; אֲבָל בְּעִיר יְשָׁנָה כְּבָר נִתְחַזְּקָה, וּבוֹנֶה כְּנֶגְדוֹ בְּלֹא הַרְחָקָה.
וְכֵן אִם לֹא הָיָה בְּאֹרֶךְ כּוֹתַל שִׁמְעוֹן שֶׁבּוֹנֶה כְּנֶגְדוֹ אֵלָא פָּחוּת מֵאַרְבַּע אַמּוֹת, בּוֹנֶה כְּנֶגְדוֹ וְאֵינוּ מַרְחִיק, וְאַף עַל פִּי שֶׁמּוֹנֵעַ הָרֶגֶל מִלְּהַלַּךְ שָׁם, שֶׁהַכּוֹתָל שְׁהוּא פָּחוּת מֵאַרְבַּע אַמּוֹת אֵינוּ צָרִיךְ חִזּוּק הָאָרֶץ.

 מִי שֶׁבָּא לַחְפֹּר בּוֹר בְּסוֹף שָׂדֵהוּ סָמוּךְ לִמְצָר חֲבֵרוֹ--אִם שְׂדֵה חֲבֵרוֹ אֵינָהּ עֲשׂוּיָה לְבוֹרוֹת, סוֹמֵךְ וְאֵינוּ יָכוֹל לְמַחוֹת בְּיָדוֹ.
וְאִם יִמָּלֵךְ חֲבֵרוֹ לַחְפֹּר בּוֹר בְּצִדּוֹ--צָרִיךְ לְהַרְחִיק מִכּוֹתַל הַבּוֹר שְׁלוֹשָׁה טְפָחִים, עַד שֶׁיִּהְיֶה בֵּין חֲלַל שֵׁנִי הַבּוֹרוֹת עֹבִי שִׁשָּׁה טְפָחִים.

הָיְתָה שְׂדֵה חֲבֵרוֹ עֲשׂוּיָה לְבוֹרוֹת--אֵינוּ סוֹמֵךְ, עַד שֶׁיַּרְחִיק מִן הַמְּצָר שְׁלוֹשָׁה טְפָחִים וְיַחְפֹּר; וּכְשֶׁיָּבוֹא חֲבֵרוֹ לַחְפֹּר--יַרְחִיק גַּם הוּא שְׁלוֹשָׁה טְפָחִים בְּתוֹךְ שָׂדֵהוּ, וְיַחְפֹּר.

הַבַּיִת וְהָעֲלִיָּה שֶׁלִּשְׁנַיִם--לֹא יַעֲשֶׂה בַּעַל הַבַּיִת תַּנּוּר בְּתוֹךְ בֵּיתוֹ, אֵלָא אִם כֵּן יֵשׁ לוֹ עַל גַּבָּיו גֹּבַהּ אַרְבַּע אַמּוֹת; וְכֵן לֹא יַעְמִיד בַּעַל הָעֲלִיָּה תַּנּוּר, עַד שֶׁיִּהְיֶה תַּחְתָּיו מַעְזֵבָה שְׁלוֹשָׁה טְפָחִים, וּבַכִּירָה טֶפַח.
וְאִם תַּנּוּר שֶׁלַּנַּחְתּוֹמִים הוּא, צָרִיךְ שֶׁיִּהְיֶה תַּחְתָּיו אַרְבָּעָה טְפָחִים; וְכִירָה שֶׁלַּנַּחְתּוֹמִין, שְׁלוֹשָׁה טְפָחִים.
וְאַף עַל פִּי שֶׁהִרְחִיק כַּשֵּׁעוּר, אִם יָצַאת הָאֵשׁ וְהִזִּיקָה--מְשַׁלֵּם מַה שֶׁהִזִּיק כְּמוֹ שֶׁנִּתְבָּאַר בִּמְקוֹמוֹ.

מִי שֶׁהָיְתָה לוֹ חָנוּת תַּחַת אוֹצַר חֲבֵרוֹ--לֹא יַעֲשֶׂה בָּהּ לֹא נַחְתּוֹם, וְלֹא צַבָּע, וְלֹא רֶפֶת בָּקָר, וְלֹא יַכְנִיס לָהּ אַסְפַּסְתָּא וְכַיּוֹצֶא בָּהּ מִדְּבָרִים שֶׁעוֹלֶה מֵהֶם הֶבֶל חַם הַרְבֵּה: מִפְּנֵי שֶׁהַחֹם מַפְסִיד פֵּרוֹת שֶׁבָּאוֹצָר.

לְפִיכַּךְ אִם הָיָה אוֹצַר יַיִן בְּאֶרֶץ יִשְׂרָאֵל, שְׁאֵין הַחֹם מַפְסִידוֹ--הֲרֵי זֶה עוֹשֶׂה בְּחָנוּתוֹ כָּל מְלֶאכֶת אֵשׁ; אֲבָל לֹא יַעֲשֶׂה רֶפֶת בָּקָר, מִפְּנֵי שֶׁמַּפְסִיד רֵיחַ הַיַּיִן.
וְאִם הֻחְזְקָה הֶחָנוּת בַּתְּחִלָּה לְרֶפֶת אוֹ לְנַחְתּוֹם וְכַיּוֹצֶא בּוֹ, וְאַחַר כָּךְ רָצָה בַּעַל הָעֲלִיָּה לַעֲשׂוֹת עֲלִיָּתוֹ אוֹצָר--אֵינוּ יָכוֹל לְמַחוֹת בְּיָדוֹ.

 כִּבַּד בַּעַל הָעֲלִיָּה וְרִבַּץ עֲלִיָּתוֹ, אוֹ שֶׁרִבָּה בַּחַלּוֹנוֹת, כְּדֵי לַעֲשׂוֹתָהּ אוֹצָר, וְקָדַם זֶה וְעָשָׂה תַּנּוּר קֹדֶם שֶׁיַּכְנִיס פֵּרוֹת לָאוֹצָר, אוֹ שֶׁהִתְחִיל לֶאֱצֹר שֻׁמְשְׁמִין אוֹ רִמּוֹנִים אוֹ תְּמָרִים וְכַיּוֹצֶא בָּהֶן, וְקָדַם זֶה וְעָשָׂה הַתַּנּוּר קֹדֶם שֶׁיֶּאֱצֹר הַחִטִּין, אוֹ שֶׁעָשָׂה בַּעַל הֶחָנוּת מְחִילָה עַל גַּבָּהּ לְהַבְדִּיל בֵּין הֶחָנוּת וּבֵין הָאוֹצָר--בְּכָל אֵלּוּ בַּעַל הָאוֹצָר מְעַכֵּב עָלָיו; וְאִם עָבַר, וְעָשָׂה תַּנּוּר וְכַיּוֹצֶא בּוֹ--אֵין בַּעַל הָאוֹצָר יָכוֹל לְהָסִיר הַתַּנּוּר בְּכָל אֵלּוּ.

הִלְכּוֹת שְׁכֵנִים פֵּרֶק י 
מַרְחִיקִין אֶת הָאִילָן מִן הָעִיר עֶשְׂרִים וְחָמֵשׁ אַמָּה, וּבַחַרוּב וּבַשִּׁקְמָה חֲמִשִּׁים אַמָּה, מִפְּנֵי נוֹאי הָעִיר.
וְכָל אִילָן הַנִּמְצָא קָרוֹב לָעִיר בְּפָחוּת מִזֶּה, קוֹצְצִין אוֹתוֹ.
וְאִם הָאִילָן קָדַם, נוֹתְנִין לוֹ בְּנֵי הָעִיר אֶת דָּמָיו; וְאִם הָיָה הַדָּבָר סָפֵק וְלֹא נוֹדַע אֵיזֶה מֵהֶם קָדַם, אֵין לוֹ לְבַעַל הָאִילָן דָּמִים, אֵלָא נוֹטֵל עֵצָיו, וְהוֹלֵךְ.

מַרְחִיקִין גֹּרֶן קְבוּעָה מִן הָעִיר חֲמִשִּׁים אַמָּה, כְּדֵי שֶׁלֹּא יוֹלִיךְ הָרוּחַ הַתֶּבֶן בְּעֵת שֶׁזּוֹרֶה, וְיַזִּיק לִבְנֵי הָעִיר.
וְכֵן לֹא יַעֲשֶׂה אָדָם גֹּרֶן קְבוּעָה בְּתוֹךְ שֶׁלּוֹ, אֵלָא אִם כֵּן הָיָה לוֹ חֲמִשִּׁים אַמָּה לְכָל רוּחַ, כְּדֵי שֶׁלֹּא יַזִּיק הַתֶּבֶן לִנְטִיעַת חֲבֵרוֹ אוֹ לְנִירוֹ.

מַרְחִיקִין אֶת הַנְּבֵלוֹת וְאֶת הַקְּבָרוֹת וְאֶת הַבֻּרְסְקֵי מִן הָעִיר חֲמִשִּׁים אַמָּה.
וְאֵין עוֹשִׂין בֻּרְסְקֵי אֵלָא לְמִזְרַח הָעִיר, מִפְּנֵי שֶׁרוּחַ מִזְרָחִית חַמָּה וּמְמַעֶטֶת הֶזֵּק רֵיחַ עִבּוּד הָעוֹרוֹת.

 מִי שֶׁבָּא לַעֲשׂוֹת מִשְׁרָה שֶׁלְּפִשְׁתָּן בְּצַד יָרָק שֶׁלַּחֲבֵרוֹ, שֶׁהֲרֵי מֵי הַמִּשְׁרָה נִבְלָעִין בָּאָרֶץ וְהוֹלְכִין וּמַפְסִידִין אֶת הַיָּרָק, אוֹ שֶׁנָּטַע כְּרֵשִׁין קָרוֹב מִן הַבְּצָלִים שֶׁלַּחֲבֵרוֹ, שְׁהֶן מְפִיגִין טַעְמָן, אוֹ שֶׁנָּטַע חַרְדָּל בְּצַד כַּוֶּרֶת דְּבוֹרִים, שֶׁהֲרֵי הַדְּבוֹרִים אוֹכְלִין הָעַלִּין וּמַפְסִידִין הַדְּבַשׁ--בְּכָל אֵלּוּ וְכַיּוֹצֶא בָּהֶן, אֵינוּ צָרִיךְ לְהַרְחִיק בִּכְדֵי שֶׁלֹּא יַזִּיק; וְעַל הַנִּזָּק לְהַרְחִיק אֶת עַצְמוֹ, אִם יִרְצֶה, עַד שֶׁלֹּא יַגִּיעַ לוֹ הַנֶּזֶק: שֶׁזֶּה בְּתוֹךְ שֶׁלּוֹ הוּא עוֹשֶׂה, וְהַנֶּזֶק בָּא לַחֲבֵרוֹ מֵאֵלָיו.

בַּמֶּה דְּבָרִים אֲמוּרִים שְׁאֵינוּ מַרְחִיק, בְּשֶׁהָיָה הַנֶּזֶק בָּא מֵאֵלָיו אַחַר שֶׁיִּפְסְקוּ מַעֲשָׂיו שֶׁלַּמַּזִּיק.
אֲבָל אִם הָיוּ מַעֲשָׂיו שֶׁלְּזֶה שֶׁעוֹשֶׂה בִּרְשׁוּתוֹ מַזִּיקִין אֶת חֲבֵרוֹ בְּשָׁעַת עֲשִׂיָּתוֹ, הֲרֵי זֶה כְּמִי שֶׁמַּזִּיק בְּיָדוֹ; הַא לְמַה זֶה דּוֹמֶה, לְמִי שֶׁעָמַד בִּרְשׁוּתוֹ וְיוֹרֶה חִצִּים לַחֲצַר חֲבֵרוֹ וְאָמַר בִּרְשׁוּתִי אֲנִי עוֹשֶׂה, שֶׁמּוֹנְעִין אוֹתוֹ.

וְכֵן כָּל הַהַרְחָקוֹת הָאֲמוּרוֹת לְמַעְלָה בְּעִנְיָן זֶה--אִם לֹא הִרְחִיקָן, הֲרֵי זֶה כְּמִי שֶׁהִזִּיק בְּחִצָּיו.
לְפִיכָּךְ צָרִיךְ לְהַרְחִיק מִשְׁרָה מִן הַיָּרָק, וּכְרֵשִׁין מִן הַבְּצָלִים, וְחַרְדָּל מִן הַדְּבוֹרִים, שְׁלוֹשָׁה טְפָחִים אוֹ יָתֵר מְעַט--כְּדֵי שֶׁלֹּא יִהְיֶה הֶזֵּק בַּיָּדַיִם; אֲבָל לְהַרְחִיק עַד שֶׁלֹּא יָבוֹא הַנֶּזֶק מֵאֵלָיו, אֵינוּ צָרִיךְ.

 בַּעַל עֲלִיָּה שֶׁהָיָה שׁוֹפֵךְ מַיִם, וְהֶן יוֹרְדִין עַל הַדָּר בַּבַּיִת לְמַטָּה--אִם הָיְתָה שָׁם מַעְזֵבָה שֶׁהַמַּיִם כָּלִים בָּהּ בְּעֵת שְׁפִיכָה, וְאַחַר שֶׁיִּפְסֹק הָעֶלְיוֹן מִלִּשְׁפֹּךְ יִבָּלְעוּ הַמַּיִם וְיֵרְדוּ וִינַטְּפוּ עַל הַתַּחְתּוֹן--צָרִיךְ הַתַּחְתּוֹן לְתַקַּן וּלְהַרְחִיק עַצְמוֹ מִן הַנֶּזֶק; וְאִם אֵין שָׁם מַעְזֵבָה, אֵלָא כְּשֶׁיִּשְׁפֹּךְ יֵרְדוּ הַמַּיִם מִיָּד--הֲרֵי זֶה כְּמַזִּיק בְּחִצָּיו, וְהָעֶלְיוֹן מְתַקֵּן אוֹ יִמָּנַע מִלִּשְׁפֹּךְ.
וְכֵן כָּל כַּיּוֹצֶא בְּזֶה.

 מִי שֶׁהָיָה לוֹ בּוֹר בְּתוֹךְ שָׂדֵהוּ, וּבָא חֲבֵרוֹ וְנָטַע אִילָן בְּתוֹךְ שָׂדֵהוּ קָרוֹב לְבוֹר חֲבֵרוֹ--אֵין בַּעַל הַבּוֹר יָכוֹל לְעַכַּב עָלָיו וְלוֹמַר לוֹ, הֲרֵי שָׁרְשֵׁי הָאִילָן נִכְנָסִים לַבּוֹר שֶׁלִּי וּמַפְסִידִין אוֹתוֹ: שֶׁזֶּה נֶזֶק הַבָּא מֵאֵלָיו הוּא לְאַחַר זְמָן, וּבְעֵת שֶׁנָּטַע אֵינוּ מַזִּיקוֹ; וּכְשֵׁם שֶׁזֶּה חוֹפֵר בְּתוֹךְ שֶׁלּוֹ, כָּךְ זֶה נוֹטֵעַ בְּתוֹךְ שֶׁלּוֹ.

וְכֵן רְאוּבֵן שֶׁחָפַר בּוֹר, וְיָרַד וּמָצָא שָׁרְשֵׁי אִילָן שֶׁלְּשִׁמְעוֹן בְּתוֹךְ שָׂדֵהוּ--קוֹצֵץ וְחוֹפֵר, וְהָעֵצִים שֶׁלּוֹ.
וְאִם הָיָה קָרוֹב לְאִילָן שִׁמְעוֹן בְּתוֹךְ שֵׁשׁ עֶשְׂרֵה אַמָּה--הַשָּׁרָשִׁים שֶׁלְּשִׁמְעוֹן, וְקוֹצְצָן וְנוֹתְנָן לוֹ.
וְאִם אֵינוּ צָרִיךְ לַחְפֹּר בּוֹר, וְיָצְאוּ הַשָּׁרָשִׁים שֶׁלְּשִׁמְעוֹן לְתוֹךְ שָׂדֵהוּ--הֲרֵי זֶה מַעְמִיק שְׁלוֹשָׁה טְפָחִים כְּדֵי שֶׁלֹּא יְעַכַּב הַמַּחְרֵשָׁה, וְכָל שֹׁרֶשׁ שֶׁיִּמְצָא בְּתוֹךְ שְׁלוֹשָׁה טְפָחִים קוֹצְצוֹ; וְאֵינוּ חוֹשֵׁשׁ שֶׁמֶּא יִיבַשׁ הָאִילָן שֶׁלַּחֲבֵרוֹ, שֶׁזֶּה בְּתוֹךְ שֶׁלּוֹ הוּא חוֹפֵר.

 מִי שֶׁהָיְתָה שְׂדֵה חֲבֵרוֹ נְטוּעָה גְּפָנִים אוֹ שְׁאָר אִילָנוֹת, וּבָא הוּא לִנְטֹעַ בְּתוֹךְ שָׂדֵהוּ גְּפָנִים בְּצַד גְּפָנִים אוֹ אִילָנוֹת בְּצַד אִילָנוֹת--צָרִיךְ לְהַרְחִיק אַרְבַּע אַמּוֹת.
בַּמֶּה דְּבָרִים אֲמוּרִים, בְּאֶרֶץ יִשְׂרָאֵל.
אֲבָל בְּחוּצָה לָאָרֶץ, יַרְחִיק בֵּין גְּפָנִים לִגְפָנִים שְׁתֵּי אַמּוֹת; וּבֵין גְּפָנִים לִשְׁאָר אִילָנוֹת, אוֹ בֵּין אִילָנוֹת לְאִילָנוֹת, אַרְבַּע אַמּוֹת בְּכָל מָקוֹם.
הָיָה גָּדֵר בִּנְתַּיִם, זֶה סוֹמֵךְ לַגָּדֵר וְזֶה סוֹמֵךְ לַגָּדֵר בְּכָל מָקוֹם.

מִי שֶׁהָיָה אִילַן חֲבֵרוֹ נוֹטֶה לְתוֹךְ שָׂדֵהוּ, קוֹצֵץ מְלוֹא מַרְדֵעַ עַל גַּבֵּי הַמַּחְרֵשָׁה; וּבַחַרוּב וּבַשִּׁקְמָה--קוֹצֵץ כָּל הַנּוֹטֶה, עַד שֶׁיִּהְיֶה שָׁקוּל כְּנֶגֶד הַמְּצָר.
וְכֵן אִם הָיָה נוֹטֶה עַל בֵּית הַשְּׁלָהִין שֶׁלַּחֲבֵרוֹ, אוֹ עַל בֵּית הָאִילָן--קוֹצֵץ אֶת כָּל הַנּוֹטֶה, עַד שֶׁיִּהְיֶה שָׁקוּל כְּנֶגֶד הַמְּצָר.

הִלְכּוֹת שְׁכֵנִים פֵּרֶק יא 
מִי שֶׁעָשָׂה גֹּרֶן בְּתוֹךְ שֶׁלּוֹ, אוֹ קָבַע בֵּית הַכִּסֵּא, אוֹ מְלָאכָה שֶׁיֵּשׁ בָּהּ אָבָק וְעָפָר וְכַיּוֹצֶא בָּהֶן--צָרִיךְ לְהַרְחִיק כְּדֵי שֶׁלֹּא יַגִּיעַ הֶעָשָׁן אוֹ רֵיחַ בֵּית הַכִּסֵּא אוֹ הָאָבָק וְהֶעָפָר לַחֲבֵרוֹ, עַד שֶׁלֹּא יַזִּיקוֹ.

אַפִלּוּ הָיְתָה הָרוּחַ הִיא שֶׁמְּסַיַּעַת אוֹתוֹ בְּעֵת שֶׁעוֹשֶׂה מְלַאכְתּוֹ, וּמוֹלֶכֶת הֶעָפָר אוֹ נְעֹרֶת הַפִּשְׁתָּן וְהַמּוֹץ וְכַיּוֹצֶא בָּהֶן, וּמַגִּיעַתָּן לַחֲבֵרוֹ--הֲרֵי זֶה חַיָּב לְהַרְחִיק כְּדֵי שֶׁלֹּא יַגִּיעוּ וְלֹא יַזִּיקוּ, וְאַפִלּוּ עַל יְדֵי הָרוּחַ הַמְּצוּיָה: שֶׁכָּל אֵלּוּ כְּמִי שֶׁהִזִּיק בְּחִצָּיו הֶן.

 אַף עַל פִּי שְׁהוּא חַיָּב לְהַרְחִיק כָּל כָּךְ--אִם הוֹלִיכָה הָרוּחַ הַמְּצוּיָה אֶת הַמּוֹץ וְאֶת הֶעָפָר וְהִזִּיקָה בָּהֶן, הֲרֵי זֶה פָּטוּר מִלְּשַׁלַּם: שֶׁהָרוּחַ הִיא סִיְּעָה אוֹתוֹ, וְאֵין נֶזֶק זֶה בָּא מִכּוֹחַ הַמַּזִּיק עַצְמוֹ.

 הַכּוֹתֵשׁ אֶת הָרִיפוֹת וְכַיּוֹצֶא בָּהֶן בְּתוֹךְ שֶׁלּוֹ, וּבְעֵת שֶׁמַּכֶּה מְנַדְנֵד חֲצַר חֲבֵרוֹ עַד שֶׁיְּנַדְנֵד כְּסוּי הֶחָבִית עַל פִּי הֶחָבִית--הֲרֵי זֶה כְּמַזִּיק בְּחִצָּיו; וְחַיָּב לְהַרְחִיק כְּדֵי שֶׁלֹּא יְנַדְנֵד, אוֹ יְבַטַּל מְלַאכְתּוֹ שֶׁמַּזֶּקֶת.
וְאִם הִזִּיק בְּעֵת הַנִּדְנוּד--חַיָּב לְשַׁלַּם, שֶׁהֲרֵי מִכּוֹחוֹ בָּא הַנֶּזֶק.

 כָּל הַהַרְחָקוֹת הָאֲמוּרוֹת בַּפְּרָקִים שֶׁלְּמַעְלָה--אִם לֹא הִרְחִיק, וְרָאָה חֲבֵרוֹ וְשָׁתַק--הֲרֵי זֶה מָחַל, וְאֵינוּ יָכוֹל לַחְזֹר וּלְהַצְרִיכוֹ לְהַרְחִיק.
וְהוּא, שֶׁיֵּרָאֶה מִמֶּנּוּ שֶׁמָּחַל--כְּגוֹן שֶׁסִּיַּע עִמּוֹ מִיָּד, אוֹ שֶׁאָמַר לוֹ לַעֲשׂוֹת, אוֹ שֶׁרָאָהוּ שֶׁעָשָׂה בְּצִדּוֹ בְּלֹא הַרְחָקָה וְשָׁתַק וְלֹא הִקְפִּיד עַל זֶה: שֶׁכָּל הַמַּחְזִיק בַּנֶּזֶק, זָכָה בּוֹ כְּמוֹ שֶׁבֵּאַרְנוּ.

בַּמֶּה דְּבָרִים אֲמוּרִים, בִּשְׁאָר נְזָקִין, חוּץ מֵאַרְבַּעַת מִינֵי נְזָקִין אֵלּוּ הָאֲמוּרוֹת בְּפֵרֶק זֶה--שְׁהֶן הֶעָשָׁן, וְרֵיחַ בֵּית הַכִּסֵּא, וְהָאָבָק וְכַיּוֹצֶא בּוֹ, וְנִדְנוּד הַקַּרְקָע: שֶׁכָּל אֶחָד מֵאֵלּוּ, אֵין לוֹ חֲזָקָה.
וְאַפִלּוּ שָׁתַק הַנִּזָּק כַּמָּה שָׁנִים, הֲרֵי זֶה חוֹזֵר וְכוֹפֵהוּ לְהַרְחִיק.
וְכֵן הֶזֵּק רְאִיָּה בִּמְקוֹם שֶׁצָּרִיךְ מְחִצָּה, כּוֹפֵהוּ לַעֲשׂוֹת מְחִצָּה בְּכָל עֵת שֶׁיִּרְצֶה כְּמוֹ שֶׁבֵּאַרְנוּ.

וְלָמָּה שִׁנּוּ נְזָקִים אֵלּוּ מִשְּׁאָר נְזָקִין, לְפִי שְׁאֵין דַּעְתּוֹ שֶׁלָּאָדָם סוֹבֶלֶת נֶזֶק מֵאֵלּוּ; וְחֶזְקָתוֹ שְׁאֵינוּ מוֹחֵל, שֶׁהֶזֵּקָן הֶזֵּק קָבוּעַ.
וְאִם קָנוּ מִיָּדוֹ שֶׁמָּחַל בִּנְזָקִים אֵלּוּ, אֵינוּ יָכוֹל לַחְזֹר בּוֹ.

 מִי שֶׁהִחְזִיק לַעֲשׂוֹת מְלֶאכֶת דָּם אוֹ נְבֵלוֹת וְכַיּוֹצֶא בָּהֶן בִּמְקוֹמוֹ, וְיָבוֹאוּ הָעוֹרְבִים וְכַיּוֹצֶא בָּהֶן בִּגְלַל הַדָּם וְיֹאכְלוּ, וַהֲרֵי הֶן מְצֵרִין לַחֲבֵרוֹ בְּקוֹלָם וְצִפְצוּפָם, אוֹ בַּדָּם שֶׁבְּרַגְלֵיהֶם שְׁהֶן יוֹשְׁבִין עַל הָאִילָנוֹת וּמְלַכְלְכִין פֵּרוֹתֵיהֶם--אִם הָיָה חֲבֵרוֹ קַפְּדָן אוֹ חוֹלֶה שֶׁצִּפְצוּף הַזֶּה מַזִּיקוֹ, אוֹ שֶׁהַפֵּרוֹת שֶׁלּוֹ נִפְסָדִין לוֹ בַּדָּם--חַיָּב לְבַטַּל אוֹתָהּ הַמְּלָאכָה, אוֹ יַרְחִיק עַד שֶׁלֹּא יָבוֹא הֶזֵּק מֵחֲמָתוֹ: שֶׁנֶּזֶק זֶה דּוֹמֶה לְרֵיחַ בֵּית הַכִּסֵּא וְכַיּוֹצֶא בּוֹ, שְׁאֵין לוֹ חֲזָקָה.

וְכֵן בְּנֵי מָבוֹי אוֹ בְּנֵי חָצֵר שֶׁנַּעֲשָׂה אֶחָד מֵהֶן אֻמָּן, וְלֹא מִחוּ בּוֹ שֶׁהֲרֵי הִחְזִיק, וְהָיוּ הָעָם נִכְנָסִין וְיוֹצְאִין לִקְנוֹת מִמֶּנּוּ, וְשָׁתְקוּ--לֹא הִחְזִיק בְּדָבָר זֶה, וְיֵשׁ לָהֶם בְּכָל עֵת לְעַכַּב וְלוֹמַר אֵין אָנוּ יְכוּלִין לִישַׁן מִקּוֹל הַנִּכְנָסִין וְהַיּוֹצְאִין: שֶׁזֶּה הֶזֵּק קָבוּעַ הוּא, כְּמוֹ הֶעָשָׁן וְהָאָבָק.
וּכְזֶה הוֹרוּ הַגְּאוֹנִים.

 מִי שֶׁהִחְזִיק בְּנֶזֶק שֶׁיֵּשׁ לוֹ חֲזָקָה, כְּגוֹן שֶׁפָּתַח חַלּוֹן, אוֹ הִעְבִיר אַמַּת הַמַּיִם, אוֹ לֹא הִרְחִיק מַה שֶׁרָאוּי לְהַרְחִיק, וַהֲרֵי הַמַּחְזִיק טוֹעֵן אַתָּה אָמַרְתָּ לִי לַעֲשׂוֹת, אוֹ מָחַלְתָּ לִי אַחַר שֶׁרָאִיתָ, אוֹ הֻכַּר הַנֶּזֶק וְשָׁתַקְתָּ וְלֹא מִחִיתָ בִּי, וְהַנִּזָּק אוֹמֵר עַכְשָׁו הוּא שֶׁרָאִיתִי וְלֹא יָדַעְתִּי מִקֹּדֶם, אוֹ שֶׁאָמַר כְּשֶׁרָאִיתִי מִחִיתִי בָּךְ וְאַתָּה אוֹמֵר עַתָּה אַרְחִיק אוֹ אֶסְתֹּם, וְאַתָּה מַדְחֶה אוֹתִי מִיּוֹם לְיוֹם כְּדֵי שֶׁתִּקְבַּע הֶזֵּקָךְ--בְּכָל אֵלּוּ וְכַיּוֹצֶא בָּהֶן, עַל הַנִּזָּק לְהָבִיא רְאָיָה; וְאִם לֹא הֵבִיא, יִשָּׁבַע הַמַּזִּיק הֶסֵּת וְיִפָּטֵר.

 הִחְזִיק בְּנֶזֶק שְׁאֵין לוֹ חֲזָקָה, כְּגוֹן עָשָׁן וּבֵית הַכִּסֵּא וְכַיּוֹצֶא בָּהֶן, וְטָעַן הַמַּזִּיק שֶׁקָּנָה מִיָּדוֹ שֶׁלַּנִּזָּק--עַל הַמַּזִּיק לְהָבִיא רְאָיָה שֶׁקָּנוּ מִיָּדוֹ; וְאִם לֹא הֵבִיא, יִשָּׁבַע הַנִּזָּק הֶסֵּת שֶׁלֹּא קָנוּ מִיָּדוֹ עַל כָּךְ, וִיסַלַּק זֶה הֶזֵּקוֹ.

הִלְכּוֹת שְׁכֵנִים פֵּרֶק יב 
הָאַחִין אוֹ הַשֻּׁתָּפִין שֶׁבָּאוּ לַחְלֹק אֶת הַשָּׂדֶה, וְלִטֹּל כָּל אֶחָד חֶלְקוֹ--אִם הָיְתָה כֻּלָּהּ שׁוֹוָה וְאֵין שָׁם מָקוֹם טוֹב וּמָקוֹם רָע, אֵלָא חוֹלְקִין לְפִי הַמִּדָּה בִּלְבָד, וְאָמַר אֶחָד מֵהֶם תְּנוּ לִי חֶלְקִי מִצַּד זֶה, כְּדֵי שֶׁיִּהְיֶה סָמוּךְ לַשָּׂדֶה הָאַחֶרֶת שֶׁלִּי וְיִהְיֶה הַכֹּל שָׂדֶה אַחַת--שׁוֹמְעִין לוֹ, וְכוֹפֶה אוֹתָן עַל זֶה: שֶׁעִכּוּבָן בְּדָבָר זֶה, מִדַּת סְדוֹם הִיא.

אֲבָל אִם הָיָה חֵלֶק אֶחָד מִמֶּנָּה טוֹב, אוֹ קָרוֹב לַנָּהָר יוֹתֵר, אוֹ קָרוֹב לַדֶּרֶךְ, וְשָׁמוּ אוֹתָהּ הַיָּפָה כְּנֶגֶד הָרַע, וְאָמַר תְּנוּ לִי בַּשּׁוּמָה שֶׁלִּי מִצַּד זֶה--אֵין שׁוֹמְעִין לוֹ, אֵלָא נוֹטֵל בְּגוֹרָל.
אָמַר תְּנוּ לִי חֲצִי מִדָּתָהּ מִן הַצַּד הָרַע בְּלֹא שׁוּמָה, וּטְלוּ אַתֶּם אֶת הַחֵצִי הַטּוֹב, כְּדֵי שֶׁיִּהְיֶה חֶלְקִי סָמוּךְ לַשָּׂדֶה שֶׁלִּי--הוֹרוּ מִקְצַת הַגְּאוֹנִים שֶׁשּׁוֹמְעִין לוֹ; וּלְזֶה דַּעְתִּי נוֹטָה, וּבוֹ רָאוּי לָדוּן.

 הַבְּכוֹר שֶׁחָלַק, נוֹטֵל שְׁנֵי חֲלָקִים שֶׁלּוֹ כְּאֶחָד.
אֲבָל הַיָּבָם שֶׁחָלַק עִם אֶחָיו בְּנִכְסֵי הָאָב, נוֹטֵל חֶלְקוֹ וְחֵלֶק אָחִיו בְּגוֹרָל: אִם עָלוּ בִּמְקוֹם אֶחָד, עָלוּ; וְאִם עָלוּ בִּשְׁנֵי מְקוֹמוֹת, עָלוּ.

 אֶרֶץ מְרֻבַּעַת שֶׁהָיָה הַנָּהָר מַקִּיף לָהּ מִזְרָח וְצָפוֹן, וְהַדֶּרֶךְ דָּרוֹם וּמַעְרָב--חוֹלְקִין אוֹתָהּ בָּאֲלַכְסוֹן, כְּדֵי שֶׁיַּגִּיעַ לְזֶה נָהָר וְדֶרֶךְ, וּלְזֶה נָהָר וְדֶרֶךְ.
וְאִם אָמַר תְּנוּ לִי הַחֵצִי שֶׁמִּצַּד זֶה שְׁהוּא בְּצַד שָׂדִי, שׁוֹמְעִין לוֹ.
כְּלָלוֹ שֶׁלַּדָּבָר: כָּל דָּבָר שְׁהוּא טוֹב לְזֶה, וְאֵין עַל חֲבֵרוֹ הֶפְסֵד כְּלָל--כּוֹפִין אֶת חֲבֵרוֹ לַעֲשׂוֹתוֹ.

 אֶחָד מִן הָאַחִין אוֹ מִן הַשֻּׁתָּפִין שֶׁמָּכַר חֶלְקוֹ לְאַחֵר--מְסַלְּקִין אֶת הַלּוֹקֵחַ, וְנוֹתְנִין לוֹ שְׁאָר הָאַחִים אוֹ הַשֻּׁתָּפִין דָּמִים שֶׁנָּתַן, וְהוֹלֵךְ, כְּדֵי שֶׁלֹּא יִכָּנֵס זָר בֵּינֵיהֶן.

 וְלֹא עוֹד, אֵלָא כָּל הַמּוֹכֵר קַרְקָע שֶׁלּוֹ לְאַחֵר--יֵשׁ לַחֲבֵרוֹ שְׁהוּא בְּצַד הַמְּצָר שֶׁלּוֹ לִתֵּן הַדָּמִים לַלּוֹקֵחַ, וּלְסַלַּק אוֹתוֹ, וְזֶה הַלּוֹקֵחַ הָרָחוֹק, כְּאִלּוּ הוּא שָׁלִיחַ שֶׁלְּבֶן הַמְּצָר: בֵּין שֶׁמָּכַר הוּא, בֵּין שֶׁמָּכַר שְׁלוּחוֹ, בֵּין שֶׁמָּכְרוּ בֵּית דִּין, בֵּין שֶׁמָּכַר שְׁלוּחָן--יֵשׁ בּוֹ דִּין בֶּן הַמְּצָר.

אַפִלּוּ הָיָה הַלּוֹקֵחַ תַּלְמִיד חֲכָמִים וְשָׁכֵן וְקָרוֹב לַמּוֹכֵר, וּבֶן הַמְּצָר עַם הָאָרֶץ רָחוֹק--בֶּן הַמְּצָר קוֹדֵם, וּמְסַלֵּק אֶת הַלּוֹקֵחַ.
וְדָבָר זֶה מִשּׁוֹם שֶׁנֶּאֱמָר "וְעָשִׂיתָ הַיָּשָׁר וְהַטּוֹב" : אָמְרוּ חֲכָמִים, הוֹאִיל וְהַמְּכָר אֶחָד הוּא--טוֹב וְיָשָׁר הוּא שֶׁיִּקְנֶה מָקוֹם זֶה בֶּן הַמְּצָר, יָתֵר מִן הָרָחוֹק.

הָיוּ בְּנֵי הַמְּצָר רַבִּים--כֻּלָּם זוֹכִים בְּזוֹ הַשָּׂדֶה הַנִּמְכֶּרֶת, וְהִיא בֵּינֵיהֶם לְפִי מִנְיָנָם, וְנוֹתְנִין כֻּלָּן הַדָּמִים לַלּוֹקֵחַ: וְהוּא, שֶׁבָּאוּ כֻּלָּם פַּעַם אַחַת.
אֲבָל אִם קָדַם אֶחָד מֵהֶן, וְסִלַּק הַלּוֹקֵחַ--זָכָה בָּהּ לְבַדּוֹ, הוֹאִיל וְהוּא בֶּן הַמְּצָר.

וְכֵן אִם בָּאוּ מִקְצָתָן, וּמִקְצָתָן בִּמְדִינָה אַחֶרֶת--מְסַלְּקִין אוֹתוֹ אֵלּוּ הָעוֹמְדִים כָּאן בִּלְבָד, וְהִיא לָהֶן.
וְכֵן הַמּוֹכֵר לְאֶחָד מִבְּנֵי הַמְּצָר, אוֹ לְאֶחָד מִן הַשֻּׁתָּפִין שֶׁלּוֹ בְּמַשָּׂא וּמַתָּן--אַף עַל פִּי שְׁאֵינוּ שֻׁתָּפוֹ בַּקַּרְקָע, זָכָה בָּהּ; וְאֵין שְׁאָר הַשֻּׁתָּפִין אוֹ שְׁאָר בְּנֵי הַמְּצָר נוֹטְלִין עִמּוֹ.

 הַמּוֹכֵר כָּל נְכָסָיו לְאֶחָד--אֵין בַּעַל הַמְּצָר שֶׁלְּשָׂדֶה אַחַת מֵהֶן מְסַלֵּק אֶת הַלּוֹקֵחַ מֵאוֹתָהּ הַשָּׂדֶה, שֶׁהֲרֵי הִיא וַאֲחֵרוֹת קָנָה כְּאֶחָד.
וְכֵן הַמּוֹכֵר לַבְּעָלִים הָרִאשׁוֹנִים, אוֹ הַלּוֹקֵחַ מִן הַגּוֹי--אֵין בּוֹ דִּין בֶּן הַמְּצָר.

 הַמּוֹכֵר לַגּוֹי--מְשַׁמְּתִין אוֹתוֹ עַד שֶׁיְּקַבַּל עָלָיו כָּל אֹנֶס שֶׁיָּבוֹא מִן הַגּוֹי, עַד שֶׁיִּנְהֹג הַגּוֹי עִם בֶּן הַמְּצָר הַזֶּה שֶׁלּוֹ בְּדִינֵי יִשְׂרָאֵל בַּכֹּל.
וְאִם אֲנָסוֹ בַּדָּבָר שֶׁלֹּא כְּדִין יִשְׂרָאֵל, מְשַׁלֵּם הַמּוֹכֵר.

 הַשְּׂכִירוּת, אֵין בָּהּ מִשּׁוֹם דִּין בֶּן הַמְּצָר.
הַמְּמַשְׁכֵּן מָקוֹם, וְאַחַר כָּךְ מְכָרוֹ לְזֶה שְׁהוּא מְמֻשְׁכָּן בְּיָדוֹ--אֵין בּוֹ מִשּׁוֹם דִּין בֶּן הַמְּצָר.

וְכֵן הַמּוֹכֵר מָקוֹם רָחוֹק כְּדֵי לִגְאֹל מָקוֹם קָרוֹב, אוֹ שֶׁמָּכַר רָע כְּדֵי לִגְאֹל יָפֶה בְּדָמָיו, אוֹ שֶׁמָּכַר כְּדֵי לִתֵּן מְנָת הַמֶּלֶךְ, אוֹ שֶׁמָּכַר לִקְבוּרָה, אוֹ שֶׁמְּכָרוֹ לִמְזוֹן הָאִשָּׁה אוֹ הַבָּנוֹת--אֵין בְּאֶחָד מֵאֵלּוּ דִּין בֶּן הַמְּצָר, אֵלָא זָכָה הַלּוֹקֵחַ.

 וְלָמָּה אֵין בָּהֶן דִּין בֶּן הַמְּצָר: שֶׁכָּל אֵלּוּ טְרוּדִין הֶן לִמְכֹּר, וּמִפְּנֵי צֹרֶךְ גָּדוֹל מוֹכְרִין.
וְאִם תֹּאמַר יֵשׁ בָּהֶן דִּין בֶּן הַמְּצָר, לֹא יִמְצְאוּ לוֹקֵחַ, שֶׁהֲרֵי הוּא אוֹמֵר לָמָּה אֶטְרַח וְאֶקַּח, וְיָבוֹא זֶה וִיסַלַּק אוֹתִי; וְאֵין הַבְּעָלִים יְכוּלִין לְהַמְתִּין, עַד שֶׁיָּבִיא בַּעַל הַמְּצָר מָעוֹת וְיִקְנֶה.

 הֲרֵי שֶׁטָּעַן הַלּוֹקֵחַ וְאָמַר מִפְּנֵי הַמַּס וְכַיּוֹצֶא בּוֹ מָכַר לִי הַמּוֹכֵר, וּבַעַל הַמְּצָר אוֹמֵר שֶׁקֶר אַתָּה טוֹעֵן לְבַטַּל זְכוּתִי--עַל בַּעַל הַמְּצָר לְהָבִיא רְאָיָה, וְאַחַר כָּךְ יוֹצִיא מִיַּד הַלּוֹקֵחַ; וְאִם לֹא הֵבִיא רְאָיָה, יִשָּׁבַע הַלּוֹקֵחַ הֶסֵּת.

 אַפִלּוּ הָיָה שָׁם בַּדָּבָר סָפֵק, אֵין הַלּוֹקֵחַ מִסְתַּלֵּק אֵלָא בִּרְאָיָה בְּרוּרָה שֶׁמֵּבִיא בַּעַל הַמְּצָר.
לְפִיכָּךְ אִם טָעַן הַלּוֹקֵחַ וְאָמַר לוֹ גַּזְלָן אַתָּה לְשָׂדֶה זוֹ, עָרִיס אַתָּה, אוֹ שׂוֹכֵר אוֹ מְמַשְׁכֵּן--צָרִיךְ בַּעַל הַמְּצָר לְהָבִיא רְאָיָה שְׁהוּא בַּעַל הַמְּצָר, וְשֶׁקַּרְקָע זוֹ בְּחֶזְקָתוֹ.
וְכֵן כָּל כַּיּוֹצֶא בְּזֶה.

 הַמּוֹכֵר לִיתוֹמִים קְטַנִּים, אֵין בּוֹ דִּין בַּעַל הַמְּצָר: הַטּוֹב וְהַיָּשָׁר שֶׁעוֹשִׂין חֶסֶד עִם אֵלּוּ, יָתֵר מִבַּעַל הַמְּצָר.
וְכֵן הַמּוֹכֵר לָאִשָּׁה--אֵין בּוֹ דִּין בַּעַל הַמְּצָר, מִפְּנֵי שְׁאֵין דַּרְכָּהּ לִטְרֹחַ תָּמִיד וְלִקְנוֹת, וְהוֹאִיל וְלָקְחָה, חֶסֶד הוּא שֶׁתַּעֲמֹד הַקַּרְקָע בְּיָדָהּ.
מָכַר לְטֻמְטוֹם וְאַנְדְּרֻגִּינוֹס, אֵין בַּעַל הַמְּצָר יָכוֹל לְסַלְּקָן, מִפְּנֵי שְׁהֶן סְפֵק אִשָּׁה.

 הָיְתָה הַקַּרְקָע שֶׁלְּאֶחָד, וְהַבִּנְיָן אוֹ הָאִילָנוֹת שֶׁלְּאֶחָד--אִם יֵשׁ לְבַעַל הַבִּנְיָן אוֹ לְבַעַל הָאִילָנוֹת זְכוּת בַּקַּרְקָע, כָּל אֶחָד מֵהֶן בֶּן מְצָר שֶׁלַּחֲבֵרוֹ; לְפִיכָּךְ אִם מָכַר אֶחָד מֵהֶן חֶלְקוֹ, חֲבֵרוֹ מְסַלֵּק הַלּוֹקֵחַ.

אֲבָל אִם אֵין לְבַעַל הָאִילָנוֹת אוֹ לְבַעַל הַבִּנְיָן כְּלוּם בַּקַּרְקָע, אֵלָא כָּל זְמָן שֶׁיִּרְצֶה יֹאמַר לוֹ עֲקֹר אִילָנָךְ אוֹ הֲרֹס בִּנְיָנָךְ, וּמָכַר בַּעַל הַשָּׂדֶה--זָכָה הַלּוֹקֵחַ, וְאֵין בַּעַל הָאִילָנוֹת אוֹ בַּעַל הַבִּנְיָן מְסַלֵּק אוֹתוֹ.
וְאִם מָכַר בַּעַל הָאִילָן אוֹ בַּעַל הַבִּנְיָן, הֲרֵי בַּעַל הַקַּרְקָע מְסַלֵּק אוֹתוֹ.

 הָיָה מַפְסִיק בֵּינוֹ וּבֵין מְצָר חֲבֵרוֹ רֶכֶב שֶׁלִּדְקָלִים, אוֹ בִּנְיָן גָּבוֹהַּ וְחָזָק, אוֹ גֻּמָּה וְכַיּוֹצֶא בָּהֶן--רוֹאִין: אִם יָכוֹל לְהַכְנִיס אַפִלּוּ תֶּלֶם אֶחָד בְּתוֹךְ הַדָּבָר הַמַּפְסִיק, עַד שֶׁיִּתְעָרְבוּ שְׁתֵּי הַשָּׂדוֹת--הֲרֵי זֶה בֶּן מְצָר שֶׁלּוֹ, וּמְסַלֵּק הַלּוֹקֵחַ; וְאִם לָאו, אֵינוּ מְסַלֵּק הַלּוֹקֵחַ.

הִלְכּוֹת שְׁכֵנִים פֵּרֶק יג 
הַנּוֹתֵן מַתָּנָה, אֵין בָּהּ דִּין בֶּן הַמְּצָר.
הָיָה כָּתוּב בִּשְׁטָר מַתָּנָה שֶׁאַחְרָיוּת מַתָּנָה זוֹ עַל הַנּוֹתֵן, יֵשׁ בָּהּ דִּין בֶּן הַמְּצָר: הוֹאִיל וְיֵשׁ בָּהּ אַחְרָיוּת, מְכִירָה הִיא; וְלֹא כָתַב מַתָּנָה, אֵלָא לְבַטַּל זְכוּת בֶּן הַמְּצָר.
וְכַמָּה נוֹתֵן לוֹ, מַה שֶׁהִיא שׁוֹוָה.

אָמַר הַלּוֹקֵחַ כֵּן הוּא, וְהַעְרָמָה עָשִׂינוּ וּמְכִירָה הִיא, וּבְכָּךְ וְכָּךְ קְנִיתִיהָ--נִשְׁבָּע בִּנְקִיטַת חֵפֶץ, וְנוֹטֵל כְּדִין כָּל הַשְּׁלוּחִין.
וְיֵרָאֶה לִי שֶׁצָּרִיךְ לִטְעֹן דָּמִים שְׁהֶן רְאוּיִין, אוֹ יָתֵר מְעַט; אֲבָל אִם אָמַר עַל שׁוֹוֶה מֵאָה בְּמָאתַיִם קָנִיתִי, אֵינוּ נֶאֱמָן.

הָיָה כָּתוּב בִּשְׁטָר מַתָּנָה, וְקִבַּלְתִּי עָלַי אַחְרָיוּת מַתָּנָה זוֹ שְׁאִם תֵּצֵא מִיָּדוֹ אֶתֵּן לוֹ מָאתַיִם--נוֹתֵן לוֹ בֶּן הַמְּצָר מָאתַיִם, וְאַחַר כָּךְ מְסַלְּקוֹ, וְאַף עַל פִּי שְׁאֵינָהּ שׁוֹוָה אֵלָא מָנֶה.

הִחְלִיף חָצֵר בְּחָצֵר, אֵין בּוֹ דִּין בַּעַל הַמְּצָר.
הִחְלִיף חָצֵר בִּבְהֵמָה אוֹ בִּשְׁאָר מִטַּלְטְלִין--רוֹאִין דְּמֵי אוֹתָהּ הַבְּהֵמָה אוֹ אוֹתָם הַמִּטַּלְטְלִין, וְנוֹתֵן לוֹ בֶּן הַמְּצָר וּמְסַלְּקוֹ; וְאֵינוּ יָכוֹל לוֹמַר לוֹ תֶּן לִי כְּמִין שֶׁלָּקַחְתִּי בּוֹ, שֶׁזּוֹ הַעְרָמָה הִיא וְאֵינָהּ מוֹעֶלֶת כְּלוּם.

מָכַר לוֹ קַרְקָע מְעַט בְּאֶמְצַע שָׂדֵהוּ, וְאַחַר כָּךְ מָכַר לוֹ קַרְקָע בְּצַד אוֹתָהּ שֶׁבָּאֶמְצָע--רוֹאִין: אִם אוֹתוֹ הַמְּעַט שֶׁמָּכַר לוֹ תְּחִלָּה הוּא עִדִּית אוֹ זִבּוֹרִית לְגַבֵּי זֹאת הַקַּרְקָע שֶׁמָּכַר לוֹ בָּאַחֲרוֹנָה--זָכָה הַלּוֹקֵחַ, וְאֵין בֶּן הַמְּצָר יָכוֹל לְסַלְּקוֹ, שֶׁהֲרֵי הוּא עַצְמוֹ בֶּן מְצָר הוּא, מִפְּנֵי אוֹתוֹ הַמְּעַט שֶׁקָּנָה בָּאֶמְצָע.
וְאִם אוֹתוֹ הַמְּעַט כְּמוֹ זֹאת שֶׁמָּכַר לוֹ בַּסּוֹף בְּצִדּוֹ--הֲרֵי זֶה מַעְרִים, וּבֶן הַמְּצָר מְסַלֵּק אוֹתוֹ מִן הַשָּׂדֶה שֶׁקָּנָה בַּסּוֹף.

הַמּוֹכֵר עַל תְּנָאי, בֵּין שֶׁהִתְנָה מוֹכֵר בֵּין שֶׁהִתְנָה לוֹקֵחַ--אֵין בַּעַל הַמְּצָר יָכוֹל לְסַלְּקוֹ עַד שֶׁיִּתְקַיְּמוּ הַתְּנָאִין, וְיִזְכֶּה הַלּוֹקֵחַ בַּקַּרְקָע וְלֹא תִשָּׁאֵר בָּהּ עִלָּה כְּלָל; וְאַחַר כָּךְ יְסַלַּק אוֹתוֹ.

הַלּוֹקֵחַ שֶׁבָּנָה וְהִשְׁבִּיחַ, אוֹ סָתַר וְהִפְסִיד--בֶּן הַמְּצָר מְסַלְּקוֹ וְנוֹתֵן לוֹ דָּמִים הָרְאוּיִין לוֹ, וַהֲרֵי הוּא בְּכָל מַעֲשָׂיו כְּמוֹ הַשָּׁלִיחַ.
וְכֵן אִם לָוָה הַלּוֹקֵחַ קֹדֶם שֶׁיְּסַלַּק אוֹתוֹ בֶּן הַמְּצָר, וְסִלְּקוֹ בֶּן הַמְּצָר--אֵין בַּעַל חוֹב שֶׁלּוֹ טוֹרֵף מִיַּד בֶּן הַמְּצָר.

זֶה הוּא הָעִיקָר בְּכָל אֵלּוּ הַדִּינִין: שֶׁכָּל הַלּוֹקֵחַ בְּצַד מְצָר חֲבֵרוֹ, הֲרֵי הוּא כְּמוֹ שָׁלִיחַ לַחֲבֵרוֹ, וּלְתַקַּן שְׁלָחוֹ, וְלֹא לְעַוַּת.
לְפִיכָּךְ אִם הִשְׁבִּיחַ, נוֹטֵל הַהוֹצָאָה; וְאִם הִפְסִיד וְחָפַר וְהָרַס אוֹ אָכַל פֵּרוֹת, מְנַכִּין לוֹ מִן הַדָּמִים.

בַּמֶּה דְּבָרִים אֲמוּרִים שֶׁמְּחַשְּׁבִין לוֹ הַפֵּרוֹת, בְּשֶׁאֲכָלָן אַחַר שֶׁבָּא בֶּן הַמְּצָר וְהֵבִיא מָעוֹת לְסַלְּקוֹ.
אֲבָל כָּל הַפֵּרוֹת שֶׁאָכַל מִקֹּדֶם--שֶׁלּוֹ הוּא אוֹכֵל, וְאֵין מְחַשְּׁבִין אוֹתָן.

 אֶחָד שֶׁלָּקַח מִשְּׁנַיִם שָׂדֶה אַחַת, וּבָא בַּעַל הַמְּצָר לְסַלְּקוֹ מֵחֶצְיָהּ בִּלְבָד שֶׁלָּקַח מִן הָאֶחָד--אֵינוּ יָכוֹל, אֵלָא אוֹ מְסַלְּקוֹ מִכֻּלָּהּ אוֹ מַנִּיחַ כֻּלָּהּ.
אֲבָל הַמּוֹכֵר קַרְקָע לִשְׁנַיִם--יֵשׁ לְבַעַל הַמְּצָר לְסַלַּק שְׁנֵיהֶם, אוֹ לְסַלַּק לְאֶחָד וּלְהַנִּיחַ לְאֶחָד.

 בֶּן הַמְּצָר שֶׁבָּא לְסַלַּק אֶת הַלּוֹקֵחַ, וְקֹדֶם שֶׁיְּסַלְּקוֹ מָכַר אֶת הַשָּׂדֶה שֶׁיֵּשׁ לוֹ עַל הַמְּצָר--אִבַּד אֶת זְכוּתוֹ.
שָׁלִיחַ שֶׁמָּכַר, וַהֲרֵי הוּא בַּעַל הַמְּצָר--אֵינוּ מְסַלֵּק אֶת הַלּוֹקֵחַ: שֶׁהֲרֵי הוּא מָכַר לוֹ, וְאֵין לָךְ מְחִילָה גְּדוֹלָה מִזּוֹ.

 בַּעַל חוֹב שֶׁלַּמּוֹכֵר שֶׁטָּרַף הַשָּׂדֶה מִיַּד בַּעַל הַמְּצָר--הֲרֵי בַּעַל הַמְּצָר חוֹזֵר וְנוֹטֵל מִן הַלּוֹקֵחַ שֶׁסִּלְּקוֹ, וְהַלּוֹקֵחַ חוֹזֵר וְנוֹטֵל מִן הַמּוֹכֵר.

 כָּל בַּעַל חוֹב שֶׁטָּרַף בְּחוֹבוֹ, יֵשׁ לְבַעַל הַמְּצָר לְסַלְּקוֹ: לֹא יִהְיֶה כּוֹחַ הַטּוֹרֵף, גָּדוֹל מִכּוֹחַ הַלּוֹקֵחַ.
וְאִם יִרְצֶה הַנִּטְרָף לִתֵּן הַדָּמִים שֶׁהָיוּ חוֹב עָלָיו--תַּחְזֹר לוֹ שָׂדֵהוּ לְעוֹלָם, כְּמוֹ שֶׁיִּתְבָּאַר בִּמְקוֹמוֹ.

 קָטָן שֶׁהָיָה בֶּן הַמְּצָר, וְרָאוּ בֵּית דִּין שֶׁזְּכוּת הִיא לוֹ--מְסַלְּקִין לוֹ אֶת הַלּוֹקֵחַ, אוֹ יִטְּלוּ לוֹ חֵלֶק עִם שְׁאָר בַּעֲלֵי הַמְּצָר כְּמוֹ שֶׁיִּרְאוּ.

 בַּעַל שֶׁהָיְתָה אִשְׁתּוֹ בֶּן הַמְּצָר, הֲרֵי זֶה מְסַלֵּק אֶת הַלּוֹקֵחַ: שֶׁכָּל נִכְסֵי אִשְׁתּוֹ בִּרְשׁוּתוֹ; וְכָל זְכוּת שֶׁתָּבוֹא לָהּ, זְכוּת הִיא לוֹ.
אַפִלּוּ קָנוּ מִיַּד אִשְׁתּוֹ שֶׁמָּחֲלָה בִּזְכוּת זוֹ לַלּוֹקֵחַ--אֵינוּ מוֹעִיל, אֵלָא הַבַּעַל מְסַלְּקוֹ.

עָמְדָה הָאִשָּׁה מִדַּעְתָּהּ, וְסִלְּקָה אֶת הַלּוֹקֵחַ, וְכֵן הָעֶבֶד שֶׁהָיָה נוֹשֵׂא וְנוֹתֵן בְּנִכְסֵי אֲדוֹנָיו, שֶׁסִּלַּק אֶת הַלּוֹקֵחַ--אִם רָצָה הַבַּעַל אוֹ הָאָדוֹן, מְקַיֵּם עַל יְדֵיהֶן; וְאִם רָצָה, לֹא יְקַיַּם, וְתַחְזֹר לַלּוֹקֵחַ, וְיַחְזִיר הַדָּמִים.

הִלְכּוֹת שְׁכֵנִים פֵּרֶק יד 
הָרוֹצֶה לִמְכֹּר שָׂדֵהוּ, וְהֵבִיא בֶּן הַמְּצָר שֶׁלּוֹ וְזֶה שְׁהוּא רוֹצֶה לִקַּח מִמֶּנּוּ לְבֵית דִּין, וְאָמַר לְבֶן הַמְּצָר אִם תִּרְצֶה לִקְנוֹת בְּכָּךְ וְכָּךְ קְנֵה, וְאִם לָאו סַלַּק עַצְמָךְ וַהֲרֵי זֶה לוֹקֵחַ--הֲרֵי זֶה לֹא נִשְׁאֲרָה לוֹ טְעָנָה; אֵלָא אוֹ מֵבִיא מָעוֹת מִיָּד וְקוֹנֶה, אוֹ בָּטְלָה זְכוּתוֹ.

אָמַר אֶטְרַח וְאָבִיא, אֵין שׁוֹמְעִין לוֹ.
אֵלֵךְ וְאָבִיא--אִם הוּא אָמוּד שֶׁיֵּשׁ לוֹ, מַמְתִּינִין לוֹ עַד שֶׁיֵּלֵךְ וְיָבִיא; וְאִם אֵינוּ אָמוּד, אֵין שׁוֹמְעִין לוֹ, שְׁאֵינוּ רוֹצֶה אֵלָא לְהִשָּׁמֵט.
לְפִיכָּךְ אוֹמְרִים לוֹ, אוֹ הוֹצִיא עַתָּה זוּזִים אוֹ בָּטְלָה זְכוּתָךְ: שְׁאֵין קוֹבְעִין זְמָן לְבַעַל הַמְּצָר.

הוֹצִיא בֶּן הַמְּצָר הַמָּעוֹת, וְהוֹצִיא הַלּוֹקֵחַ מָעוֹת--אִם הָיוּ שֶׁלַּלּוֹקֵחַ טוֹבִים מִזּוּזָיו, אוֹ מְמַהֲרִים לָצֵאת יָתֵר מִזּוּזָיו--בָּטְלָה זְכוּתוֹ, וְאֵין לוֹ דִּין בֶּן הַמְּצָר.

הָיָה רוֹצֶה הַלּוֹקֵחַ לִקְנוֹתָהּ לִבְנוֹת בָּהּ בָּתִּים, וּבֶן הַמְּצָר רוֹצֶה לְזָרְעָהּ--הַלּוֹקֵחַ זוֹכֶה מִשּׁוֹם יִשּׁוּב הָאָרֶץ, וְאֵין בָּהּ דִּין בֶּן הַמְּצָר.

 בָּא הַלּוֹקֵחַ וְנִמְלַךְ בְּבֶן הַמְּצָר, וְאָמַר לוֹ הֲרֵי פְּלוֹנִי בֶּן הַמְּצָר שֶׁלָּךְ רוֹצֶה לִמְכֹּר לִי שָׂדֶה זוֹ, אֵלֵךְ וְאֶקַּח מִמֶּנּוּ, וְאָמַר לוֹ לֵךְ וָקַח--לֹא בִטַּל זְכוּתוֹ; וְיֵשׁ לוֹ לְסַלַּק אוֹתוֹ אַחַר שֶׁקָּנָה, אֵלָא אִם כֵּן קָנוּ מִיָּדוֹ.
בַּמֶּה דְּבָרִים אֲמוּרִים שֶׁצָּרִיךְ קִנְיָן, בְּשֶׁמָּחַל לוֹ קֹדֶם שֶׁיִּקְנֶה.
אֲבָל אִם מָחַל לוֹ זְכוּתוֹ אַחַר שֶׁלָּקַח, כְּגוֹן שֶׁבָּא בֶּן הַמְּצָר וְסִיַּע עִמּוֹ, אוֹ שָׂכַר מִמֶּנּוּ, אוֹ שֶׁרָאָה אוֹתוֹ בּוֹנֶה וְסוֹתֵר כָּל שְׁהוּא וּמִשְׁתַּמֵּשׁ וְלֹא מִחָה בּוֹ וְלֹא עִרְעַר--הֲרֵי זֶה מָחַל, וְשׁוּב אֵינוּ יָכוֹל לְסַלְּקוֹ.

 הָיָה בֶּן הַמְּצָר בִּמְדִינָה אַחֶרֶת, אוֹ חוֹלֶה, אוֹ קָטָן, וְאַחַר זְמָן הִבְרִיא הַחוֹלֶה, וְהִגְדִּיל הַקָּטָן, וּבָא הַהוֹלֵךְ--אֵינוּ יָכוֹל לְסַלְּקוֹ: שְׁאִם אַתָּה אוֹמֵר כֵּן--אֵין אָדָם יָכוֹל לִמְכֹּר קַרְקָעוֹ, שֶׁהֲרֵי הַלּוֹקֵחַ אוֹמֵר לְאַחַר כַּמָּה שָׁנִים תֵּצֵא מִיָּדִי.
וּכְזֶה הוֹרוּ רֹב הַגְּאוֹנִים.

 הַמּוֹכֵר שׁוֹוֶה מָאתַיִם בְּמָנֶה--אִם לְכָל הָעָם מוֹזִיל וּמוֹכֵר, נוֹתֵן לוֹ בֶּן הַמְּצָר מֵאָה וּמְסַלְּקוֹ; וְאִם אֵינוּ מוֹזִיל לְכָל הָעָם--נוֹתֵן לוֹ מָאתַיִם שְׁהִיא שׁוֹוָה, שֶׁהַמּוֹכֵר נָתַן לְזֶה מַתָּנָה.

לָקַח שׁוֹוֶה מָנֶה בְּמָאתַיִם--אֵינוּ יָכוֹל לְסַלְּקוֹ, עַד שֶׁיִּתֵּן הַמָּאתַיִם.
טָעַן בֶּן הַמְּצָר שֶׁזּוֹ קְנוּנְיָה בֵּינֵיהֶם--נִשְׁבָּע הַלּוֹקֵחַ בִּנְקִיטַת חֵפֶץ, וְנוֹטֵל מָאתַיִם.
וְאִם הָיוּ שָׁם עֵדִים שֶׁנָּתַן מָאתַיִם, וּבֶן הַמְּצָר טוֹעֵן שֶׁאֲמָנָה הָיְתָה בֵּינוֹ וּבֵין הַמּוֹכֵר, וַאֲנִי יוֹדֵעַ בַּוַּדַּאי שֶׁלֹּא לָקַח מִמֶּנּוּ אֵלָא מֵאָה--הֲרֵי זֶה נוֹתֵן מָאתַיִם כְּמוֹ שֶׁהֵעִידוּ הָעֵדִים, וְאַחַר כָּךְ מְסַלְּקוֹ, וּמַשְׁבִּיעוֹ הֶסֵּת שֶׁלָּקַח בְּמָאתַיִם, וְנִפְטָר.

 כָּל הָרוֹצֶה לִמְכֹּר קַרְקָע, וּבָאוּ שְׁנַיִם, כָּל אֶחָד מֵהֶן אוֹמֵר אֲנִי אֶקַּח בְּדָמִים אֵלּוּ, וְאֵין אֶחָד מֵהֶן בַּעַל הַמְּצָר--אִם הָיָה הָאֶחָד מִיּוֹשְׁבֵי הָעִיר וְהָאֶחָד מִשְּׁכֵנֵי הַשָּׂדֶה, בֶּן הָעִיר קוֹדֵם; שָׁכֵן וְתַלְמִיד חֲכָמִים, תַּלְמִיד חֲכָמִים קוֹדֵם; קָרוֹב וְתַלְמִיד חֲכָמִים, תַּלְמִיד חֲכָמִים קוֹדֵם; שָׁכֵן וְקָרוֹב, הַשָּׁכֵן קוֹדֵם: שֶׁגַּם זֶה בִּכְלַל הַטּוֹב וְהַיָּשָׁר הוּא.

קָדַם אֶחָד וְקָנָה, זָכָה; וְאֵין חֲבֵרוֹ שֶׁרָאוּי לִקְדֹּם לוֹ יָכוֹל לְסַלְּקוֹ, הוֹאִיל וְאֵין אֶחָד מֵהֶן בַּעַל הַמְּצָר: שֶׁלֹּא צִוּוּ חֲכָמִים בְּדָבָר זֶה דֶּרֶךְ דִּין, אֵלָא דֶּרֶךְ חֲסִידוּת וְנֶפֶשׁ טוֹבָה הִיא שֶׁעוֹשֶׂה כָּךְ.

הִלְכּוֹת שְׁלוּחִין וְשֻׁתָּפִין 
עִנְיַן אֵלּוּ הַהֲלָכוֹת לֵידַע דִּין שְׁלוּחוֹ שֶׁלָּאָדָם וְשֻׁתָּפוֹ, וּמִשְׁפְּטֵיהֶן בְּמֶקָּחָן וּמִמְכָּרָן וּבְהֶפְסֵדָן וּשְׂכָרָן.
וּבֵאוּר כָּל הַדִּינִין הָאֵלּוּ בִּפְרָקִים אֵלּוּ.

הִלְכּוֹת שְׁלוּחִין וְשֻׁתָּפִין פֵּרֶק א 
הָאוֹמֵר לִשְׁלוּחוֹ צֵא וּמְכֹר לִי קַרְקָע אוֹ מִטַּלְטְלִין, אוֹ קְנֵה לִי--הֲרֵי זֶה מוֹכֵר וְלוֹקֵחַ לוֹ וְעוֹשֶׂה שְׁלִיחוּתוֹ, וְכָל מַעֲשָׂיו קַיָּמִין.
וְאֵין הָעוֹשֶׂה שָׁלִיחַ צָרִיךְ קִנְיָן וְלֹא עֵדִים, אֵלָא בַּאֲמִירָה בִּלְבָד בֵּינוֹ לְבֵין חֲבֵרוֹ; וְאֵין צְרִיכִין עֵדִים אֵלָא לְגַלּוֹת הַדָּבָר, אִם כָּפַר אֶחָד מֵהֶם, כִּשְׁאָר כָּל הַטְּעָנוֹת.

שָׁלִיחַ שֶׁעָבַר עַל דִּבְרֵי מְשַׁלְּחוֹ, לֹא עָשָׂה כְּלוּם.
וְכֵן אִם טָעָה בְּכָל שְׁהוּא, בֵּין בַּקַּרְקָע בֵּין בַּמִּטַּלְטְלִין--חוֹזֵר, שֶׁהֲרֵי אוֹמֵר לוֹ לְתַקַּן שְׁלַחְתִּיךָ וְלֹא לְעַוַּת.
וְלֹא אָמְרוּ שֶׁהַהוֹנָיָה בַּמִּטַּלְטְלִין שְׁתוּת, וְהָעֲבָדִים וְהַשְּׁטָרוֹת וְהַקַּרְקָעוֹת אֵין בָּהֶן הוֹנָיָה, אֵלָא בְּמוֹכֵר שֶׁלּוֹ, אוֹ קוֹנֶה לְעַצְמוֹ; אֲבָל הַשָּׁלִיחַ שֶׁטָּעָה בְּכֻלָּם בְּכָל שְׁהוּא, חוֹזֵר.

נָתַן מָעוֹת לִשְׁלוּחוֹ לִקְנוֹת לוֹ קַרְקָע, וְקָנָה לוֹ שֶׁלֹּא בְּאַחְרָיוּת--הֲרֵי זֶה עִוּוּת; וְהַשָּׁלִיחַ לוֹקֵחַ אוֹתָהּ לְעַצְמוֹ שֶׁלֹּא בְּאַחְרָיוּת כְּמוֹ שֶׁעָשָׂה, וְחוֹזֵר וּמוֹכֵר אוֹתָהּ לַמְּשַׁלֵּחַ בְּאַחְרָיוּת, הוֹאִיל וְקָנָה אוֹתָהּ בְּמָעוֹתָיו, וְהָאַחְרָיוּת עַל הַשָּׁלִיחַ.
וְכֵן כָּל כַּיּוֹצֶא בְּזֶה.

לְפִיכָּךְ אִם הִתְנָה עָלָיו שֶׁעָשָׂהוּ שָׁלִיחַ בֵּין לְתַקַּן בֵּין לְעַוַּת--אַפִלּוּ מָכַר לוֹ שׁוֹוֶה מֵאָה בְּדֵינָר, אוֹ לָקַח שׁוֹוֶה דֵּינָר בְּמֵאָה--אֵינוּ יָכוֹל לַחְזֹר בּוֹ, וְחַיָּב הַמְּשַׁלֵּחַ לִתֵּן לוֹ כְּפִי הַתְּנָאי.

 הָאוֹמֵר לִשְׁלוּחוֹ מְכֹר לִי מִשָּׂדֶה שֶׁלִּי בֵּית סְאָה, וּמָכַר לוֹ בֵּית סָאתַיִם--הֲרֵי זֶה מוֹסִיף עַל דְּבָרָיו, וְקָנָה הַלּוֹקֵחַ בֵּית סְאָה בִּלְבָד.
אָמַר לוֹ מְכֹר לִי בֵּית סָאתַיִם, וּמָכַר לוֹ בֵּית סְאָה--הֲרֵי זֶה מַעְבִיר עַל דְּבָרָיו, וְלֹא קָנָה לוֹקֵחַ.

אָמַר לוֹ מְכֹר לִי שָׂדִי לָאָדָם אֶחָד, וְהָלַךְ הַשָּׁלִיחַ וּמְכָרוֹ לִשְׁנַיִם--מִמְכָּרוֹ בָּטֵל, שֶׁהֲרֵי עָבַר עַל דְּבָרָיו.
אָמַר לוֹ מְכֹר לִי שָׂדִי, וְלֹא פֵרַשׁ--אַפִלּוּ מְכָרָהּ לְמֵאָה, מִמְכָּרוֹ קַיָּם.

 הַנּוֹתֵן מָעוֹת לִשְׁלוּחוֹ לִקַּח לוֹ בָּהֶם חִטִּים, אוֹ מִין מִמִּינֵי סְחוֹרָה, וְלֹא לָקַח--אֵין לוֹ עָלָיו אֵלָא תַּרְעֹמֶת.
נָתַן לוֹ מָעוֹת לִקַּח בָּהֶן חִטִּים בֵּין לַאֲכִילָה בֵּין לִסְחוֹרָה, וְהָלַךְ וְלָקַח בָּהֶן שְׂעוֹרִים, אוֹ שֶׁנָּתַן לוֹ לִקְנוֹת שְׂעוֹרִים, וְהָלַךְ וְלָקַח חִטִּים--אִם פָּחֲתוּ דְּמֵי זֶה שֶׁלָּקַח, פָּחֲתוּ לַשָּׁלִיחַ, מִפְּנֵי שְׁהוּא מְשַׁנֶּה; וְאִם הוֹסִיפוּ דְּמֵיהֶן, הוֹסִיפוּ לְבַעַל הַמָּעוֹת.

הָיָה הַשַּׁעַר קָצוּב וְיָדוּעַ, וְהוֹסִיפוּ לַשָּׁלִיחַ בַּמִּנְיָן אוֹ בַּמִּשְׁקָל אוֹ בַּמִּדָּה--כָּל שֶׁהוֹסִיפוּ לוֹ הַמּוֹכְרִים, הֲרֵי הוּא שֶׁלִּשְׁנֵיהֶם; וְחוֹלֵק הַתּוֹסֶפֶת, הַשָּׁלִיחַ עִם בַּעַל הַמָּעוֹת.
וְאִם הָיָה הַדָּבָר שְׁאֵין לוֹ קִצְבָּה, הַכֹּל לְבַעַל הַמָּעוֹת.

 מִי שֶׁהָיָה חַיָּב לַחֲבֵרוֹ מָמוֹן, בֵּין מִשּׁוֹם מַלְוָה בֵּין מִשּׁוֹם פִּקָּדוֹן אוֹ שְׂכִירוּת, וְנָתַן הַמָּמוֹן בְּיַד הַשָּׁלִיחַ, וְאָמַר לוֹ הֵילָךְ מָמוֹן זֶה לְבַעַל חוֹבִי--אֵין הַשָּׁלִיחַ צָרִיךְ לְהִטַּפַּל, וְלִתֵּן לוֹ בִּפְנֵי עֵדִים; וְאִם אָמַר לַשָּׁלִיחַ אַל תִּפְרַע חוֹב זֶה אֵלָא בְּעֵדִים, וּפְרָעוֹ שֶׁלֹּא בְּעֵדִים--חַיָּב לְשַׁלַּם.

וְכֵן אִם הָיָה הַחוֹב בַּשְּׁטָר, בֵּין שֶׁאָמַר לוֹ קַח הַשְּׁטָר וְתֶן לוֹ הַמָּעוֹת, בֵּין שֶׁאָמַר לוֹ תֶּן לוֹ הַמָּעוֹת וְקַח הַשְּׁטָר, וְנָתַן בְּלֹא עֵדִים וְלֹא לָקַח הַשְּׁטָר--חַיָּב לְשַׁלַּם, שֶׁהֲרֵי לְתַקַּן שְׁלָחוֹ וְלֹא לְעַוַּת.

 הַשּׁוֹלֵחַ מָמוֹן שֶׁבְּיָדוֹ בְּיַד שָׁלִיחַ, וְאָמַר לוֹ הֵילָךְ מָמוֹן זֶה לִפְלוֹנִי שֶׁאֲנִי חַיָּב לוֹ, וְהָלַךְ וְנָתַן לוֹ שֶׁלֹּא בְּעֵדִים--הַשָּׁלִיחַ אוֹמֵר נָתַתִּי, וּבַעַל חוֹב אוֹ הַפּוֹעֵל אוֹמֵר לֹא לָקַחְתִּי, וַהֲרֵי שְׁלָשְׁתָּן עוֹמְדִין--הַשָּׁלִיחַ נִשְׁבָּע הֶסֵּת שֶׁנָּתַן, וּבַעַל חוֹב אוֹ הַפּוֹעֵל נִשְׁבָּע הֶסֵּת שֶׁלֹּא לָקַח, וִישַׁלַּם הַלָּה לְבַעַל חוֹבוֹ אוֹ לַפּוֹעֵל אוֹ לְבַעַל הַפִּקָּדוֹן.
וְאַפִלּוּ הָיוּ הַשְּׁלוּחִין שְׁנַיִם, אֵין עֵדוּתָן מוֹעֶלֶת, מִפְּנֵי שְׁהֶן נוֹגְעִין בְּעֵדוּתָן, שֶׁהֲרֵי חַיָּבִין לְהִשָּׁבַע הֶסֵּת.

בַּמֶּה דְּבָרִים אֲמוּרִים, בְּשֶׁהָיָה הַשָּׁלִיחַ מַכְחִישׁ אֶת בַּעַל חוֹב, וַהֲרֵי שְׁלָשְׁתָּן עוֹמְדִין.
אֲבָל אִם בָּא שָׁלִיחַ וְאָמַר נָתַתִּי כְּמוֹ שֶׁאָמַרְתָּ לִי--אֵינוּ יָכוֹל לְהַשְׁבִּיעוֹ הֶסֵּת שֶׁעָשָׂה שְׁלִיחוּתוֹ, שֶׁהֲרֵי אֵין שָׁם טוֹעֵן עָלָיו טְעָנַת וַדַּאי שֶׁלֹּא עָשָׂה שְׁלִיחוּתוֹ.

וְכֵן אִם מֵתוּ הַשְּׁלוּחִין, אוֹ הָלְכוּ לָהֶן לִמְדִינַת הַיָּם, וּבָא בַּעַל חוֹב לִתְבֹּעַ אֶת הַלּוֹוֶה--אֵינוּ יָכוֹל לְהַשְׁבִּיעוֹ הֶסֵּת שֶׁלֹּא פְרָעוֹ הַשָּׁלִיחַ, שֶׁהֲרֵי אֵין כָּאן מִי שֶׁטּוֹעֵן עָלָיו טְעָנַת וַדַּאי שֶׁלָּקַח; אֵלָא מַחְרִים הַלּוֹוֶה חֵרֶם סְתָם, וּמְשַׁלֵּם הַחוֹב שֶׁעָלָיו.
וְכֵן כָּל כַּיּוֹצֶא בְּזֶה.

 רְאוּבֵן שֶׁשָּׁלַח כְּתָב לְשִׁמְעוֹן, וְאָמַר לוֹ מָנֶה שֶׁיֵּשׁ לִי בְּיָדָךְ שָׁלְחֵהוּ לִי בְּיַד לֵוִי--אִם רָצָה לְשָׁלְחוֹ, אֵינוּ חַיָּב בְּאַחְרָיוּתוֹ בֵּין שֶׁהָיָה מַלְוָה בֵּין שֶׁהָיָה פִּקָּדוֹן: וְהוּא, שֶׁיַּכִּיר שְׁהוּא כְּתָב יָדוֹ.
וְאִם טָעַן הַמַּלְוֶה וְאָמַר לֹא כָתַבְתִּי וְלֹא שָׁלַחְתִּי לָךְ--יִשָּׁבַע הַלּוֹוֶה הֶסֵּת שֶׁכְּתָב יָדוֹ בָּא אֵלָיו וּלְפִיכָּךְ שָׁלַח, וְיִפָּטֵר; וּכְזֶה הוֹרוּ רִבּוֹתַי.

אֲבָל אִם לֹא הָיָה הַכְּתָב בִּכְתָב יָדוֹ, אוֹ שְׁאֵין הַלּוֹוֶה יוֹדֵעַ אִם הוּא כְּתָב יָדוֹ אוֹ אֵינוּ--אַפִלּוּ הָיוּ כְּתוּבִין בּוֹ סִימָנִין וְאוֹתוֹת שֶׁבֵּינֵיהֶן בַּיֵּחוּד--אִם טָעַן רְאוּבֵן וְאָמַר לֹא שָׁלַחְתִּי כְּתָב וַאֲחֵרִים רִמּוּ בָּךְ, שִׁמְעוֹן חַיָּב בְּאַחְרָיוּתוֹ וִישַׁלַּם לִרְאוּבֵן אַחַר שֶׁיַּחְרִים עַל מִי שֶׁשָּׁלַח כְּתָב זֶה מִדַּעְתּוֹ וְלֹא יוֹדֶה.
וְיֵשׁ מִי שֶׁהוֹרָה שֶׁיִּשָּׁבַע רְאוּבֵן וְאַחַר כָּךְ יִטֹּל, כְּדִין כָּל הַנִּשְׁבָּעִין וְנוֹטְלִין.

 לֵוִי שֶׁבָּא בִּשְׁלִיחוּת רְאוּבֵן, וְלָקַח חֲמִשִּׁים מִשִּׁמְעוֹן, וּבָא רְאוּבֵן וְאָמַר לֹא שְׁלַחְתִּיו לִקַּח אֵלָא עֶשְׂרִים, וְעֶשְׂרִים בִּלְבָד הֵבִיא לִי--הֲרֵי רְאוּבֵן נִשְׁבָּע שֶׁלֹּא שְׁלָחוֹ לִקַּח אֵלָא עֶשְׂרִים וְעֶשְׂרִים בִּלְבָד הֵבִיא לוֹ, כְּדִין כָּל מוֹדֶה בְּמִקְצָת; וְלֵוִי נִשְׁבָּע הֶסֵּת שֶׁהַחֲמִשִּׁים שֶׁנָּתַתָּ לִי נָתַתִּי לִרְאוּבֵן.
וִישַׁלַּם שִׁמְעוֹן מִבֵּיתוֹ, אִם הָיָה חַיָּב לִרְאוּבֵן.
וְכֵן כָּל כַּיּוֹצֶא בְּזֶה.

הִלְכּוֹת שְׁלוּחִין וְשֻׁתָּפִין פֵּרֶק ב 
אֵין הַגּוֹי נַעֲשֶׂה שָׁלִיחַ לְדָבָר מִן הַדְּבָרִים שֶׁבָּעוֹלָם, וְכֵן אֵין יִשְׂרָאֵל נַעֲשֶׂה שָׁלִיחַ לַגּוֹי לְדָבָר מִן הַדְּבָרִים: שֶׁנֶּאֱמָר "כֵּן תָּרִימוּ גַם-אַתֶּם" --מַה "אַתֶּם" בְּנֵי בְּרִית, אַף שְׁלוּחֲכֶם בְּנֵי בְּרִית; וְהוּא הַדִּין לְכָל הַתּוֹרָה כֻּלָּהּ.
וּמַה מְשַׁלֵּחֲכֶם בֶּן בְּרִית, אַף בְּכָל הַתּוֹרָה כֻּלָּהּ הַמְּשַׁלֵּחַ בֶּן בְּרִית.

עוֹשֶׂה אָדָם שָׁלִיחַ אִישׁ אוֹ אִשָּׁה, וְאַפִלּוּ אֵשֶׁת אִישׁ; וְאַפִלּוּ עֶבֶד וְשִׁפְחָה--הוֹאִיל וְהֶן בְּנֵי דַּעַת וְיֶשְׁנָן בְּמִקְצַת מִצְווֹת, נַעֲשִׂין שְׁלוּחִין לְמַשָּׂא וּמַתָּן.
אֲבָל מִי שְׁאֵינוּ בֶּן דַּעַת, וְהֶן חֵרֵשׁ שׁוֹטֶה וְקָטָן--אֵינָן נַעֲשִׂין שְׁלוּחִין; וְלֹא עוֹשִׂין שָׁלִיחַ, אֶחָד הַקָּטָן וְאֶחָד הַקְּטַנָּה.

לְפִיכָּךְ הַשּׁוֹלֵחַ בְּנוֹ קָטָן אֵצֶל הַחֶנְוָנִי, וּמָדַד לוֹ בְּאֵיסָר שֶׁמֶן, וְנָתַן לוֹ אֶת הָאֵיסָר, וְאִבַּד אֶת הַשֶּׁמֶן וְאֶת הָאֵיסָר--הַחֶנְוָנִי חַיָּב לְשַׁלַּם: שֶׁלֹּא שְׁלָחוֹ אֵלָא לְהוֹדִיעוֹ, וְלֹא הָיָה לוֹ לִשְׁלֹחַ אֵלָא עִם בֶּן דַּעַת.
וְכֵן כָּל כַּיּוֹצֶא בְּזֶה.
וְאִם פֵּרַשׁ וְאָמַר לוֹ שְׁלַח לִי עִם הַקָּטָן, הֲרֵי זֶה פָּטוּר.

 הָאוֹמֵר לַחֲבֵרוֹ מָנֶה שֶׁיֵּשׁ לִי בְּיָדָךְ, בֵּין מַלְוָה בֵּין פִּקָּדוֹן, שַׁלְּחֵהוּ לִי בְּיַד פְּלוֹנִי--אַפִלּוּ הָיָה קָטָן--אִם רָצָה לְשַׁלְּחוֹ בְּיָדוֹ, נִפְטָר; וְאֵינוּ חַיָּב בְּאַחְרָיוּתוֹ.

וְכֵן שְׁנַיִם שֶׁהִתְנוּ בֵּינֵיהֶם שֶׁכָּל מִי שֶׁיִּרְצֶה לְשַׁלַּח לַחֲבֵרוֹ, מְשַׁלֵּחַ בְּיַד מִי שֶׁיִּרְצֶה הַמְּשַׁלֵּחַ--הֲרֵי זֶה מְשַׁלֵּחַ בְּיַד מִי שֶׁיֵּרָאֶה לוֹ שְׁהוּא רָאוּי לְהוֹלִיךְ דָּבָר זֶה; וְאִם אָבַד אוֹ נִגְנַב בַּדֶּרֶךְ, אוֹ שֶׁכָּפַר בּוֹ הַשָּׁלִיחַ--הֲרֵי הַמְּשַׁלֵּחַ פָּטוּר, שֶׁכָּל תְּנָאי שֶׁבְּמָמוֹן קַיָּם.

 הַשָּׁלִיחַ שֶׁקָּנָה אוֹ שֶׁמָּכַר, וְהוֹדִיעַ שְׁהוּא שָׁלִיחַ בְּדָבָר זֶה לִפְלוֹנִי--אַף עַל פִּי שֶׁמָּשַׁךְ אוֹ הִמְשִׁיךְ, וְנִמְצָא שֶׁעָבַר עַל דַּעַת מְשַׁלְּחוֹ--בָּטַל הַמֶּקָּח, וּמַחְזִיר.
וְאִם לֹא הוֹדִיעַ שְׁהוּא שָׁלִיחַ--נִקְנָה הַמֶּקָּח, וְיִהְיֶה הַדִּין בֵּינוֹ וּבֵין זֶה שֶׁשְּׁלָחוֹ.

 רְאוּבֵן שֶׁקָּנָה שָׂדֶה מִשִּׁמְעוֹן, וְאָמַר לוֹ לְלֵוִי קָנִיתִי אוֹתָהּ, וְכָתַב שְׁטָר מְכָר בְּשֵׁם לֵוִי, וְחָזַר רְאוּבֵן וְאָמַר לְשִׁמְעוֹן לְעַצְמִי קְנִיתִיהָ, חֲזֹר וּכְתֹב לִי שְׁטָר מְכָר בִּשְׁמִי--אֵין כּוֹפִין אֶת הַמּוֹכֵר לִכְתֹּב לוֹ שְׁטָר אַחֵר בְּשֵׁם רְאוּבֵן.
וְאִם הִתְנָה עִמּוֹ בַּתְּחִלָּה וְאָמַר לוֹ לְעַצְמִי אֶקְנֶה, וְזֶה שֶׁאֶכְתֹּב שְׁטָר בְּשֵׁם לֵוִי כְּדֵי שֶׁלֹּא יֵדְעוּ בִּי שֶׁאֲנִי הוּא הַקּוֹנֶה--הֲרֵי זֶה כּוֹפֵהוּ לַחְזֹר וְלִכְתֹּב שְׁטָר אַחֵר בִּשְׁמוֹ.

 הַסִּרְסוּר שָׁלִיחַ הוּא, אֵלָא שְׁהוּא נוֹטֵל שָׂכָר עַל שְׁלִיחוּתוֹ; לְפִיכָּךְ אִם שִׁנָּה עַל דַּעַת הַבְּעָלִים, מְשַׁלֵּם מַה שֶׁהִפְסִיד.
כֵּיצַד: הֲרֵי שֶׁנָּתַן רְאוּבֵן חֵפֶץ לְשִׁמְעוֹן הַסִּרְסוּר, וְאָמַר לוֹ מְכֹר לִי זֶה וְאַל תִּמְכֹּר בְּפָחוּת מִמֵּאָה, וְהָלַךְ וּמְכָרוֹ בַּחֲמִשִּׁים--מְשַׁלֵּם חֲמִשִּׁים מִבֵּיתוֹ; מְכָרוֹ בְּמָאתַיִם, הַכֹּל לִרְאוּבֵן.
וְכֵן כָּל כַּיּוֹצֶא בְּזֶה.

רְאוּבֵן אוֹמֵר בְּמֵאָה אָמַרְתִּי לָךְ לִמְכֹּר, וְהַסִּרְסוּר אוֹמֵר בַּחֲמִשִּׁים אָמַרְתָּ לִי, וְכֵן בַּחֲמִשִּׁים מָכַרְתִּי--נִשְׁבָּע הַסִּרְסוּר שְׁבוּעַת הַתּוֹרָה, שֶׁהֲרֵי הוֹדָה בְּמִקְצָת.
וְאִם כְּבָר נָתַן לוֹ הַחֲמִשִּׁים--נִשְׁבָּע הֶסֵּת שֶׁעָשָׂה שְׁלִיחוּתוֹ, וְזוֹכֶה הַלּוֹקֵחַ.

וְאִם יָדַע הַלּוֹקֵחַ שֶׁחֵפֶץ זֶה שֶׁלִּרְאוּבֵן הוּא, וְשֶׁזֶּה הַמּוֹכֵר סִרְסוּר הוּא--יַחְזִיר הַחֵפֶץ לִבְעָלָיו; וְיַחְרִים עַל מִי שֶׁנָּתַן לוֹ רְשׁוּת לִמְכֹּר בַּחֲמִשִּׁים, אוֹ שֶׁרָצָה בַּחֲמִשִּׁים, וְחָזַר בּוֹ אַחַר שֶׁקָּנִיתִי.

 כָּל סִרְסוּר שֶׁהוֹדִיעַ לַלּוֹקֵחַ שֶׁחֵפֶץ זֶה אוֹ קַרְקָע זוֹ שֶׁלִּרְאוּבֵן הֶן, וְאַחַר שֶׁקָּנָה הַלּוֹקֵחַ אָמַר רְאוּבֵן אֵינִי רוֹצֶה לִמְכֹּר בְּדָמִים אֵלּוּ--מַחְזִיר הַלּוֹקֵחַ, שֶׁהֲרֵי לֹא פָסַק דָּמִים וְאָמַר לוֹ מְכֹר בְּכָּךְ וְכָּךְ.
וְכָל סִרְסוּר שֶׁאָבַד הַחֵפֶץ מִיָּדוֹ, אוֹ נִגְנַב, אוֹ נִשְׁבַּר--חַיָּב לְשַׁלַּם, מִפְּנֵי שְׁהוּא נוֹשֵׂא שָׂכָר.

 הַלּוֹקֵחַ כֵּלִים מִבֵּית הָאֻמָּן לְשַׁגְּרָן לְבֵית חָמִיו, וְאָמַר לוֹ אִם מְקַבְּלִין אוֹתָן מִמֶּנִּי אֲנִי נוֹתֵן אֶת דְּמֵיהֶם, וְאִם לָאו אֶתֵּן לָךְ שָׂכָר מְעַט, וְנֶאְנְסוּ בַּהֲלִיכָה--הֲרֵי זֶה חַיָּב לְשַׁלַּם; וְאִם נֶאְנְסוּ בַּחֲזִירָה, פָּטוּר.

נְטָלָן עַל מְנָת לְמָכְרָן לַאֲחֵרִים, וְאָמַר לוֹ אִם יִמָּכְרוּ בְּמָקוֹם פְּלוֹנִי אוֹ עַד זְמָן פְּלוֹנִי, אֶתֵּן לָךְ דָּמִים כָּךְ וְכָּךְ, וְאִם לֹא יִמָּכְרוּ, אַחְזִירֵם לָךְ, וְנֶאְנְסוּ, בֵּין בַּהֲלִיכָה בֵּין בַּחֲזִירָה--חַיָּב לְשַׁלַּם.

 כָּל שָׁלִיחַ שֶׁטָּעַן שֶׁאֵרְעוֹ אֹנֶס פְּלוֹנִי, וְהִפְסִיד כָּךְ וְכָּךְ--הֲרֵי זֶה נִשְׁבָּע שְׁבוּעַת הַשּׁוֹמְרִין עַל טְעָנָתוֹ, וְיִפָּטֵר.
וְאִם הָיָה הָאֹנֶס בִּמְקוֹם שֶׁאִפְשָׁר לְהָבִיא עָלָיו עֵדִים, אוֹ דָּבָר שְׁהוּא יָדוּעַ וְגָלוּי לַכֹּל, שֶׁהֲרֵי יִמְצָא עֵדִים--הֲרֵי זֶה צָרִיךְ לְהָבִיא רְאָיָה עַל טְעָנָתוֹ; וְאִם לֹא הֵבִיא עֵדִים--אֵינוּ נֶאֱמָן, וּמְשַׁלֵּם.

מַעֲשֶׂה בְּאֶחָד שֶׁאָמַר לִשְׁלוּחוֹ קְנֵה לִי אַרְבַּע מֵאוֹת גִּרְבֵּי יַיִן, מִמָּעוֹת שֶׁהָיוּ לוֹ בְּיָדוֹ, וְקָנָה לוֹ, וְנִמְצְאוּ חֹמֶץ.
וְאָמְרוּ חֲכָמִים מִנְיָן גָּדוֹל כְּזֶה שֶׁהִחְמִיץ, קוֹל יֵשׁ לוֹ, וְהוֹאִיל וְאִפְשָׁר לְהָבִיא רְאָיָה, יָבִיא רְאָיָה שֶׁהָיָה יַיִן בְּעֵת שֶׁלְּקָחוֹ וְיִפָּטֵר; וְאִם לֹא יָבִיא רְאָיָה, יְשַׁלַּם.
וְכֵן כָּל כַּיּוֹצֶא בְּזֶה מִדְּבָרִים שֶׁהָרְאָיָה מְצוּיָה בָּהֶן.

אֲבָל דָּבָר הַנֶּעְלָם שְׁאֵין רְאָיָתוֹ מְצוּיָה, יִשָּׁבַע עָלָיו הַשָּׁלִיחַ.
וְכֵן הַדִּין בְּכָל טְעָנָה שֶׁיִּטְעֹן הַשֻּׁתָּף כַּיּוֹצֶא בְּזוֹ, וְכֵן הַדִּין בִּטְעָנַת הַשּׁוֹמְרִין--אִם הָרְאָיָה יְכוּלָה לִהְיוֹת--אוֹ יָבִיא רְאָיָה עַל טְעָנָתוֹ, אוֹ יְשַׁלַּם כְּמוֹ שֶׁבֵּאַרְנוּ.

הִלְכּוֹת שְׁלוּחִין וְשֻׁתָּפִין פֵּרֶק ג 
מִי שֶׁהָיְתָה לוֹ קַרְקָע תַּחַת יַד אֶחָד, אוֹ שֶׁהָיוּ לוֹ מִטַּלְטְלִין פִּקָּדוֹן, וְרָצָה לַעֲשׂוֹת שָׁלִיחַ לָדוּן עִם זֶה, וּלְהוֹצִיא הַקַּרְקָע אוֹ הַפִּקָּדוֹן מִתַּחַת יָדוֹ--הֲרֵי זֶה כּוֹתֵב לוֹ הַרְשָׁאָה.
וְצָרִיךְ לִקְנוֹת מִיָּדוֹ שֶׁהִרְשָׁהוּ, וְאָמַר לוֹ לֵךְ דּוּן וּזְכֵה וְהוֹצֵא לְעַצְמָךְ, וְכַיּוֹצֶא בְּעִנְיָנִים אֵלּוּ; וְאִם לֹא כָתַב לוֹ כֵּן, אֵינוּ יָכוֹל לָדוּן עִמּוֹ, מִפְּנֵי שְׁהוּא אוֹמֵר לוֹ, אֵין אַתָּה בַּעַל דִּינִי.

אַף עַל פִּי שֶׁכָּתַב לוֹ כֵּן, אֵינוּ אֵלָא שָׁלִיחַ, וְכָל מַה שֶׁיִּזְכֶּה בּוֹ, הֲרֵי הוּא שֶׁלִּמְשַׁלְּחוֹ.
וְכָל הַהוֹצָאוֹת שֶׁיּוֹצִיא הַשָּׁלִיחַ עַל דִּין זֶה שֶׁהֻרְשָׁה בּוֹ, הֲרֵי הַמְּשַׁלֵּחַ חַיָּב בָּהֶן: שֶׁכָּךְ כּוֹתְבִין בַּהַרְשָׁאָה, כָּל שֶׁתּוֹצִיא בְּדִין זֶה, עָלַי לְשַׁלְּמוֹ.

 הִקְנָה לְזֶה הַמֻּרְשֶׁה שְׁלִישׁ אוֹ רְבִיעַ מַה שֶׁיֵּשׁ לוֹ בְּיַד חֲבֵרוֹ, הֲרֵי זֶה דָּן עַל הַכֹּל: הוֹאִיל וְדָן עַל חֶלְקוֹ, וַהֲרֵי הוּא בַּעַל דִּינוֹ בְּחֶלְקוֹ--דָּן עַל הַכֹּל.

 אֶחָד מִן הָאַחִים שֶׁלֹּא חָלְקוּ, אוֹ מִן הַשֻּׁתָּפִין, שֶׁבָּא לִתְבֹּעַ--תּוֹבֵעַ עַל הַכֹּל: הוֹאִיל וְיֵשׁ לוֹ חֵלֶק בְּזֶה הַמָּמוֹן, אֵינוּ צָרִיךְ הַרְשָׁאָה מִשְּׁאָר שֻׁתָּפִין.
וְאֵין הַשֻּׁתָּף הָאַחֵר יָכוֹל לוֹמַר לְשֻׁתָּפוֹ שֶׁדָּן, אִלּוּ הָיִיתִי אֲנִי הַתּוֹבֵעַ הָיִיתִי טוֹעֵן טְעָנָה אַחֶרֶת וּמְחַיֵּב בַּעַל דִּינִי, שֶׁהֲרֵי אוֹמְרִין לוֹ, לָמָּה לֹא בָאתָ לִתְבֹּעַ גַּם אַתָּה.

לְפִיכָּךְ אִם הָיָה מִמְּדִינָה אַחֶרֶת, יֵשׁ לוֹ לַחְזֹר עַל בַּעַל הַדִּין, וְלָדוּן עִמּוֹ, וְלוֹמַר לוֹ אֲנִי אֵינִי מוֹדֶה בְּכָל מַה שֶׁטָּעַן שֻׁתָּף שֶׁלִּי; לְפִיכָּךְ יֵשׁ לַנִּתְבָּע לְעַכַּב וְלוֹמַר לְזֶה, אוֹ דּוּן עִמִּי בְּחֶלְקָךְ אוֹ הָבֵא הַרְשָׁאָה, שֶׁהֲרֵי מְמוֹן שְׁנֵיכֶם בְּיָדִי וּשְׁנֵיכֶם בַּעֲלֵי דִּינִי, וּלְמָחָר יָבוֹא אָחִיךָ אוֹ שֻׁתָּפָךְ וְיִתְבַּע גַּם הוּא.

 הַבַּעַל בְּנִכְסֵי אִשְׁתּוֹ, צָרִיךְ הַרְשָׁאָה; וְאִם יֵשׁ שָׁם פֵּרוֹת בַּקַּרְקָע--מִתּוֹךְ שֶׁיֵּשׁ לוֹ לָדוּן עַל הַפֵּרוֹת שֶׁהֲרֵי הֶן שֶׁלּוֹ, דָּן עַל הָעִיקָר, וְאֵינוּ צָרִיךְ הַרְשָׁאָה מֵאִשְׁתּוֹ, שְׁאִם אֵין קַרְקָע אֵין לוֹ פֵּרוֹת.

 מִי שֶׁהָיָה לוֹ בְּיַד חֲבֵרוֹ פִּקָּדוֹן אוֹ מַלְוָה, בֵּין מִטַּלְטְלִין בֵּין מָעוֹת, וְעָשָׂה שָׁלִיחַ בְּעֵדִים לְהָבִיאָן לוֹ--הָרְשׁוּת בְּיַד זֶה שְׁהֶם אֶצְלוֹ: אִם רָצָה לִתֵּן--נִפְטָר וְאֵינוּ חַיָּב בְּאַחְרָיוּתָן, שֶׁהֲרֵי נָתַן לִשְׁלוּחוֹ; וְאִם לֹא רָצָה לִתֵּן--אֵינוּ נוֹתֵן, שְׁאֵין זֶה בַּעַל דִּינוֹ עַד שֶׁיָּבוֹא בְּהַרְשָׁאָה עַל הַפִּקָּדוֹן.
וְכָל הַבָּא בְּלֹא הַרְשָׁאָה, הֲרֵי הוּא בִּכְלַל הַנֶּאֱמָר בָּהֶן "וַאֲשֶׁר לֹא-טוֹב עָשָׂה, בְּתוֹךְ עַמָּיו" .

 הַתּוֹבֵעַ חֲבֵרוֹ בַּדִּין בְּמִטַּלְטְלִין אוֹ בְּמָעוֹת שֶׁהִפְקִיד אֶצְלוֹ, וְכָפַר בּוֹ--אֵינוּ יָכוֹל לִכְתֹּב הַרְשָׁאָה עָלָיו: שֶׁנִּמְצָא זֶה כִּמְשַׁקֵּר--שְׁהוּא אוֹמֵר לוֹ הִרְשֵׁיתִיךָ לִטֹּל מַה שֶׁיֵּשׁ לִי בְּיַד פְּלוֹנִי, וּכְבָר אָמַר פְּלוֹנִי שְׁאֵין לוֹ אֶצְלוֹ כְּלוּם.

וְכֵן מִי שֶׁנִּתְחַיַּב לוֹ חֲבֵרוּ שְׁבוּעָה, אֵינוּ יָכוֹל לְהַרְשׁוֹת עָלָיו אַחֵר לְהַשְׁבִּיעוֹ: שְׁאֵין שָׁם דָּבָר שֶׁיַּקְנֶה לוֹ, וְאֵין אָדָם מַרְשֶׁה עַל תְּבִיעַת דְּבָרִים, שְׁאֵין הַדְּבָרִים נִקְנִין, אֵלָא עַל תְּבִיעַת הַמָּמוֹן.

 מִי שֶׁהָיוּ לוֹ מְעוֹת פִּקָּדוֹן בְּיַד אַחֵר, וְרָצָה לְהַרְשׁוֹת שָׁלִיחַ לַהֲבִיאָן--אֵין הַקִּנְיָן מִיָּדוֹ מוֹעִיל בְּזֶה, שְׁאֵין הַמַּטְבֵּעַ נִקְנָה בַּחֲלִיפִין.
אֵלָא כֵּיצַד עוֹשֶׂה: נוֹתֵן לוֹ קַרְקָע כָּל שְׁהוּא, וּמַקְנֶה לוֹ הַמָּעוֹת עַל גַּבָּן כְּדֵי לְהוֹצִיאָן בְּהַרְשָׁאָה זוֹ; וְהוֹלֵךְ וְדָן עִמּוֹ, וּמוֹצִיאָן.

הָיְתָה לוֹ מַלְוָה בְּיַד אַחֵר--אֵינוּ יָכוֹל לִכְתֹּב הַרְשָׁאָה עָלֶיהָ, וְאַפִלּוּ הָיָה חוֹב בַּשְּׁטָר, מִפְּנֵי שֶׁהַמַּלְוָה לְהוֹצָאָה נִתְּנָה, וְאֵין אָדָם מַקְנֶה לַחֲבֵרוֹ דָּבָר שְׁאֵינוּ בָּעוֹלָם.
וְאֵין לָךְ דֶּרֶךְ שֶׁיִּקְנֶה אָדָם בָּהּ חוֹב אֵלָא אוֹ בְּמַעְמַד שְׁלָשְׁתָּן, וְהוּא דָּבָר שְׁאֵין לוֹ טַעַם כְּמוֹ שֶׁבֵּאַרְנוּ, אוֹ בְּהַקְנָיַת שְׁטָר הַחוֹב עַצְמוֹ בִּכְתִיבָה וּמְסִירָה, מִפְּנֵי שְׁהוּא מַקְנֶה הַשִּׁעְבּוּד שֶׁבּוֹ.
זֶה הוּא הַדִּין שֶׁיֵּרָאֶה לִי מִן הַתַּלְמוּד.

אֲבָל גְּאוֹנִים תִּקְּנוּ שֶׁכּוֹתְבִין הַרְשָׁאָה אַף עַל הַמַּלְוָה, כְּדֵי שֶׁלֹּא יִטֹּל כָּל אֶחָד מְמוֹן חֲבֵרוֹ, וְיֵלֵךְ לוֹ לִמְדִינָה אַחֶרֶת; וְעוֹד תִּקְּנוּ שְׁאִם הִרְשָׁהוּ לִטֹּל מָעוֹת שֶׁיֵּשׁ לוֹ בְּיַד חֲבֵרוֹ אוֹ לִתְבֹּעַ מִמֶּנּוּ הַלְוָאָה, וְלֹא הָיְתָה קַרְקָע לַמַּקְנֶה--מַקְנֵהוּ אַרְבַּע אַמּוֹת מֵחֶלְקוֹ שֶׁבְּאֶרֶץ יִשְׂרָאֵל, וּמַקְנֶה לוֹ הַמָּעוֹת עַל גַּבָּן.

וּדְבָרִים אֵלּוּ דְּבָרִים קַלִּים הֶן עַד מְאוֹד, וּרְעוּעִים: שֶׁזֶּה מִי יֹאמַר שֶׁיֵּשׁ לוֹ חֵלֶק בְּאֶרֶץ יִשְׂרָאֵל, וְאַפִלּוּ הוּא רָאוּי--אֵינוּ בִּרְשׁוּתוֹ.
וְהַגְּאוֹנִים עַצְמָן שֶׁתִּקְּנוּ תַּקָּנָה זוֹ אָמְרוּ, שְׁאֵין אוֹמְרִין בָּהּ יִקֹּב הַדִּין אֶת הָהָר, וְאֵינָהּ אֵלָא כְּדֵי לְאַיַּם עַל הַנִּתְבָּע: אִם רָצָה לָדוּן בְּהַרְשָׁאָה זוֹ וְלִתֵּן, נִפְטָר.

וְלָמָּה יִפָּטֵר, שְׁאֵין זֶה הַבָּא בְּהַרְשָׁאָה זוֹ הָרְעוּעָה פָּחוּת מִשָּׁלִיחַ שֶׁעָשָׂהוּ בְּעֵדִים.
אֲבָל אִם לֹא יִרְצֶה הַנִּתְבָּע לָדוּן עִמּוֹ--אֵין כּוֹפִין אוֹתוֹ לֹא לִתֵּן לוֹ וְלֹא לְהִשָּׁבַע, עַד שֶׁיָּבוֹא בַּעַל דִּינוֹ.

וְכֵן הוֹרוּ שְׁאִם הָיְתָה לוֹ מַלְוָה אֵצֶל חֲבֵרוֹ, בֵּין בַּשְּׁטָר בֵּין בְּעֵדֵי קִנְיָן--אַף עַל פִּי שֶׁכָּפַר בָּהּ בְּבֵית דִּין--כּוֹתְבִין עָלָיו הַרְשָׁאָה, מִפְּנֵי שְׁהִיא כְּפִירַת שִׁעְבּוּד קַרְקָעוֹת; אֲבָל מַלְוָה עַל פֶּה שֶׁכָּפַר בָּהּ, לֹא תִקְּנוּ שֶׁיִּכְתְּבוּ עָלֶיהָ הַרְשָׁאָה.

 מִי שֶׁהִרְשָׁה לְאֶחָד, וְרָצָה לְבַטַּל הַשְּׁלִיחוּת וּלְהַרְשׁוֹת לְאַחֵר--הֲרֵי זֶה מְבַטֵּל.
וְאֵין לַמֻּרְשֶׁה רְשׁוּת לִכְתֹּב הַרְשָׁאָה לְאַחֵר, שֶׁזֶּה אוֹמֵר לוֹ אֵין רְצוֹנִי שֶׁיִּהְיֶה פִּקְדוֹנִי בְּיַד אַחֵר.
לְפִיכָּךְ אִם הִתְנָה עָלָיו שֶׁיַּרְשֶׁה הוּא לְאַחֵר, וְאַחֵר לְאַחֵר--הֲרֵי הַשָּׁלִיחַ כּוֹתֵב הַרְשָׁאָה לְשֵׁנִי, וְשֵׁנִי לִשְׁלִישִׁי: הַכֹּל לְפִי תְּנָאוֹ.

 הַבָּא בְּהַרְשָׁאָה שֶׁמָּחַל לְזֶה הַנִּתְבָּע, אוֹ שֶׁמָּכַר לוֹ, אוֹ שֶׁמָּחַל לוֹ עַל הַשְּׁבוּעָה, אוֹ שֶׁעָשָׂה עִמּוֹ פְּשָׁרָה--לֹא עָשָׂה כְּלוּם, שֶׁהֲרֵי אוֹמֵר לוֹ לְתַקַּן שְׁלַחְתִּיךָ וְלֹא לְעַוַּת.
לְפִיכָּךְ אִם הִתְנָה עִמּוֹ, בֵּין לְתַקַּן בֵּין לְעַוַּת--אַפִלּוּ מָחַל לוֹ עַל הַכֹּל, הֲרֵי זֶה מָחוּל.

 רְאוּבֵן שֶׁבָּא בְּהַרְשָׁאָה, וְתָבַע שִׁמְעוֹן--אֵין שִׁמְעוֹן יָכוֹל לִדְחוֹתוֹ וְלוֹמַר לוֹ, שֶׁמֶּא הַמְּשַׁלֵּחַ אוֹתָךְ הִרְשָׁה אַחֵר וּבִטַּל שְׁלִיחוּתָךְ: שֶׁהֲרֵי רְאוּבֵן אוֹמֵר לוֹ תֶּן לִי הַפִּקָּדוֹן שֶׁיֵּשׁ בְּיָדָךְ, וְזוֹ הַרְשָׁאָתִי תְּהִי אֶצְלָךְ; וְאִם הַמַּפְקִיד הִרְשָׁה אַחֵר, הוּא הִפְסִיד עַל עַצְמוֹ.
וְשִׁמְעוֹן פָּטוּר, שֶׁהֲרֵי בְּהַרְשָׁאָתוֹ נָתַן.

 רְאוּבֵן שֶׁבָּא בְּהַרְשָׁאַת שִׁמְעוֹן, וְתָבַע לֵוִי, וְאָמַר לֹא הָיוּ דְּבָרִים מֵעוֹלָם, אֲבָל יִשָּׁבַע שִׁמְעוֹן וְיִטֹּל--מוֹצִיאִין הַמָּמוֹן מִיַּד לֵוִי, וְיִהְיֶה מֻנָּח עַד שֶׁיָּבוֹא שִׁמְעוֹן וְיִשָּׁבַע וְיִטֹּל.

וְכֵן כָּל הַדְּבָרִים שֶׁתּוֹלֶה לֵוִי בְּשִׁמְעוֹן--יָדוּן עִם רְאוּבֵן, וְיִהְיֶה הַמָּמוֹן מֻנָּח עַד שֶׁיָּבוֹא שִׁמְעוֹן וְיִשְׁאַל; וְיֵשׁ לִרְאוּבֵן לְהַחְרִים עַל מִי שֶׁטּוֹעֵן טְעָנַת שֶׁקֶר, כְּדֵי לְעַכַּב הַמָּמוֹן וּלְאַחֲרוֹ.

נִתְחַיַּב לֵוִי שְׁבוּעָה--אֵינוּ יָכוֹל לְעַכַּב וְלוֹמַר אֵינִי נִשְׁבָּע, עַד שֶׁאַחְרִים בִּפְנֵי שִׁמְעוֹן עַל מִי שֶׁטּוֹעֵן עָלַי שֶׁקֶר: שְׁאֵין זֶה הַחֵרֶם אֵלָא תַּקָּנָה קַלָּה שֶׁתִּקְּנוּהָ הַגְּאוֹנִים הָאַחֲרוֹנִים, כְּדֵי שֶׁיְּכַוְּנוּ בַּעֲלֵי דִּינִין טְעָנוֹתֵיהֶן; וְאֵין מְעַכְּבִין שְׁבוּעָתוֹ שֶׁלְּזֶה, מִפְּנֵי תַּקָּנָה זוֹ הַקַּלָּה.

הִלְכּוֹת שְׁלוּחִין וְשֻׁתָּפִין פֵּרֶק ד 
כְּשֶׁיִּרְצוּ הַשֻּׁתָּפִין לְהִשְׁתַּתַּף, בְּמַה יִקְנֶה כָּל אֶחָד מֵהֶן מְמוֹן חֲבֵרוֹ לְהִשְׁתַּתַּף בּוֹ: אִם בְּמָעוֹת נִשְׁתַּתְּפוּ--יָבִיא זֶה מָעוֹתָיו, וְיָבִיא זֶה מָעוֹתָיו, וְיַטִּילוּ אוֹתָן לְכִיס אֶחָד, וְיַגְבִּיהוּ אֶת הַכִּיס שְׁנֵיהֶם.

אֲבָל אִם כָּתְבוּ שְׁטָר, וְהֵעִידוּ עֵדִים--אַף עַל פִּי שֶׁקָּנוּ מִיַּד שְׁנֵיהֶם שֶׁיָּבִיא זֶה מֵאָה וְזֶה מֵאָה, וְיִשְׁתַּתְּפוּ בָּהֶן--לֹא קָנוּ, וַעֲדַיִן לֹא נַעֲשׂוּ שֻׁתָּפִין: שְׁאֵין הַמַּטְבֵּעַ נִקְנָה בַּחֲלִיפִין.

לְפִיכָּךְ אִם נִשְׁתַּתְּפוּ בִּשְׁאָר מִטַּלְטְלִין, כֵּיוָן שֶׁקָּנוּ מִיָּדָם שֶׁיָּבִיא זֶה חָבִיתוֹ שֶׁלְּיַיִן וְזֶה כַּדּוֹ שֶׁלִּדְבַשׁ, וַהֲרֵי נִשְׁתַּתְּפוּ בָּהֶן--נַעֲשׂוּ שֻׁתָּפִין בָּהֶן.
וְכֵן אִם עֵרְבוּ פֵּרוֹתֵיהֶן, אוֹ שֶׁשָּׂכְרוּ מָקוֹם בְּשֻׁתָּפוּת, וְהִנִּיחַ זֶה חָבִיתוֹ וְזֶה כַּדּוֹ שֶׁנִּשְׁתַּתְּפוּ בָּהֶן--הֲרֵי אֵלּוּ שֻׁתָּפִין.

כְּלָלוֹ שֶׁלַּדָּבָר--בְּכָל הַדְּרָכִים שֶׁקּוֹנֶה הַלּוֹקֵחַ, בְּאוֹתָן הַדְּרָכִים עַצְמָן קוֹנִין הַשֻּׁתָּפִין זֶה מִזֶּה הַמָּמוֹן הַמֻּטָּל בֵּינֵיהֶם לְהִשְׁתַּתַּף בּוֹ.

 הָאֻמָּנִין שֶׁנִּשְׁתַּתְּפוּ בְּאֻמָּנוּת--אַף עַל פִּי שֶׁקָּנוּ מִיָּדָם, אֵינָן שֻׁתָּפִין.
כֵּיצַד: שְׁנֵי חַיָּטִים אוֹ שְׁנֵי אוֹרְגִים שֶׁהִתְנוּ בֵּינֵיהֶם שֶׁכָּל שֶׁיִּקַּח זֶה וְזֶה בִּמְלַאכְתּוֹ, יִהְיֶה בֵּינֵיהֶן בְּשׁוֹוֶה--אֵין כָּאן שֻׁתָּפוּת כְּלָל, שְׁאֵין אָדָם מַקְנֶה לַחֲבֵרוֹ דָּבָר שֶׁלֹּא בָא לָעוֹלָם.

אֲבָל אִם הָיוּ לוֹקְחִין הַבְּגָדִים מִמְּמוֹן עַצְמָן וְתוֹפְרִין אוֹתָן וּמוֹכְרִין, וְלוֹקְחִין הַשְּׁתִי וְהָעֵרֶב מִמָּעוֹתֵיהֶן וְאוֹרְגִים וּמוֹכְרִין, וְנִשְׁתַּתְּפוּ בַּמָּמוֹן שֶׁלּוֹקְחִין בּוֹ--הֲרֵי אֵלּוּ שֻׁתָּפִין; וְכָל שֶׁיַּרְוִיחוּ בִּשְׂכַר מְלַאכְתָּן וּבְמַשָּׂאָן וּמַתָּנָן, הֲרֵי הוּא לָאֶמְצָע.

 הַשֻּׁתָּפִין שֶׁהִטִּילוּ לְכִיס זֶה מָנֶה וְזֶה מָאתַיִם וְזֶה שְׁלוֹשׁ מֵאוֹת, וְנִתְעַסְּקוּ כֻּלָּן בַּמָּמוֹן, וּפָחֲתוּ אוֹ הוֹתִירוּ--הַשָּׂכָר אוֹ הַפְּחָת בֵּינֵיהֶם בְּשׁוֹוֶה לְפִי מִנְיָנָם, לֹא לְפִי הַמָּעוֹת.
וְאַפִלּוּ לָקְחוּ שׁוֹר לִטְבִיחָה, שֶׁאִלּוּ טְבָחוּהוּ הָיָה כָּל אֶחָד נוֹטֵל מִבְּשָׂרוֹ כְּפִי מָעוֹתָיו--אִם מְכָרוּהוּ חַי וּפָחֲתוּ אוֹ הוֹתִירוּ, הַשָּׂכָר אוֹ הַפְּחָת לָאֶמְצָע.

בַּמֶּה דְּבָרִים אֲמוּרִים, בְּשֶׁנָּשְׂאוּ וְנָתְנוּ בַּמָּעוֹת שֶׁנִּשְׁתַּתְּפוּ בָּהֶן.
אֲבָל אִם הַמָּעוֹת קַיָּמִין, וַעֲדַיִן לֹא הוֹצִיאוּ אוֹתָן, וּפָחֲתוּ אוֹ הוֹתִירוּ מֵחֲמַת הַמַּטְבֵּעַ, שֶׁשִּׁנָּהוּ הַמֶּלֶךְ אוֹ אַנְשֵׁי הַמְּדִינָה--חוֹלְקִין הַשָּׂכָר אוֹ הַהֶפְסֵד לְפִי הַמָּעוֹת.

בַּמֶּה דְּבָרִים אֲמוּרִים, בִּסְתָם.
אֲבָל אִם הִתְנוּ שֶׁיִּטֹּל בַּעַל הַמֵּאָה שְׁלֹשֶׁת רְבָעִים מִן הַשָּׂכָר, וְיִטֹּל בַּעַל הַמָּאתַיִם רְבִיעַ, וְאִם יִפְחֲתוּ לֹא יִפְחֹת זֶה שֶׁיִּטֹּל שְׁלוֹשָׁה רִבְעֵי הַשָּׂכָר אֵלָא רְבִיעַ הַהֶפְסֵד, וְיַפְסִיד זֶה שֶׁנּוֹטֵל רְבִיעַ הַשָּׂכָר שְׁלוֹשָׁה רְבָעִים מִן הַפְּחָת--הֲרֵי אֵלּוּ חוֹלְקִין לְפִי מַה שֶׁהִתְנוּ, שֶׁכָּל תְּנָאי שֶׁבְּמָמוֹן קַיָּם.

 שֻׁתָּפִין שֶׁהִתְנוּ בֵּינֵיהֶם שֶׁיַּעַמְדוּ בְּשֻׁתָּפוּת זוֹ עַד זְמָן קָצוּב--כָּל אֶחָד מֵהֶן מְעַכֵּב עַל חֲבֵרוֹ, וְאֵינוּ יָכוֹל לַחְלֹק, עַד שֶׁיַּגִּיעַ הַזְּמָן, אוֹ עַד שֶׁיִּכְלֶה כָּל מְמוֹן הַשֻּׁתָּפוּת.
וְאֵין אֶחָד מֵהֶן יָכוֹל לִטֹּל חֶלְקוֹ בַּקֶּרֶן וְלֹא בַּשָּׂכָר, עַד סוֹף הַזְּמָן.

נִשְׁתַּתְּפוּ סְתָם וְלֹא קָבְעוּ לָהֶם זְמָן--הֲרֵי אֵלּוּ חוֹלְקִין כָּל זְמָן שֶׁיִּרְצֶה אֶחָד מֵהֶן, וְזֶה נוֹטֵל חֶלְקוֹ מִן הַסְּחוֹרָה וְזֶה נוֹטֵל חֶלְקוֹ.
וְאִם לֹא הָיָה בְּאוֹתָהּ הַסְּחוֹרָה דִּין חֲלֻקָּה, אוֹ הָיָה בַּחֲלֻקָּתָהּ הֶפְסֵד--הֲרֵי אֵלּוּ מוֹכְרִין אוֹתָהּ, וְחוֹלְקִין אֶת הַדָּמִים.

הָיָה זְמָן יָדוּעַ לִמְכִירַת אוֹתָהּ הַסְּחוֹרָה--יֵשׁ לְכָל אֶחָד מֵהֶן לְעַכַּב שֶׁלֹּא יַחְלֹקוּ, עַד שֶׁתִּמָּכֵר הַסְּחוֹרָה בִּזְמָן הַיָּדוּעַ לִמְכִירָתָהּ.
וְאֵין אֶחָד מֵהֶן נוֹטֵל, לֹא מִן הַקֶּרֶן וְלֹא מִן הָרֵוַח, עַד זְמָן הַחֲלֻקָּה, אֵלָא אִם כֵּן הִתְנוּ בֵּינֵיהֶם.

הָיָה לָהֶם חוֹב אֵצֶל אֲחֵרִים--אֵינוּ יָכוֹל לוֹמַר לַחֲבֵרוֹ לֹא נַחְלֹק עַד שֶׁנִּגְבֶּה כָּל חוֹב שֶׁיֵּשׁ לָנוּ, אֵלָא חוֹלְקִין; וּכְשֶׁיִּפָּרְעוּ הַחוֹבוֹת, יִטֹּל כָּל אֶחָד חֶלְקוֹ.

הָיָה עֲלֵיהֶן חוֹב לְאַחֵר--אִם אֵינָן אַחְרָאִין זֶה לְזֶה, חוֹלְקִין; וְלִכְשֶׁיַּגִּיעַ זְמָן הַחוֹב לְפָרְעוֹ, יִתֵּן כָּל אֶחָד חֶלְקוֹ.
וְאִם הֶן אַחְרָאִין--כָּל אֶחָד מֵהֶן מְעַכֵּב לַחְלֹק, עַד שֶׁיַּגִּיעַ זְמָן הַשְּׁטָר לְפָרְעוֹ וְיִפְרְעוּ הַחוֹב.

וְלָמָּה מְעַכֵּב: שֶׁהֲרֵי חֲבֵרוֹ אוֹמֵר לוֹ הוֹאִיל וְכָל אֶחָד מִמֶּנּוּ חַיָּב לְשַׁלַּם כָּל הַשְּׁטָר, נִשָּׂא וְנִתֵּן בְּדָמִים אֵלּוּ עַד שֶׁיַּגִּיעַ הַזְּמָן.
אָמַר לוֹ חֲבֵרוֹ נַחְלֹק, וְטֹל אַתָּה דָּמִים כְּנֶגֶד כָּל הַשְּׁטָר, וַעֲשֵׂה בָּהֶן סְחוֹרָה לְעַצְמָךְ, וּתְשַׁלַּם כָּל הַשְּׁטָר בִּזְמַנּוֹ--יֵשׁ לוֹ לְעַכַּב עֲדַיִן וְלוֹמַר לוֹ שֶׁמֶּא נַפְסִיד, וְהַשְּׁנַיִם מַרְוִיחִין יָתֵר מִן הָאֶחָד.

 הַנּוֹתֵן לַחֲבֵרוֹ מָמוֹן לֵילֵךְ בּוֹ לִמְדִינָה פְּלוֹנִית לִסְחוֹרָה, אוֹ לִקְנוֹת בּוֹ פֵּרוֹת לִסְחוֹרָה, אוֹ לֵישֵׁב בּוֹ בְּחָנוּת--אֵינוּ יָכוֹל לַחְזֹר בּוֹ וּלְהַחְזִיר הַמָּמוֹן מִיַּד הַשֻּׁתָּף, עַד שֶׁיֵּלֵךְ לִמְקוֹם שֶׁהִתְנוּ וְיַחְזֹר, אוֹ שֶׁיִּקְנֶה אוֹתָן הַפֵּרוֹת וְיִמְכֹּר, אוֹ עַד שֶׁיֵּשֵׁב בְּחָנוּת: שֶׁזֶּה כְּמִי שֶׁקָּבַע זְמָן הוּא.

הִלְכּוֹת שְׁלוּחִין וְשֻׁתָּפִין פֵּרֶק ה 
הַמִּשְׁתַּתֵּף עִם חֲבֵרוֹ בִּסְתָם, לֹא יְשַׁנֶּה מִמִּנְהַג הַמְּדִינָה בְּאוֹתָהּ הַסְּחוֹרָה.
וְלֹא יֵלֵךְ לְמָקוֹם אַחֵר, וְלֹא יִשְׁתַּתַּף בָּהּ עִם אֲחֵרִים, וְלֹא יַפְקִיד בְּיַד אֲחֵרִים, וְלֹא יִתְעַסַּק בִּסְחוֹרָה אַחֶרֶת, וְלֹא יִמְכֹּר בְּהַקָּפָה אֵלָא דָּבָר שֶׁדַּרְכוֹ לְהִמָּכֵר תָּמִיד בְּהַקָּפָה--אֵלָא אִם כֵּן הִתְנוּ בַּתְּחִלָּה, אוֹ שֶׁעָשָׂה מִדַּעַת חֲבֵרוֹ.

עָבַר וְעָשָׂה שֶׁלֹּא מִדַּעַת חֲבֵרוֹ, וְאַחַר כָּךְ הוֹדִיעוֹ וְאָמַר לוֹ עָשִׂיתִי כָּךְ וְכָּךְ, וְהִסְכִּים לְמַעֲשָׂיו--הֲרֵי זֶה פָּטוּר.
וְאֵין כָּל הַדְּבָרִים הָאֵלּוּ צְרִיכִין קִנְיָן, אֵלָא בִּדְבָרִים בִּלְבָד.

 אֶחָד מִן הַשֻּׁתָּפִין שֶׁעָבַר וּמָכַר בְּהַקָּפָה, אוֹ פֵּרַשׁ בַּיָּם, אוֹ הָלַךְ לְמָקוֹם אַחֵר, אוֹ שֶׁנָּשָׂא וְנָתַן בִּסְחוֹרָה אַחֶרֶת, וְכָל כַּיּוֹצֶא בְּאֵלּוּ הַדְּבָרִים--כָּל פְּחָת שֶׁיָּבוֹא מֵחֲמַת שֶׁעָבַר, חַיָּב לְשַׁלַּם לְבַדּוֹ; וְאִם יִהְיֶה שָׁם שָׂכָר מֵחֲמַת שֶׁעָבַר, הַשָּׂכָר לָאֶמְצָע כְּפִי מַה שֶׁהִתְנוּ בֵּינֵיהֶם בַּשָּׂכָר.

לְפִיכָּךְ הַנּוֹתֵן מָעוֹת לַחֲבֵרוֹ בְּתוֹרַת שֻׁתָּפוּת לִקְנוֹת בָּהֶן חִטִּים לִסְחוֹרָה, וְהָלַךְ וְקָנָה שְׂעוֹרִים, אוֹ שֶׁנָּתַן לוֹ לִקְנוֹת שְׂעוֹרִים, וְקָנָה חִטִּים--אִם פָּחֲתוּ, פָּחֲתוּ לְזֶה שֶׁעָבַר; וְאִם הוֹתִירוּ, הוֹתִירוּ לָאֶמְצָע.

וְכֵן אִם הָלַךְ וְנִשְׁתַּתַּף עִם אַחֵר בִּמְמוֹן הַשֻּׁתָּפוּת--אִם הִפְסִיד, הִפְסִיד לְעַצְמוֹ; וְאִם נִשְׂתַּכַּר, הַשָּׂכָר לָאֶמְצָע.
אֲבָל אִם נִשְׁתַּתַּף עִם אַחֵר בִּמְמוֹן עַצְמוֹ--אִם פָּחַת, פָּחַת לְעַצְמוֹ; וְאִם הִרְוִיחַ, הִרְוִיחַ לְעַצְמוֹ.
וְאִם הִתְנוּ בֵּינֵיהֶן, הַכֹּל לְפִי הַתְּנָאי.

 הַנּוֹתֵן מָעוֹת לַחֲבֵרוֹ לִקַּח בָּהֶן פֵּרוֹת לְמַחֲצִית שָׂכָר, רַשָּׁאי לִקַּח לְעַצְמוֹ מֵאוֹתוֹ הַמִּין; וְכִשְׁהוּא מוֹכֵר, לֹא יִמְכֹּר שְׁנֵיהֶם כְּאֶחָד, אֵלָא מוֹכֵר אֵלּוּ בִּפְנֵי עַצְמָן, וְאֵלּוּ בִּפְנֵי עַצְמָן.
וְלֹא יִקַּח לְעַצְמוֹ חִטִּים וְלַחֲבֵרוֹ שְׂעוֹרִים, אֵלָא אוֹ בְּכֻלָּן חִטִּים אוֹ בְּכֻלָּן שְׂעוֹרִים, כְּדֵי שֶׁיִּהְיוּ מְעוֹת שְׁנֵיהֶם שׁוֹוִין בַּחֲבִלָּה.

 אֶחָד מִן הַשֻּׁתָּפִין שֶׁאָמַר נוֹלִיךְ הַסְּחוֹרָה לְמָקוֹם פְּלוֹנִי שְׁהִיא בְּיֹקֶר וְנִמְכֹּר שָׁם--אַף עַל פִּי שֶׁקִּבַּל עָלָיו כָּל אֹנֶס אוֹ כָּל פְּחָת שֶׁיָּבוֹא לָהֶן, הֲרֵי חֲבֵרוֹ מְעַכֵּב עָלָיו: שֶׁהֲרֵי אוֹמֵר לוֹ אֵין רְצוֹנִי שֶׁאֶתֵּן מָעוֹת שֶׁבְּיָדִי, וְאֶהְיֶה רוֹדֵף אַחֲרֶיךָ לַדִּין לְהוֹצִיא מִיָּדָךְ.
וְכֵן כָּל כַּיּוֹצֶא בְּזֶה.

 אֶחָד מִן הַשֻּׁתָּפִין שֶׁבָּא לְיַשַּׁן אֶת הַפֵּרוֹת עַד זְמָן הַיָּדוּעַ, אֵין חֲבֵרוֹ מְעַכֵּב עָלָיו; וְאִם אֵין זְמָן לְאוֹתָן הַפֵּרוֹת, הֲרֵי חֲבֵרוֹ מְעַכֵּב עָלָיו.

 שֻׁתָּפִין שֶׁשָּׁמוּ פֵּרוֹתֵיהֶן וְנִשְׁתַּתְּפוּ בָּהֶן, יֵשׁ לָהֶן הוֹנָיָה זֶה עַל זֶה.
עֵרְבוּ פֵּרוֹת בְּלֹא שׁוּמָה, וּמְכָרוּם וְנָשְׂאוּ וְנָתְנוּ בִּדְמֵיהֶן--הֲרֵי אֵלּוּ מְחַשְּׁבִין אֶת הַפֵּרוֹת כַּמָּה הָיוּ שׁוֹוִין בְּעֵת שֶׁנִּשְׁתַּתְּפוּ, וּמְחַשְּׁבִין אֶת הַשָּׂכָר אוֹ אֶת הַהֶפְסֵד.

 שֻׁתָּפִין שֶׁמָּחֲלוּ לָהֶם מוֹכְסִין, מָחֲלוּ לָאֶמְצָע.
וְאִם אָמְרוּ מִשּׁוֹם פְּלוֹנִי מָחַלְנוּ--מַה שֶׁמָּחֲלוּ, מָחֲלוּ לוֹ.
הָיוּ בָּאִין בַּדֶּרֶךְ, וְעָמְדוּ עֲלֵיהֶן לִסְטִים וְגָזְלוּ הַשְּׁיָרָה, וְהִצִּיל אֶחָד מִן הַשֻּׁתָּפִין--הִצִּיל לָאֶמְצָע; וְאִם אָמַר לְעַצְמִי אֲנִי מַצִּיל, הִצִּיל לְעַצְמוֹ.

 דָּבָר הַיָּדוּעַ לִשְׁנֵי שֻׁתָּפִין--אַף עַל פִּי שְׁהוּא בִּרְשׁוּת אֶחָד מֵהֶן, אֵינוּ יוֹצֶא מֵחֶזְקָתוֹ שֶׁלַּשֵּׁנִי כָּל יְמֵי הַשֻּׁתָּפוּת; וְאֵינוּ יָכוֹל לִטְעֹן שֶׁלְּקָחוֹ מִמֶּנּוּ אוֹ שֶׁנְּתָנוֹ לוֹ בְּמַתָּנָה, וְנֹאמַר לָאַחֵר הַמּוֹצִיא מֵחֲבֵרוֹ עָלָיו הָרְאָיָה, אֵלָא הֲרֵי הוּא בְּחֶזְקַת שְׁנֵיהֶם, עַד שֶׁיָּבִיא הָאַחֵר רְאָיָה.

 אֶחָד מִן הַשֻּׁתָּפִין שֶׁבָּא לַחְלֹק שֶׁלֹּא מִדַּעַת חֲבֵרוֹ, חוֹלֵק בִּפְנֵי שְׁלוֹשָׁה אַפִלּוּ הֶן הִדְיוֹטוֹת, וּבִלְבָד שֶׁיִּהְיוּ נֶאֱמָנִין, וְיוֹדְעִין בְּשׁוּמָה; וְאִם חָלַק בְּפָחוּת מִשְּׁלוֹשָׁה, לֹא עָשָׂה כְּלוּם.

בַּמֶּה דְּבָרִים אֲמוּרִים, בְּשֶׁחָלְקוּ פֵּרוֹת; אֲבָל אִם הָיוּ מָעוֹת, הַמָּעוֹת כַּחֲלוּקִים הֶם, וְיֵשׁ לוֹ לַחְלֹק שֶׁלֹּא בִּפְנֵי בֵּית דִּין, וּמַנִּיחַ חֵלֶק חֲבֵרוֹ בְּבֵית דִּין.

בַּמֶּה דְּבָרִים אֲמוּרִים, בְּשֶׁהָיוּ הַמָּעוֹת כֻּלָּן מַטְבֵּעַ אֶחָד וְשׁוֹוִין.
אֲבָל אִם הָיוּ מִקְצָתָן חֲדָשִׁים וּמִקְצָתָן יְשָׁנִים, וְאֵין צָרִיךְ לוֹמַר אִם הָיוּ מִקְצָתָן יָפוֹת וּמִקְצָתָן רָעוֹת--הֲרֵי הֶן כְּפֵרוֹת, וְאֵין חוֹלְקִין אוֹתָם אֵלָא בְּבֵית דִּין.

 אָסוּר לְהִשְׁתַּתַּף עִם עוֹבֵד עֲבוֹדָה זָרָה--שֶׁמֶּא יִתְחַיַּב לוֹ שְׁבוּעָה, וְיַשְׁבִּיעוֹ בְּיִרְאָתוֹ.
וּכְבָר בֵּאַרְנוּ בִּמְקוֹמוֹ, שֶׁאָסוּר לַעֲשׂוֹת סְחוֹרָה בְּפֵרוֹת שְׁבִיעִית, וְלֹא בַּבְּכוֹרוֹת, וְלֹא בַּנְּבֵלוֹת, וְלֹא בַּטְּרֵפוֹת, וְלֹא בַּתְּרוּמוֹת, וְלֹא בַּשְּׁקָצִים, וְלֹא בָּרְמָשִׂים.
וְאִם עָבַר וְעָשָׂה, הַשָּׂכָר לָאֶמְצָע; וְיֵרָאֶה לִי שְׁאִם הִפְסִיד--הִפְסִיד לְעַצְמוֹ, מִפְּנֵי שֶׁעָבַר.

 אֶחָד מִן הַשֻּׁתָּפִין אוֹ מִן המִּתְעַסְּקִין שֶׁמֵּת--בָּטְלָה הַשֻּׁתָּפוּת אוֹ הָעֲסָק, אַף עַל פִּי שֶׁהִתְנוּ לִזְמָן קָבוּעַ: שֶׁכְּבָר יָצָא הַמָּמוֹן לִרְשׁוּת הַיּוֹרְשִׁים.
וּכְזֶה הוֹרוּ הַגְּאוֹנִים.

הִלְכּוֹת שְׁלוּחִין וְשֻׁתָּפִין פֵּרֶק ו 
שְׁנַיִם שְׁהֶן נוֹשְׂאִין וְנוֹתְנִין בִּמְמוֹן הַשֻּׁתָּפוּת--אַף עַל פִּי שֶׁהַמָּמוֹן שֶׁלְּאֶחָד מֵהֶן, הֲרֵי זוֹ נִקְרֵאת שֻׁתָּפוּת; וְאִם פָּחֲתוּ אוֹ הוֹתִירוּ, הֲרֵי הוּא לָאֶמְצָע.
וְיֵשׁ לָהֶם לְהַתְנוֹת בַּשָּׂכָר וּבַהֶפְסֵד, כָּל מַה שֶׁיִּרְצוּ כְּמוֹ שֶׁבֵּאַרְנוּ.

אֲבָל אִם הָיָה הָאֶחָד בִּלְבָד הוּא שֶׁנּוֹשֵׂא וְנוֹתֵן בִּמְמוֹן הַשִּׁתּוּף--אַף עַל פִּי שֶׁהַמָּמוֹן שֶׁלִּשְׁנֵיהֶם, הֲרֵי זוֹ הַשֻּׁתָּפוּת נִקְרֵאת עֲסָק; וְזֶה הַנּוֹשֵׂא וְנוֹתֵן נִקְרָא מִתְעַסֵּק, שֶׁהֲרֵי הוּא לְבַדּוֹ מִתְעַסֵּק בַּמַּשָּׂא וּמַתָּן, וְשֻׁתָּפוֹ שְׁאֵינוּ נוֹשֵׂא וְנוֹתֵן, נִקְרָא בַּעַל הַמָּעוֹת.

 תִּקְּנוּ חֲכָמִים שֶׁכָּל הַנּוֹתֵן מָעוֹת לַחֲבֵרוֹ לְהִתְעַסַּק בָּהֶן--יִהְיֶה חֲצִי הַמָּמוֹן בְּתוֹרַת הַלְוָאָה, וַהֲרֵי הַמִּתְעַסֵּק חַיָּב בְּאַחְרָיוּתוֹ אַף עַל פִּי שֶׁאָבַד בְּאֹנֶס.
וְהַחֵצִי הָאַחֵר בְּתוֹרַת פִּקָּדוֹן, וַהֲרֵי הוּא בְּאַחְרָיוּת בַּעַל הַמָּעוֹת, וְאִם אָבַד אוֹ נִגְנַב הַחֵצִי שֶׁלַּפִּקָּדוֹן, אֵין הַמִּתְעַסֵּק חַיָּב לְשַׁלַּם; וּלְפִיכָּךְ יִהְיֶה שָׂכָר זֶה הַחֵצִי אִם הִרְוִיחוּ, שֶׁלְּבַעַל הַמָּעוֹת.

וּלְפִי תַּקָּנָה זוֹ, אֵי אִפְשָׁר שֶׁיִּהְיֶה הַשָּׂכָר אוֹ הַהֶפְסֵד שֶׁלְּכָל הַמָּמוֹן לָאֶמְצָע בְּשׁוֹוֶה: שְׁאִם אַתָּה אוֹמֵר כֵּן--נִמְצָא בַּעַל הַמָּעוֹת נוֹטֵל שָׂכָר חֲצִי מָעוֹתָיו שְׁהֶן פִּקָּדוֹן, וְאֵינוּ עוֹשֶׂה כְּלוּם, אֵלָא זֶה הַמִּתְעַסֵּק טוֹרֵחַ לוֹ בַּחֵצִי שֶׁלַּפִּקָּדוֹן מִפְּנֵי מָעוֹתָיו שֶׁהִלְוָהוּ, וְנִמְצְאוּ בָּאִין לִידֵי אֲבַק רִבִּית.

וְהֵיאַךְ יַעֲשׂוּ אִם רָצָה לִהְיוֹת הַשָּׂכָר אוֹ הַהֶפְסֵד לָאֶמְצָע בְּשׁוֹוֶה--יִתֵּן לַמִּתְעַסֵּק שְׂכָרוֹ בְּכָל יוֹם וָיוֹם מִיְּמֵי הַשֻּׁתָּפוּת, כְּפוֹעֵל בָּטֵל שֶׁלְּאוֹתָהּ מְלָאכָה שֶׁבָּטַל מִמֶּנָּה.
וְאִם הָיָה לוֹ עֲסָק אַחֵר כָּל שְׁהוּא לְהִתְעַסַּק בּוֹ עִם מָעוֹתָיו שֶׁלְּזֶה, אֵינוּ צָרִיךְ לְהַעֲלוֹת לוֹ שָׂכָר כָּל יוֹם וָיוֹם, אֵלָא אַפִלּוּ הֶעֱלָה לוֹ דֵּינָר אֶחָד בְּכָל יְמֵי הַשֻּׁתָּפוּת, דַּיּוֹ; וְאִם פָּחֲתוּ אוֹ הוֹתִירוּ, יִהְיֶה לָאֶמְצָע בְּשׁוֹוֶה.

וְכֵן אִם אָמַר לוֹ כָּל הָרֵוַח יִהְיֶה לָךְ, שְׁלִישׁוֹ אוֹ עֲשִׂירִיתוֹ בִּשְׂכָרָךְ--הוֹאִיל וְיֵשׁ לוֹ עֲסָק אַחֵר, הֲרֵי זֶה מֻתָּר; וְאִם הִפְסִידוּ, יַפְסִיד מֶחְצָה.
וְאִם הָיָה זֶה הַמִּתְעַסֵּק אֲרִיסוֹ, וְהָיָה לוֹ עֲסָק אַחֵר--אֵינוּ צָרִיךְ לְהַעֲלוֹת לוֹ שָׂכָר כְּלָל, שֶׁהָאָרִיס מְשֻׁעְבָּד הוּא לְבַעַל הַשָּׂדֶה.

 וְעוֹד תִּקְּנוּ חֲכָמִים שֶׁכָּל הַנּוֹתֵן מָעוֹת לַחֲבֵרוֹ לְהִתְעַסַּק בָּהֶן, וּפָחֲתוּ אוֹ הוֹתִירוּ, וְלֹא רָצָה לִתֵּן לוֹ שָׂכָר עֲמָלוֹ בְּכָל יוֹם, וְלֹא הִתְנוּ בֵּינֵיהֶן שֵׁם תְּנָאי--שֶׁיִּהְיֶה שְׂכַר הַמִּתְעַסֵּק בְּאוֹתוֹ הַחֵצִי שֶׁלַּפִּקָּדוֹן שְׁלִישׁ רֵוַח הַפִּקָּדוֹן, שְׁהוּא שְׁתוּת רֵוַח כָּל הַמָּמוֹן.

לְפִיכָּךְ אִם הִרְוִיחוּ, יִטֹּל הַמִּתְעַסֵּק שְׁנֵי שְׁלִישֵׁי הָרֵוַח: חֲצִי הָרֵוַח שֶׁלַּחֲצִי הַמָּעוֹת שְׁהֶן מַלְוָה, וּשְׁתוּת הָרֵוַח בִּשְׂכַר שֶׁנִּתְעַסַּק בַּפִּקָּדוֹן; נִמְצָא הַכֹּל שְׁנֵי שְׁלִישֵׁי הָרֵוַח.
וְיִטֹּל בַּעַל הַמָּעוֹת שְׁלִישׁ הָרֵוַח.
וְאִם פָּחֲתוּ, יַפְסִיד הַמִּתְעַסֵּק שְׁלִישׁ הַפְּחָת: שֶׁהֲרֵי הוּא חַיָּב בַּחֵצִי הַפְּחָת מִפְּנֵי שֶׁחֲצִי הַמָּעוֹת מַלְוָה, וְיֵשׁ לוֹ שְׁתוּת בִּשְׁכָרוֹ בְּאוֹתוֹ הַחֵצִי שֶׁלַּפִּקָּדוֹן; נִמְצָא שֶׁנִּשְׁאָר עָלָיו מִן הַפְּחָת שְׁלִישׁוֹ.
וּבַעַל הַמָּעוֹת יַפְסִיד שְׁנֵי שְׁלִישֵׁי הַפְּחָת.

 יֵשׁ מִי שֶׁטּוֹעֶה וְאוֹמֵר, שֶׁהַנּוֹתֵן עֲסָק סְתָם, אִם יִהְיֶה שָׁם שָׂכָר, יִטֹּל הַמִּתְעַסֵּק חֶצְיוֹ, וְאִם הָיָה שָׁם הֶפְסֵד, יַפְסִיד שְׁלִישׁ; וְאֵין הַדָּבָר כֵּן, אֵלָא אִם הִתְנוּ עַל דָּבָר זֶה בַּפֵּרוּשׁ.
וְכֵן אִם הִתְנוּ שֶׁיַּפְסִיד הַמִּתְעַסֵּק מֶחְצָה, וְאִם יִהְיֶה שָׁם שָׂכָר יִטֹּל שְׁנֵי שְׁלִישֵׁי הָרֵוַח--הֲרֵי זֶה מֻתָּר.

וְכֵן אִם הִתְנוּ שְׁאִם יִהְיֶה שָׁם שָׂכָר, יִטֹּל הַמִּתְעַסֵּק תְּשִׁיעִיתוֹ, וְאִם יִהְיֶה שָׁם הֶפְסֵד, יַפְסִיד עֲשִׂירִיתוֹ--הוֹאִיל וְהִתְנוּ שֶׁיִּהְיֶה רֵוַח הַמִּתְעַסֵּק יָתֵר עַל הֶפְסֵדוֹ, תְּנָאוֹ קַיָּם; וְתוֹסֶפֶת זוֹ, הִיא כְּנֶגֶד עֲמָלוֹ.

וְרִבּוֹתַי הוֹרוּ שְׁאֵין תְּנָאי זֶה מוֹעִיל, אֵלָא אִם כֵּן הָיָה לַמִּתְעַסֵּק עֲסָק אַחֵר; אֲבָל אִם אֵין לוֹ עֲסָק אַחֵר, צָרִיךְ שֶׁיִּהְיֶה שְׂכַר הַמִּתְעַסֵּק יָתֵר עַל הֶפְסֵדוֹ בִּשְׁתוּת כְּמוֹ שֶׁבֵּאַרְנוּ, שֶׁזֶּה דָּבָר אָסוּר הוּא, וְאֵין הַתְּנָאי מֵעוֹלָם מוֹעִיל בּוֹ.
וְלֹא יֵרָאֶה לִי זֶה.

 הוֹרוּ רִבּוֹתַי שְׁאִם הִתְנוּ שֶׁיִּטֹּל הַמִּתְעַסֵּק שְׁלוֹשָׁה חֲלָקִים מִן הַשָּׂכָר, וּבַעַל הַמָּעוֹת רְבִיעַ הַשָּׂכָר, נִמְצָא רְבִיעַ הַמָּעוֹת בִּלְבָד בְּתוֹרַת פִּקָּדוֹן, וּשְׁלוֹשָׁה רְבָעִים בְּתוֹרַת מַלְוָה; לְפִיכָּךְ אִם הָיָה שָׁם הֶפְסֵד, יַפְסִיד הַמִּתְעַסֵּק שְׁלוֹשָׁה רְבִיעֵי הַהֶפְסֵד פָּחוּת שְׁלִישׁ הָרְבִיעַ, וְיַפְסִיד בַּעַל הַמָּעוֹת רְבִיעַ וּשְׁלִישׁ רְבִיעַ, שְׁהוּא שְׁלִישׁ כָּל הַהֶפְסֵד.

כֵּיצַד: נָתַן לוֹ מֵאָה דֵּינָרִים עַל תְּנָאי זֶה, וְחָסְרוּ אַרְבָּעָה וְעֶשְׂרִים--בַּעַל הַמָּעוֹת מַפְסִיד שְׁמוֹנָה, וְהַמִּתְעַסֵּק מְשַׁלֵּם שִׁשָּׁה עָשָׂר; וְעַל דֶּרֶךְ זוֹ לְעוֹלָם.
כָּל חֵלֶק שֶׁיֵּשׁ לְבַעַל הַמָּעוֹת בַּשָּׂכָר--אִם יֵשׁ שָׁם רֵוַח, נוֹטֵל כְּמוֹ שֶׁהִתְנוּ; וְאִם יֵשׁ שָׁם הֶפְסֵד, יַפְסִיד אוֹתוֹ הַחֵלֶק וְתוֹסֶפֶת שְׁלִישׁוֹ.

נִמְצֵאתָ לָמֵד לְפִי מִדָּה זוֹ, שְׁאִם הִתְנוּ שֶׁיִּטֹּל הַמִּתְעַסֵּק רְבִיעַ הַשָּׂכָר--אִם פָּחֲתוּ, לֹא יְשַׁלַּם הַמִּתְעַסֵּק כְּלוּם: שֶׁהֲרֵי רְבִיעַ הַהֶפְסֵד שְׁהוּא חַיָּב לְשַׁלַּם מִפְּנֵי הַמַּלְוָה, יֵשׁ לוֹ כְּנֶגְדוֹ שְׁלִישׁ מַה שֶׁיִּטֹּל בַּעַל הַמָּעוֹת שְׁהוּא רְבִיעַ; וְנִמְצָא זֶה כְּנֶגֶד זֶה.

וְכֵן אִם הִתְנוּ עַל הַפְּחָת, וְלֹא הִזְכִּירוּ הָרֵוַח--אִם פָּחֲתוּ, פּוֹחֵת הַמִּתְעַסֵּק כְּפִי מַה שֶׁהִתְנוּ; וְאִם הוֹסִיפוּ--נוֹטֵל הַמִּתְעַסֵּק כְּמוֹ אוֹתוֹ הַחֵלֶק שֶׁהָיָה מַפְסִיד, וְתוֹסֶפֶת שְׁלִישׁ מַה שֶׁנָּטַל בַּעַל הַמָּעוֹת.

כֵּיצַד: הִתְנוּ שְׁאִם יִהְיֶה שָׁם הֶפְסֵד, יִפְחֹת הַמִּתְעַסֵּק רְבִיעַ, וְהִפְחִיתוּ--מְשַׁלֵּם רְבִיעַ הַפְּחָת; וְאִם הוֹתִירוּ, נוֹטֵל מֶחְצָה.

וְאַף עַל פִּי שֶׁדְּבָרִים אֵלּוּ שֶׁהוֹרוּ דִּבְרֵי טַעַם הֶם, אִם תֵּלֵךְ עַל דֶּרֶךְ זוֹ, נִמְצָא הַמִּתְעַסֵּק אִפְשָׁר שֶׁיִּפְחֹת, וְיִטֹּל שָׂכָר.
כֵּיצַד: כְּגוֹן שֶׁהִתְנָה עִמּוֹ שֶׁיִּטֹּל הַמִּתְעַסֵּק אֶחָד מִשִּׁבְעָה בַּשָּׂכָר, וּפָחֲתוּ--נִמְצָא נוֹטֵל הַמִּתְעַסֵּק אֶחָד מִשִּׁבְעָה יָתֵר עַל זֶה הַהֶפְסֵד.

כֵּיצַד: כְּגוֹן שֶׁפָּחֲתוּ שִׁבְעָה דֵּינָרִים--הֲרֵי הַמִּתְעַסֵּק אוֹמֵר לוֹ אֲנִי חַיָּב לָךְ דֵּינָר אֶחָד כְּפִי הַתְּנָאי, וְאַתָּה חַיָּב לְשַׁלַּם לִי שְׁנַיִם שְׁהֶן שְׁלִישׁ חֵלֶק הַפִּקָּדוֹן; נִמְצָא בַּעַל הַמָּעוֹת חַיָּב לִתֵּן לוֹ דֵּינָר בִּשְׂכַר שֶׁהִפְסִיד שִׁבְעָה.
וְאִלּוּ הִפְסִיד אַרְבָּעָה עָשָׂר, הָיָה חַיָּב בַּעַל הַמָּעוֹת לִתֵּן לוֹ שְׁנֵי דֵּינָרִין.
וְזֶה תֵּמַהּ גָּדוֹל, וְדָבָר שְׁאֵין הַדַּעַת סוֹבְלַתּוּ; וְאֵין זֶה אֶצְלִי אֵלָא כְּמוֹ דִּבְרֵי הַחוֹלִים.

אֲבָל הַדֶּרֶךְ וְהַדִּין הָאֱמֶת שֶׁיֵּרָאֶה לִי, שֶׁכָּל שֶׁיַּרְוִיחַ הַמִּתְעַסֵּק--אִם יִהְיֶה שָׁם הֶפְסֵד, יַפְסִיד שְׁנֵי שְׁלִישֵׁי הַחֵלֶק שֶׁהָיָה מַרְוִיחַ.
וְכֵן אִם הִתְנוּ עַל הַהֶפְסֵד, וְהִרְוִיחוּ--יִטֹּל כְּמוֹ אוֹתוֹ הַחֵלֶק שֶׁהָיָה מַפְסִיד, וְתוֹסֶפֶת שְׁלִישׁ חֵלֶק חֲבֵרוֹ.

נִמְצֵאתָ אוֹמֵר לְפִי מִדָּה זוֹ, שְׁאִם הִתְנוּ שֶׁיִּטֹּל הַמִּתְעַסֵּק רְבִיעַ הַשָּׂכָר, וְהִפְסִיד--הֲרֵי זֶה מְשַׁלֵּם שְׁתוּת.
וְאִם הִתְנוּ שֶׁיַּפְסִיד רְבִיעַ, וְהִרְוִיחַ--נוֹטֵל מֶחְצָה.
וְעַל דֶּרֶךְ זוֹ לֹא תִמְצָא תֵּמַהּ, וְיֵצֵא הַדִּין בְּקַו הַצֶּדֶק.

הִלְכּוֹת שְׁלוּחִין וְשֻׁתָּפִין פֵּרֶק ז 
הַנּוֹתֵן מָעוֹת לַחֲבֵרוֹ סְתָם לְהִתְעַסַּק בָּהֶן, אוֹ שֶׁהִתְנוּ בַּפֵּרוּשׁ שֶׁיִּהְיֶה הַשָּׂכָר וְהַהֶפְסֵד בֵּינֵיהֶם בְּשׁוֹוֶה, וְאָבַד כָּל הַמָּמוֹן--יֵשׁ מִי שֶׁהוֹרָה שֶׁיְּשַׁלַּם הַמִּתְעַסֵּק שְׁלִישׁ, כְּמוֹ שֶׁבֵּאַרְנוּ אִם אָבַד מִקְצַת הַמָּמוֹן.
וְיֵרָאֶה לִי שְׁהוּא מְשַׁלֵּם מֶחְצָה, שְׁהוּא בְּתוֹרַת מַלְוָה; וְזֶה שֶׁאָמְרוּ חֲכָמִים שְׁהוּא מְשַׁלֵּם שְׁלִישׁ בַּהֶפְסֵד, בְּשֶׁלֹּא הִגִּיעַ הַהֶפְסֵד לִטֹּל בַּעַל הַמָּעוֹת פָּחוּת מֵחֲצִי מְמוֹנוֹ.

כֵּיצַד: רְאוּבֵן שֶׁנָּתַן לְשִׁמְעוֹן מֵאָה וְעֶשְׂרִים, וְנָשָׂא וְנָתַן וּפָחַת תִּשְׁעִים--הֲרֵי שִׁמְעוֹן מְשַׁלֵּם שְׁלוֹשִׁים, וְנִמְצָא רְאוּבֵן נוֹטֵל שִׁשִּׁים.
אֲבָל אִם פָּחַת שִׁמְעוֹן מֵאָה וַחֲמִשָּׁה, אֵין אוֹמְרִים יַפְסִיד שִׁמְעוֹן חֲמִשָּׁה וּשְׁלוֹשִׁים: שְׁאִם אַתָּה אוֹמֵר כֵּן--נִמְצָא רְאוּבֵן נוֹטֵל חֲמִשִּׁים, וּלְעוֹלָם לֹא יִטֹּל רְאוּבֵן פָּחוּת מִשִּׁשִּׁים.

לְפִיכָּךְ שְׁטָר עֲסָק הַיּוֹצֶא עַל הַיְּתוֹמִים שֶׁהָיָה אֲבִיהֶן מִתְעַסֵּק בּוֹ--נִשְׁבָּע בַּעַל הַשְּׁטָר, וְגוֹבֶה מֶחְצָה שְׁהוּא בְּתוֹרַת מַלְוָה, אַף עַל פִּי שֶׁלְּעוֹלָם טוֹעֲנִין לַיּוֹרֵשׁ.
הִנֵּה לָמַדְתָּ, שְׁאֵינוּ נוֹטֵל לְעוֹלָם פָּחוּת מִמֶּחְצָה.

וְלָמָּה אֲנִי אוֹמֵר שְׁאֵין פּוֹחֲתִין לוֹ כָּאן, כְּנֶגֶד שְׂכָרוֹ שֶׁנִּתְעַסַּק בַּפִּקָּדוֹן: שֶׁהֲרֵי אָבַד כָּל הַחֵצִי שֶׁלְּפִקָּדוֹן, וְלֹא נִשְׁאָר כָּאן פִּקָּדוֹן כְּלָל, כְּדֵי שֶׁנֹּאמַר אִם לֹא יִטֹּל שְׂכָרוֹ יֵרָאֶה כְּרִבִּית, שֶׁהֲרֵי חֲצִי הַמַּלְוָה בִּלְבָד נוֹטֵל.

וְכֵן אִם הִתְנוּ שֶׁיִּטֹּל הַמִּתְעַסֵּק רְבִיעַ הַשָּׂכָר, וְאָבַד הַמָּמוֹן כֻּלּוֹ--מְשַׁלֵּם הָרְבִיעַ כֻּלּוֹ, שְׁהוּא בְּתוֹרַת מַלְוָה.
אֲבָל אִם נִשְׁאָר מִן הַמָּמוֹן מְעַט, כְּדֵי שְׁאִם תּוֹסִיף עַל אוֹתוֹ הַמְּעַט שְׁתוּת הַהֶפְסֵד שֶׁפָּחַת יָבוֹא הַכֹּל רְבִיעַ הַמָּמוֹן אוֹ יָתֵר--הֲרֵי זֶה מְשַׁלֵּם שְׁתוּת בִּלְבָד, מִן הַטַּעַם שֶׁכְּבָר בֵּאַרְנוּ.

 הַמִּתְעַסֵּק שֶׁהִפְסִיד, וְחָזַר וְטָרַח עַד שֶׁהִרְוִיחַ--אֵינוּ יָכוֹל לוֹמַר לְבַעַל הַמָּעוֹת, בּוֹא וּנְחַשַּׁב הַהֶפְסֵד שֶׁהִפְסַדְנוּ תְּחִלָּה וְתַפְסִיד שְׁנֵי שְׁלִישָׁיו, וּנְחַשַּׁב הָרֵוַח שֶׁהִרְוַחְנוּ בָּאַחֲרוֹנָה, וְתִטֹּל שְׁלִישׁוֹ; אֵלָא מְחַשֵּׁב בָּאַחֲרוֹנָה בִּלְבָד עַל הָרֵוַח אוֹ עַל הַהֶפְסֵד, וְאֵין לוֹ אֵלָא בָּרֵוַח שֶׁהוֹסִיף עַל הַקֶּרֶן.

 נָתַן לוֹ מָאתַיִם יְרִיעוֹת בְּמָאתַיִם דֵּינָר בַּעֲסָק, וּכְתָבָן בִּשְׁנֵי שְׁטָרוֹת מֵאָה בְּכָל שְׁטָר--מְחַשֵּׁב לוֹ עַל כָּל שְׁטָר בִּפְנֵי עַצְמוֹ, וּבַעַל הַמָּעוֹת הוּא שֶׁהִפְסִיד עַל עַצְמוֹ.

נָתַן לוֹ מֵאָה יְרִיעוֹת בְּמֵאָה דֵּינָר, וְחָזַר וְנָתַן לוֹ בַּעֲסָק אַחֵר מֵאָה חָבִיּוֹת שֶׁלְּיַיִן בְּמֵאָה דֵּינָר, וְכָתַב לוֹ שְׁטָר עֲסָק בְּמָאתַיִם דֵּינָר--אֵינוּ מְחַשֵּׁב לוֹ אֵלָא בִּשְׁטָר אֶחָד, וְהַמִּתְעַסֵּק הוּא שֶׁהִפְסִיד עַל עַצְמוֹ.

כֵּיצַד: שְׁאִם מָכַר הַמֵּאָה יְרִיעוֹת בְּמֵאָה וּשְׁלוֹשִׁים, וְהַמֵּאָה חָבִיּוֹת בְּשִׁבְעִים--בַּעַל הַמָּעוֹת נוֹטֵל הַכֹּל: מִפְּנֵי שֶׁעָשָׂה שְׁטָר אֶחָד, הֲרֵי הַכֹּל מָאתַיִם וְלֹא הִרְוִיחַ כְּלוּם.
אֲבָל אִלּוּ הִנִּיחָם שְׁנֵי עֲסָקִים כְּשֶׁהָיוּ--הָיָה מַרְוִיחַ הַמִּתְעַסֵּק בְּחֶלְקוֹ בַּבְּגָדִים עֶשְׂרִים, וּמַפְסִיד בְּחֶלְקוֹ בֶּחָבִיּוֹת עֲשָׂרָה, וְהָיָה נוֹטֵל עֲשָׂרָה.
וְכֵן כָּל כַּיּוֹצֶא בְּזֶה.

 אֵין הַמִּתְעַסֵּק יָכוֹל לַחְלֹק הַמָּעוֹת שֶׁלָּעֲסָק אוֹ הַסְּחוֹרָה, וְלוֹמַר אֶטֹּל אֲנִי הַחֵצִי שֶׁבְּתוֹרַת מַלְוָה לְעַצְמִי וְאֶשָּׂא וְאֶתֵּן בּוֹ, וְאַנִּיחַ הַחֵצִי שֶׁבְּתוֹרַת פִּקָּדוֹן בְּבֵית דִּין: שֶׁלֹּא נָתַן לוֹ מָמוֹן זֶה, אֵלָא לְהִתְעַסַּק בְּכֻלּוֹ.
וְאִם חָלַק וְעָשָׂה זֶה, אַפִלּוּ בְּבֵית דִּין הַגָּדוֹל--לֹא עָשָׂה כְּלוּם; אֵלָא הַשָּׂכָר אוֹ הַהֶפְסֵד בֵּינֵיהֶן, עַל אוֹתָן הַדְּרָכִים שֶׁבֵּאַרְנוּ.

 הַמִּתְעַסֵּק שֶׁנָּתַן מַתָּנָה לַאֲחֵרִים מִן הַמִּטַּלְטְלִין שֶׁלָּעֲסָק, אוֹ מִמְּעוֹת הָעֲסָק, וְהֵבִיא בַּעַל הַמָּמוֹן רְאָיָה בְּרוּרָה שֶׁאֵלּוּ הַמִּטַּלְטְלִין אוֹ הַמָּעוֹת מִשֶּׁלָּעֲסָק הֶן--מוֹצִיאִין אוֹתָן מִיָּדָן; וְאַפִלּוּ שִׁנָּה אוֹתָן הַמְּקַבֵּל מַתָּנָה וּמְכָרָם, אוֹ נְתָנָן לַאֲחֵרִים, אוֹ הִפְסִיד--חַיָּב לְשַׁלַּם.
וְהַכֹּל בִּרְאָיָה בְּרוּרָה.

כְּבָר בֵּאַרְנוּ שֶׁהַמִּתְעַסֵּק שֶׁמֵּת, נִשְׁבָּע בַּעַל הַמָּעוֹת וְגוֹבֶה מֶחְצָה; וְאִם יֵשׁ שָׁם עֵדִים שֶׁמִּטַּלְטְלִין אֵלּוּ מִן הַמָּעוֹת שֶׁלָּעֲסָק הֶם, נוֹטֵל אוֹתָם בַּעַל הַמָּעוֹת בְּלֹא שְׁבוּעָה.
וְאֵין בַּעַל חוֹב וְלֹא הָאִשָּׁה נוֹטְלִים מֵהֶם כְּלוּם, אֵלָא אִם כֵּן הָיָה בָּהֶם רֵוַח: הֲרֵי חֵלֶק הָרֵוַח שֶׁלַּמֵּת, שֶׁלְּיוֹרְשָׁיו; וְיִטֹּל מֵאוֹתוֹ חֵלֶק, בַּעַל חוֹב אוֹ הָאִשָּׁה.

 הַנּוֹתֵן מָעוֹת לַחֲבֵרוֹ לִקַּח בָּהֶם פֵּרוֹת לְמַחֲצִית שָׂכָר, וְלֹא לָקַח--אֵין לוֹ עָלָיו אֵלָא תַּרְעֹמֶת; וְאִם נוֹדַע בִּרְאָיָה בְּרוּרָה שֶׁלָּקַח וּמָכַר, הֲרֵי זֶה מוֹצִיא מִמֶּנּוּ הַשָּׂכָר בְּעַל כָּרְחוֹ.
נָתַן לוֹ מָעוֹת לִקַּח בָּהֶן פֵּרוֹת לְמַחֲצִית שָׂכָר, לוֹקֵחַ בָּהֶן מִכָּל מִין שֶׁיִּרְצֶה; וְלֹא יִקַּח לֹא כְּסוּת וְלֹא עֵצִים.
וְכֵן כָּל כַּיּוֹצֶא בְּזֶה.

הַמּוֹשִׁיב אֶת חֲבֵרוֹ בְּחָנוּת לְמַחֲצִית שָׂכָר--אִם הָיָה אֻמָּן, לֹא יַעְסֹק בְּאֻמָּנוּתוֹ, לְפִי שְׁאֵין עֵינָיו עַל הֶחָנוּת, בְּשָׁעָה שֶׁעוֹסֵק בְּאֻמָּנוּתוֹ; וְאִם הָיָה שֻׁתָּף עִמּוֹ בֶּחָצֵר, מֻתָּר.
וְלֹא יִהְיֶה לוֹקֵחַ וּמוֹכֵר דְּבָרִים אֲחֵרִים; וְאִם לָקַח וּמָכַר, הַשָּׂכָר לָאֶמְצָע.

הִלְכּוֹת שְׁלוּחִין וְשֻׁתָּפִין פֵּרֶק ח 
הַנּוֹתֵן בֵּיצִים לְבַעַל הַתֻּרְנְגוֹלִים לְהוֹשִׁיב הַתֻּרְנְגוֹלִים עֲלֵיהֶן עַד שֶׁיֵּצְאוּ הָאֶפְרוֹחִים, וִיגַדַּל אוֹתָן בַּעַל הַתֻּרְנְגוֹלִים, וְיִהְיֶה הָרֵוַח בֵּינֵיהֶם--צָרִיךְ לְהַעֲלוֹת לוֹ שְׂכָרוֹ כְּפוֹעֵל בָּטֵל.

וְכֵן הַשָּׁם עֲגָלִים וּסְיָחִים עַל הָרוֹעֶה לִהְיוֹת מִתְעַסֵּק בָּהֶן עַד שֶׁיִּגְדְּלוּ, וְהַשָּׂכָר לָאֶמְצָע--חַיָּב לְהַעֲלוֹת לוֹ שְׂכָרוֹ כְּפוֹעֵל בָּטֵל בְּכָל יוֹם; וּמְגַדְּלִין אוֹתָן עַד שֶׁיִּהְיוּ הָעֲגָלִים בְּנֵי שָׁלוֹשׁ שָׁנִים, וְהַחֲמוֹר עַד שֶׁתִּהְיֶה טוֹעֶנֶת.
וְאֵינוּ יָכוֹל לִמְכֹּר שֶׁלֹּא מִדַּעַת חֲבֵרוֹ בְּתוֹךְ זְמָן זֶה.
וְכֵן הַשָּׁם בְּהֵמָה עַל הַמְּפַטֵּם לִהְיוֹת מְפַטֵּם אוֹתָהּ, וְהַשָּׂכָר לָאֶמְצָע--צָרִיךְ לִתֵּן לוֹ שְׂכַר עֲמָלוֹ כְּפוֹעֵל בָּטֵל; וְאִם אָמַר לוֹ הֲרֵי הָרֹאשׁ אוֹ הָאַלְיָה שֶׁלָּךְ בַּעֲמָלָךְ יָתֵר עַל מַחֲצִית הַשָּׂכָר, מֻתָּר.
הָיוּ לַמְּפַטֵּם בְּהֵמוֹת אֲחֵרוֹת שֶׁמְּפַטֵּם אוֹתָם עִם זוֹ הַשּׁוּמָה אֶצְלוֹ, וְכֵן אִם הָיוּ לוֹ עֲגָלִים וּסְיָחִין אֲחֵרִים אוֹ בֵּיצִים אֲחֵרוֹת שֶׁלּוֹ--הוֹאִיל וְהוּא מִתְעַסֵּק בְּשֶׁלּוֹ וּבְשֶׁלַּחֲבֵרוֹ--אַפִלּוּ לֹא הֶעֱלָה לוֹ אֵלָא דָּבָר מוּעָט בְּכָל יְמֵי הַשֻּׁתָּפוּת הַזֹּאת, דַּיּוֹ; וְחוֹלֵק בַּשָּׂכָר בְּשׁוֹוֶה.
וְאִם הָיָה אֲרִיסוֹ--הוֹאִיל וְהוּא מִטַּפֵּל בְּשֶׁלּוֹ וּבְשֶׁלְּבַעַל הַשָּׂדֶה, אֵינוּ צָרִיךְ לְהַעֲלוֹת לוֹ כְּלוּם.

 הַשָּׁם עֲגָלִים וּסְיָחִין אוֹ הוֹשִׁיב תֻּרְנְגוֹלִים אוֹ שָׁם בְּהֵמָה עַל הַפַּטָּם לְמַחֲצִית שָׂכָר, וְלֹא הֶעֱלָה לוֹ שָׂכָר--הֲרֵי דִּינוֹ כְּדִין הָעֲסָק שֶׁלְּמָעוֹת: רוֹאִין בְּכַמָּה שָׁמוּ הַבְּהֵמוֹת אוֹ הַבֵּיצִים, וְכַמָּה הִרְוִיחוּ; וְנוֹטֵל הַמִּתְעַסֵּק שְׁנֵי שְׁלִישֵׁי הַשָּׂכָר.
וְאִם הִפְסִידוּ, מְשַׁלֵּם שְׁלִישׁ הַהֶפְסֵד.

 שָׁמִין פָּרָה וַחֲמוֹר וְכָל דָּבָר שֶׁדַּרְכּוֹ לַעֲשׂוֹת וְלֶאֱכֹל, וְיִהְיֶה הַשָּׂכָר לָאֶמְצָע בְּשׁוֹוֶה: שֶׁאַף עַל פִּי שֶׁזֶּה מִתְעַסֵּק, הֲרֵי יֵשׁ לוֹ רֵוַח אַחֵר לְעַצְמוֹ בַּעֲבוֹדַת הַבְּהֵמָה, שֶׁהֲרֵי שׂוֹכֵר אוֹתָהּ אוֹ עוֹבֵד בָּהּ, וְנִהְנֶה בִּשְׂכָרָהּ וּבַעֲבוֹדָתָהּ.
וְאֵין שָׁמִין עֵגֶל עִם אִמּוֹ, וְלֹא סְיָח עִם אִמּוֹ--שֶׁהָעֵגֶל וְהַסְּיָח אֵינוּ עוֹשֶׂה כְּלוּם, וְיֵשׁ בּוֹ עֲסָק.

 הַשָּׁם בְּהֵמָה לַחֲבֵרוֹ, עַד מָתַי חַיָּב לְהִטַּפַּל בָּהּ: בָּאֲתוֹנוֹת, שְׁמוֹנָה עָשָׂר חֹדֶשׁ; וּבַגִּדְרוֹת, וְהֶן הַצֹּאן וְהַבָּקָר--עֶשְׂרִים וְאַרְבָּעָה חֹדֶשׁ.
וְאִם בָּא לַחְלֹק בְּתוֹךְ זְמָן זֶה--חֲבֵרוֹ מְעַכֵּב עָלָיו, מִפְּנֵי שֶׁנִּשְׁתַּתְּפוּ סְתָם.

לְפִי שְׁאֵינוּ דּוֹמֶה טִפּוּלָהּ שֶׁלְּשָׁנָה רִאשׁוֹנָה, שְׁהוּא מְרֻבֶּה וְהָרֵוַח מוּעָט שְׁאֵינָהּ מִשְׁתַּמֶּנֶת בַּתְּחִלָּה אֵלָא בְּקֹשִׁי, לְטִפּוּלָהּ שֶׁלַּשָּׁנָה הָאַחֶרֶת, שְׁהוּא מוּעָט וְהָרֵוַח מְרֻבֶּה שֶׁהֲרֵי הִיא מִשְׁתַּמֶּנֶת הַרְבֵּה וּמוֹסֶפֶת בְּכָל יוֹם; לְפִיכָּךְ מְעַכֵּב עָלָיו, עַד סוֹף שָׁנָה שְׁנִיָּה.

יָלְדָה הַבְּהֵמָה הַשּׁוּמָה אֶצְלוֹ, הֲרֵי הַוֶּלֶד מִכְּלָל הָרֵוַח לָאֶמְצָע.
וּמְקוֹם שֶׁנָּהֲגוּ לְגַדַּל הַוְּלָדוֹת, יְגַדְּלוּ וְאַחַר כָּךְ יִמָּכְרוּ.
וּמְקוֹם שֶׁנָּהֲגוּ שֶׁלֹּא לְגַדַּל, חַיָּב הַמִּתְעַסֵּק לְהִטַּפַּל בַּוְּלָדוֹת בַּדַּקָּה שְׁלוֹשִׁים יוֹם וּבַגַּסָּה חֲמִשִּׁים יוֹם; וְחוֹלְקִין.

רָצָה לְהִטַּפַּל בָּהֶן יָתֵר עַל זְמָן זֶה, שָׁם אוֹתָן בִּפְנֵי שְׁלוֹשָׁה בְּיוֹם שְׁלוֹשִׁים וּבְיוֹם חֲמִשִּׁים.
וְכָל שֶׁיַּרְוִיחוּ אַחַר כָּךְ--יִטֹּל הַמִּתְעַסֵּק שְׁלוֹשָׁה חֲלָקִים, וַחֲבֵרוֹ רְבִיעַ הָרֵוַח: שֶׁהֲרֵי יֵשׁ לוֹ חֲצִי הַוֶּלֶד, וּמִפְּנֵי שֶׁנִּתְעַסַּק בַּחֵצִי שֶׁלַּחֲבֵרוֹ נוֹטֵל חֵצִי אוֹתוֹ הַחֵצִי; הֲרֵי שְׁלוֹשָׁה רְבָעִים.
וְאִם לֹא הִתְנָה כֵּן בִּפְנֵי שְׁלוֹשָׁה--הֲרֵי מָחַל, וְהַוְּלָדוֹת בֵּינֵיהֶן בְּשׁוֹוֶה כְּמוֹת שְׁהֶן.

מְקוֹם שֶׁנָּהֲגוּ לְהַעֲלוֹת שְׂכַר כַּתָּף לִמְעוֹת הָעֲסָק--מַעֲלִין, וְיִהְיֶה כָּל הַשָּׂכָר שֶׁנּוֹטֵל הַמִּתְעַסֵּק בִּשְׂכַר שֶׁנּוֹשֵׂא עַל כְּתֵפוֹ בִּכְלַל שְׂכַר הַמָּעוֹת; וְכֵן אִם דַּרְכָּן לְהַעֲלוֹת שְׂכַר הַבְּהֵמָה, מַעֲלִין.
מְקוֹם שֶׁנָּהֲגוּ לְהַעֲלוֹת וְלָדוֹת בִּשְׂכַר עֲמָלוֹ, מַעֲלִין.
וְכָל הַמִּתְעַסֵּק אוֹ הַמִּשְׁתַּתֵּף סְתָם, לֹא יְשַׁנֶּה מִמִּנְהַג הַמְּדִינָה.

 רְאוּבֵן שֶׁהָיְתָה לוֹ שָׂדֶה, וְהוֹרִיד שִׁמְעוֹן לְתוֹכָהּ לְזָרְעָהּ אוֹ לְנָטְעָהּ וּלְהוֹצִיא עָלֶיהָ הוֹצָאוֹת וְלִמְכֹּר הַפֵּרוֹת, וְכָל הַיָּתֵר עַל הַהוֹצָאָה יִהְיֶה בֵּינֵיהֶם--בֵּין שֶׁהִתְנוּ שֶׁיַּחְלְקוּ בְּשׁוֹוֶה, בֵּין שֶׁהִתְנוּ שֶׁיִּטֹּל רְאוּבֵן יָתֵר, בֵּין שֶׁהָיְתָה הַהוֹצָאָה כֻּלָּהּ מִשֶּׁלִּרְאוּבֵן, בֵּין שֶׁהָיְתָה מִשֶּׁלְּשִׁמְעוֹן--כָּל זֶה מֻתָּר, וְאֵין כָּאן אֲבַק רִבִּית.
וְשִׁמְעוֹן הַמִּטַּפֵּל בַּעֲבוֹדַת הָאָרֶץ וּבַהוֹצָאָה וּבִמְכִירַת הַפֵּרוֹת, הוּא הַנִּקְרָא עָרִיס.

עָרִיס אוֹמֵר לְמֶחְצָה יָרַדְתִּי, וּבַעַל הַשָּׂדֶה אוֹמֵר לִשְׁלִישׁ הוֹרַדְתִּיו--הוֹלְכִין אַחַר מִנְהַג הַמְּדִינָה; וְזֶה שֶׁטָּעַן שֶׁלֹּא כְּמִנְהָג, עָלָיו לְהָבִיא רְאָיָה.

 בַּעַל שֶׁהוֹרִיד עֲרִיסִין בְּנִכְסֵי אִשְׁתּוֹ, וְגֵרְשָׁהּ--אִם הָיָה הַבַּעַל עָרִיס--הוֹאִיל וְנִסְתַּלַּק בַּעַל, נִסְתַּלְּקוּ הֶם, וְאֵין לָהֶם מִן הַהוֹצָאָה, אֵלָא שֵׁעוּר הַשְּׁבָח וּבִשְׁבוּעָה.
וְאִם אֵין הַבַּעַל עָרִיס--עַל דַּעַת הָאָרֶץ יָרְדוּ, וְשָׁמִין לָהֶם כְּעָרִיס.

 הָאַחִין אוֹ שְׁאָר הַיּוֹרְשִׁין שֶׁלֹּא חָלְקוּ יְרֻשַּׁת מוֹרִישָׁן, אֵלָא כֻּלָּן מִשְׁתַּמְּשִׁין בָּהּ בְּיַחַד--הֲרֵי הֶן כְּשֻׁתָּפִין לְכָל דָּבָר וְדָבָר.

אֶחָד מִן הָאַחִין אוֹ מִן הַשֻּׁתָּפִין שֶׁנָּפַל לְאֻמָּנוּת הַמֶּלֶךְ, הָרֵוַח לָאֶמְצָע.
חָלָה אֶחָד מֵהֶן, וְנִתְרַפֵּא--נִתְרַפֵּא מִן הָאֶמְצָע; וְאִם חָלָה בִּפְשִׁיעָה, כְּגוֹן שֶׁהָלַךְ בַּשֶּׁלֶג, אוֹ בַּחַמָּה בִּימֵי הַחֹם, עַד שֶׁחָלָה, וְכֵן כָּל כַּיּוֹצֶא בְּזֶה--הֲרֵי זֶה מִתְרַפֵּא מִשֶּׁלְּעַצְמוֹ.

הִלְכּוֹת שְׁלוּחִין וְשֻׁתָּפִין פֵּרֶק ט 
הַשֻּׁתָּפִין כֻּלָּן, וְהָאֲרִיסִין, וְהָאַפְטְרוּפִין שֶׁמִּנּוּ אוֹתָם בֵּית דִּין עַל הַיְּתוֹמִים, וְהָאִשָּׁה שְׁהִיא נוֹשֵׂאת וְנוֹתֶנֶת בְּתוֹךְ הַבַּיִת, אוֹ שֶׁהוֹשִׁיבָהּ בַּעְלָהּ חֶנְוָנִית, וּבֶן הַבַּיִת--כָּל אֶחָד מֵאֵלּוּ נִשְׁבָּע מִדִּבְרֵיהֶם בִּטְעָנַת סָפֵק: שֶׁמֶּא גָּזַל חֲבֵרוֹ בְּמַשָּׂא וּמַתָּן, אוֹ שֶׁמֶּא לֹא דִקְדַּק בַּחֶשְׁבּוֹן שֶׁבֵּינֵיהֶם.

וְלָמָּה תִּקְּנוּ חֲכָמִים שְׁבוּעָה זוֹ: מִפְּנֵי שֶׁאֵלּוּ מוֹרִין לְעַצְמָן שֶׁכָּל מַה שֶׁיִּקְּחוּ מִנִּכְסֵי בַּעַל הַמָּעוֹת רָאוּי הוּא לָהֶם, מִפְּנֵי שֶׁטּוֹרְחִין וְנוֹשְׂאִין וְנוֹתְנִין; לְפִיכָּךְ תִּקְּנוּ לָהֶם חֲכָמִים שֶׁחַיָּבִין שְׁבוּעָה בִּטְעָנַת סָפֵק, כְּדֵי שֶׁיַּעֲשׂוּ כָּל מַעֲשֵׂיהֶן בְּצֶדֶק וֶאֱמוּנָה.

 וְאֵין אֶחָד מִכָּל אֵלּוּ נִשְׁבָּע בִּטְעָנַת סָפֵק, עַד שֶׁיַּחְשֹׁד הַמַּשְׁבִּיעַ אוֹתָן בִּשְׁתֵּי כֶּסֶף, שְׁהֶן שְׁתֵּי מָעִין שֶׁלְּכֶסֶף, כְּמוֹ שֶׁיִּתְבָּאַר; אֲבָל אִם חֲשָׁדָן בְּפָחוּת מִזֶּה, אֵינָן נִשְׁבָּעִין.

 מִכָּאן הוֹרוּ רִבּוֹתַי שְׁאִם מֵת הַשֻּׁתָּף הָאֶחָד, אֵין הַיּוֹרֵשׁ יָכוֹל לְהַשְׁבִּיעַ שֻׁתָּפוֹ שֶׁלְּאָבִיו בִּטְעָנַת שֶׁמֶּא, שֶׁהֲרֵי אֵינוּ יוֹדֵעַ הַדָּבָר שֶׁחֲשָׁדוֹ בּוֹ אָבִיו בַּוַּדַּאי, כְּדֵי שֶׁיַּחְשֹׁד אוֹתוֹ זֶה הַיּוֹרֵשׁ בִּשְׁתֵּי כֶּסֶף.
וְיֵשׁ מִי שֶׁהוֹרָה שֶׁמַּשְׁבִּיעַ אוֹתוֹ הַיּוֹרֵשׁ בִּטְעָנַת שֶׁמֶּא; וּכְזֶה רָאוּי לָדוּן, שֶׁהֲרֵי הַיּוֹרְשִׁין מַשְׁבִּיעִין אֶת הָאִשָּׁה שֶׁנַּעֲשָׂת אַפְטְרוּפְיָה בְּחַיֵּי בַּעְלָהּ.

 אַף עַל פִּי שְׁאֵין שָׁם עֵדִים שֶׁזֶּה שֻׁתָּפוֹ אוֹ אֲרִיסוֹ, אֵלָא הוּא מוֹדֶה מִפִּי עַצְמוֹ וְאָמַר שֻׁתָּפוֹ אוֹ אֲרִיסוֹ אוֹ בֶּן בֵּיתוֹ אֲנִי, אֲבָל לֹא גָזַלְתִּי כְּלוּם--הֲרֵי זֶה נִשְׁבָּע בִּנְקִיטַת חֵפֶץ: שְׁאֵין אוֹמְרִים מִגּוֹ לְפָטְרוֹ מִשְּׁבוּעָה, אֵלָא לְפָטְרוֹ מִמָּמוֹן.

אֵיזֶה הוּא בֶּן הַבַּיִת שֶׁיֵּשׁ לוֹ לְהַשְׁבִּיעוֹ בִּטְעָנַת סָפֵק--זֶה שֶׁמַּכְנִיס פּוֹעֲלִים וּמוֹצִיא פּוֹעֲלִים, מַכְנִיס לוֹ פֵּרוֹת וּמוֹצִיא לוֹ פֵּרוֹת.
אֲבָל בֶּן הַבַּיִת שְׁאֵינוּ נוֹשֵׂא וְנוֹתֵן, אֵלָא נִכְנָס בְּרַגְלָיו וְיוֹצֶא בִּלְבָד--אֵינוּ יָכוֹל לְהַשְׁבִּיעוֹ מִסָּפֵק.

וְכֵן אַפְטְרוּפוֹס שֶׁמִּנָּהוּ אֲבִי יְתוֹמִים, אֵין הַיְּתוֹמִים מַשְׁבִּיעִין אוֹתוֹ בִּטְעָנַת סָפֵק.
וְכֵן הָאִשָּׁה שֶׁלֹּא נַעֲשָׂת אַפְטְרוּפְיָה בְּחַיֵּי בַּעְלָהּ, וְלֹא נָשְׂאָה וְנָתְנָה אַחַר קְבוּרַת בַּעְלָהּ--אֵין מַשְׁבִּיעִין אוֹתָהּ מִסָּפֵק.
וְכֵן אִם נָשְׂאָה וְנָתְנָה בֵּין מִיתָה לִקְבוּרָה, אֵין מַשְׁבִּיעִין אוֹתָהּ עַל זֶה שֶׁנִּשְׁתַּמְּשָׁה בּוֹ בֵּין מִיתָה לִקְבוּרָה: שְׁאִם אַתָּה אוֹמֵר תִּשָּׁבַע עַל זֶה, לֹא תִמְכֹּר לִקְבוּרָה; וְנִמְצָא הַמֵּת מִתְנַוֵּל.

 הַמְּשַׁלֵּחַ בְּיַד חֲבֵרוֹ חֵפֶץ לְמָכְרוֹ, אוֹ שֶׁשָּׁלַח בְּיָדוֹ מָעוֹת לִקְנוֹת לוֹ סְחוֹרָה אוֹ פֵּרוֹת--אַף עַל פִּי שֶׁלֹּא נָתַן לוֹ שָׂכָר עַל זֶה, וְאֵין לוֹ חֵלֶק וְלֹא הֲנָאָה בִּשְׁלִיחוּת זוֹ, הוֹאִיל וְנָשָׂא וְנָתַן בִּמְמוֹן חֲבֵרוֹ, הֲרֵי זֶה כְּבֶן בַּיִת; וְיֵשׁ לוֹ לְהַשְׁבִּיעוֹ מִסָּפֵק שֶׁלֹּא גְזָלוֹ כְּלוּם בְּעֵת שֶׁהֵבִיא לוֹ הַסְּחוֹרָה שֶׁקָּנָה, אוֹ הַמָּעוֹת שֶׁמָּכַר לוֹ בָּהֶן.

 הַשֻּׁתָּפִין שֶׁנּוֹשְׂאִין וְנוֹתְנִין בְּיַחַד, אוֹ שֶׁהָיָה הָאֶחָד נוֹשֵׂא וְנוֹתֵן וּמַפְקִיד הַסְּחוֹרָה אוֹ מִקְצָתָהּ אוֹ הַמָּעוֹת עִם הַשֵּׁנִי בְּלֹא מִשְׁקָל וְלֹא מִנְיָן וְלֹא מִדָּה--הֲרֵי שְׁנֵיהֶם נִכְנְסוּ לְסָפֵק, וְיֵשׁ לְכָל אֶחָד מֵהֶן לְהַשְׁבִּיעַ חֲבֵרוֹ שְׁבוּעַת הַשֻּׁתָּפִין.
אֲבָל אִם הָיָה הָאֶחָד הוּא שֶׁנּוֹשֵׂא וְנוֹתֵן, וְהַשֵּׁנִי לֹא נִתְעַסַּק עִמּוֹ כְּלָל--אֵין נִשְׁבָּע אֵלָא זֶה שֶׁנָּשָׂא וְנָתַן.

 חָלְקוּ הַשֻּׁתָּפִין וְהָאֲרִיסִין, וְנִתְגָּרְשָׁה הָאִשָּׁה, וְנִפְרַד מֵעָלָיו בֶּן הַבַּיִת, וְהֵבִיא לוֹ הַשָּׁלִיחַ סְחוֹרָה שֶׁקָּנָה לוֹ אוֹ מָעוֹת שֶׁמָּכַר לוֹ בָּהֶן, וְשָׁתַק, וְהָלְכוּ לָהֶם וְלֹא תָבְעוּ מִיָּד--אֵינוּ יָכוֹל לַחְזֹר וּלְהַשְׁבִּיעוֹ בִּטְעָנַת סָפֵק.

אֲבָל אִם הָיְתָה לוֹ טְעָנַת וַדַּאי--מַשְׁבִּיעוֹ עָלֶיהָ, וּמְגַלְגֵּל בָּהּ כָּל מַה שֶׁיִּרְצֶה.
וְכֵן אִם נִתְחַיַּב לוֹ שְׁבוּעָה אַחַר זְמָן, בֵּין שֶׁלַּתּוֹרָה בֵּין שֶׁלְּדִבְרֵיהֶם, כְּגוֹן שֶׁנַּעֲשָׂה לוֹ שֻׁתָּף אוֹ בֶּן בַּיִת פַּעַם אַחֶרֶת--הֲרֵי זֶה יָכוֹל לְגַלְגַּל עָלָיו שֶׁלֹּא גְזַלְתַּנִי בְּשֻׁתָּפוּת זוֹ שֶׁבֵּינֵינוּ, וְלֹא כְּשֶׁהָיִיתָ שֻׁתָּפִי אוֹ אֲרִיסִי אוֹ בֶּן בֵּיתִי אוֹ אַפְטְרוּפִי בָּרִאשׁוֹנָה.
וְכֵן כָּל כַּיּוֹצֶא בְּזֶה.

 הַשֻּׁתָּפִין שֶׁחָלְקוּ, וְנִשְׁאַר לָהֶם חוֹבוֹת אֵצֶל אֲחֵרִים--אֵינָן יְכוּלִין לְהַשְׁבִּיעַ זֶה אֶת זֶה מִסָּפֵק: שֶׁהֲרֵי חָלְקוּ, וְהַחוֹב שֶׁנִּשְׁאַר דָּבָר יָדוּעַ הוּא; כָּל מַה שֶׁיִּפְרְעוּ, יִקַּח זֶה חֶלְקוֹ וְזֶה חֶלְקוֹ מִן הַחוֹב.
וְכֵן אִם נִשְׁאַר לָהֶם מָעוֹת בַּכִּיס, וּכְבָר יָדְעוּ אוֹתָן וַעֲדַיִן לֹא נָטַל כָּל אֶחָד חֶלְקוֹ--אֵין מַשְׁבִּיעִין זֶה אֶת זֶה, שֶׁהַמָּעוֹת כַּחֲלוּקִין הֶם.
וְכֵן אִם עָשׂוּ חֶשְׁבּוֹן כָּל הַשֻּׁתָּפוּת, וְנִשְׁאַר לְאֶחָד מֵהֶן אֵצֶל חֲבֵרוֹ דָּבָר קָצוּב וְיָדוּעַ--אַף עַל פִּי שֶׁעֲדַיִן לֹא נָטְלוּ, הֲרֵי חָלְקוּ.

אֲבָל אִם נִשְׁאַר בֵּינֵיהֶם כָּל שְׁהוּא מִן הַפֵּרוֹת, וַעֲדַיִן לֹא חָלְקוּ אוֹתָן וְלֹא יָדְעוּ מִשְׁקָלָם, אוֹ שֶׁנִּשְׁאַר בֵּינֵיהֶם צַד מִן הַשֻּׁתָּפוּת שֶׁלֹּא עָשׂוּ בּוֹ חֶשְׁבּוֹן, וְלֹא יָדַע כָּל אֶחָד מֵהֶן כַּמָּה חֶלְקוֹ הַמַּגִּיעוֹ--הֲרֵי הַשֻּׁתָּפוּת קַיֶּמֶת עֲדַיִן, וּמַשְׁבִּיעִין זֶה אֶת זֶה.

 מִי שֶׁתָּבַע חֲבֵרוֹ אַחַר חֲלֻקָּה, אֵינוּ יָכוֹל לְהַשְׁבִּיעוֹ אֵלָא עַל יְדֵי גִּלְגּוּל כְּמוֹ שֶׁאָמַרְנוּ; אֲבָל יֵשׁ לוֹ לְהַחְרִים סְתָם עַל מִי שֶׁגְּזָלוֹ כְּלוּם כְּשֶׁהָיָה שֻׁתָּפוֹ אוֹ אֲרִיסוֹ אוֹ בֶּן בֵּיתוֹ, וְלֹא יוֹדֶה בְּמַה שֶׁגָּזַל.

הִלְכּוֹת שְׁלוּחִין וְשֻׁתָּפִין פֵּרֶק י 
שֻׁתָּף שֶׁטָּעַן עַל חֲבֵרוֹ שֶׁכָּךְ הָיָה תְּנָאי בֵּינֵינוּ, וְהַלָּה אוֹמֵר לֹא הָיָה תְּנָאי זֶה מֵעוֹלָם, אוֹ שֶׁטָּעַן שֶׁהַקֶּרֶן שֶׁלִּי הָיָה כָּךְ וְכָּךְ, וְהַלָּה אוֹמֵר אֵינוּ אֵלָא פָּחוּת מִזֶּה, אוֹ שֶׁטָּעַן שֶׁכְּבָר נָתַתִּי לָךְ מִן הַשֻּׁתָּפוּת, וְהַלָּה אוֹמֵר לֹא לָקַחְתִּי, אוֹ שֶׁטָּעַן שֶׁסְּחוֹרָה זוֹ מִשֶּׁלִּי, וְהַלָּה אוֹמֵר מִשֶּׁלָּאֶמְצָע, וְכָל כַּיּוֹצֶא בִּטְעָנוֹת אֵלּוּ--הֲרֵי הָרְשׁוּת בְּיַד הַתּוֹבֵעַ בִּשְׁבוּעָה.

כֵּיצַד: אִם רָצָה הַתּוֹבֵעַ שֶׁלֹּא יַשְׁבִּיעַ הַשֻּׁתָּף שְׁבוּעַת הַשֻּׁתָּפִין, וְיַשְׁבִּיעוֹ הֶסֵּת עַל הַטְּעָנָה שֶׁכּוֹפֵר בָּהּ וְאוֹמֵר לֹא הָיוּ דְּבָרִים מֵעוֹלָם--הֲרֵי זֶה מַשְׁבִּיעוֹ.
וְאִם רָצָה--מְגַלְגֵּל עָלָיו כָּל אֵלּוּ הַדְּבָרִים בִּשְׁבוּעַת הַשֻּׁתָּפִין, וּמַשְׁבִּיעוֹ בִּטְעָנַת סָפֵק שֶׁלֹּא גְזַלְתַּנִי כְּלוּם כָּל יְמֵי הַשֻּׁתָּפוּת, וְשֶׁהָיָה בֵּינֵינוּ תְּנָאי כָּךְ וְכָּךְ, וְשֶׁזּוֹ הַסְּחוֹרָה שֶׁלָּךְ, וְשֶׁנָּתַתָּ לִי כָּךְ וְכָּךְ; וְכָל כַּיּוֹצֶא בְּזֶה.

 הַתּוֹבֵעַ שֻׁתָּפוֹ לְהַשְׁבִּיעוֹ שְׁבוּעַת הַשֻּׁתָּפִין, הַנִּתְבָּע אוֹמֵר כְּבָר חָלַקְנוּ וְלֹא נִשְׁאַר לָךְ אֶצְלִי כְּלוּם, וְהַתּוֹבֵעַ אוֹמֵר עֲדַיִן לֹא חָלַקְנוּ וְלֹא עָשִׂינוּ חֶשְׁבּוֹן, אוֹ שֶׁאָמַר הַתּוֹבֵעַ חָלַקְנוּ עַל מְנַת שֶׁנַּשְׁבִּיעַ אוֹתָךְ שְׁבוּעַת הַשֻּׁתָּפִין בְּכָל עֵת שֶׁנִּרְצֶה וַעֲדַיִן לֹא נִשְׁבַּעְתָּ, וְאַתָּה מַדְחֶה אוֹתִי מִיּוֹם לְיוֹם--אֵינוּ יָכוֹל לְהַשְׁבִּיעוֹ בִּטְעָנַת סָפֵק.

אַפִלּוּ אָמַר הַנִּתְבָּע כֵּן חָלַקְנוּ וְנִשְׁאַר לָךְ אֶצְלִי, וְזֶה הַנִּשְׁאָר אֵינוּ אֵלָא חוֹב שֶׁזְּקַפְתּוֹ עָלַי, אוֹ פִּקְּדוֹן הִנַּחְתּוֹ אֶצְלִי--אַף עַל פִּי שֶׁיֵּשׁ עֵדִים שֶׁהָיָה שֻׁתָּפוֹ, אֵינוּ יָכוֹל לְהַשְׁבִּיעוֹ בִּטְעָנַת סָפֵק, וְאֵינוּ יָכוֹל לְהַשְׁבִּיעוֹ הֶסֵּת שֶׁכְּבָר חָלְקוּ אוֹ שֶׁלֹּא נִשְׁתַּתְּפוּ מֵעוֹלָם, וְאַפִלּוּ עַל יְדֵי גִּלְגּוּל: לְפִי שְׁאֵין מַשְׁבִּיעִין הֶסֵּת וְלֹא מְגַלְגְּלִין, אֵלָא עַל טְעָנָה שְׁאִם יוֹדֶה בָּהּ יִהְיֶה חַיָּב לְשַׁלַּם מָמוֹן; אֲבָל דָּבָר שֶׁאַפִלּוּ הוֹדָה בּוֹ, אֵינוּ חַיָּב אֵלָא שְׁבוּעָה--אֵינוּ נִשְׁבָּע עָלָיו, וְאַפִלּוּ עַל יְדֵי גִּלְגּוּל.
וּכְזֶה הוֹרוּ כָּל הַגְּאוֹנִים בַּעֲלֵי הוֹרָאָה.

 טָעַן שֶׁעֲדַיִן שֻׁתָּפִי אַתָּה וְנִשְׁאָר לִי אֶצְלָךְ כָּךְ וְכָּךְ, וְזֶה אוֹמֵר כְּבָר חָלַקְנוּ וְלֹא נִשְׁאָר לָךְ אֶצְלִי כְּלוּם, אוֹ לֹא הָיִיתָ שֻׁתָּפִי מֵעוֹלָם--הֲרֵי הַנִּתְבָּע נִשְׁבָּע הֶסֵּת שְׁאֵין לוֹ בְּיָדוֹ כְּלוּם, וּמְגַלְגֵּל עָלָיו שֶׁלֹּא גְזַלְתַּנִי כְּלוּם מֵעוֹלָם; וְאֵינוּ מְגַלְגֵּל עָלָיו שֶׁלֹּא הָיִיתָ שֻׁתָּפִי אוֹ שֶׁכְּבָר חָלַקְנוּ, מִן הַטַּעַם שֶׁבֵּאַרְנוּ.

 טָעַן שֶׁעֲדַיִן שֻׁתָּפִין אֲנַחְנוּ וְיֵשׁ לִי לְהַשְׁבִּיעָךְ בִּטְעָנַת סָפֵק, וְהַלָּה אוֹמֵר לֹא נִשְׁתַּתַּפְנוּ מֵעוֹלָם, וְהֵבִיא הַתּוֹבֵעַ עֵדִים שֶׁהָיָה שֻׁתָּפוֹ, וְחָזַר הַנִּתְבָּע אַחַר כָּךְ וְאָמַר חָלַקְנוּ--אֵין שׁוֹמְעִין לוֹ: שֶׁהֲרֵי הֻחְזַק כַּפְרָן לִשְׁבוּעָה זוֹ, וְיִשָּׁבַע שְׁבוּעַת הַשֻּׁתָּפִין.
וְכֵן כָּל כַּיּוֹצֶא בְּזֶה.

 רְאוּבֵן שֶׁהִטִּיל לַכִּיס אַרְבַּע מְאוֹת דֵּינָרִים, וְהִטִּיל שִׁמְעוֹן מָאתַיִם, וְנִשְׁתַּתְּפוּ וְנָשְׂאוּ וְנָתְנוּ בְּיַחַד, וַהֲרֵי הַמָּמוֹן כֻּלּוֹ בְּיַד רְאוּבֵן, וְטָעַן רְאוּבֵן שֶׁפָּחַת כָּל הַקֶּרֶן חָמֵשׁ מֵאוֹת דֵּינָרִין--אֵין אוֹמְרִים יִשָּׁבַע רְאוּבֵן שְׁבוּעַת הַשֻּׁתָּפִין שֶׁפָּחֲתוּ כָּךְ, וִישַׁלַּם שִׁמְעוֹן חֲמִשִּׁים מִבֵּיתוֹ, אֵלָא יִשָּׁבַע רְאוּבֵן שְׁבוּעַת הַשֻּׁתָּפִין, וְיֵלֵךְ בְּמָנֶה שֶׁבְּיָדוֹ בִּלְבָד וְלֹא יְשַׁלַּם שִׁמְעוֹן כְּלוּם.

טָעַן רְאוּבֵן שֶׁשִּׁמְעוֹן יָדַע בַּוַּדַּאי בִּפְחָת זֶה שֶׁפָּחֲתוּ, יְגַלְגַּל עַל שִׁמְעוֹן שְׁאֵינוּ יוֹדֵעַ בַּוַּדַּאי סְכוּם הַפְּחָת הַזֶּה; וְאִם לֹא נִתְעַסַּק שִׁמְעוֹן בְּשֻׁתָּפוּת זוֹ כְּלָל--יִשָּׁבַע שִׁמְעוֹן הֶסֵּת שְׁאֵינוּ יוֹדֵעַ בַּוַּדַּאי בְּזֶה הַהֶפְסֵד, וְיִפָּטֵר.

וְלֹא עוֹד אֵלָא אִם הָיָה זֶה הַמָּנֶה הַנִּשְׁאָר בְּיַד שִׁמְעוֹן, חוֹלְקִים אוֹתוֹ בְּשׁוֹוֶה: שְׁאֵין הַשֻּׁתָּף מִן הַנִּשְׁבָּעִין וְנוֹטְלִין, כְּדֵי שֶׁיִּשָּׁבַע וְיִטֹּל מַה שֶׁבְּיַד חֲבֵרוֹ, אֵלָא נִשְׁבָּע וְנִפְטָר, אוֹ נוֹטֵל מִדָּבָר שְׁהוּא תַּחַת יָדוֹ.
וְהִזָּהֵר בְּדִין זֶה, שֶׁכְּבָר טָעוּ בּוֹ בַּעֲלֵי הוֹרָאָה.

 טָעַן שִׁמְעוֹן שֶׁיֵּשׁ לְלֵוִי עָלַי חוֹב בְּזוֹ הַשֻּׁתָּפוּת מָנֶה--אִם הָיָה בְּיָדוֹ כְּדֵי הַחוֹב, וְהָיָה יָכוֹל לִתְּנוֹ לְלֵוִי--נֶאֱמָן; וְנוֹתְנִין הַחוֹב, וְאַחַר כָּךְ מְחַשְּׁבִין.
וְאִם אֵין בְּיָדוֹ לִתֵּן, אֵינוּ נֶאֱמָן לְהוֹצִיא מִיַּד רְאוּבֵן אוֹ מִן הַסְּחוֹרָה הַיְּדוּעָה לְשֻׁתָּפוּת--שֶׁמֶּא קְנוּנְיָה הֶם עוֹשִׂין שִׁמְעוֹן וְלֵוִי, עַל נִכְסֵי רְאוּבֵן.
וְאַפִלּוּ הָיְתָה הַמַּלְוָה בַּשְּׁטָר, אֵין רְאוּבֵן חַיָּב לְשַׁלַּם מִמֶּנָּה כְּלוּם.

אֲבָל אִם טָעַן שִׁמְעוֹן שֶׁרְאוּבֵן יוֹדֵעַ בַּוַּדַּאי שֶׁזֶּה הַחוֹב שֶׁעָלַי מֵחֲמַת הַשֻּׁתָּפוּת הוּא, וְהַחוֹב אֶצְלֵנוּ הוּא--יִשָּׁבַע רְאוּבֵן הֶסֵּת אוֹ עַל יְדֵי גִּלְגּוּל, שְׁאֵינוּ יוֹדֵעַ שֶׁחוֹב זֶה אֶצְלֵנוּ; וִישַׁלַּם שִׁמְעוֹן הַחוֹב מִשֶּׁלּוֹ.

וְכֵן אִם יָצָא שְׁטָר חוֹב עַל לֵוִי בְּשֵׁם שִׁמְעוֹן בְּמֵאָה דֵּינָרִין מִמְּמוֹן הַשֻּׁתָּפוּת, וְאָמַר שִׁמְעוֹן נִפְרַעְתִּי וְהִחְזַרְתִּי לַכִּיס, אוֹ שֶׁאָמַר שִׁמְעוֹן קָבַעְתִּי לוֹ זְמָן לְשָׁנָה אוֹ לִשְׁתַּיִם--אֵינוּ נֶאֱמָן, שֶׁמֶּא קְנוּנְיָה הוּא עוֹשֶׂה עַל נִכְסֵי רְאוּבֵן.

וְכֵיצַד דָּנִין בְּדִין זֶה, לֵוִי כְּבָר נִפְטַר בְּהוֹדָאַת שִׁמְעוֹן; וְאִם לֹא הֵבִיא שִׁמְעוֹן רְאָיָה--יְשַׁלַּם מִבֵּיתוֹ, וְיִתְבַּע לֵוִי בְּסוֹף זְמָן שֶׁאָמַר.
וְכֵן כָּל כַּיּוֹצֶא בְּזֶה.

הִלְכּוֹת עֲבָדִים 
יֵשׁ בִּכְלָלָן שְׁלוֹשׁ עֶשְׂרֵה מִצְווֹת--חָמֵשׁ מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: דִּין קִנְיַן עֶבֶד עִבְרִי; שֶׁלֹּא יִמָּכֵר מִמְכֶּרֶת עֶבֶד; שֶׁלֹּא יַעֲבִידֶנּוּ בְּפֶרֶךְ; שֶׁלֹּא נַעֲבֹד בּוֹ עֲבוֹדַת עֶבֶד; שֶׁלֹּא נַנִּיחַ גֵּר תּוֹשָׁב לִרְדּוֹת בּוֹ בְּפֶרֶךְ; לְהַעְנִיק לוֹ בְּצֵאתוֹ חָפְשִׁי; שֶׁלֹּא יֵצֵא רֵיקָם; לִפְדּוֹת אָמָה עִבְרִיָּה; לְיַעֲדָהּ; שֶׁלֹּא תִמָּכֵר; לַעֲבֹד בְּעֶבֶד כְּנַעֲנִי לְעוֹלָם, אֵלָא אִם כֵּן הִפִּיל לוֹ אֲדוֹנָיו אֶחָד מֵרָאשֵׁי אֵבָרָיו; שֶׁלֹּא לְהַסְגִּיר עֶבֶד שֶׁבָּרַח מֵחוּצָה לָאָרֶץ לְאֶרֶץ יִשְׂרָאֵל; שֶׁלֹּא לְהוֹנוֹת עֶבֶד זֶה הַנִּצּוֹל אֵלֵינוּ.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת עֲבָדִים פֵּרֶק א 
"עֶבֶד עִבְרִי" הָאָמוּר בַּתּוֹרָה--זֶה הַיִּשְׂרְאֵלִי שֶׁמָּכְרוּ אוֹתוֹ בֵּית דִּין עַל כָּרְחוֹ, אוֹ הַמּוֹכֵר עַצְמוֹ לִרְצוֹנוֹ.
כֵּיצַד: גָּנַב, וְאֵין לוֹ לְשַׁלַּם אֶת הַקֶּרֶן--בֵּית דִּין מוֹכְרִין אוֹתוֹ כְּמוֹ שֶׁבֵּאַרְנוּ בְּהִלְכּוֹת גְּנֵבָה.

וְאֵין לָךְ אִישׁ מִיִּשְׂרָאֵל שֶׁמּוֹכְרִין אוֹתוֹ בֵּית דִּין אֵלָא הַגַּנָּב בִּלְבָד, וְעַל זֶה שֶׁמְּכָרוּהוּ בֵּית דִּין הוּא אוֹמֵר "כִּי תִקְנֶה עֶבֶד עִבְרִי" ; וְעָלָיו הוּא אוֹמֵר בְּמִשְׁנֵה תּוֹרָה "כִּי-יִמָּכֵר לְךָ אָחִיךָ הָעִבְרִי" .

מוֹכֵר עַצְמוֹ כֵּיצַד: יִשְׂרָאֵל שֶׁהִעְנִי בְּיוֹתֵר--נָתְנָה לוֹ תּוֹרָה רְשׁוּת לִמְכֹּר אֶת עַצְמוֹ, שֶׁנֶּאֱמָר "וְכִי-יָמוּךְ אָחִיךָ עִמָּךְ, וְנִמְכַּר-לָךְ" .
וְאֵינוּ רַשָּׁאי לִמְכֹּר אֶת עַצְמוֹ וּלְהַצְנִיעַ דָּמָיו, אוֹ לִקְנוֹת בָּהֶם סְחוֹרָה אוֹ כֵּלִים, אוֹ לִתְּנָם לְבַעַל חוֹבוֹ, אֵלָא אִם כֵּן צָרִיךְ לְאָכְלָן בִּלְבָד.
וְאֵין אָדָם רַשָּׁאי לִמְכֹּר אֶת עַצְמוֹ עַד שֶׁלֹּא יִשָּׁאֵר לוֹ כְּלוּם, וְאַפִלּוּ כְּסוּת לֹא תִשָּׁאֵר לוֹ; וְאַחַר כָּךְ יִמְכֹּר עַצְמוֹ.

 כְּבָר בֵּאַרְנוּ שְׁאֵין הָאִשָּׁה נִמְכֶּרֶת בִּגְנֵבָתָהּ, וְכֵן אֵינָהּ מוֹכֶרֶת אֶת עַצְמָהּ; וְאֵינָהּ קוֹנָה עֶבֶד לֹא עִבְרִי וְלֹא כְּנַעֲנִי, מִפְּנֵי הַחֲשָׁד.
וְאֵין הַגֵּר נִקְנֶה בְּעֶבֶד עִבְרִי--שֶׁנֶּאֱמָר "וְשָׁב, אֶל-מִשְׁפַּחְתּוֹ" , מִי שֶׁיֵּשׁ לוֹ מִשְׁפָּחָה.

 עֶבֶד עִבְרִי שֶׁמְּכָרוּהוּ בֵּית דִּין--אֵין מוֹכְרִין אוֹתוֹ אֵלָא לְיִשְׂרָאֵל, אוֹ לְגֵר צֶדֶק.
וְכֵן הַמּוֹכֵר עַצְמוֹ--אֵינוּ רַשָּׁאי לִמְכֹּר עַצְמוֹ לַגּוֹי, וְאַפִלּוּ לְגֵר תּוֹשָׁב; וְאִם עָבַר וּמָכַר עַצְמוֹ אַפִלּוּ לְעוֹבֵד עֲבוֹדָה זָרָה, וְאַפִלּוּ לַעֲבוֹדָה זָרָה עַצְמָהּ--הֲרֵי זֶה מָכוּר: שֶׁנֶּאֱמָר "אוֹ לְעֵקֶר, מִשְׁפַּחַת גֵּר" --"לְעֵקֶר", זֶה הַנִּמְכָּר לַעֲבוֹדָה זָרָה.

 בָּא וְאָמַר לָךְ הֲרֵינִי מוֹכֵר עַצְמִי לַגּוֹיִים--אֵין אַתָּה זָקוּק לוֹ, עַד שֶׁיִּמָּכֵר.
אֲבָל אַחַר שֶׁנִּמְכַּר לַגּוֹי--אַף עַל פִּי שֶׁעָבַר וְעָשָׂה שֶׁלֹּא כַּהֹגֶן, מִצְוָה לִפְדּוֹתוֹ שֶׁלֹּא יִטָּמַע בָּהֶם: שֶׁנֶּאֱמָר "אַחֲרֵי נִמְכַּר, גְּאֻלָּה תִּהְיֶה-לּוֹ" .

 אֶחָד הַמּוֹכֵר עַצְמוֹ, אוֹ שֶׁמְּכָרוּהוּ בֵּית דִּין--אֵינוּ נִמְכָּר בְּפַרְהֶסְיָה עַל אֶבֶן הַמֶּקָּח, וְלֹא בְּסִמְטָה כְּדֶרֶךְ שֶׁהָעֲבָדִים נִמְכָּרִין: שֶׁנֶּאֱמָר "לֹא יִמָּכְרוּ, מִמְכֶּרֶת עָבֶד" , אֵינוּ נִמְכָּר אֵלָא בְּצִנְעָה וְדֶרֶךְ כָּבוֹד.

 כָּל עֶבֶד עִבְרִי, אָסוּר לַעֲבֹד בּוֹ בְּפֶרֶךְ.
וְאֵיזוֹ הִיא עֲבוֹדַת פֶּרֶךְ--זוֹ עֲבוֹדָה שְׁאֵין לָהּ קִצְבָּה, אוֹ עֲבוֹדָה שְׁאֵינוּ צָרִיךְ לָהּ, אֵלָא תִּהְיֶה מַחְשַׁבְתּוֹ לְהַעֲבִידוֹ בִּלְבָד, שֶׁלֹּא יִבָּטֵל.

מִכָּאן אָמְרוּ חֲכָמִים שֶׁלֹּא יֹאמַר לוֹ עֲדֹר תַּחַת הַגְּפָנִים עַד שֶׁאָבוֹא, שֶׁהֲרֵי לֹא נָתַן קִצְבָּה; אֵלָא יֹאמַר לוֹ עֲדֹר עַד שָׁעָה פְּלוֹנִית, אוֹ עַד מָקוֹם פְּלוֹנִי.

וְכֵן לֹא יֹאמַר לוֹ חֲפֹר מָקוֹם זֶה, וְהוּא אֵינוּ צָרִיךְ לוֹ.
וְאַפִלּוּ לְהָחֵם לוֹ כּוֹס שֶׁלְּחַמִּין, אוֹ לְהָצֵן לוֹ, וְהוּא אֵינוּ צָרִיךְ לוֹ--אָסוּר, וְעוֹבֵר עָלָיו בְּלֹא תַעֲשֶׂה: שֶׁנֶּאֱמָר "לֹא-תִרְדֶּה בוֹ, בְּפָרֶךְ" , הַא אֵינוּ עוֹשֶׂה לוֹ אֵלָא דָּבָר קָצוּב שְׁהוּא צָרִיךְ לוֹ.

וְכֵן הַגּוֹי שֶׁנִּמְכַּר לוֹ--אִם רָדָה בּוֹ בְּפֶרֶךְ, הֲרֵי יִשְׂרָאֵל מְצֻוִּין לְמָנְעוֹ.
וְאִם הִנִּיחוּהוּ--עוֹבְרִים בְּלֹא תַעֲשֶׂה, שֶׁנֶּאֱמָר "לֹא-יִרְדֶּנּוּ בְּפֶרֶךְ, לְעֵינֶיךָ" .
וְאֵין אָנוּ נִזְקָקִין לְהִכָּנֵס לִרְשׁוּתוֹ שֶׁלַּגּוֹי, וְלִבְדֹּק אַחֲרָיו שֶׁלֹּא יַעֲבִידֶנּוּ בְּפֶרֶךְ: שֶׁנֶּאֱמָר "לְעֵינֶיךָ", בִּזְמָן שֶׁאַתָּה רוֹאֶה.

 כָּל עֶבֶד עִבְרִי--אָסוּר לְיִשְׂרָאֵל שֶׁקָּנָהוּ לְהַעֲבִידוֹ בִּדְבָרִים בְּזוּיִים שְׁהֶם מְיֻחָדִים לַעֲשִׂיַּת הָעֲבָדִים, כְּגוֹן שֶׁיּוֹלִיךְ אַחֲרָיו כֵּלָיו לְבֵית הַמֶּרְחֵץ, אוֹ יַחְלֹץ לוֹ מַנְעָלָיו: שֶׁנֶּאֱמָר "לֹא-תַעֲבֹד בּוֹ, עֲבֹדַת עָבֶד" .
אֵינוּ נוֹהֵג בּוֹ אֵלָא כְּשָׂכִיר, שֶׁנֶּאֱמָר "כְּשָׂכִיר כְּתוֹשָׁב, יִהְיֶה עִמָּךְ" .

וּמֻתָּר לְסַפַּר לוֹ שְׂעָרוֹ, וּלְכַבַּס לוֹ כְּסוּתוֹ, וְלֶאֱפוֹת לוֹ עִיסָתוֹ.
אֲבָל לֹא יַעֲשֶׂה אוֹתוֹ בַּלָּן לָרַבִּים, אוֹ סַפָּר לָרַבִּים, אוֹ נַחְתּוֹם לָרַבִּים; וְאִם הָיְתָה אֻמָּנוּתוֹ זֹאת קֹדֶם שֶׁיִּמָּכֵר, הֲרֵי זֶה יַעֲשֶׂה.
אֲבָל רִבּוֹ לֹא יְלַמְּדֶנּוּ כַּתְּחִלָּה מְלָאכָה כְּלָל; אֵלָא אֻמָּנוּת שֶׁהָיָה בָּהּ, הִיא שֶׁעוֹשֶׂה כְּשֶׁהָיָה עוֹשֶׂה מִקֹּדֶם.

בַּמֶּה דְּבָרִים אֲמוּרִים, בְּעֶבֶד עִבְרִי, מִפְּנֵי שֶׁנַּפְשׁוֹ שְׁפָלָה בַּמְּכִירָה.
אֲבָל יִשְׂרָאֵל שֶׁלֹּא נִמְכַּר--מֻתָּר לְהִשְׁתַּמַּשׁ בּוֹ כְּעֶבֶד, שֶׁהֲרֵי אֵינוּ עוֹשֶׂה מְלָאכָה זוֹ אֵלָא בִּרְצוֹנוֹ וּמִדַּעַת עַצְמוֹ.

 אֲנָשִׁים שְׁאֵינָן נוֹהֲגִין כַּשּׁוּרָה, מֻתָּר לִרְדּוֹתָן בְּחָזְקָה וּלְהִשְׁתַּעְבַּד בָּהֶן.
מֶלֶךְ שֶׁגָּזַר שֶׁכָּל מִי שֶׁלֹּא יִתֵּן הַמַּס הַקָּצוּב עַל כָּל אִישׁ וְאִישׁ, יִשְׁתַּעְבַּד לְזֶה שֶׁנָּתַן הַמַּס עַל יָדוֹ--הֲרֵי זֶה מֻתָּר לְהִשְׁתַּמַּשׁ בּוֹ יוֹתֵר מִדַּי, אֲבָל לֹא כְּעֶבֶד; וְאִם אֵינוּ נוֹהֵג כַּשּׁוּרָה, מֻתָּר לְהִשְׁתַּמַּשׁ בּוֹ כְּעֶבֶד.

 כָּל עֶבֶד עִבְרִי אוֹ אָמָה עִבְרִיָּה--חַיָּב הָאָדוֹן לְהַשְׁווֹתָן אֵלָיו בְּמַאֲכָל וּבְמַשְׁקֶה בִּכְסוּת וּבְמָדוֹר, שֶׁנֶּאֱמָר "כִּי-טוֹב לוֹ עִמָּךְ" : שֶׁלֹּא תִהְיֶה אַתָּה אוֹכֵל פַּת נְקִיָּה וְהוּא אוֹכֵל פַּת קֵיבָר, אַתָּה שׁוֹתֶה יַיִן יָשָׁן וְהוּא שׁוֹתֶה יַיִן חָדָשׁ, אַתָּה יָשֵׁן עַל גַּבֵּי מוֹכִין וְהוּא יָשֵׁן עַל גַּבֵּי הַתֶּבֶן, אַתָּה דָּר בַּכְּרָךְ וְהוּא דָּר בַּכְּפָר אוֹ אַתָּה בַּכְּפָר וְהוּא בַּכְּרָךְ--שֶׁנֶּאֱמָר "וְיָצָא, מֵעִמָּךְ" .
מִכָּאן אָמְרוּ חֲכָמִים כָּל הַקּוֹנֶה עֶבֶד עִבְרִי, כְּקוֹנֶה אָדוֹן לְעַצְמוֹ.

וְחַיָּב לִנְהֹג בּוֹ מִנְהַג אַחְוָה, שֶׁנֶּאֱמָר "וּבְאַחֵיכֶם בְּנֵי-יִשְׂרָאֵל אִישׁ בְּאָחִיו" .
וְאַף עַל פִּי כֵן צָרִיךְ הָעֶבֶד לִנְהֹג בְּעַצְמוֹ מִנְהַג עַבְדוּת, בְּאוֹתָן הָעֲבוֹדוֹת שְׁהוּא עוֹשֶׂה לוֹ.

 אֵין אָמָה עִבְרִיָּה נוֹהֶגֶת וְלֹא עֶבֶד עִבְרִי נוֹהֵג, אֵלָא בִּזְמָן שֶׁהַיּוֹבֵל נוֹהֵג, בֵּין עֶבֶד עִבְרִי שֶׁמּוֹכֵר עַצְמוֹ, בֵּין זֶה שֶׁמְּכָרוּהוּ בֵּית דִּין; וּכְבָר בֵּאַרְנוּ מָתַי בָּטְלוּ הַיּוֹבְלוֹת.

הִלְכּוֹת עֲבָדִים פֵּרֶק ב 
עֶבֶד עִבְרִי שֶׁמְּכָרוּהוּ בֵּית דִּין, נִקְנֶה בַּכֶּסֶף; וְהַמּוֹכֵר עַצְמוֹ, נִקְנֶה בַּכֶּסֶף וּבְשׁוֹוֶה כֶּסֶף וּבַשְּׁטָר.
כֵּיצַד בַּשְּׁטָר--כּוֹתֵב לוֹ עַל הַנְּיָר אוֹ עַל הַחֶרֶס הֲרֵינִי מָכוּר לָךְ, הֲרֵינִי קָנוּי לָךְ, וְנוֹתֵן לוֹ הַשְּׁטָר.

מְכָרוּהוּ בֵּית דִּין--עוֹבֵד שֵׁשׁ שָׁנִים מִיּוֹם מְכִירָתוֹ, וּבִתְחִלַּת הַשָּׁנָה הַשְּׁבִיעִית שֶׁלּוֹ יֵצֵא בֶּן חוֹרִין.
וְאִם פָּגְעָה בּוֹ שְׁנַת הַשְּׁמִטָּה בִּכְלַל הַשֵּׁשׁ, הֲרֵי זֶה עוֹבֵד בָּהּ; אֲבָל אִם פָּגְעָה בּוֹ שְׁנַת יוֹבֵל, אַפִלּוּ נִמְכַּר שָׁנָה אַחַת לִפְנֵי הַיּוֹבֵל--הֲרֵי זֶה יֵצֵא לְחֵרוּת, שֶׁנֶּאֱמָר "בִּשְׁנַת הַיּוֹבֵל, הַזֹּאת ..." .

הַמּוֹכֵר עַצְמוֹ, יֵשׁ לוֹ לִמְכֹּר עַצְמוֹ לְיָתֵר עַל שֵׁשׁ; הֲרֵי שֶׁמָּכַר עַצְמוֹ לְעֶשֶׂר שָׁנִים, אוֹ לְעֶשְׂרִים שָׁנָה, וּפָגַע בּוֹ יוֹבֵל, אַפִלּוּ אַחַר שָׁנָה--הֲרֵי זֶה יֵצֵא בַּיּוֹבֵל, שֶׁנֶּאֱמָר "עַד-שְׁנַת הַיֹּבֵל, יַעֲבֹד עִמָּךְ" .

אֶחָד הַמּוֹכֵר עַצְמוֹ אוֹ שֶׁמְּכָרוּהוּ בֵּית דִּין, וּבָרַח--חַיָּב לְהַשְׁלִים שָׁנָיו; וְאִם פָּגַע בּוֹ יוֹבֵל, יֵצֵא לְחֵרוּת.
חָלָה, בֵּין שֶׁחָלָה שָׁנָה אַחַר שָׁנָה אוֹ שֶׁחָלָה חֳלָאִים מְקֻטָּעִים--אִם הַכֹּל פָּחוּת מֵאַרְבַּע שָׁנִים, עוֹלִין לוֹ לְמִנְיָן שֵׁשׁ; אֲבָל אִם חָלָה אַרְבַּע--חַיָּב לְהַשְׁלִים כָּל יְמֵי הַחֹלִי, שֶׁנֶּאֱמָר "כְּשָׂכִיר כְּתוֹשָׁב" .
וְאִם פָּגַע בּוֹ יוֹבֵל, יֵצֵא.

בַּמֶּה דְּבָרִים אֲמוּרִים שֶׁמְּחַשְּׁבִין יְמֵי הַחֹלִי, בְּשֶׁהָיָה חָלְיוֹ כָּבֵד, שְׁאֵינוּ יָכוֹל לַעֲשׂוֹת מְלָאכָה.
אֲבָל אִם לֹא הָיָה חָלְיוֹ כָּבֵד, אֵלָא יָכוֹל לַעֲשׂוֹת מַעֲשֶׂה מְעַט--אַפִלּוּ חָלָה כָּל שֵׁשׁ, עוֹלִין לוֹ.

הַמּוֹכֵר עַצְמוֹ לַגּוֹי--אִם לֹא נִפְדָּה, אֵינוּ יוֹצֶא אֵלָא בַּיּוֹבֵל: שֶׁנֶּאֱמָר "וְאִם-לֹא יִגָּאֵל, בְּאֵלֶּה--וְיָצָא בִּשְׁנַת הַיֹּבֵל, הוּא וּבָנָיו עִמּוֹ" .

הַנִּמְכָּר לַגּוֹי--אִם לֹא הִשִּׂיגָה יָדוֹ לִגְאֹל עַצְמוֹ, קְרוֹבָיו פּוֹדִין אוֹתוֹ; וְהַקָּרוֹב הַקָּרוֹב קוֹדֵם, שֶׁנֶּאֱמָר "אוֹ-דֹדוֹ אוֹ בֶן-דֹּדוֹ, יִגְאָלֶנּוּ ..." .
וּבֵית דִּין כּוֹפִין אֶת קְרוֹבָיו לִפְדּוֹתוֹ, שֶׁלֹּא יִטָּמַע בַּגּוֹיִים.
לֹא פָדוּהוּ קְרוֹבָיו, אוֹ שְׁאֵין יָדָם מַשֶּׂגֶת--מִצְוָה בְּיַד כָּל אָדָם מִיִּשְׂרָאֵל לִפְדּוֹתוֹ; וּבֵין שֶׁפָּדוּהוּ קְרוֹבִים, בֵּין שֶׁפָּדָהוּ שְׁאָר אָדָם--יֵצֵא לְחֵרוּת.

וְיֵשׁ לוֹ לִלְווֹת וְלִגְאֹל עַצְמוֹ מִיַּד הַגּוֹי, וְגוֹאֵל לַחֲצָאִין.
אֲבָל הַנִּמְכָּר לְיִשְׂרָאֵל--אֵין הַקְּרוֹבִים פּוֹדִין אוֹתוֹ, וְאֵינוּ לוֹוֶה וְגוֹאֵל, וְאֵינוּ גּוֹאֵל לַחֲצָאִין.
אֵלָא כֵּיצַד דִּינוֹ--אִם הִשִּׂיגָה יָדוֹ לִתֵּן כְּפִי הַשָּׁנִים הַנּוֹתָרוֹת, נוֹתֵן וְיוֹצֶא; וְאִם לָאו, לֹא יֵצֵא.

 אֶחָד הַמּוֹכֵר עַצְמוֹ בֵּין לְיִשְׂרָאֵל בֵּין לַגּוֹי, וְאֶחָד שֶׁמְּכָרוּהוּ בֵּית דִּין--הֲרֵי זֶה מְגָרֵעַ פִּדְיוֹנוֹ, וְיוֹצֶא.
כֵּיצַד: הֲרֵי שֶׁמְּכָרוּהוּ בְּשִׁשִּׁים דֵּינָר, וְעָבַד אַרְבַּע שָׁנִים, וּמָצְאָה יָדוֹ--הֲרֵי זֶה נוֹתֵן עֶשְׂרִים דֵּינָר לַאֲדוֹנָיו, וְיֵצֵא לְחֵרוּת.
וְכֵן אִם מָכַר עַצְמוֹ בְּאַרְבָּעִים דֵּינָר לְעֶשֶׂר שָׁנִים--הֲרֵי זֶה מְגָרֵעַ אַרְבָּעָה דֵּינָרִין לְכָל שָׁנָה שֶׁעָבַד, וְנוֹתֵן הַנִּשְׁאָר כֶּסֶף אוֹ שׁוֹוֶה כֶּסֶף, וְיוֹצֶא.

וְכֵן הַנִּמְכָּר לַגּוֹי--מְחַשֵּׁב הַדָּמִים לְפִי הַשָּׁנִים הַנִּשְׁאָרוֹת עַד שְׁנַת הַיּוֹבֵל, שֶׁנֶּאֱמָר "וְחִשַּׁב, עִם-קֹנֵהוּ, מִשְּׁנַת הִמָּכְרוֹ לוֹ, עַד שְׁנַת הַיֹּבֵל" .
כֵּיצַד: מָכַר עַצְמוֹ בְּמֵאָה וְנִשְׁאָר לַיּוֹבֵל בְּשָׁעַת מְכִירָה עֶשֶׂר שָׁנִים--מְחַשֵּׁב עֶשֶׂר לְכָל שָׁנָה שֶׁעָבַד, וְגוֹרֵעַ מִן הַדָּמִים; וּמֵשִׁיב הַשְּׁאָר כֶּסֶף, לֹא תְּבוּאָה וְלֹא כֵּלִים--שֶׁנֶּאֱמָר "כֶּסֶף מִמְכָּרוֹ" : בַּכֶּסֶף הוּא נִגְאָל מִיַּד הַגּוֹי, וְאֵינוּ נִגְאָל בְּשׁוֹוֶה כֶּסֶף.

 כָּל עֶבֶד עִבְרִי אוֹ עִבְרִיָּה שֶׁיֵּצֵא בְּגִרְעוֹן כֶּסֶף, וְהִבְרִיא וְהוֹסִיפוּ דָּמָיו, אוֹ נִשְׂחַף וּפָחֲתוּ דָּמָיו--מְחַשְּׁבִין לוֹ לְהָקֶל עָלָיו.
כֵּיצַד: הֲרֵי שֶׁנִּמְכַּר בְּמֵאָה, וַהֲרֵי הוּא עַתָּה שׁוֹוֶה מָאתַיִם--אֵינוּ מְחַשֵּׁב עִם אֲדוֹנָיו אֵלָא לְפִי מֵאָה.
נִמְכַּר בְּמָאתַיִם, וַהֲרֵי הוּא שׁוֹוֶה מֵאָה--מְחַשֵּׁב עִמּוֹ עַל פִּי הַשָּׁנִים הַנּוֹתָרוֹת לְפִי מֵאָה.

 הַנִּמְכָּר לַגּוֹי--הוֹאִיל וְיֵשׁ לוֹ לִגְאֹל עַצְמוֹ לַחֲצָאִין כְּמוֹ שֶׁבֵּאַרְנוּ, פְּעָמִים יִהְיֶה לְהָקֶל וּפְעָמִים יִהְיֶה לְהַחְמִיר.
כֵּיצַד לְהָקֶל: קָנָה אוֹתוֹ הַגּוֹי בְּמָאתַיִם, וְנִשְׂחַף וַהֲרֵי הוּא עַתָּה שׁוֹוֶה מֵאָה, וְנָתַן לוֹ חֲמִשִּׁים חֲצִי דָּמָיו, וְהִבְרִיא וַהֲרֵי הוּא שׁוֹוֶה מָאתַיִם--נוֹתֵן לוֹ מֵאָה שְׁהֶן חֲצִי דָּמָיו הַנִּשְׁאָר, וְיוֹצֶא.
כֵּיצַד לְהַחְמִיר: קָנָה אוֹתוֹ בְּמָאתַיִם, וְנָתַן לוֹ חֲצִי דָּמָיו מֵאָה, וְנִשְׂחַף וַהֲרֵי הוּא עַתָּה שׁוֹוֶה מֵאָה--נוֹתֵן לוֹ חֲמִשִּׁים שְׁהֶן דְּמֵי חֶצְיוֹ הַנִּשְׁאָר, וְנִמְצָא שֶׁנָּתַן מֵאָה וַחֲמִשִּׁים אַף עַל פִּי שְׁהוּא עַתָּה שׁוֹוֶה מֵאָה.

 הָרָב שֶׁמָּחַל לָעֶבֶד עַל הַכֶּסֶף שֶׁנִּשְׁאָר לוֹ לַעֲבֹד כְּנֶגְדוֹ--אֵינוּ מָחוּל, עַד שֶׁיִּכְתֹּב לוֹ שְׁטָר שִׁחְרוּר.
כֵּיצַד: הֲרֵי שֶׁקָּנָהוּ בְּשִׁשִּׁים, וְעָבַד שָׁנָה אוֹ שְׁנָתַיִם, וְאָמַר לוֹ שְׁאָר הַדָּמִים מְחוּלִין לָךְ, לֵךְ לְדַרְכָּךְ--לֹא נִפְטָר מִשִּׁעְבּוּדוֹ, עַד שֶׁיִּכְתֹּב לוֹ שְׁטָר.

 אָדוֹן שֶׁמֵּת--אִם הִנִּיחַ בֵּן זָכָר--הֲרֵי הָעֶבֶד עוֹבֵד אֶת הַבֵּן עַד סוֹף הַשֵּׁשׁ, אוֹ עַד סוֹף הַשָּׁנִים שֶׁמָּכַר עַצְמוֹ לָהֶן, אוֹ עַד שֶׁיִּפְגַּע בּוֹ יוֹבֵל, אוֹ עַד שֶׁיִּגָּרַע פִּדְיוֹנוֹ וְיִתֵּן הַשְּׁאָר.

אֲבָל אִם לֹא הִנִּיחַ בֵּן זָכָר--הֲרֵי זֶה יֵצֵא לְחֵרוּת, וְאֵינוּ עוֹבֵד אֶת הַבַּת וְלֹא אֶת הָאָח; וְאֵין צָרִיךְ לוֹמַר שְׁאֵינוּ עוֹבֵד שְׁאָר הַיּוֹרְשִׁין.
וְהַנִּמְכָּר לְגֵר צֶדֶק, אוֹ לַגּוֹי--אַפִלּוּ הַבֵּן אֵינוּ עוֹבֵד; אֵלָא כֵּיוָן שֶׁמֵּת הָאָדוֹן, יֵצֵא לְחֵרוּת.

נִמְצֵאתָ אוֹמֵר שֶׁעֶבֶד עִבְרִי נִקְנֶה בַּכֶּסֶף, אוֹ בַּשְּׁטָר.
וְקוֹנֶה אֶת עַצְמוֹ בַּחֲמִשָּׁה דְּבָרִים--בַּשָּׁנִים, אוֹ בַּיּוֹבֵל, אוֹ בְּגִרְעוֹן כֶּסֶף, אוֹ בִּשְׁטָר שִׁחְרוּר, אוֹ בְּמִיתַת הָאָדוֹן בְּלֹא בֵּן; וּבַגּוֹי אוֹ בַּגֵּר, אַפִלּוּ הִנִּיחַ בֵּן.

מִצְוָה לוֹמַר לוֹ צֵא בְּשָׁעַת יְצִיאָתוֹ, וְאַף עַל פִּי שְׁאִם לֹא יֹאמַר לוֹ, הֲרֵי הוּא יוֹצֶא בְּחִנָּם, וְאֵינוּ צָרִיךְ שְׁטָר.
אַפִלּוּ חָלָה וְהוֹצִיא עָלָיו רִבּוֹ הוֹצָאוֹת--אֵינוּ חַיָּב לוֹ כְּלוּם, שֶׁנֶּאֱמָר "יֵצֵא לַחָפְשִׁי, חִנָּם" .

הִלְכּוֹת עֲבָדִים פֵּרֶק ג 
כָּל עֶבֶד עִבְרִי--הֲרֵי הָאָדוֹן חַיָּב בִּמְזוֹנוֹת אִשְׁתּוֹ הַנְּשׂוּאָה, לֹא אֲרוּסָה וְשׁוֹמֶרֶת יָבָם: וְהוּא, שֶׁתִּהְיֶה מֻתֶּרֶת לוֹ.
אֲבָל אִם הָיְתָה מֵאִסּוּרֵי לָאוִין, אַפִלּוּ שְׁנִיָּה--אֵינוּ חַיָּב בִּמְזוֹנוֹתֶיהָ: שֶׁנֶּאֱמָר "אִשְׁתּוֹ עִמּוֹ" , אִשָּׁה הָרְאוּיָה לַעֲמֹד עִמּוֹ.
וְכֵן חַיָּב בִּמְזוֹן בָּנָיו וּבְנוֹתָיו.

בִּמְכָרוּהוּ בֵּית דִּין נֶאֱמָר "אִם-בַּעַל אִשָּׁה הוּא, וְיָצְאָה אִשְׁתּוֹ עִמּוֹ" .
וְכִי תַּעֲלֶה עַל דַּעְתָּךְ שֶׁכֵּיוָן שֶׁנִּקְנָה זֶה, נִשְׁתַּעְבְּדָה אִשְׁתּוֹ; אֵלָא לֹא בָא לְלַמַּד אֵלָא שֶׁהָאָדוֹן חַיָּב בִּמְזוֹנוֹתֶיהָ.
וּבַמּוֹכֵר עַצְמוֹ נֶאֱמָר "וְיָצָא, מֵעִמָּךְ--הוּא, וּבָנָיו עִמּוֹ" ; וּבַנִּמְכָּר לַגּוֹי נֶאֱמָר "וְיָצָא בִּשְׁנַת הַיֹּבֵל, הוּא וּבָנָיו עִמּוֹ" .

אֶחָד אִשָּׁה וּבָנִים שֶׁהָיוּ לוֹ בְּשָׁעַת מְכִירָה, אוֹ אִשָּׁה וּבָנִים שֶׁהָיוּ לוֹ אַחַר מְכִירָתוֹ: וְהוּא, שֶׁיִּקָּחֶנָּה מִדַּעַת הָאָדוֹן; אֲבָל אִם לְקָחָהּ שֶׁלֹּא מִדַּעַת רִבּוֹ, אֵינוּ חַיָּב בִּמְזוֹנוֹתֶיהָ.

 אַף עַל פִּי שֶׁהָאָדוֹן חַיָּב בִּמְזוֹנוֹת אִשְׁתּוֹ וּבָנָיו, אֵין לוֹ בְּמַעֲשֵׂה יְדֵיהֶם כְּלוּם, אֵלָא הֲרֵי מַעֲשֶׂה יְדֵי הָאִשָּׁה וּמְצִיאָתָהּ, לְבַעְלָהּ.
וְכָל שֶׁזּוֹכֶה הַבַּעַל בְּאִשְׁתּוֹ--זוֹכֶה זֶה, אַף עַל פִּי שְׁהוּא עֶבֶד עִבְרִי.

 מִי שֶׁמְּכָרוּהוּ בֵּית דִּין, יֵשׁ לְרִבּוֹ לִתֵּן לוֹ שִׁפְחָה כְּנַעֲנִית: בֵּין הָאָדוֹן, בֵּין בְּנוֹ שֶׁלָּאָדוֹן אִם מֵת אָבִיו--הֲרֵי זֶה נוֹתֵן לוֹ שִׁפְחָה כְּנַעֲנִית, וְכוֹפֵהוּ עַל זֶה כְּדֵי שֶׁיּוֹלִיד לוֹ מִמֶּנָּה עֲבָדִים.
וַהֲרֵי הִיא מֻתֶּרֶת לוֹ כָּל יְמֵי עַבְדוּתוֹ, שֶׁנֶּאֱמָר "אִם-אֲדֹנָיו יִתֶּן-לוֹ אִשָּׁה ..." .
וְהַמּוֹכֵר עַצְמוֹ, אָסוּר בְּשִׁפְחָה כְּנַעֲנִית כִּשְׁאָר כָּל יִשְׂרָאֵל.

 אֵין עֶבֶד עִבְרִי מֻתָּר בְּשִׁפְחָה כְּנַעֲנִית, עַד שֶׁתִּהְיֶה לוֹ אִשָּׁה יִשְׂרְאֵלִית וּבָנִים, אֲבָל אִם אֵין לוֹ אִשָּׁה וּבָנִים, אֵין רִבּוֹ מוֹסֵר לוֹ שִׁפְחָה כְּנַעֲנִית; וְדָבָר זֶה, קַבָּלָה הוּא.
אַפִלּוּ הָיָה הַנִּמְכָּר כּוֹהֵן--הֲרֵי זֶה מֻתָּר בְּשִׁפְחָה כְּנַעֲנִית כָּל יְמֵי עַבְדוּתוֹ, אִם הָיוּ לוֹ אִשָּׁה וּבָנִים.

אַף עַל פִּי שֶׁמָּסַר לוֹ רִבּוֹ שִׁפְחָה כְּנַעֲנִית, אֵינוּ יָכוֹל לְהַפְרִישׁוֹ מֵאִשְׁתּוֹ וּבָנָיו--שֶׁנֶּאֱמָר "אִשְׁתּוֹ עִמּוֹ" .
וְאֵינוּ יָכוֹל לִתֵּן לוֹ שְׁתֵּי שְׁפָחוֹת; וְלֹא לִתֵּן שִׁפְחָה אַחַת לִשְׁנֵי עֲבָדָיו הָעִבְרִיִּים כְּדֶרֶךְ שֶׁנּוֹתֵן לַכְּנַעֲנִיִּים, שֶׁנֶּאֱמָר "יִתֶּן-לוֹ אִשָּׁה" .

נִרְצָע שֶׁמָּסַר לוֹ רִבּוֹ שִׁפְחָה כְּנַעֲנִית, וְהִגִּיעַ יוֹבֵל, וְהָיָה רִבּוֹ מְסָרֵב בּוֹ לָצֵאת וְאֵינוּ רוֹצֶה לָצֵאת, וְחָבַל בּוֹ--פָּטוּר, שֶׁהֲרֵי נֶאֱסַר בַּשִּׁפְחָה.

 הַמּוֹכֵר עַצְמוֹ, אֵינוּ נִרְצָע.
אֲבָל מְכָרוּהוּ בֵּית דִּין, וְעָבַד שֵׁשׁ, וְלֹא רָצָה לָצֵאת--הֲרֵי זֶה נִרְצָע; וְעוֹבֵד עַד שְׁנַת הַיּוֹבֵל, אוֹ עַד שֶׁיָּמוּת הָאָדוֹן.

 אַף עַל פִּי שֶׁהִנִּיחַ בֵּן, אֵין הַנִּרְצָע עוֹבֵד אֶת הַבֵּן: מִפִּי הַשְּׁמוּעָה לָמְדוּ "וַעֲבָדוֹ" , וְלֹא לִבְנוֹ; "לְעֹלָם" , לְעוֹלָמוֹ שֶׁלַּיּוֹבֵל.
נִמְצֵאתָ לָמֵד שֶׁהַנִּרְצָע, אֵינוּ קוֹנֶה אֶת עַצְמוֹ אֵלָא בַּיּוֹבֵל אוֹ בְּמִיתַת הָאָדוֹן.

 עֶבֶד עִבְרִי כּוֹהֵן--אֵינוּ נִרְצָע, מִפְּנֵי שֶׁנַּעֲשֶׂה בַּעַל מוּם.
וַהֲרֵי הוּא אוֹמֵר "וְשָׁב, אֶל-מִשְׁפַּחְתּוֹ" , לַחֲזָקָה שֶׁהָיָה בָּהּ; וְאֵינוּ שָׁב לַשְּׂרָרָה שֶׁהָיָה בָּהּ.

 כֵּיצַד רוֹצְעִין: מְבִיאוֹ לְבֵית דִּין שֶׁלִּשְׁלוֹשָׁה, וְאוֹמֵר דְּבָרָיו בִּפְנֵיהֶם; וּמַגִּישׁוֹ בְּסוֹף שֵׁשׁ אֶל הַדֶּלֶת אוֹ אֶל הַמְּזוּזָה, כִּשְׁהֶן עוֹמְדִין, בֵּין דֶּלֶת וּמְזוּזָה שֶׁלָּאָדוֹן, בֵּין שֶׁלְּכָל אָדָם; וְנוֹקֵב אֶת אָזְנוֹ הַיְּמָנִית בְּגֹבַהּ שֶׁלָּאֹזֶן בְּמַרְצֵעַ שֶׁלְּמַתֶּכֶת, עַד שֶׁיַּגִּיעַ לַדֶּלֶת--שֶׁנֶּאֱמָר "וְנָתַתָּה בְאָזְנוֹ וּבַדֶּלֶת" .
וְלֹא נֶאֱמָר "מְזוּזָה" אֵלָא שֶׁיִּהְיֶה עוֹמֵד, בֵּין אֵצֶל דֶּלֶת בֵּין אֵצֶל מְזוּזָה.
וּמַה מְזוּזָה כִּשְׁהִיא עוֹמֶדֶת, אַף דֶּלֶת כִּשְׁהִיא עוֹמֶדֶת; אֲבָל הָרְצִיעָה בַּדֶּלֶת, אַף עַל פִּי שְׁאֵין שָׁם מְזוּזָה.

הָאָדוֹן הוּא שֶׁרוֹצֵעַ בְּעַצְמוֹ, שֶׁנֶּאֱמָר "וְרָצַע אֲדֹנָיו" --לֹא בְּנוֹ, וְלֹא שְׁלוּחוֹ, וְלֹא שְׁלוּחַ בֵּית דִּין.
וְאֵין רוֹצְעִין שְׁנֵי עֲבָדִים כְּאֶחָד, שְׁאֵין עוֹשִׂין מִצְווֹת חֲבִלּוֹת חֲבִלּוֹת.

 "וְאִם-אָמֹר יֹאמַר" --עַד שֶׁיֹּאמַר, וְיִשְׁנֶה.
"הָעֶבֶד" --עַד שֶׁיֹּאמַר, כִּשְׁהוּא עֶבֶד; אֲבָל אִם אָמַר אַחַר שֵׁשׁ, אֵינוּ נִרְצָע: עַד שֶׁיֹּאמַר וְיִשְׁנֶה בְּסוֹף שֵׁשׁ, בִּתְחִלַּת פְּרוּטָה אַחֲרוֹנָה.
כֵּיצַד: כְּגוֹן שֶׁנִּשְׁאָר מִן הַיּוֹם כְּדֵי שׁוֹוֶה פְּרוּטָה מִדְּמֵי מְכִירָתוֹ, אוֹ יָתֵר מְעַט; אֲבָל אִם נִשְׁאָר פָּחוּת מִפְּרוּטָה, הֲרֵי זֶה כְּאוֹמֵר אַחַר שֵׁשׁ.

 הָיְתָה לָעֶבֶד אִשָּׁה שִׁפְחָה כְּנַעֲנִית, וְלוֹ מִמֶּנָּה בָּנִים, וּלְרִבּוֹ אֵין אִשָּׁה וּבָנִים--אֵינוּ נִרְצָע, שֶׁנֶּאֱמָר "כִּי אֲהֵבְךָ וְאֶת-בֵּיתֶךָ" .
לְרִבּוֹ אִשָּׁה וּבָנִים, וְלוֹ אֵין אִשָּׁה וּבָנִים--אֵינוּ נִרְצָע, שֶׁנֶּאֱמָר "אָהַבְתִּי אֶת-אֲדֹנִי, אֶת-אִשְׁתִּי וְאֶת-בָּנָי" .
הוּא אוֹהֵב אֶת רִבּוֹ, וְרִבּוֹ אֵינוּ אוֹהֲבוֹ--אֵינוּ נִרְצָע, שֶׁנֶּאֱמָר "כִּי-טוֹב לוֹ עִמָּךְ" .
רִבּוֹ אוֹהֲבוֹ, וְהוּא אֵינוּ אוֹהֵב אֶת רִבּוֹ--אֵינוּ נִרְצָע, שֶׁנֶּאֱמָר "כִּי אֲהֵבְךָ".
הוּא חוֹלֶה וְרִבּוֹ אֵינוּ חוֹלֶה, רִבּוֹ חוֹלֶה וְהוּא אֵינוּ חוֹלֶה, אוֹ שֶׁהָיוּ שְׁנֵיהֶם חוֹלִים--אֵינוּ נִרְצָע: שֶׁנֶּאֱמָר "כִּי-טוֹב לוֹ עִמָּךְ", עַד שֶׁיִּהְיוּ שְׁנֵיהֶם בְּטוֹבָה.

 מַה בֵּין מוֹכֵר עַצְמוֹ, לִמְכָרוּהוּ בֵּית דִּין: מוֹכֵר עַצְמוֹ, אֵינוּ נִרְצָע; וּמְכָרוּהוּ בֵּית דִּין, נִרְצָע.
מוֹכֵר עַצְמוֹ, אָסוּר בְּשִׁפְחָה כְּנַעֲנִית; וּמְכָרוּהוּ בֵּית דִּין, רִבּוֹ מוֹסֵר לוֹ שִׁפְחָה כְּנַעֲנִית.
מוֹכֵר עַצְמוֹ, נִמְכָּר לַגּוֹי; וּמְכָרוּהוּ בֵּית דִּין, אֵינוּ נִמְכָּר אֵלָא לְיִשְׂרָאֵל--שֶׁנֶּאֱמָר "כִּי-יִמָּכֵר לְךָ אָחִיךָ" , אֵין בֵּית דִּין מוֹכְרִין אוֹתוֹ אֵלָא לָךְ.
מוֹכֵר עַצְמוֹ, נִמְכָּר לְשֵׁשׁ וְיָתֵר עַל שֵׁשׁ; מְכָרוּהוּ בֵּית דִּין, אֵינוּ נִמְכָּר אֵלָא לְשֵׁשׁ.
מוֹכֵר עַצְמוֹ, אֵין מַעְנִיקִין לוֹ; מְכָרוּהוּ בֵּית דִּין, מַעְנִיקִין לוֹ.

 מִפִּי הַשְּׁמוּעָה, לָמְדוּ שְׁאֵין הָאִשָּׁה נִרְצַעַת; וְכֵן יֵרָאֶה מֵעִנְיַן הַכָּתוּב, שֶׁהֲרֵי הוּא אוֹמֵר בַּנִּרְצָע "אָהַבְתִּי אֶת-אֲדֹנִי, אֶת-אִשְׁתִּי וְאֶת-בָּנָי" .
וּמַה הוּא זֶה שֶׁנֶּאֱמָר "וְאַף לַאֲמָתְךָ, תַּעֲשֶׂה-כֵּן" , לְהַעְנִיק--שֶׁכְּשֵׁם שֶׁמִּצְוַת עֲשֵׂה לְהַעְנִיק עֶבֶד עִבְרִי, כָּךְ מַעְנִיק אָמָה עִבְרִיָּה.

 כָּל הַמְּשַׁלֵּחַ עַבְדּוֹ וַאֲמָתוֹ רֵיקָם--עוֹבֵר בְּלֹא תַעֲשֶׂה, שֶׁנֶּאֱמָר "לֹא תְשַׁלְּחֶנּוּ, רֵיקָם" ; וַהֲרֵי הַכָּתוּב נִתְּקוֹ לַעֲשֵׂה, שֶׁנֶּאֱמָר "הַעֲנֵיק תַּעֲנִיק, לוֹ" .
אֶחָד הַיּוֹצֶא בְּסוֹף שֵׁשׁ, אוֹ שֶׁיָּצָא בַּיּוֹבֵל, אוֹ בְּמִיתַת אָדוֹן, וְכֵן אָמָה עִבְרִיָּה שֶׁיָּצַאת בְּאֶחָד מִכָּל אֵלּוּ, אוֹ בְּסִימָנִין--הֲרֵי אֵלּוּ מַעְנִיקִין לָהֶם.
אֲבָל הַיּוֹצְאִין בְּגִרְעוֹן כֶּסֶף, אֵין מַעְנִיקִין לָהֶם: שֶׁנֶּאֱמָר "וְכִי-תְשַׁלְּחֶנּוּ חָפְשִׁי, מֵעִמָּךְ" , וְזֶה לֹא שִׁלְּחוֹ חָפְשִׁי, אֵלָא הָעֶבֶד נָתַן שְׁאָר הַדָּמִים שֶׁנִּשְׁאָר לוֹ לַעֲבֹד בָּהֶן, וְאַחַר כָּךְ יָצָא.

"הַעֲנֵיק תַּעֲנִיק, לוֹ, מִצֹּאנְךָ, מִגָּרְנְךָ וּמִיִּקְבֶךָ" --כְּעִנְיַן צֹאן גֹּרֶן וְיֶקֶב, דְּבָרִים שֶׁיֵּשׁ בָּהֶם בְּרָכָה מֵחֲמַת עַצְמָן הוּא שֶׁחַיָּב לְהַעְנִיק לוֹ מֵהֶם; אֲבָל הַכְּסָפִים וְהַבְּגָדִים, אֵינוּ חַיָּב לִתֵּן לוֹ מֵהֶם.

וְכַמָּה נוֹתֵן לוֹ--אֵין פָּחוּת מִשּׁוֹוֶה שְׁלוֹשִׁים סֶלַע, בֵּין מִמִּין אֶחָד בֵּין מִמִּינִין הַרְבֵּה, כִּשְׁלוֹשִׁים שֶׁלִּקְנַס הָעֶבֶד, שֶׁנֶּאֱמָר בּוֹ "יִתֵּן לַאדֹנָיו" .
בֵּין שֶׁנִּתְבָּרַךְ הַבַּיִת בִּגְלָלוֹ, בֵּין שֶׁלֹּא נִתְבָּרַךְ--שֶׁנֶּאֱמָר "הַעֲנֵיק תַּעֲנִיק, לוֹ" , מִכָּל מָקוֹם.
אִם כֵּן לָמָּה נֶאֱמָר "אֲשֶׁר בֵּרַכְךָ" , הַכֹּל לְפִי הַבְּרָכָה תֶּן לוֹ.
בָּרַח וּפָגַע בּוֹ יוֹבֵל כִּשְׁהוּא בּוֹרֵחַ, וְיָצָא לְחֵרוּת--אֵינוּ חַיָּב לְהַעְנִיקוֹ: שֶׁנֶּאֱמָר "וְכִי-תְשַׁלְּחֶנּוּ חָפְשִׁי, מֵעִמָּךְ" .

עֲנָק עֶבֶד עִבְרִי--לְעַצְמוֹ, וְאֵין בַּעַל חוֹבוֹ גּוֹבֶה מִמֶּנּוּ.
וַעֲנָק אָמָה עִבְרִיָּה, וְכֵן מְצִיאָתָהּ--שֶׁלְּאָבִיהָ; וְאִם מֵת אָבִיהָ קֹדֶם שֶׁיָּבוֹאוּ לְיָדוֹ--הֲרֵי הֶן שֶׁלְּעַצְמָהּ, וְאֵין לְאַחֶיהָ בָּהֶם כְּלוּם: שְׁאֵין אָדָם מוֹרִישׁ זְכוּת שֶׁיֵּשׁ לוֹ בְּבִתּוֹ לִבְנוֹ.

הִלְכּוֹת עֲבָדִים פֵּרֶק ד 
אָמָה עִבְרִיָּה, הִיא הַקְּטַנָּה שֶׁמְּכָרָהּ אָבִיהָ; וּמִשֶּׁתָּבִיא שְׁתֵּי שְׂעָרוֹת אַחַר שְׁתֵּים עֶשְׂרֵה שָׁנָה, וְתֵעָשֶׂה נַעֲרָה--אֵינוּ יָכוֹל לְמָכְרָהּ, אַף עַל פִּי שֶׁעֲדַיִן יֵשׁ לוֹ בָּהּ רְשׁוּת, וְיֵשׁ לוֹ לְקַדְּשָׁהּ לְכָל מִי שֶׁיִּרְצֶה.

אַף הַקְּטַנָּה שְׁהִיא אַיְלוֹנִית בְּסִימָנֶיהָ, וְאֵינָהּ רְאוּיָה לַהֲבָאַת שְׁתֵּי שְׂעָרוֹת--יֵשׁ לְאָבִיהָ לְמָכְרָהּ כָּל זְמָן שְׁהִיא קְטַנָּה.
אֲבָל הַטֻּמְטוֹם וְהָאַנְדְּרֻגִּינוֹס--אֵינוּ נִמְכָּר לֹא בְּדִין עֶבֶד עִבְרִי, וְלֹא בְּדִין אָמָה עִבְרִיָּה.

 אֵין הָאָב רַשָּׁאי לִמְכֹּר אֶת בִּתּוֹ אֵלָא אִם כֵּן הִעְנִי, וְלֹא נִשְׁאַר לוֹ כְּלוּם--לֹא קַרְקָע, וְלֹא מִטַּלְטְלִין, וְאַפִלּוּ כְּסוּת שֶׁעָלָיו; וְאַף עַל פִּי כֵן כּוֹפִין אֶת הָאָב לִפְדּוֹתָהּ אַחַר שֶׁמְּכָרָהּ, מִשּׁוֹם פְּגָם מִשְׁפָּחָה.
בָּרַח הָאָב, אוֹ שֶׁמֵּת, אוֹ שֶׁלֹּא הָיָה לוֹ לִפְדּוֹתָהּ--הֲרֵי זוֹ עוֹבֶדֶת עַד שֶׁתֵּצֵא.

 אַמָּה עִבְרִיָּה נִקְנֵית בַּכֶּסֶף אוֹ בְּשׁוֹוֶה כֶּסֶף, וּבַשְּׁטָר.
וְאֵינָהּ נִקְנֵית בִּפְרוּטָה, מִפְּנֵי שֶׁצָּרִיךְ לִקְנוֹתָהּ בְּדָמִים שֶׁרְאוּיִין לְגֵרָעוֹן, כְּדֵי שֶׁתִּגְרַע פִּדְיוֹנָהּ וְתֵצֵא.

כֵּיצַד בַּשְּׁטָר--כּוֹתֵב לוֹ עַל הַנְּיָר אוֹ עַל הַחֶרֶס בִּתִּי מְכוּרָה לָךְ, בִּתִּי קְנוּיָה לָךְ, וְנוֹתֵן בְּיַד הָאָדוֹן; וּשְׁטָר אָמָה עִבְרִיָּה, הָאָב כּוֹתְבוֹ.

 אָמָה עִבְרִיָּה עוֹבֶדֶת שֵׁשׁ שָׁנִים כְּעֶבֶד שֶׁמְּכָרוּהוּ בֵּית דִּין, שֶׁנֶּאֱמָר "כִּי-יִמָּכֵר לְךָ אָחִיךָ הָעִבְרִי, אוֹ הָעִבְרִיָּה" ; וְיוֹצְאָה בִּתְחִלַּת שֶׁבַע.
וְאִם פָּגַע בָּהּ יוֹבֵל בְּתוֹךְ שֵׁשׁ, יוֹצְאָה חִנָּם כָּעֶבֶד.
וְאִם מֵת הָאָדוֹן--אַף עַל פִּי שֶׁהִנִּיחַ בֵּן, יוֹצְאָה חִנָּם כַּנִּרְצָע: שֶׁנֶּאֱמָר "וְאַף לַאֲמָתְךָ, תַּעֲשֶׂה-כֵּן" .

וְכֵן מְגָרַעַת פִּדְיוֹנָהּ, וְיוֹצְאָה; וְאִם כָּתַב לָהּ שְׁטָר שִׁחְרוּר, וּמָחַל עַל הַשְּׁאָר--יוֹצְאָה חִנָּם כָּעֶבֶד.

 יְתֵרָה אָמָה עִבְרִיָּה, שְׁהִיא יוֹצְאָה בְּסִימָנִין.
כֵּיצַד: כֵּיוָן שֶׁהֵבִיאָה סִימָנִין, וְנַעֲשָׂת נַעֲרָה--יוֹצְאָה לְחֵרוּת בְּלֹא כֶּסֶף.
אַפִלּוּ הֵבִיאָה סִימָנִין מֵאַחַר יוֹם שֶׁלְּקָחָהּ--הֲרֵי זוֹ יוֹצְאָה לְחֵרוּת, שֶׁנֶּאֱמָר "וְיָצְאָה חִנָּם" : רִבָּה לָהּ הַכָּתוּב יְצִיאָה אַחֶרֶת בְּחִנָּם, יָתֵר עַל הָעֶבֶד; וּמִפִּי הַשְּׁמוּעָה לָמְדוּ שְׁהִיא הֲבָאַת סִימָנֵי נַעְרוּת, וְתַחְזֹר לִרְשׁוּת אָבִיהָ, עַד שֶׁתִּבְגֹּר, וְתֵצֵא מֵרְשׁוּת אָבִיהָ.

הָיְתָה הַבַּת אַיְלוֹנִית שְׁאֵין לָהּ יְמֵי נַעְרוּת, אֵלָא יוֹצְאָה מִקַּטְנוּתָהּ לַבְּגָר--כֵּיוָן שֶׁבָּגְרָה, תֵּצֵא לְחֵרוּת.

 אֵין אָמָה עִבְרִיָּה יוֹצְאָה בְּרָאשֵׁי אֵבָרִים, שֶׁנֶּאֱמָר "לֹא תֵצֵא, כְּצֵאת הָעֲבָדִים" .
וְכֵן עֶבֶד עִבְרִי--אִם הִפִּיל לוֹ שִׁנּוֹ אוֹ סִמָּה לוֹ עֵינוֹ, מְשַׁלֵּם לוֹ כְּדִין הַחוֹבֵל בַּחֲבֵרוֹ כְּמוֹ שֶׁבֵּאַרְנוּ בְּהִלְכּוֹת חוֹבֵל.

נִמְצֵאתָ לָמֵד שֶׁאָמָה עִבְרִיָּה נִקְנֵית בִּשְׁנֵי דְּבָרִים--בַּכֶּסֶף, אוֹ בַּשְּׁטָר; וְקוֹנָה עַצְמָהּ בְּשִׁשָּׁה דְּבָרִים--בַּשָּׁנִים, וּבַיּוֹבֵל, וּבְגִרְעוֹן כֶּסֶף, וּבִשְׁטָר שִׁחְרוּר, וּבְמִיתַת אָדוֹן, וּבְסִימָנִין.

 יֵעַד אוֹתָהּ הָאָדוֹן לְעַצְמוֹ, אוֹ לִבְנוֹ--הֲרֵי הִיא כִּשְׁאָר הָאֲרוּסוֹת, וְאֵינָהּ יוֹצְאָה בְּאֶחָד מִכָּל אֵלּוּ, אֵלָא בְּמִיתַת הַבַּעַל, אוֹ בְּגֶט; וּמִצְוַת יֵעוּד קוֹדֶמֶת לְמִצְוַת פְּדִיָּה.

כֵּיצַד מִצְוַת יֵעוּד--אוֹמֵר לָהּ בִּפְנֵי שְׁנַיִם הֲרֵי אַתְּ מְקֻדֶּשֶׁת לִי, הֲרֵי אַתְּ מְאֹרֶסֶת לִי, הֲרֵי אַתְּ לִי לְאִשָּׁה: אַפִלּוּ בְּסוֹף שֵׁשׁ סָמוּךְ לִשְׁקִיעַת הַחַמָּה.
וְאֵינוּ צָרִיךְ לִתֵּן לָהּ כְּלוּם, שֶׁמָּעוֹת הָרִאשׁוֹנוֹת לְקִדּוּשִׁין נִתְּנוּ.
וְנוֹהֵג בָּהּ מִנְהַג אִישׁוּת, לֹא מִנְהַג שִׁפְחוּת.
וְאֵינוּ מְיַעֵד שְׁתַּיִם כְּאַחַת, שֶׁנֶּאֱמָר "יְעָדָהּ" .

וְכֵיצַד מְיַעֲדָהּ לִבְנוֹ: אִם הָיָה בְּנוֹ גָּדוֹל, וְנָתַן רְשׁוּת לְאָבִיו לְיַעֲדָהּ לוֹ--הֲרֵי הָאָב אוֹמֵר לָהּ בִּפְנֵי שְׁנַיִם, הֲרֵי אַתְּ מְקֻדֶּשֶׁת לִבְנִי.

 אֵין הָאָדוֹן מְיַעֵד אָמָה עִבְרִיָּה לֹא לוֹ וְלֹא לִבְנוֹ, אֵלָא מִדַּעְתָּהּ: אַף עַל פִּי שֶׁכְּבָר קִבַּל אָבִיהָ מָעוֹתֶיהָ, הֲרֵי הוּא אוֹמֵר "יְעָדָהּ" , מִדַּעְתָּהּ.
וְאִם מֵת הָאָדוֹן--אֵין בְּנוֹ יָכוֹל לְיַעֲדָהּ לוֹ, שֶׁהֲרֵי יָצַאת לְחֵרוּת בְּמִיתַת הָאָדוֹן.

 הַיֵּעוּד כָּאֵרוּסִין, וְאֵינוּ כַּנִּשּׂוּאִין; לְפִיכָּךְ אֵינוּ מִטַּמֵּא לָהּ, וְלֹא יוֹרְשָׁהּ, וְלֹא מֵפֵר נְדָרֶיהָ--עַד שֶׁתִּכָּנֵס לַחֻפָּה.

"וְאִם-שְׁלָשׁ-אֵלֶּה--לֹא יַעֲשֶׂה, לָהּ" --לֹא יֵעֲדָהּ לוֹ, וְלֹא יֵעֲדָהּ לִבְנוֹ, וְלֹא נִפְדֵּית בְּגִרְעוֹן כֶּסֶף; וְיָצְאָה חִנָּם בַּהֲבָאַת סִימָנִין כְּמוֹ שֶׁבֵּאַרְנוּ, יָתֵר עַל אוֹתָן הַדְּרָכִים שֶׁקּוֹנָה בָּהֶן עַצְמָהּ כְּעֶבֶד עִבְרִי.

אֵין הָאָדוֹן יָכוֹל לִמְכֹּר אָמָה עִבְרִיָּה, וְלֹא לִתְּנָהּ לְאִישׁ אַחֵר, בֵּין רָחוֹק, בֵּין קָרוֹב.
וְאִם מָכַר אוֹ נָתַן--לֹא עָשָׂה כְּלוּם, שֶׁנֶּאֱמָר "לְעַם נָכְרִי לֹא-יִמְשֹׁל לְמָכְרָהּ, בְּבִגְדוֹ-בָהּ" .
וְכֵן עֶבֶד עִבְרִי--אֵינוּ יָכוֹל לְמָכְרוֹ לְאַחֵר, וְלֹא לִתְּנוֹ.
וְיֵרָאֶה לִי שֶׁלֹּא הֻצְרַךְ הַכָּתוּב לֶאֱסֹר דָּבָר זֶה בְּאָמָה, אֵלָא מִפְּנֵי שֶׁיֵּשׁ לוֹ לְיַעֲדָהּ לִבְנוֹ; לְכָּךְ נֶאֱמָר "לְעַם נָכְרִי לֹא-יִמְשֹׁל לְמָכְרָהּ".

 אֵין אָמָה עִבְרִיָּה נִמְכֶּרֶת אֵלָא לְמִי שֶׁיֵּשׁ לָהּ עָלָיו אוֹ עַל בְּנוֹ קִדּוּשִׁין, כְּדֵי שֶׁתִּהְיֶה רְאוּיָה לְיֵעוּד.
כֵּיצַד: מוֹכֵר אָדָם אֶת בִּתּוֹ לְאָבִיו--שֶׁאַף עַל פִּי שְׁאֵין הָאָדוֹן יָכוֹל לְיַעֲדָהּ לוֹ, רְאוּיָה הִיא לִבְנוֹ: שֶׁהֲרֵי הָאָמָה בַּת אָחִיו.
אֲבָל אֵינוּ יָכוֹל לִמְכֹּר אֶת בִּתּוֹ לִבְנוֹ--מִפְּנֵי שְׁאֵינָהּ רְאוּיָה לָאָדוֹן, שֶׁהֲרֵי הִיא אֲחוֹתוֹ, וְלֹא לִבְנוֹ, מִפְּנֵי שְׁהִיא אֲחוֹת אָבִיו.

 יֵשׁ לָאָדָם לִמְכֹּר אֶת בִּתּוֹ לַפְּסוּלִין, כְּגוֹן אַלְמָנָה לְכוֹהֵן גָּדוֹל, גְּרוּשָׁה וַחֲלוּצָה לְכוֹהֵן הִדְיוֹט: שֶׁאַף עַל פִּי שְׁהֶן בְּלָאו, קִדּוּשִׁין תּוֹפְסִין בָּהֶן.

 הַמְּקַדֵּשׁ בִּתּוֹ כִּשְׁהִיא קְטַנָּה, וְנִתְאַלְמְנָה אוֹ נִתְגָּרְשָׁה--אֵינוּ יָכוֹל לְמָכְרָהּ, שְׁאֵין אָדָם יָכוֹל לִמְכֹּר אֶת בִּתּוֹ לְשִׁפְחוּת אַחַר אִישׁוּת; אֲבָל מוֹכְרָהּ לְשִׁפְחוּת אַחַר שִׁפְחוּת.

כֵּיצַד: מְכָרָהּ לְשִׁפְחוּת תְּחִלָּה, וְיֵעַד אוֹתָהּ הָאָדוֹן, וּמֵת הָאָדוֹן אוֹ גֵּרְשָׁהּ וְחָזְרָה לִרְשׁוּת הָאָב כִּשְׁהִיא קְטַנָּה--הֲרֵי הָאָב מוֹכְרָהּ פַּעַם שְׁנִיָּה, אַפִלּוּ לְכוֹהֵן גָּדוֹל.
וְכֵן אִם נָפְלָה לִפְנֵי יָבָם מִן הַיֵּעוּד, וְחָלַץ לָהּ--אַף עַל פִּי שְׁהִיא חֲלִיצָה פְּסוּלָה מִפְּנֵי שְׁהִיא קְטַנָּה, הֲרֵי נִפְסְלָה מִן הַכְּהֻנָּה, וְיֵשׁ לוֹ לְמָכְרָהּ לְכוֹהֵן, הוֹאִיל וְקִדּוּשִׁין תּוֹפְסִין בָּהּ כְּמוֹ שֶׁנִּתְבָּאַר.

 הַמּוֹכֵר אֶת בִּתּוֹ, וְיָצַאת בַּשָּׁנִים אוֹ בַּיּוֹבֵל אוֹ בְּגִרְעוֹן כֶּסֶף, וַעֲדַיִן הִיא קְטַנָּה--יֵשׁ לוֹ לַחְזֹר וּלְמָכְרָהּ פַּעַם שְׁנִיָּה, כְּמוֹ שֶׁאָמַרְנוּ.

 הַמּוֹכֵר אֶת בִּתּוֹ, וְאַחַר כָּךְ הָלַךְ וְקִדְּשָׁהּ לְאַחֵר--אִם רָצָה הָאָדוֹן לְיַעַד, מְיַעֵד.
וְאִם לֹא יֵעַד הָאָדוֹן, לֹא לוֹ וְלֹא לִבְנוֹ--כְּשֶׁתֵּצֵא מֵרְשׁוּת אָדוֹן, יִגְמְרוּ קִדּוּשֶׁיהָ וְתֵעָשֶׂה אֵשֶׁת אִישׁ.

 הַמּוֹכֵר אֶת בִּתּוֹ, וּפָסַק עִם הָאָדוֹן עַל מְנָת שֶׁלֹּא לְיַעַד אוֹתָהּ--אִם רָצָה הָאָדוֹן לְיַעַד, מְיַעֵד: שֶׁהִתְנָה עַל מַה שֶׁכָּתוּב בַּתּוֹרָה; וְכָל הַמַּתְנֶה עַל מַה שֶׁכָּתוּב בַּתּוֹרָה, תְּנָאוֹ בָּטֵל.

הִלְכּוֹת עֲבָדִים פֵּרֶק ה 
עֶבֶד כְּנַעֲנִי--נִקְנֶה בַּחֲמִשָּׁה דְּבָרִים, וְקוֹנֶה אֶת עַצְמוֹ בִּשְׁלוֹשָׁה: נִקְנֶה בַּכֶּסֶף, אוֹ בַּשְּׁטָר, אוֹ בַּחֲזָקָה, אוֹ בַּחֲלִיפִין, אוֹ בִּמְשִׁיכָה; וְקוֹנֶה אֶת עַצְמוֹ בַּכֶּסֶף, אוֹ בַּשְּׁטָר, אוֹ בְּרָאשֵׁי אֵבָרִים.
וְעֶבֶד קָטָן--הֲרֵי הוּא כִּבְהֵמָה, וְנִקְנֶה בִּמְשִׁיכָה כִּמְשִׁיכַת הַבְּהֵמָה.
וּכְבָר בֵּאַרְנוּ בִּתְחִלַּת סֵפֶר זֶה, כָּל הַדְּרָכִים שֶׁהָעֲבָדִים נִקְנִין בָּהֶן.

כֵּיצַד קוֹנֶה אֶת עַצְמוֹ בַּכֶּסֶף: כְּגוֹן שֶׁנָּתַן אֶחָד לְרִבּוֹ מָעוֹת וְאָמַר לוֹ, עַל מְנָת שֶׁיֵּצֵא עַבְדָּךְ בָּהֶם לְחֵרוּת--כֵּיוָן שֶׁקִּבַּל הָרָב הַכֶּסֶף אוֹ שׁוֹוֶה כֶּסֶף, יָצָא הָעֶבֶד לְחֵרוּת.
וְאֵינוּ צָרִיךְ דַּעַת הָעֶבֶד--שֶׁזְּכוּת הִיא לוֹ, וְזָכִין לָאָדָם שֶׁלֹּא בְּפָנָיו.

וְכֵן אִם נָתַן אֶחָד לָעֶבֶד מָעוֹת וְאָמַר לוֹ, עַל מְנָת שֶׁתֵּצֵא בָּהֶם לְחֵרוּת--אִם רָצָה הָאָדוֹן וְקִבַּל הַמָּעוֹת, יָצָא הָעֶבֶד לְחֵרוּת; וְאִם לֹא רָצָה, לֹא קָנָה הָעֶבֶד הַמָּעוֹת, שֶׁלֹּא נָתַן לוֹ, אֵלָא עַל מְנָת שֶׁיֵּצֵא בָּהֶם לְחֵרוּת.
וְאֶחָד הַכֶּסֶף אוֹ שׁוֹוֶה כֶּסֶף, בֵּין לִקְנוֹתוֹ בֵּין לְהַקְנוֹת עַצְמוֹ לוֹ.

 כֵּיצַד בַּשְּׁטָר: כָּתַב לוֹ עַל הַנְּיָר אוֹ עַל הַחֶרֶס, הֲרֵי אַתָּה בֶּן חוֹרִין, אוֹ הֲרֵי אַתָּה שֶׁלְּעַצְמָךְ, אוֹ אֵין לִי עֲסָק בָּךְ, וְכָל כַּיּוֹצֶא בְּעִנְיָן זֶה, שֶׁזֶּה הוּא גּוּפוֹ שֶׁלְּגֶט שִׁחְרוּר, וּמָסַר לוֹ אֶת הַשְּׁטָר בִּפְנֵי שְׁנֵי עֵדִים, אוֹ שֶׁהָיוּ הָעֵדִים חֲתוּמִים בּוֹ וּמָסְרוּ לוֹ בֵּינוֹ לְבֵינוֹ--הֲרֵי זֶה יָצָא לְחֵרוּת, שֶׁהֲרֵי גִטּוֹ וְיָדוֹ בָּאִין כְּאַחַת.

אָמַר לוֹ שֶׁלֹּא בִּכְתָב, הֲרֵי אַתָּה בֶּן חוֹרִין, הֲרֵי אַתָּה שֶׁלְּעַצְמָךְ--אַף עַל פִּי שֶׁהֵעִיד עָלָיו עֵדִים בְּבֵית דִּין, וְאַף עַל פִּי שֶׁקָּנָה מִיָּדוֹ--עֲדַיִן לֹא נִשְׁתַּחְרַר: שְׁאֵין הָעֶבֶד יוֹצֶא לְחֵרוּת, אֵלָא בַּכֶּסֶף אוֹ בַּשְּׁטָר אוֹ בְּרָאשֵׁי אֵבָרִים.
וְהַכּוֹתֵב לְשִׁפְחָתוֹ--הֲרֵי אַתְּ מֻתֶּרֶת לְכָל אָדָם, לֹא אָמַר כְּלוּם.

 כֵּיצַד בְּרָאשֵׁי אֵבָרִים: הַמַּכֶּה אֶת עַבְדּוֹ בְּכַוָּנָה, וְחִסְּרוֹ אֶחָד מֵעֶשְׂרִים וְאַרְבָּעָה אֵבָרִים שְׁאֵינָן חוֹזְרִין--יָצָא לְחֵרוּת, וְצָרִיךְ גֶּט שִׁחְרוּר.
אִם כֵּן לָמָּה לֹא נֶאֱמָר בַּתּוֹרָה אֵלָא "שֵׁן" וְ"עַיִן" , לָדוּן מֵהֶן: מַה שֵׁן וְעַיִן, מוּמִין שֶׁבַּגָּלוּי וְאֵינָן חוֹזְרִין--אַף כָּל מוּם שֶׁבַּגָּלוּי שְׁאֵינוּ חוֹזֵר, יָצָא הָעֶבֶד בּוֹ לְחֵרוּת.

אֲבָל הַמְּסָרֵס עַבְדּוֹ בַּבֵּיצִים, אוֹ הַחוֹתֵךְ לְשׁוֹנוֹ--אֵינוּ יוֹצֶא לְחֵרוּת, שְׁאֵינָן מוּמִין שֶׁבַּגָּלוּי.
וְכֵן הַמַּפִּיל שֵׁן הַקָּטָן--אֵינוּ יוֹצֶא לְחֵרוּת, שֶׁהֲרֵי סוֹפוֹ לַחְזֹר.

 אֵין יוֹצֶא בְּרָאשֵׁי אֵבָרִים אֵלָא עֲבָדִים שֶׁמָּלוּ וְטָבְלוּ, שֶׁהֲרֵי יֶשְׁנָן בְּמִקְצַת מִצְווֹת; אֲבָל עֶבֶד שְׁהוּא בְּגֵיוּתוֹ, אֵינוּ יוֹצֶא בְּרָאשֵׁי אֵבָרִים.

וְאֵלּוּ הֶן רָאשֵׁי אֵבָרִים שְׁאֵינָן חוֹזְרִין--אֶצְבְּעוֹת יָדַיִם וְרַגְלַיִם עֶשְׂרִים, רָאשֵׁי הָאָזְנַיִם, וְרֹאשׁ הַחֹטֶם, וְרֹאשׁ הַגְּוִיָּה, וְרָאשֵׁי הַדַּדִּין שֶׁבָּאִשָּׁה; אֲבָל הָעֵינַיִם וְהַשִּׁנַּיִם, הֲרֵי הֶן מְפֹרָשִׁין בַּתּוֹרָה.
הָיְתָה לוֹ אֶצְבָּע יְתֵרָה, וַחֲתָכָהּ--אִם נִסְפֶּרֶת עַל גַּב הַיָּד, עֶבֶד יוֹצֶא בָּהּ לְחֵרוּת.

הָיְתָה עֵינוֹ סְמוּיָה, וַחֲטָטָהּ--עֶבֶד יוֹצֶא בָּהּ לְחֵרוּת, שֶׁהֲרֵי חִסְּרוֹ אֵבֶר.
וְהוּא הַדִּין לְאֶחָד מֵרָאשֵׁי אֵבָרִים שֶׁהָיָה בָּטֵל, וְאֵינוּ עוֹשֶׂה בּוֹ מְלָאכָה--שְׁאִם חֲתָכוֹ, הֲרֵי חִסְּרוֹ אֵבֶר וְיָצָא לְחֵרוּת.

 הִכָּהוּ עַל עֵינוֹ וְסִמְּאָהּ, עַל אָזְנוֹ וְחֵרְשָׁהּ--עֶבֶד יוֹצֶא בָּהֶן לְחֵרוּת; הִכָּהוּ כְּנֶגֶד עֵינוֹ וְאֵינוּ רוֹאֶה, כְּנֶגֶד אָזְנוֹ וְאֵינוּ שׁוֹמֵעַ--אֵין עֶבֶד יוֹצֶא בָּהֶן לְחֵרוּת.

 הִכָּהוּ עַל עֵינוֹ וְחִסַּר מְאוֹרָהּ, עַל שִׁנּוֹ וְנִדְנְדָה--אִם יָכוֹל לְהִשְׁתַּמַּשׁ בָּהֶם, אֵינוּ יוֹצֶא לְחֵרוּת; וְאִם לָאו, יָצָא לְחֵרוּת.
הָיְתָה עֵינוֹ כֵּהָה וְחָסֵר מְאוֹרָהּ, אוֹ שִׁנּוֹ נוֹדֶדֶת, וְהִכָּהוּ הָאָדוֹן וְהִפִּיל הַשֵּׁן הַנּוֹדֶדֶת, אוֹ סִמָּה הָעַיִן הַכֵּהָה--אִם הָיָה מִשְׁתַּמֵּשׁ בָּהֶן כְּבָר כָּל שְׁהוּא, יָצָא לְחֵרוּת; וְאִם לָאו, לֹא יָצָא לְחֵרוּת.

 הִכָּהוּ עַל יָדוֹ וְצָבָת יָדוֹ, וְסוֹפָהּ לַחְזֹר--אֵינוּ יוֹצֶא לְחֵרוּת.
תָּלַשׁ בִּזְקָנוֹ, וְדִלְדַּל בּוֹ עֶצֶם מִן הַלֶּחִי--יָצָא לְחֵרוּת, שֶׁהֲרֵי בִּטַּל מַעֲשֵׂה הַשִּׁנַּיִם הַקְּבוּעִים בְּאוֹתוֹ הָעֶצֶם.

 הִפִּיל שִׁנּוֹ אוֹ סִמָּה עֵינוֹ בְּלֹא כַּוָּנָה--כְּגוֹן שֶׁזָּרַק אֶבֶן לִבְהֵמָה, וְנָפְלָה בָּעֶבֶד וְהִפִּילָה שִׁנּוֹ אוֹ חָתְכָה אֶצְבָּעוֹ--לֹא יָצָא לְחֵרוּת: שֶׁנֶּאֱמָר "וְאִם-שֵׁן עַבְדּוֹ אוֹ-שֵׁן אֲמָתוֹ, יַפִּיל" , עַד שֶׁיִּתְכַּוַּן.
הוֹשִׁיט יָדוֹ לִמְעֵי שִׁפְחָתוֹ, וְסִמָּה עֵין הָעֹבֶר שֶׁבְּמֵעֶיהָ--לֹא יָצָא לְחֵרוּת, שֶׁהֲרֵי לֹא יָדַע דָּבָר שֶׁיִּתְכַּוַּן לוֹ.

 הָיָה רִבּוֹ רוֹפֵא, וְאָמַר לוֹ כְּחֹל לִי עֵינִי וְסִמְּאָהּ, חֲתֹר לִי שִׁנִּי וְהִפִּילָהּ--שִׂחַק בָּאָדוֹן, וְיָצָא לְחֵרוּת: שֶׁאַף עַל פִּי שֶׁלֹּא נִתְכַּוַּן לְהַזִּיק, הֲרֵי נִתְכַּוַּן לִנְגֹּעַ בְּאֵבַרֵי הָעֶבֶד וּלְסַכַּן בָּהֶן.
וְאֵין צָרִיךְ לוֹמַר, אִם הָיְתָה שֵׁן הָעֶבֶד כּוֹאֶבֶת, וְהָיָה רִבּוֹ אֻמָּן, וַעֲקָרָהּ לוֹ--שֶׁהֲרֵי יָצָא לְחֵרוּת.

 הַמַּפִּיל שֵׁן עַבְדּוֹ, וְסִמָּה אֶת עֵינוֹ--הֲרֵי זֶה יָצָא לְחֵרוּת בְּשִׁנּוֹ, וְנוֹתֵן לוֹ דְּמֵי עֵינוֹ.
וְכֵן כָּל כַּיּוֹצֶא בְּזֶה.

 מִי שֶׁחֶצְיוֹ עֶבֶד וְחֶצְיוֹ בֶּן חוֹרִין, וְעֶבֶד שֶׁלִּשְׁנֵי שֻׁתָּפִין--אֵינוּ יוֹצֶא בְּרָאשֵׁי אֵבָרִים, לְפִי שְׁאֵינוּ מְיֻחָד לְרִבּוֹ שֶׁחָבַל בּוֹ.
עַבְדֵי צֹאן בַּרְזֶל--יוֹצְאִין בְּרָאשֵׁי אֵבָרִים, אִם חִסְּרָן הַבַּעַל; אֲבָל לֹא הָאִשָּׁה.
וְעַבְדֵי מְלוֹג--אֵינָן יוֹצְאִין בְּרָאשֵׁי אֵבָרִים, לֹא אִם הִפִּילָן הַבַּעַל, שֶׁהֲרֵי אֵין לוֹ בָּהֶם אֵלָא פֵּרוֹת, וְלֹא אִם הִפִּילָה אוֹתָן הָאִשָּׁה, מִפְּנֵי שְׁאֵינָן מְיֻחָדִין לָהּ.

 יְצִיאַת הָעֶבֶד בְּרָאשֵׁי אֵבָרִים, נוֹהֵג בְּכָל מָקוֹם וּבְכָל זְמָן, וְאֵין דָּנִין בּוֹ אֵלָא בֵּית דִּין סְמוּכִין, מִפְּנֵי שְׁהוּא קְנָס; לְפִיכָּךְ עֶבֶד שֶׁאָמַר לְרִבּוֹ הִפַּלְתָּ אֶת שִׁנִּי, וְסִמִּיתָ אֶת עֵינִי, וְהָאָדוֹן אוֹמֵר לֹא עָשִׂיתִי זֶה--פָּטוּר: שְׁאִם יוֹדֶה מֵעַצְמוֹ, אֵינוּ חַיָּב לְהוֹצִיאוֹ לְחֵרוּת בְּלֹא עֵדִים, שֶׁהַמּוֹדֶה בַּקְּנָס, פָּטוּר כְּמוֹ שֶׁבֵּאַרְנוּ בְּהִלְכּוֹת גְּנֵבָה: שֶׁכָּל מוֹדֶה בַּקְּנָס, פָּטוּר מִלְּשַׁלְּמוֹ.

הִלְכּוֹת עֲבָדִים פֵּרֶק ו 
הַכּוֹתֵב גֶּט שִׁחְרוּר לְעַבְדוֹ, וְזִכָּה לוֹ בּוֹ עַל יְדֵי אַחֵר, וְאָמַר זְכֵה בְּגֶט זֶה לִפְלוֹנִי עַבְדִּי--יָצָא בֶּן חוֹרִין, אַף עַל פִּי שֶׁלֹּא הִגִּיעַ הַגֶּט לְיָדוֹ: שֶׁזָּכִין לָאָדָם שֶׁלֹּא בְּפָנָיו.
אֲבָל אִם אָמַר תְּנוּ גֶּט זֶה לְעַבְדִּי--אֵינוּ יָכוֹל לַחְזֹר בּוֹ, וְלֹא יָצָא הָעֶבֶד לְחֵרוּת עַד שֶׁיַּגִּיעַ הַגֶּט לְיָדוֹ; לְפִיכָּךְ הָאוֹמֵר תְּנוּ גֶּט זֶה לְעַבְדִּי וּמֵת, לֹא יִתְּנוּ לְאַחַר מִיתָה.

הַכּוֹתֵב בַּשְּׁטָר עָשִׂיתִי פְּלוֹנִי עַבְדִּי בֶּן חוֹרִין, אוֹ נַעֲשָׂה פְּלוֹנִי עַבְדִּי בֶּן חוֹרִין, אוֹ הֲרֵי הוּא בֶּן חוֹרִין--הֲרֵי זֶה יָצָא לְחֵרוּת; כָּתַב בַּשְּׁטָר אֶעֱשֶׂנּוּ בֶּן חוֹרִין, לֹא יָצָא לְחֵרוּת.

הָאוֹמֵר עָשִׂיתִי פְּלוֹנִי עַבְדִּי בֶּן חוֹרִין, וְהוּא אוֹמֵר לֹא עֲשָׂאַנִי--חוֹשְׁשִׁין שֶׁמֶּא זִכָּה לוֹ עַל יְדֵי אַחֵר.
אָמַר כָּתַבְתִּי גֶּט שִׁחְרוּר וְנָתַתִּי לוֹ, וְהוּא אוֹמֵר לֹא כָתַב וְלֹא נָתַן לִי--הוֹדָאַת בַּעַל דִּין כְּמֵאָה עֵד, וַהֲרֵי זֶה עֶבֶד עַד שֶׁיְּשַׁחְרְרֶנּוּ בְּפָנֵינוּ.

מִי שֶׁצִּוָּה בְּשָׁעַת מִיתָתוֹ וְאָמַר, פְּלוֹנִית שִׁפְחָתִי אַל יִשְׁתַּעְבְּדוּ בָּהּ יוֹרְשִׁים--הֲרֵי זוֹ שִׁפְחָה כְּשֶׁהָיְתָה; וְאָסוּר לַיּוֹרְשִׁים לְהִשְׁתַּעְבַּד בָּהּ, מִפְּנֵי שֶׁמִּצְוָה לְקַיַּם דִּבְרֵי הַמֵּת.

וְכֵן אִם אָמַר עֲשׂוּ לָהּ קוֹרַת רוּחַ--כּוֹפִין אֶת הַיּוֹרְשִׁין, וְאֵין מִשְׁתַּעְבְּדִין בָּהּ אֵלָא בִּמְלָאכָה שְׁהִיא רוֹצָה בָּהּ.
צִוָּה וְאָמַר שַׁחְרְרוּהָ, כּוֹפִין אֶת הַיּוֹרְשִׁין לְשַׁחְרַר אוֹתָהּ.

 בְּשִׁשָּׁה דְּבָרִים, שׁוֹוִין שִׁחְרוּרֵי עֲבָדִים לְגִטֵּי נָשִׁים; וּבִשְׁאָר הַדְּבָרִים, הֲרֵי הֶן כִּשְׁאָר הַשְּׁטָרוֹת.
וְאֵלּוּ הֶן הַשִּׁשָּׁה--פְּסוּלִים בָּעַרְכָּאוֹת שֶׁלַּגּוֹיִים, וּכְשֵׁרִין בְּעֵד כּוּתִי, וּצְרִיכִין כְּתִיבָה לְשֵׁם הַמְּשֻׁחְרָר עַצְמוֹ, וְאֵין נִכְתָּבִין בַּמְּחֻבָּר, וְאֵין עֵדֵיהֶם חוֹתְמִין אֵלָא זֶה בִּפְנֵי זֶה; וְאֶחָד גִּטֵּי נָשִׁים וְשִׁחְרוּרֵי עֲבָדִים, שׁוֹוִין בַּמּוֹלִיךְ וּבַמֵּבִיא.

כֵּיצַד: כָּל הַשְּׁטָרוֹת הָעוֹלִים בָּעַרְכָּאוֹת שֶׁלַּגּוֹיִים, כְּשֵׁרִים בְּכָל הַתְּנָאִים שֶׁאָנוּ מְבָאֲרִים בְּהִלְכּוֹת הַלְוָאָה--חוּץ מִגִּטֵּי נָשִׁים, וְשִׁחְרוּרֵי עֲבָדִים.
וְכָל שְׁטָר שֶׁיֵּשׁ עָלָיו אַפִלּוּ עֵד אֶחָד כּוּתִי, פָּסוּל--חוּץ מִגִּטֵּי נָשִׁים, וְשִׁחְרוּרֵי עֲבָדִים, שְׁהֶן כְּשֵׁרִין בְּעֵד אֶחָד יִשְׂרָאֵל, וְעֵד אֶחָד כּוּתִי: וְהוּא, שֶׁיִּהְיֶה כּוּתִי חָבֵר.
וּבַזְּמָן הַזֶּה, שֶׁהַכּוּתִים כַּגּוֹיִים לְכָל דִּבְרֵיהֶם, אָנוּ לְמֵדִין מֵהֶן לַצַּדּוּקִיִּין: שֶׁהַצַּדּוּקִיִּין בַּזְּמָן הַזֶּה כְּמוֹ הַכּוּתִי בְּאוֹתוֹ הַזְּמָן, קֹדֶם שֶׁיִּגְזְרוּ עֲלֵיהֶם שֶׁיִּהְיוּ כַּגּוֹיִים לְכָל דִּבְרֵיהֶם.

בְּגֶט אִשָּׁה הוּא אוֹמֵר "וְכָתַב לָהּ" , לִשְׁמָהּ; וּבְגֶט שִׁחְרוּר הוּא אוֹמֵר "אוֹ חֻפְשָׁה לֹא נִתַּן-לָהּ" , עַד שֶׁיִּכְתֹּב לִשְׁמָהּ.
בְּגֶט אִשָּׁה הוּא אוֹמֵר "וְכָתַב ...
וְנָתַן" , מִי שְׁאֵינוּ מְחֻסָּר אֵלָא נְתִינָה--יָצָא הַכָּתוּב בַּמְּחֻבָּר וְאַחַר כָּךְ קֻצַּץ, שֶׁהֲרֵי הוּא מְחֻסָּר קְצִיצָה וּנְתִינָה; וּבְגֶט שִׁחְרוּר הוּא אוֹמֵר "נִתַּן-לָהּ", לֹא יִהְיֶה מְחֻסָּר אֵלָא נְתִינָה.

אֶחָד גִּטֵּי נָשִׁים וְשִׁחְרוּרֵי עֲבָדִים, אֵין חוֹתְמִין עֵדֵיהֶם אֵלָא זֶה בִּפְנֵי זֶה.
וּכְבָר בֵּאַרְנוּ טַעַם הַדָּבָר בְּהִלְכּוֹת גֵּרוּשִׁין.

 וְכֵיצַד הֶן שׁוֹוִין בַּמּוֹלִיךְ וּבַמֵּבִיא: שֶׁהַמֵּבִיא גֶּט שִׁחְרוּר בְּאֶרֶץ יִשְׂרָאֵל, אֵינוּ צָרִיךְ לוֹמַר בְּפָנַי נִכְתַּב וּבְפָנַי נֶחְתַּם.
וּבְחוּצָה לָאָרֶץ, אִם אֵין עֵדִים לְקַיְּמוֹ, וְאָמַר הַשָּׁלִיחַ בְּפָנַי נִכְתַּב וּבְפָנַי נֶחְתַּם--זֶה הוּא קִיּוּמוֹ; וְאִם בָּא הָאָדוֹן וְעִרְעַר אַחַר כָּךְ, אֵין מַשְׁגִּיחִין בּוֹ כְּמוֹ שֶׁבֵּאַרְנוּ בְּגִטֵּי נָשִׁים.

כְּשֵׁם שֶׁהָאִשָּׁה עַצְמָהּ מְבִיאָה גִּטָּהּ, וְאֵינָהּ צְרִיכָה לְקַיְּמוֹ, הוֹאִיל וְהַגֶּט יוֹצֶא מִתַּחַת יָדָהּ--כָּךְ הָעֶבֶד שֶׁשְּׁטָר שִׁחְרוּרוֹ יוֹצֶא מִתַּחַת יָדוֹ, אֵינוּ צָרִיךְ לְקַיְּמוֹ.
וּכְשֵׁם שֶׁהָאִשָּׁה אוֹמֶרֶת בְּפָנַי נִכְתַּב וּבְפָנַי נֶחְתַּם, אִם הִתְנָה עָלֶיהָ כְּמוֹ שֶׁבֵּאַרְנוּ בִּמְקוֹמוֹ--כָּךְ הָעֶבֶד שֶׁהֵבִיא גֶּט וְאָמַר בְּפָנַי נִכְתַּב וּבְפָנַי נֶחְתַּם, נֶאֱמָן עַל אוֹתָהּ הַדֶּרֶךְ וְאֵינוּ צָרִיךְ קִיּוּם.

 כָּל הַכָּשֵׁר לְהָבִיא גֶּט אִשָּׁה, מֵבִיא גֶּט הָעֶבֶד; וְהָעֶבֶד מְקַבֵּל גֶּט לַחֲבֵרוֹ מִיַּד רִבּוֹ שֶׁלַּחֲבֵרוֹ, אֲבָל לֹא מִיַּד רִבּוֹ שֶׁלַּמְּקַבֵּל.

הַכּוֹתֵב שְׁטָר אֵרוּסִין לְשִׁפְחָתוֹ, אַף עַל פִּי שֶׁאָמַר לָהּ צְאִי בּוֹ לְחֵרוּת, וְהִתְקַדְּשִׁי בּוֹ--אֵין בַּלָּשׁוֹן הַזֶּה לְשׁוֹן שִׁחְרוּר, וְאֵינָהּ מְקֻדֶּשֶׁת וְלֹא מְשֻׁחְרֶרֶת.

הִלְכּוֹת עֲבָדִים פֵּרֶק ז 
גֶּט שִׁחְרוּר--צָרִיךְ שֶׁיִּהְיֶה עִנְיָנוֹ דָּבָר הַכּוֹרֵת בֵּינוֹ וּבֵין אֲדוֹנָיו, וְלֹא יִשָּׁאֵר לָאָדוֹן בּוֹ זְכוּת.
לְפִיכָּךְ הַכּוֹתֵב לְעַבְדוֹ עַצְמָךְ וְכָל נְכָסַי קְנוּיִין לָךְ, חוּץ מִמְּקוֹם פְּלוֹנִי, אוֹ חוּץ מִטְּלִית פְּלוֹנִית--אֵין זֶה כּוֹרֵת, וְהַגֶּט בָּטֵל; וּמִתּוֹךְ שְׁאֵינוּ גֶּט--לֹא נִשְׁתַּחְרַר הָעֶבֶד, וְלֹא קָנָה מִן הַנְּכָסִים כְּלוּם.
וְכֵן כָּל כַּיּוֹצֶא בְּזֶה.

עֶבֶד שֶׁהֵבִיא גִּטּוֹ, וְכָתוּב בּוֹ עַצְמָךְ וּנְכָסַי קְנוּיִין לָךְ--עַצְמוֹ קָנָה, וַהֲרֵי הוּא בֶּן חוֹרִין; אֲבָל הַנְּכָסִים לֹא קָנָה, עַד שֶׁיִּתְקַיַּם הַגֶּט בְּחוֹתְמָיו כִּשְׁאָר הַשְּׁטָרוֹת.

וְכֵן אִם הָיָה כָּתוּב בּוֹ כָּל נְכָסַי קְנוּיִין לָךְ, עַצְמוֹ קָנָה; וְלֹא קָנָה הַנְּכָסִים, עַד שֶׁיִּתְקַיַּם הַגֶּט בְּחוֹתְמָיו: שֶׁחוֹלְקִים הַדִּבּוּר וְאוֹמְרִים עַצְמוֹ קָנָה מִפְּנֵי שְׁהוּא נֶאֱמָן לְהָבִיא גֶּט שִׁחְרוּרוֹ, וְאֵינוּ צָרִיךְ לְקַיְּמוֹ; אֲבָל הַנְּכָסִים, שְׁאֵין אָדָם קוֹנֶה אוֹתָם אֵלָא בִּרְאָיָה בְּרוּרָה--לֹא יִקְנֶה אוֹתָם, עַד שֶׁיִּתְקַיַּם הַשְּׁטָר.

 הַמְּשַׁחְרֵר שְׁנֵי עֲבָדִים בִּשְׁטָר אֶחָד--לֹא קָנוּ עַצְמָן, אֵלָא כּוֹתְבִין שְׁטָר לְכָל אֶחָד וְאֶחָד; לְפִיכָּךְ הַכּוֹתֵב כָּל נְכָסָיו לִשְׁנֵי עֲבָדָיו בִּשְׁטָר אֶחָד--אַף עַצְמָן, לֹא קָנוּ.
וְאִם כָּתַב בִּשְׁנֵי שְׁטָרוֹת--קָנוּ, וּמְשַׁחְרְרִין זֶה אֶת זֶה.
בַּמֶּה דְּבָרִים אֲמוּרִים, בְּשֶׁכָּתַב בְּכָל שְׁטָר מִשְּׁנֵיהֶם כָּל נְכָסַי נְתוּנִים לִפְלוֹנִי וּפְלוֹנִי עֲבָדַי.
אֲבָל אִם כָּתַב חֲצִי נְכָסַי לִפְלוֹנִי עַבְדִּי וַחֲצִי נְכָסַי לִפְלוֹנִי עַבְדִּי--אַף בִּשְׁנֵי שְׁטָרוֹת, לֹא קָנוּ כְּלוּם: שֶׁהָעֶבֶד מִכְּלַל הַנְּכָסִים, וַהֲרֵי שִׁיַּר בּוֹ חֶצְיוֹ, וְאֵין זֶה שִׁחְרוּר; וְכֵיוָן שֶׁלֹּא נִשְׁתַּחְרַר, לֹא קָנָה מִן הַנְּכָסִים כְּלוּם.

 הַמְּשַׁחְרֵר חֲצִי עַבְדּוֹ בַּשְּׁטָר--לֹא קָנָה הָעֶבֶד חֶצְיוֹ, וַהֲרֵי הוּא עֶבֶד כְּשֶׁהָיָה.
אֲבָל אִם שִׁחְרַר חֶצְיוֹ בַּכֶּסֶף, כְּגוֹן שֶׁלָּקַח חֲצִי דָּמָיו עַל מְנָת לְשַׁחְרַר חֶצְיוֹ--קָנָה, וְנִמְצָא חֶצְיוֹ עֶבֶד וְחֶצְיוֹ בֶּן חוֹרִין.
בַּמֶּה דְּבָרִים אֲמוּרִים, בְּשֶׁשִּׁחְרַר חֶצְיוֹ בַּשְּׁטָר, וְהִנִּיחַ חֶצְיוֹ; אֲבָל אִם שִׁחְרַר חֶצְיוֹ וּמָכַר חֶצְיוֹ, אוֹ שִׁחְרַר חֶצְיוֹ וְנָתַן חֶצְיוֹ מַתָּנָה--הוֹאִיל וְיָצָא כֻּלּוֹ מֵרְשׁוּתוֹ, קָנָה הָעֶבֶד חֶצְיוֹ, וַהֲרֵי זֶה חֶצְיוֹ עֶבֶד, וְחֶצְיוֹ בֶּן חוֹרִין.
וְכֵן עֶבֶד שֶׁלִּשְׁנֵי שֻׁתָּפִין שֶׁשִּׁחְרַר אֶחָד מֵהֶן אֶת חֶלְקוֹ, בֵּין בַּכֶּסֶף בֵּין בַּשְּׁטָר--קָנָה חֶצְיוֹ; וַהֲרֵי חֶצְיוֹ עֶבֶד, וְחֶצְיוֹ בֶּן חוֹרִין.

 הַכּוֹתֵב לְשִׁפְחָתוֹ הַמְּעֻבֶּרֶת הֲרֵי אַתְּ בַּת חוֹרִין, וּוַלְדֵךְ עֶבֶד--דְּבָרָיו קַיָּמִין; הֲרֵי אַתְּ שִׁפְחָה, וּוַלְדֵךְ בֶּן חוֹרִין--לֹא אָמַר כְּלוּם, שֶׁזֶּה כְּמִי שֶׁשִּׁחְרַר חֶצְיָהּ.

 שִׁפְחָה חֲרוּפָה--אִם רָצָה לְשַׁחְרַר חֶצְיָהּ הַנִּשְׁאָר, וְתֵעָשֶׂה אֵשֶׁת אִישׁ גְּמוּרָה--הֲרֵי זֶה מְשַׁחְרֵר, בֵּין בַּשְּׁטָר בֵּין בַּכֶּסֶף: שֶׁאַף הַכֶּסֶף גּוֹמֵר שִׁחְרוּרָהּ.

 מִי שֶׁחֶצְיוֹ עֶבֶד וְחֶצְיוֹ בֶּן חוֹרִין--הוֹאִיל וְאֵינוּ מֻתָּר לֹא בְּשִׁפְחָה וְלֹא בְּבַת חוֹרִין, כּוֹפִין אֶת רִבּוֹ, וְעוֹשֶׂה אוֹתוֹ בֶּן חוֹרִין, וְכוֹתֵב שְׁטָר עָלָיו בַּחֲצִי דָּמָיו.
בַּמֶּה דְּבָרִים אֲמוּרִים, בְּעֶבֶד, מִפְּנֵי שֶׁהָאִישׁ מְצֻוֶּה עַל פִּרְיָה וְרִבְיָה.
אֲבָל הַשִּׁפְחָה תִּשָּׁאֵר כְּמוֹת שְׁהִיא, וְעוֹבֶדֶת אֶת רִבָּהּ יוֹם אֶחָד וְאֶת עַצְמָהּ יוֹם אֶחָד.
וְאִם נָהֲגוּ בָּהּ הַחַטָּאִים מִנְהַג הֶפְקֵר--כּוֹפִין אֶת רִבָּהּ לְשַׁחְרְרָהּ, וְכוֹתֵב עָלֶיהָ שְׁטָר בַּחֲצִי דָּמֶיהָ.

 מִי שֶׁחֶצְיוֹ עֶבֶד וְחֶצְיוֹ בֶּן חוֹרִין, שֶׁעָמַד רִבּוֹ וְהִקְנָה חֶצְיוֹ לִבְנוֹ קָטָן כְּדֵי שֶׁלֹּא יָכוֹפוּ אוֹתוֹ בֵּית דִּין לְשַׁחְרְרוֹ--מַעְמִידִין בֵּית דִּין לְקָטָן אַפְטְרוּפוֹס; וְכוֹתֵב לוֹ הָאַפְטְרוּפוֹס גֶּט שִׁחְרוּר, וְכוֹתֵב עָלָיו שְׁטָר חוֹב בַּחֲצִי דָּמָיו.
וְאִם נִסְרַךְ הַקָּטָן בָּעֶבֶד, וְיֵשׁ לוֹ עָלָיו גַּעְגּוּעִין--מַפְלִיגִין אוֹתוֹ מִמֶּנּוּ בְּמָעוֹת, שֶׁדַּעְתּוֹ שֶׁלְּתִּינוֹק קְרוֹבָה אֵצֶל הַמָּעוֹת.

 שְׁכִיב מְרַע שֶׁכָּתַב כָּל נְכָסָיו לְעַבְדּוֹ, וְעָמַד--חוֹזֵר בַּנְּכָסִים, וְאֵינוּ חוֹזֵר בָּעֶבֶד: שֶׁהֲרֵי יָצָא עָלָיו שֵׁם בֶּן חוֹרִין.

הִלְכּוֹת עֲבָדִים פֵּרֶק ח 
הַמּוֹכֵר אֶת עַבְדּוֹ לַגּוֹיִים--יָצָא בֶּן חוֹרִין, וְכוֹפִין אֶת רִבּוֹ לַחְזֹר וְלִקְנוֹתוֹ מִן הַגּוֹיִים עַד עֲשָׂרָה בְּדָמָיו, וְכוֹתֵב לוֹ גֶּט שִׁחְרוּר, וְיוֹצֶא.
וְאִם לֹא רָצָה הַגּוֹי לְמָכְרוֹ, אַפִלּוּ בַּעֲשָׂרָה בְּדָמָיו--אֵין מְחַיְּבִין אוֹתוֹ יָתֵר.
וּקְנָס זֶה--אֵין גּוֹבִין אוֹתוֹ וְדָנִין בּוֹ, אֵלָא בֵּית דִּין מֻמְחִין.
וְאִם מֵת הַמּוֹכֵר, אֵין קוֹנְסִין אֶת הַיּוֹרֵשׁ לְהַחְזִיר הָעֶבֶד וּלְשַׁחְרְרוֹ.

לָוָה עַל עַבְדּוֹ מִן הַגּוֹי--אִם קָבַע לוֹ זְמָן וְאָמַר לוֹ אִם הִגִּיעַ זְמָן פְּלוֹנִי וְלֹא אַחְזִיר לָךְ, תִּקְנֶה גּוּף עֶבֶד זֶה--הֲרֵי זֶה יָצָא לְחֵרוּת מִיָּד; וְאִם אָמַר לוֹ תִּקְנֶה מַעֲשֵׂה יָדָיו, לֹא יָצָא לְחֵרוּת.

גָּבָהוּ הַגּוֹי בְּחוֹבוֹ, אוֹ שֶׁבָּאוּ עַל הָאָדוֹן מְצֵרִים וּבִקְּשׁוּ לְהָרְגוֹ וּפָדָה עַצְמוֹ מִיָּדָן בְּעַבְדּוֹ--לֹא יָצָא לְחֵרוּת, מִפְּנֵי שֶׁנִּלְקַח מִמֶּנּוּ שֶׁלֹּא בִּרְצוֹנוֹ.

 מָכַר עַבְדּוֹ לְאַחַד מֵעַבְדֵי הַמֶּלֶךְ אוֹ מִגְּדוֹלָיו--אַף עַל פִּי שְׁהוּא מִתְיָרֵא מֵהֶם, יָצָא הָעֶבֶד לְחֵרוּת: מִפְּנֵי שֶׁהָיָה יָכוֹל לְפַיְּסוֹ בְּמָמוֹן אַחֵר.

 מְכָרוֹ לַגּוֹי לִשְׁלוֹשִׁים יוֹם, מְכָרוֹ חוּץ מִמְּלַאכְתּוֹ, חוּץ מִן הַמִּצְווֹת, חוּץ מִשַּׁבָּתוֹת וְיָמִים טוֹבִים--הֲרֵי זֶה סְפֵק אִם נִשְׁתַּחְרַר אוֹ לֹא נִשְׁתַּחְרַר; לְפִיכָּךְ אִם תָּפַס הָעֶבֶד כְּדֵי דָּמָיו לְרִבּוֹ, כְּדֵי שֶׁיֵּצֵא בָּהֶן לְחֵרוּת מִיַּד הַגּוֹי--אֵין מוֹצִיאִין מִיָּדוֹ.

 אֶחָד הַמּוֹכֵר עַבְדּוֹ לְגוֹי עוֹבֵד עֲבוֹדָה זָרָה, אוֹ שֶׁמְּכָרוֹ לְגֵר תּוֹשָׁב, אַפִלּוּ לְכוּתִי--הֲרֵי זֶה יָצָא לְחֵרוּת.
מְכָרוֹ לְיִשְׂרָאֵל מְשֻׁמָּד, הֲרֵי זֶה סָפֵק; לְפִיכָּךְ אִם תָּפַס כְּדֵי דָּמָיו מֵרִבּוֹ רִאשׁוֹן, כְּדֵי לָצֵאת בָּהֶן מִיַּד הַמְּשֻׁמָּד--אֵין מוֹצִיאִין מִיָּדוֹ.

 הַמּוֹכֵר עַבְדּוֹ לְחוּצָה לָאָרֶץ, יָצָא בֶּן חוֹרִין; וְכוֹפִין אֶת רִבּוֹ הַשֵּׁנִי לִכְתֹּב לוֹ גֶּט שִׁחְרוּר, וְאָבְדוּ הַדָּמִים.
וּמִפְּנֵי מַה קָנְסוּ כָּאן הַלּוֹקֵחַ לְבַדּוֹ--שֶׁאִלּוּ לֹא לָקַח זֶה, לֹא יָצָא הָעֶבֶד לְחוּצָה לָאָרֶץ.
וְהַמּוֹכֵר עַבְדּוֹ לְסוּרְיָה, וְאַפִלּוּ לְעַכּוֹ--כְּמוֹכֵר לְחוּצָה לָאָרֶץ.

 בֶּן בָּבֶל שֶׁנָּשָׂא אִשָּׁה בְּאֶרֶץ יִשְׂרָאֵל, וְדַעְתּוֹ לַחְזֹר, וְהִכְנִיסָה לוֹ עֲבָדִים וּשְׁפָחוֹת--הֲרֵי אֵלּוּ סְפֵק אִם הֶם כְּמִי שֶׁמָּכְרָה אוֹתָם לְחוּצָה לָאָרֶץ, הוֹאִיל וְיֵשׁ לוֹ הַפֵּרוֹת, אוֹ אֵינָן כִּמְכוּרִין לוֹ, שֶׁהֲרֵי הַגּוּף שֶׁלָּהּ.

 עֶבֶד שֶׁיָּצָא אַחַר רִבּוֹ לְסוּרְיָה, וּמְכָרוֹ שָׁם--אִבַּד אֶת זְכוּתוֹ.
בַּמֶּה דְּבָרִים אֲמוּרִים, בְּשֶׁיָּצָא רִבּוֹ עַל מְנָת שֶׁלֹּא לַחְזֹר לְאֶרֶץ יִשְׂרָאֵל.
אֲבָל אִם דַּעַת רִבּוֹ לַחְזֹר, וְיָצָא אַחֲרָיו וּמְכָרוֹ שָׁם--יָצָא לְחֵרוּת, וְכוֹפִין אֶת הַלּוֹקֵחַ לְשַׁחְרְרוֹ.

 עֶבֶד שֶׁאָמַר לַעֲלוֹת לְאֶרֶץ יִשְׂרָאֵל--כּוֹפִין אֶת רִבּוֹ לַעֲלוֹת עִמּוֹ, אוֹ יִמְכֹּר אוֹתוֹ לְמִי שֶׁיַּעֲלֵהוּ לְשָׁם.
רָצָה הָאָדוֹן לָצֵאת לְחוּצָה לָאָרֶץ--אֵינוּ יָכוֹל לְהוֹצִיא אֶת עַבְדּוֹ, עַד שֶׁיִּרְצֶה הָעֶבֶד.
וְדִין זֶה בְּכָל זְמָן, אַפִלּוּ בַּזְּמָן הַזֶּה, שֶׁהָאָרֶץ בְּיַד גּוֹיִים.

 עֶבֶד שֶׁבָּרַח מֵחוּצָה לָאָרֶץ לְאֶרֶץ יִשְׂרָאֵל--אֵין מַחְזִירִין אוֹתוֹ לְעַבְדוּת, וְעָלָיו נֶאֱמָר בַּתּוֹרָה "לֹא-תַסְגִּיר עֶבֶד, אֶל-אֲדֹנָיו" .
וְאוֹמְרִין לְרִבּוֹ שֶׁיִּכְתֹּב לוֹ גֶּט שִׁחְרוּר, וְיִכְתֹּב עָלָיו שְׁטָר חוֹב בְּדָמָיו, עַד שֶׁתַּשִּׂיג יָדוֹ, וְיִתֵּן לוֹ.
וְאִם לֹא רָצָה הָאָדוֹן לְשַׁחְרְרוֹ--מַפְקִיעִין בֵּית דִּין אֶת שִׁעְבּוּדוֹ מֵעָלָיו, וְיֵלֵךְ לוֹ.

 עֶבֶד זֶה שֶׁבָּרַח לָאָרֶץ, הֲרֵי הוּא גֵּר צֶדֶק; וְהוֹסִיף לוֹ הַכָּתוּב אַזְהָרָה אַחֶרֶת לְמִי שֶׁמּוֹנֶה אוֹתוֹ, מִפְּנֵי שְׁהוּא שְׁפַל רוּחַ יָתֵר מִן הַגֵּר, וְצִוָּה עָלָיו שֶׁנֶּאֱמָר "עִמְּךָ יֵשֵׁב בְּקִרְבְּךָ ...
בַּטּוֹב לוֹ; לֹא, תּוֹנֶנּוּ" , וְזוֹ הוֹנָיַת דְּבָרִים.

נִמְצֵאתָ לָמֵד שֶׁהַמּוֹנֶה אֶת הַגֵּר הַזֶּה, עוֹבֵר בִּשְׁלוֹשָׁה לָאוִין: מִשּׁוֹם "וְלֹא תוֹנוּ אִישׁ אֶת-עֲמִיתוֹ" , וּמִשּׁוֹם "וְגֵר לֹא-תוֹנֶה" , וּמִשּׁוֹם "לֹא, תּוֹנֶנּוּ" .
וְכֵן עוֹבֵר מִשּׁוֹם "וְלֹא תִלְחָצֶנּוּ" כְּמוֹ שֶׁבֵּאַרְנוּ בְּעִנְיַן הוֹנָיָה.

 הַקּוֹנֶה עֶבֶד מִן הַגּוֹיִים סְתָם, וְלֹא רָצָה לָמוּל וּלְקַבַּל מִצְווֹת הָעֲבָדִים--מְגַלְגְּלִין עִמּוֹ כָּל שְׁנֵים עָשָׂר חֹדֶשׁ; אִם לֹא רָצָה--חוֹזֵר וּמוֹכְרוֹ לַגּוֹיִים, אוֹ לְחוּצָה לָאָרֶץ.
וְאִם הִתְנָה הָעֶבֶד עָלָיו בַּתְּחִלָּה שֶׁלֹּא יָמוּל--הֲרֵי זֶה מֻתָּר לְקַיְּמוֹ כָּל זְמָן שֶׁיִּרְצֶה בְּגֵיוּתוֹ, וּמוֹכְרוֹ לַגּוֹיִים אוֹ לְחוּצָה לָאָרֶץ.
וְכֵן עֶבֶד שֶׁמָּל וְטָבַל לְשֵׁם עַבְדוּת, וְאַחַר כָּךְ הִפִּיל עַצְמוֹ לִגְיָסוֹת, וְאֵין רִבּוֹ יָכוֹל לְהוֹצִיאוֹ, לֹא בְּדִינֵי יִשְׂרָאֵל וְלֹא בְּדִינֵי אֻמּוֹת הָעוֹלָם--הֲרֵי זֶה מֻתָּר לוֹ לִטֹּל דָּמָיו מִן הַגּוֹיִים; וְכוֹתֵב וּמַעֲלֶה בָּעַרְכָּאוֹת שֶׁלַּגּוֹיִים, מִפְּנֵי שְׁהוּא כְּמַצִּיל מִיָּדָם.

 הַמַּפְקִיר עַבְדּוֹ--יָצָא לְחֵרוּת, וְצָרִיךְ גֶּט שִׁחְרוּר; וְאִם מֵת הָאָדוֹן שֶׁהִפְקִירוֹ, הַיּוֹרֵשׁ כּוֹתֵב לוֹ גֶּט שִׁחְרוּר.

 עֶבֶד שֶׁבָּרַח מִבֵּית הָאֲסוּרִין--אִם נִתְיָאַשׁ מִמֶּנּוּ רִבּוֹ, יָצָא לְחֵרוּת; וְכוֹפִין אֶת רִבּוֹ, וְכוֹתֵב לוֹ גֶּט שִׁחְרוּר.

 עֶבֶד שֶׁנִּשְׁבָּה: אִם נִתְיָאַשׁ מִמֶּנּוּ רִבּוֹ רִאשׁוֹן--כָּל הַפּוֹדֶה אוֹתוֹ לְשֵׁם עֶבֶד--יִשְׁתַּעְבֶּד בּוֹ, וַהֲרֵי הוּא שֶׁלּוֹ; וְאִם פָּדָהוּ לְשֵׁם בֶּן חוֹרִין, הֲרֵי זֶה בֶּן חוֹרִין.
וְאִם לֹא נִתְיָאַשׁ מִמֶּנּוּ רִבּוֹ רִאשׁוֹן--הֲרֵי הַפּוֹדֶה אוֹתוֹ לְשֵׁם עֶבֶד--נוֹטֵל פִּדְיוֹנוֹ מֵרִבּוֹ, וְחוֹזֵר לְרִבּוֹ; וְאִם פָּדָהוּ לְשֵׁם בֶּן חוֹרִין, חוֹזֵר לְרִבּוֹ הָרִאשׁוֹן בְּלֹא כְּלוּם.

 עֶבֶד שֶׁעָשָׂהוּ רִבּוֹ הַפּוֹתִיקֵי לְבַעַל חוֹבוֹ, וְשִׁחְרְרוֹ--הֲרֵי זֶה מְשֻׁחְרָר.
וְכוֹפִין אֶת בַּעַל חוֹב לְשַׁחְרְרוֹ, גַּם הוּא--מִפְּנֵי תִּקּוּן הָעוֹלָם: שֶׁלֹּא יִפְגַּע בּוֹ לְאַחַר זְמָן, וְיֹאמַר לוֹ עַבְדִּי אַתָּה.

 עֶבֶד שֶׁהִשִּׂיאוֹ רִבּוֹ בַּת חוֹרִין, אוֹ שֶׁהִנִּיחַ לוֹ רִבּוֹ תְּפִלִּין בְּרֹאשׁוֹ, אוֹ שֶׁאָמַר לוֹ רִבּוֹ לִקְרוֹת שְׁלוֹשָׁה פְּסוּקִין בְּסֵפֶר תּוֹרָה בִּפְנֵי הַצִּבּוּר, וְכָל כַּיּוֹצֶא בְּאֵלּוּ הַדְּבָרִים שְׁאֵין חַיָּב בָּהֶן אֵלָא בֶּן חוֹרִין--יָצָא לְחֵרוּת, וְכוֹפִין אֶת רִבּוֹ לִכְתֹּב לוֹ גֶּט שִׁחְרוּר.

וְכֵן אִם נָדַר נֶדֶר שֶׁכּוֹפִין עָלָיו אֶת הָעֲבָדִים כְּמוֹ שֶׁבֵּאַרְנוּ בִּנְדָרִים, וְאָמַר לוֹ רִבּוֹ מוּפָר לָךְ--יָצָא לְחֵרוּת: שֶׁכֵּיוָן שֶׁלֹּא כָפָה אוֹתוֹ בִּמְקוֹם שֶׁיֵּשׁ לוֹ לִכְפּוֹתוֹ, גִּלָּה דַּעְתּוֹ שֶׁהִפְקִיעַ שִׁעְבּוּדוֹ.

מִכָּאן אֲנִי אוֹמֵר שֶׁהַמְּשַׁחְרֵר עַבְדּוֹ בְּכָל לָשׁוֹן, וְהוֹצִיא דְּבָרִים מִפִּיו שֶׁמַּשְׁמָעָן שֶׁלֹּא נִשְׁאַר לוֹ עָלָיו שִׁעְבּוּד כְּלָל, וְשֶׁגָּמַר בְּלִבּוֹ לְדָבָר זֶה--שְׁאֵינוּ יָכוֹל לַחְזֹר בּוֹ; וְכוֹפִין אוֹתוֹ לִכְתֹּב לוֹ גֶּט שִׁחְרוּר, אַף עַל פִּי שֶׁעֲדַיִן לֹא כָתַב.

אֲבָל אִם לָוָה מֵעַבְדּוֹ, אוֹ שֶׁעָשָׂהוּ אַפְטְרוּפוֹס, אוֹ שֶׁהִנִּיחַ תְּפִלִּין בִּפְנֵי רִבּוֹ, אוֹ קָרָא שְׁלוֹשָׁה פְּסוּקִים בְּבֵית הַכְּנֶסֶת בִּפְנֵי רִבּוֹ, וְלֹא מִחָה בּוֹ--לֹא יָצָא לְחֵרוּת.
וְאָסוּר לָאָדָם לְלַמַּד אֶת עַבְדּוֹ תּוֹרָה; וְאִם לִמְּדוֹ, לֹא יָצָא לְחֵרוּת.

 הַלּוֹקֵחַ עֶבֶד מִן הַגּוֹי, וְקָדַם הָעֶבֶד וְטָבַל בִּפְנֵי רִבּוֹ לְשֵׁם בֶּן חוֹרִין--יָצָא לְחֵרוּת; וְשֶׁלֹּא בִּפְנֵי רִבּוֹ, צָרִיךְ לְפָרַשׁ.
לְפִיכָּךְ צָרִיךְ רִבּוֹ לְתָקְפוֹ בַּמַּיִם.

 יִשְׂרָאֵל שֶׁתָּקַף בְּגוֹי קָטָן, אוֹ שֶׁמָּצָא תִּינוֹק גּוֹי, וְהִטְבִּילוֹ לְשֵׁם גֵּר--הֲרֵי זֶה גֵּר; לְשֵׁם עֶבֶד, הֲרֵי זֶה עֶבֶד; לְשֵׁם בֶּן חוֹרִין, הֲרֵי זֶה בֶּן חוֹרִין.
גֵּר שֶׁקָּדְמוּ שִׁפְחוֹתָיו וַעֲבָדָיו, וְטָבְלוּ בְּפָנָיו--קָנוּ עַצְמָן בְּנֵי חוֹרִין.

הִלְכּוֹת עֲבָדִים פֵּרֶק ט 
יִשְׂרָאֵל שֶׁבָּא עַל שִׁפְחָה כְּנַעֲנִית--אַף עַל פִּי שְׁהִיא שִׁפְחָתוֹ, הֲרֵי זֶה הַוֶּלֶד עֶבֶד כְּנַעֲנִי לְכָל דָּבָר, וְנִמְכָּר וְנִקְנֶה וּמִשְׁתַּמְּשִׁים בּוֹ לְעוֹלָם, כִּשְׁאָר הָעֲבָדִים.

אֶחָד הַקּוֹנֶה עֶבֶד כְּנַעֲנִי מִיִּשְׂרָאֵל, אוֹ מִגֵּר תּוֹשָׁב, אוֹ מִן הַגּוֹי שְׁהוּא כָּבוּשׁ תַּחַת יָדֵינוּ, אוֹ מֵאֶחָד מִשְּׁאָר הָאֻמּוֹת.
וְכֵן גֵּר תּוֹשָׁב אוֹ הַגּוֹי שְׁהוּא כָּבוּשׁ תַּחַת יָדֵינוּ, אוֹ אֶחָד מִשְּׁאָר הָאֻמּוֹת--יֵשׁ לוֹ לִמְכֹּר אֶת עַצְמוֹ לְיִשְׂרָאֵל לְעֶבֶד, וַהֲרֵי הוּא עֶבֶד כְּנַעֲנִי לְכָל דָּבָר; וְכֵן מוֹכֵר בָּנָיו וּבְנוֹתָיו, שֶׁנֶּאֱמָר "מֵהֶם תִּקְנוּ, וּמִמִּשְׁפַּחְתָּם אֲשֶׁר עִמָּכֶם, אֲשֶׁר הוֹלִידוּ בְּאַרְצְכֶם" .
וְכָל אֶחָד מֵאֵלּוּ, הֲרֵי הוּא עֶבֶד כְּנַעֲנִי לְכָל דָּבָר.

אֶחָד מִן הָאֻמּוֹת שֶׁבָּא עַל שִׁפְחָה כְּנַעֲנִית שֶׁלָּנוּ--הֲרֵי הַבֵּן עֶבֶד כְּנַעֲנִי, שֶׁנֶּאֱמָר "אֲשֶׁר הוֹלִידוּ בְּאַרְצְכֶם" .
אֲבָל עֶבֶד שֶׁלָּנוּ שֶׁבָּא עַל אַחַת מִן הָאֻמּוֹת, אֵין הַבֵּן עֶבֶד, לְפִי שֶׁנֶּאֱמָר "אֲשֶׁר הוֹלִידוּ בְּאַרְצְכֶם", וְעֶבֶד אֵין לוֹ יַחַס.

מֶלֶךְ גּוֹי שֶׁעָשָׂה מִלְחָמָה, וְהֵבִיא שִׁבְיָה וּמְכָרָם, וְכֵן אִם הִרְשָׁה לְכָל מִי שֶׁיִּרְצֶה שֶׁיֵּלֵךְ וְיִגְנֹב מֵאֻמָּה שְׁהִיא עוֹשָׂה עִמּוֹ מִלְחָמָה, יָבִיא וְיִמְכֹּר לְעַצְמוֹ, וְכֵן אִם הָיוּ דִּינָיו שֶׁכָּל מִי שֶׁלֹּא יִתֵּן הַמַּס, יִמָּכֵר, אוֹ מִי שֶׁעָשָׂה כָּךְ וְכָּךְ אוֹ לֹא יַעֲשֶׂה כָּךְ וְכָּךְ, יִמָּכֵר--הֲרֵי דִּינָיו דִּין; וְעֶבֶד הַנִּלְקָח בְּדִינִין אֵלּוּ, הֲרֵי הוּא עֶבֶד כְּנַעֲנִי לְכָל דָּבָר.

גּוֹי שֶׁקָּנָה גּוֹי לְעַבְדוּת--לֹא קָנָה גּוּפוֹ, וְאֵין לוֹ בּוֹ אֵלָא מַעֲשֵׂה יָדָיו; אַף עַל פִּי כֵן אִם מְכָרוֹ לְיִשְׂרָאֵל, הֲרֵי גּוּפוֹ קָנוּי לְיִשְׂרָאֵל.

הָאִשָּׁה קוֹנָה שְׁפָחוֹת; וְאֵינָהּ קוֹנָה עֲבָדִים, אַפִלּוּ קְטַנִּים, מִפְּנֵי הַחֲשָׁד.
וְאִם קָנָת אוֹתָם, הֲרֵי זוֹ קָנָת גּוּפָן כְּאִישׁ.
וְיֵרָאֶה לִי שְׁאֵינָהּ אֲסוּרָה אֵלָא לִקְנוֹת עֶבֶד בֶּן תֵּשַׁע שָׁנִים, וּמִתֵּשַׁע וּלְמַעְלָה.

וְכֵן אָסוּר לָאָדָם לְשַׁחְרַר עֶבֶד כְּנַעֲנִי; וְכָל הַמְּשַׁחְרְרוֹ--עוֹבֵר בַּעֲשֵׂה, שֶׁנֶּאֱמָר "לְעֹלָם, בָּהֶם תַּעֲבֹדוּ" .
וְאִם שִׁחְרְרוֹ, מְשֻׁחְרָר כְּמוֹ שֶׁבֵּאַרְנוּ, וְכוֹפִין אוֹתוֹ לִכְתֹּב גֶּט שִׁחְרוּר כְּמוֹ שֶׁבֵּאַרְנוּ, בְּכָל אוֹתָן הַדְּרָכִים שֶׁבֵּאַרְנוּ.

וּמֻתָּר לְשַׁחְרְרוֹ לִדְבַר מִצְוָה, אַפִלּוּ לְמִצְוָה שֶׁלְּדִבְרֵיהֶם: כְּגוֹן שֶׁלֹּא הָיוּ שָׁם עֲשָׂרָה בְּבֵית הַכְּנֶסֶת--הֲרֵי זֶה מְשַׁחְרֵר עַבְדּוֹ, וּמַשְׁלִים בּוֹ הַמִּנְיָן; וְכֵן כָּל כַּיּוֹצֶא בְּזֶה.

וְכֵן שִׁפְחָה שֶׁהָיוּ הָעָם נוֹהֲגִין בָּהּ מִנְהַג הֶפְקֵר, וַהֲרֵי הִיא מִכְשׁוֹל לַחַטָּאִים--כּוֹפִין אֶת רִבָּהּ, וּמְשַׁחְרְרָהּ כְּדֵי שֶׁתִּנָּשֵׂא וְיָסוּר הַמִּכְשׁוֹל.
וְכֵן כָּל כַּיּוֹצֶא בְּזֶה.

 יָכוֹל הָרָב לוֹמַר לְעַבְדּוֹ הַכְּנַעֲנִי, עֲשֵׂה עִמִּי וְאֵינִי זָנָךְ, אֵלָא יֵלֵךְ וְיִשְׁאַל לוֹ עַל הַפְּתָחִים, אוֹ יִתְפַּרְנַס מִן הַצְּדָקָה: שֶׁיִּשְׂרָאֵל מְצֻוִּין לְהַחֲיוֹת עֲבָדִים שֶׁבֵּינֵיהֶם.

בַּמֶּה דְּבָרִים אֲמוּרִים, בַּעֲבָדָיו: שְׁאֵין בֵּית דִּין נִזְקָקִין לִגְדוֹלִים לִשְׁמֹר מְמוֹנָם; וְאִם לֹא יַאֲכִיל עֲבָדָיו וְיַשְׁקֵם כָּרָאוּי, הֶם יִבְרְחוּ אוֹ יָמוּתוּ, וְאָדָם חָס עַל מְמוֹן עַצְמוֹ, יָתֵר מִכָּל אָדָם.
אֲבָל עֲבָדִים שֶׁהִכְנִיסָה לוֹ אִשְׁתּוֹ בְּתוֹרַת נִכְסֵי מְלוֹג, חַיָּב בִּמְזוֹנוֹתֵיהֶן בְּבֵית דִּין, שֶׁעַל מְנָת כֵּן הִכְנִיסָה אוֹתָם: שְׁאִם לֹא יָזוּן אוֹתָם--יָמוּתוּ אוֹ יִבְרְחוּ, וַהֲרֵי אֵינוּ חַיָּב בְּאַחְרָיוּתָן.

 מֻתָּר לַעֲבֹד בְּעֶבֶד כְּנַעֲנִי בְּפֶרֶךְ.
וְאַף עַל פִּי שֶׁהַדִּין כָּךְ, מִדַּת חֲסִידוּת וְדַרְכֵי הַחָכְמָה שֶׁיִּהְיֶה אָדָם רַחְמָן וְרוֹדֵף צֶדֶק, וְלֹא יַכְבִּיד עֻלּוֹ עַל עַבְדּוֹ וְלֹא יֵצַר לוֹ, וְיַאֲכִילֵהוּ וְיַשְׁקֵהוּ מִכָּל מַאֲכָלוֹ וּמִכָּל מַשְׁקֵהוּ.
חֲכָמִים הָרִאשׁוֹנִים הָיוּ נוֹתְנִין לָעֶבֶד מִכָּל תַּבְשִׁיל וְתַבְשִׁיל שֶׁהָיוּ אוֹכְלִין, וּמַקְדִּימִין מְזוֹן הַבְּהֵמוֹת וְהָעֲבָדִים עַל סְעוֹדַת עַצְמָן.
הֲרֵי הוּא אוֹמֵר "כְּעֵינֵי עֲבָדִים, אֶל-יַד אֲדוֹנֵיהֶם--כְּעֵינֵי שִׁפְחָה, אֶל-יַד גְּבִרְתָּהּ" .
וְכֵן לֹא יְבַזֵּהוּ, לֹא בַּיָּד וְלֹא בִּדְבָרִים: לְעַבְדוּת מְסָרָן הַכָּתוּב, לֹא לְבוּשָׁה.
וְלֹא יַרְבֶּה עָלָיו צְעָקָה וְכַעַס, אֵלָא יְדַבַּר עִמּוֹ בְּנַחַת, וְיִשְׁמַע טְעָנוֹתָיו.
וְכֵן מְפֹרָשׁ בְּדַרְכֵי אִיּוֹב הַטּוֹבִים שֶׁהִשְׁתַּבַּח בָּהֶן "אִם-אֶמְאַס--מִשְׁפַּט עַבְדִּי, וַאֲמָתִי: בְּרִבָם, עִמָּדִי...
הֲלֹא-בַבֶּטֶן, עֹשֵׂנִי עָשָׂהוּ; וַיְכֻנֶנּוּ, בָּרֶחֶם אֶחָד" .

וְאֵין הָאַכְזָרִיּוּת וְהָעַזּוּת מְצוּיָה אֵלָא בַּגּוֹיִים הָעֲרֵלִים.
אֲבָל זַרְעוֹ שֶׁלְּאַבְרָהָם אָבִינוּ, וְהֶם יִשְׂרָאֵל שֶׁהִשְׁפִּיעַ לָהֶם הַקָּדוֹשׁ בָּרוּךְ הוּא טוֹבַת הַתּוֹרָה וְצִוָּם בְּחֻקִּים וּמִשְׁפָּטִים צַדִּיקִים--רַחְמָנִים הֶם עַל הַכֹּל.
וְכֵן בְּמִדּוֹתָיו שֶׁלְּהַקָּדוֹשׁ בָּרוּךְ הוּא שֶׁצִּוָּנוּ לְהִדָּמוֹת בָּהֶם, הוּא אוֹמֵר "וְרַחֲמָיו, עַל-כָּל-מַעֲשָׂיו" .
וְכָל הַמְּרַחֵם--מְרַחֲמִין עָלָיו, שֶׁנֶּאֱמָר "וְנָתַן-לְךָ רַחֲמִים וְרִחַמְךָ וְהִרְבֶּךָ" .

בְּרִיךְ רַחְמָנָא דְּסַיְּעַן.
נִגְמַר סֵפֶר שְׁנֵים עָשָׂר, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, שִׁבְעִים וַחֲמִשָּׁה: הִלְכּוֹת מְכִירָה, שְׁלוֹשִׁים פְּרָקִים; הִלְכּוֹת זְכִיָּה וּמַתָּנָה, שְׁנֵים עָשָׂר פְּרָקִים; הִלְכּוֹת שְׁכֵנִים, אַרְבָּעָה עָשָׂר פְּרָקִים; הִלְכּוֹת שְׁלוּחִין וְשֻׁתָּפִין, עֲשָׂרָה פְּרָקִים; הִלְכּוֹת עֲבָדִים, תִּשְׁעָה פְּרָקִים.

בְּשֵׁם ה', אֵל עוֹלָם .

אוֹדְךָ, בְּיֹשֶׁר לֵבָב--בְּלָמְדִי, מִשְׁפְּטֵי צִדְקֶךָ .

סֵפֶר שְׁלוֹשָׁה עָשָׂר וְהוּא סֵפֶר מִשְׁפָּטִים 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת שְׂכִירוּת, הִלְכּוֹת שְׁאֵלָה וּפִקָּדוֹן, הִלְכּוֹת מַלְוֶה וְלוֹוֶה, הִלְכּוֹת טוֹעֵן וְנִטְעָן, הִלְכּוֹת נְחָלוֹת.

יֵשׁ בִּכְלָלָן שֶׁבַע מִצְווֹת--שָׁלוֹשׁ מִצְווֹת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: דִּין שָׂכִיר וְשׁוֹמֵר שָׂכָר; לִתֵּן שְׂכַר שָׂכִיר בְּיוֹמוֹ; שֶׁלֹּא יְאַחַר שְׂכַר שָׂכִיר אַחַר זְמַנּוֹ; שֶׁיֹּאכַל הַשָּׂכִיר מִן הַמְּחֻבָּר שֶׁעוֹשֶׂה בּוֹ; שֶׁלֹּא יֹאכַל הַשָּׂכִיר מִן הַמְּחֻבָּר שֶׁלֹּא בְּשָׁעַת גְּמָר מְלָאכָה; שֶׁלֹּא יוֹלִיךְ הַשָּׂכִיר בְּיָדוֹ יָתֵר עַל מַה שֶׁאָכַל; שֶׁלֹּא יַחְסֹם שׁוֹר בְּדִישׁוֹ, וְכֵן שְׁאָר בְּהֵמָה.

יֵשׁ בִּכְלָלָן שְׁתֵּי מִצְווֹת עֲשֵׂה: דִּין הַשּׁוֹאֵל; דִּין שׁוֹמֵר חִנָּם.

יֵשׁ בִּכְלָלָן שְׁתֵּים עֶשְׂרֵה מִצְווֹת--אַרְבַּע מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: לְהַלְווֹת לְעָנִי וּמָךְ; שֶׁלֹּא יִגֹּשׂ אוֹתוֹ; לִנְגֹשׂ אֶת הַנָּכְרִי; שֶׁלֹּא יְמַשְׁכַּן בַּעַל חוֹב בִּזְרוֹעַ; לְהַחְזִיר הַמַּשְׁכּוֹן לִבְעָלָיו, בִּזְמָן שְׁהוּא צָרִיךְ לוֹ; שֶׁלֹּא יְאַחַר הַמַּשְׁכּוֹן מִבְּעָלָיו הֶעָנִי, בְּעֵת שְׁהוּא צָרִיךְ לוֹ; שֶׁלֹּא יַחְבֹּל אַלְמָנָה; שֶׁלֹּא יַחְבֹּל כֵּלִים שֶׁעוֹשִׂין בָּהֶן אֹכֶל נֶפֶשׁ; שֶׁלֹּא יִתֵּן הַמַּלְוֶה בְּרִבִּית; שֶׁלֹּא יִלְוֶה הַלּוֹוֶה בְּרִבִּית; שֶׁלֹּא יִתְעַסַּק אָדָם בֵּין מַלְוֶה וְלוֹוֶה בְּרִבִּית, וְלֹא יָעִיד בֵּינֵיהֶן, וְלֹא יִכְתֹּב שְׁטָר, וְלֹא יַעֲרֹב; לִלְווֹת מִן הַנָּכְרִי וּלְהַלְווֹת לוֹ בְּרִבִּית.

מִצְוַת עֲשֵׂה אַחַת, וְהִיא דִּין טוֹעֵן וּמוֹדֶה אוֹ כּוֹפֵר.

מִצְוַת עֲשֵׂה אַחַת, וְהִיא דִּין סֵדֶר נְחָלוֹת.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, שָׁלוֹשׁ וְעֶשְׂרִים--מֵהֶן אַחַת עֶשְׂרֵה מִצְווֹת עֲשֵׂה, וּשְׁתֵּיִם עֶשְׂרֵה מִצְווֹת לֹא תַעֲשֶׂה.

הִלְכּוֹת שְׂכִירוּת 
יֵשׁ בִּכְלָלָן שֶׁבַע מִצְווֹת--שָׁלוֹשׁ מִצְווֹת עֲשֵׂה, וְאַרְבַּע מִצְווֹת לֹא תַעֲשֶׂה; וְזֶה הוּא פְּרָטָן: דִּין שָׂכִיר וְשׁוֹמֵר שָׂכָר; לִתֵּן שְׂכַר שָׂכִיר בְּיוֹמוֹ; שֶׁלֹּא יְאַחַר שְׂכַר שָׂכִיר אַחַר זְמַנּוֹ; שֶׁיֹּאכַל הַשָּׂכִיר מִן הַמְּחֻבָּר שֶׁעוֹשֶׂה בּוֹ; שֶׁלֹּא יֹאכַל הַשָּׂכִיר מִן הַמְּחֻבָּר שֶׁלֹּא בְּשָׁעַת גְּמָר מְלָאכָה; שֶׁלֹּא יוֹלִיךְ הַשָּׂכִיר בְּיָדוֹ יָתֵר עַל מַה שֶׁאָכַל; שֶׁלֹּא יַחְסֹם שׁוֹר בְּדִישׁוֹ, וְכֵן שְׁאָר בְּהֵמָה.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת שְׂכִירוּת פֵּרֶק א 
אַרְבָּעָה שׁוֹמְרִים נֶאְמְרוּ בַּתּוֹרָה, וּשְׁלוֹשָׁה דִּינִין יֵשׁ לָהֶם; וְאֵלּוּ הֶן הָאַרְבָּעָה שׁוֹמְרִין--שׁוֹמֵר חִנָּם, וְהַשּׁוֹאֵל, וְנוֹשֵׂא שָׂכָר, וְהַשּׂוֹכֵר.
וְאֵלּוּ הֶן שְׁלוֹשָׁה דִּינִין שֶׁלָּהֶן: שׁוֹמֵר חִנָּם שֶׁנִּגְנַב הַפִּקָּדוֹן מִמֶּנּוּ, אוֹ אָבַד, וְאֵין צָרִיךְ לוֹמַר אִם נֶאֱנַס הַפִּקָּדוֹן אֹנֶס גָּדוֹל, כְּגוֹן שֶׁהָיְתָה בְּהֵמָה וּמֵתָה אוֹ נִשְׁבָּת--הֲרֵי זֶה נִשְׁבָּע שֶׁשָּׁמַר כְּדֶרֶךְ הַשּׁוֹמְרִין, וּפָטוּר: שֶׁנֶּאֱמָר "וְגֻנַּב, מִבֵּית הָאִישׁ ...
וְנִקְרַב בַּעַל-הַבַּיִת אֶל-הָאֱלֹהִים" .

הַשּׁוֹאֵל מְשַׁלֵּם הַכֹּל--בֵּין שֶׁאָבַד דָּבָר הַשָּׁאוּל, אוֹ נִגְנַב, בֵּין שֶׁאֵרְעוֹ אֹנֶס גָּדוֹל מִזֶּה, כְּגוֹן שֶׁמֵּתָה הַבְּהֵמָה הַשְּׁאוּלָה אוֹ נִשְׁבְּרָה אוֹ נִשְׁבָּת: שֶׁכָּךְ כָּתוּב בַּשּׁוֹאֵל "וְנִשְׁבַּר אוֹ-מֵת; בְּעָלָיו אֵין-עִמּוֹ, שַׁלֵּם יְשַׁלֵּם" .

נוֹשֵׂא שָׂכָר אוֹ הַשּׂוֹכֵר, שְׁנֵיהֶם דִּין אֶחָד יֵשׁ לָהֶן: אִם נִגְנַב אוֹ אָבַד הַדָּבָר הַשָּׂכוּר, אוֹ שֶׁנָּטַל שָׂכָר עַל שְׁמִירָתוֹ--הֲרֵי אֵלּוּ מְשַׁלְּמִין.
וְאִם אֵרְעוֹ אֹנֶס גָּדוֹל מִזֶּה--כְּגוֹן שֶׁהָיְתָה בְּהֵמָה וּמֵתָה, אוֹ נִשְׁבְּרָה, אוֹ נִשְׁבָּת, אוֹ נִטְרְפָה--הֲרֵי אֵלּוּ נִשְׁבָּעִין שֶׁנֶּאְנְסָה, וּפְטוּרִין: שֶׁנֶּאֱמָר "וּמֵת אוֹ-נִשְׁבַּר אוֹ-נִשְׁבָּה, אֵין רֹאֶה.
שְׁבֻעַת ה', תִּהְיֶה בֵּין שְׁנֵיהֶם ..." , וְנֶאֱמָר "אִם-גָּנֹב יִגָּנֵב, מֵעִמּוֹ--יְשַׁלֵּם, לִבְעָלָיו.
אִם-טָרֹף יִטָּרֵף ..." .

נִמְצֵאתָ אוֹמֵר, שׁוֹמֵר חִנָּם נִשְׁבָּע עַל הַכֹּל; וְהַשּׁוֹאֵל מְשַׁלֵּם אֶת הַכֹּל, חוּץ מִן הַמֵּתָה בְּשָׁעַת מְלָאכָה כְּמוֹ שֶׁיִּתְבָּאַר.
נוֹשֵׂא שָׂכָר וְהַשּׂוֹכֵר מְשַׁלְּמִין אֶת הָאֲבֵדָה וְאֶת הַגְּנֵבָה, וְנִשְׁבָּעִין עַל הָאֻנְסִין הַגְּדוֹלִים כְּגוֹן שְׁבוּרָה וּשְׁבוּיָה וּמֵתָה וּטְרֵפָה, אוֹ שֶׁאָבַד הַדָּבָר בִּסְפִינָה שֶׁטָּבְעָה בַּיָּם, אוֹ נִלְקַח בְּלִסְטִיס מְזֻיָּן, וְכָל כַּיּוֹצֶא בְּאֵלּוּ מִשְּׁאָר אֻנְסִין גְּדוֹלִים.

 הַמַּפְקִיד אֵצֶל חֲבֵרוֹ בֵּין בְּחִנָּם בֵּין בְּשָׂכָר, אוֹ הִשְׁאִילוֹ, אוֹ הִשְׂכִּירוֹ--אִם שָׁאַל הַשּׁוֹמֵר אֶת הַבְּעָלִים עִם הַדָּבָר שֶׁלָּהֶן, אוֹ שְׂכָרָן--הֲרֵי הַשּׁוֹמֵר פָּטוּר מִכְּלוּם: אַפִלּוּ פָּשַׁע בַּדָּבָר שֶׁשָּׁמַר, וְאָבַד מֵחֲמַת הַפְּשִׁיעָה--הֲרֵי זֶה פָּטוּר, שֶׁנֶּאֱמָר "אִם-בְּעָלָיו עִמּוֹ, לֹא יְשַׁלֵּם: אִם-שָׂכִיר הוּא, בָּא בִּשְׂכָרוֹ" .

בַּמֶּה דְּבָרִים אֲמוּרִים, בְּשֶׁשָּׁאַל הַבְּעָלִים אוֹ שְׂכָרָן בְּעֵת שֶׁנָּטַל הַחֵפֶץ, אַף עַל פִּי שְׁאֵין הַבְּעָלִים שָׁם עִמּוֹ בְּעֵת הַגְּנֵבָה וְהָאֲבֵדָה, אוֹ בְּעֵת שֶׁנֶּאֱנַס.
אֲבָל אִם נָטַל הַחֵפֶץ, וְנַעֲשָׂה עָלָיו שׁוֹמֵר תְּחִלָּה, וְאַחַר שֶׁבָּא לִרְשׁוּתוֹ שָׂכַר הַבְּעָלִים, אוֹ שְׁאָלָן--אַף עַל פִּי שֶׁהָיוּ הַבְּעָלִים עוֹמְדִין שָׁם בְּעֵת שֶׁנֶּאֱנַס הַדָּבָר הַשָּׁמוּר, הֲרֵי זֶה מְשַׁלֵּם: שֶׁנֶּאֱמָר "בְּעָלָיו אֵין-עִמּוֹ, שַׁלֵּם יְשַׁלֵּם" .
מִפִּי הַשְּׁמוּעָה לָמְדוּ, הָיָה עִמּוֹ בְּשָׁעַת הַשְּׁאֵלָה--אַף עַל פִּי שְׁאֵינוּ בְּעֵת הַגְּנֵבָה וְהַמִּיתָה, פָּטוּר; לֹא הָיָה עִמּוֹ בְּשָׁעַת הַשְּׁאֵלָה--אַף עַל פִּי שֶׁהָיָה עִמּוֹ בְּעֵת הַמִּיתָה אוֹ הַשְּׁבִיָּה, חַיָּב.
וְהוּא הַדִּין לִשְׁאָר הַשּׁוֹמְרִים, שֶׁכֻּלָּן בַּבְּעָלִים פְּטוּרִין; אַפִלּוּ פְּשִׁיעָה בַּבְּעָלִים, פָּטוּר.

 כָּל שׁוֹמֵר שֶׁפָּשַׁע בִּתְחִלָּתוֹ--אַף עַל פִּי שֶׁנֶּאֱנַס בְּסוֹפוֹ, חַיָּב כְּמוֹ שֶׁיִּתְבָּאַר.
וְאֵין הַשּׁוֹאֵל רַשָּׁאי לְהַשְׁאִיל; אַפִלּוּ שָׁאַל סֵפֶר תּוֹרָה, שֶׁכָּל קוֹרֶא בּוֹ עוֹשֶׂה מִצְוָה--לֹא יַשְׁאִילֶנּוּ לְאַחֵר.
וְכֵן אֵין הַשּׂוֹכֵר רַשָּׁאי לְהַשְׂכִּיר; אַפִלּוּ הִשְׂכִּירוֹ סֵפֶר תּוֹרָה, לֹא יַשְׂכִּירֶנּוּ לְאַחֵר: שֶׁהֲרֵי זֶה אוֹמֵר לוֹ, אֵין רְצוֹנִי שֶׁיִּהְיֶה פִּקְדוֹנִי בְּיַד אַחֵר.

עָבַר הַשּׁוֹמֵר וּמָסַר לְשׁוֹמֵר שֵׁנִי--אִם יֵשׁ עֵדִים שֶׁשְּׁמָרָהּ הַשּׁוֹמֵר הַשֵּׁנִי כְּדֶרֶךְ הַשּׁוֹמְרִין, וְנֶאֱנַס--פָּטוּר הַשּׁוֹמֵר הָרִאשׁוֹן, שֶׁהֲרֵי יֵשׁ עֵדִים שֶׁנֶּאֱנַס.
וְאִם אֵין שָׁם עֵדִים--חַיָּב הַשּׁוֹמֵר הָרִאשׁוֹן לְשַׁלַּם לַבְּעָלִים, מִפְּנֵי שֶׁמָּסַר לְשׁוֹמֵר אַחֵר; וְיַעֲשֶׂה הוּא דִּין, עִם הַשּׁוֹמֵר הַשֵּׁנִי.
אַפִלּוּ הָיָה הָרִאשׁוֹן שׁוֹמֵר חִנָּם, וּמָסַר לְשׁוֹמֵר שָׂכָר--חַיָּב: שֶׁהֲרֵי יֵשׁ לְבַעַל הַחֵפֶץ לוֹמַר לוֹ, אַתָּה נֶאֱמָן אֶצְלִי לְהִשָּׁבַע, וְזֶה אֵינוּ נֶאֱמָן.

לְפִיכָּךְ אִם הָיָה דֶּרֶךְ הַבְּעָלִים לְהַפְקִיד תָּמִיד דָּבָר זֶה אֵצֶל הַשּׁוֹמֵר הַשֵּׁנִי, הֲרֵי הַשּׁוֹמֵר הָרִאשׁוֹן פָּטוּר מִלְּשַׁלַּם--שֶׁהֲרֵי הוּא אוֹמֵר לַבְּעָלִים, זֶה הַדָּבָר שֶׁהִפְקַדְתֶּם אֶצְלִי אוֹ הִשְׁאַלְתֶּם, אֶמֶשׁ הֲיִיתֶם מַפְקִידִין אוֹתוֹ, אֵצֶל זֶה שֶׁהִפְקַדְתִּי אֲנִי אֶצְלוֹ: וְהוּא, שֶׁלֹּא יְמַעַט שְׁמִירָתוֹ.

כֵּיצַד יְמַעַט שְׁמִירָתוֹ: כְּגוֹן שֶׁהָיָה מֻפְקָד אֶצְלוֹ בְּשָׂכָר, וְהִפְקִידוֹ אֵצֶל אוֹתוֹ הַשֵּׁנִי בְּחִנָּם, אוֹ שֶׁהָיָה שָׁאוּל אֶצְלוֹ, וְהִפְקִידוֹ אֵצֶל אוֹתוֹ הַשֵּׁנִי בְּשָׂכָר--הוֹאִיל וּמִעַט שְׁמִירָתוֹ, פּוֹשֵׁעַ הוּא וּמְשַׁלֵּם, אַף עַל פִּי שֶׁשָּׁאַל אוֹ שֶׁשָּׂכַר בַּבְּעָלִים, שֶׁהֲרֵי הוֹצִיא הַדָּבָר הַשָּׁמוּר מִיָּדוֹ לְיַד שׁוֹמֵר אַחֵר.
וְאִם הֵבִיא הַשּׁוֹמֵר הַשֵּׁנִי רְאָיָה שֶׁיִּפָּטֵר בָּהּ שׁוֹמֵר רִאשׁוֹן, כְּדִין שְׁמִירָתוֹ--הֲרֵי זֶה פָּטוּר.

כֵּיצַד: שׁוֹמֵר שָׂכָר שֶׁנָּתַן הַבְּהֵמָה הַשְּׁמוּרָה אֶצְלוֹ לְשׁוֹמֵר חִנָּם--אִם הֵבִיא הַשּׁוֹמֵר הַשֵּׁנִי עֵדִים שֶׁמֵּתָה הַבְּהֵמָה כְּדַרְכָּהּ, הֲרֵי הַשּׁוֹמֵר הָרִאשׁוֹן פָּטוּר; וְכֵן כָּל כַּיּוֹצֶא בְּזֶה.

 שׁוֹמֵר שֶׁמָּסַר לְשׁוֹמֵר אַחֵר, וְהוֹסִיף בִּשְׁמִירָתוֹ--הַהֲנָיָה לַבְּעָלִים.
כֵּיצַד: הַשּׂוֹכֵר פָּרָה מֵחֲבֵרוֹ, וְהִשְׁאִילָהּ לְאַחֵר, וּמֵתָה כְּדַרְכָּהּ בְּיַד הַשּׁוֹאֵל--הוֹאִיל וְהַשּׁוֹאֵל חַיָּב בַּכֹּל, יַחְזְרוּ דְּמֵי הַפָּרָה לַבְּעָלִים, שְׁאֵין זֶה הַשּׂוֹכֵר עוֹשֶׂה סְחוֹרָה, בְּפָרָתוֹ שֶׁלַּחֲבֵרוֹ; וְכֵן כָּל כַּיּוֹצֶא בְּזֶה.

הָיָה בְּיָדוֹ פִּקָּדוֹן, וּשְׁלָחוֹ בְּיַד אַחֵר לִבְעָלָיו--הוֹאִיל וְהַשּׁוֹמֵר הָרִאשׁוֹן חַיָּב בְּאַחְרָיוּתוֹ עַד שֶׁיַּגִּיעַ לְיַד הַבְּעָלִים--אִם בָּא לַחְזֹר וּלְהַחְזִיר הַפִּקָּדוֹן מִיַּד הַשּׁוֹמֵר הַשֵּׁנִי, מַחְזִיר.
וְאִם הֻחְזַק הַשּׁוֹמֵר הָרִאשׁוֹן כַּפְרָן--אֵינוּ יָכוֹל לְהַחְזִיר הַפִּקָּדוֹן מִיַּד הַשּׁוֹמֵר הַשֵּׁנִי, אַף עַל פִּי שֶׁעֲדַיִן הַפִּקָּדוֹן בְּאַחְרָיוּתוֹ שֶׁלְּרִאשׁוֹן.

הִלְכּוֹת שְׂכִירוּת פֵּרֶק ב 
שְׁלוֹשָׁה דִּינִין הָאֲמוּרִין בַּתּוֹרָה בְּאַרְבָּעָה הַשּׁוֹמְרִין אֵינָן אֵלָא בַּמִּטַּלְטְלִין שֶׁלְּיִשְׂרָאֵל וְשֶׁלְּהִדְיוֹט: שֶׁנֶּאֱמָר "כֶּסֶף אוֹ-כֵלִים" "וְכָל-בְּהֵמָה" --יָצְאוּ קַרְקָעוֹת, וְיָצְאוּ הָעֲבָדִים שֶׁהֻקְּשׁוּ לַקַּרְקָעוֹת, וְיָצְאוּ הַשְּׁטָרוֹת שְׁאֵין גּוּפָן מָמוֹן.
וְנֶאֱמָר "כִּי-יִתֵּן אִישׁ אֶל-רֵעֵהוּ" --יָצְאוּ הַהֶקְדֵּשׁוֹת, וְנִכְסֵי גּוֹיִים.

מִכָּאן אָמְרוּ חֲכָמִים, הָעֲבָדִים וְהַשְּׁטָרוֹת וְהַקַּרְקָעוֹת וְהַהֶקְדֵּשׁוֹת--שׁוֹמֵר חִנָּם שֶׁלָּהֶן אֵינוּ נִשְׁבָּע, וְנוֹשֵׂא שָׂכָר אוֹ שׂוֹכֵר אֵינוּ מְשַׁלֵּם; וְאִם קָנוּ מִיָּדוֹ, חַיָּב בְּאַחְרָיוּתָן.
וְתִקְּנוּ חֲכָמִים שֶׁנִּשְׁבָּעִין עַל הַהֶקְדֵּשׁוֹת שְׁבוּעַת הַשּׁוֹמְרִין כְּעֵין שֶׁלַּתּוֹרָה, כְּדֵי שֶׁלֹּא יְזַלְזְלוּ בַּהֶקְדֵּשׁוֹת.

יֵרָאֶה לִי, שְׁאִם פָּשַׁע הַשּׁוֹמֵר בַּעֲבָדִים וְכַיּוֹצֶא בָּהֶן--חַיָּב לְשַׁלַּם, שְׁאֵינוּ פָּטוּר בַּעֲבָדִים וְקַרְקָעוֹת וּשְׁטָרוֹת אֵלָא מִדִּין הַגְּנֵבָה וְהָאֲבֵדָה וְהַמִּיתָה וְכַיּוֹצֶא בָּהֶן: שְׁאִם הָיָה שׁוֹמֵר חִנָּם עַל הַמִּטַּלְטְלִין וְנִגְנְבוּ אוֹ אָבְדוּ, יִשָּׁבַע, וּבַעֲבָדִים וְקַרְקָעוֹת וּשְׁטָרוֹת, פָּטוּר מִשְּׁבוּעָה; וְכֵן אִם הָיָה שׁוֹמֵר שָׂכָר שֶׁמְּשַׁלֵּם גְּנֵבָה וַאֲבֵדָה בְּמִטַּלְטְלִין, פָּטוּר מִלְּשַׁלַּם בְּאֵלּוּ.
אֲבָל אִם פָּשַׁע--חַיָּב לְשַׁלַּם, שֶׁכָּל הַפּוֹשֵׁעַ מַזִּיק הוּא, וְאֵין הֶפְרֵשׁ בֵּין דִּין הַמַּזִּיק קַרְקָע, לְדִין הַמַּזִּיק מִטַּלְטְלִין.
וְדִין אֱמֶת הוּא זֶה לַמְּבִינִים, וּבוֹ רָאוּי לָדוּן.

וְכֵן הוֹרוּ רִבּוֹתַי, שֶׁהַמּוֹסֵר כַּרְמוֹ לְשׁוֹמֵר, בֵּין בַּאֲרִיסוּת בֵּין בִּשְׁמִירַת חִנָּם, וְהִתְנָה עִמּוֹ שֶׁיַּחְפֹּר אוֹ יִזְמֹר אוֹ יְאַבַּק מִשֶּׁלּוֹ, וּפָשַׁע וְלֹא עָשָׂה--חַיָּב, כְּמִי שֶׁהִפְסִיד בַּיָּדַיִם.
וְכֵן כָּל כַּיּוֹצֶא בְּזֶה, שֶׁהִפְסִיד בַּיָּדַיִם, חַיָּב עַל כָּל פָּנִים.

 הַמּוֹסֵר לַחֲבֵרוֹ דָּבָר הַמְּחֻבָּר לַקַּרְקָע לִשְׁמֹר, אַפִלּוּ הָיוּ עֲנָבִים הָעוֹמְדוֹת לְהִבָּצֵר--הֲרֵי הֶן כַּקַּרְקָע בְּדִין הַשּׁוֹמְרִין.

 הִפְקִיד הֶקְדֵּשׁ, וְאַחַר כָּךְ פָּדָהוּ וַהֲרֵי הוּא חֻלִּין בְּעֵת שֶׁנְּטָלוֹ מִיַּד הַשּׁוֹמֵר, אוֹ שֶׁהִשְׁאִילוֹ חֻלִּין, וְאַחַר כָּךְ הִקְדִּישׁ וְהוּא בְּיַד הַשּׁוֹאֵל, וְכֵן גּוֹי שֶׁהִפְקִיד, וְאַחַר כָּךְ נִתְגַּיַּר--כָּל אֵלּוּ אֵין בָּהֶן כָּל דִּינִי הַשּׁוֹמְרִין: עַד שֶׁתִּהְיֶה תְּחִלָּתָן וְסוֹפָן נִכְסֵי הִדְיוֹט, וְנִכְסֵי יִשְׂרָאֵל.

 אֶחָד הָאִישׁ וְאֶחָד הָאִשָּׁה בְּדִין הַשּׁוֹמְרִין, בֵּין שֶׁהָיָה הַדָּבָר הַשָּׁמוּר שֶׁלָּאִשָּׁה, אוֹ שֶׁהָיָה בְּיַד הָאִשָּׁה.
קָטָן שֶׁהִפְקִיד בְּיַד גָּדוֹל אוֹ הִשְׁאִילוֹ, הֲרֵי זֶה הַגָּדוֹל נִשְׁבָּע שְׁבוּעַת הַשּׁוֹמְרִים לַקָּטָן.
הוֹרוּ רִבּוֹתַי שְׁאֵין זֶה נִשְׁבָּע בִּטְעָנַת הַקָּטָן, כְּדֵי שֶׁנֹּאמַר אֵין נִשְׁבָּעִין עַל טְעָנַת קָטָן, שֶׁכָּל הַשּׁוֹמְרִין, שְׁבוּעָתָן שְׁבוּעַת שֶׁמֶּא הִיא.

כְּדֶרֶךְ שֶׁתִּקְּנוּ מְשִׁיכָה בַּלָּקוֹחוֹת, כָּךְ תִּקְּנוּ מְשִׁיכָה בַּשּׁוֹמְרִין.
הָאוֹמֵר לַחֲבֵרוֹ שְׁמֹר לִי זֶה, וְאָמַר לוֹ הַנַּח לְפָנַי--הֲרֵי זֶה שׁוֹמֵר חִנָּם.
אָמַר לוֹ הַנַּח לְפָנֶיךָ, אוֹ הַנַּח סְתָם, אוֹ שֶׁאָמַר לוֹ הֲרֵי הַבַּיִת לְפָנֶיךָ--אֵינוּ לֹא שׁוֹמֵר חִנָּם וְלֹא שׁוֹמֵר שָׂכָר, וְאֵינוּ חַיָּב שְׁבוּעָה כְּלָל.
אֲבָל מַחְרִים עַל מִי שֶׁלָּקַח הַפִּקָּדוֹן שֶׁלּוֹ, וְלֹא יַחְזִירוֹ לִבְעָלָיו.
וְכֵן כָּל כַּיּוֹצֶא בְּזֶה.

אֶחָד הַמַּפְקִיד אוֹ הַמַּשְׁאִיל אוֹ הַמַּשְׂכִּיר אֶת חֲבֵרוֹ בְּעֵדִים, אוֹ שֶׁלֹּא בְּעֵדִים--דִּין אֶחָד יֵשׁ לָהֶן: כֵּיוָן שֶׁהוֹדָה זֶה מִפִּי עַצְמוֹ שֶׁשָּׁמַר לוֹ, אוֹ שֶׁשָּׁאַל מִמֶּנּוּ--הֲרֵי זֶה נִשְׁבָּע שְׁבוּעַת הַשּׁוֹמְרִין, שְׁאֵין אוֹמְרִים מִגּוֹ לְפָטְרוֹ מִשְּׁבוּעָה אֵלָא לְפָטְרוֹ מִלְּשַׁלַּם.

אַפִלּוּ הָיָה הַדָּבָר הַשָּׁאוּל, אוֹ הַמֻּפְקָד, אוֹ הַמֻּשְׂכָּר שׁוֹוֶה פְּרוּטָה--הֲרֵי זֶה הַשּׁוֹמֵר נִשְׁבָּע עָלָיו.
וְאֵין אֶחָד מִן הַשּׁוֹמְרִים צָרִיךְ לְהוֹדָיָה בְּמִקְצָת.

 מַתְנֶה שׁוֹמֵר חִנָּם לִהְיוֹת פָּטוּר מִשְּׁבוּעָה, וְהַשּׁוֹאֵל לִהְיוֹת פָּטוּר מִלְּשַׁלַּם; וְכֵן מַתְנֶה בַּעַל הַפִּקָּדוֹן עַל שׁוֹמֵר חִנָּם אוֹ נוֹשֵׂא שָׂכָר וְשׂוֹכֵר לִהְיוֹת חַיָּבִין בַּכֹּל כַּשּׁוֹאֵל: שֶׁכָּל תְּנָאי שֶׁבְּמָמוֹן אוֹ בִּשְׁבוּעוֹת שֶׁלְּמָמוֹן, קַיָּם; וְאֵין צָרִיךְ קִנְיָן, וְלֹא עֵדִים.

 טָעַן זֶה שֶׁהָיָה שָׁם תְּנָאי, וְהַשּׁוֹמֵר אוֹמֵר לֹא הָיָה שָׁם תְּנָאי--נִשְׁבָּע הַשּׁוֹמֵר שְׁבוּעַת הַשּׁוֹמְרִין, וּמְגַלְגֵּל בָּהּ שֶׁלֹּא הָיָה שָׁם תְּנָאי.

 טָעַן שֶׁהִפְקִיד אֶצְלוֹ, וְזֶה אוֹמֵר לֹא אָמַרְתִּי אֵלָא הַנַּח לְפָנֶיךָ, וְלֹא נַעֲשֵׂיתִי לוֹ שׁוֹמֵר--נִשְׁבָּע הֶסֵּת שֶׁלֹּא קִבְּלוֹ אֵלָא בְּדֶרֶךְ זוֹ; וְכוֹלֵל בִּשְׁבוּעָתוֹ שֶׁלֹּא שָׁלַח בּוֹ יָד, וְלֹא אִבְּדוֹ בַּיָּדַיִם, וְלֹא בִּגְרָם שֶׁגָּרַם לוֹ שֶׁיִּהְיֶה חַיָּב לְשַׁלַּם.

 זֶה אוֹמֵר הִשְׁאַלְתִּיךָ אוֹ הִשְׂכַּרְתִּיךָ אוֹ הִפְקַדְתִּי אֶצְלָךְ, וְהַלָּה אוֹמֵר לֹא הָיוּ דְּבָרִים מֵעוֹלָם, אוֹ שֶׁאָמַר כֵּן הָיָה אֲבָל הִחְזַרְתִּי לָךְ וְנִסְתַּלְּקָה הַשְּׁמִירָה וְלֹא נִשְׁאֲרָה בֵּינֵינוּ תְּבִיעָה--הֲרֵי הַנִּתְבָּע נִשְׁבָּע הֶסֵּת, וְנִפְטָר.
בַּמֶּה דְּבָרִים אֲמוּרִים, בְּשֶׁלֹּא הָיָה שָׁם שְׁטָר.
אֲבָל אִם הִפְקִיד אֶצְלוֹ אוֹ הִשְׂכִּיר אוֹ הִשְׁאִיל בַּשְּׁטָר, וְאָמַר לוֹ הִחְזַרְתִּי לָךְ--הֲרֵי הַשּׁוֹמֵר נִשְׁבָּע בִּנְקִיטַת חֵפֶץ: שֶׁמִּתּוֹךְ שֶׁיָּכוֹל לוֹמַר שׁוֹמֵר חִנָּם נִגְנַב אוֹ אָבַד, וְהַשּׁוֹאֵל מֵתָה בְּשָׁעַת מְלָאכָה--נֶאֱמָן לוֹמַר הִחְזַרְתִּי; וּכְשֵׁם שְׁאִם טָעַן שֶׁנֶּאֱנַס, נִשְׁבָּע מִן הַתּוֹרָה בִּנְקִיטַת חֵפֶץ--כָּךְ אִם טָעַן הִחְזַרְתִּי, יִשָּׁבַע כְּעֵין שֶׁלַּתּוֹרָה, הוֹאִיל וְיֵשׁ שָׁם שְׁטָר בְּיַד הַתּוֹבֵעַ.

בַּמֶּה דְּבָרִים אֲמוּרִים, בְּשֶׁהָיָה הַשּׁוֹמֵר יָכוֹל לִטְעֹן וְלוֹמַר נֶאְנְסוּ, וְלֹא נַצְרִיךְ אוֹתוֹ לְהָבִיא רְאָיָה עַל טְעָנָתוֹ.
אֲבָל אִם הָיָה חַיָּב לְהָבִיא רְאָיָה עַל טְעָנָתוֹ, כְּמוֹ שֶׁיִּתְבָּאַר--אֵינוּ נֶאֱמָן לוֹמַר הִחְזַרְתִּי, אֵלָא יִשָּׁבַע בַּעַל הַשְּׁטָר בִּנְקִיטַת חֵפֶץ שֶׁלֹּא הִחְזִיר לוֹ, וִישַׁלַּם.

אֵין לָךְ מִי שֶׁנִּשְׁבָּע מִתּוֹךְ שֶׁיָּכוֹל לוֹמַר כָּךְ וְכָּךְ וְיִשָּׁבַע בִּנְקִיטַת חֵפֶץ, אֵלָא זֶה הַשּׁוֹמֵר בִּלְבָד שֶׁיֵּשׁ עָלָיו שְׁטָר.
אֲבָל שְׁאָר כָּל הַנִּשְׁבָּעִין בְּדִין מִתּוֹךְ שֶׁיָּכוֹל לוֹמַר, אֵינָן נִשְׁבָּעִין אֵלָא הֶסֵּת.

הִלְכּוֹת שְׂכִירוּת פֵּרֶק ג 
שׁוֹמֵר שֶׁטָּעַן שֶׁנֶּאֱנַס אֹנֶס גָּדוֹל, כְּגוֹן שְׁבוּרָה וּמֵתָה--אִם נֶאֱנַס בִּמְקוֹם שֶׁהָעֵדִים מְצוּיִין שָׁם--מַצְרִיכִין אוֹתוֹ לְהָבִיא רְאָיָה עַל טְעָנָתוֹ שֶׁנֶּאֱנַס, וְיִפָּטֵר אַף מִשְּׁבוּעָה.
וְאִם לֹא הֵבִיא רְאָיָה--יְשַׁלַּם, שֶׁנֶּאֱמָר "אֵין רֹאֶה.
שְׁבֻעַת ה', תִּהְיֶה בֵּין שְׁנֵיהֶם" : הַא בִּמְקוֹם שֶׁאִפְשָׁר לְהָבִיא רְאָיָה, אֵין שָׁם שְׁבוּעָה; אֵלָא אוֹ יָבִיא רְאָיָה, אוֹ יְשַׁלַּם.

אֲבָל אִם טָעַן שֶׁנֶּאֱנַס בִּמְקוֹם שְׁאֵין הָעֵדִים מְצוּיִין שָׁם--אֵין מַצְרִיכִין אוֹתוֹ לְהָבִיא רְאָיָה, אֵלָא יִשָּׁבַע שֶׁנֶּאֱנַס וְיִפָּטֵר.
וְאִם הֵבִיא עֵדִים שֶׁלֹּא פָשַׁע, נִפְטָר אַף מִן הַשְּׁבוּעָה.

מַעֲשֶׂה בְּאֶחָד שֶׁהִעְבִיר חָבִית שֶׁלְּיַיִן בְּשָׂכָר, וְשִׁבְּרָהּ בַּשּׁוּק שֶׁלִּמְחוֹזָה.
וּבָאוּ לִפְנֵי חֲכָמִים וְאָמְרוּ, שׁוּק זֶה שֶׁטָּעַנְתָּ שֶׁנִּשְׁבְּרָה בּוֹ הֶחָבִית--בְּנֵי אָדָם מְצוּיִין שָׁם: אוֹ תָּבִיא רְאָיָה שֶׁלֹּא פָשַׁעְתָּ אֵלָא נִתְקַלְתָּ וְנָפַלְתָּ, אוֹ תְּשַׁלַּם דָּמֶיהָ.
וְכֵן כָּל כַּיּוֹצֶא בְּזֶה.

 הַמַּעְבִיר חָבִית מִמָּקוֹם לְמָקוֹם בְּשָׂכָר, וְנִשְׁבְּרָה--דִּין תּוֹרָה הוּא שֶׁיְּשַׁלַּם: שְׁאֵין זֶה אֹנֶס גָּדוֹל, וַהֲרֵי הַשְּׁבִירָה כִּגְנֵבָה וַאֲבֵדָה שְׁהוּא חַיָּב בָּהֶן.
אֲבָל תִּקְּנוּ חֲכָמִים, שֶׁיִּהְיֶה חַיָּב שְׁבוּעָה שֶׁלֹּא פָשַׁע בָּהּ--שְׁאִם אַתָּה אוֹמֵר יְשַׁלַּם, אֵין לָךְ אָדָם שֶׁיַּעְבִיר חָבִית לַחֲבֵרוֹ; לְפִיכָּךְ עָשׂוּ שְׁבִירַת הֶחָבִית, כְּמִיתַת הַבְּהֵמָה וּשְׁבִירָתָהּ.

וְעוֹד תִּקְּנוּ בְּדָבָר זֶה, שְׁאִם נָשְׂאוּ אוֹתָהּ שְׁנַיִם בְּמוֹט, וְנִשְׁבְּרָה--מְשַׁלְּמִין חֲצִי דָּמֶיהָ: הוֹאִיל וּמַשּׂאוּי זֶה גָּדוֹל לְגַבֵּי אֶחָד וְקַל לְגַבֵּי שְׁנַיִם, הֲרֵי הוּא כְּאֹנֶס וְאֵינוּ אֹנֶס, וּמְשַׁלְּמִין מֶחְצָה, אִם יֵשׁ עֵדִים שֶׁלֹּא פָשְׁעוּ בָּהּ.

נִשְׁבְּרָה בִּמְקוֹם שְׁאֵין הָעֵדִים מְצוּיִין--נִשְׁבָּעִין שֶׁלֹּא שִׁבְּרוּהָ בִּפְשִׁיעָה, וּמְשַׁלְּמִין חֲצִי דָּמֶיהָ: שֶׁהֲרֵי לֹא הָיָה לְכָל אֶחָד לְהַעְבִיר, אֵלָא מַשּׂאוּי שֶׁיָּכוֹל לְהַעְבִירוֹ בִּפְנֵי עַצְמוֹ.

מִכָּאן אַתָּה לָמֵד שֶׁהָאֶחָד שֶׁהִעְבִיר חָבִית גְּדוֹלָה, שְׁאֵין דֶּרֶךְ כָּל הַסַּבָּלִים לְהַעְבִירָהּ--שְׁהוּא פּוֹשֵׁעַ; וְאִם נִשְׁבְּרָה מִיָּדוֹ, מְשַׁלֵּם הַכֹּל.

 הַסַּבָּל שֶׁשִּׁבַּר חָבִית שֶׁלְּיַיִן לַחֶנְוָנִי, וְנִתְחַיַּב לְשַׁלַּם, וַהֲרֵי הִיא שׁוֹוָה בְּיוֹם הַשּׁוּק אַרְבָּעָה, וּבִשְׁאָר הַיָּמִים שְׁלוֹשָׁה--אִם הִחְזִירוּ בְּיוֹם הַשּׁוּק, חַיָּבִין לְהַחְזִיר חָבִית שֶׁלְּיַיִן אוֹ יְשַׁלְּמוּ לוֹ אַרְבָּעָה: וְהוּא שֶׁלֹּא הָיָה לוֹ יַיִן, לִמְכֹּר בְּיוֹם הַשּׁוּק; אֲבָל אִם הָיָה לוֹ יַיִן, מַחְזִירִין לוֹ שְׁלוֹשָׁה.
הִחְזִירוּ לוֹ בִּשְׁאָר הַיָּמִים, מַחְזִירִין לוֹ שְׁלוֹשָׁה.
וּמְנַכִּין לוֹ בְּכָל זְמָן, טֹרַח שֶׁהָיָה טוֹרֵחַ בִּמְכִירָתָהּ, וּפְגָם הַנֶּקֶב שֶׁהָיָה נוֹקֵב הֶחָבִית; וְכֵן כָּל כַּיּוֹצֶא בְּזֶה.

 רוֹעֶה שֶׁבָּאוּ זְאֵבִים, וְטָרְפוּ מִמֶּנּוּ--אִם הָיָה זְאֵב אֶחָד--אֵין זֶה אֹנֶס, אַפִלּוּ בְּשָׁעַת מִשְׁלַחַת זְאֵבִים.
וְאִם הָיוּ שְׁנֵי זְאֵבִים, הֲרֵי זֶה אֹנֶס.
שְׁנֵי כְּלָבִים--אֵינָן אֹנֶס, אַפִלּוּ בָּאוּ מִשְּׁתֵּי רוּחוֹת; הָיוּ יָתֵר עַל שְׁנַיִם, הֲרֵי זֶה אֹנֶס.
לִסְטִיס אֶחָד מְזֻיָּן, הֲרֵי הוּא אֹנֶס.
וְאַפִלּוּ הָיָה הָרוֹעֶה מְזֻיָּן, וּבָא לוֹ לִסְטִיס אֶחָד מְזֻיָּן--הֲרֵי זֶה אֹנֶס, שְׁאֵין הָרוֹעֶה מוֹסֵר נַפְשׁוֹ כַּלִּסְטִיס.

הָאֲרִי וְהַדֹּב וְהַנָּמֵר וְהַבַּרְדְּלַס וְהַנָּחָשׁ, הֲרֵי אֵלּוּ אֻנְסִין.
אֵימָתַי, בִּזְמָן שֶׁבָּאוּ מֵאֵלֵיהֶן; אֲבָל אִם הוֹלִיכָם לִמְקוֹם גְּדוּדֵי חַיּוֹת וְלִסְטִים--אֵין אֵלּוּ אֻנְסִין, וְחַיָּב לְשַׁלַּם.

 רוֹעֶה שֶׁמָּצָא גַּנָּב, וְהִתְחִיל לְהִתְגָּרוֹת בּוֹ וּלְהַרְאוֹתוֹ שְׁאֵינוּ חוֹשֵׁשׁ מִמֶּנּוּ, וְאָמַר לוֹ, הֲרֵי אָנוּ בְּמָקוֹם פְּלוֹנִי וְכָּךְ וְכָּךְ רוֹעִים אֲנַחְנוּ וְכָּךְ וְכָּךְ כְּלֵי מִלְחָמָה יֵשׁ לָנוּ, וּבָא אוֹתוֹ הַלִּסְטִיס וְנִצְּחוֹ וְלָקַח מֵהֶן--הֲרֵי הָרוֹעֶה חַיָּב: שֶׁאֶחָד הַמּוֹלִיךְ אֶת הַבְּהֵמָה לִמְקוֹם גְּדוּדֵי חַיּוֹת וְלִסְטִים, אוֹ הַמֵּבִיא אֶת הַלִּסְטִים בְּהִתְגָּרוּתוֹ לִמְקוֹם הַבְּהֵמָה.

 רוֹעֶה שֶׁהָיָה לוֹ לְהַצִּיל הַטְּרֵפָה אוֹ הַשְּׁבוּיָה בְּרוֹעִים אֲחֵרִים וּבְמַקְלוֹת, וְלֹא קָרָא רוֹעִים אֲחֵרִים וְלֹא הֵבִיא מַקְלוֹת לְהַצִּיל--הֲרֵי זֶה חַיָּב, אֶחָד שׁוֹמֵר חִנָּם וְאֶחָד שׁוֹמֵר שָׂכָר: אֵלָא שֶׁשּׁוֹמֵר חִנָּם קוֹרֶא רוֹעִים, וּמֵבִיא מַקְלוֹת בְּחִנָּם; וְאִם לֹא מָצָא, פָּטוּר.
אֲבָל שׁוֹמֵר שָׂכָר חַיָּב לִשְׂכֹּר הָרוֹעִים וְהַמַּקְלוֹת, עַד כְּדֵי דְּמֵי הַבְּהֵמָה כְּדֵי לְהַצִּיל; וְחוֹזֵר וְלוֹקֵחַ שְׂכָרָן מִבַּעַל הַבַּיִת.
וְאִם לֹא עָשָׂה כֵּן, וְהָיָה לוֹ לִשְׂכֹּר וְלֹא שָׂכָר--הֲרֵי זֶה פּוֹשֵׁעַ וְחַיָּב.

 רוֹעֶה שֶׁטָּעַן שֶׁהִצַּלְתִּי עַל יְדֵי רוֹעִים בְּשָׂכָר--נִשְׁבָּע, וְנוֹטֵל מַה שֶׁטָּעַן: שְׁאֵינוּ יָכוֹל לִטְעֹן, אֵלָא עַד כְּדֵי דְּמֵיהֶן; וְיָכוֹל הָיָה לוֹמַר נִטְרְפָה, וְיִשָּׁבַע בִּנְקִיטַת חֵפֶץ, כְּדִין כָּל הַנִּשְׁבָּעִין וְנוֹטְלִין.

 רוֹעֶה שֶׁהִנִּיחַ עֶדְרוֹ, וּבָא לָעִיר, בֵּין בְּעֵת שֶׁדֶּרֶךְ הָרוֹעִים לְהִכָּנֵס, וּבֵין בְּעֵת שְׁאֵין דֶּרֶךְ הָרוֹעִים לְהִכָּנֵס, וּבָאוּ זְאֵבִים וְטָרְפוּ, אֲרִי וְדָרַס--אֵין אוֹמְרִים, אִלּוּ הָיָה שָׁם הָיָה מַצִּיל; אֵלָא אוֹמְדִין אוֹתוֹ: אִם יָכוֹל לְהַצִּיל, אַפִלּוּ עַל יְדֵי רוֹעִים וּמַקְלוֹת--חַיָּב; וְאִם לָאו, פָּטוּר; וְאִם אֵין הַדָּבָר יָדוּעַ, חַיָּב לְשַׁלַּם.

 מֵתָה הַבְּהֵמָה כְּדַרְכָּהּ--הֲרֵי זֶה אֹנֶס, וְהָרוֹעֶה פָּטוּר.
סִגְּפָהּ, וּמֵתָה--אֵינוּ אֹנֶס.
תְּקָפַתּוּ וְעָלְתָה לְרָאשֵׁי צוּקִין, וּתְקָפַתּוּ וְנָפְלָה--הֲרֵי זֶה אֹנֶס.
הֶעֱלָהּ לְרָאשֵׁי צוּקִין, אוֹ שֶׁעָלְתָה מֵאֵלֶיהָ, וְהוּא יָכוֹל לְמָנְעָהּ, וְלֹא מְנָעָהּ--אַף עַל פִּי שֶׁתְּקָפַתּוּ, וְנָפְלָה וּמֵתָה אוֹ נִשְׁבְּרָה--חַיָּב: שֶׁכָּל שֶׁתְּחִלָּתוֹ בִּפְשִׁיעָה, וְסוֹפוֹ בְּאֹנֶס--חַיָּב.

וְכֵן רוֹעֶה שֶׁהִעְבִיר הַבְּהֵמוֹת עַל הַגֶּשֶׁר, וְדָחֲפָה אַחַת מֵהֶן לַחֲבִרְתָּהּ, וְנָפְלָה לְשִׁבֹּלֶת הַנָּהָר--הֲרֵי זֶה חַיָּב, שֶׁהָיָה לוֹ לְהַעְבִירָן אַחַת אַחַת: שְׁאֵין הַשּׁוֹמֵר נוֹטֵל שָׂכָר, אֵלָא לִשְׁמֹר שְׁמִירָה מְעֻלָּה; וְהוֹאִיל וּפָשַׁע בַּתְּחִלָּה, וְהִעְבִירָן כְּאַחַת, אַף עַל פִּי שֶׁנֶּאֱנַס בַּסּוֹף בְּעֵת הַנְּפִילָה, הֲרֵי הוּא חַיָּב.

 פָּשַׁע בָּהּ, וְיָצַאת לַאֲגַם וּמֵתָה שָׁם כְּדַרְכָּהּ--פָּטוּר, שְׁאֵין יְצִיאָתָהּ גָּרְמָה לָהּ שֶׁתָּבוֹא לִידֵי אֹנֶס זֶה: הוֹאִיל וּכְדַרְכָּהּ מֵתָה, מַה לִי בְּבֵית שׁוֹמֵר, מַה לִי בַּאֲגַם.
אֲבָל אִם גְּנָבָהּ גָּנַב מֵהָאֲגַם, וּמֵתָה כְּדַרְכָּהּ בְּבֵית הַגַּנָּב--הֲרֵי הַשּׁוֹמֵר חַיָּב, אַף עַל פִּי שְׁהוּא שׁוֹמֵר חִנָּם: שֶׁאַפִלּוּ לֹא מֵתָה, הֲרֵי הִיא אָבְדָה בְּיַד הַגַּנָּב, וִיצִיאָתָהּ גָּרְמָה לָהּ לְהִגָּנֵב.
וְכֵן כָּל כַּיּוֹצֶא בְּזֶה.

הִלְכּוֹת שְׂכִירוּת פֵּרֶק ד 
הַשּׂוֹכֵר אֶת הַחֲמוֹר לְהוֹלִיכָהּ בָּהָר, וְהוֹלִיכָהּ בַּבִּקְעָה--אִם הֻחְלְקָה--פָּטוּר, אַף עַל פִּי שֶׁעָבַר עַל דַּעַת הַבְּעָלִים.
וְאִם הוּחַמָּה, חַיָּב.
שְׂכָרָהּ לְהוֹלִיכָהּ בַּבִּקְעָה, וְהוֹלִיכָהּ בָּהָר--אִם הֻחְלְקָה--חַיָּב, שֶׁהַתְּקָלוֹת בָּהָר יָתֵר מִן הַבִּקְעָה.
וְאִם הוּחַמָּה--פָּטוּר, שֶׁחֲמִימוּת בַּבִּקְעָה יָתֵר מִן הָהָר מִפְּנֵי הָרוּחַ שֶׁמְּנַשֶּׁבֶת בְּרָאשֵׁי הֶהָרִים; וְאִם הוּחַמָּה מֵחֲמַת הַמַּעֲלָה, חַיָּב.
וְכֵן כָּל כַּיּוֹצֶא בְּזֶה.

וְכֵן הַשּׂוֹכֵר אֶת הַפָּרָה לַחְרֹשׁ בָּהָר, וְחָרַשׁ בַּבִּקְעָה, וְנִשְׁבַּר הַקַּנְקַן, וְהוּא הַכְּלִי שֶׁחוֹרֵשׁ בּוֹ--הֲרֵי הַשּׂוֹכֵר פָּטוּר; וְדִין בַּעַל הַפָּרָה, עִם הָאֻמָּנִין שֶׁחָרְשׁוּ.
וְכֵן אִם לֹא שִׁנָּה עַל דַּעַת הַבְּעָלִים, וְנִשְׁבַּר הַקַּנְקַן--דִּין בַּעַל הַפָּרָה, עִם הָאֻמָּנִין.
שְׂכָרָהּ לַחְרֹשׁ בַּבִּקְעָה, וְחָרַשׁ בָּהָר, וְנִשְׁבַּר הַקַּנְקַן--הַשּׂוֹכֵר חַיָּב; וְדִינוֹ שֶׁלַּשּׂוֹכֵר, עִם הָאֻמָּנִין.

 וּמַה הוּא דִּין הָאֻמָּנִין שֶׁשִּׁבְּרוּ בְּעֵת חֲרִישָׁה, מְשַׁלְּמִין.
מִי מְשַׁלֵּם: זֶה הָאוֹחֵז אֶת הַכְּלִי בְּעֵת הַחֲרִישָׁה; וְאִם הָיְתָה הַשָּׂדֶה מַעֲלוֹת מַעֲלוֹת--שְׁנֵיהֶם חַיָּבִין בִּדְמֵי הַקַּנְקַן, הַמַּנְהִיג אוֹתָהּ בַּמַּלְמָד וְהָאוֹחֵז אֶת הַכְּלִי.

שְׂכָרָהּ לָדוּשׁ בְּקָטְנִית, וְדָשׁ בִּתְבוּאָה וְהֻחְלְקָה--פָּטוּר.
בִּתְבוּאָה, וְדָשׁ בְּקָטְנִית--חַיָּב, שֶׁהַקָּטְנִית מַחְלֶקֶת.

מַעֲשֶׂה בְּאֶחָד שֶׁהִשְׂכִּיר חֲמוֹר לַחֲבֵרוֹ, וְאָמַר לוֹ לֹא תֵלֵךְ בּוֹ בְּדֶרֶךְ נְהַר פְּקוֹד שֶׁהַמַּיִם מְצוּיִין שָׁם, אֵלָא בְּדֶרֶךְ נְרַשׁ שְׁאֵין שָׁם מַיִם; הָלַךְ בְּדֶרֶךְ נְהַר פְּקוֹד, וּמֵת הַחֲמוֹר, וְלֹא הָיוּ שָׁם עֵדִים שֶׁמְּעִידִין בְּאֵיזֶה דֶּרֶךְ הָלַךְ, אֵלָא הוּא מֵעַצְמוֹ אָמַר בִּנְהַר פְּקוֹד הָלַכְתִּי וְלֹא הָיוּ שָׁם מַיִם, וּמֵחֲמַת עַצְמוֹ מֵת.
וְאָמְרוּ חֲכָמִים, הוֹאִיל וְיֵשׁ שָׁם עֵדִים וּמְעִידִין שֶׁהַמַּיִם בִּנְהַר פְּקוֹד מְצוּיִין--חַיָּב לְשַׁלַּם, שֶׁהֲרֵי שִׁנָּה עַל דַּעַת הַבְּעָלִים; וְאֵין אוֹמְרִים, מַה לִי לְשַׁקַּר בִּמְקוֹם שֶׁיֵּשׁ עֵדִים.

 הַשּׂוֹכֵר אֶת הַבְּהֵמָה לְהָבִיא עָלֶיהָ מָאתַיִם לִיטְרִין שֶׁלְּחִטִּים, וְהֵבִיא מָאתַיִם לִיטְרִין שֶׁלִּשְׂעוֹרִים וּמֵתָה--חַיָּב: מִפְּנֵי שֶׁהַנֶּפַח קָשֶׁה לְמַשּׂאוּי, וְהַשְּׂעוֹרִין יֵשׁ לָהֶן נֶפַח.
וְכֵן אִם שְׂכָרָהּ לְהָבִיא עָלֶיהָ תְּבוּאָה, וְהֵבִיא בְּמִשְׁקָלָהּ תֶּבֶן.
אֲבָל אִם שְׂכָרָהּ לְהָבִיא עָלֶיהָ שְׂעוֹרִים, וְהֵבִיא בְּמִשְׁקָלָן חִטִּים וּמֵתָה--פָּטוּר.
וְכֵן כָּל כַּיּוֹצֶא בְּזֶה.

 שָׂכַר אֶת הַבְּהֵמָה לִרְכֹּב עָלֶיהָ אִישׁ, לֹא יַרְכִּיב עָלֶיהָ אִשָּׁה.
שְׂכָרָהּ לִרְכֹּב עָלֶיהָ אִשָּׁה, מַרְכִּיב עָלֶיהָ אִישׁ; וּמַרְכִּיב עָלֶיהָ כָּל אִשָּׁה, בֵּין קְטַנָּה בֵּין גְּדוֹלָה, וְאַפִלּוּ מְעֻבֶּרֶת שְׁהִיא מְנִיקָה.

 הַשּׂוֹכֵר אֶת הַבְּהֵמָה לָשֵׂאת עָלֶיהָ מִשְׁקָל יָדוּעַ, וְהוֹסִיף עַל מַשָּׂאוֹ--אִם הוֹסִיף חֵלֶק מִשְּׁלוֹשִׁים עַל הַשֵּׁעוּר שֶׁפָּסַק עִמּוֹ וּמֵתָה--חַיָּב; פָּחוּת מִכָּאן--פָּטוּר, אֲבָל נוֹתֵן הוּא שְׂכַר הַתּוֹסֶפֶת.
שָׂכָר סְתָם, אֵינוּ נוֹשֵׂא אֵלָא בְּמִשְׁקָל הַיָּדוּעַ בַּמְּדִינָה לְאוֹתָהּ בְּהֵמָה.
וְאִם הוֹסִיף חֵלֶק מִשְּׁלוֹשִׁים, כְּגוֹן שֶׁדַּרְכָּהּ לָשֵׂאת שְׁלוֹשִׁים וְטָעַן עָלֶיהָ שְׁלוֹשִׁים וְאֶחָד, וּמֵתָה אוֹ נִשְׁבְּרָה--חַיָּב.

וְכֵן סְפִינָה שֶׁהוֹסִיף בָּהּ אֶחָד מִשְּׁלוֹשִׁים עַל מַשָּׂאָהּ, וְטָבְעָה--חַיָּב לְשַׁלַּם דָּמֶיהָ.
הַכַּתָּף שֶׁהוֹסִיף עַל מַשָּׂאוֹ קַב אֶחָד, וְהֻזַּק בְּמַשָּׂא זֶה--חַיָּב בִּנְזָקָיו: שֶׁאַף עַל פִּי שְׁהוּא בֶּן דַּעַת, וַהֲרֵי הוּא מַרְגִּישׁ בְּכֹבֶד הַמַּשָּׂא, וְעָלָה עַל לִבּוֹ, שֶׁמֶּא מֵחֲמַת חָלְיוֹ הוּא זֶה הַכֹּבֶד.

 הַשּׂוֹכֵר אֶת הַחֲמוֹר לִרְכֹּב עָלֶיהָ--יֵשׁ לוֹ לְהַנִּיחַ עָלֶיהָ כְּסוּתוֹ וּלְגִינוֹ וּמְזוֹנוֹתָיו שֶׁלְּאוֹתָהּ הַדֶּרֶךְ, לְפִי שְׁאֵין דֶּרֶךְ הַשּׂוֹכֵר לְחַזַּר בְּכָל מָלוֹן וּמָלוֹן לִקְנוֹת מְזוֹנוֹת; יָתֵר עַל זֶה, הֲרֵי מְעַכֵּב עָלָיו בַּעַל הַחֲמוֹר.

וְכֵן יֵשׁ לְבַעַל הַחֲמוֹר לְהַנִּיחַ עָלֶיהָ שְׂעוֹרִים וְתֶבֶן, וּמְזוֹנוֹת שֶׁלְּאוֹתוֹ הַיּוֹם; יָתֵר עַל זֶה, הַשּׂוֹכֵר מְעַכֵּב עָלָיו, מִפְּנֵי שֶׁאִפְשָׁר לוֹ לִקְנוֹת בְּכָל מָלוֹן וּמָלוֹן.
לְפִיכָּךְ אִם אֵין שָׁם מָצוּי מֵאַיִן יִקְנֶה--מַנִּיחַ עָלָיו מְזוֹנוֹתָיו, וּמְזוֹנוֹת בְּהֶמְתּוֹ שֶׁלְּכָל הַדֶּרֶךְ.

וְכָל אֵלּוּ הַדְּבָרִים בְּשׂוֹכֵר סְתָם, בִּמְקוֹם שְׁאֵין מִנְהָג יָדוּעַ; אֲבָל בִּמְקוֹם שֶׁיֵּשׁ מִנְהָג, הַכֹּל לְפִי הַמִּנְהָג.

הִלְכּוֹת שְׂכִירוּת פֵּרֶק ה 
הַשּׂוֹכֵר אֶת הַבְּהֵמָה, וְחָלְתָה אוֹ נִשְׁתַּטָּת, אוֹ נִלְקְחָה לַעֲבוֹדַת הַמֶּלֶךְ--אַף עַל פִּי שְׁאֵין סוֹפָהּ לַחְזֹר--אִם נִלְקְחָה דֶּרֶךְ הֲלִיכָתָהּ, הֲרֵי הַמַּשְׂכִּיר אוֹמֵר לַשּׂוֹכֵר הֲרֵי שֶׁלָּךְ לְפָנֶיךָ; וְחַיָּב לִתֵּן לוֹ שְׂכָרוֹ מִשָּׁלֵם.
בַּמֶּה דְּבָרִים אֲמוּרִים, בְּשֶׁשְּׂכָרָהּ לָשֵׂאת עָלֶיהָ מַשּׂאוּי שֶׁאִפְשָׁר לְהַשְׁלִיכוֹ בְּלֹא הַקְפָּדָה.
אֲבָל אִם שְׂכָרָהּ לִרְכֹּב עָלֶיהָ, אוֹ לָשֵׂאת עָלֶיהָ כְּלֵי זְכוֹכִית וְכַיּוֹצֶא בָּהֶן--חַיָּב לְהַעְמִיד לוֹ חֲמוֹר אַחֵר, אִם שָׂכַר מִמֶּנּוּ חֲמוֹר; וְאִם לֹא הִעְמִיד--יַחְזִיר הַשָּׂכָר, וִיחַשַּׁב עִמּוֹ עַל שָׂכָר מַה שֶׁהָלַךְ בָּהּ.

מֵתָה הַבְּהֵמָה אוֹ נִשְׁבְּרָה, בֵּין שֶׁשְּׂכָרָהּ לָשֵׂאת בֵּין שֶׁשְּׂכָרָהּ לִרְכֹּב--אִם אָמַר לוֹ חֲמוֹר סְתָם אֲנִי מַשְׂכִּיר לָךְ, חַיָּב לְהַעְמִיד לוֹ חֲמוֹר אַחֵר מִכָּל מָקוֹם; וְאִם לֹא הִעְמִיד--יֵשׁ לַשּׂוֹכֵר לִמְכֹּר הַבְּהֵמָה וְלִקַּח בָּהּ בְּהֵמָה אַחֶרֶת, אוֹ שׂוֹכֵר בְּדָמֶיהָ אִם אֵין בַּדָּמִים לִקַּח, עַד שֶׁיַּגִּיעַ לִמְקוֹם שֶׁפָּסַק עִמּוֹ.

אָמַר לוֹ חֲמוֹר זֶה אֲנִי שׂוֹכֵר לָךְ--אִם שְׂכָרָהּ לִרְכֹּב עָלֶיהָ, אוֹ לִכְלֵי זְכוֹכִית, וּמֵתָה בַּחֲצִי הַדֶּרֶךְ--אִם יֵשׁ בְּדָמֶיהָ לִקַּח בְּהֵמָה אַחֶרֶת, יִקַּח.
וְאִם אֵין בַּדָּמִים לִקַּח, שׂוֹכֵר אַפִלּוּ בִּדְמֵי כֻּלָּהּ, עַד שֶׁיַּגִּיעַ לִמְקוֹם שֶׁפָּסַק עִמּוֹ.
וְאִם אֵין בַּדָּמִים, לֹא לִקַּח וְלֹא לִשְׂכֹּר--נוֹתֵן לוֹ שְׂכָרוֹ שֶׁלַּחֲצִי הַדֶּרֶךְ, וְאֵין לוֹ עָלָיו אֵלָא תַּרְעֹמֶת.
שְׂכָרָהּ לְמַשָּׂא--הוֹאִיל וְאָמַר לוֹ חֲמוֹר זֶה, וּמֵת בַּחֲצִי הַדֶּרֶךְ, אֵינוּ חַיָּב לְהַעְמִיד לוֹ אַחֵר, אֵלָא נוֹתֵן לוֹ שְׂכָרוֹ שֶׁלַּחֲצִי הַדֶּרֶךְ וּמַנִּיחַ לוֹ נִבְלָתוֹ.

 הַשּׂוֹכֵר אֶת הַסְּפִינָה, וְטָבְעָה לָהּ בַּחֲצִי הַדֶּרֶךְ--אִם אָמַר לוֹ סְפִינָה זוֹ אֲנִי מַשְׂכִּיר לָךְ, וּשְׂכָרָהּ הַשּׂוֹכֵר לְהוֹלִיךְ בָּהּ יַיִן סְתָם--אַף עַל פִּי שֶׁנָּתַן לוֹ הַשָּׂכָר, יַחְזִיר כָּל הַשָּׂכָר: שֶׁהֲרֵי זֶה אוֹמֵר לוֹ, הָבֵא לִי הַסְּפִינָה עַצְמָהּ שֶׁשָּׂכַרְתִּי, שֶׁהַקְפָּדָה גְּדוֹלָה יֵשׁ בִּסְפִינָה זוֹ, וַאֲנִי אָבִיא יַיִן מִכָּל מָקוֹם וְאוֹלִיךְ בָּהּ.

אָמַר לוֹ סְפִינָה סְתָם אֲנִי מַשְׂכִּיר לָךְ, וּשְׂכָרָהּ הַשּׂוֹכֵר לְהוֹלִיךְ בָּהּ יַיִן זֶה--אַף עַל פִּי שֶׁלֹּא נָתַן לוֹ מִן הַשָּׂכָר כְּלוּם, חַיָּב לִתֵּן כָּל הַשָּׂכָר: שֶׁהֲרֵי אוֹמֵר לוֹ הָבֵא לִי הַיַּיִן עַצְמוֹ, וַאֲנִי אָבִיא לָךְ סְפִינָה מִכָּל מָקוֹם וְאוֹלִיכוֹ.
אֲבָל צָרִיךְ לְנַכּוֹת לוֹ כְּדֵי הַטֹּרַח שֶׁלַּחֲצִי הַדֶּרֶךְ, שְׁאֵינוּ דּוֹמֶה הַמִּטַּפֵּל בְּהוֹלָכַת הַסְּפִינָה לְיוֹשֵׁב וּבָטֵל.

אָמַר לוֹ סְפִינָה זוֹ אֲנִי מַשְׂכִּיר לָךְ, וּשְׂכָרָהּ הַשּׂוֹכֵר לְהוֹלִיךְ בָּהּ יַיִן זֶה--אִם נָתַן הַשָּׂכָר, אֵינוּ יָכוֹל לְהַחְזִירוֹ; וְאִם לֹא נָתַן, לֹא יִתֵּן: שְׁאֵין זֶה יָכוֹל לְהָבִיא הַסְּפִינָה עַצְמָהּ, וְלֹא זֶה יָכוֹל לְהָבִיא הַיַּיִן עַצְמוֹ.
שָׂכַר סְפִינָה סְתָם, לְיַיִן סְתָם--הֲרֵי אֵלּוּ חוֹלְקִין הַשָּׂכָר.

 הַשּׂוֹכֵר אֶת הַסְּפִינָה, וּפְרָקָהּ בַּחֲצִי הַדֶּרֶךְ--נוֹתֵן לוֹ שָׂכַר כָּל הַדֶּרֶךְ.
וְאִם מָצָא הַשּׂוֹכֵר מִי שֶׁיַּשְׂכִּיר אוֹתָהּ לוֹ עַד הַמָּקוֹם שֶׁפָּסַק, שׂוֹכֵר; וְיֵשׁ לְבַעַל הַסְּפִינָה עָלָיו תַּרְעֹמֶת.

וְכֵן אִם מָכַר כָּל הַסְּחוֹרָה שֶׁבַּסְּפִינָה לְאִישׁ אַחֵר בַּחֲצִי הַדֶּרֶךְ, וְיָרַד הוּא, וְעָלָה הַלּוֹקֵחַ--נוֹטֵל שְׂכַר חֲצִי הַדֶּרֶךְ מִן הָרִאשׁוֹן, וּשְׂכַר הַחֵצִי מִזֶּה הָאַחֲרוֹן; וְיֵשׁ לְבַעַל הַסְּפִינָה עָלָיו תַּרְעֹמֶת, מִפְּנֵי שֶׁגּוֹרֵם לוֹ לִסְבֹּל דַּעַת אִישׁ אַחֵר שֶׁעֲדַיִן לֹא הֻרְגַּל בּוֹ.
וְכֵן כָּל כַּיּוֹצֶא בְּזֶה.

 מִכָּאן אֲנִי אוֹמֵר, שֶׁהַמַּשְׂכִּיר בַּיִת לַחֲבֵרוֹ עַד זְמָן קָצוּב, וְרָצָה הַשּׂוֹכֵר לְהַשְׂכִּיר הַבַּיִת לְאַחֵר עַד סוֹף זְמַנּוֹ--מַשְׂכִּיר, אֲבָל לַאֲחֵרִים שְׁהֶן כְּמִנְיַן בְּנֵי בֵּיתוֹ; אִם הָיוּ אַרְבָּעָה, לֹא יִשְׂכֹּר לַחֲמִשָּׁה: שֶׁלֹּא אָמְרוּ חֲכָמִים אֵין הַשּׂוֹכֵר רַשָּׁאי לְהַשְׂכִּיר, אֵלָא בַּמִּטַּלְטְלִין, שֶׁהֲרֵי אוֹמֵר לוֹ, אֵין רְצוֹנִי שֶׁיְּהֶא פִּקְדוֹנִי בְּיַד אַחֵר.
אֲבָל בַּקַּרְקָע אוֹ בַּסְּפִינָה, שֶׁהֲרֵי בַּעְלָהּ עִמָּהּ, אֵין אוֹמְרִין כֵּן.

וְכֵן אֲנִי אוֹמֵר, אִם אָמַר לוֹ בַּעַל הַבַּיִת לַשּׂוֹכֵר, לָמָּה תִּטְרַח וְתַשְׂכִּיר בֵּיתִי לַאֲחֵרִים, אִם לֹא תִרְצֶה לַעֲמֹד בּוֹ, צֵא וְהַנִּיחוֹ וְאַתָּה פָּטוּר מִשְּׂכִירוּתוֹ--אֵינוּ יָכוֹל לְהַשְׂכִּירוֹ לְאַחֵר: שֶׁזֶּה בְּ"אַל-תִּמְנַע-טוֹב מִבְּעָלָיו" ; עַד שֶׁאַתָּה מַשְׂכִּירוֹ לְאַחֵר, הַנַּח לְזֶה בֵּיתוֹ.
וְיֵשׁ מִי שֶׁהוֹרָה שְׁאֵינוּ יָכוֹל לְהַשְׂכִּירוֹ לְאַחֵר כְּלָל, וְיִתֵּן שְׂכָרוֹ עַד סוֹף זְמַנּוֹ; וְלֹא יֵרָאֶה לִי שֶׁזֶּה דִּין אֱמֶת.

 בַּיִת זֶה אֲנִי מַשְׂכִּיר לָךְ, וְאַחַר שֶׁהִשְׂכִּירוֹ לוֹ, נָפַל--אֵינוּ חַיָּב לִבְנוֹתוֹ; אֵלָא מְחַשֵּׁב עִמּוֹ עַל מַה שֶׁנִּשְׁתַּמַּשׁ בּוֹ, וּמַחְזִיר לוֹ שְׁאָר הַשְּׂכִירוּת.
אֲבָל אִם סְתָרוֹ--חַיָּב לְהַעְמִיד לוֹ בַּיִת אַחֵר, אוֹ יִשְׂכֹּר לוֹ כְּמוֹתוֹ.
וְכֵן אִם חָזַר אַחַר שֶׁהִשְׂכִּירוֹ לְזֶה, וְהִשְׂכִּירוֹ אוֹ מְכָרוֹ לְגוֹי אוֹ אָנַס, שֶׁהִפְקִיעַ שְׂכִירוּת הָרִאשׁוֹן--הֲרֵי זֶה חַיָּב לְהַשְׂכִּיר לוֹ בַּיִת אַחֵר כְּמוֹתוֹ.
וְכֵן כָּל כַּיּוֹצֶא בְּזֶה.

 הִשְׂכִּיר לוֹ בַּיִת סְתָם, וְאַחַר שֶׁנָּתַן לוֹ בַּיִת, נָפַל--חַיָּב לִבְנוֹתוֹ, אוֹ יִתֵּן לוֹ בַּיִת אַחֵר; וְאִם הָיָה קָטָן מִן הַבַּיִת שֶׁנָּפַל, אֵין הַשּׂוֹכֵר יָכוֹל לְעַכַּב עָלָיו--וְהוּא שֶׁיִּהְיֶה קָרוּי בַּיִת, שֶׁלֹּא הִשְׂכִּיר לוֹ אֵלָא בַּיִת סְתָם.
אֲבָל אִם אָמַר לוֹ, בַּיִת כְּזֶה אֲנִי מַשְׂכִּיר לָךְ--חַיָּב לְהַעְמִיד לוֹ בַּיִת כְּמִדַּת אָרְכּוֹ וּמִדַּת רָחְבּוֹ שֶׁלְּבַיִת זֶה שֶׁהֶרְאָהוּ; וְאֵינוּ יָכוֹל לוֹמַר לוֹ, לֹא הָיָה עִנְיַן דְּבָרַי אֵלָא שֶׁיִּהְיֶה קָרוֹב לַנָּהָר אוֹ לַשּׁוּק אוֹ לַמֶּרְחֵץ כְּזֶה, אֵלָא חַיָּב לְהַעְמִיד לוֹ בַּיִת כְּמִדָּתוֹ וּכְצוּרָתוֹ.
לְפִיכָּךְ אִם הָיָה קָטָן, לֹא יַעֲשֶׂנּוּ גָּדוֹל; גָּדוֹל, לֹא יַעֲשֶׂנּוּ קָטָן; אֶחָד, לֹא יַעֲשֶׂנּוּ שְׁנַיִם; שְׁנַיִם, לֹא יַעֲשֶׂנּוּ אֶחָד.
וְלֹא יִפְחֹת מִן הַחַלּוֹנוֹת שֶׁהָיוּ בּוֹ, וְלֹא יוֹסִיף עֲלֵיהֶן, אֵלָא מִדַּעַת שְׁנֵיהֶם.

 הַמַּשְׂכִּיר עֲלִיָּה סְתָם, חַיָּב לְהַעְמִיד לוֹ עֲלִיָּה.
אָמַר לוֹ עֲלִיָּה זוֹ שֶׁעַל גַּבֵּי בַּיִת זֶה אֲנִי מַשְׂכִּיר לָךְ, הֲרֵי שִׁעְבַּד הַבַּיִת לָעֲלִיָּה.
לְפִיכָּךְ אִם נִפְחֲתָה הָעֲלִיָּה בְּאַרְבָּעָה טְפָחִים אוֹ יָתֵר, חַיָּב הַמַּשְׂכִּיר לְתַקַּן; וְאִם לֹא תִקַּן--הֲרֵי הַשּׂוֹכֵר יוֹרֵד וְדָר בַּבַּיִת עִם בַּעַל הַבַּיִת, עַד שֶׁיְּתַקַּן.

הָיוּ שְׁתֵּי עֲלִיּוֹת זוֹ עַל גַּבֵּי זוֹ, וְנִפְחֲתָה הָעֶלְיוֹנָה--דָּר בַּתַּחְתּוֹנָה.
נִפְחֲתָה הַתַּחְתּוֹנָה--הֲרֵי זֶה סְפֵק אִם יָדוּר בָּעֶלְיוֹנָה, אוֹ בַּבַּיִת; לְפִיכָּךְ לֹא יָדוּר.
וְאִם דָּר, אֵין מוֹצִיאִין אוֹתוֹ מִשָּׁם.

מַעֲשֶׂה בְּאֶחָד שֶׁאָמַר לַחֲבֵרוֹ, דְּלִית זוֹ שֶׁעַל גַּבֵּי הַפַּרְסֶק הַזֶּה אֲנִי מַשְׂכִּיר לָךְ, וְנֶעְקַר אִילַן הַפַּרְסֶק מִמְּקוֹמוֹ.
וּבָא מַעֲשֶׂה לִפְנֵי חֲכָמִים וְאָמְרוּ לוֹ, חַיָּב אַתָּה לְהַעְמִיד הַפַּרְסֶק כָּל זְמָן שֶׁהַדְּלִית קַיֶּמֶת.
וְכֵן כָּל כַּיּוֹצֶא בְּזֶה.

הִלְכּוֹת שְׂכִירוּת פֵּרֶק ו 
הַמַּשְׂכִּיר בַּיִת לַחֲבֵרוֹ בְּבִירָה גְּדוֹלָה--מִשְׁתַּמֵּשׁ בְּזִיזֶיהָ וְכוֹתָלֶיהָ עַד אַרְבַּע אַמּוֹת, וּבַתַּרְבֵּץ שֶׁלֶּחָצֵר, וּבָרְחָבָה שֶׁאֲחוֹרֵי הַבָּתִּים; וּמְקוֹם שֶׁנָּהֲגוּ לְהִשְׁתַּמַּשׁ בְּעֹבִי הַכּוֹתָלִים, מִשְׁתַּמֵּשׁ בְּעֹבִי הַכּוֹתָלִים.
וּבְכָל אֵלּוּ הַדְּבָרִים, הוֹלְכִין אַחַר מִנְהַג הַמְּדִינָה וְהַשֵּׁמוֹת הַיְּדוּעִין לָהֶם, כְּדֶרֶךְ שֶׁאָמַרְנוּ בְּעִנְיַן מֶקָּח וּמִמְכָּר.
וְהַמַּשְׂכִּיר חֲצֵרוֹ סְתָם, לֹא הִשְׂכִּיר הָרֶפֶת שֶׁבָּהּ.

 הַמַּשְׂכִּיר בַּיִת לַחֲבֵרוֹ--חַיָּב לְהַעְמִיד לוֹ דְּלָתוֹת, וְלִפְתֹּחַ לוֹ הַחַלּוֹנוֹת שֶׁנִּתְקַלְקְלוּ, וּלְחַזַּק אֶת הַתַּקְרָה, וְלִסְמֹךְ אֶת הַקּוֹרָה שֶׁנִּשְׁבְּרָה, וְלַעֲשׂוֹת נְגָר וּמַנְעוּל, וְכָל כַּיּוֹצֶא בְּאֵלּוּ מִדְּבָרִים שְׁהֶן מַעֲשֵׂה אֻמָּן וְהֶם עִיקָר גָּדוֹל בִּישִׁיבַת הַבָּתִּים וְהַחֲצֵרוֹת.

הַשּׂוֹכֵר חַיָּב לַעֲשׂוֹת מַעֲקֶה וּמְזוּזָה, וּלְתַקַּן מְקוֹם הַמְּזוּזָה מִשֶּׁלּוֹ.
וְכֵן אִם רָצָה לַעֲשׂוֹת סֻלָּם, אוֹ מַרְזֵב, אוֹ לְהָטִיחַ גַּגּוֹ--הֲרֵי זֶה עוֹשֶׂה מִשֶּׁלְּעַצְמוֹ.

הַמַּשְׂכִּיר עֲלִיָּה לַחֲבֵרוֹ, וְנִפְחֲתָה בְּאַרְבָּעָה אוֹ יָתֵר--חַיָּב לְתַקַּן הַתַּקְרָה וְהַמַּעְזֵבָה שֶׁעָלֶיהָ, שֶׁהַמַּעְזֵבָה חִזּוּק הַתַּקְרָה הִיא.

הַזֵּבֶל שֶׁבֶּחָצֵר, הֲרֵי הוּא שֶׁלַּשּׂוֹכֵר; לְפִיכָּךְ הוּא מִטַּפֵּל בּוֹ לְהוֹצִיאוֹ.
וְאִם יֵשׁ שָׁם מִנְהָג, הוֹלְכִין אַחַר הַמִּנְהָג.
בַּמֶּה דְּבָרִים אֲמוּרִים, בְּשֶׁהָיוּ הַבְּהֵמוֹת שֶׁעָשׂוּ הַזֵּבֶל שֶׁלַּשּׂוֹכֵר; אֲבָל אִם הַבְּהֵמָה שֶׁלַּאֲחֵרִים, הַזֵּבֶל שֶׁלְּבַעַל הֶחָצֵר, שֶׁחֲצֵרוֹ שֶׁלָּאָדָם קוֹנָה לוֹ שֶׁלֹּא מִדַּעְתּוֹ, אַף עַל פִּי שְׁהִיא שְׂכוּרָה בְּיַד אֲחֵרִים.

הַמַּשְׂכִּיר בַּיִת אוֹ חָצֵר אוֹ מֶרְחֵץ אוֹ חָנוּת אוֹ שְׁאָר הַמְּקוֹמוֹת, עַד זְמָן קָצוּב--הֲרֵי זֶה כּוֹפֵהוּ לָצֵאת בְּסוֹף זְמַנּוֹ, וְאֵינוּ מַמְתִּין לוֹ אַפִלּוּ שָׁעָה אַחַת.
שָׂכַר לוֹ בַּיִת סְתָם לְלִינָה, אֵין פָּחוּת מִיּוֹם אֶחָד; לִשְׁבִיתָה, אֵין פָּחוּת מִשְּׁנֵי יָמִים; לְנִשּׂוּאִין, אֵין פָּחוּת מִשְּׁלוֹשִׁים יוֹם.

הַמַּשְׂכִּיר בַּיִת לַחֲבֵרוֹ סְתָם--אֵינוּ יָכוֹל לְהוֹצִיאוֹ, עַד שֶׁיּוֹדִיעוֹ שְׁלוֹשִׁים יוֹם מִקֹּדֶם, כְּדֵי לְבַקַּשׁ מָקוֹם, וְלֹא יִהְיֶה מֻשְׁלָךְ בַּדֶּרֶךְ; וּלְסוֹף הַשְּׁלוֹשִׁים, יֵצֵא.

בַּמֶּה דְּבָרִים אֲמוּרִים, בִּימוֹת הַחַמָּה; אֲבָל בִּימוֹת הַגְּשָׁמִים, אֵינוּ יָכוֹל לְהוֹצִיאוֹ מִן הֶחָג וְעַד הַפֶּסַח.
קָבַע לוֹ שְׁלוֹשִׁים יוֹם לִפְנֵי הֶחָג--אִם נִשְׁאָר מִן הַשְּׁלוֹשִׁים אַפִלּוּ יוֹם אֶחָד לְאַחַר הֶחָג, אֵינוּ יָכוֹל לְהוֹצִיאוֹ עַד מוֹצָאֵי הַפֶּסַח: וְהוּא, שֶׁיּוֹדִיעוֹ שְׁלוֹשִׁים יוֹם מִקֹּדֶם.
בַּמֶּה דְּבָרִים אֲמוּרִים, בָּעֲיָרוֹת; אֲבָל בַּכְּרָכִים--אֶחָד יְמוֹת הַחַמָּה וְאֶחָד יְמוֹת הַגְּשָׁמִים, צָרִיךְ לְהוֹדִיעוֹ שְׁנֵים עָשָׂר חֹדֶשׁ מִקֹּדֶם.
וְכֵן בְּחָנוּת--בֵּין בַּכְּרָכִים בֵּין בָּעֲיָרוֹת, צָרִיךְ לְהוֹדִיעוֹ שְׁנֵים עָשָׂר חֹדֶשׁ מִקֹּדֶם.

 כְּשֵׁם שֶׁהַמַּשְׂכִּיר חַיָּב לְהוֹדִיעוֹ--כָּךְ הַשּׂוֹכֵר חַיָּב לְהוֹדִיעוֹ מִקֹּדֶם שְׁלוֹשִׁים יוֹם בָּעֲיָרוֹת, אוֹ מִקֹּדֶם שְׁנֵים עָשָׂר חֹדֶשׁ בַּכְּרָכִים, כְּדֵי שֶׁיְּבַקַּשׁ שָׁכֵן, וְלֹא יִשָּׁאֵר בֵּיתוֹ פָּנוּי.
וְאִם לֹא הוֹדִיעוֹ--אֵינוּ יָכוֹל לָצֵאת, אֵלָא יִתֵּן הַשָּׂכָר.

 אַף עַל פִּי שְׁאֵין הַמַּשְׂכִּיר יָכוֹל לְהוֹצִיאוֹ, וְלֹא הַשּׂוֹכֵר יָכוֹל לָצֵאת, עַד שֶׁיּוֹדִיעוֹ מִקֹּדֶם--אִם הוּקְרוּ הַבָּתִּים--יֵשׁ לַמַּשְׂכִּיר לְהוֹסִיף עָלָיו, וְלוֹמַר לַשּׂוֹכֵר, אוֹ שְׂכֹר בְּשׁוֹוֶה עַד שֶׁתִּמְצָא, אוֹ תֵּצֵא.
וְכֵן אִם הוּזְלוּ הַבָּתִּים--יֵשׁ לַשּׂוֹכֵר לִפְחֹת מִן הַשָּׂכָר, וְלוֹמַר לַמַּשְׂכִּיר, אוֹ שְׂכֹר לִי כַּשַּׁעַר שֶׁלְּעַתָּה, אוֹ הֲרֵי בֵּיתָךְ לְפָנֶיךָ.

נָפַל בֵּית הַמַּשְׂכִּיר שֶׁהָיָה דָּר בּוֹ--הֲרֵי זֶה יֵשׁ לוֹ לְהוֹצִיא הַשּׂוֹכֵר מִבֵּיתוֹ, וְאוֹמֵר לוֹ, אֵינוּ בַּדִּין שֶׁתִּהְיֶה אַתָּה יוֹשֵׁב בְּבֵיתִי עַד שֶׁתִּמְצָא מָקוֹם, וַאֲנִי מֻשְׁלָךְ בַּדֶּרֶךְ: שְׁאֵין אַתָּה בַּעַל זְכוּת בְּבַיִת זֶה, יוֹתֵר מִמֶּנִּי.

 נָתַן הַבַּיִת לִבְנוֹ לִשָּׂא בּוֹ אִשָּׁה--אִם הָיָה יוֹדֵעַ שֶׁבְּנוֹ נַעֲשָׂה חָתָן בִּזְמָן פְּלוֹנִי, וְהָיָה אִפְשָׁר לוֹ לְהוֹדִיעוֹ מִקֹּדֶם וְלֹא הוֹדִיעוֹ--אֵינוּ יָכוֹל לְהוֹצִיאוֹ.
וְאִם עַכְשָׁו נִזְדַּמְּנָה לוֹ אִשָּׁה, וַהֲרֵי הוּא נוֹשְׂאָהּ מִיָּד--הֲרֵי זֶה יֵשׁ לוֹ לְהוֹצִיאוֹ: שְׁאֵינוּ בַּדִּין שֶׁיִּהְיֶה זֶה יוֹשֵׁב בְּבֵיתוֹ, וּבֶן בַּעַל הַבַּיִת מְחַזֵּר לִשְׂכֹּר בַּיִת שֶׁיַּעֲשֶׂה בּוֹ חֻפָּה.

 מָכַר אֶת הַבַּיִת, אוֹ נְתָנוֹ, אוֹ הוֹרִישׁוֹ--אֵין הַשֵּׁנִי יָכוֹל לְהוֹצִיאוֹ, עַד שֶׁיּוֹדִיעוֹ מִקֹּדֶם שְׁלוֹשִׁים יוֹם אוֹ מִקֹּדֶם שְׁנֵים עָשָׂר חֹדֶשׁ: שֶׁהֲרֵי הַשּׂוֹכֵר אוֹמֵר לוֹ, אֵין כּוֹחָךְ יָתֵר מִכּוֹחַ זֶה שֶׁזָּכִיתָ בְּבַיִת זֶה מֵחֲמָתוֹ.

הִלְכּוֹת שְׂכִירוּת פֵּרֶק ז 
כְּשֵׁם שֶׁמַּתְנֶה אָדָם כָּל תְּנָאי שֶׁיִּרְצֶה בְּמֶקָּח וּמִמְכָּר--כָּךְ מַתְנֶה בִּשְׂכִירוּת, שֶׁהַשְּׂכִירוּת מְכִירָה לִזְמָן קָצוּב הִיא.
וְכָל שֶׁמִּמְכָּרוֹ בִּנְכָסָיו מִמְכָּר, שְׂכִירוּתוֹ שְׂכִירָה; וְכָל שְׁאֵין לוֹ לִמְכֹּר, כָּךְ אֵין לוֹ לִשְׂכֹּר--אֵלָא אִם כֵּן יֵשׁ לוֹ פֵּרוֹת בִּלְבָד בְּאוֹתָהּ הַקַּרְקָע, הֲרֵי זֶה שׂוֹכֵר וְאֵינוּ מוֹכֵר.

הַמַּשְׂכִּיר בַּיִת לַחֲבֵרוֹ לְשָׁנָה, וְנִתְעַבְּרָה הַשָּׁנָה--נִתְעַבְּרָה לַשּׂוֹכֵר; הִשְׂכִּיר לֶחֳדָשִׁים, נִתְעַבְּרָה לַמַּשְׂכִּיר.
הִזְכִּיר לוֹ חֳדָשִׁים וְשָׁנָה--בֵּין שֶׁאָמַר לוֹ דֵּינָר לְחֹדֶשׁ, שְׁנֵים עָשָׂר דֵּינָר לְשָׁנָה, בֵּין שֶׁאָמַר לוֹ שְׁנֵים עָשָׂר דֵּינָר לְשָׁנָה, דֵּינָר בְּכָל חֹדֶשׁ--הֲרֵי חֹדֶשׁ הָעִבּוּר שֶׁלַּמַּשְׂכִּיר: שֶׁהַקַּרְקָע בְּחֶזְקַת בְּעָלֶיהָ, וְאֵין מוֹצִיאִין דָּבָר מִיַּד בַּעַל הַקַּרְקָע אֵלָא בִּרְאָיָה בְּרוּרָה.

וְכֵן בַּעַל הַבַּיִת שֶׁאָמַר לִזְמָן זֶה הִשְׂכַּרְתִּיךָ, וְהַשּׂוֹכֵר אוֹמֵר לֹא שָׂכַרְתִּי אֵלָא סְתָם אוֹ לִזְמָן אָרוֹךְ--עַל הַשּׂוֹכֵר לְהָבִיא רְאָיָה; וְאִם לֹא הֵבִיא--בַּעַל הַבַּיִת נִשְׁבָּע הֶסֵּת, וּמוֹצִיאוֹ מִן הַבַּיִת.

 הַשּׂוֹכֵר שֶׁאָמַר נָתַתִּי שְׂכַר הַבַּיִת שֶׁנִּתְחַיַּבְתִּי בּוֹ, וְהַמַּשְׂכִּיר אוֹמֵר עֲדַיִן לֹא נָטַלְתִּי, בֵּין שֶׁהָיְתָה הַשְּׂכִירוּת בַּשְּׁטָר, בֵּין שֶׁהָיְתָה בְּלֹא עֵדִים--אִם תְּבָעוֹ בְּתוֹךְ שְׁלוֹשִׁים יוֹם--עַל הַשּׂוֹכֵר לְהָבִיא רְאָיָה, אוֹ יִתֵּן וְיַחְרִים עַל מִי שֶׁלָּקַח מִמֶּנּוּ, אוֹ יִטְעֹן עָלָיו בַּדָּמִים שֶׁנָּתַן תְּחִלָּה טְעָנָה בִּפְנֵי עַצְמָהּ וְיַשְׁבִּיעֵהוּ הֶסֵּת.

תְּבָעוֹ הַמַּשְׂכִּיר לְאַחַר שְׁלוֹשִׁים יוֹם, וְאַפִלּוּ בְּיוֹם הַשְּׁלוֹשִׁים--עַל הַמַּשְׂכִּיר לְהָבִיא רְאָיָה, אוֹ יִשָּׁבַע הַשּׂוֹכֵר הֶסֵּת שֶׁכְּבָר נָתַן לוֹ שְׂכָרוֹ וְיִפָּטֵר.
וְכֵן אִם שָׂכַר מִמֶּנּוּ, וּפֵרַשׁ שֶׁיִּתֵּן לוֹ הַשָּׂכָר שָׁנָה שָׁנָה, וּתְבָעוֹ בְּתוֹךְ הַשָּׁנָה--עַל הַשּׂוֹכֵר לְהָבִיא רְאָיָה; תְּבָעוֹ לְאַחַר הַשָּׁנָה, וְאַפִלּוּ בְּיוֹם תִּשְׁעָה וְעֶשְׂרִים בֶּאֱלוּל--עַל הַמַּשְׂכִּיר לְהָבִיא רְאָיָה.

 הַמַּשְׂכִּיר בַּיִת לַחֲבֵרוֹ בַּשְּׁטָר לְעֶשֶׂר שָׁנִים, וְאֵין בּוֹ זְמָן--הַשּׂוֹכֵר אוֹמֵר עֲדַיִן לֹא עָבַר מִזְּמָן הַשְּׁטָר אֵלָא שָׁנָה, וְהַמַּשְׂכִּיר אוֹמֵר כְּבָר שָׁלְמוּ שְׁנֵי הַשְּׂכִירוּת וְשָׁכַנְתָּ עֶשֶׂר שָׁנִים--עַל הַשּׂוֹכֵר לְהָבִיא רְאָיָה; וְאִם לֹא הֵבִיא רְאָיָה--יִשָּׁבַע הַמַּשְׂכִּיר הֶסֵּת, וְיוֹצִיאוֹ.

 הַשּׂוֹכֵר פַּרְדֵּס אוֹ שֶׁהָיָה מַשְׁכּוֹן בְּיָדוֹ לְעֶשֶׂר שָׁנִים, וְיָבַשׁ הַפַּרְדֵּס בְּתוֹךְ הַזְּמָן--יִמָּכְרוּ עֵצָיו וְיִלָּקַח בָּהֶן קַרְקָע, וְיֹאכַל פֵּרוֹתָיו עַד סוֹף זְמָן שְׂכִירוּתוֹ אוֹ זְמָן הַמַּשְׁכּוֹן.
וְגוּף הָאִילָנוֹת שֶׁיָּבְשׁוּ אוֹ נִקְצְצוּ--שְׁנֵיהֶן אֲסוּרִין בָּהֶן מִשּׁוֹם רִבִּית, הַמַּלְוֶה וְהַלּוֹוֶה.

 שְׁטָר שְׂכִירוּת אוֹ שְׁטָר מַשְׁכּוֹן שֶׁכָּתוּב בּוֹ שָׁנִים סְתָם, בַּעַל הַפֵּרוֹת אוֹמֵר שָׁלוֹשׁ, וּבַעַל הַקַּרְקָע אוֹמֵר שְׁתַּיִם, וְקָדַם זֶה הַשּׂוֹכֵר אוֹ הַלּוֹוֶה וְאָכַל הַפֵּרוֹת--הֲרֵי הַפֵּרוֹת בְּחֶזְקַת אוֹכְלֵיהֶן, עַד שֶׁיָּבִיא בַּעַל הַקַּרְקָע רְאָיָה.

אֲכָלָהּ הַשּׂוֹכֵר אוֹ הַמְּמַשְׁכֵּן שָׁלוֹשׁ שָׁנִים, וְכָבַשׁ הַשְּׁטָר וְאָמַר לְחָמֵשׁ שָׁנִים יֵשׁ לִי פֵּרוֹת, וּבַעַל הַקַּרְקָע אוֹמֵר שָׁלוֹשׁ--אָמְרוּ לוֹ הָבֵא שְׁטָרָךְ, וְאָמַר אָבַד--הַשּׂוֹכֵר נֶאֱמָן: שֶׁאִלּוּ רָצָה אָמַר לְקוּחָה הִיא בְּיָדִי, שֶׁהֲרֵי אֲכָלָהּ שָׁלוֹשׁ שָׁנִים.

 מִי שֶׁהִכְנִיס פֵּרוֹתָיו לְבֵית חֲבֵרוֹ שֶׁלֹּא מִדַּעְתּוֹ, אוֹ שֶׁהִטְעָהוּ עַד שֶׁהִכְנִיס פֵּרוֹתָיו, וְהִנִּיחָם וְהָלַךְ לוֹ--יֵשׁ לְבַעַל הַבַּיִת לִמְכֹּר לוֹ מֵאוֹתָן הַפֵּרוֹת, כְּדֵי לִתֵּן שְׂכַר הַפּוֹעֲלִים שֶׁמּוֹצִיאִין אוֹתָן וּמַשְׁלִיכִין אוֹתָם בַּשּׁוּק.
וּמִדַּת חֲסִידוּת הִיא שֶׁיּוֹדִיעַ לְבֵית דִּין, וְיִשְׂכְּרוּ מִמִּקְצַת דְּמֵיהֶן מָקוֹם, מִשּׁוֹם הָשֵׁב אֲבֵדָה לַבְּעָלִים, אַף עַל פִּי שֶׁעָשָׂה שֶׁלֹּא כַּהֹגֶן.

 הַשּׂוֹכֵר רֵחַיִם מֵחֲבֵרוֹ, שֶׁיִּטְחֹן לוֹ עֶשְׂרִים סְאָה בְּכָל חֹדֶשׁ בִּשְׂכָרוֹ, וְהִעְשִׁיר בַּעַל הָרֵחַיִם, וַהֲרֵי אֵינוּ צָרִיךְ לִטְחֹן שָׁם--אִם יֵשׁ לַשּׂוֹכֵר חִטִּים שֶׁצָּרִיךְ לִטְחֹן אוֹתָן לְעַצְמוֹ אוֹ לַאֲחֵרִים, כּוֹפִין אוֹתוֹ לִתֵּן דְּמֵי טְחִינַת עֶשְׂרִים סְאָה: שֶׁזּוֹ מִדַּת סְדוֹם הִיא.
וְאִם אֵין לוֹ, יָכוֹל לוֹמַר לוֹ אֵין לִי דָּמִים וַהֲרֵינִי טוֹחֵן לָךְ כְּמוֹ שֶׁשָּׂכַרְתִּי; וְאִם אֵין אַתָּה צָרִיךְ, מְכֹר לַאֲחֵרִים.
וְכֵן כָּל כַּיּוֹצֶא בְּזֶה.

הִלְכּוֹת שְׂכִירוּת פֵּרֶק ח 
אֶחָד הַשּׂוֹכֵר מֵחֲבֵרוֹ שְׂדֵה לְזָרְעָהּ, אוֹ כֶּרֶם לֶאֱכֹל פֵּרוֹתָיו בְּדָמִים, אוֹ שֶׁשָּׂכַר מִמֶּנּוּ בְּפֵרוֹת קְצוּבִין, כְּגוֹן שֶׁשָּׂכַר מִמֶּנּוּ שָׂדֶה זוֹ בְּעֶשְׂרִים כּוֹר בְּשָׁנָה, וְכֶרֶם זֶה בְּעֶשְׂרִים כַּדֵּי יַיִן בְּכָל שָׁנָה--שְׁנֵיהֶן דִּין אֶחָד יֵשׁ לָהֶן.
וְהַשּׂוֹכֵר בַּפֵּרוֹת, הוּא הַנִּקְרָא חוֹכֵר.

הַמְּקַבֵּל שָׂדֶה אוֹ פַּרְדֵּס כְּדֵי לַעֲבֹד אוֹתוֹ וּלְהוֹצִיא עָלָיו יְצִיאוֹת, וְיִתֵּן לְבַעַל הַקַּרְקָע שְׁלִישׁ הַתְּבוּאָה אוֹ רְבִיעַ אוֹ מַה שֶׁיַּתְנוּ בֵּינֵיהֶן--זֶה הוּא הַנִּקְרָא מְקַבֵּל.

כָּל דָּבָר שְׁהוּא לִסְיָג לָאָרֶץ, בַּעַל הַקַּרְקָע חַיָּב בּוֹ; וְדָבָר שְׁהוּא לִשְׁמִירָה יְתֵרָה, הַחוֹכֵר אוֹ הַמְּקַבֵּל חַיָּב בּוֹ.
הַקֻּרְדֹּם שֶׁחוֹפְרִין בּוֹ הָאָרֶץ, וְהַכֵּלִים שֶׁנּוֹשְׂאִין בָּהֶן הֶעָפָר, וְהַדְּלִי וְהַכַּד וְכַיּוֹצֶא בָּהֶן שֶׁדּוֹלִין בָּהֶן הַמַּיִם--עַל בַּעַל הַקַּרְקָע; וַחֲפִירַת הַמְּקוֹמוֹת שֶׁמְּקַבְּצִין בָּהֶן הַמַּיִם, עַל הַחוֹכֵר אוֹ עַל הַמְּקַבֵּל.

 הַשּׂוֹכֵר אוֹ הַמְּקַבֵּל שָׂדֶה מֵחֲבֵרוֹ לְשָׁנִים מוּעָטוֹת, לֹא יִזְרְעֶנָּה פִּשְׁתָּן.
שְׂכָרָהּ אוֹ קִבְּלָהּ שֶׁבַע שָׁנִים--זוֹרְעָהּ שָׁנָה רִאשׁוֹנָה פִּשְׁתָּן, וְאֵין הַשְּׁבִיעִית מִן הַמִּנְיָן; שְׂכָרָהּ אוֹ קִבְּלָהּ שָׁבוּעַ אֶחָד, הַשְּׁבִיעִית מִן הַמִּנְיָן.

 הַשּׂוֹכֵר אוֹ הַמְּקַבֵּל שָׂדֶה מֵחֲבֵרוֹ, וְהִיא בֵּית הַשְּׁלָהִין אוֹ בֵּית הָאִילָן, וְיָבַשׁ הַמַּעְיָן שֶׁלְּבֵית הַשְּׁלָהִין, וְלֹא פָסַק הַנָּהָר הַגָּדוֹל אֵלָא אִפְשָׁר לְהָבִיא מִמֶּנּוּ בִּדְלִי, אוֹ שֶׁנִּקְצַץ הָאִילָן שֶׁלְּבֵית הָאִילָנוֹת--אֵינוּ מְנַכֶּה לוֹ מֵחֲכוֹרוֹ.
וְאִם מַכַּת מְדִינָה הִיא, כְּגוֹן שֶׁיָּבַשׁ הַנָּהָר--מְנַכֶּה לוֹ מֵחֲכוֹרוֹ.

הָיָה עוֹמֵד בְּתוֹךְ הַשָּׂדֶה וְאָמַר לוֹ, בֵּית הַשְּׁלָהִין הַזֶּה אֲנִי מַשְׂכִּיר לָךְ, בֵּית הָאִילָן זֶה אֲנִי מַשְׂכִּיר לָךְ--יָבַשׁ הַמַּעְיָן אוֹ נִקְצַץ הָאִילָן, מְנַכֶּה לוֹ מֵחֲכוֹרוֹ: שֶׁהֲרֵי הוּא עוֹמֵד בְּתוֹכָהּ; וְלֹא אָמַר לוֹ הַזֶּה, אֵלָא כְּמִי שֶׁאוֹמֵר כְּמוֹת שְׁהִיא עַתָּה אֲנִי מַשְׂכִּיר לָךְ.
לְפִיכָּךְ אִם לֹא הָיָה עוֹמֵד בְּתוֹכָהּ וְאָמַר לוֹ, בֵּית הַשְּׁלָהִין אֲנִי מַשְׂכִּיר לָךְ, אוֹ בֵּית הָאִילָן, וְיָבַשׁ הַמַּעְיָן אוֹ נִקְצַץ הָאִילָן--אֵינוּ מְנַכֶּה לוֹ מֵחֲכוֹרוֹ.

 הַשּׂוֹכֵר אוֹ הַמְּקַבֵּל שָׂדֶה מֵחֲבֵרוֹ, וַאֲכָלָהּ חָגָב אוֹ נִשְׁתַּדְּפָה--אִם אֵרַע דָּבָר זֶה לְרֹב הַשָּׂדוֹת שֶׁלְּאוֹתָהּ הָעִיר, מְנַכֶּה לוֹ מֵחֲכוֹרוֹ: הַכֹּל לְפִי הַהֶפְסֵד שֶׁאֵרְעוֹ.
וְאִם לֹא פָשְׁטָה הַמַּכָּה בְּרֹב הַשָּׂדוֹת--אֵינוּ מְנַכֶּה לוֹ מֵחֲכוֹרוֹ, אַף עַל פִּי שֶׁנִּשְׁתַּדְּפוּ כָּל הַשָּׂדוֹת שֶׁלְּבַעַל הַקַּרְקָע.
נִשְׁתַּדְּפוּ כָּל הַשָּׂדוֹת שֶׁלַּשּׂוֹכֵר אוֹ הַמְּקַבֵּל--אַף עַל פִּי שֶׁפָּשְׁטָה הַמַּכָּה בְּרֹב הַשָּׂדוֹת, אֵינוּ מְנַכֶּה לוֹ מֵחֲכוֹרוֹ: שְׁאֵין זֶה הַהֶפְסֵד תָּלוּי אֵלָא בַּשּׂוֹכֵר, שֶׁהֲרֵי כָּל שְׂדוֹתָיו נִשְׁתַּדְּפוּ.

הִתְנָה עָלָיו בַּעַל הַקַּרְקָע שֶׁיִּזְרְעֶנָּה חִטִּים, וּזְרָעָהּ שְׂעוֹרִים, אוֹ שֶׁלֹּא זְרָעָהּ כְּלָל, אוֹ שֶׁזְּרָעָהּ וְלֹא צָמְחָה--אַף עַל פִּי שֶׁבָּא חָגָב אוֹ שִׁדָּפוֹן וְהֻכָּת רֹב הַמְּדִינָה, אֵינוּ מְנַכֶּה לוֹ מֵחֲכוֹרוֹ.
וְעַד מָתַי חַיָּב לְהִטַּפַּל וְלִזְרֹעַ פַּעַם אַחֶרֶת, אִם לֹא צָמְחָה--כָּל זְמָן שֶׁרָאוּי לִזְרִיעָה בְּאוֹתוֹ מָקוֹם.

 הַשּׂוֹכֵר אוֹ הַמְּקַבֵּל שָׂדֶה מֵחֲבֵרוֹ--מְקוֹם שֶׁנָּהֲגוּ לִקְצֹר--יִקְצֹר, וְאֵינוּ רַשָּׁאי לַעְקֹר; לַעְקֹר--יַעְקֹר, וְאֵינוּ רַשָּׁאי לִקְצֹר.
וּשְׁנֵיהֶם מְעַכְּבִין זֶה עַל זֶה.
וּמְקוֹם שֶׁנָּהֲגוּ לַחְרֹשׁ אַחֲרָיו, יַחְרֹשׁ.
מְקוֹם שֶׁנָּהֲגוּ לְהַשְׂכִּיר אִילָנוֹת עַל גַּב קַרְקָע--מַשְׂכִּירִין, וְאַף עַל פִּי שֶׁהִשְׂכִּיר לוֹ סְתָם בְּפָחוּת מִן הַיָּדוּעַ; וּמְקוֹם שֶׁנָּהֲגוּ שֶׁלֹּא לְהַשְׂכִּיר אִילָנוֹת--אֵין לוֹ אִילָנוֹת, אַף עַל פִּי שֶׁשָּׂכַר מִמֶּנּוּ בְּיָתֵר עַל הַיָּדוּעַ.
הַכֹּל כְּמִנְהַג הַמְּדִינָה.

 הַחוֹכֵר שָׂדֶה מֵחֲבֵרוֹ בָּעֲשֶׂרֶת כּוֹרִין חִטִּים--לָקָת, נוֹתֵן לוֹ מִתּוֹכָהּ.
הָיוּ חִטֶּיהָ יָפוֹת--לֹא יֹאמַר לוֹ הֲרֵינִי לוֹקֵחַ לָךְ מִן הַשּׁוּק, אֵלָא נוֹתֵן לוֹ מִתּוֹכָהּ.
חָכַר מִמֶּנּוּ כֶּרֶם בַּעֲשָׂרָה סַלִּים עֲנָבִים--אַף עַל פִּי שֶׁהִקְרִיסוּ אַחַר שֶׁנִּבְצְרוּ, וְכֵן עֻמְרִים שֶׁלָּקוּ אַחֵר שֶׁנִּקְצְרוּ--נוֹתֵן לוֹ מִתּוֹכָן; אֲבָל אִם חֲכָרוֹ בַּעֲשָׂרָה כַּדֵּי יַיִן, וְהִחְמִיץ--חַיָּב לִתֵּן לוֹ יַיִן טוֹב.

חֲכָרָהּ מִמֶּנּוּ בְּמֵאָה עֻמְרִים שֶׁלְּאַסְפַּסְתָּא וּזְרָעָהּ מִין אַחֵר, וְאַחַר כָּךְ חֲרָשָׁהּ וּזְרָעָהּ אַסְפַּסְתָּא וְלָקְתָה, אוֹ שֶׁזְּרָעָהּ בַּתְּחִלָּה אַסְפַּסְתָּא, וַחֲרָשָׁהּ וְאַחַר כָּךְ זְרָעָהּ פַּעַם אַחֶרֶת וְלָקְתָה--אֵינוּ נוֹתֵן לוֹ מִתּוֹכָהּ, אֵלָא נוֹתֵן לוֹ אַסְפַּסְתָּא טוֹבָה: שֶׁהֲרֵי שִׁנָּה.
וְכֵן כָּל כַּיּוֹצֶא בְּזֶה.

 הַחוֹכֵר שָׂדֶה מֵחֲבֵרוֹ, וְלֹא רָצָה לְנַכַּשׁ, וְאָמַר לוֹ, מַה הֶפְסֵד יֵשׁ לָךְ הֲרֵינִי נוֹתֵן לָךְ חֲכוֹרָךְ--אֵין שׁוֹמְעִין לוֹ: שֶׁהֲרֵי הוּא אוֹמֵר לוֹ, לְמָחָר אַתָּה יוֹצֶא מִמֶּנָּה, וְהִיא מַעֲלָה עֲשָׂבִים.
וְאַפִלּוּ אָמַר לוֹ בָּאַחֲרוֹנָה אֲנִי חוֹרֵשׁ אוֹתָהּ, אֵין שׁוֹמְעִין לוֹ.

 הַחוֹכֵר שָׂדֶה מֵחֲבֵרוֹ לְזָרְעָהּ שְׂעוֹרִים--לֹא יִזְרְעֶנָּה חִטִּים, מִפְּנֵי שֶׁהַחִטִּין מַכְחִישׁוֹת אֶת הַקַּרְקָע יָתֵר מִן הַשְּׂעוֹרִים.
שְׂכָרָהּ לְזָרְעָהּ חִטִּים, יִזְרְעֶנָּה שְׂעוֹרִים.
קָטְנִית, לֹא יִזְרְעֶנָּה תְּבוּאָה; תְּבוּאָה, יִזְרְעֶנָּה קָטְנִית.
וּבְבָבֶל וְכַיּוֹצֶא בָּהּ--לֹא יִזְרְעֶנָּה קָטְנִית, מִפְּנֵי שֶׁהַקָּטְנִית שָׁם מַכְחֶשֶׁת אֶת הָאָרֶץ.

 הַמְּקַבֵּל שָׂדֶה מֵחֲבֵרוֹ לְשָׁנִים מוּעָטוֹת--אֵין לַמְּקַבֵּל כְּלוּם בְּקוֹרַת הַשִּׁקְמָה וְכַיּוֹצֶא בָּהּ, וְלֹא בִּשְׁבָח הָאִילָנוֹת שֶׁיָּצְאוּ מֵאֵלֵיהֶן בַּשָּׂדֶה.
אֲבָל מְחַשְּׁבִין לוֹ מְקוֹם הָאִילָנוֹת, כְּאִלּוּ הָיָה בָּהֶן אוֹתוֹ זֶרַע שֶׁזָּרַע בְּכָל הַשָּׂדֶה: וְהוּא שֶׁצָּמְחוּ הָאִילָנוֹת, בְּמָקוֹם הָרָאוּי לִזְרִיעָה; אֲבָל אִם יָצְאוּ בִּמְקוֹם שְׁאֵינוּ רָאוּי לִזְרִיעָה, אֵין מְחַשְּׁבִין לוֹ כְּלוּם.
וְאִם קִבְּלָהּ שֶׁבַע שָׁנִים אוֹ יָתֵר, יֵשׁ לוֹ בְּקוֹרַת הַשִּׁקְמָה וְכַיּוֹצֶא בָּהּ.

הִגִּיעַ זְמַנּוֹ לְהִסְתַּלַּק מִן הַשָּׂדֶה, וְהָיוּ שָׁם זְרָעִים שֶׁעֲדַיִן לֹא הִגִּיעוּ לְהִמָּכֵר, אוֹ שֶׁגָּמְרוּ, וְלֹא הִגִּיעַ יוֹם הַשּׁוּק לְמָכְרָן--שָׁמִין אוֹתָן, וְנוֹטֵל מִבַּעַל הַקַּרְקָע.

כְּשֵׁם שֶׁחוֹלֵק הַמְּקַבֵּל עִם בַּעַל הַקַּרְקָע בַּתְּבוּאָה, כָּךְ חוֹלְקִין בַּתֶּבֶן וּבַקַּשׁ; כְּשֵׁם שֶׁחוֹלְקִין בַּיַּיִן, כָּךְ חוֹלְקִין בַּזְּמוֹרוֹת.
אֲבָל הַקָּנִים הַמַּעְמִידִים תַּחַת הַגְּפָנִים--אִם קָנוּ אוֹתָן בְּשֻׁתָּפוּת, הֲרֵי אֵלּוּ חוֹלְקִין בָּהֶן; וְאִם הֶן מִשֶּׁלְּאֶחָד מֵהֶן--זֶה שֶׁקָּנָה אוֹתָן, הֲרֵי הֶן שֶׁלּוֹ.
וְכֵן כָּל כַּיּוֹצֶא בְּזֶה.

 הַמְּקַבֵּל שָׂדֶה מֵחֲבֵרוֹ לִטַּע, מְקַבֵּל עָלָיו בַּעַל הַשָּׂדֶה עֲשָׂרָה בּוֹרָאוֹת לְמֵאָה סְאָה.
יָתֵר עַל כֵּן, מְגַלְגְּלִין עָלָיו אֶת הַכֹּל.

 הַמְּקַבֵּל שָׂדֶה מֵחֲבֵרוֹ, וְלֹא עָשָׂת--אִם יֵשׁ בָּהּ כְּדֵי שֶׁתּוֹצִיא סָאתַיִם יָתֵר עַל הַהוֹצָאָה, חַיָּב הַמְּקַבֵּל לְהִטַּפַּל בָּהּ: שֶׁכָּךְ כּוֹתֵב לְבַעַל הַקַּרְקָע, אֲנִי אָקוּם וְאָנִיר וְאֶזְרַע וְאֶקְצֹר וַאֲעַמַּר וְאָדוּשׁ וְאֶזְרֶה וְאַעְמִיד כֳּרִי לְפָנֶיךָ וְתִטֹּל אַתָּה חֶצְיוֹ, אוֹ מַה שֶׁיַּתְנוּ; וַאֲנִי אֶטֹּל הַשְּׁאָר, בִּשְׂכַר עֲמָלִי וּבְמַה שֶׁהוֹצֵאתִי.

 הַמְּקַבֵּל שָׂדֶה מֵחֲבֵרוֹ, וְאַחַר שֶׁזָּכָה בָּהּ הֱבִירָהּ--שָׁמִין אוֹתָהּ כַּמָּה הִיא רְאוּיָה לַעֲשׂוֹת, וְנוֹתֵן לוֹ חֶלְקוֹ שֶׁהָיָה מַגִּיעַ לוֹ: שֶׁכָּךְ כּוֹתֵב לְבַעַל הַקַּרְקָע, אִם אוֹבִיר וְלֹא אֶעֱבֹד, אֲשַׁלַּם בְּמֵיטָבָהּ.
וְהוּא הַדִּין, אִם הוֹבִיר מִקְצָתָהּ.

וּמִפְּנֵי מַה נִתְחַיַּב לְשַׁלַּם: מִפְּנֵי שֶׁלֹּא פָסַק עַל עַצְמוֹ דָּבָר קָצוּב כְּדֵי שֶׁנֹּאמַר הֲרֵי הִיא אַסְמַכְתָּא, אֵלָא הִתְנָה שֶׁיְּשַׁלַּם בְּמֵיטָבָהּ; וּלְפִיכָּךְ גָּמַר וְשִׁעְבַּד עַצְמוֹ.
אֲבָל אִם אָמַר אִם אוֹבִיר וְלֹא אֶעֱבֹד, אֶתֵּן לָךְ מֵאָה דֵּינָר--הֲרֵי זוֹ אַסְמַכְתָּא; וְאֵינוּ חַיָּב לְשַׁלַּם, אֵלָא כְּפִי מַה שֶׁהִיא רְאוּיָה לַעֲשׂוֹת בִּלְבָד.

 הַמְּקַבֵּל שָׂדֶה לְזָרְעָהּ שֻׁמְשְׁמִין וּזְרָעָהּ חִטִּים, וְעָשָׂת חִטִּים שֶׁשּׁוֹוִין כַּמָּה שְׁהִיא רְאוּיָה לַעֲשׂוֹת מִן הַשֻּׁמְשְׁמִין--אֵין לוֹ עָלָיו אֵלָא תַּרְעֹמֶת.
עָשָׂת פָּחוּת מִשּׁוֹוֶה מַה שֶׁהִיא רְאוּיָה לַעֲשׂוֹת מִן הַשֻּׁמְשְׁמִין, מְשַׁלֵּם לוֹ הַמְּקַבֵּל כְּפִי מַה שֶׁהִיא רְאוּיָה לַעֲשׂוֹת מִן הַשֻּׁמְשְׁמִין; עָשָׂת חִטִּים יָתֵר מִמַּה שֶׁהִיא רְאוּיָה לַעֲשׂוֹת מִן הַשֻּׁמְשְׁמִין--חוֹלְקִין לְפִי מַה שֶׁהִתְנוּ בֵּינֵיהֶן, אַף עַל פִּי שֶׁמִּשְׂתַּכֵּר בַּעַל הַקַּרְקָע.

הִלְכּוֹת שְׂכִירוּת פֵּרֶק ט 
הַשּׂוֹכֵר אֶת הַפּוֹעֲלִים, וְאָמַר לָהֶם לְהַשְׁכִּים וּלְהַעְרִיב--מְקוֹם שֶׁנָּהֲגוּ שֶׁלֹּא לְהַשְׁכִּים וְלֹא לְהַעְרִיב, אֵינוּ יָכוֹל לְכוֹפָן.
מְקוֹם שֶׁנָּהֲגוּ לָזוּן, יָזוּן; לְסַפַּק בַּתְּמָרִים אוֹ בַּגְּרֹגְּרוֹת וְכַיּוֹצֶא בָּהֶן לַפּוֹעֲלִים, יְסַפַּק.
הַכֹּל כְּמִנְהַג הַמְּדִינָה.

הַשּׂוֹכֵר אֶת הַפּוֹעֵל, וְאָמַר לוֹ כְּאֶחָד וְכִשְׁנַיִם מִבְּנֵי הָעִיר--רוֹאִין הַפָּחוּת שֶׁבַּשְּׂכִירוּת וְהַיָּתֵר שֶׁבַּשְּׂכִירוּת, וּמְשַׁמְּנִין בֵּינֵיהֶן.

אָמַר לִשְׁלוּחוֹ צֵא וּשְׂכֹר לִי פּוֹעֲלִים בִּשְׁלוֹשָׁה, וְהָלַךְ וּשְׂכָרָן בְּאַרְבָּעָה--אִם אָמַר לָהֶם הַשָּׁלִיחַ שְׂכַרְכֶם עָלַי--נוֹתֵן לָהֶם אַרְבָּעָה, וְנוֹטֵל מִבַּעַל הַבַּיִת שְׁלוֹשָׁה; וּמַפְסִיד אֶחָד מִבֵּיתוֹ.
אָמַר לָהֶם שְׂכַרְכֶם עַל בַּעַל הַבַּיִת, נוֹתֵן לָהֶם בַּעַל הַבַּיִת כְּהִלְכַּת הַמְּדִינָה.

הָיָה בַּמְּדִינָה מִי שֶׁנִּשְׂכָּר בִּשְׁלוֹשָׁה, וּמִי שֶׁנִּשְׂכָּר בְּאַרְבָּעָה--אֵינוּ נוֹתֵן לָהֶם אֵלָא שְׁלוֹשָׁה, וְיֵשׁ לָהֶן תַּרְעֹמֶת עַל הַשָּׁלִיחַ.
בַּמֶּה דְּבָרִים אֲמוּרִים, בִּשְׁאֵין מְלַאכְתָּן נִכֶּרֶת.
אֲבָל הָיְתָה מְלַאכְתָּן נִכֶּרֶת, וַהֲרֵי הִיא שׁוֹוָה אַרְבָּעָה--נוֹתֵן לָהֶם בַּעַל הַבַּיִת אַרְבָּעָה: שֶׁאִלּוּ לֹא אָמַר לָהֶם שְׁלוּחוֹ אַרְבָּעָה, לֹא טָרְחוּ וְעָשׂוּ שׁוֹוֶה אַרְבָּעָה.

אָמַר לוֹ בַּעַל הַבַּיִת, שְׂכֹר לִי בְּאַרְבָּעָה אַרְבָּעָה, וְהָלַךְ הַשָּׁלִיחַ וְשָׂכַר בִּשְׁלוֹשָׁה שְׁלוֹשָׁה--אַף עַל פִּי שֶׁהֲרֵי מְלַאכְתָּן שׁוֹוָה אַרְבָּעָה--אֵין לָהֶם אֵלָא שְׁלוֹשָׁה, שֶׁהֲרֵי קִבְּלוּ עַל עַצְמָן; וְיֵשׁ לָהֶם תַּרְעֹמֶת עַל הַשָּׁלִיחַ.

אָמַר לוֹ בַּעַל הַבַּיִת בִּשְׁלוֹשָׁה, וְהָלַךְ הַשָּׁלִיחַ וְאָמַר לָהֶם בְּאַרְבָּעָה, וְאָמְרוּ לוֹ, כַּמָּה שֶׁאָמַר בַּעַל הַבַּיִת--אֵין דַּעְתָּם אֵלָא שֶׁיִּתֵּן בַּעַל הַבַּיִת יָתֵר עַל אַרְבָּעָה.
לְפִיכָּךְ שָׁמִין מַה שֶׁעָשׂוּ--אִם שׁוֹוֶה אַרְבָּעָה, נוֹטְלִין אַרְבָּעָה מִבַּעַל הַבַּיִת; וְאִם אֵינוּ יָדוּעַ אוֹ אֵינוּ שׁוֹוֶה, אֵין לָהֶם אֵלָא שְׁלוֹשָׁה.

אָמַר לוֹ בַּעַל הַבַּיִת בְּאַרְבָּעָה, וְהָלַךְ הַשָּׁלִיחַ וְאָמַר לָהֶם בִּשְׁלוֹשָׁה, וְאָמְרוּ לוֹ, כַּמָּה שֶׁאָמַר בַּעַל הַבַּיִת--אַף עַל פִּי שֶׁמְּלַאכְתָּן שׁוֹוָה אַרְבָּעָה, אֵין לָהֶם אֵלָא שְׁלוֹשָׁה: שֶׁהֲרֵי שָׁמְעוּ שְׁלוֹשָׁה, וְקִבְּלוּ עֲלֵיהֶם.

 הַשּׂוֹכֵר אֶת הַפּוֹעֲלִים, וְהִטְעוּ אֶת בַּעַל הַבַּיִת, אוֹ בַּעַל הַבַּיִת הִטְעָה אוֹתָם--אֵין לָהֶם זֶה עַל זֶה אֵלָא תַּרְעֹמֶת.
בַּמֶּה דְּבָרִים אֲמוּרִים, שֶׁלֹּא הָלְכוּ.
אֲבָל הָלְכוּ הַחַמָּרִין, וְלֹא מָצְאוּ תְּבוּאָה, פּוֹעֲלִים, וּמָצְאוּ שָׂדֶה כִּשְׁהִיא לַחָה, אוֹ שֶׁשְּׂכָרָן לְהַשְׁקוֹת הַשָּׂדֶה, וּמְצָאוּהָ שֶׁנִּתְמַלֵּאת מַיִם--אִם בִּקַּר בַּעַל הַבַּיִת מְלַאכְתּוֹ מִבָּעֶרֶב, וּמְצָאָהּ צְרִיכָה פּוֹעֲלִים--אֵין לַפּוֹעֲלִים כְּלוּם: מַה בְּיָדוֹ לַעֲשׂוֹת.
וְאִם לֹא בִּקַּר, נוֹתֵן לָהֶם שְׂכָרָן כְּפוֹעֵל בָּטֵל--שְׁאֵינוּ דּוֹמֶה הַבָּא טָעוּן לַבָּא רֵיקָן, וְעוֹשֶׂה מְלָאכָה לְבָטֵל.
בַּמֶּה דְּבָרִים אֲמוּרִים, שֶׁלֹּא הִתְחִילוּ בַּמְּלָאכָה.
אֲבָל אִם הִתְחִיל הַפּוֹעֵל בַּמְּלָאכָה, וְחָזַר בּוֹ בַּחֲצִי הַיּוֹם--חוֹזֵר: שֶׁנֶּאֱמָר "כִּי-לִי בְנֵי-יִשְׂרָאֵל, עֲבָדִים--עֲבָדַי הֵם" , וְלֹא עֲבָדִים לַעֲבָדִים.

וְכֵיצַד דִּין הַפּוֹעֵל שֶׁחָזַר בּוֹ אַחַר שֶׁהִתְחִיל--שָׁמִין לוֹ מַה שֶׁעָשָׂה, וְנוֹטֵל.
וְאִם קַבְלָן הוּא, שָׁמִין לוֹ מַה שֶׁעֲתִיד לַעֲשׂוֹת: בֵּין שֶׁהוֹזִילוּ לוֹ בְּעֵת שֶׁשְּׂכָרָן, בֵּין לֹא הוֹזִילוּ, בֵּין שֶׁהוּזְלָה הַמְּלָאכָה אַחַר כֵּן, בֵּין לֹא הוּזְלָה--שָׁמִין לוֹ מַה שֶׁעֲתִיד לַעֲשׂוֹת.

כֵּיצַד: קִבַּל מִמֶּנּוּ קָמָה לִקְצֹר בִּשְׁתֵּי סְלָעִים, קָצַר חֶצְיָהּ וְהִנִּיחַ חֶצְיָהּ, בֶּגֶד לֶאֱרֹג בִּשְׁתֵּי סְלָעִים, אָרַג חֶצְיוֹ וְהִנִּיחַ חֶצְיוֹ--שָׁמִין לָהֶן מַה שֶׁעֲתִיד לַעֲשׂוֹת.
אִם הָיָה שׁוֹוֶה שִׁשָּׁה דֵּינָרִין--נוֹתֵן לוֹ שֶׁקֶל, אוֹ יִגְמְרוּ אֶת מְלַאכְתָּן.
וְאִם הָיָה הַנִּשְׁאָר יָפֶה שֵׁנִי דֵּינָרִין--אֵינוּ נוֹתֵן לָהֶן אֵלָא סֶלַע, שֶׁהֲרֵי לֹא עָשׂוּ אֵלָא חֲצִי מְלָאכָה.

בַּמֶּה דְּבָרִים אֲמוּרִים, בְּדָבָר שְׁאֵינוּ אָבוּד.
אֲבָל בְּדָבָר הָאָבוּד--כְּגוֹן פִּשְׁתָּנוֹ לַעֲלוֹת מִן הַמִּשְׁרָה, אוֹ שֶׁשָּׂכַר חֲמוֹר לְהָבִיא חֲלִילִין לַמֵּת אוֹ לַכַּלָּה וְכָל כַּיּוֹצֶא בָּהֶן--אֶחָד פּוֹעֵל וְאֶחָד קַבְלָן, אֵינוּ יָכוֹל לַחְזֹר בּוֹ אֵלָא אִם כֵּן נֶאֱנַס, כְּגוֹן שֶׁחָלָה, אוֹ שָׁמַע שֶׁמֵּת לוֹ מֵת.
וְאִם לֹא נֶאֱנַס, וְחָזַר בּוֹ--שׂוֹכֵר עֲלֵיהֶן אוֹ מַטְעָן.

כֵּיצַד מַטְעָן: אוֹמֵר לָהֶם סֶלַע קָצַצְתִּי לָכֶם, בּוֹאוּ וּטְלוּ שְׁתַּיִם, עַד שֶׁיִּגְמְרוּ מְלַאכְתָּן; וְלֹא יִתֵּן לָהֶם אֵלָא מַה שֶׁפָּסַק תְּחִלָּה.
וְאַפִלּוּ נָתַן לָהֶם הַשְּׁתַּיִם, מַחְזִיר מֵהֶן הַתּוֹסֶפֶת.

כֵּיצַד שׂוֹכֵר עֲלֵיהֶן: שׂוֹכֵר פּוֹעֲלִים אֲחֵרִים, וְגוֹמְרִים מְלַאכְתָּן שֶׁלֹּא תֹאבַד; וְכָל שֶׁיּוֹסִיף לְאֵלּוּ הַפּוֹעֲלִין הָאֲחֵרִים עַל מַה שֶׁפָּסַק לָרִאשׁוֹנִים, נוֹטֵל מִן הָרִאשׁוֹנִים.
וְעַד כַּמָּה, עַד כְּדֵי שְׂכָרָן שֶׁלְּרִאשׁוֹנִים.
וְאִם הָיָה לָהֶם מָמוֹן תַּחַת יָדוֹ--שׂוֹכֵר לְהַשְׁלִים הַמְּלָאכָה עַד אַרְבָּעִים חֲמִשִּׁים זוּז בְּכָל יוֹם לְכָל פּוֹעֵל, אַף עַל פִּי שֶׁשְּׂכַר הַפּוֹעֵל שָׁלוֹשׁ אוֹ אַרְבַּע.
בַּמֶּה דְּבָרִים אֲמוּרִים, בִּזְמָן שְׁאֵין שָׁם פּוֹעֲלִים לִשְׂכֹּר בִּשְׂכָרָן לְהַשְׁלִים הַמְּלָאכָה.
אֲבָל אִם יֵשׁ שָׁם פּוֹעֲלִים לִשְׂכֹּר בִּשְׂכָרָן, וְאָמְרוּ לוֹ צֵא וּשְׂכֹר מֵאֵלּוּ וְהַשְׁלֵם מְלַאכְתָּךְ וְלֹא תֹאבַד--בֵּין שׂוֹכֵר בֵּין קַבְלָן--אֵין לוֹ עֲלֵיהֶן אֵלָא תַּרְעֹמֶת; וְשָׁמִין לַשּׂוֹכֵר מַה שֶׁעָשָׂה, וְלַקַּבְלָן מַה שֶׁעֲתִיד לַעֲשׂוֹת.

 הַשּׂוֹכֵר אֶת הַפּוֹעֵל, וְנֶאֱחַז לַעֲבוֹדַת הַמֶּלֶךְ--לֹא יֹאמַר לוֹ הֲרֵינִי לְפָנֶיךָ, אֵלָא נוֹתֵן לוֹ שְׂכַר מַה שֶׁעָשָׂה.

 הַשּׂוֹכֵר אֶת הַפּוֹעֵל לְהַשְׁקוֹת אֶת הַשָּׂדֶה מִזֶּה הַנָּהָר, וּפָסַק הַנָּהָר בַּחֲצִי הַיּוֹם--אִם אֵין דַּרְכּוֹ לְהִפָּסֵק, אֵין לָהֶן אֵלָא שְׂכַר מַה שֶׁעָשׂוּ; וְכֵן אִם דַּרְכּוֹ שֶׁיַּפְסִיקוּ אוֹתוֹ בְּנֵי הָעִיר, וְהִפְסִיקוּהוּ בַּחֲצִי הַיּוֹם--אֵין לָהֶן אֵלָא שְׂכַר מַה שֶׁעָשׂוּ: שֶׁהֲרֵי יָדְעוּ הַפּוֹעֲלִים דַּרְכּוֹ שֶׁלְּנָהָר זֶה.
וְאִם דַּרְכּוֹ לְהִפָּסֵק מֵאֵלָיו--נוֹתֵן לָהֶם שְׂכַר כָּל הַיּוֹם, מִפְּנֵי שֶׁהָיָה לוֹ לְהוֹדִיעָם.
שְׂכָרָן לְהַשְׁקוֹת הַשָּׂדֶה, וּבָא הַמָּטָר וְהִשְׁקָה--אֵין לָהֶן אֵלָא מַה שֶׁעָשׂוּ; בָּא הַנָּהָר וְהִשְׁקָה--נוֹתֵן לָהֶן כָּל שְׂכָרָן, מִן הַשָּׁמַיִם נִסְתַּיְּעוּ.

בַּמֶּה דְּבָרִים אֲמוּרִים, בַּפּוֹעֵל.
אֲבָל מִי שֶׁפָּסַק עִם אֲרִיסוֹ שְׁאִם יַשְׁקֶה שָׂדֶה זוֹ אַרְבָּעָה פְּעָמִים, יִטֹּל חֲצִי הַפֵּרוֹת, וְכָל הָאֲרִיסִין שְׁהֶן מַשְׁקִין שְׁנֵי פְּעָמִים, אֵינָן נוֹטְלִין אֵלָא רְבִיעַ הַפֵּרוֹת, וּבָא הַמָּטָר, וְלֹא הֻצְרַךְ לִדְלוֹת וּלְהַשְׁקוֹת--נוֹטֵל חֲצִי הַפֵּרוֹת כְּמוֹ שֶׁפָּסַק עִמּוֹ: שֶׁהָאָרִיס כַּשֻּׁתָּף, אֵינוּ כַּפּוֹעֵל.

 הַשּׂוֹכֵר אֶת הַפּוֹעֵל לַעֲשׂוֹת מְלָאכָה כָּל הַיּוֹם, וְשָׁלְמָה הַמְּלָאכָה בַּחֲצִי הַיּוֹם--אִם יֵשׁ לוֹ מְלָאכָה אַחֶרֶת כְּמוֹתָהּ אוֹ קַלָּה מִמֶּנָּה, עוֹשֶׂה שְׁאָר הַיּוֹם; וְאִם אֵין לוֹ מַה יַעֲשֶׂה, נוֹתֵן לוֹ שְׂכָרוֹ כְּפוֹעֵל בָּטֵל.
וְאִם הָיָה מִן הַכֻּפְרִיִּים עוֹבְדֵי אֲדָמָה, וְכַיּוֹצֶא בָּהֶן שֶׁדַּרְכָּן לִטְרֹחַ הַרְבֵּה, וְאִם לֹא יִתְעַסַּק בִּמְלָאכָה, יֶחֱלֶה--הֲרֵי זֶה נוֹתֵן לוֹ כָּל שְׂכָרוֹ.

 הַשּׂוֹכֵר אֶת הַפּוֹעֵל לְהָבִיא שְׁלִיחוּת מִמָּקוֹם לְמָקוֹם, וְהָלַךְ וְלֹא מָצָא שָׁם מַה יָבִיא--נוֹתֵן לוֹ שְׂכָרוֹ מֻשְׁלָם.
שְׂכָרוֹ לְהָבִיא קָנִים לְכֶרֶם, וְהָלַךְ וְלֹא מָצָא וְלֹא הֵבִיא--נוֹתֵן לוֹ שְׂכָרוֹ שָׁלֵם.
שְׂכָרוֹ לְהָבִיא פֵּרוֹת לַחוֹלֶה, וְהָלַךְ וּמְצָאוֹ שֶׁמֵּת אוֹ הִבְרִיא--לֹא יֹאמַר לוֹ טֹל מַה שֶׁהֵבֵאתָ בִּשְׂכָרָךְ, אֵלָא נוֹתֵן לוֹ כָּל שְׂכָרוֹ.
וְכֵן כָּל כַּיּוֹצֶא בְּזֶה.

 הַשּׂוֹכֵר אֶת הַפּוֹעֵל לַעֲשׂוֹת עִמּוֹ בְּשֶׁלּוֹ, וְהֶרְאָהוּ בְּשֶׁלַּחֲבֵרוֹ--נוֹתֵן לוֹ כָּל שְׂכָרוֹ, וְחוֹזֵר וְלוֹקֵחַ מֵחֲבֵרוֹ מַה שֶׁנִּהְנָה בְּזוֹ הַמְּלָאכָה.

 הַשּׂוֹכֵר אֶת הַפּוֹעֵל לַעֲשׂוֹת עִמּוֹ בַּתֶּבֶן וּבַקַּשׁ וְכַיּוֹצֶא בָּהֶן, וְאָמַר לוֹ טֹל מַה שֶׁעָשִׂיתָ בִּשְׂכָרָךְ--אֵין שׁוֹמְעִין לוֹ.
וְאִם מִשֶּׁקִּבַּל עָלָיו אָמַר לוֹ, הֵא לָךְ שְׂכָרָךְ וַאֲנִי אֶטֹּל אֶת שֶׁלִּי--אֵין שׁוֹמְעִין לוֹ.

 מְצִיאַת הַפּוֹעֵל לְעַצְמוֹ, אַף עַל פִּי שֶׁאָמַר לוֹ עֲשֵׂה עִמִּי מְלָאכָה הַיּוֹם, וְאֵין צָרִיךְ לוֹמַר אִם אָמַר לוֹ עֲדֹר עִמִּי הַיּוֹם, נַכַּשׁ עִמִּי הַיּוֹם; אֲבָל אִם שְׂכָרוֹ לְלַקַּט מְצִיאוֹת, כְּגוֹן שֶׁחָסַר הַנָּהָר וּשְׂכָרוֹ לְלַקַּט הַדָּגִים הַנִּמְצָאִין בַּאֲגַם--הֲרֵי מְצִיאָתוֹ לְבַעַל הַבַּיִת, וְאַפִלּוּ מָצָא כִּיס מָלֵא דֵּינָרִין.

הִלְכּוֹת שְׂכִירוּת פֵּרֶק י 
הַמַּלְוֶה אֶת חֲבֵרוֹ עַל הַמַּשְׁכּוֹן--בֵּין שֶׁהִלְוָהוּ מָעוֹת בֵּין שֶׁהִלְוָהוּ פֵּרוֹת, בֵּין שֶׁמִּשְׁכְּנוֹ בְּשָׁעַת הַלְוָאָתוֹ בֵּין שֶׁמִּשְׁכְּנוֹ אַחַר שֶׁהִלְוָהוּ--הֲרֵי זֶה שׁוֹמֵר שָׂכָר.
לְפִיכָּךְ אִם אָבַד הַמַּשְׁכּוֹן, אוֹ נִגְנַב--חַיָּב בְּדָמָיו; וְאִם נֶאֱנַס הַמַּשְׁכּוֹן, כְּגוֹן שֶׁנִּלְקַח בְּלִסְטִיס מְזֻיָּן וְכַיּוֹצֶא בּוֹ מִשְּׁאָר אֻנְסִין--יִשָּׁבַע שֶׁנֶּאֱנַס, וִישַׁלַּם בַּעַל הַמַּשְׁכּוֹן אֶת חוֹבוֹ עַד פְּרוּטָה אַחֲרוֹנָה.

כָּל הָאוֹמֵר לַחֲבֵרוֹ שְׁמֹר לִי וְאֶשְׁמֹר לָךְ, הֲרֵי זוֹ שְׁמִירָה בַּבְּעָלִים.
אָמַר לוֹ שְׁמֹר לִי הַיּוֹם וְאֶשְׁמֹר לָךְ לְמָחָר, הַשְׁאִילֵנִי הַיּוֹם וְאַשְׁאִילָךְ לְמָחָר, שְׁמֹר לִי הַיּוֹם וְאַשְׁאִילָךְ לְמָחָר, הַשְׁאִילֵנִי הַיּוֹם וְאֶשְׁמֹר לָךְ לְמָחָר--כֻּלָּן נַעֲשׂוּ שׁוֹמְרֵי שָׂכָר זֶה לְזֶה.

כָּל הָאֻמָּנִין שׁוֹמְרֵי שָׂכָר.
וְכֻלָּן שֶׁאָמְרוּ טֹל אֶת שֶׁלָּךְ וְהָבֵא מָעוֹת, אוֹ שֶׁאָמַר לוֹ גְּמַרְתִּיו, וְלֹא לָקְחוּ הַבְּעָלִים אֶת הַכְּלִי--הֲרֵי הָאֻמָּן שׁוֹמֵר חִנָּם; אֲבָל אִם אָמַר הָאֻמָּן הָבֵא מָעוֹת, וְטֹל אֶת שֶׁלָּךְ--עֲדַיִן הוּא נוֹשֵׂא שָׂכָר, כְּשֶׁהָיָה.

נָתַן לָאֻמָּנִין לְתַקַּן, וְקִלְקְלוּ--חַיָּבִין לְשַׁלַּם.
כֵּיצַד: נָתַן לֶחָרָשׁ שִׁדָּה תֵּבָה וּמִגְדָּל לִקְבֹּעַ בָּהֶן מַסְמֵר, וְשִׁבְּרָן, אוֹ שֶׁנָּתַן לוֹ עֵצִים לַעֲשׂוֹת מֵהֶן שִׁדָּה תֵּבָה וּמִגְדָּל, וְעָשָׂה מֵהֶן שִׁדָּה תֵּבָה וּמִגְדָּל וְנִשְׁבְּרוּ אַחַר שֶׁנַּעֲשׂוּ--מְשַׁלֵּם לוֹ דְּמֵי תֵּבָה שִׁדָּה וּמִגְדָּל, שְׁאֵין הָאֻמָּן קוֹנֶה שְׁבָח הַכְּלִי.

נָתַן צֶמֶר לַצַּבָּע, וְהִקְדִּיחַתּוּ יוּרָה--נוֹתֵן לוֹ דְּמֵי צַמְרוֹ.
צְבָעוֹ כָּעוּר, אוֹ שֶׁנָּתַן לוֹ לְצָבְעוֹ אָדֹם וּצְבָעוֹ שָׁחוֹר, שָׁחוֹר וּצְבָעוֹ אָדֹם, נָתַן עֵצִים לֶחָרָשׁ לַעֲשׂוֹת מֵהֶן כִּסֵּא נָאֶה, וְעָשָׂה כִּסֵּא רָע אוֹ סַפְסַל--אִם הַשְּׁבָח יָתֵר עַל הַהוֹצָאָה, נוֹתֵן לוֹ בַּעַל הַכְּלִי אֶת הַהוֹצָאָה; וְאִם הַהוֹצָאָה יְתֵרָה עַל הַשְּׁבָח, נוֹתֵן לוֹ אֶת הַשְּׁבָח בִּלְבָד.
אָמַר בַּעַל הַכְּלִי אֵינִי רוֹצֶה בְּתַקָּנָה זוֹ, אֵלָא תֶּן לִי דְּמֵי הַצֶּמֶר אוֹ דְּמֵי הָעֵצִים--אֵין שׁוֹמְעִין לוֹ.
וְכֵן אִם אָמַר הָאֻמָּן הֵא לָךְ דְּמֵי צַמְרָךְ אוֹ דְּמֵי עֵצָךְ, וְלֵךְ--אֵין שׁוֹמְעִין לוֹ: שְׁאֵין הָאֻמָּן קוֹנֶה בִּשְׁבָח כְּלִי שֶׁעָשָׂה.

 הַמּוֹלִיךְ חִטִּין לַטָּחוֹן, וְלֹא לְתָתָן וַעֲשָׂאָן סֻבִּין אוֹ מֻרְסָן, נָתַן קֶמַח לַנַּחְתּוֹם, וַעֲשָׂאוֹ פַּת נְפוּלִין, בְּהֵמָה לַטַּבָּח, וְנִבְּלָהּ--חַיָּבִין לְשַׁלַּם דָּמִים, מִפְּנֵי שְׁהֶן נוֹשְׂאֵי שָׂכָר.
לְפִיכָּךְ אִם הָיָה טַבָּח מֻמְחֶה, וְשָׁחַט בְּחִנָּם--פָּטוּר מִלְּשַׁלַּם; וְאִם אֵינוּ מֻמְחֶה--אַף עַל פִּי שְׁהוּא בְּחִנָּם, חַיָּב לְשַׁלַּם.

וְכֵן הַמַּרְאֶה דֵּינָר לַשֻּׁלְחָנִי, וְאָמַר לוֹ יָפֶה הוּא וְנִמְצָא רָע--אִם בְּשָׂכָר רָאָהוּ--חַיָּב לְשַׁלַּם, אַף עַל פִּי שְׁהוּא בָּקִי וְאֵינוּ צָרִיךְ לְהִתְלַמַּד.
וְאִם בְּחִנָּם רָאָהוּ, פָּטוּר: וְהוּא שֶׁיִּהְיֶה בָּקִי, שְׁאֵינוּ צָרִיךְ לְהִתְלַמַּד; וְאִם אֵינוּ בָּקִי--חַיָּב לְשַׁלַּם, אַף עַל פִּי שְׁהוּא בְּחִנָּם.
וְהוּא שֶׁיֹּאמַר לַשֻּׁלְחָנִי, עָלֶיךָ אֲנִי סוֹמֵךְ, אוֹ שֶׁהָיוּ הַדְּבָרִים מַרְאִין שְׁהוּא סוֹמֵךְ עַל רְאִיָּתוֹ, וְלֹא יַרְאֶה לַאֲחֵרִים.

טַבָּח שֶׁעָשָׂה בְּחִנָּם וְנִבַּל, וְכֵן שֻׁלְחָנִי שֶׁאָמַר יָפֶה וְנִמְצָא רָע, וְכָל כַּיּוֹצֶא בָּהֶן--עֲלֵיהֶן לְהָבִיא רְאָיָה, שְׁהֶן מֻמְחִין; וְאִם לֹא הֵבִיאוּ רְאָיָה, מְשַׁלְּמִין.

 מְקוֹמוֹת שֶׁנָּהֲגוּ שֶׁיִּהְיֶה הַנּוֹטֵעַ אִילָנוֹת נוֹטֵל חֲצִי הַשְּׁבָח, וּבַעַל הַקַּרְקָע חֲצִי, וְנָטַע וְהִשְׁבִּיחַ, וְנָטַע וְהִפְסִיד--מְחַשְּׁבִין לוֹ חֲצִי הַשְּׁבָח שֶׁיֵּשׁ לוֹ, וּמְנַכִּין מִמֶּנּוּ מַה שֶׁהִפְסִיד, וְנוֹטֵל הַשְּׁאָר.
וְאַפִלּוּ הִתְנָה עַל עַצְמוֹ, שְׁאִם הִפְסִיד לֹא יִטֹּל כְּלוּם--הֲרֵי זוֹ אַסְמַכְתָּא, וְאֵין מְנַכִּין לוֹ אֵלָא מַה שֶׁהִפְסִיד.

הָיָה מִנְהָגָם שֶׁיִּטֹּל הַנּוֹטֵעַ מֶחְצָה, וּבַעַל הַקַּרְקָע מֶחְצָה, וְכָּךְ הָיָה מִנְהָגָם שֶׁיִּטֹּל הָאָרִיס שְׁלִישׁ--אִם נָטַע הַנּוֹטֵעַ וְהִשְׁבִּיחַ וְרָצָה לְהִסְתַּלַּק, שֶׁנִּמְצָא בַּעַל הַקַּרְקָע צָרִיךְ לְהוֹרִיד לָהּ אָרִיס--הֲרֵי בַּעַל הַקַּרְקָע מוֹרִיד עָרִיס, וְיִטֹּל בַּעַל הַקַּרְקָע חֶצְיוֹ, וְלֹא יַפְסִיד מֵחֶלְקוֹ כְּלוּם; וְיִטֹּל הָאָרִיס שְׁלִישׁ; וְהַשְּׁתוּת הַנִּשְׁאָר יִהְיֶה שֶׁלַּנּוֹטֵעַ, שֶׁהֲרֵי סִלַּק עַצְמוֹ בִּרְצוֹנוֹ.

 הַנּוֹטֵעַ אִילָנוֹת לִבְנֵי הַמְּדִינָה שֶׁהִפְסִיד, וְכֵן טַבָּח שֶׁלִּבְנֵי הָעִיר שֶׁנִּבַּל הַבְּהֵמוֹת, וְהַמַּקִּיז דָּם שֶׁחָבַל, וְהַסּוֹפֵר שֶׁטָּעָה בַּשְּׁטָרוֹת, וּמְלַמֵּד תִּינוֹקוֹת שֶׁפָּשַׁע בַּתִּינוֹקוֹת וְלֹא לִמַּד, אוֹ לִמַּד בִּטְעוּת, וְכָל כַּיּוֹצֶא בְּאֵלּוּ הָאֻמָּנִים שְׁאֵי אִפְשָׁר שֶׁיַּחְזֹר הַהֶפְסֵד שֶׁהִפְסִידוּ--מְסַלְּקִין אוֹתָן בְּלֹא הַתְרָאָה: מִפְּנֵי שְׁהֶן כְּמֻתָּרִין וְעוֹמְדִין, עַד שֶׁיִּשְׁתַּדְּלוּ בִּמְלַאכְתָּן, הוֹאִיל וְהִעְמִידוּ אוֹתָן הַצִּבּוּר עֲלֵיהֶן.

הִלְכּוֹת שְׂכִירוּת פֵּרֶק יא 
מִצְוַת עֲשֵׂה לִתֵּן שְׂכַר הַשָּׂכִיר בִּזְמַנּוֹ, שֶׁנֶּאֱמָר "בְּיוֹמוֹ תִתֵּן שְׂכָרוֹ" .
וְאִם אֵחֲרוֹ לְאַחַר זְמַנּוֹ--עוֹבֵר בְּלֹא תַעֲשֶׂה, שֶׁנֶּאֱמָר "וְלֹא-תָבוֹא עָלָיו הַשֶּׁמֶשׁ" .
וְאֵין לוֹקִין עַל לָאו זֶה, שֶׁהֲרֵי הוּא חַיָּב לְשַׁלַּם.

אֶחָד שְׂכַר הָאָדָם, וְאֶחָד שְׂכַר הַבְּהֵמָה, וְאֶחָד שְׂכַר הַכֵּלִים--חַיָּב לִתֵּן בִּזְמַנּוֹ; וְאִם אֵחַר לְאַחַר זְמַנּוֹ, עוֹבֵר בְּלֹא תַעֲשֶׂה.
וְגֵר תּוֹשָׁב, יֵשׁ בּוֹ מִשּׁוֹם "בְּיוֹמוֹ תִתֵּן שְׂכָרוֹ" ; וְאִם אֵחַר, אֵינוּ עוֹבֵר בְּלֹא תַעֲשֶׂה.

 כָּל הַכּוֹבֵשׁ שְׂכַר שָׂכִיר--כְּאִלּוּ נָטַל אֶת נַפְשׁוֹ מִמֶּנּוּ, שֶׁנֶּאֱמָר "וְאֵלָיו, הוּא נֹשֵׂא אֶת-נַפְשׁוֹ" .
וְעוֹבֵר בְּאַרְבַּע אַזְהָרוֹת, וַעֲשֵׂה: מִשּׁוֹם בַּל תַּעֲשֹׁק, וּמִשּׁוֹם בַּל תִּגְזֹל, וּמִשּׁוֹם "לֹא-תָלִין פְּעֻלַּת שָׂכִיר" , וּמִשּׁוֹם "לֹא-תָבוֹא עָלָיו הַשֶּׁמֶשׁ" , וּמִשּׁוֹם "בְּיוֹמוֹ תִתֵּן שְׂכָרוֹ" .

אֵיזֶה הוּא זְמַנּוֹ: שְׂכִיר יוֹם גּוֹבֶה כָּל הַלַּיְלָה, וְעָלָיו נֶאֱמָר "לֹא-תָלִין פְּעֻלַּת שָׂכִיר, אִתְּךָ--עַד-בֹּקֶר" .
וּשְׂכִיר לַיְלָה גּוֹבֶה כָּל הַיּוֹם, וְעָלָיו נֶאֱמָר "בְּיוֹמוֹ תִתֵּן שְׂכָרוֹ וְלֹא-תָבוֹא עָלָיו הַשֶּׁמֶשׁ" .
שְׂכִיר שָׁעוֹת שֶׁלַּיּוֹם גּוֹבֶה כָּל הַיּוֹם, וּשְׂכִיר שָׁעוֹת שֶׁלַּלַּיְלָה גּוֹבֶה כָּל הַלַּיְלָה.
שְׂכִיר שַׁבָּת, שְׂכִיר חֹדֶשׁ, שָׂכִיר שָׁנָה, שְׂכִיר שָׁבוּעַ--יָצָא בַּיּוֹם, גּוֹבֶה כָּל הַיּוֹם; יָצָא בַּלַּיְלָה, גּוֹבֶה כָּל אוֹתוֹ הַלַּיְלָה.

 נָתַן טְלִיתוֹ לָאֻמָּן, גְּמָרָהּ וְהוֹדִיעוֹ--אַפִלּוּ אֵחֲרוֹ עֲשָׂרָה יָמִים--כָּל זְמָן שֶׁהַכְּלִי בְּיַד הָאֻמָּן, אֵינוּ עוֹבֵר.
נְתָנָהּ לוֹ בַּחֲצִי הַיּוֹם--כֵּיוָן שֶׁשָּׁקְעָה עָלָיו חַמָּה, עוֹבֵר מִשּׁוֹם בַּל תָּלִין: שֶׁהַקַּבְלָנוּת כִּשְׂכִירוּת הִיא, וְחַיָּב לִתֵּן בִּזְמַנּוֹ.

 הָאוֹמֵר לִשְׁלוּחוֹ, צֵא וּשְׂכֹר לִי פּוֹעֲלִים--אִם אָמַר לָהֶם שְׂכַרְכֶם עַל בַּעַל הַבַּיִת, שְׁנֵיהֶם אֵינָן עוֹבְרִין מִשּׁוֹם בַּל תָּלִין: זֶה לְפִי שֶׁלֹּא שְׂכָרָן, וְזֶה לְפִי שְׁאֵין פְּעֻלָּתָן אֶצְלוֹ.
וְאִם לֹא אָמַר לָהֶם שְׂכַרְכֶם עַל בַּעַל הַבַּיִת, הַשָּׁלִיחַ עוֹבֵר.

אֵין הַשּׂוֹכֵר עוֹבֵר אֵלָא בִּזְמָן שֶׁתְּבָעוֹ הַשָּׂכִיר, וְלֹא נָתַן לוֹ; אֲבָל אִם לֹא תְבָעוֹ, אוֹ שֶׁתְּבָעוֹ וְלֹא הָיָה לוֹ מַה יִתֵּן לוֹ, אוֹ שֶׁהִמְחָהוּ אֵצֶל אַחֵר וְקִבַּל--הֲרֵי זֶה פָּטוּר.

 הַמַּשְׁהֶה שְׂכַר שָׂכִיר עַד אַחַר זְמַנּוֹ--אַף עַל פִּי שֶׁכְּבָר עָבַר בַּעֲשֵׂה וְלֹא תַעֲשֶׂה, הֲרֵי זֶה חַיָּב לִתֵּן מִיָּד.
וְכָל עֵת שֶׁיַּשְׁהֶה--עוֹבֵר עַל לָאו שֶׁלְּדִבְרֵיהֶם, שֶׁנֶּאֱמָר "אַל-תֹּאמַר לְרֵעֲךָ, לֵךְ וָשׁוּב" .

 כָּל שָׂכִיר שֶׁשְּׂכָרוֹ בְּעֵדִים, וּתְבָעוֹ בִּזְמַנּוֹ, וְאָמַר בַּעַל הַבַּיִת נָתַתִּי לָךְ שְׂכָרָךְ, וְהַשָּׂכִיר אוֹמֵר לֹא נָטַלְתִּי כְּלוּם--תִּקְּנוּ חֲכָמִים שֶׁיִּשָּׁבַע הַשָּׂכִיר בִּנְקִיטַת חֵפֶץ, וְיִטֹּל כְּדִין כָּל נִשְׁבָּע וְנוֹטֵל, מִפְּנֵי שֶׁבַּעַל הַבַּיִת טָרוּד בְּפוֹעֲלִין, וְזֶה הַשָּׂכִיר נוֹשֵׂא נַפְשׁוֹ לְזֶה.
אַפִלּוּ הָיָה הַשּׂוֹכֵר קָטָן, הֲרֵי הַשָּׂכִיר נִשְׁבָּע וְנוֹטֵל.

שְׂכָרוֹ שֶׁלֹּא בְּעֵדִים--מִתּוֹךְ שֶׁיָּכוֹל לוֹמַר לֹא הָיוּ דְּבָרִים מֵעוֹלָם וְלֹא שְׂכַרְתִּיךָ, נֶאֱמָן לוֹמַר שְׂכַרְתִּיךָ וְנָתַתִּי לָךְ שְׂכָרָךְ; וְיִשָּׁבַע בַּעַל הַבַּיִת הֶסֵּת שֶׁנָּתַן, אוֹ שְׁבוּעַת הַתּוֹרָה אִם הוֹדָה בְּמִקְצָת כִּשְׁאָר הַטְּעָנוֹת.
הָיָה לוֹ עֵד אֶחָד שֶׁשְּׂכָרוֹ, אֵינוּ מוֹעִיל כְּלוּם.

וְכֵן אִם תְּבָעוֹ אַחַר זְמַנּוֹ--אַף עַל פִּי שֶׁשְּׂכָרוֹ בְּעֵדִים--הַמּוֹצִיא מֵחֲבֵרוֹ, עָלָיו הָרְאָיָה; וְאִם לֹא הֵבִיא רְאָיָה, יִשָּׁבַע בַּעַל הַבַּיִת הֶסֵּת.
הֵבִיא רְאָיָה שֶׁתְּבָעוֹ כָּל זְמַנּוֹ--הֲרֵי זֶה נִשְׁבָּע, וְנוֹטֵל כָּל אוֹתוֹ הַיּוֹם שֶׁלַּתְּבִיעָה.

כֵּיצַד: הָיָה עוֹשֶׂה עִמּוֹ בְּיוֹם שֵׁנִי עַד הָעֶרֶב--זְמַנּוֹ כָּל לֵיל שְׁלִישִׁי, וּבְיוֹם שְׁלִישִׁי אֵינוּ נִשְׁבָּע וְנוֹטֵל.
וְאִם הֵבִיא עֵדִים שֶׁהָיָה תּוֹבֵעַ כָּל לֵיל שְׁלִישִׁי--הֲרֵי זֶה נִשְׁבָּע וְנוֹטֵל, כָּל יוֹם שְׁלִישִׁי; אֲבָל מִלֵּיל רְבִיעִי וָהָלְאָה, הַמּוֹצִיא מֵחֲבֵרוֹ עָלָיו הָרְאָיָה.
וְכֵן אִם הֵבִיא עֵדִים שֶׁהָיָה תּוֹבֵעַ וְהוֹלֵךְ עַד יוֹם חֲמִישִׁי--הֲרֵי זֶה נִשְׁבָּע וְנוֹטֵל, כָּל יוֹם חֲמִישִׁי.

 בַּעַל הַבַּיִת אוֹמֵר שְׁתַּיִם קָצַצְתִּי לָךְ, וְהַשָּׂכִיר אוֹמֵר לֹא קָצַצְתָּ לִי אֵלָא שָׁלוֹשׁ--לֹא תִקְּנוּ חֲכָמִים שֶׁיִּשָּׁבַע הַשָּׂכִיר כָּאן, אֵלָא הַמּוֹצִיא מֵחֲבֵרוֹ עָלָיו הָרְאָיָה.
וְאִם לֹא הֵבִיא רְאָיָה--אַף עַל פִּי שֶׁכְּבָר נָתַן לוֹ הַשְּׁתַּיִם, אוֹ שֶׁאָמַר לוֹ הֵילָךְ--הֲרֵי בַּעַל הַבַּיִת נִשְׁבָּע בִּנְקִיטַת חֵפֶץ; וְדָבָר זֶה תַּקָּנַת חֲכָמִים הוּא, כְּדֵי שֶׁלֹּא יֵלֵךְ הַשָּׂכִיר בְּפַחֵי נֶפֶשׁ.

בַּמֶּה דְּבָרִים אֲמוּרִים, בְּשֶׁשְּׂכָרוֹ בְּעֵדִים, וְלֹא יָדְעוּ כַּמָּה פָּסַק לוֹ, וּתְבָעוֹ בִּזְמַנּוֹ.
אֲבָל אִם שְׂכָרוֹ שֶׁלֹּא בְּעֵדִים, אוֹ שֶׁתְּבָעוֹ אַחַר זְמַנּוֹ--יִשָּׁבַע בַּעַל הַבַּיִת הֶסֵּת שֶׁלֹּא קָצַץ לוֹ אֵלָא מַה שֶׁכְּבָר נָתַן לוֹ, אוֹ שֶׁלֹּא נִשְׁאַר לוֹ אֶצְלוֹ אֵלָא זֶה שֶׁאָמַר לוֹ הֵילָךְ, כְּדִין כָּל הַטְּעָנוֹת.

 הַנּוֹתֵן טְלִיתוֹ לָאֻמָּן, אֻמָּן אוֹמֵר שְׁתַּיִם קָצַצְתָּ לִי, וְהוּא אוֹמֵר אַחַת--כָּל זְמָן שֶׁהַטְּלִית בְּיַד הָאֻמָּן--אִם יָכוֹל לִטְעֹן שְׁהִיא לְקוּחָה בְּיָדוֹ, הֲרֵי הָאֻמָּן נִשְׁבָּע בִּנְקִיטַת חֵפֶץ וְנוֹטֵל; וְיָכוֹל לִטְעֹן בִּשְׂכָרוֹ, עַד כְּדֵי דָּמֶיהָ.
וְאִם יָצַאת טְלִית מִתַּחַת יָדוֹ, אוֹ שְׁאֵין לוֹ בָּהּ חֲזָקָה וְאֵינוּ יָכוֹל לִטְעֹן שְׁהִיא לְקוּחָה בְּיָדוֹ--הַמּוֹצִיא מֵחֲבֵרוֹ, עָלָיו הָרְאָיָה; וְאִם לֹא הֵבִיא רְאָיָה--יִשָּׁבַע בַּעַל הַטְּלִית הֶסֵּת, אוֹ שְׁבוּעַת הַתּוֹרָה אִם הוֹדָה בְּמִקְצָת כְּדִין כָּל הַטְּעָנוֹת, שְׁאֵין זֶה כְּדִין הַשָּׂכִיר.

 שָׂכִיר שֶׁבָּא לְהִשָּׁבַע--אֵין מַחְמִירִין עָלָיו, וְאֵין מְגַלְגְּלִין עָלָיו כְּלָל; אֵלָא נִשְׁבָּע שֶׁלֹּא נָטַל, וְיִטֹּל.
וּלְכָל הַנִּשְׁבָּעִין אֵין מְקִילִין, חוּץ מִן הַשָּׂכִיר שֶׁמְּקִילִין עָלָיו; וּפוֹתְחִין לוֹ תְּחִלָּה, וְאוֹמְרִים לוֹ, אַל תְּצַעַר עַצְמָךְ, הִשָּׁבַע וְטֹל.

אַפִלּוּ הָיָה שְׂכָרוֹ פְּרוּטָה אַחַת, וּבַעַל הַבַּיִת אוֹמֵר נְתַתִּיהָ--לֹא יִטֹּל אֵלָא בִּשְׁבוּעָה.
וְכֵן כָּל הַנִּשְׁבָּע וְנוֹטֵל, אַפִלּוּ לֹא יִטְעֹן אֵלָא פְּרוּטָה אַחַת--לֹא יִטֹּל אוֹתָהּ אֵלָא בִּשְׁבוּעָה, כְּעֵין שֶׁלַּתּוֹרָה.

הִלְכּוֹת שְׂכִירוּת פֵּרֶק יב 
הַפּוֹעֲלִין שְׁהֶן עוֹשִׂין בְּדָבָר שֶׁגִּדּוּלָיו מִן הָאָרֶץ, וַעֲדַיִן לֹא נִגְמְרָה מְלַאכְתּוֹ, בֵּין בַּתָּלוּשׁ בֵּין בַּמְּחֻבָּר, וְיִהְיוּ מַעֲשֵׂיהֶן הֶן גְּמִירַת הַמְּלָאכָה--הֲרֵי עַל בַּעַל הַבַּיִת מִצְוָה שֶׁיַּנַּיחַ אוֹתָן לֶאֱכֹל מִמַּה שְׁהֶן עוֹשִׂין בּוֹ, שֶׁנֶּאֱמָר "כִּי תָבֹא בְּכֶרֶם רֵעֶךָ ...
כִּי תָבֹא בְּקָמַת רֵעֶךָ" .
מִפִּי הַשְּׁמוּעָה לָמְדוּ, שְׁאֵין הַכָּתוּב מְדַבֵּר אֵלָא בַּשָּׂכִיר; וְכִי אִלּוּ לֹא שְׂכָרוֹ, מִי הִתִּיר לוֹ שֶׁיָּבוֹא בְּכֶרֶם רֵעֵהוּ אוֹ בַּקָּמָה שֶׁלּוֹ, שֶׁלֹּא מִדַּעְתּוֹ: אֵלָא כָּךְ הוּא אוֹמֵר, כִּי תָבוֹא בִּרְשׁוּת בְּעָלִים לָעֲבוֹדָה, תֹּאכַל.

מַה בֵּין הָעוֹשֶׂה בַּתָּלוּשׁ, לָעוֹשֶׂה בַּמְּחֻבָּר: שֶׁהָעוֹשֶׂה בַּתָּלוּשׁ, אוֹכֵל עַד שֶׁלֹּא יִגְמֹר עֲבוֹדָתוֹ; וּמִשֶּׁתִגָּמֵר עֲבוֹדָתוֹ, אָסוּר לוֹ לֶאֱכֹל.
וְהָעוֹשֶׂה בַּמְּחֻבָּר כְּגוֹן בּוֹצֵר וְקוֹצֵר, אֵינוּ אוֹכֵל אֵלָא כְּשֶׁיִּגְמֹר עֲבוֹדָתוֹ; כְּגוֹן שֶׁיִּבְצֹר וְיִתֵּן בַּסַּל עַד שֶׁיְּמַלְּאֶנּוּ, וִינַפַּץ הַסַּל לְמָקוֹם אַחֵר, וְיַחְזֹר וְיִבְצֹר וִימַלְּאֶנּוּ--אֵינוּ אוֹכֵל אֵלָא אַחַר שֶׁיְּמַלֵּא הַסַּל.
אֲבָל מִפְּנֵי הָשֵׁב אֲבֵדָה לַבְּעָלִים, אָמְרוּ חֲכָמִים שֶׁיִּהְיוּ הַפּוֹעֲלִין אוֹכְלִין בַּהֲלִיכָתָן מֵאֹמֶן לְאֹמֶן וּבַחֲזִירָתָן מִן הַגַּת--כְּדֵי שֶׁלֹּא יְבַטְּלוּ מִמְּלַאכְתָּן, וְיֵשְׁבוּ לֶאֱכֹל, אֵלָא אוֹכְלִין בְּתוֹךְ הַמְּלָאכָה, כִּשְׁהֶן מְהַלְּכִין בְּטֵלִין.

הַמְּבַטֵּל מִמְּלַאכְתּוֹ וְאָכַל, אוֹ שֶׁאָכַל שֶׁלֹּא בְּשָׁעַת גְּמָר מְלָאכָה--הֲרֵי זֶה עוֹבֵר בְּלֹא תַעֲשֶׂה, שֶׁנֶּאֱמָר "וְחֶרְמֵשׁ לֹא תָנִיף ..." .
מִפִּי הַשְּׁמוּעָה לָמְדוּ, שֶׁכָּל זְמָן שְׁהוּא עוֹסֵק בַּקְּצִירָה, לֹא יָנִיף חֶרְמֵשׁ לַאֲכִילָתוֹ; וְכֵן כָּל כַּיּוֹצֶא בְּזֶה.

וְכֵן פּוֹעֵל שֶׁהוֹלִיךְ בְּיָדוֹ מִמַּה שֶׁעָשָׂה, אוֹ שֶׁלָּקַח יָתֵר עַל אֲכִילָתוֹ וְנוֹתֵן לַאֲחֵרִים--עוֹבֵר בְּלֹא תַעֲשֶׂה, שֶׁנֶּאֱמָר "וְאֶל-כֶּלְיְךָ, לֹא תִתֵּן" .
וְאֵין לוֹקִין עַל שְׁנֵי לָאוִין אֵלּוּ--שְׁאִם אָכַל אוֹ הוֹלִיךְ, חַיָּב לְשַׁלַּם.

 הַחוֹלֵב וְהַמְּחַבֵּץ וְהַמְּגַבֵּן אֵינוּ אוֹכֵל, מִפְּנֵי שְׁאֵינָן גִּדּוּלֵי קַרְקָע.
הַמְּנַכֵּשׁ בַּבְּצָלִים וּבַשּׁוּמִים--אַף עַל פִּי שֶׁתּוֹלֵשׁ קְטַנִּים מִבֵּין הַגְּדוֹלִים, וְכָל כַּיּוֹצֶא בְּזֶה--אֵינוּ אוֹכֵל, מִפְּנֵי שְׁאֵין מַעֲשֵׂיהֶן גְּמָר מְלָאכָה.
וְאֵין צָרִיךְ לוֹמַר שׁוֹמְרֵי גִּנּוֹת וּפַרְדֵּסִים, וְכָל דָּבָר הַמְּחֻבָּר כַּמִּקְשָׁאוֹת וְהַמִּדְלָעוֹת--שְׁאֵינָן אוֹכְלִין כְּלָל.

 הַבּוֹדֵל בַּתְּמָרִים וּבַגְּרֹגְּרוֹת אֵינוּ אוֹכֵל, מִפְּנֵי שֶׁנִּגְמְרָה מְלַאכְתָּן לַמַּעֲשֵׂר.
הָעוֹשֶׂה בַּחִטִּים וְכַיּוֹצֶא בָּהֶן, אַחַר שֶׁעִשַּׂר כְּגוֹן שֶׁשְּׂכָרָן לָבֹר צְרוֹרוֹת אוֹ לְנַפַּח אוֹתָן אוֹ לִטְחֹן--הֲרֵי אֵלּוּ אוֹכְלִין, שֶׁעֲדַיִן לֹא נִגְמְרָה מְלַאכְתָּן לַחַלָּה.
אֲבָל הַלָּשׁ וְהַמְּקַטֵּף וְהָאוֹפֶה אֵינוּ אוֹכֵל, מִפְּנֵי שֶׁנִּגְמְרָה מְלַאכְתָּן לַחַלָּה, וְאֵין הַפּוֹעֵל אוֹכֵל אֵלָא מִדָּבָר שֶׁעֲדַיִן לֹא נִגְמְרָה מְלַאכְתּוֹ לַמַּעֲשֵׂר וְלַחַלָּה.

 נִתְפָּרְסוּ עִגּוּלָיו וְנִתְפַּתְּחוּ חָבִיּוֹתָיו וְנִתְחַתְּכוּ דַּלּוּעָיו, וּשְׂכָרָן לַעֲשׂוֹת בָּהֶן--הֲרֵי אֵלּוּ לֹא יֹאכְלוּ: שֶׁהֲרֵי נִגְמְרוּ מְלַאכְתָּן; וְנִקְבְּעוּ לַמַּעֲשֵׂר, וַהֲרֵי הֶן טֶבֶל.
וְאִם לֹא הוֹדִיעָן, מְעַשֵּׂר וּמַאֲכִילָן.

אֵין הַפּוֹעֲלִים אוֹכְלִין בְּשֶׁלַּהֶקְדֵּשׁ, שֶׁנֶּאֱמָר "בְּכֶרֶם רֵעֶךָ" .
שָׂכַר פּוֹעֲלִין לַעֲשׂוֹת בְּנֶטַע רְבָעִי שֶׁלּוֹ, הֲרֵי אֵלּוּ לֹא יֹאכְלוּ; וְאִם לֹא הוֹדִיעָן, פּוֹדֶה וּמַאֲכִילָן.

 הַקּוֹצֵר וְהַדָּשׁ וְהַזּוֹרֶה וְהַבּוֹרֵר וְהַמּוֹסֵק וְהַבּוֹצֵר וְהַדּוֹרֵךְ וְכָל כַּיּוֹצֶא בִּמְלָאכוֹת אֵלּוּ, הֲרֵי הֶם אוֹכְלִין מִן הַתּוֹרָה.
שׁוֹמְרֵי גִּתּוֹת וַעֲרֵמוֹת וְכָל דָּבָר הַתָּלוּשׁ מִן הַקַּרְקָע, שֶׁעֲדַיִן לֹא נִגְמְרָה מְלַאכְתָּן לַמַּעֲשֵׂר--אוֹכְלִין מֵהִלְכַּת מְדִינָה, שֶׁהַשּׁוֹמֵר אֵינוּ כָּעוֹשֶׂה מַעֲשֶׂה.
אֲבָל אִם עָשָׂה בָּאֵבֶר מֵאֵבָרָיו, בֵּין בְּיָדָיו בֵּין בְּרַגְלָיו, אַפִלּוּ בִּכְתֵפוֹ--הֲרֵי זֶה אוֹכֵל מִן הַתּוֹרָה.

הָיָה עוֹשֶׂה בַּתְּאֵנִים, לֹא יֹאכַל בָּעֲנָבִים; בָּעֲנָבִים, לֹא יֹאכַל בַּתְּאֵנִים: שֶׁנֶּאֱמָר "בְּכֶרֶם רֵעֶךָ, וְאָכַלְתָּ עֲנָבִים" .
וְהָעוֹשֶׂה בְּגֶפֶן זוֹ, אֵינוּ אוֹכֵל בְּגֶפֶן אַחֶרֶת.
וְלֹא יֹאכַל עֲנָבִים, וְדָבָר אַחֵר; וְלֹא יֹאכַל בְּפַת, וְלֹא בְּמֶלַח.
וְאִם קָצַץ עַל בַּעַל הַבַּיִת עַל שֵׁעוּר מַה שֶׁיֹּאכַל--אוֹכֵל אוֹתוֹ בֵּין בְּמֶלַח, בֵּין בְּפַת, בֵּין בְּכָל דָּבָר שֶׁיִּרְצֶה.

אָסוּר לַפּוֹעֵל לָמֹץ בַּעֲנָבִים, שֶׁנֶּאֱמָר "וְאָכַלְתָּ עֲנָבִים" .
וְלֹא יִהְיוּ בָּנָיו אוֹ אִשְׁתּוֹ מְהַבְהֲבִין לוֹ הַשִּׁבֳּלִין בָּאוּר, וְאוֹכֵל--שֶׁנֶּאֱמָר "וְאָכַלְתָּ עֲנָבִים כְּנַפְשְׁךָ" , עֲנָבִים כְּמוֹת שְׁהֶן.
וְכֵן כָּל כַּיּוֹצֶא בָּהֶן.

 אָסוּר לַפּוֹעֵל לֶאֱכֹל מַה שֶׁהוּא אוֹכֵל אֲכִילָה גַּסָּה, שֶׁנֶּאֱמָר "כְּנַפְשְׁךָ שָׂבְעֶךָ" .
וּמֻתָּר לוֹ לִמְנֹעַ עַצְמוֹ עַד מְקוֹם הַיָּפוֹת, וְאוֹכֵל.
וְיֵשׁ לוֹ לֶאֱכֹל קִישׁוּת אַפִלּוּ בְּדֵינָר, וְכוֹתָבוֹת אַפִלּוּ בְּדֵינָר--אַף עַל פִּי שֶׁשְּׂכָרוֹ בְּמָעָה כֶּסֶף, שֶׁנֶּאֱמָר "כְּנַפְשְׁךָ שָׂבְעֶךָ"; אֲבָל מְלַמְּדִין אֶת הָאָדָם שֶׁלֹּא יִהְיֶה רַעְבְּתָן, וְיִהְיֶה סוֹתֵם אֶת הַפֶּתַח בְּפָנָיו.
הָיָה מְשַׁמֵּר אַרְבַּע אוֹ חָמֵשׁ עֲרֵמוֹת, לֹא יְמַלֵּא כְּרֵסוֹ מֵאַחַת מֵהֶן, אֵלָא אוֹכֵל מִכָּל אַחַת וְאַחַת, לְפִי חֶשְׁבּוֹן.

 הַפּוֹעֲלִים שֶׁלֹּא הָלְכוּ שְׁתִי וְעֵרֶב בַּגַּת--אוֹכְלִין עֲנָבִים, וְאֵין שׁוֹתִין יַיִן: שֶׁעֲדַיִן אֵינָן עוֹשִׂין אֵלָא בָּעֲנָבִים בִּלְבָד.
וּמִשֶּׁיִּדְרְכוּ בַּגַּת, וִיהַלְּכוּ בָּהּ שְׁתִי וְעֵרֶב--יֵשׁ לָהֶן לֶאֱכֹל מִן הָעֲנָבִים, וְלִשְׁתּוֹת מִן הַתִּירוֹשׁ: שֶׁהֲרֵי הֶן עוֹשִׂין בָּעֲנָבִים וּבַיַּיִן.

 פּוֹעֵל שֶׁאָמַר תְּנוּ לְאִשְׁתִּי וּבָנַי מַה שֶׁאֲנִי אוֹכֵל, אוֹ שֶׁאָמַר הֲרֵינִי נוֹתֵן מְעַט מִזֶּה שֶׁנָּטַלְתִּי לֶאֱכֹל לְאִשְׁתִּי וּבָנַי--אֵין שׁוֹמְעִין לוֹ, שֶׁלֹּא זִכְּתָה תּוֹרָה אֵלָא לַפּוֹעֵל עַצְמוֹ.
אַפִלּוּ נָזִיר שֶׁהָיָה עוֹשֶׂה בָּעֲנָבִים, וְאָמַר תְּנוּ לְאִשְׁתִּי וּבָנַי--אֵין שׁוֹמְעִין לוֹ.

 פּוֹעֵל שֶׁהָיָה עוֹשֶׂה הוּא וְאִשְׁתּוֹ וּבָנָיו וַעֲבָדָיו, וְהִתְנָה עִם בַּעַל הַבַּיִת שֶׁלֹּא יֹאכְלוּ מִמַּה שְׁהֶן עוֹשִׂין לֹא הוּא וְלֹא הֶם--הֲרֵי אֵלּוּ אֵינָן אוֹכְלִין.
בַּמֶּה דְּבָרִים אֲמוּרִים, בַּגְּדוֹלִים, מִפְּנֵי שֶׁיֵּשׁ בָּהֶם דַּעַת, וַהֲרֵי מָחֲלוּ.
וְאִם הָיוּ קְטַנִּים, אֵינוּ יָכוֹל לִפְסֹק עֲלֵיהֶן שֶׁלֹּא יֹאכְלוּ, שְׁאֵינָן אוֹכְלִין מִשֶּׁלַּאֲבִיהֶן אוֹ מִשֶּׁלַּאֲדוֹנֵיהֶם, אֵלָא מִשֶּׁלַּשָּׁמַיִם.

הִלְכּוֹת שְׂכִירוּת פֵּרֶק יג 
הַבְּהֵמָה אוֹכֶלֶת כָּל זְמָן שְׁהִיא עוֹשָׂה בְּגִדּוּלֵי קַרְקָע, בֵּין בַּמְּחֻבָּר בֵּין בַּתָּלוּשׁ; וְאוֹכֶלֶת מִמַּשּׂאוּי שֶׁעַל גַּבָּהּ, עַד שֶׁתִּהְיֶה פּוֹרֶקֶת: וּבִלְבָד שֶׁלֹּא יִטֹּל בְּיָדוֹ, וְיַאֲכִילֶנָּה.

כָּל הַמּוֹנֵעַ הַבְּהֵמָה מִלֶּאֱכֹל בְּשָׁעַת מְלָאכָה--לוֹקֶה, שֶׁנֶּאֱמָר "לֹא-תַחְסֹם שׁוֹר, בְּדִישׁוֹ" : אֶחָד הַשּׁוֹר וְאֶחָד כָּל מִינֵי בְּהֵמָה וְחַיָּה, בֵּין טְמֵאִין בֵּין טְהוֹרִין.
וְאֶחָד הַדַּיִשׁ, וְאֶחָד שְׁאָר כָּל הַמְּלָאכוֹת שֶׁלְּגִדּוּלֵי קַרְקָע; וְלֹא נֶאֱמָר "שׁוֹר, בְּדִישׁוֹ" אֵלָא בַּהוֹוֶה.
וְהַחוֹסֵם אֶת הַפּוֹעֵל, פָּטוּר.

אֶחָד הַחוֹסֵם אוֹתָהּ בְּשָׁעַת מְלָאכָה, וְאֶחָד הַחוֹסֵם אוֹתָהּ מִקֹּדֶם וְעָשָׂה בָּהּ מְלָאכָה וְהִיא חֲסוּמָה; אַפִלּוּ חֲסָמָהּ בְּקוֹל, לוֹקֶה.
שָׂכַר בְּהֵמָה, וַחֲסָמָהּ וְדָשׁ בָּהּ--לוֹקֶה; וּמְשַׁלֵּם לַבְּעָלִים אַרְבַּעַת קַבִּין לַפָּרָה, וּשְׁלֹשֶׁת קַבִּין לַחֲמוֹר: שֶׁמִּשָּׁעַת מְשִׁיכָה, נִתְחַיַּב בִּמְזוֹנוֹתֶיהָ; וְאֵינוּ חַיָּב מַלְקוּת, עַד שֶׁיָּדוּשׁ בָּהּ חֲסוּמָה.

 יִשְׂרָאֵל הַדָּשׁ בְּפָרָתוֹ שֶׁלַּגּוֹי, עוֹבֵר מִשּׁוֹם בַּל תַּחְסֹם; וְגוֹי הַדָּשׁ בְּפָרָתוֹ שֶׁלְּיִשְׂרָאֵל, אֵינוּ עוֹבֵר מִשּׁוֹם בַּל תַּחְסֹם.
אָמַר לַגּוֹי חֲסֹם פָּרָתִי, וְדוּשׁ בָּהּ; יָשַׁב לָהּ קוֹץ בְּפִיהָ, וְדָשׁ בָּהּ וַהֲרֵי אֵינָהּ אוֹכֶלֶת; הִרְבִּיץ לָהּ אֲרִי מִבַּחוּץ, אוֹ שֶׁהִרְבִּיץ בְּנָהּ מִבַּחוּץ; הָיְתָה צְמֵאָה, וְאֵינוּ מַשְׁקֶה; פָּרַס עוֹר עַל גַּבֵּי הַדַּיִשׁ, כְּדֵי שֶׁלֹּא תֹאכַל: כָּל זֶה וְכַיּוֹצֶא בּוֹ אָסוּר, וְאֵינוּ לוֹקֶה.

הָיָה הַדָּבָר שְׁהִיא עוֹשָׂה בּוֹ רָע לִבְנֵי מֵעֶיהָ וּמַזִּיקָהּ, אוֹ שֶׁהָיְתָה חוֹלָה וְאִם תֹּאכַל תַּתְרִיז--מֻתָּר לְמָנְעָהּ: שֶׁלֹּא הִקְפִּידָה תּוֹרָה אֵלָא עַל הֲנָאָתָהּ, וַהֲרֵי אֵינָהּ נִהְנֵית.

 פָּרָה שֶׁלְּיִשְׂרָאֵל שֶׁהָיָה הַכּוֹהֵן דָּשׁ בָּהּ בִּתְרוּמָה, וּבִתְרוּמַת מַעֲשֵׂר שֶׁלַּוַּדַּאי, וְכֵן פָּרוֹת הַדָּשׁוֹת בְּמַעֲשֵׂר שֵׁנִי, וּפָרוֹת הַמְּהַלְּכוֹת עַל הַתְּבוּאָה לְפִי שֶׁיָּרַט לָהֶן הַדֶּרֶךְ--אֵינוּ עוֹבֵר עֲלֵיהֶן מִשּׁוֹם בַּל תַּחְסֹם.
אֲבָל מִפְּנֵי מַרְאִית הָעַיִן--אִם הָיוּ דָּשׁוֹת בִּתְרוּמָה וּמַעֲשֵׂר שֵׁנִי, מֵבִיא מְעַט מֵאוֹתוֹ הַמִּין וְתוֹלֶה לָהֶן בַּקַּלַּסְטָרִין שֶׁבְּפִיהֶן.

 הַדָּשׁ בְּמַעֲשֵׂר שֵׁנִי שֶׁלִּדְמַאי, וּבִתְרוּמַת מַעֲשֵׂר שֶׁלִּדְמַאי, וּבְגִדּוּלֵי תְּרוּמָה--עוֹבֵר מִשּׁוֹם "לֹא-תַחְסֹם" .

 רַשָּׁאי בַּעַל הַבַּיִת לְהַרְעִיב פָּרָתוֹ וּלְסַגְּפָהּ, כְּדֵי שֶׁתֹּאכַל הַרְבֵּה בְּעֵת שֶׁדָּשָׁה.
וְרַשָּׁאי הַשּׂוֹכֵר לְהַאֲכִילָהּ פְּקִיעֵי עָמִיר, כְּדֵי שֶׁלֹּא תֹאכַל הַרְבֵּה מִן הַדַּיִשׁ.
כַּיּוֹצֶא בּוֹ, רַשָּׁאי בַּעַל הַבַּיִת לְהַשְׁקוֹת פּוֹעֲלִים יַיִן, כְּדֵי שֶׁלֹּא יֹאכְלוּ עֲנָבִים הַרְבֵּה.
וְרַשָּׁאִין פּוֹעֲלִין לִטְבֹּל פִּתָּן בְּצִיר, כְּדֵי שֶׁיֹּאכְלוּ עֲנָבִים הַרְבֵּה.

אֲבָל אֵין הַפּוֹעֵל רַשָּׁאי לַעֲשׂוֹת מְלַאכְתּוֹ בַּלַּיְלָה, וּלְהַשְׂכִּיר עַצְמוֹ בַּיּוֹם, אוֹ לָדוּשׁ בְּפָרָתוֹ עַרְבִּית, וּלְהַשְׂכִּירָהּ שַׁחְרִית; וְלֹא יִהְיֶה מַרְעִיב וּמְסַגֵּף עַצְמוֹ, וּמַאֲכִיל מְזוֹנוֹתָיו לְבָנָיו, מִפְּנֵי גֶּזֶל מְלַאכְתּוֹ שֶׁלְּבַעַל הַבַּיִת, שֶׁהֲרֵי יִכְשַׁל כּוֹחוֹ וְתֶחֱלַשׁ דַּעְתּוֹ וְלֹא יַעֲשֶׂה מְלָאכָה בְּכוֹחַ.

 כְּדֶרֶךְ שֶׁמֻּזְהָר בַּעַל הַבַּיִת שֶׁלֹּא יִגְזֹל שְׂכַר עָנִי, וְלֹא יְעַכְּבֶנּוּ--כָּךְ הֶעָנִי מֻזְהָר שֶׁלֹּא יִגְזֹל מְלֶאכֶת בַּעַל הַבַּיִת, וְיִבָּטֵל מְעַט בְּכָאן וּמְעַט בְּכָאן וּמוֹצִיא כָּל הַיּוֹם בִּמְאֵרָה, אֵלָא חַיָּב לְדַקְדַּק עַל עַצְמוֹ בִּזְמָן מְלָאכָה, שֶׁהֲרֵי הִקְפִּידוּ חֲכָמִים עַל בְּרָכָה רְבִיעִית שֶׁלְּבִרְכַת הַמָּזוֹן שֶׁלֹּא יְבָרַךְ אוֹתָהּ.

וְכֵן חַיָּב לַעֲבֹד בְּכָל כּוֹחוֹ, שֶׁהֲרֵי יַעֲקוֹב הַצַּדִּיק אָמַר "כִּי, בְּכָל-כֹּחִי, עָבַדְתִּי, אֶת-אֲבִיכֶן" .
לְפִיכָּךְ נָטַל שְׂכַר זֹאת אַף בָּעוֹלָם הַזֶּה, שֶׁנֶּאֱמָר "וַיִּפְרֹץ הָאִישׁ, מְאֹד מְאֹד" .

הִלְכּוֹת שְׁאֵלָה וּפִקָּדוֹן 
יֵשׁ בִּכְלָלָן שְׁתֵּי מִצְווֹת עֲשֵׂה: דִּין הַשּׁוֹאֵל; דִּין שׁוֹמֵר חִנָּם.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת שְׁאֵלָה וּפִקָּדוֹן פֵּרֶק א 
הַשּׁוֹאֵל כְּלִי אוֹ בְּהֵמָה, וְכַיּוֹצֶא בָּהֶן מִשְּׁאָר מִטַּלְטְלִין מֵחֲבֵרוֹ, וְאָבַד אוֹ נִגְנַב--אַפִלּוּ נֶאֱנַס אֹנֶס גָּדוֹל, כְּגוֹן שֶׁנִּשְׁבָּה אוֹ נִשְׁבְּרָה הַבְּהֵמָה אוֹ מֵתָה--חַיָּב לְשַׁלַּם הַכֹּל, שֶׁנֶּאֱמָר "כִּי-יִשְׁאַל אִישׁ מֵעִם רֵעֵהוּ, וְנִשְׁבַּר אוֹ-מֵת; בְּעָלָיו אֵין-עִמּוֹ, שַׁלֵּם יְשַׁלֵּם" .

בַּמֶּה דְּבָרִים אֲמוּרִים, בְּשֶׁנֶּאֱנַס שֶׁלֹּא בְּשָׁעַת מְלָאכָה.
אֲבָל אִם שָׁאַל בְּהֵמָה מֵחֲבֵרוֹ לַחְרֹשׁ בָּהּ, וּמֵתָה כִּשְׁהִיא חוֹרֶשֶׁת--הֲרֵי זֶה פָּטוּר.
אֲבָל אִם מֵתָה קֹדֶם שֶׁיַּחְרֹשׁ בָּהּ, אוֹ אַחַר שֶׁחָרַשׁ בָּהּ, אוֹ שֶׁרָכַב עָלֶיהָ אוֹ דַּשׁ בָּהּ, וּמֵתָה כִּשְׁהִיא דָּשָׁה אוֹ בְּשָׁעַת רְכִיבָה--הֲרֵי זֶה חַיָּב לְשַׁלַּם.
וְכֵן כָּל כַּיּוֹצֶא בְּזֶה.

וְכֵן הַשּׁוֹאֵל בְּהֵמָה מֵחֲבֵרוֹ לֵילֵךְ בָּהּ לְמָקוֹם פְּלוֹנִי, וּמֵתָה תַּחְתָּיו בְּאוֹתָהּ הַדֶּרֶךְ, אוֹ שֶׁשָּׁאַל דְּלִי לְמַלֹּאות בּוֹ, וְנִקְרַע בַּבּוֹר בְּשָׁעַת מִלּוּי, אוֹ שֶׁשָּׁאַל קֻרְדֹּם לְפַצַּל בּוֹ עֵצִים, וְנִשְׁבַּר בְּעֵת שֶׁפִּצַּל בּוֹ מֵחֲמַת הַבִּקּוּעַ, וְכָל כַּיּוֹצֶא בְּזֶה--הֲרֵי זֶה פָּטוּר: שֶׁלֹּא שָׁאַל אֵלָא לַעֲשׂוֹת בּוֹ מְלָאכָה זוֹ, וַהֲרֵי לֹא שִׁנָּה.

 הַשּׁוֹאֵל בְּהֵמָה מֵחֲבֵרוֹ וּמֵתָה, וְטָעַן הַשּׁוֹאֵל שֶׁבְּשָׁעַת מְלָאכָה מֵתָה--אִם הָיָה הַמָּקוֹם שֶׁשְּׁאָלָהּ לֵילֵךְ בּוֹ מְקוֹם שֶׁבְּנֵי אָדָם מְצוּיִין שָׁם--יָבִיא רְאָיָה שֶׁמֵּתָה אוֹ נֶאְנְסָה בְּשָׁעַת מְלָאכָה וְשֶׁלֹּא שִׁנָּה בָּהּ, וְיִפָּטֵר; וְאִם לֹא הֵבִיא רְאָיָה, מְשַׁלֵּם.

שְׁאָלָהּ מִמֶּנּוּ לְמַלֹּאות בָּהּ בְּתוֹךְ חֻרְבָתוֹ, שְׁאֵין הָעֵדִים מְצוּיִין שָׁם, אוֹ שֶׁשָּׁאַל מִמֶּנּוּ דְּלִי לְמַלֹּאות בּוֹ בְּתוֹךְ בֵּיתוֹ, וְנִקְרַע בַּבּוֹר--אִם הֵבִיא רְאָיָה, יִפָּטֵר אַף מִשְּׁבוּעָה; וְאִם לָאו--יִשָּׁבַע הַשּׁוֹאֵל שְׁבוּעַת הַשּׁוֹמְרִין שֶׁמֵּתָה בְּשָׁעַת מְלָאכָה, וְיִפָּטֵר.
וְכֵן כָּל כַּיּוֹצֶא בְּזֶה.

 הַשּׁוֹאֵל כְּלִי מֵחֲבֵרוֹ וְנִשְׁבַּר, שָׁמִין לוֹ כְּדֶרֶךְ שֶׁשָּׁמִין לַנְּזָקִין: אוֹמְדִין כַּמָּה הָיָה שׁוֹוֶה שָׁלֵם, וְכַמָּה הוּא שׁוֹוֶה עַתָּה; וּמַחְזִיר לוֹ הַכְּלִי אוֹ הַבְּהֵמָה הַשְּׁבוּרִין, וּמְשַׁלֵּם הַפְּחָת.
וְכֵן אִם מֵתָה הַבְּהֵמָה--מַחְזִיר הַנְּבֵלָה, וּמְשַׁלֵּם הַפְּחָת.

 הַשּׁוֹאֵל בְּהֵמָה--חַיָּב בִּמְזוֹנוֹתֶיהָ מִשָּׁעָה שֶׁמְּשָׁכָהּ, עַד סוֹף יְמֵי שְׁאֵלָתָהּ.
וְאִם כָּחַשׁ בְּשָׂרָהּ, חַיָּב לְשַׁלַּם מַה שֶׁפָּחֲתָה בְּדָמֶיהָ; כָּחַשׁ בְּשָׂרָהּ מֵחֲמַת מְלָאכָה--פָּטוּר, וְיִשָּׁבַע שְׁבוּעַת הַשּׁוֹמְרִין שֶׁמֵּחֲמַת מְלָאכָה כָּחַשׁ.

 הַשּׁוֹאֵל מֵחֲבֵרוֹ כְּלִי אוֹ בְּהֵמָה סְתָם--הֲרֵי הַמַּשְׁאִיל מַחְזִירוֹ, בְּכָל עֵת שֶׁיִּרְצֶה.
שְׁאָלוֹ לִזְמָן קָצוּב--כֵּיוָן שֶׁמָּשַׁךְ וְזָכָה בּוֹ--אֵין הַבְּעָלִים יְכוּלִין לְהַחְזִירוֹ מִתַּחַת יָדוֹ, עַד סוֹף זְמָן הַשְּׁאֵלָה; וְאַפִלּוּ מֵת הַשּׁוֹאֵל--הֲרֵי הַיּוֹרְשִׁין מִשְׁתַּמְּשִׁין בַּשְּׁאֵלָה, עַד סוֹף הַזְּמָן.

וְדִין הוּא--הַלּוֹקֵחַ, קוֹנֶה הַגּוּף קִנְיַן עוֹלָם בַּדָּמִים שֶׁנָּתַן; וּמְקַבֵּל מַתָּנָה, קָנָה הַגּוּף קִנְיַן עוֹלָם וְלֹא נָתַן כְּלוּם; וְהַשּׂוֹכֵר, קָנָה הַגּוּף לְפֵרוֹתָיו עַד זְמָן קָצוּב בַּדָּמִים שֶׁנָּתַן; וְהַשּׁוֹאֵל, קָנָה הַגּוּף לְפֵרוֹתָיו עַד זְמָן קָצוּב וְלֹא נָתַן כְּלוּם.
כְּשֵׁם שֶׁהַנּוֹתֵן כַּמּוֹכֵר, שְׁאֵינוּ יָכוֹל לַחְזֹר לְעוֹלָם--כָּךְ הַמַּשְׁאִיל כַּמַּשְׂכִּיר, שְׁאֵינוּ יָכוֹל לַחְזֹר בְּתוֹךְ הַזְּמָן.

הִנִּיחַ לָהֶן אֲבִיהֶן פָּרָה שְׁאוּלָה וּמֵתָה, אֵין חַיָּבִין בְּאֻנְסֶיהָ.
דִּמּוּ שְׁהִיא שֶׁלַּאֲבִיהֶן, וּטְבָחוּהָ וַאֲכָלוּהָ--מְשַׁלְּמִין דְּמֵי בָּשָׂר בְּזוֹל.
וְאִם הִנִּיחַ לָהֶן אֲבִיהֶן נְכָסִים, וּמֵתָה אוֹ שֶׁטְּבָחוּהָ--מְשַׁלְּמִין אֶת דָּמֶיהָ מִנְּכָסָיו.

 הַשּׁוֹאֵל כְּלִי מֵחֲבֵרוֹ לַעֲשׂוֹת בּוֹ מְלָאכָה פְּלוֹנִית--אֵין הַמַּשְׁאִיל יָכוֹל לְהַחְזִירוֹ מִתַּחַת יָדוֹ, עַד שֶׁיַּעֲשֶׂה בּוֹ אוֹתָהּ מְלָאכָה.
וְכֵן אִם שָׁאַל מִמֶּנּוּ בְּהֵמָה לֵילֵךְ בָּהּ לְמָקוֹם פְּלוֹנִי--אֵינוּ יָכוֹל לְהַחְזִירָהּ מִיַּד הַשּׁוֹאֵל, עַד שֶׁיֵּלֵךְ בָּהּ לְשָׁם וְיַחְזֹר.

 הָאוֹמֵר לַחֲבֵרוֹ הַשְׁאִילֵנִי קֻרְדֹּם לַעְדֹּר בּוֹ הַפַּרְדֵּס הַזֶּה--עוֹדֵר בּוֹ אוֹתוֹ הַפַּרְדֵּס בִּלְבָד, וְאֵינוּ רַשָּׁאי לַעְדֹּר בּוֹ פַּרְדֵּס אַחֵר.
אָמַר לוֹ פַּרְדֵּס סְתָם--עוֹדֵר בּוֹ פַּרְדֵּס אֶחָד, אֵיזֶה שֶׁיִּרְצֶה.
שְׁאָלוֹ לַעְדֹּר בּוֹ פַּרְדֵּסִים שֶׁלּוֹ, עוֹדֵר בּוֹ כָּל הַפַּרְדֵּסִים שֶׁלּוֹ; וְאַפִלּוּ נִשְׁחַת כָּל הַבַּרְזֶל בָּעֲדִירָה, מַחְזִיר לוֹ הַנִּצָּב שֶׁלָּעֵץ.
וְכֵן כָּל כַּיּוֹצֶא בְּזֶה.

 הַשּׁוֹאֵל מֵחֲבֵרוֹ כְּלִי לְהִשְׁתַּמַּשׁ בּוֹ, וְאָמַר לוֹ הַשְׁאִילֵנִי דָּבָר פְּלוֹנִי בְּטוֹבָתָךְ, כְּלוֹמַר אֵין אַתָּה מַשְׁאִיל לִי דָּבָר זֶה כְּדֶרֶךְ כָּל הַמַּשְׁאִילִין, אֵלָא כְּפִי טוֹבַת לִבָּךְ וּנְדִיבוּתָךְ, שְׁאֵין אַתָּה מַקְפִּיד עַל הַזְּמָן, אִם אָרַךְ--אִם קָנוּ מִיַּד הַמַּשְׁאִיל עַל זֶה--הֲרֵי הַשּׁוֹאֵל מִשְׁתַּמֵּשׁ בּוֹ לְעוֹלָם, עַד שֶׁיִּבָּטֵל הַכְּלִי מִלַּעֲשׂוֹת מְלַאכְתּוֹ; וְיַחְזִיר לוֹ שְׁבָרָיו, אוֹ שְׁיָרָיו.
וְאֵין הַשּׁוֹאֵל רַשָּׁאי לַחְזֹר וּלְתַקַּן הַכְּלִי, אוֹ לַעֲשׂוֹתוֹ פַּעַם אַחֶרֶת.

 הָאוֹמֵר לַחֲבֵרוֹ הַשְׁאִילֵנִי שֹׁקֶת זוֹ שֶׁלְּמַיִם, וְנֶהֶרְסָה--אֵינוּ יָכוֹל לִבְנוֹתָהּ; וְכֵן כָּל כַּיּוֹצֶא בְּזֶה.
אָמַר לוֹ הַשְׁאִילֵנִי שֹׁקֶת סְתָם, וְהִשְׁאִילוֹ שֹׁקֶת וְנֶהֶרְסָה--יֵשׁ לוֹ לִבְנוֹתָהּ.
אָמַר לוֹ הַשְׁאִילֵנִי מְקוֹם שֹׁקֶת--אִם קָנוּ מִיַּד הַמַּשְׁאִיל, הֲרֵי הַשּׁוֹאֵל בּוֹנֶה וְהוֹלֵךְ בְּקַרְקַע הַמַּשְׁאִיל, עַד שֶׁתָּבוֹא לְיָדוֹ שֹׁקֶת שֶׁאִפְשָׁר לוֹ לְהַשְׁקוֹת מִמֶּנָּה בְּהֶמְתּוֹ, אוֹ אַרְצוֹ כְּמוֹ שֶׁהִתְנָה עִם הַמַּשְׁאִיל.

 הַשּׁוֹאֵל פֻּנְדָּק מֵחֲבֵרוֹ לְלִינָה, אֵין פָּחוּת מִיּוֹם אֶחָד; לִשְׁבִיתָה, אֵין פָּחוּת מִשְּׁנֵי יָמִים; לְנִשּׂוּאִין, אֵין פָּחוּת מִשְּׁלוֹשִׁים יוֹם.

שָׁאַל חֲלוּק מֵחֲבֵרוֹ לֵילֵךְ בּוֹ לְבֵית הָאֵבֶל, כְּדֵי שֶׁיֵּלֵךְ וְיַחְזֹר; שְׁאָלוֹ לְבֵית הַמִּשְׁתֶּה, כָּל אוֹתוֹ הַיּוֹם; שְׁאָלוֹ לַעֲשׂוֹת בּוֹ מִשְׁתֶּה שֶׁלּוֹ, אֵין פָּחוּת מִשִּׁבְעָה יָמִים.

הִלְכּוֹת שְׁאֵלָה וּפִקָּדוֹן פֵּרֶק ב 
הַשּׁוֹאֵל בַּבְּעָלִים--אַפִלּוּ נִגְנַב אוֹ אָבַד בִּפְשִׁיעָה--פָּטוּר, שֶׁנֶּאֱמָר "אִם-בְּעָלָיו עִמּוֹ, לֹא יְשַׁלֵּם" : וּבִלְבָד שֶׁיִּשְׁאַל הַבְּעָלִים תְּחִלָּה אוֹ עִם הַחֵפֶץ, כְּמוֹ שֶׁבֵּאַרְנוּ.
וְאֶחָד הַשּׁוֹאֵל אֶת הַבְּעָלִים, אוֹ שֶׁשְּׂכָרָן; וְאֶחָד הַשּׁוֹאֵל אֶת הַבְּעָלִים לְאוֹתָהּ הַמְּלָאכָה, אוֹ שֶׁשְּׁאָלָן וּשְׂכָרָן לִמְלָאכָה אַחֶרֶת אוֹ לְשׁוּם דָּבָר בָּעוֹלָם.

אַפִלּוּ אָמַר לַחֲבֵרוֹ הַשְׁקֵנִי מַיִם, וְשָׁאַל מִמֶּנּוּ בְּהֶמְתּוֹ, וְהִשְׁקָהוּ, וְנָתַן לוֹ אֶת הַבְּהֵמָה--הֲרֵי זוֹ שְׁאֵלָה בַּבְּעָלִים, וּפָטוּר; מָשַׁךְ הַבְּהֵמָה בַּתְּחִלָּה, וְאַחַר כָּךְ הִשְׁקָהוּ--אֵינָהּ שְׁאֵלָה בַּבְּעָלִים.
וְכֵן כָּל כַּיּוֹצֶא בְּזֶה.

 הִשְׁאִיל בְּהֶמְתּוֹ אוֹ הִשְׂכִּירָהּ לְמַשּׂאוּי, וְיָצָא עִמָּהּ לְסַעַד הַשּׁוֹאֵל אוֹ הַשּׂוֹכֵר וְלִטְעֹן עִמּוֹ בְּמַשּׂאוּי--הֲרֵי זוֹ שְׁמִירָה בַּבְּעָלִים; וְאִם יָצָא לְבַקַּר הַמַּשּׂאוּי בִּלְבָד, וְלִרְאוֹת שֶׁלֹּא יִטְעֲנוּ עָלֶיהָ יָתֵר מִן הָרָאוּי--אֵינָהּ שְׁמִירָה בַּבְּעָלִים.

 מְלַמֵּד תִּינוֹקוֹת, וְהַנּוֹטֵעַ לִבְנֵי הַמְּדִינָה, וְהַמַּקִּיז לָהֶן אֶת הַדָּם, וְהַסּוֹפֵר שֶׁלָּהֶן--כָּל אֶחָד מֵאֵלּוּ וְכַיּוֹצֶא בָּהֶן, בַּיּוֹם שְׁהוּא יוֹשֵׁב בּוֹ לַעְסֹק בִּמְלַאכְתּוֹ--אִם הִשְׁאִיל אוֹ הִשְׂכִּיר לְאֶחָד מֵאֵלּוּ שְׁהוּא עוֹסֵק בִּמְלַאכְתָּן, הֲרֵי זוֹ שְׁמִירָה בַּבְּעָלִים, וְאַפִלּוּ פָּשַׁע בּוֹ, הַשּׁוֹמֵר פָּטוּר.
אֲבָל הוּא שֶׁשָּׁאַל אוֹ שֶׁשָּׂכַר מֵהֶן--חַיָּב, שְׁאֵינָן שְׁאוּלִין לוֹ.

 הָרָב שְׁהוּא מְקַרֶא בִּרְצוֹנוֹ לַתַּלְמִידִים בְּכָל עֵת שֶׁיִּרְצֶה, וְאֵיזוֹ מַסֶּכְתָּא שֶׁיִּרְצֶה, וְהָיוּ הֶם קְבוּעִים לָבוֹא תָּמִיד, וְנִשְׁמַט לָהֶן מִמַּסֶּכְתָּא לְמַסֶּכְתָּא--הֲרֵי הֶן שְׁאוּלִין אֶצְלוֹ, וְאֵין הוּא שָׁאוּל לָהֶם.
וּבְיוֹם הַפֵּרֶק שֶׁהַכֹּל בָּאִין לִשְׁמֹעַ עִנְיַן אוֹתוֹ מוֹעֵד--הֲרֵי הוּא שָׁאוּל לָהֶם, וְהֶם אֵינָן שְׁאוּלִין לוֹ.

 הָאוֹמֵר לִשְׁלוּחוֹ, צֵא וְהִשָּׁאֵל עִם פָּרָתִי--אֵינָהּ שְׁאֵלָה בַּבְּעָלִים: שֶׁנֶּאֱמָר "אִם-בְּעָלָיו עִמּוֹ" --הַבְּעָלִים עַצְמָן, לֹא שְׁלוּחָן.
אָמַר לְעַבְדּוֹ הַכְּנַעֲנִי, צֵא וְהִשָּׁאֵל עִם פָּרָתִי--הֲרֵי זוֹ שְׁאֵלָה בַּבְּעָלִים, שֶׁיַּד הָעֶבֶד כְּיַד רִבּוֹ; נִשְׁאַל הָעֶבֶד עִמָּהּ שֶׁלֹּא מִדַּעַת רִבּוֹ, אֵינָהּ שְׁאֵלָה בַּבְּעָלִים.

 הַשּׁוֹאֵל מִן הָאִשָּׁה, וְנִשְׁאַל לוֹ בַּעְלָהּ--אֵינָהּ שְׁאֵלָה בַּבְּעָלִים: שֶׁקִּנְיַן פֵּרוֹת, אֵינוּ כְּקִנְיַן הַגּוּף; וְאֵין לַבַּעַל אֵלָא פֵּרוֹת.

 הַשּׁוֹאֵל מֵאִשְׁתּוֹ, אוֹ שֻׁתָּפִין שֶׁשָּׁאֲלוּ זֶה מִזֶּה--הֲרֵי זוֹ שְׁאֵלָה בַּבְּעָלִים.
וְאִם אָמַר הַשֻּׁתָּף לַחֲבֵרוֹ, הַשְׁאִילֵנִי הַיּוֹם וְנַשְׁאִילָךְ לְמָחָר--אֵינָהּ שְׁאֵלָה בַּבְּעָלִים.

 שָׁאַל מִן הַשֻּׁתָּפִין, וְנִשְׁאַל לוֹ אֶחָד מֵהֶן, וְכֵן הַשֻּׁתָּפִין שֶׁשָּׁאֲלוּ, וְנִשְׁאַל לְאַחַד מֵהֶן--הֲרֵי זֶה סְפֵק אִם הִיא שְׁאֵלָה בַּבְּעָלִים, אוֹ אֵינָהּ.
לְפִיכָּךְ אִם מֵתָה, אֵינוּ מְשַׁלֵּם; וְאִם תָּפְסוּ הַבְּעָלִים, אֵין מוֹצִיאִין מִיָּדָם.
פָּשַׁע בָּהּ הַשּׁוֹמֵר, הֲרֵי זֶה מְשַׁלֵּם.

 הַשּׁוֹאֵל אֶת הַבְּהֵמָה בַּבְּעָלִים לְרִבְעָהּ, אוֹ לְהֵרָאוֹת בָּהּ, אוֹ לַעֲשׂוֹת בָּהּ פָּחוּת מִשּׁוֹוֶה פְּרוּטָה, אוֹ שֶׁשָּׁאַל שְׁתֵּי פָּרוֹת לַעֲשׂוֹת בָּהֶן שׁוֹוֶה פְּרוּטָה--הֲרֵי כָּל אֵלּוּ סְפֵק שְׁאֵלָה בַּבְּעָלִים.

 שְׁאָלָהּ בַּבְּעָלִים, וּשְׂכָרָהּ שֶׁלֹּא בַּבְּעָלִים--פָּטוּר, שֶׁהַשְּׂכִירוּת תְּלוּיָה בַּשְּׁאֵלָה.
אֲבָל אִם שְׂכָרָהּ בַּבְּעָלִים וְחָזַר וּשְׁאָלָהּ שֶׁלֹּא בַּבְּעָלִים, אוֹ שֶׁשְּׁאָלָהּ בַּבְּעָלִים וְחָזַר וּשְׂכָרָהּ שֶׁלֹּא בַּבְּעָלִים וְחָזַר וּשְׁאָלָהּ שֶׁלֹּא בַּבְּעָלִים, אוֹ שֶׁשְּׂכָרָהּ בַּבְּעָלִים וְחָזַר וּשְׁאָלָהּ שֶׁלֹּא בַּבְּעָלִים וְחָזַר וּשְׂכָרָהּ שֶׁלֹּא בַּבְּעָלִים--כָּל אֵלּוּ סְפֵק שְׁמִירָה בַּבְּעָלִים הִיא.

 אִשָּׁה שֶׁשָּׁאֲלָה, וְאַחַר כָּךְ נִשֵּׂאת--הֲרֵי הַבַּעַל כְּלוֹקֵחַ מִמֶּנָּה, וְאֵינוּ לֹא שׁוֹמֵר שָׂכָר וְלֹא שׁוֹאֵל.
לְפִיכָּךְ אִם הָיְתָה בְּהֵמָה וּמֵתָה--הַבַּעַל פָּטוּר, אַף עַל פִּי שְׁהוּא מִשְׁתַּמֵּשׁ בָּהּ כָּל יְמֵי שְׁאֵלָתָהּ: אַפִלּוּ פָּשַׁע בָּהּ, מִפְּנֵי שְׁהוּא כְּלוֹקֵחַ.
וְהָאִשָּׁה חַיֶּבֶת לְשַׁלַּם, כְּשֶׁיִּהְיֶה לָהּ לְשַׁלַּם.
וְאִם הוֹדִיעָה אֶת בַּעְלָהּ שְׁהִיא שְׁאוּלָה, הֲרֵי זֶה נִכְנַס תַּחְתֶּיהָ.

כָּל שֶׁאָמַרְנוּ שְׁהִיא שְׁאֵלָה בַּבְּעָלִים--כָּךְ אִם הָיָה שׂוֹכֵר אוֹ נוֹשֵׂא שָׂכָר, הֲרֵי הִיא שְׁמִירָה בַּבְּעָלִים וּפָטוּר.
וְכָל שְׁאֵינָהּ שְׁאֵלָה בַּבְּעָלִים, כָּךְ אֵינָהּ שְׂכִירוּת בַּבְּעָלִים.
וְכָל שְׁהוּא סָפֵק בַּשְּׁאֵלָה, כָּךְ הוּא סָפֵק בַּשְּׂכִירוּת.

הִלְכּוֹת שְׁאֵלָה וּפִקָּדוֹן פֵּרֶק ג 
הַשּׁוֹאֵל אֶת הַפָּרָה מֵחֲבֵרוֹ, וְשִׁלְּחָהּ לוֹ הַמַּשְׁאִיל בְּיַד בְּנוֹ אוֹ בְּיַד שְׁלוּחוֹ אוֹ בְּיַד עַבְדּוֹ, אַפִלּוּ שִׁלָּחָהּ לוֹ בְּיַד בְּנוֹ אוֹ בְּיַד עַבְדּוֹ אוֹ בְּיַד שְׁלוּחוֹ שֶׁלַּשּׁוֹאֵל, וּמֵתָה קֹדֶם שֶׁתִּכָּנֵס לִרְשׁוּת הַשּׁוֹאֵל--הֲרֵי זֶה פָּטוּר.
וְאִם אָמַר לוֹ הַשּׁוֹאֵל שַׁלְּחָהּ לִי בְּיַד בְּנִי בְּיַד עַבְדִּי בְּיַד שְׁלוּחִי, אוֹ בְּיַד בִּנָךְ אוֹ בְּיַד עַבְדָּךְ הָעִבְרִי אוֹ בְּיַד שְׁלוּחָךְ, אוֹ שֶׁאָמַר לוֹ הַמַּשְׁאִיל הֲרֵינִי מְשַׁלְּחָהּ לָךְ בְּיַד בִּנָךְ בְּיַד עַבְדָּךְ בְּיַד שְׁלוּחָךְ, בְּיַד בְּנִי בְּיַד עַבְדִּי הָעִבְרִי בְּיַד שְׁלוּחִי, וְאָמַר לוֹ הַשּׁוֹאֵל שַׁלַּח, וְשִׁלָּחָהּ וּמֵתָה בַּדֶּרֶךְ--הֲרֵי זֶה חַיָּב.

שִׁלְּחָהּ לוֹ הַמַּשְׁאִיל בְּיַד עַבְדּוֹ הַכְּנַעֲנִי, אַף עַל פִּי שֶׁאָמַר לוֹ הַשּׁוֹאֵל שַׁלַּח, וּמֵתָה--פָּטוּר: מִפְּנֵי שֶׁיָּדוֹ כְּיַד רִבּוֹ, וַעֲדַיִן לֹא יָצַאת מֵרְשׁוּת הַמַּשְׁאִיל.
אָמַר לוֹ הַשּׁוֹאֵל הַכִּישָׁהּ בְּמַקֵּל, וְהִיא תָּבוֹא אֵלַי מֵאֵלֶיהָ, וְעָשָׂה הַמַּשְׁאִיל כֵּן--אֵין הַשּׁוֹאֵל חַיָּב בָּהּ, עַד שֶׁתִּכָּנֵס לִרְשׁוּתוֹ; אֲבָל אִם מֵתָה בַּדֶּרֶךְ, פָּטוּר.

וְכֵן בְּשָׁעָה שֶׁמַּחְזִירָהּ הַשּׁוֹאֵל לַבְּעָלִים--אִם שִׁלְּחָהּ בְּיַד אַחֵר, וּמֵתָה קֹדֶם שֶׁתַּגִּיעַ לִרְשׁוּת הַמַּשְׁאִיל--הֲרֵי זֶה חַיָּב, שֶׁעֲדַיִן הִיא בְּאַחְרָיוּת הַשּׁוֹאֵל.
וְאִם שִׁלְּחָהּ מִדַּעַת הַמַּשְׁאִיל עַל יְדֵי אַחֵר, וּמֵתָה--פָּטוּר.
שִׁלְּחָהּ בְּיַד עַבְדּוֹ הַכְּנַעֲנִי--אַף עַל פִּי שֶׁאָמַר לוֹ הַמַּשְׁאִיל שַׁלַּח--אִם מֵתָה בַּדֶּרֶךְ, חַיָּב: שֶׁיַּד הָעֶבֶד כְּיַד רִבּוֹ, וַעֲדַיִן לֹא יָצַאת מִיַּד הַשּׁוֹאֵל.

בַּמֶּה דְּבָרִים אֲמוּרִים, בְּשֶׁהִחְזִירָהּ בְּתוֹךְ יְמֵי שְׁאֵלָתָהּ.
אֲבָל אִם הִחְזִירָהּ בְּיַד אַחֵר אַחַר יְמֵי שְׁאֵלָתָהּ--הֲרֵי זֶה פָּטוּר, אִם מֵתָה בַּדֶּרֶךְ: שֶׁהַשְּׁאֵלָה אַחַר יְמֵי שְׁאֵלָתָהּ יָצַאת מִדִּין שְׁאֵלָה, וַהֲרֵי הוּא כְּשׁוֹמֵר שָׂכָר עָלֶיהָ; וּלְפִיכָּךְ אִם נִשְׁבָּת אוֹ מֵתָה אַחַר יְמֵי שְׁאֵלָתָהּ, פָּטוּר.
וְכֵן כָּל כַּיּוֹצֶא בְּזֶה.

 הַשּׁוֹאֵל פָּרָה מֵחֲבֵרוֹ--שְׁאָלָהּ חֲצִי הַיּוֹם וּשְׂכָרָהּ חֲצִי הַיּוֹם, שְׁאָלָהּ הַיּוֹם וּשְׂכָרָהּ לְמָחָר, שָׁאַל אַחַת וְשָׂכַר אַחַת, וּמֵתָה אַחַת מֵהֶן, הַמַּשְׁאִיל אוֹמֵר שְׁאוּלָה מֵתָה, בַּיּוֹם שֶׁהָיְתָה שְׁאוּלָה מֵתָה, בְּשָׁעָה שֶׁהָיְתָה שְׁאוּלָה מֵתָה, וְהַשּׁוֹמֵר אוֹמֵר אֵינִי יוֹדֵעַ; אוֹ שֶׁאָמַר הַשּׁוֹמֵר שְׂכוּרָה מֵתָה, בַּיּוֹם שֶׁהָיְתָה שְׂכוּרָה מֵתָה, בְּשָׁעָה שֶׁהָיְתָה שְׂכוּרָה מֵתָה, וְהַמַּשְׁאִיל אוֹמֵר אֵינִי יוֹדֵעַ; אוֹ שֶׁאָמַר זֶה אֵינִי יוֹדֵעַ, וְזֶה אוֹמֵר אֵינִי יוֹדֵעַ: הַמּוֹצִיא מֵחֲבֵרוֹ, עָלָיו הָרְאָיָה.

לֹא הָיְתָה שָׁם רְאָיָה--יִשָּׁבַע הַשּׁוֹמֵר שֶׁשְּׂכוּרָה מֵתָה, אוֹ שְׁאֵינוּ יוֹדֵעַ, וְיִפָּטֵר.
זֶה אוֹמֵר שְׁאוּלָה מֵתָה, וְזֶה אוֹמֵר שְׂכוּרָה מֵתָה--יִשָּׁבַע הַשּׁוֹמֵר עַל הַשְּׂכוּרָה שֶׁמֵּתָה כְּדַרְכָּהּ כְּמוֹ שֶׁטָּעַן, וִיגַלְגַּל עָלָיו שֶׁהַשְּׂכוּרָה הִיא שֶׁמֵּתָה.

 הִשְׁאִילוֹ שְׁתֵּי פָּרוֹת, חֲצִי הַיּוֹם בִּשְׁאֵלָה וַחֲצִי הַיּוֹם בִּשְׂכִירוּת, הַמַּשְׁאִיל אוֹמֵר בִּזְמָן הַשְּׁאֵלָה מֵתוּ שְׁתֵּיהֶן, וְהַלָּה אוֹמֵר אַחַת מֵתָה בִּזְמָן שְׁאֵלָתָהּ וְהָאַחֶרֶת אֵינִי יוֹדֵעַ--מִתּוֹךְ שְׁאֵינוּ יָכוֹל לְהִשָּׁבַע, יְשַׁלַּם הַשְּׁתַּיִם.

וְכֵן אִם מָסַר לוֹ שָׁלוֹשׁ פָּרוֹת, שְׁתַּיִם שְׁאוּלוֹת וְאַחַת שְׂכוּרָה, הַמַּשְׁאִיל אוֹמֵר שְׁתַּיִם הַשְּׁאוּלוֹת הֶן שֶׁמֵּתוּ, וְהַשּׁוֹאֵל אוֹמֵר הָאַחַת הַשְּׁאוּלָה מֵתָה וַדַּאי, אֲבָל הַשְּׁנִיָּה שֶׁמֵּתָה אֵינִי יוֹדֵעַ אִם הִיא הַשְּׁאוּלָה הָאַחֶרֶת אוֹ הַשְּׂכוּרָה--מִתּוֹךְ שְׁאֵינוּ יָכוֹל לְהִשָּׁבַע, שֶׁהֲרֵי אוֹמֵר אֵינִי יוֹדֵעַ--יְשַׁלַּם הַשְּׁתַּיִם.

בְּהִלְכּוֹת טוֹעֵן וְנִטְעָן יִתְבָּאַר דִּין זֶה וְכַיּוֹצֶא בּוֹ, מִכָּל הַטּוֹעֲנִין שְׁאֵינָן יְכוּלִים לְהִשָּׁבַע, וְכֵיצַד מְשַׁלְּמִין, וּמֵאֵיזֶה טַעַם הֶן מְשַׁלְּמִין.

הִלְכּוֹת שְׁאֵלָה וּפִקָּדוֹן פֵּרֶק ד 
הַמַּפְקִיד אֵצֶל חֲבֵרוֹ בְּחִנָּם, וְנִגְנַב אוֹ אָבַד--הֲרֵי זֶה נִשְׁבָּע, וְנִפְטָר: שֶׁנֶּאֱמָר "וְגֻנַּב, מִבֵּית הָאִישׁ ...
וְנִקְרַב בַּעַל-הַבַּיִת אֶל-הָאֱלֹהִים: אִם-לֹא שָׁלַח יָדוֹ, בִּמְלֶאכֶת רֵעֵהוּ" .
וּמְגַלְגְּלִין עָלָיו בְּתוֹךְ הַשְּׁבוּעָה, שֶׁלֹּא פָשַׁע בָּהּ אֵלָא שָׁמַר כְּדֶרֶךְ הַשּׁוֹמְרִין, וְלֹא שָׁלַח בּוֹ יָד, וְאַחַר כָּךְ נִגְנַב: שְׁאִם נִגְנַב אַחַר שֶׁשָּׁלַח יָד בַּפִּקָּדוֹן, חַיָּב בְּאַחְרָיוּתוֹ.

הוֹאִיל וּפָטַר הַכָּתוּב אֶת שׁוֹמֵר חִנָּם מִן הַגְּנֵבָה, קַל וְחֹמֶר מִן הָאֻנְסִין הַגְּדוֹלִים כְּגוֹן שְׁבוּרָה וּשְׁבוּיָה וּמֵתָה: וְהוּא, שֶׁלֹּא שָׁלַח יָד בַּפִּקָּדוֹן; אֲבָל אִם שָׁלַח יָד בַּפִּקָּדוֹן, חַיָּב בְּאֻנְסָיו.

כֵּיצַד דֶּרֶךְ הַשּׁוֹמְרִין, הַכֹּל לְפִי הַפִּקָּדוֹן: יֵשׁ פִּקָּדוֹן שֶׁדֶּרֶךְ שְׁמִירָתוֹ לְהַנִּיחוֹ בְּבֵית שַׁעַר, כְּגוֹן הַקּוֹרוֹת וְהָאֲבָנִים; וְיֵשׁ פִּקָּדוֹן שֶׁדֶּרֶךְ שְׁמִירָתוֹ לְהַנִּיחוֹ בֶּחָצֵר, כְּגוֹן חֲבִלּוֹת שֶׁלְּפִשְׁתָּן הַגְּדוֹלוֹת וְכַיּוֹצֶא בָּהֶן; וְיֵשׁ פִּקָּדוֹן שֶׁדֶּרֶךְ שְׁמִירָתוֹ לְהַנִּיחוֹ בַּבַּיִת, כְּגוֹן שִׂמְלָה וּטְלִית; וְיֵשׁ פִּקָּדוֹן שֶׁדֶּרֶךְ שְׁמִירָתוֹ לְהַנִּיחוֹ בַּתֵּבָה אוֹ בַּמִּגְדָּל וְנוֹעֵל עָלָיו, כְּגוֹן בִּגְדֵי מֶשִׁי וּכְלֵי כֶּסֶף וּכְלֵי זָהָב וְכַיּוֹצֶא בָּהֶן.

 הַשּׁוֹמֵר שֶׁהִנִּיחַ הַפִּקָּדוֹן בִּמְקוֹם שְׁאֵינוּ רָאוּי לוֹ, וְנִגְנַב מִשָּׁם אוֹ אָבַד--אַפִלּוּ נֶאֱנַס שָׁם, כְּגוֹן שֶׁנָּפְלָה דְּלֵקָה וְנִשְׂרַף כָּל הַבַּיִת--הֲרֵי זֶה פּוֹשֵׁעַ, וְחַיָּב לְשַׁלַּם.
וְאַף עַל פִּי שֶׁהִנִּיחַ הַפִּקָּדוֹן עִם שֶׁלּוֹ--אִם רָאוּי לִשְׁמִירָה, פָּטוּר; וְאִם אֵין הַמָּקוֹם רָאוּי לִשְׁמִירָה, חַיָּב: בְּשֶׁלּוֹ, הוּא רַשָּׁאי; וְאֵינוּ רַשָּׁאי, בְּשֶׁלַּאֲחֵרִים.

 הַכְּסָפִים וְהַדֵּינָרִין--אֵין לָהֶם שְׁמִירָה אֵלָא שֶׁיִּטְמְנֵם בַּקַּרְקָע, וְיִתֵּן עֲלֵיהֶם טֶפַח עָפָר, אוֹ יִטְמְנֵם בַּכּוֹתָל בַּטֶּפַח הַסָּמוּךְ לַקַּרְקָע, אוֹ בַּטֶּפַח הַסָּמוּךְ לִשְׁמֵי קוֹרָה; אֲבָל לֹא בְּאֶמְצַע הַכּוֹתָל, שֶׁמֶּא יַחְפְּרוּ שָׁם הַגַּנָּבִים, וְיִגָּנְבוּ.
אַפִלּוּ נָעַל עֲלֵיהֶם כָּרָאוּי בְּתֵבָה, אוֹ הִחְבִּיא אוֹתָם בִּמְקוֹם שְׁאֵין אָדָם מַכִּירוֹ וְלֹא מַרְגִּישׁ בּוֹ--הֲרֵי זֶה פּוֹשֵׁעַ, וְחַיָּב לְשַׁלַּם.

הוֹרוּ מִקְצַת הַמְּבִינִים, שְׁהוּא הַדִּין לְכָל דָּבָר שֶׁמַּשָּׂאוֹ קַל וְאֵין הַקַּרְקָע מְאַבֶּדֶת אוֹתוֹ בִּמְהֵרָה, כְּגוֹן לְשׁוֹנוֹת שֶׁלְּכֶסֶף, וְאֵין צָרִיךְ לוֹמַר לְשׁוֹנוֹת שֶׁלְּזָהָב וַאֲבָנִים טוֹבוֹת וּמַרְגָּלִיּוֹת--שְׁאֵין לָהֶם שְׁמִירָה אֵלָא בַּקַּרְקָע; וּלְזֶה דַּעְתִּי נוֹטָה.

 הַמַּפְקִיד אֵצֶל חֲבֵרוֹ כְּסָפִים עֶרֶב שַׁבָּת בֵּין הַשְּׁמָשׁוֹת--אֵינוּ חַיָּב לִטְרֹחַ וְלִקְבֹּר אוֹתָן, עַד מוֹצָאֵי שַׁבָּת.
וְאִם נִתְאַחַר לְמוֹצָאֵי שַׁבָּת כְּדֵי לְקָבְרָן, וְלֹא קְבָרָן, וְנִגְנְבוּ, אוֹ נֶאְנְסוּ--חַיָּב; וְאִם תַּלְמִיד חֲכָמִים הוּא--אֵינוּ חַיָּב, עַד שֶׁיִּשְׁהֶה כְּדֵי לְקָבְרָן אַחַר שֶׁיַּבְדִּיל.

 הִפְקִיד אֵצֶל חֲבֵרוֹ כְּסָפִים בַּדֶּרֶךְ לְהוֹלִיכָם לְבֵיתוֹ, אוֹ שֶׁשִּׁלַּח עִמּוֹ מָעוֹת מִמָּקוֹם לְמָקוֹם--צְרִיכִין שֶׁיִּהְיוּ צְרוּרִין וּמֻנָּחִין בְּיָדוֹ, אוֹ קְשׁוּרִין כָּרָאוּי עַל בִּטְנוֹ מִכְּנֶגֶד פָּנָיו, עַד שֶׁיַּגִּיעַ לְבֵיתוֹ, וְיִקְבְּרֵם כָּרָאוּי.
וְאִם לֹא קְשָׁרָן כַּדֶּרֶךְ הַזֹּאת--אַפִלּוּ נֶאְנְסוּ--חַיָּב לְשַׁלַּם, שֶׁהֲרֵי תְּחִלָּתוֹ בִּפְשִׁיעָה.

מַעֲשֶׂה בְּאֶחָד שֶׁהִפְקִיד מָעוֹת אֵצֶל חֲבֵרוֹ, וְהִנִּיחָם בִּמְחִצָּה שֶׁלְּקָנִים, וַהֲרֵי הֶן טְמוּנִים בְּעֹבִי הַמְּחִצָּה, וְנִגְנְבוּ מִשָּׁם.
וְאָמְרוּ חֲכָמִים, אַף עַל פִּי שֶׁזּוֹ שְׁמִירָה מְעֻלָּה לְעִנְיַן גְּנֵבָה, אֵינָהּ שְׁמִירָה כָּרָאוּי לְעִנְיַן הָאֵשׁ; וּמֵאַחַר שֶׁלֹּא טְמָנָם בַּקַּרְקָע אוֹ בְּכוֹתַל בִּנְיָן, פּוֹשֵׁעַ הוּא, וְכָל שֶׁתְּחִלָּתוֹ בִּפְשִׁיעָה וְסוֹפוֹ בְּאֹנֶס, חַיָּב.
וְכֵן כָּל כַּיּוֹצֶא בְּזֶה.

 הַמַּפְקִיד אֵצֶל חֲבֵרוֹ בֵּין כֵּלִים בֵּין מָעוֹת, וְאָמַר לוֹ תֶּן לִי פִּקְדוֹנִי, וְאָמַר לוֹ הַשּׁוֹמֵר אֵינִי יוֹדֵעַ הֵיאַךְ הִנַּחְתִּי פִּקָּדוֹן זֶה, אוֹ בְּאֵיזֶה מָקוֹם קָבַרְתִּי הַכְּסָפִים, הַמְתֵּן לִי עַד שֶׁאֲבַקַּשׁ וְאֶמְצָא, וְאַחְזִיר לָךְ--הֲרֵי זֶה פּוֹשֵׁעַ, וְחַיָּב לְשַׁלַּם מִיָּד.

 כָּל הַמַּפְקִיד אֵצֶל בַּעַל הַבַּיִת, בֵּין כֵּלִים בֵּין מָעוֹת--עַל דַּעַת אִשְׁתּוֹ וּבָנָיו וּבְנֵי בֵּיתוֹ הַגְּדוֹלִים הוּא מַפְקִיד.
אֲבָל אִם מְסָרָן לְבָנָיו וּבְנוֹתָיו הַקְּטַנִּים, אוֹ לַעֲבָדָיו בֵּין גְּדוֹלִים בֵּין קְטַנִּים, אוֹ לְאֶחָד מִקְּרוֹבָיו שְׁאֵינָן שְׁרוּיִין עִמּוֹ בַּבַּיִת וְסוֹמְכִין עַל שֻׁלְחָנוֹ, וְאֵין צָרִיךְ לוֹמַר אִם מְסָרָן לְאַחֵר--הֲרֵי זֶה פּוֹשֵׁעַ, וְחַיָּב לְשַׁלַּם, אֵלָא אִם כֵּן הֵבִיא הַשּׁוֹמֵר הַשֵּׁנִי רְאָיָה שֶׁלֹּא פָשַׁע, כְּמוֹ שֶׁבֵּאַרְנוּ.

מַעֲשֶׂה בְּאֶחָד שֶׁהִפְקִיד מָעוֹת אֵצֶל חֲבֵרוֹ, וּנְתָנָם הַשּׁוֹמֵר לְאִמּוֹ, וְהִחְבִּיאָה אוֹתָן וְלֹא טָמְנָה אוֹתָן, וְנִגְנְבוּ.
וְאָמְרוּ חֲכָמִים, אֵין הַשּׁוֹמֵר חַיָּב לְשַׁלַּם מִפְּנֵי שֶׁנְּתָנָם לְאִמּוֹ, שֶׁכָּל הַמַּפְקִיד, עַל דַּעַת בָּנָיו וּבְנֵי בֵּיתוֹ הוּא מַפְקִיד: וְאַף עַל פִּי שֶׁלֹּא אָמַר לָהּ, פִּקָּדוֹן הֶם; יֵשׁ לוֹ לִטְעֹן כָּל שֶׁכֵּן שְׁהִיא נִזְהֶרֶת בָּהֶן, אִם הֶן שֶׁלִּי.
וְכֵן אֵין אִמּוֹ חַיֶּבֶת לְשַׁלַּם, שֶׁהֲרֵי לֹא אָמַר לָהּ שְׁהֶן פִּקָּדוֹן.
וְאָמְרוּ חֲכָמִים, יִשָּׁבַע הַשּׁוֹמֵר שֶׁאוֹתָן הַמָּעוֹת עַצְמָן הֶן שֶׁנְּתָנָן לְאִמּוֹ, וְתִשָּׁבַע הָאֵם שֶׁהִחְבִּיאָה אוֹתָן וְנִגְנְבוּ; וְיִפָּטְרוּ שְׁנֵיהֶם.
וְכֵן כָּל כַּיּוֹצֶא בְּזֶה.

 מִכָּאן אַתָּה לָמֵד, שֶׁהַשּׁוֹמֵר שֶׁמָּסַר הַפִּקָּדוֹן לְאִשְׁתּוֹ וּבְנֵי בֵּיתוֹ, וְהוֹדִיעָן שְׁהוּא פִּקָּדוֹן, וְלֹא שָׁמְרוּ כְּדֶרֶךְ הַשּׁוֹמְרִין--שְׁהֶן חַיָּבִין לְשַׁלַּם לְבַעַל הַפִּקָּדוֹן, וּבַעַל הַבַּיִת פָּטוּר: שֶׁכָּל הַמַּפְקִיד, עַל דַּעַת אִשְׁתּוֹ וּבָנָיו וּבְנֵי בֵּיתוֹ הוּא מַפְקִיד.

מַעֲשֶׂה בְּאֶחָד שֶׁהִפְקִיד כִּישׁוּת אֵצֶל חֲבֵרוֹ, וְהָיָה לַשּׁוֹמֵר כִּישׁוּת אַחֶרֶת, וְאָמַר לְשַׁמָּשׁוֹ מִזֶּה הַכִּישׁוּת הַשְׁלֵךְ לְתוֹךְ הַשֵּׁכָר, וְהָלַךְ הַשַּׁמָּשׁ וְהִשְׁלִיךְ מִכִּישׁוּת שֶׁלַּפִּקָּדוֹן.
אָמְרוּ חֲכָמִים, הַשַּׁמָּשׁ פָּטוּר, שֶׁהֲרֵי לֹא אָמַר מִזֶּה הַשְׁלֵךְ וּמִזֶּה אַל תַּשְׁלֵךְ, וְדִמָּה שְׁהוּא מַרְאֶה מָקוֹם לוֹ וְאֵינוּ מַקְפִּיד עַל זֶה.
וְכֵן בַּעַל הַבַּיִת פָּטוּר, שֶׁהֲרֵי אָמַר לוֹ מִזֶּה הַשְׁלֵךְ.
וְאֵינוּ מְשַׁלֵּם אֵלָא דְּמֵי מַה שֶׁנִּהְנָה בִּלְבָד; לְפִיכָּךְ אִם נַעֲשָׂה הַשֵּׁכָר חֹמֶץ, פָּטוּר מִלְּשַׁלַּם.
וּבֵין כָּךְ וּבֵין כָּךְ, חַיָּב הַשּׁוֹמֵר שְׁבוּעָה שֶׁכָּךְ אֵרַע.
וְכֵן כָּל כַּיּוֹצֶא בְּזֶה.

הִלְכּוֹת שְׁאֵלָה וּפִקָּדוֹן פֵּרֶק ה 
מִי שֶׁהִפְקִידוּ אֶצְלוֹ מָעוֹת שֶׁלַּעֲנִיִּים אוֹ שֶׁלְּפִדְיוֹן שְׁבוּיִים, וּפָשַׁע בָּהֶם וְנִגְנְבוּ--פָּטוּר: שֶׁנֶּאֱמָר "לִשְׁמֹר" , וְלֹא לְחַלַּק לָעֲנִיִּים; וַהֲרֵי הוּא מָמוֹן שְׁאֵין לוֹ תּוֹבְעִים.
אַפִלּוּ בָּאוּ עָלָיו גַּנָּבִים, וְקָדַם וְהִצִּיל עַצְמוֹ בִּמְמוֹן הַשְּׁבוּיִים--פָּטוּר: אֵין לָךְ פִּדְיוֹן שְׁבוּיִים גָּדוֹל מִזֶּה.

בַּמֶּה דְּבָרִים אֲמוּרִים, בִּשְׁאֵין זֶה הַמָּמוֹן הַמֻּפְקָד לַעֲנִיֵּי מָקוֹם זֶה, אוֹ לִשְׁבוּיִים אֵלּוּ.
אֲבָל אִם הָיָה לַעֲנִיִּים אֵלּוּ אוֹ לִשְׁבוּיִים אֵלּוּ, וַהֲרֵי הוּא קָצוּץ לָהֶן--הֲרֵי זֶה מָמוֹן שֶׁיֵּשׁ לוֹ תּוֹבְעִין; וִישַׁלַּם אִם פָּשַׁע, אוֹ יִשָּׁבַע שֶׁלֹּא פָשַׁע, כְּדֶרֶךְ כָּל הַשּׁוֹמְרִים.

 הַמַּפְקִיד אֵצֶל חֲבֵרוֹ מָמוֹן אוֹ כֵּלִים חֲשׁוּבִין, וּבָאוּ עָלָיו גַּנָּבִים, וְקָדַם וְנָתַן לָהֶם הַפִּקָּדוֹן לְהַצִּיל עַצְמוֹ--אִם הָיָה אָמוּד שְׁהוּא בַּעַל מָמוֹן--חַיָּב: שֶׁחֶזְקָתוֹ שֶׁבִּגְלָלוֹ בָּאוּ הַגַּנָּבִים, וְנִמְצָא זֶה הִצִּיל עַצְמוֹ בִּמְמוֹן חֲבֵרוֹ.
וְאִם אֵינוּ אָמוּד--חֶזְקָתוֹ שֶׁלֹּא בָאוּ אֵלָא לְשֵׁמַע הַפִּקָּדוֹן, וּפָטוּר.
וְכֵן כָּל כַּיּוֹצֶא בְּזֶה.

 הַמַּפְקִיד אֵצֶל חֲבֵרוֹ כֵּלִים אוֹ פֵּרוֹת, וּבָאוּ גַּנָּבִים וּגְנָבוּם בְּפָנָיו, וְאִלּוּ הָיָה צוֹוֵחַ, הָיוּ בָּאִין בְּנֵי אָדָם וּמַצִּילִין אוֹתָן--הוֹאִיל וְלֹא צָוַח--הֲרֵי זֶה פּוֹשֵׁעַ, וְחַיָּב לְשַׁלַּם.
וְכֵן כָּל כַּיּוֹצֶא בְּזֶה.

 שְׁנַיִם שֶׁהִפְקִידוּ אֵצֶל אֶחָד, זֶה מֵאָה וְזֶה מָאתַיִם, וְכָל אֶחָד מִשְּׁנֵיהֶם אוֹמֵר אֲנִי הוּא שֶׁהִפְקַדְתִּי הַמָּאתַיִם, וְהַשּׁוֹמֵר אוֹמֵר אֵינִי יוֹדֵעַ--יִשָּׁבַע כָּל אֶחָד מֵהֶן שֶׁהִפְקִיד מָאתַיִם כְּדִין כָּל נִשְׁבָּע וְנוֹטֵל, וְיִתֵּן מָאתַיִם לְזֶה וּמָאתַיִם לְזֶה; וְיַפְסִיד מֵאָה מִבֵּיתוֹ, שֶׁהֲרֵי הוּא פּוֹשֵׁעַ, שֶׁהָיָה לוֹ לִכְתֹּב שֵׁם כָּל אֶחָד, עַל כִּיס שֶׁלּוֹ.

לְפִיכָּךְ אִם הֵבִיאוּ לוֹ הַשְּׁנַיִם כְּאֶחָד, הַשְּׁלוֹשׁ מֵאוֹת בְּכֶרֶךְ אֶחָד, וּבָאוּ וְתָבְעוּ, וְכָל אֶחָד אוֹמֵר הַמָּאתַיִם שֶׁלִּי--נוֹתֵן מֵאָה לְזֶה וּמֵאָה לְזֶה; וְהַשְּׁאָר יִהְיֶה מֻנָּח אֶצְלוֹ עַד לְעוֹלָם, אוֹ עַד שֶׁיּוֹדֶה לַחֲבֵרוֹ: שֶׁהֲרֵי הוּא אוֹמֵר לָהֶם, כֵּיוָן שֶׁרָאִיתִי שְׁאֵין אַתֶּם מַקְפִּידִין זֶה עַל זֶה, וַהֲבֵאתֶם בְּכֶרֶךְ אֶחָד, לֹא הִטְרַחְתִּי עַצְמִי לֵידַע וְלִזְכֹּר תָּמִיד, מִי בַּעַל הַמֵּאָה וּמִי בַּעַל הַמָּאתַיִם.

וְכֵן אִם הִפְקִידוּ אֶצְלוֹ שְׁנֵי כֵּלִים, אֶחָד גָּדוֹל וְאֶחָד קָטָן, וְכָל אֶחָד וְאֶחָד אוֹמֵר אֲנִי הוּא בַּעַל הַגָּדוֹל--יִשָּׁבְעוּ שְׁנֵיהֶם; וְיִתֵּן הַגָּדוֹל לְאֶחָד מֵהֶם, וּדְמֵי הַגָּדוֹל לַשֵּׁנִי, וְיִשָּׁאֵר לוֹ הַקָּטָן.
וְאִם הֱבִיאוּם כְּאֶחָד בְּכֶרֶךְ אֶחָד--נוֹתֵן הַקָּטָן לְאֶחָד מֵהֶן, וּמִתּוֹךְ הַגָּדוֹל נוֹתֵן דְּמֵי הַקָּטָן לַשֵּׁנִי, וְהַשְּׁאָר יִהְיֶה מֻנָּח אֶצְלוֹ, עַד שֶׁיּוֹדֶה לַחֲבֵרוֹ אוֹ עַד לְעוֹלָם.

וְכֵן מִי שֶׁתְּבָעוּהוּ שְׁנַיִם, זֶה אוֹמֵר אֲנִי הוּא בַּעַל הַפִּקָּדוֹן וְזֶה אוֹמֵר אֲנִי הוּא, וְהַשּׁוֹמֵר אוֹמֵר אֶחָד מִכֶּם הוּא, וְאֵינִי יוֹדֵעַ מִי הוּא--יְשַׁלַּם לִשְׁנֵיהֶם.

וְכֵן שְׁנַיִם שֶׁהִפְקִידוּ שְׁתֵּי בְּהֵמוֹת אֵצֶל רוֹעֶה, וּמֵתָה אַחַת מֵהֶן, וְאֵינוּ יוֹדֵעַ שֶׁלְּמִי הָיְתָה--יְשַׁלַּם לִשְׁנֵיהֶם.
וְאִם הִפְקִידוּ בְּעֶדְרוֹ שֶׁלֹּא מִדַּעְתּוֹ--מַנִּיחַ הַבְּהֵמָה בֵּינֵיהֶם, וּמִסְתַּלֵּק; וְתִהְיֶה מֻנַּחַת, עַד שֶׁיּוֹדֶה הָאֶחָד לַחֲבֵרוֹ אוֹ עַד שֶׁיִּרְצוּ לַחְלֹק אוֹתָהּ.

 הַמַּפְקִיד פֵּרוֹת אֵצֶל חֲבֵרוֹ, הֲרֵי זֶה לֹא יְעָרְבֵם עִם פֵּרוֹתָיו.
עָבַר וְעֵרְבָן--יְחַשַּׁב כַּמָּה הָיוּ פֵּרוֹתָיו, וְכַמָּה הָיָה הַפִּקָּדוֹן, וְיִרְאֶה כַּמָּה חָסֵר הַכֹּל, וִיחַשַּׁב חֶסְרוֹן הַפִּקָּדוֹן; וְיִתֵּן לוֹ, אַחַר שֶׁיִּשָּׁבַע.

נִסְתַּפַּק מֵהֶן, וְלֹא יָדַע כַּמָּה נִסְתַּפַּק--יוֹצִיא לוֹ חֶסְרוֹנוֹת לְחִטִּים וּלְאֹרֶז קָלוּף, אַרְבַּעַת קַבִּין וּמֶחְצָה לְכָל כּוֹר; לִשְׂעוֹרִים וּלְדֹחַן, תִּשְׁעַת קַבִּין לְכָל כּוֹר; לְכֻסְּמִין וּלְזֶרַע פִּשְׁתָּן בְּגִבְעוֹלָיו וּלְאֹרֶז שְׁאֵינוּ קָלוּף, שָׁלוֹשׁ סְאִין לְכָל כּוֹר.
וְכַמִּדָּה הַזֹּאת, לְכָל שָׁנָה וְשָׁנָה.

בַּמֶּה דְּבָרִים אֲמוּרִים, שֶׁמָּדַד לוֹ בִּימוֹת הַגֹּרֶן, וְהִחְזִיר לוֹ בִּימוֹת הַגֹּרֶן.
אֲבָל אִם מָדַד לוֹ בִּימוֹת הַגֹּרֶן, וְהִחְזִיר לוֹ בִּימוֹת הַגְּשָׁמִים--אֵינוּ מוֹצִיא לוֹ חֶסְרוֹנוֹת, מִפְּנֵי שְׁהֶן מוֹתִירוֹת.

וְכֵן מוֹצִיא לוֹ שְׁתוּת, לַיַּיִן; וּשְׁלֹשֶׁת לוֹגִין שֶׁמֶן לְמֵאָה לוֹג, מֵהֶן לוֹג וּמֶחְצָה שְׁמָרִים וְלוֹג וּמֶחְצָה בֶּלַע.
אִם הָיָה שֶׁמֶן מְזֻקָּק, אֵינוּ מוֹצִיא לוֹ שְׁמָרִים; וְאִם הָיוּ הַקַּנְקַנִּים יְשָׁנִים, אֵינוּ מוֹצִיא לוֹ בֶּלַע.

 הִפְקִיד אֶצְלוֹ פֵּרוֹת שְׁאֵינָן מְדוּדִין, וְעֵרְבָן עִם פֵּרוֹתָיו וְלֹא מְדָדָן--הֲרֵי זֶה פּוֹשֵׁעַ.
בַּעַל הַפִּקָּדוֹן אוֹמֵר כָּךְ וְכָּךְ הָיוּ, וְהַשּׁוֹמֵר אוֹמֵר אֵינִי יוֹדֵעַ--יְשַׁלַּם בְּלֹא שְׁבוּעָה: שֶׁהֲרֵי חִיַּב עַצְמוֹ בְּתַשְׁלוּמִין, וְאֵינוּ יוֹדֵעַ כַּמָּה הוּא חַיָּב; וְנִמְצָא מְחֻיָּב שְׁבוּעָה, וְאֵינוּ יָכוֹל לְהִשָּׁבַע.
וּכְזֶה הוֹרוּ רִבּוֹתַי, רִבִּי יוֹסֵף הַלֵּוִי וְרִבּוֹ.

וְכֵן כָּל שׁוֹמֵר שֶׁנִּתְחַיַּב לְשַׁלַּם, וְאָמַר אֵינִי יוֹדֵעַ כַּמָּה דָּמִים אֲנִי חַיָּב לְשַׁלַּם, וְהַבְּעָלִים אוֹמְרִים אָנוּ יוֹדְעִין, וְכָּךְ וְכָּךְ הָיָה שׁוֹוֶה--יִטְּלוּ בְּלֹא שְׁבוּעָה: וְהוּא שֶׁיִּטְעֲנוּ, דָּבָר שְׁהֶן אֲמוּדִין בּוֹ; וְיֵשׁ לַשּׁוֹמֵר לְהַחְרִים עַל מִי שֶׁלּוֹקֵחַ מִמֶּנּוּ, יָתֵר מִן הָרָאוּי לוֹ.

וּמְנַיִן שֶׁהַדִּין כָּךְ הוּא: הַגַּע עַצְמָךְ שֶׁהִפְקִיד אֶצְלוֹ כִּיס מָלֵא זְהוּבִים, וּפָשַׁע בּוֹ, הַבְּעָלִים אוֹמְרִים מָאתַיִם דֵּינָר הָיוּ בּוֹ, וְהַשּׁוֹמֵר אוֹמֵר וַדַּאי שֶׁהָיָה בּוֹ דֵּינָרִים אֲבָל אֵינִי יוֹדֵעַ כַּמָּה הָיוּ; נִמְצָא זֶה כְּטוֹעֵן מָאתַיִם, וְהוֹדָה לוֹ בְּמִקְצָת וְאָמַר הַשְּׁאָר אֵינִי יוֹדֵעַ, שְׁהוּא מְחֻיָּב שְׁבוּעָה וְאֵינוּ יָכוֹל לִשָּׁבַע, וּמְשַׁלֵּם כְּמוֹ שֶׁיִּתְבָּאַר.

 מֵת אָבִיו, וְהִנִּיחַ לוֹ שַׂק צָרוּר, וְהִפְקִידוֹ אֵצֶל חֲבֵרוֹ, וּפָשַׁע בּוֹ--הַמַּפְקִיד אוֹמֵר אֵינִי יוֹדֵעַ מַה הָיָה בּוֹ, שֶׁמֶּא מַרְגָּלִיּוֹת הָיוּ בּוֹ, וְכֵן הַשּׁוֹמֵר אוֹמֵר אֵינִי יוֹדֵעַ כַּמָּה אֲנִי חַיָּב לְשַׁלַּם, שֶׁמֶּא זְכוֹכִית הָיָה מָלֵא--שׁוּרַת הַדִּין בֵּינֵיהֶן: שֶׁאֲנִי אוֹמֵר בִּטְעָנָה זוֹ שֶׁיִּשָּׁבַע הַשּׁוֹמֵר בְּתַקָּנַת חֲכָמִים, שְׁאֵינוּ בִּרְשׁוּתוֹ, וְיִכְלֹל בִּשְׁבוּעָתוֹ שְׁאֵינוּ יוֹדֵעַ בַּוַּדַּאי, שֶׁהָיָה בּוֹ יָתֵר עַל שׁוֹוֶה כָּךְ וְכָּךְ; וִישַׁלַּם מַה שֶׁהוֹדָה בּוֹ.
וְכֵן כָּל כַּיּוֹצֶא בְּזֶה.

מַעֲשֶׂה בְּאֶחָד שֶׁהִפְקִיד שַׂק צָרוּר אֵצֶל חֲבֵרוֹ, וּפָשַׁע בּוֹ--הַמַּפְקִיד אוֹמֵר חֲלִי זָהָב וּמַרְגָּלִיּוֹת וְכַיּוֹצֶא בָּהֶן הָיוּ בּוֹ, וְהַשּׁוֹמֵר אוֹמֵר אֵינִי יוֹדֵעַ שֶׁמֶּא סִיגִים אוֹ חוֹל הָיָה בּוֹ.
וְאָמְרוּ חֲכָמִים, יִשָּׁבַע בַּעַל הַפִּקָּדוֹן וְיִטֹּל; וְהוּא שֶׁיִּטְעֹן דָּבָר שְׁהוּא אָמוּד בּוֹ, אוֹ שְׁהוּא אָמוּד לְהַפְקִידוֹ אֶצְלוֹ.
וְלָמָּה נִשְׁבָּע כָּאן בַּעַל הַפִּקָּדוֹן: לְפִי שְׁאֵין הַשּׁוֹמֵר מְחֻיָּב שְׁבוּעָה--שֶׁאַפִלּוּ הוֹדָה וְאָמַר בָּרִיא לִי שֶׁהָיָה מָלֵא סִיגִים, וְהַמַּפְקִיד אוֹמֵר מַרְגָּלִיּוֹת הָיוּ, הַשּׁוֹמֵר נִשְׁבָּע הֶסֵּת וְנִפְטָר, כְּמִי שֶׁטְּעָנוֹ חִטִּים וְהוֹדָה לוֹ בִּשְׂעוֹרִים.
וְכֵן כָּל כַּיּוֹצֶא בְּזֶה.
וּבְהִלְכּוֹת טוֹעֵן וְנִטְעָן, יִתְבָּאֲרוּ עִיקָרֵי הַדְּבָרִים.

הִלְכּוֹת שְׁאֵלָה וּפִקָּדוֹן פֵּרֶק ו 
שׁוֹמֵר חִנָּם שֶׁאָמַר הֲרֵינִי מְשַׁלֵּם, וְאֵינִי נִשְׁבָּע--אִם הָיָה הַפִּקָּדוֹן דָּבָר שֶׁכָּל מִינוֹ שׁוֹוֶה וּמָצוּי בַּשּׁוּק לִקְנוֹת כְּמוֹתוֹ כְּגוֹן פֵּרוֹת, אוֹ יְרִיעוֹת שֶׁלְּצֶמֶר אוֹ שֶׁלְּפִשְׁתָּן הַשֹּׁווֹת בְּכָל עִנְיָנָם, אוֹ קוֹרוֹת הַמְּצוּיוֹת, וְכָל כַּיּוֹצֶא בָּהֶן--הֲרֵי זֶה מְשַׁלֵּם, וְאֵינוּ נִשְׁבָּע.
אֲבָל אִם הָיָה הַפִּקָּדוֹן בְּהֵמָה, אוֹ בֶּגֶד מְצֻיָּר, אוֹ כְּלִי מְתֻקָּן, אוֹ דָּבָר שְׁאֵינוּ מוֹצֶא לִקְנוֹת כְּמוֹתוֹ בְּשׁוֹוֶה--חוֹשְׁשִׁין שֶׁמֶּא עֵינָיו נָתַן בּוֹ, וּמַשְׁבִּיעִין אוֹתוֹ בְּתַקָּנַת חֲכָמִים שְׁבוּעָה בִּנְקִיטַת חֵפֶץ שְׁאֵינוּ בִּרְשׁוּתוֹ; וְאַחַר כָּךְ מְשַׁלֵּם.

וְהוּא הַדִּין לִשְׁאָר הַשּׁוֹמְרִין, כְּגוֹן הַשּׁוֹאֵל שֶׁאָמַר מֵתָה אוֹ נִגְנְבָה, וְשׁוֹמֵר שָׂכָר וְהַשּׂוֹכֵר, שֶׁאָמַר נִגְנְבָה אוֹ אָבְדָה--אַף עַל פִּי שְׁהֶן חַיָּבִין לְשַׁלַּם--מַשְׁבִּיעִין אוֹתָן שְׁבוּעָה שְׁאֵינָהּ בִּרְשׁוּתָן, וְאַחַר כָּךְ מְשַׁלְּמִין דְּמֵי הַבְּהֵמָה אוֹ הַחֵפֶץ: שֶׁאָנוּ חוֹשְׁשִׁין לוֹ, שֶׁמֶּא עֵינָיו נָתַן בָּהּ.
וְאִם אָמְרוּ הַבְּעָלִים, יָתֵר עַל זֶה הָיָה שׁוֹוֶה--כּוֹלֵל בִּשְׁבוּעָתוֹ שְׁאֵינוּ שׁוֹוֶה אֵלָא כָּךְ וְכָּךְ.

נִמְצָא כָּל שׁוֹמֵר שֶׁנִּשְׁבָּע שְׁבוּעַת הַשּׁוֹמְרִין, כּוֹלֵל בִּשְׁבוּעָתוֹ שְׁלוֹשָׁה דְּבָרִים--שֶׁשָּׁמַר כְּדֶרֶךְ הַשּׁוֹמְרִין, וְשֶׁאֵרְעוֹ כָּךְ וְכָּךְ וַהֲרֵי אֵינוּ בִּרְשׁוּתוֹ, וְשֶׁלֹּא שָׁלַח בּוֹ יָד קֹדֶם שֶׁאֵרְעוֹ הַמְּאֹרָע הַפּוֹטֵר אוֹתוֹ.
וְאִם רָצָה לְשַׁלַּם--נִשְׁבָּע שְׁאֵינוּ בִּרְשׁוּתוֹ, וְכוֹלֵל בִּשְׁבוּעָתוֹ שֶׁכָּךְ וְכָּךְ הָיָה שׁוֹוֶה.

 יֵשׁ לַשּׁוֹמֵר לְהַתְנוֹת שְׁאֵינוּ שׁוֹמֵר כְּדֶרֶךְ הַשּׁוֹמְרִין, אֵלָא מָעוֹת אֵלּוּ שֶׁתַּפְקִיד אֶצְלִי בְּזָוִית בֵּיתִי אֲנִי מַנִּיחַ אוֹתָן, וְכַיּוֹצֶא בְּזֶה.
טָעַן הַשּׁוֹמֵר שֶׁתְּנָאי הָיָה בֵּינֵינוּ, וּבַעַל הַפִּקָּדוֹן אוֹמֵר לֹא הָיָה שָׁם תְּנָאי--אַף עַל פִּי שֶׁהִפְקִיד אֶצְלוֹ בְּעֵדִים--מִתּוֹךְ שֶׁיָּכוֹל לוֹמַר שָׁמַרְתִּי כְּדֶרֶךְ הַשּׁוֹמְרִין וְנֶאֱנַסְתִּי, נֶאֱמָן לוֹמַר שֶׁהָיָה בֵּינֵיהֶן תְּנָאי.
לְפִיכָּךְ יִשָּׁבַע שֶׁלֹּא שָׁלַח בּוֹ יָד, וּשְׁאֵינוּ בִּרְשׁוּתוֹ, וְשֶׁהָיָה בֵּינֵיהֶן תְּנָאי.

 שׁוֹמֵר חִנָּם שֶׁהֵבִיא רְאָיָה שֶׁלֹּא פָשַׁע--פָּטוּר מִשְּׁבוּעָה, וְאֵין אוֹמְרִים שֶׁמֶּא שָׁלַח בּוֹ יָד קֹדֶם שֶׁאָבַד.
וּבַעַל הַפִּקָּדוֹן שֶׁהֵבִיא רְאָיָה שֶׁפָּשַׁע הַשּׁוֹמֵר, מְשַׁלֵּם; וְאִם טָעַן וְאָמַר תְּנָאי הָיָה בֵּינֵינוּ--אֵינוּ נֶאֱמָן, שֶׁהֲרֵי יֵשׁ עֵדִים שֶׁפָּשַׁע.

 הִפְקִיד אֵצֶל חֲבֵרוֹ בְּעֵדִים, וּבָאוּ עֵדִים שֶׁזֶּה הַחֵפֶץ בְּפָנֵינוּ הִפְקִידוֹ אֶצְלוֹ--אֵין הַשּׁוֹמֵר יָכוֹל לִטְעֹן וְלוֹמַר חָזַרְתִּי וּלְקַחְתִּיו מִמֶּנּוּ, אוֹ נְתָנוֹ לִי בְּמַתָּנָה.
לְפִיכָּךְ אִם מֵת הַשּׁוֹמֵר, מוֹצִיאִין הַפִּקָּדוֹן עַצְמוֹ מִן הַיְּתוֹמִים בְּלֹא שְׁבוּעָה.

וְלֹא עוֹד אֵלָא מִי שֶׁבָּא וְאָמַר כָּךְ וְכָּךְ הִפְקַדְתִּי אֵצֶל אֲבִיכֶם, וְנָתַן סִימָנִין מֻבְהָקִין, וְנִמְצָא הַפִּקָּדוֹן כְּמוֹ שֶׁאָמַר, וְהָיָה הַדַּיָּן יוֹדֵעַ שֶׁלֹּא הָיָה הַמֵּת אָמוּד שֶׁזֶּה הַפִּקָּדוֹן שֶׁלּוֹ--יֵשׁ לַדַּיָּן הַזֶּה לִתֵּן הַפִּקָּדוֹן לְזֶה שֶׁנָּתַן סִימָנָיו: וְהוּא שֶׁלֹּא יִהְיֶה הַמַּפְקִיד, רָגִיל לְהִכָּנֵס לְזֶה שֶׁמֵּת; אֲבָל אִם הָיָה רָגִיל אֶצְלוֹ--שֶׁמֶּא שֶׁלְּאַחֵר הוּא, וְהִכִּיר הַסִּימָנִין שֶׁלּוֹ.

בָּאוּ עֵדִים וְהֵעִידוּ לַדַּיָּן שְׁאֵין זֶה אָמוּד, אֵין מוֹצִיאִין מִן הַיְּתוֹמִים בְּעֵדוּתָן: שְׁאֵין זֶה רְאָיָה בְּרוּרָה, וְאֻמְדַּן דַּעְתָּן אֵינוּ אֹמֶד דַּעְתּוֹ; וְאֵין לוֹ לַדַּיָּן אֵלָא מַה שֶׁדַּעְתּוֹ סוֹמֶכֶת עָלָיו, כְּמוֹ שֶׁיִּתְבָּאַר בְּהִלְכּוֹת סַנְהֶדְּרִין.

מַעֲשֶׂה בְּאֶחָד שֶׁהִפְקִיד שֻׁמְשְׁמִין אֵצֶל חֲבֵרוֹ בְּעֵדִים, וּבָא לְתָבְעוֹ, וְאָמַר לוֹ הִחְזַרְתִּים לָךְ, אָמַר לוֹ הַמַּפְקִיד וַהֲלוֹא כָּךְ וְכָּךְ הִיא מִדָּתָם וַהֲרֵי הֶם מֻנָּחִים אֶצְלָךְ בֶּחָבִית, אָמַר לוֹ שֶׁלָּךְ הִחְזַרְתִּי לָךְ, וְאֵלּוּ אֲחֵרִים הֶן.
וְאָמְרוּ חֲכָמִים, אֵין מוֹצִיאִין מִיָּדוֹ, שֶׁמֶּא אֵלּוּ הַשֻּׁמְשְׁמִין שֶׁלַּשּׁוֹמֵר הֶן; אֵלָא יִשָּׁבַע הַשּׁוֹמֵר בִּנְקִיטַת חֵפֶץ שֶׁהִחְזִיר, כְּמוֹ שֶׁבֵּאַרְנוּ.

 בַּעַל הַפִּקָּדוֹן שֶׁתָּבַע פִּקְדוֹנוֹ, וְנָתַן לוֹ הַשּׁוֹמֵר, וְאָמַר הַמַּפְקִיד אֵין זֶה פִּקְדוֹנִי אֵלָא אַחֵר הוּא, אוֹ שָׁלֵם הָיָה וְאַתָּה שִׁבַּרְתּוֹ, אוֹ חָדָשׁ הָיָה וְאַתָּה נִשְׁתַּמַּשְׁתָּ בּוֹ, מֵאָה סְאִין הִפְקַדְתִּי אֶצְלָךְ וְאֵין אֵלּוּ אֵלָא חֲמִשִּׁים, וּבַעַל הַבַּיִת אוֹמֵר זֶה הוּא שֶׁהִפְקַדְתָּ בְּעַצְמוֹ, וּמַה שֶׁנָּתַתָּ אַתָּה נוֹטֵל--הֲרֵי הַשּׁוֹמֵר נִשְׁבָּע הֶסֵּת, כִּשְׁאָר כָּל הַנִּתְבָּעִין: שְׁאֵין כָּל שׁוֹמֵר נִשְׁבָּע שְׁבוּעַת הַשּׁוֹמְרִין הָאֲמוּרָה בַּתּוֹרָה, אֵלָא בִּזְמָן שֶׁמּוֹדֶה בְּעַצְמוֹ שֶׁלַּפִּקָּדוֹן כְּמוֹ שֶׁהַמַּפְקִיד אוֹמֵר, וְטוֹעֵן שֶׁנִּגְנַב אוֹ מֵת אוֹ נִשְׁבָּה; כְּלָלוֹ שֶׁלַּדָּבָר, טוֹעֵן לִפְטֹר עַצְמוֹ מִן הַתַּשְׁלוּמִין.
אֲבָל אִם אָמַר, זֶה הוּא שֶׁהִשְׁאַלְתַּנִי, אוֹ שֶׁהִשְׂכַּרְתָּ לִי, אוֹ שֶׁנָּטַלְתִּי שָׂכָר עַל שְׁמִירָתוֹ, וְהַבְּעָלִים אוֹמְרִים אֵינוּ זֶה אֵלָא אַחֵר, אוֹ נִשְׁתַּנָּה מִכְּמוֹת שֶׁהָיָה--הַשּׂוֹכֵר נִשְׁבָּע הֶסֵּת; אוֹ שְׁבוּעַת הַתּוֹרָה, אִם הוֹדָה בְּמִקְצָת.

כֵּיצַד: מֵאָה סְאָה הִפְקַדְתִּי אֶצְלָךְ, וְהַשּׁוֹמֵר אוֹמֵר לֹא הִפְקַדְתָּ אֶצְלִי אֵלָא חֲמִשִּׁים--נִשְׁבָּע שְׁבוּעַת הַתּוֹרָה, מִפְּנֵי שֶׁהוֹדָה בְּמִקְצָת: לֹא מִשּׁוֹם שְׁבוּעַת הַשּׁוֹמְרִין.
מֵאָה כּוֹר שֶׁלְּחִטִּים הִפְקַדְתִּי אֶצְלָךְ, וְהוּא אוֹמֵר לֹא הִפְקַדְתָּ אֶצְלִי אֵלָא מֵאָה כּוֹר שֶׁלִּשְׂעוֹרִים--נִשְׂבָּע הֶסֵּת כִּשְׁאָר כָּל הַנִּשְׁבָּעִין בִּטְעָנָה כְּזוֹ.

הִלְכּוֹת שְׁאֵלָה וּפִקָּדוֹן פֵּרֶק ז 
הַמַּפְקִיד פֵּרוֹת אֵצֶל חֲבֵרוֹ--הֲרֵי זֶה לֹא יִגַּע בָּהֶן, וְאַף עַל פִּי שְׁהֶן חוֹסְרִין וּמִתְמַעֲטִין וְהוֹלְכִין.
בַּמֶּה דְּבָרִים אֲמוּרִים, בְּשֶׁחָסְרוּ חֶסְרוֹן הָרָאוּי לָהֶן בְּכָל שָׁנָה.
אֲבָל אִם חָסְרוּ יוֹתֵר מִכְּדֵי חֶסְרוֹנָן--מוֹכְרָן בְּבֵית דִּין, מִפְּנֵי הָשֵׁב אֲבֵדָה לַבְּעָלִים; וְכִשְׁהוּא מוֹכְרָן, יִמְכֹּר לַכּוֹהֲנִים בִּדְמֵי תְּרוּמָה, שֶׁמֶּא עָשׂוּ אוֹתָן הַבְּעָלִים תְּרוּמָה אוֹ תְּרוּמַת מַעֲשֵׂר, עַל פֵּרוֹת אֲחֵרוֹת.

הַמַּפְקִיד אֵצֶל חֲבֵרוֹ פֵּרוֹת וְהִרְקִיבוּ, יַיִן וְהִחְמִיץ, דְּבַשׁ וְנִפְסַד--עוֹשֶׂה תַּקָּנָה לְבַעַל הַפִּקָּדוֹן, וּמוֹכְרָן לוֹ בְּבֵית דִּין: אַף עַל פִּי שֶׁעָמְדוּ בְּהֶפְסֵדָן, וְאֵין הַהֶפְסֵד פּוֹסֶה בָּהֶן--הֲרֵי הַקַּנְקַנִּים וְהַכֵּלִים מוֹסִיפִין הֶפְסֵד.

הַמַּפְקִיד חָמֵץ אֵצֶל חֲבֵרוֹ, וְהִגִּיעַ הַפֶּסַח--הֲרֵי זֶה לֹא יִגַּע בּוֹ, עַד שָׁעָה חֲמִישִׁית מִיּוֹם אַרְבָּעָה עָשָׂר; יוֹצֶא וּמוֹכְרוֹ בַּשּׁוּק לְשָׁעָתוֹ, מִשּׁוֹם הָשֵׁב אֲבֵדָה לַבְּעָלִים.
וְהוּא הַדִּין לִשְׁאָר הַפִּקְדוֹנוֹת, שֶׁלֹּא יִגַּע בָּהֶן, אַף עַל פִּי שְׁהוּא יוֹדֵעַ בַּוַּדַּאי שֶׁיּוּזְלוּ בִּזְמָן פְּלוֹנִי, אוֹ יֶאֱנֹס אוֹתָם הַמֶּלֶךְ: שֶׁמֶּא יָבוֹאוּ בַּעְלֵיהֶן מִקֹּדֶם, וְיִטְּלוּ מְמוֹנָם.

הַמַּפְקִיד סֵפֶר תּוֹרָה אֵצֶל חֲבֵרוֹ, גּוֹלְלוֹ אֶחָד לִשְׁנֵים עָשָׂר חֹדֶשׁ.
וְאִם כִּשְׁהוּא גּוֹלְלוֹ, פּוֹתְחוֹ וְקוֹרֶא בּוֹ--מֻתָּר; אֲבָל לֹא יִפְתַּח בִּגְלַל עַצְמוֹ, וְיִקְרָא.
וְהוּא הַדִּין לִשְׁאָר הַסְּפָרִים.
וְאִם פָּתַח, וְקָרָא בִּגְלַל עַצְמוֹ--הֲרֵי שָׁלַח יָד בַּפִּקָּדוֹן, וְנִתְחַיַּב בְּאֻנְסִין.

הִפְקִיד אֶצְלוֹ כְּסוּת שֶׁלְּצֶמֶר--מְנַעֲרָהּ אַחַת לִשְׁלוֹשִׁים יוֹם, כְּדֶרֶךְ שֶׁאָמְרוּ בָּאֲבֵדָה; וְכֵן כָּל כַּיּוֹצֶא בְּזֶה, שֶׁזּוֹ חוֹבָה עָלָיו מִשּׁוֹם הָשֵׁב אֲבֵדָה לַבְּעָלִים.
בַּמֶּה דְּבָרִים אֲמוּרִים, בַּפִּקָּדוֹן שֶׁהָלְכוּ בְּעָלָיו לִמְדִינַת הַיָּם; אֲבָל אִם הָיוּ עִמּוֹ בְּאוֹתָהּ הָאָרֶץ--הֲרֵי זֶה לֹא יִגַּע בּוֹ, אַף עַל פִּי שְׁהוּא אָבֵד.

 כָּל הַמּוֹכֵר פִּקָּדוֹן עַל פִּי בֵּית דִּין, הֲרֵי זֶה מוֹכֵר לַאֲחֵרִים; וְאֵינוּ מוֹכֵר לְעַצְמוֹ, מִפְּנֵי הַחֲשָׁד.
וְהַדָּמִים יִהְיוּ מֻנָּחִים אֶצְלוֹ, וְיֵשׁ לוֹ לְהִשְׁתַּמַּשׁ בָּהֶן; לְפִיכָּךְ הֲרֵי הוּא עֲלֵיהֶן שׁוֹמֵר שָׂכָר, אַף עַל פִּי שֶׁעֲדַיִן לֹא נִשְׁתַּמַּשׁ בָּהֶן.

 הַמַּפְקִיד מָעוֹת אֵצֶל הַשֻּׁלְחָנִי, אוֹ הַחֶנְוָנִי--אִם הָיוּ צְרוּרִין וַחֲתוּמִין, אוֹ קְשׁוּרִין קֶשֶׁר מְשֻׁנֶּה--הֲרֵי זֶה לֹא יִשְׁתַּמַּשׁ בָּהֶן; לְפִיכָּךְ אִם אָבְדוּ אוֹ נִגְנְבוּ, אֵינוּ חַיָּב בְּאַחְרָיוּתָן.
וְאִם אֵינָן חֲתוּמִין, וְלֹא קְשׁוּרִין קֶשֶׁר מְשֻׁנֶּה--אַף עַל פִּי שְׁהֶן צְרוּרִין, יֵשׁ לוֹ לְהִשְׁתַּמַּשׁ בָּהֶן; לְפִיכָּךְ הוּא נַעֲשֶׂה עֲלֵיהֶם שׁוֹמֵר שָׂכָר, וְאִם אָבְדוּ אוֹ נִגְנְבוּ, חַיָּב בְּאַחְרָיוּתָן.
נֶאְנְסוּ, כְּגוֹן שֶׁאָבְדוּ בְּלִסְטִיס מְזֻיָּן--הֲרֵי זֶה פָּטוּר.
בַּמֶּה דְּבָרִים אֲמוּרִים, קֹדֶם שֶׁיִּשְׁתַּמַּשׁ בָּהֶן; אֲבָל אַחַר שֶׁנִּשְׁתַּמַּשׁ בָּהֶן--נִתְחַיַּב בְּאַחְרָיוּתָן כְּכָל מַלְוָה שֶׁבָּעוֹלָם, עַד שֶׁיַּחְזִירֵן לַבְּעָלִים.

הַמַּפְקִיד מָעוֹת אֵצֶל בַּעַל הַבַּיִת, בֵּין צְרוּרִין בֵּין מֻתָּרִין--הֲרֵי זֶה לֹא יִשְׁתַּמַּשׁ בָּהֶן; לְפִיכָּךְ אִם אָבְדוּ אוֹ נִגְנְבוּ, אֵינוּ חַיָּב בְּאַחְרָיוּתָן--וְהוּא, שֶׁיַּטְמְנֵם בַּקַּרְקָע כְּמוֹ שֶׁבֵּאַרְנוּ.

הַמַּפְקִיד חָבִית אֵצֶל חֲבֵרוֹ, בֵּין שֶׁיֵּחֲדוּ לָהּ הַבְּעָלִים מָקוֹם בֵּין שֶׁלֹּא יֵחֲדוּ לָהּ מָקוֹם, וְטִלְטְלָהּ לְצָרְכּוֹ וְנִשְׁבְּרָה, בֵּין מִתּוֹךְ יָדוֹ נִשְׁבְּרָה בֵּין אַחַר שֶׁהִחְזִירָהּ לִמְקוֹם שֶׁיֵּחֲדוּ לָהּ נִשְׁבְּרָה--חַיָּב לְשַׁלַּם; טִלְטְלָהּ לְצָרְכָּהּ, בֵּין שֶׁנִּשְׁבְּרָה מִתּוֹךְ יָדוֹ בֵּין שֶׁנִּשְׁבְּרָה מִשֶּׁהִנִּיחָהּ בְּמָקוֹם אַחֵר--הֲרֵי זֶה פָּטוּר.

אֵין מְקַבְּלִין פִּקְדוֹנוֹת לֹא מִן הַנָּשִׁים, וְלֹא מִן הָעֲבָדִים, וְלֹא מִן הַתִּינוֹקוֹת.
קִבַּל מִן הָאִשָּׁה, יַחְזִיר לָאִשָּׁה; מֵתָה, יַחְזִיר לְבַעְלָהּ.
קִבַּל מִן הָעֶבֶד, יַחְזִיר לָעֶבֶד; מֵת, יַחְזִיר לְרִבּוֹ.
קִבַּל מִן הַקָּטָן--יִקְנֶה לוֹ בּוֹ סֵפֶר תּוֹרָה, אוֹ דֶּקֶל שֶׁיֹּאכַל פֵּרוֹתָיו.
וְכֻלָּן שֶׁאָמְרוּ בְּשָׁעַת מִיתָתָן, שֶׁלִּפְלוֹנִי הֶם--אִם נֶאֱמָנִין לוֹ, יַעֲשֶׂה כְּפֵרוּשָׁן; וְאִם לָאו, יַחְזִיר לְיוֹרְשֵׁיהֶם.

הַפִּקָּדוֹן וְהָאֲבֵדָה, לֹא נִתְּנוּ לִתָּבַע אֵלָא בִּמְקוֹמָם.
כֵּיצַד: הִפְקִיד אֶצְלוֹ בִּירוּשָׁלַיִם, אֵינוּ יָכוֹל לְתָבְעוֹ בְּנוֹב; וְאִם הִחְזִיר לוֹ פִּקְדוֹנוֹ בְּנוֹב, מְקַבְּלוֹ מִמֶּנּוּ.
הִפְקִיד אֶצְלוֹ בַּיִּשּׁוּב, וְהֵבִיא לוֹ פִּקְדוֹנוֹ בַּמִּדְבָּר--אֵינוּ מְקַבְּלוֹ מִמֶּנּוּ, אֵלָא יֹאמַר לוֹ הֲרֵי הוּא בְּאַחְרָיוּתָךְ, עַד שֶׁתַּחְזִירֵהוּ לִי בַּיִּשּׁוּב, כְּדֶרֶךְ שֶׁהִפְקַדְתִּי אֶצְלָךְ בַּיִּשּׁוּב.

הַמַּפְקִיד אֵצֶל חֲבֵרוֹ, וְהָלַךְ בַּעַל הַפִּקָּדוֹן לִמְדִינַת הַיָּם, וַהֲרֵי הַשּׁוֹמֵר רוֹצֶה לְפָרַשׁ, אוֹ לָצֵאת בִּשְׁיָרָה--יֵשׁ מִי שֶׁהוֹרָה שְׁאִם בָּא הַשּׁוֹמֵר וְהֵבִיא הַפִּקָּדוֹן לְבֵית דִּין, נִפְטָר מֵאַחְרָיוּת שְׁמִירָתוֹ.
וּדְבָרִים שֶׁלְּטַעַם הֶם, שְׁאֵין אוֹסְרִין זֶה בִּמְדִינָה זוֹ, מִפְּנֵי פִּקָּדוֹן שֶׁלְּזֶה שֶׁבָּרַח; וְאֵי אִפְשָׁר לוֹ לְהוֹלִיכוֹ עִמּוֹ, שֶׁמֶּא יֵארַע לוֹ אֹנֶס, וְיִהְיֶה חַיָּב בְּאַחְרָיוּתוֹ.
וּבֵית דִּין מַפְקִידִין אוֹתוֹ בְּיַד נֶאֱמָן אֶצְלָם, מִשּׁוֹם הָשֵׁב אֲבֵדָה לַבְּעָלִים.

הִלְכּוֹת שְׁאֵלָה וּפִקָּדוֹן פֵּרֶק ח 
הַמַּפְקִיד אֵצֶל חֲבֵרוֹ בְּהֵמָה אוֹ כֵּלִים, וְנִגְנְבוּ אוֹ אָבְדוּ, וְאָמַר הֲרֵינִי מְשַׁלֵּם, וְלֹא רָצָה לְהִשָּׁבַע, וְנִמְצָא הַגַּנָּב--מְשַׁלֵּם תַּשְׁלוּמֵי כֵּפֶל; טָבַח אוֹ מָכַר, מְשַׁלֵּם תַּשְׁלוּמֵי אַרְבָּעָה וַחֲמִשָּׁה.
לְמִי מְשַׁלֵּם--לְמִי שֶׁהָיָה הַפִּקָּדוֹן אֶצְלוֹ, שֶׁהֲרֵי אָמַר אֲשַׁלַּם.

חָזְרָה הַבְּהֵמָה עַצְמָהּ--חוֹזֶרֶת לִבְעָלֶיהָ, הִיא וְגִזּוֹתֶיהָ וּוַלְדוֹתֶיהָ: שְׁאֵין זֶה הַשּׁוֹמֵר קוֹנֶה שְׁבָח הַבָּא מִגּוּפָהּ, אֵלָא שְׁבָח הַבָּא מֵאֵלָיו.
וּכְבָר בֵּאַרְנוּ שְׁאֵין הַגַּנָּב מַחְזִיר גִּזּוֹת וּוְלָדוֹת, אֵלָא לִפְנֵי יֵאוּשׁ.

נִשְׁבַּע הַשּׁוֹמֵר וְלֹא רָצָה לְשַׁלַּם, וְאַחַר כָּךְ נִמְצָא הַגַּנָּב--מְשַׁלֵּם תַּשְׁלוּמֵי כֵּפֶל; טָבַח אוֹ מָכַר, מְשַׁלֵּם תַּשְׁלוּמֵי אַרְבָּעָה וַחֲמִשָּׁה.
לְמִי מְשַׁלֵּם, לְבַעַל הַפִּקָּדוֹן.

וְכֵן הַשּׂוֹכֵר פָּרָה מֵחֲבֵרוֹ, וְנִגְנְבָה, וְאָמַר הֲרֵינִי מְשַׁלֵּם וְאֵינִי נִשְׁבָּע, וְאַחַר כָּךְ הֻכַּר הַגַּנָּב--מְשַׁלֵּם תַּשְׁלוּמֵי כֵּפֶל וְתַשְׁלוּמֵי אַרְבָּעָה וַחֲמִשָּׁה לַשּׂוֹכֵר: שֶׁאִלּוּ רָצָה הַשּׂוֹכֵר, הָיָה נִשְׁבָּע שֶׁנִּגְנְבָה בְּאֹנֶס, וְנִפְטָר.

 שׁוֹמֵר חִנָּם שֶׁאָמַר פָּשַׁעְתִּי, זָכָה בַּכֵּפֶל: שֶׁהֲרֵי חִיַּב עַצְמוֹ לְשַׁלַּם; וְאִלּוּ רָצָה, אָמַר נִגְנְבָה אוֹ אָבְדָה, וְהָיָה נִפְטָר.
וְכֵן נוֹשֵׂא שָׂכָר, וְהַשּׂוֹכֵר שֶׁאָמַר נִגְנְבָה--קָנָה הַכֵּפֶל: שֶׁהֲרֵי חִיַּב עַצְמוֹ לְשַׁלַּם; וְאִלּוּ רָצָה, אָמַר מֵתָה, וְהָיָה נִפְטָר.
אֲבָל הַשּׁוֹאֵל--אֵינוּ קוֹנֶה הַכֵּפֶל, עַד שֶׁיְּשַׁלַּם מֵעַצְמוֹ.
קָדַם וְשִׁלַּם מֵעַצְמוֹ, וְאַחַר כָּךְ הֻכַּר הַגַּנָּב--מְשַׁלֵּם כֵּפֶל וְתַשְׁלוּמֵי אַרְבָּעָה וַחֲמִשָּׁה לַשּׁוֹאֵל.

 כָּל הַקּוֹנֶה הַכֵּפֶל, קוֹנֶה הַשְּׁבָח הַבָּא מֵאֵלָיו.
כֵּיצַד: הִפְקִיד אַרְבַּע סְאִין אֵצֶל חֲבֵרוֹ, וַהֲרֵי הֶן שׁוֹוִין סֶלַע, וְנִגְנְבוּ אוֹ אָבְדוּ, וְאָמַר הֲרֵינִי מְשַׁלֵּם סֶלַע וְאֵינִי נִשְׁבָּע, וְאַחַר כָּךְ נִמְצְאוּ, וַהֲרֵי הֶן שׁוֹוִין אַרְבַּע סְלָעִים--הֲרֵי הֶן שֶׁלַּשּׁוֹמֵר, וְאֵינוּ מְשַׁלֵּם אֵלָא סֶלַע.

בַּמֶּה דְּבָרִים אֲמוּרִים, שֶׁלֹּא הִטְרִיחָן לַבְּעָלִים בַּדִּין.
אֲבָל אִם הוֹדָה שֶׁפָּשַׁע, וְחִיְּבוּהוּ בֵּית דִּין לִתֵּן, וְלֹא נָתַן בִּרְצוֹנוֹ, עַד שֶׁכָּפוּהוּ בֵּית דִּין עַל כָּרְחוֹ וְנָטְלוּ מִמֶּנּוּ, וְאַחַר כָּךְ הֻכַּר הַגַּנָּב, אוֹ נִמְצָא הַפִּקָּדוֹן--יַחְזִיר לַבְּעָלִים כְּמוֹת שְׁהוּא, וּמַחְזִירִין לַשּׁוֹמֵר הַדָּמִים שֶׁלָּקְחוּ מִמֶּנּוּ.
וְאִם כֵּלִים אוֹ קַרְקָע גָּבוּ בֵּית דִּין מִמֶּנּוּ בְּשׁוּמָה, מַחְזִיר לַשּׁוֹמֵר כֵּלָיו אוֹ שָׂדֵהוּ.

 תְּבָעוּהוּ בְּעָלִים לַשּׁוֹמֵר, וְנִשְׁבַּע, וְאַחַר כָּךְ שִׁלַּם, וְהֻכַּר הַגַּנָּב--הוֹאִיל וְשִׁלַּם בִּרְצוֹנוֹ, זָכָה בַּכֵּפֶל, אַף עַל פִּי שֶׁהִטְרִיחָן בַּתְּחִלָּה לַדִּין, עַד שֶׁנִּשְׁבַּע.
אָמַר הַשּׁוֹמֵר בַּתְּחִלָּה אֵינִי מְשַׁלֵּם, וְחָזַר וְאָמַר הֲרֵינִי מְשַׁלֵּם--זָכָה בַּכֵּפֶל.

 אָמַר הֲרֵינִי מְשַׁלֵּם, וְחָזַר וְאָמַר אֵינִי מְשַׁלֵּם, אוֹ שֶׁאָמַר הֲרֵינִי מְשַׁלֵּם וּמֵת, וְאָמְרוּ הַבָּנִים אֵין אָנוּ מְשַׁלְּמִין, אוֹ שֶׁלֹּא הִסְפִּיק לִתְבֹּעַ אֶת הַשּׁוֹמֵר עַד שֶׁמֵּת, וְתָבַע אֶת הַבָּנִים וְשִׁלְּמוּ בְּנֵי הַשּׁוֹמֵר, אוֹ שֶׁשִּׁלְּמוּ הַבָּנִים לַבָּנִים, אוֹ שֶׁשִּׁלַּם הַשּׁוֹמֵר מֶחְצָה; שָׁאַל שְׁתֵּי פָּרוֹת וְשִׁלַּם אַחַת מֵהֶן, שָׁאַל מִשֻּׁתָּפִין וְשִׁלַּם לְאֶחָד מֵהֶן, שֻׁתָּפִין שֶׁשָּׁאֲלוּ וְשִׁלַּם אֶחָד מֵהֶן, שָׁאַל מִן הָאִשָּׁה וְשִׁלַּם לְבַעְלָהּ, אִשָּׁה שֶׁשָּׁאֲלָה וְשִׁלַּם בַּעְלָהּ: כָּל אֵלּוּ סָפֵק, וַהֲרֵי הַכֵּפֶל מֻטָּל בְּסָפֵק, וְאֵינוּ תַּחַת יַד אֶחָד מֵהֶן; לְפִיכָּךְ חוֹלְקִין הַכֵּפֶל אוֹ הַשְּׁבָח, בֵּין בַּעַל הַפִּקָּדוֹן וּבֵין הַשּׁוֹמֵר.
וְאִם קָדַם אֶחָד מֵהֶן, וְתָפַס הַכֹּל--אֵין מוֹצִיאִין מִיָּדוֹ, וְאַפִלּוּ בְּחוּצָה לָאָרֶץ.

 נִגְנַב הַפִּקָּדוֹן בְּאֹנֶס, וְאַחַר כָּךְ הֻכַּר הַגַּנָּב--אֶחָד שׁוֹמֵר חִנָּם וְאֶחָד שׁוֹמֵר שָׂכָר--עוֹשֶׂה דִּין עִם הַגַּנָּב, וְאֵינוּ נִשְׁבָּע.
קָדַם וְנִשְׁבַּע, וְאַחַר כָּךְ הֻכַּר הַגַּנָּב--אִם שׁוֹמֵר חִנָּם הוּא--רָצָה, עוֹמֵד בִּשְׁבוּעָתוֹ, רָצָה, עוֹשֶׂה דִּין עִם הַגַּנָּב; וְאִם שׁוֹמֵר שָׂכָר הוּא, עוֹשֶׂה עִמּוֹ דִּין.
נִגְנַב הַפִּקָּדוֹן בְּאֹנֶס, וְהִחְזִירוֹ הַגַּנָּב לְבֵית הַשּׁוֹמֵר, וַהֲרֵי הוּא בְּהֵמָה, וּמֵתָה שָׁם בִּפְשִׁיעָה--יֵשׁ בַּדָּבָר סְפֵק אִם כָּלְתָה שְׁמִירָתוֹ וְנִפְטָר, אוֹ עֲדַיִן לֹא כָלְתָה שְׁמִירָתוֹ.
לְפִיכָּךְ הַשּׁוֹמֵר פָּטוּר מִלְּשַׁלַּם; וְאִם תָּפְסוּ הַבְּעָלִים, אֵין מוֹצִיאִין מִיָּדָם.

הִלְכּוֹת מַלְוֶה וְלוֹוֶה 
יֵשׁ בִּכְלָלָן שְׁתֵּים עֶשְׂרֵה מִצְווֹת--אַרְבַּע מִצְווֹת עֲשֵׂה, וּשְׁמוֹנֶה מִצְווֹת לֹא תַעֲשֶׂה; וְזֶה הוּא פְּרָטָן: לְהַלְווֹת לְעָנִי וּמָךְ; שֶׁלֹּא יִגֹּשׂ אוֹתוֹ; לִנְגֹשׂ אֶת הַנָּכְרִי; שֶׁלֹּא יְמַשְׁכַּן בַּעַל חוֹב בִּזְרוֹעַ; לְהַחְזִיר הַמַּשְׁכּוֹן לִבְעָלָיו, בִּזְמָן שְׁהוּא צָרִיךְ לוֹ; שֶׁלֹּא יְאַחַר הַמַּשְׁכּוֹן מִבְּעָלָיו הֶעָנִי, בְּעֵת שְׁהוּא צָרִיךְ לוֹ; שֶׁלֹּא יַחְבֹּל אַלְמָנָה; שֶׁלֹּא יַחְבֹּל כֵּלִים שֶׁעוֹשִׂין בָּהֶן אֹכֶל נֶפֶשׁ; שֶׁלֹּא יִתֵּן הַמַּלְוֶה בְּרִבִּית; שֶׁלֹּא יִלְוֶה הַלּוֹוֶה בְּרִבִּית; שֶׁלֹּא יִתְעַסַּק אָדָם בֵּין מַלְוֶה וְלוֹוֶה בְּרִבִּית, לֹא יָעִיד בֵּינֵיהֶן, וְלֹא יִכְתֹּב שְׁטָר, וְלֹא יַעֲרֹב; לִלְווֹת מִן הַנָּכְרִי וּלְהַלְווֹת לוֹ בְּרִבִּית.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת מַלְוֶה וְלוֹוֶה פֵּרֶק א 
מִצְוַת עֲשֵׂה לְהַלְווֹת לַעֲנִיֵּי יִשְׂרָאֵל, שֶׁנֶּאֱמָר "אִם-כֶּסֶף תַּלְוֶה אֶת-עַמִּי, אֶת-הֶעָנִי עִמָּךְ" : יָכוֹל רְשׁוּת, תִּלְמֹד לוֹמַר "הַעֲבֵט, תַּעֲבִיטֶנּוּ ..." .
וּמִצְוָה זוֹ, גְּדוֹלָה מִן הַצְּדָקָה עַל הֶעָנִי הַשּׁוֹאֵל--שֶׁזֶּה כְּבָר נִצְרַךְ לִשְׁאֹל, וְזֶה עֲדַיִן לֹא הִגִּיעַ לְמִדָּה זוֹ.
וְהַתּוֹרָה הִקְפִּידָה עַל מִי שֶׁיִּמְנַע מִלְּהַלְווֹת לֶעָנִי, שֶׁנֶּאֱמָר "וְרָעָה עֵינְךָ בְּאָחִיךָ הָאֶבְיוֹן ..." .

כָּל הַנּוֹגֵשׂ אֶת הֶעָנִי, וְהוּא יוֹדֵעַ שְׁאֵין לוֹ מַה יַחְזִיר לוֹ--עוֹבֵר בְּלֹא תַעֲשֶׂה, שֶׁנֶּאֱמָר "לֹא-תִהְיֶה לוֹ, כְּנֹשֶׁה" .
וּמִצְוַת עֲשֵׂה לִנְגֹּשׂ אֶת הַנָּכְרִי, וּלְהָצֵר לוֹ--שֶׁנֶּאֱמָר "אֶת-הַנָּכְרִי, תִּגֹּשׂ" : מִפִּי הַשְּׁמוּעָה לָמְדוּ, שֶׁזּוֹ מִצְוַת עֲשֵׂה.

אָסוּר לָאָדָם לְהֵרָאוֹת לְבַעַל חוֹבוֹ, בִּזְמָן שֶׁיּוֹדֵעַ שְׁאֵין לוֹ, אַפִלּוּ לַעֲבֹר לְפָנָיו: שֶׁלֹּא יַפְחִידוֹ אוֹ יַכְלִימוֹ, אַף עַל פִּי שְׁאֵינוּ תּוֹבְעוֹ; וְאֵין צָרִיךְ לוֹמַר, אִם תְּבָעוֹ.
וּכְשֵׁם שֶׁאָסוּר לְזֶה לִתְבֹּעַ--כָּךְ אָסוּר לַלּוֹוֶה לִכְבֹּשׁ מְמוֹן חֲבֵרוֹ שֶׁבְּיָדוֹ וְלוֹמַר לוֹ לֵךְ וְשׁוּב, וְהוּא יֵשׁ לוֹ: שֶׁנֶּאֱמָר "אַל-תֹּאמַר לְרֵעֲךָ, לֵךְ וָשׁוּב" .

וְכֵן אָסוּר לַלּוֹוֶה לִקַּח הַהַלְוָאָה, וּלְהוֹצִיאָהּ שֶׁלֹּא לְצֹרֶךְ וּלְאַבְּדָהּ, עַד שֶׁלֹּא יִמְצָא בַּעַל חוֹב מֵאַיִן יִגְבֶּה, אַף עַל פִּי שֶׁהַמַּלְוֶה עָשִׁיר גָּדוֹל.
וְעוֹשֶׂה זֶה--רָשָׁע הוּא, שֶׁנֶּאֱמָר "לֹוֶה רָשָׁע, וְלֹא יְשַׁלֵּם" .
וְצִוּוּ חֲכָמִים, יְהִי מְמוֹן חֲבֵרָךְ חַבִּיב עָלֶיךָ כְּשֶׁלָּךְ.

 כְּשֶׁיִּתְבַּע הַמַּלְוֶה הַלְוָאָתוֹ--אַף עַל פִּי שְׁהוּא עָשִׁיר, וְהַלּוֹוֶה דָּחוּק וְטָרוּד בַּמְּזוֹנוֹת--אֵין מְרַחֲמִין בַּדִּין, אֵלָא גּוֹבִין לוֹ חוֹבוֹ עַד פְּרוּטָה אַחֲרוֹנָה מִכָּל הַמִּטַּלְטְלִין שֶׁיִּמְצְאוּ לוֹ.
וְאִם לֹא הִסְפִּיקוּ הַמִּטַּלְטְלִין--גּוֹבִין מִן הַקַּרְקָע, אַחַר שֶׁמַּחְרִימִין עַל מִי שֶׁיֵּשׁ לוֹ מִטַּלְטְלִין אוֹ מִי שֶׁיָּדַע לוֹ מִטַּלְטְלִין, וְלֹא יְבִיאֵם לְבֵית דִּין.
וְגוֹבִין מִכָּל קַרְקָע שֶׁיֵּשׁ לוֹ: אַף עַל פִּי שְׁהִיא מְשֻׁעְבֶּדֶת לִכְתֻבַּת אִשְׁתּוֹ, אוֹ לְבַעַל חוֹב שֶׁקָּדַם--גּוֹבִין לְזֶה; וְאִם יָבוֹא הָרִאשׁוֹן וְיִטְרֹף, יִטְרֹף.

טָעַן הַלּוֹוֶה שֶׁמִּטַּלְטְלִין אֵלּוּ שֶׁבְּיָדִי אֵינָן שֶׁלִּי, אֵלָא פִּקָּדוֹן הֶם בְּיָדִי, אוֹ שְׂכוּרִין, אוֹ שְׁאוּלִין--אֵין שׁוֹמְעִין לוֹ: אֵלָא אוֹ יָבִיא רְאָיָה, אוֹ יִגְבֶּה מֵהֶן בַּעַל חוֹבוֹ.

 אֵין בַּעַל חוֹב גּוֹבֶה לֹא מִכְּסוּת אִשְׁתּוֹ וּבָנָיו שֶׁלַּלּוֹוֶה, וְלֹא מִבְּגָדִים צְבוּעִים שֶׁצְּבָעָן לִשְׁמָן, אַף עַל פִּי שֶׁעֲדַיִן לֹא לָבְשׁוּ אוֹתָן, וְלֹא מִסַּנְדָּלִים חֲדָשִׁים שֶׁלְּקָחָן לִשְׁמָן; אֵלָא הֲרֵי אֵלּוּ שֶׁלָּהֶן.
בַּמֶּה דְּבָרִים אֲמוּרִים, בִּכְלֵי הַחֹל.
אֲבָל בִּגְדֵי הַשַּׁבָּת וְהַמּוֹעֵד, גּוֹבֶה אוֹתָן בַּעַל חוֹב; וְאֵין צָרִיךְ לוֹמַר אִם הָיוּ בָּהֶן טַבָּעוֹת, וַחֲלִי זָהָב אוֹ כֶּסֶף--שֶׁהַכֹּל לְבַעַל חוֹבוֹ.

 הָיוּ לוֹ מִטַּלְטְלִין אוֹ קַרְקָע, וַהֲרֵי עָלָיו שִׁטְרֵי חוֹבוֹת לַגּוֹיִים, וְאָמַר הֲרֵי כָּל נְכָסַי מְשֻׁעְבָּדִין לַגּוֹיִים, וְאִם יִטְּלוּ אוֹתָן הַיִּשְׂרְאֵלִיִּים בְּחוֹבָם, יַאַסְרוּ אוֹתִי הַגּוֹיִים בְּחוֹבָן, וְאֶהְיֶה בְּשִׁבְיָה--הוֹרוּ רִבּוֹתַי שְׁאֵין שׁוֹמְעִין לוֹ, וְיִגְבּוּ הַיִּשְׂרְאֵלִיִּים; וּכְשֶׁיָּבוֹאוּ הַגּוֹיִים וְיַאַסְרוּהוּ, הֲרֵי כָּל יִשְׂרָאֵל מְצֻוִּין לִפְדּוֹתוֹ.

 מְסַדְּרִין לְבַעַל חוֹב, כְּדֶרֶךְ שֶׁמְּסַדְּרִין בַּעֲרָכִין.
כֵּיצַד: אוֹמְרִין לַלּוֹוֶה הָבֵא כָּל הַמִּטַּלְטְלִין שֶׁיֵּשׁ לָךְ, וְלֹא תַנִּיחַ אַפִלּוּ מַחַט אַחַת.
וְנוֹתְנִין לוֹ מִן הַכֹּל, מָזוֹן שְׁלוֹשִׁים יוֹם.
וּכְסוּת שְׁנֵים עָשָׂר חֹדֶשׁ, מִכְּסוּת הָרְאוּיָה לוֹ; לֹא שֶׁיִּלְבֹּשׁ בִּגְדֵי מֶשִׁי אוֹ מִצְנֶפֶת זְהוּבָה, אֵלָא מַעְבִירִין אוֹתָהּ מִמֶּנּוּ, וְנוֹתְנִין לוֹ כְּסוּת הָרְאוּיָה לוֹ לִשְׁנֵים עָשָׂר חֹדֶשׁ.
וּמִטָּה לֵישֵׁב עָלֶיהָ, וּמִטָּה וּמַצָּע הָרְאוּיִין לוֹ לִישַׁן עֲלֵיהֶם; וְאִם הָיָה עָנִי, מִטָּה וּמַפָּץ לִישַׁן עָלָיו.
וְאֵין נוֹתְנִין כֵּלִים כְּאֵלּוּ לְאִשְׁתּוֹ וּבָנָיו, אַף עַל פִּי שְׁהוּא חַיָּב בִּמְזוֹנוֹתָם.
וְנוֹתְנִין לוֹ סַנְדָּלָיו וּתְפִלָּיו.

הָיָה אֻמָּן--נוֹתְנִין לוֹ שְׁנֵי כְּלֵי אֻמָּנוּת, מִכָּל מִין וּמִין: כְּגוֹן שֶׁהָיָה חָרָשׁ--נוֹתְנִין לוֹ שְׁנֵי מַעֲצָדִין, וּשְׁתֵּי מְגֵרוֹת.
הָיָה לוֹ מִין אֶחָד מְרֻבֶּה, וּמִין אֶחָד מוּעָט--נוֹתְנִין לוֹ שְׁנַיִם מִן הַמְּרֻבֶּה, וְכָל שֶׁיֵּשׁ לוֹ מִן הַמּוּעָט; וְאֵין לוֹקְחִין לוֹ כֵּלִים מִדְּמֵי הַמְּרֻבֶּה.

הָיָה אִכָּר אוֹ חַמָּר, אֵין נוֹתְנִין לוֹ לֹא צִמְדּוֹ וְלֹא חֲמוֹרוֹ; וְכֵן אִם הָיָה סַפָּן, אֵין נוֹתְנִין לוֹ סְפִינָתוֹ: אַף עַל פִּי שְׁאֵין לוֹ מְזוֹנוֹת אֵלָא מֵאֵלּוּ.
אֵין אֵלּוּ כֵּלִים, אֵלָא נְכָסִים; וְיִמָּכְרוּ עִם שְׁאָר הַמִּטַּלְטְלִין בְּבֵית דִּין, וְיִנָּתְנוּ לְבַעַל חוֹבוֹ.

 מַלְוֶה שֶׁבָּא לְהִפָּרַע שֶׁלֹּא בִּפְנֵי הַלּוֹוֶה, כְּגוֹן שֶׁהָיָה הַלּוֹוֶה בִּמְדִינָה רְחוֹקָה, וְתָפְסָה הָאִשָּׁה מִטַּלְטְלִין מִנִּכְסֵי הַבַּעַל, כְּדֵי שֶׁתִּזּוֹן מֵהֶן--מוֹצִיאִין אוֹתָן מִיָּדָהּ, וְנוֹתְנִין לְבַעַל חוֹב: שֶׁאַפִלּוּ הָיָה בַּעְלָהּ עוֹמֵד--לֹא הָיָה יָכוֹל לָזוּן אֶת אִשְׁתּוֹ וּבָנָיו, עַד שֶׁיִּפְרַע כָּל חוֹבוֹ.

הִלְכּוֹת מַלְוֶה וְלוֹוֶה פֵּרֶק ב 
דִּין תּוֹרָה שֶׁבִּזְמָן שֶׁיִּתְבַּע הַמַּלְוֶה אֶת חוֹבוֹ--אִם נִמְצְאוּ לַלּוֹוֶה נְכָסִים--מְסַדְּרִין לוֹ, וְנוֹתְנִין לְבַעַל חוֹב אֶת הַשְּׁאָר כְּמוֹ שֶׁבֵּאַרְנוּ.
וְאִם לֹא נִמְצָא לַלּוֹוֶה כְּלוּם, אוֹ נִמְצָא לוֹ דְּבָרִים שֶׁמְּסַדְּרִין לוֹ בִּלְבָד--יֵלֵךְ הַלּוֹוֶה לְדַרְכּוֹ.
וְאֵין אוֹסְרִין אוֹתוֹ, וְאֵין אוֹמְרִים לוֹ הָבֵא רְאָיָה שֶׁאַתָּה עָנִי, וְלֹא מַשְׁבִּיעִין אוֹתוֹ כְּדֶרֶךְ שֶׁדָּנִין הַגּוֹיִים, שֶׁנֶּאֱמָר "לֹא-תִהְיֶה לוֹ, כְּנֹשֶׁה" ; אֵלָא אוֹמְרִים לַמַּלְוֶה, אִם אַתָּה יוֹדֵעַ נְכָסִים לְזֶה הַמְּחֻיָּב לָךְ, לֵךְ וּתְפֹס אוֹתָן.

טָעַן שֶׁיֵּשׁ לוֹ מִטַּלְטְלִין וְהִחְבִּיא אוֹתָן, וַהֲרֵי הֶן בְּתוֹךְ בֵּיתוֹ--אֵין מִן הַדִּין שֶׁיִּכָּנֵס לְבֵיתוֹ, לֹא הוּא וְלֹא שְׁלִיחַ בֵּית דִּין: שֶׁהַתּוֹרָה הִקְפִּידָה עַל זֶה, שֶׁנֶּאֱמָר "בַּחוּץ, תַּעֲמֹד" .
אֲבָל מַחְרִימִין עַל מִי שֶׁיֵּשׁ לוֹ, וְלֹא יִתֵּן לְבַעַל חוֹבוֹ.

כְּשֶׁרָאוּ הַגְּאוֹנִים הָרִאשׁוֹנִים שֶׁעָמְדוּ אַחַר חִבּוּר הַתַּלְמוּד, שֶׁרַבּוּ הָרַמָּאִים וְנִנְעֲלָה דֶּלֶת בִּפְנֵי לוֹוִין, הִתְקִינוּ שֶׁמַּשְׁבִּיעִין אֶת הַלּוֹוֶה שְׁבוּעָה חֲמוּרָה כְּעֵין שֶׁלַּתּוֹרָה בִּנְקִיטַת חֵפֶץ, שְׁאֵין לוֹ כְּלוּם יָתֵר עַל דְּבָרִים שֶׁמְּסַדְּרִין לוֹ, וְשֶׁלֹּא הִחְבִּיא בְּיַד אֲחֵרִים, וְלֹא נָתַן מַתָּנָה עַל מְנָת לְהַחְזִיר.

וְכוֹלֵל בִּשְׁבוּעָה זוֹ שֶׁכָּל שֶׁיַּרְוִיחַ, וְכָל שֶׁיָּבוֹא לְיָדוֹ אוֹ לִרְשׁוּתוֹ מֵאֲשֶׁר תַּשִּׂיג יָדוֹ--לֹא יַאֲכִיל מִמֶּנּוּ כְּלוּם, לֹא לְאִשְׁתּוֹ וְלֹא לְבָנָיו, וְלֹא יַלְבִּישׁ אוֹתָן, וְלֹא יִטַּפַּל בָּהֶן וְלֹא יִתֵּן מַתָּנָה לָאָדָם בָּעוֹלָם; אֵלָא יוֹצִיא מִכָּל אֲשֶׁר תַּשִּׂיג יָדוֹ מְזוֹן שְׁלוֹשִׁים יוֹם שְׁלוֹשִׁים יוֹם וּכְסוּת שְׁנֵים עָשָׂר חֹדֶשׁ שְׁנֵים עָשָׂר חֹדֶשׁ, מָזוֹן הָרָאוּי לוֹ וּכְסוּת הָרְאוּיָה לוֹ--לֹא אֲכִילַת הַזּוֹלְלִים וְהַסּוֹבְאִין אוֹ בְּנֵי מְלָכִים וְלֹא מַלְבּוּשֵׁי הַפַּחוֹת וְהַסְּגָנִים, אֵלָא כְּדַרְכּוֹ.
וְכָל הַיָּתֵר עַל צָרְכּוֹ--יִתֵּן לְבַעַל חוֹבוֹ רִאשׁוֹן רִאשׁוֹן, עַד שֶׁיִּגְבֶּנּוּ כָּל חוֹבוֹ.

וּמַחְרִימִין תְּחִלָּה עַל מִי שֶׁיָּדַע לִפְלוֹנִי נְכָסִים גְּלוּיִין אוֹ טְמוּנִין, וְלֹא יוֹדִיעַ לְבֵית דִּין.
גַּם אַחַר הַתַּקָּנָה הַזֹּאת, אֵין בַּעַל חוֹב יָכוֹל לְהִכָּנֵס לְתוֹךְ בֵּיתוֹ שֶׁלַּלּוֹוֶה, לֹא הוּא וְלֹא שְׁלִיחַ בֵּית דִּין: שֶׁלֹּא תִקְּנוּ לַעְקֹר גּוּף הַתּוֹרָה.
אֵלָא הַלּוֹוֶה עַצְמוֹ יוֹצִיא כֵּלָיו, אוֹ יֹאמַר כָּךְ וְכָּךְ הוּא שֶׁיֵּשׁ לִי; מַנִּיחִין הָרָאוּי לוֹ, וְיוֹצִיא הַשְּׁאָר, וְיִשָּׁבַע בְּתַקָּנָה זוֹ.
וּכְזֶה דָּנִין יִשְׂרָאֵל, בְּכָל מְקוֹמוֹתָן.

נִרְאָה לוֹ מָמוֹן אַחַר שֶׁנִּשְׁבַּע שְׁבוּעָה זוֹ, וְאָמַר שֶׁלַּאֲחֵרִים הוּא, אוֹ עֲסָק הוּא בְּיָדִי--אֵין שׁוֹמְעִין לוֹ, עַד שֶׁיָּבִיא רְאָיָה; וְכֵן הוֹרוּ רִבּוֹתַי.

 מִי שֶׁנִּשְׁבַּע שְׁבוּעָה זוֹ, שְׁאֵין לוֹ כְּלוּם וְכָל מַה שֶׁיַּרְוִיחַ יִתֵּן לְבַעֲלֵי חוֹבוֹ--אֵין כָּל אֶחָד וְאֶחָד מִבַּעֲלֵי חוֹבוֹת בָּא וּמַשְׁבִּיעוֹ, שֶׁשְּׁבוּעָה אַחַת כּוֹלֶלֶת כָּל בַּעֲלֵי הַחוֹבוֹת.
וְתַקָּנַת אַחֲרוֹנִים הִיא, וְאֵין מְדַקְדְּקִין בָּהּ לְהַחְמִיר אֵלָא לְהָקֶל.

 מִי שֶׁהֻחְזַק שְׁהוּא עָנִי וְכָשֵׁר וְהוֹלֵךְ בְּתֹם, וְהַדָּבָר גָּלוּי וְיָדוּעַ לַדַּיָּן וּלְרֹב הָעָם, וּבָא בַּעַל חוֹבוֹ לְהַשְׁבִּיעוֹ בְּתַקָּנָה זוֹ, וְהֻחְזַק הַתּוֹבֵעַ שְׁאֵינוּ מִסְתַּפֵּק בַּעֲנִיּוּת זֶה, אֵלָא רוֹצֶה לְצַעֲרוֹ בִּשְׁבוּעָה זוֹ וּלְהָצֵר לוֹ וּלְבַיְּשׁוֹ בָּרַבִּים כְּדֵי לְהִנָּקֵם מִמֶּנּוּ, אוֹ כְּדֵי שֶׁיֵּלֵךְ וְיִלְוֶה מִן הַגּוֹיִים בְּרִבִּית אוֹ יִקַּח נִכְסֵי אִשְׁתּוֹ וְיִתֵּן לְזֶה, עַד שֶׁיִּנָּצֵל מִשְּׁבוּעָה זוֹ--יֵרָאֶה לִי שֶׁאָסוּר לַדַּיָּן יְרֵא שָׁמַיִם לְהַשְׁבִּיעוֹ שְׁבוּעָה זוֹ; וְאִם הִשְׁבִּיעוֹ--בִּטַּל לֹא תַעֲשֶׂה שֶׁלַּתּוֹרָה, "לֹא-תִהְיֶה לוֹ, כְּנֹשֶׁה" .

וְלֹא עוֹד, אֵלָא רָאוּי לַדַּיָּן לִגְעֹר בַּתּוֹבֵעַ וּלְטָרְדוֹ, מִפְּנֵי שְׁהוּא עִוֵּר וְהוֹלֵךְ בִּשְׁרִירוּת לִבּוֹ: שֶׁלֹּא תִקְּנוּ הַגְּאוֹנִים תַּקָּנָה זוֹ אֵלָא מִפְּנֵי הָרַמָּאִין; וַהֲרֵי נֶאֱמָר "עַד דְּרֹשׁ אָחִיךָ אֹתוֹ" --עַד שֶׁתִּדְרֹשׁ אֶת אָחִיךָ אִם רַמָּאי הוּא, אוֹ אֵינוּ רַמָּאי.
וּמֵאַחַר שֶׁהֻחְזַק זֶה שְׁהוּא עָנִי, וּשְׁאֵינוּ רַמָּאי--אָסוּר לְהַשְׁבִּיעוֹ.

וְכֵן אֲנִי אוֹמֵר, שֶׁמִּי שֶׁהֻחְזַק רַמָּאי וּדְרָכָיו מְקֻלְקָלִין בְּמַשָּׂאוֹ וּמַתָּנוֹ, וַהֲרֵי הוּא אָמוּד שֶׁיֵּשׁ לוֹ מָמוֹן, וְטָעַן שְׁאֵין לוֹ כְּלוּם וַהֲרֵי הוּא רָץ לְהִשָּׁבַע בְּתַקָּנָה זוֹ--שְׁאֵין רָאוּי לְהַשְׁבִּיעוֹ; אֵלָא אִם יֵשׁ כּוֹחַ בַּדַּיָּן לַעֲשׂוֹתוֹ, עַד שֶׁיִּפָּרַע בַּעַל חוֹבוֹ, אוֹ לְנַדּוֹתוֹ עַד שֶׁיִּתֵּן--יַעֲשֶׂה, מֵאַחַר שְׁהוּא אָמוּד: שֶׁפְּרִיעַת בַּעַל חוֹב מִצְוָה.

כְּלָלוֹ שֶׁלַּדָּבָר: כָּל שֶׁיַּעֲשֶׂה הַדַּיָּן מִדְּבָרִים אֵלּוּ, וְכַוָּנָתוֹ לִרְדֹּף הַצֶּדֶק בִּלְבָד שֶׁנִּצְטַוִּינוּ לְרָדְפוֹ וְלֹא לַעֲבֹר הַדִּין עַל אֶחָד מִבַּעֲלֵי דִּינִין--הֲרֵי זֶה מֻרְשֶׁה לַעֲשׂוֹת וּמְקַבֵּל שָׂכָר: וְהוּא, שֶׁיִּהְיוּ מַעֲשָׂיו לְשֵׁם שָׁמַיִם.

 מִי שֶׁנִּתְחַיַּב בִּשְׁבוּעָה זוֹ, מִפְּנֵי שְׁטָר חוֹב שֶׁעָלָיו, וְהוֹדָה לַאֲחֵרִים בְּחוֹבוֹת אֲחֵרִים, וְהִשִּׂיגָה יָדוֹ יָתֵר עַל הָרָאוּי לוֹ--לֹא יִטֹּל הַיָּתֵר אֵלָא בַּעֲלֵי הַשְּׁטָרוֹת בִּלְבָד, שֶׁמֶּא קְנוּנְיָה עָשָׂה בְּהוֹדָאָתוֹ עַל נְכָסָיו שֶׁלְּזֶה.

 רְאוּבֵן שֶׁהָיָה חַיָּב לְשִׁמְעוֹן מֵאָה, וְלֵוִי חַיָּב לִרְאוּבֵן מֵאָה--מוֹצִיאִין מִלֵּוִי, וְנוֹתְנִין לְשִׁמְעוֹן.
לְפִיכָּךְ אִם אֵין לִרְאוּבֵן נְכָסִים, וְהָיָה לוֹ שְׁטָר חוֹב עַל לֵוִי, וְאָמַר לֵוִי שְׁטָר אֲמָנָה הוּא פָּרוּעַ הוּא, וְהוֹדָה לוֹ רְאוּבֵן--אֵין מַשְׁגִּיחִין עַל הוֹדָאָתוֹ, שֶׁמֶּא קְנוּנְיָה הֶם עוֹשִׂין לְאַבַּד זְכוּתוֹ שֶׁלְּשִׁמְעוֹן; אֵלָא יִשָּׁבַע שִׁמְעוֹן, וְיִטֹּל מִלֵּוִי, כְּדִין כָּל טוֹרֵף, שְׁאֵינוּ נִפְרַע אֵלָא בִּשְׁבוּעָה.

וְכֵן כָּל מִי שֶׁיֵּשׁ עָלָיו שְׁטָר חוֹב, וְהוֹדָה לְאַחֵר מֵעַצְמוֹ בְּחוֹב אַחֵר--אִם אֵין לוֹ נְכָסִים כְּדֵי שֶׁיִּגְבּוּ שְׁנֵיהֶם, גּוֹבֶה בַּעַל הַשְּׁטָר בִּלְבָד: שֶׁלֹּא יַעֲשׂוּ קְנוּנְיָה עַל שְׁטָרוֹ שֶׁלְּזֶה.

 אָסוּר לָאָדָם לְהַלְווֹת מָעוֹתָיו בְּלֹא עֵדִים, וְאַפִלּוּ לְתַלְמִיד חֲכָמִים, אֵלָא אִם כֵּן הִלְוָהוּ עַל הַמַּשְׁכּוֹן; וְהַמַּלְוֶה בַּשְּׁטָר, מְשֻׁבָּח יָתֵר.
וְכָל הַמַּלְוֶה בְּלֹא עֵדִים--עוֹבֵר מִשּׁוֹם "וְלִפְנֵי עִוֵּר, לֹא תִתֵּן מִכְשֹׁל" , וְגוֹרֵם קְלָלָה לְעַצְמוֹ.

 הָרָב שֶׁלָּוָה מֵעַבְדּוֹ, וְאַחַר כָּךְ שִׁחְרְרוֹ, אוֹ לָוָה מֵאִשְׁתּוֹ, וְאַחַר כָּךְ גֵּרְשָׁהּ--אֵין לָהֶן עָלָיו כְּלוּם: שֶׁכָּל מַה שֶׁקָּנָה עֶבֶד, קָנָה רִבּוֹ; וְכָל הַמָּעוֹת שֶׁבְּיַד הָאִשָּׁה, בְּחֶזְקַת בַּעְלָהּ--אֵלָא אִם כֵּן הֵבִיאָה רְאָיָה, שְׁהֶן מִנְּדוּנְיָתָהּ.

הִלְכּוֹת מַלְוֶה וְלוֹוֶה פֵּרֶק ג 
אַלְמָנָה--בֵּין שְׁהִיא עֲנִיָּה בֵּין שְׁהִיא עֲשִׁירָה, אֵין מְמַשְׁכְּנִין אוֹתָהּ, לֹא בְּשָׁעַת הַלְוָאָה וְלֹא שֶׁלֹּא בְּשָׁעַת הַלְוָאָה, וְלֹא עַל פִּי בֵּית דִּין: שֶׁנֶּאֱמָר "וְלֹא תַחֲבֹל, בֶּגֶד אַלְמָנָה" .
וְאִם חָבַל, מַחְזִירִין מִמֶּנּוּ בְּעַל כָּרְחוֹ.
וְאִם תּוֹדֶה לוֹ, תְּשַׁלַּם; וְאִם תִּכְפֹּר, תִּשָּׁבַע.
אָבַד הַמַּשְׁכּוֹן, אוֹ נִשְׂרַף, קֹדֶם שֶׁיַּחְזִיר--לוֹקֶה.

וְכֵן הַמַּלְוֶה אֶת חֲבֵרוֹ--בֵּין שֶׁהִלְוָהוּ עַל הַמַּשְׁכּוֹן בֵּין שֶׁמִּשְׁכְּנוֹ אַחַר הַלְוָאָה, בְּיָדוֹ אוֹ עַל פִּי בֵּית דִּין--לֹא יַחְבֹּל כֵּלִים שֶׁעוֹשִׂין בָּהֶם אֹכֶל נֶפֶשׁ, כְּגוֹן הָרֵחַיִם, וְהָעֲרֵבוֹת שֶׁלְּעֵץ, וְהַיּוּרוֹת שֶׁמְּבַשְּׁלִין בָּהֶם, וְסַכִּין שֶׁלִּשְׁחִיטָה, וְכַיּוֹצֶא בָּהֶן: שֶׁנֶּאֱמָר "כִּי-נֶפֶשׁ, הוּא חֹבֵל" .
וְאִם חָבַל, מַחְזִיר בְּעַל כָּרְחוֹ; וְאִם אָבַד הַמַּשְׁכּוֹן, אוֹ נִשְׂרַף, קֹדֶם שֶׁיַּחְזִיר--לוֹקֶה.

חָבַל כֵּלִים הַרְבֵּה שֶׁלְּאֹכֶל נֶפֶשׁ, כְּגוֹן שֶׁחָבַל עֲרֵבָה וְיוּרָה וְסַכִּין--חַיָּב עַל כָּל כְּלִי וּכְלִי בִּפְנֵי עַצְמוֹ; אַפִלּוּ שְׁנֵי כֵּלִים שְׁהֶן עוֹשִׂין מְלָאכָה אַחַת--חַיָּב עֲלֵיהֶן מִשּׁוֹם שְׁנֵי כֵּלִים, וְלוֹקֶה שְׁתַּיִם עַל שְׁנֵיהֶם: שֶׁנֶּאֱמָר "לֹא-יַחֲבֹל רֵחַיִם, וָרָכֶב" --לְחַיַּב עַל הָרֶכֶב בִּפְנֵי עַצְמוֹ, וְעַל הָרֵחַיִם בִּפְנֵי עַצְמוֹ.
כְּשֵׁם שֶׁהָרֶכֶב וְהָרֵחַיִם מְיֻחָדִין, שְׁנֵי כֵּלִים וּמְשַׁמְּשִׁין מְלָאכָה אַחַת, וְחַיָּב עַל זֶה בִּפְנֵי עַצְמוֹ, וְעַל זֶה בִּפְנֵי עַצְמוֹ--כָּךְ כָּל שְׁנֵי כֵּלִים, אַף עַל פִּי שֶׁמְּשַׁמְּשִׁין מְלָאכָה אַחַת, חַיָּב עַל זֶה בִּפְנֵי עַצְמוֹ, וְעַל זֶה בִּפְנֵי עַצְמוֹ.
וְכֵן אִם חָבַל צֶמֶד בָּקָר הַחוֹרֵשׁ, לוֹקֶה שְׁתַּיִם.

הַמַּלְוֶה אֶת חֲבֵרוֹ, אֶחָד עָנִי וְאֶחָד עָשִׁיר--לֹא יְמַשְׁכְּנֶנּוּ אֵלָא בְּבֵית דִּין.
וְאַפִלּוּ שְׁלוּחַ בֵּית דִּין שֶׁבָּא לְמַשְׁכַּן--לֹא יִכָּנֵס לְבֵיתוֹ וִימַשְׁכְּנֶנּוּ, אֵלָא עוֹמֵד בַּחוּץ, וְהַלּוֹוֶה נִכְנָס לְבֵיתוֹ, וּמוֹצִיא לוֹ הַמַּשְׁכּוֹן: שֶׁנֶּאֱמָר "בַּחוּץ, תַּעֲמֹד" .

אִם כֵּן, מַה בֵּין בַּעַל חוֹב לִשְׁלוּחַ בֵּית דִּין: שֶׁשְּׁלוּחַ בֵּית דִּין--יֵשׁ לוֹ לִקַּח הַמַּשְׁכּוֹן מִיַּד הַלּוֹוֶה בִּזְרוֹעַ, וְנוֹתְנוֹ לַמַּלְוֶה; וּבַעַל חוֹב--אֵין לוֹ לִקַּח הַמַּשְׁכּוֹן, עַד שֶׁיִּתֵּן לוֹ הַלּוֹוֶה מִדַּעְתּוֹ.

עָבַר בַּעַל חוֹב, וְנִכְנַס לְבֵית הַלּוֹוֶה וּמִשְׁכְּנוֹ, אוֹ שֶׁחָטַף הַמַּשְׁכּוֹן מִיָּדוֹ בִּזְרוֹעַ--אֵינוּ לוֹקֶה, שֶׁהֲרֵי נִתַּק לַעֲשֵׂה: שֶׁנֶּאֱמָר "הָשֵׁב תָּשִׁיב לוֹ אֶת-הַעֲבוֹט" .
וְאִם לֹא קִיַּם עֲשֵׂה שֶׁבָּהּ, כְּגוֹן שֶׁאָבַד הַמַּשְׁכּוֹן אוֹ נִשְׂרַף--לוֹקֶה.
וּמְחַשֵּׁב דְּמֵי הַמַּשְׁכּוֹן לִבְעָלָיו, וְתוֹבֵעַ הַשְּׁאָר בַּדִּין.

 אֶחָד הַמְּמַשְׁכֵּן אֶת חֲבֵרוֹ בְּבֵית דִּין, אוֹ שֶׁמִּשְׁכְּנוֹ בְּיָדוֹ בִּזְרוֹעַ, אוֹ מִדַּעַת הַלּוֹוֶה--אִם אִישׁ עָנִי הוּא, וּמִשְׁכְּנוֹ דָּבָר שְׁהוּא צָרִיךְ לוֹ--הֲרֵי זֶה מְצֻוֶּה לְהַחְזִיר לוֹ הָעֲבוֹט בְּעֵת שְׁהוּא צָרִיךְ לוֹ, מַחְזִיר לוֹ אֶת הַכַּר בַּלַּיְלָה כְּדֵי לִישַׁן עָלָיו, וְאֶת הַמַּחְרֵשָׁה בַּיּוֹם כְּדֵי לַעֲשׂוֹת בָּהּ מְלַאכְתּוֹ: שֶׁנֶּאֱמָר "הָשֵׁב תָּשִׁיב לוֹ אֶת-הַעֲבוֹט" .

עָבַר וְלֹא הֵשִׁיב לוֹ כְּלִי הַיּוֹם בַּיּוֹם, וּכְלִי הַלַּיְלָה בַּלַּיְלָה--עוֹבֵר בְּלֹא תַעֲשֶׂה: שֶׁנֶּאֱמָר "לֹא תִשְׁכַּב, בַּעֲבֹטוֹ" --לֹא תִשְׁכַּב וַעֲבוֹטוֹ אֶצְלָךְ, זוֹ כְּסוּת לַיְלָה; וּבַכֵּלִים שְׁהוּא עוֹשֶׂה בָּהֶן מְלַאכְתּוֹ בַּיּוֹם, אוֹ לוֹבְשָׁן--הוּא אוֹמֵר "עַד-בֹּא הַשֶּׁמֶשׁ, תְּשִׁיבֶנּוּ לוֹ" , מְלַמֵּד שֶׁמַּחְזִירוֹ כָּל הַיּוֹם.

אִם כֵּן הוּא שֶׁמַּחְזִיר לוֹ הַמַּשְׁכּוֹן בְּעֵת שְׁהוּא צָרִיךְ לוֹ, וְלוֹקֵחַ אוֹתוֹ בְּעֵת שְׁאֵינוּ צָרִיךְ לוֹ--מַה יוֹעִיל הַמַּשְׁכּוֹן: כְּדֵי שֶׁלֹּא יִשָּׁמֵט הַחוֹב בַּשְּׁבִיעִית; וְלֹא יֵעָשֶׂה מִטַּלְטְלִין אֵצֶל בָּנָיו, אֵלָא יִפָּרַע מִן הַמַּשְׁכּוֹן אַחַר שֶׁמֵּת הַלּוֹוֶה.

הַא לָמַדְתָּ, שֶׁהַמְּמַשְׁכֵּן אֶת הֶעָנִי דָּבָר שְׁהוּא צָרִיךְ לוֹ, וְלֹא הִחְזִירוֹ לוֹ בִּזְמַנּוֹ--עוֹבֵר מִשּׁוֹם שְׁלוֹשָׁה שֵׁמוֹת: מִשּׁוֹם "לֹא-תָבֹא אֶל-בֵּיתוֹ" , וּמִשּׁוֹם "הָשֵׁב תָּשִׁיב לוֹ אֶת-הַעֲבוֹט" , וּמִשּׁוֹם "לֹא תִשְׁכַּב, בַּעֲבֹטוֹ" .

בַּמֶּה דְּבָרִים אֲמוּרִים, שֶׁמִּשְׁכְּנוֹ שֶׁלֹּא בְּשָׁעַת הַלְוָאָתוֹ.
אֲבָל אִם מִשְׁכְּנוֹ בְּשָׁעַת הַלְוָאָתוֹ--אֵינוּ חַיָּב לְהַחְזִיר לוֹ כְּלָל, וְאֵינוּ עוֹבֵר בְּשֵׁם מִן הַשֵּׁמוֹת הָאֵלּוּ.

 שְׁלוּחַ בֵּית דִּין שֶׁבָּא לְמַשְׁכַּן--לֹא יְמַשְׁכַּן דְּבָרִים שְׁאֵי אִפְשָׁר לָאָדָם לִתֵּן אוֹתָם מַשְׁכּוֹן, כְּגוֹן בֶּגֶד שֶׁעָלָיו, וּכְלִי שֶׁאוֹכֵל בּוֹ, וְכַיּוֹצֶא בְּאֵלּוּ; וּמַנִּיחַ מִטָּה וּמַצָּע לֶעָשִׁיר, וּמִטָּה וּמַפָּץ לֶעָנִי.
וְכָל הַנִּמְצָא בְּיָדוֹ חוּץ מֵאֵלּוּ, יֵשׁ לוֹ לְמַשְׁכְּנוֹ; וְיַחְזִיר לוֹ כְּלִי הַיּוֹם בַּיּוֹם, וּכְלִי הַלַּיְלָה בַּלַּיְלָה.
הָיוּ לְפָנָיו שְׁנֵי כֵּלִים--נוֹטֵל אֶחָד, וּמַחְזִיר אֶחָד.

עַד מָתַי הוּא חַיָּב לְהַחְזִיר וְלִקַּח, עַד לְעוֹלָם.
וְאִם הָיָה הַמַּשְׁכּוֹן מִדְּבָרִים שְׁאֵינוּ צָרִיךְ לָהֶם, וְאֵין מַנִּיחִין אוֹתָן לַלּוֹוֶה--הֲרֵי זֶה מַנִּיחָן אֶצְלוֹ, עַד שְׁלוֹשִׁים יוֹם; וּמִשְּׁלוֹשִׁים יוֹם וּלְהַלָּן, מוֹכֵר הַמַּשְׁכּוֹן בְּבֵית דִּין.
מֵת הַלּוֹוֶה, אֵינוּ מַחְזִיר לְבָנָיו; מֵת הַלּוֹוֶה אַחַר שֶׁהוּשַׁב לוֹ הַמַּשְׁכּוֹן--שׁוֹמְטוֹ הַמַּלְוֶה מֵעַל בָּנָיו, וְאֵינוּ מַחְזִיר.

 הָעַרָב--מֻתָּר לְמַשְׁכֵּנוֹ בִּזְרוֹעַ, וּלְהִכָּנֵס לְבֵיתוֹ, וְלִטֹּל הַמַּשְׁכּוֹן: שֶׁנֶּאֱמָר "לְקַח-בִּגְדוֹ, כִּי-עָרַב זָר" .
וְכֵן מִי שֶׁיֵּשׁ לוֹ שָׂכָר אֵצֶל חֲבֵרוֹ--בֵּין שְׂכַר מְלַאכְתּוֹ, בֵּין שְׂכַר בְּהֶמְתּוֹ וְכֵלָיו, בֵּין שְׂכַר בֵּיתוֹ--הֲרֵי זֶה מֻתָּר לְמַשְׁכֵּנוֹ, שֶׁלֹּא עַל פִּי בֵּית דִּין, וְנִכְנָס לְבֵיתוֹ, וְנוֹטֵל הַמַּשְׁכּוֹן בִּשְׂכָרוֹ.
וְאִם זָקַף הַשָּׂכָר עָלָיו בְּמַלְוָה--אָסוּר, שֶׁנֶּאֱמָר "כִּי-תַשֶּׁה בְרֵעֲךָ, מַשַּׁאת מְאוּמָה ..." .

 מִי שֶׁהָיָה בְּיָדוֹ מַשְׁכּוֹנוֹ שֶׁלֶּעָנִי--אִם הָיָה שְׂכָרוֹ יָתֵר עַל פְּחָתוֹ, כְּגוֹן קֻרְדֹּם וּמַסָּר גָּדוֹל וְכַיּוֹצֶא בָּהֶן--הֲרֵי זֶה מֻתָּר לְהַשְׂכִּירוֹ, וּמְנַכֶּה שְׂכָרוֹ מֵחוֹבוֹ תָּמִיד, מִפְּנֵי שֶׁזֶּה כְּמֵשִׁיב אֲבֵדָה, וְאֵינוּ צָרִיךְ רְשׁוּת בְּעָלִים.

הִלְכּוֹת מַלְוֶה וְלוֹוֶה פֵּרֶק ד 
נֶשֶׁךְ וְתַרְבִּית אֶחָד הוּא--שֶׁנֶּאֱמָר "אֶת-כַּסְפְּךָ--לֹא-תִתֵּן לוֹ, בְּנֶשֶׁךְ; וּבְמַרְבִּית, לֹא-תִתֵּן אָכְלֶךָ" , וּלְהַלָּן הוּא אוֹמֵר "נֶשֶׁךְ כֶּסֶף נֶשֶׁךְ אֹכֶל: נֶשֶׁךְ, כָּל-דָּבָר אֲשֶׁר יִשָּׁךְ" .
וְלָמָּה נִקְרָא שְׁמוֹ נֶשֶׁךְ--מִפְּנֵי שְׁהוּא כְּנוֹשֵׁךְ, שֶׁמְּצַעֵר חֲבֵרוֹ וְאוֹכֵל בְּשָׂרוֹ.
וְלָמָּה חֲלָקָן הַכָּתוּב, לַעֲבֹר עָלָיו בִּשְׁנֵי לָאוִין.

כְּדֶרֶךְ שֶׁאָסוּר לַנּוֹתֵן לְהַלְווֹת בְּרִבִּית, כָּךְ אָסוּר לַלּוֹקֵחַ לִלְווֹת בְּרִבִּית: שֶׁנֶּאֱמָר "לֹא-תַשִּׁיךְ לְאָחִיךָ" --מִפִּי הַשְּׁמוּעָה לָמְדוּ שֶׁזּוֹ אַזְהָרָה לַלּוֹוֶה, כְּלוֹמַר לֹא תִנָּשֵׁךְ לְאָחִיךָ.

וְכֵן אָסוּר לְהִתְעַסַּק בֵּין לוֹוֶה וּמַלְוֶה בְּרִבִּית.
וְכָל מִי שֶׁהָיָה עַרָב, אוֹ סוֹפֵר, אוֹ עֵד בֵּינֵיהֶן--הֲרֵי זֶה עוֹבֵר בְּלֹא תַעֲשֶׂה: שֶׁנֶּאֱמָר "לֹא-תְשִׂימוּן עָלָיו, נֶשֶׁךְ" , זוֹ אַזְהָרָה אַף לָעֵדִים וְלָעַרָב וְלַסּוֹפֵר.

הַא לָמַדְתָּ, שֶׁהַמַּלְוֶה בְּרִבִּית עוֹבֵר עַל שִׁשָּׁה לָאוִין--"לֹא-תִהְיֶה לוֹ, כְּנֹשֶׁה" , "אֶת-כַּסְפְּךָ--לֹא-תִתֵּן לוֹ, בְּנֶשֶׁךְ" , "וּבְמַרְבִּית, לֹא-תִתֵּן אָכְלֶךָ" , "אַל-תִּקַּח מֵאִתּוֹ נֶשֶׁךְ וְתַרְבִּית" , "לֹא-תְשִׂימוּן עָלָיו, נֶשֶׁךְ" , "וְלִפְנֵי עִוֵּר, לֹא תִתֵּן מִכְשֹׁל" .
וְהַלּוֹוֶה עוֹבֵר בִּשְׁנַיִם--"לֹא-תַשִּׁיךְ לְאָחִיךָ" , "וְלִפְנֵי עִוֵּר, לֹא תִתֵּן מִכְשֹׁל".

עַרָב, וְעֵדִים, וְכַיּוֹצֶא בָּהֶן--אֵין עוֹבְרִין אֵלָא מִשּׁוֹם "לֹא-תְשִׂימוּן עָלָיו, נֶשֶׁךְ" .
וְכָל מִי שֶׁהָיָה סִרְסוּר בֵּין שְׁנֵיהֶם, אוֹ שֶׁסִּיַּע אֶחָד מֵהֶן, אוֹ הוֹרָהוּ--עוֹבֵר מִשּׁוֹם "וְלִפְנֵי עִוֵּר, לֹא תִתֵּן מִכְשֹׁל" .

 אַף עַל פִּי שֶׁהַמַּלְוֶה וְהַלּוֹוֶה עוֹבְרִין עַל כָּל אֵלּוּ הַלָּאוִין, אֵינָן לוֹקִין, מִפְּנֵי שֶׁנִּתַּן לְהִשָּׁבוֹן: שֶׁכָּל הַמַּלְוֶה בְּרִבִּית--אִם הָיְתָה רִבִּית קְצוּצָה, שְׁהִיא אֲסוּרָה מִן הַתּוֹרָה--הֲרֵי זוֹ יוֹצְאָה בַּדַּיָּנִין, וּמוֹצִיאִין אוֹתָהּ מִן הַמַּלְוֶה, וּמַחְזִירִין לַלּוֹוֶה; וְאִם מֵת הַמַּלְוֶה, אֵין מוֹצִיאִין מִיַּד הַבָּנִים.

 הִנִּיחַ לָהֶם אֲבִיהֶם מָעוֹת שֶׁלְּרִבִּית--אַף עַל פִּי שְׁהֶן יוֹדְעִין שְׁהֶן שֶׁלְּרִבִּית, אֵינָן חַיָּבִים לְהַחְזִיר.
הִנִּיחַ לָהֶם פָּרָה וּטְלִית שֶׁלְּרִבִּית, וְכָל דָּבָר הַמְּסֻיָּם--חַיָּבִים לְהַחְזִיר, מִפְּנֵי כְּבוֹד אֲבִיהֶן.
בַּמֶּה דְּבָרִים אֲמוּרִים, בְּשֶׁעָשָׂה תְּשׁוּבָה וְלֹא הִסְפִּיק לְהַחְזִיר עַד שֶׁמֵּת.
אֲבָל אִם לֹא עָשָׂה תְּשׁוּבָה, אֵין חוֹשְׁשִׁין לִכְבוֹדוֹ; וְאַפִלּוּ דָּבָר הַמְּסֻיָּם, אֵין מַחְזִירִין.

 הַגַּזְלָנִין וּמַלְוֵי בְּרִבִּית שֶׁהִחְזִירוּ--אֵין מְקַבְּלִין מֵהֶן, כְּדֵי לִפְתֹּחַ לָהֶן דֶּרֶךְ לַתְּשׁוּבָה; וְכָל הַמְּקַבֵּל מֵהֶן, אֵין רוּחַ חֲכָמִים נוֹחָה הִמֶּנּוּ.
וְאִם הָיְתָה הַגְּזֵלָה קַיֶּמֶת, וְהָרִבִּית דָּבָר מְסֻיָּם, וַהֲרֵי הוּא בְּעַצְמוֹ--מְקַבְּלִין מֵהֶן.

 שְׁטָר שֶׁכָּתוּב בּוֹ רִבִּית, בֵּין קְצוּצָה בֵּין שֶׁלְּדִבְרֵיהֶם--גּוֹבֶה אֶת הַקֶּרֶן, וְאֵינוּ גּוֹבֶה אֶת הָרִבִּית.
קָדַם וְגָבָה הַכֹּל, מוֹצִיאִין מִמֶּנּוּ הָרִבִּית הַקְּצוּצָה; אֲבָל אֲבַק רִבִּית, שְׁהוּא מִדִּבְרֵיהֶם--אֵינוּ גּוֹבֶה מִן הַלּוֹוֶה לַמַּלְוֶה, וְאֵין מַחְזִירִין אוֹתוֹ מִן הַמַּלְוֶה לַלּוֹוֶה.

 כָּל הַכּוֹתֵב שְׁטָר רִבִּית, הֲרֵי זֶה כְּכוֹתֵב וּמֵעִיד עָלָיו עֵדִים שֶׁכָּפַר בַּה' אֱלֹהֵי יִשְׂרָאֵל.
וְכֵן כָּל הַלּוֹוֶה וּמַלְוֶה בְּרִבִּית בֵּינָן לְבֵין עַצְמָן--שְׁנֵיהֶן כְּכוֹפְרִים בַּה' אֱלֹהֵי יִשְׂרָאֵל, וְכָפְרוּ בִּיצִיאַת מִצְרַיִם שֶׁנֶּאֱמָר "אֶת-כַּסְפְּךָ--לֹא-תִתֵּן לוֹ, בְּנֶשֶׁךְ ...
אֲנִי, ה' אֱלֹהֵיכֶם, אֲשֶׁר-הוֹצֵאתִי אֶתְכֶם, מֵאֶרֶץ מִצְרָיִם" .

 אָסוּר לָאָדָם לְהַלְווֹת בָּנָיו וּבְנֵי בֵּיתוֹ בְּרִבִּית--אַף עַל פִּי שְׁאֵינוּ מַקְפִּיד, וּמַתָּנָה הוּא שֶׁנּוֹתֵן לָהֶן--הֲרֵי זֶה אָסוּר, שֶׁמֶּא יַרְגִּילֵם בְּדָבָר זֶה.

 תַּלְמִידֵי חֲכָמִים שֶׁהִלְווּ זֶה אֶת זֶה, וְנָתַן לוֹ יָתֵר עַל מַה שֶׁלָּוָה מִמֶּנּוּ--הֲרֵי זֶה מֻתָּר, שֶׁהַדָּבָר יָדוּעַ שֶׁלֹּא נָתַן לוֹ אֵלָא מַתָּנָה: שֶׁהֲרֵי הֶן יוֹדְעִין חֹמֶר אִסּוּר הָרִבִּית.

 הַמַּלְוֶה אֶת חֲבֵרוֹ, וּמָצָא הַלּוֹוֶה יָתֵר, אוֹ שֶׁהִחְזִיר לוֹ חוֹבוֹ, וּמָצָא יָתֵר--אִם בִּכְדֵי שֶׁהַדַּעַת נוֹטָה--חַיָּב לְהַחְזִיר; וְאִם לָאו--מַתָּנָה הוּא שֶׁנָּתַן לוֹ, אוֹ גְּזֵלָה הָיְתָה לוֹ בְּיָדוֹ וְהִבְלִיעַ לוֹ בְּחֶשְׁבּוֹן, אוֹ אַחֵר צִוָּה לוֹ לְהַבְלִיעַ לוֹ.

בְּכַמָּה הַדַּעַת נוֹטָה--בְּאַחַת וּבִשְׁתַּיִם אוֹ בַּחֲמִשָּׁה אוֹ בַּעֲשָׂרָה, שֶׁמֶּא חֲמִשָּׁה חֲמִשָּׁה מָנָה אוֹ עֲשָׂרָה עֲשָׂרָה.
וְכֵן אִם מָצָא יָתֵר מִנְיַן הַחֲמִישִׁיּוֹת אוֹ מִנְיַן הָעֲשָׂרוֹת--חַיָּב לְהַחְזִיר לוֹ, שֶׁמֶּא הָאֲחָדִים שֶׁהָיָה מוֹנֶה בָּהֶן הַחֲמִישִׁיּוֹת אוֹ הָעֲשָׂרוֹת נִתְעָרְבוּ עִם הַעֲשָׂרוֹת.

 הַמַּלְוֶה אֶת חֲבֵרוֹ עַל הַמַּטְבֵּעַ, וְכֵן הַכּוֹתֵב לְאִשְׁתּוֹ בִּכְתֻבָּתָהּ מַטְבֵּעַ יָדוּעַ, וּפֵרַשׁ מִשְׁקָלוֹ, וְהוֹסִיפוּ עַל מִשְׁקָלוֹ--אִם הוּזְלוּ הַפֵּרוֹת מֵחֲמַת הַתּוֹסֶפֶת--מְנַכֶּה לוֹ שֵׁעוּר הַתּוֹסֶפֶת, וְאַפִלּוּ הוֹסִיפוּ עָלָיו כָּל שְׁהוּא; וְאִם לֹא הוּזְלוּ מֵחֲמַת הַתּוֹסֶפֶת--אֵינוּ מְנַכֶּה לוֹ, אֵלָא נוֹתֵן לוֹ מִמַּטְבֵּעַ הַיּוֹצֶא בְּאוֹתָהּ שָׁעָה.

בַּמֶּה דְּבָרִים אֲמוּרִים, בְּשֶׁהוֹסִיפוּ עָלָיו עַד חֲמִישִׁיתוֹ, כְּגוֹן שֶׁהָיָה מִשְׁקָלוֹ אַרְבָּעָה וְעָשׂוּהוּ חֲמִשָּׁה.
אֲבָל אִם הוֹסִיפוּ עָלָיו יָתֵר עַל חֲמִישִׁיתוֹ--מְנַכֶּה לוֹ כָּל הַתּוֹסֶפֶת, אַף עַל פִּי שֶׁלֹּא הוּזְלוּ הַפֵּרוֹת.
וְהוּא הַדִּין לַמַּלְוֶה עַל הַמַּטְבֵּעַ, וּפָחֲתוּ מִמֶּנּוּ.

 הַמַּלְוֶה אֶת חֲבֵרוֹ עַל הַמַּטְבֵּעַ, וְנִפְסַל--אִם יָכוֹל לְהוֹצִיאוֹ בִּמְדִינָה אַחֶרֶת, וְיֵשׁ לוֹ דֶּרֶךְ לְאוֹתָהּ מְדִינָה--נוֹתֵן לוֹ מִמַּטְבֵּעַ שֶׁהִלְוָהוּ, וְאוֹמֵר לוֹ לֵךְ וְהוֹצִיאוֹ בְּמָקוֹם פְּלוֹנִי; וְאִם אֵין לוֹ דֶּרֶךְ לְשָׁם, נוֹתֵן לוֹ מִמַּטְבֵּעַ הַיּוֹצֶא בְּאוֹתָהּ שָׁעָה.
וְכֵן בִּכְתֻבָּה.

 הוֹרוּ מִקְצַת הַגְּאוֹנִים, שֶׁהַלּוֹוֶה שֶׁמָּחַל לַמַּלְוֶה בְּרִבִּית שֶׁלָּקַח מִמֶּנּוּ, אוֹ שֶׁעֲתִיד לִקַּח--אַף עַל פִּי שֶׁקָּנוּ מִיָּדוֹ שֶׁמָּחַל אוֹ נָתַן מַתָּנָה, אֵינוּ מוֹעִיל כְּלוּם: שֶׁכָּל רִבִּית שֶׁבָּעוֹלָם מְחִילָה הִיא; אֲבָל הַתּוֹרָה לֹא מָחֲלָה, וְאָסְרָה מְחִילָה זוֹ.
וּלְפִיכָּךְ אֵין הַמְּחִילָה מוֹעֶלֶת בְּרִבִּית, אַפִלּוּ בְּרִבִּית שֶׁלְּדִבְרֵיהֶם.

יֵרָאֶה לִי, שְׁאֵין הוֹרָאָה זוֹ נְכוֹנָה; אֵלָא מֵאַחַר שֶׁאוֹמְרִים לַמַּלְוֶה, הַחְזֵר לוֹ, וְיָדַע הַלּוֹוֶה שֶׁדָּבָר אָסוּר עָשָׂה, וְשֶׁיֵּשׁ לוֹ לִטֹּל מִמֶּנּוּ--אִם רָצָה לִמְחֹל, מוֹחֵל כְּדֶרֶךְ שֶׁמּוֹחֵל הַגָּזֵל.
וּבַפֵּרוּשׁ אָמְרוּ חֲכָמִים שֶׁהַגַּזְלָנִין וּמַלְוֵי בְּרִבִּית שֶׁהִחְזִירוּ--אֵין מְקַבְּלִין מֵהֶן, מִכְּלָל שֶׁהַמְּחִילָה לָהֶם מוֹעֶלֶת.

 נִכְסֵי יְתוֹמִים--מֻתָּר לִתֵּן אוֹתָם לָאָדָם נֶאֱמָן שֶׁיֵּשׁ לוֹ נְכָסִים טוֹבִים רַבִּים, קָרוֹב לְשָׂכָר וְרָחוֹק לְהֶפְסֵד.
כֵּיצַד: אוֹמְרִים לוֹ תִּהְיֶה נוֹשֵׂא וְנוֹתֵן בָּהֶן--אִם הָיָה שָׁם רֵוַח, תֵּן לָהֶם חֶלְקָן מִן הָרֵוַח, וְאִם יֵשׁ שָׁם הֶפְסֵד, אַתָּה תַּפְסִיד לְבַדָּךְ.
שֶׁזֶּה אֲבַק רִבִּית הוּא; וְכָל אֲבַק רִבִּית אֵינָהּ אֲסוּרָה אֵלָא מִדִּבְרֵיהֶם, וּבְנִכְסֵי יְתוֹמִים לֹא גָזְרוּ.

הִלְכּוֹת מַלְוֶה וְלוֹוֶה פֵּרֶק ה 
הַגּוֹי וְגֵר תּוֹשָׁב, לוֹוִין מֵהֶן וּמַלְוִין אוֹתָן בְּרִבִּית: שֶׁנֶּאֱמָר "לֹא-תַשִּׁיךְ לְאָחִיךָ" --"לְאָחִיךָ" אָסוּר, וְלִשְׁאָר הָעוֹלָם מֻתָּר.
וּמִצְוַת עֲשֵׂה לְהַשִּׁיךְ לַגּוֹי, שֶׁנֶּאֱמָר "לַנָּכְרִי תַשִּׁיךְ" --מִפִּי הַשְּׁמוּעָה לָמְדוּ, שֶׁזּוֹ מִצְוַת עֲשֵׂה; וְזֶה הוּא דִּין תּוֹרָה.

אָסְרוּ חֲכָמִים שֶׁיִּהְיֶה יִשְׂרָאֵל מַלְוֶה אֶת הַגּוֹי בְּרִבִּית קְצוּצָה, אֵלָא בִּכְדֵי חַיָּיו.
גָּזְרוּ שֶׁמֶּא יִלְמֹד מִמַּעֲשָׂיו, בְּרֹב יְשִׁיבָתוֹ עִמּוֹ; לְפִיכָּךְ מֻתָּר לִלְווֹת מִן הַגּוֹי בְּרִבִּית, שֶׁהֲרֵי הוּא בּוֹרֵחַ מִלְּפָנָיו, וְאֵינוּ רָגִיל אֶצְלוֹ.
וְתַלְמִיד חֲכָמִים, שְׁאֵינוּ בָּא לִלְמֹד מִמַּעֲשָׂיו, מֻתָּר לְהַלְווֹת לַגּוֹי בְּרִבִּית, אַפִלּוּ לְהַרְוִיחַ.
וְכָל אֲבַק רִבִּית עִם הַגּוֹיִים, מֻתֶּרֶת לַכֹּל.

יִשְׂרָאֵל שֶׁלָּוָה מָעוֹת מִן הַגּוֹי בְּרִבִּית, וּבִקַּשׁ לְהַחְזִירָם לוֹ--מְצָאוֹ יִשְׂרָאֵל אַחֵר, וְאָמַר לוֹ תְּנֵם לִי וַאֲנִי אַעֲלֶה לָךְ כְּדֶרֶךְ שֶׁאַתָּה מַעֲלֶה לַגּוֹי--הֲרֵי זוֹ רִבִּית קְצוּצָה, אַפִלּוּ הִעְמִידוֹ אֵצֶל הַגּוֹי: עַד שֶׁיִּטֹּל הַגּוֹי מָעוֹתָיו, וְיַחְזֹר וְיִתְּנֵם בְּיַד יִשְׂרָאֵל הָאַחֵר.

גּוֹי שֶׁלָּוָה מָעוֹת מִיִּשְׂרָאֵל בְּרִבִּית, וּבִקַּשׁ לְהַחְזִירָם לוֹ--מְצָאוֹ יִשְׂרָאֵל אַחֵר, וְאָמַר לוֹ תְּנֵם לִי וַאֲנִי אַעֲלֶה לָךְ כְּדֶרֶךְ שֶׁאַתָּה מַעֲלֶה לְיִשְׂרָאֵל--הֲרֵי זֶה מֻתָּר; וְאִם הִעְמִידוֹ אֵצֶל יִשְׂרָאֵל--אַף עַל פִּי שֶׁנָּתַן הַגּוֹי הַמָּעוֹת בְּיָדוֹ--הוֹאִיל וּמִדַּעַת יִשְׂרָאֵל נָתַן, הֲרֵי זוֹ רִבִּית קְצוּצָה.

אָסוּר לְיִשְׂרָאֵל לִתְלוֹת מָעוֹתָיו בְּיַד גּוֹי, כְּדֵי לְהַלְווֹת אוֹתָן לְיִשְׂרָאֵל בְּרִבִּית.
וְגוֹי שֶׁהִלְוָה אֶת יִשְׂרָאֵל בְּרִבִּית, אָסוּר לְיִשְׂרָאֵל אַחֵר לִהְיוֹת לוֹ עַרָב, שֶׁכֵּיוָן שֶׁדִּינֵיהֶם שֶׁתּוֹבֵעַ הָעַרָב תְּחִלָּה, נִמְצָא הָעַרָב תּוֹבֵעַ אֶת יִשְׂרָאֵל בְּרִבִּית שֶׁהָעַרָב חַיָּב בָּהּ לַגּוֹי; לְפִיכָּךְ אִם קִבַּל עָלָיו הַגּוֹי שֶׁלֹּא יִתְבַּע אֶת הָעַרָב תְּחִלָּה, הֲרֵי זֶה מֻתָּר.

יִשְׂרָאֵל שֶׁלָּוָה מָעוֹת מִן הַגּוֹי בְּרִבִּית, וּזְקָפָן עָלָיו בְּמַלְוָה, וְנִתְגַּיַּר--אִם עַד שֶׁלֹּא נִתְגַּיַּר זְקָפָן עָלָיו בְּמַלְוָה--גּוֹבֶה אֶת הַקֶּרֶן, וְאֶת הָרִבִּית; וְאִם מִשֶּׁנִּתְגַּיַּר זְקָפָן--גּוֹבֶה אֶת הַקֶּרֶן, וְאֵינוּ גּוֹבֶה אֶת הָרִבִּית.

אֲבָל גּוֹי שֶׁלָּוָה מִיִּשְׂרָאֵל בְּרִבִּית, וְזָקַף עָלָיו אֶת הָרִבִּית בְּמַלְוָה--אַף עַל פִּי שֶׁזְּקָפָן עָלָיו אַחַר שֶׁנִּתְגַּיַּר, גּוֹבֶה אֶת הַקֶּרֶן וְאֶת הָרִבִּית, שֶׁלֹּא יֹאמְרוּ בִּשְׁבִיל מָעוֹתָיו, נִתְגַּיַּר זֶה; וְגוֹבֶה הַיִּשְׂרְאֵלִי מִמֶּנּוּ אַחַר שֶׁנִּתְגַּיַּר, כָּל מְעוֹת הָרִבִּית שֶׁנִּתְחַיַּב בָּהֶן כְּשֶׁהָיָה גּוֹי.

 מִצְוָה לְהַקְדִּים הַלְוָאַת יִשְׂרָאֵל בְּחִנָּם, לְהַלְוָאַת גּוֹי בְּרִבִּית.
וְאָסוּר לָאָדָם שֶׁיִּתֵּן מָעוֹתָיו קָרוֹב לְשָׂכָר וְרָחוֹק לְהֶפְסֵד, שֶׁזֶּה אֲבַק רִבִּית הוּא; וְהָעוֹשֶׂה כֵּן רָשָׁע.
וְאִם נָתַן, חוֹלְקִין בַּשָּׂכָר וּבַהֶפְסֵד כְּדִין הָעֲסָק.
וְהַנּוֹתֵן מָעוֹתָיו קָרוֹב לְהֶפְסֵד וְרָחוֹק לְשָׂכָר, הֲרֵי זֶה חָסִיד.

אֵין מוֹשִׁיבִין חֶנְוָנִי לְמַחֲצִית שָׂכָר, וְלֹא יִתֵּן לוֹ מָעוֹת לִקַּח בָּהֶן פֵּרוֹת לְמַחֲצִית שָׂכָר, וְלֹא בֵּיצִים לְהוֹשִׁיבָן תַּחַת הַתֻּרְנְגוֹלִין שֶׁלּוֹ לְמַחֲצִית שָׂכָר, וְלֹא שָׁמִין עֲגָלִים וּסְיָחִין לְפַטְּמָן לְמַחֲצִית שָׂכָר--אֵלָא אִם כֵּן נָתַן לוֹ שְׂכַר עֲמָלוֹ וּמְזוֹנוֹ, אוֹ יִהְיֶה רֵוַח הַמִּתְעַסֵּק יוֹתֵר עַל הֶפְסֵדוֹ, כְּמוֹ שֶׁבֵּאַרְנוּ בְּעִנְיַן הַשֻּׁתָּפוּת.

הַמִּשְׁתַּתֵּף עִם חֲבֵרוֹ בְּמָעוֹת, אוֹ בְּקַרְקָע, אוֹ הַנּוֹתֵן לוֹ עֲסָק--לֹא יְצָרַף הַשָּׂכָר עִם הַקֶּרֶן: שֶׁמֶּא לֹא יִהְיֶה שָׁם שָׂכָר, וְנִמְצְאוּ בָּאִין לִידֵי רִבִּית.
וְכֵן לֹא יִתֵּן לוֹ מָעוֹת בְּתוֹרַת עֲסָק אוֹ שֻׁתָּפוּת, וְיִכְתֹּב אוֹתָן מַלְוָה: שֶׁמֶּא יָמוּת; וְנִמְצָא הַשְּׁטָר בְּיַד הַיּוֹרֵשׁ, וְגוֹבֶה בּוֹ אֶת הָרִבִּית.

אָסוּר לְהַקְדִּים אֶת הָרִבִּית, אוֹ לְאַחֵר אוֹתָהּ.
כֵּיצַד: נָתַן עֵינָיו לִלְווֹת מִמֶּנּוּ, וְהָיָה מְשַׁלֵּחַ לוֹ סִבְלוֹנוֹת בִּשְׁבִיל שֶׁיַּלְוֵהוּ--זוֹ הִיא רִבִּית מֻקְדֶּמֶת; לָוָה מִמֶּנּוּ וְהִחְזִיר לוֹ מָעוֹתָיו, וְהָיָה מְשַׁלֵּחַ לוֹ סִבְלוֹנוֹת בִּשְׁבִיל מָעוֹתָיו שֶׁהָיוּ בְּטֵלִין אֶצְלוֹ--זוֹ הִיא רִבִּית מְאֻחֶרֶת.
וְאִם עָבַר וְעָשָׂה כֵּן, הֲרֵי זֶה אֲבַק רִבִּית.

מִי שֶׁלָּוָה מֵחֲבֵרוֹ, וְלֹא הָיָה רָגִיל מִקֹּדֶם לְהַקְדִּים לוֹ שָׁלוֹם--אָסוּר לְהַקְדִּים לוֹ שָׁלוֹם; וְאֵין צָרִיךְ לוֹמַר שֶׁיְּקַלְּסוֹ בִּדְבָרִים, אוֹ יַשְׁכִּים לְפִתְחוֹ: שֶׁנֶּאֱמָר "נֶשֶׁךְ, כָּל-דָּבָר" , אַפִלּוּ דְּבָרִים אֲסוּרִים.
וְכֵן אָסוּר לוֹ לְלַמַּד אֶת הַמַּלְוֶה מִקְרָא אוֹ תַּלְמוּד, כָּל זְמָן שֶׁמָּעוֹתָיו בְּיָדוֹ, אִם לֹא הָיָה רָגִיל בְּזֶה מִקֹּדֶם: שֶׁנֶּאֱמָר "נֶשֶׁךְ, כָּל-דָּבָר".

הַמַּלְוֶה אֶת חֲבֵרוֹ--לֹא יֹאמַר לוֹ, דַּע אִם בָּא אִישׁ פְּלוֹנִי מִמָּקוֹם פְּלוֹנִי, כְּלוֹמַר שֶׁתְּכַבְּדוֹ וְתַאֲכִילוֹ וְתַשְׁקֵהוּ כָּרָאוּי; וְכֵן כָּל כַּיּוֹצֶא בְּזֶה.

יֵשׁ דְּבָרִים שְׁהֶן כְּמוֹ רִבִּית, וּמֻתָּרִין.
כֵּיצַד: לוֹקֵחַ אָדָם שְׁטָרוֹתָיו שֶׁלַּחֲבֵרוֹ וּמַלְוָתוֹ שֶׁלַּחֲבֵרוֹ בְּפָחוּת, וְאֵינוּ חוֹשֵׁשׁ; וּמֻתָּר לָאָדָם לִתֵּן לַחֲבֵרוֹ דֵּינָר, כְּדֵי שֶׁיַּלְוֶה לִפְלוֹנִי מֵאָה דֵּינָרִין: שֶׁלֹּא אָסְרָה תּוֹרָה, אֵלָא רִבִּית הַבָּאָה מִן הַלּוֹוֶה לַמַּלְוֶה.
וְכֵן אוֹמֵר אָדָם לַחֲבֵרוֹ, הֵא לָךְ דֵּינָר זֶה וֶאֱמֹר לִפְלוֹנִי שֶׁיַּלְוֵנִי, שֶׁלֹּא נָתַן לוֹ אֵלָא שְׂכַר אֲמִירָה.

יֵשׁ דְּבָרִים שְׁהֶן מֻתָּרִין; וְאָסוּר לַעֲשׂוֹתָן, מִפְּנֵי הַעְרָמַת רִבִּית.
כֵּיצַד: אָמַר לוֹ הַלְוֵנִי מָנֶה, אָמַר לוֹ מָנֶה אֵין לִי, חִטִּים בְּמָנֶה יֵשׁ לִי, וְנָתַן לוֹ חִטִּים בְּמָנֶה, וְחָזַר וּלְקָחָן מִמֶּנּוּ בְּתִשְׁעִים--הֲרֵי זֶה מֻתָּר; אֲבָל אֲסָרוּהוּ, מִפְּנֵי הַעְרָמַת רִבִּית, שֶׁהֲרֵי נָתַן לוֹ תִּשְׁעִים, וְלוֹקֵחַ מֵאָה.
וְאִם עָבַר וְעָשָׂה כְּזֶה--הֲרֵי הוּא מוֹצִיא מִמֶּנּוּ מֵאָה בַּדִּין, שֶׁאַפִלּוּ אֲבַק רִבִּית אֵין כָּאן.

וְכֵן מִי שֶׁהָיְתָה שְׂדֵה חֲבֵרוֹ מְמֻשְׁכֶּנֶת בְּיָדוֹ--לֹא יַחְזֹר וְיַשְׂכִּיר אוֹתָהּ לְבַעַל הַשָּׂדֶה, מִפְּנֵי הַעְרָמַת רִבִּית: שֶׁהֲרֵי זֶה עוֹמֵד בְּשָׂדֵהוּ כְּשֶׁהָיָה; וְנוֹתֵן לְזֶה שָׂכָר בְּכָל חֹדֶשׁ, בִּשְׁבִיל מָעוֹתָיו שֶׁהִלְוָהוּ.

 אָסוּר לְהַשְׂכִּיר אֶת הַדֵּינָרִין, שְׁאֵין זֶה דּוֹמֶה לְמַשְׂכִּיר אֶת הַכְּלִי: שֶׁהַכְּלִי חוֹזֵר בְּעַצְמוֹ; וְזֶה מוֹצִיא אֵלּוּ וּמֵבִיא דֵּינָרִין אֲחֵרוֹת, וְנִמְצָא זֶה אֲבַק רִבִּית.

 מֶלֶךְ שֶׁהָיוּ דִּינָיו, שֶׁכָּל מִי שֶׁיִּתֵּן הַמַּס הַקָּצוּב עַל כָּל אִישׁ וְאִישׁ, עַל יָדֵי זֶה שֶׁלֹּא נָתַן, יִשְׁתַּעְבַּד בּוֹ, וְנָתַן עַל יָדוֹ דֵּינָר--אַף עַל פִּי שֶׁמִּשְׁתַּעְבֵּד בּוֹ יָתֵר מִדֵּינָר, הֲרֵי זֶה מֻתָּר.
וְכֵן כָּל כַּיּוֹצֶא בְּזֶה.

הִלְכּוֹת מַלְוֶה וְלוֹוֶה פֵּרֶק ו 
הַמַּלְוֶה אֶת חֲבֵרוֹ סֶלַע בַּחֲמִשָּׁה דֵּינָרִים, אוֹ סָאתַיִם חִטִּים בְּשָׁלוֹשׁ, אוֹ סֶלַע בְּסֶלַע וּסְאָה, אוֹ שָׁלוֹשׁ סְאִין בְּשָׁלוֹשׁ סְאִין וְדֵינָר--כְּלָלוֹ שֶׁלַּדָּבָר, כָּל הַלְוָאָה בְּתוֹסֶפֶת כָּל שְׁהוּא--הֲרֵי זוֹ רִבִּית שֶׁלַּתּוֹרָה, וְיוֹצְאָה בַּדַּיָּנִין.

וְכֵן הַמַּלְוֶה אֶת חֲבֵרוֹ, וְהִתְנָה עִמּוֹ שֶׁיָּדוּר בַּחֲצֵרוֹ בְּחִנָּם עַד שֶׁיַּחְזִיר לוֹ הַלְוָאָתוֹ, אוֹ שֶׁשָּׂכַר מִמֶּנּוּ בְּפָחוּת וְקָצַב הַדָּבָר שֶׁפּוֹחֵת לוֹ מִן הַשָּׂכָר עַד שֶׁיַּחְזִיר לוֹ הַלְוָאָתוֹ, אוֹ שֶׁמִּשְׁכַּן בְּיָדוֹ מְקוֹם שֶׁפֵּרוֹתָיו מְצוּיִין בְּעֵת הַהַלְוָאָה, כְּגוֹן שֶׁמִּשְׁכַּן חֲצֵרוֹ עַל מְנָת שֶׁיָּדוּר בּוֹ בְּחִנָּם--הֲרֵי זוֹ רִבִּית שֶׁלַּתּוֹרָה, וְיוֹצְאָה בַּדַּיָּנִין.

וְכֵן הַמּוֹכֵר שָׂדֶה אוֹ חָצֵר בְּאַסְמַכְתָּא--הוֹאִיל וְלֹא קָנָה הַגּוּף--הֲרֵי כָּל הַפֵּרוֹת שֶׁאָכַל רִבִּית, וּמַחְזִיר אוֹתָן.
וְהוּא הַדִּין לְכָל מִי שֶׁלֹּא קָנָה קִנְיָן גָּמוּר מִתְּחִלָּה, שְׁהוּא מַחְזִיר אֶת הַפֵּרוֹת, מִפְּנֵי שְׁאִם אָכַל אֶת הַפֵּרוֹת, הֲרֵי זוֹ רִבִּית שֶׁלַּתּוֹרָה.
וְכָל דָּבָר שְׁהוּא אָסוּר מִשּׁוֹם רִבִּית, חוּץ מֵאֵלּוּ--הֲרֵי הוּא אָסוּר מִדִּבְרֵיהֶם, גְּזֵרָה שֶׁמֶּא יָבוֹא לְרִבִּית שֶׁלַּתּוֹרָה; וְהוּא הַנִּקְרָא אֲבַק רִבִּית, וְאֵינוּ יוֹצֶא בַּדַּיָּנִין.

 הַמַּלְוֶה אֶת חֲבֵרוֹ--לֹא יִמְשֹׁךְ עַבְדּוֹ כְּדֵי שֶׁיַּעֲשֶׂה בּוֹ מְלָאכָה, אַף עַל פִּי שֶׁהָעֶבֶד יוֹשֵׁב וּבָטֵל.
וְלֹא יָדוּר בַּחֲצֵרוֹ בְּחִנָּם, אַף עַל פִּי שְׁאֵין הֶחָצֵר עֲשׂוּיָה לְשָׂכָר, וְאֵין דֶּרֶךְ בַּעַל הֶחָצֵר לְהַשְׂכִּיר.
וְאִם דָּר, צָרִיךְ לְהַעֲלוֹת לוֹ שָׂכָר; וְאִם לֹא הֶעֱלָה לוֹ--הֲרֵי זֶה אֲבַק רִבִּית, לְפִי שֶׁלֹּא הִתְנָה עִמּוֹ שֶׁיַּלְוֵהוּ וְיָדוּר בַּחֲצֵרוֹ.

לְפִיכָּךְ אִם עֲדַיִן לֹא הִחְזִיר לוֹ חוֹבוֹ, וּבָא לְנַכּוֹת שְׂכַר הֶחָצֵר שֶׁדָּר בָּהּ מִן הַחוֹב--אִם הָיָה הַשָּׂכָר כְּנֶגֶד הַחוֹב--אֵינוּ מְנַכֶּה לוֹ הַכֹּל, אֵלָא כְּמוֹ שֶׁיִּרְאוּ הַדַּיָּנִים: שְׁאִם תְּסַלַּק אוֹתוֹ בְּלֹא כְּלוּם, הֲרֵי זֶה כְּמוֹ שֶׁהוֹצִיא אוֹתוֹ בַּדַּיָּנִין; וַאֲבַק רִבִּית, אֵינָהּ יוֹצְאָה בַּדַּיָּנִין.

 הוֹרוּ רִבּוֹתַי, שֶׁהַמַּלְוֶה אֶת חֲבֵרוֹ וּלְאַחַר זְמָן תָּבַע חוֹבוֹ, וְאָמַר לוֹ הַלּוֹוֶה דּוּר בַּחֲצֵרִי עַד שֶׁאַחְזִיר לָךְ חוֹבָךְ--הֲרֵי זֶה אֲבַק רִבִּית, לְפִי שֶׁלֹּא קָצַץ בְּשָׁעַת הַלְוָאָה: שֶׁנֶּאֱמָר "לֹא-תִתֵּן לוֹ, בְּנֶשֶׁךְ" .

 הַמַּלְוֶה אֶת חֲבֵרוֹ עַל הַשָּׂדֶה, וְאָמַר לוֹ, אִם לֹא תַחְזִיר לִי מִכָּאן וְעַד שָׁלוֹשׁ שָׁנִים, הֲרֵי הִיא שֶׁלִּי--הֲרֵי זֶה לֹא קָנָה, מִפְּנֵי שְׁהִיא אַסְמַכְתָּא; לְפִיכָּךְ מְנַכֶּה כָּל הַפֵּרוֹת שֶׁאָכַל, מִפְּנֵי שְׁהִיא רִבִּית שֶׁלַּתּוֹרָה.
אֲבָל אִם אָמַר לוֹ הַמּוֹכֵר, אִם לֹא אַחְזִיר לָךְ עַד שָׁלוֹשׁ שָׁנִים, קְנֵה אוֹתָהּ מֵעַכְשָׁו, וְהֵבִיא לוֹ בְּתוֹךְ שָׁלוֹשׁ--אֵין לוֹ פֵּרוֹת; לֹא הֵבִיא לוֹ בְּתוֹךְ שָׁלוֹשׁ, הֲרֵי כָּל הַפֵּרוֹת לַלּוֹקֵחַ.

 הַמּוֹכֵר בַּיִת אוֹ שָׂדֶה, וְאָמַר הַמּוֹכֵר לַלּוֹקֵחַ, לִכְשֶׁיִּהְיוּ לִי מָעוֹת, תַּחְזִיר לִי קַרְקָעִי--לֹא קָנָה; וְכָל הַפֵּרוֹת שֶׁאָכַל--רִבִּית קְצוּצָה, וּמוֹצִיאִין אוֹתָהּ.
אֲבָל אִם אָמַר לוֹ הַלּוֹקֵחַ מִדַּעְתּוֹ, כְּשֶׁיִּהְיוּ לָךְ מָעוֹת, אֲנִי אַחְזִיר לָךְ קַרְקָע--זֶה מֻתָּר; וְהַלּוֹקֵחַ אוֹכֵל פֵּרוֹת, עַד שֶׁיַּחְזִיר לוֹ מָעוֹתָיו.

 מָכַר לוֹ אֶת הַשָּׂדֶה, וְנָתַן לוֹ מִקְצַת הַדָּמִים--אִם אָמַר לוֹ הַמּוֹכֵר, קְנֵה כְּשֵׁעוּר מָעוֹתֶיךָ--כָּל אֶחָד מִשְּׁנֵיהֶם אוֹכֵל פֵּרוֹת כְּשֵׁעוּר מָעוֹתָיו.

אָמַר הַמּוֹכֵר לַלּוֹקֵחַ לִכְשֶׁתָּבִיא שְׁאָר הַמָּעוֹת, תִּקְנֶה מֵעַכְשָׁו--שְׁנֵיהֶם אֲסוּרִים לֶאֱכֹל הַפֵּרוֹת מִיָּד: הַמּוֹכֵר אָסוּר--שֶׁמֶּא יָבִיא הַלּוֹקֵחַ שְׁאָר הַמָּעוֹת, וְנִמְצֵאת הַשָּׂדֶה שֶׁלּוֹ; וְנִמְצָא הַמּוֹכֵר אוֹכֵל הַפֵּרוֹת, בִּשְׁבִיל הַמָּעוֹת שֶׁנִּשְׁאֲרוּ לוֹ אֵצֶל הַלּוֹקֵחַ.
וְכֵן הַלּוֹקֵחַ אָסוּר--שֶׁמֶּא לֹא יָבִיא, וְנִמְצָא שֶׁאָכַל בִּשְׁבִיל מִקְצַת הַמָּעוֹת שֶׁיֵּשׁ לוֹ אֵצֶל הַמּוֹכֵר.
לְפִיכָּךְ מַנִּיחִין אֶת הַפֵּרוֹת עַל יְדֵי שָׁלִישׁ, עַד שֶׁיִּנָּתְנוּ לְאֶחָד מֵהֶן.

אָמַר לוֹ הַמּוֹכֵר, לִכְשֶׁתָּבִיא שְׁאָר הַמָּעוֹת תִּקְנֶה--הֲרֵי הַמּוֹכֵר אוֹכֵל פֵּרוֹת, עַד שֶׁיָּבִיא הַלּוֹקֵחַ; וְאִם אָכַל הַלּוֹקֵחַ, מוֹצִיאִין מִמֶּנּוּ.
אָמַר לוֹ הַמּוֹכֵר, קְנֵה מֵעַכְשָׁו וּשְׁאָר הַמָּעוֹת הֲרֵי הֶן חוֹב אֶצְלָךְ--הֲרֵי הַלּוֹקֵחַ אוֹכֵל הַפֵּרוֹת; וְאִם אָכַל הַמּוֹכֵר, מוֹצִיאִין מִמֶּנּוּ כָּל מַה שֶׁאָכַל.

 הוֹרוּ רִבּוֹתַי, שֶׁהַמַּלְוֶה אֶת חֲבֵרוֹ, וּמִשְׁכַּן לוֹ שָׂדֵהוּ עַל מְנָת שֶׁיֹּאכַל כָּל פֵּרוֹתֶיהָ כָּל יְמֵי הַמַּשְׁכּוֹנָה--אַף עַל פִּי שְׁאֵינוּ מְנַכֶּה לוֹ כְּלוּם--הֲרֵי זוֹ אֲבַק רִבִּית, וְאֵינָהּ יוֹצְאָה בַּדַּיָּנִין: שְׁאֵין הַמְּמַשְׁכֵּן אֶת הַשָּׂדֶה דּוֹמֶה לִמְמַשְׁכֵּן חֲצֵרוֹ, שֶׁהֲרֵי אֵין בַּשָּׂדֵה פֵּרוֹת מְצוּיִין בְּעֵת הַהַלְוָאָה, וְאִפְשָׁר שֶׁיַּרְוִיחַ וְיִהְיוּ שָׁם פֵּרוֹת, וְאִפְשָׁר שֶׁיַּפְסִיד בִּזְרִיעָתָהּ וַעֲבוֹדָתָהּ; וּלְפִיכָּךְ הִיא אֲבַק רִבִּית.

וְכֵן אֵין הַמַּשְׁכּוֹנָה דּוֹמָה לְמִי שֶׁמָּכַר בְּאַסְמַכְתָּא--שֶׁהַמּוֹכֵר בְּאַסְמַכְתָּא לֹא גָמַר וְהִקְנָהוּ, וְהַמְּמַשְׁכֵּן גָּמַר וְהִקְנָהוּ גּוּף זֶה לְפֵרוֹתָיו.
וּכְזֶה יֵרָאֶה מִן הַתַּלְמוּד, שֶׁהַמַּשְׁכּוֹנָה אֲבַק רִבִּית, וְאֵין לָךְ לְהַעְמִידָהּ אֵלָא בִּמְמַשְׁכֵּן שָׂדֵהוּ, כְּמוֹ שֶׁהוֹרוּ רִבּוֹתַי.

נִמְצֵאתָ לָמֵד שֶׁשָּׁלוֹשׁ מַשְׁכּוֹנוֹת הֶן--מַשְׁכּוֹנָה שְׁהִיא רִבִּית קְצוּצָה, וּמַשְׁכּוֹנָה שְׁהִיא אֲבַק רִבִּית, וּמַשְׁכּוֹנָה הַמֻּתֶּרֶת.
כֵּיצַד: מִשְׁכַּן לוֹ מְקוֹם שֶׁפֵּרוֹתָיו מְצוּיִין תָּדִיר, כְּגוֹן חָצֵר אוֹ מֶרְחֵץ אוֹ חָנוּת, וְאָכַל פֵּרוֹתֵיהֶן--הֲרֵי זוֹ רִבִּית קְצוּצָה.
מִשְׁכַּן לוֹ שָׂדֶה וְכַיּוֹצֶא בָּהּ, וּבָאוּ שָׁם פֵּרוֹת וַאֲכָלָן--הֲרֵי זוֹ אֲבַק רִבִּית; וְכֵן אִם מִשְׁכַּן חֲצֵרוֹ וְכַיּוֹצֶא בָּהּ בְּנִכּוּי, הֲרֵי זוֹ אֲבַק רִבִּית.
מִשְׁכַּן שָׂדֵהוּ בְּנִכּוּי, הֲרֵי זֶה מֻתָּר.

כֵּיצַד הוּא הַנִּכּוּי: כְּגוֹן שֶׁהִלְוָהוּ מֵאָה דֵּינָרִין, וּמִשְׁכַּן לוֹ בָּהֶן חֲצֵרוֹ אוֹ שָׂדֵהוּ, וְאָמַר לוֹ הַמַּלְוֶה, הֲרֵינִי מְנַכֶּה לָךְ מָעָה כֶּסֶף בְּכָל שָׁנָה בִּשְׂכַר קַרְקָע זוֹ כְּדֵי שֶׁיִּהְיוּ כָּל פֵּרוֹתֶיהָ שֶׁלִּי--בֶּחָצֵר וְכַיּוֹצֶא בָּהּ, אָסוּר; וּבַשָּׂדֶה וְכַיּוֹצֶא בָּהּ, מֻתָּר.

 הוֹרוּ מִקְצַת גְּאוֹנִים שֶׁכָּל מַשְׁכּוֹנָה שְׁאֵין בָּהּ נִכּוּי כְּלָל, הֲרֵי הִיא רִבִּית קְצוּצָה; וְלֹא יָרְדוּ לְעֹמֶק הַדָּבָר, לְהַפְרִישׁ בֵּין שָׂדֶה לְחָצֵר, וּלְפִיכָּךְ נִתְקַשּׁוּ לָהֶן דִּבְרֵי חַכְמֵי תַּלְמוּד.
וְכֵן הוֹרוּ שֶׁכָּל מַשְׁכּוֹנָה, אַפִלּוּ בְּנִכּוּי--אֲסוּרָה, בֵּין בְּחָצֵר בֵּין בְּשָׂדֶה; וְאֵין לָהֶם מַשְׁכּוֹנָה מֻתֶּרֶת אֵלָא בַּדֶּרֶךְ הַזֹּאת.
כֵּיצַד: כְּגוֹן שֶׁהִלְוָהוּ מֵאָה דֵּינָרִין, וּמִשְׁכַּן לוֹ בָּהֶן בַּיִת אוֹ שָׂדֶה, וְהִתְנָה עִמּוֹ שֶׁאַחַר עֶשֶׂר שָׁנִים, תַּחְזֹר קַרְקָע זוֹ לִבְעָלֶיהָ חִנָּם--הֲרֵי זֶה מֻתָּר לֶאֱכֹל פֵּרוֹתֶיהָ כָּל עֶשֶׂר הַשָּׁנִים, אַפִלּוּ הָיָה שְׂכָרָהּ שׁוֹוֶה אֶלֶף דֵּינָר בְּכָל שָׁנָה, שְׁאֵין זֶה אֵלָא כְּמִי שֶׁשָּׂכָר בְּפָחוּת.

וְכֵן אִם הִתְנָה בַּעַל הַשָּׂדֶה עִמּוֹ, שֶׁכָּל זְמָן שֶׁיָּבִיא לוֹ מָעוֹת יְחַשַּׁב לוֹ עֶשֶׂר בְּכָל שָׁנָה וִיסַלְּקוֹ מִמֶּנָּה--הֲרֵי זֶה מֻתָּר.
וְכֵן אִם הִתְנָה הַלּוֹוֶה שֶׁכָּל זְמָן שֶׁיִּרְצֶה מְחַשֵּׁב לוֹ מַה שֶׁדָּר בּוֹ, וְיַחְזִיר לוֹ שְׁאָר הַדָּמִים וְיִסְתַּלַּק--הֲרֵי זֶה מֻתָּר: שְׁאֵין זֶה אֵלָא כִּשְׂכִירוּת; וְכָל תְּנָאי שֶׁבִּשְׂכִירוּת קַיָּם כְּמוֹ שֶׁבֵּאַרְנוּ, וּמֻתָּר.

הִלְכּוֹת מַלְוֶה וְלוֹוֶה פֵּרֶק ז 
הַמַּלְוֶה אֶת חֲבֵרוֹ, וּמִשְׁכַּן לוֹ אֶת הַשָּׂדֶה עַד זְמָן קָצוּב, אוֹ עַד שֶׁיָּבִיא לוֹ מָעוֹת וְיִסְתַּלַּק, וְהָיָה הַמַּלְוֶה אוֹכֵל כָּל פֵּרוֹתֶיהָ--אַפִלּוּ אָכַל כְּשֵׁעוּר חוֹבוֹ, אֵין מְסַלְּקִין אוֹתוֹ בְּלֹא כְּלוּם: שְׁאִם תְּסַלַּק אוֹתוֹ בְּלֹא מָעוֹת, הֲרֵי זֶה כְּמִי שֶׁהוֹצִיאוֹ מִמֶּנּוּ בַּדַּיָּנִין.
וְאֵין צָרִיךְ לוֹמַר שְׁאִם אָכַל יָתֵר עַל מָעוֹתָיו, אֵין מוֹצִיאִין מִמֶּנּוּ.
וְכֵן אֵין מְחַשְּׁבִין מִשְּׁטָר לִשְׁטָר בְּמַשְׁכּוֹנָה.

הָיְתָה הַקַּרְקָע הַמְּמֻשְׁכֶּנֶת בְּיָדוֹ שֶׁלַּיְּתוֹמִים, וְאָכַל שֵׁעוּר חוֹבוֹ--מְסַלְּקִין אוֹתוֹ בְּלֹא כְּלוּם.
אָכַל יָתֵר עַל חוֹבוֹ--אֵין מוֹצִיאִין מִמֶּנּוּ הַיָּתֵר, וּמְחַשְּׁבִין לוֹ מִשְּׁטָר לִשְׁטָר.

כֵּיצַד מְחַשְּׁבִין מִשְּׁטָר לִשְׁטָר: הֲרֵי שֶׁהָיְתָה שָׂדֶה זוֹ מְמֻשְׁכֶּנֶת לוֹ בְּמֵאָה דֵּינָרִין, וְשָׂדֶה אַחֶרֶת מְמֻשְׁכֶּנֶת לוֹ בִּשְׁטָר אַחֵר בְּמֵאָה דֵּינָרִין, וּשְׁתֵּי הַשָּׂדוֹת לָאָדָם אֶחָד, וְאָכַל מִפֵּרוֹת הַשָּׂדֶה הָאַחַת בַּחֲמִשִּׁים וּמִפֵּרוֹת הַשְּׁנִיָּה בְּמֵאָה וַחֲמִשִּׁים--אוֹמְרִים לוֹ הֲרֵי אָכַלְתָּ מִן הַפֵּרוֹת בְּמָאתַיִם וְאֵין לָךְ כְּלוּם, וּכְאִלּוּ שְׁנֵי הַשְּׁטָרוֹת שְׁטָר אֶחָד וּמַשְׁכּוֹנָה אַחַת.

 מְקוֹם שֶׁנָּהֲגוּ לְסַלַּק הַמַּלְוֶה, כָּל זְמָן שֶׁיָּבִיא לוֹ מָעוֹת--הֲרֵי זֶה כְּמִי שֶׁפֵּרַשׁ, וְאֵינוּ צָרִיךְ לְפָרַשׁ דָּבָר זֶה.
וְכֵן מְקוֹם שֶׁנָּהֲגוּ שֶׁלֹּא יִסְתַּלַּק הַמַּלְוֶה, עַד סוֹף זְמָן הַמַּשְׁכּוֹנָה--הֲרֵי זֶה כְּמִי שֶׁפֵּרַשׁ; וְכָל הַמְּמַשְׁכֵּן סְתָם, אֵינוּ יָכוֹל לְסַלְּקוֹ עַד שְׁנֵים עָשָׂר חֹדֶשׁ.

 מְקוֹם שֶׁדַּרְכָּן לְסַלַּק הַמַּלְוֶה, כָּל זְמָן שֶׁיִּרְצֶה הַלּוֹוֶה, וְהִתְנָה עִמּוֹ הַמַּלְוֶה, שֶׁלֹּא יִסְתַּלַּק עַד סוֹף זְמָן הַמַּשְׁכּוֹנָה--הֲרֵי זֶה אֵינוּ יָכוֹל לְסַלְּקוֹ.
הָיָה הַמִּנְהָג שְׁאֵין הַמַּלְוֶה מִסְתַּלֵּק, עַד סוֹף זְמַנּוֹ, וְקִבַּל הַמַּלְוֶה עָלָיו שֶׁיִּסְתַּלַּק, בְּכָל עֵת שֶׁיָּבִיא לוֹ מָעוֹתָיו--הֲרֵי זֶה צָרִיךְ לִקְנוֹת מִיָּדוֹ עַל כָּךְ.

 הַמַּשְׁכּוֹנָה בִּמְקוֹם שֶׁמִּנְהָגָם לְסַלַּק הַמַּלְוֶה, בְּכָל עֵת שֶׁיָּבִיא לוֹ מָעוֹתָיו--אֵין בַּעַל חוֹב שֶׁלַּמַּלְוֶה גּוֹבֶה מִמֶּנָּה כְּדֶרֶךְ שֶׁגּוֹבֶה מִן הַקַּרְקָע, וְאֵין הַבְּכוֹר נוֹטֵל בָּהּ פִּי שְׁנַיִם, וּשְׁבִיעִית מַשְׁמַטְתָּהּ.
וּכְשֶׁמְּסַלֵּק אוֹתוֹ, אֵינוּ נוֹטֵל אַפִלּוּ פֵּרוֹת שֶׁבָּשְׁלוּ וְנָפְלוּ לָאָרֶץ; וְאִם הִגְבִּיהַּ אוֹתָן קֹדֶם שֶׁיְּסַלְּקוֹ, קָנָה אוֹתָן.
וּמְקוֹם שְׁאֵינוּ יָכוֹל לְסַלְּקוֹ, עַד סוֹף זְמַנּוֹ--בַּעַל חוֹב גּוֹבֶה מִמֶּנָּה, וְהַבְּכוֹר נוֹטֵל בָּהּ פִּי שְׁנַיִם, וְאֵין הַשְּׁבִיעִית מַשְׁמַטְתָּהּ.

 אַף עַל פִּי שֶׁמַּשְׁכּוֹנָה זוֹ אֲסוּרָה הִיא, וַאֲבַק רִבִּית כְּמוֹ שֶׁבֵּאַרְנוּ--אִפְשָׁר שֶׁיִּהְיֶה מִנְהָג זֶה בִּטְעוּת, אוֹ לַגּוֹיִים, אוֹ דֶּרֶךְ כָּל מִי שֶׁחוֹטֶא וּמִשְׁכַּן בְּאוֹתָהּ הַמְּדִינָה: הוֹאִיל וַאֲבַק רִבִּית הִיא, הוֹלְכִין אַחַר הַמִּנְהָג.
וְיֵשׁ מִי שֶׁהוֹרָה שֶׁזֹּאת הַמַּשְׁכּוֹנָה בְּנִכּוּי.

 גּוֹי שֶׁמִּשְׁכַּן חֲצֵרוֹ לְיִשְׂרָאֵל, וְחָזַר הַגּוֹי וּמְכָרָהּ לְיִשְׂרָאֵל אַחֵר--אֵין הַמְּמַשְׁכֵּן חַיָּב לְהַעֲלוֹת שָׂכָר לְיִשְׂרָאֵל מֵעֵת שֶׁקָּנָה הַיִּשְׂרְאֵלִי, אֵלָא דָּר בֶּחָצֵר בְּלֹא שָׂכָר עַד שֶׁיַּחְזִיר לוֹ הַגּוֹי אֶת הַמָּעוֹת שֶׁיֵּשׁ לוֹ עַל חָצֵר זוֹ: שֶׁהֲרֵי הִיא בִּרְשׁוּת הַמְּמַשְׁכֵּן בְּדִינֵיהֶם, עַד שֶׁיִּתֵּן לוֹ מָעוֹתָיו וְיִסְתַּלַּק.

 הַמְּמַשְׁכֵּן בַּיִת אוֹ שָׂדֶה בְּיַד חֲבֵרוֹ, וְהָיָה בַּעַל הַקַּרְקָע הוּא הָאוֹכֵל פֵּרוֹתֶיהָ, וְאָמַר לוֹ הַמַּלְוֶה לִכְשֶׁתִּמְכֹּר קַרְקָע זוֹ, לֹא תִמְכְּרֶנָּה אֵלָא לִי בְּדָמִים אֵלּוּ--הֲרֵי זֶה אָסוּר; וְאִם אָמַר לוֹ תִּמְכְּרֶנָּה לִי בְּשָׁוְיָהּ, וְעַל מְנָת כָּךְ אֲנִי מַלְוֶה אוֹתָךְ--הֲרֵי זֶה מֻתָּר.

 מֻתָּר לְהַרְבּוֹת בִּשְׂכַר הַקַּרְקָעוֹת.
כֵּיצַד: הִשְׂכִּיר לוֹ אֶת הֶחָצֵר, וְאָמַר לוֹ אִם מֵעַכְשָׁו אַתָּה נוֹתֵן לִי, הֲרֵי הִיא לָךְ בְּעֶשֶׂר סְלָעִים בְּכָל שָׁנָה, וְאִם תִּתֵּן שְׂכַר חֹדֶשׁ חֹדֶשׁ, הֲרֵי הִיא בְּסֶלַע בְּכָל חֹדֶשׁ--הֲרֵי זֶה מֻתָּר.

 הַמַּשְׂכִּיר שָׂדֶה לַחֲבֵרוֹ בַּעֲשֶׂרֶת כּוֹרִים לְשָׁנָה, וְאָמַר לוֹ תֶּן לִי מָאתַיִם זוּז שֶׁאֲפַרְנַס בָּהֶן אֶת הַשָּׂדֶה, וַאֲנִי אֶתֵּן לָךְ שְׁנֵים עָשָׂר כּוֹר בְּכָל שָׁנָה--הֲרֵי זֶה מֻתָּר: מִפְּנֵי שְׁאִם יְפַרְנַס אֶת הַשָּׂדֶה בְּדֵינָרִין אֵלּוּ, יִהְיֶה שְׂכָרָהּ יוֹתֵר.

וְכֵן אִם הִשְׂכִּיר לוֹ חָנוּת אוֹ סְפִינָה בַּעֲשָׂרָה דֵּינָרִין לְשָׁנָה, וְאָמַר לוֹ תֶּן לִי מָאתַיִם זוּז שֶׁאֶבְנֶה בָּהֶן חָנוּת זוֹ וַאֲצַיֶּרֶנָּה וַאֲכַיֶּרֶנָּה, אוֹ אֲתַקַּן בָּהֶן סְפִינָה זוֹ וּכְלֵי תַּשְׁמִישֶׁיהָ, וַאֲנִי אַעֲלֶה לָךְ שְׁנֵים עָשָׂר דֵּינָר בְּכָל שָׁנָה--הֲרֵי זֶה מֻתָּר.
אֲבָל אִם אָמַר לוֹ תֶּן לִי מָאתַיִם זוּז כְּדֵי לְהִתְעַסַּק בָּהֶן בְּחָנוּת, אוֹ אוֹצִיאֵם בִּסְחוֹרָה שֶׁלַּסְּפִינָה, אוֹ אֶשְׂכֹּר בָּהֶן מַלָּחִים, וַאֲנִי אַעֲלֶה לָךְ בַּשָּׂכָר--הֲרֵי זֶה אָסוּר.

 אָסוּר לְהַרְבּוֹת בִּשְׂכַר הָאָדָם.
כֵּיצַד--לֹא יֹאמַר לוֹ עֲשֵׂה עִמִּי הַיּוֹם מְלָאכָה זוֹ, שְׁהִיא שׁוֹוָה כֶּסֶף, וַאֲנִי אֶעֱשֶׂה עִמָּךְ בְּשָׁבוּעַ אַחֵר, מְלָאכָה שְׁהִיא שׁוֹוָה שְׁתַּיִם.

 וּמֻתָּר לָאָדָם לוֹמַר לַחֲבֵרוֹ נַכַּשׁ עִמִּי וַאֲנַכַּשׁ עִמָּךְ, עֲדֹר עִמִּי וְאֶעְדֹּר עִמָּךְ; אֲבָל לֹא יֹאמַר לוֹ נַכַּשׁ עִמִּי וְאֶעְדֹּר עִמָּךְ, עֲדֹר עִמִּי וַאֲנַכַּשׁ עִמָּךְ.
כָּל יְמֵי גָּרִיד אֶחָד, וְכָל יְמֵי רְבִיעָה אֶחָד.
לֹא יֹאמַר לוֹ חֲרֹשׁ עִמִּי בַּגָּרִיד, וַאֲנִי אֶחֱרֹשׁ עִמָּךְ בָּרְבִיעָה, שֶׁהֲרֵי טֹרַח הַחֲרִישָׁה בִּימוֹת הַגְּשָׁמִים יָתֵר.
וְכֵן כָּל כַּיּוֹצֶא בְּזֶה.

 הַשּׂוֹכֵר אֶת הַפּוֹעֵל בִּימֵי הַחֹרֶף לַעֲשׂוֹת עִמּוֹ בִּימֵי הַקֹּר בְּדֵינָר בְּכָל יוֹם, וְנָתַן לוֹ הַשָּׂכָר, וַהֲרֵי שְׂכָרוֹ שׁוֹוֶה בִּימֵי הַחֹרֶף, סֶלַע בְּכָל יוֹם--הֲרֵי זֶה אָסוּר, מִפְּנֵי שֶׁנִּרְאֶה כְּמַלְוֶה אוֹתוֹ הַיּוֹם כְּדֵי שֶׁיַּזִּיל לוֹ בִּשְׁכָרוֹ.
אֲבָל אִם אָמַר לוֹ עֲשֵׂה עִמִּי מֵהַיּוֹם עַד זְמָן פְּלוֹנִי בְּדֵינָר בְּכָל יוֹם--אַף עַל פִּי שֶׁשּׁוֹוֶה שְׂכָרוֹ סֶלַע בְּכָל יוֹם, הֲרֵי זֶה מֻתָּר: הוֹאִיל וְהוּא מַתְחִיל לַעֲשׂוֹת מֵעַתָּה, אֵינוּ נִרְאֶה כְּנוֹטֵל שְׂכַר מָעוֹתָיו שֶׁהִקְדִּים וּנְתָנָן לוֹ בִּשְׂכָרוֹ.

הִלְכּוֹת מַלְוֶה וְלוֹוֶה פֵּרֶק ח 
אָסוּר לְהַרְבּוֹת עַל הַמְּכָר.
כֵּיצַד: הַמּוֹכֵר לַחֲבֵרוֹ קַרְקָע אוֹ עֲבָדִים אוֹ מִטַּלְטְלִין, וְאָמַר לוֹ אִם מֵעַכְשָׁו תִּתֵּן לִי הַדָּמִים, הֲרֵי הֶן שֶׁלָּךְ בְּמֵאָה, וְאִם עַד זְמָן פְּלוֹנִי, הֲרֵי הֶם שֶׁלָּךְ בְּמֵאָה וְעֶשְׂרִים--הֲרֵי זֶה אֲבַק רִבִּית: שֶׁזֶּה דּוֹמֶה כְּמִי שֶׁנּוֹטֵל עֶשְׂרִים בִּשְׁבִיל שֶׁנָּתַן לוֹ מֵאָה, לְהִשְׁתַּמַּשׁ בָּהּ עַד זְמָן פְּלוֹנִי.
וּכְשֶׁיִּתְבְּעֶנּוּ בַּדִּין, אֵינוּ חַיָּב לִתֵּן לוֹ אֵלָא מַה שֶׁהָיָה שׁוֹוֶה בְּשָׁעַת הַמְּכָר; אוֹ יַחְזִיר מִמְכָּרוֹ מִיָּדוֹ, אִם הָיָה קַיָּם.

וְכֵן אִם מָכַר לוֹ מִטַּלְטְלִין עַד זְמָן פְּלוֹנִי בְּמֵאָה, וְהָיוּ שׁוֹוִין בַּשּׁוּק לְמִי שֶׁקּוֹנֶה בְּמָעוֹתָיו מִיָּד תִּשְׁעִים--הֲרֵי זֶה אָסוּר, וְאֵינוּ נוֹתֵן לוֹ אֵלָא תִּשְׁעִים; אוֹ מַחְזִיר מִיָּדוֹ סְחוֹרָתוֹ, אִם הָיְתָה קַיֶּמֶת.

 הַלּוֹקֵחַ מֵחַבֵרוֹ חֵפֶץ בְּשָׁוְיֵהוּ, עַל מְנָת שֶׁיִּתֵּן לוֹ מִכָּאן וְעַד שְׁנֵים עָשָׂר חֹדֶשׁ--הֲרֵי זֶה רַשָּׁאי לוֹמַר לוֹ תֶּן לִי מִיָּד בְּפָחוּת, וְאֵינוּ חוֹשֵׁשׁ מִשּׁוֹם רִבִּית.

 חָבִית שֶׁלְּיַיִן שְׁהִיא שׁוֹוָה עַתָּה דֵּינָר, וּמְכָרָהּ לוֹ בִּשְׁתַּיִם עַד הַקַּיִץ, עַל מְנָת שְׁאִם תֵּארַע בָּהּ תַּקְלָה, הֲרֵי הִיא בִּרְשׁוּת הַמּוֹכֵר עַד שֶׁיִּמְכְּרֶנָּה הַלּוֹקֵחַ--הֲרֵי זֶה מֻתָּר: שְׁאִם אָבְדָה אוֹ נִשְׁבְּרָה, אֵינוּ מְשַׁלֵּם כְּלוּם; וְאִם לֹא מָצָא לְמָכְרָהּ וּלְהַרְוִיחַ בָּהּ, הָיָה לוֹ לְהַחְזִירָהּ לִבְעָלֶיהָ.

וְכֵן אִם מְכָרָהּ לוֹ בִּשְׁתַּיִם, וְאָמַר לוֹ הַיָּתֵר עַל הַשְּׁתַּיִם יִהְיֶה שְׂכָרָךְ בִּשְׁבִיל שֶׁאַתָּה מִטַּפֵּל לְמָכְרָהּ, וְאִם לֹא תִמְצָא לִמְכֹּר אוֹתָהּ כְּמוֹ שֶׁתִּרְצֶה, הַחְזִירָהּ לִי--הֲרֵי זֶה מֻתָּר: אַף עַל פִּי שְׁאִם אָבְדָה אוֹ נִגְנְבָה אוֹ הִחְמִיצָה, תִּהְיֶה בִּרְשׁוּת הַלּוֹקֵחַ.

 הָיוּ לוֹ פֵּרוֹת שְׁאִם יִרְצֶה לְמָכְרָן בַּשּׁוּק וְלִקַּח דְּמֵיהֶן מִיָּד, מוֹכְרָן בַּעֲשָׂרָה, וְאִם תָּבַע אוֹתָן הַלּוֹקֵחַ לִקְנוֹתָן, וְיִתֵּן הַמָּעוֹת מִיָּד יִקְנֶה אוֹתָן בִּשְׁנֵים עָשָׂר--הֲרֵי זֶה מֻתָּר לְמָכְרָן בִּשְׁנֵים עָשָׂר, עַד שְׁנֵים עָשָׂר חֹדֶשׁ: שֶׁאַפִלּוּ הֵבִיא זֶה מָעוֹתָיו עַתָּה, בִּשְׁנֵים עָשָׂר הָיָה קוֹנֶה אוֹתָן.
וְכֵן כָּל כַּיּוֹצֶא בְּזֶה.

 אָסוּר לִקְנוֹת פְּרִי הַפַּרְדֵּס, קֹדֶם שֶׁיִּגָּמֵר וְיִתְבַּשַּׁל: מִפְּנֵי שֶׁזֶּה שֶׁמּוֹכֵר בְּזוֹל עַתָּה בְּעֶשֶׂר, הוּא פְּרִי שֶׁשּׁוֹוֶה עֶשְׂרִים כְּשֶׁיִּגָּמֵר; נִמְצֵאת הַתּוֹסֶפֶת, מִפְּנֵי הַהַקָּפָה.
אֲבָל אִם קָנָה עֵגֶל בְּזוֹל, וְיִהְיֶה אֵצֶל הַבְּעָלִים עַד שֶׁיַּגְדִּיל--הֲרֵי זֶה מֻתָּר: שֶׁהֲרֵי אִם מֵת אוֹ כָּחַשׁ, בִּרְשׁוּת הַלּוֹקֵחַ הוּא; וְהַמִּיתָה דָּבָר מָצוּי תָּמִיד.

 הַנּוֹתֵן מָעוֹת לְבַעַל הַכֶּרֶם עַל הַשָּׂרִיגִים וְעַל הַזְּמוֹרוֹת, וּכְשֶׁיִּכָּרְתוּ שׁוֹוִין בְּיֹקֶר, וְהֶן קוֹנִין אוֹתָן בְּזוֹל, עַד שֶׁיִּיבְשׁוּ וְיִכָּרְתוּ--הֲרֵי זֶה צָרִיךְ לְהַפַּךְ בָּהֶן כִּשְׁהֶם מְחֻבָּרִים, שֶׁנִּמְצָא כְּקוֹנֶה אִילָן לִזְמוֹרוֹתָיו.
וְאִם לֹא הִפַּךְ, נִמְצְאוּ הַמָּעוֹת הַלְוָאָה, וְהֶן לוֹקְחִין בְּזוֹל, מִפְּנֵי הַהַקָּפָה; וְאָסוּר.

 שׁוֹמְרֵי הַשָּׂדוֹת שֶׁנּוֹתְנִין לָהֶם חִטִּים בִּשְׂכָרָן בְּזוֹל מִן הַגֹּרֶן--כְּשֶׁיָּבוֹאוּ לַגֹּרֶן, צְרִיכִין לְהִתְעַסַּק עִמָּהֶן בִּמְלָאכָה בַּגֹּרֶן, כְּדֵי שֶׁיִּהְיוּ הַחִטִּים הָאֵלּוּ שֶׁנָּטְלוּ, בְּסוֹף זְמָן הַשְּׂכִירוּת.
וְאִם לֹא עָשׂוּ כֵּן, נִמְצֵאת הַשְּׂכִירוּת אֵצֶל הַבְּעָלִים כְּמַלְוָה; וְזֶה שֶׁלָּקְחוּ בְּזוֹל, מִפְּנֵי שֶׁאֵחֲרוּ שְׂכָרָן עַד הַגֹּרֶן.

 אֲרִיסִין שֶׁהָיוּ בַּעֲלֵי הַשָּׂדוֹת מְסַלְּקִין אוֹתָן מִן הַשָּׂדֶה בְּנִיסָן, וְנוֹתְנִין לָהֶם הָאֲרִיסִין בְּכָל זֶרַע חֹמֶר אַרְבַּע סְאִין, וְהִנִּיחַ זֶה אֲרִיסִין בְּתוֹךְ שָׂדֵהוּ עַד אֲיָר, וְנָטַל מֵהֶן שֵׁשׁ סְאִין--הֲרֵי זֶה מֻתָּר, וְאֵין כָּאן שֵׁם רִבִּית.

 הַלּוֹקֵחַ חִטִּים אַרְבַּע סְאִין בְּסֶלַע וְכֵן הַשַּׁעַר, וְנָתַן לוֹ אֶת הַמָּעוֹת, וּכְשֶׁבָּא לִגְבּוֹת אֶת הַחִטִּים לְאַחַר זְמָן, הוֹסִיף לוֹ בַּמִּדָּה וְנָתַן לוֹ יָתֵר--הֲרֵי זֶה מֻתָּר: שֶׁהֲרֵי בִּרְצוֹנוֹ הוֹסִיף לוֹ; וְאִלּוּ רָצָה--לֹא הוֹסִיף, שֶׁהֲרֵי לֹא הָיָה שָׁם תְּנָאי.

 מֻתָּר לָאָדָם לִתֵּן דְּמֵי חָבִית שֶׁלְּיַיִן לַחֲבֵרוֹ, וְלוֹמַר לוֹ אִם הִחְמִיצָה מִכָּאן עַד יוֹם פְּלוֹנִי, הֲרֵי הִיא בִּרְשׁוּתָךְ, אֲבָל אִם הוּזְלָה אוֹ הוֹקִירָה, הֲרֵי הִיא שֶׁלִּי: שֶׁכֵּיוָן שֶׁקִּבַּל עָלָיו הַזּוֹל, הֲרֵי זֶה קָרוֹב לְשָׂכָר וּלְהֶפְסֵד.
וְכֵן כָּל כַּיּוֹצֶא בְּזֶה.

וְכֵן מֻתָּר לָאָדָם לִקְנוֹת מֵחֲבֵרוֹ בְּתִשְׁרִי מֵאָה כַּדִּין שֶׁלְּיַיִן בְּדֵינָר, וְאֵינוּ נוֹטְלָן עַד טֵבֵת; וּכְשֶׁנּוֹטְלָן, בּוֹדֵק וּמַחְזִיר הַחֹמֶץ וְלוֹקֵחַ הַיַּיִן הַטּוֹב: שֶׁלֹּא קָנָה מִמֶּנּוּ אֵלָא יַיִן, וְאֵלּוּ שֶׁהִחְמִיצוּ מִתְּחִלָּה הָיוּ רְאוּיִין לְהַחְמִיץ, אֲבָל לֹא יִוָּדַע הַדָּבָר, עַד אַחַר זְמָן.

 מְקוֹם שֶׁנָּהֲגוּ לִשְׂכֹּר הַסְּפִינָה, וְלִטֹּל שְׂכָרָהּ, וְאִם נִשְׁבְּרָה, שָׁמִין לוֹ מַה שֶׁפָּחֲתָה וּמְשַׁלֵּם יָתֵר עַל הַשָּׂכָר--הֲרֵי זֶה מֻתָּר.
וְכֵן מֻתָּר לְהַשְׂכִּיר סִיר שֶׁלִּנְחֹשֶׁת וְכַיּוֹצֶא בּוֹ, וְנוֹטֵל הַשָּׂכָר וּדְמֵי מַה שֶׁפָּחַת מִמִּשְׁקָלוֹ.
וְכֵן כָּל כַּיּוֹצֶא בְּזֶה.

 אֵין מְקַבְּלִין צֹאן בַּרְזֶל מִיִּשְׂרָאֵל, מִפְּנֵי שְׁהוּא אֲבַק רִבִּית.
וְכֵיצַד הֶן צֹאן בַּרְזֶל: הֲרֵי שֶׁהָיָה לוֹ מֵאָה צֹאן, וְקִבְּלָם מִמֶּנּוּ לְהִטַּפַּל בָּהֶן, וְיִהְיוּ הַוְּלָדוֹת וְהַגִּזָּה וְהֶחָלָב לָאֶמְצָע לִשְׁלִישׁ אוֹ לִרְבִיעַ, עַד שָׁנָה אוֹ עַד שְׁנָתַיִם כְּמוֹ שֶׁהִתְנוּ בֵּינֵיהֶם, וְאִם מֵתוּ הַצֹּאן, הֲרֵי הַמְּקַבֵּל מְשַׁלֵּם דְּמֵיהֶם--הֲרֵי זֶה אָסוּר, שֶׁהֲרֵי בַּעַל הַצֹּאן קָרוֹב לְשָׂכָר וְרָחוֹק לְהֶפְסֵד.

לְפִיכָּךְ אִם קִבַּל עָלָיו בַּעַל הַצֹּאן שְׁאִם הוּקְרוּ אוֹ הוּזְלוּ, הֲרֵי הֶן בִּרְשׁוּתוֹ, אוֹ אִם נִטְרְפוּ, הֲרֵי הֶן בִּרְשׁוּתוֹ--הֲרֵי זֶה מֻתָּר.
וְכֵן כָּל כַּיּוֹצֶא בְּזֶה.

 הַשָּׁם פָּרָה מֵחֲבֵרוֹ, וְאָמַר לוֹ, אִם מֵתָה, הֲרֵי הִיא עָלַי בִּשְׁלוֹשִׁים דֵּינָרִים, וַאֲנִי אַעֲלֶה לָךְ, סֶלַע בְּכָל חֹדֶשׁ--מֻתָּר, לְפִי שֶׁלֹּא עֲשָׂאָהּ דָּמִים אֵלָא לְאַחַר מִיתָה.

 מַשְׂכֶּרֶת אִשָּׁה לַחֲבִרְתָּהּ תֻּרְנְגֹלֶת לֵישֵׁב עַל הַבֵּיצִים בִּשְׁנֵי אֶפְרוֹחִים בְּשָׁנָה, וְאֵין כָּאן חֲשַׁשׁ רִבִּית.

 מִי שֶׁהָיָה נוֹשֶׁה בַּחֲבֵרוֹ אַרְבָּעָה דֵּינָרִים שֶׁלְּרִבִּית, וְנָתַן לוֹ בָּהֶן חֵפֶץ שֶׁשּׁוֹוֶה חֲמִשָּׁה--כְּשֶׁמּוֹצִיאִין מִמֶּנּוּ, מוֹצִיאִין מִמֶּנּוּ חֲמִשָּׁה, הוֹאִיל וּבְתוֹרַת רִבִּית, בָּא לְיָדוֹ.
וְכֵן אִם נָתַן לוֹ בָּהֶן כְּסוּת אוֹ כְּלִי, מוֹצִיאִין מִמֶּנּוּ אוֹתוֹ הַכְּלִי עַצְמוֹ וְאוֹתָהּ הַכְּסוּת עַצְמָהּ.

הִשְׂכִּיר לוֹ בָּהֶן מְקוֹם שֶׁשּׁוֹוֶה שְׂכָרוֹ שְׁלוֹשָׁה דֵּינָרִין--כְּשֶׁמּוֹצִיאִין מִמֶּנּוּ, מוֹצִיאִין מִמֶּנּוּ אַרְבָּעָה, שֶׁהֲרֵי בְּאַרְבָּעָה שָׂכַר מִמֶּנּוּ מָקוֹם זֶה, וַהֲרֵי קִבַּל עָלָיו.

הִלְכּוֹת מַלְוֶה וְלוֹוֶה פֵּרֶק ט 
אֵין פּוֹסְקִין עַל הַפֵּרוֹת, עַד שֶׁיֵּצֵּא הַשַּׁעַר; יָצָא הַשַּׁעַר, פּוֹסְקִין--אַף עַל פִּי שְׁאֵין לְזֶה, יֵשׁ לְזֶה.
כֵּיצַד: הָיָה הַשַּׁעַר לַחִטִּים קָבוּעַ בַּשּׁוּק אַרְבַּע סְאִין בְּסֶלַע--הֲרֵי זֶה פּוֹסֵק עִמּוֹ עַל מֵאָה סְאִין, וְנוֹתֵן לוֹ חָמֵשׁ וְעֶשְׂרִים סְלָעִים.
וְאִם יִתֵּן לוֹ מֵאָה סְאָה שֶׁלְּחִטִּים אַחַר זְמָן, בְּעֵת שֶׁיִּהְיוּ הַחִטִּים סְאָה בְּסֶלַע--אֵין בְּזֶה רִבִּית כְּלָל, אַף עַל פִּי שֶׁלֹּא הָיָה לַמּוֹכֵר חִטִּים כְּלָל בְּעֵת שֶׁפָּסַק.

בַּמֶּה דְּבָרִים אֲמוּרִים, בְּשֶׁלֹּא הָיָה לוֹ כְּלוּם מֵאוֹתוֹ הַמִּין שֶׁפָּסַק עָלָיו.
אֲבָל אִם הָיָה לַמּוֹכֵר מֵאוֹתוֹ הַמִּין כְּלוּם--אַף עַל פִּי שֶׁעֲדַיִן לֹא נִגְמְרָה מְלַאכְתּוֹ--הֲרֵי זֶה מֻתָּר לִפְסֹק עָלָיו, אַף עַל פִּי שֶׁעֲדַיִן לֹא יָצָא הַשַּׁעַר.

כֵּיצַד: הָיָה הוּא תְּחִלָּה לַקּוֹצְרִים--הֲרֵי זֶה פּוֹסֵק עַל הַחִטִּים, אַף עַל פִּי שֶׁעֲדַיִן הֶן גָּדִישׁ; וּפוֹסֵק עַל הַיַּיִן, מִשֶּׁיִּבְצֹר הָעֲנָבִים וְיִתְּנֵם בֶּעָבִיט; וְעַל הַשֶּׁמֶן, מִשֶּׁנָּתַן הַזֵּיתִים בַּמַּעְטֵן; וְעַל הַסִּיד, מִשֶּׁיְּשַׁקְּעֶנּוּ בַּכִּבְשָׁן.
וְכֵן פּוֹסֵק עַל כְּלֵי חֶרֶס, מִשֶּׁיַּעֲשֶׂה הַיּוֹצֵר הַבֵּיצִים שֶׁלָּהֶן.
בַּמֶּה דְּבָרִים אֲמוּרִים, בְּשֶׁהָיָה עֲפָרָן לָבָן.
אֲבָל עָפָר שָׁחוֹר--פּוֹסֵק עַל כֵּלִים הַנַּעֲשִׂין מִמֶּנּוּ, אַף עַל פִּי שֶׁלֹּא נַעֲשׂוּ: מִפְּנֵי שְׁהוּא מָצוּי לַכֹּל; וְאַף עַל פִּי שְׁאֵין לְזֶה, יֵשׁ לְזֶה.
וְכֵן פּוֹסֵק עַל הַזֵּבֶל כָּל יְמוֹת הַשָּׁנָה, אַף עַל פִּי שְׁאֵין לוֹ זֵבֶל, מִפְּנֵי שְׁהוּא מָצוּי תָּמִיד.

 כָּל דָּבָר שְׁהוּא מְחֻסַּר מְלָאכָה אַחַת אוֹ שְׁתַּיִם, פּוֹסֵק עִמּוֹ עָלָיו.
הָיָה מְחֻסַּר שָׁלוֹשׁ מְלָאכוֹת--אֵינוּ פּוֹסֵק עָלָיו, אֵלָא אִם כֵּן יָצָא הַשַּׁעַר: שֶׁכֵּיוָן שְׁהוּא מְחֻסַּר שָׁלוֹשׁ מְלָאכוֹת--הֲרֵי זֶה כְּמִי שְׁאֵין לוֹ מֵאוֹתוֹ הַמִּין כְּלוּם, וּכְאִלּוּ לֹא בָא לָעוֹלָם עֲדַיִן.

כֵּיצַד: גָּדִישׁ שֶׁהָיָה מְחֻסַּר הַנָּחָה בַּשֶּׁמֶשׁ שֶׁיִּיבַשׁ, וְדִישָׁה, וּזְרִיָּה--אֵינוּ פּוֹסֵק עָלָיו, עַד שֶׁיֵּצֵא הַשַּׁעַר: שֶׁכֵּיוָן שְׁהוּא מְחֻסַּר שָׁלוֹשׁ מְלָאכוֹת--הֲרֵי זֶה כְּמִי שְׁאֵין לוֹ מֵאוֹתוֹ הַמִּין כְּלוּם, וּכְאִלּוּ אֵינוּ.
הָיָה יָבֵשׁ, וְאֵינוּ מְחֻסַּר אֵלָא דִּישָׁה וּזְרִיָּה--פּוֹסֵק עָלָיו.

בֵּיצִים שֶׁלַּיּוֹצֵר שֶׁהָיוּ מְחֻסָּרִין לְפִיפָה, וְיִבּוּשׁ, וְהוֹלָכָה לַכִּבְשָׁן, וּשְׂרֵפָה, וְהוֹצָאָה--אֵינוּ פּוֹסֵק עֲלֵיהֶן.
הָיוּ יְבֵשִׁין, וְאֵינָן מְחֻסָּרִין אֵלָא הוֹלָכָה לַכִּבְשָׁן וּשְׂרֵפָה--פּוֹסֵק עֲלֵיהֶן: וְהוּא שֶׁיִּהְיֶה דֶּרֶךְ הַלּוֹקֵחַ, לְהוֹצִיא אוֹתָן מִן הַכִּבְשָׁן; אֲבָל אִם הָיָה הַמּוֹכֵר הוּא שֶׁמּוֹצִיא--הֲרֵי אֵלּוּ מְחֻסָּרִין שָׁלוֹשׁ, וְאֵינוּ פּוֹסֵק עֲלֵיהֶן עַד שֶׁיֵּצֵּא הַשַּׁעַר.
וְכֵן כָּל כַּיּוֹצֶא בְּזֶה.

 הַהוֹלֵךְ לַחְלֹב אֶת עִזָּיו, וְלִגְזֹז אֶת רְחֵלָיו, וְלִרְדּוֹת אֶת כַּוַּרְתּוֹ, וּמְצָאוֹ חֲבֵרוֹ וְאָמַר לוֹ, מַה שֶׁעִזַּי חוֹלְבוֹת מָכוּר לָךְ, מַה שֶׁרְחֵלַי גּוֹזְזוֹת מָכוּר לָךְ, מַה שֶׁכַּוַּרְתִּי רוֹדָה מָכוּר לָךְ--הֲרֵי זֶה מֻתָּר.
אֲבָל אִם אָמַר לוֹ, מַה שֶׁעִזַּי חוֹלְבוֹת כָּךְ וְכָּךְ מָכוּר לָךְ בְּכָּךְ וְכָּךְ, מַה שֶׁרְחֵלַי גּוֹזְזוֹת כָּךְ וְכָּךְ מָכוּר לָךְ בְּכָּךְ וְכָּךְ, מַה שֶׁכַּוַּרְתִּי רוֹדָה כָּךְ וְכָּךְ מָכוּר לָךְ בְּכָּךְ וְכָּךְ--אָסוּר, אֵלָא אִם כֵּן פָּסַק עִמּוֹ כַּשַּׁעַר שֶׁבַּשּׁוּק.
וְכֵן כָּל כַּיּוֹצֶא בְּזֶה.

 אֵין פּוֹסְקִין עַל שַׁעַר שֶׁלָּעֲיָרוֹת, מִפְּנֵי שְׁאֵין הַשַּׁעַר קָבוּעַ, אֵלָא עַל שַׁעַר הַמְּדִינָה.
הָיוּ הַחִטִּים הַחֲדָשׁוֹת בַּמְּדִינָה אַרְבַּע סְאִין בְּסֶלַע, וִישָׁנוֹת שָׁלוֹשׁ בְּסֶלַע--אֵין פּוֹסְקִין, עַד שֶׁיֵּצֵא הַשַּׁעַר לֶחָדָשׁ וְלַיָּשָׁן.

הָיוּ חִטִּים שֶׁלַּלָּקוֹטוֹת אַרְבַּע סְאִין בְּסֶלַע, וְשֶׁלְּבַעַל הַבַּיִת שָׁלוֹשׁ--פּוֹסֵק לַלָּקוֹטוֹת כְּשַׁעַר לָקוֹטוֹת; וְלֹא יִפְסֹק לְבַעַל הַבַּיִת, עַד שֶׁיִּקָּבַע הַשַּׁעַר לְבַעַל הַבַּיִת.

 כֵּיוָן שֶׁנִּקְבַּע הַשַּׁעַר, מֻתָּר לוֹ לִפְסֹק עַל שַׁעַר הַגָּבוֹהַּ.
כֵּיצַד: הָיוּ הַחִטִּים נִמְכָּרוֹת אַרְבַּע סְאִין בְּסֶלַע, וּפָסַק עִמּוֹ שֶׁיִּתֵּן לוֹ הַחִטִּים כַּשַּׁעַר הַזּוֹל--אִם עָמְדוּ אַחֲרֵי כֵן עֶשֶׂר סְאִין בְּסֶלַע, נוֹתֵן לוֹ עֶשֶׂר סְאִין; עָמְדוּ שָׁלוֹשׁ סְאִין בְּסֶלַע--נוֹתֵן לוֹ אַרְבַּע סְאִין כַּשַּׁעַר שֶׁהָיָה בַּשּׁוּק, שֶׁהֲרֵי פָּסַק עִמּוֹ כַּשַּׁעַר הַגָּבוֹהַּ.

נָתַן לוֹ הַמָּעוֹת סְתָם, וְלֹא פָסַק עִמּוֹ בַּשַּׁעַר הַגָּבוֹהַּ, וְהוּזְלוּ--נוֹתֵן לוֹ כַּשַּׁעַר שֶׁהָיוּ שׁוֹוִין כְּשֶׁנָּתַן לוֹ הַמָּעוֹת; וּמִי שֶׁחָזַר בּוֹ, מְקַבֵּל מִי שֶׁפָּרַע.

בַּמֶּה דְּבָרִים אֲמוּרִים, בַּפּוֹסֵק עַל דַּעַת עַצְמוֹ.
אֲבָל אִם הָיָה שָׁלִיחַ לַאֲחֵרִים, בֵּין הַמּוֹכֵר בֵּין הַלּוֹקֵחַ--אֵינוּ נוֹטֵל אֵלָא כַּשַּׁעַר הַזּוֹל, אוֹ מַחְזִיר אֶת הַדָּמִים, וְאֵינוּ מְקַבֵּל מִי שֶׁפָּרַע כַּשָּׁלִיחַ: שֶׁהֲרֵי הַמְּשַׁלֵּחַ אוֹמֵר לוֹ, לְתַקַּן שְׁלַחְתִיךָ וְלֹא לְעַוַּת, כְּמוֹ שֶׁבֵּאַרְנוּ.

 הָיוּ הַחִטִּים נִמְכָּרוֹת אַרְבַּע סְאִין בְּסֶלַע, וְנָטַל אֶת הַדָּמִים שֶׁיִּתֵּן לוֹ חָמֵשׁ בְּסֶלַע--אִם יֵשׁ לוֹ חִטִּים, מֻתָּר.
הָיוּ לוֹ חִטִּים חוֹב אֵצֶל אֲחֵרִים, וְנָטַל הַמָּעוֹת עַד שֶׁיִּגְבֶּה חִטָּיו וְיִתֵּן לוֹ--אָסוּר: שֶׁהֲרֵי הֶן מְחֻסָּרִין גְּבִיָּה, וּכְאִלּוּ אֵינָם; וַהֲרֵי זֶה כְּקוֹבֵעַ לוֹ זְמָן, וְהוֹזִיל לוֹ מִפְּנֵי שֶׁמַּקִּיפוֹ.

 הָיוּ הַחִטִּים בַּמְּדִינָה אַרְבַּע סְאִין בְּסֶלַע, וּבַכְּפָרִים שֵׁשׁ בְּסֶלַע--הֲרֵי זֶה מֻתָּר לִתֵּן סֶלַע לַתַּגָּר, כְּדֵי שֶׁיָּבִיא לוֹ שֵׁשׁ סְאִין מִן הַכְּפָר: וְהוּא, שֶׁיִּהְיוּ בִּרְשׁוּת הַלּוֹקֵחַ--אִם אָבְדוּ בַּדֶּרֶךְ אוֹ נִגְנְבוּ, אָבְדוּ לוֹ.
וְאָדָם חָשׁוּב, אָסוּר לַעֲשׂוֹת זֶה.
וּבְמִינֵי סְחוֹרָה--אָסוּר לְכָל אָדָם, לְפִי שְׁאֵין מִינֵי סְחוֹרָה מְצוּיִין תָּמִיד כַּפֵּרוֹת.

 הַחַמָּרִין שֶׁנִּכְנְסוּ לָעִיר, וַהֲרֵי הַחִטִּים אַרְבַּע סְאִין בְּסֶלַע, הוֹזִילוּ וּמָכְרוּ לְמַכִּירֵיהֶן אוֹ לְסַפְסָרֵיהֶן חָמֵשׁ בְּסֶלַע בַּמָּעוֹת שֶׁנָּתְנוּ לָהֶן תְּחִלָּה כְּשֶׁיִּכָּנְסוּ לָעִיר, עַד שֶׁיִּפְתְּחוּ שַׂקֵּיהֶן וְיִמְכְּרוּ לְכָל אָדָם--הֲרֵי זֶה מֻתָּר: שְׁאֵין אֵלּוּ מוֹכְרִין לָהֶם בְּזוֹל מִפְּנֵי שֶׁנָּתְנוּ הַמָּעוֹת עַתָּה, וְלֹא יִקְּחוּ אֵלָא לְאַחַר זְמָן, אֵלָא מִפְּנֵי שֶׁמּוֹדִיעִין לָהֶם אֶת הַשַּׁעַר, וּמְסַעֲדִין אוֹתָן.

 הַמּוֹלִיךְ פֵּרוֹת מִמָּקוֹם לְמָקוֹם--מְצָאוֹ חֲבֵרוֹ וְאָמַר לוֹ תְּנֵם לִי, וַאֲנִי אַעֲלֶה לָךְ פֵּרוֹת שֶׁיֵּשׁ לִי בְּאוֹתוֹ מָקוֹם--אִם יֵשׁ לוֹ שָׁם, מֻתָּר; וְאִם לָאו, אָסוּר.

הָיָה מוֹלִיךְ סְחוֹרָה מִמָּקוֹם לְמָקוֹם--אָמַר לוֹ תְּנָהּ לִי, וַאֲנִי אַעֲלֶה לָךְ דָּמֶיהָ כְּמוֹ שֶׁשּׁוֹוָה בְּאוֹתוֹ מָקוֹם--אִם הָיְתָה בִּרְשׁוּת הַמּוֹכֵר עַד שֶׁתַּגִּיעַ לְשָׁם, מֻתָּר; וְאִם הָיְתָה בִּרְשׁוּת לוֹקֵחַ, אָסוּר.

 הַנּוֹתֵן לְבַעַל הַגִּנָּה דְּמֵי עֶשֶׂר קִשּׁוּאִין אֵלּוּ, דְּמֵי עֲשָׂרָה אֲבַטִּיחִים אֵלּוּ, וַהֲרֵי הֶן קְטַנִּים, וְהִתְנָה עִמּוֹ שֶׁיִּתְּנֵם לוֹ כְּשֶׁיַּגְדִילוּ--הֲרֵי זֶה מֻתָּר: שֶׁהֲרֵי הוּא מַנִּיחָן, וְהֶם גְּדֵלִים מֵאֵלֵיהֶן; וְאִלּוּ קְצָצָן עַתָּה כִּשְׁהֶן קְטַנִּים, לֹא הָיוּ בָּאִים אֲחֵרִים תַּחְתֵּיהֶן.
וְכֵן כָּל כַּיּוֹצֶא בְּזֶה, מִדָּבָר שְׁאֵין בּוֹ הֶפְסֵד וְלֹא חֶסְרוֹן עַל הַמּוֹכֵר.

הִלְכּוֹת מַלְוֶה וְלוֹוֶה פֵּרֶק י 
כְּשֵׁם שֶׁמֻּתָּר לַמּוֹכֵר לִפְסֹק עַל שַׁעַר שֶׁבַּשּׁוּק--כָּךְ מֻתָּר לִלְווֹת הַפֵּרוֹת סְתָם, וּפוֹרְעִין אוֹתָן סְתָם בְּלֹא קְבִיעַת זְמָן עַל שַׁעַר שֶׁבַּשּׁוּק.
כֵּיצַד: הָיָה הַשַּׁעַר קָבוּעַ וְיָדוּעַ לִשְׁנֵיהֶם, וְלָוָה מֵחֲבֵרוֹ עֶשֶׂר סְאִין--חַיָּב לְהַחְזִיר לוֹ עֶשֶׂר סְאִין, אַף עַל פִּי שֶׁהוּקְרוּ הַחִטִּים: שֶׁהֲרֵי כְּשֶׁלָּוָה מִמֶּנּוּ, הָיָה הַשַּׁעַר יָדוּעַ; וְאִלּוּ רָצָה--הָיָה קוֹנֶה וּמַחְזִיר לוֹ, שֶׁהֲרֵי לֹא קָבַע לוֹ זְמָן.

הָיָה לוֹ מֵאוֹתוֹ הַמִּין שֶׁלָּוָה--הֲרֵי זֶה מֻתָּר לִלְווֹת סְתָם בְּלֹא קְבִיעַת זְמָן, וּפוֹרֵעַ סְתָם: אַף עַל פִּי שֶׁעֲדַיִן לֹא יָצָא הַשַּׁעַר.
וְאַפִלּוּ הָיְתָה לוֹ סְאָה אַחַת, לוֹוֶה עָלֶיהָ כַּמָּה סְאִין; הָיְתָה לוֹ טִפָּה אַחַת שֶׁלְּשֶׁמֶן אוֹ יַיִן, לוֹוֶה עָלֶיהָ כַּמָּה גִּרְבֵּי יַיִן וְשֶׁמֶן.

לֹא הָיָה לוֹ מֵאוֹתוֹ הַמִּין כְּלוּם, וְלֹא נִקְבַּע שַׁעַר הַשּׁוּק עֲדַיִן, אוֹ שֶׁלֹּא יָדְעוּ בַּשַּׁעַר שֶׁבַּשּׁוּק--הֲרֵי זֶה אָסוּר לִלְווֹת סְאָה בִּסְאָה.
וְכֵן בִּשְׁאָר הַפֵּרוֹת--לֹא יִלְוֶה אוֹתָן, עַד שֶׁיַּעֲשֶׂה אוֹתָן דָּמִים.
וְאִם לָוָה, וְלֹא עָשָׂה אוֹתָן דָּמִים, וְהוּזְלוּ--מַחְזִיר לוֹ פֵּרוֹת בַּמִּדָּה שֶׁלָּוָה מִמֶּנּוּ, אוֹ כַּמִּשְׁקָל; וְאִם הוּקְרוּ, נוֹטֵל דָּמִים שֶׁהָיוּ שׁוֹוִין בְּשָׁעַת הַהַלְוָאָה.

אַף עַל פִּי שֶׁיֵּשׁ לוֹ מֵאוֹתוֹ הַמִּין, אוֹ שֶׁהָיָה הַשַּׁעַר קָבוּעַ בַּשּׁוּק--הֲרֵי זֶה אָסוּר לִלְווֹת פֵּרוֹת בְּפֵרוֹת, עַד זְמָן קָבוּעַ; אֵלָא לוֹוֶה סְתָם, וּפוֹרֵעַ בְּאֵיזֶה זְמָן שֶׁיִּפְרַע.

 לֹא יֹאמַר אָדָם לַחֲבֵרוֹ הַלְוֵנִי כּוֹר חִטִּים, וַאֲנִי מַחְזִיר לָךְ כּוֹר לַגֹּרֶן; אֵלָא אוֹמֵר לוֹ הַלְוֵנִי עַד שֶׁיָּבוֹא בְּנִי, אוֹ עַד שֶׁאֶמְצָא הַמַּפְתֵּחַ.

 לָוָה פֵּרוֹת עַד זְמָן קָבוּעַ--אִם הוּזְלוּ, מַחְזִיר לוֹ פֵּרוֹת בַּזְּמָן שֶׁקָּבַע; וְאִם הוּקְרוּ, נוֹתֵן לוֹ דָּמִים שֶׁהָיוּ שׁוֹוִין בְּשָׁעַת הַהַלְוָאָה.

 מַלְוֶה אָדָם אֶת אֲרִיסָיו חִטִּים בְּחִטִּים לְזֶרַע, בֵּין קֹדֶם שֶׁיָּרַד הָאָרִיס לַשָּׂדֶה בֵּין אַחַר שֶׁיָּרַד.
בַּמֶּה דְּבָרִים אֲמוּרִים, בִּמְקוֹם שֶׁנָּהֲגוּ שֶׁיִּתֵּן הָאָרִיס אֶת הַזֶּרַע, שֶׁהֲרֵי בְּיַד בַּעַל הַקַּרְקָע לְסַלְּקוֹ, כָּל זְמָן שֶׁלֹּא נָתַן.
אֲבָל בִּמְקוֹם שֶׁדֶּרֶךְ בַּעַל הַקַּרְקָע לִתֵּן אֶת הַזֶּרַע--אִם עֲדַיִן לֹא יָרַד הָאָרִיס, הֲרֵי זֶה מֻתָּר לְהַלְווֹתוֹ חִטִּים בְּחִטִּים: שֶׁעֲדַיִן יֵשׁ לוֹ לְסַלְּקוֹ; נִמְצָא בְּעֵת שֶׁיָּרַד לַשָּׂדֶה, יָרַד עַל דַּעַת שֶׁיַּחְזִיר לוֹ חִטִּים שֶׁהִלְוָהוּ.
אֲבָל אַחַר שֶׁיָּרַד לַשָּׂדֶה--הוֹאִיל וְאֵינוּ יָכוֹל לְסַלְּקוֹ--הֲרֵי הוּא כְּכָל אָדָם, וְאָסוּר לְהַלְווֹתוֹ חִטִּים בְּחִטִּים לְזֶרַע; אֲבָל מַלְוֵהוּ סְתָם, עַל שַׁעַר שֶׁבַּשּׁוּק.

 מִי שֶׁהָיָה נוֹשֶׁה בַּחֲבֵרוֹ מָעוֹת, וְאָמַר לוֹ תֶּן לִי מָעוֹתַי שֶׁאֲנִי רוֹצֶה לִקַּח בָּהֶן חִטִּים.
אָמַר לוֹ צֵא וַעֲשֵׂה אוֹתָן עָלַי כַּשַּׁעַר שֶׁלְּעַכְשָׁו, וְיִהְיֶה לָךְ אֶצְלִי חִטִּים בְּהַלְוָאָה--אִם יֵשׁ לוֹ חִטִּים כְּשֵׁעוּר מָעוֹתָיו, מֻתָּר; וְאִם אֵין לוֹ אוֹתוֹ הַמִּין, הֲרֵי זֶה אָסוּר: שֶׁלֹּא אָמְרוּ חֲכָמִים שֶׁמֻּתָּר לִפְסֹק עַל שַׁעַר שֶׁבַּשּׁוּק, אַף עַל פִּי שְׁאֵין לוֹ כְּלוּם מֵאוֹתוֹ הַמִּין, אֵלָא בְּנוֹתֵן מָעוֹתָיו לִקְנוֹת בָּהֶן; אֲבָל הָרוֹצֶה לְהַעְמִיד הַלְוָאָתוֹ עַל גַּב הַפֵּרוֹת--אָסוּר, עַד שֶׁיִּהְיוּ לוֹ פֵּרוֹת.

הָיָה לַלּוֹוֶה חִטִּים, וְעָשָׂה הַלְוָאָתוֹ עָלָיו חִטִּים, וּבָא אַחַר זְמָן וְאָמַר לוֹ תֶּן לִי חִטַּי, שֶׁאֲנִי רוֹצֶה לְמָכְרָן וְלִקַּח בִּדְמֵיהֶן יַיִן, אָמַר לוֹ צֵא וַעֲשֵׂה אוֹתָן עָלַי יַיִן, כַּשַּׁעַר שֶׁבַּשּׁוּק עַתָּה--אִם יֵשׁ לוֹ יַיִן, הֲרֵי זֶה מֻתָּר וְנַעֲשָׂת הַלְוָאָתוֹ אֶצְלוֹ יַיִן; וְאִם אֵין לוֹ יַיִן, אָסוּר.

הֲרֵי שֶׁלֹּא הָיָה לוֹ, וְעָבַר וְהִחְזִיר הַהַלְוָאָה פֵּרוֹת--אַף עַל פִּי שֶׁקָּנָה פֵּרוֹת אַחַר כָּךְ--אֵינוּ חַיָּב לִתֵּן לוֹ פֵּרוֹת, אֵלָא נוֹתֵן לוֹ מָעוֹת שֶׁהִלְוָהוּ.

הִלְכּוֹת מַלְוֶה וְלוֹוֶה פֵּרֶק יא 
הַמַּלְוֶה אֶת חֲבֵרוֹ בִּפְנֵי עֵדִים, אוֹ שֶׁאָמַר לָעֵדִים הֱיוּ עָלַי עֵדִים שֶׁאֲנִי חַיָּב לְזֶה מָנֶה, אוֹ אַתֶּם עֵדַי שֶׁאֲנִי חַיָּב לְזֶה מָנֶה--זוֹ הִיא הַנִּקְרֵאת מַלְוָה עַל פֶּה, וְאֵינוּ צָרִיךְ לְפָרְעוֹ בְּעֵדִים; לְפִיכָּךְ אִם טָעַן אַחַר כָּךְ וְאָמַר פָּרַעְתִּי--נִשְׁבָּע הֶסֵּת, וְנִפְטָר.

אֲבָל הַמַּלְוֶה אֶת חֲבֵרוֹ בַּשְּׁטָר, צָרִיךְ לְפָרְעוֹ בְּעֵדִים; לְפִיכָּךְ אִם טָעַן וְאָמַר פָּרַעְתִּי שְׁטָר זֶה, אֵינוּ נֶאֱמָן, אֵלָא אוֹמְרִים לוֹ אוֹ הָבֵא עֵדִים, אוֹ עֲמֹד וְשַׁלַּם לוֹ חוֹבוֹ.

לְפִיכָּךְ הָאוֹמֵר לָעֵדִים, הֱיוּ עָלַי עֵדִים שֶׁאֲנִי חַיָּב לְזֶה מָנֶה--אֵין כּוֹתְבִין עֵדוּתָן וְנוֹתְנִין לַמַּלְוֶה: שֶׁלֹּא יַחְזִירוּ עֵדוּת עַל פֶּה מַלְוָה בַּשְּׁטָר, עַד שֶׁיֹּאמַר לָהֶן הַלּוֹוֶה כִּתְבוּ שְׁטָר וְחִתְמוּ בּוֹ וּתְנוּ לוֹ.
וְאַף עַל פִּי שֶׁאָמַר לָהֶן כָּךְ, צְרִיכִין לְהִמָּלֵךְ בּוֹ אַחַר שֶׁחָתְמוּ בַּשְּׁטָר, וְאַחַר כָּךְ נוֹתְנִין הַשְּׁטָר בְּיַד הַמַּלְוֶה.

קָנוּ מִיָּדוֹ שְׁהוּא חַיָּב לוֹ מָנֶה--הֲרֵי אֵלּוּ כּוֹתְבִין וְנוֹתְנִין, אַף עַל פִּי שֶׁלֹּא אָמַר לָהֶן כְּתֹבוּ: שֶׁסְּתָם קִנְיָן לִכְתִיבָה עוֹמֵד, וְאֵינָן צְרִיכִין לְהִמָּלֵךְ בּוֹ.

 לוֹוֶה שֶׁכָּתַב שְׁטָר בִּכְתָב יָדוֹ, וְהֵעִיד בּוֹ עֵדִים וּנְתָנוֹ לַמַּלְוֶה--הֲרֵי זֶה שְׁטָר כָּשֵׁר.
וְכֵן אִם כָּתַב שְׁטָר, אַף עַל פִּי שְׁאֵין בּוֹ עֵדִים, וּנְתָנוֹ לַמַּלְוֶה בִּפְנֵי עֵדִים--הֲרֵי זוֹ מַלְוָה בַּשְּׁטָר: וְהוּא שֶׁיִּהְיֶה כְּתָב שְׁאֵינוּ יָכוֹל לְהִזְדַּיַּף, וְיִקְרְאוּ אוֹתוֹ הָעֵדִים שֶׁנִּמְסַר בִּפְנֵיהֶם.
וְיֵשׁ מִן הַגְּאוֹנִים שֶׁהוֹרָה שֶׁצָּרִיךְ לוֹמַר לָעֵדִים שֶׁמָּסְרוּ בִּפְנֵיהֶם, חִתְמוּ וְהָעִידוּ שֶׁנִּמְסַר בִּפְנֵיכֶם.

 הוֹצִיא עָלָיו כְּתָב יָדוֹ שְׁהוּא חַיָּב לוֹ, וְאֵין שָׁם עֵדִים--אַף עַל פִּי שֶׁהֻחְזַק כְּתָב יָדוֹ בְּבֵית דִּין, הֲרֵי זֶה כְּמַלְוָה עַל פֶּה לְכָל דָּבָר.
וְאִם טָעַן שֶׁפָּרַע--נִשְׁבָּע הֶסֵּת, וְנִפְטָר; וְאֵינוּ גּוֹבֶה בִּכְתָב זֶה--לֹא מִן הַיּוֹרֵשׁ, וְלֹא מִן הַלָּקוֹחוֹת.

 כָּל מַלְוָה שֶׁבַּשְּׁטָר--גּוֹבֶה אוֹתָהּ מִן הַיּוֹרְשִׁין, וְגוֹבֶה אוֹתָהּ מִן הַלָּקוֹחוֹת, כְּמוֹ שֶׁיִּתְבָּאַר.
וּמַלְוָה עַל פֶּה--גּוֹבֶה אוֹתָהּ מִן הַיּוֹרְשִׁין, וְאֵינוּ גּוֹבֶה אוֹתָהּ מִן הַלָּקוֹחוֹת: לְפִי שְׁאֵין לָהּ קוֹל, לְפִיכָּךְ לֹא יִטְרֹף בָּהּ.
אֲבָל מַלְוָה שֶׁבַּשְּׁטָר, קוֹל יֵשׁ לָהּ; וְהַלּוֹקֵחַ הִפְסִיד עַל עַצְמוֹ, שֶׁלֹּא שָׁאַל עַד שֶׁיָּדַע שֶׁנְּכָסָיו שֶׁלְּזֶה מְשֻׁעְבָּדִין בַּמַּלְוָה שֶׁעָלָיו, שֶׁכָּל נִכְסֵי הַלּוֹוֶה תַּחַת שִׁעְבּוּד הַמַּלְוָה, מִן הַתּוֹרָה.

 הַמּוֹכֵר שָׂדֵהוּ בְּעֵדִים, וְיָצַאת מִתַּחַת יְדֵי הַלּוֹקֵחַ--אַף עַל פִּי שְׁאֵין שָׁם שְׁטָר בְּיַד הַלּוֹקֵחַ, הֲרֵי זֶה חוֹזֵר וְטוֹרֵף מִנְּכָסִים מְשֻׁעְבָּדִים כְּמוֹ שֶׁיִּתְבָּאַר: שֶׁכָּל הַמּוֹכֵר--בְּפַרְהֶסְיָה מוֹכֵר, וְקוֹל יֵשׁ לוֹ.

 אֵין הַהַלְוָאָה שֶׁעַל פֵּה נִגְבֵּית מִן הַיּוֹרְשִׁין, אֵלָא בְּאֶחָד מִשְּׁלוֹשָׁה דְּבָרִים אֵלּוּ: כְּשֶׁהַחַיָּב מוֹדֶה בָּהּ, וְצִוָּה בְּחָלְיוֹ שֶׁיֵּשׁ לִפְלוֹנִי עָלָיו חוֹב עֲדַיִן.
אוֹ שֶׁהָיְתָה הַהַלְוָאָה לִזְמָן, וְלֹא הִגִּיעַ זְמָן לְפָרְעָהּ; וַחֲזָקָה הִיא שְׁאֵין אָדָם פּוֹרֵעַ בְּתוֹךְ זְמַנּוֹ.
אוֹ שֶׁנִּדּוּהוּ עַד שֶׁיִּתֵּן, וּמֵת בְּנִדּוּיוֹ.
כָּל אֵלּוּ גּוֹבִין מִן הַיּוֹרֵשׁ, בְּלֹא שְׁבוּעָה.

אֲבָל אִם בָּאוּ עֵדִים שֶׁהָיָה אֲבִיהֶן חַיָּב לְזֶה מָנֶה, אוֹ בְּפָנֵינוּ הִלְוָהוּ--אֵינוּ גּוֹבֶה מִן הַיּוֹרֵשׁ כְּלוּם, שֶׁמֶּא פְּרָעוֹ: שֶׁהַמַּלְוֶה אֶת חֲבֵרוֹ בְּעֵדִים, אֵינוּ צָרִיךְ לְפָרְעוֹ בְּעֵדִים.
וְכֵן אִם הוֹצִיא כְּתָב יַד אֲבִיהֶן שְׁהוּא חַיָּב לוֹ--אֵינוּ גּוֹבֶה בּוֹ כְּלוּם, כְּמוֹ שֶׁבֵּאַרְנוּ.

 לוֹוֶה שְׁאֵין לוֹ מִטַּלְטְלִין וְיֵשׁ לוֹ קַרְקָע--אִם נוֹדַע לְבֵית דִּין שֶׁתָּלָה מָעוֹתָיו בְּיַד אֲחֵרִים, כּוֹפִין אוֹתוֹ לִמְכֹּר וְלִתֵּן לְבַעַל חוֹבוֹ.
וְאִם לֹא נוֹדַע לָהֶם דָּבָר זֶה, מַחְרִימִין עַל מִי שֶׁיָּדַע לוֹ מִטַּלְטְלִין אוֹ מִי שֶׁיֵּשׁ לוֹ מִטַּלְטְלִין וְלֹא יְבִיאֵם; וְאַחַר כָּךְ יוֹרְדִין לַבֵּינוֹנִית שֶׁבִּנְכָסָיו, וּמַגְבִּין לְבַעַל חוֹבוֹ כְּמוֹ שֶׁיִּתְבָּאַר.

בַּמֶּה דְּבָרִים אֲמוּרִים, בִּזְמָן שֶׁנִּפְרָעִין מִן הַלּוֹוֶה עַצְמוֹ.
אֲבָל הַבָּא לְהִפָּרַע מִן הַיּוֹרֵשׁ, בֵּין קָטָן בֵּין גָּדוֹל--לֹא יִפָּרַע מִן הַמִּטַּלְטְלִין, אַפִלּוּ הָיוּ מֻפְקָדִין אוֹ מַלְוָה אֵצֶל אֲחֵרִים: שֶׁהַמִּטַּלְטְלִין אֵינָן תַּחַת שִׁעְבּוּד בַּעַל חוֹב מִן הַתּוֹרָה.

 מִצְוָה עַל הַיְּתוֹמִין לִפְרֹעַ חוֹב אֲבִיהֶן, מִן הַמִּטַּלְטְלִין שֶׁהִנִּיחַ.
וְאִם לֹא רָצָה הַיּוֹרֵשׁ לִתֵּן, אֵין כּוֹפִין אוֹתוֹ; וְאִם תָּפַס בַּעַל חוֹב מֵחַיִּים, גּוֹבֶה מֵהֶן.
טָעַן שֶׁמֵּחַיִּים תָּפַסְתִּי, וְהַיּוֹרֵשׁ טָעַן שֶׁאַחַר מִיתָה תָּפַס--עַל הַיּוֹרֵשׁ לְהָבִיא רְאָיָה; אוֹ יִשָּׁבַע הַמַּלְוֶה שֶׁכָּךְ וְכָּךְ הוּא חַיָּב לוֹ, וְיָכוֹל לִטְעֹן עַד כְּדֵי דְּמֵיהֶן, וְכוֹלֵל בִּשְׁבוּעָתוֹ שֶׁמֵּחַיִּים תָּפַס.

הָיוּ הַדְּבָרִים שֶׁתָּפַס שְׁטָרוֹת, וְטָעַן שְׁהֶן מַשְׁכּוֹן בְּיָדוֹ עַל חוֹבוֹ, וְשֶׁמֵּחַיִּים תָּפַס--עַל הַמַּלְוֶה לְהָבִיא רְאָיָה שֶׁמֵּחַיִּים תָּפַס; וְאִם לֹא הֵבִיא רְאָיָה--יַחְזִיר לַיּוֹרְשִׁים, מִפְּנֵי שְׁאֵינוּ טוֹעֵן לִקְנוֹת גּוּפָם אֵלָא לָרְאָיָה שֶׁבָּהֶן.

 יְתוֹמִים שֶׁגָּבוּ קַרְקָע בַּחוֹב שֶׁהָיָה לַאֲבִיהֶן אֵצֶל אֲחֵרִים--יֵשׁ לְבַעַל חוֹב שֶׁלַּאֲבִיהֶם לַחְזֹר וְלִגְבּוֹת אוֹתָהּ מֵהֶן, שֶׁהֲרֵי קַרְקָע זוֹ שֶׁלַּאֲבִיהֶם הִיא.

 רְאוּבֵן שֶׁמָּכַר שָׂדֶה לְשִׁמְעוֹן בְּאַחְרָיוּת, וְזָקַף שִׁמְעוֹן דְּמֵי הַשָּׂדֶה עָלָיו מַלְוָה לִרְאוּבֵן, וּמֵת רְאוּבֵן, וּבָא בַּעַל חוֹב שֶׁלִּרְאוּבֵן לִטְרֹף מִשִּׁמְעוֹן הַשָּׂדֶה, וּפִיְּסוֹ שִׁמְעוֹן בְּמָעוֹת וְהָלַךְ לוֹ--הַדִּין נוֹתֵן שֶׁיָּבוֹאוּ יוֹרְשֵׁי רְאוּבֵן, וְיִתְבְּעוּ שִׁמְעוֹן בַּמַּלְוָה שֶׁזָּקַף עָלָיו: שֶׁהֲרֵי אֵינָהּ מִשְׁתַּעְבֶּדֶת לְבַעַל חוֹב שֶׁלִּרְאוּבֵן.
לְפִיכָּךְ אִם הָיָה שִׁמְעוֹן פִּקֵּחַ--נוֹתֵן לָהֶן הַקַּרְקָע שֶׁלָּקַח מֵרְאוּבֵן בַּמַּלְוָה שֶׁזָּקַף עַל עַצְמוֹ, וְחוֹזֵר וְטוֹרֵף אוֹתָהּ מֵהֶן מִפְּנֵי הַמָּעוֹת שֶׁנָּתַן לְבַעַל חוֹבוֹ שֶׁלִּרְאוּבֵן כְּדֵי שֶׁלֹּא יִטְרֹף אוֹתָהּ מִמֶּנּוּ: שֶׁהֲרֵי בְּאַחְרָיוּת לְקָחָהּ מֵרְאוּבֵן.

 כְּבָר תִּקְּנוּ גְּאוֹנִים הָאַחֲרוֹנִים כֻּלָּם, שֶׁיִּהְיֶה בַּעַל חוֹב גּוֹבֶה מִטַּלְטְלִין מִן הַיּוֹרְשִׁין; וְכֵן דָּנִין יִשְׂרָאֵל בְּכָל בֵּית דִּין שֶׁבָּעוֹלָם.
אֲבָל בַּמַּעְרָב הָיוּ כּוֹתְבִין בְּשִׁטְרֵי חוֹבוֹת, שֶׁיֵּשׁ לוֹ לִגְבּוֹת מִן הַקַּרְקָע וּמִן הַמִּטַּלְטְלִין, בֵּין בְּחַיָּיו בֵּין אַחַר מוֹתוֹ; וְנִמְצָא גּוֹבֶה עַל תְּנָאי זֶה, יוֹתֵר מִן הַתַּקָּנָה.

וּסְיָג גָּדוֹל עָשׂוּ בַּדָּבָר--שֶׁמֶּא לֹא יָדַע הַלּוֹוֶה בְּתַקָּנָה זוֹ, וְנִמְצָא מְמוֹן יְתוֹמִים יוֹצֶא שֶׁלֹּא כַּדִּין: שְׁאֵין כּוֹחַ בְּתַקָּנַת אַחֲרוֹנִים לְחַיַּב בָּהּ יְתוֹמִים.

הִלְכּוֹת מַלְוֶה וְלוֹוֶה פֵּרֶק יב 
אֵין נִפְרָעִין מִן הַיּוֹרְשִׁין אֵלָא אִם כֵּן הָיוּ גְּדוֹלִים; אֲבָל יוֹרְשִׁין קְטַנִּים, אֵין נִפְרָעִין מֵהֶן שְׁטָר חוֹב.
אַפִלּוּ הָיָה בּוֹ כָּל תְּנָאי שֶׁבָּעוֹלָם--לֹא יִפָּרַע בּוֹ הַמַּלְוֶה כְּלוּם, עַד שֶׁיִּגְדְּלוּ הַיְּתוֹמִים: שֶׁמֶּא יֵשׁ לָהֶן רְאָיָה שֶׁשּׁוֹבְרִין בָּהּ אֶת הַשְּׁטָר.

 הָיְתָה הַמַּלְוָה רִבִּית שֶׁלַּגּוֹי, שֶׁהֲרֵי הָרִבִּית אוֹכֶלֶת בְּנִכְסֵיהֶן--מַעְמִידִין לָהֶם אַפְטְרוּפוֹס, וְנִזְקָקִין בֵּית דִּין לְנִכְסֵיהֶן, וּמוֹכְרִין וּפוֹרְעִין הַחוֹב.
וְכֵן אִשָּׁה שֶׁתָּבְעָה כְּתֻבָּתָהּ, בֵּין אַלְמָנָה בֵּין גְּרוּשָׁה--מַעְמִידִים לָהֶם אַפְטְרוּפוֹס, וְנִזְקָקִין מִשּׁוֹם חֵן הָאִשָּׁה, כְּדֵי שֶׁיִּהְיֶה לָהּ כְּלוּם, שֶׁתִּנָּשֵׂא בּוֹ לְאַחֵר.
לְפִיכָּךְ אִם קָפְצָה הָאִשָּׁה וְנִשֵּׂאת, וְאַחַר כָּךְ בָּאָה לִתְבֹּעַ כְּתֻבָּתָהּ מִנִּכְסֵי יְתוֹמִים--אֵין נִזְקָקִין לָהּ, עַד שֶׁיִּגְדְּלוּ הַיְּתוֹמִים: שֶׁהֲרֵי אֵין לָהּ מְזוֹנוֹת, וַהֲרֵי נִשֵּׂאת.

 הוֹרוּ מִקְצַת הַגְּאוֹנִים, שְׁאִם הָיוּ הַנְּכָסִים כְּנֶגֶד הַכְּתֻבָּה בִּלְבָד, אוֹ פְּחוּתִין מִמֶּנָּה--אֵין נִזְקָקִין לָהֶן, שֶׁהֲרֵי אֵין כָּאן זְכוּת לַיְּתוֹמִים: שֶׁלֹּא אָמְרוּ נִזְקָקִין לְנִכְסֵי יְתוֹמִים לְהִפָּרַע מֵהֶן הַכְּתֻבָּה, אֵלָא כְּדֵי שֶׁלֹּא יִפְחֲתוּ הַנְּכָסִים מִן הַמְּזוֹנוֹת; וְזֹאת הוֹאִיל וְהִיא נוֹטֶלֶת הַכֹּל, מַה זְכוּת יֵשׁ לַיְּתוֹמִים הַקְּטַנִּים בְּדָבָר זֶה, עַד שֶׁנִּזְקָקִין לָהֶן, וְלֹא חָשׁוּ לְחֵן הָאִשָּׁה.

 צִוָּה הַמּוֹרִישָׁן וְאָמַר תְּנוּ מָנֶה לִפְלוֹנִי, אוֹ תְּנוּ שָׂדֶה לִפְלוֹנִי--נִזְקָקִין, אַחַר שֶׁמַּעְמִידִין לָהֶן אַפְטְרוּפוֹס לִטְעֹן טְעָנָתָם.
אָמַר תְּנוּ מָנֶה זֶה לִפְלוֹנִי, אוֹ שָׂדֶה זוֹ לִפְלוֹנִי--נוֹתְנִין, וְאֵין צְרִיכִים לְהַעְמִיד לָהֶן אַפְטְרוּפוֹס.

 נִמְצֵאת קַרְקָע שְׁאֵינָהּ שֶׁלָּהֶן, אֵלָא טָעַן הַטּוֹעֵן שְׁהִיא גָּזֵל בְּיַד מוֹרִישָׁן--נִזְקָקִין לָהֶן, וּמַעְמִידִים לָהֶן אַפְטְרוּפוֹס לִטְעֹן וְלָדוּן; וְאִם נִמְצֵאת גְּזוּלָה, מַחְזִירִים אוֹתָהּ לִבְעָלֶיהָ.

וְכֵן קָטָן שֶׁתָּקַף בַּעֲבָדָיו, וְיָרַד לְתוֹךְ שְׂדֵה חֲבֵרוֹ וּכְבָשָׁהּ--אֵין אוֹמְרִין נַמְתִּין לוֹ עַד שֶׁיַּגְדִּיל, אֵלָא מוֹצִיאִין אוֹתָהּ מִיָּדוֹ; וְלִכְשֶׁיַּגְדִּיל--אִם יֵשׁ לוֹ עֵדִים, יָבִיא עֵדָיו.

קַרְקָע שְׁהִיא בְּחֶזְקַת קְטַנִּים, וּבָא אַחֵר וְטָעַן שְׁהִיא לְקוּחָה לוֹ מִמּוֹרִישָׁן, וְיֵשׁ לוֹ עֵדִים שֶׁהִחְזִיק בָּהּ וַאֲכָלָהּ שְׁנֵי חֲזָקָה בְּחַיֵּי אֲבִיהֶן--אֵין מוֹצִיאִין אוֹתָהּ מִיָּדָן, עַד שֶׁיַּגְדִּילוּ: שְׁאֵין מְקַבְּלִין עֵדִים שֶׁלֹּא בִּפְנֵי בַּעַל דִּין, וְהַקָּטָן כְּאִלּוּ אֵינוּ עוֹמֵד כָּאן הוּא חָשׁוּב.
אֲבָל אִם הוֹצִיא שְׁטָר שְׁהִיא לְקוּחָה בְּיָדוֹ--הֲרֵי זֶה מְקַיֵּם אֶת הַשְּׁטָר, וּמוֹצִיאִין אוֹתָהּ מִיָּדָן אַחַר שֶׁמַּעְמִידִים לָהֶם אַפְטְרוּפוֹס.

כְּשֶׁנִּזְקָקִין בֵּית דִּין לְנִכְסֵי יְתוֹמִים לִמְכֹּר--שָׁמִין אֶת הַקַּרְקָע, וְאַחַר כָּךְ מוֹכְרִין.
וּמַכְרִיזִין עָלֶיהָ שְׁלוֹשִׁים יוֹם רְצוּפִין, אוֹ שִׁשִּׁים יוֹם שֵׁנִי וַחֲמִישִׁי; וּמַכְרִיזִים בַּבֹּקֶר וּבָעֶרֶב, בְּשָׁעַת הַכְנָסַת פּוֹעֲלִים וּבְשָׁעַת הוֹצָאַת פּוֹעֲלִין.
וְכָל מִי שֶׁרוֹצֶה לִקְנוֹת, יוֹלִיךְ הַפּוֹעֲלִין לְבַקַּר לוֹ.
וּבְעֵת שֶׁמַּכְרִיזִין, מְסַיְּמִין אֶת הַשָּׂדֶה בִּמְצָרֵיהָ, וּמוֹדִיעִין כַּמָּה הִיא יָפָה, וּבְכַמָּה הִיא שׁוּמָה, וּמִפְּנֵי מַה רוֹצִים לְמָכְרָהּ, אִם לְהַגְבּוֹת לְבַעַל חוֹב אוֹ לִכְתֻבַּת אִשָּׁה: לְפִי שֶׁיֵּשׁ מִי שֶׁרוֹצֶה לִתֵּן לְבַעַל חוֹב, וְיֵשׁ מִי שֶׁרוֹצֶה לְהַגְבּוֹת לָאִשָּׁה.

כְּשֶׁכּוֹתְבִין הָאַדְרַכְתָּא עַל נִכְסֵי יְתוֹמִים, בֵּין גְּדוֹלִים בֵּין קְטַנִּים, כּוֹתְבִין בָּהּ, וְהִכַּרְנוּ שֶׁהַנְּכָסִים הָאֵלּוּ הֶן שֶׁלִּפְלוֹנִי הַמֵּת.
וְאִם לֹא כָתְבוּ כָּךְ, הֲרֵי הָאַדְרַכְתָּא פְּסוּלָה; וְאֵין אוֹכְלִין בָּהּ פֵּרוֹת, אַפִלּוּ מֵאַחַר שֶׁשָּׁלְמוּ הַהַכְרָזוֹת.

בֵּית דִּין שֶׁמָּכְרוּ שֶׁלֹּא בְּהַכְרָזָה--נַעֲשׂוּ כְּמִי שֶׁטָּעָה בִּדְבַר מִשְׁנָה, וְחוֹזְרִים וּמוֹכְרִין בְּהַכְרָזָה.
וּבֵית דִּין שֶׁמָּכְרוּ, הָאַחְרָיוּת עַל הַיְּתוֹמִים.
וּבֵית דִּין שֶׁהִכְרִיזוּ כָּרָאוּי, וּבָדְקוּ יָפֶה יָפֶה, וְדִקְדְּקוּ בַּשּׁוּמָה--אַף עַל פִּי שֶׁטָּעוּ וּמָכְרוּ שׁוֹוֶה מָנֶה בְּמָאתַיִם, אוֹ מָאתַיִם בְּמָנֶה--הֲרֵי מִכְרָן קַיָּם.

אֲבָל אִם לֹא בָדְקוּ בַּשּׁוּמָה, וְלֹא כָתְבוּ אִגֶּרֶת בִּקֹּרֶת, שְׁהִיא דִּקְדּוּק הַשּׁוּמָה וְהַהַכְרָזָה, וְטָעוּ וְהוֹתִירוּ שְׁתוּת אוֹ פָּחֲתוּ שְׁתוּת--מִכְרָן בָּטֵל; פָּחוּת מִשְּׁתוּת, מִכְרָן קַיָּם.

וְכֵן אִם מָכְרוּ הַקַּרְקָע בְּעֵת שְׁאֵינָן צְרִיכִין לְהַכְרִיז עָלֶיהָ, וְטָעוּ וּפָחֲתוּ שְׁתוּת אוֹ הוֹתִירוּ שְׁתוּת--מִכְרָן בָּטֵל, אַף עַל פִּי שֶׁהִכְרִיזוּ.
פָּחוּת מִשְּׁתוּת--מִכְרָן קַיָּם, אַף עַל פִּי שֶׁלֹּא הִכְרִיזוּ: שְׁאֵין צְרִיכִין הַכְרָזָה בְּאוֹתָהּ הָעֵת.

וְזוֹ הִיא הָעֵת שְׁאֵין צְרִיכִין הַכְרָזָה: בְּעֵת שֶׁיִּמְכְּרוּ קַרְקָע לִקְבוּרָה, אוֹ לִמְזוֹן הָאִשָּׁה וְהַבָּנוֹת, אוֹ לִתֵּן מְנָת הַמֶּלֶךְ--אֵין צְרִיכִין הַכְרָזָה, לְפִי שֶׁהַדָּבָר נָחוּץ.

וְכֵן בֵּית דִּין שֶׁמָּכְרוּ דְּבָרִים שְׁאֵינָן צְרִיכִין הַכְרָזָה, וְטָעוּ בִּשְׁתוּת--מִכְרָן בָּטֵל; פָּחוּת מִשְּׁתוּת, מִכְרָן קַיָּם.
וְאֵלּוּ הֶן הַדְּבָרִים שְׁאֵין מַכְרִיזִין עֲלֵיהֶם--הָעֲבָדִים, וְהַשְּׁטָרוֹת, וְהַמִּטַּלְטְלִין: הָעֲבָדִים, שֶׁמֶּא יִשְׁמְעוּ וְיִבְרְחוּ; וְהַשְּׁטָרוֹת וְהַמִּטַּלְטְלִין, שֶׁמֶּא יִגָּנְבוּ.
לְפִיכָּךְ שָׁמִין אוֹתָן בְּבֵית דִּין, וּמוֹכְרִין אוֹתָן מִיָּד.
וְאִם הַשּׁוּק קָרוֹב לַמְּדִינָה, מוֹלִיכִין אוֹתָן לַשּׁוּק.

הִלְכּוֹת מַלְוֶה וְלוֹוֶה פֵּרֶק יג 
מַלְוֶה שֶׁבָּא לְהִפָּרַע בַּשְּׁטָר שֶׁבְּיָדוֹ, שֶׁלֹּא בִּפְנֵי לוֹוֶה--אִם יְכוּלִין בֵּית דִּין לִשְׁלֹחַ אֵלָיו וּלְהוֹדִיעוֹ, עַד שֶׁיַּעֲמֹד עִמּוֹ בַּדִּין--שׁוֹלְחִין וּמוֹדִיעִין לוֹ.
וְאִם אֵי אִפְשָׁר לְהוֹדִיעוֹ בִּמְהֵרָה--אוֹמְרִים לַמַּלְוֶה שֶׁיִּשָּׁבַע וְיִטֹּל מִנְּכָסָיו, בֵּין מִן הַקַּרְקָע בֵּין מִן הַמִּטַּלְטְלִים; וְאֵין חוֹשְׁשִׁין לְשׁוֹבָר.

וְדִין זֶה תַּקָּנַת חֲכָמִים הוּא, כְּדֵי שֶׁלֹּא יְהֶא כָּל אֶחָד וְאֶחָד נוֹטֵל מָעוֹתָיו שֶׁלַּחֲבֵרוֹ וְהוֹלֵךְ וְיוֹשֵׁב לוֹ בִּמְדִינָה אַחֶרֶת; וְנִמְצֵאת נוֹעֵל דֶּלֶת בִּפְנֵי לוֹוִין.

 שָׁלוֹשׁ רְאָיוֹת צָרִיךְ לְהָבִיא לְבֵית דִּין, וְאַחַר כָּךְ יִפָּרַע שֶׁלֹּא בְּפָנָיו: רְאָיָה רִאשׁוֹנָה, לְקַיַּם הַשְּׁטָר שֶׁבְּיָדוֹ; רְאָיָה שְׁנִיָּה, שֶׁבַּעַל חוֹבוֹ בִּמְדִינָה אַחֶרֶת וְאֵינוּ מָצוּי בְּכָאן לַעֲמֹד עִמּוֹ בַּדִּין; רְאָיָה שְׁלִישִׁית, שֶׁאֵלּוּ הַנְּכָסִים שֶׁלִּפְלוֹנִי הַלּוֹוֶה הֶם.

 מַלְוֶה שֶׁבָּא לְבֵית דִּין, וְהֵבִיא מַשְׁכּוֹן בְּיָדוֹ, וְאָמַר זֶה מַשְׁכּוֹנוֹ שֶׁלִּפְלוֹנִי הוּא, וַאֲנִי רוֹצֶה לְמָכְרוֹ וּלְהִפָּרַע חוֹבִי--אֵין בֵּית דִּין נִזְקָקִין לוֹ, עַד שֶׁיָּבוֹא לוֹוֶה וְיִטְעֹן: שְׁאִם רָצָה לוֹמַר לָקוּחַ הוּא בְּיָדִי, אוֹמֵר.
וּמַשִּׂיאִין לוֹ עֵצָה לְמָכְרוֹ בִּפְנֵי עֵדִים, כְּדֵי שֶׁיֵּדַע הַלּוֹוֶה בְּכַמָּה נִמְכָּר.

וְכֵן הַמַּלְוֶה אֶת חֲבֵרוֹ עַל הַמַּשְׁכּוֹן, וּמֵת הַלּוֹוֶה וְהַמַּלְוֶה, בֵּין שֶׁמֵּת לוֹוֶה תְּחִלָּה, בֵּין שֶׁמֵּת מַלְוֶה--הוֹאִיל וְהוּא נִפְרָע מִמַּה שֶׁתַּחַת יָדוֹ, וְאִלּוּ רָצָה אָמַר לָקוּחַ הוּא בְּיָדִי--הֲרֵי זֶה נִשְׁבָּע בִּנְקִיטַת חֵפֶץ וְנוֹטֵל, כְּדֶרֶךְ כָּל הַנִּשְׁבָּעִין וְנוֹטְלִין.

וּמִפְּנֵי מַה אֵינוּ נִשְׁבָּע הֶסֵּת: לְפִי שְׁאֵינוּ נִשְׁבָּע עַל עַצְמוֹ שֶׁלַּמַּשְׁכּוֹן, אֵלָא עַל הַמָּמוֹן שֶׁלּוֹקֵחַ; שֶׁאִלּוּ אָמַר עַל עַצְמוֹ שֶׁלְּחֵפֶץ זֶה--אַתָּה מְכַרְתּוֹ לִי, אַתָּה נְתַתּוֹ לִי בְּמַתָּנָה--הָיָה נִשְׁבָּע הֶסֵּת וְנִפְטָר.
אֲבָל אִם הָיוּ שָׁם עֵדִים שֶׁחֵפֶץ זֶה מַשְׁכּוֹן בְּיָדוֹ, וְלֹא יָדְעוּ עַל כַּמָּה--אֵינוּ יָכוֹל לִטֹּל אֵלָא בִּשְׁבוּעָה.
וְהוֹאִיל וְאֵין שָׁם עֵדִים, וְיָכוֹל לוֹמַר שֶׁלִּי הוּא--נֶאֱמָן לוֹמַר יֵשׁ לִי עָלָיו כָּךְ וְכָּךְ.
וְכֵן בַּשְּׁבוּעָה עַצְמָהּ שֶׁהָיָה נִשְׁבָּע, אִם הָיוּ שָׁם עֵדִים שְׁהוּא מַשְׁכּוֹן--שְׁאֵין אוֹמְרִין מִגּוֹ לְפָטְרוֹ מִשְּׁבוּעָה אֵלָא לְפָטְרוֹ מִמָּמוֹן, שֶׁלֹּא יַחְזִיר הַמַּשְׁכּוֹן עַד שֶׁיִּטֹּל מַה שֶׁטָּעַן.

 הַמַּלְוֶה אֶת חֲבֵרוֹ עַל הַמַּשְׁכּוֹן, וְאָבַד אוֹ נִגְנַב בְּלֹא אֹנֶס, שֶׁהֲרֵי הַמַּלְוֶה חַיָּב בִּדְמֵי הַמַּשְׁכּוֹן, כְּמוֹ שֶׁבֵּאַרְנוּ, וְאָמַר הַמַּלְוֶה סֶלַע הִלְוִיתִיךָ עָלָיו, וּשְׁנֵי דֵּינָרִין הָיָה שׁוֹוֶה, וְלוֹוֶה אוֹמֵר סֶלַע הִלְוִיתַנִי עָלָיו, וְסֶלַע הָיָה שׁוֹוֶה--הֲרֵי הַמַּלְוֶה נִשְׁבָּע תְּחִלָּה שְׁבוּעַת הַשּׁוֹמְרִין שְׁאֵינוּ בִּרְשׁוּתוֹ, וְהַלּוֹוֶה נִשְׁבָּע הֶסֵּת שֶׁהָיָה שׁוֹוֶה כְּנֶגֶד הַחוֹב וְנִפְטָר.

אָמַר הַמַּלְוֶה סֶלַע הִלְוִיתִיךָ עָלָיו, וּשְׁנֵי דֵּינָרִין הָיָה שׁוֹוֶה, וְהַלּוֹוֶה אוֹמֵר סֶלַע הִלְוִיתַנִי עָלָיו, וּשְׁלוֹשָׁה דֵּינָרִין הָיָה שׁוֹוֶה--יִשָּׁבַע הַמַּלְוֶה תְּחִלָּה שְׁאֵינוּ בִּרְשׁוּתוֹ; וְאַחַר כָּךְ יִשָּׁבַע הַלּוֹוֶה כַּמָּה הָיָה שׁוֹוֶה, שֶׁהֲרֵי הוֹדָה בְּמִקְצָת, וִישַׁלַּם הַדֵּינָר.

אָמַר הַלּוֹוֶה סֶלַע הִלְוִיתַנִי עָלָיו, וּשְׁתַּיִם הָיָה שׁוֹוֶה, וְהַמַּלְוֶה אוֹמֵר סֶלַע הִלְויתִיךָ עָלָיו, וְסֶלַע הָיָה שׁוֹוֶה--יִשָּׁבַע הַמַּלְוֶה שְׁאֵינוּ בִּרְשׁוּתוֹ, וְכוֹלֵל בִּשְׁבוּעָתוֹ שֶׁהָיָה הַמַּשְׁכּוֹן כְּנֶגֶד הַחוֹב.

אָמַר הַלּוֹוֶה סֶלַע הִלְוִיתַנִי עָלָיו, וּשְׁתַּיִם הָיָה שׁוֹוֶה, וְהַמַּלְוֶה אוֹמֵר סֶלַע הִלְוִיתִיךָ עָלָיו, וַחֲמִשָּׁה דֵּינָרִין הָיָה שׁוֹוֶה--יִשָּׁבַע הַמַּלְוֶה שְׁאֵינוּ בִּרְשׁוּתוֹ; וְיִכְלֹל שֶׁלֹּא הָיָה שׁוֹוֶה יָתֵר עַל חֲמִשָּׁה דֵּינָרִים, וִישַׁלַּם דֵּינָר.

סֶלַע הִלְוִיתִיךָ עָלָיו, וּשְׁנֵי דֵּינָרִין הָיָה שׁוֹוֶה, וְהַלּוֹוֶה אוֹמֵר אֵינִי יוֹדֵעַ דָּמָיו--יִשָּׁבַע הַמַּלְוֶה שְׁאֵינוּ בִּרְשׁוּתוֹ; וְכוֹלֵל בִּשְׁבוּעָתוֹ שֶׁשְּׁנֵי דֵּינָרִין הָיָה שׁוֹוֶה, וִישַׁלַּם הַלּוֹוֶה שְׁאָר הַחוֹב: שֶׁהֲרֵי הוּא יוֹדֵעַ בַּוַּדַּאי שְׁהוּא חַיָּב לוֹ, וְאֵינוּ יוֹדֵעַ אִם פְּרָעוֹ אִם לֹא פְרָעוֹ.

סֶלַע הִלְוִיתַנִי עָלָיו, וּשְׁתַּיִם הָיָה שׁוֹוֶה, וְהַמַּלְוֶה אוֹמֵר אֵינִי יוֹדֵעַ דָּמָיו--יִשָּׁבַע הַמַּלְוֶה שְׁאֵינוּ בִּרְשׁוּתוֹ; וְיִכְלֹל שְׁאֵינוּ יוֹדֵעַ שֶׁדָּמָיו יָתֵר עַל הַחוֹב אַפִלּוּ פְּרוּטָה אַחַת, וְיִפָּטֵר: שֶׁהֲרֵי לֹא חִיַּב עַצְמוֹ בִּכְלוּם.

אֲבָל אִם אָמַר הַמַּלְוֶה אֲנִי יוֹדֵעַ שֶׁהָיָה שׁוֹוֶה יָתֵר עַל הַחוֹב, אֲבָל אֵינִי יוֹדֵעַ כַּמָּה--הֲרֵי זֶה מְשַׁלֵּם כָּל מַה שֶׁטָּעַן הַלּוֹוֶה, בְּלֹא שְׁבוּעָה: כְּמִי שֶׁאָמַר חֲמִשִּׁים יֵשׁ לָךְ בְּיָדִי, וַחֲמִשִּׁים אֵינִי יוֹדֵעַ--שְׁהוּא מְחֻיָּב שְׁבוּעָה וְאֵינוּ יָכוֹל לְהִשָּׁבַע, כְּמוֹ שֶׁיִּתְבָּאַר.
וְיֵשׁ לוֹ לְהַחְרִים עַל מִי שֶׁטּוֹעֵן שֶׁקֶר.

 הַמַּלְוֶה אֶת חֲבֵרוֹ, וְקָבַע לוֹ זְמָן לְפָרְעוֹ--אַף עַל פִּי שֶׁלֹּא קָנוּ מִיָּדוֹ, אֵינוּ יָכוֹל לְתָבְעוֹ עַד סוֹף הַזְּמָן: בֵּין בְּמַלְוָה עַל פֶּה, בֵּין בְּמַלְוָה בַּשְּׁטָר, בֵּין שֶׁהִלְוָהוּ עַל הַמַּשְׁכּוֹן, בֵּין שֶׁמֵּת לוֹוֶה, בֵּין שֶׁמֵּת מַלְוֶה.
וּסְתָם מַלְוָה--שְׁלוֹשִׁים יוֹם, בֵּין בַּשְּׁטָר בֵּין עַל פֶּה בֵּין עַל הַמַּשְׁכּוֹן.
וְאִם הִתְנָה שֶׁיִּתְבַּע בְּכָל זְמָן שֶׁיִּרְצֶה--יֵשׁ לוֹ לְתָבְעוֹ בְּיוֹמוֹ, שֶׁתְּנָאי מָמוֹן הוּא.

 טָעַן הַמַּלְוֶה וְאָמַר הַיּוֹם סוֹף הַזְּמָן שֶׁקָּבַעְתִּי, וְהַלּוֹוֶה אוֹמֵר עַד עֲשָׂרָה יָמִים קָבַעְתָּ--הַלּוֹוֶה נִשְׁבָּע הֶסֵּת.
וְאִם הָיָה שָׁם עֵד אֶחָד שֶׁהַיּוֹם סוֹף זְמַנּוֹ--הֲרֵי זֶה נִשְׁבָּע שְׁבוּעַת הַתּוֹרָה, כִּשְׁאָר הַטְּעָנוֹת.
זֶה אוֹמֵר חֲמִשָּׁה יָמִים נִשְׁאָר מִן הַזְּמָן, וְזֶה אוֹמֵר עֲשָׂרָה--אוֹמְרִים לַמַּלְוֶה הַמְתֵּן עַד סוֹף הַחֲמִשָּׁה, וְיִשָּׁבַע הֶסֵּת שֶׁנִּשְׁאָר עוֹד חֲמִשָּׁה יָמִים.

 הָיְתָה הַמַּלְוָה בַּשְּׁטָר, וְטָעַן הַלּוֹוֶה שֶׁזְּמָן קָבַעְתָּ לִי--יֵרָאֶה לִי שֶׁיִּשָּׁבַע בַּעַל הַחוֹב הֶסֵּת שֶׁלֹּא קָבַע לוֹ זְמָן, וְיִטֹּל מִיָּד.

 הַמַּלְוָה נִתְּנָה לִתָּבַע בְּכָל מָקוֹם.
כֵּיצַד: הַמַּלְוֶה אֶת חֲבֵרוֹ בַּיִּשּׁוּב, וּתְבָעוֹ בַּמִּדְבָּר--אֵינוּ יָכוֹל לִדְחוֹתוֹ, אֵלָא חַיָּב לִפְרֹעַ לוֹ בְּכָל מָקוֹם שֶׁיִּתְבְּעֶנּוּ.
בָּא הַלּוֹוֶה לְפָרְעוֹ בַּמִּדְבָּר, הָרְשׁוּת בְּיַד הַמַּלְוֶה: אִם רָצָה, מְקַבֵּל; וְאִם רָצָה, אוֹמֵר לוֹ אֵינִי נִפְרָע אֵלָא בַּיִּשּׁוּב כְּדֶרֶךְ שֶׁנָּתַתִּי לָךְ, וַהֲרֵי הֶן בִּרְשׁוּתוֹ, עַד שֶׁיִּפְרְעֶנּוּ בַּיִּשּׁוּב.

הִלְכּוֹת מַלְוֶה וְלוֹוֶה פֵּרֶק יד 
הַפּוֹגֵם אֶת שְׁטָרוֹ, אוֹ שֶׁעֵד אֶחָד מֵעִיד עַל שְׁטָרוֹ שְׁהוּא פָּרוּעַ, וְהַבָּא לִפָּרַע שֶׁלֹּא בִּפְנֵי הַלּוֹוֶה, וְהַטּוֹרֵף מִיַּד הַלּוֹקֵחַ, וְהַנִּפְרָע מִן הַיּוֹרֵשׁ בֵּין קָטָן בֵּין גָּדוֹל--לֹא יִפָּרַע אֵלָא בִּשְׁבוּעָה כְּעֵין שֶׁלַּתּוֹרָה; וְאוֹמְרִין לוֹ כְּשֶׁיִּתְבַּע, הִשָּׁבַע וְאַחַר כָּךְ תִּטֹּל.
וְאִם הָיָה הַחוֹב לִזְמָן קָבוּעַ, וְתָבַע בִּזְמַנּוֹ--נִפְרָע שֶׁלֹּא בִּשְׁבוּעָה; עָבַר זְמַנּוֹ, לֹא יִגְבֶּה אֵלָא בִּשְׁבוּעָה.

הַתּוֹבֵעַ אֶת חֲבֵרוֹ לְפָרְעוֹ, וְטָעַן הַלּוֹוֶה שֶׁפָּרַע שְׁטָר זֶה אוֹ מִקְצָתוֹ, וּבַעַל הַשְּׁטָר אוֹמֵר לֹא פָרַעְתָּ כְּלוּם--אוֹמְרִים לוֹ שַׁלַּם לוֹ.
טָעַן הַלּוֹוֶה וְאָמַר יִשָּׁבַע לִי שֶׁלֹּא פְרַעְתִּיו וְיִטֹּל--מַשְׁבִּיעִין אוֹתוֹ בִּנְקִיטַת חֵפֶץ שֶׁלֹּא פָרַע כְּלוּם, אוֹ שֶׁלֹּא פְרָעוֹ אֵלָא כָּךְ וְכָּךְ, וְאַחַר כָּךְ יִטֹּל; וְאִם הָיָה הַמַּלְוֶה תַּלְמִיד חֲכָמִים, אֵין נִזְקָקִין לִשְׁבוּעָתוֹ.

הוֹצִיא עָלָיו שְׁטָר מְקֻיָּם, וְהַלּוֹוֶה טוֹעֵן וְאוֹמֵר שְׁטָר מְזֻיָּף הוּא וּמֵעוֹלָם לֹא כָתַבְתִּי שְׁטָר זֶה, אוֹ שֶׁטָּעַן שֶׁחוֹב זֶה רִבִּית הוּא אוֹ אֲבַק רִבִּית, אוֹ שֶׁטָּעַן שְׁהוּא שְׁטָר אֲמָנָה, אוֹ שֶׁטָּעַן כָּתַבְתִּי לִלְווֹת וַעֲדַיִן לֹא לָוִיתִי--כְּלָלוֹ שֶׁלַּדָּבָר, טָעַן טְעָנָה שְׁאִם הוֹדָה בָּהּ בַּעַל הַשְּׁטָר, הָיָה הַשְּׁטָר בָּטֵל--וְהַמַּלְוֶה עוֹמֵד בִּשְׁטָרוֹ וְאוֹמֵר שֶׁזֶּה שֶׁקֶר טוֹעֵן, וְאָמַר הַלּוֹוֶה יִשָּׁבַע לִי וְיִטֹּל: הֲרֵי זוֹ מַחְלֹקֶת בֵּין הַגְּאוֹנִים.
יֵשׁ מִי שֶׁהוֹרָה שֶׁחַיָּב בַּעַל הַשְּׁטָר לְהִשָּׁבַע כְּעֵין שֶׁלַּתּוֹרָה, כְּמִי שֶׁטָּעַן עָלָיו שֶׁפְּרָעוֹ.
וְרִבּוֹתַי הוֹרוּ שֶׁלֹּא יִשָּׁבַע הַמַּלְוֶה, אֵלָא אִם טָעַן עָלָיו הַלּוֹוֶה שֶׁפְּרָעוֹ בִּלְבָד, שֶׁהֲרֵי הוֹדָה בַּשְּׁטָר, וּלְפֵרָעוֹן הוּא עוֹמֵד; אֲבָל כָּל אֵלּוּ הַטְּעָנוֹת, לֹא כָּל הִמֶּנּוּ לְבַטַּל שְׁטָר מְקֻיָּם, אֵלָא יְשַׁלַּם, וְאַחַר כָּךְ יִטְעֹן עַל הַמַּלְוֶה בְּמַה שֶׁיִּרְצֶה--אִם יוֹדֶה, יַחְזִיר לוֹ, וְאִם כָּפַר, יִשָּׁבַע הֶסֵּת.
וּלְזֶה דַּעְתִּי נוֹטָה.

הַמּוֹצִיא שָׁטַר חוֹב עַל חֲבֵרוֹ--מַלְוֶה אוֹמֵר לֹא נִפְרַעְתִּי כְּלוּם, וְלוֹוֶה אוֹמֵר פָּרַעְתִּי מֶחְצָה, וְהָעֵדִים מְעִידִים שֶׁפְּרָעוֹ כֻּלּוֹ--נִשְׁבָּע הַלּוֹוֶה, וְנוֹתֵן מֶחְצָה: שֶׁהֲרֵי הוֹדָה בְּמִקְצָת; וְאֵינוּ כְּמֵשִׁיב אֲבֵדָה, מִפְּנֵי שֶׁאֵימַת הַשְּׁטָר עָלָיו.
וְאֵין הַמַּלְוֶה גּוֹבֶה הַמֶּחְצָה, אֵלָא מִבְּנֵי חוֹרִין, שֶׁהֲרֵי הַלָּקוֹחוֹת אוֹמְרִים אָנוּ עַל הָעֵדִים נִסְמֹךְ, וַהֲרֵי בִּטְּלוּ שְׁטָר זֶה.

הוֹצִיא עָלָיו שְׁטָר חוֹב שְׁאֵינוּ יָכוֹל לְקַיְּמוֹ, וְאָמַר הַלּוֹוֶה אֱמֶת שֶׁאֲנִי כָּתַבְתִּי שְׁטָר זֶה, אֲבָל פְּרַעְתִּיו, אוֹ אֲמָנָה הוּא, אוֹ כָּתַבְתִּי לִלְווֹת וַעֲדַיִן לֹא לָוִיתִי, וְכָל כַּיּוֹצֶא בְּזֶה--הוֹאִיל וְאִם רָצָה, אָמַר לֹא הָיוּ דְּבָרִים מֵעוֹלָם וַהֲרֵי מִפִּיו נִתְקַיַּם--הֲרֵי זֶה נֶאֱמָן, וְיִשָּׁבַע הֶסֵּת וְיִפָּטֵר.
וְאִם קִיְּמוֹ הַמַּלְוֶה אַחַר כָּךְ בְּבֵית דִּין, הֲרֵי הוּא כִּשְׁאָר הַשְּׁטָרוֹת.

הוֹצִיא עָלָיו שְׁטָר מְקֻיָּם, וְאָמַר הַלּוֹוֶה מְזֻיָּף הוּא, וּמֵעוֹלָם לֹא כְּתַבְתִּיו, אוֹ שְׁטָר אֲמָנָה הוּא, וְאָמַר הַמַּלְוֶה כֵּן הַדְּבָרִים, אֲבָל שְׁטָר כָּשֵׁר הָיָה לִי עָלָיו וְאָבַד--אַף עַל פִּי שֶׁהַמַּלְוֶה, הוּא שֶׁשָּׁבַר אֶת שְׁטָרוֹ, וְאִלּוּ רָצָה, אָמַר אֵינוּ מְזֻיָּף שֶׁהֲרֵי נִתְקַיַּם בְּבֵית דִּין--אֵינוּ גּוֹבֶה בּוֹ כְּלוּם, אֵלָא נִשְׁבָּע הַלּוֹוֶה הֶסֵּת וְנִפְטָר: שֶׁהֲרֵי זֶה הַשְּׁטָר כַּחֶרֶס הוּא חָשׁוּב.

שְׁטָר שֶׁלָּוָה בּוֹ וּפְרָעוֹ--אֵינוּ חוֹזֵר וְלוֹוֶה בּוֹ, שֶׁכְּבָר נִמְחַל שִׁעְבּוּדוֹ וְנַעֲשָׂה כַּחֶרֶס.

הַמּוֹצִיא שְׁטָר חוֹב מְקֻיָּם עַל חֲבֵרוֹ, וְאָמַר הַלּוֹוֶה וַהֲלוֹא פְרַעְתִּיךָ, וְאָמַר לוֹ הַמַּלְוֶה כֵּן הָיָה, אֲבָל חָזַרְתִּי וְהִחְזַרְתִּי לָךְ הַמָּעוֹת, וְהִלְוִיתִי אוֹתָךְ פַּעַם שְׁנִיָּה--הֲרֵי בָּטַל הַשְּׁטָר: שֶׁשְּׁטָר שֶׁנִּפְרַע, הֲרֵי הוּא כַּחֶרֶס.
אֲבָל אִם אָמַר לוֹ הִחְזַרְתִּי לָךְ הַמָּעוֹת, מִפְּנֵי שֶׁלֹּא הָיוּ טוֹבוֹת, עַד שֶׁתַּחְלִיפֵם--לֹא בָטַל הַשְּׁטָר, וַעֲדַיִן שִׁעְבּוּדוֹ קַיָּם.

הוֹצִיא עָלָיו שְׁטָר מְקֻיָּם שֶׁיֵּשׁ לוֹ עָלָיו מָנֶה, וְאָמַר לוֹ הַלּוֹוֶה וַהֲלוֹא פְרַעְתִּיךָ בִּפְנֵי פְּלוֹנִי וּפְלוֹנִי, וּבָאוּ אֵלּוּ וְהֵעִידוּ שֶׁפְּרָעוֹ, אֲבָל לֹא הִזְכִּיר לוֹ הַשְּׁטָר, וְאָמַר לוֹ הַמַּלְוֶה כֵּן הוּא שֶׁפָּרַעְתָּ, אֲבָל חוֹב אַחֵר פָּרַעְתָּ שֶׁהָיָה לִי אֶצְלָךְ--הֲרֵי בָּטַל הַשְּׁטָר.

בַּמֶּה דְּבָרִים אֲמוּרִים, בְּשֶׁהֵעִידוּ שֶׁנָּתַן לוֹ בְּתוֹרַת פֵּרָעוֹן.
אֲבָל אִם רָאוּהוּ נוֹתֵן לוֹ מָעוֹת, וְלֹא יָדְעוּ אִם נָתַן בְּתוֹרַת פֵּרָעוֹן, אוֹ בְּתוֹרַת פִּקָּדוֹן, אוֹ בְּתוֹרַת מַתָּנָה--אִם אָמַר בַּעַל הַשְּׁטָר, לֹא הָיוּ דְּבָרִים מֵעוֹלָם--הֲרֵי זֶה הֻחְזַק כַּפְרָן, וּבָטַל הַשְּׁטָר.
וְאִם אָמַר פֵּרָעוֹן שֶׁלְּחוֹב אַחֵר הוּא--הֲרֵי זֶה נֶאֱמָן, וְנִשְׁבָּע וְנוֹטֵל מַה שֶׁבַּשְּׁטָר: שֶׁהֲרֵי לֹא פְרָעוֹ בְּעֵדִים; וּמִתּוֹךְ שֶׁיָּכוֹל לוֹמַר מַתָּנָה נְתָנָם לִי, נֶאֱמָן לוֹמַר פֵּרָעוֹן שֶׁלְּחוֹב אַחֵר הֶן.

אָמַר לוֹ הַלּוֹוֶה וַהֲלוֹא שְׁטָר חוֹב זֶה דְּמֵי שׁוֹר שֶׁלָּקַחְתִּי מִמָּךְ הוּא, וְאַתָּה גָּבִיתָ דְּמֵי בְּשָׂרוֹ, וְאָמַר לוֹ בַּעַל הַשְּׁטָר, כֵּן אֲנִי גָּבִיתִי אֶת דָּמָיו מֵחוֹב אַחֵר שֶׁהָיָה לִי אֶצְלָךְ--הוֹאִיל וְהוֹדָה מֵעַצְמוֹ שֶׁדְּמֵי הַשּׁוֹר הוּא הַחוֹב, וּמִדָּמָיו נִפְרַע--בָּטַל הַשְּׁטָר, וְאַף עַל פִּי שְׁאֵין עָלָיו עֵדִים שֶׁפָּרַע מִדָּמָיו; וְיִשָּׁבַע הַלּוֹוֶה הֶסֵּת שֶׁפְּרָעוֹ.
וְכֵן כָּל כַּיּוֹצֶא בְּזֶה.

 הוֹצִיא עָלָיו שְׁטָר חוֹב בְּעֵד אֶחָד, וְהַלּוֹוֶה טָעַן פָּרַעְתִּי--הֲרֵי זֶה מְחֻיָּב שְׁבוּעָה וְאֵינוּ יָכוֹל לִשָּׁבַע, וּמְשַׁלֵּם.
טָעַן וְאָמַר יִשָּׁבַע לִי שֶׁלֹּא פְרַעְתִּיו, הֲרֵי זֶה נִשְׁבָּע: שֶׁאַפִלּוּ הָיוּ בַּשְּׁטָר שְׁנֵי עֵדִים, וְאָמַר יִשָּׁבַע לִי שֶׁלֹּא פְרַעְתִּיו--הֲרֵי זֶה נִשְׁבָּע כְּמוֹ שֶׁבֵּאַרְנוּ.

 וְכֵן הוֹרוּ רִבּוֹתַי, שֶׁהַכּוֹפֵר בְּמַלְוָה עַל פֶּה בְּבֵית דִּין, וּבָא עֵד אֶחָד שֶׁלָּוָה--הֲרֵי זֶה יִשָּׁבַע שְׁבוּעַת הַתּוֹרָה.
חָזַר וְאָמַר כֵּן הָיָה, לָוִיתִי וּפָרַעְתִּי, אוֹ מָחַל לִי, אוֹ נִתְחַיַּב לִי מִמָּקוֹם אַחֵר--הֲרֵי זֶה מְחֻיָּב שְׁבוּעָה וְאֵינוּ יָכוֹל לִשָּׁבַע, וּמְשַׁלֵּם.

 מִי שֶׁטָּעַן שֶׁפָּרַע הַשְּׁטָר, וְאָמַר יִשָּׁבַע הַמַּלְוֶה וְיִטֹּל--אוֹמְרִים לוֹ הָבֵא מָעוֹתָיו, וְאַחַר כָּךְ יִשָּׁבַע וְיִטֹּל.
אָמַר אֵין לִי כְּלוּם לְשַׁלַּם--מַשְׁבִּיעִין אוֹתוֹ תְּחִלָּה, בְּתַקָּנַת הַגְּאוֹנִים שְׁאֵין לוֹ; וְלִכְשֶׁתַּשִּׂיג יָדוֹ, וְיִתֵּן לְבַעַל חוֹבוֹ, יַשְׂבִּיעוֹ שֶׁלֹּא פְרָעוֹ, וְאַחַר כָּךְ יִתֵּן לוֹ.

 מִי שֶׁהָיָה לוֹ חוֹב עַל חֲבֵרוֹ בַּשְּׁטָר, וְאָבַד הַשְּׁטָר וַהֲרֵי הָעֵדִים קַיָּמִין--אַף עַל פִּי שֶׁקָּנוּ מִיָּדוֹ, וְטָעַן שֶׁפָּרַע--הֲרֵי זֶה נִשְׁבָּע הֶסֵּת.
וְהוֹרוּ רִבּוֹתַי שֶׁאַפִלּוּ הָיָה הַחוֹב לִזְמָן, וַעֲדַיִן לֹא הִגִּיעַ זְמַנּוֹ לְהִפָּרַע--הוֹאִיל וּכְתָבוֹ לוֹ שְׁטָר וְאֵין בְּיָדוֹ שְׁטָר, וְהַלּוֹוֶה טוֹעֵן פָּרַעְתִּי--נֶאֱמָן, וְנִשְׁבָּע הֶסֵּת שֶׁפְּרָעוֹ: שֶׁאָנוּ חוֹשְׁשִׁין שֶׁמֶּא פְּרָעוֹ, וּלְפִיכָּךְ קָרַע הַשְּׁטָר אוֹ שְׂרָפוֹ.
וְכֵן הוֹרוּ רִבּוֹתַי שֶׁאַפִלּוּ הָיָה הַשְּׁטָר יוֹצֶא מִתַּחַת יְדֵי אַחֵר, וְהַלּוֹוֶה טוֹעֵן מִמֶּנִּי נָפַל אַחַר שֶׁפְּרַעְתִּיו--אַף עַל פִּי שְׁהוּא בְּתוֹךְ זְמַנּוֹ, נִשְׁבָּע הֶסֵּת וְנִפְטָר: שֶׁכֵּיוָן שְׁאֵין הַשְּׁטָר בְּיַד הַמַּלְוֶה, אֵין שָׁם חֲזָקָה.

 שְׁנַיִם שְׁהֶן אוֹחֲזִין בַּשְּׁטָר--הַמַּלְוֶה אוֹמֵר שֶׁלִּי הוּא, וְהוֹצֵאתִיו לְהִפָּרַע בּוֹ מִמָּךְ, וְהַלּוֹוֶה אוֹמֵר פְּרַעְתִּיו, וּמִמֶּנִּי נָפַל: אִם הָיָה הַשְּׁטָר שֶׁיָּכוֹל לְקַיְּמוֹ--זֶה יִשָּׁבַע שְׁאֵין לוֹ בְּדָמִים אֵלּוּ פָּחוּת מֵחֶצְיָן, וְזֶה יִשָּׁבַע שְׁאֵין לוֹ בָּהֶן פָּחוּת מֵחֶצְיָן; וִישַׁלַּם הַלּוֹוֶה מֶחְצָה.
וְאִם אֵינוּ יָכוֹל לְקַיְּמוֹ--יִשָּׁבַע הַלּוֹוֶה הֶסֵּת שֶׁפְּרָעוֹ, וְיֵלֵךְ לוֹ.

 הָאוֹמֵר לַחֲבֵרוֹ מָנֶה יֵשׁ לִי בְּיָדָךְ, וְהַלָּה אוֹמֵר אֵין לָךְ בְּיָדִי כְּלוּם, אוֹ שֶׁאָמַר פְּרַעְתִּיךָ--אָמַר לוֹ הַתּוֹבֵעַ הִשָּׁבַע לִי הֶסֵּת, אָמַר לוֹ הַנִּתְבָּע וַהֲלוֹא שְׁטָר יֵשׁ לָךְ עָלַי, וְאַתָּה רוֹצֶה לְהַשְׁבִּיעַ אוֹתִי תְּחִלָּה, וְאַחַר כָּךְ תּוֹצִיא הַשְּׁטָר הַפָּרוּעַ וְתִגְבֶּה בּוֹ--אוֹמְרִים לוֹ הָבֵא הַשְּׁטָר.
אָמַר הַמַּלְוֶה אֵין לִי עָלָיו שְׁטָר מֵעוֹלָם, אוֹ שְׁטָר הָיָה לִי וְאָבַד--הוֹרוּ רִבּוֹתַי שֶׁאוֹמְרִים לַמַּלְוֶה בַּטַּל כָּל שְׁטָר שֶׁיֵּשׁ לָךְ קֹדֶם זְמָן זֶה, וְאַחַר כָּךְ תַּשְׁבִּיעֵהוּ הֶסֵּת, אוֹ הַחְרֵם חֶרֶם סְתָם, וְלֵךְ וּבַקַּשׁ עַד שֶׁתִּמְצָא הַשְּׁטָר.

הִלְכּוֹת מַלְוֶה וְלוֹוֶה פֵּרֶק טו 
הַמַּלְוֶה אֶת חֲבֵרוֹ בְּעֵדִים, וְאָמַר לוֹ אַל תִּפְרָעֵנִי אֵלָא בְּעֵדִים--בֵּין שֶׁאָמַר לוֹ בְּשָׁעַת הַלְוָאָה, בֵּין שֶׁאָמַר לוֹ אַחַר שֶׁהִלְוָהוּ--הֲרֵי זֶה צָרִיךְ לְפָרְעוֹ בְּעֵדִים, מִפְּנֵי הַתְּנָאי.
טָעַן הַלּוֹוֶה וְאָמַר לוֹ, וְכֵן עָשִׂיתִי וּפְרָעְתִּיךָ בִּפְנֵי פְּלוֹנִי וּפְלוֹנִי, וְהָלְכוּ לָהֶם לִמְדִינַת הַיָּם, אוֹ מֵתוּ--הֲרֵי זֶה נֶאֱמָן, וְנִשְׁבָּע שְׁבוּעַת הֶסֵּת וְנִפְטָר.

וְכֵן אִם אָמַר לוֹ אַל תִּפְרָעֵנִי אֵלָא בִּפְנֵי תַּלְמִידֵי חֲכָמִים, אוֹ בִּפְנֵי רוֹפְאִים, וְאָמַר לוֹ, בִּפְנֵיהֶם פְּרָעְתִּיךָ, וְאוֹתָן הָעֵדִים שֶׁפְּרָעְתִּיךָ בִּפְנֵיהֶם מֵתוּ, אוֹ הָלְכוּ לִמְדִינַת הַיָּם--הֲרֵי זֶה נֶאֱמָן, וְנִשְׁבָּע הֶסֵּת וְנִפְטָר.

אֲבָל אִם אָמַר לוֹ אַל תִּפְרָעֵנִי אֵלָא בִּפְנֵי פְּלוֹנִי וּפְלוֹנִי, וְאָמַר לוֹ פְּרָעְתִּיךָ בִּפְנֵי אֲחֵרִים, וּמֵתוּ אוֹ הָלְכוּ לִמְדִינַת הַיָּם--אֵינוּ נֶאֱמָן: שֶׁמִּפְּנֵי טְעָנָה זוֹ הִתְנָה עָלָיו, וְאָמַר לוֹ אַל תִּפְרָעֵנִי אֵלָא בִּפְנֵי רְאוּבֵן וְשִׁמְעוֹן שְׁהֶם עוֹמְדִים עִמּוֹ, כְּדֵי שֶׁלֹּא יִדְחֶה אוֹתוֹ וְיֹאמַר בִּפְנֵי אֲחֵרִים פָּרַעְתִּי, וְהָלְכוּ לָהֶם.

 יֵשׁ נֻסְחָאוֹת מִן הַתַּלְמוּד שֶׁכָּתוּב בָּהֶן, שֶׁהָאוֹמֵר לַחֲבֵרוֹ אַל תִּפְרָעֵנִי אֵלָא בְּעֵדִים, וְאָמַר לוֹ פְּרָעְתִּיךָ בִּפְנֵי פְּלוֹנִי וּפְלוֹנִי, וְהָלְכוּ לָהֶן לִמְדִינַת הַיָּם--אֵינוּ נֶאֱמָן.
וּטְעוּת סוֹפְרִים הִיא; וּלְפִיכָּךְ טָעוּ הַמּוֹרִים, עַל פִּי אוֹתָן הַסְּפָרִים.
וּכְבָר חָקַרְתִּי עַל הַנֻּסְחָאוֹת הַיְּשָׁנוֹת, וּמָצָאתִי בָּהֶן שְׁהוּא נֶאֱמָן.
וְהִגִּיעַ לְיָדִי בְּמִצְרַיִם מִקְצַת תַּלְמוּד יָשָׁן כָּתוּב עַל הַגָּוִילִים, כְּמוֹ שֶׁהָיוּ כּוֹתְבִין קֹדֶם לִזְמָן זֶה בְּקָרוֹב מֵחָמֵשׁ מֵאוֹת שָׁנָה; וּשְׁתֵּי נֻסְחָאוֹת מָצָאתִי מִן הַגָּוִילִים בַּהֲלָכָה זוֹ, וּבִשְׁנֵיהֶן כָּתוּב וְאִם אָמַר פְּרָעְתִּיךָ בִּפְנֵי פְּלוֹנִי וּפְלוֹנִי וְהָלְכוּ לָהֶן לִמְדִינַת הַיָּם, נֶאֱמָן.

וּמִפְּנֵי טְעוּת זוֹ שֶׁאֵרְעָה לְמִקְצַת הַסְּפָרִים, הוֹרוּ מִקְצַת גְּאוֹנִים שְׁאִם אָמַר לוֹ אַל תִּפְרָעֵנִי אֵלָא בִּפְנֵי פְּלוֹנִי וּפְלוֹנִי, וּפְרָעוֹ בִּפְנֵי אֲחֵרִים--שְׁאֵינוּ נֶאֱמָן, אַף עַל פִּי שֶׁהֵבִיא עֵדִים שֶׁפְּרָעוֹ בִּפְנֵיהֶם; וְגַם זוֹ טְעוּת גְּדוֹלָה.
וְהַדִּין הָאֱמֶת, שְׁאִם בָּאוּ עֵדִים שֶׁפְּרָעוֹ בִּפְנֵיהֶם--נִפְטָר, וְאֵין כָּאן מָקוֹם חֲשָׁשׁ.
גַּם הַהוֹרָאָה הַזֹּאת עַל פִּי סִפְרֵיהֶן שֶׁכָּתוּב בָּהֶן בְּאוֹתוֹ שֶׁאָמַר לַחֲבֵרוֹ, פְּרָעֵנִי בִּפְנֵי עֵדִים שֶׁשָּׁנוּ הֲלָכוֹת, וְהָלַךְ וּפְרָעוֹ בִּפְנֵי עֵדִים; וּטְעוּת סוֹפְרִים הִיא.
וּמָצָאתִי בַּגָּוִילִים כָּתוּב, אֲזַל פַּרְעֵיהּ בֵּינֵיהּ לְבֵין דִּילֵיהּ.

אַף עַל פִּי שֶׁהַסְּפָרִים הַמֻּגָּהִין כְּמוֹ שֶׁאָמַרְנוּ, כָּךְ יֵרָאֶה מִדִּין הַתַּלְמוּד.
וְעוֹד, דְּבָרִים שֶׁלְּדַעַת הֶן; וְכִי מַה הָיָה לוֹ לַעֲשׂוֹת--אָמַר לוֹ אַל תִּפְרָעֵנִי אֵלָא בְּעֵדִים, פְּרָעוֹ בְּעֵדִים: וְכִי יֵשׁ לוֹ לֶאֱסֹר הָעֵדִים בְּבֵית הַסֹּהַר כָּל יְמֵיהֶם, שֶׁלֹּא יֵלְכוּ; וְעוֹד, אִם מֵתוּ, מַה יַעֲשֶׂה--נִמְצָא זֶה פּוֹרֵעַ פַּעַם אַחַר פַּעַם לְעוֹלָם, עַד שֶׁיָּבִיא עֵדִים.
אִם כֵּן נַעֲשָׂת עֵדוּת זוֹ עֵדוּת בַּשְּׁטָר, וְנִמְצָא זֶה, כֵּיוָן שֶׁאָמַר לוֹ אַל תִּפְרָעֵנִי אֵלָא בְּעֵדִים, נַעֲשָׂת מַלְוָה בַּשְּׁטָר; וְאֵין מִי שֶׁעָלָה זֶה עַל לִבּוֹ.

אֲבָל וַדַּאי אִם אָמַר לוֹ בִּפְנֵי פְּלוֹנִי וּפְלוֹנִי--הוּא הִפְסִיד עַל עַצְמוֹ, שֶׁפָּרַע בִּפְנֵי אֲחֵרִים וְהָלְכוּ לָהֶם; אֲבָל אִם בָּאוּ וְהֵעִידוּ שֶׁפְּרָעוֹ, אֵין כָּאן בֵּית מֵחוּשׁ.
וּכְזֶה רָאוּי לָדוּן וּלְהוֹרוֹת.

 הִתְנָה הַמַּלְוֶה עַל הַלּוֹוֶה, שֶׁיִּהְיֶה נֶאֱמָן בְּכָל עֵת שֶׁיֹּאמַר שֶׁלֹּא פְרָעוֹ--הֲרֵי זֶה נוֹטֵל בְּלֹא שְׁבוּעָה, אַף עַל פִּי שֶׁטָּעַן שֶׁפְּרָעוֹ.
וְאִם הֵבִיא עֵדִים שֶׁפְּרָעוֹ, אֵינוּ נוֹטֵל כְּלוּם.

 הִתְנָה עָלָיו שֶׁיִּהְיֶה הַמַּלְוֶה נֶאֱמָן כִּשְׁנֵי עֵדִים--אַף עַל פִּי שֶׁהֵבִיא עֵדִים שֶׁפְּרָעוֹ--הֲרֵי זֶה גּוֹבֶה מִמֶּנּוּ בְּלֹא שְׁבוּעָה, שֶׁהֲרֵי הֶאֱמִינוֹ כִּשְׁנֵי עֵדִים: וְאַפִלּוּ הֵבִיא מֵאָה שֶׁפְּרָעוֹ בִּפְנֵיהֶם, שֶׁהַשְּׁנַיִם כְּמֵאָה.
אֲבָל אִם אָמַר לוֹ, הֲרֵי אַתָּה נֶאֱמָן עָלַי כִּשְׁלוֹשָׁה--הוֹאִיל וְיָרַד לְמִנְיָן--אִם פְּרָעוֹ בִּפְנֵי אַרְבָּעָה, הֲרֵי זֶה פָּרוּעַ.

זֶה שֶׁהֶאֱמִין הַמַּלְוֶה כִּשְׁנֵי עֵדִים, מַה תִּהְיֶה תַּקָּנָתוֹ כְּשֶׁיִּפְרַע--יִקְרַע הַשְּׁטָר, אוֹ יָעִיד זֶה הַמַּלְוֶה עַל עַצְמוֹ שֶׁבִּטַּל כָּל שְׁטָר שֶׁיֵּשׁ לוֹ עַל פְּלוֹנִי, אוֹ יָעִיד עַל עַצְמוֹ שֶׁלֹּא בִּפְנֵי הַלּוֹוֶה שֶׁקִּבַּל כָּל חוֹב שֶׁיֵּשׁ לוֹ אֵצֶל פְּלוֹנִי.

 הֲרֵי שֶׁפְּרָעוֹ, וְטָעַן הַמַּלְוֶה שֶׁלֹּא נִפְרַע, וְחָזַר וּפְרָעוֹ פַּעַם שְׁנִיָּה מִפְּנֵי הַתְּנָאי--הֲרֵי הַלּוֹוֶה חוֹזֵר וְתוֹבֵעַ אֶת הַמַּלְוֶה בַּדִּין, וְאוֹמֵר לוֹ כָּךְ וְכָּךְ אַתָּה חַיָּב לִי, מִפְּנֵי שֶׁפְּרַעְתִּיךָ שְׁתֵּי פְּעָמִים: אִם הוֹדָה, יְשַׁלַּם; וְאִם כָּפַר, יִשָּׁבַע שְׁבוּעַת הֶסֵּת עַל כָּךְ שֶׁלֹּא פְרָעוֹ אֵלָא פַּעַם אַחַת.
וְכֵן כָּל כַּיּוֹצֶא בְּזֶה.

 הִתְנָה הַלּוֹוֶה שֶׁיִּהְיֶה נֶאֱמָן בְּכָל עֵת שֶׁיֹּאמַר פָּרַעְתִּי--אֵינוּ גּוֹבֶה בִּשְׁטָר זֶה, לֹא מִן הַיּוֹרֵשׁ וְלֹא מִן הַלּוֹקֵחַ.
וְאַפִלּוּ אָמַר לוֹוֶה, לֹא פָרַעְתִּי--אֵין הַמַּלְוֶה טוֹרֵף בִּשְׁטָר זֶה מִן הַלָּקוֹחוֹת: שֶׁמֶּא יַעֲשׂוּ קְנוּנְיָה עַל נְכָסָיו שֶׁלְּזֶה.

טָעַן הַלּוֹוֶה בִּשְׁטָר זֶה וְאָמַר פָּרַעְתִּי מִקְצָתוֹ, וְהַמַּלְוֶה אוֹמֵר לֹא פָרַע כְּלוּם--מְשַׁלֵּם הַמִּקְצָת שֶׁהוֹדָה בּוֹ; וְנִשְׁבָּע שְׁבוּעַת הֶסֵּת, שֶׁהֲרֵי הֶאֱמִינוֹ.
וְאִם הִתְנָה עָלָיו שֶׁיִּהְיֶה נֶאֱמָן בְּלֹא שְׁבוּעַת הֶסֵּת, אֵינוּ נִשְׁבָּע.

 הִתְנָה הַמַּלְוֶה שֶׁיִּהְיֶה גּוֹבֶה בְּלֹא שְׁבוּעָה, הֲרֵי זֶה גּוֹבֶה מִמֶּנּוּ בְּלֹא שְׁבוּעָה.
אֲבָל אִם בָּא לִגְבּוֹת מִיּוֹרְשָׁיו, יִשָּׁבַע וְאַחַר כָּךְ יִגְבֶּה; וְאִם הִתְנָה שֶׁיִּגְבֶּה אַף מִן הַיּוֹרֵשׁ בְּלֹא שְׁבוּעָה, גּוֹבֶה בְּלֹא שְׁבוּעָה.
וְכֵן אִם הִתְנָה שֶׁיִּגְבֶּה מִן הָעִדִּית--גּוֹבֶה מִן הָעִדִּית אַף מִן הַיּוֹרְשִׁין, שֶׁכָּל תְּנָאי שֶׁבְּמָמוֹן קַיָּם.
בָּא לִגְבּוֹת מִן הַלּוֹקֵחַ--לֹא יִטְרֹף אֵלָא בִּשְׁבוּעָה, שְׁאֵין זֶה מַתְנֶה לְאַבַּד מְמוֹן חֲבֵרוֹ.

הִלְכּוֹת מַלְוֶה וְלוֹוֶה פֵּרֶק טז 
הַחוֹב בְּאַחְרָיוּת הַלּוֹוֶה, עַד שֶׁיִּפְרְעֶנּוּ לְיַד הַמַּלְוֶה, אוֹ לְיַד שְׁלוּחוֹ.
אָמַר לוֹ הַמַּלְוֶה זְרֹק לִי חוֹבִי וְהִפָּטֵר, וּזְרָקוֹ לוֹ וְאָבַד אוֹ נִשְׂרַף קֹדֶם שֶׁיַּגִּיעַ לְיַד הַמַּלְוֶה--פָּטוּר.

אָמַר לוֹ זְרֹק לִי חוֹבִי בְּתוֹרַת גִּטִּין--הָיוּ הַמָּעוֹת קְרוֹבִין לַלּוֹוֶה, הֲרֵי הֶן עֲדַיִן בְּאַחְרָיוּתוֹ; הָיוּ קָרוֹב לַמַּלְוֶה, נִפְטַר הַלּוֹוֶה.
מֶחְצָה לְמֶחְצָה--אִם אָבְדוּ מִשָּׁם אוֹ נִגְנְבוּ, מְשַׁלֵּם הַלּוֹוֶה מֶחְצָה.

 הָיָה רְאוּבֵן חַיָּב לְשִׁמְעוֹן מָנֶה, וְאָמַר לְלֵוִי הוֹלֵךְ לְשִׁמְעוֹן מָנֶה זֶה שֶׁאֲנִי חַיָּב לוֹ--אִם בָּא לַחְזֹר, אֵינוּ חוֹזֵר; וְהוּא חַיָּב בְּאַחְרָיוּתוֹ, עַד שֶׁיַּגִּיעַ הַמָּנֶה לְשִׁמְעוֹן.
הִחְזִיר לֵוִי אֶת הַמָּנֶה לִרְאוּבֵן--שְׁנֵיהֶן חַיָּבִין בְּאַחְרָיוּתוֹ, עַד שֶׁיַּגִּיעַ לְיַד שִׁמְעוֹן כָּל חוֹבוֹ.

 רְאוּבֵן שֶׁהָיָה חַיָּב לְשִׁמְעוֹן מָנֶה, וְאָמַר שִׁמְעוֹן לִרְאוּבֵן מָנֶה שֶׁיֵּשׁ לִי בְּיָדָךְ תְּנֵהוּ לְלֵוִי, וְהָיוּ שְׁלָשְׁתָּן עוֹמְדִין, וְקִבַּל לֵוִי, וְנִמְצָא רְאוּבֵן עָנִי, וְאֵין לוֹ מַה שֶׁיִּגְבֶּה מִמֶּנּוּ--הֲרֵי לֵוִי חוֹזֵר בְּחוֹבוֹ עַל שִׁמְעוֹן, שֶׁזֶּה הִטְעָהוּ.
וְאִם יָדַע לֵוִי שְׁהוּא עָנִי, אוֹ שֶׁהָיָה עָשִׁיר בְּאוֹתָהּ שָׁעָה וְהִעְנִי--אֵינוּ יָכוֹל לַחְזֹר, שֶׁהֲרֵי קִבַּל.

טָעַן לֵוִי שֶׁהָיָה רְאוּבֵן עָנִי, וְהִטְעָהוּ, וְשִׁמְעוֹן אוֹמֵר עָשִׁיר הָיָה, וְהִעְנִי--יֵרָאֶה לִי שֶׁעַל שִׁמְעוֹן לְהָבִיא רְאָיָה, וְאַחַר כָּךְ יִפָּטֵר מֵחוֹב לֵוִי: לֹא יִהְיֶה אֵלָא שׁוֹבָר בְּיָדוֹ--אוֹמְרִים לוֹ קַיַּם שׁוֹבָרָךְ, וְהִפָּטֵר.

 כְּבָר בֵּאַרְנוּ בְּהִלְכּוֹת מֶקָּח וּמִמְכָּר, שֶׁרְאוּבֵן שֶׁלֹּא הָיָה לוֹ אֵצֶל שִׁמְעוֹן כְּלוּם, וְהָיָה רְאוּבֵן חַיָּב לְלֵוִי מָנֶה וְהִמְחָהוּ אֵצֶל שִׁמְעוֹן--אַף עַל פִּי שֶׁהִמְחָהוּ בְּמַעְמַד שְׁלָשְׁתָּן, לֹא קָנָה.
וְאִם רָצָה שִׁמְעוֹן שֶׁלֹּא יִתֵּן, לֹא יִתֵּן; וְאִם נָתַן--חוֹזֵר וְגוֹבֶה מֵרְאוּבֵן, שֶׁהֲרֵי עַל פִּיו נָתַן.
וְכֵן אִם רָצָה לֵוִי לַחְזֹר בּוֹ, וְלוֹמַר אֵינִי רוֹצֶה לִגְבּוֹת מִשִּׁמְעוֹן--חוֹזֵר וְגוֹבֶה חוֹבוֹ מֵרְאוּבֵן; וְאַף עַל פִּי שֶׁפָּרַע מִקְצָתוֹ מִשִּׁמְעוֹן, חוֹזֵר וְגוֹבֶה הַשְּׁאָר מֵרְאוּבֵן.

 חֶנְוָנִי שֶׁהָיָה נוֹתֵן לְבַעַל הַבַּיִת מִן הֶחָנוּת כָּל מַה שֶׁיִּרְצֶה בְּתוֹרַת הַלְוָאָה, וּמַקִּיפוֹ עַד שֶׁיִּתְקַבַּץ הַכֹּל וּפוֹרֵעַ לוֹ, וְאָמַר לוֹ בַּעַל הַבַּיִת, תֵּן לְפוֹעֲלִי סֶלַע, אוֹ לְבַעַל חוֹבִי מָנֶה שֶׁיֵּשׁ לוֹ אֶצְלִי, וַאֲנִי אֶתֵּן לָךְ, וַהֲרֵי הַחֶנְוָנִי אוֹמֵר נָתַתִּי, וְהַפּוֹעֵל אוֹ בַּעַל חוֹב אוֹמֵר לֹא לָקַחְתִּי--הֲרֵי הַפּוֹעֵל אוֹ בַּעַל חוֹב נִשְׁבָּע, וְנוֹטֵל מִבַּעַל הַבַּיִת חוֹבוֹ; וְכֵן הַחֶנְוָנִי נִשְׁבָּע וְנוֹטֵל מִבַּעַל הַבַּיִת מַה שֶׁטָּעַן שֶׁנָּתַן, שֶׁהֲרֵי הוּא אָמַר לוֹ לִתֵּן.
וְהַפּוֹעֵל נִשְׁבָּע בְּמַעְמַד הַחֶנְוָנִי, וְכֵן הַחֶנְוָנִי בְּמַעְמַד הַפּוֹעֵל אוֹ בַּעַל חוֹב, כְּדֵי שֶׁיִּכָּלְמוּ זֶה מִזֶּה.
וְכֵן כָּל כַּיּוֹצֶא בְּזֶה.
וּשְׁבוּעָה זוֹ תַּקָּנַת חֲכָמִים הִיא בִּנְקִיטַת חֵפֶץ, מִפְּנֵי שֶׁבָּאִין שְׁנֵיהֶן לִטֹּל.
לְפִיכָּךְ אִם מֵת הַחֶנְוָנִי, נוֹטֵל בַּעַל חוֹב שֶׁלֹּא בִּשְׁבוּעָה; וְכֵן אִם מֵת הַפּוֹעֵל אוֹ בַּעַל חוֹב, נוֹטֵל הַחֶנְוָנִי שֶׁלֹּא בִּשְׁבוּעָה: שֶׁהֲרֵי אֵין בַּעַל הַבַּיִת מַפְסִיד כְּלוּם, וְאֵינוּ מְשַׁלֵּם אֵלָא תַּשְׁלוּם אֶחָד.

 הַחֶנְוָנִי אוֹמֵר אַתָּה אָמַרְתָּ לִי תֶּן לְזֶה, אוֹ צִוִּיתָ לִי וְאָמַרְתָּ אִם יָבוֹא פְּלוֹנִי תֶּן לוֹ, וּבַעַל הַבַּיִת אוֹמֵר לֹא אָמַרְתִּי לָךְ--הֲרֵי בַּעַל הַבַּיִת נִשְׁבָּע הֶסֵּת וְנִפְטָר, וְהַחֶנְוָנִי עוֹשֶׂה דִּין עִם זֶה שֶׁנָּתַן לוֹ.
וְכֵן אִם אָמַר הַחֶנְוָנִי לְבַעַל הַבַּיִת הַמַּקִּיפוֹ, כָּתוּב בְּפֵנַקְסִי שֶׁיֵּשׁ לִי אֶצְלָךְ מָנֶה, וּבַעַל הַבַּיִת אוֹמֵר אֵינִי יוֹדֵעַ--נִשְׁבָּע בַּעַל הַבַּיִת הֶסֵּת שְׁאֵינוּ יוֹדֵעַ, וְנִפְטָר: כְּדִין כָּל טוֹעֵן עַל חֲבֵרוֹ לְכָל דָּבָר, וְאֵין בְּזֶה תַּקָּנַת חֲכָמִים.

 רְאוּבֵן שֶׁהוֹצִיא שְׁטָר חוֹב שֶׁיֵּשׁ לְלֵוִי עַל שִׁמְעוֹן, וְטָעַן שֶׁלֵּוִי נְתָנוֹ לוֹ בִּכְתִיבָה וּמְסִירָה, וְאָבַד הַשְּׁטָר שֶׁהִקְנָהוּ בּוֹ, אוֹ שֶׁטָּעַן שֶׁהִקְנָהוּ לוֹ עַל גַּב הַקַּרְקָע--הֲרֵי זֶה גּוֹבֶה אוֹתוֹ מִשִּׁמְעוֹן, הוֹאִיל וְיָצָא מִתַּחַת יָדוֹ.
טָעַן שִׁמְעוֹן שֶׁפָּרַע לְלֵוִי, וְאָמַר יִשָּׁבַע לִי--יִשָּׁבַע לֵוִי, וְאַחַר כָּךְ יִגְבֶּה רְאוּבֵן.
הוֹדָה לוֹ שֶׁפָּרַע, יְשַׁלַּם לֵוִי לִרְאוּבֵן.
טָעַן לֵוִי שֶׁלֹּא מָכַר, וְלֹא נָתַן שְׁטָר זֶה--נִשְׁבָּע הֶסֵּת וְנִפְטָר.

 שְׁטָר שֶׁהָיָה בְּיַד שָׁלִישׁ, וְהוֹצִיאוֹ מִתַּחַת יָדוֹ בְּבֵית דִּין, וְאָמַר פָּרוּעַ הוּא--נֶאֱמָן, אַף עַל פִּי שֶׁהַשְּׁטָר מְקֻיָּם: שֶׁאִלּוּ רָצָה, הָיָה שׂוֹרְפוֹ אוֹ קוֹרְעוֹ.
וְכֵן אִם מֵת הַשָּׁלִישׁ, וְנִמְצָא כְּתָב יוֹצֶא מִתַּחַת יְדֵי הַשָּׁלִישׁ שֶׁשְּׁטָר זֶה הַמֻּנָּח אֶצְלוֹ פָּרוּעַ הוּא--הֲרֵי זֶה פָּרוּעַ, אַף עַל פִּי שְׁאֵין עֵדִים עַל הַכְּתָב.
אֲבָל כְּתָב שֶׁיָּצָא מִתַּחַת יְדֵי הַמַּלְוֶה שֶׁשְּׁטָר פְּלוֹנִי פָּרוּעַ--אַפִלּוּ הָיָה בִּכְתָב יְדֵי הַמַּלְוֶה, אֵינוּ אֵלָא כִּמְשַׂחֵק.

 הָיוּ עֵדִים עַל הַכְּתָב--אִם הָיוּ מְקֻיָּמִין, הֲרֵי הַשְּׁטָר פָּרוּעַ.
וְאִם אֵין עָלָיו קִיּוּם, יִשָּׁאֲלוּ הָעֵדִים הַחוֹתְמִין עַל זֶה הַשּׁוֹבָר: אִם לֹא יָדְעוּ, אוֹ שְׁאֵין הָעֵדִים מְצוּיִין--הוֹאִיל וּמִתַּחַת יְדֵי הַמַּלְוֶה, אוֹ מִתַּחַת יְדֵי יוֹרְשָׁיו יָצָא--אֵין הַשּׁוֹבָר כְּלוּם.

 נִמְצָא הַשְּׁטָר בֵּין שְׁטָרוֹת פְּרוּעִין--הֲרֵי זֶה פָּרוּעַ, וְאַף עַל פִּי שְׁאֵין עֵדִים עַל הַכְּתָב הַנִּמְצָא.
וְכֵן אִם נִמְצָא כָּתוּב בְּגוּפוֹ שֶׁלַּשְּׁטָר, בֵּין מִלְּפָנָיו בֵּין מֵאַחֲרָיו וְאַפִלּוּ בְּמִקְצָתוֹ, שֶׁשְּׁטָר זֶה פָּרוּעַ אוֹ נִפְרַע מִמֶּנּוּ כָּךְ וְכָּךְ--עוֹשִׂין עַל פִּי הַכְּתָב, אַף עַל פִּי שְׁאֵין עַל הַכְּתָב עֵדִים, וְאַף עַל פִּי שֶׁיָּצָא מִתַּחַת יְדֵי הַמַּלְוֶה: שֶׁאִלּוּ לֹא נִפְרַע, לֹא הָיָה כּוֹתֵב עַל הַשְּׁטָר.

 הַמּוֹצֶא שְׁטָר בֵּין שְׁטָרוֹתָיו, וְאֵין יָדוּעַ מַה טִיבוֹ--יִהְיֶה מֻנָּח, עַד שֶׁיָּבוֹא אֵלִיָּהוּ.

 הָאוֹמֵר לְבָנָיו, שְׁטָר בֵּין שְׁטָרוֹתַי פָּרוּעַ, וְאֵינִי יוֹדֵעַ אֵיזֶה הוּא--שְׁטָרוֹתָיו כֻּלָּן פְּרוּעִין; נִמְצָא לְאֶחָד שָׁם שְׁנַיִם, הַגָּדוֹל פָּרוּעַ וְהַקָּטָן אֵינוּ פָּרוּעַ.
אָמַר לַחֲבֵרוֹ שְׁטָר לָךְ בְּיָדִי פָּרוּעַ--הַגָּדוֹל פָּרוּעַ, וְהַקָּטָן אֵינוּ פָּרוּעַ; חוֹב לָךְ בְּיָדִי פָּרוּעַ--שְׁטָרוֹת שֶׁיֵּשׁ לוֹ עָלָיו, כֻּלָּן פְּרוּעִין.

הִלְכּוֹת מַלְוֶה וְלוֹוֶה פֵּרֶק יז 
מַלְוֶה שֶׁמֵּת, וּבָא הַיּוֹרֵשׁ לִתְבֹּעַ אֶת הַלּוֹוֶה בַּשְּׁטָר שֶׁעָלָיו, וְאָמַר פָּרַעְתִּי אֶת אָבִיךָ, וְהַיּוֹרֵשׁ אוֹמֵר אֵינִי יוֹדֵעַ--אוֹמְרִים לוֹ עֲמֹד וְשַׁלַּם לוֹ.
אָמַר יִשָּׁבַע לִי--הֲרֵי זֶה נִשְׁבָּע בִּנְקִיטַת חֵפֶץ שֶׁלֹּא פְקָדָנוּ אַבָּא עַל יְדֵי אַחֵר, וְשֶׁלֹּא אָמַר לָנוּ אַבָּא בְּפִיו, וְשֶׁלֹּא מָצִינוּ בֵּין שְׁטָרוֹתָיו שֶׁלְּאַבָּא שֶׁשְּׁטָר זֶה פָּרוּעַ; וְגוֹבֶה.

מֵת הַלּוֹוֶה אַחַר שֶׁמֵּת הַמַּלְוֶה, וּבָא הַיּוֹרֵשׁ לְהִפָּרַע מִן הַיּוֹרֵשׁ--לֹא יִפָּרַע אֵלָא בִּשְׁבוּעָה; וְאוֹמְרִין לוֹ תְּחִלָּה, הִשָּׁבַע שֶׁלֹּא פְקָדָנוּ אַבָּא, וְלֹא אָמַר לָנוּ אַבָּא, וְלֹא מָצִינוּ בֵּין שְׁטָרוֹתָיו שֶׁלְּאַבָּא שֶׁשְּׁטָר זֶה פָּרוּעַ.
וְאַפִלּוּ הָיָה הַיּוֹרֵשׁ קָטָן הַמֻּטָּל בָּעֲרִיסָה, כְּשֶׁמֵּת מוֹרִישׁוֹ--הֲרֵי זֶה נִשְׁבָּע וְנוֹטֵל.
וְאִם צִוָּה הַמַּלְוֶה בְּשָׁעַת מִיתָתוֹ שֶׁשְּׁטָר זֶה אֵינוּ פָּרוּעַ--יִפָּרַע הַיּוֹרֵשׁ בְּלֹא שְׁבוּעָה, אַפִלּוּ מִן הַיּוֹרֵשׁ.

מֵת הַלּוֹוֶה תְּחִלָּה, וְאַחַר כָּךְ מֵת הַמַּלְוֶה--אֵין יוֹרְשֵׁי מַלְוֶה נוֹטְלִין מִיּוֹרְשֵׁי לוֹוֶה כְּלוּם: שֶׁבְּעֵת שֶׁמֵּת הַלּוֹוֶה, נִתְחַיַּב הַמַּלְוֶה לְהִשָּׁבַע וְאַחַר כָּךְ יִטֹּל כְּמוֹ שֶׁבֵּאַרְנוּ; וּכְבָר מֵת, וְאֵין אָדָם מוֹרִישׁ שְׁבוּעָה לְבָנָיו, שְׁאֵינָן יְכוּלִין לְהִשָּׁבַע שֶׁלֹּא נִפְרַע אֲבִיהֶן כְּלוּם.
וְאִם עָבַר הַדַּיָּן וְהִשְׁבִּיעַ יוֹרְשֵׁי מַלְוֶה, וְגָבוּ אֶת חוֹבָן--אֵין מוֹצִיאִין מִיָּדָם.

לְפִיכָּךְ שְׁטָר חוֹב שֶׁלַּיְּתוֹמִים הַבָּאִים לְהִפָּרַע מִן הַיְּתוֹמִים שֶׁמֵּת אֲבִיהֶן הַלּוֹוֶה תְּחִלָּה--אֵין קוֹרְעִין אוֹתוֹ, וְאֵין מַגְבִּין בּוֹ: אֵין גּוֹבִין בּוֹ, שְׁאֵין אָדָם מוֹרִישׁ שְׁבוּעָה לְבָנָיו כְּמוֹ שֶׁבֵּאַרְנוּ; וְאֵין קוֹרְעִין אוֹתוֹ, שֶׁמֶּא יָבוֹא דַּיָּן שֶׁיָּדוּן וְיוֹצִיא בּוֹ.

 אַפִלּוּ הָיָה שָׁם עַרָב, וּמֵת הַלּוֹוֶה תְּחִלָּה--לֹא יִפָּרְעוּ יוֹרְשֵׁי הַמַּלְוֶה מִן הָעַרָב: שְׁאִם תֹּאמַר יִפָּרְעוּ מִן הָעַרָב, הֲרֵי הָעַרָב חוֹזֵר וְנִפְרַע מִיּוֹרְשֵׁי לוֹוֶה.

 אֵין דָּנִין מִדִּין זֶה לְכָל הַדּוֹמֶה לוֹ, אֵלָא הֲרֵי הַפּוֹגֵם אֶת שְׁטָרוֹ וּמֵת--אַף עַל פִּי שְׁאֵינוּ גּוֹבֶה אֵלָא בִּשְׁבוּעָה--הֲרֵי בָּנָיו נִשְׁבָּעִין שֶׁלֹּא פְקָדָנוּ אַבָּא, וְלֹא צִוָּנוּ אַבָּא, וְלֹא מָצִינוּ בֵּין שְׁטָרוֹתָיו שֶׁלְּאַבָּא שֶׁכָּל הַשְּׁטָר הַזֶּה פָּרוּעַ; וְגוֹבִין אֶת שְׁאָר הַשְּׁטָר, בֵּין מִן הַלּוֹוֶה בֵּין מִיּוֹרְשָׁיו.

 יוֹרֵשׁ שֶׁבָּא לִגְבּוֹת מִן הַיּוֹרֵשׁ, וְאָמְרוּ יוֹרְשֵׁי לוֹוֶה אָמַר לָנוּ אַבָּא לֹא לָוִיתִי חוֹב זֶה--הֲרֵי יוֹרְשֵׁי הַמַּלְוֶה גּוֹבִין שֶׁלֹּא בִּשְׁבוּעָה: שֶׁכָּל הָאוֹמֵר לֹא לָוִיתִי, כְּאוֹמֵר לֹא פָרַעְתִּי.
וְכֵן מַלְוֶה שֶׁבָּא לְהִפָּרַע מִיּוֹרְשֵׁי לוֹוֶה, וְאָמְרוּ אָמַר לָנוּ אַבָּא לֹא לָוִיתִי חוֹב זֶה--הֲרֵי זֶה גּוֹבֵהוּ בְּלֹא שְׁבוּעָה, וְאַפִלּוּ הֶאֱמִינוֹ בַּשְּׁטָר כָּל זְמָן שֶׁאָמַר פָּרַעְתִּי: שֶׁכָּל הָאוֹמֵר לֹא לָוִיתִי, כְּאוֹמֵר לֹא פָרַעְתִּי.

 יוֹרֵשׁ שֶׁבָּא לְהִפָּרַע מִן הַלּוֹוֶה בַּשְּׁטָר שֶׁיֵּשׁ בּוֹ נֶאֱמָנוּת לַלּוֹוֶה, כָּל זְמָן שֶׁיֹּאמַר פָּרַעְתִּי--הֲרֵי הַלּוֹוֶה נִשְׁבָּע הֶסֵּת שֶׁפְּרָעוֹ לִשְׁטָר זֶה וְנִפְטָר, אַף עַל פִּי שֶׁלֹּא כָתַב לוֹ וַהֲרֵי אַתָּה נֶאֱמָן עַל יוֹרְשַׁי: שֶׁעִיקַר הַשְּׁטָר, עַל תְּנָאי זֶה הָיָה.
וְאִם הִתְנָה עָלָיו שֶׁיִּהְיֶה נֶאֱמָן בְּלֹא שׁוּם שְׁבוּעָה--אֵינוּ נִשְׁבָּע, אַפִלּוּ לְיוֹרְשֵׁי מַלְוֶה.

 יוֹרֵשׁ קָטָן שֶׁהָיָה שְׁטָר חוֹב לְאָבִיו, וְיָצָא עָלָיו שׁוֹבָר אַחַר מִיתַת אָבִיו--אֵין קוֹרְעִין אֶת הַשְּׁטָר, וְאֵין מַגְבִּין בּוֹ עַד שֶׁיִּגְדְּלוּ הַיְּתוֹמִים: שֶׁמֶּא שׁוֹבָר זֶה מְזֻיָּף הוּא, וּלְפִיכָּךְ לֹא הוֹצִיאוֹ הַלּוֹוֶה בְּחַיֵּי הָאָב.

 הַמּוֹצִיא שְׁטָר חוֹב עַל חֲבֵרוֹ, וְהָיָה כָּתוּב בְּבָבֶל מַגְבֵּהוּ מִמְּעוֹת בָּבֶל--הָיָה כָּתוּב בְּאֶרֶץ יִשְׂרָאֵל, מַגְבֵּהוּ מִמְּעוֹת אֶרֶץ יִשְׂרָאֵל: מַה שְׁאֵין כֵּן בִּכְתֻבָּה.
לֹא הָיָה בַּשְּׁטָר שֵׁם מָקוֹם, וְהוֹצִיאוֹ בְּבָבֶל--גּוֹבֶה בּוֹ מִמְּעוֹת בָּבֶל; הוֹצִיאוֹ בְּאֶרֶץ יִשְׂרָאֵל, גּוֹבֶה בּוֹ מִמְּעוֹת אֶרֶץ יִשְׂרָאֵל.

בָּא לִגְבּוֹת מִמְּעוֹת הַמָּקוֹם שֶׁיָּצָא בּוֹ הַשְּׁטָר, וְטָעַן הַלּוֹוֶה שֶׁהַמָּעוֹת שֶׁאֲנִי חַיָּב לוֹ מִכֶּסֶף שְׁהוּא פָּחוּת מִזֶּה הַמַּטְבֵּעַ--יִשָּׁבַע הַמַּלְוֶה וְיִטֹּל.
הָיָה בּוֹ כֶּסֶף סְתָם--מַה שֶׁיִּרְצֶה לוֹוֶה, יִגְבֵּהוּ.

מִכָּאן אַתָּה לָמֵד, שֶׁשְּׁטָר שְׁאֵין בּוֹ שֵׁם מָקוֹם שֶׁנִּכְתַּב בּוֹ, כָּשֵׁר לְכָל דָּבָר; וְהוּא הַדִּין לִשְׁטָר שְׁאֵין בּוֹ זְמָן כְּלָל, שְׁהוּא כָּשֵׁר, אַף עַל פִּי שֶׁעֵדוּת זוֹ, אֵין אַתָּה יָכוֹל לַהֲזִימָהּ.
אֵין מְדַקְדְּקִין בְּדִינֵי מְמוֹנוֹת בִּדְרִישָׁה וַחֲקִירָה כְּמוֹ שֶׁיִּתְבָּאַר, כְּדֵי שֶׁלֹּא תִנְעֹל דֶּלֶת בִּפְנֵי לוֹוִין.
וּלְפִיכָּךְ שִׁטְרֵי חוֹב הַמְּאֻחָרִין כְּשֵׁרִין, אַף עַל פִּי שְׁאֵין אַתָּה יָכוֹל לַהֲזִימָן, כְּמוֹ שֶׁיִּתְבָּאַר בִּמְקוֹמוֹ.

הִלְכּוֹת מַלְוֶה וְלוֹוֶה פֵּרֶק יח 
הַמַּלְוֶה אֶת חֲבֵרוֹ סְתָם, הֲרֵי כָּל נְכָסָיו אַחְרָאִין וְעַרְבָאִין לַחוֹב זֶה.
לְפִיכָּךְ כְּשֶׁיָּבוֹא לִגְבּוֹת, תּוֹבֵעַ אֶת בַּעַל חוֹבוֹ תְּחִלָּה: אִם מָצָא עִמּוֹ נְכָסִים, בֵּין מִטַּלְטְלִין בֵּין קַרְקָעוֹת--גּוֹבֶה מֵהֶן בִּרְצוֹן הַלּוֹוֶה; וְאִם לֹא נָתַן הַלּוֹוֶה מִדַּעְתּוֹ, מַגְבִּין אוֹתוֹ בֵּית דִּין.

לֹא הִסְפִּיק לוֹ כָּל הַנִּמְצָא כְּנֶגֶד שְׁטָר חוֹבוֹ--הֲרֵי זֶה גּוֹבֶה מִכָּל הַקַּרְקָעוֹת שֶׁהָיוּ לַלּוֹוֶה, אַף עַל פִּי שְׁהֶן עַתָּה מְכוּרִין לַאֲחֵרִים אוֹ נְתוּנִים בְּמַתָּנָה: הוֹאִיל וּמָכַר הַלּוֹוֶה אוֹ נָתַן אַחַר שֶׁנִּשְׁתַּעְבַּד בְּחוֹב זֶה, הֲרֵי זֶה מוֹצִיא מִיַּד הַלָּקוֹחוֹת אוֹ מִיַּד בַּעֲלֵי הַמַּתָּנוֹת; וְזֶה הוּא הַנִּקְרָא טוֹרֵף.

בַּמֶּה דְּבָרִים אֲמוּרִים, בַּקַּרְקָעוֹת שֶׁהָיוּ לוֹ בְּעֵת שֶׁלָּוָה.
אֲבָל נְכָסִים הַבָּאִין לוֹ לְאַחַר שֶׁלָּוָה--לֹא נִשְׁתַּעְבְּדוּ לְבַעַל חוֹב, וְאֵינוּ טוֹרֵף אוֹתָן.
וְאִם הִתְנָה עָלָיו שֶׁכָּל נְכָסִים שֶׁיִּקְנֶה יִהְיוּ מְשֻׁעְבָּדִין לְהִפָּרַע מֵהֶן, וְקָנָה אַחַר שֶׁלָּוָה וּמָכַר אוֹ נָתַן--הֲרֵי בַּעַל חוֹב טוֹרֵף מֵהֶן.

 אֵין כָּל הַדְּבָרִים אֲמוּרִין, אֵלָא בַּקַּרְקָע.
אֲבָל הַמִּטַּלְטְלִין, אֵין עֲלֵיהֶן אַחְרָיוּת: אַפִלּוּ מִטַּלְטְלִין שֶׁהָיוּ לוֹ בְּעֵת שֶׁלָּוָה, שֶׁמְּכָרָן לְשָׁעָתוֹ--אֵין בַּעַל חוֹב טוֹרֵף אוֹתָן.

הִקְנָה לְבַעַל חוֹבוֹ כָּל הַמִּטַּלְטְלִין עַל גַּב הַקַּרְקָע שֶׁיֵּשׁ לוֹ, לִהְיוֹתוֹ נִפְרַע מִן הַכֹּל--הֲרֵי זֶה טוֹרֵף מֵאוֹתָן הַמִּטַּלְטְלִין: וְהוּא שֶׁיִּכְתֹּב לוֹ בִּשְׁטָר חוֹבוֹ, שֶׁהִקְנֵיתִי לָךְ מִטַּלְטְלִין שֶׁיֵּשׁ לִי עַל גַּב הַקַּרְקָע שֶׁיֵּשׁ לִי, שֶׁלֹּא כְּאַסְמַכְתָּא, וְשֶׁלֹּא כְּטָפְסֵי הַשְּׁטָרוֹת.

וְכֵן אִם כָּתַב לוֹ שֶׁכָּל נְכָסִים שֶׁאֲנִי עֲתִיד לִקְנוֹת, בֵּין קַרְקָעוֹת בֵּין מִטַּלְטְלִין, הֲרֵי הֶן מְשֻׁעְבָּדִים לָךְ לְהִפָּרַע מֵהֶן, וְהַמִּטַּלְטְלִין קְנוּיִין לָךְ עַל גַּב הַקַּרְקָעוֹת לְהִפָּרַע מֵהֶן, שֶׁלֹּא כְּאַסְמַכְתָּא, וְשֶׁלֹּא כְּטָפְסֵי הַשְּׁטָרוֹת--הֲרֵי זֶה טוֹרֵף, אַף מִן הַמִּטַּלְטְלִין שֶׁקָּנָה הַלּוֹוֶה לְאַחַר שֶׁלָּוָה: שֶׁכָּל תְּנָאי שֶׁבְּמָמוֹן קַיָּם.

 עָשָׂה שָׂדֵהוּ הַפּוֹתִיקֵי לְבַעַל חוֹבוֹ, אוֹ לָאִשָּׁה בִּכְתֻבָּתָהּ, וְהוּא שֶׁיִּכְתֹּב לָהֶן מִכָּאן תִּגְבּוּ, וּשְׁטָפָהּ נָהָר--הֲרֵי זֶה גּוֹבֶה מִשְּׁאָר נְכָסִים, וְטוֹרֵף אוֹתָן; וְאִם הִתְנָה עִמּוֹ שֶׁלֹּא יִהְיֶה לוֹ פֵּרָעוֹן אֵלָא מִזּוֹ, אֵינוּ גּוֹבֶה מִשְּׁאָר נְכָסִים.
וְכֵן אִם לָוָה מִמֶּנּוּ, וּפֵרַשׁ שְׁאֵין לוֹ עָלָיו אַחְרָיוּת--הֲרֵי זֶה אֵינוּ גּוֹבֶה מִן הַמְּשֻׁעְבָּדִין לְעוֹלָם.

 הָעוֹשֶׂה שָׂדֵהוּ הַפּוֹתִיקֵי לְבַעַל חוֹבוֹ אוֹ לָאִשָּׁה בִּכְתֻבָּתָהּ, וּמְכָרָהּ--הֲרֵי זוֹ מְכוּרָה; וּכְשֶׁיָּבוֹא בַּעַל חוֹב לִגְבּוֹת--אִם לֹא יִמְצָא נְכָסִים בְּנֵי חוֹרִין, יִטְרֹף אוֹתָהּ.
בַּמֶּה דְּבָרִים אֲמוּרִים, בְּשֶׁמְּכָרָהּ לְשָׁעָתָהּ; אֲבָל מְכָרָהּ מִמְכַּר עוֹלָם, אֵינָהּ מְכוּרָה.

 עָשָׂה עַבְדּוֹ הַפּוֹתִיקֵי וּמְכָרוֹ--הֲרֵי בַּעַל חוֹב גּוֹבֶה מִמֶּנּוּ, מִפְּנֵי שֶׁיֵּשׁ לוֹ קוֹל.
עָשָׂה שׁוֹרוֹ הַפּוֹתִיקֵי וּמְכָרוֹ, אֵין בַּעַל חוֹב גּוֹבֶה מִמֶּנּוּ; וְכֵן שְׁאָר הַמִּטַּלְטְלִין, מִפְּנֵי שְׁאֵין לָהֶן קוֹל.

 עֶבֶד שֶׁעָשָׂהוּ רִבּוֹ הַפּוֹתִיקֵי, וְשִׁחְרְרוֹ--אַף עַל פִּי שֶׁכָּתַב לוֹ לֹא יִהְיֶה לָךְ פֵּרָעוֹן אֵלָא מִזֶּה, יָצָא לְחֵרוּת; וְכֵן אִם הִקְדִּישׁוֹ: שֶׁהֶחָמֵץ וְהַשִּׁחְרוּר וְהַהֶקְדֵּשׁ מַפְקִיעִין מִיַּד הַשִּׁעְבּוּד; וַהֲרֵי בַּעַל חוֹב חוֹזֵר וְגוֹבֶה חוֹבוֹ מִן הַלּוֹוֶה, וְכוֹתֵב עָלָיו שְׁטָר בְּחוֹבוֹ, וְטוֹרֵף מִזְּמָן זֶה הַשְּׁטָר.

וְלָמָּה הוּא חַיָּב לְשַׁלַּם, מִפְּנֵי שֶׁגָּרַם לְאַבַּד מְמוֹן חֲבֵרוֹ; וְכָל הַגּוֹרֵם לְהַזִּיק, מְשַׁלֵּם כְּמוֹ שֶׁבֵּאַרְנוּ בִּמְקוֹמוֹ.
וְכוֹפִין אֶת רִבּוֹ הַשֵּׁנִי לְשַׁחְרְרוֹ, מִפְּנֵי תִּקּוּן הָעוֹלָם, שֶׁלֹּא יִמְצְאֶנּוּ בַּשּׁוּק, וְיֹאמַר לוֹ עַבְדִּי אַתָּה.

 הַמַּקְדִּישׁ נְכָסָיו--אֵין בַּעַל חוֹב יָכוֹל לִטְרֹף מִן הַהֶקְדֵּשׁ, שֶׁהַהֶקְדֵּשׁ מַפְקִיעַ הַשִּׁעְבּוּד.
וּכְשֶׁפּוֹדִין הַקַּרְקָע מִיַּד הַהֶקְדֵּשׁ, אוֹמְדִין כַּמָּה אָדָם רוֹצֶה לִתֵּן בְּשָׂדֶה זוֹ, עַל מְנָת שֶׁיִּתֵּן לְבַעַל חוֹב אֶת חוֹבוֹ, וְלָאִשָּׁה כְּתֻבָּתָהּ: לְפִי שֶׁכְּשֶׁתִּפָּדֶה, וְתֵצֵא לְחֻלִּין בְּיַד הַלּוֹקֵחַ--יָבוֹא בַּעַל חוֹב, וְיִטְרֹף אוֹתָהּ, אוֹ הָאִשָּׁה בִּכְתֻבָּתָהּ, כְּמוֹ שֶׁבֵּאַרְנוּ בָּעֲרָכִין.

 בַּעַל חוֹב שֶׁבָּא לִטְרֹף--אִם יֵשׁ מָעוֹת לַלּוֹקֵחַ, יָכוֹל לְסַלְּקוֹ וְלִתֵּן לוֹ דְּמֵי מַה שֶׁהוּא טוֹרֵף; וְחוֹזֵר הַלּוֹקֵחַ, וְתוֹבֵעַ לַמּוֹכֵר.
וְאִם עָשָׂה אוֹתָהּ הַפּוֹתִיקֵי, אֵינוּ יָכוֹל לְסַלְּקוֹ בְּדָמִים.

 רְאוּבֵן שֶׁהָיָה חַיָּב לְשִׁמְעוֹן מָאתַיִם, וְהָיוּ לוֹ שְׁתֵּי שָׂדוֹת, וּמָכַר אַחַת מֵהֶן לְלֵוִי בְּמָנֶה, וְחָזַר וּמָכַר לוֹ הַשְּׁנִיָּה בְּמָנֶה, וּבָא שִׁמְעוֹן וְטָרַף הָאַחַת בְּמָנֶה, וְחָזַר לִטְרֹף הַשְּׁנִיָּה בַּמָּנֶה הַנִּשְׁאָר לוֹ, וְהֵבִיא לֵוִי מָאתַיִם וְאָמַר לוֹ, אִם תִּרְצֶה לִהְיוֹת הַשָּׂדֶה שֶׁטָּרַפְתָּ שׁוּמָה לָךְ בְּכָל הַמָּאתַיִם שֶׁיֵּשׁ לָךְ, הֲרֵי מוּטָב, וְאִם לָאו, הֵא לָךְ מָאתַיִם שֶׁלְּחוֹבָךְ וְהִסְתַּלַּק--הַדִּין עִם לֵוִי.
רָצָה שִׁמְעוֹן, וְעָמַד בָּהּ--אַף עַל פִּי שֶׁקִּבְּלָהּ בְּמָאתַיִם, אֵין לֵוִי חוֹזֵר וְתוֹבֵעַ רְאוּבֵן אֵלָא בְּמָנֶה אַחַת.

 מֵת רְאוּבֵן, וְהִנִּיחַ שָׂדֶה אַחַת שׁוֹוָה מֵאָה, וּבָא שִׁמְעוֹן וּטְרָפָהּ, וְנָתְנוּ לוֹ הַיְּתוֹמִים מֵאָה מִן הַמִּטַּלְטְלִין שֶׁהִנִּיחַ אֲבִיהֶן וְסִלְּקוּהוּ--הֲרֵי זֶה חוֹזֵר, וְטוֹרֵף אוֹתָהּ בִּשְׁאָר חוֹבוֹ: שֶׁהַמֵּאָה שֶׁנָּתְנוּ לוֹ מִצְוָה עָשׂוּ, שֶׁמִּצְוָה עַל הַיְּתוֹמִים לִפְרֹעַ חוֹב אֲבִיהֶן.
וְאִם אָמְרוּ לוֹ אֵלּוּ הַמֵּאָה דְּמֵי הַשָּׂדֶה שֶׁטָּרַפְתָּ, אֵינוּ יָכוֹל לַחְזֹר וְלִטְרֹף אוֹתָהּ פַּעַם אַחֶרֶת בִּשְׁאָר חוֹבוֹ.

הִלְכּוֹת מַלְוֶה וְלוֹוֶה פֵּרֶק יט 
כְּשֶׁיּוֹרְדִין בֵּית דִּין לְנִכְסֵי הַלּוֹוֶה לִגְבּוֹת מֵהֶן, לֹא יִגְבּוּ לְבַעַל חוֹב אֵלָא מִן הַבֵּינוֹנִית שֶׁבְּקַרְקָעוֹתָיו.
וְדִין תּוֹרָה שֶׁיִּגְבֶּה בַּעַל חוֹב מִן הַזִּבּוֹרִית, שֶׁנֶּאֱמָר "בַּחוּץ, תַּעֲמֹד ..." --מַה דַּרְכּוֹ שֶׁלָּאָדָם לְהוֹצִיא, פָּחוּת שֶׁבְּכֵלָיו.
אֲבָל תִּקְּנוּ חֲכָמִים בַּבֵּינוֹנִית, כְּדֵי שֶׁלֹּא תִנְעֹל דֶּלֶת בִּפְנֵי לוֹוִין.
בַּמֶּה דְּבָרִים אֲמוּרִים, בַּבָּא לְהִפָּרַע מִן הַלּוֹוֶה עַצְמוֹ.
אֲבָל הַבָּא לְהִפָּרַע מִן הַיּוֹרְשִׁין, בֵּין קְטַנִּים בֵּין גְּדוֹלִים--לֹא יִפָּרַע אֵלָא מִן הַזִּבּוֹרִית.

אֵין נִפְרָעִין מִנְּכָסִים מְשֻׁעְבָּדִין, בִּמְקוֹם שֵׁישׁ נְכָסִים בְּנֵי חוֹרִין: וְאַפִלּוּ הָיוּ בְּנֵי חוֹרִין זִבּוֹרִית, וְהַמְּשֻׁעְבָּדִים בֵּינוֹנִית, אוֹ עִדִּית--בֵּין שֶׁמְּכָרָם בֵּין שֶׁנְּתָנָם.
נִשְׁתַּדְּפוּ בְּנֵי חוֹרִין, הֲרֵי זֶה טוֹרֵף מִן הַמְּשֻׁעְבָּדִים, שֶׁכֵּיוָן שֶׁנִּשְׁחֲתוּ, כְּאִלּוּ אֵינָם.

רְאוּבֵן שֶׁמָּכַר כָּל שְׂדוֹתָיו לְשִׁמְעוֹן, וְחָזַר שִׁמְעוֹן וּמָכַר שָׂדֶה אַחַת מֵהֶן לְלֵוִי, וּבָא בַּעַל חוֹב שֶׁלִּרְאוּבֵן לִטְרֹף--רָצָה מִזֶּה, גּוֹבֶה; רָצָה מִזֶּה, גּוֹבֶה.

בַּמֶּה דְּבָרִים אֲמוּרִים, בְּשֶׁלָּקַח לֵוִי בֵּינוֹנִית.
אֲבָל אִם לָקַח עִדִּית, אוֹ זִבּוֹרִית--אֵינוּ טוֹרֵף מִלֵּוִי: שֶׁהֲרֵי זֶה אוֹמֵר לוֹ, מִפְּנֵי זֶה טָרַחְתִּי וְלָקַחְתִּי שָׂדֶה שְׁאֵין דִּינָךְ לִגְבּוֹת מִמֶּנּוּ.

וְכֵן אִם לָקַח לֵוִי בֵּינוֹנִית, וְהִנִּיחַ אֵצֶל שִׁמְעוֹן בֵּינוֹנִית כְּמוֹ הַבֵּינוֹנִית שֶׁלָּקַח--אֵינוּ טוֹרֵף מִלֵּוִי: שֶׁהֲרֵי זֶה אוֹמֵר לוֹ, הִנַּחְתִּי לָךְ מָקוֹם לִגְבּוֹת מִמֶּנּוּ.

 כְּבָר בֵּאַרְנוּ שֶׁהַנִּזָּקִין שָׁמִין לָהֶן בָּעִדִּית, וּבַעַל חוֹב בַּבֵּינוֹנִית, וּכְתֻבַּת אִשָּׁה בַּזִּבּוֹרִית.
הָיוּ לוֹ עִדִּית וְזִבּוֹרִית--נִזָּקִין בָּעִדִּית, וּבַעַל חוֹב וּכְתֻבַּת אִשָּׁה בַּזִּבּוֹרִית.
הָיוּ לוֹ עִדִּית וּבֵינוֹנִית--נִזָּקִין בָּעִדִּית, וּבַעַל חוֹב וּכְתֻבַּת אִשָּׁה בַּבֵּינוֹנִית.
הָיוּ לוֹ בֵּינוֹנִית וְזִבּוֹרִית בִּלְבָד--נִזָּקִין וּבַעַל חוֹב בַּבֵּינוֹנִית, וּכְתֻבַּת אִשָּׁה בַּזִּבּוֹרִית.

 מְכָרָן לִשְׁלוֹשָׁה בְּנֵי אָדָם בְּבַת אַחַת--כֻּלָּן נִכְנְסוּ תַּחַת הַבְּעָלִים, וְהַנִּזָּקִין טוֹרְפִין מִן הָעִדִּית, וּבַעַל חוֹב טוֹרֵף מִן הַבֵּינוֹנִית, וּכְתֻבַּת אִשָּׁה טוֹרֶפֶת מִן הַזִּבּוֹרִית.

מְכָרָן לְזֶה אַחַר זֶה, כֻּלָּן טוֹרְפִין מִן הָאַחֲרוֹן; לֹא הִסְפִּיק, טוֹרְפִין הַשְּׁאָר מִשֶּׁלְּפָנָיו; לֹא הִסְפִּיק, טוֹרְפִין הַשְּׁאָר מִשֶּׁלִּפְנֵי פָּנָיו: אַפִלּוּ הָיָה הָאַחֲרוֹן הוּא שֶׁלָּקַח הַזִּבּוֹרִית--שֶׁהֲרֵי הַלּוֹקֵחַ הַקּוֹדֵם אוֹמֵר לַטּוֹרֵף, הִנַּחְתִּי לָךְ מָקוֹם לִגְבּוֹת מִמֶּנּוּ.

 מְכָרָן לְאֶחָד זוֹ אַחַר זוֹ, הֲרֵי זֶה הַלּוֹקֵחַ נִכְנָס תַּחַת הַבְּעָלִים.
בַּמֶּה דְּבָרִים אֲמוּרִים, שֶׁלָּקַח עִדִּית בָּאַחֲרוֹנָה.
אֲבָל אִם לָקַח זִבּוֹרִית בָּאַחֲרוֹנָה, כֻּלָּן גּוֹבִין מִן הַזִּבּוֹרִית: שֶׁהֲרֵי אוֹמֵר לַטּוֹרֵף כְּשֶׁיָּבוֹא לִגְבּוֹת מִן הַשָּׂדֶה שֶׁלָּקַח תְּחִלָּה, הֲרֵי הִנַּחְתִּי לָךְ מָקוֹם לִגְבּוֹת מִמֶּנּוּ.
וְלָמָּה אֵינוּ אוֹמֵר לוֹ הַטּוֹרֵף כָּךְ, אִם לָקַח עִדִּית בָּאַחֲרוֹנָה, וְתִגְבֶּה הָאִשָּׁה וּבַעַל חוֹב מִן הָעִדִּית שֶׁלָּקַח בָּאַחֲרוֹנָה--שֶׁזּוֹ תַּקָּנָה הִיא לַלּוֹקֵחַ, וַהֲרֵי אוֹמֵר לָהֶן אֵי אִפְּשִׁי בְּתַקָּנָה זוֹ, אֵלָא כָּל אֶחָד מִכֶּם יִגְבֶּה מִן הָרָאוּי לוֹ.

 מְכָרָן לְאֶחָד זוֹ אַחַר זוֹ, וּמָכַר לוֹ עִדִּית בָּאַחֲרוֹנָה, וְחָזַר הַלּוֹקֵחַ וּמָכַר זִבּוֹרִית וּבֵינוֹנִית, וְשִׁיַּר עִדִּית לְפָנָיו--כֻּלָּן גּוֹבִין מִן הָעִדִּית, שֶׁהֲרֵי אֵין לוֹ בְּמַה יִדְחֶה אוֹתָן.
מָכַר עִדִּית, וְהִנִּיחַ בֵּינוֹנִית וְזִבּוֹרִית--הַנִּזָּקִין טוֹרְפִין מִן הָעִדִּית שֶׁבְּיַד לוֹקֵחַ הַשֵּׁנִי, וּבַעַל חוֹב וּכְתֻבַּת אִשָּׁה גּוֹבִין מִבֵּינוֹנִית וְזִבּוֹרִית שֶׁשִּׁיַּר לְפָנָיו.

 מִי שֶׁלָּוָה מֵאֶחָד, וְאַחַר כָּךְ מָכַר הַלּוֹוֶה נְכָסָיו לִשְׁנַיִם, וְכָתַב בַּעַל חוֹב לְלוֹקֵחַ שֵׁנִי דִּין וּדְבָרִים אֵין לִי עִמָּךְ וְקָנוּ מִיָּדוֹ--אֵינוּ יָכוֹל לִטְרֹף מִלּוֹקֵחַ רִאשׁוֹן: שֶׁהֲרֵי אוֹמֵר לוֹ הִנַּחְתִּי לָךְ מָקוֹם לִגְבּוֹת מִמֶּנּוּ אֵצֶל בַּעַל חוֹבָךְ, וְהֶן הַנְּכָסִים שֶׁקָּנָה לוֹקֵחַ שֵׁנִי אַחֲרַי, וְאַתָּה הִפְסַדְתָּ עַל עַצְמָךְ, שֶׁהֲרֵי סִלַּקְתָּ עַצְמָךְ מֵהֶן.
וְהוּא הַדִּין לָאִשָּׁה בִּכְתֻבָּתָהּ, אִם כָּתְבָה לַשֵּׁנִי--אִבְּדָה כְּתֻבָּתָהּ, וְאֵינָהּ יְכוּלָה לִטְרֹף.
אֲבָל אִם כָּתְבוּ לָרִאשׁוֹן, טוֹרְפִין מִן הַשֵּׁנִי.

מָכַר הַלּוֹוֶה שָׂדֶה לַלּוֹקֵחַ, וּמָכַר אַחֲרֶיהָ שָׂדֶה שְׁנִיָּה לְלוֹקֵחַ שֵׁנִי, וְכָתַב הַמַּלְוֶה לְלוֹקֵחַ שֵׁנִי דִּין וּדְבָרִים אֵין לִי עִמָּךְ, וְקָנוּ מִיָּדוֹ--הֲרֵי בַּעַל חוֹב טוֹרֵף מִלּוֹקֵחַ רִאשׁוֹן שָׂדֶה רִאשׁוֹנָה; וְלוֹקֵחַ רִאשׁוֹן טוֹרֵף מִלּוֹקֵחַ שֵׁנִי שָׂדֶה שְׁנִיָּה, שֶׁהֲרֵי קָנָה אַחֲרָיו; וְלוֹקֵחַ שֵׁנִי טוֹרֵף אוֹתָהּ מִבַּעַל הַחוֹב, שֶׁהֲרֵי כָּתַב לוֹ; וְלוֹקֵחַ רִאשׁוֹן חוֹזֵר וְטוֹרֵף מִשֵּׁנִי; וְחוֹזְרִין חֲלִילָה, עַד שֶׁיַּעֲשׂוּ פְּשָׁרָה בֵּינֵיהֶן.
וְכֵן הָאִשָּׁה בִּכְתֻבָּתָהּ.
וְהוּא שֶׁהָיָה הַחוֹב, כְּנֶגֶד שְׁתֵּי הַשָּׂדוֹת.

הִלְכּוֹת מַלְוֶה וְלוֹוֶה פֵּרֶק כ 
מִי שֶׁיֵּשׁ עָלָיו חוֹבוֹת הַרְבֵּה--כָּל שֶׁקָּדַם חוֹבוֹ, גּוֹבֶה תְּחִלָּה, בֵּין מִן הַלּוֹוֶה עַצְמוֹ, בֵּין מִן הַלָּקוֹחוֹת.
וְאִם קָדַם הָאַחֲרוֹן וְגָבָה--מוֹצִיאִים מִיָּדוֹ, שֶׁכָּל שֶׁקָּדַם חוֹבוֹ זָכָה.

בַּמֶּה דְּבָרִים אֲמוּרִים, בַּקַּרְקָעוֹת שֶׁהָיוּ לוֹ בְּעֵת שֶׁלָּוָה.
אֲבָל הַקַּרְקָעוֹת שֶׁקָּנָה אַחַר שֶׁלָּוָה מִבַּעֲלֵי חוֹבוֹת הַרְבֵּה--אַף עַל פִּי שֶׁכָּתַב לְכָל אֶחָד מֵהֶן שֶׁאֲנִי עֲתִיד לִקְנוֹת מְשֻׁעְבָּד לָךְ--אֵין בָּהֶן דִּין קְדִימָה, אֵלָא יַד כֻּלָּן שׁוֹוִין; וְכָל שֶׁקָּדַם וְגָבָה--זָכָה, אַף עַל פִּי שְׁהוּא אַחֲרוֹן.

 לָוָה וְכָתַב לוֹ שֶׁאֲנִי עֲתִיד לִקְנוֹת מְשֻׁעְבָּד לָךְ, וְאַחַר כָּךְ קָנָה שָׂדֶה, וְחָזַר וְלָוָה מֵאַחֵר--הֲרֵי הַשָּׂדֶה מְשֻׁעְבֶּדֶת לָרִאשׁוֹן, וְהוּא קוֹדֵם לִגְבּוֹת.
וְכֵן אַפִלּוּ הָיוּ מֵאָה.

אֵין דִּין קְדִימָה בְּמִטַּלְטְלִין; אֵלָא כָּל שֶׁגָּבָה מֵהֶן--זָכָה, אַף עַל פִּי שְׁהוּא אַחֲרוֹן.
קָדַם אֶחָד מִשְּׁאָר אָדָם וְתָפַס מִן הַמִּטַּלְטְלִין שֶׁלְּזֶה, כְּדֵי לִזְכוֹת בָּהֶן לְאֶחָד מִבַּעֲלֵי חוֹבוֹת--לֹא זָכָה: שֶׁכָּל הַתּוֹפֵס לְבַעַל חוֹב בִּמְקוֹם שֶׁיֵּשׁ עָלָיו חוֹב לַאֲחֵרִים, לֹא קָנָה.
אֲבָל אֵין עָלָיו חוֹב לַאֲחֵרִים, קָנָה לוֹ.

וְכֵן אִם אָמַר לוֹ הַלּוֹוֶה, זְכֵה בְּחֵפֶץ זֶה לִפְלוֹנִי, אוֹ תֵּן מָנֶה זוֹ לִפְלוֹנִי--זָכָה לוֹ; וְאֵין אֶחָד מִבַּעֲלֵי חוֹבוֹת יְכוּלִין לִגְבּוֹת מֵאֵלּוּ הַמִּטַּלְטְלִין, שֶׁכְּבָר זָכָה בָּהֶן אַחֵר.

 שְׁטָרוֹת שֶׁזְּמַנָּן כֻּלָּן יוֹם אֶחָד, אוֹ שָׁעָה אַחַת בִּמְקוֹם שֶׁכּוֹתְבִין שָׁעוֹת--כָּל שֶׁקָּדַם מֵהֶן וְגָבָה, בֵּין קַרְקָע בֵּין מִטַּלְטְלִין--זָכָה.
בָּאוּ כֻּלָּן בְּיַחַד לִגְבּוֹת, וְכֵן בַּעֲלֵי חוֹבוֹת שֶׁכָּל אֶחָד מֵהֶן קוֹדֵם לִזְמָן חֲבֵרוֹ שֶׁבָּאוּ לִגְבּוֹת מִן הַמִּטַּלְטְלִין שֶׁהֲרֵי אֵין בָּהֶן דִּין קְדִימָה, אוֹ שֶׁבָּאוּ לִגְבּוֹת מִקַּרְקָע שֶׁקָּנָה הַלּוֹוֶה לְאַחַר שֶׁלָּוָה מִן הָאַחֲרוֹן שֶׁבָּהֶן, וְאֵין בַּנְּכָסִים כְּדֵי שֶׁיִּגְבֶּה כָּל אֶחָד מֵהֶן אֶת חוֹבוֹ--מְחַלְּקִין בֵּינֵיהֶן.

כֵּיצַד חוֹלְקִין: אִם כְּשֶׁיִּתְחַלַּק הַמָּמוֹן הַנִּמְצָא עַל מִנְיָנָם, יַגִּיעַ לַפָּחוּת שֶׁבָּהֶן כְּשֵׁעוּר חוֹבוֹ אוֹ פָּחוּת מִמֶּנּוּ--חוֹלְקִים לְפִי מִנְיָנָם בְּשׁוֹוֶה.
וְאִם יַגִּיעַ לְפָחוּת שֶׁבָּהֶם יוֹתֵר עַל חוֹבוֹ--חוֹלְקִים מִכָּל הַמָּמוֹן בֵּינֵיהֶם כְּדֵי שֶׁיַּגִּיעַ לַפָּחוּת שֶׁבָּהֶם כְּשֵׁעוּר חוֹבוֹ, וְחוֹזְרִין הַנִּשְׁאָרִים מִבַּעֲלֵי חוֹבוֹת וְחוֹלְקִין הַיָּתֵר בֵּינֵיהֶן כַּדֶּרֶךְ הַזֹּאת.

כֵּיצַד: הָיוּ שְׁלוֹשָׁה--חוֹבוֹ שֶׁלְּזֶה מָנֶה, וְשֶׁלְּזֶה מָאתַיִם, וְשֶׁלְּזֶה שֵׁבַע מֵאוֹת--אִם הָיָה כָּל הַנִּמְצָא שָׁם שְׁלוֹשׁ מֵאוֹת, נוֹטְלִין מֵאָה מֵאָה; וְכֵן אִם נִמְצָא שָׁם פָּחוּת מִשְּׁלוֹשׁ מֵאוֹת, חוֹלְקִין בְּשׁוֹוֶה.

נִמְצָא שָׁם יָתֵר עַל שְׁלוֹשׁ מֵאוֹת--חוֹלְקִין שְׁלוֹשׁ מֵאוֹת בְּשׁוֹוֶה, וְיִסְתַּלַּק בַּעַל הַמֵּאָה; וּשְׁאָר הַמָּמוֹן חוֹלְקִין אוֹתוֹ הַשְּׁנַיִם עַל אוֹתָהּ הַדֶּרֶךְ.
כֵּיצַד: נִמְצְאוּ שָׁם חָמֵשׁ מֵאוֹת אוֹ פָּחוּת--חוֹלְקִין שְׁלוֹשׁ מֵאוֹת בְּשׁוֹוֶה, וְיִסְתַּלַּק הָאֶחָד; וְחוֹזְרִין וְחוֹלְקִין הַמָּאתַיִם אוֹ הַפָּחוּת בְּשׁוֹוֶה, וְיִסְתַּלַּק הַשֵּׁנִי.

נִמְצְאוּ שָׁם שֵׁשׁ מֵאוֹת--חוֹלְקִין שְׁלוֹשׁ מֵאוֹת בְּשׁוֹוֶה, וְיִסְתַּלַּק בַּעַל הַמָּנֶה; וְחוֹזְרִין וְחוֹלְקִין הַמָּאתַיִם בֵּין הַשְּׁנַיִם בְּשׁוֹוֶה, וְיִסְתַּלַּק בַּעַל הַמָּאתַיִם; וְנוֹתְנִין הַמֵּאָה הַנִּשְׁאָרִים לְבַעַל הַשֵּׁבַע מֵאוֹת, וְנִמְצָא בְּיָדוֹ שְׁלוֹשׁ מֵאוֹת בִּלְבָד.
וְעַל דֶּרֶךְ זוֹ חוֹלְקִין, אַפִלּוּ הֶן מֵאָה, כְּשֶׁיָּבוֹאוּ לִגְבּוֹת כְּאַחַת.
וְיֵשׁ מִן הַגְּאוֹנִים שֶׁהוֹרָה שֶׁחוֹלְקִין לְפִי מְמוֹנָם.

 רְאוּבֵן וְשִׁמְעוֹן, לְכָל אֶחָד מִשְּׁנֵיהֶם שְׁטָר חוֹב עַל לֵוִי--רְאוּבֵן שְׁטָרוֹ בַּחֲמִשָּׁה בְּנִיסָן, וְשִׁמְעוֹן שְׁטָרוֹ בְּנִיסָן סְתָם, וַהֲרֵי יֵשׁ לְלֵוִי שָׂדֶה שְׁאֵינָהּ כְּדֵי חוֹב שֶׁלִּשְׁנֵיהֶם--מוֹרִידִין לְתוֹכָהּ רְאוּבֵן, שֶׁמֶּא שְׁטָרוֹ שֶׁלְּשִׁמְעוֹן בְּסוֹף נִיסָן הָיָה.

וְכֵן אֵין שִׁמְעוֹן יָכוֹל לִטְרֹף מֵאֲיָר וְאִלַּךְ, שֶׁהֲרֵי הַלּוֹקֵחַ אוֹמֵר לוֹ, שֶׁמֶּא בְּאֶחָד בְּנִיסָן הוּא זְמַנּוֹ שֶׁלִּשְׁטָרָךְ, וַהֲרֵי שָׂדֶה בַּת חוֹרִין שֶׁתִּגְבֶּה אוֹתָהּ, וְיָבוֹא רְאוּבֵן שְׁהוּא אַחַר זְמַנָּךְ, וְהוּא שֶׁיֵּשׁ לוֹ לִטְרֹף מִמֶּנּוּ.
לְפִיכָּךְ אִם כָּתְבוּ הַרְשָׁאָה זֶה לְזֶה, טוֹרְפִין מֵאֲיָר וְאִלַּךְ מִכָּל צַד.
וְהוּא הַדִּין בִּרְאוּבֵן וְשִׁמְעוֹן שֶׁמָּכַר לָהֶן לֵוִי שָׂדֶה אַחַת בִּשְׁנֵי שְׁטָרוֹת, שְׁטָרוֹ שֶׁלְּזֶה בַּחֲמִשָּׁה בְּנִיסָן, וּשְׁטָרוֹ שֶׁלְּזֶה בְּנִיסָן סְתָם.

הִלְכּוֹת מַלְוֶה וְלוֹוֶה פֵּרֶק כא 
בַּעַל חוֹב גּוֹבֶה אֶת הַשְּׁבָח שֶׁהִשְׁבִּיחַ הַלּוֹקֵחַ--בֵּין שֶׁהִשְׁבִּיחַ מֵחֲמַת הוֹצָאָה, בֵּין שֶׁשָּׁבְחוּ נְכָסִים מֵאֵלֵיהֶן: אֵלָא שְׁאִם הִשְׁבִּיחוּ מֵאֵלֵיהֶן, טוֹרֵף כָּל הַשְּׁבָח; וְאִם הִשְׁבִּיחוּ מֵחֲמַת הוֹצָאָה, גּוֹבֶה חֲצִי הַשְּׁבָח.

כֵּיצַד: רְאוּבֵן שֶׁהָיָה לוֹ חוֹב עַל שִׁמְעוֹן מָאתַיִם, וּמָכַר שִׁמְעוֹן לְלֵוִי שָׂדֶה בְּמָנֶה, וְהוֹצִיא עָלֶיהָ לֵוִי הוֹצָאוֹת, וְהִשְׁבִּיחָה וַהֲרֵי הִיא שׁוֹוָה מָאתַיִם--כְּשֶׁיָּבוֹא רְאוּבֵן לִטְרֹף אֶת לֵוִי, טוֹרֵף מִמֶּנָּה בְּמֵאָה וַחֲמִשִּׁים: מֵאָה שֶׁלִּדְמֵי הַמֶּקָּח, וַחֲמִשִּׁים שֶׁלַּחֲצִי הַשְּׁבָח.
וְאִם הִשְׁבִּיחָה מֵחֲמַת עַצְמָהּ, כְּגוֹן שֶׁהוּקְרָה בְּדָמִים אוֹ עָלוּ בָּהּ אִילָנוֹת--גּוֹבֶה אֶת כֻּלָּהּ.

הוֹרוּ גְּאוֹנִים גְּדוֹלִים וַחֲכָמִים וְאָמְרוּ, לֹא יִהְיֶה הַלּוֹקֵחַ רָע כּוֹחַ מִיּוֹרֵד לִשְׂדֵה חֲבֵרוֹ שֶׁלֹּא בִּרְשׁוּת, שֶׁשָּׁמִין לוֹ, וְיָדוֹ עַל הַתַּחְתּוֹנָה.
לְפִיכָּךְ אִם הִשְׁבִּיחַ הַלּוֹקֵחַ בְּמֵאָה, וְהוֹצִיא חֲמִשִּׁים--נוֹטֵל כָּל הַהוֹצָאָה, וַחֲצִי הַשְּׁבָח הַיָּתֵר עַל הַהוֹצָאָה, וְהַחֵצִי עִם הַקֶּרֶן, הוּא שֶׁטּוֹרֵף בַּעַל חוֹב; וּדְבָרִים שֶׁלְּטַעַם הֶם, וְכָּךְ רָאוּי לָדוּן.

וְחוֹזֵר הַלּוֹקֵחַ, וְגוֹבֶה אֶת הַקֶּרֶן מִנִּכְסֵי שִׁמְעוֹן, אַף מִן הַמְּשֻׁעְבָּדִין שֶׁמָּכַר אוֹ נָתַן, מֵאַחַר זְמָן שֶׁמָּכַר בּוֹ לְלֵוִי.
אֲבָל הַשְּׁבָח שֶׁטָּרַף מִמֶּנּוּ בַּעַל חוֹב, בֵּין בְּחֶצְיוֹ בֵּין בְּכֻלּוֹ--אֵין לֵוִי גּוֹבֵהוּ, אֵלָא מִנְּכָסִים בְּנֵי חוֹרִין שֶׁלְּשִׁמְעוֹן: שֶׁתַּקָּנַת עוֹלָם הִיא, שֶׁלֹּא יִגְבֶּה הַשְּׁבָח וְלֹא הַפֵּרוֹת שֶׁאָכַל הַגַּזְלָן וְלֹא מְזוֹן הָאִשָּׁה וְהַבָּנוֹת, מִנְּכָסִים מְשֻׁעְבָּדִין, שֶׁאֵלּוּ דְּבָרִים שְׁאֵין לָהֶן קִצְבָּה.
וּמִקֻּלֵּי כְּתֻבָּה, שֶׁלֹּא תִטְרֹף אִשָּׁה מִן הַשְּׁבָח בִּכְתֻבָּתָהּ.

וְלָמָּה יִטְרֹף בַּעַל חוֹב חֲצִי הַשְּׁבָח בִּלְבָד, הַבָּאָה מֵחֲמַת הוֹצָאָה: לְפִי שֶׁהַשְּׁבָח בָּא לְאַחַר שֶׁלָּוָה מֵרְאוּבֵן וּלְאַחַר שֶׁמָּכַר לְלֵוִי, וְנִמְצָא רְאוּבֵן וְלֵוִי כִּשְׁנֵי בַּעֲלֵי חוֹבוֹת לְשִׁמְעוֹן; וְהַשְּׁבָח כִּנְכָסִים שֶׁבָּאוּ לוֹ אַחַר שֶׁלָּוָה מִשְּׁנֵיהֶם, שְׁהֶן חוֹלְקִין כְּאֶחָד כְּמוֹ שֶׁבֵּאַרְנוּ.

לְפִיכָּךְ רְאוּבֵן שֶׁלָּוָה מִשִּׁמְעוֹן מָנֶּה, וְכָתַב לוֹ שֶׁאֲנִי עֲתִיד לִקְנוֹת מְשֻׁעְבָּד לָךְ, וְחָזַר וְלָוָה מִלֵּוִי מָאתַיִם, וְכָתַב לוֹ שֶׁאֲנִי עֲתִיד לִקְנוֹת מְשֻׁעְבָּד לָךְ, וְקָנָה אַחַר כָּךְ שָׂדֶה, וּמְכָרָהּ לִיהוּדָה בְּמֵאָה וַחֲמִשִּׁים, וְהִשְׁבִּיחָהּ יְהוּדָה בְּהוֹצָאָתוֹ, וַהֲרֵי הִיא שׁוֹוָה שְׁלוֹשׁ מֵאוֹת--טוֹרֵף שִׁמְעוֹן וְלֵוִי הַקֶּרֶן, וְחוֹלְקִין אוֹתוֹ בְּשׁוֹוֶה; וְנִמְצָא בְּיַד זֶה חֲמִשָּׁה וְשִׁבְעִים, וּבְיַד זֶה חֲמִשָּׁה וְשִׁבְעִים.
וְחוֹזְרִין שִׁמְעוֹן וְלֵוִי וִיהוּדָה שְׁלָשְׁתָּן, וְחוֹלְקִין מֵאָה וַחֲמִשִּׁים שֶׁלִּשְׁבָח עַל הַדֶּרֶךְ שֶׁפֵּרַשְׁנוּ; נִמְצָא שִׁמְעוֹן טוֹרֵף מָנֶּה שֶׁלּוֹ מִשָּׂדֶה זוֹ, וְלֵוִי טוֹרֵף מֵאָה וּשְׁלוֹשִׁים וְשִׁבְעָה וּמֶחְצָה, וִיהוּדָה נוֹטֵל מִן הַשְּׁבָח שְׁנַיִם וְשִׁשִּׁים וּמֶחְצָה.
וּכְזֶה הֶן חוֹלְקִין, אַפִלּוּ הֶן מֵאָה.

 כָּל הַפֵּרוֹת שֶׁאָכַל הַלּוֹקֵחַ, אֵינָן נִטְרָפִין מִמֶּנּוּ.
אֲבָל הַפֵּרוֹת הַמְּחֻבָּרִין לַקַּרְקָע--אַף עַל פִּי שְׁאֵינָן צְרִיכִין לַקַּרְקָע, כַּעֲנָבִים שֶׁהִגִּיעוּ לְהִבָּצֵר--הֲרֵי בַּעַל חוֹב גּוֹבֶה מֵהֶן, כְּמוֹ שֶׁגּוֹבֶה מִן הַשְּׁבָח.

 מַתָּנָה שֶׁשָּׁבְחָה מֵחֲמַת הוֹצָאָה, אֵין בַּעַל חוֹב גּוֹבֶה מִשְּׁבָחָהּ כְּלוּם; אֵלָא רוֹאִין כַּמָּה הָיְתָה שׁוֹוָה בְּשָׁעַת מַתָּנָה, וְגוֹבֶה.
וְאִם שָׁבְחָה מֵאֵלֶיהָ, בַּעַל חוֹב גּוֹבֶה אֶת כֻּלָּהּ.
וְאִם קִבַּל הַנּוֹתֵן אַחְרָיוּת הַמַּתָּנָה--הֲרֵי בַּעַל חוֹב גּוֹבֶה מִמֶּנָּה אֶת הַשְּׁבָח, כְּדֶרֶךְ שֶׁגּוֹבֶה מִן הַלּוֹקֵחַ.

וְלָמָּה יִטְרֹף בַּעַל חוֹב חֲצִי הַשְּׁבָח מִן הַלּוֹקֵחַ, וְלֹא יִטְרֹף מִמְּקַבֵּל הַמַּתָּנָה כְּלוּם--מִפְּנֵי שֶׁהַמּוֹכֵר כּוֹתֵב לַלּוֹקֵחַ בִּשְׁטָר מְכִירָה שֶׁאֲנִי מְחֻיָּב לָךְ בַּקֶּרֶן, וּבֶעָמָל שֶׁתַּעֲמֹל, וּבַשְּׁבָח שֶׁתַּשְׁבִּיחַ, וְעָלַי אַחְרָיוּת הַכֹּל.
וְרָצָה הַלּוֹקֵחַ וְקִבַּל דָּבָר זֶה, שֶׁהֲרֵי הַלּוֹקֵחַ יָרַד עַל תְּנָאי זֶה, שְׁאִם יִלָּקַח מִמֶּנּוּ הַשְּׁבָח, יַחְזֹר עַל הַמּוֹכֵר; וְאַפִלּוּ לֹא כָתַב, כְּבָר נוֹדַע שֶׁזֶּה דִּין הַמּוֹכֵר עִם הַלּוֹקֵחַ.

אֲבָל הַמַּתָּנָה שְׁאֵין שָׁם תְּנָאי זֶה, אֵינוּ גּוֹבֶה מִשְּׁבָח שֶׁהִשְׁבִּיחָה בְּהוֹצָאָתוֹ כְּלוּם.
וְכֵן יְתוֹמִים שֶׁהִשְׁבִּיחוּ הַנְּכָסִים, אֵין בַּעַל חוֹב גּוֹבֶה מִן הַשְּׁבָח כְּלוּם.
אֲבָל אִם שָׁבְחוּ נְכָסִים מֵאֵלֵיהֶן, גּוֹבֶה אֶת הַשְּׁבָח כֻּלּוֹ.

 בַּעַל חוֹב שֶׁטָּרַף בְּחוֹבוֹ מִיַּד הַלּוֹקֵחַ, מַה שֶׁרָאוּי לוֹ מִן הַקֶּרֶן וַחֲצִי הַשְּׁבָח--רוֹאִין הַנִּשְׁאָר מִן הַקַּרְקָע: אִם יֵשׁ בּוֹ תְּעָלָה לַלּוֹקֵחַ--כְּגוֹן שֶׁנִּשְׁאַר לוֹ בַּשָּׂדֶה בֵּית תִּשְׁעַת קַבִּין, וּבַגִּנָּה בֵּית חֲצִי קַב--יִשְׁתַּתְּפוּ בָּהּ שְׁנֵיהֶם; וְאִם לֹא נִשְׁאַר לוֹ דָּבָר שֶׁאִלּוּ יֵחָלֵק, יִהְיֶה שֵׁם כֻּלּוֹ עָלָיו--נוֹתֵן לוֹ בַּעַל חוֹב אֶת דָּמָיו.

 הָיְתָה הַשָּׂדֶה הַפּוֹתִיקֵי, בַּעַל חוֹב נוֹטֵל אֶת כֻּלָּהּ.
וְרוֹאִין חֲצִי הַשְּׁבָח הַנִּשְׁאָר לַלּוֹקֵחַ: אִם הָיָה חֲצִי הַשְּׁבָח יָתֵר עַל הַהוֹצָאָה כֻּלָּהּ--נוֹטֵל הַהוֹצָאָה מִבַּעַל חוֹב, שֶׁהֲרֵי אוֹמֵר לוֹ בַּעַל חוֹב, שָׂדִי הִיא שֶׁהִשְׁבִּיחָה; וְהַנִּשְׁאָר לוֹ מִן הַשְּׁבָח, נוֹטֵל אוֹתוֹ מִן הַמּוֹכֵר.
וְכֵן אִם הָיָה חֲצִי הַשְּׁבָח פָּחוּת מִן הַהוֹצָאָה--אֵין לוֹ מִן הַטּוֹרֵף, אֵלָא דְּמֵי חֲצִי הַשְּׁבָח; וְחוֹזֵר וְגוֹבֶה מִן הַמּוֹכֵר, חֲצִי הַשְּׁבָח שֶׁנִּטְרַף בִּלְבָד.

 בַּעַל חוֹב שֶׁבָּא לִטְרֹף מִן הַיְּתוֹמִין--יְתוֹמִים אוֹמְרִים אָנוּ הִשְׁבַּחְנוּ, וּבַעַל חוֹב אוֹמֵר שֶׁמֶּא אֲבִיכֶם הִשְׁבִּיחַ--עַל הַיְּתוֹמִים לְהָבִיא רְאָיָה.
הֵבִיאוּ רְאָיָה שְׁהֶם הִשְׁבִּיחוּ--שָׁמִין לָהֶן אֶת הַשְּׁבָח, וְאֶת הַהוֹצָאָה; וְנוֹטְלִין הַפָּחוּת שֶׁבִּשְׁנֵיהֶן, וּמַעֲלֶה אוֹתָן בְּדָמִים.

בַּמֶּה דְּבָרִים אֲמוּרִים, בְּשֶׁעָשָׂה שָׂדֶה זוֹ הַפּוֹתִיקֵי.
אֲבָל אִם לֹא עָשָׂה הַפּוֹתִיקֵי--אִם רָצוּ הַיְּתוֹמִין לְסַלַּק בַּעַל חוֹב בְּדָמִים, מְסַלְּקִין; וְאִם רָצוּ, נוֹטְלִין מִן הַקַּרְקָע שֵׁעוּר הַשְּׁבָח שֶׁלָּהֶן.

הִלְכּוֹת מַלְוֶה וְלוֹוֶה פֵּרֶק כב 
סֵדֶר גְּבִיַּת הַחוֹב כָּךְ הוּא: כְּשֶׁיָּבִיא הַמַּלְוֶה שְׁטָרוֹ לְבֵית דִּין, וְיִתְקַיַּם--אוֹמְרִין לַלּוֹוֶה שַׁלַּם.
וְאֵין יוֹרְדִין לִנְכָסָיו תְּחִלָּה, עַד שֶׁיִּתְבְּעֶנּוּ; וְאִם טָעָה הַדַּיָּן וְהוֹרִיד הַמַּלְוֶה לְנִכְסֵי הַלּוֹוֶה קֹדֶם שֶׁיִּתְבְּעֶנּוּ, מְסַלְּקִין אוֹתוֹ.

אָמַר הַלּוֹוֶה הֲרֵינִי מְשַׁלֵּם, קִבְעוּ לִי זְמָן כְּדֵי שֶׁאֶלְוֶה מֵאַחֵר אוֹ אֲמַשְׁכַּן אוֹ אֶמְכֹּר וְאָבִיא הַמָּעוֹת--קוֹבְעִין לוֹ זְמָן שְׁלוֹשִׁים יוֹם; וְאֵין מְחַיְּבִין אוֹתוֹ לִתֵּן מַשְׁכּוֹן, שֶׁאִלּוּ הָיָה שָׁם מִטַּלְטְלִים, מִיָּד הָיוּ בֵּית דִּין גּוֹבִין מֵהֶן.
וְאִם רָצָה הַמַּלְוֶה לְהַחְרִים עַל מִי שֶׁיֵּשׁ לוֹ מָעוֹת אוֹ מִטַּלְטְלִין, וּמַפְלִיג אוֹתוֹ בִּדְבָרִים--הֲרֵי זֶה מַחְרִים.
וְאֵין מְחַיְּבִין אֶת הַלּוֹוֶה לְהָבִיא עַרָב עַד שֶׁיִּתֵּן.

שָׁלְמוּ הַשְּׁלוֹשִׁים יוֹם, וְלֹא הֵבִיא--בֵּית דִּין כּוֹתְבִין אַדְרַכְתָּא עַל נְכָסָיו.
וְכֵן אִם אָמַר בַּתְּחִלָּה כְּשֶׁתְּבָעוֹ, אֵינִי מְשַׁלֵּם--כּוֹתְבִין אַדְרַכְתָּא עַל נְכָסָיו מִיָּד, וְאֵין קוֹבְעִין לוֹ זְמָן.
וְכֵן אִם אֵין שָׁם שְׁטָר אֵלָא מַלְוָה עַל פֶּה, אוֹ שֶׁהוֹדָה--כּוֹתְבִין אַדְרַכְתָּא עַל נְכָסִים בְּנֵי חוֹרִין שֶׁיֵּשׁ לוֹ.

 טָעַן וְאָמַר שְׁטָר זֶה שֶׁנִּתְקַיַּם בִּפְנֵיכֶם מְזֻיָּף הוּא, וַאֲנִי אָבִיא רְאָיָה וַאֲבַטְּלֶנּוּ, וְעֵדַי בְּמָקוֹם פְּלוֹנִי, וְהֶם פְּלוֹנִי וּפְלוֹנִי--אִם נִרְאֶה לַדַּיָּנִין שֶׁיֵּשׁ מַמָּשׁ בִּדְבָרָיו--קוֹבְעִין לוֹ זְמָן לְהָבִיא עֵדָיו.
וְאִם נִרְאֶה לָהֶם שְׁאֵינוּ בָּא אֵלָא בַּעֲלִילוֹת דְּבָרִים וּבִטְעָנוֹת שֶׁלְּדֹפִי--אוֹמְרִים לוֹ שַׁלַּם, וְאַחַר כָּךְ אִם יֵשׁ לָךְ רְאָיָה, יַחְזִיר; וְאִם הָיָה הַמַּלְוֶה אַלָּם, וְשֶׁמֶּא אֵינוּ יָכוֹל לְהַחְזִיר מִיָּדוֹ--מַנִּיחִין עַל יְדֵי שָׁלִישׁ.

 קָבְעוּ לוֹ זְמָן לְהָבִיא רְאָיָה וּלְבַטַּל הַשְּׁטָר, וְהִגִּיעַ הַזְּמָן וְלֹא בָא--מַמְתִּינִין לוֹ שֵׁנִי וַחֲמִישִׁי וְשֵׁנִי; לֹא בָא--כּוֹתְבִין עָלָיו פִּתְחָא, וּמְשַׁמְּתִין אוֹתוֹ, וּמַמְתִּינִין לוֹ וְהוּא בְּנִדּוּיוֹ, תִּשְׁעִים יוֹם.

שְׁלוֹשִׁים רִאשׁוֹנִים, שֶׁמֶּא הוּא טוֹרֵחַ לִלְווֹת מָעוֹת; אֶמְצָעִיִּים, שֶׁמֶּא הוּא טוֹרֵחַ לִמְכֹּר; אַחֲרוֹנִים, שֶׁמֶּא הַלּוֹקֵחַ מִמֶּנּוּ טוֹרֵחַ לְהָבִיא מָעוֹת.
שָׁלְמוּ הַתִּשְׁעִים יוֹם, וְלֹא בָא--בֵּית דִּין כּוֹתְבִין אַדְרַכְתָּא עַל נְכָסָיו, וּמַתִּירִין לוֹ נִדּוּיוֹ.

 אֵין כּוֹתְבִין אַדְרַכְתָּא עַל נְכָסָיו, עַד שֶׁשּׁוֹלְחִין וּמוֹדִיעִין לוֹ: וְהוּא שֶׁיִּהְיֶה קָרוֹב לְבֵית דִּין, מַהְלַךְ שְׁנֵי יָמִים אוֹ פָּחוּת; יָתֵר עַל זֶה, אֵין צְרִיכִין לְהוֹדִיעוֹ.

בַּמֶּה דְּבָרִים אֲמוּרִים, בְּשֶׁהָיָה כָּל הַתִּשְׁעִים יוֹם נִשְׁמָט וְאוֹמֵר עַתָּה אָבוֹא וְאָבִיא רְאָיָה וַאֲבַטַּל הַשְּׁטָר.
אֲבָל אִם אָמַר אֵינִי בָּא לְבֵית דִּין--מִיָּד כּוֹתְבִין אַדְרַכְתָּא עַל נְכָסָיו, בֵּין עַל הַקַּרְקָעוֹת בֵּין עַל הַמִּטַּלְטְלִין.
וְכֵן אִם הָיָה הַשְּׁטָר עַל הַפִּקָּדוֹן--אֵין מַמְתִּינִין לוֹ תִּשְׁעִים יוֹם, אֵלָא כּוֹתְבִין אַדְרַכְתָּא עַל נְכָסָיו מִיָּד.

 זֶה שֶׁאָמַרְנוּ שְׁאִם לֹא בָא בְּסוֹף הַתִּשְׁעִים, כּוֹתְבִין אַדְרַכְתָּא עַל נְכָסָיו--עַל הַקַּרְקָעוֹת.
אֲבָל הַמִּטַּלְטְלִין--אַפִלּוּ אַחַר תִּשְׁעִים, כָּל זְמָן שְׁהוּא אוֹמֵר עַתָּה אָבִיא רְאָיָה וַאֲבַטַּל הַשְּׁטָר--אֵין מוֹרִידִין הַמַּלְוֶה לַמִּטַּלְטְלִין: שֶׁמֶּא יֹאכַל אוֹתָם, וְיָבִיא זֶה רְאָיָה וִיבַטַּל הַשְּׁטָר, וְלֹא יִמְצָא מַה יִטֹּל; וְאַפִלּוּ הָיָה לַמַּלְוֶה קַרְקָע, שֶׁמֶּא תַּכְסִיף אוֹ תִּשְׁתַּדַּף.

 כֵּיצַד כּוֹתְבִין הָאַדְרַכְתָּא: אִם לִנְכָסִים בְּנֵי חוֹרִין הוֹרִידוּהוּ--אוֹמְרִים אִישׁ פְּלוֹנִי נִתְחַיַּב לִפְלוֹנִי בַּדִּין כָּךְ וְכָּךְ, וְלֹא נָתַן לוֹ מֵעַצְמוֹ, וְכָתַבְנוּ לוֹ אַדְרַכְתָּא זוֹ, עַל שָׂדֶה פְּלוֹנִית שֶׁלּוֹ.

וְאַחַר כָּךְ שָׁמִין לוֹ שְׁלוֹשָׁה מֵאוֹתָהּ הַשָּׂדֶה כְּנֶגֶד חוֹבוֹ, וּמַכְרִיזִין עָלֶיהָ כְּפִי מַה שֶׁיִּרְאוּ, עַד שֶׁיִּפְסְקוּ הַמּוֹסִיפִין.
וּמוֹרִידִין אוֹתוֹ בְּחוֹבוֹ לַחֵלֶק שֶׁשָּׁמוּ אוֹתוֹ; וְקוֹרְעִין שְׁטָר הַחוֹב, אִם הָיָה שָׁם שְׁטָר.

וְאִם לֹא הָיוּ לוֹ נְכָסִים בְּנֵי חוֹרִין, כּוֹתְבִין הָאַדְרַכְתָּא כָּךְ--אִישׁ פְּלוֹנִי נִתְחַיַּב לִפְלוֹנִי כָּךְ וְכָּךְ בִּשְׁטָר חוֹב שֶׁהָיָה בְּיָדוֹ, וְלֹא נָתַן לוֹ חוֹבוֹ, וְלֹא מָצָאנוּ לוֹ נְכָסִים בְּנֵי חוֹרִין, וּכְבָר קְרַעְנוּהוּ לַשְּׁטָר שֶׁהָיָה לוֹ עָלָיו, וְנָתְנוּ רְשׁוּת לִפְלוֹנִי לִדְרֹשׁ וְלַחְקֹר, וְלִהְיוֹת יָדוֹ נְטוּיָה עַל כָּל נְכָסִים שֶׁיִּמָּצְאוּ לוֹ וְכָל קַרְקָעוֹת שֶׁמָּכַר מִזְּמָן פְּלוֹנִי וָהָלְאָה; יֵשׁ לוֹ לְהִפָּרַע וְלִגְבּוֹת חוֹבוֹ מִן הַכֹּל.

 וְאַחַר שֶׁכּוֹתְבִין אַדְרַכְתָּא זוֹ, הוֹלֵךְ הַמַּלְוֶה וּמְחַפֵּשׂ: אִם מָצָא לוֹ נְכָסִים בְּנֵי חוֹרִין, שָׁמִין לוֹ מֵהֶן.
מָצָא לוֹ נְכָסִים מְשֻׁעְבָּדִין מֵאַחַר זְמָן שְׁטָרוֹ, טוֹרֵף מֵהֶן; וְקוֹרְעִין שְׁטָר הָאַדְרַכְתָּא, וְכוֹתְבִין לוֹ שְׁטָר הַטִּרְפָּא.

 כֵּיצַד כּוֹתְבִין: אִישׁ פְּלוֹנִי בֶּן פְּלוֹנִי זָכָה בַּדִּין לִטְרֹף בְּחוֹב שֶׁפְּלוֹנִי חַיָּב לוֹ שְׁהוּא כָּךְ וְכָּךְ, מִשָּׂדֶה פְּלוֹנִית שֶׁלְּקָחָהּ פְּלוֹנִי בְּכָּךְ וְכָּךְ מִזְּמָן פְּלוֹנִי; וּכְבָר קָרַעְנוּ הָאַדְרַכְתָּא שֶׁהָיְתָה בְּיָדוֹ, וְהִרְשִׁינוּהוּ לִטְרֹף מִזֶּה בְּכָּךְ וְכָּךְ.

 וְאַחַר שֶׁכּוֹתְבִין הַטִּרְפָּא לַטּוֹרֵף, מוֹרִידִין שְׁלוֹשָׁה בְּקִיאִין לְאוֹתָהּ הַשָּׂדֶה, וְשָׁמִין לוֹ מִמֶּנָּה כְּשֵׁעוּר חוֹבוֹ כְּפִי מַה שֶׁרָאוּי לוֹ מִן הַקֶּרֶן, וַחֲצִי הַשְּׁבָח כְּמוֹ שֶׁבֵּאַרְנוּ.

וּמַכְרִיזִין עָלֶיהָ שְׁלוֹשִׁים יוֹם, כְּדֶרֶךְ שֶׁמַּכְרִיזִין עַל נִכְסֵי יְתוֹמִים.
וְאַחַר כָּךְ מַשְׁבִּיעִין אֶת הַלּוֹוֶה שְׁאֵין לוֹ כְּלוּם, בְּתַקָּנַת הַגְּאוֹנִים, אִם הָיָה הַלּוֹוֶה עִמָּנוּ בַּמְּדִינָה.
וּמַשְׁבִּיעִין אֶת הַטּוֹרֵף בִּנְקִיטַת חֵפֶץ, שֶׁלֹּא נִפְרַע חוֹב זֶה, וְלֹא מְחָלוֹ, וְלֹא מְכָרוֹ לְאַחֵר.
וְאַחַר כָּךְ מוֹרִידִין אוֹתוֹ לְנִכְסֵי הַלּוֹקֵחַ, בְּשׁוּמָה שֶׁלּוֹ.

וְכוֹתְבִין הוֹרָדָה.
כֵּיצַד: כּוֹתְבִין אַחַר שֶׁשַּׁמְנוּ לִפְלוֹנִי בַּשּׁוּמָה שֶׁהָיְתָה בְּיָדוֹ, וְהִכְרַזְנוּ שְׁלוֹשִׁים יוֹם כָּרָאוּי, וְהִשְׁבַּעְנוּ אֶת זֶה הַטּוֹרֵף, וְאֶת בַּעַל חוֹבוֹ--הוֹרַדְנוּהוּ לְשָׂדֶה פְּלוֹנִית לִהְיוֹת מִשְׁתַּמֵּשׁ בָּהּ, כְּדֶרֶךְ שֶׁמִּשְׁתַּמֵּשׁ כָּל אָדָם בְּקִנְיָנוֹ.
וּמֵאֵימָתַי אוֹכֵל הַטּוֹרֵף פֵּרוֹת שָׂדֶה זוֹ, מִשֶּׁיִּפְסְקוּ הַהַכְרָזָה.

 כָּל אַדְרַכְתָּא שְׁאֵין כָּתוּב בָּהּ קְרַעְנוּהוּ לִשְׁטָר הַהַלְוָאָה, אֵינָהּ אַדְרַכְתָּא; וְכָל טִרְפָּא שְׁאֵין כָּתוּב בָּהּ קְרַעְנוּהָ לָאַדְרַכְתָּא, אֵינָהּ טִרְפָּא; וְכָל שׁוּמָה שְׁאֵין כָּתוּב בָּהּ קְרַעְנוּהָ לַטִּרְפָּא, אֵינָהּ שׁוּמָה.

 שְׁלוֹשָׁה שֶׁיָּרְדוּ לָשׁוּם--אֶחָד אוֹמֵר בְּמָנֶה וּשְׁנַיִם אוֹמְרִים בְּמָאתַיִם, אוֹ אֶחָד אוֹמֵר בְּמָאתַיִם וּשְׁנַיִם אוֹמְרִים בְּמָנֶה--בָּטֵל יָחִיד בְּמֵעוּטוֹ.
אֶחָד אוֹמֵר בְּמָנֶה וְאֶחָד אוֹמֵר בִּשְׁמוֹנִים וְאֶחָד אוֹמֵר בְּמֵאָה וְעֶשְׂרִים, נִדּוֹן בְּמֵאָה; אֶחָד אוֹמֵר בְּמֵאָה וְאֶחָד אוֹמֵר בְּתִשְׁעִים וְאֶחָד אוֹמֵר בְּמֵאָה וּשְׁלוֹשִׁים, נִדּוֹן בְּמֵאָה וַעֲשָׂרָה.
וְעַל דֶּרֶךְ זוֹ שָׁמִין בֵּינֵיהֶן לְעוֹלָם.

 בֵּית דִּין שֶׁשָּׁמוּ לַטּוֹרֵף בְּנִכְסֵי לוֹקֵחַ, וְטָעוּ בְּכָל שְׁהוּא--מִכְרָן בָּטֵל: שֶׁהֲרֵי הֶן כְּשָׁלִיחַ לַטּוֹרֵף וְלַלּוֹקֵחַ; וְיֵשׁ לָהֶן רְשׁוּת לְתַקַּן אֲבָל לֹא לְעַוַּת, כַּשָּׁלִיחַ.
וְכָל הַמּוֹרִים, כְּזֶה הוֹרוּ.

 בֵּית דִּין שֶׁשָּׁמוּ לְבַעַל חוֹב, בֵּין בְּנִכְסֵי לוֹוֶה בֵּין בַּמְּשֻׁעְבָּדִין שֶׁבְּיַד הַלּוֹקֵחַ, וּלְאַחַר זְמָן הִשִּׂיגָה יָדוֹ שֶׁלַּלּוֹוֶה, אוֹ שֶׁלַּנִּטְרָף, אוֹ יוֹרְשֵׁיהֶן, וְהֵבִיאוּ לְבַעַל חוֹב אֶת מָעוֹתָיו--מְסַלְּקִין אוֹתוֹ מֵאוֹתָהּ הַקַּרְקָע: שֶׁהַשּׁוּמָה חוֹזֶרֶת לַבְּעָלִים לְעוֹלָם, מִשּׁוֹם שֶׁנֶּאֱמָר "וְעָשִׂיתָ הַטּוֹב וְהַיָּשָׁר" .

 קַרְקָע שֶׁשָּׁמוּ אוֹתָהּ לְבַעַל חוֹב, וְאַחַר כָּךְ שָׁמוּהָ בֵּית דִּין לְבַעַל חוֹב שֶׁלְּזֶה הַמַּלְוֶה--הֲרֵי זוֹ חוֹזֶרֶת לַבְּעָלִים: לֹא יִהְיֶה כּוֹחוֹ גָּדוֹל מִכּוֹחַ בַּעַל חוֹב הָרִאשׁוֹן.

מְכָרָהּ בַּעַל חוֹב אוֹ נְתָנָהּ בְּמַתָּנָה, אוֹ שֶׁשָּׁמָהּ לְבַעַל חוֹבוֹ מִדַּעְתּוֹ, אוֹ שֶׁמֵּת וְהוֹרִישָׁהּ--אֵינָהּ חוֹזֶרֶת.
שָׁמוּ קַרְקָע לְאִשָּׁה וְנִשֵּׂאת, אוֹ שֶׁשָּׁמוּ מִמֶּנָּה וְנִשֵּׂאת--בַּעַל בְּנִכְסֵי אִשְׁתּוֹ כְּלוֹקֵחַ הוּא, וְלֹא מַחְזִיר וְלֹא מַחְזִירִין לוֹ.

הִלְכּוֹת מַלְוֶה וְלוֹוֶה פֵּרֶק כג 
שִׁטְרֵי חוֹב הַמֻּקְדָּמִים--פְּסוּלִין, שֶׁהֲרֵי טוֹרֵף בָּהֶן לָקוֹחוֹת שֶׁלֹּא כַּדִּין; וּלְפִיכָּךְ קָנְסוּ אוֹתָן חֲכָמִים, וְלֹא יִגְבֶּה בִּשְׁטָר מֻקְדָּם אֵלָא מִבְּנֵי חוֹרִין--גְּזֵרָה, שֶׁמֶּא יִטְרֹף בּוֹ מִזְּמָן רִאשׁוֹן שֶׁהִקְדִּימוֹ.

שִׁטְרֵי חוֹב הַמְּאֻחָרִין--כְּשֵׁרִין, שֶׁהֲרֵי הוּרַע כּוֹחוֹ שֶׁלְּבַעַל הַשְּׁטָר שְׁאֵינוּ טוֹרֵף אֵלָא מִזְּמָן הַשְּׁטָר; וְאַף עַל פִּי שֶׁלֹּא כָתְבוּ בּוֹ שְׁהוּא מְאֻחָר, הֲרֵי זֶה כָּשֵׁר.
שְׁטָר שֶׁכְּתָבוּהוּ בַּיּוֹם וְנֶחְתַּם בַּלַּיְלָה הַסָּמוּךְ לוֹ--פָּסוּל, מִפְּנֵי שְׁהוּא מֻקְדָּם; וְאִם הָיוּ עֲסוּקִים בָּעִנְיָן, עַד שֶׁנִּכְנַס הַלַּיְלָה וַחֲתָמוּהוּ--אַף עַל פִּי שֶׁקָּנוּ מִמֶּנּוּ בַּלַּיְלָה, כָּשֵׁר.

 שְׁטָר שֶׁזְּמַנּוֹ כָּתוּב בַּשַּׁבָּת, אוֹ בַּעֲשָׂרָה בְּתִשְׁרִי--שְׁטָר מְאֻחָר הוּא, וְכָשֵׁר.
וְאֵין חוֹשְׁשִׁין לוֹ שֶׁמֶּא מֻקְדָּם הוּא, וּבְאֶחָד בַּשַּׁבָּת אוֹ בְּאַחַד עָשָׂר בְּתִשְׁרִי נִכְתַּב, אֵלָא מַעְמִידִין אֶת הַשְּׁטָר עַל חֶזְקָתוֹ: שֶׁהַדָּבָר יָדוּעַ הוּא שְׁאֵין כּוֹתְבִין בַּשַּׁבָּת, וּלְפִיכָּךְ אֵחֲרוּהוּ.

 כּוֹתְבִין שְׁטָר לַלּוֹוֶה, אַף עַל פִּי שְׁאֵין הַמַּלְוֶה עִמּוֹ; וְאֵין כּוֹתְבִין לַמַּלְוֶה, עַד שֶׁיִּהְיֶה הַלּוֹוֶה עִמּוֹ.
בַּמֶּה דְּבָרִים אֲמוּרִים, בַּשְּׁטָר שֶׁיֵּשׁ בּוֹ קִנְיָן, שֶׁהֲרֵי מִשָּׁעָה שֶׁקָּנוּ מִיָּדוֹ, נִשְׁתַּעְבְּדוּ נְכָסָיו.
אֲבָל שְׁטָר שְׁאֵין בּוֹ קִנְיָן--אֵין כּוֹתְבִין אַפִלּוּ לַלּוֹוֶה, עַד שֶׁיִּהְיֶה הַמַּלְוֶה עִמּוֹ, וְיִתֵּן הַשְּׁטָר בְּיַד הַמַּלְוֶה בְּפָנֵינוּ: שֶׁמֶּא יִכְתֹּב עַתָּה לִלְווֹת מִמֶּנּוּ בְּנִיסָן, וְלֹא יִלְוֶה מִמֶּנּוּ עַד תִּשְׁרִי; וְנִמְצָא הַמַּלְוֶה טוֹרֵף בִּשְׁטָר זֶה מִנִּיסָן שֶׁלֹּא כַּדִּין, שֶׁהֲרֵי לֹא הִגִּיעַ לְיָדוֹ עַד תִּשְׁרִי.

 עֵדִים שֶׁקָּנוּ מִיַּד הַלּוֹוֶה אוֹ הַמּוֹכֵר וְכַיּוֹצֶא בָּהֶן, וְנִתְאַחֲרָה כְּתִיבַת הַשְּׁטָר זְמָן מְרֻבֶּה--אִם יָדְעוּ יוֹם שֶׁקָּנוּ מִמֶּנּוּ בּוֹ--כּוֹתְבִין בַּשְּׁטָר זְמָן הַקִּנְיָן, וְאַף עַל פִּי שְׁאֵינוּ זְמָן חֲתִימָתָן; וְאֵין צְרִיכִין לוֹמַר, וְנִתְאַחֲרָה כְּתִיבַת יָדֵינוּ עַד יוֹם פְּלוֹנִי.
וְאִם לֹא יָדְעוּ יוֹם שֶׁקָּנוּ בּוֹ--כּוֹתְבִין זְמַנּוֹ שֶׁלַּשְּׁטָר, מִשָּׁעַת הַכְּתִיבָה.

וְכֵן מִי שֶׁנִּמְסְרָה לָהֶן הָעֵדוּת בַּמְּדִינָה, וְכָתְבוּ הַשְּׁטָר בִּמְדִינָה אַחֶרֶת--אֵין מַזְכִּירִין בַּשְּׁטָר מְקוֹם שֶׁנִּמְסְרָה בּוֹ הָעֵדוּת, אֵלָא מְקוֹם שֶׁכָּתְבוּ בּוֹ חֲתִימַת יָדָן.

שִׁטְרֵי מֶקָּח וּמִמְכָּר שֶׁלֹּא נִכְתְּבוּ בִּזְמַנָּן--אַפִלּוּ הַמְּאֻחָרִין פְּסוּלִין, שֶׁהֲרֵי אִפְשָׁר לִטְרֹף בָּהֶן שֶׁלֹּא כַּדִּין.
כֵּיצַד: כְּגוֹן שֶׁחָזַר הַמּוֹכֵר וְקָנָה הַשָּׂדֶה מִיַּד הַלּוֹקֵחַ, קֹדֶם שֶׁיַּגִּיעַ זְמָן הַשְּׁטָר הַמְּאֻחָר, וְיוֹצִיא הַלָּה הַשְּׁטָר הַמְּאֻחָר, וְיֹאמַר חָזַרְתִּי וּלְקַחְתִּיהָ פַּעַם שְׁנִיָּה מִמָּךְ; וְנִמְצָא טוֹרֵף שֶׁלֹּא כַּדִּין.

וְלָמָּה לֹא נָחוּשׁ כֵּן לִשְׁטָר חוֹב הַמְּאֻחָר, שֶׁמֶּא יִפְרְעֶנּוּ קֹדֶם שֶׁיַּגִּיעַ זְמַנּוֹ וְיִכְתֹּב שׁוֹבָר, וְיַחְזֹר וְיוֹצִיא הַשְּׁטָר הַמְּאֻחָר, וְיִטְרֹף בּוֹ שֶׁלֹּא כַּדִּין--לְפִי שֶׁכָּל הַכּוֹתֵב שְׁטָר מְאֻחָר, תַּקָּנָתוֹ שֶׁיִּכְתֹּב הַשּׁוֹבָר סְתָם, שֶׁכָּל זְמָן שֶׁיֵּצֵא הַשְּׁטָר, יִשְׁבֹּר אוֹתוֹ זֶה הַשּׁוֹבָר.
וְאִם לֹא עָשָׂה כֵּן, וְכָתַב הַשּׁוֹבָר בִּזְמָן הַפֵּרָעוֹן--הוּא הִפְסִיד עַל עַצְמוֹ.

 מִי שֶׁמָּכַר שָׂדֵהוּ בְּאֹנֶס, וּמָסַר מוֹדָעָה, אוֹ שֶׁקָּדַם וּמָכַר אוֹ נָתַן לְאַחֵר, קֹדֶם שֶׁיִּמְכֹּר לָאַנָּס--הֲרֵי הַמָּעוֹת שֶׁלָּאַנָּס אֵצֶל הַמּוֹכֵר כְּמַלְוָה עַל פֶּה, וְאֵינוּ טוֹרֵף בִּשְׁטָר מְכָר שֶׁבְּיָדוֹ כְּלוּם: מִפְּנֵי שְׁאֵין דִּין שְׁטָר זֶה שֶׁיִּכָּתֵב, וְלֹא נִכְתַּב אֵלָא מִפְּנֵי הָאֹנֶס.
וְכֵן כָּל כַּיּוֹצֶא בְּזֶה.

 אִפְשָׁר לַטּוֹרֵף שֶׁיִּטְרֹף בְּלֹא שְׁטָר, אֵלָא בְּעֵדוּת עַל פֶּה.
כֵּיצַד: כְּגוֹן שֶׁיֵּשׁ לוֹ עֵדִים שֶׁזֹּאת הָאָרֶץ גְּזוּלָה מֵאָבִיו--הֲרֵי יֵשׁ לוֹ לְהוֹצִיאָהּ בְּעֵדִים אֵלּוּ, וְאֵין כָּאן שְׁטָר.
וְכֵן אִם הֵעִידוּ לוֹ שֶׁנִּגְמַר הַדִּין לְאָבִיו לִטְרֹף מִנִּכְסֵי פְּלוֹנִי בְּכָּךְ וְכָּךְ מִזְּמָן פְּלוֹנִי, וּמֵת אָבִיו וַעֲדַיִן לֹא טָרַף--הֲרֵי הַבֵּן טוֹרֵף בְּעֵדוּת זוֹ.

 לְפִיכָּךְ אֵין כּוֹתְבִין שְׁנֵי שִׁטְרֵי מְכָר עַל שָׂדֶה אַחַת--שֶׁמֶּא יַעֲשֶׂה הַלּוֹקֵחַ קְנוּנְיָה עִם בַּעַל חוֹב, וְיִטְרֹף שֶׁלֹּא כַּדִּין.
כֵּיצַד: יָבוֹא זֶה וְיִטְרֹף שָׂדֶה זוֹ, בְּעֵדוּת שֶׁהֵעִידוּ לוֹ מֵחֲמַת אָבִיו, וְיַחְזֹר הַלּוֹקֵחַ וְיִטְרֹף בִּשְׁטָר הַמְּכָר שֶׁבְּיָדוֹ מִן הַלָּקוֹחוֹת שֶׁלָּקְחוּ אַחֲרָיו, וְיִקְרַע שְׁטָר הַמְּכָר שֶׁבְּיָדוֹ; וְיַחְזֹר בִּקְנוּנְיָה וְיַעֲמֹד בַּשָּׂדֶה שֶׁנִּטְרְפָה מִמֶּנּוּ, וְיָבוֹא הוּא שֶׁטְּרָפָהּ בְּעַצְמוֹ וְיִטְרֹף אוֹתָהּ פַּעַם שְׁנִיָּה בְּעֵדוּת עֵדָיו, וְיוֹצִיא הַלָּה שְׁטָר הַמְּכָר הַשֵּׁנִי, וְיִטְרֹף בּוֹ לָקוֹחוֹת אֲחֵרִים שֶׁלֹּא כַּדִּין.

אִם כֵּן מִי שֶׁאָבַד לוֹ שְׁטָר הַמְּכָר, וְעֵדָיו קַיָּמִין--כֵּיצַד יַעֲשֶׂה: יִכְתְּבוּ לוֹ שְׁטָר שֵׁנִי וְיֹאמְרוּ בּוֹ, שְׁטָר זֶה אֵין גּוֹבִין בּוֹ לֹא מִנְּכָסִים מְשֻׁעְבָּדִים וְלֹא מִנְּכָסִים בְּנֵי חוֹרִין, וְלֹא כְּתַבְנוּהוּ אֵלָא לְהַעְמִיד שָׂדֶה זוֹ בְּיַד פְּלוֹנִי הַלּוֹקֵחַ, כְּדֵי שֶׁלֹּא יוֹצִיאָהּ מִיָּדוֹ הַמּוֹכֵר וְלֹא יוֹרְשָׁיו.

 בְּשִׁטְרֵי הַחוֹבוֹת אֵינוּ כֵּן: אַף עַל פִּי שֶׁעֵדָיו קַיָּמִין, וְקָנוּ מִיָּדוֹ, וְחָזַר בְּשָׁעָתוֹ וְאָמַר, שְׁטָר שֶׁכְּתַבְתֶּם לִי עַתָּה אָבַד אוֹ נִשְׂרַף--אֵין כּוֹתְבִין לוֹ שְׁטָר שֵׁנִי, שֶׁמֶּא פְּרָעוֹ אוֹ מְחָלוֹ: וְאַפִלּוּ הָיָה הַחוֹב לִזְמָן.
וְאֵינוּ גּוֹבֶה בְּעֵדִים אֵלּוּ כְּלוּם, אֵלָא אִם אָמַר הַלּוֹוֶה לֹא הָיוּ דְּבָרִים מֵעוֹלָם, שֶׁזֶּה יֻחְזַק כַּפְרָן בְּעֵדוּתָן כְּמוֹ שֶׁיִּתְבָּאַר.

 מִי שֶׁבָּלָה שְׁטָר חוֹבוֹ, וַהֲרֵי הוּא הוֹלֵךְ לְהִמָּחֵק--מַעְמִיד עָלָיו עֵדִים וּבָא לִפְנֵי בֵּית דִּין, וְהֶם עוֹשִׂין לוֹ קִיּוּם.
אֲבָל עֵדֵי הַשְּׁטָר עַצְמָן--אֵינָן כּוֹתְבִין לוֹ שְׁטָר אַחֵר, אַף עַל פִּי שֶׁנִּמְחַק בִּפְנֵיהֶם; אֲבָל בָּאִין לְבֵית דִּין, וּבֵית דִּין עוֹשִׂין לוֹ קִיּוּם.

 כֵּיצַד מְקַיָּמִין שְׁטָר זֶה: כּוֹתְבִין שְׁטָר אַחֵר וְאוֹמְרִים בּוֹ, אָנוּ בֵּית דִּין פְּלוֹנִי וּפְלוֹנִי וּפְלוֹנִי, הוֹצִיא פְּלוֹנִי בֶּן פְּלוֹנִי שְׁטָר מָחוּק לְפָנֵינוּ וּזְמַנּוֹ בְּיוֹם פְּלוֹנִי, וּפְלוֹנִי וּפְלוֹנִי עֵדָיו.
וְאִם כָּתְבוּ וְהֻזְקַקְנוּ לְעֵדוּתָן שֶׁלָּעֵדִים, וְנִמְצֵאת מְכֻוֶּנֶת--גּוֹבֶה בִּשְׁטָר זֶה שֶׁכָּתְבוּ לוֹ, וְאֵינוּ צָרִיךְ קִיּוּם אַחֵר; וְאִם לֹא כָתְבוּ כָּךְ--צָרִיךְ לְהָבִיא רְאָיָה עַל הָעֵדִים הָרִאשׁוֹנִים, עַד שֶׁתִּתְקַיַּם עֵדוּתָן.

 שְׁטָר חוֹב שֶׁנִּתְקָרַע, כָּשֵׁר; נִמְחַק אוֹ נִטַּשְׁטַשׁ--אִם רִשּׁוּמוֹ נִכָּר, כָּשֵׁר.
נִקְרַע קְרָע בֵּית דִּין, הֲרֵי זֶה פָּסוּל.
אֵיזֶה הוּא קְרָע בֵּית דִּין, שְׁתִי וְעֵרֶב.

 מִי שֶׁפָּרַע מִקְצַת חוֹבוֹ--אִם רָצָה--מַחְלִיף, וּבֵית דִּין כּוֹתְבִין לוֹ שְׁטָר אַחֵר בִּשְׁאָר הַחוֹב מִזְּמָן רִאשׁוֹן; אֲבָל לֹא עֵדֵי הַשְּׁטָר.
וְאִם רָצָה, יִכְתֹּב שׁוֹבָר.

 הַבָּא לִפְרֹעַ כָּל חוֹבוֹ, וְאָמַר הַמַּלְוֶה אָבַד לִי הַשְּׁטָר--הֲרֵי זֶה יִכְתֹּב לוֹ שׁוֹבָר, וְיִפְרַע כָּל חוֹבוֹ; וְיֵשׁ לַלּוֹוֶה לְהַחְרִים סְתָם עַל מִי שֶׁכּוֹבֵשׁ הַשְּׁטָר, וְטוֹעֵן שֶׁאָבַד.
וְאִם טָעַן הַלּוֹוֶה טְעָנַת וַדַּאי וְאָמַר, הַשְּׁטָר אֶצְלוֹ וְעַתָּה הִנִּיחוֹ בְּכִיסוֹ--הוֹרוּ רִבּוֹתַי שֶׁיִּשָּׁבַע הַמַּלְוֶה הֶסֵּת שֶׁאָבַד הַשְּׁטָר, וְאַחַר כָּךְ יִפָּרַע חוֹבוֹ וְיִכְתֹּב שׁוֹבָר.

 מִי שֶׁהוֹצִיא שְׁטָר חוֹב בְּמָנֶה וְאָמַר, עֲשׂוּ לִי מִמֶּנּוּ שְׁנַיִם בַּחֲמִשִּׁים חֲמִשִּׁים--אֵין עוֹשִׂין לוֹ, שֶׁזְּכוּת לַלּוֹוֶה לִהְיוֹת הַכֹּל בִּשְׁטָר אֶחָד: שְׁאִם יִפְרְעֶנּוּ מִקְצָת, נִמְצָא שְׁטָרוֹ פָּגוּם.

וְכֵן אִם הוֹצִיא שְׁנֵי שְׁטָרוֹת בַּחֲמִשִּׁים חֲמִשִּׁים וְאָמַר, עֲשׂוּ אוֹתָן אֶחָד בְּמֵאָה--אֵין עוֹשִׂין לוֹ, אֵלָא עוֹשִׂין לוֹ קִיּוּם לְכָל אֶחָד וְאֶחָד: שֶׁזְּכוּת הִיא לַלּוֹוֶה לִהְיוֹתָן שְׁנַיִם, שֶׁלֹּא יָכֹף אוֹתוֹ בַּדִּין בְּפַעַם אַחַת לִגְבּוֹת הַכֹּל.

 הוֹצִיא שְׁטָר חוֹב בְּמֵאָה וְאָמַר, קִרְעוּהוּ וְכִתְבוּ לִי שְׁטָר אַחֵר בַּחֲמִשִּׁים--אֵין שׁוֹמְעִין לוֹ: שֶׁמֶּא פְּרָעוֹ הַכֹּל, וְכָתַב לוֹ שׁוֹבָר עַל שְׁטָר שֶׁלְּמֵאָה; וּכְשֶׁיַּחְזֹר וְיוֹצִיא קִיּוּם זֶה שֶׁלִּשְׁטָר חֲמִשִּׁים, וְיוֹצִיא הַלּוֹוֶה הַשּׁוֹבָר, יֹאמַר לוֹ, זֶה שְׁטָר אַחֵר הוּא.

הִלְכּוֹת מַלְוֶה וְלוֹוֶה פֵּרֶק כד 
כְּבָר בֵּאַרְנוּ שֶׁשְּׁטָר חוֹב שֶׁיֵּשׁ בּוֹ קִנְיָן--כּוֹתְבִין אוֹתוֹ לַלּוֹוֶה, אַף עַל פִּי שְׁאֵין הַמַּלְוֶה עִמּוֹ; וְכֵן כּוֹתְבִין שְׁטָר לַמּוֹכֵר, אַף עַל פִּי שְׁאֵין הַלּוֹקֵחַ עִמּוֹ.
וְכֵן כּוֹתְבִין שׁוֹבָר לַמַּלְוֶה, אַף עַל פִּי שְׁאֵין הַלּוֹוֶה עִמּוֹ, וְשׁוֹבָר לָאִשָּׁה, אַף עַל פִּי שְׁאֵין בַּעְלָהּ עִמָּהּ, וְגֶט לָאִישׁ, אַף עַל פִּי שְׁאֵין אִשְׁתּוֹ עִמּוֹ.

אֲבָל אֵין כּוֹתְבִין שִׁטְרֵי אֵרוּסִין וְנִשּׂוּאִין, וְשִׁטְרֵי אֲרִיסוּת וְקַבְלָנוּת, וְשִׁטְרֵי בְּרִירַת הַדַּיָּנִין אוֹ שִׁטְרֵי טְעָנוֹת בַּעֲלֵי דִּינִין, וְכָל מַעֲשֵׂה בֵּית דִּין, אֵלָא מִדַּעַת שְׁנֵיהֶם.
וְכָל הַשְּׁטָרוֹת הָאֵלּוּ, צְרִיכִין לְהִזָּהֵר בְּתִקּוּנָן כִּשְׁאָר הַשְּׁטָרוֹת.

 וּמִי נוֹתֵן שְׂכַר הַסּוֹפֵר: בְּשִׁטְרֵי הַלְוָאָה, הַלּוֹוֶה נוֹתֵן שָׂכָר; וּבְשִׁטְרֵי מֶקָּח וּמִמְכָּר, הַלּוֹקֵחַ נוֹתֵן שָׂכָר.
וְהָאִשָּׁה נוֹתֶנֶת שְׂכַר הַגֶּט, וְהֶחָתָן נוֹתֵן שְׂכַר שְׁטָר הָאֵרוּסִין וְהַנִּשּׂוּאִין.
וְהַמְּקַבֵּל וְכֵן הָאָרִיס אוֹ הַשּׂוֹכֵר נוֹתֵן שְׂכַר הַשְּׁטָר.
אֲבָל שְׁטָר בְּרִירַת הַדַּיָּנִין, אוֹ טְעָנוֹת בַּעֲלֵי דִּינִין--שְׁנֵיהֶם נוֹתְנִין שָׂכָר.

 אֶחָד הַשְּׁטָרוֹת הַנִּכְתָּבִין לְאֶחָד שֶׁלֹּא בִּפְנֵי חֲבֵרוֹ, וְאֶחָד הַשְּׁטָרוֹת שְׁאֵין כּוֹתְבִין אוֹתָן אֵלָא מִדַּעַת שְׁנֵיהֶם וּשְׁנֵיהֶן עוֹמְדִין כְּגוֹן שְׁטָר שֶׁכּוֹתְבִין לַמַּלְוֶה אוֹ לַלּוֹקֵחַ--כֻּלָּן צְרִיכִין הָעֵדִים שֶׁיִּהְיוּ מַכִּירִין הַשֵּׁמוֹת שֶׁבַּשְּׁטָר, שֶׁזֶּה הוּא פְּלוֹנִי בֶּן פְּלוֹנִי וְזֶה הוּא פְּלוֹנִי בֶּן פְּלוֹנִי: שֶׁמֶּא יָבוֹאוּ שְׁנַיִם וְיַעֲשׂוּ קְנוּנְיָה, וִישַׁנּוּ שְׁמוֹתֵיהֶן כִּשְׁמוֹת אֲחֵרִים וְיוֹדוּ זֶה לְזֶה.

 כָּל מִי שֶׁהֻחְזַק שְׁמוֹ בָּעִיר שְׁלוֹשִׁים יוֹם--אֵין חוֹשְׁשִׁין לוֹ שֶׁמֶּא שֵׁם אַחֵר יֵשׁ לוֹ, וְהוּא שִׁנָּהוּ כְּדֵי לְרַמּוֹת וְלַעֲשׂוֹת קְנוּנְיָה: שְׁאִם אַתָּה אוֹמֵר כֵּן, אֵין לַדָּבָר סוֹף.
לְפִיכָּךְ מִי שֶׁלֹּא הֻחְזַק שְׁמוֹ בָּעִיר שְׁלוֹשִׁים יוֹם, וּבָא וְאָמַר כִּתְבוּ עָלַי שְׁטָר שֶׁאֲנִי חַיָּב לִפְלוֹנִי אוֹ לְזֶה כָּךְ וְכָּךְ דֵּינָרִין--אֵין כּוֹתְבִין לוֹ, עַד שֶׁיָּבִיא רְאָיָה שֶׁזֶּה שְׁמוֹ אוֹ יֻחְזַק.

 כָּל שְׁטָר שֶׁיֵּצֵא לְפָנֵינוּ וְיִטְעֹן הַלּוֹוֶה וְיֹאמַר, אֲנִי אֵינִי חַיָּב כְּלוּם, שֶׁמֶּא אַחֵר רַמָּאי הֶעֱלָה שְׁמוֹ כִּשְׁמִי וְהוֹדָה לְזֶה, אוֹ שֶׁאָמַר לֹא לְזֶה אֲנִי חַיָּב כְּלוּם אֵלָא לְאַחֵר, וְזֶה רַמָּאי הוּא וְהֶעֱלָה שְׁמוֹ כְּשֵׁם בַּעַל חוֹבִי--מֵאַחַר שֶׁלֹּא הֻחְזַק שֵׁם שְׁנַיִם שֶׁשְּׁמוֹתֵיהֶן שׁוֹוִין, אֵין חוֹשְׁשִׁין לִדְבָרָיו: שֶׁחֲזָקָה הִיא שְׁאֵין הָעֵדִים חוֹתְמִין עַל הַשְּׁטָר, אֵלָא אִם כֵּן הֶן מַכִּירִין אֵלּוּ הַנִּזְכָּרִים בּוֹ.

וְכֵן חֲזָקָה שְׁאֵין הָעֵדִים חוֹתְמִין עַל הַשְּׁטָר, אֵלָא אִם נוֹדַע לָהֶם בַּוַּדַּאי שֶׁאֵלּוּ שֶׁהֵעִידוּ עַל עַצְמָן גְּדוֹלִים וּבְנֵי דַּעַת.
וְאֵין הָעֵדִים חוֹתְמִין עַל הַשְּׁטָר, אֵלָא אִם כֵּן יוֹדְעִים לִקְרוֹת וְלַחְתֹּם.

 עֵדִים שְׁאֵינָן יוֹדְעִין לַחְתֹּם, וְקָרְעוּ לָהֶן נְיָר וְחָתְמוּ עַל הָרֹשֶׁם--מַכִּין אוֹתָן מַכַּת מַרְדּוּת, וְהַשְּׁטָר פָּסוּל.
רֹאשׁ בֵּית דִּין שֶׁהָיָה יוֹדֵעַ עִנְיַן הַשְּׁטָר, וְקָרָא הַשְּׁטָר לְפָנָיו הַסּוֹפֵר שֶׁלּוֹ--הוֹאִיל וְהוּא מַאֲמִין אוֹתוֹ, וְאֵימָתוֹ עָלָיו--הֲרֵי זֶה חוֹתֵם עַל הַשְּׁטָר, אַף עַל פִּי שֶׁלֹּא קְרָאָהוּ הוּא בְּעַצְמוֹ.
וְאֵין שְׁאָר הָעָם רַשָּׁאִין לַעֲשׂוֹת כֵּן, עַד שֶׁיִּקְרָא הָעֵד הַשְּׁטָר מִלָּה מִלָּה.

 שְׁנַיִם שֶׁהָיוּ בָּעִיר, שֵׁם כָּל אֶחָד מֵהֶן יוֹסֵף בֶּן שִׁמְעוֹן--אֵינָן יְכוּלִין לְהוֹצִיא שְׁטָר חוֹב זֶה עַל זֶה, וְלֹא אַחֵר יָכוֹל לְהוֹצִיא עֲלֵיהֶן שְׁטָר חוֹב: אֵלָא אִם כֵּן בָּאוּ עֵדֵי הַשְּׁטָר בְּעַצְמָן, וְאָמְרוּ זֶה הוּא שֶׁהֵעַדְנוּ עָלָיו, וְזֶה הוּא שֶׁהֵעַדְנוּ לוֹ בַּהַלְוָאָה זוֹ.
וְכֵן אֵין מְגָרְשִׁין נְשׁוֹתֵיהֶן, אֵלָא זֶה בִּפְנֵי זֶה.
וְכֵן אִם נִמְצָא לְאֶחָד בֵּין שְׁטָרוֹתָיו שׁוֹבָר שֶׁשְּׁטָרוֹ שֶׁלְּיוֹסֵף בֶּן שִׁמְעוֹן פָּרוּעַ, שְׁטָרוֹת שְׁנֵיהֶן שֶׁעָלָיו פְּרוּעִין.

וְכֵיצַד יַעֲשׂוּ אֵלּוּ שֶׁשְּׁמוֹתֵיהֶן שׁוֹוִין, וּשְׁמוֹת אֲבִיהֶן שׁוֹוִין--יְשַׁלְּשׁוּ.
הָיוּ שְׁמוֹת אֲבוֹת אֲבוֹתֵיהֶן שׁוֹוִין, יִכְתְּבוּ סִימָנֵיהֶן.
הָיוּ דּוֹמִין זֶה לְזֶה בְּצוּרָתָן, יִכְתְּבוּ יֵחוּסָן; הָיוּ שְׁנֵיהֶם כּוֹהֲנִים אוֹ לְוִיִּים, יִכְתְּבוּ דּוֹרוֹת.

 הוֹצִיא עָלָיו שְׁטָר שֶׁכָּתוּב בּוֹ, אֲנִי פְּלוֹנִי בֶּן פְּלוֹנִי לָוִיתִי מִמָּךְ מָנֶה--אַף עַל פִּי שְׁאֵין בּוֹ שֵׁם הַמַּלְוֶה--כָּל מִי שֶׁיָּצָא שְׁטָר זֶה מִתַּחַת יָדוֹ, גּוֹבֶה בּוֹ; וְאֵינוּ יָכוֹל לִדְחוֹתוֹ וְלוֹמַר, שֶׁלְּאַחֵר הוּא וְנָפַל.

וְכֵן שְׁנֵי יוֹסֵף בֶּן שִׁמְעוֹן הַדָּרִין בְּעִיר אַחַת, שֶׁהוֹצִיא אֶחָד מֵהֶן שְׁטָר חוֹב עַל אֶחָד מִבְּנֵי הָעִיר--אֵינוּ יָכוֹל לִדְחוֹתוֹ וְלוֹמַר לוֹ, לִפְלוֹנִי שֶׁשְּׁמוֹ כִּשְׁמָךְ אֲנִי חַיָּב, וּמִמֶּנּוּ נָפַל הַשְּׁטָר; אֵלָא הֲרֵי זֶה שֶׁיָּצָא מִתַּחַת יָדוֹ גוֹבֵהוּ, וְאֵין חוֹשְׁשִׁין לִנְפִילָה.

 שְׁנַיִם שֶׁהוֹצִיא כָּל אֶחָד מִשְּׁנֵיהֶם שְׁטָר חוֹב עַל חֲבֵרוֹ--אֵין הָאַחֲרוֹן יָכוֹל לוֹמַר לָרִאשׁוֹן, אִלּוּ הָיִיתִי חַיָּב לָךְ הֵיאַךְ אַתָּה לוֹוֶה מִמֶּנִּי; אֵלָא זֶה גּוֹבֶה חוֹבוֹ, וְזֶה גּוֹבֶה חוֹבוֹ.

הָיָה זֶה בְּמֵאָה וְזֶה בְּמֵאָה, וְיֵשׁ לְזֶה עִדִּית וּלְזֶה עִדִּית, אוֹ לְזֶה בֵּינוֹנִית וּלְזֶה בֵּינוֹנִית, לְזֶה זִבּוֹרִית וּלְזֶה זִבּוֹרִית--אֵין נִזְקָקִין לָהֶן, אֵלָא כָּל אֶחָד מֵהֶן עוֹמֵד בְּשֶׁלּוֹ.
הָיָה לְזֶה עִדִּית וּבֵינוֹנִית וּלְזֶה זִבּוֹרִית--זֶה גּוֹבֶה מִן הַבֵּינוֹנִית, וְזֶה גּוֹבֶה מִן הַזִּבּוֹרִית.

 הַמּוֹצִיא שְׁטָר חוֹב עַל חֲבֵרוֹ, וְהַלָּה מוֹצִיא שְׁטָר שֶׁמָּכַר לוֹ אֶת הַשָּׂדֶה--אִם הָיוּ בִּמְקוֹם שֶׁנּוֹתֵן הַלּוֹקֵחַ הַמָּעוֹת, וְאַחַר כָּךְ כּוֹתֵב לוֹ הַמּוֹכֵר אֶת הַשְּׁטָר--הֲרֵי שְׁטָר חוֹבוֹ שֶׁלְּזֶה בָּטֵל: שֶׁהֲרֵי אוֹמֵר לוֹ אִלּוּ הָיִיתִי חַיָּב לָךְ, הָיָה לָךְ לִפְרֹעַ אֶת חוֹבָךְ.
אֲבָל בִּמְקוֹם שֶׁכּוֹתְבִין, וְאַחַר כָּךְ נוֹתְנִין--הֲרֵי שְׁטָר הַחוֹב קַיָּם: שֶׁהֲרֵי זֶה אוֹמֵר לוֹ מָכַרְתִּי לָךְ אֶת הַשָּׂדֶה, כְּדֵי שֶׁיִּהְיֶה לָךְ נְכָסִים יְדוּעִים, שֶׁאֶגְבֶּה מֵהֶן הַחוֹב שֶׁלִּי.

הִלְכּוֹת מַלְוֶה וְלוֹוֶה פֵּרֶק כה 
הַמַּלְוֶה אֶת חֲבֵרוֹ, וְאַחַר שֶׁהִלְוָהוּ אָמַר לוֹ אֶחָד, אֲנִי עַרָב, אוֹ שֶׁתָּבַע אֶת הַלּוֹוֶה בַּדִּין וְאָמַר לוֹ אַחֵר, הַנִּיחֵהוּ וַאֲנִי עַרָב, אוֹ שֶׁהָיָה חוֹנֵק אוֹתוֹ בַּשּׁוּק לִתֵּן לוֹ וְאָמַר לוֹ, הַנַּח וַאֲנִי עַרָב--אֵין הָעַרָב חַיָּב כְּלוּם: וְאַפִלּוּ אָמַר אֲנִי עַרָב, בִּפְנֵי בֵּית דִּין.
אֲבָל אִם קָנוּ מִיָּדוֹ שְׁהוּא עַרָב מָמוֹן זֶה, בְּכָל אֵלּוּ הַפָּנִים--בֵּין בִּפְנֵי בֵּית דִּין, בֵּין בֵּינוֹ לְבֵין הַמַּלְוֶה--נִשְׁתַּעְבַּד.

אָמַר לוֹ בְּשָׁעַת מַתַּן מָעוֹת, הַלְוֵהוּ וַאֲנִי עַרָב--נִשְׁתַּעְבַּד הָעַרָב, וְאֵינוּ צָרִיךְ קִנְיָן.
וְכֵן אִם בֵּית דִּין עָשׂוּ אוֹתוֹ עַרָב--נִשְׁתַּעְבַּד, אַף עַל פִּי שֶׁלֹּא קָנוּ מִיָּדוֹ: כְּגוֹן שֶׁהָיוּ בֵּית דִּין רוֹצִין לִגְבּוֹת מִן הַלּוֹוֶה, וְאָמַר לָהֶם הַנִּיחוּהוּ וַאֲנִי עַרָב לָכֶם--הוֹאִיל וְיֵשׁ לוֹ הֲנָאָה שֶׁהֶאֱמִינוּהוּ בֵּית דִּין, בְּאוֹתָהּ הֲנָיָה שִׁעְבַּד עַצְמוֹ.

הַמַּלְוֶה אֶת חֲבֵרוֹ עַל יְדֵי עַרָב--אַף עַל פִּי שֶׁהָעַרָב מְשֻׁעְבָּד לַמַּלְוֶה--לֹא יִתְבַּע אֶת הָעַרָב תְּחִלָּה, אֵלָא תּוֹבֵעַ אֶת הַלּוֹוֶה תְּחִלָּה.
אִם לֹא נָתַן לוֹ--חוֹזֵר אֵצֶל הָעַרָב, וְנִפְרָע מִמֶּנּוּ.
בַּמֶּה דְּבָרִים אֲמוּרִים, בִּשְׁאֵין נְכָסִים לַלּוֹוֶה; אֲבָל אִם יֵשׁ נְכָסִים לַלּוֹוֶה--לֹא יִפָּרַע מִן הָעַרָב כְּלָל, אֵלָא מִן הַלּוֹוֶה.

הָיָה הַלּוֹוֶה אַלָּם, וְאֵין בֵּית דִּין יְכוּלִין לְהוֹצִיא מִיָּדוֹ, אוֹ שֶׁלֹּא בָא לְבֵית דִּין--הֲרֵי זֶה נִפְרָע מִן הָעַרָב תְּחִלָּה, וְאַחַר כָּךְ יַעֲשֶׂה הָעַרָב דִּין עִם הַלּוֹוֶה.
אִם יָכוֹל לְהוֹצִיאוֹ מִיָּדוֹ, יוֹצִיא; אוֹ יְשַׁמְּתוּ אוֹתוֹ בֵּית דִּין, עַד שֶׁיִּתֵּן לוֹ.

 הִתְנָה הַמַּלְוֶה עַל הָעַרָב וְאָמַר לוֹ עַל מְנָת שֶׁאִפָּרַע מִמִּי שֶׁאֶרְצֶה, אוֹ שֶׁהָיָה קַבְלָן--הֲרֵי זֶה יִתְבַּע אֶת הָעַרָב הַזֶּה אוֹ אֶת הַקַּבְלָן תְּחִלָּה; וְיִפָּרַע מֵהֶן, אַף עַל פִּי שֶׁיֵּשׁ נְכָסִים לַלּוֹוֶה.

 אֵיזֶה הוּא עַרָב, וְאֵיזֶה הוּא קַבְלָן: אָמַר לוֹ תֶּן לוֹ, וַאֲנִי נוֹתֵן לָךְ--זֶה הוּא קַבְלָן שֶׁיֵּשׁ לַמַּלְוֶה לְהִפָּרַע מִמֶּנּוּ תְּחִלָּה, אַף עַל פִּי שֶׁלֹּא פֵרַשׁ, וְלֹא אָמַר עַל מְנָת שֶׁאִפָּרַע, מִמִּי שֶׁאֶרְצֶה.
אֲבָל אִם אָמַר לוֹ הַלְוֵהוּ וַאֲנִי עַרָב, הַלְוֵהוּ וַאֲנִי פּוֹרֵעַ, הַלְוֵהוּ וַאֲנִי חַיָּב, הַלְוֵהוּ וַאֲנִי נוֹתֵן, הַלְוֵהוּ וַאֲנִי קַבְלָן, תֶּן לוֹ וַאֲנִי קַבְלָן, תֶּן לוֹ וַאֲנִי פּוֹרֵעַ, תֶּן לוֹ וַאֲנִי חַיָּב, תֶּן לוֹ וַאֲנִי עַרָב--כֻּלָּן לְשׁוֹן עַרְבָנוּת הֶן, וְאֵינוּ תּוֹבְעוֹ תְּחִלָּה; וְלֹא נִפְרָע מִמֶּנּוּ, בִּמְקוֹם שֵׁישׁ נְכָסִים לַלּוֹוֶה: עַד שֶׁיְּפָרַשׁ וְיֹאמַר, מִמִּי שֶׁאֶרְצֶה אִפָּרַע.

 עַרָב שֶׁלִּכְתֻבָּה--אַף עַל פִּי שֶׁקָּנוּ מִיָּדוֹ, פָּטוּר מִלְּשַׁלַּם: שֶׁהֲרֵי מִצְוָה עָשָׂה, וְלֹא חִסְּרָהּ מָמוֹן.
וְאִם הָיָה הָאָב עַרָב לִכְתֻבַּת בְּנוֹ, וְקָנוּ מִיָּדוֹ--חַיָּב.
וְקַבְלָן שֶׁלִּכְתֻבָּה, חַיָּב.

 רְאוּבֵן שֶׁמָּכַר לְשִׁמְעוֹן שָׂדֶה, וּבָא לֵוִי וְקִבַּל אַחְרָיוּתָהּ עָלָיו--לֹא נִשְׁתַּעְבַּד לֵוִי, שֶׁזּוֹ אַסְמַכְתָּא הִיא.
וְאִם קָנוּ מִיָּדוֹ שְׁהוּא עַרָב לְשַׁלַּם דְּמֵי מְכָר זֶה, בְּכָל עֵת שֶׁיִּתְבְּעֶנּוּ שִׁמְעוֹן--הֲרֵי זֶה חַיָּב.
וּכְזֶה הוֹרוּ רִבּוֹתַי.

 וְכֵן הָעַרָב אוֹ הַקַּבְלָן שֶׁחִיְּבוּ עַצְמָן עַל תְּנָאי--אַף עַל פִּי שֶׁקָּנוּ מִיָּדוֹ--לֹא נִשְׁתַּעְבַּד, מִפְּנֵי שְׁהִיא אַסְמַכְתָּא; כֵּיצַד--כְּגוֹן שֶׁאָמַר לוֹ תֶּן לוֹ וַאֲנִי אֶתֵּן, אִם יִהְיֶה כָּךְ וְכָּךְ, אוֹ אִם לֹא יִהְיֶה: שֶׁכָּל הַתּוֹלֶה שִׁעְבּוּד שְׁאֵינוּ חַיָּב בּוֹ בְּאִם יִהְיֶה וְאִם לֹא יִהְיֶה--לֹא גָמַר, וְלֹא הִקְנָה קִנְיָן שָׁלֵם; וּלְפִיכָּךְ לֹא נִשְׁתַּעְבַּד.

 שְׁנַיִם שֶׁלָּווּ בִּשְׁטָר אֶחָד, אוֹ שֶׁלָּקְחוּ מֶקָּח אֶחָד, וְכֵן הַשֻּׁתָּפִין שֶׁלָּוָה אֶחָד מֵהֶן, אוֹ לָקַח לְשֻׁתָּפוּת--הֲרֵי הֶן עַרְבָאִין זֶה לְזֶה, אַף עַל פִּי שֶׁלֹּא פֵרַשׁ.

 שְׁנַיִם שֶׁעָרְבוּ אֶחָד--כְּשֶׁיָּבוֹא הַמַּלְוֶה לְהִפָּרַע מִן הָעַרָב, יִפָּרַע מֵאֵיזֶה מֵהֶן שֶׁיִּרְצֶה; וְאִם לֹא הָיָה לְאֶחָד כְּדֵי הַחוֹב, חוֹזֵר וְתוֹבֵעַ הַשֵּׁנִי בִּשְׁאָר הַחוֹב.
וְאֶחָד שֶׁעָרַב שְׁנַיִם--כְּשֶׁיִּפְרַע לַמַּלְוֶה--יוֹדִיעוֹ חוֹב אֵיזֶה מִשְּׁנֵיהֶם הוּא פּוֹרֵעַ, כְּדֵי שֶׁיַּחְזֹר עָלָיו.

הָאוֹמֵר לַחֲבֵרוֹ עֲרֹב זֶה לִפְלוֹנִי, וַאֲנִי עַרָב לָךְ--הֲרֵי זֶה כְּמִי שֶׁאָמַר לוֹ, הַלְוֵהוּ וַאֲנִי עַרָב; וּכְשֵׁם שֶׁנִּשְׁתַּעְבַּד הָעַרָב לַמַּלְוֶה, כָּךְ נִשְׁתַּעְבַּד עַרָב שֵׁנִי לְעַרָב רִאשׁוֹן.
וְדִין הָעַרָב עִם הַמַּלְוֶה, כְּדִין עַרָב רִאשׁוֹן עִם הַשֵּׁנִי--דִּין אֶחָד הוּא.

מִי שֶׁלֹּא פֵרַשׁ קֶצֶב הַדָּבָר שֶׁעָרַב, כְּגוֹן שֶׁאָמַר לוֹ כָּל מַה שֶׁתִּתֵּן לוֹ, תֶּן לוֹ וַאֲנִי עַרָב, אוֹ מְכֹר לוֹ וַאֲנִי עַרָב, אוֹ הַלְוֵהוּ וַאֲנִי עַרָב--יֵשׁ מִן הַגְּאוֹנִים שֶׁהוֹרָה שֶׁאַפִלּוּ מָכַר לוֹ בַּעֲשֶׂרֶת אֲלָפִים אוֹ הִלְוָהוּ מֵאָה אֶלֶף, נִשְׁתַּעְבַּד הָעַרָב בַּכֹּל.
וְיֵרָאֶה לִי שְׁאֵין זֶה הָעַרָב חַיָּב כְּלוּם, שֶׁכֵּיוָן שְׁאֵינוּ יוֹדֵעַ הַדָּבָר שֶׁשִּׁעְבַּד עַצְמוֹ בּוֹ, לֹא סָמְכָה דַּעְתּוֹ, וְלֹא שִׁעְבַּד עַצְמוֹ; וּדְבָרִים שֶׁלְּטַעַם הֶם אֵלּוּ לַמֵּבִין.

מִי שֶׁאָמַר לַחֲבֵרוֹ הַלְוֵהוּ, וַאֲנִי עַרָב לְגוּפוֹ שֶׁלַּלּוֹוֶה הַזֶּה--לֹא עָרַב לְעַצְמוֹ שֶׁלַּמָּמוֹן, אֵלָא כָּל זְמָן שֶׁתִּרְצֶה אֲבִיאֶנּוּ לָךְ.
וְכֵן אִם אָמַר לוֹ אַחַר שֶׁהִלְוָהוּ וּתְבָעוֹ, הַנִּיחֵהוּ וְכָל זְמָן שֶׁתִּתְבַּע אוֹתוֹ, אֲבִיאֶנּוּ לָךְ, וְקָנוּ מִיָּדוֹ עַל זֶה--אִם לֹא יָבִיא זֶה הַלּוֹוֶה, יֵשׁ מִן הַגְּאוֹנִים שֶׁהוֹרָה שְׁהוּא חַיָּב לְשַׁלַּם.
וְיֵשׁ מִי שֶׁהוֹרָה שֶׁאַפִלּוּ הִתְנָה עָלָיו, וְאָמַר אִם לֹא אֲבִיאֶנּוּ, אוֹ שֶׁמֵּת, אוֹ שֶׁבָּרַח, אֶהְיֶה חַיָּב לְשַׁלַּם--הֲרֵי זוֹ אַסְמַכְתָּא, וְלֹא נִשְׁתַּעְבַּד; וּלְזֶה דַּעְתִּי נוֹטָה.

הִלְכּוֹת מַלְוֶה וְלוֹוֶה פֵּרֶק כו 
הַמַּלְוֶה אֶת חֲבֵרוֹ בַּשְּׁטָר, וְאַחַר שֶׁהֵעִידוּ הָעֵדִים בַּשְּׁטָר, בָּא עַרָב וְעָרַב אֶת הַלּוֹוֶה--אַף עַל פִּי שֶׁקָּנוּ מִיָּדוֹ, וְנִשְׁתַּעְבַּד לְשַׁלַּם כְּמוֹ שֶׁבֵּאַרְנוּ--כְּשֶׁיָּבוֹא הַמַּלְוֶה לְהִפָּרַע מִנִּכְסֵי הָעַרָב הַזֶּה, אֵינוּ טוֹרֵף מִנְּכָסִים מְשֻׁעְבָּדִים.

הָיָה הָעַרָב בְּגוּפוֹ שֶׁלַּשְּׁטָר קֹדֶם חֲתִימַת הָעֵדִים--אִם כָּתְבוּ פְּלוֹנִי עַרָב, שֶׁהֲרֵי אֵינוּ מְעֹרָב עִם הַלּוֹוֶה בַּמַּלְוָה--הֲרֵי זֶה אֵינוּ גּוֹבֶה מִמֶּנּוּ מִן הַמְּשֻׁעְבָּדִים.
אֲבָל אִם כָּתוּב בַּשְּׁטָר פְּלוֹנִי לָוָה מִפְּלוֹנִי כָּךְ וְכָּךְ וּפְלוֹנִי עַרָב, שֶׁהֲרֵי עֵרְבוּ לוֹוֶה עִם הָעַרָב בַּשְּׁטָר, וְקָנוּ מִיָּדוֹ שֶׁלָּעַרָב, וְאַחַר כָּךְ חָתְמוּ הָעֵדִים בַּשְּׁטָר--הֲרֵי זֶה נִפְרָע מִנִּכְסֵי עַרָב הַמְּשֻׁעְבָּדִים.

 מַלְוֶה שֶׁבָּא לִתְבֹּעַ אֶת הַלּוֹוֶה--אֵינוּ יָכוֹל לִדְחוֹתוֹ וְלוֹמַר לוֹ, לֵךְ אֵצֶל הַקַּבְלָן שֶׁהֲרֵי יֵשׁ לָךְ לִתְבֹּעַ אוֹתוֹ תְּחִלָּה: אֵלָא תּוֹבֵעַ כָּל מִי שֶׁיִּרְצֶה תְּחִלָּה.
וְאִם נָשָׂא הַקַּבְלָן הַמָּעוֹת מִיַּד הַמַּלְוֶה, וּנְתָנָן בְּיַד הַלּוֹוֶה--אֵין לַמַּלְוֶה עַל הַלּוֹוֶה כְּלוּם.

 מַלְוֶה שֶׁתָּבַע אֶת הַלּוֹוֶה, וְלֹא מָצָא לוֹ נְכָסִים--אֵינוּ יָכוֹל לְהִפָּרַע מִן הָעַרָב, עַד אַחַר שְׁלוֹשִׁים יוֹם מִיּוֹם שֶׁנִּתְחַיַּב הָעַרָב לְשַׁלַּם: לֹא יִהְיֶה כּוֹחַ זֶה, פָּחוּת מִן הַלּוֹוֶה עַצְמוֹ.
כְּזֶה הוֹרוּ הַמּוֹרִים.
וְאִם הִתְנָה עִמּוֹ, הַכֹּל לְפִי הַתְּנָאי.

 הָיָה הַלּוֹוֶה בִּמְדִינָה אַחֶרֶת, שְׁאֵינוּ יָכוֹל לְהוֹדִיעוֹ וְלֹא לֵילֵךְ לוֹ, אוֹ שֶׁמֵּת הַלּוֹוֶה, וְהִנִּיחַ קְטַנִּים שְׁאֵין בֵּית דִּין נִזְקָקִין לְנִכְסֵיהֶן--הֲרֵי זֶה תּוֹבֵעַ אֶת הָעַרָב תְּחִלָּה, שֶׁהֲרֵי אֵין הַלּוֹוֶה מָצוּי.

 מַלְוֶה שֶׁתָּבַע אֶת הַלּוֹוֶה, וּמְצָאוֹ שֶׁהִעְנִי--אֵינוּ יָכוֹל לְהִפָּרַע מִן הָעַרָב, עַד שֶׁיִּשָּׁבַע הַלּוֹוֶה בְּתַקָּנַת אַחֲרוֹנִים שְׁאֵין לוֹ כְּלוּם: שֶׁמֶּא יַעֲשׂוּ קְנוּנְיָה עַל נְכָסָיו שֶׁלָּעַרָב.

 מִי שֶׁהָיָה עַרָב לַחֲבֵרוֹ בְּמַלְוָה עַל פֶּה, וּבָא הַמַּלְוֶה לִתְבֹּעַ אֶת הָעַרָב, וַהֲרֵי הַלּוֹוֶה בִּמְדִינַת הַיָּם--אוֹמֵר לוֹ הָעַרָב, הָבֵא רְאָיָה שֶׁלֹּא פְרָעָךְ הַלּוֹוֶה, וַאֲנִי אֲשַׁלַּם לָךְ.

 עַרָב שֶׁקָּדַם וְנָתַן לְבַעַל חוֹב אֶת חוֹבוֹ--הֲרֵי זֶה חוֹזֵר וְגוֹבֶה מִן הַלּוֹוֶה כָּל מַה שֶׁפָּרַע עַל יָדוֹ, אַף עַל פִּי שֶׁהָיְתָה מַלְוָה עַל פֶּה אוֹ בְּלֹא עֵדִים כְּלָל.

בַּמֶּה דְּבָרִים אֲמוּרִים, בְּשֶׁאָמַר לוֹ הַלּוֹוֶה בְּעֵת שֶׁנַּעֲשָׂה לוֹ עַרָב, עָרְבֵנִי וְשַׁלַּם.
אֲבָל אִם עָמַד זֶה בִּרְשׁוּת עַצְמוֹ, וְנַעֲשָׂה לוֹ עַרָב אוֹ קַבְלָן, אוֹ שֶׁאָמַר לוֹ הַלּוֹוֶה, עָרְבֵנִי וְלֹא הִרְשָׁהוּ שֶׁיִּתֵּן, וּפָרַע הַחוֹב--אֵין הַלּוֹוֶה חַיָּב לְשַׁלַּם לוֹ כְּלוּם.

וְכֵן הַפּוֹרֵעַ שְׁטָר חוֹבוֹ שֶׁלַּחֲבֵרוֹ שֶׁלֹּא מִדַּעְתּוֹ--אַפִלּוּ הָיָה הַחוֹב עַל הַמַּשְׁכּוֹן, אֵין הַלּוֹוֶה חַיָּב כְּלוּם; וְנוֹטֵל מַשְׁכּוֹנוֹ בְּחִנָּם, וַהֲרֵי אִבַּד זֶה הַנּוֹתֵן אֶת מָעוֹתָיו: שֶׁמֶּא הָיָה הַלּוֹוֶה מְפַיֵּס אֶת הַמַּלְוֶה, וּמוֹחֵל לוֹ.

מֵת הַלּוֹוֶה, וְקָדַם הָעַרָב וּפָרַע הַחוֹב קֹדֶם שֶׁיּוֹדִיעַ אֶת הַיּוֹרְשִׁים--אִם נוֹדַע לָנוּ שֶׁלֹּא פָרַע הַלּוֹוֶה שְׁטָר חוֹבוֹ קֹדֶם שֶׁיָּמוּת, כְּגוֹן שֶׁהוֹדָה בּוֹ, אוֹ שֶׁנִּדּוּהוּ וּמֵת בְּנִדּוּיוֹ, אוֹ שֶׁלֹּא הִגִּיעַ זְמָן הַמַּלְוָה לְהִגָּבוֹת--הֲרֵי זֶה חוֹזֵר וְגוֹבֶה מִן הַיּוֹרְשִׁין כָּל מַה שֶׁפָּרַע.

הָיָה הַמַּלְוֶה גּוֹי--אֵין הַיּוֹרְשִׁין חַיָּבִין לְשַׁלַּם, שֶׁמֶּא אֲבִיהֶן נָתַן לְזֶה הָעַרָב כָּל הַחוֹב שֶׁהָיָה עָלָיו: מִפְּנֵי שֶׁהַגּוֹי תּוֹבֵעַ אֶת הָעַרָב תְּחִלָּה; וּלְפִיכָּךְ פָּרַע זֶה מִדַּעְתּוֹ, קֹדֶם שֶׁיּוֹדִיעַ אֶת הַיְּתוֹמִים.
אֲבָל אִם הוֹדִיעָן שֶׁהַגּוֹי תּוֹבֵעַ אוֹתוֹ, וַהֲרֵי הוּא נוֹתֵן--חַיָּבִין לְשַׁלַּם.

 כָּל עַרָב שֶׁבָּא לִטֹּל מַה שֶׁפָּרַע--בֵּין שֶׁבָּא לְהִפָּרַע מִיּוֹרְשֵׁי לוֹוֶה, בֵּין מִן הַלּוֹוֶה עַצְמוֹ--הֲרֵי זֶה צָרִיךְ לְהָבִיא רְאָיָה שֶׁפָּרַע; וְאֵין מְצִיאַת שְׁטָר הַחוֹב שֶׁעָלָיו בְּיַד הָעַרָב, רְאָיָה--שֶׁמֶּא נָפַל הַשְּׁטָר מִיַּד הַמַּלְוֶה, וְלֹא פָרַע זֶה כְּלוּם.

 הָאוֹמֵר לַחֲבֵרוֹ עָרַבְתָּ לִי, וְהוּא אוֹמֵר לֹא עָרַבְתִּי; אוֹ שֶׁאָמַר הָעַרָב לַלּוֹוֶה אַתָּה הִרְשֵׁיתַנִי לַעֲרֹב אוֹתָךְ וְלִתֵּן, וְהוּא אוֹמֵר לוֹ לֹא כִי, אֵלָא מִדַּעְתָּךְ עָרַבְתָּ, אוֹ לֹא עָרַבְתָּ כְּלָל; אוֹ שֶׁאָמַר הָעַרָב פָּרַעְתִּי לַמַּלְוֶה בְּפָנֶיךָ, וְהַלּוֹוֶה אוֹמֵר לֹא פָרַעְתָּ, אוֹ שֶׁאָמַר לוֹ כֵּן פָּרַעְתָּ וְנָתַתִּי לָךְ מַה שֶׁפָּרַעְתָּ, אוֹ שֶׁאָמַר הַמַּלְוֶה עָרַבְתָּ לִי מָאתַיִם, וְהוּא אוֹמֵר לֹא עָרַבְתִּי אֵלָא מָנֶה: בְּכָל אֵלּוּ הַטְּעָנוֹת וְכַיּוֹצֶא בָּהֶן--הַמּוֹצִיא מֵחֲבֵרוֹ עָלָיו הָרְאָיָה, אוֹ יִשָּׁבַע הַנִּתְבָּע שְׁבוּעַת הֶסֵּת, אוֹ שְׁבוּעַת הַתּוֹרָה אִם הוֹדָה בְּמִקְצָת, כִּשְׁאָר טְעָנוֹת הַמָּמוֹן.

 עֶבֶד אוֹ אֵשֶׁת אִישׁ שֶׁלָּווּ אוֹ שֶׁעָרְבוּ אֶת אֲחֵרִים, וְנִתְחַיְּבוּ לְשַׁלַּם--כְּשֶׁיִּשְׁתַּחְרַר הָעֶבֶד וְתִתְגָּרַשׁ הָאִשָּׁה אוֹ תִּתְאַלְמַן, יְשַׁלְּמוּ.
קָטָן שֶׁלָּוָה, חַיָּב לְשַׁלַּם כְּשֶׁיַּגְדִּיל; וְאֵין כּוֹתְבִין עָלָיו שְׁטָר, אֵלָא הֲרֵי הִיא מַלְוָה עַל פֶּה, אַף עַל פִּי שֶׁקָּנוּ מִיָּדוֹ, שְׁאֵין קִנְיָן מִיַּד הַקָּטָן כְּלוּם.

 קָטָן שֶׁעָרַב אֶת אֲחֵרִים--הוֹרוּ הַגְּאוֹנִים שְׁאֵינוּ חַיָּב לְשַׁלַּם כְּלוּם, אַף כְּשֶׁיַּגְדִּיל; וְזֶה שֶׁנָּתַן אֶת מָעוֹתָיו עַל פִּי הַקָּטָן, אִבַּד אֶת מָעוֹתָיו: שְׁאֵין לַקָּטָן דַּעַת כְּדֵי לְשַׁעְבַּד עַצְמוֹ בְּדָבָר שְׁאֵינוּ חַיָּב בּוֹ, לֹא בְּעַרְבָנוּת וְלֹא בְּכָל כַּיּוֹצֶא בְּזֶה.
וְדִין אֱמֶת הוּא זֶה, וּבוֹ רָאוּי לָדוּן.

 הָאִשָּׁה שֶׁלָּוְתָה בַּשְּׁטָר, אוֹ שֶׁעָרְבָה בַּשְּׁטָר, וְנִשֵּׂאת--חַיֶּבֶת לְשַׁלַּם אַחַר שֶׁנִּשֵּׂאת.
וְאִם הָיְתָה מַלְוָה עַל פֶּה--אֵינָהּ מְשַׁלֶּמֶת, עַד שֶׁתִּתְגָּרַשׁ אוֹ תִּתְאַלְמַן: שֶׁרְשׁוּת בַּעַל כִּרְשׁוּת לוֹקֵחַ הוּא, כְּמוֹ שֶׁבֵּאַרְנוּ בְּכַמָּה מְקוֹמוֹת.
וְאִם הָיוּ מְעוֹת הַהַלְוָאָה עַצְמָן קַיָּמִין, יַחְזִירוּ אוֹתָן לַמַּלְוֶה.

הִלְכּוֹת מַלְוֶה וְלוֹוֶה פֵּרֶק כז 
שְׁטָר שֶׁכָּתוּב בְּכָל לָשׁוֹן וּבְכָל כְּתָב--אִם הָיָה עָשׂוּי כְּתִקּוּן שִׁטְרֵי יִשְׂרָאֵל, שְׁאֵינָן יְכוּלִין לְהִזְדַּיַּף וְלֹא לְהוֹסִיף וְלֹא לִגְרֹעַ, וְהָיוּ עֵדָיו יִשְׂרְאֵלִיִּים, וְיוֹדְעִין לִקְרוֹתוֹ--הֲרֵי זֶה כָּשֵׁר, וְגוֹבִין בּוֹ מִן הַמְּשֻׁעְבָּדִין.

אֲבָל כָּל הַשְּׁטָרוֹת שֶׁחוֹתְמֵיהֶן גּוֹיִים--הֲרֵי אֵלּוּ פְּסוּלִין, חוּץ מִשִּׁטְרֵי מֶקָּח וּמִמְכָּר וְשִׁטְרֵי חוֹב: וְהוּא שֶׁיִּתֵּן הַמָּעוֹת בִּפְנֵיהֶם, וְיִכְתְּבוּ בַּשְּׁטָר בְּפָנֵינוּ מָנָה פְּלוֹנִי לִפְלוֹנִי כָּךְ וְכָּךְ דְּמֵי הַמְּכָר אוֹ מְעוֹת הַחוֹב.
וְהוּא שֶׁיִּהְיוּ עֲשׂוּיִין, בָּעַרְכָּאוֹת שֶׁלָּהֶם; אֲבָל בִּמְקוֹם קִבּוּץ פְּלִילֵיהֶן בְּלֹא קִיּוּם הַשּׁוֹפֵט שֶׁלָּהֶם, לֹא יוֹעִילוּ כְּלוּם.

וְכֵן צְרִיכִין עֵדֵי יִשְׂרָאֵל שֶׁיָּעִידוּ עַל אֵלּוּ הַגּוֹיִים שְׁהֶן עֵדֵי הַשְּׁטָר, וְעַל זֶה הַשּׁוֹפֵט שֶׁלָּהֶן שֶׁקִּיַּם עֵדוּתָן, שְׁאֵינָן יְדוּעִין בְּקַבָּלַת שֹׁחַד.
וְאִם חָסְרוּ שִׁטְרֵי הַגּוֹיִים דָּבָר מִכָּל אֵלּוּ, הֲרֵי הֶן כַּחֶרֶס.

וְכֵן שִׁטְרֵי הוֹדָאוֹת וּמַתָּנוֹת וּפְשָׁרוֹת וּמְחִילוֹת, שְׁהֶן בָּעֵדִים שֶׁלָּהֶן--אַף עַל פִּי שֶׁיֵּשׁ בָּהֶן כָּל הַדְּבָרִים שֶׁמָּנִינוּ, הֲרֵי הֶן כַּחֶרֶס.
וְהוֹרוּ רִבּוֹתַי, שֶׁאַפִלּוּ שִׁטְרֵי חוֹב שֶׁלָּהֶן שֶׁנָּתְנוּ הַמָּעוֹת בִּפְנֵיהֶם פְּסוּלִין, וְלֹא הִכְשִׁירוּ אֵלָא שִׁטְרֵי מֶקָּח וּמִמְכָּר שֶׁנָּתְנוּ הַמָּעוֹת בִּפְנֵיהֶם; וְאֵין אֲנִי מוֹדֶה בְּזֶה.

אִם לֹא יָדְעוּ דַּיָּנֵי יִשְׂרָאֵל לִקְרוֹת שְׁטָר זֶה שֶׁנַּעֲשָׂה בָּעַרְכָּאוֹת שֶׁלַּגּוֹיִים--נוֹתְנוֹ לִשְׁנֵי גּוֹיִים זֶה שֶׁלֹּא בִּפְנֵי זֶה, וְקוֹרִין לוֹ, שֶׁנִּמְצָא כָּל אֶחָד מֵהֶן כְּמֵסִיחַ לְפִי תֻּמּוֹ, וְגוֹבֶה בּוֹ מִבְּנֵי חוֹרִין.
אֲבָל אֵין טוֹרְפִין בּוֹ, מִפְּנֵי שְׁאֵין לוֹ קוֹל, שֶׁהֲרֵי לֹא יָדְעוּ הַלָּקוֹחוֹת בְּמַה שֶׁנַּעֲשָׂה בַּגּוֹיִים.

 שְׁטָר שֶׁעֵדָיו גּוֹיִים שֶׁמְּסָרוֹ הַלּוֹוֶה לְיַד הַמַּלְוֶה, אוֹ הַמּוֹכֵר לְיַד הַלּוֹקֵחַ, בִּפְנֵי שְׁנֵי עֵדִים מִיִּשְׂרָאֵל--אַף עַל פִּי שְׁאֵינוּ עָשׂוּי בָּעַרְכָּאוֹת שֶׁלָּהֶן, וְאֵין בּוֹ כָּל הַדְּבָרִים שֶׁמָּנִינוּ--הֲרֵי זֶה גּוֹבֶה בּוֹ מִבְּנֵי חוֹרִין: וְהוּא שֶׁיִּהְיוּ הָעֵדִים שֶׁמְּסָרוֹ בִּפְנֵיהֶם, יוֹדְעִין לִקְרוֹתוֹ וּקְרָאוּהוּ כְּשֶׁמְּסָרוֹ, וְיִהְיֶה כְּתִקּוּן שִׁטְרֵי יִשְׂרָאֵל, שְׁאֵינוּ יָכוֹל לְהִזְדַּיַּף וְלֹא לְהוֹסִיף בּוֹ וְלֹא לִגְרֹעַ.
וְלָמָּה לֹא יִגְבֶּה בּוֹ מִן הַמְּשֻׁעְבָּדִים, מִפְּנֵי שְׁאֵין לוֹ קוֹל.

 תִּקּוּן שִׁטְרֵי יִשְׂרָאֵל כָּךְ הוּא: כָּל הַשְּׁטָרוֹת כֻּלָּן, צָרִיךְ שֶׁיַּחְזֹר מֵעִנְיָנוֹ שֶׁלַּשְּׁטָר בְּשִׁטָּה אַחֲרוֹנָה--לְפִי שְׁאֵין לְמֵדִין מִשִּׁטָּה אַחֲרוֹנָה, שֶׁמֶּא הָיוּ הָעֵדִים מְרֹחָקִין מִגּוּפוֹ שֶׁלַּשְּׁטָר בִּכְדֵי שִׁטָּה, וּבָא זֶה הַמְּזַיֵּף, וְכָתַב בְּאוֹתוֹ הָרֵוַח שִׁטָּה זוֹ.

 עֵדִים שֶׁהָיוּ מְרֹחָקִין מִן הַכְּתָב שְׁתֵּי שִׁטִּין, פָּסוּל; פָּחוּת מִכָּאן, כָּשֵׁר.
שְׁתֵּי שִׁטִּין שֶׁאָמְרוּ--בִּכְתָב יְדֵי עֵדִים, וְלֹא בִּכְתָב יְדֵי סוֹפֵר: שֶׁכָּל הַמְּזַיֵּף אֵינוּ הוֹלֵךְ אַחַר הַסּוֹפֵר, אֵלָא אַחַר הָעֵדִים.
וּשְׁתֵּי שִׁטִּין אֵלּוּ--הֵן וּשְׁנֵי אַוֵּירִין שֶׁלָּהֶן, כְּגוֹן לָמֶד עַל גַּב כַּף.

הָיוּ הָעֵדִים מְרֹחָקִין מִן הַכְּתָב יָתֵר עַל שְׁתֵּי שִׁטִּין, וְהָיָה כָּל הָרֵוַח שֶׁבֵּין הַכְּתָב וְהָעֵדִים מָלֵא בְּעֵדִים פְּסוּלִין אוֹ קְרוֹבִים--הֲרֵי זֶה כָּשֵׁר, שֶׁהֲרֵי אֵינוּ יָכוֹל לְהִזְדַּיַּף.
וְאִם מִלְּאָהוּ בִּשְׂרִיטוֹת שֶׁלִּדְיוֹ--פָּסוּל, שֶׁמֶּא הָעֵדִים עַל הַשְּׂרִיטוֹת חָתְמוּ לֹא עַל גּוּפוֹ שֶׁלַּשְּׁטָר.

הָיָה הַשְּׁטָר כֻּלּוֹ עִם עֵדָיו בְּשִׁטָּה אַחַת, הֲרֵי זֶה כָּשֵׁר.
הָיָה הַשְּׁטָר בְּשִׁטָּה אַחַת, וְהָעֵדִים בְּשִׁטָּה שְׁנִיָּה--פָּסוּל: שֶׁמֶּא אֵלּוּ הָעֵדִים הָיוּ מְרֹחָקִין מִן הַשְּׁטָר הַכָּשֵׁר שִׁטָּה אַחַת, וְחָתַךְ כָּל הַשְּׁטָר וְכָתַב זֶה הַשְּׁטָר בְּאוֹתָהּ הַשִּׁטָּה; וְנִמְצְאוּ אֵלּוּ הָעֵדִים חוֹתְמִין עָלֶיהָ.

וְכֵן אִם הָיָה הַשְּׁטָר וּשְׁנֵי עֵדִים בְּשִׁטָּה אַחַת, וּשְׁנֵי עֵדִים אֲחֵרִים בְּשִׁטָּה שְׁנִיָּה, וְאָמַר אֲנִי נִתְכַּוַּנְתִּי לְרַבּוֹת הָעֵדִים--אֵין מְקַיְּמִין שְׁטָר זֶה מֵעֵדִים שֶׁלְּמַטָּה בְּשִׁטָּה שְׁנִיָּה, אֵלָא מֵעֵדִים שֶׁלְּמַעְלָה: שֶׁמֶּא בַּשִּׁטָּה שֶׁהָיְתָה בֵּין הָעֵדִים שֶׁלְּמַטָּה וּבֵין הַשְּׁטָר שֶׁחָתַךְ, כָּתַב שְׁטָר זֶה וּשְׁנֵי עֵדָיו.

 קִיּוּם בֵּית דִּין--צָרִיךְ שֶׁיִּהְיֶה סָמוּךְ לִכְתָב יְדֵי עֵדִים, אוֹ סָמוּךְ לְצַד הַשְּׁטָר, אוֹ מֵאֲחוֹרָיו כְּנֶגֶד הַכְּתָב.
וְאִם הָיָה בֵּין הַקִּיּוּם וְהַשְּׁטָר רֵוַח שִׁטָּה אַחַת, פָּסוּל--שֶׁמֶּא יַחְתֹּךְ הַשְּׁטָר שֶׁנִּתְקַיַּם, וִיזַיַּף בְּאוֹתָהּ הַשִּׁטָּה שְׁטָר וּשְׁנֵי עֵדָיו; וְנִמְצָא הַקִּיּוּם עַל שְׁטָר מְזֻיָּף.

 הִרְחִיק אֶת הַקִּיּוּם מִן הַשְּׁטָר יָתֵר עַל שְׁתֵּי שִׁטִּין, וּמִלָּא כָּל הָרֵוַח שְׂרִיטוֹת דְּיוֹ--כָּשֵׁר, שֶׁהֲרֵי אֵינוּ יָכוֹל לְזַיַּף; וְאֵין חוֹשְׁשִׁין לְבֵית דִּין שֶׁיְּקַיְּמוּ קִיּוּם עַל הַשְּׂרִיטוֹת, אֵלָא עַל גּוּפוֹ שֶׁלַּשְּׁטָר.

 כָּל הַמְּחָקִין כֻּלָּן--צָרִיךְ שֶׁיִּכְתֹּב קִיּוּמֵיהֶן בְּסוֹף הַשְּׁטָר, וְיֹאמַר אוֹת פְּלוֹנִית אוֹ מִלָּה פְּלוֹנִית אוֹ שִׁטָּה פְּלוֹנִית עַל מְחָק אוֹ תְּלוּיָה, וְהַכֹּל קַיָּם.
וְאִם הָיָה הַמְּחָק בִּמְקוֹם שְׁרִיר וְקַיָּם, וּבְשֵׁעוּר שְׁרִיר וְקַיָּם--אַף עַל פִּי שֶׁחָזַר וְקִיְּמוֹ, פָּסוּל: שֶׁמֶּא מְחָקוֹ וְכָתַב דָּבָר שֶׁזִּיַּף, וְחָזַר וְקִיְּמוֹ בָּרֵוַח שֶׁבֵּין הַכְּתָב וְהָעֵדִים.

 שְׁטָר הַבָּא הוּא וְעֵדָיו עַל מְחָק, כָּשֵׁר.
וְאִם תֹּאמַר מוֹחֵק, וְחוֹזֵר וּמוֹחֵק--אֵינוּ דּוֹמֶה מִי שֶׁנִּמְחַק פַּעַם אַחַת, לְנִמְחַק שְׁתֵּי פְּעָמִים.
וְאִם תֹּאמַר שֶׁמֶּא מָחַק מְקוֹם הָעֵדִים שְׁתֵּי פְּעָמִים, וְאַחַר שֶׁכָּתַב הַשְּׁטָר חוֹזֵר וּמוֹחֲקוֹ, וְכוֹתֵב כָּל מַה שֶׁיִּרְצֶה, שֶׁהֲרֵי הוּא וְעֵדָיו כֻּלּוֹ שׁוֹוֶה מִפְּנֵי שֶׁנִּמְחַק הַכֹּל שְׁתֵּי פְּעָמִים--כְּבָר תִּקְּנוּ חֲכָמִים שֶׁלֹּא יִהְיוּ הָעֵדִים חוֹתְמִין עַל שְׁטָר מָחוּק, אֵלָא אִם כֵּן נִמְחַק בִּפְנֵיהֶם.

 שְׁטָר הַבָּא הוּא וְעֵדָיו עַל מְחָק, וְהַקִּיּוּם מִלְּמַטָּה עַל הַנְּיָר--אֵין מְקַיְּמִין אוֹתוֹ מֵעֵדֵי הַקִּיּוּם, אֵלָא מֵעֵדִים שֶׁלְּמַעְלָה: שֶׁמֶּא הַקִּיּוּם הָיָה רָחוֹק מִן הַשְּׁטָר הַרְבֵּה, וְהָיָה הָרֵוַח מָלֵא שְׂרִיטוֹת שֶׁלִּדְיוֹ; וְחָתַךְ גּוּף הַשְּׁטָר וּמָחַק הַשְּׂרִיטוֹת, וְכָתַב הַשְּׁטָר וְעֵדָיו עַל הַמְּחָק.

 שְׁטָר הַבָּא עַל הַנְּיָר, וְעֵדָיו עַל הַמְּחָק--פָּסוּל: שֶׁמֶּא יִמְחֹק הַשְּׁטָר, וִיזַיַּף; וְנִמְצָא הוּא וְעֵדָיו עַל הַמְּחָק.
וְאִם כָּתְבוּ הָעֵדִים, אֲנַחְנוּ הָעֵדִים חָתַמְנוּ עַל הַמְּחָק וְהַשְּׁטָר עַל הַנְּיָר--כָּשֵׁר; וְכוֹתְבִין כֵּן בֵּין עֵד לְעֵד, כְּדֵי שֶׁלֹּא יְזַיַּף.

 שְׁטָר הַבָּא עַל הַמְּחָק, וְעֵדָיו עַל הַנְּיָר--פָּסוּל: וְאַפִלּוּ כָּתְבוּ הָעֵדִים, אֲנַחְנוּ עֵדִים חָתַמְנוּ עַל הַנְּיָר וְהַשְּׁטָר עַל הַמְּחָק, מִפְּנֵי שְׁהוּא מוֹחֵק כָּל הַשְּׁטָר פַּעַם שְׁנִיָּה, וְכוֹתֵב כָּל מַה שֶׁיִּרְצֶה; וְכֵיוָן שֶׁכֻּלּוֹ נִמְחַק שְׁתֵּי פְּעָמִים, אֵינוּ נִכָּר, שֶׁאִלּוּ הָיָה בּוֹ מָקוֹם הַנִּמְחָק פַּעַם אַחַת וּמָקוֹם הַנִּמְחָק שְׁתֵּי פְּעָמִים, הָיָה נִכָּר.

וּמִתִּקּוּן הַשְּׁטָרוֹת לְהִתְבּוֹנֵן בַּשְּׁטָר בְּוָאוִין וְזַיְנִין שֶׁלּוֹ, שֶׁלֹּא יִהְיוּ דְּחוּקִין בֵּין הַתֵּבוֹת, שֶׁמֶּא זִיַּף וְהוֹסִיף וָאו.
וְלֹא יִהְיוּ מְרֹחָקִין, שֶׁמֶּא מָחַק אוֹת אַחַת כְּגוֹן הֵא אוֹ חֵית וְהִנִּיחַ רַגְלָהּ הָאַחַת מְקוֹם וָאו.
וְכָל כַּיּוֹצֶא בְּזֶה, מְדַקְדְּקִין בּוֹ בְּכָל לָשׁוֹן וּבְכָל כְּתָב.

 מִשָּׁלוֹשׁ וְעַד עֶשֶׂר, אֵין כּוֹתְבִין בְּסוֹף שִׁטָּה--שֶׁמֶּא יְזַיַּף, וְיַחְזִיר הַשָּׁלוֹשׁ שְׁלוֹשִׁים וְהָעֶשֶׂר עֶשְׂרִים.
וְאִם נִזְדַּמַּן לוֹ בְּסוֹף שִׁטָּה--מַחְזִיר הַדִּבּוּר בְּגוּפוֹ שֶׁלַּשְּׁטָר פְּעָמִים רַבּוֹת, עַד שֶׁיָּבוֹא בְּאֶמְצַע הַשִּׁטָּה.

 שְׁטָר שֶׁכָּתוּב בּוֹ מִלְמַעְלָה מָנֶה וּמִלְּמַטָּה מָאתַיִם, מִלְמַעְלָה מָאתַיִם וּמִלְּמַטָּה מָנֶה--הַכֹּל הוֹלֵךְ אַחַר הַתַּחְתּוֹן.
וְלָמָּה אֵין הוֹלְכִין אַחַר הַפָּחוּת שֶׁבִּשְׁנֵיהֶם: לְפִי שְׁאֵין הָאֶחָד תָּלוּי בַּחֲבֵרוֹ--שְׁאִם הָיָה כָּתוּב בּוֹ מֵאָה שְׁהֶן מָאתַיִם אוֹ מָאתַיִם שְׁהֶן מֵאָה, הָיָה נוֹטֵל מֵאָה; אֲבָל שְׁנֵי דְּבָרִים שְׁאֵין הָאַחֲרוֹן תָּלוּי בָּרִאשׁוֹן, הַלַּךְ אַחַר הַתַּחְתּוֹן.

הָיָה בּוֹ מִלְמַעְלָה שֵׁם, וּמִלְּמַטָּה שֵׁם אַחֵר קָרוֹב לוֹ--הַכֹּל הוֹלֵךְ אַחַר הַתַּחְתּוֹן.
אִם כֵּן לָמָּה כּוֹתְבִין אֶת הָעֶלְיוֹן: שֶׁמֶּא תִּמָּחֵק אוֹת אַחַת מִן הַתַּחְתּוֹן, וְיִלְמֹד מִן הָעֶלְיוֹן--כְּגוֹן שֶׁהָיָה בָּעֶלְיוֹן חֲנָנִי אוֹ עֲנָנִי וּבַתַּחְתּוֹן חָנַן אוֹ עָנָן, בַּיָּדוּעַ שְׁהוּא הַשֵּׁם הָעֶלְיוֹן.
אֲבָל לֹא יִלְמֹד תַּחְתּוֹן מִן הָעֶלְיוֹן שְׁתֵּי אוֹתִיּוֹת.

 כָּתוּב בּוֹ מִלְמַעְלָה סֵפֶל, וּמִלְּמַטָּה קֵפֶל--הַכֹּל הוֹלֵךְ אַחַר הַתַּחְתּוֹן: שֶׁהַקֵּפֶל, פָּחוּת מִן הַסֵּפֶל.
כָּתוּב בּוֹ מִלְמַעְלָה קֵפֶל, וּמִלְּמַטָּה סֵפֶל--חוֹשְׁשִׁין שֶׁמֶּא זְבוּב הֵסִיר רֶגֶל הַקּוֹף, וְנַעֲשַׁת סָמֶךְ; וְאֵינוּ גּוֹבֶה אֵלָא בְּמִדַּת הַקֵּפֶל הַקְּטַנָּה.
וְכֵן כָּל כַּיּוֹצֶא בְּזֶה, שֶׁיָּד בַּעַל הַשְּׁטָר עַל הַתַּחְתּוֹנָה.

מַעֲשֶׂה בִּשְׁטָר שֶׁהָיָה כָּתוּב בּוֹ שֵׁשׁ מֵאוֹת וְזוּז אֶחָד, וַהֲרֵי הַדָּבָר סְפֵק אִם שֵׁשׁ מֵאוֹת זוּז וְזוּז, אוֹ שֵׁשׁ מֵאוֹת אַסְתֵּירָא וְזוּז; וְאָמְרוּ חֲכָמִים, יִטֹּל שֵׁשׁ מֵאוֹת אַסְתֵּירָא וְזוּז, שֶׁיָּד בַּעַל הַשְּׁטָר עַל הַתַּחְתּוֹנָה.
אִם כֵּן לָמָּה לֹא נֹאמַר שֵׁשׁ מֵאוֹת פְּרוּטָה וְזוּז--לְפִי שֶׁהַפְּרוּטוֹת כּוֹלֵל אוֹתָן הַסּוֹפֵר זוּזִין, וְאַחַר כָּךְ כּוֹתְבִין.
וְכֵן כָּל כַּיּוֹצֶא בְּזֶה בְּכָל זְמָן וּבְכָל מָקוֹם לְפִי דַּרְכָּם הַיָּדוּעַ, עַל פִּיו עוֹשִׂין.

 שְׁטָר שֶׁכָּתוּב בּוֹ אַסְתֵּירָא מֵאָה מְעִי, אוֹ שֶׁכָּתוּב בּוֹ מֵאָה מְעִי אַסְתֵּירָא--הַלַּךְ אַחַר פָּחוּת שֶׁבַּלְּשׁוֹנוֹת, וְאֵינוּ נוֹטֵל אֵלָא מֵאָה אַסְתֵּירוֹת: שֶׁיָּד בַּעַל הַשְּׁטָר לְעוֹלָם עַל הַתַּחְתּוֹנָה, מִפְּנֵי שְׁהוּא הַמּוֹצִיא מֵחֲבֵרוֹ; וְאֵינוּ מוֹצִיא, אֵלָא בְּדָבָר שְׁאֵין בּוֹ סָפֵק.

לְפִיכָּךְ כָּל שְׁטָר שֶׁיֵּשׁ בּוֹ מַשְׁמַע שְׁתֵּי לְשׁוֹנוֹת, שֶׁמֶּא כָּךְ אוֹ שֶׁמֶּא כָּךְ--אֵינוּ נוֹטֵל אֵלָא הַפָּחוּת שֶׁבִּשְׁתֵּיהֶן; וְאִם תָּפַס בָּעֶלְיוֹנָה--אֵין מוֹצִיאִין מִיָּדוֹ, אֵלָא בִּרְאָיָה בְּרוּרָה.

 כָּתוּב בּוֹ מַטְבֵּעַ זָהָב, אֵין פָּחוּת מִדֵּינָר זָהָב.
זָהָב דֵּינָרִין אוֹ דֵּינָרִין זָהָב, אֵין פָּחוּת מִשְּׁנֵי דֵּינָרִין שֶׁלְּזָהָב.
זָהָב בְּדֵינָרִין, אֵין פָּחוּת מִשּׁוֹוֶה שְׁנֵי דֵּינָרִין שֶׁלְּכֶסֶף מִן הַזָּהָב.
וְכֵן כָּל כַּיּוֹצֶא בְּזֶה.

הִלְכּוֹת טוֹעֵן וְנִטְעָן 
מִצְוַת עֲשֵׂה אַחַת הִיא, וְהִיא דִּין טוֹעֵן וּמוֹדֶה אוֹ כּוֹפֵר.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת טוֹעֵן וְנִטְעָן פֵּרֶק א 
הַטּוֹעֵן אֶת חֲבֵרוֹ בְּמִטַּלְטְלִין, וְהוֹדָה לוֹ בְּמִקְצָתָן--הֲרֵי זֶה מְשַׁלֵּם מַה שֶׁהוֹדָה בּוֹ, וְנִשְׁבָּע עַל הַשְּׁאָר מִן הַתּוֹרָה: שֶׁנֶּאֱמָר "אֲשֶׁר יֹאמַר כִּי-הוּא זֶה" .

וְכֵן אִם כָּפַר בַּכֹּל וְאָמַר לֹא הָיוּ דְּבָרִים מֵעוֹלָם, וְעֵד אֶחָד מֵעִיד שֶׁהָיוּ--הֲרֵי זֶה נִשְׁבָּע מִן הַתּוֹרָה.
מִפִּי הַשְּׁמוּעָה לָמְדוּ שֶׁכָּל מָקוֹם שֶׁשְּׁנַיִם מְחַיְּבִין אוֹתוֹ מָמוֹן, אֶחָד מְחַיְּבוֹ שְׁבוּעָה; וְכֵן לָמְדוּ מִפִּי הַשְּׁמוּעָה שֶׁעֵד אֶחָד "לְכָל-עָוֹן וּלְכָל-חַטָּאת" אֵינוּ קָם, אֲבָל קָם הוּא לִשְׁבוּעָה.

 אֵין לָךְ מְחֻיָּב שְׁבוּעָה מִן הַתּוֹרָה חוּץ מִשְּׁלוֹשָׁה--מִי שֶׁהוֹדָה בְּמִקְצַת הַמִּטַּלְטְלִין, וּמִי שֶׁחִיְּבוֹ עֵד אֶחָד, וְהַשּׁוֹמֵר: שֶׁהֲרֵי נֶאֱמָר בַּשּׁוֹמֵר, "שְׁבֻעַת ה', תִּהְיֶה בֵּין שְׁנֵיהֶם" ; וּכְבָר בֵּאַרְנוּ שְׁבוּעַת הַשּׁוֹמְרִין בְּהִלְכּוֹת שְׂכִירוּת.
וְכָל אֶחָד מִשְּׁלָשְׁתָּן נִשְׁבָּע, וְנִפְטָר מִלְּשַׁלַּם.

אֲבָל כָּל הַנִּשְׁבָּעִין וְנוֹטְלִין, כְּגוֹן שָׂכִיר וְנֶחְבָּל וְנִגְזָל וּפוֹגֵם שְׁטָרוֹ וְכַיּוֹצֶא בּוֹ, וְכֵן כָּל הַנִּשְׁבָּעִין בִּטְעָנַת סָפֵק, כְּגוֹן הַשֻּׁתָּפִין וְהָאֲרִיסִין--כֻּלָּן נִשְׁבָּעִין בְּתַקָּנַת חֲכָמִים.
וְכָל אֵלּוּ הַשְּׁבוּעוֹת--אַף עַל פִּי שְׁהֶן מִדִּבְרֵי סוֹפְרִים--הֲרֵי הֶן כְּעֵין שֶׁלַּתּוֹרָה, בִּנְקִיטַת חֵפֶץ.

 הַטּוֹעֵן מִטַּלְטְלִין עַל חֲבֵרוֹ, וְכָפַר בַּכֹּל וְאָמַר לֹא הָיוּ דְּבָרִים מֵעוֹלָם, אוֹ שֶׁהוֹדָה בְּמִקְצַת וּנְתָנוֹ מִיָּד, וְאָמַר אֵין לָךְ בְּיָדִי אֵלָא זֶה וְהֵא לָךְ, אוֹ שֶׁאָמַר אֱמֶת שֶׁהָיָה לָךְ אֶצְלִי, אֲבָל מָחַלְתָּ לִי אוֹ נָתַתָּ לִי אוֹ מָכַרְתָּ לִי אוֹ הִחְזַרְתִּי לָךְ, אוֹ שֶׁטְּעָנוֹ חִטִּים, וְהוֹדָה לוֹ בִּשְׂעוֹרִים--בְּכָל אֵלּוּ פָּטוּר מִשְּׁבוּעַת הַתּוֹרָה.
אֲבָל חַכְמֵי תַּלְמוּד תִּקְּנוּ שֶׁיִּשָּׁבַע הַנִּתְבָּע בְּכָל אֵלּוּ שְׁבוּעַת הֶסֵּת, וְיִפָּטֵר; וְאֵינָהּ כְּעֵין שֶׁלַּתּוֹרָה, לְפִי שְׁאֵין בָּהּ נְקִיטַת חֵפֶץ.
וּכְבָר בֵּאַרְנוּ דֶּרֶךְ הַשְּׁבוּעָה שֶׁלַּתּוֹרָה וְדֶרֶךְ שְׁבוּעַת הֶסֵּת, בְּהִלְכּוֹת שְׁבוּעוֹת.

 כָּל מִי שֶׁנִּתְחַיַּב שְׁבוּעָה מִן הַתּוֹרָה, הֲרֵי זֶה נִשְׁבָּע וְנִפְטָר.
וְאִם לֹא רָצָה לְהִשָּׁבַע--יוֹרְדִין לִנְכָסָיו, וְגוֹבִין מֵהֶם כָּל מַה שֶׁטָּעַן חֲבֵרוֹ עָלָיו: שֶׁהֲרֵי הַתּוֹבֵעַ אוֹמֵר לוֹ, אֵינִי זָז מִדִּין תּוֹרָה--אוֹ הִשָּׁבַע, אוֹ תֶּן לִי.
וְיֵשׁ לוֹ לְהַחְרִים עַל מִי שֶׁטּוֹעֵן עָלַי דָּבָר שְׁאֵינוּ כֵּן, וְנוֹתֵן.

אֲבָל מִי שֶׁנִּתְחַיַּב שְׁבוּעָה מִדִּבְרֵיהֶן--אִם הָיָה מִן הַנִּשְׁבָּעִין וְנוֹטְלִין, אֵינוּ יָכוֹל לַהְפֹּךְ הַשְּׁבוּעָה: שֶׁהֲרֵי הַנִּתְבָּע אוֹמֵר לוֹ, הִשָּׁבַע וְטֹל, כְּמוֹ שֶׁתִּקְּנוּ לָךְ חֲכָמִים.
וְאִם לֹא רָצָה לְהִשָּׁבַע, יֵלֵךְ לוֹ.
וְהוֹרוּ רִבּוֹתַי שְׁאִם אָמַר הַתּוֹבֵעַ אֵינִי רוֹצֶה בְּתַקָּנָה זוֹ שֶׁתִּקְּנוּ לִי חֲכָמִים, אֵלָא הֲרֵינִי כִּשְׁאָר כָּל הַתּוֹבְעִים--הֲרֵי זֶה מַשְׁבִּיעַ אֶת הַנִּתְבָּע הֶסֵּת.
וְאִם רָצָה לְהָפְכָהּ עַל הַתּוֹבֵעַ--מְחַיְּבִין אֶת הַתּוֹבֵעַ לְהִשָּׁבַע הֶסֵּת וְיִטֹּל, אוֹ יֵלֵךְ לוֹ.

 הָיָה הַמְּחֻיָּב שְׁבוּעָה מִדִּבְרֵיהֶם מִן הַנִּשְׁבָּעִין וְנִפְטָרִין, כְּגוֹן הַנִּשְׁבָּעִין עַל טְעָנַת סָפֵק, אוֹ מִן הַנִּשְׁבָּעִין הֶסֵּת, וְלֹא רָצָה לְהִשָּׁבַע--מְשַׁמְּתִין אוֹתוֹ שְׁלוֹשִׁים יוֹם.
אִם לֹא בָא, וְלֹא תָבַע נִדּוּיוֹ--מַלְקִין אוֹתוֹ מַכַּת מַרְדּוּת, כְּכָל מִי שֶׁחָלָה עָלָיו שַׁמְתָּא שְׁלוֹשִׁים יוֹם, שֶׁמַּכִּין אוֹתוֹ, וְאַחַר כָּךְ מַתִּירִין לְזֶה נִדּוּיוֹ.
וְאֵין יוֹרְדִין לִנְכָסָיו, לְפִי שְׁאֵינוּ מְחֻיָּב שְׁבוּעָה מִן הַתּוֹרָה.

 כָּל הַמְּחֻיָּב שְׁבוּעַת הֶסֵּת--אִם רָצָה לַהְפֹּךְ הַשְּׁבוּעָה עַל הַתּוֹבֵעַ, הֲרֵי הַתּוֹבֵעַ נִשְׁבָּע הֶסֵּת וְנוֹטֵל מֵחֲבֵרוֹ; וְאֵין לָךְ מִי שֶׁנִּשְׁבָּע הֶסֵּת וְנוֹטֵל מֵחֲבֵרוֹ, אֵלָא זֶה שֶׁנֶּהְפְּכָה עָלָיו שְׁבוּעַת הֶסֵּת.
וְאֵין לָךְ שְׁבוּעָה שֶׁתֵּהָפֵךְ, אֵלָא שְׁבוּעַת הֶסֵּת בִּלְבָד; אֲבָל שְׁבוּעָה שֶׁלַּתּוֹרָה, אוֹ שֶׁלְּדִבְרֵיהֶם שְׁהִיא כְּעֵין שֶׁלַּתּוֹרָה--אֵין הוֹפְכִין שְׁבוּעָתָן.

 אֵין מַשְׁבִּיעִין שְׁבוּעַת הֶסֵּת, אֵלָא עַל טְעָנַת וַדַּאי; אֲבָל עַל הַסָּפֵק, פָּטוּר.
כֵּיצַד: כִּמְדֻמֶּה לִי שֶׁיֵּשׁ לִי אֶצְלָךְ מָנֶה, אוֹ שֶׁאָמַר מָנֶה שֶׁהִלְוִיתִיךָ כִּמְדֻמֶּה לִי שֶׁלֹּא פְרַעְתַּנִי, אָמַר לִי אַבָּא שֶׁיֵּשׁ לוֹ אֶצְלָךְ מָנֶה, אוֹ צִוָּה לִי בִּפְנֵי עֵדִים שֶׁיֵּשׁ לוֹ אֶצְלָךְ מָנֶה, דָּבָר פְּלוֹנִי נִגְנַב מִבֵּיתִי וְלֹא הָיָה שָׁם אֵלָא אַתָּה, קָרוֹב בְּעֵינַי שֶׁאַתָּה גְּנַבְתּוֹ, חִשַּׁבְתִּי מָעוֹתַי וּמָצָאתִי חָסֵר, שֶׁמֶּא אַתָּה הִטְעֵיתַנִי בַּחֶשְׁבּוֹן, וְהַנִּתְבָּע אוֹמֵר אֵין לָךְ בְּיָדִי כְּלוּם--הֲרֵי זֶה פָּטוּר, אַף מִשְּׁבוּעַת הֶסֵּת.
וְכֵן כָּל כַּיּוֹצֶא בְּזֶה.

 מָנֶה יֵשׁ לִי בְּיָדָךְ בַּוַּדַּאי, וְהַנִּתְבָּע אוֹמֵר אֵינִי יוֹדֵעַ, שֶׁמֶּא יֵשׁ לָךְ שֶׁמֶּא אֵין לָךְ--הֲרֵי הַנִּתְבָּע נִשְׁבָּע הֶסֵּת שְׁאֵינוּ יוֹדֵעַ, וְנִפְטָר: לְפִי שֶׁלֹּא חִיַּב עַצְמוֹ בַּוַּדַּאי.
וְכֵן כָּל כַּיּוֹצֶא בְּזֶה.

כּוֹר חִטִּים יֵשׁ לִי בְּיָדָךְ בַּוַּדַּאי, וְהַנִּתְבָּע אוֹמֵר אֵינִי יוֹדֵעַ אִם חִטִּים הוּא אוֹ שְׂעוֹרִים--הֲרֵי זֶה נִשְׁבָּע הֶסֵּת שְׁאֵינוּ יוֹדֵעַ, וּמְשַׁלֵּם שְׂעוֹרִין.
וְכֵן כָּל כַּיּוֹצֶא בְּזֶה.

 מָנֶה יֵשׁ לִי בְּיָדָךְ בַּוַּדַּאי, וְהַנִּתְבָּע אוֹמֵר כֵּן הָיָה לָךְ בְּיָדִי, אֲבָל אֵינִי יוֹדֵעַ אִם הִחְזַרְתִּי לָךְ אוֹ עֲדַיִן לֹא הִחְזַרְתִּי לָךְ--חַיָּב לְשַׁלַּם.
וְלֹא יִשָּׁבַע הַתּוֹבֵעַ כְּלָל, אַפִלּוּ שְׁבוּעַת הֶסֵּת: מִפְּנֵי שְׁהוּא יוֹדֵעַ בַּוַּדַּאי שְׁהוּא חַיָּב; וַהֲרֵי זֶה טוֹעֵן אוֹתוֹ טְעָנַת וַדַּאי, וְנִסְתַּפַּק לוֹ אִם נִפְטַר אוֹ לֹא נִפְטַר.
וְכֵן כָּל כַּיּוֹצֶא בְּזֶה.

אֲבָל אִם אֵין לוֹ תּוֹבֵעַ אֵלָא הוֹדָה מֵעַצְמוֹ וְאָמַר, גְּזַלְתִּיךָ אוֹ הִלְוִיתַנִי מָנֶה, אָבִיךָ הִפְקִיד אֶצְלִי מָנֶה, וְאֵינִי יוֹדֵעַ אִם הִחְזַרְתִּי אוֹ לֹא הִחְזַרְתִּי--אֵינוּ חַיָּב לְשַׁלַּם; וְאִם בָּא לָצֵאת יְדֵי שָׁמַיִם, חַיָּב לְשַׁלַּם.

 מָנֶה לִי בְּיָדָךְ, אֵין לָךְ בְּיָדִי כְּלוּם, הִשָּׁבַע הֶסֵּת וְלֵךְ, הִשָּׁבַע אַתָּה הֶסֵּת וְטֹל, וְאָמַר הַתּוֹבֵעַ אֵינִי רוֹצֶה לְהִשָּׁבַע--הֲרֵי הַנִּתְבָּע אוֹמֵר לוֹ אוֹ הִשָּׁבַע וְטֹל, אוֹ תֵּלֵךְ בְּלֹא כְּלוּם; וְאֵין שָׁם הִפּוּךְ אַחֵר.
וְיֵשׁ לוֹ לְהַחְרִים סְתָם עַל מִי שְׁהוּא חַיָּב לִי, וְלֹא יִתֵּן לִי.

 הוֹרוּ רִבּוֹתַי שֶׁכָּל מִי שֶׁנִּתְחַיַּב שְׁבוּעָה--בֵּין שֶׁלַּתּוֹרָה, בֵּין שֶׁלְּדִבְרֵיהֶם, אַפִלּוּ הֶסֵּת--יֵשׁ לוֹ לְהַחְרִים סְתָם, קֹדֶם שֶׁיִּשָּׁבַע, עַל כָּל מִי שֶׁיִּטְעֹן עָלַי דָּבָר שְׁאֵינִי חַיָּב בּוֹ, כְּדֵי שֶׁיַּשְׁבִּיעַ אוֹתִי בְּחִנָּם; וְיַעֲנֶה הַמַּשְׁבִּיעוֹ אָמֵן, וְאַחַר כָּךְ יִשָּׁבַע זֶה.
וְתַקָּנָה טוֹבָה הִיא זוֹ, לְבַעֲלֵי דִּינִין, כְּדֵי שֶׁיִּמָּנְעוּ מִטְּעָנוֹת הַשֶּׁקֶר, וְלֹא יִגְרְמוּ לְהוֹצִיא שָׁם שָׁמַיִם לְבַטָּלָה וְלֹא יִשְּׂאוּ שֵׁמַע שָׁוְא.

 כָּל מִי שֶׁנִּתְחַיַּב שְׁבוּעָה--בֵּין שֶׁלַּתּוֹרָה, בֵּין שֶׁלְּדִבְרֵיהֶם--מְגַלְגֵּל עָלָיו הַמַּשְׁבִּיעוֹ כָּל מַה שֶׁיִּרְצֶה מִדְּבָרִים שְׁאִם יוֹדֶה בָּהֶן, יִתְחַיַּב מָמוֹן.
וְעַד הֵיכָן כּוֹחַ הַגִּלְגּוּל--עַד שֶׁיֹּאמַר לוֹ וּבִכְלַל שְׁבוּעָה זוֹ שֶׁלֹּא נִמְכַּרְתָּ לִי בְּעֶבֶד עִבְרִי, וַעֲדַיִן עַבְדִּי אַתָּה.
וּכְבָר בֵּאַרְנוּ, שְׁאֵין מְגַלְגְּלִין עַל הַשָּׂכִיר.

 מִי שֶׁנִּתְחַיַּב שְׁבוּעָה, אַפִלּוּ הֶסֵּת, וְהִתְחִיל הַתּוֹבֵעַ לְגַלְגַּל עָלָיו דְּבָרִים אֲחֵרִים, שֶׁלֹּא טָעַן אוֹתָם תְּחִלָּה--רָאָה זֶה הַנִּתְבָּע כָּךְ, וְאָמַר אֵינִי רוֹצֶה לְהִשָּׁבַע, אֵלָא הֲרֵינִי מְשַׁלֵּם הַטְּעָנָה הָרִאשׁוֹנָה, שֶׁנִּתְחַיַּבְתִּי עַל כְּפִירָתָהּ שְׁבוּעָה--אֵין שׁוֹמְעִין לוֹ; אֵלָא אוֹמְרִים לַנִּתְבָּע אוֹ תֶּן לוֹ כָּל מַה שֶׁגִּלְגַּל עָלֶיךָ מִטְּעָנוֹת הַוַּדָּיוֹת, אוֹ הִשָּׁבַע וְהִפָּטֵר.

 הַטּוֹעֵן אֶת חֲבֵרוֹ טְעָנוֹת הַרְבֵּה--אֵין מַשְׁבִּיעִין אוֹתוֹ עַל כָּל טְעָנָה וּטְעָנָה, אֵלָא שְׁבוּעָה אַחַת עַל הַכֹּל.
נִתְחַיַּב שְׁתֵּי שְׁבוּעוֹת עַל שְׁתֵּי טְעָנוֹת, קַלָּה וַחֲמוּרָה--מַשְׁבִּיעִין אוֹתוֹ הַחֲמוּרָה, וּמְגַלְגְּלִין בָּהּ עָלָיו שְׁאָר הַדְּבָרִים.

 כָּל הַטּוֹעֵן עַל חֲבֵרוֹ טְעָנָה שְׁאִם הוֹדָה בָּהּ, אֵינוּ חַיָּב לְשַׁלַּם מָמוֹן--אַף עַל פִּי שֶׁכָּפַר--אֵין מְחַיְּבִין אוֹתוֹ לֹא שְׁבוּעַת הֶסֵּת, וְלֹא חֵרֶם סְתָם.
כֵּיצַד: אָמַרְתָּ שֶׁתִּתֵּן לִי מָנֶה, לֹא הָיוּ דְּבָרִים מֵעוֹלָם--אֵין מַשְׁבִּיעִין אוֹתוֹ הֶסֵּת, וְלֹא חֵרֶם סְתָם, שֶׁאִלּוּ הוֹדָה בְּדָבָר זֶה, אֵינוּ חַיָּב כְּלוּם.
אַתָּה קִלַּלְתָּ אוֹתִי, אַתָּה הוֹצֵאתָ עָלַי שֵׁם רָע, לֹא הָיוּ דְּבָרִים מֵעוֹלָם--אֵין מַחְרִימִין עַל זֶה.
וְכֵן כָּל כַּיּוֹצֶא בִּדְבָרִים אֵלּוּ.

 אַתָּה חָבַלְתָּ בִּי, לֹא הָיוּ דְּבָרִים מֵעוֹלָם--הֲרֵי זֶה נִשְׁבָּע הֶסֵּת: שֶׁאַף עַל פִּי שְׁאֵינוּ מְשַׁלֵּם קְנָס עַל פִּי עַצְמוֹ, מְשַׁלֵּם שֶׁבֶת וְרִפּוּי וּבֹשֶׁת.
אַתָּה בִּיַּשְׁתַּנִי, לֹא הָיוּ דְּבָרִים מֵעוֹלָם--אִם הָיוּ בִּמְקוֹם שֶׁגּוֹבִין בּוֹ קְנָסוֹת, הֲרֵי זֶה נִשְׁבָּע הֶסֵּת: שֶׁאִלּוּ הוֹדָה, הָיָה מְשַׁלֵּם הַבֹּשֶׁת.

 בַּמֶּה דְּבָרִים אֲמוּרִים שֶׁהַמּוֹדֶה בַּקְּנָס פָּטוּר, בְּשֶׁהוֹדָה בְּדָבָר שֶׁחַיָּב עָלָיו קְנָס, כְּגוֹן שֶׁאָמַר חָבַלְתִּי בְּזֶה.
אֲבָל אִם הוֹדָה שֶׁחָבַלְתִּי בְּזֶה, וְהֵבִיא עָלַי עֵדִים בְּבֵית דִּין, וְחִיְּבוּנִי לִתֵּן לוֹ כָּךְ וְכָּךְ בִּנְזָקִין--הֲרֵי זֶה חַיָּב לְשַׁלַּם; לְפִיכָּךְ אִם טָעַן הַטּוֹעֵן שֶׁבֵּית דִּין חִיְּבוּ אוֹתָךְ לְשַׁלַּם לִי מֵאָה דֵּינָרִין מִשּׁוֹם שֶׁחָבַלְתָּ בִּי, וְהוּא אוֹמֵר לֹא הָיוּ דְּבָרִים מֵעוֹלָם--הֲרֵי זֶה נִשְׁבָּע הֶסֵּת.
וְכֵן כָּל כַּיּוֹצֶא בְּזֶה.

הִלְכּוֹת טוֹעֵן וְנִטְעָן פֵּרֶק ב 
כָּל חָשׁוּד עַל הַשְּׁבוּעָה--אֵין מַשְׁבִּיעִין אוֹתוֹ לֹא שְׁבוּעַת הַתּוֹרָה, וְלֹא שְׁבוּעָה מִדִּבְרֵיהֶם, וְלֹא שְׁבוּעַת הֶסֵּת.
וְאַפִלּוּ רָצָה הַתּוֹבֵעַ, אֵין שׁוֹמְעִין לוֹ.

אֶחָד הַנִּשְׁבָּע לַשֶּׁקֶר שְׁבוּעַת בִּטּוּי, אוֹ שְׁבוּעַת הָעֵדוּת, אוֹ שְׁבוּעַת הַפִּקָּדוֹן, אוֹ שְׁבוּעַת שָׁוְא--הֲרֵי הוּא חָשׁוּד עַל הַשְּׁבוּעָה.
וְכֵן כָּל הַפָּסוּל לְעֵדוּת מִשּׁוֹם עֲבֵרָה--בֵּין פַּסְלָנוּת שֶׁלַּתּוֹרָה, כְּגוֹן בַּעֲלֵי רִבִּית וְאוֹכְלֵי נְבֵלוֹת וְגַזְלָנִין, בֵּין פַּסְלָנוּת שֶׁלְּדִבְרֵיהֶם, כְּגוֹן מְשַׂחֵק בַּקֻּבְיָה וּמַפְרִיחֵי יוֹנִים--הֲרֵי הוּא חָשׁוּד עַל הַשְּׁבוּעָה, וְאֵין מַשְׁבִּיעִין אוֹתוֹ.

אֵין אָדָם נַעֲשֶׂה חָשׁוּד, עַד שֶׁיָּבוֹאוּ עָלָיו עֵדִים שְׁהוּא עָבַר עֲבֵרָה שֶׁנִּפְסַל בָּהּ.
אֲבָל הַמּוֹדֶה מִפִּי עַצְמוֹ שְׁהוּא חָשׁוּד, וְשֶׁעָבַר עֲבֵרָה שֶׁנִּפְסַל בָּהּ--אַף עַל פִּי שֶׁחוֹשְׁשִׁין לוֹ, וְאֵין רָאוּי לַעֲשׂוֹתוֹ עֵד לְכַתְּחִלָּה--אִם נִתְחַיַּב שְׁבוּעָה, מַשְׁבִּיעִין אוֹתוֹ: שֶׁהֲרֵי אָנוּ אוֹמְרִים לוֹ אִם אֱמֶת אַתָּה אוֹמֵר הִשָּׁבַע, וְלֹא מִפְּנֵי שֶׁעָבַרְתָּ עֲבֵרָה אָסוּר לָךְ לְהִשָּׁבַע בֶּאֱמֶת, וְאִם שֶׁקֶר אַתָּה אוֹמֵר, הוֹדֵה לְבַעַל דִּינָךְ.
אֲבָל הַנֶּחְשָׁד בְּעֵדִים--אֵין אָנוּ מַאֲמִינִים אוֹתוֹ, שֶׁיִּשָּׁבַע.

תַּקָּנַת חֲכָמִים הִיא, שֶׁכָּל הַמְּחֻיָּב שְׁבוּעָה מִן הַתּוֹרָה עַל טְעָנַת וַדַּאי--אִם הָיָה חָשׁוּד, הֲרֵי הַתּוֹבֵעַ נִשְׁבָּע מִדִּבְרֵיהֶם וְנוֹטֵל מַה שֶׁטָּעַן.
הָיוּ שְׁנֵיהֶם חֲשׁוּדִין--חָזְרָה שְׁבוּעָה לַמְּחֻיָּב לָהּ, שְׁהוּא הַנִּתְבָּע; וּמִתּוֹךְ שְׁאֵינוּ יָכוֹל לִשָּׁבַע, מְשַׁלֵּם.

הָיָה הֶחָשׁוּד שׁוֹמֵר, וְטָעַן שֶׁאָבַד הַפִּקָּדוֹן אוֹ נִגְנַב--אֵין שֶׁכְּנֶגְדוֹ יָכוֹל לְהִשָּׁבַע וְלִטֹּל, שֶׁהֲרֵי אֵינוּ טוֹעֲנוֹ וַדַּאי שֶׁאֲכָלוֹ.
לְפִיכָּךְ אִם טָעַן בַּעַל הַפִּקָּדוֹן וְאָמַר, בְּפָנַי שָׁלַח יָד בְּפִקְדוֹנִי, אוֹ פָּשַׁע בּוֹ--הֲרֵי הַתּוֹבֵעַ נִשְׁבָּע בְּתַקָּנַת חֲכָמִים, וְנוֹטֵל.

 נִתְחַיַּב הֶחָשׁוּד שְׁבוּעָה מִדִּבְרֵיהֶם--אִם הָיָה מִן הַנִּשְׁבָּעִין וְנוֹטְלִין, אֵינוּ יָכוֹל לְהִשָּׁבַע וְלִטֹּל; אֵלָא הַנִּתְבָּע שֶׁכְּנֶגְדוֹ יִשָּׁבַע הֶסֵּת, וְיִפָּטֵר.
וְכֵן פּוֹגֵם שְׁטָרוֹ וְכָל כַּיּוֹצֶא בּוֹ שֶׁהָיָה חָשׁוּד, אוֹ שֶׁטָּעַן הַלּוֹוֶה שֶׁפְּרָעוֹ, וְאָמַר יִשָּׁבַע לִי--הֲרֵי הַנִּתְבָּע נִשְׁבָּע הֶסֵּת, וְיִפָּטֵר אַף מִן הַשְּׁטָר.

 הָיָה הֶחָשׁוּד מִן הַנִּשְׁבָּעִין בִּטְעָנַת סָפֵק--אֵינוּ נִשְׁבָּע, לְפִי שְׁהוּא חָשׁוּד; וְאֵין שֶׁכְּנֶגְדוֹ נִשְׁבָּע, לְפִי שֶׁלֹּא נִתְחַיַּב זֶה שְׁבוּעָה מִן הַתּוֹרָה, וּלְפִי שְׁאֵין הַתּוֹבֵעַ טוֹעֲנוֹ טְעָנַת וַדַּאי, כְּדֵי שֶׁיִּשָּׁבַע עַל טְעָנָתוֹ.

 נִתְחַיַּב הֶחָשׁוּד שְׁבוּעַת הֶסֵּת, אֵין שֶׁכְּנֶגְדוֹ נִשְׁבָּע וְנוֹטֵל: שֶׁשְּׁבוּעַת הֶסֵּת עַצְמָהּ, תַּקָּנָה הִיא; וְלֹא עָשׂוּ לָהּ תַּקָּנָה אַחֶרֶת שֶׁיִּשָּׁבַע הַתּוֹבֵעַ, אֵלָא הֲרֵי הַנִּתְבָּע נִפְטָר בְּלֹא שְׁבוּעָה.

 מִי שֶׁנִּתְחַיַּב שְׁבוּעַת הֶסֵּת, וְהָיָה הַתּוֹבֵעַ חָשׁוּד--אֵין הַנִּתְבָּע יָכוֹל לַהְפֹּךְ עָלָיו הַשְּׁבוּעָה, שֶׁהֲרֵי אֵין זֶה יָכוֹל לְהִשָּׁבַע, אֵלָא יְשַׁלַּם, אוֹ יִשָּׁבַע הֶסֵּת.
אֵין שׁוֹמְעִין לְזֶה לִתְלוֹת בְּדָבָר שְׁאֵי אִפְשָׁר; וַהֲרֵי זֶה כְּמִי שֶׁהָפַךְ שְׁבוּעָתוֹ עַל הַקָּטָן, שְׁאֵין שׁוֹמְעִין לוֹ, אֵלָא אוֹ יִשָּׁבַע הֶסֵּת, אוֹ יְשַׁלַּם.

 מִי שֶׁנִּתְחַיַּב שְׁבוּעָה, בֵּין מִן הַתּוֹרָה בֵּין מִדִּבְרֵיהֶם, וְנִשְׁבַּע וְנָטַל אוֹ נִשְׁבַּע וְנִפְטַר, וְאַחַר כָּךְ בָּאוּ עָלָיו עֵדִים שְׁהוּא חָשׁוּד--אֵין שְׁבוּעָתוֹ שֶׁנִּשְׁבַּע כְּלוּם; וְיֵשׁ לְבַעַל דִּינוֹ לְהוֹצִיא מִיָּדוֹ מַה שֶׁנָּטַל, אוֹ יִשָּׁבַע זֶה שֶׁכְּנֶגְדוֹ וְיִטֹּל מִמֶּנּוּ.

 לְעוֹלָם כְּזֶה דָּנִין לֶחָשׁוּד, עַד שֶׁיִּלְקֶה בְּבֵית דִּין אִם הָיוּ עָלָיו עֵדִים, שֶׁלָּקָה עַל יָדָם וְיַעֲשֶׂה תְּשׁוּבָה, וְיַחְזֹר לְכַשְׁרוּתוֹ בֵּין לְעֵדוּת בֵּין לִשְׁבוּעָה.

 מִי שֶׁטָּעַן עַל חֲבֵרוֹ וְכָפַר בּוֹ וְנִשְׁבָּע, בֵּין שְׁבוּעַת הַתּוֹרָה בֵּין שְׁבוּעַת הֶסֵּת, וְאַחַר כָּךְ בָּאוּ עֵדִים, וְהֵעִידוּ עָלָיו שֶׁעַל שֶׁקֶר נִשְׁבַּע--הֲרֵי זֶה מְשַׁלֵּם, וְהֻחְזַק חָשׁוּד עַל הַשְּׁבוּעָה.
וּכְבָר בֵּאַרְנוּ בִּשְׁבוּעוֹת, שֶׁכָּל הַנִּשְׁבָּע עַל מְמוֹן חֲבֵרוֹ וְעָשָׂה תְּשׁוּבָה--חַיָּב לְהוֹסִיף חֹמֶשׁ.

 טְעָנוֹ שֶׁיֵּשׁ לוֹ אֶצְלוֹ חוֹב בְּעֵדִים וְקִנְיָן, וְאָמַר כֵּן הָיָה וּפְרַעְתִּיךָ, אוֹ שֶׁאָמַר אֵינִי חַיָּב לָךְ כְּלוּם, וְנִשְׁבַּע הֶסֵּת, וְאַחַר כָּךְ בָּאוּ עֵדֵי הַקִּנְיָן, אוֹ הוֹצִיא שְׁטָר וְנִתְקַיַּם--הֲרֵי זֶה מְשַׁלֵּם, וְאֵינוּ חָשׁוּד: שֶׁהֲרֵי לֹא הֵעִידוּ שֶׁלֹּא פְרָעוֹ, וְלֹא אָמַר הַנִּתְבָּע לֹא הָיוּ דְּבָרִים מֵעוֹלָם.
וְכֵן כָּל כַּיּוֹצֶא בְּזֶה.

הִלְכּוֹת טוֹעֵן וְנִטְעָן פֵּרֶק ג 
אֵין מוֹדֶה בְּמִקְצָת חַיָּב שְׁבוּעָה מִן הַתּוֹרָה, עַד שֶׁיּוֹדֶה בִּפְרוּטָה אוֹ יָתֵר, וְיִכְפֹּר בִּשְׁתֵּי מָעִין כֶּסֶף אוֹ יָתֵר.
וְכַמָּה הִיא פְּרוּטָה, מִשְׁקַל חֲצִי שְׂעוֹרָה שֶׁלְּכֶסֶף נָקִי.
וְכַמָּה הֶן שְׁתֵּי מָעִין, מִשְׁקַל שְׁתַּיִם וּשְׁלוֹשִׁים שְׂעוֹרוֹת כֶּסֶף מְזֻקָּק.

כָּל כֶּסֶף הָאָמוּר בַּתּוֹרָה--הוּא שֶׁקֶל הַקֹּדֶשׁ, וְהוּא עֶשְׂרִים מָעָה.
וְכָל כֶּסֶף שֶׁלְּדִבְרֵיהֶן--הוּא מִמַּטְבֵּעַ יְרוּשָׁלַיִם, שֶׁהָיָה הַסֶּלַע שֶׁלָּהֶן אֶחָד מִשְּׁמוֹנֶה בּוֹ כֶּסֶף וְהַשְּׁאָר נְחֹשֶׁת, כְּמוֹ שֶׁבֵּאַרְנוּ.

אֲבָל הַמָּעָה--הִיא הָיְתָה כֶּסֶף נָקִי אַפִלּוּ בִּירוּשָׁלַיִם, וְהִיא הָיְתָה כֶּסֶף שֶׁלִּירוּשָׁלַיִם.
וּלְפִי שֶׁזֶּה שֶׁהִצְרִיכוּ לִהְיוֹת כְּפִירַת הַטְּעָנָה שְׁתֵּי כֶּסֶף, הוּא מִדִּבְרֵיהֶן: עָשׂוּ אוֹתָהּ שְׁתֵּי כֶּסֶף שֶׁלִּירוּשָׁלַיִם, שְׁהֶן שְׁתֵּי מָעִין; וְלֹא עָשׂוּ אוֹתָהּ שְׁנֵי שְׁקָלִים בְּשֶׁקֶל הַקֹּדֶשׁ.

זֶה הוּא הַדָּבָר הַנִּרְאֶה לִי, בְּשֵׁעוּר כְּפִירַת הַטְּעָנָה.
וְרִבּוֹתַי הוֹרוּ שֶׁכְּפִירַת הַטְּעָנָה, הוּא מִשְׁקַל תְּשַׁע עֶשְׂרֵה שְׂעוֹרוֹת וַחֲצִי שְׂעוֹרָה מִן הַכֶּסֶף.
וְיֵשׁ לִי כַּמָּה רְאָיוֹת לִסְתֹּר אוֹתָהּ הַדֶּרֶךְ שֶׁתָּפְסוּ עַד שֶׁיָּצָא לָהֶם זֶה הַחֶשְׁבּוֹן, וְיֵרָאֶה לִי שְׁהוּא טְעוּת.

 שְׁתֵּי מָעִין וּפְרוּטָה יֵשׁ לִי בְּיָדָךְ, אֵין לָךְ בְּיָדִי אֵלָא פְּרוּטָה--חַיָּב; אֵין לָךְ בְּיָדִי אֵלָא שְׁתֵּי פְּרוּטוֹת--פָּטוּר, מִפְּנֵי שֶׁכָּפַר בְּפָחוּת מִשְּׁתֵּי מָעִין.
מָנֶה לִי בְּיָדָךְ, אֵין לָךְ בְּיָדִי אֵלָא חֲצִי פְּרוּטָה--פָּטוּר: שֶׁכָּל הַמּוֹדֶה בְּפָחוּת מִפְּרוּטָה, כְּאִלּוּ לֹא הוֹדָה בִּכְלוּם.

 מֵאָה תְּמָרִים יֵשׁ לִי בְּיָדָךְ, אֵין לָךְ בְּיָדִי אֵלָא תִּשְׁעִים--רוֹאִין: אִם הָיוּ שׁוֹוִין שָׁם הָעֶשֶׂר שֶׁכָּפַר בָּהֶן שְׁתֵּי מָעִין, נִשְׁבָּע; וְאִם לָאו, פָּטוּר.
חֲמִשָּׁה וְשִׁשִּׁים אֱגוֹזִים יֵשׁ לִי בְּיָדָךְ, אֵין לָךְ בְּיָדִי אֵלָא אֱגוֹז אֶחָד--רוֹאִין: אִם שׁוֹוֶה הָאֶחָד פְּרוּטָה, נִשְׁבָּע; וְאִם לָאו, פָּטוּר.
וְכֵן כָּל כַּיּוֹצֶא בְּזֶה.

 בַּמֶּה דְּבָרִים אֲמוּרִים, בַּכֶּסֶף אוֹ בְּמִינֵי סְחוֹרוֹת וּפֵרוֹת וְכַיּוֹצֶא בָּהֶן; אֲבָל הַכֵּלִים, אֵין מְשַׁעֲרִין אֶת דְּמֵיהֶן.
אַפִלּוּ הָיוּ עֶשֶׂר מְחָטִין בִּפְרוּטָה, וּטְעָנוֹ שְׁתֵּי מְחָטִין--הוֹדָה בְּאַחַת וְכָפַר בְּאַחַת, חַיָּב: שֶׁנֶּאֱמָר "כֶּסֶף אוֹ-כֵלִים" , כָּל הַכֵּלִים כַּכֶּסֶף.

טְעָנוֹ כֶּסֶף וּכְלִי--הוֹדָה בַּכְּלִי, וְכָפַר בַּכֶּסֶף--אִם יֵשׁ בַּכְּפִירָה שְׁתֵּי מָעִין, חַיָּב; וְאִם לָאו, פָּטוּר.
הוֹדָה בַּכֶּסֶף, וְכָפַר בַּכְּלִי--אִם הוֹדָה בִּפְרוּטָה, חַיָּב.
וְכֵן כָּל כַּיּוֹצֶא בְּזֶה.

 הֵעִיד עָלָיו עֵד אֶחָד--אַפִלּוּ לֹא כָפַר אֵלָא בִּפְרוּטָה, הֲרֵי זֶה נִשְׁבָּע: שֶׁכָּל מָקוֹם שֶׁשְּׁנַיִם מְחַיְּבִים אוֹתוֹ מָמוֹן, אֶחָד מְחַיְּבוֹ שְׁבוּעָה.
כֵּיצַד: פְּרוּטָה אוֹ שׁוֹוֶה פְּרוּטָה יֵשׁ לִי בְּיָדָךְ, אֵין לָךְ בְּיָדִי כְּלוּם, וְעֵד אֶחָד מֵעִיד שֶׁיֵּשׁ לוֹ--הֲרֵי זֶה נִשְׁבָּע.

וְכֵן בִּשְׁבוּעַת הַשּׁוֹמְרִים--אַפִלּוּ הִפְקִיד אֶצְלוֹ פְּרוּטָה אוֹ שׁוֹוֶה פְּרוּטָה, וְטָעַן שֶׁאָבְדָה--נִשְׁבָּע.
וְכָל פָּחוּת מִפְּרוּטָה--אֵינוּ מָמוֹן, וְאֵין בֵּית דִּין נִזְקָקִין לוֹ.
וְכֵן כָּל הַנִּשְׁבָּעִין וְנוֹטְלִין, נִשְׁבָּעִין וְנוֹטְלִין מִפְּרוּטָה וָמַעְלָה.

 הוֹרוּ רִבּוֹתַי שֶׁהַנִּשְׁבָּעִין וְנוֹטְלִין, אֵינָן צְרִיכִין טְעָנַת שְׁתֵּי כֶּסֶף.
וַאֲנִי אוֹמֵר שֶׁצָּרִיךְ הַנִּתְבָּע שֶׁיִּכְפֹּר בִּשְׁתֵּי מָעִין, וְאַחַר כָּךְ יִשָּׁבַע הַתּוֹבֵעַ בְּתַקָּנַת חֲכָמִים וְיִטֹּל: שֶׁהֲרֵי כָּל הַנִּשְׁבָּעִין בִּטְעָנַת סָפֵק--צָרִיךְ שֶׁיִּהְיֶה בֵּינֵיהֶם סְפֵק כְּפִירַת שְׁתֵּי מָעִין, וְאַחַר כָּךְ יִשָּׁבַע מִסָּפֵק.

 אֵין מוֹדֶה בְּמִקְצָת חַיָּב שְׁבוּעָה, עַד שֶׁתִּהְיֶה הוֹדָיָה מִמִּין הַטְּעָנָה.
כֵּיצַד: כּוֹר חִטִּים יֵשׁ לִי בְּיָדָךְ, אֵין לָךְ בְּיָדִי אֵלָא לֶתֶךְ חִטִּים--חַיָּב.
אֲבָל אִם אָמַר לוֹ, אֵין לָךְ בְּיָדִי אֵלָא כּוֹר שֶׁלִּשְׂעוֹרִים--פָּטוּר: שֶׁהַמִּין שֶׁטְּעָנוֹ, לֹא הוֹדָה לוֹ בּוֹ; וְהַמִּין שֶׁהוֹדָה לוֹ בּוֹ, לֹא טְעָנוֹ.

דֵּינָר זָהָב יֵשׁ לִי בְּיָדָךְ פִּקָּדוֹן, לֹא הִפְקַדְתָּ אֶצְלִי אֵלָא דֵּינָר כֶּסֶף, מָעָה כֶּסֶף הִפְקַדְתִּי אֶצְלָךְ, לֹא הִפְקַדְתָּ אֶצְלִי אֵלָא פְּרוּטָה--פָּטוּר: מִפְּנֵי שֶׁטְּעָנוֹ עֵין דָּבָר, וְהוֹדָה לוֹ בְּעַיִן אַחֶרֶת.
וְכֵן אִם אָמַר לוֹ עֲשָׂרָה דֵּינָרִים מִצְרִיּוֹת הִפְקַדְתִּי אֶצְלָךְ, לֹא הִפְקַדְתָּ אֶצְלִי אֵלָא עֲשָׂרָה צוֹרִיּוֹת--פָּטוּר.
וְכֵן כָּל כַּיּוֹצֶא בְּזֶה.

 מְנוֹרָה גְּדוֹלָה יֵשׁ לִי בְּיָדָךְ, אֵין לָךְ בְּיָדִי אֵלָא מְנוֹרָה קְטַנָּה--הֲרֵי זֶה פָּטוּר.
אֲבָל אִם טְעָנוֹ מְנוֹרָה בַּת עֶשֶׂר לִיטְרִין, וְהוֹדָה לוֹ בִּמְנוֹרָה בַּת חָמֵשׁ לִיטְרִין--הֲרֵי זֶה מוֹדֶה בְּמִקְצָת, מִפְּנֵי שֶׁיָּכוֹל לְגָרְרָהּ וּלְהַעְמִידָהּ עַל חָמֵשׁ.

וְכֵן אִם טְעָנוֹ אֵזוֹר גָּדוֹל, וְאָמַר לוֹ אֵין לָךְ בְּיָדִי אֵלָא אֵזוֹר קָטָן--פָּטוּר.
אֲבָל אִם טְעָנוֹ יְרִיעָה בַּת עֶשְׂרִים אַמָּה, וְהוֹדָה לוֹ בִּירִיעָה בַּת עֶשֶׂר אַמּוֹת--הֲרֵי זֶה נִשְׁבָּע, מִפְּנֵי שֶׁיָּכוֹל לְחָתְכָהּ וּלְהַעְמִידָהּ עַל עֶשֶׂר.
וְכֵן כָּל כַּיּוֹצֶא בְּזֶה.

 כּוֹר חִטִּים יֵשׁ לִי בְּיָדָךְ, אֵין לָךְ בְּיָדִי אֵלָא כּוֹר שְׂעוֹרִים--פָּטוּר, אַף מִדְּמֵי שְׂעוֹרִים: שֶׁהֲרֵי הַתּוֹבֵעַ אוֹמֵר לוֹ, אֵין לִי בְּיָדָךְ שְׂעוֹרִים; וְנִמְצָא זֶה דּוֹמֶה לְמִי שֶׁאָמַר לַחֲבֵרוֹ בְּבֵית דִּין, מָנֶה יֵשׁ לָךְ בְּיָדִי, וְאוֹמֵר לוֹ הָאַחֵר, אֵין לִי בְּיָדָךְ--שְׁאֵין בֵּית דִּין מְחַיְּבִין אוֹתוֹ לִתֵּן לוֹ כְּלוּם.
וְאִם תָּפַס הַתּוֹבֵעַ דְּמֵי הַשְּׂעוֹרִים, אֵין מוֹצִיאִין מִיָּדוֹ.

 הַטּוֹעֵן אֶת חֲבֵרוֹ שְׁנֵי מִינִין, וְהוֹדָה בְּאֶחָד מֵהֶן--הֲרֵי הַהוֹדָיָה מִמִּין הַטְּעָנָה, וְנִשְׁבָּע.
כֵּיצַד: כּוֹר חִטִּין וְכוֹר שְׂעוֹרִין יֵשׁ לִי בְּיָדָךְ, אֵין לָךְ בְּיָדִי אֵלָא כּוֹר חִטִּין--חַיָּב.
הִתְחִיל הַטּוֹעֵן וְאָמַר כּוֹר חִטִּין יֵשׁ לִי בְּיָדָךְ, וְקֹדֶם שֶׁיַּשְׁלִים דְּבָרָיו וְיֹאמַר כּוֹר שְׂעוֹרִים יֵשׁ לִי בְּיָדָךְ, אָמַר לוֹ הַנִּטְעָן, אֵין לָךְ בְּיָדִי אֵלָא כּוֹר שְׂעוֹרִים--אִם נִרְאֶה לַדַּיָּנִין שֶׁהַנִּטְעָן הִעְרִים, חַיָּב שְׁבוּעָה; וְאִם לְפִי תֻּמּוֹ, פָּטוּר.

 כּוֹר חִטִּין יֵשׁ לִי בְּיָדָךְ, אָמַר לוֹ הִין, וְכוֹר שְׂעוֹרִים, אָמַר לוֹ אֵין לָךְ בְּיָדִי שְׂעוֹרִין--הֲרֵי זֶה פָּטוּר; וְאֵין זֶה מוֹדֶה בְּמִקְצָת, עַד שֶׁיֹּאמַר לוֹ בְּבַת אַחַת כּוֹר חִטִּים וְכוֹר שְׂעוֹרִין יֵשׁ לִי בְּיָדָךְ, וְיֹאמַר לוֹ הַנִּטְעָן אֵין לָךְ בְּיָדִי אֵלָא כּוֹר שְׂעוֹרִים.
וְכֵן כָּל כַּיּוֹצֶא בְּזֶה.

 מְלוֹא עֶשֶׂר כַּדִּין שֶׁמֶן יֵשׁ לִי בְּיָדָךְ, אֵין לָךְ בְּיָדִי אֵלָא עֶשֶׂר כַּדִּין בְּלֹא שֶׁמֶן--פָּטוּר: שֶׁהֲרֵי טְעָנוֹ שֶׁמֶן, וְהוֹדָה לוֹ בַּחֲרָסִים.
עֶשֶׂר כַּדִּין שֶׁמֶן יֵשׁ לִי בְּיָדָךְ, אֵין לָךְ בְּיָדִי אֵלָא עֶשֶׂר כַּדִּין רֵיקָנִין--חַיָּב שְׁבוּעָה: שֶׁהֲרֵי טְעָנוֹ הַכַּדִּין וְהַשֶּׁמֶן, וְהוֹדָה בַּכַּדִּין.
וְכֵן כָּל כַּיּוֹצֶא בְּזֶה.

 מָנֶה יֵשׁ לִי אֶצְלָךְ הַלְוָאָה, לֹא הָיוּ דְּבָרִים מֵעוֹלָם וְלֹא לָוִיתִי מִמָּךְ מֵעוֹלָם, אֲבָל חֲמִשִּׁים דֵּינָר יֵשׁ לָךְ בְּיָדִי פִּקָּדוֹן, אוֹ מִשּׁוֹם נֶזֶק, וְכַיּוֹצֶא בּוֹ--הוֹרוּ רִבּוֹתַי שֶׁזֶּה מוֹדֶה בְּמִקְצָת, וְיִשָּׁבַע: שֶׁהֲרֵי טְעָנוֹ שְׁהוּא חַיָּב לוֹ מֵאָה, וְהוֹדָה שְׁהוּא חַיָּב לוֹ חֲמִשִּׁים; וּמַה לִי נִתְחַיַּב לוֹ מִשּׁוֹם הַלְוָאָה, אוֹ מִשּׁוֹם פִּקָּדוֹן, אוֹ מִשּׁוֹם נֶזֶק.
וּלְזֶה דַּעְתִּי נוֹטָה.

 מָנֶה וּכְלִי יֵשׁ לִי בְּיָדָךְ, אֵין לָךְ בְּיָדִי אֵלָא הַכְּלִי וְהֵא לָךְ--הֲרֵי זֶה פָּטוּר, וְנִשְׁבָּע הֶסֵּת שְׁאֵין לוֹ אֶצְלוֹ אֵלָא זֶה.
אָמַר בַּעַל הַכְּלִי, אֵין זֶה כֶּלְיִי--כּוֹלֵל בִּשְׁבוּעָתוֹ שֶׁזֶּה כֶּלְיוֹ; הוֹדָה הַנִּטְעָן שְׁאֵין זֶה כֶּלְיוֹ, וְנִתְחַלַּף לוֹ בְּאַחֵר--הֲרֵי זֶה חַיָּב שְׁבוּעָה.

כָּל מָקוֹם שֶׁנֶּאֱמָר בְּעִנְיָן זֶה פָּטוּר--הֲרֵי זֶה פָּטוּר מִשְּׁבוּעַת הַתּוֹרָה, וְחַיָּב שְׁבוּעַת הֶסֵּת כְּמוֹ שֶׁבֵּאַרְנוּ כַּמָּה פְּעָמִים.

הִלְכּוֹת טוֹעֵן וְנִטְעָן פֵּרֶק ד 
אֵין מוֹדֶה בְּמִקְצָת חַיָּב שְׁבוּעָה, עַד שֶׁיִּטְעֲנֶנּוּ בְּדָבָר שֶׁבְּמִדָּה אוֹ שֶׁבְּמִשְׁקָל אוֹ שֶׁבְּמִנְיָן, וְיוֹדֶה לוֹ בְּדָבָר שֶׁבְּמִדָּה אוֹ שֶׁבְּמִשְׁקָל אוֹ שֶׁבְּמִנְיָן.
כֵּיצַד: עֲשָׂרָה דֵּינָרִין יֵשׁ לִי בְּיָדָךְ, אֵין לָךְ בְּיָדִי אֵלָא חֲמִשָּׁה, כּוֹר שֶׁלְּחִטִּים יֵשׁ לִי בְּיָדָךְ, אֵין לָךְ בְּיָדִי אֵלָא סָאתַיִם, שְׁנֵי רְטָלִין שֶׁלְּמֶשִׁי יֵשׁ לִי בְּיָדָךְ, אֵין לָךְ בְּיָדִי אֵלָא רֹטֶל--הֲרֵי זֶה חַיָּב.
וְכֵן כָּל כַּיּוֹצֶא בְּזֶה.

אֲבָל אִם אָמַר לוֹ כִּיס מָלֵא דֵּינָרִין מָסַרְתִּי לָךְ, לֹא מָסַרְתָּ לִי אֵלָא חֲמִשִּׁים, מֵאָה דֵּינָרִין מָסַרְתִּי לָךְ, לֹא מָסַרְתָּ לִי אֵלָא צְרוֹר שֶׁלְּדֵינָרִין, וְלֹא מָנִיתָ אוֹתוֹ בְּפָנַי, וְאֵינִי יוֹדֵעַ מַה הָיָה בּוֹ, וּמַה שֶׁהִנַּחְתָּ אַתָּה נוֹטֵל--הֲרֵי זֶה פָּטוּר.
וְכֵן כָּל כַּיּוֹצֶא בְּזֶה.

 בַּיִת מָלֵא תְּבוּאָה מָסַרְתִּי לָךְ, וְהַלָּה אוֹמֵר לֹא מָסַרְתָּ לִי אֵלָא עֲשֶׂרֶת כּוֹרִין, עֲשֶׂרֶת כּוֹרִין מָסַרְתִּי לָךְ, אֵינִי יוֹדֵעַ כַּמָּה הֶם שֶׁהֲרֵי לֹא מְדַדְתָּם בְּפָנַי, אֵלָא מַה שֶׁהִנַּחְתָּ אַתָּה נוֹטֵל--פָּטוּר.

 בַּיִת זֶה מָלֵא עַד הַזִּיז מָסַרְתִּי לָךְ, וְהַלָּה אוֹמֵר עַד הַחַלּוֹן--חַיָּב.
וְכֵן כָּל כַּיּוֹצֶא בְּזֶה.

 אֵין מוֹדֶה בְּמִקְצָת חַיָּב שְׁבוּעָה, עַד שֶׁיּוֹדֶה בְּדָבָר שֶׁאִפְשָׁר לוֹ לִכְפֹּר בּוֹ.
כֵּיצַד: מִי שֶׁטָּעַן עַל חֲבֵרוֹ וְאָמַר, מֵאָה דֵּינָרִין יֵשׁ לִי אֶצְלָךְ, חֲמִשִּׁים שֶׁבִּשְׁטָר זֶה וַחֲמִשִּׁים בְּלֹא שְׁטָר, אֵין לָךְ בְּיָדִי אֵלָא חֲמִשִּׁים שֶׁבַּשְּׁטָר--אֵין זֶה מוֹדֶה בְּמִקְצַת הַטְּעָנָה: שֶׁהֲרֵי הַשְּׁטָר לֹא תּוֹעִיל כְּפִירָתוֹ בּוֹ, וַהֲרֵי כָּל נְכָסָיו מְשֻׁעְבָּדִין בּוֹ, וְאַפִלּוּ כָּפַר בּוֹ, הָיָה חַיָּב לְשַׁלַּם; לְפִיכָּךְ נִשְׁבָּע הֶסֵּת עַל הַחֲמִשִּׁים.

 שְׁטָר שֶׁכָּתוּב בּוֹ סְלָעִים, וְלֹא הִזְכִּיר מִנְיָן, מַלְוֶה אוֹמֵר חָמֵשׁ סְלָעִים שֶׁיֵּשׁ לִי בְּיָדָךְ, הֶם הַכְּתוּבִים בּוֹ, וְהַלּוֹוֶה אוֹמֵר אֵין לָךְ בְּיָדִי אֵלָא שָׁלוֹשׁ, וְהֶם הַכְּתוּבִים בַּשְּׁטָר--אַף עַל פִּי שְׁאֵין מְחַיְּבִין אוֹתוֹ בִּשְׁטָר זֶה אֵלָא שְׁתַּיִם, וַהֲרֵי הוֹדָה בְּסֶלַע שֶׁאִפְשָׁר לוֹ לִכְפֹּר בָּהּ--הֲרֵי זֶה פָּטוּר: מִפְּנֵי שְׁהוּא כְּמֵשִׁיב אֲבֵדָה; וְתַקָּנַת חֲכָמִים הִיא שֶׁכָּל שֶׁיָּשִׁיב אֲבֵדָה, לֹא יִשָּׁבַע כְּמוֹ שֶׁבֵּאַרְנוּ בִּמְקוֹמוֹ.

וְכֵן הָאוֹמֵר לַחֲבֵרוֹ אָמַר לִי אַבָּא שֶׁיֵּשׁ לוֹ בְּיָדָךְ מָנֶה, אוֹ צִוָּה אַבָּא שֶׁיֵּשׁ לוֹ בְּיָדָךְ מָנֶה, וְהַלָּה אוֹמֵר אֵין לָךְ בְּיָדִי אֵלָא חֲמִשִּׁים--הֲרֵי זֶה מֵשִׁיב אֲבֵדָה, וּפָטוּר אַף מִשְּׁבוּעַת הֶסֵּת.
וְאֵין צָרִיךְ לוֹמַר אִם הוֹדָה מֵעַצְמוֹ וְאָמַר, מָנֶה הָיָה לְאָבִיךָ בְּיָדִי, וְנָתַתִּי לוֹ חֲמִשִּׁים, וְנִשְׁאַר לוֹ חֲמִשִּׁים--שֶׁזֶּה פָּטוּר אַף מִשְּׁבוּעַת הֶסֵּת.

אֲבָל יוֹרֵשׁ שֶׁטָּעַן וְאָמַר, אֲנִי יוֹדֵעַ בַּוַּדַּאי שֶׁיֵּשׁ לְאָבִי בְּיָדָךְ אוֹ בְּיַד אָבִיךָ מָנֶה, וְהוּא אוֹמֵר אֵין לוֹ בְּיָדִי אֵלָא חֲמִשִּׁים, אוֹ אֵין לוֹ בְּיַד אָבִי אֵלָא חֲמִשִּׁים--הֲרֵי זֶה מוֹדֶה בְּמִקְצָת, וְיִשָּׁבַע.

 מָנֶה לִי בְּיָדָךְ עַל מַשְׁכּוֹן זֶה, אֵין לָךְ בְּיָדִי עָלָיו אֵלָא חֲמִשִּׁים--הֲרֵי זֶה מוֹדֶה בְּמִקְצָת; וְאִם אֵין הַמַּשְׁכּוֹן שׁוֹוֶה אֵלָא חֲמִשִּׁים, אוֹ פָּחוּת--הֲרֵי זֶה נִשְׁבָּע וּמְשַׁלֵּם הַחֲמִשִּׁים שֶׁהוֹדָה בָּהֶן.
הָיָה הַמַּשְׁכּוֹן שׁוֹוֶה מֵאָה אוֹ יָתֵר--הוֹאִיל וְהַמַּלְוֶה יָכוֹל לִטְעֹן עַד כְּדֵי דָּמָיו, הֲרֵי הַמַּלְוֶה נִשְׁבָּע וְנוֹטֵל מִדְּמֵי הַמַּשְׁכּוֹן.

הָיָה שׁוֹוֶה שְׁמוֹנִים--נִשְׁבָּע הַמַּלְוֶה שְׁאֵין לוֹ פָּחוּת מִשְּׁמוֹנִים, וְנוֹטְלָן מִן הַמַּשְׁכּוֹן, וְנִשְׁבָּע הַלּוֹוֶה מִן הַתּוֹרָה, עַל הָעֶשְׂרִים שֶׁכָּפַר בָּהֶן.
כָּפַר בַּכֹּל וְאָמַר, אֵין זֶה מַשְׁכּוֹן אֵלָא פִּקָּדוֹן, וְאֵין לוֹ אֶצְלִי כְּלוּם--נִשְׁבָּע הֶסֵּת עַל הָעֶשְׂרִים.

 מָנֶה לִי בְּיָדָךְ, וְהַלָּה אוֹמֵר חֲמִשִּׁים וַדַּאי יֵשׁ לָךְ בְּיָדִי, אֲבָל הַחֲמִשִּׁים אֵינִי יוֹדֵעַ אִם אֲנִי חַיָּב בָּהֶן אוֹ לֹא--הֲרֵי זֶה מְחֻיָּב שְׁבוּעָה, מִפְּנֵי שֶׁהוֹדָה בְּמִקְצָת, וְאֵינוּ יָכוֹל לְהִשָּׁבַע עַל הַמִּקְצָת שֶׁכָּפַר בּוֹ, שֶׁהֲרֵי אֵינוּ יוֹדֵעַ; לְפִיכָּךְ מְשַׁלֵּם הַמָּנֶה בְּלֹא שְׁבוּעָה.
וְכֵן כָּל כַּיּוֹצֶא בְּזֶה.
וְיֵשׁ לוֹ לְהַחְרִים עַל מִי שֶׁטּוֹעֵן עָלַי, דָּבָר שְׁאֵינוּ יוֹדֵעַ בַּוַּדַּאי שֶׁאֲנִי חַיָּב בּוֹ.

 מָנֶה לִי בְּיָדָךְ, וַהֲרֵי עֵד אֶחָד מֵעִיד עָלָיו, וְהַנִּטְעָן אוֹמֵר כֵּן הוּא, אֲבָל אַתָּה חַיָּב לִי כְּנֶגֶד אוֹתוֹ מָנֶה--הֲרֵי זֶה מְחֻיָּב שְׁבוּעָה, וְאֵינוּ יָכוֹל לְהִשָּׁבַע; וּמְשַׁלֵּם.
וּמִפְּנֵי מַה אֵינוּ יָכוֹל לְהִשָּׁבַע: שֶׁהֲרֵי הוּא מוֹדֶה, בְּמַה שֶׁהֵעִיד בּוֹ הָעֵד; וְאֵין הַנִּשְׁבָּע בְּהֶעָדַת עֵד אֶחָד נִשְׁבָּע, עַד שֶׁיַּכְחִישׁ אֶת הָעֵד וְיִכְפֹּר בְּעֵדוּתוֹ, וְיִשָּׁבַע עַל כְּפִירָתוֹ.

לְפִיכָּךְ שְׁטָר שֶׁיֵּשׁ בּוֹ עֵד אֶחָד, וְטָעַן שֶׁפְּרָעוֹ, וְכֵן כַּפְרָן שֶׁבָּא עָלָיו עֵד אֶחָד, וְטָעַן שֶׁפָּרַע אוֹ שֶׁהִחְזַרְתִּי הַפִּקָּדוֹן--הֲרֵי זֶה מְחֻיָּב שְׁבוּעָה, וְאֵינוּ יָכוֹל לְהִשָּׁבַע; וּמְשַׁלֵּם.

מַעֲשֶׂה בְּאֶחָד שֶׁחָטַף לְשׁוֹן כֶּסֶף מֵחֲבֵרוֹ, בִּפְנֵי עֵד אֶחָד, וְאָמַר כֵּן חָטַפְתִּי, וְשֶׁלִּי חָטַפְתִּי.
וְאָמְרוּ חֲכָמִים, הֲרֵי זֶה מְחֻיָּב שְׁבוּעָה, וְאֵינוּ יָכוֹל לְהִשָּׁבַע; וּמְשַׁלֵּם.
וְכֵן כָּל כַּיּוֹצֶא בְּזֶה.

 מָנֶה הִלְוִיתִיךָ, לֹא הָיוּ דְּבָרִים מֵעוֹלָם, הֵבִיא עֵד אֶחָד שֶׁלָּוָה מִמֶּנּוּ בְּפָנָיו--הוֹאִיל וְאִלּוּ הָיוּ שְׁנַיִם, הָיָה מֻחְזָק כַּפְרָן וּמְשַׁלֵּם כְּמוֹ שֶׁיִּתְבָּאַר--הֲרֵי זֶה נִשְׁבָּע, עַל פִּי עֵד אֶחָד: שֶׁכָּל מָקוֹם שֶׁשְּׁנַיִם מְחַיְּבִין אוֹתוֹ מָמוֹן, אֶחָד מְחַיְּבוֹ שְׁבוּעָה.
חָזַר וְאָמַר פָּרַעְתִּי, מְשַׁלֵּם בְּלֹא שְׁבוּעָה כְּמוֹ שֶׁבֵּאַרְנוּ.

 מָנֶה לִי בְּיָדָךְ, אֵין לָךְ בְּיָדִי כְּלוּם, וְעֵדִים מְעִידִין עָלָיו, שֶׁעֲדַיִן יֵשׁ לוֹ אֶצְלוֹ חֲמִשִּׁים--פָּסְקוּ כָּל הַגְּאוֹנִים הֲלָכָה שֶׁיְּשַׁלַּם חֲמִשִּׁים, וְיִשָּׁבַע עַל הַשְּׁאָר: שֶׁלֹּא תְהֶא הוֹדָאַת פִּיו, גְּדוֹלָה מֵהֶעָדַת עֵדִים.

הִלְכּוֹת טוֹעֵן וְנִטְעָן פֵּרֶק ה 
וְאֵלּוּ דְּבָרִים שְׁאֵין נִשְׁבָּעִין עֲלֵיהֶן מִן הַתּוֹרָה--הַקַּרְקָעוֹת, וְהָעֲבָדִים, וְהַשְּׁטָרוֹת, וְהַהֶקְדֵּשׁוֹת.
אַף עַל פִּי שֶׁהוֹדָה בְּמִקְצָת, אוֹ שֶׁיֵּשׁ עָלָיו עֵד אֶחָד, אוֹ שֶׁשָּׁמַר וְטָעַן טְעָנַת הַשּׁוֹמְרִין--הֲרֵי זֶה פָּטוּר: שֶׁנֶּאֱמָר "כִּי-יִתֵּן אִישׁ אֶל-רֵעֵהוּ" , פְּרָט לַהֶקְדֵּשׁ; "כֶּסֶף אוֹ-כֵלִים" , פְּרָט לַקַּרְקָעוֹת וְלָעֲבָדִים שֶׁהֻקְּשׁוּ לַקַּרְקָעוֹת.
וְכֵן יָצְאוּ הַשְּׁטָרוֹת--שְׁאֵין גּוּפָן מָמוֹן כַּכֶּסֶף וְכַכֵּלִים, וְאֵינָן אֵלָא לִרְאָיָה שֶׁבָּהֶן.

וְעַל כֻּלָּן נִשְׁבָּעִין שְׁבוּעַת הֶסֵּת, אִם הָיְתָה שָׁם טְעָנַת וַדַּאי--חוּץ מִן הַהֶקְדֵּשׁוֹת: שֶׁאַף עַל פִּי שְׁאֵינוּ חַיָּב עֲלֵיהֶם, שְׁבוּעָה מִן הַתּוֹרָה, תִּקְּנוּ חֲכָמִים שֶׁיִּשָּׁבַע עֲלֵיהֶם כְּעֵין שֶׁלַּתּוֹרָה, כְּדֵי שֶׁלֹּא יְזַלְזְלוּ בַּהֶקְדֵּשׁוֹת.

 שְׁתֵּי שָׂדוֹת מָכַרְתָּ לִי, לֹא מָכַרְתִּי לָךְ אֵלָא אַחַת, שְׁנֵי עֲבָדִים אוֹ שְׁנֵי שְׁטָרוֹת יֵשׁ לִי בְּיָדָךְ, אֵין לָךְ בְּיָדִי אֵלָא שְׁטָר אֶחָד אוֹ עֶבֶד אֶחָד--הֲרֵי זֶה נִשְׁבָּע הֶסֵּת.
וְכֵן אִם טָעַן וְאָמַר, חָצֵר זוֹ אוֹ עֶבֶד זֶה אוֹ שְׁטָר זֶה שֶׁיֵּשׁ בְּיָדָךְ, שֶׁלִּי הוּא, וְאַתָּה מְכַרְתּוֹ לִי, וְהַנִּטְעָן אוֹמֵר, לֹא הָיוּ דְּבָרִים מֵעוֹלָם--בֵּין שֶׁהֵבִיא הַטּוֹעֵן עֵד אֶחָד, בֵּין שֶׁלֹּא הֵבִיא--הֲרֵי זֶה נִשְׁבָּע הֶסֵּת, וְנִפְטָר.

וְכֵן הַחוֹפֵר בִּשְׂדֵה חֲבֵרוֹ בּוֹרוֹת שִׁיחִין וּמְעָרוֹת וְהִפְסִידָהּ, וַהֲרֵי הוּא חַיָּב לְשַׁלַּם--בֵּין שֶׁטְּעָנוֹ שֶׁחָפַר, וְהוּא אוֹמֵר לֹא חָפַרְתִּי, אוֹ שֶׁטְּעָנוֹ שֶׁחָפַר שְׁתֵּי מְעָרוֹת, וְהוּא אוֹמֵר לֹא חָפַרְתִּי אֵלָא אַחַת, אוֹ שֶׁהָיָה שָׁם עֵד אֶחָד שֶׁחָפַר, וְהוּא אוֹמֵר לֹא חָפַרְתִּי כְּלוּם--הֲרֵי זֶה נִשְׁבָּע הֶסֵּת עַל הַכֹּל.

 טְעָנוֹ כֵּלִים וְקַרְקָעוֹת--בֵּין שֶׁהוֹדָה בְּכָל הַכֵּלִים וְכָפַר בְּכָל הַקַּרְקָעוֹת, בֵּין שֶׁהוֹדָה בְּכָל הַקַּרְקָעוֹת וְכָפַר בְּכָל הַכֵּלִים, בֵּין שֶׁהוֹדָה בְּמִקְצַת הַקַּרְקָעוֹת וְכָפַר בְּמִקְצָתָן עִם כָּל הַכֵּלִים--בְּכָל אֵלּוּ נִשְׁבָּע הֶסֵּת.

אֲבָל אִם הוֹדָה בְּמִקְצַת הַכֵּלִים, וְכָפַר בְּמִקְצָתָן עִם כָּל הַקַּרְקָעוֹת--מִתּוֹךְ שְׁהוּא חַיָּב שְׁבוּעָה עַל מִקְצַת הַכֵּלִים שֶׁכָּפַר בָּהֶן, נִשְׁבָּע אַף עַל הַקַּרְקָעוֹת שֶׁטְּעָנוֹ עִמָּהֶן: שֶׁהַכֹּל טְעָנָה אַחַת הִיא.
וְכֵן הַדִּין בִּטְעָנוֹ כֵּלִים וַעֲבָדִים, אוֹ כֵּלִים וּשְׁטָרוֹת--הַכֹּל דִּין אֶחָד הוּא.

 טְעָנוֹ עֲנָבִים הָעוֹמְדוֹת לְהִבָּצֵר, וּתְבוּאָה יְבֵשָׁה הָעוֹמֶדֶת לְהִקָּצֵר, וְהוֹדָה בְּמִקְצָתָן וְכָפַר בְּמִקְצָתָן--הֲרֵי זֶה נִשְׁבָּע עֲלֵיהֶם כִּשְׁאָר הַמִּטַּלְטְלִין, וְהוּא שְׁאֵינָן צְרִיכִין לַקַּרְקָע: שֶׁכָּל הָעוֹמֵד לְהִבָּצֵר, הֲרֵי הוּא כְּבָצוּר לְעִנְיַן כְּפִירָה וְהוֹדָיָה.
אֲבָל אִם הָיוּ צְרִיכִים לַקַּרְקָע--הֲרֵי הֶן כַּקַּרְקָע לְכָל דָּבָר, וְאֵין נִשְׁבָּעִין עֲלֵיהֶן אֵלָא הֶסֵּת.

 הַטּוֹעֵן עַל חֲבֵרוֹ וְאָמַר לוֹ, שְׁנֵי חֳדָשִׁים שָׁכַנְתָּ בַּחֲצֵרִי וְאַתָּה חַיָּב לִי שְׂכַר שְׁנֵי חֳדָשִׁים, וְהוּא אוֹמֵר לֹא שָׁכַנְתִּי אֵלָא חֹדֶשׁ אֶחָד--הֲרֵי זֶה מוֹדֶה בְּמִקְצָת; וְאִם הָיָה שְׂכַר הַחֹדֶשׁ שֶׁכָּפַר בּוֹ שְׁתֵּי כֶּסֶף, נִשְׁבָּע--שְׁאֵין הַטְּעָנָה בְּגוּף הַקַּרְקָע אֵלָא בִּשְׁכָרָהּ, שְׁהוּא מִטַּלְטְלִין.

 שְׁטָר מָסַרְתִּי לָךְ, וַעֲשָׂרָה דֵּינָרִין הָיָה לִי בּוֹ רְאָיָה, לֹא הָיוּ דְּבָרִים מֵעוֹלָם--יִשָּׁבַע הֶסֵּת.
הָפַךְ עָלָיו--הֲרֵי זֶה נִשְׁבָּע הֶסֵּת שֶׁהָיְתָה בּוֹ רְאָיָה לַעֲשָׂרָה דֵּינָרִים, וְאָבְדוּ בַּאֲבֵדַת הַשְּׁטָר; וְיִטֹּל.
וְאִם אָמַר הַנִּתְבָּע אֱמֶת מָסַרְתָּ לִי וְאָבַד--הֲרֵי זֶה פָּטוּר, אַף מִשְּׁבוּעַת הֶסֵּת: שֶׁאַפִלּוּ פָּשַׁע בּוֹ וְאָבַד--פָּטוּר, כְּמוֹ שֶׁבֵּאַרְנוּ בְּהִלְכּוֹת חוֹבֵל.

 הָאוֹמֵר לַחֲבֵרוֹ שְׁטָר שֶׁיֵּשׁ בְּיָדָךְ זְכוּת יֵשׁ לִי בּוֹ, וְזֶה אוֹמֵר אֵינִי מוֹצִיא שְׁטָרִי, אוֹ אֵינִי יוֹדֵעַ אִם יֵשׁ לָךְ בּוֹ רְאָיָה אוֹ לֹא--כּוֹפִין אוֹתוֹ לְהוֹצִיאוֹ.
טָעַן שֶׁאָבַד הַשְּׁטָר, מַחְרִימִין לוֹ חֵרֶם סְתָם.
טָעַן זֶה שְׁהוּא יוֹדֵעַ בַּוַּדַּאי שֶׁהַשְּׁטָר שֶׁיֵּשׁ לוֹ בּוֹ זְכוּת אֶצְלוֹ הוּא--הֲרֵי זֶה נִשְׁבָּע הֶסֵּת שְׁאֵינוּ אֶצְלוֹ, וְשֶׁאָבַד מִמֶּנּוּ.
וּכְזֶה הוֹרוּ רִבּוֹתַי.

 אֵין נִשְׁבָּעִין עַל טְעָנַת חֵרֵשׁ שׁוֹטֶה וְקָטָן--אֶחָד הַבָּא בִּטְעָנַת עַצְמוֹ, אוֹ בִּטְעָנַת אָבִיו--לְפִי שֶׁזֶּה הַמִּקְצָת שֶׁהוֹדָה בּוֹ לַקָּטָן, אֵינוּ אֵלָא כְּמֵשִׁיב אֲבֵדָה.
וְכֵן אִם כָּפר בַּכֹּל, וּבָא עֵד אֶחָד וְהֵעִיד לַקָּטָן--אֵינוּ נִשְׁבָּע: שֶׁזֶּה עֵד אֶחָד, וְאֵין שָׁם תּוֹבֵעַ, שֶׁתְּבִיעַת קָטָן, אֵינָהּ תְּבִיעָה גְּמוּרָה.

נִמְצֵאתָ אוֹמֵר, קָטָן שֶׁאָמַר לְגָדוֹל מָנֶה לִי בְּיָדָךְ, אוֹ לְאַבָּא בְּיָדָךְ, וְהַלָּה אוֹמֵר אֵין לָךְ בְּיָדִי אֵלָא חֲמִשִּׁים, אוֹ אֵין לָךְ בְּיָדִי כְּלוּם, וְעֵד אֶחָד מֵעִידוֹ שֶׁיֵּשׁ לוֹ--הֲרֵי זֶה פָּטוּר מִשְּׁבוּעַת הַתּוֹרָה.

אֲבָל אִם שָׁמַר לַקָּטָן, וְטָעַן שֶׁאָבַד--הֲרֵי זֶה נִשְׁבָּע שְׁבוּעַת הַשּׁוֹמְרִין, לְפִי שְׁאֵינוּ נִשְׁבָּע מֵחֲמַת טְעָנָה.
וְכֵן אִם הוֹדָה שֶׁהָיָה שֻׁתָּף לַקָּטָן, אוֹ אַפְטְרוּפוֹס עָלָיו--יַעְמִידוּ בֵּית דִּין אַפְטְרוּפוֹס לַקָּטָן, וְיִשָּׁבַע הַשֻּׁתָּף וְכַיּוֹצֶא בּוֹ טְעָנַת שֶׁמֶּא.

 הוֹרוּ רִבּוֹתַי, שְׁאֵין נִשְׁבָּעִין עַל טְעָנַת קָטָן שְׁבוּעָה שֶׁלַּתּוֹרָה, אֲבָל שְׁבוּעַת הֶסֵּת נִשְׁבָּעִין; וְאַפִלּוּ הָיָה קָטָן שְׁאֵינוּ חָרִיף לְעִנְיַן מַשָּׂא וּמַתָּן, נִשְׁבָּעִין הֶסֵּת עַל טְעָנָתוֹ: שֶׁלֹּא יִהְיֶה זֶה נוֹטֵל מְמוֹנוֹ שֶׁלְּזֶה כִּשְׁהוּא קָטָן, וְיֵלֵךְ לוֹ בְּחִנָּם.
וּלְזֶה דַּעְתִּי נוֹטָה, וְתִקּוּן עוֹלָם הוּא.

נִמְצֵאתָ לָמֵד, שֶׁהַקָּטָן שֶׁטָּעַן עַל הַגָּדוֹל--בֵּין שֶׁהוֹדָה בְּמִקְצָת, בֵּין שֶׁכָּפַר בַּכֹּל, בֵּין שֶׁהָיָה שָׁם עֵד--הֲרֵי זֶה נִשְׁבָּע הֶסֵּת; וְאֵינוּ יָכוֹל לַהְפֹּךְ עַל הַקָּטָן, שְׁאֵין מַשְׁבִּיעִין אֶת הַקָּטָן כְּלָל.
וְאַפִלּוּ חֵרֶם סְתָם אֵינוּ מְקַבֵּל, לְפִי שְׁאֵינוּ יוֹדֵעַ עֹנֶשׁ הַשְּׁבוּעָה.

 קָטָן שֶׁטְּעָנוֹ הַגָּדוֹל--אִם טְעָנוֹ בְּדָבָר שֶׁיֵּשׁ בּוֹ הֲנָיָה לַקָּטָן, כְּגוֹן עִסְקֵי מַשָּׂא וּמַתָּן, וְהוֹדָה הַקָּטָן--נִפְרָעִין מִנְּכָסָיו; וְאִם אֵין לוֹ--יַמְתִּין עַד שֶׁיִּהְיֶה לוֹ, וִישַׁלַּם.
וְאִם כָּפַר הַקָּטָן--מַמְתִּינִין לוֹ, עַד שֶׁיַּגְדִּיל וְיִשָּׁבַע הֶסֵּת.
וְאִם טְעָנוֹ בְּדָבָר שְׁאֵין לַקָּטָן בּוֹ הֲנָיָה, כְּגוֹן נְזָקִין וְחַבְלוֹת--אַף עַל פִּי שֶׁמּוֹדֶה, וְאַף עַל פִּי שֶׁיֵּשׁ לוֹ מִמַּה יְשַׁלַּם--פָּטוּר, וְאַפִלּוּ לְאַחַר שֶׁהִגְדִּיל.
וְאִם הָיָה הַתּוֹבֵעַ מִן הַנִּשְׁבָּעִין וְנוֹטְלִין, כְּגוֹן הַשָּׂכִיר וְכַיּוֹצֶא בּוֹ, שֶׁיֵּשׁ בּוֹ הֲנָיָה לַקָּטָן, שֶׁיִּשְׂתַּכַּר לוֹ שָׂכִיר--הֲרֵי זֶה נִשְׁבָּע וְנוֹטֵל מִן הַקָּטָן.

אֲבָל חֶנְוָנִי שֶׁנִּשְׁבָּע עַל פֵּנַקְסוֹ--אֵינוּ נִשְׁבָּע וְנוֹטֵל מִן הַקָּטָן, שְׁאֵין לַקָּטָן בְּזֶה הֲנָיָה: שֶׁהֲרֵי חַיָּב לִתֵּן לְפוֹעֲלָיו, וְנִשְׁבָּעִין וְנוֹטְלִין מִמֶּנּוּ; וְזֶה הַחֶנְוָנִי הִפְסִיד עַל נַפְשׁוֹ, שֶׁנָּתַן מְמוֹנוֹ עַל פִּי קָטָן.
וְכֵן כָּל כַּיּוֹצֶא בְּזֶה.

 הַחֵרֵשׁ וְהַשּׁוֹטֶה, אֵין נִזְקָקִין לָהֶן לְכָל טְעָנָה--לֹא לִטְעָנָתָן עַל אֲחֵרִים, וְלֹא לִטְעָנַת אֲחֵרִים עֲלֵיהֶן, לֹא לִשְׁבוּעָה קַלָּה, וְאֵין צָרִיךְ לוֹמַר שְׁבוּעָה חֲמוּרָה אוֹ תַּשְׁלוּמִין.
אֲבָל הַסּוֹמֶה--הֲרֵי הוּא כַּבָּרִיא לְכָל דָּבָר בְּעִנְיָנִים אֵלּוּ, וְנִשְׁבָּע כָּל מִינֵי שְׁבוּעוֹת, וְנִשְׁבָּעִין עַל טְעָנָתוֹ.

הִלְכּוֹת טוֹעֵן וְנִטְעָן פֵּרֶק ו 
בַּעֲלֵי דִּינִין שֶׁבָּאוּ לְבֵית דִּין--טָעַן הָאֶחָד וְאָמַר, מָנֶה יֵשׁ לִי אֵצֶל זֶה שֶׁהִלְוִיתִיהוּ, אוֹ שֶׁהִפְקַדְתִּי אֶצְלוֹ, אוֹ שֶׁגָּזַל מִמֶּנִּי, אוֹ שֶׁיֵּשׁ לִי אֶצְלוֹ בִּשְׂכָרִי, וְכָל כַּיּוֹצֶא בְּזֶה, וְהֵשִׁיב הַנִּטְעָן וְאָמַר אֵינִי חַיָּב לָךְ כְּלוּם, אוֹ אֵין לָךְ בְּיָדִי כְּלוּם, אוֹ שֶׁקֶר הוּא טוֹעֵן--אֵין זוֹ תְּשׁוּבָה נְכוֹנָה: אֵלָא אוֹמְרִים בֵּית דִּין לַנִּטְעָן, הָשֵׁב עַל טְעָנָתוֹ וּפָרַשׁ הַתְּשׁוּבָה כְּמוֹ שֶׁפֵּרַשׁ זֶה טְעָנָתוֹ, וֶאֱמֹר אִם לָוִיתָ מִמֶּנּוּ אוֹ לֹא לָוִיתָ, הִפְקִיד אֶצְלָךְ אוֹ לֹא הִפְקִיד אֶצְלָךְ, גְּזַלְתּוֹ אוֹ לֹא גְזַלְתּוֹ, שָׂכַרְתָּ אוֹתוֹ אוֹ לֹא שָׂכַרְתָּ.
וְכֵן בִּשְׁאָר הַטְּעָנוֹת.

וּמִפְּנֵי מַה אֵין מְקַבְּלִים מִמֶּנּוּ תְּשׁוּבָה זוֹ--שֶׁמֶּא טוֹעֶה הוּא בְּדַעְתּוֹ, וְיָבוֹא לְהִשָּׁבַע עַל שֶׁקֶר: שֶׁהֲרֵי אִפְשָׁר שֶׁהִלְוָהוּ כְּמוֹ שֶׁטָּעַן, וְהִחְזִיר זֶה אֶת הַחוֹב לִבְנוֹ אוֹ לְאִשְׁתּוֹ, אוֹ שֶׁנָּתַן לוֹ מַתָּנָה כְּנֶגֶד הַחוֹב, וִידַמֶּה בְּדַעְתּוֹ שֶׁנִּפְטַר מִן הַחוֹב.

לְפִיכָּךְ אוֹמְרִים לוֹ הֵיאַךְ תֹּאמַר אֵינִי חַיָּב כְּלוּם, שֶׁמֶּא אַתָּה מִתְחַיֵּב מִן הַדִּין לְשַׁלַּם וְאֵין אַתָּה יוֹדֵעַ, אֵלָא הוֹדִיעַ לַדַּיָּנִין פֵּרוּשׁ הַדְּבָרִים, וְהֶם יוֹדִיעוּךָ אִם אַתָּה חַיָּב אוֹ אֵין אַתָּה חַיָּב.
וְאַפִלּוּ הָיָה חָכָם גָּדוֹל, אוֹמְרִים לוֹ אֵין לָךְ הֶפְסֵד שֶׁתָּשִׁיב עַל טְעָנָתוֹ וְתוֹדִיעֵנוּ כֵּיצַד אֵין אַתָּה חַיָּב לוֹ, מִפְּנֵי שֶׁלֹּא הָיוּ דְּבָרִים מֵעוֹלָם, אוֹ מִפְּנֵי שֶׁהָיוּ וְהִחְזַרְתָּ לוֹ: שֶׁהֲרֵי אָנוּ דָּנִין בְּמִתּוֹךְ שֶׁיָּכוֹל לוֹמַר בְּכָל מָקוֹם.

וְכֵן אִם טָעַן הַטּוֹעֵן וְאָמַר, זֶה חַיָּב לִי מָנֶה, אוֹ מָנֶה יֵשׁ לִי אֵצֶל זֶה--אוֹמְרִים לוֹ מֵאֵיזֶה פָּנִים, הִלְוִיתָ אוֹתוֹ, אוֹ הִפְקַדְתָּ אֶצְלוֹ, אוֹ הִזִּיק מְמוֹנָךְ; אֱמֹר הֵיאַךְ נִתְחַיַּב לָךְ: שֶׁהֲרֵי אִפְשָׁר שֶׁיְּדַמֶּה שְׁהוּא חַיָּב לוֹ, וְהוּא אֵינוּ חַיָּב--כְּגוֹן שֶׁחֲשָׁדוֹ שֶׁגְּנָבוֹ, אוֹ שֶׁאָמַר לוֹ שֶׁאֶתֵּן לָךְ מַתָּנָה, וְכַיּוֹצֶא בְּזֶה.

הֲרֵי שֶׁטָּעַן עָלָיו שֶׁהִלְוָהוּ מָנֶה, וְהֵשִׁיב זֶה וְאָמַר לֹא הָיוּ דְּבָרִים מֵעוֹלָם, וְאַחַר כָּךְ הֵבִיא הַטּוֹעֵן עֵדִים שֶׁהִלְוָהוּ בִּפְנֵיהֶם, וְחָזַר הַנִּטְעָן וְאָמַר כֵּן הָיָה לָוִיתִי וּפָרַעְתִּי--אֵין מְקַבְּלִין מִמֶּנּוּ, אֵלָא הֻחְזַק כַּפְרָן וּמְשַׁלֵּם.
אֲבָל אִם הֵשִׁיב אֵינִי חַיָּב לָךְ כְּלוּם, אוֹ אֵין לָךְ בְּיָדִי כְּלוּם, אוֹ שֶׁקֶר אַתָּה טוֹעֵן, וְכָל כַּיּוֹצֶא בְּזֶה, וְהָלַךְ הַתּוֹבֵעַ וְהֵבִיא עֵדִים שֶׁהִלְוָהוּ בִּפְנֵיהֶם, וְאָמַר הַנִּתְבָּע כֵּן הָיָה אֲבָל הִחְזַרְתִּי לוֹ פִּקְדוֹנוֹ, אוֹ פְּרַעְתִּיו חוֹבוֹ--לֹא הֻחְזַק כַּפְרָן, וְנִשְׁבָּע הֶסֵּת וְנִפְטָר.

 רָאוּהוּ עֵדִים שֶׁמָּנָה לוֹ מָעוֹת, וְלֹא יָדְעוּ מַה הֶן--תְּבָעוֹ בְּבֵית דִּין וְאָמַר לוֹ, תֶּן לִי מָעוֹת שֶׁהִלְוִיתִיךָ, וְאָמַר לוֹ מַתָּנָה נְתַתֶּם לִי, אוֹ פֵּרָעוֹן הָיוּ--הֲרֵי זֶה נֶאֱמָן, וְנִשְׁבָּע הֶסֵּת וְנִפְטָר.
אָמַר לֹא הָיוּ דְּבָרִים מֵעוֹלָם, וְאַחַר כָּךְ בָּאוּ הָעֵדִים שֶׁמָּנָה לוֹ בִּפְנֵיהֶם--הֻחְזַק כַּפְרָן.
וּלְעוֹלָם אֵין אָדָם יֻחְזַק כַּפְרָן, עַד שֶׁיִּכְפֹּר בְּבֵית דִּין, וְיָבוֹאוּ שְׁנֵי עֵדִים, וְיַכְחִישׁוּהוּ בְּמַה שֶׁכָּפַר.

 מָנֶה הִלְוִיתִיךָ, כָּפַר בְּבֵית דִּין וְאָמַר לֹא הָיוּ דְּבָרִים מֵעוֹלָם, וּבָאוּ שְׁנֵי עֵדִים שֶׁלָּוָה מִמֶּנּוּ מָנֶה וּפְרָעוֹ, וְהַמַּלְוֶה אוֹמֵר לֹא נִפְרַעְתִּי--הֲרֵי זֶה חַיָּב לְשַׁלַּם: שֶׁכָּל הָאוֹמֵר לֹא לָוִיתִי, וּבָאוּ עֵדִים שֶׁלָּוָה--כְּאוֹמֵר לֹא פָרַעְתִּי; וְנִמְצָא הַלּוֹוֶה אוֹמֵר לֹא פָרַעְתִּי, וְהָעֵדִים מְעִידִים שֶׁפָּרַע--הוֹדָאַת בַּעַל דִּין, כְּמֵאָה עֵדִים.
וְאֵין הַמַּלְוֶה חַיָּב שְׁבוּעָה כְּלָל, שֶׁהֲרֵי הֻחְזַק זֶה כַּפְרָן.

וְכֵן אִם הוֹצִיא עָלָיו כְּתָב יָדוֹ שְׁהוּא חַיָּב לוֹ, וְאָמַר לֹא הָיוּ דְּבָרִים מֵעוֹלָם וְזֶה אֵינוּ כְּתָב יָדִי--אִם הֻחְזַק כְּתָב יָדוֹ בְּבֵית דִּין, אוֹ שֶׁבָּאוּ עֵדִים שְׁהוּא כְּתָב יָדוֹ--הֲרֵי זֶה הֻחְזַק כַּפְרָן, וּמְשַׁלֵּם.

 מָנֶה הִלְוִיתִיךָ וְהוּא לִי בְּיָדָךְ, אָמַר לוֹ הַנִּטְעָן וַהֲלוֹא פְרַעְתִּיךָ בִּפְנֵי פְּלוֹנִי וּפְלוֹנִי, וּבָאוּ פְּלוֹנִי וּפְלוֹנִי וְאָמְרוּ, לֹא הָיוּ דְּבָרִים מֵעוֹלָם--לֹא הֻחְזַק כַּפְרָן, שְׁאֵין הָעֵדִים זוֹכְרִין אֵלָא דָּבָר שְׁהֶם עֵדִים בּוֹ.
לְפִיכָּךְ יִשָּׁבַע הַלּוֹוֶה הֶסֵּת, וְיִפָּטֵר.

כַּיּוֹצֶא בּוֹ, תֶּן לִי מָנֶה שֶׁהִלְוִיתִיךָ וְאַתָּה בְּצַד עַמּוּד פְּלוֹנִי, וְאָמַר הַנִּטְעָן לֹא עָמַדְתִּי בְּצַד עַמּוּד זֶה מֵעוֹלָם, וּבָאוּ עֵדִים שֶׁעָמַד--לֹא הֻחְזַק כַּפְרָן: שְׁאֵין אָדָם מֵשִׂים דַּעְתּוֹ, לִדְבָרִים שְׁאֵין בָּהֶן מַמָּשׁ.
וְכֵן כָּל כַּיּוֹצֶא בְּזֶה.

 תֶּן לִי מָנֶה שֶׁהִלְוִיתִיךָ וַהֲרֵי הָעֵדִים, וְאָמַר הַנִּטְעָן פְּרַעְתִּיךָ בִּפְנֵי פְּלוֹנִי וּפְלוֹנִי--אוֹמְרִין לַלּוֹוֶה, הָבֵא אוֹתָם וְהִפָּטֵר.
לֹא בָאוּ, אוֹ שֶׁמֵּתוּ, אוֹ שֶׁהָלְכוּ לִמְדִינַת הַיָּם--יִשָּׁבַע הֶסֵּת שֶׁפְּרָעוֹ: שְׁאֵין אָנוּ מַצְרִיכִים אוֹתוֹ לַהֲבִיאָן אֵלָא לְבָרַר דְּבָרָיו, וּלְהִפָּטֵר אַף מִשְּׁבוּעָה, שֶׁהַמַּלְוֶה אֶת חֲבֵרוֹ בְּעֵדִים, אֵינוּ צָרִיךְ לְפָרְעוֹ בְּעֵדִים כְּמוֹ שֶׁבֵּאַרְנוּ.

 אָמַר לוֹ בִּפְנֵי עֵדִים, מָנֶה לִי בְּיָדָךְ, אָמַר לוֹ הִין, לְמָחָר תְּבָעוֹ בַּדִּין וְהֵבִיא עֵדִים, וְטָעַן וְאָמַר מַשְׁטֶה הָיִיתִי בָּךְ, וְאֵין לָךְ בְּיָדִי כְּלוּם--אַפִלּוּ אָמַר, לֹא הָיוּ דְּבָרִים מֵעוֹלָם--פָּטוּר, וְנִשְׁבָּע הֶסֵּת שְׁאֵין לוֹ בְּיָדוֹ כְּלוּם: שֶׁהֲרֵי לֹא אָמַר לָהֶם אַתֶּם עֵדַי, וְדָבָר שְׁאֵינוּ עֵדוּת, אֵין אָדָם זוֹכְרוֹ; וּלְפִיכָּךְ אִם אָמַר לֹא הָיוּ דְּבָרִים מֵעוֹלָם, לֹא הֻחְזַק כַּפְרָן.

 וְלֹא עוֹד, אֵלָא אַפִלּוּ הִטְמִין לוֹ עֵדִים אֲחוֹרֵי הַגָּדֵר, וְאָמַר לוֹ מָנֶה לִי בְּיָדָךְ, אָמַר לוֹ הִין, רְצוֹנָךְ שֶׁיָּעִיד פְּלוֹנִי וּפְלוֹנִי, אָמַר לוֹ לֹא, שֶׁמֶּא תִּכְפֵּנִי בַּדִּין לְמָחָר, וְאֵין לִי מַה אֶתֵּן לָךְ, וּלְמָחָר תְּבָעוֹ בַּדִּין בְּאֵלּוּ הָעֵדִים--בֵּין שֶׁטָּעַן וְאָמַר מַשְׁטֶה הָיִיתִי בּוֹ, בֵּין שֶׁאָמַר לֹא הָיוּ דְּבָרִים מֵעוֹלָם--הֲרֵי זֶה נִשְׁבָּע הֶסֵּת וְנִפְטָר: שְׁאֵין כָּאן עֵדוּת, עַד שֶׁיֹּאמַר הַלּוֹוֶה אַתֶּם עֵדַי, אוֹ יֹאמַר הַמַּלְוֶה בִּפְנֵי הַלּוֹוֶה, וְיִשְׁתֹּק הַלּוֹוֶה.
אֲבָל בְּעֵדוּת כְּזוֹ, לֹא יֻחְזַק כַּפְרָן.

מַעֲשֶׂה בְּאֶחָד שֶׁהָיוּ קוֹרִין לוֹ קָב רְשׁוּ, כְּלוֹמַר שֶׁיֵּשׁ עָלָיו חוֹבוֹת הַרְבֵּה--אָמַר מִי הוּא שֶׁאֲנִי חַיָּב לוֹ אֵלָא פְּלוֹנִי, וּבָא פְּלוֹנִי וּתְבָעוֹ, וְאָמַר הוּא, אֵינִי חַיָּב לוֹ כְּלוּם.
וְאָמְרוּ חֲכָמִים, יִשָּׁבַע הֶסֵּת וְיִפָּטֵר.

וְכֵן אֶחָד הָיוּ אוֹמְרִים עָלָיו שְׁהוּא בַּעַל מָמוֹן--בְּשָׁעַת מִיתָתוֹ אָמַר אִלּוּ הָיָה לִי מָמוֹן, הֲלוֹא הָיִיתִי פּוֹרְעוֹ לִפְלוֹנִי וּפְלוֹנִי; וְאַחַר מִיתָתוֹ בָּא אוֹתוֹ פְּלוֹנִי וּפְלוֹנִי לִתְבֹּעַ.
וְאָמְרוּ חֲכָמִים, אֵין לָהֶם כְּלוּם, שֶׁאָדָם עָשׂוּי לְהַרְאוֹת עַצְמוֹ שְׁאֵינוּ בַּעַל מָמוֹן, וְשֶׁלֹּא הִנִּיחַ בָּנָיו בַּעֲלֵי מָמוֹן.
וְכֵן כָּל כַּיּוֹצֶא בִּדְבָרִים אֵלּוּ.

 אַף עַל פִּי שֶׁהַמַּטְמִין עֵדִים אֵינָהּ עֵדוּת, וְכֵן הַמּוֹדֶה מֵעַצְמוֹ וְעֵדִים שׁוֹמְעִין אוֹתוֹ, וְכֵן הָאוֹמֵר לַחֲבֵרוֹ בִּפְנֵי עֵדִים מָנֶה לִי בְּיָדָךְ וְאָמַר לוֹ הִין--כָּל אֵלּוּ הַדְּבָרִים וְכַיּוֹצֶא בָּהֶן--כְּשֶׁיָּבוֹאוּ לְבֵית דִּין, אוֹמְרִין לַנִּתְבָּע לָמָּה לֹא תִתֵּן לְזֶה מַה שֶׁיֵּשׁ לוֹ אֶצְלָךְ: אָמַר אֵין לוֹ אֶצְלִי כְּלוּם, אוֹמְרִים לוֹ וַהֲלוֹא אַתָּה אָמַרְתָּ בִּפְנֵי אֵלּוּ כָּךְ וְכָּךְ, אוֹ אַתָּה הוֹדֵיתָ מֵעַצְמָךְ.
אִם עָמַד וְשִׁלַּם, הֲרֵי מוּטָב; וְאִם לֹא טָעַן, אֵין טוֹעֲנִין לוֹ.
אֲבָל אִם טָעַן וְאָמַר, מַשְׁטֶה הָיִיתִי בּוֹ, אוֹ לֹא הָיוּ דְּבָרִים מֵעוֹלָם, אוֹ שֶׁלֹּא לְהַשְׁבִּיעַ אֶת עַצְמִי נִתְכַּוַּנְתִּי--פָּטוּר, וְנִשְׁבָּע הֶסֵּת כְּמוֹ שֶׁבֵּאַרְנוּ.

הִלְכּוֹת טוֹעֵן וְנִטְעָן פֵּרֶק ז 
הַמּוֹדֶה בִּפְנֵי שְׁנַיִם שֶׁיֵּשׁ לִפְלוֹנִי אֶצְלוֹ מָנֶה, וְאָמַר לָהֶן בְּדֶרֶךְ הוֹדָיָה לֹא דֶּרֶךְ שִׂיחָה--אַף עַל פִּי שֶׁלֹּא אָמַר לָהֶם אַתֶּם עֵדַי, וְאַף עַל פִּי שְׁאֵין הַתּוֹבֵעַ עִמּוֹ--הֲרֵי זוֹ עֵדוּת.
תְּבָעוֹ בַּדִּין לְמָחָר--אִם אָמַר לֹא הָיוּ דְּבָרִים מֵעוֹלָם, אֵין שׁוֹמְעִין לוֹ; וּמְשַׁלֵּם עַל פִּיהֶם.
וְאִם הָיָה עֵד אֶחָד--נִשְׁבָּע, הוֹאִיל וְאָמַר דֶּרֶךְ הוֹדָיָה.

טָעַן כְּשֶׁתְּבָעוֹ בְּעֵדִים אֵלּוּ וְאָמַר, שֶׁלֹּא לְהַשְׁבִּיעַ אֶת עַצְמִי הוֹדֵיתִי--נֶאֱמָן וְנִשְׁבָּע הֶסֵּת.
וְאִם כְּשֶׁהוֹדָה בִּפְנֵיהֶם הָיָה הַתּוֹבֵעַ עִמּוֹ--אֵינוּ יָכוֹל לִטְעֹן וְלוֹמַר, כְּדֵי לְהַרְאוֹת שְׁאֵינִי עָשִׁיר הוֹדֵיתִי; אֲבָל אִם טָעַן שֶׁנָּתַן, נֶאֱמָן וְנִשְׁבָּע הֶסֵּת.

 כָּל הַמּוֹדֶה בִּפְנֵי שְׁנַיִם, אֵינוּ יָכוֹל לַחְזֹר וְלוֹמַר מַשְׁטֶה הָיִיתִי בּוֹ, וְאֵין צָרִיךְ לוֹמַר, אִם הוֹדָה בִּפְנֵי שְׁלוֹשָׁה; אֲבָל מְחַיְּבִין אוֹתוֹ לִתֵּן בְּהוֹדָיַת פִּיו: שֶׁכָּל הָאוֹמֵר בְּדֶרֶךְ הוֹדָיָה, הֲרֵי זֶה כְּאוֹמֵר אַתֶּם עֵדַי.

אֲבָל אֵין כּוֹתְבִין אֵלָא אִם אָמַר לָהֶם, כִּתְבוּ וְחִתְמוּ וּתְנוּ לוֹ; וּצְרִיכִין לְהִמָּלֵךְ בּוֹ, כְּמוֹ שֶׁבֵּאַרְנוּ.
וְכֵן אִם הוֹדָה בְּבֵית דִּין, אַחַר שֶׁשָּׁלְחוּ לוֹ כְּמוֹ שֶׁיִּתְבָּאַר--הֲרֵי אֵלּוּ כּוֹתְבִין: וְהוּא שֶׁיִּהְיוּ בֵּית דִּין מַכִּירִין אֶת שְׁנֵיהֶם, כְּדֵי שֶׁלֹּא יַעְרִימוּ שְׁנֵיהֶם לְחַיַּב אִישׁ אַחֵר.

 בֵּית דִּין שֶׁלִּשְׁלוֹשָׁה שֶׁהָיוּ יוֹשְׁבִין מֵעַצְמָן בַּמָּקוֹם הַקָּבוּעַ לָהֶן, וּבָא הַתּוֹבֵעַ וְקִבַּל לִפְנֵיהֶם, וְשָׁלְחוּ שָׁלִיחַ אֵצֶל הַנִּתְבָּע, וּבָא וְהוֹדָה בִּפְנֵיהֶם--הֲרֵי אֵלּוּ כּוֹתְבִין, וְנוֹתְנִין לְבַעַל דִּינוֹ.
אֲבָל אִם לֹא הָיוּ קְבוּעִין, וְלֹא שָׁלְחוּ לוֹ--אַפִלּוּ קָבַץ אוֹתָן וְהוֹשִׁיב הַשְּׁלוֹשָׁה, וְהוֹדָה בִּפְנֵיהֶן וְאָמַר הֱיוּ עָלַי דַּיָּנִין, וּבָא אַחַר כָּךְ הַתּוֹבֵעַ, וְאָמַר לָהֶם כִּתְבוּ לִי הוֹדָיָתוֹ--אֵין כּוֹתְבִין: שֶׁמֶּא יִתֵּן לוֹ, וְנִמְצָא זֶה תּוֹבֵעַ אוֹתוֹ בַּשְּׁטָר.

בַּמֶּה דְּבָרִים אֲמוּרִים, בַּמִּטַּלְטְלִין.
אֲבָל אִם הוֹדָה בַּקַּרְקָעוֹת, אַפִלּוּ בִּפְנֵי שְׁנַיִם--אַף עַל פִּי שֶׁלֹּא קָנוּ מִיָּדוֹ, וְלֹא אָמַר לָהֶם כִּתְבוּ וּתְנוּ--הֲרֵי אֵלּוּ כּוֹתְבִים וְנוֹתְנִין: שְׁאֵין כָּאן לָחוּשׁ שֶׁמֶּא יִתֵּן לוֹ, וְנִמְצָא תּוֹבְעוֹ פַּעַם שְׁנִיָּה.

 שְׁטָר הוֹדָיָה שֶׁיָּצָא, וְלֹא הָיָה כָּתוּב בּוֹ אָמַר לָנוּ כִּתְבוּ וְחִתְמוּ וּתְנוּ לוֹ--הֲרֵי הוּא כָּשֵׁר: שֶׁחֲזָקָה הִיא שֶׁאִלּוּ לֹא אָמַר לָהֶם כִּתְבוּ וְחִתְמוּ וּתְנוּ לוֹ, לֹא הָיוּ כּוֹתְבִין.

הָיָה כָּתוּב בַּשְּׁטָר הוֹדָה פְּלוֹנִי בְּפָנֵינוּ בְּבֵית דִּין--אִם אֵין כָּתוּב בּוֹ שֶׁהָיוּ שְׁלוֹשָׁה, אוֹ דְּבָרִים שֶׁשּׁוֹמְעִין מִכְּלָלָן שֶׁהָיוּ שְׁלוֹשָׁה--חוֹשְׁשִׁין שֶׁמֶּא שְׁנַיִם הָיוּ, וְטָעוּ וְדִמּוּ שֶׁהַהוֹדָיָה בִּשְׁנַיִם הוֹדָיָה בְּבֵית דִּין הִיא; וּלְפִיכָּךְ אֵין דָּנִין בּוֹ דִּין שְׁטָר כָּשֵׁר.

 כְּבָר בֵּאַרְנוּ שֶׁהוֹדָיָה בְּבֵית דִּין אוֹ עֵדוּת בְּבֵית דִּין, כְּמַלְוָה הַכְּתוּבָה בַּשְּׁטָר; וּלְפִיכָּךְ כּוֹתְבִין וְנוֹתְנִין לְבַעַל דִּינוֹ.
בַּמֶּה דְּבָרִים אֲמוּרִים, בְּשֶׁלֹּא קִבַּל עָלָיו אֶת הַדִּין, עַד שֶׁשָּׁלְחוּ וֶהֱבִיאוּהוּ כְּמוֹ שֶׁבֵּאַרְנוּ.

אֲבָל שְׁנַיִם שֶׁבָּאוּ לַדִּין, וְתָבַע אֶחָד מֵהֶן אֶת חֲבֵרוֹ וְאָמַר, מָנֶה לִי בְּיָדָךְ, וְאָמַר לוֹ הַנִּתְבָּע הִין יֵשׁ לָךְ בְּיָדִי--בֵּין שֶׁאָמְרוּ לוֹ הַדַּיָּנִין חַיָּב אַתָּה לִתֵּן לוֹ, בֵּין שֶׁאָמְרוּ לוֹ צֵא תֶּן לוֹ, וְיָצָא וְאָמַר פָּרַעְתִּי--נֶאֱמָן, וְיִשָּׁבַע הֶסֵּת שֶׁפְּרָעוֹ.
לְפִיכָּךְ אִם חָזַר הַתּוֹבֵעַ לַדַּיָּנִים, וְאָמַר כִּתְבוּ לִי הוֹדָיָתוֹ--אֵין כּוֹתְבִין לוֹ, שֶׁמֶּא פְּרָעוֹ.
וְכֵן מִי שֶׁנִּתְחַיַּב שְׁבוּעָה בְּבֵית דִּין, וְיָצָא וְאָמַר נִשְׁבַּעְתִּי--נֶאֱמָן, וְאֵין מַשְׁבִּיעִין אוֹתוֹ שֶׁנִּשְׁבַּע.
הָיוּ הָעֵדִים מְעִידִין אוֹתוֹ שֶׁלֹּא נִשְׁבַּע, הֻחְזַק כַּפְרָן לְאוֹתָהּ שְׁבוּעָה; וְאֵינוּ נֶאֱמָן לְעוֹלָם לוֹמַר נִשְׁבַּעְתִּיהָ, עַד שֶׁיּוֹדֶה לוֹ בַּעַל דִּינוֹ, אוֹ יָבִיא עֵדִים שֶׁנִּשְׁבַּע בִּפְנֵיהֶם.

 שְׁנַיִם שֶׁבָּאוּ לַדִּין, וְנִתְחַיַּב הָאֶחָד לַשֵּׁנִי, וְאָמְרוּ לוֹ צֵא תֶּן לוֹ, וְיָצָא וְחָזַר וְאָמַר פָּרַעְתִּי, וְעֵדִים מְעִידִים אוֹתוֹ שֶׁלֹּא פְרָעוֹ--הֻחְזַק כַּפְרָן לְאוֹתוֹ מָמוֹן.
אָמְרוּ לוֹ חַיָּב אַתָּה לִתֵּן לוֹ, וְיָצָא וְחָזַר וְאָמַר פָּרַעְתִּי, וְעֵדִים מְעִידִין אוֹתוֹ שֶׁלֹּא פְרָעוֹ--לֹא הֻחְזַק כַּפְרָן: שֶׁזֶּה נִשְׁמַט מֵהֶן, עַד שֶׁיַּחְקְרוּ דִּינוֹ.

לְפִיכָּךְ אִם חָזַר פַּעַם אַחֶרֶת, וְטָעַן שֶׁפָּרַע זֶה הַמָּמוֹן שֶׁנִּתְחַיַּב בּוֹ בִּפְנֵיהֶם, וְלֹא הָיוּ שָׁם עֵדִים שֶׁמַּכְחִישִׁין אוֹתוֹ פַּעַם שְׁנִיָּה--הֲרֵי זֶה נִשְׁבָּע הֶסֵּת שֶׁפְּרָעוֹ, וְנִפְטָר.
לְפִיכָּךְ הָיוּ בְּקִיאֵי הַדַּעַת בִּסְפָרַד, כְּשֶׁיּוֹדֶה הַלּוֹוֶה אוֹ כְּשֶׁיִּתְחַיַּב שְׁבוּעָה בְּבֵית דִּין, אוֹמֵר לוֹ בִּפְנֵי בֵּית דִּין הֱיוּ עָלַי עֵדִים שֶׁלֹּא יִפְרָעֵנִי אוֹ שֶׁלֹּא יִשָּׁבַע לִי, אֵלָא בִּפְנֵי עֵדִים.

 מִי שֶׁהוֹדָה בְּבֵית דִּין שֶׁאֲנִי חַיָּב לְזֶה הַתּוֹבֵעַ מָנֶה, וְאַחַר כָּךְ אָמַר נִזְכַּרְתִּי שֶׁפָּרַעְתִּי לוֹ חוֹבוֹ זֶה שֶׁהוֹדֵיתִי בּוֹ, וַהֲרֵי עֵדִים--הֲרֵי זוֹ עֵדוּת מוֹעֶלֶת, וְעוֹשִׂין עַל פִּיהֶם: שֶׁהֲרֵי לֹא הִכְחִישׁ עֵדָיו, וְאֵינוּ כְּאוֹמֵר לֹא לָוִיתִי מֵעוֹלָם.

 יֵשׁ לַטּוֹעֵן בְּבֵית דִּין לַחְזֹר וְלִטְעֹן טְעָנָה אַחֶרֶת, לְהַכְחִישׁ הַטְּעָנָה הָרִאשׁוֹנָה, וְסוֹמְכִין עַל טְעָנָתוֹ הָאַחֲרוֹנָה, וְאַף עַל פִּי שֶׁלֹּא נָתַן אַמְתְּלָה לַטְּעָנָה הָרִאשׁוֹנָה; וְאַף עַל פִּי שֶׁיָּצָא מִבֵּית דִּין וְחָזַר, יֵשׁ לוֹ לַחְזֹר וְלִטְעֹן וְלַהְפֹּךְ כָּל טְעָנָה שֶׁיִּרְצֶה, עַד שֶׁיָּבוֹאוּ הָעֵדִים.
אֲבָל מֵאַחַר שֶׁיָּבוֹאוּ הָעֵדִים, וְיַכְחִישׁוּ טְעָנָתוֹ הָאַחֲרוֹנָה שֶׁסָּמַךְ עָלֶיהָ--אֵינוּ יָכוֹל לְהַשִּׂיאָהּ לִטְעָנָה אַחֶרֶת, אֵלָא אִם כֵּן נָתַן אַמְתְּלָה לַטְּעָנָה שֶׁסָּמַךְ עָלֶיהָ, וְיֵשׁ בְּמַשְׁמָעָהּ כְּמוֹ שֶׁהִשִּׂיא בְּזֹאת הַטְּעָנָה הָאַחֶרֶת.
וְהוּא, שֶׁלֹּא יָצָא מִבֵּית דִּין; אֲבָל אִם יָצָא מִבֵּית דִּין--אֵינוּ יָכוֹל לַחְזֹר וְלִטְעֹן אַחַר שֶׁבָּאוּ עֵדִים, שֶׁמֶּא אֲנָשִׁים רָעִים לִמְּדוּהוּ טְעָנוֹת שֶׁלְּשֶׁקֶר.
וְכֵן כָּל כַּיּוֹצֶא בְּזֶה.

הִלְכּוֹת טוֹעֵן וְנִטְעָן פֵּרֶק ח 
כָּל הַמִּטַּלְטְלִין בְּחֶזְקַת זֶה שְׁהֶן תַּחַת יָדוֹ, אַף עַל פִּי שֶׁהֵבִיא הַתּוֹבֵעַ עֵדִים שֶׁהַמִּטַּלְטְלִין הָאֵלּוּ יְדוּעִין לוֹ.
כֵּיצַד: בֶּגֶד זֶה אוֹ כְּלִי זֶה שֶׁבְּיָדָךְ אוֹ שֶׁבְּתוֹךְ בֵּיתָךְ, שֶׁלִּי הוּא וַאֲנִי הִפְקַדְתִּיו אֶצְלָךְ, אוֹ הִשְׁאַלְתִּיהוּ לָךְ, וַהֲרֵי הָעֵדִים שְׁהֶן יוֹדְעִין אוֹתוֹ מִקֹּדֶם בִּרְשׁוּתִי, וְהַנִּתְבָּע אוֹמֵר לֹא כִי, אֵלָא אַתָּה מְכַרְתּוֹ לִי אוֹ נְתַתּוֹ לִי בְּמַתָּנָה--הֲרֵי זֶה הַנִּתְבָּע נִשְׁבָּע הֶסֵּת, וְנִפְטָר.
טָעַן שְׁהוּא מַשְׁכּוֹן בְּיָדוֹ--יָכוֹל לִטְעֹן, עַד כְּדֵי דָּמָיו; וְנִשְׁבָּע בִּנְקִיטַת חֵפֶץ, וְנוֹטֵל כְּמוֹ שֶׁבֵּאַרְנוּ.

 בַּמֶּה דְּבָרִים אֲמוּרִים, בִּדְבָרִים שְׁאֵין עֲשׂוּיִין לְהַשְׁאִיל וּלְהַשְׂכִּיר, כְּגוֹן בְּגָדִים וּפֵרוֹת וּכְלֵי תַּשְׁמִישׁ הַבַּיִת וּדְבָרִים שֶׁלִּסְחוֹרָה וְכַיּוֹצֶא בָּהֶן.
אֲבָל דְּבָרִים הָעֲשׂוּיִין לְהַשְׁאִיל וּלְהַשְׂכִּיר--אַף עַל פִּי שְׁהֶן תַּחַת יָדוֹ שֶׁלְּזֶה, וְאַף עַל פִּי שֶׁלֹּא הִשְׁאִיל לוֹ כְּלִי זֶה וְלֹא שְׂכָרוֹ לוֹ בְּעֵדִים--הֲרֵי הֶן בְּחֶזְקַת בַּעְלֵיהֶן.

כֵּיצַד: רְאוּבֵן שֶׁהָיָה לוֹ כְּלִי הֶעָשׂוּי לְהַשְׁאִיל וּלְהַשְׂכִּיר, וְיֵשׁ לוֹ עֵדִים שְׁהוּא יָדוּעַ לוֹ, וַהֲרֵי אוֹתוֹ הַכְּלִי תַּחַת יַד שִׁמְעוֹן, וּרְאוּבֵן טוֹעֵן שְׁהוּא שָׁאוּל אוֹ שָׂכוּר, וְשִׁמְעוֹן טוֹעֵן אַתָּה מְכַרְתּוֹ לִי, אַתָּה נְתַתּוֹ לִי בְּמַתָּנָה, אוֹ מִשְׁכַּנְתּוֹ בְּיָדִי--אֵינוּ נֶאֱמָן; אֵלָא רְאוּבֵן נוֹטֵל כֶּלְיוֹ, וְנִשְׁבָּע הֶסֵּת עַל טְעָנַת שִׁמְעוֹן.
וְאַפִלּוּ מֵת שִׁמְעוֹן, הֲרֵי רְאוּבֵן נוֹטֵל כֶּלְיוֹ.
וְהוֹרוּ הַגְּאוֹנִים שֶׁיִּשָּׁבַע הֶסֵּת, לְפִי שֶׁטּוֹעֲנִין לַיּוֹרֵשׁ.

בַּמֶּה דְּבָרִים אֲמוּרִים, בְּשֶׁהָיָה כְּלִי זֶה נִרְאֶה וְעוֹמֵד בְּיַד שִׁמְעוֹן.
אֲבָל אִם טָעַן רְאוּבֵן, וְאָמַר לְשִׁמְעוֹן כְּלִי פְּלוֹנִי יֵשׁ לִי אֶצְלָךְ וְשָׂכוּר הוּא, הוֹצִיאוֹ אֵלַי, וַהֲרֵי יֵשׁ לִי עֵדִים שְׁהוּא יָדוּעַ לִי, וְאָמַר לוֹ שִׁמְעוֹן אַתָּה מְכַרְתּוֹ לִי, אַתָּה נְתַתּוֹ לִי בְּמַתָּנָה--נֶאֱמָן, וְנִשְׁבָּע שִׁמְעוֹן הֶסֵּת וְנִפְטָר: מִתּוֹךְ שֶׁיָּכוֹל לוֹמַר לֹא הָיוּ דְּבָרִים מֵעוֹלָם, וְאֵין בְּיָדִי כְּלִי זֶה--נֶאֱמָן לוֹמַר יֶשְׁנוֹ אֶצְלִי, וְאַתָּה מְכַרְתּוֹ לִי.

אֵין כָּל הַדְּבָרִים הָאֵלּוּ אֲמוּרִים, אֵלָא בְּשֶׁהָיָה בַּעַל הַכְּלִי טוֹעֵן אֲנִי הִפְקַדְתִּיו אֶצְלָךְ אוֹ הִשְׁאַלְתִּיהוּ לָךְ.
אֲבָל אִם טָעַן שֶׁכְּלִי זֶה הָיָה שֶׁלּוֹ וְנִגְנַב אוֹ אָבַד אוֹ נִגְזַל, וְהֵבִיא עֵדִים שְׁהוּא יָדוּעַ לוֹ, וְזֶה שְׁהוּא תַּחַת יָדוֹ אוֹמֵר אֵינִי יוֹדֵעַ, אֲבָל אֲחֵרִים מְכָרוּהוּ לִי אוֹ נְתָנוּהוּ לִי בְּמַתָּנָה--אַף עַל פִּי שְׁהוּא מִדְּבָרִים הָעֲשׂוּיִין לְהַשְׁאִיל וּלְהַשְׂכִּיר, מַעְמִידִין אֶת הַכְּלִי בְּיַד זֶה שְׁהוּא בְּיָדוֹ; וְאֵינוּ נִשְׁבָּע כְּלָל, שֶׁהֲרֵי אֵין לוֹ טוֹעֵן.

יָצָא לַבְּעָלִים הָרִאשׁוֹנִים חֲזָקָה שֶׁנִּגְנְבוּ כְּלֵיהֶן--יִשָּׁבַע זֶה בִּנְקִיטַת חֵפֶץ כַּמָּה הוֹצִיא, וְיִטֹּל, וְיַחְזִיר הַכְּלִי לַבְּעָלִים הָרִאשׁוֹנִים, כְּמוֹ שֶׁבֵּאַרְנוּ בְּהִלְכּוֹת גְּנֵבָה.
טָעַן אַתָּה מְכַרְתּוֹ לִי, אַתָּה נְתַתּוֹ לִי בְּמַתָּנָה--אַף עַל פִּי שֶׁיָּצָא לוֹ שֵׁם גְּנֵבָה--אִם לֹא הָיָה מִדְּבָרִים הָעֲשׂוּיִין לְהַשְׁאִיל וּלְהַשְׂכִּיר, הֲרֵי זֶה נִשְׁבָּע הֶסֵּת וְיַעֲמֹד הַכְּלִי בְּיָדוֹ.

מִכָּאן אַתָּה לָמֵד, לְכָל מִי שֶׁיֵּשׁ מִטַּלְטְלִין בְּיָדוֹ, אַף עַל פִּי שֶׁיָּכוֹל לוֹמַר לְקוּחִין הֶן בְּיָדִי, וְיִשָּׁבַע הֶסֵּת וְיִפָּטֵר--אִם אָמַר שֶׁלָּךְ הֶן, אֲבָל אַתָּה חַיָּב לִי כָּךְ וְכָּךְ--יִשָּׁבַע בִּנְקִיטַת חֵפֶץ וְאַחַר כָּךְ יִטֹּל, כְּדִין כָּל הַנִּשְׁבָּעִין וְנוֹטְלִין.

 מִי שֶׁהָיוּ בְּיָדוֹ דְּבָרִים הָעֲשׂוּיִין לְהַשְׁאִיל וּלְהַשְׂכִּיר--אַף עַל פִּי שֶׁהוֹדָה וְאָמַר לוֹ, יוֹדֵעַ אֲנִי שֶׁהָיוּ שֶׁלָּךְ, אֲבָל פְּלוֹנִי מְכָרָם לִי, אוֹ נְתָנָם לִי בְּמַתָּנָה--אֵין מוֹצִיאִין אוֹתָן מִיָּדוֹ, אַפִלּוּ הֵבִיא זֶה עֵדִים שֶׁהָיוּ יְדוּעִין לוֹ: שֶׁאָדָם עָשׂוּי לִמְכֹּר אֶת כֵּלָיו.

 טָעַן זֶה עָלָיו וְאָמַר, אֲנִי הִשְׂכַּרְתִּים לָךְ, אוֹ הִשְׁאַלְתִּים לָךְ--מוֹצִיאִין אוֹתָן מִיָּדוֹ.
וְאִם הָיוּ מִדְּבָרִים שְׁאֵין עֲשׂוּיִין לְהַשְׁאִיל וּלְהַשְׂכִּיר--הֲרֵי זֶה נִשְׁבָּע הֶסֵּת שֶׁלֹּא הִשְׁאִיל לוֹ וְלֹא הִשְׂכִּיר לוֹ, אֵלָא מִפְּלוֹנִי לָקַח; וְיַעֲמֹד כֶּלְיוֹ בְּיָדוֹ.

 אַל תִּטְעֶה בֵּין דְּבָרִים הָעֲשׂוּיִין לְהַשְׁאִיל וּלְהַשְׂכִּיר, לִדְבָרִים שֶׁדַּרְכָּן לְהַשְׁאִיל וּלְהַשְׂכִּיר, כְּמוֹ שֶׁטָּעוּ רַבִּים וּגְדוֹלִים: שֶׁכָּל הַדְּבָרִים רְאוּיִין לְהַשְׁאִיל, וְדַרְכָּן לְהַשְׁאִיל; אַפִלּוּ חֲלוּקוֹ שֶׁלָּאָדָם, וּמַצָּעוֹ, וּמִטָּתוֹ--רְאוּיִין לְהַשְׁאִיל.
אֲבָל דְּבָרִים הָעֲשׂוּיִין לְהַשְׁאִיל וּלְהַשְׂכִּיר--הֶם הַכֵּלִים שֶׁבְּנֵי אוֹתָהּ הַמְּדִינָה עוֹשִׂין אוֹתָן מִתְּחִלַּת עֲשִׂיָּתָן, כְּדֵי לְהַשְׁאִילָן וּלְהַשְׂכִּירָן וְלִטֹּל שְׂכָרָן, וַהֲרֵי הֶן לְבַעְלֵיהֶן, כְּמוֹ קַרְקָע שֶׁאוֹכֵל פֵּרוֹתֶיהָ וְהַגּוּף קַיָּם.

כָּךְ אֵלּוּ הַכֵּלִים, עִיקַר עֲשִׂיָּתָן כְּדֵי לֵהָנוֹת בִּשְׂכָרָן--כְּגוֹן הַיּוּרוֹת הַגְּדוֹלוֹת שֶׁלִּנְחֹשֶׁת שֶׁמְּבַשְּׁלִין בָּהֶן בְּבֵית הַמִּשְׁתָּאוֹת, וּכְגוֹן חֲלִי הַנְּחֹשֶׁת הַטּוּחַ בְּזָהָב שֶׁשּׂוֹכְרִין אוֹתוֹ לַכַּלָּה לְהִתְקַשַּׁט בּוֹ: שֶׁעִיקַר עֲשִׂיַּת אֵלּוּ הַכֵּלִים אֵינָן לִמְכִירַת עַצְמָן, וְלֹא לְהִשְׁתַּמַּשׁ בָּהֶן בַּעַל הַבַּיִת בְּבֵיתוֹ, אֵלָא לְהַשְׁאִילָן לַאֲחֵרִים כְּדֵי לֵהָנוֹת כְּנֶגְדָן, אוֹ לְהַשְׂכִּירָן וְלִטֹּל שְׂכָרָן.

וְכֵן אִם הָיָה לָאָדָם כְּלִי מִשְּׁאָר הַכֵּלִים, וְיֵשׁ לוֹ עֵדִים שְׁהוּא מַשְׂכִּירוֹ תָּמִיד וּמַשְׁאִילוֹ, וְהֻחְזַק לוֹ שְׁהוּא לְהַשְׁאִיל וּלְהַשְׂכִּיר--הֲרֵי הוּא כַּכֵּלִים הָעֲשׂוּיִין לְהַשְׁאִיל וּלְהַשְׂכִּיר.
וּכְלִי שֶׁהֶפְסֵדוֹ מְרֻבֶּה מִשְּׂכָרוֹ, וּבְנֵי אָדָם מַקְפִּידִין עָלָיו שֶׁלֹּא יַשְׁאִילוּ אוֹתוֹ--הֲרֵי הוּא בְּחֶזְקַת שְׁאֵינוּ עָשׂוּי לְהַשְׁאִיל וּלְהַשְׂכִּיר, כְּגוֹן סַכִּין שֶׁלִּשְׁחִיטָה; לְפִיכָּךְ אַפִלּוּ בָּאוּ עֵדִים שֶׁהִשְׁאִילוֹ, אוֹ הִשְׂכִּירוֹ זֶה--אֵין מְבַטְּלִין בָּהֶן חֶזְקָתוֹ, אֵלָא הֲרֵי הוּא כְּכָל הַכֵּלִים.

רְאָיָה לִדְבָרֵינוּ, שֶׁהֲרֵי רַבָּא הוֹצִיא זוֹג שֶׁעוֹשִׂין בּוֹ הַסַּרְבָּל וְסֵפֶר הַגָּדָה, בִּדְבָרִים הָעֲשׂוּיִין לְהַשְׁאִיל וּלְהַשְׂכִּיר; וְלוּלֵי שֶׁנִּתְבָּרַר לוֹ בְּעֵדִים שְׁהֶן מִדְּבָרִים הָעֲשׂוּיִים לְהַשְׁאִיל וּלְהַשְׂכִּיר, לֹא הוֹצִיאוֹ מִתַּחַת יַד הַיְּתוֹמִים.
הַא שְׁאָר הַזּוֹגוֹת, וּשְׁאָר הַסְּפָרִים--אֵינָן בִּכְלַל דִּין זֶה, אַף עַל פִּי שְׁהֶן רְאוּיִין לְהַשְׁאִיל וּלְהַשְׂכִּיר.
וְדָבָר זֶה עִיקָר גָּדוֹל בַּדִּין, וְהוּא דָּבָר שֶׁלְּטַעַם שֶׁרָאוּי לִסְמֹךְ עָלָיו וְלָדוּן בּוֹ, וּבָרוּר הוּא לְמוֹצְאֵי דַּעַת, וְרָאוּי לַדַּיָּן לָשׂוּם אוֹתוֹ לְנֶגֶד עֵינָיו וְלֹא יָלוּז.

הִלְכּוֹת טוֹעֵן וְנִטְעָן פֵּרֶק ט 
הָאֻמָּן--אֵין לוֹ חֲזָקָה בַּכֵּלִים שֶׁתַּחַת יָדוֹ, אֶחָד כֵּלִים הָעֲשׂוּיִין לְהַשְׁאִיל וּלְהַשְׂכִּיר וְאֶחָד שְׁאָר כֵּלִים.
כֵּיצַד: רָאָה כֶלְיוֹ בְּיַד הָאֻמָּן, וְהֵבִיא עֵדִים שְׁהֶן יוֹדְעִין שֶׁהַכְּלִי זֶה שֶׁלּוֹ, וְהוּא טוֹעֵן וְאוֹמֵר לְתַקַּן נְתַתִּיו לָךְ, וְהָאֻמָּן אוֹמֵר לֹא בָא לְיָדִי אֵלָא בִּמְכִירָה אוֹ בְּמַתָּנָה, אוֹ שֶׁטָּעַן אַתָּה נְתַתּוֹ לִי, אַתָּה מְכַרְתּוֹ לִי אַחַר שֶׁבָּא לְיָדִי לְתַקְּנוֹ--אַף עַל פִּי שֶׁמְּסָרוֹ לוֹ שֶׁלֹּא בְּעֵדִים--בַּעַל הַכְּלִי נֶאֱמָן, וּמוֹצִיאִין אוֹתוֹ מִיַּד הָאֻמָּן; וְיִשָּׁבַע בַּעַל הַבַּיִת הֶסֵּת עַל טְעָנָתוֹ.

וְיֵשׁ גְּאוֹנִים שֶׁדָּנוּ, אַף עַל פִּי שֶׁלֹּא הֵבִיא בַּעַל הַבַּיִת עֵדִים שֶׁזֶּה הַכְּלִי שֶׁלּוֹ, הוֹאִיל וְרָאָה כֶלְיוֹ, וַהֲרֵי הָאֻמָּן מוֹדֶה לוֹ שֶׁהָיָה שֶׁלּוֹ, וּמְכָרוֹ לוֹ--אֵין הָאֻמָּן נֶאֱמָן; אֲבָל אִם אָמַר לֹא הָיוּ דְּבָרִים מֵעוֹלָם, וְשֶׁלִּי הוּא כְּלִי זֶה--נֶאֱמָן הָאֻמָּן, וְנִשְׁבָּע הֶסֵּת.
וְאִם הֵבִיא בַּעַל הַבַּיִת עֵדִים שֶׁהַכְּלִי הַזֶּה יָדוּעַ לוֹ, אֵין הָאֻמָּן נֶאֱמָן.
וְדִין זֶה פֶּלֶא הוּא בְּעֵינַי.

 לֹא רָאָה הַכְּלִי בְּיַד הָאֻמָּן, אֵלָא טָעַן וְאָמַר, כְּלִי פְּלוֹנִי נְתַתִּיו לָךְ לְתַקַּן, וְהָאֻמָּן אוֹמֵר חָזַרְתָּ וּמְכַרְתּוֹ לִי, אוֹ נְתַתּוֹ לִי--הָאֻמָּן נִשְׁבָּע הֶסֵּת וְנִפְטָר, מִתּוֹךְ שֶׁיָּכוֹל לוֹמַר לֹא הָיוּ דְּבָרִים מֵעוֹלָם.
וְאַפִלּוּ מְסָרוֹ לוֹ לְתַקַּן בְּעֵדִים--הֲרֵי הָאֻמָּן נֶאֱמָן, מִתּוֹךְ שֶׁיָּכוֹל לוֹמַר הִחְזַרְתִּיו לָךְ: שֶׁהַמַּפְקִיד אֵצֶל חֲבֵרוֹ בְּעֵדִים, אֵינוּ צָרִיךְ לְהַחְזִיר לוֹ בְּעֵדִים.
לְפִיכָּךְ נִשְׁבָּע הָאֻמָּן הֶסֵּת וְנִפְטָר, וְאֵין מְחַיְּבִין אוֹתוֹ לְהוֹצִיא הַכְּלִי.
וְאִם הוֹצִיאוֹ--הוֹאִיל וְנִרְאֶה--הֲרֵי בַּעַל הַבַּיִת מֵבִיא עֵדִים שְׁהוּא שֶׁלּוֹ וְנוֹטְלוֹ, אַף עַל פִּי שֶׁמְּסָרוֹ לוֹ בְּלֹא עֵדִים כְּמוֹ שֶׁבֵּאַרְנוּ.

לְפִיכָּךְ אִם טָעַן הָאֻמָּן וְאָמַר, שְׁתַּיִם קָצַצְתָּ לִי בִּשְׂכָרִי, וּבַעַל הַבַּיִת אוֹמֵר לֹא קָצַצְתִּי לָךְ אֵלָא אַחַת--אִם הָיָה הַכְּלִי נִרְאֶה בִּפְנֵיהֶם--הוֹאִיל וְהָאֻמָּן אֵין לוֹ בּוֹ חֲזָקָה, וְאֵינוּ יָכוֹל לִטְעֹן שְׁהוּא לָקוּחַ בְּיָדוֹ, הֲרֵי בַּעַל הַבַּיִת נִשְׁבָּע בִּנְקִיטַת חֵפֶץ עַל הַקְּצִיצָה כְּמוֹ שֶׁבֵּאַרְנוּ בִּשְׂכִירוּת, וְנוֹתֵן.
וְאִם אֵין הַכְּלִי נִרְאֶה בִּפְנֵיהֶם--הוֹאִיל וְהָאֻמָּן נֶאֱמָן לוֹמַר לָקוּחַ הוּא בְּיָדִי, יָכוֹל לִטְעֹן עַד כְּדֵי דָּמָיו, וְנִשְׁבָּע בִּנְקִיטַת חֵפֶץ וְנוֹטֵל, כְּדֶרֶךְ כָּל הַנִּשְׁבָּעִין וְנוֹטְלִין כְּמוֹ שֶׁבֵּאַרְנוּ.

 אֻמָּן שֶׁיָּרַד מֵאֻמָּנוּתוֹ וּבֶן הָאֻמָּן--הֲרֵי הֶן כִּשְׁאָר כָּל אָדָם, וְיֵשׁ לָהֶן חֲזָקָה בְּכָל הַמִּטַּלְטְלִין כְּמוֹ שֶׁבֵּאַרְנוּ.

 מִי שֶׁנִּכְנַס לְבֵיתוֹ שֶׁלַּחֲבֵרוֹ בִּפְנֵי בַּעַל הַבַּיִת, וְיָצָא וְכֵלִים טְמוּנִין לוֹ תַּחַת כְּנָפָיו, וְהָעֵדִים רוֹאִין אוֹתוֹ, וּלְאַחַר זְמָן תְּבָעוֹ בַּעַל הַבַּיִת וְאָמַר לוֹ, הַחְזֵר לִי כְּלִי שֶׁהִשְׁאַלְתִּיךָ וַהֲרֵי הָעֵדִים, וְהוּא אוֹמֵר לְקוּחִין הֶן בְּיָדִי--אֵינוּ נֶאֱמָן.
וְנִשְׁבָּע בַּעַל הַבַּיִת הֶסֵּת עַל טְעָנָתוֹ שֶׁלֹּא מְכָרָן וְלֹא נְתָנָן, וְיַחְזְרוּ הַכֵּלִים לַבְּעָלִים.

בַּמֶּה דְּבָרִים אֲמוּרִים, בְּבַעַל הַבַּיִת שְׁאֵינוּ עָשׂוּי לִמְכֹּר אֶת כֵּלָיו, וְזֶה שֶׁהוֹצִיא הַכֵּלִים תַּחַת כְּנָפָיו, אֵין דַּרְכּוֹ לְהַצְנִיעַ, וְאוֹתָן הַכֵּלִים, אֵין דֶּרֶךְ בְּנֵי אָדָם לְהַצְנִיעָן; לְפִיכָּךְ חַיָּב לְהַחְזִיר, לְפִי שֶׁלֹּא הִצְנִיעָן אֵלָא לִכְפֹּר בָּהֶן.
אֲבָל בַּעַל הַבַּיִת הֶעָשׂוּי לִמְכֹּר אֶת כֵּלָיו--אַף עַל פִּי שְׁאֵין זֶה צָנוּעַ, וְאֵין דֶּרֶךְ אוֹתָן הַכֵּלִים לְהַטְמִינָן תַּחַת הַכְּנָפַיִם--הֲרֵי זֶה נִשְׁבָּע הֶסֵּת שְׁהֶן לְקוּחִין בְּיָדוֹ.

וְכֵן אִם יָצָא בָּהֶן מְגֻלִּין בִּפְנֵי עֵדִים--אַף עַל פִּי שְׁאֵין בַּעַל הַבַּיִת עָשׂוּי לִמְכֹּר אֶת כֵּלָיו--הֲרֵי זֶה נֶאֱמָן לוֹמַר לְקוּחִין הֶן בְּיָדִי, שֶׁמֶּא נִצְרְכוּ לוֹ מָעוֹת וּמָכַר: וּבִלְבָד שֶׁלֹּא יִהְיוּ, מִדְּבָרִים הָעֲשׂוּיִין לְהַשְׁאִיל וּלְהַשְׂכִּיר.

אֲבָל דְּבָרִים הָעֲשׂוּיִין לְהַשְׁאִיל וּלְהַשְׂכִּיר--לְעוֹלָם הֶן בְּחֶזְקַת בַּעְלֵיהֶן, כְּמוֹ שֶׁבֵּאַרְנוּ.
וְאַף עַל פִּי שֶׁהוֹצִיאָן מְגֻלִּין, וְאַף עַל פִּי שֶׁבַּעַל הַבַּיִת הַזֶּה עָשׂוּי לִמְכֹּר אֶת כֵּלָיו, הוֹאִיל וְיֵשׁ לוֹ עֵדִים שֶׁזֶּה הַכְּלִי הֶעָשׂוּי לְהַשְׁאִיל וּלְהַשְׂכִּיר בִּלְבָד יָדוּעַ הוּא לוֹ, מוֹצִיאִין אוֹתוֹ מִיַּד זֶה עַל כָּל פָּנִים: עַד שֶׁיָּבִיא רְאָיָה שֶׁמְּכָרוֹ לוֹ, אוֹ נְתָנוֹ לוֹ בְּמַתָּנָה כַּקַּרְקָעוֹת.

 אַפִלּוּ מֵת זֶה שֶׁהַכְּלִי תַּחַת יָדוֹ, מוֹצִיאִין אוֹתוֹ מִיַּד הַיּוֹרֵשׁ בְּלֹא שְׁבוּעָה--שֶׁכֵּיוָן שְׁאֵין לְאָבִיו לִטְעֹן שֶׁלְּקָחוֹ אוֹ שְׁהוּא מַשְׁכּוֹן, כָּךְ אֵין זֶה יָכוֹל לְהַשְׁבִּיעוֹ.
וְאִם טָעַן הַיּוֹרֵשׁ טְעָנַת וַדַּאי, וְאָמַר בְּפָנַי נְתָנוֹ לְאָבִי אוֹ מְכָרוֹ לוֹ--הֲרֵי בַּעַל הַבַּיִת נִשְׁבָּע הֶסֵּת, כִּשְׁאָר כָּל הַנִּשְׁבָּעִין.
וּכְבָר בֵּאַרְנוּ שֶׁיֵּשׁ מִי שֶׁהוֹרָה שֶׁיִּשָּׁבַע בַּעַל הַבַּיִת הֶסֵּת, וְאַחַר כָּךְ יַחְזִיר כֶּלְיוֹ מִיַּד הַיּוֹרֵשׁ; וְאֵין דַּעְתִּי נוֹטָה לְזֶה.

 מִי שֶׁלָּקַח קֻרְדֹּם וְאָמַר, הֲרֵינִי הוֹלֵךְ לִגְזֹר דִּקְלוֹ שֶׁלִּפְלוֹנִי שֶׁמְּכָרוֹ לִי, וְכָרַת אֶת הַדֶּקֶל--הֲרֵי זֶה בְּחֶזְקָתוֹ: שְׁאֵין אָדָם מֵעִיז פָּנָיו, וְכוֹרֵת אִילָן שְׁאֵינוּ שֶׁלּוֹ.
וְאִם טָעֲנוּ הַבְּעָלִים שֶׁלֹּא מְכָרוּהוּ--נִשְׁבָּע זֶה הַכּוֹרֵת הֶסֵּת שְׁהוּא שֶׁלּוֹ, וְנִפְטָר: כֵּיוָן שֶׁנִּכְרַת, הֲרֵי הוּא כִּשְׁאָר מִטַּלְטְלִין.

וְכֵן הַיּוֹרֵד לִשְׂדֵה חֲבֵרוֹ, וְאָכַל פֵּרוֹתֶיהָ שָׁנָה אוֹ שְׁנָתַיִם, וְהַבְּעָלִים טוֹעֲנִין שֶׁזֶּה יָרַד שֶׁלֹּא בִּרְשׁוּת וְגַזְלָן הוּא, וְאָכַל וַהֲרֵי עֵדִים שֶׁאָכַל, וְהַיּוֹרֵד אוֹמֵר בִּרְשׁוּתָךְ יָרַדְתִּי לֶאֱכֹל פֵּרוֹתֶיהָ--הֲרֵי זֶה הָאוֹכֵל נֶאֱמָן, וְנִשְׁבָּע הֶסֵּת עַל כָּךְ: חֲזָקָה הִיא שְׁאֵין אָדָם מֵעִיז פָּנָיו, וְאוֹכֵל פֵּרוֹת שְׁאֵינָן שֶׁלּוֹ.

אַף עַל פִּי שֶׁהַקַּרְקָע בְּחֶזְקַת הַבְּעָלִים, אֵין הַפֵּרוֹת בְּחֶזְקַת הַבְּעָלִים: שְׁאֵין אָדָם מוֹכֵר פֵּרוֹת שָׂדֵהוּ בַּשְּׁטָר כְּדֵי שֶׁנֹּאמַר לְזֶה שֶׁאָכַל, הָבֵא שְׁטָרָךְ.
וְאֵין צָרִיךְ לוֹמַר שְׁאִם אָכַל פֵּרוֹתֶיהָ שָׁנִים רַבּוֹת--שֶׁמִּתּוֹךְ שֶׁיָּכוֹל לוֹמַר לְקוּחָה הִיא בְּיָדִי--נֶאֱמָן לוֹמַר לַפֵּרוֹת בִּלְבָד יָרַדְתִּי, וְיִשָּׁבַע הֶסֵּת.

 שְׁנַיִם שֶׁהָיוּ אוֹחֲזִין בִּכְלִי אֶחָד, אוֹ שֶׁהָיוּ רוֹכְבִין עַל גַּבֵּי בְּהֵמָה, אוֹ אֶחָד רוֹכֵב וְאֶחָד מַנְהִיג, אוֹ יוֹשְׁבִין בְּצַד עֲרֵמָה שֶׁלְּחִטִּים הַמֻּנַּחַת בְּסִמְטָה אוֹ בֶּחָצֵר שֶׁלִּשְׁנֵיהֶם--זֶה אוֹמֵר הַכֹּל שֶׁלִּי, וְזֶה אוֹמֵר הַכֹּל שֶׁלִּי--כָּל אֶחָד מִשְּׁנֵיהֶן נִשְׁבָּע בִּנְקִיטַת חֵפֶץ שְׁאֵין לוֹ בְּזֶה הַדָּבָר פָּחוּת מֵחֶצְיוֹ, וְיַחְלֹקוּ.
וּשְׁבוּעָה זוֹ תַּקָּנַת חֲכָמִים הִיא, כְּדֵי שֶׁלֹּא יִהְיֶה כָּל אֶחָד וְאֶחָד תּוֹפֵס בִּטְלִיתוֹ שֶׁלַּחֲבֵרוֹ, וְנוֹטֵל בְּלֹא שְׁבוּעָה.

 זֶה אוֹמֵר כֻּלָּהּ שֶׁלִּי, וְזֶה אוֹמֵר חֶצְיָהּ שֶׁלִּי--הָאוֹמֵר כֻּלָּהּ שֶׁלִּי יִשָּׁבַע שְׁאֵין לוֹ בָּהּ פָּחוּת מִשְּׁלוֹשָׁה חֲלָקִים, וְהָאוֹמֵר חֶצְיָהּ שֶׁלִּי יִשָּׁבַע שְׁאֵין לוֹ בָּהּ פָּחוּת מֵרְבִיעַ; וְזֶה נוֹטֵל שְׁלוֹשָׁה חֲלָקִים, וְזֶה נוֹטֵל רְבִיעַ.

מִכָּאן אַתָּה לָמֵד לְכָל הַנִּשְׁבָּעִין לִטֹּל, בֵּין שְׁבוּעָה קַלָּה בֵּין שְׁבוּעָה חֲמוּרָה--שְׁאֵינוּ נִשְׁבָּע עַל מַה שֶׁטּוֹעֵן, אֵלָא עַל מַה שֶׁנּוֹטֵל, אַף עַל פִּי שֶׁטּוֹעֵן יוֹתֵר.

 הָיוּ שְׁנַיִם אֲדוּקִין בִּטְלִית, זֶה אוֹמֵר כֻּלָּהּ שֶׁלִּי וְזֶה אוֹמֵר כֻּלָּהּ שֶׁלִּי--זֶה נוֹטֵל עַד מְקוֹם שֶׁיָּדוֹ מַגַּעַת, וְזֶה נוֹטֵל עַד מְקוֹם שֶׁיָּדוֹ מַגַּעַת; וְהַשְּׁאָר חוֹלְקִין בְּשׁוֹוֶה, אַחַר שֶׁנִּשְׁבָּעִין.
וְיֵשׁ לְכָל אֶחָד לְגַלְגַּל עַל חֲבֵרוֹ, שֶׁכָּל מַה שֶׁנָּטַל בַּדִּין נָטַל.

 הָיָה זֶה אוֹחֵז בַּחוּטִין שֶׁבִּשְׂפַת הַטְּלִית, וְזֶה בַּחוּטִין שֶׁבַּשָּׂפָה הָאַחֶרֶת--חוֹלְקִין כֻּלָּהּ בְּשׁוֹוֶה, אַחֵר שֶׁנִּשְׁבָּעִין.
וְכָל חֲלֻקָּה הָאֲמוּרָה כָּאן לַדָּמִים--לֹא שֶׁיַּפְסִידוּ עַצְמוֹ שֶׁלִּכְלִי אוֹ שֶׁלִּטְלִית, אוֹ שֶׁיָּמִיתוּ הַבְּהֵמָה.

 הָיָה הָאֶחָד אוֹחֵז אֶת כֻּלָּהּ, וְזֶה מִתְאַבֵּק עִמּוֹ וְנִתְלָה בָּהּ--הֲרֵי זוֹ בְּחֶזְקַת הָאוֹחֵז אֶת כֻּלָּהּ.
בָּאוּ שְׁנֵיהֶם אֲדוּקִין בָּהּ, וּשְׁמָטָהּ הָאֶחָד מִיַּד חֲבֵרוֹ בְּפָנֵינוּ, וְשָׁתַק הַשֵּׁנִי--אַף עַל פִּי שֶׁחָזַר וְצָוַח, אֵין מוֹצִיאִין אוֹתָהּ מִיָּדוֹ: כֵּיוָן שֶׁשָּׁתַק בַּתְּחִלָּה, הֲרֵי זֶה כְּמוֹדֶה לוֹ.
חָזַר הַשֵּׁנִי וּתְקָפָהּ מִן הָרִאשׁוֹן--אַף עַל פִּי שֶׁהָרִאשׁוֹן צָוַח מִתְּחִלָּה וְעַד סוֹף, חוֹלְקִין.

 בָּאוּ שְׁנֵיהֶם אֲדוּקִין בַּטְּלִית, וְאָמַרְנוּ לָהֶם צְאוּ וְחִלְקוּ אֶת דָּמֶיהָ--יָצְאוּ וְחָזְרוּ, וַהֲרֵי הִיא תַּחַת יַד אֶחָד מֵהֶן, זֶה טוֹעֵן הוֹדָה לִי וְנִסְתַּלַּק מִמֶּנָּה, וְזֶה טוֹעֵן שְׂכַרְתִּיהָ לוֹ, אוֹ נִתְגַּבַּר עָלַי וַחֲטָפָהּ--הַמּוֹצִיא מֵחֲבֵרוֹ, עָלָיו הָרְאָיָה.
וְאִם לֹא הֵבִיא רְאָיָה--יִשָּׁבַע זֶה שְׁהִיא כֻּלָּהּ בְּיָדוֹ הֶסֵּת שְׁהִיא שֶׁלּוֹ, וְיִפָּטֵר.
וְכֵן כָּל כַּיּוֹצֶא בְּזֶה.

הִלְכּוֹת טוֹעֵן וְנִטְעָן פֵּרֶק י 
בְּהֵמָה אוֹ חַיָּה שְׁאֵינָהּ שְׁמוּרָה, אֵלָא מְהַלֶּכֶת בְּכָל מָקוֹם וְרוֹעָה--אֵינָהּ בְּחֶזְקַת זֶה שֶׁתְּפָסָהּ, מֵאַחַר שְׁהִיא יְדוּעָה לַבְּעָלִים.
כֵּיצַד: הֵבִיא הַתּוֹבֵעַ עֵדִים שֶׁהַבְּהֵמָה הַזֹּאת יְדוּעָה לוֹ, וְזֶה הַתּוֹפֵס טוֹעֵן אַתָּה נְתַתָּהּ לִי, אַתָּה מְכַרְתָּהּ לִי--אֵינוּ נֶאֱמָן: שְׁאֵין הֱיוֹתָהּ תַּחַת יָדוֹ רְאָיָה--שֶׁהֲרֵי הִיא הָלְכָה מֵעַצְמָהּ, וְנִכְנְסָה בִּרְשׁוּתוֹ.
לְפִיכָּךְ אִם לֹא הֵבִיא רְאָיָה--תַּחְזֹר הַבְּהֵמָה לִבְעָלֶיהָ, וְיִשָּׁבַע הֶסֵּת עַל טְעָנַת זֶה.

הָיְתָה הַבְּהֵמָה שְׁמוּרָה אוֹ מְסוּרָה לְרוֹעֶה--אַף עַל פִּי שֶׁהֵבִיא זֶה עֵדִים שְׁהִיא שֶׁלּוֹ, הֲרֵי הִיא בְּחֶזְקַת זֶה שְׁהִיא תַּחַת יָדוֹ.
וְאִם טָעַן אַתָּה מְכַרְתָּהּ לִי, אוֹ נְתַתָּהּ לִי--יִשָּׁבַע הַתּוֹפֵס הֶסֵּת שְׁהִיא שֶׁלּוֹ, וְיִפָּטֵר.

לְפִיכָּךְ מִי שֶׁתָּפַס בֶּהֱמַת חֲבֵרוֹ שֶׁהָיְתָה שְׁמוּרָה אֶצְלוֹ, אוֹ בְּיַד רוֹעֶה, וְהַבְּעָלִים טוֹעֲנִין הִיא יָצַאת מֵעַצְמָהּ וּבָאָה אֶצְלָךְ, אוֹ פִּקָּדוֹן הִיא בְּיָדָךְ, אוֹ שְׁאוּלָה הִיא לָךְ, וְהַתּוֹפֵס אוֹמֵר כֵּן הוּא אֵינָהּ שֶׁלִּי, אֲבָל אַתָּה חַיָּב לִי כָּךְ וְכָּךְ עָלֶיהָ, אוֹ אַתָּה מִשְׁכַּנְתָּהּ בְּיָדִי עַל כָּךְ וְכָּךְ, אוֹ הִזִּיקָה אוֹתִי נֶזֶק שֶׁאַתָּה חַיָּב לְשַׁלַּם עַל יָדֶיהָ כָּךְ וְכָּךְ--יָכוֹל לִטְעֹן עַד כְּדֵי דָּמֶיהָ, מִתּוֹךְ שֶׁיָּכוֹל לוֹמַר לְקוּחָה הִיא בְּיָדִי; וְיִשָּׁבַע בִּנְקִיטַת חֵפֶץ וְיִטֹּל.

וְכֵן הָעֲבָדִים שֶׁיְּכוּלִין לְהַלַּךְ, אֵינָן בְּחֶזְקַת זֶה שְׁהֶן תַּחַת יָדוֹ, אֵלָא כֵּיוָן שֶׁהֵבִיא הַטּוֹעֵן עֵדִים שֶׁזֶּה יָדוּעַ שְׁהוּא עַבְדּוֹ, וְהַלָּה טוֹעֵן אַתָּה מְכַרְתּוֹ לִי, אוֹ אַתָּה נְתַתּוֹ לִי בְּמַתָּנָה--אֵינוּ נֶאֱמָן, וְיַחְזֹר הָעֶבֶד לִבְעָלָיו, וְיִשָּׁבַע הַטּוֹעֵן, שֶׁלֹּא מָכַר וְלֹא נָתַן.

הֵבִיא זֶה הַנִּטְעָן שֶׁתָּפַס הָעֶבֶד, עֵדִים שֶׁיֵּשׁ לְזֶה הָעֶבֶד אֶצְלוֹ שָׁלוֹשׁ שָׁנִים רְצוּפוֹת מִיּוֹם לְיוֹם, וְהוּא מִשְׁתַּמֵּשׁ בּוֹ כְּדֶרֶךְ שֶׁהָעֲבָדִים מְשַׁמְּשִׁין אֶת רִבָּן--הוֹאִיל וְלֹא מִחָה בּוֹ בְּכָל אֵלוֹ הַשָּׁנִים--הֲרֵי זֶה נֶאֱמָן, וּמַעְמִידִין אוֹתוֹ בְּיָדוֹ, אַחֵר שֶׁיִּשָּׁבַע הֶסֵּת, שֶׁלְּקָחוֹ מִמֶּנּוּ אוֹ שֶׁנְּתָנוֹ לוֹ בְּמַתָּנָה.
אֲבָל עֶבֶד קָטָן שְׁאֵינוּ יָכוֹל לְהַלַּךְ עַל רַגְלָיו מִפְּנֵי קַטְנוּתוֹ, הֲרֵי הוּא כִּשְׁאָר הַמִּטַּלְטְלִין, וְכָל מִי שֶׁיִּהְיֶה בִּרְשׁוּתוֹ, הֲרֵי הוּא בְּחֶזְקָתוֹ; וְהַמּוֹצִיא מֵחֲבֵרוֹ, עָלָיו הָרְאָיָה.

 הַטּוֹעֵן אֶת חֲבֵרוֹ וְאָמַר לוֹ, בֶּגֶד זֶה אוֹ בְּהֵמָה זוֹ אוֹ עֶבֶד זֶה שֶׁבְּיָדָךְ שֶׁלִּי הוּא, וּגְזַלְתּוֹ מִמֶּנִּי, אוֹ הִפְקַדְתִּיו אֶצְלָךְ, אוֹ שָׂכוּר הוּא לָךְ, אוֹ שָׁאוּל הוּא, וְהַנִּטְעָן אוֹמֵר לֹא כִי, אֵלָא זֶה מְמוֹנִי וִירֻשָּׁתִי, וְהֵבִיא הַטּוֹעֵן עֵדִים וְהֵעִידוּ שְׁהֶן יוֹדְעִין שֶׁזֶּה הַחֵפֶץ אוֹ הָעֶבֶד אוֹ הַבְּהֵמָה יָדוּעַ שְׁהוּא הָיָה לְזֶה--חָזַר הַנִּטְעָן וְאָמַר, כֵּן הָיָה שֶׁלָּךְ, אֲבָל אַתָּה נְתַתּוֹ לִי, אוֹ מְכַרְתּוֹ לִי, וְזֶה שֶׁאָמַרְתִּי יְרֻשָּׁתִי, לֹא שֶׁיְּרַשְׁתִּיו מֵאֲבוֹתַי אֵלָא שְׁהוּא שֶׁלִּי כְּאִלּוּ יְרַשְׁתִּיו--הֲרֵי זֶה נֶאֱמָן, וְנִשְׁבָּע הֶסֵּת: שֶׁכְּבָר בֵּאַרְנוּ שֶׁיֵּשׁ לַטּוֹעֵן לַחְזֹר וְלִטְעֹן דָּבָר הַנִּשְׁמָע.

 סְפִינָה וְכַיּוֹצֶא בָּהּ, שֶׁהָיוּ שְׁנַיִם נֶחְלָקִין עָלֶיהָ--זֶה אוֹמֵר כֻּלָּהּ שֶׁלִּי וְזֶה אוֹמֵר כֻּלָּהּ שֶׁלִּי, וּבָאוּ לְבֵית דִּין, וְאָמַר הָאֶחָד תִּפְסוּהָ עַד שֶׁאָבִיא עֵדִים--אֵין תּוֹפְסִין.
וְאִם תְּפָסוּהָ בֵּית דִּין, וְהָלַךְ וְלֹא מָצָא עֵדִים, וְאָמַר הַנִּיחוּהָ בֵּינֵינוּ, וְכָל הַמִּתְגַּבֵּר יִטֹּל כְּשֶׁהָיָה דִּינָהּ מִקֹּדֶם--אֵין שׁוֹמְעִין לָהֶן, וְאֵין מוֹצִיאִין אוֹתָהּ בֵּית דִּין מִתַּחַת יָדָן: עַד שֶׁיָּבוֹאוּ עֵדִים, אוֹ עַד שֶׁיּוֹדוּ זֶה לְזֶה, אוֹ יַחְלְקוּ בִּרְצוֹנָם וּבִשְׁבוּעָה כְּמוֹ שֶׁבֵּאַרְנוּ.

הִלְכּוֹת טוֹעֵן וְנִטְעָן פֵּרֶק יא 
כָּל הַקַּרְקָעוֹת הַיְּדוּעוֹת לְבַעְלֵיהֶן--אַף עַל פִּי שְׁהֶן עַתָּה תַּחַת יְדֵי אֲחֵרִים, הֲרֵי הֶן בְּחֶזְקַת בַּעְלֵיהֶן.
כֵּיצַד: רְאוּבֵן שֶׁהָיָה מִשְׁתַּמֵּשׁ בֶּחָצֵר כְּדֶרֶךְ שֶׁהָעָם מִשְׁתַּמְּשִׁין בְּחַצְרוֹתֵיהֶן, דָּר בָּהּ וְשׂוֹכְרָהּ לַאֲחֵרִים וּבוֹנֶה וְסוֹתֵר, וְאַחַר זְמָן בָּא שִׁמְעוֹן וְטָעַן עָלָיו וְאָמַר לוֹ, חָצֵר זוֹ שֶׁתַּחַת יָדָךְ שֶׁלִּי הִיא, וּשְׂכוּרָה הִיא בְּיָדָךְ, אוֹ שְׁאוּלָה, אוֹ גְּזוּלָה, וְהֵשִׁיבוֹ רְאוּבֵן שֶׁלָּךְ הָיְתָה, וְאַתָּה מְכַרְתָּהּ לִי, אוֹ נְתַתָּהּ לִי בְּמַתָּנָה--אִם אֵין עֵדִים לְשִׁמְעוֹן שֶׁהָיְתָה יְדוּעָה לוֹ, נִשְׁבָּע רְאוּבֵן הֶסֵּת וְיַעֲמֹד בִּמְקוֹמוֹ.

אֲבָל אִם הֵבִיא שִׁמְעוֹן עֵדִים שֶׁחָצֵר זוֹ שֶׁלּוֹ הָיְתָה--הֲרֵי הִיא בְּחֶזְקַת שִׁמְעוֹן, וְאוֹמְרִין לִרְאוּבֵן, הָבֵא רְאָיָה שֶׁמְּכָרָהּ לָךְ, אוֹ נְתָנָהּ לָךְ.
וְאִם לֹא הֵבִיא רְאָיָה--מְסַלְּקִין אוֹתוֹ מִמֶּנָּה, וּמַחְזִירִין אוֹתָהּ לְשִׁמְעוֹן, אַף עַל פִּי שְׁאֵין רְאוּבֵן מוֹדֶה לְשִׁמְעוֹן שְׁהִיא הָיְתָה שֶׁלּוֹ, שֶׁהֲרֵי יֵשׁ עֵדִים לְשִׁמְעוֹן.

 בַּמֶּה דְּבָרִים אֲמוּרִים שֶׁמַּצְרִיכִין רְאוּבֵן לְהָבִיא רְאָיָה אוֹ יִסְתַּלַּק, בְּשֶׁלֹּא נִשְׁתַּמַּשׁ בָּהּ זְמָן מְרֻבֶּה.
אֲבָל אִם הֵבִיא עֵדִים שֶׁאָכַל פֵּרוֹת קַרְקָע זוֹ שָׁלוֹשׁ שָׁנִים רְצוּפוֹת, וְנִהְנָה בְּכֻלָּהּ כְּדֶרֶךְ שֶׁנִּהְנִין כָּל אָדָם בְּאוֹתָהּ קַרְקָע, וְהוּא שֶׁיִּהְיֶה אִפְשָׁר לַבְּעָלִים הָרִאשׁוֹנִים שֶׁיָּדְעוּ בְּזֶה שֶׁהִחְזִיק, וְלֹא מִחוּ בּוֹ--מַעְמִידִין אוֹתָהּ בְּיַד רְאוּבֵן; וְיִשָּׁבַע רְאוּבֵן הֶסֵּת שֶׁמְּכָרָהּ לוֹ שִׁמְעוֹן, אוֹ נְתָנָהּ לוֹ, וְיִפָּטֵר.

מִפְּנֵי שֶׁאוֹמְרִים לְשִׁמְעוֹן, אִם אֱמֶת אַתָּה טוֹעֵן שֶׁלֹּא מָכַרְתָּ וְלֹא נָתַתָּ--לָמָּה הָיָה זֶה מִשְׁתַּמֵּשׁ שָׁנָה אַחַר שָׁנָה בְּקַרְקָעָךְ, וְאֵין לָךְ עָלָיו לֹא שְׁטָר שְׂכִירוּת, וְלֹא שְׁטָר מַשְׁכּוֹנָה, וְלֹא מִחִיתָ בּוֹ.

טָעַן וְאָמַר, מִפְּנֵי שֶׁלֹּא הִגִּיעַ אֵלַי הַדָּבָר, שֶׁהֲרֵי הָיִיתִי בִּמְדִינָה רְחוֹקָה--אוֹמְרִים לוֹ אֵי אִפְשָׁר שֶׁלֹּא יַגִּיעַ הַדָּבָר בְּשָׁלוֹשׁ שָׁנִים; וְכֵיוָן שֶׁהִגִּיעַ אֵלֶיךָ--הָיָה לָךְ לְמַחוֹת בִּפְנֵי עֵדִים, וְתוֹדִיעַ אוֹתָם שֶׁפְּלוֹנִי גָּזַל אוֹתִי, וּלְמָחָר אֶתְבְּעֶנּוּ בַּדִּין: הוֹאִיל וְלֹא מִחִיתָ, אַתָּה הִפְסַדְתָּ עַל עַצְמָךְ.

לְפִיכָּךְ אִם הָיְתָה מִלְחָמָה וְשִׁבּוּשׁ דְּרָכִים בֵּין הַמָּקוֹם שֶׁהָיָה בּוֹ רְאוּבֵן וּבֵין הַמָּקוֹם שֶׁהָיָה בּוֹ שִׁמְעוֹן--אַפִלּוּ אֲכָלָהּ רְאוּבֵן עֶשְׂרִים שָׁנָה--מוֹצִיאִין אוֹתָהּ מִתַּחַת יָדוֹ, וְחוֹזֶרֶת לְשִׁמְעוֹן: מִפְּנֵי שֶׁיָּכוֹל לוֹמַר לֹא יָדַעְתִּי שֶׁזֶּה מִשְׁתַּמֵּשׁ בְּקַרְקָעִי.

 הֵבִיא רְאוּבֵן עֵדִים שֶׁהָיָה שִׁמְעוֹן בָּא בְּכָל שָׁנָה וְשָׁנָה, וְעוֹמֵד בְּמָקוֹם זֶה שְׁלוֹשִׁים יוֹם אוֹ פָּחוּת--אוֹמְרִים לְשִׁמְעוֹן, מִפְּנֵי מַה לֹא מִחִיתָ כְּשֶׁבָּאתָ; אִבַּדְתָּ זְכוּתָךְ.

טָעַן שִׁמְעוֹן וְאָמַר, טָרוּד הָיִיתִי בַּשּׁוּק, וְלֹא יָדַעְתִּי שֶׁזֶּה בְּתוֹךְ חֲצֵרִי--הֲרֵי זוֹ טְעָנָה, שֶׁכָּל שְׁלוֹשִׁים יוֹם יִהְיֶה אָדָם טָרוּד בְּשׁוּקוֹ.
וְאִם עָמַד יוֹתֵר מִשְּׁלוֹשִׁים יוֹם, וְלֹא מִחָה--אִבַּד זְכוּתוֹ.
וְיֵרָאֶה לִי, שֶׁדִּין זֶה אֵינוּ אֵלָא בַּכְּפָרִים, שֶׁהָעָם טְרוּדִין בַּשְּׁוָקִים שֶׁלָּהֶן.

 וּמִפְּנֵי מַה אֵין אוֹמְרִין לִרְאוּבֵן, אִם אֱמֶת הוּא הַדָּבָר שֶׁמָּכַר לָךְ אוֹ נָתַן לָךְ בְּמַתָּנָה, לָמָּה לֹא נִזְהַרְתָּ בַּשְּׁטָר שֶׁלָּךְ: מִפְּנֵי שְׁאֵין אָדָם נִזְהָר בִּשְׁטָרוֹ, וְהוֹלֵךְ כָּל יָמָיו, וַחֲזָקָה שְׁאֵין אָדָם נִזְהָר בִּשְׁטָרוֹ, אֵלָא עַד שָׁלוֹשׁ שָׁנִים; וְכֵיוָן שֶׁרוֹאֶה שְׁאֵין אָדָם מְמַחֶה בְּיָדוֹ, שׁוּב אֵינוּ נִזְהָר.

 הֲרֵי שֶׁמִּחָה שִׁמְעוֹן בִּמְדִינָה רְחוֹקָה--מִפְּנֵי מַה לֹא יִטְעֹן רְאוּבֵן וְיֹאמַר, לֹא שָׁמַעְתִּי שֶׁמִּחָה בִּי, כְּדֵי שֶׁאִזָּהֵר בִּשְׁטָרִי: מִפְּנֵי שֶׁאוֹמְרִין לוֹ, חֲבֵרָךְ יֵשׁ לוֹ חָבֵר, וְהֶחָבֵר יֵשׁ לוֹ חָבֵר אַחֵר, וַחֲזָקָה שֶׁהִגִּיעַ אֵלֶיךָ הַדָּבָר; וְכֵיוָן שֶׁיָּדַעְתָּ שֶׁמִּחָה בָּךְ בְּתוֹךְ שָׁלוֹשׁ שָׁנִים--אִם בֶּאֱמֶת הָיָה לָךְ שְׁטָר וְלֹא נִזְהַרְתָּ בּוֹ, אַתָּה הִפְסַדְתָּ עַל עַצְמָךְ.

 לְפִיכָּךְ אִם מִחָה שִׁמְעוֹן בִּפְנֵי הָעֵדִים, וְאָמַר לָהֶם אַל תּוֹצִיאוּ דָּבָר זֶה מִפִּיכֶם--אֵין זוֹ מֶחָאָה.
אֲבָל אִם אָמְרוּ הָעֵדִים מֵעַצְמָן, אֵין דָּבָר זֶה יוֹצֶא מִפִּינוּ--הֲרֵי גַּם זוֹ מֶחָאָה: שֶׁדָּבָר שְׁאֵין אָדָם מְצֻוֶּה עָלָיו, אוֹמְרוֹ שֶׁלֹּא בְּכַוָּנָה.

וְכֵן אִם צִוָּה לָעֵדִים וְאָמַר לָהֶם, אַל תּוֹדִיעוּהוּ, אוֹ שֶׁאָמְרוּ הֶן מֵעַצְמָן, אֵין אָנוּ מוֹדִיעִין אוֹתוֹ--גַּם זוֹ מֶחָאָה הִיא: שֶׁאַף עַל פִּי שְׁאֵינָן מוֹדִיעִין אוֹתוֹ, מוֹדִיעִין הֶם לַאֲחֵרִים; וְהַדָּבָר יַגִּיעַ אֵלָיו.

 כֵּיצַד הַמֶּחָאָה: אוֹמֵר בִּפְנֵי שְׁנַיִם, פְּלוֹנִי שְׁהוּא מִשְׁתַּמֵּשׁ בַּחֲצֵרִי אוֹ בְּשָׂדִי גַּזְלָן הוּא, וְלָעֲתִיד אֲנִי תּוֹבֵעַ אוֹתוֹ בַּדִּין.
וְכֵן אִם אָמַר לָהֶם שְׂכוּרָה הִיא בְּיָדוֹ, אוֹ מַשְׁכּוֹנָה, וְאִם יִטְעֹן עָלַי שֶׁמָּכַרְתִּי אוֹ נָתַתִּי, אֲנִי תּוֹבֵעַ אוֹתוֹ בַּדִּין.
וְכֵן כָּל כַּיּוֹצֶא בְּזֶה--הֲרֵי זוֹ מֶחָאָה, אַף עַל פִּי שֶׁלֹּא מִחָה בִּמְדִינָה זוֹ שֶׁהִחְזִיק בָּהּ זֶה.
אֲבָל אִם אָמַר לָהֶן, פְּלוֹנִי שֶׁמִּשְׁתַּמֵּשׁ בַּחֲצֵרִי גַּזְלָן הוּא--אֵין זוֹ מֶחָאָה: שֶׁהֲרֵי רְאוּבֵן אוֹמֵר כְּשֶׁשָּׁמַעְתִּי, אָמַרְתִּי שֶׁמֶּא חֵרַף אוֹתִי בִּלְבָד, וּלְפִיכָּךְ לֹא נִזְהַרְתִּי בִּשְׁטָרִי.

 מֶחָאָה בִּפְנֵי שְׁנַיִם; וְכוֹתְבִין, אַף עַל פִּי שֶׁלֹּא אָמַר לָהֶם כְּתֹבוּ.
וְכֵיוָן שֶׁמִּחָה בְּשָׁנָה רִאשׁוֹנָה, אֵינוּ צָרִיךְ לַחְזֹר וּלְמַחוֹת בְּכָל שָׁנָה וְשָׁנָה; אֲבָל צָרִיךְ שֶׁלֹּא יִהְיֶה בֵּין מֶחָאָה לְמֶחָאָה, שָׁלוֹשׁ שָׁנִים גְּמוּרוֹת.
לְפִיכָּךְ צָרִיךְ לְמַחוֹת בְּסוֹף כָּל שָׁלוֹשׁ; וְאִם מִחָה, וְעָמַד שָׁלוֹשׁ שָׁנִים גְּמוּרוֹת, וְאַחַר כָּךְ מִחָה--אֵינָהּ כְּלוּם.

 הֵבִיא רְאוּבֵן עֵדִים שֶׁזֶּה שִׁמְעוֹן בַּעַל הַשָּׂדֶה קָבַץ פֵּרוֹת שָׂדֶה זוֹ, וּנְתָנָם לִי--תַּעֲמֹד הַשָּׂדֶה בְּיַד רְאוּבֵן, וְאַפִלּוּ טָעַן שֶׁשִּׁמְעוֹן מְכָרָהּ לוֹ אוֹ נְתָנָהּ לוֹ הַיּוֹם: שֶׁאִלּוּ לֹא מָכַר אוֹ נָתַן--לֹא הָיָה מְשַׁמֵּשׁ אֶת רְאוּבֵן בְּשָׂדֶה זוֹ, וְנוֹתֵן לוֹ פֵּרוֹתֶיהָ.

 טָעַן שִׁמְעוֹן וְאָמַר, אֱמֶת הָיָה הַדָּבָר, וְלַפֵּרוֹת הוֹרַדְתִּיו, וְשֶׁלּוֹ הָיוּ הַפֵּרוֹת, אֲבָל הַגּוּף לֹא מָכַרְתִּי--נֶאֱמָן, וְחוֹזֶרֶת לְשִׁמְעוֹן, אֵלָא אִם כֵּן אֲכָלָהּ רְאוּבֵן בְּפָנָיו שָׁלוֹשׁ שָׁנִים, וְלֹא מִחָה בּוֹ כְּמוֹ שֶׁבֵּאַרְנוּ.

הִלְכּוֹת טוֹעֵן וְנִטְעָן פֵּרֶק יב 
שָׁלוֹשׁ שָׁנִים שֶׁאָמַרְנוּ, מִיּוֹם לְיוֹם; אַפִלּוּ הָיוּ חָסֵר יוֹם אֶחָד--לֹא הִחְזִיק, וּמְסַלְּקִין אוֹתוֹ מִמֶּנָּה.
בַּמֶּה דְּבָרִים אֲמוּרִים, בְּקַרְקָעוֹת שְׁהֶן עוֹשִׂין פֵּרוֹת תָּדִיר--כְּגוֹן הַבָּתִּים, וְהַחֲצֵרוֹת, וְהַבּוֹרוֹת, וְהַשִּׁיחִין, וְהַמְּעָרוֹת, וְהַחֲנִיּוֹת, וְהַפֻּנְדְּקָיוֹת, וְהַמֶּרְחֲצָאוֹת, וְהַשּׁוֹבָכוֹת, וּבָתֵּי הַבַּדִּין, וּשְׂדֵה הַשְּׁלָהִין שֶׁמַּשְׁקִין אוֹתָהּ תָּמִיד וְזוֹרְעִין בָּהּ וְנוֹטְעִין, וְהַגִּנּוֹת, וְהַפַּרְדֵּסִין; וְכֵן הָעֲבָדִים הַמְּהַלְּכִין, כְּמוֹ שֶׁבֵּאַרְנוּ.

אֲבָל שְׂדֵה הַבַּעַל שְׁהִיא שׁוֹתָה מִמֵּי גְּשָׁמִים בִּלְבָד, וּשְׂדֵה הָאִילָן--אֵינָהּ מִיּוֹם לְיוֹם; אֵלָא כֵּיוָן שֶׁאָכַל שָׁלוֹשׁ תְּבוּאוֹת מִמִּין אֶחָד, הֲרֵי אֵלּוּ כְּשָׁלוֹשׁ שָׁנִים.

כֵּיצַד: הָיְתָה שְׂדֵה תְּמָרִים, וְגָדַר שָׁלוֹשׁ גְּדִירוֹת, אוֹ שְׂדֵה עֲנָבִים, וּבָצַר שָׁלוֹשׁ בְּצִירוּת, אוֹ שְׂדֵה זֵיתִים, וּמָסַק שָׁלוֹשׁ מְסִיקוֹת--הֲרֵי אֵלּוּ כְּשָׁלוֹשׁ שָׁנִים, וְהִחְזִיק.
וְאַפִלּוּ הָיוּ הָאִילָנוֹת רְצוּפִין, וְלֹא הָיָה בֵּינֵיהֶן הֶרְחֵק הָרָאוּי, שֶׁהֲרֵי סוֹפָן לִיבַשׁ--הוֹאִיל וַאֲכָלָן שָׁלוֹשׁ שָׁנִים, הִחְזִיק.

 הֵבִיא עֵדִים שֶׁהָיָה דָּר בְּחָצֵר זוֹ שָׁלוֹשׁ שָׁנִים, אוֹ שֶׁשְּׂכָרָהּ שָׁלוֹשׁ שָׁנִים--הֲרֵי זוֹ חֲזָקָה.
טָעַן בַּעַל הֶחָצֵר וְאָמַר, שֶׁמֶּא לֹא שָׁכַן בָּהּ בַּיּוֹם וּבַלַּיְלָה, אוֹ שֶׁמֶּא אֵלּוּ שֶׁהִשְׂכִּירוּ לָהֶם לֹא שָׁכְנוּ בָּהּ בַּיּוֹם וּבַלַּיְלָה--הֲרֵי זוֹ טְעָנָה; וְאוֹמְרִים לַמַּחְזִיק אוֹ הָבֵא עֵדִים שֶׁשָּׁנִים אֵלּוּ גְּמוּרוֹת בַּיּוֹם וּבַלַּיְלָה, אוֹ תִּסְתַּלַּק.

אַפִלּוּ בָּאוּ שְׁנַיִם וְאָמְרוּ לָנוּ שָׂכַר, וְאָנוּ דַּרְנוּ בָּהּ בַּיּוֹם וּבַלַּיְלָה, וְטָעַן בַּעַל הֶחָצֵר וְאָמַר, יָבִיאוּ עֵדִים שֶׁדָּרוּ בָּהּ בַּיּוֹם וּבַלַּיְלָה--צְרִיכִין אֵלּוּ הָעֵדִים הַשּׂוֹכְרִין, לְהָבִיא רְאָיָה שֶׁדָּרוּ בָּהּ תָּמִיד: שֶׁזֶּה הַדָּבָר תָּלוּי בָּהֶן; וְאֵינוּ תָּלוּי בִּטְעָנַת הַמַּחְזִיק, כְּדֵי שֶׁיָּעִידוּ לוֹ.

 הָיָה זֶה הַמַּחְזִיק אוֹ הָעֵדִים שֶׁדָּרוּ בָּהּ, מִן הָרוֹכְלִין הַמְּחַזְּרִין בָּעֲיָרוֹת וְכַיּוֹצֶא בָּהֶן--טוֹעֲנִין אוֹתָן לְכַתְּחִלָּה; וּכְשֶׁיָּבִיא עֵדֵי חֲזָקָה--אוֹמְרִין לוֹ, הָבֵא עֵדִים שְׁהָיִיתָ מַחְזִיק בָּהּ בַּיּוֹם וּבַלַּיְלָה.

בַּמֶּה דְּבָרִים אֲמוּרִים, בַּחֲצֵרוֹת וּבָתִּים וְכַיּוֹצֶא בָּהֶן, שְׁהֶן עֲשׂוּיוֹת לָדוּר בְּתוֹכָן בַּיּוֹם וּבַלַּיְלָה; אֲבָל הַחֲנִיּוֹת שֶׁלַּתַּגָּרִים וְכַיּוֹצֶא בָּהֶן, שְׁאֵין דָּרִין בָּהֶן אֵלָא בַּיּוֹם--כֵּיוָן שֶׁדָּר בָּהּ שָׁלוֹשׁ שָׁנִים בַּיּוֹם, הֲרֵי זוֹ חֲזָקָה.

 שָׁלוֹשׁ שָׁנִים שֶׁאָמַרְנוּ, צְרִיכוֹת שֶׁיִּהְיוּ רְצוּפוֹת זוֹ אַחַר זוֹ.
הֲרֵי שֶׁהִחְזִיק בַּשָּׂדֶה, וּזְרָעָהּ שָׁנָה וְהוֹבִירָהּ שָׁנָה, וּזְרָעָהּ שָׁנָה, וְהוֹבִירָהּ שָׁנָה--אַפִלּוּ עָשָׂה כֵּן כַּמָּה שָׁנִים, לֹא הִחְזִיק.

הָיָה דַּרְכָּן שֶׁלִּבְנֵי אוֹתוֹ הַמָּקוֹם לְהוֹבִיר--אַף עַל פִּי שֶׁמִּקְצָתָן זוֹרְעִין שָׁנָה אַחַר שָׁנָה, וּמִקְצָתָן זוֹרְעִין שָׁנָה וּמוֹבִירִין שָׁנָה--הֲרֵי זֶה הִחְזִיק: שֶׁהֲרֵי הוּא אוֹמֵר לֹא הוֹבַרְתִּי אוֹתָהּ, אֵלָא כְּדֵי שֶׁתַּעֲשֶׂה הַרְבֵּה בִּשְׁנַת הַזְּרִיעָה.

 שְׁנֵי שֻׁתָּפִין שֶׁהִחְזִיקוּ בַּשָּׂדֶה שֵׁשׁ שָׁנִים--הָרִאשׁוֹן אֲכָלָהּ רִאשׁוֹנָה וּשְׁלִישִׁית וַחֲמִישִׁית, וְהַשֵּׁנִי אֲכָלָהּ שְׁנִיָּה וּרְבִיעִית וְשִׁשִּׁית--לֹא עָלְתָה חֲזָקָה לְאֶחָד מֵהֶם: שֶׁהֲרֵי בַּעַל הַקַּרְקָע אוֹמֵר כֵּיוָן שֶׁלֹּא רָאִיתִי וְלֹא שָׁמַעְתִּי שֶׁהִחְזִיק בָּהּ אָדָם אֶחָד שָׁנָה אַחַר שָׁנָה, מִפְּנֵי זֶה לֹא מִחִיתִי.

לְפִיכָּךְ אִם כָּתְבוּ אֵלּוּ הַשֻּׁתָּפִין שְׁטָר בֵּינֵיהֶן, שֶׁיִּשְׁתַּמְּשׁוּ בָּהּ שָׁנָה אַחַר שָׁנָה--כֵּיוָן שֶׁעָבְרוּ שָׁלוֹשׁ שָׁנִים, עָלְתָה לָהֶן חֲזָקָה: שֶׁהַשְּׁטָר, קוֹל יֵשׁ לוֹ; וְהוֹאִיל וְלֹא מִחָה, אִבַּד אֶת זְכוּתוֹ.
וְהוּא הַדִּין לָעֶבֶד שֶׁהִחְזִיקוּ בּוֹ שְׁנַיִם, וְנִשְׁתַּמְּשֹׁוּ בּוֹ שָׁנָה אַחַר שָׁנָה--אִם כָּתְבוּ שְׁטָר בֵּינֵיהֶן, הֲרֵי הִחְזִיקוּ.

 אֲכָלָהּ שָׁנָה זֶה הַמַּחְזִיק וּמְכָרָהּ, וַאֲכָלָהּ הַלּוֹקֵחַ שָׁנָה, וּמְכָרָהּ לְלוֹקֵחַ שֵׁנִי וַאֲכָלָהּ שָׁנָה--אִם מָכְרוּ זֶה לְזֶה בַּשְּׁטָר, שְׁלָשְׁתָּן מִצְטָרְפִין; וַהֲרֵי זוֹ חֲזָקָה, מִפְּנֵי שֶׁלֹּא מִחָה.
וְאִם מָכְרוּ שֶׁלֹּא בַּשְּׁטָר, אֵינָהּ חֲזָקָה, שֶׁהַבְּעָלִים הָרִאשׁוֹנִים אוֹמְרִים כֵּיוָן שֶׁלֹּא עָמַד בָּהּ אִישׁ אֶחָד שָׁלוֹשׁ שָׁנִים, לֹא הֻצְרַכְתִּי לְמַחוֹת.

 אֲכָלָהּ הָאָב שָׁנָה וְהַבֵּן שְׁתַּיִם, הָאָב שְׁתַּיִם וְהַבֵּן שָׁנָה, הָאָב שָׁנָה וְהַבֵּן שָׁנָה וְהַלּוֹקֵחַ מִן הַבֵּן שָׁנָה--הֲרֵי זוֹ חֲזָקָה: וְהוּא, שֶׁלָּקַח בַּשְּׁטָר.

 אֲכָלָהּ בִּפְנֵי הָאָב שֶׁהָיָה בַּעַל הַשָּׂדֶה שָׁנָה, וּבִפְנֵי בְּנוֹ שְׁתַּיִם, אוֹ בִּפְנֵי הָאָב שְׁתַּיִם, וּבִפְנֵי הַבֵּן שָׁנָה, אוֹ בִּפְנֵי הָאָב שָׁנָה וּבִפְנֵי בְּנוֹ שָׁנָה, וּבִפְנֵי הַלּוֹקֵחַ מִן הַבֵּן שָׁנָה--הֲרֵי זוֹ חֲזָקָה: וְהוּא שֶׁמָּכַר הַבֵּן שָׂדֶה זוֹ בִּכְלַל שְׂדוֹתָיו--שֶׁהֲרֵי לֹא הִכִּיר הַמַּחְזִיק שֶׁנִּמְכְּרָה, וּלְפִיכָּךְ לֹא נִזְהַר בִּשְׁטָרוֹ.
אֲבָל אִם מָכַר הַבֵּן שָׂדֶה זוֹ בִּפְנֵי עַצְמָהּ, אֵין לָךְ מֶחָאָה גְּדוֹלָה מִזּוֹ.

 נָרָהּ שָׁנָה אַחַר שָׁנָה, אַפִלּוּ כַּמָּה שָׁנִים--הוֹאִיל וְלֹא נִהְנָה בָּהּ, אֵינָהּ חֲזָקָה.
וְכֵן אִם פָּתַח בָּהּ שָׁבִילֵי הַמַּיִם, וּפִתַּח וְשִׁדַּד בִּלְבָד--הוֹאִיל וְלֹא אָכַל פֵּרוֹת, אֵינָהּ חֲזָקָה.
זְרָעָהּ, וְלֹא הִרְוִיחַ כְּלוּם, אֵלָא זָרַע כּוֹר, וְאָסַף כּוֹר--לֹא הִחְזִיק, שֶׁהֲרֵי לֹא נִהְנָה.
אֲכָלָהּ שַׁחַת, לֹא הִחְזִיק; וְאִם הָיָה הַמָּקוֹם דַּרְכָּן לִזְרֹעַ לְשַׁחַת, מִפְּנֵי שֶׁדָּמָיו יְקָרִין--הֲרֵי זוֹ חֲזָקָה.

 אֲכָלָהּ עָרְלָה שְׁבִיעִית וְכִלְאַיִם--אַף עַל פִּי שֶׁנִּהְנָה בָּעֲבֵרָה, הֲרֵי זוֹ חֲזָקָה.
הָיָה הַמָּקוֹם שֶׁהִחְזִיק בּוֹ סֶלַע אוֹ חַלָּמִישׁ שְׁאֵינוּ רָאוּי לִזְרִיעָה--צָרִיךְ לֵהָנוֹת בּוֹ בְּדָבָר הָרָאוּי לוֹ, כְּגוֹן שֶׁיִּשְׁטַח בּוֹ הַפֵּרוֹת אוֹ יַעְמִיד בּוֹ בְּהֵמָה וְכַיּוֹצֶא בְּזֶה; וְאִם לֹא נִהְנָה בּוֹ כָּל אוֹתָן הַשָּׁלוֹשׁ שָׁנִים בְּדָבָר הָרָאוּי לוֹ, לֹא הִחְזִיק.

 הָיָה מַעְמִיד בְּהֵמָה בְּמָקוֹם מְסֻיָּם מֵחֲצַר חֲבֵרוֹ, אוֹ שֶׁהָיָה מְגַדֵּל שָׁם תֻּרְנְגוֹלִין, אוֹ מַעְמִיד שָׁם תַּנּוּר וְכִירַיִם וְרֵחַיִם, אוֹ שֶׁנָּתַן שָׁם זִבְלוֹ, בֵּין שֶׁהִעְמִיד מְחִצָּה בֵּין שֶׁלֹּא הִעְמִיד--אִם נִשְׁתַּמַּשׁ בִּדְבָרִים אֵלּוּ וְכַיּוֹצֶא בָּהֶן שָׁלוֹשׁ שָׁנִים בַּיּוֹם וּבַלַּיְלָה, וְטָעַן עַל בַּעַל הֶחָצֵר וְאָמַר, אַתָּה נָתַתָּ לִי מָקוֹם זֶה, אוֹ מְכַרְתּוֹ לִי--הֲרֵי זוֹ חֲזָקָה.

 שָׂדֶה שְׁהִיא מֻקֶּפֶת גָּדֵר, וּבָא זֶה שֶׁהִחְזִיק בָּהּ, וְזָרַע חוּץ לַגָּדֵר, וְנִהְנָה בְּכָל מָקוֹם שְׁאֵינוּ שָׁמוּר--אַף עַל פִּי שֶׁאֲכָלוֹ שָׁנָה אַחַר שָׁנָה, לֹא עָלְתָה לוֹ חֲזָקָה: שֶׁהַבְּעָלִים טוֹעֲנִין וְאוֹמְרִין, כֵּיוָן שֶׁרָאִינוּ שֶׁזּוֹרֵעַ בְּמָקוֹם מֻפְקָר, אָמַרְנוּ כָּל מַה שֶׁזָּרַע חַיַּת הַשָּׂדֶה תֹּאכְלֶנּוּ, וּלְפִיכָּךְ לֹא מִחִיתִי.
וְהוּא הַדִּין לְכָל הַזּוֹרֵעַ מְקוֹם שְׁאֵינוּ שָׁמוּר, אֵלָא רֶגֶל כָּל חַיָּה וְיַד כָּל אָדָם מְצוּיִין בּוֹ.

 אֲכָלָהּ כֻּלָּהּ חוּץ מִבֵּית רֹבַע, הִחְזִיק בְּכֻלָּהּ חוּץ מֵאוֹתוֹ בֵּית רֹבַע שֶׁלֹּא נִהְנָה בּוֹ; אַפִלּוּ הָיָה מְקוֹם חַלָּמִישׁ בְּתוֹךְ הַשָּׂדֶה, הוֹאִיל וְלֹא נִשְׁתַּמַּשׁ בּוֹ כָּרָאוּי לוֹ, אֵין לוֹ בּוֹ חֲזָקָה.

 הִחְזִיק אֶחָד בָּאִילָנוֹת וְאָכַל פֵּרוֹתֵיהֶן, וְאֶחָד הִחְזִיק בַּקַּרְקָע וּזְרָעָהּ וְאָכַל פֵּרוֹתֶיהָ, וְכָל אֶחָד מִשְּׁנֵיהֶם טוֹעֵן שֶׁהַכֹּל שֶׁלִּי, וַאֲנִי לְקַחְתִּיו--זֶה שֶׁהִחְזִיק בָּאִילָנוֹת וַאֲכָלָן שָׁלוֹשׁ שָׁנִים, יֵשׁ לוֹ הָאִילָנוֹת וְקַרְקָע שֶׁצְּרִיכִין לוֹ, וְהוּא כִּמְלוֹא הָאוֹרֶה וְסַלּוֹ חוּצָה לְכָל אִילָן וְאִילָן; וְזֶה שֶׁהִחְזִיק בַּקַּרְקָע, יֵשׁ לוֹ שְׁאָר הַקַּרְקָע.

 וְכֵן הָאוֹכֵל פֵּרוֹת אִילָן שָׁלוֹשׁ שָׁנִים, וְטָעַן עַל בַּעַל הָאִילָן אַתָּה מָכַרְתָּ לִי אִילָן זֶה וְקַרְקָעוֹ--הֲרֵי זֶה יֵשׁ לוֹ קַרְקָע כְּעֹבִי הָאִילָן, עַד הַתְּהוֹם.

 שְׂדֵה אִילָן שֶׁהָיוּ בּוֹ שְׁלוֹשִׁים אִילָנוֹת בְּתוֹךְ בֵּית שָׁלוֹשׁ סְאִין, וְאָכַל עֲשָׂרָה בְּשָׁנָה רִאשׁוֹנָה, וַעֲשָׂרָה בְּשָׁנָה שְׁנִיָּה, וַעֲשָׂרָה בְּשָׁנָה שְׁלִישִׁית--הִחְזִיק בַּכֹּל: וְהוּא שֶׁיִּהְיוּ הָעֲשָׂרָה שֶׁאָכַל מְפֻזָּרוֹת בְּכָל בֵּית הַשָּׁלוֹשׁ סְאִין, וְלֹא הוֹצִיאוּ שְׁאָר הָאִילָנוֹת פֵּרוֹת; אֲבָל אִם הוֹצִיאוּ שְׁאָר הָאִילָנוֹת פֵּרוֹת, וְלֹא אֲכָלָן--לֹא הִחְזִיק אֵלָא בְּמַה שֶׁאָכַל.

 בַּמֶּה דְּבָרִים אֲמוּרִים, בְּשֶׁאָכַל הוּא מִקְצַת הַפֵּרוֹת וּבָזְזוּ הָעָם שְׁאָר הַפֵּרוֹת.
אֲבָל אִם הִנִּיחַ פֵּרוֹתֵיהֶן עֲלֵיהֶן--הוֹאִיל וְאָכַל אִילָן מִכָּאן וְאִילָן מִכָּאן מִכָּל הַשָּׂדֶה--הִחְזִיק בְּכָל הַשָּׂדֶה, אַף עַל פִּי שֶׁלֹּא אָסַף כָּל פֵּרוֹתֶיהָ.

הִלְכּוֹת טוֹעֵן וְנִטְעָן פֵּרֶק יג 
וְאֵלּוּ שְׁאֵין מַעְמִידִין הַקַּרְקָע בְּיָדָן, אַף עַל פִּי שֶׁאֲכָלוּהָ שָׁלוֹשׁ שָׁנִים--הָאֻמָּנִין, וְהָאֲרִיסִין, וְהָאַפְטְרוּפִין, וְהַשֻּׁתָּפִין, וְהָאִישׁ בְּנִכְסֵי אִשְׁתּוֹ, וְהָאִשָּׁה בְּנִכְסֵי בַּעְלָהּ, וּבֵן בְּנִכְסֵי אָבִיו, וְהָאָב בְּנִכְסֵי הַבֵּן: שֶׁכָּל אֶחָד מֵאֵלּוּ, אֵין מַקְפִּידִין זֶה עַל זֶה; לְפִיכָּךְ אֵין אֲכִילָתָן רְאָיָה, אַף עַל פִּי שֶׁלֹּא מִחוּ בָּהֶן הַבְּעָלִים, אֵלָא תַּחְזֹר הַקַּרְקָע לַבְּעָלִים שֶׁהֵבִיאוּ רְאָיָה שֶׁזֹּאת הָאָרֶץ יְדוּעָה לָהֶן, וְיִשָּׁבְעוּ הֶסֵּת שֶׁלֹּא מָכְרוּ וְלֹא נָתְנוּ כְּמוֹ שֶׁבֵּאַרְנוּ.

וְכֵן רָאשֵׁי גָּלִיּוֹת שֶׁלְּאוֹתוֹ הַזְּמָן, וְהַגַּזְלָן, וְהַגּוֹי--אֵין אֲכִילָתָן רְאָיָה, מִפְּנֵי שְׁהֶן בַּעֲלֵי זְרוֹעַ.
וְכֵן חֵרֵשׁ שׁוֹטֶה וְקָטָן--אֵין אֲכִילָתָן רְאָיָה, מִפְּנֵי שְׁאֵין לָהֶם טְעָנָה כְּדֵי שֶׁתַּעֲמֹד הַקַּרְקָע בְּיָדָן; אֵלָא תַּחְזֹר לַבְּעָלִים.
וְכֵן הַמַּחְזִיק בְּנִכְסֵיהֶן, אֵין אֲכִילָתָן רְאָיָה.

כֵּיצַד אֵין מַעְמִידִין אֶת הַקַּרְקָע בְּיָדָן: רְאוּבֵן שֶׁאָכַל שְׂדֵה שִׁמְעוֹן שְׁנֵי חֲזָקָה, וְהוּא טוֹעֵן שְׁהִיא לְקוּחָה בְּיָדוֹ, וְהֵבִיא שִׁמְעוֹן עֵדִים שְׁהִיא יְדוּעָה לוֹ, וְכֵן הֵבִיא עֵדִים שֶׁרְאוּבֵן יָדוּעַ שְׁהוּא שֻׁתָּפוֹ בָּהּ אוֹ אֲרִיסוֹ אוֹ אַפְטְרוּפוֹ, וּמִפְּנֵי זֶה לֹא מִחָה--תַּחְזֹר הַשָּׂדֶה לְשִׁמְעוֹן, וְיִשָּׁבַע הֶסֵּת שֶׁלֹּא מָכַר וְלֹא נָתַן.
וְהוּא הַדִּין לִשְׁאֵרָן.
אֲבָל אִם לֹא הֵבִיא שִׁמְעוֹן רְאָיָה שֶׁרְאוּבֵן הָיָה שֻׁתָּף אוֹ אָרִיס, אֵלָא רְאוּבֵן הוֹדָה מֵעַצְמוֹ וְאָמַר כֵּן הָיָה שֻׁתָּפִי וּמָכַר לִי--הוֹאִיל וְאָכַל שְׁנֵי חֲזָקָה, וְיָכוֹל לוֹמַר לֹא הָיָה שֻׁתָּפִי מֵעוֹלָם--הֲרֵי זֶה נֶאֱמָן, כִּשְׁאָר כָּל אָדָם.

הָאֻמָּנִין כֵּיצַד: כְּגוֹן שֶׁהָיוּ בּוֹנִין בָּהּ אוֹ מְתַקְּנִין אוֹתָהּ, שָׁנִים רַבּוֹת.
יָרְדוּ מֵאֻמָּנוּתָן--אִם אָכְלוּ אוֹתָהּ שָׁלוֹשׁ שָׁנִים מֵאַחַר שֶׁיָּרְדוּ מֵאֻמָּנוּתָן, יֵשׁ לָהֶן חֲזָקָה.

הָאֲרִיסִין כֵּיצַד: כְּגוֹן שֶׁהָיָה אָרִיס לְאָבִיו שֶׁלְּבַעַל הַשָּׂדֶה, אוֹ לְאַנְשֵׁי מִשְׁפַּחְתּוֹ, שֶׁכֵּיוָן שְׁהוּא אָרִיס שֶׁלְּבָתֵּי אָבוֹת, אֵין מְמַחִין הַבְּעָלִים בְּיָדוֹ.
אֲבָל אִם זֶה הוּא שֶׁנַּעֲשָׂה לוֹ אָרִיס תְּחִלָּה--הוֹאִיל וַאֲכָלָהּ כֻּלָּהּ שְׁנֵי חֲזָקָה, מַעְמִידִין אוֹתָהּ בְּיָדוֹ, וְאוֹמְרִין לַבְּעָלִים הֵיאַךְ אָכַל שָׁנָה אַחַר שָׁנָה, וְלֹא מִחִיתֶם בּוֹ.

אָרִיס שֶׁלְּבָתֵּי אָבוֹת שֶׁהוֹרִיד אֲרִיסִין מִתַּחַת יָדוֹ, יֵשׁ לוֹ חֲזָקָה, שְׁאֵין מוֹרִידִין אֲרִיסִין אֲחֵרִים לְנִכְסֵי אָדָם, וְהוּא שׁוֹתֵק.
אֲבָל אִם חָלַק לַאֲרִיסִין אֲחֵרִים שֶׁהָיוּ בָּהּ--אֵין לוֹ חֲזָקָה, שֶׁמֶּא מְמֻנֶּה עַל הָאֲרִיסִין עָשׂוּ אוֹתוֹ.
וְאָרִיס שֶׁיָּרַד מֵאֲרִיסוּתוֹ, וַאֲכָלָהּ שָׁלוֹשׁ שָׁנִים מֵאַחַר שֶׁיָּרַד--הִחְזִיק.

הָאַפְטְרוּפִין כֵּיצַד: בֵּין שֶׁהָיוּ אַפְטְרוּפִין עַל שָׂדֶה זוֹ בֵּין עַל שְׁאָר נְכָסִים, בֵּין שֶׁמִּנּוּ אוֹתָם בֵּית דִּין בֵּין שֶׁמִּנָּה אוֹתָם אֲבִי יְתוֹמִים וְגָדְלוּ הַיְּתוֹמִים וְהִנִּיחוּ אוֹתָן, בֵּין שֶׁמִּנָּה אָדָם אַפְטְרוּפִין עַל הוֹצָאָתוֹ וְהַכְנָסָתוֹ--הוֹאִיל וְהֶן מִשְׁתַּמְּשִׁין בִּרְשׁוּת, אֵין לָהֶן חֲזָקָה.
עָבְרוּ הָאַפְטְרוּפִין מִמִּנּוּיָן, וְאָכְלוּ שָׁלוֹשׁ שָׁנִים אַחַר שֶׁעָבְרוּ--הֲרֵי זוֹ חֲזָקָה.

הַשֻּׁתָּפִין כֵּיצַד: אִם הָיָה שֻׁתָּף בְּשָׂדֶה זוֹ, וְאֵין בָּהּ דִּין חֲלֻקָּה--אַף עַל פִּי שֶׁאָכַל אֶת כֻּלָּהּ הָאֶחָד מֵהֶן כַּמָּה שָׁנִים, הֲרֵי הִיא בְּחֶזְקַת שְׁנֵיהֶם.
וְאִם יֵשׁ בָּהּ דִּין חֲלֻקָּה, וַאֲכָלָהּ הָאֶחָד כֻּלָּהּ שְׁנֵי חֲזָקָה--יֵשׁ לוֹ חֲזָקָה: שֶׁהֲרֵי אוֹמְרִין לְשֻׁתָּפוֹ אִם בֶּאֱמֶת שֶׁלֹּא מָכַרְתָּ וְלֹא נָתַתָּ, הֵיאַךְ אָכַל אֶת כֻּלָּהּ, וְאַתָּה שׁוֹתֵק, וְלֹא מִחִיתָ בּוֹ בְּכָל שָׁלוֹשׁ שָׁנִים.

וְכֵן הָאִישׁ שֶׁאָכַל נִכְסֵי אִשְׁתּוֹ שְׁנֵי חֲזָקָה--אַף עַל פִּי שֶׁהִתְנָה עִמָּהּ שְׁאֵין לוֹ פֵּרוֹת בִּנְכָסֶיהָ, וְאַפִלּוּ הִתְנָה עִמָּהּ כִּשְׁהִיא אֲרוּסָה שֶׁלֹּא יִירָשֶׁנָּה, וְאַחַר כָּךְ אָכַל וּבָנָה וְהָרַס, וְעָשָׂה כָּל מַה שֶׁעָשָׂה; וְכֵן הָאִשָּׁה שֶׁאָכְלָה פֵּרוֹת נִכְסֵי בַּעְלָהּ, וְנִשְׁתַּמְּשָׁה בָּהֶן כְּחֶפְצָהּ כַּמָּה שָׁנִים--אַף עַל פִּי שֶׁיֵּחַד לָהּ שָׂדֶה בִּמְזוֹנוֹתֶיהָ, וְאָכְלָה שָׂדוֹת אֲחֵרוֹת: אֵין אֲכִילָתָן רְאָיָה.

וְכֵן הַבֵּן שְׁהוּא סוֹמֵךְ עַל שֻׁלְחָנוֹ שֶׁלְּאָבִיו, וְנֶחְשָׁב בִּכְלַל בְּנֵי בֵּיתוֹ--אִם אָכַל נִכְסֵי אָבִיו שְׁנֵי חֲזָקָה, וְכֵן הָאָב שֶׁאָכַל נִכְסֵי בֵּן זֶה שְׁהוּא סוֹמֵךְ עַל שֻׁלְחָנוֹ שְׁנֵי חֲזָקָה--אֵין אֲכִילָתָן רְאָיָה.
וּבֵן שֶׁפֵּרַשׁ מֵאָבִיו, וְאִשָּׁה שֶׁנִּתְגָּרְשָׁה אַפִלּוּ סְפֵק גֵּרוּשִׁין--הֲרֵי הֶן כִּשְׁאָר כָּל אָדָם.

 רָאשֵׁי גָּלִיּוֹת שֶׁהָיוּ בִּימֵי חֲכָמִים--לְפִי שֶׁהָיָה בְּיָדָן כּוֹחַ לִרְדּוֹת אֶת הָעָם, אֵין אֲכִילָתָן רְאָיָה; וְכֵן אַחַר שֶׁהִחְזִיק בְּנִכְסֵיהֶן--אַף עַל פִּי שֶׁאָכַל כַּמָּה שָׁנִים, אֵין אֲכִילָתָן רְאָיָה.
לְפִי שְׁאֵינָן מְמַחִין, מִפְּנֵי שֶׁיָּדָן תַּקִּיפָה--כָּל זְמָן שֶׁיִּרְצוּ, מְסַלְּקִין זֶה מִמֶּנָּה; אֲבָל נִשְׁבָּעִין הֶסֵּת, שֶׁלֹּא מָכְרוּ וְשֶׁלֹּא נָתְנוּ.
וְאִם הֶן הִחְזִיקוּ בְּנִכְסֵי אַחֵר, וְאָמַר שֶׁלֹּא מָכַר--נִשְׁבָּע הֶסֵּת שֶׁלֹּא מָכַר לָהֶן, וְלֹא נָתַן לָהֶן.

 הַגַּזְלָן כֵּיצַד: מִי שֶׁהֻחְזַק גַּזְלָן עַל שָׂדֶה זוֹ, אוֹ מִי שֶׁהֻחְזְקוּ שְׁהֶן הוֹרְגִין נְפָשׁוֹת עַל עִסְקֵי מָמוֹן--אַף עַל פִּי שֶׁאָכַל שָׂדֶה זוֹ כַּמָּה שָׁנִים--לֹא הִחְזִיק, וְתַחְזֹר שָׂדֶה לַבְּעָלִים.

הִלְכּוֹת טוֹעֵן וְנִטְעָן פֵּרֶק יד 
כָּל אֵלּוּ שְׁאֵין אֲכִילָתָן רְאָיָה--אִם הֵבִיאוּ עֵדִים שֶׁמָּכְרוּ לָהֶם הַבְּעָלִים שָׂדֶה זוֹ, אוֹ נְתָנוּהָ לָהֶן בְּמַתָּנָה--רְאָיָתָן רְאָיָה: חוּץ מִן הַגַּזְלָן, וְהַבַּעַל בְּנִכְסֵי אִשְׁתּוֹ.
בְּאֵיזֶה נְכָסִים אָמְרוּ--בְּנִכְסֵי צֹאן בַּרְזֶל, אוֹ בַּשָּׂדֶה שֶׁיֵּחַד לָהּ בִּכְתֻבָּתָהּ, וּבַשָּׂדֶה שֶׁכָּתַב לָהּ בִּכְתֻבָּתָהּ, וּבַשָּׂדֶה שֶׁנָּתַן לָהּ בְּשׁוּם מִשֶּׁלּוֹ.
אֲבָל בְּנִכְסֵי מְלוֹג--יֵשׁ לוֹ רְאָיָה, כְּמוֹ שֶׁבֵּאַרְנוּ בְּהִלְכּוֹת אִישׁוּת.

כֵּיצַד הַגַּזְלָן, אֵין לוֹ רְאָיָה: כֵּיוָן שֶׁהֻחְזַק גַּזְלָן עַל שָׂדֶה זוֹ--אַף עַל פִּי שֶׁהֵבִיא רְאָיָה שֶׁהוֹדָה הַבַּעַל בִּפְנֵי עֵדִים, שֶׁמָּכַר לוֹ שָׂדֶה זוֹ וְלָקַח דָּמִים, וְהַבְּעָלִים אוֹמְרִים לֹא מָכַרְנוּ, אֵלָא מִפְּנֵי הַיִּרְאָה הוֹדֵינוּ לוֹ--מוֹצִיאִין אֶת הַשָּׂדֶה מִיָּדוֹ, וְאֵין לוֹ כְּלוּם.
וְאִם הֵעִידוּ הָעֵדִים שֶׁבִּפְנֵיהֶם מָנָה לוֹ כָּךְ וְכָּךְ--מוֹצִיאִין אֶת הַשָּׂדֶה מִיַּד הַגַּזְלָן, וּמַחְזִירִין לוֹ הַבְּעָלִים אֶת הַדָּמִים כְּמוֹ שֶׁבֵּאַרְנוּ בְּהִלְכּוֹת גְּזֵלָה.

בֶּן הָאֻמָּן וּבֶן הֶעָרִיס וּבֶן הָאַפְטְרוּפוֹס שֶׁאָכְלוּ שָׂדֶה זוֹ שְׁנֵי חֲזָקָה--אִם טָעֲנוּ שֶׁהַבְּעָלִים מָכְרוּ לָהֶן אוֹ נָתְנוּ לָהֶן, יֵשׁ לָהֶן חֲזָקָה; וְאִם טָעֲנוּ שְׁהִיא יְרֻשָּׁה לָהֶן מֵאֲבוֹתֵיהֶן שֶׁאֲכָלוּהָ שְׁנֵי חֲזָקָה, אֵין לָהֶן חֲזָקָה.
וְאִם הֵבִיאוּ עֵדִים שֶׁהוֹדוּ הַבְּעָלִים לַאֲבִיהֶן שֶׁמְּכָרוּהָ לָהֶן, אוֹ נְתָנוּהָ לָהֶן--מַעְמִידִין אֶת הַשָּׂדֶה בְּיָדָן.

בֶּן הַגַּזְלָן--אַף עַל פִּי שֶׁהֵבִיא רְאָיָה שֶׁהוֹדוּ הַבְּעָלִים לְאָבִיו, אֵינָהּ רְאָיָה כְּמוֹ שֶׁבֵּאַרְנוּ.
אֲבָל בֶּן בֶּן הַגַּזְלָן--אַפִלּוּ בָּא בִּטְעָנַת אָבִיו, יֵשׁ לוֹ חֲזָקָה; בָּא בִּטְעָנַת אֲבִי אָבִיו, אֵין לוֹ חֲזָקָה.

הַגּוֹי--אַפִלּוּ אֲכָלָהּ כַּמָּה שָׁנִים, אֵין אֲכִילָתוֹ רְאָיָה; וְאִם לֹא הֵבִיא שְׁטָר--תַּחְזֹר הַשָּׂדֶה לַבְּעָלִים בְּלֹא שׁוּם שְׁבוּעָה, שֶׁלֹּא תִקְּנוּ שְׁבוּעַת הֶסֵּת אֵלָא לְיִשְׂרָאֵל.
וְיִשְׂרָאֵל הַבָּא מֵחֲמַת הַגּוֹי--הֲרֵי הוּא כַּגּוֹי, וְאֵין אֲכִילָתוֹ רְאָיָה.

טָעַן זֶה הַיִּשְׂרְאֵלִי הַבָּא מֵחֲמַת הַגּוֹי וְאָמַר, בְּפָנַי לְקָחָהּ הַגּוֹי שֶׁמְּכָרָהּ לִי מִזֶּה הַיִּשְׂרְאֵל הַמְּעַרְעֵר עָלַי--הֲרֵי זֶה נֶאֱמָן, וְיִשָּׁבַע הֶסֵּת עַל כָּךְ: מִתּוֹךְ שֶׁיָּכוֹל לוֹמַר אֲנִי לְקַחְתִּיהָ מִמָּךְ, וַהֲרֵי אֲכַלְתִּיהָ שְׁנֵי חֲזָקָה--יָכוֹל לוֹמַר מִפְּלוֹנִי לְקַחְתִּיהָ, שֶׁבְּפָנַי לְקָחָהּ מִמָּךְ.

אֵין מַחְזִיקִין בְּנִכְסֵי קָטָן, אַפִלּוּ הִגְדִּיל.
כֵּיצַד: אֲכָלָהּ בְּפָנָיו כִּשְׁהוּא קָטָן שָׁנָה אַחַת, וּשְׁתַּיִם אַחַר שֶׁהִגְדִּיל, וְטָעַן אַתָּה מָכַרְתָּ לִי, אַתָּה נָתַתָּ לִי--אֵין זֶה כְּלוּם: עַד שֶׁיֹּאכַל אוֹתָהּ שָׁלוֹשׁ שָׁנִים רְצוּפוֹת, אַחַר שֶׁהִגְדִּיל.

מִי שֶׁהִחְזִיק בְּנִכְסֵי קָטָן שָׁנִים רַבּוֹת, וְטָעַן וְאָמַר מַשְׁכּוֹנָה הֶן בְּיָדִי, וְיֵשׁ לִי חוֹב עֲלֵיהֶן כָּךְ וְכָּךְ--הוֹאִיל וְאִלּוּ רָצָה אָמַר, לְקוּחִים הֶן בְּיָדִי--נֶאֱמָן, שֶׁהֲרֵי אֵינָהּ מֻחְזֶקֶת שְׁהִיא לְאָבִיו שֶׁלְּזֶה; וַהֲרֵי זֶה גּוֹבֶה מִשְּׂכָרָהּ מַה שֶׁטָּעַן, וְתַחְזֹר לַיְּתוֹמִים.

אֲבָל אִם יָצָא עָלֶיהָ קוֹל שְׁהִיא שֶׁלַּיְּתוֹמִים--אֵינוּ נֶאֱמָן, שֶׁהֲרֵי אֵין מַחְזִיקִין בְּנִכְסֵי קָטָן; וְתַחְזֹר הַשָּׂדֶה וְכָל הַפֵּרוֹת שֶׁאָכַל לַיְּתוֹמִים, עַד שֶׁיִּגְדְּלוּ וְיַעֲשֶׂה עִמָּהֶן דִּין.

 אֲכָלָהּ שְׁנֵי חֲזָקָה בְּחַיֵּי אֲבִיהֶן--מִתּוֹךְ שֶׁיָּכוֹל לוֹמַר לְקוּחָה הִיא בְּיָדִי מֵאֲבִיהֶן--נֶאֱמָן לוֹמַר חוֹב יֵשׁ לִי עַל אֲבִיהֶן, וְאֶגְבֶּה אוֹתוֹ מִן הַפֵּרוֹת; וְגוֹבֵהוּ שֶׁלֹּא בִּשְׁבוּעָה, מִתּוֹךְ שֶׁיָּכוֹל לוֹמַר שֶׁלִּי הִיא.

 בּוֹרֵחַ שֶׁבָּרַח מֵחֲמַת סַכָּנַת נְפָשׁוֹת, כְּגוֹן שֶׁהָיָה הַמֶּלֶךְ מְבַקֵּשׁ אוֹתוֹ לְהָמִיתוֹ--אֵין מַחְזִיקִין בִּנְכָסָיו.
אַפִלּוּ אָכַל הַמַּחְזִיק כַּמָּה שָׁנִים, וְטָעַן שֶׁלָּקַח--אֵין אֲכִילָתוֹ רְאָיָה; וְאֵין אוֹמְרִין לְבַעַל הַשָּׂדֶה, לָמָּה לֹא מִחִיתָ, מִפְּנֵי שְׁהוּא מִתְעַסֵּק בְּנַפְשׁוֹ.
אֲבָל הַבּוֹרֵחַ מֵחֲמַת מָמוֹן, הֲרֵי הוּא כְּכָל אָדָם; וְאִם לֹא מִחָה, מַחְזִיקִין בִּנְכָסָיו.

 מַחְזִיקִין בְּנִכְסֵי אֵשֶׁת אִישׁ.
כֵּיצַד: אֲכָלָהּ מִקְצַת שְׁנֵי חֲזָקָה בְּחַיֵּי הַבַּעַל, וְשָׁלוֹשׁ שָׁנִים אַחַר מִיתַת הַבַּעַל, וְטָעַן וְאָמַר, אַתְּ מָכַרְתְּ לִי וּבַעְלִיךְ--מַעְמִידִין אוֹתָהּ בְּיָדוֹ: מִתּוֹךְ שֶׁיָּכוֹל לוֹמַר מִמֵּךְ לְקַחְתִּיהָ, אַחַר מוֹת בַּעְלִיךְ, שֶׁהֲרֵי אֲכָלָהּ שְׁנֵי חֲזָקָה אַחַר מִיתַת הַבַּעַל, וְלֹא מִחָת בּוֹ.
אֲבָל אִם אֲכָלָהּ בְּחַיַּי בַּעְלָהּ כַּמָּה שָׁנִים, וְלֹא אֲכָלָהּ שְׁנֵי חֲזָקָה אַחַר מִיתַת בַּעְלָהּ--אֵין לוֹ חֲזָקָה.

 כָּל חֲזָקָה שְׁאֵין עִמָּהּ טְעָנָה, אֵינָהּ חֲזָקָה.
כֵּיצַד: הֲרֵי שֶׁאָכַל פֵּרוֹת שָׂדֶה זוֹ כַּמָּה שָׁנִים, וּבָא הַמְּעַרְעֵר וְאָמַר לוֹ, מֵאַיִן לָךְ שָׂדֶה זוֹ, שֶׁלִּי הִיא, הֱשִׁיבוֹ וְאָמַר, אֵינִי יוֹדֵעַ שֶׁלְּמִי הִיא, וְכֵיוָן שֶׁלֹּא אָמַר לִי אָדָם, יָרַדְתִּי לְתוֹכָהּ--אֵין זוֹ חֲזָקָה: שֶׁהֲרֵי לֹא טָעַן שֶׁלְּקָחָהּ, וְלֹא שֶׁנִּתְּנָה לוֹ, וְלֹא שֶׁיְּרָשָׁהּ.

אַף עַל פִּי שֶׁלֹּא טָעַן, אֵין מוֹצִיאִין אוֹתָהּ מִיָּדוֹ, עַד שֶׁיָּבִיא זֶה הַמְּעַרְעֵר עֵדִים שְׁהִיא שֶׁלּוֹ.
הֵבִיא עֵדִים--תַּחְזֹר לוֹ הַשָּׂדֶה, וּמוֹצִיאִין מִזֶּה כָּל הַפֵּרוֹת שֶׁאָכַל.
וְאֵין פּוֹתְחִין לְזֶה הַמַּחְזִיק תְּחִלָּה; וְאֵין אוֹמְרִים לוֹ, שֶׁמֶּא שְׁטָר הָיָה לָךְ וְאָבַד: עַד שֶׁיִּטְעֹן הוּא מֵעַצְמוֹ.
וְאִם לֹא טָעַן, יַחְזִיר כָּל הַפֵּרוֹת שֶׁאָכַל.

וְכֵן הָאוֹכֵל שְׁנֵי חֲזָקָה מֵחֲמַת שְׁטָר שֶׁיֵּשׁ בְּיָדוֹ, וְנִמְצָא הַשְּׁטָר בָּטֵל--בָּטְלָה הַחֲזָקָה, וְתַחְזֹר הַשָּׂדֶה עִם כָּל הַפֵּרוֹת לַבְּעָלִים.

 הַבָּא מֵחֲמַת יְרֻשָּׁה--צָרִיךְ לְהָבִיא רְאָיָה שֶׁדָּר אָבִיו בְּשָׂדֶה זוֹ אוֹ נִשְׁתַּמַּשׁ בָּהּ, אַפִלּוּ יוֹם אֶחָד; וְכֵיוָן שֶׁאֲכָלָהּ הוּא שָׁלוֹשׁ שָׁנִים מֵחֲמַת אָבִיו, מַעְמִידִין אוֹתָהּ בְּיָדוֹ.

אֲבָל אִם לֹא הֵבִיא רְאָיָה שֶׁדָּר בָּהּ אָבִיו כְּלָל--תַּחְזֹר הַשָּׂדֶה וְכָל הַפֵּרוֹת, לַמְּעַרְעֵר שֶׁיֵּשׁ לוֹ עֵדִים שְׁהִיא שֶׁלּוֹ, שֶׁהֲרֵי אֵינוּ טוֹעֵן עָלָיו שֶׁמָּכַר אוֹ נָתַן לוֹ, וְלֹא נוֹדְעָה קַרְקָע זוֹ לַאֲבוֹתָיו.
הֵבִיא רְאָיָה שֶׁנִּרְאָה בָּהּ אָבִיו--אֵינָהּ כְּלוּם, שֶׁמֶּא בָּא לְבַקַּר אוֹתָהּ וְלֹא קְנָיָהּ, אֵלָא צָרִיךְ לְהָבִיא רְאָיָה שֶׁדָּר בָּהּ אָבִיו, אַפִלּוּ יוֹם אֶחָד.

 הֲרֵי שֶׁאָכַל שָׂדֶה זוֹ שָׁנִים רַבּוֹת, וּבָא מְעַרְעֵר וְאָמַר לוֹ, מַה לָךְ וּלְשָׂדֶה זוֹ, הוֹדָה לוֹ וְאָמַר, יוֹדֵעַ אֲנִי שֶׁהָיְתָה שֶׁלָּךְ, אֲבָל פְּלוֹנִי מְכָרָהּ לִי וְהוּא לְקָחָהּ מִמָּךְ, אָמַר לוֹ הַמְּעַרְעֵר, פְּלוֹנִי שֶׁמָּכַר לָךְ גַּזְלָן הוּא--הוֹאִיל וְהוֹדָה שְׁהִיא שֶׁלּוֹ, וְשֶׁלֹּא לְקָחָהּ מִמֶּנּוּ, תַּחְזֹר הַשָּׂדֶה וְכָל הַפֵּרוֹת לַמְּעַרְעֵר, אַף עַל פִּי שְׁאֵין לְזֶה הַמְּעַרְעֵר עֵדִים שְׁהִיא שֶׁלּוֹ.
וְכֵן כָּל כַּיּוֹצֶא בְּזֶה.

הֵבִיא זֶה הַמַּחְזִיק עֵדִים שֶׁפְּלוֹנִי שֶׁמְּכָרָהּ לוֹ דָּר בָּהּ אַפִלּוּ יוֹם אֶחָד, אוֹ שֶׁאָמַר לוֹ בְּפָנַי לְקָחָהּ מִמָּךְ וְאַחַר כָּךְ מְכָרָהּ לִי--מַעְמִידִין אוֹתָהּ בְּיָדוֹ: שֶׁהֲרֵי יֵשׁ לוֹ טְעָנָה עִם חֶזְקָתוֹ; וְאִלּוּ רָצָה--טָעַן וְאָמַר מִמָּךְ לְקַחְתִּיהָ, שֶׁהֲרֵי יֵשׁ לוֹ שְׁנֵי חֲזָקָה.

הִלְכּוֹת טוֹעֵן וְנִטְעָן פֵּרֶק טו 
מִי שֶׁעִרְעַר עַל הַשָּׂדֶה, וְהֵבִיא עֵדִים שְׁהִיא יְדוּעָה לוֹ, וְהֵבִיא זֶה שֶׁבְּתוֹכָהּ שְׁטָר שֶׁלְּקָחָהּ מִמֶּנּוּ, וְהֵבִיא עֵדִים שֶׁאֲכָלָהּ שְׁנֵי חֲזָקָה--אוֹמְרִים לוֹ בַּתְּחִלָּה, קַיָּם שְׁטָרָךְ: אִם נִתְקַיַּם--הֲרֵי מוּטָב, וְיִדּוֹן בַּשְּׁטָר; וְאִם אֵי אִפְשָׁר לוֹ לְקַיְּמוֹ--סוֹמְכִין עַל עֵדֵי חֲזָקָה, וְיִשָּׁבַע הֶסֵּת שֶׁלְּקָחָהּ.

עֵדֵי חֲזָקָה שֶׁהֵעִיד אֶחָד מִשְּׁנֵיהֶם שֶׁאֲכָלָהּ חִטִּים שְׁנֵי חֲזָקָה, וְהַשֵּׁנִי הֵעִיד שֶׁאֲכָלָהּ שְׂעוֹרִים--עֵדוּתָן קַיֶּמֶת, שְׁאֵין הָעֵד מְדַקְדֵּק בְּזֶה.
הֵעִיד הָאֶחָד שֶׁאֲכָלָהּ זֶה שָׁנָה רִאשׁוֹנָה וּשְׁלִישִׁית וַחֲמִישִׁית, וְהַשֵּׁנִי מֵעִיד שֶׁאֲכָלָהּ שְׁנִיָּה וּרְבִיעִית וְשִׁשִּׁית--אֵין עֵדוּתָן מִצְטָרֶפֶת, שֶׁבַּשָּׁנָה שֶׁמֵּעִיד בָּהּ זֶה לֹא הֵעִיד בָּהּ זֶה; וְתַחְזֹר הַקַּרְקָע וְהַפֵּרוֹת.

מִי שֶׁיָּרַד לְשָׂדֶה בְּחֶזְקַת שְׁהוּא יוֹרֵשׁ, וְאָכַל פֵּרוֹתֶיהָ, וְנִמְצָא יוֹרֵשׁ אַחֵר שְׁהוּא קָרוֹב מִמֶּנּוּ, וְרָאוּי לַיְּרֻשָּׁה--בֵּין שֶׁנִּמְצָא בְּעֵדִים, בֵּין שֶׁהוֹדָה לוֹ זֶה שֶׁיָּרַד תְּחִלָּה--חַיָּב לְהַחְזִיר כָּל הַפֵּרוֹת שֶׁאָכַל.

שְׁנַיִם שֶׁהָיוּ עוֹרְרִין עַל הַשָּׂדֶה, זֶה אוֹמֵר שֶׁלִּי וְזֶה אוֹמֵר שֶׁלִּי, וְאֵין לְאֶחָד מֵהֶן רְאָיָה, אוֹ שֶׁהֵבִיא כָּל אֶחָד מֵהֶם עֵדִים שְׁהִיא שֶׁלּוֹ, אוֹ שְׁהִיא שֶׁלַּאֲבוֹתָיו, אוֹ שֶׁהֵבִיא כָּל אֶחָד מִשְּׁנֵיהֶם עֵדִים שֶׁאֲכָלָהּ שְׁנֵי חֲזָקָה, וְהַשָּׁנִים שֶׁהֵעִידוּ בָּהֶן אֵלּוּ הֶן הַשָּׁנִים עַצְמָן שֶׁהֵעִידוּ בָּהֶן אֵלּוּ--מַנִּיחִין אוֹתָהּ בֵּינֵיהֶן, וְכָל הַמִּתְגַּבֵּר יֵרֵד בָּהּ; וְיִהְיֶה הָאַחֵר מוֹצִיא מִיָּדוֹ, וְעָלָיו הָרְאָיָה.
וְאִם בָּא שְׁלִישִׁי, וְתָקַף עָלֶיהָ וְיָרַד לְתוֹכָהּ--מְסַלְּקִין אוֹתוֹ מִמֶּנָּה.

הֵבִיא הָאֶחָד עֵדִים שְׁהִיא שֶׁלַּאֲבוֹתָיו, וְשֶׁאֲכָלָהּ שְׁנֵי חֲזָקָה, וַהֲרֵי הִיא תַּחַת יָדוֹ, וְהֵבִיא הַשֵּׁנִי עֵדִים שֶׁאֲכָלָהּ שְׁנֵי חֲזָקָה, וַהֲרֵי הִיא תַּחַת יָדוֹ--נִמְצֵאת עֵדוּת הַחֲזָקָה שֶׁלִּשְׁנֵיהֶם מֻכְחֶשֶׁת; וּמַעְמִידִין אוֹתָהּ בְּיַד זֶה שֶׁהֵעִידוּ לוֹ עֵדֵי הַחֲזָקָה שְׁהִיא שֶׁלַּאֲבוֹתָיו, וּמוֹרִידִין אוֹתוֹ לְתוֹכָהּ.

חָזַר הַשֵּׁנִי וְהֵבִיא גַּם הוּא עֵדִים שְׁהִיא שֶׁלַּאֲבוֹתָיו, שֶׁהֲרֵי נִמְצֵאת גַּם עֵדוּת זוֹ מֻכְחֶשֶׁת--חוֹזְרִין בֵּית דִּין, וּמְסַלְּקִין מִמֶּנָּה אֶת הָרִאשׁוֹן, וּמַנִּיחִין אוֹתָהּ בֵּין שְׁנֵיהֶם; וְכָל הַמִּתְגַּבֵּר, יֵרֵד בָּהּ.

 זֶה אוֹמֵר שֶׁלַּאֲבוֹתַי וְזֶה אוֹמֵר שֶׁלַּאֲבוֹתַי, זֶה הֵבִיא עֵדִים שְׁהִיא שֶׁלַּאֲבוֹתָיו וְזֶה הֵבִיא עֵדִים שֶׁאֲכָלָהּ שְׁנֵי חֲזָקָה--תַּחְזֹר לְזֶה שֶׁהֵבִיא עֵדִים שְׁהִיא שֶׁלַּאֲבוֹתָיו, וְיַחְזִיר זֶה כָּל הַפֵּרוֹת שֶׁאָכַל: שֶׁהֲרֵי לֹא טָעַן עָלָיו כְּלוּם, וְאֵין אֲכִילָתוֹ רְאָיָה, שֶׁכָּל חֲזָקָה שְׁאֵין עִמָּהּ טְעָנָה עַל הַבְּעָלִים, אֵינָהּ כְּלוּם.

חָזַר זֶה הַמַּחְזִיק וְאָמַר, כֵּן שֶׁלַּאֲבוֹתֶיךָ הָיְתָה, וְאַתָּה מְכַרְתָּהּ לִי, וְזֶה שֶׁטָּעַנְתִּי תְּחִלָּה שְׁהִיא שֶׁלַּאֲבוֹתַי, כְּלוֹמַר שֶׁאֲנִי סוֹמֵךְ עָלֶיהָ וַהֲרֵי הִיא שֶׁלִּי כְּשֶׁלַּאֲבוֹתַי, אוֹ שֶׁאָמַר כֵּן שֶׁלַּאֲבוֹתַי, שֶׁלְּקָחוּהָ מֵאֲבוֹתֶיךָ--הֲרֵי זוֹ טְעָנָה נְכוֹנָה, שֶׁהֲרֵי נָתַן אַמְתְּלָה לִדְבָרָיו הָרִאשׁוֹנִים; וּמַעְמִידִין אוֹתָהּ בְּיָדוֹ.
וְאִם כְּשֶׁטָּעַן בַּתְּחִלָּה אָמַר לוֹ שֶׁלַּאֲבוֹתַי, וְלֹא שֶׁלַּאֲבוֹתֶיךָ--אֵין שׁוֹמְעִין לוֹ בִּטְעָנָה זוֹ הָאַחֶרֶת.
וְכֵן כָּל כַּיּוֹצֶא בְּזֶה.

 רְאוּבֵן שֶׁהָיָה בְּתוֹךְ שָׂדֶה, בָּא שִׁמְעוֹן וְעִרְעַר עָלָיו, וְאָמַר רְאוּבֵן שָׂדֶה זוֹ מִלֵּוִי קְנִיתִיהָ, וְאָכַלְתִּי אוֹתָהּ שְׁנֵי חֲזָקָה, אָמַר לוֹ שִׁמְעוֹן וַהֲלוֹא שְׁטָר זֶה מְקֻיָּם בְּיָדִי, שֶׁאֲנִי לְקַחְתִּיהָ מִלֵּוִי מֵהַיּוֹם אַרְבַּע שָׁנִים, חָזַר רְאוּבֵן וְאָמַר, וְכִי תַּעֲלֶה עַל דַּעְתָּךְ שֶׁיֵּשׁ לִי שָׁלוֹשׁ שָׁנִים בִּלְבָד מִשֶּׁקְּנִיתִיהָ, שָׁנִים רַבּוֹת יֵשׁ לִי מִשֶּׁלְּקַחְתִּיהָ, וַאֲנִי קְדַמְתִּיךָ--הֲרֵי טְעָנַת רְאוּבֵן טְעָנָה, שֶׁאָדָם קוֹרֶא לְשָׁנִים רַבּוֹת שְׁנֵי חֲזָקָה.

לְפִיכָּךְ אִם הֵבִיא רְאוּבֵן עֵדִים שֶׁאֲכָלָהּ שֶׁבַע שָׁנִים, שֶׁנִּמְצָא שֶׁאֲכָלָהּ שְׁנֵי חֲזָקָה קֹדֶם שֶׁלְּקָחָהּ שִׁמְעוֹן--מַעְמִידִין אוֹתָהּ בְּיָדוֹ.
אֲבָל אִם אֲכָלָהּ פָּחוּת מִשֶּׁבַע שָׁנִים--תַּחְזֹר לְשִׁמְעוֹן, שְׁאֵין לָךְ מֶחָאָה מִלֵּוִי גְּדוֹלָה מִזּוֹ, שֶׁהֲרֵי מְכָרָהּ, קֹדֶם שֶׁיַּחְזִיק רְאוּבֵן.

 זֶה אוֹמֵר שֶׁלַּאֲבוֹתַי וְהֵבִיא עֵדִים, וְזֶה אוֹמֵר שֶׁלַּאֲבוֹתַי וְאֵין לוֹ עֵדִים--תַּחְזֹר לְזֶה שֶׁהֵבִיא עֵדִים; וּמוֹצִיאִין מִזֶּה כָּל הַפֵּרוֹת שֶׁהוֹדָה בָּהֶן שֶׁאֲכָלָן, אַף עַל פִּי שְׁאֵין עָלָיו עֵדִים שֶׁאָכַל, שֶׁהֲרֵי הוּא אוֹמֵר שֶׁמֵּחֲמַת אֲבוֹתָיו אָכַל, וַהֲרֵי הָעֵדִים שְׁהִיא שֶׁלַּאֲבוֹתָיו שֶׁלְּזֶה הַטּוֹעֵן.
וְכֵן כָּל כַּיּוֹצֶא בְּזֶה.

 הֵבִיא הַמְּעַרְעֵר עֵדִים שֶׁזּוֹ הַשָּׂדֶה שֶׁלּוֹ, וְזֶה שֶׁבְּתוֹכָהּ טוֹעֵן מִמָּךְ לְקַחְתִּיהָ, וַהֲרֵי שְׁטָרִי, וְהוֹצִיא שְׁטָר מְקֻיָּם, טָעַן הַמְּעַרְעֵר שְׁהוּא מְזֻיָּף, וְהוֹדָה בַּעַל הַשְּׁטָר וְאָמַר כֵּן הוּא, אֲבָל הָיָה לִי שְׁטָר כָּשֵׁר וְאָבַד, וְלָקַחְתִּי זֶה בְּיָדִי כְּדֵי לְאַיַּם עָלָיו שֶׁיּוֹדֶה שֶׁמָּכַר לִי בֶּאֱמֶת--הוֹאִיל וְאִלּוּ רָצָה, הָיָה עוֹמֵד בִּשְׁטָרוֹ שֶׁהֲרֵי מְקֻיָּם הוּא--הֲרֵי זֶה נֶאֱמָן, וְאֵין מוֹצִיאִין אֶת הַשָּׂדֶה מִתַּחַת יָדוֹ; וְיִשָּׁבַע הֶסֵּת.

 הֵבִיא הַמְּעַרְעֵר עֵדִים שֶׁזּוֹ הַשָּׂדֶה שֶׁלּוֹ, וְזֶה שֶׁבְּתוֹכָהּ טוֹעֵן מִמָּךְ לְקַחְתִּיהָ, וַאֲכַלְתִּיהָ שְׁנֵי חֲזָקָה, וְהֵבִיא עֵדִים שֶׁאֲכָלָהּ שְׁנֵי חֲזָקָה, טָעַן הַמְּעַרְעֵר וְאָמַר, הֵיאַךְ תִּטְעֹן שֶׁלְּקַחֲתָהּ מִמֶּנִּי מֵהַיּוֹם שָׁלוֹשׁ שָׁנִים, וּבְאוֹתוֹ הַזְּמָן, לֹא הָיִיתִי בַּמְּדִינָה--מַצְרִיכִין זֶה שֶׁבְּתוֹכָהּ לְהָבִיא רְאָיָה שֶׁזֶּה פְּלוֹנִי הַמְּעַרְעֵר הָיָה עִמּוֹ בַּמְּדִינָה בִּזְמָן זֶה שֶׁטּוֹעֵן שֶׁמְּכָרָהּ לוֹ בּוֹ, אַפִלּוּ יוֹם אֶחָד כְּדֵי שֶׁיִּהְיֶה אִפְשָׁר שֶׁיִּמְכֹּר לוֹ; וְאִם לֹא הֵבִיא, מְסַלְּקִין אוֹתוֹ.

 מִי שֶׁהָלַךְ לִמְדִינַת הַיָּם, וְאָבְדָה דֶּרֶךְ שָׂדֵהוּ, בֵּין שֶׁהָיוּ אַרְבַּע הַשָּׂדוֹת הַמַּקִּיפוֹת אוֹתָהּ לְאַרְבָּעָה אֲנָשִׁים, בֵּין שֶׁהָיוּ הָאַרְבָּעָה קָנוּ מֵאֶחָד--הֲרֵי כָּל אֶחָד מֵהֶן דּוֹחֵהוּ וְאוֹמֵר לוֹ, שֶׁמֶּא דֶּרֶךְ שֶׁלָּךְ עַל חֲבֵרִי הִיא; לְפִיכָּךְ יִקְנֶה לוֹ דֶּרֶךְ בְּמֵאָה מָנֶה, אוֹ יִפְרַח בָּאַוֵּיר.

וְכֵן אִם הָיוּ אַרְבַּע הַשָּׂדוֹת לְאִישׁ אֶחָד, שֶׁקָּנָה אוֹתָן מֵאַרְבָּעָה--אֵין לוֹ עָלָיו דֶּרֶךְ: שֶׁהֲרֵי אוֹמֵר לוֹ עַתָּה אִם אַחְזִיר לְכָל אֶחָד שְׁטָרוֹ, אֵין אַתָּה יָכוֹל לַעֲבֹר עַל אֶחָד מֵהֶן, וַאֲנִי קָנִיתִי מִכָּל אֶחָד מֵהֶן, כָּל זְכוּת שֶׁיֵּשׁ לוֹ.
אֲבָל אִם הָיָה בַּעַל אַרְבַּע הַשָּׂדוֹת הַמַּקִּיפוֹת אִישׁ אֶחָד, וְהוּא בַּעַל הַמְּצָר שֶׁלָּהּ מִתְּחִלָּה וְעַד סוֹף--הֲרֵי זֶה אוֹמֵר לוֹ, מִכָּל מָקוֹם דַּרְכִּי עָלֶיךָ; וְיֵלֵךְ לוֹ בִּקְצָרָה, בְּאֵי זוֹ שָׂדֶה שֶׁיִּרְצֶה בַּעַל הַשָּׂדוֹת.
וְכֵן כָּל כַּיּוֹצֶא בְּזֶה.
וְאִם הִחְזִיק בַּדֶּרֶךְ, וְאָמַר זוֹ הִיא דַּרְכִּי--אֵין מְסַלְּקִין אוֹתוֹ מִמֶּנָּה, אֵלָא בִּרְאָיָה בְּרוּרָה.

הִלְכּוֹת טוֹעֵן וְנִטְעָן פֵּרֶק טז 
רְאוּבֵן שֶׁמָּכַר שָׂדֶה לְשִׁמְעוֹן, וְהָיָה לֵוִי מֵעֵדֵי הַשְּׁטָר, וּבָא לֵוִי לְעַרְעַר עַל הַשָּׂדֶה, וְלִטְעֹן שֶׁרְאוּבֵן גָּזַל אוֹתָהּ מִמֶּנּוּ--אֵין שׁוֹמְעִין לוֹ, וְאֵין מַשְׁגִּיחִין עַל רְאָיוֹת שֶׁיָּבִיא עַל אוֹתָהּ שָׂדֶה, וַהֲרֵי אִבַּד כָּל זְכוּתוֹ: שֶׁאוֹמְרִין לוֹ הֵיאַךְ תָּעִיד עַל הַמְּכָר, וְתַחְזֹר וּתְעַרְעַר.

וְכֵן אִם הֵעִיד לֵוִי בַּשְּׁטָר שֶׁכָּתוּב בּוֹ הַשָּׂדֶה הַפְּלוֹנִית שֶׁלִּרְאוּבֵן מִצַּד מִזְרָח, אוֹ מַעְרָב--הוֹאִיל וְעָשָׂה הַשָּׂדֶה סִימָן לְאַחֵר, וְהֵעִיד בַּשְּׁטָר--אִבַּד אֶת זְכוּתוֹ, וְאֵינוּ יָכוֹל לַחְזֹר וּלְעַרְעַר: שֶׁאוֹמְרִין לוֹ הֵיאַךְ תָּעִיד בִּשְׁטָר זֶה שֶׁכָּתוּב בּוֹ הַשָּׂדֶה הַזֹּאת מִצַּד פְּלוֹנִי, וְתַחְזֹר וּתְעַרְעַר עָלֶיהָ.

 טָעַן הָעֵד וְאָמַר, תֶּלֶם אֶחָד הוּא שֶׁעָשִׂיתִי סִימָן וְלֹא כָּל הַשָּׂדֶה, וְאוֹתוֹ הַתֶּלֶם הַסָּמוּךְ לַמְּצָר בִּלְבָד, הוּא שֶׁלִּרְאוּבֵן--הֲרֵי זוֹ טְעָנָה הַנִּשְׁמַעַת; וְיֵשׁ לוֹ לְעוֹרֵר עַל כָּל הַשָּׂדֶה, חוּץ מֵאוֹתוֹ הַתֶּלֶם.

אֵין כָּל הַדְּבָרִים אֲמוּרִים, אֵלָא בְּאֶחָד מֵעֵדֵי הַשְּׁטָר שֶׁבָּא לְעַרְעַר.
אֲבָל הַדַּיָּן שֶׁקִּיַּם הַשְּׁטָר--יֵשׁ לוֹ לְעַרְעַר, מִפְּנֵי שֶׁיָּכוֹל לִטְעֹן וְלוֹמַר, לֹא יָדַעְתִּי מַה הָיָה כָּתוּב בַּשְּׁטָר: מִפְּנֵי שֶׁיֵּשׁ לַדַּיָּנִין לְקַיַּם אֶת הַשְּׁטָר, אַף עַל פִּי שֶׁלֹּא קְרָאוּהוּ.
אֲבָל הָעֵדִים--אֵין חוֹתְמִין עַל הַשְּׁטָר אֵלָא אִם כֵּן קְרָאוּהוּ כֻּלּוֹ, וְדִקְדְּקוּ בּוֹ.

 בָּא שִׁמְעוֹן, וְנִמְלַךְ בְּלֵוִי וְאָמַר לוֹ, הֲרֵינִי קוֹנֶה שָׂדֶה פְּלוֹנִית מֵרְאוּבֵן, בַּעֲצָתָךְ שֶׁנִּקְנֶה אוֹתָהּ, אָמַר לוֹ לֵוִי לֵךְ וּקְנֵה, טוֹבָה הִיא--יֵשׁ לוֹ לְלֵוִי לְעַרְעַר עָלֶיהָ, וְלֹא אִבַּד אֶת זְכוּתוֹ: שֶׁהֲרֵי לֹא עָשָׂה מַעֲשֶׂה; וְיֵשׁ לוֹ לוֹמַר רְצוֹנִי הָיָה שֶׁתֵּצֵא מִתַּחַת יַד רְאוּבֵן שְׁהוּא אַלָּם, כְּדֵי שֶׁאֶתְבְּעֶנָּה בַּדִּין וְאֶקַּח שָׂדִי.

 רְאוּבֵן שֶׁעִרְעַר עַל שִׁמְעוֹן, וְשִׁמְעוֹן אוֹמֵר אֵינִי יוֹדֵעַ מַה אַתָּה סָח, אֵלָא שָׂדֶה זוֹ מִלֵּוִי לְקַחְתִּיהָ, וַהֲרֵי עֵדִים שֶׁאֲכַלְתִּיהָ שְׁנֵי חֲזָקָה--אָמַר לוֹ רְאוּבֵן וַהֲרֵי יֵשׁ לִי עֵדִים שֶׁבָּעֶרֶב בָּאתָ אֵלַי וְאָמַרְתָּ לִי, מְכֹר לִי שָׂדֶה זוֹ--אֵין זוֹ רְאָיָה; וְיֵשׁ לְשִׁמְעוֹן לוֹמַר רָצִיתִי לִקְנוֹת מִמָּךְ, כְּדֵי שֶׁלֹּא תְעַרְעַר וְלֹא תַטְרִיחֵנִי בַּדִּין, אַף עַל פִּי שְׁאֵינִי יוֹדֵעַ אִם הִיא לָךְ, אוֹ אֵינָהּ.
וְכֵן כָּל כַּיּוֹצֶא בְּזֶה.
וְאִם לֹא טָעַן שִׁמְעוֹן טְעָנָה זוֹ, אֵין טוֹעֲנִין לוֹ.

 רְאוּבֵן שֶׁעִרְעַר עַל שִׁמְעוֹן, וְהֵבִיא עֵדִים שֶׁשָּׂדֶה זוֹ שֶׁלּוֹ, וְשִׁמְעוֹן שֶׁבְּתוֹכָהּ טוֹעֵן, אַתָּה מְכַרְתָּהּ לִי וַאֲכַלְתִּיהָ שְׁנֵי חֲזָקָה, וּרְאוּבֵן אוֹמֵר, גָּזֵל אָכַלְתָּ--בֵּין שֶׁלֹּא הָיוּ שָׁם עֵדִים שֶׁאָכַל כְּלָל, בֵּין שֶׁהָיָה שָׁם עֵד אֶחָד שֶׁאֲכָלָהּ שָׁלוֹשׁ שָׁנִים--אֵינוּ חַיָּב לְהַחְזִיר הַפֵּרוֹת שֶׁאָכַל, שֶׁהֲרֵי הוּא אוֹמֵר שֶׁלִּי אָכַלְתִּי; וְאֵין עָלָיו עֵדִים שֶׁמְּחַיְּבִין אוֹתוֹ בַּפֵּרוֹת, שֶׁהֲרֵי מֵעַצְמוֹ הוֹדָה.
וְזֶה הָעֵד שֶׁהֵעִיד שֶׁאֲכָלָהּ שָׁלוֹשׁ שָׁנִים, לְיַפּוֹת כּוֹחוֹ שֶׁלָּאוֹכֵל הוּא בָּא, וְאִלּוּ הָיָה עִמּוֹ אַחֵר, הָיְתָה הַשָּׂדֶה עוֹמֶדֶת בְּיָדוֹ.
לְפִיכָּךְ יִשָּׁבַע רְאוּבֵן הֶסֵּת שֶׁלֹּא מָכַר, וְתַחְזֹר לוֹ הַשָּׂדֶה; וְיִשָּׁבַע שִׁמְעוֹן הֶסֵּת שְׁאֵינוּ חַיָּב לוֹ כְּלוּם בַּפֵּרוֹת שֶׁאָכַל, וְיִפָּטֵר.

 הָיוּ שְׁנֵי עֵדִים מְעִידִים עַל שִׁמְעוֹן שֶׁאֲכָלָהּ פָּחוּת מִשְּׁנֵי חֲזָקָה, יַחְזִיר כָּל הַפֵּרוֹת שֶׁאָכַל.
וְאַפִלּוּ הָיָה עֵד אֶחָד--חַיָּב לְהַחְזִיר עַל פִּיו, שֶׁהֲרֵי אֵינוּ מַכְחִישׁ הָעֵד, אֵלָא אוֹמֵר אֱמֶת הֵעִיד וְאָכַלְתִּי שְׁתֵּי שָׁנִים, וְשֶׁלִּי אָכַלְתִּי: וְנִמְצָא מְחֻיָּב שְׁבוּעָה, וְאֵינוּ יָכוֹל לְהִשָּׁבַע; וּמְשַׁלֵּם.

 כָּל הַמְּחֻיָּב לְהַחְזִיר הַפֵּרוֹת--אִם לֹא הָיוּ יְדוּעִין, וְאֵין בֵּית דִּין יְכוּלִין לְשַׁעַר אוֹתָן כְּשָׂכָר הַבָּתִּים וְכַיּוֹצֶא בּוֹ שְׁהוּא יָדוּעַ, אֵלָא הָיוּ פֵּרוֹת אִילָן אוֹ פֵּרוֹת שָׂדֶה, שְׁאֵינָן יְדוּעִין--הוֹאִיל וְאֵין כָּאן טְעָנָה וַדָּאִית, יְשַׁלַּם מַה שֶׁיּוֹדֶה בּוֹ שֶׁאֲכָלוֹ; וּמַחְרִימִין עַל מִי שֶׁאָכַל יוֹתֵר, וְלֹא יְשַׁלַּם.

 כָּל הַמַּחְזִיר קַרְקָע מִתַּחַת יָדוֹ--אִם שְׂכָרָהּ לַאֲחֵרִים כְּשֶׁהָיָה מַחְזִיק בָּהּ, וְהָיוּ הַשּׂוֹכְרִין קַיָּמִין--מוֹצִיאִין מֵהֶן הַשָּׂכָר פַּעַם שְׁנִיָּה, וְנוֹתְנִין לְבַעַל הַקַּרְקָע; וְחוֹזְרִין וְתוֹבְעִין זֶה שֶׁשָּׂכַר לָהֶם, מְקוֹם שְׁאֵינוּ שֶׁלּוֹ.

 אָסוּר לָאָדָם לִטְעֹן טְעָנַת שֶׁקֶר, כְּדֵי לְעַוַּת הַדִּין אוֹ כְּדֵי לְעַכְּבוֹ.
כֵּיצַד: הָיָה נוֹשֶׁה בַּחֲבֵרוֹ מָנֶה--לֹא יִטְעְנֶנּוּ בְּמָאתַיִם, כְּדֵי שֶׁיּוֹדֶה בְּמָנֶה וְיִתְחַיַּב שְׁבוּעָה.
הָיָה נוֹשֶׁה בּוֹ מָנֶה, וּטְעָנוֹ מָאתַיִם--לֹא יֹאמַר אֶכְפֹּר בַּכֹּל בְּבֵית דִּין וְאוֹדֶה לוֹ בְּמָנֶה בֵּינִי לְבֵינוֹ, כְּדֵי שֶׁלֹּא אֶתְחַיַּב לוֹ שְׁבוּעָה.

 הָיוּ שְׁלוֹשָׁה נוֹשִׁין מָנֶה מָנֶה בְּאֶחָד, וְכָפַר בָּהֶן--לֹא יִהְיֶה אֶחָד תּוֹבֵעַ, וּשְׁנַיִם מְעִידִים, וּכְשֶׁיּוֹצִיאוּ מִמֶּנּוּ, יַחְלֹקוּ.
וְעַל דְּבָרִים אֵלּוּ וְכַיּוֹצֶא בָּהֶן, הִזְהִיר הַכָּתוּב וְאָמַר "מִדְּבַר-שֶׁקֶר, תִּרְחָק" .

הִלְכּוֹת נְחָלוֹת 
מִצְוַת עֲשֵׂה אַחַת, וְהִיא דִּין סֵדֶר נְחָלוֹת.
וּבֵאוּר מִצְוָה זוֹ בִּפְרָקִים אֵלּוּ.

הִלְכּוֹת נְחָלוֹת פֵּרֶק א 
סֵדֶר נְחָלוֹת כָּךְ הוּא: מִי שֶׁמֵּת--יִירָשׁוּהוּ בָּנָיו, וְהֶם קוֹדְמִין לַכֹּל; וְהַזְּכָרִים קוֹדְמִין לַנְּקֵבוֹת, בְּכָל מָקוֹם--אֵין לַנְּקֵבָה עִם הַזָּכָר, יְרֻשָּׁה.
אִם אֵין לוֹ בָּנִים, יִירָשֶׁנּוּ אָבִיו; וְאֵין הָאֵם יוֹרֶשֶׁת אֶת בָּנֶיהָ, וְדָבָר זֶה מִפִּי הַקַּבָּלָה.
וְכָל הַקּוֹדֵם בַּנַּחֲלָה, יוֹצְאֵי יְרֵכוֹ קוֹדְמִין.

לְפִיכָּךְ מִי שֶׁמֵּת, בֵּין אִישׁ בֵּין אִשָּׁה--אִם הִנִּיחַ בֵּן, יוֹרֵשׁ הַכֹּל.
לֹא נִמְצָא לוֹ בֵּן בָּעוֹלָם, מְעַיְּנִין עַל זַרְעוֹ שֶׁלַּבֵּן: אִם נִמְצָא לִבְנוֹ זֶרַע, בֵּין זְכָרִים בֵּין נְקֵבוֹת--אַפִלּוּ בַּת בַּת בַּת בְּנוֹ, עַד סוֹף הָעוֹלָם--הִיא תִּירַשׁ אֶת הַכֹּל.
לֹא נִמְצָא לוֹ זֶרַע בֵּן, חוֹזְרִין אֵצֶל הַבַּת.

הָיְתָה לוֹ בַּת, תִּירַשׁ אֶת הַכֹּל.
לֹא נִמְצֵאת לוֹ בַּת בָּעוֹלָם, מְעַיְּנִין עַל זֶרַע הַבַּת: אִם נִמְצָא לָהּ זֶרַע, בֵּין זְכָרִים בֵּין נְקֵבוֹת, עַד סוֹף הָעוֹלָם--הוּא יוֹרֵשׁ הַכֹּל.
לֹא נִמְצָא לוֹ זֶרַע בַּת, חוֹזֶרֶת הַיְּרֻשָּׁה לְאָבִיו.

אִם לֹא הָיָה אָבִיו קַיָּם--מְעַיְּנִין עַל זֶרַע הָאָב, שְׁהֶן אֲחֵי הַמֵּת: נִמְצָא לוֹ אָח אוֹ זֶרַע אָח, יוֹרֵשׁ הַכֹּל.
וְאִם לָאו, חוֹזְרִין אֵצֶל הָאָחוֹת: נִמְצֵאת לוֹ אָחוֹת אוֹ זַרְעָהּ, יִירְשׁוּ הַכֹּל.
וְאִם לֹא נִמְצָא לוֹ זֶרַע אַחִים--הוֹאִיל וְאֵין לָאָב זֶרַע, תַּחְזֹר הַיְּרֻשָּׁה לַאֲבִי הָאָב.

לֹא הָיָה אֲבִי הָאָב קַיָּם--מְעַיְּנִין עַל זַרְעוֹ שֶׁלַּאֲבִי הָאָב, שְׁהֶן אֲחֵי אָבִיו שֶׁלַּמֵּת; וְהַזְּכָרִים קוֹדְמִין לַנְּקֵבוֹת, וְזַרְעָן שֶׁלַּזְּכָרִים קוֹדְמִין לַנְּקֵבוֹת, כְּמוֹ שֶׁהָיָה הַדִּין בְּזַרְעוֹ שֶׁלַּמֵּת עַצְמוֹ.
לֹא נִמְצְאוּ אַחִים לְאָבִיו, לֹא הֶם וְלֹא זַרְעָן--תַּחְזֹר הַיְּרֻשָּׁה לַאֲבִי אֲבִי הָאָב.
וְעַל הַדֶּרֶךְ הַזֹּאת נַחֲלָה מְמַשְׁמֶשֶׁת וְעוֹלָה, עַד רְאוּבֵן.

נִמְצֵאתָ אוֹמֵר הַבֵּן קוֹדֵם לַבַּת, וְכָל יוֹצְאֵי יְרֵכוֹ שֶׁלַּבֵּן קוֹדְמִין לַבַּת.
וְהַבַּת קוֹדֶמֶת לַאֲבִי אָבִיהָ, וְכָל יוֹצְאֵי יְרֵכָהּ קוֹדְמִין לַאֲבִי אָבִיהָ.
וַאֲבִי הַמֵּת קוֹדֵם לַאֲחֵי הַמֵּת, מִפְּנֵי שְׁהֶן יוֹצְאֵי יְרֵכוֹ.
וְהָאָח קוֹדֵם לָאָחוֹת, וְכָל יוֹצְאֵי יְרֵכוֹ שֶׁלָּאָח קוֹדְמִין לָאָחוֹת.
וְאָחוֹת קוֹדֶמֶת לַאֲבִי אָבִיהָ, וְכָל יוֹצְאֵי יְרֵכָהּ קוֹדְמִין לַאֲבִי אָבִיהָ.

אֲבִי הָאָב קוֹדֵם לַאֲחִי אָבִיו שֶׁלַּמֵּת, וַאֲחִי אָבִיו קוֹדֵם לַאֲחוֹת אָבִיו, וְכָל יוֹצְאֵי יְרֵכוֹ שֶׁלַּאֲחִי אָבִיו קוֹדְמִין לַאֲחוֹת אָבִיו, וַאֲחוֹת אָבִיו קוֹדֶמֶת לַאֲבִי אֲבִי אָבִיו שֶׁלַּמֵּת, וְכֵן כָּל יוֹצְאֵי יְרֵכָהּ שֶׁלַּאֲחוֹת אָבִיו קוֹדְמִין לַאֲבִי אֲבִי אָבִיו.
וְעַל דֶּרֶךְ זוֹ הוֹלֵךְ וְעוֹלֶה, עַד רֹאשׁ הַדּוֹרוֹת; לְפִיכָּךְ אֵין לָךְ אָדָם מִיִּשְׂרָאֵל שְׁאֵין לוֹ יוֹרֵשׁ.

 מִי שֶׁמֵּת וְהִנִּיחַ בַּת וּבַת הַבֵּן--אַפִלּוּ בַּת בַּת בַּת הַבֵּן עַד סוֹף כַּמָּה דּוֹרוֹת--הִיא קוֹדֶמֶת וְתִירַשׁ הַכֹּל, וְאֵין לַבַּת כְּלוּם.
וְהוּא הַדִּין לְבַת הָאָח עִם הָאָחוֹת, וּלְבַת בֶּן אֲחִי אָבִיו עִם אֲחוֹת אָבִיו.
וְכֵן כָּל כַּיּוֹצֶא בָּהֶן.

 מִי שֶׁהָיוּ לוֹ שְׁנֵי בָּנִים, וּמֵתוּ הַשְּׁנֵי בָּנִים בְּחַיָּו, וְהִנִּיחַ הַבֵּן הָאֶחָד שְׁלוֹשָׁה בָּנִים, וְהִנִּיחַ הַבֵּן הַשֵּׁנִי בַּת אַחַת, וְאַחַר כָּךְ מֵת הַזָּקֵן--נִמְצְאוּ שְׁלֹשֶׁת בְּנֵי בְּנוֹ יוֹרְשִׁין חֲצִי הַנַּחֲלָה, וּבַת בְּנוֹ יוֹרֶשֶׁת הַחֵצִי: שֶׁכָּל אֶחָד מֵהֶן יוֹרֵשׁ חֵלֶק אָבִיו.
וְעַל דֶּרֶךְ זוֹ חוֹלְקִין בְּנֵי הָאַחִים, וּבְנֵי אֲחֵי הָאָב, עַד רֹאשׁ הַדּוֹרוֹת.

 מִשְׁפַּחַת הָאֵם אֵינָהּ קְרוּיָה מִשְׁפָּחָה, וְאֵין יְרֻשָּׁה אֵלָא לְמִשְׁפַּחַת הָאָב; לְפִיכָּךְ הָאַחִים מִן הָאֵם, אֵין יוֹרְשִׁין זֶה אֶת זֶה, וְהָאַחִין מִן הָאָב, יוֹרְשִׁין זֶה אֶת זֶה.
וְאֶחָד אָחִיו שְׁהוּא מֵאָבִיו בִּלְבָד, אוֹ אָחִיו שְׁהוּא מֵאָבִיו וּמֵאִמּוֹ.

 כָּל הַקְּרוֹבִין בַּעֲבֵרָה, יוֹרְשִׁין כַּכְּשָׁרִים.
כֵּיצַד: כְּגוֹן שֶׁהָיָה לוֹ בֶּן מַמְזֵר, אוֹ אָח מַמְזֵר--הֲרֵי אֵלּוּ כִּשְׁאָר הַבָּנִים וְכִשְׁאָר הָאַחִים, לַנַּחֲלָה.
אֲבָל בְּנוֹ מִן הַשִּׁפְחָה, אוֹ מִן הַנָּכְרִית--אֵינוּ בֵּן לְדָבָר מִן הַדְּבָרִים, וְאֵינוּ יוֹרֵשׁ כְּלָל.

 הָאִשָּׁה אֵינָהּ יוֹרֶשֶׁת אֶת בַּעְלָהּ כְּלָל; וְהַבַּעַל יוֹרֵשׁ אֶת כָּל נִכְסֵי אִשְׁתּוֹ, מִדִּבְרֵי סוֹפְרִים.
וְהוּא קוֹדֵם לַכֹּל בִּירֻשָּׁתָהּ, אַף עַל פִּי שְׁהִיא אֲסוּרָה עָלָיו--כְּגוֹן אַלְמָנָה לְכוֹהֵן גָּדוֹל, גְּרוּשָׁה וַחֲלוּצָה לְכוֹהֵן הִדְיוֹט.
וְאַף עַל פִּי שְׁהִיא קְטַנָּה, וְאַף עַל פִּי שֶׁהַבַּעַל חֵרֵשׁ--הוּא יוֹרֵשׁ אֶת אִשְׁתּוֹ.

 כְּבָר בֵּאַרְנוּ בְּהִלְכּוֹת אִישׁוּת שְׁאֵין הַבַּעַל יוֹרֵשׁ אֶת אִשְׁתּוֹ, עַד שֶׁתִּכָּנֵס לִרְשׁוּתוֹ, וּשְׁאֵין הַפִּקֵּחַ יוֹרֵשׁ אֶת הַחֵרֶשֶׁת שֶׁנְּשָׂאָהּ כִּשְׁהִיא חֵרֶשֶׁת, אַפִלּוּ נִתְפַּקְּחָה.
וְשָׁם בֵּאַרְנוּ שְׁהוּא יוֹרֵשׁ כָּל נִכְסֵי אִשְׁתּוֹ שֶׁבָּאוּ לִרְשׁוּתָהּ וְהֻחְזְקוּ, בֵּין נְכָסִים שֶׁהִכְנִיסָה לוֹ בִּנְדוּנְיָתָהּ בֵּין נְכָסִים שֶׁלֹּא הִכְנִיסָה לוֹ.
וּמִי שֶׁנִּתְגָּרְשָׁה סְפֵק גֵּרוּשִׁין, וּמֵתָה--אֵין הַבַּעַל יוֹרְשָׁהּ.

 בַּעַל שֶׁנָּשָׂא קְטַנָּה שְׁאֵינָהּ צְרִיכָה מֵאוּן--אֵינוּ יוֹרְשָׁהּ, שֶׁהֲרֵי אֵין כָּאן שֵׁם אִישׁוּת.
וְכֵן שׁוֹטֶה שֶׁנָּשָׂא פִּקַּחַת, אוֹ פִּקֵּחַ שֶׁנָּשָׂא שׁוֹטָה--אֵינוּ יוֹרְשָׁהּ, שֶׁהֲרֵי לֹא תִקְּנוּ חֲכָמִים לָהֶן נִשּׂוּאִין.

 בַּעַל שֶׁמֵּתָה אִשְׁתּוֹ, וְאַחַר כָּךְ מֵת אָבִיהָ אוֹ אָחִיהָ אוֹ אֶחָד מִן הַמּוֹרִישִׁין אוֹתָהּ--אֵין הַבַּעַל יוֹרֵשׁ אוֹתָן, אֵלָא יִירַשׁ אוֹתָן זַרְעָהּ, אִם הָיָה לָהּ זֶרַע; אוֹ תַּחְזֹר הַיְּרֻשָּׁה לְמִשְׁפַּחַת בֵּית אָבִיהָ: שְׁאֵין הַבַּעַל יוֹרֵשׁ נְכָסִים הָרְאוּיִין לָבוֹא לְאַחַר מִכָּאן, אֵלָא הַנְּכָסִים שֶׁכְּבָר בָּאוּ לִרְשׁוּתָהּ קֹדֶם שֶׁתָּמוּת.

 וְכֵן אֵין הַבַּעַל יוֹרֵשׁ אֶת אִשְׁתּוֹ, וְהוּא בַּקֶּבֶר כִּשְׁאָר הַיּוֹרְשִׁין שֶׁלְּמִשְׁפַּחַת הָאָב.
כֵּיצַד: בַּעַל שֶׁמֵּת, וְאַחַר כָּךְ מֵתָה אִשְׁתּוֹ--אֵין אוֹמְרִין הוֹאִיל וְהַבַּעַל הָיָה קוֹדֵם לְכָל אָדָם בִּירֻשָּׁתָהּ, כָּךְ יוֹרְשֵׁי הַבַּעַל יִקְדְּמוּ לִשְׁאָר יוֹרְשֵׁי הָאִשָּׁה; אֵלָא יוֹרְשֵׁי הָאִשָּׁה מִמִּשְׁפַּחַת בֵּית אָבִיהָ, הֶם הַיּוֹרְשִׁים אוֹתָהּ, אִם מֵתָה אַחַר בַּעְלָהּ.

 וְכֵן אֵין הַבֵּן יוֹרֵשׁ אֶת אִמּוֹ בְּקִבְרוֹ, כְּדֵי לְהַנְחִיל לְאֶחָיו מֵאָבִיו.
כֵּיצַד: מִי שֶׁמֵּת, וְאַחַר כָּךְ מֵתָה אִמּוֹ--אֵין אוֹמְרִין הוֹאִיל וְאִלּוּ הָיָה הַבֵּן קַיָּם הָיָה קוֹדֵם, אַף יוֹרְשִׁין שֶׁלַּבֵּן קוֹדְמין לְיוֹרְשֶׁיהָ שֶׁלְּאִשָּׁה זוֹ, וְנִמְצְאוּ אֶחָיו מֵאָבִיו יוֹרְשִׁין אֶת אִמּוֹ שֶׁלְּזֶה, אַחַר מוֹתוֹ; אֵלָא זֶרַע בְּנָהּ הוּא שֶׁיִּרְשֶׁנָּה, אִם הָיָה לוֹ זֶרַע.
וְאִם אֵין לוֹ זֶרַע, תַּחְזֹר נַחֲלָתָהּ לְמִשְׁפַּחַת בֵּית אָבִיהָ.

אֲבָל אִם מֵתָה הָאֵם תְּחִלָּה, וְאַחַר כָּךְ מֵת הַבֵּן--אַפִלּוּ הָיָה קָטָן בֶּן יוֹמוֹ, וְלֹא כָּלוּ לוֹ חֳדָשָׁיו--הוֹאִיל וְחָיָה אַחַר אִמּוֹ שָׁעָה אַחַת, וּמֵת, הֲרֵי זֶה נוֹחֵל אֶת אִמּוֹ, וּמַנְחִיל אוֹתָהּ הַנַּחֲלָה לְיוֹרְשָׁיו מִמִּשְׁפַּחַת אָבִיו.

הִלְכּוֹת נְחָלוֹת פֵּרֶק ב 
הַבְּכוֹר נוֹטֵל פִּי שְׁנַיִם כְּאֶחָד בְּנִכְסֵי אָבִיו, שֶׁנֶּאֱמָר "לָתֶת לוֹ פִּי שְׁנַיִם" .
כֵּיצַד: הִנִּיחַ חֲמִשָּׁה בָּנִים, וְאֶחָד מֵהֶן בְּכוֹר--הַבְּכוֹר נוֹטֵל שְׁלִישׁ הַמָּמוֹן, וְכָל אֶחָד מִן הָאַרְבָּעָה הַפְּשׁוּטִין נוֹטֵל שְׁתוּת.
הִנִּיחַ תִּשְׁעָה בָּנִים--הֲרֵי הָאֶחָד הַבְּכוֹר נוֹטֵל חֹמֶשׁ, וְכָל אֶחָד מִן הַשְּׁמוֹנָה הַפְּשׁוּטִים נוֹטֵל עִשּׂוּר.
וְכֵן עַל הַחֲלוּקָה הַזֹּאת חוֹלְקִין לְעוֹלָם.

בְּכוֹר שֶׁנֻּלַּד לְאַחַר מִיתַת אָבִיו--אֵינוּ נוֹטֵל פִּי שְׁנַיִם, שֶׁנֶּאֱמָר "וְהָיָה, בְּיוֹם הַנְחִילוֹ אֶת-בָּנָיו ...
כִּי אֶת-הַבְּכֹר בֶּן-הַשְּׂנוּאָה יַכִּיר" .
וְאִם יָצַאת פַּדַּחְתּוֹ בְּחַיֵּי אָבִיו--אַף עַל פִּי שֶׁלֹּא יָצָא כָּל רֹאשׁוֹ לְאַוֵּיר הָעוֹלָם אֵלָא לְאַחַר מִיתַת אָבִיו, הֲרֵי זֶה נוֹטֵל פִּי שְׁנַיִם.

בְּכוֹר טֻמְטוֹם שֶׁנִּקְרַע וְנִמְצָא זָכָר, אֵינוּ נוֹטֵל פִּי שְׁנַיִם; וְכֵן פָּשׁוּט שֶׁנִּקְרַע וְנִמְצָא זָכָר, אֵינוּ מְמַעֵט בְּחֵלֶק בְּכוֹרָה: שֶׁנֶּאֱמָר "וְיָלְדוּ-לוֹ בָנִים" , עַד שֶׁיִּהְיֶה בֵּן מִשָּׁעַת לִידָה.

כֵּיצַד אֵינוּ מְמַעֵט בְּחֵלֶק בְּכוֹרָה: הֲרֵי שֶׁהָיָה לוֹ בֶּן בְּכוֹר, וּשְׁנֵי פְּשׁוּטִים, וְזֶה הַטֻּמְטוֹם שֶׁנִּקְרַע וְנִמְצָא זָכָר--הַבְּכוֹר נוֹטֵל חֲצִי הַמָּמוֹן, וּכְאִלּוּ אֵין עִמּוֹ אֵלָא שְׁנֵי הַפְּשׁוּטִים בִּלְבָד; וְהַחֵצִי הַנִּשְׁאָר, חוֹלְקִין אוֹתוֹ שְׁנֵי הַפְּשׁוּטִין עִם הַנִּקְרָע בְּשׁוֹוֶה.

קָטָן בֶּן יוֹם אֶחָד, מְמַעֵט בְּחֵלֶק בְּכוֹרָה; אֲבָל לֹא הָעֹבֶר.
וּבֵן שֶׁנֻּלַּד לְאַחַר מִיתַת אָבִיו, אֵינוּ מְמַעֵט בְּחֵלֶק בְּכוֹרָה.

בֵּן שֶׁנִּסְתַּפַּק לָנוּ אִם הוּא בְּכוֹר אוֹ פָּשׁוּט, כְּגוֹן שֶׁנִּתְעָרַב עִם אַחֵר--אֵינוּ נוֹטֵל פִּי שְׁנַיִם.
וְכֵיצַד עוֹשִׂין: אִם הֻכְּרוּ, וְלִבְסוֹף נִתְעָרְבוּ--כּוֹתְבִין הַרְשָׁאָה זֶה לְזֶה, וְנוֹטְלִין חֵלֶק בְּכוֹרָה עִם אֲחֵיהֶם; וְאִם לֹא הֻכְּרוּ, כְּגוֹן שֶׁיָּלְדוּ בְּמַחְבּוֹאָה אַחַת--אֵין כּוֹתְבִין הַרְשָׁאָה, וְאֵין כָּאן חֵלֶק בְּכוֹרָה.

מִי שֶׁהָיוּ לוֹ שְׁנֵי בָּנִים בְּכוֹר וּפָשׁוּט, וּמֵתוּ שְׁנֵיהֶם בְּחַיָּיו, וְהִנִּיחוּ בָּנִים, הַבְּכוֹר הִנִּיחַ בַּת וְהַפָּשׁוּט הִנִּיחַ בֵּן--הֲרֵי בֶּן הַפָּשׁוּט יוֹרֵשׁ בְּנִכְסֵי הַזָּקֵן שְׁלִישׁ, שְׁהוּא חֵלֶק אָבִיו, וּבַת הַבְּכוֹר יוֹרֶשֶׁת שְׁנֵי שְׁלִישִׁים, שְׁהוּא חֵלֶק אָבִיהָ.
וְכֵן הַדִּין בִּבְנֵי הָאַחִין, וּבִבְנֵי אֲחֵי הָאָב, וּבְכָל הַיּוֹרְשִׁין--אִם הָיָה אֲבִי אֶחָד מִן הַיּוֹרְשִׁים בְּכוֹר, נוֹטֵל חֵלֶק בְּכוֹרָה שֶׁלּוֹ זֶה הַיּוֹרֵשׁ מֵחֲמָתוֹ.

אֵין הַבְּכוֹר נוֹטֵל פִּי שְׁנַיִם בְּנִכְסֵי הָאֵם.
כֵּיצַד: בְּכוֹר וּפָשׁוּט שֶׁיָּרְשׁוּ אֶת אִמָּן--חוֹלְקִין בְּשׁוֹוֶה, בֵּין שֶׁהָיָה בְּכוֹר לַנַּחֲלָה בֵּין שֶׁהָיָה פֶּטֶר רֶחֶם.

בְּכוֹר הַנַּחֲלָה--הוּא הַנּוֹלָד לְאָב רִאשׁוֹן, שֶׁנֶּאֱמָר "כִּי-הוּא רֵאשִׁית אֹנוֹ" .
וְאֵין מַשְׁגִּיחִין עַל הָאֵם: אַפִלּוּ יָלְדָה כַּמָּה בָּנִים, הוֹאִיל וְזֶה רִאשׁוֹן לְאָבִיו, יִירַשׁ פִּי שְׁנַיִם.

הַבָּא אַחַר הַנְּפָלִים--אַף עַל פִּי שֶׁיָּצָא רֹאשׁ הַנֵּפֶל כִּשְׁהוּא חַי, הַבָּא אַחֲרָיו בְּכוֹר לַנַּחֲלָה; וְכֵן בֶּן תִּשְׁעָה שֶׁיָּצָא רֹאשׁוֹ מֵת, הַבָּא אַחֲרָיו בְּכוֹר לַנַּחֲלָה.
שֶׁזֶּה שֶׁנֶּאֱמָר "רֵאשִׁית אֹנוֹ" --הוּא שֶׁלֹּא נֻלַּד לוֹ קֹדֶם לְזֶה, וֶלֶד שֶׁיָּצָא חַי לְאַוֵּיר הָעוֹלָם.
לְפִיכָּךְ בֶּן תִּשְׁעָה שֶׁיָּצָא רֹב רֹאשׁוֹ חַי, הַבָּא אַחֲרָיו אֵינוּ בְּכוֹר.

יוֹצֵא דֹּפֶן, וְהַבָּא אַחֲרָיו--שְׁנֵיהֶן אֵינָן בְּכוֹר: הָרִאשׁוֹן לְפִי שֶׁלֹּא נֻלַּד, וְנֶאֱמָר "וְיָלְדוּ-לוֹ בָנִים" ; וְהַשֵּׁנִי, שֶׁהֲרֵי קְדָמוֹ אַחֵר.
הָיוּ לוֹ בָּנִים בְּגֵיוּתוֹ, וְנִתְגַּיַּר--אֵין לוֹ בְּכוֹר לַנַּחֲלָה.
אֲבָל יִשְׂרָאֵל שֶׁהָיָה לוֹ בֵּן מִן הַשִּׁפְחָה וּמִן הַגּוֹיָה--הוֹאִיל וְאֵינוּ קָרוּי בְּנוֹ--הֲרֵי הַבָּא לוֹ אַחֲרָיו מִן הַיִּשְׂרְאֵלִית, בְּכוֹר לַנַּחֲלָה וְנוֹטֵל פִּי שְׁנַיִם.

 הָיָה הַבְּכוֹר מַמְזֵר--נוֹטֵל פִּי שְׁנַיִם, שֶׁנֶּאֱמָר "כִּי אֶת-הַבְּכֹר בֶּן-הַשְּׂנוּאָה יַכִּיר" : זוֹ שֶׁשְּׂנוּאָה בְּנִשּׂוּאֶיהָ.
וְאֵין צָרִיךְ לוֹמַר אִם הָיָה בֶּן גְּרוּשָׁה, אוֹ בֶּן חֲלוּצָה.

 שְׁלוֹשָׁה נֶאֱמָנִין עַל הַבְּכוֹר--חָיָה, וְאִמּוֹ, וְאָבִיו.
חָיָה מִיָּד--שְׁאִם אָמְרָה זֶה יָצָא רִאשׁוֹן, נֶאֱמֶנֶת.
וְאִמּוֹ כָּל שִׁבְעַת יְמֵי הַלִּידָה--נֶאֱמֶנֶת לוֹמַר, זֶה הוּא הַבְּכוֹר.
וְאָבִיו לְעוֹלָם: אַפִלּוּ אָמַר הָאָב עַל מִי שֶׁלֹּא הֻחְזַק בְּנוֹ כְּלָל, זֶה הוּא בְּנִי וּבְכוֹרִי--הוּא נֶאֱמָן; וְכֵן אִם אָמַר עַל הַמֻּחְזָק לָנוּ שְׁהוּא בְּכוֹרוֹ, אֵינוּ בְּכוֹר--נֶאֱמָן.

 הָאָב שֶׁנִּשְׁתַּתַּק--בּוֹדְקִין אוֹתוֹ, כְּדֶרֶךְ שֶׁבּוֹדְקִין לְגִטִּין: אִם רָמַז אוֹ כָּתַב שֶׁזֶּה בְּנוֹ בְּכוֹרוֹ, הֲרֵי זֶה נוֹטֵל פִּי שְׁנַיִם.

 הֵעִידוּ עֵדִים שְׁהֶן שָׁמְעוּ אָבִיו שֶׁלְּזֶה אוֹמֵר דְּבָרִים כָּךְ וְכָּךְ, שֶׁהֲרֵי אוֹתָן הַדְּבָרִים יִוָּדַע מִכְּלָלָן שֶׁזֶּה בְּנוֹ בְּכוֹרוֹ--הֲרֵי זֶה נוֹטֵל פִּי שְׁנַיִם: אַף עַל פִּי שֶׁלֹּא אָמַר הָאָב בַּפֵּרוּשׁ, זֶה בְּנִי בְּכוֹרִי.

 שָׁמְעוּ מִן הָאָב שֶׁאָמַר, זֶה בְּנִי בְּכוֹר--אֵינוּ נוֹטֵל בְּעֵדוּת זוֹ פִּי שְׁנַיִם, שֶׁמֶּא בְּכוֹר לְאִמּוֹ הוּא, וּלְזֶה נִתְכַּוַּן הָאָב: עַד שֶׁיֹּאמַר בְּנִי בְּכוֹרִי.

הִלְכּוֹת נְחָלוֹת פֵּרֶק ג 
אֵין הַבְּכוֹר נוֹטֵל פִּי שְׁנַיִם בַּנְּכָסִים הָרְאוּיִין לָבוֹא לְאַחַר מִיתַת אָבִיו, אֵלָא בַּנְּכָסִים הַמֻּחְזָקִין לְאָבִיו שֶׁבָּאוּ לִרְשׁוּתוֹ, שֶׁנֶּאֱמָר "בְּכֹל אֲשֶׁר-יִמָּצֵא, לוֹ" .
כֵּיצַד: אֶחָד מִמּוֹרִישֵׁי אָבִיו שֶׁמֵּת לְאַחַר מִיתַת אָבִיו, הַבְּכוֹר וְהַפָּשׁוּט יוֹרְשִׁין כְּאֶחָד; וְכֵן אִם הָיְתָה לְאָבִיו מַלְוָה, אוֹ הָיְתָה לוֹ סְפִינָה בַּיָּם--יוֹרְשִׁין אוֹתָהּ הַבְּכוֹר וְהַפָּשׁוּט כְּאֶחָד.

הִנִּיחַ לָהֶם אֲבִיהֶם פָּרָה מֻשְׂכֶּרֶת אוֹ מֻחְכֶּרֶת, אוֹ שֶׁהָיְתָה רוֹעָה בָּאֲפָר וְיָלְדָה--הַבְּכוֹר נוֹטֵל בָּהּ וּבְוַלְדָהּ פִּי שְׁנַיִם.
שָׁחַט אֶחָד מִמַּכָּרֵי אָבִיו בְּהֵמָה, וְאַחַר כָּךְ מֵת אָבִיו--נוֹטֵל פִּי שְׁנַיִם בַּמַּתָּנוֹת שֶׁלְּאוֹתָהּ הַבְּהֵמָה.

 אֵין הַבְּכוֹר נוֹטֵל פִּי שְׁנַיִם, בַּשְּׁבָח שֶׁשָּׁבְחוּ נְכָסִים לְאַחַר מִיתַת אָבִיו, אֵלָא מַעֲלֶה אוֹתוֹ הַשְּׁבָח בְּדָמִים, וְנוֹתֵן הַיָּתֵר לַפָּשׁוּט: וְהוּא, שֶׁיִּשְׁתַּנּוּ הַנְּכָסִים--כְּגוֹן כַּרְמֶל שֶׁנַּעֲשָׂה שִׁבֳּלִים, וְכַפְנָיוֹת שֶׁנַּעֲשׂוּ תְּמָרִים.
אֲבָל אִם שָׁבְחוּ מֵחֲמַת עַצְמָן, וְלֹא נִשְׁתַּנּוּ--כְּגוֹן אִילָן קָטָן שֶׁגָּדַל וְנַעֲשָׂה עָבֶה, וְאֶרֶץ שֶׁהֶעֱלָת שִׁרְטוֹן--הֲרֵי זֶה נוֹטֵל בַּשְּׁבָח פִּי שְׁנַיִם; וְאִם מֵחֲמַת הוֹצָאָה הִשְׁבִּיחַ, אֵינוּ נוֹטֵל.

 אֵין הַבְּכוֹר נוֹטֵל פִּי שְׁנַיִם בַּמַּלְוָה, אַף עַל פִּי שְׁהוּא בַּשְּׁטָר, וְאַף עַל פִּי שֶׁגָּבוּ הַיְּתוֹמִים קַרְקָע בְּחוֹב אֲבִיהֶם.
הָיָה לָאָב מַלְוָה בְּיַד הַבְּכוֹר--הֲרֵי זֶה סְפֵק אִם יִטֹּל בָּהּ פִּי שְׁנַיִם, הוֹאִיל וְיֶשְׁנָהּ תַּחַת יָדוֹ, אוֹ לֹא יִטֹּל, הוֹאִיל וּמֵחֲמַת אָבִיו יִירָשֶׁנָּה וַעֲדַיִן לֹא בָאָה לְיָדוֹ שֶׁלְּאָבִיו; לְפִיכָּךְ יִטֹּל מִמֶּנָּה חֲצִי חֵלֶק בְּכוֹרָה.

 בְּכוֹר שֶׁמָּכַר חֵלֶק בְּכוֹרָה קֹדֶם חֲלֻקָּה--מִמְכָּרוֹ קַיָּם, מִפְּנֵי שֶׁיֵּשׁ לַבְּכוֹר חֵלֶק בְּכוֹרָה קֹדֶם חֲלֻקָּה.
לְפִיכָּךְ אִם חָלַק עִם אֶחָיו בְּמִקְצַת נְכָסִים, בֵּין בְּקַרְקָע בֵּין בְּמִטַּלְטְלִין, וְנָטַל חֵלֶק כַּפָּשׁוּט--וִתַּר בְּכָל הַנְּכָסִים, וְאֵינוּ נוֹטֵל בִּשְׁאָרָן אֵלָא כַּפָּשׁוּט.

בַּמֶּה דְּבָרִים אֲמוּרִים, בְּשֶׁלֹּא מִחָה.
אֲבָל אִם מִחָה בְּאֶחָיו, וְאָמַר בִּפְנֵי שְׁנַיִם, עֲנָבִים אֵלּוּ שֶׁאֲנִי חוֹלֵק עִם אַחַי בְּשׁוֹוֶה, לֹא מִפְּנֵי שֶׁמָּחַלְתִּי בְּחֵלֶק בְּכוֹרָה--הֲרֵי זוֹ מֶחָאָה, וְלֹא וִתַּר בִּשְׁאָר נְכָסִים.
אַפִלּוּ מִחָה בָּעֲנָבִים כִּשְׁהֶן מְחֻבָּרִים, וּבְצָרוּם וַחֲלָקוּם בְּשׁוֹוֶה--לֹא וִתַּר בִּשְׁאָר נְכָסִים.
אֲבָל אִם דְּרָכוּם, וְחָלַק עִמָּהֶן בְּשׁוֹוֶה בַּיַּיִן, וְלֹא מִחָה בָּהֶן, מִשֶּׁנַּעֲשָׂה יַיִן--וִתַּר בְּכָל הַנְּכָסִים.
הַא לְמַה זֶה דּוֹמֶה: לְמִי שֶׁמִּחָה בָּעֲנָבִים, וְחָלַק עִמָּהֶם בְּשׁוֹוֶה בַּזֵּיתִים--שֶׁהֲרֵי וִתַּר בַּכֹּל.
וְכֵן כָּל כַּיּוֹצֶא בְּזֶה.

מִי שֶׁיִּבַּם אֵשֶׁת אָחִיו, הוּא יוֹרֵשׁ כָּל נִכְסֵי אָחִיו הַמֻּחְזָקִים.
אֲבָל הָרְאוּיִין לָבוֹא לְאַחַר מִכָּאן, הֲרֵי הוּא בָּהֶן כְּכָל הָאַחִים, שֶׁהֲרֵי בְּכוֹר קָרָא אוֹתוֹ הַכָּתוּב, שֶׁנֶּאֱמָר "וְהָיָה, הַבְּכוֹר אֲשֶׁר תֵּלֵד--יָקוּם, עַל-שֵׁם אָחִיו הַמֵּת; וְלֹא-יִמָּחֶה שְׁמוֹ, מִיִּשְׂרָאֵל" .

וּכְשֵׁם שְׁאֵינוּ נוֹטֵל בָּרָאוּי כְּבַמֻּחְזָק--כָּךְ אֵינוּ נוֹטֵל בַּשְּׁבָח שֶׁשָּׁבְחוּ נְכָסִים אַחַר מִיתַת אָבִיו, מִשָּׁעַת מִיתָה עַד שָׁעַת חֲלֻקָּתוֹ עִם אֶחִיו בְּנִכְסֵי אָבִיו.
וְאַפִלּוּ הִשְׁבִּיחוּ נְכָסִים אַחַר שֶׁיִּבַּם, וְקֹדֶם שֶׁיַּחְלֹקוּ--הֲרֵי הוּא בַּשְּׁבָח כְּאֶחָד מִן הָאַחִין, אַף עַל פִּי שֶׁנּוֹטֵל מִן הַנְּכָסִים אֵלּוּ שְׁנֵי חֲלָקִים, חֶלְקוֹ וְחֵלֶק אָחִיו שֶׁיִּבַּם אִשְׁתּוֹ, הוֹאִיל וּמֵת הָאָב בְּחַיֵּי כֻּלָּן.

 כְּבָר בֵּאַרְנוּ בְּהִלְכּוֹת שְׁכֵנִים, שֶׁהַבְּכוֹר נוֹטֵל שְׁנֵי חֲלָקִים שֶׁלּוֹ כְּאֶחָד בִּמְצָר אֶחָד.
אֲבָל הַיָּבָם שֶׁחָלַק עִם אֶחָיו בְּנִכְסֵי אָבִיו, נוֹטֵל חֶלְקוֹ וְחֵלֶק אָחִיו בַּגּוֹרָל; וְאִם עָלָה גּוֹרָלוֹ בִּשְׁנֵי מְקוֹמוֹת, נוֹטֵל בִּשְׁנֵי מְקוֹמוֹת.

 שׁוֹמֶרֶת יָבָם שֶׁמֵּתָה--אַפִלּוּ עָשָׂה בָּהּ אֶחָד מִן הָאַחִים מַאֲמָר--מִשְׁפַּחַת בֵּית אָבִיהָ יוֹרְשִׁין נִכְסֵי מְלוֹג וַחֲצִי נִכְסֵי צֹאן בַּרְזֶל, וְיוֹרְשֵׁי הַבַּעַל יוֹרְשִׁין כְּתֻבָּתָהּ עִם חֲצִי נִכְסֵי צֹאן בַּרְזֶל.
וְיוֹרְשֵׁי הַבַּעַל חַיָּבִין בִּקְבוּרָתָהּ, הוֹאִיל וְהֶן יִירְשׁוּ כְּתֻבָּתָהּ, כְּמוֹ שֶׁבֵּאַרְנוּ בִּמְקוֹמוֹ.

הִלְכּוֹת נְחָלוֹת פֵּרֶק ד 
הָאוֹמֵר זֶה בְּנִי, אוֹ זֶה אָחִי, אוֹ זֶה אֲחִי אָבִי, אוֹ שְׁאָר הַיּוֹרְשִׁין אוֹתוֹ--אַף עַל פִּי שֶׁהוֹדָה בָּאֲנָשִׁים שְׁאֵינָן מֻחְזָקִין שְׁהֶן קְרוֹבָיו--הֲרֵי זֶה נֶאֱמָן, וְיִירָשֶׁנּוּ: בֵּין שֶׁאָמַר כִּשְׁהוּא בָּרִיא, בֵּין שֶׁאָמַר וְהוּא שְׁכִיב מְרַע.
אַפִלּוּ נִשְׁתַּתַּק, וְכָתַב בִּכְתָב יָדוֹ שֶׁזֶּה יוֹרֵשׁ--בּוֹדְקִין אוֹתוֹ, כְּדֶרֶךְ שֶׁבּוֹדְקִין לְגִטִּין.

הָיִינוּ מֻחְזָקִין בְּזֶה שְׁהוּא אָחִיו, אוֹ בֶּן דּוֹדוֹ, וְאָמַר אֵינוּ אָחִי, וְאֵינוּ בֶּן דּוֹדִי--אֵינוּ נֶאֱמָן.
אֲבָל נֶאֱמָן הוּא עַל מִי שֶׁהֻחְזַק שְׁהוּא בְּנוֹ לוֹמַר אֵינוּ בְּנִי, וְלֹא יִירָשֶׁנּוּ.
וְיֵרָאֶה לִי שֶׁאַפִלּוּ הָיוּ לַבֵּן בָּנִים--אַף עַל פִּי שְׁאֵינוּ נֶאֱמָן עָלָיו לוֹמַר אֵינוּ בְּנִי לְעִנְיַן יֵחוּס, וְאֵין מַחְזִיקִין אוֹתוֹ מַמְזֵר עַל פִּיו--נֶאֱמָן הוּא לְעִנְיַן יְרֻשָּׁה, וְלֹא יִירָשֶׁנּוּ.

הָאוֹמֵר זֶה בְּנִי, וְחָזַר וְאָמַר עַבְדִּי הוּא--אֵינוּ נֶאֱמָן.
אָמַר עַבְדִּי, וְחָזַר וְאָמַר בְּנִי--אַף עַל פִּי שְׁהוּא מְשַׁמְּשׁוֹ כְּעֶבֶד, נֶאֱמָן: שֶׁזֶּה שֶׁאָמַר עַבְדִּי, כְּלוֹמַר הֲרֵי הוּא לִי כְּעֶבֶד.
וְאִם הָיוּ קוֹרִין לוֹ עֶבֶד בֶּן מֵאָה זוּז וְכַיּוֹצֶא בִּדְבָרִים אֵלּוּ, שְׁאֵין אוֹמְרִין אוֹתָן בַּיֵּחוּד אֵלָא לָעֲבָדִים--הֲרֵי זֶה אֵינוּ נֶאֱמָן.

הָיָה עוֹבֵר עַל בֵּית הַמֶּכֶס, וְאָמַר בְּנִי הוּא זֶה, וְחָזַר אַחַר כָּךְ וְאָמַר עַבְדִּי--נֶאֱמָן: שֶׁלֹּא אָמַר בְּנִי, אֵלָא לְהַבְרִיחַ מִן הַמֶּכֶס.
אָמַר בְּבֵית הַמֶּכֶס עַבְדִּי הוּא, וְחָזַר וְאָמַר בְּנִי הוּא--אֵינוּ נֶאֱמָן.

הָעֲבָדִים וְהַשְּׁפָחוֹת--אֵין קוֹרִין לָהֶן אַבָּא פְּלוֹנִי, וְלֹא אִמָּא פְּלוֹנִית, שֶׁלֹּא יָבוֹא מִן הַדָּבָר תַּקְלָה, וְנִמְצָא זֶה הַבֵּן נִפְגָם.
לְפִיכָּךְ אִם הָיוּ הָעֲבָדִים וְהַשְּׁפָחוֹת חֲשׁוּבִין בְּיוֹתֵר, וְיֵשׁ לָהֶן קוֹל, וַהֲרֵי כָּל הַקָּהָל מַכִּירִין אוֹתָן וְאֶת בְּנֵי אֲדוֹנֵיהֶם, כְּגוֹן עַבְדֵי הַנָּשִׂיא--הֲרֵי אֵלּוּ מֻתָּרִין לִקְרוֹת לָהֶן אַבָּא וְאִמָּא.

מִי שֶׁהָיְתָה לוֹ שִׁפְחָה, וְהוֹלִיד מִמֶּנָּה בֵּן, וְהָיָה נוֹהֵג בּוֹ מִנְהַג בָּנִים, אוֹ שֶׁאָמַר בְּנִי הוּא וּמְשֻׁחְרֶרֶת הִיא אִמּוֹ--אִם תַּלְמִיד חֲכָמִים הוּא, אוֹ אָדָם כָּשֵׁר שֶׁהֻחְזַק בְּדִקְדּוּקֵי מִצְווֹת--הֲרֵי זֶה יִירָשֶׁנּוּ.
וְאַף עַל פִּי כֵן, אֵינוּ נוֹשֵׂא בַּת יִשְׂרָאֵל, עַד שֶׁיָּבִיא רְאָיָה שֶׁנִּשְׁתַּחְרְרָה אִמּוֹ וְאַחַר כָּךְ יָלְדָה, שֶׁהֲרֵי הֻחְזְקָה שִׁפְחָה בְּפָנֵינוּ.

וְאִם מִשְּׁאָר הִדְיוֹטוֹת הוּא, וְאֵין צָרִיךְ לוֹמַר אִם הָיָה מִן הַמַּפְקִירִין עַצְמָן לְכָּךְ--הֲרֵי זֶה בְּחֶזְקַת עֶבֶד לְכָל דָּבָר, וְאֶחָיו מֵאָבִיו מוֹכְרִין אוֹתוֹ; וְאִם אֵין לְאָבִיו חוּץ מִמֶּנּוּ, אֵשֶׁת אָבִיו מִתְיַבֶּמֶת.
וְזֶה הוּא הַדִּין שֶׁיֵּרָאֶה לִי שְׁהוּא הוֹלֵךְ עַל עִיקָרֵי הַקַּבָּלָה.
וְיֵשׁ מִי שֶׁלֹּא חָלַק בֵּין כְּשֵׁרִים לִשְׁאָר הָעָם, לְעִנְיַן שֶׁלֹּא יִמְכְּרוּ אוֹתוֹ אֶחָיו בִּלְבָד; וְיֵשׁ מִי שֶׁהוֹרָה שֶׁאַפִלּוּ לְיָרְשׁוֹ, לֹא נְחַלַּק בְּיִשְׂרָאֵל.
וְאֵין רָאוּי לִסְמֹךְ עַל דָּבָר זֶה.

 כָּל הַיּוֹרְשִׁין, יוֹרְשִׁין בַּחֲזָקָה.
כֵּיצַד: עֵדִים שֶׁהֵעִידוּ שֶׁזֶּה מֻחְזָק לָנוּ שְׁהוּא בְּנוֹ שֶׁלִּפְלוֹנִי, אוֹ אָחִיו--אַף עַל פִּי שְׁאֵינָן עֵדֵי יֵחוּס, וְלֹא יָדְעוּ אֲמִתַּת יֵחוּסִין--הֲרֵי אֵלּוּ יוֹרְשִׁין בְּעֵדוּת זוֹ.

 יַעֲקוֹב שֶׁמֵּת וְהִנִּיחַ רְאוּבֵן וְשִׁמְעוֹן, וְלֹא הֻחְזַק לוֹ בֵּן אֵלָא שְׁנֵיהֶם--תָּפַס רְאוּבֵן לֵוִי מִן הַשּׁוּק, וְאָמַר גַּם זֶה אָחִינוּ הוּא, וְשִׁמְעוֹן אוֹמֵר, אֵינִי יוֹדֵעַ--הֲרֵי שִׁמְעוֹן נוֹטֵל חֲצִי הַמָּמוֹן; וּרְאוּבֵן שְׁלִישׁ, שֶׁהֲרֵי הוֹדָה שְׁהֶם שְׁלוֹשָׁה אַחִין; וְלֵוִי נוֹטֵל שְׁתוּת.

מֵת לֵוִי, יַחְזֹר הַשְּׁתוּת לִרְאוּבֵן.
נָפְלוּ לְלֵוִי נְכָסִים מֵאֲחֵרִים--יַחְלְקוּ אוֹתָן רְאוּבֵן וְשִׁמְעוֹן, שֶׁהֲרֵי רְאוּבֵן מוֹדֶה לְשִׁמְעוֹן שֶׁלֵּוִי זֶה אֲחִיהֶן.

הִשְׁבִּיחַ הַשְּׁתוּת מֵאֵלָיו, וְאַחַר כָּךְ מֵת לֵוִי--אִם שְׁבָח הַמַּגִּיעַ לַכְּתֵפַיִם הוּא, כְּגוֹן עֲנָבִים שֶׁהִגִּיעוּ לְהִבָּצֵר--הֲרֵי הַשְּׁבָח הַזֶּה כִּנְכָסִים שֶׁנָּפְלוּ לוֹ מֵאֲחֵרִים, וְיַחְלְקוּ בָּהֶן; וְאִם עֲדַיִן לֹא הִגִּיעוּ לְהִבָּצֵר, הֲרֵי הֶן שֶׁלִּרְאוּבֵן לְבַדּוֹ.

אָמַר שִׁמְעוֹן אֵין לֵוִי זֶה אָחִי, וְנָטַל לֵוִי בְּחֵלֶק רְאוּבֵן כְּמוֹ שֶׁבֵּאַרְנוּ, וְאַחַר כָּךְ מֵת לֵוִי--לֹא יִירַשׁ מִמֶּנּוּ שִׁמְעוֹן כְּלוּם, אֵלָא רְאוּבֵן לְבַדּוֹ יִירַשׁ הַשְּׁתוּת עִם שְׁאָר הַנְּכָסִים הָאֲחֵרִים שֶׁהִנִּיחַ לֵוִי.
וְהוּא הַדִּין בְּכָל הַיּוֹרְשִׁין שֶׁיּוֹדוּ מִקְצָתָן בְּיוֹרְשִׁין אֲחֵרִים, וְלֹא יוֹדוּ מִקְצָתָן.

הִלְכּוֹת נְחָלוֹת פֵּרֶק ה 
זֶה הַכְּלָל בַּיּוֹרְשִׁין: כָּל שְׁנֵי יוֹרְשִׁין שֶׁהָאֶחָד מֵהֶן יוֹרֵשׁ וַדַּאי, וְהַשֵּׁנִי סָפֵק--אֵין לַסָּפֵק כְּלוּם; וְאִם הָיוּ שְׁנֵיהֶם סָפֵק, שֶׁמֶּא זֶה הוּא הַיּוֹרֵשׁ אוֹ שֶׁמֶּא זֶה הוּא--שְׁנֵיהֶם חוֹלְקִין בְּשׁוֹוֶה.

לְפִיכָּךְ מִי שֶׁמֵּת וְהִנִּיחַ בֵּן וְטֻמְטוֹם אוֹ אַנְדְּרֻגִּינוֹס--הֲרֵי הַבֵּן יוֹרֵשׁ הַכֹּל, שֶׁהַטֻּמְטוֹם וְהָאַנְדְּרֻגִּינוֹס סָפֵק.
הִנִּיחַ בָּנוֹת וְטֻמְטוֹם וְאַנְדְּרֻגִּינוֹס--יוֹרְשׁוֹת בְּשׁוֹוֶה, וַהֲרֵי הוּא כְּאַחַת מִן הַבָּנוֹת.

 כְּבָר בֵּאַרְנוּ בְּהִלְכּוֹת אִישׁוּת דִּין הַבָּנוֹת עִם הַבָּנִים, בִּמְזוֹנוֹתֵיהֶן וּבְפַרְנָסָתָן; וְשָׁם בֵּאַרְנוּ שֶׁהַמְּזוֹנוֹת מִתְּנָאֵי כְּתֻבָּה.
וּבִזְמָן שֶׁהַנְּכָסִים מְרֻבִּין, אֵין לַבָּנוֹת אֵלָא מְזוֹנוֹתֵיהֶן וְהַבָּנִים יִירְשׁוּ הַכֹּל; וְיִתְפַּרְנְסוּ הַבָּנוֹת בְּעִשּׂוּר נְכָסִים, כְּדֵי שֶׁיִּנָּשְׂאוּ בּוֹ לְבַעְלֵיהֶן.
וּבִזְמָן שֶׁהַנְּכָסִים מוּעָטִין, אֵין לַבָּנִים כְּלוּם אֵלָא הַכֹּל לִמְזוֹן הַבָּנוֹת.
לְפִיכָּךְ מִי שֶׁמֵּת וְהִנִּיחַ בָּנִים וּבָנוֹת וְטֻמְטוֹם אוֹ אַנְדְּרֻגִּינוֹס--בִּזְמָן שֶׁהַנְּכָסִים מְרֻבִּין--הַבָּנִים יוֹרְשִׁין, וְדוֹחִין הַטֻּמְטוֹם אֵצֶל הַבָּנוֹת וְנִזּוֹן כְּמוֹתָן; וּבִזְמָן שֶׁהַנְּכָסִים מוּעָטִין--הַבָּנוֹת דּוֹחוֹת אֶת הַטֻּמְטוֹם אֵצֶל הַבָּנִים וְאוֹמְרוֹת לוֹ, זָכָר אַתָּה וְאֵין לָךְ עִמָּנוּ מְזוֹנוֹת.

 מִי שֶׁלֹּא שָׁהָת אַחַר בַּעְלָהּ שְׁלוֹשָׁה חֳדָשִׁים, וְנִשֵּׂאת וְיָלְדָה בֵּן, וְאֵין יָדוּעַ אִם בֶּן תִּשְׁעָה לָרִאשׁוֹן, אוֹ בֶּן שִׁבְעָה לָאַחֲרוֹן--אֵין זֶה הַבֵּן יוֹרֵשׁ אֶת אֶחָד מִשְּׁנֵיהֶם, מִפְּנֵי שְׁהוּא סָפֵק.
וְאִם מֵת הַבֵּן--שְׁנֵיהֶן יוֹרְשִׁין אוֹתוֹ וְחוֹלְקִין בְּשׁוֹוֶה, מִפְּנֵי שֶׁשְּׁנֵיהֶם סָפֵק: שֶׁמֶּא זֶה אָבִיו אוֹ זֶה אָבִיו.

 יְבָמָה שֶׁלֹּא שָׁהָת שְׁלוֹשָׁה חֳדָשִׁים, וְנִתְיַבְּמָה בְּתוֹךְ שְׁלוֹשָׁה, וְאֵין יָדוּעַ אִם בֶּן תִּשְׁעָה לָרִאשׁוֹן, אוֹ בֶּן שִׁבְעָה לָאַחֲרוֹן--זֶה הַסָּפֵק אוֹמֵר שֶׁמֶּא בֶּן הַמֵּת אֲנִי, וְאִירַשׁ נִכְסֵי אָבִי כֻּלָּן, וְאֵין אַתָּה רָאוּי לְיַבַּם, שְׁאֵין אִמִּי בַּת יִבּוּם; וְהַיָּבָם אוֹמֵר, שֶׁמֶּא בְּנִי אַתָּה, וְאִמָּךְ רְאוּיָה לְיִבּוּם, וְאֵין לָךְ בְּנִכְסֵי אָחִי כְּלוּם.
הוֹאִיל וְגַם זֶה הַיָּבָם סָפֵק, שֶׁמֶּא יָבָם הוּא אוֹ אֵינוּ יָבָם--חוֹלְקִין בְּשׁוֹוֶה.

וְכֵן דִּין זֶה הַסָּפֵק עִם בְּנֵי הַיָּבָם, בְּנִכְסֵי הַמֵּת שֶׁנִּתְיַבְּמָה אִשְׁתּוֹ--חוֹלְקִין בְּשׁוֹוֶה: הַסָּפֵק מֶחְצָה, וּבְנֵי הַיָּבָם הַוַּדָּאִיִּין מֶחְצָה.

מֵת הַיָּבָם אַחַר שֶׁחָלַק עִם זֶה הַסָּפֵק, וּבָאוּ בְּנֵי הַיָּבָם הַוַּדָּאִיִּים לִירַשׁ אֲבִיהֶם--אַף עַל פִּי שֶׁיֵּשׁ לְזֶה הַסָּפֵק לוֹמַר לָהֶם אִם אֲחִיכֶם אֲנִי, תְּנוּ לִי חֵלֶק בִּירֻשָּׁה זוֹ, וְאִם אֵין אֲנִי אֲחִיכֶם, הַחְזִירוּ לִי הַחֵצִי שֶׁלָּקַח אֲבִיכֶם--אֵין לְזֶה הַסָּפֵק עִמָּהֶן בְּנִכְסֵי אֲבִיהֶן כְּלוּם, וְאֵינוּ מוֹצִיא מִיָּדָן.

 סָפֵק וְהַיָּבָם שֶׁבָּאוּ לַחְלֹק בְּנִכְסֵי אֲבִי הַיָּבָם--הֲרֵי הַיָּבָם יוֹרֵשׁ וַדַּאי, וְזֶה הַסָּפֵק אִם הוּא בֶּן הַמֵּת, יֵשׁ לוֹ חֲצִי הַמָּמוֹן וּלְזֶה הַיָּבָם חֶצְיוֹ, וְאִם הוּא בֶּן הַיָּבָם, אֵין לוֹ כְּלוּם; לְפִיכָּךְ יִירַשׁ הַיָּבָם, וְיִדָּחֶה הַסָּפֵק.

הִנִּיחַ הַיָּבָם שְׁנֵי בָּנִים וַדָּאִיִּין, וְאַחַר כָּךְ מֵת אֲבִי הַיָּבָם--הֲרֵי הַסָּפֵק אוֹמֵר אֲנִי בֶּן הַמֵּת, וְיֵשׁ לִי מֶחְצָה וְלִשְׁנֵיכֶם מֶחְצָה, וְהַשְּׁנַיִם אוֹמְרִים לוֹ אַתָּה אָחִינוּ וּבֶן הַיָּבָם אַתָּה, וְאֵין לָךְ אֵלָא שְׁלִישׁ בְּנִכְסֵי הַזָּקֵן: הַחֵצִי שֶׁמּוֹדֶה לָהֶם בּוֹ נוֹטְלִין, וְהַשְּׁלִישׁ שֶׁמּוֹדִין הֶן בּוֹ לוֹ נוֹטְלוֹ; וְהַשְּׁתוּת הַנִּשְׁאָר חוֹלְקִין אוֹתוֹ בְּשׁוֹוֶה, הוּא נוֹטֵל חֶצְיוֹ וּשְׁנֵיהֶם חֶצְיוֹ.

מֵת הַסָּפֵק--הֲרֵי הַיָּבָם אוֹמֵר שֶׁמֶּא בְּנִי הוּא, וַאֲנִי אִירָשֶׁנּוּ, וַאֲבִי הַיָּבָם אוֹמֵר, שֶׁמֶּא בֶּן בְּנִי הַמֵּת הוּא וַאֲנִי אִירָשֶׁנּוּ--חוֹלְקִין בְּשׁוֹוֶה.

מֵת הַיָּבָם--הֲרֵי הַסָּפֵק אוֹמֵר בְּנוֹ אֲנִי, וְאִירָשֶׁנּוּ, וַאֲבִי הַיָּבָם אוֹמֵר שֶׁמֶּא בֶּן בְּנִי הָאַחֵר אַתָּה וְזֶה אֲחִי אָבִיךָ הוּא, וַאֲנִי אִירָשֶׁנּוּ--חוֹלְקִין בְּשׁוֹוֶה.

 מִי שֶׁנָּפַל הַבַּיִת עָלָיו וְעַל אִשְׁתּוֹ, וְאֵין יָדוּעַ אִם הָאִשָּׁה מֵתָה תְּחִלָּה, וְנִמְצְאוּ יוֹרְשֵׁי הַבַּעַל יוֹרְשִׁין כָּל נְכָסֶיהָ, אוֹ הַבַּעַל מֵת תְּחִלָּה, וְנִמְצְאוּ יוֹרְשֵׁי הָאִשָּׁה יוֹרְשִׁין כָּל נְכָסֶיהָ--כֵּיצַד דִּינָם: מַעְמִידִין נִכְסֵי מְלוֹג בְּחֶזְקַת יוֹרְשֵׁי הָאִשָּׁה, וְהַכְּתֻבָּה עִיקָר וְתוֹסֶפֶת בְּחֶזְקַת יוֹרְשֵׁי הַבַּעַל; וְחוֹלְקִין בְּנִכְסֵי צֹאן בַּרְזֶל, יוֹרְשֵׁי הָאִשָּׁה נוֹטְלִין חֶצְיָן וְיוֹרְשֵׁי הַבַּעַל חֶצְיָן.

אֲבָל אִם נָפַל הַבַּיִת עָלָיו וְעַל אִמּוֹ--מַעְמִידִין אֶת נִכְסֵי הָאֵם בְּחֶזְקַת יוֹרְשֵׁי הָאֵם, שְׁהֶם יוֹרְשִׁין וַדָּאִיִּין; אֲבָל יוֹרְשֵׁי הַבֵּן סָפֵק הֶם--שְׁאִם מֵת הַבֵּן תְּחִלָּה, אֵין לְאֶחָיו מֵאָבִיו בְּנִכְסֵי אִמּוֹ כְּלוּם כְּמוֹ שֶׁבֵּאַרְנוּ.

 נָפַל הַבַּיִת עָלָיו וְעַל בֶּן בִּתּוֹ--אִם הָאָב מֵת תְּחִלָּה--בֶּן בִּתּוֹ יִירָשֶׁנּוּ, וְנִמְצְאוּ הַנְּכָסִים שֶׁלְּיוֹרְשֵׁי הַבֵּן; וְאִם בֶּן בִּתּוֹ מֵת תְּחִלָּה--אֵין הַבֵּן יוֹרֵשׁ אֶת אִמּוֹ בַּקֶּבֶר כְּמוֹ שֶׁבֵּאַרְנוּ, וְנִמְצְאוּ הַנְּכָסִים שֶׁלְּיוֹרְשֵׁי הָאָב.
לְפִיכָּךְ יְחַלְּקוּ יוֹרְשֵׁי הָאָב, עִם יוֹרְשֵׁי בֶּן הַבַּת.
וְכֵן אִם נִשְׁבָּה הָאָב, וּמֵת בֶּן בִּתּוֹ בַּמְּדִינָה, אוֹ שֶׁנִּשְׁבָּה הַבֵּן, וּמֵת אֲבִי אִמּוֹ בַּמְּדִינָה--יְחַלְּקוּ יוֹרְשֵׁי הָאָב, עִם יוֹרְשֵׁי בֶּן הַבַּת.

 נָפַל הַבַּיִת עָלָיו וְעַל אָבִיו אוֹ שְׁאָר מוֹרִישָׁיו, וְהָיְתָה עָלָיו כְּתֻבַּת אִשָּׁה וּבַעֲלֵי חוֹב--יוֹרְשֵׁי הָאָב אוֹמְרִין הַבֵּן מֵת תְּחִלָּה, וְלֹא הִנִּיחַ כְּלוּם וְאָבַד הַחוֹב, וּבַעֲלֵי חוֹבוֹת אוֹמְרִים הָאָב מֵת תְּחִלָּה, וְזָכָה הַבֵּן בִּירֻשָּׁתוֹ וְיֵשׁ לָנוּ לִגְבּוֹת מֵחֶלְקוֹ--הֲרֵי הַנְּכָסִים בְּחֶזְקַת הַיּוֹרְשִׁין; וְעַל הָאִשָּׁה וּבַעֲלֵי חוֹבוֹת לְהָבִיא רְאָיָה, אוֹ יֵלְכוּ לָהֶם בְּלֹא כְּלוּם.

 דִּין אֵלּוּ שֶׁמֵּתוּ תַּחַת הַמַּפֹּלֶת, אוֹ שֶׁטָּבְעוּ בַּיָּם, אוֹ שֶׁנָּפְלוּ לָאֵשׁ, אוֹ שֶׁמֵּתוּ בְּיוֹם אֶחָד, וְזֶה בִּמְדִינָה זוֹ וְהָאַחֵר בִּמְדִינָה אַחֶרֶת--דִּין אֶחָד הוּא: שֶׁבְּכָל אֵלּוּ וְכַיּוֹצֶא בָּהֶן, אֵין יוֹדְעִין מִי הוּא שֶׁמֵּת תְּחִלָּה.

הִלְכּוֹת נְחָלוֹת פֵּרֶק ו 
אֵין אָדָם יָכוֹל לְהוֹרִישׁ מִי שְׁאֵינוּ רָאוּי לְיָרְשׁוֹ, וְלֹא לַעְקֹר הַיְּרֻשָּׁה מִן הַיּוֹרֵשׁ, אַף עַל פִּי שֶׁזֶּה מָמוֹן הוּא: לְפִי שֶׁנֶּאֱמָר בְּפָרָשַׁת נְחָלוֹת "וְהָיְתָה לִבְנֵי יִשְׂרָאֵל, לְחֻקַּת מִשְׁפָּט" --לוֹמַר שֶׁחֻקָּה זוֹ לֹא תִשְׁתַּנֶּה, וְאֵין הַתְּנָאי מוֹעִיל בָּהּ; בֵּין שֶׁצִּוָּה וְהוּא בָּרִיא בֵּין שֶׁצִּוָּה וְהוּא שְׁכִיב מְרַע, בֵּין עַל פֵּה בֵּין בִּכְתָב--אֵינוּ מוֹעִיל.

לְפִיכָּךְ הָאוֹמֵר אִישׁ פְּלוֹנִי בְּנִי בְּכוֹרִי, לֹא יִטֹּל פִּי שְׁנַיִם, אִישׁ פְּלוֹנִי בְּנִי, לֹא יִירַשׁ עִם אֶחָיו--לֹא אָמַר כְּלוּם; אִישׁ פְּלוֹנִי יִירָשֵׁנִי, בִּמְקוֹם שֶׁיֵּשׁ לוֹ בַּת, בִּתִּי תִּירָשֵׁנִי, בִּמְקוֹם שֶׁיֵּשׁ לוֹ בֵּן--לֹא אָמַר כְּלוּם.
וְכֵן כָּל כַּיּוֹצֶא בְּזֶה.

אֲבָל אִם הָיוּ לוֹ יוֹרְשִׁין רַבִּים, כְּגוֹן בָּנִים רַבִּים אוֹ בָּנוֹת אוֹ אַחִים, וְאָמַר כִּשְׁהוּא שְׁכִיב מְרַע, פְּלוֹנִי אָחִי יִירָשֵׁנִי מִכְּלָל אַחַי, אוֹ בִּתִּי פְּלוֹנִית תִּירָשֵׁנִי מִכְּלָל בְּנוֹתַי--דְּבָרָיו קַיָּמִין, בֵּין שֶׁאָמַר עַל פֶּה בֵּין שֶׁאָמַר בִּכְתָב.

אֲבָל אִם אָמַר פְּלוֹנִי בְּנִי יִירָשֵׁנִי לְבַדּוֹ--אִם אָמַר עַל פֶּה, דְּבָרָיו קַיָּמִין; אֲבָל אִם כָּתַב כָּל נְכָסָיו לִבְנוֹ--לֹא עָשָׂהוּ אֵלָא אַפְטְרוּפוֹס, כְּמוֹ שֶׁבֵּאַרְנוּ.

 אָמַר פְּלוֹנִי בְּנִי יִירַשׁ חֲצִי נְכָסַי, וּשְׁאָר בָּנַי הַחֵצִי--דְּבָרָיו קַיָּמִין.
אֲבָל אִם אָמַר עַל הַבְּכוֹר יִירַשׁ כַּפָּשׁוּט, אוֹ שֶׁאָמַר לֹא יִירַשׁ פִּי שְׁנַיִם עִם אֶחָיו--לֹא אָמַר כְּלוּם, שֶׁנֶּאֱמָר "לֹא יוּכַל, לְבַכֵּר אֶת-בֶּן-הָאֲהוּבָה ...
כִּי אֶת-הַבְּכֹר בֶּן-הַשְּׂנוּאָה יַכִּיר" .
וְאִם הָיָה בָּרִיא--אֵינוּ יָכוֹל לְהוֹסִיף וְלֹא לִגְרֹעַ, לֹא לַבְּכוֹר וְלֹא לְאֶחָד מִשְּׁאָר הַיּוֹרְשִׁין.

 בַּמֶּה דְּבָרִים אֲמוּרִים, בְּשֶׁאָמַר בִּלְשׁוֹן יְרֻשָּׁה; אֲבָל אִם נָתַן מַתָּנָה, דְּבָרָיו קַיָּמִין.
לְפִיכָּךְ הַמְּחַלֵּק נְכָסָיו עַל פִּיו לְבָנָיו כִּשְׁהוּא שְׁכִיב מְרַע, רִבָּה לְאֶחָד וּמִעַט לְאֶחָד, וְהִשְׁוָה לָהֶן אֶת הַבְּכוֹר--דְּבָרָיו קַיָּמִין; וְאִם אָמַר מִשּׁוֹם יְרֻשָּׁה, לֹא אָמַר כְּלוּם.

 כָּתַב בֵּין בַּתְּחִלָּה בֵּין בָּאֶמְצָע בֵּין בַּסּוֹף, מִשּׁוֹם מַתָּנָה--אַף עַל פִּי שֶׁהִזְכִּיר לְשׁוֹן יְרֻשָּׁה, דְּבָרָיו קַיָּמִין.
כֵּיצַד: אָמַר תִּנָּתֵן שָׂדֶה פְּלוֹנִית לִפְלוֹנִי בְּנִי וְיִירָשֶׁנָּה, אוֹ שֶׁאָמַר יִירַשׁ שָׂדֶה פְּלוֹנִית וְתִנָּתֵן לוֹ, אוֹ שֶׁאָמַר יִירָשֶׁנָּה וְתִנָּתֵן לוֹ וְיִירָשֶׁנָּה--הוֹאִיל וְיֵשׁ שָׁם לְשׁוֹן מַתָּנָה--אַף עַל פִּי שֶׁהִזְכִּיר לְשׁוֹן יְרֻשָּׁה בַּתְּחִלָּה וּבַסּוֹף, דְּבָרָיו קַיָּמִין.

וְכֵן אִם הָיוּ שָׁלוֹשׁ שָׂדוֹת לִשְׁלוֹשָׁה יוֹרְשִׁין, וְאָמַר יִירַשׁ פְּלוֹנִי שָׂדֶה פְּלוֹנִית, וְתִנָּתֵן לִפְלוֹנִי שָׂדֶה פְּלוֹנִית, וְיִירַשׁ פְּלוֹנִי שָׂדֶה פְּלוֹנִית--קָנוּ שְׁלָשְׁתָּן: אַף עַל פִּי שֶׁזֶּה שֶׁאָמַר לוֹ בִּלְשׁוֹן יְרֻשָּׁה, אֵינוּ זֶה שֶׁנָּתַן לוֹ חֶלְקוֹ בְּמַתָּנָה.
וְהוּא, שֶׁלֹּא יִשְׁהֶה בֵּין אֲמִירָה לַאֲמִירָה כְּדֵי דִּבּוּר; אֲבָל אִם שָׁהָה, צָרִיךְ שֶׁיְּהֶא לְשׁוֹן הַמַּתָּנָה מְעֹרָב בִּשְׁלָשְׁתָּן.

 כֵּיצַד יֹאמַר: אִם הָיָה לְשׁוֹן הַמַּתָּנָה בָּאֶמְצָע--פְּלוֹנִי וּפְלוֹנִי וּפְלוֹנִי יִירְשׁוּ שָׂדֶה פְּלוֹנִית וּפְלוֹנִית וּפְלוֹנִית, שֶׁנְּתַתִּים לָהֶן בְּמַתָּנָה וְיִירָשׁוּם.
וְאִם הָיָה לְשׁוֹן הַמַּתָּנָה בַּתְּחִלָּה--יֹאמַר תִּנָּתֵן שָׂדֶה פְּלוֹנִית וּפְלוֹנִית וּפְלוֹנִית לִפְלוֹנִי וּפְלוֹנִי וּפְלוֹנִי, וְיִירָשׁוּם.
וְאִם הָיָה לְשׁוֹן הַמַּתָּנָה בַּסּוֹף--יֹאמַר יִירַשׁ פְּלוֹנִי וּפְלוֹנִי וּפְלוֹנִי שָׂדֶה פְּלוֹנִית וּפְלוֹנִית וּפְלוֹנִית, שֶׁנְּתַתִּים לָהֶן בְּמַתָּנָה.

 יְרֻשַּׁת הַבַּעַל--אַף עַל פִּי שְׁהִיא מִדִּבְרֵיהֶם, עָשׂוּ חִזּוּק לְדִבְרֵיהֶם כְּשֶׁלַּתּוֹרָה; וְאֵין הַתְּנָאי מוֹעִיל בָּהּ אֵלָא אִם כֵּן הִתְנָה עִמָּהּ כִּשְׁהִיא אֲרוּסָה, כְּמוֹ שֶׁבֵּאַרְנוּ בְּהִלְכּוֹת אִישׁוּת.

 הַגּוֹי יוֹרֵשׁ אֶת אָבִיו, מִן הַתּוֹרָה; אֲבָל שְׁאָר יְרֻשּׁוֹתֵיהֶן, מַנִּיחִין אוֹתָן לְפִי מִנְהָגָם.
וְהַגֵּר אֵינוּ יוֹרֵשׁ אֶת אָבִיו הַגּוֹי, אֵלָא מִדִּבְרֵיהֶם; תִּקְּנוּ לוֹ שֶׁיִּירַשׁ כְּשֶׁהָיָה, שֶׁמֶּא יַחְזֹר לְמִרְדּוֹ.
וְיֵרָאֶה לִי שֶׁהַתְּנָאי מוֹעִיל בִּירֻשָּׁה זוֹ, הוֹאִיל וְאֵין הַגּוֹי מְחֻיָּב לַעֲמֹד בְּתַקָּנַת חֲכָמִים.
וְאֵין הַגּוֹי יוֹרֵשׁ אֶת אָבִיו הַגֵּר, וְלֹא גֵּר יוֹרֵשׁ אֶת הַגֵּר, לֹא מִדִּבְרֵי תּוֹרָה, וְלֹא מִדִּבְרֵי סוֹפְרִים.

 כָּל הַנּוֹתֵן נְכָסָיו לַאֲחֵרִים, וְהִנִּיחַ אֶת הַיּוֹרְשִׁין--אַף עַל פִּי שְׁאֵין הַיּוֹרְשִׁין נוֹהֲגִין בּוֹ כַּשּׁוּרָה--אֵין רוּחַ חֲכָמִים נוֹחָה הִמֶּנּוּ, וְזָכוּ הָאֲחֵרִים בְּכָל מַה שֶׁנָּתַן לָהֶן.
וּמִדַּת חֲסִידוּת הִיא, שֶׁלֹּא יָעִיד אָדָם חָסִיד בְּצַוָּאָה שֶׁמַּעְבִירִין בָּהּ הַיְּרֻשָּׁה מִן הַיּוֹרֵשׁ, אַפִלּוּ מִבֵּן שְׁאֵינוּ נוֹהֵג כַּשּׁוּרָה, לְאָחִיו שְׁהוּא חָכָם וְנוֹהֵג כַּשּׁוּרָה.

 יִשְׂרָאֵל שֶׁנִּשְׁתַּמַּד, יוֹרֵשׁ אֶת קְרוֹבָיו הַיִּשְׂרְאֵלִיִּים כְּשֶׁהָיָה.
וְאִם רָאוּ בֵּית דִּין לְאַבַּד אֶת מְמוֹנוֹ וּלְקָנְסוֹ שֶׁלֹּא יִירַשׁ, כְּדֵי שֶׁלֹּא לְחַזַּק יְדֵי רְשָׁעִים--הָרְשׁוּת בְּיָדָן.
וְאִם יֵשׁ לוֹ בָּנִים בְּיִשְׂרָאֵל, תִּנָּתֵן יְרֻשַּׁת אֲבִיהֶן הַמְּשֻׁמָּד לָהֶן.
וְכֵן הַמִּנְהָג תָּמִיד בַּמַּעְרָב.

 צִוּוּ חֲכָמִים שֶׁלֹּא יְשַׁנֶּה אָדָם בֶּן בֵּין הַבָּנִים בְּחַיָּיו, אַפִלּוּ בְּדָבָר מוּעָט, שֶׁלֹּא יָבוֹאוּ לִידֵי תַּחְרוּת וְקִנְאָה, כַּאֲחֵי יוֹסֵף עִם יוֹסֵף.

הִלְכּוֹת נְחָלוֹת פֵּרֶק ז 
אֵין הַיּוֹרְשִׁין נוֹחֲלִין, עַד שֶׁיָּבִיאוּ רְאָיָה בְּרוּרָה שֶׁמֵּת מוֹרִישָׁן.
אֲבָל אִם שָׁמְעוּ בּוֹ שֶׁמֵּת, אוֹ שֶׁבָּאוּ גּוֹיִים מְשִׂיחִין לְפִי תֻּמָן--אַף עַל פִּי שֶׁמַּשִּׂיאִין אֶת אִשְׁתּוֹ עַל פִּיהֶם, וְנוֹטֶלֶת כְּתֻבָּתָהּ--אֵין הַיּוֹרְשִׁין נוֹחֲלִין עַל פִּיהֶן.

הָאִשָּׁה שֶׁבָּאת וְאָמְרָה מֵת בַּעְלִי--אַף עַל פִּי שְׁהִיא נֶאֱמֶנֶת, וְתִנָּשֵׂא וְתִטֹּל כְּתֻבָּתָהּ--אֵין הַיּוֹרְשִׁין נִכְנָסִין לַנַּחֲלָה עַל פִּיהָ.
אָמְרָה מֵת בַּעְלִי, וְנִתְיַבְּמָה--הֲרֵי יְבָמָהּ נִכְנָס לַנַּחֲלָה עַל פִּיהָ: שֶׁנֶּאֱמָר "יָקוּם, עַל-שֵׁם אָחִיו הַמֵּת" , וַהֲרֵי קָם.

מִי שֶׁטָּבַע בְּמַיִם שְׁאֵין לָהֶם סוֹף, וּבָאוּ עֵדִים שֶׁטָּבַע בִּפְנֵיהֶם, וְאָבַד זִכְרוֹ--אַף עַל פִּי שְׁאֵין מַשִּׂיאִין אֶת אִשְׁתּוֹ לְכַתְּחִלָּה, הֲרֵי הַיּוֹרְשִׁין נוֹחֲלִין עַל פִּיהֶם.

וְכֵן אִם בָּאוּ עֵדִים שֶׁרָאוּהוּ שֶׁנָּפַל לְגֹב אֲרָיוֹת וּנְמֵרִים, אוֹ שֶׁרָאוּהוּ צָלוּב וְהָעוֹף אוֹכֵל בּוֹ, אוֹ שֶׁנִּדְקַר בַּמִּלְחָמָה וּמֵת, אוֹ שֶׁנֶּהְרַג וְלֹא הִכִּירוּ פָּנָיו אֲבָל הָיוּ לוֹ סִימָנִים מֻבְהָקִין בְּגוּפוֹ וְהִכִּירוּ אוֹתָם--בְּכָל אֵלּוּ הַדְּבָרִים וְכַיּוֹצֶא בָּהֶן--אִם אָבַד זִכְרוֹ אַחַר כָּךְ, יוֹרְדִין לַנַּחֲלָה בְּעֵדוּת זוֹ, אַף עַל פִּי שְׁאֵין מַשִּׂיאִין אֶת אִשְׁתּוֹ: שֶׁאֲנִי אוֹמֵר שֶׁלֹּא הִחְמִירוּ בִּדְבָרִים אֵלּוּ, אֵלָא מִפְּנֵי אִסּוּר כָּרֵת.
אֲבָל לְעִנְיַן מָמוֹן--אִם הֵעִידוּ הָעֵדִים בִּדְבָרִים שֶׁחֶזְקָתָן לְמִיתָה, וְהֵעִידוּ שֶׁרָאוּ אוֹתָן הַדְּבָרִים וְשֶׁאָבַד זִכְרוֹ אַחַר כָּךְ וְנִשְׁמַע שֶׁמֵּת--הֲרֵי אֵלּוּ נוֹחֲלִין עַל פִּיהֶן.
וּכְזֶה מַעֲשִׂים בְּכָל יוֹם בְּכָל בָּתֵּי דִּינִין, וְלֹא שָׁמַעְנוּ בְּמִי שֶׁחוֹלֵק בְּדָבָר זֶה.

 שָׁבוּי שֶׁנִּשְׁבָּה, וְשָׁמְעוּ בּוֹ שֶׁמֵּת, וְיָרְדוּ יוֹרְשָׁיו לַנַּחֲלָה, וְחָלְקוּ אוֹתָהּ בֵּינֵיהֶם--אֵין מוֹצִיאִין אוֹתָהּ מִיָּדָן.
וְכֵן הַבּוֹרֵחַ מֵחֲמַת סַכָּנָה.
אֲבָל הַיּוֹצֶא לַדַּעַת, שֶׁשָּׁמְעוּ בּוֹ שֶׁמֵּת, וְיָרְדוּ יוֹרְשָׁיו לִנְכָסָיו, וַחֲלָקוּם--מוֹצִיאִין מִיָּדָן, עַד שֶׁיָּבִיאוּ רְאָיָה שֶׁמֵּת מוֹרִישָׁן.

 שָׁבוּי שֶׁנִּשְׁבָּה, וּבוֹרֵחַ מֵחֲמַת סַכָּנַת נְפָשׁוֹת--חַיָּבִין בֵּית דִּין לְהִתְעַסַּק בְּנִכְסֵיהֶן.
כֵּיצַד עוֹשִׂין: כָּל הַמִּטַּלְטְלִין יִהְיוּ מֻפְקָדִין בְּיַד נֶאֱמָן עַל פִּי בֵּית דִּין, וּמוֹרִידִין לְתוֹךְ הַקַּרְקָעוֹת קְרוֹבִין הָרְאוּיִין לַיְּרֻשָּׁה כְּדֵי לַעֲבֹד אֶת הַקַּרְקָע וּלְהִתְעַסַּק בָּהּ, עַד שֶׁיִּוָּדַע שֶׁמֵּתוּ, אוֹ עַד שֶׁיָּבוֹאוּ.
וְלִכְשֶׁיָּבוֹאוּ הַשָּׁבוּי וְהַבּוֹרֵחַ--שָׁמִין לְאֵלּוּ הַקְּרוֹבִים שֶׁהוּרְדוּ מַה שֶׁעָשׂוּ וּמַה שֶׁאָכְלוּ, כְּמִנְהַג כָּל הָאֲרִיסִין שֶׁלְּאוֹתָהּ הַמְּדִינָה.

וְלָמָּה לֹא יַעְמִידוּ בֵּית דִּין אַפְטְרוּפוֹס לְעוֹלָם עַל הַכֹּל, בֵּין בַּמִּטַּלְטְלִים בֵּין בַּקַּרְקָע, עַד שֶׁיָּבוֹאוּ הַבְּעָלִים, אוֹ עַד שֶׁיִּוָּדַע בַּוַּדַּאי שֶׁמֵּתוּ--לְפִי שְׁאֵין בֵּית דִּין חַיָּבִין לְהַעְמִיד אַפְטְרוּפוֹס, לִגְדוֹלִים שְׁהֶן בְּנֵי דַּעַת.

 נִשְׁבָּה הַשָּׁבוּי, וּבָרַח הַמְּסֻכָּן, וְהִנִּיחַ קָמָה לִקְצֹר, עֲנָבִים לִבְצֹר, תְּמָרִים לִגְדֹּר, זֵיתִים לִמְסֹק--בֵּית דִּין יוֹרְדִים לִנְכָסָיו וּמַעְמִידִין לָהֶן אַפְטְרוּפוֹס, וְקוֹצֵר וּבוֹצֵר וּמוֹסֵק וְגוֹדֵר וּמוֹכֵר הַפֵּרוֹת; וּמַנִּיחִין דְּמֵיהֶן עִם שְׁאָר הַמִּטַּלְטְלִין בְּבֵית דִּין, וְאַחַר כָּךְ מוֹרִידִין הַקָּרוֹב לִנְכָסָיו: שְׁאִם יֵרֵד תְּחִלָּה--שֶׁמֶּא יִתְלֹשׁ אֵלּוּ הַפֵּרוֹת שְׁהֶן כִּתְלוּשִׁין, וְיֹאכַל אוֹתָן.

וְהוּא הַדִּין בַּחֲצֵרוֹת וּפֻנְדְּקָיוֹת וַחֲנִיּוֹת הָעֲשׂוּיוֹת לְשָׂכָר, וְאֵינָן צְרִיכִין עֲבוֹדָה וְלֹא טֹרַח, וְאֵין אָדָם נוֹתֵן אוֹתָן בַּאֲרִיסוּת--אֵין מוֹרִידִין לָהֶם יוֹרֵשׁ, שֶׁהֲרֵי גּוֹבֶה הַשָּׂכָר וְאוֹכֵל.

אֵלָא כֵּיצַד עוֹשִׂין: בֵּית דִּין מַעְמִידִין לָהֶן גַּבָּאי, וְיִהְיֶה הַשָּׂכָר מֻנָּח בְּבֵית דִּין, עַד שֶׁתָּבוֹא רְאָיָה שֶׁמֵּת, אוֹ עַד שֶׁיָּבוֹא וְיִטֹּל שֶׁלּוֹ.
וְאֵין מוֹרִידִין הַקָּרוֹב לְעוֹלָם אֵלָא לַשָּׂדוֹת וְגִנּוֹת וּכְרָמִים וְכַיּוֹצֶא בָּהֶן, שֶׁיִּהְיֶה בָּהֶן כְּאָרִיס, כְּדֵי שֶׁלֹּא יפְסְדוּ, וְנִמְצְאוּ בּוּרִים וּנְשַׁמִּים.

 מִי שֶׁיָּצָא לַדַּעַת וְהִנִּיחַ נְכָסָיו, וְאֵין יָדוּעַ לְהֵיכָן הָלַךְ וְלֹא מַה אֵרַע לוֹ--אֵין מוֹרִידִין קָרוֹב לִנְכָסָיו; וְאִם יָרַד, מְסַלְּקִין אוֹתוֹ.
וְאֵין בֵּית דִּין צְרִיכִין לְהִטַּפַּל בּוֹ וּלְהַעְמִיד לוֹ אַפְטְרוּפוֹס, לֹא לַקַּרְקָע וְלֹא לַמִּטַּלְטְלִין, שֶׁהֲרֵי לְדַעְתּוֹ יָצָא וְהִנִּיחַ נְכָסָיו.

וְכֵיצַד יִהְיֶה דִּין נִכְסֵי זֶה: הַמִּטַּלְטְלִין--בַּיָּד שְׁהֶן תַּחַת יָדוֹ עַד שֶׁיָּבוֹא וְיִתְבַּע, אוֹ עַד שֶׁיָּמוּת וְיִתְבְּעוּ הַיּוֹרְשִׁין.
וְהַקַּרְקָעוֹת--מִי שֶׁהִנִּיחוֹ שָׁכֵן, אֵין לוֹקְחִין מִמֶּנּוּ שָׂכָר, וְשָׂדֶה אוֹ כֶּרֶם שֶׁהָיָה בָּהֶן אָרִיס, יִשָּׁאֲרוּ כְּשֶׁהִנִּיחָן עַד שֶׁיָּבוֹא, וְשָׂדֶה אוֹ כֶּרֶם שֶׁהִנִּיחָם בּוּרִים, יִשָּׁאֲרוּ בּוּרִים: שֶׁהֲרֵי הוּא בִּרְצוֹנוֹ אִבַּד מְמוֹנוֹ; וַאֲבֵדָה לַדַּעַת, אֵין אָנוּ מְצֻוִּין לְהַחְזִירָהּ.

 שָׁמְעוּ בּוֹ שֶׁמֵּת--הֲרֵי בֵּית דִּין מוֹצִיאִין כָּל הַמִּטַּלְטְלִין, וּמַנִּיחִין אוֹתָן אֵצֶל נֶאֱמָן עַל פִּיהֶן, וּמוֹרִידִין הַקָּרוֹב לַשָּׂדוֹת וְלַכְּרָמִים, וְיִהְיֶה בָּהֶן כְּאָרִיס, עַד שֶׁתָּבוֹא רְאָיָה בְּרוּרָה שֶׁמֵּת, אוֹ עַד שֶׁיָּבוֹא.

הִלְכּוֹת נְחָלוֹת פֵּרֶק ח 
כְּשֶׁמּוֹרִידִין הַקָּרוֹב לְנִכְסֵי הַשָּׁבוּי אוֹ הַבּוֹרֵחַ, אוֹ לְנִכְסֵי הַיּוֹצֶא לַדַּעַת שֶׁשָּׁמְעוּ בּוֹ שֶׁמֵּת--לֹא יוֹרִידוּ קָטָן, שֶׁמֶּא יַפְסִיד הַנְּכָסִים.
וְאֵין מוֹרִידִין קָרוֹב לְנִכְסֵי קָטָן--שֶׁמֶּא יִטְעֹן וְיֹאמַר, זֶה חֶלְקִי הַמַּגִּיעַ לִי בִּירֻשָּׁתִי.
וְאַפִלּוּ קָרוֹב מֵחֲמַת קָרוֹב, אֵין מוֹרִידִין.

כֵּיצַד: הָיוּ שְׁנֵי אַחִים אֶחָד גָּדוֹל וְאֶחָד קָטָן, וְנִשְׁבָּה הַקָּטָן אוֹ בָּרַח--אֵין מוֹרִידִין הַגָּדוֹל לְתוֹךְ שָׂדֵהוּ, מִפְּנֵי שֶׁהַקָּטָן אֵינוּ יָכוֹל לְמַחוֹת, וְשֶׁמֶּא יַחְזִיק זֶה הָאָח, וּלְאַחַר שָׁנִים יֹאמַר, זֶה הוּא חֶלְקִי שֶׁהִגִּיעַ לִי בִּירֻשָּׁתִי, וּמֵחֲמַת יְרֻשָּׁה בָּאתִי.

וְאַפִלּוּ בֶּן אָחִיו שֶׁלְּזֶה הַקָּטָן הַנִּשְׁבָּה--אֵין מוֹרִידִין אוֹתוֹ לִנְכָסָיו, שֶׁמֶּא יֹאמַר מֵחֲמַת אָבִי יָרַשְׁתִּי חֵלֶק זֶה.

 לְעוֹלָם אֵין מוֹרִידִין קָרוֹב לְנִכְסֵי קָטָן, אַפִלּוּ קָרוֹב מֵחֲמַת אֲחֵי הָאֵם שְׁאֵינָן רְאוּיִין לִירַשׁ: הַרְחָקָה יְתֵרָה הִיא זוֹ; וְאַפִלּוּ הָיָה בֵּינֵיהֶן שְׁטָר חֲלֻקָּה--בֵּין בַּבָּתִּים בֵּין בַּשָּׂדוֹת, לֹא יֵרֵד.
וְאַפִלּוּ אָמַר כִּתְבוּ עָלַי שְׁטָר אֲרִיסוּת, לֹא יֵרֵד--שֶׁמֶּא יֹאבְדוּ הַשְּׁטָרוֹת, וְיַאַרְכוּ הַיָּמִים, וְיִטְעֹן וְיֹאמַר, שֶׁזֶּה חֵלֶק יְרֻשָּׁה בָּא לוֹ מֵחֲמָתוֹ אוֹ מֵחֲמַת מוֹרִישָׁיו.

מַעֲשֶׂה בְּאִשָּׁה אַחַת שֶׁהָיוּ לָהּ שָׁלוֹשׁ בָּנוֹת, וְנִשְׁבָּת הַזְּקֵנָה הִיא וּבַת אַחַת, וּמֵתָה בַּת שְׁנִיָּה, וְהִנִּיחָה בֵּן קָטָן.
וְאָמְרוּ חֲכָמִים, אֵין מוֹרִידִין זוֹ הַבַּת הַנִּשְׁאָרָה לַנְּכָסִים, שֶׁמֶּא מֵתָה הַזְּקֵנָה, וְנִמְצְאוּ שְׁלִישׁ נְכָסִים אֵלּוּ לַקָּטָן, וְאֵין מוֹרִידִין קָרוֹב לְנִכְסֵי קָטָן.

וְכֵן אֵין מוֹרִידִין לְזֶה הַקָּטָן בַּנְּכָסִים--שֶׁמֶּא עֲדַיִן הַזְּקֵנָה בַּחַיִּים, וְאֵין מוֹרִידִין קָטָן לְנִכְסֵי שָׁבוּי.
אֵלָא כֵּיצַד עוֹשִׂין: מִתּוֹךְ שֶׁצָּרִיךְ לְהַעְמִיד אַפְטְרוּפוֹס לַשְּׁלִישׁ שֶׁלַּקָּטָן, מַעְמִידִין אַפְטְרוּפוֹס עַל כָּל נִכְסֵי הַזְּקֵנָה.

אַחַר זְמָן, שָׁמְעוּ שֶׁמֵּתָה הַזְּקֵנָה.
אָמְרוּ חֲכָמִים, תֵּרֵד הַבַּת הַנִּשְׁאָרָה לִשְׁלִישׁ הַנְּכָסִים, שְׁהוּא חֵלֶק יְרֻשָּׁתָהּ, וְיֵרֵד הַקָּטָן לִשְׁלִישׁ, שְׁהוּא חֶלְקוֹ מִנִּכְסֵי הַזְּקֵנָה, וְהַשְּׁלִישׁ שֶׁלַּבַּת הַשְּׁבוּיָה, מַעְמִידִין לוֹ אַפְטְרוּפוֹס מִפְּנֵי חֵלֶק הַקָּטָן: שֶׁמֶּא מֵתָה גַּם הַבַּת הַשְּׁבוּיָה, וְיֵשׁ לְזֶה הַקָּטָן חֲצִי הַשְּׁלִישׁ שֶׁלָּהּ.
וְכֵן כָּל כַּיּוֹצֶא בְּזֶה.

הִלְכּוֹת נְחָלוֹת פֵּרֶק ט 
הָאַחִין שֶׁעֲדַיִן לֹא חָלְקוּ יְרֻשַּׁת אֲבִיהֶן, אֵלָא כֻּלָּן מִשְׁתַּמְּשִׁין בְּיַחַד בְּמַה שֶׁהִנִּיחַ לָהֶן אֲבִיהֶן--הֲרֵי הֶן כְּשֻׁתָּפִין לְכָל דָּבָר.
וְכֵן בִּשְׁאָר הַיּוֹרְשִׁין, הֲרֵי הֶן שֻׁתָּפִין בְּנִכְסֵי מוֹרִישָׁן; וְכָל שֶׁנָּשָׂא וְנָתַן כָּל אֶחָד מֵהֶן בְּמָמוֹן זֶה, הַשָּׂכָר לָאֶמְצָע.

הָיוּ הַיּוֹרְשִׁין גְּדוֹלִים וּקְטַנִּים, וְהִשְׁבִּיחוּ הַגְּדוֹלִים אֶת הַנְּכָסִים--הִשְׁבִּיחוּ לָאֶמְצָע.
אָמְרוּ רְאוּ מַה שֶׁהִנִּיחַ לָנוּ אַבָּא, וַהֲרֵי אָנוּ עוֹשִׂין וְאוֹכְלִין--הַשְּׁבָח שֶׁלַּמַּשְׁבִּיחַ: וְהוּא שֶׁיִּהְיֶה הַשְּׁבָח, מֵחֲמַת הוֹצָאָה שֶׁהוֹצִיא הַמַּשְׁבִּיחַ; אֲבָל אִם שָׁבְחוּ נְכָסִים מֵחֲמַת עַצְמָן, הַשְּׁבָח לָאֶמְצָע.

וְכֵן אִם הָיְתָה אִשְׁתּוֹ שֶׁלַּמֵּת, הִיא הַיּוֹרֶשֶׁת בִּכְלַל אַחֲיוֹתֶיהָ אוֹ בִּכְלַל בְּנוֹת דּוֹדֶיהָ, וְהִשְׁבִּיחָה הַנְּכָסִים--הַשְּׁבָח לָאֶמְצָע.
וְאִם אָמְרָה רְאוּ מַה שֶׁהִנִּיחַ לִי בַּעְלִי, וַהֲרֵינִי עוֹשָׂה וְאוֹכֶלֶת, וְהִשְׁבִּיחָה הַנְּכָסִים מֵחֲמַת הוֹצָאָה--הֲרֵי הַשְּׁבָח שֶׁלָּהּ.

מִי שֶׁיָּרַשׁ אֶת אָבִיו, וְהִשְׁבִּיחַ הַנְּכָסִים וְנָטַע וּבָנָה, וְאַחַר כָּךְ נוֹדַע שֶׁיֵּשׁ לוֹ אַחִין בִּמְדִינָה אַחֶרֶת--אִם קְטַנִּים הֶן, הַשְּׁבָח לָאֶמְצָע; וְאִם הָיוּ גְּדוֹלִים--הוֹאִיל וְלֹא יָדַע שֶׁיֵּשׁ לוֹ אַחִין, שָׁמִין לוֹ כְּעָרִיס.
וְכֵן אָח שֶׁיָּרַד לְנִכְסֵי קָטָן וְהִשְׁבִּיחַ--אֵין שָׁמִין לוֹ כְּעָרִיס, אֵלָא הַשְּׁבָח לָאֶמְצָע: שֶׁהֲרֵי יָרַד שֶׁלֹּא בִּרְשׁוּת.

אֶחָד מִן הָאַחִין שֶׁלָּקַח מָעוֹת, וְעָשָׂה בָּהֶן סְחוֹרָה--אִם הָיָה תַּלְמִיד חֲכָמִים גָּדוֹל שְׁאֵינוּ מַנִּיחַ תּוֹרָתוֹ שָׁעָה אַחַת, הֲרֵי הַשָּׂכָר שֶׁלּוֹ: שְׁאֵין זֶה מַנִּיחַ תּוֹרָתוֹ, וּמִתְעַסֵּק לְאֶחָיו.

אֶחָד מִן הָאַחִין שֶׁמִּנָּהוּ הַמֶּלֶךְ גַּבָּאי אוֹ סוֹפֵר שֶׁמַּכְנִיס וּמוֹצִיא בִּמְמוֹן הַמֶּלֶךְ, וְכָל כַּיּוֹצֶא בְּזֶה מֵעֲבוֹדַת הַמְּלָכִים--אִם מֵחֲמַת הָאַחִין מִנָּהוּ, כְּגוֹן שֶׁהָיָה אֲבִיהֶן יָדוּעַ בְּדָבָר זֶה, וְאָמְרוּ נַעְמִיד בְּנוֹ תַּחְתָּיו, כְּדֵי לַעֲשׂוֹת חֶסֶד עִם הַיְּתוֹמִים--הֲרֵי הַפְּרָס שֶׁיִּטֹּל וְכָל הַשָּׂכָר שֶׁיִּשְׂתַּכַּר בַּעֲבוֹדָה זוֹ, לְכָל הָאַחִין, וְאַפִלּוּ הָיָה נָבוֹן בְּיוֹתֵר, וְרָאוּי לְמַנּוֹתוֹ.
וְאִם מֵחֲמַת עַצְמוֹ מִנּוּהוּ, הֲרֵי זֶה לְעַצְמוֹ.

אֶחָד מִן הָאַחִין שֶׁהָיָה נוֹשֵׂא וְנוֹתֵן בְּתוֹךְ הַבַּיִת, וְקָנָה עֲבָדִים בִּשְׁמוֹ לְבַדּוֹ, וְהִלְוָה לַאֲחֵרִים, וְהָיָה שְׁטָר הַחוֹב בִּשְׁמוֹ לְבַדּוֹ, וְאָמַר מָעוֹת אֵלּוּ שֶׁהִלְוִיתִי אוֹ שֶׁקָּנִיתִי בָּהֶן עֲבָדִים, אֵלּוּ שֶׁלִּי לְבַדִּי הֶן שֶׁנָּפְלוּ לִי מִבֵּית אֲבִי אִמִּי, אוֹ מְצִיאָה מָצָאתִי, אוֹ מַתָּנָה נִתְּנָה לִי--עָלָיו לְהָבִיא רְאָיָה שֶׁנָּפְלָה לוֹ יְרֻשָּׁה אַחֶרֶת, אוֹ מָצָא מְצִיאָה, וְזָכָה בְּמַתָּנָה.

וְכֵן הָאִשָּׁה שֶׁהָיְתָה נוֹשְׂאָה וְנוֹתֶנֶת בְּתוֹךְ הַבַּיִת, וְהָיוּ אוֹנוֹת שְׁהֶן שִׁטְרֵי מִמְכַּר עֲבָדִים וְשִׁטְרֵי חוֹבוֹת יוֹצְאוֹת עַל שְׁמָהּ, וְאָמְרָה שֶׁלִּי הֶן, שֶׁנָּפְלוּ לִי מִבֵּית אֲבוֹתַי--עָלֶיהָ לְהָבִיא רְאָיָה שֶׁנָּפְלָה לָהּ יְרֻשָּׁה.

וְכֵן אַלְמָנָה שֶׁהָיְתָה נוֹשְׂאָה וְנוֹתֶנֶת בְּנִכְסֵי יְתוֹמִים, וְהָיוּ אוֹנוֹת וּשְׁטָרוֹת יוֹצְאוֹת עַל שְׁמָהּ, וְאָמְרָה מִיְּרֻשָּׁה נָפְלוּ לִי, אוֹ מְצִיאָה מָצָאתִי, אוֹ מַתָּנָה נִתְּנָה לִי--עָלֶיהָ לְהָבִיא רְאָיָה.
וְאִם יֵשׁ לָהּ נְדוּנְיָה, וְאָמְרָה מִנְּדוּנְיָתִי לָקַחְתִּי--נֶאֱמֶנֶת; אֲבָל אִם אֵין לָהּ נְדוּנְיָה, וְלֹא הֵבִיאָה רְאָיָה--הֲרֵי הַכֹּל בְּחֶזְקַת הַיּוֹרְשִׁין.

 בַּמֶּה דְּבָרִים אֲמוּרִים, בְּאַחִים וּבְאַלְמָנָה שְׁאֵין חֲלוּקִין בְּעִיסָתָן.
אֲבָל אִם הָיוּ חֲלוּקִין בְּעִיסָתָן--שֶׁמֶּא מֵעִיסָתוֹ קָמַץ, וְעַל הָאַחִין לְהָבִיא רְאָיָה שְׁהֶן מִשֶּׁלָּאֶמְצָע.
וְכֵן אִם מֵת זֶה הַנּוֹשֵׂא וְנוֹתֵן בְּתוֹךְ הַבַּיִת--עַל הָאַחִין לְהָבִיא רְאָיָה, וְאַף עַל פִּי שֶׁלֹּא הָיוּ חֲלוּקִין בְּעִיסָתָן.

 אֶחָד מִן הָאַחִין שֶׁשְּׁטָר חוֹב יוֹצֶא מִתַּחַת יָדוֹ--עָלָיו לְהָבִיא רְאָיָה שֶׁאָבִיו נְתָנוֹ לוֹ בִּכְתִיבָה וּמְסִירָה, אוֹ שֶׁצִּוָּה לוֹ בּוֹ כִּשְׁהוּא שְׁכִיב מְרַע; וְאִם לֹא הֵבִיא רְאָיָה, הֲרֵי הוּא לָאֶמְצָע.
בַּמֶּה דְּבָרִים אֲמוּרִים, בְּאַחִין, מִפְּנֵי שֶׁחֶזְקָתָן שׁוֹמְטִין זֶה מִזֶּה.
אֲבָל אַחֵר שֶׁטָּעַן שֶׁנָּתַן לוֹ, אוֹ שֶׁקָּנָהוּ מִבְּעָלָיו--גּוֹבֶה בּוֹ, וְאֵינוּ צָרִיךְ לְהָבִיא רְאָיָה.

 אֶחָד מִן הָאַחִין שֶׁנָּטַל מָאתַיִם זוּז לִלְמֹד תּוֹרָה אוֹ לִלְמֹד אֻמָּנוּת--יְכוּלִין הָאַחִין לוֹמַר לוֹ, אִם אֵין אַתָּה אֶצְלֵנוּ, אֵין לָךְ מְזוֹנוֹת אֵלָא לְפִי בִּרְכַת הַבַּיִת: שְׁאֵין הוֹצָאַת מְזוֹנוֹת הָאֶחָד לְבַדּוֹ, כְּהוֹצָאַת מְזוֹנוֹתָיו בֵּין רַבִּים.

 מִי שֶׁמֵּת וְהִנִּיחַ בָּנִים גְּדוֹלִים וּקְטַנִּים--אֵין הַגְּדוֹלִים מִתְפַּרְנְסִים פַּרְנָסַת הַקְּטַנִּים, וְלֹא הַקְּטַנִּים נִזּוֹנִים מְזוֹנוֹת הַגְּדוֹלִים, אֵלָא חוֹלְקִים בְּשׁוֹוֶה.
נָשְׂאוּ גְּדוֹלִים לְאַחַר מִיתַת אֲבִיהֶן--יִשְּׂאוּ הַקְּטַנִּים כֵּן מִכְּלַל הַנְּכָסִים, וְאַחַר כָּךְ יַחְלֹקוּ.

נָשְׂאוּ הַגְּדוֹלִים בְּחַיֵּי אֲבִיהֶן, וְאָמְרוּ הַקְּטַנִּים לְאַחַר מִיתַת אֲבִיהֶן, הֲרֵי אָנוּ נוֹשְׂאִין כְּדֶרֶךְ שֶׁנְּשָׂאתֶם אַתֶּם--אֵין שׁוֹמְעִין לָהֶם, אֵלָא מַה שֶׁנָּתַן לָהֶם אֲבִיהֶם נָתַן.

 הִשִּׂיא הָאָב אֶת בְּנוֹ מִשֶּׁלָּאָב, וְעָשָׂה לוֹ מִשְׁתֶּה וְהָיְתָה הַהוֹצָאָה מִשֶּׁלָּאָב, וְנִשְׁתַּלְּחָה שׁוֹשְׁבִינוּת לְזֶה הַבֵּן בְּחַיֵּי הָאָב--כִּשְׁהִיא חוֹזֶרֶת לְאַחַר מִיתַת הָאָב, חוֹזֶרֶת מִן הָאֶמְצָע.
אֲבָל הוֹצִיא הַבֵּן בַּמִּשְׁתֶּה מִשֶּׁלּוֹ--אֵינָהּ חוֹזֶרֶת, אֵלָא מֵחֵלֶק הַבֵּן שֶׁנִּשְׁתַּלְּחָה לוֹ בִּלְבָד.

 הָאָב שֶׁשָּׁלַח שׁוֹשְׁבִינוּת בְּשֵׁם אֶחָד מִבָּנָיו--כְּשֶׁתַּחְזֹר הַשּׁוֹשְׁבִינוּת לְאוֹתוֹ הַבֵּן, הֲרֵי הִיא שֶׁלּוֹ.
אֲבָל אִם שְׁלָחָהּ הָאָב בְּשֵׁם בָּנָיו סְתָם--כְּשֶׁתַּחְזֹר, תַּחְזֹר לָאֶמְצָע.
וְאֵין זֶה שֶׁנִּשְׁתַּלְּחָה לוֹ חַיָּב לְהַחְזִירָהּ, עַד שֶׁיִּשְׂמְחוּ עִמּוֹ הַבָּנִים כֻּלָּן, שֶׁהֲרֵי כֻּלָּן שׁוֹשְׁבִינִין, שֶׁבְּשֵׁם כֻּלָּן נִשְׁתַּלְּחָה; לְפִיכָּךְ אִם שָׂמַח עִם מִקְצָתָן--מַחְזִיר חֵלֶק זֶה שֶׁשָּׂמַח עִמּוֹ בִּלְבָד, וַהֲרֵי הוּא לָאֶמְצָע.

 גְּדוֹל הָאַחִין שֶׁהָיָה לוֹבֵשׁ וּמִתְכַּסֶּה מַלְבּוּשִׁין נָאִים--אִם יֵשׁ לָאַחִים הֲנָאָה מִמֶּנּוּ, כְּדֵי שֶׁיִּהְיוּ דְּבָרָיו נִשְׁמָעִין--הֲרֵי זֶה לוֹבֵשׁ מִתְּפוּסַת הַבַּיִת.

הִלְכּוֹת נְחָלוֹת פֵּרֶק י 
שְׁנֵי אַחִים שֶׁחָלְקוּ, וּבָא לָהֶן אָח מִמְּדִינַת הַיָּם, וְכֵן שְׁלוֹשָׁה אַחִין שֶׁחָלְקוּ, וּבָא בַּעַל חוֹב וְנָטַל חֶלְקוֹ שֶׁלְּאַחַד מֵהֶן--אַפִלּוּ נָטַל זֶה קַרְקָע וְזֶה כְּסָפִים--בָּטְלָה מַחְלֹקֶת, וְחוֹזְרִין וְחוֹלְקִין הַשְּׁאָר בְּשׁוֹוֶה.

מִי שֶׁצִּוָּה בְּשָׁעַת מִיתָתוֹ שֶׁיִּתְּנוּ לִפְלוֹנִי דֶּקֶל אוֹ שָׂדֶה מִנְּכָסָיו, וְחָלְקוּ הָאַחִין וְלֹא נָתְנוּ לוֹ כְּלוּם--הֲרֵי הַמַּחְלֹקֶת בְּטֵלָה.
וְכֵיצַד עוֹשִׂין--נוֹתְנִין מַה שֶׁצִּוָּה מוֹרִישָׁן, וְאַחַר כָּךְ חוֹזְרִין וְחוֹלְקִין כַּתְּחִלָּה.

הָאַחִין שֶׁחָלְקוּ, שָׁמִין מַה שֶׁעֲלֵיהֶן.
אֲבָל מַה שֶׁעַל בְּנֵיהֶן וּבְנוֹתֵיהֶן, שֶׁקָּנוּ לָהֶן מִתְּפוּסַת הַבַּיִת--אֵין שָׁמִין; וְכֵן מַה שֶׁעַל נְשׁוֹתֵיהֶן, שֶׁכְּבָר זָכוּ בָּהֶן לְעַצְמָן.
בַּמֶּה דְּבָרִים אֲמוּרִים, בְּבִגְדֵי חֹל.
אֲבָל בְּבִגְדֵי שַׁבָּת וּמוֹעֵד, שָׁמִין מַה שֶׁעֲלֵיהֶן.

מִי שֶׁהִנִּיחַ יְתוֹמִים, מִקְצָתָן גְּדוֹלִים וּמִקְצָתָן קְטַנִּים, וְרָצוּ לַחְלֹק בְּנִכְסֵי אֲבִיהֶן, כְּדֵי שֶׁיִּטְּלוּ הַגְּדוֹלִים חֶלְקָן--מַעְמִידִין בֵּית דִּין אַפְטְרוּפוֹס לַקְּטַנִּים, וּבוֹרֵר לָהֶן הַחֵלֶק הַיָּפֶה.
וְאִם הִגְדִּילוּ--אֵינָן יְכוּלִין לְמַחוֹת, שֶׁהֲרֵי עַל פִּי בֵּית דִּין חָלְקוּ לָהֶם.
וְאִם טָעוּ בֵּית דִּין בַּשּׁוּמָה, וּפָחֲתוּ שְׁתוּת--יְכוּלִין לְמַחוֹת, וְחוֹזְרִין וְחוֹלְקִין חֲלֻקָּה אַחֶרֶת אַחַר שֶׁהִגְדִּילוּ.

מִי שֶׁמֵּת וְהִנִּיחַ יוֹרְשִׁין גְּדוֹלִים וּקְטַנִּים--צָרִיךְ לְמַנּוֹת אַפְטְרוּפוֹס שֶׁיִּהְיֶה מִתְעַסֵּק בְּחֵלֶק הַקָּטָן, עַד שֶׁיַּגְדִּיל.
וְאִם לֹא מִנָּה--חַיָּבִין בֵּית דִּין לְהַעְמִיד לָהֶן אַפְטְרוּפוֹס, עַד שֶׁיַּגְדִּילוּ: שֶׁבֵּית דִּין הוּא אֲבִיהֶן שֶׁלַּיְּתוֹמִים.

צִוָּה הַמּוֹרִישׁ וְאָמַר, יִנָּתֵן חֵלֶק הַקָּטָן לַקָּטָן, וּמַה שֶׁיִּרְצֶה יַעֲשֶׂה בּוֹ--הָרְשׁוּת בְּיָדוֹ.
וְכֵן אִם מִנָּה הַמּוֹרִישׁ אַפְטְרוּפוֹס עַל הַקְּטַנִּים, קָטָן אוֹ אִשָּׁה אוֹ עֶבֶד--הָרְשׁוּת בְּיָדוֹ.

אֲבָל אֵין בֵּית דִּין מְמַנִּין אַפְטְרוּפוֹס לֹא אִשָּׁה, וְלֹא עֶבֶד, וְלֹא קָטָן; וְלֹא עַם הָאָרֶץ, שְׁהוּא בְּחֶזְקַת חָשׁוּד עַל עֲבֵרוֹת.
אֵלָא בּוֹדְקִין עַל אָדָם נֶאֱמָן, וְאִישׁ חַיִל, וְיוֹדֵעַ לְהַפַּךְ בִּזְכוּת הַיְּתוֹמִים, וְטוֹעֵן טְעָנוֹתָם, וְיֵשׁ לוֹ כּוֹחַ בְּעִסְקֵי הָעוֹלָם, כְּדֵי לִשְׁמֹר נִכְסֵיהֶן וּלְהַרְוִיחַ שְׁבָחָן; וּמַעְמִידִין אוֹתוֹ עַל הַקְּטַנִּים, בֵּין שֶׁהָיָה רָחוֹק בֵּין שֶׁהָיָה קָרוֹב לַקָּטָן, אֵלָא שְׁאִם הָיָה קָרוֹב, לֹא יֵרֵד לַקַּרְקָעוֹת.

 בֵּית דִּין שֶׁהִעְמִידוּ אַפְטְרוּפוֹס, וְשָׁמְעוּ עָלָיו שְׁהוּא אוֹכֵל וְשׁוֹתֶה וּמוֹצִיא הוֹצָאוֹת יָתֵר מִדָּבָר שְׁהוּא אָמוּד בּוֹ--יֵשׁ לָהֶן לָחוּשׁ לוֹ, שֶׁמֶּא מִנִּכְסֵי יְתוֹמִים הוּא אוֹכֵל; וּמְסַלְּקִין אוֹתוֹ, וּמַעְמִידִין אַחֵר.

אֲבָל אִם מִנָּהוּ אֲבִי יְתוֹמִים--אֵין מְסַלְּקִין אוֹתוֹ, שֶׁמֶּא מְצִיאָה מָצָא: אֵלָא אִם בָּאוּ עֵדִים שְׁהוּא מַפְסִיד נִכְסֵי יְתוֹמִים, מְסַלְּקִין אוֹתוֹ.
וּכְבָר הִסְכִּימוּ הַגְּאוֹנִים שֶׁמַּשְׁבִּיעִין אוֹתוֹ, הוֹאִיל וּמַפְסִיד.

וְהוּא הַדִּין לְאַפְטְרוּפוֹס שֶׁמִּנָּהוּ אֲבִי יְתוֹמִים, וְהָיְתָה שְׁמוּעָתוֹ טוֹבָה, וְהָיָה יָשָׁר וְרוֹדֵף מִצְווֹת, וְחָזַר לִהְיוֹת זוֹלֵל וְסוֹבֵא וְהוֹלֵךְ בְּדַרְכֵּי הַחֲשָׁד, אוֹ שֶׁפָּרַץ בַּנְּדָרִים, וּבַאֲבַק גָּזֵל--בֵּית דִּין חַיָּבִים לְסַלַּק אוֹתוֹ וּלְהַשְׁבִּיעוֹ, וּלְמַנּוֹת לָהֶן אַפְטְרוּפוֹס כָּשֵׁר.
וְכָל הַדְּבָרִים הָאֵלּוּ, כְּפִי מַה שֶׁיֵּרָאֶה לַדַּיָּן, שֶׁכָּל בֵּית דִּין וּבֵית דִּין, הוּא אֲבִיהֶן שֶׁלַּיְּתוֹמִים.

 קָטָן שֶׁהִגְדִּיל, אַפִלּוּ הָיָה אוֹכֵל וְשׁוֹתֶה יוֹתֵר מִדַּי וּמַפְסִיד וְהוֹלֵךְ בְּדֶרֶךְ רָעָה--אֵין בֵּית דִּין מוֹנְעִין מִמֶּנּוּ מְמוֹנוֹ, וְאֵין מַעְמִידִין לוֹ אַפְטְרוּפוֹס, אֵלָא אִם כֵּן צִוָּה אָבִיו אוֹ מוֹרִישׁוֹ, שֶׁלֹּא יִתְּנוּ לוֹ אֵלָא אִם כֵּן הָיָה כָּשֵׁר וּמַצְלִיחַ, אוֹ שֶׁלֹּא יִתְּנוּ לוֹ, עַד זְמָן פְּלוֹנִי.
וְהַשּׁוֹטֶה וְהַחֵרֵשׁ--הֲרֵי הֶן כִּקְטַנִּים, וּמַעְמִידִין לָהֶן אַפְטְרוּפוֹס.

הִלְכּוֹת נְחָלוֹת פֵּרֶק יא 
מָעוֹת שֶׁלַּיְּתוֹמִים שֶׁהִנִּיחַ לָהֶן אֲבִיהֶן--אֵינָן צְרִיכִין אַפְטְרוּפוֹס, אֵלָא כֵּיצַד עוֹשִׂין בָּהֶן: בּוֹדְקִין עַל מִי שֶׁיֵּשׁ לוֹ נְכָסִים שֶׁיֵּשׁ לָהֶם אַחְרָיוּת, וְיִהְיוּ עִדִּית, וְיִהְיֶה אִישׁ נֶאֱמָן וְשׁוֹמֵעַ דִּינֵי תּוֹרָה, וּמֵעוֹלָם לֹא קִבַּל עָלָיו נִדּוּי; וְנוֹתְנִין לוֹ הַמָּעוֹת בְּבֵית דִּין, קָרוֹב לְשָׂכָר וְרָחוֹק לְהֶפְסֵד, וְנִמְצְאוּ הַיְּתוֹמִים נִהְנִין מִשְּׂכַר הַמָּעוֹת.

וְכֵן אִם אֵין לוֹ קַרְקָע, וְנָתַן לָהֶן מַשְׁכּוֹן זָהָב מִשּׁוֹבָר שְׁאֵין בּוֹ סִימָן--נוֹטְלִין בֵּית דִּין הַמַּשְׁכּוֹן, וְנוֹתְנִין לוֹ הַמָּעוֹת קָרוֹב לְשָׂכָר וְרָחוֹק לְהֶפְסֵד.
וְלָמָּה לֹא יִקְּחוּ מַשְׁכּוֹן כֵּלִים שֶׁלְּזָהָב אוֹ חֲלִי שֶׁלְּזָהָב--שֶׁמֶּא שֶׁלַּאֲחֵרִים הוּא, וְיִתְּנוּ סִימָן, וְיִטְּלוּהוּ אַחַר מוֹתוֹ, אִם יָדַע הַדַּיָּן שְׁאֵין זֶה אָמוּד.

וְכַמָּה יִפְסְקוּ בַּשָּׂכָר: כְּפִי מַה שֶׁיִּרְאוּ הַדַּיָּנִין--אוֹ שְׁלִישׁ הַשָּׂכָר, אוֹ חֶצְיוֹ; אַפִלּוּ רְבִיעַ הַשָּׂכָר לַיְּתוֹמִים--אִם רָאוּ שֶׁזּוֹ תַּקָּנָה לָהֶם, עוֹשִׂין.

לֹא מָצְאוּ אָדָם שֶׁיִּתְּנוּ לוֹ הַמָּעוֹת, רָחוֹק לְהֶפְסֵד וְקָרוֹב לְשָׂכָר--הֲרֵי אֵלּוּ מוֹצִיאִין מֵהֶן מְזוֹנוֹת מְעַט מְעַט, עַד שֶׁיִּקְנוּ לָהֶן בְּמָעוֹת קַרְקָע, וְיִמְסְרוּ אוֹתָהּ בְּיַד אַפְטְרוּפוֹס שֶׁיַּעְמִידוּ לָהֶן.

 כָּל הַמִּטַּלְטְלִין שֶׁלַּיְּתוֹמִים--שָׁמִין אוֹתָן, וּמוֹכְרִין אוֹתָן מִיָּד בְּבֵית דִּין.
וְאִם הָיָה הַשּׁוּק קָרוֹב לַמְּדִינָה--מוֹלִיכִין אוֹתָן לַשּׁוּק וּמוֹכְרִין אוֹתָן, וְיִצְטָרְפוּ דְּמֵיהֶן עִם הַמָּעוֹת שֶׁלַּיְּתוֹמִים.

 מִי שֶׁהָיָה בְּיָדוֹ שֵׁכָר שֶׁלַּיְּתוֹמִים--אִם יַנִּיחוֹ כָּאן עַד שֶׁיִּמָּכֵר, שֶׁמֶּא יַחְמִיץ, וְאִם יוֹלִיכוֹ לַשּׁוּק, שֶׁמֶּא יֵארְעוֹ אֹנֶס בַּדֶּרֶךְ--הֲרֵי זֶה עוֹשֶׂה בּוֹ כְּדֶרֶךְ שְׁהוּא עוֹשֶׂה בְּשֶׁלּוֹ.
וְכֵן כָּל כַּיּוֹצֶא בְּזֶה.

 כְּשֶׁמַּעְמִידִין בֵּית דִּין הָאַפְטְרוּפוֹס, מוֹסְרִין לוֹ כָּל נִכְסֵי הַקָּטָן, הַקַּרְקָעוֹת וְהַמִּטַּלְטְלִין שֶׁלֹּא נִמְכְּרוּ; וְהוּא מוֹצִיא וּמַכְנִיס, וּבוֹנֶה וְסוֹתֵר, וְשׂוֹכֵר וְנוֹטֵעַ וְזוֹרֵעַ, וְעוֹשֶׂה כְּפִי מַה שֶׁיִּרְאֶה שֶׁזֶּה טוֹב לַיְּתוֹמִים.
וּמַאֲכִילָן וּמַשְׁקָן וְנוֹתֵן לָהֶן כָּל הוֹצָאָתָן, כְּפִי הַמָּמוֹן וּכְפִי הָרָאוּי לָהֶן; וְלֹא יַרְוִיחַ לָהֶן יָתֵר מִדַּי, וְלֹא יְצַמְצַם עֲלֵיהֶם יָתֵר מִדַּי.

 כְּשֶׁיִּגְדְּלוּ הַיְּתוֹמִים, נוֹתֵן לָהֶם מְמוֹן מוֹרִישָׁן; וְאֵינוּ צָרִיךְ לַעֲשׂוֹת חֶשְׁבּוֹנוֹת מַה הִכְנִיס וּמַה הוֹצִיא, אֵלָא אוֹמֵר לָהֶן זֶה הַנִּשְׁאָר, וְנִשְׁבָּע בִּנְקִיטַת חֵפֶץ, שֶׁלֹּא גְזָלָן כְּלוּם.

בַּמֶּה דְּבָרִים אֲמוּרִים, בְּשֶׁמִּנּוּהוּ בֵּית דִּין.
אֲבָל אַפְטְרוּפוֹס שֶׁמִּנָּהוּ אֲבִי יְתוֹמִים, וְכֵן שְׁאָר הַמּוֹרִישִׁין--אֵינוּ נִשְׁבָּע עַל טְעָנַת הַסָּפֵק.

יֵשׁ לְאַפְטְרוּפוֹס לִלְבֹּשׁ וּלְהִתְכַּסּוֹת מִנִּכְסֵי יְתוֹמִים, כְּדֵי שֶׁיִּהְיֶה מְכֻבָּד וְיִהְיוּ דְּבָרָיו נִשְׁמָעִין: וְהוּא שֶׁיִּהְיֶה לַיְּתוֹמִים הֲנָאָה בְּנִכְסֵיהֶן, בְּהִיּוֹת דְּבָרָיו נִשְׁמָעִין.

 יֵשׁ לְאַפְטְרוּפוֹס לִמְכֹּר בְּהֵמָה וַעֲבָדִים וּשְׁפָחוֹת שָׂדוֹת וּכְרָמִים, לְהַאֲכִיל לַיְּתוֹמִים, אֲבָל אֵין מוֹכְרִין, וּמַנִּיחִין הַמָּעוֹת.
וְאֵין מוֹכְרִין שָׂדוֹת לִקַּח עֲבָדִים, וְלֹא עֲבָדִים לִקַּח שָׂדוֹת, שֶׁמֶּא לֹא יַצְלִיחוּ; אֲבָל מוֹכְרִין שָׂדֶה לִקַּח שְׁוָרִים לַעֲבוֹדַת שָׂדוֹת אֲחֵרוֹת, שֶׁהַשְּׁוָרִים הֶן עִיקַר כָּל נִכְסֵי שָׂדוֹת.

 אֵין הָאַפְטְרוּפִין רַשָּׁאִין לִמְכֹּר בָּרָחוֹק וְלִגְאֹל בַּקָּרוֹב, לִמְכֹּר בָּרָעָה וְלִגְאֹל בַּיָּפָה, שֶׁמֶּא לֹא יַצְלִיחַ זֶה שֶׁקָּנוּ.
וְאֵין רַשָּׁאִין לָדוּן וְלָחוּב עַל מְנַת לִזְכּוֹת לַיְּתוֹמִים, שֶׁמֶּא לֹא יִזְכּוּ וְנִמְצָא הַחוֹב קַיָּם.

 אֵין הָאַפְטְרוּפִין רַשָּׁאִין לְהוֹצִיא עֲבָדִים לְחֵרוּת, אַפִלּוּ לִקַּח מִן הָעֶבֶד דָּמָיו שֶׁיֵּצֵא לְחֵרוּת.
אֲבָל מוֹכְרִין לַאֲחֵרִים; וְלוֹקְחִין מֵהֶן הַדָּמִים, עַל מְנַת שֶׁיּוֹצִיאוּהוּ לְחֵרוּת, וְאוֹתָן הָאֲחֵרִים, הֶן שֶׁמְּשַׁחְרְרִין.

 הָאַפְטְרוּפִין תּוֹרְמִין וּמְעַשְּׂרִין נִכְסֵי יְתוֹמִים כְּדֵי לְהַאֲכִילָן, שְׁאֵין מַאֲכִילִין אֶת הַיְּתוֹמִים דָּבָר הָאָסוּר; אֲבָל לֹא יְעַשְּׂרוּ וְלֹא יִתְרֹמוּ, כְּדֵי שֶׁיַּנִּיחוּ הַפֵּרוֹת מְתֻקָּנִין, אֵלָא יִמְכְּרוּ אוֹתָן טֶבֶל, וְהָרוֹצֶה לְתַקַּן יְתַקַּן.

 הָאַפְטְרוּפִין עוֹשִׂין לַקְּטַנִּים סֻכָּה וְלוֹלָב, וְצִיצִית, וְשׁוֹפָר, וְסֵפֶר תּוֹרָה תְּפִלִּין וּמְזוּזָה, וּמְגִלָּה.
כְּלָלוֹ שֶׁלַּדָּבָר: כָּל מִצְווֹת עֲשֵׂה שֶׁיֵּשׁ לָהּ קִצְבָּה, בֵּין שְׁהִיא מִדִּבְרֵי תּוֹרָה בֵּין שְׁהִיא מִדִּבְרֵי סוֹפְרִים--עוֹשִׂין לָהֶם, אַף עַל פִּי שְׁאֵינָן חַיָּבִין בְּמִצְוָה מִכָּל הַמִּצְווֹת אֵלָא כְּדֵי לְחַנְּכָן.
אֲבָל אֵין פּוֹסְקִין עֲלֵיהֶן צְדָקָה, וְאַפִלּוּ לְפִדְיוֹן שְׁבוּיִים, מִפְּנֵי שֶׁמִּצְווֹת אֵלּוּ, אֵין לָהֶן קִצְבָּה.
וּמִי שֶׁנִּשְׁתַּטָּה אוֹ שֶׁנִּתְחָרַשׁ--בֵּית דִּין פּוֹסְקִין עָלָיו צְדָקָה, אִם הָיָה רָאוּי.

 אַף עַל פִּי שְׁאֵין הָאַפְטְרוּפוֹס צָרִיךְ לַעֲשׂוֹת חֶשְׁבּוֹן, כְּמוֹ שֶׁבֵּאַרְנוּ, צָרִיךְ לְחַשַּׁב בֵּינוֹ לְבֵין עַצְמוֹ וּלְדַקְדַּק, וּלְהִזָּהֵר הַרְבֵּה מֵאֲבִיהֶן שֶׁלְּאֵלּוּ הַיְּתוֹמִים שְׁהוּא רוֹכֵב עֲרָבוֹת: שֶׁנֶּאֱמָר "סֹלּוּ, לָרֹכֵב בָּעֲרָבוֹת--בְּיָהּ שְׁמוֹ ...
אֲבִי יְתוֹמִים, וְדַיַּן אַלְמָנוֹת--אֱלֹהִים, בִּמְעוֹן קָדְשׁוֹ" .

בְּרִיךְ רַחְמָנָא דְּסַיְּעַן.
נִגְמַר סֵפֶר שְׁלוֹשָׁה עָשָׂר, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, חֲמִשָּׁה וְשִׁבְעִים: הִלְכּוֹת שְׂכִירוּת, שְׁלוֹשָׁה עָשָׂר פְּרָקִים; הִלְכּוֹת שְׁאֵלָה וּפִקָּדוֹן, שְׁמוֹנָה פְּרָקִים; הִלְכּוֹת מַלְוֶה וְלוֹוֶה, שִׁבְעָה וְעֶשְׂרִים פְּרָקִים; הִלְכּוֹת טוֹעֵן וְנִטְעָן, שִׁשָּׁה עָשָׂר פְּרָקִים; הִלְכּוֹת נְחָלוֹת, אֶחָד עָשָׂר פְּרָקִים.

בְּשֵׁם ה', אֵל עוֹלָם .

גַּם-אֵלֶּה לַחֲכָמִים: הַכֵּר-פָּנִים בְּמִשְׁפָּט בַּל-טוֹב.

אֹמֵר, לְרָשָׁע--צַדִּיק אָתָּה: יִקְּבֻהוּ עַמִּים; יִזְעָמוּהוּ לְאֻמִּים.

וְלַמּוֹכִיחִים יִנְעָם; וַעֲלֵיהֶם, תָּבוֹא בִרְכַּת-טוֹב .

סֵפֶר אַרְבָּעָה עָשָׂר וְהוּא סֵפֶר שׁוֹפְטִים 
הִלְכּוֹתָיו חָמֵשׁ, וְזֶה הוּא סִדּוּרָן: הִלְכּוֹת סַנְהֶדְּרִין וְהָעֻנְשִׁין הַמְּסוּרִין לָהֶם, הִלְכּוֹת עֵדוּת, הִלְכּוֹת מַמְרִים, הִלְכּוֹת אֵבֶל, הִלְכּוֹת מְלָכִים וּמִלְחָמוֹת.

יֵשׁ בִּכְלָלָן שְׁלוֹשִׁים מִצְווֹת--עֶשֶׂר מִצְווֹת עֲשֵׂה, וְעֶשְׂרִים מִצְווֹת לֹא תַעֲשֶׂה; וְזֶה הוּא פְּרָטָן: לְמַנּוֹת שׁוֹפְטִים; שֶׁלֹּא לְמַנּוֹת דַּיָּן שְׁאֵינוּ יוֹדֵעַ דֶּרֶךְ הַמִּשְׁפָּט; לִנְטוֹת אַחֲרֵי רַבִּים, אִם נֶחְלְקוּ הַשּׁוֹפְטִים; שֶׁלֹּא לַהְרֹג אִם רַבּוּ הַמְּחַיְּבִין בְּאִישׁ אֶחָד, עַד שֶׁיִּהְיוּ יָתֵר שְׁנַיִם; שֶׁלֹּא יְלַמַּד חוֹבָה מִי שֶׁלִּמַּד זְכוּת בְּדִינֵי נְפָשׁוֹת; לַהְרֹג בִּסְקֵלָה; לַהְרֹג בִּשְׂרֵפָה; לַהְרֹג בְּסַיִף; לַהְרֹג בְּחָנֵק; לִתְלוֹת; לִקְבֹּר הַנֶּהְרָג בְּיוֹם הֲרִיגָתוֹ; שֶׁלֹּא תָלִין נִבְלָתוֹ; שֶׁלֹּא לְהַחֲיוֹת מְכַשֵּׁף; לְהַלְקוֹת לָרָשָׁע; שֶׁלֹּא יוֹסִיף בְּהַכָּיַת הַלּוֹקֶה; שֶׁלֹּא לַהְרֹג נָקִי בְּאֻמְדַּן הַדַּעַת; שֶׁלֹּא לַעֲנֹשׁ אָנוּס; שֶׁלֹּא לָחוּס עַל הוֹרֵג חֲבֵרוֹ אוֹ חוֹבֵל בּוֹ; שֶׁלֹּא לְרַחַם עַל הַדַּל בַּדִּין; שֶׁלֹּא לְהַדַּר גָּדוֹל בַּדִּין; שֶׁלֹּא לְהַטּוֹת הַדִּין עַל בַּעַל עֲבֵרוֹת, אַף עַל פִּי שְׁהוּא חוֹטֶא; שֶׁלֹּא לְעַוַּל מִשְׁפָּט; שֶׁלֹּא לְהַטּוֹת מִשְׁפַּט גֵּר יָתוֹם; לִשְׁפֹּט בְּצֶדֶק; שֶׁלֹּא לְיִרְאָה בַּדִּין מֵאִישׁ זְרוֹעַ; שֶׁלֹּא לִקַּח שֹׁחַד; שֶׁלֹּא לִשָּׂא שֵׁמַע שָׁוְא; שֶׁלֹּא לְקַלַּל הַדַּיָּנִים; שֶׁלֹּא לְקַלַּל הַנָּשִׂיא; שֶׁלֹּא לְקַלַּל אָדָם מִשְּׁאָר בְּנֵי יִשְׂרָאֵל הַכְּשֵׁרִים.

יֵשׁ בִּכְלָלָן שְׁמוֹנֶה מִצְווֹת--שָׁלוֹשׁ מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהָעִיד בְּבֵית דִּין לְמִי שֶׁיּוֹדֵעַ לוֹ עֵדוּת; לִדְרֹשׁ וְלַחְקֹר הָעֵדִים; שֶׁלֹּא יוֹרֶה הָעֵד בְּדִין זֶה שֶׁהֵעִיד עָלָיו, בְּדִינֵי נְפָשׁוֹת; שֶׁלֹּא יָקוּם דָּבָר בְּעֵדוּת אֶחָד; שֶׁלֹּא יָעִיד בַּעַל עֲבֵרָה; שֶׁלֹּא יָעִיד קָרוֹב; שֶׁלֹּא לְהָעִיד בְּשֶׁקֶר; לַעֲשׂוֹת לְעֵד זוֹמֵם כַּאֲשֶׁר זָמַם.

יֵשׁ בִּכְלָלָן תֵּשַׁע מִצְווֹת--שָׁלוֹשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת עַל פִּי הַתּוֹרָה שֶׁיֹּאמְרוּ בֵּית דִּין הַגָּדוֹל; שֶׁלֹּא לָסוּר מִדִּבְרֵיהֶם; שֶׁלֹּא לְהוֹסִיף עַל הַתּוֹרָה, לֹא בְּמִצְווֹת שֶׁבִּכְתָב, וְלֹא בְּפֵרוּשָׁן שֶׁלָּמַדְנוּ מִפִּי הַשְּׁמוּעָה; שֶׁלֹּא לִגְרֹעַ מִן הַכֹּל; שֶׁלֹּא לְקַלַּל אָב וָאֵם; שֶׁלֹּא לְהַכּוֹת אָב וָאֵם; לְכַבַּד אָב וָאֵם; לְיִרְאָה מֵאָב וָאֵם; שֶׁלֹּא יִהְיֶה הַבֵּן סוֹרֵר וּמוֹרֶה עַל קוֹל אָבִיו וְאִמּוֹ.

יֵשׁ בִּכְלָלָן אַרְבַּע מִצְווֹת--אַחַת מִצְוַת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהִתְאַבַּל עַל הַקְּרוֹבִים, וְאַפִלּוּ כּוֹהֵן מִטַּמֵּא וּמִתְאַבֵּל עַל הַקְּרוֹבִים, וְאֵין אָדָם מִתְאַבֵּל עַל הֲרוּגֵי בֵּית דִּין, וּלְפִי זֶה כָּלַלְתִּי הֲלָכוֹת אֵלּוּ בְּסֵפֶר זֶה שְׁהֶן מֵעֵין קְבוּרָה בְּיוֹם מִיתָה שְׁהִיא מִצְוַת עֲשֵׂה; שֶׁלֹּא יִטַּמֵּא כּוֹהֵן גָּדוֹל לַקְּרוֹבִים; שֶׁלֹּא יִכָּנֵס עִם הַמֵּת בְּאֹהֶל; שֶׁלֹּא יִטַּמֵּא כּוֹהֵן הִדְיוֹט לְנֶפֶשׁ אָדָם אֵלָא לַקְּרוֹבִים בִּלְבָד.

יֵשׁ בִּכְלָלָן שָׁלוֹשׁ וְעֶשְׂרִים מִצְווֹת--עֶשֶׂר מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: לְמַנּוֹת מֶלֶךְ מִיִּשְׂרָאֵל; שֶׁלֹּא יִמָּנֶה מִקְּהַל גֵּרִים; שֶׁלֹּא יַרְבֶּה לוֹ נָשִׁים; שֶׁלֹּא יַרְבֶּה לוֹ סוּסִים; שֶׁלֹּא יַרְבֶּה לוֹ כֶּסֶף וְזָהָב; לְהַחְרִים שִׁבְעָה עֲמָמִין; שֶׁלֹּא לְהַחֲיוֹת מֵהֶן נְשָׁמָה; לִמְחוֹת זַרְעוֹ שֶׁלַּעֲמָלֵק; לִזְכֹּר מַה שֶׁעָשָׂה עֲמָלֵק; שֶׁלֹּא לִשְׁכֹּחַ מַעֲשָׂיו הָרָעִים וַאֲרִיבָתוֹ בַּדֶּרֶךְ; שֶׁלֹּא לִשְׁכֹּן בְּאֶרֶץ מִצְרַיִם; לִשְׁלֹחַ שָׁלוֹם לְיוֹשְׁבֵי הָעִיר כְּשֶׁצָּרִים עָלֶיהָ, וְלָדוּן בָּהּ כַּאֲשֶׁר מְפֹרָשׁ בַּתּוֹרָה, אִם תַּשְׁלִים וְאִם לֹא תַשְׁלִים; שֶׁלֹּא לִדְרֹשׁ שָׁלוֹם מֵעַמּוֹן וּמוֹאָב בִּלְבָד, כְּשֶׁצָּרִים עֲלֵיהֶן; שֶׁלֹּא לְהַשְׁחִית אִילָנֵי מַאֲכָל בַּמָּצוֹר; לְהַתְקִין יָד שֶׁיֵּצְאוּ בּוֹ בַּעֲלֵי הַמַּחֲנֶה לְהִפָּנוֹת בּוֹ; לְהַתְקִין יָתֵד לַחְפֹּר בּוֹ; לִמְשֹׁחַ כּוֹהֵן לְדַבַּר בְּאָזְנֵי אַנְשֵׁי הַצָּבָא בְּשָׁעַת הַמִּלְחָמָה; לִהְיוֹת מְאָרֵס וּבוֹנֶה בִּנְיָן וְנוֹטֵעַ כֶּרֶם שְׂמֵחִים בְּקִנְיָנָן שָׁנָה תְּמִימָה, וּמַחְזִירִין אוֹתָן מִן הַמִּלְחָמָה; שֶׁלֹּא לַעֲבֹר עֲלֵיהֶן דָּבָר, וְלֹא יֵצְאוּ אַפִלּוּ לְצָרְכֵּי הָעִיר וְצָרְכֵּי הַגְּדוּד וְדוֹמֶה לָהֶן; שֶׁלֹּא לַעֲרֹץ וְלַחְזֹר לְאָחוֹר בְּשָׁעַת הַמִּלְחָמָה; דִּין יְפַת תֹּאַר; שֶׁלֹּא תִמָּכֵר יְפַת תֹּאַר; שֶׁלֹּא יִכְבְּשֶׁנָּה לְעַבְדוּת אַחַר שֶׁנִּבְעֲלָה.

נִמְצְאוּ כָּל הַמִּצְווֹת הַנִּכְלָלוֹת בְּסֵפֶר זֶה, אַרְבַּע וְשִׁבְעִים--מֵהֶן שֶׁבַע וְעֶשְׂרִים מִצְווֹת עֲשֵׂה, וְשֶׁבַע וְאַרְבָּעִים מִצְווֹת לֹא תַעֲשֶׂה.

הִלְכּוֹת סַנְהֶדְּרִין וְהָעֻנְשִׁין הַמְּסוּרִין לָהֶם 
יֵשׁ בִּכְלָלָן שְׁלוֹשִׁים מִצְווֹת--עֶשֶׂר מִצְווֹת עֲשֵׂה, וְעֶשְׂרִים מִצְווֹת לֹא תַעֲשֶׂה; וְזֶה הוּא פְּרָטָן: לְמַנּוֹת שׁוֹפְטִים; שֶׁלֹּא לְמַנּוֹת דַּיָּן שְׁאֵינוּ יוֹדֵעַ דֶּרֶךְ הַמִּשְׁפָּט; לִנְטוֹת אַחֲרֵי רַבִּים, אִם נֶחְלְקוּ הַשּׁוֹפְטִים; שֶׁלֹּא לַהְרֹג אִם רַבּוּ הַמְּחַיְּבִין בְּאִישׁ אֶחָד, עַד שֶׁיִּהְיוּ יָתֵר שְׁנַיִם; שֶׁלֹּא יְלַמַּד חוֹבָה מִי שֶׁלִּמַּד זְכוּת בְּדִינֵי נְפָשׁוֹת; לַהְרֹג בִּסְקֵלָה; לַהְרֹג בִּשְׂרֵפָה; לַהְרֹג בְּסַיִף; לַהְרֹג בְּחָנֵק; לִתְלוֹת; לִקְבֹּר הַנֶּהְרָג בְּיוֹם הֲרִיגָתוֹ; שֶׁלֹּא תָלִין נִבְלָתוֹ; שֶׁלֹּא לְהַחֲיוֹת מְכַשֵּׁף; לְהַלְקוֹת לָרָשָׁע; שֶׁלֹּא יוֹסִיף בְּהַכָּיַת הַלּוֹקֶה; שֶׁלֹּא לַהְרֹג נָקִי בְּאֻמְדַּן הַדַּעַת; שֶׁלֹּא לַעֲנֹשׁ אָנוּס; שֶׁלֹּא לָחוּס עַל הוֹרֵג חֲבֵרוֹ אוֹ חוֹבֵל בּוֹ; שֶׁלֹּא לְרַחַם עַל הַדַּל בַּדִּין; שֶׁלֹּא לְהַדַּר גָּדוֹל בַּדִּין; שֶׁלֹּא לְהַטּוֹת הַדִּין עַל בַּעַל עֲבֵרוֹת, אַף עַל פִּי שְׁהוּא חוֹטֶא; שֶׁלֹּא לְעַוַּל מִשְׁפָּט; שֶׁלֹּא לְהַטּוֹת מִשְׁפַּט גֵּר יָתוֹם; לִשְׁפֹּט בְּצֶדֶק; שֶׁלֹּא לְיִרְאָה בַּדִּין מֵאִישׁ זְרוֹעַ; שֶׁלֹּא לִקַּח שֹׁחַד; שֶׁלֹּא לִשָּׂא שֵׁמַע שָׁוְא; שֶׁלֹּא לְקַלַּל הַדַּיָּנִים; שֶׁלֹּא לְקַלַּל הַנָּשִׂיא; שֶׁלֹּא לְקַלַּל אָדָם מִשְּׁאָר בְּנֵי יִשְׂרָאֵל הַכְּשֵׁרִים.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת סַנְהֶדְּרִין פֵּרֶק א 
מִצְוַת עֲשֵׂה שֶׁלַּתּוֹרָה לְמַנּוֹת שׁוֹפְטִים וְשׁוֹטְרִים בְּכָל מְדִינָה וּמְדִינָה וּבְכָל פֶּלֶךְ וּפֶלֶךְ, שֶׁנֶּאֱמָר "שֹׁפְטִים וְשֹׁטְרִים, תִּתֶּן-לְךָ בְּכָל-שְׁעָרֶיךָ" .
שׁוֹפְטִים--אֵלּוּ הַדַּיָּנִים הַקְּבוּעִין בְּבֵית דִּין, וּבַעֲלֵי דִּינִין בָּאִים לִפְנֵיהֶם.

הַשּׁוֹטְרִים--אֵלּוּ בַּעֲלֵי מַקֵּל וּרְצוּעָה, וְהֶם הָעוֹמְדִים לִפְנֵי הַדַּיָּנִין הַמְּסַבְּבִין בַּשְּׁוָקִים וְעַל הַחֲנִיּוֹת לְתַקַּן הַשְּׁעָרִים וְהַמִּדּוֹת, וּלְהַכּוֹת כָּל מְעַוֵּת; וְכָל מַעֲשֵׂיהֶם עַל פִּי הַדַּיָּנִים.
וְכָל שֶׁיִּרְאוּ בּוֹ עֶרְוַת דָּבָר--מְבִיאִין אוֹתוֹ לְבֵית דִּין, וְדָנִין אוֹתוֹ כְּפִי רִשְׁעוֹ.

 אֵין אָנוּ חַיָּבִין לְהַעְמִיד בָּתֵּי דִּינִין בְּכָל פֶּלֶךְ וּפֶלֶךְ וּבְכָל עִיר וְעִיר, אֵלָא בְּאֶרֶץ יִשְׂרָאֵל בִּלְבָד; אֲבָל בְּחוּצָה לָאָרֶץ, אֵינָן חַיָּבִין לְהַעְמִיד בֵּית דִּין בְּכָל פֶּלֶךְ וּפֶלֶךְ: שֶׁנֶּאֱמָר "תִּתֶּן-לְךָ בְּכָל-שְׁעָרֶיךָ, אֲשֶׁר ה' אֱלֹהֶיךָ נֹתֵן לְךָ" .

 כַּמָּה בָּתֵּי דִּינִין קְבוּעִין יִהְיוּ בְּיִשְׂרָאֵל, וְכַמָּה יִהְיֶה מִנְיָנָם: קוֹבְעִין בַּתְּחִלָּה בֵּית דִּין הַגָּדוֹל בַּמִּקְדָּשׁ, וְהוּא הַנִּקְרָא סַנְהֶדְּרֵי גְּדוֹלָה.
וּמִנְיָנָם אֶחָד וְשִׁבְעִים--שֶׁנֶּאֱמָר "אֶסְפָה-לִּי שִׁבְעִים אִישׁ מִזִּקְנֵי יִשְׂרָאֵל" וּמֹשֶׁה עַל גַּבֵּיהֶן שֶׁנֶּאֱמָר "וְהִתְיַצְּבוּ שָׁם עִמָּךְ" , הֲרֵי שִׁבְעִים וְאֶחָד.

הַגָּדוֹל בְּחָכְמָה שֶׁבְּכֻלָּן--מוֹשִׁיבִין אוֹתוֹ רֹאשׁ עֲלֵיהֶן, וְהוּא רֹאשׁ הַיְּשִׁיבָה; וְהוּא שֶׁקּוֹרִין אוֹתוֹ חֲכָמִים נָשִׂיא בְּכָל מָקוֹם, וְהוּא הָעוֹמֵד תַּחַת מֹשֶׁה רַבֵּנוּ.
וּמוֹשִׁיבִין הַגָּדוֹל שֶׁבַּשִּׁבְעִים מִשְׁנֶה לָרֹאשׁ, וְיוֹשֵׁב מִיְּמִינוֹ, וְהוּא הַנִּקְרָא אָב בֵּית דִּין.

וּשְׁאָר הַשִּׁבְעִים יוֹשְׁבִין לִפְנֵי שְׁנֵיהֶם, כְּפִי מַעֲלָתָם: כָּל הַגָּדוֹל מֵחֲבֵרוֹ בְּחָכְמָה, יִהְיֶה קָרוֹב לַנָּשִׂיא מִשְּׂמֹאלוֹ יוֹתֵר מֵחֲבֵרוֹ; וְהֶם יוֹשְׁבִין בִּכְמוֹ חֲצִי גֹּרֶן בְּעִגּוּל, כְּדֵי שֶׁיִּהְיֶה הַנָּשִׂיא עִם אָב בֵּית דִּין רוֹאִין אֶת כֻּלָּן.

וְעוֹד מַעְמִידִין שְׁנֵי בָּתֵּי דִּינִין שֶׁלִּשְׁלוֹשָׁה וְעֶשְׂרִים, שְׁלוֹשָׁה וְעֶשְׂרִים--אֶחָד עַל פֶּתַח הָעֲזָרָה, וְאֶחָד עַל פֶּתַח הַר הַבַּיִת.

וּמַעְמִידִין בְּכָל עִיר וְעִיר מִיִּשְׂרָאֵל שֶׁיֵּשׁ בָּהּ מֵאָה וְעֶשְׂרִים אוֹ יוֹתֵר, סַנְהֶדְּרֵי קְטַנָּה; וְיוֹשֶׁבֶת בְּשַׁעַר הָעִיר, שֶׁנֶּאֱמָר "וְהַצִּיגוּ בַשַּׁעַר מִשְׁפָּט" .
וְכַמָּה יִהְיֶה מִנְיָנָהּ, שְׁלוֹשָׁה וְעֶשְׂרִים דַּיָּן.
וְהַגָּדוֹל בְּחָכְמָה שֶׁבְּכֻלָּן, רֹאשׁ עֲלֵיהֶן; וְהַשְּׁאָר יוֹשְׁבִין בְּעִגּוּל כְּמוֹ חֲצִי גֹּרֶן, כְּדֵי שֶׁיִּהְיֶה הָרֹאשׁ רוֹאֶה אֶת כֻּלָּן.

 עִיר שְׁאֵין בָּהּ מֵאָה וְעֶשְׂרִים, מַעְמִידִין בָּהּ שְׁלוֹשָׁה דַּיָּנִין: שְׁאֵין בֵּית דִּין פָּחוּת מִשְּׁלוֹשָׁה, כְּדֵי שֶׁיִּהְיֶה בָּהֶן רֹב וּמֵעוּט, אִם הָיְתָה בֵּינֵיהֶן מַחְלֹקֶת בְּדִין מִן הַדִּינִין.

 כָּל עִיר שְׁאֵין בָּהּ שְׁנֵי חֲכָמִים גְּדוֹלִים--אֶחָד רָאוּי לְלַמַּד וּלְהוֹרוֹת בְּכָל הַתּוֹרָה כֻּלָּהּ, וְאֶחָד יוֹדֵעַ לִשְׁמֹעַ וְיוֹדֵעַ לִשְׁאַל וּלְהָשִׁיב--אֵין מוֹשִׁיבִין בָּהּ סַנְהֶדְּרֵי, אַף עַל פִּי שֶׁיֵּשׁ בָּהּ אֲלָפִים מִיִּשְׂרָאֵל.
סַנְהֶדְּרִין שֶׁיֵּשׁ בָּהּ שְׁנַיִם אֵלּוּ, אֶחָד שֶׁרָאוּי לְדַבַּר וְאֶחָד רָאוּי לִשְׁמֹעַ--הֲרֵי זוֹ סַנְהֶדְּרִין.
הָיוּ בָּהּ שְׁלוֹשָׁה, הֲרֵי זוֹ בֵּינוֹנִית; הָיוּ בָּהּ אַרְבָּעָה יוֹדְעִים לְדַבַּר, הֲרֵי זוֹ סַנְהֶדְּרֵי חֲכָמָה.

 כָּל סַנְהֶדְּרֵי קְטַנָּה--מוֹשִׁיבֵין לִפְנֵיהֶן שָׁלוֹשׁ שׁוּרוֹת שֶׁלְּתַלְמִידֵי חֲכָמִים, בְּכָל שׁוּרָה וְשׁוּרָה שְׁלוֹשָׁה וְעֶשְׂרִים אִישׁ: שׁוּרָה רִאשׁוֹנָה קְרוֹבָה לַסַּנְהֶדְּרִין, וְשׁוּרָה שְׁנִיָּה לְמַטָּה מִמֶּנָּה, וּשְׁלִישִׁית לְמַטָּה מִמֶּנָּה.
וְכָל שׁוּרָה וְשׁוּרָה, יוֹשְׁבִין בָּהּ לְפִי מַעֲלָתָן בַּחָכְמָה.

 אִם נֶחְלְקוּ הַסַּנְהֶדְּרִין, וְצָרְכוּ לִסְמֹךְ אֶחָד לְהוֹסִיף עַל מִנְיָנָן--סוֹמְכִין מִן הָרִאשׁוֹנָה גָּדוֹל שֶׁבָּהּ.
וְהָרִאשׁוֹן שֶׁבַּשּׁוּרָה שְׁנִיָּה בָּא וְיוֹשֵׁב בְּסוֹף שׁוּרָה הָרִאשׁוֹנָה כְּדֵי לְמַלֹּאות חֶסְרוֹנָהּ, וְהָרִאשׁוֹן שֶׁבַּשְּׁלִישִׁית בָּא וְיוֹשֵׁב בְּסוֹף שׁוּרָה שְׁנִיָּה; וּבוֹרְרִין לָהֶן אֶחָד מִשְּׁאָר הַקָּהָל, וּמוֹשִׁיבִין אוֹתוֹ בְּסוֹף הַשּׁוּרָה הַשְּׁלִישִׁית.
וְכֵן אִם צָרְכוּ לִסְמֹךְ שֵׁנִי אוֹ שְׁלִישִׁי, עַל הַסֵּדֶר הַזֶּה הֶם עוֹשִׂין.

 כָּל מָקוֹם שֶׁיֵּשׁ בּוֹ סַנְהֶדְּרִין--יִהְיוּ שָׁם שְׁנֵי סוֹפְרֵי דַּיָּנִין עוֹמְדִין לִפְנֵיהֶם, אֶחָד מִן הַיָּמִין וְאֶחָד מִן הַשְּׂמֹאל; אֶחָד כּוֹתֵב דִּבְרֵי הַמְּזַכִּין, וְאֶחָד כּוֹתֵב דִּבְרֵי הַמְּחַיְּבִין.

 וְלָמָּה אֵין מַעְמִידִין סַנְהֶדְּרִין אֵלָא בְּעִיר שֶׁיֵּשׁ בָּהּ מֵאָה וְעֶשְׂרִים: כְּדֵי שֶׁיִּהְיוּ מֵהֶן סַנְהֶדְּרִין שֶׁלְּעֶשְׂרִים וּשְׁלוֹשָׁה, וְשָׁלוֹשׁ שׁוּרוֹת שֶׁלְּתִשְׁעָה וְשִׁשִּׁים, וַעֲשָׂרָה בַּטְלָנִין שֶׁלְּבֵית הַכְּנֶסֶת, וּשְׁנֵי סוֹפְרִים, וּשְׁנֵי חַזָּנִים, וּשְׁנֵי בַּעֲלֵי דִּינִין, וּשְׁנֵי עֵדִים, וּשְׁנֵי זוֹמְמִין, וּשְׁנֵי זוֹמְמֵי זוֹמְמִין, וּשְׁנֵי גַּבָּאֵי צְדָקָה, וְעוֹד אֶחָד כְּדֵי שֶׁיִּהְיוּ שְׁלוֹשָׁה לְחַלַּק הַצְּדָקָה, וְרוֹפֵא אֻמָּן, וְלַבְלָר, וּמְלַמֵּד תִּינוֹקוֹת--הֲרֵי מֵאָה וְעֶשְׂרִים.

הִלְכּוֹת סַנְהֶדְּרִין פֵּרֶק ב 
אֵין מַעְמִידִין בַּסַּנְהֶדְּרִין, בֵּין בַּגְּדוֹלָה בֵּין בַּקְּטַנָּה--אֵלָא אֲנָשִׁים חֲכָמִים וּנְבוֹנִים, מֻפְלָאִין בְּחָכְמַת הַתּוֹרָה, בַּעֲלֵי דֵּעָה מְרֻבָּה, וְיוֹדְעִין קְצָת מִשְּׁאָר חָכְמוֹת, כְּגוֹן רְפוּאוֹת, וְחֶשְׁבּוֹן תְּקוּפוֹת וּמַזָּלוֹת, וְאִצְטַגְנִינוּת, וְדַרְכֵי הַמְּעוֹנְנִים וְהַקּוֹסְמִים וְהַמְּכַשְּׁפִים וְהַבְלֵי עֲבוֹדָה זָרָה וְכַיּוֹצֶא בְּאֵלּוּ, כְּדֵי שֶׁיִּהְיוּ יוֹדְעִין לָדוּן אוֹתָם.

וְאֵין מַעְמִידִין בַּסַּנְהֶדְּרִין אֵלָא כּוֹהֲנִים וּלְוִיִּים וְיִשְׂרְאֵלִיִּים מְיֻחָסִים, הָרְאוּיִין לְהַשִּׂיא לַכְּהֻנָּה--שֶׁנֶּאֱמָר "וְהִתְיַצְּבוּ שָׁם עִמָּךְ" , בְּדוֹמִין לָךְ בְּחָכְמָה וּבְיִרְאָה וּבְיֵחוּס.
וּמִצְוָה לִהְיוֹת בְּסַנְהֶדְּרֵי גְּדוֹלָה כּוֹהֲנִים וּלְוִיִּים, שֶׁנֶּאֱמָר "וּבָאתָ, אֶל-הַכֹּהֲנִים הַלְוִיִּם" ; וְאִם לֹא מָצְאוּ--אַפִלּוּ כֻּלָּם יִשְׂרָאֵל, הֲרֵי זֶה מֻתָּר.

אֵין מַעְמִידִין בְּכָל סַנְהֶדְּרִין לֹא זָקֵן מֻפְלָג בַּשָּׁנִים וְלֹא סָרִיס, מִפְּנֵי שֶׁיֵּשׁ בָּהֶן אַכְזָרִיּוּת, וְלֹא מִי שְׁאֵין לוֹ בָּנִים, כְּדֵי שֶׁיִּהְיֶה רַחְמָן.
וְאֵין מוֹשִׁיבִין מֶלֶךְ יִשְׂרָאֵל בְּסַנְהֶדְּרִין, שֶׁאָסוּר לַחְלֹק עָלָיו וְלַמְרוֹת דְּבָרָיו; אֲבָל מוֹשִׁיבִין כּוֹהֵן גָּדוֹל, אִם הָיָה רָאוּי בְּחָכְמָה.

 מַלְכֵי בֵּית דָּוִיד--אַף עַל פִּי שְׁאֵין מוֹשִׁיבִין אוֹתָם בְּסַנְהֶדְּרִין--דָּנִין הֶם אֶת הָעָם, וְדָנִין אוֹתָם אִם יֵשׁ עֲלֵיהֶן דִּין.
אֲבָל מַלְכֵי יִשְׂרָאֵל--אֵין דָּנִין וְאֵין דָּנִין אוֹתָם, לְפִי שְׁאֵינָן נִכְנָעִין לְדִבְרֵי תּוֹרָה: שֶׁמֶּא תָּבוֹא מֵהֶן תַּקְלָה.

 כְּשֵׁם שֶׁבֵּית דִּין מְנֻקִּין בְּצֶדֶק, כָּךְ צְרִיכִין לִהְיוֹת מְנֻקִּין מִכָּל מוּמֵי הַגּוּף.
וְצָרִיךְ לְהִשְׁתַּדַּל וְלִבְדֹּק וּלְחַפַּשׂ שֶׁיִּהְיוּ כֻּלָּן בַּעֲלֵי שֵׂיבָה, בַּעֲלֵי קוֹמָה, בַּעֲלֵי מַרְאֶה, נְבוֹנֵי לַחַשׁ, וְשֶׁיִּהְיוּ יוֹדְעִין בְּרֹב הַלְּשׁוֹנוֹת כְּדֵי שֶׁלֹּא תִהְיֶה סַנְהֶדְּרִין שׁוֹמַעַת מִפִּי הַתֻּרְגְּמָן.

 בֵּית דִּין שֶׁלִּשְׁלוֹשָׁה--אַף עַל פִּי שְׁאֵין מְדַקְדְּקִין בָּהֶן בְּכָל אֵלּוּ הַדְּבָרִים, צָרִיךְ שֶׁיִּהְיֶה בְּכָל אֶחָד מֵהֶן שִׁבְעָה דְּבָרִים; וְאֵלּוּ הֶן--חָכְמָה, וְיִרְאָה, וַעֲנָוָה, וְשִׂנְאַת מָמוֹן, וְאַהֲבַת הָאֱמֶת, וְאַהֲבַת הַבְּרִיּוֹת לָהֶן, וּבַעֲלֵי שֵׁם טוֹב.

וְכָל אֵלּוּ הַדְּבָרִים מְפֹרָשִׁין הֶן בַּתּוֹרָה: הֲרֵי הוּא אוֹמֵר "אֲנָשִׁים חֲכָמִים וּנְבֹנִים" , הֲרֵי בַּעֲלֵי חָכְמָה אָמוּר.
"וִידֻעִים--לְשִׁבְטֵיכֶם" , אֵלּוּ שֶׁרוּחַ הַבְּרִיּוֹת נוֹחָה מֵהֶם; וּבְמַה יִהְיוּ אֲהוּבִים לַבְּרִיּוֹת, בִּזְמָן שֶׁיִּהְיוּ בַּעֲלֵי עַיִן טוֹבָה, וְנֶפֶשׁ שְׁפָלָה, וְחֶבְרָתָן טוֹבָה, וּמַשָּׂאָן וְדִבּוּרָן בְּנַחַת עִם הַבְּרִיּוֹת.

וּלְהַלָּן הוּא אוֹמֵר "אַנְשֵׁי-חַיִל" , אֵלּוּ שְׁהֶן גִּבּוֹרִים בַּמִּצְווֹת וּמְדַקְדְּקִים עַל עַצְמָן וְכוֹבְשִׁין אֶת יִצְרָן, עַד שֶׁלֹּא יִהְיֶה לָהֶן שֵׁם גְּנָאי וְלֹא שֵׁם רָע, וְיִהְיֶה פִּרְקָן נָאֶה.
וּבִכְלַל "אַנְשֵׁי-חַיִל" שֶׁיִּהְיֶה לָהֶן לֵב אַמִּיץ לְהַצִּיל עָשׁוּק מִיַּד גּוֹזֵל, כְּעִנְיַן שֶׁנֶּאֱמָר "וַיָּקָם מֹשֶׁה וַיּוֹשִׁעָן" .
וּמַה מֹשֶׁה רַבֵּנוּ "עָנָו" , אַף כָּל דַּיָּן צָרִיךְ לִהְיוֹת עָנָו.

"יִרְאֵי אֱלֹהִים" , כְּמַשְׁמָעוֹ.
"שֹׂנְאֵי בָצַע" --אַפִלּוּ מָמוֹן שֶׁלָּהֶם אֵינָן נִבְהָלִין עָלָיו, וְלֹא רוֹדְפִין לְקַבַּץ הַמָּמוֹן: שֶׁכָּל מִי שְׁהוּא "נִבְהָל לַהוֹן ...
חֶסֶר יְבֹאֶנּוּ" .

"אַנְשֵׁי אֱמֶת" --שֶׁיִּהְיוּ רוֹדְפִין אַחַר הַצֶּדֶק מֵחֲמַת עַצְמָן בְּדַעְתָּן, אוֹהֲבִין אֶת הָאֱמֶת וְשׂוֹנְאִין אֶת הֶחָמָס, וּבוֹרְחִין מִכָּל מִינֵי הָעָוֶל.

 אָמְרוּ חֲכָמִים, שֶׁמִּבֵּית דִּין הַגָּדוֹל הָיוּ שׁוֹלְחִין בְּכָל אֶרֶץ יִשְׂרָאֵל, וּבוֹדְקִין: כָּל מִי שֶׁמְּצָאוּהוּ חָכָם, וִירֵא חֵטְא, עָנָו, וְשָׁפוּי, וּפִרְקוֹ נָאֶה, וְרוּחַ הַבְּרִיּוֹת נוֹחָה הִמֶּנּוּ--עוֹשִׂין אוֹתוֹ דַּיָּן בְּעִירוֹ.
וּמִשָּׁם מַעֲלִין אוֹתוֹ לְפֶתַח הַר הַבַּיִת, וּמִשָּׁם מַעֲלִין אוֹתוֹ לְפֶתַח הָעֲזָרָה, וּמִשָּׁם מַעֲלִין אוֹתוֹ לְבֵית דִּין הַגָּדוֹל.

 בֵּית דִּין שֶׁלִּשְׁלוֹשָׁה שֶׁהָיָה אֶחָד מֵהֶן גֵּר--הֲרֵי זֶה פָּסוּל, עַד שֶׁתִּהְיֶה אִמּוֹ מִיִּשְׂרָאֵל.
הָיָה אֶחָד מֵהֶן מַמְזֵר--אַפִלּוּ שְׁלָשְׁתָּן מַמְזְרִין, הֲרֵי אֵלּוּ כְּשֵׁרִין לָדוּן.
וְכֵן אִם הָיָה כָּל אֶחָד מֵהֶן סוֹמֶה בְּאַחַת מֵעֵינָיו--כָּשֵׁר, מַה שְׁאֵין כֵּן בַּסַּנְהֶדְּרִין.
אֲבָל הַסּוֹמֶה בִּשְׁתֵּי עֵינָיו, פָּסוּל לַכֹּל.

 אַף עַל פִּי שְׁאֵין בֵּית דִּין פָּחוּת מִשְּׁלוֹשָׁה--מֻתָּר לְאֶחָד לָדוּן מִן הַתּוֹרָה, שֶׁנֶּאֱמָר "בְּצֶדֶק, תִּשְׁפֹּט עֲמִיתֶךָ" .
וּמִדִּבְרֵי סוֹפְרִים, עַד שֶׁיִּהְיוּ שְׁלוֹשָׁה; וּשְׁנַיִם שֶׁדָּנוּ, אֵין דִּינֵיהֶן דִּין.

 אֶחָד שֶׁהָיָה מֻמְחֶה לָרַבִּים, אוֹ נוֹטֵל רְשׁוּת מִבֵּית דִּין--הֲרֵי זֶה מֻתָּר לוֹ לָדוּן יְחִידִי, אֲבָל אֵינוּ חָשׁוּב בֵּית דִּין.
וְאַף עַל פִּי שְׁהוּא מֻתָּר, מִצְוַת חֲכָמִים הִיא שֶׁיּוֹשִׁיב עִמּוֹ אֲחֵרִים: אָמְרוּ חֲכָמִים, אַל תְּהִי דָּן יְחִידִי--שְׁאֵין דָּן יְחִידִי, אֵלָא אֶחָד.

 יֵשׁ לָאָדָם לַעֲשׂוֹת דִּין לְעַצְמוֹ, אִם יֵשׁ בְּיָדוֹ כּוֹחַ: הוֹאִיל וְכַדָּת וְכַהֲלָכָה הוּא עוֹשֶׂה, אֵינוּ חַיָּב לִטְרֹחַ וּלְהָבִיא לְבֵית דִּין, אַף עַל פִּי שֶׁלֹּא הָיָה שָׁם הֶפְסֵד בִּנְכָסָיו, אִלּוּ נִתְאַחַר וּבָא לְבֵית דִּין.
לְפִיכָּךְ אִם קָבַל עָלָיו בַּעַל דִּינוֹ, וְהֵבִיאוֹ לְבֵית דִּין, וְדָרְשׁוּ וּמָצְאוּ שֶׁעָשָׂה כַּהֲלָכָה, וְדִין אֱמֶת דָּן לְעַצְמוֹ--אֵין סוֹתְרִין אֶת דִּינוֹ.

 אַף עַל פִּי שֶׁבֵּית דִּין שֶׁלִּשְׁלוֹשָׁה, בֵּית דִּין שָׁלֵם הוּא, כָּל זְמָן שְׁהֶן רַבִּים, הֲרֵי זֶה מְשֻׁבָּח; וּמוּטָב שֶׁיֵּחָתֵךְ הַדִּין בְּאַחַד עָשָׂר, יוֹתֵר מֵעֲשָׂרָה.
וּצְרִיכִין שֶׁיִּהְיוּ הַיּוֹשְׁבִים כֻּלָּם שָׁם בְּבֵית דִּין, תַּלְמִידֵי חֲכָמִים וּרְאוּיִין.
וְאָסוּר לְאָדָם חָכָם שֶׁיֵּשֵׁב בַּדִּין, עַד שֶׁיֵּדַע עִם מִי יֵשֵׁב: שֶׁמֶּא יִצְטָרַף עִם אֲנָשִׁים שְׁאֵינָן הֲגוּנִים; וְנִמְצָא בִּכְלַל קֶשֶׁר בּוֹגְדִים, לֹא בִּכְלַל בֵּית דִּין.

הִלְכּוֹת סַנְהֶדְּרִין פֵּרֶק ג 
עַד אֵימָתַי יוֹשְׁבִין הַדַּיָּנִין בַּדִּין: סַנְהֶדְּרֵי קְטַנָּה וּבֵית דִּין שֶׁלִּשְׁלוֹשָׁה--יוֹשְׁבִין מֵאַחַר תְּפִלַּת הַשַּׁחַר, עַד סוֹף שֵׁשׁ שָׁעוֹת בַּיּוֹם.
אֲבָל בֵּית דִּין הַגָּדוֹל--הָיוּ יוֹשְׁבִין מִתָּמִיד שֶׁלַּשַּׁחַר, עַד תָּמִיד שֶׁלְּבֵין הָעַרְבַּיִם; וּבְשַׁבָּתוֹת וְיָמִים טוֹבִים, הָיוּ יוֹשְׁבִין בְּבֵית הַמִּדְרָשׁ שֶׁבְּהַר הַבַּיִת.

אֵין בֵּית דִּין שֶׁלְּשִׁבְעִים וְאֶחָד, צְרִיכִין שֶׁיִּהְיוּ כֻּלָּן יוֹשְׁבִין כְּאֶחָד בִּמְקוֹמָן שֶׁבַּמִּקְדָּשׁ; אֵלָא בְּעֵת שֶׁיִּהְיוּ צְרִיכִין לְהִתְקַבַּץ, מִתְקַבְּצִין כֻּלָּן, וּבִשְׁאָר הָעִתּוֹת, כָּל מִי שֶׁיִּהְיֶה לוֹ עֲסָק יֵצֵא לַעֲשׂוֹת חֶפְצוֹ וְחוֹזֵר: וְהוּא שֶׁלֹּא יִפְחֲתוּ מֵעֶשְׂרִים וּשְׁלוֹשָׁה יוֹשְׁבִין תָּמִיד, כָּל זְמָן יְשִׁיבָתָן.
צָרַךְ אֶחָד מֵהֶן לָצֵאת, הֲרֵי זֶה מִסְתַּכֵּל בַּחֲבֵרָיו הַנִּשְׁאָרִים: אִם יִשָּׁאֵר שָׁם עֶשְׂרִים וּשְׁלוֹשָׁה, יֵצֵא; וְאִם לָאו, לֹא יֵצֵא עַד שֶׁיָּבוֹא אַחֵר.

אֵין מַתְחִילִין אֶת הַדִּינִין בַּלַּיְלָה: מִפִּי הַשְּׁמוּעָה לָמְדוּ שֶׁהַדִּינִין כַּנְּגָעִים, שֶׁנֶּאֱמָר "כָּל-רִיב וְכָל-נָגַע" --מַה רְאִיַּת נְגָעִים בַּיּוֹם, אַף הַדִּינִין בַּיּוֹם.
וְכֵן אֵין מְקַבְּלִין עֵדוּת, וְלֹא מְקַיָּמִין שְׁטָרוֹת בַּלַּיְלָה.
וּבְדִינֵי מְמוֹנוֹת--אִם הִתְחִילוּ בַּיּוֹם, מֻתָּר לִגְמֹר הַדִּין בַּלַּיְלָה.

 הַנְּחָלוֹת כַּדִּינִין, שֶׁנֶּאֱמָר בָּהֶן "לְחֻקַּת מִשְׁפָּט" ; לְפִיכָּךְ אֵין מַפִּילִין נְחָלוֹת בַּלַּיְלָה.
שְׁנַיִם שֶׁנִּכְנְסוּ לְבַקַּר אֶת הַחוֹלֶה, וְצִוָּה בִּפְנֵיהֶם--כּוֹתְבִים, וְאֵין עוֹשִׂין דִּין.
וְאִם הָיוּ שְׁלוֹשָׁה--רָצוּ, כּוֹתְבִין; רָצוּ, עוֹשִׂין דִּין: בַּמֶּה דְּבָרִים אֲמוּרִים, בַּיּוֹם; אֲבָל בַּלַּיְלָה, כּוֹתְבִין וְאֵין עוֹשִׂין דִּין.

 כָּל בֵּית דִּין שֶׁלְּיִשְׂרָאֵל שְׁהוּא הָגוּן, שְׁכִינָה עִמָּהֶן; לְפִיכָּךְ צְרִיכִין הַדַּיָּנִין לֵישֵׁב בְּאֵימָה וְיִרְאָה, וַעֲטִיפָה וְכֹבֶד רֹאשׁ.
וְאָסוּר לְהָקֶל רֹאשׁ אוֹ לִשְׂחֹק אוֹ לְסַפַּר בְּשִׂיחָה בְּטֵלָה בְּבֵית דִּין, אֵלָא בְּדִבְרֵי תּוֹרָה וְחָכְמָה.

 כָּל סַנְהֶדְּרִין אוֹ מֶלֶךְ אוֹ רֹאשׁ גָּלוּת שֶׁהִעְמִידוּ לָהֶן לְיִשְׂרָאֵל דַּיָּן שְׁאֵינוּ הָגוּן, וְאֵינוּ חָכָם בְּחָכְמַת הַתּוֹרָה, וְרָאוּי לִהְיוֹת דַּיָּן--אַף עַל פִּי שְׁהוּא כֻּלּוֹ מַחְמַדִּים, וְיֵשׁ בּוֹ טוֹבוֹת אֲחֵרוֹת--הֲרֵי זֶה שֶׁהִעְמִידוֹ עוֹבֵר בְּלֹא תַעֲשֶׂה: שֶׁנֶּאֱמָר "לֹא-תַכִּירוּ פָנִים בַּמִּשְׁפָּט" --מִפִּי הַשְּׁמוּעָה לָמְדוּ, שֶׁזֶּה מְדַבֵּר כְּנֶגֶד הַמְּמַנֶּה לְהוֹשִׁיב הַדַּיָּנִין.

אָמְרוּ חֲכָמִים, שֶׁמֶּא תֹּאמַר אִישׁ פְּלוֹנִי נָאֶה אוֹשִׁיבֶנּוּ דַּיָּן, אִישׁ פְּלוֹנִי קְרוֹבִי אוֹשִׁיבֶנּוּ דַּיָּן, אִישׁ פְּלוֹנִי יוֹדֵעַ בְּכָל לָשׁוֹן אוֹשִׁיבֶנּוּ דַּיָּן; וְנִמְצָא מְזַכֶּה אֶת הַחַיָּב, וּמְחַיֵּב אֶת הַזַּכָּאי--לֹא מִפְּנֵי שְׁהוּא רָשָׁע, אֵלָא מִפְּנֵי שְׁאֵינוּ יוֹדֵעַ: לְכָּךְ נֶאֱמָר "לֹא-תַכִּירוּ פָנִים בַּמִּשְׁפָּט" .

וְעוֹד אָמְרוּ חֲכָמִים, כָּל הַמַּעְמִיד לָהֶם לְיִשְׂרָאֵל דַּיָּן שְׁאֵינוּ הָגוּן--כְּאִלּוּ הֵקִים מַצֵּבָה, שֶׁנֶּאֱמָר "וְלֹא-תָקִים לְךָ, מַצֵּבָה, אֲשֶׁר שָׂנֵא, ה' אֱלֹהֶיךָ" , וּבִמְקוֹם תַּלְמִידֵי חֲכָמִים כְּאִלּוּ נָטַע אֲשֵׁרָה, שֶׁנֶּאֱמָר "לֹא-תִטַּע לְךָ אֲשֵׁרָה, כָּל-עֵץ: אֵצֶל, מִזְבַּח ה' אֱלֹהֶיךָ--אֲשֶׁר תַּעֲשֶׂה-לָּךְ" .
וְכֵן אָמְרוּ חֲכָמִים "לֹא תַעֲשׂוּן, אִתִּי: אֱלֹהֵי כֶסֶף וֵאלֹהֵי זָהָב" --אֱלוֹהַּ הַבָּא בִּשְׁבִיל כֶּסֶף וְזָהָב, זֶה הַדַּיָּן שֶׁמִּנּוּהוּ מִפְּנֵי עָשְׁרוֹ בִּלְבָד.

כָּל דַּיָּן שֶׁנָּתַן מָמוֹן כְּדֵי שֶׁיִּתְמַנֶּה--אָסוּר לַעֲמֹד מִפָּנָיו, וְצִוּוּ חֲכָמִים לְהָקֶל אוֹתוֹ וּלְזַלְזַל בּוֹ.
וְאָמְרוּ חֲכָמִים, שֶׁהַטְּלִית שֶׁמִּתְעַטֵּף בָּהּ, תְּהִי בְּעֵינֶיךָ כְּמַרְדַּעַת שֶׁלַּחֲמוֹר.

כָּךְ הָיָה דֶּרֶךְ הַחֲכָמִים הָרִאשׁוֹנִים, בּוֹרְחִין מִלְּהִתְמַנּוֹת; וְדוֹחֲקִין עַצְמָן הַרְבֵּה שֶׁלֹּא יֵשְׁבוּ בַּדִּין, עַד שֶׁיֵּדְעוּ שְׁאֵין שָׁם רָאוּי כְּמוֹתָן, וּשְׁאִם יִמָּנְעוּ מִן הַדִּין, תִּתְקַלְקַל הַשּׁוּרָה.
אַף עַל פִּי כֵן, לֹא הָיוּ יוֹשְׁבִין לַדִּין, עַד שֶׁמַּכְבִּידִין עֲלֵיהֶם הָעָם וְהַזְּקֵנִים, וּפוֹצְרִים בָּם.

הִלְכּוֹת סַנְהֶדְּרִין פֵּרֶק ד 
אֶחָד בֵּית דִּין הַגָּדוֹל, אוֹ סַנְדְּרֵי קְטַנָּה, אוֹ בֵּית דִּין שֶׁלִּשְׁלוֹשָׁה--צְרִיכִין שֶׁיִּהְיֶה כָּל אֶחָד מֵהֶן, סָמוּךְ מִפִּי סָמוּךְ.
וּמֹשֶׁה רַבֵּנוּ סָמַךְ יְהוֹשׁוּעַ בַּיָּד, שֶׁנֶּאֱמָר "וַיִּסְמֹךְ אֶת-יָדָיו עָלָיו, וַיְצַוֵּהוּ" .

וְכֵן הַשִּׁבְעִים זְקֵנִים--מֹשֶׁה רַבֵּנוּ סְמָכָם, וְשָׁרָת עֲלֵיהֶן שְׁכִינָה.
וְאוֹתָן הַזְּקֵנִים סָמְכוּ לַאֲחֵרִים, וְהָאֲחֵרִים לַאֲחֵרִים; וְנִמְצְאוּ הַסְּמוּכִין אִישׁ מִפִּי אִישׁ, עַד בֵּית דִּינוֹ שֶׁלִּיהוֹשׁוּעַ, עַד בֵּית דִּינוֹ שֶׁלְּמֹשֶׁה רַבֵּנוּ.
וְאֶחָד הַנִּסְמָךְ מִפִּי הַנָּשִׂיא, אוֹ מִפִּי אֶחָד מִן הַסְּמוּכִין, אַפִלּוּ לֹא הָיָה אוֹתוֹ הַסָּמוּךְ בַּסַּנְדְּרֵי מֵעוֹלָם.

 וְכֵיצַד הִיא הַסְּמִיכָה לַדּוֹרוֹת: לֹא שֶׁיִּסְמְכוּ יְדֵיהֶן עַל רֹאשׁ הַזָּקֵן, אֵלָא שֶׁקּוֹרִין לוֹ רִבִּי, וְאוֹמְרִין לוֹ הֲרֵי אַתָּה סָמוּךְ, וְיֵשׁ לָךְ רְשׁוּת לָדוּן אַפִלּוּ דִּינֵי קְנָסוֹת.
וְאֵין סוֹמְכִין סְמִיכָה זוֹ, שְׁהִיא מִנּוּי הַזְּקֵנִים לְדַיָּנוּת, אֵלָא בִּשְׁלוֹשָׁה: וְהוּא שֶׁיִּהְיֶה הָאֶחָד מֵהֶן, סָמוּךְ מַפִּי אֲחֵרִים כְּמוֹ שֶׁבֵּאַרְנוּ.

אֵין קָרוּי אֱלֹהִים אֵלָא בֵּית דִּין הַגָּדוֹל, שֶׁנִּסְמְכוּ בְּאֶרֶץ יִשְׂרָאֵל בִּלְבָד, וְהֶם הָאֲנָשִׁים הַחֲכָמִים הָרְאוּיִין לָדוּן שֶׁבָּדְקוּ אוֹתָן בֵּית דִּין שֶׁלְּאֶרֶץ יִשְׂרָאֵל, וְהִמְחוּ אוֹתָן וְסָמְכוּ אוֹתָן.

בָּרִאשׁוֹנָה, הָיָה כָּל מִי שֶׁנִּסְמַךְ סוֹמֵךְ תַּלְמִידָיו.
וַחֲכָמִים חָלְקוּ כָּבוֹד לְבֵית הִלֵּל הַזָּקֵן, וְהִתְקִינוּ שֶׁלֹּא יִהְיֶה אָדָם נִסְמָךְ אֵלָא בִּרְשׁוּת הַנָּשִׂיא, וְשֶׁלֹּא יִהְיֶה הַנָּשִׂיא סוֹמֵךְ, אֵלָא אִם כֵּן הָיָה אָב בֵּית דִּין עִמּוֹ, וְלֹא יִהְיֶה אָב בֵּית דִּין סוֹמֵךְ, אֵלָא אִם כֵּן הָיָה הַנָּשִׂיא עִמּוֹ.
אֲבָל שְׁאָר הַחֲבוּרָה, יֵשׁ לְכָל אֶחָד מֵהֶם לִסְמֹךְ בִּרְשׁוּת הַנָּשִׂיא--וְהוּא שֶׁיִּהְיוּ שְׁנַיִם עִמּוֹ, שֶׁהַסְּמִיכָה אֵינָהּ בְּפָחוּת מִשְּׁלוֹשָׁה.

אֵין סוֹמְכִין זְקֵנִים בְּחוּצָה לָאָרֶץ, וְאַף עַל פִּי שֶׁאֵלּוּ הַסּוֹמְכִין נִסְמְכוּ בָּאָרֶץ.
אַפִלּוּ הָיוּ הַסּוֹמְכִין בָּאָרֶץ, וְהַנִּסְמָךְ חוּצָה לָאָרֶץ--אֵין סוֹמְכִין; וְאֵין צָרִיךְ לוֹמַר, אִם הָיוּ הַסּוֹמְכִין בְּחוּצָה לָאָרֶץ, וְהַנִּסְמָכִין בָּאָרֶץ.
הָיוּ שְׁנֵיהֶם בָּאָרֶץ--סוֹמְכִין אוֹתוֹ, אַף עַל פִּי שְׁאֵינוּ עִם הַסּוֹמְכִין בְּמָקוֹם אֶחָד; אֵלָא שׁוֹלְחִין לוֹ, אוֹ כּוֹתְבִין לוֹ שְׁהוּא סָמוּךְ, וְנוֹתְנִין לוֹ רְשׁוּת לָדוּן דִּינֵי קְנָסוֹת, הוֹאִיל וּשְׁנֵיהֶם בָּאָרֶץ.
וְכָל אֶרֶץ יִשְׂרָאֵל שֶׁהִחְזִיקוּ בָּהּ עוֹלֵי מִצְרַיִם, רְאוּיָה לִסְמִיכָה.

יֵשׁ לַסּוֹמְכִין לִסְמֹךְ אַפִלּוּ מֵאָה בְּפַעַם אַחַת, וְדָוִיד הַמֶּלֶךְ סָמַךְ שְׁלוֹשִׁים אֶלֶף בְּיוֹם אֶחָד.
וְיֵשׁ לָהֶן לְמַנּוֹת לְכָל מַה שֶׁיִּרְצוּ, לִדְבָרִים יְחִידִים--וְהוּא, שֶׁיִּהְיֶה רָאוּי לְכָל הַדְּבָרִים.

כֵּיצַד: חָכָם מֻפְלָא, שֶׁרָאוּי לְהוֹרוֹת בְּכָל הַתּוֹרָה כֻּלָּהּ--יֵשׁ לְבֵית דִּין לִסְמֹךְ אוֹתוֹ וְלִתֵּן לוֹ רְשׁוּת לָדוּן, לֹא לְהוֹרוֹת בְּאִסּוּר וְהֶתֵּר, אוֹ יִתְּנוּ לוֹ רְשׁוּת לְהוֹרוֹת בְּאִסּוּר וְהֶתֵּר, לֹא לָדוּן דִּינֵי מְמוֹנוֹת, אוֹ יִתְּנוּ לוֹ רְשׁוּת לְזֶה וּלְזֶה, אֲבָל לֹא לָדוּן דִּינֵי קְנָסוֹת, אוֹ לָדוּן דִּינֵי קְנָסוֹת, אֲבָל לֹא לְהַתִּיר בְּכוֹרוֹת בְּמוּמָן, אוֹ יִתְּנוּ לוֹ רְשׁוּת לְהַתִּיר נְדָרִים בִּלְבָד, אוֹ לִרְאוֹת כְּתָמִים.
וְכֵן כָּל כַּיּוֹצֶא בְּזֶה.

וְכֵן יֵשׁ לַסּוֹמְכִין לִתֵּן רְשׁוּת עַד זְמָן וְלוֹמַר לַנִּסְמָךְ, יֵשׁ לָךְ רְשׁוּת לָדוּן אוֹ לְהוֹרוֹת, עַד שֶׁיָּבוֹא הַנָּשִׂיא לְכָאן, אוֹ כָּל זְמָן שְׁאֵין אַתְּ עִמָּנוּ בַּמְּדִינָה.
וְכֵן כָּל כַּיּוֹצֶא בְּזֶה.

חָכָם מֻפְלָא שֶׁהָיָה סוֹמֶה בְּעֵינוֹ אַחַת--אַף עַל פִּי שְׁהוּא רָאוּי לְדִינֵי מְמוֹנוֹת--אֵין סוֹמְכִין אוֹתוֹ לְדִינֵי מְמוֹנוֹת, מִפְּנֵי שְׁאֵינוּ רָאוּי לְכָל הַדְּבָרִים.
וְכֵן כָּל כַּיּוֹצֶא בְּזֶה.

הֲרֵי שֶׁלֹּא הָיָה בְּאֶרֶץ יִשְׂרָאֵל אֵלָא סָמוּךְ אֶחָד--מוֹשִׁיב שְׁנַיִם בְּצִדּוֹ, וְסוֹמֵךְ שִׁבְעִים כְּאֶחָד אוֹ זֶה אַחַר זֶה; וְאַחַר כָּךְ יֵעָשֶׂה הוּא וְהַשִּׁבְעִים בֵּית דִּין הַגָּדוֹל, וְיִסְמְכוּ בָּתֵּי דִּינִין אֲחֵרִים.

נִרְאִין לִי הַדְּבָרִים, שְׁאִם הִסְכִּימוּ כָּל הַחֲכָמִים שֶׁבְּאֶרֶץ יִשְׂרָאֵל לְמַנּוֹת דַּיָּנִין וְלִסְמֹךְ אוֹתָן--הֲרֵי אֵלּוּ סְמוּכִין, וְיֵשׁ לָהֶן לָדוּן דִּינֵי קְנָסוֹת, וְיֵשׁ לָהֶן לִסְמֹךְ לַאֲחֵרִים.
אִם כֵּן, לָמָּה הָיוּ הַחֲכָמִים מִצְטַעֲרִין עַל הַסְּמִיכָה, כְּדֵי שֶׁלֹּא יִבָּטְלוּ דִּינֵי קְנָסוֹת מִיִּשְׂרָאֵל: לְפִי שֶׁיִּשְׂרָאֵל מְפֻזָּרִין, וְאֵי אִפְשָׁר שֶׁיַּסְכִּימוּ כֻּלָּן; וְאִם הָיָה שָׁם סָמוּךְ מִפִּי סָמוּךְ, אֵינוּ צָרִיךְ דַּעַת כֻּלָּן, אֵלָא דָּן דִּינֵי קְנָסוֹת לַכֹּל, שֶׁהֲרֵי נִסְמַךְ מִפִּי בֵּית דִּין.
וְהַדָּבָר צָרִיךְ הֶכְרֵעַ.

 בֵּית דִּין שֶׁנִּסְמְכוּ בְּאֶרֶץ יִשְׂרָאֵל, וְיָצְאוּ לְחוּצָה לָאָרֶץ--הֲרֵי הֶם דָּנִין דִּינֵי קְנָסוֹת בְּחוּצָה לָאָרֶץ, כְּדֶרֶךְ שֶׁדָּנִין בָּאָרֶץ: שֶׁהַסַּנְהֶדְּרִין נוֹהֶגֶת בָּאָרֶץ, וּבְחוּצָה לָאָרֶץ--וְהוּא, שֶׁיִּהְיוּ סְמוּכִין בָּאָרֶץ.

 רָאשֵׁי גָלִיּוֹת שֶׁבְּבָבֶל--בִּמְקוֹם מֶלֶךְ הֶן עוֹמְדִים, וְיֵשׁ לָהֶן לִרְדּוֹת אֶת יִשְׂרָאֵל בְּכָל מָקוֹם, וְלָדוּן עֲלֵיהֶן, בֵּין רָצוּ בֵּין לֹא רָצוּ: שֶׁנֶּאֱמָר "לֹא-יָסוּר שֵׁבֶט מִיהוּדָה" , אֵלּוּ רָאשֵׁי גָלִיּוֹת שֶׁבְּבָבֶל.
וְכָל דַּיָּן הָרָאוּי לָדוּן, שֶׁנָּתַן לוֹ רֹאשׁ גָּלוּת רְשׁוּת--יֵשׁ לוֹ לָדוּן בְּכָל הָעוֹלָם כֻּלּוֹ, אַף עַל פִּי שֶׁלֹּא רָצוּ בַּעֲלֵי דִּינִין, בֵּין בָּאָרֶץ בֵּין בְּחוּצָה לָאָרֶץ, אַף עַל פִּי שְׁאֵינוּ דָּן דִּינֵי קְנָסוֹת.

כָּל דַּיָּן הָרָאוּי לָדוּן, שֶׁנָּתְנוּ לוֹ בֵּית דִּין שֶׁבְּאֶרֶץ יִשְׂרָאֵל רְשׁוּת לָדוּן--יֵשׁ לוֹ לָדוּן בְּכָל אֶרֶץ יִשְׂרָאֵל וּבָעֲיָרוֹת הָעוֹמְדוֹת עַל הַגְּבוּלִין, אַף עַל פִּי שֶׁלֹּא רָצוּ בַּעֲלֵי דִּינִין.
אֲבָל בְּחוּצָה לָאָרֶץ, אֵין רְשׁוּתָן מוֹעֶלֶת לוֹ לִכּוֹף אֶת בַּעֲלֵי דִּינִין: אַף עַל פִּי שֶׁיֵּשׁ לוֹ לָדוּן דִּינֵי קְנָסוֹת בְּחוּצָה לָאָרֶץ, אֵינוּ דָּן אֵלָא לְמִי שֶׁרָצָה לָדוּן אֶצְלוֹ; אֲבָל לִכּוֹף אֶת בַּעֲלֵי דִּינִין וְלָדוּן לָהֶם, אֵין לוֹ רְשׁוּת, עַד שֶׁיִּטֹּל רְשׁוּת מֵרֹאשׁ גָּלוּת.

 מִי שְׁאֵינוּ רָאוּי לָדוּן מִפְּנֵי שְׁאֵינוּ יוֹדֵעַ, אוֹ מִפְּנֵי שְׁאֵינוּ הָגוּן, שֶׁעָבַר רֹאשׁ גָּלוּת וְנָתַן לוֹ רְשׁוּת, אוֹ שֶׁטָּעוּ בֵּית דִּין וְנָתְנוּ לוֹ רְשׁוּת--אֵין הָרְשׁוּת מוֹעֶלֶת לוֹ כְּלוּם, עַד שֶׁיִּהְיֶה רָאוּי: שֶׁהַמַּקְדִּישׁ בַּעַל מוּם לַמִּזְבֵּחַ, אֵין קְדֻשָּׁה חָלָה עָלָיו.

הִלְכּוֹת סַנְהֶדְּרִין פֵּרֶק ה 
אֵין מַעְמִידִין מֶלֶךְ, אֵלָא עַל פִּי בֵּית דִּין שֶׁלְּשִׁבְעִים וְאֶחָד; וְאֵין עוֹשִׂין סַנְדְּרֵי קְטַנָּה לְכָל שֵׁבֶט וְשֵׁבֶט וּלְכָל עִיר וְעִיר, אֵלָא בֵּית דִּין שֶׁלְּשִׁבְעִים וְאֶחָד.
וְאֵין דָּנִין לֹא אֶת הַשֵּׁבֶט שֶׁהֻדַּח כֻּלּוֹ, וְלֹא אֶת נְבִיא הַשֶּׁקֶר, וְלֹא אֶת כּוֹהֵן גָּדוֹל בְּדִינֵי נְפָשׁוֹת, אֵלָא בְּבֵית דִּין הַגָּדוֹל; אֲבָל דִּינֵי מְמוֹנוֹת, בִּשְׁלוֹשָׁה.

וְכֵן אֵין נַעֲשֶׂה זָקֵן מַמְרֵא, וְלֹא עוֹנְשִׁין עִיר הַנִּדַּחַת, וְלֹא מַשְׁקִין אֶת הַסּוֹטָה, אֵלָא בְּבֵית דִּין הַגָּדוֹל.
וְאֵין מוֹסִיפִין עַל הָעִיר וְעַל הָעֲזָרוֹת, וְלֹא מוֹצִיאִין לְמִלְחֶמֶת הָרְשׁוּת וְלִמְדִידַת הֶחָלָל, אֵלָא עַל פִּי בֵּית דִּין הַגָּדוֹל: שֶׁנֶּאֱמָר "כָּל-הַדָּבָר הַגָּדֹל יָבִיאוּ אֵלֶיךָ" .

 אֵין דָּנִין דִּינֵי נְפָשׁוֹת בְּפָחוּת מֵעֶשְׂרִים וּשְׁלוֹשָׁה שְׁהֶן סַנְדְּרֵי קְטַנָּה, בֵּין דִּינֵי נַפְשׁוֹת אָדָם בֵּין דִּינֵי נַפְשׁוֹת בְּהֵמָה; לְפִיכָּךְ אֵין דָּנִין שׁוֹר הַנִּסְקָל, וְלֹא בְּהֵמָה הַנִּרְבַּעַת אוֹ הָרוֹבַעַת, אֵלָא בְּבֵית דִּין שֶׁלְּעֶשְׂרִים וּשְׁלוֹשָׁה.
אַפִלּוּ אֲרִי וְדֹב וְנָמֵר וּבַרְדְּלַס, שְׁהֶן תַּרְבּוּת וְיֵשׁ לָהֶן בְּעָלִים, שֶׁהֵמִיתוּ--מִיתָתָן בְּעֶשְׂרִים וּשְׁלוֹשָׁה.
אֲבָל נָחָשׁ שֶׁהֵמִית, אֶחָד הוֹרֵג אוֹתוֹ.

 הַמּוֹצִיא שֵׁם רָע--אֵין דָּנִין אוֹתוֹ תְּחִלָּה, אֵלָא בְּבֵית דִּין שֶׁלְּעֶשְׂרִים וּשְׁלוֹשָׁה, מִפְּנֵי שֵׁישׁ בְּדִינוֹ צַד לְדִינֵי נְפָשׁוֹת, שֶׁמֶּא יִהְיֶה הַדָּבָר אֱמֶת וְתִסָּקֵל הַבַּת.
לֹא נֶאֶמְנוּ דִּבְרֵי הַבַּעַל, וּבָא הָאָב לְתָבְעוֹ בִּקְנָס--דִּינוֹ בִּשְׁלוֹשָׁה.

וּמְנַיִן שְׁאֵין דָּנִין דִּינֵי נְפָשׁוֹת אֵלָא בְּעֶשְׂרִים וּשְׁלוֹשָׁה: אַף עַל פִּי שֶׁדִּבְרֵי קַבָּלָה הֶן, הֲרֵי הוּא אוֹמֵר "וְשָׁפְטוּ, הָעֵדָה ...
וְהִצִּילוּ הָעֵדָה" --עֵדָה שׁוֹפֶטֶת, וְעֵדָה מַצֶּלֶת.
עֵדָה שׁוֹפֶטֶת וְהֶן הַמְּחַיְּבִין, וְעֵדָה מַצֶּלֶת וְהֶן הַמְּזַכִּין, וְאֵין עֵדָה פְּחוּתָה מֵעֲשָׂרָה--הֲרֵי עֶשְׂרִים.
וּמוֹסִיפִין שְׁלוֹשָׁה כְּדֵי שֶׁיִּהְיֶה בֵּית דִּין שָׁקוּל, וְיִהְיֶה בּוֹ "אַחֲרֵי רַבִּים--לְהַטֹּת" .

 מַכּוֹת בִּשְׁלוֹשָׁה, וְאַף עַל פִּי שֶׁאִפְשָׁר שֶׁיָּמוּת כְּשֶׁמַּלְקִין אוֹתוֹ.
עֲרִיפַת הָעֶגְלָה בַּחֲמִשָּׁה.
עִבּוּר הַשָּׁנָה בְּשִׁבְעָה.
עִבּוּר הַחֹדֶשׁ בִּשְׁלוֹשָׁה.
וְכָל אֵלּוּ סְמוּכִין כְּמוֹ שֶׁבֵּאַרְנוּ.

 דִּינֵי קְנָסוֹת--כְּגוֹן גְּזֵלוֹת וְחַבְלוֹת, וְתַשְׁלוּמֵי כֵּפֶל, וְתַשְׁלוּמֵי אַרְבָּעָה וַחֲמִשָּׁה, וְהָאוֹנֵס, וְהַמְּפַתֶּה, וְכַיּוֹצֶא בָּהֶן--אֵין דָּנִין אוֹתָן אֵלָא שְׁלוֹשָׁה מֻמְחִין, וְהֶם הַסְּמוּכִין בְּאֶרֶץ יִשְׂרָאֵל.
אֲבָל שְׁאָר דִּינֵי מְמוֹנוֹת, כְּגוֹן הוֹדָאוֹת וְהַלְוָאוֹת--אֵינָן צְרִיכִין מֻמְחֶה; אֵלָא אַפִלּוּ שְׁלוֹשָׁה הִדְיוֹטוֹת, וְאַפִלּוּ אֶחָד מֻמְחֶה דָּן אוֹתָן.
לְפִיכָּךְ דָּנִין בְּהוֹדָאוֹת וְהַלְוָאוֹת וְכַיּוֹצֶא בָּהֶן, בְּחוּצָה לָאָרֶץ--אַף עַל פִּי שְׁאֵין בֵּית דִּין שֶׁלְּחוּצָה לְאֶרֶץ אֱלֹהִים, שְׁלִיחוּת בֵּית דִּין שֶׁלְּאֶרֶץ יִשְׂרָאֵל עוֹשִׂין; וְאֵין לָהֶן רְשׁוּת לָדוּן דִּינֵי קְנָסוֹת בִּשְׁלִיחוּתָן.

 אֵין דָּנִין בֵּית דִּין שֶׁלְּחוּצָה לָאָרֶץ אֵלָא דִּינִין הַמְּצוּיִין תָּמִיד, וְיֵשׁ בָּהֶן חֶסְרוֹן כִּיס--כְּגוֹן הוֹדָאוֹת, וְהַלְוָאוֹת, וּמַזִּיק מְמוֹן חֲבֵרוֹ.
אֲבָל דְּבָרִים שְׁאֵינָן מְצוּיִין, אַף עַל פִּי שֶׁיֵּשׁ בָּהֶן חֶסְרוֹן כִּיס כְּגוֹן בְּהֵמָה שֶׁחָבְלָה בַּחֲבִרְתָּהּ, אוֹ דְּבָרִים הַמְּצוּיִין, אֲבָל אֵין בָּהֶן חֶסְרוֹן כִּיס כְּגוֹן תַּשְׁלוּמֵי כֵּפֶל--אֵין דָּנִין אוֹתָן דַּיָּנֵי חוּצָה לָאָרֶץ.

וְכֵן כָּל הַקְּנָסוֹת שֶׁקָּצְצוּ אוֹתָן חֲכָמִים--כְּגוֹן תּוֹקֵעַ לַחֲבֵרוֹ, וּכְסוֹטֵר אֶת חֲבֵרוֹ, וְכַיּוֹצֶא בָּהֶן--אֵין גּוֹבִין אוֹתָן דַּיָּנֵי חוּצָה לָאָרֶץ.
וְכָל הַמְּשַׁלֵּם חֲצִי נֶזֶק--אֵין גּוֹבִין אוֹתוֹ דַּיָּנֵי חוּצָה לָאָרֶץ, חוּץ מֵחֲצִי נֶזֶק צְרוֹרוֹת, מִפְּנֵי שְׁהוּא מָמוֹן, וְאֵינוּ קְנָס.

כָּל הַנִּשּׁוֹם כְּעֶבֶד, אֵין גּוֹבִין אוֹתוֹ דַּיָּנֵי חוּצָה לָאָרֶץ.
לְפִיכָּךְ אָדָם שֶׁחָבַל בַּחֲבֵרוֹ--אֵין גּוֹבִין הַנֶּזֶק וְהַצַּעַר וְהַבֹּשֶׁת שְׁהוּא חַיָּב בָּהֶן, דַּיָּנֵי חוּצָה לָאָרֶץ; אֲבָל שֶׁבֶת וְרִפּוּי גּוֹבִין, מִפְּנֵי שֶׁיֵּשׁ בָּהֶן חֶסְרוֹן כִּיס.
וְכֵן הוֹרוּ הַגְּאוֹנִים וְאָמְרוּ, שֶׁמַּעֲשִׂים בְּכָל יוֹם לִגְבּוֹת שֶׁבֶת וְרִפּוּי בְּבָבֶל.

בְּהֵמָה שֶׁהִזִּיקָה אֶת הָאָדָם--אֵין גּוֹבִין נִזְקוֹ דַּיָּנֵי חוּצָה לָאָרֶץ, מִפְּנֵי שְׁהוּא דָּבָר שְׁאֵינוּ מָצוּי.
אֲבָל אָדָם שֶׁהִזִּיק בֶּהֱמַת חֲבֵרוֹ--מְשַׁלֵּם נֶזֶק שָׁלֵם בְּכָל מָקוֹם, כְּמִי שֶׁקָּרַע כְּסוּתוֹ אוֹ שִׁבַּר כֵּלָיו אוֹ קָצַץ נְטִיעוֹתָיו.

וְכֵן בְּהֵמָה שֶׁהִזִּיקָה בְּשֵׁן וְרֶגֶל--הוֹאִיל וְהִיא מוּעֶדֶת לָהֶן מִתְּחִלָּתָהּ--הֲרֵי זֶה דָּבָר מָצוּי, וְגוֹבִין אוֹתוֹ דַּיָּנֵי חוּצָה לָאָרֶץ: בֵּין שֶׁהִזִּיקָה בְּהֵמָה אַחֶרֶת כְּגוֹן שֶׁנִּתְחַכְּכָה בָּהּ, אוֹ אָכְלָה פֵּרוֹת שֶׁדַּרְכָּהּ לְאָכְלָן וְכַיּוֹצֶא בְּזֶה, בֵּין שֶׁהִזִּיקָה אֹכָלִין וְכֵלִים, שְׁהִיא חַיֶּבֶת עֲלֵיהֶן נֶזֶק שָׁלֵם--הַכֹּל גּוֹבִין דַּיָּנֵי חוּצָה לָאָרֶץ.

אֲבָל אִם הָיְתָה תַּמָּה וְהוּעֲדָה וְהִזִּיקָה, כְּגוֹן שֶׁנָּשְׁכָה אוֹ נָגְחָה אוֹ רָבְצָה אוֹ בָּעֲטָה אוֹ נָגְפָה--אֵין גּוֹבִין אֶת הַנֶּזֶק הַזֶּה שָׁלֵם דַּיָּנֵי חוּצָה לָאָרֶץ, שְׁאֵין מוּעָד בְּחוּצָה לָאָרֶץ.
וְאַפִלּוּ הוּעַד בָּאָרֶץ, וְיָצָא לְחוּצָה לָאָרֶץ וְהִזִּיק--אֵין גּוֹבִין נִזְקוֹ, מִפְּנֵי שְׁאֵין זֶה דָּבָר מָצוּי.

 וּמִפְּנֵי מַה אֵין מוּעָד בְּחוּצָה לָאָרֶץ: לְפִי שֶׁצָּרִיךְ לְהָעִיד בּוֹ בִּפְנֵי בֵּית דִּין, וְאֵין שָׁם בֵּית דִּין אֵלָא הַסְּמוּכִין בָּאָרֶץ.
לְפִיכָּךְ אִם הָיוּ בֵּית דִּין בְּחוּצָה לָאָרֶץ--כְּשֵׁם שְׁהֶן דָּנִין דִּינֵי קְנָסוֹת בְּחוּצָה לָאָרֶץ, כָּךְ מְעִידִין אֶת הַבְּהֵמָה בִּפְנֵיהֶם בְּחוּצָה לָאָרֶץ.

 מִי שֶׁגָּנַב אוֹ גָּזַל, גּוֹבִין מִמֶּנּוּ הַקֶּרֶן דַּיָּנֵי חוּצָה לָאָרֶץ; אֲבָל הַתּוֹסֶפֶת, אֵין גּוֹבִין אוֹתָהּ.
וְלֹא כָּל הַמְּשַׁלֵּם עַל פִּי עַצְמוֹ, גּוֹבִין מִמֶּנּוּ דַּיָּנֵי חוּצָה לָאָרֶץ: שֶׁהֲרֵי הַפְּגָם וְהַבֹּשֶׁת וְהַכֹּפֶר, מְשַׁלֵּם אָדָם עַל פִּי עַצְמוֹ, כְּגוֹן שֶׁאָמַר פִּתִּיתִי בִּתּוֹ שֶׁלִּפְלוֹנִי--אֵין גּוֹבִין אוֹתוֹ דַּיָּנֵי חוּצָה לָאָרֶץ.

 דִּינֵי גְּרָמוֹת אֵינָן כִּקְנָסוֹת, וְגוֹבִין אוֹתָן וְדָנִין בָּהֶן בְּחוּצָה לָאָרֶץ.
וְכֵן דִּין הַמּוֹסֵר מְמוֹן חֲבֵרוֹ--אַף עַל פִּי שֶׁלֹּא עָשָׂה מַעֲשֶׂה, גּוֹבִין אוֹתָן דַּיָּנֵי חוּצָה לָאָרֶץ.

מִנְהַג הַיְּשִׁיבוֹת בְּחוּצָה לָאָרֶץ--אַף עַל פִּי שְׁאֵין גּוֹבִין שָׁם קְנָס--מְנַדִּין אוֹתוֹ, עַד שֶׁיְּפַיַּס לְבַעַל דִּינוֹ אוֹ יַעֲלֶה עִמּוֹ לַדִּין לְאֶרֶץ יִשְׂרָאֵל.
וְכֵיוָן שֶׁיִּתֵּן לוֹ שֵׁעוּר הָרָאוּי לוֹ, מַתִּירִין נִדּוּיוֹ, בֵּין שֶׁנִּתְפַּיַּס בַּעַל דִּינוֹ, בֵּין שֶׁלֹּא נִתְפַּיַּס.
וְכֵן אִם תָּפַס הַנִּזָּק שֵׁעוּר מַה שֶׁרָאוּי לוֹ לִטֹּל, אֵין מוֹצִיאִין מִיָּדוֹ.

יָחִיד שְׁהוּא מֻמְחֶה לָרַבִּים--אַף עַל פִּי שְׁהוּא דָּן דִּינֵי מְמוֹנוֹת יְחִידִי--אֵין הַהוֹדָאָה בְּפָנָיו הוֹדָאָה בְּבֵית דִּין, וְאַפִלּוּ הָיָה סָמוּךְ.
אֲבָל הַשְּׁלוֹשָׁה--אַף עַל פִּי שְׁאֵינָן סְמוּכִין, וַהֲרֵי הֶן הִדְיוֹטוֹת וְאֵין אֲנִי קוֹרֶא בָּהֶם אֱלֹהִים--הֲרֵי הַהוֹדָיָה בִּפְנֵיהֶם, הוֹדָיָה בְּבֵית דִּין.

וְכֵן הַכּוֹפֵר בִּפְנֵיהֶם, וְאַחַר כָּךְ בָּאוּ עֵדִים--הֻחְזַק כַּפְרָן, וְאֵינוּ יָכוֹל לַחְזֹר וְלִטְעֹן כְּמוֹ שֶׁבֵּאַרְנוּ.
כְּלָלוֹ שֶׁלַּדָּבָר--הֲרֵי הֶן לְעִנְיַן הוֹדָאוֹת וְהַלְוָאוֹת וְכַיּוֹצֶא בָּהֶן, כְּבֵית דִּין הַסְּמוּכִין לְכָל הַדְּבָרִים.

הִלְכּוֹת סַנְהֶדְּרִין פֵּרֶק ו 
כָּל דַּיָּן שֶׁדָּן דִּינֵי מְמוֹנוֹת וְטָעָה--אִם טָעָה בִּדְבָרִים הַגְּלוּיִין הַיְּדוּעִין, כְּגוֹן דִּינִין הַמְּפֹרָשִׁין בַּמִּשְׁנָה אוֹ בַּתַּלְמוּד--חוֹזֵר הַדִּין וּמַחְזִירִין הַדָּבָר כְּשֶׁהָיָה מִקֹּדֶם, וְדָנִין בּוֹ כַּהֲלָכָה.

וְאִם אֵי אִפְשָׁר לְהַחְזִיר, כְּגוֹן שֶׁהָלַךְ זֶה שֶׁנָּטַל הַמָּמוֹן שֶׁלֹּא כַּדִּין לִמְדִינַת הַיָּם, אוֹ שֶׁהָיָה אַלָּם, אוֹ שֶׁטִּמֵּא דָּבָר הַטָּהוֹר, אוֹ שֶׁהוֹרָה בַּכְּשֵׁרָה שְׁהִיא טְרֵפָה וְהֶאֱכִילָהּ לַכְּלָבִים, וְכַיּוֹצֶא בְּזֶה--הֲרֵי זֶה פָּטוּר מִלְּשַׁלַּם: אַף עַל פִּי שֶׁגָּרַם לְהֶזֵּק, לֹא נִתְכַּוַּן לְהַזִּיק.

 טָעָה בְּשִׁקּוּל הַדַּעַת, כְּגוֹן דָּבָר שְׁהוּא מַחְלֹקֶת תַּנָּאִין אוֹ אֲמוֹרָאִין, וְלֹא נִפְסְקָה הֲלָכָה כְּאֶחָד מֵהֶן בַּפֵּרוּשׁ, וְעָשָׂה כְּאֶחָד מֵהֶן, וְלֹא יָדַע שֶׁכְּבָר פָּשַׁט הַמַּעֲשֶׂה בְּכָל הָעוֹלָם כְּדִבְרֵי הָאַחֵר--אִם הָיָה זֶה הַדַּיָּן מֻמְחֶה, וְנוֹטֵל רְשׁוּת מֵרֹאשׁ גָּלוּת, אוֹ שֶׁלֹּא הָיָה נוֹטֵל רְשׁוּת, אֲבָל קִבְּלוּ אוֹתוֹ בַּעֲלֵי דִּינִין עֲלֵיהֶן--הוֹאִיל וְהוּא מֻמְחֶה, חוֹזֵר הַדִּין; וְאִם אֵי אִפְשָׁר לְהַחְזִיר, פָּטוּר מִלְּשַׁלַּם.

אֶחָד הַנּוֹטֵל רְשׁוּת מֵרֹאשׁ גָּלוּת, אוֹ הַנּוֹטֵל רְשׁוּת מִבֵּית דִּין שֶׁלְּיִשְׂרָאֵל בְּאֶרֶץ יִשְׂרָאֵל, אֲבָל לֹא בְּחוּצָה לָאָרֶץ, כְּמוֹ שֶׁבֵּאַרְנוּ.

 הָיָה הַטּוֹעֶה מֻמְחֵה בֵּית דִּין, וְלֹא נָטַל רְשׁוּת וְלֹא קִבְּלוּ אוֹתוֹ בַּעֲלֵי דִּינִין עֲלֵיהֶן, אוֹ שֶׁלֹּא הָיָה מֻמְחֶה, אֲבָל קִבְּלוּ אוֹתוֹ בַּעֲלֵי דִּינִין עֲלֵיהֶן לָדוּן לָהֶן כַּדִּין, וְטָעָה בְּשִׁקּוּל הַדַּעַת--אִם נָשָׂא וְנָתַן בַּיָּד, מַה שֶׁעָשָׂה עָשׂוּי וִישַׁלַּם מִבֵּיתוֹ.
וְאִם לֹא נָשָׂא וְנָתַן בַּיָּד, יַחְזֹר הַדִּין; וְאִם אֵי אִפְשָׁר לַחְזֹר, יְשַׁלַּם מִבֵּיתוֹ.

 אֲבָל מִי שְׁאֵינוּ מֻמְחֶה, וְלֹא קִבְּלוּ אוֹתוֹ בַּעֲלֵי דִּינִין--אַף עַל פִּי שֶׁנָּטַל רְשׁוּת--הֲרֵי זֶה בִּכְלַל בַּעֲלֵי זְרוֹעַ, וְאֵינוּ בִּכְלַל הַדַּיָּנִין.
לְפִיכָּךְ אֵין דִּינָיו דִּין, בֵּין טָעָה בֵּין לֹא טָעָה; וְכָל אֶחָד מִבַּעֲלֵי דִּינִין--אִם רָצָה, חוֹזֵר וְדָן בִּפְנֵי בֵּית דִּין.

וְאִם טָעָה, וְנָשָׂא וְנָתַן בַּיָּד--חַיָּב לְשַׁלַּם מִבֵּיתוֹ, וְחוֹזֵר וְלוֹקֵחַ מִבַּעַל דִּין זֶה שֶׁנָּתַן לוֹ שֶׁלֹּא כַּהֲלָכָה.
וְאִם אֵין לוֹ לְהַחְזִיר, אוֹ שֶׁטִּמֵּא, אוֹ שֶׁהֶאֱכִיל דָּבָר הַמֻּתָּר לַכְּלָבִים--יְשַׁלַּם כְּדִין כָּל גּוֹרֵם לְהַזִּיק, שֶׁזֶּה מִתְכַּוֵּן לְהַזִּיק הוּא.

 דַּיָּן שֶׁטָּעָה, וְחִיַּב שְׁבוּעָה לְמִי שְׁאֵינוּ חַיָּב בָּהּ, וְעָשָׂה זֶה פְּשָׁרָה עִם בַּעַל דִּינוֹ כְּדֵי שֶׁלֹּא יִשָּׁבַע, וְאַחַר כָּךְ יָדַע שְׁאֵינוּ בֶּן שְׁבוּעָה--אַף עַל פִּי שֶׁקָּנוּ מִיָּדוֹ עַל הַפְּשָׁרָה, אֵינָהּ כְּלוּם: שֶׁלֹּא קִבַּל עָלָיו לִתֵּן לוֹ אוֹ לִמְחֹל לוֹ, אֵלָא כְּדֵי שֶׁיִּפָּטֵר מִשְּׁבוּעָה שֶׁחִיְּבוֹ בָּהּ הַטּוֹעֶה; וְכָל קִנְיָן בִּטְעוּת, חוֹזֵר.
וְכֵן כָּל כַּיּוֹצֶא בְּזֶה.

 שְׁנַיִם שֶׁנִּתְעַצְּמוּ בַּדִּין--אֶחָד אוֹמֵר נָדוּן כָּאן, וְאֶחָד אוֹמֵר נַעֲלֶה לְבֵית דִּין הַגָּדוֹל שֶׁמֶּא יִטְעוּ אֵלּוּ הַדַּיָּנִין וְיוֹצִיאוּ מָמוֹן שֶׁלֹּא כַּדִּין--כּוֹפִין אוֹתוֹ, וְדָן בְּעִירוֹ.
וְאִם אָמַר כִּתְבוּ וּתְנוּ לִי מֵאֵיזֶה טַעַם דַּנְתּוּנִי, שֶׁמֶּא טְעִיתֶם--כּוֹתְבִים וְנוֹתְנִין לוֹ, וְאַחַר כָּךְ מוֹצִיאִין מִמֶּנּוּ.
וְאִם הֻצְרַךְ דָּבָר לִשְׁאֹל מִבֵּית דִּין הַגָּדוֹל שֶׁבִּירוּשָׁלַיִם--כּוֹתְבִין וְשׁוֹלְחִין וְשׁוֹאֲלִין, וְדָנִין לָהֶם בְּעִירָם כְּפִי מַה שֶׁיָּבוֹא בִּכְתָב בֵּית דִּין הַגָּדוֹל.

 בַּמֶּה דְּבָרִים אֲמוּרִים, בִּשְׁאָר הַדִּינִין שֶׁזֶּה טוֹעֵן וְזֶה טוֹעֵן, אוֹ בְּשֶׁאָמַר הַמַּלְוֶה נָדוּן כָּאן וְהַלּוֹוֶה אוֹמֵר נֵלֵךְ לְבֵית דִּין הַגָּדוֹל.
אֲבָל אִם אָמַר הַמַּלְוֶה נֵלֵךְ לְבֵית דִּין הַגָּדוֹל--כּוֹפִין אֶת הַלּוֹוֶה וְעוֹלֶה עִמּוֹ, שֶׁנֶּאֱמָר "עֶבֶד לֹוֶה, לְאִישׁ מַלְוֶה" .

וְכֵן אִם טָעַן זֶה שֶׁהִזִּיקוֹ אוֹ גְּזָלוֹ, וְרָצָה הַטּוֹעֵן לַעֲלוֹת--כּוֹפִין בֵּית דִּין שֶׁבְּעִירוֹ אֶת הַנִּטְעָן לַעֲלוֹת עִמּוֹ.
וְכֵן כָּל כַּיּוֹצֶא בְּזֶה.

 בַּמֶּה דְּבָרִים אֲמוּרִים, בְּשֶׁהָיוּ שָׁם עֵדִים אוֹ רְאָיָה לַנִּגְזָל אוֹ לַנִּזָּק אוֹ לַמַּלְוֶה; אֲבָל טְעָנָה רֵיקָנִית, אֵין מְחַיְּבִין אֶת הַנִּטְעָן לָצֵאת כְּלָל, אֵלָא נִשְׁבָּע בִּמְקוֹמוֹ, וְנִפְטָר.

 וְכֵן הַדִּין בַּזְּמָן הַזֶּה, שְׁאֵין שָׁם בֵּית דִּין גָּדוֹל, אֲבָל יֵשׁ מְקוֹמוֹת שֶׁיֵּשׁ בָּהֶן חֲכָמִים גְּדוֹלִים מֻמְחִין לָרַבִּים, וּמְקוֹמוֹת שֶׁיֵּשׁ בָּהֶן תַּלְמִידִים שְׁאֵינָן כְּמוֹתָן: אִם אָמַר הַמַּלְוֶה, נֵלֵךְ לְמָקוֹם פְּלוֹנִי שֶׁבְּאַרְצוֹ לִפְנֵי פְּלוֹנִי הַגָּדוֹל, וְנָדוּן לְפָנָיו בְּדִין זֶה--שֶׁכּוֹפִין אֶת הַלּוֹוֶה, וְהוֹלֵךְ עִמּוֹ.
וְכָּךְ הָיוּ מַעֲשִׂים בִּסְפָרַד בְּכָל יוֹם.

הִלְכּוֹת סַנְהֶדְּרִין פֵּרֶק ז 
אֶחָד מִבַּעֲלֵי דִּינִין שֶׁאָמַר פְּלוֹנִי יָדוּן לִי, וְאָמַר בַּעַל דִּינוֹ פְּלוֹנִי יָדוּן לִי--הֲרֵי אֵלּוּ שְׁנֵי הַדַּיָּנִין שֶׁבֵּרַר זֶה אֶחָד וְזֶה אֶחָד, בּוֹרְרִין לָהֶן דַּיָּן שְׁלִישִׁי; וּשְׁלָשְׁתָּן דָּנִין לִשְׁנֵיהֶן, שֶׁמִּתּוֹךְ כָּךְ יֵצֵא הַדִּין לַאֲמִתּוֹ.
אַפִלּוּ הָיָה הָאֶחָד שֶׁבֵּרְרוֹ בַּעַל הַדִּין חָכָם גָּדוֹל וְסָמוּךְ, אֵינוּ יָכוֹל לִכּוֹף אֶת בַּעַל דִּינוֹ שֶׁיָּדוּן אֵצֶל זֶה, אֵלָא גַּם הוּא בּוֹרֵר מִי שֶׁיִּרְצֶה.

מִי שֶׁקִּבַּל עָלָיו קָרוֹב אוֹ פָּסוּל, בֵּין לִהְיוֹתוֹ דַּיָּן בֵּין לִהְיוֹתוֹ עָלָיו עֵד, אַפִלּוּ קִבַּל אֶחָד מִן הַפְּסוּלִים בָּעֲבֵרָה כִּשְׁנֵי עֵדִים כְּשֵׁרִים לְהָעִיד עָלָיו, אוֹ כִּשְׁלוֹשָׁה בֵּית דִּין מֻמְחִין לָדוּן לוֹ--בֵּין שֶׁקִּבַּל עַל עַצְמוֹ לְאַבַּד זָכִיּוֹתָיו וְלִמְחֹל מַה שֶׁהוּא טוֹעֵן עַל פִּיהֶם, בֵּין שֶׁקִּבַּל שֶׁיִּתֵּן כָּל מַה שֶׁיִּטְעֹן עָלָיו חֲבֵרוֹ בְּעֵדוּת זֶה הַפָּסוּל אוֹ בְּדִינָיו--אִם קָנוּ מִיָּדוֹ עַל זֶה, אֵינוּ יָכוֹל לַחְזֹר בּוֹ; וְאִם לֹא קָנוּ מִיָּדוֹ, יֵשׁ לוֹ לַחְזֹר בּוֹ עַד שֶׁיִּגָּמֵר הַדִּין.
נִגְמַר הַדִּין, וְהוֹצִיא הַמָּמוֹן בְּדִין זֶה הַפָּסוּל אוֹ בְּעֵדוּתוֹ--אֵינוּ יָכוֹל לַחְזֹר בּוֹ.

וְכֵן מִי שֶׁנִּתְחַיַּב לַחֲבֵרוֹ שְׁבוּעָה בְּבֵית דִּין, וְאָמַר לוֹ הִשָּׁבַע לִי בְּחַיֵּי רֹאשָׁךְ וְהִפָּטֵר, אוֹ הִשָּׁבַע לִי בְּחַיֵּי רֹאשָׁךְ וַאֲנִי אֶתֵּן לָךְ כָּל מַה שֶׁתִּטְעֹן--אִם קָנוּ מִיָּדוֹ, אֵינוּ יָכוֹל לַחְזֹר בּוֹ; וְאִם לֹא קָנוּ מִיָּדוֹ, יֵשׁ לוֹ לַחְזֹר בּוֹ עַד שֶׁיִּגָּמֵר הַדִּין.
נִגְמַר הַדִּין, וְנִשְׁבַּע כְּמוֹ שֶׁאָמַר לוֹ--אֵינוּ יָכוֹל לַחְזֹר בּוֹ, וְחַיָּב לְשַׁלַּם.

וְהוּא הַדִּין לְמִי שֶׁנִּתְחַיַּב שְׁבוּעַת הֶסֵּת, וַהֲפָכָהּ--אִם קָנוּ מִיָּדוֹ, אוֹ אִם נִשְׁבַּע זֶה שֶׁנֶּהְפְּכָה עָלָיו--אֵינוּ יָכוֹל לַחְזֹר בּוֹ.
וְהוּא הַדִּין לְמִי שֶׁלֹּא הָיָה חַיָּב שְׁבוּעָה, וְאָמַר אֲנִי אִשָּׁבַע לָךְ שְׁבוּעָה חֲמוּרָה--אִם קָנוּ מִיָּדוֹ, אֵינוּ יָכוֹל לַחְזֹר בּוֹ; וְאִם לֹא קָנוּ מִיָּדוֹ--אַף עַל פִּי שֶׁקִּבַּל בְּבֵית דִּין--חוֹזֵר, עַד שֶׁיִּגָּמֵר הַדִּין וְיִשָּׁבַע.

 מִי שֶׁנִּתְחַיַּב בַּדִּין, וְהֵבִיא עֵדִים אוֹ רְאָיָה לִזְכוּתוֹ--סוֹתֵר אֶת הַדִּין, וְחוֹזֵר הַדִּין: אַף עַל פִּי שֶׁכְּבָר נִגְמַר הַדִּין, כָּל זְמָן שְׁהוּא מֵבִיא רְאָיָה, סוֹתֵר.

אָמְרוּ לוֹ הַדַּיָּנִין, כָּל רְאָיוֹת שֶׁיֵּשׁ לָךְ הָבֵא מִכָּאן וְעַד שְׁלוֹשִׁים יוֹם--אַף עַל פִּי שֶׁהֵבִיא רְאָיָה לְאַחַר שְׁלוֹשִׁים יוֹם, סוֹתֵר אֶת הַדִּין: מַה יַעֲשֶׂה--לֹא מָצָא בְּתוֹךְ שְׁלוֹשִׁים יוֹם, וּמָצָא לְאַחַר שְׁלוֹשִׁים יוֹם.

אֲבָל אִם סָתַם אֶת טְעָנוֹתָיו, אֵינוּ סוֹתֵר.
כֵּיצַד: אָמְרוּ לוֹ יֵשׁ לָךְ עֵדִים, אָמַר אֵין לִי עֵדִים, יֵשׁ לָךְ רְאָיָה, אָמַר אֵין לִי רְאָיָה, וְדָנוּ אוֹתוֹ, וְחִיְּבוּהוּ--כֵּיוָן שֶׁרָאָה שֶׁנִּתְחַיַּב, אָמַר קָרְבוּ פְּלוֹנִי וּפְלוֹנִי וַהֲעִידוּנִי, אוֹ שֶׁהוֹצִיא רְאָיָה מִתּוֹךְ אֲפֻנְדָּתוֹ--אֵין זֶה כְּלוּם, וְאֵין מַשְׁגִיחִין עַל עֵדָיו וְלֹא עַל רְאָיָתוֹ.

בַּמֶּה דְּבָרִים אֲמוּרִים, בְּשֶׁהָיְתָה הָרְאָיָה אֶצְלוֹ וְהָעֵדִים עִמּוֹ בַּמְּדִינָה.
אֲבָל אִם אָמַר אֵין לִי עֵדִים וְאֵין לִי רְאָיָה, וּלְאַחַר מִכָּאן בָּאוּ לוֹ עֵדִים מִמְּדִינַת הַיָּם, אוֹ שֶׁהָיְתָה הַחֵמֶת שֶׁלְּאָבִיו שֶׁיֵּשׁ בָּהּ הַשְּׁטָרוֹת מֻפְקֶדֶת בְּיַד אֲחֵרִים, וּבָא זֶה שֶׁהַפִּקָּדוֹן אֶצְלוֹ וְהוֹצִיא לוֹ רְאָיָתוֹ--הֲרֵי זֶה מֵבִיא וְסוֹתֵר.

וּמִפְּנֵי מַה סוֹתֵר--מִפְּנֵי שֶׁיָּכוֹל לִטְעֹן וְלוֹמַר, זֶה שֶׁאָמַרְתִּי אֵין לִי עֵדִים וְלֹא רְאָיָה, מִפְּנֵי שֶׁלֹּא הָיוּ מְצוּיִין אֶצְלִי.
וְכָל זְמָן שֶׁיָּכוֹל לִטְעֹן וְלוֹמַר, מִפְּנֵי כָּךְ וְכָּךְ אָמַרְתִּי אֵין לִי עֵדִים וְאֵין לִי רְאָיָה, וְהָיָה מַמָּשׁ בִּדְבָרָיו--הֲרֵי זֶה לֹא סָתַם טְעָנוֹתָיו, וְסוֹתֵר.

לְפִיכָּךְ אִם פֵּרַשׁ וְאָמַר, אֵין לִי עֵדִים כְּלָל, לֹא הֵנָּה וְלֹא בִּמְדִינַת הַיָּם, וְלֹא רְאָיָה כְּלָל, לֹא בְּיָדִי וְלֹא בְּיַד אֲחֵרִים--אֵינוּ יָכוֹל לִסְתֹּר.

 בַּמֶּה דְּבָרִים אֲמוּרִים, בְּגָדוֹל שֶׁנִּתְחַיַּב וְהֵבִיא רְאָיָה וְעֵדִים אַחַר שֶׁסָּתַם טְעָנוֹתָיו.
אֲבָל יוֹרֵשׁ שֶׁהָיָה קָטָן כְּשֶׁמֵּת מוֹרִישׁוֹ, וּבָאוּ עָלָיו טְעָנוֹת מֵחֲמַת מוֹרִישׁוֹ אַחַר שֶׁהִגְדִּיל, וְאָמַר אֵין לִי עֵדִים וְאֵין לִי רְאָיָה, וְאַחַר שֶׁיָּצָא חַיָּב מִבֵּית דִּין אָמְרוּ לוֹ אֲחֵרִים, אָנוּ יוֹדְעִין לְאָבִיךָ עֵדוּת שֶׁתִּסְתֹּר בָּהּ דִּין זֶה, אוֹ אָמַר לוֹ אֶחָד, מוֹרִישָׁךְ הִפְקִיד אֶצְלִי רְאָיָה זוֹ--הֲרֵי זֶה מֵבִיא מִיָּד וְסוֹתֵר: שְׁאֵין הַיּוֹרֵשׁ הַקָּטָן, יוֹדֵעַ כָּל רְאָיוֹת מוֹרִישׁוֹ.

 מִי שֶׁקָּנוּ מִיָּדוֹ שְׁאִם לֹא יָבוֹא בְּיוֹם פְּלוֹנִי וְיִשָּׁבַע, יִהְיֶה חֲבֵרוֹ נֶאֱמָן בִּטְעָנוֹתָיו וְיִטֹּל כָּל מַה שֶׁטָּעַן בְּלֹא שְׁבוּעָה, אוֹ שְׁאִם לֹא יָבוֹא בְּיוֹם פְּלוֹנִי וְיִשָּׁבַע וְיִטֹּל, אִבַּד אֶת זְכוּתוֹ וְאֵין לוֹ כְּלוּם וְיִפָּטֵר חֲבֵרוֹ, וְעָבַר הַיּוֹם, וְלֹא בָא--נִתְקַיְּמוּ הַתְּנָאִין, וְאָבְדָה זְכוּתוֹ.
וְאִם הֵבִיא רְאָיָה שֶׁהָיָה אָנוּס בְּאוֹתוֹ הַיּוֹם, הֲרֵי זֶה פָּטוּר מִקִּנְיָן זֶה; וְיִשָּׁבַע כְּשֶׁיִּתְבְּעֶנּוּ חֲבֵרוֹ, כְּשֶׁהָיָה מִקֹּדֶם.
וְכֵן כָּל כַּיּוֹצֶא בְּזֶה.

הִלְכּוֹת סַנְהֶדְּרִין פֵּרֶק ח 
בֵּית דִּין שֶׁנֶּחְלְקוּ, מִקְצָתָן אוֹמְרִים זַכָּאי וּמִקְצָתָן אוֹמְרִים חַיָּב--הוֹלְכִין אַחַר הָרֹב, וְזוֹ מִצְוַת עֲשֵׂה שֶׁלַּתּוֹרָה: שֶׁנֶּאֱמָר "אַחֲרֵי רַבִּים--לְהַטֹּת" .

בַּמֶּה דְּבָרִים אֲמוּרִים, בְּדִינֵי מְמוֹנוֹת, וּבִשְׁאָר דִּינֵי אִסּוּר וְהֶתֵּר, וְטָמֵא וְטָהוֹר, וְכַיּוֹצֶא בָּהֶן.
אֲבָל בְּדִינֵי נְפָשׁוֹת--אִם נֶחְלְקוּ בְּזֶה הַחוֹטֶא אִם יֵהָרֵג, אוֹ לֹא יֵהָרֵג--אִם הָיוּ הָרֹב מְזַכִּין, זַכָּאי; וְאִם הָיוּ הָרֹב מְחַיָּבִין--אֵינוּ נֶהְרָג, עַד שֶׁיִּהְיוּ הַמְּחַיָּבִין יָתֵר עַל הַמְּזַכִּין שְׁנַיִם.

מִפִּי הַשְּׁמוּעָה לָמְדוּ, שֶׁעַל זֶה הִזְהִיר בַּתּוֹרָה וְאָמַר "לֹא-תִהְיֶה אַחֲרֵי-רַבִּים, לְרָעֹת" .
כְּלוֹמַר אִם הָיוּ הָרֹב נוֹטִין לְרָעָה, לַהְרֹג--לֹא תִהְיֶה אַחֲרֵיהֶם, עַד שֶׁיַּטּוּ הַטָּיָה גְּדוֹלָה וְיוֹסִיפוּ הַמְּחַיָּבִין שְׁנַיִם: שֶׁנֶּאֱמָר "לִנְטֹת אַחֲרֵי רַבִּים--לְהַטֹּת" --הַטּוֹתָךְ לְטוֹבָה, עַל פִּי אֶחָד; וּלְרָעָה, עַל פִּי שְׁנַיִם.
וְכָל אֵלּוּ הַדְּבָרִים, קַבָּלָה הֶם.

 בֵּית דִּין שֶׁלִּשְׁלוֹשָׁה שֶׁנֶּחְלְקוּ--שְׁנַיִם אוֹמְרִים זַכָּאי וְאֶחָד אוֹמֵר חַיָּב, הֲרֵי זֶה זַכָּאי; שְׁנַיִם אוֹמְרִים חַיָּב וְאֶחָד אוֹמֵר זַכָּאי, הֲרֵי זֶה חַיָּב.
אֶחָד אוֹמֵר זַכָּאי וְאֶחָד אוֹמֵר חַיָּב, וְאֶחָד אוֹמֵר אֵינִי יוֹדֵעַ, אוֹ שֶׁאָמְרוּ שְׁנַיִם זַכָּאי אוֹ חַיָּב, וְהַשְּׁלִישִׁי אוֹמֵר אֵינִי יוֹדֵעַ--יוֹסִיפוּ שְׁנַיִם.

נִמְצְאוּ חֲמִשָּׁה נוֹשְׂאִין וְנוֹתְנִין בַּדָּבָר: אָמְרוּ שְׁלוֹשָׁה מֵהֶם זַכָּאי וּשְׁנַיִם חַיָּב, הֲרֵי זֶה זַכָּאי; אָמְרוּ שְׁלוֹשָׁה חַיָּב וּשְׁנַיִם זַכָּאי, הֲרֵי זֶה חַיָּב; אָמְרוּ שְׁנַיִם זַכָּאי וּשְׁנַיִם חַיָּב, וְאֶחָד אוֹמֵר אֵינִי יוֹדֵעַ--מוֹסִיפִין שְׁנַיִם.

אֲבָל אִם אָמְרוּ אַרְבָּעָה זַכָּאי אוֹ חַיָּב, וְאֶחָד אוֹמֵר אֵינִי יוֹדֵעַ, אוֹ שֶׁאָמְרוּ שְׁלוֹשָׁה זַכָּאי וְאֶחָד חַיָּב, וְאָמַר אֶחָד אֵינִי יוֹדֵעַ--בֵּין שֶׁהָיָה זֶה שֶׁאָמַר אֵינִי יוֹדֵעַ הוּא שֶׁאָמַר אֵינִי יוֹדֵעַ בַּתְּחִלָּה, בֵּין שֶׁאָמַר אַחֵר--הוֹלְכִים אַחַר הָרֹב.
הָיוּ מֶחְצָה לְמֶחְצָה, וְאֶחָד אוֹמֵר אֵינִי יוֹדֵעַ--הֲרֵי אֵלּוּ מוֹסִיפִין שְׁנַיִם אֲחֵרִים; וְכֵן אִם נִסְתַּפַּק הַדָּבָר--מוֹסִיפִין וְהוֹלְכִין, עַד שִׁבְעִים וְאֶחָד.

הִגִּיעוּ לְשִׁבְעִים וְאֶחָד--אָמְרוּ חֲמִשָּׁה וּשְׁלוֹשִׁים חַיָּב וַחֲמִשָּׁה וּשְׁלוֹשִׁים זַכָּאי, וְאֶחָד אוֹמֵר אֵינִי יוֹדֵעַ--נוֹשְׂאִין וְנוֹתְנִין עִמּוֹ עַד שֶׁיַּחְזֹר לְדִבְרֵי הַצַּד הָאֶחָד, וְנִמְצְאוּ שִׁשָּׁה וּשְׁלוֹשִׁים מְזַכִּין אוֹ מְחַיָּבִין.
וְאִם לֹא חָזַר, לֹא הוּא וְלֹא אֶחָד מֵהֶן--הֲרֵי הַדָּבָר סָפֵק, וּמַעְמִידִין אֶת הַמָּמוֹן בְּחֶזְקַת בְּעָלָיו.

 כָּל מִי שֶׁאָמַר אֵינִי יוֹדֵעַ--צָרִיךְ לִתֵּן טַעַם לִדְבָרָיו, וּלְהוֹדִיעַ מֵאֵיזֶה טַעַם בָּא לוֹ הַסָּפֵק, כְּדֶרֶךְ שֶׁמַּרְאֶה הַמְּזַכֶּה מֵאֵיזֶה טַעַם מְזַכֶּה, וְהַמְּחַיֵּב מֵאֵיזֶה טַעַם מְחַיֵּב.

הִלְכּוֹת סַנְהֶדְּרִין פֵּרֶק ט 
סַנְדְּרֵי שֶׁפָּתְחוּ כֻּלָּן בְּדִינֵי נְפָשׁוֹת תְּחִלָּה, וְאָמְרוּ כֻּלָּן חַיָּב--הֲרֵי זֶה פָּטוּר: עַד שֶׁיִּהְיוּ שָׁם מִקְצָת מְזַכִּין שֶׁיְּהַפְּכוּ בִּזְכוּתוֹ, וְיִרְבּוּ הַמְּחַיָּבִין; וְאַחַר כָּךְ יֵהָרֵג.

סַנְדְּרֵי קְטַנָּה שֶׁנֶּחְלְקוּ בְּדִינֵי נְפָשׁוֹת--שְׁנֵים עָשָׂר אוֹמְרִים זַכָּאי, וְאַחַד עָשָׂר אוֹמְרִים חַיָּב--הֲרֵי זֶה זַכָּאי.
שְׁנֵים עָשָׂר אוֹמְרִים חַיָּב, וְאַחַד עָשָׂר אוֹמְרִים זַכָּאי, אוֹ שֶׁאָמְרוּ אַחַד עָשָׂר זַכָּאי וְאַחַד עָשָׂר חַיָּב, וְאֶחָד אוֹמֵר אֵינִי יוֹדֵעַ, אַפִלּוּ שְׁנַיִם וְעֶשְׂרִים מְזַכִּין אוֹ מְחַיָּבִין, וְהָאֶחָד אוֹמֵר אֵינִי יוֹדֵעַ--יוֹסִיפוּ שְׁנַיִם.

זֶה שֶׁאָמַר אֵינִי יוֹדֵעַ--הֲרֵי הוּא כְּמִי שְׁאֵינוּ, שֶׁהֲרֵי אֵינוּ חוֹזֵר וּמְלַמֵּד חוֹבָה, וְנִמְצְאוּ אַחַר הַתּוֹסֶפֶת אַרְבָּעָה וְעֶשְׂרִים, חוּץ מִזֶּה הַמִּסְתַּפֵּק.
אָמְרוּ שְׁנֵים עָשָׂר זַכָּאי, וּשְׁנֵים עָשָׂר חַיָּב--הֲרֵי זֶה זַכָּאי.
אַחַד עָשָׂר אוֹמְרִים זַכָּאי, וּשְׁלוֹשָׁה עָשָׂר אוֹמְרִים חַיָּב--אַף עַל פִּי שֶׁהָאֶחָד מִן הָרִאשׁוֹנִים אָמַר אֵינִי יוֹדֵעַ--הֲרֵי זֶה חַיָּב, שֶׁהֲרֵי הַמְּחַיָּבִין רַבּוּ בִּשְׁנַיִם.

אָמְרוּ שְׁנֵים עָשָׂר זַכָּאי, וּשְׁנֵים עָשָׂר חַיָּב, וְאֶחָד אוֹמֵר אֵינִי יוֹדֵעַ--מוֹסִיפִין שְׁנַיִם אֲחֵרִים.
וְכֵן מוֹסִיפִין וְהוֹלְכִין, עַד שֶׁיִּרְבּוּ הַמְּזַכִּין אֶחָד וְיִהְיֶה זַכָּאי, אוֹ יִרְבּוּ הַמְּחַיָּבִין שְׁנַיִם אוֹ יָתֵר וְיִהְיֶה חַיָּב.
הָיוּ אֵלּוּ כְּנֶגֶד אֵלּוּ וְאֶחָד אוֹמֵר אֵינִי יוֹדֵעַ, אוֹ שֶׁהָיוּ הַמְּחַיָּבִין יָתֵר אֶחָד בִּלְבָד--מוֹסִיפִין וְהוֹלְכִין, עַד שִׁבְעִים וְאֶחָד.

הִגִּיעוּ לְשִׁבְעִים וְאֶחָד--שִׁשָּׁה וּשְׁלוֹשִׁים אוֹמְרִים זַכָּאי, וַחֲמִשָּׁה וּשְׁלוֹשִׁים אוֹמְרִים חַיָּב--הֲרֵי זֶה זַכָּאי.
שִׁשָּׁה וּשְׁלוֹשִׁים אוֹמְרִים חַיָּב, וַחֲמִשָּׁה וּשְׁלוֹשִׁים אוֹמְרִים זַכָּאי--דָּנִין אֵלּוּ כְּנֶגֶד אֵלּוּ עַד שֶׁיִּרְאֶה אֶחָד מֵהֶן דִּבְרֵי חֲבֵרוֹ, וּמְזַכִּין אוֹתוֹ אוֹ מְחַיָּבִין אוֹתוֹ.
וְאִם לֹא רָאָה--גָּדוֹל שֶׁבַּדַּיָּנִין אוֹמֵר נִזְדַּקַּן הַדִּין, וּפוֹטְרִין אוֹתוֹ.

חֲמִשָּׁה וּשְׁלוֹשִׁים אוֹמְרִים חַיָּב וַחֲמִשָּׁה וּשְׁלוֹשִׁים אוֹמְרִים זַכָּאי, וְאֶחָד אוֹמֵר אֵינִי יוֹדֵעַ--פּוֹטְרִין אוֹתוֹ.
אַרְבָּעָה וּשְׁלוֹשִׁים אוֹמְרִים זַכָּאי, וְשִׁשָּׁה וּשְׁלוֹשִׁים אוֹמְרִים חַיָּב, וְאֶחָד אוֹמֵר אֵינִי יוֹדֵעַ--חַיָּב, שֶׁהֲרֵי רַבּוּ הַמְּחַיָּבִין שְׁנַיִם.

 בֵּית דִּין הַגָּדוֹל שֶׁבָּאָה לָהֶן מַחְלֹקֶת, בֵּין בְּדִינֵי נְפָשׁוֹת בֵּין בְּדִינֵי מְמוֹנוֹת, בֵּין בְּדִין מִדִּינֵי תּוֹרָה--אֵין מוֹסִיפִין עֲלֵיהֶן, אֵלָא דָּנִין אֵלּוּ כְּנֶגֶד אֵלּוּ, וְהוֹלְכִין אַחַר הָרֹב שֶׁלָּהֶן.
וְאִם בְּדִין אֶחָד מִן הַנֶּהְרָגִין בִּפְנֵיהֶם נֶחְלְקוּ--דָּנִין אֵלּוּ כְּנֶגֶד אֵלּוּ, עַד שֶׁיִּפְטְרוּ אוֹתוֹ אוֹ יִתְחַיַּב.

הִלְכּוֹת סַנְהֶדְּרִין פֵּרֶק י 
אֶחָד מִן הַדַּיָּנִין בְּדִינֵי נְפָשׁוֹת שֶׁהָיָה מִן הַמְּזַכִּין, אוֹ מִן הַמְּחַיָּבִין, לֹא מִפְּנֵי שֶׁאָמַר דָּבָר הַנִּרְאֶה לוֹ בְּדַעְתּוֹ, אֵלָא נָטָה אַחַר דִּבְרֵי חֲבֵרוֹ--הֲרֵי זֶה עוֹבֵר בְּלֹא תַעֲשֶׂה, וְעַל זֶה נֶאֱמָר "לֹא-תַעֲנֶה עַל-רִב, לִנְטֹת" : מִפִּי הַשְּׁמוּעָה אָמְרוּ, שֶׁלֹּא תֹאמַר בְּשָׁעַת מִנְיָן, דַּי שֶׁאֶהְיֶה כְּאִישׁ פְּלוֹנִי, אֵלָא אֱמֹר מַה שֶׁבְּפָנֶיךָ.

וּבִכְלַל לָאו זֶה, שֶׁלֹּא יַחְזֹר הַמְּלַמֵּד זְכוּת בְּדִינֵי נְפָשׁוֹת לְלַמַּד חוֹבָה, שֶׁנֶּאֱמָר "לֹא-תַעֲנֶה עַל-רִב, לִנְטֹת" .
בַּמֶּה דְּבָרִים אֲמוּרִים, בְּשָׁעַת מַשָּׂא וּמַתָּן; אֲבָל בְּשָׁעַת גְּמָר דִּין, יֵשׁ לַמְּלַמֵּד זְכוּת לַחְזֹר וּלְהִמָּנוֹת עִם הַמְּחַיָּבִין.

תַּלְמִיד שֶׁהָיָה מְזַכֶּה, וּמֵת--רוֹאִין אוֹתוֹ כְּאִלּוּ הוּא מְזַכֶּה בִּמְקוֹמוֹ.
אָמַר אֶחָד יֵשׁ לִי לְלַמַּד זְכוּת, וְנִשְׁתַּתַּק אוֹ מֵת קֹדֶם שֶׁיְּלַמַּד זְכוּת וְיֹאמַר מֵאֵיזֶה טַעַם מְזַכֶּה--הֲרֵי זֶה כְּמִי שְׁאֵינוּ.
שְׁנַיִם שֶׁאָמְרוּ טַעַם אֶחָד--אַפִלּוּ מִשְּׁנֵי מִקְרָאוֹת, אֵין נִמְנִין אֵלָא בְּאֶחָד.

 וּמִפִּי הַשְּׁמוּעָה לָמְדוּ, שְׁאֵין מַתְחִילִין בְּדִינֵי נְפָשׁוֹת מִן הַגָּדוֹל--שֶׁמֶּא יִסְמְכוּ הַשְּׁאָר עַל דַּעְתּוֹ, וְלֹא יִרְאוּ עַצְמָן כְּדַאי לַחְלֹק עָלָיו: אֵלָא יֹאמַר כָּל אֶחָד דָּבָר הַנִּרְאֶה לוֹ בְּדַעְתּוֹ.
וְכֵן אֵין פּוֹתְחִין בְּדִינֵי נְפָשׁוֹת לְחוֹבָה, אֵלָא לִזְכוּת.
כֵּיצַד: אוֹמְרִים לְזֶה שֶׁחָטַא, אִם לֹא עָשִׂיתָ דָּבָר זֶה שֶׁהֵעִידוּ בּוֹ עָלֶיךָ, אַל תִּירָא מִדִּבְרֵיהֶם.

 אָמַר אֶחָד מִן הַתַּלְמִידִים בְּדִינֵי נְפָשׁוֹת, יֵשׁ לִי לְלַמַּד עָלָיו חוֹבָה--מְשַׁתְּקִין אוֹתוֹ.
אָמַר יֵשׁ לִי לְלַמַּד עָלָיו זְכוּת, מַעֲלִין אוֹתוֹ עִמָּהֶן לַסַּנְהֶדְּרִין: אִם יֵשׁ בִּדְבָרָיו מַמָּשׁ--שׁוֹמְעִין לוֹ, וְאֵינוּ יוֹרֵד מִשָּׁם לְעוֹלָם; וְאִם אֵין מַמָּשׁ בִּדְבָרָיו, אֵינוּ יוֹרֵד מִשָּׁם כָּל הַיּוֹם כֻּלּוֹ.
אַפִלּוּ אָמַר הַנִּדּוֹן עַצְמוֹ, יֵשׁ לִי לְלַמַּד עַל עַצְמִי זְכוּת--שׁוֹמְעִין לוֹ, וְעוֹלֶה לַמִּנְיָן: וְהוּא, שֶׁיִּהְיֶה בִּדְבָרָיו מַמָּשׁ.

 בֵּית דִּין שֶׁטָּעוּ בְּדִינֵי נְפָשׁוֹת, וְחִיְּבוּ אֶת הַפָּטוּר וְגָמְרוּ דִּינוֹ לַהֲרִיגָה, וְנִרְאֶה לָהֶם הַטַּעַם שֶׁיִּסְתְּרוּ בּוֹ אֶת דִּינוֹ, כְּדֵי לְזַכּוֹתוֹ--סוֹתְרִין, וְחוֹזְרִין וְדָנִין אוֹתוֹ.
אֲבָל אִם טָעוּ, וּפָטְרוּ אֶת הַמְּחֻיָּב הֲרִיגָה--אֵין סוֹתְרִין אֶת דִּינוֹ, וְאֵין מַחְזִירִין אוֹתוֹ.

בַּמֶּה דְּבָרִים אֲמוּרִים, בְּשֶׁטָּעוּ בְּדָבָר שְׁאֵין הַצַּדּוּקִיִּין מוֹדִין בּוֹ.
אֲבָל אִם טָעוּ בְּדָבָר שֶׁהַצַּדּוּקִיִּין מוֹדִין בּוֹ, מַחְזִירִין אוֹתוֹ לְחוֹבָה.

כֵּיצַד: אָמְרוּ הַבָּא עַל הָעֶרְוָה שֶׁלֹּא כְּדַרְכָּהּ פָּטוּר, וּפְטָרוּהוּ--מַחְזִירִין אוֹתוֹ, וּמְמִיתִין אוֹתוֹ; אֲבָל אִם אָמְרוּ הַמַּעֲרֶה שֶׁלֹּא כְּדַרְכָּהּ פָּטוּר, וּפְטָרוּהוּ--אֵין מַחְזִירִין אוֹתוֹ.
וְכֵן כָּל כַּיּוֹצֶא בְּזֶה.

הִלְכּוֹת סַנְהֶדְּרִין פֵּרֶק יא 
מַה בֵּין דִּינֵי מְמוֹנוֹת לְדִינֵי נְפָשׁוֹת: דִּינֵי מְמוֹנוֹת, בִּשְׁלוֹשָׁה; דִּינֵי נְפָשׁוֹת, בְּעֶשְׂרִים וּשְׁלוֹשָׁה.
דִּינֵי מְמוֹנוֹת, פּוֹתְחִין בֵּין לִזְכוּת בֵּין לְחוֹבָה; דִּינֵי נְפָשׁוֹת, פּוֹתְחִין לִזְכוּת כְּמוֹ שֶׁבֵּאַרְנוּ, וְאֵין פּוֹתְחִין לְחוֹבָה.
דִּינֵי מְמוֹנוֹת, מַטִּין עַל פִּי עֵד אֶחָד, בֵּין לִזְכוּת בֵּין לְחוֹבָה; וְדִינֵי נְפָשׁוֹת, מַטִּין עַל פִּי עֵד אֶחָד לִזְכוּת, וְעַל פִּי שְׁנַיִם לְחוֹבָה.

דִּינֵי מְמוֹנוֹת, מַחְזִירִין בֵּין לִזְכוּת בֵּין לְחוֹבָה; וְדִינֵי נְפָשׁוֹת, מַחְזִירִין לִזְכוּת, וְאֵין מַחְזִירִין לְחוֹבָה כְּמוֹ שֶׁבֵּאַרְנוּ.
דִּינֵי מְמוֹנוֹת, הַכֹּל רְאוּיִין לְלַמַּד זְכוּת אוֹ חוֹבָה, בֵּין הַדַּיָּנִים בֵּין הַתַּלְמִידִים; וְדִינֵי נְפָשׁוֹת, הַכֹּל מְלַמְּדִין זְכוּת, וְאַפִלּוּ תַּלְמִידִים, וְאֵין מְלַמֵּד חוֹבָה אֵלָא הַדַּיָּנִים.

דִּינֵי מְמוֹנוֹת, הַדַּיָּן הַמְּלַמֵּד חוֹבָה חוֹזֵר וּמְלַמֵּד זְכוּת, וְהַמְּלַמֵּד זְכוּת חוֹזֵר וּמְלַמֵּד חוֹבָה; דִּינֵי נְפָשׁוֹת, הַמְּלַמֵּד חוֹבָה חוֹזֵר וּמְלַמֵּד זְכוּת, אֲבָל הַמְּלַמֵּד זְכוּת אֵינוּ יָכוֹל לַחְזֹר וּלְלַמַּד חוֹבָה, אֵלָא בְּשָׁעַת גְּמָר דִּין, יֵשׁ לוֹ לַחְזֹר וּלְהִמָּנוֹת עִם הַמְּחַיְּבִין כְּמוֹ שֶׁבֵּאַרְנוּ.

דִּינֵי מְמוֹנוֹת, דָּנִין בַּיּוֹם וְגוֹמְרִין בַּלַּיְלָה; דִּינֵי נְפָשׁוֹת, דָּנִין בַּיּוֹם וְגוֹמְרִין בַּיּוֹם.
דִּינֵי מְמוֹנוֹת, גוֹמְרִין בּוֹ בַּיּוֹם, בֵּין לִזְכוּת בֵּין לְחוֹבָה; דִּינֵי נְפָשׁוֹת, גוֹמְרִין בּוֹ בַּיּוֹם לִזְכוּת, וּבַיּוֹם שֶׁלְּאַחֲרָיו לְחוֹבָה.
לְפִיכָּךְ אֵין דָּנִין דִּינֵי נְפָשׁוֹת לֹא עֶרֶב שַׁבָּת, וְלֹא עֶרֶב יוֹם טוֹב--שֶׁמֶּא יִתְחַיַּב, וְאֵי אִפְשָׁר לְהָרְגוֹ לְמָחָר, וְאָסוּר לְעַנּוֹת אֶת דִּינוֹ, וּלְהַנִּיחוֹ לְאַחַר הַשַּׁבָּת; אֵלָא אוֹסְרִין אוֹתוֹ עַד אֶחָד בַּשַּׁבָּת, וּמַתְחִילִין בְּדִינוֹ.

 דִּינֵי מְמוֹנוֹת, אַף עַל פִּי שֶׁדָּנִין אוֹתָן בְּכָל יוֹם מִן הַתּוֹרָה, שֶׁנֶּאֱמָר "וְשָׁפְטוּ אֶת-הָעָם, בְּכָל-עֵת" , מִדִּבְרֵיהֶם שְׁאֵין דָּנִין בְּעֶרֶב שַׁבָּת.

 אֶחָד דִּינֵי נְפָשׁוֹת, וְאֶחָד דִּינֵי מַלְקִיּוֹת, וְאֶחָד דִּינֵי גָּלוּת--כָּל הַדְּרָכִים הָאֵלּוּ שׁוֹוִין בָּהֶן, אֵלָא שֶׁהַמַּלְקוּת בִּשְׁלוֹשָׁה.
וְאֵין אֶחָד מֵהֶן בְּשׁוֹר הַנִּסְקָל, חוּץ מִדָּבָר אֶחָד, שֶׁדִּינָיו בְּעֶשְׂרִים וּשְׁלוֹשָׁה.

 הַמַּסִּית, אֵין דִּינָיו כִּשְׁאָר דִּינֵי נְפָשׁוֹת: מְכַמְּנִין לוֹ הָעֵדִים, וְאֵינוּ צָרִיךְ הַתְרָאָה כִּשְׁאָר הַנֶּהְרָגִין.
וְאִם יָצָא מִבֵּית דִּין זַכָּאי, וְאָמַר אֶחָד יֵשׁ לִי לְלַמַּד עָלָיו חוֹבָה--מַחְזִירִין אוֹתוֹ; יָצָא חַיָּב, וְאָמַר אֶחָד יֵשׁ לִי לְלַמַּד עָלָיו זְכוּת--אֵין מַחְזִירִין אוֹתוֹ.
וְאֵין טוֹעֲנִין לַמַּסִּית.
וּמוֹשִׁיבִין בְּדִינוֹ סָרִיס וְזָקֵן וּמִי שְׁאֵין לוֹ בָּנִים, כְּדֵי שֶׁלֹּא יְרַחֲמוּ עָלָיו: שֶׁהָאַכְזָרִיּוּת עַל אֵלּוּ שֶׁמַּטְעִין אֶת הָעָם אַחַר הַהֶבֶל--רַחֲמִים הִיא בָּעוֹלָם, שֶׁנֶּאֱמָר "לְמַעַן יָשׁוּב ה' מֵחֲרוֹן אַפּוֹ, וְנָתַן-לְךָ רַחֲמִים" .

 דִּינֵי מְמוֹנוֹת, וְהַטְּמָאוֹת וְהַטְּהָרוֹת--מַתְחִילִין מִן הַגָּדוֹל שֶׁבַּדַּיָּנִין, וְשׁוֹמְעִין אֶת דְּבָרָיו; וְדִינֵי נְפָשׁוֹת--מַתְחִילִין מִן הַצַּד, וְאֵין שׁוֹמְעִין דִּבְרֵי הַגָּדוֹל אֵלָא בָּאַחֲרוֹנָה.

 דִּינֵי מְמוֹנוֹת, וְכֵן הַטְּמָאוֹת וְהַטְּהָרוֹת--אָב וּבְנוֹ, הָרָב וְתַלְמִידוֹ--מוֹנִין אוֹתָן בִּשְׁנַיִם.
וְדִינֵי נְפָשׁוֹת, וּמַכּוֹת, וְקִדּוּשׁ הַחֹדֶשׁ, וְעִבּוּר הַשָּׁנָה--אָב וּבְנוֹ, הָרָב וְתַלְמִידוֹ--מוֹנִין אוֹתָן בְּאֶחָד.

 זֶה שֶׁאָנוּ מוֹנִין הָאָב עִם הַבֵּן, בֵּין בְּאֶחָד בֵּין בִּשְׁנַיִם: כְּגוֹן שֶׁהָיָה אֶחָד מֵהֶן בַּסַּנְהֶדְּרִין, וְהַשֵּׁנִי הָיָה מִן הַתַּלְמִידִים שֶׁאָמַר יֵשׁ לִי לְלַמַּד זְכוּת אוֹ חוֹבָה--שׁוֹמְעִין דְּבָרָיו, וְנוֹשְׂאִין וְנוֹתְנִין עִמּוֹ וְנִמְנִין עִמּוֹ.
וּבְשָׁעַת גְּמָר דִּין, אֵין גּוֹמְרִין אֶת דִּינוֹ בַּקְּרוֹבִים, שֶׁהַדַּיָּנִין הַקְּרוֹבִים פְּסוּלִין לַדִּין, כְּמוֹ שֶׁיִּתְבָּאַר.

 תַּלְמִיד שֶׁהָיָה חָכָם וּמֵבִין, וְהָיָה מְחֻסָּר קַבָּלָה--הֲרֵי רִבּוֹ מוֹסֵר לוֹ הַקַּבָּלָה שְׁהוּא צָרִיךְ לָהּ בְּדִין זֶה, וְהוּא דָּן עִמּוֹ בְּדִינֵי נְפָשׁוֹת.

 הַכֹּל כְּשֵׁרִים לָדוּן דִּינֵי מְמוֹנוֹת, אַפִלּוּ גֵּר--וְהוּא, שֶׁתִּהְיֶה אִמּוֹ מִיִּשְׂרָאֵל; וְגֵר דָּן אֶת חֲבֵרוֹ הַגֵּר, אַף עַל פִּי שְׁאֵין אִמּוֹ מִיִּשְׂרָאֵל.
וְכֵן הַמַּמְזֵר, וְהַסּוֹמֶה בְּאַחַת מֵעֵינָיו--כָּשֵׁר לָדוּן דִּינֵי מְמוֹנוֹת.
אֲבָל בְּדִינֵי נְפָשׁוֹת--אֵין דָּנִין אוֹתָן אֵלָא כּוֹהֲנִים לְוִיִּים וְיִשְׂרְאֵלִיִּים הַמַּשִּׂיאִין לַכְּהֻנָּה, וְלֹא יִהְיֶה אֶחָד מֵהֶן סוֹמֶה אַפִלּוּ בְּאַחַת כְּמוֹ שֶׁבֵּאַרְנוּ.

הִלְכּוֹת סַנְהֶדְּרִין פֵּרֶק יב 
כֵּיצַד דָּנִין דִּינֵי נְפָשׁוֹת: כְּשֶׁיָּבוֹאוּ עֵדִים לְבֵית דִּין, וְאוֹמְרִים רָאִינוּ זֶה אוֹ פְּלוֹנִי שֶׁעָבַר עֲבֵרָה פְּלוֹנִית--אוֹמְרִין לָהֶן, מַכִּירִין אַתֶּם אוֹתוֹ, הִתְרֵיתֶם בּוֹ; אִם אָמְרוּ אֵין אָנוּ מַכִּירִין אוֹתוֹ, אוֹ נִסְתַּפַּק לָנוּ, אוֹ שֶׁלֹּא הִתְרוּ בּוֹ--הֲרֵי זֶה פָּטוּר.

אֶחָד תַּלְמִיד חֲכָמִים, וְאֶחָד עַם הָאָרֶץ--צָרִיךְ הַתְרָאָה: שֶׁלֹּא נִתְּנָה הַתְרָאָה אֵלָא לְהַבְחִין בֵּין שׁוֹגֵג לְמֵזִיד, שֶׁמֶּא שׁוֹגֵג הָיָה.

וְכֵיצַד מַתְרִין בּוֹ: אוֹמְרִין לוֹ פְּרֹשׁ, אוֹ אַל תַּעֲשֶׂה, שֶׁזּוֹ עֲבֵרָה הִיא, וְחַיָּב אַתָּה עָלֶיהָ מִיתַת בֵּית דִּין, אוֹ מַלְקוּת.
אִם פֵּרַשׁ, פָּטוּר.
וְכֵן אִם שָׁתַק, אוֹ הִרְכִּין בְּרֹאשׁוֹ--פָּטוּר; אַפִלּוּ אָמַר יוֹדֵעַ אֲנִי, פָּטוּר: עַד שֶׁיַּתִּיר עַצְמוֹ לְמִיתָה, וְיֹאמַר עַל מְנָת כֵּן אֲנִי עוֹשֶׂה; וְאַחַר כָּךְ יֵהָרֵג.

וְצָרִיךְ שֶׁיַּעֲבֹר וְיַעֲשֶׂה תֵּכֶף לַהַתְרָאָה, בְּתוֹךְ כְּדֵי דִּבּוּר; אֲבָל אַחַר כְּדֵי דִּבּוּר, צָרִיךְ הַתְרָאָה אַחֶרֶת.
וּבֵין שֶׁהִתְרָה בּוֹ אֶחָד מִן הָעֵדִים, אוֹ שֶׁהִתְרָה בּוֹ אַחֵר בִּפְנֵי עֵדִים--אַפִלּוּ אִשָּׁה אוֹ עֶבֶד, אַפִלּוּ שָׁמַע קוֹל הַמַּתְרֶה וְלֹא רָאָהוּ, וְאַפִלּוּ הִתְרָה בְּעַצְמוֹ--הֲרֵי זֶה נֶהְרָג.

 אָמְרוּ הָעֵדִים הָיְתָה לוֹ הַתְרָאָה, וּמַכִּירִין אָנוּ אוֹתוֹ--מְאַיְּמִין בֵּית דִּין עֲלֵיהֶן.
וְכֵיצַד מְאַיְּמִין עַל עֵדֵי נְפָשׁוֹת: אוֹמְרִין לָהֶן שֶׁמֶּא תֹּאמְרוּ מֵאֹמֶד וּמִשְּׁמוּעָה, עֵד מִפִּי עֵד, מִפִּי אָדָם נֶאֱמָן שָׁמַעְנוּ, אוֹ שֶׁמֶּא אֵין אַתֶּם יוֹדְעִים שֶׁסּוֹפֵנוּ לִבְדֹּק אֶתְכֶם בִּדְרִישָׁה וַחֲקִירָה.

הֱיוּ יוֹדְעִין שֶׁלֹּא כְּדִינֵי מְמוֹנוֹת, דִּינֵי נְפָשׁוֹת: דִּינֵי מְמוֹנוֹת, אָדָם נוֹתֵן מְמוֹנוֹ וּמִתְכַּפֵּר לוֹ; דִּינֵי נְפָשׁוֹת, דָּמוֹ וְדַם זַרְעוֹתָיו תְּלוּיִין בּוֹ עַד סוֹף הָעוֹלָם, שֶׁהֲרֵי לְקַיִן נֶאֱמָר "קוֹל דְּמֵי אָחִיךָ, צֹעֲקִים" , דָּמוֹ וְדַם זַרְעוֹתָיו.

לְפִיכָּךְ נִבְרָא אָדָם יְחִידִי בָּעוֹלָם--לְלַמַּד שֶׁכָּל הַמְּאַבֵּד נֶפֶשׁ אַחַת, מַעֲלִין עָלָיו כְּאִלּוּ אִבַּד עוֹלָם מָלֵא, וְכָל הַמְּקַיֵּם נֶפֶשׁ אַחַת, מַעֲלִין עָלָיו כְּאִלּוּ קִיַּם עוֹלָם מָלֵא.

הֲרֵי כָּל בָּאֵי הָעוֹלָם, בְּצוּרַת אָדָם הָרִאשׁוֹן הֶן נִבְרָאִין, וְאֵין פְּנֵי אֶחָד מֵהֶן, דּוֹמֶה לִפְנֵי חֲבֵרוֹ; לְפִיכָּךְ כָּל אֶחָד וְאֶחָד יָכוֹל לוֹמַר, בִּשְׁבִילִי נִבְרָא הָעוֹלָם.

שֶׁמֶּא תֹּאמְרוּ מַה לָנוּ וּלְצָרָה זוֹ, הֲלוֹא כְּבָר נֶאֱמָר "וְהוּא עֵד, אוֹ רָאָה אוֹ יָדָע ..." ; אוֹ שֶׁמֶּא תֹּאמְרוּ מַה לָנוּ וְלָחוּב בְּדָמוֹ שֶׁלְּזֶה, וַהֲלוֹא כְּבָר נֶאֱמָר "וּבַאֲבֹד רְשָׁעִים רִנָּה" .

אִם עָמְדוּ בְּדִבְרֵיהֶם--מַכְנִיסִין אֶת הַגָּדוֹל שֶׁבָּעֵדִים, וּבוֹדְקִין אוֹתוֹ בִּדְרִישָׁה וּבַחֲקִירָה כְּמוֹ שֶׁיִּתְבָּאַר בְּהִלְכּוֹת עֵדוּת.
נִמְצֵאת עֵדוּתוֹ מְכֻוֶּנֶת--מַכְנִיסִין אֶת הַשֵּׁנִי, וּבוֹדְקִין אוֹתוֹ כָּרִאשׁוֹן; וְאַפִלּוּ הָיוּ הָעֵדִים מֵאָה, בּוֹדְקִין כָּל אֶחָד וְאֶחָד בִּדְרִישָׁה וַחֲקִירָה.

נִמְצְאוּ דִּבְרֵי כָּל הָעֵדִים מְכֻוָּנִין--פּוֹתְחִין בִּזְכוּת כְּמוֹ שֶׁבֵּאַרְנוּ, וְאוֹמְרִין לוֹ אִם לֹא חָטָאתָ אַל תִּירָא מִדִּבְרֵיהֶם; וְדָנִין אוֹתוֹ.
אִם מָצְאוּ לוֹ זְכוּת, פּוֹטְרִין אוֹתוֹ; וְאִם לֹא מָצְאוּ לוֹ זְכוּת, אוֹסְרִין אוֹתוֹ עַד לְמָחָר.

וּבוֹ בַּיּוֹם מִזְדַוְּגִין הַסַּנְהֶדְּרִין זוֹגוֹת זוֹגוֹת, לְעַיַּן בְּדִינוֹ; וּמְמַעֲטִין בְּמַאֲכָל, וְאֵין שׁוֹתִין יַיִן כָּל אוֹתוֹ הַיּוֹם, וְנוֹשְׂאִין וְנוֹתְנִין בַּדָּבָר כָּל הַלַּיְלָה, כָּל אֶחָד וְאֶחָד עִם זוֹג שֶׁלּוֹ אוֹ עִם עַצְמוֹ בְּבֵיתוֹ.

וּלְמָחֳרָת מַשְׁכִּימִין לְבֵית דִּין, הַמְּזַכֶּה אוֹמֵר אֲנִי הוּא הַמְּזַכֶּה, וּמְזַכֶּה אֲנִי בִּמְקוֹמִי; וְהַמְּחַיֵּב אוֹמֵר אֲנִי מְחַיֵּב בִּמְקוֹמִי, אוֹ חָזַרְתִּי וַאֲנִי מְזַכֶּה.
וְאִם טָעוּ בַּדָּבָר, וְלֹא יָדְעוּ מִי הֶם שֶׁחִיְּבוּ אוֹ זִכּוּ מִטַּעַם אֶחָד שְׁאֵינָן נֶחְשָׁבִין אֵלָא בְּאֶחָד כְּמוֹ שֶׁבֵּאַרְנוּ--הֲרֵי סוֹפְרֵי הַדַּיָּנִין מַזְכִּירִין אוֹתָן, שֶׁהֲרֵי הֶן כּוֹתְבִין טַעַם שֶׁלְּכָל אֶחָד וְאֶחָד.

וּמַתְחִילִין בְּדִינוֹ: אִם מָצְאוּ לוֹ זְכוּת, פְּטָרוּהוּ; וְאִם הֻצְרְכוּ לְהוֹסִיף, מוֹסִיפִין.
רַבּוּ הַמְּחַיָּבִין, וְנִתְחַיַּב--מוֹצִיאִין אוֹתוֹ לְהָרְגוֹ.
וּמְקוֹם שֶׁהוֹרְגִין בּוֹ בֵּית דִּין--יִהְיֶה חוּץ לְבֵית דִּין, וְרָחוֹק מִבֵּית דִּין: שֶׁנֶּאֱמָר "הוֹצֵא אֶת-הַמְּקַלֵּל, אֶל-מִחוּץ לַמַּחֲנֶה" .
וְיֵרָאֶה לִי שֶׁיִּהְיֶה רָחוֹק, כְּמוֹ שִׁשָּׁה מִילִין, כְּמַה שֶׁהָיָה בֵּין בֵּית דִּינוֹ שֶׁלְּמֹשֶׁה רַבֵּנוּ שֶׁהָיָה לִפְנֵי אֹהֶל מוֹעֵד, וּבֵין סוֹף מַחֲנֵה יִשְׂרָאֵל.

 מִי שֶׁנִּגְמַר דִּינוֹ--אֵין מַשְׁהִין אוֹתוֹ, אֵלָא יֵהָרֵג בְּיוֹמוֹ.
אַפִלּוּ הָיְתָה עֻבְרָה--אֵין מַמְתִּינִין לָהּ, עַד שֶׁתֵּלֵד, וּמַכִּין אוֹתָהּ כְּנֶגֶד בֵּית הַהֵרָיוֹן, עַד שֶׁיָּמוּת הַוֶּלֶד תְּחִלָּה.
אֲבָל אִם יָשְׁבָה עַל הַמַּשְׁבֵּר--מַמְתִּינִין לָהּ, עַד שֶׁתֵּלֵד.
וְכָל אִשָּׁה שֶׁתֵּהָרֵג, מֻתָּר לֵהָנוֹת בִּשְׂעָרָהּ.

 מִי שֶׁהָיָה יוֹצֶא לֵהָרֵג, וְהָיָה זִבְחוֹ זָבוּחַ--אֵין הוֹרְגִין אוֹתוֹ, עַד שֶׁמַּזִּין עָלָיו מִדַּם חַטָּאתוֹ וַאֲשָׁמוֹ.
וְאִם נִגְמַר דִּינוֹ, וַעֲדַיִן לֹא נִשְׁחַט הַזֶּבַח--אֵין מַמְתִּינִין לוֹ עַד שֶׁיַּקְרִיבוּ עָלָיו קָרְבָּנוֹ, שְׁאֵין מְעַנִּין אֶת הַדִּין.

הִלְכּוֹת סַנְהֶדְּרִין פֵּרֶק יג 
מִי שֶׁנִּגְמַר דִּינוֹ לְמִיתָה--מוֹצִיאִין אוֹתוֹ מִבֵּית דִּין, וְאֶחָד עוֹמֵד עַל פֶּתַח בֵּית דִּין וְהַסּוּדָרִין בְּיָדוֹ, וְהַסּוּס רָחוֹק מִמֶּנּוּ, וְהַכָּרוֹז יוֹצֶא לְפָנָיו: פְּלוֹנִי יוֹצֶא לֵהָרֵג בְּמִיתָה פְּלוֹנִית עַל שֶׁעָבַר עַל עֲבֵרָה פְּלוֹנִית בְּמָקוֹם פְּלוֹנִי בִּזְמָן פְּלוֹנִי, וּפְלוֹנִי וּפְלוֹנִי עֵדָיו--מִי שֶׁיּוֹדֵעַ לוֹ זְכוּת, יָבוֹא וִילַמַּד.
אָמַר אֶחָד יֵשׁ לִי לְלַמַּד עָלָיו זְכוּת--זֶה מֵנִיף בַּסּוּדָרִין, וְזֶה הָרוֹכֵב עַל הַסּוּס רָץ וּמַחְזִיר אֶת הַנִּדּוֹן לְבֵית דִּין.
אִם נִמְצָא לוֹ זְכוּת, פּוֹטְרִין אוֹתוֹ; וְאִם לָאו, יַחְזֹר וְיֵצֵא לַהֲרִיגָה.

אָמַר הוּא עַצְמוֹ, יֵשׁ לִי לְלַמַּד עַל עַצְמִי זְכוּת--אַף עַל פִּי שְׁאֵין מַמָּשׁ בִּדְבָרָיו, מַחְזִירִין אוֹתוֹ פַּעַם רִאשׁוֹנָה וּשְׁנִיָּה: שֶׁמֶּא מִפְּנֵי הַפַּחַד נִסְתַּתְּמוּ טְעָנוֹתָיו; וּכְשֶׁיַּחְזֹר לְבֵית דִּין, תִּתְיַשַּׁב דַּעְתּוֹ וְיֹאמַר טַעַם.
הִחְזִירוּהוּ, וְלֹא נִמְצָא מַמָּשׁ בִּדְבָרָיו--מוֹצִיאִין אוֹתוֹ פַּעַם שְׁלִישִׁית.

אָמַר בַּשְּׁלִישִׁית, יֵשׁ לִי לְלַמַּד עַל עַצְמִי זְכוּת--אִם יֵשׁ מַמָּשׁ בִּדְבָרָיו--מַחְזִירִין אוֹתוֹ, אַפִלּוּ כַּמָּה פְּעָמִים.
לְפִיכָּךְ מוֹסְרִין לוֹ שְׁנֵי תַּלְמִידֵי חֲכָמִים, שֶׁשּׁוֹמְעִין דְּבָרָיו בַּדֶּרֶךְ: אִם יֵשׁ בִּדְבָרָיו מַמָּשׁ, מַחְזִירִין אוֹתוֹ; וְאִם לָאו, אֵין מַחְזִירִין אוֹתוֹ.

אִם לֹא נִמְצָא לוֹ זְכוּת, מוֹצִיאִין אוֹתוֹ; וְעֵדָיו--הֶם שֶׁהוֹרְגִין אוֹתוֹ, בְּכָל מִיתָה שֶׁיִּתְחַיַּב בָּהּ.
וְרוֹצֵחַ שֶׁלֹּא הֲרָגוּהוּ עֵדָיו--חַיָּבִין בֵּית דִּין לְהָמִיתוֹ, בְּיַד כָּל אָדָם.

רָחוֹק מִמְּקוֹם הַהֲרִיגָה בְּעֶשֶׂר אַמּוֹת, אוֹמְרִין לוֹ הִתְוַדֵּה: שֶׁכֵּן דֶּרֶךְ כָּל הַמּוּמָתִין, מִתְוַדִּין; וְכָל הַמִּתְוַדֶּה, יֵשׁ לוֹ חֵלֶק בָּעוֹלָם הַבָּא.
אִם אֵינוּ יוֹדֵעַ לְהִתְוַדּוֹת--אוֹמְרִין לוֹ אֱמֹר, תִּהְיֶה מִיתָתִי כַּפָּרָה עַל כָּל עֲווֹנוֹתַי.
אַפִלּוּ יָדַע בְּעַצְמוֹ שֶׁשֶּׁקֶר הֵעִידוּ עָלָיו, כָּךְ הוּא מִתְוַדֶּה.

 וְאַחַר שֶׁמִּתְוַדֶּה, מַשְׁקִין אוֹתוֹ קֹרֶט שֶׁלִּלְבוֹנָה בְּכוֹס שֶׁלְּיַיִן, כְּדֵי שֶׁתִּטָּרֵף דַּעְתּוֹ עָלָיו וְיִשְׁתַּכַּר, וְאַחַר כָּךְ יֵהָרֵג בְּמִיתָה שְׁהוּא חַיָּב בָּהּ.

 זֶה הַיַּיִן וְהַלְּבוֹנָה, וְהָאֶבֶן שֶׁיִּסָּקֵל בָּהּ הַנִּסְקָל, וְהַסַּיִף שֶׁיֵּהָרֵג בּוֹ הַנֶּהְרָג, וְהַסּוּדָר שֶׁחוֹנְקִין בּוֹ הַנֶּחְנָק, וְהָעֵץ שֶׁתּוֹלִין עָלָיו הַנִּתְלֶה, וְהַסּוּדָר שֶׁמְּנִיפִין בּוֹ לִפְנֵי הֲרוּגֵי בֵּית דִּין, וְהַסּוּס שֶׁרָץ עָלָיו לְהַצִּילוֹ--הַכֹּל בָּאִין מִשֶּׁלַּצִּבּוּר; וּמִי שֶׁרָצָה לְהִתְנַדַּב, יִתְנַדַּב.

 אֵין בֵּית דִּין יוֹצְאִין אַחַר הַנֶּהְרָג.
וְכָל בֵּית דִּין שֶׁהָרְגוּ נֶפֶשׁ, אֲסוּרִין לֶאֱכֹל בְּאוֹתוֹ הַיּוֹם--הֲרֵי זֶה בִּכְלַל "לֹא תֹאכְלוּ, עַל-הַדָּם" .
וְאֵין מַבְרִין הַקְּרוֹבִים עַל הֲרוּגֵי בֵּית דִּין, מִשּׁוֹם "לֹא תֹאכְלוּ, עַל-הַדָּם".
וּדְבָרִים אֵלּוּ אֲסוּרִין, וְאֵין בָּהֶן מַלְקוּת.

 מִי שֶׁנִּתְחַיַּב מִיתָה בְּחֻלּוֹ שֶׁלַּמּוֹעֵד--מְעַיְּנִין בְּדִינוֹ, וְאוֹכְלִין בֵּית דִּין וְשׁוֹתִין; וְאַחַר כָּךְ גּוֹמְרִין דִּינוֹ סָמוּךְ לִשְׁקִיעַת הַחַמָּה, וְהוֹרְגִין אוֹתוֹ.

 הֲרוּגֵי בֵּית דִּין--אֵין מִתְאַבְּלִין עֲלֵיהֶן, וּבָאִין קְרוֹבֵיהֶם וְשׁוֹאֲלִים אֶת שְׁלוֹם הָעֵדִים וְאֶת שְׁלוֹם הַדַּיָּנִין, לְהוֹדִיעַ שְׁאֵין בְּלִבָּם עֲלֵיהֶם כְּלוּם, שֶׁדִּין אֱמֶת דָּנוּ.
וְאַף עַל פִּי שְׁאֵין נוֹהֲגִין אֵבֶל--הֲרֵי הֶן אוֹנְנִין עֲלֵיהֶן, שְׁאֵין אֲנִינָה אֵלָא בַּלֵּב.

 מִי שֶׁנִּגְמַר דִּינוֹ וּבָרַח, וּבָא לְבֵית דִּין אַחֵר--אֵין סוֹתְרִין אֶת דִּינוֹ; אֵלָא כָּל מָקוֹם שֶׁיַּעַמְדוּ שְׁנַיִם וְיֹאמְרוּ, מְעִידִים אָנוּ אֶת אִישׁ פְּלוֹנִי שֶׁנִּגְמַר דִּינוֹ בְּבֵית דִּינוֹ שֶׁלִּפְלוֹנִי, וּפְלוֹנִי וּפְלוֹנִי עֵדָיו--הֲרֵי זֶה יֵהָרֵג.

בַּמֶּה דְּבָרִים אֲמוּרִים, בָּרוֹצֵחַ.
אֲבָל שְׁאָר חַיָּבֵי מִיתוֹת--עַד שֶׁיָּבוֹאוּ עֵדָיו הָרִאשׁוֹנִים, וְיָעִידוּ שֶׁנִּגְמַר דִּינוֹ, וְיַהַרְגוּהוּ בְּיָדָם: וְהוּא שֶׁיָּעִידוּ, בְּבֵית דִּין שֶׁלְּעֶשְׂרִים וּשְׁלוֹשָׁה.

 מִי שֶׁנִּגְמַר דִּינוֹ בְּבֵית דִּין שֶׁהָיוּ בְּחוּצָה לָאָרֶץ, וּבָרַח לְבֵית דִּין שֶׁבְּאֶרֶץ יִשְׂרָאֵל--סוֹתְרִין אֶת דִּינוֹ עַל כָּל פָּנִים.
וְאִם הָיוּ אוֹתוֹ בֵּית דִּין עַצְמָן שֶׁנִּגְמַר דִּינוֹ בִּפְנֵיהֶם--אֵין סוֹתְרִין אֶת דִּינוֹ, אַף עַל פִּי שֶׁגְּמָרוּהוּ בְּחוּצָה לָאָרֶץ, וְהֶם עַתָּה בְּאֶרֶץ יִשְׂרָאֵל.

הִלְכּוֹת סַנְהֶדְּרִין פֵּרֶק יד 
אַרְבַּע מִיתוֹת נִמְסְרוּ לְבֵית דִּין--סְקֵלָה, וּשְׂרֵפָה, וַהֲרִיגָה בְּסַיִף, וְחָנֵק.
סְקֵלָה וּשְׂרֵפָה, מְפֹרָשִׁין הֶן בַּתּוֹרָה.
וּמִפִּי מֹשֶׁה רַבֵּנוּ לָמְדוּ, שֶׁכָּל מִיתָה הָאֲמוּרָה בַּתּוֹרָה סְתָם, חָנֵק.
וְהַהוֹרֵג אֶת חֲבֵרוֹ, מִיתָתוֹ בְּסַיִף; וְכֵן אַנְשֵׁי עִיר הַנִּדַּחַת, מִיתָתָן בְּסַיִף.

כָּל מִיתָה מֵהֶן--מִצְוַת עֲשֵׂה הִיא לְבֵית דִּין, לַהְרֹג בָּהּ מִי שֶׁנִּתְחַיַּב בָּהּ.
וְאֵין רְשׁוּת לַמֶּלֶךְ לַהְרֹג בְּאַחַת מֵהֶן, אֵלָא בְּסַיִף בִּלְבָד.

כָּל מְחֻיָּב מִיתַת בֵּית דִּין שֶׁלֹּא הֵמִיתוּ אוֹתוֹ בֵּית דִּין--בִּטְּלוּ מִצְוַת עֲשֵׂה, וְלֹא עָבְרוּ עַל מִצְוַת לֹא תַעֲשֶׂה: חוּץ מִן הַמְּכַשֵּׁף, שְׁאִם לֹא הֵמִיתוּ אוֹתוֹ--עָבְרוּ עַל מִצְוַת לֹא תַעֲשֶׂה, שֶׁנֶּאֱמָר "מְכַשֵּׁפָה, לֹא תְחַיֶּה" .

סְקֵלָה חֲמוּרָה מִן הַשְּׂרֵפָה, וּשְׂרֵפָה חֲמוּרָה מִן הַסַּיִף, וְהַסַּיִף חָמוּר מִן הֶחָנֵק.
וְכָל מִי שֶׁנִּתְחַיַּב בִּשְׁתֵּי מִיתוֹת, נִדּוֹן בַּחֲמוּרָה: בֵּין שֶׁעָבַר שְׁתֵּי עֲבֵרוֹת זוֹ אַחַר זוֹ, בֵּין שֶׁעָבַר עֲבֵרָה אַחַת שֶׁחַיָּב עָלֶיהָ שְׁתֵּי מִיתוֹת; אַפִלּוּ נִגְמַר דִּינוֹ לַקַּלָּה, וְאַחַר כָּךְ עָבַר עַל הַחֲמוּרָה וְנִגְמַר דִּינוֹ--נִדּוֹן בַּחֲמוּרָה.
וְאֶחָד הָאִישׁ וְאֶחָד הָאִשָּׁה, דָּנִין אוֹתָן בְּאַרְבַּע הַמִּיתוֹת.

 כָּל חַיָּבֵי מִיתוֹת שֶׁנִּתְעָרְבוּ זֶה בְּזֶה, יִדּוֹן כָּל אֶחָד מֵהֶן בַּקַּלָּה שֶׁבָּהֶן.
מִי שֶׁנִּגְמַר דִּינוֹ שֶׁנִּתְעָרַב עִם שְׁאָר הָעָם, וְלֹא נוֹדַע מִי הוּא מֵאֵלּוּ, אוֹ מִי שֶׁלֹּא נִגְמַר דִּינוֹ, שֶׁנִּתְעָרַב בְּמִי שֶׁנִּגְמַר דִּינוֹ וְלֹא נוֹדַע מִי הוּא--כֻּלָּן פְּטוּרִין, לְפִי שְׁאֵין גּוֹמְרִין דִּינוֹ שֶׁלָּאָדָם אֵלָא בְּפָנָיו.

 מִי שֶׁעָמַד עַל נַפְשׁוֹ, וְלֹא יָכְלוּ בֵּית דִּין לֶאֱסֹר אוֹתוֹ עַד שֶׁיְּמִיתוּהוּ בַּמִּיתָה שְׁהוּא חַיָּב בָּהּ--הוֹרְגִין אוֹתוֹ עֵדָיו בְּכָל מִיתָה שֶׁיְּכוּלִין לְהָמִית אוֹתוֹ בָּהּ, מֵאַחַר שֶׁנִּגְמַר דִּינוֹ; וְאֵין רְשׁוּת לִשְׁאָר הָעָם לְהָמִית אוֹתוֹ תְּחִלָּה.
לְפִיכָּךְ אִם נִקְטְעָה יַד הָעֵדִים, פָּטוּר; וְאִם הָיוּ הָעֵדִים גִּדְּמִין מִתְּחִלָּה, יֵהָרֵג בְּיַד אֲחֵרִים.

בַּמֶּה דְּבָרִים אֲמוּרִים, בִּשְׁאָר מְחֻיְּבֵי מִיתוֹת בֵּית דִּין, חוּץ מִן הָרוֹצֵחַ.
אֲבָל הוֹרֵג נֶפֶשׁ שֶׁנִּגְמַר דִּינוֹ--רוֹדְפִין אַחֲרָיו בְּכָל דָּבָר וּבְיַד כָּל אָדָם, עַד שֶׁמְּמִיתִין אוֹתוֹ.

 כָּל הֲרוּגֵי בֵּית דִּין--אֵין קוֹבְרִין אוֹתָם בְּקִבְרוֹת אֲבוֹתֵיהֶם בִּכְלַל יִשְׂרָאֵל, אֵלָא שְׁתֵּי קְבָרוֹת מְתַקְּנִין לָהֶן בֵּית דִּין: אַחַת לַנִּסְקָלִין וְלַנִּשְׂרָפִין, וְאַחַת לַנֶּהְרָגִין וְלַנֶּחְנָקִין.
וְדָבָר זֶה, הֲלָכָה מִפִּי הַשְּׁמוּעָה.
נִתְאַכַּל הַבָּשָׂר--הָיוּ מְלַקְּטִין אֶת הָעֲצָמוֹת, וְקוֹבְרִין אוֹתָן בְּקִבְרוֹת אֲבוֹתֵיהֶם.
וְיֵשׁ לִקְרוֹבֵיהֶן לַעֲשׂוֹת לָהֶם אֲרוֹן וְתַכְרִיכִין.

 צְרִיכִין בֵּית דִּין לְהִתְיַשַּׁב בְּדִינֵי נְפָשׁוֹת, וּלְהַמְתִּין וְלֹא יָאִיצוּ.
וְכָל בֵּית דִּין שֶׁהָרְגוּ נֶפֶשׁ בְּשֶׁבַע שָׁנִים, הֲרֵי אֵלּוּ חַבְלָנִין.
וְאַף עַל פִּי כֵן, אִם אֵרַע לָהֶם לַהְרֹג בְּכָל יוֹם וָיוֹם--הוֹרְגִין; אֲבָל אֵין דָּנִין לְעוֹלָם שְׁנַיִם בְּיוֹם אֶחָד, אֵלָא דָּנִין זֶה הַיּוֹם וְהַשֵּׁנִי לְמָחָר.

הָיוּ שְׁנֵיהֶם בַּעֲבֵרָה אַחַת וּמִיתָה אַחַת, כְּגוֹן נוֹאֵף עִם נוֹאֶפֶת--דָּנִין שְׁנֵיהֶן בְּיוֹם אֶחָד.
לְפִיכָּךְ אִם הָיָה הַנּוֹאֵף בּוֹעֵל בַּת כּוֹהֵן--הוֹאִיל וְהוּא בְּחָנֵק וְהִיא בִּשְׂרֵפָה, אֵין הוֹרְגִין שְׁנֵיהֶן בְּיוֹם אֶחָד.

אֵין דָּנִין דִּינֵי נְפָשׁוֹת, אֵלָא בִּפְנֵי הַבַּיִת--וְהוּא שֶׁיִּהְיֶה בֵּית דִּין הַגָּדוֹל, שָׁם בַּלִּשְׁכָּה שֶׁבַּמִּקְדָּשׁ: שֶׁנֶּאֱמָר בְּזָקֵן מַמְרֵא "לְבִלְתִּי שְׁמֹעַ אֶל-הַכֹּהֵן ...
אוֹ, אֶל-הַשֹּׁפֵט" --מִפִּי הַשְּׁמוּעָה לָמְדוּ שֶׁבִּזְמָן שֶׁיֵּשׁ כּוֹהֵן מַקְרִיב עַל גַּבֵּי הַמִּזְבֵּחַ, יֵשׁ דִּינֵי נְפָשׁוֹת, וְהוּא שֶׁיִּהְיֶה בֵּית דִּין הַגָּדוֹל, בִּמְקוֹמוֹ.

בַּתְּחִלָּה כְּשֶׁנִּבְנָה הַמִּקְדָּשׁ, הָיוּ בֵּית דִּין הַגָּדוֹל יוֹשְׁבִין בְּלִשְׁכַּת הַגָּזִית שֶׁהָיְתָה בַּעֲזֶרֶת יִשְׂרָאֵל; וְהַמָּקוֹם שֶׁהָיוּ יוֹשְׁבִין בּוֹ חֹל הָיָה, שְׁאֵין יְשִׁיבָה בָּעֲזָרָה אֵלָא לְמַלְכֵי בֵּית דָּוִיד.
וּכְשֶׁנִּתְקַלְקְלָה הַשּׁוּרָה, גָּלוּ מִמָּקוֹם לְמָקוֹם.
וְלַעֲשָׂרָה מְקוֹמוֹת גָּלוּ, וְסוֹפָן לִטְבֶרְיָה; וּמִשָּׁם לֹא עָמַד בֵּית דִּין גָּדוֹל, עַד עַתָּה.
וְקַבָּלָה הִיא שֶׁבִּטְבֶרְיָה עֲתִידִין לַחְזֹר תְּחִלָּה, וּמִשָּׁם נֶעְתָּקִין לַמִּקְדָּשׁ.

אַרְבָּעִים שָׁנָה קֹדֶם חָרְבַּן בַּיִת שֵׁנִי בָּטְלוּ דִּינֵי נְפָשׁוֹת מִיִּשְׂרָאֵל, אַף עַל פִּי שֶׁהָיָה הַמִּקְדָּשׁ קַיָּם, מִפְּנֵי שֶׁגָּלוּ הַסַּנְהֶדְּרִין, וְלֹא הָיוּ בִּמְקוֹמָן שָׁם בַּמִּקְדָּשׁ.

בִּזְמָן שֶׁדָּנִין דִּינֵי נְפָשׁוֹת בְּאֶרֶץ יִשְׂרָאֵל, דָּנִין דִּינֵי נְפָשׁוֹת כֵּן בְּחוּצָה לָאָרֶץ--וְהוּא שֶׁיִּהְיוּ הַסַּנְהֶדְּרִין סְמוּכִין בְּאֶרֶץ יִשְׂרָאֵל, כְּמוֹ שֶׁבֵּאַרְנוּ: שֶׁהַסַּנְהֶדְּרִין נוֹהֶגֶת בָּאָרֶץ, וּבְחוּצָה לָאָרֶץ.

הִלְכּוֹת סַנְהֶדְּרִין פֵּרֶק טו 
כֵּיצַד מִצְוַת הַנִּסְקָלִין: רָחוֹק מִבֵּית הַסְּקֵלָה אַרְבַּע אַמּוֹת, מַפְשִׁיטִין אֶת הַמְּחֻיָּב סְקֵלָה בְּגָדָיו, וּמְכַסִּין עֶרְוָתוֹ מִלְּפָנָיו; וְאֵין הָאִשָּׁה נִסְקֶלֶת עֲרֻמָּה, אֵלָא בַּחֲלוּק אֶחָד.

וּבֵית הַסְּקֵלָה, גָּבוֹהַּ שְׁתֵּי קוֹמוֹת; עוֹלֶה לְשָׁם הוּא וְעֵדָיו, וְיָדָיו אֲסוּרוֹת, וְאֶחָד מִן הָעֵדִים דּוֹחֲפוֹ עַל מָתְנָיו מֵאֲחוֹרָיו, וְהוּא נֶהְפָּךְ וְנוֹפֵל עַל לִבּוֹ לָאָרֶץ.
אִם מֵת בָּהּ--יָצָא, שֶׁהֲרֵי נֶאֱמָר "סָקוֹל יִסָּקֵל אוֹ-יָרֹה יִיָּרֶה" : הִנֵּה הִשְׁוָה הַנִּסְקָל שֶׁנָּפַל הָאֶבֶן עָלָיו, עִם הַנִּדְחָף שֶׁנָּפַל הוּא בְּעַצְמוֹ עַל הָאָרֶץ.

וְאִם לֹא מֵת מִדְּחִיפָה זוֹ--מַגְבִּיהִין הָעֵדִים אֶבֶן שֶׁהָיְתָה מֻנַּחַת שָׁם, מַשָּׂא שְׁנֵי בְּנֵי אָדָם, וְהָעֵד הַשֵּׁנִי מַרְפֶּה יָדָיו, וּמַשְׁלִיךְ אֶת הָאֶבֶן עַל לִבּוֹ.
אִם מֵת בָּהּ, יָצָא; וְאִם לָאו--רְגִימָתוֹ בְּכָל יִשְׂרָאֵל, שֶׁנֶּאֱמָר "יַד הָעֵדִים תִּהְיֶה-בּוֹ בָרִאשֹׁנָה, לַהֲמִיתוֹ, וְיַד כָּל-הָעָם, בָּאַחֲרֹנָה" .

 עָבַד עֲבוֹדָה זָרָה--אֵין סוֹקְלִין אוֹתוֹ, אֵלָא עַל שַׁעַר שֶׁעָבַד בּוֹ; וְאִם הָיְתָה עִיר שֶׁרֻבָּהּ גּוֹיִים, סוֹקְלִין אוֹתוֹ עַל פֶּתַח בֵּית דִּין.
וְדָבָר זֶה, קַבָּלָה מִפִּי הַשְּׁמוּעָה: "אֶל-שְׁעָרֶיךָ" --זֶה שַׁעַר שֶׁעָבַד בּוֹ, לֹא שֶׁנִּגְמַר דִּינוֹ בּוֹ.

 מִצְוַת הַנִּשְׂרָפִין: הָיוּ מַשְׁקִיעִין אוֹתוֹ בְּזֵבֶל, עַד אַרְכֻּבּוֹתָיו, וְנוֹתְנִין סוּדָר קָשֶׁה בְּתוֹךְ הָרַךְ, וְכוֹרֵךְ עַל צַוָּארוֹ, וּשְׁנֵי עֵדָיו זֶה מוֹשֵׁךְ אֶצְלוֹ וְזֶה מוֹשֵׁךְ אֶצְלוֹ, עַד שְׁהוּא פּוֹתֵחַ אֶת פִּיו.
וּמַתִּיכִין אֶת הַבְּדִיל אוֹ אֶת הָעוֹפֶרֶת וְכַיּוֹצֶא בָּהֶן, וְזוֹרֵק לְתוֹךְ פִּיו, וְהִיא יוֹרֶדֶת, וְשׂוֹרֶפֶת אֶת בְּנֵי מֵעָיו.

 מִצְוַת הַנֶּהְרָגִין: מַתִּיזִין אֶת רֹאשָׁן בְּסַיִף, כְּדֶרֶךְ שֶׁהַמְּלָכִים עוֹשִׂין.

 מִצְוַת הַנֶּחְנָקִין: מַשְׁקִיעִין אֶת הַמְּחֻיָּב בְּזֵבֶל, עַד אַרְכֻּבּוֹתָיו, וְנוֹתְנִין סוּדָר קָשֶׁה לְתוֹךְ הָרַךְ, וְכוֹרְכִין עַל צַוָּארוֹ; וְזֶה מוֹשֵׁךְ אֶצְלוֹ וְזֶה מוֹשֵׁךְ אֶצְלוֹ, עַד שֶׁנַּפְשׁוֹ יוֹצְאָה.

 מִצְוַת עֲשֵׂה לִתְלוֹת אֶת הַמְּגַדֵּף, וְעוֹבֵד עֲבוֹדָה זָרָה: שֶׁנֶּאֱמָר "כִּי-קִלְלַת אֱלֹהִים, תָּלוּי" , הֲרֵי מְגַדֵּף אָמוּר; וּבְעוֹבֵד עֲבוֹדָה זָרָה, נֶאֱמָר "אֶת-ה', הוּא מְגַדֵּף" .
וְהָאִישׁ נִתְלֶה וְאֵין הָאִשָּׁה נִתְלֵית, שֶׁנֶּאֱמָר "כִּי-יִהְיֶה בְאִישׁ, חֵטְא ...
וְתָלִיתָ אֹתוֹ" .

 כֵּיצַד מִצְוַת הַנִּתְלִין: אַחַר שֶׁסּוֹקְלִין אוֹתָן, מַשְׁקִיעִין אֶת הַקּוֹרָה בָּאָרֶץ, וְהָעֵץ יוֹצֶא מִמֶּנָּה, וּמַקִּיפִין שְׁתֵּי יָדָיו זוֹ לְזוֹ, וְתוֹלֶה אוֹתוֹ סָמוּךְ לִשְׁקִיעַת הַחַמָּה, וּמַתִּירִין אוֹתוֹ מִיָּד.
וְאִם לָן--עוֹבְרִין עָלָיו בְּלֹא תַעֲשֶׂה, שֶׁנֶּאֱמָר "לֹא-תָלִין נִבְלָתוֹ עַל-הָעֵץ" .
וּמִצְוַת עֲשֵׂה לִקְבֹר אֶת כָּל הֲרוּגֵי בֵּית דִּין בְּיוֹם הַהֲרִיגָה, שֶׁנֶּאֱמָר "כִּי-קָבוֹר תִּקְבְּרֶנּוּ בַּיּוֹם הַהוּא" .

וְלֹא הֲרוּגֵי בֵּית דִּין בִּלְבָד, אֵלָא כָּל הַמֵּלִין אֶת מֵתוֹ--עוֹבֵר עָלָיו בְּלֹא תַעֲשֶׂה.
הֱלִינוֹ לִכְבוֹדוֹ, לְהָבִיא לוֹ אֲרוֹן וְתַכְרִיכִין--אֵינוּ עוֹבֵר עָלָיו.

 אֵין תּוֹלִין עַל אִילָן הַמְּחֻבָּר לַקַּרְקָע, אֵלָא עַל הַתָּלוּשׁ, כְּדֵי שֶׁלֹּא יִהְיֶה מְחֻסָּר קְצִיצָה: שֶׁהָעֵץ שֶׁנִּתְלֶה עָלָיו נִקְבָּר עִמּוֹ, כְּדֵי שֶׁלֹּא יִהְיֶה לוֹ זִכָּרוֹן רָע, וְיֹאמְרוּ זֶה הָעֵץ שֶׁנִּתְלָה עָלָיו פְּלוֹנִי.
וְכֵן הָאֶבֶן שֶׁנִּסְקָל בָּהּ, וְהַסַּיִף שֶׁיֵּהָרֵג בּוֹ הַנֶּהְרָג, וְהַסּוּדָרִין שֶׁחוֹנְקִין בָּהֶן--הַכֹּל נִקְבָּרִין בִּתְפוּסַת הַנֶּהְרָג, אֲבָל לֹא בַּקֶּבֶר עַצְמוֹ אֵלָא בְּצִדּוֹ.

 כָּל הַנִּסְקָלִין שֶׁבַּתּוֹרָה, שְׁמוֹנָה עָשָׂר; וְאֵלּוּ הֶן--הַבָּא עַל הָאֵם, וְעַל אֵשֶׁת הָאָב, וְעַל הַכַּלָּה, וְעַל נַעֲרָה מְאֹרָסָה, וְעַל הַזָּכוּר, וְהַשּׁוֹכֵב אֶת הַבְּהֵמָה, וְהָאִשָּׁה הַמְּבִיאָה אֶת הַבְּהֵמָה עָלֶיהָ, וְהַמְּגַדֵּף, וְהָעוֹבֵד עֲבוֹדָה זָרָה, וְהַנּוֹתֵן מִזַּרְעוֹ לַמֹּלֶךְ, וּבַעַל אוֹב, וּבַעַל יִדְּעוּנִי, וְהַמַּסִּית, וְהַמַּדִּיחַ, וְהַמְּכַשֵּׁף, וְהַמְּחַלֵּל אֶת הַשַּׁבָּת, וּמְקַלֵּל אָבִיו וְאִמּוֹ, וּבֵן סוֹרֵר וּמוֹרֶה.

 כָּל הַנִּשְׂרָפִין, עֲשָׂרָה; וְאֵלּוּ הֶן--בַּת כּוֹהֵן שֶׁזִּנָּת תַּחַת בַּעְלָהּ, וְהַבָּא עַל בִּתּוֹ, וְעַל בַּת בִּתּוֹ, וְעַל בַּת בְּנוֹ, וְעַל בַּת אִשְׁתּוֹ, וְעַל בַּת בִּתָּהּ, וְעַל בַּת בְּנָהּ, וְעַל חֲמוֹתוֹ, וְעַל אֵם חֲמוֹתוֹ, וְעַל אֵם חָמִיו.
וְהוּא שֶׁבָּא עֲלֵיהֶן, בְּחַיֵּי אִשְׁתּוֹ; אֲבָל לְאַחַר מִיתַת אִשְׁתּוֹ, הֲרֵי הֶן בְּכָרֵת בִּלְבָד בִּכְלַל הָעֲרָיוֹת.

 הַנֶּהְרָגִין, שְׁנַיִם--הָרוֹצֵחַ, וְהַנִּדָּח.
וְהַנֶּחְנָקִין, שִׁשָּׁה; וְאֵלּוּ הֶן--הַבָּא עַל אֵשֶׁת אִישׁ, וְהַחוֹבֵל בְּאָבִיו אוֹ בְּאִמּוֹ, וְגוֹנֵב נֶפֶשׁ מִיִּשְׂרָאֵל, וְזָקֵן מַמְרֵא, וּנְבִיא הַשֶּׁקֶר, וְהַמִּתְנַבֵּא בְּשֵׁם עֲבוֹדָה זָרָה.
נִמְצְאוּ כָּל הֲרוּגֵי בֵּית דִּין, שִׁשָּׁה וּשְׁלוֹשִׁים.

הִלְכּוֹת סַנְהֶדְּרִין פֵּרֶק טז 
כְּשֵׁם שֶׁמִּצְוָה לְהָמִית אֶת הַמְּחֻיָּב מִיתָה--כָּךְ מִצְוַת עֲשֵׂה לְהַלְקוֹת אֶת הַמְּחֻיָּב מַלְקוּת, שֶׁנֶּאֱמָר "וְהִפִּילוֹ הַשֹּׁפֵט וְהִכָּהוּ לְפָנָיו" .
וְאַף עַל פִּי שֶׁהַמַּלְקוּת בִּשְׁלוֹשָׁה, בִּמְקוֹם מִיתָה הִיא עוֹמֶדֶת.

מַלְקִין בַּזְּמָן הַזֶּה בְּכָל מָקוֹם מִן הַתּוֹרָה, בִּפְנֵי שְׁלוֹשָׁה סְמוּכִין; אֲבָל לֹא בִּפְנֵי הִדְיוֹטוֹת.
וְכָל מַלְקִיּוֹת שֶׁמַּלְקִין דַּיָּנֵי חוּצָה לָאָרֶץ בְּכָל מָקוֹם, אֵינָהּ אֵלָא מַכַּת מַרְדּוּת.

 אֵין אָדָם לוֹקֶה אֵלָא בְּעֵדִים, וְהַתְרָאָה; וּבוֹדְקִין הָעֵדִים בִּדְרִישָׁה וַחֲקִירָה, כְּדֶרֶךְ שֶׁעוֹשִׂין בְּדִינֵי נְפָשׁוֹת.
עָבַר עַל לָאו שֶׁנִּתַּק לַעֲשֵׂה, וְהִתְרוּ בּוֹ וְאָמְרוּ לוֹ לֹא תַעֲשֶׂה דָּבָר זֶה, שְׁאִם תַּעֲשֶׂה וְלֹא תְקַיַּם עֲשֵׂה שֶׁבּוֹ, תִּלְקֶה, וְעָבַר, וְלֹא קִיַּם הָעֲשֵׂה--הֲרֵי זֶה לוֹקֶה: שֶׁאַף עַל פִּי שֶׁהַהַתְרָאָה בַּסָּפֵק הִיא, שְׁאִם יְקַיַּם יִפָּטֵר, הַתְרָאַת סָפֵק, הַתְרָאָה הִיא.

 עָבַר עֲבֵרָה שֶׁיֵּשׁ בָּהּ מַלְקוּת וּמִיתַת בֵּית דִּין כְּאַחַת, כְּגוֹן שֶׁשָּׁחַט אוֹתוֹ וְאֶת בְּנוֹ לַעֲבוֹדָה זָרָה--אִם הִתְרוּ בּוֹ לְמִיתָה, סוֹקְלִין אוֹתוֹ, וְאֵינוּ לוֹקֶה, שֶׁהֲרֵי נִתְחַיַּב בְּדִין גָּדוֹל מִזֶּה; וְאִם הִתְרוּ בּוֹ לְמַלְקוּת בִּלְבָד, לוֹקֶה.

 אֵינוּ צָרִיךְ שְׁנֵי עֵדִים לְמַלְקוּת, אֵלָא בְּשָׁעַת מַעֲשֶׂה; אֲבָל הָאִסּוּר עַצְמוֹ, בְּעֵד אֶחָד יֻחְזַק.
כֵּיצַד: אָמַר עֵד אֶחָד חֵלֶב כְּלָיוֹת הוּא זֶה, כִּלְאֵי הַכֶּרֶם הֶם פֵּרוֹת אֵלּוּ, גְּרוּשָׁה אוֹ זוֹנָה הִיא אִשָּׁה זוֹ, וְאָכַל אוֹ בָּעַל בְּעֵדִים אַחַר שֶׁהֻתְרָה בּוֹ--הֲרֵי זֶה לוֹקֶה, אַף עַל פִּי שֶׁעִיקַר הָאִסּוּר בְּעֵד אֶחָד.

בַּמֶּה דְּבָרִים אֲמוּרִים, בְּשֶׁלֹּא הִכְחִישׁ הָעֵד בְּעֵת שֶׁקָּבַע הָאִסּוּר.
אֲבָל אִם אָמַר זֶה אֵינוּ חֵלֶב, זוֹ אֵינָהּ גְּרוּשָׁה, וְאָכַל אוֹ בָּעַל אַחַר שֶׁהִכְחִישׁ--אֵינוּ לוֹקֶה, עַד שֶׁיִּקְבְּעוּ הָאִסּוּר שְׁנֵי עֵדִים.

שָׁתַק בְּעֵת שֶׁהֵעִיד הָעֵד הָאֶחָד בִּקְבִיעַת הָאִסּוּר, וְאַחַר שֶׁעָבַר וְהִתְרוּ בּוֹ טָעַן לְהַכְחִישׁ הָעֵד--אֵין שׁוֹמְעִין לוֹ, אֵלָא לוֹקֶה.

כֵּיצַד מַלְקִין אוֹתוֹ.
כּוֹפֵת שְׁתֵּי יָדָיו לָעַמּוּד הִלַּךְ וְהִלַּךְ; וְחַזָּן הַכְּנֶסֶת אוֹחֵז בִּבְגָדָיו, אִם נִקְרְעוּ נִקְרְעוּ, וְאִם נִפְרְמוּ נִפְרְמוּ, עַד שְׁהוּא מְגַלֶּה אֶת לִבּוֹ: שְׁאֵין מַכֵּהוּ עַל כְּסוּתוֹ--שֶׁנֶּאֱמָר "וְהִכָּהוּ" , לֹא לִכְסוּתוֹ.

וְהָאֶבֶן נְתוּנָה מֵאֲחוֹרָיו, שֶׁהַחַזָּן הַמַּכֶּה עוֹמֵד עָלֶיהָ.
וּרְצוּעָה שֶׁלְּעֵגֶל בְּיָדוֹ--כְּפוּלָה לִשְׁנַיִם וּשְׁנַיִם לְאַרְבָּעָה, וּשְׁתֵּי רְצוּעוֹת שֶׁלַּחֲמוֹר עוֹלוֹת וְיוֹרְדוֹת בָּהּ, וְרֹחַב הָרְצוּעָה טֶפַח, וְאָרְכָּהּ כְּדֵי שֶׁתִּהְיֶה מַגַּעַת עַד פִּי כְּרֵסוֹ; וְהַיָּד שֶׁלָּרְצוּעוֹת שֶׁאוֹחֵז בָּהּ, אָרְכָּהּ טֶפַח.

 הָאִישׁ הַמַּכֶּה, צָרִיךְ לִהְיוֹת יָתֵר בְּדֵעָה חָסֵר בְּכוֹחַ, וּמַגְבִּיהַּ אֶת הָרְצוּעוֹת בִּשְׁתֵּי יָדָיו, וּמַכֶּה בְּיָדוֹ אַחַת בְּכָל כּוֹחוֹ.
וּמַלְקֵהוּ שְׁלִישׁ מִלְּפָנָיו, עַל בֵּין דַּדָּיו; וּשְׁנֵי שְׁלִישִׁים מֵאַחֲרָיו, שְׁלִישׁ עַל כָּתֵף זוֹ וּשְׁלִישׁ עַל כָּתֵף זוֹ.

 זֶה הַמֻּכֶּה אֵינוּ לֹא עוֹמֵד וְלֹא יוֹשֵׁב, אֵלָא מֻטֶּה--שֶׁנֶּאֱמָר "וְהִפִּילוֹ הַשֹּׁפֵט וְהִכָּהוּ לְפָנָיו" : שֶׁיִּהְיוּ עֵינָיו שֶׁלַּשּׁוֹפֵט בּוֹ, לֹא שֶׁיִּהְיֶה מַבִּיט בְּדָבָר אַחֵר וְהִכָּהוּ; מִכָּאן שְׁאֵין מַלְקִין שְׁנַיִם כְּאֶחָד.

 הַגָּדוֹל שֶׁבַּדַּיָּנִין, קוֹרֶא כָּל זְמָן שֶׁזֶּה לוֹקֶה "אִם-לֹא תִשְׁמֹר ...
וְהִפְלָא ה' אֶת-מַכֹּתְךָ ..." ; וּמִתְכַּוֵּן לִגְמֹר הַפְּסוּקִים, עִם הַמַּלְקוּת.
וְאִם לֹא גָמַר, חוֹזֵר לִתְחִלַּת הַמִּקְרָא, וְקוֹרֶא וְחוֹזֵר, עַד שֶׁתִּגָּמֵר הַהַכָּאָה.
וְהַשֵּׁנִי שֶׁבַּדַּיָּנִין מוֹנֶה; וְהַשְּׁלִישִׁי אוֹמֵר לַחַזָּן הַכֶּה הַכֶּה--כָּל זְמָן שֶׁמַּכֶּה, עַל פִּיו הוּא מַכֶּה.

 מֵת תַּחַת יָדוֹ, פָּטוּר.
וְאִם הוֹסִיף רְצוּעָה אַחַת עַל הָאֹמֶד, וּמֵת--הֲרֵי הַחַזָּן גּוֹלֶה; וְאִם לֹא מֵת--הֲרֵי הַחַזָּן עָבַר עַל מַצְוַת לֹא תַעֲשֶׂה, שֶׁנֶּאֱמָר "לֹא יֹסִיף" .

וְהוּא הַדִּין לְכָל מַכֶּה אֶת חֲבֵרוֹ, שְׁהוּא בְּלֹא תַעֲשֶׂה: וּמַה אִם זֶה שֶׁנָּתְנָה תּוֹרָה רְשׁוּת לְהַכּוֹתוֹ, צִוָּה הַכָּתוּב שֶׁלֹּא לְהַכּוֹתוֹ יָתֵר עַל רִשְׁעוֹ--קַל וְחֹמֶר לִשְׁאָר כָּל אָדָם.
לְפִיכָּךְ כָּל הַמַּכֶּה אֶת חֲבֵרוֹ--אַפִלּוּ הִכָּה עֶבֶד--הַכָּיָה שְׁאֵין בָּהּ שׁוֹוֶה פְּרוּטָה, לוֹקֶה; אֲבָל אִם יֵשׁ בָּהּ שׁוֹוֶה פְּרוּטָה--הוֹאִיל וְהוּא חַיָּב לְשַׁלַּם מָמוֹן--אֵין אָדָם לוֹקֶה וּמְשַׁלֵּם, כְּמוֹ שֶׁבֵּאַרְנוּ בְּכַמָּה מְקוֹמוֹת.

הִלְכּוֹת סַנְהֶדְּרִין פֵּרֶק יז 
כַּמָּה מַלְקִין אֶת הַמְּחֻיָּב מַלְקוּת--כְּפִי כּוֹחוֹ, שֶׁנֶּאֱמָר "כְּדֵי רִשְׁעָתוֹ בְּמִסְפָּר" .
וְזֶה שֶׁנֶּאֱמָר "אַרְבָּעִים" --שְׁאֵין מוֹסִיפִין עַל הָאַרְבָּעִים, אַפִלּוּ הָיָה חָזָק וּבָרִיא כְּשִׁמְשׁוֹן; אֲבָל פּוֹחֲתִין לַחַלָּשׁ--שְׁאִם יַכֶּה חַלָּשׁ מַכָּה רַבָּה, בַּוַּדַּאי הוּא מֵת.

לְפִיכָּךְ אָמְרוּ חֲכָמִים שֶׁאַפִלּוּ הַבָּרִיא בְּיוֹתֵר, מַכִּין אוֹתוֹ תִּשְׁעָה וּשְׁלוֹשִׁים, שְׁאִם נוֹסִיף לוֹ אַחַת, נִמְצָא שֶׁלֹּא הִכָּהוּ אֵלָא אַרְבָּעִים הָרְאוּיוֹת לוֹ.

 כְּשֶׁאוֹמְדִין אֶת הַחוֹטֶא כַּמָּה הוּא יָכוֹל לְקַבַּל, אֵין אוֹמְדִין אוֹתוֹ אֵלָא בְּמַכּוֹת הָרְאוּיוֹת לְהִשְׁתַּלַּשׁ: אֲמָדוּהוּ שְׁהוּא יָכוֹל לְקַבַּל עֶשְׂרִים--אֵין אוֹמְרִין יִלְקֶה אֶחָד וְעֶשְׂרִים, כְּדֵי שֶׁיִּהְיוּ יְכוּלִין לְהִשְׁתַּלַּשׁ; אֵלָא יִלְקֶה שְׁמוֹנָה עָשָׂר.

אֲמָדוּהוּ לְקַבַּל אַרְבָּעִים, וְכֵיוָן שֶׁהִתְחִיל לִלְקוֹת רָאוּהוּ חַלָּשׁ, וְאָמְרוּ אֵינוּ יָכוֹל לְקַבַּל, יָתֵר עַל אֵלּוּ הַתִּשְׁעָה אוֹ הַשְּׁנֵים עָשָׂר שׁוֹט שֶׁלָּקָה--הֲרֵי זֶה פָּטוּר.
אֲמָדוּהוּ לְקַבַּל שְׁנֵים עָשָׂר, וְאַחַר שֶׁלָּקָה רָאוּהוּ חָזָק וְיָכוֹל לְקַבַּל יוֹתֵר--הֲרֵי זֶה פָּטוּר, וְאֵינוּ לוֹקֶה יוֹתֵר עַל הָאֹמֶד.

 אֲמָדוּהוּ הַיּוֹם שֶׁיִּלְקֶה שְׁנֵים עָשָׂר, וְלֹא הִלְקוּהוּ עַד לְמָחָר, וַהֲרֵי הוּא לְמָחָר יָכוֹל לְקַבַּל שְׁמוֹנָה עָשָׂר--אֵינוּ לוֹקֶה אֵלָא שְׁנֵים עָשָׂר.
אֲמָדוּהוּ שֶׁיִּלְקֶה לְמָחָר שְׁנֵים עָשָׂר, וְלֹא לָקָה עַד יוֹם שְׁלִישִׁי, וַהֲרֵי הוּא חָזָק וְיָכוֹל לְקַבַּל שְׁמוֹנָה עָשָׂר--לוֹקֶה שְׁמוֹנָה עָשָׂר: שֶׁהֲרֵי בְּשָׁעַת הָאֹמֶד, לֹא אֲמָדוּהוּ לִלְקוֹת אֵלָא לְאַחַר זְמָן.
וְכֵן כָּל כַּיּוֹצֶא בְּזֶה.

 מִי שֶׁנִּתְחַיַּב מַלְקִיּוֹת הַרְבֵּה, בֵּין עַל עֲבֵרוֹת הַרְבֵּה בֵּין עַל מַעֲשֶׂה אֶחָד שֶׁחַיָּבִין עָלָיו מַלְקִיּוֹת הַרְבֵּה--אִם אֲמָדוּהוּ אֹמֶד אֶחָד, לוֹקֶה וּפָטוּר; וְאִם לָאו--לוֹקֶה וּמִתְרַפֵּא, וְחוֹזֵר וְלוֹקֶה.

כֵּיצַד: נִתְחַיַּב שְׁתֵּי מַלְקִיּוֹת--אָמְדוּ יָכוֹל הוּא לְקַבַּל חֲמִשָּׁה וְאַרְבָּעִים--כֵּיוָן שֶׁלָּקָה חֲמִשָּׁה וְאַרְבָּעִים, נִפְטַר.
אֲבָל אִם אֲמָדוּהוּ לְמַלְקוּת אַחַת, וְהִכּוּהוּ שְׁלוֹשָׁה אוֹ תִּשְׁעָה אוֹ שְׁלוֹשִׁים כְּמוֹ הָאֹמֶד--הֲרֵי זֶה מִתְרַפֵּא, וְחוֹזְרִין וְאוֹמְדִין אוֹתוֹ לְמַלְקוּת שְׁנִיָּה: עַד שֶׁיִּלְקֶה לְכָל מַלְקִיּוֹת שֶׁחַיָּב בָּהֶן.

 מִי שֶׁאֲמָדוּהוּ, וּכְשֶׁהִתְחִיל לִלְקוֹת נִתְקַלְקַל מִכּוֹחַ הַהַכָּאָה, בֵּין בִּרְאִי, בֵּין בְּמֵי רַגְלַיִם--אֵין מַכִּין אוֹתוֹ יוֹתֵר: שֶׁנֶּאֱמָר "וְנִקְלָה אָחִיךָ לְעֵינֶיךָ" --כֵּיוָן שֶׁנִּקְלָה, נִפְטַר.

אֲבָל אִם נִתְקַלְקַל מִן הַפַּחַד מִקֹּדֶם הַכָּיָה--אַפִלּוּ נִתְקַלְקַל מִשֶּׁיָּצָא מִבֵּית דִּין לִלְקוֹת, וְאַפִלּוּ מִבָּעֶרֶב--הֲרֵי זֶה לוֹקֶה כָּל הָאֹמֶד שֶׁאֲמָדוּהוּ.

אֲמָדוּהוּ לִשְׁתֵּי מַלְקִיּוֹת, וְלָקָה וְנִתְקַלְקַל, בֵּין בָּרִאשׁוֹנָה, בֵּין בַּשְּׁנִיָּה--פָּטוּר.
נִפְסְקָה רְצוּעָה בַּשְּׁנִיָּה, פּוֹטְרִין אוֹתוֹ; נִפְסְקָה בָּרִאשׁוֹנָה--נִפְטָר מִמַּלְקוּת רִאשׁוֹנָה, וְלוֹקֶה הָאֹמֶד הַשֵּׁנִי.
כְּפָתוּהוּ עַל הָעַמּוּד לִלְקוֹת, וְכָרַת אֶת הַמֵּיתָרִים וּבָרַח--פָּטוּר, וְאֵין מַחְזִירִין אוֹתוֹ.

 כָּל מִי שֶׁחָטָא וְלָקָה, חוֹזֵר לְכַשְׁרוּתוֹ: שֶׁנֶּאֱמָר "וְנִקְלָה אָחִיךָ לְעֵינֶיךָ" --כֵּיוָן שֶׁלָּקָה, הֲרֵי הוּא אָחִיךָ.
אַף כָּל מְחֻיְּבֵי כָּרֵת בִּלְבָד שֶׁלָּקוּ, נִפְטְרוּ מִידֵי כְּרֵתָן.

 כּוֹהֵן גָּדוֹל שֶׁחָטָא--לוֹקֶה בִּשְׁלוֹשָׁה כִּשְׁאָר הָעָם, וְחוֹזֵר לִגְדֻלָּתוֹ.
אֲבָל רֹאשׁ יְשִׁיבָה שֶׁחָטָא--מַלְקִין אוֹתוֹ בִּפְנֵי שְׁלוֹשָׁה, וְאֵינוּ חוֹזֵר לִשְׂרָרוּתוֹ; גַּם אֵינוּ חוֹזֵר לִהְיוֹת כְּאֶחָד מִשְּׁאָר הַסַּנְהֶדְּרִין, שֶׁמַּעֲלִין בַּקֹּדֶשׁ וְלֹא מוֹרִידִין.

הִלְכּוֹת סַנְהֶדְּרִין פֵּרֶק יח 
אֵלּוּ הֶן הַלּוֹקִין: כָּל הָעוֹבֵר עַל לֹא תַעֲשֶׂה שֶׁחַיָּבִין עָלָיו כָּרֵת, וְאֵין בּוֹ מִיתַת בֵּית דִּין--כְּגוֹן אוֹכֵל חֵלֶב, וְדָם, וְחָמֵץ בַּפֶּסַח; וְכֵן כָּל הָעוֹבֵר עַל לֹא תַעֲשֶׂה שֶׁחַיָּבִין עָלָיו מִיתָה בִּידֵי שָׁמַיִם--כְּגוֹן אוֹכֵל טֶבֶל, וְכוֹהֵן טָמֵא שֶׁאָכַל תְּרוּמָה טְהוֹרָה; וְכֵן כָּל הָעוֹבֵר עַל לָאו שֶׁיֵּשׁ בּוֹ מַעֲשֶׂה--כְּגוֹן אוֹכֵל בָּשָׂר בֶּחָלָב, אוֹ לוֹבֵשׁ שַׁעַטְנֵז.
אֲבָל לָאו שְׁאֵין בּוֹ מַעֲשֶׂה--כְּגוֹן הוֹלֵךְ רָכִיל, וְנוֹקֵם, וְנוֹטֵר, וְנוֹשֵׂא שֵׁמַע שָׁוְא--אֵינוּ לוֹקֶה.

כָּל לָאו שְׁאֵין בּוֹ מַעֲשֶׂה, אֵין לוֹקִין עָלָיו--חוּץ מִנִּשְׁבָּע, וּמֵמִיר, וּמְקַלֵּל אֶת חֲבֵרוֹ בַּשֵּׁם.
וְכָל לָאו שֶׁנִּתַּן לְאַזְהָרַת מִיתַת בֵּית דִּין--כְּגוֹן "לֹא תִנְאָף" , "לֹא תַעֲשֶׂה מְלָאכָה בְּיוֹם הַשַּׁבָּת" --אֵין לוֹקִין עָלָיו.
וְכָל לָאו שֶׁנִּתַּן לְתַשְׁלוּמִין--כְּגוֹן "לֹא תִגְזֹל" , "לֹא תִגְנֹב" --אֵין לוֹקִין עָלָיו.

וְכָל לָאו שֶׁנִּתַּק לַעֲשֵׂה--כְּגוֹן "לֹא-תִקַּח הָאֵם, עַל-הַבָּנִים" , "לֹא תְכַלֶּה פְּאַת שָׂדְךָ" --אֵין לוֹקִין עָלָיו, אֵלָא אִם כֵּן לֹא קִיַּם עֲשֵׂה שֶׁבָּהּ.
וְכָל לָאו שֶׁבַּכְּלָלוּת, אֵין לוֹקִין עָלָיו.
וּשְׁאָר כָּל לָאוִין שֶׁבַּתּוֹרָה, לוֹקִין עֲלֵיהֶן.

 אֵיזֶה הוּא לָאו שֶׁבַּכְּלָלוּת: זֶה לָאו אֶחָד שֶׁכּוֹלֵל עִנְיָנִים הַרְבֵּה, כְּגוֹן "לֹא תֹאכְלוּ, עַל-הַדָּם" .
וְכֵן אִם נֶאֱמָר לֹא תַעֲשֶׂה דָּבָר פְּלוֹנִי וּפְלוֹנִי וּפְלוֹנִי--הוֹאִיל וְלֹא יֵחַד לָאו לְכָל אֶחָד וְאֶחָד מֵהֶן, אֵין לוֹקִין עַל כָּל אֶחָד וְאֶחָד, אֵלָא אִם כֵּן חִלַּק אוֹתָן בְּלָאוִין אֲחֵרִים, אוֹ נֶאֱמָר מִפִּי הַשְּׁמוּעָה שֶׁנֶּחְלְקוּ.

כֵּיצַד: כְּגוֹן זֶה שֶׁנֶּאֱמָר "אַל-תֹּאכְלוּ מִמֶּנּוּ נָא, וּבָשֵׁל מְבֻשָּׁל" --אֵינוּ לוֹקֶה עַל הַנָּא וְעַל הַמְּבֻשָּׁל שְׁתַּיִם, אֵלָא אֶחָד; וּבֶחָדָשׁ הוּא אוֹמֵר "וְלֶחֶם וְקָלִי וְכַרְמֶל לֹא תֹאכְלוּ" , וְחַיָּב עַל שְׁלָשְׁתָּן שָׁלוֹשׁ מַלְקִיּוֹת.
מִפִּי הַשְּׁמוּעָה לָמְדוּ, שֶׁזֶּה לְחַלַּק וְזֶה אֵינוּ לְחַלַּק.

הֲרֵי נֶאֱמָר "לֹא-יִמָּצֵא בְךָ, מַעֲבִיר בְּנוֹ-וּבִתּוֹ בָּאֵשׁ, קֹסֵם קְסָמִים, מְעוֹנֵן וּמְנַחֵשׁ וּמְכַשֵּׁף" : אַף עַל פִּי שֶׁכָּלַל כָּל הָעִנְיָנִים הָאֵלּוּ בְּלָאו אֶחָד, הֲרֵי חִלַּק אוֹתָן בְּלָאוִין אֲחֵרִים וְאָמַר "לֹא תְנַחֲשׁוּ, וְלֹא תְעוֹנֵנוּ" --מְלַמֵּד שֶׁכָּל אֶחָד מֵהֶן בְּלָאו בִּפְנֵי עַצְמוֹ.
וְכֵן כָּל כַּיּוֹצֶא בְּזֶה.

 מִי שֶׁלָּקָה בְּבֵית דִּין עַל אִסּוּר כָּרֵת, וְלָקָה פַּעַם שְׁנִיָּה עַל אוֹתוֹ כָּרֵת עַצְמוֹ--כְּגוֹן שֶׁאָכַל חֵלֶב וְלָקָה עָלָיו, וְאָכַל חֵלֶב פַּעַם שְׁנִיָּה וְלָקָה עָלָיו--אִם אָכַל פַּעַם שְׁלִישִׁית, אֵין מַלְקִין אוֹתוֹ: אֵלָא מַכְנִיסִין אוֹתוֹ לַכִּיפָה, וְהוּא מָקוֹם צָר כְּפִי קוֹמָתוֹ וְאֵינוּ יָכוֹל לִשְׁכַּב בּוֹ, וְנוֹתְנִין לוֹ לֶחֶם צָר וּמַיִם לַחַץ, עַד שֶׁיֵּצְרוּ מֵעָיו וְיֶחֱלֶה; וְאַחַר כָּךְ מַאֲכִילִין אוֹתוֹ שְׂעוֹרִים, עַד שֶׁכְּרֵסוֹ נִבְקַעַת.

 מִי שֶׁעָבַר עַל אִסּוּר כָּרֵת אוֹ מִיתַת בֵּית דִּין, וְהִתְרוּ בּוֹ, וְהִרְכִּין בְּרֹאשׁוֹ, אוֹ שָׁתַק וְלֹא קִבַּל עָלָיו הַהַתְרָאָה--אֵין הוֹרְגִין אוֹתוֹ כְּמוֹ שֶׁבֵּאַרְנוּ, וְאֵין מַלְקִין אוֹתוֹ.
חָזַר וְעָשָׂה כֵּן, וְהִתְרוּ בּוֹ וְהִרְכִּין בְּרֹאשׁוֹ אוֹ שָׁתַק כָּךְ--אֵין מְמִיתִין אוֹתוֹ, וְאֵין מַלְקִין אוֹתוֹ.

חָזַר פַּעַם שְׁלִישִׁית וְעָבַר, וְהִתְרוּ בּוֹ--אַף עַל פִּי שֶׁהִרְכִּין בְּרֹאשׁוֹ, אוֹ שָׁתַק--כּוֹנְסִין אוֹתוֹ לַכִּיפָה, עַד שֶׁיָּמוּת.
וְכָל אֵלּוּ שֶׁלֹּא קִבְּלוּ עֲלֵיהֶן הַהַתְרָאָה--מַכִּין אוֹתָן מַכַּת מַרְדּוּת, הוֹאִיל וְחָטְאוּ מִכָּל מָקוֹם: אַפִלּוּ עַל אִסּוּר שֶׁלְּדִבְרֵי סוֹפְרִים, מַכִּין אוֹתָן מַכַּת מַרְדּוּת.

 הַגּוֹנֵב כְּלִי שָׁרֵת מִן הַמִּקְדָּשׁ, וְהַמְּקַלֵּל בַּקֹּסֶם, וְהַבּוֹעֵל אַרְמִית--אֵין בֵּית דִּין נִזְקָקִין לָהֶן, אֵלָא הַקַּנָּאִין פּוֹגְעִין בָּהֶן; וְכָל הַהוֹרְגָן, זָכָה.

וְכֵן כּוֹהֵן שֶׁשִּׁמַּשׁ בְּטֻמְאָה, לֹא הָיוּ אֶחָיו הַכּוֹהֲנִים מְבִיאִין אוֹתוֹ לְבֵית דִּין; אֵלָא פִּרְחֵי כְּהֻנָּה מוֹצִיאִין אוֹתוֹ חוּץ לָעֲזָרָה, וּמוֹצִיאִין אֶת מוֹחוֹ בַּגִּזְרִין.

גְּזֵרַת הַכָּתוּב הִיא שְׁאֵין מְמִיתִין בֵּית דִּין, וְלֹא מַלְקִין אֶת הָאָדָם, בְּהוֹדָיַת פִּיו, אֵלָא עַל פִּי שְׁנֵי עֵדִים.
וְזֶה שֶׁהָרַג יְהוֹשׁוּעַ עָכָן וְדָוִיד לְגֵר עֲמָלֵקִי, בְּהוֹדָיַת פִּיהֶם--הוֹרָאַת שָׁעָה הָיְתָה, אוֹ דִּין מַלְכוּת הָיָה.

אֲבָל הַסַּנְהֶדְּרִין--אֵין מְמִיתִין וְלֹא מַלְקִין, הַמּוֹדֶה בַּעֲבֵרָה, שֶׁמֶּא נִטְרְפָה דַּעְתּוֹ בְּדָבָר זֶה, שֶׁמֶּא מִן הָעֲמֵלִין מָרֵי נֶפֶשׁ הַמְּחַכִּים לַמָּוֶת: שְׁהֶן תָּמִיד תּוֹקְעִין הַחֲרָבוֹת בְּבִטְנָם, וּמַשְׁלִיכִין עַצְמָן מֵעַל הַגַּגּוֹת; כָּךְ זֶה יָבוֹא וְיֹאמַר דָּבָר שֶׁלֹּא עָשָׂה, כְּדֵי שֶׁיֵּהָרֵג.
וּכְלָלוֹ שֶׁלַּדָּבָר, גְּזֵרַת מֶלֶךְ הִיא.

הִלְכּוֹת סַנְהֶדְּרִין פֵּרֶק יט 
כָּל לֹא תַעֲשֶׂה שֶׁיֵּשׁ בּוֹ כָּרֵת וְאֵין בּוֹ מִיתַת בֵּית דִּין, שֶׁלּוֹקִין עֲלֵיהֶן--אֶחָד וְעֶשְׂרִים הֶם; וְאֵלּוּ הֶן: הַבָּא עַל אֲחוֹתוֹ, וְעַל אֲחוֹת אָבִיו, וְעַל אֲחוֹת אִמּוֹ, וְעַל אֲחוֹת אִשְׁתּוֹ, וְעַל אֵשֶׁת אָחִיו, וְעַל אֵשֶׁת אֲחִי אָבִיו, וְעַל הַנִּדָּה, וְהָאוֹכֵל חֵלֶב, וְהָאוֹכֵל דָּם, וְהָאוֹכֵל חָמֵץ בַּפֶּסַח, וְהָאוֹכֵל בְּיוֹם הַכִּפּוּרִים, וְהָעוֹשֶׂה מְלָאכָה בְּיוֹם הַכִּפּוּרִים, וְהָאוֹכֵל נוֹתָר, וְהָאוֹכֵל פִּגּוּל, וְהַטָּמֵא שֶׁאָכַל בְּשַׂר הַקֹּדֶשׁ, וְהַטָּמֵא שֶׁנִּכְנַס לָעֲזָרָה, וְהַשּׁוֹחֵט קֳדָשִׁים בַּחוּץ, וְהַמַּעֲלֶה קֳדָשִׁים בַּחוּץ, וְהַמְּפַטֵּם אֶת הַשֶּׁמֶן, וְהַסָּךְ בְּשֶׁמֶן הַמִּשְׁחָה, וְהַמְּפַטֵּם אֶת הַקְּטֹרֶת.

כָּל מְחֻיְּבֵי מִיתָה בִּידֵי שָׁמַיִם שְׁהֶן בְּלֹא תַעֲשֶׂה וְיֵשׁ בָּהֶן מַעֲשֶׂה, שֶׁלּוֹקִין עֲלֵיהֶן--שְׁמוֹנָה עָשָׂר; וְאֵלּוּ הֶן: זָר שֶׁאָכַל תְּרוּמָה גְּדוֹלָה, בֵּין טְמֵאָה בֵּין טְהוֹרָה; וְזָר שֶׁאָכַל תְּרוּמַת מַעֲשֵׂר; וְזָר שֶׁאָכַל בִּכּוּרִים, אַחַר שֶׁנִּכְנְסוּ לִירוּשָׁלַיִם; וְזָר שֶׁאָכַל חַלָּה; וְהָאוֹכֵל טֶבֶל שֶׁלֹּא הוּרַם מִמֶּנּוּ תְּרוּמָה גְּדוֹלָה וּתְרוּמַת מַעֲשֵׂר; וְהָאוֹכֵל מֵעִיסָה שֶׁלֹּא הוּרְמָה חַלָּתָהּ; וְכוֹהֵן טָמֵא שֶׁאָכַל תְּרוּמָה טְהוֹרָה; וְכוֹהֵן שֶׁנִּכְנַס לְקֹדֶשׁ הַקֳּדָשִׁים, שֶׁלֹּא לָעֲבוֹדָה; וְכוֹהֵן שֶׁיָּצָא מִן הַמִּקְדָּשׁ, בְּשָׁעַת עֲבוֹדָה; וְלֵוִי שֶׁעָבַד בַּעֲבוֹדַת כּוֹהֲנִים; וְזָר שֶׁשִּׁמַּשׁ בַּמִּקְדָּשׁ; וּמְחֻסַּר בְּגָדִים--הֲרֵי הוּא כְּזָר, וְלוֹקֶה אִם עָבַד; וְכוֹהֵן טָמֵא שֶׁשִּׁמַּשׁ; וְשָׁתוּי שֶׁשִּׁמַּשׁ; טְבוּל יוֹם שֶׁשִּׁמַּשׁ; מְחֻסַּר כִּפּוּרִים שֶׁשִּׁמַּשׁ; פְּרוּעַ רֹאשׁ שֶׁשִּׁמַּשׁ; קְרוּעַ בְּגָדִים שֶׁשִּׁמַּשׁ.

אֲבָל הַמְּשַׁמֵּשׁ בְּלֹא קִדּוּשׁ יָדַיִם וְרַגְלַיִם--אַף עַל פִּי שְׁהוּא חַיָּב מִיתָה, אֵינוּ לוֹקֶה: מִפְּנֵי שְׁהִיא מִצְוַת עֲשֵׂה.
וְכֵן נָבִיא שֶׁכָּבַשׁ נְבוּאָתוֹ, אוֹ שֶׁעָבַר עַל דִּבְרֵי עַצְמוֹ, וְהָעוֹבֵר עַל דִּבְרֵי נָבִיא--אַף עַל פִּי שֶׁשְּׁלָשְׁתָּן בְּמִיתָה, אֵין לוֹקִין: שְׁהֶן בָּאִין מִכְּלַל עֲשֵׂה, וַהֲרֵי הוּא כַּעֲשֵׂה שֶׁנֶּאֱמָר "אֵלָיו, תִּשְׁמָעוּן" ; וְלָאו הַבָּא מִכְּלַל עֲשֵׂה--הֲרֵי הוּא כַּעֲשֵׂה, וְאֵין לוֹקִין עָלָיו.

כָּל לֹא תַעֲשֶׂה שֶׁבַּתּוֹרָה שְׁאֵין בָּהֶן כָּרֵת וְלֹא מִיתַת בֵּית דִּין, שֶׁלּוֹקִין עֲלֵיהֶן--מֵאָה שְׁמוֹנָה וְשִׁשִּׁים; וְאֵלּוּ הֶן: הָעוֹשֶׂה צֶלֶם; הָעוֹשֶׂה צוּרָה לְנוֹאי; הַפּוֹנֶה אֶל הָאֱלִילִים בְּאֶחָד מִן הַמַּעֲשִׂים; הַמֵּקִים מַצֵּבָה; הַנּוֹטֵעַ אִילָן בַּמִּקְדָּשׁ; הַנּוֹתֵן אֶבֶן מַשְׂכִּית; הַנּוֹדֵר בְּשֵׁם עֲבוֹדָה זָרָה; הַנִּשְׁבָּע בִּשְׁמָהּ; הַנִּהְנֶה בָּהּ; הַבּוֹנֶה עִיר הַנִּדַּחַת; הַנִּהְנֶה מֵעִיר הַנִּדַּחַת; הָעוֹשֶׂה כְּחֻקּוֹת הַגּוֹיִים; הַקּוֹסֵם; הַמְּעוֹנֵן; הַמְּנַחֵשׁ; הַחוֹבֵר; הַדּוֹרֵשׁ אֶל הַמֵּתִים; הַמּוֹחֵק שֵׁם, וְכַיּוֹצֶא בּוֹ, כְּגוֹן הוֹרֵס אֶבֶן מִן הַמִּזְבֵּחַ, אוֹ שׂוֹרֵף עֵץ מִן הַמִּקְדָּשׁ; וְהַמְּכַבֶּה אֵשׁ הַמִּזְבֵּחַ; הָעוֹלֶה עָלָיו בְּמַעֲלוֹת; הַנִּכְנָס לָעֲזָרָה בִּבְגָדִים טְמֵאִים; זָב וְכַיּוֹצֶא בּוֹ שֶׁנִּכְנַס לְהַר הַבַּיִת; הַמֵּסִיר בַּדֵּי הָאֲרוֹן; הַמֵּזִיחַ חֹשֶׁן מֵעַל הָאֵפוֹד; הַקּוֹרֵעַ פִּי הַמְּעִיל; הַמַּקְרִיב עַל מִזְבַּח הַזָּהָב; כּוֹהֵן שֶׁנִּכְנַס לַהֵיכָל, שֶׁלֹּא בְּשָׁעַת עֲבוֹדָה; בַּעַל מוּם שֶׁנִּכְנַס לְשָׁם; שָׁתוּי שֶׁנִּכְנַס לְשָׁם; בַּעַל מוּם שֶׁשִּׁמַּשׁ; עָרֵל שֶׁשִּׁמַּשׁ; כּוֹהֵן שֶׁעָבַד בַּעֲבוֹדַת הַלְּוִיִּים; כּוֹהֵן שֶׁנִּכְנַס לַמִּקְדָּשׁ פְּרוּעַ רֹאשׁ; כּוֹהֵן שֶׁנִּכְנַס לַמִּקְדָּשׁ קְרוּעַ בְּגָדִים; הַמַּקְדִּישׁ בַּעֲלֵי מוּמִין; הַשּׁוֹחֲטָן; הַזּוֹרֵק דְּמֵיהֶן; הַמַּקְטִיר אֵמוּרֵיהֶן; הַמַּקְרִיב קָרְבְּנוֹת גּוֹיִים בַּעֲלֵי מוּמִין; הַמַּטִּיל מוּם בַּקֳּדָשִׁים בִּזְמָן הַמִּקְדָּשׁ; הָעוֹבֵד בַּקֳּדָשִׁים; הַגּוֹזֵז אוֹתָן; הַמַּקְטִיר שְׂאוֹר אוֹ דְּבַשׁ; הָעוֹשֶׂה שְׁיָרֵי מְנָחוֹת חָמֵץ; הַמַּקְרִיב בְּלֹא מֶלַח; הַמַּקְרִיב אֶתְנָן אוֹ מְחִיר; הַנּוֹתֵן שֶׁמֶן עַל מִנְחַת חוֹטֶא; הַנּוֹתֵן עָלֶיהָ לְבוֹנָה; הַנּוֹתֵן שֶׁמֶן בְּקָרְבַּן סוֹטָה; הַנּוֹתֵן עָלָיו לְבוֹנָה; הַמַּבְדִּיל בְּחַטַּאת הָעוֹף; הַמֵּמֵר בְּקָדְשֵׁי מִזְבֵּחַ; הָאוֹכֵל בְּשַׂר קֹדֶשׁ שֶׁנִּטְמָא; הָאוֹכֵל מִפְּסוּלֵי הַמֻּקְדָּשִׁין; כּוֹהֵן שֶׁאָכַל בְּשַׂר קָדְשֵׁי הַקֳּדָשִׁים חוּץ לָעֲזָרָה; זָר שֶׁאָכַל בְּשַׂר קָדְשֵׁי קֳדָשִׁים, אַחַר מַתַּן דָּמִים; זָר שֶׁאָכַל בְּשַׂר בְּכוֹר; כּוֹהֶנֶת שֶׁנִּשֵּׂאת לְזָר שֶׁאָכְלָה חָזֶה וְשׁוֹק, אַפִלּוּ לְאַחַר מִיתַת בַּעְלָהּ; חֲלָלָה שֶׁאָכְלָה תְּרוּמָה; הָאוֹכֵל קֳדָשִׁים קַלִּים, קֹדֶם זְרִיקַת דָּמִים; הָאוֹכֵל קֳדָשִׁים קַלִּים חוּץ לִירוּשָׁלַיִם; הָאוֹכֵל בְּכוֹר חוּץ לִירוּשָׁלַיִם; הָאוֹכֵל מַעֲשֵׂר שֵׁנִי אַחַר שֶׁרָאָה פְּנֵי הַבַּיִת, חוּץ לִירוּשָׁלַיִם; כּוֹהֵן שֶׁאָכַל בִּכּוּרִים מִשֶּׁנִּכְנְסוּ לִירוּשָׁלַיִם, קֹדֶם הַנָּחָה בָּעֲזָרָה; כּוֹהֵן שֶׁאָכַל בִּכּוּרִים חוּץ לִירוּשָׁלַיִם, אַחַר שֶׁהֻנְּחוּ בָּעֲזָרָה; הָאוֹכֵל בִּירוּשָׁלַיִם מַעֲשֵׂר שֵׁנִי שֶׁנִּטְמָא, קֹדֶם שֶׁיִּפָּדֶה; טָמֵא שֶׁאָכַל מַעֲשֵׂר שֵׁנִי הַטָּהוֹר בִּירוּשָׁלַיִם; הָאוֹכֵל מַעֲשֵׂר שֵׁנִי בַּאֲנִינוּת, וְכֵן כָּל הַקֳּדָשִׁים; עָרֵל שֶׁאָכַל בְּשַׂר קֹדֶשׁ אוֹ תְּרוּמוֹת; הָאוֹכֵל מִמִּנְחַת כּוֹהֵן, וְכֵן מִכָּל דָּבָר שְׁהוּא כָּלִיל לָאִשִּׁים; הָאוֹכֵל מִבְּשַׂר חַטָּאוֹת הַנִּשְׂרָפוֹת, וְכֵן מִכָּל הַטָּעוּן שְׂרֵפָה; הַשּׁוֹחֵט פֶּסַח עַל הֶחָמֵץ; הַשּׁוֹבֵר בּוֹ עֶצֶם, בֵּין בָּרִאשׁוֹן בֵּין בַּשֵּׁנִי; הַמּוֹצִיא מִבְּשָׂרוֹ חוּץ לַחֲבוּרָתוֹ; הָאוֹכֵל מִבְּשָׂרוֹ חוּץ לַחֲבוּרָתוֹ; הָאוֹכֵל מִבְּשָׂרוֹ נָא אוֹ מְבֻשָּׁל; הַנִּהְנֶה מִן הַהֶקְדֵּשׁ בְּמֵזִיד; הָאוֹכֵל טֶבֶל שֶׁעֲדַיִן לֹא הֻפְרַשׁ מִמֶּנּוּ מַעֲשֵׂר, אַפִלּוּ מַעֲשֵׂר עָנִי, אַף עַל פִּי שֶׁהוּרְמוּ תְּרוּמוֹתָיו; הָאוֹכֵל מִבְּשַׂר נֶפֶשׁ חַיָּה שֶׁנִּגְמַר דִּינָהּ לִסְקֵלָה, אַף עַל פִּי שֶׁנִּשְׁחֲטָה; הָאוֹכֵל בְּהֵמָה טְמֵאָה; הָאוֹכֵל עוֹף טָמֵא; הָאוֹכֵל דָּג טָמֵא; הָאוֹכֵל שֶׁרֶץ הָעוֹף; הָאוֹכֵל שֶׁרֶץ הָאָרֶץ; הָאוֹכֵל שֶׁרֶץ הַמַּיִם; הָאוֹכֵל רֶמֶשׂ הָאֲדָמָה, אַף עַל פִּי שְׁאֵינוּ רָבֶה; הָאוֹכֵל תּוֹלָעִים שֶׁבַּפֵּרוֹת, אַחַר שֶׁפֵּרְשׁוּ; הָאוֹכֵל נְבֵלָה; הָאוֹכֵל טְרֵפָה; הָאוֹכֵל אֵבֶר מִן הַחַי; הָאוֹכֵל גִּיד הַנָּשֶׁה; הָאוֹכֵל בָּשָׂר בֶּחָלָב; הַמְּבַשֵּׁל בָּשָׂר בֶּחָלָב; הָאוֹכֵל מִתְּבוּאָה חֲדָשָׁה, קֹדֶם הֲבָאַת הָעֹמֶר; הָאוֹכֵל עָרְלָה; הָאוֹכֵל כִּלְאֵי הַכֶּרֶם; הָאוֹכֵל תַּעֲרֹבֶת חָמֵץ בַּפֶּסַח; הָאוֹכֵל חָמֵץ אַחַר חֲצוֹת; הַמְּקַיֵּם חָמֵץ בַּפֶּסַח בִּרְשׁוּתוֹ, כְּגוֹן שֶׁחִמַּץ עִיסָתוֹ; הַשּׁוֹתֶה יֵין נֶסֶךְ; נָזִיר שֶׁאָכַל מִגֶּפֶן הַיַּיִן; נָזִיר שֶׁגִּלַּח; נָזִיר שֶׁנִּטַּמֵּא לַמֵּת; הַמְּגַלֵּחַ אֶת הַנֶּתֶק; הַחוֹתֵךְ סִימָנֵי צָרַעַת אוֹ שֶׁכְּוָיָן; הָעוֹבֵד בַּנַּחַל שֶׁנֶּעֶרְפָה בּוֹ הָעֶגְלָה; הַזּוֹרֵעַ אֶרֶץ יִשְׂרָאֵל בַּשְּׁבִיעִית; הַזּוֹמֵר אֶת הָאִילָן בַּשְּׁבִיעִית; הַקּוֹצֵר סְפִיחַ בְּלֹא שִׁנּוּי; הַבּוֹצֵר בְּלֹא שִׁנּוּי; הַזּוֹרֵעַ בִּשְׁנַת הַיּוֹבֵל; הַקּוֹצֵר בָּהּ בְּלֹא שִׁנּוּי; הַבּוֹצֵר בָּהּ בְּלֹא שִׁנּוּי; הַמְּכַלֶּה פְּאַת שָׂדֶה, וְלֹא נְתָנָהּ לֶעָנִי; הַמְּלַקֵּט לֶקֶט, וְלֹא נְתָנוֹ לֶעָנִי; הַמְּעוֹלֵל כַּרְמוֹ, וְלֹא נְתָנוֹ לֶעָנִי; הַמְּלַקֵּט פֶּרֶט כַּרְמוֹ, וְלֹא נְתָנוֹ לֶעָנִי; הַלּוֹקֵחַ עֹמֶר הַשִּׁכְחָה, וְלֹא נְתָנוֹ לֶעָנִי; הַלּוֹקֵחַ אֵם עַל הַבָּנִים, וְלֹא שִׁלַּח הָאֵם; הַזּוֹרֵעַ כִּלְאַיִם בָּאָרֶץ בִּזְרָעִים; הַזּוֹרֵעַ כִּלְאֵי הַכֶּרֶם בָּאָרֶץ; הַמַּרְכִּיב אִילָנוֹת כִּלְאַיִם בְּכָל מָקוֹם; הַמַּרְבִּיעַ בְּהֵמָה כִּלְאַיִם בְּכָל מָקוֹם; הַמַּנְהִיג בְּכִלְאַיִם בְּכָל מָקוֹם; הַחוֹסֵם בְּהֵמָה בְּעֵת מְלָאכָה בְּכָל מָקוֹם; הַשּׁוֹחֵט אוֹתוֹ וְאֶת בְּנוֹ בְּכָל מָקוֹם; הַמְּמַשְׁכֵּן חֲבֵרוֹ בְּיָדוֹ, וְלֹא הִחְזִיר הָעֲבוֹט; הַחוֹבֵל אַלְמָנָה, וְלֹא הִחְזִיר הַמַּשְׁכּוֹן; הַחוֹבֵל כֵּלִים שֶׁעוֹשִׂין בָּהֶן אֹכֶל נֶפֶשׁ וְלֹא הִחְזִיר; עֵד זוֹמֵם שְׁאֵינוּ בֶּן תַּשְׁלוּמִין; הַמַּכֶּה חֲבֵרוֹ הַכָּיָה שְׁאֵין בָּהּ שׁוֹוֶה פְּרוּטָה; בֵּן סוֹרֵר וּמוֹרֶה בְּעֵדוּת רִאשׁוֹנָה; הַמּוֹצִיא שֵׁם רָע, שֶׁנִּמְצָא דְּבָרוֹ שֶׁקֶר; הַמְּקַלֵּל חֲבֵרוֹ בַּשֵּׁם; הַנִּשְׁבָּע לַשָּׁוְא; הַנִּשְׁבָּע לַשֶּׁקֶר; הַמְּחַלֵּל נִדְרוֹ; הַיּוֹצֶא חוּץ לַתְּחוּם בַּשַּׁבָּת; הָעוֹשֶׂה מְלָאכָה בְּיוֹם טוֹב; הַמַּקִּיף פְּאַת רֹאשׁ; הַמַּקִּיף פְּאַת זָקָן; הַשּׂוֹרֵט עַל מֵת; הַקּוֹרֵחַ רֹאשׁוֹ עַל מֵת; הַכּוֹתֵב כְּתֹבֶת קַעֲקַע; הַלּוֹבֵשׁ שַׁעַטְנֵז; הַקּוֹצֵץ אִילָנֵי מַאֲכַל דֶּרֶךְ הַשְׁחָתָה; אִישׁ שֶׁלָּבַשׁ מַלְבּוּשֵׁי אִשָּׁה; אִשָּׁה שֶׁלָּבְשָׁה מַלְבּוּשֵׁי אִישׁ; כּוֹהֵן שֶׁנִּטַּמֵּא לַמֵּת; כּוֹהֵן שֶׁקִּדַּשׁ זוֹנָה וּבְעָלָהּ; אוֹ שֶׁקִּדַּשׁ גְּרוּשָׁה וּבְעָלָהּ; אוֹ שֶׁקִּדַּשׁ חֲלָלָה וּבְעָלָהּ; וְכוֹהֵן גָּדוֹל שֶׁבָּעַל אַלְמָנָה, אַף עַל פִּי שֶׁלֹּא קִדְּשָׁהּ; הַמַּחְזִיר גְּרוּשָׁתוֹ, אַחַר שֶׁנִּתְקַדְּשָׁה; הַנּוֹשֵׂא זְקוּקָה לַיָּבָם; הַבָּא עַל הַקְּדֵשָׁה; מַמְזֵר שֶׁנָּשָׂא בַּת יִשְׂרָאֵל וּבָעַל; פָּצוּעַ דַּכָּא שֶׁנָּשָׂא בַּת יִשְׂרָאֵל וּבָעַל; הַמְּסָרֵס אִישׁ, וְכֵן שְׁאָר זִכְרֵי בְּהֵמָה חַיָּה וָעוֹף; אוֹנֵס שֶׁגֵּרַשׁ אֲנוּסָתוֹ, וְלֹא הִחְזִירָהּ; מוֹצִיא שֵׁם רָע שֶׁגֵּרַשׁ אִשְׁתּוֹ, וְלֹא הִחְזִירָהּ; הַקּוֹרֵב אֶל הָעֲרָיוֹת בְּדֶרֶךְ מִדַּרְכֵי הַזְּנוּת, אַף עַל פִּי שֶׁלֹּא גִּלָּה עֶרְוָה, וְזֶה הוּא חָשׁוּד עַל הָעֲרָיוֹת; הַמִּתְחַתֵּן בַּגּוֹיִים; גֵּר עַמּוֹנִי שֶׁנָּשָׂא בַּת יִשְׂרָאֵל וּבָעַל; גֵּר מוֹאָבִי שֶׁנָּשָׂא בַּת יִשְׂרָאֵל וּבָעַל; מֶלֶךְ שֶׁהִרְבָּה נָשִׁים; מֶלֶךְ שֶׁהִרְבָּה סוּסִים; מֶלֶךְ שֶׁהִרְבָּה כֶּסֶף וְזָהָב.
נִמְצְאוּ כָּל הַלּוֹקִים מָאתַיִם וְשִׁבְעָה, סִימָן לָהֶם יִלְקוּ זֵדִים.

הִלְכּוֹת סַנְהֶדְּרִין פֵּרֶק כ 
אֵין בֵּית דִּין עוֹנְשִׁין בְּאֻמְדַּן הַדַּעַת, אֵלָא עַל פִּי עֵדִים, בִּרְאָיָה בְּרוּרָה.
אַפִלּוּ רָאוּהוּ הָעֵדִים רוֹדֵף אַחַר חֲבֵרוֹ לְהָרְגוֹ, וְהִתְרוּ בּוֹ, וְהֶעֱלִימוּ עֵינֵיהֶם, אוֹ שֶׁנִּכְנַס אַחֲרָיו לְחֻרְבָה, וְנִכְנְסוּ אַחֲרָיו, וּמְצָאוּהוּ הָרוּג וּמְפֻרְפָּר וְהַסַּיִף מְנַטֵּף דָּם בְּיַד הַהוֹרֵג--הוֹאִיל וְלֹא רָאוּהוּ בְּעֵת שֶׁהִכָּהוּ, אֵין בֵּית דִּין הוֹרְגִין בְּעֵדוּת זוֹ; וְעַל זֶה וְכַיּוֹצֶא בּוֹ נֶאֱמָר "וְנָקִי וְצַדִּיק אַל-תַּהֲרֹג" .

וְכֵן אִם הֵעִידוּ עָלָיו שְׁנַיִם שֶׁעָבַד עֲבוֹדָה זָרָה--זֶה רָאָהוּ שֶׁעָבַד אֶת הַחַמָּה וְהִתְרָה בּוֹ, וְזֶה רָאָהוּ שֶׁעָבַד אֶת הַלְּבָנָה וְהִתְרָה בּוֹ--אֵין מִצְטָרְפִין: שֶׁנֶּאֱמָר "וְנָקִי וְצַדִּיק אַל-תַּהֲרֹג" --הוֹאִיל וְיֵשׁ שָׁם צַד לְנַקּוֹתוֹ וְלִהְיוֹתוֹ צַדִּיק, אַל תַּהַרְגֵהוּ.

 כָּל מִי שֶׁעָשָׂה דָּבָר שֶׁחַיָּבִין עָלָיו מִיתַת בֵּית דִּין, בְּאֹנֶס--אֵין בֵּית דִּין מְמִיתִין אוֹתוֹ.
וְאַפִלּוּ הָיָה מִצְוָה שֶׁיֵּהָרֵג וְאַל יַעֲבֹר--אַף עַל פִּי שֶׁחִלַּל אֶת הַשֵּׁם--הוֹאִיל וְהוּא אָנוּס, אֵינוּ נֶהְרָג: שֶׁנֶּאֱמָר "וְלַנַּעֲרָ לֹא-תַעֲשֶׂה דָבָר" --זוֹ אַזְהָרָה לְבֵית דִּין, שֶׁלֹּא יַעַנְשׁוּ הָאָנוּס.

 אִישׁ שֶׁאֲנָסוּהוּ עַד שֶׁבָּא עַל הָעֶרְוָה--חַיָּב מִיתַת בֵּית דִּין, שְׁאֵין קִשּׁוּי אֵלָא לַדַּעַת; אֲבָל הָאִשָּׁה שֶׁנִּבְעֲלָה בְּאֹנֶס--אַפִלּוּ אָמְרָה אַחַר שֶׁנֶּאְנְסָה, הַנִּיחוּ לוֹ--הֲרֵי זוֹ פְּטוּרָה, מִפְּנֵי שֶׁיִּצְרָהּ מִתְגַּבֵּר עָלֶיהָ.

 אָסוּר לְבֵית דִּין לָחוּס עַל הַהוֹרֵג--שֶׁלֹּא יֹאמְרוּ כְּבָר נֶהְרָג זֶה, וּמַה תְּעָלָה יֵשׁ בַּהֲרִיגַת הָאַחֵר; וְנִמְצְאוּ מִתְרַשְּׁלִין בַּהֲרִיגָתוֹ: שֶׁנֶּאֱמָר "וְלֹא-תָחוֹס עֵינְךָ ...
וּבִעַרְתָּ דַם-הַנָּקִי ..." .

וְכֵן אָסוּר לְבֵית דִּין לָחוּס עַל מִי שֶׁנִּתְחַיַּב קְנָס--שֶׁלֹּא יֹאמְרוּ עָנִי הוּא זֶה, וְשֶׁלֹּא בְּכַוָּנָה עָשָׂה; אֵלָא מַגְבִּין מִמֶּנּוּ כָּל שֶׁיֵּשׁ לוֹ, בְּלֹא חֲנִינָה: שֶׁנֶּאֱמָר "וְלֹא תָחוֹס, עֵינֶךָ" .

וְכֵן בְּדִינֵי מְמוֹנוֹת, אֵין מְרַחֲמִין עַל הַדַּל--שֶׁלֹּא תֹאמַר עָנִי הוּא זֶה, וּבַעַל דִּינוֹ עָשִׁיר, הוֹאִיל וַאֲנִי וְהֶעָשִׁיר חַיָּבִין לְפַרְנְסוֹ, אֲזַכֶּנּוּ בַּדִּין וְנִמְצָא מִתְפַּרְנֵס בְּכָבוֹד: עַל זֶה הִזְהִירָה תּוֹרָה "וְדָל, לֹא תֶהְדַּר בְּרִיבוֹ" , וְנֶאֱמָר "לֹא-תִשָּׂא פְנֵי-דָל" .

אָסוּר לְהַדַּר פְּנֵי גָּדוֹל בַּדִּין.
כֵּיצַד: הֲרֵי שֶׁבָּאוּ לְפָנֶיךָ שְׁנַיִם לַדִּין, אֶחָד חָכָם גָּדוֹל וְאֶחָד הִדְיוֹט--לֹא תַקְדִּים לִשְׁאֹל בִּשְׁלוֹמוֹ שֶׁלַּגָּדוֹל וְלֹא תַסְבִּיר לוֹ פָּנִים וְלֹא תְּכַבְּדֶנּוּ, שֶׁלֹּא יִסְתַּתְּמוּ טְעָנוֹתָיו שֶׁלָּאַחֵר; אֵלָא אֵינוּ נִפְנֶה לְאֶחָד מֵהֶן, עַד שֶׁיִּגָּמֵר הַדִּין: שֶׁנֶּאֱמָר "לֹא תֶהְדַּר פְּנֵי גָדוֹל" .

אָמְרוּ חֲכָמִים, אַל תֹּאמַר עָשִׁיר הוּא זֶה, בֶּן גְּדוֹלִים הוּא זֶה--הֵיאַךְ אֲבַיְּשֶׁנּוּ, וְאֶרְאֶה בְּבָשְׁתּוֹ: לְכָּךְ נֶאֱמָר "לֹא תֶהְדַּר פְּנֵי גָדוֹל" .

 בָּאוּ לְפָנֶיךָ שְׁנַיִם לַדִּין, אֶחָד כָּשֵׁר וְאֶחָד רָשָׁע--אַל תֹּאמַר הוֹאִיל וְרָשָׁע הוּא זֶה, וְחֶזְקַת זֶה שְׁאֵינוּ מְשַׁנֶּה בְּדִבּוּרוֹ, אַטֶּה הַדִּין עַל הָרָשָׁע: עַל זֶה נֶאֱמָר "לֹא תַטֶּה מִשְׁפַּט אֶבְיֹנְךָ, בְּרִיבוֹ" --אַף עַל פִּי שְׁהוּא אֶבְיוֹן בַּמִּצְווֹת, לֹא תַטֶּה דִּינוֹ.

 "לֹא-תַעֲשׂוּ עָוֶל, בַּמִּשְׁפָּט" --זֶה הַמְּעַוֵּת אֶת הַדִּין, וּמְזַכֶּה אֶת הַחַיָּב וּמְחַיֵּב אֶת הַזַּכָּאי.
וְכֵן הַמְּעַנֶּה אֶת הַדִּין וּמַאֲרִיךְ בִּדְבָרִים הַבְּרוּרִים, כְּדֵי לְצַעַר אֶחָד מִבַּעֲלֵי הַדִּינִין--הֲרֵי זֶה בִּכְלַל מְעַוֵּל.

 הַגַּס לִבּוּ בַּהוֹרָאָה, וְקוֹפֵץ וְחוֹתֵךְ הַדִּין, קֹדֶם שֶׁיַּחְקְרֵהוּ בֵּינוֹ לְבֵין עַצְמוֹ, עַד שֶׁיִּהְיֶה בָּרוּר לוֹ כַּשֶּׁמֶשׁ--הֲרֵי זֶה שׁוֹטֶה, וְרָשָׁע, וְגַס רוּחַ.
כָּךְ צִוּוּ חֲכָמִים, הֱיוּ מְתוּנִין בַּדִּין; וְכֵן אִיּוֹב אוֹמֵר "וְרִב לֹא-יָדַעְתִּי אֶחְקְרֵהוּ" .

 כָּל דַּיָּן שֶׁבָּא לְפָנָיו דִּין, וְהִתְחִיל לְדַמּוֹתוֹ לְדִין פָּסוּק שֶׁכְּבָר יָדַע אֲמִתּוֹ, וְיֵשׁ עִמּוֹ בַּמְּדִינָה גָּדוֹל מִמֶּנּוּ בְּחָכְמָה, וְאֵינוּ הוֹלֵךְ וְנִמְלָךְ בּוֹ--הֲרֵי זֶה בִּכְלַל הָרְשָׁעִים שֶׁלִּבָּם גַּס בַּהוֹרָאָה.
וְאָמְרוּ חֲכָמִים, רָעָה עַל רָעָה תָּבוֹא לוֹ: שֶׁכָּל אֵלּוּ הַדְּבָרִים וְכַיּוֹצֶא בָּהֶן--מִגַּסּוּת הָרוּחַ הֶן, הַמְּבִיאָה לִידֵי עִוּוּת הַדִּין.

"כִּי-רַבִּים חֲלָלִים הִפִּילָה" --זֶה תַּלְמִיד שֶׁלֹּא הִגִּיעַ לַהוֹרָאָה, וּמוֹרֶה.
"וַעֲצֻמִים, כָּל-הֲרֻגֶיהָ" --זֶה שֶׁהִגִּיעַ לַהוֹרָאָה, וְאֵינוּ מוֹרֶה: וְהוּא, שֶׁיִּהְיֶה הַדּוֹר צָרִיךְ לוֹ; אֲבָל אִם יָדַע שֶׁיֵּשׁ שָׁם רָאוּי לַהוֹרָאָה, וּמָנַע עַצְמוֹ מִן הַהוֹרָאָה--הֲרֵי זֶה מְשֻׁבָּח.
וְכָל הַמּוֹנֵעַ עַצְמוֹ מִן הַדִּין--מוֹנֵעַ מִמֶּנּוּ אֵיבָה, וְגָזֵל, וּשְׁבוּעַת שָׁוְא.
וְהַגַּס לִבּוּ בַּהוֹרָאָה--שׁוֹטֶה, רָשָׁע, וְגַס רוּחַ.
וְתַלְמִיד, אַל יוֹרֶה הֲלָכָה בִּפְנֵי רִבּוֹ, אֵלָא אִם כֵּן הָיָה רָחוֹק מִמֶּנּוּ שָׁלוֹשׁ פַּרְסָאוֹת, כְּנֶגֶד מַחֲנֵה יִשְׂרָאֵל.

 אַל תֹּאמַר שֶׁכָּל אֵלּוּ הַדְּבָרִים, בַּדִּין שֶׁיֵּשׁ בּוֹ הוֹצָאַת מָמוֹן הַרְבֵּה מִזֶּה וּנְתִינָתוֹ לְזֶה--לְעוֹלָם יְהִי דִּין אֶלֶף מָנֶה וְדִין פְּרוּטָה אַחַת, שׁוֹוִין בְּעֵינֶיךָ לְכָל דָּבָר.
וְאֵין הַדַּיָּנִין יוֹשְׁבִין, לַדִּין לְפָחוּת מִשּׁוֹוֶה פְּרוּטָה.
וְאִם הֻזְקְקוּ לְשׁוֹוֶה פְּרוּטָה--גּוֹמְרִין אֶת דִּינוֹ, אַפִלּוּ לְפָחוּת מִשּׁוֹוֶה פְּרוּטָה.

 כָּל הַמַּטֶּה מִשְׁפָּט אֶחָד מִיִּשְׂרָאֵל--עוֹבֵר בְּלָאו אֶחָד, שֶׁנֶּאֱמָר "לֹא-תַעֲשׂוּ עָוֶל, בַּמִּשְׁפָּט" .
וְאִם הָיָה גֵּר--עוֹבֵר בִּשְׁנֵי לָאוִין, שֶׁנֶּאֱמָר "לֹא תַטֶּה, מִשְׁפַּט גֵּר" .
וְאִם יָתוֹם הוּא--עוֹבֵר בִּשְׁלוֹשָׁה לָאוִין, שֶׁנֶּאֱמָר "מִשְׁפַּט גֵּר יָתוֹם" .

הִלְכּוֹת סַנְהֶדְּרִין פֵּרֶק כא 
מִצְוַת עֲשֵׂה לִשְׁפֹּט הַשּׁוֹפֵט בְּצֶדֶק, שֶׁנֶּאֱמָר "בְּצֶדֶק, תִּשְׁפֹּט עֲמִיתֶךָ" .
אֵיזֶה הוּא צֶדֶק הַמִּשְׁפָּט: זֶה הַשְׁוָיַת שְׁנֵי בַּעֲלֵי דִּינִין בְּכָל דָּבָר--לֹא יִהְיֶה אֶחָד מְדַבֵּר כָּל צָרְכּוֹ, וְאֶחָד אוֹמֵר לוֹ קַצַּר דְּבָרֶיךָ; לֹא יַסְבִּיר פָּנִים לְאֶחָד וִידַבַּר לוֹ רַכּוֹת, וְיָרֵעַ פָּנָיו לְאֶחָד וִידַבַּר לוֹ קָשׁוֹת.

שְׁנֵי בַּעֲלֵי דִּינִין שֶׁהָיָה אֶחָד מֵהֶם מְלֻבָּשׁ בְּגָדִים יְקָרִים, וְהַשֵּׁנִי בְּגָדִים בְּזוּיִים--אוֹמְרִין לַמְּכֻבָּד, אוֹ הַלְבִּישֵׁהוּ כְּמוֹתָךְ עַד שֶׁתִּדּוֹן עִמּוֹ, אוֹ לְבֹשׁ כְּמוֹתוֹ: עַד שֶׁתִּהְיוּ שׁוֹוִין, וְאַחַר כָּךְ תַּעַמְדוּ בַּדִּין.

לֹא יִהְיֶה אֶחָד יוֹשֵׁב וְאֶחָד עוֹמֵד, אֵלָא שְׁנֵיהֶם עוֹמְדִין.
וְאִם רָצוּ בֵּית דִּין לְהוֹשִׁיב אֶת שְׁנֵיהֶם, מוֹשִׁיבִין; וְלֹא יֵשֵׁב אֶחָד לְמַעְלָה וְאֶחָד לְמַטָּה, אֵלָא זֶה בְּצַד זֶה.

בַּמֶּה דְּבָרִים אֲמוּרִים, בְּשָׁעַת מַשָּׂא וּמַתָּן בַּדִּין; אֲבָל בְּשָׁעַת גְּמָר דִּין--הַכֹּל בַּעֲמִידָה, שֶׁנֶּאֱמָר "וַיַּעֲמֹד הָעָם עַל-מֹשֶׁה" .
וְאֵיזֶה הוּא גְּמָר דִּין--אִישׁ פְּלוֹנִי אַתָּה חַיָּב, אִישׁ פְּלוֹנִי אַתָּה זַכָּאי.
בַּמֶּה דְּבָרִים אֲמוּרִים, בְּבַעֲלֵי דִּינִין; אֲבָל הָעֵדִים--לְעוֹלָם בַּעֲמִידָה, שֶׁנֶּאֱמָר "וְעָמְדוּ שְׁנֵי-הָאֲנָשִׁים" .

 תַּלְמִיד חֲכָמִים וְעַם הָאָרֶץ שֶׁבָּאוּ לַדִּין--מוֹשִׁיבִין אֶת הֶחָכָם, וְאוֹמְרִין לְעַם הָאָרֶץ שֵׁב; אִם לֹא יָשַׁב, אֵין מַקְפִּידִין עַל כָּךְ.
וְלֹא יַקְדִּים הַתַּלְמִיד כְּשֶׁיָּבוֹא לַדִּין, וְיֵשֵׁב לִפְנֵי רִבּוֹ שֶׁרוֹצֶה לָדוּן לְפָנָיו; וְאִם הָיָה קָבוּעַ לוֹ זְמָן לִקְרוֹת, וּבָא בִּזְמַנּוֹ--מֻתָּר.

 כְּבָר נָהֲגוּ כָּל בָּתֵּי דִּינֵי יִשְׂרָאֵל מֵאַחַר הַתַּלְמוּד, בְּכָל הַיְּשִׁיבוֹת, שֶׁמּוֹשִׁיבִין בַּעֲלֵי דִּינִין וּמוֹשִׁיבִין הָעֵדִים, כְּדֵי לְסַלַּק הַמַּחְלֹקֶת: שְׁאֵין בָּנוּ כּוֹחַ לְהַעְמִיד מִשְׁפְּטֵי הַדָּת עַל תִּלָּם.

 הָיוּ לִפְנֵי הַדַּיָּנִין בַּעֲלֵי דִּין הַרְבֵּה--מַקְדִּימִין אֶת דִּין הַיָּתוֹם לְדִין הָאַלְמָנָה, שֶׁנֶּאֱמָר "שִׁפְטוּ יָתוֹם, רִיבוּ אַלְמָנָה" .
וְדִין הָאַלְמָנָה קוֹדֵם לְדִין תַּלְמִיד חֲכָמִים, וְדִין תַּלְמִיד חֲכָמִים קוֹדֵם לְדִין עַם הָאָרֶץ; וְדִין הָאִשָּׁה קוֹדֵם לְדִין הָאִישׁ, שֶׁבֹּשֶׁת הָאִשָּׁה מְרֻבָּה.

 אָסוּר לַדַּיָּן לִשְׁמֹעַ דִּבְרֵי אֶחָד מִבַּעֲלֵי דִּינִין, קֹדֶם שֶׁיָּבוֹא חֲבֵרוֹ, אוֹ שֶׁלֹּא בִּפְנֵי חֲבֵרוֹ; אַפִלּוּ דָּבָר אֶחָד אָסוּר: שֶׁנֶּאֱמָר "שָׁמֹעַ בֵּין-אֲחֵיכֶם" .
וְכָל הַשּׁוֹמֵעַ מֵאֶחָד--עוֹבֵר בְּלֹא תַעֲשֶׂה, שֶׁנֶּאֱמָר "לֹא תִשָּׂא, שֵׁמַע שָׁוְא" .
וּבִכְלַל לָאו זֶה, אַזְהָרָה לִמְקַבֵּל לְשׁוֹן הָרַע, וּמְסַפֵּר לְשׁוֹן הָרַע, וּמֵעִיד עֵדוּת שֶׁקֶר.

וְכֵן בַּעַל דִּין מֻזְהָר שֶׁלֹּא יַשְׁמִיעַ דְּבָרָיו לַדַּיָּנִין, קֹדֶם שֶׁיָּבוֹא חֲבֵרוֹ; וְגַם עַל זֶה וְכַיּוֹצֶא בּוֹ נֶאֱמָר "מִדְּבַר-שֶׁקֶר, תִּרְחָק" .

 לֹא יִהְיֶה הַדַּיָּן שׁוֹמֵעַ מִפִּי הַתֻּרְגְּמָן, אֵלָא אִם כֵּן הָיָה מַכִּיר לְשׁוֹן בַּעֲלֵי דִּינִין, וְשׁוֹמֵעַ טְעָנוֹתֵיהֶן, וְאֵינוּ מָהִיר בִּלְשׁוֹנָם, כְּדֵי לְהָשִׁיב לָהֶם: יַעְמִיד תֻּרְגְּמָן לְהוֹדִיעַ אוֹתָם פְּסַק הַדִּין, וּמֵאֵיזֶה טַעַם חִיַּב זֶה וְזִכָּה זֶה.

 צָרִיךְ הַדַּיָּן לִשְׁמֹעַ טְעָנוֹת בַּעֲלֵי דִּינִין, וְלִשְׁנוֹת טְעָנוֹתֵיהֶן--שֶׁנֶּאֱמָר "וַיֹּאמֶר הַמֶּלֶךְ--זֹאת אֹמֶרֶת, זֶה-בְּנִי הַחַי וּבְנֵךְ הַמֵּת" ; וּמְצַדֵּק אֶת הַדִּין בְּלִבּוֹ, וְאַחַר כָּךְ יַחְתְּכֵהוּ.

 מְנַיִן לַדַּיָּן שֶׁלֹּא יַעֲשֶׂה מֵלִיץ לִדְבָרָיו, תִּלְמֹד לוֹמַר "מִדְּבַר-שֶׁקֶר, תִּרְחָק" ; אֵלָא יֹאמַר מַה שֶׁנִּרְאֶה לוֹ, וְיִשְׁתֹּק.
וְלֹא יְלַמַּד אֶחָד מִבַּעֲלֵי דִּינִין טְעָנָה כְּלָל: אַפִלּוּ הֵבִיא בַּעַל דִּין עֵד אֶחָד--לֹא יֹאמַר לוֹ, אֵין מְקַבְּלִין עֵד אֶחָד; אֵלָא יֹאמַר לַנִּטְעָן, הֲרֵי זֶה הֵעִיד עָלֶיךָ, וּלְוַאי שֶׁיּוֹדֶה וְיֹאמַר, אֱמֶת, עַד שֶׁיִּטְעֹן הוּא וְיֹאמַר, עֵד אֶחָד הוּא וְאֵינוּ נֶאֱמָן עָלַי.
וְכֵן כָּל כַּיּוֹצֶא בְּזֶה.

 רָאָה הַדַּיָּן זְכוּת לְאֶחָד מֵהֶן, וּבַעַל דִּין מְבַקֵּשׁ לְאָמְרָהּ וְאֵינוּ יוֹדֵעַ לְחַבַּר הַדְּבָרִים, אוֹ שֶׁרָאָה אוֹתוֹ מִצְטַעֵר לְהַצִּיל עַצְמוֹ בִּטְעָנַת אֱמֶת, וּמִפְּנֵי הַחֵמָה וְהַכַּעַס נִסְתַּלְּקָה מִמֶּנּוּ, אוֹ נִשְׁתַּבַּשׁ מִפְּנֵי הַסִּכְלוּת--הֲרֵי זֶה מֻתָּר לְסַעֲדוֹ מְעַט, וּלְהָבִינוֹ תְּחִלַּת הַדָּבָר מִשּׁוֹם "פְּתַח-פִּיךָ לְאִלֵּם" .
וְצָרִיךְ לְהִתְיַשַּׁב בְּדָבָר זֶה הַרְבֵּה, שֶׁלֹּא יִהְיֶה כְּעוֹרְכֵי הַדַּיָּנִין.

הִלְכּוֹת סַנְהֶדְּרִין פֵּרֶק כב 
שְׁנַיִם שֶׁבָּאוּ לְפָנֶיךָ לַדִּין, אֶחָד רַךְ וְאֶחָד קָשֶׁה--עַד שֶׁלֹּא תִשְׁמַע אֶת דִּבְרֵיהֶם, אוֹ מִשֶּׁתִּשְׁמַע אֶת דִּבְרֵיהֶם וְאֵין אַתָּה יוֹדֵעַ לְהֵיכָן הַדִּין נוֹטֶה--אַתָּה רַשָּׁאי לוֹמַר לָהֶם, אֵינִי נִזְקָק לָכֶם: שֶׁמֶּא יִתְחַיַּב הֶחָזָק, וְנִמְצָא רוֹדֵף אַחַר הַדַּיָּן.

אֲבָל מִשֶּׁתִּשְׁמַע אֶת דִּבְרֵיהֶם, וְתֵדַע לְהֵיכָן הַדִּין נוֹטֶה--אֵין אַתָּה רַשָּׁאי לוֹמַר, אֵינִי נִזְקָק לָכֶם: שֶׁנֶּאֱמָר "לֹא תָגוּרוּ מִפְּנֵי-אִישׁ" --שֶׁלֹּא תֹאמַר אִישׁ פְּלוֹנִי רָשָׁע הוּא, שֶׁמֶּא יַהְרֹג אֶת בְּנַי, שֶׁמֶּא יַדְלִיק אֶת גְּדִישַׁי, שֶׁמֶּא יִקְצֹץ נְטִיעוֹתַי.
וְאִם הָיָה מְמֻנֶּה לָרַבִּים, חַיָּב לְהִזָּקֵק לָהֶם.

 וְכֵן תַּלְמִיד שֶׁהָיָה יוֹשֵׁב לִפְנֵי רִבּוֹ, וְרָאָה זְכוּת לֶעָנִי וְחוֹבָה לֶעָשִׁיר--אִם שָׁתַק--הֲרֵי זֶה עוֹבֵר מִשּׁוֹם "לֹא תָגוּרוּ מִפְּנֵי-אִישׁ" , וְעַל "מִדְּבַר-שֶׁקֶר, תִּרְחָק" .

וּמְנַיִן לַדַּיָּן, שֶׁלֹּא יוֹשִׁיב תַּלְמִיד בּוּר לְפָנָיו--תִּלְמֹד לוֹמַר "מִדְּבַר-שֶׁקֶר, תִּרְחָק" .
וּמְנַיִן לַתַּלְמִיד שֶׁרָאָה אֶת רִבּוֹ שֶׁטָּעָה בַּדִּין, שֶׁלֹּא יֹאמַר אַמְתִּין לוֹ עַד שֶׁיִּגְמֹר הַדִּין, וְאֶסְתְּרֶנּוּ וְאֶבְנֶנּוּ מִשֶּׁלִּי, כְּדֵי שֶׁיִּקָּרֵא הַדִּין עַל שְׁמִי--תִּלְמֹד לוֹמַר "מִדְּבַר-שֶׁקֶר, תִּרְחָק".

 מִצְוָה לוֹמַר לְבַעֲלֵי דִּינִין בַּתְּחִלָּה, בַּדִּין אַתֶּם רוֹצִים אוֹ בִּפְשָׁרָה; אִם רָצוּ בִּפְשָׁרָה, עוֹשִׂין בֵּינֵיהֶן פְּשָׁרָה.
וְכָל בֵּית דִּין שֶׁעוֹשֶׂה פְּשָׁרָה תָּמִיד--הֲרֵי זֶה מְשֻׁבָּח, וְעָלָיו נֶאֱמָר "מִשְׁפַּט שָׁלוֹם, שִׁפְטוּ בְּשַׁעֲרֵיכֶם" : אֵיזֶה הוּא מִשְׁפָּט שֶׁיֵּשׁ עִמּוֹ שָׁלוֹם, הֱוֵי אוֹמֵר זֶה בִּצּוּעַ.

וְכֵן בְּדָוִיד הוּא אוֹמֵר "וַיְהִי דָוִד, עֹשֶׂה מִשְׁפָּט וּצְדָקָה" : אֵיזֶה הוּא מִשְׁפָּט שֶׁיֵּשׁ עִמּוֹ צְדָקָה--הֱוֵי אוֹמֵר זֶה בִּצּוּעַ, וְהִיא הַפְּשָׁרָה.

בַּמֶּה דְּבָרִים אֲמוּרִים, קֹדֶם גְּמָר דִּין; אַף עַל פִּי שֶׁשָּׁמַע דִּבְרֵיהֶם, וְיָדַע לְהֵיכָן הַדִּין נוֹטֶה--מִצְוָה לִבְצֹעַ.
אֲבָל אַחַר שֶׁגָּמַר הַדִּין וְאָמַר, אִישׁ פְּלוֹנִי אַתָּה חַיָּב, אִישׁ פְּלוֹנִי אַתָּה זַכָּאי--אֵינוּ רַשָּׁאי לַעֲשׂוֹת פְּשָׁרָה בֵּינֵיהֶן, אֵלָא יִקֹּב הַדִּין אֶת הָהָר.

 אַף עַל פִּי שֶׁרָצוּ בַּעֲלֵי הַדִּין בִּפְשָׁרָה בְּבֵית דִּין--יֵשׁ לָהֶם לַחְזֹר וְלִתְבֹּעַ הַדִּין, עַד שֶׁיִּקְנוּ מִיַּד שְׁנֵיהֶם.
יָפֶה כּוֹחַ הַפְּשָׁרָה מִכּוֹחַ הַדִּין: שֶׁשְּׁנֵי הִדְיוֹטוֹת שֶׁדָּנוּ--אֵין דִּינֵיהֶן דִּין, וְיֵשׁ לְבַעֲלֵי דִּין לַחְזֹר בָּהֶן; וְאִם עָשׂוּ פְּשָׁרָה, וְקָנוּ מִיָּדָן--אֵינָן יְכוּלִין לַחְזֹר בָּהֶן.

 אָסוּר לְאֶחָד מִן הַדַּיָּנִין כְּשֶׁיָּצָא מִבֵּית דִּין לוֹמַר, אֲנִי הוּא הַמְּזַכֶּה אוֹ הַמְּחַיֵּב, וַחֲבֵרַי חוֹלְקִין עָלַי, וּמַה אֶעֱשֶׂה, וְהֶם רַבּוּ עָלַי.
וְאִם אָמַר, הֲרֵי הוּא בִּכְלַל "הוֹלֵךְ רָכִיל, מְגַלֶּה-סּוֹד" .
וּמַעֲשֶׂה בְּתַלְמִיד אֶחָד שֶׁהוֹצִיא דְּבָרִים שֶׁנֶּאְמְרוּ בְּבֵית הַמִּדְרָשׁ, לְאַחַר שְׁתַּיִם וְעֶשְׂרִים שָׁנָה; וְהוֹצִיאוּהוּ בֵּית דִּין מִן הַמִּדְרָשׁ, וְהִכְרִיזוּ עָלָיו, זֶה "מְגַלֶּה-סּוֹד".

 שָׁאַל אֶחָד מִבַּעֲלֵי דִּינִין לִכְתֹּב לוֹ פְּסַק דִּין, כּוֹתְבִין לוֹ כָּךְ--בָּא פְּלוֹנִי לְבֵית דִּין שֶׁלִּפְלוֹנִי עִם פְּלוֹנִי בַּעַל דִּינוֹ, שֶׁטְּעָנוֹ בְּכָּךְ, וְיָצָא זַכָּאי, אוֹ חַיָּב; וְנוֹתְנִין לוֹ.
וְאֵין מַזְכִּירִין שֵׁם הַמְּזַכִּין וְלֹא שֵׁם הַמְּחַיְּבִין, אֵלָא בֵּית דִּינוֹ שֶׁלִּפְלוֹנִי, מִדִּבְרֵיהֶם נִזְכָּה פְּלוֹנִי.

 כָּךְ הָיָה מִנְהָגָם שֶׁלְּאַנְשֵׁי יְרוּשָׁלַיִם: מַכְנִיסִין בַּעֲלֵי דִּינִין, וְשׁוֹמְעִין דִּבְרֵיהֶם וּטְעָנוֹתֵיהֶן, וּמַכְנִיסִין הָעֵדִים, וְשׁוֹמְעִין דִּבְרֵיהֶם; וּמוֹצִיאִין כָּל אָדָם לָחוּץ, וְנוֹשְׂאִין הַדַּיָּנִין וְנוֹתְנִין בֵּינֵיהֶם בַּדָּבָר, וְגוֹמְרִין אֶת הַדָּבָר.
וְאַחַר כָּךְ מַכְנִיסִין בַּעֲלֵי דִּינִין, וְגָדוֹל שֶׁבַּדַּיָּנִין אוֹמֵר, אִישׁ פְּלוֹנִי אַתָּה זַכָּאי, אִישׁ פְּלוֹנִי אַתָּה חַיָּב--כְּדֵי שֶׁלֹּא יֵדַע אֶחָד מִבַּעֲלֵי דִּינִין אֵיזֶה דַּיָּן הוּא שֶׁזִּכָּה אוֹתוֹ, וְלֹא אֵיזֶה דַּיָּן הוּא שֶׁחִיְּבוֹ.

 דַּיָּן שְׁהוּא יוֹדֵעַ בַּחֲבֵרוֹ שְׁהוּא גַּזְלָן, אוֹ רָשָׁע--אָסוּר לְהִצְטָרַף עִמּוֹ, שֶׁנֶּאֱמָר "מִדְּבַר-שֶׁקֶר, תִּרְחָק" .
וְכָּךְ הָיוּ בְּקִיאֵי הַדַּעַת שֶׁבִּירוּשָׁלַיִם עוֹשִׂין: אֵין יוֹשְׁבִין בַּדִּין, עַד שֶׁיֵּדְעוּ עִם מִי יוֹשְׁבִין; וְלֹא חוֹתְמִין עַל הַשְּׁטָר, עַד שֶׁיֵּדְעוּ מִי חוֹתֵם עִמָּהֶן; וְלֹא נִכְנָסִין לִסְעוֹדָה, עַד שֶׁיֵּדְעוּ מִי מֵסֶב עִמָּהֶן.

הִלְכּוֹת סַנְהֶדְּרִין פֵּרֶק כג 
"לֹא-תִקַּח שֹׁחַד" --אֵין צָרִיךְ לוֹמַר לְעַוַּת אֶת הַדִּין, אֵלָא אַפִלּוּ לְזַכּוֹת אֶת הַזַּכָּאי וּלְחַיַּב אֶת הַחַיָּב--אָסוּר, וְעוֹבֵר בְּלֹא תַעֲשֶׂה.
וַהֲרֵי הוּא בִּכְלַל "אָרוּר לֹקֵחַ שֹׁחַד" ; וְחַיָּב לְהַחְזִיר הַשֹּׁחַד, כְּשֶׁיִּתְבְּעֶנּוּ הַנּוֹתֵן.
וּכְשֵׁם שֶׁהַלּוֹקֵחַ עוֹבֵר בְּלֹא תַעֲשֶׂה--כָּךְ הַנּוֹתֵן, שֶׁנֶּאֱמָר "וְלִפְנֵי עִוֵּר, לֹא תִתֵּן מִכְשֹׁל" .

 כָּל דַּיָּן שֶׁיּוֹשֵׁב וּמְגַדֵּל מַעֲלָתוֹ, כְּדֵי לְהַרְבּוֹת שָׂכָר לְחַזָּנָיו וּלְסוֹפְרָיו--הֲרֵי הוּא בִּכְלַל הַנּוֹטִים אַחֲרֵי הַבֶּצַע; וְכֵן עָשׂוּ בְּנֵי שְׁמוּאֵל, וּלְכָּךְ נֶאֱמָר בָּהֶם "וַיִּטּוּ אַחֲרֵי הַבָּצַע; וַיִּקְחוּ-שֹׁחַד" .

וְלֹא שֹׁחַד מָמוֹן בִּלְבָד, אֵלָא אַפִלּוּ שֹׁחַד דְּבָרִים.
וּמַעֲשֶׂה בְּדַיָּן שֶׁהָיָה עוֹלֶה בְּדוּגִית קְטַנָּה לַעֲבֹר בַּנָּהָר, וּפָשַׁט אֶחָד יָדוֹ וְסִיְּעוֹ בַּעֲלִיָּתוֹ, וְהָיָה לוֹ דִּין; וְאָמַר לוֹ הַדַּיָּן, הֲרֵינִי פָּסוּל לָךְ לַדִּין.
וּמַעֲשֶׂה בְּאֶחָד שֶׁהִעְבִיר אֶבְרָה שֶׁלְּעוֹף מֵעַל רְדִיד הַדַּיָּן, וְאֶחָד כִּסָּה רֹק מִלִּפְנֵי הַדַּיָּן; וְאָמַר לוֹ, הֲרֵינִי פָּסוּל לָךְ לַדִּין.

וּמַעֲשֶׂה בְּאֶחָד שֶׁהֵבִיא מַתָּנָה מִמַּתְּנוֹת כְּהֻנָּה לְדַיָּן כּוֹהֵן; וְאָמַר לוֹ, פָּסוּל אֲנִי לָךְ לַדִּין.
וּמַעֲשֶׂה בְּאָרִיס אֶחָד שֶׁלְּדַיָּן שֶׁהָיָה מֵבִיא לוֹ תְּאֵנִים מִתּוֹךְ שָׂדֵהוּ, מֵעֶרֶב שַׁבָּת לְעֶרֶב שַׁבָּת; פַּעַם אַחַת הִקְדִּים וְהֵבִיא בַּחֲמִישִׁי בַּשַּׁבָּת, מִפְּנֵי שֶׁהָיָה לוֹ דִּין, וְאָמַר לוֹ הַדַּיָּן, הֲרֵינִי פָּסוּל לָךְ לַדִּין: אַף עַל פִּי שֶׁהַתְּאֵנִים מִשֶּׁלְּדַיָּן, הוֹאִיל וֶהֱבִיאָן שֶׁלֹּא בִּזְמַנּוֹ, נִפְסַל לוֹ לַדִּין.

 כָּל דַּיָּן שֶׁשּׁוֹאֵל שְׁאֵלָה, פָּסוּל לָדוּן לְזֶה שֶׁהִשְׁאִילוֹ.
בַּמֶּה דְּבָרִים אֲמוּרִים, בְּשֶׁלֹּא הָיָה לַדַּיָּן לְהַשְׁאִיל.
אֲבָל הָיָה לוֹ לְהַשְׁאִיל--כָּשֵׁר, שֶׁהֲרֵי גַּם זֶה שׁוֹאֵל מִמֶּנּוּ.

 כָּל דַּיָּן שֶׁנָּטַל שְׂכָרוֹ לָדוּן, דִּינָיו בְּטֵלִים--וְהוּא, שֶׁלֹּא יִהְיֶה שָׂכָר הַנִּכָּר.
אֲבָל אִם הָיָה עוֹסֵק בִּמְלַאכְתּוֹ, וּבָאוּ לְפָנָיו שְׁנַיִם לַדִּין, וְאָמַר לָהֶן תְּנוּ לִי מִי שֶׁיַּעֲשֶׂה תַּחְתַּי עַד שֶׁאָדוּן לָכֶם, אוֹ תְּנוּ לִי שְׂכַר בַּטָּלָתִי--הֲרֵי זֶה מֻתָּר.
וְהוּא שֶׁיִּהְיֶה הַדָּבָר נִכָּר, שְׁהוּא שְׂכַר הַבַּטָּלָה בִּלְבָד בְּלֹא יוֹתֵר; וְיִטֹּל מִשְּׁנֵיהֶם בְּשׁוֹוֶה, זֶה בִּפְנֵי זֶה.
כְּגוֹן זֶה מֻתָּר.

 אָסוּר לַדַּיָּן לָדוּן לְמִי שְׁהוּא אוֹהֲבוֹ, אַף עַל פִּי שְׁאֵינוּ שׁוֹשְׁבִינוֹ וְלֹא רֵעוֹ אֲשֶׁר כְּנַפְשׁוֹ; וְלֹא לְמִי שֶׁשּׂוֹנְאֵהוּ, אַף עַל פִּי שְׁאֵינוּ אוֹיֵב לוֹ וְלֹא מְבַקֵּשׁ רָעָתוֹ.
אֵלָא צָרִיךְ שֶׁיִּהְיוּ שְׁנֵי בַּעֲלֵי דִּינִין שׁוֹוִין בְּעֵינֵי הַדַּיָּן, וּבְלִבּוֹ.
וְאִם לֹא הָיָה מַכִּיר אֶת אֶחָד מֵהֶם, וְלֹא מַעֲשָׂיו--אֵין לָךְ דִּין צֶדֶק כָּמוֹהוּ.
וְכָל שְׁנֵי תַּלְמִידֵי חֲכָמִים שֶׁשּׂוֹנְאִים זֶה אֶת זֶה--אֲסוּרִין לֵישֵׁב בַּדִּין זֶה עִם זֶה, שֶׁדָּבָר זֶה גּוֹרֵם לִיצִיאַת הַמִּשְׁפָּט מְעֻקָּל: מִפְּנֵי הַשִּׂנְאָה שֶׁבֵּינֵיהֶן, דַּעַת כָּל אֶחָד מֵהֶן נוֹטָה לִסְתֹּר דִּבְרֵי חֲבֵרוֹ.

לְעוֹלָם יִרְאֶה הַדַּיָּן עַצְמוֹ כְּאִלּוּ חֶרֶב מֻנַּחַת לוֹ עַל צַוָּארוֹ, וְגֵיהִנָּם פְּתוּחָה לוֹ מִתַּחְתָּיו; וְיֵדַע אֶת מַה הוּא דָּן, וְלִפְנֵי מִי הוּא דָּן, וּמִי עֲתִיד לְהִפָּרַע מִמֶּנּוּ, אִם נָטָה מִקַּו הָאֱמֶת: שֶׁנֶּאֱמָר "אֱלֹהִים, נִצָּב בַּעֲדַת-אֵל" , וְאוֹמֵר "רְאוּ מָה-אַתֶּם עֹשִׂים--כִּי לֹא לְאָדָם תִּשְׁפְּטוּ, כִּי אִם לַה'" .

כָּל דַּיָּן שְׁאֵינוּ דָּן דִּין אֱמֶת לַאֲמִתּוֹ, גּוֹרֵם לַשְּׁכִינָה שֶׁתִּסְתַּלַּק מִיִּשְׂרָאֵל.
וְכָל דַּיָּן שֶׁנּוֹטֵל מָמוֹן מִזֶּה וְנוֹתְנוֹ לְזֶה, שֶׁלֹּא כַּדִּין--הַקָּדוֹשׁ בָּרוּךְ הוּא גּוֹבֶה מִמֶּנּוּ נְפָשׁוֹת: שֶׁנֶּאֱמָר "וְקָבַע אֶת-קֹבְעֵיהֶם נָפֶשׁ" .

וְכָל דַּיָּן שֶׁדָּן דִּין אֱמֶת לַאֲמִתּוֹ, אַפִלּוּ שָׁעָה אַחַת--כְּאִלּוּ תִּקַּן אֶת כָּל הָעוֹלָם כֻּלּוֹ, וְגוֹרֵם לַשְּׁכִינָה שֶׁתִּשְׁרֶה בְּיִשְׂרָאֵל: שֶׁנֶּאֱמָר "אֱלֹהִים, נִצָּב בַּעֲדַת-אֵל" .
וְשֶׁמֶּא יֹאמַר הַדַּיָּן, מַה לִי וְלַצָּרָה הַזֹּאת--תִּלְמֹד לוֹמַר "וְעִמָּכֶם, בִּדְבַר מִשְׁפָּט" : אֵין לַדַּיָּן אֵלָא מַה שֶׁעֵינָיו רוֹאוֹת.

 לְעוֹלָם יִהְיוּ בַּעֲלֵי הַדִּין לְפָנֶיךָ כִּרְשָׁעִים, וּבְחֶזְקַת שֶׁכָּל אֶחָד מֵהֶן טוֹעֵן שֶׁקֶר, וְדוּן לְפִי מַה שֶׁתִּרְאֶה מִן הַדְּבָרִים; וּכְשֶׁיִּפָּטְרוּ מִלְּפָנֶיךָ, יִהְיוּ בְּעֵינֶיךָ כְּצַדִּיקִים שֶׁקִּבְּלוּ עֲלֵיהֶם אֶת הַדִּין, וְדוּן כָּל אֶחָד מֵהֶם בְּלִבָּךְ לְכַף זְכוּת.

הִלְכּוֹת סַנְהֶדְּרִין פֵּרֶק כד 
יֵשׁ לַדַּיָּן לָדוּן בְּדִינֵי מְמוֹנוֹת, עַל פִּי הַדְּבָרִים שֶׁדַּעְתּוֹ נוֹטָה לָהֶן שְׁהֶן אֱמֶת, וְהַדָּבָר חָזָק בְּלִבּוֹ שְׁהוּא כֵּן, אַף עַל פִּי שְׁאֵין שָׁם רְאָיָה בְּרוּרָה; וְאֵין צָרִיךְ לוֹמַר אִם הָיָה הוּא יוֹדֵעַ בַּוַּדַּאי שֶׁהַדָּבָר כֵּן, שְׁהוּא דָּן כְּפִי מַה שֶׁיֵּדַע.

כֵּיצַד: הֲרֵי שֶׁנִּתְחַיַּב אָדָם שְׁבוּעָה בְּבֵית דִּין, וְאָמַר לַדַּיָּן אָדָם נֶאֱמָן אֶצְלוֹ וְשֶׁדַּעְתּוֹ סוֹמֶכֶת עַל דְּבָרָיו, שֶׁזֶּה הָאִישׁ חָשׁוּד הוּא עַל הַשְּׁבוּעָה--יֵשׁ לַדַּיָּן לַהְפֹּךְ הַשְּׁבוּעָה עַל שֶׁכְּנֶגְדוֹ, וְיִשָּׁבַע וְיִטֹּל, הוֹאִיל וְסָמְכָה דַּעְתּוֹ שֶׁלַּדַּיָּן, עַל דִּבְרֵי זֶה.
אַפִלּוּ הָיְתָה אִשָּׁה אוֹ עֶבֶד נֶאֱמָנִים אֶצְלוֹ--הוֹאִיל וּמָצָא הַדָּבָר חָזָק וְנָכוֹן בְּלִבּוֹ, סוֹמֵךְ עָלָיו וְדָן; וְאֵין צָרִיךְ לוֹמַר, אִם יָדַע הוּא עַצְמוֹ שֶׁזֶּה חָשׁוּד.

וְכֵן אִם יָצָא שְׁטָר חוֹב לְפָנָיו, וְאָמַר לוֹ אָדָם שֶׁסּוֹמֵךְ עָלָיו, אַפִלּוּ אִשָּׁה אוֹ קָרוֹב, זֶה פָּרוּעַ הוּא--אִם סָמְכָה דַּעְתּוֹ עַל דְּבָרָיו--יֵשׁ לוֹ לוֹמַר לְזֶה, לֹא תִפָּרַע אֵלָא בִּשְׁבוּעָה; אוֹ אִם הָיָה עָלָיו שְׁטָר חוֹב לְאַחֵר, יִתֵּן לְזֶה שֶׁלֹּא נִפְגַם שְׁטָרוֹ כְּלָל, וְיַנִּיחַ זֶה שֶׁנִּפְגַם שְׁטָרוֹ בְּדִבְרֵי הָאֶחָד, אוֹ יַשְׁלִיךְ הַשְּׁטָר בְּפָנָיו וְלֹא יָדוּן בּוֹ כְּלָל: כְּפִי מַה שֶׁיִּרְאֶה.

וְכֵן מִי שֶׁבָּא וְטָעַן שֶׁיֵּשׁ לוֹ פִּקָּדוֹן אֵצֶל פְּלוֹנִי שֶׁמֵּת בְּלֹא צַוָּאָה, וְנָתַן סִימָנִין מֻבְהָקִין, וְלֹא הָיָה זֶה הַטּוֹעֵן רָגִיל לְהִכָּנֵס לְבֵית זֶה שֶׁמֵּת--אִם יָדַע הַדַּיָּן שֶׁזֶּה הַמֵּת אֵינוּ אָמוּד לִהְיוֹת לוֹ חֵפֶץ זֶה, וְסָמְכָה דַּעְתּוֹ שְׁאֵין זֶה הַחֵפֶץ שֶׁלַּמֵּת--מוֹצִיאוֹ מִן הַיּוֹרְשִׁין, וְנוֹתְנוֹ לְזֶה הָאָמוּד בּוֹ שֶׁנָּתַן סִימָנָיו; וְכֵן כָּל כַּיּוֹצֶא בְּזֶה: שְׁאֵין הַדָּבָר מָסוּר אֵלָא לְלִבּוֹ שֶׁלַּדַּיָּן, שֶׁיָּדוּן כְּפִי מַה שֶׁיֵּרָאֶה לוֹ שְׁהוּא דִּין אֱמֶת.

אִם כֵּן לָמָּה הִצְרִיכָה תּוֹרָה שְׁנֵי עֵדִים: שֶׁבִּזְמָן שֶׁיָּבוֹאוּ לִפְנֵי הַדַּיָּן שְׁנֵי עֵדִים--יָדוּן עַל פִּי עֵדוּתָן, אַף עַל פִּי שְׁאֵינוּ יוֹדֵעַ אִם בֶּאֱמֶת הֵעִידוּ אוֹ בְּשֶׁקֶר.

 כָּל אֵלּוּ הַדְּבָרִים, הֶן עִיקַר הַדִּין.
אֲבָל מִשֶּׁרַבּוּ בָּתֵּי דִּינִין שְׁאֵינָן הֲגוּנִין, וְאַפִלּוּ יִהְיוּ הֲגוּנִים בְּמַעֲשֵׂיהֶם, אֵינָן חֲכָמִים כָּרָאוּי וּבַעֲלֵי בִּינָה--הִסְכִּימוּ רֹב בָּתֵּי דִּינֵי יִשְׂרָאֵל שֶׁלֹּא יַהַפְכוּ שְׁבוּעָה אֵלָא בִּרְאָיָה בְּרוּרָה, וְלֹא יַפְגִימוּ שְׁטָר וְיַפְסִידוּ חֶזְקָתוֹ בְּעֵדוּת אִשָּׁה אוֹ פָּסוּל; וְכֵן בִּשְׁאָר כָּל הַדִּינִין.
לֹא יָדוּן הַדַּיָּן בִּסְמִיכַת דַּעְתּוֹ וְלֹא בִּידִיעָתוֹ, כְּדֵי שֶׁלֹּא יֹאמַר כָּל הִדְיוֹט וְהִדְיוֹט, לִבִּי מַאֲמִין לְדִבְרֵי זֶה, וְדַעְתִּי סוֹמֶכֶת עַל זֶה.

וְכֵן אֵין מוֹצִיאִין מִן הַיְּתוֹמִים אֵלָא בִּרְאָיָה בְּרוּרָה--לֹא בְּדַעַת הַדַּיָּן, וְלֹא בְּאֻמְדַּן הַמֵּת אוֹ הַטּוֹעֵן.
וְאַף עַל פִּי כֵן, אִם הֵעִיד אָדָם נֶאֱמָן בְּדָבָר מִכָּל הַדְּבָרִים, וְנָטְתָה דַּעַת הַדַּיָּן שֶׁאֱמֶת הוּא אוֹמֵר--מַמְתִּין הוּא בַּדִּין, וְאֵינוּ דּוֹחֶה עֵדוּתוֹ; וְנוֹשֵׂא וְנוֹתֵן עִם בַּעֲלֵי דִּינִין, עַד שֶׁיּוֹדוּ לְדִבְרֵי הָעֵד, אוֹ יַעֲשׂוּ פְּשָׁרָה, אוֹ יִסְתַּלַּק מִן הַדִּין.

 וּמְנַיִן לַדַּיָּן שְׁהוּא יוֹדֵעַ בַּדִּין שְׁהוּא מְרֻמֶּה, שֶׁלֹּא יֹאמַר אֶחְתְּכֶנּוּ וְיִהְיֶה הַקֻּלָּר תָּלוּי בְּצַוַּאר הָעֵדִים--תִּלְמֹד לוֹמַר "מִדְּבַר-שֶׁקֶר, תִּרְחָק" .
כֵּיצַד יַעֲשֶׂה בּוֹ: יִדְרֹשׁ וְיַחְקֹר הַרְבֵּה, בִּדְרִישָׁה וַחֲקִירָה שֶׁלְּדִינֵי נְפָשׁוֹת--אִם נִרְאֶה לוֹ לְפִי דַּעְתּוֹ שְׁאֵין בּוֹ רַמָּיוּת, חוֹתֵךְ הַדִּין עַל פִּי הָעֵדוּת.

אֲבָל אִם הָיָה לִבּוֹ נוֹקְפוֹ, שֶׁיֵּשׁ בַּדִּין רַמָּיוּת, אוֹ שְׁאֵין דַּעְתּוֹ סוֹמֶכֶת עַל דִּבְרֵי הָעֵדִים, אַף עַל פִּי שְׁאֵינוּ יָכוֹל לְפָסְלָן, אוֹ שֶׁנּוֹטָה דַּעְתּוֹ שֶׁבַּעַל דִּין זֶה רַמָּאי וּבַעַל עָרְמָה וְהִשִּׁיא אֶת הָעֵדִים, אַף עַל פִּי שְׁהֶן כְּשֵׁרִים וּלְפִי תֻּמָּם הִטְעָם, אוֹ שֶׁנִּרְאֶה לוֹ מִכְּלַל הַדְּבָרִים שֶׁיֵּשׁ שָׁם דְּבָרִים אֲחֵרִים מְסֻתָּרִין, וְאֵינָן רוֹצִים לְגַלּוֹתָם--כָּל אֵלּוּ הַדְּבָרִים וְכַיּוֹצֶא בָּהֶן, אִם בָּאוּ לַדַּיָּן בַּדִּין--אָסוּר לוֹ לַחְתֹּךְ אוֹתוֹ הַדִּין; אֵלָא יְסַלַּק עַצְמוֹ מִדִּין זֶה, וְיָדוּנֶנּוּ מִי שֶׁלִּבּוּ שָׁלֵם בַּדָּבָר.
וַהֲרֵי הַדְּבָרִים מְסוּרִים לַלֵּב, וְהַכָּתוּב אוֹמֵר "כִּי הַמִּשְׁפָּט לֵאלֹהִים הוּא" .

 יֵשׁ לְבֵית דִּין לְהַלְקוֹת מִי שְׁאֵינוּ מְחֻיָּב מַלְקוּת, וְלַהְרֹג מִי שְׁאֵינוּ מְחֻיָּב מִיתָה, לֹא לַעֲבֹר עַל דִּבְרֵי תּוֹרָה, אֵלָא לַעֲשׂוֹת סְיָג לַתּוֹרָה.
וְכֵיוָן שֶׁרוֹאִין בֵּית דִּין שֶׁפָּרְצוּ הָעָם בַּדָּבָר--יֵשׁ לָהֶן לִגְדֹּר וּלְחַזַּק הַדָּבָר, כְּפִי מַה שֶׁיֵּרָאֶה לָהֶם: הַכֹּל הוֹרָאַת שָׁעָה, לֹא שֶׁיִּקָּבַע הֲלָכָה לַדּוֹרוֹת.

מַעֲשֶׂה וְהִלְקוּ אָדָם שֶׁבָּעַל אִשְׁתּוֹ תַּחַת הָאִילָן; וּמַעֲשֶׂה בְּאֶחָד שֶׁרָכַב עַל הַסּוּס בַּשַּׁבָּת בִּימֵי יְוָנִים, וֶהֱבִיאוּהוּ לְבֵית דִּין וּסְקָלוּהוּ.
וּמַעֲשֶׂה וְתָלָה שִׁמְעוֹן בֶּן שָׁטָח שְׁמוֹנִים בְּיוֹם אֶחָד בְּאַשְׁקְלוֹן; וְלֹא הָיוּ שָׁם כָּל דַּרְכֵי הַדְּרִישָׁה וְהַחֲקִירָה וְהַהַתְרָאָה, וְלֹא עֵדוּת בְּרוּרָה, אֵלָא הוֹרָאַת שָׁעָה, כְּפִי מַה שֶׁרָאָה.

 וְכֵן יֵשׁ לְבֵית דִּין בְּכָל מָקוֹם וּבְכָל זְמָן, לְהַלְקוֹת לָאָדָם שֶׁשְּׁמוּעָתוֹ רָעָה, וְהָעָם מְרַנְּנִין אַחֲרָיו שְׁהוּא עוֹבֵר עַל הָעֲרָיוֹת: וְהוּא שֶׁיִּהְיֶה קוֹל שְׁאֵינוּ פּוֹסֵק כְּמוֹ שֶׁבֵּאַרְנוּ, וְלֹא יִהְיוּ לוֹ אוֹיְבִים יְדוּעִים שֶׁמּוֹצִיאִין עָלָיו שְׁמוּעָה רָעָה.
וְכֵן מְבַזִּין אֶת זֶה שֶׁשְּׁמוּעָתוֹ רָעָה, וּמְחָרְפִין אֶת יוֹלַדְתּוֹ בְּפָנָיו.

 וְכֵן יֵשׁ לַדַּיָּן תָּמִיד לְהַפְקִיר מָמוֹן שֶׁיֵּשׁ לוֹ בְּעָלִים, וּמְאַבֵּד זְכוּתָן כְּפִי מַה שֶׁיִּרְאֶה לִגְדֹּר פִּרְצוֹת הַדָּת וּלְחַזַּק הַבֶּדֶק, אוֹ לִקְנֹס אַלָּם זֶה; וַהֲרֵי הוּא אוֹמֵר בְּעֶזְרָא "וְכֹל אֲשֶׁר לֹא-יָבוֹא לִשְׁלֹשֶׁת הַיָּמִים, כַּעֲצַת הַשָּׂרִים וְהַזְּקֵנִים--יָחֳרַם, כָּל-רְכוּשׁוֹ" , מִכָּאן שֶׁהֶפְקֵר בֵּית דִּין הֶפְקֵר.

 וְכֵן יֵשׁ לַדַּיָּן לְנַדּוֹת וּלְהַחְרִים מִי שְׁאֵינוּ בֶּן נִדּוּי, כְּדֵי לִגְדֹר פֶּרֶץ כְּפִי מַה שֶׁיֵּרָאֶה לוֹ שֶׁהַשָּׁעָה צְרִיכָה לְכָּךְ, וְיֹאמַר שֶׁנִּדּוּהוּ אוֹ הִחְרִימוּהוּ עַל דַּעְתּוֹ, וִיפַרְסַם חֶטְאוֹ בָּרַבִּים--שֶׁנֶּאֱמָר "אוֹרוּ מֵרוֹז, אָמַר מַלְאַךְ ה'--אֹרוּ אָרוֹר, יֹשְׁבֶיהָ: כִּי לֹא-בָאוּ לְעֶזְרַת ה'" .

 וְכֵן יֵשׁ לַדַּיָּן לַעֲשׂוֹת מְרִיבָה עִם הָרָאוּי לְהָרִיב עִמּוֹ, וּלְקַלְּלוֹ, וּלְהַכּוֹתוֹ, וְלִתְלֹשׁ שְׂעָרוֹ, וּלְהַשְׁבִּיעוֹ בֵּאלֹהִים עַל כָּרְחוֹ שֶׁלֹּא יַעֲשֶׂה, אוֹ שֶׁלֹּא עָשָׂה--שֶׁנֶּאֱמָר "וָאָרִיב עִמָּם וָאֲקַלְלֵם, וָאַכֶּה מֵהֶם אֲנָשִׁים וָאֶמְרְטֵם; וָאַשְׁבִּיעֵם בֵּאלֹהִים" .

 וְכֵן יֵשׁ לוֹ לְכַתַּף יָדַיִם וְרַגְלַיִם, וְלֶאֱסֹר בְּבַיִת הָאֲסוּרִים, וְלִדְחֹף, וְלִסְחֹב עַל הָאָרֶץ--שֶׁנֶּאֱמָר "הֵן לְמוֹת הֵן לִשְׁרֹשִׁי, הֵן-לַעֲנָשׁ נִכְסִין וְלֶאֱסוּרִין" .
כָּל אֵלּוּ הַדְּבָרִים, כְּפִי מַה שֶׁיִּרְאֶה הַדַּיָּן שֶׁזֶּה רָאוּי לְכָּךְ, וְשֶׁהַשָּׁעָה צְרִיכָה לְכָּךְ.

וּבַכֹּל יִהְיוּ מַעֲשָׂיו לְשֵׁם שָׁמַיִם, וְאַל יְהִי כָּבוֹד הַבְּרִיּוֹת קַל בְּעֵינָיו, שֶׁהֲרֵי הוּא דּוֹחֶה לֹא תַעֲשֶׂה שֶׁלְּדִבְרֵיהֶם, וְכָל שֶׁכֵּן כְּבוֹד בְּנֵי אַבְרָהָם יִצְחַק וְיַעֲקוֹב הַמַּחְזִיקִים בְּדַת הָאֱמֶת--שֶׁיִּהְיֶה זָהִיר שֶׁלֹּא יַהֲרֹס כְּבוֹדָם, אֵלָא לְהוֹסִיף בִּכְבוֹד הַמָּקוֹם בִּלְבָד: שֶׁכָּל הַמְּבַזֶּה אֶת הַתּוֹרָה, גּוּפוֹ מְחֻלָּל עַל הַבְּרִיּוֹת; וְכָל הַמְּכַבֵּד אֶת הַתּוֹרָה, גּוּפוֹ מְכֻבָּד עַל הַבְּרִיּוֹת.
וְאֵין כְּבוֹד הַתּוֹרָה, אֵלָא לַעֲשׂוֹת עַל פִּי חֻקֶּיהָ וּמִשְׁפָּטֶיהָ.

הִלְכּוֹת סַנְהֶדְּרִין פֵּרֶק כה 
אָסוּר לַדַּיָּן לִנְהֹג בִּשְׂרָרָה עַל הַצִּבּוּר וּבְגַסּוּת רוּחַ, אֵלָא בַּעֲנָוָה וְיִרְאָה.
וְכָל פַּרְנָס הַמַּטִּיל אֵימָה יְתֵרָה עַל הַצִּבּוּר, שֶׁלֹּא לְשֵׁם שָׁמַיִם--נֶעְנָשׁ, וְאֵינוּ רוֹאֶה בֶּן תַּלְמִיד חֲכָמִים: שֶׁנֶּאֱמָר "לָכֵן, יְרֵאוּהוּ אֲנָשִׁים; לֹא-יִרְאֶה, כָּל-חַכְמֵי-לֵב" .

וְכֵן אָסוּר לוֹ לִנְהֹג בָּהֶן קַלּוּת רֹאשׁ, אַף עַל פִּי שְׁהֶן עַמֵּי הָאָרֶץ; וְלֹא יְפַסַּע עַל רָאשֵׁי עַם הַקֹּדֶשׁ, אַף עַל פִּי שְׁהֶן הִדְיוֹטוֹת וּשְׁפָלִים: בְּנֵי אַבְרָהָם יִצְחַק וְיַעֲקוֹב הֶם, וְצִבְאוֹת ה' שֶׁהוֹצִיא מֵאֶרֶץ מִצְרַיִם בְּכוֹחַ גָּדוֹל וּבְיָד חֲזָקָה.

וְסוֹבֵל טֹרַח הַצִּבּוּר וּמַשָּׂאָן כְּמֹשֶׁה רַבֵּנוּ, שֶׁנֶּאֱמָר בּוֹ "כַּאֲשֶׁר יִשָּׂא הָאֹמֵן אֶת-הַיֹּנֵק" .
וַהֲרֵי הוּא אוֹמֵר "וָאֲצַוֶּה, אֶת-שֹׁפְטֵיכֶם" --זוֹ אַזְהָרָה לַדַּיָּן, שֶׁיִּסְבֹּל אֶת הַצִּבּוּר "כַּאֲשֶׁר יִשָּׂא הָאֹמֵן אֶת-הַיֹּנֵק".
וְצֵא וּלְמַד מִמֹּשֶׁה רַבֵּנוּ, רִבָּן שֶׁלְּכָל הַנְּבִיאִים--כֵּיוָן שֶׁשְּׁלָחוֹ הַקָּדוֹשׁ בָּרוּךְ הוּא לָהֶם בְּמִצְרַיִם, נֶאֱמָר "וַיְצַוֵּם אֶל-בְּנֵי יִשְׂרָאֵל" ; אָמְרוּ מִפִּי הַקַּבָּלָה, שֶׁאָמַר לָהֶם לְמֹשֶׁה וּלְאַהֲרוֹן, עַל מְנָת שֶׁיִּהְיוּ מְקַלְּלִין אֶתְכֶם, וְסוֹקְלִין אֶתְכֶם בַּאֲבָנִים.

 כְּדֶרֶךְ שֶׁנִּצְטַוָּה הַדַּיָּן לִנְהֹג בְּמִדָּה זוֹ, כָּךְ נִצְטַוּוּ הַצִּבּוּר לִנְהֹג כָּבוֹד בַּדַּיָּן--שֶׁנֶּאֱמָר "וָאֲצַוֶּה אֶתְכֶם" , זוֹ אַזְהָרָה לַצִּבּוּר שֶׁתִּהְיֶה אֵימַת הַדַּיָּן עֲלֵיהֶן.
וְלֹא יִתְבַּזֶּה בִּפְנֵיהֶם, וְלֹא יִנְהֹג קַלּוּת רֹאשׁ בְּעַצְמוֹ.

 כֵּיוָן שֶׁנִּתְמַנָּה אָדָם פַּרְנָס עַל הַצִּבּוּר, אָסוּר בַּעֲשִׂיַּת מְלָאכָה בִּפְנֵי שְׁלוֹשָׁה, כְּדֵי שֶׁלֹּא יִתְבַּזֶּה בִּפְנֵיהֶם.
אִם הַמְּלָאכָה בָּרַבִּים אֲסוּרָה עָלָיו--קַל וְחֹמֶר לֶאֱכֹל וְלִשְׁתּוֹת וּלְהִשְׁתַּכַּר בִּפְנֵי רַבִּים, וּבִכְנֶסֶת עַמֵּי הָאָרֶץ, וּבִסְעוֹדַת מְרֵעוּת.
אוֹי לָהֶם לְאוֹתָן הַדַּיָּנִין, שֶׁנָּהֲגוּ בְּכָּךְ מֵעֶלְבּוֹן תּוֹרַת מֹשֶׁה, שֶׁבָּזוּ דִּינֶיהָ וְהִשְׁפִּילוּהָ עַד אֶרֶץ וְהִגִּיעוּהָ עַד עָפָר, וְגָרְמוּ לָהֶן רָעָה וְלִבְנֵי בְּנֵיהֶם בָּעוֹלָם הַזֶּה, וּלָעוֹלָם הַבָּא.

 אָסוּר לִנְהֹג קַלּוּת רֹאשׁ בִּשְׁלִיחַ בֵּית דִּין, וַהֲרֵי הַשָּׁלִיחַ נֶאֱמָן כִּשְׁנַיִם לְעִנְיַן הַנִּדּוּי--שְׁאִם אָמַר פְּלוֹנִי הֵקִלַּנִי, אוֹ הֵקַל הַדַּיָּן, אוֹ לֹא רָצָה לָבוֹא לַדִּין--מְשַׁמְּתִין אוֹתוֹ עַל פִּיו.
אֲבָל אֵין כּוֹתְבִין עָלָיו פִּתְחָא, עַד שֶׁיָּבוֹאוּ שְׁנַיִם וְיָעִידוּ שֶׁנִּמְנָע לָבוֹא.
וְאֵין שְׁלִיחַ בֵּית דִּין חַיָּב בַּאֲמִירַת דְּבָרִים אֵלּוּ, מִשּׁוֹם לְשׁוֹן הָרַע.
וְכָל הַמְּצַעֵר שְׁלִיחַ בֵּית דִּין, יֵשׁ לְבֵית דִּין רְשׁוּת לְהַכּוֹתוֹ מַכַּת מַרְדּוּת.

שְׁלִיחַ בֵּית דִּין שֶׁאָמַר פְּלוֹנִי שְׁלָחַנִי בְּשֵׁם אֶחָד מִן הַדַּיָּנִין, וְלֹא רָצָה בַּעַל דִּין לָבוֹא--אֵין כּוֹתְבִין עָלָיו פִּתְחָא שֶׁלְּשַׁמְתָּא: עַד שֶׁיֹּאמַר מִשֵּׁם שְׁלָשְׁתָּן.
בַּמֶּה דְּבָרִים אֲמוּרִים, שֶׁהָלַךְ הַשָּׁלִיחַ בְּיוֹם שְׁאֵינוּ יָדוּעַ לִישִׁיבַת הַדַּיָּנִין.
אֲבָל בְּיוֹם הַיָּדוּעַ שֶׁהַדַּיָּנִין יֵשְׁבוּ בּוֹ לַדִּין, הַכֹּל יוֹדְעִין שֶׁכָּל הַדַּיָּנִין מְקֻבָּצִין בּוֹ, וְאַף עַל פִּי שֶׁבָּא הַשָּׁלִיחַ בְּשֵׁם אֶחָד, כְּאִלּוּ בָּא בְּשֵׁם שְׁלָשְׁתָּן.

מִי שֶׁשָּׁלְחוּ לוֹ בֵּית דִּין, וְלֹא בָא לַדִּין--מְנַדִּין אוֹתוֹ, וְכוֹתְבִין עָלָיו פִּתְחָא וְנוֹתֵן שְׂכַר הַסּוֹפֵר; וּבָעֵת שֶׁיָּבוֹא, קוֹרְעִין הַפִּתְחָא.
כָּתְבוּ עָלָיו פִּתְחָא מִפְּנֵי שֶׁלֹּא קִבַּל הַדִּין--כֵּיוָן שֶׁאָמַר הֲרֵינִי מְקַבֵּל הַדִּין, קוֹרְעִין נִדּוּיוֹ.

קָבְעוּ לוֹ בֵּית דִּין זְמָן שֶׁיָּבוֹא הַיּוֹם, וְלֹא בָא כָּל אוֹתוֹ הַיּוֹם--כּוֹתְבִין עָלָיו פִּתְחָא לָעֶרֶב.
בַּמֶּה דְּבָרִים אֲמוּרִים, בְּשֶׁהָיָה בַּמְּדִינָה, וּמָרַד וְלֹא בָא.
אֲבָל אִם הָיָה בַּכְּפָרִים, וְיוֹצֶא וְנִכְנָס--קוֹבְעִין לוֹ זְמָן שֵׁנִי וַחֲמִישִׁי וְשֵׁנִי.
וְאִם שָׁלַם יוֹם שֵׁנִי וְלֹא בָא--אֵין כּוֹתְבִין עָלָיו פִּתְחָא, עַד לְמָחָר.

 אֵין קוֹבְעִין זְמָן לֹא בִּימֵי נִיסָן וְלֹא בִּימֵי תִּשְׁרִי, מִפְּנֵי שֶׁהָעָם טְרוּדִין בַּמּוֹעֲדוֹת, וְלֹא בְּעֶרֶב שַׁבָּת, וְלֹא בְּעֶרֶב יוֹם טוֹב.
אֲבָל קוֹבְעִין בְּנִיסָן שֶׁיָּבוֹא אַחַר נִיסָן, וּבְתִשְׁרִי שֶׁיָּבוֹא אַחַר תִּשְׁרִי.
אֲבָל אֵין קוֹבְעִין בְּעֶרֶב שַׁבָּת שֶׁיָּבוֹא אַחַר הַשַּׁבָּת, מִפְּנֵי שֶׁהַכֹּל טְרוּדִין בְּעֶרֶב שַׁבָּת.

 מִי שְׁהוּא בַּמְּדִינָה, וְהָלַךְ שְׁלִיחַ בֵּית דִּין וְלֹא מְצָאוֹ--אֵין קוֹבְעִין לוֹ זְמָן לָבוֹא, עַד שֶׁיִּמְצָא אוֹתוֹ הַשָּׁלִיחַ וְיֹאמַר לוֹ.
הָיָה בִּכְפָר חוּץ לַמְּדִינָה--אִם דַּרְכּוֹ לָבוֹא בְּאוֹתוֹ הַיּוֹם--אוֹמֵר הַשָּׁלִיחַ אַפִלּוּ לְאֶחָד מִן הַשְּׁכֵנִים, אַפִלּוּ אִשָּׁה, אִם יָבוֹא פְּלוֹנִי, הוֹדִיעוּהוּ שֶׁבֵּית דִּין קָבְעוּ לוֹ זְמָן שֶׁיָּבוֹא הַיּוֹם לְבֵית דִּין.
וְאִם לֹא בָא, מְנַדִּין אוֹתוֹ לָעֶרֶב.

בַּמֶּה דְּבָרִים אֲמוּרִים, בִּשְׁאֵין הַדֶּרֶךְ שֶׁדַּרְכּוֹ לֵילֵךְ בָּהּ עַל מְקוֹם בֵּית דִּין.
אֲבָל אִם הָיָה דַּרְכּוֹ עֲלֵיהֶן--אֵין מְנַדִּין אוֹתוֹ, עַד שֶׁיּוֹדִיעוֹ הַשָּׁלִיחַ בְּעַצְמוֹ: שֶׁמֶּא לֹא אָמְרוּ לוֹ הַשְּׁכֵנִים, שֶׁהֲרֵי הֶם אוֹמְרִין דַּרְכּוֹ עַל בֵּית דִּין, וּכְבָר הָלַךְ לָהֶם, וְנִפְטַר.
וְכֵן אִם לֹא בָא לַמְּדִינָה עַד לְמָחָר--אֵין סוֹמְכִין עַל הַשְּׁכֵנִים, שֶׁמֶּא שָׁכְחוּ הַשְּׁכֵנִים וְלֹא אָמְרוּ לוֹ.

 מִי שֶׁבָּא לְבֵית דִּין וְקִבַּל הַדִּין, וְאָמְרוּ לוֹ לְשַׁלַּם, וְהָלַךְ, וְלֹא שִׁלַּם--אֵין מְנַדִּין אוֹתוֹ, עַד שֶׁמַּתְרִין בּוֹ שֵׁנִי וַחֲמִישִׁי וְשֵׁנִי; וְאַחַר כָּךְ מְנַדִּין אוֹתוֹ, עַד שֶׁיִּתֵּן מַה שֶׁהוּא חַיָּב.
וְאִם עָמַד שְׁלוֹשִׁים יוֹם, וְלֹא תָבַע נִדּוּיוֹ--מַחְרִימִין אוֹתוֹ.

הִלְכּוֹת סַנְהֶדְּרִין פֵּרֶק כו 
כָּל הַמְּקַלֵּל דַּיָּן מִדַּיָּנֵי יִשְׂרָאֵל--עוֹבֵר בְּלֹא תַעֲשֶׂה, שֶׁנֶּאֱמָר "אֱלֹהִים, לֹא תְקַלֵּל" .
וְכֵן אִם קִלַּל הַנָּשִׂיא--אֶחָד רֹאשׁ הַסַּנְהֶדְּרִין הַגְּדוֹלָה, אוֹ הַמֶּלֶךְ--עוֹבֵר בְּלֹא תַעֲשֶׂה, שֶׁנֶּאֱמָר "וְנָשִׂיא בְעַמְּךָ, לֹא תָאֹר" .

וְלֹא דַּיָּן וְנָשִׂיא בִּלְבָד, אֵלָא כָּל הַמְּקַלֵּל אֶחָד מִיִּשְׂרָאֵל--לוֹקֶה, שֶׁנֶּאֱמָר "לֹא-תְקַלֵּל חֵרֵשׁ" .
וְלָמָּה נֶאֱמָר "חֵרֵשׁ": שֶׁאַפִלּוּ זֶה שְׁאֵינוּ שׁוֹמֵעַ, וְלֹא נִצְטַעַר בִּקְלָלָה זוֹ--לוֹקֶה עַל קִלְלָתוֹ.
וְיֵרָאֶה לִי שֶׁהַמְּקַלֵּל אֶת הַקָּטָן, לוֹקֶה--הֲרֵי הוּא כְּחֵרֵשׁ.
הַמְּקַלֵּל אֶת הַמֵּת, פָּטוּר.

הוֹאִיל וּמְקַלֵּל כָּל אָדָם מִיִּשְׂרָאֵל חַיָּב, לָמָּה יֵחַד לָאו לַדַּיָּן וְלָאו לַנָּשִׂיא--לְחַיְּבוֹ שְׁתַּיִם.
נִמְצֵאתָ לָמֵד, שֶׁהַמְּקַלֵּל אֶחָד מִיִּשְׂרָאֵל--בֵּין אִישׁ בֵּין אִשָּׁה, בֵּין גָּדוֹל בֵּין קָטָן--לוֹקֶה אַחַת.
וְאִם קִלַּל דַּיָּן, לוֹקֶה שְׁתַּיִם; וְאִם קִלַּל נָשִׂיא, לוֹקֶה שָׁלוֹשׁ.
וּבֶן נָשִׂיא שֶׁקִּלַּל אָבִיו, חַיָּב מִשּׁוֹם אַרְבָּעָה שֵׁמוֹת--שְׁלוֹשָׁה שֶׁלְּכָל אָדָם, וְאַחַת מִשּׁוֹם הָאָב.

 הַמְּקַלֵּל עַצְמוֹ--לוֹקֶה כְּמִי שֶׁקִּלַּל אֲחֵרִים, שֶׁנֶּאֱמָר "הִשָּׁמֶר לְךָ וּשְׁמֹר נַפְשְׁךָ" .
וְאֶחָד הַמְּקַלֵּל עַצְמוֹ, אוֹ חֲבֵרוֹ, אוֹ דַּיָּן, אוֹ נָשִׂיא--אֵינוּ לוֹקֶה עַד שֶׁיְּקַלַּל בְּשֵׁם מִן הַשֵּׁמוֹת, כְּגוֹן יָהּ אוֹ שַׁדַּי וֵאלֹהִים וְכַיּוֹצֶא בָּהֶן, אוֹ בְּכִנּוּי מִן הַכִּנּוּיִין, כְּגוֹן חַנּוּן וְקַנָּא וְכַיּוֹצֶא בָּהֶן.
וְהוֹאִיל וְהוּא חַיָּב, אִם קִלַּל בְּכָל הַכִּנּוּיִין--כָּךְ אִם קִלַּל בְּכָל לָשׁוֹן, חַיָּב: שֶׁהַשֵּׁמוֹת שֶׁקּוֹרְאִין בָּהֶן הַגּוֹיִים לְהַקָּדוֹשׁ בָּרוּךְ הוּא, הֲרֵי הֶן כְּכָל הַכִּנּוּיִין.
וְאָרוּר--בּוֹ שְׁבוּעָה, וּבוֹ קְלָלָה, וּבוֹ נִדּוּי.

 אֵינוּ לוֹקֶה עַד שֶׁיַּתְרוּ בּוֹ בִּפְנֵי עֵדִים, כִּשְׁאָר כָּל חַיָּבֵי לָאוִין.
אֲבָל אִם לֹא הָיְתָה שָׁם הַתְרָאָה, אוֹ שֶׁקִּלַּל בְּלֹא שֵׁם וְלֹא כִּנּוּי כְּגוֹן אָרוּר פְּלוֹנִי, אוֹ שֶׁהָיְתָה הַקְּלָלָה בָּאָה מִכְּלַל הַדְּבָרִים כְּגוֹן שֶׁאָמַר אַל יְהִי פְּלוֹנִי בָּרוּךְ לַה', אוֹ אַל יְבָרְכֵהוּ ה', וְכַיּוֹצֶא בִּדְבָרִים אֵלּוּ--אֵינוּ לוֹקֶה.

 אַף עַל פִּי שְׁאֵינוּ לוֹקֶה--אִם חֵרַף תַּלְמִיד חֲכָמִים, מְנַדִּין אוֹתוֹ.
וְאִם רָצוּ הַדַּיָּנִין לְהַכּוֹתוֹ מַכַּת מַרְדּוּת, מַכִּין; וְעוֹנְשִׁין אוֹתוֹ כְּפִי מַה שֶׁיִּרְאוּ, שֶׁהֲרֵי בִּזָּה אֶת הַזָּקֵן.
וְאִם חֵרַף עַם הָאָרֶץ--עוֹנְשִׁין הַדַּיָּנִין בַּדָּבָר כְּפִי מַה שֶׁהַשָּׁעָה צְרִיכָה לוֹ, לְפִי הַמְּחָרֵף וּלְפִי זֶה שֶׁמִּתְחָרֵף.

 אַף עַל פִּי שֶׁיֵּשׁ לַדַּיָּן אוֹ לַנָּשִׂיא לִמְחֹל עַל כְּבוֹדוֹ, אֵינוּ יָכוֹל לִמְחֹל עַל קִלְלָתוֹ.
וְכֵן שְׁאָר הָעָם--אַף עַל פִּי שֶׁמָּחַל עַל קִלְלָתוֹ--מַכִּין אֶת הַמְּקַלֵּל, שֶׁכְּבָר חָטָא וְנִתְחַיַּב.

אֲבָל מִי שֶׁנִּתְחַיַּב נִדּוּי מִפְּנֵי שֶׁהִפְקִיר בְּבֵית דִּין, וְרָצוּ בֵּית דִּין לִמְחֹל עַל כְּבוֹדָן, וְלֹא נִדּוּהוּ--הָרְשׁוּת בְּיָדָם: וְהוּא שֶׁלֹּא יִהְיֶה בַּדָּבָר, הֶפְסֵד בִּכְבוֹד הַבּוֹרֵא--כְּגוֹן שֶׁהָיוּ הָעָם מְבַעֲטִין בְּדִינֵי תּוֹרָה, וּבַדַּיָּנִין; הוֹאִיל וּפָקְרוּ הָעָם בַּדָּבָר, צְרִיכִין לְחַזַּק וְלַעֲנֹשׁ כְּפִי מַה שֶׁיֵּרָאֶה לָהֶם.

 כָּל הַדָּן בְּדִינֵי גּוֹיִים, וּבָעַרְכָּאוֹת שֶׁלָּהֶם--אַף עַל פִּי שֶׁהָיוּ דִּינֵיהֶם כְּדִינֵי יִשְׂרָאֵל--הֲרֵי זֶה רָשָׁע, וּכְאִלּוּ חֵרַף וְהֵרִים יָד בְּתוֹרַת מֹשֶׁה רַבֵּנוּ: שֶׁנֶּאֱמָר "וְאֵלֶּה, הַמִּשְׁפָּטִים, אֲשֶׁר תָּשִׂים, לִפְנֵיהֶם" --לִפְנֵיהֶם וְלֹא לִפְנֵי גּוֹיִים, לִפְנֵיהֶם וְלֹא לִפְנֵי הִדְיוֹטוֹת.

הָיְתָה יַד הַגּוֹיִים תַּקִּיפָה, וּבַעַל דִּינוֹ אַלָּם וְאֵינוּ יָכוֹל לְהוֹצִיא מִמֶּנּוּ בְּדִינֵי יִשְׂרָאֵל--יִתְבְּעֶנּוּ לְדִינֵי יִשְׂרָאֵל תְּחִלָּה: אִם לֹא רָצָה לָבוֹא--נוֹטֵל רְשׁוּת מִבֵּית דִּין, וּמַצִּיל בְּדִינֵי גּוֹיִים מִיַּד בַּעַל דִּינוֹ.

הִלְכּוֹת עֵדוּת 
יֵשׁ בִּכְלָלָן שְׁמוֹנֶה מִצְווֹת--שָׁלוֹשׁ מִצְווֹת עֲשֵׂה, וְחָמֵשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהָעִיד בְּבֵית דִּין לְמִי שֶׁיּוֹדֵעַ לוֹ עֵדוּת; לִדְרֹשׁ וְלַחְקֹר הָעֵדִים; שֶׁלֹּא יוֹרֶה הָעֵד בְּדִין זֶה שֶׁהֵעִיד עָלָיו, בְּדִינֵי נְפָשׁוֹת; שֶׁלֹּא יָקוּם דָּבָר בְּעֵדוּת אֶחָד; שֶׁלֹּא יָעִיד בַּעַל עֲבֵרָה; שֶׁלֹּא יָעִיד קָרוֹב; שֶׁלֹּא לְהָעִיד בְּשֶׁקֶר; לַעֲשׂוֹת לְעֵד זוֹמֵם כַּאֲשֶׁר זָמַם.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת עֵדוּת פֵּרֶק א 
הָעֵד מְצֻוֶּה לְהָעִיד בְּבֵית דִּין, בְּכָל עֵדוּת שֶׁיּוֹדֵעַ, בֵּין בְּעֵדוּת שֶׁיְּחַיַּב בָּהּ חֲבֵרוֹ, בֵּין בְּעֵדוּת שֶׁיְּזַכֵּהוּ בָּהּ: וְהוּא, שֶׁיִּתְבְּעֶנּוּ לְהָעִיד בְּדִינֵי מְמוֹנוֹת--שֶׁנֶּאֱמָר "וְהוּא עֵד, אוֹ רָאָה אוֹ יָדָע; אִם-לוֹא יַגִּיד, וְנָשָׂא עֲוֹנוֹ" .

הָיָה הָעֵד חָכָם גָּדוֹל, וְהָיָה בֵּית דִּין פָּחוּת מִמֶּנּוּ בְּחָכְמָה--הוֹאִיל וְאֵין כְּבוֹדוֹ שֶׁיֵּלֵךְ לִפְנֵיהֶם--עֲשֵׂה שֶׁלִּכְבוֹד תּוֹרָה עוֹדֵף, וְיֵשׁ לוֹ לְהִמָּנַע.
בַּמֶּה דְּבָרִים אֲמוּרִים, בְּעֵדוּת מָמוֹן.
אֲבָל בְּעֵדוּת שֶׁמַּפְרִישׁ בָּהּ מִן הָאִסּוּר, וְכֵן בְּעֵדוּת נְפָשׁוֹת אוֹ מַכּוֹת--הוֹלֵךְ וּמֵעִיד: "אֵין חָכְמָה ...
לְנֶגֶד ה'" --כָּל מָקוֹם שֶׁיֵּשׁ חִלּוּל הַשֵּׁם, אֵין מַשְׁגִּיחִין עַל כָּבוֹד הָרָב.

כּוֹהֵן גָּדוֹל--אֵינוּ חַיָּב לְהָעִיד אֵלָא עֵדוּת שְׁהִיא לְמֶלֶךְ יִשְׂרָאֵל בִּלְבָד, הוֹלֵךְ לְבֵית דִּין הַגָּדוֹל וּמֵעִיד בָּהּ; אֲבָל בִּשְׁאָר הָעֵדִיּוֹת, פָּטוּר.

מִצְוַת עֲשֵׂה לִדְרֹשׁ הָעֵדִים, וְלַחְקֹר אוֹתָן, וּלְהַרְבּוֹת בִּשְׁאֵלָתָן; וּמְדַקְדְּקִין עֲלֵיהֶן, וּמַסִּיעִין אוֹתָן מֵעִנְיָן לְעִנְיָן בְּעֵת הַשְּׁאֵלָה, כְּדֵי שֶׁיִּשְׁתֹקוּ אוֹ יַחְזְרוּ בָּהֶן, אִם יֵשׁ בְּעֵדוּתָן דֹּפִי: שֶׁנֶּאֱמָר "וְדָרַשְׁתָּ וְחָקַרְתָּ וְשָׁאַלְתָּ, הֵיטֵב" .
וּצְרִיכִין הַדַּיָּנִין לְהִזָּהֵר בְּעֵת חֲקִירַת הָעֵדִים, שֶׁמֶּא מִתּוֹכָן יִלְמְדוּ לְשַׁקַּר.

בְּשֶׁבַע חֲקִירוֹת בּוֹדְקִין הָעֵדִים--בְּאֵיזֶה שָׁבוּעַ, בְּאֵיזוֹ שָׁנָה, בְּאֵיזֶה חֹדֶשׁ, בְּכַמָּה בַּחֹדֶשׁ, בְּאֵיזֶה יוֹם מִיְּמֵי הַשַּׁבָּת, וּבְכַמָּה שָׁעוֹת בַּיּוֹם, וּבְאֵיזֶה מָקוֹם: אַפִלּוּ אָמַר הַיּוֹם הֲרָגוֹ, אוֹ אֶמֶשׁ הֲרָגוֹ--שׁוֹאֲלִין לוֹ בְּאֵיזוֹ שָׁבוּעַ, בְּאֵיזוֹ שָׁנָה, בְּאֵיזֶה חֹדֶשׁ, בְּכַמָּה בַּחֹדֶשׁ, בְּאֵיזֶה יוֹם, בְּאֵיזוֹ שָׁעָה.

וּמִכְּלַל הַחֲקִירוֹת, יָתֵר עַל הַשֶּׁבַע הַשֹּׁווֹת בַּכֹּל, שְׁאִם הֵעִידוּ עָלָיו שֶׁעָבַד עֲבוֹדָה זָרָה--שׁוֹאֲלִין לָהֶן אֶת מַה עָבַד, וּבְאֵיזוֹ עֲבוֹדָה עָבַד; הֵעִידוּ שֶׁחִלַּל אֶת הַשַּׁבָּת--שׁוֹאֲלִין אוֹתָן אֵיזוֹ מְלָאכָה עָשָׂה, וְהֵיאַךְ עָשָׂה; הֵעִידוּ שֶׁאָכַל בְּיוֹם הַכִּפּוּרִים--שׁוֹאֲלִין אוֹתָן אֵיזֶה מַאֲכָל אָכַל, וְכַמָּה אָכַל; שֶׁהָרַג אֶת הַנֶּפֶשׁ, שׁוֹאֲלִין אוֹתָן בְּמַה הֲרָגוֹ.
וְכֵן כָּל כַּיּוֹצֶא בְּזֶה, הֲרֵי הוּא מִכְּלַל הַחֲקִירוֹת.

 הַחֲקִירוֹת וְהַדְּרִישׁוֹת--הֶם הַדְּבָרִים שְׁהֶן עִיקַר הָעֵדוּת, וּבָהֶן יִתְחַיַּב אוֹ יִפָּטֵר.
וְהֶן כַּוָּנַת הַמַּעֲשֶׂה שֶׁעָשָׂה, וְכִוּוּן הַזְּמָן, וְכִוּוּן הַמָּקוֹם--שֶׁבָּהֶן יוּזְמוּ הָעֵדִים, אוֹ לֹא יוּזְמוּ: שְׁאֵין אָנוּ יְכוּלִין לְהָזִים הָעֵדִים, עַד שֶׁיְּכַוְּנוּ הַזְּמָן וְהַמָּקוֹם.

 וְעוֹד מַרְבִּין לִבְדֹּק אֶת הָעֵדִים בִּדְבָרִים שְׁאֵינָן עִיקַר בָּעֵדוּת, וְאֵין הָעֵדוּת תְּלוּיָה בָּהֶן; וְהֶם הַנִּקְרָאִים בְּדִיקוֹת.
וְכָל הַמַּרְבֶּה בִּבְדִיקוֹת, הֲרֵי זֶה מְשֻׁבָּח.

כֵּיצַד הֶן הַבְּדִיקוֹת: הֲרֵי שֶׁהֵעִידוּ עָלָיו שֶׁהָרַג, וְנֶחְקְרוּ בְּשֶׁבַע הַחֲקִירוֹת שֶׁמָּנִינוּ, שְׁהֶן בְּכַוָּנַת הַזְּמָן וְכַוָּנַת הַמָּקוֹם, וְנִדְרְשׁוּ בְּכַוָּנַת הַמַּעֲשֶׂה, וְכִוְּנוּ הַכְּלִי שֶׁהֲרָגוֹ בּוֹ--בּוֹדְקִין אוֹתָן עוֹד, וְאוֹמְרִין לָהֶן, מַה הָיָה לוֹבֵשׁ הַנֶּהְרָג אוֹ הַהוֹרֵג, בְּגָדִים לְבָנִים אוֹ שְׁחוֹרִים, עֲפַר הָאָרֶץ שֶׁנֶּהְרַג עָלֶיהָ, לָבָן אוֹ אָדֹם.
אֵלּוּ וְכַיּוֹצֶא בָּהֶן, הֶם הַבְּדִיקוֹת.

מַעֲשֶׂה שֶׁאָמְרוּ עֵדִים הֲרָגוֹ בְּמָקוֹם פְּלוֹנִי תַּחַת הַתְּאֵנָה, וּבָדְקוּ הָעֵדִים וְאָמְרוּ לָהֶם, תְּאֵנִים שֶׁלָּהּ שְׁחוֹרוֹת הָיוּ אוֹ לְבָנוֹת, עֻקְצִין שֶׁלְּאוֹתָם הַתְּאֵנִים אֲרוּכוֹת הָיוּ אוֹ קְצָרוֹת.
וְכָל הַמַּרְבֶּה בִּבְדִיקוֹת אֵלּוּ וְכַיּוֹצֶא בָּהֶן, מְשֻׁבָּח.

הִלְכּוֹת עֵדוּת פֵּרֶק ב 
מַה בֵּין חֲקִירוֹת לִבְדִיקוֹת: בַּחֲקִירוֹת וּדְרִישׁוֹת--אִם כִּוַּן הָאֶחָד אֶת עֵדוּתוֹ, וְהָעֵד הַשֵּׁנִי אָמַר אֵינִי יוֹדֵעַ--עֵדוּתָן בְּטֵלָה; אֲבָל בַּבְּדִיקוֹת--אַפִלּוּ שְׁנֵיהֶן אוֹמְרִין, אֵין אָנוּ יוֹדְעִין--עֵדוּתָן קַיֶּמֶת.
וּבִזְמָן שְׁהֶן מַכְחִישִׁין זֶה אֶת זֶה, אַפִלּוּ בַּבְּדִיקוֹת--עֵדוּתָן בְּטֵלָה.

כֵּיצַד: הֵעִידוּ שֶׁהָרַג זֶה אֶת זֶה, וְאָמַר הָעֵד הָאֶחָד כְּשֶׁנֶּחְקַר בְּשָׁבוּעַ פְּלוֹנִי, בְּשָׁנָה פְּלוֹנִית, בְּחֹדֶשׁ פְּלוֹנִי, בְּכָּךְ וְכָּךְ בַּחֹדֶשׁ, בִּרְבִיעִי בַּשַּׁבָּת, בְּשֵׁשׁ שָׁעוֹת בַּיּוֹם, בְּמָקוֹם פְּלוֹנִי הֲרָגוֹ; וְכֵן כְּשֶׁדָּרְשׁוּ בְּמַה הֲרָגוֹ, אָמַר הֲרָגוֹ בְּסַיִף.
וְכֵן הָעֵד הַשֵּׁנִי כִּוַּן עֵדוּתוֹ בַּכֹּל חוּץ מִן הַשָּׁעוֹת, שֶׁאָמַר אֵינִי יוֹדֵעַ בְּכַמָּה שָׁעוֹת הָיָה בַּיּוֹם, אוֹ שֶׁכִּוַּן אֶת הַשָּׁעָה, וְאָמַר אֵינִי יוֹדֵעַ בְּמַה הֲרָגוֹ וְלֹא הֵבַנְתִּי בַּכְּלִי שֶׁהָיָה בְּיָדוֹ--עֵדוּתָן בְּטֵלָה.

אֲבָל אִם כִּוְּנוּ הַכֹּל, וְאָמְרוּ לָהֶן הַדַּיָּנִין כֵּלָיו הָיוּ שְׁחוֹרִים אוֹ לְבָנִים, וְאָמְרוּ אֵין אָנוּ יוֹדְעִים, וְלֹא שַׂמְנוּ לִבֵּנוּ לִדְבָרִים אֵלּוּ שְׁאֵין בָּהֶן מַמָּשׁ--עֵדוּתָן קַיֶּמֶת.

 אָמַר אֶחָד כֵּלִים שְׁחוֹרִים הָיָה לָבוּשׁ, וְאָמַר הַשֵּׁנִי לֹא כִי, אֵלָא כֵּלִים לְבָנִים הָיָה לָבוּשׁ--הֲרֵי עֵדוּתָן בְּטֵלָה; וּכְאִלּוּ אָמַר הָאֶחָד בִּרְבִיעִי בַּשַּׁבָּת וְהַשֵּׁנִי בַּחֲמִישִׁי, שְׁאֵין כָּאן עֵדוּת, אוֹ שֶׁאָמַר הָאֶחָד בְּסַיִף הֲרָגוֹ, וְהַשֵּׁנִי אוֹמֵר בְּרֹמַח שְׁאֵין כָּאן עֵדוּת: שֶׁנֶּאֱמָר "נָכוֹן הַדָּבָר" ; וְכֵיוָן שֶׁהִכְחִישׁוּ זֶה אֶת זֶה, בְּדָבָר מִכָּל הַדְּבָרִים--אֵין זֶה "נָכוֹן".

 הָיוּ הָעֵדִים מְרֻבִּים--שְׁנַיִם מֵהֶן כִּוְּנוּ עֵדוּתָן בַּחֲקִירוֹת וּבַדְּרִישׁוֹת, וְהַשְּׁלִישִׁי אוֹמֵר אֵינִי יוֹדֵעַ--תִּתְקַיַּם הָעֵדוּת בִּשְׁנַיִם, וְיֵהָרֵג.
אֲבָל אִם הִכְחִישׁ אֶת שְׁנֵיהֶן, אַפִלּוּ בַּבְּדִיקוֹת--עֵדוּתָן בְּטֵלָה.

 עֵד אֶחָד אוֹמֵר בִּרְבִיעִי בַּשַּׁבָּת בִּשְׁנַיִם בַּחֹדֶשׁ, וְהַשֵּׁנִי אוֹמֵר בִּרְבִיעִי בַּשַּׁבָּת בַּשְּׁלוֹשָׁה בַּחֹדֶשׁ--עֵדוּתָן קַיֶּמֶת: שֶׁזֶּה יָדַע בְּעִבּוּרוֹ שֶׁלַּחֹדֶשׁ, וְזֶה לֹא יָדַע.

בַּמֶּה דְּבָרִים אֲמוּרִים, עַד חֲצוֹת הַחֹדֶשׁ.
אֲבָל אַחַר חֲצוֹת--כְּגוֹן שֶׁאָמַר הָאֶחָד בְּשִׁשָּׁה עָשָׂר בַּחֹדֶשׁ, וְהַשֵּׁנִי אוֹמֵר בְּשִׁבְעָה עָשָׂר--אַף עַל פִּי שֶׁכִּוְּנוּ שְׁנֵיהֶם יוֹם אֶחָד מִיְּמֵי הַשַּׁבָּת, עֵדוּתָן בְּטֵלָה: שְׁאֵין חֲצִי הַחֹדֶשׁ בָּא, אֵלָא וּכְבָר יָדְעוּ הַכֹּל אֵימָתַי הָיָה רֹאשׁ הַחֹדֶשׁ.
אָמַר הָאֶחָד בַּשְּׁלוֹשָׁה בַּחֹדֶשׁ, וְהַשֵּׁנִי אוֹמֵר בַּחֲמִשָּׁה--עֵדוּתָן בְּטֵלָה.

אָמַר עַד אֶחָד בִּשְׁתֵּי שָׁעוֹת בַּיּוֹם, וְהַשֵּׁנִי אוֹמֵר בְּשָׁלוֹשׁ שָׁעוֹת הָיָה--עֵדוּתָן קַיֶּמֶת, שֶׁדֶּרֶךְ הָעָם לִטְעוֹת בְּשָׁעָה אַחַת.
אֲבָל אִם אָמַר הָאֶחָד בְּשָׁלוֹשׁ שָׁעוֹת, וְהַשֵּׁנִי אוֹמֵר בְּחָמֵשׁ--עֵדוּתָן בְּטֵלָה.

אָמַר עֵד אֶחָד קֹדֶם הָנֵץ הַחַמָּה, וְאֶחָד אוֹמֵר בְּהָנֵץ הַחַמָּה--עֵדוּתָן בְּטֵלָה, אַף עַל פִּי שְׁהִיא שָׁעָה אַחַת: שֶׁהַדָּבָר נִכָּר לַכֹּל.
וְכֵן אִם נֶחְלְקוּ בִּשְׁקִיעָתָהּ.

הִלְכּוֹת עֵדוּת פֵּרֶק ג 
אֶחָד דִּינֵי מְמוֹנוֹת וְאֶחָד דִּינֵי נְפָשׁוֹת בִּדְרִישָׁה וַחֲקִירָה, שֶׁנֶּאֱמָר "מִשְׁפַּט אֶחָד יִהְיֶה לָכֶם" .
אֲבָל אָמְרוּ חֲכָמִים, כְּדֵי שֶׁלֹּא תִנְעֹל דֶּלֶת בִּפְנֵי לוֹוִין, אֵין עֵדֵי מָמוֹן צְרִיכִין דְּרִישָׁה וַחֲקִירָה.

כֵּיצַד: אָמְרוּ הָעֵדִים בְּפָנֵינוּ הִלְוָה זֶה אֶת זֶה מָנֶה בְּשָׁנָה פְּלוֹנִית--אַף עַל פִּי שֶׁלֹּא כִּוְּנוּ אֶת הַחֹדֶשׁ, וְלֹא אֶת הַמָּקוֹם שֶׁהִלְוָה בּוֹ, וְלֹא אֶת הַמָּנֶה אִם הָיָה מִמַּטְבֵּעַ פְּלוֹנִי אוֹ מִמַּטְבֵּעַ פְּלוֹנִי--עֵדוּתָן קַיֶּמֶת.

 בַּמֶּה דְּבָרִים אֲמוּרִים, בַּהוֹדָאוֹת וְהַלְוָאוֹת וּמַתָּנוֹת וּמְכִירוֹת וְכַיּוֹצֶא בָּהֶן.
אֲבָל בְּדִינֵי קְנָסוֹת--צְרִיכִין דְּרִישָׁה וַחֲקִירָה, וְאֵין צָרִיךְ לוֹמַר בְּמַלְקִיּוֹת וּבְגָלוּת.
וְכֵן אִם רָאָה הַדַּיָּן שֶׁהַדִּין מְרֻמֶּה וְחָשַׁשׁ לוֹ--צָרִיךְ דְּרִישָׁה וַחֲקִירָה כְּעֵדֵי נְפָשׁוֹת, אַף עַל פִּי שְׁהֶן עֵדֵי הוֹדָאוֹת וְהַלְוָאוֹת.

 אַף עַל פִּי שְׁאֵין עֵדֵי מְמוֹנוֹת צְרִיכִין דְּרִישָׁה וַחֲקִירָה, אִם הִכְחִישׁוּ הָעֵדִים זֶה אֶת זֶה בַּחֲקִירוֹת אוֹ בַּדְּרִישׁוֹת, עֵדוּתָן בְּטֵלָה; וְאִם הִכְחִישׁוּ זֶה אֶת זֶה בַּבְּדִיקוֹת, עֵדוּתָן קַיֶּמֶת.

כֵּיצַד: אֶחָד אוֹמֵר בְּנִיסָן לָוָה מִמֶּנּוּ, וְהַשֵּׁנִי אוֹמֵר לֹא כִי, אֵלָא בַּאֲיָר, אוֹ שֶׁאָמַר הָאֶחָד בִּירוּשָׁלַיִם, וְהַשֵּׁנִי אוֹמֵר לֹא כִי, אֵלָא בְּלוּד הָיִינוּ--עֵדוּתָן בְּטֵלָה; וְכֵן אִם אָמַר הָאֶחָד חָבִית שֶׁלְּיַיִן הִלְוָהוּ, וְהַשֵּׁנִי אוֹמֵר שֶׁלְּשֶׁמֶן הָיְתָה--עֵדוּתָן בְּטֵלָה: שֶׁהֲרֵי הֻכְחֲשׁוּ בַּדְּרִישָׁה.

אֲבָל אִם אָמַר הָאֶחָד מָנֶה שָׁחוֹר, וְהַשֵּׁנִי אוֹמֵר מָנֶה לָבָן הָיָה, זֶה אוֹמֵר בִּדְיָטָה הָעֶלְיוֹנָה הָיוּ כְּשֶׁהִלְוָהוּ, וְהַשֵּׁנִי אוֹמֵר בִּדְיָטָה הַתַּחְתּוֹנָה הָיוּ--עֵדוּתָן קַיֶּמֶת.
אַפִלּוּ אָמַר הָאֶחָד מָנֶה הִלְוָהוּ, וְהַשֵּׁנִי אוֹמֵר מָאתַיִם--חַיָּב לְשַׁלַּם מָנֶה, שֶׁיֵּשׁ בִּכְלַל מָאתַיִם מָנֶה.
וְכֵן אִם אָמַר הָאֶחָד דְּמֵי חָבִית שֶׁלְּיַיִן יֵשׁ לוֹ בְּיָדוֹ, וְזֶה אוֹמֵר דְּמֵי חָבִית שֶׁמֶן--מְשַׁלֵּם בַּפָּחוּת שֶׁבַּדָּמִים.
וְכֵן כָּל כַּיּוֹצֶא בְּזֶה.

 דִּין תּוֹרָה שְׁאֵין מְקַבְּלִין עֵדוּת, לֹא בְּדִינֵי מְמוֹנוֹת וְלֹא בְּדִינֵי נְפָשׁוֹת, אֵלָא מִפִּי הָעֵדִים: שֶׁנֶּאֱמָר "עַל-פִּי שְׁנַיִם עֵדִים" --מִפִּיהֶם, וְלֹא מִכְּתָב יָדָן.
אֲבָל מִדִּבְרֵי סוֹפְרִים שֶׁחוֹתְכִין דִּינֵי מְמוֹנוֹת בְּעֵדוּת שֶׁבַּשְּׁטָר, אַף עַל פִּי שְׁאֵין הָעֵדִים קַיָּמִין, כְּדֵי שֶׁלֹּא תִנְעֹל דֶּלֶת בִּפְנֵי לוֹוִין.
וְאֵין דָּנִין בְּעֵדוּת שֶׁבַּשְּׁטָר בְּדִינֵי קְנָסוֹת, וְאֵין צָרִיךְ לוֹמַר בְּמַכּוֹת וּבְגָלוּת, אֵלָא מִפִּיהֶם, וְלֹא מִכְּתָב יָדָן.

 כָּל עֵד שֶׁנֶּחְקְרָה עֵדוּתוֹ בְּבֵית דִּין, בֵּין בְּדִינֵי מְמוֹנוֹת בֵּין בְּדִינֵי נְפָשׁוֹת--אֵינוּ יָכוֹל לַחְזֹר בּוֹ.
כֵּיצַד: אָמַר מֻטְעֶה הָיִיתִי, שׁוֹגֵג הָיִיתִי, נִזְכַּרְתִּי שְׁאֵין הַדָּבָר כֵּן, לְפַחֲדוֹ עָשִׂיתִי--אֵין שׁוֹמְעִין לוֹ, אַפִלּוּ נָתַן טַעַם לִדְבָרָיו.

וְכֵן אֵינוּ יָכוֹל לְהוֹסִיף בְּעֵדוּתוֹ תְּנָאי.
כְּלָלוֹ שֶׁלַּדָּבָר: כָּל דְּבָרִים שֶׁיֹּאמַר הָעֵד אַחַר שֶׁנֶּחְקְרָה עֵדוּתוֹ, שֶׁיָּבוֹא מִכְּלָלָן בִּטּוּל הָעֵדוּת, אוֹ הוֹסָפַת תְּנָאי בָּהּ--אֵין שׁוֹמְעִין לוֹ.

 עֵדִים הַחֲתוּמִין עַל הַשְּׁטָר--הֲרֵי הֶן כְּמִי שֶׁנֶּחְקְרָה עֵדוּתָן בְּבֵית דִּין, וְאֵינָן יְכוּלִין לַחְזֹר בָּהֶן.
בַּמֶּה דְּבָרִים אֲמוּרִים, בְּשֶׁאִפְשָׁר לְקַיַּם אֶת הַשְּׁטָר שֶׁלֹּא מִפִּיהֶם, כְּגוֹן שֶׁהָיוּ שָׁם עֵדִים שֶׁזֶּה כְּתָב יָדָן, אוֹ שֶׁהָיָה כְּתָב יָדָן יוֹצֶא מִמָּקוֹם אַחֵר.

אֲבָל אִם אֵי אִפְשָׁר לְקַיְּמוֹ אֵלָא מִפִּיהֶם, וְאָמְרוּ כְּתָב יָדֵינוּ הוּא זֶה, אֲבָל קְטַנִּים הָיִינוּ, קְרוֹבִים הָיִינוּ, אֲנוּסִין הָיִינוּ, מֻטְעִין הָיִינוּ--הֲרֵי אֵלּוּ נֶאֱמָנִים, וְיִבָּטֵל הַשְּׁטָר.

 אָמְרוּ פְּסוּלֵי עֵדוּת הָיִינוּ בַּעֲבֵרָה, אוֹ שֹׁחַד לָקַחְנוּ עַל עֵדוּת זוֹ--אֵין נֶאֱמָנִין: שְׁאֵין אָדָם מֵשִׂים עַצְמוֹ רָשָׁע, עַד שֶׁיָּעִידוּ עָלָיו עֵדִים שְׁהוּא רָשָׁע.
וְכֵן אִם אָמְרוּ אֲמָנָה הָיוּ דְּבָרֵינוּ, אֵין נֶאֱמָנִין--שֶׁהַמֵּעִיד עַל שְׁטָר אֲמָנָה, כְּמֵעִיד בְּשֶׁקֶר.

 אָמְרוּ הָעֵדִים שְׁטָר מְכָר זֶה, מוֹדָעָה נִמְסְרָה לָנוּ עָלָיו--אַף עַל פִּי שֶׁכְּתָב יָדָן יוֹצֶא מִמָּקוֹם אַחֵר, הֲרֵי אֵלּוּ נֶאֱמָנִין.
אָמְרוּ עַל תְּנָאי הָיָה שְׁטָר זֶה--אִם הָיָה כְּתָב יָדָן יוֹצֶא מִמָּקוֹם אַחֵר, אֵין נֶאֱמָנִין; וְאִם אֵין הַשְּׁטָר מִתְקַיֵּם אֵלָא מִפִּיהֶם, נֶאֱמָנִין, וְאוֹמְרִין לְבַעֲלֵי הַדִּין, קַיְּמוּ הַתְּנָאי וּבוֹאוּ לַדִּין.
אָמַר הָאֶחָד מִן הָעֵדִים עַל תְּנָאי הָיוּ הַדְּבָרִים, וְהַשֵּׁנִי אוֹמֵר לֹא הָיָה שָׁם תְּנָאי--הֲרֵי כָּאן עֵד אֶחָד.

 גַּם בְּדִינֵי מְמוֹנוֹת, אֵין מְקַבְּלִין עֵדִים אֵלָא בִּפְנֵי בַּעַל דִּין.
וְאִם הָיָה בַּעַל דִּין חוֹלֶה, אוֹ שֶׁהָיוּ הָעֵדִים מְבַקְּשִׁים לֵילֵךְ לִמְדִינַת הַיָּם וְשָׁלְחוּ לְבַעַל דִּין וְלֹא בָא--הֲרֵי אֵלּוּ מְקַבְּלִין עֵדִים שֶׁלֹּא בְּפָנָיו.

בַּמֶּה דְּבָרִים אֲמוּרִים, בְּעֵדוּת עַל פֶּה.
אֲבָל הַשְּׁטָר, מְקַיְּמִין בְּבֵית דִּין אֶת עֵדָיו שֶׁלֹּא בִּפְנֵי בַּעַל דִּין.
וְאַפִלּוּ הָיָה עוֹמֵד וְצוֹוֵחַ וְאוֹמֵר, שְׁטָר מְזֻיָּף הוּא, עֵדֵי שֶׁקֶר הֶן, פְּסוּלֵי עֵדוּת הֶן--אֵין מַשְׁגִיחִין בּוֹ, אֵלָא מְקַיְּמִין אֶת הַשְּׁטָר.
וְאִם יֵשׁ לוֹ רְאָיָה לִפְסֹל, יִפְסֹל.

 כָּל מִי שֶׁיֵּשׁ לוֹ רְאָיָה בָּעֵדִים, הוּא מִטַּפֵּל בָּעֵדִים עַד שֶׁיָּבִיא אוֹתָן לְבֵית דִּין.
וְאִם יָדְעוּ בֵּית דִּין שֶׁבַּעַל דִּינוֹ אַלָּם, וְטָעַן הַתּוֹבֵעַ שֶׁהָעֵדִים מִתְפַּחֲדִים מִבַּעַל דִּינוֹ שֶׁיָּבוֹאוּ וְיָעִידוּ לוֹ--הֲרֵי בֵּית דִּין כּוֹפִין אֶת בַּעַל דִּינוֹ שֶׁיָּבִיא הוּא הָעֵדִים.
וְכֵן כָּל כַּיּוֹצֶא בִּדְבָרִים אֵלּוּ, דָּנִין בָּהֶן לָאַלָּם.

הִלְכּוֹת עֵדוּת פֵּרֶק ד 
עֵדֵי נְפָשׁוֹת--צְרִיכִין שֶׁיִּהְיוּ שְׁנֵיהֶם רוֹאִין הָעוֹשֶׂה עֲבֵרָה כְּאֶחָד, וּצְרִיכִין לְהָעִיד כְּאֶחָד, וּבְבֵית דִּין אֶחָד.
אֲבָל בְּדִינֵי מְמוֹנוֹת, אֵינָן צְרִיכִין לְכָּךְ.

כֵּיצַד: הָיָה אֶחָד רוֹאֵהוּ מֵחַלּוֹן זֶה כְּשֶׁעָבַר הָעֲבֵרָה, וְהָעֵד הַשֵּׁנִי רוֹאֵהוּ מֵחַלּוֹן אַחֵר--אִם הָיוּ שְׁנֵי הָעֵדִים רוֹאִין זֶה אֶת זֶה, מִצְטָרְפִין; וְאִם לָאו, אֵין מִצְטָרְפִין.
הָיָה זֶה הַמַּתְרֶה בּוֹ רוֹאֶה אֶת הָעֵדִים, וְהָעֵדִים רוֹאִין אוֹתוֹ--אַף עַל פִּי שְׁאֵין רוֹאִין זֶה אֶת זֶה, הַמַּתְרֶה מְצָרְפָן.

הָיוּ שְׁנֵי הָעֵדִים בְּבַיִת אֶחָד, וְהוֹצִיא אֶחָד מֵהֶן רֹאשׁוֹ מִן הַחַלּוֹן, וְרָאָה זֶה שֶׁעוֹשֶׂה מְלָאכָה בַּשַּׁבָּת, וְאֶחָד מַתְרֶה בּוֹ, וְהִכְנִיס רֹאשׁוֹ, וְחָזַר הָעֵד הַשֵּׁנִי וְהוֹצִיא רֹאשׁוֹ מֵאוֹתוֹ הַחַלּוֹן וְרָאָהוּ--אֵין מִצְטָרְפִין: עַד שֶׁיִּרְאוּ שְׁנֵיהֶם כְּאֶחָד.

הָיוּ שְׁנֵי עֵדִים רוֹאִין אוֹתוֹ מֵחַלּוֹן זֶה, וּשְׁנֵי עֵדִים רוֹאִין אוֹתוֹ מֵחַלּוֹן אַחֵר, וְאֶחָד מַתְרֶה בּוֹ בָּאֶמְצָע--בִּזְמָן שֶׁמִּקְצָתָן רוֹאִין אֵלּוּ אֶת אֵלּוּ, הֲרֵי זוֹ עֵדוּת אַחַת; וְאִם לֹא הָיוּ רוֹאִין אֵלּוּ אֶת אֵלּוּ, וְלֹא צֵרַף אוֹתָן הַמַּתְרֶה--הֲרֵי אֵלּוּ שְׁתֵּי עֵדִיּוֹת.
לְפִיכָּךְ אִם נִמְצֵאת אַחַת מֵהֶן זוֹמֶמֶת--הוּא וְהֶן נֶהְרָגִין, שֶׁהֲרֵי הוּא נֶהְרָג בְּעֵדוּת הַכַּת הַשְּׁנִיָּה.

 אֲבָל בְּדִינֵי מְמוֹנוֹת--אַף עַל פִּי שֶׁרָאוּ זֶה אַחַר זֶה, עֵדוּתָן מִצְטָרֶפֶת.
כֵּיצַד: אָמַר הָאֶחָד בְּפָנַי הִלְוָהוּ בְּיוֹם פְּלוֹנִי, אוֹ בְּפָנַי הוֹדָה לוֹ, וְאָמַר הָעֵד הַשֵּׁנִי וְכֵן אֲנִי הִלְוָהוּ בְּפָנַי, אוֹ הוֹדָה לוֹ בְּיוֹם אַחֵר--הֲרֵי אֵלּוּ מִצְטָרְפִין.

 וְכֵן אִם אָמַר הָאֶחָד בְּפָנַי הִלְוָהוּ, וְהַשֵּׁנִי אוֹמֵר בְּפָנַי הוֹדָה לוֹ, אוֹ שֶׁאָמַר הָרִאשׁוֹן בְּפָנַי הוֹדָה לוֹ, וְהַשֵּׁנִי שֶׁהֵעִיד אַחַר זְמָן אָמַר בְּפָנַי הִלְוָהוּ--הֲרֵי אֵלּוּ מִצְטָרְפִין.

 וְכֵן בְּעֵת שֶׁמְּעִידִין בְּבֵית דִּין--יָבוֹא אֶחָד, וְשׁוֹמְעִין דְּבָרָיו הַיּוֹם, וּכְשֶׁיָּבוֹא הָעֵד הַשֵּׁנִי לְאַחַר זְמָן, שׁוֹמְעִין דְּבָרָיו; וּמִצְטָרְפִין זֶה לְזֶה, וּמוֹצִיאִין בָּהֶן הַמָּמוֹן.

 וְכֵן אִם הָיָה עֵד אֶחָד בִּכְתָב, וְעֵד אֶחָד עַל פֶּה--מִצְטָרְפִין.
וְאִם אָמַר זֶה שֶׁלֹּא כָתַב עֵדוּתוֹ, קָנִיתִי מִיָּדוֹ עַל דָּבָר זֶה, וְלֹא בָא הַמַּלְוֶה הַזֶּה, וְלֹא שָׁאַל מִמֶּנִּי לִכְתֹּב--שְׁנֵיהֶם מִצְטָרְפִין; וְנֶעֱשָׂת מַלְוָה בַּשְּׁטָר, וְאֵינוּ יָכוֹל לוֹמַר פָּרַעְתִּי.

 הֵעִיד הָעֵד הָאֶחָד בְּבֵית דִּין זֶה, וְהֵעִיד הַשֵּׁנִי בְּבֵית דִּין אַחֵר--יָבוֹא בֵּית דִּין אֵצֶל בֵּית דִּין, וְיִצְטָרְפוּ עֵדוּתָן.
וְכֵן אִם הֵעִידוּ שְׁנֵי הָעֵדִים בְּבֵית דִּין זֶה, וְחָזְרוּ וְהֵעִידוּ בְּבֵית דִּין אַחֵר--יָבוֹא אֶחָד מִכָּל בֵּית דִּין וּבֵית דִּין, וְיִצְטָרְפוּ.
אֲבָל הָעֵד עִם הַדַּיָּן שֶׁהֵעִידוּ שְׁנֵי הָעֵדִים בְּפָנָיו, אֵין מִצְטָרְפִין.

 אַף עַל פִּי שֶׁמְּצָרְפִין הָעֵדוּת, בְּדִינֵי מְמוֹנוֹת, צָרִיךְ שֶׁיָּעִיד כָּל עֵד אֶחָד מִשְּׁנֵיהֶם, בְּכָל הַדָּבָר כְּמוֹ שֶׁבֵּאַרְנוּ.
אֲבָל אִם הֵעִיד אֶחָד בְּמִקְצַת הַדָּבָר, וְהֵעִיד הַשֵּׁנִי בְּמִקְצָתוֹ--אֵין מְקַיְּמִין אֶת הַדָּבָר מֵעֵדוּת שְׁנֵיהֶם: שֶׁנֶּאֱמָר "יָקוּם דָּבָר" , וְלֹא חֲצִי דָּבָר.

כֵּיצַד: זֶה אוֹמֵר אָכַל שָׂדֶה זוֹ שָׁנָה פְּלוֹנִית, וְזֶה הֵעִיד שֶׁאֲכָלָהּ בְּשָׁנָה שְׁנִיָּה, וְזֶה הֵעִיד שֶׁאֲכָלָהּ בְּשָׁנָה שְׁלִישִׁית--אֵין מְצָרְפִין עֵדוּת שְׁלָשְׁתָּן וְאוֹמְרִים הֲרֵי אֲכָלָהּ שָׁלוֹשׁ שָׁנִים: שֶׁכָּל אֶחָד וְאֶחָד, הֵעִיד בְּמִקְצַת הַדָּבָר.

וְכֵן אִם הֵעִיד זֶה שֶׁאֲנִי רָאִיתִי שַׂעֲרָה אַחַת בְּצַד יְמִינוֹ שֶׁלְּזֶה, וְזֶה אוֹמֵר וַאֲנִי רָאִיתִי שַׂעֲרָה אַחַת בְּצַד שְׂמֹאלוֹ בְּאוֹתוֹ הַיּוֹם--אֵין מִצְטָרְפִין דִּבְרֵי שְׁנֵיהֶם כְּדֵי שֶׁנֹּאמַר הֲרֵי הֵעִידוּ שְׁנֵיהֶם שֶׁהָיָה זֶה גָּדוֹל בְּיוֹם פְּלוֹנִי: לְפִי שֶׁכָּל אֶחָד, הֵעִיד בְּמִקְצַת הַסִּימָנִין.

אַפִלּוּ הֵעִידוּ שְׁנַיִם בְּשַׂעֲרָה אַחַת, וְהֵעִידוּ שְׁנַיִם אֲחֵרִים בְּשַׂעֲרָה אַחַת, שֶׁהֲרֵי כָּל כַּת מֵהֶם הֵעִידָה עַל חֲצִי דָּבָר--אֵין זוֹ עֵדוּת.

אֲבָל אִם הֵעִיד הָאֶחָד שֶׁרָאָה שְׁתֵּי שְׂעָרוֹת בְּצַד יָמִין, וְהֵעִיד הַשֵּׁנִי שֶׁרָאָה שְׁתֵּי שְׂעָרוֹת בְּצַד שְׂמֹאל--מִצְטָרְפִין.
וְכֵן כָּל כַּיּוֹצֶא בְּזֶה.

הִלְכּוֹת עֵדוּת פֵּרֶק ה 
אֵין חוֹתְכִין דִּין מִן הַדִּינִין עַל פִּי עַד אֶחָד, לֹא דִּינֵי נְפָשׁוֹת וְלֹא דִּינֵי מְמוֹנוֹת--שֶׁנֶּאֱמָר "לֹא-יָקוּם עֵד אֶחָד בְּאִישׁ, לְכָל-עָוֹן וּלְכָל-חַטָּאת" ; וּמִפִּי הַשְּׁמוּעָה לָמְדוּ שֶׁקָּם הוּא לִשְׁבוּעָה, כְּמוֹ שֶׁבֵּאַרְנוּ בְּהִלְכּוֹת טוֹעֵן.

בִּשְׁנֵי מְקוֹמוֹת הֶאֱמִינָה תּוֹרָה עֵד אֶחָד--בַּסּוֹטָה שֶׁלֹּא תִשְׁתֶּה מֵי הַמָּרִים, וּבְעֶגְלָה עֲרוּפָה שֶׁלֹּא תֵּעָרֵף, כְּמוֹ שֶׁבֵּאַרְנוּ בִּמְקוֹמָן.
וְכֵן מִדִּבְרֵיהֶן, בְּעֵדוּת אִשָּׁה שֶׁיָּעִיד לָהּ שֶׁמֵּת בַּעְלָהּ.
וְכֵן כָּל מָקוֹם שֶׁעֵד אֶחָד מוֹעִיל, אִשָּׁה וּפָסוּל כֵּן מְעִידִין--חוּץ מֵעֵד אֶחָד שֶׁלִּשְׁבוּעָה: שְׁאֵין מְחַיְּבִין שְׁבוּעָה אֵלָא בְּעֵדוּת עֵד כָּשֵׁר הָרָאוּי לְהִצְטָרַף עִם אַחֵר, וְיִתְחַיַּב זֶה הַנִּשְׁבָּע עַל פִּיו מָמוֹן.

"עַל-פִּי שְׁנַיִם עֵדִים, אוֹ עַל-פִּי שְׁלֹשָׁה-עֵדִים" , לַעֲשׂוֹת שְׁלוֹשָׁה כִּשְׁנַיִם.
מַה הַשְּׁנַיִם, אִם נִמְצָא אֶחָד מֵהֶן קָרוֹב אוֹ פָּסוּל, בְּטֵלָה הָעֵדוּת--אַף הַשְּׁלוֹשָׁה.
וְהוּא הַדִּין לְמֵאָה, אִם נִמְצָא אֶחָד מֵהֶן קָרוֹב אוֹ פָּסוּל--בְּטֵלָה הָעֵדוּת, בֵּין בְּדִינֵי נְפָשׁוֹת בֵּין בְּדִינֵי מְמוֹנוֹת.

בַּמֶּה דְּבָרִים אֲמוּרִים, בִּזְמָן שֶׁנִּתְכַּוְּנוּ כֻּלָּם לְהָעִיד.
אֲבָל אִם לֹא נִתְכַּוְּנוּ כֻּלָּם לְהָעִיד--מַה יַעֲשׂוּ שְׁנֵי אַחִים בִּכְלַל הָעָם וְרָאוּ כְּשֶׁהָרַג זֶה אֶת זֶה, אוֹ כְּשֶׁחָבַל בּוֹ, אוֹ כְּשֶׁחָטַף חֵפֶץ מִיָּדוֹ.

וְכֵיצַד בּוֹדְקִין הַדָּבָר: כְּשֶׁיָּבוֹאוּ לְבֵית דִּין עֵדִים מְרֻבִּין--כַּת אַחַת, אוֹמְרִין לָהֶם, כְּשֶׁרְאִיתֶם זֶה שֶׁהָרַג אוֹ חָבַל, לְהָעִיד בָּאתֶּם אוֹ לִרְאוֹת: כָּל מִי שֶׁאָמַר לֹא בָאתִי לְהָעִיד עָלָיו, אֵלָא לִרְאוֹת מַה הַדָּבָר, וּבִכְלַל הָעָם בָּאתִי--מַפְרִישִׁין אוֹתוֹ; וְכָל מִי שֶׁאָמַר לְהָעִיד בָּאתִי, וּלְכַוַּן הָעֵדוּת--מַפְרִישִׁין אוֹתוֹ.
אִם נִמְצָא בְּאֵלּוּ שֶׁנִּתְכַּוְּנוּ לְהָעִיד קָרוֹב אוֹ פָּסוּל, עֵדוּת כֻּלָּם בְּטֵלָה.

בַּמֶּה דְּבָרִים אֲמוּרִים, בְּשֶׁהָיָה בָּהֶן קָרוֹב אוֹ פָּסוּל.
אֲבָל אִם הָיוּ כֻּלָּם כְּשֵׁרִים, אֶחָד הַמִּתְכַּוֵּן לְהָעִיד וְאֶחָד שֶׁלֹּא נִתְכַּוַּן לְהָעִיד--הוֹאִיל וְרָאָה הַדָּבָר וְכִוַּן עֵדוּתוֹ, וְהָיְתָה שָׁם הַתְרָאָה, חוֹתְכִין הַדִּין עַל פִּיו, בֵּין בְּדִינֵי מְמוֹנוֹת בֵּין בְּדִינֵי נְפָשׁוֹת.

 שְׁטָר שֶׁהָיוּ עֵדָיו מְרֻבִּין, וְנִמְצָא אֶחָד מֵהֶן פָּסוּל, אוֹ שֶׁהָיוּ בָּהֶם שְׁנַיִם קְרוֹבִים זֶה לְזֶה, וַהֲרֵי אֵין הָעֵדִים קַיָּמִין כְּדֵי לִשְׁאֹל אוֹתָן--אִם יֵשׁ שָׁם עֵדוּת בְּרוּרָה שֶׁכֻּלָּם יָשְׁבוּ לַחְתֹּם, שֶׁהֲרֵי נִתְכַּוְּנוּ כֻּלָּם לְהָעִיד--הֲרֵי זֶה בָּטֵל; וְאִם לָאו, תִּתְקַיַּם הָעֵדוּת בַּשְּׁאָר.

וְלָמָּה מְקַיְּמִין הָעֵדוּת בַּשְּׁאָר--שֶׁהֲרֵי אִפְשָׁר שֶׁחָתְמוּ הַכְּשֵׁרִים, וְהִנִּיחוּ מָקוֹם לַגָּדוֹל לַחְתֹּם, וּבָא זֶה הַקָּרוֹב אוֹ הַפָּסוּל, וְחָתַם שֶׁלֹּא מִדַּעְתָּם.
אַף עַל פִּי שֶׁהָעֵד שֶׁחָתַם תְּחִלָּה בַּשְּׁטָר, הוּא הַפָּסוּל--הֲרֵי הַשְּׁטָר כָּשֵׁר.

 כָּל עֵד שֶׁהֵעִיד בְּדִינֵי נְפָשׁוֹת, אֵינוּ מוֹרֶה בְּדִין זֶה הַנֶּהְרָג, וְלֹא יְלַמַּד עָלָיו לֹא זְכוּת, וְלֹא חוֹבָה.
וְאִם אָמַר יֵשׁ לִי לְלַמַּד עָלָיו זְכוּת, מְשַׁתְּקִין אוֹתוֹ--שֶׁנֶּאֱמָר "וְעֵד אֶחָד, לֹא-יַעֲנֶה בְנֶפֶשׁ לָמוּת" , בֵּין לִזְכוּת בֵּין לְחוֹבָה.
וּמַהוּ זֶה שֶׁנֶּאֱמָר "לָמוּת": כְּלוֹמַר עֵד שֶׁהֵעִיד בְּנֶפֶשׁ לָמוּת--לֹא יַעֲנֶה דָּבָר, אֵלָא יָעִיד וְיִשְׁתֹּק.

אֲבָל בְּדִינֵי מְמוֹנוֹת, יֵשׁ לָעֵד לְלַמַּד זְכוּת וְחוֹבָה.
אֲבָל לֹא יִמָּנֶה מִן הַדַּיָּנִין, וְלֹא יֵעָשֶׂה דַּיָּן, שְׁאֵין עֵד נַעֲשֶׂה דַּיָּן, אַפִלּוּ בְּדִינֵי מְמוֹנוֹת.
בַּמֶּה דְּבָרִים אֲמוּרִים, בְּדָבָר שֶׁצָּרִיךְ עֵדִים מִן הַתּוֹרָה, וְצָרִיךְ דַּיָּנִין לָדוּן בְּאוֹתוֹ הַדָּבָר מִן הַתּוֹרָה.
אֲבָל בְּשֶׁלְּדִבְרֵיהֶם, עֵד נַעֲשֶׂה דַּיָּן.

כֵּיצַד: אֶחָד שֶׁהֵבִיא אֶת הַגֶּט וְאָמַר, בְּפָנַי נִכְתַּב וּבְפָנַי נֶחְתַּם--הוּא וּשְׁנַיִם נוֹתְנִין אוֹתוֹ לָהּ, וְנִמְצָא כְּאִלּוּ נְטָלַתּוּ בְּבֵית דִּין.
וְכֵן כָּל כַּיּוֹצֶא בְּזֶה.

הִלְכּוֹת עֵדוּת פֵּרֶק ו 
כְּבָר בֵּאַרְנוּ שֶׁקִּיּוּם שְׁטָרוֹת מִדִּבְרֵיהֶם, כְּדֵי שֶׁלֹּא תִנְעֹל דֶּלֶת בִּפְנֵי לוֹוִין.
וְאַף עַל פִּי כֵן אֵין מְקַיְּמִין שְׁטָרוֹת אֵלָא בִּשְׁלוֹשָׁה, אַפִלּוּ שְׁלָשְׁתָּן הִדְיוֹטוֹת, מִפְּנֵי שְׁהוּא דִּין.
וּלְפִיכָּךְ אֵין מְקַיְּמִין שְׁטָרוֹת בַּלַּיְלָה, כְּמוֹ שֶׁבֵּאַרְנוּ.

בְּאֶחָד מֵחֲמִשָּׁה דְּרָכִים, יִתְקַיַּם הַשְּׁטָר בְּבֵית דִּין: הַדֶּרֶךְ הָאַחַת, שֶׁיִּהְיוּ הַדַּיָּנִין מַכִּירִין כְּתָב יְדֵי הָעֵדִים, שֶׁזּוֹ עֵדוּת פְּלוֹנִי וְזוֹ עֵדוּת פְּלוֹנִי.
הַדֶּרֶךְ הַשְּׁנִיָּה, שֶׁיַּחְתְּמוּ הָעֵדִים בִּפְנֵיהֶם.
הַדֶּרֶךְ הַשְּׁלִישִׁית, שֶׁיָּבוֹאוּ הָעֵדִים הַחוֹתְמִין לִפְנֵיהֶם וְיֹאמַר כָּל אֶחָד וְאֶחָד, זֶה כְּתָב יָדִי וַאֲנִי עֵד בְּדָבָר זֶה.
הַדֶּרֶךְ הָרְבִיעִית, שְׁאִם מֵתוּ עֵדֵי הַשְּׁטָר אוֹ שֶׁהָיוּ בִּמְדִינָה אַחֶרֶת, וְיָבוֹאוּ עֵדִים אֲחֵרִים וְיָעִידוּ עַל כְּתָב יָדָן שְׁהוּא זֶה.
הַדֶּרֶךְ הַחֲמִישִׁית, שֶׁיִּהְיֶה כְּתָב יָדָן יוֹצֶא בִּשְׁטָרוֹת אֲחֵרוֹת, וְעוֹרְכִין בֵּית דִּין זֶה הַכְּתָב לְאוֹתוֹ הַכְּתָב שֶׁבַּשְּׁטָרוֹת הָאֲחֵרוֹת וְיִהְיֶה דּוֹמֶה זֶה לְזֶה, וְיֵרָאֶה לָהֶם בְּיַחַד, שֶׁכְּתָב יְדֵי אֵלּוּ הוּא כְּתָב יְדֵי אֵלּוּ.

אֵין מְקַיְּמִין אֶת הַשְּׁטָר מִשְּׁטָרוֹת אֲחֵרוֹת, אֵלָא מִשְּׁתֵּי שְׁטָרוֹת שֶׁלִּשְׁתֵּי שָׂדוֹת, שֶׁאֲכָלוּם בַּעְלֵיהֶם שָׁלוֹשׁ שָׁנִים אֲכִילָה נְכוֹנָה גְּלוּיָה בְּלֹא שׁוּם יִרְאָה וְלֹא פַּחַד מִתְּבִיעָה בָּעוֹלָם, כְּדֶרֶךְ שֶׁאוֹכְלִין כָּל בַּעֲלֵי שָׂדוֹת שְׂדוֹתֵיהֶן; אוֹ מִשְּׁתֵּי שִׁטְרֵי כְּתֻבּוֹת: וְהוּא, שֶׁיֵּצְאוּ שְׁנֵי הַשְּׁטָרוֹת מִתַּחַת יְדֵי אַחֵר--לֹא מִתַּחַת יְדֵי זֶה שֶׁרוֹצֶה לְקַיַּם שְׁטָרוֹ, שֶׁמֶּא זִיַּף הַכֹּל.

וְכֵן מְקַיְּמִין אֶת הַשְּׁטָר מִשְּׁטָר שֶׁקָּרָא עָלָיו עַרְעָר, וְהֻחְזַק בְּבֵית דִּין--מְקַיְּמִין מִמֶּנּוּ לְבַדּוֹ, כְּמוֹ שֶׁמְּקַיְּמִין מִשִּׁטְרֵי שְׁתֵּי שָׂדוֹת אוֹ שְׁתֵּי כְּתֻבּוֹת.

 בֵּית דִּין שֶׁכָּתְבוּ בְּמוֹשַׁב שְׁלוֹשָׁה הָיִינוּ, וְנִתְקַיַּם שְׁטָר זֶה בְּפָנֵינוּ--הֲרֵי זֶה מְקֻיָּם, אַף עַל פִּי שֶׁלֹּא פֵרְשׁוּ בְּאֵיזֶה דֶּרֶךְ מֵחָמֵשׁ הַדְּרָכִים נִתְקַיַּם: שְׁאֵין חוֹשְׁשִׁין לְבֵית דִּין, שֶׁמֶּא יִטְעוּ.
וּכְבָר נָהֲגוּ כָּל בָּתֵּי דִּינִין שֶׁרָאִינוּ וְשָׁמַעְנוּ, שֶׁיִּכְתְּבוּ הַדֶּרֶךְ שֶׁנִּתְקַיַּם בָּהּ בִּפְנֵיהֶם.
וּלְעוֹלָם אֵין בֵּית דִּין בּוֹדְקִין אַחַר בֵּית דִּין אַחֵר, אֵלָא מַחְזִיקִין אוֹתָן שְׁהֶן בְּקִיאִין וְלֹא יִטְעוּ; אֲבָל בּוֹדְקִין אַחַר הָעֵדִים.

שְׁלוֹשָׁה שֶׁיָּשְׁבוּ לְקַיַּם אֶת הַשְּׁטָר, וּמֵת אֶחָד מֵהֶם--צָרִיךְ לִכְתֹּב בְּמוֹשַׁב שְׁלוֹשָׁה הָיִינוּ, וְהָאֶחָד אֵינֶנּוּ: שֶׁמֶּא יִרְאֶה הָרוֹאֶה, וְיֹאמַר בִּשְׁנַיִם קִיְּמוּהוּ; אַפִלּוּ הָיָה כָּתוּב בּוֹ בְּבֵית דִּין, יֹאמַר הָרוֹאֶה שֶׁמֶּא דִּמּוּ שֶׁשְּׁנֵיהֶם בֵּית דִּין הֶם.
וְאִם יֵשׁ בּוֹ מַשְׁמָע שֶׁהָיוּ שְׁלוֹשָׁה, אֵינוּ צָרִיךְ.

שְׁלוֹשָׁה שֶׁיָּשְׁבוּ לְקַיַּם אֶת הַשְּׁטָר, וּבָאוּ שְׁנֵי עֵדִים וְעִרְעֲרוּ עַל אֶחָד מֵהֶן שְׁהוּא גַּזְלָן וְכַיּוֹצֶא בּוֹ, וּבָאוּ שְׁנַיִם אֲחֵרִים וְהֵעִידוּ שֶׁחָזַר בִּתְשׁוּבָה--אִם עַד שֶׁלֹּא חָתְמוּ הֵעִידוּ שֶׁחָזַר--הֲרֵי זֶה חוֹתֵם עִמָּהֶם, שֶׁהֲרֵי שְׁלוֹשָׁה הָיוּ.
וְאִם אַחַר שֶׁחָתְמוּ הַשְּׁנַיִם הֵעִידוּ עָלָיו שֶׁחָזַר בִּתְשׁוּבָה--אֵינוּ חוֹתֵם עִמָּהֶם, שֶׁהֲרֵי הוּא כְּמִי שְׁאֵינוּ בְּעֵת חֲתִימַת הַשְּׁנַיִם.

בַּמֶּה דְּבָרִים אֲמוּרִים, בְּשֶׁעִרְעֲרוּ עָלָיו בַּעֲבֵרָה.
אֲבָל אִם עִרְעֲרוּ עָלָיו בִּפְגָם מִשְׁפָּחָה, כְּגוֹן שֶׁאָמְרוּ אִמּוֹ לֹא נִשְׁתַּחְרְרָה וְעֶבֶד הוּא, אוֹ לֹא נִתְגַּיְּרָה אִמּוֹ וְגוֹי הוּא, וְנוֹדַע אַחַר שֶׁחָתְמוּ הַשְּׁנַיִם שְׁאֵין בְּמִשְׁפַּחְתּוֹ פְּגָם, וּשְׁהוּא כָּשֵׁר--הֲרֵי זֶה חוֹתֵם עִמָּהֶם, שֶׁזֶּה גִּלּוּי דָּבָר שֶׁהָיָה מִקֹּדֶם.

 מֻתָּר לִכְתֹּב הַקִּיּוּם בַּשְּׁטָר, קֹדֶם שֶׁיִּתְקַיַּם הַשְּׁטָר וְחוֹתְמִין הַדַּיָּנִין אַחַר שֶׁיִּתְקַיַּם הַשְּׁטָר--שְׁאֵין הַכְּתִיבָה עִיקָר, אֵלָא הַחֲתִימָה.
וְאֵין הַדַּיָּנִין צְרִיכִין לִקְרוֹת הַשְּׁטָר שֶׁמְּקַיְּמִין אוֹתוֹ, אֵלָא מְקַיְּמִין אוֹתוֹ מֵעֵדָיו, אַף עַל פִּי שֶׁלֹּא יָדְעוּ מַה כָּתוּב בּוֹ.

הִלְכּוֹת עֵדוּת פֵּרֶק ז 
מֵעִיד הַקָּרוֹב, עַל כְּתָב יְדֵי קְרוֹבוֹ.
כֵּיצַד: שְׁטָר שֶׁעֵדָיו רְאוּבֵן וְשִׁמְעוֹן וּמֵתוּ, אוֹ הָלְכוּ לִמְדִינַת הַיָּם, וּבָא בְּנוֹ שֶׁלִּרְאוּבֵן וְאָמַר, זֶה כְּתָב יָדוֹ שֶׁלַּאֲבִי, וּבָא בְּנוֹ שֶׁלְּשִׁמְעוֹן וְאָמַר, זֶה כְּתָב יָדוֹ שֶׁלַּאֲבִי--הֲרֵי אֵלּוּ כִּשְׁנֵי עֵדִים שְׁאֵינָן קְרוֹבִים; וְאִם נִצְטָרַף עִמָּהֶם שְׁלִישִׁי, וְהֵעִיד עַל כְּתָב יְדֵי שְׁנֵיהֶן--הֲרֵי נִתְקַיַּם הַשְּׁטָר.

וְאֵלּוּ מִדְּבָרִים שֶׁנֶּאֱמָנִין הַגְּדוֹלִים לְהָעִיד בְּגָדְלָן, מַה שֶׁרָאוּ בְּקָטְנָן.
נֶאֱמָן אָדָם לוֹמַר כִּשְׁהוּא גָּדוֹל, זֶה כְּתָב יָדוֹ שֶׁלְּאַבָּא וְזֶה כְּתָב יָדוֹ שֶׁלְּרִבִּי, וְזֶה כְּתָב יָדוֹ שֶׁלְּאָחִי, שֶׁהָיִיתִי מַכִּיר בִּכְתָב יָדָם כְּשֶׁהָיִיתִי קָטָן: וְהוּא שֶׁיִּצְטָרַף עִמּוֹ, אַחַר שֶׁמַּכִּיר כְּתָב יָדָם כִּשְׁהוּא גָּדוֹל.

שְׁטָר שֶׁעֵדָיו רְאוּבֵן וְשִׁמְעוֹן, וּבָאוּ שְׁנַיִם וְהֵעִידוּ שְׁנֵיהֶם שֶׁזֶּה כְּתָב יָדוֹ שֶׁלִּרְאוּבֵן וְזֶה כְּתָב יָדוֹ שֶׁלְּשִׁמְעוֹן--נִתְקַיַּם הַשְּׁטָר.
אֲבָל אִם הֵעִיד זֶה עַל כְּתָב יְדֵי רְאוּבֵן, וְהַשֵּׁנִי הֵעִיד עַל כְּתָב יְדֵי שִׁמְעוֹן--לֹא נִתְקַיַּם הַשְּׁטָר, לְפִי שֶׁצָּרִיךְ שְׁנֵי עֵדִים עַל כָּל כְּתָב יַד אֶחָד מִשְּׁנֵיהֶם; וְאִם יֵשׁ שְׁלִישִׁי מֵעִיד עַל כְּתָב רְאוּבֵן וְשִׁמְעוֹן כְּאֶחָד, נִתְקַיַּם.

אָמַר הָרִאשׁוֹן הֲרֵי זֶה כְּתָב יָדִי, וְהֵעִיד הוּא וְאַחֵר עַל כְּתָב יְדֵי הַשֵּׁנִי--לֹא נִתְקַיַּם הַשְּׁטָר, לְפִי שֶׁנִּמְצָא שְׁלֹשֶׁת רִבְעֵי הַמָּמוֹן שֶׁבַּשְּׁטָר תָּלוּי בְּעֵדוּת הָאֶחָד.
וְכֵן אִם הֵעִיד אָחִיו אוֹ בְּנוֹ שֶׁלְּרִאשׁוֹן עִם אַחֵר, עַל כְּתָב יְדֵי הַשֵּׁנִי--לֹא נִתְקַיַּם, שֶׁהֲרֵי שְׁלֹשֶׁת רִבְעֵי הַמָּמוֹן תָּלוּי בְּעֵדוּת הַקְּרוֹבִים.

שְׁנַיִם הַחוֹתְמִין עַל הַשְּׁטָר, וּמֵת אֶחָד מֵהֶן--צָרִיךְ שְׁנֵי עֵדִים לְהָעִיד עַל כְּתָב יָדוֹ שֶׁלַּמֵּת.
וְאִם לֹא נִמְצָא אֵלָא עֵד אֶחָד, עִם זֶה הָעֵד הַחַי--הֲרֵי זֶה הַחַי כּוֹתֵב חֲתִימַת יָדוֹ בִּפְנֵי עֵדִים אַפִלּוּ עַל הַחֶרֶס, וּמַשְׁלִיכוֹ בְּבֵית דִּין, עַד שֶׁיֻּחְזַק כְּתָב יָדוֹ בְּבֵית דִּין, וְלֹא יְהֶא צָרִיךְ לוֹמַר שֶׁזֶּה כְּתָב יָדִי; וְיָעִיד הוּא וְהָאַחֵר עַל כְּתָב יְדֵי הַמֵּת, וְיִתְקַיַּם כְּתָב יָדוֹ הוּא שֶׁלֹּא מִפִּיו.

שְׁלוֹשָׁה שֶׁיָּשְׁבוּ לְקַיַּם אֶת הַשְּׁטָר, שְׁנַיִם מֵהֶן מַכִּירִין חֲתִימוֹת יְדֵי עֵדִים וְאֶחָד אֵינוּ מַכִּיר--עַד שֶׁלֹּא חָתְמוּ, מְעִידִין בְּפָנָיו וְחוֹתֵם: שֶׁהָעֵדִים נַעֲשִׂים דַּיָּנִין בְּדָבָר שְׁהוּא מִדִּבְרֵיהֶם, כְּמוֹ שֶׁבֵּאַרְנוּ.
אֲבָל אַחַר שֶׁחָתְמוּ, אֵין מְעִידִין בְּפָנָיו וְחוֹתֵם--שֶׁהֲרֵי בְּעֵת שֶׁחָתְמוּ, לֹא הָיוּ הַמַּכִּירִין אֵלָא שְׁנַיִם, וְאֵין מְקַיְּמִין בִּשְׁנַיִם אֵלָא עַד שֶׁיִּהְיוּ שְׁלָשְׁתָּן מַכִּירִין, אוֹ יָעִידוּ הָעֵדִים עַל הַכְּתָב בִּפְנֵי כָּל אֶחָד וְאֶחָד.

שְׁנַיִם שֶׁהָיוּ חֲתוּמִין עַל הַשְּׁטָר, וּמֵתוּ, וּבָאוּ שְׁנַיִם וְאָמְרוּ כְּתָב יָדָם הוּא זֶה, אֲבָל אֲנוּסִים הָיוּ, קְטַנִּים הָיוּ, פְּסוּלֵי עֵדוּת הָיוּ--אַף עַל פִּי שֶׁיֵּשׁ שָׁם עֵדִים אֲחֵרִים שֶׁזֶּה כְּתָב יָדָם, אוֹ שֶׁהָיָה כְּתָב יָדָם יוֹצֶא מִשְּׁטָר שֶׁקָּרָא עָלָיו עַרְעָר וְהֻחְזַק בְּבֵית דִּין--הֲרֵי זֶה לֹא נִתְקַיַּם; אֵלָא מַעְמִידִין הַשְּׁנַיִם שֶׁבַּשְּׁטָר כְּנֶגֶד הַשְּׁנַיִם שֶׁהֵעִידוּ עֲלֵיהֶן שְׁהֶן פְּסוּלִין, וְאֵין גּוֹבִין בּוֹ כְּלוּם.

הִלְכּוֹת עֵדוּת פֵּרֶק ח 
מִי שֶׁחָתַם עַל הַשְּׁטָר, וּבָא לְהָעִיד עַל כְּתָב יָדוֹ בְּבֵית דִּין, וְהִכִּיר כְּתָב יָדוֹ, שֶׁזֶּה הוּא בַּוַּדַּאי, אֲבָל אֵינוּ זוֹכֵר הָעֵדוּת כְּלָל, וְלֹא יִמְצָא בְּלִבּוֹ זִכָּרוֹן שֶׁזֶּה לָוָה מִזֶּה מֵעוֹלָם--הֲרֵי זֶה אָסוּר לְהָעִיד עַל כְּתָב יָדוֹ זֶה בְּבֵית דִּין: שְׁאֵין אָדָם מֵעִיד עַל כְּתָב יָדוֹ שְׁהוּא זֶה, אֵלָא עַל הַמָּמוֹן שֶׁבַּשְּׁטָר הוּא מֵעִיד שֶׁזֶּה חַיָּב לְזֶה, וּכְתָב יָדוֹ, כְּדֵי לְהַזְכִּירוֹ הַדָּבָר; אֲבָל אִם לֹא נִזְכַּר, לֹא יָעִיד.

אֶחָד הַזּוֹכֵר אֶת הָעֵדוּת מֵעַצְמוֹ אַחַר שֶׁרָאָה כְּתָב יָדוֹ, אוֹ שֶׁהִזְכִּירוּהוּ אֲחֵרִים וְנִזְכַּר--וְאַפִלּוּ הִזְכִּירוֹ הָעֵד הַשֵּׁנִי שֶׁהֵעִיד עִמּוֹ--אִם נִזְכַּר, הֲרֵי זֶה מֵעִיד.
אֲבָל אִם הִזְכִּירוֹ הַתּוֹבֵעַ עַצְמוֹ--אַף עַל פִּי שֶׁנִּזְכַּר--אֵינוּ מֵעִיד, מִפְּנֵי שֶׁזֶּה דּוֹמֶה בְּעֵינֵי בַּעַל דִּין כְּאִלּוּ הֵעִיד לוֹ בְּשֶׁקֶר בְּדָבָר שֶׁלֹּא יָדַע.

וּלְפִיכָּךְ אִם הָיָה הַתּוֹבֵעַ תַּלְמִיד חֲכָמִים, וְהִזְכִּיר הַתּוֹבֵעַ הַזֶּה אֶת הָעֵד וְנִזְכַּר--הֲרֵי זֶה יָעִיד לוֹ: שֶׁתַּלְמִיד חֲכָמִים יוֹדֵעַ שֶׁאִלְמָלֵי לֹא זָכַר הַדָּבָר, לֹא הָיָה מֵעִיד.
וְקַל הוּא שֶׁהֵקִילוּ בְּדִינֵי מְמוֹנוֹת, שֶׁאַף עַל פִּי שֶׁשָּׁכַח הַדָּבָר מִכַּמָּה שָׁנִים, וְהַכְּתָב הוּא שֶׁהִזְכִּירוֹ הַדָּבָר--הֲרֵי זֶה מֵעִיד.

הוֹאִיל וְהַדָּבָר כֵּן, שְׁטָר שֶׁיָּצָא לְבֵית דִּין, וּבָאוּ עֵדָיו וְאָמְרוּ, כְּתָב יָדֵינוּ הוּא זֶה, אֲבָל מֵעוֹלָם לֹא יָדַעְנוּ עֵדוּת זוֹ, וְאֵין אָנוּ זוֹכְרִין שֶׁזֶּה לָוָה מִזֶּה אוֹ מָכַר לוֹ--לֹא נִתְקַיַּם הַשְּׁטָר, וַהֲרֵי הוּא כַּחֶרֶס: עַד שֶׁיִּזְכְּרוּ עֵדוּתָן.
וְכָל מִי שְׁאֵינוּ דָּן כְּזֶה--לֹא יָדַע בְּדִינֵי מְמוֹנוֹת, בֵּין יְמִינוֹ לִשְׂמֹאלוֹ.

אֲבָל אִם הָיָה כְּתָב יָדָם יוֹצֶא מִמָּקוֹם אַחֵר, אוֹ שֶׁהָיוּ עֵדִים שֶׁזֶּה כְּתָב יָדָם--מְקַיְּמִין אֶת הַשְּׁטָר.
וְאֵין מַשְׁגִיחִין עַל דִּבְרֵיהֶן שֶׁאָמְרוּ, אֵין אָנוּ זוֹכְרִין עֵדוּת זוֹ: שֶׁמֶּא חָזְרוּ בָּהֶן, וְזֶה שֶׁאָמְרוּ אֵין אָנוּ זוֹכְרִין, כְּדֵי לְבַטַּל הַשְּׁטָר; וּכְאִלּוּ אָמְרוּ קְטַנִּים הָיִינוּ, פְּסוּלֵי עֵדוּת הָיִינוּ--שְׁאֵינָן נֶאֱמָנִין, הוֹאִיל וְיִתְקַיַּם הַשְּׁטָר שֶׁלֹּא עַל פִּיהֶם.

וּמִפְּנֵי טַעַם זֶה מְקַיְּמִין כָּל הַשְּׁטָרוֹת, וְאֵין אָנוּ צְרִיכִין לְהָבִיא עֵדִים וְלִשְׁאֹל אוֹתָם, אִם הֶם זוֹכְרִין עֵדוּת זוֹ, אוֹ אֵינָם זוֹכְרִין אוֹתָהּ: שֶׁאַפִלּוּ בָּאוּ וְאָמְרוּ, אֵין אָנוּ זוֹכְרִין אוֹתָהּ--אֵין שׁוֹמְעִין לָהֶן, הוֹאִיל וְאִפְשָׁר לְקַיְּמוֹ שֶׁלֹּא מִפִּיהֶן.

 אֶחָד הַכּוֹתֵב עֵדוּתוֹ עַל הַשְּׁטָר, אוֹ שֶׁנִּמְצָא כָּתוּב אֶצְלוֹ בְּפֵנַקְסוֹ וּבִכְתָב יָדוֹ, פְּלוֹנִי הֵעִיד אוֹתִי עָלָיו בְּיוֹם פְּלוֹנִי בְּכָּךְ וְכָּךְ--אִם זָכַר מֵעַצְמוֹ, אוֹ הִזְכִּירוּהוּ אֲחֵרִים וְנִזְכַּר--מֵעִיד.
וְאִם לָאו, אָסוּר לְהָעִיד: שְׁאֵין זֶה דּוֹמֶה אֵלָא לְמִי שֶׁאָמַר לוֹ אָדָם נֶאֱמָן, פְּלוֹנִי יֵשׁ לוֹ אֵצֶל פְּלוֹנִי כָּךְ וְכָּךְ, וְהֵעִיד הוּא, שֶׁיֵּשׁ לְזֶה אֵצֶל זֶה; וְהוּא אֵינוּ יוֹדֵעַ מִן הַדָּבָר כְּלוּם, אֵלָא מִפִּי אַחֵר שָׁמַע וְהֵעִיד.

הִלְכּוֹת עֵדוּת פֵּרֶק ט 
עֲשָׂרָה מִינֵי פַּסְלָנוּת הֶם; כָּל מִי שֶׁנִּמְצָא בּוֹ אֶחָד מֵהֶן, הֲרֵי הוּא פָּסוּל לְעֵדוּת.
וְאֵלּוּ הֶן--הַנָּשִׁים, וְהָעֲבָדִים, וְהַקְּטַנִּים, וְהַשּׁוֹטִים, וְהַחֵרְשִׁים, וְהַסּוֹמִים, וְהָרְשָׁעִים, וְהַבְּזוּיִין, וְהַקְּרוֹבִין, וְהַנּוֹגְעִין בְּעֵדוּתָן; הֲרֵי אֵלּוּ עֲשָׂרָה.

נָשִׁים פְּסוּלוֹת לְעֵדוּת מִן הַתּוֹרָה, שֶׁנֶּאֱמָר "עַל-פִּי שְׁנַיִם עֵדִים" --לְשׁוֹן זָכַר, לֹא לְשׁוֹן נְקֵבָה.
וְכֵן הַטֻּמְטוֹם וְהָאַנְדְּרֻגִּינוֹס פְּסוּלִין, מִפְּנֵי שְׁהֶן סְפֵק אִשָּׁה.
וְכָל מִי שְׁהוּא סְפֵק כָּשֵׁר, סְפֵק פָּסוּל--הֲרֵי הוּא פָּסוּל: שְׁאֵין הָעֵד בָּא אֵלָא לְהוֹצִיא מָמוֹן עַל פִּיו, אוֹ לְחַיַּב עַל פִּיו; וְאֵין מוֹצִיאִין מָמוֹן מִסָּפֵק וְאֵין עוֹנְשִׁין מִסָּפֵק, דִּין תּוֹרָה.

 הָעֲבָדִים פְּסוּלִין לְעֵדוּת, דִּין תּוֹרָה: שֶׁנֶּאֱמָר בָּעֵדִים "וַעֲשִׂיתֶם לוֹ, כַּאֲשֶׁר זָמַם לַעֲשׂוֹת לְאָחִיו" , מִכְּלָל שֶׁאָחִיו כָּמוֹהוּ--מַה אָחִיו בֶּן בְּרִית, אַף הָעֵד בֶּן בְּרִית.
קַל וְחֹמֶר לַגּוֹיִים: אִם עֲבָדִים שְׁהֶן בְּמִקְצַת מִצְווֹת פְּסוּלִין--הַגּוֹיִים, לֹא כָּל שֶׁכֵּן.

 מִי שֶׁחֶצְיוֹ עֶבֶד וְחֶצְיוֹ בֶּן חוֹרִין, פָּסוּל.
וְכָל מִי שֶׁנִּשְׁתַּחְרַר, וַהֲרֵי הוּא מְחֻסָּר גֶּט שִׁחְרוּר--פָּסוּל: עַד שֶׁיַּגִּיעַ הַגֶּט לְיָדוֹ וְיִטְבֹּל, וְיֵעָשֶׂה מִכְּלָל בְּנֵי בְּרִית; וְאַחַר כָּךְ יָעִיד.

 הַקְּטַנִּים פְּסוּלִין לְעֵדוּת מִן הַתּוֹרָה: שֶׁנֶּאֱמָר בָּעֵדִים "וְעָמְדוּ שְׁנֵי-הָאֲנָשִׁים אֲשֶׁר-לָהֶם הָרִיב, לִפְנֵי ה'" --"אֲנָשִׁים", לֹא קְטַנִּים.
אַפִלּוּ הָיָה הַקָּטָן נָבוֹן וְחָכָם--הֲרֵי הוּא פָּסוּל, עַד שֶׁיָּבִיא שְׁתֵּי שְׂעָרוֹת אַחַר שְׁלוֹשׁ עֶשְׂרֵה שָׁנָה גְּמוּרוֹת.
וְאִם הִגִּיעַ לְעֶשְׂרִים שָׁנָה וְלֹא הֵבִיא שְׁתֵּי שְׂעָרוֹת, וְנֻלַּד בּוֹ סִימָן מִסִּימָנֵי סָרִיס--הֲרֵי זֶה סָרִיס, וְיָעִיד.
וְאִם לֹא נֻלַּד בּוֹ--לֹא יָעִיד עַד רֹב שְׁנוֹתָיו, כְּמוֹ שֶׁבֵּאַרְנוּ בְּהִלְכּוֹת אִישׁוּת.

 קָטָן שֶׁהִגִּיעַ לִכְלַל שְׁנוֹתָיו, שֶׁנִּרְאוּ בּוֹ סִימָנֵי בַּגְרוּת מִלְמַעְלָה--אֵינוּ צָרִיךְ.
וְאִם לָאו--אֵין מְקַבְּלִין עֵדוּתוֹ, עַד שֶׁיִּבָּדֵק.
וּבֶן שְׁלוֹשׁ עֶשְׂרֵה שָׁנָה וְיוֹם אֶחָד שֶׁהֵבִיא שְׁתֵּי שְׂעָרוֹת, וְאֵינוּ יוֹדֵעַ בְּטִיב מַשָּׂא וּמַתָּן--אֵין עֵדוּתוֹ עֵדוּת בְּקַרְקָעוֹת, מִפְּנֵי שְׁאֵינוּ מְדַקְדֵּק בַּדְּבָרִים: שֶׁהֲרֵי אֵינוּ יוֹדֵעַ.
אֲבָל בְּעֵדוּת מִטַּלְטְלִין--מְקַבְּלִין עֵדוּתוֹ, הוֹאִיל וְהוּא גָּדוֹל.

 הַשּׁוֹטֶה פָּסוּל לְעֵדוּת מִן הַתּוֹרָה, לְפִי שְׁאֵינוּ בֶּן מִצְווֹת.
וְלֹא שׁוֹטֶה שְׁהוּא מְהַלֵּךְ עָרֹם, וּמְשַׁבֵּר כֵּלִים וְזוֹרֵק אֲבָנִים בִּלְבָד; אֵלָא כָּל מִי שֶׁנִּטְרְפָה דַּעְתּוֹ, וְנִמְצֵאת דַּעְתּוֹ מְשֻׁבֶּשֶׁת תָּמִיד אַפִלּוּ בְּדָבָר מִן הַדְּבָרִים--אַף עַל פִּי שְׁהוּא מְדַבֵּר וְשׁוֹאֵל כְּעִנְיָן בִּשְׁאָר דְּבָרִים--הֲרֵי זֶה פָּסוּל, וּבִכְלַל הַשּׁוֹטִים יֵחָשֵׁב.

הַנִּכְפֶּה--בְּעֵת כְּפִיָּתוֹ, פָּסוּל; וּבְעֵת שְׁהוּא בָּרִיא, כָּשֵׁר; וְאֶחָד הַנִּכְפֶּה מִזְּמָן לִזְמָן, אוֹ הַנִּכְפֶּה תָּמִיד בְּלֹא עֵת קָבוּעַ: וְהוּא, שֶׁלֹּא תִהְיֶה דַּעְתּוֹ מְשֻׁבֶּשֶׁת תָּמִיד--שֶׁהֲרֵי יֵשׁ שָׁם נִכְפִּים שֶׁגַּם בְּעֵת בְּרִיאָתָם, דַּעְתָּן מִטָּרֶפֶת עֲלֵיהֶם.
וְצָרִיךְ לְהִתְיַשַּׁב בְּעֵדוּת הַנִּכְפִּים הַרְבֵּה.

 הַפְּתָיִים בְּיוֹתֵר שְׁאֵינָן מַכִּירִין דְּבָרִים הַסּוֹתְרִין זֶה אֶת זֶה, וְלֹא יָבִינוּ עִנְיְנֵי הַדָּבָר כְּדֶרֶךְ שֶׁמְּבִינִין שְׁאָר עַם הָאָרֶץ, וְכֵן הַמְּבֹהָלִין וְהַנֶּחְפָּזִין בְּדַעְתָּם, וְהַמִּשְׁתַּגְּעִים בְּדַעְתָּן בְּיוֹתֵר--הֲרֵי כָּל אֵלּוּ בִּכְלַל הַשּׁוֹטִים.
וְדָבָר זֶה, לְפִי מַה שֶׁיִּרְאֶה הַדַּיָּן, שְׁאֵי אִפְשָׁר לְכַוַּן הַדֵּעוֹת בִּכְתָב.

 הַחֵרֵשׁ כַּשּׁוֹטֶה, שְׁאֵין דַּעְתּוֹ נְכוֹנָה, וְאֵינוּ בֶּן מִצְווֹת.
וְאֶחָד חֵרֵשׁ שֶׁמְּדַבֵּר וְאֵינוּ שׁוֹמֵעַ, אוֹ שֶׁשּׁוֹמֵעַ וְאֵינוּ מְדַבֵּר--אַף עַל פִּי שֶׁרְאִיָּתוֹ רְאִיָּה מְעֻלָּה, וְדַעְתּוֹ נְכוֹנָה--צָרִיךְ לְהָעִיד בְּבֵית דִּין בְּפִיו, אוֹ שֶׁיִּהְיֶה רָאוּי לְהָעִיד בְּפִיו, וְיִהְיֶה רָאוּי לִשְׁמֹעַ דִּבְרֵי הַדַּיָּנִין, וְהָאִיּוּם שֶׁמְּאַיְּמִין עָלָיו.

וְכֵן אִם נִשְׁתַּתַּק--אַף עַל פִּי שֶׁנִּבְדַּק כְּדֶרֶךְ שֶׁבּוֹדְקִין לַגִּטִּין, וְנִמְצֵאת עֵדוּתוֹ מְכֻוֶּנֶת, וְהֵעִיד בְּפָנֵינוּ בִּכְתָב יָדוֹ--אֵינָהּ עֵדוּת כְּלָל: חוּץ מֵעֵדוּת אִשָּׁה, לְפִי שֶׁבָּעֲגוּנָה הֵקִילוּ.

הַסּוֹמִין--אַף עַל פִּי שֶׁמַּכִּירִין הַקּוֹל, וְיָדְעוּ הָאֲנָשִׁים--הֲרֵי אֵלּוּ פְּסוּלִין מִן הַתּוֹרָה: שֶׁנֶּאֱמָר "וְהוּא עֵד, אוֹ רָאָה" --מִי שְׁהוּא רָאוּי לִרְאוֹת, הוּא שֶׁמֵּעִיד.
וְהַסּוֹמֶה בְּאַחַת מֵעֵינָיו, כָּשֵׁר לְהָעִיד.

הִלְכּוֹת עֵדוּת פֵּרֶק י 
הָרְשָׁעִים פְּסוּלִין לְעֵדוּת מִן הַתּוֹרָה, שֶׁנֶּאֱמָר "אַל-תָּשֶׁת יָדְךָ עִם-רָשָׁע, לִהְיֹת עֵד חָמָס" ; מִפִּי הַשְּׁמוּעָה לָמְדוּ, אַל תָּשֶׁת רָשָׁע עֵד.
וְאַפִלּוּ עֵד כָּשֵׁר שֶׁיָּדַע בַּחֲבֵרוֹ שְׁהוּא רָשָׁע, וְאֵין הַדַּיָּנִין מַכִּירִין רִשְׁעוֹ--אָסוּר לוֹ לְהָעִיד עִמּוֹ, אַף עַל פִּי שְׁהִיא עֵדוּת אֱמֶת: מִפְּנֵי שֶׁמִּצְטָרֵף עִמּוֹ; וְנִמְצָא זֶה הַכָּשֵׁר הֵשִׁית יָדוֹ עִם הָרָשָׁע, עַד שֶׁנִּתְקַבְּלָה עֵדוּתוֹ.

וְאֵין צָרִיךְ לוֹמַר עֵד כָּשֵׁר שְׁהוּא יוֹדֵעַ בְּעֵדוּת לַחֲבֵרוֹ, וְיָדַע שֶׁהָעֵד הַשֵּׁנִי שֶׁעִמּוֹ עֵד שֶׁקֶר--שֶׁאָסוּר לוֹ לְהָעִיד, שֶׁנֶּאֱמָר "אַל-תָּשֶׁת יָדְךָ עִם-רָשָׁע" .

 אֵיזֶה הוּא רָשָׁע: כָּל מִי שֶׁעָבַר עֲבֵרָה שֶׁחַיָּבִין עָלֶיהָ מַלְקוּת--הֲרֵי זֶה רָשָׁע, וּפָסוּל לְעֵדוּת, שֶׁהֲרֵי הַתּוֹרָה קָרְאָה לַמְּחֻיָּב מַלְקוּת רָשָׁע, שֶׁנֶּאֱמָר "וְהָיָה אִם-בִּן הַכּוֹת, הָרָשָׁע" .
וְאֵין צָרִיךְ לוֹמַר לַמְּחֻיָּב מִיתַת בֵּית דִּין--שְׁהוּא פָּסוּל, שֶׁנֶּאֱמָר "אֲשֶׁר-הוּא רָשָׁע לָמוּת" .

 עָבַר עַל עֲבֵרָה שֶׁחַיָּבִין עָלֶיהָ מַלְקוּת מִן הַתּוֹרָה, הֲרֵי זֶה פָּסוּל מִן הַתּוֹרָה; וְאִם הָיָה הַחִיּוּב שֶׁבָּהּ מִדִּבְרֵיהֶם, הֲרֵי זֶה פָּסוּל מִדִּבְרֵיהֶם.

כֵּיצַד: אָכַל בְּשַׂר בְּהֵמָה בֶּחָלָב, אוֹ שֶׁאָכַל נְבֵלוֹת וּשְׁקָצִים וְכַיּוֹצֶא בָּהֶן, בֵּין לְתֵאָבוֹן בֵּין לְהַכְעִיס, אוֹ שֶׁחִלַּל אֶת יוֹם טוֹב רִאשׁוֹן, אוֹ שֶׁלָּבַשׁ שַׁעַטְנֵז, שְׁהוּא שָׁווּעַ אוֹ טָווּי אוֹ נָווּז--הֲרֵי זֶה פָּסוּל לְעֵדוּת מִן הַתּוֹרָה.

אֲבָל אִם אָכַל בְּשַׂר עוֹף בֶּחָלָב, אוֹ שֶׁחִלַּל יוֹם טוֹב שֵׁנִי שֶׁלַּגָּלִיּוֹת, אוֹ שֶׁלָּבַשׁ בֶּגֶד צֶמֶר שֶׁאָבַד בּוֹ חוּט שֶׁלְּפִשְׁתָּן וְכַיּוֹצֶא בּוֹ--הֲרֵי זֶה פָּסוּל לְעֵדוּת מִדִּבְרֵיהֶם.
וּכְבָר מָנִינוּ כָּל עֲבֵרָה שֶׁחַיָּבִין עָלֶיהָ מַלְקוּת; וּכְבָר נִתְבָּאַר בְּכָל מִצְוָה וּמִצְוָה דְּבָרִים שֶׁאִסּוּרָן מִן הַתּוֹרָה, וּדְבָרִים שֶׁאִסּוּרָן מִדִּבְרֵיהֶם.

 וְעוֹד יֵשׁ שָׁם רְשָׁעִים שְׁהֶן פְּסוּלִין לְעֵדוּת, אַף עַל פִּי שְׁהֶן בְּנֵי תַּשְׁלוּמִין, וְאֵינָן בְּנֵי מַלְקִיּוֹת.
הוֹאִיל וְלוֹקְחִין מָמוֹן שְׁאֵינוּ שֶׁלָּהֶם בְּחָמָס--פְּסוּלִין, שֶׁנֶּאֱמָר "כִּי-יָקוּם עֵד-חָמָס" : כְּגוֹן הַגַּנָּבִים וְהַגַּזְלָנִים--אַף עַל פִּי שֶׁהִחְזִיר--הֲרֵי הוּא פָּסוּל לְעֵדוּת, מֵעֵת שֶׁגָּנַב אוֹ גָּזַל.

וְכֵן עֵד זוֹמֵם--אַף עַל פִּי שֶׁהוּזַם בְּעֵדוּת מָמוֹן, וְשִׁלַּם--הֲרֵי זֶה פָּסוּל מִן הַתּוֹרָה, לְכָל עֵדוּת.
וּמֵאֵימָתַי הוּא נִפְסַל: מֵעֵת שֶׁהֵעִיד בְּבֵית דִּין--אַף עַל פִּי שֶׁלֹּא הוּזַם עַל אוֹתָהּ עֵדוּת, אֵלָא אַחַר כַּמָּה יָמִים.

וְכֵן הַמַּלְוֶה בְּרִבִּית--אֶחָד הַלּוֹוֶה, וְאֶחָד הַמַּלְוֶה--שְׁנֵיהֶם פְּסוּלִין לְעֵדוּת: אִם רִבִּית קְצוּצָה עָשׂוּ, הֲרֵי הֶן פְּסוּלִין לְעֵדוּת מִן הַתּוֹרָה; וְאִם אֲבַק רִבִּית עָשׂוּ, הֲרֵי הֶן פְּסוּלִין מִדִּבְרֵיהֶם.

וְכֵן כָּל הָעוֹבֵר עַל גָּזֵל שֶׁלְּדִבְרֵיהֶם, הֲרֵי הוּא פָּסוּל מִדִּבְרֵיהֶם.
כֵּיצַד: הַחַמְסָנִים, וְהֶן הַלּוֹקְחִין קַרְקָע אוֹ מִטַּלְטְלִין שֶׁלֹּא בִּרְצוֹן הַבְּעָלִים--אַף עַל פִּי שֶׁנּוֹתְנִין הַדָּמִים, הֲרֵי אֵלּוּ פְּסוּלִין מִדִּבְרֵיהֶם.

וְכֵן הָרוֹעִים--אֶחָד רוֹעֵה בְּהֵמָה דַּקָּה, וְאֶחָד רוֹעֵה בְּהֵמָה גַּסָּה שֶׁלְּעַצְמָן--הֲרֵי אֵלּוּ פְּסוּלִין: שֶׁחֶזְקָתָן פּוֹשְׁטִין בַּגָּזֵל, וּמַנִּיחִים בְּהֶמְתָּן לִרְעוֹת בַּשָּׂדוֹת וּבַפַּרְדֵּסִים; וּלְפִיכָּךְ סְתָם רוֹעֶה פָּסוּל.
וּמְגַדְּלֵי בְּהֵמָה דַּקָּה בְּאֶרֶץ יִשְׂרָאֵל, פְּסוּלִין; אֲבָל בְּחוּצָה לָאָרֶץ, כְּשֵׁרִין.
וּמֻתָּר לְגַדַּל בְּהֵמָה גַּסָּה, בְּכָל מָקוֹם.

וְכֵן הַמּוֹכְסִין, סְתָמָן פְּסוּלִין--מִפְּנֵי שֶׁחֶזְקָתָן לִקַּח יוֹתֵר מִדָּבָר הַקָּצוּב לָהֶם בְּדִין הַמַּלְכוּת, וְלוֹקְחִין הַיָּתֵר לְעַצְמָן.
אֲבָל גַּבָּאֵי מְנָת הַמֶּלֶךְ, סְתָמָן כְּשֵׁרִין; וְאִם נוֹדַע שֶׁלָּקְחוּ אַפִלּוּ פַּעַם אַחַת, יָתֵר מִן הָרָאוּי לָהֶם לִגְבּוֹת--הֲרֵי אֵלּוּ פְּסוּלִין.

וְכֵן מַפְרִיחֵי יוֹנִים בַּיִּשּׁוּב--פְּסוּלִין, מִפְּנֵי שֶׁחֶזְקָתָן שֶׁגּוֹזְלִין יוֹנִים שֶׁלַּאֲחֵרִים בְּחִנָּם.
וְכֵן סוֹחֲרֵי שְׁבִיעִית--וְהֶם בְּנֵי אָדָם שֶׁיּוֹשְׁבִין בְּטֵלִין, וְכֵיוָן שֶׁבָּאָה שְׁבִיעִית, פּוֹשְׁטִים זְרוֹעוֹתֵיהֶן, וּמַתְחִילִין לִשָּׂא וְלִתֵּן בַּפֵּרוֹת--שֶׁחֶזְקַת אֵלּוּ שְׁהֶן אוֹסְפִין פֵּרוֹת שְׁבִיעִית, וְעוֹשִׂין בָּהֶן סְחוֹרָה.

וְכֵן הַמְּשַׂחֵק בַּקֻּבְיָה--וְהוּא, שֶׁלֹּא תִהְיֶה לוֹ אֻמָּנוּת אֵלָא הִיא--הוֹאִיל וְאֵינוּ עוֹסֵק בְּיִשּׁוּב הָעוֹלָם, הֲרֵי זֶה בְּחֶזְקַת שֶׁאוֹכֵל מִן הַקֻּבְיָה, שְׁהוּא אֲבָק גָּזֵל.
וְלֹא בַּקֻּבְיָה בִּלְבָד אָמְרוּ, אֵלָא אַפִלּוּ בִּקְלִפֵּי אֱגוֹזִים וּקְלִפֵּי רִמּוֹנִים.

וְכֵן לֹא יוֹנִים בִּלְבָד אָמְרוּ, אֵלָא אַפִלּוּ הַמְּמִירִין בִּבְהֵמָה חַיָּה וָעוֹף, וְאָמְרוּ כָּל הַקּוֹדֵם אֶת חֲבֵרוֹ אוֹ כָּל הַנּוֹצֵחַ אֶת חֲבֵרוֹ, יִטֹּל בְּעָלָיו אֶת שְׁנֵיהֶן, וְכֵן כָּל כַּיּוֹצֶא בִּשְׂחוֹק זֶה--וְהוּא, שֶׁלֹּא תִהְיֶה לוֹ אֻמָּנוּת אֵלָא שְׂחוֹק זֶה--הֲרֵי זֶה פָּסוּל.
וְכָל אֵלּוּ פְּסוּלִין מִדִּבְרֵיהֶם.

 אָרִיס שֶׁלָּקַח דָּבָר מוּעָט מִן הַפֵּרוֹת שֶׁבִּכְּרוּ בִּימֵי נִיסָן וִימֵי תִּשְׁרִי, קֹדֶם שֶׁתִּגָּמֵר מְלַאכְתָּן--אַף עַל פִּי שֶׁלָּקַח שֶׁלֹּא מִדַּעַת בַּעַל הַשָּׂדֶה--אֵינוּ גָּנַב, וְכָשֵׁר לְעֵדוּת: שְׁאֵין בַּעַל הַשָּׂדֶה מַקְפִּיד עַל זֶה.
וְכֵן כָּל כַּיּוֹצֶא בְּזֶה.

הִלְכּוֹת עֵדוּת פֵּרֶק יא 
מִי שְׁאֵינוּ לֹא בַּמִּקְרָא, וְלֹא בַּמִּשְׁנָה, וְלֹא בְּדֶרֶךְ אֶרֶץ--הֲרֵי זֶה בְּחֶזְקַת רָשָׁע, וּפָסוּל לְעֵדוּת מִדִּבְרֵיהֶם: שֶׁכָּל מִי שֶׁיָּרַד עַד כָּךְ, חֲזָקָה שְׁהוּא עוֹבֵר עַל רֹב הָעֲבֵרוֹת שֶׁיָּבוֹאוּ לְיָדוֹ.

לְפִיכָּךְ אֵין מוֹסְרִין עֵדוּת לְעַם הָאָרֶץ, וְאֵין מְקַבְּלִין מִמֶּנּוּ עֵדוּת: אֵלָא אִם כֵּן הֻחְזַק שְׁהוּא עוֹסֵק בַּמִּצְווֹת, וּבִגְמִילוּת חֲסָדִים, וְנוֹהֵג בְּדַרְכֵּי הַיְּשָׁרִים, וְיֵשׁ בּוֹ דֶּרֶךְ אֶרֶץ--מְקַבְּלִין עֵדוּתוֹ, אַף עַל פִּי שְׁהוּא עַם הָאָרֶץ, וְאֵינוּ לֹא בַּמִּקְרָא, וְלֹא בַּמִּשְׁנָה.

נִמְצֵאתָ אוֹמֵר, כָּל תַּלְמִיד חֲכָמִים בְּחֶזְקַת כָּשֵׁר, עַד שֶׁיִּפָּסֵל; וְכָל עַם הָאָרֶץ בְּחֶזְקַת פָּסוּל, עַד שֶׁיֻּחְזַק שְׁהוּא הוֹלֵךְ בְּדַרְכֵּי הַיְּשָׁרִים.
וְכָל מִי שֶׁיְּקַבַּל עֵדוּת עַם הָאָרֶץ קֹדֶם שֶׁתִּהְיֶה לוֹ חֲזָקָה זוֹ, אוֹ קֹדֶם שֶׁיָּבוֹאוּ עֵדִים וְיָעִידוּ שְׁהוּא נוֹהֵג בַּמִּצְווֹת וּבְדֶרֶךְ אֶרֶץ--הֲרֵי זֶה הִדְיוֹט, וַעֲתִיד לִתֵּן אֶת הַדִּין: שֶׁהֲרֵי מְאַבֵּד מְמוֹן יִשְׂרָאֵל, עַל פִּי רְשָׁעִים.

 וְכֵן הַבְּזוּיִין, פְּסוּלִין לְעֵדוּת מִדִּבְרֵיהֶם; וְהֶם הָאֲנָשִׁים שֶׁהוֹלְכִין וְאוֹכְלִין בַּשּׁוּק לִפְנֵי כָּל הָעָם, וּכְגוֹן אֵלּוּ שֶׁהוֹלְכִין עֲרֻמִּים בַּשּׁוּק בְּעֵת שְׁהֶן עוֹסְקִין בִּמְלָאכָה מְנֻוֶּלֶת, וְכַיּוֹצֶא בְּאֵלּוּ שְׁאֵינָן מַקְפִּידִין עַל הַבֹּשֶׁת: שֶׁכָּל אֵלּוּ חֲשׁוּבִין כְּכֶלֶב, וְאֵינָן מַקְפִּידִין עַל עֵדוּת שֶׁקֶר.

וּמִכְּלַל אֵלּוּ, הָאוֹכְלִין צְדָקָה שֶׁלַּגּוֹיִים בְּפַרְהֶסְיָה--אַף עַל פִּי שֶׁאִפְשָׁר לָהֶן שֶׁיִּזּוֹנוּ מֵהֶן בְּצִנְעָה--מְבַזִּים עַצְמָן לְכָּךְ, וְאֵינָן חוֹשְׁשִׁין.
כָּל אֵלּוּ פְּסוּלִין מִדִּבְרֵיהֶם.

מַה בֵּין פָּסוּל לְעֵדוּת מִן הַתּוֹרָה, לְפָסוּל מִדִּבְרֵיהֶם: שֶׁפָּסוּל מִן הַתּוֹרָה שֶׁהֵעִיד--עֵדוּתוֹ בְּטֵלָה, אַף עַל פִּי שֶׁלֹּא הִכְרִיזוּ עָלָיו בְּבָתֵּי כְּנָסִיּוֹת וּבְבָתֵּי מִדְרָשׁוֹת.
וְהַפָּסוּל מִדִּבְרֵיהֶם, צָרִיךְ הַכְרָזָה.

לְפִיכָּךְ כָּל עֵדוּת שֶׁהֵעִיד קֹדֶם שֶׁהִכְרִיזוּ עָלָיו--מְקַבְּלִין אוֹתָהּ, כְּדֵי שֶׁלֹּא לְאַבַּד זְכוּת הָעָם: שֶׁהֲרֵי לֹא יָדְעוּ בּוֹ שְׁהוּא פָּסוּל, וְאֵין פְּסוּלוֹ אֵלָא מִדִּבְרֵיהֶם.

 עֵד אֶחָד נֶאֱמָן בְּאִסּוּרִין, אַף עַל פִּי שְׁהוּא פָּסוּל לִשְׁאָר עֵדִיּוֹת, שֶׁהֲרֵי רָשָׁע בַּעֲבֵרָה שֶׁשָּׁחַט שְׁחִיטָתוֹ כְּשֵׁרָה, וְנֶאֱמָן לוֹמַר כַּהֲלָכָה שָׁחַטְתִּי.
אֲבָל הֶחָשׁוּד עַל דָּבָר--אֵינוּ נֶאֱמָן עַל שֶׁלּוֹ, אֲבָל נֶאֱמָן עַל שֶׁלַּאֲחֵרִים; לְפִיכָּךְ הֶחָשׁוּד עַל דָּבָר--יֵשׁ לוֹ לָדוּן בּוֹ וּלְהָעִיד בּוֹ, לַאֲחֵרִים: חֲזָקָה אֵין אָדָם חוֹטֶא, כְּדֵי שֶׁיֵּהָנוּ אֲחֵרִים.

כֵּיצַד: נֶאֱמָן עַם הָאָרֶץ לוֹמַר, פֵּרוֹת פְּלוֹנִי מְעֻשָּׂרִין הֶן; וְנֶאֱמָן הַנֶּחְשָׁד לִמְכֹּר בְּשַׂר בְּכוֹר לוֹמַר, בָּשָׂר זֶה שֶׁמּוֹכֵר פְּלוֹנִי חֻלִּין הוּא; וְכֵן כָּל כַּיּוֹצֶא בְּזֶה, מִשְּׁאָר הָאִסּוּרִין.
לְפִי שֶׁאֵימַת הָאִסּוּרִין עַל הָרְשָׁעִים, וְאֵין אֵימַת הַמָּמוֹן עֲלֵיהֶן.

 מַלְכֵי יִשְׂרָאֵל--לֹא מְעִידִין, וְאֵין מְעִידִין עֲלֵיהֶן: שְׁהֶן בְּחֶזְקַת אַלָּמִים בַּעֲלֵי זְרוֹעַ, וְאֵינָן נִכְנָעִין תַּחַת עֹל הַדַּיָּנִין.
אֲבָל כּוֹהֵן גָּדוֹל--מְעִידִין עָלָיו, וּמֵעִיד הוּא לַמֶּלֶךְ בְּבֵית דִּין הַגָּדוֹל כְּמוֹ שֶׁבֵּאַרְנוּ.

 הַמּוֹסְרִין, וְהָאֲפֵיקוֹרוֹסִין, וְהַמִּינִים, וְהַמְּשֻׁמָּדִים--לֹא הֻצְרְכוּ חֲכָמִים לִמְנוֹת אוֹתָן בִּכְלַל פְּסוּלֵי הָעֵדוּת, שֶׁלֹּא מָנוּ אֵלָא רִשְׁעֵי יִשְׂרָאֵל.
אֲבָל אֵלּוּ הַמּוֹרְדִין הַכּוֹפְרִין, פְּחוּתִין הֶן מִן הַגּוֹיִים: שֶׁהַגּוֹיִים--לֹא מַעֲלִין וְלֹא מוֹרִידִין, וְיֵשׁ לַחֲסִידֵיהֶן חֵלֶק לָעוֹלָם הַבָּא; וְאֵלּוּ--מוֹרִידִין וְלֹא מַעֲלִין, וְאֵין לָהֶן חֵלֶק לָעוֹלָם הַבָּא.

הִלְכּוֹת עֵדוּת פֵּרֶק יב 
כָּל הַנִּפְסָל בַּעֲבֵרָה--אִם הֵעִידוּ עָלָיו שְׁנֵי עֵדִים שֶׁעָשָׂה עֲבֵרָה פְּלוֹנִית--אַף עַל פִּי שֶׁלֹּא הִתְרוּ בּוֹ וְאֵינוּ לוֹקֶה, הֲרֵי זֶה פָּסוּל לְעֵדוּת.

בַּמֶּה דְּבָרִים אֲמוּרִים, בְּשֶׁעָבַר עַל דְּבָרִים שֶׁפָּשַׁט בְּיִשְׂרָאֵל שְׁהֶן עֲבֵרָה--כְּגוֹן שֶׁנִּשְׁבַּע לַשֶּׁקֶר אוֹ לַשָּׁוְא, אוֹ גָּזַל, אוֹ גָּנַב, אוֹ אָכַל נְבֵלָה וְכַיּוֹצֶא בָּהּ; אֲבָל אִם רָאוּהוּ עֵדִים עוֹבֵר עַל דָּבָר שֶׁקָּרוֹב הָעוֹשֶׂה לִהְיוֹת שׁוֹגֵג--צְרִיכִין לְהַזְהִירוֹ, וְאַחַר כָּךְ יִפָּסֵל.

כֵּיצַד: רָאוּהוּ קוֹשֵׁר אוֹ מַתִּיר בַּשַּׁבָּת--צְרִיכִין לְהוֹדִיעוֹ שֶׁזֶּה חִלּוּל שַׁבָּת, מִפְּנֵי שֶׁרֹב הָעָם אֵינָן יוֹדְעִין זֶה.
וְכֵן אִם רָאוּהוּ עוֹשֶׂה מְלָאכָה בַּשַּׁבָּת אוֹ בְּיוֹם טוֹב--צְרִיכִין לְהוֹדִיעוֹ שְׁהוּא שַׁבָּת, שֶׁמֶּא שׁוֹכֵחַ הוּא.

וְכֵן הַמְּשַׂחֵק בַּקֻּבְיָה תָּמִיד, אוֹ מִי שֶׁנַּעֲשָׂה מוֹכֵס אוֹ גַּבָּאי שֶׁמּוֹסִיף לְעַצְמוֹ--צְרִיכִין הָעֵדִים לְהוֹדִיעוֹ, שֶׁהָעוֹשֶׂה דָּבָר זֶה פָּסוּל לְעֵדוּת: שֶׁרֹב הָעָם אֵינָן יוֹדְעִין דְּבָרִים אֵלּוּ.
וְכֵן כָּל כַּיּוֹצֶא בְּזֶה.
כְּלָלוֹ שֶׁלַּדָּבָר: כָּל עֲבֵרָה שֶׁהַדְּבָרִים מַרְאִין לָעֵדִים שֶׁזֶּה יָדַע שְׁהוּא רָשָׁע, וְעָבַר בְּזָדוֹן--אַף עַל פִּי שֶׁלֹּא הִתְרוּ בּוֹ--הֲרֵי זֶה פָּסוּל לְעֵדוּת, וְאֵינוּ לוֹקֶה.

 אֵין אָדָם נִפְסָל בַּעֲבֵרָה, עַל פִּי עַצְמוֹ.
הֲרֵי שֶׁבָּא לְבֵית דִּין, וְאָמַר שֶׁגָּנַב אוֹ גָּזַל אוֹ לָוָה בְּרִבִּית--אַף עַל פִּי שֶׁמְּשַׁלֵּם עַל פִּי עַצְמוֹ, אֵינוּ נִפְסָל.
וְכֵן אִם אָמַר שֶׁאָכַל נְבֵלָה אוֹ בָּעַל בְּעִילָה אֲסוּרָה--אֵינוּ נִפְסָל, עַד שֶׁיִּהְיוּ שָׁם שְׁנֵי עֵדִים: שְׁאֵין אָדָם מֵשִׂים אֶת עַצְמוֹ רָשָׁע.

לְפִיכָּךְ רְאוּבֵן שֶׁהֵעִיד עָלָיו שִׁמְעוֹן שֶׁהִלְוָה בְּרִבִּית, וְהֵעִיד לֵוִי וְאָמַר לִי הִלְוָה בְּרִבִּית--הֲרֵי רְאוּבֵן נִפְסַל בְּעֵדוּת שִׁמְעוֹן וְלֵוִי: אַף עַל פִּי שֶׁהוֹדָה לֵוִי שֶׁלָּוָה בְּרִבִּית, אֵינוּ מֵשִׁים עַצְמוֹ רָשָׁע; וְנֶאֱמָן עַל רְאוּבֵן, וְאֵינוּ נֶאֱמָן עַל עַצְמוֹ.

וְכֵן מִי שֶׁהֵעִיד שֶׁפְּלוֹנִי רְבָעוֹ, בֵּין בְּאֻנְסוֹ שֶׁלַּנִּרְבָּע בֵּין לִרְצוֹנוֹ--הוּא וְאַחֵר מִצְטָרְפִין לְהָרְגוֹ.
פְּלוֹנִי בָּא עַל אִשְׁתּוֹ--הוּא וְאַחֵר מִצְטָרְפִין לְהָרְגוֹ, אֲבָל לֹא לְהָרְגָהּ.
וְכֵן כָּל כַּיּוֹצֶא בְּזֶה.
פְּלוֹנִי רָבַע אֶת שׁוֹרִי--הוּא וְאַחֵר מִצְטָרְפִין לְהָרְגוֹ, שְׁאֵין אָדָם קָרוֹב אֵצֶל מְמוֹנוֹ.

 שְׁנַיִם שֶׁהֵעִידוּ עַל אֶחָד שְׁהוּא פָּסוּל בַּעֲבֵרָה מֵאֵלּוּ הָעֲבֵרוֹת, וּבָאוּ שְׁנַיִם וְהֵעִידוּ שֶׁעָשָׂה תְּשׁוּבָה וְחָזַר בּוֹ אוֹ שֶׁלָּקָה--הֲרֵי זֶה כָּשֵׁר.
אֲבָל אִם בָּאוּ שְׁנַיִם וְהִכְחִישׁוּם, וְאָמְרוּ לֹא עָשָׂה עֲבֵרָה זוֹ וְלֹא נִפְסַל--הֲרֵי זֶה סְפֵק פָּסוּל; לְפִיכָּךְ לֹא יָעִיד, וְאֵין מוֹצִיאִין מָמוֹן בְּעֵדוּתוֹ, וְלֹא יָדוּן--עַד שֶׁיִּוָּדַע שֶׁעָשָׂה תְּשׁוּבָה.

 כָּל מִי שֶׁנִּתְחַיַּב מַלְקוּת--כֵּיוָן שֶׁלָּקָה בְּבֵית דִּין, חָזַר לְכַשְׁרוּתוֹ.
אֲבָל שְׁאָר פְּסוּלֵי עֵדוּת, שְׁהֶן פְּסוּלִין מִשּׁוֹם הַמָּמוֹן שֶׁחָמְסוּ אוֹ גָּזְלוּ--אַף עַל פִּי שֶׁשִּׁלְּמוּ, צְרִיכִין תְּשׁוּבָה, וַהֲרֵי הֶן פְּסוּלִין, עַד שֶׁיִּוָּדַע שֶׁחָזְרוּ בָּהֶן מִדַּרְכָּן הָרָעָה.

 מֵאֵימָתַי חֲזָרַת מַלְוֶה בְּרִבִּית--מִשֶּׁיִּקְרְעוּ אֶת שִׁטְרֵיהֶן מֵעַצְמָן, וְיַחְזְרוּ בָּהֶן חֲזָרָה גְּמוּרָה: שֶׁלֹּא יַלְווּ בְּרִבִּית, אַפִלּוּ לַגּוֹי.

 מֵאֵימָתַי חֲזָרַת הַמְּשַׂחֲקִין בַּקֻּבְיָה--מִשֶּׁיִּשְׁבְּרוּ אֶת פְּסֵיפָסֵיהֶן מֵעַצְמָן, וְיַחְזְרוּ בָּהֶן חֲזָרָה גְּמוּרָה: שֶׁלֹּא יַעֲשׂוּ, וְאַפִלּוּ בְּחִנָּם.
וּמֵאֵימָתַי חֲזָרַת מַפְרִיחֵי יוֹנִים--מִשֶּׁיִּשְׁבְּרוּ אֶת הַכֵּלִים שֶׁצָּדִין בָּהֶן, וְיַחְזְרוּ בָּהֶן חֲזָרָה גְּמוּרָה: שֶׁאַפִלּוּ בַּמִּדְבָּר, לֹא יְהוּ עוֹשִׂין.

 מֵאֵימָתַי חֲזָרַת סוֹחֲרֵי שְׁבִיעִית--מִשֶּׁתַּגִּיעַ שְׁבִיעִית אַחֶרֶת, וְיִבָּדְקוּ.
וְלֹא חֲזָרַת דְּבָרִים בִּלְבָד, אֵלָא כּוֹתֵב אֲנִי פְּלוֹנִי בֶּן פְּלוֹנִי כִּנַּסְתִּי מָאתַיִם זוּז מִפֵּרוֹת שְׁבִיעִית, וַהֲרֵי הֶן נְתוּנִים בְּמַתָּנָה לָעֲנִיִּים.

 מֵאֵימָתַי חֲזָרַת הַמּוֹעֵל בִּשְׁבוּעוֹת--מִשֶּׁיָּבוֹא לְבֵית דִּין שְׁאֵין מַכִּירִין אוֹתוֹ, וְיֹאמַר לָהֶם חָשׁוּד אֲנִי, אוֹ יִתְחַיַּב שְׁבוּעָה בְּבֵית דִּין שְׁאֵין מַכִּירִין אוֹתוֹ בְּמָמוֹן חָשׁוּב, וִישַׁלַּם וְלֹא יִרְצֶה לְהִשָּׁבַע.

וְכֵן טַבָּח שֶׁהָיָה בּוֹדֵק לְעַצְמוֹ וּמוֹכֵר, וְיָצַאת טְרֵפָה מִתַּחַת יָדוֹ, שֶׁהֲרֵי הוּא בִּכְלַל אוֹכְלֵי טְרֵפָה, שְׁהֶן פְּסוּלִין לְעֵדוּת--הֲרֵי זֶה פָּסוּל לְעֵדוּת: עַד שֶׁיֵּרָאֶה מִמַּעֲשָׂיו שְׁהוּא נִחַם עַל רָעָתוֹ, וְיִלְבֹּשׁ שְׁחוֹרִים וְיִתְכַּסֶּה שְׁחוֹרִים וְיֵלֵךְ לִמְקוֹם שְׁאֵין מַכִּירִין אוֹתוֹ, וְיַחְזִיר אֲבֵדָה בְּדָבָר חָשׁוּב, אוֹ יוֹצִיא טְרֵפָה מִתַּחַת יָדוֹ בְּדָבָר חָשׁוּב.

 וְכֵן עֵד זוֹמֵם שֶׁהָלַךְ לִמְקוֹם שְׁאֵין מַכִּירִין אוֹתוֹ, וְנָתְנוּ לוֹ מָמוֹן חָשׁוּב לְהָעִיד בְּשֶׁקֶר, וְלֹא רָצָה--הֲרֵי זֶה עָשָׂה תְּשׁוּבָה, וְיַחְזֹר לְכַשְׁרוּתוֹ.
וְכֵן כָּל כַּיּוֹצֶא בְּזֶה.

הִלְכּוֹת עֵדוּת פֵּרֶק יג 
הַקְּרוֹבִים פְּסוּלִין לְעֵדוּת דִּין תּוֹרָה, שֶׁנֶּאֱמָר "לֹא-יוּמְתוּ אָבוֹת עַל-בָּנִים, וּבָנִים לֹא-יוּמְתוּ עַל-אָבוֹת" .
מִפִּי הַשְּׁמוּעָה לָמְדוּ, שֶׁבִּכְלַל לָאו זֶה, שֶׁלֹּא יוּמְתוּ אָבוֹת עַל פִּי בָּנִים, וְלֹא בָּנִים עַל פִּי אָבוֹת; וְהוּא הַדִּין, לִשְׁאָר הַקְּרוֹבִים.

אֵין פָּסוּל בְּדִין תּוֹרָה, אֵלָא קְרוֹבִים מִמִּשְׁפַּחַת אָב בִּלְבָד.
וְהֶם הָאָב עִם הַבֵּן, וְהַבֵּן עִם הָאָב, וְהָאַחִין מִן הָאָב זֶה עִם זֶה, וּבְנֵיהֶם זֶה עִם זֶה; וְאֵין צָרִיךְ לוֹמַר, הַדּוֹד עִם בֶּן אָחִיו.
אֲבָל שְׁאָר הַקְּרוֹבִים מִן הָאֵם, אוֹ מִדֶּרֶךְ הָאִישׁוּת--כֻּלָּן פְּסוּלִין מִדִּבְרֵיהֶם.

 הַגֵּרִים אֵינָן בְּדִין הַקְּרוֹבִים--אַפִלּוּ שְׁנֵי אַחִים תְּאוֹמִים שֶׁנִּתְגַּיְּרוּ, מְעִידִים זֶה לְזֶה: שֶׁהַגֵּר שֶׁנִּתְגַּיַּר, כְּקָטָן שֶׁנֻּלַּד הוּא חָשׁוּב.

 הָאַחִים זֶה עִם זֶה, בֵּין מִן הָאָב בֵּין מִן הָאֵם--הֲרֵי הֶן רִאשׁוֹן בְּרִאשׁוֹן; וּבְנֵיהֶם זֶה עִם זֶה, שֵׁנִי בְּשֵׁנִי; וּבְנֵי בְּנֵיהֶם זֶה עִם זֶה, שְׁלִישִׁי בִּשְׁלִישִׁי.
וּלְעוֹלָם שְׁלִישִׁי בְּרִאשׁוֹן כָּשֵׁר, וְאֵין צָרִיךְ לוֹמַר שְׁלִישִׁי בְּשֵׁנִי.

אֲבָל שֵׁנִי בְּשֵׁנִי, וְאֵין צָרִיךְ לוֹמַר שֵׁנִי בְּרִאשׁוֹן--שְׁנֵיהֶם פְּסוּלִין.
וְהָאָב עִם בְּנוֹ, כְּרִאשׁוֹן בְּרִאשׁוֹן.
לְפִיכָּךְ הָאָב עִם בֶּן בְּנוֹ, פָּסוּל; וְעִם בֶּן בֶּן בְּנוֹ, שְׁהוּא רְבִיעִי מִמֶּנּוּ--כָּשֵׁר, מִפְּנֵי שְׁהוּא שְׁלִישִׁי בְּרִאשׁוֹן.

וְכֵן הַדֶּרֶךְ בַּנְּקֵבוֹת.
כֵּיצַד: שְׁתֵּי אֲחָיוֹת אוֹ אָח וַאֲחוֹתוֹ, בֵּין מִן הָאָב בֵּין מִן הָאֵם--הֲרֵי הֶן רִאשׁוֹן בְּרִאשׁוֹן; בְּנֵיהֶם, בֵּין זְכָרִים בֵּין נְקֵבוֹת--שֵׁנִי בְּשֵׁנִי; בְּנֵי בְּנֵיהֶם, אוֹ בְּנוֹת בְּנֵיהֶם--שְׁלִישִׁי בִּשְׁלִישִׁי.
כְּדֶרֶךְ שֶׁאַתָּה מוֹנֶה בַּזְּכָרִים, דּוֹר רִאשׁוֹן וְשֵׁנִי וּשְׁלִישִׁי--כָּךְ מְנֵה בַּנְּקֵבוֹת.

 כָּל אִשָּׁה שֶׁאַתָּה פָּסוּל לָהּ--כָּךְ אַתָּה פָּסוּל לְבַעְלָהּ, שֶׁהַבַּעַל כְּאִשְׁתּוֹ.
וְכָל בַּעַל שֶׁאַתָּה פָּסוּל לוֹ--כָּךְ אַתָּה פָּסוּל לְאִשְׁתּוֹ, שֶׁהָאִשָּׁה כְּבַעְלָהּ.

 כָּל שְׁתֵּי נָשִׁים שְׁהֶן זוֹ עִם זוֹ שֵׁנִי בְּשֵׁנִי, בַּעְלֵיהֶן מְעִידִין זֶה לְזֶה; אֲבָל אִם הָיוּ רִאשׁוֹן בְּרִאשׁוֹן, כְּגוֹן שֶׁלָּקַח זֶה אִשָּׁה וְזֶה בִּתָּהּ--אֵין מְעִידִין זֶה לְזֶה.
וְכֵן בַּעֲלֵי אֲחָיוֹת--פְּסוּלִין זֶה לְזֶה, וַהֲרֵי הֶן כְּרִאשׁוֹן בְּרִאשׁוֹן.
וְכֵן לֹא יָעִיד לְבֶן אֲחוֹת אִשְׁתּוֹ, וְלֹא לְבַעַל בַּת אֲחוֹת אִשְׁתּוֹ; אֲבָל מֵעִיד הוּא לְבֶן בַּעַל אֲחוֹת אִשְׁתּוֹ שֶׁיֵּשׁ לוֹ מֵאִשָּׁה אַחֶרֶת.

 כָּל אִישׁ שְׁאֵין אַתָּה מֵעִיד לוֹ, מִפְּנֵי שְׁהוּא בַּעַל קְרוֹבָתָךְ--הֲרֵי אַתָּה מֵעִיד לִשְׁאָר קְרוֹבָיו, כְּגוֹן בָּנָיו וְאֶחָיו.
וְכֵן כָּל אִשָּׁה שְׁאֵין אַתָּה מֵעִיד לָהּ, מִפְּנֵי שְׁהִיא אֵשֶׁת קְרוֹבָךְ--הֲרֵי אַתָּה מֵעִיד לִשְׁאָר קְרוֹבֶיהָ.
וַאֲבִי חָתָן וַאֲבִי כַּלָּה, מְעִידִין זֶה לְזֶה.

 אֲחֵי הָאָח מִן הָאֵם--מְעִידִין זֶה לְזֶה, שֶׁהֲרֵי אֵין בֵּינֵיהֶן קְרִיבָה כְּלָל.
כֵּיצַד: רָחֵל שֶׁנִּשֵּׂאת לְיוֹסֵף, וְיָלְדָה מִמֶּנּוּ רְאוּבֵן, וְהָיָה לְיוֹסֵף בֶּן מֵאִשָּׁה אַחֶרֶת, וְהוּא מְנַשֶּׁה, וְנִשֵּׂאת לְשִׁמְעוֹן, וְיָלְדָה מִמֶּנּוּ יְהוּדָה--הֲרֵי מְנַשֶּׁה וִיהוּדָה מְעִידִין זֶה לְזֶה.

 הָאִישׁ עִם אִשְׁתּוֹ, כְּרִאשׁוֹן בְּרִאשׁוֹן; לְפִיכָּךְ אֵינוּ מֵעִיד לֹא לִבְנָהּ, וְלֹא לְאֵשֶׁת בְּנָהּ, וְלֹא לְבַעַל בִּתָּהּ, וְלֹא לְאָבִיהָ, וְלֹא לְאִמָּהּ, וְלֹא לְבַעַל אִמָּהּ, וְלֹא לְאֵשֶׁת אָבִיהָ.

 אִשְׁתּוֹ אֲרוּסָה--אַף עַל פִּי שֶׁעֲדַיִן לֹא נִגְמְרָה הָאִישׁוּת, הֲרֵי הִיא לוֹ כִּנְשׂוּאָה לְעִנְיַן עֵדוּת.

בַּמֶּה דְּבָרִים אֲמוּרִים, בַּאֲרוּסָתוֹ עַצְמָהּ, שְׁאֵינוּ מֵעִיד לָהּ.
אֲבָל אִם הֵעִיד לִקְרוֹבֵי אֲרוּסָתוֹ, כְּגוֹן בַּעַל אֲחוֹתָהּ אוֹ בְּנָהּ וּבִתָּהּ וְכַיּוֹצֶא בָּהֶן--אֵין פּוֹסְלִין אוֹתָן, עַד שֶׁיִּשָּׂאֶנָּה.

 זֶה שֶׁפָּסְלָה תּוֹרָה עֵדוּת הַקְּרוֹבִים--לֹא מִפְּנֵי שְׁהֶן בְּחֶזְקַת אוֹהֲבִים זֶה אֶת זֶה, שֶׁהֲרֵי אֵינוּ מֵעִיד לוֹ לֹא לְטוֹבָתוֹ וְלֹא לְרָעָתוֹ; אֵלָא גְּזֵרַת הַכָּתוּב הִיא.
לְפִיכָּךְ הָאוֹהֵב וְהַשּׂוֹנֵא כָּשֵׁר לְעֵדוּת, אַף עַל פִּי שְׁהוּא פָּסוּל לְדַיָּנוּת, שֶׁלֹּא גָזְרָה תּוֹרָה אֵלָא עַל הַקְּרוֹבִים.

הִלְכּוֹת עֵדוּת פֵּרֶק יד 
כָּל מִי שְׁאֵין אַתָּה מֵעִיד לוֹ, מִפְּנֵי שְׁהוּא בַּעַל קְרוֹבָתָךְ--אִם מֵתָה אִשְׁתּוֹ--אַף עַל פִּי שֶׁהִנִּיחָה לוֹ בָּנִים, הֲרֵי זֶה נִתְרַחַק וְכָשֵׁר.

מִי שֶׁהָיָה יוֹדֵעַ לַחֲבֵרוֹ עֵדוּת עַד שֶׁלֹּא נַעֲשָׂה חוֹתְנוֹ, וְנַעֲשָׂה חוֹתְנוֹ, אוֹ שֶׁיָּדַע הָעֵדוּת וְהוּא פִּקֵּחַ, וְאַחַר כָּךְ נִתְחָרַשׁ, פִּתֵּחַ וְנִסְתַּמָּה, אַף עַל פִּי שֶׁיָּכוֹל לְכַוַּן מִדַּת הַקַּרְקָע שֶׁמֵּעִיד בָּהּ וּמְסַיֵּם מְצָרֶיהָ, שָׁפוּי, וְנִשְׁתַּטָּה--הֲרֵי זֶה פָּסוּל.

אֲבָל אִם הָיָה יוֹדֵעַ לוֹ בָּעֵדוּת עַד שֶׁלֹּא נַעֲשָׂה חֲתָנוֹ, וְנַעֲשָׂה חֲתָנוֹ וּמֵתָה בִּתּוֹ, פִּקֵּחַ, וְנִתְחָרַשׁ וְחָזַר וְנִתְפַּקַּח, שָׁפוּי, וְנִשְׁתַּטָּה וְחָזַר וְנִשְׁתַּפָּה, פִּתֵּחַ, וְנִסְתַּמָּה וְחָזַר וְנִתְפַּתַּח--כָּשֵׁר.
זֶה הַכְּלָל: כָּל שֶׁתְּחִלָּתוֹ בְּכַשְׁרוּת, וְסוֹפוֹ בְּכַשְׁרוּת--כָּשֵׁר, אַף עַל פִּי שֶׁנִּפְסַל בִּנְתַּיִם; תְּחִלָּתוֹ בְּפַסְלוּת--אַף עַל פִּי שֶׁסּוֹפוֹ בְּכַשְׁרוּת, פָּסוּל.

לְפִיכָּךְ מִי שֶׁהָיָה יוֹדֵעַ עֵדוּת וְהוּא קָטָן, וּבָא וְהֵעִיד בָּהּ כִּשְׁהוּא גָּדוֹל--אֵינָהּ כְּלוּם.
וְיֵשׁ דְּבָרִים שֶׁסּוֹמְכִין בָּהֶן עַל עֵדוּתוֹ שֶׁמֵּעִיד כִּשְׁהוּא גָּדוֹל, הוֹאִיל וְהֶם דְּבָרִים שֶׁלְּדִבְרֵיהֶם.

וְאֵלּוּ הֶן הַדְּבָרִים שֶׁאָדָם נֶאֱמָן לְהָעִיד בְּגָדְלוֹ, עַל מַה שֶׁרָאָה בְּקַטְנוּתוֹ: נֶאֱמָן אָדָם לוֹמַר זֶה כְּתָב יָדוֹ שֶׁלַּאֲבִי, אוֹ שֶׁלַּאֲחִי--מִפְּנֵי שֶׁקִּיּוּם שְׁטָרוֹת מִדִּבְרֵיהֶם.

זָכוּר אֲנִי בִּפְלוֹנִית כְּשֶׁנִּשֵּׂאת, וְנַעֲשָׂה לָהּ מִנְהַג הַבְּתוּלוֹת--הוֹאִיל וְרֹב הַנָּשִׁים בְּתוּלוֹת נִשָּׂאוֹת, וּכְתֻבָּה מִדִּבְרֵיהֶם.

שֶׁהַמָּקוֹם הַזֶּה בֵּית הַפְּרָס, מִפְּנֵי שֶׁטֻּמְאָתוֹ מִדִּבְרֵיהֶם.
וְעַד כָּאן הָיִינוּ בָּאִין בַּשַּׁבָּת, שֶׁצִּמְצוּם הַתְּחוּם עַד אַלְפַּיִם בִּלְבָד מִדִּבְרֵיהֶם.

שֶׁהָיָה אִישׁ פְּלוֹנִי יוֹצֶא מִבֵּית הַסֵּפֶר לִטְבֹּל וְלֶאֱכֹל בִּתְרוּמָתוֹ, וְשֶׁהָיָה חוֹלֵק עִמָּנוּ תְּרוּמָה, וְשֶׁהָיִינוּ מוֹלִיכִין חַלָּה וּמַתָּנוֹת לִפְלוֹנִי הַכּוֹהֵן עַל יְדֵי עַצְמוֹ, וְאָמַר לִי אַבָּא מִשְׁפָּחָה זוֹ כְּשֵׁרָה, מִשְׁפָּחָה זוֹ פְּסוּלָה, וְאָכַלְנוּ בַּקְּצָצָה שֶׁלִּפְלוֹנִי שֶׁהֶאֱכִילוּנוּ אֶחָיו כְּדֵי לְהוֹדִיעַ שֶׁאֲחִיהֶם פְּלוֹנִי נָשָׂא אִשָּׁה שְׁאֵינָהּ הֲגוּנָה לוֹ--שֶׁכָּל אֵלּוּ הַדְּבָרִים לְהַחְזִיק זֶה הַכּוֹהֵן לֶאֱכֹל בִּתְרוּמָה שֶׁלְּדִבְרֵיהֶם, אוֹ לִדְחוֹתוֹ מִמֶּנָּה.

 כָּל אֵלּוּ שֶׁמֵּעִיד בָּהֶן הַגָּדוֹל, בְּמַה שֶׁיָּדַע כְּשֶׁהָיָה קָטָן--אִם הָיָה גּוֹי אוֹ עֶבֶד כְּשֶׁרָאָה דְּבָרִים אֵלּוּ, וְהֵעִיד אַחַר שֶׁנִּתְגַּיַּר וְנִשְׁתַּחְרַר--אֵינוּ נֶאֱמָן.

 מִי שֶׁהָיָה יוֹדֵעַ לַחֲבֵרוֹ בְּעֵדוּת עַד שֶׁלֹּא נַעֲשָׂה גַּזְלָן, וְנַעֲשָׂה גַּזְלָן--הוּא אֵינוּ מֵעִיד עַל כְּתָב יָדוֹ; אֲבָל אִם הֻחְזַק כְּתָב יָדוֹ שֶׁבִּשְׁטָר זֶה בְּבֵית דִּין, קֹדֶם שֶׁיֵּעָשֶׂה גַּזְלָן--הֲרֵי זֶה שְׁטָר כָּשֵׁר.
וְכֵן אִם נַעֲשָׂה חֲתָנוֹ--הוּא אֵינוּ מֵעִיד עַל כְּתָב יָדוֹ, אֲבָל אֲחֵרִים מְעִידִין עַל כְּתָב יָדוֹ; אַף עַל פִּי שֶׁלֹּא הֻחְזַק בְּבֵית דִּין, אֵלָא אַחַר שֶׁנַּעֲשָׂה חֲתָנוֹ--הֲרֵי זֶה כָּשֵׁר: שְׁאֵינוּ דּוֹמֶה הַפָּסוּל בַּעֲבֵרָה, לַפָּסוּל בִּקְרִיבָה--שֶׁהַפָּסוּל בַּעֲבֵרָה, חָשׁוּד לְזַיַּף.

 שְׁטָר שֶׁיֵּשׁ בּוֹ שְׁנֵי עֵדִים בִּלְבָד, וּשְׁנֵיהֶם קְרוֹבִים זֶה לְזֶה, אוֹ שֶׁאֶחָד מִשְּׁנֵיהֶם פָּסוּל בַּעֲבֵרָה--אַף עַל פִּי שֶׁמָּסַר לוֹ הַשְּׁטָר בִּשְׁנֵי עֵדִים כְּשֵׁרִים--הֲרֵי הוּא כַּחֶרֶס, מִפְּנֵי שְׁהוּא מְזֻיָּף מִתּוֹכוֹ.

 הַכּוֹתֵב כָּל נְכָסָיו לִשְׁנֵי בְּנֵי אָדָם בְּעֵדוּת אַחַת, וְהָעֵדִים קְרוֹבִים לְאֶחָד מִמְּקַבְּלֵי הַמַּתָּנָה, וּרְחוֹקִים מִן הַשֵּׁנִי--הֲרֵי הַשְּׁטָר פָּסוּל, מִפְּנֵי שְׁהִיא עֵדוּת אַחַת.

אֲבָל אִם כָּתַב בִּשְׁטָר אֶחָד שֶׁנָּתַתִּי לִרְאוּבֵן חָצֵר פְּלוֹנִית, וְשֶׁנָּתַתִּי לְשִׁמְעוֹן שָׂדֶה פְּלוֹנִית, וְנִמְצְאוּ הָעֵדִים קְרוֹבִים לְזֶה, וּרְחוֹקִים מִזֶּה--זֶה שְׁהֶם רְחוֹקִים מִמֶּנּוּ, מַתָּנָתוֹ קַיֶּמֶת: שֶׁאֵלּוּ שְׁתֵּי עֵדִיּוֹת, אַף עַל פִּי שְׁהֶן בִּשְׁטָר אֶחָד.

לְמַה זֶה דּוֹמֶה: לָאוֹמֵר הֱיוּ עָלַי עֵדִים שֶׁנָּתַתִּי לִרְאוּבֵן כָּךְ וְכָּךְ, וְשֶׁמָּכַרְתִּי לְשִׁמְעוֹן כָּךְ וְכָּךְ, וְשֶׁלָּוִיתִי מִלֵּוִי כָּךְ וְכָּךְ--שֶׁאַף עַל פִּי שֶׁכָּתַב בִּשְׁטָר אֶחָד, וְהַמַּקְנֶה אִישׁ אֶחָד--הֲרֵי אֵלּוּ שָׁלוֹשׁ עֵדִיּוֹת, וְאֵינָן תְּלוּיוֹת זוֹ בְּזוֹ.

הִלְכּוֹת עֵדוּת פֵּרֶק טו 
כָּל עֵדוּת שֶׁתָּבוֹא לָאָדָם הֲנָיָה מִמֶּנָּה--אֵינוּ מֵעִיד בָּהּ, שֶׁזֶּה כְּמֵעִיד לְעַצְמוֹ.
לְפִיכָּךְ בְּנֵי הָעִיר שֶׁבָּא מְעַרְעֵר לְעַרְעַר עֲלֵיהֶם בַּמֶּרְחֵץ, אוֹ בָּרְחוֹב שֶׁלָּעִיר--אֵין אֶחָד מִבְּנֵי הָעִיר מֵעִיד בְּדָבָר זֶה, וְלֹא דָּן בּוֹ, אֵלָא עַד שֶׁיְּסַלַּק עַצְמוֹ מִמֶּנּוּ בַּקִּנְיָן, וְאַחַר כָּךְ יָדוּן אוֹ יָעִיד.

בְּנֵי הָעִיר שֶׁנִּגְנְבָה סֵפֶר תּוֹרָה שֶׁלָּהֶן--הוֹאִיל וְלִשְׁמִיעָה הוּא עָשׂוּי, שְׁאֵי אִפְשָׁר לָאָדָם לְסַלַּק עַצְמוֹ מִמֶּנּוּ--אֵין דָּנִין בְּדַיָּנֵי אוֹתָהּ הָעִיר, וְאֵין מְבִיאִין רְאָיָה מֵאַנְשֵׁי אוֹתָהּ הָעִיר.
וְכֵן כָּל כַּיּוֹצֶא בְּזֶה.

הָאוֹמֵר תְּנוּ מָנֶה לַעֲנִיֵּי עִירִי--אֵין דָּנִין בְּדַיָּנֵי אוֹתָהּ הָעִיר, וְאֵין מְבִיאִין רְאָיָה מֵאַנְשֵׁי אוֹתָהּ הָעִיר.
בַּמֶּה דְּבָרִים אֲמוּרִים, בְּשֶׁהָיוּ הָעֲנִיִּים סְמוּכִים עֲלֵיהֶם, וּפוֹסְקִין לָהֶם צְדָקָה בְּכָל שָׁנָה.
אַפִלּוּ אָמְרוּ שְׁנַיִם מֵאַנְשֵׁי הָעִיר, אָנוּ נִתֵּן דָּבָר הַקָּצוּב עָלֵינוּ וְנָעִיד--אֵין שׁוֹמְעִין לָהֶם: שֶׁהֲנָיָה הִיא לָהֶם שֶׁיִּתְעַשְּׁרוּ עֲנִיִּים אֵלּוּ, הוֹאִיל וְהֶן סְמוּכִין עַל בְּנֵי הָעִיר.
וְכֵן כָּל כַּיּוֹצֶא בְּזֶה.

קַרְקָע שֶׁבֵּין שְׁנֵי שֻׁתָּפִין, שֶׁבָּא מְעַרְעֵר לְהוֹצִיאָהּ מִתַּחַת יַד הַשֻּׁתָּף--אֵינוּ מֵעִיד לְשֻׁתָּפוֹ עָלֶיהָ, אֵלָא אִם כֵּן סִלַּק עַצְמוֹ מִמֶּנָּה וְקָנָה מִיָּדוֹ שֶׁנְּתָנָהּ לְשֻׁתָּפוֹ, וּשְׁאִם בָּא בַּעַל חוֹב שֶׁלּוֹ וּטְרָפָהּ מִיַּד הַשֻּׁתָּף, מְשַׁלֵּם לוֹ דָּמֶיהָ; וְאַחַר כָּךְ מֵעִיד לוֹ עָלֶיהָ.
וְכֵן כָּל כַּיּוֹצֶא בְּזֶה.

הָעוֹרֵר עַל הַשָּׂדֶה--אִם יֵשׁ בָּהּ פֵּרוֹת, אֵין הֶעָרִיס מֵעִיד עָלֶיהָ, שֶׁהֲרֵי רוֹצֶה הֶעָרִיס לְהַעְמִידָהּ בְּיַד בְּעָלֶיהָ, כְּדֵי שֶׁיִּטֹּל חֶלְקוֹ בַּפֵּרוֹת; וְאִם אֵין בָּהּ פֵּרוֹת, מֵעִיד.
אֲבָל הַשּׂוֹכֵר--אִם לָקַח הַשְּׂכִירוּת בְּיָדוֹ, וְאָמַר כָּל מִי שֶׁתִּתְקַיַּם שָׂדֶה זוֹ בְּיָדוֹ יִטֹּל--הֲרֵי זֶה מֵעִיד.
וְאִם כְּבָר נָתַן הַשְּׂכִירוּת לְבַעַל הַשָּׂדֶה, אֵינוּ מֵעִיד--שְׁאִם תֵּצֵא הַשָּׂדֶה לַמְּעַרְעֵר, חַיָּב לִתֵּן לוֹ שָׂכָר כָּל הַשָּׁנִים שֶׁיָּשַׁב בָּהּ.
וְכֵן כָּל כַּיּוֹצֶא בְּזֶה.

שִׁמְעוֹן שֶׁלָּוָה, וְהָיָה רְאוּבֵן עַרָב, וּבָא יְהוּדָה לְעַרְעַר עַל שִׁמְעוֹן הַלּוֹוֶה, וּלְהוֹצִיא קַרְקָע מִתַּחַת יָדוֹ--אִם יֵשׁ לְשִׁמְעוֹן שָׂדֶה אַחֶרֶת כְּנֶגֶד הַחוֹב--הֲרֵי רְאוּבֵן הָעַרָב יֵשׁ לוֹ לְהָעִיד עַל אוֹתָהּ קַרְקָע שְׁהִיא שֶׁלְּשִׁמְעוֹן: שְׁאֵין לוֹ בְּזֶה הֲנָיָה--שְׁאִם לְקָחָהּ יְהוּדָה, הֲרֵי שָׂדֶה אַחֶרֶת שֶׁיִּפָּרַע מִמֶּנָּה בַּעַל חוֹבוֹ.

וְכֵן לוֹקֵחַ רִאשׁוֹן מֵעִיד לְלוֹקֵחַ שֵׁנִי שֶׁלָּקַח אַחֲרוֹן, שֶׁזּוֹ הַשָּׂדֶה שֶׁלּוֹ--וְהוּא שֶׁיֵּשׁ לַמּוֹכֵר שָׂדֶה בַּת חוֹרִין, כְּנֶגֶד דְּמֵי שָׂדֶה זוֹ שֶׁלְּלוֹקֵחַ הָרִאשׁוֹן: שְׁאֵין לְלוֹקֵחַ רִאשׁוֹן הֲנָיָה בַּעֲמִידַת זוֹ הַשָּׂדֶה בְּיַד לוֹקֵחַ שֵׁנִי--שֶׁאַפִלּוּ נִטְרָף לוֹקֵחַ הָרִאשׁוֹן, עַל הַמּוֹכֵר הוּא חוֹזֵר, וַהֲרֵי יֵשׁ לוֹ שָׂדֶה אַחֶרֶת, שֶׁיִּגְבֶּה מִמֶּנָּה.

הִלְכּוֹת עֵדוּת פֵּרֶק טז 
רְאוּבֵן שֶׁגָּזַל שָׂדֶה אוֹ טְלִית מִשִּׁמְעוֹן, וּבָא יְהוּדָה וְעִרְעַר עַל רְאוּבֵן וְאָמַר, שָׂדֶה זוֹ אוֹ טְלִית זוֹ שֶׁלִּי הִיא--אֵין שִׁמְעוֹן יָכוֹל לְהָעִיד לִרְאוּבֵן שְׁאֵין זוֹ הַשָּׂדֶה שֶׁלִּיהוּדָה, וְלֹא זוֹ הַטְּלִית שֶׁלִּיהוּדָה: שֶׁהֲרֵי שִׁמְעוֹן רוֹצֶה לְהַעְמִיד שָׂדֶה זוֹ וּטְלִית זוֹ בְּיַד רְאוּבֵן, שְׁהוּא טוֹעֵן שְׁהוּא גְּזָלָהּ מִמֶּנּוּ, כְּדֵי שֶׁיַּחְזְרוּ לוֹ מִיַּד הַגַּזְלָן--שֶׁהֲרֵי אִפְשָׁר שֶׁתִּהְיֶה הָרְאָיָה שֶׁלְּשִׁמְעוֹן שֶׁמּוֹצִיא בָּהּ מִיַּד רְאוּבֵן, אִפְשָׁר שְׁאֵינוּ יָכוֹל לְהוֹצִיא בָּהּ מִיַּד יְהוּדָה.

וְכֵן אִם מָכַר רְאוּבֵן הַשָּׂדֶה הַגְּזוּלָה, אוֹ הוֹרִישָׁהּ לְלֵוִי, וּבָא יְהוּדָה לְעַרְעַר עַל לֵוִי--אֵין שִׁמְעוֹן מֵעִיד שְׁאֵינָהּ שֶׁלִּיהוּדָה, שֶׁמֶּא נַחַת יֵשׁ לוֹ לְהוֹצִיאָהּ מִיַּד לֵוִי.

 מָכַר הַטְּלִית הַגְּזוּלָה לְלֵוִי, וּבָא יְהוּדָה לְעַרְעַר--אִם מֵת רְאוּבֵן, שִׁמְעוֹן מֵעִיד עָלֶיהָ שְׁאֵינָהּ שֶׁלִּיהוּדָה: שֶׁהֲרֵי אֵין טְלִית זוֹ חוֹזֶרֶת לְשִׁמְעוֹן לְעוֹלָם, שֶׁכְּבָר קָנָה אוֹתָהּ הַלּוֹקֵחַ בְּיֵאוּשׁ וְשִׁנּוּי רְשׁוּת; וּכְבָר מֵת רְאוּבֵן הַגַּזְלָן, וְאֵין לוֹ מִמִּי יִטֹּל דָּמֶיהָ.

אֲבָל אִם עֲדַיִן רְאוּבֵן קַיָּם--אֵין שִׁמְעוֹן מֵעִיד, אַף עַל הַטְּלִית: שֶׁהֲנָיָה לוֹ שֶׁלֹּא תַעֲמֹד בְּיַד יְהוּדָה, כְּדֵי שֶׁיָּבִיא רְאָיָה שֶׁרְאוּבֵן גְּזָלָהּ, וִישַׁלַּם לוֹ דָּמֶיהָ.
וְכֵן אִם הָיְתָה הַטְּלִית בְּיַד יוֹרְשֵׁי רְאוּבֵן, אֵין שִׁמְעוֹן מֵעִיד עָלֶיהָ--מִפְּנֵי שֶׁסּוֹפָהּ, אִם תַּעֲמֹד בְּיַד הַיּוֹרֵשׁ, לַחְזֹר לוֹ.
וְכֵן כָּל כַּיּוֹצֶא בְּזֶה.

 רְאוּבֵן שֶׁמָּכַר שָׂדֶה לְשִׁמְעוֹן שֶׁלֹּא בְּאַחְרָיוּת, וּבָא יְהוּדָה לְעַרְעַר עַל שִׁמְעוֹן וּלְהוֹצִיאָהּ מִתַּחַת יָדוֹ--אֵין רְאוּבֵן מֵעִיד לוֹ עָלֶיהָ: שֶׁאַף עַל פִּי שְׁאֵין עָלָיו אַחְרָיוּתָהּ, הֲרֵי הוּא רוֹצֶה שֶׁתַּעֲמֹד בְּיַד שִׁמְעוֹן--כְּדֵי שֶׁיָּבוֹא בַּעַל חוֹב שֶׁלִּרְאוּבֵן, וְיִטְרֹף אוֹתָהּ בְּחוֹבוֹ וְלֹא יִהְיֶה "לֹוֶה רָשָׁע, וְלֹא יְשַׁלֵּם" .

 רְאוּבֵן שֶׁמָּכַר פָּרָה אוֹ טְלִית לְשִׁמְעוֹן, וּבָא יְהוּדָה לְעַרְעַר וּלְהוֹצִיאָהּ מִיַּד שִׁמְעוֹן--רְאוּבֵן מֵעִיד לוֹ עָלֶיהָ שְׁהִיא שֶׁלְּשִׁמְעוֹן: שֶׁאַפִלּוּ עָמְדָה בְּיַד שִׁמְעוֹן--אֵין בַּעַל חוֹבוֹ שֶׁלִּרְאוּבֵן טוֹרֵף מִן הַמִּטַּלְטְלִין, וְאַפִלּוּ הָיוּ הַפּוֹתִיקֵי.

בַּמֶּה דְּבָרִים אֲמוּרִים, בְּשֶׁהָיָה שִׁמְעוֹן מוֹדֶה שֶׁזּוֹ הַפָּרָה וְהַטְּלִית הֶן שֶׁלִּרְאוּבֵן הַמּוֹכֵר בַּוַּדַּאי, וְהוּא יוֹדֵעַ שֶׁאֱמֶת הֶן שֶׁלּוֹ.
אֲבָל אִם לֹא הוֹדָה שִׁמְעוֹן, אֵין רְאוּבֵן מֵעִיד לְאַבַּד זְכוּת יְהוּדָה: שְׁאִם תֵּצֵא מִתַּחַת יַד שִׁמְעוֹן--יַחְזֹר שִׁמְעוֹן, וְיִתְבַּע רְאוּבֵן בַּדָּמִים, וְיֹאמַר לוֹ מָכַרְתָּ לִי דָּבָר שְׁאֵינוּ שֶׁלָּךְ, שֶׁהֲרֵי בָּאוּ עֵדִים שְׁהֶן שֶׁלִּיהוּדָה.

בַּמֶּה דְּבָרִים אֲמוּרִים שֶׁיָּעִיד רְאוּבֵן לְאַבַּד זְכוּת יְהוּדָה, וְיַעְמִיד הַמִּטַּלְטְלִין בְּיַד שִׁמְעוֹן--כְּשֶׁבָּאוּ עֵדִים וְהֵעִידוּ, שֶׁאָנוּ יוֹדְעִים רְאוּבֵן זֶה שֶׁלֹּא הָיְתָה לוֹ קַרְקָע מֵעוֹלָם.
אֲבָל אִם לֹא בָאוּ עֵדִים בְּכָּךְ, אַף עַל הַפָּרָה וְהַטְּלִית אֵינוּ מֵעִיד.

וְלָמָּה אֵינוּ מֵעִיד עֲלֵיהֶן: שֶׁמֶּא הִקְנָה אוֹתָם לְבַעַל חוֹבוֹ עַל גַּב הַקַּרְקָע, וְכָתַב לוֹ קְנֵה וְהִקְנָה לוֹ מִטַּלְטְלִין עַל גַּב הַקַּרְקָע, שֶׁנִּמְצָא בַּעַל חוֹב טוֹרֵף, אַף הַפָּרָה וְהַטְּלִית; לְפִיכָּךְ לֹא יָעִיד עֲלֵיהֶן, שֶׁהֲרֵי רוֹצֶה לְהַעְמִידָן בְּיַד שִׁמְעוֹן, כְּדֵי שֶׁיָּבוֹא בַּעַל חוֹב שֶׁלּוֹ, וְיִטְרֹף אוֹתָן.

וְכֵן כָּל כַּיּוֹצֶא בְּאֵלּוּ הַדְּרָכִים.
וּדְבָרִים אֵלּוּ אֵינָן תְּלוּיִין אֵלָא בְּדַעַת הַדַּיָּן וְעֹצֶם בִּינָתוֹ, שֶׁיָּבִין בְּעִיקָרֵי הַמִּשְׁפָּטִים, וְיֵדַע דָּבָר הַגּוֹרֵם לְדָבָר אַחֵר, וְיַעְמִיק לִרְאוֹת: אִם יִמְצָא שֶׁיֵּשׁ לְזֶה הָעֵד צַד הֲנָיָה בָּעוֹלָם בְּעֵדוּת זוֹ, אַפִלּוּ בְּדֶרֶךְ רְחוֹקָה וְנִפְלָאָה--הֲרֵי זֶה לֹא יָעִיד בָּהּ.

וּכְדֶרֶךְ שֶׁלֹּא יָעִיד בְּדָבָר זֶה, שֶׁמֶּא נוֹגֵעַ בְּעֵדוּתוֹ הוּא--כָּךְ לֹא יָדוּן בְּאוֹתוֹ דָּבָר.
וְכֵן שְׁאָר מִינֵי הַפַּסְלָנוּת--כְּשֵׁם שֶׁפּוֹסְלִין בָּעֵדִים, כָּךְ פּוֹסְלִין בַּדַּיָּנִין.

 וּלְפִיכָּךְ אֵין סוֹמְכִין בַּסַּנְהֶדְּרִין שְׁנַיִם הַקְּרוֹבִים זֶה לְזֶה, בֵּין בְּסַנְהֶדְּרֵי גְּדוֹלָה בֵּין בְּסַנְהֶדְּרֵי קְטַנָּה.
אֲבָל אֵלּוּ שֶׁמּוֹסִיפִין עַד שִׁבְעָה לְעַבַּר הַשָּׁנָה, כְּמוֹ שֶׁבֵּאַרְנוּ בְּהִלְכּוֹת קִדּוּשׁ הַחֹדֶשׁ--יֵרָאֶה לִי שְׁאִם הָיָה בָּהֶן קָרוֹב, אֵין בְּכָּךְ כְּלוּם.

 כָּל הַכָּשֵׁר לָדוּן, כָּשֵׁר לְהָעִיד.
וְיֵשׁ כָּשֵׁר לְהָעִיד, וְאֵינוּ כָּשֵׁר לָדוּן: הָאוֹהֵב, וְהַשּׂוֹנֵא, וְהַגֵּר, וְהַמְּשֻׁחְרָר, וְכֵן הַזָּקֵן, וְהַסָּרִיס, וְהַמַּמְזֵר, וְסוֹמֶה בְּאַחַת מֵעֵינָיו--כְּשֵׁרִים לְהָעִיד, וְאֵינָן כְּשֵׁרִים לָדוּן דִּינֵי נְפָשׁוֹת כְּמוֹ שֶׁבֵּאַרְנוּ.

הִלְכּוֹת עֵדוּת פֵּרֶק יז 
מִי שֶׁהֵעִידוּ לוֹ אֲנָשִׁים רַבִּים וּגְדוֹלִים בְּחָכְמָה וּבְיִרְאָה, שְׁהֶם רָאוּ פְּלוֹנִי שֶׁעָבַר עֲבֵרָה פְּלוֹנִית, אוֹ שֶׁלָּוָה מִפְּלוֹנִי--אַף עַל פִּי שְׁהוּא מַאֲמִין הַדָּבָר בְּלִבּוֹ כְּאִלּוּ רָאָהוּ--לֹא יָעִיד, עַד שֶׁיִּרְאֶה הַדָּבָר בְּעֵינָיו, אוֹ יוֹדֶה לוֹ הַלּוֹוֶה מִפִּיו וְיֹאמַר לוֹ, הֱיֵה עָלַי עֵד: שֶׁנֶּאֱמָר "אוֹ רָאָה אוֹ יָדָע" .
וְאֵין לָךְ עֵדוּת שֶׁמִּתְקַיֶּמֶת בִּרְאִיָּה אוֹ בִּידִיעָה, אֵלָא עֵדוּת מָמוֹן.
וְכָל הַמֵּעִיד מִפִּי אֲחֵרִים--הֲרֵי זֶה עֵד שֶׁקֶר, וְעוֹבֵר בְּלֹא תַעֲשֶׂה: שֶׁנֶּאֱמָר "לֹא-תַעֲנֶה בְרֵעֲךָ עֵד שָׁקֶר" .

לְפִיכָּךְ מְאַיְּמִין אַף עַל עֵדֵי מָמוֹן.
וְכֵיצַד מְאַיְּמִין עַל עֵדֵי מָמוֹן: מְאַיְּמִין עֲלֵיהֶן בִּפְנֵי הַכֹּל, וּמוֹדִיעִין אוֹתָם כּוֹחַ עֵדוּת הַשֶּׁקֶר, וּבֹשֶׁת הַמֵּעִיד בָּהּ בָּעוֹלָם הַזֶּה, וְלָעוֹלָם הַבָּא; וְאַחַר כָּךְ מוֹצִיאִין אֶת כָּל הָאָדָם לָחוּץ, וּמְשַׁיְּרִין אֶת הַגָּדוֹל שֶׁבָּעֵדִים, וְאוֹמְרִין לוֹ, אֱמֹר הֵיאַךְ אַתָּה יוֹדֵעַ שֶׁזֶּה חַיָּב לְזֶה.

אִם אָמַר הוּא אָמַר לִי, חַיָּב אֲנִי לוֹ, אִישׁ פְּלוֹנִי אָמַר לִי, שְׁהוּא חַיָּב לוֹ--לֹא אָמַר כְּלוּם: עַד שֶׁיֹּאמַר בְּפָנֵינוּ הוֹדָה לוֹ, שְׁהוּא חַיָּב לוֹ.
וְהָיוּ מַכְנִיסִין אֶת הָעֵד הַשֵּׁנִי, וּבוֹדְקִין אוֹתוֹ כָּךְ.
נִמְצְאוּ דִּבְרֵיהֶם מְכֻוָּנִין--נוֹשְׂאִין וְנוֹתְנִין בַּדָּבָר, וְגוֹמְרִין הַדִּין.

 הַמַּטְמִין עֵדִים לַחֲבֵרוֹ, וְהוֹדָה לוֹ בֵּינוֹ לְבֵין חֲבֵרוֹ, וְהָעֵדִים רוֹאִין וְשׁוֹמְעִין שְׁהוּא אוֹמֵר לוֹ, וַדַּאי יֵשׁ לָךְ אֶצְלִי כָּךְ וְכָּךְ, אֲבָל אֲנִי מִתְיָרֵא, שֶׁמֶּא תִּכְפֵּנִי בַּדִּין לְמָחָר--הֲרֵי זוֹ אֵינָהּ עֵדוּת: עַד שֶׁיּוֹדֶה בִּפְנֵי עֵדִים.

 אֶחָד הַמּוֹדֶה בִּפְנֵי עֵדִים, וְאָמַר דֶּרֶךְ הוֹדָיָה זֶה יֵשׁ לוֹ אֶצְלִי כָּךְ וְכָּךְ, אוֹ שֶׁאָמַר אַתֶּם עֵדַי, אוֹ הֱיוּ עָלַי עֵדִים--בֵּין שֶׁאָמַר הַלּוֹוֶה, בֵּין שֶׁאָמַר הַמַּלְוֶה וְשָׁתַק הַלּוֹוֶה דֶּרֶךְ מַאֲמִין לִדְבָרָיו--הֲרֵי אֵלּוּ עֵדִים.
וְאֵין צָרִיךְ לוֹמַר אִם קָנוּ מִיָּדוֹ, אוֹ שֶׁאָמַר לָהֶם כִּתְבוּ עָלַי שְׁטָר שֶׁיֵּשׁ לְזֶה אֶצְלִי כָּךְ וְכָּךְ, וְכָל כַּיּוֹצֶא בִּדְבָרִים אֵלּוּ--הֲרֵי הֶן הוֹדָיָה, וּמְעִידִין עַל פִּיהָ.

 תַּלְמִיד שֶׁאָמַר לוֹ רִבּוֹ, יוֹדֵעַ אַתָּה שְׁאִם נוֹתְנִין לִי כָּל מְמוֹן הָעוֹלָם אֵינִי מְשַׁקֵּר, מָנֶה לִי אֵצֶל פְּלוֹנִי וְיֵשׁ לִי עָלָיו עֵד אֶחָד, לֵךְ וְהִצְטָרַף עִמּוֹ--אִם נִצְטָרַף, הֲרֵי זֶה עֵד שֶׁקֶר.
אָמַר לוֹ בּוֹא וַעֲמֹד עִם הָעֵד, וְלֹא תָּעִיד, אֵלָא כְּדֵי שֶׁיִּרְאֶה הַלּוֹוֶה וְיִפְחַד וְיַעֲלֶה עַל דַּעְתּוֹ שֶׁאַתֶּם שְׁנֵי עֵדִים, וְיוֹדֶה מֵעַצְמוֹ--הֲרֵי זֶה אָסוּר לוֹ לַעֲמֹד וּלְהֵרָאוֹת שְׁהוּא עֵד, אַף עַל פִּי שְׁאֵינוּ מֵעִיד.
וְעַל זֶה וְכַיּוֹצֶא בּוֹ נֶאֱמָר "מִדְּבַר-שֶׁקֶר, תִּרְחָק" .

הַשּׂוֹכֵר עֵדֵי שֶׁקֶר לְהָעִיד לַחֲבֵרוֹ--פָּטוּר מִדִּינֵי אָדָם, וְחַיָּב בְּדִינֵי שָׁמַיִם.
וְכֵן עֵד שֶׁכָּבַשׁ עֵדוּתוֹ, וְלֹא הֵעִיד--פָּטוּר מִדִּינֵי אָדָם, וְחַיָּב בְּדִינֵי שָׁמַיִם.

הִלְכּוֹת עֵדוּת פֵּרֶק יח 
מִי שֶׁהֵעִיד בְּשֶׁקֶר, וְנוֹדַע בְּעֵדִים שֶׁהֵעִיד בְּשֶׁקֶר--זֶה הוּא הַנִּקְרָא עֵד זוֹמֵם.
וּמִצְוַת עֲשֵׂה לַעֲשׂוֹת לוֹ, כְּמוֹ שֶׁרָצָה לַעֲשׂוֹת בְּעֵדוּתוֹ: אִם בַּעֲבֵרָה שֶׁחַיָּבִין עָלֶיהָ סְקֵלָה הֵעִידוּ וְהוּזָמוּ, נִסְקָלִין כֻּלָּן; וְאִם שְׂרֵפָה, נִשְׂרָפִין; וְכֵן שְׁאָר הַמִּיתוֹת.

וְאִם הֵעִידוּ בְּמַלְקוּת--לוֹקֶה כָּל אֶחָד מֵהֶן, כִּשְׁאָר מְחֻיְּבֵי מַלְקוּת: אוֹמְדִין כּוֹחוֹ, וּמַכִּין אוֹתוֹ.
וְאִם הֵעִידוּ עָלָיו לְחַיְּבוֹ מָמוֹן--מְשַׁלְּשִׁין הַמָּמוֹן בֵּינֵיהֶן לְפִי מִנְיַן הָעֵדִים, כָּל אֶחָד וְאֶחָד חֵלֶק הַמַּגִּיעַ לוֹ; וְאֵינָן לוֹקִין בִּמְקוֹם תַּשְׁלוּמִין.

 בַּמֶּה דְּבָרִים אֲמוּרִים, בְּעֵדִים שֶׁהוּזָמוּ.
אֲבָל שְׁתֵּי כִּתֵּי עֵדִים הַמַּכְחִישׁוֹת זוֹ אֶת זוֹ, אֵין כָּאן עֵדוּת; וְאֵין עוֹנְשִׁין אֶת אַחַת מֵהֶן, לְפִי שְׁאֵין אָנוּ יוֹדְעִים מִי הִיא הַכַּת הַשַּׁקְרָנִית.

וּמַה בֵּין הַכְחָשָׁה לַהֲזָמָה: הַהַכְחָשָׁה בְּעֵדוּת עַצְמָהּ--זֹאת אוֹמֶרֶת הָיָה הַדָּבָר הַזֶּה, וְזֹאת אוֹמֶרֶת לֹא הָיָה, אוֹ יָבוֹא מִכְּלַל דְּבָרֶיהָ, שֶׁלֹּא הָיָה.
וְהַהֲזָמָה בָּעֵדִים עַצְמָן; וְאֵלּוּ הָעֵדִים שֶׁהֱזִימוּם--אֵינָן יוֹדְעִים אִם נִהְיָה הַדָּבָר, אוֹ לֹא נִהְיָה.

כֵּיצַד: עֵדִים שֶׁבָּאוּ וְאָמְרוּ, רָאִינוּ זֶה שֶׁהָרַג אֶת זֶה, אוֹ לָוָה מִזֶּה, בְּיוֹם פְּלוֹנִי בְּמָקוֹם פְּלוֹנִי, וְאַחַר שֶׁהֵעִידוּ וְנִבְדְּקוּ, בָּאוּ שְׁנַיִם עֵדִים אֲחֵרִים וְאָמְרוּ, בְּיוֹם זֶה וּבְמָקוֹם זֶה הָיִינוּ עִמָּכֶם וְעִם אֵלּוּ כָּל הַיּוֹם, וְלֹא הָיוּ דְּבָרִים מֵעוֹלָם, לֹא זֶה הָרַג אֶת זֶה, וְלֹא זֶה הִלְוָה אֶת זֶה--הֲרֵי זוֹ הַכְחָשָׁה.

וְכֵן אִם אָמְרוּ לָהֶם, הֵיאַךְ אַתֶּם מְעִידִים כָּךְ, וְזֶה הַהוֹרֵג אוֹ הַנֶּהְרָג אוֹ הַלּוֹוָה אוֹ הַמַּלְוֶה, הָיָה עִמָּנוּ בְּיוֹם זֶה בִּמְדִינָה אַחֶרֶת--הֲרֵי זוֹ עֵדוּת מֻכְחֶשֶׁת: שֶׁזֶּה כְּמִי שֶׁאָמַר לֹא הָרַג זֶה אֶת זֶה, וְלֹא זֶה הִלְוָה זֶה--שֶׁהֲרֵי עִמָּנוּ הָיָה, וְלֹא נִהְיָה דָּבָר זֶה.
וְכֵן כָּל כַּיּוֹצֶא בִּדְבָרִים אֵלּוּ.

אֲבָל אִם אָמְרוּ לָהֶם, אָנוּ אֵין אָנוּ יוֹדְעִים אִם זֶה הָרַג זֶה בְּיוֹם זֶה בִּירוּשָׁלַיִם, כְּמוֹ שֶׁאַתֶּם אוֹמְרִין, אוֹ לֹא הֲרָגוֹ, וְאָנוּ מְעִידִים, שֶׁאַתֶּם עַצְמְכֶם הֱיִיתֶם עִמָּנוּ בְּיוֹם זֶה בְּבָבֶל--הֲרֵי אֵלּוּ זוֹמְמִין, וְנֶהְרָגִין אוֹ מְשַׁלְּמִין: הוֹאִיל וְהָעֵדִים שֶׁהֵזִימוּ אוֹתָם לֹא הִשְׁגִּיחוּ עַל עַצְמָהּ שֶׁלְּעֵדוּת כְּלָל, אִם הִיא אֱמֶת אוֹ שֶׁקֶר.
וְזֶה שֶׁהֶאֱמִינָה תּוֹרָה עֵדִים הָאַחֲרוֹנִים עַל הָעֵדִים הָרִאשׁוֹנִים, גְּזֵרַת הַכָּתוּב הִיא.

אַפִלּוּ הָיוּ הָעֵדִים הָרִאשׁוֹנִים מֵאָה, וּבָאוּ שְׁנַיִם וֶהֱזִימוּם וְאָמְרוּ לָהֶם, אָנוּ מְעִידִים שֶׁאַתֶּם הַמֵּאָה, כֻּלְּכֶם עִמָּנוּ הֱיִיתֶם בְּמָקוֹם פְּלוֹנִי--הֲרֵי אֵלּוּ נֶעְנָשִׁין עַל פִּיהֶם: שֶׁהַשְּׁנַיִם כְּמֵאָה, וּמֵאָה כִּשְׁנַיִם.
וְכֵן בִּשְׁתֵּי כִּתֵּי עֵדִים הַמַּכְחִישׁוֹת זוֹ אֶת זוֹ--אֵין הוֹלְכִין אַחַר הָרֹב, אֵלָא דּוֹחִין אֶת שְׁתֵּיהֶן.

 עֵדִים זוֹמְמִין, אֵינָן צְרִיכִין הַתְרָאָה.
וְעֵדִים שֶׁהֻכְחֲשׁוּ, וּלְבַסּוֹף הוּזָמוּ--הֲרֵי אֵלּוּ נֶהְרָגִין, אוֹ לוֹקִין, אוֹ מְשַׁלְּמִין: מִפְּנֵי שֶׁהַהַכְחָשָׁה תְּחִלַּת הֲזָמָה הִיא, אֵלָא שֶׁעֲדַיִן לֹא נִגְמְרָה.

 אֵין מְזִימִין אֶת הָעֵדִים, אֵלָא בִּפְנֵיהֶם; וּמַכְחִישִׁין אֶת הָעֵדִים, שֶׁלֹּא בִּפְנֵיהֶם.
וְעֵדִים שֶׁהוּזָמוּ שֶׁלֹּא בִּפְנֵיהֶם, הֲרֵי הֻכְחֲשׁוּ; לְפִיכָּךְ אִם מֵתוּ הָעֵדִים שֶׁהֱזִימוּם קֹדֶם שֶׁיָּזִימוּ אוֹתָם בִּפְנֵיהֶם--אֵין כָּאן עֵדוּת, שֶׁהֲרֵי הִכְחִישׁוּ זוֹ אֶת זוֹ.

 עֵדֵי נְפָשׁוֹת שֶׁהֻכְחֲשׁוּ וְלֹא הוּזָמוּ--אַפִלּוּ בָּא הַנֶּהְרָג בְּרַגְלָיו, אֵינָן לוֹקִין: מִפְּנֵי שְׁהוּא לָאו שֶׁנִּתַּן לְאַזְהָרַת מִיתַת בֵּית דִּין, וְאֵין לוֹקִין עָלָיו.
אֲבָל בֵּית דִּין מַכִּין אוֹתָן מַכַּת מַרְדּוּת, כְּפִי מַה שֶׁיִּרְאוּ.

 עֵדִים זוֹמְמִין צְרִיכִין הַכְרָזָה.
וְהֵיאַךְ הִיא הַהַכְרָזָה שֶׁלָּהֶן: כּוֹתְבִין וְשׁוֹלְחִין לְכָל עִיר וְעִיר, פְּלוֹנִי וּפְלוֹנִי הֵעִידוּ בְּכָּךְ וְכָּךְ וְהוּזָמוּ; וַהֲרַגְנוּם, אוֹ לָקוּ בְּפָנֵינוּ, אוֹ עָנַשְׁנוּ אוֹתָם כָּךְ וְכָּךְ דֵּינָרִין: שֶׁנֶּאֱמָר "וְהַנִּשְׁאָרִים, יִשְׁמְעוּ וְיִרָאוּ" .

 חִיּוּב הָעֵדִים הַזּוֹמְמִין לְשַׁלַּם בִּמְקוֹם שֶׁחַיָּבִין לְשַׁלַּם--קְנָס הוּא, וּלְפִיכָּךְ אֵין מְשַׁלְּמִין עַל פִּי עַצְמָן.
כֵּיצַד: הֲרֵי שֶׁהֵעִידוּ, וְנֶחְקְרָה עֵדוּתָן בְּבֵית דִּין, וְאַחַר כָּךְ אָמְרוּ שְׁנֵיהֶם עֵדוּת שֶׁקֶר הֵעַדְנוּ, וְאֵין לְזֶה אֵצֶל זֶה כְּלוּם, אוֹ שֶׁאָמְרוּ הֵעַדְנוּ עַל זֶה בְּכָּךְ וְכָּךְ, וְהוּזַמְנוּ--אֵין מְשַׁלְּמִין עַל פִּיהֶם.

אֲבָל אִם אָמְרוּ הֵעַדְנוּ עַל זֶה, וְהוּזַמְנוּ בְּבֵית דִּינוֹ שֶׁלִּפְלוֹנִי, וְנִתְחַיַּבְנוּ לִתֵּן לוֹ כָּךְ וְכָּךְ--הֲרֵי אֵלּוּ מְשַׁלְּמִין, שֶׁזּוֹ הוֹדָאָה בְּמָמוֹן שֶׁנִּגְמַר דִּינָם לִתֵּן אוֹתוֹ.
וְאִם אָמַר הָאֶחָד כָּךְ, מְשַׁלֵּם חֶלְקוֹ.

הִלְכּוֹת עֵדוּת פֵּרֶק יט 
שְׁנַיִם שֶׁהֵעִידוּ וְאָמְרוּ, בְּמִזְרַח הַבִּירָה הָרַג זֶה אֶת הַנֶּפֶשׁ בְּשָׁעָה פְּלוֹנִית, וּבָאוּ שְׁנַיִם וְאָמְרוּ לָהֶן, בְּמַעְרַב הַבִּירָה הַזֹּאת הֱיִיתֶם עִמָּנוּ בַּעֵת הַזֹּאת--אִם יָכוֹל הָעוֹמֵד בַּמַּעְרָב לִרְאוֹת מַה יֵשׁ בַּמִּזְרָח, אֵינָן זוֹמְמִין; וְאִם אֵינוּ יָכוֹל לִרְאוֹת, הֲרֵי אֵלּוּ זוֹמְמִין.
וְאֵין אוֹמְרִין שֶׁמֶּא מְאוֹר עֵינֵיהֶם שֶׁלָּרִאשׁוֹנִים רָב, וְרוֹאִין מֵרָחוֹק יָתֵר מִכָּל אָדָם.

וְכֵן אִם הֵעִידוּ שְׁנַיִם וְאָמְרוּ, בַּבֹּקֶר הָרַג זֶה אֶת הַנֶּפֶשׁ בִּירוּשָׁלַיִם, וּבָאוּ שְׁנַיִם וְאָמְרוּ לָהֶן, בְּיוֹם זֶה בָּעֶרֶב הֱיִיתֶם עִמָּנוּ בְּלוּד--אִם יָכוֹל אָדָם לְהַלַּךְ אַפִלּוּ עַל הַסּוּס מִירוּשָׁלַיִם לְלוּד מִבֹּקֶר עַד עֶרֶב, אֵינָן זוֹמְמִין; וְאִם אֵינוּ יָכוֹל לְהַגִּיעַ, הֲרֵי אֵלּוּ זוֹמְמִין.
וְאֵין אוֹמְרִין שֶׁמֶּא כַּר קַל בְּיוֹתֵר נִזְדַּמַּן לָהֶן, וְקִפְּלוּ בּוֹ אֶת הַדֶּרֶךְ; אֵלָא בְּדָבָר הַמָּצוּי הַיָּדוּעַ לַכֹּל, מְשַׁעֲרִין לְעוֹלָם וּמְזִימִין אוֹתָן.

 שְׁנַיִם שֶׁאָמְרוּ בְּאֶחָד בַּשַּׁבָּת הָרַג זֶה אֶת הַנֶּפֶשׁ, וּבָאוּ שְׁנַיִם וְאָמְרוּ בְּיוֹם זֶה עִמָּנוּ הֱיִיתֶם בְּמָקוֹם אַחֵר רָחוֹק, אֲבָל בְּיוֹם שֶׁלְּאַחַר יוֹם זֶה הֲרָגוֹ בַּוַּדַּאי--אַפִלּוּ הֵעִידוּ הָאַחֲרוֹנִים שֶׁקֹּדֶם כַּמָּה יָמִים הֲרָגוֹ--הֲרֵי זֶה הַהוֹרֵג עִם עֵדָיו הָרִאשׁוֹנִים נֶהְרָגִין, שֶׁהֲרֵי הוּזָמוּ: שֶׁבְּעֵת שֶׁהֵעִידוּ שֶׁהָרַג, עֲדַיִן לֹא נִגְמַר דִּינוֹ לֵהָרֵג.

אֲבָל אִם בָּאוּ שְׁנֵי עֵדִים בַּשְּׁלִישִׁי בַּשַּׁבָּת וְאָמְרוּ, בְּאֶחָד בַּשַּׁבָּת נִגְמַר דִּינוֹ שֶׁלִּפְלוֹנִי לַהֲרִיגָה, וּבָאוּ שְׁנַיִם וְאָמְרוּ, בְּאֶחָד בַּשַּׁבָּת עִמָּנוּ הֱיִיתֶם בְּמָקוֹם פְּלוֹנִי הָרָחוֹק, אֵלָא מֵעֶרֶב שַׁבָּת נִגְמַר דִּינוֹ, אוֹ בְּשֵׁנִי בַּשַּׁבָּת נִגְמַר דִּינוֹ--אֵין עֵדִים אֵלּוּ שֶׁהוּזָמוּ נֶהְרָגִין: שֶׁהֲרֵי מִכָּל מָקוֹם בְּעֵת שֶׁהֵעִידוּ עָלָיו, כְּבָר נִגְמַר דִּינוֹ לַהֲרִיגָה.

וְכֵן לְעִנְיַן תַּשְׁלוּמֵי קְנָס.
כֵּיצַד: בָּאוּ שְׁנַיִם בַּשְּׁלִישִׁי בַּשַּׁבָּת וְאָמְרוּ, בְּאֶחָד בַּשַּׁבָּת גָּנַב וְטָבַח וְנִגְמַר דִּינוֹ, וּבָאוּ שְׁנַיִם וְאָמְרוּ, בְּאֶחָד בַּשַּׁבָּת עִמָּנוּ הֱיִיתֶם בְּמָקוֹם רָחוֹק, אֲבָל מֵעֶרֶב שַׁבָּת נִגְמַר דִּינוֹ--אַפִלּוּ אָמְרוּ בְּשֵׁנִי בַּשַּׁבָּת גָּנַב וְטָבַח וְנִגְמַר דִּינוֹ--אֵין עֵדִים אֵלּוּ שֶׁהוּזָמוּ מְשַׁלְּמִין: שֶׁהֲרֵי מִכָּל מָקוֹם בְּעֵת שֶׁהֵעִידוּ עָלָיו, חַיָּב הָיָה לְשַׁלַּם.
וְכֵן כָּל כַּיּוֹצֶא בְּזֶה.

 אֵין עֵדֵי הַשְּׁטָר נַעֲשִׂין זוֹמְמִין, עַד שֶׁיֹּאמְרוּ בְּבֵית דִּין, שְׁטָר זֶה בִּזְמַנּוֹ כְּתַבְנוּהוּ, וְלֹא אֵחַרְנוּהוּ.
אֲבָל אִם לֹא אָמְרוּ כֵּן--אַף עַל פִּי שֶׁזְּמַנּוֹ שֶׁלִּשְׁטָר בְּאֶחָד בְּנִיסָן בִּירוּשָׁלַיִם, וּבָאוּ עֵדִים וְהֵעִידוּ שֶׁעֵדֵי הַשְּׁטָר הָיוּ עִמָּהֶם בְּיוֹם זֶה בְּבָבֶל--הַשְּׁטָר כָּשֵׁר וְהָעֵדִים כְּשֵׁרִים: שֶׁאִפְשָׁר שֶׁאֵחֲרוּהוּ וּכְתָבוּהוּ; וּכְשֶׁהָיוּ בִּירוּשָׁלַיִם בְּאֶחָד בַּאֲדָר כָּתְבוּ שְׁטָר זֶה שָׁם, וְאֵחֲרוּ זְמַנּוֹ וְכָתְבוּ זְמַנּוֹ נִיסָן.

אָמְרוּ בִּזְמַנּוֹ כְּתַבְנוּהוּ, וְהוּזָמוּ--אִם יֵשׁ עֵדִים שֶׁיּוֹדְעִים הַיּוֹם שֶׁחָתְמוּ בּוֹ עַל שְׁטָר זֶה, אוֹ עֵדִים שֶׁרָאוּ זֶה הַשְּׁטָר וַחֲתִימַת יָדָם בּוֹ בְּיוֹם פְּלוֹנִי--כֵּיוָן שֶׁהוּזָמוּ, הֲרֵי נִפְסְלוּ לְמַפְרֵעַ מִיּוֹם שֶׁנּוֹדָע שֶׁחָתְמוּ עַל הַשְּׁטָר: שֶׁהָעֵדִים הַחוֹתְמִין עַל הַשְּׁטָר, הֲרֵי הֶן כְּמִי שֶׁנֶּחְקְרָה עֵדוּתָן בְּבֵית דִּין בְּעֵת הַחֲתִימָה.

אֲבָל אִם אֵין עֵדִים שֶׁרָאוּ עֵדוּתָן, וְלֹא רָאוּ הַשְּׁטָר מִקֹּדֶם--אֵינָן נִפְסָלִין אֵלָא מֵעֵת שֶׁהֵעִידוּ בְּבֵית דִּין שֶׁזֶּה כְּתָב יָדָן, וְאָמְרוּ בִּזְמַנּוֹ כָּתַבְנוּ: שֶׁאִפְשָׁר שֶׁבְּיוֹם זֶה שֶׁהֵעִידוּ בְּבֵית דִּין, בּוֹ בַּיּוֹם חָתְמוּ עַל הַשְּׁטָר שֶׁיֵּשׁ לוֹ כַּמָּה שָׁנִים, וְהֶם שִׁקְּרוּ וְאָמְרוּ, בִּזְמַנּוֹ כָּתַבְנוּ.

הִלְכּוֹת עֵדוּת פֵּרֶק כ 
אֵין עֵדִים זוֹמְמִין נֶהְרָגִין וְלֹא לוֹקִין וְלֹא מְשַׁלְּמִין, עַד שֶׁיִּהְיוּ שְׁנֵיהֶם רְאוּיִין לְעֵדוּת, וְיוּזְמוּ שְׁנֵיהֶם, אַחַר שֶׁנִּגְמַר הַדִּין.
אֲבָל אִם הוּזָם אֶחָד מֵהֶן בִּלְבָד, אוֹ שֶׁהוּזָמוּ שְׁנֵיהֶם קֹדֶם גְּמָר דִּין, אוֹ שֶׁהוּזָמוּ שְׁנֵיהֶם אַחַר גְּמָר דִּין וְנִמְצָא אֶחָד מֵהֶן קָרוֹב אוֹ פָּסוּל--אֵין נֶעְנָשִׁין: אַף עַל פִּי שֶׁהוּזָמוּ, וְנִפְסְלוּ לְכָל עֵדוּת שֶׁבַּתּוֹרָה.

נֶהְרָג זֶה שֶׁהֵעִידוּ עָלָיו, וְאַחַר כָּךְ הוּזָמוּ--אֵינָן נֶהְרָגִין מִן הַדִּין: שֶׁנֶּאֱמָר "כַּאֲשֶׁר זָמַם לַעֲשׂוֹת לְאָחִיו" , וַעֲדַיִן לֹא עָשָׂה; וְדָבָר זֶה, מִפִּי הַקַּבָּלָה.
אֲבָל אִם לָקָה זֶה שֶׁהֵעִידוּ עָלָיו, לוֹקִין.
וְכֵן אִם יָצָא הַמָּמוֹן מִיַּד זֶה לְיַד זֶה בְּעֵדוּתָן--חוֹזֵר לִבְעָלָיו, וּמְשַׁלְּמִין לוֹ.

הָיוּ הָעֵדִים שְׁלוֹשָׁה, אַפִלּוּ מֵאָה--אִם הֵעִידוּ בְּבֵית דִּין זֶה אַחַר זֶה, וְהֵעִיד כָּל אֶחָד מֵהֶן אַחַר חֲבֵרוֹ בְּתוֹךְ כְּדֵי דִּבּוּר, וְהוּזָמוּ מִקְצָתָן--אֵינָן נֶעְנָשִׁין: עַד שֶׁיּוּזְמוּ כֻּלָּן.

אֲבָל אִם הָיָה הֶפְסֵק בֵּין זֶה לְזֶה יָתֵר מִכְּדֵי דִּבּוּר, שְׁהוּא כְּדֵי שְׁאֵלַת שָׁלוֹם תַּלְמִיד לָרָב--הֲרֵי נֶחְלְקָה הָעֵדוּת, וְהַשְּׁנַיִם שֶׁהוּזָמוּ נֶעְנָשִׁין, וְהַשְּׁנַיִם הָאֲחֵרִים שֶׁהָיָה בֵּין דִּבְרֵיהֶם וְדִבְרֵי הָרִאשׁוֹנִים הֶפְסֵק, אֵין נֶעְנָשִׁין: וְאַף עַל פִּי שֶׁבְּטֵלָה הָעֵדוּת כֻּלָּהּ, מִפְּנֵי שְׁהֶן כַּת אַחַת, הוֹאִיל וְנִפְסַל מִקְצָתָהּ, נִפְסְלָה כֻּלָּהּ.

 הֵעִיד הָאֶחָד וְנֶחְקְרָה עֵדוּתוֹ, וְאָמַר הַשֵּׁנִי אַף אֲנִי כָּמוֹהוּ, אוֹ שֶׁאָמַר הִין וְכַיּוֹצֶא בְּזֶה, וְהוּזָמוּ שְׁנֵיהֶם--הֲרֵי שְׁנֵיהֶם נֶהְרָגִין אוֹ לוֹקִין אוֹ מְשַׁלְּמִין: שֶׁכָּל עֵד שֶׁאָמַר אַחַר עֵדוּת חֲבֵרוֹ הִין, הֲרֵי זֶה כְּמִי שֶׁנֶּחְקַר וְהֵעִיד כְּמוֹ שֶׁהֵעִיד חֲבֵרוֹ.
וְאֵין לָעֵדִים זוֹמְמִין שְׁגָגָה, לְפִי שְׁאֵין בָּהֶן מַעֲשֶׂה; לְפִיכָּךְ אֵין צְרִיכִין הַתְרָאָה, כְּמוֹ שֶׁבֵּאַרְנוּ.

 כְּשֵׁם שֶׁהַשְּׁנַיִם מְזִימִין אֶת הַמֵּאָה, אִם הֵעִידוּ הַמֵּאָה בְּבַת אַחַת--כָּךְ הֶן מְזִימִין אוֹתָן: אַפִלּוּ הָיוּ חֲמִשִּׁים כַּת, וּבָאוּ שְׁנַיִם אַחַר שְׁנַיִם.

כֵּיצַד: כַּת שֶׁהֵעִידָה עַל רְאוּבֵן שֶׁהָרַג שִׁמְעוֹן בִּירוּשָׁלַיִם, וּבָאוּ שְׁנֵי עֵדִים וֶהֱזִימוּהָ, וּבָאָה כַּת שְׁנִיָּה וְהֵעִידָה אוֹתָהּ עֵדוּת עַצְמָהּ שֶׁרְאוּבֵן הָרַג שִׁמְעוֹן בִּירוּשָׁלַיִם, וְעָמְדוּ אוֹתָן הַשְּׁנַיִם וְהֵזִימוּ גַּם זֹאת הַכַּת הַשְּׁנִיָּה, וְכֵן הַשְּׁלִישִׁית, וְהָרְבִיעִית--אַפִלּוּ הֶן מֵאָה--כֻּלָּן נֶהְרָגִין עַל פִּי אֵלּוּ הַשְּׁנַיִם.

 כַּת שֶׁהֵעִידָה עַל רְאוּבֵן שֶׁהָרַג שִׁמְעוֹן, וּבָאָה כַּת שְׁנִיָּה וְהֵזִימָה אֶת הַכַּת הָרִאשׁוֹנָה--יֵהָרְגוּ הָעֵדִים הַזּוֹמְמִין, וְיִנָּצֵל רְאוּבֵן.
בָּאָה כַּת שְׁלִישִׁית, וְהֵזִימָה אֶת הַכַּת הַשְּׁנִיָּה--תֵּהָרֵג הַכַּת הַשְּׁנִיָּה וּרְאוּבֵן, וְתִנָּצֵל הַכַּת הָרִאשׁוֹנָה.
בָּאָה כַּת רְבִיעִית, וְהֵזִימָה אֶת הַכַּת הַשְּׁלִישִׁית--תֵּהָרֵג הַכַּת הַשְּׁלִישִׁית וְהַכַּת הָרִאשׁוֹנָה, וְיִנָּצֵל רְאוּבֵן וְתִנָּצֵל הַכַּת הַשְּׁנִיָּה.
וְכֵן אַפִלּוּ הֶן מֵאָה כַּת, זוֹ מְזִימָה אֶת זוֹ--כַּת נִכְנֶסֶת וְכַת יוצְאָה.

 עֵדִים שֶׁהֵעִידוּ עַל אִישׁ טְרֵפָה שֶׁהָרַג, וְהוּזָמוּ--אֵין נֶהְרָגִין: שֶׁאַפִלּוּ הֲרָגוּהוּ בִּידֵיהֶן--אֵינָן נֶהְרָגִין, לְפִי שְׁהוּא טְרֵפָה.
וְכֵן הָעֵדִים שֶׁהָיוּ טְרֵפָה, וְהֵעִידוּ בְּדָבָר שֶׁחַיָּבִין עָלָיו מִיתַת בֵּית דִּין, וְהוּזָמוּ--אֵין נֶהְרָגִין: שְׁאִם יוּזְמוּ זוֹמְמֵיהֶן--אֵין זוֹמְמֵיהֶן נֶהְרָגִין, שֶׁלֹּא הֵזִימוּ אֵלָא טְרֵפָה.

 עֵדִים שֶׁהֵעִידוּ עַל אֶחָד, וְהִרְשִׁיעוּהוּ רֶשַׁע שְׁאֵין בּוֹ לֹא מַלְקוּת וְלֹא חִיּוּב מָמוֹן, וְאַחַר כָּךְ הוּזָמוּ--הֲרֵי אֵלּוּ לוֹקִין, אַף עַל פִּי שֶׁלֹּא זָמְמוּ לְהַלְקוֹת זֶה וְלֹא לְחַיְּבוֹ מָמוֹן.

כֵּיצַד: הֵעִידוּ עַל כּוֹהֵן שְׁהוּא חָלָל, כְּגוֹן שֶׁהֵעִידוּ וְאָמְרוּ בְּפָנֵינוּ נִתְגָּרְשָׁה אִמּוֹ אוֹ נֶחְלְצָה בְּמָקוֹם פְּלוֹנִי בְּיוֹם פְּלוֹנִי, וְהוּזָמוּ--הֲרֵי אֵלּוּ לוֹקִין.
וְכֵן אִם הֵעִידוּ עַל אָדָם שֶׁהָרַג בִּשְׁגָגָה, וְהוּזָמוּ--לוֹקִין, וְאֵינָן גּוֹלִין.
הֵעִידוּ עַל שׁוֹרוֹ שֶׁלְּזֶה שֶׁהָרַג אֶת הַנֶּפֶשׁ, וְהוּזָמוּ--לוֹקִין, וְאֵין מְשַׁלְּמִין אֶת הַכֹּפֶר.
הֵעִידוּ עָלָיו שֶׁנִּמְכַּר בְּעֶבֶד עִבְרִי, וְהוּזָמוּ--לוֹקִין.
וְאַרְבָּעָה דְּבָרִים אֵלּוּ, מִפִּי הַקַּבָּלָה הֶן.

 כָּךְ קִבְּלוּ חֲכָמִים, שֶׁשְּׁנַיִם שֶׁהִרְשִׁיעוּ אֶת הַצַּדִּיק וְהִצְדִּיקוּ אֶת הָרָשָׁע בְּעֵדוּתָן, וּבָאוּ אֲחֵרִים וֶהֱזִימוּם וְהִצְדִּיקוּ אֶת הַצַּדִּיק וְהִרְשִׁיעוּ אֶת הָרָשָׁע--הֲרֵי עֵדִים הָרִאשׁוֹנִים לוֹקִין, אַף עַל פִּי שֶׁלֹּא הִרְשִׁיעוּ אֶת הַצַּדִּיק לְהַלְקוֹתוֹ.
אֲבָל אִם הֵעִידוּ עָלָיו שֶׁאָכַל בָּשָׂר בֶּחָלָב, אוֹ לָבַשׁ שַׁעַטְנֵז--הֲרֵי אֵלּוּ לוֹקִין מִשּׁוֹם שֶׁנֶּאֱמָר "וַעֲשִׂיתֶם לוֹ, כַּאֲשֶׁר זָמַם לַעֲשׂוֹת לְאָחִיו" .

 שְׁנַיִם שֶׁהֵעִידוּ עַל רְאוּבֵן שֶׁנָּאַף עִם בַּת כּוֹהֵן, וְנִגְמַר דִּין רְאוּבֵן לֵחָנֵק וְדִין הַנּוֹאֶפֶת לִשְׂרֵפָה, וְאַחַר כָּךְ נִמְצְאוּ זוֹמְמִין--הֲרֵי אֵלּוּ נֶחְנָקִין, וְאֵינָן נִשְׂרָפִין; וְדָבָר זֶה קַבָּלָה.

הִלְכּוֹת עֵדוּת פֵּרֶק כא 
שְׁנַיִם שֶׁהֵעִידוּ שֶׁגֵּרַשׁ פְּלוֹנִי אִשְׁתּוֹ וְלֹא נָתַן לָהּ כְּתֻבָּה, וְהוּזָמוּ, וַהֲלוֹא בֵּין הַיּוֹם בֵּין לְמָחָר, אִם גֵּרַשׁ סוֹפוֹ לִתֵּן כְּתֻבָּה--אוֹמְרֵין כַּמָּה אָדָם רוֹצֶה לִתֵּן בִּכְתֻבָּתָהּ שֶׁלְּזוֹ כְּשֶׁתִּמְכֹּר אוֹתָהּ בְּטוֹבַת הֲנָיָה, וּמְשַׁלְּמִין אֶת דְּמֵי טוֹבַת הֲנָיָה זוֹ.

וּמְשַׁעֲרִין בָּאִשָּׁה וּבִכְתֻבָּתָהּ, שְׁאִם הָיְתָה הָאִשָּׁה חוֹלָה אוֹ זְקֵנָה, אוֹ שֶׁהָיָה שָׁלוֹם בֵּינָהּ לְבֵין בַּעְלָהּ--אֵין דְּמֵי הַכְּתֻבָּה כְּשֶׁתִּמָּכֵר, כְּמוֹ דָּמֶיהָ אִם הָיְתָה הָאִשָּׁה בְּרִיאָה וּקְטַנָּה, אוֹ יֵשׁ בֵּינֵיהֶן קְטָטָה: שֶׁזּוֹ קְרוֹבָה מִן הַגֵּרוּשִׁין, וּרְחוֹקָה מִן הַמִּיתָה.

וְכֵן אֵין טוֹבַת הֲנָיָה שֶׁלִּכְתֻבָּה הַמְּרֻבָּה, כְּפִי טוֹבַת הֲנָיָה שֶׁלִּכְתֻבָּה הַמּוּעֶטֶת, שְׁאִם הָיְתָה כְּתֻבָּתָהּ אֶלֶף וַהֲרֵי הִיא נִמְכֶּרֶת בְּטוֹבַת הֲנָיָה בְּמֵאָה, אִם הָיְתָה מֵאָה אֵינָהּ נִמְכֶּרֶת בַּעֲשָׂרָה אֵלָא בְּפָחוּת.
וּדְבָרִים אֵלּוּ, כְּפִי מַה שֶׁיְּשַׁעֲרוּ הַדַּיָּנִין.

 הֵעִידוּ עַל זֶה שְׁהוּא חַיָּב לִפְלוֹנִי אֶלֶף זוּז, עַל מְנָת לִתֵּן מִכָּאן וְעַד שְׁלוֹשִׁים יוֹם, וְהַלּוֹוֶה אוֹמֵר, עַד חָמֵשׁ שָׁנִים אַחַר הַשְּׁלוֹשִׁים יוֹם, וְנִמְצְאוּ זוֹמְמִין--אוֹמְדִין כַּמָּה אָדָם רוֹצֶה לִתֵּן וְיִהְיוּ בְּיָדָיו אֶלֶף זוּז חָמֵשׁ שָׁנִים, וּמְשַׁלְּמִין כֵּן לַלּוֹוֶה.
וְכֵן כָּל כַּיּוֹצֶא בְּזֶה.

 הֵעִידוּ עַל שׁוֹרוֹ שֶׁלְּזֶה שֶׁנָּגַח, וְנִמְצְאוּ זוֹמְמִין--מְשַׁלְּמִין חֲצִי נֶזֶק; וְאִם אֵין הַשּׁוֹר שׁוֹוֶה חֲצִי נֶזֶק--מְשַׁלְּמִין דְּמֵי הַשּׁוֹר בִּלְבָד, שְׁאֵין מְשַׁלֵּם אֵלָא מִגּוּפוֹ.
לְפִיכָּךְ אִם הֵעִידוּ עָלָיו שֶׁאָכַל פֵּרוֹת, אוֹ שִׁבַּר כֵּלִים כְּדֶרֶךְ הִלּוּכוֹ--מְשַׁלְּמִין נֶזֶק שָׁלֵם.
וְכֵן כָּל כַּיּוֹצֶא בְּזֶה.

 הֵעִידוּ עַל פְּלוֹנִי שֶׁהִפִּיל שֵׁן עַבְדּוֹ, וְאַחַר כָּךְ סִמָּא אֶת עֵינוֹ, וְהוּזָמוּ--מְשַׁלְּמִין לָאָדוֹן דְּמֵי הָעֶבֶד, וּדְמֵי עֵינוֹ.
הֵעִידוּ שֶׁסִּמָּא אֶת עֵינוֹ, וְאַחַר כָּךְ הִפִּיל אֶת שִׁנּוֹ, וְהוּזָמוּ, וְנִמְצָא הַדָּבָר הֵפֶךְ, שֶׁהָאָדוֹן הִפִּיל אֶת שִׁנּוֹ, וְאַחַר כָּךְ סִמָּא אֶת עֵינוֹ--מְשַׁלְּמִין דְּמֵי עַיִן לָעֶבֶד.
וְכֵן כָּל כַּיּוֹצֶא בְּזֶה.

 עֵדֵי קִנּוּי וּסְתִירָה שֶׁהוּזָמוּ, לוֹקִין.
בָּא עֵד אֶחָד וְהֵעִיד שֶׁזִּנָּת אַחַר הַקִּנּוּי וְהַסְּתִירָה, וְנִמְצָא אוֹתוֹ הָעֵד זוֹמֵם--מְשַׁלֵּם כְּתֻבָּתָהּ.
הָיוּ שְׁנַיִם, הֶן עֵדֵי הַקִּנּוּי וְהַסְּתִירָה וְהַטֻּמְאָה, וְנִמְצְאוּ זוֹמְמִין--מְשַׁלְּמִין כְּנֶגֶד הַכְּתֻבָּה, וְאֵין לוֹקִין.
וְלָמָּה לֹא יֵהָרְגוּ, וַהֲרֵי הֵעִידוּ בַּטֻּמְאָה--לְפִי שֶׁלֹּא הִתְרוּ בָּהּ.

 שְׁנַיִם שֶׁהֵעִידוּ עַל זֶה שֶׁגָּנַב וְטָבַח אוֹ מָכַר, וְהוּזָמוּ--מְשַׁלְּמִין לוֹ אֶת הַכֹּל.
הֵעִידוּ שְׁנַיִם שֶׁגָּנַב, וְהֵעִידוּ שְׁנַיִם אֲחֵרִים שֶׁטָּבַח אוֹ מָכַר, וְהוּזָמוּ אֵלּוּ וְאֵלּוּ--הֲרֵי הָרִאשׁוֹנִים מְשַׁלְּמִין לוֹ תַּשְׁלוּמֵי כֵּפֶל, וְהָאַחֲרוֹנִים מְשַׁלְּמִין תַּשְׁלוּמֵי שְׁנַיִם אוֹ שְׁלוֹשָׁה.

הוּזָמוּ הָאַחֲרוֹנִים בִּלְבָד--הֲרֵי הַגַּנָּב מְשַׁלֵּם תַּשְׁלוּמֵי כֵּפֶל, וְהָעֵדִים הָאַחֲרוֹנִים מְשַׁלְּמִין לַגַּנָּב תַּשְׁלוּמֵי אַרְבָּעָה וַחֲמִשָּׁה.
נִמְצָא אֶחָד מִן הָאַחֲרוֹנִים זוֹמֵם, בְּטֵלָה עֵדוּת שְׁנִיָּה; נִמְצָא אֶחָד מִן הָרִאשׁוֹנִים זוֹמֵם, בְּטֵלָה כָּל הָעֵדוּת--שְׁאִם אֵין גְּנֵבָה, אֵין הַטְּבִיחָה אוֹ הַמְּכִירָה מְחַיֶּבֶת אוֹתוֹ לְשַׁלַּם כְּלוּם.

 שְׁנַיִם שֶׁהֵעִידוּ שֶׁאָכַל זֶה שָׂדֶה זוֹ שָׁלוֹשׁ שָׁנִים, וְנִמְצְאוּ זוֹמְמִין--מְשַׁלְּמִין לְבַעַל הַשָּׂדֶה דְּמֵי הַשָּׂדֶה.
הֵעִידוּ שְׁנַיִם שֶׁאֲכָלָהּ שָׁנָה רִאשׁוֹנָה, וּשְׁנַיִם שֶׁאֲכָלָהּ שָׁנָה שְׁנִיָּה, וּשְׁנַיִם שֶׁאֲכָלָהּ שָׁנָה שְׁלִישִׁית, וְהוּזָמוּ כֻּלָּם--מְשַׁלְּשִׁין בֵּינֵיהֶן: שֶׁאַף עַל פִּי שֶׁעֵדוּת הַחֲזָקָה שָׁלוֹשׁ עֵדִיּוֹת, הֲרֵי הֶן כְּעֵדוּת אַחַת לַהֲזָמָה.

לְפִיכָּךְ שְׁלוֹשָׁה אַחִים, וְאֶחָד מִצְטָרֵף עִם כָּל אֶחָד וְאֶחָד מֵהֶן וְהֵעִידוּ בְּשָׁנָה שָׁנָה--הֲרֵי אֵלּוּ שָׁלוֹשׁ עֵדִיּוֹת, וְתִתְקַיַּם בָּהֶן הַחֲזָקָה.
וְהֶם כְּעֵדוּת אַחַת לַהֲזָמָה: שְׁאִם הוּזָמוּ כֻּלָּם--הֲרֵי שְׁלֹשֶׁת הָאַחִין מְשַׁלְּמִין חֲצִי דְּמֵי הַשָּׂדֶה, וְזֶה שֶׁנִּצְטָרַף עִם כָּל אֶחָד מֵהֶן מְשַׁלֵּם חֲצִי דָּמֶיהָ.

 שָׁלוֹשׁ כִּתֵּי עֵדִים שֶׁנִּתְקַיַּם בְּעֵדוּתָן שֶׁשּׁוֹר זֶה מוּעָד, וְנִמְצֵאת כַּת רִאשׁוֹנָה וּשְׁנִיָּה זוֹמְמִין--כֻּלָּן פְּטוּרִין.
נִמְצְאוּ שְׁלָשְׁתָּן זוֹמְמוֹת, כֻּלָּן חַיָּבִין לְשַׁלַּם חֲצִי נֶזֶק--שֶׁאַף עַל פִּי שְׁהוּא תָּם, מְשַׁלֵּם חֲצִי נֶזֶק.
בַּמֶּה דְּבָרִים אֲמוּרִים, בְּשֶׁהָיוּ כֻּלָּן רוֹמְזִין זֶה אֶת זֶה, אוֹ שֶׁבָּאוּ רְצוּפִין, אוֹ שֶׁהָיוּ מַכִּירִין בַּעַל הַשּׁוֹר וְלֹא הִכִּירוּ הַשּׁוֹר.
אֲבָל אִם אֵין שָׁם אֶחָד מֵאֵלּוּ, הֲרֵי כַּת רִאשׁוֹנָה וּשְׁנִיָּה פְּטוּרִין--שֶׁהֲרֵי הֶם אוֹמְרִין, לֹא בָאנוּ אֵלָא לְחַיְּבוֹ חֲצִי נֶזֶק, וְלֹא יָדַעְנוּ שֶׁתָּבוֹא כַּת אַחֶרֶת, וְיֵעָשֶׂה מוּעָד.

 וְכֵן שְׁנַיִם שֶׁהֵעִידוּ בְּבֵן סוֹרֵר וּמוֹרֶה עֵדוּת הָרִאשׁוֹנָה, וּבָאוּ שְׁנַיִם אֲחֵרִים וְהֵעִידוּ עָלָיו עֵדוּת הָאַחֲרוֹנָה שֶׁבָּהּ יֵהָרֵג, וְהוּזָמוּ שְׁתֵּיהֶן--כַּת הָרִאשׁוֹנָה לוֹקָה, וְאֵינָהּ נֶהְרֶגֶת, מִפְּנֵי שֶׁיְּכוּלִים לוֹמַר, לְהַלְקוֹתוֹ בָּאנוּ; אֲבָל כַּת אַחֲרוֹנָה נֶהְרֶגֶת, שֶׁעַל פִּיהֶם בִּלְבָד הוּא נֶהְרָג.
הָיְתָה הַכַּת הָאַחֲרוֹנָה אַרְבָּעָה, שְׁנַיִם אוֹמְרִים בְּפָנֵינוּ גָּנַב, וּשְׁנַיִם אוֹמְרִים בְּפָנֵינוּ אָכַל, וְהוּזָמוּ--כֻּלָּן נֶהְרָגִין.

הֵעִידוּ שְׁנַיִם שֶׁגָּנַב זֶה נֶפֶשׁ מִיִּשְׂרָאֵל וּמְכָרוֹ, וְהוּזָמוּ--הֲרֵי אֵלּוּ נֶחְנָקִין.
הֵעִידוּ שְׁנַיִם שֶׁגְּנָבוֹ, וְהֵעִידוּ שְׁנַיִם אֲחֵרִים שֶׁמְּכָרוֹ--בֵּין שֶׁהוּזָמוּ עֵדֵי גְּנֵבָה, בֵּין שֶׁהוּזָמוּ עֵדֵי מְכִירָה--כָּל כַּת מֵהֶן שֶׁהוּזָמָה נֶהְרֶגֶת, שֶׁהַגְּנֵבָה הִיא תְּחִלַּת חִיּוּבוֹ שֶׁלְּזֶה מִיתָה.

הֵעִידוּ שְׁנַיִם שֶׁמְּכָרוֹ לְזֶה הַיִּשְׂרְאֵלִי, וְהוּזָמוּ, וְלֹא הָיוּ שָׁם עֵדִים שֶׁגְּנָבוֹ--הֲרֵי אֵלּוּ פְּטוּרִין: שֶׁאַפִלּוּ לֹא הוּזָמוּ, לֹא הָיָה זֶה נֶהְרָג, מִפְּנֵי שֶׁיָּכוֹל לוֹמַר, עַבְדִּי מָכַרְתִּי.
בָּאוּ עֵדֵי גְּנֵבָה אַחַר שֶׁהוּזָמוּ עֵדֵי מְכִירָה--אַפִלּוּ רָאִינוּ אוֹתָן רוֹמְזִין זֶה אֶת זֶה, אֵינָן נֶהְרָגִין.

 מוֹצִיא שֵׁם רָע עַל אִשְׁתּוֹ שֶׁהֵבִיא עֵדִים שֶׁזִּנְּתָה כִּשְׁהִיא אֲרוּסָה, וְהֵבִיא הָאָב עֵדִים וֶהֱזִימוּם--הֲרֵי עֵדֵי הַבַּעַל נֶהְרָגִין.
חָזַר וְהֵבִיא הַבַּעַל עֵדִים, וְהֵזִים עֵדֵי הָאָב--הֲרֵי עֵדֵי הָאָב נֶהְרָגִין, וּמְשַׁלְּמִין מָמוֹן לַבַּעַל: נֶהְרָגִין, מִפְּנֵי עֵדֵי הַבַּעַל שֶׁנִּגְמַר דִּינָם לַהֲרִיגָה בְּעֵדוּתָן, וּמְשַׁלְּמִין קְנָס, מִפְּנֵי שֶׁנִּגְמַר דִּין הַבַּעַל לְשַׁלַּם קְנָס בְּעֵדוּתָן; וְנִמְצְאוּ נְפָשׁוֹת לְזֶה, וּמָמוֹן לְזֶה.

וְכֵן שְׁנַיִם שֶׁהֵעִידוּ עַל זֶה שֶׁבָּעַל נַעֲרָה מְאֹרָסָה, וְהוּזָמוּ--נֶהְרָגִין, וְאֵין מְשַׁלְּמִין; בָּעַל בִּתּוֹ שֶׁלִּפְלוֹנִי, וְהוּזָמוּ--נֶהְרָגִין, וּמְשַׁלְּמִין הַקְּנָס לַנִּטְעָן.
פְּלוֹנִי רָבַע הַשּׁוֹר, וְהוּזָמוּ--נִסְקָלִין, וְאֵין מְשַׁלְּמִין; שׁוֹרוֹ שֶׁלִּפְלוֹנִי--נִסְקָלִין, וּמְשַׁלְּמִין דְּמֵי הַשּׁוֹר לְבַעַל הַשּׁוֹר.
וְכֵן כָּל כַּיּוֹצֶא בְּזֶה.

הִלְכּוֹת עֵדוּת פֵּרֶק כב 
שְׁתֵּי כִּתֵּי עֵדִים הַמַּכְחִישׁוֹת זוֹ אֶת זוֹ, שֶׁבָּא עֵד אֶחָד מִכַּת זוֹ וְעֵד אֶחָד מִכַּת זוֹ וְהֵעִידוּ בְּעֵדוּת אַחֶרֶת--אֵין כָּאן עֵדוּת: שֶׁהֲרֵי בַּוַּדַּאי אֶחָד מֵהֶן שַׁקְרָן, וְאֵין יָדוּעַ מִי הוּא מִשְּׁנֵיהֶן.

בָּאָה כַּת זוֹ בִּפְנֵי עַצְמָהּ, וּבָאָה כַּת זוֹ בִּפְנֵי עַצְמָהּ וְהֵעִידָה עֵדוּת אַחֶרֶת--מְקַבְּלִין כָּל אַחַת מֵהֶן בִּפְנֵי עַצְמָהּ.

 רְאוּבֵן שֶׁהוֹצִיא עַל שִׁמְעוֹן שְׁנֵי שְׁטָרוֹת, אֶחָד בְּמָנֶה וְאֶחָד בְּמָאתַיִם, וְכָפַר שִׁמְעוֹן בִּשְׁנֵי הַשְּׁטָרוֹת, וְעֵדֵי שְׁטָר זֶה כַּת אַחַת מֵאוֹתָן הַשְּׁתַּיִם שֶׁהִכְחִישׁוּ זוֹ אֶת זוֹ, וְעֵדֵי הַשְּׁטָר הַשֵּׁנִי הַכַּת הַשְּׁנִיָּה--הֲרֵי שִׁמְעוֹן מְשַׁלֵּם מָנֶה, שֶׁיָּד בַּעַל הַשְּׁטָר עַל הַתַּחְתּוֹנָה; וְיִשָּׁבַע עַל הַשְּׁאָר.

וְיֵרָאֶה לִי שֶׁשְּׁבוּעָה זוֹ שֶׁיִּשָּׁבַע עַל הַשְּׁאָר, בִּנְקִיטַת חֵפֶץ כְּדִין מוֹדֶה בְּמִקְצָת, שֶׁהֲרֵי יֵשׁ עָלָיו שְׁנֵי עֵדִים כְּשֵׁרִים מְעִידִין בְּמִקְצַת הַמָּמוֹן שֶׁכָּפַר בְּכֻלּוֹ, וְלֹא תִהְיֶה הוֹדָיַת פִּיו גְּדוֹלָה מֵהֶעָדַת עֵדִים כְּמוֹ שֶׁבֵּאַרְנוּ.

 הוֹצִיא רְאוּבֵן שְׁטָר עַל לֵוִי, וְעֵדָיו כַּת אַחַת מִשְּׁתֵּיהֶן, וְהוֹצִיא שִׁמְעוֹן שְׁטָר שֵׁנִי עַל לֵוִי, וְעֵדָיו הַכַּת הַשְּׁנִיָּה, וְלֵוִי כּוֹפֵר בִּשְׁנֵיהֶם--הֲרֵי רְאוּבֵן נִשְׁבָּע וְנוֹטֵל, וְשִׁמְעוֹן נִשְׁבָּע וְנוֹטֵל: שֶׁוַּדַּאי אֶחָד מֵהֶן יֵשׁ לוֹ אֶצְלוֹ.
וּשְׁבוּעָה זוֹ בְּתַקָּנַת חֲכָמִים, כְּדִין חֶנְוָנִי עַל פֵּנַקְסוֹ.

 הוֹצִיא רְאוּבֵן שְׁטָר עַל שִׁמְעוֹן, וְעֵדָיו כַּת אַחַת מֵהֶן, וְהוֹצִיא שְׁטָר שֵׁנִי עַל לֵוִי, וְעֵדָיו הַכַּת הַשְּׁנִיָּה, וְכָל אֶחָד מֵהֶן כּוֹפֵר בּוֹ--הַמּוֹצִיא מֵחֲבֵרוֹ, עָלָיו הָרְאָיָה: הוֹאִיל וְאֵין רְאוּבֵן יָכוֹל לְקַיַּם אֶחָד מִשְּׁנֵי שְׁטָרוֹת--הֲרֵי כָּל שְׁטָר מֵהֶן כַּחֶרֶס, וּשְׁנֵי הַנִּטְעָנִין נִשְׁבָּעִין הֶסֵּת וְנִפְטָרִין.

בַּמֶּה דְּבָרִים אֲמוּרִים, בְּשֶׁבָּאוּ שְׁתֵּי הַכִּתּוֹת לְהָעִיד כְּאֶחָד.
אֲבָל כָּל הַמּוֹצִיא שְׁטָר שֶׁיֵּשׁ בּוֹ עֵדוּת כַּת אַחַת מִשְּׁתֵּיהֶן, הֲרֵי זֶה גּוֹבֶה בּוֹ.
וְאִם הוֹצִיא אַחַר כָּךְ, בֵּין הוּא בֵּין אַחֵר, שְׁטָר שֵׁנִי שֶׁיֵּשׁ בּוֹ עֵדוּת הַכַּת הַשְּׁנִיָּה--הֲרֵי זֶה גּוֹבֶה בּוֹ, בֵּין מִן הַלּוֹוֶה הָרִאשׁוֹן בֵּין מֵאַחֵר: שֶׁהֲרֵי כָּל כַּת מִשְּׁתֵּיהֶן, בָּאָה בִּפְנֵי עַצְמָהּ וְהֵעִידָה.

 מִי שֶׁהֵבִיא עֵדִים וְנֶחְקְרָה עֵדוּתָן, וְהוּזָמוּ, וְחָזַר וְהֵבִיא עֵדִים אֲחֵרִים בְּאוֹתָהּ הַטְּעָנָה עַצְמָהּ, וְהוּזָמוּ, אַפִלּוּ מֵאָה כַּת, וְאַחַר כָּךְ הֵבִיא עֵדִים בְּאוֹתָהּ הַטְּעָנָה עַצְמָהּ, וְנִמְצֵאת עֵדוּת אֵלּוּ הָאַחֲרוֹנִים מְכֻוֶּנֶת--דָּנִין עַל פִּיהֶם: שֶׁאַף עַל פִּי שֶׁהֻחְזַק זֶה שֶׁטָּעַן טְעָנָה זוֹ לְהָבִיא עֵדִים שַׁקְרָנִים, הֲרֵי לֹא הֻחְזְקוּ אֵלּוּ הָעֵדִים הָאַחֲרוֹנִים שְׁהֶן מְשַׁקְּרִין.

אֲבָל שְׁטָר שֶׁקָּרָא עָלָיו עַרְעָר, וְהוּא שֶׁיָּבוֹאוּ שְׁנַיִם וְיֹאמְרוּ מִמֶּנּוּ שָׁאַל לְזַיַּף לוֹ שְׁטָר זֶה--אַף עַל פִּי שֶׁנִּתְקַיַּם הַשְּׁטָר מֵחוֹתְמָיו, אֵין גּוֹבִין בּוֹ לְעוֹלָם.
וְיֵרָאֶה לִי שְׁאִם בָּאוּ עֵדֵי הַשְּׁטָר, וְהֵעִידוּ הֶן בְּעַצְמָן עַל כְּתָב יָדָם--גּוֹבִין בּוֹ.

הִלְכּוֹת מַמְרִים 
יֵשׁ בִּכְלָלָן תֵּשַׁע מִצְווֹת--שָׁלוֹשׁ מִצְווֹת עֲשֵׂה, וְשֵׁשׁ מִצְווֹת לֹא תַעֲשֶׂה; וְזֶה הוּא פְּרָטָן: לַעֲשׂוֹת עַל פִּי הַתּוֹרָה שֶׁיֹּאמְרוּ לָנוּ בֵּית דִּין הַגָּדוֹל; שֶׁלֹּא לָסוּר מִדִּבְרֵיהֶם; שֶׁלֹּא לְהוֹסִיף עַל הַתּוֹרָה, לֹא בְּמִצְווֹת שֶׁבִּכְתָב, וְלֹא בְּפֵרוּשָׁן שֶׁלָּמַדְנוּ מִפִּי הַשְּׁמוּעָה; שֶׁלֹּא לִגְרֹעַ מִן הַכֹּל; שֶׁלֹּא לְקַלַּל אָב וָאֵם; שֶׁלֹּא לְהַכּוֹת אָב וָאֵם; לְכַבַּד אָב וָאֵם; לְיִרְאָה מֵאָב וָאֵם; שֶׁלֹּא יִהְיֶה הַבֵּן סוֹרֵר וּמוֹרֶה עַל קוֹל אָבִיו וְאִמּוֹ.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת מַמְרִים פֵּרֶק א 
בֵּית דִּין הַגָּדוֹל שֶׁבִּירוּשָׁלַיִם--הֶם עִיקַר תּוֹרָה שֶׁבְּעַל פֶּה, וְהֶם עַמּוּד הַהוֹרָאָה, וּמֵהֶם חֹק וּמִשְׁפָּט יוֹצֶא לְכָל יִשְׂרָאֵל, וַעֲלֵיהֶם הִבְטִיחָה תּוֹרָה: שֶׁנֶּאֱמָר "עַל-פִּי הַתּוֹרָה אֲשֶׁר יוֹרוּךָ, וְעַל-הַמִּשְׁפָּט אֲשֶׁר-יֹאמְרוּ לְךָ--תַּעֲשֶׂה" , זוֹ מִצְוַת עֲשֵׂה.
וְכָל הַמַּאֲמִין בְּמֹשֶׁה רַבֵּנוּ וּבְתוֹרָתוֹ--חַיָּב לִסְמֹךְ מַעֲשֵׂה הַדָּת אֲלֵיהֶם, וּלְהִשָּׁעֵן עֲלֵיהֶן.

כָּל מִי שְׁאֵינוּ עוֹשֶׂה בְּהוֹרָאָתָן--עוֹבֵר בְּלֹא תַעֲשֶׂה, שֶׁנֶּאֱמָר "לֹא תָסוּר, מִכָּל הַדָּבָר אֲשֶׁר-יַגִּידוּ לְךָ" .
וְאֵין לוֹקִין עַל לָאו זֶה, מִפְּנֵי שֶׁנִּתַּן לְאַזְהָרַת מִיתַת בֵּית דִּין: שֶׁכָּל חָכָם שֶׁמּוֹרֶה עַל דִּבְרֵיהֶם--מִיתָתוֹ בְּחָנֵק, שֶׁנֶּאֱמָר "וְהָאִישׁ אֲשֶׁר-יַעֲשֶׂה בְזָדוֹן, לְבִלְתִּי שְׁמֹעַ ..." .

אֶחָד דְּבָרִים שֶׁלָּמְדוּ אוֹתָן מִפִּי שְׁמוּעָה, וְהֶם תּוֹרָה שֶׁבְּעַל פֶּה, וְאֶחָד דְּבָרִים שֶׁלָּמְדוּ אוֹתָן מִפִּי דַּעְתָּן בְּאַחַת מִן הַמִּדּוֹת שֶׁהַתּוֹרָה נִדְרֶשֶׁת בָּהֶן וְנִרְאֶה בְּעֵינֵיהֶם שֶׁהַדִּין בְּדָבָר זֶה כָּךְ הוּא, וְאֶחָד דְּבָרִים שֶׁעָשׂוּ אוֹתָן סְיָג לַתּוֹרָה וּלְפִי מַה שֶׁהַשָּׁעָה צְרִיכָה, וְהֶם הַגְּזֵרוֹת וְהַתַּקָּנוֹת וְהַמִּנְהָגוֹת--בְּכָל אֶחָד וְאֶחָד מִשְּׁלוֹשָׁה דְּבָרִים אֵלּוּ, מִצְוַת עֲשֵׂה לִשְׁמֹעַ לָהֶן, וְהָעוֹבֵר עַל כָּל אַחַת מֵהֶן, עוֹבֵר בְּלֹא תַעֲשֶׂה.

הֲרֵי הוּא אוֹמֵר "עַל-פִּי הַתּוֹרָה אֲשֶׁר יוֹרוּךָ" , אֵלּוּ הַגְּזֵרוֹת וְהַתַּקָּנוֹת וְהַמִּנְהָגוֹת שֶׁיּוֹרוּ בָּהֶם לָרַבִּים כְּדֵי לְחַזַּק הַדָּת וּלְתַקַּן הָעוֹלָם; "וְעַל-הַמִּשְׁפָּט אֲשֶׁר-יֹאמְרוּ לְךָ--תַּעֲשֶׂה" , אֵלּוּ דְּבָרִים שֶׁלָּמְדוּ אוֹתָן מִן הַדִּין בְּאַחַת מִן הַמִּדּוֹת שֶׁהַתּוֹרָה נִדְרֶשֶׁת בָּהֶם; "מִכָּל הַדָּבָר אֲשֶׁר-יַגִּידוּ לְךָ" , זוֹ הַקַּבָּלָה שֶׁקִּבְּלוּ אִישׁ מִפִּי אִישׁ.

 דִּבְרֵי הַקַּבָּלָה, אֵין בָּהֶן מַחְלֹקֶת לְעוֹלָם; וְכָל דָּבָר שֶׁתִּמְצָא בּוֹ מַחְלֹקֶת, בַּיָּדוּעַ שְׁאֵינוּ קַבָּלָה מִמֹּשֶׁה רַבֵּנוּ.
וּדְבָרִים שֶׁלּוֹמְדִין מִן הַדִּין--אִם הִסְכִּימוּ עֲלֵיהֶן בֵּית דִּין הַגָּדוֹל כֻּלָּם, הֲרֵי הִסְכִּימוּ; וְאִם נֶחְלְקוּ בָּהֶן--הוֹלְכִין אַחַר הָרֹב, וּמוֹצִיאִין הַדִּין אֶחָד לָרַבִּים.

וְכֵן הַגְּזִירוֹת וְהַתַּקָּנוֹת וְהַמִּנְהָגוֹת--אִם רָאוּ מִקְצָתָן שֶׁרָאוּי לִגְזֹר גְּזֵרָה זוֹ אוֹ לְתַקַּן תַּקָּנָה זוֹ אוֹ שֶׁיַּנִּיחוּ הָעָם עַל מִנְהָג זֶה, וְרָאוּ מִקְצָתָן שְׁאֵין רָאוּי לִגְזֹר גְּזֵרָה זוֹ וְלֹא לְתַקַּן תַּקָּנָה זוֹ וְלֹא לְהַנִּיחַ מִנְהָג זֶה--נוֹשְׂאִין וְנוֹתְנִין אֵלּוּ כְּנֶגֶד אֵלּוּ, וְהוֹלְכִין אַחַר רֻבָּן, וּמוֹצִיאִין הַדָּבָר אֶחָד לָרַבִּים.

 כְּשֶׁהָיָה בֵּית דִּין הַגָּדוֹל קַיָּם, לֹא הָיְתָה שָׁם מַחְלֹקֶת בְּיִשְׂרָאֵל; אֵלָא כָּל דִּין שֶׁנֻּלַּד בּוֹ סָפֵק לְאֶחָד מִיִּשְׂרָאֵל, שׁוֹאֵל לְבֵית דִּין שֶׁבְּעִירוֹ.
אִם יָדְעוּ, אָמְרוּ לוֹ; וְאִם לָאו, הֲרֵי הַשּׁוֹאֵל עִם אוֹתוֹ בֵּית דִּין אוֹ עִם שְׁלוּחוֹ עוֹלִין לִירוּשָׁלַיִם, וְשׁוֹאֲלִין לְבֵית דִּין שֶׁבְּהַר הַבַּיִת.
אִם יָדְעוּ, אָמְרוּ לָהֶם; וְאִם לָאו, הַכֹּל בָּאִין לְבֵית דִּין שֶׁעַל פֶּתַח הָעֲזָרָה.
אִם יָדְעוּ, אָמְרוּ לָהֶם; וְאִם לָאו, הַכֹּל בָּאִים לְלִשְׁכַּת הַגָּזִית לְבֵית דִּין הַגָּדוֹל, וְשׁוֹאֲלִין.

אִם הָיָה הַדָּבָר שֶׁנֻּלַּד בּוֹ הַסָּפֵק לַכֹּל יָדוּעַ אֵצֶל בֵּית דִּין הַגָּדוֹל, בֵּין מִפִּי הַקַּבָּלָה בֵּין מִן הַמִּדָּה שֶׁדָּנוּ בָּהּ--אוֹמְרִין לָהֶם מִיָּד; וְאִם לֹא הָיָה הַדָּבָר בָּרוּר אֵצֶל בֵּית דִּין הַגָּדוֹל--דָּנִין בּוֹ בְּשָׁעָתָן וְנוֹשְׂאִין וְנוֹתְנִין בַּדָּבָר עַד שֶׁיַּסְכִּימוּ כֻּלָּן, אוֹ יַעַמְדוּ לְמִנְיָן וְיֵלְכוּ אַחַר הָרֹב, וְיֹאמְרוּ לְכָל הַשּׁוֹאֲלִין כָּךְ הֲלָכָה, וְיֵלְכוּ לָהֶם.

מִשֶּׁבָּטַל בֵּית דִּין הַגָּדוֹל, רָבְתָה מַחְלֹקֶת בְּיִשְׂרָאֵל: זֶה מְטַמֵּא וְנוֹתֵן טַעַם לִדְבָרָיו, וְזֶה מְטַהֵר וְנוֹתֵן טַעַם לִדְבָרָיו; זֶה אוֹסֵר, וְזֶה מַתִּיר.
שְׁנֵי חֲכָמִים אוֹ שְׁנֵי בָּתֵּי דִּינִין שֶׁנֶּחְלְקוּ שֶׁלֹּא בִּזְמָן הַסַּנְהֶדְּרִין, אִם עַד שֶׁלֹּא הִגִּיעַ הַדָּבָר לָהֶן--בֵּין בִּזְמָן אֶחָד, בֵּין בְּזֶה אַחַר זֶה--אֶחָד מְטַמֵּא וְאֶחָד מְטַהֵר, אֶחָד אוֹסֵר וְאֶחָד מַתִּיר: אִם אֵין אַתָּה יוֹדֵעַ לְהֵיכָן הַדִּין נוֹטֶה--בְּשֶׁלַּתּוֹרָה, הֲלֹךְ אַחַר הַמַּחְמִיר; וּבְשֶׁלְּדִבְרֵי סוֹפְרִים, הֲלֹךְ אַחַר הַמֵּקַל.

הִלְכּוֹת מַמְרִים פֵּרֶק ב 
בֵּית דִּין הַגָּדוֹל שֶׁדָּרְשׁוּ בְּאַחַת מִן הַמִּדּוֹת כְּפִי מַה שֶׁנִּרְאָה בְּעֵינֵיהֶם שֶׁהַדִּין כָּךְ, וְדָנוּ דִּין, וְעָמַד אַחֲרֵיהֶם בֵּית דִּין אַחֵר, וְנִרְאָה לוֹ טַעַם אַחֵר לִסְתֹּר אוֹתוֹ הַדִּין--הֲרֵי זֶה סוֹתֵר, וְדָן כְּפִי מַה שֶׁיֵּרָאֶה בְּעֵינָיו: שֶׁנֶּאֱמָר "אֶל-הַשֹּׁפֵט, אֲשֶׁר יִהְיֶה בַּיָּמִים הָהֵם" --אֵין אַתָּה חַיָּב לָלֶכֶת, אֵלָא אַחַר בֵּית דִּין שֶׁבְּדוֹרָךְ.

בֵּית דִּין שֶׁגָּזְרוּ גְּזֵרָה, אוֹ הִתְקִינוּ תַּקָּנָה, וְהִנְהִיגוּ מִנְהָג, וּפָשַׁט כָּל הַדָּבָר בְּכָל יִשְׂרָאֵל, וְעָמַד אַחֲרֵיהֶם בֵּית דִּין אַחֵר, וּבִקַּשׁ לְבַטַּל דִּבְרֵי הָרִאשׁוֹנִים וְלַעְקֹר אוֹתָהּ הַתַּקָּנָה וְאוֹתָהּ הַגְּזֵרָה וְאוֹתוֹ הַמִּנְהָג--אֵינוּ יָכוֹל, עַד שֶׁיִּהְיֶה גָּדוֹל מִן הָרִאשׁוֹנִים בְּחָכְמָה וּבְמִנְיָן.

הָיָה גָּדוֹל בְּחָכְמָה אֲבָל לֹא בְּמִנְיָן, בְּמִנְיָן אֲבָל לֹא בְּחָכְמָה--אֵינוּ יָכוֹל לְבַטַּל אֶת דְּבָרָיו; אַפִלּוּ בָּטַל טַעַם שֶׁבִּגְלָלוֹ גָּזְרוּ הָרִאשׁוֹנִים אוֹ הִתְקִינוּ--אֵין הָאַחֲרוֹנִים יְכוּלִין לְבַטַּל, עַד שֶׁיִּהְיוּ גְּדוֹלִים מֵהֶם.

וְהֵיאַךְ יִהְיוּ גְּדוֹלִים בְּמִנְיָן, הוֹאִיל וְכָל בֵּית דִּין וּבֵית דִּין שֶׁלְּשִׁבְעִים וְאֶחָד הוּא--זֶה מִנְיָן חַכְמֵי הַדּוֹר שֶׁהִסְכִּימוּ וְקִבְּלוּ הַדָּבָר שֶׁאָמְרוּ בֵּית דִּין הַגָּדוֹל, וְלֹא חָלְקוּ בּוֹ.

 בַּמֶּה דְּבָרִים אֲמוּרִים, בִּדְבָרִים שֶׁלֹּא אָסְרוּ אוֹתָן כְּדֵי לַעֲשׂוֹת סְיָג, אֵלָא בִּשְׁאָר דִּינֵי תּוֹרָה.
אֲבָל דְּבָרִים שֶׁרָאוּ בֵּית דִּין לִגְזֹר אוֹ לֶאֱסֹר אוֹתָן, לַעֲשׂוֹת סְיָג--אִם פָּשַׁט אִסּוּרָן בְּכָל יִשְׂרָאֵל--אֵין בֵּית דִּין הַגָּדוֹל אַחֵר יָכוֹל לְעָקְרָן וּלְהַתִּירָן, אַפִלּוּ הָיָה גָּדוֹל מִן הָרִאשׁוֹנִים.

 וְיֵשׁ לְבֵית דִּין לַעְקֹר אַף דְּבָרִים אֵלּוּ לְפִי שָׁעָה, אַף עַל פִּי שְׁהוּא קָטָן מִן הָרִאשׁוֹנִים--שֶׁלֹּא יִהְיוּ גְּזֵרוֹת אֵלּוּ חֲמוּרִין מִדִּבְרֵי תּוֹרָה עַצְמָהּ: שֶׁאַפִלּוּ דִּבְרֵי תּוֹרָה--יֵשׁ לְכָל בֵּית דִּין לַעְקֹר אוֹתָן, הוֹרָאַת שָׁעָה.

כֵּיצַד: בֵּית דִּין שֶׁרָאוּ לְחַזַּק הַדָּת וְלַעֲשׂוֹת סְיָג, כְּדֵי שֶׁלֹּא יַעַבְרוּ הָעָם עַל הַתּוֹרָה--מַכִּין שֶׁלֹּא כַּדִּין, וְעוֹנְשִׁין שֶׁלֹּא כַּדִּין; אֲבָל אֵין קוֹבְעִין הַדָּבָר לַדּוֹרוֹת, וְאוֹמְרִין שֶׁהֲלָכָה כָּךְ הִיא.

וְכֵן אִם רָאוּ לְפִי שָׁעָה לְבַטַּל מִצְוַת עֲשֵׂה, אוֹ לַעֲבֹר עַל מִצְוַת לֹא תַעֲשֶׂה, כְּדֵי לְהַחְזִיר רַבִּים לַדָּת, אוֹ לְהַצִּיל רַבִּים מִיִּשְׂרָאֵל מִלְּהִכָּשֵׁל בִּדְבָרִים אֲחֵרִים--עוֹשִׂין לְפִי מַה שֶׁהַשָּׁעָה צְרִיכָה.

כְּשֵׁם שֶׁהָרוֹפֵא חוֹתֵךְ יָדוֹ אוֹ רַגְלוֹ שֶׁלְּזֶה, כְּדֵי שֶׁיִּחְיֶה כֻּלּוֹ: כָּךְ בֵּית דִּין מוֹרִין בִּזְמָן מִן הַזְּמַנִּים לַעֲבֹר עַל מִקְצַת מִצְווֹת לְפִי שָׁעָה, כְּדֵי שֶׁיִּתְקַיְּמוּ כֻּלָּן--כְּדֶרֶךְ שֶׁאָמְרוּ חֲכָמִים הָרִאשׁוֹנִים, חַלַּל עָלָיו שַׁבָּת אַחַת כְּדֵי שֶׁיִּשְׁמֹר שַׁבָּתוֹת הַרְבֵּה.

 בֵּית דִּין שֶׁנִּרְאָה לָהֶם לִגְזֹר גְּזֵרָה, אוֹ לְתַקַּן תַּקָּנָה, אוֹ לְהַנְהִיג מִנְהָג--צְרִיכִין לְהִתְיַשַּׁב בַּדָּבָר, וְלֵידַע תְּחִלָּה, אִם רֹב הַצִּבּוּר יְכוּלִין לַעֲמֹד בָּהּ, אוֹ אֵין רֹב הַצִּבּוּר יְכוּלִין לַעֲמֹד בְּדָבָר זֶה.
וּלְעוֹלָם אֵין גּוֹזְרִין גְּזֵרָה עַל הַצִּבּוּר, אֵלָא אִם כֵּן רֹב הַצִּבּוּר יְכוּלִין לַעֲמֹד בָּהּ.

 הֲרֵי שֶׁגָּזְרוּ בֵּית דִּין גְּזֵרָה, וְדִמּוּ שֶׁרֹב הַצִּבּוּר יְכוּלִין לַעֲמֹד בָּהּ, וְאַחַר שֶׁגָּזְרוּ אוֹתָהּ, פִּקְפְּקוּ הָעָם בָּהּ וְלֹא פָשְׁטָה בְּרֹב הַצִּבּוּר--הֲרֵי זוֹ בְּטֵלָה, וְאֵינָן רַשָּׁאִין לָכֹף אֶת הָעָם לָלֶכֶת בָּהּ.

 גָּזְרוּ וְדִמּוּ שֶׁפָּשְׁטָה בְּכָל יִשְׂרָאֵל, וְעָמַד הַדָּבָר כֵּן שָׁנִים רַבּוֹת, וּלְאַחַר זְמָן מְרֻבֶּה עָמַד בֵּית דִּין אַחֵר, וּבָדַק בְּכָל יִשְׂרָאֵל וְרָאָה שְׁאֵין אוֹתָהּ הַגְּזֵרָה פּוֹשֶׁטֶת בְּכָל יִשְׂרָאֵל--יֵשׁ לוֹ רְשׁוּת לְבַטְּלָהּ; וְאַפִלּוּ הָיָה פָּחוּת מֵאוֹתוֹ בֵּית דִּין הָרִאשׁוֹן בְּחָכְמָה וּבְמִנְיָן, יֵשׁ לוֹ לְבַטַּל.
וְכָל בֵּית דִּין שֶׁהִתִּיר שְׁנֵי דְּבָרִים, אַל יְמַהַר לְהַתִּיר דָּבָר שְׁלִישִׁי.

 הוֹאִיל וְיֵשׁ לְבֵית דִּין לִגְזֹר וְלֶאֱסֹר דָּבָר הַמֻּתָּר, וְיַעֲמֹד אִסּוּרוֹ לְדוֹרוֹת, וְכֵן יֵשׁ לָהֶן לְהַתִּיר אִסּוּרֵי תּוֹרָה, לְפִי שָׁעָה--מַה הוּא זֶה שֶׁהִזְהִירָה תּוֹרָה "לֹא-תֹסֵף עָלָיו, וְלֹא תִגְרַע מִמֶּנּוּ" : שֶׁלֹּא לְהוֹסִיף עַל דִּבְרֵי תּוֹרָה וְלֹא לִגְרֹעַ מֵהֶן, וְלִקְבֹּעַ הַדָּבָר לְעוֹלָם שְׁהוּא מִן הַתּוֹרָה, בֵּין בְּתוֹרָה שֶׁבִּכְתָב, בֵּין בְּתוֹרָה שֶׁבְּעַל פֶּה.

כֵּיצַד: הֲרֵי כָּתוּב בַּתּוֹרָה "לֹא-תְבַשֵּׁל גְּדִי, בַּחֲלֵב אִמּוֹ" .
וּמִפִּי הַשְּׁמוּעָה לָמְדוּ שֶׁזֶּה הַכָּתוּב, אָסַר לְבַשַּׁל וְלֶאֱכֹל בָּשָׂר בֶּחָלָב--בֵּין בְּשַׂר בְּהֵמָה, בֵּין בְּשַׂר חַיָּה; אֲבָל בְּשַׂר עוֹף, מֻתָּר בֶּחָלָב מִן הַתּוֹרָה.

אִם יָבוֹא בֵּית דִּין וְיַתִּיר בְּשַׂר חַיָּה בֶּחָלָב, הֲרֵי זֶה גּוֹרֵעַ; וְאִם יֶאֱסֹר בְּשַׂר הָעוֹף, וְיֹאמַר שְׁהוּא בִּכְלַל הַגְּדִי, וְהוּא אָסוּר מִן הַתּוֹרָה--הֲרֵי זֶה מוֹסִיף.

אֲבָל אִם אָמַר בְּשַׂר הָעוֹף מֻתָּר מִן הַתּוֹרָה, וְאָנוּ נֶאֱסֹר אוֹתוֹ, וְנוֹדִיעַ לָעָם שְׁהוּא גְּזֵרָה: שֶׁלֹּא יָבוֹא מִן הַדָּבָר חֻרְבָה, וְיֹאמְרוּ בְּשַׂר הָעוֹף מֻתָּר מִפְּנֵי שֶׁלֹּא נִתְפָּרַשׁ בַּתּוֹרָה, כָּךְ הַחַיָּה מֻתֶּרֶת שֶׁהֲרֵי לֹא נִתְפָּרְשָׁה; וְיָבוֹא אַחֵר לוֹמַר אַף בְּשַׂר בְּהֵמָה מֻתָּר, חוּץ מִן הָעֵז; וְיָבוֹא אַחֵר לוֹמַר אַף בְּשַׂר הָעֵז מֻתָּר בַּחֲלֵב הַפָּרָה אוֹ הַכִּבְשָׂה, שֶׁלֹּא נֶאֱמָר אֵלָא "אִמּוֹ" שְׁהִיא מִינוֹ; וְיָבוֹא אַחֵר לוֹמַר אַף בַּחֲלֵב הָעֵז שְׁאֵינָהּ אִמּוֹ מֻתָּר, שֶׁלֹּא נֶאֱמָר אֵלָא "אִמּוֹ".
לְפִיכָּךְ נֶאֱסֹר כָּל בָּשָׂר בֶּחָלָב, וְאַפִלּוּ בְּשַׂר עוֹף.
אֵין זֶה מוֹסִיף, אֵלָא עוֹשֶׂה סְיָג לַתּוֹרָה.
וְכֵן כָּל כַּיּוֹצֶא בְּזֶה.

הִלְכּוֹת מַמְרִים פֵּרֶק ג 
מִי שְׁאֵינוּ מַאֲמִין בְּתוֹרָה שֶׁבְּעַל פֶּה, אֵינוּ זָקֵן מַמְרֵא הָאָמוּר בַּתּוֹרָה, אֵלָא הֲרֵי הוּא בִּכְלַל הַמִּינִים, וּמִיתָתוֹ בְּיַד כָּל אָדָם.
מֵאַחַר שֶׁנִּתְפַּרְסַם שְׁהוּא כּוֹפֵר בְּתוֹרָה שֶׁבְּעַל פֶּה--מוֹרִידִין וְלֹא מַעֲלִין, כִּשְׁאָר הַמִּינִים וְהָאֲפֵיקוֹרוֹסִין וְהָאוֹמְרִין אֵין תּוֹרָה מִן הַשָּׁמַיִם וְהַמּוֹסְרִים וְהַמְּשֻׁמָּדִים: כָּל אֵלּוּ אֵינָן בִּכְלַל יִשְׂרָאֵל, וְאֵינָן צְרִיכִין לֹא עֵדִים וְלֹא הַתְרָאָה וְלֹא דַּיָּנִין; אֵלָא כָּל הַהוֹרֵג אֶחָד מֵהֶן, עָשָׂה מִצְוָה גְּדוֹלָה וְהֵסִיר מִכְשׁוֹל.

 בַּמֶּה דְּבָרִים אֲמוּרִים, בְּאִישׁ שֶׁכָּפַר בְּתוֹרָה שֶׁבְּעַל פֶּה מִמַּחְשַׁבְתּוֹ, וּבִדְבָרִים שֶׁנִּרְאוּ לוֹ, וְהָלַךְ אַחַר דַּעְתּוֹ הַקַּלָּה, וְאַחַר שְׁרִירוּת לִבּוּ, וְכָפַר בְּתוֹרָה שֶׁבְּעַל פֶּה תְּחִלָּה; וְכֵן כָּל הַטּוֹעִים אַחֲרָיו.

אֲבָל בְּנֵי אוֹתָן הַטּוֹעִים וּבְנֵי בְּנֵיהֶם, שֶׁהִדִּיחוּ אוֹתָם אֲבוֹתָם וְנֻלְּדוּ בְּמִינוּת, וְגִדְּלוּ אוֹתָן עָלָיו--הֲרֵי הֶן כְּתִינוֹק שֶׁנִּשְׁבָּה לְבֵין הַגּוֹיִים וְגִדְּלוּהוּ הַגּוֹיִים עַל דָּתָם, שְׁהוּא אָנוּס; וְאַף עַל פִּי שֶׁשָּׁמַע אַחַר כָּךְ שֶׁהָיָה יְהוּדִי, וְרָאָה הַיְּהוּדִיִּים וְדָתָם--הֲרֵי הוּא כְּאָנוּס, שֶׁהֲרֵי גִּדְּלוּהוּ עַל טְעוּתָם.
כָּךְ אֵלּוּ הָאוֹחֲזִים בְּדַרְכֵּי אֲבוֹתֵיהֶם שֶׁתָּעוּ.
לְפִיכָּךְ רָאוּי לְהַחְזִירָן בִּתְשׁוּבָה, וְלִמְשֹׁךְ אוֹתָם בְּדַרְכֵּי שָׁלוֹם, עַד שֶׁיַּחזְרוּ לְאֵיתַן הַתּוֹרָה; וְלֹא יְמַהַר אָדָם לְהָרְגָן.

אֲבֶל זָקֵן מַמְרֵא הָאָמוּר בַּתּוֹרָה--הוּא חָכָם אֶחָד מֵחַכְמֵי יִשְׂרָאֵל שֶׁיֵּשׁ בְּיָדוֹ קַבָּלָה, וְדָן וּמוֹרֶה בְּדִינֵי תּוֹרָה כְּמוֹ שֶׁיָּדוּנוּ וְיוֹרוּ כָּל חַכְמֵי יִשְׂרָאֵל, שֶׁבָּאָה לוֹ מַחְלֹקֶת בְּדִין מִן הַדִּינִין עִם בֵּית דִּין הַגָּדוֹל, וְלֹא חָזַר לְדִבְרֵיהֶם אֵלָא חָלַק עֲלֵיהֶם וְהוֹרָה לַעֲשׂוֹת שֶׁלֹּא כְּהוֹרָאָתָן: גָּזְרָה תּוֹרָה עָלָיו מִיתָה; וּמִתְוַדֶּה, וְיֵשׁ לוֹ חֵלֶק לָעוֹלָם הַבָּא.

אַף עַל פִּי שְׁהוּא דָּן וְהֶן דָּנִין, וְהוּא קִבַּל וְהֶם קִבְּלוּ--הֲרֵי הַתּוֹרָה חָלְקָה לָהֶם כָּבוֹד; וְאִם רָצוּ בֵּית דִּין לִמְחֹל עַל כְּבוֹדָן, וּלְהַנִּיחוֹ--אֵינָן יְכוּלִין, כְּדֵי שֶׁלֹּא יַרְבּוּ מַחְלֹקֶת בְּיִשְׂרָאֵל.

 אֵין זָקֵן מַמְרֵא חַיָּב מִיתָה, עַד שֶׁיִּהְיֶה חָכָם שֶׁהִגִּיעַ לַהוֹרָאָה, סָמוּךְ בְּסַנְהֶדְּרִין, וְיַחְלֹק עַל בֵּית דִּין בְּדָבָר שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת, אוֹ בַּתְּפִלִּין; וְיוֹרֶה לַעֲשׂוֹת כְּהוֹרָאָתוֹ, אוֹ יַעֲשֶׂה הוּא עַל פִּי הוֹרָאָתוֹ; וְיַחְלֹק עֲלֵיהֶם, וְהֶם יוֹשְׁבִין בְּלִשְׁכַּת הַגָּזִית.

אֲבָל אִם הָיָה תַּלְמִיד שֶׁלֹּא הִגִּיעַ לַהוֹרָאָה, וְהוֹרָה לַעֲשׂוֹת--פָּטוּר: שֶׁנֶּאֱמָר "כִּי יִפָּלֵא מִמְּךָ דָבָר לַמִּשְׁפָּט" , מִי שֶׁלֹּא יִפָּלֵא מִמֶּנּוּ אֵלָא דָּבָר מֻפְלָא.
הָיָה חָכָם מֻפְלָא שֶׁלְּבֵּית דִּין, וְחָלַק וְשָׁנָה וְלִמַּד לַאֲחֵרִים כִּדְבָרָיו, אֲבָל לֹא הוֹרָה לַעֲשׂוֹת--פָּטוּר: שֶׁנֶּאֱמָר "וְהָאִישׁ אֲשֶׁר-יַעֲשֶׂה בְזָדוֹן" --לֹא שֶׁיֹּאמַר בְּזָדוֹן, אֵלָא יוֹרֶה לַעֲשׂוֹת אוֹ יַעֲשֶׂה הוּא בְּעַצְמוֹ.

 מְצָאָן חוּץ לִמְקוֹמָן, וְהִמְרָה עֲלֵיהֶן--פָּטוּר: שֶׁנֶּאֱמָר "וְקַמְתָּ וְעָלִיתָ--אֶל-הַמָּקוֹם" , מְלַמֵּד שֶׁהַמָּקוֹם גּוֹרֵם לוֹ מִיתָה.
וְכָל אֵלּוּ וְכַיּוֹצֶא בָּהֶן, שְׁהֶן פְּטוּרִין מִן הַמִּיתָה--יֵשׁ לְבֵית דִּין הַגָּדוֹל לְנַדּוֹתָן וּלְהַפְרִישָׁן וּלְהַכּוֹתָן וּלְמָנְעָן מִלְּלַמַּד כְּפִי מַה שֶׁיֵּרָאֶה לָהֶם שֶׁהַדָּבָר צָרִיךְ לְכָּךְ.

 וְכֵיצַד דָּנִין זָקֵן מַמְרֵא: בְּעֵת שֶׁיִּפָּלֵא דָּבָר וְיוֹרֶה בּוֹ חָכָם הַמַּגִּיעַ לַהוֹרָאָה, בֵּין בְּדָבָר שֶׁיֵּרָאֶה בְּעֵינָיו, בֵּין בְּדָבָר שֶׁקִּבַּל מֵרִבּוֹתָיו--הֲרֵי הוּא וְהַחוֹלְקִין עִמּוֹ עוֹלִין לִירוּשָׁלַיִם, וּבָאִין לְבֵית דִּין שֶׁעַל פֶּתַח הַר הַבַּיִת; וְאוֹמְרִין לָהֶן בֵּית דִּין, כָּךְ הוּא הַדִּין.
אִם שָׁמַע וְקִבַּל מֵהֶן, מוּטָב.

וְאִם לָאו--כֻּלָּם בָּאִין לְבֵית דִּין שֶׁעַל פֶּתַח הָעֲזָרָה, וְאוֹמְרִים גַּם הֶם לָהֶם, כָּךְ הוּא הַדִּין.
אִם קִבַּל, יֵלְכוּ לָהֶן.
וְאִם לָאו--כֻּלָּם בָּאִין לְבֵית דִּין הַגָּדוֹל שֶׁבְּלִשְׁכַּת הַגָּזִית, שֶׁמִּשָּׁם תּוֹרָה יוֹצְאָה לְכָל יִשְׂרָאֵל: שֶׁנֶּאֱמָר "מִן-הַמָּקוֹם הַהוּא, אֲשֶׁר יִבְחַר ה'" .
וּבֵית דִּין אוֹמֵר לָהֶם, כָּךְ הוּא הַדִּין; וְיוֹצְאִין כֻּלָּן.

חָזַר זֶה הֶחָכָם שֶׁחָלַק עַל בֵּית דִּין לְעִירוֹ, וְשָׁנָה וְלִמַּד כְּדֶרֶךְ שְׁהוּא לָמוּד--הֲרֵי זֶה פָּטוּר; הוֹרָה לַעֲשׂוֹת, אוֹ שֶׁעָשָׂה כְּהוֹרָאָתוֹ--חַיָּב מִיתָה, וְאֵינוּ צָרִיךְ הַתְרָאָה.
אַפִלּוּ נָתַן טַעַם לִדְבָרָיו, אֵין שׁוֹמְעִין לוֹ; אֵלָא כֵּיוָן שֶׁבָּאוּ עֵדִים שֶׁעָשָׂה כְּהוֹרָאָתוֹ, אוֹ שֶׁהוֹרָה לַאֲחֵרִים לַעֲשׂוֹת--גּוֹמְרִין דִּינוֹ לְמִיתָה לְבֵית דִּין שֶׁבְּעִירוֹ.

וְתוֹפְסִין אוֹתוֹ, וּמַעֲלִין אוֹתוֹ מִשָּׁם לִירוּשָׁלַיִם.
וְאֵין מְמִיתִין אוֹתוֹ לֹא בְּבֵית דִּין שֶׁבְּעִירוֹ, וְלֹא בְּבֵית דִּין הַגָּדוֹל שֶׁיָּצָא חוּץ לִירוּשָׁלַיִם, אֵלָא מַעֲלִין אוֹתוֹ לְבֵית דִּין הַגָּדוֹל שֶׁבִּירוּשָׁלַיִם.
וּמְשַׁמְּרִין אוֹתוֹ עַד הָרֶגֶל, וְחוֹנְקִין אוֹתוֹ בָּרֶגֶל--שֶׁנֶּאֱמָר "וְכָל-יִשְׂרָאֵל, יִשְׁמְעוּ וְיִרָאוּ" , מִכְּלַל שֶׁצָּרִיךְ הַכְרָזָה.
וְאַרְבָּעָה צְרִיכִין הַכְרָזָה--זָקֵן מַמְרֵא, וְעֵדִים זוֹמְמִין, וְהַמַּסִּית, וּבֵן סוֹרֵר וּמוֹרֶה: שֶׁהֲרֵי בְּכֻלָּם נֶאֱמָר "יִשְׁמְעוּ וְיִרָאוּ" .

הִלְכּוֹת מַמְרִים פֵּרֶק ד 
זָקֵן שֶׁחָלָק עַל בֵּית דִּין בְּדָבָר שֶׁחַיָּבִין עַל זְדוֹנוֹ כָּרֵת, וְעַל שִׁגְגָתוֹ חַטָּאת--בֵּין שֶׁהָיוּ הֶן אוֹסְרִין וְהוּא מַתִּיר, בֵּין שֶׁהָיוּ הֶן מַתִּירִין וְהוּא אוֹסֵר--הֲרֵי זֶה חַיָּב מִיתָה.

אַפִלּוּ הָיָה הוּא אוֹמֵר מִפִּי הַקַּבָּלָה, וְאָמַר כָּךְ קִבַּלְתִּי מֵרִבּוֹתַי, וְהֶן אוֹמְרִים כָּךְ נִרְאֶה בְּעֵינֵינוּ, שֶׁהַדִּין נוֹתֵן--הוֹאִיל וְחָלַק עֲלֵיהֶן בַּדָּבָר, אוֹ עָשָׂה אוֹ הוֹרָה לַעֲשׂוֹת--הֲרֵי זֶה חַיָּב מִיתָה.
וְאֵין צָרִיךְ לוֹמַר, אִם הָיוּ הֶם מוֹרִים מִפִּי הַקַּבָּלָה.

וְכֵן אִם חָלַק עֲלֵיהֶם בִּגְזֵרָה מִן הַגְּזֵרוֹת שֶׁגָּזְרוּ בְּדָבָר שֶׁיֵּשׁ בְּשִׁגְגָתוֹ חַטָּאת וּבִזְדוֹנוֹ כָּרֵת, כְּגוֹן שֶׁהִתִּיר הֶחָמֵץ יוֹם אַרְבָּעָה עָשָׂר בְּשָׁעָה שִׁשִּׁית, אוֹ אֲסָרוֹ בַּהֲנָיָה בְּשָׁעָה חֲמִישִׁית--הֲרֵי זֶה חַיָּב מִיתָה; וְכֵן כָּל כַּיּוֹצֶא בְּזֶה.

 אֶחָד דָּבָר שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת שֶׁנֶּחְלְקוּ בּוֹ, אוֹ שֶׁנֶּחְלְקוּ בְּדָבָר הַמֵּבִיא לִידֵי דָּבָר שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת.

כֵּיצַד: נֶחְלְקוּ בְּאִשָּׁה זוֹ אִם הִיא עֶרְוָה אוֹ אֵינָהּ, אִם מַרְאֵה דָּם זֶה מְטַמֵּא בְּאִשָּׁה אוֹ אֵינוּ מְטַמֵּא, אִם זוֹ טְמֵאָה לִידָה אוֹ אֵינָהּ טְמֵאָה לִידָה, אִם זוֹ זָבָה אוֹ אֵינָהּ זָבָה, אִם חֵלֶב זֶה אָסוּר אוֹ מֻתָּר, וְכָל כַּיּוֹצֶא בְּאֵלּוּ--הֲרֵי זֶה חָלַק בְּדָבָר שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת.

וְכֵיצַד דָּבָר הַמֵּבִיא לִידֵי דָּבָר שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת: כְּגוֹן שֶׁנֶּחְלְקוּ בְּעִבּוּר הַשָּׁנָה, אִם מְעַבְּרִין עַד הַפּוּרִים אוֹ בְּכָל אֲדָר--הֲרֵי זֶה חַיָּב, שֶׁזֶּה מֵבִיא לִידֵי אֲכִילַת חָמֵץ בַּפֶּסַח.

וְכֵן אִם נֶחְלְקוּ בְּדִין מִדִּינֵי מְמוֹנוֹת, אוֹ בְּמִנְיַן הַדַּיָּנִין שֶׁדָּנוּ דִּינֵי מְמוֹנוֹת--הֲרֵי זֶה חַיָּב: לִדְבָרָיו שֶׁלְּאֶחָד שֶׁזֶּה חַיָּב לְזֶה וְכָל שֶׁנָּטַל מִמֶּנּוּ, כַּדִּין נָטַל וְעַל פִּי בֵּית דִּין נָטַל; וְלִדְבָרָיו שֶׁלְּזֶה שֶׁאוֹמֵר פָּטוּר, אוֹ שֶׁאָמַר שְׁאֵין אֵלּוּ רְאוּיִין לָדוּן--כָּל שֶׁנָּטַל גָּזֵל הוּא בְּיָדוֹ, וְאִם קִדַּשׁ בּוֹ אִשָּׁה אֵינָהּ מְקֻדֶּשֶׁת; וּלְדִבְרֵי הָאוֹמֵר שֶׁלּוֹ נָטַל--הַבָּא עָלֶיהָ בְּמֵזִיד עָנוּשׁ כָּרֵת, וּבְשׁוֹגֵג מֵבִיא חַטָּאת.
וְנִמְצָא הַדָּבָר מֵבִיא לִידֵי דָּבָר שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת.

וְכֵן אִם נֶחְלְקוּ בְּדִינֵי מַכּוֹת, אִם זֶה חַיָּב מַלְקוּת אוֹ אֵינוּ, אוֹ שֶׁחָלַק בְּמִנְיַן הַדַּיָּנִין שֶׁלּוֹקִין בִּפְנֵיהֶם--הֲרֵי זֶה חַיָּב: שֶׁהֲרֵי לְדִבְרֵי הָאוֹמֵר אֵינוּ לוֹקֶה--חוֹבְלִים הֶם בּוֹ, וְחַיָּבִין לְשַׁלַּם, וְכָל שֶׁיִּטֹּל מֵהֶן, כַּדִּין נוֹטֵל; וּלְדִבְרֵי הָאוֹמֵר בֶּן מַלְקוּת הוּא--כָּל שֶׁיִּטֹּל מֵהֶן גָּזֵל הוּא בְּיָדוֹ, וְאִם קִדַּשׁ בּוֹ אִשָּׁה אֵינָהּ מְקֻדֶּשֶׁת.

וְכֵן אִם נֶחְלְקוּ בַּעֲרָכִין אוֹ בַּחֲרָמִין, אִם זֶה חַיָּב לִתֵּן אוֹ אֵינוּ חַיָּב--הֲרֵי זֶה חַיָּב: שֶׁהֲרֵי לְדִבְרֵי הָאוֹמֵר אֵינוּ חַיָּב לִתֵּן--אִם לָקְחוּ מִמֶּנּוּ--הֲרֵי זֶה גָּזֵל, וְהַמְּקַדֵּשׁ בּוֹ אִשָּׁה אֵינָהּ מְקֻדֶּשֶׁת.

וְכֵן אִם חָלַק עֲלֵיהֶן בְּפִדְיוֹן הַקֳּדָשִׁים, אִם נִפְדּוּ אוֹ לֹא נִפְדּוּ--הֲרֵי זֶה חַיָּב: שֶׁהֲרֵי לְדִבְרֵי הָאוֹמֵר אֵין זֶה פִּדְיוֹן, אִם קִדַּשׁ בּוֹ אִשָּׁה אֵינָהּ מְקֻדֶּשֶׁת.

נֶחְלְקוּ בַּעֲרִיפַת הָעֶגְלָה, אִם אֵלּוּ חַיָּבִין לְהָבִיא אוֹ אֵינָן חַיָּבִין--הֲרֵי זֶה חַיָּב: שֶׁהֲרֵי לְדִבְרֵי הָאוֹמֵר חַיָּבִין לְהָבִיא--הֲרֵי הִיא אֲסוּרָה בַּהֲנָיָה, וְהַמְּקַדֵּשׁ בָּהּ אִשָּׁה אֵינָהּ מְקֻדֶּשֶׁת.
וְכֵן אִם נֶחְלְקוּ בְּעָרְלָה.

וְכֵן אִם נֶחְלְקוּ בְּלֶקֶט שִׁכְחָה וּפֵאָה, אִם זֶה לָעֲנִיִּים אוֹ לְבַעַל הַבַּיִת--הֲרֵי זֶה חַיָּב: שֶׁהֲרֵי לְדִבְרֵי הָאוֹמֵר לְבַעַל הַבַּיִת--הֲרֵי זֶה גָּזֵל בְּיַד הֶעָנִי, וְאִם קִדַּשׁ בּוֹ אִשָּׁה אֵינָהּ מְקֻדֶּשֶׁת.

וְכֵן אִם חָלַק עֲלֵיהֶן בְּאָב מֵאָבוֹת הַטְּמָאוֹת, כְּגוֹן נִגְעֵי בָּשָׂר אוֹ נִגְעֵי בָּתִּים אוֹ נִגְעֵי בְּגָדִים--הֲרֵי זֶה חַיָּב: שֶׁהֲרֵי לְדִבְרֵי הָאוֹמֵר טָהוֹר, מֻתָּר לְהִכָּנֵס לַמִּקְדָּשׁ וְלֶאֱכֹל קֳדָשִׁים; וּלְדִבְרֵי הָאוֹמֵר טָמֵא, אִם נִכְנַס אוֹ אָכַל בְּמֵזִיד עָנוּשׁ כָּרֵת וּבְשׁוֹגֵג מֵבִיא חַטָּאת.
וְכֵן אִם נֶחְלְקוּ בְּטַהְרַת מְצֹרָע, אִם יֵשׁ לְזֶה טַהְרָה אוֹ אֵין לוֹ.

וְכֵן אִם נֶחְלְקוּ בְּהַשְׁקָאַת סוֹטָה, אִם זוֹ צְרִיכָה לִשְׁתּוֹת אוֹ אֵינָהּ צְרִיכָה--הֲרֵי זֶה חַיָּב: שֶׁהֲרֵי לְדִבְרֵי הָאוֹמֵר צְרִיכָה--אִם מֵת הַבַּעַל קֹדֶם שֶׁתִּשְׁתֶּה, הֲרֵי זוֹ אֲסוּרָה לַיָּבָם; וּלְדִבְרֵי הָאוֹמֵר אֵינָהּ צְרִיכָה, מִתְיַבֶּמֶת.

וְכֵן כָּל כַּיּוֹצֶא בְּזֶה.
צְרִיכִין לִבְדֹּק וְלַחְקֹר אִם הָיְתָה מַחְלֹקֶת זוֹ מְבִיאָה לִידֵי דָּבָר זֶה, וְדָבָר זֶה מֵבִיא לְדָבָר שֵׁנִי, אַפִלּוּ אַחַר מֵאָה דְּבָרִים, אִם יָבוֹא בְּסוֹף לְדָבָר שֶׁחַיָּבִין עַל זְדוֹנוֹ כָּרֵת וְעַל שִׁגְגָתוֹ חַטָּאת--בֵּין שֶׁהָיָה הַזָּקֵן מֵקַל וְהֶן מַחְמִירִין, בֵּין שֶׁהָיָה הוּא מַחְמִיר וְהֶן מְקִילִין--הֲרֵי זֶה חַיָּב.
וְאִם לֹא תָּבִיא הַמַּחְלֹקֶת לִידֵי כָּךְ, הֲרֵי זֶה פָּטוּר--חוּץ מִמִּצְוַת תְּפִלִּין בִּלְבָד.

כֵּיצַד: הוֹרָה שֶׁמֻּתָּר לְהוֹסִיף טוֹטֶפֶת חֲמִישִׁית בַּתְּפִלִּין, וְיַעֲשֶׂה אוֹתָהּ חָמֵשׁ טוֹטָפוֹת--הֲרֵי זֶה חַיָּב: וְהוּא שֶׁיַּעֲשֶׂה כַּתְּחִלָּה אַרְבָּעָה בָּתִּים כְּהִלְכָּתָן, וְיָבִיא חֲמִישִׁי וְיִדְבַּק בַּחִיצוֹן--שֶׁהַבַּיִת הַחִיצוֹן שְׁאֵינוּ רוֹאֶה אֶת הָאַוֵּיר, פָּסוּל.
וְחִיּוּב זָקֵן מַמְרֵא עַל דָּבָר זֶה, הֲלָכָה מִפִּי הַקַּבָּלָה.

אֲבָל אִם נֶחְלְקוּ בִּשְׁאָר מִצְווֹת, כְּגוֹן שֶׁחָלַק בְּדָבָר מִדִּבְרֵי לוֹלָב אוֹ צִיצִית אוֹ שׁוֹפָר, זֶה אוֹמֵר פָּסוּל וְזֶה אוֹמֵר כָּשֵׁר, זֶה אוֹמֵר יָצָא יְדֵי חוֹבָתוֹ וְזֶה אוֹמֵר לֹא יָצָא, זֶה אוֹמֵר טָהוֹר וְזֶה אוֹמֵר שֵׁנִי לַטֻּמְאָה--הֲרֵי זֶה פָּטוּר מִן הַמִּיתָה; וְכֵן כָּל כַּיּוֹצֶא בְּזֶה.

הִלְכּוֹת מַמְרִים פֵּרֶק ה 
הַמְּקַלֵּל אָבִיו אוֹ אִמּוֹ--נִסְקָל, שֶׁנֶּאֱמָר "אָבִיו וְאִמּוֹ קִלֵּל, דָּמָיו בּוֹ" .
וְאֶחָד הַמְּקַלֵּל אוֹתָם בְּחַיֵּיהֶם, אוֹ לְאַחַר מוֹתָם--הֲרֵי זֶה נִסְקָל; וְצָרִיךְ עֵדִים וְהַתְרָאָה, כִּשְׁאָר כָּל מְחֻיְּבֵי מִיתוֹת בֵּית דִּין.
וְאֶחָד הָאִישׁ וְאֶחָד הָאִשָּׁה, וְכֵן הַטֻּמְטוֹם וְהָאַנְדְּרֻגִּינוֹס: וְהוּא שֶׁיִּהְיוּ גְּדוֹלִים, שֶׁהִגִּיעוּ לִכְלַל הָעֻנְשִׁין.

אֵינוּ חַיָּב סְקֵלָה, עַד שֶׁיְּקַלְּלֵם בְּשֵׁם מִן הַשֵּׁמוֹת הַמְּיֻחָדִין; אֲבָל אִם קִלְּלָם בְּכִנּוּי--פָּטוּר מִן הַסְּקֵלָה, וְלוֹקֶה כְּדֶרֶךְ שֶׁלּוֹקֶה עַל קִלְלַת כָּל אָדָם כָּשֵׁר מִיִּשְׂרָאֵל.
וְכֵן הַמְּקַלֵּל אֲבִי אָבִיו, וַאֲבִי אִמּוֹ--הֲרֵי זֶה כִּמְקַלֵּל אֶחָד מִשְּׁאָר הַקָּהָל.

 אַזְהָרָה שֶׁלַּמְּקַלֵּל אָבִיו וְאִמּוֹ מְנַיִן: עֹנֶשׁ שָׁמַעְנוּ בַּפֵּרוּשׁ; אֲבָל הָאַזְהָרָה, הֲרֵי הִיא בִּכְלַל "לֹא-תְקַלֵּל חֵרֵשׁ" .
הוֹאִיל וְהוּא מֻזְהָר שֶׁלֹּא לְקַלַּל אָדָם מִיִּשְׂרָאֵל, הֲרֵי אָבִיו בִּכְלַל כָּל יִשְׂרָאֵל.

 הַמַּכֶּה אָבִיו אוֹ אִמּוֹ--מִיתָתוֹ בְּחָנֵק, שֶׁנֶּאֱמָר "וּמַכֵּה אָבִיו וְאִמּוֹ, מוֹת יוּמָת" ; וְצָרִיךְ עֵדִים וְהַתְרָאָה, כִּשְׁאָר כָּל מְחֻיְּבֵי מִיתוֹת בֵּית דִּין.
וְאֶחָד הָאִישׁ וְאֶחָד הָאִשָּׁה, וְכֵן הַטֻּמְטוֹם וְהָאַנְדְּרֻגִּינוֹס: וְהוּא, שֶׁיַּגִּיעוּ לִכְלַל עֻנְשִׁין.

אֵינוּ חַיָּב חָנֵק, עַד שֶׁיַּעֲשֶׂה בָּהֶן חַבּוּרָה; אֲבָל אִם לֹא עָשָׂה חַבּוּרָה, הֲרֵי זֶה כְּמַכֶּה אֶחָד מִשְּׁאָר יִשְׂרָאֵל.
וְהַמַּכֶּה אוֹתָם לְאַחַר מִיתָה, פָּטוּר.
וּמִי שֶׁהִכָּה אֶת אָבִיו עַל אָזְנוֹ, וְחֵרְשׁוֹ--חַיָּב, וְנֶהְרָג: שְׁאֵי אִפְשָׁר לוֹ שֶׁיֵּעָשֶׂה חֵרֵשׁ בְּלֹא חַבּוּרָה--אַפִלּוּ טִפַּת דָּם יָצַאת בִּפְנִים בָּאֹזֶן, וְנִתְחָרַשׁ.

 הַמַּקִּיז דָּם לְאָבִיו, אוֹ שֶׁהָיָה רוֹפֵא וְחָתַךְ לוֹ בָּשָׂר אוֹ אֵבֶר--פָּטוּר.
אַף עַל פִּי שְׁהוּא פָּטוּר, לְכַתְּחִלָּה לֹא יַעֲשֶׂה: אַפִלּוּ לְהוֹצִיא סִילוֹן מִבְּשַׂר אָבִיו אוֹ אִמּוֹ--לֹא יוֹצִיא, שֶׁמֶּא יַעֲשֶׂה חַבּוּרָה.

בַּמֶּה דְּבָרִים אֲמוּרִים, בְּשֶׁיֵּשׁ שָׁם אַחֵר לַעֲשׂוֹת.
אֲבָל אִם אֵין שָׁם מִי שֶׁיַּעֲשֶׂה אֵלָא הוּא, וַהֲרֵי הֶן מִצְטַעֲרִין--הֲרֵי זֶה מַקִּיז וְחוֹתֵךְ, כְּפִי מַה שֶׁיַּרְשׁוּהוּ לַעֲשׂוֹת.

אַזְהָרָה שֶׁלַּמַּכֵּה אָבִיו וְאִמּוֹ מְנַיִן--עֹנֶשׁ שָׁמַעְנוּ, אַזְהָרָה לֹא שָׁמַעְנוּ: הוֹאִיל וְהוּא מֻזְהָר שֶׁלֹּא לְהַכּוֹת אָדָם מִיִּשְׂרָאֵל, הֲרֵי אָבִיו וְאִמּוֹ בִּכְלָל.
שְׁתוּקִי חַיָּב עַל אִמּוֹ, וְאֵינוּ חַיָּב עַל אָבִיו: אַף עַל פִּי שֶׁנִּבְדְּקָה אִמּוֹ וְאָמְרָה, בֶּן פְּלוֹנִי הוּא--אֵין זֶה נִסְקָל אוֹ נֶחְנָק, עַל פִּיהָ.
אֲבָל בְּנוֹ מִן הַשִּׁפְחָה, וּמִן הַנָּכְרִית--אֵינוּ חַיָּב לֹא עַל אָבִיו, וְלֹא עַל אִמּוֹ.

וְכֵן גֵּר שֶׁהוֹרָתוֹ שֶׁלֹּא בִּקְדֻשָּׁה--אֵינוּ חַיָּב עַל מַכַּת אָבִיו, וְקִלְלָתוֹ.
וּכְשֵׁם שְׁאֵינוּ חַיָּב עַל אָבִיו, כָּךְ אֵינוּ חַיָּב עַל אִמּוֹ: שֶׁנֶּאֱמָר "וּמְקַלֵּל אָבִיו וְאִמּוֹ" --אֶת שְׁהוּא חַיָּב עַל אָבִיו, חַיָּב עַל אִמּוֹ, וְזֶה שְׁאֵינוּ חַיָּב עַל אָבִיו, אֵינוּ חַיָּב עַל אִמּוֹ.

 הַגֵּר אָסוּר לְקַלַּל אָבִיו הַגּוֹי, וּלְהַכּוֹתוֹ וּלְבַזֵּהוּ--כְּדֵי שֶׁלֹּא יֹאמְרוּ, בָּאוּ מִקְּדֻשָּׁה חֲמוּרָה לִקְדֻשָּׁה קַלָּה, שֶׁהֲרֵי זֶה מְבַזֶּה אָבִיו; וְנוֹהֵג בּוֹ, מִקְצַת כָּבוֹד.
אֲבָל הָעֶבֶד, אֵין לוֹ יֵחוּס, אֵלָא הֲרֵי אָבִיו כְּמִי שְׁאֵינוּ אָבִיו לְכָל דָּבָר, אַף עַל פִּי שֶׁנִּשְׁתַּחְרְרוּ.

 מִי שֶׁהָיוּ אָבִיו וְאִמּוֹ רְשָׁעִים גְּמוּרִים, וְעוֹבְרֵי עֲבֵרוֹת--אַפִלּוּ נִגְמַר דִּינָם לַהֲרִיגָה, וְהֶם יוֹצְאִין לֵהָרֵג--אָסוּר לוֹ לְהַכּוֹתָן וּלְקַלְּלָם; וְאִם קִלַּל אוֹ חָבַל בָּהֶן, פָּטוּר.
וְאִם עָשׂוּ תְּשׁוּבָה--הֲרֵי זֶה חַיָּב וְנֶהְרָג עֲלֵיהֶן, אַף עַל פִּי שֶׁהֲרֵי הֶן יוֹצְאִין לְמִיתָה.

בַּמֶּה דְּבָרִים אֲמוּרִים, בִּבְנוֹ.
אֲבָל אַחֵר שֶׁבָּא וְהִכָּהוּ אוֹ קִלְּלוֹ, אַחַר שֶׁנִּגְמַר דִּינוֹ--אַף עַל פִּי שֶׁעָשָׂה תְּשׁוּבָה--הֲרֵי זֶה פָּטוּר, הוֹאִיל וְהוּא הוֹלֵךְ לְמִיתָה.
וְאִם בִּיְּשׁוֹ, חַיָּב בִּקְנַס הַמְּבַיֵּשׁ.

עָבַר אָבִיו אוֹ אִמּוֹ עַל עֲבֵרָה שֶׁלּוֹקִין עָלֶיהָ, וְהָיָה הוּא חַזָּן לִפְנֵי הַדַּיָּנִין--לֹא יַכֶּה אוֹתָם; וְכֵן אִם נִתְחַיְּבוּ נִדּוּי, לֹא יִהְיֶה שָׁלִיחַ לְנַדּוֹתָם.
וְלֹא יִדְחֹף אוֹתָם, וְלֹא יְבַזֶּה אוֹתָם בִּשְׁלִיחוּת בֵּית דִּין, אַף עַל פִּי שְׁהֶן רְאוּיִין לְכָּךְ, וְלֹא עָשׂוּ תְּשׁוּבָה.
לַכֹּל, אֵין הַבֵּן נַעֲשֶׂה שָׁלִיחַ לְאָבִיו לְהַכּוֹתוֹ וּלְקַלְּלוֹ--חוּץ מִמַּסִּית, שֶׁהֲרֵי אָמְרָה תּוֹרָה "לֹא-תַחְמֹל וְלֹא-תְכַסֶּה עָלָיו" .

 מִי שֶׁנִּתְחַיַּב שְׁבוּעָה לִבְנוֹ--כָּךְ רָאִינוּ בּוֹ תָּמִיד שְׁאֵינוּ מַשְׁבִּיעוֹ בִּשְׁבוּעַת הָאָלָה, שֶׁהֲרֵי זֶה בָּא לְקִלְלַת אָבִיו: אֵלָא מַשְׁבִּיעוֹ, שְׁבוּעָה שְׁאֵין בָּהּ אָלָה.
וּכְבָר בֵּאַרְנוּ שֶׁהָאָב שֶׁהָרַג אֶת בְּנוֹ, אֵין אֶחָד מֵאֶחָיו שֶׁלַּנֶּהְרָג נַעֲשֶׂה גּוֹאֵל הַדָּם.

וְלֹא עַל הַכָּיָה וְעַל הַקְּלָלָה בִּלְבָד הִקְפִּידָה תּוֹרָה, אֵלָא אַף עַל הַבִּזָּיוֹן: שֶׁכָּל הַמְּבַזֶּה אָבִיו אוֹ אִמּוֹ--אַפִלּוּ בִּדְבָרִים, אַפִלּוּ בִּרְמִיזָה--הֲרֵי זֶה בִּכְלַל אָרוּר מִפִּי הַגְּבוּרָה, שֶׁנֶּאֱמָר "אָרוּר, מַקְלֶה אָבִיו וְאִמּוֹ" .
וַהֲרֵי הוּא אוֹמֵר "עַיִן, תִּלְעַג לְאָב--וְתָבֻז לִיקְּהַת-אֵם ..." .
וְיֵשׁ לְבֵית דִּין לְהַכּוֹתוֹ עַל זֶה מַכַּת מַרְדּוּת, וְלַעֲנֹשׁ כְּפִי מַה שֶׁיִּרְאוּ.

הִלְכּוֹת מַמְרִים פֵּרֶק ו 
כִּבּוּד אָב וָאֵם מִצְוַת עֲשֵׂה גְּדוֹלָה, וְכֵן מוֹרָא אָב וָאֵם--שְׁקָלָם הַכָּתוּב בִּכְבוֹדוֹ וּבְמוֹרָאוֹ: כָּתוּב "כַּבֵּד אֶת-אָבִיךָ, וְאֶת-אִמֶּךָ" , וְכָתוּב "כַּבֵּד אֶת-ה', מֵהוֹנֶךָ" ; וּבְאָבִיו וְאִמּוֹ כָּתוּב "אִישׁ אִמּוֹ וְאָבִיו תִּירָאוּ" , וְכָתוּב "אֶת-ה' אֱלֹהֶיךָ תִּירָא" .
כְּדֶרֶךְ שֶׁצִּוָּה עַל כְּבוֹד שְׁמוֹ הַגָּדוֹל וּמוֹרָאוֹ, כָּךְ צִוָּה עַל כְּבוֹדָם וּמוֹרָאָם.

הַמְּקַלֵּל אָבִיו אוֹ אִמּוֹ בִּסְקֵלָה, וְהַמְּגַדֵּף בִּסְקֵלָה--הִנֵּה הִשְׁוָה אוֹתָן בָּעֹנֶשׁ.
הִקְדִּים אָב לְאֵם בַּכָּבוֹד, וְהִקְדִּים אֵם לָאָב בַּמּוֹרָא--לְלַמַּד שֶׁשְּׁנֵיהֶם שׁוֹוִין, בֵּין לַכָּבוֹד בֵּין לַמּוֹרָא.

אֵיזֶה הוּא מוֹרָא, וְאֵיזֶה הוּא כָּבוֹד: מוֹרָא--לֹא עוֹמֵד בִּמְקוֹמוֹ, וְלֹא יוֹשֵׁב בִּמְקוֹמוֹ, וְלֹא סוֹתֵר אֶת דְּבָרָיו, וְלֹא מַכְרִיעַ אֶת דְּבָרָיו, וְלֹא יִקְרָא לוֹ בִּשְׁמוֹ לֹא בְּחַיָּיו וְלֹא בְּמוֹתוֹ, אֵלָא אוֹמֵר אַבָּא מָרִי.
הָיָה שֵׁם אָבִיו אוֹ שֵׁם רִבּוֹ כְּשֵׁם אֲחֵרִים, מְשַׁנֶּה אֶת שְׁמָם.

יֵרָאֶה לִי, שְׁאֵין נִזְהָר בְּכָּךְ אֵלָא בְּשֵׁם שְׁהוּא פָּלִיא שְׁאֵין הַכֹּל דָּשִׁין בּוֹ; אֲבָל הַשֵּׁמוֹת שֶׁקּוֹרְאִין בָּהֶן כָּל הָעָם, כְּגוֹן אַבְרָהָם יִצְחָק וְיַעֲקוֹב מֹשֶׁה וְאַהֲרוֹן וְכַיּוֹצֶא בָּהֶן, בְּכָל לָשׁוֹן וּבְכָל זְמָן--קוֹרֶא בָּהֶן לַאֲחֵרִים שֶׁלֹּא בְּפָנָיו, וְאֵין בְּכָּךְ כְּלוּם.

אֵיזֶה הוּא כָּבוֹד--מַאֲכִיל וּמַשְׁקֶה, מַלְבִּישׁ וּמְכַסֶּה מִשֶּׁלְּאָב.
וְאִם אֵין מָמוֹן לָאָב, וְיֵשׁ לַבֵּן--כּוֹפִין אוֹתוֹ, וְזָן אָבִיו וְאִמּוֹ כְּפִי מַה שֶׁהוּא יָכוֹל.
וּמוֹצִיא וּמַכְנִיס וּמְשַׁמְּשׁוֹ בִּשְׁאָר הַדְּבָרִים שֶׁהַשַּׁמָּשִׁים מְשַׁמְּשִׁים בָּהֶן אֶת הָרָב, וְעוֹמֵד בְּפָנָיו כְּדֶרֶךְ שֶׁעוֹמֵד מִפְּנֵי רִבּוֹ.
וְהָאָב שֶׁהָיָה תַּלְמִיד בְּנוֹ, אֵין הָאָב עוֹמֵד בִּפְנֵי הַבֵּן, אֲבָל הַבֵּן עוֹמֵד מִפְּנֵי אָבִיו, אַף עַל פִּי שְׁהוּא תַּלְמִידוֹ.

וְחַיָּב לְכַבְּדוֹ בִּשְׁאָר דְּרָכָיו, בְּשָׁעַת מַשָּׂאוֹ וּמַתָּנוֹ וַעֲשִׂיַּת חֲפָצָיו.
כֵּיצַד: הַנִּשְׁמָע בִּדְבַר אָבִיו לְמָקוֹם--לֹא יֹאמַר מַהֲרוּנִי בִּשְׁבִיל עַצְמִי, פִּטְרוּנִי בִּשְׁבִיל עַצְמִי, אֵלָא מַהֲרוּנִי בִּשְׁבִיל אַבָּא, פִּטְרוּנִי בִּשְׁבִיל אַבָּא; וְכֵן כָּל כַּיּוֹצֶא בְּזֶה.
לְעוֹלָם יִכְלֹל בִּכְלַל דְּבָרָיו שְׁהוּא חוֹשֵׁשׁ בִּכְבוֹד אָבִיו, וּשְׁהוּא מִתְיָרֵא מִמֶּנּוּ.

 וְחַיָּב לְכַבְּדוֹ, אַפִלּוּ לְאַחַר מוֹתוֹ.
כֵּיצַד: הָיָה אוֹמֵר שְׁמוּעָה מִפִּיו--לֹא יֹאמַר כָּךְ אָמַר אַבָּא, אֵלָא אוֹמֵר כָּךְ אָמַר אַבָּא מָרִי, אֲנִי כַּפָּרַת מִשְׁכָּבוֹ.
בַּמֶּה דְּבָרִים אֲמוּרִים, בְּתוֹךְ שְׁנֵים עָשָׂר חֹדֶשׁ שֶׁלְּאַחַר מִיתָתוֹ; אֲבָל אַחַר הַשְּׁנֵים עָשָׂר חֹדֶשׁ, אוֹמֵר זִכְרוֹנוֹ לְחַיֵּי הָעוֹלָם הַבָּא.

 אֶחָד הָאִישׁ וְאֶחָד הָאִשָּׁה, חַיָּבִין בְּמוֹרָא וְכָבוֹד: אֵלָא שֶׁהָאִישׁ בְּיָדוֹ לַעֲשׂוֹת; וְהָאִשָּׁה אֵין בְּיָדָהּ לַעֲשׂוֹת, שֶׁהֲרֵי רְשׁוּת אֲחֵרִים עָלֶיהָ.
לְפִיכָּךְ אִם נִתְגָרְשָׁה, אוֹ נִתְאַלְמְנָה--הֲרֵי שְׁנֵיהֶם שׁוֹוִין.

 עַד הֵיכָן כִּבּוּד אָב וָאֵם: אַפִלּוּ נָטְלוּ כִּיס שֶׁלִּזְהוּבִים שֶׁלּוֹ, וְהִשְׁלִיכוּהוּ לְפָנָיו לַיָּם--לֹא יַכְלִים אוֹתָן, וְלֹא יִצְעַק בִּפְנֵיהֶם, וְלֹא יִכְעֹס כְּנֶגְדָם; אֵלָא יְקַבַּל גְּזֵרַת הַכָּתוּב, וְיִשְׁתֹּק.

וְעַד הֵיכָן מוֹרָאָן: אַפִלּוּ הָיָה לוֹבֵשׁ בְּגָדִים חֲמוּדוֹת, וְיוֹשֵׁב בָּרֹאשׁ בִּפְנֵי קָהָל, וּבָא אָבִיו אוֹ אִמּוֹ וְקָרְעוּ בְּגָדָיו, אוֹ הִכּוּהוּ עַל רֹאשׁוֹ, וְיָרְקוּ בְּפָנָיו--לֹא יַכְלִים אוֹתָן, אֵלָא יִשְׁתֹּק, וְיִירָא וְיִפְחַד מִמֶּלֶךְ הַמְּלָכִים, שֶׁצִּוָּהוּ בְּכָּךְ: שֶׁאִלּוּ מֶלֶךְ בָּשָׂר וָדָם גָּזַר עָלָיו דָּבָר שְׁהוּא מִצְטַעֵר יָתֵר מִזֶּה, לֹא הָיָה יָכוֹל לְפַרְכַּס בַּדָּבָר; קַל וְחֹמֶר, לְמִי שֶׁאָמַר וְהָיָה הָעוֹלָם בִּרְצוֹנוֹ.

 אַף עַל פִּי שֶׁבְּכָּךְ נִצְטַוִּינוּ, אָסוּר לָאָדָם לְהַכְבִּיד עֻלּוֹ עַל בָּנָיו וּלְדַקְדַּק בִּכְבוֹדוֹ עִמָּהֶם, שֶׁלֹּא יְבִיאֵם לִידֵי מִכְשׁוֹל, אֵלָא יִמְחֹל וְיִתְעַלַּם: שֶׁהָאָב שֶׁמָּחַל עַל כְּבוֹדוֹ, כְּבוֹדוֹ מָחוּל.
וְהַמַּכֶּה בְּנוֹ גָּדוֹל--מְנַדִּין אוֹתוֹ, שֶׁהֲרֵי הוּא עוֹבֵר עַל "וְלִפְנֵי עִוֵּר, לֹא תִתֵּן מִכְשֹׁל" .

 מִי שֶׁנִּטְרְפָה דַּעְתּוֹ שֶׁלְּאָבִיו אוֹ שֶׁלְּאִמּוֹ, יִשְׁתַּדַּל לִנְהֹג עִמָּהֶם כְּפִי דַּעְתָּם, עַד שֶׁיְּרֻחַם עֲלֵיהֶן.
וְאִם אֵי אִפְשָׁר לוֹ לַעֲמֹד, מִפְּנֵי שֶׁנִּשְׁתַּטּוּ בְּיוֹתֵר--יַנִּיחֵם וְיֵלֵךְ לוֹ, וִיצַוֶּה אֲחֵרִים לְהַנְהִיגָם כָּרָאוּי לָהֶם.

 הַמַּמְזֵר חַיָּב בִּכְבוֹד אָבִיו וּמוֹרָאוֹ, אַף עַל פִּי שְׁהוּא פָּטוּר עַל מַכָּתוֹ וְעַל קִלְלָתוֹ, עַד שֶׁיַּעֲשֶׂה תְּשׁוּבָה: שֶׁאַפִלּוּ הָיָה אָבִיו רָשָׁע וּבַעַל עֲבֵרוֹת, מְכַבְּדוֹ וּמִתְיָרֵא מִמֶּנּוּ.
רָאָה אוֹתוֹ עוֹבֵר עַל דִּבְרֵי תּוֹרָה--לֹא יֹאמַר לוֹ אַבָּא עָבַרְתָּ עַל דִּבְרֵי תּוֹרָה, אֵלָא יֹאמַר לוֹ אַבָּא כָּתוּב בַּתּוֹרָה כָּךְ וְכָּךְ, כְּאִלּוּ הוּא שׁוֹאֵל מִמֶּנּוּ, לֹא כְּמַזְהִירוֹ.

 מִי שֶׁאָמַר לוֹ אָבִיו לַעֲבֹר עַל דִּבְרֵי תּוֹרָה, בֵּין שֶׁאָמַר לוֹ לַעֲבֹר עַל מִצְוַת לֹא תַעֲשֶׂה אוֹ לְבַטַּל מִצְוַת עֲשֵׂה--אַפִלּוּ שֶׁלְּדִבְרֵיהֶם--הֲרֵי זֶה לֹא יִשְׁמַע לוֹ: שֶׁנֶּאֱמָר "אִישׁ אִמּוֹ וְאָבִיו תִּירָאוּ, וְאֶת-שַׁבְּתֹתַי תִּשְׁמֹרוּ" , כֻּלְּכֶם חַיָּבִין בִּכְבוֹדִי.

 אָמַר לוֹ אָבִיו הַשְׁקֵנִי מַיִם, וּמִצְוָה לַעֲשׂוֹת--אִם אִפְשָׁר לַמִּצְוָה שֶׁתֵּעָשֶׂה עַל יְדֵי אֲחֵרִים--תֵּעָשֶׂה, וְיִתְעַסַּק בִּכְבוֹד אָבִיו: שְׁאֵין מְבַטְּלִין מִצְוָה, מִפְּנֵי מִצְוָה.
וְאִם אֵין שָׁם אֲחֵרִים לַעֲשׂוֹתָהּ--יִתְעַסַּק בַּמִּצְוָה, וְיַנִּיחַ כְּבוֹד אָבִיו: שְׁהוּא וְאָבִיו חַיָּבִין בִּדְבַר מִצְוָה.
וְתַלְמוּד תּוֹרָה, גָּדוֹל מִכִּבּוּד אָב וָאֵם.

 אָמַר לוֹ אָבִיו, הַשְׁקֵנִי מַיִם, וְאָמְרָה לוֹ אִמּוֹ, הַשְׁקֵנִי מַיִם--מַנִּיחַ כְּבוֹד אִמּוֹ, וְעוֹסֵק בִּכְבוֹד אָבִיו תְּחִלָּה: מִפְּנֵי שְׁהוּא וְאִמּוֹ חַיָּבִין בִּכְבוֹד אָבִיו.

 חַיָּב אָדָם לְכַבַּד אֶת אֵשֶׁת אָבִיו, אַף עַל פִּי שְׁאֵינָהּ אִמּוֹ, כָּל זְמָן שֶׁאָבִיו קַיָּם, שֶׁזֶּה בִּכְלַל כְּבוֹד אָבִיו; וְכֵן מְכַבֵּד בַּעַל אִמּוֹ, כָּל זְמָן שֶׁאִמּוֹ קַיֶּמֶת.
אֲבָל לְאַחַר מִיתָתָן, אֵינוּ חַיָּב.
וּמִדִּבְרֵי סוֹפְרִים, שֶׁיִּהְיֶה אָדָם חַיָּב בִּכְבוֹד אָחִיו הַגָּדוֹל כִּכְבוֹד אָבִיו.

הִלְכּוֹת מַמְרִים פֵּרֶק ז 
"בֵּן סוֹרֵר וּמוֹרֶה" הָאָמוּר בַּתּוֹרָה--הֲרֵי נִתְפָּרְשָׁה בּוֹ סְקֵלָה, וְלֹא עָנַשׁ הַכָּתוּב אֵלָא אִם כֵּן הִזְהִיר.
וְהֵיכָן הִזְהִיר--"לֹא תֹאכְלוּ, עַל-הַדָּם" , לֹא תֹּאכְלוּ אֲכִילָה הַמְּבִיאָה לִידֵי שְׁפִיכוּת דָּמִים: הֲרֵי זוֹ אֲכִילַת בֵּן סוֹרֵר וּמוֹרֶה--שְׁאֵינוּ נֶהְרָג אֵלָא עַל אֲכִילָה מְכֹעֶרֶת שֶׁאָכַל, שֶׁנֶּאֱמָר "זוֹלֵל, וְסֹבֵא" ; מִפִּי הַשְּׁמוּעָה לָמְדוּ שֶׁהַזּוֹלֵל הוּא הָאוֹכֵל בָּשָׂר בְּרַעַבְתָנוּת, וְסוֹבֵא הַשּׁוֹתֶה יַיִן בְּרַעַבְתָנוּת.

אֲכִילָה זוֹ שְׁהוּא חַיָּב עָלֶיהָ--דְּבָרִים הַרְבֵּה יֵשׁ בָּהּ, וְהֶן כֻּלָּן הֲלָכָה מִפִּי הַקַּבָּלָה.
אֵינוּ חַיָּב סְקֵלָה, עַד שֶׁיִּגְנֹב מִשֶּׁלְּאָבִיו, וְיִקְנֶה בָּשָׂר בְּזוֹל וְיַיִן בְּזוֹל, וְיֹאכַל אוֹתָם חוּץ מֵרְשׁוּת אָבִיו, בַּחֲבוּרָה שֶׁכֻּלָּהּ רֵיקָנִין פְּחוּתִין.
וְיֹאכַל הַבָּשָׂר חַי וְאֵינוּ חַי, בָּשֵׁל וְאֵינוּ בָּשֵׁל, כְּדֶרֶךְ שֶׁהַגַּנָּבִים אוֹכְלִים; וְיִשְׁתֶּה הַיַּיִן מָזוּג וְאֵינוּ מָזוּג, כְּדֶרֶךְ שֶׁהַגַּרְגְּרָנִין שׁוֹתִים.
וְהוּא שֶׁיֹּאכַל מִשְׁקַל חֲמִשִּׁים דֵּינָר מִבָּשָׂר זֶה בִּמְלֻגְמָה אַחַת, וְיִשְׁתֶּה חֲצִי לוֹג מִיַּיִן זֶה בְּבַת אַחַת.

גָּנַב מִשֶּׁלְּאָבִיו, וְאָכַל אֲכִילָה זוֹ בִּרְשׁוּת אָבִיו, אוֹ שֶׁגָּנַב מִשֶּׁלַּאֲחֵרִים, וְאָכַל אֲכִילָה זוֹ הַמְּכֹעֶרֶת בֵּין בִּרְשׁוּת אָבִיו בֵּין בִּרְשׁוּת אֲחֵרִים--הֲרֵי זֶה פָּטוּר.

וְכֵן אִם גָּנַב מִשֶּׁלְּאָבִיו, וְאָכַל אֲכִילָה מְכֹעֶרֶת כְּזוֹ בִּרְשׁוּת אֲחֵרִים, וְהָיְתָה אֲכִילַת מִצְוָה אַפִלּוּ מִדִּבְרֵיהֶם, אוֹ אֲכִילַת עֲבֵרָה אַפִלּוּ מִדִּבְרֵיהֶם--הֲרֵי זֶה פָּטוּר: שֶׁנֶּאֱמָר "אֵינֶנּוּ שֹׁמֵעַ, בְּקֹלֵנוּ" --שְׁאֵינוּ עוֹבֵר בַּאֲכִילָה זוֹ, אֵלָא עַל קוֹלָם; יָצָא זֶה שֶׁעָבַר בָּהּ עַל דִּבְרֵי תּוֹרָה, אוֹ שֶׁאֲכָלָהּ בִּדְבַר מִצְוָה.

כֵּיצַד: אָכַל אֲכִילָה זוֹ הַמְּכֹעֶרֶת עִם הַחֲבוּרָה הָרָעָה שֶׁאוֹכֵל עִמָּהֶם, בִּדְבַר מִצְוָה, אוֹ שֶׁאָכְלוּ מַעֲשֵׂר שֵׁנִי בִּירוּשָׁלַיִם, אַפִלּוּ אָכְלוּ בְּתַנְחוּמֵי אֲבֵלִים שְׁהִיא מִצְוָה מִדִּבְרֵיהֶם--הֲרֵי זֶה פָּטוּר.
וְכֵן אִם אֲכָלָהּ מִנְּבֵלוֹת וּטְרֵפוֹת שְׁקָצִים וּרְמָשִׂים, אַפִלּוּ אָכַל בְּתַעְנִית צִבּוּר שְׁהִיא עֲבֵרָה מִדִּבְרֵיהֶם--הֲרֵי זֶה פָּטוּר מִן הַמִּיתָה.

 אָכַל כָּל מַאֲכָל, וְלֹא אָכַל בְּשַׂר בְּהֵמָה--אַף עַל פִּי שֶׁאָכַל אֲכִילָה זוֹ מִבְּשַׂר הָעוֹף, פָּטוּר.
וְאִם אָכַל אֲכִילָה זוֹ מִבְּשַׂר בְּהֵמָה, וְהִשְׁלִים שֵׁעוּר הַחֲמִשִּׁים דֵּינָר מִבְּשַׂר הָעוֹף--חַיָּב.

שָׁתָה כָּל מַשְׁקֶה, וְלֹא שָׁתָה יַיִן--פָּטוּר.
אָכַל בָּשָׂר חַי, וְשָׁתָה יַיִן חַי--פָּטוּר: שֶׁזֶּה קֶרִי הוּא, וְאֵין אָדָם יָכוֹל לְהִמָּשֵׁךְ בְּזֶה.
וְכֵן אִם אָכַל בָּשָׂר מָלִיחַ בַּיּוֹם הַשְּׁלִישִׁי לִמְלִיחָתוֹ, אוֹ שֶׁשָּׁתָה יַיִן מִגִּתּוֹ--פָּטוּר, שְׁאֵין אָדָם יָכוֹל לְהִמָּשֵׁךְ בְּזֶה.

 לֹא עָנַשׁ הַכָּתוּב קָטָן שֶׁלֹּא בָא לִכְלַל הַמִּצְווֹת.
וְכֵן אִישׁ שֶׁגָּדַל וַהֲרֵי הוּא בִּרְשׁוּת עַצְמוֹ, אֵינוּ נִסְקָל מִפְּנֵי שֶׁגָּנַב וְאָכַל וְשָׁתָה אֲכִילָה זוֹ הַמְּכֹעֶרֶת.
הַא כֵּיצַד: מִפִּי הַשְּׁמוּעָה לָמְדוּ שְׁאֵין דִּין זֶה אֵלָא בְּבֶן שְׁלוֹשׁ עֶשְׂרֵה שָׁנָה וְיוֹם אֶחָד, שֶׁהֵבִיא שְׁתֵּי שְׂעָרוֹת, וּמִשֶּׁיָּבִיא שְׁתֵּי שְׂעָרוֹת, עַד שֶׁיַּקִּיף הַשֵּׂעָר אֶת כָּל הַגִּיד.
וְאַחַר שֶׁהִקִּיף הַשֵּׂעָר אֶת כָּל הַגִּיד--הֲרֵי הוּא בִּרְשׁוּת עַצְמוֹ, וְאֵינוּ נִסְקָל.

 כָּל יָמָיו שֶׁלְּבֵן סוֹרֵר וּמוֹרֶה, אֵינָן אֵלָא שְׁלוֹשָׁה חֳדָשִׁים מֵאַחַר שֶׁיָּבִיא שְׁתֵּי שְׂעָרוֹת.
לְפִי שֶׁאִפְשָׁר שֶׁתִּתְעַבַּר אִשְׁתּוֹ, וְיִהְיֶה עֻבְרָהּ נִכָּר בִּשְׁלוֹשָׁה חֳדָשִׁים; וְנֶאֱמָר "כִּי-יִהְיֶה לְאִישׁ, בֵּן סוֹרֵר וּמוֹרֶה" , וְלֹא אָב סוֹרֵר וּמוֹרֶה.
הַא לָמַדְתָּ שְׁאִם הִקִּיף הַשֵּׂעָר אֶת כָּל הַגִּיד, קֹדֶם שֶׁיַּשְׁלִים שְׁלוֹשָׁה חֳדָשִׁים--הֲרֵי זֶה פָּטוּר.

 כֵּיצַד דָּנִין בֵּן סוֹרֵר וּמוֹרֶה: מְבִיאִין אוֹתוֹ אָבִיו וְאִמּוֹ תְּחִלָּה לְבֵית דִּין שֶׁלִּשְׁלוֹשָׁה, וְאוֹמְרִין לָהֶן "בְּנֵנוּ זֶה סוֹרֵר וּמֹרֶה" .
וּמְבִיאִין שְׁנֵי עֵדִים שֶׁגָּנַב מִשֶּׁלְּאָבִיו, וְקָנָה בָּשָׂר וְיַיִן בְּמַה שֶׁגָּנַב, וְאָכַל אוֹתָם אֲכִילָה הָאֲמוּרָה, אַחַר הַהַתְרָאָה; וְזוֹ הִיא עֵדוּת הָרִאשׁוֹנָה.
וּמַלְקִין אוֹתוֹ, כִּשְׁאָר מְחֻיְּבֵי מַלְקוּת--שֶׁנֶּאֱמָר "וְיִסְּרוּ אֹתוֹ, וְלֹא יִשְׁמַע אֲלֵיהֶם" .

חָזַר וְגָנַב מִשֶּׁלְּאָבִיו, וְאָכַל אֲכִילָה זוֹ--אָבִיו וְאִמּוֹ מְבִיאִין אוֹתוֹ לְבֵית דִּין שֶׁלְּעֶשְׂרִים וּשְׁלוֹשָׁה, וּמְבִיאִין שְׁנַיִם וּמְעִידִין עָלָיו שֶׁגָּנַב, וְאָכַל אֲכִילָה זוֹ הָאֲמוּרָה, אַחַר שֶׁהִתְרוּ בּוֹ; וְזוֹ הִיא עֵדוּת אַחֲרוֹנָה--אַפִלּוּ הָיוּ הַשְּׁנַיִם הָרִאשׁוֹנִים, הֶם הָאַחֲרוֹנִים.
וְאַחַר שֶׁמְּקַבְּלִין עֵדוּתָן, בּוֹדְקִין אוֹתוֹ, שֶׁמֶּא הִקִּיף הַשֵּׂעָר אֶת כָּל הַגִּיד.
אִם לֹא הִקִּיף, וְלֹא שָׁלְמוּ לוֹ שְׁלוֹשָׁה חֳדָשִׁים--גּוֹמְרִין דִּינוֹ כְּדֶרֶךְ כָּל הֲרוּגֵי בֵּית דִּין, וְסוֹקְלִין אוֹתוֹ.
וְאֵינוּ נִסְקָל עַד שֶׁיִּהְיוּ שָׁם שְׁלוֹשָׁה הָרִאשׁוֹנִים--שֶׁנֶּאֱמָר "בְּנֵנוּ זֶה" , זֶה הוּא שֶׁלָּקָה בִּפְנֵיכֶם.
וְאִם מָחֲלוּ לוֹ אָבִיו וְאִמּוֹ, קֹדֶם שֶׁיִּגָּמֵר דִּינוֹ--פָּטוּר.

 בָּרַח עַד שֶׁלֹּא נִגְמַר דִּינוֹ, וְאַחַר כָּךְ הִקִּיף הַשֵּׂעָר מִלְּמַטָּה--פָּטוּר.
וְאִם מִשֶּׁנִּגְמַר דִּינוֹ בָּרַח--אַפִלּוּ הִזְקִין--כָּל עֵת שֶׁיִּמָּצֵא, יִסָּקֵל: שֶׁכָּל מִי שֶׁנִּגְמַר דִּינוֹ--הֲרֵי הוּא כְּהָרוּג, וְאֵין לוֹ דָּם.

 הָיָה אָבִיו רוֹצֶה, וְאִמּוֹ אֵינָהּ רוֹצָה, אִמּוֹ רוֹצָה, וְאָבִיו אֵינוּ רוֹצֶה--אֵינוּ נַעֲשֶׂה בֵּן סוֹרֵר וּמוֹרֶה, שֶׁנֶּאֱמָר "וְתָפְשׂוּ בוֹ, אָבִיו וְאִמּוֹ" .
הָיָה אֶחָד מֵהֶן גִּדֵּם, אוֹ חִגֵּר, אוֹ אִלֵּם, אוֹ סוֹמֶה, אוֹ חֵרֵשׁ--אֵינוּ נַעֲשֶׂה בֵּן סוֹרֵר וּמוֹרֶה: שֶׁנֶּאֱמָר "וְתָפְשׂוּ בוֹ", וְלֹא גִּדְּמִים; "וְהוֹצִיאוּ אֹתוֹ" , וְלֹא חִגְּרִים; "וְאָמְרוּ" , וְלֹא אִלְּמִים; "בְּנֵנוּ זֶה" , וְלֹא סוֹמִים; "אֵינֶנּוּ שֹׁמֵעַ, בְּקֹלֵנוּ" , וְלֹא חֵרְשִׁים.

 גְּזֵרַת הַכָּתוּב הִיא, שֶׁלֹּא יִסָּקֵל אֵלָא בֵּן סוֹרֵר וּמוֹרֶה; אֲבָל הַבַּת אֵינָהּ נִדֹּנֶת בְּדִין זֶה, שְׁאֵין דַּרְכָּהּ לְהִמָּשֵׁךְ בַּאֲכִילָה וּשְׁתִיָּה כְּאִישׁ: שֶׁנֶּאֱמָר "בֵּן סוֹרֵר וּמוֹרֶה" --וְלֹא בַּת, וְלֹא טֻמְטוֹם, וְאַנְדְּרֻגִּינוֹס.

 טֻמְטוֹם שֶׁנִּקְרַע, וְנִמְצָא זָכַר--אֵינוּ נַעֲשֶׂה בֵּן סוֹרֵר וּמוֹרֶה: שֶׁנֶּאֱמָר "כִּי-יִהְיֶה לְאִישׁ, בֵּן" , עַד שֶׁיִּהְיֶה בֵּן מִשָּׁעַת הֲוִיָּה.

 בֵּן סוֹרֵר וּמוֹרֶה, צָרִיךְ הַכְרָזָה.
וְכֵיצַד מַכְרִיזִין עָלָיו: כּוֹתְבִין לְכָל יִשְׂרָאֵל, בְּבֵית דִּין שֶׁלִּפְלוֹנִי סָקַלְנוּ פְּלוֹנִי מִפְּנֵי שֶׁהָיָה סוֹרֵר וּמוֹרֶה.

 בֵּן סוֹרֵר וּמוֹרֶה--הֲרֵי הוּא כְּכָל הֲרוּגֵי בֵּית דִּין, שֶׁמְּמוֹנָם לְיוֹרְשֵׁיהֶן: שֶׁאַף עַל פִּי שֶׁאָבִיו גָּרַם לוֹ סְקֵלָה, הֲרֵי הוּא יוֹרֵשׁ כָּל נְכָסָיו.

הִלְכּוֹת אֵבֶל 
יֵשׁ בִּכְלָלָן אַרְבַּע מִצְווֹת--אַחַת מִצְוַת עֲשֵׂה, וְשָׁלוֹשׁ מִצְווֹת לֹא תַעֲשֶׂה; וְזֶה הוּא פְּרָטָן: לְהִתְאַבַּל עַל הַקְּרוֹבִים, וְאַפִלּוּ כּוֹהֵן מִטַּמֵּא וּמִתְאַבֵּל עַל הַקְּרוֹבִים, וְאֵין אָדָם מִתְאַבֵּל עַל הֲרוּגֵי בֵּית דִּין, וּלְפִי זֶה כָּלַלְתִּי הֲלָכוֹת אֵלּוּ בְּסֵפֶר זֶה שְׁהֶן מֵעֵין קְבוּרָה בְּיוֹם מִיתָה שְׁהִיא מִצְוַת עֲשֵׂה; שֶׁלֹּא יִטַּמֵּא כּוֹהֵן גָּדוֹל לַקְּרוֹבִים; שֶׁלֹּא יִכָּנֵס עִם הַמֵּת בְּאֹהֶל; שֶׁלֹּא יִטַּמֵּא כּוֹהֵן הִדְיוֹט לְנֶפֶשׁ אָדָם אֵלָא לַקְּרוֹבִים בִּלְבָד.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת אֵבֶל פֵּרֶק א 
מִצְוַת עֲשֵׂה לְהִתְאַבַּל עַל הַקְּרוֹבִים, שֶׁנֶּאֱמָר "וְאָכַלְתִּי חַטָּאת הַיּוֹם, הַיִּיטַב בְּעֵינֵי ה'" .
וְאֵין אֲבֵלוּת מִן הַתּוֹרָה אֵלָא בְּיוֹם רִאשׁוֹן בִּלְבָד, שְׁהוּא יוֹם הַמִּיתָה וְיוֹם הַקְּבוּרָה.
אֲבָל שְׁאָר הַשִּׁבְעָה אֵינָן דִּין תּוֹרָה, אַף עַל פִּי שֶׁנֶּאֱמָר בַּתּוֹרָה "וַיַּעַשׂ לְאָבִיו אֵבֶל, שִׁבְעַת יָמִים" : נִתְּנָה תּוֹרָה, וְנִתְחַדְּשָׁה הֲלָכָה; וּמֹשֶׁה רַבֵּנוּ תִּקַּן לָהֶם לְיִשְׂרָאֵל שִׁבְעַת יְמֵי אֲבֵלוּת, וְשִׁבְעַת יְמֵי הַמִּשְׁתֶּה.

מֵאֵימָתַי יִתְחַיַּב אָדָם בָּאֵבֶל, מִשֶּׁיִּסָּתֵם הַגּוֹלָל.
אֲבָל כָּל זְמָן שֶׁלֹּא נִקְבַּר הַמֵּת, אֵינוּ אָסוּר בְּדָבָר מִן הַדְּבָרִים שֶׁהֶאָבֵל אָסוּר בָּהֶן; וּמִפְּנֵי טַעַם זֶה, רָחַץ דָּוִיד הַמֶּלֶךְ וְסָךְ כְּשֶׁמֵּת הַיֶּלֶד, קֹדֶם שֶׁיִּקָּבֵר.

הֲרוּגֵי מַלְכוּת, שְׁאֵין מַנִּיחִין אוֹתָן לְהִקָּבֵר--מֵאֵימָתַי מַתְחִילִין לְהִתְאַבַּל עֲלֵיהֶן, וְלִמְנוֹת שִׁבְעָה וּשְׁלוֹשִׁים: מִשֶּׁנִּתְיָאֲשׁוּ מִלִּשְׁאֹל לַמֶּלֶךְ לְקָבְרָן, אַף עַל פִּי שֶׁלֹּא נִתְיָאֲשׁוּ מִלִּגְנֹב אוֹתָן.
מִי שֶׁטָּבַע בַּנָּהָר, אוֹ מִי שֶׁאֲכָלַתְהוּ חַיָּה רָעָה--מִשֶּׁנִּתְיָאֲשׁוּ לְבַקַּשׁ.
מְצָאוּהוּ אֵבָרִים אֵבָרִים--אֵין מוֹנִין לוֹ עַד שֶׁיִּמָּצֵא רֹאשׁוֹ וְרֻבּוֹ, אוֹ יִתְיָאֲשׁוּ מִלְּבַקַּשׁ.

 מִי שֶׁדַּרְכָּן לְשַׁלַּח הַמֵּת לִמְדִינָה אַחֶרֶת לְקָבְרוֹ, וְאֵינָם יוֹדְעִים מָתַי יִקָּבֵר--מֵעֵת שֶׁיַּחְזִירוּ פְּנֵיהֶן מִלְּלַוּוֹתוֹ, מַתְחִילִין לִמְנוֹת שִׁבְעָה וּשְׁלוֹשִׁים, וּמַתְחִילִין לְהִתְאַבַּל.

 הַנְּפָלִים, אֵין מִתְאַבְּלִין עֲלֵיהֶן.
וְכָל שֶׁלֹּא שָׁהָה שְׁלוֹשִׁים יוֹם בָּאָדָם, הֲרֵי זֶה נֵפֶל; אַפִלּוּ מֵת בְּיוֹם שְׁלוֹשִׁים, אֵין מִתְאַבְּלִין עָלָיו.
וְאִם יָדַע בַּוַּדַּאי שֶׁנֻּלַּד לְתִשְׁעָה חֳדָשִׁים גְּמוּרִים--אַפִלּוּ מֵת בַּיּוֹם שֶׁנֻּלַּד, מִתְאַבְּלִין עָלָיו.

 בֶּן תִּשְׁעָה חֳדָשִׁים שֶׁנֻּלַּד מֵת, וּבֶן שְׁמוֹנָה שֶׁמֵּת אַפִלּוּ לְאַחַר שְׁלוֹשִׁים יוֹם, וּמִי שֶׁיָּצָא מְחֻתָּךְ אוֹ מְסֹרָס, אַף עַל פִּי שֶׁכָּלוּ לוֹ חֳדָשָׁיו--הֲרֵי זֶה כְּנֵפֶל, וְאֵין מִתְאַבְּלִין עֲלֵיהֶן, וְלֹא יִתְעַסְּקוּ עִמָּהֶם.

 כָּל הֲרוּגֵי מַלְכוּת--אַף עַל פִּי שֶׁבְּדִין הַמֶּלֶךְ נֶהֶרְגוּ, וְהַתּוֹרָה נָתְנָה לוֹ רְשׁוּת לְהָרְגָן--הֲרֵי אֵלּוּ מִתְאַבְּלִין עֲלֵיהֶן, וְאֵין מוֹנְעִין מֵהֶן כָּל דָּבָר; וּמְמוֹנָם לַמֶּלֶךְ, וְנִקְבָּרִין בְּקִבְרֵי אֲבוֹתֵיהֶן.
אֲבָל כָּל הֲרוּגֵי בֵּית דִּין--אֵין מִתְאַבְּלִין עֲלֵיהֶן אֲבָל אוֹנְנִין, שְׁאֵין אֲנִינוּת אֵלָא בַּלֵּב; וְאֵין נִקְבָּרִין עִם אֲבוֹתֵיהֶן עַד שֶׁיִּתְאַכַּל הַבָּשָׂר, וּמְמוֹנָם לְיוֹרְשֵׁיהֶם.

 כָּל הַפּוֹרְשִׁין מִדַּרְכֵּי צִבּוּר, וְהֶם הָאֲנָשִׁים שֶׁפָּרְקוּ עֹל הַמִּצְווֹת מֵעַל צַוָּארָן, וְאֵינָן נִכְלָלִין בִּכְלַל יִשְׂרָאֵל בַּעֲשִׂיַּת הַמִּצְווֹת וּכְבוֹד הַמּוֹעֲדוֹת, וִישִׁיבַת בָּתֵּי כְּנָסִיּוֹת וּבָתֵּי מִדְרָשׁוֹת, אֵלָא הֲרֵי הֶן כָּךְ בְּנֵי חוֹרִין לְעַצְמָן, כִּשְׁאָר הָאֻמּוֹת, וְכֵן הַמִּינִים וְהַמְּשֻׁמָּדִים וְהַמּוֹסְרִין--כָּל אֵלּוּ אֵין מִתְאַבְּלִין עֲלֵיהֶן; אֵלָא אֲחֵיהֶם וּשְׁאָר קְרוֹבֵיהֶם לוֹבְשִׁין לְבָנִים וּמִתְעַטְּפִים לְבָנִים, וְאוֹכְלִים וְשׁוֹתִים וּשְׂמֵחִים: שֶׁאָבְדוּ שׂוֹנְאָיו שֶׁלְּהַקָּדוֹשׁ בָּרוּךְ הוּא, וַעֲלֵיהֶם הַכָּתוּב אוֹמֵר "הֲלוֹא-מְשַׂנְאֶיךָ ה' אֶשְׂנָא" .

 הַמְּאַבֵּד עַצְמוֹ לַדַּעַת--אֵין מִתְעַסְּקִין עִמּוֹ לְכָל דָּבָר, וְלֹא מִתְאַבְּלִין עָלָיו, וְלֹא מַסְפִּידִין אוֹתוֹ.
אֲבָל עוֹמְדִין עָלָיו בַּשּׁוּרָה, וְאוֹמְרִין עָלָיו בִּרְכַת אֲבֵלִים וְכָל דָּבָר שְׁהוּא כָּבוֹד לַחַיִּים.
וְאֵיזֶה הוּא הַמְּאַבֵּד עַצְמוֹ לַדַּעַת: לֹא שֶׁעָלָה לְרֹאשׁ הַגָּג, וְנָפַל וּמֵת; אֵלָא הָאוֹמֵר הֲרֵינִי עוֹלֶה לְרֹאשׁ הַגָּג, וְרָאָה אוֹתוֹ שֶׁעָלָה מִיַּד דֶּרֶךְ כַּעַס, אוֹ שֶׁהָיָה מֵצֵר, וְנָפַל וּמֵת--הֲרֵי זֶה בְּחֶזְקַת שֶׁאִבַּד עַצְמוֹ לַדַּעַת.

אֲבָל אִם רָאוּ אוֹתוֹ חָנוּק וְתָלוּי בָּאִילָן, אוֹ הָרוּג וּמֻשְׁלָךְ עַל גַּב סֵיפוֹ--הֲרֵי זֶה בְּחֶזְקַת כָּל הַמֵּתִים, וּמִתְעַסְּקִין עִמּוֹ, וְאֵין מוֹנְעִין מִמֶּנּוּ דָּבָר.

הִלְכּוֹת אֵבֶל פֵּרֶק ב 
אֵלּוּ שֶׁאָדָם חַיָּב לְהִתְאַבַּל עֲלֵיהֶן דִּין תּוֹרָה--אִמּוֹ וְאָבִיו, בְּנוֹ וּבִתּוֹ, אָחִיו וַאֲחוֹתוֹ מֵאָבִיו.
וּמִדִּבְרֵיהֶם--שֶׁיִּתְאַבַּל הָאִישׁ עַל אִשְׁתּוֹ הַנְּשׂוּאָה, וְכֵן הָאִשָּׁה עַל בַּעְלָהּ, וּמִתְאַבֵּל עַל אָחִיו וְעַל אֲחוֹתוֹ שְׁהֶן מֵאִמּוֹ.

אַפִלּוּ הַכּוֹהֵן, שְׁאֵינוּ מִטַּמֵּא לְאָחִיו וַאֲחוֹתוֹ מֵאִמּוֹ, וְלֹא לַאֲחוֹתוֹ הַנְּשׂוּאָה, אַף עַל פִּי שְׁהִיא מֵאָבִיו--מִתְאַבֵּל הוּא עֲלֵיהֶן; וְאִם הָיְתָה אֲחוֹתוֹ זוֹ הַנְּשׂוּאָה מֵאָבִיו, הֲרֵי הוּא מִתְאַבֵּל עָלֶיהָ דִּין תּוֹרָה.

בְּנוֹ אוֹ אָחִיו הַבָּא מִן הַשִּׁפְחָה, אוֹ מִן הַנָּכְרִית--אֵינוּ מִתְאַבֵּל עֲלֵיהֶן כְּלָל.
וְכֵן מִי שֶׁנִּתְגַּיַּר הוּא וּבָנָיו, אוֹ נִשְׁתַּחְרַר הוּא וּבָנָיו--אֵין מִתְאַבְּלִין זֶה עַל זֶה.
וְכֵן אִשְׁתּוֹ אֲרוּסָה, אֵינוּ מִתְאַבֵּל עָלֶיהָ וְלֹא אוֹנֵן; וְכֵן הִיא לֹא אוֹנֶנֶת וְלֹא מִתְאַבֶּלֶת עָלָיו.

כָּל הַקְּרוֹבִים שְׁהוּא חַיָּב לְהִתְאַבַּל עֲלֵיהֶן--הֲרֵי זֶה מִתְאַבֵּל עִמָּהֶם בִּפְנֵיהֶם, מִדִּבְרֵי סוֹפְרִים.
כֵּיצַד: הֲרֵי שֶׁמֵּת בֶּן בְּנוֹ, אוֹ אֲחִי בְּנוֹ, אוֹ אֵם בְּנוֹ--חַיָּב לִקְרֹעַ בִּפְנֵי בְּנוֹ, וְלִנְהֹג אֲבֵלוּת בְּפָנָיו; אֲבָל שֶׁלֹּא בְּפָנָיו, אֵינוּ חַיָּב.
וְכֵן בִּשְׁאָר הַקְּרוֹבִים.

אִשְׁתּוֹ הַנְּשׂוּאָה--אַף עַל פִּי שְׁהוּא מִתְאַבֵּל עָלֶיהָ--אֵינוּ מִתְאַבֵּל עִמָּהּ עַל שְׁאָר קְרוֹבֶיהָ, אֵלָא עַל אָבִיהָ וְעַל אִמָּהּ בִּלְבָד: מִשּׁוֹם כְּבוֹד אִשְׁתּוֹ, נוֹהֵג אֲבֵלוּת עֲלֵיהֶן בְּפָנֶיהָ.

כֵּיצַד: מִי שֶׁמֵּתָה חֲמוֹתוֹ אוֹ חָמִיו--כּוֹפֶה מִטָּתוֹ, וְנוֹהֵג אֲבֵלוּת עִם אִשְׁתּוֹ בְּפָנֶיהָ; אֲבָל שֶׁלֹּא בְּפָנֶיהָ, אֵינוּ נוֹהֵג אֲבֵלוּת.
וְכֵן הָאִשָּׁה שֶׁמֵּת חָמִיהָ אוֹ חֲמוֹתָהּ--נוֹהֶגֶת אֲבֵלוּת, בִּפְנֵי בַּעְלָהּ.
אֲבָל שְׁאָר קְרוֹבֵיהֶן--כְּגוֹן שֶׁמֵּת אֲחִי אִשְׁתּוֹ אוֹ בְּנָהּ, וְהָאִשָּׁה שֶׁמֵּת אֲחִי בַּעְלָהּ אוֹ בְּנוֹ--אֵין מִתְאַבְּלִין זֶה עִם זֶה.

וְכֵן יֵרָאֶה לִי שְׁאִם מֵתָה אֵשֶׁת קְרוֹבוֹ אוֹ בַּעַל קְרוֹבָתוֹ, כְּגוֹן שֶׁמֵּתָה אֵשֶׁת בְּנוֹ אוֹ בַּעַל בִּתּוֹ--אֵינוּ חַיָּב לְהִתְאַבַּל עִמָּהֶן.
וְכֵן כָּל כַּיּוֹצֶא בְּזֶה.

 כַּמָּה חֲמוּרָה מִצְוַת אֵבֶל--שֶׁהֲרֵי הַכּוֹהֵן נִדְחֵית לוֹ הַטֻּמְאָה מִפְּנֵי קְרוֹבָיו, כְּדֵי שֶׁיִּתְעַסַּק עִמָּהֶן וְיִתְאַבַּל עֲלֵיהֶן: שֶׁנֶּאֱמָר "כִּי, אִם-לִשְׁאֵרוֹ, הַקָּרֹב, אֵלָיו: לְאִמּוֹ וּלְאָבִיו ...
לָהּ, יִטַּמָּא" , מִצְוַת עֲשֵׂה--שְׁאִם לֹא רָצָה לְהִטָּמֵּא, מְטַמְּאִין אוֹתוֹ בְּעַל כָּרְחוֹ.

בַּמֶּה דְּבָרִים אֲמוּרִים, בַּזְּכָרִים שֶׁהֻזְהֲרוּ עַל הַטֻּמְאָה.
אֲבָל הַכּוֹהֲנוֹת--הוֹאִיל וְאֵינָן מֻזְהָרוֹת עַל הַטֻּמְאָה, כָּךְ אֵינָן מְצֻוּוֹת לְהִטַּמֵּא לַקְּרוֹבִים: אֵלָא אִם רָצוּ, מִטַּמְּאוֹת; וְאִם לֹא רָצוּ, לֹא יִטַּמְּאוּ.

 אִשְׁתּוֹ שֶׁלַּכּוֹהֵן--מִטַּמֵּא לָהּ עַל כָּרְחוֹ, וְאֵינוּ מִטַּמֵּא לָהּ אֵלָא מִדִּבְרֵי סוֹפְרִים: עָשׂוּ אוֹתָהּ כְּמֵת מִצְוָה--כֵּיוָן שְׁאֵין לָהּ יוֹרֵשׁ אֵלָא הוּא, לֹא תִמְצָא מִי שֶׁיִּתְעַסַּק בָּהּ אֵלָא הוּא.
וְאֵינוּ מִטַּמֵּא אֵלָא לַנְּשׂוּאָה בִּלְבָד; אֲבָל הָאֲרוּסָה, לֹא יִטַּמֵּא לָהּ.

 וְכֵן כָּל אוֹתָן שֶׁאָמַרְנוּ שְׁאֵין מִתְאַבְּלִין עֲלֵיהֶן, כְּגוֹן הֲרוּגֵי בֵּית דִּין, וְהַפּוֹרְשִׁים מִדַּרְכֵּי צִבּוּר, וְהַנְּפָלִים, וְהַמְּאַבֵּד עַצְמוֹ לַדַּעַת--אֵין הַכּוֹהֵן מִטַּמֵּא לָהֶן.

וְעַד מָתַי הוּא מְצֻוֶּה לְהִטַּמֵּא לִקְרוֹבָיו, עַד שֶׁיִּסָּתֵם הַגּוֹלָל.
אֲבָל מֵאַחַר שֶׁנִּסְתַּם הַגּוֹלָל, הֲרֵי הֶן כִּשְׁאָר כָּל הַמֵּתִים--שְׁאִם נִטַּמֵּא בָּהֶן, לוֹקֶה.

 אִשְׁתּוֹ הַפְּסוּלָה, אֵינוּ מִטַּמֵּא לָהּ; לְפִיכָּךְ מִי שֶׁשָּׁמְעָה שֶׁמֵּת בַּעְלָהּ וְנִשֵּׂאת, וּבָא בַּעְלָהּ--שְׁנֵיהֶן אֵין מִטַּמְּאִין לָהּ, שֶׁהֲרֵי הִיא פְּסוּלָה לִשְׁנֵיהֶן.
אֲבָל מִטַּמֵּא הוּא לְאִמּוֹ, אַף עַל פִּי שְׁהִיא חֲלָלָה; וְכֵן מִטַּמֵּא לִבְנוֹ וּלְבִתּוֹ וּלְאָחִיו וְלַאֲחוֹתוֹ, אַף עַל פִּי שְׁהֶן פְּסוּלִין--אַפִלּוּ הָיוּ מַמְזְרִין, מִטַּמֵּא לָהֶן.

 אֲחוֹתוֹ הַנְּשׂוּאָה--אֵינוּ מִטַּמֵּא לָהּ, אַף עַל פִּי שְׁהִיא נְשׂוּאָה לְכוֹהֵן: שֶׁנֶּאֱמָר "הַבְּתוּלָה הַקְּרוֹבָה אֵלָיו, אֲשֶׁר לֹא-הָיְתָה לְאִישׁ" .
"הַבְּתוּלָה", פְּרָט לַאֲנוּסָה וּמְפֻתָּה; יָכוֹל שֶׁאֲנִי מוֹצִיא אַף הַבּוֹגֶרֶת, אוֹ מֻכַּת עֵץ--תִּלְמֹד לוֹמַר "אֲשֶׁר לֹא-הָיְתָה לְאִישׁ", מִי שֶׁהֲוִיָּתָהּ בִּידֵי אִישׁ.

"אֲשֶׁר לֹא-הָיְתָה לְאִישׁ" --פְּרָט לַאֲרוּסָה, שְׁאֵינוּ מִטַּמֵּא לָהּ, אַף עַל פִּי שְׁהִיא אֲרוּסָה לְכוֹהֵן.
נִתְגָּרְשָׁה אֲחוֹתוֹ מִן הָאֵרוּסִין, מִטַּמֵּא לָהּ--שֶׁנֶּאֱמָר "הַקְּרוֹבָה אֵלָיו" , לְהָבִיא אֶת הַמִּתְגָּרֶשֶׁת מִן הָאֵרוּסִין.
אָחִיו וַאֲחוֹתוֹ מֵאִמּוֹ, אֵינוּ מִטַּמֵּא לָהֶן: שֶׁנֶּאֱמָר "וְלִבְנוֹ וּלְבִתּוֹ וּלְאָחִיו.
וְלַאֲחֹתוֹ" --מַה בְּנוֹ הָרָאוּי לִירֻשָּׁתוֹ, אַף אָחִיו וַאֲחוֹתוֹ הָרְאוּיִים לִירֻשָּׁתוֹ.

 הַסְּפֵקוֹת, אֵינוּ מִטַּמֵּא לָהֶן: שֶׁנֶּאֱמָר "לָהּ, יִטַּמָּא" --מִטַּמֵּא הוּא עַל הַוַּדַּאי, וְאֵינוּ מִטַּמֵּא עַל הַסָּפֵק.
לְפִיכָּךְ הַוְּלָדוֹת שֶׁנִּתְעָרְבוּ, וְהַבֵּן שְׁהוּא סְפֵק בֶּן שִׁבְעָה לָאַחֲרוֹן אוֹ בֶּן תִּשְׁעָה לָרִאשׁוֹן, וְכֵן כָּל כַּיּוֹצֶא בָּהֶן--אֵינוּ מִטַּמֵּא לָהֶן מִסָּפֵק.
וְכֵן כָּל הַמִּתְגָּרֶשֶׁת סְפֵק גֵּרוּשִׁין, אוֹ בְּגֶט פָּסוּל--אֵינוּ מִטַּמֵּא לָהּ.

 אֵין הַכּוֹהֵן מִטַּמֵּא לְאֵבֶר מִן הַחַי מֵאָבִיו, וְלֹא לְעֶצֶם מֵעַצְמוֹת אָבִיו.
וְכֵן הַמְּלַקֵּט עַצְמוֹת אָבִיו--אֵינוּ מִטַּמֵּא לָהֶן, אַף עַל פִּי שֶׁהַשִּׁדְרָה קַיֶּמֶת.
נִקְטַע רֹאשׁוֹ שֶׁלְּאָבִיו, אֵינוּ מִטַּמֵּא לוֹ: שֶׁנֶּאֱמָר "לְאָבִיו" --בִּזְמָן שְׁהוּא שָׁלֵם, וְלֹא בִּזְמָן שְׁהוּא חָסֵר.
וְכֵן שְׁאָר הַקְּרוֹבִים.

הַטֻּמְאָה לַקְּרוֹבִים דְּחוּיָה הִיא, וְלֹא הֻתְּרָה לַכֹּל.
לְפִיכָּךְ אָסוּר לַכּוֹהֵן לְהִטַּמֵּא לַמֵּת, אַפִלּוּ בְּעֵת שֶׁמִּטַּמֵּא לִקְרוֹבָיו--שֶׁנֶּאֱמָר "לָהּ, יִטַּמָּא" , אֵינוּ מִטַּמֵּא לַאֲחֵרִים עִמָּהּ: שֶׁלֹּא יֹאמַר הוֹאִיל וְנִטַּמֵּאתִי עַל אֲבִי, אֲלַקַּט עַצְמוֹת פְּלוֹנִי, אֶגַּע בְּקֶבֶר פְּלוֹנִי.

לְפִיכָּךְ כּוֹהֵן שֶׁמֵּת לוֹ מֵת--צָרִיךְ לְהִזָּהֵר וּלְקָבְרוֹ בְּסוֹף בֵּית הַקְּבָרוֹת, כְּדֵי שֶׁלֹּא יִכָּנֵס לְבֵית הַקְּבָרוֹת, וְלֹא יִטַּמֵּא בִּקְבָרוֹת אֲחֵרִים, כְּשֶׁיִּקְבֹּר מֵתוֹ.

הִלְכּוֹת אֵבֶל פֵּרֶק ג 
כָּל כּוֹהֵן שֶׁנִּטַּמֵּא לַמֵּת, חוּץ מִשִּׁשָּׁה מֵתִים הַמְּפֹרָשִׁים בַּתּוֹרָה אוֹ אִשְׁתּוֹ, בְּעֵדִים וְהַתְרָאָה--הֲרֵי זֶה לוֹקֶה, שֶׁנֶּאֱמָר "לְנֶפֶשׁ לֹא-יִטַּמָּא בְּעַמָּיו" .
וְאֶחָד הַנּוֹגֵעַ בְּמֵת אוֹ הַמַּאֲהִיל אוֹ הַנּוֹשֵׂא, וְאֶחָד הַמֵּת אוֹ שְׁאָר הַטְּמָאוֹת הַפּוֹרְשׁוֹת מִן הַמֵּת--שֶׁנֶּאֱמָר "לְנֶפֶשׁ לֹא-יִטַּמָּא".
וּכְבָר פֵּרַשְׁנוּ בְּהִלְכּוֹת טֻמְאַת מֵת, כָּל הַדְּבָרִים הַמְּטַמְּאִין מִן הַמֵּת, מִן הַתּוֹרָה אוֹ מִדִּבְרֵיהֶם.

וְכֵן אִם נָגַע הַכּוֹהֵן בְּקֶבֶר, לוֹקֶה.
אֲבָל נוֹגֵעַ הוּא בִּבְגָדִים שֶׁנָּגְעוּ בְּמֶת, אַף עַל פִּי שֶׁמִּטַּמֵּא בָּהֶן טֻמְאַת שִׁבְעָה.

וְכֵן אִם נִכְנַס לְאֹהֶל טָמֵא, שֶׁנִּכְנְסָה לוֹ הַטֻּמְאָה--לוֹקֶה, אַף עַל פִּי שֶׁעַצְמָהּ שֶׁלְּטֻמְאָה בְּבַיִת אַחֵר.
וּכְבָר בֵּאַרְנוּ כָּל הָאֹהָלִים שֶׁתִּכָּנֵס לָהֶם הַטֻּמְאָה, אוֹ שֶׁתֵּצֵא מֵהֶם, וְדִין הַסְּכָכוֹת וְהַפְּרָעוֹת, וְכָל הַדְּבָרִים הַמְּבִיאִין אֶת הַטֻּמְאָה, וְהַחוֹצְצִין בִּפְנֵי הַטֻּמְאָה, וְאֵיזֶה מֵהֶן דִּין תּוֹרָה, וְאֵיזֶה מֵהֶן מִדִּבְרֵיהֶן--הַכֹּל בְּהִלְכּוֹת טֻמְאַת מֵת.

וְשָׁם בֵּאַרְנוּ שְׁאֵין הַגּוֹיִים מְטַמְּאִין בָּאֹהֶל, וּלְפִיכָּךְ קִבְרוֹתֵיהֶן טְהוֹרִים, וּמֻתָּר לְכוֹהֵן לְהִכָּנֵס לְשָׁם, וְלִדְרֹךְ עַל קִבְרוֹתֵיהֶן; וְאֵינוּ אָסוּר אֵלָא שֶׁיִּגַּע בַּטֻּמְאָה אוֹ יִשָּׂאֶנָּה, כְּמוֹ שֶׁבֵּאַרְנוּ שָׁם.

 כּוֹהֵן שֶׁנִּכְנַס לְאֹהֶל הַמֵּת אוֹ לְבֵית הַקְּבָרוֹת בִּשְׁגָגָה, וְאַחַר שֶׁיָּדַע הִתְרוּ בּוֹ--אִם קָפַץ וְיָצָא, פָּטוּר; וְאִם יָשַׁב שָׁם כְּדֵי הִשְׁתַּחֲוָיָה כְּמוֹ שֶׁבֵּאַרְנוּ בְּעִנְיַן טֻמְאַת מִקְדָּשׁ, הֲרֵי זֶה לוֹקֶה.
נִכְנַס וְיָצָא, וְחָזַר וְנִכְנַס וְיָצָא--אִם הִתְרוּ בּוֹ עַל כָּל פַּעַם וּפַעַם, לוֹקֶה עַל כָּל כְּנִיסָה וּכְנִיסָה.

וְכֵן אִם נָגַע בַּמֵּת וְהִתְרוּ בּוֹ וּפֵרַשׁ, וְחָזַר וְנָגַע וְהִתְרוּ בּוֹ--אַפִלּוּ מֵאָה פְּעָמִים--לוֹקֶה עַל כָּל אַחַת וְאַחַת.
הָיָה נוֹגֵעַ וְלֹא פֵרַשׁ, אוֹ שֶׁהָיָה עוֹמֵד בְּבֵית הַקְּבָרוֹת וְנָגַע בְּמֵתִים אֲחֵרִים--אַף עַל פִּי שֶׁהִתְרוּ בּוֹ כַּמָּה פְּעָמִים, אֵינוּ לוֹקֶה אֵלָא אַחַת: שֶׁהֲרֵי הוּא מְחֻלָּל וְעוֹמֵד, כָּל זְמָן שֶׁלֹּא פֵרַשׁ.

 הַמְּטַמֵּא אֶת הַכּוֹהֵן--אִם הָיוּ שְׁנֵיהֶם מְזִידִין--לוֹקֶה הַכּוֹהֵן, וְזֶה שֶׁטִּמְּאוֹ עוֹבֵר עַל "וְלִפְנֵי עִוֵּר, לֹא תִתֵּן מִכְשֹׁל" .
הָיָה הַכּוֹהֵן שׁוֹגֵג, וְזֶה שֶׁטִּמְּאוֹ מֵזִיד--הֲרֵי זֶה שֶׁטִּמְּאוֹ לוֹקֶה.

 כּוֹהֵן גָּדוֹל אֵינוּ מִטַּמֵּא לַקְּרוֹבִים, שֶׁנֶּאֱמָר "לְאָבִיו וּלְאִמּוֹ, לֹא יִטַּמָּא" ; וְכֵן אֵינוּ נִכְנָס עִם הַמֵּת בָּאֹהֶל, אַפִלּוּ קְרוֹבָיו--שֶׁנֶּאֱמָר "וְעַל כָּל-נַפְשֹׁת מֵת, לֹא יָבֹא" .
הַא לָמַדְתָּ שְׁהוּא חַיָּב בְּ"לֹא יָבֹא", וְחַיָּב בְּ"לֹא יִטַּמָּא".

כֵּיצַד: נָגַע אוֹ נָשָׂא, לוֹקֶה אַחַת.
נִכְנַס לָאֹהֶל וְיָשַׁב שָׁם עַד שֶׁמֵּת עָלָיו הַמֵּת, אוֹ שֶׁנִּכְנַס בְּשִׁדָּה תֵּבָה וּמִגְדָּל וּבָא חֲבֵרוֹ וּפָרַע עָלָיו גַּג הַשִּׁדָּה שֶׁהֲרֵי טֻמְאָה וּבִיאָה בָּאִין כְּאֶחָד--לוֹקֶה שְׁתַּיִם: מִשּׁוֹם "לֹא יָבֹא" , וּמִשּׁוֹם "לֹא יִטַּמָּא" .
נִטְמָא מִקֹּדֶם, וְאַחַר כָּךְ נִכְנַס לָאֹהֶל--אִם הִתְרוּ בּוֹ, לוֹקֶה אַף עַל הַבִּיאָה.

 כּוֹהֵן שֶׁפָּגַע בְּמֵת מִצְוָה בַּדֶּרֶךְ, הֲרֵי זֶה מִטַּמֵּא לוֹ: אַפִלּוּ כּוֹהֵן גָּדוֹל, חַיָּב לְהִטַּמֵּא לוֹ וּלְקָבְרוֹ.
וְאֵיזֶה הוּא מֵת מִצְוָה--זֶה אֶחָד מִיִּשְׂרָאֵל שֶׁהָיָה מֻשְׁלָךְ בַּדֶּרֶךְ, וְאֵין לוֹ קוֹבְרִים.
וְדָבָר זֶה, הֲלָכָה מִפִּי הַקַּבָּלָה.

בַּמֶּה דְּבָרִים אֲמוּרִים, בְּשֶׁהָיָה הַכּוֹהֵן לְבַדּוֹ, וְאֵין עִמּוֹ אַחֵר, וְאַפִלּוּ קָרָא שָׁם בַּדֶּרֶךְ, וְאֵין לוֹ עוֹנֶה.
אֲבָל אִם כְּשֶׁיִּקְרָא אֲחֵרִים עוֹנִין אוֹתוֹ, אֵין זֶה מֵת מִצְוָה, אֵלָא קוֹרֶא לַאֲחֵרִים, וְיָבוֹאוּ וְיִתְעַסְּקוּ בּוֹ.

 הָיָה כּוֹהֵן וְנָזִיר מְהַלְּכִין בַּדֶּרֶךְ, וּפָגְעוּ בְּמֵת מִצְוָה--יִתְעַסַּק בּוֹ הַנָּזִיר, שֶׁהֲרֵי אֵין קְדֻשָּׁתוֹ קְדֻשָּׁת עוֹלָם, וְאַל יִטַּמֵּא בּוֹ הַכּוֹהֵן, אַף עַל פִּי שְׁהוּא כּוֹהֵן הִדְיוֹט.

הָיָה כּוֹהֵן גָּדוֹל וְכוֹהֵן הִדְיוֹט, יִטַּמֵּא כּוֹהֵן הִדְיוֹט.
וְכָל הַקּוֹדֵם אֶת חֲבֵרוֹ, מִתְאַחֵר בַּטֻּמְאָה; וּסְגַן עִם מָשׁוּחַ מִלְחָמָה שֶׁפָּגְעוּ בְּמֵת מִצְוָה--יִטַּמֵּא מָשׁוּחַ מִלְחָמָה, וְאַל יִטַּמֵּא הַסְּגַן.

 נָשִׂיא שֶׁמֵּת--הַכֹּל מִטַּמְּאִין לוֹ, אַפִלּוּ כּוֹהֲנִים: עָשׂוּהוּ כְּמֵת מִצְוָה לַכֹּל, מִפְּנֵי שֶׁהַכֹּל חַיָּבִין בִּכְבוֹדוֹ.
וְכֵן הַכֹּל אוֹנְנִין עָלָיו.

 בְּנוֹת אַהֲרוֹן, לֹא הֻזְהֲרוּ עַל טֻמְאַת מֵת: שֶׁנֶּאֱמָר "אֱמֹר אֶל-הַכֹּהֲנִים בְּנֵי אַהֲרֹן" --"בְּנֵי אַהֲרֹן", וְלֹא בְּנוֹת אַהֲרוֹן.
וְכֵן הַחֲלָלִים מֻתָּרִין לְהִטַּמֵּא--שֶׁנֶּאֱמָר "אֱמֹר אֶל-הַכֹּהֲנִים בְּנֵי אַהֲרֹן", עַד שֶׁיִּהְיוּ בְּכֵהוּנָם.
כּוֹהֵן קָטָן, הֲרֵי הַגְּדוֹלִים מֻזְהָרִים שֶׁלֹּא יְטַמְּאוּהוּ; וְאִם בָּא לְהִטָּמֵּא מֵעַצְמוֹ--אֵין בֵּית דִּין מְצֻוִּין עָלָיו לְהַפְרִישׁוֹ, אֲבָל אָבִיו צָרִיךְ לְחַנְּכוֹ בִּקְדֻשָּׁה.

 מֵת תּוֹפֵס אַרְבַּע אַמּוֹת שֶׁלּוֹ לַטֻּמְאָה; וְכָל כּוֹהֵן שֶׁנִּכְנַס לְתוֹךְ אַרְבַּע אַמּוֹת, מַכִּין אוֹתוֹ מַכַּת מַרְדּוּת.
וְכֵן אִם נִכְנַס לְבֵית הַפְּרָס, אוֹ יָצָא לְחוּצָה לָאָרֶץ, אוֹ שֶׁנִּטְמָא בְּדַם תְּבוּסָה, אוֹ בְּגוֹלָל וּבְדֹפֶק וְכַיּוֹצֶא בָּהֶן--מַכִּין אוֹתוֹ מַכַּת מַרְדּוּת, מִפְּנֵי שְׁהֶן אָבוֹת שֶׁלְּדִבְרֵיהֶם, כְּמוֹ שֶׁבֵּאַרְנוּ בְּהִלְכּוֹת טֻמְאַת מֵת.
אֲבָל אִם נִכְנַס לְבֵית הַקְּבָרוֹת, לוֹקֶה מִן הַתּוֹרָה.

 מֻתָּר לַכּוֹהֵן לְהִטַּמֵּא בְּבֵית הַפְּרָס אוֹ בְּחוּצָה לָאָרֶץ לִדְבַר מִצְוָה, בִּזְמָן שְׁאֵין שָׁם דֶּרֶךְ אֵלָא הִיא--כְּגוֹן שֶׁהָלַךְ לִשָּׂא אִשָּׁה, אוֹ לִלְמֹד תּוֹרָה: אַף עַל פִּי שֶׁיֵּשׁ שָׁם מִי שֶׁיְּלַמְּדוֹ בְּאֶרֶץ יִשְׂרָאֵל, לֹא מִן הַכֹּל אָדָם זוֹכֶה לִלְמֹד.

וְכֵן מִטַּמֵּא בְּטֻמְאָה שֶׁלְּדִבְרֵיהֶם, לִכְבוֹד הַבְּרִיּוֹת.
כֵּיצַד: אָבֵל שֶׁהָלַךְ לְבֵית הַפְּרָס, הַכֹּל הוֹלְכִין אַחֲרָיו לְנַחֲמוֹ שָׁם.
וְכֵן מְדַלְּגִין עַל גַּבֵּי אֲרוֹנוֹת שֶׁלְּמֵתִים לִקְרַאת מְלָכִים--וְאַפִלּוּ מַלְכֵי גּוֹיִים, כְּדֵי לְהַבְחִין בֵּינָם לְבֵין מַלְכֵי יִשְׂרָאֵל כְּשֶׁיַּחְזֹר כְּבוֹדָן לִמְקוֹמָן.
וְכֵן כָּל כַּיּוֹצֶא בְּזֶה.
וְכֵן מִטַּמֵּא בְּטֻמְאָה שֶׁלְּדִבְרֵיהֶם לָדוּן עִם הַגּוֹיִים וּלְעַרְעַר עִמָּהֶן, מִפְּנֵי שְׁהוּא מַצִּיל מִיָּדָם.
וְכֵן כָּל כַּיּוֹצֶא בְּזֶה.

הִלְכּוֹת אֵבֶל פֵּרֶק ד 
מִנְהַג יִשְׂרָאֵל בַּמֵּתִים וּבַקְּבוּרָה, כָּךְ הוּא: מְאַמְּצִין עֵינָיו שֶׁלַּמֵּת, וְאִם נִפְתַּח פִּיו, קוֹשְׁרִין אֶת לְחָיָיו; וּפוֹקְקִין אֶת נְקָבָיו, אַחַר שֶׁמְּדִיחִין אוֹתוֹ, וְסָכִין אוֹתוֹ בְּמִינֵי בְּשָׂמִים, וְגוֹזְזִין שְׂעָרוֹ.
וּמַלְבִּישִׁין אוֹתוֹ תַּכְרִיכִין תְּפוּרִין שֶׁלְּפִשְׁתָּן לְבָנִים, וְלֹא יִהְיוּ דְּמֵיהֶם יְקָרִים; נָהֲגוּ חֲכָמִים בְּצוּדָר שׁוֹוֶה זוּז, שֶׁלֹּא לְבַיַּשׁ אֶת מִי שְׁאֵין לוֹ.
וּמְכַסִּין פְּנֵי הַמֵּת, שֶׁלֹּא לְבַיַּשׁ אֶת הָעֲנִיִּים שֶׁפְּנֵיהֶם מֻשְׁחָרִין בָּרָעָב.

וְאָסוּר לִקְבֹּר בְּתַכְרִיכִין שֶׁלְּמֶשִׁי וּבִבְגָדִים הַמֻּזְהָבִין הַמְּרֻקָּמִין, אַפִלּוּ לַנָּשִׂיא שֶׁבְּיִשְׂרָאֵל, שֶׁזּוֹ גַּסּוּת רוּחַ וְהַשְׁחָתָה, וּמַעֲשֵׂה גּוֹיִים.

וְסוֹבְלִין אֶת הַמֵּת עַל הַכָּתֵף, עַד בֵּית הַקְּבָרוֹת.
וְנוֹשְׂאֵי הַמִּטָּה אֲסוּרִין בִּנְעִילַת הַסַּנְדָּל--שֶׁמֶּא תִּפָּסֵק רְצוּעָה מִסַּנְדָּלוֹ שֶׁלְּאֶחָד מֵהֶן, וְנִמְצָא מִתְעַכֵּב מִן הַמִּצְוָה.
וְחוֹפְרִין בֶּעָפָר מְעָרוֹת, וְעוֹשִׂין כּוּךְ בְּצַד הַמְּעָרָה; וְקוֹבְרִין אוֹתוֹ בּוֹ וּפָנָיו לְמַעְלָה, וּמַחְזִירִין הֶעָפָר וְהָאֲבָנִים לְמַעְלָה.
וְיֵשׁ לָהֶן לִקְבֹּר בְּאָרוֹן שֶׁלְּעֵץ.
וְהַמְּלַוִּין אֶת הַמֵּת אוֹמְרִין לוֹ לֵךְ בְּשָׁלוֹם, שֶׁנֶּאֱמָר "וְאַתָּה תָּבוֹא אֶל-אֲבֹתֶיךָ, בְּשָׁלוֹם" .

וּמְצַיְּנִין אֶת הַקְּבָרוֹת, וּבוֹנִין נֶפֶשׁ עַל הַקֶּבֶר; וְהַצַּדִּיקִים, אֵין בּוֹנִים לָהֶם נֶפֶשׁ עַל קִבְרוֹתֵיהֶן--דִּבְרֵיהֶם הֶם זִכְרוֹנָם.
וְלֹא יִפְנֶה אָדָם לְבַקַּר הַקְּבָרוֹת.

הַגּוֹסֵס, הֲרֵי הוּא כְּחַי לְכָל דָּבָר: אֵין קוֹשְׁרֵין לְחָיָיו, וְאֵין פּוֹקְקִין נְקָבָיו, וְאֵין מַנִּיחִין כְּלֵי מַתְּכוֹת וּכְלֵי מֵקַר עַל טַבּוּרוֹ שֶׁלֹּא יִתְפַּח, וְלֹא סָכִין אוֹתוֹ, וְלֹא מְדִיחִין אוֹתוֹ, וְלֹא מְטִילִין אוֹתוֹ עַל הַחוֹל וְלֹא עַל הַמֶּלַח--עַד שָׁעָה שֶׁיָּמוּת; וְהַנּוֹגֵעַ בּוֹ, הֲרֵי זֶה שׁוֹפֵךְ דָּמִים.
לְמַה זֶה דּוֹמֶה: לְנֵר שֶׁמְּטַפְטֵף--כֵּיוָן שֶׁיִּגַּע בּוֹ אָדָם, יִכְבֶּה.
וְכָל הַמְּאַמֵּץ עִם יְצִיאַת נֶפֶשׁ, הֲרֵי זֶה שׁוֹפֵךְ דָּמִים, אֵלָא יִשְׁהֶה מְעַט, שֶׁמֶּא נִתְעַלַּף.
וְכֵן אֵין קוֹרְעִין עָלָיו, וְלֹא חוֹלְצִין כָּתֵף, וְלֹא מַסְפִּידִין, וְלֹא מַכְנִיסִין עִמּוֹ אָרוֹן וְתַכְרִיכִין בַּבַּיִת--עַד שֶׁיָּמוּת.

מִי שֶׁמֵּתוֹ מֻטָּל לְפָנָיו, אוֹכֵל בְּבַיִת אַחֵר; אֵין לוֹ בַּיִת אַחֵר, עוֹשֶׂה מְחִצָּה וְאוֹכֵל; אֵין לוֹ דָּבָר לַעֲשׂוֹת מְחִצָּה, מַחְזִיר פָּנָיו וְאוֹכֵל.
וּבֵין כָּךְ וּבֵין כָּךְ, אֵינוּ מֵסֶב וְאוֹכֵל, וְלֹא אוֹכֵל בָּשָׂר, וְאֵינוּ שׁוֹתֶה יַיִן, וְאֵינוּ מְבָרֵךְ, וְאֵינוּ מְזָמֵן, וְאֵין מְבָרְכִין עָלָיו, וְאֵין מְזָמְנִין עָלָיו, וּפָטוּר מִקִּרְיַת שְׁמַע, וּמִן הַתְּפִלָּה, וּמִן הַתְּפִלִּין, וּמִכָּל מִצְווֹת הָאֲמוּרוֹת בַּתּוֹרָה.

בַּשַּׁבָּת--מֵסֶב, וְאוֹכֵל בָּשָׂר, וְשׁוֹתֶה יַיִן, וּמְזָמֵן, וּמְבָרֵךְ, וּמְבָרְכִין עָלָיו, וּמְזָמְנִין עָלָיו; וְחַיָּב בְּכָל מִצְווֹת הָאֲמוּרוֹת בַּתּוֹרָה, חוּץ מִתַּשְׁמִישׁ הַמִּטָּה.
נִקְבַּר הַמֵּת--הֲרֵי זֶה מֻתָּר לֶאֱכֹל בָּשָׂר, וְלִשְׁתּוֹת יַיִן מְעַט כְּדֵי לִשְׁרוֹת אֲכִילָה שֶׁבְּמֵעָיו, אֲבָל לֹא לִרְווֹת.

 אֵין מַשְׁהִין אֶת הַמֵּת, אֵלָא מַדְחִין מִטָּתוֹ מִיָּד; וְכָל הַמַּדְחֶה מִטָּתוֹ, הֲרֵי זֶה מְשֻׁבָּח.
וְעַל אָבִיו וְעַל אִמּוֹ, הֲרֵי זֶה מְגֻנֶּה: הָיָה עֶרֶב שַׁבָּת, אוֹ עֶרֶב יוֹם טוֹב, אוֹ שֶׁהָיוּ גְּשָׁמִים מְזַלְּפִין עַל הַמִּטָּה--מֻתָּר, שֶׁלֹּא אֵחַר אֵלָא לִכְבוֹד אָבִיו וְאִמּוֹ.
וְכָל הַמֵּלִין אֶת מֵתוֹ--עוֹבֵר בְּלֹא תַעֲשֶׂה, אֵלָא אִם כֵּן הֱלִינוֹ לִכְבוֹדוֹ וּלְהַשְׁלִים צְרָכָיו.

הָאָבֵל בְּיוֹם הָרִאשׁוֹן בִּלְבָד אָסוּר לְהַנִּיחַ תְּפִלִּין, וְלֶאֱכֹל מִשֶּׁלּוֹ, וְחַיָּב לֵישֵׁב עַל מִטָּה כְּפוּיָה.
וּבִשְׁאָר יְמֵי הָאֵבֶל מֻתָּר לוֹ לֶאֱכֹל מִשֶּׁלּוֹ, וְלֵישֵׁב עַל גַּבֵּי מַפָּץ אוֹ קַרְקָע, וּמַנִּיחַ תְּפִלִּין.

וּמְנַיִן שְׁהוּא אָסוּר בָּרִאשׁוֹן לְהַנִּיחַ תְּפִלִּין--שֶׁהֲרֵי נֶאֱמָר לִיחֶזְקֵאל "פְּאֵרְךָ חֲבוֹשׁ עָלֶיךָ" , מִכְּלָל שֶׁכָּל הָעָם אֲסוּרִין.
וְנֶאֱמָר לוֹ "וְלֶחֶם אֲנָשִׁים לֹא תֹאכֵל" --מִכְּלָל שֶׁכָּל הָעָם אוֹכְלִין מִשֶּׁלַּאֲחֵרִים בְּיוֹם רִאשׁוֹן, וַאֲסוּרִין לֶאֱכֹל מִשֶּׁלְּעַצְמָן.

הִלְכּוֹת אֵבֶל פֵּרֶק ה 
אֵלּוּ דְּבָרִים שֶׁהָאָבֵל אָסוּר בָּהֶן בְּיוֹם הָרִאשׁוֹן מִן הַתּוֹרָה, וּבִשְׁאָר שִׁבְעַת יְמֵי הָאֵבֶל מִדִּבְרֵיהֶם--אָסוּר לְסַפַּר, וּלְכַבַּס, וְלִרְחֹץ, וְלָסוּךְ, וּלְשַׁמַּשׁ מִטָּתוֹ, וְלִנְעֹל אֶת הַסַּנְדָּל, וְלַעֲשׂוֹת מְלָאכָה, וְלִקְרוֹת בְּדִבְרֵי תּוֹרָה, וְלִזְקֹף אֶת הַמִּטָּה, וְלִפְרֹעַ אֶת רֹאשׁוֹ, וְלִשְׁאֹל שָׁלוֹם: הַכֹּל אַחַד עָשָׂר דָּבָר.

וּמְנַיִן שֶׁהָאָבֵל אָסוּר בַּתַּסְפֹּרֶת: שֶׁהֲרֵי הִזְהִיר בְּנֵי אַהֲרוֹן "רָאשֵׁיכֶם אַל-תִּפְרָעוּ" --מִכְּלָל שֶׁכָּל הַמִּתְאַבֵּל אָסוּר לְסַפַּר שְׂעָרוֹ, אֵלָא מְגַדֵּל פֶּרַע.
וּכְשֵׁם שֶׁאָסוּר לְגַלַּח שְׂעַר רֹאשׁוֹ, כָּךְ אָסוּר לְגַלַּח שְׂעַר זְקָנוֹ, וְכָל שֵׂעָר שֶׁיֵּשׁ בּוֹ--אֶחָד הַמְּגַלֵּחַ, וְאֶחָד הַמִּתְגַּלֵּחַ.
הָיָה מְגַלֵּחַ, וְשָׁמַע שֶׁמֵּת אָבִיו--מַשְׁלִים תַּגְלָחַת רֹאשׁוֹ, אֶחָד הַמְּגַלֵּחַ וְאֶחָד הַמִּתְגַּלֵּחַ.
וְכֵן אָסוּר לְגַלַּח שָׂפָה, וְלִטֹּל צִפָּרְנָיו בִּכְלִי; אֲבָל בְּשִׁנָּיו אוֹ שֶׁנָּטַל צִפֹּרֶן בְּצִפֹּרֶן, מֻתָּר.

וּמְנַיִן שֶׁהָאָבֵל אָסוּר לְכַבַּס בְּגָדָיו, וְלִרְחֹץ גּוּפוֹ, וְלָסוּךְ: שֶׁנֶּאֱמָר "הִתְאַבְּלִי-נָא וְלִבְשִׁי-נָא בִגְדֵי-אֵבֶל, וְאַל-תָּסוּכִי שֶׁמֶן" ; וּרְחִיצָה בִּכְלַל סִיכָה--שֶׁהָרְחִיצָה קוֹדֶמֶת לַסִּיכָה, שֶׁנֶּאֱמָר "וְרָחַצְתְּ וָסַכְתְּ" .
וּכְשֵׁם שֶׁהָאָבֵל אָסוּר בְּכִבּוּס בְּגָדִים, כָּךְ אָסוּר לִלְבֹּשׁ כֵּלִים לְבָנִים חֲדָשִׁים וּמְגֹהָצִין.

אָסוּר לָסוּךְ מִקְצַת גּוּפוֹ, כְּכָל גּוּפוֹ; וְאִם לְהַעְבִיר אֶת הַזֻּהְמָה, מֻתָּר.
וְכֵן בִּרְחִיצַת מִקְצַת גּוּפוֹ בְּחַמִּין; אֲבָל בְּצוֹנֵן רוֹחֵץ פָּנָיו יָדָיו וְרַגְלָיו, אֲבָל לֹא כָּל גּוּפוֹ.

מְנַיִן לָאָבֵל שֶׁאָסוּר בְּתַשְׁמִישׁ הַמִּטָּה--שֶׁנֶּאֱמָר "וַיְנַחֵם דָּוִד, אֵת בַּת-שֶׁבַע אִשְׁתּוֹ, וַיָּבֹא אֵלֶיהָ, וַיִּשְׁכַּב עִמָּהּ" , מִכְּלָל שֶׁהָיָה אָסוּר מִקֹּדֶם.
וְכֵן לֹא יִשָּׂא הָאָבֵל אִשָּׁה, וְלֹא תִנָּשֵׂא הָאִשָּׁה, אַף עַל פִּי שְׁאֵין מְשַׁמְּשִׁין מִטָּתָן.
וּמֻתָּר לְהִתְיַחַד עִם אִשְׁתּוֹ, אַף עַל פִּי שְׁהוּא אָסוּר בְּתַשְׁמִישׁ הַמִּטָּה.

מְנַיִן שֶׁהָאָבֵל אָסוּר בִּנְעִילַת הַסַּנְדָּל--שֶׁהֲרֵי נֶאֱמָר בִּיחֶזְקֵאל "וּנְעָלֶיךָ תָּשִׂים בְּרַגְלֶיךָ" , מִכְּלָל שֶׁכָּל הָעָם אֲסוּרִין.
הָיָה בָּא בַּדֶּרֶךְ, נוֹעֵל וְהוֹלֵךְ; וּכְשֶׁיִּכָּנֵס בַּמְּדִינָה, חוֹלֵץ מַנְעָלָיו.

רְמָז לָאָבֵל שֶׁאָסוּר בַּעֲשִׂיַּת מְלָאכָה: זֶה שֶׁנֶּאֱמָר "וְהָפַכְתִּי חַגֵּיכֶם לְאֵבֶל" --מַה חָג אָסוּר בַּעֲשִׂיַּת מְלָאכָה, אַף אָבֵל אָסוּר בַּעֲשִׂיַּת מְלָאכָה.
וּכְשֵׁם שְׁהוּא אָסוּר בַּעֲשִׂיַּת מְלָאכָה--כָּךְ הוּא אָסוּר לִשָּׂא וְלִתֵּן בִּסְחוֹרָה, וְלֵילֵךְ מִמְּדִינָה לִמְדִינָה בִּסְחוֹרָה.

כָּל שְׁלוֹשָׁה יָמִים הָרִאשׁוֹנִים, אָסוּר בַּעֲשִׂיַּת מְלָאכָה, אַפִלּוּ הָיָה עָנִי הַמִּתְפַּרְנֵס מִן הַצְּדָקָה.
מִכָּאן וְאִלַּךְ, אִם הָיָה עָנִי--עוֹשֶׂה בְּצִנְעָה בְּתוֹךְ בֵּיתוֹ, וְהָאִשָּׁה טוֹוָה בַּפֶּלֶךְ בְּתוֹךְ בֵּיתָהּ.
שְׁנֵי אַחִים אוֹ שְׁנֵי שֻׁתָּפִין שְׁהֶן בְּחָנוּת אַחַת, וְאֵרַע אֵבֶל לְאֶחָד מֵהֶן--נוֹעֲלִין אֶת הֶחָנוּת כָּל שִׁבְעָה.

 אַפִלּוּ דְּבָרִים הַמֻּתָּרִין לַעֲשׂוֹתָן בְּחֻלּוֹ שֶׁלַּמּוֹעֵד, אָסוּר לָאָבֵל לַעֲשׂוֹתָן בְּיָדוֹ בִּימֵי אֶבְלוֹ; אֲבָל אֲחֵרִים עוֹשִׂים לוֹ.
כֵּיצַד: הָיוּ זֵיתָיו לַהְפֹּךְ, וְכַדָּיו לָגוּף, וּפִשְׁתָּנוֹ לַעֲלוֹת מִן הַמִּשְׁרָה, וְצַמְרוֹ מִן הַיּוּרָה--שׂוֹכֵר אֲחֵרִים לַעֲשׂוֹתָן לוֹ, כְּדֵי שֶׁלֹּא יֹאבְדוּ.
וּמְרַבְּצִין לוֹ שָׂדֵהוּ, מִשֶּׁתַּגִּיעַ עוֹנַת הַמַּיִם.

 הָאֲרִיסִין וְהַחֲכִירִין שֶׁלּוֹ וְהַקַּבְלָנִין, הֲרֵי אֵלּוּ יַעֲשׂוּ כְּדַרְכָּן.
אֲבָל הַחַמָּרִין וְהַגַּמָּלִין בַּבְּהֵמוֹת שֶׁלּוֹ, וְהַסַּפָּנִין בַּסְּפִינָה שֶׁלּוֹ--הֲרֵי אֵלּוּ לֹא יַעֲשׂוּ; וְאִם הָיוּ מֻחְכָּרִין אוֹ מֻשְׂכָּרִין מִקֹּדֶם לִזְמָן קָצוּב, הֲרֵי אֵלּוּ יַעֲשׂוּ.
שְׂכִיר יוֹם, אַפִלּוּ בְּעִיר אַחֶרֶת--לֹא יַעֲשֶׂה לוֹ.

 הָאָבֵל שֶׁהָיְתָה מְלֶאכֶת אֲחֵרִים בְּיָדוֹ, בֵּין בְּקַבְלָנוּת בֵּין שְׁאֵינָהּ בְּקַבְלָנוּת--לֹא יַעֲשֶׂה.
הָיְתָה מְלַאכְתּוֹ בְּיַד אֲחֵרִים--בְּבֵיתוֹ, לֹא יַעֲשׂוּ; בְּבֵית אֲחֵרִים, עוֹשִׂין.
הָיָה לוֹ דִּין עִם אָדָם, אֵינוּ תּוֹבֵעַ אוֹתוֹ כָּל שִׁבְעַת יְמֵי הָאֲבֵלוּת; וְאִם הָיָה דָּבָר אָבֵד, עוֹשֶׂה שָׁלִיחַ.
כְּזֶה הוֹרוּ הַגְּאוֹנִים.

 מְנַיִן שֶׁהָאָבֵל אָסוּר בְּדִבְרֵי תּוֹרָה, שֶׁהֲרֵי נֶאֱמָר לִיחֶזְקֵאל "הֵאָנֵק דֹּם" .
אָסוּר לִקְרוֹת בַּתּוֹרָה וּבַנְּבִיאִים וּבַכְּתוּבִים, וְלִשְׁנוֹת בַּמִּשְׁנָה וּבַמִּדְרָשׁ וּבַהֲלָכוֹת וּבַהַגָּדוֹת.
וְאִם הָיוּ רַבִּים צְרִיכִין לוֹ, מֻתָּר: וּבִלְבָד שֶׁלֹּא יַעְמִיד תֻּרְגְּמָן, אֵלָא יִלְחֹשׁ לְאַחֵר בְּצִדּוֹ; וְזֶה שֶׁבְּצִדּוֹ אוֹמֵר לַתֻּרְגְּמָן, וְהַתֻּרְגְּמָן מַשְׁמִיעַ לָרַבִּים.

 וּמְנַיִן שְׁאֵין הָאָבֵל יוֹשֵׁב עַל הַמִּטָּה, שֶׁנֶּאֱמָר "וַיָּקָם הַמֶּלֶךְ וַיִּקְרַע אֶת-בְּגָדָיו, וַיִּשְׁכַּב אָרְצָה" .
וְחַיָּב לִכְפּוֹת אֶת הַמִּטָּה, כָּל שִׁבְעָה.
וְלֹא מִטָּתוֹ בִּלְבָד הוּא כּוֹפֶה, אֵלָא כָּל מִטּוֹת שֶׁיֵּשׁ לוֹ בְּתוֹךְ בֵּיתוֹ הוּא כּוֹפֶה: אַפִלּוּ עֶשֶׂר מִטּוֹת בַּעֲשָׂרָה בָּתִּים, וּבְעֶשֶׂר עֲיָרוֹת--חַיָּב לִכְפּוֹת אֶת כֻּלָּן.
וְאַפִלּוּ חֲמִשָּׁה אַחִים, וּמֵת אֶחָד מֵהֶן--כֻּלָּן כּוֹפִין אֶת כָּל מִטּוֹתֵיהֶן.

הַמִּטָּה הַמְּיֻחֶדֶת לְכֵלִים אוֹ לְמָעוֹת, אֵינוּ צָרִיךְ לִכְפּוֹתָהּ.
דַּרְגַּשׁ, אֵינוּ צָרִיךְ לִכְפּוֹתוֹ; אֵלָא מַתִּיר אֶת קַרְבִּיטָיו, וְהוּא נוֹפֵל מֵאֵלָיו.
מִטָּה שֶׁנַּקְלִיטֶיהָ יוֹצְאִין מִמֶּנָּה, שֶׁהֲרֵי אֵי אִפְשָׁר לְהָפְכָהּ--זוֹקְפָהּ וְדַיּוֹ.
הָפַךְ כָּל מִטּוֹתָיו, וְהָיָה הוּא יָשֵׁן עַל גַּבֵּי מִטּוֹת אֲחֵרִים, אוֹ עַל גַּבֵּי כִּסֵּא, אוֹ עַל גַּבֵּי אָרוֹן, אוֹ עַל גַּבֵּי קַרְקָע--לֹא יָצָא יְדֵי חוֹבָתוֹ; אֵלָא יִישַׁן עַל גַּבֵּי מִטָּה הַכְּפוּיָה.

 מְנַיִן לָאָבֵל שֶׁאָסוּר בִּפְרִיעַת הָרֹאשׁ: שֶׁהֲרֵי נֶאֱמָר לִיחֶזְקֵאל "לֹא תַעְטֶה עַל-שָׂפָם" , מִכְּלָל שֶׁשְּׁאָר הָאֲבֵלִים חַיָּבִין בַּעֲטִיפַת הָרֹאשׁ; וְהַסּוּדָר שֶׁמְּכַסֶּה בּוֹ רֹאשׁוֹ, עוֹטֶה מִמִּקְצָתוֹ מְעַט עַל פִּיו, שֶׁנֶּאֱמָר "וְעַל-שָׂפָם, יַעְטֶה" , וְתִרְגַּם אֻנְקֳלוֹס הַגֵּר כַּאֲבִילָא יִתְעַטַּף.

 וּמְנַיִן שֶׁהָאָבֵל אָסוּר בִּשְׁאֵלַת שָׁלוֹם, שֶׁנֶּאֱמָר "הֵאָנֵק דֹּם" .
כָּל שְׁלוֹשָׁה יָמִים הָרִאשׁוֹנִים--מִי שֶׁנָּתַן לוֹ שָׁלוֹם, אֵינוּ מַחְזִיר לוֹ אֵלָא מוֹדִיעוֹ שְׁהוּא אָבֵל.
וּמִשְּׁלוֹשָׁה וְעַד שִׁבְעָה--מִי שֶׁשָּׁאַל בִּשְׁלוֹמוֹ, מַחְזִיר לוֹ שָׁלוֹם.
וּמִשִּׁבְעָה וְעַד שְׁלוֹשִׁים, שׁוֹאֵל בִּשְׁלוֹם אֲחֵרִים; אֲבָל אֲחֵרִים אֵין שׁוֹאֲלִין בִּשְׁלוֹמוֹ, עַד לְאַחַר שְׁלוֹשִׁים יוֹם.
וְעַל אָבִיו וְעַל אִמּוֹ--אֵין שׁוֹאֲלִין בִּשְׁלוֹמוֹ, עַד לְאַחַר שְׁנֵים עָשָׂר חֹדֶשׁ.

אִם בִּשְׁאֵלַת שָׁלוֹם נֶאֱסָר הָאָבֵל--קַל וְחֹמֶר שְׁהוּא אָסוּר לְהַרְבּוֹת דְּבָרִים וְלִשְׂחֹק, שֶׁנֶּאֱמָר "דֹּם" .
וְלֹא יֶאֱחֹז תִּינוֹק בְּחֵיקוֹ, שֶׁלֹּא יְבִיאֶנּוּ לִידֵי שְׂחוֹק; וְלֹא יִכָּנֵס לִמְקוֹם שִׂמְחָה, כְּגוֹן בָּתֵּי הַמִּשְׁתָּאוֹת וְכַיּוֹצֶא בָּהֶן.

הִלְכּוֹת אֵבֶל פֵּרֶק ו 
מִדִּבְרֵי סוֹפְרִים שֶׁיִּהְיֶה הָאָבֵל נוֹהֵג בְּמִקְצַת דִּבְרֵי אֲבֵלוּת, כָּל שְׁלוֹשִׁים יוֹם.
וּמְנַיִן סָמְכוּ לִשְׁלוֹשִׁים יוֹם--שֶׁהֲרֵי הוּא אוֹמֵר "וּבָכְתָה אֶת-אָבִיהָ וְאֶת-אִמָּהּ, יֶרַח יָמִים" , מִכְּלָל שֶׁהָאָבֵל מִצְטַעֵר כָּל שְׁלוֹשִׁים יוֹם.

וְאֵלּוּ דְּבָרִים שֶׁהָאָבֵל אָסוּר בָּהֶן כָּל שְׁלוֹשִׁים יוֹם--אָסוּר בַּתַּסְפֹּרֶת, וּבַגִּהוּץ, וּבַנִּשּׂוּאִין, וּבְשִׂמְחַת מְרֵעוּת, וְלֵילֵךְ בִּסְחוֹרָה מִמְּדִינָה לִמְדִינָה: הַכֹּל חֲמִשָּׁה דְּבָרִים.

בַּתַּסְפֹּרֶת כֵּיצַד: כְּשֵׁם שֶׁאָסוּר לְסַפַּר כָּל שְׂעַר גּוּפוֹ, אוֹ לְגַלַּח שְׂפָמוֹ, אוֹ לָקֹץ צִפָּרְנָיו בִּכְלִי, כָּל שִׁבְעָה--כָּךְ אָסוּר כָּל שְׁלוֹשִׁים.
בַּמֶּה דְּבָרִים אֲמוּרִים, בְּאִישׁ; אֲבָל הָאִשָּׁה מֻתֶּרֶת בִּנְטִילַת שֵׂעָר לְאַחַר שִׁבְעָה, וְהָאִישׁ עַד שְׁלוֹשִׁים יוֹם.
וְעַל אָבִיו וְעַל אִמּוֹ--חַיָּב לְגַדַּל שְׂעָרוֹ עַד שֶׁיִּשְׁלַח פֶּרַע, אוֹ עַד שֶׁיִּגְעֲרוּ בּוֹ חֲבֵרָיו.

וְכֵן אָסוּר לִלְבֹּשׁ כֵּלִים לְבָנִים חֲדָשִׁים וּמְגֹהָצִין כָּל שְׁלוֹשִׁים, אֶחָד הָאִישׁ וְאֶחָד הָאִשָּׁה.
הָיוּ צְבוּעִין וּמְגֹהָצִין, מֻתָּרִין; וְכֵן אִם לֹא הָיוּ חֲדָשִׁים--אַף עַל פִּי שְׁהֶן לְבָנִים וּמְגֹהָצִין, מֻתָּרִין.
וּכְלֵי פִּשְׁתָּן, אֵין בָּהֶן מִשּׁוֹם גִּהוּץ.
וּלְאַחַר שְׁלוֹשִׁים יוֹם, מֻתָּר בַּגִּהוּץ, אַפִלּוּ עַל אָבִיו וְעַל אִמּוֹ.

בַּנִּשּׂוּאִין כֵּיצַד: אָסוּר לִשָּׂא אִשָּׁה, כָּל שְׁלוֹשִׁים יוֹם; וּמֻתָּר לְאָרַס, אַפִלּוּ בְּיוֹם הַמִּיתָה.
וּמִי שֶׁמֵּתָה אִשְׁתּוֹ--אִם כְּבָר קִיַּם מִצְוַת פִּרְיָה וְרִבְיָה, וְיֵשׁ לוֹ מִי שֶׁיְּשַׁמְּשֶׁנּוּ, וְאֵין לוֹ בָּנִים קְטַנִּים--הֲרֵי זֶה אָסוּר לִשָּׂא אִשָּׁה אַחֶרֶת, עַד שֶׁיַּעַבְרוּ עָלָיו שְׁלוֹשָׁה רְגָלִים.

אֲבָל מִי שֶׁלֹּא קִיַּם עֲדַיִן מִצְוַת פִּרְיָה וְרִבְיָה, אוֹ שֶׁקִּיַּם וְיֵשׁ לוֹ בָּנִים קְטַנִּים, אוֹ מִי שְׁאֵין לוֹ מִי שֶׁיְּשַׁמְּשֶׁנּוּ--הֲרֵי זֶה מֻתָּר לְאָרַס, וְלִכְנֹס מִיָּד; וְאָסוּר לוֹ לָבוֹא עָלֶיהָ, עַד שְׁלוֹשִׁים יוֹם.
וְכֵן הָאִשָּׁה שֶׁהָיְתָה אֲבֵלָה--לֹא תִבָּעֵל, עַד שְׁלוֹשִׁים יוֹם.

 שִׂמְחַת מְרֵעוּת שֶׁהָיָה חַיָּב לִפְרֹעַ אוֹתָהּ, מֻתָּר לַעֲשׂוֹתָהּ מִיָּד לְאַחַר שִׁבְעָה.
אֲבָל אִם אֵינוּ חַיָּב לְפָרְעָהּ--אָסוּר לְהִכָּנֵס לָהּ, עַד שְׁלוֹשִׁים יוֹם.
בַּמֶּה דְּבָרִים אֲמוּרִים, בִּשְׁאָר מֵתִים; אֲבָל עַל אָבִיו וְעַל אִמּוֹ--בֵּין כָּךְ וּבֵין כָּךְ--לֹא יִכָּנֵס לְשִׂמְחַת מְרֵעוּת, עַד שְׁנֵים עָשָׂר חֹדֶשׁ.

עַל כָּל הַמֵּתִים כֻּלָּן--מֻתָּר לֵילֵךְ בִּסְחוֹרָה, לְאַחַר שְׁלוֹשִׁים יוֹם.
וְעַל אָבִיו וְעַל אִמּוֹ--עַד שֶׁיִּגְעֲרוּ בּוֹ חֲבֵרָיו, וְיֹאמְרוּ לוֹ לֵךְ עִמָּנוּ.
וְכֵן עַל כָּל הַמֵּתִים כֻּלָּן--רָצָה, מְמַעֵט בַּעֲסָקוֹ; רָצָה, אֵינוּ מְמַעֵט.
עַל אָבִיו וְעַל אִמּוֹ, מְמַעֵט בַּעֲסָקוֹ.
הַהוֹלֵךְ מִמָּקוֹם לְמָקוֹם--אִם יָכוֹל לְמַעַט בַּעֲסָקוֹ, מְמַעֵט; וְאִם לָאו, יִקְנֶה צָרְכֵּי הַדֶּרֶךְ וּדְבָרִים שֶׁיֵּשׁ בָּהֶן חַיֵּי נֶפֶשׁ.

 מִי שֶׁהָיָה בַּעְלָהּ צָלוּב עִמָּהּ בָּעִיר, אוֹ אִשְׁתּוֹ צְלוּבָה, אוֹ אָבִיו אוֹ אִמּוֹ--אָסוּר לוֹ לִשְׁכֹּן בְּאוֹתָהּ הָעִיר, עַד שֶׁיִּכְלֶה הַבָּשָׂר.
וְאִם הָיְתָה עִיר גְּדוֹלָה כְּאַנְטוּכְיָה, יֵשׁ לוֹ לִשְׁכֹּן בְּצַד הָאַחֵר שְׁאֵינָן צְלוּבִין בּוֹ.

 יוֹם שְׁבִיעִי--מִקְצָתוֹ כְּכֻלּוֹ, וְהוּא עוֹלֶה לְכָאן וּלְכָאן; לְפִיכָּךְ מֻתָּר לְכַבַּס וְלִרְחֹץ וְלַעֲשׂוֹת שְׁאָר הַדְּבָרִים, בְּיוֹם שְׁבִיעִי.
וְכֵן יוֹם שְׁלוֹשִׁים--מִקְצָתוֹ כְּכֻלּוֹ, וּמֻתָּר לְסַפַּר וּלְגַהַץ בְּיוֹם שְׁלוֹשִׁים.

 מִי שֶׁתְּכָפוּהוּ אֲבָלָיו--הִכְבִּיד שְׁעָרוֹ, מֵקַל בְּתַעַר לֹא בְּמִסְפָּרַיִם; וּמְכַבֵּס כְּסוּתוֹ בַּמַּיִם, אֲבָל לֹא בְּנֶתֶר וְלֹא בְּחוֹל; וְרוֹחֵץ כָּל גּוּפוֹ בְּצוֹנֵן, אֲבָל לֹא בְּחַמִּין.
וְכֵן מִי שֶׁתְּכָפוּהוּ אֲבָלָיו, וּבָא מִמְּדִינַת הַיָּם, וּמִבֵּית הַשִּׁבְיָה, אוֹ שֶׁיָּצָא מִבֵּית הָאֲסוּרִים, אוֹ שֶׁהָיָה מְנֻדֶּה וְהֻתַּר, אוֹ שֶׁהָיָה מֻדָּר וְנִשְׁאַל עַל נִדְרוֹ וְהֻתַּר, וְכָל הַיּוֹצֶא מִטֻּמְאָה לְטַהְרָה--הֲרֵי אֵלּוּ מְגַלְּחִין בִּימֵי אֶבְלָם, הוֹאִיל וְתָכַף אוֹתָם אֵבֶל אַחַר אֵבֶל וְלֹא מָצְאוּ פְּנָאי.

הִלְכּוֹת אֵבֶל פֵּרֶק ז 
מִי שֶׁבָּאָה לוֹ שְׁמוּעָה שֶׁמֵּת לוֹ קָרוֹב--אִם בְּתוֹךְ שְׁלוֹשִׁים יוֹם הִגִּיעָה הַשְּׁמוּעָה, אַפִלּוּ בְּיוֹם שְׁלוֹשִׁים עַצְמוֹ--הֲרֵי זוֹ שְׁמוּעָה קְרוֹבָה; וְחַיָּב לִנְהֹג שִׁבְעַת יְמֵי אֲבֵלוּת מִיּוֹם שֶׁהִגִּיעָה הַשְּׁמוּעָה, וְקוֹרֵעַ, וּמוֹנֶה שְׁלוֹשִׁים יוֹם לְאִסּוּר הַתַּסְפֹּרֶת, עִם שְׁאָר הַדְּבָרִים.
כְּלָלוֹ שֶׁלַּדָּבָר--יוֹם שְׁמוּעָתוֹ הַקְּרוֹבָה, כְּיוֹם הַקְּבוּרָה.

אֲבָל אִם הִגִּיעָה לוֹ הַשְּׁמוּעָה אַחַר שְׁלוֹשִׁים--הֲרֵי זוֹ שְׁמוּעָה רְחוֹקָה, וְאֵינָהּ נוֹהֶגֶת אֵלָא יוֹם אֶחָד בִּלְבָד; וְאֵינוּ קוֹרֵעַ.
וּכְאִלּוּ יוֹם הַשְּׁמוּעָה הוּא יוֹם שְׁבִיעִי וְיוֹם שְׁלוֹשִׁים, וּמִקְצַת הַיּוֹם כְּכֻלּוֹ.

 כֵּיצַד מִקְצַת הַיּוֹם כְּכֻלּוֹ: כֵּיוָן שֶׁנָּהַג אֲבֵלוּת שָׁעָה אַחַת--כְּאִלּוּ נָהַג כָּל הַיּוֹם כֻּלּוֹ, וּמֻתָּר לִנְעֹל וְלִרְחֹץ וְלָסוּךְ וּלְגַלַּח בִּשְׁאָר הַיּוֹם; וְכֵן הוּא מֻתָּר בְּכָל הַדְּבָרִים.

 מִי שֶׁבָּאָה לוֹ שְׁמוּעָה קְרוֹבָה בְּתוֹךְ הָרֶגֶל אוֹ בְּיוֹם הַשַּׁבָּת, וּלְאַחַר הַשַּׁבָּת אוֹ אַחַר הָרֶגֶל נַעֲשָׂת רְחוֹקָה--עוֹלָה לוֹ; וְאֵינוּ נוֹהֵג לְאַחַר הָרֶגֶל אוֹ לְאַחַר הַשַּׁבָּת, אֵלָא יוֹם אֶחָד בִּלְבָד, וּמִקְצַת הַיּוֹם כְּכֻלּוֹ, כְּמוֹ שֶׁבֵּאַרְנוּ.

 מִי שֶׁמֵּת לוֹ קָרוֹב, וְלֹא יָדַע עַד שֶׁבָּא--אִם הָיָה בְּמָקוֹם קָרוֹב שְׁהוּא מַהְלַךְ עֶשֶׂר פַּרְסָאוֹת, שֶׁאִפְשָׁר שֶׁיָּבוֹא בְּיוֹם אֶחָד--אַפִלּוּ בָּא בַּיּוֹם הַשְּׁבִיעִי: אִם מָצָא מְנַחֲמִין אֵצֶל גְּדוֹל הַבַּיִת--אַף עַל פִּי שֶׁנִּנְעֲרוּ לַעֲמֹד--הוֹאִיל וּמָצָא מְנַחֲמִין, עוֹלֶה לוֹ וּמוֹנֶה עִמָּהֶן תַּשְׁלוּם שְׁלוֹשִׁים יוֹם; וְאִם לֹא מָצָא מְנַחֲמִין, מוֹנֶה לְעַצְמוֹ.
וְכֵן אִם הָיָה בְּמָקוֹם רָחוֹק--אַפִלּוּ בָּא בְּיוֹם שֵׁנִי, מוֹנֶה לְעַצְמוֹ שִׁבְעָה וּשְׁלוֹשִׁים מִיּוֹם שֶׁבָּא.

 הָאָבֵל בִּשְׁלוֹשָׁה יָמִים הָרִאשׁוֹנִים--אֵינוּ הוֹלֵךְ, אַפִלּוּ לְבֵית אָבֵל אַחֵר; מִכָּאן וְאִלַּךְ--הוֹלֵךְ, וְאֵינוּ יוֹשֵׁב בִּמְקוֹם הַמְּנַחֲמִין אֵלָא בִּמְקוֹם הַמִּתְנַחֲמִין.
וְלֹא יֵצֵא לְמָקוֹם אַחֵר מִפֶּתַח בֵּיתוֹ, כָּל שַׁבָּת הָרִאשׁוֹנָה; שְׁנִיָּה, יוֹצֶא וְאֵינוּ יוֹשֵׁב בִּמְקוֹמוֹ; שְׁלִישִׁית, יוֹשֵׁב בִּמְקוֹמוֹ וְאֵינוּ מְדַבֵּר כְּדַרְכּוֹ; רְבִיעִית, הֲרֵי הוּא כְּכָל אָדָם.

 כּוֹהֵן גָּדוֹל--חַיָּב בְּכָל דִּבְרֵי אֲבֵלוּת, אֵלָא שֶׁאָסוּר לוֹ לִקְרֹעַ בְּגָדָיו לְמַעְלָה, וּלְגַדַּל פֶּרַע, וְלָצֵאת אַחַר הַמִּטָּה.
וְכָל הָעָם בָּאִין לְנַחֲמוֹ לְבֵיתוֹ.
וּכְשֶׁמַּבְרִין אוֹתוֹ--כָּל הָעָם מְסֻבִּין עַל הָאָרֶץ, וְהוּא מֵסֶב עַל הַסַּפְסַל.
וְאוֹמְרִין לוֹ כְּשֶׁמְּנַחֲמִין אוֹתוֹ, אָנוּ כַּפָּרָתָךְ, וְהוּא אוֹמֵר לָהֶם, תִּתְבָּרְכוּ מִן הַשָּׁמַיִם; וְאִם רָצָה לְנַחַם אֲחֵרִים--הַמְּמֻנֶּה מְמַצְּעוֹ בְּתוֹךְ הָעָם, וְאוֹמֵר לָהֶם תְּנֻחָמוּ.

 וְכֵן הַמֶּלֶךְ חַיָּב בְּכָל דִּבְרֵי אֲבֵלוּת, אֵלָא שְׁאֵינוּ יוֹצֶא מִפֶּתַח פַּלְטוֹרִין שֶׁלּוֹ אַחַר מֵתוֹ, וְאֵין צָרִיךְ לוֹמַר אַחַר מֵתִים אֲחֵרִים, וְאֵינוּ מְנַחֵם אֲבֵלִים.
וְלֹא יָצָא דָּוִיד אַחַר אַבְנֵר, אֵלָא לְהוֹדִיעַ לָעָם שֶׁלֹּא נֶהְרָג בִּרְצוֹנוֹ.

 אֵין אָדָם נִכְנָס לַמֶּלֶךְ לְנַחֲמוֹ, אֵלָא עֲבָדָיו וּמִי שֶׁנָּתַן לוֹ רְשׁוּת לְהִכָּנֵס; וְאֵין לָהֶן רְשׁוּת לְדַבַּר לוֹ תַּנְחוּמִין, אֵלָא כְּפִי מַה שֶׁיַּרְשֶׁה אוֹתָן.
וּכְשֶׁמַּבְרִין אוֹתוֹ--כָּל הָעָם מְסֻבִּין עַל הָאָרֶץ, וְהוּא מֵסֶב עַל הַדַּרְגַּשׁ.

הִלְכּוֹת אֵבֶל פֵּרֶק ח 
אָבֵל חַיָּב לִקְרֹעַ עַל מֵתוֹ--שֶׁנֶּאֱמָר "וּבִגְדֵיכֶם לֹא-תִפְרֹמוּ, וְלֹא תָמֻתוּ" , הַא אַחֵר חַיָּב לִפְרֹם.
וְאֵין קְרִיעָה אֵלָא מֵעוֹמֵד, שֶׁנֶּאֱמָר "וַיָּקָם הַמֶּלֶךְ וַיִּקְרַע אֶת-בְּגָדָיו" .
וּמֵהֵיכָן קוֹרֵעַ, מִלְּפָנָיו; וְהַקּוֹרֵעַ מֵאֲחוֹרָיו אוֹ מִן הַצְּדָדִין אוֹ מִלְּמַטָּה, לֹא יָצָא יְדֵי חוֹבַת קְרִיעָה--אֵלָא כּוֹהֵן גָּדוֹל בִּלְבָד, שְׁהוּא פּוֹרֵם מִלְּמַטָּה.

כַּמָּה שֵׁעוּר הַקְּרָע, טֶפַח.
וְאֵינוּ צָרִיךְ לְהַבְדִּיל שְׂפַת הַבֶּגֶד, וּמֻתָּר לוֹ לִקְרֹעַ בִּכְלִי.
וְיֵשׁ לוֹ לִקְרֹעַ בִּפְנִים, שֶׁלֹּא בִּפְנֵי אָדָם; לְפִיכָּךְ יֵשׁ לוֹ לְהַכְנִיס יָדוֹ בִּפְנִים, וְקוֹרֵעַ בְּצִנְעָה.
וְאֵינוּ חַיָּב לִקְרֹעַ אֵלָא בֶּגֶד הָעֶלְיוֹן בִּלְבָד.
וְכָל שִׁבְעַת יְמֵי אֲבֵלוּת, הַקְּרָע לְפָנִים; וְאִם בָּא לְהַחְלִיף--מַחְלִיף, וְאֵינוּ קוֹרֵעַ קְרָע אַחֵר, שֶׁכָּל קְרָע שְׁאֵינוּ בְּשָׁעַת חִמּוּם, אֵינוּ קְרָע.

בַּמֶּה דְּבָרִים אֲמוּרִים, בִּשְׁאָר הַמֵּתִים, חוּץ מֵאָבִיו וְאִמּוֹ.
אֲבָל עַל אָבִיו וְעַל אִמּוֹ--קוֹרֵעַ עַד שֶׁמְּגַלֶּה אֶת לִבּוֹ, וּמַבְדִּיל שְׂפַת הַבֶּגֶד, וְאֵינוּ קוֹרֵעַ בִּכְלִי אֵלָא בְּיָדוֹ, מִבַּחוּץ בִּפְנֵי כָּל הָעָם.
וְקוֹרֵעַ אֶת כָּל הַבְּגָדִים שֶׁעָלָיו; וּבֶגֶד הַזִּיעָה הַדָּבוּק לִבְשָׂרוֹ, אֵינוּ מְעַכֵּב.
וְאִם הִחְלִיף בֶּגֶד אַחֵר, חַיָּב לִקְרֹעַ כָּל שִׁבְעָה.
וְכֵן עַל אָבִיו וְעַל אִמּוֹ--חוֹלֵץ כְּתֵפוֹ וּמוֹצִיא זְרוֹעוֹ מִן הַחֲלוּק, עַד שֶׁיִּתְגַּלֶּה כְּתֵפוֹ וּזְרוֹעוֹ; וְהוֹלֵךְ כָּךְ לִפְנֵי הַמִּטָּה.
וְאַחַר שֶׁיִּקְבֹּר אָבִיו אוֹ אִמּוֹ, אֵינוּ חַיָּב לַחְלֹץ.

קוֹרְעִין לַקָּטָן, מִפְּנֵי עָגְמַת נֶפֶשׁ.
וְחוֹלֶה שֶׁמֵּת לוֹ מֵת--אֵין מְקָרְעִין לוֹ, וְלֹא מוֹדִיעִין אוֹתוֹ, שֶׁמֶּא תִּטָּרֵף דַּעְתּוֹ עָלָיו, וּמְשַׁתְּקִין אֶת הַנָּשִׁים מִפָּנָיו.
וְקוֹרֵעַ אָדָם עַל חָמִיו וְעַל חֲמוֹתוֹ, מִפְּנֵי כְּבוֹד אִשְׁתּוֹ; וְכֵן הִיא קוֹרַעַת עַל חָמִיהָ וְעַל חֲמוֹתָהּ, מִפְּנֵי כְּבוֹד בַּעְלָהּ.

 מִי שְׁאֵין לוֹ חֲלוּק לִקְרֹעַ, וְנִזְדַּמַּן לוֹ חֲלוּק--בְּתוֹךְ שִׁבְעָה, קוֹרֵעַ; לְאַחַר שִׁבְעָה, אֵינוּ קוֹרֵעַ.
וְעַל אָבִיו וְעַל אִמּוֹ--אַפִלּוּ לְאַחַר שִׁבְעָה--קוֹרֵעַ, כָּל שְׁלוֹשִׁים יוֹם.
וְכָל הַיּוֹצֶא בַּבֶּגֶד הַקָּרוּעַ לִפְנֵי מֵתִים, כְּלוֹמַר שְׁהוּא קָרַע עַתָּה עֲלֵיהֶן--הֲרֵי זֶה גּוֹנֵב דַּעַת הַבְּרִיּוֹת, וְזִלְזַל בִּכְבוֹד הַחַיִּים וְהַמֵּתִים.

 הָאוֹמֵר לַחֲבֵרוֹ הַשְׁאִילֵנִי חֲלוּקָךְ, וַאֲבַקַּר אֶת אָבִי שְׁהוּא חוֹלֶה, וְהָלַךְ, וּמְצָאוֹ שֶׁמֵּת--קוֹרֵעַ; וּמְאַחֶה לוֹ אֶת חֲלוּקוֹ, וְנוֹתֵן לוֹ דְּמֵי קְרָעוֹ.
וְאִם לֹא הוֹדִיעוֹ שְׁהוּא מְבַקֵּר בּוֹ חוֹלֶה, הֲרֵי זֶה לֹא יִגַּע בּוֹ.

 מִי שֶׁהָיָה לוֹ חוֹלֶה בְּתוֹךְ בֵּיתוֹ, וְנִתְעַלַּף, וְסָבוּר שֶׁמֵּת וְקָרַע, וְאַחַר כָּךְ מֵת--אִם בְּתוֹךְ כְּדֵי דִּבּוּר, אֵינוּ חוֹזֵר וְקוֹרֵעַ; וְאִם לְאַחַר כְּדֵי דִּבּוּר, חוֹזֵר וְקוֹרֵעַ קְרָע אַחֵר.

וְכֵן מִי שֶׁאָמְרוּ לוֹ מֵת אָבִיו וְקָרַע, וְאַחַר כָּךְ נִמְצָא בְּנוֹ--אִם בְּתוֹךְ כְּדֵי דִּבּוּר נוֹדַע לוֹ אֲמִתַּת הַדָּבָר, יָצָא יְדֵי קְרִיעָה; וְאִם אַחַר כְּדֵי דִּבּוּר--לֹא יָצָא, וְחַיָּב לִקְרֹעַ קְרָע אַחֵר.

מִי שֶׁמֵּתוּ לוֹ מֵתִים הַרְבֵּה כְּאֶחָד, קוֹרֵעַ קְרָע אֶחָד לְכֻלָּם.
הָיָה בִּכְלָלָן אָבִיו אוֹ אִמּוֹ--קוֹרֵעַ עַל כֻּלָּן קְרָע אֶחָד, וְעַל אָבִיו וְעַל אִמּוֹ קְרָע אַחֵר.

מִי שֶׁמֵּת לוֹ מֵת וְקָרַע עָלָיו, וְאַחַר כָּךְ מֵת לוֹ מֵת אַחֵר--אִם בְּתוֹךְ שִׁבְעָה, קוֹרֵעַ קְרָע אַחֵר; וְאִם לְאַחַר שִׁבְעָה, מוֹסִיף עַל הַקְּרָע הָרִאשׁוֹן כָּל שְׁהוּא.
מֵת לוֹ מֵת שְׁלִישִׁי אַחַר שִׁבְעָה שֶׁלַּשֵּׁנִי, מוֹסִיף כָּל שְׁהוּא.
וְכֵן מוֹסִיף וְהוֹלֵךְ, עַד טַבּוּרוֹ; הִגִּיעַ לְטַבּוּרוֹ, מַרְחִיק שָׁלוֹשׁ אֶצְבָּעוֹת וְקוֹרֵעַ.
נִתְמַלָּא מִלְּפָנָיו, מַחְזִירוֹ לַאֲחוֹרָיו; נִתְמַלָּא מִלְמַעְלָה, הוֹפְכוֹ לְמַטָּה.

אָמְרוּ לוֹ מֵת אָבִיו וְקָרַע, וְאַחַר שִׁבְעָה מֵת בְּנוֹ וְהוֹסִיף--הַתַּחְתּוֹן מִתְאַחֶה, וְהָעֶלְיוֹן אֵינוּ מִתְאַחֶה כְּמוֹ שֶׁיִּתְבָּאַר.
אָמְרוּ לוֹ מֵת בְּנוֹ וְקָרַע, וְאַחַר שִׁבְעָה מֵת אָבִיו--אֵינוּ מוֹסִיף, אֵלָא קוֹרֵעַ קְרָע אַחֵר: שְׁאֵין אָבִיו וְאִמּוֹ בְּתוֹסֶפֶת.

הִלְכּוֹת אֵבֶל פֵּרֶק ט 
כָּל הַקְּרָעִים שֶׁקּוֹרֵעַ אָדָם עַל שְׁאָר קְרוֹבָיו--שׁוֹלֵל הַקְּרָע לְאַחַר שִׁבְעָה, וּמְאַחֶה לְאַחַר שְׁלוֹשִׁים; וְעַל אָבִיו וְעַל אִמּוֹ--שׁוֹלֵל לְאַחַר שְׁלוֹשִׁים, וְאֵינוּ מְאַחֶה לְעוֹלָם.
וְהָאִשָּׁה קוֹרַעַת וְשׁוֹלֶלֶת מִיָּד, אַפִלּוּ עַל אָבִיהָ וְעַל אִמָּהּ, מִפְּנֵי הַצְּנִיעוּת.

כְּדֶרֶךְ שֶׁקּוֹרֵעַ אָדָם עַל אָבִיו וְעַל אִמּוֹ--כָּךְ הוּא חַיָּב לִקְרֹעַ עַל רִבּוֹ שֶׁלִּמְּדוֹ תּוֹרָה, וְעַל הַנָּשִׂיא, וְעַל אָב בֵּית דִּין, וְעַל רֹב הַצִּבּוּר שֶׁנֶּהְרַג, וְעַל בִּרְכַת הַשֵּׁם, וְעַל סֵפֶר תּוֹרָה שֶׁנִּשְׂרַף, וְעַל עָרֵי יְהוּדָה, וְעַל יְרוּשָׁלַיִם, וְעַל הַמִּקְדָּשׁ.

כָּל אֵלּוּ הַקְּרָעִים--קוֹרֵעַ עַד שֶׁמְּגַלֶּה אֶת לִבּוֹ, וְאֵינוּ מְאַחֶה לְעוֹלָם.
וְאַף עַל פִּי שְׁאֵינָן מִתְאַחִין, מֻתָּר לְשָׁלְלָן, לְמָלְלָן, וּלְלַקְּטָן, וְלַעֲשׂוֹתָן כְּמִין סֻלָּמוֹת--לֹא אָסְרוּ אֵלָא בְּאִחוּי אֲלֶכְסַנְדְּרִי בִּלְבָד.
וְכָל הַקּוֹרֵעַ מִתּוֹךְ הַשְּׁלָל אוֹ הַמְּלָל אוֹ הַלִּקּוּט, לֹא עָשָׂה כְּלוּם; אֲבָל קוֹרֵעַ הוּא מִתּוֹךְ הָאִחוּי הָאֲלֶכְסַנְדְּרִי.
אַפִלּוּ הָפַךְ הַכְּלִי, וְנַעֲשָׂת שְׂפָתוֹ לְמַטָּה--לֹא יְאַחֶה.
וּכְשֵׁם שֶׁהַמּוֹכֵר אָסוּר לְאַחוֹתוֹ, כָּךְ הַלּוֹקֵחַ; לְפִיכָּךְ הַמּוֹכֵר צָרִיךְ לְהוֹדִיעַ לַלּוֹקֵחַ, שֶׁקְּרָע זֶה אֵינוּ מִתְאַחֶה.

 וּמְנַיִן שֶׁקּוֹרֵעַ עַל רִבּוֹ, כְּדֶרֶךְ קְרָע אָבִיו--שֶׁנֶּאֱמָר "וְהוּא מְצַעֵק אָבִי אָבִי רֶכֶב יִשְׂרָאֵל וּפָרָשָׁיו, וְלֹא רָאָהוּ, עוֹד; וַיַּחֲזֵק, בִּבְגָדָיו, וַיִּקְרָעֵם, לִשְׁנַיִם קְרָעִים" , מִכָּאן שֶׁחַיָּב לְהַבְדִּיל הַשָּׂפָה.

 וּמְנַיִן שֶׁקּוֹרְעִין עַל הַנָּשִׂיא, וְעַל אָב בֵּית דִּין, וְעַל שְׁמוּעָה שֶׁבָּאָה שֶׁנֶּהְרַג רֹב הַצִּבּוּר: שֶׁנֶּאֱמָר "וַיַּחֲזֵק דָּוִד בִּבְגָדָו, וַיִּקְרָעֵם; וְגַם כָּל-הָאֲנָשִׁים, אֲשֶׁר אִתּוֹ.
וַיִּסְפְּדוּ, וַיִּבְכּוּ, וַיָּצֻמוּ, עַד-הָעָרֶב" --"עַל-שָׁאוּל" זֶה נָשִׂיא, "וְעַל-יְהוֹנָתָן בְּנוֹ" זֶה אָב בֵּית דִּין, "וְעַל-עַם ה' וְעַל-בֵּית יִשְׂרָאֵל--כִּי נָפְלוּ, בֶּחָרֶב" זוֹ שְׁמוּעָה הָרָעָה.

 וּמְנַיִן שֶׁקּוֹרְעִין עַל בִּרְכַת הַשֵּׁם, שֶׁנֶּאֱמָר "וַיָּבֹא אֶלְיָקִים בֶּן-חִלְקִיָּה אֲשֶׁר-עַל-הַבַּיִת וְשֶׁבְנָא הַסֹּפֵר וְיוֹאָח בֶּן-אָסָף הַמַּזְכִּיר, אֶל-חִזְקִיָּהוּ--קְרוּעֵי בְגָדִים" .
אֶחָד הַשּׁוֹמֵעַ, וְאֶחָד הַשּׁוֹמֵעַ מִפִּי הַשּׁוֹמֵעַ--חַיָּבִין לִקְרֹעַ.
וְהָעֵדִים אֵין חַיָּבִין לִקְרֹעַ כְּשֶׁיָּעִידוּ בְּבֵית דִּין, שֶׁכְּבָר קָרְעוּ בְּשָׁעָה שֶׁשָּׁמְעוּ.

 וּמְנַיִן שֶׁקּוֹרְעִין עַל סֵפֶר תּוֹרָה שֶׁנִּשְׂרַף--שֶׁנֶּאֱמָר "וַיְהִי כִּקְרוֹא יְהוּדִי, שָׁלֹשׁ דְּלָתוֹת וְאַרְבָּעָה ...
עַד-תֹּם, כָּל-הַמְּגִלָּה, עַל-הָאֵשׁ, אֲשֶׁר עַל-הָאָח.
וְלֹא פָחֲדוּ, וְלֹא קָרְעוּ אֶת-בִּגְדֵיהֶם--הַמֶּלֶךְ, וְכָל-עֲבָדָיו" , מִכְּלַל שֶׁחַיָּבִין לִקְרֹעַ.
וְאֵין חַיָּבִין קְרִיעָה אֵלָא עַל סֵפֶר שֶׁנִּשְׂרַף בִּזְרוֹעַ, כְּמַעֲשֶׂה שֶׁהָיָה.
וְחַיָּב לִקְרֹעַ שְׁתֵּי קְרִיעוֹת--אַחַת עַל הַגָּוִיל וְאַחַת עַל הַכְּתָב, שֶׁנֶּאֱמָר "אַחֲרֵי שְׂרֹף הַמֶּלֶךְ, אֶת-הַמְּגִלָּה וְאֶת-הַדְּבָרִים" .

 וּמְנַיִן שֶׁקּוֹרְעִין עַל עָרֵי יְהוּדָה, וְעַל יְרוּשָׁלַיִם, וְעַל הַמִּקְדָּשׁ שֶׁחָרְבוּ--שֶׁנֶּאֱמָר "וַיָּבֹאוּ אֲנָשִׁים מִשְּׁכֶם וּמִשִּׁלוֹ וּמִשֹּׁמְרוֹן, שְׁמֹנִים אִישׁ, מְגֻלְּחֵי זָקָן וּקְרֻעֵי בְגָדִים" .

 כָּל מִי שֶׁעָמַד עִם הַמֵּת בְּשָׁעַת יְצִיאַת נִשְׁמָתוֹ--חַיָּב לִקְרֹעַ, אַף עַל פִּי שְׁאֵינוּ קְרוֹבוֹ; וְכֵן אָדָם כָּשֵׁר שֶׁמֵּת--הַכֹּל חַיָּבִין לִקְרֹעַ עָלָיו, אַף עַל פִּי שְׁאֵינוּ חָכָם.
וְקוֹרְעִין טֶפַח, כִּשְׁאָר הָאֲבֵלִים.

אֲבָל חָכָם שֶׁמֵּת, הַכֹּל קְרוֹבָיו; וְהַכֹּל קוֹרְעִין עָלָיו עַד שֶׁמְּגַלִּין אֶת לִבֵּיהֶן, וְחוֹלְצִין מִיָּמִין.
וּבֵית מִדְרָשׁוֹ שֶׁלְּאוֹתוֹ חָכָם, בָּטֵל כָּל שִׁבְעָה.
וּכְבָר נָהֲגוּ תַּלְמִידֵי חֲכָמִים בְּכָל מָקוֹם, לִקְרֹעַ זֶה עַל זֶה טֶפַח, אַף עַל פִּי שְׁהֶן שׁוֹוִין, וְאֵין אֶחָד מֵהֶם מְלַמֵּד אֶת חֲבֵרוֹ.

 כָּל הַקּוֹרְעִין עַל הֶחָכָם שֶׁמֵּת--כֵּיוָן שֶׁהִחְזִירוּ פְּנֵיהֶם מֵאֲחוֹרֵי הַמִּטָּה, שׁוֹלְלִין.
וְיֵרָאֶה לִי שֶׁהַקּוֹרֵעַ עַל הֶחָכָם, מְאַחֶה לְמָחָר: שֶׁאַפִלּוּ רִבּוֹ שֶׁמֵּת--אֵין מִתְאַבֵּל עָלָיו אֵלָא יוֹם אֶחָד בִּלְבָד, אוֹ יוֹם מִיתָה אוֹ יוֹם שְׁמוּעָה.
וְכֵן יֵרָאֶה לִי שֶׁאַפִלּוּ הַקּוֹרֵעַ עַל הַנָּשִׂיא וְכַיּוֹצֶא בּוֹ, שׁוֹלֵל לְמָחָר, אַף עַל פִּי שְׁאֵינוּ מְאַחֶה לְעוֹלָם.

 חָכָם שֶׁבָּאָה שְׁמוּעָתוֹ שֶׁמֵּת--אֵין קוֹרְעִין עָלָיו אֵלָא בְּשָׁעַת הֶסְפֵּד, וְזֶה הוּא כְּבוֹדוֹ; וְשׁוֹלֵל בּוֹ בַּיּוֹם, וּמְאַחֶה לְמָחָר.

 אָב בֵּית דִּין שֶׁמֵּת--הַכֹּל קוֹרְעִין עָלָיו, וְחוֹלְצִין מִשְּׂמֹאל.
וְכָל בָּתֵּי מִדְרָשׁוֹת שֶׁבְּעִירוֹ בְּטֵלִין; וּבְנֵי בֵּית הַכְּנֶסֶת נִכְנָסִין לְבֵית הַכְּנֶסֶת, וּמְשַׁנִּין אֶת מְקוֹמָן--הַיּוֹשְׁבִין בַּדָּרוֹם יֵשְׁבוּ בַּצָּפוֹן, וְהַיּוֹשְׁבִים בַּצָּפוֹן יֵשְׁבוּ בַּדָּרוֹם.

 נָשִׂיא שֶׁמֵּת--הַכֹּל קוֹרְעִין עָלָיו, וְחוֹלְצִין שְׁתֵּי הַיָּדַיִם מִכָּאן וּמִכָּאן; וְכָל בָּתֵּי מִדְרָשׁוֹת בְּטֵלִין.
וּבְנֵי בֵּית הַכְּנֶסֶת נִכְנָסִין בַּשַּׁבָּת לְבֵית הַכְּנֶסֶת, וְקוֹרְאִין שִׁבְעָה וְיוֹצְאִין; וְלֹא יִטַּיְּלוּ בַּשּׁוּק, אֵלָא יוֹשְׁבִין מִשְׁפָּחוֹת מִשְׁפָּחוֹת דּוֹוִין כָּל הַיּוֹם.

הִלְכּוֹת אֵבֶל פֵּרֶק י 
הַשַּׁבָּת עוֹלָה לְמִנְיַן אֲבֵלוּת.
וְאֵין אֲבֵלוּת בַּשַּׁבָּת אֵלָא בִּדְבָרִים שֶׁבְּצִנְעָה, כְּגוֹן עֲטִיפַת הָרֹאשׁ, וְתַשְׁמִישׁ הַמִּטָּה, וּרְחִיצָה בְּחַמִּין.
אֲבָל דְּבָרִים שֶׁבַּגָּלוּי, אֵינוּ נוֹהֵג בָּהֶן אֲבֵלוּת, אֵלָא לוֹבֵשׁ מַנְעָלָיו, וְזוֹקֵף אֶת הַמִּטָּה, וְנוֹתֵן שָׁלוֹם לְכָל אָדָם.
וְאִם יֵשׁ לוֹ בֶּגֶד--מַחְלִיף, וְלֹא יִלְבֹּשׁ בֶּגֶד קָרוּעַ בַּשַּׁבָּת, אַפִלּוּ עַל אָבִיו וְעַל אִמּוֹ; וְאִם אֵין לוֹ לְהַחְלִיף, מַחְזִיר אֶת הַקְּרָע לְאֲחוֹרָיו.

מֵאֵימָתַי זוֹקְפִין אֶת הַמִּטּוֹת בְּעֶרֶב שַׁבָּת, מִן הַמִּנְחָה וּלְמַעְלָה; וְאַף עַל פִּי כֵן, לֹא יֵשֵׁב עָלֶיהָ עַד שֶׁתֶּחְשָׁךְ.
וְאַף עַל פִּי שֶׁלֹּא נִשְׁתַּיַּר לוֹ אֵלָא יוֹם אֶחָד, חוֹזֵר וְכוֹפֶה אוֹתָהּ בְּמוֹצָאֵי שַׁבָּת.

הָרְגָלִים, וְכֵן רֹאשׁ הַשָּׁנָה וְיוֹם הַכִּפּוּרִים--אֵין דָּבָר מִדִּבְרֵי אֲבֵלוּת נוֹהֵג בָּהֶן.
וְכָל הַקּוֹבֵר אֶת מֵתוֹ, אַפִלּוּ שָׁעָה אַחַת קֹדֶם הָרֶגֶל, אוֹ קֹדֶם רֹאשׁ הַשָּׁנָה וְיוֹם הַכִּפּוּרִים--בָּטְלָה מִמֶּנּוּ גְּזֵרַת שִׁבְעָה.

נִמְצָא מוֹנֶה לְאַחַר רֹאשׁ הַשָּׁנָה וְיוֹם הַכִּפּוּרִים, שְׁלוֹשָׁה וְעֶשְׂרִים יוֹם.
וּלְאַחַר הַפֶּסַח, מוֹנֶה שִׁשָּׁה עָשָׂר יוֹם: שֶׁהֲרֵי בָּטְלָה מִמֶּנּוּ גְּזֵרַת שִׁבְעָה, וְשִׁבְעַת יְמֵי הֶחָג--הֲרֵי אַרְבָּעָה עָשָׂר.
וְכֵן אִם קָבַר קוֹדֵם עֲצֶרֶת, מוֹנֶה אַחֲרֶיהָ שִׁשָּׁה עָשָׂר יוֹם--אַף עַל פִּי שְׁהִיא יוֹם אֶחָד, הֲרֵי הִיא רֶגֶל וְעוֹלָה לְשִׁבְעַת יָמִים.

 קָבַר אֶת מֵתוֹ קֹדֶם חַג הַסֻּכּוֹת, מוֹנֶה אַחַר הֶחָג תִּשְׁעָה יָמִים בִּלְבָד: שֶׁהֲרֵי שְׁמִינִי רֶגֶל בִּפְנֵי עַצְמוֹ; וְנִמְצָא יוֹם טוֹב הָרִאשׁוֹן מַפְסִיק שִׁבְעָה, וְשִׁבְעַת יְמֵי הֶחָג, וּשְׁמִינִי שֶׁלֶּחָג רֶגֶל אֶחָד--הֲרֵי אֶחָד וְעֶשְׂרִים יוֹם.

 הַקּוֹבֵר אֶת מֵתוֹ שִׁבְעַת יָמִים קֹדֶם רֶגֶל מִן הָרְגָלִים, אוֹ קֹדֶם רֹאשׁ הַשָּׁנָה וְיוֹם הַכִּפּוּרִים--בָּטְלָה מִמֶּנּוּ גְּזֵרַת שְׁלוֹשִׁים.
וּמֻתָּר לְסַפַּר וּלְכַבַּס בְּעֶרֶב יוֹם טוֹב אוֹ בְּעֶרֶב יוֹם הַכִּפּוּרִים, שֶׁמִּקְצַת הַיּוֹם כְּכֻלּוֹ; וְאֵינוּ מוֹנֶה לְאַחֲרֵיהֶם כְּלוּם.

וְאִם עַל אָבִיו וְעַל אִמּוֹ הוּא מִתְאַבֵּל--אַפִלּוּ מֵתוּ קֹדֶם הָרֶגֶל בִּשְׁלוֹשִׁים יוֹם--אֵינוּ מְגַלֵּחַ עַד שֶׁיִּשְׁלַח פֶּרַע, אוֹ עַד שֶׁיִּגְעֲרוּ בּוֹ חֲבֵרָיו; וְאֵין הָרְגָלִים מַפְסִיקִין דָּבָר זֶה.

 חָל שִׁשִּׁי שֶׁלּוֹ בְּעֶרֶב הָרֶגֶל, וְאֵין צָרִיךְ לוֹמַר חֲמִישִׁי אוֹ שְׁלִישִׁי--אֵינוּ מְגַלֵּחַ, וְלֹא בָטְלָה מִמֶּנּוּ אֵלָא גְּזֵרַת שִׁבְעָה בִּלְבָד.
וְאֵינוּ מֻתָּר לִרְחֹץ וְלָסוּךְ, וְלֹא לַעֲשׂוֹת מְלָאכָה, עַד שֶׁיִּכָּנֵס יוֹם טוֹב; וְיוֹם טוֹב מַפְסִיק שְׁאָר הַשִּׁבְעָה.
וּלְאַחַר יוֹם טוֹב, מַשְׁלִים שְׁלוֹשִׁים מִיּוֹם הַמִּיתָה, וְאָסוּר בָּהֶן בְּכָל הַחֲמִשָּׁה דְּבָרִים.

 חָל שְׁבִיעִי שֶׁלּוֹ לִהְיוֹת בְּעֶרֶב הָרֶגֶל, וַהֲרֵי הוּא שַׁבָּת--בָּטְלָה מִמֶּנּוּ גְּזֵרַת שְׁלוֹשִׁים, וּמֻתָּר לְגַלַּח בְּתוֹךְ הַמּוֹעֵד: שֶׁהֲרֵי אָנוּס הָיָה, וְאֵי אִפְשָׁר לוֹ לְגַלַּח בַּשַּׁבָּת.
וְכֵן מְגַלֵּחַ אַחַר עֲצֶרֶת, אוֹ אַחַר רֹאשׁ הַשָּׁנָה וְיוֹם הַכִּפּוּרִים, שֶׁהֲרֵי בָּטְלָה גְּזֵרַת שְׁלוֹשִׁים.

מִי שֶׁחָל שְׁבִיעִי שֶׁלּוֹ לִהְיוֹת בְּעֶרֶב הָרֶגֶל, וְלֹא גִלַּח--אַף עַל פִּי שֶׁאָסוּר לְגַלַּח בַּמּוֹעֵד, מֻתָּר לְגַלַּח לְאַחַר הַמּוֹעֵד: שֶׁהֲרֵי בָּטְלָה גְּזֵרַת שְׁלוֹשִׁים, וְיֵשׁ לוֹ לְגַלַּח בְּכָל עֵת שֶׁיִּרְצֶה.

 הַקּוֹבֵר אֶת מֵתוֹ בְּתוֹךְ הָרֶגֶל--לֹא חָלָה עָלָיו אֲבֵלוּת כְּלָל, וְאֵינוּ נוֹהֵג אֲבֵלוּת בָּרֶגֶל; אֵלָא לְאַחַר הָרֶגֶל מַתְחִיל לִמְנוֹת שִׁבְעָה, וְנוֹהֵג בָּהֶן כָּל דִּבְרֵי אֲבֵלוּת, וּמוֹנֶה שְׁלוֹשִׁים מִיּוֹם הַקְּבוּרָה, וְנוֹהֵג בִּשְׁאָר הַשְּׁלוֹשִׁים בְּכָל גְּזֵרַת שְׁלוֹשִׁים.

 הַמְּקוֹמוֹת שֶׁעוֹשִׂין שְׁנֵי יָמִים טוֹבִים, מוֹנֶה הַשִּׁבְעָה מִיּוֹם טוֹב שֵׁנִי הָאַחֲרוֹן: אַף עַל פִּי שְׁאֵין נוֹהֵג בּוֹ אֲבֵלוּת, הוֹאִיל וּמִדִּבְרֵיהֶם הוּא, עוֹלֶה לוֹ מִן הַמִּנְיָן, וּמוֹנֶה מֵאַחֲרָיו שִׁשָּׁה יָמִים בִּלְבָד; וּמוֹנֶה שְׁלוֹשִׁים יוֹם מִיּוֹם הַקְּבוּרָה, כְּמוֹ שֶׁבֵּאַרְנוּ.

 הַקּוֹבֵר אֶת מֵתוֹ בְּיוֹם טוֹב שֵׁנִי שְׁהוּא יוֹם טוֹב הָאַחֲרוֹן, אוֹ בְּיוֹם טוֹב שֵׁנִי שֶׁלָּעֲצֶרֶת--נוֹהֵג בּוֹ אֲבֵלוּת: הוֹאִיל וְיוֹם טוֹב שֵׁנִי מִדִּבְרֵיהֶם, וַאֲבֵלוּת יוֹם רִאשׁוֹן מִן הַתּוֹרָה--יִדָּחֶה עֲשֵׂה שֶׁלְּדִבְרֵיהֶם, מִפְּנֵי עֲשֵׂה שֶׁלַּתּוֹרָה.
אֲבָל אִם קָבַר בְּיוֹם טוֹב שֵׁנִי שֶׁלְּרֹאשׁ הַשָּׁנָה--אֵינוּ נוֹהֵג בּוֹ אֲבֵלוּת, שֶׁשְּׁנֵיהֶן כְּיוֹם אֶחָד אָרוֹךְ הֶן מֵהַטַּעַם שֶׁבֵּאַרְנוּ בְּהִלְכּוֹת קִדּוּשׁ הַחֹדֶשׁ.

הִלְכּוֹת אֵבֶל פֵּרֶק יא 
אַף עַל פִּי שְׁאֵין אֲבֵלוּת בַּמּוֹעֵד, קוֹרֵעַ עַל מֵתוֹ בַּמּוֹעֵד, וְחוֹלֵץ כְּתֵפוֹ, וּמַבְרִין אֶת הָאֲבֵלִים לֶחֶם בַּמּוֹעֵד: כָּל אֵלּוּ, בְּחֻלּוֹ שֶׁלַּמּוֹעֵד; אֲבָל בְּיוֹם טוֹב, אַפִלּוּ בְּיוֹם טוֹב שֵׁנִי--אֵין קוֹרְעִין, וְלֹא חוֹלְצִין, וְלֹא מַבְרִין.

אֵין קוֹרְעִין בַּמּוֹעֵד וְלֹא חוֹלְצִין, אֵלָא הַקְּרוֹבִים שֶׁחַיָּבִין בָּאֵבֶל, אוֹ הַקּוֹרֵעַ וְחוֹלֵץ עַל הֶחָכָם, אוֹ עַל אָדָם כָּשֵׁר, אוֹ מִי שֶׁהָיָה עוֹמֵד בְּשָׁעַת יְצִיאַת נְשָׁמָה.
וּמַבְרִין הַכֹּל עַל הֶחָכָם בַּמּוֹעֵד בְּתוֹךְ הָרְחָבָה, כְּדֶרֶךְ שֶׁמַּבְרִין אֶת הָאֲבֵלִים--שֶׁהַכֹּל אֲבֵלִים עָלָיו.

כְּשֶׁמַּבְרִין אֶת הָאֲבֵלִים בַּמּוֹעֵד, אֵין מַבְרִין אֵלָא עַל מִטּוֹת זְקוּפוֹת, וְאֵין אוֹמְרִין בִּרְכַת אֲבֵלִים בַּמּוֹעֵד.
אֲבָל עוֹמְדִין בַּשּׁוּרָה, וּמְנַחֲמִין וּפוֹטְרִין.
וְאֵין מַנִּיחִין אֶת הַמִּטָּה בָּרְחוֹב, שֶׁלֹּא לְהַרְגִּיל אֶת הַסֵּפֶד--שֶׁהַמּוֹעֵד אָסוּר בְּסֵפֶד וְתַעְנִית.
וְכֵן אֵין מְלַקֵּט עַצְמוֹת אָבִיו וְאִמּוֹ בַּמּוֹעֵד, שֶׁאֵבֶל הוּא לוֹ; וְאֵין צָרִיךְ לוֹמַר שְׁאָר קְרוֹבִים.

וְכֵן אֵין מַסְפִּידִין אֶת הַמֵּת בַּחֲנֻכָּה וּפוּרִים, וְלֹא בְּרָאשֵׁי חֳדָשִׁים; אֲבָל נוֹהֲגִין בָּהֶן, כָּל דִּבְרֵי אֲבֵלוּת.
וּמֻתָּר לִסְפֹּד לִפְנֵי חֲנֻכָּה וּפוּרִים, וּלְאַחֲרֵיהֶן.

 הַנָּשִׁים בַּמּוֹעֵד, מְעַנּוֹת אֲבָל לֹא מְטַפְּחוֹת; וּבְרָאשֵׁי חֳדָשִׁים וַחֲנֻכָּה וּפוּרִים, מְעַנּוֹת וּמְטַפְּחוֹת.
אֲבָל אֵין מְקוֹנְנוֹת, לֹא בְּזֶה וְלֹא בְּזֶה.
נִקְבַּר הַמֵּת, לֹא מְעַנּוֹת וְלֹא מְטַפְּחוֹת.
אֵיזֶה הוּא עִנּוּי, שֶׁכֻּלָּן עוֹנוֹת כְּאַחַת.
קִינָה--שֶׁאַחַת אוֹמֶרֶת, וְכֻלָּן עוֹנוֹת אַחֲרֶיהָ: שֶׁנֶּאֱמָר "וְלַמֵּדְנָה בְנוֹתֵיכֶם נֶהִי, וְאִשָּׁה רְעוּתָהּ קִינָה" .

בַּמֶּה דְּבָרִים אֲמוּרִים, בִּשְׁאָר הָעָם שֶׁמֵּתוּ.
אֲבָל תַּלְמִיד חֲכָמִים שֶׁמֵּת--סוֹפְדִין אוֹתוֹ בַּמּוֹעֵד, וְאֵין צָרִיךְ לוֹמַר בַּחֲנֻכָּה וּפוּרִים וְרָאשֵׁי חֳדָשִׁים; אֲבָל לֹא בְּיוֹם טוֹב שֵׁנִי.
וְאֵין סוֹפְדִין אוֹתוֹ בְּיָמִים אֵלּוּ, אֵלָא בְּפָנָיו; נִקְבַּר, אֲסוּרִין בְּסֵפֶד.
וְיוֹם שְׁמוּעָתוֹ, כְּפָנָיו הוּא; וְסוֹפְדִין אוֹתוֹ, אַף עַל פִּי שְׁהִיא רְחוֹקָה.

 לֹא תְעוֹרֵר אִשָּׁה עַל מֵת שֶׁלָּהּ, שְׁלוֹשִׁים יוֹם קֹדֶם לֶחָג, כְּדֵי שֶׁלֹּא יָבוֹא הֶחָג, וְהֶם דּוֹוִין: שְׁאֵין הַמֵּת מִשְׁתַּכֵּחַ מִן הַלֵּב, שְׁלוֹשִׁים יוֹם.
בַּמֶּה דְּבָרִים אֲמוּרִים, בְּמֵת יָשָׁן; אֲבָל אִם מֵת בְּתוֹךְ שְׁלוֹשִׁים יוֹם סָמוּךְ לֶחָג, מְעוֹרֶרֶת.

 שִׁבְעַת יְמֵי הַחַתְנוּת, הֲרֵי הֶן כְּרֶגֶל.
וּמִי שֶׁמֵּת לוֹ מֵת בְּתוֹךְ יְמֵי הַמִּשְׁתֶּה--אַפִלּוּ אָבִיו וְאִמּוֹ--מַשְׁלִים יְמֵי הַשִּׂמְחָה, וְאַחַר כָּךְ נוֹהֵג שִׁבְעַת יְמֵי אֲבֵלוּת; וּמוֹנֶה הַשְּׁלוֹשִׁים, מֵאַחַר שִׁבְעַת יְמֵי הַשִּׂמְחָה.

 הֵכִין כָּל צָרְכֵּי הַסְּעוֹדָה וְאָפָה פִּתּוֹ וְטָבַח טִבְחוֹ, כְּדֵי שֶׁיִּכָּנְסוּ לַשִּׂמְחָה, וּמֵת לוֹ מֵת, קֹדֶם שֶׁיִּכָּנְסוּ לַשִּׂמְחָה--אִם לֹא נָתַן מַיִם עַל גַּבֵּי בָּשָׂר--מוֹכֵר הַבָּשָׂר וְהַפַּת, וְנוֹהֵג שִׁבְעַת יְמֵי אֲבֵלוּת; וְאַחַר כָּךְ נוֹהֵג שִׁבְעַת יְמֵי הַמִּשְׁתֶּה.
וְאִם נָתַן מַיִם עַל גַּבֵּי בָּשָׂר, שֶׁהֲרֵי אֵי אִפְשָׁר לִמְכֹּר אוֹתוֹ--מַכְנִיסִין אֶת הַמֵּת לַחֶדֶר, וְאֶת הֶחָתָן וְאֶת הַכַּלָּה לַחֻפָּה; וּבוֹעֵל בְּעִילַת מִצְוָה, וּפוֹרֵשׁ.

וְנוֹהֵג שִׁבְעַת יְמֵי הַמִּשְׁתֶּה, וְאַחַר כָּךְ נוֹהֵג שִׁבְעַת יְמֵי אֲבֵלוּת.
וְכָל אוֹתָן הַיָּמִים, נוֹהֵג בִּדְבָרִים שֶׁבְּצִנְעָה כַּשַּׁבָּת; לְפִיכָּךְ הוּא יָשֵׁן בֵּין הָאֲנָשִׁים, וְהִיא יְשֵׁנָה בֵּין הַנָּשִׁים, כְּדֵי שֶׁלֹּא יְשַׁמַּשׁ מִטָּתוֹ.
וְאֵין מוֹנְעִין תַּכְשִׁיטִין מִן הַכַּלָּה, כָּל שְׁלוֹשִׁים יוֹם.

הָיוּ בִּמְקוֹם שֶׁאִפְשָׁר לִמְכֹּר הַבָּשָׂר, אַף עַל פִּי שֶׁנָּתַן עָלָיו מַיִם--מוֹכֵר, וְנוֹהֵג אֲבֵלוּת תְּחִלָּה; הָיוּ בִּמְקוֹם שְׁאֵי אִפְשָׁר לִמְכֹּר הַבָּשָׂר, אַף עַל פִּי שֶׁלֹּא נָתַן עָלָיו מַיִם--נוֹהֵג שִׁבְעַת יְמֵי הַמִּשְׁתֶּה תְּחִלָּה.

בַּמֶּה דְּבָרִים אֲמוּרִים, בְּשֶׁמֵּת אָבִיו שֶׁלַּחָתָן אוֹ אִמָּהּ שֶׁלַּכַּלָּה, שְׁאִם יַפְסִידוּ סְעוֹדָה זוֹ, אֵין לָהֶם מִי שֶׁיִּטְרַח לָהֶם.
אֲבָל אִם מֵת אָבִיהָ שֶׁלַּכַּלָּה, אוֹ אִמּוֹ שֶׁלַּחָתָן, אוֹ שְׁאָר קְרוֹבֵיהֶם--נוֹהֲגִין שִׁבְעַת יְמֵי הָאֵבֶל תְּחִלָּה; וְאַחַר כָּךְ תִּכָּנֵס לַחֻפָּה, וְיִנְהֲגוּ שִׁבְעַת יְמֵי הַמִּשְׁתֶּה.

הִלְכּוֹת אֵבֶל פֵּרֶק יב 
הַהֶסְפֵּד, כְּבוֹד הַמֵּת הוּא; לְפִיכָּךְ כּוֹפִין אֶת הַיּוֹרְשִׁין לִתֵּן שְׂכַר הַמְּקוֹנְנִים וְהַמְּקוֹנְנוֹת, וְסוֹפְדִין אוֹתוֹ.
וְאִם צִוָּה אַל תִּסְפְּדוּהוּ, אֵין סוֹפְדִין אוֹתוֹ.
אֲבָל אִם צִוָּה שֶׁלֹּא יִקָּבֵר--אֵין שׁוֹמְעִין לוֹ, שֶׁהַקְּבוּרָה מִצְוָה: שֶׁנֶּאֱמָר "כִּי-קָבוֹר תִּקְבְּרֶנּוּ" .

כָּל הַמִּתְעַצֵּל בְּהֶסְפֵּדוֹ שֶׁלֶּחָכָם, אֵינוּ מַאֲרִיךְ יָמִים.
וְכָל הַמִּתְעַצֵּל בְּהֶסְפֵּד אָדָם כָּשֵׁר, רָאוּי לְקָבְרוֹ בְּחַיָּיו; וְכָל הַמּוֹרִיד דְּמָעוֹת עַל אָדָם כָּשֵׁר, הֲרֵי שְׂכָרוֹ עַל כָּךְ שָׁמוּר אֵצֶל הַקָּדוֹשׁ בָּרוּךְ הוּא.

אֵין מַנִּיחִין סֵפֶר תּוֹרָה עַל מִטָּתוֹ שֶׁלֶּחָכָם, וְאֵין מְשַׁנִּין אוֹתוֹ מִמִּטָּה לְמִטָּה, וְאֵין מוֹצִיאִין מִטָּתוֹ אֵלָא דֶּרֶךְ פְּתָחִים, לֹא שֶׁיְּשַׁלְשְׁלוּ אוֹתָהּ דֶּרֶךְ גָּג.
וּבִשְׁאָר הָעָם, מֻתָּר לַעֲשׂוֹת.

אֵין פּוֹחֲתִין מִשִּׁבְעָה מַעְמָדוֹת, וְשִׁבְעָה מוֹשָׁבוֹת לַמֵּת; וְאֵין עוֹשִׂין מַעְמָד וּמוֹשָׁב בְּפָחוּת מֵעֲשָׂרָה, וְאֵין עוֹשִׂין אֵלָא בַּקְּרוֹבִים.
וְאֵין עוֹשִׂין אֵלָא בְּיוֹם רִאשׁוֹן, וּבְבֵית הַקְּבָרוֹת, וּבִמְקוֹם שֶׁנָּהֲגוּ.

כֵּיצַד עוֹשִׂין בִּמְקוֹם שֶׁנָּהֲגוּ: מַעְמִידִין שְׁאָר הַקְּרוֹבִים וּבְנֵי מִשְׁפָּחָה שְׁאֵינָן בְּנֵי אֵבֶל, וְאוֹמְרִין לִפְנֵיהֶם דִּבְרֵי קִינוֹת וְכַיּוֹצֶא בָּהֶן; וְאַחַר כָּךְ אוֹמְרִין שֵׁבוּ יְקָרִים שֵׁבוּ, וְאוֹמְרִין לִפְנֵיהֶם דְּבָרִים אֲחֵרִים כִּשְׁהֶן יוֹשְׁבִין; וְאַחַר כָּךְ אוֹמְרִין עִמְדוּ יְקָרִים עֲמֹדוּ, וְאוֹמְרִין כִּשְׁהֶן עוֹמְדִין.
וְחוֹזֵר וְאוֹמֵר כָּךְ, שִׁבְעָה פְּעָמִים.

 כְּדֶרֶךְ שֶׁעוֹשִׂין מַעְמָד וּמוֹשָׁב לַאֲנָשִׁים בִּמְקוֹם שֶׁנָּהֲגוּ, כָּךְ עוֹשִׂין לַנָּשִׁים; וּמַסְפִּידִין אֶת הַנָּשִׁים כָּאֲנָשִׁים, בְּכָל מָקוֹם.
אֲבָל אֵין מַנִּיחִין מִטַּת הָאִשָּׁה בָּרְחוֹב לְעוֹלָם, שֶׁזֶּה גְּנָאי לָאִשָּׁה; אֵלָא סָמוּךְ לְמִיתָתָהּ, קְבוּרָתָהּ.

 הַמְּלַקֵּט עֲצָמוֹת--אֵין אוֹמְרִין עֲלֵיהֶם קִינִים וָנֶהִי, וְלֹא בִּרְכַת אֲבֵלִים, וְלֹא תַּנְחוּמֵי אֲבֵלִים.
אֲבָל אוֹמְרִין עֲלֵיהֶן דִּבְרֵי שְׁבָח לְהַקָּדוֹשׁ בָּרוּךְ הוּא, וְדִבְרֵי כִּבּוּשִׁין.
הַמְּפַנֶּה אֲרוֹנוֹ שֶׁלַּמֵּת מִמָּקוֹם לְמָקוֹם--אִם שִׁדְרוֹ שֶׁלַּמֵּת קַיֶּמֶת--עוֹמְדִין עָלָיו בַּשּׁוּרָה, וְאוֹמְרִין עָלָיו בִּרְכַת אֲבֵלִים וְתַנְחוּמֵי אֲבֵלִים, וּמַסְפִּידִין אוֹתוֹ, אַף עַל פִּי שֶׁהִעְבִירוּהוּ לְאַחַר שְׁנֵים עָשָׂר חֹדֶשׁ.

וְאִם אֵין שִׁדְרוֹ קַיֶּמֶת--אֵין מַסְפִּידִין אוֹתוֹ, וְאֵין עוֹמְדִין עָלָיו בַּשּׁוּרָה, וְאֵין אוֹמְרִין עָלָיו לֹא בִּרְכַת אֲבֵלִים וְלֹא תַּנְחוּמֵי אֲבֵלִים.
וְאֵלּוּ הֶן בִּרְכַת אֲבֵלִים, דְּבָרִים שֶׁאוֹמְרִין בְּבֵית הָאָבֵל; תַּנְחוּמֵי אֲבֵלִים, שֶׁאוֹמְרִים בַּשּׁוּרָה.

 הַמְּלַקֵּט עַצְמוֹת אָבִיו וְאִמּוֹ--הֲרֵי זֶה מִתְאַבֵּל עֲלֵיהֶם, כָּל הַיּוֹם כֻּלּוֹ; וְלָעֶרֶב אֵין מִתְאַבֵּל, אַפִלּוּ צְרוּרִין לוֹ בִּסְדִינוֹ.
וְאֵין אוֹמְרִין עֲלֵיהֶם קִינוֹת.

 אֵין מַסְפִּידִין אֶת הַקְּטַנִּים.
וּבֶן כַּמָּה שָׁנִים יִהְיֶה רָאוּי לְהֶסְפֵּד--בְּנֵי עֲנִיִּים אוֹ בְּנֵי זְקֵנִים, בְּנֵי חָמֵשׁ; וּבְנֵי עֲשִׁירִים, בְּנֵי שֵׁשׁ: אֶחָד זְכָרִים וְאֶחָד נְקֵבוֹת.

 תִּינוֹק שֶׁמֵּת--כָּל שְׁלוֹשִׁים יוֹם--יוֹצֶא בְּחֵיק, וְנִקְבָּר בְּאִשָּׁה אַחַת וּבִשְׁנֵי אֲנָשִׁים; אֲבָל לֹא בְּאִישׁ אֶחָד וּבִשְׁתֵּי נָשִׁים, מִפְּנֵי הַיֵּחוּד.
וְאֵין עוֹמְדִין עָלָיו בַּשּׁוּרָה; וְאֵין אוֹמְרִין עָלָיו בִּרְכַת אֲבֵלִים, וְלֹא תַּנְחוּמֵי אֲבֵלִים.
בֶּן שְׁלוֹשִׁים יוֹם גְּמוּרִין--יוֹצֶא בִּגְלוּסְקְמָה קְטַנָּה הַנִּטֶּלֶת בָּאֲגַפַּיִם, וְעוֹמְדִין עָלָיו בַּשּׁוּרָה; וְאוֹמְרִין עָלָיו בִּרְכַת אֲבֵלִים, וְתַנְחוּמֵי אֲבֵלִים.
בֶּן שְׁנֵים עָשָׂר חֹדֶשׁ, יוֹצֶא בַּמִּטָּה.

 כָּל הַיּוֹצֶא בַּמִּטָּה, רַבִּים מַצְהִיבִין עָלָיו; וְכָל שְׁאֵינוּ יוֹצֶא בַּמִּטָּה, אֵין הָרַבִּים מַצְהִיבִין עָלָיו.
וְכָל הַנִּכָּר לָרַבִּים, רַבִּים מִתְעַסְּקִין בּוֹ; וְכָל שְׁאֵינוּ נִכָּר לָרַבִּים, אֵין הָרַבִּים חַיָּבִין לְהִתְעַסַּק בּוֹ.
וּמְקוֹם שֶׁנָּהֲגוּ נָשִׁים לָצֵאת לִפְנֵי הַמִּטָּה, יוֹצְאוֹת לִפְנֵי הַמִּטָּה; לְאַחַר הַמִּטָּה, יוֹצְאוֹת לְאַחַר הַמִּטָּה.

 הָעֲבָדִים וְהַשְּׁפָחוֹת--אֵין מַסְפִּידִין אוֹתָן, וְאֵין עוֹמְדִין עֲלֵיהֶם בַּשּׁוּרָה; וְאֵין אוֹמְרִין עֲלֵיהֶם בִּרְכַת אֲבֵלִים, וְלֹא תַּנְחוּמֵי אֲבֵלִים, אֵלָא אוֹמְרִין לוֹ כְּשֵׁם שֶׁאוֹמְרִין לוֹ עַל שׁוֹרוֹ וַחֲמוֹרוֹ שֶׁמֵּת, הַמָּקוֹם יְמַלֵּא חֶסְרוֹנָךְ.

הִלְכּוֹת אֵבֶל פֵּרֶק יג 
כֵּיצַד מְנַחֲמִין אֶת הָאֲבֵלִים: אַחַר שֶׁקּוֹבְרִין אֶת הַמֵּת, מִתְקַבְּצִין הָאֲבֵלִים וְעוֹמְדִין בְּצַד בֵּית הַקְּבָרוֹת; וְכָל הַמְּלַוִּין אֶת הַמֵּת עוֹמְדִין סָבִיב לָהֶם, שׁוּרָה לִפְנֵי שׁוּרָה, וְאֵין שׁוּרָה פְּחוּתָה מֵעֲשָׂרָה, וְאֵין אֲבֵלִים מִן הַמִּנְיָן.

הָאֲבֵלִים עוֹמְדִין לִשְׂמֹאל הַמְּנַחֲמִין, וְכָל הַמְּנַחֲמִין בָּאִים אֵצֶל הָאֲבֵלִים אֶחָד אֶחָד, וְאוֹמְרִין לָהֶם תְּנֻחֲמוּ מִן הַשָּׁמַיִם; וְאַחַר כָּךְ הוֹלֵךְ הָאָבֵל לְבֵיתוֹ.
וּבְכָל יוֹם וָיוֹם מִשִּׁבְעַת יְמֵי אֲבֵלוּת, בָּאִים בְּנֵי אָדָם לְנַחֲמוֹ, בֵּין שֶׁבָּאוּ פָּנִים חֲדָשׁוֹת, בֵּין שֶׁלֹּא בָאוּ.

הָאָבֵל מֵסֶב בָּרֹאשׁ; וְאֵין הַמְּנַחֲמִין רַשָּׁאִין לֵישֵׁב אֵלָא עַל גַּבֵּי קַרְקָע, שֶׁנֶּאֱמָר "וַיֵּשְׁבוּ אִתּוֹ לָאָרֶץ" .
וְאֵינָן רַשָּׁאִין לוֹמַר דָּבָר, עַד שֶׁיִּפְתַּח הָאָבֵל תְּחִלָּה אֶת פִּיו--שֶׁנֶּאֱמָר "וְאֵין דֹּבֵר אֵלָיו, דָּבָר" , וּכְתִיב "אַחֲרֵי כֵן, פָּתַח אִיּוֹב אֶת פִּיהוּ, וַיְקַלֵּל, אֶת יוֹמוֹ" , "וַיַּעַן, אֱלִיפַז" .
וְכֵיוָן שֶׁנִּעְנַע הָאָבֵל בְּרֹאשׁוֹ--שׁוּב אֵין הַמְּנַחֲמִין רַשָּׁאִין לֵישֵׁב אֶצְלוֹ, שֶׁלֹּא יַטְרִיחוּהוּ יוֹתֵר מִדַּי.

מֵת שְׁאֵין לוֹ אֲבֵלִים לְהִתְנַחַם--בָּאִים עֲשָׂרָה בְּנֵי אָדָם כְּשֵׁרִין, וְיוֹשְׁבִין בִּמְקוֹמוֹ כָּל שִׁבְעַת יְמֵי הָאֲבֵלוּת; וּשְׁאָר הָעָם מִתְקַבְּצִין עֲלֵיהֶן.
וְאִם לֹא הָיוּ שָׁם עֲשָׂרָה קְבוּעִין בְּכָל יוֹם וָיוֹם--מִתְקַבְּצִין עֲשָׂרָה מִשְּׁאָר הָעָם, וְיוֹשְׁבִין בִּמְקוֹמוֹ.

הַכֹּל חַיָּבִין לַעֲמֹד בִּפְנֵי נָשִׂיא, חוּץ מֵאָבֵל וְחוֹלֶה; וּלְכָל הָעוֹמֵד מִפָּנָיו אוֹמֵר אָדָם שֵׁב, חוּץ מֵאָבֵל וְחוֹלֶה--שֶׁמַּשְׁמַע יֵשֵׁב בְּאֶבְלוֹ, יֵשֵׁב בְּחָלְיוֹ.

מְכַבְּדִין וּמְרַבְּצִין בְּבֵית הָאָבֵל, וּמְדִיחִין קְעָרוֹת וְכוֹסוֹת וְקִיתוֹנוֹת וּצְלוֹחִיּוֹת, וּמַדְלִיקִין אֶת הַנֵּרוֹת; אֲבָל אֵין מְבִיאִין שָׁם לֹא אֶת הַמֻּגְמָר, וְלֹא אֶת הַבְּשָׂמִים.

אֵין מוֹלִיכִין לְבֵית הָאָבֵל הַמַּאֲכָל שֶׁמַּבְרִין בּוֹ, לֹא בִּכְלֵי כֶּסֶף וְלֹא בִּכְלֵי שַׁעַם וְכַיּוֹצֶא בָּהֶן; אֵלָא בִּכְלֵי נְסָרִים שֶׁלַּעֲרָבָה קְלוּפָה וְכַיּוֹצֶא בָּהֶן, שֶׁלֹּא לְבַיַּשׁ אֶת מִי שְׁאֵין לוֹ.
וְאֵין מַשְׁקִין בִּזְכוֹכִית לְבָנָה אֵלָא בִּצְבוּעָה, שֶׁלֹּא לְבַיַּשׁ אֶת הָעֲנִיִּים שְׁאֵין יֵינוֹתֵיהֶן טוֹבוֹת.

אֵין שׁוֹתִין בְּבֵית הָאָבֵל יָתֵר עַל עֲשָׂרָה כּוֹסוֹת לְכָל אֶחָד וְאֶחָד--שְׁלוֹשָׁה קֹדֶם אֲכִילָה, וּשְׁלוֹשָׁה בְּתוֹךְ אֲכִילָה, וְאַרְבָּעָה אַחַר אֲכִילָה; וְלֹא יוֹסִיף, שֶׁמֶּא יִשְׁתַּכַּר.

אֵין אוֹמְרִין שְׁמוּעָה וְהַגָּדָה בְּבֵית הָאָבֵל, אֵלָא יוֹשְׁבִין דּוֹוִין.
וְכֵן אֵין אוֹמְרִין בִּפְנֵי הַמֵּת, אֵלָא דְּבָרִים שֶׁלַּמֵּת; אֲבָל לַעְסֹק בְּדִבְרֵי תּוֹרָה בְּפָנָיו, אוֹ בְּבֵית הַקְּבָרוֹת--אָסוּר.

אֵין בּוֹכִין עַל הַמֵּת יָתֵר מִשְּׁלוֹשָׁה יָמִים, וְאֵין מַסְפִּידִין יָתֵר עַל שִׁבְעָה.
בַּמֶּה דְּבָרִים אֲמוּרִים, בִּשְׁאָר הָעָם.
אֲבָל תַּלְמִידֵי חֲכָמִים, הַכֹּל לְפִי רֹב חָכְמָתָן; וְאֵין בּוֹכִין עֲלֵיהֶם יוֹתֵר מִשְּׁלוֹשִׁים יוֹם--שְׁאֵין לָנוּ גָּדוֹל מִמֹּשֶׁה רַבֵּנוּ, וְכָתוּב "וַיִּתְּמוּ, יְמֵי בְכִי אֵבֶל מֹשֶׁה" .

וְכֵן אֵין מַסְפִּידִין יָתֵר עַל שְׁנֵים עָשָׂר חֹדֶשׁ--אֵין לָנוּ בַּחֲכָמִים גָּדוֹל מֵרַבֵּנוּ הַקָּדוֹשׁ, וּשְׁנֵים עָשָׂר חֹדֶשׁ בִּלְבָד נִסְפַּד.
וְכֵן חָכָם שֶׁבָּאָה שְׁמוּעָתוֹ לְאַחַר שְׁנֵים עָשָׂר חֹדֶשׁ, אֵין סוֹפְדִין אוֹתוֹ.

 אַל יִתְקַשֶּׁה אָדָם עַל מֵתוֹ יָתֵר מִדַּי--שֶׁנֶּאֱמָר "אַל-תִּבְכּוּ לְמֵת, וְאַל-תָּנֻדוּ לוֹ" , כְּלוֹמַר יָתֵר מִדַּי: שֶׁזֶּה הוּא מִנְהָגוֹ שֶׁלָּעוֹלָם; וְהַמְּצַעֵר עַצְמוֹ עַל מִנְהַג הָעוֹלָם, הֲרֵי זֶה טִפֵּשׁ.
אֵלָא כֵּיצַד יַעֲשֶׂה--שְׁלוֹשָׁה לִבְכִי, שִׁבְעָה לְהֶסְפֵּד, שְׁלוֹשִׁים יוֹם לְתַסְפֹּרֶת וְלִשְׁאָר הַחֲמִשָּׁה.

 כָּל מִי שֶׁלֹּא מִתְאַבֵּל כְּמוֹ שֶׁצִּוּוּ חֲכָמִים, הֲרֵי זֶה אַכְזָרִי; אֵלָא יִפְחַד וְיִדְאַג וִיפַשְׁפַּשׁ בְּמַעֲשָׂיו, וְיַחְזֹר בִּתְשׁוּבָה.
וְאֶחָד מִבְּנֵי חֲבוּרָה שֶׁמֵּת, תִּדְאַג כָּל הַחֲבוּרָה כֻּלָּהּ.

כָּל שְׁלוֹשָׁה יָמִים הָרִאשׁוֹנִים, יִרְאֶה אֶת עַצְמוֹ כְּאִלּוּ חֶרֶב מֻנַּחַת לוֹ עַל כְּתֵפוֹ; מִשְּׁלוֹשָׁה וְעַד שִׁבְעָה, מֻנַּחַת בְּקֶרֶן זָוִית; מִכָּאן וְאִלַּךְ, עוֹבֶרֶת כְּנֶגְדוֹ בַּשּׁוּק.
כָּל זֶה כְּדֵי לְהָכִין עַצְמוֹ לַחְזֹר, וְיֵעוֹר מִשִּׁינָתוֹ, וַהֲרֵי הוּא אוֹמֵר "הִכִּיתָה אֹתָם וְלֹא-חָלוּ" , מִכְּלַל שֶׁצָּרִיךְ לְהָקִיץ וְלָחוּל.

הִלְכּוֹת אֵבֶל פֵּרֶק יד 
מִצְוַת עֲשֵׂה שֶׁלְּדִבְרֵיהֶם לְבַקַּר חוֹלִים, וּלְנַחַם אֲבֵלִים, וּלְהוֹצִיא הַמֵּת, וּלְהַכְנִיס הַכַּלָּה, וּלְלַוּוֹת הָאוֹרְחִים, וְלַעְסֹק בְּכָל צָרְכֵּי הַקְּבוּרָה, לָשֵׂאת עַל הַכָּתֵף, וְלֵילֵךְ לְפָנָיו, וְלִסְפֹּד, וְלַחְפֹּר, וְלִקְבֹּר; וְכֵן לְשַׂמַּח הֶחָתָן וְהַכַּלָּה, וּלְסַעֲדָם בְּכָל צָרְכֵּיהֶם.
וְאֵלּוּ הֶן גְּמִילוּת חֲסָדִים שֶׁבְּגוּפוֹ, שְׁאֵין לָהֶם שֵׁעוּר.

אַף עַל פִּי שֶׁכָּל מִצְווֹת אֵלּוּ מִדִּבְרֵיהֶם, הֲרֵי הֶן בִּכְלַל "וְאָהַבְתָּ לְרֵעֲךָ כָּמוֹךָ" .
כָּל הַדְּבָרִים שֶׁאַתָּה רוֹצֶה שֶׁיַּעֲשׂוּ אוֹתָם לָךְ אֲחֵרִים, עֲשֵׂה אוֹתָן אַתָּה לְאָחִיךָ בַּתּוֹרָה וּבַמִּצְווֹת.

 שְׂכַר הַלִּוּוּי מְרֻבֶּה מִן הַכֹּל; וְהוּא הַחֹק שֶׁחֲקָקוֹ אַבְרָהָם אָבִינוּ וְדֶרֶךְ הַחֶסֶד שֶׁנָּהַג בָּהּ--מַאֲכִיל עוֹבְרֵי דְּרָכִים, וּמַשְׁקֶה אוֹתָן, וּמְלַוֶּה אוֹתָן.
וּגְדוֹלָה הַכְנָסַת אוֹרְחִים מֵהַקְבָּלַת פְּנֵי שְׁכִינָה, שֶׁנֶּאֱמָר "וַיַּרְא, וְהִנֵּה שְׁלֹשָׁה אֲנָשִׁים ..." .
וְלִוּוּיָם, יוֹתֵר מֵהַכְנָסָתָן; אָמְרוּ חֲכָמִים כָּל שְׁאֵינוּ מְלַוֶּה, כְּאִלּוּ שׁוֹפֵךְ דָּמִים.

 כּוֹפִין לַלְּוָיָה, כְּדֶרֶךְ שֶׁכּוֹפִין לַצְּדָקָה.
וּבֵית דִּין הָיוּ מְתַקְּנִין שְׁלוּחִין לְלַוּוֹת אָדָם הָעוֹבֵר מִמָּקוֹם לְמָקוֹם; וְאִם נִתְעַצְּלוּ בְּדָבָר זֶה, מַעֲלֶה עֲלֵיהֶם הַכָּתוּב כְּאִלּוּ שָׁפְכוּ דָּמִים.
אַפִלּוּ הַמְּלַוֶּה אֶת חֲבֵרוֹ אַרְבַּע אַמּוֹת בָּעִיר, יֵשׁ לוֹ שָׂכָר מְרֻבֶּה.

וְכַמָּה הוּא שֵׁעוּר הַלְּוָיָה שֶׁחַיָּב אָדָם בָּהּ: הָרָב לַתַּלְמִיד, עַד עִבּוּרָהּ שֶׁלָּעִיר; וְהָאִישׁ לַחֲבֵרוֹ, עַד תְּחוּם הַשַּׁבָּת.
וְהַתַּלְמִיד לָרָב, עַד פַּרְסָה; וְאִם הָיָה רִבּוֹ מֻבְהָק, עַד שָׁלוֹשׁ פַּרְסָאוֹת.

 בִּקּוּר חוֹלִים מִצְוָה עַל הַכֹּל--אַפִלּוּ גָּדוֹל, מְבַקֵּר אֶת הַקָּטָן.
וּמְבַקְּרִין פְּעָמִים הַרְבֵּה בַּיּוֹם; וְכָל הַמּוֹסִיף, מְשֻׁבָּח--וּבִלְבָד, שֶׁלֹּא יַטְרִיחַ.
וְכָל הַמְּבַקֵּר אֶת הַחוֹלֶה, כְּאִלּוּ נָטַל חֵלֶק מֵחָלְיוֹ, וְהֵקַל מֵעָלָיו; וְכָל שְׁאֵינוּ מְבַקֵּר, כְּאִלּוּ שׁוֹפֵךְ דָּמִים.

 אֵין מְבַקְּרִין אֶת הַחוֹלֶה, אֵלָא מִיּוֹם שְׁלִישִׁי וָהָלְאָה; וְאִם קָפַץ עָלָיו הַחֹלִי, וְהִכְבִּיד--מְבַקְּרִין אוֹתוֹ מִיָּד.
וְאֵין מְבַקְּרִין לֹא בְּשָׁלוֹשׁ שָׁעוֹת רִאשׁוֹנוֹת בַּיּוֹם, וְלֹא בְּשָׁלוֹשׁ אַחֲרוֹנוֹת, מִפְּנֵי שְׁהֶן מִתְעַסְּקִין בְּצָרְכֵּי הַחוֹלֶה.
וְאֵין מְבַקְּרִין לֹא חוֹלֵי מֵעַיִם, וְלֹא חוֹלֵי הָעַיִן, וְלֹא מְחוּשֵׁי הָרֹאשׁ--מִפְּנֵי שֶׁהַבִּקּוּר קָשֶׁה לָהֶן.

 הַנִּכְנָס לְבַקַּר אֶת הַחוֹלֶה--לֹא יֵשֵׁב לֹא עַל גַּבֵּי מִטָּה, וְלֹא עַל גַּבֵּי סַפְסַל, וְלֹא עַל גַּבֵּי כִּסֵּא, וְלֹא עַל גַּבֵּי מָקוֹם גָּבוֹהַּ, וְלֹא לְמַעְלָה מִמְּרַאֲשׁוֹתָיו; אֵלָא מִתְעַטֵּף, וְיוֹשֵׁב לְמַטָּה מִמְּרַאֲשׁוֹתָיו, וּמְבַקֵּשׁ עָלָיו רַחֲמִים, וְיוֹצֶא.

 יֵרָאֶה לִי שֶׁנֶּחָמַת אֲבֵלִים קוֹדֶמֶת לְבִקּוּר חוֹלִים, שֶׁנִּחוּם אֲבֵלִים גְּמִילוּת חֶסֶד עִם הַחַיִּים וְעִם הַמֵּתִים.
מִי שֶׁהָיָה לְפָנָיו מֵת וְכַלָּה--מַנִּיחַ אֶת הַכַּלָּה, וּמִתְעַסֵּק עִם הַמֵּת; וְכֵן הוּא אוֹמֵר "לֵב חֲכָמִים בְּבֵית אֵבֶל" .
מֵת וְכַלָּה שֶׁנִּפְגְעוּ זֶה בְּזֶה בַּדֶּרֶךְ, מַעְבִירִין אֶת הַמֵּת מִלִּפְנֵי הַכַּלָּה; וְהַכֹּל עוֹבְרִין מִלִּפְנֵי הַמֶּלֶךְ.

 מְבַטְּלִין תַּלְמוּד תּוֹרָה לְהוֹצָאַת הַמֵּת, וּלְהַכְנָסַת הַכַּלָּה.
בַּמֶּה דְּבָרִים אֲמוּרִים, בִּשְׁאֵין לוֹ כָּל צָרְכּוֹ; אֲבָל יֵשׁ לוֹ כָּל צָרְכּוֹ, אֵין מְבַטְּלִין.
וְהַכֹּל שְׁאֵין מִתְעַסְּקִין בְּתַלְמוּד תּוֹרָה, חַיָּבִין לְהִתְעַסַּק עִמּוֹ.
מֵת אֶחָד בָּעִיר--כָּל בְּנֵי הָעִיר אֲסוּרִין בַּעֲשִׂיַּת מְלָאכָה, עַד שֶׁיִּקְבְּרוּהוּ; וְאִם יֵשׁ לוֹ מִי שֶׁיִּתְעַסַּק בִּצְרָכָיו, מֻתָּרִין.

תַּלְמִיד חֲכָמִים שֶׁמֵּת--אַפִלּוּ הָיוּ עִמּוֹ עַד שִׁשִּׁים רִבּוֹא, מְבַטְּלִין תַּלְמוּד תּוֹרָה לְהוֹצָאָתוֹ; הָיוּ שִׁשִּׁים רִבּוֹא, אֵין מְבַטְּלִין.
וְאִם הָיָה מְלַמֵּד לַאֲחֵרִים--אֵין לוֹ שֵׁעוּר, אֵלָא מְבַטְּלִין הַכֹּל לְהוֹצָאָתוֹ.

קוֹבְרִין מֵתֵי גּוֹיִים, וּמְנַחֲמִין אֲבֵלֵיהֶם, וּמְבַקְּרִין חוֹלֵיהֶם--מִפְּנֵי דַּרְכֵּי שָׁלוֹם.

בָּתֵּי הַקְּבָרוֹת, אֲסוּרִין בַּהֲנָיָה.
כֵּיצַד: אֵין אוֹכְלִין בָּהֶן, וְאֵין שׁוֹתִין בָּהֶן, וְאֵין עוֹשִׂין בָּהֶן מְלָאכָה, וְלֹא קוֹרִין בָּהֶן, וְלֹא שׁוֹנִין בָּהֶן.
כְּלָלוֹ שֶׁלַּדָּבָר--אֵין נֵאוֹתִין בָּהֶן, וְלֹא נוֹהֲגִין בָּהֶן קַלּוּת רֹאשׁ.

לֹא יֵלֵךְ אָדָם בְּתוֹךְ אַרְבַּע אַמּוֹת שֶׁלַּקֶּבֶר, וּתְפִלִּין בְּרֹאשׁוֹ, וְסֵפֶר תּוֹרָה בִּזְרוֹעוֹ; וְלֹא יִתְפַּלַּל שָׁם.
וּבְרִחוּק אַרְבַּע אַמּוֹת, מֻתָּר.
הַמּוֹלִיךְ עֲצָמוֹת מִמָּקוֹם לְמָקוֹם--לֹא יִתְּנֵם בְּדִסְקְיָה, וְלֹא יַנִּיחֵם עַל גַּבֵּי הַחֲמוֹר וְיִרְכַּב עֲלֵיהֶם: מִפְּנֵי שֶׁנּוֹהֵג בָּהֶן מִנְהַג בִּזָּיוֹן.
וְאִם הָיָה מִתְיָרֵא מִפְּנֵי הַגַּנָּבִים, אוֹ מִפְּנֵי הַלִּסְטִים--מֻתָּר.

אֵין מְפַנִּין אֶת הַמֵּת מִקֶּבֶר לְקֶבֶר, אַפִלּוּ מִבָּזוּי לִמְכֻבָּד; וְאִם הָיָה בְּתוֹךְ שָׂדֵהוּ--מְפַנֵּהוּ, אַפִלּוּ מִמְּכֻבַּד לְבָזוּי.
וְאֵין קוֹבְרִין מֵת עַל גַּבֵּי מֵת, וְלֹא שְׁנֵי מֵתִים כְּאֶחָד--בִּזָּיוֹן הוּא.
וְקָטָן הַיּוֹצֶא עִם אִמּוֹ, נִקְבָּר עִמָּהּ.

 עֲפַר הַקֶּבֶר אֵינוּ אָסוּר בַּהֲנָיָה, שְׁאֵין קַרְקַע עוֹלָם נֶאֱסֶרֶת; אֲבָל קֶבֶר הַבִּנְיָן, אָסוּר בַּהֲנָיָה.
הַבּוֹנֶה קֶבֶר לְמֵת--לֹא נֶאֱסַר, עַד שֶׁיִּכָּנֵס בּוֹ הַמֵּת; אַפִלּוּ הִטִּיל בּוֹ נֵפֶל, נֶאֱסַר בַּהֲנָיָה.

 נֶפֶשׁ שֶׁנַּעֲשָׂה לְשֵׁם חַי, וְרָמָה בּוֹ הַמֵּת, וְהוֹסִיף בּוֹ דּוּמַס אַחֵר לְשֵׁם הַמֵּת--אַף עַל פִּי שֶׁפִּנָּה הַמֵּת, הַכֹּל אָסוּר בַּהֲנָיָה; וְאִם הִכִּיר אֶת הַתּוֹסֶפֶת--חוֹלֵץ אוֹתָהּ, וְהַשְּׁאָר מֻתָּר.
נַעֲשָׂה לְשֵׁם הַמֵּת--כֵּיוָן שֶׁהֻטָּל בּוֹ הַמֵּת--נֶאֱסַר, אַף עַל פִּי שֶׁפִּנָּהוּ.

 הַבּוֹנֶה קֶבֶר לְאָבִיו, וְהָלַךְ וּקְבָרוֹ בְּקֶבֶר אַחֵר--הֲרֵי זֶה לֹא יִקְבֹּר בּוֹ מֵת אַחֵר עוֹלָמִית; וְהַקֶּבֶר הַזֶּה אָסוּר בַּהֲנָיָה, מִפְּנֵי כְּבוֹד אָבִיו.

 הַמֵּת אָסוּר בַּהֲנָיָה כֻּלּוֹ, חוּץ מִשְּׂעָרוֹ--שְׁהוּא מֻתָּר בַּהֲנָיָה, מִפְּנֵי שְׁאֵינוּ גּוּפוֹ.
וְכֵן אֲרוֹנוֹ, וְכָל תַּכְרִיכָיו--אֲסוּרִין בַּהֲנָיָה.
אֲבָל כֵּלִים הַמּוּכָנִים לְתַכְרִיךְ, לֹא נֶאֶסְרוּ בַּהֲנָיָה; אַפִלּוּ אָרַג בֶּגֶד לַמֵּת--לֹא נֶאֱסָר עַד שֶׁיַּגִּיעַ בַּמִּטָּה הַנִּקְבֶּרֶת עִמּוֹ, שְׁאֵין הַהַזְמָנָה אוֹסֶרֶת.

 כָּל הַכֵּלִים שֶׁזּוֹרְקִין עַל הַמֵּת עַל הַמִּטָּה הַנִּקְבֶּרֶת עִמּוֹ--אֲסוּרִין בַּהֲנָיָה, שֶׁלֹּא יִתְחַלְּפוּ בַּתַּכְרִיכִין.
הָיוּ אָבִיו וְאִמּוֹ מְזָרְקִין כֵּלִים בַּחֲמָתָן עַל הַמֵּת, מִצְוָה עַל אֲחֵרִים לְהַצִּילָן; וְאִם הִגִּיעוּ לַמִּטָּה הַנִּקְבֶּרֶת, אֵין מַצִּילִין אוֹתָן.

 מְלַמְּדִין אֶת הָאָדָם שֶׁלֹּא יִהְיֶה חַבְלָן, וְלֹא יַפְסִיד אֶת הַכֵּלִים וְיַשְׁלִיכֵם לְחַבָּלָה.
מוּטָב לִתֵּן אוֹתָן לָעֲנִיִּים, וְאַל יַשְׁלִיכֵם לְרִמָּה וְתוֹלֵעָה.
וְכָל הַמַּרְבֶּה כֵּלִים עַל הַמֵּת, עוֹבֵר מִשּׁוֹם בַּל תַּשְׁחִית.

 מֶלֶךְ שֶׁמֵּת--עוֹקְרִין סוּס שֶׁהָיָה רוֹכֵב עָלָיו, וְעֶגְלָה שֶׁהָיְתָה מוֹשֶׁכֶת בַּקָּרוֹן שֶׁהָיָה יוֹשֵׁב בּוֹ: מְנַשֵּׁר פַּרְסוֹתֶיהָ מִן הָאַרְכֻּבָּה וּלְמַטָּה, מְקוֹם שְׁאֵין עוֹשֶׂה אוֹתָהּ טְרֵפָה.
וּמוֹשִׁיבִין יְשִׁיבָה עַל קִבְרוֹ שִׁבְעַת יָמִים--שֶׁנֶּאֱמָר "וְכָבוֹד עָשׂוּ-לוֹ בְמוֹתוֹ" , זֶה שֶׁהוֹשִׁיבוּ יְשִׁיבָה עַל קִבְרוֹ.
וְנָשִׂיא שֶׁמֵּת, אֵין מְבַטְּלִין יְשִׁיבָתוֹ יָתֵר עַל שְׁלוֹשִׁים יוֹם.

 מֶלֶךְ אוֹ נָשִׂיא שֶׁמֵּת--יֵשׁ לָהֶן לִשְׂרֹף מִטָּתוֹ, וְכָל כְּלֵי תַּשְׁמִישׁוֹ; וְאֵין בְּזֶה דַּרְכֵּי הָאֱמוֹרִי, וְלֹא מִשּׁוֹם הַשְׁחָתָה: שֶׁנֶּאֱמָר "בְּשָׁלוֹם תָּמוּת, וּבְמִשְׂרְפוֹת אֲבוֹתֶיךָ הַמְּלָכִים ...
יִשְׂרְפוּ-לָךְ" .

הִלְכּוֹת מְלָכִים וּמִלְחָמוֹת 
יֵשׁ בִּכְלָלָן שָׁלוֹשׁ וְעֶשְׂרִים מִצְווֹת--עֶשֶׂר מִצְווֹת עֲשֵׂה, וּשְׁלוֹשׁ עֶשְׂרֵה מִצְווֹת לֹא תַעֲשֶׂה; וְזֶה הוּא פְּרָטָן: לְמַנּוֹת מֶלֶךְ מִיִּשְׂרָאֵל; שֶׁלֹּא יִמָּנֶה מִקְּהַל גֵּרִים; שֶׁלֹּא יַרְבֶּה לוֹ נָשִׁים; שֶׁלֹּא יַרְבֶּה לוֹ סוּסִים; שֶׁלֹּא יַרְבֶּה לוֹ כֶּסֶף וְזָהָב; לְהַחְרִים שִׁבְעָה עֲמָמִין; שֶׁלֹּא לְהַחֲיוֹת מֵהֶן נְשָׁמָה; לִמְחוֹת זַרְעוֹ שֶׁלַּעֲמָלֵק; לִזְכֹּר מַה שֶׁעָשָׂה עֲמָלֵק; שֶׁלֹּא לִשְׁכֹּחַ מַעֲשָׂיו הָרָעִים וַאֲרִיבָתוֹ בַּדֶּרֶךְ; שֶׁלֹּא לִשְׁכֹּן בְּאֶרֶץ מִצְרַיִם; לִשְׁלֹחַ שָׁלוֹם לְיוֹשְׁבֵי הָעִיר כְּשֶׁצָּרִים עָלֶיהָ, וְלָדוּן בָּהּ כַּאֲשֶׁר מְפֹרָשׁ בַּתּוֹרָה, וְאִם תַּשְׁלִים וְאִם לֹא תַשְׁלִים; שֶׁלֹּא לִדְרֹשׁ שָׁלוֹם מֵעַמּוֹן וּמוֹאָב בִּלְבָד, כְּשֶׁצָּרִים עֲלֵיהֶן; שֶׁלֹּא לְהַשְׁחִית אִילָנֵי מַאֲכָל בַּמָּצוֹר; לְהַתְקִין יָד שֶׁיֵּצְאוּ בּוֹ בַּעֲלֵי הַמַּחֲנֶה לְהִפָּנוֹת בּוֹ; לְהַתְקִין יָתֵד לַחְפֹּר בּוֹ; לִמְשֹׁחַ כּוֹהֵן לְדַבַּר בְּאָזְנֵי אַנְשֵׁי הַצָּבָא בְּשָׁעַת הַמִּלְחָמָה; לִהְיוֹת מְאָרֵס וּבוֹנֶה בִּנְיָן וְנוֹטֵעַ כֶּרֶם שְׂמֵחִים בְּקִנְיָנָן שָׁנָה תְּמִימָה, וּמַחְזִירִין אוֹתָן מִן הַמִּלְחָמָה; שֶׁלֹּא יַעֲבֹר עֲלֵיהֶן דָּבָר, וְלֹא יֵצְאוּ אַפִלּוּ לְצָרְכֵּי הָעִיר וְצָרְכֵּי הַגְּדוּד וְדוֹמֶה לָהֶן; שֶׁלֹּא לַעֲרֹץ וְלַחְזֹר לְאָחוֹר בְּשָׁעַת הַמִּלְחָמָה; דִּין יְפַת תֹּאַר; שֶׁלֹּא תִמָּכֵר יְפַת תֹּאַר; שֶׁלֹּא יִכְבְּשֶׁנָּה לְעַבְדוּת אַחַר שֶׁנִּבְעֲלָה.
וּבֵאוּר מִצְווֹת אֵלּוּ בִּפְרָקִים אֵלּוּ.

הִלְכּוֹת מְלָכִים וּמִלְחָמוֹת פֵּרֶק א 
שָׁלוֹשׁ מִצְווֹת נִצְטַוּוּ יִשְׂרָאֵל בְּשָׁעַת כְּנִיסָתָן לָאָרֶץ--לְמַנּוֹת לָהֶם מֶלֶךְ שֶׁנֶּאֱמָר "שׂוֹם תָּשִׂים עָלֶיךָ מֶלֶךְ" , וּלְהַכְרִית זַרְעוֹ שֶׁלַּעֲמָלֵק שֶׁנֶּאֱמָר "תִּמְחֶה אֶת-זֵכֶר עֲמָלֵק" , וְלִבְנוֹת לָהֶם בֵּית הַבְּחִירָה שֶׁנֶּאֱמָר "לְשִׁכְנוֹ תִדְרְשׁוּ, וּבָאתָ שָּׁמָּה" .

מִנּוּי מֶלֶךְ קוֹדֵם לְמִלְחֶמֶת עֲמָלֵק, שֶׁנֶּאֱמָר "אֹתִי שָׁלַח ה' לִמְשָׁחֳךָ לְמֶלֶךְ ...
וְעַתָּה לֵךְ וְהִכִּיתָ אֶת-עֲמָלֵק" .
וְהַכְרָתַת זֶרַע עֲמָלֵק קוֹדֶמֶת לְבִנְיַן הַבַּיִת, שֶׁנֶּאֱמָר "וַיְהִי, כִּי-יָשַׁב הַמֶּלֶךְ בְּבֵיתוֹ; וַה' הֵנִיחַ-לוֹ מִסָּבִיב, מִכָּל-אֹיְבָיו.
וַיֹּאמֶר הַמֶּלֶךְ, אֶל-נָתָן הַנָּבִיא, רְאֵה ...
אָנֹכִי יוֹשֵׁב בְּבֵית אֲרָזִים ..." .

מֵאַחַר שֶׁהֲקָמַת הַמֶּלֶךְ מִצְוָה, לָמָּה לֹא רָצָה הַקָּדוֹשׁ בָּרוּךְ הוּא כְּשֶׁשָּׁאֲלוּ מֶלֶךְ מִשְּׁמוּאֵל: לְפִי שֶׁשָּׁאֲלוּ בְּתַרְעֹמֶת, וְלֹא שָׁאֲלוּ לְקַיַּם הַמִּצְוָה, אֵלָא מִפְּנֵי שֶׁקָּצוּ בִּשְׁמוּאֵל הַנָּבִיא, שֶׁנֶּאֱמָר "כִּי לֹא אֹתְךָ מָאָסוּ, כִּי-אֹתִי מָאֲסוּ" .

 אֵין מַעְמִידִין מֶלֶךְ תְּחִלָּה, אֵלָא עַל פִּי בֵּית דִּין שֶׁלְּשִׁבְעִים זְקֵנִים וְעַל פִּי נָבִיא--כִּיהוֹשׁוּעַ שֶׁמִּנָּהוּ מֹשֶׁה רַבֵּנוּ וּבֵית דִּינוֹ, וּכְשָׁאוּל וְדָוִיד שֶׁמִּנָּה אוֹתָם שְׁמוּאֵל הָרָמָתִי וּבֵית דִּינוֹ.

 אֵין מַעְמִידִין מֶלֶךְ מִקְּהַל גֵּרִים, אַפִלּוּ אַחַר כַּמָּה דּוֹרוֹת--עַד שֶׁתִּהְיֶה אִמּוֹ מִיִּשְׂרָאֵל: שֶׁנֶּאֱמָר "לֹא תוּכַל לָתֵת עָלֶיךָ אִישׁ נָכְרִי, אֲשֶׁר לֹא-אָחִיךָ הוּא" .
וְלֹא לְמַלְכוּת בִּלְבָד, אֵלָא לְכָל שְׂרָרוֹת שֶׁבְּיִשְׂרָאֵל--לֹא שַׂר צָבָא, וְלֹא שַׂר חֲמִשִּׁים אוֹ שַׂר עֲשָׂרָה, אַפִלּוּ מְמֻנֶּה עַל אַמַּת הַמַּיִם שֶׁמְּחַלֵּק מִמֶּנָּה לַשָּׂדוֹת; אֵין צָרִיךְ לוֹמַר דַּיָּן אוֹ נָשִׂיא, שֶׁלֹּא יְהֶא אֵלָא מִיִּשְׂרָאֵל: שֶׁנֶּאֱמָר "מִקֶּרֶב אַחֶיךָ, תָּשִׂים עָלֶיךָ מֶלֶךְ" --כָּל מְשִׂימוֹת שֶׁאַתָּה מֵשִׁים עָלֶיךָ, לֹא יִהְיוּ אֵלָא "מִקֶּרֶב אַחֶיךָ".

 אֵין מַעְמִידִין אִשָּׁה בַּמַּלְכוּת--שֶׁנֶּאֱמָר "מֶלֶךְ" , וְלֹא מַלְכָּה; וְכֵן כָּל מְשִׂימוֹת שֶׁבְּיִשְׂרָאֵל, אֵין מְמַנִּים בָּהֶם אֵלָא אִישׁ.
וְאֵין מַעְמִידִין מֶלֶךְ וְלֹא כּוֹהֵן גָּדוֹל--לֹא גַּרָע, וְלֹא סַפָּר, וְלֹא בַּלָּן, וְלֹא בֻּרְסִי: לֹא מִפְּנֵי שְׁהֶן פְּסוּלִין; אֵלָא הוֹאִיל וְאֻמָּנוּתָן נִקְלָה, הָעָם מְזַלְזְלִין בָּהֶן לְעוֹלָם.
וּמִשֶּׁיַּעֲשֶׂה בִּמְלָאכָה מֵאֵלּוּ יוֹם אֶחָד, נִפְסַל.

כְּשֶׁמַּעְמִידִין הַמֶּלֶךְ--מוֹשְׁחִין אוֹתוֹ בְּשֶׁמֶן הַמִּשְׁחָה, שֶׁנֶּאֱמָר "וַיִּקַּח שְׁמוּאֵל אֶת-פַּךְ הַשֶּׁמֶן, וַיִּצֹק עַל-רֹאשׁוֹ--וַיִּשָּׁקֵהוּ" .
מֵאַחַר שֶׁמּוֹשְׁחִין הַמֶּלֶךְ--הֲרֵי זֶה זוֹכֶה לוֹ, וּלְבָנָיו לְעוֹלָם: שֶׁהַמַּלְכוּת יְרֻשָּׁה לָהֶם, שֶׁנֶּאֱמָר "לְמַעַן יַאֲרִיךְ יָמִים עַל-מַמְלַכְתּוֹ הוּא וּבָנָיו, בְּקֶרֶב יִשְׂרָאֵל" .

הִנִּיחַ בֵּן קָטָן--מְשַׁמְּרִין לוֹ הַמְּלוּכָה עַד שֶׁיַּגְדִּיל, כְּמוֹ שֶׁעָשָׂה יְהוֹיָדָע לְיוֹאָשׁ.
וְכָל הַקּוֹדֵם בַּנַּחֲלָה, קוֹדֵם לִירֻשַּׁת הַמְּלוּכָה; וְהַבֵּן הַגָּדוֹל, קוֹדֵם לַקָּטָן מִמֶּנּוּ.

וְלֹא הַמַּלְכוּת בִּלְבָד, אֵלָא כָּל הַשְּׂרָרוֹת וְכָל הַמִּנּוּיִין שֶׁבְּיִשְׂרָאֵל--יְרֻשָּׁה לִבְנוֹ וּלְבֶן בְּנוֹ עַד עוֹלָם: וְהוּא שֶׁיִּהְיֶה הַבֵּן מְמַלֵּא מְקוֹם אֲבוֹתָיו בְּחָכְמָה, וּבְיִרְאָה.
הָיָה מְמַלֵּא בְּיִרְאָה--אַף עַל פִּי שְׁאֵינוּ מְמַלֵּא בְּחָכְמָה--מַעְמִידִין אוֹתוֹ בִּמְקוֹם אָבִיו, וּמְלַמְּדִין אוֹתוֹ; וְכָל מִי שְׁאֵין בּוֹ יִרְאַת שָׁמַיִם--אַף עַל פִּי שֶׁחָכְמָתוֹ מְרֻבָּה, אֵין מְמַנִּין אוֹתוֹ לְמִנּוּי מִן הַמִּנּוּיִין שֶׁבְּיִשְׂרָאֵל.

כֵּיוָן שֶׁנִּמְשַׁח דָּוִיד--זָכָה בְּכֶתֶר מַלְכוּת, וַהֲרֵי הַמַּלְכוּת לוֹ וּלְבָנָיו הַזְּכָרִים הַכְּשֵׁרִים עַד עוֹלָם: שֶׁנֶּאֱמָר "כִּסְאֲךָ, יִהְיֶה נָכוֹן עַד-עוֹלָם" .
וְלֹא זָכָה אֵלָא לַכְּשֵׁרִים, שֶׁנֶּאֱמָר "אִם-יִשְׁמְרוּ בָנֶיךָ, בְּרִיתִי" .
אַף עַל פִּי שֶׁלֹּא זָכָה אֵלָא לַכְּשֵׁרִים, לֹא תִכָּרֵת הַמַּלְכוּת מִזֶּרַע דָּוִיד לְעוֹלָם: הִבְטִיחוֹ הַקָּדוֹשׁ בָּרוּךְ הוּא בְּכָּךְ, שֶׁנֶּאֱמָר "אִם-יַעַזְבוּ בָנָיו, בְּרִיתִי; וּבְמִשְׁפָּטַי, לֹא יֵלֵכוּן ...
וּפָקַדְתִּי בְשֵׁבֶט פִּשְׁעָם; וּבִנְגָעִים עֲוֹנָם.
וְחַסְדִּי, לֹא-אָסִיר מֵעִמּוֹ" .

 נָבִיא שֶׁהִעְמִיד מֶלֶךְ מִשְּׁאָר שִׁבְטֵי יִשְׂרָאֵל, וְהָיָה אוֹתוֹ הַמֶּלֶךְ הוֹלֵךְ בְּדַרְכֵּי הַתּוֹרָה וְהַמִּצְוָה, וְנִלְחָם מִלְחָמוֹת ה'--הֲרֵי זֶה מֶלֶךְ, וְכָל מִצְווֹת הַמַּלְכוּת נוֹהֲגוֹת בּוֹ, אַף עַל פִּי שֶׁעִיקַר הַמַּלְכוּת לְדָוִיד, וְיִהְיֶה מִבָּנָיו מֶלֶךְ: שֶׁהֲרֵי אֲחִיָּה הַשִּׁילוֹנִי הִעְמִיד יָרָבְעָם, וְאָמַר לוֹ "וְהָיָה, אִם-שָׁמוֹעַ תִּשְׁמַע אֶת-כָּל-אֲשֶׁר אֲצַוֶּךָ ...
וּבָנִיתִי לְךָ בַיִת-נֶאֱמָן כַּאֲשֶׁר בָּנִיתִי לְדָוִד עַבְדִּי ..." ; וְאָמַר לוֹ אֲחִיָּה "וְלִבְנוֹ, אֶתֵּן שֵׁבֶט-אֶחָד--לְמַעַן הֱיוֹת-נִיר לְדָוִיד-עַבְדִּי כָּל-הַיָּמִים לְפָנַי, בִּירוּשָׁלַיִם" .

 מַלְכֵי בֵּית דָּוִיד--הֶם הָעוֹמְדִים לְעוֹלָם, שֶׁנֶּאֱמָר "כִּסְאֲךָ, יִהְיֶה נָכוֹן עַד-עוֹלָם" .
אֲבָל אִם יַעֲמֹד מֶלֶךְ מִשְּׁאָר יִשְׂרָאֵל--תִּפְסֹק הַמַּלְכוּת מִבֵּיתוֹ, שֶׁהֲרֵי לְיָרָבְעָם נֶאֱמָר "אַךְ, לֹא כָל-הַיָּמִים" .

 אֵין מוֹשְׁחִין מַלְכֵי יִשְׂרָאֵל בְּשֶׁמֶן הַמִּשְׁחָה, אֵלָא בְּשֶׁמֶן אֲפַרְסְמוֹן.
וְאֵין מְמַנִּין אוֹתָן בִּירוּשָׁלַיִם לְעוֹלָם; אֵלָא מֶלֶךְ יְרוּשָׁלַיִם מִזֶּרַע דָּוִיד, וְאֵין מוֹשְׁחִין בָּהּ אֵלָא זֶרַע דָּוִיד.

 כְּשֶׁמּוֹשְׁחִין מַלְכֵי בֵּית דָּוִיד--אֵין מוֹשְׁחִין אוֹתָן, אֵלָא עַל הַמַּעְיָן.
וְאֵין מוֹשְׁחִין מֶלֶךְ בֶּן מֶלֶךְ; אֵלָא אִם כֵּן הָיְתָה שָׁם מַחְלֹקֶת, אוֹ מִלְחָמָה--מוֹשְׁחִין אוֹתוֹ, כְּדֵי לְסַלַּק הַמַּחְלֹקֶת.
לְפִיכָּךְ מָשְׁחוּ שְׁלֹמֹה מִפְּנֵי מַחְלֹקֶת אֲדוֹנִיָּה, וְיוֹאָשׁ מִפְּנֵי עֲתַלְיָה, וּמָשְׁחוּ יְהוֹאָחָז מִפְּנֵי יְהוֹיָקִים אָחִיו.

הִלְכּוֹת מְלָכִים וּמִלְחָמוֹת פֵּרֶק ב 
כָּבוֹד גָּדוֹל נוֹהֲגִין בַּמֶּלֶךְ, וּמְשִׂימִין לוֹ אֵימָה וְיִרְאָה בְּלֵב כָּל אָדָם--שֶׁנֶּאֱמָר "שׂוֹם תָּשִׂים עָלֶיךָ מֶלֶךְ" , שֶׁתִּהְיֶה אֵימָתוֹ עָלֶיךָ.
אֵין רוֹכְבִין עַל סוּסוֹ, וְאֵין יוֹשְׁבִין עַל כִּסְאוֹ, וְאֵין מִשְׁתַּמְּשִׁין בְּשַׁרְבִיטוֹ, וְלֹא בְּכִתְרוֹ, וְלֹא בְּאַחַד מִכָּל כְּלֵי תַּשְׁמִישׁוֹ; וְכִשְׁהוּא מֵת, כֻּלָּן נִשְׂרָפִין לְפָנָיו.

וְכֵן לֹא יִשְׁתַּמַּשׁ בַּעֲבָדָיו וְשִׁפְחוֹתָיו וְשַׁמָּשָׁיו, אֵלָא מֶלֶךְ אַחֵר; לְפִיכָּךְ אֲבִישַׁג הָיְתָה מֻתֶּרֶת לִשְׁלֹמֹה, וַאֲסוּרָה לַאֲדוֹנִיָּה.
אֲבָל אִשְׁתּוֹ שֶׁלַּמֶּלֶךְ, אֵינָהּ נִבְעֶלֶת לְאַחֵר לְעוֹלָם: אַפִלּוּ הַמֶּלֶךְ, אֵינוּ נוֹשֵׂא אַלְמָנָתוֹ אוֹ גְּרוּשָׁתוֹ שֶׁלְּמֶלֶךְ אַחֵר.

וְאָסוּר לִרְאוֹת אוֹתוֹ כִּשְׁהוּא עָרֹם, וְלֹא כִּשְׁהוּא מִסְתַּפֵּר, וְלֹא כִּשְׁהוּא בְּבֵית הַמֶּרְחֵץ, וְלֹא כִּשְׁהוּא מִסְתַּפֵּג.
וְאֵינוּ חוֹלֵץ--שֶׁנֶּאֱמָר "וְיָרְקָה בְּפָנָיו" , וְזֶה בִּזָּיוֹן; וְאַפִלּוּ רָצָה, אֵין שׁוֹמְעִין לוֹ--שֶׁהַמֶּלֶךְ שֶׁמָּחַל עַל כְּבוֹדוֹ, אֵין כְּבוֹדוֹ מָחוּל.
וְהוֹאִיל וְאֵינוּ חוֹלֵץ, אֵינוּ מְיַבֵּם; וְכֵן כֵּיוָן שְׁאֵי אִפְשָׁר לְיַבַּם אֶת אִשְׁתּוֹ--כָּךְ אֵין חוֹלְצִין לָהּ, אֵלָא תֵּשֵׁב לְעוֹלָם בְּזִיקָתָהּ.

מֵת לוֹ מֵת, אֵינוּ יוֹצֶא מִפֶּתַח פַּלְטוֹרִין שֶׁלּוֹ.
וּכְשֶׁמַּבְרִין אוֹתוֹ--כָּל הָעָם מְסֻבִּין עַל הָאָרֶץ, וְהוּא מֵסֶב עַל הַדַּרְגַּשׁ.
וְאִם נִכְנַס לָעֲזָרָה, וְהָיָה מִזֶּרַע דָּוִיד--יֵשֵׁב: שְׁאֵין יְשִׁיבָה בָּעֲזָרָה אֵלָא לְמַלְכֵי בֵּית דָּוִיד בִּלְבָד, שֶׁנֶּאֱמָר "וַיָּבֹא הַמֶּלֶךְ דָּוִד, וַיֵּשֶׁב לִפְנֵי ה'" .

הַמֶּלֶךְ מִסְתַּפֵּר בְּכָל יוֹם, וּמְתַקֵּן עַצְמוֹ, וּמִתְנָאֶה בִּלְבוּשִׁין מְפֹאָרִין--שֶׁנֶּאֱמָר "מֶלֶךְ בְּיָפְיוֹ, תֶּחֱזֶינָה עֵינֶיךָ" .
וְיוֹשֵׁב עַל כִּסֵּא מַלְכוּת בְּפַלְטוֹרִין שֶׁלּוֹ, וּמֵשִׂים כֶּתֶר בְּרֹאשׁוֹ.
וְכָל הָעָם בָּאִין אֵלָיו, בְּעֵת שֶׁיִּרְצֶה; וְעוֹמְדִין לְפָנָיו, וּמִשְׁתַּחֲוִים אָרְצָה.

אַפִלּוּ נָבִיא עוֹמֵד לִפְנֵי הַמֶּלֶךְ, וּמִשְׁתַּחֲוֶה לוֹ אָרְצָה--שֶׁנֶּאֱמָר "הִנֵּה נָתָן הַנָּבִיא; וַיָּבֹא לִפְנֵי הַמֶּלֶךְ, וַיִּשְׁתַּחוּ לַמֶּלֶךְ עַל-פָּנָיו אָרְצָה" .
אֲבָל כּוֹהֵן גָּדוֹל אֵינוּ בָּא לִפְנֵי הַמֶּלֶךְ, אֵלָא אִם רָצָה; וְאֵינוּ עוֹמֵד לְפָנָיו, אֵלָא הַמֶּלֶךְ עוֹמֵד לִפְנֵי כּוֹהֵן גָּדוֹל--שֶׁנֶּאֱמָר "וְלִפְנֵי אֶלְעָזָר הַכֹּהֵן יַעֲמֹד, וְשָׁאַל לוֹ" .
אַף עַל פִּי כֵן מִצְוָה עַל כּוֹהֵן גָּדוֹל לְכַבַּד אֶת הַמֶּלֶךְ, וּלְהוֹשִׁיבוֹ, וְלַעֲמֹד מִפָּנָיו, כְּשֶׁיָּבוֹא לוֹ.
וְלֹא יַעֲמֹד הַמֶּלֶךְ לְפָנָיו, אֵלָא כְּשֶׁיִּשְׁאַל לוֹ בְּמִשְׁפַּט הָאוּרִים.

וְכֵן מִצְוָה עַל הַמֶּלֶךְ לְכַבַּד לוֹמְדֵי הַתּוֹרָה, וּכְשֶׁיִּכָּנְסוּ לְפָנָיו סַנְהֶדְּרִין וְחַכְמֵי יִשְׂרָאֵל, יַעֲמֹד לִפְנֵיהֶם, וְיוֹשִׁיבֵם בְּצִדּוֹ.
וְכֵן הָיָה אָסָא מֶלֶךְ יְהוּדָה עוֹשֶׂה--אַפִלּוּ לְתַלְמִיד חֲכָמִים, הָיָה עוֹמֵד מִכִּסְאוֹ וּמְנַשְּׁקוֹ וְקוֹרֶא לוֹ רִבִּי וּמָרִי.

בַּמֶּה דְּבָרִים אֲמוּרִים, בִּזְמָן שֶׁיִּהְיֶה הַמֶּלֶךְ בְּבֵיתוֹ לְבַדּוֹ הוּא וַעֲבָדָיו, יַעֲשֶׂה זֶה וְכַיּוֹצֶא בּוֹ בְּצִנְעָה.
אֲבָל בְּפַרְהֶסְיָה בִּפְנֵי הָעָם--לֹא יַעֲשֶׂה, וְלֹא יַעֲמֹד מִפְּנֵי אָדָם, וְלֹא יְדַבַּר רַכּוֹת, וְלֹא יִקְרָא לְאָדָם אֵלָא בִּשְׁמוֹ, כְּדֵי שֶׁתִּהְיֶה יִרְאָתוֹ בְּלֵב הַכֹּל.

 כְּדֶרֶךְ שֶׁחָלַק לוֹ הַכָּתוּב הַכָּבוֹד הַגָּדוֹל, וְחִיַּב הַכֹּל בִּכְבוֹדוֹ--כָּךְ צִוָּה לִהְיוֹת לִבּוֹ בְּקִרְבּוֹ שָׁפָל וְחָלָל, שֶׁנֶּאֱמָר "וְלִבִּי, חָלַל בְּקִרְבִּי" .
וְלֹא יִנְהֹג גַּסּוּת לֵב בְּיִשְׂרָאֵל יָתֵר מִדַּי, שֶׁנֶּאֱמָר "לְבִלְתִּי רוּם-לְבָבוֹ מֵאֶחָיו" .

וְיִהְיֶה חוֹנֵן וּמְרַחֵם לִקְטַנָּם וּגְדוֹלָם, וְיֵצֵא וְיָבוֹא בְּחֶפְצֵיהֶם וּבְטוֹבָתָם, וְיָחוּס עַל כְּבוֹד קָטָן שֶׁבִּקְטַנֵּיהֶם.
וּכְשֶׁמְּדַבֵּר אֶל כָּל הַקָּהָל בִּלְשׁוֹן רַבִּים, יְדַבַּר רַכּוֹת--שֶׁנֶּאֱמָר "שְׁמָעוּנִי אַחַי וְעַמִּי" , וְאוֹמֵר "אִם תִּהְיֶה-לְעֶבֶד לָעָם הַזֶּה" .

לְעוֹלָם יִתְנַהַג בַּעֲנָוָה יְתֵרָה--אֵין לָנוּ גָּדוֹל מִמֹּשֶׁה רַבֵּנוּ, וַהֲרֵי הוּא אוֹמֵר "וְנַחְנוּ מָה" .
וְיִסְבֹּל טָרְחָם וּמַשָּׂאָם וּתְלֻנּוֹתָם וְקִצְפָּם "כַּאֲשֶׁר יִשָּׂא הָאֹמֵן אֶת-הַיֹּנֵק" .
רוֹעֶה קְרָאוֹ הַכָּתוּב, "לִרְעוֹת, בְּיַעֲקֹב עַבְדּוֹ" ; וְדַרְכּוֹ שֶׁלָּרוֹעֶה, מְפֹרָשׁ בַּקַּבָּלָה "כְּרֹעֶה, עֶדְרוֹ יִרְעֶה, בִּזְרֹעוֹ יְקַבֵּץ טְלָאִים, וּבְחֵיקוֹ יִשָּׂא; עָלוֹת, יְנַהֵל" .

הִלְכּוֹת מְלָכִים וּמִלְחָמוֹת פֵּרֶק ג 
בְּעֵת שֶׁיֵּשֵׁב הַמֶּלֶךְ עַל כִּסֵּא מַלְכוּתוֹ, כּוֹתֵב לוֹ סֵפֶר תּוֹרָה לִשְׁמוֹ יָתֵר עַל הַסֵּפֶר שֶׁהִנִּיחוּ לוֹ אֲבוֹתָיו; וּמַגִּיהוֹ מִסֵּפֶר הָעֲזָרָה, עַל פִּי בֵּית דִּין שֶׁלְּשִׁבְעִים וְאֶחָד.

אִם לֹא הִנִּיחוּ לוֹ אֲבוֹתָיו סֵפֶר, אוֹ שֶׁאָבַד--כּוֹתֵב שְׁנֵי סִפְרֵי תּוֹרָה: אֶחָד מַנִּיחוֹ בְּבֵית גְּנָזָיו, שְׁהוּא מְצֻוֶּה בּוֹ כְּכָל אֶחָד מִיִּשְׂרָאֵל; וְהַשֵּׁנִי לֹא יָזוּז מִלְּפָנָיו, אֵלָא בְּעֵת שֶׁיִּכָּנֵס לְבֵית הַכִּסֵּא, אוֹ לַמֶּרְחֵץ, אוֹ לִמְקוֹם שְׁאֵין רָאוּי לִקְרִיאָה.
יוֹצֶא לַמִּלְחָמָה וְהוּא עִמּוֹ, נִכְנָס וְהוּא עִמּוֹ, יוֹשֵׁב בַּדִּין וְהוּא עִמּוֹ, מֵסֶב וְהוּא כְּנֶגְדוֹ--שֶׁנֶּאֱמָר "וְהָיְתָה עִמּוֹ, וְקָרָא בוֹ כָּל-יְמֵי חַיָּיו" .

 "לֹא יַרְבֶּה-לּוֹ נָשִׁים" --מִפִּי הַשְּׁמוּעָה לָמְדוּ שְׁהוּא לוֹקֵחַ עַד שְׁמוֹנֶה עֶשְׂרֵה נָשִׁים, בֵּין הַנָּשִׁים בֵּין הַפִּילַגְשִׁים, הַכֹּל שְׁמוֹנֶה עֶשְׂרֵה; וְאִם הוֹסִיף אַחַת, וּבְעָלָהּ--לוֹקֶה.
וְיֵשׁ לוֹ לְגָרַשׁ, וְלִשָּׂא אַחֶרֶת תַּחַת זוֹ שֶׁגֵּרַשׁ.

 וְ"לֹא-יַרְבֶּה-לּוֹ סוּסִים" אֵלָא כְּדֵי מֶרְכַּבְתּוֹ; אַפִלּוּ סוּס אֶחָד פָּנוּי לִהְיוֹת רָץ לְפָנָיו כְּדֶרֶךְ שֶׁעוֹשִׂין שְׁאָר הַמְּלָכִים, אָסוּר.
וְאִם הוֹסִיף, לוֹקֶה.

 וְלֹא יַרְבֶּה לוֹ כֶּסֶף וְזָהָב לְהַנִּיחַ בִּגְנָזָיו וּלְהִתְגָאוֹת בּוֹ אוֹ לְהִתְנָאוֹת בּוֹ, אֵלָא כְּדֵי שֶׁיִּתֵּן לַחֲיָלוֹת שֶׁלּוֹ וְלַעֲבָדָיו וּלְשַׁמָּשָׁיו.
וְכָל כֶּסֶף וְזָהָב שֶׁיַּרְבֶּה לְאוֹצַר בֵּית ה', וְלִהְיוֹת שָׁם מוּכָן לְצָרְכֵּי הַצִּבּוּר וּלְמִלְחֲמוֹתָם--הֲרֵי זֶה מִצְוָה לְהַרְבּוֹתוֹ; וְאֵין אָסוּר אֵלָא לְהַרְבּוֹת לְעַצְמוֹ בְּבֵית גְּנָזָיו, שֶׁנֶּאֱמָר "לֹא יַרְבֶּה-לּוֹ" .
וְאִם הִרְבָּה, לוֹקֶה.

 הַמֶּלֶךְ אָסוּר לִשְׁתּוֹת דֶּרֶךְ שִׁכְרוּת, שֶׁנֶּאֱמָר "אַל לַמְּלָכִים שְׁתוֹ-יָיִן" .
אֵלָא יִהְיֶה עוֹסֵק בַּתּוֹרָה וּבְצָרְכֵּי יִשְׂרָאֵל, בַּיּוֹם וּבַלַּיְלָה--שֶׁנֶּאֱמָר "וְהָיְתָה עִמּוֹ, וְקָרָא בוֹ כָּל-יְמֵי חַיָּיו" .
וְכֵן לֹא יִהְיֶה שָׁטוּף בַּנָּשִׁים: אַפִלּוּ לֹא הָיְתָה לוֹ אֵלָא אַחַת--לֹא יִהְיֶה מָצוּי אֶצְלָהּ תָּמִיד כִּשְׁאָר הַטִּפְּשִׁים, שֶׁנֶּאֱמָר "אַל-תִּתֵּן לַנָּשִׁים חֵילֶךָ" .
עַל הֲסָרַת לִבּוֹ הִקְפִּידָה תּוֹרָה, שֶׁנֶּאֱמָר "וְלֹא יָסוּר לְבָבוֹ" --שֶׁלִּבּוּ, הוּא לֵב כָּל קְהַל יִשְׂרָאֵל; וּלְפִיכָּךְ דִּבְּקוֹ הַכָּתוּב בַּתּוֹרָה יָתֵר מִשְּׁאָר הָעָם, שֶׁנֶּאֱמָר "כָּל-יְמֵי חַיָּיו".

כְּבָר בֵּאַרְנוּ שֶׁמַּלְכֵי בֵּית דָּוִיד--דָּנִין, וְדָנִין אוֹתָן, וּמְעִידִין עֲלֵיהֶן.
אֲבָל מַלְכֵי יִשְׂרָאֵל--גָּזְרוּ חֲכָמִים שֶׁלֹּא יָדוּן, וְלֹא דָּנִין אוֹתוֹ, וְלֹא מֵעִיד, וְלֹא מְעִידִין עָלָיו: מִפְּנֵי שֶׁלִּבָּן גַּס בָּהֶן, וְיָבוֹא מִן הַדָּבָר תַּקְלָה וְהֶפְסֵד עַל הַדָּת.

כָּל הַמּוֹרֵד בַּמֶּלֶךְ, יֵשׁ לַמֶּלֶךְ רְשׁוּת לְהָרְגוֹ.
אַפִלּוּ גָּזַר עַל אֶחָד מִשְּׁאָר הָעָם שֶׁיֵּלֵךְ לְמָקוֹם פְּלוֹנִי וְלֹא הָלַךְ, אוֹ שֶׁלֹּא יֵצֵא מִבֵּיתוֹ וְיָצָא--חַיָּב מִיתָה; וְאִם רָצָה לְהָרְגוֹ--יַהְרֹג, שֶׁנֶּאֱמָר "כָּל-אִישׁ אֲשֶׁר-יַמְרֶה אֶת-פִּיךָ" .

וְכֵן כָּל הַמְּבַזֶּה אֶת הַמֶּלֶךְ, אוֹ הַמְּחָרֵף אוֹתוֹ--יֵשׁ לַמֶּלֶךְ רְשׁוּת לְהָרְגוֹ, כְּשִׁמְעִי בֶּן גֵּרָא.
וְאֵין לַמֶּלֶךְ רְשׁוּת לַהְרֹג אֵלָא בְּסַיִף בִּלְבָד.
וְיֵשׁ לוֹ לֶאְסֹר וּלְהַכּוֹת בְּשׁוֹטִים לִכְבוֹדוֹ.
אֲבָל לֹא יַפְקִיר מָמוֹן; וְאִם הִפְקִיר, הֲרֵי זֶה גָּזֵל.

 הַמְּבַטֵּל גְּזֵרַת הַמֶּלֶךְ בִּשְׁבִיל שֶׁנִּתְעַסַּק בַּמִּצְווֹת, אַפִלּוּ בְּמִצְוָה קַלָּה--הֲרֵי זֶה פָּטוּר: דִּבְרֵי הָרָב וְדִבְרֵי הָעֶבֶד, דִּבְרֵי הָרָב קוֹדְמִין.
וְאֵין צָרִיךְ לוֹמַר אִם גָּזַר הַמֶּלֶךְ לְבַטַּל מִצְוָה, שְׁאֵין שׁוֹמְעִין לוֹ.

 כָּל הַהוֹרְגִין נְפָשׁוֹת שֶׁלֹּא בִּרְאָיָה בְּרוּרָה, אוֹ בְּלֹא הַתְרָאָה, אַפִלּוּ בְּעֵד אֶחָד, אוֹ שׂוֹנֵא שֶׁהָרַג בִּשְׁגָגָה--יֵשׁ לַמֶּלֶךְ רְשׁוּת לַהְרֹג אוֹתָם, וּלְתַקַּן הָעוֹלָם כְּפִי מַה שֶׁהַשָּׁעָה צְרִיכָה.
וְהוֹרֵג רַבִּים בַּיּוֹם אֶחָד, וְתוֹלֶה וּמַנִּיחָן תְּלוּיִים יָמִים רַבִּים, לְהַטִּיל אֵימָה, וְלִשְׁבֹּר יַד רִשְׁעֵי הָעוֹלָם.

הִלְכּוֹת מְלָכִים וּמִלְחָמוֹת פֵּרֶק ד 
רְשׁוּת יֵשׁ לַמֶּלֶךְ לִתֵּן מַס עַל הָעָם לִצְרָכָיו, אוֹ לְצֹרֶךְ הַמִּלְחָמוֹת; וְקוֹצֵב לוֹ מֶכֶס, וְאָסוּר לְהַבְרִיחַ מִן הַמֶּכֶס שֶׁלּוֹ.
וְיֵשׁ לוֹ לִגְזֹר שֶׁכָּל מִי שֶׁיִּגְנֹב הַמֶּכֶס, יִלָּקַח מְמוֹנוֹ אוֹ יֵהָרֵג: שֶׁנֶּאֱמָר "וְאַתֶּם, תִּהְיוּ-לוֹ לַעֲבָדִים" , וּלְהַלָּן הוּא אוֹמֵר "יִהְיוּ לְךָ לָמַס--וַעֲבָדוּךָ" --מִכָּאן שֶׁנּוֹתֵן מַס וְקוֹצֵב מֶכֶס, וְדִינָיו בְּכָל אֵלּוּ הַדְּבָרִים וְכַיּוֹצֶא בָּהֶן דִּין, שֶׁכָּל הָאָמוּר בְּפָרָשַׁת מֶלֶךְ, מֶלֶךְ זוֹכֶה בּוֹ.

וְשׁוֹלֵחַ בְּכָל גְּבוּל יִשְׂרָאֵל, וְלוֹקֵחַ מִן הָעָם הַגִּבּוֹרִים וְאַנְשֵׁי הַחַיִל, וְעוֹשֶׂה מֵהֶן חַיִל לְמֶרְכַּבְתּוֹ וּבְפָרָשָׁיו, וּמַעְמִיד מֵהֶן עוֹמְדִים לְפָנָיו.
וּמַעְמִיד מֵהֶן אֲנָשִׁים לָרוּץ לְפָנָיו, שֶׁנֶּאֱמָר "וְשָׂם לוֹ בְּמֶרְכַּבְתּוֹ וּבְפָרָשָׁיו, וְרָצוּ, לִפְנֵי מֶרְכַּבְתּוֹ" .
וְלוֹקֵחַ מִן הַיָּפִים שֶׁבָּהֶם לִהְיוֹת שַׁמָּשִׁים וְעוֹמְדִים לְפָנָיו, שֶׁנֶּאֱמָר "וְאֶת-בַּחוּרֵיכֶם הַטּוֹבִים, וְאֶת-חֲמוֹרֵיכֶם--יִקָּח; וְעָשָׂה, לִמְלַאכְתּוֹ" .

וְכֵן לוֹקֵחַ מִכָּל בַּעֲלֵי אֻמָּנִיּוֹת, כָּל מַה שֶׁהוּא צָרִיךְ; וְעוֹשִׂין לוֹ מְלַאכְתּוֹ, וְנוֹתֵן שְׂכָרָן.
וְלוֹקֵחַ כָּל הַבְּהֵמוֹת וְהָעֲבָדִים וְהַשְּׁפָחוֹת לִמְלַאכְתּוֹ, וְנוֹתֵן שְׂכָרָן אוֹ דְּמֵיהֶן--שֶׁנֶּאֱמָר "וְלַחֲרֹשׁ חֲרִישׁוֹ וְלִקְצֹר קְצִירוֹ, וְלַעֲשׂוֹת כְּלֵי-מִלְחַמְתּוֹ וּכְלֵי רִכְבּוֹ ...
וְאֶת-עַבְדֵיכֶם וְאֶת-שִׁפְחוֹתֵיכֶם וְאֶת-בַּחוּרֵיכֶם הַטּוֹבִים, וְאֶת-חֲמוֹרֵיכֶם--יִקָּח; וְעָשָׂה, לִמְלַאכְתּוֹ" .

וְכֵן לוֹקֵחַ מִכָּל גְּבוּל יִשְׂרָאֵל נָשִׁים וּפִילַגְשִׁים: נָשִׁים, בִּכְתֻבָּה וְקִדּוּשִׁין; וּפִילַגְשִׁים, בְּלֹא כְּתֻבָּה וּבְלֹא קִדּוּשִׁין, אֵלָא בַּיֵּחוּד בִּלְבָד קוֹנֶה אוֹתָהּ, וּמֻתֶּרֶת לוֹ.
אֲבָל הַהִדְיוֹט אָסוּר בְּפִילֶגֶשׁ, אֵלָא בְּאָמָה עִבְרִיָּה בִּלְבָד אַחַר יֵעוּד.
וְיֵשׁ לוֹ לַעֲשׂוֹת הַפִּילַגְשִׁים שֶׁלּוֹקֵחַ לְאַרְמוֹנוֹ טַבָּחוֹת וְאוֹפוֹת וְרַקָּחוֹת, שֶׁנֶּאֱמָר "וְאֶת-בְּנוֹתֵיכֶם, יִקָּח, לְרַקָּחוֹת וּלְטַבָּחוֹת, וּלְאֹפוֹת" .

וְכֵן כּוֹפֶה אֶת הָרְאוּיִין לִהְיוֹת שָׂרִים, וּמְמַנֶּה אוֹתָם שָׂרֵי אֲלָפִים וְשָׂרֵי חֲמִשִּׁים--שֶׁנֶּאֱמָר "וְלָשׂוּם לוֹ, שָׂרֵי אֲלָפִים וְשָׂרֵי חֲמִשִּׁים" .
וְלוֹקֵחַ הַשָּׂדוֹת וְהַזֵּיתִים וְהַכְּרָמִים לַעֲבָדָיו, כְּשֶׁיֵּלְכוּ לַמִּלְחָמָה וְיִפְשְׁטוּ עַל מְקוֹמוֹת אֵלּוּ, אִם אֵין לָהֶם מַה יֹאכְלוּ אֵלָא מִשָּׁם, וְנוֹתֵן דְּמֵיהֶן--שֶׁנֶּאֱמָר "וְאֶת-שְׂדוֹתֵיכֶם וְאֶת-כַּרְמֵיכֶם וְזֵיתֵיכֶם, הַטּוֹבִים--יִקָּח; וְנָתַן, לַעֲבָדָיו" .
וְיֵשׁ לוֹ מַעֲשֵׂר מִן הַזְּרָעִים וּמִן הָאִילָנוֹת וּמִן הַבְּהֵמָה, שֶׁנֶּאֱמָר "וְזַרְעֵיכֶם וְכַרְמֵיכֶם, יַעְשֹׂר ...
וְצֹאנְכֶם, יַעְשֹׂר" .

 הַמֶּלֶךְ הַמָּשִׁיחַ נוֹטֵל מִכָּל הָאֲרָצוֹת שֶׁכּוֹבְשִׁין יִשְׂרָאֵל, חֵלֶק אֶחָד מִשְּׁלוֹשׁ עֶשְׂרֵה; וְדָבָר זֶה, חֹק לוֹ וּלְבָנָיו עַד עוֹלָם.

 כָּל הֲרוּגֵי הַמֶּלֶךְ, מְמוֹנָן לַמֶּלֶךְ; וְכָל הַמַּמְלָכוֹת שֶׁכּוֹבֵשׁ, הֲרֵי אוֹצְרוֹת הַמְּלָכִים לַמֶּלֶךְ.
וּשְׁאָר הַבִּזָּה שֶׁבּוֹזְזִין--בּוֹזְזִין וְנוֹתְנִין לְפָנָיו, וְהוּא נוֹטֵל מַחֲצִית בָּרֹאשׁ; וּמַחֲצִית הַבִּזָּה, חוֹלְקִין אוֹתָהּ.
כָּל אַנְשֵׁי הַצָּבָא בְּיַחַד עִם הָעָם הַיּוֹשְׁבִין עַל הַכֵּלִים בַּמַּחֲנֶה לְשָׁמְרָהּ, חוֹלְקִין בְּשׁוֹוֶה--שֶׁנֶּאֱמָר "כִּי כְּחֵלֶק הַיֹּרֵד בַּמִּלְחָמָה, וּכְחֵלֶק הַיֹּשֵׁב עַל-הַכֵּלִים--יַחְדָּו יַחֲלֹקוּ" .

 כָּל הָאָרֶץ שֶׁכּוֹבֵשׁ, הֲרֵי הִיא שֶׁלּוֹ: נוֹתֵן לַעֲבָדָיו לְאַנְשֵׁי הַמִּלְחָמָה, כְּפִי מַה שֶׁיִּרְאֶה; וּמַנִּיחַ לְעַצְמוֹ, מַה שֶׁיִּרְצֶה.
וּבְכָל אֵלּוּ הַדְּבָרִים, דִּינָיו דִּין.

וּבַכֹּל יִהְיוּ מַעֲשָׂיו לְשֵׁם שָׁמַיִם, וְתִהְיֶה מַחְשַׁבְתּוֹ וּמְגַמָּתוֹ לְהָרִים דַּת הָאֱמֶת, וּלְמַלֹּאות הָעוֹלָם צֶדֶק, וְלִשְׁבֹּר זְרוֹעַ הָרְשָׁעִים, וּלְהִלָּחֵם מִלְחָמוֹת ה'--שְׁאֵין מַמְלִיכִין מֶלֶךְ תְּחִלָּה, אֵלָא לַעֲשׂוֹת מִשְׁפָּט וּמִלְחָמָה: שֶׁנֶּאֱמָר "וּשְׁפָטָנוּ מַלְכֵּנוּ וְיָצָא לְפָנֵינוּ, וְנִלְחַם אֶת-מִלְחֲמֹתֵנוּ" .

הִלְכּוֹת מְלָכִים וּמִלְחָמוֹת פֵּרֶק ה 
אֵין הַמֶּלֶךְ נִלְחָם תְּחִלָּה, אֵלָא עַל מִלְחֶמֶת מִצְוָה.
וְאֵיזוֹ הִיא מִלְחֶמֶת מִצְוָה--זוֹ מִלְחֶמֶת שִׁבְעָה עֲמָמִים, וּמִלְחֶמֶת עֲמָלֵק, וְעֶזְרַת יִשְׂרָאֵל מִצָּר שֶׁבָּא עֲלֵיהֶם.
וְאַחַר כָּךְ נִלְחָם בְּמִלְחֶמֶת הָרְשׁוּת--וְהִיא הַמִּלְחָמָה שֶׁנִּלְחָם עִם שְׁאָר הָעַמִּים, כְּדֵי לְהַרְחִיב גְּבוּל יִשְׂרָאֵל וּלְהַרְבּוֹת בִּגְדֻלָּתוֹ וְשִׁמְעוֹ.

מִלְחֶמֶת מִצְוָה--אֵינוּ צָרִיךְ לִטֹּל בָּהּ רְשׁוּת בֵּית דִּין, אֵלָא יוֹצֶא מֵעַצְמוֹ בְּכָל עֵת, וְכוֹפֶה הָעָם לָצֵאת.
אֲבָל מִלְחֶמֶת הָרְשׁוּת--אֵינוּ מוֹצִיא הָעָם בָּהּ, אֵלָא עַל פִּי בֵּית דִּין שֶׁלְּשִׁבְעִים וְאֶחָד.

וּפוֹרֵץ לַעֲשׂוֹת לוֹ דֶּרֶךְ, וְאֵין מְמַחִין בְּיָדוֹ.
וְדֶרֶךְ הַמֶּלֶךְ--אֵין לָהּ שֵׁעוּר, אֵלָא כְּפִי מַה שֶׁהוּא צָרִיךְ: אֵינוּ מְעַקֵּם הַדְּרָכִים מִפְּנֵי כַּרְמוֹ שֶׁלְּזֶה, אוֹ מִפְּנֵי שָׂדֵהוּ שֶׁלְּזֶה, אֵלָא הוֹלֵךְ בְּשׁוֹוֶה, וְעוֹשֶׂה מִלְחַמְתּוֹ.

מִצְוַת עֲשֵׂה לְהַחְרִים שִׁבְעָה עֲמָמִין, שֶׁנֶּאֱמָר "הַחֲרֵם תַּחֲרִימֵם" ; וְכָל שֶׁבָּא לְיָדוֹ אֶחָד מֵהֶן, וְלֹא הֲרָגוֹ--הֲרֵי זֶה עוֹבֵר בְּלֹא תַעֲשֶׂה, שֶׁנֶּאֱמָר "לֹא תְחַיֶּה, כָּל-נְשָׁמָה" .
וּכְבָר אָבְדוּ, וְאָבַד זִכְרָם.

וְכֵן מִצְוַת עֲשֵׂה לְאַבַּד זֶרַע עֲמָלֵק, שֶׁנֶּאֱמָר "תִּמְחֶה אֶת-זֵכֶר עֲמָלֵק" ; וּמִצְוַת עֲשֵׂה לִזְכֹּר תָּמִיד מַעֲשָׂיו הָרָעִים וַאֲרִיבָתוֹ, כְּדֵי לְעוֹרֵר אֵיבָתוֹ--שֶׁנֶּאֱמָר "זָכוֹר, אֵת אֲשֶׁר-עָשָׂה לְךָ עֲמָלֵק" .
מִפִּי הַשְּׁמוּעָה לָמְדוּ, "זָכוֹר" בַּפֶּה; "לֹא, תִּשְׁכָּח" בַּלֵּב, שֶׁאָסוּר לִשְׁכֹּחַ אֵיבָתוֹ וְשִׂנְאָתוֹ.

כָּל הָאֲרָצוֹת שֶׁכּוֹבְשִׁין יִשְׂרָאֵל בְּמֶלֶךְ עַל פִּי בֵּית דִּין--הֲרֵי זֶה כִּבּוּשׁ רַבִּים, וַהֲרֵי הִיא כְּאֶרֶץ יִשְׂרָאֵל שֶׁכָּבַשׁ יְהוֹשׁוּעַ לְכָל דָּבָר: וְהוּא שֶׁיִּכְבְּשׁוֹ אוֹתָהּ, אַחַר כִּבּוּשׁ כָּל אֶרֶץ יִשְׂרָאֵל הָאֲמוּרָה בַּתּוֹרָה.

וּמֻתָּר לִשְׁכֹּן בְּכָל הָעוֹלָם, חוּץ מֵאֶרֶץ מִצְרַיִם: מִן הַיָּם הַגָּדוֹל הַמַּעְרָבִי אַרְבַּע מֵאוֹת פַּרְסָה עַל אַרְבַּע מֵאוֹת פַּרְסָה, כְּנֶגֶד אֶרֶץ כּוּשׁ וּכְנֶגֶד הַמִּדְבָּר--הַכֹּל אָסוּר לְהִתְיַשַּׁב בָּהּ.

וּבִשְׁלוֹשָׁה מְקוֹמוֹת, הִזְהִירָה תּוֹרָה שֶׁלֹּא לָשׁוּב לְמִצְרַיִם--"לֹא תֹסִפוּן לָשׁוּב בַּדֶּרֶךְ הַזֶּה, עוֹד" , "לֹא-תֹסִיף עוֹד לִרְאֹתָהּ" , "לֹא תֹסִפוּ לִרְאֹתָם עוֹד, עַד-עוֹלָם" .
וַאֲלֶכְסַנְדַּרְיָה בִּכְלַל הָאִסּוּר.

 מֻתָּר לַחְזֹר לְאֶרֶץ מִצְרַיִם לִסְחוֹרָה וְלִפְרַקְמַטְיָה, וְלִכְבֹּשׁ אֲרָצוֹת אֲחֵרוֹת; וְאֵין אָסוּר אֵלָא לְהִשְׁתַּקַּע שָׁם.
וְאֵין לוֹקִין עַל לָאו זֶה--שֶׁבְּעֵת הַכְּנִיסָה, מֻתָּר הוּא; וְאִם יְחַשַּׁב לֵישֵׁב וּלְהִשְׁתַּקַּע, אֵין בּוֹ מַעֲשֶׂה.

וְיֵרָאֶה לִי שְׁאִם כָּבַשׁ מֶלֶךְ יִשְׂרָאֵל אֶרֶץ מִצְרַיִם עַל פִּי בֵּית דִּין, שְׁהִיא מֻתֶּרֶת; וְלֹא הִזְהִירָה תּוֹרָה אֵלָא לָשׁוּב לָהּ יְחִידִים, אוֹ לִשְׁכֹּן בָּהּ וְהִיא בְּיַד גּוֹיִים, מִפְּנֵי שֶׁמַּעֲשֶׂיהָ מְקֻלְקָלִין יוֹתֵר מִכָּל הָאֲרָצוֹת, שֶׁנֶּאֱמָר "כְּמַעֲשֵׂה אֶרֶץ-מִצְרַיִם ..." .

 אָסוּר לָצֵאת מֵאֶרֶץ יִשְׂרָאֵל לְחוּצָה לָאָרֶץ לְעוֹלָם--אֵלָא לִלְמֹד תּוֹרָה, אוֹ לִשָּׂא אִשָּׁה, אוֹ לְהַצִּיל מִיַּד הַגּוֹיִים, וְיַחְזֹר לָאָרֶץ; וְכֵן יוֹצֶא הוּא לִסְחוֹרָה.
אֲבָל לִשְׁכֹּן בְּחוּצָה לָאָרֶץ, אָסוּר--אֵלָא אִם כֵּן חָזַק שָׁם הָרָעָב, עַד שֶׁנַּעֲשָׂה שׁוֹוֶה דֵּינָר חִטִּין בִּשְׁנֵי דֵּינָרִין.

בַּמֶּה דְּבָרִים אֲמוּרִים, בְּשֶׁהָיוּ הַמָּעוֹת מְצוּיוֹת וְהַפֵּרוֹת בְּיֹקֶר.
אֲבָל אִם הָיוּ הַפֵּרוֹת בְּזוֹל, וְלֹא יִמְצָא מָעוֹת וְלֹא בְּמַה יִשְׂתַּכַּר, וְאָבְדָה פְּרוּטָה מִן הַכִּיס--יֵצֵא לְכָל מָקוֹם שֶׁיִּמְצָא בּוֹ רֵוַח.
וְאַף עַל פִּי שֶׁמֻּתָּר לָצֵאת, אֵינָהּ מִדַּת חֲסִידוּת: שֶׁהֲרֵי מַחְלוֹן וְכִלְיוֹן שְׁנֵי גְּדוֹלֵי הַדּוֹר הָיוּ, מִפְּנֵי צָרָה גְּדוֹלָה יָצְאוּ, וְנִתְחַיְּבוּ כְּלָיָה לַמָּקוֹם.

 גְּדוֹלֵי הַחֲכָמִים הָיוּ מְנַשְּׁקִין עַל תְּחוּמֵי אֶרֶץ יִשְׂרָאֵל, וּמְנַשְּׁקִין אֲבָנֶיהָ, וּמִתְגַּלְגְּלִין עַל עֲפָרָהּ; וְכֵן הוּא אוֹמֵר "כִּי-רָצוּ עֲבָדֶיךָ, אֶת-אֲבָנֶיהָ; וְאֶת-עֲפָרָהּ, יְחֹנֵנוּ" .

 אָמְרוּ חֲכָמִים, כָּל הַשּׁוֹכֵן בְּאֶרֶץ יִשְׂרָאֵל, עֲווֹנוֹתָיו מְחוּלִין--שֶׁנֶּאֱמָר "וּבַל-יֹאמַר שָׁכֵן, חָלִיתִי; הָעָם הַיֹּשֵׁב בָּהּ, נְשֻׂא עָוֹן" .
אַפִלּוּ הָלַךְ בָּהּ אַרְבַּע אַמּוֹת, זוֹכֶה לְחַיֵּי הָעוֹלָם הַבָּא.
וְכָל הַקָּבוּר בָּהּ, נִתְכַּפַּר לוֹ, וּכְאִלּוּ הַמָּקוֹם שְׁהוּא בּוֹ מִזְבַּח כַּפָּרָה, שֶׁנֶּאֱמָר "וְכִפֶּר אַדְמָתוֹ עַמּוֹ" .
וּבְפֻרְעָנוּת הוּא אוֹמֵר "עַל-אֲדָמָה טְמֵאָה תָּמוּת" .
וְאֵינוּ דּוֹמֶה קוֹלְטַתּוּ מֵחַיִּים, לְמִי שֶׁקּוֹלְטַתּוּ לְאַחַר מִיתָה.
וְאַף עַל פִּי כֵן גְּדוֹלֵי הַחֲכָמִים הָיוּ מוֹלִיכִין אֶת מֵתֵיהֶן לְשָׁם; צֵא וּלְמַד מִיַּעֲקוֹב אָבִינוּ, וְיוֹסֵף הַצַּדִּיק.

 לְעוֹלָם יָדוּר אָדָם בְּאֶרֶץ יִשְׂרָאֵל, אַפִלּוּ בְּעִיר שֶׁרֻבָּהּ גּוֹיִים; וְאַל יָדוּר בְּחוּצָה לָאָרֶץ, וְאַפִלּוּ בְּעִיר שֶׁרֻבָּהּ יִשְׂרָאֵל: שֶׁכָּל הַיּוֹצֶא לְחוּצָה לָאָרֶץ--כְּאִלּוּ עוֹבֵד עֲבוֹדָה זָרָה, שֶׁנֶּאֱמָר "כִּי-גֵרְשׁוּנִי הַיּוֹם מֵהִסְתַּפֵּחַ בְּנַחֲלַת ה' לֵאמֹר לֵךְ עֲבֹד אֱלֹהִים אֲחֵרִים" .
וּבְפֻרְעָנוּת הוּא אוֹמֵר "וְאֶל-אַדְמַת יִשְׂרָאֵל לֹא יָבֹאוּ" .

כְּשֵׁם שֶׁאָסוּר לָצֵאת מֵהָאָרֶץ לְחוּצָה לָאָרֶץ--כָּךְ אָסוּר לָצֵאת מִבָּבֶל לִשְׁאָר אֲרָצוֹת, שֶׁנֶּאֱמָר "בָּבֶלָה יוּבָאוּ, וְשָׁמָּה יִהְיוּ" .

הִלְכּוֹת מְלָכִים וּמִלְחָמוֹת פֵּרֶק ו 
אֵין עוֹשִׂין מִלְחָמָה עִם אָדָם בָּעוֹלָם, עַד שֶׁקּוֹרְאִין לוֹ לְשָׁלוֹם--אֶחָד מִלְחֶמֶת הָרְשׁוּת, וְאֶחָד מִלְחֶמֶת מִצְוָה: שֶׁנֶּאֱמָר "כִּי-תִקְרַב אֶל-עִיר, לְהִלָּחֵם עָלֶיהָ--וְקָרָאתָ אֵלֶיהָ, לְשָׁלוֹם" .
אִם הִשְׁלִימוּ, וְקִבְּלוּ שֶׁבַע מִצְווֹת שֶׁנִּצְטַוּוּ בְּנֵי נוֹחַ עֲלֵיהֶן--אֵין הוֹרְגִין מֵהֶן נְשָׁמָה; וַהֲרֵי הֶן לַמַּס, שֶׁנֶּאֱמָר "יִהְיוּ לְךָ לָמַס--וַעֲבָדוּךָ" .

קִבְּלוּ עֲלֵיהֶן הַמַּס, וְלֹא קִבְּלוּ הָעַבְדוּת, אוֹ שֶׁקִּבְּלוּ הָעַבְדוּת, וְלֹא קִבְּלוּ הַמַּס--אֵין שׁוֹמְעִין לָהֶם: עַד שֶׁיְּקַבְּלוּ שְׁנֵיהֶם.
וְהָעַבְדוּת שֶׁיְּקַבְּלוּ--הִיא שֶׁיִּהְיוּ נִבְזִים וּשְׁפָלִים לְמַטָּה, וְלֹא יָרִימוּ רֹאשׁ בְּיִשְׂרָאֵל, אֵלָא יִהְיוּ כְּבוּשִׁים תַּחַת יָדָם; וְלֹא יִתְמַנּוּ עַל יִשְׂרָאֵל, לְשׁוּם דָּבָר בָּעוֹלָם.

וְהַמַּס שֶׁיְּקַבְּלוּ--הוּא שֶׁיִּהְיוּ מוּכָנִים לַעֲבוֹדַת הַמֶּלֶךְ בְּגוּפָם וּמְמוֹנָם, כְּגוֹן בִּנְיַן הַחוֹמוֹת, וְחִזּוּק הַמְּצוּדוֹת, וּבִנְיַן אַרְמוֹן הַמֶּלֶךְ וְכַיּוֹצֶא בּוֹ: שֶׁנֶּאֱמָר "וְזֶה דְבַר-הַמַּס אֲשֶׁר-הֶעֱלָה הַמֶּלֶךְ שְׁלֹמֹה, לִבְנוֹת אֶת-בֵּית ה' וְאֶת-בֵּיתוֹ וְאֶת-הַמִּלּוֹא, וְאֵת, חוֹמַת יְרוּשָׁלַיִם ...
וְאֵת כָּל-עָרֵי הַמִּסְכְּנוֹת, אֲשֶׁר הָיוּ לִשְׁלֹמֹה ...
וַיַּעֲלֵם שְׁלֹמֹה לְמַס-עֹבֵד, עַד הַיּוֹם הַזֶּה.
וּמִבְּנֵי, יִשְׂרָאֵל, לֹא-נָתַן שְׁלֹמֹה, עָבֶד: כִּי-הֵם אַנְשֵׁי הַמִּלְחָמָה, וַעֲבָדָיו וְשָׂרָיו וְשָׁלִישָׁיו, וְשָׂרֵי רִכְבּוֹ, וּפָרָשָׁיו" .

 וְיֵשׁ לַמֶּלֶךְ לְהַתְנוֹת עִמָּהֶם שֶׁיִּקַּח חֲצִי מְמוֹנָם, אוֹ הַקַּרְקָעוֹת וְיַנִּיחַ כָּל הַמִּטַּלְטְלִין, אוֹ כָּל הַמִּטַּלְטְלִין וְיַנִּיחַ הַקַּרְקָעוֹת--כְּפִי מַה שֶׁיַּתְנוּ.
וְאָסוּר לְשַׁקַּר בִּבְרִיתָם וּלְכַזַּב לָהֶם, אַחַר שֶׁהִשְׁלִימוּ וְקִבְּלוּ שֶׁבַע מִצְווֹת.

 וְאִם לֹא הִשְׁלִימוּ, אוֹ שֶׁהִשְׁלִימוּ וְלֹא קִבְּלוּ שֶׁבַע מִצְווֹת--עוֹשִׁין עִמָּהֶם מִלְחָמָה, וְהוֹרְגִין כָּל הַזְּכָרִים הַגְּדוֹלִים, וּבוֹזְזִין כָּל מְמוֹנָם וְטַפָּם; וְאֵין הוֹרְגִין אִשָּׁה וְלֹא קָטָן--שֶׁנֶּאֱמָר "וְהַנָּשִׁים וְהַטַּף" , זֶה טַף שֶׁלַּזְּכָרִים.

בַּמֶּה דְּבָרִים אֲמוּרִים, בְּמִלְחֶמֶת הָרְשׁוּת, שְׁהִיא עִם שְׁאָר הָאֻמּוֹת.
אֲבָל שִׁבְעָה עֲמָמִין וַעֲמָלֵק שֶׁלֹּא הִשְׁלִימוּ, אֵין מַנִּיחִין מֵהֶם נְשָׁמָה: שֶׁנֶּאֱמָר "כֵּן תַּעֲשֶׂה לְכָל-הֶעָרִים ...
רַק, מֵעָרֵי הָעַמִּים ...
לֹא תְחַיֶּה, כָּל-נְשָׁמָה" , וְכֵן הוּא אוֹמֵר בַּעֲמָלֵק "תִּמְחֶה אֶת-זֵכֶר עֲמָלֵק" .

וּמְנַיִן שְׁאֵינוּ מְדַבֵּר אֵלָא בְּאֵלּוּ שֶׁלֹּא הִשְׁלִימוּ: שֶׁנֶּאֱמָר "לֹא-הָיְתָה עִיר, אֲשֶׁר הִשְׁלִימָה אֶת-יִשְׂרָאֵל, בִּלְתִּי הַחִוִּי, יֹשְׁבֵי גִבְעוֹן: אֶת-הַכֹּל, לָקְחוּ בַמִּלְחָמָה.
כִּי מֵאֵת ה' הָיְתָה לְחַזֵּק אֶת-לִבָּם לִקְרַאת הַמִּלְחָמָה אֶת-יִשְׂרָאֵל, לְמַעַן הַחֲרִימָם" --מִכְּלַל שֶׁשָּׁלְחוּ לָהֶם לְשָׁלוֹם, וְלֹא קִבְּלוּ.

 שְׁלוֹשָׁה כְּתָבִים שָׁלַח יְהוֹשׁוּעַ, עַד שֶׁלֹּא נִכְנַס לָאָרֶץ: הָרִאשׁוֹן שָׁלַח לָהֶם מִי שֶׁרוֹצֶה לִבְרֹחַ, יִבְרַח; וְחָזַר וְשָׁלַח מִי שֶׁרוֹצֶה לְהַשְׁלִים, יַשְׁלִים; וְחָזַר וְשָׁלַח מִי שֶׁרוֹצֶה לַעֲשׂוֹת מִלְחָמָה, יַעֲשֶׂה.

אִם כֵּן, מִפְּנֵי מַה הִעְרִימוּ יוֹשְׁבֵי גִּבְעוֹן: לְפִי שֶׁשָּׁלַח לָהֶם בִּכְלָל, וְלֹא קִבְּלוּ; וְלֹא יָדְעוּ מִשְׁפַּט יִשְׂרָאֵל, וְדִמּוּ שְׁאֵין פּוֹתְחִין לָהֶם לְשָׁלוֹם.
וְלָמָּה קָשֶׁה הַדָּבָר לַנְּשִׂיאִים, וְרָאוּ שֶׁרָאוּי לְהַכּוֹתָם לְפִי חֶרֶב לוּלֵי הַשְּׁבוּעָה: מִפְּנֵי שֶׁכָּרְתוּ לָהֶם בְּרִית, וַהֲרֵי הוּא אוֹמֵר "לֹא-תִכְרֹת לָהֶם בְּרִית" ; אֵלָא הָיָה דִּינָם, שֶׁיִּהְיוּ לְמַס עֲבָדִים.
וְהוֹאִיל וּבִטְעוּת נִשְׁבְּעוּ לָהֶן--בַּדִּין הָיָה שֶׁיֵּהָרְגוּ עַל שֶׁהִטְעוּם, לוּלֵי חִלּוּל הַשֵּׁם.

 עַמּוֹן וּמוֹאָב--אֵין שׁוֹלְחִין לָהֶם לְשָׁלוֹם, שֶׁנֶּאֱמָר "לֹא-תִדְרֹשׁ שְׁלֹמָם, וְטֹבָתָם" .
אָמְרוּ חֲכָמִים, לְפִי שֶׁנֶּאֱמָר "וְקָרָאתָ אֵלֶיהָ, לְשָׁלוֹם" , יָכוֹל עַמּוֹן וּמוֹאָב כֵּן--תִּלְמֹד לוֹמַר "לֹא-תִדְרֹשׁ שְׁלֹמָם".
לְפִי שֶׁנֶּאֱמָר "עִמְּךָ יֵשֵׁב בְּקִרְבְּךָ ...
בַּטּוֹב לוֹ" , יָכוֹל עַמּוֹן וּמוֹאָב כֵּן--תִּלְמֹד לוֹמַר "וְטֹבָתָם".
וְאַף עַל פִּי שְׁאֵין שׁוֹאֲלִים בִּשְׁלוֹמָם, אִם הִשְׁלִימוּ מֵעַצְמָם תְּחִלָּה, מְקַבְּלִין אוֹתָן.

 כְּשֶׁצָּרִין עַל עִיר לְתָפְסָהּ, אֵין מַקִּיפִין אוֹתָהּ מֵאַרְבַּע רוּחוֹתֶיהָ אֵלָא מִשָּׁלוֹשׁ רוּחוֹתֶיהָ, וּמַנִּיחִין מָקוֹם לַבּוֹרֵחַ, וּלְמִי שֶׁרוֹצֶה לְהִמָּלֵט עַל נַפְשׁוֹ: שֶׁנֶּאֱמָר "וַיִּצְבְּאוּ, עַל-מִדְיָן, כַּאֲשֶׁר צִוָּה ה', אֶת-מֹשֶׁה" --מִפִּי הַשְּׁמוּעָה לָמְדוּ, שֶׁבְּכָּךְ צִוָּהוּ.

 אֵין קוֹצְצִין אִילָנֵי מַאֲכָל שֶׁחוּץ לַמְּדִינָה, וְאֵין מוֹנְעִין מֵהֶם אַמַּת הַמַּיִם כְּדֵי שֶׁיִּיבְשׁוּ--שֶׁנֶּאֱמָר "לֹא-תַשְׁחִית אֶת-עֵצָהּ" ; וְכָל הַקּוֹצֵץ, לוֹקֶה.
וְלֹא בַּמָּצוֹר בִּלְבָד, אֵלָא בְּכָל מָקוֹם, כָּל הַקּוֹצֵץ אִילַן מַאֲכַל דֶּרֶךְ הַשְׁחָתָה--לוֹקֶה.
אֲבָל קוֹצְצִין אוֹתוֹ, אִם הָיָה מַזִּיק אִילָנוֹת אֲחֵרוֹת, אוֹ מִפְּנֵי שֶׁמַּזִּיק בִּשְׂדֵה אֲחֵרִים, אוֹ מִפְּנֵי שֶׁדָּמָיו יְקָרִים; לֹא אָסְרָה תּוֹרָה, אֵלָא דֶּרֶךְ הַשְׁחָתָה.

 כָּל אִילַן סְרָק--מֻתָּר לָקֹץ אוֹתוֹ, וְאַפִלּוּ אֵינוּ צָרִיךְ לוֹ.
וְכֵן אִילַן מַאֲכָל שֶׁהִזְקִין, וְאֵינוּ עוֹשֶׂה אֵלָא דָּבָר מוּעָט שְׁאֵינוּ רָאוּי לִטְרֹחַ בּוֹ--מֻתָּר לְקֻצּוֹ.
וְכַמָּה יִהְיֶה הַזַּיִת עוֹשֶׂה, וְלֹא יְקֻצֶּנּוּ--רֹבַע הַקַּב זֵיתִים; וְדֶקֶל שְׁהוּא עוֹשֶׂה קַב תְּמָרִים, לֹא יְקֻצֶּנּוּ.

 וְלֹא הָאִילָנוֹת בִּלְבָד, אֵלָא כָּל הַמְּשַׁבֵּר כֵּלִים, וְקוֹרֵעַ בְּגָדִים, וְהוֹרֵס בִּנְיָן, וְסוֹתֵם מַעְיָן, וּמְאַבֵּד מַאֲכָלוֹת דֶּרֶךְ הַשְׁחָתָה--עוֹבֵר בְּ"לֹא-תַשְׁחִית" ; וְאֵינוּ לוֹקֶה, אֵלָא מַכַּת מַרְדּוּת מִדִּבְרֵיהֶם.

 צָרִין עַל עֲיָרוֹת הַגּוֹיִים בַּשַּׁבָּת, וְעוֹשִׂין עִמָּהֶם מִלְחָמָה בַּשַּׁבָּת--שֶׁנֶּאֱמָר "עַד רִדְתָּהּ" , וְאַפִלּוּ בַּשַּׁבָּת: בֵּין מִלְחֶמֶת מִצְוָה, בֵּין מִלְחֶמֶת הָרְשׁוּת.

 כְּשֶׁחוֹנִין, חוֹנִין בְּכָל מָקוֹם.
וּמִי שֶׁנֶּהְרַג בַּמִּלְחָמָה--בִּמְקוֹם שֶׁיִּפֹּל, שָׁם יִקָּבֵר: קוֹנֶה מְקוֹמוֹ, כְּמֵת מִצְוָה.
וְאַרְבָּעָה דְּבָרִים, פָּטְרוּ בַּמַּחֲנֶה: אוֹכְלִים הַדֳּמַאי; וּפְטוּרִים מֵרְחִיצַת יָדַיִם, בַּתְּחִלָּה; וּמְבִיאִין כָּל מִינֵי עֵצִים, מִכָּל מָקוֹם--וְאַפִלּוּ מְצָאָן תְּלוּשִׁים וִיבֵשִׁים, אֵין מַקְפִּידִין עַל כָּךְ בַּמַּחֲנֶה.

וְכֵן פְּטוּרִין מִלְּעָרַב עֵרוּבֵי חֲצֵרוֹת בַּמַּחֲנֶה, אֵלָא מִטַּלְטְלִין מֵאֹהֶל לְאֹהֶל וּמִסֻּכָּה לְסֻכָּה--וְהוּא שֶׁיַּקִּיפוּ כָּל הַמַּחֲנֶה מְחִצָּה גְּבוֹהָה עֲשָׂרָה טְפָחִים, כְּדֵי שֶׁתִּהְיֶה רְשׁוּת יָחִיד כְּמוֹ שֶׁנִּתְבָּאַר בְּהִלְכּוֹת שַׁבָּת.
וְאֵין מַחֲנֶה פְּחוּתָה מֵעֲשָׂרָה.
וּכְשֵׁם שֶׁפְּטוּרִין מִכָּל אֵלּוּ בַּהֲלִיכָתָן, כָּךְ פְּטוּרִין בַּחֲזִירָתָן.

 וְאָסוּר לְהִפָּנוֹת בְּתוֹךְ הַמַּחֲנֶה, אוֹ עַל פְּנֵי הַשָּׂדֶה בְּכָל מָקוֹם; אֵלָא מִצְוַת עֲשֵׂה לְתַקַּן דֶּרֶךְ שָׁם מְיֻחֶדֶת לְהִפָּנוֹת בָּהּ, שֶׁנֶּאֱמָר "וְיָד תִּהְיֶה לְךָ, מִחוּץ לַמַּחֲנֶה" .
וְכֵן מִצְוַת עֲשֵׂה לִהְיוֹת יָתֵד לְכָל אֶחָד וְאֶחָד תְּלוּיָה עִם כְּלֵי מִלְחַמְתּוֹ--יֵצֵא בְּאוֹתָהּ הַדֶּרֶךְ, וְיַחְפֹּר בָּהּ, וְיִפָּנֶה, וִיכַסֶּה: שֶׁנֶּאֱמָר "וְיָתֵד תִּהְיֶה לְךָ, עַל-אֲזֵנֶךָ ..." .
וּבֵין שֶׁיֵּשׁ עִמָּהֶן אָרוֹן, בֵּין שְׁאֵין עִמָּהֶן--כָּךְ הֶם עוֹשִׂים תָּמִיד, שֶׁנֶּאֱמָר "וְהָיָה מַחֲנֶיךָ, קָדוֹשׁ" .

הִלְכּוֹת מְלָכִים וּמִלְחָמוֹת פֵּרֶק ז 
אֶחָד מִלְחֶמֶת מִצְוָה, וְאֶחָד מִלְחֶמֶת הָרְשׁוּת--מְמַנִּין כּוֹהֵן לְדַבַּר אֶל הָעָם בְּשָׁעַת הַמִּלְחָמָה, וּמוֹשְׁחִין אוֹתוֹ בְּשֶׁמֶן הַמִּשְׁחָה; וְזֶה הוּא הַנִּקְרָא מְשׁוּחַ מִלְחָמָה.

שְׁנֵי פְּעָמִים, מְדַבֵּר מְשׁוּחַ מִלְחָמָה אֶל הָעָם: אַחַת בַּסְּפָר בְּעֵת שֶׁיּוֹצְאִין, קֹדֶם שֶׁיַּעַרְכוּ הַמִּלְחָמָה--אוֹמֵר אֲלֵיהֶם "מִי-הָאִישׁ אֲשֶׁר-נָטַע כֶּרֶם, וְלֹא חִלְּלוֹ" ; כְּשֶׁיִּשְׁמַע דְּבָרַי, יַחְזֹר מֵעֶרְכֵי הַמִּלְחָמָה.
וְאַחַת בְּעֶרְכֵי הַמִּלְחָמָה, אוֹמֵר "אַל-תִּירְאוּ וְאַל-תַּחְפְּזוּ" .

בְּעֵת שֶׁעוֹרְכִין הַמַּעֲרָכוֹת, וְהֶם קְרוֹבִים לְהִלָּחֵם, מְשׁוּחַ מִלְחָמָה עוֹמֵד בְּמָקוֹם גָּבוֹהַּ, וְכָל הַמַּעֲרָכוֹת לְפָנָיו; וְאוֹמֵר אֲלֵיהֶם בִּלְשׁוֹן הַקֹּדֶשׁ, "שְׁמַע יִשְׂרָאֵל, אַתֶּם קְרֵבִים הַיּוֹם לַמִּלְחָמָה עַל-אֹיְבֵיכֶם; אַל-יֵרַךְ לְבַבְכֶם, אַל-תִּירְאוּ וְאַל-תַּחְפְּזוּ וְאַל-תַּעַרְצוּ--מִפְּנֵיהֶם.
כִּי ה' אֱלֹהֵיכֶם, הַהֹלֵךְ עִמָּכֶם--לְהִלָּחֵם לָכֶם עִם-אֹיְבֵיכֶם, לְהוֹשִׁיעַ אֶתְכֶם" .
עַד כָּאן, מְשׁוּחַ מִלְחָמָה אוֹמֵר; וְכוֹהֵן אַחֵר תַּחְתָּיו, מַשְׁמִיעַ לְכָל הָעָם בְּקוֹל רָם.

וְאַחַר כָּךְ אוֹמֵר מְשׁוּחַ מִלְחָמָה "מִי-הָאִישׁ אֲשֶׁר בָּנָה בַיִת-חָדָשׁ וְלֹא חֲנָכוֹ, יֵלֵךְ וְיָשֹׁב לְבֵיתוֹ: פֶּן-יָמוּת, בַּמִּלְחָמָה, וְאִישׁ אַחֵר, יַחְנְכֶנּוּ.
וּמִי-הָאִישׁ אֲשֶׁר-נָטַע כֶּרֶם, וְלֹא חִלְּלוֹ--יֵלֵךְ, וְיָשֹׁב לְבֵיתוֹ: פֶּן-יָמוּת, בַּמִּלְחָמָה, וְאִישׁ אַחֵר, יְחַלְּלֶנּוּ.
וּמִי-הָאִישׁ אֲשֶׁר-אֵרַשׂ אִשָּׁה, וְלֹא לְקָחָהּ--יֵלֵךְ, וְיָשֹׁב לְבֵיתוֹ: פֶּן-יָמוּת, בַּמִּלְחָמָה, וְאִישׁ אַחֵר, יִקָּחֶנָּה" .
עַד כָּאן, מְשׁוּחַ מִלְחָמָה מְדַבֵּר; וְהַשּׁוֹטֵר, מַשְׁמִיעַ לְכָל הָעָם בְּקוֹל רָם.

וְאַחַר כָּךְ מְדַבֵּר הַשּׁוֹטֵר מֵעַצְמוֹ וְאוֹמֵר, "מִי-הָאִישׁ הַיָּרֵא וְרַךְ הַלֵּבָב ..." ; וְשׁוֹטֵר אַחֵר, מַשְׁמִיעַ לְכָל הָעָם.
וְאַחַר שֶׁחוֹזְרִין כָּל הַחוֹזְרִין מֵעֶרְכֵי הַמִּלְחָמָה, מְתַקְּנִין אֶת הַמַּעֲרָכוֹת, וּפוֹקְדִין שָׂרֵי צְבָאוֹת בְּרֹאשׁ הָעָם.

וּמַעְמִידִין מֵאֲחוֹרֵי כָּל מַעֲרָכָה וּמַעֲרָכָה, שׁוֹטְרִים חֲזָקִים וְעַזִּים, וְכַשִּׁילִין שֶׁלְּבַרְזֶל בִּידֵיהֶם; וְכָל הַמְּבַקֵּשׁ לַחְזֹר מִן הַמִּלְחָמָה--הָרְשׁוּת בְּיָדָן לַחְתֹּךְ אֶת שׁוֹקָיו, שֶׁתְּחִלַּת נְפִילָה נִיסָה.

בַּמֶּה דְּבָרִים אֲמוּרִים שֶׁמַּחְזִירִין אֲנָשִׁים אֵלּוּ מֵעֶרְכֵי הַמִּלְחָמָה, בְּמִלְחֶמֶת הָרְשׁוּת.
אֲבָל בְּמִלְחֶמֶת מִצְוָה--הַכֹּל יוֹצְאִין, אַפִלּוּ חָתָן מֵחַדְרוֹ וְכַלָּה מֵחֻפָּתָהּ.

 אֶחָד הַבּוֹנֶה בַּיִת לִישִׁיבָתוֹ, וְאֶחָד הַבּוֹנֶה בֵּית הַבָּקָר, בֵּית הָעֵצִים, בֵּית הָאוֹצָרוֹת--הוֹאִיל וְרָאוּי לְדִירָה.
וְאֶחָד הַבּוֹנֶה, וְאֶחָד הַלּוֹקֵחַ, וְאֶחָד שֶׁנִּתַּן לוֹ בְּמַתָּנָה, אוֹ הַיּוֹרֵשׁ--הֲרֵי זֶה חוֹזֵר.
אֲבָל הַבּוֹנֶה בֵּית שַׁעַר אַכְסַדְרָה וּמַרְפֶּסֶת, אוֹ בַּיִת שְׁאֵין בּוֹ אַרְבַּע אַמּוֹת עַל אַרְבַּע אַמּוֹת, אוֹ הַגּוֹזֵל בַּיִת--הֲרֵי זֶה אֵינוּ חוֹזֵר.

 אֶחָד הַנּוֹטֵעַ כֶּרֶם, וְאֶחָד הַנּוֹטֵעַ חֲמִשָּׁה אִילָנֵי מַאֲכָל, וְאַפִלּוּ מֵחֲמֵשֶׁת מִינֵי מַאֲכָל.
אֶחָד הַנּוֹטֵעַ, וְאֶחָד הַמַּבְרִיךְ אוֹ הַמַּרְכִּיב הַבְרָכָה וְהַרְכָּבָה שְׁהִיא חַיֶּבֶת בְּעָרְלָה.
אֶחָד הַלּוֹקֵחַ, וְאֶחָד הַיּוֹרֵשׁ, וְאֶחָד שֶׁנִּתַּן לוֹ בְּמַתָּנָה.
אֲבָל הַנּוֹטֵעַ אַרְבָּעָה אִילָנֵי מַאֲכָל, אוֹ חֲמִשָּׁה אִילָנִי סְרָק, אוֹ שֶׁגָּזַל כֶּרֶם--אֵינוּ חוֹזֵר עָלָיו.
וְכֵן כֶּרֶם שֶׁלִּשְׁנֵי שֻׁתָּפִין, אֵין חוֹזְרִין עָלָיו.

 אֶחָד הַמְּאָרֵס אֶת הַבְּתוּלָה, וְאֶחָד הַמְּאָרֵס אֶת הָאַלְמָנָה, וְכֵן אִם נָפְלָה לוֹ יְבָמָה; אַפִלּוּ חֲמִשָּׁה אַחִים, וּמֵת אֶחָד מֵהֶן--כֻּלָּן חוֹזְרִין.
קִדַּשׁ אִשָּׁה מֵעַכְשָׁו לְאַחַר שְׁנֵים עָשָׂר חֹדֶשׁ, וְשָׁלַם הַזְּמָן בַּמִּלְחָמָה--חוֹזֵר וּבָא לוֹ.

 הַמַּחְזִיר אֶת גְּרוּשָׁתוֹ, וְהַמְּאָרֵס אִשָּׁה הָאֲסוּרָה לוֹ, כְּגוֹן אַלְמָנָה לְכוֹהֵן גָּדוֹל, גְּרוּשָׁה וַחֲלוּצָה לְכוֹהֵן הִדְיוֹט, מַמְזֶרֶת וּנְתִינָה לְיִשְׂרָאֵל, בַּת יִשְׂרָאֵל לְמַמְזֵר וּלְנָתִין--אֵינוּ חוֹזֵר.

 כָּל אֵלּוּ שֶׁחוֹזְרִין מֵעֶרְכֵי הַמִּלְחָמָה--כְּשֶׁשּׁוֹמְעִין אֶת דִּבְרֵי הַכּוֹהֵן חוֹזְרִין, וּמְסַפְּקִין מַיִם וּמָזוֹן לְאַנְשֵׁי הַצָּבָא, וּמְתַקְּנִין אֶת הַדְּרָכִים.

 וְאֵלּוּ שְׁאֵין יוֹצְאִין לְעֶרְכֵי הַמִּלְחָמָה כָּל עִיקָר, וְאֵין מַטְרִיחִין אוֹתָם לְשׁוּם דָּבָר בָּעוֹלָם--הַבּוֹנֶה בַּיִת וַחֲנָכוֹ, וְהַנּוֹשֵׂא אֲרוּסָתוֹ אוֹ שֶׁיִּבַּם, וּמִי שֶׁחִלַּל כַּרְמוֹ--אֵין יוֹצְאִין, עַד תֹּם שָׁנָה: שֶׁנֶּאֱמָר "נָקִי יִהְיֶה לְבֵיתוֹ, שָׁנָה אֶחָת, וְשִׂמַּח, אֶת-אִשְׁתּוֹ ..." .
מִפִּי הַקַּבָּלָה לָמְדוּ, שֶׁיִּהְיֶה נָקִי שָׁנָה בֵּין לַבַּיִת שֶׁקָּנָה, בֵּין לָאִשָּׁה שֶׁנָּשָׂא, בֵּין לַכֶּרֶם שֶׁהִתְחִיל לֶאֱכֹל פִּרְיוֹ.

 כָּל הַשָּׁנָה כֻּלָּהּ, אֵין מְסַפֵּק מַיִם וּמָזוֹן, וְלֹא מְתַקֵּן דֶּרֶךְ, וְלֹא שׁוֹמֵר בַּחוֹמָה, וְלֹא נוֹתֵן לְפַסֵּי הָעִיר, וְלֹא יַעֲבֹר עָלָיו שׁוּם דָּבָר: שֶׁנֶּאֱמָר "לֹא יֵצֵא בַּצָּבָא, וְלֹא-יַעֲבֹר עָלָיו לְכָל-דָּבָר" --לַעֲבֹר עָלָיו בִּשְׁנֵי לָאוִין, לֹא לְצָרְכֵּי הָעִיר וְלֹא לְצָרְכֵּי הַגְּדוּד.

 בָּנָה בַּיִת וְהִשְׂכִּירוֹ לַאֲחֵרִים, וְהִקְדִּים לוֹ שְׂכָרוֹ--הֲרֵי זֶה כְּמִי שֶׁחֲנָכוֹ.
נָתַן לוֹ שְׂכָרוֹ לְאַחַר שְׁנֵים עָשָׂר חֹדֶשׁ, הֲרֵי הוּא כְּמִי שֶׁלֹּא חֲנָכוֹ עַד עַתָּה.

 בָּנָה בַּיִת, וְנָתַן בּוֹ חֲפָצָיו, וְנָעַל עֲלֵיהֶם--אִם הָיָה צָרִיךְ לְבַטַּל עַל שְׁמִירָתָן, הֲרֵי זֶה כְּמִי שֶׁחֲנָכוֹ וְהִתְחִיל לֵישֵׁב בּוֹ; וְאִם אֵינָן צְרִיכִין לֵישֵׁב וּלְשָׁמְרָן, הֲרֵי זֶה כְּמִי שֶׁלֹּא חֲנָכוֹ.
וְכָל הַבּוֹנֶה בַּיִת אוֹ נָטַע כֶּרֶם, בְּחוּצָה לָאָרֶץ--אֵינוּ חוֹזֵר עֲלֵיהֶן.

 "מִי-הָאִישׁ הַיָּרֵא וְרַךְ הַלֵּבָב" --כְּמַשְׁמָעוֹ, שְׁאֵין בְּלִבּוֹ כּוֹחַ לַעֲמֹד בְּקִשְׁרֵי הַמִּלְחָמָה.
וּמֵאַחַר שֶׁיִּכָּנֵס אָדָם בְּקִשְׁרֵי הַמִּלְחָמָה, יִשָּׁעֵן עַל מִקְוֵה יִשְׂרָאֵל וּמוֹשִׁיעוֹ בְּעֵת צָרָה, וְיֵדַע שֶׁעַל יֵחוּד הַשֵּׁם הוּא עוֹשֶׂה מִלְחָמָה, וְיָשִׂים נַפְשׁוּ בְּכַפּוֹ וְלֹא יִירָא וְלֹא יִפְחַד, וְלֹא יְחַשַּׁב לֹא בְּאִשְׁתּוֹ וְלֹא בְּבָנָיו, אֵלָא יִמְחֶה זִכְרָם מִלִּבּוֹ וְיִפָּנֶה מִכָּל דָּבָר לַמִּלְחָמָה.

וְכָל הַמַּתְחִיל לְחַשַּׁב וּלְהַרְהַר בַּמִּלְחָמָה, וּמַבְהִיל עַצְמוֹ--עוֹבֵר בְּלֹא תַעֲשֶׂה, שֶׁנֶּאֱמָר "אַל-יֵרַךְ לְבַבְכֶם, אַל-תִּירְאוּ וְאַל-תַּחְפְּזוּ וְאַל-תַּעַרְצוּ--מִפְּנֵיהֶם" .

וְלֹא עוֹד, אֵלָא שֶׁכָּל דְּמֵי יִשְׂרָאֵל תְּלוּיִין בְּצַוָּארוֹ; וְאִם לֹא נִצַּח וְלֹא עָשָׂה מִלְחָמָה בְּכָל לִבּוֹ וּבְכָל נַפְשׁוֹ--הֲרֵי זֶה כְּמִי שֶׁשָּׁפַךְ דְּמֵי הַכֹּל, שֶׁנֶּאֱמָר "וְלֹא יִמַּס אֶת-לְבַב אֶחָיו, כִּלְבָבוֹ" .
וַהֲרֵי מְפֹרָשׁ בַּקַּבָּלָה "אָרוּר, עֹשֶׂה מְלֶאכֶת ה'--רְמִיָּה; וְאָרוּר, מֹנֵעַ חַרְבּוֹ מִדָּם" .

וְכָל הַנִּלְחָם בְּכָל לִבּוֹ בְּלֹא פַּחַד, וְתִהְיֶה כַּוָּנָתוֹ לְקַדַּשׁ אֶת הַשֵּׁם בִּלְבָד--מֻבְטָח לוֹ שֶׁלֹּא יִמְצָא נֶזֶק וְלֹא תַגִּיעוֹ רָעָה, וְיִבְנֶה לוֹ בַּיִת נָכוֹן בְּיִשְׂרָאֵל, וְיִזְכֶּה לוֹ וּלְבָנָיו עַד עוֹלָם, וְיִזְכֶּה לְחָיֵי הָעוֹלָם הַבָּא: שֶׁנֶּאֱמָר "כִּי עָשֹׂה-יַעֲשֶׂה ה' לַאדֹנִי בַּיִת נֶאֱמָן, כִּי-מִלְחֲמוֹת ה' אֲדֹנִי נִלְחָם, וְרָעָה לֹא-תִמָּצֵא בְךָ, מִיָּמֶיךָ ...
וְהָיְתָה נֶפֶשׁ אֲדֹנִי צְרוּרָה בִּצְרוֹר הַחַיִּים, אֵת ה' אֱלֹהֶיךָ" .

הִלְכּוֹת מְלָכִים וּמִלְחָמוֹת פֵּרֶק ח 
חֲלוּצֵי הַצָּבָא--כְּשֶׁיִּכָּנְסוּ בִּגְבוּל הַגּוֹיִים, וְיִכְבְּשׁוּ אוֹתָם וְיִשְׁבּוּ מֵהֶן--מֻתָּר לָהֶן לֶאֱכֹל נְבֵלוֹת וּטְרֵפוֹת וּבְשַׂר חֲזִיר וְכַיּוֹצֶא בּוֹ, אִם רָעֵב וְלֹא מָצָא מַה יֹאכַל אֵלָא מַאֲכָלוֹת אֵלּוּ הָאֲסוּרִים; וְכֵן שׁוֹתֶה יֵין נֶסֶךְ: מִפִּי הַשְּׁמוּעָה לָמְדוּ "וּבָתִּים מְלֵאִים כָּל-טוּב" , עָרְפֵי חֲזִירִים וְכַיּוֹצֶא בָּהֶן.

וְכֵן בּוֹעֵל אִשָּׁה בְּגֵיוּתָהּ, אִם תְּקָפוֹ יִצְרוֹ.
אֲבָל לֹא יִבְעֹל אוֹתָהּ, וְיֵלֵךְ לוֹ--אֵלָא מַכְנִיסָהּ לְתוֹךְ בֵּיתוֹ, שֶׁנֶּאֱמָר "וְרָאִיתָ, בַּשִּׁבְיָה, אֵשֶׁת, יְפַת-תֹּאַר ..." .
וְאָסוּר לִבְעֹל אוֹתָהּ בִּיאָה שְׁנִיָּה, עַד שֶׁיִּשָּׂאֶנָּה.

אֵין אֵשֶׁת יְפַת תֹּאַר מֻתֶּרֶת אֵלָא בְּשָׁעַת הַשִּׁבְיָה, שֶׁנֶּאֱמָר "וְרָאִיתָ, בַּשִּׁבְיָה, אֵשֶׁת, יְפַת-תֹּאַר" : בֵּין בְּתוּלָה, בֵּין בְּעוּלָה; בֵּין אֵשֶׁת אִישׁ, שְׁאֵין אִישׁוּת לַגּוֹיִים.

"וְחָשַׁקְתָּ בָהּ" , אַף עַל פִּי שְׁאֵינָהּ יָפָה.
"בָּהּ"--וְלֹא בַּחֲבִרְתָּהּ, שֶׁלֹּא יִבְעֹל שְׁתַּיִם.
"וְלָקַחְתָּ לְךָ לְאִשָּׁה" --שֶׁלֹּא יִקַּח שְׁתַּיִם, יִבְעֹל אַחַת וְיַנִּיחַ אַחַת לְאָבִיו אוֹ לְאָחִיו.
וּמְנַיִן שֶׁלֹּא יִלְחֲצֶנָּה בַּמִּלְחָמָה--שֶׁנֶּאֱמָר "וַהֲבֵאתָהּ" , יַכְנִיסֶנָּה לְמָקוֹם פָּנוּי וְאַחַר כָּךְ יִבְעֹל.

 הַכּוֹהֵן מֻתָּר בִּיפַת תֹּאַר בְּבִיאָה רִאשׁוֹנָה, שֶׁלֹּא דִבְּרָה תּוֹרָה אֵלָא כְּנֶגֶד הַיֵּצֶר; אֲבָל אֵינוּ יָכוֹל לִשָּׂא אוֹתָהּ אַחַר כֵּן, לְפִי שְׁהִיא גִּיּוֹרֶת.

 וְכֵיצַד דִּין יִשְׂרָאֵל בִּיפַת תֹּאַר: אַחַר שֶׁיִּבְעֲלֶנָּה בִּיאָה רִאשׁוֹנָה, וְהִיא בְּגֵיוּתָהּ--אִם קִבְּלָה עָלֶיהָ לְהִכָּנֵס תַּחַת כַּנְפֵי הַשְּׁכִינָה, מַטְבִּילָהּ לְשֵׁם גֵּרוּת מִיָּד.
וְאִם לֹא קִבְּלָה--תֵּשֵׁב בְּבֵיתוֹ שְׁלוֹשִׁים יוֹם, שֶׁנֶּאֱמָר "וּבָכְתָה אֶת-אָבִיהָ וְאֶת-אִמָּהּ, יֶרַח יָמִים" ; וְכֵן בּוֹכָה עַל דָּתָהּ, וְאֵינוּ מוֹנְעָהּ.

וּמְגַדֶּלֶת אֶת צִפָּרְנֶיהָ וּמְגַלַּחַת אֶת רֹאשָׁהּ, כְּדֵי שֶׁתִּתְגַּנֶּה בְּעֵינָיו.
וְתִהְיֶה עִמּוֹ בַּבַּיִת: נִכְנָס וְרוֹאֶה אוֹתָהּ, יוֹצֶא וְרוֹאֶה אוֹתָהּ, כְּדֵי שֶׁיָּקוּץ בָּהּ.
וִיגַלְגַּל עִמָּהּ כָּל שְׁלוֹשִׁים יוֹם, כְּדֵי שֶׁתְּקַבַּל.
אִם קִבְּלָה, וְרָצָה בָּהּ--הֲרֵי זוֹ מִתְגַּיֶּרֶת, וְטוֹבֶלֶת כְּכָל הַגֵּרִים.
וּצְרִיכָה לְהַמְתִּין שְׁלוֹשָׁה חֳדָשִׁים, חֹדֶשׁ שֶׁלִּבְכִיָּה וּשְׁנֵי חֳדָשִׁים אַחֲרָיו.
וְנוֹשֵׂא אוֹתָהּ בִּכְתֻבָּה וְקִדּוּשִׁין.

וְאִם לֹא חָפַץ בָּהּ, מְשַׁלְּחָהּ לְנַפְשָׁהּ.
וְאִם מָכַר אוֹתָהּ--עוֹבֵר בְּלֹא תַעֲשֶׂה, שֶׁנֶּאֱמָר "וּמָכֹר לֹא-תִמְכְּרֶנָּה, בַּכָּסֶף; לֹא-תִתְעַמֵּר בָּהּ, תַּחַת אֲשֶׁר עִנִּיתָהּ" ; וְאֵינָהּ מְכוּרָה, וּמַחְזִיר הַדָּמִים.
וְכֵן אִם כָּבַשׁ אוֹתָהּ אַחַר שֶׁנִּבְעֲלָה, לְשֵׁם שִׁפְחָה--מִשֶּׁיִּשְׁתַּמַּשׁ בָּהּ, עוֹבֵר בְּלֹא תַעֲשֶׂה: שֶׁנֶּאֱמָר "לֹא-תִתְעַמֵּר בָּהּ", שֶׁלֹּא יִשְׁתַּמַּשׁ בָּהּ.

 לֹא רָצָת לְהִתְגַּיַּר, מְגַלְגְּלִין עִמָּהּ כָּל שְׁנֵים עָשָׂר חֹדֶשׁ.
לֹא רָצָת--מְקַבֶּלֶת שֶׁבַע מִצְווֹת שֶׁנִּצְטַוּוּ בְּנֵי נוֹחַ, וּמְשַׁלְּחָהּ לְנַפְשָׁהּ; וַהֲרֵי הִיא כְּכָל הַגֵּרִים הַתּוֹשָׁבִים.
וְאֵינוּ נוֹשֵׂא אוֹתָהּ, שֶׁאָסוּר לוֹ לִשָּׂא אִשָּׁה שֶׁלֹּא נִתְגַּיְּרָה.

 נִתְעַבְּרָה מִבִּיאָה רִאשׁוֹנָה--הֲרֵי הַוֶּלֶד גֵּר, וְאֵינוּ בְּנוֹ לְדָבָר מִן הַדְּבָרִים, מִפְּנֵי שְׁהוּא מִן הַגּוֹיָה; אֵלָא שֶׁבֵּית דִּין מַטְבִּילִין אוֹתוֹ עַל דַּעְתָּם.
וְתָמָר מִבִּיאָה רִאשׁוֹנָה שֶׁלִּיפַת תֹּאַר הָיְתָה, אֲבָל אַבְשָׁלוֹם נֻלַּד מֵאַחַר הַנִּשּׂוּאִין.
נִמְצֵאת תָּמָר אֲחוֹת אַבְשָׁלוֹם מֵאִמּוֹ, וּמֻתֶּרֶת לְהִנָּשֵׂא לְאַמְנוֹן; וְכֵן הִיא אוֹמֶרֶת "דַּבֶּר-נָא אֶל-הַמֶּלֶךְ, כִּי לֹא יִמְנָעֵנִי מִמֶּךָּ" .

 יְפַת תֹּאַר שֶׁלֹּא רָצָת לְהַנִּיחַ עֲבוֹדָה זָרָה לְאַחַר הַשְּׁנֵים עָשָׂר חֹדֶשׁ, הוֹרְגִין אוֹתָהּ.
וְכֵן עִיר שֶׁהִשְׁלִימָה--אֵין כּוֹרְתִין לָהֶן בְּרִית, עַד שֶׁיִּכְפְּרוּ בַּעֲבוֹדָה זָרָה, וִיאַבְּדוּ כָּל מְקוֹמוֹתֶיהָ, וִיקַבְּלוּ שְׁאָר הַמִּצְווֹת שֶׁנִּצְטַוּוּ בְּנֵי נוֹחַ: שֶׁכָּל גּוֹי שֶׁלֹּא קִבַּל מִצְווֹת שֶׁנִּצְטַוּוּ בְּנֵי נוֹחַ--הוֹרְגִין אוֹתוֹ, אִם יֶשְׁנוֹ תַּחַת יָדֵינוּ.

 מֹשֶׁה רַבֵּנוּ לֹא הִנְחִיל הַתּוֹרָה וְהַמִּצְווֹת אֵלָא לְיִשְׂרָאֵל, שֶׁנֶּאֱמָר "מוֹרָשָׁה, קְהִלַּת יַעֲקֹב" , וּלְכָל הָרוֹצֶה לְהִתְגַּיַּר מִשְּׁאָר הָאֻמּוֹת, שֶׁנֶּאֱמָר "כָּכֶם כַּגֵּר" .
אֲבָל מִי שֶׁלֹּא רָצָה, אֵין כּוֹפִין אוֹתוֹ לְקַבַּל תּוֹרָה וּמִצְווֹת.

וְכֵן צִוָּה מֹשֶׁה רַבֵּנוּ מִפִּי הַגְּבוּרָה, לָכֹף אֶת כָּל בָּאֵי הָעוֹלָם לְקַבַּל כָּל מִצְווֹת שֶׁנִּצְטַוָּה נוֹחַ, וְכָל מִי שֶׁלֹּא קִבַּל, יֵהָרֵג.
וְהַמְּקַבֵּל אוֹתָם--הוּא הַנִּקְרָא גֵּר תּוֹשָׁב בְּכָל מָקוֹם, וְצָרִיךְ לְקַבַּל עָלָיו בִּפְנֵי שְׁלוֹשָׁה חֲבֵרִים.
וְכָל הַמְּקַבֵּל עָלָיו לָמוּל, וְעָבְרוּ עָלָיו שְׁנֵים עָשָׂר חֹדֶשׁ וְלֹא מָל--הֲרֵי זֶה כְּמִין שֶׁבָּאֻמּוֹת.

 כָּל הַמְּקַבֵּל שֶׁבַע מִצְווֹת, וְנִזְהָר לַעֲשׂוֹתָן--הֲרֵי זֶה מֵחֲסִידֵי אֻמּוֹת הָעוֹלָם, וְיֵשׁ לוֹ חֵלֶק לָעוֹלָם הַבָּא: וְהוּא שֶׁיְּקַבַּל אוֹתָן וְיַעֲשֶׂה אוֹתָן, מִפְּנֵי שֶׁצִּוָּה בָּהֶן הַקָּדוֹשׁ בָּרוּךְ הוּא בַּתּוֹרָה, וְהוֹדִיעָנוּ עַל יְדֵי מֹשֶׁה רַבֵּנוּ, שֶׁבְּנֵי נוֹחַ מִקֹּדֶם נִצְטַוּוּ בָּהֶן.
אֲבָל אִם עֲשָׂאָן מִפְּנֵי הֶכְרַע הַדַּעַת--אֵין זֶה גֵּר תּוֹשָׁב, וְאֵינוּ מֵחֲסִידֵי אֻמּוֹת הָעוֹלָם אֵלָא מֵחַכְמֵיהֶם.

הִלְכּוֹת מְלָכִים וּמִלְחָמוֹת פֵּרֶק ט 
עַל שִׁשָּׁה דְּבָרִים נִצְטַוָּה אָדָם הָרִאשׁוֹן--עַל עֲבוֹדָה זָרָה, וְעַל בִּרְכַת הַשֵּׁם, וְעַל שְׁפִיכוּת דָּמִים, וְעַל גִּלּוּי עֲרָיוֹת, וְעַל הַגָּזֵל, וְעַל הַדִּינִים.

אַף עַל פִּי שֶׁכֻּלָּן קַבָּלָה הֶן בְּיָדֵינוּ מִמֹּשֶׁה רַבֵּנוּ, וְהַדַּעַת נוֹטָה לָהֶן, מִכְּלַל דִּבְרֵי הַתּוֹרָה, יֵרָאֶה שֶׁעַל אֵלּוּ נִצְטַוּוּ.
הוֹסִיף לְנוֹחַ אֵבֶר מִן הַחַי, שֶׁנֶּאֱמָר "אַךְ-בָּשָׂר, בְּנַפְשׁוֹ דָמוֹ לֹא תֹאכֵלוּ" ; נִמְצְאוּ שֶׁבַע מִצְווֹת.

וְכֵן הָיָה הַדָּבָר בְּכָל הָעוֹלָם, עַד אַבְרָהָם נִצְטַוָּה יָתֵר עַל אֵלּוּ בַּמִּלָּה, וְהוּא הִתְפַּלַּל שַׁחְרִית.
וְיִצְחָק הִפְרִישׁ מַעֲשֵׂר, וְהוֹסִיף תְּפִלָּה אַחֶרֶת לִפְנוֹת הַיּוֹם.
וְיַעֲקוֹב הוֹסִיף גִּיד הַנָּשֶׁה, וְהִתְפַּלַּל עַרְבִּית.
וּבְמִצְרַיִם נִצְטַוָּה עַמְרָם בְּמִצְווֹת יְתֵרוֹת, עַד שֶׁבָּא מֹשֶׁה רַבֵּנוּ וְנִשְׁלְמָה תּוֹרָה עַל יָדוֹ.

 בֶּן נוֹחַ שֶׁעָבַד עֲבוֹדָה זָרָה--חַיָּב, וְהוּא שֶׁיַּעֲבֹד כְּדַרְכָּהּ.
וְכָל עֲבוֹדָה זָרָה שֶׁבֵּית דִּין שֶׁלְּיִשְׂרָאֵל מְמִיתִין עָלֶיהָ, בֶּן נוֹחַ נֶהְרָג עָלֶיהָ.
וְכָל שְׁאֵין בֵּית דִּין שֶׁלְּיִשְׂרָאֵל מְמִיתִין עָלֶיהָ, אֵין בֶּן נוֹחַ נֶהְרָג עָלֶיהָ; וְאַף עַל פִּי שְׁאֵינוּ נֶהְרָג, אָסוּר בַּכֹּל.
וְאֵין מַנִּיחִין אוֹתָם לְהָקִים מַצֵּבָה, וְלֹא לִיטַע אֲשֵׁרָה, וְלֹא לַעֲשׂוֹת צוּרוֹת וְכַיּוֹצֶא בָּהֶן לְנוֹאי.

 בֶּן נוֹחַ שֶׁבֵּרַךְ אֶת הַשֵּׁם--בֵּין שֶׁבֵּרַךְ בְּשֵׁם הַמְּיֻחָד, בֵּין שֶׁבֵּרַךְ בְּכִנּוּי, בְּכָל לָשׁוֹן--חַיָּב: מַה שְׁאֵין כֵּן בְּיִשְׂרָאֵל.

 בֶּן נוֹחַ שֶׁהָרַג נֶפֶשׁ, אַפִלּוּ עֹבֶר בִּמְעֵי אִמּוֹ--נֶהְרָג עָלָיו.
וְכֵן אִם הָרַג טְרֵפָה, אוֹ שֶׁכְּפָתוֹ וּנְתָנוֹ לִפְנֵי הָאֲרִי, אוֹ שֶׁהִנִּיחוֹ בְּרָעָב עַד שֶׁמֵּת--הוֹאִיל וְהֵמִית מִכָּל מָקוֹם, נֶהְרָג.
וְכֵן אִם הָרַג רוֹדֵף שֶׁיָּכוֹל לְהַצִּילוֹ בְּאֶחָד מֵאֵבָרָיו--נֶהְרָג עָלָיו, מַה שְׁאֵין כֵּן בְּיִשְׂרָאֵל.

 שֵׁשׁ עֲרָיוֹת אֲסוּרוֹת עַל בְּנֵי נוֹחַ--הָאֵם, וְאֵשֶׁת הָאָב, וְאֵשֶׁת אִישׁ, וַאֲחוֹתוֹ מֵאִמּוֹ, וְזָכוּר, וּבְהֵמָה: שֶׁנֶּאֱמָר "עַל-כֵּן, יַעֲזָב-אִישׁ, אֶת-אָבִיו" , זוֹ אֵשֶׁת אָבִיו; "וְאֶת-אִמּוֹ" , כְּמַשְׁמָעָהּ; "וְדָבַק בְּאִשְׁתּוֹ" , וְלֹא בְּאֵשֶׁת חֲבֵרוֹ; "וְדָבַק בְּאִשְׁתּוֹ", לֹא בְּזָכוּר; "וְהָיוּ לְבָשָׂר אֶחָד" , לְהוֹצִיא בְּהֵמָה חַיָּה וָעוֹף שְׁאֵין הוּא וְהֶם בָּשָׂר אֶחָד; וְנֶאֱמָר "אֲחֹתִי בַת-אָבִי הִיא--אַךְ, לֹא בַת-אִמִּי; וַתְּהִי-לִי, לְאִשָּׁה" .

 בֶּן נוֹחַ חַיָּב עַל מְפֻתַּת אָבִיו, וַאֲנוּסַת אָבִיו--הֲרֵי הִיא אִמּוֹ מִכָּל מָקוֹם.
וְחַיָּב עַל אֵשֶׁת אָבִיו, אַפִלּוּ לְאַחַר מִיתַת אָבִיו.
וְחַיָּב עַל הַזָּכוּר, בֵּין קָטָן בֵּין גָּדוֹל; וְעַל הַבְּהֵמָה, בֵּין קְטַנָּה בֵּין גְּדוֹלָה.
וְהוּא נֶהְרָג לְבַדּוֹ, וְאֵין הוֹרְגִין אֶת הַבְּהֵמָה--שֶׁלֹּא נִצְטַוּוּ בַּהֲרִיגַת בְּהֵמָה, אֵלָא יִשְׂרָאֵל.

 אֵין בֶּן נוֹחַ חַיָּב עַל אֵשֶׁת חֲבֵרוֹ, עַד שֶׁיָּבוֹא עָלֶיהָ כְּדַרְכָּהּ אַחַר שֶׁנִּבְעֲלָה לְבַעְלָהּ.
אֲבָל מְאֹרָסָה, אוֹ שֶׁנִּכְנְסָה לַחֻפָּה וַעֲדַיִן לֹא נִבְעֲלָה--אֵין חַיָּבִין עָלֶיהָ, שֶׁנֶּאֱמָר "וְהִיא, בְּעֻלַת בָּעַל" .

בַּמֶּה דְּבָרִים אֲמוּרִים, בְּבֶן נוֹחַ שֶׁבָּא עַל בַּת נוֹחַ.
אֲבָל גּוֹי שֶׁבָּא עַל הַיִּשְׂרְאֵלִית, בֵּין כְּדַרְכָּהּ בֵּין שֶׁלֹּא כְּדַרְכָּהּ--חַיָּב.
וְאִם הָיְתָה נַעֲרָה מְאֹרָסָה--נִסְקָל עָלֶיהָ, כְּדִינֵי יִשְׂרָאֵל; בָּא עָלֶיהָ אַחַר שֶׁנִּכְנְסָה לַחֻפָּה, וְלֹא נִבְעֲלָה--הֲרֵי זֶה בְּחָנֵק, כְּדִינֵי יִשְׂרָאֵל.
אֲבָל אִם בָּא עַל אֵשֶׁת יִשְׂרָאֵל אַחַר שֶׁנִּבְעֲלָה--הֲרֵי זֶה כְּמִי שֶׁבָּא עַל אֵשֶׁת גּוֹי חֲבֵרוֹ, וְיֵהָרֵג בְּסַיִף.

 בֶּן נוֹחַ שֶׁיֵּחַד שִׁפְחָה לְעַבְדוֹ--הֲרֵי זֶה נֶהְרָג עָלֶיהָ, מִשּׁוֹם אֵשֶׁת חֲבֵרוֹ.
וְאֵינוּ חַיָּב עָלֶיהָ, עַד שֶׁיִּפְשֹׁט הַדָּבָר וְיֹאמְרוּ לָהּ הָעָם, זוֹ רִבְיַת עֶבֶד פְּלוֹנִי.
וּמֵאֵימָתַי תַּחְזֹר לְהֶתֵּרָהּ--מִשֶּׁיַּפְרִישֶׁנָּה מֵעַבְדּוֹ, וְיִפָּרַע רֹאשָׁהּ בַּשּׁוּק.

וּמֵאֵימָתַי תִּהְיֶה אֵשֶׁת חֲבֵרוֹ כִּגְרוּשָׁה שֶׁלָּנוּ--מִשֶּׁיּוֹצִיאָהּ מִבֵּיתוֹ וִישַׁלְּחֶנָּה לְעַצְמָהּ, אוֹ מִשֶּׁתֵּצֵא הִיא מִתַּחַת רְשׁוּתוֹ וְתֵלֵךְ לָהּ: שְׁאֵין לָהּ גֵּרוּשִׁין בִּכְתָב; וְאֵין הַדָּבָר תָּלוּי בּוֹ בִּלְבָד, אֵלָא כָּל זְמָן שֶׁיִּרְצֶה הוּא אוֹ הִיא לִפְרֹשׁ זֶה מִזֶּה--פּוֹרְשִׁין.

 בֶּן נוֹחַ חַיָּב עַל הַגָּזֵל, בֵּין שֶׁגָּזַל גּוֹי בֵּין שֶׁגָּזַל יִשְׂרָאֵל.
וְאֶחָד הַגּוֹזֵל, אוֹ הַגּוֹנֵב מָמוֹן, אוֹ גּוֹנֵב נֶפֶשׁ, אוֹ הַכּוֹבֵשׁ שְׂכַר שָׂכִיר וְכַיּוֹצֶא בּוֹ--אַפִלּוּ פּוֹעֵל שֶׁאָכַל שֶׁלֹּא בְּשָׁעַת מְלָאכָה--עַל הַכֹּל הוּא חַיָּב, וַהֲרֵי הוּא בִּכְלַל גַּזְלָן: מַה שְׁאֵין כֵּן בְּיִשְׂרָאֵל.
וְכֵן חַיָּב, עַל פָּחוּת מִשּׁוֹוֶה פְּרוּטָה; וּבֶן נוֹחַ שֶׁגָּזַל פָּחוּת מִשּׁוֹוֶה פְּרוּטָה, וּבָא אַחֵר וּגְזָלָהּ מִמֶּנּוּ--שְׁנֵיהֶן נֶהְרָגִין עָלֶיהָ.

 וְכֵן חַיָּב עַל אֵבֶר מִן הַחַי, וְעַל בָּשָׂר מִן הַחַי בְּכָל שְׁהוּא: שֶׁלֹּא נִתְּנוּ הַשֵּׁעוּרִין, אֵלָא לְיִשְׂרָאֵל בִּלְבָד.
וּמֻתָּר הוּא בַּדָּם מִן הַחַי.

 אֶחָד הָאֵבֶר אוֹ הַבָּשָׂר, הַפּוֹרֵשׁ מִן הַבְּהֵמָה אוֹ מִן הַחַיָּה; אֲבָל הָעוֹף--יֵרָאֶה לִי, שְׁאֵין בֶּן נוֹחַ נֶהְרָג עַל אֵבֶר מִן הַחַי מִמֶּנּוּ.
הַשּׁוֹחֵט אֶת הַבְּהֵמָה--אַפִלּוּ שָׁחַט בָּהּ שְׁנֵי הַסִּימָנִין--כָּל זְמָן שְׁהִיא מְפַרְכֶּסֶת, אֵבֶר וּבָשָׂר הַפּוֹרְשִׁין מִמֶּנָּה אֲסוּרִין לִבְנֵי נוֹחַ מִשּׁוֹם אֵבֶר מִן הַחַי.

 כָּל שֶׁאָסוּר עַל יִשְׂרָאֵל מִשּׁוֹם אֵבֶר מִן הַחַי, אָסוּר עַל בְּנֵי נוֹחַ.
וְיֵשׁ שֶׁבְּנֵי נוֹחַ חַיָּבִין עָלָיו, וְלֹא יִשְׂרָאֵל: שֶׁבְּנֵי נוֹחַ אֶחָד בְּהֵמָה וְחַיָּה, בֵּין טְהוֹרָה בֵּין טְמֵאָה--חַיָּבִין עָלֶיהָ, מִשּׁוֹם אֵבֶר מִן הַחַי וּמִשּׁוֹם בָּשָׂר מִן הַחַי; וְאֵבֶר וּבָשָׂר הַפּוֹרְשִׁין מִן הַמְּפַרְכֶּסֶת--אַף עַל פִּי שֶׁשָּׁחַט בָּהּ יִשְׂרָאֵל שְׁנֵי הַסִּימָנִין, הֲרֵי זֶה אָסוּר לִבְנֵי נוֹחַ מִשּׁוֹם אֵבֶר מִן הַחַי.

 וְכֵיצַד הֶן מְצֻוִּין עַל הַדִּינִים: חַיָּבִין לְהוֹשִׁיב דַּיָּנִין וְשׁוֹפְטִים בְּכָל פֶּלֶךְ וּפֶלֶךְ לָדוּן בְּשֵׁשׁ מִצְווֹת אֵלּוּ, וּלְהַזְהִיר אֶת הָעָם; וּבֶן נוֹחַ שֶׁעָבַר עַל אַחַת מִשֶּׁבַע מִצְווֹת אֵלּוּ, יֵהָרֵג בְּסַיִף.

כֵּיצַד: אֶחָד הָעוֹבֵד עֲבוֹדָה זָרָה, אוֹ שֶׁבֵּרַךְ אֶת הַשֵּׁם, אוֹ שֶׁשָּׁפַךְ דָּם, אוֹ שֶׁבָּעַל אַחַת מִשֵּׁשׁ עֲרָיוֹת שֶׁלָּהֶם, אוֹ שֶׁגָּזַל אַפִלּוּ פָּחוּת מִשּׁוֹוֶה פְּרוּטָה, אוֹ שֶׁאָכַל כָּל שְׁהוּא מֵאֵבֶר מִן הַחַי אוֹ בָּשָׂר מִן הַחַי, אוֹ שֶׁרָאָה אֶחָד שֶׁעָבַר עַל אַחַת מֵאֵלּוּ וְלֹא דָּנוֹ וַהֲרָגוֹ--הֲרֵי זֶה יֵהָרֵג בְּסַיִף.

וּמִפְּנֵי זֶה נִתְחַיְּבוּ כָּל בַּעֲלֵי שְׁכֶם הֲרִיגָה--שֶׁהֲרֵי שְׁכֶם גָּזַל, וְהֶם רָאוּ, וְיָדְעוּ, וְלֹא דָּנוּהוּ.
וּבֶן נוֹחַ נֶהְרָג בְּעֵד אֶחָד, וּבְדַיָּן אֶחָד, בְּלֹא הַתְרָאָה, וְעַל פִּי קְרוֹבִים; אֲבָל לֹא בְּעֵדוּת אִשָּׁה, וְלֹא תָּדוּן אִשָּׁה לָהֶם.

הִלְכּוֹת מְלָכִים וּמִלְחָמוֹת פֵּרֶק י 
בֶּן נוֹחַ שֶׁשָּׁגַג בְּאַחַת מִמִּצְווֹתָיו, פָּטוּר מִכְּלוּם: חוּץ מֵרוֹצֵחַ בִּשְׁגָגָה--שְׁאִם הֲרָגוֹ גּוֹאֵל הַדָּם, אֵינוּ נֶהְרָג עָלָיו; וְאֵין לוֹ עִיר מִקְלָט, אֲבָל בָּתֵּי דִּינֵיהֶן אֵין מְמִיתִין אוֹתוֹ.

בַּמֶּה דְּבָרִים אֲמוּרִים, בְּשׁוֹגֵג בְּאַחַת מִמִּצְווֹת וְעָבַר בְּלֹא כַּוָּנָה, כְּגוֹן שֶׁבָּעַל אֵשֶׁת חֲבֵרוֹ, וְדִמָּה שְׁהִיא אִשְׁתּוֹ אוֹ פְּנוּיָה.
אֲבָל אִם יָדַע שְׁהִיא אֵשֶׁת חֲבֵרוֹ, וְלֹא יָדַע שְׁהִיא אֲסוּרָה עָלָיו אֵלָא עָלָה עַל לִבּוֹ שֶׁדָּבָר זֶה מֻתָּר לוֹ, וְכֵן אִם הָרַג, וְהוּא לֹא יָדַע שֶׁאָסוּר לַהְרֹג--הֲרֵי זֶה קָרוֹב לְמֵזִיד, וְנֶהְרָג.
וְלֹא תֵּחָשֵׁב זוֹ לָהֶם שְׁגָגָה, מִפְּנֵי שֶׁהָיָה לוֹ לִלְמֹד, וְלֹא לָמַד.

 בֶּן נוֹחַ שֶׁאֲנָסוֹ אַנָּס לַעֲבֹר עַל אַחַת מִמִּצְווֹתָיו, מֻתָּר לוֹ לַעֲבֹר: אַפִלּוּ נֶאֱנָס לַעֲבֹד עֲבוֹדָה זָרָה--עוֹבֵד, לְפִי שְׁאֵינָן מְצֻוִּין עַל קִדּוּשׁ הַשֵּׁם.
וּלְעוֹלָם אֵין עוֹנְשִׁין מֵהֶן לֹא קָטָן, וְלֹא חֵרֵשׁ, וְלֹא שׁוֹטֶה--לְפִי שְׁאֵינָן בְּנֵי מִצְווֹת.

 בֶּן נוֹחַ שֶׁנִּתְגַּיַּר, וּמָל וְטָבַל, וְאַחַר כָּךְ רָצָה לַחְזֹר מֵאַחֲרֵי ה', וְלִהְיוֹת גֵּר תּוֹשָׁב בִּלְבָד כְּשֶׁהָיָה מִקֹּדֶם--אֵין שׁוֹמְעִין לוֹ: אֵלָא יִהְיֶה כְּיִשְׂרָאֵל לְכָל דָּבָר, אוֹ יֵהָרֵג.
וְאִם הָיָה קָטָן כְּשֶׁהִטְבִּילוּ אוֹתוֹ בֵּית דִּין--יָכוֹל לְמַחוֹת בְּשָׁעָה שֶׁיַּגְדִּיל, וְיִהְיֶה גֵּר תּוֹשָׁב בִּלְבָד; וְכֵיוָן שֶׁלֹּא מִחָה בְּשָׁעָתוֹ--שׁוּב אֵינוּ מְמַחֶה, אֵלָא הֲרֵי הוּא גֵּר צֶדֶק.

לְפִיכָּךְ אִם בָּא לִקְטַנָּה שֶׁהִטְבִּילוּהָ בֵּית דִּין, כֶּסֶף כְּתֻבָּתָהּ, אוֹ קְנַס אוֹנֵס אוֹ מְפַתֶּה--יִהְיֶה הַכֹּל תַּחַת יַד בֵּית דִּין, עַד שֶׁתַּגְדִּיל וְלֹא תְמַחֶה בַּגֵּרוּת: שֶׁמֶּא תִּטֹּל, וְתַגְדִּיל וּתְמַחֶה; וְנִמְצֵאת זוֹ אוֹכֶלֶת בְּגֵיוּתָהּ מָעוֹת שְׁאֵין לָהּ זְכוּת בָּהֶן, אֵלָא בְּדִינֵי יִשְׂרָאֵל.

 בֶּן נוֹחַ שֶׁבֵּרַךְ אֶת הַשֵּׁם, אוֹ שֶׁעָבַד עֲבוֹדָה זָרָה, אוֹ שֶׁבָּא עַל אֵשֶׁת חֲבֵרוֹ, אוֹ שֶׁהָרַג חֲבֵרוֹ, וְנִתְגַּיַּר--פָּטוּר.
הָרַג בֶּן יִשְׂרָאֵל, אוֹ שֶׁבָּא עַל אֵשֶׁת יִשְׂרָאֵל, וְנִתְגַּיַּר--חַיָּב; וְהוֹרְגִין אוֹתוֹ עַל בֶּן יִשְׂרָאֵל, וְחוֹנְקִין אוֹתוֹ עַל אֵשֶׁת יִשְׂרָאֵל שֶׁבָּעַל--שֶׁהֲרֵי נִשְׁתַּנָּה דִּינוֹ.

 כְּבָר בֵּאַרְנוּ שֶׁכָּל מִיתַת בְּנֵי נוֹחַ בְּסַיִף--אֵלָא אִם כֵּן בָּעַל אֵשֶׁת יִשְׂרָאֵל נַעֲרָה מְאֹרָסָה, יִסָּקֵל, וְאִם בְּעָלָהּ אַחַר שֶׁנִּכְנְסָה לַחֻפָּה קֹדֶם שֶׁתִּבָּעֵל, יֵחָנֵק.

 מִפִּי הַקַּבָּלָה, שֶׁבְּנֵי נוֹחַ אֲסוּרִין בְּהַרְבָּעַת בְּהֵמָה, וּבְהַרְכָּבַת אִילָן בִּלְבָד; וְאֵין נֶהְרָגִין עֲלֵיהֶן.
וְגוֹי שֶׁהִכָּה יִשְׂרָאֵל--אַפִלּוּ חָבַל בּוֹ--אַף עַל פִּי שְׁהוּא חַיָּב מִיתָה, אֵינוּ נֶהְרָג.

 הַמִּילָה--נִצְטַוָּה בָּהּ אַבְרָהָם וְזַרְעוֹ בִּלְבָד, שֶׁנֶּאֱמָר "אַתָּה וְזַרְעֲךָ אַחֲרֶיךָ, לְדֹרֹתָם" .
יָצָא זַרְעוֹ שֶׁלְּיִשְׁמָעֵאל, שֶׁנֶּאֱמָר "כִּי בְיִצְחָק, יִקָּרֵא לְךָ זָרַע" .
וְיָצָא עֵשָׂו, שֶׁהֲרֵי יִצְחָק אָמַר לְיַעֲקוֹב "וְיִתֶּן-לְךָ אֶת-בִּרְכַּת אַבְרָהָם, לְךָ וּלְזַרְעֲךָ" --מִכְּלָל שְׁהוּא לְבַדּוֹ זַרְעוֹ שֶׁלְּאַבְרָהָם הַמַּחְזִיק בְּדָתוֹ וְדַרְכּוֹ הַיְּשָׁרָה, וְהֶם הַמְּחֻיָּבִין בַּמִּילָה.

 אָמְרוּ חֲכָמִים שֶׁבְּנֵי קְטוּרָה, שְׁהֶם זַרְעוֹ שֶׁלְּאַבְרָהָם שֶׁבָּאוּ אַחַר יִשְׁמָעֵאל וְיִצְחָק--חַיָּבִין בַּמִּילָה.
וְהוֹאִיל וְנִתְעָרְבוּ הַיּוֹם בְּנֵי יִשְׁמָעֵאל בִּבְנֵי קְטוּרָה, יִתְחַיְּבוּ הַכֹּל בַּמִּילָה בַּשְּׁמִינִי; וְאֵין נֶהְרָגִין עָלֶיהָ.

 גּוֹי שֶׁעָסַק בַּתּוֹרָה, חַיָּב מִיתָה; לֹא יַעְסֹק אֵלָא בְּשֶׁבַע מִצְווֹת שֶׁלָּהֶן בִּלְבָד.
וְכֵן גּוֹי שֶׁשָּׁבַת--אַפִלּוּ בְּיוֹם מִיְּמוֹת הַחֹל--אִם עָשָׂה אוֹתוֹ לְעַצְמוֹ כְּמוֹ שַׁבָּת, חַיָּב מִיתָה; וְאֵין צָרִיךְ לוֹמַר אִם עָשָׂה מוֹעֵד לְעַצְמוֹ.

כְּלָלוֹ שֶׁלַּדָּבָר: אֵין מַנִּיחִין אוֹתָן לְחַדַּשׁ דָּת, וְלַעֲשׂוֹת מִצְווֹת לְעַצְמָן מִדַּעְתָּן, אֵלָא אוֹ יִהְיֶה גֵּר צֶדֶק וִיקַבַּל כָּל הַמִּצְווֹת, אוֹ יַעֲמֹד בְּתוֹרָתוֹ וְלֹא יוֹסִיף וְלֹא יִגְרַע.
וְאִם עָסַק בַּתּוֹרָה, אוֹ שָׁבַת, אוֹ חִדַּשׁ דָּבָר--מַכִּין אוֹתוֹ וְעוֹנְשִׁין אוֹתוֹ, וּמוֹדִיעִין אוֹתוֹ שְׁהוּא חַיָּב מִיתָה עַל זֶה; אֲבָל אֵינוּ נֶהְרָג.

 בֶּן נוֹחַ שֶׁרָצָה לַעֲשׂוֹת מִצְוָה מִשְּׁאָר מִצְווֹת הַתּוֹרָה, כְּדֵי לְקַבַּל שָׂכָר--אֵין מוֹנְעִין אוֹתוֹ לַעֲשׂוֹת אוֹתָהּ כְּהִלְכָּתָהּ.
וְאִם הֵבִיא עוֹלָה, מְקַבְּלִין מִמֶּנּוּ.
נָתַן צְדָקָה, מְקַבְּלִין מִמֶּנּוּ; וְיֵרָאֶה לִי שֶׁנּוֹתְנִין אוֹתָהּ לַעֲנִיֵּי יִשְׂרָאֵל, הוֹאִיל וְהוּא נִזּוֹן מִיִּשְׂרָאֵל, וּמִצְוָה עֲלֵיהֶם לְהַחֲיוֹתוֹ.
אֲבָל הַגּוֹי שֶׁנָּתַן צְדָקָה--מְקַבְּלִין מִמֶּנּוּ, וְנוֹתְנִין אוֹתָהּ לַעֲנִיֵּי גּוֹיִים.

 חַיָּבִין בֵּית דִּין שֶׁלְּיִשְׂרָאֵל, לְהַעְמִיד שׁוֹפְטִים לְאֵלּוּ הַגֵּרִים הַתּוֹשָׁבִים, לָדוּן לָהֶן עַל פִּי מִשְׁפָּטִים אֵלּוּ, כְּדֵי שֶׁלֹּא יִשָּׁחֵת הָעוֹלָם.
אִם רָאוּ בֵּית דִּין שֶׁיַּעְמִידוּ שׁוֹפְטֵיהֶם מֵהֶן, מַעְמִידִין; וְאִם רָאוּ שֶׁיַּעְמִידוּ לָהֶן מִיִּשְׂרָאֵל, יַעְמִידוּ.

 שְׁנֵי גּוֹיִים שֶׁבָּאוּ לְפָנֶיךָ לָדוּן בְּדִינֵי יִשְׂרָאֵל, וְרָצוּ שְׁנֵיהֶן--דָּנִים לָהֶם דִּין תּוֹרָה.
הָאֶחָד רוֹצֶה, וְהָאֶחָד אֵינוּ רוֹצֶה--אֵין כּוֹפִין אוֹתוֹ לָדוּן אֵלָא בְּדִינֵיהֶן.
הָיָה יִשְׂרָאֵל וְגוֹי--אִם יֵשׁ זְכוּת לְיִשְׂרָאֵל בְּדִינֵיהֶן--דָּנִים לוֹ בְּדִינֵיהֶם וְאוֹמְרִים לוֹ, כָּךְ דִּינֵיכֶם; וְאִם יֵשׁ זְכוּת לְיִשְׂרָאֵל בְּדִינֵינוּ--דָּנִין לוֹ דִּין תּוֹרָה וְאוֹמְרִים לוֹ, כָּךְ דִּינֵינוּ.
וְיֵרָאֶה לִי שְׁאֵין עוֹשִׂין כֵּן לְגֵר תּוֹשָׁב, אֵלָא לְעוֹלָם דָּנִים לוֹ בְּדִינֵיהֶם.

וְכֵן יֵרָאֶה לִי שֶׁנּוֹהֲגִין עִם גֵּרֵי תּוֹשָׁב בְּדֶרֶךְ אֶרֶץ וּגְמִילוּת חֲסָדִים כְּיִשְׂרָאֵל, שֶׁהֲרֵי אָנוּ מְצֻוִּין לְהַחֲיוֹתוֹ, שֶׁנֶּאֱמָר "לַגֵּר אֲשֶׁר-בִּשְׁעָרֶיךָ תִּתְּנֶנָּה וַאֲכָלָהּ" .
וְזֶה שֶׁאָמְרוּ חֲכָמִים, אֵין כּוֹפְלִין לָהֶן שָׁלוֹם--בַּגּוֹיִים, לֹא בְּגֵר תּוֹשָׁב.
אַפִלּוּ הַגּוֹיִים--צִוּוּ חֲכָמִים לְבַקַּר חוֹלֵיהֶם, וְלִקְבֹּר מֵתֵיהֶם עִם מֵתֵי יִשְׂרָאֵל, וּלְפַרְנַס עֲנִיֵּיהֶם בִּכְלַל עֲנִיֵּי יִשְׂרָאֵל, מִפְּנֵי דַּרְכֵּי שָׁלוֹם: הֲרֵי נֶאֱמָר "טוֹב-ה' לַכֹּל; וְרַחֲמָיו, עַל-כָּל-מַעֲשָׂיו" , וְנֶאֱמָר "דְּרָכֶיהָ דַרְכֵי-נֹעַם; וְכָל-נְתִיבוֹתֶיהָ שָׁלוֹם" .

הִלְכּוֹת מְלָכִים וּמִלְחָמוֹת פֵּרֶק יא 
הַמֶּלֶךְ הַמָּשִׁיחַ עֲתִיד לַעֲמֹד, וּלְהַחְזִיר מַלְכוּת בֵּית דָּוִיד לְיָשְׁנָהּ הַמֶּמְשָׁלָה הָרִאשׁוֹנָה, וּבוֹנֵה מִקְדָּשׁ, וּמְקַבֵּץ נִדְחֵי יִשְׂרָאֵל.
וְחוֹזְרִין כָּל הַמִּשְׁפָּטִים בְּיָמָיו, כְּשֶׁהָיוּ מִקֹּדֶם: מַקְרִיבִין קָרְבָּנוֹת, וְעוֹשִׂין שְׁמִטִּין וְיוֹבְלוֹת כְּכָל מִצְוָתָן הָאֲמוּרָה בַּתּוֹרָה.

וְכָל מִי שְׁאֵינוּ מַאֲמִין בּוֹ, אוֹ מִי שְׁאֵינוּ מְחַכֶּה לְבִיאָתוֹ--לֹא בִּשְׁאָר נְבִיאִים בִּלְבָד הוּא כּוֹפֵר, אֵלָא בַּתּוֹרָה וּבְמֹשֶׁה רַבֵּנוּ: שֶׁהֲרֵי תּוֹרָה הֵעִידָה עָלָיו, שֶׁנֶּאֱמָר "וְשָׁב ה' אֱלֹהֶיךָ אֶת-שְׁבוּתְךָ, וְרִחֲמֶךָ; וְשָׁב, וְקִבֶּצְךָ מִכָּל-הָעַמִּים ...
אִם-יִהְיֶה נִדַּחֲךָ, בִּקְצֵה הַשָּׁמָיִם--מִשָּׁם, יְקַבֶּצְךָ ה' אֱלֹהֶיךָ, וּמִשָּׁם, יִקָּחֶךָ.
וֶהֱבִיאֲךָ ה' אֱלֹהֶיךָ ..." .
וְאֵלּוּ הַדְּבָרִים הַמְּפֹרָשִׁים בַּתּוֹרָה, הֶם כּוֹלְלִים כָּל הַדְּבָרִים שֶׁנֶּאְמְרוּ עַל יְדֵי כָּל הַנְּבִיאִים.

אַף בְּפָרָשַׁת בִּלְעָם נֶאֱמָר, וְשָׁם נִבָּא בִּשְׁנֵי הַמְּשִׁיחִים--בַּמָּשִׁיחַ הָרִאשׁוֹן שְׁהוּא דָּוִיד, שֶׁהוֹשִׁיעַ אֶת יִשְׂרָאֵל מִיַּד צָרֵיהֶם, וּבַמָּשִׁיחַ הָאַחֲרוֹן שֶׁיַּעֲמֹד מִבָּנָיו, שֶׁמּוֹשִׁיעַ אֶת יִשְׂרָאֵל מִיַּד בְּנֵי עֵשָׂו.

וְשָׁם הוּא אוֹמֵר "אֶרְאֶנּוּ וְלֹא עַתָּה" , זֶה דָּוִיד; "אֲשׁוּרֶנּוּ וְלֹא קָרוֹב" , זֶה הַמֶּלֶךְ הַמָּשִׁיחַ.
"דָּרַךְ כּוֹכָב מִיַּעֲקֹב" , זֶה דָּוִיד; "וְקָם שֵׁבֶט מִיִּשְׂרָאֵל" , זֶה הַמֶּלֶךְ הַמָּשִׁיחַ.
"וּמָחַץ פַּאֲתֵי מוֹאָב" --זֶה דָּוִיד, וְכֵן הוּא אוֹמֵר "וַיַּךְ אֶת-מוֹאָב, וַיְמַדְּדֵם בַּחֶבֶל" .
"וְקַרְקַר כָּל-בְּנֵי-שֵׁת" --זֶה הַמֶּלֶךְ הַמָּשִׁיחַ, שֶׁנֶּאֱמָר בּוֹ "וּמָשְׁלוֹ מִיָּם עַד-יָם" .
"וְהָיָה אֱדוֹם יְרֵשָׁה" --לְדָוִיד, שֶׁנֶּאֱמָר "וַתְּהִי אֱדוֹם לְדָוִד, לַעֲבָדִים" .
"וְהָיָה יְרֵשָׁה שֵׂעִיר--אֹיְבָיו" --זֶה הַמֶּלֶךְ הַמָּשִׁיחַ, שֶׁנֶּאֱמָר "וְעָלוּ מוֹשִׁעִים בְּהַר צִיּוֹן, לִשְׁפֹּט אֶת-הַר עֵשָׂו" .

 אַף בְּעָרֵי מִקְלָט הוּא אוֹמֵר "כִּי-יַרְחִיב ה' אֱלֹהֶיךָ, אֶת-גְּבֻלְךָ ...
וְיָסַפְתָּ לְךָ עוֹד שָׁלֹשׁ עָרִים, עַל הַשָּׁלֹשׁ הָאֵלֶּה" ; וּמֵעוֹלָם לֹא הָיָה דָּבָר זֶה, וְלֹא צִוָּה הַקָּדוֹשׁ בָּרוּךְ הוּא לְתֹהוּ.
אֲבָל בְּדִבְרֵי הַנְּבִיאִים, אֵין הַדָּבָר צָרִיךְ רְאָיָה, שֶׁכָּל הַסְּפָרִים מְלֵאִים מִדָּבָר זֶה.

 אַל יַעֲלֶה עַל דַּעְתָּךְ שֶׁהַמֶּלֶךְ הַמָּשִׁיחַ, צָרִיךְ לַעֲשׂוֹת אוֹתוֹת וּמוֹפְתִים, וּמְחַדֵּשׁ דְּבָרִים בָּעוֹלָם, אוֹ מְחַיֶּה מֵתִים, וְכַיּוֹצֶא בִּדְבָרִים אֵלּוּ שֶׁהַטִּפְּשִׁים אוֹמְרִים; אֵין הַדָּבָר כֵּן--שֶׁהֲרֵי רִבִּי עֲקִיבָה חָכָם גָּדוֹל מֵחַכְמֵי מִשְׁנָה הָיָה, וְהוּא הָיָה נוֹשֵׂא כֵּלָיו שֶׁלְּבֶן כּוֹזֵבָא הַמֶּלֶךְ, וְהוּא הָיָה אוֹמֵר עָלָיו, שְׁהוּא הַמֶּלֶךְ הַמָּשִׁיחַ.
וְדִמָּה הוּא וְכָל חַכְמֵי דּוֹרוֹ שְׁהוּא הַמֶּלֶךְ הַמָּשִׁיחַ, עַד שֶׁנֶּהְרַג בָּעֲווֹנוֹת; כֵּיוָן שֶׁנֶּהְרַג, נוֹדַע שְׁאֵינוּ מָשִׁיחַ, וְלֹא שָׁאֲלוּ מִמֶּנּוּ חֲכָמִים, לֹא אוֹת וְלֹא מוֹפֵת.

וְעִיקַר הַדְּבָרִים, כָּכָה הֶן: שֶׁהַתּוֹרָה הַזֹּאת אֵין חֻקֶּיהָ וּמִשְׁפָּטֶיהָ מִשְׁתַּנִּים לְעוֹלָם, וּלְעוֹלְמֵי עוֹלָמִים, וְאֵין מוֹסִיפִין עֲלֵיהֶן, וְלֹא גּוֹרְעִין מֵהֶן; וְכָל הַמּוֹסִיף אוֹ גּוֹרֵעַ, אוֹ שֶׁגִּלָּה פָּנִים בַּתּוֹרָה וְהוֹצִיא הַדְּבָרִים שֶׁלַּמִּצְווֹת מִפְּשׁוּטָן--הֲרֵי זֶה בַּוַּדַּאי רָשָׁע וַאֲפֵיקוֹרוֹס.

 וְאִם יַעֲמֹד מֶלֶךְ מִבֵּית דָּוִיד הוֹגֶה בַּתּוֹרָה וְעוֹסֵק בַּמִּצְווֹת כְּדָוִיד אָבִיו, כְּפִי תּוֹרָה שֶׁבִּכְתָב וְשֶׁבְּעַל פֶּה, וְיָכֹף כָּל יִשְׂרָאֵל לֵילֵךְ בָּהּ וּלְחַזַּק בִּדְקָהּ, וְיִלָּחֵם מִלְחָמוֹת ה'--הֲרֵי זֶה בְּחֶזְקַת שְׁהוּא מָשִׁיחַ: אִם עָשָׂה וְהִצְלִיחַ, וְנִצַּח כָּל הָאֻמּוֹת שֶׁסְּבִיבָיו, וּבָנָה מִקְדָּשׁ בִּמְקוֹמוֹ, וְקִבַּץ נִדְחֵי יִשְׂרָאֵל--הֲרֵי זֶה מָשִׁיחַ בַּוַּדַּאי.

וְאִם לֹא הִצְלִיחַ עַד כֹּה, אוֹ נֶהְרַג--בַּיָּדוּעַ שְׁאֵינוּ זֶה שֶׁהִבְטִיחָה עָלָיו תּוֹרָה, וַהֲרֵי הוּא כְּכָל מַלְכֵי בֵּית דָּוִיד הַשְּׁלֵמִים הַכְּשֵׁרִים שֶׁמֵּתוּ.
וְלֹא הִעְמִידוֹ הַקָּדוֹשׁ בָּרוּךְ הוּא אֵלָא לְנַסּוֹת בּוֹ רַבִּים, שֶׁנֶּאֱמָר "וּמִן-הַמַּשְׂכִּילִים יִכָּשְׁלוּ, לִצְרוֹף בָּהֶן וּלְבָרֵר וְלַלְבֵּן--עַד-עֵת קֵץ: כִּי-עוֹד, לַמּוֹעֵד" .

אַף יֵשׁוּעַ הַנּוֹצְרִי שֶׁדִּמָּה שֶׁיִּהְיֶה מָשִׁיחַ, וְנֶהְרַג בְּבֵית דִּין--כְּבָר נִתְנַבֵּא בּוֹ דָּנִיֵּאל, שֶׁנֶּאֱמָר "וּבְנֵי פָּרִיצֵי עַמְּךָ, יִנַּשְּׂאוּ לְהַעֲמִיד חָזוֹן--וְנִכְשָׁלוּ" .
וְכִי יֵשׁ מִכְשׁוֹל גָּדוֹל מִזֶּה: שֶׁכָּל הַנְּבִיאִים דִּבְּרוּ שֶׁהַמָּשִׁיחַ גּוֹאֵל יִשְׂרָאֵל וּמוֹשִׁיעָם, וּמְקַבֵּץ נִדְחֵיהֶם וּמְחַזֵּק מִצְווֹתָן; וְזֶה גָּרַם לְאַבַּד יִשְׂרָאֵל בַּחֶרֶב, וּלְפַזַּר שְׁאֵרִיתָם וּלְהַשְׁפִּילָם, וּלְהַחְלִיף הַתּוֹרָה, וּלְהַטְעוֹת רֹב הָעוֹלָם לַעֲבֹד אֱלוֹהַּ מִבַּלְעָדֵי ה'.

אֲבָל מַחְשְׁבוֹת בּוֹרֵא עוֹלָם--אֵין כּוֹחַ בָּאָדָם לְהַשִּׂיגָם, כִּי לֹא דְּרָכֵינוּ דְּרָכָיו וְלֹא מַחְשְׁבוֹתֵינוּ מַחְשְׁבוֹתָיו.
וְכָל הַדְּבָרִים הָאֵלּוּ שֶׁלְּיֵשׁוּעַ הַנּוֹצְרִי, וְשֶׁלְּזֶה הַיִּשְׁמְעֵאלִי שֶׁעָמַד אַחֲרָיו--אֵינָן אֵלָא לְיַשַּׁר דֶּרֶךְ לַמֶּלֶךְ הַמָּשִׁיחַ, וּלְתַקַּן אֶת הָעוֹלָם כֻּלּוֹ לַעֲבֹד אֶת ה' בְּיַחַד: שֶׁנֶּאֱמָר "כִּי-אָז אֶהְפֹּךְ אֶל-עַמִּים, שָׂפָה בְרוּרָה, לִקְרֹא כֻלָּם בְּשֵׁם ה', וּלְעָבְדוֹ שְׁכֶם אֶחָד" .

כֵּיצַד: כְּבָר נִתְמַלָּא הָעוֹלָם כֻּלּוֹ מִדִּבְרֵי הַמָּשִׁיחַ, וּמִדִּבְרֵי הַתּוֹרָה וּמִדִּבְרֵי הַמִּצְווֹת, וּפָשְׁטוּ דְּבָרִים אֵלּוּ בְּאִיִּים רְחוֹקִים, וּבְעַמִּים רַבִּים עַרְלֵי לֵב; וְהֶם נוֹשְׂאִים וְנוֹתְנִים בִּדְבָרִים אֵלּוּ, וּבְמִצְווֹת הַתּוֹרָה--אֵלּוּ אוֹמְרִים מִצְווֹת אֵלּוּ אֱמֶת הָיוּ, וּכְבָר בָּטְלוּ בַּזְּמָן הַזֶּה, וְלֹא הָיוּ נוֹהֲגוֹת לְדוֹרוֹת.
וְאֵלּוּ אוֹמְרִים דְּבָרִים נִסְתָּרוֹת יֵשׁ בָּהֶם, וְאֵינָן כִּפְשׁוּטָן, וּכְבָר בָּא מָשִׁיחַ, וְגִלָּה נִסְתְּרֵיהֶם.

וּכְשֶׁיַּעֲמֹד הַמֶּלֶךְ הַמָּשִׁיחַ בֶּאֱמֶת, וְיַצְלִיחַ וְיָרוּם וְיִנָּשֵׂא--מִיָּד הֶם כֻּלָּן חוֹזְרִין וְיוֹדְעִים שֶׁשֶּׁקֶר נָחֲלוּ אֲבוֹתֵיהֶם, וְשֶׁנְּבִיאֵיהֶם וַאֲבוֹתֵיהֶם הִטְעוּם.

הִלְכּוֹת מְלָכִים וּמִלְחָמוֹת פֵּרֶק יב 
אַל יַעֲלֶה עַל הַלֵּב שֶׁבִּימוֹת הַמָּשִׁיחַ, יִבָּטֵל דָּבָר מִמִּנְהָגוֹ שֶׁלָּעוֹלָם, אוֹ יִהְיֶה שָׁם חִדּוּשׁ בְּמַעֲשֶׂה בְּרֵאשִׁית; אֵלָא עוֹלָם כְּמִנְהָגוֹ הוֹלֵךְ.
וְזֶה שֶׁנֶּאֱמָר בִּישַׁעְיָה "וְגָר זְאֵב עִם-כֶּבֶשׂ, וְנָמֵר עִם-גְּדִי יִרְבָּץ" , מָשָׁל וְחִידָה.
עִנְיַן הַדָּבָר--שֶׁיִּהְיוּ יִשְׂרָאֵל יוֹשְׁבִין לָבֶטַח עִם רִשְׁעֵי הָעוֹלָם, הַמְּשׁוּלִים בִּזְאֵב וְנָמֵר: שֶׁנֶּאֱמָר "זְאֵב עֲרָבוֹת יְשָׁדְדֵם--נָמֵר שֹׁקֵד עַל-עָרֵיהֶם" .
וְיַחְזְרוּ כֻּלָּם לְדַת הָאֱמֶת, וְלֹא יִגְזֹלוּ וְלֹא יַשְׁחִיתוּ, אֵלָא יֹאכְלוּ דָּבָר הַמֻּתָּר בְּנַחַת כְּיִשְׂרָאֵל, שֶׁנֶּאֱמָר "וְאַרְיֵה, כַּבָּקָר יֹאכַל-תֶּבֶן" .

וְכֵן כָּל כַּיּוֹצֶא בְּאֵלּוּ הַדְּבָרִים הַכְּתוּבִין בְּעִנְיַן הַמָּשִׁיחַ, מְשָׁלִים הֶם; וּבִימוֹת הַמֶּלֶךְ הַמָּשִׁיחַ יִוָּדַע לַכֹּל לְאֵיזֶה דָּבָר הָיוּ מָשָׁל, וּמַה עִנְיָן רָמוּז בָּהֶן.
אָמְרוּ חֲכָמִים, אֵין בֵּין הָעוֹלָם הַזֶּה לִימוֹת הַמָּשִׁיחַ, אֵלָא שִׁעְבּוּד מַלְכִיּוֹת בִּלְבָד.

יֵרָאֶה מִפְּשׁוּטָן שֶׁלְּדִבְרֵי הַנְּבִיאִים, שֶׁבִּתְחִלַּת יְמוֹת הַמָּשִׁיחַ תִּהְיֶה מִלְחֶמֶת גוֹג וּמָגוֹג; וְשֶׁקֹּדֶם מִלְחֶמֶת גוֹג וּמָגוֹג, יַעֲמֹד נָבִיא לְיִשְׂרָאֵל לְיַשַּׁר יִשְׂרָאֵל וּלְהָכִין לִבָּם: שֶׁנֶּאֱמָר "הִנֵּה אָנֹכִי שֹׁלֵחַ לָכֶם, אֵת אֵלִיָּה הַנָּבִיא" .
וְאֵינוּ בָּא לֹא לְטַמֵּא הַטָּהוֹר, וְלֹא לְטַהַר הַטָּמֵא, וְלֹא לִפְסֹל אֲנָשִׁים שְׁהֶם בְּחֶזְקַת כַּשְׁרוּת, וְלֹא לְהַכְשִׁיר מִי שֶׁהֻחְזְקוּ פְּסוּלִין; אֵלָא לָשׂוּם שָׁלוֹם בָּעוֹלָם, שֶׁנֶּאֱמָר "וְהֵשִׁיב לֵב-אָבוֹת עַל-בָּנִים" .

וְיֵשׁ מִן הַחֲכָמִים שֶׁאוֹמְרִים שֶׁקֹּדֶם בִּיאַת הַמֶּלֶךְ הַמָּשִׁיחַ, יָבוֹא אֵלִיָּהוּ.
וְכָל אֵלּוּ הַדְּבָרִים וְכַיּוֹצֶא בָּהֶן--לֹא יֵדַע אָדָם הֵיאַךְ יִהְיוּ, עַד שֶׁיִּהְיוּ: שֶׁדְּבָרִים סְתוּמִים הֶן אֵצֶל הַנְּבִיאִים.
גַּם הַחֲכָמִים אֵין לָהֶם קַבָּלָה בִּדְבָרִים אֵלּוּ, אֵלָא לְפִי הֶכְרַע הַפְּסוּקִים; וּלְפִיכָּךְ יֵשׁ לָהֶם מַחְלֹקֶת בִּדְבָרִים אֵלּוּ.
וְעַל כָּל פָּנִים, אֵין סִדּוּר הֲוִיַּת דְּבָרִים אֵלּוּ וְלֹא דִּקְדּוּקָן, עִיקָר בַּדָּת.

וּלְעוֹלָם לֹא יִתְעַסַּק אָדָם בְּדִבְרֵי הַהַגָּדוֹת, וְלֹא יַאֲרִיךְ בְּדִבְרֵי מִדְרָשׁוֹת הָאֲמוּרִים בְּעִנְיָנִים אֵלּוּ וְכַיּוֹצֶא בָּהֶן; וְלֹא יְשִׂימֵם עִיקָר--שְׁאֵינָן מְבִיאִין לֹא לִידֵי אַהֲבָה, וְלֹא לִידֵי יִרְאָה.
וְכֵן לֹא יְחַשַּׁב הַקִּצִּין; אָמְרוּ חֲכָמִים, תָּפוּחַ דַּעְתָּן שֶׁלִּמְחַשְּׁבֵי קִצִּין.
אֵלָא יְחַכֶּה וְיַאֲמִין בִּכְלַל הַדָּבָר, כְּמוֹ שֶׁבֵּאַרְנוּ.

 בִּימֵי הַמֶּלֶךְ הַמָּשִׁיחַ, כְּשֶׁתִּתְיַשַּׁב מַלְכוּתוֹ וְיִתְקַבְּצוּ אֵלָיו כָּל יִשְׂרָאֵל, יִתְיַחֲסוּ כֻּלָּם עַל פִּיו בְּרוּחַ הַקֹּדֶשׁ שֶׁתָּנוּחַ עָלָיו, שֶׁנֶּאֱמָר "וְיָשַׁב מְצָרֵף וּמְטַהֵר ..." .
וּבְנֵי לֵוִי מְטַהֵר תְּחִלָּה, וְאוֹמֵר זֶה מְיֻחָס כּוֹהֵן וְזֶה מְיֻחָס לֵוִי, וְדוֹחֶה אֶת שְׁאֵינָן מְיֻחֲסִין לְיִשְׂרָאֵל: הֲרֵי הוּא אוֹמֵר "וַיֹּאמֶר הַתִּרְשָׁתָא לָהֶם ...
עַד עֲמֹד כֹּהֵן, לְאוּרִים וּלְתֻמִּים" .
הִנֵּה לָמַדְתָּ שֶׁבְּרוּחַ הַקֹּדֶשׁ מִתְיַחֲסִין הַמֻּחְזָקִין, וּמוֹדִיעִין הַמְּיֻחָס.
וְאֵינוּ מְיַחֵס יִשְׂרָאֵל אֵלָא לְשִׁבְטֵיהֶם, שֶׁמּוֹדִיעַ שֶׁזֶּה מִשֵּׁבֶט פְּלוֹנִי וְזֶה מִשֵּׁבֶט פְּלוֹנִי.
אֲבָל אֵינוּ אוֹמֵר עַל שְׁהֶן בְּחֶזְקַת כַּשְׁרוּת, זֶה מַמְזֵר וְזֶה עֶבֶד--שֶׁהַדִּין הוּא שֶׁמִּשְׁפָּחָה שֶׁנִּטְמְעָה, נִטְמְעָה.

 לֹא נִתְאַוּוּ הַנְּבִיאִים וְהַחֲכָמִים יְמוֹת הַמָּשִׁיחַ--לֹא כְּדֵי שֶׁיִּשְׁלְטוּ עַל כָּל הָעוֹלָם, וְלֹא כְּדֵי שֶׁיִּרְדוּ בַּגּוֹיִים, וְלֹא כְּדֵי שֶׁיְּנַשְּׂאוּ אוֹתָם הָעַמִּים, וְלֹא כְּדֵי לֶאֱכֹל וְלִשְׁתּוֹת וְלִשְׂמֹחַ: אֵלָא כְּדֵי שֶׁיִּהְיוּ פְּנוּיִין בַּתּוֹרָה וְחָכְמָתָהּ, וְלֹא יִהְיֶה לָהֶם נוֹגֵשׂ וּמְבַטֵּל, כְּדֵי שֶׁיִּזְכּוּ לְחַיֵּי הָעוֹלָם הַבָּא, כְּמוֹ שֶׁבֵּאַרְנוּ בְּהִלְכּוֹת תְּשׁוּבָה.

 וּבְאוֹתוֹ הַזְּמָן, לֹא יִהְיֶה שָׁם לֹא רָעָב וְלֹא מִלְחָמָה וְלֹא קִנְאָה וְתַחְרוּת--שֶׁהַטּוֹבָה תִּהְיֶה מֻשְׁפַּעַת הַרְבֵּה, וְכָל הַמַּעֲדַנִּים מְצוּיִין כֶּעָפָר.
וְלֹא יִהְיֶה עֲסָק כָּל הָעוֹלָם, אֵלָא לָדַעַת אֶת ה' בִּלְבָד.
וּלְפִיכָּךְ יִהְיוּ חֲכָמִים גְּדוֹלִים, וְיוֹדְעִים דְּבָרִים הַסְּתוּמִים הָעֲמוּקִים; וְיַשִּׂיגוּ דַּעַת בּוֹרְאָם כְּפִי כּוֹחַ הָאָדָם, שֶׁנֶּאֱמָר "כִּי-מָלְאָה הָאָרֶץ, דֵּעָה אֶת-ה', כַּמַּיִם, לַיָּם מְכַסִּים" .

בְּרִיךְ רַחְמָנָא דְּסַיְּעַן.
נִגְמַר סֵפֶר אַרְבָּעָה עָשָׂר, בְּעֶזְרַת שַׁדַּי.
וּמִנְיַן פְּרָקִים שֶׁלְּסֵפֶר זֶה, אֶחָד וּשְׁמוֹנִים: הִלְכּוֹת סַנְהֶדְּרִין וְהָעֻנְשִׁין הַמְּסוּרִין לָהֶן, שִׁשָּׁה וְעֶשְׂרִים פְּרָקִים; הִלְכּוֹת עֵדוּת, שְׁנַיִם וְעֶשְׂרִים פְּרָקִים; הִלְכּוֹת מַמְרִים, שִׁבְעָה פְּרָקִים; הִלְכּוֹת אֵבֶל, אַרְבָּעָה עָשָׂר פְּרָקִים; הִלְכּוֹת מְלָכִים וּמִלְחָמוֹת, שְׁנֵים עָשָׂר פְּרָקִים.

