
 אַל תִּבֶז לִמְשׁוֹרֵר
אַל תִּבֶז לִמְשׁוֹרֵר, אֵין מִלָּה בְּפִיו
בְּהִמּוֹט מַמְלָכוֹת הַחוֹבְקוֹת גְּבוּל-עוֹלָם,
וְצָצוּ כְּבַעְבּוּעוֹת מִצְטָרְפוֹת עַל בִּיב
אַךְ גָּלְמֵי-מִשְׁטָרִים, שִׁית גֹּלֶם עַל גֹּלֶם.
וְנִבְקְעוּ מַעְיְנוֹת לֵיל-שִׂנְאָה, וְאֵין שְׁבִיב
נְגֹהוֹת לָאֹפֶל, הִכְרִיזוּ בִמְחוֹלָם
כָּל-שְׂבֵעֵי חֵיל-זָרִים מִשְׁתַּגְּעִים, וּבְזִּיו-
הַנְּבִיאִים יִתְאַמְּרוּ הַנִּקְלֶה, הַגֹּלֶם.
יִתְפּוֹרְרוּ סְלָעִים וּבְלָעָם הַיָּם,
וּבְאָרְנֵי-אֵל יְשַׂחֵק וִידִקֵּם בַּעְיָם, –
לַמּוֹעֵד הַנָּכוֹן לוֹ יִבְשַׁל הַזָּרַע!
הֲיָקוּם בְּגַלִּינָה אוֹ יַעַל בַּסְּעָרָה?
בַּמָּקוֹם שָׁם מִשְׁבָּר מִשְׁבָּר יָרֹעַ,
יֵשׁ יִפְלֹט נַרְקִיסִים וּתְלוּשֵׁי-אַשְׁכְּרוֹעַ – - - 
