תֹּאמַר, אֶהְיֶה רַב – 
לֹא לָמַדְתִּי תוֹרָה; 
שֶׁמָּא תֹאמַר: סוֹחֵר – 
מָעוֹת אֵין לִסְחוֹרָה. 
אִי מַזָּלִי, מַזָּל רָע! 
אֵין לִי הָא וְאֵין לִי הָא, 
אָנָה אֵפוֹא אֲנִי בָא? 
מָה אֲנִי וְחַיַּי מָה? 
פְּרוּטָה אֵין בַּכִּיס פֹּה 
וְאֵין בָּאֵבוּס מִסְפֹּא, 
סוּסִי פִגֵּר – וְאֵין לִי עוֹזֵר 
וְהַגַּלְגַּל אֵינוֹ חוֹזֵר; 
גְּרוֹנִי יָבֵשׁ – וְיַ"שׁ אֵין טִפָּה, 
וּבַבַּיִת אִשָּׁה “קְלִפָּה” – 
עַל-הָאֶבֶן, תַּחַת הָר, 
אֵשֵׁב וְאֶבְכֶּה מָר. 
שֶׁמָּא תֹאמַר: חַיָּט – 
אֵין לִי חוּט וָמַחַט; 
תֹּאמַר: קוֹבֵר מֵתִים – 
הִנְנִי בַעַל פַּחַד. 
תֹּאמַר: אֶהְיֶה מוֹזֵג – 
אֵין בֶּחָבִית יָיִן; 
שֶׁמָּא תֹאמַר: סַבָּל – 
אוֹי לִי, כֹּחַ אָיִן. 
תֹּאמַר: פְּתַח אַכְסַנְיָא – 
אֵין לִי סִמַּן בַּיִת; 
תֹּאמַר: זְכֵה בְגוֹרָל – 
אֵין בְּיָדִי פַּיִס. 
שֶׁמָּא תֹאמַר: גַּרְדִּי – 
הֵיכָן צַמְרִי, פִּשְׁתִּי; 
תֹּאמַר: קַח נְדֻנְיָה – 
שְׁלֵמָה וְחַיָּה אִשְׁתִּי. 
שֶׁמָּא תֹאמַר: בַּדְחָן – 
כְּבָר נִסְתַּלֵּק שְׂחוֹקִי; 
תֹּאמַר: לִסְטִים מְזֻיָּן – 
פֶּן יְקַפְּחוּ שׁוֹקִי. 
תֹּאמַר: שׁוֹחֵט וּבוֹדֵק – 
חֲשָׁשׁ סַכָּנָה בְּחַלָּף; 
שֶׁמָּא תֹאמַר: מְלַמֵּד – 
לֹא-אֵדַע צוּרַת אַלָּ"ף. 
תֹּאמַר: תְּפֹשׂ מַרְצֵעַ – 
הִנֵּה נִטַּל עֻקְצָהּ; 
שֶׁמָּא אַמַּת קַרְקַע – 
אָסוּר מַחֲמַת מֻקְצָה! 
שֶׁמָּא שׁוֹאֵב מַיִם – 
נִשְׁבְּרוּ הַכַּדִּים; 
תֹּאמַר: הֱיֵה מֵינֶקֶת – 
אֵין לִי, אוֹיָה, דַּדִּים. 
