מוֹרֵנוּ רַב חֲסִילָא /
פַּעַם אַחַת בְּיוֹם שֶׁל אָבִיב,
תַּחַת עֵץ יְפֵה-הַנּוֹף,
רַב חָסִיל הֵקִים בֵּית-סֵפֶר
לְתַלְמִידָיו – שִׁרְצֵי-עוֹף.
חֲסִילִים, צַרְצָרִים, בְּנֵי-יֶלֶק,
פָּרוֹת-מֹשֶׁה, צִרְעָה, דְּבוֹרָה,
זְבוּב וְיָתוּשׁ כֻּלָּם בָּאוּ
לַעֲסֹק בְּדִבְרֵי תּוֹרָה.
א – אַיִל, ב – בֵּית-סֵפֶר,
ג – גָּדֵר, ד –דָּלֶת.
מִי שֶׁאֵינֹו לוֹמֵד תּוֹרָה
כְּלִמָּה הִיא לוֹ גַּם אִוֶּלֶת.
ה –הַר סִינַי, ו –וִילוֹנוֹת,
ז–זָמִיר, ח –חֲכָמָה,
הַס, הַחַרְגֹּל, אַל תְּנַתֵּר!
צִרְעָה, דְּבוֹרָה – שְׁבוּ בִּדְמָמָה!
ט – טַל בֹּקֶר, י –יָדַיִם,
כ –כְּלֵי-כְּתִיבָה, ל – לוּחַ.
מִי מִכֶּם שֶׁיֵּדַע פִּרְקוֹ
יֵלֵךְ אֶל הַגַּן לָשׂוּחַ.
שְׁנוּ וַחֲזֹרוּ וֶאֱמֹרוּ:
מ –מַמְתַּקִּים, נ – נְמָלָה.
אַל תָּהִימוּ, קוֹל הָרִימוּ:
ס, ע –סוּס, עֲגָלָה.
פ – פִּטְרִיָּה, צ – צְרָצָר,
מַהֲרוּ, שְׁקָצִים, חִישׁ! ק – קָצִיר.
ר, שׁ, ת –תַּם, תַּם וְנִשְׁלָם! –
מִי לַגַּן וּמִי לֶחָצִיר!
כָּכָה לִמֵּד רַב חֲסִילָא
אֶת תַּלְמִידָיו דִּבְרֵי תּוֹרָה:
אֶת הַצִּרְעָה וְאֶת הַצְּרָצָר
אֶת הַזְּבוּב וְאֶת הַדְּבוֹרָה.
