
דָם
אֲנִי נִפְצָע כָּל הַזְּמַן וְלֹא עוֹשֶׂה מִזֶה עִנְיָן.
אֲבָל כְּשֶׁיֵשׁ לִי פֶּצַע עִם דָּם, זֶה כְּבָר מַשֶׁהוּ מְיֻחָד.
הַפְּלַסְטֶר שֶׁשָׂמִים לִי הוּא כְּמוֹ מֵדַלְיָה, וְאִם זוֹ תַּחְבֹּשֶׁת, אָז בִּכְלָל.
צְפַרְדֵעַ
אַבָּא שֶׁלִּי מְסַפֵּר שֶׁכְּשֶׁהוּא הָיָה קָטָן, הוּא תָּפַס הֲמוֹן צְפַרְדֵעִים.
אֲנִי בִּכְלָל לֹא בָּטוּחַ שֶׁאֶפְשָׁר לִתְפֹּס צְפַרְדֵעַ, וְגַם אִם הָיִיתִי יָכוֹל – לֹא הָיִיתִי תּוֹפֵס.
כִּנִים
זֶה לֹא טוֹב כְּשֶׁיֵשׁ לִי כִּנִים, אֲנִי כְּבָר יוֹדַעַת אֶת זֶה.
אֲבָל מַצְחִיקָה אוֹתִי הַמַּחְשָׁבָה שֶׁאֲנִי הַבַּיִת שֶׁלָהֶן.
וּכְשֶׁאִמָּא מְסָרֶקֶת אוֹתִי וְתוֹפֶסֶת אוֹתָן – אֲנִי קְצָת מְרַחֶמֶת עֲלֵיהֶן.
עָרוֹב (חַיוֹת רָעוֹת)
יֵשׁ דָּבָר כָּזֶה בִּכְלָל – חַיוֹת רָעוֹת? כְּשֶׁאַרְיֵה טוֹרֵף, הוּא רַע?
דֶבֶר (מַחֲלָה קָשָׁה.
מַגֵפָה)
לִפְעָמִים אֲנִי אוֹהֵב לִהְיוֹת חוֹלֶה.
אֲבָל עָדִיף עִם חֹם.
שֶׁיִהְיֶה בָּרוּר שֶׁאֲנִי בֶּאֱמֶת חוֹלֶה וְלֹא סְתָם לֹא הוֹלֵךְ
לְבֵית הַסֵּפֶר.
 שְׁחִין (מַחֲלַת עוֹר מְגָרֶדֶת)
עֲקִיצַת יַתוּשׁ לֹא מַמָשׁ כּוֹאֶבֶת, אֲבָל גַּם מְצִיקָה וְלֹא נוֹתֶנֶת מְנוּחָה.
לִפְעָמִים יֵשׁ לִי מַחְשָׁבוֹת מְגָרְדוֹת.
בָּרָד
שֶׁלֶג זֶה נִפְלָא, גַּם גֶּשֶׁם זֶה נֶחְמָד, אֲבָל הֲכִי כֵּיף זֶה לֶאֱכֹל בָּרָד.
אַרְבֶּה
יֵשׁ לִי תַּפְקִיד בְּבַיִת.
כְּשֶׁאִמָּא מוֹצֵאת גּ’וּק, גְּמַל שְׁלֹמֹה אוֹ חֶרֶק גָּדוֹל אַחֵר, הַתַפְקִיד שֶׁלִּי הוּא לָבוֹא, לִתְפֹּס אוֹתוֹ בַּמָּחוֹשׁ וּלְהוֹצִיא אוֹתוֹ הַחוּצָה.
חֹשֶׁךְ
לֹא אִכְפַּת לִי שֶׁאֲנִי כְּבָר גְּדוֹלָה.
בַּלַּיְלָה תַּשְׁאִירוּ אוֹר קָטָן בַּחֶדֶר שֶׁלִּי וְדַי.
מַכַּת בְּכוֹרוֹת
אָח גָּדוֹל אוֹ אָחוֹת גְּדוֹלָה:
כְּשֶׁזֶה טוֹב – זֶה פָּשׁוּט אַדִּיר.
כְּשֶׁזֶה רַע – זוֹ מַמָשׁ מַכָּה.
(וְזֶה נָכוֹן גַּם לְגַבֵּי אַחִים קְטַנִים).