שִׁיר מִזְמוֹר לִבְנֵי תוּבַל-קַיִן
קוֹל בַּיַּעַר, יַעַר-קְדוּמִים –
אַרְזֵי-בְרֵאשִׁית תְּמֵהִים…
לַהַב-מוֹקֵד לוֹחֵךְ, מַאְדִּים
רִגְבֵי-סֶלַע כֵּהִים;
רֶגֶב-סֶלַע עַל גַּב סֶלַע:
פַּטִּישׁ רֶגֶב הוֹלֵם…
שְׁגַר-שֶׁנְהַבִּים, עִנְקֵי בְרִיאָה,
מַאֲזִין בֵּין סוּף חוֹלֵם…
קוֹל בַּיַּעַר, יַעַר-קְדוּמִים –
אַרְזֵי-בְּרֵאשִׁית תְּמֵהִים…
– גִּבּוֹר צַיִד, מַה-זֶּה תִלְטוֹשׁ
עַל-גַּב רְגָבִים כֵּהִים?
– "חֶרֶב!
חֶרֶב לוֹכְדֵי עוֹלָם!
קוֹל בַּמְּעָרָה, מְעָרַת-גֵּבִים –
הַלְמוּת פַּטִּישׁ-אֵימָה…
חוֹלְפִים בְּעַד הַפֶּתַח, עוֹבְרִים
רַחֲבֵי כָר וּשְׁדֵמָה…
וְאֹרֶז גֻּדַּל פֶּרֶא
תְּמֵהִים כּוֹרְעִים, כְּאִלּוּ אוֹמְרִים
נָא אֶתְחַכְּמָה וְאֶרְאֶה.
קוֹל בַּמְּעָרָה, מְעָרַת גֵבִים –
הַלְמוּת פַּטִּישׁ אֵימָה…
– גִּבּוֹר חָרָשׁ, מַה-זֶּה תַעֲשֶׂה
בְּלֶב מֶרְחַב הַשְּׁדֵמָה?
– "אֵת לִי
אֵת כּוֹבְשֵׁי-אֲדָמָה
קוֹל בַּסִּמְטָה, סִמְטָה חֲשֵׁכָה,
שֶׁכְּתָלֶיהָ מָטִים…
מִתּוֹךְ הַלְמוּת פַּטִּישׁ אַדִּיר
זִקֵּי-אֵשׁ נִמְלָטִים…
לְשׁוֹן הָאֵשׁ תִּתְפָּרֵץ – רֶגַע
תּוּעַם וּמַשְׁחִירָה…
בָּא הַקּוֹל וְנִבְלַע יָתוֹם
בְּתוֹךְ שְׁאוֹן הַבִּירָה.
קוֹל בַּסִּמְטָה, סִמְטָה חֲשֵׁכָה,
שֶׁכְּתָלֶיהָ מָטִים…
– נַפָּח זָרִיז, מַה-זֶּה תַעֲשֶׂה
וְזִקֵּי-אֵשׁ נִמְלָטִים?
– "כְּבָלִים!
כְּבָלִים לִי לְעַצְמִי
קוֹל מִבֵּית-חֲרֹשֶׁת עוֹלֶה –
אַלְפֵי-אוֹפָן שׁוֹרְקִים…
גָּלְמֵי אֵשׁ לְבָנָה מַזִּים,
רוֹתְחִים, נֶחֱרִים, חוֹרְקִים…
נְהַר-מַתֶּכֶת עוֹלֶה זוֹעֵף:
צָרוּ לוֹ הַשְּבִילִים!
הַשָּׁמַיִם תַּמּוּ בְעָבֵי-
פִּיחַ מַאֲפִילִים…
קוֹל מִבֵּית-חֲרֹשֶׁת עוֹלֶה –
אַלְפֵי אוֹפָן שׁוֹרְקִים…
– פּוֹעֵל צָעִיר, מַה-זֶּה תִפְעַל
בֵּין אוֹפַנִּים חוֹרְקִים?
– "תּוֹרָה!
אֱמֶת לִי חֲדָשָׁה