לַמְנַצֵּחַ עַל-הַמְּחוֹלוֹת 
מֻפִּים וְחֻפִּים! הַכּוּ בַתֻּפִּים! 
מִלֲלַי, גִּלֲלַי! חָלִיל אֶל-פִּיכֶם! 
נַסְּרוּ, כִּנּוֹרוֹת, מֵיתְרֵיכֶם הַמְּרֻפִּים! 
קוֹל אוֹמֵר: חֲזָק! יָבֹא שֵׁד בַּאֲבִיכֶם! 
לֹא-בָשָׂר, לֹא-דָגָה, לֹא-חַלָּה, לֹא-לָחֶם – 
וּמָה כָּל-הַדְּאָגָה? – הַיָּד עַל-הַשָּׁכֶם! 
יֵשׁ אֵל בַּשָּׁמַיִם, וְהוּא הַכֹּל יָכֹל, 
לִשְׁמוֹ נָרִים רֶגֶל, נַגְבִּירָה הַמָּחוֹל! 
וַחֲמַת כָּל-נַפְשֵׁנוּ, לִבֵּנוּ הַבּוֹעֵר, 
תִּשָּׁפֵךְ כַּיּוֹם בִּמְחוֹלֵנוּ הַסּוֹעֵר. 
וְעָלָה הַמָּחוֹל בְּקוֹלוֹת וּבְרָקִים 
לְהַחֲרִיד הָאָרֶץ וּלְהַרְגִּיז הַשְּׁחָקִים. 
מֻפִּים וְחֻפִּים… 
לֹא-דְבַשׁ וְלֹא-חָלָב, לֹא-טִפָּה שֶׁל-יַיִן – 
אַךְ-כּוֹס הַתַּרְעֵלָה הֵן מְלֵאָה עֲדַיִן. 
אַל-תֶּחֱרַד הַזְּרוֹעַ – בְּשַׁאֲגַת “לְחַיִּים” 
עַד-תֻּמָּהּ גְּמָאוּהָ – וְדַלְיוּ שׁוֹקַיִם! 
וְהָלַךְ וְחָזַק וְגָבַר מְחוֹלְכֶם, 
וּפְנֵיכֶם הַצְהִילוּ וְצַהֲלוּ קוֹלְכֶם, 
וְאַל-יֵדַע אוֹיִבְכֶם וְאַל-יֵדַע אוֹהַבְכֶם 
אֶת-כָּל-הַמִּתְחוֹלֵל בְּקֶרֶב לְבַבְכֶם! 
מֻפִּים וְחֻפִּים… 
לֹא-כְתֹנֶת, לֹא-נַעַל, לֹא-בֶגֶד וּמְכַסָּה – 
מָה-רַעַשׁ? – אֵין רָע! מַרְבֶּה כְסוּת – מַרְבֶּה מַשָּׂא! 
עֵירֻמִּים וִיחֵפִים, כַּנְּשָׁרִים נֵקַלָּה, 
נִתְנַשֵּׂא לְמַעְלָה, לְמַעְלָה, לְמַעְלָה! 
נָעוּפָה בְּסוּפָה, נַעְבְּרָה בִסְעָרָה 
מִמַּעַל לְיַמִּים שֶׁל-פְּגָעִים וְצָרָה. 
בַּנְּעָלִים, בְּלֹא-נְעָלִים, הַאֵין הַכֹּל אַחַת? 
אִם-כֹּה וְאִם-כֹּה – סוֹף כָּל-מָחוֹל לַשַּׁחַת! 
מֻפִּים וְחֻפִּים… 
לֹא-אָח וְלֹא-קָרוֹב, לֹא-דוֹד וְלֹא-גוֹאֵל – 
עַל-מִי אַתָּה נִשְׁעָן? מִמִּי אַתָּה שׁוֹאֵל? 
נִתְלַכְּדָה-נָּא יַחַד, אִישׁ בְּאָחִיו יִתְמַזָּג – 
חֲזַק וַחֲזַק וַחֲזַק וְנִתְחַזָּק! 
וִיהִי עֵרֶב אֶחָד: רַגְלַיִם, סַנְדַּלִּים, 
וְשֵׂיבַת הַזְּקָנִים וּשְׁחֹר הַתַּלְתַּלִּים. 
וְיִסֹּב הַגַּלְגַּל, בְּלִי-סוֹף וּבְלִי-תְחִלָּה, 
גַּם-יָשָׁר וְגַם-הָפוּךְ וְחָזַר חֲלִילָה. 
מֻפִּים וְחֻפִּים… 
לֹא-נַחֲלַת אֲחֻזָּה, לֹא-גַג וְצֵל קוֹרָה – 
וּמַה כָּל-הַחֲרָדָה? וּמַה כָּל-הַמּוֹרָא? 
הָאָרֶץ רְחָבָה, וְאַרְבַּע לָהּ רוּחוֹת – 
וּבָרוּךְ שֶׁהִמְצִיא לְעַמּוֹ מְנוּחוֹת! 
וּבָרוּךְ שֶׁבָּרָא אֶת-גַּג הָרָקִיעַ, 
וּלְנֵר לָנוּ – שִׁמְשׁוֹ עַל-מַסְמֵר הוֹקִיעַ; 
וּבָרוּךְ עַל-שְׁאָר כָּל-טוֹבוֹתָיו הַגְּדוֹלוֹת – 
הַלְּלוּיָהּ בַּחֲצוֹצְרוֹת, הַלְּלוּיָהּ בִּמְחוֹלוֹת! 
.מֻפִּים וְחֻפִּים.. 
לֹא-הוֹד, לֹא-יְסוֹד, לֹא-תִפְאֶרֶת וּתְהִלָּה, 
הֲנִסְתְּמוּ כָל-הַצִּנּוֹרוֹת? – חָלִילָה! 
שׁוֹמְרֵנוּ לֹא-יִישַׁן, לֹא-יִשְׁכַּח עֲנָוָיו, 
וִיפַרְנֵס אוֹתָנוּ כְּעוֹרְבָיו וּכְלָבָיו. 
וַאֲנַחְנוּ בְּכִרְכּוּר כִּרְכּוּרִים וּבְשִׁירָה 
נְתַקֵּן כָּל-מַה-שֶּׁפָּגַמְנוּ בִסְפִירָה. 
וִיהִי מְחוֹל הַמָּוֶת וְשִׁירַת הַפְּגָעִים 
כַּפָּרָה גְמוּרָה לְכָל-הַחֲטָאִים. 
.מֻפִּים וְחֻפִּים.. 
לֹא-דִין וְלֹא-רַחֲמִים, לֹא-נָקָם וְשִׁלֵּם – 
וְלָמָּה תַחֲרִישׁוּ? – פֶּה שִׂימוּ לְאִלֵּם! 
פֶּה שִׂימוּ לָרֶגֶל וְיִז לַהַב קִצְפָּהּ – 
וְתַגִּיד חֲמַסְכֶם לְאַבְנֵי הָרִצְפָּה! 
וְהָיָה מְחוֹלְכֶם מְחוֹל עִוְעִים וּגְבוּרָה, 
לְהַצִּית אֶת-כָּל-סְבִיבוֹתֵיכֶם כַּמְּדוּרָה. 
וּבְסוּפַת הַמָּחוֹל וּבְנַהַם הַזְּמִירוֹת – 
יְנֻפְּצוּ רָאשֵׁיכֶם אֶל-אַבְנֵי הַקִּירוֹת. 
מֻפִּים וְחֻפִּים! הַכּוּ בַתֻּפִּים! 
מִלֲלַי, גִּלֲלַי! חָלִיל אֶל-פִּיכֶם! 
נַסְּרוּ, כִּנּוֹרוֹת, מֵיתְרֵיכֶם הַמְּרֻפִּים! 
קוֹל אוֹמֵר: חֲזָק! תִּפַּח רוּחַ אֲבִיכֶם! 
