
 לְמִרְיָם
לוּ אַךְ כַּכּוֹכָב הַנּוֹפֵל בַּנְּשָׁפִים
עַל שְׁמֵי חַיַּיִךְ שְׁמִי חָלַף, גָּז,
אִם בָּא בָּעֹז וּרְתוּקוֹת-הַכְּשָׁפִים,
וְאִם תַּחַת עֻלּוֹ לָנֶצַח כָּרַעַתְּ, -
נָא אַל תְּקַלְלִינִי אָז,
נָא אַל תְּקַלְלִינִי אַתְּ!
בִּכְלִיל פְּרָחַיִךְ – זֵר-הָעֲדָנִים –
אִם יָדִי לָךְ קָלְעָה וֶרֶד-עֲנָק,
אוֹ בְּכוֹס תַּעֲנוּגַיִךְ מָסַכְתִּי רוֹשׁ-פְּתָנִים,
לְהַרְעִיל, בָּהּ טֶרֶם נָגַעַתְּ, -
נָא אַל תְּקַלְלִינִי אָז,
נָא אַל תְּקַלְלִינִי אַתְּ!
וְיוֹם בּוֹ תִּזְכְּרִי לִי אַהֲבַת נְעוּרַיִךְ,
נְשִׁיקוֹתַי וַהֲגִיגִי מְלֵאֵי-אֵשׁ,
אוֹ קָרוֹת מִלַּי וּנְהַר דִּמְעוֹתַיִךְ
בָּעֶרֶב נִפְרַדְנוּ לָעַד, -
נָא אַל תְּקַלְלִינִי אָז,
נָא אַל תְּקַלְלִינִי אַתְּ!
שִׁלַּמְתִּי לָךְ! שִׁלַּמְתִּי בְּטַל-נְעוּרַי,
בִּנְשִׁיקַת תֹּם, שֶׁאַתְּ מָצִית,
וּבְרֶטֶט – רִאשׁוֹן הוּא לִיצוּרָי, –
בַּחֲלוֹמוֹת רָז, אַתְּ בָּם הוֹפַעַתְּ…
נָא אַל תְּקַלְלִינִי אָז,
נָא אַל תְּקַלְלִינִי אַתְּ!
שִׁלַּמְתִּי לָךְ בִּדְמֵי לִבָּתִי נוּגָה,
בְּיֵאוּשׁ וְנֹחַם לְאַחַר זְמָן,
בְּכִלְיוֹן-נֶפֶשׁ – נַפְשִׁי הֲרַת תּוּגָה, -
שִׁלַּמְתִּי כָּל אֲשֶׁר נָתַתְּ.
נָא אַל תְּקַלְלִינִי אָז,
נָא אַל תְּקַלְלִינִי אַתְּ!