
 [נָגִילָה, נִתְעַלְּסָה בָּאֳהָבִים]
נָגִילָה, נִתְעַלְּסָה בָּאֳהָבִים,
נָרִיעָה, נְזַמְּרָה-נָא, דּוֹד!
כָּל עוֹד לֹא הֵעִיבוּ הֶעָבִים
שָׁמֵינוּ מְעֻלָּפִים חֵן-הוֹד;
כָּל עוֹד גַּם פָּנֵינוּ לְהָבִים,
גַּם לִבִּי גַם לִבְּךָ כִּיקוֹד;
תֹר-נֹעַר, תֹר-שָׂשׂוֹן נִצָּבִים,
עַד הֵם לֹא הִרְחִיקוּ לִנְדֹּד;
עַד לֹא נָטוּ צִלֲלֵי עֲרָבִים,
כָּל עוֹד חַיִּים נִשְׁאַף, נַחְמֹד, –
נָגִילָה, נִתְעַלְּסָה בָּאֳהָבִים,
נָרִיעָה, נְזַמְּרָה-נָא, דּוֹד!
