
 הַשֶּׁלֶג הָרִאשׁוֹן
חוּשׁוּ מַחְמַדַּי,
וּפְנוּ אֶל הָרְחוֹב:
פִּתֵּי הַשֶּׁלֶג
שָׁם יוֹרְדִים לָרֹב.
יוֹרְדִים, וּמְפַזְּזִים,
וּמְכַרְכְּרִים בְּגִיל –
חוּשׁוּ מַחְמַדַּי,
וְלִבְשׁוּ הַמְּעִיל!
רַבִּים הַפִּתִּים,
אֵין קֵצֶה, אֵין סוֹף,
רַכִּים וּלְבָנִים
כְּנוֹצוֹת הָעוֹף.
לְבָנִים הַגַּגּוֹת
וְלָבָן הַסְּבָךְ,
שָׁלוֹם לַשֶּׁלֶג
הַלָּבָן הָרָךְ!
שָׁלוֹם לָךְ, שֶׁלֶג,
שָׁלוֹם אֵין קֵץ;
שָׁלוֹם לְךָ יִקְרָא
גַּם עוֹרֵב מֵעֵץ.
