
 בְּרוּחַ דִּמְיוֹנִי אֲנִי יְצַרְתִּיךְ
בְּרוּחַ דִּמְיוֹנִי אֲנִי יְצַרְתִּיךְ
וּבְחֶזְיוֹן הַלַּיִל – יִפְעָתֵךְ;
נִיחֹחַ שׁוֹשַׁנִּים נָפַחְתִּי אֶל פִּיךְ,
הִרְבֵּיתִי חֵן-קֶסֶם גִּזְרָתֵךְ.
וָאֶקַח אוֹר יָהֵל מִדְּרוֹמֵי-הַצִּיר,
וָאֶקַח אוֹר נֹעַם הַסָּהַר,
אֶת לֹבֶן הַקֶּצֶף עַל זֶרֶם בַּגִיר,
אֶת עֶדְנַת דִּמְדּוּמֵי הַשָּׁחַר;
שִׁדַּדְתִּי גַּם עֹמֶק אוֹקְיָנוֹס הַיָּם,
שִׁדַּדְתִּי שְׂחוֹק יֶלֶד תָּמִים,
לָקַחְתִּי וָאָשִׂים תּוֹךְ עוֹרְקֵי הַדָּם
אֶת כֹּחוֹת עֵין-גֵּזֶר נַעֲלָמִים;
אֶת חֶשְׁכַת לֵיל-דָּרוֹם וּבְרַק מְאוֹר יוֹם –
וְאֶמְתַּח תּוֹךְ נִקְרוֹת עֵינָיִךְ,
וּבְגֻלּוֹת הַשְּׁקֵדִים שֶׁעָמְקוּ מִתְּהוֹם
וּבְחֶבְיוֹן לֵיל עַפְעַפָּיִךְ.
וָאֶסַּק מֶרְחַבְיָה וָאוֹרִיד מֵעָל,
מִמְּאוֹרוֹת-עַד נֹגַהּ אַלְמָוֶת,
עִם זִיו חַכְלִיל צְפִירָה בִּרְסִיסֵי-הַטָּל –
הִשְׁבַּעְתִּים בְּעֵינָיִךְ לָשָׁבֶת.
וּכְלִילַת-הַיֹּפִי לִי פִּתְאֹם נִגְלֵית,
מְלֵאַת זִיו-נֹגַהּ כְּאֶרְאֵלִּים,
וּבְסוֹד שַׂרְפֵי-מָרוֹם בַּעֲרִיפִים דָּאִית
בְּאַשְׁמַנֵי לֵיל חַשְׁרַת-צֶאֱלִים.
וּכְיִלְדַּת-מָרוֹם מִבְּנוֹת אֶרֶץ רוֹמַמְתְּ,
כְּיִלְדַּת זֶה גַּן-הָעֲדָנִים,
וּמְלֵא גִיל וּמוֹרָא מֵעֵינֵךְ בִּי שַׂמְתְּ
סָגַדְתִּי וָאָלִיט הַפָּנִים.
