לִנְתִיבֵךְ הַנֶּעְלָם / 
לִנְתִיבֵךְ הַנֶּעְלָם כַּסּוּפָה זִנַּקְתְּ 
וַתִּפְרְצִי פִתְאֹם בֵּית-כִּלְאֵךְ, 
וּמִסְּבִיבוֹת אָהֳלִי לָנֶצַח מָחַקְתְּ 
אֶת-עִקְּבוֹת פְּעָמַיִךְ וְצִלֵּךְ; 
בִּמְנוּסַת בֶּהָלָה לַדֶּרֶךְ יָצָאת, 
וּבְצֵאתֵךְ – עִם צְרוֹרֵךְ לַמֶּרְחָק נָשָׂאת 
אֶת-מִצְהֲלוֹת צְחוֹקֵךְ – אֶת-פַּעֲמוֹן זְהָבֵךְ, 
אֶת-לַהֲבוֹת גִּילֵךְ וּמְדוּרוֹת לְבָבֵךְ; 
אַךְ אַחַת נָשִׁית: בִּרְכַּת שְׁלוֹמִי וּשְׁלוֹמֵךְ, 
וּבְחָפְזֵךְ וַתֶּשִׁי 
בְּזָוִית קִטּוֹנֵךְ גַּם נַעַל שֶׁל מֶשִׁי, 
וְעַל אֶדֶן הַחַלּוֹן – אֲגֻדַּת חֲבַצְּלוֹתַי 
וּצְרוֹר חֲלֹמוֹתַי 
וְאוֹתִי – – – 
בַּאֲשֶׁר אַתְּ שָׁם – הֲיִי בְרוּכָה מִמְּקוֹמֵךְ! 
עִמָּךְ אָנֹכִי בִסְעָרָה, אֲחוֹתִי! 
וְאִם אַתְּ עֱזוּז סַעַר וַאֲנִי כְבַד חֲלֹמוֹת – 
עַד רֹאשׁ גִּבְעוֹת עוֹלָם וְעַד יַרְכְּתֵי תְהֹמוֹת 
יִרְדְּפֵךְ יְגוֹן כָּל-לֵילוֹתַי וְיָמַי; 
וּנְשׂוּא אֶבְרוֹתַיִךְ – וְאַתְּ גַּם לֹא תִרְאִי – 
אָנֹכִי, עֲנַן זַעַף קוֹדֵר, עֲרִירִי, 
אֶל אֲשֶׁר תָּשׁוּטִי אֲשָׂרֵךְ פְּעָמַי, 
וּבְפָרְשִׂי מִמְּרוֹמַי, וּבַאֲשֶׁר אָבֹאָה, 
צֵל מָגוֹר וְשֹׁאָה – 
אֲפַלַּח לֶב-עוֹלָם בִּבְרָקַי וּרְעָמַי 
וְאַחֲיֵהוּ בִגְשָׁמַי 
וּבְשִׁירִי. 
