
 הַנִּיחוּ לִי וְאֶשְׁתֶּה / אנקריאון
מְלֹא לָגְמִי עַד אֶשְׁכָּרָה –
כִּי הִשְׁתַּגֵּעַ אֶרְצֶה!
הִשְׁתַּגְעוּ גַּם אַלְקְמֵיאוֹן
וְאוֹרֶסְטֶס לְבֶן-הָרֶגֶל,
שֶׁהָרְגוּ לְאִמּוֹתָם.
לֹא שָׁפְכוּ יָדַי דָּמִים,
אֲנִי דַּם-עֵנָב אֶרְוֶה –
כִּי הִשְׁתַּגֵּעַ אֶרְצֶה.
גַּם אֲכִילֵס בְּשַׁעְתּוֹ
הִשְׁתַּגַּע, כַּאֲשֶׁר דָּרַךְ
אֶת קַשְׁתּוֹ שֶׁל אִיפִיטֶס.
הֵן גַּם אֲיַכְּס הִשְׁתַּגַּע,
כְּשֶׁתָּפַס מָגֵן הֶקְטוֹר
וְאֶת חֶרֶב-גַּאֲוָתוֹ.
לְרֹאשִׁי כְּלִיל-תִּפְאָרָה
אֵין סַיִף לִי, אֵין חִצִּים,
אַךְ כּוֹס-הַיַּיִן אֶשָּׂא –
כִּי הִשְׁתַּגֵּעַ אֶרְצֶה.
