גַּמָּדֵי לָיִל / 
לְאוֹר הַיָּרֵחַ, הַזֹּלֵף 
בְּנַחַת בִּתְכֵלֶת הָאַוֵּר, 
הַמְּשַׁכֵּר הַלֵּב כַּחֲלוֹם זָהָב, 
וּכְמִקְסָם עֵינַיִם יְעַוֵּר; 
לְאוֹר הַיָּרֵחַ בַּלָּיְלָה, 
עֵת יִצְלַל מְלֹא תֵבֵל בַּדְּמָמָה, 
וּבְסוּת אוֹר קִפָּאוֹן תִּתְעַלֵּף 
הַחֹרְשָׁה בְּתַחְתִּית הָרָמָה; 
וּבֵין הַצֶּאֱלִים בַּחֹרְשָׁה 
כְּעֵין רֶשֶׁת כֶּסֶף מְזֹרָה, 
יִרְעֲדוּ עַל-רֹךְ הָעֲשָׂבִים 
עֲגִילִים וּגְלִילִים שֶׁל-אוֹרָה; 
וּבְאוֹר רַךְ וָזַךְ כִּמְזֻקָּקִים 
עַל-מוֹרַד הַגִּבְעָה מַזְהִירִים – 
לֹא אַבְנֵי חֵן וְסַפִּירִים – 
רִבֹּאוֹת רְסִיסִים בְּהִירִים… 
אָז תֵּרֵד מַקְהֵלַת גַּמָּדִים 
בְּמוֹרַד הַגִּבְעָה בִּרְנָנָה, 
שַׁאֲנַנָּה כַּחֲלוֹם יֶלֶד קָטָן, 
עֲנֻגָּה כְּקֶרֶן הַלְּבָנָה; 
וּצְנִיפִים עֲגֻלִּים וּשְׁחֹרִים 
יִצְנְפוּ רָאשֵׁיהֶם הַקְּטַנִּים, 
וּפְנֵיהֶם מוּעָדוֹת הַיַּעֲרָה, 
שָׁם לַחְפֹּר מִכְמַנִּים, מִכְמַנִּים. 
וּבְלֶכְתָּם יִנְעֲרוּ אֶת-נִטְפֵי 
הַטַּל מִן-הַדְּשָׁאִים, וּנְפוֹצוֹת 
הָרְסִיסִים הַזַּכִּים כִּבְדֹלַח 
מַתִּיזִים נִיצוֹצוֹת, נִיצוֹצוֹת. 
כֹּה הָלֹךְ וְרַנֵּן יֵרֵדוּ, 
עֲרוּכִים בַּטּוּר שִׁבְעָה שִׁבְעָה, 
עַד בֹּאָם בַּעֲבִי-צֵל הַחֹרְשָׁה, 
הַנָּמָה בְּתַחְתִּית הַגִּבְעָה. 
אָז כֻּלָּם יָפוּצוּ בְשָׁאוֹן 
וּבָאוּ אֶל-בֵּין הָאַלּוֹנִים, 
בִּמְקוֹם מֵעֵין רוֹאִים נִצְפָּנוּ 
בַּקַּרְקַע מַטְמוֹנִים, מַטְמוֹנִים. 
הֵם בָּאִים – וּבְשִׁפְעַת הַצְּלָלִים 
תִּתְאַחַד עֲדַת הַגַּמָּדִים, 
יִתְלַכְּדוּ וִירַקְּדוּ כִּגְדָיִים, 
וְצָהֲלוּ צָהֳלַת יְלָדִים. 
וְכִתְמֵי הָאוֹרָה הַחִוְרִים 
יְרַצְּדוּן עַל-שְׁחוֹר מְעִילֵיהֶם, 
יַחֲלִיקוּ עַל-רוּם מִצְנְפוֹתָם, 
יִקָּלְעוּ בִּקְוֻצּוֹת רָאשֵׁיהֶם. 
וַעֲיֵפֵי מְשׁוּבָה יִפֹּלוּ, 
יִשְׂתָּרְעוּ בְּצֵל הָאַלּוֹנִים, 
וְחָפְרוּ מִשָּׁם וְהוֹצִיאוּ 
מַטְמוֹנִים הֲמוֹנִים, הֲמוֹנִים. 
וּלְאוֹר הַיָּרֵח הַבָּהִיר 
בִּצְחוֹק צָלוּל, צַח, צְחוֹק יְלָדִים 
תְּשַׁעֲשַׁע עַל-מְאוּרַת הַזָּהָב 
וּתְצַחֵק עֲדַת הַגַּמָּדִים. 
וּצְלִיל דִּינְרֵי זָהָב וָכֶתֶם, 
וּבְרַק אַבְנֵי-חֵן עִם אוֹר סַהַר 
יִתְעָרְבוּ בִּצְחוֹק הַתַּעֲלוּלִים, 
יַרְעִישׁוּ דּוּמִיַּת הַיָּעַר. 
וּצְחוֹק וַעֲלִיצוּת וְזָהָב – 
אַךְ, הָהּ! לַכֹּל תִּכְלָה וְאַחֲרִית – 
הֵחָפְזוּ, גַּמָּדִים! – הִגִּיעַ 
זְמַן קְרִיאַת הַגֶּבֶר שֶׁל-שַׁחֲרִית. 
אָז תֶּחֱרַד הָעֵדָה וְקָמָה, 
וַעֲרוּכִים בַּטּוּר שִׁבְעָה שִׁבְעָה 
יָשׁוּבוּ מַחֲרִישִׁים וְנוּגִים, 
יָשׁוּבוּ בְּמַעֲלֵה הַגִּבְעָה. 
וּבְהָלֵט הַסַּהַר הַנִּכְלָם 
אֶת-פָּנָיו הַחִוְרִים מִלְמָעְלָה, 
יָבֹאוּ בַצֵּל הַגַּמָּדִים, 
יִמּוֹגוּ כַּחֲלוֹם חֶזְיוֹן לָיְלָה. 
תרנ"ה. 
