
 מִן הֶחָדֶר
נְעָרִים מִן הֶחָדֶר
רוֹכְבִים עַל גַּב גָּדֵר.
עָלוּ עַל הָעֵצִים –
אִבְּדוּ קֵן וּבֵיצִים.
מָצְאוּ אֶת הָעִזִּים. –
וְלִתְלוֹשׁ זְקָנָן פְּזִיזִים.
נִתְקְלוּ בָּאַוָּזִים, –
וְלָנוּס הֵם נֶחְפָּזִים.
עָלוּ עַל הַסֻּלָּם –
וְיוֹסֵף רֹאשׁ לְכֻלָּם.
פִּתְאֹם רַבָּם רָאוּ, –
יָרְדוּ, הִתְחַבָּאוּ.
אַךְ יוֹסֵף הַקָּטָן
מַסְמֵר לוֹ לְשָׂטָן.
נִתְקַע בַּנַּעֲלָיִם
וּבַמִּכְנָסָיִם.
– "יַעֲקֹב, חַיִּים, אֱלִיעֶזֶר!
נָא הֱיוּ לִי לְעֵזֶר
טֶרֶם רַבִּי רָאָה
וּמְצָאתְנִי רָעָה!"
