יוֹם זֶה יוֹם יֻלַּד בּוֹ שִׁיר
יוֹם זֶה – יוֹם יֻלַּד בּוֹ שִׁיר
הֱקִיצוֹתִי – עַל הַקִּיר
שֶׁמֶשׁ צְעִירָה חַמָּה
עָסְקָה בִּכְתִיבָה תַּמָּה,
כְּתָב שִׁמְשִׁי צוֹחֵק וָחָם:
צֵא הַיַּעֲרָה, נִרְדַּם!
וְדָבָר – לֹא אֵדַע מַה –
בִּי נֵעוֹר, בִּי זָע, הָמָה
עַל נִימָה סְתוּמָה מֵעַיִן,
תְּפָשַׂנִי: בָּא מִנַּיִן?
מִתְרוֹצֵץ בְּנִגּוּנִים,
מִלְמְלוֹת חֲרוּז-גְּוָנִים;
וַאֲנִי כְּבָר בּוֹ מַכִּיר: –
יוֹם זֶה יוֹם יֻלַּד בּוֹ שִׁיר…
שִׁיר יֻלַּד, הוּא בֹּא יָבֹא!
מִן הַגֹּרֶן אֲבִיבוֹ?
כִּי מַדּוּעַ חֹם אַמְבָּר
אֲפָפַנִי עִם הַבָּר,
וּמַעְרֶכֶת הָאֲפָר
רָעֲדָה אֶל גְּעוֹת-הַפָּר,
אֶל קוֹל חֵמֶת-חֲלִילִים?
מִמִּזְבַּח הָאֱלִילִים?
בִּכְנַף עָב נָמֵס וְגָז?
בְּמִזְמוּטָיו שֶׁל הַיַּרְגָּז?
בְּפִטְפּוּטֵי טִפּוֹת הַבֶּרֶז?
בְּקִרְיַת-עֲנָבִים עַל-אֶרֶז,
בַּעֲרֵמוֹת הֶחָצִיר? –
יוֹם זֶה יוֹם יֻלַּד בּוֹ שִׁיר.
הוּא יָבֹא קַל כַּחֲלוֹם!
תִּזְרְקֶנּוּ לִי: שָׁלוֹם!
בְּמַשְׁרֹקִית שֶׁל אֳנִיָּה,
מֵעֵינֵי תֵימָנִיָּה,
מִפָּסוּק שֶׁל הַתַּנָּ"ךְ
קָם נֵעוֹר (זֶה כְּבָר נִשְׁכָּח!)?
אֶמְצָאֶנּוּ בָּא מֵרֹן
בִּמְבַשֶּׂרֶת הַשִּׁפּוֹן,
בְּנִיצוֹץ – בּוֹנֵה הַקִּיר
כִּי יִנְדַּח גַּרְזֶן עַל גִּיר,
בֵּין פִּרְחֵי הָאַסְפֶּרְמַנְיָה 
בַּיַּרְדֵּן עַל יַד דְּגַנְיָה,
בְּגִמְגּוּם יוּבַל טָמִיר, –
יוֹם זֶה יוֹם יֻלַּד בּוֹ שִׁיר!
הַיְּקִירֶנּוּ לְבָבִי
שִׁיר שָׂשׂוֹן, הִי כְאֵבִי,
אוֹ אֶדְלֶנּוּ חַי מִתְּהֹם
שֶׁל שִׁכְחוֹן-דּוֹרוֹת לְאוֹר-יוֹם?
אִם בִּכְתָב הָאֲבָנִים
שֶׁל הִמּוֹט-הָאֵיתָנִים?
בְּרֶמֶז עוֹלְמוֹת כּוֹכָבִים,
בְּסוֹד-כַּנְפֵי הַחֲגָוִים?
יְגֻנַּב לִי מֵאִגְּרוֹת
וְקָמֵעוֹת רִאשׁוֹן דּוֹרוֹת,
עִם-שִׁיר אֹרֶן כִּי יָנוּעַ,
בַּאֲפִיק זְהַב מַבּוּעַ,
בְּתִרְבֹּכֶת יָם סַפִּיר, –
יוֹם זֶה יוֹם יֻלַּד בּוֹ שִׁיר!עץ.  ↩
