
 בֵּית-הַכְּנֶסֶת בְּצ'וּפוּט קַלֶּה
עֲזוּבַת הַקֹּדֶשׁ! הֲצִוָּה לָךְ אֵל,
אוֹ יָרְדוּ מֵעַצְמָם מַלְאֲכֵי הַתּוּגָה
וְכִנְּסוּ לְתוֹכֵךְ – וּבְנֶפֶשׁ עֲנֻגָּה –
כָּל-תְּפִלּוֹת הַחֻרְבָּה וִיגוֹן כָּל-הַתֵּל?
עַצֶּבֶת שַׁתְקָנִית מְעַלֶּפֶת הַחֵל,
דְּמִי צוּלָה חוֹלֶמֶת עַל סִבְכֵי אַלְמֻגָּה;
וּלְטָאוֹת מוֹרִיקוֹת עַל גְּדֵרֵךְ, הַסּוּגָה
פַּשְׁטִינָה סַרְבָּנִית וּכְמֵהָה לְצֵל.
וּבְאֵין בָּאֵי-מוֹעֵד בִּתְפִלָּה עֲלוּבָה
הִתְיַחֲדוּ פָּרְשׁוּ כְּתָלַיִךְ בַּתֹּם;
וּשְׁתֵּי מַרְגָּנִיּוֹת הָאוֹמְרוֹת: עֲלוּ-בָהּ!
(מִי יֵדַע, מֵאַיִן הִגִּיעוּ הֲלוֹם)
מִתְרַפְּקוֹת עָלַיִךְ כְּתִינוֹק בַּחֲלוֹם
וּכְצִפּוֹר חֲבוּשָׁה מִתְחַבְּטָה עַל כְּלוּבָהּ.
