70 אֶלֶף אִישׁ בְּהַפְּגָנָה נֶגֶד הַתָּכְנִית הַכַּלְכָּלִית שֶׁל הַמֶּמְשָׁלָה
עֶשְׂרוֹת אַלְפֵי מַפְגִינִים הִגִיעוּ מֵרַחֲבֵי הָאָרֶץ לְהַפְּגִין נֶגֶד שַׂר הָאוֹצָר וְהַתָּכְנִית שֶׁלוֹ * עָמִיר פֶּרֶץ, יו"ר הַהִסְתַּדְרוּת: "לֹא נִתֵּן לְמִשְׂרַד הָאוֹצָר לִשְׁדוֹד אוֹתָנוּ". * תְּקִיעוֹת שׁוֹפָר בְּהַפְּגָנָה נִפְרֶדֶת שֶׁל הַחֲרֵדִים נֶגֶד פְּגִיעָה בְּקִצְבְּאוֹת הַיְּלָדִים * הַאִם עָמִיר פֶּרֶץ רוֹצֶה לִהְיוֹת רֹאשׁ הַמֶּמְשָׁלָה? *
בְּיוֹם שְׁלִישִׁי שֶׁעָבַר, נֶעֶרְכָה בִּירוּשָׁלַיִם הַפְּגָנַת עֲנָק נֶגֶד הַתָּכְנִית הַכַּלְכָּלִית שֶׁל הַמֶּמְשָׁלָה. מַפְגִינִים מִכָּל רַחֲבֵי הָאָרֶץ, הוּבְאוּ בְּאוֹטוֹבּוּסִים עַל יְדֵי הַהִסְתַּדְרוּת, שֶׁרוֹצָה "לְהָגֵן עַל הָעוֹבְדִים".
חֵלֶק מֵהַמַּפְגִינִים נָשְׂאוּ שְׁלָטִים נֶגֶד שַׂר הָאוֹצָר בִּיבִּי נְתָנְיָהוּ וְנֶגֶד הַשִּׁנוּיִים בַּפֶּנְסְיָה. 
לְמַעֲשֶׂה, בִּירוּשָׁלַיִם נֶעֶרְכוּ שְׁתֵי הַפְּגָנוֹת נִפְרָדוֹת בְּהִשְׁתַּתְּפוּת 70 אֶלֶף אִישׁ. בַּהַפְּגָנָה הַמֶּרְכָּזִית הִשְׁתַּתֵף יו"ר הַהִסְתַּדְרוּת, עָמִיר פֶּרֶץ, שֶׁאָמַר: "אֲנִי נִשְׁבָּע שֶׁלֹּא נִתֵּן לְמִשְׂרַד הָאוֹצָר לִשְׁדוֹד אוֹתָנוּ".
כָּתַב "יַנְשׁוּף" מְצַיֵן, שֶׁעָמִיר פֶּרֶץ זָכָה לִקְרִיאוֹת עִידוּד רַבּוֹת. חֵלֶק מֵהַצִּבּוּר אַף קָרָא לוֹ "רֹאשׁ הַמֶּמְשָׁלָה הַבָּא". פַּרְשָׁנִים חוֹשְׁבִים, שֶׁלֶעָמִיר פֶּרֶץ יֵשׁ תָכְנִיוֹת לְהִתְמוֹדֵד עַל רָאשׁוּת הַמֶּמְשָׁלָה, אִם בְּמִסְגֶרֶת מִפְלֶגֶת הָעֲבוֹדָה, וְאִם בַּמִּסְגֶרֶת אַחֶרֶת.
בְּהַפְּגָנָה אַחֶרֶת, קְטַנָה יוֹתֵר, הִשְׁתַּתְפוּ חֲרֵדִים שֶׁבִּקְשׁוּ לִמְחוֹת נֶגֶד כַּוָּנַת הַמֶּמְשָׁלָה לִפְגוֹעַ בְּקִצְבְּאוֹת הַיְּלָדִים. הַמַּפְגִינִים קָרְאוּ פִּרְקֵי תְּהִלִים וְתָקְעוּ בְּשׁוֹפָרוֹת.
