
 עַל הַחַיִּים הַחֲדָשִׁים
עַל הַחַיִּים הַחֲדָשִׁים,
עַל הַחַיִּים הַנֵּעוֹרִים
חֻפַּת-תְּכֵלֶת תַּרְהִיב עָיִן,
תִּתְפַּזֵּרְנָה קַרְנֵי-אוֹרִים.
אוֹר וָחַיִּים, גִּיל וָעֹנֶג
בִּנְאוֹת דֶּשֶׁא וְרָקִיעַ;
רוּחַ תֵּימָן מָלֵא נֹעַם
יַחֲלֹף שֶׁפִי, צִּיץ יָנִיעַ.
רוּחַ תֵּימָן, רוּחַ עֶדְנָה,
רוּחַ חַיִּים, רוּחַ אָבִיב…
כִּדְמוּת יָם יְרַקְרַק-חָרוּץ
רַחֲבֵי שְׁדֵמָה סָבִיב סָבִיב.
בֵּין עֳפָאיִם אַךְ יָרָקוּ,
בִּנְאוֹת רִבֲבוֹת נִצָּנִים,
שָׁם מַקְהֲלוֹת-רַבֵּי-נוֹצָה,
הֶגֶה, צִפְצוּף, שִׁיר וּרְנָנִים.
מִן עֲרָבוֹת רַחֲבֵי עָבִים
אָרְצָה נִתְּכוּ שִׁירֵי-פְּלָאוֹת, –
מִי זֶה מָנָה מִסְפָּר לָמוֹ –
לְצִפֳּרִים הַנִּשָּׂאוֹת?
לָמוֹ יַעַן הֵד בֶּן הָרִים,
יַעַן חַרְגֹּל קַל-כְּנָפָיִם,
וּמַנְגִּינוֹת זְמִיר-הַנֶּשֶׁף,
הֶמְיַת נַחַל זַךְ-הַמָּיִם.
סְבִיבַי חַיִּים, סְבִיבַי אוֹרָה,
שִׁירַת-אֹשֶׁר, שִׁירַת-פֶּלֶא,
זִמְרַת שִׁנְאָן בְּעֵדֶן גַּנִּים,
שִׁירַת נִמְלָט מִבּוֹר-כֶּלֶא.