
 הַקְּבוּרָה
לְפָנִים בְּרֶדֶת שְׁאוֹל אִישׁ-חַיִל מִן הַיְּוָנִים,
וְעָשׂוּ צַלְמוֹ לוֹ, וְהֵבִיאוּ לְפוֹקִידָה,
וְנָתְנוּ בְהֵיכַל אֵל תַּבְנִיתוֹ לְהַעֲמִידָהּ
בְּמִקְדַּשׁ אֶרֶץ זוֹ אֲפוּדַת בְּרָקִים לְבָנִים.
וְעֵת ישְׁפֹּךְ אוֹרוֹ לֵיל עַל אִיֵּי-יָם וּשְׂפוֹתָם
הַמְּפִיקִים נֹגַהּ-זִיו וְעַל לְשׁוֹנוֹת-יָם שְׁמֵמִים,
וְשָׁמַע צֵל וְצֵל מֵרָמוֹת-הַר שִׁיר-אֵימִים
שֶׁשָּׁר יָם-סָלָמִיס עַל גַּבֵּי מַצֵּבוֹתָם.
אֲנִי אָמוּתָה שָׂב, שְׂבַע יָמִים וּשְׂבַע תּוּגָה,
וְשָׂמוּ בְאָרוֹן צַר גְּוִיָּתִי הָעֲנֻגָּה
וְנָתְנוּ כֶסֶף מְחִיר בְּעַד מָקוֹם, הֶסְפֵּד וְנֵרוֹת.
וְאוּלָם גַּם אֲנִי חָלַמְתִּי חֲלוֹמוֹתַי
לְקֵץ מְלֵא-הוֹד בָּאוֹר עַל קִדּוּשׁ-שֵׁם, כַּאֲבוֹתַי,
עוֹד צָעִיר– וְיִבְכּוּ לִי גִבּוֹרִים, בְּתוּלוֹת נְעָרוֹת.
