זֹהַר
בְּעֶצֶם יַלְדוּתִי יְחִידִי הֻצַּגְתִּי,
וָאֶשְׁאַף כָּל-יָמַי סְתָרִים וּדְמָמָה;
מִגּוּפוֹ שֶׁל-עוֹלָם אֶל-אוֹרוֹ עָרַגְתִּי,
דְּבַר-מָה בַּל-יְדַעְתִּיו כַּיַּיִן בִּי הָמָה.
וָאָתוּר מַחֲבֹאִים. שָׁם דֹּם נִסְתַּכַּלְתִּי,
כְּמוֹ צֹפֶה הָיִיתִי בְּעֵינוֹ שֶׁל-עוֹלָם;
שָׁם נִגְלוּ לִי חֲבֵרַי, רָזֵיהֶם קִבַּלְתִּי
וָאֶחְתֹּם בִּלְבָבִי הָאִלֵּם אֶת-קוֹלָם.
וַחֲבֵרַי מָה-רָבּוּ: כָּל-עוֹף הַפּוֹרֵחַ,
כָּל-אִילָן עִם-צִלּוֹ, כָּל-שִׂיחַ בַּיָּעַר,
פְּנֵי סַהַר צָנוּעַ לָאֶשְׁנָב זוֹרֵחַ,
וַעֲלֶטֶת הַמַּרְתֵּף וּשְׁרִיקַת הַשָּׁעַר;
כָּל-חָרוּל מֵאַחֲרֵי כָל-גָּדֵר הַדְּחוּיָה,
כָּל-קֶרֶן פָּז מְתוּחָה אֶל-עֵינַי וּנְטוּיָה
מִשֶּׁמֶשׁ, מִנֵּר אוֹ מֵרְסִיסֵי כּוֹס גָּבִישׁ;
עֲלִיַּת הַגָּג, פִּנַּת קוּרֵי עַכָּבִישׁ,
תַּעֲרֹבֶת הָאוֹר עִם-הַחֹשֶׁךְ הַמְּתוּקָה
וַאֲיֻמָּה כְּאַחַת בְּתוֹךְ בְּאֵר עֲמֻקָּה,
בַּת-קוֹלִי וְצַלְמִי שָׁם, לְשׁוֹן הָאֻרְלֹגִין
וּמַשּׂוֹר שֵׁן חוֹרֵק בַּעֲבִי הַקּוֹרָה,
וּכְמוֹ שֵׁם מְפֹרָשׁ בְּאוֹתִיּוֹתָיו הֵם הֹגִים –
אֲגַסֵּי “כָל נִדְרֵי”, הַתַּפּוּחִים הַקֵּהִים
הַנּוֹטִים עִם-נוֹפָם מִגַּן שְׁכֵנֵנוּ,
זְבוּב הוֹמֶה, “בֶּן-סוּסוֹ שֶׁל-מֹשֶׁה רַבֵּנוּ” –
כֻּלָּמוֹ חָמַדְתִּי וַיִּהְיוּ לִי רֵעִים –
וַחֲבִיבִים מִכֻּלָּם צַפְרִירֵי הָאוֹרָה.
בַּקַּיִץ הָיִיתִי יוֹדֵעַ צַפְרִירִים,
עֲדַת כְּרוּבִים קַלִּים, בְּנֵי-נֹגַהּ מַזְהִירִים.
מִשּׁוּט בְּאוֹר שֶׁמֶשׁ אֶל-מַיִם וְקָמָה
יוֹם אֶחָד עַלִּיזִים עַל פָּנַי עָבָרוּ,
וַיִּדְבַּק בִּי שְׂשׂוֹנָם וְנַפְשִׁי נֵחָמָה,
וְעֵינַי רִאשׁוֹנָה כַּיֶּלֶד נָהָרוּ.
וָאֱהִי לָמוֹ חָבֵר וּבְסוֹדָם מְשָׁכוּנִי –
וַאֲנִי מָה-אֲהַבְתִּים וּמָה-אֲהֵבוּנִי!
בַּבֹּקֶר עִם-שֶׁמֶשׁ עוֹדֶנִּי תְּפוּשׂ תְּנוּמָה –
וְחָפְזוּ לְחַלּוֹנִי וְדָפְקוּ-לִי: קוּמָה!
עוֹדֶנִּי מִתְלַבֵּשׁ וּבְטֶרֶם אֶתְנַעֵר
מֵחֶזְיוֹן הַבֹּקֶר – וְקָרְצוּ לִי: מַהֵר!
וּבְטֶרֶם מַנְעָלִי הַנִּדָּח אֶמְצָאָה –
וְשִׂקְּרוּ לִי: “צֵאָה! יְקָרָה כָל-שָׁעָה!”
וּבְעוֹד אֲנִי נֶחְפָּז עַד-גִּשְׁתִּי אֵלֵימוֹ –
וַיִּרְמְזוּ: “פּוּצוּ!” – אָנֹכִי אַחֲרֵימוֹ.
קַלּוֹתִי, זַכּוֹתִי, כְּנַף אוֹר תִּשָּׂאֵנִי,
נָטוּשָׂה, הַזַּכִּים, אֲחִיכֶם הִנֵּנִי!
לַכִּכָּר, לַכִּכָּר נָשׁוּטָה, נָפֹזָּה!
נִתְעַלֵּס, נִתְפַּלֵּשׁ בִּדְשָׁאָיו הַטְּלוּלִים,
נַזְהִירָה בָרְסִיסִים וּפְנִינִים נַחֲרֹזָה,
עַל-מַצָּע יְרַקְרַק נִתְגַּלְגֵּל גִּלְגּוּלִים…
אָז נִפֹּל בַּכִּכָּר, בְּטַל-אוֹרוֹת נִתְבּוֹסֵס –
הַכָּר הִזְהִיר פִּתְאֹם בְּאַלְפֵי נְגֹהוֹת
וַיִּקְרַן הַדֶּשֶׁא בְּאוֹרִים רִבֹּאוֹת
וּבְשֶׁבַע עֵינַיִם כָּל-בַּרְקָן הִתְנוֹסֵס.
עַל-כָּל-קוֹץ וָקוֹץ תִּרְעַד אֶבֶן בָּרֶקֶת,
וְקֶרֶן אֶל-חֹד כָּל-נַעֲצוּץ תִּתְנַפֵּץ
וּלְצִיצַת פָּז דַּקָּה וּרְדוּדָה נֶחֱלֶקֶת.
וּפִתְאֹם מַמְלֶכֶת הַזֹּהַר נִנְעָרָה
כְּנוֹעַ סַפִּירִים וּשְׁמָשׁוֹת בִּכְבָרָה,
סַנְוֵרִים לָעָיִן – זֶה עָמַד וַיְקַפֵּץ
בֵּין צִמְחֵי הַכִּכָּר הָעֵגֶל הַמְּלַחֵךְ;
וַעֲדַת חוֹפְרֵי אֹכֶל, קְהַל תַּרְנְגוֹלִים
מִתְעַלְּמִים וּמְזַעְזְעִים אֶת-רֹאשׁ הַנַּהֲלוֹלִים,
וַיְצַחְצַח הַכִּכָּר וַיִּנְהַר וַיְגַחֵךְ.
אָנֹכִי כְּלִיל זֹהַר כְּצִפּוֹר אֶחֱרָדָה,
וּכְצִפּוֹר בְּרֶשֶׁת אוֹר נַפְשִׁי נִלְכָּדָה,
כְּמוֹ חוּטֵי-פָז דַּקִּים עֲנֻגִּים וְרַכִּים
שׂוֹכְכוּנִי, וַיְתַפְּשׂוּ בִּיצוּרַי הַזַּכִּים.
הִתְנַעֲרָה, הִתְחַדְּשָׁה בִי יַלְדוּת מְאִירָה,
פִּי שׂוֹחֵק מֵאֵלָיו, בַּלֵּב – שֶׁמֶשׁ שִׁירָה.
מִמַּגַּע קַרְנַיִם, מִגִּיל וּמִנֹּגַהּ
אֶקְרָנָה, אֶנְהָרָה, אֵבוֹשָׁה, אֶמּוֹגָה.
עוֹדֶנִי שְׁכוּר זֹהַר, עוֹד רוּחִי נִפְעָמָה
וּרְקוּמָה בִנְגֹהוֹת – וַיֹּאמְרוּ: לַקָּמָה!
וּבְטִיסָה קַלִּילָה עֲדַת הַצַּפְרִירִים,
הִתְשׁוֹטֵט וְנַצְנֵץ, בַּקָּמָה פָשָׁטוּ,
עַל-רָאשֵׁי שִׁבֳּלֵי הַדָּגָן הַשְּׂעִירִים,
רְעֵבֵי מְשׁוּבָה, יְרַחֲפוּ, יִלְהָטוּ – – –
"זֶה יָם הַנְּגֹהוֹת רְחַב הַיָּדָיִם,
עַד-חֹם צָהֳרַיִם נִתְרַחֵץ, נִתְהוֹלֵל.
עֲדַת עָבִים קַלוֹת, הִרְהוּרֵי שָׁמָיִם,
צֵל רֶגַע תַּעֲבִיר עָלֵינוּ וּתְגוֹלֵל."
וּפַעַם יִתְעַלְּמוּ כְּמוֹ תְהֹמוֹת צָלָלוּ,
בִּן-רֶגַע יִתְגַּלּוּ וּכְקֶדֶם יִצְהָלוּ,
נוֹעֲרִים גַּפֵּיהֶם וְיַזּוּ רְסִיסִים,
אִישׁ לִקְרַאת אָחִיהוּ מַתִּיזִים נִיצוֹצוֹת.
יַעֲלֹז הַשָּׂדֶה: בִּיעָף עוֹבְרִים סִיסִים,
וּפְזִיזִים יְבָרְכוּ: “צְוִיץ צְוִיץ” – וְנָגוֹזוּ.
וַהֲמוֹן זְבוּבֵי רִקְמָה קַלִּילִים כְּנוֹצוֹת
עַל-כַּנְפֵי אוֹר נוֹסְסִים, פּוֹרְחִים, מְנַפְנְפִים,
מְפַרְכְּסִים דּוּמָם בַּקָּמָה וּמְרַפְרְפִים,
יַלְבִּינוּ, יַאְדִּימוּ, יַצְהִיבוּ, יָפֹזּוּ,
נִבְלָעִים בַּנֹּגַהּ וְשָׁבִים מִתְגַּלִּים,
כְּמוֹ יָד מְשַׂחֶקֶת זֹרֶקֶת חָפְנַיִם
עַל-רָאשֵׁי צַפְרִירַי עֲתַר פְּרָחִים חַיִּים,
בְּעוֹדָם בִּמְחוֹל חִצֵּי זָהָב מִתְלַהְלְהִים,
מְשַׂחֲקִים בַּזִּקִּים, מְקַלְקְלִים, זֹרְקִים
לְקוֹל נֹגְנֵי שָׂדַי, מַקְהֲלוֹת נִיר יוֹקֵד –
הַחַרְגֹּל, הַצְּלָצַל שֶׁחוֹרְגִים וְשׁוֹרְקִים
וְיוֹצְאִים בְּצֶלְצְלִים נַסֵּר וְנַתֵּר,
וּמְזַעְזְעִים הָאַוֵּר הַלּוֹהֵט וְשׁוֹקֵט,
וּמְרַטֵּט בְּרֶגֶשׁ וּבְרֶטֶט מִסְתַּתֵּר – – –
וַעֲיֵפָה לָאוֹרִים – הָעֵדָה הַשְּׂמֵחָה
נוֹעֶרֶת הַכַּרְמֶל, מַכְרֶזֶת: לַבְּרֵכָה!
חַמֹּנוּ, נִכְמָרְנוּ! – וְשׁוֹטְטוּ עוּף
לַבְּרֵכָה הַשְּׁטוּחָה בֵּין קָנֶה וָסוּף.
בְּחֹם צָהֳרַיִם מֵימֶיהָ אַט רֹגְעִים
בְּזָהֳרֵי חַמָּה וּבְצִלְלֵי עֲרָבִים.
מִקְצָתָם בְּהִירִים כָּרְאִי מְלֻטָּשִׁים;
בָּם רְקוּעִים שְׁמֵי תְכֵלֶת, אַט צָפִים בְּנֵי-עָבִים
כְּעֶצֶם הַפְּנִינִים לָטֹהַר, וּנְמוֹגִים.
וּכְעֵין עוֹלָם הָפוּךְ: שָׁמַיִם חֲדָשִׁים,
זִיו שֶׁמֶשׁ מְצֻנָּן וּפְנֵי יְקוּם צָנוּעַ
מְעֻלָּף צְעִיף שַׁלְוָה וַחֲלוֹם שֶׁקֶט עוֹלָם
בְּתוֹךְ מֵי-הַמְּנוּחוֹת הַצְּלוּלִים שָׁקוּעַ –
וְהַכֹּל שָׁם כֹּה-בָהִיר, כֹּה-שַׁאֲנָן, כֹּה-חוֹלֵם! – – –
מִקְצָתָם עֲלֶטֶת צֶאֱלִים שׂוֹכֵכָה,
וִירֹקִים הַמַּיִם וּשְׁרוּיִם בְּנָחַת.
מִזֶּה וּמִזֶּה תַּאֲפֵלְנָה בְצִלָּן
עַל-עוֹלָם הַתַּחְתּוֹן שְׁתֵּי גְדוֹתֵי הַבְּרֵכָה.
וַהֲפוּכִים וּכְפוּלִים נִשְׁקָפִים מִתַּחַת
הַסּוּף, זִיזֵי סֶלַע, וְנוֹפוֹ שֶׁל-אִילָן,
הַדּוּגִית הַקְּשׁוּרָה לְגֶזַע עֵץ חָטוּב,
הַתְּלוּלִית הַמְּעֹרָה בְּגִידֵי שָׁרָשִׁים,
שְׁנֵי אַוְזֵי הַבָּר וְהַחֲסִידָה הָאַחַת,
כּוֹבֶסֶת חֲשׂוּפָה מְנַפֶּצֶת כְּבָסִים –
וְהַכֹּל שָׁם כֹּה מְצֻנָּן, כֹּה רַעֲנָן, כֹּה רָטֹב!
וּקְצָתָם – מֵי-זָהָב וָנֹגַהּ וְקֶסֶם
שַׁבְרִירֵי אוֹר שֶׁמֶשׁ וּמִשְׁטַח זַהֲרוּרִים,
קַשְׂקַשְּׂי פָּז טָהוֹר וְשַׁרְשְׁרוֹת כֶּתֶם.
מְכִתּוֹת שְׁתֵּי שְׁמָשׁוֹת, פֵּרוּרִים פֵּרוּרִים
שֶׁל-גָּבִישׁ וּזְכוּכִית, צַחְצוּחַ וָלַהַט –
וְהַכֹּל שָׁם כֹּה-נוֹצֵץ, כֹּה-יַזְהִיר, אוֹר יָעַט!
לַבְּרֵכָה, לַבְּרֵכָה! – וַתָּנָד הַבְּרֵכָה.
נִזְדַּעְזְעָה כָל-מְצוּלַת הַפָּז וְהַזֹּהַר.
וְעֵרֶב רַב נְגֹהוֹת בִּנְגֹהוֹת סִכְסֵכָה,
וַתִּרְגַּז מֵרִבֲבוֹת גָּוֶן וָצֶבַע.
וַתָּנַע מִתַּחַת יְרִיעַת שְׁמֵי-טֹהַר,
וַתָּנַע גַּם-שִׁמְשָׁהּ וְהֻכְּתָה לְשֶׁבַע,
וְשִׁבְעַת הַשְּׁמָשׁוֹת אִישׁ נֶגְדּוֹ יִנּוֹעוּ.
בִּן-רֶגַע – וְשֶׁמֶשׁ בַּשֶּׁמֶשׁ – וּפוֹר
יִתְפּוֹרְרוּ יַחַד, וְנִסְחַף וְטָבַע
יְקוּם הַתַּחְתִּיּוֹת בְּתֹהוּ וָבֹהוּ
וּבְמַבּוּל שֶׁל-זֹהַר וּבְיַמֵּי-הָאוֹר.
וּבְיָם דִּי-נוּר זֶה וּבְשִׁבֹּלֶת הַזֹּהַר
צָלַלְתִּי גַם-אָנִי וָאֶסְפֹּג יָם אוֹרִים,
וָאֵצֵא פִּי-שִׁבְעָה מְזֻקָּק וּמְטֹהָר.
וּבְפֶרֶץ מַעְיָנִים, בַּעֲזוֹז אַלְפֵי מְקוֹרִים
שֶׁל-אֹשֶׁר וָגִיל, קִרְבִּי דָץ יָם הַנֹּגַהּ,
כִּסְחוּף זִמְרַת מָחוֹל עִזּוּזָה שׁוֹבֵבָה
שֶׁתְּזַנֵּק בְּבַת-אַחַת מֵאַלְפֵי כִנּוֹרִים –
מְשֻׁקָּע בֵּין אִבֵּי הַבְּרֵכָה אֵשֵׁבָה,
מִתְבּוֹנֵן אֶל-מִשְׁקַע מֵימֶיהָ הַשָּׁבִים
לִמְנוּחָה. עוֹד נִיד קַל מְשַׁבֵּץ וְרֹגַע
אֶת-פְּנֵיהֶם וּמַרְבִּיץ בַּכַּדְכֹּד שַׁרְשׁוֹתָם,
וּמַדְלִיק בָּם לְשׁוֹנוֹת אֵשׁ קְטַנּוֹת וּלְהָבִים,
וְזוֹרֵק לְחִישַׁת גֶּחָלִים בֵּינוֹתָם,
מְזִיזָם זִיז כָּל-שֶׁהוּא – פּוֹחֵת – וּפוֹסֵק.
וַתִּשְׁקֹט הַבְּרֵכָה וַתָּשָׁב אֶל-עֵינָהּ
וּכְקֶדֶם הִיא חֲלָקָה וּלְטוּשָׁה וִישֵׁנָה,
וַעֲשׂוּיָה הִיא שֵׁנִית שְׁבִילִים שְׁבִילִים
וּתְקַפֵּל תַּחְתֶּיהָ הָעוֹלָם הַשּׁוֹתֵק
בְּסֵתֶר קְנֵי-סוּף וַעֲרָבִים מְצִלִּים.
מִמּוּלִי, מֵעֵבֶר הַבְּרֵכָה הַשֵּׁנִי,
דַּיָּג שָׂב עוֹמֵד עַל-מְצוּלַת הַנְּהָרָה
וּמֹשֶׁה מִשָּׁם רֶשֶׁת דַּקָּה רוֹסֶסֶת,
מְנַעֲרָהּ – וּבְצִבְעֵי הַקֶּשֶׁת אֶל-עֵינִי
נְעֹרֶת הָרְסִיסִים קוֹסֶמֶת, נוֹסֶסֶת;
כְּמוֹ בוֹחֵשׁ הַדַּיָּג סִיר זֹהַר בִּכְשָׁפִים,
וּמְסַנֵּן מְרַק זָהָב לִבְדֹלַח הַקְּעָרָה,
וַיִּזּוּ גַם-אַרְצָה נְטָפִים רְשָׁפִים –
וּלְעֵינַי כַּחֲלוֹם קַל וּמָתוֹק נָהָרוּ.
פִּתְאֹם אֶרְאֶה מִן-הַבְּרֵכָה
עַל-הַמַּיִם הַשַּׁאֲנַנִּים
עָלְתָה חוֹצֵץ שׁוּרָה זַכָּה
שֶׁל-צַפְרִירִים קְטַנִּים.
זַכֵּי-גַף, קְדוֹשִׁים, בְּרוּרִים,
כְּמוֹ נִנְעֲרוּ זֶה הַיּוֹם
מֵעַל כְּנַף כְּרוּב אֶחָד קָדוֹשׁ
אֲשֶׁר טָס בָּרוֹם.
וְעוֹד מִתּוֹךְ עֵינֵיהֶם יָצִיץ
זֹהַר עֶלְיוֹן, זִיו הַשְּׁכִינָה,
וַאֲחוּזֵי יָד נִצָּבוּ
וּבִלְשׁוֹנָם רִנָּה:
אֵלֵינוּ, הַיֶּלֶד!
אֵלֵינוּ, הַיָּפֶה!
הַצָּמֵא לַנֹּגַהּ –
עַד-פָּנָה הַיּוֹם.
נִטְבָּלְךָ בַּזֹּהַר,
נוֹרִידְךָ נְבִיאֶךָ
אֶל-מַטְמוֹן אוֹר גָּנוּז
בְּמַעֲמַקֵּי תְהוֹם.
שָׁם מִגְדְּלֵי זְכוּכִית.
שָׁם אַרְמְנוֹת גָּבִישׁ,
שָׁם הֵיכְלֵי הַבְּדֹלַח
וּשְׁמָשׁוֹת – כַּדְכֹּד.
מִנֹּגַהּ הַמְּשֻׁמָּר,
אוֹר שִׁבְעַת הַיָּמִים,
כּוֹס זָהָב נַשְׁקֶךָ,
עָרוֹת עַד-יְסוֹד.
עַד-יֵצֵא מֵאַפְּךָ,
אַף-יִז מֵעֵינֶיךָ,
וּבָא בַעֲצָמֶיךָ
וּבְלִבְּךָ, כִּמְבוֹא
רִבֹּאוֹת נְשִׁיקוֹת
שֶׁל-רִבּוֹא קַרְנַיִם,
מְתוּקוֹת מֵהָכִיל
וּגְדוֹלוֹת מִנְּשֹׂא.
עוֹד צוֹלֵל בְּנַפְשִׁי מִזְמוֹרָם הֶעָרֵב –
וְהֵמָּה נִמְלָטִים לַיַּעַר הַקָּרוֹב,
מַאֲצִילִים מֵרָחוֹק לִי מַבַּט תַּנְחוּמִים
הָאֹמֵר: “לַבֹּקֶר!” וּפֹרְחִים וְאֵינֵימוֹ.
- - -
וּבְאַחַד הַיָּמִים – לֹא-אֶזְכֹּר אֵימָתָי,
לֹא-אֵדַע מַדּוּעַ – וָאֵרֶא פָנֵימוֹ
וּמְלֵאִים הֵם רַחֲמִים עָלַי וַעֲגוּמִים,
וּבְלֶכְתָּם – מֶבָּטָם לֹא-אָמַר מְאוּמָה.
בַּבֹּקֶר הָאוֹר הֶעִירַנִי מִתְּנוּמָה
וַיְנַקֵּר אֶת-עֵינַי וַיִּצְרֹב אֶת-שְׂפָתָי…
הֵצַצְתִּי בַחַלּוֹן – וְהִנֵּה הִיא חַ מָּ ה,
צִפִּיתִי, הוֹחַלְתִּי עַד-בּוֹשׁ – אֵינָם שָׁבִים.
וְשִׁירַת הַזֹּהַר לָנֶצַח נָדַמָּה –
אַךְ-עָמֹק בַּלֵּב כָּמוּס עִמִּי הֵד קוֹלָהּ,
וּבְתוֹךְ בָּבוֹת עֵינַי שָׁמַרְתִּי זִיו אוֹרָהּ;
וּנְעִים חֲלוֹמוֹת חַיַּי בָּאָרֶץ הַגְּדוֹלָה,
וִיקַר חֶזְיוֹנוֹתַי – מֵעֵינָהּ נִשְׁאָבִים,
וּטְהוֹרִים וְרָוִים וּבְרוּכִים מִמְּקוֹרָהּ.
תרס"א.
