הֲבִיאִינוּ לִמְנוּחוֹת גַּנֵּךְ
כִּי בָאנוּ לִרְאוֹתֵךְ הַיָּפָה:
הֲרִיחוֹנוּ אֶת-אַשְׁכְּלוֹת כָּפְרֵךְ
בֹּשֶׂם נָטְפוּ מַטָּעַיִךְ
וְרֵיחָם עֲדָנִים וּמַשְׁכִּיר:
אָרִינוּ אֶת-מֹרֵךְ וְאֶת-נִרְדֵּךְ הַטּוֹב
לָקַּטְנוּ בַּעֲרוּגַת הַבֹּשֶׂם
קָטַפְנוּ מִבֵּין דּוּדָאַיִךְ
מִבֵּין חֲבַצָּלוֹת וְשׁוֹשַׁנִּים:
בֵּין מִגְדְּלוֹת אֲהָלוֹת שִׂחָקְנוּ:
הָיִינוּ שׁוֹבֵבוֹת עַל-יַד מַעְיַן-גַּנִּים
עַל דַּלַּת רָאשֵׁינוּ רְסִיסִים מַבְרִיקִים
שֶׁזָּרַקְנוּ אִשָּׁה בִרְעוּתָהּ:
עָיַפְנוּ רַגְלֵינוּ עָיֵפוּ:
אָנָּא סֹבְנָה רַעְיוֹתַי לַמְּקֵרָה:
כִּי הִנֵּה הַחֹם גָּדוֹל
הַשֶּׁמֶשׁ לוֹהֵט בּוֹעֵר
פֹּה הַיְּרִיעוֹת כִּסּוּ הַכְּתָלִים
קֹר מְשׁוֹבֵב נֶפֶשׁ יָפוּחַ
וְצֵל הַקִּיסוֹס סוֹכֵךְ עָלֵינוּ:
קֹמְנָה רַעְיוֹתַי נֵלֵכָה:
אָכַלְנוּ יַעֲרֵךְ עִם דִּבְשֵׁךְ
אֲשִׁישׁוֹת מַמְתַּקֵּי-אֱגוֹז שָׂבַעְנוּ
וְסֻפְגָּנִים עָרַכְתְּ בַּתַּפּוּחִים:
שָׁתִינוּ יֵין-הָרֶקַח וַעֲסִיס רִמּוֹנָיִךְ:
הַרְאִינוּ הַשְּׂמָלוֹת עָשִׂית לָךְ
נִתְבּוֹנֵן לִיפִי תַכְשִׁיטָיִךְ:
מָה אַרְאֶה לָכֶן וְלֹא רְאִיתֶן:
רְאִיתֶן אֶת-צְמִידִי הֶעָשׂוּי זְהַב-שְׁבָא
אֶת-שֶׁהֵבִיא לִי אָבִי מִצִּידוֹן:
כְּנָחָשׁ דְּמוּת תַּבְנִיתוֹ
מַרְאֵהוּ כְּאֶפְעֶה:
רֹאשׁוֹ כֶּתֶם-פָּז
יְרֵכָיו עֲקַלְקַלּוֹת כְּפוּפוֹת כְּטַבָּעוֹת:
עֵינָיו אֹדֶם-הִנְדּוּ
בּוֹעֲרוֹת בִּנְגֹהוֹת
יוֹשְׁבוֹת בְּמִשְׁבֶּצֶת:
פִּתּוּחֵי-אָמָן נַעֲשׂוּ לוֹ עִם נְקֻדּוֹת הַסַּפִּיר
זְנָבוֹ עֶשֶׁת-פָּז מְעֻלֶּפֶת סְמָרַגְּדִים:
כֻּלָּם מַבְרִיקִים וְכֻלּוֹ מַחֲמַדִּים
זֶה צְמִידִי וְזֹה שֵׁרָתִי רַעְיוֹתַי תַּמּוֹתַי:
הִנֵּה תוֹרֵי-זָהָב וְכָל נִזְמֵי אַפִּי
הֲלֹא הִתְבּוֹנַנְתֶּן לַעֲגִילָי:
מָה עוֹד לִי לָכֶן לֹא הֶרְאֵיתִי:
חֲלִי וְטַבַּעַת עֲנָק וְאֶצְעָדָה
עִם-כָּל-מַרְאוֹת כּוּמָז
חָח וַחֲרוּזִים עִם-כָּל-רָאשֵׁי נְטִיפוֹת:
יָפוֹת פְּנִינַיִךְ כִּרְסִיסִים
מַבְרִיקוֹת כִּטְלָלִים אוֹרוֹת כִּדְמָעוֹת:
הַרְאִיתֶן בַּתְּרָפִים כְּתְרָפָי:
הִנֵּה מִלֶּשֶׁם אֶחָד הִנֵּה מִלֶּשֶׁם עָשׂוּי
פָּסוּל מִגּוּשׁ סֹחֶרֶת מִגּוּשׁ דַּר וְאַכְטִיס
מֵעֲצֵי אַלְמֻגִּים מִגֶּזֶר הַאֲגָס
עַשְׁתֹּרֶת וְעַשְׁתְּרוֹת-קַרְנָיִם:
מַה-יָּפוּ תְרָפַיִךְ רַעְיָה יָפָה
מַה-נָּאווּ תְרָפַיִךְ בַּתְּרָפִים
וְזֹאת עַשְׁתָּרְתֵּךְ מִכָּל-פְּסִילִים:
מִי-זֹאת צוֹפָה מִן הָרְדִידִים כִּצְרוֹר חֲבַצָּלוֹת
מְעֻלֶּפֶת שֵׁן וְהָבְנִים מִכָּל-אֶבֶן חֵפֶץ:
כֻּלָּהּ עֶשֶׁת-שֵׁן וְעֵינֶיהָ סַפִּירִים
דַּלַּת רֹאשָׁהּ זָהָב שָׁחוּט
פִּטְמַת דַּדֶּיהָ אֹדֶם:מַה-דּוֹדֵךְ מִדּוֹד שֶׁכָּכָה תֶּאֱהָבִיהוּ:
דּוֹדִי רָם וְחָסֹן בָּחוּר מִשִּׁבְטוֹ:
עֵינָיו עֵינֵי נֶשֶׁר מְאַזְּרוֹת זִיקִים
בַּמַּחֲשָׁךְ אוֹר לוֹ כַּתַּנִּים:
לִבּוֹ עָשׂוּי לִבְלִי חָת לֵב-הַנָּמֵר בָּהָר
בַּרְזֶל מִקְשֶׁה אֶזְרוֹעוֹ בַקָּנֶה:
זָקוּף דּוֹדִי וְחָסֹן רַעְיוֹתַי אָהַבְתִּי
כַּשִּׁקְמָה בַשְּׁפֵלָה, כָּאֶרֶז בַּלְּבָנוֹן:
שְׁרִירָיו גִּבְעוֹת-גִּיר מְיֻסָּדוֹת עַל עַרְבוֹת-בָּר
מַרְאֵהוּ כַּלַּיִשׁ בָּחוּר כַּנְּמֵרִים:
לְמַלְאַךְ-אֵל צְבָאוֹת מַשְׁחִית
דִּמִּינוּ אֶת שֶׁאָהֲבָה נַפְשֵׁךְ:
שָׁלַח לוֹ לְדוֹדִי וּמַדָּיו עָלָיו:
הִנֵּה קוֹבָעוֹ שֶׁלִּבְחִירִי
שְׁלֹשָׁה חִשּׁוּקִים סָבִיב לוֹ מֵחִשּׁוּקֵי נְחֹשֶׁת:
כֻּלָּם מַעֲשֵׂה חָרָשׁ נְגוּדֵי-מַקָּבֶת
אֵזוֹר אֵזוֹר עַל מִשְׁנֵהוּ מִפַּחַד בַּמִּלְחָמָה
חַרְבּוֹ צְמֵאָה דָמִים קַשְׁתּוֹ עוֹרְגָה בָשָׂר
לֹא נִתַּק הַיֶּתֶר וְלֹא בָגָד:
דּוֹמֶה רָמְחוֹ לַחֲזִיז אוֹ לִבְרַק הַבַּלָּהוֹת
הִנֵּה זֶה בְעֹרֶף אוֹיְבֵנוּ
מַבְרִיק מִן הַסַּעַר נוֹצֵץ מִן הַסּוּפָה:
קֵינוֹ עָשׂוּי מֵלָה פִיהוּ בַּרְזֶל עָשׁוֹת
עֵין הַמָּוֶת צוֹפִיָּה מֵעַל חֻדּוֹ
בְּתֶלְיוֹ תָלִין אֵימָה:
סֹחֵרָה לוֹ לְדוֹדִי חֲרֹשֶׁת הַכַּשְׂדִּים
אֶל-נָכוֹן תְּחַבְּקֶנּוּ אַף תְּאַמְּצֶנּוּ
כַּכַּלָּה מִתְרַפֶּקֶת עַל דּוֹדָהּ:
נֶאֶמְנוּ מְאֹד בֵּין הַדְּבָקִים
וּלְרַגְלוֹ מִצְחָה מַבְרֶקֶת:גָּמָל יֵשׁ לְדוֹדִי בְּאֻרְוָתו שֶׁלּוֹ
נָתַן אֶלֶף כֶּסֶף לַגַּמָּלִים
בְּמִדְבַּר פָּארָן גִּדְּלוּהוּ דוֹדָנִים:
שְׂעָרוֹ צְהַבְהַב אָפוֹר כָּתֹם כְּחוֹל-עֲרָבוֹת
לֹא יֻכַּר בֵּין-חוֹלוֹת הַמִּדְבָּר:
רַגְלָיו כְּקַו נָטוּי דַקּוֹת וּזְקוּפוֹת-קוֹמָה
כְּנִימִים נִמְתְּחוּ עַל-כִּנּוֹר:
קַלּוּ פַרְסוֹתָיו אַף לֹא יִיעַף וְלֹא יִיגָע:
חוֹלֵף וְאֵינֶנּוּ נוֹגֵעַ בַּחוֹל:
חוֹלֵף וְעוֹבֵר כְּצֵל בַּצָּהֳרַיִם:
עִקְּבֵי פַרְסָה לֹא נוֹדְעוּ בַמִּדְבָּר
שָׁוְא יְבַקֵּשׁ הָאוֹיֵב יִתְבּוֹנֵן הָאוֹרֵב לוֹ:
גַּבּוֹ עָלָיו כַּגִּבְעָה וְדַבַּשְׁתּוֹ כַתָּבוֹר
שֶׁפִי נָתוּן בָּעֲרָבָה:
עֵינָיו שְׁהָמִים בְּכֶתֶר עַל רֹאשׁ מַלְכֵי-קֶדֶם
עֵינָיו רַכּוֹת כָּאַיָּלָה צוֹפוֹת עַד קְצֵה כָּל-הַמִּדְבָּר:
חֵן וְהָדָר לְצַוָּארוֹ הַזָּקוּף
בִּנְדִיבוּת וּבְגַאֲוָה יָרִים
עָלָיו תָּלוּי שַׂהֲרוֹן הַכֶּסֶף
בּוֹ יִתְגָּאֶה בַסָּךְ בַּגַּמֶּלֶת:אֶל מַשְׁאַבִּים יָרַדְתִּי בָעֶרֶב
הָעַיְנָה וְכַדִּי עַל שִׁכְמִי:
שָׁם רָאִיתִי אֶת אֵם בְּחִיר נַפְשִׁי
אֶת-אֲחוֹתוֹ שֶׁל-דּוֹדִי רָאִיתִי:
הָיְתָה אִמּוֹ בוֹכִיָּה וְדִמְעָתָהּ עַל-לֶחְיָהּ
נוּגָה חִוֶּרֶת אֲחוֹתוֹ:
אֲנִי לֹא שָׁאַלְתִּי שֶׁהֵן הַיּוֹם כָּכָה
שַׂמְתִּי מַחְסוֹם לְפִי נֶאֱלַמְתִּי:
עָלוּ פְלִשְׁתִּים בָּהָר פָּשְׁטוּ אֱדֹם לָבַז
מַלְכֵי קֶדֶם וְשִׁבְטֵי דוֹדָנִים:
וַיִּזָּעֵק הָעָם לְמִשְׁפְּחוֹתָיו:
יָצָא דוֹדִי גַם-הוּא בַנִּדְגָּלוֹת:
וַיִּנָּגֶף הָעָם חֲלָלִים נָפְלוֹ
עַל בָּמָתֵי שָׂדֶה כָרָעוּ:
שָׁבוּ פְלִיטִים וְדוֹדִי אֵינֶנּוּ:
עַל מִשְׁכָּבִי בַלַּיְלָה בָכִיתִי וְלֹא נַמְתִּי
בֹּשְׁתִּי מִדְּמָעַי בַּיּוֹם
מֵאַנְחָתִי נִכְלָמְתִּי:
בֹּקֶר אֲשַׁפְשֵׁף עֵינַי בַקָּרִים
בְּמַעְיַן הַגִּנָּה בַנּוֹזְלִים
פֶּן-תִּתְבּוֹנֵן בִּי אִמִּי הוֹרָתִי
אֲחוֹתִי וְתַעֲמִיק לִשְׁאֹל:
יָגַעְתִּי בְאַנְחָתִי עַרְשִׂי אֶשֹּׁךְ
וְלֹא תָבֹא אַנְחָתִי בַבֹּקֶר:
אֵם-הַבָּנִים אָבֵלָה תָּרִיד אֵשֶׁת הַבַּעַל
הֲתֵעָגֵנָה הַבְּתוּלוֹת.לַיְלָה לַיְלָה עָלִיתִי גַג-בֵּיתִי
אֶל הַמַּעֲקֶה נִשְׁעַנְתִּי נִשְׁקָפְתִּי:
לְרֹאשׁ אַשְׁמֻרוֹת קִדַּמְתִּי הַצְּפִירָה
הוֹי שֶׁאָהֲבָה נַפְשִׁי אַיֶּךָּ:
אִם נָשָׂאתָ טְחוֹן לִפְנֵי שׁוֹבֶךָ
מִמְכַּר-עֶבֶד נִמְכַּרְתָּ לִפְלָשֶׁת
אוֹ צִחֵה צָמָא בַּצְּחִיחָה קָרַסְתָּ נָפָלְתָּ:
תַּנִּים גֵּרְמוּ עַצְמוֹתֶיךָ
וְעוֹרְבֵי נַחַל אֶל עוֹרֵב לִבְשָׂרְךָ קָרָאוּ:
חָלְפָה אַחַת אַשְׁמוּרָה
מִשְׁנֶהָ אַחֲרֶיהָ חָלָפָה:
כְּלָבִים צָעֲקוּ נָעַר חֲמוֹר:
עַרְפִלֵּי טֶרֶם-בֹּקֶר מִתַּמְרִים בָּעֵמֶק
מִתְרַפְּקִים עַל שֶׁן-צוּרִים וָצוּק:
הִתְחִילוּ מַכְחִילִים הָרֵי נַפְתָּלִי:
מֵת יָרֵחַ בְּלִקּוּיוֹ בַגָּיְא
אֲנִי עֵרָה וְלִבִּי לִבְחִירִי:אֲנִי יְשֵׁנָה הַבֹּקֶר אוֹר
קוֹל דּוֹפֵק בְּחַלּוֹנִי יוֹנָתִי:
הִתְנַעַרְתִּי כְסִיס-עָגוּר מִפְּנֵי צַיָּד
כְּאַיָּלָה נִפְחָדָה קַמְתִּי:
לֹא שָׁאַלְתִּי מִי הַדּוֹפֵק
לֹא דָרַשְׁתִּי:
עַד שַׁקַּמְתִּי אֲנִי לִפְתֹּחַ
לִבִּי אָמַר לָצֵאת מִמִּסְגְּרוֹתָיו
כִּי הֶעֱבִירַנִי אֵל דּוֹדִי אֶל-רֵעִי שֶׁאַהֲבָה נַפְשִׁי:
פִּתְחִי לִי יוֹנָתִי
הַרְאִינִי אֶת-מַרְאַיִךְ מִבַּעַד לַחֲרַכִּים:
שֶׁרַגְלַי נוֹטְפוֹת דָּם
כַּפּוֹתַי נִטְפֵי פְּצָעִים:
יָמִים שִׁשָּׁה עָשִׂיתִי בַמִּדְבָּר:
חִצֵּי אֱדֹם דְּלָקוּנִי וּפְלִשְׁתִּים מִיָּם
עִם חַיַּת הַמִּדְבָּר עַל סְבִיבָי:
אֶלֶף הֶחָצָץ מְחָצוּנִי
סַלּוֹנִים וְחָרוּל שָׂרְטוּ בִּבְשָׂרִי
חוֹל הַמִּדְבָּר הֵרַע לִפְצָעַי:
אֶת-הוֹרָתִי עֲדֶן לֹא רָאִיתִי:
סֹב לְךָ דוֹדִי וּבְרַח
שֶׁשִּׁכּוֹרַת אַהֲבָה אֲנִי
סֹב לְךָ אֶל אִמְּךָ יוֹלַדְתְּךָ אֶל הוֹרָתְךָ
מְחֵה דִמְעָה מֵעַל פָּנֶיהָ
כִּי אֵינֶנָּה יְשֵׁנָה בַּלַּיְלָה
בּוֹכִיָּה לְךָ כָל-הַיּוֹם:
עַד שֶׁיָּפוּחַ הַיּוֹם וְקָדְרוּ מִשְׁעוֹלֵי הֶהָרִים: