[הַמְּטַר-כֶּסֶף נִתַּךְ מִמָּרוֹם]
הַמְּטַר-כֶּסֶף נִתַּךְ מִמָּרוֹם
וְנֶאֱחַז בֶּעָלִים, בַּטְּרָפִים,
אוֹ אֶרֶץ וְשָׁמַיִם מִתְכַּנְּסִים
בְּרֶשֶׁת שֶׁל פִּלְאֵי-אַשָּׁפִים?
הֲזָהֳרֵי אוֹר גָּנוּז נִמְלָטִים
וְעַל תֵּבֵל אֶת חִנָּם מְשַׁוִּים,
אוֹ עָמַד לְמַרְאֵה-עֵינַיִם
חֲלוֹם שֶׁל עוֹלָמוֹת מִתְהַוִּים?
בַּשָּׁעוֹת הַחוֹלְמוֹת שֶׁל לַיְלָה,
בַּדְּמָמָה הֲרַת-הַגַּעְגּוּעִים,
אַגָּדוֹת קַיָּמוֹת וְחַיּוֹת,
אַגָּדָה – הַחַיִּים הַגְּלוּיִם.
לַגָּן יְפִי-פְלָאִים, שֶׁטֶּרֶם
לוֹ שֵׁם עַל אֲדָמוֹת יְקֹרָא….
וּצְלָלִים קַלִּילִים וּשְׁקוּפִים
מִתְלַכְּדִים בְּדִמְדּוּמֵי הָאוֹרָה.
בַּשָּׁעוֹת הַחוֹלְמוֹת שֶׁל לַיְלָה,
בַּדְּמָמָה הֲרַת-הַגַּעְגּוּעִים,
הַנֶּפֶשׁ בְּחֵיק נֶפֶשׁ מִשְׁתַּפְּכָה
בְּרַחֲמִים, בְּשִׁפְעַת-וִדּוּיִם.
וּרְגָשִׁים לְלֹא-פִּתְרוֹן נֵעוֹרִים
וְנִימִים לֹא-גְלוּיִם וּגְלוּיִם –
בַּשָּׁעוֹת הַחוֹלְמוֹת שֶׁל לַיְלָה,
בַּדְּמָמָה הֲרַת-הַגַּעְגּוּעִים.