לְהִתְרַחֵק מִן הַגַּאֲוָה בְּתַכְלִית הָרִחוּק.
וְכֵן מִן הַחֲנִיפוּת.
וְכֵן מִן הַשֶּׁקֶר וְהַכָּזָב.
וְכֵן מִן הַלֵּצָנוּת.
וְכֵן מִן הָרְכִילוּת.
וְכֵן מִן הַכַּעַס.
ז-שֶׁיִּזָּהֵר מִמִּכְשׁוֹל הַנְּדָרִים, מֵאוֹנָאַת הַבְּרִיּוֹת הֵן בְּמָמוֹן הֵן בִּדְבָרִים, וּמִקִּנְאָתָם וּמִשִּׂנְאָתָם.
שֶׁלֹּא יְכַנֶּה שֵׁם לַחֲבֵרוֹ, שֶׁלֹּא יִקְרָאֶנּוּ בְּכִנּוּי שֶׁכִּנּוּהוּ אֲחֵרִים אִם לֹא יִהְיֶה נִזְכָּר וְנִכְבָּד כִּשְׁמוֹ.
שֶׁלֹּא יְסַפֵּר לָשׁוֹן הָרָע, וְשֶׁלֹּא יְקַבְּלוֹ.
שֶׁלֹּא יֵשֵׁב עִם יוֹשְׁבֵי קְרָנוֹת, וְלֹא בִּישִׁיבַת בָּתֵּי כְּנֵסִיּוֹת שֶׁל עַמֵּי הָאָרֶץ.
שֶׁלֹּא יִסְתַּכֵּל בְּאִשָּׁה שֶׁהִיא אֲסוּרָה לוֹ.
שֶׁלֹּא יָסִיחַ עַל כּוֹס שֶׁל בְּרָכָה.
שֶׁלֹּא יְסַפֵּר מִשֶּׁיַּתְחִיל "בָּרוּךְ שֶׁאָמַר" עַד שֶׁיְּסַיֵּם תְּפִלַּת לַחַשׁ, וְלֹא בְּעוֹד שֶׁשְּׁלִיחַ צִבּוּר חוֹזֵר וּמִתְפַּלֵּל הַתְּפִלָּה, אֶלָּא אִם כֵּן בְּדִבְרֵי תוֹרָה אוֹ בִּדְבַר מִצְוָה, אוֹ לָתֵת שָׁלוֹם וּלְהַחְזִיר שָׁלוֹם.
שֶׁלֹּא יְדַבֵּר בִּקְרִיאַת הַהַלֵּל, וְלֹא בְּעוֹד שֶׁשְּׁלִיחַ צִבּוּר קוֹרֵא בַּתּוֹרָה.
שֶׁלֹּא יֹאכַל פַּת בַּעֲלֵי בָּתִּים שֶׁל כּוּתִים, וְלֹא שֶׁל פַּלְטֵר, אֶלָּא אִם כֵּן לֹא יִזְדַּמֵּן לוֹ שֶׁל יִשְׂרָאֵל.
שֶׁלֹּא יִסְעָד בִּסְעוּדַת הָרְשׁוּת.
שֶׁלֹּא יָשִׂיחַ שִׂיחָה בְּטֵלָה, וְיִזָּהֵר לִלְמֹד בַּלַּיְלָה עַד שֶׁיִּשַׁן מִתּוֹךְ דִּבְרֵי תוֹרָה וְלֹא מִתּוֹךְ שִׂיחָה בְּטֵלָה.
שֶׁלֹּא יַכְנִיס עַצְמוֹ בְּסָפֵק חֲשֵׁכָה, וְיַזְהִיר בְּנֵי בֵיתוֹ עַל שְׁמִירַת שַׁבָּת, וְיַקְדִּים לְהִתְפַּלֵּל עֶרֶב שַׁבָּת תְּפִלַּת מִנְחָה, כְּדֵי שֶׁיְּקַבֵּל עָלָיו הַשַּׁבָּת מִבְּעוֹד יוֹם.
כְּשֶׁיַּגִּיעַ עֵת תְּפִלָּה מִשָּׁלֹשׁ תְּפִלּוֹת שֶׁבַּיּוֹם, יַנִּיחַ כָּל עֲסָקָיו וְיִתְפַּלֵּל. וְרֹאשׁ כָּל הַדְּבָרִים שֶׁיִּשְׁמֹר אֶת עֵינָיו מִכָּל דָּבָר שֶׁאֵינוֹ שֶׁלּוֹ.
אַל יְדַבֵּר בֵּין נְטִילָה לְבִרְכַּת הַמּוֹצִיא, וְיַקְדִּים שָׁלוֹם לְכָל אָדָם.
לְבָרֵךְ אֶת בּוֹרְאוֹ שֶׁהִשְׁבִּיעַ נֶפֶשׁ שׁוֹקֵקָה. וְאִם יְקַלְּלֻהוּ בְּנֵי אָדָם אוֹ יְחָרְפוּהוּ אַל יָשִׁיב לָהֶם דָּבָר אֶלָּא יְהֵא מִן הַנֶּעֱלָבִים.
וְאַל יֵצֵא לְרִיב מַהֵר ויִתְרַחֵק מִן הַשְּׁבוּעוֹת וּמִן הַנְּדָרִים כִּי בַּעֲוֹן נְדָרִים בָּנִים מֵתִים.
וְיִתְרַחֵק מִן הַשְּׂחוֹק וּמִן הַכַּעַס, כִּי מְבַלְבֵּל רוּחוֹ וְדַעְתּוֹ שֶׁל אָדָם. וְשֶׁיַּעֲבֹד תָּמִיד לְיוֹצְרוֹ בְּאַהֲבָה, וְשֶׁלֹּא יַנִיחַ דָּבָר לַעֲשׂוֹת מֵעִנְיַן זֹאת הַתַּקָּנָה.
לֶאֱהֹב אֶת ה' אֱלֹהֶיךָ בְּכָל לְבָבְךָ וּבְכָל נַפְשְׁךָ וּבְכָל מְאֹדֶךָ, וְתַחְשֹׁב בְּאָמְרֶךָ אֶת ה׳ אֱלֹקֶיךָ וְגוֹ׳, לִמְסֹר גּוּפְךָ וּמָמוֹנְךָ עַל קְדֻשָּׁתוֹ, וּבָזֶה תְּקַיֵּם בְּעַצְמְךָ דִּבְרֵי הַמְּשׁוֹרֵר "כִּי עָלֶיךָ הֹרַגְנוּ כָל הַיּוֹם".
לִבְטֹחַ בַּה' בְּכָל לְבָבְךָ, וּלְהַאֲמִין בְּהַשְׁגָּחָתוֹ הַפְּרָטִית, וּבָזֶה תְּקַיֵּם בִּלְבָבְךָ הַיִּחוּד הַשָּׁלֵם לְהַאֲמִין בּוֹ, כִּי עֵינָיו מְשׁוֹטְטוֹת בְּכָל הָאָרֶץ, וְעֵינָיו עַל כָּל דַּרְכֵי אִישׁ, וּבוֹחֵן לֵב וְחוֹקֵר כְּלָיוֹת. כִּי מִי שֶׁאֵינוֹ מַאֲמִין "אֲשֶׁר הוֹצֵאתִיךָ מֵאֶרֶץ מִצְרַיִם", אַף בְּ"אָנֹכִי ה' אֱלֹהֶיךָ" אֵינוֹ מַאֲמִין, וְאֵין זֶה יִחוּד שָׁלֵם. כִּי זֶה הָיָה סְגֻלַּת יִשְׂרָאֵל עַל כָּל הָעַמִּים, וְזֶה יְסוֹד כָּל הַתּוֹרָה כֻּלָּהּ:
לְיוֹם שֵׁנִי
לְהַרְחִיק גַּאֲוָה וְכַעַס, וּגְעַר בַּיֵּצֶר הָרָע הַמַּשִׂיאֲךָ לָלֶכֶת בְּדַרְכֵי לִבְּךָ, וְאֶל יַשִׂיאַךָ כִּי דַּרְכֶּךָ זָךְ וְיָשָׁר.
"מִדְבַּר שֶׁקֶר תִּרְחָק", וְאַל תּוֹצִיא שֵׁם שָׁמַיִם לְבַטָּלָה, וְלֹא בְּמָקוֹם מְטֻנָּף.
הָסֵר מִמְּךָ מִשְׁעֶנֶת בְּנֵי אָדָם, וְהַצְנֵעַ לָלֶכֶת עִם בּוֹרְאֶיךָ, וְאֶל תָּשִׂים זָהָב כִּסְלְךָ, כִּי זֹאת תְּחִלַּת עֲבוֹדַת כּוֹכָבִים וּמַזָּלוֹת. וּפַזֵּר מָמוֹנְךָ בַּאֲשֶׁר הוּא רְצוֹנוֹ, כִּי בְיָדוֹ לְמַלְּאוֹת חֶסְרוֹנְךָ וְלָתֵת טֶרֶף בְּנֵי בֵיתְךָ.
דַּע אֶת אֱלֹהֵי אָבִיךָ, וּדְבָרֶיךָ בְּמֹאזְנֵי צֶדֶק תִּשְׁקוֹל, וְהִין צֶדֶק יִהְיֶה לְךָ, וְיֵקַל בְּעֵינֶיךָ הוֹצָאוֹת מָמוֹנְךָ מֵהוֹצָאוֹת דְּבָרֶךָ. וּפִיךָ אַל יְמַהֵר לְהוֹצִיא דָּבָר רָע, עַד אֲשֶׁר תִּשְׁקְּלֵהוּ בְּמֹאזְנֵי שִׂכְלְךָ.
וִדּוּי עַל עֲוֹנוֹתֶיךָ עֶרֶב וּבֹקֶר אַל יֶחְסָר, וְזִכְרוֹן צִיּוֹן וִירוּשָׁלַיִם בְּשִׁבְרוֹן לֵב וּבִדְאָגָה וּבַאֲנָחָה וּבְדִמְעָה.
זְכוֹר אֶת יוֹם הַמָּוֶת תָּמִיד, וְצֵדָה לַדֶּרֶךְ הָכֵן, וְשִׂים בֵּין עֵינֶיךָ שְׁנֵי אֵלּוּ תָמִיד, וְיִהְיוּ מְזֻמָּנִים לְךָ לְיוֹם הַפֵּרוּד. וּמִטָּתְךָ בְּדִמְעָה תַּמְסֶה, וִיבַהֲלוּךְ רַעְיוֹנֶךָ מִידֵי זִכְרֶךָ חֶרְדַת רַבָּן יוֹחָנָן זִכְרוֹנוֹ לִבְרָכָה.
חָבֵר טוֹב הֱיֵה לְיִרְאֵי ה'. הִתְחַבֵּר בְּחֶבְרָתָן, וּמַחְבֶּרֶת פּוֹעֲלֵי אָוֶן הַרְחֵק. וֶאֱהֹב הַמּוֹכִיחִים.
טוֹב וְיָשָׁר לְךָ לְהַמְעִיט בְּעֵינֶיךָ פְּעֻלּוֹתֶיךָ הַטּוֹבִים, וּלְהַגְדִּיל פְּשָׁעֶיךָ, וּלְהַרְבּוֹת חַסְדֵי בּוֹרַאֲךָ וְיֹצֶרְךָ מִבָּטֶן וְנוֹתֵן אָכְלֶךָ בְּעִתּוֹ. וְלֹא תִהְיֶה מְשַׁמֵּשׁ עַל מְנָת לְקַבֵּל פְּרָס בַּעֲשׂוֹתְךָ מִצְווֹתָיו.
יוֹמָם וָלַיְלָה זִכְרוֹ מִפִּיךָ אַל יָמוּשׁ, בְּשָׁכְבְּךָ תִשְׁגֶּה בְּאַהֲבָתוֹ, וּבְקוּמֶךָ וּבְהִלּוּכֶךָ תִּמְצָאֶנּוּ, וַהֲקִיצוֹתָ בּוֹ תְשַׁעֲשֵׁעַ וְהוּא יְיַשֵּׁר אֹרְחוֹתֶיךָ.
כַּוֵּן בִּתְפִלָּתְךָ, כִּי הַתְּפִלָּה הִיא עֲבֹדַת הַלֵּב. וְאִם בִּנְךָ יְדַבֵּר לְךָ וְלֹא מִלִּבּוֹ, הֲלֹא יִחַר לְךָ. וּמַה תַעֲשֶׂה טִפָּה סְרוּחָה לִפְנֵי מַלְכּוֹ שֶׁל עוֹלָם, וְלֹא תִהְיֶה כְּעֶבֶד שֶׁמָּסְרוּ לוֹ מְלָאכָה נִכְבֶּדֶת לְטוֹבָתוֹ וְחִבְּלָהּ, וְאֵיךְ יַעֲמוֹד לִפְנֵי הַמֶּלֶךְ, וּמַה טוֹב לְבַקֵּשׁ סְלִיחָה עַל מַאֲמָרְךָ סְלַח לָנוּ בְּלֹא כַּוָּנָה. וְאִם אִי אֶפְשָׁר בְּכָל הַתְּפִלּוֹת, בְּרָכָה רִאשׁוֹנָה שֶׁל שְׁמֹנֶה עֶשְׂרֵה, וּפָסוּק רִאשׁוֹן שֶׁל קְרִיאַת שֹׁמֵעַ אַל יֶחְסָר, כִּי לֹא יָצָא יְדֵי חוֹבַת הַתְּפִלָּה מִי שֶׁלֹּא כִּוֵּן בָּהֶם.
לְמֹד פַּרְשִׁיוֹתֶךָ עִם הַצִּבּוּר שְׁנַיִם מִקְרָא וְאֶחָד תַּרְגּוּם, וּפֵרוּשׁ רַשִׁ"י זִכְרוֹנוֹ לִבְרָכָה, וּתְדַקְדֵּק בּוֹ כַּאֲשֶׁר תּוּכַל. וְכֵן יִהְיֶה לְךָ בִּגְמָרָא, כִּי הָעוֹסֵק בַּגְּמָרָא מִדָּה טוֹבָה, וְנוֹתְנִין עָלֶיהָ שָׂכָר, וְאֵין לְךָ מִדָּה טוֹבָה הֵימֶנָּה. וּתְנָן "תַּלְמוּד תּוֹרָה כְּנֶגֶד כֻּלָּם".
לְיוֹם שְׁלִישִׁי
מִכָּל מַאֲכָל אֲשֶׁר יֵאָכֵל, וּמִכָּל מַשְׁקֶה אֲשֶׁר יִשָּׁתֶה, אַל תִּהְיֶה בְלֹא בְרָכָה תְּחִלָּה וָסוֹף. וְכַוֵּן בָּהּ כַּאֲשֶׁר תּוּכַל, וְכַסֵּה רֹאשְׁךָ כְּשֶׁתַּזְכִּיר אֵת יְיָ, וְתִסְגֹּר עֵינֶךָ, וְכֵן מִידֵי דַּבֶּרְךָ בוֹ, וְאַל תְּהִי כָּאָמוּר: "בְּפִיו וּבִשְׂפָתָיו כִּבְּדוּנִי וְלִבּוֹ רִחַק מִמֶּנִּי".
נְטֹּל יָדֶיךָ לִתְפִלָּה וְלַאֲכִילָה, וּבְעֵת צֵאתְךָ לְצָרְכְּךָ בָּרֵךְ אֲשֶׁר יָצַר. וְעַל נְטִילַת יָדָיִם לֹא תְבָרֵךְ, אִם לֹא שֶׁקִנַחְתָּ אוֹ שִׁפְשַׁפְתָּ וְתִרְצָה לְהִתְפַּלֵּל מִיַּד, אָז תִּתְפַּלֵּל אֲשֶׁר יָצַר וְעַל נְטִילַת יָדָיִם.
גְּדִילִים תַּעֲשֶׂה לְךָ עַל אַרְבַּע כַּנְפוֹת כְּסוּתְךָ, לְמַעַן תִּזְכּוֹר לְקַדֵּשׁ עַצְמְךָ בְּכָל דְּבָרֶיךָ. וֶהֱוֵי צָנוּעַ בְּבֵית הַכִּסֵּא וְעִם בֵּיתְךָ, כִּי אֲפִלּוּ שִׂיחָה קַלָּה שֶׁבֵּין אִישׁ לְאִשְׁתּוֹ עָתִיד לִתֵּן עָלֶיהָ אֶת הַדִּין. וְאַל תִּנְהַג עַצְמְךָ בְּקַלּוּת רֹאשׁ, וִיהִי מוֹרָא שָׁמַיִם עָלֶיךָ. וְהִשָּׁמֵר מִלְּהִסְתַּכֵּל בְּאִשָּׁה, וַאֲפִלּוּ פְנוּיָה. וּמְזוּזוֹת עַל פִּתְחֵי בֵיתְךָ אַל יֶחְסְרוּ.
סוֹד אַחֵר אַל תְּגָל, גַּם אֶת הַדְּבָרִים אֲשֶׁר יְדַבְּרוּ לְפָנֶיךָ שֶׁלֹּא עַל דֶּרֶךְ סוֹד טָמְנֵם בְּקֶרֶב לִבְּךָ. גַּם אִם תִּשְׁמְעֶנוּ מֵאַחֵר, אַל תֹּאמַר כְּבָר שָׁמַעְתִּי זֶה. וּמִשּׁוֹכֶבֶת חֵיקֶךָ שְׁמוֹר פִּתְחֵי פִיךָ.
עֶרֶב וָבֹקֶר וְצָהֳרָיִם שְׁמֹר הָעִתִּים הַקְּבוּעִים לַתְּפִלָּה, וּפְתַח לִבְּךָ שָׁעָה אַחַת קֹדֶם הַתְּפִלָּה. וֶהֱוֵי זָהִיר שֶׁתִּהְיֶה מֵעֲשָׂרָה הָרִאשׁוֹנִים. וְאַל תְּדַבֵּר שִׂיחָה בְּטֵלָה בְּבֵית הַכְּנֶסֶת, וּתְפִילִין עַל רֹאשְׁךָ וְעַל זְרֹעֲךָ אַל יֶחְסְרוּ.
פַּלֵס מַעְגַּל רַגְלֶיךָ לְיַשֵּׁר עַצְמְךָ בְּדֶרֶךְ בֵּינוֹנִי בְּמַאֲכָל וּבְמִשְׁתֶּה וּבְכָל מִדּוֹתֶיךָ, וְאַל תַּט יָמִין וּשְׂמֹאל בְּדִבּוּרְךָ וּבְהַסְבָּרַת פָּנִים עִם הָאֱמוּנָה, וּרְדֹף אַחַר הַשָּׁלוֹם.
קְבַע עִתִּים לַתּוֹרָה קֹדֶם אֲכִילָה וּשְׁכִיבָה, וְדִבַּרְתָּ בָּם עַל שֻׁלְחָנְךָ, וְהִזְהַרְתָּ בָּם אַנְשֵׁי בֵיתֶךָ לְהַדְרִיכָם עַל פִּי הַתּוֹרָה בְּכָל הַדְּבָרִים הַצְּרִיכִים אַזְהָרָה, לִשְׁמֹר פִּיהֶם מִלְּהִתְחַלֵּל. כִּי תְּחִלַּת דִּינוֹ שֶׁל אָדָם - קָבַעְתָּ עִתִּים לַתּוֹרָה.
שְׂמַח בְּשָׁמְעֲךָ תּוֹכַחַת כְּמוֹצֵא שָׁלָל רָב, וְהוֹכַח לְחָכָם וְיֶאֱהָבֶךָּ, כִּי טוֹבָה תוֹכַחַת מְגֻלָּה מֵאַהֲבָה מְסֻתֶּרֶת. וְלַמּוֹכִיחִים יִנְעָם.
בִּתְחִלַּת מַעֲשֶׂיךָ הַבֵּט סוֹפָהּ, וֶהֱוֵי מְחַשֵּׁב הֶפְסֵד מִצְוָה כְּנֶגֶד שְׂכָרָהּ, וּשְׂכַר עֲבֵרָה כְּנֶגֶד הֶפְסֵדָהּ. כִּי הֶחָכָם עֵינָיו בְּרֹאשׁוֹ.
הִזָּהֵר שֶׁלֹּא תִסְמֹךְ בִּלְבָבְךָ, וּשְׁמַע עֵצָה וְקַבֵּל מוּסָר, וְתִהְיֶה זָרִיז לַעֲשׂוֹת כָּל מַה שֶׁמֻּטָּל עָלֶיךָ לַעֲשׂוֹת, וּמִכָּל מִשְׁמָר נְצֹר לִבְּךָ.
אַל תָּקוּם מִמִּטָּתְךָ כְּאִישׁ עָצֵל, כִּי אִם בִּזְרִיזוּת כְּדֵי לַעֲבוֹד לְיוֹצֶרְךָ.
אַל תְּאַחֵר לָרוּץ מְהֵרָה אֶל בֵּית הַתְּפִלָּה, וְשָׁמַרְתָּ רַגְלֶיךָ פֶּן יִהְיוּ מְטֻנָּפוֹת, אַל תָּשִׂים לִבְּךָ אֲחוֹרַנִּית בִּשְׁעַת הַתְּפִלָּה, וְהִתְכַּוֵּן לִבְּךָ לְיוֹצֶרְךָ.
אַל תְּדַבֵּר בְּלַעֲגֵי שָׂפָה וּבְלָשׁוֹן אַחֶרֶת כָּל עֵת שֶׁהַחַזָּן מִתְפַּלֵּל, וְתַעֲנֶה אָמֵן.
אַל תִּנְשֶׁה פְּגִיעַת הַמָּוֶת שֶׁתָּבוֹא פִּתְאוֹם, וְתִזְכֹּר מַעֲמָד הַדִּין.
אַל תִּתְעַסֵּק בְּמִצְוָה כְּדֵי לְקַבֵּל פְּרָס, וְאַל תִּרְחָק מִן הָעֲבֵרוֹת מִפְּנֵי הָעֹנֶשׁ, רַק עֲבֹד מֵאַהֲבָה.
לְיוֹם רְבִיעִי
אַל תִּתְרַשֵּׁל בְּמִצְוֹת אִם בָּא לְיָדְךָ, וְתַעֲשֶׂנָּה לְשֵׁם שָׁמַיִם בְּלִי אִחוּר.
אַל תִּתְעַצֵּל בְּבִרְכַּת הַלְּבָנָה, שֶׁאִם לֹא זָכוּ יִשְׂרָאֵל אֶלָא לְהַקְבִּיל פְּנֵי הַשְּׁכִינָה בְּכָל חֹדֶשׁ דַיָּם.
אַל תַּעֲשֶׂה דָּבָר שֶׁיַּלְעִיגוּ הַבְּרִיּוֹת, שֶׁדַּרְכָּם לְהַעֲלִים הַטּוֹבוֹת וּלְגַלּוֹת הָרָעוֹת.
אַל תַּקְלֶה אָבִיךָ וְאִמֶּךָ, וְאַל תְּצַעֵר אוֹתָם, כַּבְּדֵם כְּפִי יְכָלְתְּךָ כָּל יְמֵיהֶם.
אַל יִהְיוּ פָנֶיךָ זְעוּמוֹת נֶגֶד עוֹבְרִים וְשָׁבִים, וְקַבֵּל אֹתָם בְּפָנִים מְאִירִים.
אַל תִּשְׁכַּח לְהַעֲנִיק לָהֶם צֵדָה וְלַעֲשׂוֹת לְוָיָה לָהֶם, וּתְנַחֲמֵם בִּדְבָרִים.
אַל תָּשִׂים עֵינֶיךָ לְמִי שֶׁעָלָה לְעֹשֶׁר יוֹתֵר מִמְּךָ, אֶלָּא לְמִי שֶׁהוּא תַּחְתֶּיךָ.
אַל תִּבָּהֵל לִקְצֹף מִשּׁוּם דָּבָר, וְהַאֲרֵךְ אַפְּךָ, פֶּן תְּאַבֵּד אֶת חָכְמָתְךָ.
אַל תּוֹצִיא מִמְּךָ עִקְּשׁוּת פֶּה וְנִבּוּל פֶּה, כִּי עַל כָּל דְּבָרֶיךָ תָּבֹא בַּמִּשְׁפָּט.
אַל תַּחֲזֵק כַּעַסְךָ עִם חֲבֵרְךָ יוֹם אֶחָד, וְתִכָּנַע לְפָנָיו לְבַקֵּשׁ מִמֶּנּוּ מְחִילָה קֹדֶם.
אַל תְּדַבֵּר בְּצַוָּאר עָתָק, וְאַל תָּעִיז מֶצַח שֶׁלֹּא לְקַבֵּל עָלֶיךָ יִרְאַת שָׁמַיִם.
אַל תָּשִׁיב לִמְּחַרְפֶךָ וְלִמְּבַזֶךָ, וְתָשִׂים יָד לַפֶּה וּשְׁתֹק פֶּן יֵחַם לְבָבְךָ.
אַל תִּתְעַבֵּר עַל רִיב לֹא לְךָ, כִּי לַסּוֹף הֵם יַשְׁלִימוּ בֵּינֵיהֶם וְאַתָּה תִשָּׁאֵר בְּכַעַס.
אַל תִּתְגָּאֶה עַל הַבְּרִיּוֹת, וְתִהְיֶה שְׁפַל רוּחַ וּכְעָפָר שֶׁהַכֹּל דָּשִׁין בּוֹ.
אַל תְּהִי בָז לְכָל אָדָם וּלְכָל דָּבָר, שֶּׁאֵין לְךָ אָדָם שֶּׁאֵין לוֹ שָׁעָה וְאֵין לְךָ דָּבָר שֶּׁאֵין לוֹ מָקוֹם.
צֶדֶק צֶדֶק תִּרְדֹּף, כִּי רוֹדֵף צְדָקָה וָחֶסֶד יִמְצָא חַיִּים צְדָקָה וְכָבוֹד. וְאַל יְחַסֵּר מִמַּחֲצִית הַשֶּׁקֶל בְּכָל שָׁנָה בְּפַעַם אַחַת, וּבְכָל חֹדֶשׁ וּבְכָל שָׁבוּעַ כְּפִי מִסַּת יָדְךָ, וּבְכָל יוֹם לֹא תֶּחְסַר מַתָּנָה מוּעֶטֶת לְכָל הַפָּחוֹת קֹדֶם הַתְּפִלָּה. וְאִם תַּגִּיעַ לְמַעֲשֵׂר, תִּתֵּן וִיהִי טֶרֶף בְּבֵיתֶךָ בְּכָל אֲשֶׁר תִּמְצָא יָדְךָ תִּגְמֹל, הֵן לַחַיִּים הֵן לַמֵּתִים, הֵן לָעֲנִיִּים הֵן לַעֲשִׁירִים.
רְצֵה בַּאֲשֶׁר יִרְצֶה יוֹצֶרְךָ. שְׂמַח בְּחֶלְקְךָ אִם מְעַט וְאִם הַרְבֵּה, וְהִתְחַנֵּן לְפָנָיו תָּמִיד לְהַטּוֹת לְבָבֶךָ לְעֵדוֹתָיו, וּבִשְׁאָר דְּרָכֶיךָ הַשְׁלֵךְ עַל ה' יְהָבְךָ. וְאַל יִקְשֶׁה בְעֵינֶיךָ מִלְּהוֹצִיא לִכְבוֹד הַשַּׁבָּת וְיוֹם טוֹב בְּכָל הַצָּרִיךְ, וְהִשְׁתַּדֵּל לְכַבְּדָם וּלְקַבְּלָם מִבְּעוֹד יוֹם, וּלְהִתְעַנֵּג בָּהֶם בַּאֲכִילָה וּשְׁתִיָּה וְחֶצְיוֹ לְבֵית הַמִּדְרָשׁ. וְכַבְּדֵהוּ בִּכְנִיסָתוֹ וּבִיצִיאָתוֹ לַעֲרֹךְ שֻׁלְחָן בְּמוֹצָאֵי שַׁבָּת.
אַל תִישַׁן כְּעָצֵל שֵׁינָה רַבָּה, וְתַרְגִּיל אֶת עַצְמְךָ לְהָקִיץ בְּהָנֵץ הַחַמָּה, וּלְקוֹל הַצִּפּוֹר קוּם מִמִּטָּתְךָ.
אַל תִּתְפַּלֵּל בְּלֹא נְקִיּוּת כַּפַּיִם וּבְלֹא טָהֳרָה, כִּי תְּפִלָּתְךָ לֹא תִהְיֶה נִשְׁמַעַת.
לֹא תִּתְפַּלֵּל כִּי אִם בְּכַוָּנַת הַלֵּב וּבְנַחַת, כְּדֵי שֶׁיִּשְׁמַע הָאֹזֶן.
אַל תִּשְׁכַּח צוּר יְלָדְךָ וּמְחוֹלְלֶךָ, וּבְכָל דְּרָכֶיךָ דָעֵהוּ, וּתְבִיאֵהוּ לְנֶגְדֶּךָ תָּמִיד:
לְיוֹם חֲמִישִׁי
אַל תַּרְבֶּה לִשְׂמוֹחַ, וּזְכֹר כִּי רוּחַ חַיֶּיךָ נוֹצַר מֵעָפָר וְאַחֲרִיתְךָ רִמָּה.
אַל תֹּאמַר עַל שׁוּם מִצְוָה אֶעֱשֶׂה אוֹתָהּ לְמָחָר, שֶׁמָּא לֹא תִּפָּנֶה לַעֲשׂוֹת.
אַל תִּפָּרֵד מֵהַגָיַית חָכְמָה וּמוּסָר, וְתִתְאַבֵּק בַּעֲפַר רַגְלֵי חֲכָמִים וְהִתְחַכֵּם.
אַל תַּנִּיחַ דֶּרֶךְ חֲסִידוּת אַף עַל פִּי שֶׁמַּלְעִיגִים עָלֶיךָ, וְאַל תֵּבוֹשׁ לִדְבַר מִצְוָה.
אַל תִּקְפָּץ יָדֶיךָ מִלִּתֵּן תָּמִיד אֶל הָעֲנִיִּים וְלָאֶבְיוֹנִים, וּמִבְּשָׂרְךָ אַל תִּתְעַלָּם.
אַל תְּאַחֵר לָרוּץ וּלְמַהֵר וּלְהָכִין לִפְנֵיהֶם שֻׁלְחָן וְלֶחֶם, כִּי שֶׁמָּא הֵם רְעֵבִים.
אַל תִּתְעַצֵּל לְהָבִיא מַעֲשֵׂר אֶל בֵּית הָאוֹצָר, כִּי מַתָּן בְּסֵתֶר יִכְפֶּה אַף.
אַל תַּבִּיט לְמִי שֶׁהוּא קָטָן מִמְּךָ בַּעֲבוֹדָה וּבְיִרְאָה, כִּי אִם לְגָדוֹל מִמְּךָ.
אַל תָּרִים יָדֶיךָ עַל חֲבֵרְךָ, וְאַף אִם הוּא מְקַלֵּל אֶת אָבִיךָ וְאֶת אִמֶּךָ בְּפָנֶיךָ.
אַל תּוֹצִיא דָּבָר וְלָשׁוֹן הָרַע עַל שׁוּם בְּרִיָּה, וְלֹא לְזוּת שְׂפָתָיִם וּרְגִילוּת.
אַל תְּהִי נִבְהָל לְהָשִׁיב בְּעַזּוּת לְמִי שֶׁאָמַר דְּבָרִים אֲשֶׁר לֹא טוֹבִים.
אַל תַּשְׁמַע בַּחוּץ קוֹלְךָ, וְאֶל תְּהִי צוֹוֵחַ כַּבְּהֵמָה, וּדְבָרֶיךָ יִהְיוּ בְּנַחַת.
אַל תַּלְבִּין פְּנֵי חֲבֵרְךָ בָּרַבִּים, כִּי הָעוֹשֶׂה כֵּן אֵין לוֹ חֵלֶק לְעוֹלָם הַבָּא.
אַל תַּרְאֶה יְכֹלֶת נֶגֶד שׁוּם אָדָם אִם יָדְךָ גָּבְרָה, כִּי לֹא תֵדַע אִם לֹא תַחֲלֹשׁ.
אַל תִּרְדֹּף אַחַר הַכָּבוֹד, וְלֹא תַעֲלֶה בְּמַעֲלָה שֶׁאֵינָהּ רְאוּיָה לְךָ.
אַל יְכַבְּדוּךָ בְּנֵי אָדָם, פֶּן יִבְעֲטוּ וְיַשְׁפִּילוּךָ.
אַל תֶּרֶף יָדְךָ מִלְּבַקֵּשׁ רֵעִים וְאוֹהֲבִים, וְאַל יִמְעַט לְפָנֶיךָ שׂוֹנֵא אֶחָד.
אַל תְּגַנֶּה מִקַּח חֲבֵרְךָ וְאֶל תַּחְלִישׁ דַּעְתּוֹ, כִּי זֶה מִנְהָג לְחַסְרֵי דַּעַת .
אַל תֹּאמַר בְּצִדְקָתִי הֶעֱשַׁרְתִּי, וְתִירָא שֶׁלֹּא תְּקַבֵּל שְׂכָרְךָ בָּעוֹלָם הַזֶּה.
אַל תַּטֶּה אֶת חֲבֵרְךָ מִדֶּרֶךְ טוֹבָה אֶל דֶּרֶךְ רָעָה, כְּגוֹן מֵסִית וּמֵדִיחַ וְכַיּוֹצֵא בָּזֶה.
אַל תֹּאכַל אֲכִילָה גַּסָּה עַד שֶׁתְּמַלֵּא כְּרֵיסְךָ, כִּי הַרְבֵּה חוֹלָאִים בָּאִים עַל רוֹב אֲכִילָה.
אַל תְּהִי בְסוֹבְאֵי יַיִן בְּזוֹלְלֵי בָּשָׂר, פֶּן תִּשְׁכַּח אֶת בּוֹרַאֲךָ וְתֶחֱטָא.
אַל תַּטִּיל אֵימָה יְתֵרָה בְּתוֹךְ בֵּיתֶךָ, כִּי הַרְבֵּה קִלְקוּלִים בָּאִים עַל רוֹב מוֹרָא.
אַל תִּתְיַחֵד עִם שׁוּם אִשָּׁה חוּץ מֵאִשְׁתְּךָ וְאִמְּךָ וּבִתְּךָ, וַאֲפִילוּ עִם שְׁתֵּי נָשִׁים.
אַל תְּשַׁבַּח אִשָּׁה בְּיוֹפְיָהּ וּבְטוּב מַעֲשֶׂיהָ, פֶּן יְאַשְּׁרוּהָ הַשּׁוֹמְעִים.
אַל תִּתֵּן תִּפְאֶרֶת לְעַצְמְךָ, וְאַל תִּיקַר גּוּפְךָ בְּעֵינֶיךָ וְתַקְטִין אֶת עַצְמְךָ.
אַל תְּבַהֵל מַעֲשֶׂיךָ.
אַל תַּרְבֶּה לְדַבֵּר בַּדְּבָרִים הַמּוֹעִילִים וּבְלֹא נֶזֶק, כִּי אִם בְּקֹצֶר לָשׁוֹן.
אַל תֶּרֶף יָדֶיךָ לִקְנוֹת לְךָ חָבֵר נֶאֱמָן, וּשְׁמֹר אוֹתוֹ וְאַל תְּאַבְּדֵהוּ כִּי טוֹב.
לְיוֹם שִׁשִּׁי
אַל תְּפַתֶּה אֶת חֲבֵרְךָ בְּשִׂפְתֵי חֲלָקוֹת וּבַחֲנִיפוּת, וְאַל תְּדַבֵּר בְּלֵב וָלֵב:
אַל תַּכְעִיס לְשׁוּם נָכְרִי כִי אֵין נָכְרִי שֶׁאֵין לוֹ שָׁעָה וְעֶבְרָתָם שְׁמוּרָה נֶצַח:
אַל תִּתְחַבֵּר לְאָדָם רָע וְחוֹטֵא וְכַעֲסָן וּכְסִיל פֶּן תָּבִיא כְּלִמּוֹת עָלֶיךָ:
אַל תַּעֲלֶה בְּדַעְתְּךָ לְנַצֵחַ אֶת הֶחָכָם, כִּי לֹא תַּרְבֶּה עַל חָכְמָתְךָ חָכְמָה:
אַל תְּהִי קַפְּדָן לְדָבָר מוּעָט נֶגֶד שׁוּם אָדָם, פֶּן תְּלַקֵּט שׂוֹנְאִים עַל חִנָּם:
אַל תְּהִי לָהוּט לָדַעַת הַסְּתָרִים שֶׁבֵּין אָדָם לַחֲבֵרוֹ וְדָבָר הַמְּכֻסֶּה מִמְּךָ:
אַל תַּעַשׂ בַּסֵּתֶר מַה שֶׁתִּתְבַּיֵּשׁ בְּגָלוּי, וְאַל תֹּאמַר מִי רוֹאֵנִי:
אַל תַּחְשׁוֹב עָוֹן לְמִי שֶׁיָּבוֹא לְהִתְנַצֵל לְפָנֶיךָ אִם אֱמֶת וְאִם שֶׁקֶר:
אַל תִּסְמוֹךְ לְיַד מַתְּנַת בָּשָׂר וָדָם, וְתַעֲבוֹד לְבַקִּשׁ מְזוֹנוֹתֶיךָ:
אַל יְהִי מָמוֹן שֶׁלְּךָ חָבִיב עָלֶיךָ יוֹתֵר מִגּוּפְךָ, כְּמוֹ לַעֲבוֹר עַל הַמֶּכֶס וְלָלֶכֶת יְחִידִי:
אַל תִּתֵּן בִּלְבָבְךָ קִנְאָה שֶׁזּוֹ הִיא חוֹלָה רָעָה שֶׁאֵין לָהּ רְפוּאָה: 
אַל תְּהִי רָגִיל לֹא בִּשְׁבוּעָה וְלֹא בִּנְדָרִים כִּי בַּעֲוֹן נְדָרִים בָּנִים מֵתִים:
אַל תַּרְגִּיל לִשָּׁבַע עַל גּוּפְךָ וַאֲפִלּוּ עַל דְּבַר אֱמֶת:
אַל תְּאַחֵר לַעֲשׂוֹת תְּשׁוּבָה שְׁלֵמָה, וּלְבַקֵּשׁ רְפוּאָה לְחוֹלִי נַפְשֶׁךָ:
אַל תַּעֲמוֹל לָרוּחַ, וְאַל תִּשְׁמַע דְּבָרִים בְּטֵלִים:
אַל תְּכַנֶּה שֵׁם רָע כִּי הַמְּכַנֶּה שֵׁם [נ"א רע] לַחֲבֵרוֹ אֵין לוֹ חֵלֶק לָעוֹלָם הַבָּא:
אַל תִּבְטַח בְּעָשְׁרְךָ, כִּי הַבּוֹטֵחַ בְּעָשְׁרוֹ מְלַקִּט שׂוֹנְאִים, וְיִכָּשֵׁל תַּחַת שׂוֹנְאָיו:
אַל תְּהִי סַרְבָּן אֶל אַנְשֵׁי עִירְךָ, לְבַטֵּל רְצוֹנְךָ מִפְּנֵי רְצוֹן אֲחֵרִים:
אַל תַּרְגִּיל עַצְמְךָ לֶאֱכוֹל חוּץ מִבֵּיתְךָ, עִם קִבּוּץ הַרְבֵּה שֶׁלֹּא לִסְעוּדַת מִצְוָה:
אַל תְּשַׁבֵּר גּוּפְךָ לְהִשְׁתַּכֵּר מִיַּיִן, פֶּן תִּהְיֶה מְגֻנֶּה וּתְנַבֵּל אֶת פִּיךָ וְתִתְחָרֵט:
אַל תִּכְעֹס בְּאִשְׁתְּךָ, וְאִם רִחַקְתָּ אוֹתָהּ בִּשְׂמאֹל קָרֵב אוֹתָהּ בְּיָמִין בְּלֹא אִיחוּר:
אַל תְּבַזֶּה אֶת אִשְׁתְּךָ וְכַבֵּד אוֹתָהּ, וּתְסִירֶנָּה מִן הַחֵטְא:
אַל תְּהִי רָגִיל לֵישֵׁב עִם הַלֵּצִים פְּחוּתֵי הַנֶּפֶשׁ פֶּן יַחֲטִיאוּךָ:
אַל תִּתְעַצֵל לְבַקֵּשׁ חָכְמָה, וּלְיַסֵּר אֶת חֲבֵרְךָ בְּסֵתֶר וְדֶרֶךְ כָּבוֹד:
אַל תְּדַבֵּר בְּלֹא עִתּוֹ וּבְדָבָר שֶׁאֵין בּוֹ תּוֹעֶלֶת, וּשְׁמוֹר פִּתְחֵי פִיךָ:
אַל תְּדַבֵּר עִם מְהוֹלָל וּמְשֻׁגָּע, שֶׁלֹּא יְקַבֵּל דְּבָרֶיךָ וִיבַזֶּה אוֹתָם:
אַל תְּהִי כְּפוּי טוֹבָה, וְכַבֵּד כָּל מִי שֶׁפָּתַח לְךָ פֶּתַח לְבַקִּשׁ דֵּי סִפּוּקְךָ:
אַל תּוֹצִיא מִפִּיךָ דְּבַר שֶׁקֶר וְכָזָב, וְנֶאֱמָן לְכָל אָדָם וַאֲפִלּוּ לְנָכְרִי:
אַל תִּתְעַצֵל לְהַקְדִּים שָׁלוֹם לְכָל אָדָם, וַאֲפִלּוּ לְנָכְרִי מִפְּנֵי דַרְכֵי שָׁלוֹם:
אַל תַּרְגִּיל עַצְמְךָ לַעֲמוֹד, כִּי אִם אֵצֶל חָכָם, וּשְׁמַע וְהַאֲזִין דְּבָרָיו:
לְיוֹם הַשַּׁבָּת
אוֹרַח חַיִּים לְמַעְלָה לְמַשְׂכִּיל לְמַעַן סוּר מִשְּׁאוֹל מָטָה:
א) שֶׁיַּפְרִישׁ מַעֲשֵׂר מִכָּל רֶוַח שֶׁיָּבִיא ה' יִתְעַלֶּה לְיָדוֹ:
ב) שֶׁיִּתֵּן מִיָּד לִצְדָקָה אֲשֶׁר תַּשִּׂיג יָדוֹ, וְלִבְסוֹף כָּל חֹדֶשׁ וּלְסוֹף כָּל שָׁנָה זָהָב וָחֵצִי:
ג) שֶׁיִּתְפַּלֵּל עֶרֶב וָבֹקֶר בְּכָל יוֹם עִם הַצִּבּוּר:
ד) שֶׁיָּנִיחַ תְּפִלִּין בְּכָל יוֹם:
ה) שֶׁיִּקְבַּע מְזוּזָה בְּכָל שַׁעֲרֵי בֵּיתוֹ הַמְּחֻיָּבִים בִּמְזוּזָה:
ו) שֶׁיִּקְבַּע עִתִּים לַתּוֹרָה:
ז) שֶׁיִּהְיֶה נֶאֱמָן בְּמַשָּׂאוֹ וּבְמַתָּנוֹ וּבְדִבּוּרוֹ:
ח) שֶׁיְּכַבֵּד לוֹמְדֵי תּוֹרָה בְּכָל יְכָלְתּוֹ:
ט) שֶׁיּוֹכִיחַ אֶת עֲמִיתוֹ וְלֹא יִשָּׂא עָלָיו חֵטְא:
י) שֶׁיָּדִין אֶת חֲבֵרוֹ לְכַף זְכוּת:
יא) שֶׁיִּמְחוֹל בְּכָל לַיְלָה קוֹדֶם שֶׁיָּלִין לְכָל מִי שֶׁחָטָא לוֹ בִּדְבָרִים:
יב) שֶׁיִּשְׁתַּדֵּל לְהַכְנִיס שָׁלוֹם בֵּין אִישׁ לְאִשְׁתּוֹ וּבֵין אָדָם לַחֲבֵרוֹ:
יג) שֶׁיַּזְהִיר אֶת בְּנֵי בֵּיתוֹ עַל הַתְּפִלָּה וְעַל נְטִילַת יָדַיִם וְעַל בִּרְכַּת הַנֶּהֱנִין:
יד) שֶׁיִּפְרַע הַתָּמִיד בְּכָל שִׁשִּׁי:
טו) שֶׁיִּלְמוֹד הַפָּרָשָׁה בְּכָל שָׁבוּע שְׁנַיִם מִקְרָא וְאֶחָד תַּרְגּוּם, וּפֵרוּשׁ רַשִׁ"י ז"ל:
טז) שֶׁיִּקְרָא אִגֶּרֶת הַתְּשׁוּבָה שֶׁחִבֵּר רַבֵּינוּ יוֹנָה ז"ל בַּשָּׁבוּע שֶׁיָּחוּל רֹאשׁ הַשָּׁנָה לִהְיוֹת בְּתוֹכָהּ:
יז) שֶׁיִּקְבַּע סְעוּדָה שְׁלִישִׁית בְּכָל שַׁבָּת אַחַר מִנְחָה:
יח) שֶׁיְּכַבֵּד אֶת הַשַּׁבָּת כְּבִרְכַּת ה' אֱלֹהָיו אֲשֶׁר נָתַן לוֹ:
יט) שֶׁיַּעֲרוֹךְ שֻׁלְחָן בְּכָל מוֹצָאֵי שַׁבָּת וְיֹאכַל אֲפִלּוּ דָּבָר מוּעָט:
כ) שֶׁיְּסַיֵּעַ לַחֲבֵרוֹ בְּכָל מַה שֶׁיִּצְטָרֵךְ בְּגוּפוֹ וּבִדְבָרָיו:
כא) שֶׁיִּתְוַדֶּה בְּכָל לַיְלָה קוֹדֶם שֶׁיִּשַׁן, מִלְּבַד הַלֵּילוֹת שֶׁהֵן אֲסוּרוֹת בְּהֶסְפֵּד וּבְתַעֲנִית. וְיִתְאַבֵּל עַל עֲוֹנוֹתָיו וְעַל אֹרֶךְ גָּלוּתֵנוּ וְעַל חֻרְבַּן בֵּית מִקְדָּשֵׁנוּ וְתִפְאַרְתֵּנוּ. שֶׁיִּבָּנֶה בִּמְהֵרָה בְּיָמֵינוּ:
כב) שֶׁיַּעֲשֶׂה יוֹם אֶחָד תַּעֲנִית בְּכָל חֹדֶשׁ בְּיוֹם שֶׁקּוֹרִין בַּתּוֹרָה, וְאִם לֹא יָכוֹל לְהִתְעַנּוֹת שֶׁיִּתֵּן שְׁנֵי פְשִׁיטִין לִצְדָקָה:
כג) שֶׁיְּקַיֵּם בְּהַצְנֵעַ לְכַלְכֵּל מַעֲשָׂיו הַטּוֹבִים כִּי הוּא עֲבוֹדַת ה' יִתְבָּרַךְ הַנִּבְחֶרֶת וְהָרְצוּיָה לְפָנָיו: