אָלֶף-בֵּית
(שִׁיר לְמִשְׂחָק)
מֹשֶׁה, שְׁלֹמֹה –
אִישׁ לִמְקוֹמוֹ!
כְּבָר הִגִּיעָה עֵת!
כְּבָר הִגִּיעָה עֵת!
רַב לָשׂוּחַ,
דַּי לָנוּחַ –
נִלְמַד אָלֶף-בֵּית!
נִלְמַד אָלֶף-בֵּית!
אוֹת לָאוֹת
וְקַו לְקַו,
וּבֵינְתַיִם
תִּהְיֶה רָב!
אַחַת לְמַעְלָה וְאַחַת לְמָטָּה,
פָּסוּק רִאשׁוֹן נִלְמַד עָתָּה:
אָלֶף, בֵּית, גִּימֶל, דָּלֶת –
מִי הֶחָכָם הוּא יִמָּלֶט!
שְׁנוּ, שַׁלֵּשׁוּ,
אַל תַּחֲרִישׁוּ
מִי הֶחָכָם הוּא יִמָּלֶט!
שְׁתַּיִם לְמַעְלָה וּשְׁתַּיִם לְמָטָּה,
פָּסוּק שֵׁנִי נִלְמַד עָתָּה:
הֵא, וָו, זַיִן, חֵת –
עַם הָאָרֶץ חָשׁוּב כְּמֵת!
שְׁנוּ, שַׁלֵּשׁוּ,
אַל תַּחֲרִישׁוּ
עַם הָאָרֶץ חָשׁוּב כְּמֵת!
שָׁלֹש לְמַעְלָה, וְשָׁלֹש לְמָטָּה,
פָּסוּק שְּלִישִּי נִלְמַד עָתָּה:
טֵת, יוּד, כָּף, לָמֶד –
תְּחִלָּה תִּלְמַד וְאַחַר תְּלַמֵּד.
שְׁנוּ, שַׁלֵּשׁוּ,
אַל תַּחֲרִישׁוּ
תְּחִלָּה תִּלְמַד וְאַחַר תְּלַמֵּד.
אַרְבַּע לְמַעְלָה וְאַרְבַּע לְמָטָּה,
פָּסוּק רְבִיעִי נִלְמַד עָתָּה:
מֵם, נוּן, סָמֶךְ, עַיִן –
אִם אֵין תּוֹרָה – קֶמַח אָיִן.
שְׁנוּ, שַׁלֵּשׁוּ,
אַל תַּחֲרִישׁוּ
אִם אֵין תּוֹרָה – קֶמַח אָיִן.
חָמֵשׁ לְמַעְלָה וְחָמֵשׁ לְמָטָּה,
פָּסוּק חֲמִשִּׁי נִלְמַד עָתָּה:
פֵּא, צָדֵי, קוּף, רֵישׁ
דִּבְרֵי תּוֹרָה מְשׁוּלִים לְאֵשׁ!
שְׁנוּ, שַׁלֵּשׁוּ,
אַל תַּחֲרִישׁוּ
דִּבְרֵי תּוֹרָה מְשׁוּלִים לְאֵשׁ!
שֵׁשׁ לְמַעְלָה וְשֵׁשׁ לְמָטָּה –
פָּסוּק אַחֲרוֹן נִלְמַד עָתָּה:
שִׁין, תָּו, שִׁין, תָּו –
שְׁנוּ, שַׁלֵּשׁוּ,
אַל תַּחֲרִישׁוּ
מִי שֶׁגָּמַר הוּא הָרָב!
