דּוּ"חַ מְיֻחָד שֶׁל וַעֲדָה לִבְדִיקַת הַפְּעָרִים הַחֶבְרָתִיִים בַּכְּנֶסֶת קוֹבַע:
הַחֶבְרָה הַיִּשְׂרְאֵלִית בִּבְעָיָה קָשָׁה
מִסְפַּר הַמִּשְׁפָּחוֹת הָעֲנִיוֹת גָדַל בַּשָׁנִים הָאַחֲרוֹנוֹת * בִּתְחוּם הַחִנּוּךְ יֵשׁ פְּעָרִים גְּדוֹלִים וּמִשְׂרַד הַחִנּוּךְ לֹא עוֹשֶׂה הַרְבֵּה לִפְתוֹר אֶת הַבְּעָיָה * הַנָּשִׂיא קַצָב הִבִּיעַ תִּקְוָה, שֶׁהַפְּעָרִים יִצְטַמְצְמוּ * יו"ר הַכְּנֶסֶת: "אֲפִלוּ טַנְקִים לֹא יוּכְלוּ לְהָגֵן עַל חֶבְרֶה שֶׁפְּגוּעָה מִבִּפְנִים" * 
וַעֲדַת חֲקִירָה שֶׁל הַכְּנֶסֶת, הִגִישָׁה בַּשָׁבוּעַ שֶׁעָבַר אֶת תוֹצְאוֹת הַמֶּחְקָר בְּנוֹשֵׂא הַפְּעָרִים הַחֶבְרָתִיִים בְּיִשְׂרָאֵל. מהַדּוּ"חַ, שֶׁהֻגַשׁ עַל יְדֵי חָבֵר הַכְּנֶסֶת רַן כֹּהֵן עוֹלֶה, שֶׁהַפַּעַר בֵּין הָעֲנִיִים לַעֲשִׁירִים גָדַל.
בִּתְחוּם הַחִנּוּךְ, קוֹבַעַת הַוַּעֲדָה שֶׁבָּאֲזוֹרִים שֶׁל מְצוּקָה כַּלְכָּלִית, הַחִנּוּךְ פָּחוֹת טוֹב. "מַעֲרֶכֶת הַחִנּוּךְ לֹא פּוֹתֶרֶת אֶת הַבְּעָיָה שֶׁל חֹסֶר הַשִּׁוְיוֹן בַּחִנּוּךְ. בְּמִקְרִים רַבִּים הִיא אֲפִלוּ עוֹזֶרֶת בְּקִיוּם אוֹתָם פְּעָרִים", נֶאֱמַר בדּוּ"חַ הַוַּעֲדָה.
נְשִׂיא הַמְּדִינָה, מֹשֶׁה קָצַב, שֶׁקִבֵּל לְיָדָיו אֶת הַדּוּ"חַ הִבִּיעַ תִּקְוָה, שֶׁדְּבָרִים בַּמְּדִינָה יַתְחִילוּ לְהִשְׁתַּנוֹת וְהַפְּעָרִים הַקָּשִׁים יַתְחִילוּ לְהִצְטַמְצֵם.
אַבְרָהָם בּוּרְג, יו"ר הַכְּנֶסֶת אָמַר: "אֵין טַנְק אוֹ מָטוֹס בָּעוֹלָם שֶׁיָכוֹל לְהָגֵן עַל חֶבְרָה שֶׁנִּפְגַעַת מִבִּפְנִים. אֲנַחְנוּ מִתַּחַת לַקַו הָאָדֹם בַּתְחוּם הַחֶבְרָתִי וַאֲנַחְנוּ חַיָּבִים לְשַׁנוֹת אֶת הַמַּצָב".
הַחוֹקְרִים מָצְאוּ כִּי בָּאָרֶץ יֵשׁ מִסְפָּר קָטָן שֶׁל אֲנָשִׁים הַמַּחְזִיק בְּרֹב הַכְּסָפִים בַּמְּדִינָה. עוֹד קָבַע הַדּוּ"חַ, שֶׁבְּכָל שָׁנָה נוֹסָפוֹת עוֹד 50 אֶלֶף מִשְׁפָּחוֹת לְמַעְגַל הָעֹנִי.
