תִּרְזָה יָפָה וַעֲבֻתָּה
עַל הַיְּאֹר עוֹמֶדֶת מֻטָּה;
כָּל-הַיּוֹם בַּמַּיִם צוֹפָה,
חוֹשְׁבָה: מַה-יְּהֵא בְסוֹפָהּ?
גָּדְלָה, פָּרְחָה, רֵיחָהּ זָלָף,
אָבִיב בָּא וְאָבִיב חָלָף;
כְּבָר מַגִּיעִים יָמִים קָרִים –
וְאָנָה בָאוּ הַצִּפֳּרִים?
וּבְתוֹךְ חַדְרָהּ מוּל הַמַּרְאָה
עוֹמְדָה כָל-הַיּוֹם הַנַּעֲרָה,
כָּל-הַיּוֹם בִּדְמוּתָהּ צוֹפָה,
חוֹשְׁבָה: מַה-יְּהֵא בְסוֹפָהּ?
גָּדְלָה, פָּרְחָה, רֵיחָהּ זָלָף,
אָבִיב בָּא וְאָבִיב חָלָף;
אַנְחוֹת לֵיל וִימֵי שִׁמּוּרִים –
וְהֵיכָן הֵמָּה הַבַּחוּרִים!
