
נְבוּאַת הָרוֹאָה
הַאֲזֵן הַאֲזִינוּ / דּוֹרוֹת הַקֹּדֶשׁ,
בָּנָיו שֶׁל הֵימְדַל / גְּדוֹלִים וּקְטַנִּים;
וַלְפָטֶר כִּי רָצָה, / אֲנִי אֲסַפֵּרָה
תּוֹלְדוֹת יְמֵי-קֶדֶם, / זִכְרוֹנוֹת רִאשׁוֹנִים.
שְׁמוּרִים בְּזִכְרוֹנִי – / אֲבוֹת-אֲבוֹת עֲנָקִים,
שֶׁהֵם יְלָדוּנִי / לִפְנֵי עִדָּנִים;
תִּשְׁעָה עוֹלָמוֹת יָדַעְתִּי / תִּשְׁעָה דּוֹרֵי עֵץ-הָעוֹלָם
הַמַּעֲמִיק שָׁרָשָׁיו / בְּבֶטֶן הָאֲדָמָה.
אָז בִּימוֹת-עוֹלָם / וְאִימִיר עוֹדוֹ חַי,
וְאֵין חָצָץ וְאֵין יָם / גַּם לֹא מִשְׁבָּר קַר;
לֹא הָיְתָה אֶרֶץ / וְלֹא רָקִיעַ,
אַךְ תְּהוֹם פּוֹעֶרֶת פֶּה, / וְאֵין זֵכֶר לַדֶּשֶׁא.
וְהִנֵּה בִּצְבְּצוּ וְעָלוּ / בְּנֵי בּוּר מִן הַבַּר
וְהֵם יָצְרוּ / אֶת מִידְגַרְד הַיָּפֶה,
מִדָּרוֹם הֵאִיר / הַשֶּׁמֶשׁ אֶת הָאָרֶץ,
וַיַּעַל בַּקַּרְקַע / עֵשֶׂב מוֹרִיק.
וְשֶׁמֶשׁ דָּרוֹם / נִלְוֶה אֶל יָרֵחַ,
נָגַע בִּימִינֵהוּ / בִּקְצֵה הַשָּׁמַיִם;
לֹא יָדַע הַשֶּׁמֶשׁ / אֵיפֹה זְבוּל לוֹ,
לֹא יָדַע יָרֵחַ / מַה כֹּחוֹ וְאוֹנוֹ.
לֹא יָדְעוּ הַכּוֹכָבִים / מְקוֹמָם אַיּוֹ.
אָז הָלְכוּ לַעֲצָרָה / הָאֵלִים כֻּלָּמוֹ,
מוֹשְׁלי הַקֹּדֶשׁ, / וְשָׁם נוֹעָצוּ:
קָרְאוּ שֵׁם לַלַּיְלָה, / לַיָּרֵחַ וְלַכֶּסֶא,
בֹּקֶר וָעֶרֶב, / צָהֳרַיִם וְעַרְבִית,
כָּל הַמּוֹעֲדִים / לִסְפִירַת הַשָּׁנִים.
לְאִידָפֶלְד בָּאוּ / הָאָזִים נִקְבָּצוּ
לַעֲשׂוֹת מִזְבְּחוֹת / וְלִבְנוֹת הֵיכָלוֹת;
יָסְדוּ כּוּרִים / לְחַשֵּׁל הַזָּהָב,
נִגְּדוּ צְבָתוֹת / וְכָל-כְּלֵי עֲבוֹדָה.
בֶּחָצֵר הִשְׁתַּעֲשָׁעוּ, / עַלִּיזִים בְּמִשְׂחַק-הַקֶּרֶשׁ,
כִּי לֹא חָסְרוּ / זְהַב פַּרְוָיִם –
עַד שֶׁבָּאוּ שְׁלָשׁ / הַנְּעָרוֹת הָאַדִּירוֹת,
בְּנוֹת הָעֲנָקִים / מִטּוּרְסֶנְהֵים.
[אָז הָלְכוּ לַעֲצָרָה / הָאֵלִים כֻּלָּמוֹ,
מוֹשְׁלי הַקֹּדֶשׁ, / וְשָׁם נוֹעָצוּ:
מִי וָמִי יִצּוֹר / הֲמוֹן הַנַּנָּסִים
מִדָּמָיו שֶׁל בְּרִימִיר / מֵאֵיבָרָיו שֶׁל בְּלָאִין.
וַיְהִי מוֹטְסוֹגְנִיר / הָאַדִּיר בֵּינֵיהֶם,
בְּכָל הַנַּנָּסִים, / וְדוּרִין הַשֵּׁנִי.
וַיַּעֲשׂוּ הַנַּנָּסִים / כַּמָּה צוּרוֹת בְּנֵי-אָדָם
בָּאֲדָמָה / כְּמִצְוַת דּוּרִין.
נִיאִי וְנִידִי, / נוֹרְדְרִי וְסוּדְרִי,
אוֹסְטְרִי וּוֶסְטְרִי / אַלְטְיוֹף, דְּוָלִין,
נַר וְנָאִין, / נִיפִּינְג, דָּאִין,
בִּיפוּר, בַּפוּר, / בּוֹמְבּוֹר, נוֹרִי,
אַן וְאוֹנַר, / אַיִי, מְיוֹדְבִיטְנִיר.
וִיג וְגַנְדַלְף / וִינְדוֹלְף, טוֹרִין,
טְרוֹר וּטְרָאִין / טֶק, לִיט וּוִיט,
נִיר וְרֶגִין / נִירַד וְרַדְסְבִיד –
נְכוֹנָה מָנִיתִי / אֶת הַנַּנָּסִים.
פִילִי וְקִילִי, / פוּנְדִין, נָלִי,
הֶפְּטִיפִילִי, / הָנַר, סְוִיאוּר,
פְרַר, הוֹרְנְבּוֹרִי, / פְרֶג וְלוֹנִי,
אָאוּרְוַנְג, יַארִי, / אֵיקִינְשַׁלְדִּי.
עֵת לְכַנּוֹת בְּשִׁיר / אֶת-הָאָדָם בִּשְׁמוֹ,
בְּנֵי עַם הַנַּנָּסִים / אֲבִי אֲבוֹת לוֹפַר;
גִּזְעָם עָלָה / מֵאֶרֶץ הַטְּרָשִׁים
דֶּרֶךְ בִּקְעוֹת-טִיט / אֶל שַׁדְמַת-הַחוֹל.
וְאֵלֶּה שְׁמוֹתָם: דְּרָאוּפְּנִיר / וְדוֹלְגְטְרָסִיר
הָר, הָאוּגְסְפּוֹרִי, / הֶלֶוַנְג, גְּלוֹאִין,
דּוֹרִי, אוֹרִי / דּוּף, אַנְדְּוַרִי,
שִׁירְפִיר, וִירְפִיר, / שָׁפִיד, אַיִי,
אַלְף וְאִינְגְוִי, / אֵיקִינְשַׁלְדִּי,
פְיַאלַר וּפְרוֹסְטִי / גִּנַר וּפִיד:
עַד בִּלְתִּי יָרֵחַ / יֵדְעוּ יָדֹעַ
שׁוֹשֶׁלֶת אֲרֻכָּה זֹאת / שֶׁל אֲבוֹת-לוֹפַר.]
וּשְׁלֹשָׁה אָזִים / נֶאְדָּרִים וְיָפִים
בְּנֵי הַזֶּרַע הַהוּא / עַד שְׂפַת-הַיָּם בָּאוּ;
בַּשָּׂדֶה הַנִּרְחָב / מָצְאוּ אֶת אַסְק וְאֶת אֶמְבְּלָה
תְּשׁוּשֵׁי-כֹח / וְגוֹרָלָם רוֹפֵף.
לֹא הָיָה בָּהֶם / לֹא רוּחַ לֹא נָפֶשׁ,
לֹא חֹם לֹא תְּנוּעָה, / לֹא צְבָעִים פּוֹרְחִים;
רוּחַ נָתַן אוֹדִין, / הוֹנִיר – הַנָּפֶשׁ,
לוֹדוּר – הַחֹם / וּצְבָעִים מְאִירִים.
אֲנִי יוֹדַעַת מֵילָה / אִיגְדְרָזִיל יְכַנּוּהָ,
מֹהַל לָבָן / מַרְטִיב אֶת עֵץ-הָאַדִּירִים;
מִשָּׁם בָּא הַטַּל / הַמַּרְטִיב עֲמָקִים;
מוֹרִיק הוּא תָּמִיד / עַל מַבּוּעַ הָאוּרְד
עַל יַד גֶּזַע הָעֵץ / עוֹמֵד אוּלָם,
שָׁלֹש בְּנוֹת-חָכְמָה / גָּרוֹת בְּתוֹכוֹ:
[הָאַחַת שְׁמָהּ אוּרְד, / הַשְּׁנִיָּה וֶרְדַּנְדִּי –
הֵן חָרְטוּ בְּרַעֲפֵי-עֵץ – / וְהַשְּׁלִישִׁית הִיא שׁוּלְד;]
הֵן פֹּה חָרְצוּ / גּוֹרַל הַחַיִּים
לִבְנֵי-אָדָם, / גּוֹרַל כָּל-גָּבֶר.
רִאשׁוֹנָה לְמִלְחֲמוֹת-עוֹלָמוֹת / אֲנִי יָדַעְתִּי
עֵת דָּקְרוּ / אֶת גּוּלְוֵיג בִּרְמָחִים
וַיִּשְׂרְפוּ בָּאֵשׁ / בְּאוּלַמּוֹ שֶׁל הָוִי,
שָׁלֹש פְּעָמִים שָׂרְפוּ / אֶת-הַיְּלוּדָה שָׁלֹש
[כַּמָּה וְכַמָּה פְּעָמִים / וְהִיא חַיָּה עוֹדָהּ].
הֵיד קָרְאוּ לָהּ / כְּשֶׁנִּכְנְסָה בָּיְתָה
אוֹתָהּ קוֹסֶמֶת / לֶב-חָכְמָה לָהּ וְחָזוֹן;
קְסָמִים בְּיָדֶיהָ / מַטְרִיפִים הַדַּעַת,
נָשִׁים קַלּוֹת-דַּעַת / חָשְׁקוּ בָּהּ תָּמִיד.
הָלְכוּ לַעֲצָרָה / הָאֵלִים כֻּלָּהַם,
מוֹשְׁלי הַקֹּדֶשׁ, / נוֹסְדוּ נוֹעָצוּ:
הֲיִשְׂאוּ מַס / הָאָזִים גַּם הֵם
אוֹ כָּל הָאֵלִים / יֵהָנוּ מִן הַקָּרְבָּנוֹת.
הֵטִיל אוֹדִין / הָעֵץ בַּחַיִל –
גַּם זֶה אֵרַע / בַּקְּרָב הָרִאשׁוֹן –
אָז נִשְׁבְּרָה הַסּוֹלְלָה / שֶׁל בִּירָנִית הָאָזִים
הַוָּנִים אַנְשֵׁי-הַמִּלְחָמָה / בּוֹסְסוּ הַשָּׂדֶה.
הָלְכוּ לַעֲצָרָה / הָאֵלִים כֻּלָּהַם,
מוֹשְׁלי הַקֹּדֶשׁ / נוֹסְדוּ נוֹעָצוּ:
מִי הוּא אֲשֶׁר מִלֵּא / כָּל הָאֲוִיר רָעַל
וַיִּתֵּן לְזֶרַע הָעֲנָקִים / כַּלָּתוֹ שֶׁל אוֹד?
אַךְ טוֹר הוּא הִסְכִּים / בְּאֹמֶץ לִבּוֹ –
לְעִתִּים רְחוֹקוֹת / יֵשֵׁב כִּי יִשְׁמַע זֹאת –
אָז נִתְרוֹפְפוּ הָאָלוֹת / הַדְּבָרִים וְהַשְּׁבוּעוֹת,
חוֹזֵה-הַמִּבְטָחִים / אֲשֶׁר כָּרְתוּ קֹדֶם.
אֲנִי יוֹדַעַת מַחֲבוֹאָהּ / שֶׁל קֶרֶן הֵימְדַל
תַּחַת אִילַן-הַקֹּדֶש / הַשּׁוֹתֶה אֲוִיר-שָׁמַיִם;
רוֹאָה אֲנִי הַזְּרָמִים / הָרְטֻבִּים נוֹפְלִים עָלָיו
מֵעֵרְבוֹנוֹ שֶׁל אוֹדִין, / – הֲתָבִינוּ שְׁאָר-דְּבָרַי?
בָּדָד יָשַׁבְתִּי / כְּשֶׁבָּא אַלּוּף הָאָזִים
הַבָּא-בַיָּמִים / וְהִבִּיט בְּעֵינָי:
"מַה תְּאַוֶּה לָדַעַת? / מַה תִּבְחָנֵנִי?
אוֹדִין, אֲנִי יוֹדַעַת, / אֵיפֹה הִצְפַּנְתָּ עֵינְךָ!"
יָדַעְתִּי כִּי צְפוּנָה / עֵינוֹ שׁל אוֹדִין
בְּמַבּוּעוֹ שֶׁל מִימִיר / הַמְּהֻלָּל בַּכֹּל;
מֵי-דְבַש יְגַמֵּא / מִימִיר לַבְּקָרִים
מֵעֵרְבוֹנֹו שֶׁל אוֹדִין, / – הֲתָבִינוּ שְׁאָר דְּבָרַי?
אֲבִי-צְבָאוֹת חָנַנִּי / עֲנָק וְטַבָּעוֹת,
כִּי לִבִּי לֶב-שֵׂכֶל / וּבִי רוּחַ-חוֹזֶה.
לִי הַרְבֵּה חָכְמָה / אוּכַל לְהַרְחִיק שׁוּר,
עֵינִי חָלְפָה-עָבְרָה / כָּל הָעוֹלָמוֹת.
סָבִיב סָבִיב רָאִיתִי / הַוַּלְקִירוֹת בְּבוֹאָן,
מוּכָנוֹת לִרְכּוֹב / בְּמַעַרְכוֹת הַגִּבּוֹרִים;
שׁוּלְד נָשְׁקָה מָגֵן, / שׁוֹגוּל אַחֲרֶיהָ,
גּוּד, הִילְד, גּוֹנְדוּל / וְגֵירְשׁוֹגוּל.
הִנֵּה גִּלִּיתִי לָכֶם / אֶת נַעֲרוֹת הֶרְיַן,
נְכוֹנוֹת וְעוֹמְדוֹת / לָרֶדֶת אָרְצָה.
רָאֹה רָאִיתִי / נִגְזְרָה גְּזֵרָה
עַל בְּנוֹ-אוֹדִין / עַל בַּלְדְּר הָאָצִיל;
רָם עַל קַרְקָעוֹ / עָלָה מִתַּמֵּר
הַדִּבְקוֹן הַזָּקוּף / שֶׁצָּמַח יָפֶה.
אוֹתוֹ הֶעָנָף / הַדַּק לְמַרְאֶה
הָיָה לְחֵץ-צַעַר: / יָרֹה יָרָה הוֹד;
אַךְ תֵּכֶף הוּלַד / אָחִיו שֶׁל בַּלְדְּר,
בִּן-לַיְלָה נִלְחַם / בְּנוֹ שֶׁל אוֹדִין.
לֹא סָרַק רֹאשׁוֹ, / לֹא נָטַל יָדָיו עַד
שָׁכַב עַל גַּל-יְקוֹד / שׂוֹנֵא-בַּלְדְּר;
אַךְ פְרִיג בָּכְתָה / בְּפֶנְסָלִיר
אֲסוֹן וַלְהַלָּה. / – הֲתָבִינוּ שְׁאָר דְּבָרַי?
אֶת לוֹקִי הָרָע, / אֶת דְּמוּת הַמְּאֵרָה,
רָאִיתִי עָקוּד / בְּחֹרֶשׁ שָׁבִיר,
שָׁם יוֹשֶׁבֶת סִיגִין / שְׁקוּעָה בְּצָעַר
עַל מַכְאוֹבֵי אִישָׁהּ / – הֲתָבִינוּ שְׁאָר דְּבָרַי?
מִמִּזְרָח שׁוֹפֵךְ מֵימָיו / הַסְּלִידְר הַמַּקְצִיף
עִם חֲרָבוֹת וּפִגְיוֹנוֹת / דֶּרֶך עִמְקֵי-תַרְעֵלָה.
בְּשַׁדְמוֹת נִידָה / הִתְנוֹסֵס בַּצָּפוֹן
אוּלָם בָּנוּי פָּז / לְצֶאֱצָאֵי סִינְדְרִי;
עַל הַר אוֹקוֹלְנִיר / עָמַד עוֹד אֶחָד –
בְּרִימִיר, בֵּית-הַשֵּׁכָר / לָעֲנָקִים.
רָאִיתִי אוּלָם / רָחוֹק מִשֶּׁמֶשׁ
בְּנַסְטְרַנְד, וּשְׁעָרָיו / קְרוּעִים צָפוֹנָה;
בְּעַד חוֹר-עֲשָׁנוֹ פָּרַץ / גֶּשֶׁם שֶׁל רָעַל,
כִּי כָּתְלֵי הָאוּלָם / חֲתוּלִים בִּנְחָשִׁים.
שָׁם רָאִיתִי גְּבָרִים / נִשְׁבָּעִים לַשֶּׁקֶר וּמַכֵּי-נָפֵשׁ
בַּחֲצוֹתָם / זִרְמֵי-פֶרֶא
[וְגַם אֵלֶּה / שֶׁפִּתּוּ אֵשֶׁת-אִישׁ];
שָׁם יָנַק נִידְהוֹג / מִגְּוִיּוֹת מֵתִים,
הַזְּאֵב טָרַף בְּנֵי-אָדָם, / – הֲתָבִינוּ שְׁאָר דְּבָרַי?
מִקֶּדֶם יָשְׁבָה הַזְּקֵנָה / בְּיַעַר-הַבַּרְזֶל,
צֶאֱצָאֵי פֶנְרִיר / פֹּה יָלָדָה;
עוֹד יָבוֹא יוֹם / וְאֶחָד מֵאֵלֶּה
יַחֲנֹק הַשֶּׁמֶשׁ / בִּדְמוּת הַזְּאֵב.
מַאֲכָלוֹ בְּשַׂר / גְּבָרִים נָפָלוּ,
בְּדָמִים יְגֹאַל / מוֹשַׁב הָאֵלִים;
יִקְדַּר אוֹר-שֶׁמֶשׁ, / הַקֵּיצִים יָבֹאוּ,
יְמֵיהֶם עֲכוּרִים, / – הֲתָבִינוּ שְׁאָר דְּבָרַי?
שָׁם עַל הַגִּבְעָה / יָשַׁב שׁוֹמֵר-הָעֲנָקִית,
אֶגְטֶר הֶעָלֵז, / פּוֹרֵט עַל נָבֶל;
לִמְרַאֲשׁוֹתָיו קָרָא / בְּיַעַר-הַצִּפֳּרִים
שֶׂכְוִי אָדֹם יָפֶה, / הַמְּכֻנֶּה פְיַאלַר.
וְלָאֵלִים קָרָא / גּוּלִינְקַמְבִּי,
מְעוֹרֵר-הַגִּבּוֹרִים / בְּהֵיכַל אֵל-הָאֵלִים;
וְעוֹד אַחֵר קוֹרֵא / בְּמַעֲמַקֵּי הָאָרֶץ,
בַּחֲלַל-הַהֶל / וְנוֹצוֹתָיו אֲמֻצּוֹת.
גַּרְם צוֹעֵק בְּקוֹל / לִפְנֵי גְּנִיפַּהֶלִיר:
קוֹרֵעַ כְּבָלָיו, / בָּא-רָץ הַזְּאֵב!
לִי הַרְבֵּה חָכְמָה, / אוּכַל לְהַרְחִיק שׁוּר
גּוֹרַל הַזַּעַם / הַקָּרֵב לָאֵלִים.
מְדָנִים בֵּין אַחִים / וּמַפִּילִים זֶה אֶת זֶה,
קִשְׁרֵי דָמִים מְנַתְּקִים / בְּנֵי-הָאֲחָיוֹת;
רַע וּמַר בָּעוֹלָם, / רַבָּה הַתּוֹעֵבָה –
יְמוֹת-גַּרְזֶן, יְמוֹת חֶרֶב, / מָגִנִּים מִתְבַּקְּעִים,
יְמוֹת-סַעַר, יְמוֹת-זְאֵב, / עַד תֵּבֵל שׁוֹקַעַת,
לֹא יַחְמוֹל, לֹא יָחוּס / אָדָם עַל מִשְׁנֵהוּ.
בְּנֵי-מִים נֶחְפָּזִים, / קוֹלָהּ הַצָּלוּל
שֶׁל קֶרֶן-גְּיַאלַר / מַכְרִיז עַל הַסּוֹף;
הֵימְדַל תּוֹקֵעַ בְּקוֹל, / הַשּׁוֹפָר בָּאֲוִיר,
אוֹדִין מְדַבֵּר / עִם רֹאשׁוֹ שֶׁל מִים.
אִיגְדְרָזִיל מַרְעִיד / הָרָמָה בַּמֵּילוֹת,
רוֹעֵש הָעֵץ הָעַתִּיק, / לָעֲנָק קֹרָא דְרוֹר;
אָחַז פַּחַד / כָּל-יוֹשְׁבֵי שְׁאוֹל-תָּחַת,
עַד שֶׁעָלָה בִּשְׁבִילוֹ / רֵעַ-דָּמָיו שֶׁל סוּרְט.
מַה נִּשְׁמַע בֵּין הָאָזִים? / מַה לָּהֶם לָאֶלְבִּים?
רִיזֶנְהֵים כֻּלָּהּ הוֹמָה, / הָאָזִים נוֹעָצִים;
הַנַּנָּסִים נֶאֱנָחִים / עַל שַׁעֲרֵי הָאֲבָנִים
שֶׁלְּמוֹשְׁלֵי הַר-הַיָּעַר, / – הֲתָבִינוּ שְׁאָר דְּבָרַי?
גַּרְם צוֹעֵק בְּקוֹל / לִפְנֵי גְּנִיפַּהֶלִיר:
קוֹרֵעַ אֶת-הַכְּבָלִים / בָּא-רָץ הַזְּאֵב!
הַרְבֵּה חָכְמָה לִי, / אוּכַל לְהַרְחִיק שׁוּר
גּוֹרַל הַזַּעַם / הַקָּרֵב לָאֵלִים.
מִקֶּדֶם בָּא הֲרִים / מָגִנּוֹ בִּזְרוֹעוֹ,
בַּגַּלִּים מִתְגּוֹלֵל / נְחַשׁ-הָעוֹלָם
בַּחֲמַת עֲנָקִים; / צְרוּדוֹת נוֹאֵק הָעַיִט הַשָּׂב,
בְּרַטְּשׁוֹ פְּגָרִים; / יִנָּתֵק נַגְלְפַר.
מִצָּפוֹן שָׁטָה / אֳנִיָּה בַּיָּם,
בָּהּ אַנְשֵׁי-הֶל / וְלוֹקִי בָּהּ נוֹהֵג;
אַחֲרֵי הַזְּאֵב בָּאִים / קְהַל פִּרְאֵי-אָדָם,
אִתָּם בִּקְהָלָם / אָחִיו שֶׁל בִּילֵיפְּט.
מִדָּרוֹם בָּא סוּרְט / עִם מַכְחִיד-הַזְּמוֹרוֹת,
שֶׁמֶשׁ אֱלֵי-קְרָב / מַזְהִירָה מִן הַחֶרֶב,
קוֹרְסִים הָרֵי-הָאָבֶן, / כּוֹשְׁלוֹת הָעֲנָקִיּוֹת,
הֶל בּוֹלֵעַ בְּנֵי-אָדָם, / נִבְקָע הָרָקִיעַ.
צַעַר חָדָשׁ / בָּא עַל הֲלִין,
בְּצֵאת וַלְפָטֶר / לַעֲמוֹד בִּפְנֵי הַזְּאֵב,
וּבִפְנֵי סוּרְט / חוֹנֵק-בֶּלִי הַלָּבָן;
נָפוֹל תִּפּוֹל אָז / שִׂמְחָתָהּ שֶׁל פְרִיג.
אָז יָבוֹא וִידַר / בְּנוֹ שֶׁל וַלְפָטֶר,
הַגִּבּוֹר הֶעָצוּם / לְהִלָּחֵם בַּזְּאֵב:
יִתְקַע הַלַּהַב / בְּלֵב בֶּן-הָעֲנָק,
בְּעַד גְּרוֹנוֹ, / וְיִנְקוֹם אֶת אָבִיו.
גַּם בְּנָהּ שֶׁל הֲלוֹדִין / הַנֶּהְדָּר יָבוֹא אָז;
חוֹבֵק-הָאָרֶץ / יִפְעַר מְפַהֵק
אֶת לֹעוֹ הָרָחָב / עַד כִּפַּת הַשָּׁמָיִם –
אַךְ בְּנוֹ שֶׁל אוֹדִין / יוֹצֵא לִקְרַאת פְּרִיץ-הַחַיּוֹת.
יִכָּנַע לַחֲמָתוֹ / גּוֹנֵן-הָעוֹלָם;
הַכֹּל אֲנוּסִים / לַעֲזוֹב מוֹלַדְתָּם;
בְּנָהּ שֶׁל פְיוֹרְגִין / נִרְתַּע תֵּשַׁע פְּסִיעוֹת
לִפְנֵי הַנָּחָשׁ, / לֹא יֵחַת מִפְּנֵי רֶשַׁע.
הַחַמָּה מַשְׁחִירָה, / הָאָרֶץ שׁוֹקַעַת בַּיָּם,
נוֹפְלִים מִשָּׁמַיִם / הַכּוֹכָבִים הַצַּחִים;
נִתָּז הַקִּיטוֹר / וְחוֹנֵן-הַחַיִּים,
הַלַּהַב הֶחָם / לוֹקֵק הָרָקִיעַ.
גַּרְם נוֹבֵחַ בְּקוֹל / לִפְנֵי גְּנִיפַּהֶלִיר,
קוֹרֵעַ הַכְּבָלִים / בָּא-רָץ הַזְּאֵב!
הַרְבֵּה חָכְמָה עִמָּדִי, / אוּכַל לְהַרְחִיק שׁוּר
הַגּוֹרָל הַמָּר / הַקָּרֵב לָאֵלִים.
רוֹאָה אֲנִי הָאָרֶץ / בַּעֲלוֹתָהּ שׁוּב
מִתּוֹך הַמַּיִם, / עוֹטָה יֶרֶק רַעֲנָן;
עַל פְּנֵי אַשְׁדּוֹת-קֶצֶף / מְרַחֵף הַנֶּשֶר,
שׁוֹלֶה דָּגִים / עַל יַד נֵד הַסָּלַע.
עַל שְׂדֵה-אִידָפֶלְד / נִקְבָּצִים הָאָזִים,
מְדַבְּרִים בָּעֲנָק / חוֹבֵק-הָאָרֶץ,
נִזְכָּרִים בַּעֲלִילוֹת / הַמְּאֹרָעוֹת הַגְּדוֹלִים
וּבִכְתַב-הָרוּנוֹת / הָעַתִּיק לְאֵל עֶלְיוֹן.
שָׁם שׁוּב יִגָּלוּ / בְּתוֹךְ הָעֵשֶׂב
לוּחוֹת-הַזָּהָב / הַנִּפְלָאִים
אֲשֶׁר הָיוּ / לָאָזִים לְפָנִים.
עַל שָׂדֶה לֹא זָרוּעַ / יַעֲלוּ שִׁבֳּלִים,
וְכָלָה כָּל-הָרַע, / כִּי בַּלְדְּר יוֹפִיעַ.
בְּבֵית-הַמְּנַצְּחִים שֶׁל הֲרוֹפְּט, / מְעוֹן אֵלֵי-הַקְּרָב,
יָבוֹאוּ הוֹד וּבַּלְדְּר, / – הֲתָבִינוּ שְׁאָר דְּבָרַי?
אָז יָבוֹר לוֹ הוֹנִיר / זְמוֹרַת-הַנְּבוּאָה
וּבְנֵי אֵחֵי-טְוֶגִי / יֵשְׁבוּ עַל כִּסְאָם
בְּבֵית-הָרוּחוֹת הָרָחָב, / – הֲתָבִינוּ שְׁאָר דְּבָרַי?
אֲנִי רוֹאָה אוּלָם / עַל רָמוֹת הַגִּמְלֶה
מְצֻפֶּה זָהָב, / יָפֶה מֵחַמָּה:
שָׁם יָגוּרוּ / גְּדוּדֵי גִּבּוֹרִים
יֵהָנוּ מֵאֹשֶׁר / אֲשֶׁר לֹא יָסוּף.
מִמָּרוֹם יָבוֹא / הַשַּׁלִּיט הַנֶּהְדָּר
הַכֹּל-יָכוֹל / לְיוֹם-הַדִּין הַגָּדוֹל
וּלְמַטָּה יָעוּף / הַדְּרָקוֹן הָרָע,
הֶעָכָן הַנּוֹצֵץ / מִסֶּלַע-הַלֵּיל:
בְּאֶבְרוֹתָיו יִשָּׂא / נִידְהוֹג פְּגָרִים –
טָס עַל פְּנֵי שָׂדוֹת / אַךְ שָׁקֹעַ יִשְׁקָע.
חֲלוֹמוֹתָיו שֶׁל בַּלְדְּר
חָשׁוּ הָאָזִים / כֻּלָּם אֶל הַטִּינְג,
גַּם הָאָזוֹת / כֻּלָּן בָּאוּ לָעֲצָרָה:
הָאֵלִים הָאַדִּירִים / רָצוּ לָדַעַת
לָמָּה חֲלוֹמוֹת רָעִים / מְעַנִּים אֶת בַּלְדְּר.
וַיָּקָם אוֹדִין / הַיּוֹצֵר הָעַתִּיק,
שָׂם אֶת הָאֻכָּף / עַל גַּבּוֹ שֶׁל סְלֵיפְּנִיר;
רָכַב יָרַד / לְמַעֲמַקֵּי הַנִּיפְלְהֶל,
וְיָצָא לִקְרָאתוֹ / מִן הַמְּחִלָּה כֶּלֶב.
הָיָה חָזֵהוּ / מְגֹאָל בְּדָמִים,
הָלַךְ וְצָעַק / עַל אֲבִי-הַקֶּסֶם;
הִמְשִׁיךְ דַּרְכּוֹ אוֹדִין, / וַתִּרְעַד הָאָרֶץ –
עַד שֶׁהִגִּיעַ / לְבֵית-הֶל הָרָם.
נָטָה אוֹדִין / עַד שַׁעֲרֵי מִזְרָח,
יָדַע כִּי יִמְצָא שָׁם / גִּבְעַת הַקּוֹסֶמֶת;
שָׁר לָעַרְמוּמִית / אֶת קֶסֶם הַפֶּגֶר,
עַד שֶׁקָּמָה / בְּעַל כָּרְחָהּ הָאֵשֶׁת;
מִשִּׂפְתֵי הַמֵּתָה / מִלִּים נָבָעוּ:
הָרוֹאָה
מִי הוּא הַגֶּבֶר, / אֲנִי לֹא יָדַעְתִּי,
הַמַּכְרִיחֵנִי / לָצֵאת בִּדְרָכִים קָשׁוֹת?
כִּסַּנִי שֶׁלֶג, / הִכַּנִי גֶּשֶׁם,
טִפְטֵף עָלַי הַטַּל, / זֶה כְּבָר אֲנִי מַתִּי.
אוֹדִין
וֶגְטַם זֶה שְׁמִי / אֲנִי בְּנוֹ-וֶלְטַם;
סַפְּרִי דִּבְרֵי שְׁאוֹל-תָּחַת / (וַאֲנִי – מַה לְּמָעַל):
בִּשְׁבִיל מִי הַסַּפְסָלִים / עִם טַבָּעוֹת מַבְרִיקוֹת,
הָרְצָפוֹת הַנּוֹצְצוֹת / הַמְּצֻפּוֹת בַּפָּז?
הָרוֹאָה
מוּעָדוֹת לְבַּלְדְּר / פֹּה מֵי-דְבַשׁ הוּזָדוּ,
מָגֵן מְכַסֶּה / הַמַּשְׁקֶה הַמְּזַהֲרֵר;
אָבְדָה תִּקְוָתָם / שֶׁל בְּנֵי-הָאָזִים.
עַל אַפִּי דִּבַּרְתִּי, / רְצוֹנִי וְאֶשְׁתּוֹק.
אוֹדִין
אַל דֳּמִי לָךְ, הָרוֹאָה, / הוֹסִיפִי וְאִמְרִי לִי,
לְשׁוֹאֲלֵךְ עֲנִי / עַד יֵדַע הַכֹּל:
מִי וָמִי יִשְׁפּוֹךְ / דָּמָיו שֶׁל בַּלְדְּר,
וּמִי יְקָרֵב קֵץ / בְּנוֹ שֶׁל אוֹדִין?
הָרוֹאָה
הוֹד יָדוֹ תָּבִיא / הַחֹטֶר הַנֶּהְדָּר,
הוּא-הוּא שֶׁיִּשְׁפֹּךְ / דָּמָיו שֶׁל בַּלְדְּר
וִיקָרֵב קִצּוֹ / שֶׁל בֶּן-אוֹדִין;
עַל אַפִּי דִּבַּרְתִּי, / רְצוֹנִי וְאֶשְׁתּוֹק.
אוֹדִין
אַל דֳּמִי לָךְ, הָרוֹאָה, / הוֹסִיפִי וְאִמְרִי לִי,
לְשׁוֹאֲלֵךְ עֲנִי / עַד יֵדַע הַכֹּל:
מִי וָמִי יִנְקוֹם / דְּבַר הַתּוֹעֵבָה,
יָבִיא עַל גַּל-הַיְּקוֹד / אֶת הוֹרְגוֹ שֶׁל בַּלְדְּר?
הָרוֹאָה
רִינְד תֵּלֵד אֶת וָלִי / בָּאוּלָם הַמַּעֲרָבִי,
בִּן-לַיְלָה יִלְחוֹם / בְּנוֹ שֶׁל אוֹדִין;
לֹא יִסְרוֹק רֹאשׁוֹ, / יָדָיו לֹא יִטּוֹל
עַד יִשְׁכַּב עַל גַּל הַיְּקוֹד / שׂוֹנֵא בַּלְדְּר.
עַל אַפִּי דִּבַּרְתִּי / רְצוֹנִי וְאֶשְׁתּוֹק.
אוֹדִין
אַל דֳּמִי לָךְ, הָרוֹאָה, / הוֹסִיפִי וְאִמְרִי לִי,
לְשׁוֹאֲלֵךְ עֲנִי / עַד יֵדַע הַכֹּל:
בְּנוֹתָיו שֶׁל מִי הֵן / הַנְּמַסּוֹת בִּדְמָעוֹת,
זוֹרְקוֹת הַשָּׁמַיְמָה / צִיצִיּוֹת הַצַּוָּארִים?
הָרוֹאָה
אֲבָל אֵינְךָ וֶגְטַם / כַּאֲשֶׁר דִּמִּיתִי קֹדֶם,
כִּי אַתָּה אוֹדִין / הַיּוֹצֵר הָעַתִּיק.
אוֹדִין
אֵינֵךְ חַכְמַת-לֵב / גַּם לֹא נְבִיאָה אַתְּ,
בְּחֵיקֵךְ כִּי נָשָׂאת / אֶת-שְׁלשֶׁת הַטּוּרְסִים.
הָרוֹאָה
שְׂמַח בִּתְהִלָּתְךָ / וְשׁוּבָה הַבָּיְתָה!
לֹא יְבַקְּרֵנִי / כָּל-גֶּבֶר אַחֵר,
עַד יִפְרֹק לוֹקִי / הַכְּבָלִים מֵעָלָיו,
וּבָאוּ הַמְּהָרְסִים / לְמַגֵּר אֶת הָאֵלִים!
שִׁירַת טְרִים
בָּעַר אַף וִינְגְטוֹר, / כְּשֶׁנִּתְעוֹרֵר
וְלֹא מָצָא אֶת מְיוֹלְנִיר, / הַפַּטִּישׁ הָאַדִּיר;
נִעְנַע אֶת זְקָנוֹ, / נִפְנֵף שְׂעָרוֹ,
מָשַׁשׁ בְּיָדָיו / בֶּן -הָאֲדָמָה.
הָיְתָה מִלָּתוֹ / הָרִאשׁוֹנָה אֲשֶׁר אָמָר:
"שְׁמַע נָא, לוֹקִי, / אֲשֶׁר אוֹדִיעַ –
אִישׁ לֹא יְשַׁעֵר זֹאת / לֹא בִּמְלֹא -אֶרֶץ,
לֹא בַּשָּׁמַיִם מִמַּעַל – / נִגְזַל מִן הָאָז הַפַּטִּישׁ!"
הָלְכוּ אֶל חֲצֵרָהּ / הַנֶּהְדָּר שֶׁל פְרֵיָה.
הָיְתָה מִלָּתוֹ / הָרִאשׁוֹנָה אֲשֶׁר אָמָר:
"הֲתַלְוִי לִי, פְרֵיָה / שִׂמְלַת -נוֹצוֹתַיִךְ
לְמַעַן אָשִׁיבָה / פַּטִּישִׁי שֶׁגָּזָלוּ?"
"בְּחֵפֶץ -לֵב / לְךָ אַשְׁאִילֶנָּה,
לוּ גַּם הָיְתָה מִכֶּתֶם / אוֹ מִכֶּסֶף מֵאִיר!"
אָז טָס לוֹקִי, / וְהַשִּׂמְלָה רוֹעֶשֶׁת,
זָנַח אֲחוֹרָיו / אֶת חַצְרוֹת הָאָזִים,
תֵּכֶף הִגִּיעַ / לִמְכוֹרַת הָעֲנָקִים.
יָשַׁב עַל הַגִּבְעָה טְרִים / אַלּוּף הַטּוּרְסִים,
קָלַע מוֹסְרוֹת -כְּלָבִים / מִכֶּתֶם אָדֹם,
הֵישִׁיר הֶחֱלִיק / רַעֲמוֹת -הַסּוּסִים.
טְרִים
מַה שְּׁלוֹם הָאָזִים? / מַה שְּׁלוֹם הָאֶלְבִּים?
מַה תָּבוֹא לְבַדְּךָ / אֶל רִיזֶנְהֵים?
לוֹקִי
רַע לָאָזִים / רַע לָאֶלְבִּים;
הַאַתָּה טָמַנְתָּ / פַּטִּישׁ הֲלוֹרִידִי?
טְרִים
אֲנִי טָמַנְתִּי / פַּטִּישׁ הֲלוֹרִידִי
שְׁמוֹנָה מִילִין עָמֹק / בְּחֵיק הָאֲדָמָה.
אִישׁ לֹא יְקַבְּלֶנּוּ / עַד אִם הֵבִיאוּ
הֵנָּה אֶת פְרֵיָה / לְאִשָּׁה לִי.
אָז טָס לוֹקִי, / הַשִּׂמְלָה רָעָשָׁה,
מְכוֹרַת הָעֲנָקִים / זָנַח אַחֲרָיו,
וְנֶחְפַּז עָף / אֶל חַצְרוֹת הָאָזִים.
וְעֹוד בֶּחָצֵר / פְּגָשׁוֹ טוֹר,
הָיְתָה מִלָּתוֹ / הָרִאשׁוֹנָה אֲשֶׁר סָח:
"הַהִצְלַחְתָּ בַּדֶּרֶך / וּכְדָאִית טִרְחָתְךָ?
הַגֵּד בַּחוּץ פֹּה / סִפּוּרְךָ הָאָרֹךְ!
הַיּוֹשֵׁב מַרְבֶּה לִשְׁכֹּחַ / אֶת אֲשֶׁר לוֹ לְהַגִּיד,
וְהַשּׁוֹכֵב / מְשַׁקֵּר בְּרָצוֹן!"
לוֹקִי
"הִצְלַחְתִּי בַּדֶּרֶךְ, / כְּדָאִית הַטִּרְחָה:
טְרִים אַלּוּף הַטּוּרְסִים / בְּיָדָיו הַמַּקֶּבֶת;
אִישׁ לֹא יְקַבְּלֶנָּה / עַד אִם הֵבִיאוּ
שָׁמָּה אֶת-פְרֵיָה / לִהְיוֹת אִשָּׁה לוֹ."
הָלְכוּ לַחֲצֵרָהּ / הַנֶּהְדָּר שֶל פְרֵיָה.
הָיְתָה מִלָּתוֹ / הָרִאשׁוֹנָה אֲשֶׁר סָח:
"קַשּׁטִי עַצְמֵךְ פְרֵיָה, / בִּצְעִיף כְּלוּלוֹתַיִךְ,
עָלֵינוּ הַשְּׁנַיִם / לָלֶכֶת לְאֶרֶץ עֲנָקִים!"
בַּחֲמַת קֶצֶף / נָשְׁמָה-נָשְׁפָה פְרֵיָה.
בִּירַת הָאָזִים / רָעֹד רָעָדָה,
נִשְׁבַּר-נִשְׁמַט / עֲנַק-הַבְּרִיזִינְגִים:
"הַמְּשֻגַּעַת לִגְבָרִים – / כָּך הָיוּ לִי קוֹרְאִים,
לוּ נָסַעְתִּי / אִתְּךָ לְאֶרֶץ עֲנָקִים."
הָאָזִים כֻּלָּם / נֶחְפְּזוּ אֶל הַטִּינְג,
גַּם הָאָזוֹת בָּאוּ לַמּוֹעָצָה כֻּלָּן;
שָׁם נוֹעָצוּ / הָאֵלִים הַמְּהֻלָּלִים,
אֵיךְ יַחֲזִירוּ / פַּטִּישׁ-הֲלוֹרִידִי.
עָנָה הֵימְדַל / הַלָּבָן בָּאָזִים,
יוֹדֵעַ הַבָּאוֹת / כְּאַחַד הַוָּנִים:
"נְקַשֵּׁט אֶת-טוֹר / בְּצָעִיף שֶׁל כַּלָּה,
יִשָּׂא אֶת עֲנַק / הַבְּרִיזִינְגִים הָרָחָב.
תְּנוּ לוֹ הַטַּבַּעַת / עִם הַמַּפְתְּחוֹת הַמְּקַשְׁקְשִׁים,
תְּרַחֵשְנָה שִׂמְלוֹת-נָשִים / עַל בִּרְכּוֹ סָבִיב,
קַשּׁטוּ אֶת-חָזוֹ / בַּאֲבָנִים רְחָבוֹת,
עַטְּרוּ לְרֹאשׁוֹ / עֲדִי-אָמָּנִים."
עָנָה-אָמַר טוֹר / הָאַדִּיר בָּאָזִים:
"אִשָּׁה יְכַנוּנִי / הָאֵלִים הַמּוֹשְׁלִים,
אִם אֶתְקַשֵּׁט / בְּצָעִיף שֶׁל כַּלָּה."
עָנָה לוֹקִי / בְּנָהּ שֶׁל לוֹפֵי:
"הַחֲרִישָׁה, טוֹר, / חֲדַל מִלַּהַג!
בִּמְהֵרָה יִמְלְכוּ / הַטּוּרְסִים בְּאַזְגַּרְד,
אִם אֵינְךָ מַחֲזִיר / פַּטִּישְׁךָ שֶׁלְּךָ."
קִשּׁטוּ אֶת טוֹר / בְּצָעִיף שֶׁל כַּלָּה,
בָּעֲנָק הָרָחָב / שֶל הַבְּרִיזִינְגִים.
נָתְנוּ לוֹ הַטַּבַּעַת / עִם הַמַּפְתְּחוֹת הַמְּקַשְׁקְשִׁים,
רַחֲשוּ שִׂמְלוֹת-נָשִים / עַל בִּרְכּוֹ סָבִיב,
קִשְּׁטוּ חָזֵהוּ / בַּאֲבָנִים רְחָבוֹת
וְעִטְּרוּ לְרֹאשׁוֹ / עֲדִי-אָמָּנִים.
אָז אָמַר לוֹקִי, / בְּנָהּ שֶׁל לוֹפֵי:
"אֶתְחַפְּשָׂה כְּאָמָה / וְאֵלֵךְ אִתְּךָ,
עָלֵינוּ הַשּׁנַיִם / לָלֶכֶת לְאֶרֶץ-עֲנָקִים."
דָּפְקוּ הַבַּיְתָה / הַתְּיָשִׁים הַמַּקְרִינִים,
אָסְרוּ לַיָּצוּל / הָרָצִים הַקַּלִּים.
הֶהָרִים נִבְקְעוּ, / בָּעֲרָה הָאָרֶץ,
טוֹר בֶּן-אוֹדִין / הָלַךְ לְאֶרֶץ-טוּרְסִים.
אָז אָמַר טְרִים, / אַלּוּף הַטּוּרְסִים:
"קוּמוּ הָעֲנָקִים, / עִרְכוּ הַסַּפְסָלִים;
הִנֵּה מְבִיאִים לִי / אֶת פְרֵיָה לְאִשָּׁה,
אֶת-בִּתּוֹ שֶׁל נְיוֹרְד / מִנּוּאָטוּן.
פָּרוֹת עִם קַרְנֵי פָּז / הוֹלְכוֹת הַחֲצֵרָה,
פָּרִים שְׁחוֹרִים מִשּׁחוֹר / לְשִׂמְחַת לֵב טוּרְס;
לִי הַרְבֵּה סְגֻלּוֹת / וְקִשּׁוּטִי-חֶמֶד,
אַךְ פְרֵיָה הָאַחַת / חָסְרָה לִי.
יָרַד הָעֶרֶב / בָּא בְּעִתּוֹ,
הֵבִיאוּ לַטּוּרְסִים / מַשְׁקֵה הַשֵּׁכָר,
אָכַל טוֹר שׁוֹר-פָּר / וּשְׁמוֹנֶה אִלְתִּיּוֹת
וְכָל מִינֵי-תַּבְלִין / שֶׁנּוֹעֲדוּ לַנָּשִׁים,
שָׁתָה בַּעְלָהּ שֶׁל סִיף / עוֹד שָׁלֹש חָבִיּוֹת מֵי-דְבָשׁ.
אָז אָמַר טְרִים / אַלּוּף הַטּוּרְסִים:
"אֵיפֹה מָצָאתָ מֵעוֹלָם / כַּלּוֹת זוֹלְלוֹת כַּזֹּאת?
מִיָּמַי לֹא רָאִיתִי כַּלּוֹת / בּוֹלְעוֹת בֶּלַע שֶׁכָּזֶה,
אוֹ נַעֲרָה מַרְבָּה / לִשְׁתּוֹת מֵי-דְבָשׁ."
יָשְׁבָה לְיַד פְרֵיָה / הָאָמָה הַשְּׁנוּנָה,
יָדְעָה מַה לְּהָשִׁיב / לְדִבְרֵי הָעֲנָק:
"מְאוּם לֹא אָכְלָה פְרֵיָה / זֶה שְׁמוֹנָה לֵילוֹת,
כִּי כָּמְהָה מְאֹד / לְאֶרֶץ-עֲנָקִים."
הֵרִים צְעִיפָהּ / כִּי רָצָה לְנַשְׁקָהּ,
נִבְעַת וְנִרְתַּע / לְאֲחוֹרֵי הָאוּלָם:
"מַדּוּעַ מַבְרִיקוֹת כֹּה / עֵינֶיהָ שֶׁל פְרֵיָה?
אָמֹר אָמַרְתִּי: אֵשׁ / מִתְלַקַּחַת בָּהֶן."
יָשְׁבָה לְיַד פְרֵיָה / הָאָמָה הַשְּׁנוּנָה,
יָדְעָה מַה שֶּׁתָּשִׁיב / לְדִבְרֵי הָעֲנָק:
זֶה שְּׁמוֹנָה לֵילוֹת / לֹא סָגְרָה עֵינֶיהָ,
כִּי כָּמְהָה מְאֹד / לְאֶרֶץ-עֲנָקִים."
נִכְנְסָה אֲחוֹת טוּרְס / הַבָּאָה-בַיָּמִים,
הֵעֵזָּה לְבַקֵּשׁ / מַתְּנַת הַכַּלּוֹת:
"חִלְצִי מִזְּרוֹעֵךְ / צְמִידַיִךְ הָאֲדֻמִּים,
אִם יֵש נַפְשֵׁךְ / לָקַחַת לֵב-הַיְּשִׁישָׁה,
לֵב-הַיְּשִׁישָׁה / וְכָל-חַסְדָּהּ."
אָז אָמַר טְרִים / אַלּוּף הַטּוּרְסִים:
"הָבִיאוּ הַמַּקֶּבֶת / לְקַדֵּשׁ הַכַּלָּה,
שִׂימוּ אֶת מְיוֹלְנִיר / בְּחֵיק הַנַּעֲרָה
וְקַדְּשׁוּ בְּרִיתֵנוּ / בִּשְׁמָה שֶׁל וָר!"
צָחַק בְּחֻבּוֹ / לֵב הֲלוֹרִידִי,
הָאִישׁ הַקָּשֶׁה / לְמַרְאֵה הַמַּקָּבֶת.
הָרַג רִאשׁוֹן אֶת-טְרִים, / אֶת-אַלּוּף הַטּוּרְסִים,
וַיְפוֹצֵץ אֶת-זֶרַע / הָעֲנָקִים כֻּלָּם.
הִכָּה גַּם אֶת אֲחוֹת / הַטּוּרְס הַיְּשִׁישָׁה
אֲשֶׁר בִּקְשָׁה / מַתְּנַת הַכַּלוֹת;
סָפְגָה מַכּוֹת / תַּחַת שִׁילִינְגִים,
וּמַהֲלֻמּוֹת-פַּטִּישׁ / תַּחַת צְמִידִים.
כָּכָה הֶחֱזִיר לוֹ / בֶּן-אוֹדִין הַמַּקָּבֶת.
שִׁירַת הִימִיר
פַּעַם יָשְׁבוּ יַחְדָּיו / הָאֵלִים הַמְּנַצְּחִים
עַל מֵי-דְבַשׁ וְצַיִד, / אַךְ הַסְּעוּדָה דַּלָּה;
הֵם נִעְנְעוּ זְמוֹרוֹת, / הִתְבּוֹנְנוּ בַּדָּם:
מָצְאוּ אֶת-אֵגִיר / וְהִנֵּה עִמּוֹ שֶׁפַע.
יָשַׁב שׁוֹכְנִי-הַסֶּלַע / עָלֵז כְּנָעַר
אֲשֶׁר לוֹ עֵינַיִם / סְמוּיוֹת עֲדַיִן;
הִבִּיט בְּעֵינָיו / בֶּן-אִיג בְּעֹז-לֵב:
“עֲרֹך-נָא לָאָזִים / כֵּרָה בְּשֶׁפַע!”
הִטְרִיחַ הַגִּבּוֹר / אֶת חוֹבֵב-הַמְּדָנִים,
שֶׁחָשַׁב רָעָה / עַל הָאָזִים;
בִּקֵּשׁ מִבַּעְלָהּ שֶׁל סִיף / לְהָבִיא הַקַּלַּחַת:
“אָז אֲבַשֵּׁל בְּרָצוֹן / לְכֻּלְכֶם הַשֵּׁכָר.”
לֹא עָלָה בִּידֵי / הָאֵלִים הַמְּהֻלָּלִים,
חַכְמֵי-הַעֵצוֹת, / לְהַמְצִיא הַקַּלַּחַת,
עַד שֶׁיָּעַץ טוֹבוֹת / טִיר תַּם-הַלֵּבָב
לַהֲלוֹרִידִי / וַיֹּאמַר בְּסוֹד:
"בְּאֶלִיוָגַר / מִזְרָחָה שֶׁמֶשׁ
חַי הִימִיר הֶחָכָם / עַל קְצֵה הַשָּׁמַיִם,
יֵשׁ לוֹ לְאָבִי / הָאַבִּיר קַלַּחַת,
כְּלִי רַב וְעָצוּם, / מִיל אֶחָד עֻמְקוֹ."
“הֲנוּכַל לָקַחַת / אֶת מַרְתִּיחַ-הַמָּיִם?”
“נוּכַל יְדִידִי, / אִם נָבוֹא בְּעָרְמָה.”
נֶחְפְּזוּ נָסְעוּ / אוֹתוֹ יוֹם כֻּלּוֹ
מִן הָאַזְגַּרְד / עַד מְעוֹן אֶגִיל;
הוּא נָטַר הַתְּיָשִׁים / עֲטוּרֵי הַקַּרְנָיִם.
נִכְנְסוּ שְׁנֵיהֶם / בְּאוּלַם הִימִיר.
מָצָא טִיר אֶת אֵם-אָבִיו / אֲשֶׁר שְׂנֵאָהּ מְאֹד
הָיוּ לָהּ רָאשֶׁיהָ / מֵאָה פַּעַם תֵּשַׁע;
אַךְ הָאַחֶרֶת נוֹצְצָה / בְּזָהָב, וְהֵבִיאָה,
לִבְנַת-הַגַּבּוֹת / לִבְנָהּ אֶת הַשֵּׁכָר.
"קְרוֹבָם שֶׁל הָעֲנָקִים, / עַזֵּי-הַלֵּבָב,
אֶת שְׁנֵיכֶם אוֹשִׁיבָה/ תַּחַת הַדְּוָדִים,
כִּי, לְצַעֲרִי, צָרָה / עֵין דּוֹדִי בְּאוֹרְחִים
לְעִתִּים קְרוֹבוֹת, / וְסָר וְזָעֵף הוּא מְאֹד."
בְּשָׁעָה מְאֻחֶרֶת / שָׁב הָעֲנָק מִן הַצַּיִד,
הִימִיר הַמְּכֹעָר / שָׁב נִכְנַס הַבָּיְתָה.
נִכְנַס בָּאוּלָם, / קִשְׁקְשׁוּ לְשׁוֹנוֹת-קֶרַח
עַל פְּנֵי הַבָּא, / כִּי קָפָא הַיָּעַר.
אַשְׁרֶיךָ, הִימִיר! / יִשְׂמַח מְאֹד לִבֶּךָ!
הַיּוֹם בָּאוּלָם פֹּה / נִכְנַס בְּנֵנוּ,
אֲשֶׁר לוֹ חִכִּינוּ, / מִדְּרָכִים רְחוֹקוֹת.
נוֹסַף-נִלְוָה אֵלָיו / אוֹיְבוֹ שֶׁל הֲרוֹדְר,
גוֹמֵל הַחֲסָדִים לְאָדָם, / וֵיאוֹר זֶה שְׁמוֹ.
"רְאֵה אֵיךְ הֵם יוֹשְׁבִים / עַל גַּמְלוֹן הָאוּלָם,
מֵאֲחוֹרֵי הַקּוֹרָה / שָׁם יִסְתַּתָּרוּ."
פָּקְעָה הַקּוֹרָה, / כִּי הִבִּיט הָעֲנָק בָּהּ.
נִשְׁבַּר לִשְׁבָבִים / הָעַמּוּד הֶחָזָק.
שְׁמוֹנָה דְּוָדִים / נִדַּרְדְּרוּ מִן הַקֶּרֶשׁ,
אֶחָד נָגוּד קָשֶׁה / נִשְׁאַר שָׁלֵם.
קָרְבוּ הָאוֹרְחִים. / הָעֲנָק הַשָּׂב
הִבִּיט בְּעֹז / בְּעֵינֵי שׂוֹנְאוֹ.
טוֹבוֹת לֹא נִבָּא לוֹ / לִבּוֹ כִּי זֶה בָּא,
הַמַּאֲבִיל / נְשׁוֹת הַטּוּרְסִים.
לְהוֹצִיא מִן הָרֶפֶת / שְׁלֹשָׁה פָּרִים,
לִשְׁלוֹק בְּשָׂרָם / צִוָּה הָעֲנָק.
כֻּלָם הִתְקַצְּרוּ / כִּמְלֹא רֹאשׁ אֶחָד,
הֶעֱבִירוּ בְּשָׂרָם / בַּלֶּהָבָה.
בַּעְלָה שֶל סִיף / אָכַל הוּא לְבַדּוֹ
שְׁנַיִם פָּרִים / עַד שֶהִרְגִּיעַ.
לֹא קָטְנָה בְּעֵינֵי / אִישׁ-סוֹדוֹ שֶׁל הֲרוּנְגְנִיר
לְבֶן-הַשֵּׂעָר / סְעוּדָתוֹ שֶׁל טוֹר:
"אָנוּ הַשְּׁלֹשָה / אֲנוּסִים לֶאֱכֹל
בָּעֶרֶב הַבָּא / מִשּׁלַל הַצַּיִד."
הָיָה וֵיאוֹר נָכוֹן / לַחְתּוֹר הַיָּמָּה
אִלּוּ נָתַן לוֹ הָעֲנָק / עַז-הַלֵּב הַשִּׁרְגוּג:
"לֵךְ אֶל הָעֵדֶר, / מַכְנִיעַ הַטּוּרְסִים,
אִם לִבְּךָ מְלָאֲךָ / לָקַחַת שִׁרְגוּג."
"סְבוּרַנִי, בְּנָקֵל / תִּקַּח יָדְךָ
פִּתְיוֹן-חֶמֶד / מִבְּשַׂר הַשּׁוֹר."
מִהֵר וּבָא / טוֹר אֶל הַיַּעַר,
שָׁם פָּגַע בּוֹ / שׁוֹר-פָּר שָׁחוֹר.
מַכְנִיעַ הָעֲנָקִים / קָטַם מִן הַפָּר
אֶת מִשְׂגַּבּוֹ / עֲטוּר הַקַּרְנָיִם.
"רַב-הָאֳנִיָּה / רוֹאֶה אֲנִי שְׁקִידָתְךָ
נוֹרָאָה אַף / מִמְּנוּחָתְךָ בַּסְּעוּדָה."
צִוָּה בַּעַל-הַתְּיָשִׁים / לְבֶן-הַקּוֹפִים
לְהוֹסִיף וּלְהַסִּיעַ / אֶת סוּס-הַגְּלִילִים;
אַךְ הַטּוּרְס הֶעָצֵל / עָנָה לוֹ וְאָמָר:
אֵין לִי כָּל חֵשֶׁק / לְהוֹסִיף וְלָשׁוּט.
שָׁלָה הִימִיר הָעַז / שְׁנַיִם תַּנִּינִים
בְּחַכָּה מִן הַיָּם / תּוֹךְ זִיזָה אַחַת;
אֲבָל בְּנוֹ-אוֹדִין, / וֵיאוֹר הֶעָרוּם,
כּוֹנֵן תֹּרֶן / מָתַח הֶחָבֶל.
גּוֹנֵן-הָאָדָם, / מַכֵּה-הַנְּחָשִׁים,
קָבַע בַּחַכָּה / רֹאשׁוֹ שֶׁל הַשּׁוֹר.
בְּתֵאָבוֹן חָטַף / שׂוֹנֵא-הָאֵלִים,
חוֹבֵק-הָאֲרָצוֹת / אֶת נֵתַח-הֶחָמֶד.
בְּיָד אַמִּיצָה / שָׁלָה טוֹר עַז-הַלֵּב
הַתּוֹלַעַת הָאַרְסִית / אֶל שְׂפַת הַסִּירָה;
מִמַּעַל הָלַם, / הִכָּה בַּמַּקָּבֶת
אֶת הַר-הַשֵּׂעָר / שֶׁל אֲחִי הַזְּאֵב.
הָמוּ הַמִּפְלָצוֹת, / נָתְנוּ קוֹל הֶהָרִים;
רָעֹד רָעֲדָה / אֶרֶץ-קְדוּמִים.
וְשָׁמַט הַיָּמָּה / הַדָּג הַמּוּזָר
הוֹסִיפוּ וְחָתְרוּ, / וַיָּלֶן הָעֲנָק,
יָשַב עַל הָרְצוּעָה, / שָׁתַק-הֶחֱרִישׁ.
וַיֵּט הַסִּירָה. / אֶל הַיַּבָּשָׁה.
"עָלֶיךָ לַחְלֹק / אִתִּי שְׁאָר הָעֲבוֹדָה,
הַדֵּק בַּחוֹף / אֶת תֵּישׁ-הַמָּיִם,
אוֹ שָׂא הַתַּנִּינִים / אֶל מְעוֹנֵנוּ
דֶּרֶך הַנָּקִיק / בְּצֵל הַיָּעַר."
אָז תָּפַס הֲלוֹרִידִי / אֶת קְנֵה הַחַרְטוֹם,
הֵרִים הַסִּירָה / עִם מֵי-הַקַּרְקַע,
נָשָׂא לְבַדּוֹ / עַד חֲצַר הַטּוּרְסִים
מְשׁוֹטִים, גִּיגִית-מַשְׁאֵב / וַחֲזִירֵי-הַדֳּכִי.
אוּלָם הַטּוּרְס / הָעִקֵּשׁ רָצָה
לְהוֹסִיף הִתְחָרוֹת / עִם טוֹר בְּכֹחַ,
אִם-גַּם הֵיטִיב / חֲתוֹר בִּמְשׁוֹטִים;
אַדִּיר יְכֻנֶּה / אַךְ מְפוֹצֵץ-הַכּוֹס.
תָּפַס הֲלוֹרִידִי / בְּכַפָּיו הַגָּבִיעַ,
נִפֵּץ בַּזְּכוּכִית / אֶת עַמּוּד הָאֲבָנִים,
בְּשִׁבְתּוֹ בָּקַע / הָעַמּוּד לִשְׁנָיִם;
אֶפֶס שְׁלֵמָה שָׁבָה / הַכּוֹס לִידֵי הִימִיר.
בְחָכְמָה יָעֲצָה / רַעְיָתוֹ הַנֶּחְמָדָה
שֶׁל הָעֲנָק / כִּי יָדָעָה:
"זְרֹק בְּגֻלְגֹּלֶת / הָעֲנָק הֶעָצֵל,
מִצְחוֹ כִּי קָשֶׁה / מִכָּל זְכוּכִית."
הִתְרוֹמֵם לְמֶחֱצָה / אֲדוֹן-הַתְּיָשִׁים,
קָם הִתְאַזֵּר / בְּכָל כֹּחַ הָאָזִים,
שָׁלֵם נִשְׁאַר / גַּרְדֹּם-הַקּוֹבַע,
אַךְ כּוֹס-הַיַּיִן / הַיָּפָה נִשְׁבָּרָה.
"הִנֵּה אָבְדָה לִי / סְגֻלַּת-חֶמֶד,
כִּי הַסֵּפֶל נֻפַּץ / שָׁמַט מֵחֵיקִי;
לֹא אוֹסִיף כְּקֶדֶם / לֵאמֹר בְּשִׂמְחָה:
הִנֵּה תָּסַסְתָּ / מַשְׁקֵה שֵׁכָרִי!"
" הִנֵּה הַתְּנַאי / הָאַחֲרוֹן בַּתְּנָאִים:
הוֹצֵא אֶת דּוּד / הַשֵּׁכָר הַחוּצָה!"
פַּעֲמַיִם תָּפַס / טִיר הֶחָבִית,
אַךְ זוֹ לֹא זָזָה, / נִשְׁאֲרָה עַל עָמְדָהּ.
תָּפַס אֲבִי-מוֹדִי, / אָחַז בַּשָּׂפָה
וְיָרַד לָאוּלָם / בְּמַעֲלוֹתָיו,
הֵרִים הַקַּלַּחַת / בַּעְלָהּ שֶׁל סִיף עַל רֹאשׁוֹ,
צִלְצְלוּ אָזְנֶיהָ / עַל עֲקֵבָיו.
לֹא הִרְבּוּ לִנְסוֹעַ / וּבְנוֹ שֶׁל אוֹדִין
צָפָה הִתְבּוֹנֵן / עוֹד פַּעַם לְאָחוֹר.
רָאָה הֲמוֹן עָם / מְרֻבֵּי-רָאשִׁים
בָּא עִם הִימִיר / מִמְּעָרוֹת הֶהָרִים.
אָז הֵרִים מֵעָרְפּוֹ / אֶת-הַדּוּד הַגָּדוֹל,
אֶת מְיוֹלְנִיר, / צְמֵא הַדָּמִים,
וַיַּךְ אֶת תַּנִּינֵי / הַשְּׁמָמָה, אֶת-כֻּלָּם.
לֹא הִרְבּוּ לִנְסוֹעַ, / וַיִּצְנַח אֶחָד
מִתְּיָשָׁיו שֶׁל הֲלוֹרִידִי / אַרְצָה, מֵת לְמֶחֱצָה:
הִתְעַקְּמָה רַגְלוֹ הַדַּקָּה / שֶׁל סוּס-הַיָּצוּל
בַּעֲווֹנוֹ שֶׁל לוֹקִי / רַע הַלֵּבָב.
הֲלֹא שְׁמַעְתֶּם: / מִי וָמִי הֵיטִיב
לְסַפֵּר דְּבָרִים / עַל סוֹד-הָאֵלִים?
מַה קִּבֵּל טוֹר / כִּתְמוּרָה
מִידֵי הַטּוּרְס – / שְׁנֵי בָּנָיו קְנָס נָתָן…
אֶל טִינְג הָאֵלִים / בָּא טוֹר הָאַדִּיר,
בְּיָדָיו הַקַּלַּחַת / שֶׁהָיְתָה לְהִימִיר;
עַתָּה יְכוֹלִים הָאֵלִים / לִסְבֹּא כַּהֲלָכָה
בְּאוּלַם אֵגִיר / עַד יְמוֹת הַסְּתָו.
מִלְחֶמֶת הַדְּבָרִים שֶׁל לוֹקִי
לוֹקִי
אֱמֹר זֹאת אֶלְדִּיר, / עַד שֶתִּפְסַע
פְּסִיעָה אַחַת קָדִימָה:
מָה אוֹמֵר קְהַל אֵלֵי-הַקְּרָב / עַל כַּד הַשֵּׁכָר
בְּהֵיכַל הַטִּירָה פְּנִימָה?
אֶלְדִּיר
קְהַל אֵלֵי-הַקְּרָב / מְהַלֵּל כְּלֵי-מִלְחַמְתָּם
וְרוּחַ גְּבוּרָתָם;
אֵין בְּפִי הָאָזִים וְהָאֶלְבִּים / הַנִּמְצָאִים פֹּה
מִלָּה בְּשִׁבְחֶךָ.
לוֹקִי
רְצוֹנִי לְהִכָּנֵס / בְּהֵיכַל אֵגִיר
לִרְאוֹת קְהַל הַשּׁוֹתִים;
אָבִיא כַּעַס / וּסְלִידָה לָאָזִים
וְאַטִּיל מָרָה בִּתְמַד-זְהָבָם.
אֶלְדִּיר
בְּהִכָּנֶסְךָ / בְּהֵיכַל אֵגִיר
לִרְאוֹת קְהַל הַשּׁוֹתִים,
לְנַבֵּל בְּבוּז / אֶת הָאֵלִים הַנֶּהְדָּרִים,
נַגֵּב יְנַגְּבוּהוּ בָּךְ.
לוֹקִי
דַּע לְךָ אֶלְדִּיר / כִּי אִם נִלָּחֵם
בְּדִבְרֵי שִׂנְאָה שְׁנֵינוּ;
יָדִי בִּתְשׁוּבָתִי / תְּהִי עַל הָעֶלְיוֹנָה,
אִם תָּקִים שָׁאוֹן רַב מִדַּי.לוֹקִי
צָמֵא נִכְנַס לוֹפְּט / בַּהֵיכָל הַזֶּה,
מִדֶּרֶךְ רְחוֹקָה בָּא
לְבַקֵּשׁ מִן הָאָזִים, / אוּלַי יִתֵּן לוֹ אֶחָד
מִמַּשְׁקֵה הַתְּמָד הָרַךְ.
אֵיךְ נֶאֱלַמְתֶּם, / הָאֵלִים הַגֵּאִים?
אֵינְכֶם פּוֹצִים פֶּה?
תְּנוּ מָקוֹם / וּמוֹשָׁב לִי בַּמִּשְׁתֶּה,
אוֹ תְּצַוּוּ וְאֵלֵךְ מִפֹּה.
בְּרַאגִי
מָקוֹם וּמוֹשָׁב / לְךָ בַּמִּשְׁתֶּה
לְעוֹלָם לֹא יִתְּנוּ הָאָזִים;
כִּי יוֹדְעִים הָאָזִים / שֶׁלֹא כָּל יְצוּר
יָאֶה לוֹ לָבוֹא בֶּחָג.
לוֹקִי
הֲלֹא תִּזְכּוֹר אוֹדִין, / כִּי בִּימֵי קֶדֶם
עֵרַבְנוּ שְׁנֵינוּ דָּמֵינוּ?
נִשְׁבַּעְתָּ לֹא לִטְעוֹם / לְעוֹלָם מִן הַשֵּׁכָר,
אִם לֹא יַצִּיעוּ לִשְׁנֵינוּ גַּם יָחַד.
אוֹדִין
קוּמָה וִידַר, / יֵהָנֶה אֲבִי-הַזְּאֵב
מִמּוֹשָׁב שֶׁל אוֹרֵחַ;
וְלֹא יְנָאֲצֶנּוּ / לוֹקִי בַּחֲרָפוֹת
בְּהֵיכַל-אֵגִיר פְּנִימָה.
שָׁלוֹם לָאָזִים! / שָׁלוֹם לָאָזוֹת!
וּלְכָל הָאֵלִים הַקְּדוֹשִׁים מְאֹד!
מִלְּבַד לָאֶחָד / בֵּין הָאָזִים אַךְ הוּא:
בְּרַאגִי, הַיּוֹשֵׁב שָׁם עַל הַסַּפָּה.
בְּרַאגִי
סוּס וְטַבַּעַת / מֵאוֹצְרוֹתַי אֲנִי נוֹתֵן
וּקְנָס בְּרַאגִי מַצִּיעַ – חֶרֶב,
לְבַל תַּרְעִים / מִתּוֹךְ צָרוּת-עַיִן;
סוּר מֵחֲרוֹן אַף הָאֵלִים!
לוֹקִי
לְעוֹלָם לֹא תֵּעָשֵׁר / בְּסוּסִים וְטַבָּעוֹת
מִזֶּה וּמִזֶּה תּוֹחַלְתְּךָ נִכְזָבָה;
אֵין בָּאָזִים וּבָאֶלְבִּים, / בְּכֻלָּם פֹּה יַחַד,
נִמְנָע מִקְּרָב כָּמוֹךָ,
מְפַחֵד מִפְּנֵי יְרִיָּה!
בְּרַאגִי
אִלּוּ הָיִיתִי / בַּחוּץ וְלֹא בִּפְנִים
הֵיכָלוֹ שֶׁל אֵגִיר,
מְהֵרָה נָשָׂאתִי / רֹאשְׁךָ בְּכַפִּי,
שִׁלּוּמִים בְּעַד הַכָּזָב.
לוֹקִי
עֹז רוּחֲךָ בַּכִּסֵּא / וּבָעֲלִילָה מְפַגֵּר
אַתָּה בְּרַאגִי, הֲדַר הַסַּפְסָל!
צֵא לִקְרַב-בֵּינַיִם / אִם חָרָה אַפֶּךָ:
אַמִּיץ-הַלֵּב אֵינוֹ מַרְבֶּה מַחֲשָׁבוֹת.
אִידוּן
הִתְעַשֵּׁת, בְּרַאגִי, / רְאֵה בִּקַּשְׁתִּיךָ
כִּי בוֹ בָּחַר אוֹדִין לְבֵן-כְּנַפְשׁוֹ,
עַל כֵּן אַל תִּשְׁעֶה / אֶל לוֹקִי בַּחֲרָפוֹת
בְּהֵיכָלוֹ שֶׁל אֵגִיר.
לוֹקִי
שִׁתְקִי, אִידוּן, / שֶׁאֵין בַּנָּשִׁים כְּמוֹתֵךְ
לִרְדּוֹף אַחֲרֵי גְּבָרִים!
בִּזְרוֹעוֹתַיִךְ הַצַּחוֹת / הִתְרַפַּקְתְּ עָלָיו,
אֲשֶׁר דָּקַר חֲזֵה אָחִיךְ.
אִידוּן
אֵינֶנִּי דּוֹבֶרֶת לְלוֹקִי / בְּדִבְרֵי חֲרָפוֹת
בְּהֵיכַל אֵגִיר פְּנִימָה;
אֲנִי פִּיַּסְתִּי אֶת בְּרַאגִי, / הֲלוּם הַשֵּׁכָר,
וְלֹא יָעִיר כַּעַס מִלְחָמָה.
גֶּפְיוֹן
אֵיכָה תַּרְהִיבוּ פֹּה פְּנִימָה / הָאָזִים הַשְּׁנַיִם,
לְהִלָּחֵם בְּדִבְרֵי-אֵיבָה?
יָצָא שֵׁם לְלוֹקִי – / פֶּה דּוֹבֵר נְבָלָה,
שׂוֹנֵא הוּא יְצוּרֵי הָעוֹלָם כֻּלָּם.
לוֹקִי
שִׁתְקִי אַתְּ גֶּפְיוֹן, / לְעוֹלָם לֹא אֶשְׁכַּח
מִי פִּתָּךְ לְתַאֲוָה;
הָעֶלֶם הַלָּבָן / הוּא נָתַן לָךְ עֲדִי,
וַתְּשַׁלְּבִי סְבִיבוֹ יְרֵכַיִךְ.
אוֹדִין
מְטֹרָף אַתָּה, לוֹקִי / וַחֲסַר-לֵב
אִם תָּעִיר קִצְפָּהּ שֶׁל גֶּפְיוֹן,
כִּי הִיא יוֹדַעַת / יָפֶה כְּמוֹתִי
אֶת גוֹרַל הָעוֹלָם.
לוֹקִי
שְׁתֹק, אַתָּה אוֹדִין, / הַמְּחַלֵּק בְּלֹא צֶדֶק
אֹשֶׁר קְרָבוֹת בֵּין לוֹחֲמִים!
לְעִתִּים קְרוֹבוֹת / נָתַתָּ נִצָּחוֹן לָרַע בַּקְּרָב,
לַאֲשֶׁר לֹא הָיִיתָ צָרִיךְ לָתֵת.
אוֹדִין
אִם נָתַתִּי מִיָּמַי / לָרַע נִצָּחוֹן בַּקְּרָב,
לַאֲשֶׁר לֹא צָרִיךְ הָיִיתִי לָתֵת:
בִּפְנִים הָאֲדָמָה / עָשִׂיתָ שְׁמוֹנָה סְתָוִים,
חָלַבְתָּ פָּרוֹת בִּדְמוּת נַעֲרָה;
גַּם בָּנִים יוּלְדוּ לְךָ שָׁם,
הָיָה טִבְעֲךָ טֶבַע נָשִׁים.
לוֹקִי
אוֹמְרִים עָלֶיךָ: / בְּסַמְסֵי כָּשַׁפְתָּ,
מַעֲשֵי קוֹסְמִים בְּיָדֶיךָ,
מִבַּיִת אֶל בַּיִת / הָלַכְתָּ כִּמְכַשֵּׁפָה,
הָיָה טִבְעֲךָ טֶבַע נָשִׁים.
פְרִיג
מוּטָב שֶׁלֹּא תְּסַפְּרוּ / בְּאָזְנֵי הַגְּבָרִים
אֶת אֲשֶׁר עוֹלַלְתֶּם,
שְׁנֵי הָאָזִים, / בַּיָּמִים מִקֶּדֶם,
אֲשֶׁר הָיָה – לֹא יִזָּכֵר!
לוֹקִי
שִׁתְקִי אַתְּ, פְרִיג, / אִשְׁתוֹ שֶׁל פְיוֹרְגִין
אַתְּ, זוֹנָה, הָיִית תָּמִיד מְשֻׁגַּעַת לִגְבָרִים:
אִשְׁתוֹ שֶׁל וִידְרִיר / נָטְתָה אֶת חַסְדָּהּ
לְוִילִי וּלְוֶה – לַשּׁנָיִם.
פְרִיג
אִלוּ הָיָה לִי / בְּהֵיכַל אֵגִיר פְּנִימָה
בֵּן שֶׁרוּחוֹ כְּרוּחוֹ שֶׁל בַּלְדְּר,
לֹא מָצָאתָ מוֹצָא / מִפְּנֵי בְּנֵי הָאָזִים
עַד שֶׁטָּעַמְתָּ טַעַם דּוּ-קְרָב.
לוֹקִי
רְצוֹנֵךְ, פְרִיג, / שֶׁאוֹסִיף וַאֲסַפֵּר
עַל הָאָסוֹן אֲנִי הֵמַטְתִּי?
הֲלֹא זֹאת אַשְׁמָתִי, / שֶׁאֵינֵךְ רוֹאָה לְעוֹלָם
אֶת-בַּלְדְּר עוֹשֶׂה דַּרְכּוֹ הֵיכָלָה.
פְרֵיָה
מְשֻׁגע אַתָּה, לוֹקִי, / שֶׁאַתָּה מְסַפֵּר עֲלִילוֹת,
שֶׁעֲשׂוּכֶם לְשֵׁם וּלִשְׁנִינָה,
יוֹדַעַת פְרִיג / אֶת-כָּל הַבָּאוֹת
אִם כִּי אֵינָה מַגֶּדֶת בְּעַצְמָהּ.
לוֹקִי
שִׁתְקִי אַתְּ, פְרֵיָה, / אֲנִי יְדַעְתִּיךְ הֵיטֵב,
אֵינֵךְ נְקִיָּה מֵעָוֹן:
כָּל הָאָזִים וְהָאֶלְבִּים / אֲשֶׁר פֹּה בַּבָּיִת,
אֶת כֻּלָּם בְּחֵפֶץ-לֵב הֶאֱשַׁרְתְּ.
פְרֵיָה
לְשׁוֹנְךָ כּוֹזֶבֶת, / אֲבָל יָמִים יָבוֹאוּ, אֲשׁוּרֵם,
וְהִיא תְּזַמֵּר לְךָ אָסוֹן.
יִזְעָמוּךָ הָאָזִים, / יִזְעָמוּךָ הָאָזוֹת,
בְּיָגוֹן עוֹד תָּשׁוּב בָּיְתָה.
לוֹקִי
שִׁתְקִי אַתְּ, פְרֵיָה, מְכַשֵּׁפָה רָעָה
מֻכְתֶּמֶת בְּזָדוֹן מְאֹד:
אוֹתָךְ מְצָאוּךְ הָאֵלִים / בְּמִטָּתוֹ שֶׁל אָחִיךְ
וְשָׁם נָפַחַתְּ נְפִיחָה.
נְיוֹרְד
קָטָן הַנֶּזֶק / אִם אִשָׁה יְפַת-תֹּאַר
מוֹצֵאת לָהּ יְדִיד אוֹ עוֹגֵב;
אַךְ תָּמוּהַּ הַדָּבָר / שֶׁאָז-נְקֵבָה,
שֶׁיָּלַד יְלָדִים, אֵלֵינוּ בָּא.
לוֹקִי
שְׁתוֹק אַתָּה, נְיוֹרְד, / כַּמָּה פְּעָמִים שְׁלָחוּךָ
בֶּן-תַּעֲרוּבוֹת אֶל הָאֵלִים,
סִיר-שֶׁתֶן הָיִיתָ, וּבְנוֹתָיו שֶׁל הִימִיר
הֵטִילוּ מַיִם בְּפִיךָ.
נְיוֹרְד
תְּמוּרָה קִבַּלְתִּי / וְאִם הִרְחִיקוּ לְשַׁלְּחֵנִי
אֶל הָאֵלִים בֶּן-תַּעֲרוּבוֹת;
נַעַר קָנִיתִי, / שֶׁאֵין לוֹ שׂוֹנְאִים,
רִאשׁוֹן לָאָזִים יְכַנּוּהוּ.
לוֹקִי
אַל תַּגְבִּיהַּ גָּבֹהַּ / עַד מְאֹד, נְיוֹרְד!
אֶת אֲשֶׁר שָׁמַעְתִּי לֹא אַעְלִים:
מֵחֵיק אֲחוֹתְךָ / נוֹלַד לְךָ בֵּן
אֲשֶׁר יִצְלַח כַּמְּקֻוֶּה.
טִיר
פְרֵי הוּא הָרִאשוֹן / בְּכָל הַגִּבּוֹרִים,
אֲשֶׁר בְּהֵיכַל הָאָזִים;
אֵינוֹ מַקְנִיט לֹא / אֵשֶׁת-אִישׁ אַף לֹא יַלְדָּה,
נוֹתֵן לַכְּפוּתִים דְּרוֹר.
לוֹקִי
שְׁתֹק, אַתָּה טִיר, / מֵעוֹלָם לֹא הִצְלַחְתָּ
לִהְיוֹת מְתַוֵּךְ בֵּין גֶּבֶר לְגָבֶר:
אֶת זְרוֹעַ יְמִינְךָ / קָרַע לְךָ פֶנְרִיר,
בְּרָצוֹן אֲנִי זוֹכֵר אֶת זֹאת.
טִיר
לִי אָבְדָה הַיָּד / לְךָ – הַזְּאֵב הַנֶּהְדָּר,
צַעֲרִי וְצַעַרְךָ – מַחְסוֹר.
גַּם לֹא טוֹב לְפֶנְרִיר, / הַמְּחַכֶּה בְּשַׁלְשְׁלָאוֹת,
עַד שֶׁיַּגִּיעַ לֵיל-הָאֵלִים.
לוֹקִי
שְׁתֹק, אַתָּה טִיר, / הֲלֹא קָרָה לְאִשְׁתְּךָ
שֶׁיָּלְדָה יֶלֶד לִי;
לֹא שִׁלְּמוּ לְךָ / בְּעַד הַחֶרְפָּה גַּם פְּרוּטָה,
אוֹ שָׁוֶה אַמָּה, עָלוּב שֶׁכְּמוֹתְךָ!
פְרֵיר
פֶנְרִיר שׁוֹכֵב / מוּל שֶׁפֶך הַנָּהָר
עַד שֶׁיְּכֻלּוּ הָאֵלִים;
גַּם אַתָּה תָּבוֹא בִּמְהֵרָה, / אִם לֹא תִּשְׁתּוֹק,
בִּכְבָלִים, הוֹי, נוֹגֵד-הָרָעוֹת.
לוֹקִי
בְּזָהָב קָנִיתָ / אֶת בִּתּוֹ שֶׁל גִּימִיר,
נָתַתָּ מַתָּנָה חַרְבֶּךָ,
אַךְ בִּרְכֹב בְּנֵי-מוּסְפֶּל / דֶּרֶךְ מִירְקְוִיד,
אַתָּה, הַמִּסְכֵּן, חָסַרְתָּ כָּל כְּלִי-זַיִן.
בִּיגְוִיר
אִלּוּ אָצִיל אֲנִי / כְּמוֹ אִינְגוּנַאר-פְרֵיר,
וּמוֹשָׁב נֶהְדָּר לִי,
הָיִיתִי מוֹעֵךְ עַד-דַּק / אֶת עוֹרֵב-הָרָעָה,
וְרוֹעֵץ אֶת כָּל גְּרָמָיו.
לוֹקִי
מִי הוּא הַקְּטַנְטַן / הַמְּכַשְׁכֵּשׁ בִּזְנָבוֹ,
רַב לַחְטֹף וְלִבְלֹעַ?
הַמַּתְמִיד וְשׁוֹהֶה / בְּאָזְנָיו שֶׁל פְרֵיר,
כְּשֶׁאֵינוֹ רוֹטֵן עַל רֵחָיִם.
בִּיגְוִיר
בִּיגְוִיר זֶה שְׁמִי / בְּפִי הָאָזִים וְהָאָדָם,
זֶה שִׁבְחִי שֶׁאֲנִי זָרִיז,
עַל זֹאת גַּאֲוָתִי, / כִּי בָּנָיו שֶׁל הֲרוֹפְּט
מְסֻבִּים פֹּה כֻּלָּם לַמִּשְׁתֶּה.
לוֹקִי
שְׁתֹק, אַתָּה בִּיגְוִיר, / מֵעוֹלָם לֹא הִמְצֵאתָ
לַגְּבָרִים טַרְפָּם בְּמִדָּה!
נֶחְבֵּאתָ-שָׁכַבְתָּ / בַּקַּשׁ עַל הָרִצְפָּה,
כְּשֶׁיָּרְדוּ לוֹחֲמִים לַקְּרָב.
הֵימְדַל
לוֹקִי, הַמַּשְׁקֶה / לְטִפֵּשׁ עָשָׂךָ,
מַדּוּעַ אֵינְךָ שׁוֹמֵעַ לָעֵצָה הַטּוֹבָה?
מִדַּת הַפְרָזָה / זֶה דַּרְכָּה בַּגֶּבֶר,
מַתִּירָה לַלָּשׁוֹן הָרְצוּעָה.
לוֹקִי
שְׁתֹק, הֵימְדַל, / מֵאָז מֵעוֹלָם נִגְזְרָה
עָלֶיךָ הַגְּזֵרָה הָרָעָה;
כָּל הַיָּמִים עָלֶיךָ / לַעֲמֹד בִּקְשִׁי עֹרֶף
עַל מִשְׁמַר הַשָּׁמָיִם.
סְקַאדִי
שָׂמֵחַ אַתָּה, לוֹקִי, / אֶפֶס לֹא תּוֹסִיף וְתַרְבֶּה
לְכַשְׁכֵּשׁ בִּזְנָבְךָ,
כִּי הָאָזִים / יְרַתְּקוּךָ אֶל סֶלַע
בְּמֵעָיו שֶׁל בֵּן קַר כַּכְּפוֹר.
לוֹקִי
דְּעִי לָךְ, אִם אֶל סֶלַע / יְרַתְּקוּנִי הָאָזִים
בְּמֵעָיו שֶׁל בֵּן קַר כַּכְּפוֹר,
אֲנִי רִאשׁוֹן וַאֲנִי אַחֲרוֹן / הָיִיתִי בַּקְּרָב,
בּוֹ נָפַל מֵת טִיאַצִי.
סְקַאדִי
דַּע לְךָ, אִם הָיִיתָ / אַתָּה רִאשׁוֹן וְאַתָּה אַחֲרוֹן
בַּקְּרָב בּוֹ מֵת טִיאַצִי,
מִבָּתַּי וּמֵחֻרְשׁוֹתַי / תְּבוֹאֲךָ כָּל-הַיָּמִים
הָעֵצָה הַקָּרָה.
לוֹקִי
נָעֲמוּ דְּבָרַיִךְ יוֹתֵר / בְּדַבְּרֵךְ עִם בֶּן-לוֹפֵי
כְּשֶׁהִזְמַנְתִּנִי אֶל יְצוּעֵךְ;
אִם כָּל חֲטָאֵינוּ / יֵצְאוּ בְּמִסְפָּר,
אֶזְכְּרֶנּוּ גַּם אֶת זֶה.
שָׁלוֹם לְךָ לוֹקִי / קַח הַגָּבִיעַ
מָלֵא הַתְּמָד הַמְּשֻׁמָּר,
וְאֶשָּׁאֵר אֲנִי לְבַדִּי / מִכָּל בְּנֵי הָאָזִים
חַפָּה מִכָּל פֶּשַׁע.
אַךְ עָלַיִךְ חַסְתִּי / כִּי בַּיְּשָׁנִית וְקַפְּדָנִית הָיִית תָּמִיד
מִתְרַחֶקֶת מִגְּבָרִים;
רַק אֶחָד יָדַעְתִּי, / שֶׁהֵפִיר בְּרִית נִשּׂוּאָיו
גַּם עִם אִשְׁתּוֹ שֶׁל טוֹר:
מַעֲשֵׂה לוֹקִי הָרַע הוּא.
בֵּילָא
רָעֹשׁ יִרְעֲשׁוּ הָרִים, / סְבוּרַתְנִי, הַמַּרְעִים הוּא
הַהוֹלֵך מִבֵּיתוֹ הֵנָּה,
הוּא יַשְׁתִּיק מְהֵרָה / אֶת הַנָּבָל הַמְּתֹעָב,
הַבָּז לָאָזִים וְלִבְנֵי-הָאָרֶץ.
לוֹקִי
שִׁתְקִי, אַתְּ בֵּילָא, / אַתְּ אִשְׁתּוֹ שֶׁל בִּגְוִיר,
וּמְכֻסָּה כֻּלָּךְ עַוְלָה;
מֵעוֹלָם לֹא בָּאָה בֵּין הָאָזִים / מִפְלֶצֶת רָעָה מִמֵּךְ,
אָמָה מְטֻנֶּפֶת בַּזֶּבֶל!
שְׁתֹק, הָאֻמְלָל, / פֶּן יִסְגֹּר אֶת פִּיךָ
מְיוֹלְנִיר, הַפַּטִּישׁ הֶחָזָק,
אַתִּיז מִצַּוָּארְךָ / אֶת סֶלַע-הַכְּתֵפַיִם
וְכִבִּיתִי אוֹר חַיֶּיךָ.
לוֹקִי
הִנֵּה נִכְנַס / בֶּן הָאֲדָמָה;
בְּעַזּוּת פָּנִים תִּנְשׁוֹם וְתִנְשׁוֹף, טוֹר.
יָבוֹא יוֹם וְלֹא תָּעֵז / לְהִתְגּוֹשֵׁשׁ עִם הַזְּאֵב,
שֶׁיִּבְלַע אֶת אֲבִי-הַקְּרָבוֹת.
טוֹר
שְׁתֹק, הָאֻמְלָל, / פֶּן יִסְגֹּר אֶת פִּיךָ
מְיוֹלְנִיר, הַפַּטִּישׁ הֶחָזָק,
אֶזְרָקְךָ מַעְלָה / מִזְרָחָה שָׁמֶשׁ,
מָקוֹם לֹא תִרְאֲךָ נָפֶשׁ.
לוֹקִי
אַל תְּסַפֵּר לְעוֹלָם / לַגְּבָרִים, כִּי הָיִיתָ
מִיָּמֶיךָ בְּמִזְרַח הַשֶּׁמֶשׁ;
בְּאֶצְבַּע קְטַנָּה שֶׁל כְּסָיָה / שָׁם יָשַׁב הַגִּבּוֹר,
לֹא הֶאֱמִין בְּעַצְמוֹ, כִּי הוּא טוֹר.
טוֹר
שְׁתֹק, הָאֻמְלָל, / פֶּן יִסְגֹּר אֶת פִּיךָ
מְיוֹלְנִיר, הַפַּטִּישׁ הֶחָזָק,
יָדִי תְּמִיתֶךָ / בַּכְּלִי בּוֹ הוּמַת הֲרוּנְגְנִיר
וְתִרְעַץ אֶת עַצְמוֹתֶיךָ כֻּלָּן.
לוֹקִי
אֲנִי זֹאת תִּקְוָתִי / כִּי עוֹד אַרְבֶּה שָׁנִים,
וְאַף אִם תָּרִים הַפַּטִּישׁ בִּגְעָרָה;
אָמַרְתָּ: קָשׁוֹת רְצוּעוֹת / יַלְקוּטוֹ שֶׁל סְקְרִימִיר
וְלֹא מָצָאתָ שֶׁבֶר,
אָבַדְתָּ בְּזַלְעֲפוֹת רָעָב.
טוֹר
שְׁתֹק, הָאֻמְלָל, / פֶּן יִסְגֹּר אֶת פִּיךָ
מְיוֹלְנִיר, הַפַּטִּישׁ הֶחָזָק,
שְׁאוֹל תַּחְתִּית יְשַׁלְּחֶךָּ / בַּכְּלִי בּוֹ הוּמַת הֲרוּנְגְנִיר
עָמֹק לְעוֹלַם-הַמֵּתִים.
לוֹקִי
כְּאַוַּת נַפְשִׁי שַׁרְתִּי / לִפְנֵי הָאָזִים
וְלִפְנֵי בְּנֵי-הָאָזִים;
רַק מִפָּנֶיךָ / בִּלְבַד אֶרְתַּע אָחוֹר,
אֲנִי יוֹדֵעַ שֶׁאַתָּה מֵיטִיב לִלְחֹם.
הֵזַדְתָּ, אֵגִיר / שֵׁכָר הַשָּׁנָה,
אוּלָם שׁוּב לֹא תִכְרֶה כֵּרָה;
כָּל טוּבְךָ, / אֲשֶׁר פֹּה אִתְּךָ
יֹאכַל יְקוֹד הָאֵשׁ,
אֵשׁ תִּצְלֶה אֶת גַּבֶּךָ!
אַלְוִיס
עַתָּה אֶצְלִי תְּכַס / הַכַּלָּה סַפְסָלַי,
תֵּכֶף תֵּלֵךְ אִתִּי בָּיְתָה;
טִלְטוּלֵי הַשָּׁוְא / אָרְכוּ דַּי וְיוֹתֵר,
אִישׁ לֹא יַפְרִיעַ מְנוּחָתִי בַּבָּיִת.
טוֹר
מִי אַתָּה, הַבָּחוּר? / מַה חִוְרִים כֹּה פָּנֶיךָ?
הֲשָׁכַבְתָּ הַלַּיְלָה עִם מֵתִים?
אִישׁ מִן הָעֲנָקִים / לֹא יַגִּיעַ עָדֶיךָ,
לֹא לְךָ יָאָה הַכַּלָּה.
אַלְוִיס
אַלְוִיס - זֶה שְׁמִי, / מְעוֹנִי עֻמְקֵי אֲדָמָה,
שָׁם תַּחַת אֲבָנִים בֵּיתִי;
אַדִּיר חֶפְצִי / לִמְצֹא אֶת נַהַג-הַמֶּרְכָּבָה,
אַל יָפֵר אִישׁ מוֹצָא פִּיו.
טוֹר
אֲנִי אֲפִירֶנּוּ, / כִּי לִי הָאָב
יָאֶה לְמָהֳרֶנָּה;
לֹא הָיִיתִי בַּבַּיִת / עֵת יָעֲדוּ אוֹתָה לָךְ,
אֵין בִּלְתִּי אֵל לְתִתָּהּ.
אַלְוִיס
מִי הוּא הָעֲנָק / הַתּוֹבֵעַ לוֹ רְשׁוּת
לָתֵת הָעַלְמָה הַמַּבְרִיקָה?
נַוָּד שֶׁכְּמוֹתְךָ – / נָכְרִי לָאָדָם;
מִי נְשָׂאֲךָ בְּחֵיקוֹ, הוֹי גֹּלֶם?
טוֹר
וִינְגְטוֹר זֶה שְׁמִי / מִמֶּרְחַקִּים אֲנִי בָּא,
אֲנִי - בְּנוֹ שֶׁל סִידְגְרָנִי,
בִּרְצוֹתִי, לֹא תְּקַבֵּל / לְעוֹלָם הַנַּעֲרָה,
לְעוֹלָם לֹא אַסְכִּים לַבְּרִית.
אַלְוִיס
תֵּכֶף אֲקַבֵּל / הַסְכָּמָתְךָ שֶׁלָּךְ,
נָחֹג בִּשְׂמָחוֹת הַחֲתֻנָּה;
אֻמְלָל הָיִיתִי / בְּלִי הָעַלְמָה,
אֲשֶׁר לָבְנָהּ מַחְפִּיר הַשָּׁלֶג.
טוֹר
לֹא אֶמְנַע מִמְּךָ, / עֶלֶם חָכָם,
יָדָהּ שֶׁל הַנָּאָה,
אִם תּוֹדִיעֵנִי / אֶת אֲשֶׁר אֶרְצֶה לָדַעַת
מִכָּל הָעוֹלָמוֹת.
אַלְוִיס
[יְנַסֵּנִי וִינְגְטוֹר / אִם בִּרְצוֹנוֹ לְנַסּוֹתֵנִי,
אִם יֵשׁ חָכְמָה בַּנַּנָּס;
אֲנִי שׁוֹטַטְתִּי-עָבַרְתִּי / בְּתִשְׁעַת הָעוֹלָמוֹת כֻּלָּם,
וְעֵינַי פְּקוּחוֹת לְכָל דָּבָר]
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ:
מַה שֵּׁם הָאֲדָמָה / רַחֲבַת-הַיָּדַיִם,
לָהּ יְכֻנֶּה בְּכָל הָעוֹלָמוֹת?
אַלְוִיס
“אֲדָמָה” בְּפִי אָדָם, / “הָאָרֶץ” בְּפִי הָאָזִים,
הַוָּנִים קוֹרְאִים לָהּ “הַדֶּרֶךְ”;
“הַיְּרֻקָּה-לְעוֹלָם” – עֲנָקִים, / הָאֶלְבִּים – “הַכִּכָּר הַפּוֹרַחַת”
הָאֵלִים הָעֶלְיוֹנִים – “הַשָּׂדֶה הַלַּח”.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ:
מַה שֵּׁם הַשָּׁמַיִם, / (שֶׁרוֹאִים בָּם הַגִּבּוֹרִים)
לָהֶם יְקֹרָא בְּכָל הָעוֹלָמוֹת?
אַלְוִיס
“שָׁמַיִם” בְּפִי אָדָם, / “כִּפַּת-מָרוֹם” בְּפִי הָאֵלִים,
בְּפִי הַוָּנִים – “אוֹרְגֵי הָרוּחַ”,
“עוֹלָם-עֶלְיוֹן” בְּפִי הָעֲנָקִים, / בְּפִי הָאֶלְבִּים – “הַגַּג הַיָּפֶה”,
בְּפִי הַנַּנָּסִים – “אוּלָם חוֹנֵן-צוּף”.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ:
מַה שֵּׁם הַיָּרֵחַ / שֶׁרוֹאִים בְּנֵי-הָאָדָם,
מַה שְּׁמוֹ בְּכָל הָעוֹלָמוֹת?
אַלְוִיס
“לְבָנָה” בְּפִי אָדָם, / “הָאֵשׁ הָרַכָּה” בְּפִי הָאֵלִים,
בְּפִי הֶל “הָאוֹפַן הַמִּתְגַּלְגֵּל”.
בְּפִי הָעֲנָקִים – “הָרָץ”, / “אוֹר” בְּפִי הַנַּנָּסִים,
בְּפִי הָאֶלְבִּים – “מוֹנֵה-הַזְּמָן”.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר-דָּבָר לְכָל הַיֵּשׁ:
מַה שְּׁמוֹת הַשֶּׁמֶשׁ / שֶׁרוֹאִים בְּנֵי-אָדָם,
מַה שְּׁמוֹ בְּכָל הָעוֹלָמוֹת?
אַלְוִיס
בְּפִי הָאָדָם – “שֶׁמֶשׁ”, / בְּפִי אֵלִים – “חַמָּה”,
בְּפִי אֶצְבְּעוֹנֵי דְּוָלִין – כַּעַס,
“מְאוֹר-נֶצַח” בְּפִי הָעֲנָקִים, / בְּפִי הָאֶלְבִּים “הַגַּלְגַּל הַיָּפֶה”
“אוֹר צַח” בְּפִי עַם הָאָזִים.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ:
מַה שְּׁמוֹת הָעֲנָנָה / הֲרַת הַחֲזִיזִים,
מַה שְּׁמָהּ בְּכָל הָעוֹלָמוֹת?
אַלְוִיס
“עֲנָנָה” בְּפִי אָדָם, / בְּפִי הָאֵלִים “תִּקְוַת-סַגְרִיר”
בְּפִי הַוָּנִים “שַׁעֲשׁוּע-הָרוּחַ”,
“מֵבִיא-מַיִם” בְּפִי הָעֲנָקִים, / “אוֹן חֲזִיזִים” בְּפִי הָאֶלְבִּים,
בְּפִי הֶל “קוֹבַע הַלּוֹט”.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ:
מַה שְּׁמוֹת הָרוּחַ / הַמַּרְחִיק לַחְדֹּר,
מַה שְּׁמוֹ בְּכָל הָעוֹלָמוֹת?
אַלְוִיס
בְּפִי אָדָם – “רוּחַ”, / “הַמְּשֻׁלְהָב” בְּפִי הָאֵלִים,
“הַצּוֹהֵל” בְּפִי הַמּוֹשְׁלִים-בַּכֹּל,
“הַנּוֹהֵם” בְּפִי הָעֲנָקִים, / “הָרוֹעֵש” בְּפִי הָאֶלְבִּים,
“סַעַר” – בְּמִשְׁכְּנוֹתֶיהָ שֶׁל הֶל.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ: –
מַה שְּׁמוֹת הָאֲוִיר / הַלֹּא-נָע וְלֹא-זָע,
מַה שְּׁמוֹ בְּכָל הָעוֹלָמוֹת?
אַלְוִיס
בְּפִי אָדָם: “שֶׁקֶט-הָאֲוִיר”, / בְּפִי הָאֵלִים – “גַלִּינָה”,
“מָנֹחַ-הָרוּחַ” בְּפִי הַוָּנִים,
בְּפִי הַטּוּרְסִים – “מוּעָקָה”, / “נֶפֶשׁ הַיּוֹם” – בְּפִי הָאֶלְבִּים,
“מִפְלַט-הָרוֹם” בְּפִי הַנַּנָּסִים.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ: –
מַה שְּׁמוֹתָיו שֶׁל יָם / בּוֹ עוֹבְרִים הָאָדָם,
מַה שְּׁמוֹ בְּכָל הָעוֹלָמוֹת?
אַלְוִיס
בְּפִי בְּנֵי-אָדָם – “יָם”, / בְּפִי אֵלִים – “אֲגָם”,
בְּפִי שֶׁבֶט הַוָּנִים – “מִשְׁבָּר”,
“בֵּית-הַצְּלוֹפוֹת” – בְּפִי הָעֲנָקִים, / בְּפִי הָאֶלְבִּים – “חֹמֶר-שְׁתִיָּה”,
נַנָּסִים יְכַנּוּהוּ “עֹמֶק”.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ: –
מַה שְּׁמוֹת הָאֵשׁ / הַלּוֹהֶטֶת לָאָדָם,
מַה שְּׁמָהּ בְּכָל הָעוֹלָמוֹת?
אַלְוִיס
בְּפִי אָדָם “אֵשׁ”, / “לֶהָבָה” בְּפִי בְּנֵי-הָאָזִים,
בְּפִי הַוָּנִים “יְקוֹד רוֹתֵחַ”,
בְּפִי הָעֲנָקִים – “הָאוֹכֶלֶת”, / בְּפִי הַנַּנָּסִים – “הַשַּׂוֹרֶפֶת”
בְּבֵיתָהּ שֶׁל הֶל – “הַזְּרִיזָה”.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ: –
מַה שְּׁמוֹת הַיַּעַר / הַצּוֹמֵחַ לִבְנֵי-אָדָם,
מַה שְּׁמוֹ בְּכָל הָעוֹלָמוֹת?
אַלְוִיס
“יַּעַר” בְּפִי אָדָם, / “רַעְמַת-הַשָּׂדֶה” בְּפִי הָאֵלִים,
“אַצַּת-הַלְדֶּה” בְּעוֹלַם הַמָּוֶת,
“דֶּלֶק” בְּפִי הָעֲנָקִים, / בְּפִי הָאֶלְבִּים – “רַב-הָעֲנָפִים”,
“סְבַךְ” – בְּעוֹלַם הַוָּנִים.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ: -
מַה שְּׁמוֹת הַלַּיְלָה / בִּתּוֹ שֶׁל נוֹר,
מַה שְּׁמוֹ בְּכָל-הָעוֹלָמוֹת?
אַלְוִיס
“לַיְלָה” בְּפִי אָדָם, / “עֲרָפֶל” בְּפִי הָאֵלִים
“הַמַּעֲטֶה” בְּפִי הַשּׁוֹלְטִים בָּעוֹלָם,
“חֹסֶר-אוֹר” בְּפִי הָעֲנָקִים, / “עֹנֶג-שֵׁנָה” בְּפִי הָאֶלְבִּים,
“יוֹצֵר-הַחֲלוֹמוֹת” בְּפִי עַם-הַנַּנָּסִים.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ: -
מַה שְּׁמוֹת הַמִּזְרָע / שֶׁזּוֹרְעִים בְּנֵי-אָדָם,
מַה שְּׁמוֹ בְּכָל הָעוֹלָמוֹת?
אַלְוִיס
“דָּגָן” – בְּפִי הָאָדָם, / “נֶבֶג” בְּפִי הָאֵלִים,
“לִבְלוּב-צְמִיחָה” בְּפִי שֵׁבֶט-הַוָּנִים,
“טֶרֶף” בְּפִי הָעֲנָקִים, “מַשְׁקֶה” בְּפִי הָאֶלְבִּים,
בְּבֵיתָהּ שֶׁל הֶל – “הַסּוּף הָרוֹפֵף”.
טוֹר
עֲנֵנִי, אַלְוִיס, / כִּי דּוֹמַנִי, לֹא נֶעְלַם
מִמְּךָ פֵּשֶׁר דָּבָר לְכָל הַיֵּשׁ: –
מַה שְּׁמוֹת הַמַּשְׁקֶה / שֶׁשּׁוֹתִים בְּנֵי-אָדָם,
מַה שְּׁמוֹ בְּכָל הָעוֹלָמוֹת?
אַלְוִיס
“בִּירָה” בְּפִי אָדָם, / “סוּדָן” בְּפִי הָאָזִים,
“לַחוּת-רֶקַח” בְּפִי הַוָּנִים,
“הַמַּשְׁקֶה הַזַּךְ” בְּפִי הַטּוּרְסִים, / בְּעוֹלַם-הַמֵּתִים “תְּמָד”
וּבְפִי בְּנֵי-סוּטְוִינְג – “עָסִיס”.
טוֹר
מֵעוֹלָם לֹא מָצָאתִי כָּל כָּךְ / חָכְמַת-זְקֵנִים
בְּלֵב הָאֶחָד;
אֲבָל עָלָה בְּיָדִי / לְכַלּוֹתְךָ בְּעָרְמָה.
אוֹר-יוֹם מֵמִית אֶת הַנַּנָּס,
הִנֵה הַחַמָּה מְאִירָה בַּהֵיכָל!
מִשְׁלֵי הָר
הִגִּיעָה הַשָּׁעָה לְדַבֵּר / מִכִּסֵּא הַנּוֹאֲמִים!
עַל הַמַּעְיָן הַקַּר שֶׁל אוּרְדְ
מַחֲרִישׁ הִשְׁקַפְתִּי, / מִשְׁתָּאֶה הִתְבּוֹנַנְתִּי
וְהֶאֱזַנְתִּי לְאִמְרֵי הָר;
הוּא דִּבֵּר עַל הָרוּנוֹת, / בְּלִי שֶׁתֹּאבַד לוֹ עֵצָה;
זֹאת שָׁמַעְתִּי בְּבֵיתוֹ שֶׁל הָר:
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ לְתוֹעֶלֶת, כִּי תְּקַבְּלֶנָּה:
אַךְ בַּלַּיְלָה תָּקוּם, / כִּי תִּתְחַקֶּה עַל אוֹיֵב
אוֹ תָּתוּר לְךָ מָקוֹם בַּחוּץ.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
לְעוֹלָם אַל תִּשְׁכַּב / בְּחֵיק מְכַשֵּׁפָה,
לֹא תִּלְפָּתְךָ שׁוֹקָהּ.
"כִּי תִּקַּח אֶת לִבְּךָ, / וְתִשְׁכַּח יוֹם מוֹעֵד,
תְּאַחֵר מוֹעֶצֶת-עָם;
תִּרְחַק מֵאָדָם, / לֹא יִמְתַּק לְךָ מַאֲכָל,
בִּדְאָגָה תְּבַקֵּשׁ שֵׁנָה.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
לְעוֹלָם אַל תַּדִּיחַ / לְהַתְנוֹת אֲהָבִים
אֵשֶׁת-חֵיקוֹ שֶׁל אַחֵר.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
אִם עָלֶיךָ לַעֲבוֹר / בְּחֻרְשָׁה אוֹ עַל צוּר,
תַּרְבֶּה צֵידָה לַדָּרֶךְ.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
יְרָא בְּכָל עֵת / לְגַלּוֹת לְאִישׁ רָע
פֻּרְעָנוּת בָּאָה לָךְ;
מְסֻפְּקַנִי מְאֹד, / אִם יִגְמָלְךָ אִישׁ רָע
תַּחַת יֵצֶר לֵב טוֹב.
"רָאִיתִי אָדָם / וְרֹאשׁוֹ לָקָה
מִלַּהַג רַע שֶׁל אִשָּׁה;
קִפַּח חַיָּתוֹ / פֶּה דּוֹבֵר נְבָלָה,
לָשׁוֹן מוֹצִיאָה לָעַז.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
אִם מָצָאתָ יְדִיד, / אֲשֶׁר תַּאֲמִין בּוֹ,
לְעִתִּים קְרוֹבוֹת תִּפְקְדֶנּוּ,
כִּי עֲשָׂבִים רָעִים עוֹלִים / וִישַׂגְשֵׂג רָב עֵשֶׂב
בַּדֶּרֶךְ בָּהּ אִישׁ לֹא עוֹבֵר.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
קְנֵה אִישׁ חָרוּץ / לְחֶבְרָה נֶאֱמָנָה
וּלְמַד כָּל-יְמֵי חַיֶּיךָ,
אִם יֵדַע אִמְרֵי-יֶשַׁע עוֹזְרִים.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
אִם יְדִיד נֶאֱמָן לְךָ / אַל תִּהְיֶה הָרִאשׁוֹן
לְנַתֵּק עֲבוֹתוֹת לֵב וָנֶפֶשׁ;
כִּי הַצַּעַר יֹאכַלְךָ / אִם לֹא תּוּכַל
לִפְתֹּח לִבְּךָ לְאַחֵר.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
לֹא תָּבוֹא לְעוֹלָם / בִּדְבָרִים עִם עָלוּב,
חֲסַר לֵב וָשֵׂכֶל.
כִּי מְסֻפְּקַנִי מְאֹד, / אִם יִגְמָלְךָ אִישׁ רַע
טוֹבָה תַּחַת טוֹבָה;
אַךְ לֹא כֵן אָדָם טוֹב, / הוּא יַצְלִיחַ תָּמִיד
לְחַבֶּבְךָ בִּשְׁבָחִים.
"יְדִיד-נֶפֶשׁ יְדִידְךָ, / אִם תְּגַלֶּה לוֹ בְּכָל-עֵת
אֶת מַחְשְׁבוֹתֶיךָ כֻּלָּן.
הָרָעָה בָּרָעוֹת / לֹא לִהְיוֹת לֵב-שָׁלֵם –
הָאוֹמֵר אַךְ נְעִימוֹת לֹא יִסְכּוֹן לִידִיד.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
לְעוֹלָם לֹא תְּדַבֵּר / שְׁלשָׁה דְּבָרִים בְּרִיב
עִם אָדָם פָּחוֹת טוֹב,
לְעִתִּים קְרוֹבוֹת / נָשְׁתָה גְּבוּרַת טוֹב
בְּמַכּוֹתָיו שֶׁל אִישׁ רָע.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
עוֹשֵׂה-נְעָלִים / וְחוֹרֵשׁ עֵץ-הַחֲנִית
תִּהְיֶה אַךְ לְךָ לְבַדֶּךָ;
אִם הַנַּעַל לֹא רָעָה, / לֹא עָלָה יָפֶה הָעֵץ,
עַל רֹאשְׁךָ תָּחֹלְנָה קְלָלוֹת.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
אִם נִגְרַם לְךָ הֶפְסֵד, / הוֹדֵה בַּהֶפְסֵד,
אַל תַּעֲנֶה לְשָׁלוֹם אֶת-אוֹיֵב.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
לְעוֹלָם לֹא יִהְיֶה טוֹב / בְּעֵינֶיךָ הָרַע,
אַךְ שְׂמַח אֶל הַטּוֹב בְּכָל-לִבֶּךָ.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
בִּתְשׁוּאוֹת-קְרָבוֹת / אַל תַּבִּיט אֶל מָרוֹם,
כִּי הַפַּחַד מַטְפִּישׁ / אֶת בְּנֵי-הָאָדָם,
הַלְּכוּדִים בְּכִשְׁפֵי-מְשַׂנְּאֵיהֶם.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
רְצוֹנְךָ לְשַׁדֵּל הַנָּאוָה / לְהִתְעַלֵּס בְּמִסְתָּרִים
וּלְהַשִּׂיג נְעִימוֹת מִמֶּנָּה,
תַּבְטִיחַ לָהּ דָּבָר יָפֶה / וְתַעֲמוֹד בְּדִבּוּרְךָ:
כָּל-הָאָדָם שָׂשׂ עַל דָּבָר טוֹב.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
הֱוֵה זָהִיר מְאֹד / אֲבָל לֹא מוּג-לֵב,
בְּיִחוּד בַּשְּׁתִיָּה / וּבְאִשְׁתּוֹ שֶׁל אַחֵר,
וּשְׁלִישִׁית אֲכַנֶּה / עָרְמַת-גַּנָּבִים.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
לֹא תִּנְהַג לְעוֹלָם / לַעַג וָקֶלֶס
בְּנָכְרִים וְעוֹבְרֵי-דֶרֶךְ.
"לְעִתִּים רְחוֹקוֹת / יָבוֹא יוֹשֵׁב-בַּיִת
עַד חֵקֶר טִיבוֹ שֶׁל נָכְרִי:
אֵין אָדָם טוֹב, / שֶׁאֵין בּוֹ כָּל-פְּגָם,
גַּם רַע אֵינֶנּוּ שֶׁלֹּא יִצְלַח-לַכֹּל.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
אַל תִּלְעַג לַשָּׁר / אִם זָרְקָה בּוֹ שֵׂיבָה,
לְעִתִּים תְּכוּפוֹת טוֹבִים דִּבְרֵי שָׂב;
רַבּוֹת פְּעָמִים מֵפִיק / נְכֹחוֹת גֶּלֶד-קְמָטִים,
עוֹמֵד תָּלוּי בֵּין הָעוֹרוֹת,
וּבֵינוֹת שְׁלָחִים יְרַפְרֵף בָּרוּחַ,
עַל יַד גִּלְדָּה וְהֶמְסֵס יִתְנַדְנֵד.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
אַל תְּגָרֵשׁ מִשַּׁעַר / נָכְרִי בַּחֲרָפוֹת
שִׂים לִבְּךָ אֶל נִצְרָךְ.
"יְהִי בְּרִיחֲךָ חָזָק, / יִסּוֹב בְּלִי הֶרֶף,
יִתֵּן כְּנִיסָה לְכָל-אָדָם;
שִׁית עָלָיו טַבַּעַת, / לְבַל יָבִיא עָלֶיךָ
כָּל מִינֵי פֻּרְעָנוּת.
"אִיעָצְךָ, לוֹדְפַפְנִיר, / לַעֲצָתִי תִּשְׁמַע!
תִּצְמַח לְךָ טוֹבָה, כִּי תִּשְׁמַע לָהּ,
תִּהְיֶה לְךָ תּוֹעֶלֶת כִּי תְּקַבְּלֶנָּה:
שִׁכְרוֹן שֵׁכָרְךָ / גָּרְשֶׁנּוּ בְּאוֹן-הָאֲדָמָה,
[כִּי שָׂדֶה יוֹנֵק לַחוּת / וְאֵשׁ לוֹקַחַת מַדְוֶה,
הָאַלּוֹן רִפְאוּת לְשִׁלְשׁוּל, / מְלִילָה – לִכְשָׁפִים,
קַרְנֵי-שִׁפּוֹן לְשֶׁבֶר, / יָרֵחַ – לְשִׁגָּעוֹן,
צָרִיף לְגָרָב, / הָרוּנוֹת – לְהַרְעָלָה]
הַשָּׂדֶה מוֹשֵׁךְ רְטִיבוּת.
וְכָךְ נֶאֶמְרוּ / מִשְׁלֵי-הָר בָּאוּלָם,
תּוֹעֶלֶת לִבְנֵי-אָדָם, / לְלֹא-תוֹעֶלֶת לִבְנֵי-הָעֲנָקִים.
אַשְׁרֵיהוּ אוֹמְרָם! / אַשְׁרֵי יוֹדְעֵי-אוֹתָם!
יִשְׁתַּמֵּש בָּם הַשּׁוֹמֵעַ אוֹתָם!
שָׁלוֹם עַל כָּל הַשּׁוֹמְעִים!
מִי הַיּוֹשֵׁב פֹּה / בְּאוּלַמֵּי הַבִּירָה?
מַה שֵּׁם קוֹרְאִים הַגִּבּוֹרִים / לְמוֹשֵׁל הָעָם?
גֵּיטִיר
גְּרִיפִּיר זֶה שְׁמוֹ / שֶׁל הָאַלּוּף הַטּוֹב,
הַמּוֹשֵׁל בַּיַּבָּשָׁה / וּבְעַם-הָאָרֶץ.
סִיגוּרְד
הַבְבֵיתוֹ הוּא / הַמֶּלֶךְ הֶחָכָם?
הֲנָכוֹן הַגִּבּוֹר / לְדַבֵּר אִתִּי?
נָכְרִי זָקוּק / לַעֲצָתוֹ בִּידִידוּת,
בְּחֵפֶץ-לֵב הָיִיתִי / נִפְגָּשׁ עִם גְּרִיפִּיר.
גֵּיטִיר
הַמֶּלֶךְ הָעַלִּיז / יִשְׁאַל אֶת גֵּיטִיר
מַה שֵּׁם הַגִּבּוֹר / הָרוֹצֶה שֶׁיִּשְׁמְעוּהוּ.
סִיגוּרְד
שְׁמִי סִיגוּרְד / יוֹרְשׁוֹ שֶׁל סִיגְמוּנְד,
וַהֲיוֹרְדִיס הִיא / אֵם נוֹטֵר-הַצָּבָא.
וַיֵּלֶךְ גֵּיטִיר / לְהַגִּיד לִגְרִיפִּיר:
"פֹּה בַּחוּץ / עוֹמֵד אִישׁ נָכְרִי;
נָאֶה וְיָפֶה / מְאֹד הַגִּבּוֹר,
הַדּוֹרֵשׁ לְדַבֵּר / אַךְ עִם הַנָּסִיךְ."
יָצָא מִן הַהֵיכָל / שׂוֹרֵר-הָעָם,
הִסְבִּיר פָּנָיו / לָאוֹרֵחַ הַזָּר:
"שָׁלוֹם בּוֹאֲךָ, סִיגוּרְד, / מַדּוּעַ לֹא בָּאתָ קֹדֶם?
אַתָּה, גֵּיטִיר, קַח / מִמֶּנּוּ אֶת גְּרָנִי."
הִתְחִילוּ לְדַבֵּר / עַל כַּמָּה וְכַמָּה דְּבָרִים,
בְּהִפָּגֵשׁ הַגִּבּוֹרִים / חַכְמֵי-הָעֵצָה.
סִיגוּרד
הַגֵּד לִי, אֲחִי-אִמִּי, / אִם אַךְ יָדַעְתָּ,
אֵיךְ יַעַבְרוּ / יְמֵי חַיֵּי סִיגוּרְד?
גְּרִיפִּיר
תִּהְיֶה הַנֶּהְדָּר / וּנְשׂוּא-פָנִים
מִכָּל הַנְּסִיכִים / תַּחַת הַשָּׁמַיִם,
נָדִיב בַּזָּהָב, / אַךְ עָצֵל לָנוּס,
תַּעֲנוּג לָעֵינָיִם, / חָכָם בַּדִּבּוּרִים.
סִיגוּרְד
מֶלֶךְ נַעֲלֶה, / הוֹסֵף וְגַלֵּה
לָאִישׁ סִיגוּרְד / אֶת אֲשֶׁר אַתָּה צוֹפֶה:
אֵיזֶה אֹשֶׁר / רִאשׁוֹן יִפְגְּשֵׁנִי
כְּשֶׁאֶטּוֹשׁ הַיּוֹם / חֲצֵרְךָ, שַׁלִּיט?
גְּרִיפִּיר
קֹדֶם כֹּל תִּקּוֹם / אָבִיךָ וְסָבְךָ,
תִּקּוֹם בְּדָמִים / בַּעֲקֵב הַתּוּגָה.
בַּקְּרָב תְּמַגֵּר / אֶת בְּנֵי-הוּנְדִינְג
עַזֵּי-הַלֵּב / וּתְנַצֵּחַ.
סִיגוּרְד
מֶלֶךְ חָכָם, / הַגֵּד לִקְרוֹבְךָ
אֱמֶת לַאֲמִתָּהּ / בְּשִׂיחָה גְּלוּיַת-לֵב:
הֲיֵשׁ עֲלִילוֹת זֹהַר / בְּגוֹרָלוֹ שֶׁל סִיגוּרְד
הַמִּתְרוֹמְמוֹת / עַד הָרָקִיעַ?
גְּרִיפִּיר
אַתָּה לְבַדְּךָ תַּכֶּה / הַתּוֹלַעַת הַנּוֹצְצָה
הַשּׁוֹכֶבֶת תְּאֵבָה / עַל שְׂדוֹת גְּנִיטָה;
תַּכֶּה נֶפֶשׁ / שְׁנֵי הָאַחִים
רֶגִין וּפַפְנִיר. / אֱמֶת דִּבַּרְתִּי.
סִיגוּרְד
יֵשׁ דֵּי זָהָב / אִם כָּךְ נִלְחַמְתִּי,
וְאֵצֵא בְּשָׁלוֹם / כִּדְבָרֶיךָ;
מָה אַתָּה רוֹאֶה עוֹד / בְּחַיֵּי סִיגוּרְד?
גְּרִיפִּיר
אַתָּה תִּמְצָא / מְעָרַת פַפְנִיר
וְתִשָּׂא הָאוֹצָר / הַמַּבְרִיק שָׁם;
תַּעֲמִיס הַזָּהָב / עַל גַּבּוֹ שֶׁל גְּרָנִי
וְתִסַּע אֶל גְּיוּקִי / גִּבּוֹר אֵיתָן.
סִיגוּרְד
הוֹסֵף וְהַגֵּד / בְּדִבְרֵי חָכְמָה
לַמֶּלֶךְ, / אַלּוּף עַז-לֵב:
הָיִיתִי אוֹרְחוֹ / שֶׁל גְּיוּקִי בְּצֵאתִי –
וְאֵיךְ עֲתִידִים / לַעֲבוֹר חַיָּי?
גְּרִיפִּיר
עַל סֶלַע יְשֵׁנָה / בִּתּוֹ שֶׁל הַנָּסִיךְ,
מְאִירָה בְּשִׁרְיוֹן, / כִּי מֵת הֶלְגִּי,
בְּחֶרֶב חַדָּה, / בְּמַכֵּה-פַפְנִיר,
תָּקוּם וְתַחְתּוֹךְ / הַשִּׁרְיוֹן הַנּוֹצֵץ.
סִיגוּרְד
הַשִּׁרְיוֹן נִשְׁבַּר, / הַכַּלָּה תְּדוֹבֵב,
הָאִשָּׁה הַנְּעִימָה, / שֶׁתָּקִיץ מִשְּׁנָתָהּ;
מַה תַּגִּיד לְסִיגוּרְד / הַיָּפָה-בַּטַּבָּעוֹת
וְיִהְיֶה לַמּוֹשֵׁל / לְאָשְׁרוֹ בֶּעָתִיד?
גְּרִיפִּיר
אוֹתְךָ הַגִּבּוֹר / תְּלַמֵּד הָרוּנוֹת,
לָמוֹ נִכְסָפִים / כָּל הָאָדָם;
וְעוֹד שְׂפוֹת / עַמִּים זָרִים,
וְדַעַת רִפְאוּת – / אַשְׁרֶיךָ, הַמּוֹשֵׁל!
סִיגוּרְד
זֶה עָלָה בְּיָדִי, / קִבַּלְתִּי הַתּוֹרָה,
אֲנִי נֶחְלָץ / הָלְאָה לָלֶכֶת;
הַעֲמֵק לִצְפּוֹת / הוֹסֵף וְהַגֵּד;
מָה אַתָּה רוֹאֶה עוֹד / בְּחַיֵּי-סִיגוּרְד?
גְּרִיפִּיר
תָּבֹא, הַגִּבּוֹר, / לִמְעוֹנוֹ שֶׁל הֵימִיר,
אוֹרֵחַ עַלִּיז / תִּהְיֶה לָאַלּוּף;
יוֹתֵר לֹא אֵדַע / לְסַפֵּר, סִיגוּרְד.
וְאַל תּוֹסִיף לִשְׁאֹל / אֶת אֲחִי-אִמֶּךָּ.
סִיגוּרְד
תּוּגָה תּוֹקְפַתְנִי / בַּעֲקֵב דְּבָרֶיךָ,
כִּי אַתָּה, הָאַלּוּף, / מַעֲמִיק רְאוֹת:
הַרְבֵּה עָמָל תִּרְאֶה / בְּגוֹרָלוֹ שֶׁל סִיגוּרְד
וְאֵינְךָ מֵעֵז / לֵאמֹר לִי, הַמֶּלֶךְ.
גְּרִיפִּיר
הָיוּ נְעוּרֶיךָ / מְאִירִים בְּזֹהַר,
גְּלוּיִים לָעֵינַיִם / וְעֵינִי בְּהִירָה;
אֲבָל לֹא בְּצֶדֶק / קְרָאוּנִי רַב-עֵצָה,
גָּדוֹל כִּנְבוּאָה: / הַקֵּץ לְחָכְמָתִי.
סִיגוּרְד
אִישׁ לֹא יָדַעְתִּי / בִּמְלֹא כָּל-הָאָרֶץ,
הַמֵּיטִיב לִרְאוֹת / מִגְּרִיפִּיר עֲתִידוֹת;
אַל תַּעְלִים דָּבָר / מִמֶּנִּי, וְאִם רָעוֹת;
וְאִם גַּם אֶאְשַׁם / בַּעֲלִילוֹת רָעוֹת.
גְּרִיפִּיר
לֹא נִכְתְּמוּ / חַיֶּיךָ בַּעֲווֹנוֹת,
הַאֲמֵן תַּאֲמִינָה / בָּזֹאת, סִיגוּרְד;
תְּהִלָּתְךָ עוֹמֶדֶת / עַד בְּלִי-יָרֵחַ,
וּלְעוֹלָם לֹא יָסוּף / שְׁמֶךָ, הַגִּבּוֹר.
סִיגוּרְד
לֹא יָשְׁרָה זֹאת בְּעֵינָי; / אֲבָל עַל סִיגוּרְד
לִפָּרֵד מִן הַמֶּלֶךְ, / כִּי כֵן נִגְזָרָה.
הַנַּח לָעֲתִידוֹת, / יָבוֹא מַה שֶּׁמֻּכְרָח,
אַךְ תַּרְאֶה לִי דַּרְכִּי, / דּוֹדִי הֶחָכָם!
גְּרִיפִּיר
עַתָּה עָלַי לְהַגִּיד / הַכֹּל לְסִיגוּרְד,
הָאַלּוּף הַמְּהֻלָּל / מְאַלְּצֵנִי לֵאמֹר,
הֲלֹא יָדַעְתָּ, / כִּי אֱמֶת דִּבַּרְתִּי:
אֲנִי יוֹדֵעַ / הַיּוֹם בּוֹ תָּמוּת.
סִיגוּרְד
אֵין בִּרְצוֹנִי לְהַכְעִיס / אֶת-הַמֶּלֶךְ הָאַדִּיר;
אֶלָּא לִשְׁמֹעַ / עֵצָה טוֹבָה מִפִּי גְּרִיפִּיר.
רָצִיתִי לָדַעַת – / וְאִם גַּם אֵין זֶה שָׂמֵחַ –
מַה נָּכוֹן וְקַיָּם / בְּגוֹרַל סִיגוּרְד.
גְּרִיפִּיר
עַלְמָה נָאוָה / חַיָּה בְּבֵית הֵימִיר,
בְּסוֹד גִּבּוֹרִים / בְּרִינְהִילְד יְכַנּוּהָ.
בִּתּוֹ שֶׁל בּוּדְלִי; / הַנָּסִיךְ הַנַּעֲלֶה
הֵימִיר אוֹמֵן / אֶת הָעַקְשָׁנִית.
סִיגוּרְד
מַה לִּי וְלָהּ / לְבַת הַמֶּלֶךְ
יְפַת-הַתֹּאַר / הַגְּדֵלָה עִם הֵימִיר?
דָּבָר אֶל נָכוֹן / הַגֵּד לִי, הַמֶּלֶךְ,
כִּי אַתָּה צוֹפֶה / כָּל-הַגּוֹרָלוֹת.
גְּרִיפִּיר
תֹּאבַד מִמְּךָ / שִׂמְחַת הַחַיִּים.
בְּשֶׁל הַבַּת הַיָּפָה / שֶׁהֵימִיר אוֹמֵן;
תִּדַּד שְׁנָתְךָ, / קְרָב לֹא תַּעֲרֹךְ,
תִּרְחַק מֵאָדָם, / תִּרְאֶה אַךְ הַנַּעֲרָה.
סִיגוּרְד
הַאֵין מָזוֹר / לְתוּגַת אֲהָבִים?
הַגֵּד לִי, גְּרִיפִּיר, / מָה אַתָּה צוֹפֶה!
הַאֶקְנֶה הַנַּעֲרָה / בְּאוֹצְרוֹת-כֵּרָה,
אֶת בִּתּוֹ הַיָּפָה / שֶׁל הַשַּׂר הַנַּעֲלֶה?
גְּרִיפִּיר
כֻּלְּכֶם תִּשָּׁבְעוּ / שְׁבוּעוֹת זֶה לָזֶה,
אַךְ לֹא תֵּיטִיבוּ / לַעֲמֹד בְּנִדְרֵיכֶם.
לַיְלָה אֶחָד תִּשְׁהֶה / בְּנַחֲלַת גְּיוּקִי
וְתִשְׁכַּח הַיָּפָה / שֶׁגִּדֵּל הֵימִיר.
סִיגוּרְד
אֵיךְ קָרְתָה זֹאת? / אוֹתָהּ לִי תַּגִּיד.
כְּלוּם הֲפַכְפַּךְ / לִבּוֹ שֶׁל הַוִּיקִינְג?
הַאָפֵר דְּבָרַי / אָמַרְתִּי לְאֵשֶׁת
אֲשֶׁר אָהַבְתִּי / בְּכָל לְבָבִי?
גְּרִיפִּיר
תִּהְיֶה קָרְבָּן / תַּרְמִית אֲחֵרִים.
מְזִמּוֹת גְּרִימְהִילְד / אַתָּה תְּשַׁלֵּם;
אֶת-בִּתָּהּ שֶׁלָּהּ / צְהֻבַּת-הַשֵּׂעָר
תִּתֵּן לְךָ / בְּעָרְמָה רָעָה.
סִיגוּרְד
אֲנִי אֶתְחַתֵּן / בְּשֵׁבֶט גּוּנַר
וְגוּדְרוּן הִיא לִי / תִּהְיֶה לְאִשָּׁה;
הֲלֹא אֻשַּׁרְתִּי / בְּאִשָּׁה טוֹבָה,
לוּלֵא זִכְרוֹן / עָוֶל קְדוּמִים.
גְּרִיפִּיר
גְּרִימְהִילְד תִּקַּח / אֶת לִבְּךָ כָּלִיל,
הִיא תְּשַׁכֶּלְךָ / לְבַקֵּש יַד בְּרִינְהִילְד
בִּשְׁבִיל גּוּנַר, / מֶלֶךְ הַגּוֹתִים;
לְאֵם הַמֶּלֶךְ / תִּדּוֹר לִנְסֹעַ.
סִיגוּרְד
רָעוֹת תָּבֹאנָה; / אֲנִי צוֹפֶה יָפֶה,
בִּינַת סִיגוּרְד / תֹּאבַד מֶנּוּ כָּלִיל,
בִּרְצוֹתוֹ לְהַשִּׂיא / לְגֶבֶר זָר
הַנַּעֲרָה הַיָּפָה, / שֶׁכָּכָה אָהָב.
גְּרִיפִּיר
שְׁבוּעוֹת תִּשָּׁבְעוּ / כֻּלְכֶם זֶה לָזֶה
הוֹגְנִי וְגוּנַר, / וְאַתָּה, הַגִּבּוֹר, שְׁלִישִׁי;
עֲלֵיכֶם בַּדֶּרֶךְ / לְהַחֲלִיף תָּאָרְכֶם
אַתָּה וְגוּנַר. / גְּרִיפִּיר לֹא יְשַׁקֵּר.
סִיגוּרְד
אֵיך זֶה בָּזֶה תָּלוּי? / מַדּוּעַ שְׁנֵינוּ
מַחֲלִיפִים בַּדֶּרֶךְ / מַרְאֶה וּתְנוּעוֹת?
וַדַּאי רְמִיָּה / גּוֹרֶרֶת רְמִיָּה,
מְחַבֶּלֶת מְאֹד – / הַגֵּד לִי, גְּרִיפִּיר!
גְּרִיפִּיר
מַרְאֵה גּוּנַר / וּתְנוּעוֹתָיו תִּקַּח,
אֲבָל בִּינָתְךָ / וְקוֹלְךָ יִשָּׁאֲרוּ לָךְ;
אָז תְּאָרֵשׂ / הַנַּעֲרָה הַנָּאוָה
שֶׁגִּדֵּל הֵימִיר – / אִישׁ לֹא יוּכַל לִמְנוֹעַ זֹאת!
סִיגוּרְד
רַע הוּא בְּעֵינַי, / כִּי אָדָם רַע
הֲלֹא יְכַנּוּנִי / בְּסוֹד הַגִּבּוֹרִים;
עַל אַפִּי אֲרַמֶּה / בִּתּוֹ שֶׁל הַשַּׁלִּיט,
שֶׁהִיא בְּעֵינַי / הָעֲדִינָה בַּנָּשִׁים.
גְּרִיפִּיר
אַלּוּף-צְבָאוֹת / תַּעֲלֶה יְצוּעַ
הַנַּעֲרָה, כְּאִלּוּ / הִיא אִמְּךָ-שֶׁלְּךָ;
תְּהִלָּתְךָ עוֹמֶדֶת / עַד בְּלִי יָרֵחַ,
לְעוֹלָם לֹא יָסוּף / שְׁמֶךָ, הַגִּבּוֹר!
סִיגוּרְד
הֲתִהְיֶה לְגוּנַר / אִשָּׁה טוֹבָה,
לוֹ לַמְּכֻבָּד מִכֹּל – / עֲנֵנִי, גְּרִיפִּיר! –
אַף כִּי תִּישַׁן / שְׁלשָׁה לֵילוֹת
עִמִּי כַּלַּת-הַחֶרֶב? / מֵעוֹלָם לֹא הָיְתָה כַּזֹּאת!
גְּרִיפִּיר
שְׁנֵיכֶם בְּבַת-אַחַת / תָּחֹגּוּ חֲתֻנַּתְכֶם,
גּוּנַר וְסִיגוּרְד. / בְּאוּלַמֵּי גְּיוּקִי;
שׁוּב תַּחֲלִיפוּ / בַּבַּיִת אֶת בַּרְכֶם;
אוּלָם תּוֹכְכֶם / נִשְׁאַר כְּשֶׁהָיָה.
סִיגוּרְד
הַלְטוֹב לָנוּ, / לִשְׁנֵי הַגִּבּוֹרִים,
יִהְיֶה אֲשֶׁר הִרְהַבְנוּ? / הַגֵּד לִי, גְּרִיפִּיר!
הַאִם לְהַבָּא / יִצְמַח מִזֶּה
טוֹב לְגוּנַר / וּלְסִיגוּרְד גַּם הוּא?
גְּרִיפִּיר
תִּזְכּוֹר הַשְּׁבוּעָה, / הֲלֹא תַּחֲרִישָׁה,
וְתִרְאֶה חַיִּים טוֹבִים / עִם גּוּדְרוּן;
אוּלָם בְּרִינְהִילְד תֹּאמַר / כִּי לֹא טוֹב הִתְחַתְּנָה,
תִּהְיֶה שׁוֹאֶפֶת / לִנְקוֹם אֶת הַכַּחַשׁ.
סִיגוּרְד
הַתְפַיֵּס תְּשׁוּבָה / אֶת לֵב הָאִשָּׁה
אֲשֶׁר רִמִּינוּ / בְּעָרְמַת-רְמִיָּה?
לָהּ נִשְׁבַּעְתִּי / וְלֹא קִיַּמְתִּי,
וְאֹשֶׁר מְעַט / יָדְעָה הָאִשָּׁה.
גְּרִיפִּיר
אָמֹר תֹּאמַר / לְגוּנַר אִשְׁתּוֹ,
כִּי לֹא שָׁמַרְתָּ / לוֹ הַבְטָחוֹתֶיךָ,
כִּי הֶאֱמִין הַשַּׂר / הַנַּעֲלֶה בֶּאֱמוּנָה שְׁלֵמָה,
בְּנוֹ שֶׁל גְּיוּקִי, / לָאִישׁ לְסִיגוּרְד.
סִיגוּרְד
אֵיךְ יִפֹּל הַדָּבָר? / אַל תַּעְלֵם מֶנִּי דָּבָר!
הַאֻמְנָם עָשִׂיתִי / אֶת-הַתּוֹעֵבָה?
אוֹ לַעַז תּוֹצִיא / עָלַי הַמַּלְכָּה
וְגַם עַל עַצְמָהּ? / הַגֵּד לִי, גְּרִיפִּיר!
גְּרִיפִּיר
מֵעֶלְבּוֹן גַּאֲוָתָהּ / מִתּוֹךְ כְּאֵב וָכַעַס
תָּרַע לְךָ / הָעֲדִינָה;
לֹא הִכְלַמְתָּ / אֶת הַיָּפָה,
וְאִם גַּם בְּיוֹדְעִים / רִמִּיתֶם אֶת אֵשֶׁת הַמֶּלֶךְ.
סִיגוּרְד
הֲיִשְׁמַע גּוּנַר הֶחָכָם / גַּם גּוּטְהוֹרְם וְהוֹגְנִי
לְקוֹל דְּבָרֶיהָ / הַתּוֹבְעִים נָקָם?
הֲיַאְדִּימוּ הַחֲנִיתוֹת / בָּנָיו שֶׁל גְּיוּקִי
בְּלֵב גִּיסָם? / אַל תַּעְלִים, גְּרִיפִּיר!
גְּרִיפִּיר
אֵבֶל-זַעַם / מָלֵא לֶב-גּוּדְרוּן
כְּשֶׁיְמִיתוּךָ / הָאַחִים הַבּוֹגְדִים;
לֹא יִצְמַח שׁוּב / מָשׂוֹשׂ בְּחַיֵּי
חַכְמַת-הַנָּשִׁים – / גְּרִימְהִילְד זֹאת עוֹלְלָה.
סִיגוּרְד
אַשְׁרֵי הַנִּפְרָדִים! / אִישׁ לֹא יַעֲמוֹד בִּפְנֵי הַגְּזֵרָה.
יָפֶה מִלֵּא גְּרִיפִּיר / אֶת מִשְׁאֲלוֹתָי;
בְּרָצוֹן הָיִיתָ / מַגִּיד אַךְ שְׂמָחוֹת
מִיָּמִים יָבֹאוּ / אִלּוּ יָכוֹל פִּיךָ.
גְּרִיפִּיר
נְסִיךְ-צְבָאוֹת גִּבּוֹר, / זְכוֹר וְהִנָּחֵם,
כִּי אַךְ מַזָּל מַרְהִיב / נָפַל בְּגוֹרָלֶךָ:
לֹא יִתְהַלֵּךְ לְעוֹלָם / עַל עָפָר בְּאוֹר שֶׁמֶשׁ
גִּבּוֹר עָדִין / מִמֶּךָּ, סִיגוּרְד.