פַּעַם סִפְּרוּ לְרֹאשׁ הַכְּפָר שֶׁבָּעִיר הַקְּרוֹבָה גָּרָה אִשָּׁה חֲכָמָה מְאוֹד.
"אֲנִי רוֹצֶה לִבְדֹק אֶת הַחָכְמָה שֶׁל הָאִשָּׁה הַזֹּאת", חָשַׁב רֹאשׁ הַכְּפָר בְּלִבּוֹ.
חָשַׁב וְחָשַׁב עַד שֶׁצָץ בְּרֹאשׁוֹ רַעְיוֹן.
הֶעֱמִיס רֹאשׁ הַכְּפָר עַל הַסּוּס שֶׁלוֹ שַׂק מָלֵא בְּגַרְגִירֵי חוּמוּס.
הוּא קָרָא לַחֲבֵרָיו וְאָמַר לָהֶם: "לְכוּ עִם הַסּוּס אֶל הַבַּיִת שֶׁל הָאִשָּׁה הַחֲכָמָה וְאִמְרוּ לָה שֶׁהַשַּׂק עִם הַחוּמוּס יִהְיֶה שֶׁלָה - אִם הִיא תֹּאמַר כַּמָּה גַּרְגִירֵי חוּמוּס יֵשׁ בְּתוֹךְ הַשַּׂק".
הָלְכוּ הַחֲבֵרִים אֶל בֵּית הָאִשָּׁה וְאָמְרוּ לָה אֶת הַדְּבָרִים שֶׁאָמַר רֹאשׁ הַכְּפָר.
אָמְרָה הָאִשָּׁה: "הַכְנִיסוּ אֶת הַשַּׂק לְבֵיתִי, חִזְרוּ אֶל רֹאשׁ הַכְּפָר וְאִמְרוּ לוֹ כָּךְ:
מִסְפַּר גַּרְגִירֵי הַחוּמוּס בַּשַּׂק הוּא בְּדִיוּק כְּמוֹ מִסְפַּר הַשְּׂעָרוֹת בָּרַעֲמָה שֶׁל הַסּוּס שֶׁלְּךָ, וְאִם אַתָּה לֹא מַאֲמִין - אַתָּה יָכוֹל לִבְדֹק וְלִסְפֹּר בְּעַצְמְךָ".
כַּאֲשֶׁר שָׁמַע רֹאשׁ הַכְּפָר אֶת הַתְשׁוּבָה שֶׁל הָאִשָּׁה הִתְפַּעֵל מִמֶנָה וְאָמַר לַחֲבֵרָיו: "אָכֵן הָאִשָּׁה הַזֹּאת חֲכָמָה מְאוֹד".