אֵלִיָּהוּ מִזְרָחִי
רַבִּי אֵלִיָּהוּ מִזְרָחִי (הָרְאֵ"ם; 1435–1526,רפ"ו) הָיָה פּוֹסֵק הֲלָכָה, אִישׁ מַדָּע, וּמְדִינַאי יְהוּדִי-טוּרְקִי. רַבָּהּ הָרָאשִׁי שֶׁל יַהֲדוּת טוּרְקִיָּה וּמַנְהִיגָהּ, רֹאשׁ יְשִׁיבָה וְאֶחָד מִשְּׁלוֹשֶׁת פַּרְשָׁנָיו הָעִיקָּרִיִּים שֶׁל פֵּירוּשׁ רָשִׁ"י לַתּוֹרָה.
תּוֹלְדוֹת חַיָּיו
הָרְאֵ"ם נוֹלַד בְּקוּשְׁטָא בֵּין הַשָּׁנִים 1435 - 1437 (וְיֵשׁ הַגּוֹרְסִים 1450), לְמִשְׁפָּחָה רוֹמַנְיוֹטִית מִן הַבַּלְקָן. לָמַד תּוֹרָה אֵצֶל רַבִּי אֵלִיָּהוּ הַלֵּוִי בֶּן רַבִּי מֹשֶׁה הַלֵּוִי הָאַשְׁכְּנָזִי, וְאֵצֶל מָרְדֳּכַי כּוֹמְטִינוֹ לָמַד מָתֵמָטִיקָה וְאַסְטְרוֹנוֹמְיָה.
הֶעֱמִיד תַּלְמִידִים רַבִּים, בְּחוֹכְמַת הַתּוֹרָה וּבְחוֹכְמוֹת חִיצוֹנִיּוֹת (הָרְאֵ"ם שָׁלַט גַּם בַּעֲרָבִית וּבִיוָונִית וְנֶאֱמַר עָלָיו כִּי הָיָה הָרִאשׁוֹן שֶׁגִּילָּה שִׁיטָה לִמְצִיאַת שׁוֹרֶשׁ רִיבּוּעִי). בֵּין הַתַּלְמִידִים שֶׁהֶעֱמִיד הָיוּ גַּם תַּלְמִידִים קָרָאִים וְזֹאת לְמוֹרַת רוּחוֹ שֶׁל הָרַב מֹשֶׁה אֵלִיָּהוּ קַפְּשָׂאלִי, שֶׁהָיָה הַסַּמְכוּת הַתּוֹרָנִית הָעֶלְיוֹנָה בָּאִימְפֶּרְיָה הָעוֹתְ'מָאנִית בְּאוֹתָהּ עֵת. בְּכָךְ וּבְנוֹשְׂאִים נוֹסָפִים הִגִּיעַ לְעִימּוּת עַם הָרַב קַאפְּסָלִי. עִם זֹאת, עַל אַף הוֹרָאָתוֹ שֶׁל הָרַב קוֹלוֹן (המהרי"ק) שֶׁלֹּא לְצַיֵּית לָרַב קַאפְּסָלִי בְּתַפְקִידוֹ כֶּחָכָם בָּאשִׁי (תַּפְקִיד שֶׁכָּלַל גַּם סַמְכוּיוֹת לִגְבִיַּת כְּסָפִים שׁוֹנִים מֵהַיְּהוּדִים עֲבוּר הַשּׂוּלְטָן), נִמְנַע הָרְאֵ"ם בַּעֲצַת רַבּוֹ, הָרַב יְהוּדָה מִינְץ, מִלְּהַבִּיעַ עֶמְדָּה בַּסּוּגְיָה.
חָכָם בָּאשִׁי[1]
לְאַחַר מוֹת הָרַב מֹשֶׁה אֵלִיָּהוּ קַפְּשָׂאלִי בְּ-1495 מוּנָּה בִּמְקוֹמוֹ הָרְאֵ"ם לְחָכָם בָּאשִׁי, וּלְמַעֲשֶׂה הָיָה לַחֲכַם הַבָּאשִׁי הָאַחֲרוֹן. בִּיטֵּל אֶת הַחֲרָמוֹת שֶׁהוּטְּלוּ עַל לִימּוּד תּוֹרָה לְקָרָאִים וְנִימֵּק אֶת הַדָּבָר בְּכָךְ שֶׁקִּנְאַת תַּלְמִידִים תַּרְבֶּה חוֹכְמָה[2]. בְּסוֹבְלָנוּתוֹ הָיָה הָרְאֵ"ם יוֹצֵא מִן הַכְּלָל בִּזְמַנּוֹ וּמְקוֹמוֹ. אֲבָל לַמְרוֹת זֶה בִּיסֵּס אֶת אִיסּוּר הַחִיתּוּן עִם הַקָּרָאִים[3].
הָרְאֵ"ם גִּילָּה יַחַס מֵקֵל לְהַתָּרַת עֲגוּנוֹת מִטַּעֲמֵי צְנִיעוּת. הָרְאֵ"ם קָבַע בְּדַעַת מִיעוּט כִּי גַּם לְאַחַר חֵרֶם דְּרַבֵּנוּ גֵּרְשׁוֹם, מָקוֹם בּוֹ יַפְקִיד בַּעַל אֶת הַגֵּט וְהַכְּתוּבָּה בִּידֵי בֵּית הַדִּין, יִהְיֶה פָּטוּר מִתַּשְׁלוּם דְּמֵי מְזוֹנוֹת לְאִשְׁתּוֹ. הִלְכַת מִיעוּט זוֹ אוֹמְנָם לֹא אוּמְּצָה עַל יְדֵי מַרְבִּית הָרַבָּנִים, אַךְ אוּמְּצָה בְּבָתֵּי הַמִּשְׁפָּט לְעִנְיְינֵי מִשְׁפָּחָה, בְּמָקוֹם בּוֹ קַיָּים פֵּירוּד אָרוֹךְ בֵּין בְּנֵי זוּג, וְהָאִשָּׁה דּוֹחָה אֶפְשָׁרוּת חֲזָרָה לְחַיֵּי מִשְׁפָּחָה, רְאוּ לְמָשָׁל כָּאן.
הָרְאֵ"ם הִתְנַגֵּד בַּחֲרִיפוּת לְמִנְהָגִים שֶׁנִּתְפְּסוּ בְּעֵינָיו כִּגְרוּעִים וְאָמַר כִּי "מִנְהָג גָּרוּעַ שֶׁאֵינוֹ עַל פִּי הָעִיקָּר, מִנְהָג בָּטֵל הוּא אֵצֶל כׇּל אָדָם וְאֵין מְחַיְּיבִים לָלֶכֶת אַחֲרָיו אַף עַל גַּב דְּאִתְפַּשַּׁט אִסּוּרֵיהּ לְכוּלָּא מָתָא (=אַף עַל גַּב שֶׁהָאִיסּוּר פָּשַׁט בְּכׇל אוֹתָהּ הָעִיר) וְאַף עַל גַּב דְּהָוֵי גַּבֵּי אִסּוּרָא...". וְעוֹד כָּתַב "דְּאֵין כֹּחַ הַמִּנְהָג יָכוֹל לְהִתְפַּשֵּׁט עַל מִי שֶׁאֵינוֹ רוֹצֶה בְּאוֹתוֹ מִנְהָג בְּעַל כׇּרְחוֹ".
הָרְאֵ"ם הִתְפַּרְסֵם בְּיַדְעָנוּתוֹ, וְעָסַק הַרְבֵּה בְּצׇרְכֵי צִיבּוּר לַמְרוֹת חוּלְשָׁתוֹ הַגּוּפָנִית, וְעִם מִינּוּיוֹ לְחָכָם בָּאשִׁי הָיָה מִיּוֹעֲצֵי הַשּׂוּלְטָן בְּאִיזְמִיר, וְהָיָה לוֹ מָקוֹם בַּדִּיוָאן עַם הַפַּטְרִיאַרְךְ וְהַמּוּפְתִּי. בְּיָמָיו הִתְחִילָה כְּנִיסַת הֲמוֹנֵי יְהוּדִים לְטוּרְקִיָּה בְּעִקְבוֹת גֵּירוּשׁ סְפָרַד, וְהָרְאֵ"ם עָשָׂה מַאֲמַצִּים לְהָקֵל עַל הַבָּאִים אֶת כְּנִיסָתָם לָאָרֶץ הַחֲדָשָׁה.
הָרְאֵ"ם נִפְטַר בְּגִיל מוּפְלָג בְּקוּשְׁטָא בִּשְׁנַת 1526. חֲתָנוֹ, רַבִּי מְשׁוּלָּם מִוּוֹלְטִירָה הֵבִיא לְבִיטּוּל הָרַבָּנוּת הָרָאשִׁית בְּתוֹגַרְמָה (טוּרְקִיָּה) לְאַחַר פְּטִירָתוֹ. הָרִאשׁוֹן לְצִיּוֹן רַבִּי נִיסִּים חַיִּים מֹשֶׁה מִזְרָחִי וְיִשְׂרָאֵל מֵאִיר מִזְרָחִי מִיְּרוּשָׁלַיִם הֵם מִצֶּאֱצָאָיו שֶׁל הָרְאֵ"ם.
סְפָרָיו
הַמִּזְרָחִי - פֵּירוּשׁ עַל פרש"י שֶׁעַל הַתּוֹרָה (וִינִיצְיָא 1526, 1545) - סֵפֶר שֶׁבּוֹ הֶעֱמִיק לְפָרֵשׁ אֶת דִּבְרֵי רָשִׁ"י, לְהָגֵן עֲלֵיהֶם מֵהַשָּׂגוֹת הַמְּפָרְשִׁים הָאַחֲרוֹנִים (וּבִמְיוּחָד מֵהַשָּׂגוֹת הָרַמְבָּ"ן) אַךְ גַּם לַחֲלוֹק עָלָיו בִּמְקוֹמוֹת רַבִּים. הַסֵּפֶר נֶחְשָׁב לְאַחַד הַפֵּירוּשִׁים הַמֶּרְכָּזִיִּים לְרָשִׁ"י. הַסֵּפֶר מֵבִיא לְמַעֲשֶׂה אֶת הַמְּקוֹרוֹת מֵהַתַּלְמוּד וּמֵהַמִּדְרָשׁ עֲלֵיהֶם בִּיסֵּס הרש"י אֶת פֵּירוּשׁוֹ. תַּמְצִיתוֹ מוֹפִיעָה בַּסֵּפֶר "שִׂפְתֵי חֲכָמִים" (עִם פֵּירוּשׁוֹ שֶׁל הַמָּהָרָ"ל מִפְּרָאג).
מְלֶאכֶת הַמִּסְפָּר - עַל חוֹכְמַת הַמִּסְפָּר הַחֶשְׁבּוֹן וְהַתִּשְׁבּוֹרֶת וְהַהַנְדָּסָה (קוּשְׁטָא 1534) - מַטְּרַת סֵפֶר זֶה הִיא לְלַמֵּד כׇּל אָדָם אֶת יְסוֹדוֹת הַחֶשְׁבּוֹן וְאֶת אַרְבַּע פְּעוּלּוֹת הַחֶשְׁבּוֹן: קִיבּוּץ (חִיבּוּר), חִיסּוּר, הַכָּאָה (כֶּפֶל) וְחִילּוּק, בְּמִסְפָּרִים שְׁלֵמִים, בִּשְׁבָרִים וּבְשִׁבְרֵי הַתְּכוּנָה. אֶת הַסֵּפֶר הוֹצִיא לָאוֹר בְּנוֹ שֶׁל הָרְאֵ"ם, רַבִּי יִשְׂרָאֵל[4], לְאַחַר פְּטִירָתוֹ. הַסֵּפֶר כָּתוּב עִבְרִית וְתוּרְגַּם לְלָטִינִית, הִתְפַּרְסֵם בַּחֲשִׁיבוּתוֹ וְשִׁימֵּשׁ כְּסֵפֶר יְסוֹד לְהוֹרָאַת הַחֶשְׁבּוֹן. בַּסֵּפֶר כָּלוּל גַּם פֶּרֶק עַל לִימּוּדֵי הַשָּׁח, רְאוּ כָּאן.
תּוֹסְפֵי סמ"ג (קוּשְׁטָא 1541) - חִידּוּשִׁים בְּסֵפֶר מִצְווֹת גָּדוֹל.
צוּרַת הָאָרֶץ - חִיבּוּר עַל צוּרַת הָאָרֶץ וּתְמוּנָתָהּ.
שְׁאֵלוֹת וּתְשׁוּבוֹת  (קוּשְׁטָא 1546) - מֵאָה שְׁאֵלוֹת וּתְשׁוּבוֹת בְּשִׁבְתּוֹ עַל כֵּס הַהוֹרָאָה.
מַיִם עֲמוּקִּים (וִינִיצְיָה 1647) - שְׁאֵלוֹת וּתְשׁוּבוֹת חֵלֶק ב'.
פְּסָקִים שֶׁפּוּרְסְמוּ בְּסֵפֶר בֵּית יוֹסֵף לְרַבִּי יוֹסֵף קָארוֹ
סְפָרִים שֶׁלֹּא נִדְפְּסוּ
בֵּאוּר עַל סֵפֶר אַלְמָגִיסְטִי - סֵפֶר עַל תְּנוּעַת גַּרְמֵי הַשָּׁמַיִם - הַסֵּפֶר לֹא נִדְפַּס אַךְ קַיָּים כְּתַב יָד בְּסֵנְט פֵּטֶרְבּוּרְג.
פֵּירוּשׁ לִיסוֹדוֹת שֶׁל אֵוּקְלִידֶס - הַסֵּפֶר אָבַד.
לִקְרִיאָה נוֹסֶפֶת
א' עוֹבַדְיָה, כְּתָבִים נִבְחָרִים כֶּרֶךְ א, יְרוּשָׁלַיִם תש"ב, עמ' 98-63.
מ' פִילִיפּ, חוּמַּשׁ הָרְאֵ"ם, סֵפֶר בְּרֵאשִׁית, פֶּתַח תִּקְוָוה תשנ"ד, מָבוֹא עמ' ה-כג.
 