צִיל-צְלִיל
"צִיל-צְלִיל–הִיא אֵינֶנָּה, צִיל-צְלִיל–הִיא יָצָאָה,
צִיל-צְלִיל – וּבְצִקְלוֹנָהּ אֶת-הַכֹּל נָשָׂאָה."
הַחֲמוּדָה, מַדּוּעַ מִהַרְתְּ כֹּה וַתֵּצְאִי –
וּלְבָבִי לֹא-הִגִּיד לָךְ אַף אֶת-הַחֵצִי.
וַחֲבָל! לִפְנֵי זְמַנָּהּ בּוֹא קִדְּמָה הַפְּרִידָה –
וְלִי הָיְתָה מִלָּה וּפִי לֹא-הִגִּידָהּ.
שָׁבוּעוֹת וִירָחִים בַּלֵּב יְצַרְתִּיהָ
וַתִּכּוֹן עַל-שְׂפָתַי – וְלֹא הִשְׁמַעְתִּיהָ.
וּפִתְאֹם וַתֹּאמְרִי: “חֲיֵה שָׁלוֹם, יַקִּירִי!” –
קוֹל שׁוֹט, רַעַשׁ אוֹפָן – וַאֲנִי שׁוּב עֲרִירִי.
וּבְעָנָן שֶׁל-אָבָק אַתְּ טָסָה וּרְחוֹקָה –
וְהִנֵּה אַתְּ כְּבָר עִם הַחֹרְשָׁה הַיְּרֹקָה.
וּכְכַנְפֵי הַחֲסִידָה מִבֵּין הָאִילָנוֹת
מְנַפְנְפוֹת רַק כַּנְפוֹת רְדִידֵךְ הַלְּבָנוֹת.
וּכְבָר מִן-הַחֹרְשָׁה, מֵעֵבֶר הַמְּסִלָּה
מְצַלְצֵל וּבָא קוֹל לַעֲגֵי הַמְּצִלָּה:
"צִיל-צְלִיל–הִיא אֵינֶנָּה, צִיל-צְלִיל–הִיא יָצָאָה,
צִיל-צְלִיל – וּבְצִקְלוֹנָהּ אֶת-הַכֹּל נָשָׂאָה."
