כּוֹכָבִים מְצִיצִים וְכָבִים
כּוֹכָבִים מְצִיצִים וְכָבִים,
וַאֲנָשִׁים בַּחֲשֵׁכָה נְמַקִּים;
הַבִּיטָה בַכֹּל וּבִלְבָבִי –
מַחֲשַׁכִּים, יְדִידִי, מַחֲשַׁכִּים.
וְנוֹצְצִים חֲלֹמוֹת וְנוֹבְלִים,
וּפוֹרְחִים וּרְקֵבִים לְבָבוֹת;
הַבִּיטָה בַכֹּל וּבִלְבָבִי –
חֳרָבוֹת, יְדִידִי, חֳרָבוֹת.
וְהַכֹּל מִתְפַּלְּלִים לְאוֹרָה,
וְנֹבְלוֹת שְׂפָתַיִם בִּתְפִלָּה;
וִיגֵעִים הַדְּבָרִים וַאֲרֻכִּים,
וְהֵם נִשְׁנִים וְחוֹזְרִים חֲלִילָה.
וְהַלֵּילוֹת – הוֹי, כַּמָּה עֲצֵלִים!
אֲפִלּוּ הַלְּבָנָה הַפְּגוּמָה –
גַּם-הִיא מְפַהֶקֶת עֲיֵפָה
וּמְצַפָּה לַיּוֹם מִתּוֹךְ תְּנוּמָה.
