בְּגֶזַע עֵץ אַלּוֹן חָלוּל בְּחוֹרֶשׁ בַּכַּרְמֶל
הַתַּחֲנָה הָרִאשׁוֹנָה לָאָרֶץ פּוֹמְפּוֹרְנֶל
עוֹלִים שָׁם עַל רַכֶּבֶת אֲרוּכָּה וּצְהוּבָּה
הַכַּרְטִיסָן אוֹמֵר לְךָ שָׁלוֹם בָּרוּךְ הַבָּא

אַחֲרֵי שְׁלוֹשָׁה הָרִים וּשְׁתֵּי גְּבָעוֹת וְאֵיזֶה תֵּל
עוֹצֶרֶת הָרַכֶּבֶת בַּכְּנִיסָה לְפּוֹמְפּוֹרְנָל
אֵין צוֹרֶךְ בְּכַרְטִיס וּבְקוּפַּת הַכַּרְטִיסִים
נוֹתֵן גַּמָּד יָרוֹק דְּבָרִים טוֹבִים לַנִּכְנָסִים

נוֹתְנִים לְכָל אוֹרֵחַ גַּם סוּסוֹן שֶׁל מֵירוֹצִים
וְעַל גַּבּוֹ רוֹכְבִים לְכָל מָקוֹם שֶׁרַק רוֹצִים
אִם רַק רוֹצִים אֶפְשָׁר לִנְהוֹג לָטוּס וְגַם לָשׁוּט
וְלֹא צָרִיךְ מֵאַף אֶחָד שָׁם לְבַקֵּשׁ רְשׁוּת

בַּחֲנוּיוֹת קוֹנִים צַעֲצוּעִים בְּלִי לְשַׁלֵּם
בּוּבָּה גְּדוֹלָה אוֹ נַדְנֵדָה אוֹ חֵיל צָבָא שָׁלֵם
וְסוּכָּרִיּוֹת צִבְעוֹנִיּוֹת עַל הָעֵצִים גְּדֵלוֹת
אוֹכְלִים בְּלִי סוֹף וְהַשִּׁינַּיִים לֹא מִתְקַלְקְלוֹת

אֶפְשָׁר לִדְפּוֹק שָׁם מַסְמְרִים בְּרַעַשׁ מַחֲרִישׁ
וּלְנַסֵּר אֶת הָאָרוֹן וְלֹא אִיכְפַּת לְאִישׁ
אֶפְשָׁר גַּם לְפָרֵק אֶת הַשָּׁעוֹן הַמְּתַקְתֵּק
לִבְדּוֹק אֶת הַקְּפִיצִים וְאַף אֶחָד אֵינוֹ צוֹעֵק

הָיִיתִי שֶׁמָּה פַּעַם אַךְ מֵאָז חָלְפוּ שָׁנִים
שָׁכַחְתִּי אֶת הַדֶּרֶךְ לְחוּרְשַׁת הָאַלּוֹנִים
אִם מִישֶׁהוּ יִמְצָא אֶת הַכְּנִיסָה שֶׁבְּכַרְמֶל
אוֹדֶה לוֹ אִם יַזְכִּיר לִי אֵיפֹה אֶרֶץ פּוֹמְפּוֹרְנֶל