בִּכְרַכֵּי יָם /
בִּכְרַכֵּי יָם בִּמְבוֹא הַשֶּׁמֶשׁ
יֵשׁ – בָּרוּךְ שֶׁכָּכָה לוֹ בָּעוֹלָם! –
אֲנָשִׁים גְּדוֹלִים כַּעֲנָקִים,
עַם רָם – מִקְטַנָּם וְעַד גְּדוֹלָם.
וְאַנְשֵׁי פְּלָאוֹת הֵמָּה כֻלָּם,
מֵהֶם כָּל דָּבָר לֹא יִפָּלֵא;
בְּאֶצְבַּע קְטַנָּה יַעֲשׂוּ מְדִינָה,
וּבְבֹהֶן יָדָם – עוֹלָם מָלֵא…
גַּם עַתָּה, אֹמְרִים, - לֹא, מַכְרִיזִים! –
כְּבָר מוּכָן הַכֹּל שָׁם בְּוִינָא; -
מִקֵּץ שְׁנֵי רְגָעִים וְדַקִּים חֲמִשָּׁה –
וּתְהִי, לְמַזָּל טוֹב, מְדִינָה!..
וּמְבַשְּׂרִים יוֹצְאִים – לֹא, הֵם רָצִים! –
וּשְׁקָלִים אֹסְפִים, אֹסְפִים, אֹסְפִים;
וְעַל הַנִּסִּים, עַל הַפֻּרְקָן
הֵם כֹּתְבִים סְפָרִים, כֹּתְבִים, כֹּתְבִים.
וּמִי הָאִישׁ הֶחָפֵץ מְדִינָה!
וּמִי הָאִישׁ הֶחָפֵץ חַיִּים! –
קְנוּ, קְנוּ יְהוּדִים בְּנֵי רַחֲמָנִים!
בְּזוּזִים שְׁנָיִם, זוּזִים שְׁנָיִם!
וּבְעוֹד הֵד פַּעֲמֵי הָעֲנָקִים
בְּרֹאשׁ הֹמִיּוֹת וּבָרְחוֹבוֹת –
אֲנַחְנוּ חֲגָבִים נִסָּתֵרָה –
מֵרָחוֹק נִשְׁמַע בְּשׂוֹרוֹת טוֹבוֹת…
