
"הָעוֹלָם
בִּזְכוּתוֹ שֶׁל מִי קַיָּם?"
– בִּזְכוּתָם שֶׁל נִצָּנִים
בַּשָּׂדוֹת וּבַגַּנִּים,
בִּיעָרוֹת וְעַל שְׂפַת אֲגָם, –
בִּזְכוּתָם קַיָּם!
"הָעוֹלָם
בִּזְכוּתוֹ שֶׁל מִי קַיָּם?"
– בִּזְכוּתָם שֶׁל פַּרְפָּרִים
בַּשָּׂדוֹת וּבַכָּרִים
בָּאָבִיב וּבְקַיִץ חָם, –
בִּזְכוּתָם קַיָּם!
"הָעוֹלָם
בִּזְכוּתוֹ שֶׁל מִי קַיָּם?"
– בִּזְכוּתָם שֶׁל וְלָדוֹת:
דָּג, צְפַרְדֵּעַ וּלְטָאוֹת
בִּבְרֵכוֹת וּבְמֵי הַיָּם, –
בִּזְכוּתָם קַיָּם!
"הָעוֹלָם
בִּזְכוּתוֹ שֶׁל מִי קַיָּם?"
– בִּזְכוּתָם שֶׁל אֶפְרוֹחִים
בַּקִּנִּים בֵּין הַחוֹחִים,
בַּגַּגּוֹת וְעַל כָּל עֵץ רָם, –
בִּזְכוּתָם קַיָּם!
"הָעוֹלָם
בִּזְכוּתוֹ שֶׁל מִי קַיָּם?"
– בִּזְכוּתָם שֶׁל תִּינוֹקוֹת
בַּבָּתִּים וּבַסֻּכּוֹת,
בְּכָל מָקוֹם אֲשֶׁר הֵם שָׁם, –
בִּזְכוּתָם קַיָּם!
"הָעוֹלָם
בִּזְכוּתוֹ שֶׁל מִי קַיָּם?"
– בִּזְכוּתָם שֶׁל קְטַנְטַנִּים,
בְּכָל מָקוֹם, בְּכָל הַזְּמַנִּים, –
וּבִזְכוּת קְטַנֵּי עוֹלָם
הָעוֹלָם קַיָּם!