
 נִשֵּׂאת בְּעוֹלָם
נִשֵּׂאת בָּעוֹלָם צָרָתֵנוּ עַל כְּנַף
גַּז שָׂב, בֵּין חֲצִי-הַיָּרֵחַ וְהַצְּלָב.
דַּלוֹת כְּנָפֶיהָ מֵרֹב-רֹב-יָמִים,
יוֹם יוֹם יְחַיּוּהָ דְּמָעוֹת וְדָמִים.
דְּמָעוֹת חֲדָשׁוֹת – נְחָלִים-נְחָלִים,
דָּמִים רַעֲנַנִּים – מַבּוּעִים לֹא כָלִים.
חָלָל… תִּלֵּי הֶרֶס… עָשָׁן בָּא וָרָב…
“כְּאַלֶכְּסַנְדְרִיָה הָעָם הִשְׁתּוֹבָב”.
– גַּנִּים… אַרְמְנוֹת פֶּלֶא… עֲנוֹת עַם יֶחֱרַד…
“טְבוּחֵי עִיר גְּרַנַּדָּה – רִמּוֹן־סְפָרַד…”
נִשֵּׂאת צָרָתֵנוּ… קוֹלוֹת-חָג עוֹלִים…
“הַפַּעֲמוֹנִים בִּסְפָרַד מְצַלְצְלִים”.
– רִפְרוּף נֵס וֶדֶגֶל… תְּרוּעָה וְרִנָּה…
“גְּדוּדֵי צַלְבָּנִים הֵם פּוֹשְׁטִים בַּמְּדִינָה”.
– וּמַה נִיר הַכֶּתֶם וְהָעֲרָבָה?
“עַרְבוֹת אוּקְרַאִינָה עִם דְּגַן זְהָבָהּ”.
– כִּכָּר מוֹרִיקָה… מַכְחִילִים עֲשָׁנִים…
“מִישׁוֹר שֶׁל גֶּרְמַנְיָה, אִמּוּן תּוֹתְחָנִים”.
– מַה אֶרֶץ הֶחָמֶד? כָּרִים וְהָרִים…
הַוַּלְס מִתְגַּעְגֵּעַ… “הָיְתָה שֶׁל אַוְסְטְרִים”.
– שִׁירַת אוֹר חוֹפֶפֶת עַל זִיז כָּל-מִגְדָּל…
חוֹלֵם בֵּית הַכְּנֶסֶת… “פְּרָג עִיר מַהַרַ”ל“.
– בְּיַעַר וָאָמֶשׁ נֶחְבָּאִים – לַ”חֲצוֹת"…
מִסְפֵּד עַל הַסֵּפֶר… “בַּת-לִיטָא הִיא זֹאת”.
– חֹרְשָׁה נֶעֱצָבֶת… חָרְבוֹת בִּנְיָנִים…
נוֹדְדִים עֲלֵי דָרֶךְ… “פֹּה שְׂדֵה פּוֹלָנִים”.
– מַחְפֹּרֶת וָפַחַם… גַּלְגַּל אָץ-נֶחְפָּז…
פֶּחָם וּמַתֶּכֶת… “גְּלִיל בֶּלְגִּים מֵאָז”.
– גַּנִּים וּשְׂדֵה כָרֶם… תֵּל שֶׁל מְצוּדָה,
וְהַכָּר עוֹד פּוֹרֵחַ… “צָרְפַת הַשְּׁדוּדָה”.
נִשֵּׂאת צָרָתֵנוּ, נוֹטֶפֶת דָּמִים –
הוֹי, פַּנּוּ לָהּ דֶרֶך, יוֹבְלוֹת וְיַמִּים!