
הַהוֹרִים שֶׁל אַלוֹן הוֹדִיעוּ לוֹ שֶׁהֵם "סוֹגְרִים אֶת הַבֶּרֶז", וּכְמוֹ הַרְבֵּה דְּבָרִים שֶׁמְּבֻגָרִים אוֹמְרִים, לֹא הָיָה לְזֶה קֶשֶׁר לֹא לְמַיִם וְגַם לֹא לְבֶרֶז.
הֵם הִתְכַּוְנוּ שֶׁהֵם לֹא מוּכָנִים לָתֵת לוֹ כֶּסֶף כְּדֵי לִקְנוֹת אֶת הַשִּׁדְרוּגִים שֶׁהוּא צָרִיךְ בִּשְׁבִיל מִשְׂחַק הַמַּחְשֵׁב הָאָהוּב עָלָיו.
וְזֶה הָיָה חֲבָל מְאוֹד כִּי כְּדֵי לַעֲבֹר אֶת שָׁלָב מִסְפַּר אַרְבָּעִים וְשָׁלוֹשׁ בַּמִּשְׂחַק "אַלוּף הָהָר" הוּא הָיָה חַיָּב לִקְנוֹת צִיוּד טִפּוּס בְּ-200 שְׁקָלִים לְפָחוֹת.
אַתֶּם יְכוֹלִים לִקְרֹא לוֹ אַלוֹן, אֲבָל רֹב הַזְּמַן קָרְאוּ לוֹ "הָאַלוּף" – צֵ'אמְפּ11 בְּאַנְגְּלִית.
זֶה הָיָה הַשֵּׁם שֶׁלוֹ בְּמִשְׂחַק הַמַּחְשֵׁב.
כָּל יוֹם הָיָה חוֹזֵר מִבֵּית הַסֵּפֶר, אוֹכֵל מַשֶׁהוּ בִּמְהִירוּת וְרָץ לַמַּחְשֵׁב בַּחֶדֶר שֶׁלוֹ כְּדֵי לַעֲבֹר עוֹד שָׁלָב.
"אוּלַי תַּזְמִין אֵלֶיךָ חָבֵר?" הִצִיעָה לִפְעָמִים אִמָּא שֶׁלוֹ, אֲבָל אַלוֹן אָמַר לָה שֶׁיֵשׁ לוֹ הֲמוֹן חֲבֵרִים בַּמִּשְׂחָק.
"אֲנִי מְדַבֶּרֶת עַל הָעוֹלָם הָאֲמִתִי," אָמְרָה אִמָּא.
אַלוֹן אָמַר לָה שֶׁהָעוֹלָם הָאֲמִתִי שֶׁלוֹ נִמְצָא בַּמַּחְשֵׁב.
שָׁם לֹא צָרִיךְ לְהִתְעַסֵק עִם יְלָדִים מְעַצְבְּנִים מֵהַכִּתָה.
"בּוֹא נֵצֵא לְטִיוּל," הִצִיעַ לוֹ אַבָּא.
אֲבָל אַלוֹן אָמַר שֶׁהוּא מְטַפֵּס עַל הָהָר הֲכִי גָּבוֹהַ בָּעוֹלָם, מָה הוּא צָרִיךְ אֶת שְׁבִיל יִשְׂרָאֵל?
"אֲבָל הָהָר שֶׁלְּךָ נִמְצָא בַּמַּחְשֵׁב, הוּא לֹא אֲמִתִי," אָמַר אַבָּא, וְאַלוֹן עָנָה שֶׁהוּא אֲמִתִי יוֹתֵר מִכָּל שְׁבִיל כֻּרְכָּר מְצֻ'קְמָק שֶׁצָרִיךְ רַק לָלֶכֶת בּוֹ, בְּלִי לְהִלָחֵם בְּמִפְלְצוֹת שֶׁלֶג, בְּלִי לִשְׂרֹד מַפּוֹלוֹת וּסְעָרוֹת, בְּלִי לְהִשְׁתַּלֵט עַל בְּקָתוֹת.
אֶת כָּל זֶה הָיָה צָרִיךְ לַעֲשׂוֹת בַּמִּשְׂחָק שֶׁלוֹ.
אֵיזֶה מָקוֹם אֲמִתִי יָכוֹל לְהִתְחָרוֹת בְּזֶה?
אֲבָל כְּשֶׁהִגִּיעַ לַצּוּק בְּשָׁלָב אַרְבָּעִים וְשָׁלוֹשׁ גִּלָה שֶׁהוּא חַיָּב לִקְנוֹת גַּרְזֶן קֶרַח וְצִיוּד נוֹסָף בְּכֶסֶף אֲמִתִי כְּדֵי לַעֲבֹר אוֹתוֹ.
וְלָזֶה הַהוֹרִים שֶׁלוֹ לֹא הִסְכִּימוּ.
הָעוֹלָם הָאֲמִתִי
"יֵשׁ לְךָ מֻשָּׂג אֵיךְ יְלָדִים בְּגִילֵנוּ יְכוֹלִים לְהַרְוִיחַ כֶּסֶף?" שָׁאַל אַלוֹן אֶת אֲרִי שֶׁיָּשַׁב לְיָדוֹ בַּכִּתָה לִפְנֵי שֶׁאֲרִי רָץ לְשַׂחֵק כַּדוּרֶגֶל בַּהַפְסָקָה כְּמוֹ תָּמִיד.
בְּדֶרֶךְ כְּלָל הֵם לֹא דִּבְּרוּ הַרְבֵּה, אֲבָל אַלוֹן הָיָה צָרִיךְ עֵצָה.
"אוּלַי תִּשְׁטֹף מְכוֹנִיּוֹת?" הִצִיעַ אֲרִי.
אַלוֹן עִקֵם אֶת הָאַף.
לֹא הִתְחַשֵׁק לוֹ לְהֵרָטֵב בַּיָּמִים הַקָּרִים שֶׁל הַחֹרֶף.
חוּץ מִזֶה, הַגֶּשֶׁם שָׁטַף אֶת הַמְּכוֹנִיּוֹת וְלֹא נִרְאָה לוֹ שֶׁיִהְיוּ לוֹ הַרְבֵּה לָקוֹחוֹת.
"אֲנִי שׁוֹמֶרֶת עַל הַיֶּלֶד שֶׁל הַשְּׁכֵנִים שֶׁלָּנוּ," הִצְטָרְפָה הִילִי לַשִּׂיחָה.
"אֵין לִי כֹּחַ לִילָדִים קְטַנִים," מָשַׁךְ אַלוֹן בִּכְתֵפָיו.
הַכִּתָה הִתְרוֹקְנָה מִילָדִים וְאַלוֹן נִשְׁאַר לָשֶׁבֶת לְבַד, זָעוּף וּמְמֻרְמָר.
לָמָה הַהוֹרִים שֶׁלוֹ לֹא מְבִינִים שֶׁהוּא חַיָּב כֶּסֶף כְּדֵי לַעֲבֹר אֶת שָׁלָב אַרְבָּעִים וְשָׁלוֹשׁ?
כְּשֶׁנִּשְׁמַע הַצִּלְצוּל לַשִׁעוּר, הַיְּלָדִים חָזְרוּ לַכִּתָה.
אֲרִי הֶחְזִיק בַּקְבּוּק מַיִם רֵיק, כִּוֵן אוֹתוֹ לַפַּח, זָרַק וְקָלַע.
חֵלֶק מֵהַיְּלָדִים הֵרִיעוּ לַקְלִיעָה הַמְּדֻיֶקֶת, אֲבָל נָעֳמִי קָרְאָה: "מָה אַתָּה זוֹרֵק אֶת הַבַּקְבּוּק? אֶפְשָׁר לְמַחְזֵר אוֹתוֹ וּלְקַבֵּל עָלָיו כֶּסֶף!" בִּשְׁלוֹשָׁה צְעָדִים נֶחְרָצִים הִיא הָלְכָה אֶל הַפַּח וְהוֹצִיאָה מִמֶנוּ אֶת הַבַּקְבּוּק.
כֶּסֶף? הוּא שָׁמַע נָכוֹן? אַלוֹן אַף פַּעַם לֹא דִּבֵּר יוֹתֵר מִדַי עִם נָעֳמִי.
אוּלַי פַּעַם אַחַת, כְּשֶׁהָיוּ בְּצֶוֶת מַדָעִים בְּיַחַד, אֲבָל הַפַּעַם נִגַשׁ אֵלֶיהָ בִּמְהִירוּת לִפְנֵי שֶׁהַמּוֹרָה תִּכָּנֵס לַכִּתָה.
"אֵיךְ אֶפְשָׁר לְקַבֵּל כֶּסֶף עַל הַבַּקְבּוּק הַזֶּה?" שָׁאַל אוֹתָה.
"אוֹסְפִים בַּקְבּוּקִים קְטַנִים אוֹ פַּחִיוֹת וְנוֹתְנִים לַמִּינִימַרְקֶט שֶׁל שׁוּקִי.
הֵם מְשַׁלְמִים 30 אֲגוֹרוֹת עַל כָּל בַּקְבּוּק, וְזֶה גַּם טוֹב לַמִּחְזוּר," עָנְתָה נָעֳמִי.
30 אֲגוֹרוֹת נִרְאוּ לוֹ מַמָשׁ קְצָת וְלֹא עִנְיֵן אוֹתוֹ הַמִּחְזוּר הַזֶּה, אֲבָל מָה הַבְּעָיָה לֶאֱסֹף בַּקְבּוּקִים רֵיקִים? הוּא יָכוֹל לֶאֱסֹף הֲמוֹן! הוּא צָרִיךְ לְחַשֵׁב כַּמָּה בַּקְבּוּקִים הוּא צָרִיךְ כְּדֵי לְהַגִּיעַ לְ-200 שֶׁקֶל, אֲבָל בֵּינְתַיִם…
"אֲנִי יָכוֹל לְקַבֵּל אֶת הַבַּקְבּוּק הַזֶּה?" שָׁאַל, וְנָעֳמִי נָתְנָה לוֹ אֶת הַבַּקְבּוּק בְּלִי לְהַסֵּס.
דַוְקָא נֶחְמָדָה.
אַלוּף הַבַּקְבּוּקִים
כְּשֶׁחָזַר הַבַּיְתָה חִשֵׁב כַּמָּה בַּקְבּוּקִים וּפַחִיוֹת יִצְטָרֵךְ לֶאֱסֹף כְּדֵי לְהַרְוִיחַ 200 שֶׁקֶל.
הַתּוֹצָאָה הָיְתָה קְצָת מְיָאֶשֶׁת: 666 בַּקְבּוּקִים.
לֹא מְעַט.
אֲבָל מִמֵילָא לֹא הָיָה לוֹ מָה לַעֲשׂוֹת אַחַר הַצָּהֳרַיִם.
הֲרֵי אֵין לוֹ בִּשְׁבִיל מָה לְהִכָּנֵס לַמִּשְׂחָק בְּלִי הַצִּיּוּד שֶׁהוּא צָרִיךְ.
אַלוֹן לָקַח שַׂקִית גְּדוֹלָה שֶׁל זֶבֶל, שָׂם בְּתוֹכָה אֶת הַבַּקְבּוּק הָאֶחָד שֶׁכְּבָר הָיָה לוֹ וְיָצָא לְסִיבוּב בַּשְּׁכוּנָה כְּדֵי לְחַפֵּשׂ בַּקְבּוּקִים רֵיקִים.
כְּבָר בַּכְּנִיסָה לַבִּנְיָן שֶׁלוֹ רָאָה בַּקְבּוּק מַיִם חֲצִי מָלֵא מֻנָח עַל חוֹמַת הָאֶבֶןהַנְּמוּכָה.
הוּא רוֹקֵן אוֹתוֹ וְהִנִיחַ בַּשַּׂקִית.
אַחַר כָּךְ מָצָא שְׁתֵי פַּחִיוֹת מֻשְׁלָכוֹת לְיַד פַּח אַשְׁפָּה.
הוּא אָסַף אוֹתָן וַאֲפִלוּ שָׁלַח יָד מְהֻסֶסֶת לְתוֹךְ הַפַּח כְּדֵי לְהוֹצִיא בַּקְבּוּק שֶׁהֻנַח בּוֹ.
בַּפַּעַם הַבָּאָה יֵצֵא לְסִיבוּב עִם כְּפָפוֹת.
אֲבָל אַחַר כָּךְ הוּא הָלַךְ בָּרְחוֹבוֹת בְּמֶשֶׁךְ חֲצִי שָׁעָה וְלֹא מָצָא אֲפִלוּ בַּקְבּוּק אֶחָד.
"הֵי, מָה אַתָּה עוֹשֶׂה?" שָׁמַע פִּתְאוֹם קוֹל.
לְיָדוֹ הָלַךְ אֲרִי, לָבוּשׁ בְּבִגְדֵי גּ'וּדוֹ.
אַלוֹן הִסְמִיק בִּמְבוּכָה.
הוּא קִלֵל אֶת הָרֶגַע שֶׁהִתְרַחֵק מֵהַמַּחְשֵׁב.
עַכְשָׁו אֲרִי יִצְחַק עָלָיו שֶׁהוּא אוֹסֵף זֶבֶל.
"אֶמְמְמְ… אֶמְמְמְ…" גִּמְגֵם, "אֲנִי צָרִיךְ כֶּסֶף לְשִׁדְרוּגִים לְ'אַלוּף הָהָר', אֶמְמְמְ… בַּקְבּוּקִים…"
"וַואי, מַגְנִיב!" הִתְלַהֵב אֲרִי.
"אַתָּה אוֹסֵף בַּקְבּוּקִים בִּשְׁבִיל הַפִּקָדוֹן? הָיִיתִי מִצְטָרֵף וְעוֹזֵר לְךָ אֲבָל אֲנִי חַיָּב לָרוּץ לַג'וּדוֹ."
"זֶה בְּסֵדֶר," מִלְמֵל אַלוֹן, עֲדַיִן נָבוֹךְ.
לְמָחֳרָת הֵבִיא אֲרִי לַכִּתָה אַרְבַּע פַּחִיוֹת וּבַקְבּוּק.
"תִרְאֶה, אָסַפְתִי בִּשְׁבִילְךָ," אָמַר לְאַלוֹן וְהוֹשִׁיט לוֹ אוֹתָם.
"מָה זֶה?" הִתְעַנְיְנָה נָעֳמִי.
"אַלוֹן אוֹסֵף בַּקְבּוּקִים רֵיקִים בִּשְׁבִיל הַפִּקָדוֹן," עָנָה לָה אֲרִי לִפְנֵי שֶׁאַלוֹן הִסְפִּיק לְהַשְׁתִיק אוֹתוֹ.
"אָה," חִיְכָה נָעֳמִי, "זֶה מָה-זֶה קָשֶׁה! נִסִיתִי פַּעַם, אֲבָל צָרִיךְ הָמוֹן.
גַם אֲנִי אָבִיא לְךָ אִם אֶמְצָא."
בַּהַפְסָקָה הַבָּאָה אַלוֹן כְּבָר לֹא נִשְׁאַר בַּכִּתָה.
כַּמָּה יְלָדִים גָּרְרוּ אוֹתוֹ לְסִיבוּב אִסוּף בַּקְבּוּקִים בְּבֵית הַסֵּפֶר.
הֵם הָיוּ צְרִיכִים לַעֲצֹר אֶת לִיהִי, שֶׁרָצְתָה לִצְלֹל לְתוֹךְ הַפַּח הַיָּרֹק הָעֲנָקִי שֶׁבֶּחָצֵר.
אַחַר כָּךְ הֵם מָצְאוּ רַק בַּקְבּוּק אֶחָד בַּפַּח שֶׁל חֲדַר הַמּוֹרִים, אֲבָל הָיָה מַמָשׁ כֵּיף לְהִסְתּוֹבֵב עִם כֻּלָם.
בְּדֶרֶךְ כְּלָל אַלוֹן שָׂנֵא אֶת הַהַפְסָקוֹת וּבִלָה אוֹתָן לְבַד בַּכִּתָה, אֲבָל הַפַּעַם הַהַפְסָקָה עָבְרָה מַהֵר מִדַי.
גַם הַמּוֹרִים שֶׁרָאוּ אֶת הַחֲבוּרָה הָרוֹעֶשֶׁת וְשָׁמְעוּ עַל הַמִּבְצָע שֶׁל אַלוֹן הִבְטִיחוּ שֶׁיְחַפְּשׂוּ בִּשְׁבִילוֹ בַּקְבּוּקִים.
בַּיּוֹם לְמָחֳרָת כְּבָר חִכְּתָה לְיַד הַכִּסֵא שֶׁלוֹ בַּכִּתָה שַׂקִית גְּדוֹלָה עִם בַּקְבּוּקִים וּפַחִיוֹת.
אֲרִי שָׁאַל אוֹתוֹ מָה הוּא עוֹשֶׂה אַחֲרֵי הַצָּהֳרַיִם וְהִצִיעַ שֶׁיָּבוֹא אֵלָיו וְיֵצֵא אִתּוֹ לְסִיבוּב בַּשְּׁכוּנָה.
אַלוֹן הִסְכִּים בְּשִׂמְחָה.
בַּדֶּרֶךְ אֶל הָהָר
אַלוֹן סָפַר אֶת הַבַּקְבּוּקִים הָרֵיקִים שֶׁהִצְלִיחַ לֶאֱסֹף עַד עַכְשָׁו.
הָיוּ לוֹ 37 בַּקְבּוּקִים וּפַחִיוֹת.
לֹא מְעַט, אֲבָל גַּם רָחוֹק מִלְהַסְפִּיק.
אַלוֹן שָׂם לֵב שֶׁאִמָּא שֶׁלוֹ הָיְתָה מַמָשׁ מְרֻצָה כְּשֶׁאֲרִי בָּא אִתּוֹ הַבַּיְתָה מִבֵּית הַסֵּפֶר.
זֹאת הָיְתָה הַפַּעַם הָרִאשׁוֹנָה הַשָּׁנָה שֶׁחָבֵר מֵהַכִּתָה בָּא אֵלָיו.
לְמִי הָיָה זְמַן לַחֲבֵרִים כְּשֶׁטִפֵּס עַל הַר הַשֶּׁלֶג? אֲבָל עַכְשָׁו הוּא גִּלָה שֶׁכְּדֵי לַעֲבֹר אֶת שָׁלָב אַרְבָּעִים וְשָׁלוֹשׁ וְלַחְזֹר לָהָר הָאָהוּב שֶׁלוֹ הוּא צָרִיךְ חֲבֵרִים גַּם בָּעוֹלָם הָאֲמִתִי.
אַחֲרֵי אֲרוּחַת הַצָּהֳרַיִם הִצִיעַ אֲרִי לָלֶכֶת לַפָלָאפֶל שֶׁל אִיתַי בַּשְּׁכוּנָה.
"אוּלַי יֵשׁ לוֹ בַּקְבּוּקִים רֵיקִים," אָמַר.
זֶה הָיָה רַעְיוֹן מַדְהִים.
אֵיךְ אַלוֹן לֹא חָשַׁב עָלָיו בְּעַצְמוֹ? אִיתַי נָתַן לָהֶם לֹא פָּחוֹת מֵ-11 בַּקְבּוּקִים וְאָז כִּבֵּד אוֹתָם בִּשְׁתֵי פַּחִיוֹת מַשְׁקֶה בְּחִנָם.
"כָּל הַכָּבוֹד לָכֶם, יְלָדִים," הוּא אָמַר.
אַלוֹן קְצָת הִתְבַּיֵשׁ שֶׁהוּא עוֹשֶׂה אֶת זֶה יוֹתֵר בִּשְׁבִיל הַכֶּסֶף וּפָחוֹת בִּשְׁבִיל הַמִּחְזוּר, אֲבָל הָיָה כֵּיף לִשְׁתּוֹת מִיץ תַּפּוּחִים עִם אֲרִי וְאָז לִזְרֹק לַשַּׂקִית גַּם אֶת הַפַּחִיוֹת שֶׁלָּהֶם.
בְּאוֹתוֹ יוֹם הֵם הֵבִיאוּ 50 בַּקְבּוּקִים לַמִּינִימַרְקֶט שֶׁל שׁוּקִי וְאַלוֹן קִבֵּל 15 שְׁקָלִים רִאשׁוֹנִים בַּדֶּרֶךְ אֶל הָהָר.
בְּחֵלֶק מֵהַכֶּסֶף הֵם קָנוּ קַרְטִיבִים, וּכְשֶׁיָּשְׁבוּ עַל הַסַּפְסָל מוּל הַמִּינִימַרְקֶט וְצָחֲקוּ עַד שֶׁכְּבָר לֹא יָכְלוּ לִנְשֹׁם, אַלוֹן הֵבִין שֶׁזָכָה גַּם בְּחָבֵר טוֹב.
שְׁבוּעַ אַחֲרֵי תְּחִלַת הַמִּבְצָע אַלוֹן לֹא הָיָה יָכוֹל לָלֶכֶת בְּמִסְדְרוֹן בֵּית הַסֵּפֶר בְּלִי שֶׁמִּישֶׁהוּ יִתֵן לוֹ בַּקְבּוּק אוֹ שַׂקִית עִם כַּמָּה בַּקְבּוּקִים אוֹ פַּחִיוֹת.
מוֹרִים, תַּלְמִידִים, אַב הַבַּיִת – כֻּלָם הִכִּירוּ אֶת הַמִּבְצָע שֶׁל אַלוֹן וְכֻלָם נִרְתְמוּ אֵלָיו בְּשִׂמְחָה; כְּאִלּוּ כָּל הַבַּקְבּוּקִים הָרֵיקִים הָאֵלֶה רַק חִפְּשׂוּ יֶלֶד שֶׁרוֹצֶה לֶאֱסֹף אוֹתָם.
אַלוֹן גַּם לֹא סֵרֵב לְקַבֵּל בַּקְבּוּקִים גְּדוֹלִים, אַף עַל פִּי שֶׁיָּדַע שֶׁלֹּא יְקַבֵּל עֲלֵיהֶם פִּקָדוֹן.
הוּא פָּשׁוּט עָצַר בַּמִּחְזוּרִית, הִשְׁלִיךְ אוֹתָם לְתוֹכָה וְהֶחְלִיט שֶׁזֹאת הַתּוֹדָה שֶׁלוֹ לְכָל הָאֲנָשִׁים הַטּוֹבִים שֶׁעוֹזְרִים לוֹ.
מִדֵי יוֹמַיִם הוּא וַאֲרִי הִמְשִׁיכוּ לַפָלָאפֶל שֶׁל אִיתַי, אֲבָל הַסִּיבוּב שֶׁלָּהֶם כָּלַל גַּם אֶת בֵּית גִּיל הַזָּהָב בַּשְּׁכוּנָה, שֶׁהִצִיב עֲבוּרָם פַּח מְיֻחָד לְיַד מְכוֹנַת הַמַּשְׁקָאוֹת בַּלוֹבִּי.
הָיוּ גַּם שְׁתֵי פִּיצוּצִיוֹת שֶׁכְּבָר הִכִּירוּ אוֹתָם וְשָׁמְרוּ עֲבוּרָם פַּחִיוֹת וּבַקְבּוּקִים.
אַלוֹן חִכָּה לְסִיבוּבֵי הַשְּׁכוּנָה הָאֵלֶה.
פִּתְאוֹם הִכִּיר כָּל כָּךְ הַרְבֵּה אֲנָשִׁים!
עֶרֶב אֶחָד, אַחֲרֵי שֶׁחָזַר מֵהַסִּיבוּב הָרָגִיל מֻתָשׁ וְשָׂמֵחַ, קָרְאוּ לוֹ הַהוֹרִים שֶׁלוֹ לַמִּטְבָּח.
"נוּ, כַּמָּה כְּבָר אָסַפְתָ? הִגַעְתָ לַסְכוּם שֶׁרָצִיתָ?"
"לֹא," הוֹדָה אַלוֹן, "אֲנִי בְּעֵרֶךְ בַּחֲצִי הַדֶּרֶךְ."
"רָאִינוּ שֶׁאַתָּה רְצִינִי וּמַשְׁקִיעַ," אָמְרָה אִמָּא, "וְהֶחְלַטְנוּ לְהַשְׁלִים בִּשְׁבִילְךָ אֶת הַסְּכוּם."
הַהוֹרִים שֶׁלוֹ הִבִּיטוּ בּוֹ בְּחִיוּכִים גֵּאִים.
אַלוֹן הֵבִין שֶׁאִם יִרְצֶה, יוּכַל לַעֲזֹב אֶת סִיבוּבֵי הַשְּׁכוּנָה הַמַּתִישִׁים וְלַחְזֹר לְהַר הַשֶּׁלֶג שֶׁלוֹ כְּבָר מָחָר.
אָז לָמָּה הוּא לֹא מַרְגִישׁ אֶת הַשִּׂמְחָה שֶׁצִפָּה לָה? הוּא חָשַׁב עַל אֲרִי, עַל אִיתַי שֶׁיְחַכֶּה לוֹ עִם הַבַּקְבּוּקִים וְלֹא יָבִין מָה קָרָה, עַל הַדַּיָרִים הַמַּקְסִימִים בְּבֵית גִּיל הַזָּהָב שֶׁקִבְּלוּ אוֹתוֹ בְּכִּיפִים בְּכָל פַּעַם שֶׁהִגִּיעַ לֶאֱסֹף אֶת הַפַּח.
הוּא בֶּאֱמֶת מוּכָן לְהַחְלִיף אוֹתָם בְּמִשְׂחַק מַחְשֵׁב? פִּתְאוֹם לֹא הִצְלִיחַ לִזְכֹּר לָמָּה שָׁלָב אַרְבָּעִים וְשָׁלוֹשׁ הָיָה כָּל כָּךְ חָשׁוּב לוֹ.
"אַתֶּם יוֹדְעִים מָה, תּוֹדָה, אֲבָל אֲנִי חוֹשֵׁב שֶׁאַמְשִׁיךְ לֶאֱסֹף בַּקְבּוּקִים," אָמַר לְבַסוֹף.
"בָּא לְךָ פָלָאפֶל?" שָׁאַל אֶת אֲרִי לְמָחֳרָת כְּשֶׁעָבְרוּ אֵצֶל אִיתַי.
"בָּרוּר!" הִתְלַהֵב אֲרִי.
"אֲבָל מָה יִהְיֶה עִם גַּרְזֶן הַקֶּרַח שֶׁאַתָּה צָרִיךְ לְ'אַלוּף הָהָר'?"
"הוּא יְחַכֶּה עוֹד קְצָת," הֵשִׁיב אַלוֹן.
