
 אַלְפָא-בֵיתָא דְשָׁאוּל
אָלֶ"ף – אוֹת,
בֵּי"ת הִיא אוֹת, –
אוֹתְיוֹת הַקֹּדֶשׁ:
אֶרֶץ אֲבוֹתֶיךָ בְּחָר,
בְּנֵה בֵיתְךָ בַּגַּיְא וָהָר, –
אוֹתְיוֹת הַקֹּדֶשׁ!
גִּימֶ"ל – אוֹת,
דָּלֶ"ת – אוֹת, –
אוֹתְיוֹת הַשֶּׁפַע:
גֹּרֶן-גֹּדֶשׁ – גְאוֹנְךָ,
תֵּן דָּגָן בּוֹ – דְּגָנְךָ, –
אוֹתְיוֹת הַשֶּׁפַע!
הֵ"א הִיא אוֹת,
וָ"ו הִיא אוֹת, –
אוֹתְיוֹת הַטַּעַם:
הֵד הֱיֵה לַטּוֹב, לָאוֹר,
וַעַד וָתִיקִים בְּרוֹר, –
אוֹתְיוֹת הַטַּעַם!
זַיִּ"ן – אוֹת,
חֵי"ת הִיא אוֹת, –
אוֹתְיוֹת הַטֹּהַר:
זֶרַע-קֹדֶשׁ – זַרְעֲךָ,
חֵן חָלוּץ עַל חֲרִישְׁךָ, –
אוֹתְיוֹת הַטֹּהַר!
טֵי"ת הִיא אוֹת,
יוּ"ד הִיא אוֹת, –
אוֹתְיוֹת הַשֶּׁבַח:
טֶפַח טַנְאֲךָ – לֶרָשׁ,
יוֹם יְרוּשָׁלַיִם דְּרָשׁ, –
אוֹתְיוֹת הַשֶּׁבַח!
כָּ"ף הִיא אוֹת,
לַמֶּד – אוֹת, –
אוֹתְיוֹת הַפֶּלֶא:
כָּל-הָעָם תֵּן כַּף אֶל כָּף,
לֵב לִסְבּוֹל, אַךְ לֹא-יִיעָף, –
אוֹתְיוֹת הַפֶּלֶא!
מֵ"ם הִיא אוֹת,
נוּ"ן הִיא אוֹת, –
אוֹתְיוֹת הַזֹּהַר:
מִלְחָמָה – אִם אֵין מוֹצָא,
נֶפֶשׁ נִצָּחוֹן רוֹצָה, –
אוֹתְיוֹת הַזֹּהַר!
סַמֶ"ךְ – אוֹת,
עַיִ"ן – אוֹת, –
אוֹתְיוֹת תִּפְאֶרֶת:
סֵבֶר פָּנִים לְאִישׁ בַּסַּד,
עֵין הָעַיִט לְעוֹלְמֵי-עַד, –
אוֹתְיוֹת תִּפְאֶרֶת!
פֵּ"ה הִיא אוֹת,
צַדִּ"י – אוֹת, –
אוֹתְיוֹת הַחֶסֶד:
פֶּרַח פִּנָּתְךָ תָּחֹן,
צַו צִלְּךָ לַצְּבִי, לַצֹּאן, –
אוֹתְיוֹת הַחֶסֶד!
קוּ"ף הִיא אוֹת,
רֵי"שׁ הִיא אוֹת, –
אוֹתְיוֹת הַנֹּעַר:
קֹדֶשׁ לוֹ קַו-קָו הַלְּאֹם,
רֶנֶן רָם עִם גְּמַר הַיּוֹם, –
אוֹתְיוֹת הַנֹּעַר!
שִׁי"ן הִיא אוֹת,
תָּ"ו הִיא אוֹת, –
אוֹתְיוֹת הַנֶּצַח:
שַׂרְפֵי-קֹדֶשׁ שְׁלִיחֵי-אֵל,
תִּינוֹקוֹת בֵּית יִשְׂרָאֵל, –
אוֹתְיוֹת הַנֶּצַח!