הֵצִיץ וָמֵת / 
הוּא נִכְנַס אֶל גִּנְזֵי הַפַּרְדֵּס וּבְיָדוֹ לַפִּידוֹ – 
וַחֲמִשִּׁים לַפַּרְדֵּס שְׁעָרִים, 
וּבְכֹל נְתִיבוֹתָיו חַתְחַתִּים: תְּהוֹמֵי תְהוֹמוֹת 
וְהַרְרֵי הָרִים; 
וְלַהַט הַחֲרָבוֹת בַּשְּׁעָרִים, וְאַחֲרֵי הַמְּזוּזוֹת 
הַנְּחָשִׁים לְמוֹ-אָרֶב – 
וְהוּא עָבַר שָׁלוֹם בֵּין כֻּלָּם, פָּסֹחַ עַל-נְחָשִׁים 
וְחָמֹק מִתַּחַת לֶחָרֶב. 
לִפְנַי וְלִפְנִים נֶחְפַּז לָבֹא וּלְפָנָיו לַפִּידוֹ. 
מִשְׁתָּאִים, מַחֲרִישִׁים 
נָסוֹגוּ תַרְשִׁישִׁים: עַז-נֶפֶשׁ, הֲיַהֲרֹס לָבֹא 
עַד שַׁעַר הַחֲמִשִּׁים? 
הוּא יַהֲרֹס! – וַיָּבֹא אֶל גִּנְזֵי הַגְּנָזִים, 
לֹא-דָרַךְ עוֹד זָר שָׁם, 
וַיַּחְתֹּר עַד-גְּבוּלוֹת אֵין גְּבוּלוֹת, מְקוֹם הַהֲפָכִים 
יִתְאַחֲדוּ בְשָׁרְשָׁם. 
וַיּוֹסֶף וַיַּחְתֹּר, וַיִּמְצָא הַיָּשָׁר בַּשְּׁבִילִים – 
הֶעָקֹם, 
וַיֵּט בּוֹ, וַיָּבֹא בְּאַחַד הַזְּמַנִּים עַד-מָקוֹם – 
אֵין זְמַן וְאֵין מָקוֹם. 
עַד כְּלוֹת אוֹר עִם-חֹשֶׁךְ הִגִּיעַ, עַד אַפְסֵי הַתֹּהוּ, 
לֹא-שָׁלְטָה בָם עַיִן – 
וְשַׁעַר הַחֲמִשִּׁים, הָאַחֲרוֹן – אֲהָהּ, אֵל מִסְתַּתֵּר – 
מָה רָחוֹק עֲדַיִן! 
וְדֹעֵךְ הַלַּפִּיד וְדֹעֵךְ. הַדְּרָכִים מִשְׁתַּבְּשִׁים, 
הַשְּׁבִילִים מִתְעַקְּלִים – 
וְכֻלָּם רַק פְּרֹזְדוֹר לִפְרֹזְדוֹר – וְאֵי אַחֲרוֹן הַשְּׁעָרִים? 
וְאֵי עֶצֶם הַטְּרַקְלִין? 
וּכְבָר עָיְפָה נַפְשׁוֹ מֵחֲתֹר. לֹא-נֶאֱמַן אוֹר עֵינָיו 
וְרוּחוֹ לֹא נָכוֹן; 
וַיְהִי כִּי לֹא-יָכֹל עוֹד לֶכֶת עַל-שְׁתַּיִם קוֹמְמִיּוּת – 
וַיִּזְחַל עַל-גָּחוֹן. 
וּבְלַחֲכוֹ עָפָר, עַל-שְׂפָתָיו עוֹד תְּחִנָּה אַחֲרוֹנָה 
בּוֹעֶרֶת בְּלִי-חָשָׂךְ: 
"לוּ אָבֹא עַד שַׁעַר הַחֲמִשִּׁים, אַךְ-רֶגַע לוּא אָצִיץ 
מֵעֵבֶר לַמָּסָךְ." 
הַתְּפִלָּה נִשְׁמָעָה; וּבְטֶרֶם הַלַּפִּיד הַדּוֹעֵךְ 
עַד-קִצּוֹ יַגִּיעַ – 
וְשַׁעַר הַחֲמִשִּׁים, כְּלִיל אַבְנֵי הַשַּׁיִשׁ הַטָּהוֹר, 
לְפָנָיו הוֹפִיעַ. 
רוֹעֶדֶת הַיָּד, מֻכַּת זֹהַר הָעָיִן –הֲלִדְפֹּק? 
עוֹד רֶגַע הִתְאַפֵּק, 
וּפִתְאֹם הִתְחַזֵּק וַיָּעָז, וַיָּקָם מִזְּחֹל – 
וַיִּתְדַּפֵּק. 
אָז יִכְבֶּה הַלַּפִּיד, וְדַלְתוֹת הַשַּׁעַר נִפְתָּחוּ – 
וַיָּצֶץ שָׁם פְּנִימָה, 
וַתִּצְנַח גּוּפָתוֹ, וּבְצִדָּהּ אוּד עָשֵׁן, וַתִּגְהַּר 
עַל מִפְתַּן הַ בְּ לִ י מָ ה. 
