
 [וְאִם יֶשְׁךָ מוֹצִיא בְּמִסְפָּר]
וְאִם יֶשְׁךָ מוֹצִיא בְּמִסְפָּר
הַטְּרָפִים עַל הָעֵצִים
וּמוֹנֶה אֶת הַגַּלִּים
בְּמֶרְחֲבֵי יָם הַנִּגְרָשׁ –
רַק אַתָּה מִסְפָּר תִּמְצָא
לַנְּעָרוֹת שֶׁאָהָבְתִּי.
רִאשׁוֹנָה מֵאַתּוּנָה
עֲלָמוֹת עֶשְׂרִים תִּקַּח
וְעוֹד חֲמֵשׁ-עֶשְׂרֵה תּוֹסִיף.
וְעֲלֵיהֶן עוֹד לִגְיוֹנוֹת
יְפֵה-פִיּוֹת מִקּוֹרִינְתְּ,
מִפְּנֵי שֶׁהִיא בַּאֲחָיָה,
אֲשֶׁר נָשֶׁיהָ יָפוֹת.
וּמְנֵה לִי מִן אִי לֶסְבּוֹס
וְעַד לְבוֹא יוֹנִיָּה,
מִקַּרִיָּה, מֵרוֹדוֹס
אַלְפַּיִם יַעֲלוֹת-חֵן.
" אַלְפַּיִם?!" – מַה תִּשְׁתָּאֶה!
לֹא עוֹד כִּנִּיתִי טִירוֹס,
קַנוֹבוֹס לֹא הִזְכַּרְתִּי,
וּכְרַכִּים עַל אִי כְּרֵתִים,
אֲשֶׁר שָׁם אֵרוֹס שׂוֹרֵר.
וְאֵיך אֲכַנֶּה נְעָרוֹת
מֵעֵבֶר גְּבוּל גַּדֵירָה,
בְּבַקְטְרִיָּה וּבְהִנְדּוּ,
לָהֶן תִּכְלֶינָה עֵינָי?
