מִחוּץ לָעִיר...
ו
מִחוּץ לָעִיר עַל-יַד הַיַּעַר,
בְּבֵית מַרְזֵחַ, חֻרְבָּה יְשָׁנָה,
אָבִינוּ מֵת, רְצוּץ חַיֵּי צַעַר,
אִמֵּנוּ נִשְׁאָרָה אַלְמָנָה.
וַתְּהִי הַיְּרֻשָּׁה – מִרְזַח סְרוּחִים:
אַרְבָּעָה כְּתָלִים סְחוּפִים, רְטֻבִּים,
יַי"ש, מִקְפֵּה דָגִים, דָּגִים מְלוּחִים –
וִילָדִים חֲמִשָּׁה וּצְרָכִים מְרֻבִּים.
שָׁם עָבְרָה דֶרֶךְ-חוֹל רְחָבָה,
וּבְרֶדֶת אִכָּר בַּעֲגָלָה
אֶל יוֹם הַשּׁוּק לָעִיר הַקְּרוֹבָה,
סָר לִשְׁתּוֹת כּוֹס – וַיִּסַּע הָלְאָה.
אַף כִּי הַטֹּרַח הָיָה מְרֻבֶּה –
מְאוּם לֹא עָלָה בַּעֲמָלֵנוּ:
הַדַּלּוּת שָׁרְקָה בָאֲרֻבָּה,
הָעֹנִי רִקֵּד בְּזָוִיתֵנוּ.
בַּחוּץ מְנֻדִּים מִשְּׁכוּנַת יְהוּדִים,
מֵחֲדָרִים – קִיטוֹר סְחִי וָלֵחַ,
בַּלֵּילוֹת – חֶרְדַת לֵב וּנְדוּדִים,
בַּיּוֹם… סוֹף דָּבָר – בֵּית מַרְזֵחַ!
