מִי בוֹצֵר – סוּר אֵלַי וְזָכִיתָ בְּסַלְסִלָּה!
גַּנָּנִים, חוּשׁוּ קְנוּ חוֹתֶלֶת-תְּמָרִים, סָל!
סַלְסִלּוֹת-תְּאֵנִים? – יֵשׁ! כָּל אֲשֶׁר-תִּשְׁאַל שְׁאָל:
כַּלְכָּלָה, קֻבָּה, סָל, פְּטִילִיָּה, גַּם סַלִּילָה!
וּלְמוֹכְרֵי יְרָקוֹת – כֵּן, בִּשְׁבִילָם לְכַתְחִלָּה
גַּם כְּלִיבָה קְלוּעַת-גְּמִי וּכְפִיפָה מִצְרִית, וְכָל
כְּלֵי נְצָרִים, כְּלִי שֶׁל סוּף וְקָנֶה נִמְתַּח עָל.
הוֹי, מְגַדְּלֵי-עוֹפוֹת! תְּנוּ עֵינֵיכֶם בְּצִנַּת-תְּהִלָּה!
אַךְ טֶנֶא נָאֶה זֶה צָבוּעַ סְרָק וּכְחוֹל,
אַךְ טֶנֶא זֶה בִּשְׁבִיל בְּנוֹת-צִיּוֹן נְשֵׁי-הֶחָיִל!
לֹא הָיְתָה סְחוֹרָה כָזוֹ גַם שִׁלְשׁוֹם וְגַם תְּמוֹל
הַקּוֹדֵם זוֹכֶה בָהּ – בְּחֵפֶץ טוֹב וּמוֹעִיל.
הִזְדָּרְזוּ, קוֹנִים, קְנוּ – עוֹד מְעַט וְרַד הַלָּיִל…!
כַּלְכַּלָּה, קֻפָּה, סָל…! בְּזוֹלֵי-זוֹל, בְּזוֹל!