
יָפֶה עֲלוֹתְךָ עַל כְּנַף הַשָּׁמָיִם
אַטוֹן חַי, מְחוֹלֵל הַחַיִּים:
בַּעֲלוֹתְךָ בְּאַפְסֵי מִזְרָח
מָלְאָה כָל אֶרֶץ הֲדָרְךָ:
כִּי יַפְיָפִיתָ גָּדַלְתָּ
מִתְנוֹצֵץ מָרוֹם עַל-פְּנֵי הָאֲדָמָה:
קַרְנֶיךָ תְּחַבֵּקְנָה כָל הָאֲרָצוֹת,
כָּל אֲשֶׁר יָצַרְתָּ עָשִׂיתָ
אַתָּה רֶע וְאֶת כֻּלָּם שָׁבִיתָ שֶׁבִי;
בְּאַהֲבָתְךָ תְּאַסְּרֵם כֻּלָּם
רָחַקְתָּ וְקַרְנֶיךָ עַל-פְּנֵי אֲדָמוֹת:
רַמְתָּ וְעִקְּבוֹתֶיךָ אוֹר-לַיּוֹם:
כִּי תָבוֹא בְאַפְסֵי מַעֲרָב
וְחָשְׁכָה תֵבֵל חֶשְׁכַת קֶבֶר:
יִישְׁנוּ בִמְעוֹנוֹתָם
רָאשֵׁיהֶם יָלִיטוּ
סֻגְּרוּ נְחִירֵיהֶם
אֵין אִישׁ רוֹאֶה רֵעֵהוּ:
גֻּנְּבוּ חֶפְצֵיהֶם אֲשֶׁר לִמְרַאֲשׁוֹתָם
וְהֵמָּה לֹא יָדְעוּ זֹאת:
הַכְּפִירִים יוֹצְאִים מִמְּאוּרוֹתָם
הַצִּפְעוֹנִים יַפְרִישׁוּ
חֹשֶךְ וַעֲלָטָה
תֵּבֵל נֶאֶלְמָה דוּמִיָּה:
כִּי יוֹצְרָם שָׁכַן מֵעֵבֶר חוּג-הַשָּׁמָיִם:
אוֹר תָּאִיר הָאָרֶץ
כִּי תַעֲלֶה בְּחוּג הַשָּׁמָיִם:
כִּי תִגַּהּ דּוּמָם כַּשֶּׁמֶשׁ
תְּגָרֵשׁ עֲלָטָה:
כִּי תְּשַׁלַּח קַרְנֶיךָ
תָּחֹגְנָה שְׁתֵּי הָאֲרָצוֹת יוֹם יוֹם:
יָקִיצוּ עַל רַגְלֵיהֶם יַעֲמוֹדוּ
כִּי אַתָּה הֲקִימוֹתָ אוֹתָם:
יִרְחֲצוּ יִלְבְּשׁוּ בְגָדִים
כַּפֵּיהֶם פְּרוּשׂוֹת יִקֹּדּוּ כִי תִזְרָח:
אַחַר יַעֲשׂוּ מְלַאכְתָּם בִּמְלֹא תֵבֵל:
הַבְּהֵמָה שְׂמֵחָה בַּמִּרְעֶה
עֵצִים וַעֲשָׂבִים יִפְרָחוּ:
צִפֳּרִים יְרַחֲפוּ עַל בִּצּוֹתֵיהֶן
פְּרוּשׂוֹת כַּנְפֵיהֶן לְךָ תִּשְׁתַּחֲוֶינָה:
כָּל בְּנֵי-מָרוֹן יִרְקְדוּ בְרַגְלֵיהֶם
צִפּוֹר כָּל כָּנָף תְּעוּפֶינָה:
תִּחְיֶינָה כִי תָאִיר עֲלֵיהֶן:
סִירוֹת עוֹלוֹת וְיוֹרְדוֹת
הַדְּרָכִים פְּתוּחוֹת כִּי זָרַחְתָּ:
דְּגַת הַיְּאוֹר רוֹקֶדֶת לְפָנֶיךָ
וְקַרְנֵי אוֹרְךָ בְּקֶרֶב יָם גָּדוֹל:
אַתָּה תָצוּר עֻבָּר בְּתוֹךְ אִשָּׁה
תִּבְרָא זֶרַע בַּגָּבֶר:
תִּתֵּן חַיִּים לַבֵּן בִּמְעֵי אִמּוֹ
תְּיַשְּׁנֶנּוּ וְלֹא יִבְכֶּה
מֵינֶקֶת לוֹ גַּם בָּרֶחֶם:
תִּשְׁלַח רוּחַ לְהַחֲיוֹת בִּרְיָה
בְּגִיחָהּ מִן הַגְּוִיָּה
…בְּיוֹם הִוָּלְדָהּ:
תִּפְתַּח פִּיהָ לְמַלֵּל דְּבָרִים
תַּסְפִּיק לָהּ אֶת צְרָכֶיהָ:
אֶפְרוֹחַ מְצַפְצֵף בַּבֵּיצָה
תְּשַׁלַּח בָּהּ רוּחַ לְהַחֲיוֹתוֹ:
וְהָיָה כִּי תְשַׁכְלְלֶנּוּ,
וְיוּכַל לִבְקוֹעַ קְלִפָּתוֹ
אָז יִבְקַע מִבֵּיצָתוֹ
לְצַפְצֵף בְּכָל מְאֹדוֹ:
יָרוּץ בִּשְׁתֵּי רַגְלָיו,
כַּאֲשֶׁר יָגִיחַ מִשָּׁם:
מָה רַבּוּ כָל פְּעָלֶיךָ
נִסְתְּרוּ מִנֶּגֶד עֵינֵינוּ:
הוֹי אֵל אֶחָד וְאֵין אַחֵר מִבַּלְעָדָיו:
אֶרֶץ יָצַרְתָּ כִּרְצוֹנֶךָ
כַּאֲשֶׁר הָיִיתָ לְבַדֶּךָ:
אָדָם וְכָל הַבְּהֵמָה בָּקָר וְצֹאנֶה
כֹּל אֲשֶׁר עַל-פְּנֵי הָאֲדָמָה
הַמְּהַלֵּךְ בְּרַגְלָיו:
כֹּל אֲשֶׁר בַּמְּרוֹמִים
הַמְּעוֹפֵף בִּכְנָפָיו
מְדִינוֹת סוּרְיָה וְנוּבְּיָה
אֶרֶץ מִצְרָיִם:
תַּצִּיג כָּל אָדָם עַל מְכוֹנוֹ
תַּסְפִּיק לוֹ צְרָכָיו
אִישׁ אִישׁ וְקִנְיָנוֹ
וְיָמָיו סְפוּרִים:
שׁוֹנִים דְּבָרִים לִלְשׁוֹנוֹתָם
שׁוֹנִים מַרְאֵה פְנֵיהֶם וְצִבְעָם:
כִּי אַתָּה הִפְרַדְתָּ גוֹיִים:
וּבָרָאתָ אֶת הַיְּאוֹר בִּשְׁאוֹל תַּחְתִּית
תַּעֲלֶנּוּ מַעְלָה כִרְצוֹנֶךָ
לְהַחֲיוֹת גּוֹי זֶה יָצַרְתָּ
אַתָּה הַמּוֹשֵׁל בְּכֻלָּם:
אַתָּה שֶׁמֶשׁ-יוֹם פַּחַד אֶרֶץ רְחוֹקָה:
בָּרָאתָ (גַּם) אֶת חַיֵּיהֶם
יָצַרְתָּ אֶת הַיְּאוֹר בַּשָּׁמַיִם
וְנָפוֹל יִפּוֹל לְמַעֲנָם:
יַכּוּ גַלִּים עַל הָרִים יָם גָּדוֹל
יַשְׁקוּ שְׂדוֹתֵיהֶם בְּעָרֵיהֶם:
מַה-נִּפְלְאוּ מְזִמּוֹתֶיךָ הוֹי מוֹשֵׁל-עַד:
הַשִּׁיחוֹר בַּשָּׁמַיִם לִבְנֵי הַנֵּכָר
וּלְבֶהֱמַת שָׂדֶה הַמְּהַלְּכָה בְרַגְלֶיהָ:
אַךְ הַשִּׁיחוֹר הָאֲמִתִּי יוֹצֵא מִשְּׁאוֹל–
הַתַּחְתִּית לְמַעַן מִצְרָיִם:
קַרְנֶיךָ זָנוֹת גַּן וְגִנָּה
בַּעֲלוֹתְךָ יִחְיוּ וְיִפְרְחוּ בָךְ:
בָּרָאתָ מוֹעֲדִים לַעֲשׂוֹת כָּל בְּרוּאֶיךָ
סְתָו אֲשֶׁר קָרָה בִכְנָפָיו:
(אַף) זַלְעֲפוֹת חֹרֶב:
יָצַרְתָּ שְׁמֵי מֶרְחַקִּים לַעֲלוֹת בָּם
לִרְאוֹת כֹּל אֲשֶׁר פָּעָלְתָּ
כַּאֲשֶׁר הָיִיתָ לְבַדֶּךָ:
תַּעֲלֶה וּמַרְאֲךָ מַרְאֵה אַטוֹן חָי
תִּזְרַח תָּאִיר תִּרְחַק וְתָשׁוּב:
אַתָּה וְאֵין בִּלְתְּךָ יָצַרְתָּ אַלְפֵי אֲלָפִים תְּמוּנוֹת מִמֶּךָּ:
כְּפָרִים עָרִים וְחַוּוֹת
עַל-פְּנֵי דֶרֶךְ אוֹ עַל נָהָר:
כָּל הָעֵינַיִם יִרְאוּךָ נֶגְדָּן
כִּי תּוֹפַע שֶׁמֶשׁ-יוֹמָם עַל-פְּנֵי הָאָרֶץ:
אַתָּה בִלְבָבִי הִנֶּךָ
אֵין מִבַּלְעָדֶיךָ אֲשֶׁר יְדָעֲךָ
בִּלְתִּי בִנְךָ אַכְנֶטוֹן
אֲשֶׁר גִּלִּיתָ לוֹ מַחְשְׁבוֹתֶיךָ
וַתְּחֻנֶּנּוּ מֵעֻזֶּךָ:
הַיְּקוּם בְּיָדְךָ אַתָּה
כַּאֲשֶׁר יְצָרוּם כַּפֶּיךָ:
תַּעֲלֶה – יִחְיוּ
תָּבוֹא – יִגְוָעוּן;
כִּי אַתָּה הַהֲוָיָה:
בְּךָ יִחְיוּ בְנֵי-אָדָם
וְעֵינֵיהֶם תֶּחֱזֶינָה בַהֲדָרְךָ
עַד אִם תָּבוֹא:
וְחָשְׂכוּ מִכָּל עֲבוֹדָה
כִּי תָבוֹא בְאַפְסֵי מַעֲרָב;
תִּזְרַח וְיַצְמִיחוּ… לְמַעַן הַמֶּלֶךְ:
מֵאָז יָסַדְתָּ אֶרֶץ
כּוֹנַנְתָּם לְמַעַן בִּנְךָ
אֲשֶׁר יָצָא מֵחֲלָצֶיךָ:
מֶלֶךְ חַי בֶּאֱמֶת
הַמּוֹשֵׁל בִּשְׁתֵּי הָאֲרָצוֹת נֶפֶר-חֶפרוּ – רֶע וְאֹמֶן-רֶע
בֶּן-רֶע הַחַי בֶּאֱמֶת אֲדוֹן הָעֲטָרוֹת
אַכְנֶטוֹן אֲשֶׁר יָמָיו רַבִּים:
וּלְמַעַן שְׁגָלוֹ הַגְּדוֹלָה אֲשֶׁר אָהַב
גְּבֶרֶת שְׁתֵּי הָאֲרָצוֹת נֶפֶר-נֶפְרוּ – אַטוֹן נֶפֶרְטִיטִי