[עַל מִגְרַשׁ הָרוּסִים]
עַל מִגְרַשׁ-הָרוּסִים הַגָּדוֹל
עוֹמֵד תּוֹתַח גֶּרְמַנְיָה
בִּמְתִיחַת אֲבָרָיו הַקַּלִּים,
אָפוֹר וְכֶבֶד פֶּלֶד.
הוּא עוֹמֵד פְּעוּר-פֶּה וְנִדְהָם:
אֵיכָה נָפַל בַּשֶּׁבִי!
עַל מִגְרַשׁ הָרוּסִים הָרָצוּף
אָבֵל צְלָב פְּרָבוֹסְלָבִי,
זְקֵנוֹת עֲטוּפוֹת שְׁחוֹרִים,
קָהָל מִצְעָר דַּל-מַעַשׂ
מַאֲזִין לְרִנַּת-עֲבוֹדָה, –
גָּלָה וּנְטוּל מוֹלֶדֶת!
עַל מִגְרַשׁ-הָרוּסִים מִזְדַּקֵּף
שָׂרִיד – עַמּוּד בִּיזַנְטְיָה,
קְלוֹנִין סָדוּק – בָּאֲדָמָה
מוּטָל בְּתִפְאֶרֶת אָבֶן:
זֶה לֹא בָא לִידֵי גְמַר-שִׁכְלוּלוֹ,
מִשְׁנֵהוּ אַךְ הַצָּפֶת.עַל מִגְרַשׁ-הָרוּסִים הָאָפֵל
אֲנִי עוֹבֵר בָּעֶרֶב:
עִם טִשְׁטוּשׁ גְּבוּלוֹת יוֹבְלִים
בְּסוֹד שֶׁל לֵיל וָאֶמֶשׁ, –
הַחַיִּים נְטוּלִים מֵחַיִּים,
הַמֵּת שָׁכַח הַמָּוֶת.
לֹא הִכָּה מֵעוֹלָם שָׁרָשָׁיו
נוֹגֵשׂ וָזָר בָּאָרֶץ!
מַצֵּבוֹת הִשְׁאִירוּ פֹּה בִּלְבָד,
תַּבְנִית שָׂרִיד מֵהֶרֶס, –
עַד יִגְאַל הַיּוֹרֵשׁ – הוּא אַךְ הוּא!
לִבְנוֹת בִּנְיַן-הַנֵּצַח.