
מֶצֶן, בֶּן-בְּנֵיהֶם שֶׁל קַדְמוֹנִים מְלָכִים,
נֵזֶר לִי תִפְאַרְתִּי, סֶלַע לִי מִבְטָחִים!
יֵשׁ יָשִׂישׂ לְהָרִים אֵפֶר אוֹלִימְפְּיָה רָב,
גַּלְגִּלּוֹ הֶחָמִים יַעֲבִירֶנּוּ בִּיעָף
עַל סִמַּן-הַמֵּרוֹץ, כְּלִיל עַנְפֵי דְקָלִים
יוֹשִׁיבֶנּוּ מָרוֹם עִם אֱלֹהִים מוֹשְׁלִים;
יֵשׁ יִשְׂמַח מְאֹד אִם עַם הֲפַכְפַּךְ בֶּעָרִים
יַעַטְרֶנּוּ כָבוֹד בִּשְׁלשָׁה כְּתָרִים;
זֶה לִבּוֹ מַה יָּגִיל מִשֶּׁהִכְנִיס כָּל-טוּב,
לַאֲסָמָיו שֶׁלּוֹ — מֶגֶד-בָּר שְׂדֵה-לוּב.
שָׁוְא תִּתֵּן לַחוֹרֵשׁ חֶלְקָתוֹ לוֹ בְּאֵת
(נַחֲלָה מֵאָבִיו — לָהּ יָגִיל בְּכָל עֵת)
אֹצְרוֹתָיו שֶׁל אַטָּל, גַּם בִּסְפִינוֹת-כַּפְתּוֹר
לֹא יֶחֱצֶה הַיָּם עַל מִירְטוֹס לַעֲבֹר.
סַעַר נֶגֶב כִּי עָז וְיָם שֶׁל אִיקַרְיָה יִפְקֹד,
פַּחַד בְּלֵב הַסּוֹחֵר, וְשֶׁבַח בְּפִיו לְכָל-הוֹד
עִיר וְתַעֲנוּגוֹת; אֶפֶס תַּקֵּן יָחִישׁ
בֶּדֶק אֳנִיּוֹתָיו, יַעַן יִפְחַד מֵרִישׁ.
וְיֵשׁ שׁוֹגֶה בְּיֵינוֹ, יֵין מַסִּיקוֹס יָשָׁן,
וְיֵשׁ רֻבּוֹ שֶׁל יוֹמוֹ בַּעֲצַלְתַּיִם יִישַׁן,
אוֹ סָרוּחַ יָנוּם תַּחַת יָרֹק שֶׁל סְבַךְ,
אוֹ עַל יַד הַמִּיכָל בְּחֹרֶשׁ-אֵלִים יְפַךְ;
יֵשׁ חוֹבְבֵי מַחֲנֶה, קֶרֶן-קְרָב, תְּרוּעוֹת
חֲצוֹצְרוֹת-מִלְחָמָה, הַשְּׂנוּאוֹת עַל אִמּוֹת;
הַצַּיָּד יְשׁוֹטֵט לוֹ בְּשָׂדוֹת בַּצִּנָּה,
רַעְיָתוֹ יִשְׁכַּח הָרַכָּה בְּחִנָּה,
יַעַן כֶּלֶב נֶאֱמָן יַרְגִּישׁ בְּעֹפֶר רָץ,
יַעַן פֶּרֶא חֲזִיר בְּרֶשֶׁת עֻזּוֹ פָרָץ.
נֵזֶר שֶׁל חֲכָמִים יַעֲטֹר אֶת מִצְחִי,
צִיץ-קִיסוֹס בּוֹ אָבֹא בְּסוֹד שֶׁל אֵלִים נִצְחִי,
בְּחֹרֶשׁ-צֵל זֶה צוֹנֵן יַפְלִיאוּנִי מֵעָם
מַקְהֲלוֹת שְׂעִירִים וְכַת הַנִּינְפוֹת עִמָּם.
עַד שֶׁהָאֶבְטֶרְפֶּה לֹא תַשֵּׁנִי חָלִיל
וּפוֹלִיהִימְנִיָּה נֵבֶל-לֶסְבּוֹס רַב-צְלִיל,
וְאִם גַּם אַתָּה תַצִּיב יָד לִי בֵּין מְשׁוֹרְרִים,
אֶסַּק עַד כּוֹכָבִים, שַׁחַק רֹאשִׁי אָרִים.
