מִשִּׁירֵי הַחֹרֶף / 
הַצּוּר הוֹרִיד לָנוּ יוֹם חָזָק מִצֹּר, 
יוֹם עָז, מוּצָק אֶחָד כְּפוֹר, קֶרַח וָקֹר. 
רוּם עוֹלָם, כָּל-כַּדּוּר הָאָרֶץ מִתַּחַת, 
הָאוֹר וְהָאַוֵּר כְּעֵין מִקְשָׁה אַחַת. 
אֵין זֹאת כִּי נִתְרוֹפֵף הָעוֹלָם – וּנְתָנוֹ 
הַיּוֹצֵר בַּלַּיְלָה הַזֶּה עַל-גַּב סְדָנוֹ, 
וַיָּנֶף פַּטִּישׁוֹ, וּבְהַלְמוּת עֲנָק 
אֵל קָרָא לַכֹּחַ וַיִּשֹּׁם: חֲזָק! 
וְלֵיל תָּמִים בֵּין פַּטִּישׁ וּסְדָן אוֹתוֹ רִקַּע, 
וּכְאִלּוּ כָל-כֹּחוֹ, כִּבְיָכוֹל, בּוֹ שִׁקַּע. 
וַיֵּצֵא עִם-שֶׁמֶשׁ יוֹם עַזִּיז וּמְסֻמָּר 
וְכֹחַ עוֹלָמִים בּוֹ חָסוּם וּמְשֻׁמָּר. 
וְעוֹד תְּלוּיִם בָּאַוֵּר צַחְצוּחֵי הַזִּיו 
מִנִּשְׁמַת אֱלוֹהַּ, מֵאֵד רוּחַ פִּיו. 
וְאוֹר בֹּקֶר מִסְתַּנֵּן עֲלֵיהֶם בִּיקָרוֹ, 
וְנִטַּל כָּל-חֻמּוֹ וְנִשְׁאַר זָהֳרוֹ. 
וְאֵין סוֹף לַלַּבְנוּנִית וְלַזֹּהַר אֵין קֵץ, 
מִתַּחְתִּית עַד-רוֹם וּמִבַּיִת עַד-עֵץ. 
וְהַשֶּׁלֶג בִּשְׁלֹשׁ עֶשְׂרֵה נָפָה מְנֻפֶּה, 
כַּזְּכוּכִית הַלְּבָנָה עַל-כֻּלָּם מְצֻפֶּה. 
וְהַגַּגּוֹת כְּכוֹבְעֵי הַשַּׁיִשׁ מַרְאִיתָם, 
מַחֲצִיתָם מַבְהִיקִים וְעֵין תְּכֵלֶת מַחֲצִיתָם, 
וּלְעֵינֵי כָל-חַי וְהַשֶּׁמֶשׁ מַזְהִירִים – 
הָעוֹרְבִים לְבַדָּם עַל-גַּבָּם מַשְׁחִירִים, 
מַחֲלִיקִים עַל-צִפּוּי הַזְּכוּכִית וְצֹרְחִים, 
מְנַקְּרִים וְשׂרְטִים – וּפִתְאֹם הֵם פֹּרְחִים. 
וַעֲשַׁן הָאֲרֻבּוֹת, כִּזְקַן עַתִּיק יוֹמִין, 
מִסְתַּלְסֵל בֶּהָדָר וְנִשָּׂא לִמְרוֹמִים. 
וְהַקֶּרַח הַלֹּהֵט בַּכֹּל מְפַעְפֵּעַ, 
וּבְלֶב-כֹּל אוֹן אֵיתָן כַּמַּסְמֵר נוֹטֵעַ; 
וּבָהִיר וּמוּצָק הָעוֹלָם! זֶה-כֹּחוֹ – 
שֶׁכּוֹבֵשׁ אֶת-עַצְמוֹ וְהוּא חָזָק מִתּוֹכוֹ. 
מֵרֹב אַמֵּץ כֹּחַ, מֵרֹב עֹצֶר אוֹנִים 
מִתְבַּקְּעִים בַּיַּעַר חֲסִינֵי אַלּוֹנִים. 
כְּמוֹ רֻתְּקוּ בַזִּקִּים כָּל-מְצוּקֵי הָאָרֶץ 
בְּאוֹתוֹ הָרֶגַע שֶׁחִשְּׁבוּ הִתְפָּרֶץ, 
וְהֵם חוֹתְרִים וְחוֹרְגִים מִמִּסְגְּרוֹתֵיהֶם – 
עוֹד מְעַט וְהִתְפּוֹצֵץ הַכַּדּוּר מִפְּנֵיהֶם! 
וּבְלִבּוֹ שֶׁל-אָדָם אוֹן שַׂגִּיא פּוֹרֵחַ, 
וּכְיוֹם זֶה הוּא בָהִיר וְקַר וּבוֹטֵחַ. 
וְעָצַם הַכֹּחַ וְשָׂגָה וְגָאָה 
מֵרֶגַע לְרֶגַע, מִשָּׁעָה לְשָׁעָה. 
וְצַר-לוֹ בֶּחָזֶה וּמְחַשֵּׁב הֲרֹס 
אֶת-קִירוֹת הַלֵּב מֵהִתְאַפֵּק וָעֹז. 
הַפָּנִים לְהָבִים, כָּל-שָׁרִיר מָתוּחַ, 
וּכְמִדְרַךְ עֲנָקִים מִצְעָדוֹ בָטוּחַ. 
וְשָׁאַף אֶת-נִשְׁמַת הַקֶּרַח מְלֹא לֹעוֹ 
וּבָאָה כַּבַּרְזֶל בְּדָמוֹ וּזְרֹעוֹ. 
וּלְאֶגְרֹף שֶׁל-בַּרְזֶל כַּף-יָדוֹ נִקְמֶצֶת 
וְתַאֲוָה אַדִּירָה אֶל-תּוֹכָה פּוֹרֶצֶת: 
לַהֲלֹם בָּאֶגְרֹף וּלְפוֹצֵץ בְּאַחַת 
שָׁמַיִם מֵעָל וְהָאָרֶץ מִתַּחַת. 
וְצַר-לוֹ מִכֹּחַ, וְלֹא יָכִיל לֵב אוֹתוֹ, 
וְהִתְפָּרֵץ מִכְּבָלָיו עָרוֹתוֹ, עָרוֹתוֹ. 
וְהִתְנַפֵּל אֶל-חֵיק עֶגְלַת-חֹרֶף: "הוֹ, רַכָּב, 
כְּנֶשֶׁר אֶל-מֶרְחַב אֵין-סוֹף וּלְמֶרְחַקָּיו! 
לִמְקוֹם שֶׁתִּתְאַדַּם הַלֶּחִי וִיסֹעַר 
כַּמּוֹץ לִפְנֵי סוּפָה הָעֹז וְהַנֹּעַר! 
וּבְאֶרֶץ לֹא-עֻבַּד בָּהּ, רְחָבָה וּבְהִירָה – 
כָּאֵפֶר תְּפֻזַּר-נָא עָצְמָה כַבִּירָה!" 
תרס"ב. 
