
 אֶל הַנַּעֲרָה
עַל גִּבְעוֹת פְרִיגִיָּה עָמְדָה
בַּת טַנְטַלוֹס כְּאֶבֶן זוֹ דֹּם,
עַל כַּנְפֵי הַסְּנוּנִית בְּגַיְא חָמְדָה
בַּת פַּנְדִּיּוֹן טָסָה בָּרוֹם.
מַה-נִּכְסְפָה נַפְשִׁי לְמַרְאַיִךְ
וְאֶהְיֶה רְאִי עָמֹק כַּתְּהוֹם,
כְּסוּתֵךְ לְמַעֲרוּמַיִךְ,
תִּלְבָּשְׁתֵּך לִבְשָׂרֵךְ יוֹם-יוֹם.
הַמַּעְיָן אַתְּ בּוֹ טוֹבֶלֶת,
הַלּוֹקֵק אֶת גִּזְרַת הַשֵּׁן;
זֶה שַׁמְנֵךְ הַיּוֹרֵד עַל רֹאשֵׁךְ,
עַל מַחְלְפוֹת יוֹנַת-הַחֵן.
מַרְגָּלִית-הַיְּקָר לְצַוָּארֵךְ,
הַקִּשּׁוּר הַלּוֹחֵץ הַשַּׁד,
וּכְאַחַד מִסַּנְדַּלַּיִךְ
לוּ אֶהְיֶה וְאֻשַּׁרְתִּי לָעַד.
